2 ทิโมธี

คำนำ

คำนำ​ของ​หนังสือ​เล่มนี้ อ่าน​ได้​จาก​หนังสือ 1 ทิโมธี

1

1 จาก​เปาโล ผู้​เป็น​ศิษย์เอก​ของ​พระเยซู​คริสต์ ตาม​ความ​ต้องการ​ของ​พระเจ้า พระเจ้า​ได้​ส่ง​ผม​ออก​ไป​บอก​ผู้คน​เกี่ยวกับ​ชีวิต​ที่​พระองค์​สัญญา​ว่า​จะ​ให้​ใน​พระเยซู​คริสต์

2 ถึง​ทิโมธี​ลูกรัก ขอให้​พระเจ้า​พระบิดา และ​พระเยซู​คริสต์​องค์​เจ้า​ชีวิต​ของเรา ให้​ความ​เมตตา​กรุณา และ​สันติสุข​กับ​คุณ

เปาโล​ขอบคุณ​พระเจ้าและ​ให้​กำลังใจ​ทิโมธี

3 ผม​ขอบคุณ​พระเจ้า ผู้ที่​ผม​รับใช้​ด้วย​ใจ​บริสุทธิ์ เหมือนกับ​ที่​บรรพบุรุษ​ของ​ผม​รับใช้ ผม​อธิษฐาน​ให้​คุณ​เสมอ​ทั้งวัน​ทั้งคืน 4 คิดถึง​ตอนที่​คุณ​ร้องไห้​เพื่อ​ผม​แล้ว ทำให้​ผม​อยาก​เจอ​คุณ​มาก ซึ่ง​จะ​ทำให้​ผม​มี​ความสุข​จริงๆ 5 ผม​ยัง​นึกถึง​ความเชื่อ​ที่​จริงใจ​ของ​คุณ ซึ่ง​ตอนแรก​มี​อยู่​ใน​โลอิส​ยาย​ของ​คุณ และ​ยูนีส​แม่​ของ​คุณ และ​ตอนนี้​ผม​ก็​เชื่อว่า​มี​อยู่​ใน​คุณ​ด้วย 6 นี่​เป็น​เหตุ​ที่​ผม​ขอเตือน​ให้​คุณ​ใช้​พรสวรรค์​ที่​พระเจ้า​ให้​ตอนที่​ผม​วางมือ+ 1:6 วางมือ เป็น​ท่าทาง​ที่​แสดง​ออก​ตอน​อธิษฐาน เพื่อ​ขอ​ให้​พระเจ้า​อวยพร​คนๆนั้น​เป็น​พิเศษ ลง​บน​คุณ กระพือ​พรสวรรค์​นั้น​ให้​มัน​ลุก​โชติช่วง​ขึ้น 7 เพราะ​พระวิญญาณ​ที่​พระเจ้า​ให้​กับ​เรา​นั้น​ไม่​ทำให้​เรา​ขี้ขลาด แต่​พระวิญญาณ​นี้​ทำให้​เรา​เต็ม​ไปด้วย​ฤทธิ์​อำนาจ ความรัก และ​การ​ควบคุม​ตนเอง

8 ไม่ต้อง​อับอาย​ที่​จะ​บอก​คน​เกี่ยวกับ​องค์​เจ้า​ชีวิต​ของ​เรา หรือ​อับอาย​ใน​ตัวผม​ที่​เป็น​นักโทษ​เพราะ​เห็นแก่​พระองค์ แต่​ให้​พึ่ง​ฤทธิ์เดช​ของ​พระเจ้า แล้ว​ยอม​ทนทุกข์​ด้วยกัน​กับ​ผม​เพื่อ​ข่าวดี​นั้น​ดีกว่า 9 พระเจ้า​ทำให้​เรา​รอด​และ​เรียก​เรา​ให้​มา​เป็น​คน​ของ​พระองค์​โดยเฉพาะ ที่​พระองค์​เรียก​เรา​นั้น​ไม่ได้​ขึ้น​อยู่​กับ​การ​กระทำ​ของ​เรา แต่​เป็น​ไป​ตาม​ความ​ต้องการ​ของ​พระเจ้า และ​พระองค์​ได้​ให้​ความ​เมตตา​กรุณา​นี้​กับ​เรา​ผ่าน​มา​ทาง​พระเยซู​คริสต์​ก่อน​ที่​จะ​มี​โลกนี้​เสียอีก 10 แต่​ตอนนี้​พระเจ้า​ได้​เปิดเผย​เรื่องนี้​แล้ว​โดย​พระเยซู​คริสต์​ผู้​เป็น​พระผู้ช่วย​ให้​รอด​ของ​เรา​ที่​ได้​มา​ปรากฏ​ตัว​ให้​เห็น​แล้ว พระองค์​ได้​มา​ทำลาย​ความตาย และ​ทำให้​เรา​เห็น​ถึง​ชีวิต​ที่​ไม่มี​วันตาย​ที่​ผ่าน​ทาง​ข่าวดี​นี้ 11 เพราะ​ข่าวดี​นี้เอง พระองค์​ถึง​ได้​แต่งตั้ง​ให้​ผม​เป็น​คน​ประกาศ​ข่าว เป็น​ศิษย์เอก และ​เป็น​ครู 12 ด้วย​เหตุ​นี้เอง​ผม​ถึง​ได้รับ​ความ​ทุกข์ทรมาน​อย่าง​ที่​เป็น​อยู่นี้ แต่​ผม​ก็​ไม่​อับอาย​หรอก เพราะ​ผม​รู้จัก​ผู้ที่​ผม​เชื่อ และ​ผม​ก็​มั่นใจ​ว่า พระองค์​สามารถ​รักษา​สิ่ง​ที่​ผม​ได้​มอบ​ไว้​ให้​กับ​คนอื่น+ 1:12 สิ่ง​ที่​ผม​ได้​มอบ​ไว้​ให้​กับ​คนอื่น อาจ​แปล​ได้​อีก​อย่างหนึ่ง​ว่า สิ่ง​ที่​ผม​ได้​มอบ​ไว้​กับ​พระเจ้า​จนกว่า​วันนั้น+ 1:12 วันนั้น วันที่​พระคริสต์​จะ​มา​พิพากษา​มนุษย์​ทุกคน​และ​นำ​คน​ที่​เชื่อ​ทั้งหมด​ไป​อยู่​ร่วมกับ​พระองค์​จะ​มาถึง 13 ขอให้​คุณ​ยึดถือ​คำสอน​ที่​มี​ประโยชน์ ที่​คุณ​ได้ยิน​จาก​ผม​นี้​ไว้​เป็น​แบบอย่าง และ​ทำตาม​ด้วย​ความเชื่อ​และ​ความรัก​ที่​มี​อยู่​ใน​พระเยซู​คริสต์ 14 ขอให้​เก็บ​รักษา​สิ่ง​ที่​ได้​มอบ​ไว้​ให้​กับ​คุณ​นี้​เอา​ไว้​ให้ดี ด้วย​ความ​ช่วยเหลือ​จาก​พระวิญญาณ​บริสุทธิ์​ที่​อยู่​ใน​ตัวเรา

15 คุณ​ก็​รู้​ว่า ทุกคน​ใน​แคว้น​เอเชีย​ได้​ทิ้ง​ผม​ไป​หมดแล้ว รวมทั้ง​ฟีเจลัส​และ​เฮอร์โมเกเนส​ด้วย 16 ขอให้​องค์​เจ้า​ชีวิต​มี​เมตตากรุณา​ต่อ​ครอบครัว​ของ​โอเนสิโฟรัส​ด้วย เพราะ​เขา​ได้​ให้​กำลังใจ​ผม​หลายครั้ง​และ​ก็​ไม่​อับอาย​ที่​ผม​ติด​คุก​อยู่ 17 ตรงกันข้าม เมื่อ​เขา​มา​ถึง​กรุงโรม เขา​ก็​ยัง​อุตส่าห์​ตามหา​ผม​จนพบ 18 ขอ​องค์​เจ้า​ชีวิต​โปรด​ให้​ความ​เมตตา​กับ​เขา​ใน​วันนั้น​ด้วยเถิด และ​คุณ​ก็​รู้ดี​ว่า​ตอนที่​ผม​อยู่​ที่​เมือง​เอเฟซัส​นั้น เขา​ได้​ช่วย​ผม​มาก​ขนาดไหน

2

ทหาร​ผู้​ซื่อสัตย์​ของ​พระเยซู​คริสต์

1 ลูก​ทิโมธี​เอ๋ย ขอให้​ความ​เมตตา​ที่​มี​อยู่​ใน​พระเยซู​คริสต์​ทำให้​คุณ​เข้มแข็ง 2 ให้​เอา​คำสอน​ต่างๆ​ที่​คุณ​ได้ยิน​จาก​ผม​ต่อหน้า​พยาน​มากมาย​นั้น ไป​ให้​กับ​คน​ที่​ไว้ใจ​ได้​และ​สามารถ​สอน​ต่อ​ได้ 3 มา​ร่วมทุกข์​กับ​ผม​ดีกว่า เหมือน​ทหาร​ที่ดี​ของ​พระเยซู​คริสต์ 4 ไม่มี​ใคร​หรอก​ที่​มา​เป็น​ทหาร​แล้ว​ยัง​มัว​ยุ่ง​กับ​เรื่อง​ของ​ทาง​บ้าน เพราะ​เขา​ก็​อยาก​จะ​เอาใจ​ผู้​บังคับ​บัญชา​ของเขา 5 นักกีฬา​ที่​เข้า​แข่งขัน​ก็​เหมือนกัน จะ​ต้อง​แข่งขัน​ตาม​กฎ​กติกา​เสียก่อน​ถึง​จะ​ได้รับ​รางวัล​ของ​ผู้ชนะ 6 ชาวนา​ที่​ทำงาน​หนัก ก็​ควร​จะ​เป็น​คนแรก​ที่​ได้รับ​ส่วนแบ่ง​จาก​พืชผล​นั้น 7 คิด​ดู​ให้ดี​ถึง​เรื่อง​ที่​ผม​พูด​ให้​คุณ​ฟัง​นี้ แล้ว​องค์​เจ้า​ชีวิต​จะ​ทำให้​คุณ​เข้าใจ​มัน​ทั้งหมด

8 จำ​ไว้​ว่า ข่าวดี​ที่​ผม​ประกาศ คือ​พระเยซู​คริสต์​ได้​ฟื้นขึ้น​มา​จาก​ความตาย และ​พระองค์​เป็น​ลูกหลาน​ของ​ดาวิด+ 2:8 ดาวิด กษัตริย์​ของ​อิสราเอล​มี​ชีวิต​อยู่​ใน​ราว​หนึ่งพัน​ปี​ก่อน​พระเยซู​มาเกิด9 เพราะ​ข่าวดี​นี้แหละ ผม​ถึง​ต้อง​ทนทุกข์​อยู่​ตอนนี้ ถึง​กับ​ถูก​ล่ามโซ่​เหมือนกับ​ผู้ร้าย แต่​ถ้อยคำ​ของ​พระเจ้า​นั้น เอา​โซ่ล่าม​ไว้​ไม่​อยู่​หรอกนะ 10 ผม​จึง​ยอม​อดทน​ทุกอย่าง เพราะ​เห็นแก่​คน​ที่​พระเจ้า​ได้​เลือก​เอา​ไว้ เพื่อ​ที่​ว่า​พวกเขา​จะ​ได้รับ​ความรอด​ซึ่ง​มี​อยู่​ใน​พระเยซู​คริสต์ และ​สง่าราศี​จาก​พระเจ้า​ตลอดไป

11 นี่​เป็น​คำพูด​ที่​เชื่อถือ​ได้ คือ

ถ้า​เรา​ตาย​กับ​พระองค์

เรา​ก็​จะ​มี​ชีวิต​กับ​พระองค์

12 ถ้า​เรา​อดทน​ต่อ​ความ​ทุกข์ยาก

เรา​จะ​ได้​ปกครอง​ร่วม​กับ​พระองค์

ถ้า​เรา​ทิ้ง​พระองค์

พระองค์​ก็​จะ​ทิ้ง​เรา​เหมือนกัน

13 ถ้า​เรา​ไม่​ซื่อสัตย์

พระองค์​ก็​ยังคง​ซื่อสัตย์​อยู่ดี

เพราะ​พระองค์​จะ​ทำ​ตัว​ขัด​กับ​อุปนิสัย​ที่​แท้จริง​ของ​พระองค์​เอง​ไม่ได้

คนงาน​แบบที่​พระเจ้า​ยอมรับ

14 ให้​เตือน​พวกเขา​บ่อยๆ​ใน​เรื่อง​พวกนี้ และ​ตักเตือน​พวกเขา​ต่อหน้า​พระเจ้า​ว่า อย่า​ถกเถียง​กัน​ใน​เรื่อง​คำพูด มัน​ไม่มี​ประโยชน์​อะไร มี​แต่​จะ​ทำลาย​คนฟัง​เท่านั้น 15 พยายาม​เต็มที่​ให้​เป็น​คน​ที่​พระเจ้า​รับรอง เป็น​คนงาน​ที่​ไม่มี​อะไร​ต้อง​อาย และ​เป็น​คนงาน​ที่​สอน​ถ้อยคำ​แห่ง​ความจริง​ของ​พระเจ้า​ได้​อย่าง​ถูกต้อง 16 แต่​ให้​หลีกเลี่ยง​จาก​การ​พูดคุย​ที่​หยาบช้า​และ​ไม่​ยำเกรง​พระเจ้า เพราะ​ยิ่งพูด​ก็​ยิ่ง​ไม่​ยำเกรง​พระเจ้า 17 คำสอน​ของ​พวกเขา​ก็​จะ​ลาม​ไป​ทั่ว​เหมือนกับ​มะเร็ง ฮีเมเนอัส​และ​ฟีเลทัส​ก็​รวม​อยู่​ใน​คน​พวกนั้น​ด้วย 18 สอง​คน​นี้​ได้​หลง​ไป​จาก​ความจริง เขา​พูดว่า​การ​ฟื้นขึ้น​มา​จาก​ความตาย​สำหรับ​เรา​นั้น​ได้​เกิดขึ้น​ไปแล้ว สอง​คน​นี้​ได้​ทำลาย​ความเชื่อ​ของ​บางคน​ไป 19 อย่างไร​ก็ตาม รากฐาน​ที่​แข็งแกร่ง​ของ​พระเจ้า​ยัง​ยืนหยัด​อย่าง​มั่นคง และ​ยังมี​ข้อความ​จารึก​ไว้​ว่า “องค์​เจ้า​ชีวิต​รู้จัก​คน​เหล่านั้น​ที่​เป็น​ของ​พระองค์”+ 2:19 อ้าง​มา​จาก​หนังสือ กันดาร​วิถี 16:5 และ “ให้​คนที่​อ้างว่า​เป็น​คน​ของ​องค์​เจ้า​ชีวิต เลิก​ทำ​ชั่ว​ทุกชนิด”

20 ใน​บ้าน​หลังใหญ่ ไม่ได้​มี​แต่​ของใช้​ที่​ทำ​จาก​ทอง​และ​เงิน​เท่านั้น แต่​ยัง​มี​ของใช้​ที่​ทำ​จาก​ไม้​และ​ดินเหนียว​ด้วย ของใช้​บางอย่าง​ก็​ใช้​สำหรับ​งาน​พิเศษ​ต่างๆ​และ​บางอย่าง​ก็​ใช้​สำหรับ​งาน​ประจำวัน 21 ดังนั้น ถ้า​คนไหน​ได้​ชำระ​ล้าง​ตนเอง​จาก​สิ่ง​ที่​ชั่วร้าย​เหล่านี้​แล้ว คนนั้น​ก็​จะ​เป็น​ของใช้​ที่​ใช้​สำหรับ​งาน​ที่​พิเศษ เขา​จะ​เป็น​คน​ของ​พระเจ้า เป็น​ประโยชน์​สำหรับ​เจ้าของ และ​พร้อม​สำหรับ​การ​งาน​ที่ดี​ทุกอย่าง

22 ให้​วิ่งหนี​จาก​ราคะตัณหา​ของ​คน​หนุ่มสาว แต่​ไล่ตาม​สิ่ง​ที่​ถูกต้อง เช่น​ความเชื่อ ความรัก และ​สันติสุข ร่วมกับ​คน​เหล่านั้น​ที่​ร้องเรียก​องค์​เจ้า​ชีวิต​ด้วย​ใจ​ที่​สะอาด​บริสุทธิ์ 23 อย่า​ไป​ยุ่งเกี่ยว​กับ​การ​โต้เถียง​ที่​เหลวไหล​และ​โง่เขลา เพราะ​คุณ​ก็​รู้​ว่า​มัน​จะ​ทำให้​เกิด​การ​ทะเลาะ​วิวาท​กัน 24 ส่วน​ผู้รับใช้​ของ​องค์​เจ้า​ชีวิต​ต้อง​ไม่​ทะเลาะ​วิวาท แต่​ต้อง​สุภาพ​กับ​ทุกคน ต้อง​สอน​คนอื่น​ได้ และ​ต้อง​อดทน 25 เขา​จะ​ต้อง​สอน​คน​ที่​ต่อต้าน​เขา​อย่าง​ใจเย็น ด้วย​หวังว่า​พระเจ้า​จะ​ทำให้​คน​พวกนี้​กลับตัว​กลับใจ และ​ได้รู้​ถึง​ความจริง 26 ซึ่ง​จะ​ช่วย​ให้​พวกนี้​ได้​สติ​คืนมา และ​หลุดพ้น​จาก​กับดัก​ของ​มาร​ที่​จับ​พวกเขา​ไว้​ให้​ทำ​ตามใจ​ของ​มัน

3

ช่วง​สุดท้าย​ของ​เวลา

1 รู้​เอา​ไว้​เถอะ​ว่า ใน​ช่วงเวลา​สุดท้าย​จะ​เป็น​เวลา​ที่​ลำบาก​มาก 2 จะ​มี​แต่​คน​เห็นแก่ตัว เห็นแก่เงิน โอ้อวด จองหอง ชอบ​ด่าว่า​คนอื่น ไม่​เชื่อฟัง​พ่อแม่ ไม่รู้จัก​บุญคุณ ไม่มี​ศาสนา​ที่​แท้จริง 3 ไม่มี​ความรัก ไม่ให้​อภัย ใส่ร้าย​ป้ายสี ไม่​รู้จัก​ยับยั้ง​ชั่งใจ โหดร้าย​ทารุณ ไม่​รักดี 4 คิดคด​ทรยศ ใจร้อน​วู่วาม หัวสูง และ​รักสนุก​แทนที่​จะ​รัก​พระเจ้า 5 พวกเขา​นับถือ​ศาสนา​ที่​แท้จริง​แต่​เพียง​เปลือกนอก แต่​ไม่ยอม​ให้​ฤทธิ์​อำนาจ​ของ​ศาสนา​ที่​แท้จริง​นั้น​เปลี่ยน​ชีวิต​เขา คุณ​จะ​ต้อง​อยู่​ให้​ห่าง​จาก​คน​พวกนี้ 6 มี​บางคน​ย่อง​เข้าไป​ตาม​บ้าน​ต่างๆ ไป​จูง​จมูก​พวก​ผู้หญิง​หัวอ่อน​และ​บาป​หนา ที่​ถูก​กิเลสตัณหา​ต่างๆ​ลาก​ไป 7 พวก​ผู้หญิง​เหล่านี้​ชอบ​ที่​จะ​เรียนรู้​เรื่อง​ใหม่ๆ​อยู่เรื่อย แต่​ก็​ไม่เคย​เข้าใจ​อย่าง​แตกฉาน​ใน​เรื่อง​ของ​ความจริง​เลย 8 ยันเนส​และ​ยัมเบรส์​ต่อต้าน​โมเสส​อย่างไร พวกนี้​ก็​ต่อต้าน​ความจริง​อย่างนั้น คน​พวกนี้​มี​จิตใจ​ที่​เสื่อมทราม และ​ความเชื่อ​ของเขา​ก็​จอม​ปลอม 9 พวกนี้​ไปได้​ไม่กี่น้ำ​หรอก เดี๋ยว​ความโง่​ของ​พวกเขา​ก็​จะ​โผล่​ออกมา​ให้​ทุกคน​เห็น เหมือนกับ​ที่​เกิดขึ้น​กับ​ยันเนส​และ​ยัมเบรส์

คำแนะนำ​สุดท้าย

10 อย่างไร​ก็ตาม ทิโมธี คุณ​ก็​รู้จัก​ผม​ดี​อยู่แล้ว​ใน​ทุกด้าน คุณ​รู้​ว่า​ผม​สอน​อะไร ใช้ชีวิต​อย่างไร มี​เป้าหมาย​อะไร​ใน​ชีวิต มี​ความเชื่อ ความ​อดทน ความรัก​และ​ความ​มุ่งมั่น​อย่างไร 11 และ​คุณ​ก็​รู้​ว่า​ผม​ถูก​ข่มเหง​และ​ทน​ทุกข์ทรมาน​ขนาดไหน เหมือนกับ​ที่​ได้​เกิดขึ้น​กับ​ผม​ใน​เมือง​อันทิโอก เมือง​อิโคนียูม และ​เมือง​ลิสตรา แต่​องค์​เจ้า​ชีวิต​ได้​ช่วย​ผม​ให้​รอดพ้น​จาก​สิ่ง​เหล่านั้น​มา​โดยตลอด 12 ความจริง​แล้ว ทุกคน​ที่​อยาก​จะ​มี​ชีวิต​ที่​อุทิศ​ให้​กับ​พระเจ้า​ใน​พระเยซู​คริสต์​นั้น​จะ​ต้อง​ถูก​ข่มเหง 13 แต่​คนชั่ว​และ​นัก​ต้มตุ๋น​จะ​เลวร้าย​ยิ่งขึ้น มี​ทั้ง​โกง​เขา​และ​ถูก​เขา​โกง​ด้วย

14 ส่วนคุณ​ก็​ให้​เชื่อ​ใน​สิ่ง​ที่​คุณ​ได้​เรียนรู้​และ​มั่นใจ​แล้วนั้น​ต่อไป เพราะ​คุณ​ก็​รู้จัก​คน​พวกนั้น​ที่​สอน​คุณ​อยู่แล้ว​ว่า​พวกเขา​เป็น​ใคร 15 แล้ว​คุณ​ก็​รู้จัก​พระคัมภีร์​อัน​ศักดิ์สิทธิ์​นี้​มา​ตั้งแต่​เด็ก​แล้ว พระคัมภีร์​นี้​จะ​ทำให้​คุณ​ฉลาด และ​นำ​คุณ​ไป​ถึง​ความรอด เมื่อ​ไว้วางใจ​ใน​พระเยซู​คริสต์ 16 ทุกๆข้อ​ใน​พระคัมภีร์ พระเจ้า​เป็น​ผู้​ดลใจ​ให้​เขียน​ขึ้นมา เพื่อ​เป็น​ประโยชน์​ใน​การ​สั่งสอน​ความจริง ชี้​ให้​คน​เห็น​ถึง​ความบาป​ใน​ชีวิต ช่วย​ปรับปรุง​แก้ไข​ให้​คนดี​ขึ้น และ​ฝึก​คน​ให้​ทำ​ตามใจ​พระเจ้า 17 เพื่อ​เตรียม​คน​ของ​พระเจ้า​ให้​พร้อม​ที่​จะ​ทำดี​ทุกอย่าง

4

1 ต่อหน้า​พระเจ้า และ​พระเยซู​คริสต์​ผู้ที่​จะ​พิพากษา​ทั้ง​คน​ที่​มีชีวิต​และ​คนตาย เมื่อ​พระองค์​กลับมา​ครอบ​ครอง​อย่าง​กษัตริย์ ผม​ขอสั่ง​คุณ​ว่า 2 ให้​ประกาศ​ถ้อยคำ​ของ​พระเจ้า และ​พร้อม​ที่​จะ​ประกาศ​เสมอ ไม่ว่า​จะ​สะดวก​หรือ​ไม่​สะดวก​ก็ตาม บอก​ให้​คน​รู้​ว่า​เขา​จะ​ต้อง​ทำ​อะไร ตักเตือน​เมื่อ​เขา​ทำ​ผิด ให้​กำลังใจ​เขา และ​เวลา​สั่งสอน​ก็​ให้​อดทน​มากๆ 3 เพราะ​จะ​มี​เวลาหนึ่ง​ที่​คน​จะ​ไม่ยอม​ทน​ต่อ​คำสอน​ที่​มี​ประโยชน์​นี้ แต่​พวกเขา​จะ​ไป​รวบรวม​ครู​มากมาย​มา​พูด​ใน​สิ่ง​ที่​หู​ของ​พวกเขา​อยาก​จะฟัง 4 พวกเขา​จะ​หัน​หู​ไป​จาก​ความจริง และ​หัน​ไป​ฟัง​นิยาย​ปรัมปรา​ต่างๆ 5 ส่วน​คุณเอง ขอให้​มี​สติ​รอบคอบ​ใน​ทุก​สถานการณ์ อดทน​ต่อ​ความ​ทุกข์ยาก​ลำบาก ทำหน้าที่​ประกาศ​ข่าวดี และ​ทำงาน​ที่​พระเจ้า​ได้​มอบหมาย​ไว้​ให้​สำเร็จ

6 ตอนนี้​ถึง​เวลา​แล้ว​ที่​ผม​จะ​ต้องตาย ชีวิต​ของ​ผม​ก็​เหมือนกับ​เครื่อง​ดื่ม​บูชา​ที่​กำลัง​ถูก​เท​ลง​บน​แท่นบูชา 7 ผม​ได้​ต่อสู้​อย่าง​สม​ศักดิ์ศรี ได้​วิ่ง​ถึง​เส้นชัย​แล้ว และ​ผม​ยังคง​รักษา​ความเชื่อ​ไว้ได้ 8 ตอนนี้​รางวัล​แห่ง​ชัยชนะ​นั้น​กำลัง​รอ​ผม​อยู่ คือ​การ​ที่​พระเจ้า​ยอมรับ​ผม องค์​เจ้า​ชีวิต​ผู้​พิพากษา​ที่​ซื่อสัตย์​จะ​มอบ​รางวัล​นี้​ให้​กับ​ผม​ใน​วันนั้น+ 4:8 วันนั้น วันที่​พระคริสต์​จะ​มา​พิพากษา​มนุษย์​ทุกคน​และ​นำ​คน​ที่​เชื่อ​ทั้งหมด​ไป​อยู่​ร่วมกับ​พระองค์ และ​ไม่ได้​ให้​กับ​ผม​คนเดียว แต่​ยังให้​กับ​ทุกคน​ที่​ตั้งหน้า​ตั้งตา​รอคอย​พระองค์​กลับมา

คำพูด​ส่วนตัว

9 พยายาม​มาหา​ผม​เร็วๆนะ 10 เพราะ​เดมาส​รัก​โลกนี้ เขา​จึง​ทอดทิ้ง​ผม​ไป​เมือง​เธสะโลนิกา​แล้ว ส่วน​เครสเซนส์​ไป​แคว้น​กาลาเทีย และ​ทิตัส​ก็​ไป​เมือง​ดาลมาเทีย 11 เหลือแต่​ลูกา​เท่านั้น​ที่​ยัง​อยู่​กับ​ผม ให้​พา​มาระโก​มา​ด้วยนะ​เพราะ​เขา​ช่วย​งาน​ผม​ได้ 12 ผม​ได้​ส่ง​ทีคีกัส​ไป​ที่​เมือง​เอเฟซัส 13 เมื่อ​คุณ​มาหา​ผม ให้​เอา​เสื้อคลุม​ที่​ผม​ทิ้ง​ไว้​กับ​คารปัส​ใน​เมือง​โตรอัส​มา​ด้วย​รวมทั้ง​หนังสือ โดยเฉพาะ​อย่างยิ่ง​ที่​เป็น​ม้วน​กระดาษ​หนัง+ 4:13 ม้วน​กระดาษ​หนัง ของ​ที่​ดู​คล้าย​กระดาษ​ทำ​จาก​หนังแกะ ใช้​สำหรับ​เขียน​หนังสือ

14 ช่าง​ทองแดง​ที่​ชื่อ​อเล็กซานเดอร์​ได้​ทำร้าย​ผม​อย่าง​สาหัส องค์​เจ้า​ชีวิต​จะ​ตอบแทน​เขา​อย่าง​สาสม​กับ​สิ่ง​ที่​เขา​ได้ทำ 15 คุณ​ก็​เหมือนกัน ระวัง​เขา​ไว้​ให้ดี เพราะ​เขา​ต่อต้าน​คำสอน​ของ​เรา​อย่าง​รุนแรง

16 ตอนที่​ผม​สู้​คดี​ครั้งแรก​นั้น​ไม่มี​ใคร​มา​ช่วย​ผม​เลย พวกเขา​ทอดทิ้ง​ผม​ไปหมด ขอให้​พระเจ้า​ยกโทษ​ให้กับ​พวกเขา​ใน​เรื่องนี้ 17 แต่​องค์​เจ้า​ชีวิต​ยืน​อยู่​ข้าง​ผม​และ​ทำให้​ผม​เข้มแข็ง เพื่อ​ผม​จะ​ได้​ประกาศ​ถ้อยคำ​ของ​พระองค์​ได้​อย่าง​เต็มที่​และ​เพื่อ​คน​ที่​ไม่ใช่​ยิว​ทั้งหมด​จะ​ได้ยิน ผม​จึง​รอด​จาก​ปาก​สิงโต​มา​ได้ 18 องค์​เจ้า​ชีวิต​จะ​ช่วย​ผม​ให้​รอดพ้น​จาก​ทุกคน​ที่​พยายาม​จะ​ทำร้าย​ผม และ​จะ​นำ​ผม​ไป​สู่​อาณาจักร​ของ​พระองค์​ใน​สวรรค์​อย่าง​ปลอดภัย ขอให้​พระองค์​ได้รับ​เกียรติ​ตลอดไป อาเมน

คำทักทาย​สุดท้าย

19 ขอ​ฝาก​ความ​คิดถึง​ให้​กับ​ปริสคา​กับ​อาควิลลา และ​ทุกคน​ใน​ครอบครัว​ของ​โอเนสิโฟรัส 20 ส่วน​เอรัสทัส​ก็​ยัง​อยู่​ที่​เมือง​โครินธ์ ผม​ได้​ทิ้ง​โตรฟีมัส​ไว้​ที่​เมือง​มิเลทัส​เพราะ​เขา​ยัง​ป่วย​อยู่ 21 ขอ​พยายาม​มา​ถึง​ที่นี่​ให้ได้​ก่อน​ฤดูหนาว​นะ ยูบูลัส ปูเดนส์ ลีนัส คลาวเดีย และ​พี่น้อง​ทั้งหมด​ฝาก​ความ​คิดถึง​มา​ให้​คุณ

22 ขอให้​องค์​เจ้า​ชีวิต​อยู่​กับ​จิต​วิญญาณ​ของ​คุณ และ​ขอให้​พระเจ้า​เมตตากรุณา​พวกคุณ​ด้วย