โอบาดียาห์

คำนำ

โอบาดียาห์ แปลว่า “ผู้รับใช้​ของ​พระยาห์เวห์”

หนังสือ​เล่มนี้​เป็น​หนังสือ​ที่สั้น​ที่สุด​ใน​พระคัมภีร์เดิม เขียนขึ้น​หลังจาก​ที่​บาบิโลน​ทำลาย​เมือง​เยรูซาเล็ม​ของ​ยูดาห์​อย่าง​ราบคาบ​ใน​ปี 586 ก่อน ค.ศ.

หนังสือ​โอบาดียาห์ กำลัง​ต่อว่า​ชนชาติ​เอโดม ซึ่ง​สืบ​เชื้อสาย​มา​จาก เอซาว (เอซาว​เป็น​ลูก​ของ​อิสอัค อิสอัค​มี​ลูกชาย​สองคน​คือ เอซาว​กับ​ยาโคบ) ชนชาติ​เอโดม​เย่อหยิ่ง​จองหอง​คิดว่า​ตัวเอง​แน่​เหลือเกิน ไม่มีใคร​สามารถ​ทำอะไร​เขาได้ เมื่อ​คนยูดาห์ (อิสราเอล) ที่​สืบ​เชื้อสาย​มา​จาก​ยาโคบ ถูก​ชาว​บาบิโลน​บุก​เข้ามา​ยึดทรัพย์​และ​ทำลาย ชนชาติ​เอโดม​ได้แต่​มองดู​อยู่เฉยๆ​ไม่ยอม​ช่วย และ​ยัง​สมน้ำหน้า​ใน​ความล่มจม​ของ​น้องชาย และ​ยัง​ช่วย​จับ​เชลย​ชาวยูดาห์​ส่ง​ไปให้​กับ​บาบิโลน​อีกด้วย เพราะ​เหตุนี้​พระยาห์เวห์​พูดว่า “เรา​จะ​ทำลาย​เอโดม กรรม​ที่​เอโดม​ได้​ก่อไว้​กับ​คนยูดาห์ (อิสราเอล) จะ​สนอง​กลับมา​ตก​ลงบน​หัว​ของ​เอโดม”

ใน​ที่สุด​พระยาห์เวห์​จะ​นำ​คนยูดาห์ (อิสราเอล) กลับมา​สู่​แผ่นดิน​ของตน พระองค์​จะ​อวยพร​พวกเขา​ให้​มีชัย​เหนือ​ชนชาติ​รอบข้าง​รวมทั้ง​เอโดม​ด้วย และ​พระยาห์เวห์​จะ​ครอบ​ครอง​เป็น​กษัตริย์​ชั่วนิจนิรันดร์

1

ชนชาติ​เอโดม​จะ​ถูกลงโทษ

1 นี่​คือ​นิมิต​ของ​โอบาดียาห์+ 1:1 โอบาดียาห์ โอบาดียาห์ ข้อ 1-4 เหมือนกับ​หนังสือ​เยเรมียาห์ 49:14-16 และ​โอบาดียาห์ ข้อ 5-6 เหมือนกับ​หนังสือ​เยเรมียาห์ 49:9-10

พวกเรา​ได้ยิน​รายงาน​จาก​พระยาห์เวห์​ว่า

พระองค์​ได้ส่ง​ผู้ส่งข่าว​คนหนึ่ง​ออกไป​ท่ามกลาง​ชนชาติ​ต่างๆ​ให้​ไป​บอกว่า

“ลุกขึ้น​ไป​ทำสงคราม​กับ​เอโดม​กันเถอะ”

พระยาห์เวห์​องค์​เจ้า​ชีวิต​ของผม​พูด​อย่างนี้​กับ​เอโดม

2 พระยาห์เวห์​พูดว่า “เอโดม เรา​ได้​ทำ​ให้​เจ้า​เป็น​ชนชาติ​ที่​กระจอก​ท่ามกลาง​ชนชาติต่างๆ

และ​เจ้า​ก็​ถูก​ดูหมิ่น​เหยียด​หยาม​มาก

3 เจ้า​หลงตัวเอง​คิดว่า​แน่เหลือเกิน

เจ้า​ได้​อาศัย​อยู่​ตาม​ถ้ำ​บน​ผาสูง+ 1:3 ถ้ำ​บน​ผาสูง คำนี้​ใน​ภาษา​ฮีบรู​ใช้​คำว่า “ซีรา” ซึ่ง​เป็น​ชื่อ​เมืองหลวง​ของ​เอโดม

และ​บ้าน​ของเจ้า​อยู่​บน​ภูเขาสูง

เจ้า​คิด​ในใจ​ว่า

‘เรา​ตั้ง​อยู่​สูง​ขนาดนี้​ไม่มี​ใคร​ดึง​ให้​เรา​ลงไป​ถึง​พื้นดิน​ได้​หรอก’”

4 พระยาห์เวห์​พูดว่า​อย่างนี้ “ถึงแม้​เจ้า​จะ​ทำรัง​สูง​เหมือน​นกอินทรี

ถึง​จะ​ทำรัง​อยู่​ท่ามกลาง​ดวงดาว​ต่างๆ

เรา​ก็​จะ​ดึง​เจ้า​ลงมา​จาก​ที่นั่น”

5 ถ้า​พวกขโมย​ขึ้น​บ้านเจ้า​หรือ​พวกโจร​มา​บุก​ใน​ตอน​กลางคืน

พวกมัน​ก็​จะ​ขโมย​ไป​แค่​ที่​มัน​อยากได้ ไม่ใช่หรือ

หรือ​เมื่อ​คนงาน​มา​เก็บองุ่น​ใน​ไร่​ของเจ้า

พวกเขา​ก็​ยัง​เหลือ​องุ่น​ทิ้ง​ไว้บ้าง ไม่ใช่หรือ

แต่​เอโดม ศัตรู​ของเจ้า จะ​ทำลาย​เจ้า​ลง​อย่างราบคาบ

6 ศัตรู​จะ​ค้นหา​ทุกซอก​ทุกมุม

และ​เอา​ทรัพย์​สมบัติ​ที่​เอซาว​ซ่อนไว้​ไป​จน​หมดเกลี้ยง

7 และ​พันธมิตร​ทั้งหมด​ของเจ้า​ก็​จะ​ขับไล่​เจ้า​ออก​ไปอยู่​ที่​ชายแดน

คน​ที่​ทำสัญญา​เป็น​พันธมิตร​กับเจ้า​ก็​จะ​ทำ​ให้​เจ้า​ตายใจ แล้ว​ยึดครอง​เจ้า

สหาย​ที่​เจ้า​กินด้วย​ก็​จะ​ให้​คน​ต่าง​ชาติ​มา​ตั้งถิ่นฐาน​ใน​บ้านเมือง​ของเจ้า​แทนเจ้า

ความเฉลียว​ฉลาด​ก็​จะ​หมดไป​จาก​แผ่นดินเอโดม

8 พระยาห์เวห์​พูดว่า

“ใน​วันนั้น​เรา​จะ​ทำลาย​คนเฉลียว​ฉลาด​ให้​หมดไป​จาก​เอโดม

และ​เรา​จะ​ทำลาย​คน​ที่​มี​ความเข้าใจ​จาก​ภูเขา​ของ​เอซาว+ 1:8 คน​ที่​มี … ของ​เอซาว ใน​สมัยก่อน เอโดม​มี​ชื่อเสียง​มาก ว่า​เป็น​ศูนย์กลาง​ของ​การเรียนรู้​และ​สติปัญญา

9 เมืองเทมาน+ 1:9 เทมาน เป็น​เมืองใหญ่​เมืองหนึ่ง​ของ​เอโดม แม้แต่​นักรบ​ผู้เก่งกล้า​ของเจ้า​ก็​ยัง​จะ​กลัว​จนหัวหด

แต่ละคน​จะ​ถูกฆ่า​จน​หมด​ไป​จาก​ภูเขาเอซาว

10 เพราะ​ความโหดร้าย​ที่​เจ้าทำ​ต่อ​ยาโคบ​น้อง​ของเจ้า

เจ้า​จะต้อง​อับอาย​จน​ไม่รู้​จะ​เอาหน้า​ไปซ่อน​ไว้ที่ไหน

และ​เจ้า​จะ​ถูก​ทำลาย​ไป​ตลอดกาล

11 เจ้า​ยืน​อยู่เฉยๆ​ใน​วัน​ที่​คน​ต่าง​ชาติ​เข้ามา​ยึดทรัพย์สิน​และ​คน​ของยาโคบ​ไป

ใน​วัน​ที่​คน​ต่าง​ชาติ​บุก​เข้ามา​ทาง​ประตูเมือง​และ​จับสลาก​แบ่ง​เมืองเยรูซาเล็ม​กัน

และ​เอโดม เจ้า​ก็​ทำตัว​เหมือน​คนหนึ่ง​ใน​พวกเขา

12 ตอนนั้น​เจ้า​ไม่น่า​จะ​ไป​สมน้ำหน้า​ใน​ความล่มจม​ของ​น้องชายเจ้า+ 1:12 น้องชายเจ้า เป็น​การอ้าง​กลับไป​ใน​หนังสือ​ปฐมกาล เอซาว​กับ​ยาโคบ​เป็น​พี่น้องกัน เอซาว​มี​อีก​ชื่อหนึ่ง​ว่า​เอโดม ส่วน​ยาโคบ​มี​อีก​ชื่อหนึ่ง​ว่า​อิสราเอล ดังนั้น​ชนชาติ​ทั้งสอง​จึง​เป็น​พี่น้องกัน ใน​วัน​ที่​เขา​ได้รับ​ความหายนะ​นั้น

และ​เจ้า​ก็​ไม่น่า​จะ​เฉลิม​ฉลอง​ใน​ความสูญเสีย​ของ​คนยูดาห์​ใน​วัน​ที่​เขา​ถูกทำลาย

และ​เจ้า​ก็​ไม่น่า​จะ​คุยเย้ย​ทับถม​พวกเขา​ใน​วัน​ที่​พวกเขา​เดือด​ร้อน​นั้น

13 เจ้า​ไม่น่า​จะ​บุก​เข้าไป​ใน​ประตูเมือง​ของ​คน​ของเรา​ใน​วัน​ที่​พวกเขา​ทนทุกข์ทรมาน​นั้น

เจ้า​ไม่น่า​จะ​ไป​สมน้ำหน้า​ใน​สิ่งเลวร้าย​ที่​เกิดขึ้น​กับ​พวกเขา​ใน​วัน​ที่​พวกเขา​ทนทุกข์ทรมาน​นั้น

เจ้า​ไม่น่า​จะ​ยึด​เอา​ทรัพย์​สมบัติ​ของ​พวกเขา​ไป​ใน​วัน​ที่​เขา​ทนทุกข์ทรมาน​นั้น

14 เจ้า​ไม่น่า​จะ​ไป​ยืนดัก​ที่​ทางแยก​เพื่อ​ดักจับ​คนยูดาห์​ที่​กำลัง​จะหนีไป

เจ้า​ไม่น่า​จะ​มอบ​คน​ที่​รอดชีวิต​นั้น​ไปให้​กับ​ศัตรู​ใน​วัน​ที่​เขา​เดือด​ร้อน​นั้น

15 เพราะ​วัน​ของ​พระยาห์เวห์​ที่​พระองค์​จะ​มา​ตัดสิน​ทุกๆชนชาติ​ใกล้​จะ​มาถึงแล้ว

เอโดม เจ้า​ทำ​อะไรไว้​กับ​คนอื่น เจ้า​ก็​จะ​ได้รับ​อย่างนั้น​เหมือนกัน

กรรม​ที่​เจ้า​ได้​ก่อไว้ มัน​จะ​สนอง​กลับมา​ลง​บนหัว​เจ้าเอง

16 ส่วนเจ้า คนยูดาห์ เจ้า​ได้​ดื่ม​จาก​จอก​แห่ง​การลงโทษ​บน​ภูเขา​อัน​ศักดิ์สิทธิ์​ของเรา

ทุกชนชาติ​ก็​จะ​ต้อง​ดื่ม​จาก​จอก​แห่ง​การลงโทษ​นั้น​เหมือนกัน

พวกเขา​จะ​ดื่ม​กัน​อย่าง​ตะกละตะกลาม

และ​จะ​หายไป​เหมือน​ไม่เคย​มี​ตัวตน​มาก่อน

17 แต่​บน​ภูเขาศิโยน ก็​จะ​มี​คน​ที่​หลบหนี​มาอยู่

มัน​จะ​เป็น​สถานที่​ศักดิ์สิทธิ์

และ​คน​ของยาโคบ​จะ​กลับ​มา​ครอบ​ครอง​แผ่นดิน​ที่​เป็น​กรรมสิทธิ์​ของเขา​อีกครั้งหนึ่ง

18 ครอบครัว​ของ​ยาโคบ​ก็​จะ​เป็น​เหมือนไฟ

ครอบครัว​ของ​โยเซฟ+ 1:18 ครอบครัว​ของ​โยเซฟ ซึ่ง​เป็น​อีก​ชื่อหนึ่ง​ของ​อิสราเอล ใน​ที่นี้​หมายถึง เผ่า​ที่​ใหญ่ที่สุด​สองเผ่า​ของ​อิสราเอล​ฝ่ายเหนือ คือ เผ่ามนัสเสห์ และ​เผ่าเอฟราอิม ก็​จะ​เป็น​เหมือน​เปลวไฟ

แต่​ครอบครัว​ของ​เอซาว​ก็​จะ​เป็น​เหมือนแกลบ

ครอบครัว​ของ​ยาโคบ​ก็​จะ​เผา​พวกมัน​จนสิ้นซาก

และ​จะ​ไม่เหลือ​ผู้รอดชีวิต​เลย​ใน​ครอบครัว​ของเอซาว

เพราะ​พระยาห์เวห์​ได้สั่ง​ให้​มัน​เป็น​อย่างนั้น

19 ชาวยูดาห์​ที่​อยู่​ที่​เนเกบ ก็​จะได้​ครอบ​ครอง​ภูเขา​ของเอซาว

และ​คนเชเฟลาห์+ 1:19 ชาวยูดาห์ … คนเชเฟลาห์ เนเกบ​เป็น​พื้นที่​อยู่​ตาม​เถือกเขา​ทางใต้​ของยูดาห์ ซึ่ง​มี​พรมแดน​ติดกับ​เอโดม ส่วน​เชเฟลาห์​เป็น​ที่​ลุ่ม​อยู่​ตรง​ตีนเขา ทาง​ทิศ​ตะวันตก​ของ​ยูดาห์​และ​เอฟราอิม มี​พรมแดน​ติดกับ​ฟีลิสเตีย ก็​จะได้​ครอบ​ครอง​ดินแดน​ของ​ฟีลิสเตีย

คนอิสราเอล​ก็​จะได้​ครอบ​ครอง​แคว้นเอฟราอิม​และ​แคว้นสะมาเรีย

เผ่า​เบนยามิน​ก็​จะ​ได้​ครอบ​ครอง​แคว้นกิเลอาด

20 กองทัพ​ของ​พวกเชลย​ชาวอิสราเอล​ก็​จะได้​ครอบ​ครอง​แผ่นดิน​คานาอัน​ไป​จนถึง​ศาเรฟัท

และ​พวกเชลยศึก​ชาวเยรูซาเล็ม ที่​อยู่​ที่​เสฟาราด​ก็​จะ​ได้​ครอบ​ครอง​เมืองต่างๆ​ของเนเกบ

21 พวกวีรบุรุษ​กู้ชาติ​ก็​จะ​ขึ้นไป​บน​ภูเขาศิโยน​เพื่อ​ปกครอง​ภูเขา​ของเอซาว

แล้ว​พระยาห์เวห์​ก็​จะ​ครอบ​ครอง​เป็นกษัตริย์”