ฮาบากุก

คำนำ

หนังสือ​เล่มนี้​เขียนขึ้น​ประมาณ​หกร้อย​ปี​ก่อน​พระเยซู​มาเกิด ก่อนหน้า​ที่​บาบิโลน​จะ​มา​กดดัน​เมืองเยรูซาเล็ม​กับ​แคว้นยูดาห์​ไม่นานนัก

สองบท​แรก​ใน​หนังสือ​ฮาบากุก เป็น​การพูด​โต้ตอบ​กัน​ไปมา​ระหว่าง​พระเจ้า​กับ​ฮาบากุก ฮาบากุก​กำลัง​บ่น​ต่อ​พระยาห์เวห์ และ​พระองค์​ก็​ตอบเขา ฮาบากุก​กำลัง​บ่น​ต่อ​พระยาห์เวห์​ว่า ยูดาห์​เต็ม​ไปด้วย​ความไม่ยุติธรรม​และ​ความโหดร้าย​ป่าเถื่อน ทำไม​พระองค์​ไม่จัดการ​กับ​เขา พระองค์​ก็​ตอบว่า​พระองค์​จะ​ส่ง​บาบิโลน​ที่​น่ากลัว​น่าสยดสยอง​มา​จัดการ​ยูดาห์

ฮาบากุก​ยิ่ง​ไม่เข้าใจ​และ​บ่น​ต่อ​พระยาห์เวห์​ว่า คนบาบิโลน​นั้น​เลวร้าย​ยิ่งกว่า​คนยูดาห์​เสียอีก ทำไม​พระองค์​ถึง​ปล่อย​ให้​ลอยนวล แล้ว​ยัง​จะ​ใช้​มา​ทำลาย​ยูดาห์​อีกด้วย พระยาห์เวห์​ตอบ​ฮาบากุก​ว่า​พระองค์​จะ​จัดการ​กับ​บาบิโลน​ทีหลัง

บท​ที่สาม​เป็น​คำสดุดี​พระองค์​จาก​ฮาบากุก ฮาบากุก​บอกว่า​ถึงแม้​สถานการณ์​จะ​เลวร้าย​แค่ไหน เขา​ก็​ยัง​จะ​ชื่นชม​ยินดี​ใน​พระยาห์เวห์ และ​สรรเสริญ​ใน​ฤทธิ์​อำนาจ​และ​พระบารมี​ของ​พระองค์

1

1 หนังสือ​เล่มนี้ เป็น​สิ่ง​ที่​พระยาห์เวห์​บอก​กับ​ฮาบากุก ผู้พูดแทนพระเจ้า ผ่าน​มา​ทาง​นิมิต

ฮาบากุก​บ่น​ต่อ​พระเจ้า

2 พระยาห์เวห์​เจ้าข้า จะ​ปล่อย​ให้​ข้าพเจ้า​ร้องขอ​ความช่วยเหลือ​ไป​อีก​นาน​แค่ไหน พระองค์​ถึง​จะ​ฟัง จะ​ปล่อย​ให้​ข้าพเจ้า​ร้อง​ว่า “โหดร้าย​ป่าเถื่อน” ไป​อีก​นาน​แค่ไหน พระองค์​ถึง​จะ​มาช่วย 3 ทำไม​พระองค์​ถึง​ต้อง​ให้​ข้าพเจ้า​เจอ​กับ​ความเจ็บปวด​และ​ความ​ทุกข์ยาก​นี้​ด้วย ทำไม​พระองค์​ถึง​ดู​อยู่​เฉยๆ​ไม่​ทำ​อะไร เมื่อ​มี​การกดขี่​ข่มเหง​และ​ความป่าเถื่อน​เกิดขึ้น​อยู่​ตรงหน้า​ข้าพเจ้า มี​ทั้ง​การฟ้องร้อง​และ​โต้เถียง​กัน​เกิดขึ้น 4 ดังนั้น​กฎหมาย​ก็​ตายด้าน​ไป และ​ไม่มี​ใคร​ได้รับ​ความยุติธรรม เพราะ​คนชั่ว​ก็​มี​มากกว่า​คนดี ดังนั้น​ความยุติธรรม​ก็​บิดๆเบี้ยวๆ​ไป

พระยาห์เวห์​ตอบ​ฮาบากุก

5 พระยาห์เวห์​ตอบว่า “มอง​ไป​ที่​ชนชาติ​ต่างๆ​สิ ดูสิ​ว่า​จะ​เกิด​อะไร​ขึ้น เจ้า​จะต้อง​อ้าปากค้าง​พูด​ไม่ออก​เลยล่ะ ที่​เรา​พูด​อย่างนี้ ก็​เพราะ​พวกเจ้า​จะ​ไม่เชื่อ​สิ่ง​ที่​กำลัง​จะ​เกิดขึ้น​ใน​ช่วงชีวิต​ของเจ้า เมื่อ​เจ้า​ได้ยิน​เรื่องนี้ เจ้า​ก็​ยัง​จะ​ไม่เชื่อ​อยู่ดี 6 เพราะ​เรา​ยาห์เวห์ กำลัง​ยก​คนบาลิโลน​ให้​มี​อำนาจ​ขึ้นมา พวกนี้​เป็น​ชนชาติ​ที่​ดุร้าย​และ​ป่าเถื่อน พวกมัน​จะ​บุก​ไป​ทั่วโลก เพื่อ​ยึด​เอา​ดินแดน​ของ​คนอื่น​มา​เป็น​ของมัน 7 พวกมัน​น่ากลัว​และ​น่าสยดสยอง​ยิ่งนัก มัน​ตั้งกฎ​ของ​มัน​เอง และ​อวดตัว​ถือดี 8 พวกม้า​ของ​บาบิโลน​ก็​วิ่ง​เร็ว​กว่า​พวกเสือดาว​เสียอีก และ​ดุร้าย​ยิ่งกว่า​หมาป่า​ใน​ยาม​ค่ำคืน พวกม้า​ของมัน​ก็​วิ่งห้อ​เหมือน​บิน พวก​ทหารม้า​บิน​มา​จาก​แดนไกล เหมือน​อินทรี​ที่​โฉบ​เหยื่อ​ของมัน 9 พวกมัน​แต่ละคน​มา​เพื่อ​สร้าง​ความรุนแรง พวกมัน​บุก​ไป​ข้างหน้า​อย่าง​ไม่​หยุดยั้ง พวกมัน​รวบรวม​เชลย​ไว้​มากมาย​มหาศาล​เหมือน​เม็ดทราย

10 พวกมัน​หัวเราะ​เยาะ​ใส่​พวกกษัตริย์​ต่างๆ​และ​มอง​พวกแม่ทัพ​ทั้งหลาย​เป็น​เรื่อง​น่าขัน และ​หัวเราะ​เยาะ​ป้อม​ปราการ​ของ​เมือง​ต่างๆ พวกมัน​สร้าง​เนินดิน​ขึ้นมา​เพื่อ​บุก​ขึ้นไป​ยึด​ป้อม​แต่ละอัน”

11 ใน​ทันใดนั้น พระวิญญาณ​ของ​พระเจ้า​ก็​หายวับ​ไป ผม​ก็​ตกตะลึง​และ​พูดว่า “แต่​บาบิโลน​พวกนี้ ถือว่า​พละกำลัง​ของ​เขาเอง​เป็น​พระเจ้า​ของเขา”

ฮาบากุก​บ่น​เป็น​ครั้งที่สอง

12 ข้าแต่พระยาห์เวห์ พระองค์​อยู่​มา​ตั้งแต่​โบราณกาล​แล้ว​ไม่ใช่หรือ

พระเจ้า​ที่​ศักดิ์สิทธิ์​ของข้าพเจ้า พระองค์​จะ​ไม่ตาย​ไม่ใช่หรือ

ข้าแต่​พระยาห์เวห์ พระองค์​เลือก​บาบิโลน

เพื่อ​นำ​การตัดสิน​ลงโทษ​ของ​พระองค์​มา ใช่อย่างนี้​แน่หรือ

ข้าแต่​พระศิลา+ 1:12 พระศิลา เป็น​อีก​ชื่อหนึ่ง​ที่​ใช้​เรียก​พระเจ้า แสดง​ว่า​พระองค์​เป็น​ที่​มั่นคง​และ​ปลอดภัย​สำหรับ​คน​ของ​พระองค์ (ดู​ได้​จาก​หนังสือ เฉลยธรรมบัญญัติ 32) พระองค์​ตั้ง​บาบิโลน​ขึ้นมา​เพื่อ​ตีสอน​ชนชาติ​ยูดาห์ ใช่​อย่างนี้​แน่หรือ

13 ดวงตา​ของ​พระองค์​นั้น​บริสุทธิ์​เกินกว่า​ที่​จะ​มอง​สิ่งชั่วร้าย

และ​พระองค์​ก็​ทน​ดู​คน​ทำผิด​ไม่ได้

แล้ว​ทำไม​พระองค์​ถึง​ทน​ดู​คนทรยศ​อย่าง​บาบิโลน​ได้​โดย​ไม่​ทำ​อะไร​เลย

แล้ว​ทำไม​พระองค์​ถึง​ได้​นิ่ง​เฉย​เมื่อ​คนชั่วช้า​กลืนกิน​คน​ที่​ดีกว่า​เขา

14 พระองค์​ทำ​กับ​มนุษย์​เหมือนกับ​ปลา​ใน​ทะเล

หรือ​เหมือน​กับ​สัตว์เลื้อย​คลาน​ตัวเล็กๆ​ที่​ไม่มี​ผู้นำ

15 บาบิโลน​จับ​ทุกคน​มา​ด้วย​เบ็ด​ตกปลา เขา​ลาก​คน​มา​ด้วย​อวน

เขา​รวบรวม​คน​มา​ไว้​ใน​แห​ตกปลา​ของเขา

ดังนั้น​บาบิโลน​จึง​กระโดด​โลดเต้น​ด้วย​ความดีใจ

16 บาบิโลน​จึง​ฆ่าสัตว์​เป็น​เครื่อง​บูชา​ให้​กับ​อวน​ของเขา

และ​เผา​เครื่อง​หอม​ให้​กับ​แห​ตกปลา​ของเขา

เพราะ​สิ่ง​เหล่านี้​ทำให้​เขา​มี​เนื้อ​กิน​มากมาย

และ​มี​อาหาร​เอร็ดอร่อย​กินกัน

17 แล้ว​พระองค์​จะ​ยังคง​ปล่อย​ให้​บาบิโลน​ชักดาบ

ฆ่าฟัน​ชนชาติ​ต่างๆ​อย่าง​ไร้​ความปรานี​อย่างนี้​หรือ

2

1 ผม​จะ​ยืน​เฝ้าดู ผม​จะ​ยืน​เป็น​ยาม

และ​ผม​จะ​คอยดู​สิ​ว่า พระยาห์เวห์​จะ​พูด​อะไร​กับ​ผม

และ​จะ​คอยดู​สิ​ว่า​พระองค์​จะ​ตอบ​สิ่ง​ที่​ผม​กล่าวหา​พระองค์​ว่า​ยังไง

พระเจ้า​ตอบ​ฮาบากุก

2 พระยาห์เวห์​ก็​ตอบ​ผม​ว่า “ให้​เขียน​นิมิต​นี้​ให้​ชัดเจน​ลง​บน​พวกแผ่นป้าย เพื่อ​คน​ที่​อ่าน​จะ​อ่าน​ได้​อย่าง​ง่ายดาย​รวดเร็ว 3 ที่​เรา​พูด​อย่างนี้​ก็​เพราะว่า นิมิต​นี้​ยืนยัน​ถึง​เวลา​ที่​กำหนด​ไว้​นั้น มัน​เป็น​พยาน​ถึง​จุดจบ​ของ​พวกบาบิโลน​ที่​กำลัง​จะ​มาถึง​และ​มัน​ก็​ไม่​โกหก​ด้วย แต่​ถ้า​ดู​เหมือน​ช้า ใจเย็นๆ​คอยไว้ เพราะ​วันนั้น​จะ​มาถึง​แน่ มัน​จะ​ไม่สาย​หรอก 4 คน​ที่​คอย​ไม่ไหว+ 2:4 คน​ที่​คอย​ไม่ไหว หรือ​อาจจะ​แปล​ได้​อีก​อย่างหนึ่ง​ว่า คน​ที่​หยิ่งยโส​ก็​จะ​ยอมแพ้​ไป ไม่​ทำ​ตาม​นิมิต​นี้ แต่​คน​ที่​ทำ​ตามใจ​พระเจ้า ก็​มี​กำลังใจ​สู้ชีวิต​ต่อไป​เพราะว่า​นิมิต​นี้​เชื่อถือ​ได้+ 2:4 เพราะว่า​นิมิต​นี้​เชื่อถือ​ได้ หรือ​แปล​ได้​อีก​อย่างหนึ่ง​ว่า “เพราะ​คนๆนั้น​ซื่อสัตย์” หรือ “เพราะ​พระเจ้า​ซื่อสัตย์”

5 แต่​ความร่ำรวย​จะ​หลอกลวง​คนหยิ่งผยอง และ​คนโลภ​ที่​อ้าปาก​กว้าง​เหมือน​แดน​คนตาย จะ​ไม่มี​วันสำเร็จ คนโลภ​เหมือน​ความตาย​ที่​ไม่เคย​หยุด​กระหาย​เหยื่อ คนโลภ​นั้น​รวบรวม​ชนชาติ​ทั้งหมด​มา​เป็น​ของ​ตัวเอง​และ​รวบ​คน​ทั้งหมด​มา​เป็น​ของเขา+ 2:5 เขา ใน​ที่นี้ หมายถึง กษัตริย์​ของ​บาบิโลน6 แต่​คน​ที่​เขา​รวบรวม​มา​นั้น​จะ​แต่งเพลง​เยาะเย้ย​เขา แต่ง​นิทาน​และ​ตั้ง​คำถาม​กัน​ล้อเลียน​เขา จะ​มี​คน​พูดว่า ‘นี่ เจ้า ที่​ได้​สะสม​สิ่ง​ที่​ไม่ใช่​ของเจ้า และ​ก่อหนี้​ไว้​มากมาย เจ้า​จะ​ทำ​อย่างนี้​ไป​อีก​นาน​แค่ไหน’

7 ในไม่ช้า เจ้าหนี้​จะ​ตาม​ทวงหนี้​เจ้า คือ​คนพวกนั้น​ที่​เจ้า​กลัว​จน​ตัวสั่น​จะ​มา​ปล้นสะดม​เจ้า และ​ตอนนั้น​ก็​เป็น​ตา​ของเจ้า​บ้าง​ที่​จะ​ตก​เป็นเหยื่อ 8 บาบิโลน เจ้า​เคย​ไป​ปล้นสะดม​ชนชาติ​ต่างๆ​มากมาย ดังนั้น​ตอนนี้​ชนชาติ​ที่​เหลือ​ก็​จะ​กลับ​มา​ปล้น​เจ้า​คืน เพราะ​เจ้า​เคย​ทำให้​เลือด​ของ​มนุษย์​ตก และ​เจ้า​เคย​ทำ​ทารุณกรรม​กับ​แผ่นดิน​ต่างๆ รวมทั้ง​เมืองต่างๆ​และ​คน​ที่​อยู่​ใน​เมือง​เหล่านั้น

9 นี่ เจ้า​ที่​ร่ำรวย​จาก​การฉ้อโกง​คนอื่น เจ้า​คิดว่า​เจ้า​กำลัง​ทำ​รัง​อยู่​สูง​พ้น​จาก​อันตราย แต่​ความจริง​แล้ว​การฉ้อโกง​นั้น กลับ​นำ​ความพินาศ​มา​สู่​ทั้งบ้าน​ของเจ้า 10 เมื่อ​เจ้า​วางแผน​ทำลาย​ล้าง​ชนชาติ​มากมาย​นั้น เจ้า​กำลัง​วางแผน​นำ​ความอัปยศ​อดสู​มา​สู่​ทั้งบ้าน​ของเจ้า​เอง​และ​กำลัง​ทำบาป​ต่อ​ชีวิต​ตัวเอง 11 หิน​บน​ฝาบ้าน​ของเจ้า​ก็​ยัง​จะ​ร้อง​ต่อว่า​เจ้า แม้แต่​ขื่อ​บน​หลังคา​บ้าน​ของเจ้า​เอง ก็​ยัง​จะ​สะท้อน​รับ​เห็นด้วย​กับ​หิน​ฝาบ้าน​นั้น

12 นี่ เจ้า​ที่​สร้าง​เมือง​ขึ้นมา​ด้วย​เลือด​ของ​ผู้บริสุทธิ์ เจ้า​ที่​ก่อตั้ง​เมือง​ขึ้นมา​ด้วย​ความชั่วร้าย 13 ชนชาติ​เหล่านั้น​ที่​เจ้า​ได้​ชัยชนะ​มา ทำงาน​หนัก​ให้​กับ​เจ้า​โดย​ที่​พวกเขา​ไม่ได้​อะไรเลย พวกเขา​ทำงาน​เหน็ดเหนื่อย​แทบตาย แต่​สิ่ง​ที่​พวกเขา​สร้าง​ขึ้นมา​นั้น​ก็​จะ​ถูก​ไฟเผา​ไป​จน​หมดเกลี้ยง ความหายนะ​ที่​จะ​เกิดขึ้น​นี้ เกิด​มา​จาก​พระยาห์เวห์ ผู้มีฤทธิ์ทั้งสิ้น ไม่ใช่หรือ 14 แล้ว​โลกนี้​จะ​เต็ม​ไปด้วย​คน​ที่​รู้จัก​พระบารมี​ของ​พระยาห์เวห์ เหมือน​กับ​น้ำ​ที่​เต็ม​ทะเล 15 นี่ เจ้า​ที่​เท​ความโกรธ​ออกมา+ 2:15 เท​ความโกรธ​ออกมา เป็น​การเปรียบเทียบ​ถึง การ​ที่​คนหนึ่ง​ลงโทษ​อีก​คนหนึ่ง​อย่างรุนแรง (ดู​ได้​จาก หนังสือ​อิสยาห์ 63:6) แล้ว​บังคับ​ให้​คนอื่น​ดื่ม​จาก​จอก​นั้น​จน​เมา เพื่อ​เจ้า​จะ​ได้​ดู​ความเปลือย​เปล่า​ของเขา+ 2:15 ความเปลือย​เปล่า​ของเขา ใน​ที่นี้​หมายถึง “ความอ่อนแอ” หรือ “ความน่าอับอาย” หรือ​อาจจะ​เป็น​เปลือยกาย​จริงๆ​ก็ได้​ของ​เชลยศึก หรือ​ผู้หญิง​ที่​ถูก​ข่มขืน

16 เจ้า​ดื่ม​ความอัปยศ​อดสู​จน​อิ่มหนำ​แทนที่​จะ​ดื่ม​เกียรติยศ​เข้าไป เจ้าเอง​ก็​จะ​ต้อง​ดื่ม​และ​เปลือย​เปล่า​ด้วย​เหมือนกัน จอก​แห่ง​ความโกรธ​ที่​พระยาห์เวห์​ถือ​อยู่​ใน​มือขวา​นั้น ก็​จะ​เวียน​มา​ถึง​เจ้า​และ​แทนที่​เจ้า​จะ​ได้รับ​เกียรติ ก็​จะ​ได้รับ​ความอัปยศ​อดสู 17 ความโหดร้าย​ที่​เจ้า​เคย​ทำ​ต่อ​เลบานอน​นั้น ก็​จะ​หวน​กลับ​มาหา​เจ้า เจ้า​เคย​ทำลาย​ฝูงสัตว์​มากมาย เจ้า​จะ​ต้อง​หวาดกลัว​ที่​จะ​ถูก​ทำลาย เพราะ​เจ้า​เคย​ทำให้​เลือด​ของ​มนุษย์​ตก และ​เจ้า​ทำ​ทารุณกรรม​กับ​แผ่นดิน​ต่างๆ​รวมทั้ง​เมืองต่างๆ​และ​คน​ที่​อยู่​ใน​เมือง​เหล่านั้น”

18 รูปแกะสลัก​ให้​ประโยชน์​อะไรบ้าง คน​ถึงได้​อยาก​แกะสลัก​มันนัก รูปหล่อ​หรือ​รูปปั้น​ของ​พระปลอม​เหล่านั้น ให้​ประโยชน์​อะไรบ้าง คนสร้าง​ถึง​ได้​ศรัทธา​นัก เพราะ​รูปเคารพ​ที่​เขา​สร้างนั้น​แม้แต่​จะ​พูด​ก็​ไม่ได้ 19 นี่ เจ้า​ที่​พูด​กับ​ท่อนไม้​ว่า “ตื่น​ได้แล้ว” หรือ​พูด​กับ​หิน​ที่​พูด​ไม่ได้​ว่า “ลุกขึ้น​ได้แล้ว” พระปลอม​นั้น​ให้​คำชี้แนะ​อะไร​เจ้า​ได้บ้าง มัน​ถูก​หุ้ม​ด้วย​ทอง​และ​เงิน​และ​ไม่มี​ลม​หายใจ​ด้วย 20 แต่​พระยาห์เวห์​นั้น​สถิต​อยู่​ใน​วิหาร​อัน​ศักดิ์สิทธิ์​ของ​พระองค์ โลก​ทั้ง​ใบ​เอ๋ย ให้​เงียบสงบ​อยู่​ต่อหน้า​พระองค์​เถิด

3

ฮาบากุก​อธิษฐาน

1 นี่​คือ​คำ​อธิษฐาน​ของ​ฮาบากุก ผู้พูดแทนพระเจ้า ตาม​แนวเพลง​ชิกิโอโนท+ 3:1 ชิกิโอโนท เรา​ไม่รู้​ว่า​คำนี้​หมายถึง​อะไร เข้าใจ​ว่า​เป็น​แนวเพลง​ชนิดหนึ่ง (ดู​จาก หนังสือ​สดุดี 7)

2 ข้าแต่​พระยาห์เวห์ ข้าพเจ้า​ได้ยิน​เรื่องราว​เกี่ยวกับ​พระองค์

ข้าแต่​พระยาห์เวห์ สิ่ง​ที่​พระองค์​ทำนั้น ทำให้​ข้าพเจ้า​ยำเกรง​พระองค์

เมื่อ​เวลา​ที่​กำหนด​นั้น​ใกล้​มาถึง​แล้ว

ขอให้​พระองค์​ทำงาน​ยิ่งใหญ่​เหมือนกับ​ที่​เคย​ทำ​ในอดีต

เมื่อ​เวลา​ที่​กำหนด​นั้น​ใกล้​มาถึง​แล้ว

ขอให้​คน​รู้จัก​ฤทธิ์​อำนาจ​ของ​พระองค์​อีกครั้ง

ใน​เวลา​ที่​พระองค์​โกรธ อย่าลืม​แสดง​ความเมตตา​ด้วย

3 พระเจ้า​กำลัง​มา​จาก​เทมาน+ 3:3 เทมาน เทมาน และ ภูเขา​ปาราน เป็น​สถานที่​ที่​สำคัญ ตั้งอยู่​ทาง​ตอนใต้​ของ​อิสราเอล

พระองค์​ผู้ศักดิ์สิทธิ์​กำลัง​มา​จาก​ภูเขาปาราน เซลาห์ + 3:3 เซลาห์ น่า​จะ​เป็น​คำสั่ง​ที่​บอก​จังหวะ ให้​หยุด​เว้น​จังหวะ หรือ ทำ​เสียง​ให้​ดังขึ้น

พระบารมี​ของ​พระองค์​ครอบคลุม​ไป​ทั่ว​ฟ้าสวรรค์

โลกนี้​ก็​เต็ม​ไปด้วย​ความสง่างาม​ของ​พระองค์

4 ทันใดนั้น ก็​สว่างจ้า​เหมือน​ฟ้าแลบ พระองค์​ก็​ปรากฏขึ้น ใน​มือ​ถือ​สายฟ้าแลบ

แล้ว​พระองค์​ซ่อน​ฤทธิ์​อำนาจ​ของ​พระองค์​เข้าไป​ใน​กลีบเมฆ

5 โรคระบาด​เดิน​นำหน้า​พระองค์​ไป

การเจ็บไข้​ตาม​ส้นเท้า​พระองค์​ไป

6 พระองค์​ยืน​และ​เขย่า​โลกนี้

พระองค์​มองดู​ชนชาติ​ต่างๆ

และ​พวกเขา​ก็​ตื่นผวา​ด้วย​ความกลัว

ภูเขาต่างๆ​ที่​เคย​อยู่​ตลอดมา​ก็​แตก​กระจาย​ไป

พวก​เนินเขา​ที่​อยู่​นิรันดร์​ก็​จม​หายไป

พระองค์​ก็​เดิน​ตาม​เส้นทาง​ที่​เคย​เดิน​มา​ในอดีต

7 แทนที่​ผม​จะ​เห็น​ความ​ไม่​ยุติธรรม​เหมือน​เมื่อก่อน ผม​กลับเห็น​ทั้ง​เต็นท์​ของ​คนคูชัน

และ​เห็น​ม่าน​ใน​เต็นท์​ของ​แผ่นดิน​มีเดียน​สั่นไหว​ด้วย​ความกลัว

8 ข้าแต่​พระยาห์เวห์ ที่​พระองค์​ขับ​รถรบ​พร้อม​ม้า​เหล่านั้น​ของ​พระองค์ สู่​ชัยชนะ

เป็น​เพราะ​พระองค์​โกรธ​ต่อ​แม่น้ำ​ต่างๆ​หรือ

พระองค์​โกรธ​เป็นฟืน​เป็นไฟ​ต่อ​แม่น้ำ​ต่างๆ​หรือ

พระองค์​โกรธ​เป็นฟืน​เป็นไฟ​ต่อ​ทะเล​หรือ

9 พระองค์​ดึง​คันธนู​ออก​จาก​แล่ง

พระองค์​เอา​ลูกธนู​มา​ใส่​ไว้​ใน​สาย​ของมัน

พระองค์​แยก​โลก​ออก​ด้วย​แม่น้ำ​ทั้งหลาย เซลาห์

10 เมื่อ​ภูเขา​เหล่านั้น​มองเห็น​พระองค์​ก็​บิดเบี้ยว​ไปมา​ด้วย​ความเจ็บปวด

เมฆ​ที่​หนาทึบ​ก็​โปรย​น้ำฝน​ลงมา

ก้นมหาสมุทร​ก็​ส่งเสียง​ร้อง

คลื่นมหาสมุทร​ยกมือ​ของมัน​ขึ้นสูง​เพื่อ​ท่วม​แผ่นดิน

11 ดวง​อาทิตย์​หยุด​ส่องแสง ดวงจันทร์​หยุด​อยู่​กับที่

มี​แต่​แสง​จาก​ลูกธนู​ของ​พระองค์​ที่​แล่น​ออกมา​เท่านั้น

สายฟ้า​แลบ​จาก​หอก​ของ​พระองค์​ส่องสว่าง​บน​ท้องฟ้า

12 พระองค์​ได้​เหยียบย่ำ​โลกนี้​ด้วย​ความโกรธแค้น

พระองค์​ได้​บดขยี้​ชนชาติ​ต่างๆ​ด้วย​ความโกรธ

13 พระองค์​ออกไป​เพื่อ​ช่วย​คน​ของ​พระองค์​ให้รอด

พระองค์​ออกไป​เพื่อ​ช่วย​กษัตริย์​ที่​พระองค์​ได้​เจิมไว้​ให้รอด

พระองค์​ทุบหลัง​ของ​คนชั่ว

และ​ดึง​เสื้อผ้า​เขา​ออก​จาก​คอ​ถึง​ก้น เซลาห์

14 แล้ว​พระองค์​ก็​เอา​ลูกธนู​ของเขา​ไป​เสียบ​หัว​ของ​ทหาร​ของเขา​เอง

ถึงแม้ว่า​พวกทหาร​นี้​บุก​เข้ามา​เหมือน​พายุทราย

เพื่อ​มา​ทำให้​พวกเรา​กระจัด​กระจาย​ไป

แล้ว​พวกมัน​เฉลิม​ฉลอง​เหมือนกับ​คน​ที่​ดักซุ่ม​เขมือบ​คนจน

15 พระองค์​ยัง​เหยียบย่ำ​ทะเล​ด้วย​ม้า​ทั้งหลาย​ของ​พระองค์

ทำให้​น้ำ​จำนวน​มาก​เดือด​พลุ่ง​ขึ้นมา

16 ผม​ได้ยิน​เรื่องนี้ ทำให้​ท้องไส้​ปั่นป่วน​ไปหมด

เมื่อ​ได้ยิน​เสียง ริมฝีปาก​ผม​ก็​สั่น​ระริก รู้สึก​เหมือนกับ​กระดูก​จะ​ผุพัง และ​เท้า​ก็​สั่น​ไปหมด

ผม​จะ​คอย​อย่าง​เงียบๆ

ถึง​เวลานั้น​ที่​คน​ที่​มา​โจมตี​เรา​จะ​ได้รับ​ความ​ทุกข์ยาก

17 ถึงแม้​ต้นมะเดื่อ​จะ​ไม่​ออกดอก

และ​สวนองุ่น​ก็​ไม่​เกิดผล

ถึงแม้​ผล​ของ​มะกอกเทศ​เหี่ยวแห้ง​ไป

และ​ท้องทุ่ง​ก็​ไม่​ผลิต​อาหาร​อะไรเลย

ถึงแม้ว่า​จะ​ไม่มี​ฝูงแกะ​อยู่​ในคอก

และ​ไม่มี​ฝูงวัว​ใน​โรงวัว

18 ผม​ก็​ยัง​จะ​ชื่นชม​ยินดี​ใน​พระยาห์เวห์ ผม​ก็​ยัง​จะ​เฉลิม​ฉลอง

ใน​พระเจ้า​ที่​ช่วย​ผม​ให้​รอดพ้น

19 พระยาห์เวห์ องค์​เจ้า​ชีวิต​ของ​ข้าพเจ้า​เป็น​กำลัง​ของ​ข้าพเจ้า

พระองค์​ทำให้​เท้า​ของ​ข้าพเจ้า​มั่นคง​เหมือน​เท้า​กวาง

และ​พระองค์​ทำให้​ข้าพเจ้า​สามารถ​เดิน​ไป​บน​ยอดเขา​ได้

ถึง​หัวหน้า​นักดนตรี ให้​ร้อง​เพลงนี้​พร้อมกับ​เล่น​เครื่องสาย