เยเรมียาห์

คำนำ

เยเรมียาห์​พูด​แทน​พระเจ้า​ให้​กับ​ชาว​ยูดาห์​ตั้งแต่​หนุ่ม​จน​แก่​เป็น​เวลา​ประมาณ​ห้าสิบ​ปี แต่​มี​น้อยคน​มาก​ที่​กลับใจ

เขา​ต้อง​เจอ​กับ​ปัญหา​มากมาย เช่น ถูก​ทุบตี ถูก​ใส่​ขื่อ ถูก​ขัง​คุก หิวโหย ถูก​ทิ้ง​ใน​บ่อ​โคลน ถูก​ศัตรู​ใส่ร้าย ถูก​ผู้พูดแทนพระเจ้า​จอม​ปลอม​ต่อต้าน คำพูด​แทน​พระเจ้า​ของเขา​โดน​กษัตริย์​เผา ถูก​ขู่​อยู่​เรื่อยๆ สุดท้าย​ก็​ถูก​คน​ยูดาห์​ลาก​ไป​อียิปต์ ทั้งๆที่​เขา​เตือน​แล้ว​ว่า​อย่าไป และ​ในที่สุด​เขา​คง​ตาย​ที่นั่น

หนังสือ​เยเรมียาห์​ไม่ได้​เรียง​ตาม​เวลา​ที่​เหตุการณ์​หรือ​คำเทศนา​เหล่านี้​เกิดขึ้น แต่​แบ่ง​ตาม​เนื้อเรื่อง เช่น บทที่ 26-45 เป็น​เรื่อง​ที่​บารุค​เลขา​ของ​เยเรมียาห์​บันทึก​เรื่อง​ของ​เยเรมียาห์ หรือ​บทที่ 46-51 เป็น​คำ​เทศนา​เกี่ยว​กับ​ชนชาติ​ต่างๆ เป็นต้น รูปแบบ​การ​เขียน​ของ​หนังสือ​เยเรมียาห์ มี​ทั้ง​บท​กวี บท​สนทนา จดหมาย และ​บาง​ส่วน​ก็​เป็น​เรื่อง​เล่า

หนังสือ​เยเรมียาห์ มี​ข้อความ​สำคัญ​สอง​อย่าง​ถึง​ยูดาห์ คือ หนึ่ง เตือน​ว่า​ยูดาห์​จะ​แพ้​สงคราม​และ​เมือง​เยรูซาเล็ม​ของ​พวกเขา​จะ​ถูก​ทำลาย และ​สอง หลังจาก​ที่​พวกเขา​ถูก​ลงโทษ​แล้ว พระเจ้า​จะ​ทำ​ข้อตกลง​ใหม่​กับ​พวกเขา​เพราะ​พระองค์​รัก​พวกเขา​มาก เหมือน​ใน​บทที่ 31:33 พระยาห์เวห์​พูด​ว่า “ใน​อนาคต ข้อตกลง​ที่​เรา​จะ​ทำ​กับ​ครอบครัว​ของ​อิสราเอล​ก็​จะ​เป็น​แบบนี้ คือ เรา​จะ​ใส่​กฎ​ของเรา​เข้าไป​ใน​ตัว​พวกเขา และ​เรา​จะ​เขียน​ลง​บน​ใจ​ของ​พวกเขา เรา​จะ​เป็น​พระเจ้า​ของ​พวกเขา และ​พวกเขา​ก็​จะ​เป็น​คน​ของเรา”

1

1 นี่​คือ​คำพูด​ของ​เยเรมียาห์ ลูกชาย​ของ​ฮิลคียาห์ เยเรมียาห์​เป็น​หนึ่ง​ใน​นักบวช​ที่​อาศัย​อยู่​ใน​เมือง​อานาโธท เมืองนี้​ตั้ง​อยู่​ใน​ดินแดน​ที่​เป็น​ของ​เผ่า​เบนยามิน 2 ถ้อยคำ​ที่​เยเรมียาห์​เอา​มา​บอก​นี้ เป็น​ข่าวสาร​ที่​พระยาห์เวห์​ได้​เปิดเผย​ให้​เยเรมียาห์​รู้ ปี​นั้น​ตรง​กับ​ปี​ที่​สิบสาม​ที่​กษัตริย์​โยสิยาห์​ปกครอง​ยูดาห์ โยสิยาห์​เป็น​ลูก​ของ​อาโมน 3 พระยาห์เวห์​ได้​เปิดเผย​ข่าวสาร​นี้​ให้​กับ​เยเรมียาห์​อีก ใน​ช่วง​สมัย​ของ​กษัตริย์​เยโฮยาคิม​ปกครอง​ยูดาห์ เยโฮยาคิม​เป็น​ลูก​ของ​กษัตริย์​โยสิยาห์ และ​พระยาห์เวห์​ยัง​เปิดเผย​ให้​เยเรมียาห์​รู้​ต่อไป​เรื่อยๆ​จนถึง​ปี​ที่​สิบเอ็ด ที่​กษัตริย์​เศเดคิยาห์​ปกครอง​ยูดาห์ เศเดคิยาห์​เป็น​ลูก​ของ​กษัตริย์​โยสิยาห์ และ​ใน​เดือน​ที่​ห้า​ของ​ปี​ที่​สิบเอ็ด​ที่​กษัตริย์​เศเดคียาห์​ปกครอง​นั้น ชาว​เยรูซาเล็ม​ก็​ถูก​กวาด​ต้อน​ไป​เป็น​เชลย

พระเจ้า​เรียก​เยเรมียาห์

4 นี่​คือ​ข่าวสาร​ที่​พระยาห์เวห์​เปิดเผย​ให้​ผม​รู้ คือ

5 “เรา​รู้จัก​เจ้า ก่อน​ที่​เรา​จะ​ก่อ​ร่างเจ้า​ขึ้นมา​ใน​ครรภ์​เสียอีก

เรา​ได้​แยก​เจ้า​ออกมา​สำหรับ​เรา

ก่อน​ที่​เจ้า​จะ​คลอด​จาก​ท้องแม่​เสียอีก

เรา​ได้​แต่งตั้ง​เจ้า​ให้​เป็น​ผู้พูดแทนพระเจ้า

ให้​กับ​ชนชาติ​ทั้งหลาย”

6 แต่​ผม​พูด​ว่า “แต่​พระยาห์เวห์ องค์​เจ้า​ชีวิต​ของ​ข้าพเจ้า ข้าพเจ้า​ไม่รู้​ว่า​จะ​พูด​อะไร เพราะ​ข้าพเจ้า​เป็น​แค่​เด็ก​คนหนึ่ง​เท่านั้น”

7 แต่​พระยาห์เวห์​พูด​กับ​ผม​ว่า

“อย่า​พูด​ว่า ‘ข้าพเจ้า​เป็น​แค่​เด็ก​คนหนึ่ง​เท่านั้น’

เพราะ​เจ้า​จะ​ต้อง​ไป​หา​ทุกคน​ที่​เรา​ส่ง​ให้​เจ้าไป

และ​เจ้า​จะ​ต้อง​พูด​ทุกอย่าง​ตาม​ที่​เรา​สั่งเจ้า

8 ไม่ต้อง​กลัว​คน​พวกนั้น

เพราะ​เรา​จะ​อยู่​กับเจ้า

และ​ปกป้อง​เจ้า”

พระยาห์เวห์​พูด​ไว้​ว่า​อย่างนี้

9 แล้ว​พระยาห์เวห์​ก็​ยื่น​มือ​ออกมา​แตะ​ปาก​ของผม และ​พระองค์​พูด​กับ​ผม​ว่า

“เรา​ได้​ใส่​คำพูด​ของเรา​เข้าไป​ใน​ปาก​ของเจ้า​แล้ว

10 ดูสิ ใน​วันนี้ เรา​ได้​แต่งตั้ง​เจ้า​ให้​มี​อำนาจ​เหนือ​ชนชาติ​และ​อาณาจักร​ทั้งหลาย

เจ้า​จะ​ถอน และ​จะ​รื้อ​พวกมัน​ทิ้ง

เจ้า​จะ​ทำลาย และ​จะ​คว่ำ​พวกมัน

เจ้า​จะ​สร้าง และ​จะ​ปลูก​พวกมัน​ขึ้น​มา​ใหม่”

นิมิต​สอง​อย่าง

11 พระยาห์เวห์ ได้​เปิดเผย​ข่าวสาร​นี้​กับผม

พระองค์​ถาม​ว่า “เยเรมียาห์ เจ้า​เห็น​อะไร”

ผม​ตอบ​ว่า “ผม​เห็น​กิ่งไม้​กิ่งหนึ่ง​จาก​ต้นอัลมอนด์​ครับ”

12 แล้ว​พระยาห์เวห์​ก็​พูด​กับ​ผม​ว่า “เจ้า​มองเห็น​ได้​ชัดเจน​ดีมาก เพราะ​เรา​กำลัง​ให้​ความ​สนใจ​กับ​สิ่ง​ที่​เรา​พูด เพื่อ​ให้​แน่ใจ​ว่า​มัน​จะ​เกิดขึ้น​ตามนั้น”

13 พระคำ​ของ​พระยาห์เวห์​ได้​มาถึง​ผม​อีก​เป็น​ครั้ง​ที่สอง​ว่า “เจ้า​เห็น​อะไร” ผม​ตอบ​ว่า “ผม​เห็น​หม้อ​ที่​กำลัง​เดือด​อยู่​หม้อหนึ่ง​หันหน้า​ไป​จาก​ทิศ​เหนือ”

14 แล้ว​พระยาห์เวห์​ก็​บอก​ผม​ว่า “ความ​หายนะ​จาก​ทาง​เหนือ​จะ​ถูก​ปลดปล่อย​ออกมา​เหนือ​ทุก​ชีวิต​บน​แผ่นดิน​ยูดาห์

15 เรา​กำลัง​นำ​ตระกูล​ต่างๆ​ใน​อาณาจักร​ภาค​เหนือ​มา” พระยาห์เวห์​พูด​ไว้​ว่า​อย่างนี้

“พวกนั้น​จะ​มา​ที่นี่ แต่ละคน​จะ​ตั้ง​บัลลังก์​ของ​ตัวเอง​ไว้​ที่​ปาก​ประตู​ทางเข้า​ของ​เมือง​เยรูซาเล็ม พวกนั้น​จะ​โจมตี​กำแพง​ที่​ล้อมรอบ​เมือง​นั้น และ​โจมตี​เมือง​ทุกเมือง​ของ​ยูดาห์

16 และ​เรา​จะ​ตัดสิน​ลงโทษ​พวกมัน สำหรับ​ความชั่ว​ทั้งหมด​ที่​พวกมัน​ทำ คือ​ที่​ทอดทิ้ง​เราไป และ​ไป​เผา​เครื่อง​หอม​ให้​กับ​พระอื่นๆ​และ​ไป​ก้มหัว​กราบ​สิ่ง​ที่​พวกมัน​สร้าง​ขึ้นมา​กับ​มือ

17 ส่วน​เจ้า เยเรมียาห์ เตรียม​ตัว​ให้​พร้อม ลุกขึ้น ไป​บอก​พวกมัน​ทุกอย่าง​ตาม​ที่​เรา​สั่ง​เจ้า ไม่ต้อง​กลัว​พวกมัน ไม่​อย่างนั้น เรา​จะ​หา​สาเหตุ​ทำ​ให้​เจ้า​ต้อง​กลัว​พวกมัน​จริงๆ​เวลา​ที่​อยู่​ต่อหน้า​พวกมัน

18 ส่วน​เรา วันนี้​เรา​จะ​ทำ​ให้​เจ้า​เป็น​เหมือน​ป้อม​ปราการ​เมือง เป็น​เหมือน​เสาเหล็ก เป็น​เหมือน​กำแพง​ทอง​สัมฤทธิ์ ที่​สามารถ​ยืนหยัด​สู้​กับ​แผ่นดิน​ทั้งสิ้น สู้​กับ​พวก​กษัตริย์​แห่ง​ยูดาห์ พวก​เจ้าเมือง พวก​นักบวช รวมทั้ง​สู้​กับ​ประชาชน

19 คน​พวกนั้น​จะ​ต่อสู้​กับเจ้า แต่​พวกมัน​จะ​ไม่​สามารถ​เอาชนะ​เจ้า​ได้ เพราะ​เรา​จะ​อยู่​ปกป้อง​เจ้า” พระยาห์เวห์​พูด​ไว้​ว่า​อย่างนี้

2

ยูดาห์​ไม่​สัตย์ซื่อ

1 พระคำ​ของ​พระยาห์เวห์​ได้​มา​ถึง​ผม​ว่า 2 “เยเรมียาห์ ไป​พูด​ให้​กับ​คน​เยรูซาเล็ม​ได้ยิน​ว่า พระยาห์เวห์​พูด​ว่า

เรา​ยัง​จำได้​ถึง​ความรัก​อัน​มั่นคง​ที่​เจ้า​มี​ให้​กับเรา​เมื่อ​เจ้า​ยัง​เป็นเด็ก​อยู่

เรา​ยัง​จำได้​ถึง​ความรัก​ที่​เจ้า​มี​ให้​กับเรา​ใน​ฐานะ​เจ้าสาว

และ​เรา​ยัง​จำได้​ว่า​เจ้า​ได้​ติดตาม​เรา​ไป​ใน​ที่​เปล่า​เปลี่ยว​แห้งแล้ง

และ​ใน​ดินแดน​ที่​ยัง​ไม่เคย​เพาะ​ปลูก​มาก่อน

3 อิสราเอล​นั้น​ถูก​แยก​ออกมา​สำหรับ​พระยาห์เวห์ เป็น​ผลแรก​ที่​ดีเยี่ยม​ของ​สิ่งที่​พระองค์​ปลูก

ใคร​ที่​คิด​จะ​กิน​ส่วนนั้น ก็​จะต้อง​ถูก​ลงโทษ

และ​คน​พวกนั้น​จะ​ต้อง​ได้รับ​ความหายนะ”

พระยาห์เวห์​พูด​ไว้​อย่างนี้

4 พวกเจ้า​ที่​เป็น​ลูกหลาน​ของ​ยาโคบ

ที่​เป็น​ตระกูล​ต่างๆ​ที่​สืบ​เชื้อสาย​มา​จาก​อิสราเอล ฟัง​คำ​ของ​พระยาห์เวห์​ไว้​ให้ดี

5 พระยาห์เวห์​พูด​ไว้​อย่างนี้

“บรรพบุรุษ​ของเจ้า​ไม่​พอใจ​เรา​ตรงไหน​หรือ พวกเขา​ถึง​อยาก​จะ​ไป​ให้​ไกล​จากเรา

พวกเขา​หัน​ไป​ติดตาม​สิ่ง​ที่​ไร้ค่า ก็​เลย​ทำให้​พวกเขา​ไร้ค่า​ไปด้วย

6 บรรพบุรุษ​ของเจ้า​ไม่ได้​พูดว่า ‘พระยาห์เวห์​อยู่​ที่ไหน​แล้ว

พระองค์​ผู้ที่​ได้​นำ​เรา​ออกมา​จาก​แผ่นดิน​อียิปต์

ผู้ที่​นำ​เรา​ใน​ที่​เปล่า​เปลี่ยว​แห้งแล้ง

ใน​ดินแดน​ที่​รกร้าง​และ​หุบเขา​ลึก

ใน​ดินแดน​ที่​แห้งแล้ง​และ​อันตราย

ใน​ดินแดน​ที่​ไม่มี​ใคร​เคย​ผ่าน​เข้าไป​มาก่อน

เป็น​ดินแดน​ที่​ไม่เคย​มี​คน​อยู่​มาก่อน’

พระยาห์เวห์​พูดว่า

7 แต่​เรา​ได้​นำ​เจ้า​ไป​ยัง​แผ่นดิน​ที่​อุดมสมบูรณ์

เพื่อ​ให้​เจ้า​ได้​กิน​ผลไม้​และ​ผลผลิต​ต่างๆ​ของมัน

แล้ว​เมื่อ​เจ้า​เข้า​มา​อยู่ เจ้า​ก็​ได้​ทำ​ให้​แผ่นดิน​ของเรา​ไม่​บริสุทธิ์

และ​เจ้า​ได้​ทำ​ให้​มรดก​ของเรา​กลายเป็น​สิ่ง​ที่​น่าขยะแขยง

8 พวก​นักบวช​ไม่ได้​ถาม​ว่า ‘พระยาห์เวห์​อยู่​ที่ไหน’

และ​คน​พวกนั้น​ที่​เชี่ยวชาญ​กฎโมเสส ก็​ไม่​รู้จัก​เรา

เหล่า​ผู้เลี้ยงแกะ ก็​ได้​ทรยศ​ต่อเรา

ส่วน​พวก​ผู้พูดแทนพระเจ้า​ก็​พูด​แทน​พระบาอัล

ผู้คน​ก็​ไป​ติดตาม​สิ่งต่างๆ​ที่​ไม่ได้​เป็น​ประโยชน์​กับ​ใครเลย”

9 พระยาห์เวห์​พูดว่า “เพราะ​ฉะนั้น​เรา​จะ​ยัง​โต้แย้ง​กับเจ้า​ต่อไป

และ​โต้แย้ง​กับ​ลูก​ของเจ้า​และ​หลาน​ของเจ้า​ด้วย

10 ข้าม​ไป​ที่​เกาะ​ไซปรัส​สิ ไป​ดู​ว่า​คน​ที่นั่น​ทำ​อะไรกัน

หรือ​ไม่​ก็​ส่ง​คน​ไป​ที่​เคดาร์ ไป​สำรวจ​ให้​ละเอียด

ไป​ดูสิ​ว่า​มี​ใคร​เคย​ทำ​อะไร​อย่างนี้​เหมือนกับ​ที่​ยูดาห์​บ้างไหม

11 มี​ชนชาติ​ไหนบ้าง​ที่​เอา​พระเจ้า​ของ​พวกเขา​ไป​แลก​กับ​พระอื่นๆ ไม่มี​หรอก

นี่​ขนาด​พระ​ของ​คน​พวกนั้น​ไม่ใช่​พระเจ้า​เที่ยงแท้​สักหน่อย

แต่​คน​ของเรา​สิ กลับ​เอา​ศักดิ์ศรี​ของเรา​ไป​แลก​กับ​ของ​ที่​ไม่ให้​ประโยชน์​อะไรเลย

12 ฟ้าสวรรค์​ทั้งหลาย ให้​ตกตะลึง​กับ​เรื่อง​ที่​เกิดขึ้น​นี้

ให้​สะดุ้ง​กลัว และ​หมด​เรี่ยวแรง​ไป”

พระยาห์เวห์​พูดไว้​ว่า​อย่างนี้​แหละ

13 “ที่​เรา​พูด​อย่างนี้ เพราะ​คน​ของเรา​ได้​ทำ​สิ่ง​ที่​ชั่วร้าย​ต่อเรา​สองอย่าง คือ

พวกเขา​ได้​ละทิ้ง​เรา​ซึ่ง​เป็น​น้ำพุ​ที่​ไหลริน

เพื่อ​จะได้​ขุด​แอ่ง​เก็บน้ำ​สำหรับ​ตัวเอง

แต่​แอ่งน้ำ​พวกนั้น​เป็น​แอ่งน้ำ​แตก​ที่​กักเก็บ​น้ำ​ไม่ได้

14 อิสราเอล​เป็น​ทาส​หรือ​ยังไง เขา​เป็น​ลูก​ของ​คนใช้​หรือยังไง ไม่ใช่​เลย

แล้ว​ทำไม​เขา​ถึง​ได้​กลาย​เป็น​เชลย​สงคราม​ไป

15 พวก​สิงโต​ได้​ขู่คำราม​ใส่​อิสราเอล

พวก​สิงโต​ได้​ส่งเสียง​คำราม​ดังขึ้น

พวก​สิงโต​ได้​ทำให้​แผ่นดิน​ของ​พวกเขา​ว่างเปล่า

จน​ไม่เหลือ​ใคร​เลย​ใน​เมือง​ต่างๆ​เหล่านั้น

16 แม้แต่​ลูกๆ​ของ​ชาวเมมฟิส​และ​ชาวทาปานเหส

ก็​ยัง​ทำ​ให้​หัว​ของเจ้า​บาดเจ็บ

17 ที่​มัน​เกิด​เรื่อง​อย่างนี้​ขึ้น​กับเจ้า ก็​ไม่ใช่​เพราะ​เจ้า​ได้​ทอดทิ้ง​พระยาห์เวห์​พระเจ้า​ของเจ้า​ไป​หรอกหรือ

ตอนที่​พระองค์​นำ​เจ้า​เดิน​ไป​ตาม​ทาง​ที่​ถูกต้อง

18 แล้ว​ตอนนี้​ทำไม​เจ้า​ถึง​อยาก​จะ​เดิน​กลับ​ไป​อียิปต์

เพื่อ​ไป​ดื่ม​น้ำ​จาก​แม่น้ำไนล์​เล่า

และ​ทำไม​เจ้า​ถึง​อยาก​จะ​ไป​อัสซีเรีย

เพื่อ​ไป​ดื่มน้ำ​จาก​แม่น้ำยูเฟรติส​เล่า

19 สิ่ง​ชั่วร้าย​ต่างๆ​ที่​เจ้า​ได้​ทำไป​จะ​ตีสอน​เจ้า

และ​การ​หันเห​ไป​จากเรา​ก็​จะ​ทำให้​เจ้า​ได้รับ​บทเรียน

เพื่อ​เจ้า​จะได้​รู้​ว่า​มัน​ชั่วร้าย​และ​ขมขื่น​แค่ไหน​ที่​เจ้า​ได้​ทอดทิ้ง​พระยาห์เวห์​พระเจ้า​ของเจ้า​ไป

และ​เจ้า​ก็​ไม่ได้​มี​ความ​เกรง​กลัว​ต่อเรา​เลย”

พระยาห์เวห์ เจ้านาย​ของผม ผู้มี​ฤทธิ์ทั้งสิ้น​พูดไว้​ว่า​อย่างนี้

20 “ที่​เรา​พูด​เรื่องนี้​ก็​เพราะ​เมื่อ​ก่อน​โน้น​เจ้า​หัก​แอก​ของเจ้า เจ้า​กระชาก​เชือก​ทั้งหลาย​ของเจ้า​ออก

เจ้า​พูด​ว่า ‘ฉัน​จะ​ไม่​รับใช้​พระยาห์เวห์’

แน่ล่ะ ก็​เจ้า​เล่น​นอน​เอกเขนก​อย่าง​กับ​โสเภณี​อยู่​บน​เนินเขาสูง​ทุกลูก

และ​ใต้​ต้นไม้​เขียวชอุ่ม​ทุกต้น

21 แต่​เรา​ปลูก​เจ้า​ขึ้นมา​เหมือน​เถาองุ่น​อย่างดี​จาก​เมล็ด​ที่​ดีที่สุด​ที่​มีอยู่

แล้วนี่​เจ้า​กลายพันธุ์​ไป​เป็น​องุ่นป่า​ได้​ยังไงกัน

22 ถึง​เจ้า​จะ​เอา​กรด​หรือ​สบู่​สารพัด​มา​ล้างตัว เจ้า​ก็​ยัง​ดู​เลอะ​เปรอะ​เปื้อน ใน​สายตา​เรา​อยู่ดี

เพราะ​การกระทำ​ที่​ชั่วช้า​ของเจ้า​นั่นแหละ”

พระยาห์เวห์​เจ้านาย​ของผม พูด​ไว้​ว่า​อย่างนั้น

23 “เจ้า​พูด​ได้ยังไง​ว่า ‘ฉัน​ไม่ได้​ด่างพร้อย

ฉัน​ไม่ได้​ติดตาม​พวก​พระบาอัล​สักหน่อย’

ดู​การใช้ชีวิต​ของเจ้า​ใน​หุบเขา​สิ

ให้​รับรู้​เสียบ้าง​ว่า​เจ้า​ได้​ทำ​อะไร​ลงไป

เจ้า​ทำตัว​เหมือน​อูฐสาว​ที่​อยู่​ไม่สุข​ใน​ช่วง​ฤดูผสมพันธุ์​ของมัน

24 เจ้า​เป็น​เหมือน​ลาป่า​ที่​เคยชิน​กับ​ที่​เปล่า​เปลี่ยว​แห้งแล้ง​นั้น

หมกมุ่น​อยู่​กับ​ความอยาก​ของ​ตัวเอง

แล้ว​ก็​ดม​กลิ่น​ลม เมื่อ​ถึง​เวลา​ติดสัตว์​ของนาง

ใคร​จะ​ไป​เหนี่ยวรั้ง​นาง​ได้ สัตว์​ที่​ตามหา​นาง​เพื่อ​ผสมพันธุ์ ไม่มี​สักตัว​ที่​ต้อง​ตามหา​นาง​จน​หมดแรง

เพราะ​พวกเขา​ต่าง​หา​นาง​ได้​ง่ายๆ​ใน​ฤดูผสมพันธุ์​นั้น

25 ทำไม​เจ้า​จะต้อง​วิ่ง​เท้าเปล่า​และ​หิวน้ำ​ตาม​พระ​เหล่านั้น

แต่​เจ้า​กลับ​พูดว่า ‘ฉัน​ก็​เป็น​อย่างนี้​แหละ ฉัน​รัก​พระ​ของ​คน​ต่าง​ชาติ

และ​ฉัน​จะ​ไป​ติดตาม​พวก​พระ​เหล่านั้น’

26 ก็​เหมือน​กับ​ที่​หัวขโมย​ต้อง​อับอาย​ขายหน้า​เมื่อ​ถูกจับ

ชาติ​อิสราเอล​ก็​จะ​ต้อง​อับอาย​ขายหน้า​อย่างนั้น​เหมือนกัน

ไม่ว่า​จะ​เป็น ตัว​พวกมัน​เอง หรือ​พวก​กษัตริย์ พวก​เจ้าหน้าที่ พวก​นักบวช หรือ​พวก​ผู้พูดแทนพระเจ้า​ของ​พวกมัน

27 เรา​กำลัง​พูด​ถึง​คน​พวกนั้น​ที่​พูด​กับ​ต้นไม้​ว่า ‘ท่าน​เป็น​พ่อ​ของฉัน’

และ​คน​พวกนั้น​ที่​พูด​กับ​ก้อนหิน​ว่า ‘ท่าน​ให้​กำเนิด​ฉันมา’

พวกมัน​หันหลัง​ให้เรา

ไม่ได้​หันหน้า​ให้เรา

แต่​พอ​พวกมัน​มี​ปัญหา​ก็​พูดว่า

‘พระยาห์เวห์​เจ้าข้า ลุก​ขึ้นมา​ช่วย​พวกเรา​ด้วยเถิด’

28 แล้ว​ไหนละ ยูดาห์ พวกพระ​ที่​เจ้า​ทำ​ขึ้นมา​ให้​กับ​ตัวเอง

ให้​พวกมัน​ลุก​ขึ้นมา​ช่วย​พวกเจ้า​ตอนที่​เจ้า​มีปัญหา​สิ

เพราะ​เจ้า​มี​พระ​ตั้ง​มากมาย​เท่ากับ​จำนวน​เมือง​ของเจ้า

29 ทำไม​เจ้า​ถึง​เถียง​เรา

พวกเจ้า​ทุกคน​ทรยศ​ต่อเรา”

พระยาห์เวห์​พูดไว้​ว่า​อย่างนี้​แหละ

30 “เรา​ได้​ตี​ลูกๆ​ของ​พวกเจ้า แต่​การตี​นั้น​ก็​ไม่ได้​ช่วย​ให้​อะไร​ดีขึ้น

พวกเขา​ไม่ได้รับ​บทเรียน​จาก​การ​ถูก​ตีสอน​นั้น

เจ้า​ได้​ฆ่า​ผู้พูดแทนพระเจ้า​ทุกคน​ที่​เรา​ส่ง​มา​เตือน​เจ้า เหมือน​สิงโต​ที่​หิวจัด

31 พวกเจ้า​ที่​เป็น​คน​ใน​รุ่นนี้ ให้​สนใจ​สิ่ง​ที่​พระยาห์เวห์​พูด​กับเจ้า

‘เรา​เป็น​เหมือน​ทะเลทราย​ให้​กับ​อิสราเอล​หรือ​ยังไง เรา​เป็น​เหมือน​แผ่นดิน​ที่​มืดมิด​ให้​กับ​พวกเขา​หรือ​ยังไง’

ทำไม​คน​ของเรา​ถึง​ได้​พูด​ว่า ‘พวกเรา​เป็น​อิสระ​ไปไหน​ก็ได้ พวกเรา​จะ​ไม่​มาหา​พระองค์​อีกแล้ว’

32 มี​เจ้าสาว​ที่ไหน​ลืม​เครื่อง​ประดับ​ของเธอ​บ้าง

มี​เจ้าสาว​ที่ไหน​ลืม​ชุดแต่งงาน​ของ​ตัวเอง​บ้าง

แต่​คน​ของเรา​กลับ​ลืมเรา​นาน​ซะจน​นับไม่ถ้วน​แล้ว

33 เจ้า​นี่​เก่ง​จริงๆ​เลย ที่​แสวงหา​คนรัก​อื่นๆ

และ​เจ้า​ยัง​ได้​สอน​คนอื่นๆ​ให้​ทำ​สิ่ง​ที่​ชั่วร้าย​ต่างๆ​แบบ​เดียวกัน

34 เจ้า​มี​เลือด​ติต​อยู่​ที่​ฝ่ามือ​ของเจ้า

เป็น​เลือด​ของ​คนบริสุทธิ์​และ​คนยากจน

เจ้า​ไม่ได้​พบ​ว่า​พวกเขา​ปล้น​บ้าน​ของเจ้า​สักหน่อย

แต่​เมื่อ​พูด​ถึง​เรื่อง​พวกนี้​ทั้งหมด

35 เจ้า​พูดว่า ‘ฉัน​บริสุทธิ์​แน่นอน พระยาห์เวห์​จะ​ไม่มีวัน​โกรธ​ฉันแน่’

ดูสิ เรา​กำลัง​นำ​ตัวเจ้า​ไป​ศาล เพราะ​เจ้า​พูดว่า ‘ฉัน​ไม่ได้​ทำบาป’

36 ทำไม​เจ้า​เปลี่ยนใจ​ง่ายจัง

อียิปต์​ก็​จะ​ทำ​ให้​เจ้า​ผิดหวัง เหมือนกับ​ที่​อัสซีเรีย​ทำ​ให้​เจ้า​ผิดหวัง​มาแล้ว​ก่อนหน้านี้

37 เจ้า​จะ​ต้อง​ออก​จาก​อียิปต์​ด้วย​มือ​กุมหัว

เพราะ​พระยาห์เวห์​ได้​ปฏิเสธ​ชนชาติ​เหล่านั้น​ที่​เจ้า​ไว้วางใจ

พวกเขา​จะ​ไม่​ทำ​ให้​เจ้า​ประสบ​ความสำเร็จ​หรอก”

3

1 “ถ้า​ผู้ชาย​หย่า​กับ​ภรรยา​ของเขา แล้ว​เธอ​ก็​ไป​จากเขา​และ​ไป​แต่งงาน​กับ​ผู้ชาย​คนใหม่

หญิง​คนนั้น​จะ​กลับ​มาหา​สามี​คนแรก​ของเธอ​ได้​อีกหรือ

การทำ​แบบนั้น​จะ​ไม่​ทำ​ให้​แผ่นดิน​แปดเปื้อน​ไปหมด​หรือ+ 3:1 การทำ​แบบ … หมด​หรือ การ​กระทำ​ใน​ข้อหนึ่ง​นี้ ขัด​กับ​กฎ​ของ​โมเสส ดู​ได้​จาก​หนังสือ​เฉลยธรรมบัญญัติ 24:1-4

แต่​ยูดาห์ เจ้า​ได้​สำส่อน​กับ​คู่นอน​คนนั้น​คนนี้​เต็ม​ไปหมด แล้ว​ยัง​จะ​มี​หน้า​กลับ​มาหา​เรา​อีกหรือ”

พระยาห์เวห์​พูด​ว่า​อย่างนั้น

2 “เบิกตา​ดู​เนินเขา​โล่งเตียน​พวกนั้น​สิ

แล้ว​ลองหา​ดูสิ​ว่า​มี​ที่ไหน​บ้าง​ที่​เจ้า​ไม่เคย​มี​เพศสัมพันธ์

เจ้า​นั่ง​รอ​พวกนั้น​อยู่​ข้างทาง

เหมือน​พวก​อาหรับ​ใน​ทะเลทราย

เจ้า​ทำ​ให้​แผ่นดิน​แปดเปื้อน​ไป​ด้วย​การสำส่อน​ทางเพศ​และ​ความชั่วช้า​ของเจ้า

3 ดังนั้น​ฝน​ที่​ตกชุก​ก็เลย​ถูก​ยับยั้ง​ไป

และ​ไม่มี​ฝน​ใน​ฤดูใบไม้ผลิ

เจ้า​มี​หน้าผาก​ของ​ผู้หญิง​ที่​สำส่อน

เจ้า​มัน​ไม่มี​ยางอาย

4 เมื่อ​ตะกี้นี้ เจ้า​เพิ่ง​จะ​ร้อง​หาเรา​ว่า ‘พระบิดา​ของฉัน

พระองค์​เป็น​เพื่อน​กับฉัน​มา​ตั้งแต่​สาวๆ’

5 เจ้า​พูด​ว่า ‘พระองค์​จะ​ไม่โกรธ​ฉัน​ตลอดไป​หรอก

พระองค์​จะ​ไม่โกรธ​ไป​ตลอดกาล​หรอก’

เจ้า​พูด​อย่างนี้

แต่​เจ้า​ก็​ทำชั่ว​มาก​เท่าที่​จะ​มาก​ได้”

อิสราเอล​กับ​ยูดาห์ พี่น้อง​ที่​ชั่วช้า

6 ต่อมา พระยาห์เวห์​พูด​กับผม ใน​สมัย​ที่​โยสิยาห์​เป็น​กษัตริย์​ปกครอง​ยูดาห์ พระองค์​พูด​ว่า “เจ้า​เห็น​สิ่ง​ที่​อิสราเอล​ผู้​ไม่​สัตย์ซื่อ​ทำ​ไหม นาง​จะ​ขึ้น​ไป​บน​เนินเขา​สูง​ทุกลูก​และ​ใต้​ต้นไม้​เขียวขจี​ทุกต้น แล้ว​นาง​ก็​จะ​สำส่อน​ที่​ตรงนั้น 7 เรา​ก็​ได้​พูด​กับ​ตัวเอง​ว่า ‘หลังจาก​ที่​นาง​ได้​ทำ​เรื่อง​พวกนี้​เสร็จแล้ว นาง​ก็​จะ​กลับ​มาหา​เรา​เอง’ แต่​นาง​ก็​ไม่ได้​กลับมา แล้ว​ยูดาห์​น้องสาว​จอม​ทรยศ​ของนาง​ก็​เห็น​สิ่ง​ที่​เกิดขึ้น​นี้ 8 นาง​เห็น​เรื่อง​สำส่อน​ทุกเรื่อง​ที่​อิสราเอล​ผู้​ไม่​สัตย์ซื่อ​ได้​ทำไป และ​เห็น​ว่า​เรา​ได้​ขับไล่​อิสราเอล​ไป และ​เรา​ได้​หย่า​กับนาง แต่​ยูดาห์​น้องสาว​จอมโกง​ของนาง​ก็​ไม่​กลัว และ​นาง​ก็​ไป​สำส่อน​เหมือน​กัน 9 อันที่จริง นาง​เห็น​ว่า​เรื่อง​สำส่อน​ของ​ตัวเอง​นั้น​เป็น​เรื่อง​เล็กๆ ดังนั้น​นาง​จึง​ทำ​ให้​แผ่นดิน​ทั้งหมด​ต้อง​แปดเปื้อน​ไป โดย​ไป​ล่วง​ประเวณี​กับ​ก้อนหิน​และ​ต้นไม้+ 3:9 กับ​ก้อนหิน​และ​ต้นไม้ รูปเคารพ​ส่วนใหญ่​ก็​ทำ​มา​จาก​ก้อนหิน​และ​ไม้ เยเรมียาห์​กำลัง​ต่อว่า​คน​ที่​ไป​กราบไหว้​พวก​พระเจ้า​ของ​คน​ต่าง​ชาติ10 และ​ถึงแม้​จะ​เกิด​เรื่อง​ทั้งหมด​นี้​ขึ้น​มา ยูดาห์​น้องสาว​จอม​ทรยศ​ของนาง ก็​ไม่ได้​กลับ​มาหา​เรา ด้วย​สิ้นสุด​ใจ​ของ​นาง แต่​แกล้ง​ทำ​เท่านั้น” พระยาห์เวห์​พูด​ว่า​อย่างนั้น

11 แล้ว​พระยาห์เวห์​ก็​บอก​กับ​ผม​ว่า “อิสราเอล​ผู้​ไม่​สัตย์ซื่อ​ก็​ยัง​ดี​กว่า​ยูดาห์​จอม​ทรยศ 12 เยเรมียาห์ ให้​ไป​ประกาศ​คำพูด​ของเรา​ทาง​เหนือ พูด​ว่า

‘อิสราเอล​ผู้​ไม่สัตย์ซื่อ กลับมา​เถิด’

พระยาห์เวห์​พูด​ว่า​อย่างนั้น

‘เรา​ไม่​หน้านิ่ว​คิ้วขมวด​ใส่​พวกเจ้า​อีกแล้ว

เพราะ​เรา​มี​เมตตา

พระยาห์เวห์​พูด​ว่า​อย่างนั้น

เรา​ไม่​สามารถ​โกรธ​เจ้า​ได้​ตลอดไป​หรอก

13 ขอแค่​เจ้า​ยอมรับ​ว่า​เจ้า​ทำบาป

และ​ยอมรับ​ว่า​เจ้า​ทรยศ​ต่อ​พระยาห์เวห์​พระเจ้า​ของเจ้า

และ​ยอมรับ​ว่า​เจ้า​ได้​ทุ่มตัว​ให้​กับ​พระต่างชาติ​มากมาย​ใต้​ต้นไม้​เขียวขจี

และ​เจ้า​ไม่ได้​ฟัง​เสียง​ของเรา’”

พระยาห์เวห์​พูด​ว่า​อย่างนั้น

14 “กลับ​มา​เถอะ ลูก​ที่​ทรยศ​ต่อเรา”

พระยาห์เวห์​พูด​ว่า​อย่างนั้น

“เพราะ​เรา​เป็น​นาย​ของเจ้า

เรา​จะ​เอา​พวกเจ้า​มา​เมือง​ละคน ตระกูล​ละ​สองคน

แล้ว​เรา​จะ​นำ​เจ้า​ไป​ที่​ศิโยน

15 เรา​จะ​ให้​ผู้เลี้ยง​กับเจ้า ที่​เรา​จะ​เลือก​มา และ​พวกเขา​จะ​เลี้ยงดู​เจ้า​ด้วย​ความรู้​และ​ความ​เข้าใจ 16 เจ้า​จะ​มี​จำนวน​มากมาย และ​เจ้า​จะ​เกิด​ลูกหลาน​มากมาย​บน​แผ่นดิน​ใน​วันนั้น” พระยาห์เวห์​พูด​ว่า​อย่างนี้ “เมื่อ​ถึง​ตอนนั้น​คน​ก็​จะ​ไม่พูด​ถึง​หีบ​ข้อตกลง​ของ​พระยาห์เวห์​อีก​ต่อไป พวกเขา​จะ​ไม่​คิดถึง​มัน​หรือ​จดจำ​มัน​อีก​ต่อไป พวกเขา​จะ​ไม่​คิดถึง​มัน​และ​จะ​ไม่ทำ​มัน​ขึ้นมา​ใหม่​อีก 17 ใน​เวลานั้น ผู้คน​จะ​เรียก​เยรูซาเล็ม​ว่า ‘บัลลังก์​ของ​พระยาห์เวห์’ ทุกๆ​ชนชาติ​จะ​มา​รวมตัว​กัน​ใน​วิหาร​ของ​พระยาห์เวห์​ใน​เมือง​เยรูซาเล็ม แล้ว​พวกเขา​ก็​จะ​ไม่​ไป​ทำ​ตาม​จิตใจ​ที่​ชั่วร้าย​ดื้อดึง​ของ​พวกเขา​อีก​ต่อไป 18 ใน​วันนั้น ครอบครัว​ยูดาห์​และ​ครอบครัว​อิสราเอล​จะ​ออก​มา​จาก​ดินแดน​ทาง​เหนือ​พร้อมๆ​กัน และ​ไป​ยัง​ดินแดน​ที่​เรา​ได้​มอบ​ให้​กับ​บรรพบุรุษ​ของเจ้า​เป็น​มรดก

19 และ​เรา​ได้​พูด​ไว้​ว่า

‘เรา​อยาก​จะ​ทำ​กับเจ้า​เหมือนกับ​ลูกๆ​ของ​เราเอง

เรา​จะ​ให้​ดินแดน​ที่​น่าชื่นชม​ยินดี​กับเจ้า

ซึ่ง​เป็น​มรดก​ที่​มีค่า​ที่สุด​ใน​บรรดา​ชาติ​ทั้งหลาย​ทั้งปวง’

และ​เรา​ได้​พูด​กับ​ตัวเอง​ว่า​เจ้า​จะ​เรียก​เรา​ว่า

‘พระบิดา​ของ​ข้าพระองค์’

และ​เจ้า​จะ​ไม่​หันหลัง​ไป​จากเรา

20 แต่​ชุมชน​อิสราเอล เจ้า​ได้​ทรยศ​ต่อเรา

เหมือน​กับ​ภรรยา​ทรยศ​ต่อ​คนรัก​ของนาง”

พระยาห์เวห์​พูด​ว่า​อย่างนั้น

21 ฟังสิ เสียง​มา​จาก​บน​เนินเขา​โล่งเตียน​เหล่านั้น

มัน​เป็น​เสียง​ของ​ลูกๆ​ของ​อิสราเอล​ที่​กำลัง​ร้องไห้​คร่ำครวญ​และ​อ้อนวอน​อย่าง​น่าสงสาร

เพราะ​พวกเขา​ได้​ทำ​ทาง​ของ​ตัวเอง​ให้​คดไป

พวกเขา​ได้​ลืม​พระยาห์เวห์​พระเจ้า​ของ​พวกเขา

22 พระยาห์เวห์​พูด​ว่า “กลับมา​เถอะ​ลูกๆ​ที่​ทรยศ​ต่อเรา

เรา​จะ​เยียวยา​รักษา​การทรยศ​ของเจ้า​เอง”

ผู้คน​ก็​พูด​ว่า “เรา​จะ​มาหา​พระองค์

เพราะ​พระองค์​เป็น​พระยาห์เวห์ พระเจ้า​ของเรา

23 พวก​เนินเขา​ต่างๆ​ช่วย​อะไร​ไม่ได้​แน่นอน

เสียง​ร้อง​อึกทึก​บน​ภูเขา​ก็​ไม่มี​ประโยชน์​อะไร

ความรอด​ของ​อิสราเอล​อยู่​ที่​พระยาห์เวห์​พระเจ้า​ของเรา​อย่าง​แน่นอน

24 สิ่ง​ที่​น่าอับอาย​นั้น​ได้​กลืนกิน​สิ่ง​ที่​บรรพบุรุษ​ของเรา​หา​มาได้​ด้วย​การทุ่มเท​ทำงาน​อย่าง​หนัก

ตั้งแต่​เรา​ยัง​เป็น​หนุ่มสาว

สิ่ง​เหล่านั้น​ก็​คือ​ฝูงแกะ ฝูงวัว และ​ลูกชาย​ลูกสาว​ของ​พวกเขา

25 ขอให้​เรา​นอน​ลง​ใน​ความอับอาย​ของ​ตัวเอง

และ​ปล่อย​ให้​ความอับอาย​ขายหน้า​คลุมตัว​เราไว้

เพราะ​ว่า​เรา​ได้​ทำบาป​ต่อ​พระยาห์เวห์​พระเจ้า​ของเรา

ทั้ง​เรา​และ​บรรพบุรุษ​ของเรา

ตั้งแต่​เรา​ยัง​เป็น​หนุ่มสาว​จนกระทั่ง​ถึง​ทุกวันนี้

เรา​ไม่ได้​เชื่อฟัง​พระยาห์เวห์​พระเจ้า​ของเรา​เลย”

4

1 พระยาห์เวห์​พูด​ว่า

“อิสราเอล ถ้า​เจ้า​จะ​กลับ​มาหา​เรา​จริงๆ

ถ้า​เจ้า​จะ​เอา​พวก​รูปเคารพ​ของเจ้า​ไป​ให้พ้น​หน้าเรา

ถ้า​เจ้า​จะ​ไม่โลเล

2 ถ้า​เจ้า​จะ​ซื่อสัตย์ ยุติธรรม​และ​จริงใจ

ตอนที่​เจ้า​สาบาน​ต่อ​พระยาห์เวห์

แล้ว​เมื่อนั้น​ชนชาติ​ต่างๆ​ก็​จะ​ได้รับ​พระพร​จาก​พระองค์

แล้ว​พวกเขา​ก็​จะ​ร้อง​สรรเสริญ​พระองค์”

3 เพราะ​พระยาห์เวห์​บอก​กับ​คนยูดาห์​และ​เยรูซาเล็ม​ว่า

“ทุ่งนา​ที่​ยัง​ไม่ได้​ไถ ก็​ให้​ไถซะ

และ​อย่า​หว่าน​เมล็ดพืช​ลงไป​ใน​พงหนาม

4 คนยูดาห์​และ​พลเมือง​ของ​เยรูซาเล็ม

ให้​ขลิบ​ตัว​เจ้าเอง​ให้กับ​พระยาห์เวห์

และ​ขลิบ​หนังหุ้มใจ​ของเจ้า​ออก​ด้วย

ถ้า​เจ้า​ไม่​ทำ​ตาม​สิ่ง​เหล่านี้

ความโกรธ​ของเรา​ก็​จะ​เผา​เจ้า​เหมือน​ไฟ

มัน​จะ​เผาผลาญ

และ​ไม่มี​ใคร​สักคน​ที่​ดับ​มัน​ได้

เพราะ​การกระทำ​ต่างๆ​ของเจ้า​นั้น​ชั่วร้าย​เหลือเกิน”

ความหายนะ​จาก​ทางเหนือ

5 “ให้​เอา​เรื่องนี้​ไป​บอก​กับ​คนยูดาห์​และ​ทำ​ให้​คน​ใน​เยรูซาเล็ม​ฟัง​เรื่องนี้ ให้​บอก​พวกเขา​ว่า

เป่า​แตร​เข้าไป

และ​ร้อง​เรียก​ให้​สุดเสียง​และ​บอกว่า

‘รวบรวม​กัน​เข้ามา

และ​ให้​พวกเรา​หนี​ไป​ที่​ป้อม​ปราการ​กันเถอะ’

6 ยกธง​ขึ้น​เตือน​ศิโยน​ว่า

วิ่ง​หา​ที่​หลบภัย อย่า​ได้​รอช้า

เพราะ​เรา​จะ​นำ​การทำลาย​ล้าง

และ​ความหายนะ​ครั้ง​ยิ่งใหญ่​มา​จาก​ทาง​เหนือ”

7 สิงโต​โผล่​ออกมา​จาก​ถ้ำ​แล้ว

และ​ผู้ที่​จะ​ทำลาย​ชนชาติ​ต่างๆ​เริ่ม​เดินทัพ​แล้ว

สิงโต​ได้​ออก​จาก​บ้านเมือง​ของมัน

เพื่อ​มา​ทำลาย​แผ่นดิน​ของเจ้า

เมือง​ต่างๆ​ของเจ้า​จะ​พัง​พินาศ​และ​จะ​ไม่มี​ใคร​หลงเหลือ​อยู่​ใน​เมือง​เหล่านั้น​เลย

8 เพราะ​อย่างนี้ ให้​สวม​ผ้า​กระสอบ​ร้องไห้​คร่ำครวญ

เพราะ​ความโกรธ​อัน​ร้อนแรง​ของ​พระยาห์เวห์​ยัง​ไม่ได้​หัน​ไป​จากเรา

9 พระยาห์เวห์​พูดว่า “ใน​เวลานั้น

กษัตริย์​และ​พวกแม่ทัพ​ของเขา​จะ​เสียขวัญ

พวกนักบวช​จะ​หวาดผวา

และ​พวก​ผู้พูดแทนพระเจ้า​จะ​ตกตะลึง”

10 แล้ว​ผม​ก็​พูด​ว่า “ตายแน่ น่า​สยดสยอง​เหลือเกิน พระยาห์เวห์​เจ้านาย​ของ​ข้าพเจ้า พระองค์​ได้​หลอก​คน​พวกนี้ และ​เยรูซาเล็ม พระองค์​บอก​พวกเขา​ว่า ‘พวกเจ้า​จะ​ปลอดภัย’ ใน​ขณะที่​ดาบ​กำลัง​จ่อ​คอหอย​พวกเขา​อยู่”

11 ใน​เวลานั้น คน​พวกนี้​และ​เยรูซาเล็ม​จะ​ได้ยิน​ว่า “ลม​พายุ​ร้อน​จาก​เนินเขา​โล่ง​เตียน​จาก​ถิ่น​แห้งแล้ง​ใน​ทะเลทราย​จะ​พัด​ถล่ม​ใส่​คน​ที่​น่าสงสาร​ของ​เรา มัน​ไม่ได้​เป็น​ลม​ชนิด​ที่​พัด​ให้​แกลบ​กระจัด​กระจาย​ไป​หรือ​เพื่อ​พัด​ให้​สะอาด 12 แต่​เป็น​ลม​ที่​แรง​เกินกว่า​ที่​จะ​มา​ทำ​เรื่อง​เหล่านั้น เรา​เป็น​ผู้ที่​ส่ง​ลม​นั้น​มา ตอนนี้ เรา​จะ​ประกาศ​ตัดสิน​ลงโทษ​พวกเขา”

13 พระองค์​ลุกขึ้นมา​เหมือน​เมฆ

พวก​รถม้า​ของ​พระองค์​แล่น​เหมือน​พายุ

และ​พวกม้า​ของ​พระองค์​ว่องไว​กว่า​พวก​นกอินทรี

ผู้คน​พูด​ว่า “ความ​หายนะ​เกิด​กับ​พวกเรา​แล้ว พวกเรา​กำลัง​ถูก​ทำลาย”

14 เยรูซาเล็ม ล้าง​ความ​ชั่วร้าย​ออก​จาก​ใจ​ของเจ้า​ซะ

เพื่อ​ว่า เจ้า​จะได้​ปลอดภัย

เจ้า​จะ​ปล่อย​ให้​แผนชั่ว​ของเจ้า​อยู่​ในเจ้า​ไป​นาน​แค่ไหน​กัน

15 แน่นอน​ที่​เรา​พูด​อย่างนี้​ก็​เพราะว่า​ที่​เมืองดาน​มี​คน​กำลัง​พูดกัน

และ​ใน​แถบ​เนินเขา​เอฟราอิม​ก็​มี​คน​กำลัง​พูดกัน​ถึง​ความหายนะ​นี้

16 ให้​บอก​ชนชาติ​ต่างๆ

อันที่จริง บอก​ให้​พวกเขา​รู้​เรื่อง​เยรูซาเล็ม

ข้าศึก​กำลัง​มา​จาก​แดนไกล

และ​พวกมัน​ก็​คุยโว​กัน​ว่า​พวกมัน​จะ​ทำ​อะไร​กับ​เมืองต่างๆ​ของ​ยูดาห์​บ้าง

17 พวกมัน​ได้​ล้อม​เมือง​ไว้​เหมือน​ทหารยาม​เฝ้าระวัง​ท้องทุ่ง

ที่​เป็น​อย่างนี้​ก็​เพราะว่า​เมืองเยรูซาเล็ม​ได้​ทรยศ​ต่อเรา

พระยาห์เวห์​ได้​พูด​ว่า​อย่างนั้น

18 สิ่ง​เหล่านี้​เกิดขึ้น​กับเจ้า​เพราะ​ผล​จาก​การ​ทำชั่ว​ของ​เจ้าเอง

นี่แหละ​คือ​โทษ​ของเจ้า มัน​ขมขื่น​จริงๆ

มัน​จี้​ใจดำ​เจ้า​จริงๆ

เยเรมียาห์​ร้องไห้

19 ผม​รู้สึก​ป่วย​มาก ผม​ชักดิ้น​ชักงอ​ด้วย​ความเจ็บปวด

ใจ​ผม​แตกร้าว ใจ​ผม​เต้น​ระรัว

แล้ว​ผม​ก็​ทำ​ให้​มัน​สงบลง​ไม่ได้

เพราะ​ผม​ได้ยิน​เสียงแตร​ออกศึก​ที่​เตือน​ว่า​กำลัง​จะ​เกิด​สงคราม

20 หายนะ​หนึ่ง​ผ่านไป อีก​หายนะ​หนึ่ง​ตามมา

แผ่นดิน​ทั้งหมด​ได้​ถูก​ทำลาย​ราบคาบ

ทันใดนั้น พวก​เต็นท์​ของผม​ก็​ถูก​ทำลาย

ภายใน​พริบตา พวกม่าน​ของ​เต็นท์​ก็​ถูก​ทำลาย​ไปด้วย

21 ผม​จะต้อง​ทน​ดู​ธงรบ​อีกนาน​แค่ไหน

ผม​จะต้อง​ฟัง​เสียงแตร​เรียก​รบ​ไป​อีกนาน​แค่ไหน​กัน

22 พระยาห์เวห์​พูด​ว่า “คน​ของเรา​โง่เขลา

พวกเขา​ไม่​รู้จัก​เรา

พวกเขา​เป็น​ลูก​ที่​โง่เขลา

และ​ไม่มี​สักคน​ที่​เข้าใจ

พวกเขา​เก่ง​แต่​เรื่อง​ชั่วๆ

แต่​พวกเขา​ไม่รู้​ว่า​จะ​ทำดี​ยังไง”

ความหายนะ​กำลังมา

23 ผม​มอง​ไป​ที่​แผ่นดิน​มัน​ก็​ว่างเปล่า​ไม่มี​อะไรเลย

แล้ว​ผม​ก็​มอง​ขึ้นไป​บน​ฟ้าสวรรค์​ก็​ไม่เห็น​มี​แสงสว่าง

24 ผม​มอง​ไป​ที่​ภูเขา​ต่างๆ​พวกมัน​กำลัง​สั่นไหว

และ​เนินเขา​ต่างๆ​กำลัง​สั่นสะเทือน

25 ผม​มองดู และ​เห็นว่า​ไม่มี​คน​เลย

และ​นก​บนฟ้า​ก็​บินหนี​ไปหมด

26 ผม​มองดู และ​เห็น​ว่า​แผ่นดิน​ที่​อุดม​สมบูรณ์​กลายเป็น​ที่​แห้งแล้ง

และ​เมือง​ต่างๆ​ของมัน​ก็​ถูก​รื้อ​ทำลาย นั่น​ก็​เพราะ​พระยาห์เวห์ เพราะ​ความ​โกรธ​เกรี้ยว​ของ​พระองค์

27 เพราะ​พระยาห์เวห์​พูด​ว่า

“แผ่นดิน​ทั้งหมด​จะ​ต้อง​ถูก​ทำลาย

แต่​เรา​จะ​ไม่​ทำลาย​มัน​จน​หมดเกลี้ยง​หรอก

28 เพราะ​อย่างนี้ แผ่นดิน​ก็​เลย​ร้องไห้​คร่ำครวญ

และ​ฟ้าสวรรค์​เบื้องบน​ก็​มืดครึ้ม​ไป

เพราะ​เรา​ได้​พูด​ไปแล้ว เรา​คิดแผน​ออก​แผนหนึ่ง

เรา​จะ​ไม่มีวัน​เปลี่ยนใจ​หรือ​ยกเลิก​แผน​ของเรา”

29 เมื่อ​ได้ยิน​เสียงม้า​และ​พวก​พลธนู ชาวเมือง​ทุกเมือง​ก็​หนีไป

พวกเขา​หนี​เข้าไป​แอบ​อยู่​ใน​พงไม้

และ​ปีน​ขึ้นไป​แอบ​อยู่​ตาม​ซอกหิน+ 4:29 ปีน​ขึ้นไป​แอบ​อยู่​ตาม​ซอกหิน คำนี้​อยู่​ใน​ฉบับ​แปล​กรีก​โบราณ ฉบับ​ฮีบรู​ที่​นิยม​ใช้กัน​ไม่มี​คำนี้

เมือง​ทุกเมือง​ถูก​ปล่อย​ทิ้งร้าง

ไม่มี​ใคร​อาศัย​อยู่​ในเมือง​เลย​สักคน

30 เจ้า​ถูก​ทำลาย​จน​ยับเยิน​แล้ว

แต่​ทำไม​เจ้า​ยัง​สวมใส่​เสื้อผ้า​สีแดงสด​อย่างนั้น

เพราะ​เจ้า​ยัง​ประดับ​ประดา​ด้วย​ทองคำ

และ​ยัง​ใช้​สีดำ​ทาตา​ให้​สวยงาม

เจ้า​ทำ​ตัวเอง​สวยงาม โดย​ไม่มี​ประโยชน์​อะไรเลย

คนรัก​ของ​พวกเจ้า​ก็​ปฏิเสธ​เจ้า​แล้ว

และ​ตอนนี้​พวกเขา​ก็​หมาย​จะ​เอา​ชีวิต​เจ้า

31 เรา​พูด​อย่างนี้ เพราะ​เรา​ได้ยิน​เสียง​เหมือน​เสียงร้อง​ของ​ผู้หญิง

ที่​ดิ้น​ทุรนทุราย​ด้วย​ความเจ็บปวด​จาก​การคลอดลูก​คนแรก

เรา​ได้ยิน​เสียงร้อง​ของ​ลูกสาว​ศิโยน​เธอ​ไขว่คว้า​หา​อากาศ

เธอ​ยืดแขน​ออก​ไป​ขอ​ความช่วยเหลือ

เธอ​ร้อง​ว่า “ความ​หายนะ​เกิด​กับ​ฉันแล้ว​เพราะ​ฉัน​เหนื่อย​จน​หนี​ฆาตกร​ไม่ไหว​แล้ว”

5

ความชั่วช้า​ของ​คนยูดาห์

1 พระยาห์เวห์​พูด​ว่า “วิ่งไป​วิ่งมา​ตาม​ท้องถนน​ของ​เยรูซาเล็ม​สิ แล้ว​ไป​ดู​ให้​รู้​ว่า​เป็น​อย่างไร ไป​ค้นหา​ดู​ตาม​ลาน​เมือง​ต่างๆ

ถ้า​เจ้า​สามารถ​หาเจอ​แค่​คนเดียว ใคร​ก็ได้​ที่​ทำ​ใน​สิ่ง​ที่​ถูกต้อง​ยุติธรรม และ​เป็น​คน​ที่​เชื่อถือ​ได้ แล้ว​เรา​จะ​ยกโทษ​ให้​กับ​เยรูซาเล็ม

2 คน​พวกนี้​เมื่อ​เขา​สาบาน พวกเขา​ชอบ​พูด​ว่า ‘ฉัน​ขอ​สาบาน​โดย​พระยาห์เวห์’ พวกนี้​ก็​โกหก สาบาน​ส่งๆ​ไป​อย่างนั้น​เอง”

3 ข้าแต่​พระยาห์เวห์ พระองค์​ต้องการ​ให้​คน​สัตย์ซื่อ​ต่อ​พระองค์ ใช่ไหม

พระองค์​เฆี่ยนตี​พวกเขา

แต่​พวกเขา​ก็​ไม่​รู้สึก​เจ็บ

พระองค์​เกือบ​จะ​ทำลาย​พวกเขา

แต่​พวกเขา​ก็​ยัง​ไม่​ยอมรับ​การตีสอน​ของ​พระองค์

พวกเขา​ดื้อด้าน​เหมือน​หิน

พวกเขา​ไม่ยอม​กลับใจ

4 แล้ว​ผม​พูดว่า “พวกนี้​เป็น​แค่​คนยากจน

พวกเขา​โง่​เกินกว่า​จะ​ได้รับ​การสอน​อะไร

เพราะ​พวกเขา​ไม่รู้จัก​ทาง​ของ​พระยาห์เวห์

และ​ไม่รู้จัก​กฎ​ต่างๆ​ของ​พระเจ้า​ของเขา

5 ผม​จะ​ไปหา​คนใหญ่​คนโต และ​พูด​กับ​พวกเขา

เพราะ​พวกเขา​รู้จัก​ทาง​ของ​พระยาห์เวห์

และ​รู้จัก​กฎต่างๆ​ของ​พระเจ้า​ของเขา”

แต่​พวกเขา​ร่วมกัน​หักแอก แล้ว​ดึง​เชือกวัว​จนขาด

6 ดังนั้น​สิงโต​จากป่า​ออก​มา​จู่โจม​พวกเขา

หมาป่า​จาก​ทะเลทราย​ออกมา​ทำร้าย​พวกเขา

เสือดาว​ก็​กำลัง​เฝ้าคอย​จับจ้อง​เมือง​ต่างๆ​ของ​พวกเขา

คน​ที่​ออกมา​จาก​เมือง​เหล่านั้น​ก็​จะ​ถูก​ฉีกทึ้ง​เป็น​ชิ้นๆ

ที่​เป็น​อย่างนี้​ก็​เพราะ​พวกเขา​ได้​ทรยศ​ต่อ​พระเจ้า​หลายครั้ง

และ​พวกเขา​มัก​จะ​ออก​นอกลู่​นอกทาง​ของ​พระเจ้า

7 พระยาห์เวห์​พูด​ว่า “เรา​จะ​ยกโทษ​ให้​กับเจ้า​ได้​อย่างไรกัน

ลูก​ของเจ้า​ได้​ทอดทิ้ง​เราไป

แถม​พวกเขา​ยัง​ไป​สาบาน​กับ​พวกพระ​ที่​ไม่มี​ตัวตน

เรา​ได้​ให้​ทุกอย่าง​ที่​พวกเขา​ต้องการ

แต่​พวกเขา​กลับ​สำส่อน​และ​มั่วสุม​กัน​ตาม​บ้านโสเภณี

8 พวกเขา​เหมือน​ม้าผู้​อ้วนพี​ที่​กลัดมัน

แต่ละคน​ส่งเสียง​เรียก​เมีย​เพื่อน​บ้าน

9 เรา​ไม่ควร​จะ​ทำโทษ​พวกเขา​เพราะ​เรื่อง​พวกนี้​หรอกหรือ”

พระยาห์เวห์​พูด​ว่า​อย่างนั้น

“และ​เรา​ไม่ควร​จะ​แก้แค้น​ชนชาติ​ที่​เป็น​อย่างนี้​หรอกหรือ

10 ให้​บุกเข้า​ไป​ใน​สวนองุ่น​และ​ทำลาย​พวกมัน

แต่​อย่า​ทำลาย​จน​ราบคาบ

ให้​ริด​กิ่งก้าน​ของ​เถาองุ่น​เหล่านั้น

เพราะ​พวกมัน​ไม่ได้​เป็น​ของ​พระยาห์เวห์

11 เพราะ​ว่า​คนอิสราเอล​และ​คนยูดาห์​ไม่จริงใจ​กับเรา​ครั้งแล้ว​ครั้งเล่า”

พระยาห์เวห์​พูดว่า​อย่างนั้น

12 พวกเขา​พูด​โกหก​เกี่ยว​กับ​พระยาห์เวห์

พวกเขา​พูด​ว่า “พระองค์​จะ​ไม่​ทำอะไร​พวกเรา​หรอก

เรื่อง​ร้ายๆ​จะ​ไม่เกิดขึ้น​กับเรา​หรอก

และ​เรา​ก็​จะ​ไม่เจอ​กับ​สงคราม​และ​ความอดอยาก”

13 พวก​ผู้พูดแทนพระเจ้า​จอม​ปลอม​ไม่มี​อะไรเลย เป็น​แต่​ลมๆแล้งๆ

และ​พระคำ​ของ​พระเจ้า​จะ​ไม่อยู่​ใน​พวกเขา

นี่​คือ​สิ่ง​ที่​จะ​เกิดขึ้น​กับ​พวกเขา

14 ดังนั้น​นี่​คือ​สิ่ง​ที่​พระยาห์เวห์ พระเจ้า​ผู้มีฤทธิ์ทั้งสิ้น​พูด

“เพราะ​พวกเขา​พูด​สิ่งต่างๆ​เหล่านี้

เรา​จะ​ทำ​ให้​คำ​ที่​เรา​ใส่ไว้​ใน​ปากเจ้า​เป็น​เหมือน​ไฟ​และ​คน​พวกนี้​จะ​เป็น​เหมือน​ต้นไม้

และ​พระคำ​ต่างๆ​ของ​พระเจ้า​ก็​จะ​เผาผลาญ​พวกเขา

15 ชาว​อิสราเอล​ทั้งหลาย เรา​กำลัง​นำ​ชนชาติ​หนึ่ง​จาก​แดนไกล​มา​สู้รบ​กับ​พวกเจ้า

พระยาห์เวห์​พูดว่า​อย่างนั้น

มัน​เป็น​ชนชาติ​ที่​เข้มแข็ง​ที่​อยู่​มา​ช้านาน​แล้ว

และ​มี​ประวัติศาสตร์​อัน​ยาวนาน

มัน​เป็น​ชนชาติ​ที่​มี​ภาษา​ที่​เจ้า​ไม่รู้จัก

และ​เจ้า​ก็​ไม่สามารถ​เข้าใจ​สิ่ง​ที่​พวกมัน​พูดได้

16 แล่งธนู​ของ​พวกเขา​เป็น​เหมือน​หลุมศพ​ที่​เปิดอ้า

ผู้ชาย​ของเขา​ทุกคน​ต่าง​ก็​เป็น​นักรบ

17 พวกเขา​จะ​เขมือบ​พืชผล​และ​อาหาร​ของเจ้า​จนหมด

พวกเขา​จะ​เขมือบ​ลูกชาย​ลูกสาว​ของเจ้า

พวกเขา​จะ​กิน​ฝูงแกะ​และ​ฝูงวัว​ของเจ้า

พวกเขา​จะ​กิน​เถาองุ่น​และ​ต้นมะเดื่อ​ของเจ้า

พวกเขา​จะ​ทลาย​เมือง​ที่​มี​ป้อม​ปราการ​ต่างๆ​ของเจ้า

ป้อม​ปราการ​ที่​เจ้า​ไว้ใจ​หนักหนา”

18 พระยาห์เวห์​พูด​ว่า “แต่​แม้แต่​ใน​วันนั้น เรา​ก็​จะ​ไม่​ทำลาย​เจ้า​อย่าง​สิ้นเชิง 19 และ​ถ้า​คน​ของเจ้า​พูด​ว่า ‘ทำไม​พระยาห์เวห์​พระเจ้า​ของเรา​ถึง​ทำ​สิ่งต่างๆ​เหล่านี้​กับเรา’ ก็​ให้​เจ้า​บอก​ไป​ว่า ‘ก็​เพราะ​พวกเจ้า​ทอดทิ้ง​เรา​ไป​บูชา​พระต่างชาติ​ใน​แผ่นดิน​ของเจ้า ดังนั้น เจ้า​จะ​ต้อง​รับใช้​พวก​ต่างชาติ​ใน​แผ่นดิน​ที่​ไม่ใช่​ของ​พวกเจ้า​เอง’

20 ให้​ประกาศ​เรื่องนี้​ท่ามกลาง​ลูกหลาน​ของ​ยาโคบ

และ​ทำให้​ได้ยิน​ไป​ถึง​ยูดาห์​ด้วย

21 ฟัง​เรื่องนี้​ให้ดี เจ้า​พวกคนโง่​ที่​ขาดสติ

เจ้า​ที่​มีตา​แต่​ดัน​มอง​ไม่เห็น

เจ้า​ที่​มีหู​แต่​ดัน​ไม่ได้ยิน

22 เจ้า​ไม่ยำเกรง​เรา​เลยหรือ”

พระยาห์เวห์​พูด​อย่างนั้น

“เจ้า​ไม่​ตัวสั่น​งันงก​ต่อหน้า​เรา​เลย​หรือไง

เรา​เป็น​ผู้ตั้ง​ทราย​ขึ้น​เป็น​ขอบเขต​น้ำทะเล

ซึ่ง​เป็น​คำสั่ง​ถาวร​ไม่ให้​น้ำทะเล​ล้น​ข้ามมันได้

คลื่น​ซัดไป​ซัดมา​แต่​มัน​ก็​ไม่เคย​พ้น​ทราย​ขึ้นมาได้

และ​คลื่น​ร้อง​สนั่น​หวั่นไหว แต่​ก็​ข้ามมัน​มา​ไม่ได้​อยู่ดี

23 คนพวกนี้​ดื้อดึง​และ​มี​ใจ​กบฏ

พวกเขา​หันหลัง​ไป​จากเรา

24 พวกเขา​ไม่ได้​พูดในใจ​ว่า

‘พวกเรา​น่า​จะ​ยำเกรง​พระยาห์เวห์​พระเจ้า​ของเรา

ผู้ที่​ให้​ฝน​กับเรา ตรง​ตาม​ฤดูกาล​ของมัน

ไม่ว่า​จะ​เป็น​ฝน​ตอน​ฤดูใบไม้ร่วง​กับ​ฝน​ตอน​ฤดูใบไม้ผลิ

ผู้ที่​ทำให้​เรา​ได้​เก็บเกี่ยว​ใน​เวลา​ที่​เหมาะสม’

25 ความผิดบาป​ของ​พวกเจ้า​ได้​กีดกัน​เจ้า​ไม่ให้​ได้รับ​สิ่งเหล่านี้

และ​บาปต่างๆ​ของเจ้า​ก็​กีดกัน​เจ้า​ไม่ให้​ได้รับ​ผลผลิต

26 เพราะ​มี​คนชั่ว​อยู่​ใน​หมู่​คน​ของเรา

พวกมัน​ล่าเหยื่อ​ของมัน​อย่าง​เงียบเชียบ​เหมือน​นายพราน

พวกมัน​วาง​กับดัก​และ​จับมนุษย์

27 บ้าน​ของ​พวกมัน​เต็ม​ไปด้วย​คนขี้โกง

เหมือน​กับ​ตะกร้า​ที่​เต็ม​ไปด้วย​นก

เพราะ​อย่างนี้ พวกมัน​จึง​ยิ่งใหญ่​และ​ร่ำรวย

28 พวกมัน​ทั้งอ้วน​ทั้งฉุ

มัน​ทำชั่ว​ยิ่งกว่า​คนชั่ว

พวกมัน​ไม่​ตัดสิน​คดี​ความ

มัน​ไม่​สอบสวน​คดี​ของลูก​ที่​ไม่มี​พ่อ

และ​ไม่ให้​ความยุติธรรม​กับ​คดี​ของ​คนยากจน

29 เรา​ไม่ควร​จะ​ลงโทษ​คนพวกนี้​สำหรับ​เรื่อง​เหล่านี้​หรอกหรือ”

นั่น​คือ​สิ่ง​ที่​พระยาห์เวห์​ถาม

“เรา​ไม่ควร​จะ​แก้แค้น​ชนชาติ​อย่างนี้​หรอกหรือ”

30 เรื่อง​น่า​ขนลุก​ขนพอง​และ​น่าขยะแขยง​เกิดขึ้น​บน​แผ่นดิน​นี้​แล้ว

31 พวก​ผู้พูดแทนพระเจ้า​ได้​ทำนาย​เรื่อง​โกหก

ส่วน​พวก​นักบวช​ก็​ทำ​ใน​สิ่ง​ที่​พวก​ผู้พูดแทนพระเจ้า​บอก

คน​ของเรา​ชอบ​ให้​มัน​เป็น​อย่างนี้

แต่​เจ้า​จะ​ทำ​อย่างไร​เมื่อ​จุดจบ​มาถึง

6

ศัตรู​รายล้อม​เยรูซาเล็ม

1 พระยาห์เวห์​พูด​ว่า “คน​เบนยามิน​ทั้งหลาย

ไป​ยัง​ที่​ปลอดภัย​นอก​เมือง​เยรูซาเล็ม

ให้​เป่า​แตร​ใน​เทโคอา

และ​ส่ง​สัญญาณ​เตือน​เหนือ​ดินแดน​เบธฮัคเคเรม

เพราะ​ว่า​หายนะ

และ​การ​ทำลาย​ล้าง​ครั้ง​ใหญ่หลวง​กำลัง​มา​จาก​ทาง​ทิศเหนือ

2 เรา​กำลัง​ทำลาย​นางสาว​ศิโยน

ผู้งดงาม​และ​บอบบาง

3 พวก​คน​เลี้ยงแกะ​และ​ฝูงแกะ​ของ​พวกเขา​กำลัง​จะ​มา​โจมตี​เธอ

พวกเขา​ตั้ง​เต็นท์​ล้อมรอบ​เธอ

พวกเขา​แต่ละคน​ก็​เลี้ยงดู​สัตว์​ใน​เขต​ของ​ตัวเอง”

4 พวกศัตรู​พูด​กัน​ว่า “เตรียม​สู้ศึก​กับเธอ

ลุกขึ้น เรา​จะ​บุก​ตอน​เที่ยงวัน”

“เอ้า เซ็ง ใกล้​จะ​หมดวัน​แล้ว

เงา​ของ​ตอนเย็น​เริ่ม​ทอดยาว​ขึ้นแล้ว”

5 “ลุกขึ้น เรา​จะ​บุก​ตอน​กลางคืน

แล้ว​เรา​จะ​ทำลาย​ป้อม​ปราการ”

6 เพราะ​นี่​คือ​สิ่ง​ที่​พระยาห์เวห์ ผู้มีฤทธิ์ทั้งสิ้น​พูด

“ตัด​ต้นไม้​พวกนั้น​ของเธอ​ซะ

และ​ให้​ก่อ​เนินดิน​ล้อม​เมือง​เยรูซาเล็ม

นี่​เป็น​เมือง​ที่​ต้อง​ถูก​ลงโทษ

เพราะ​มัน​เต็ม​ไปด้วย​การกดขี่​ข่มเหง

7 เยรูซาเล็ม​ดึงดูด​ความชั่วช้า

เหมือน​กับ​บ่อน้ำ​ที่​ดึงดูด​น้ำ

ใน​เมือง​เยรูซาเล็ม​มี​แต่​ข่าว​เกี่ยวกับ​ความรุนแรง​และ​การทำลาย​ล้าง​ทั้งสิ้น

เรา​เห็น​บาดแผล​และ​การเจ็บป่วย​ของเธอ​ตลอดเวลา

8 เยรูซาเล็ม ฟัง​คำเตือน​นี้​ให้ดี

ไม่​อย่างนั้น เรา​จะ​หัน​ไป​จากเจ้า​ด้วย​ความขยะแขยง

ไม่​อย่างนั้น เรา​จะ​ทำลาย​แผ่นดิน​ของเจ้า​ให้​รกร้าง​และ​ไม่มี​คนอยู่”

9 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด​คือ

“พวกข้าศึก​จะ​ค่อยๆ​เก็บ​รวบรวม​คน​ที่​ยัง​หลงเหลือ​อยู่​ใน​อิสราเอล

เหมือน​กับ​คน​ที่​เก็บ​รวบรวม​องุ่น​จาก​เถาองุ่น​จะ​ตรวจดู​แต่ละกิ่ง​อีกครั้ง”

10 เรา​ควร​จะ​พูด​หรือ​เตือน​ใครดี ใคร​หรือ​ที่​จะ​ฟังเรา

พวกเขา​ไม่ยอม​ฟัง​และ​ไม่สามารถ​ตั้งใจฟัง​ได้

พวกเขา​หัวเราะ​เยาะ​ข่าวสาร​ของ​พระยาห์เวห์

พวกเขา​ไม่อยากฟัง

11 ผม​เต็ม​ไปด้วย​ความโกรธ​ของ​พระยาห์เวห์

ผม​หมดแรง​จาก​การพยายาม​จะ​เก็บ​มันไว้

พระยาห์เวห์​พูด​ว่า “ระบาย​ความโกรธ​ของเจ้า​ใส่​เด็กๆ​ตามถนน

และ​กลุ่ม​เด็กวัยรุ่น​ที่​กำลัง​คุย​กันอยู่

ทั้ง​สามี​และ​ภรรยา​ก็จะ​ถูกจับ​ไปด้วยกัน

และ​คนแก่เฒ่า​ก็​จะ​ถูกจับ​ใน​วัยชรา​เหมือนกัน

12 บ้าน​ของ​พวกเขา​จะ​ถูกยก​ไปให้​กับ​คนอื่น

พร้อม​กับ​ไร่นา​และ​ภรรยา​ของ​พวกเขา

เพราะ​ว่า​เรา​จะ​ยื่นแขน​ออกมา​ต่อสู้​กับ​คน​ที่​อาศัย​อยู่​บน​แผ่นดินนี้”

พระยาห์เวห์​พูด​ไว้​ว่า​อย่างนี้

13 “เพราะ​พวกเขา​ทุกคน​ตั้งแต่​คนต่ำต้อยที่สุด​ไป​จนถึง​คนใหญ่คนโต​ที่สุด

ล้วนแต่​แสวงหา​ประโยชน์​ด้วย​การใช้กำลัง

และ​ตั้งแต่​ผู้พูดแทนพระเจ้า​ไป​จนถึง​นักบวช

ล้วนแล้ว​แต่​หลอกลวง​กัน

14 พวกเขา​รักษา​บาดแผล​คน​ที่​น่าสงสาร​ของเรา​อย่าง​ชุ่ยๆ

พวกเขา​พูด​ว่า ‘สันติสุข สันติสุข’

ทั้งๆที่​ไม่มี​สันติสุข

15 พวกเขา​ควร​จะ​ละอาย​เพราะ​พวกเขา​ทำ​ใน​สิ่งที่​น่าขยะแขยง

แต่​พวกเขา​กลับ​ไม่ละอาย​สักนิด

แถม​ยัง​ไม่รู้จัก​วิธีถ่อมตัว​เสียอีก

ดังนั้น พวกเขา​จะ​ล้มหายตายจาก​ไป​เหมือนกับ​คนอื่นๆ

ใน​เวลา​ที่​เรา​ลงโทษ​พวกเขา พวกเขา​ก็จะ​สะดุด​ล้มลง”

พระยาห์เวห์​พูดไว้​ว่า​อย่างนั้น

16 นี่​คือ​สิ่งที่​พระยาห์เวห์​พูด คือ

“ยืน​อยู่​ริมถนน ให้​มองดู​แล้ว​ถามหา​ทางเก่าแก่

ถามดู​ว่า ‘ถนน​ที่ดี​สายนั้น​อยู่​ที่ไหน’

จากนั้น​ให้​เดิน​ไปบน​ถนนสายนั้น

และ​จะ​พบ​กับ​ความสงบสุข​ให้​ตัวเอง

แต่​พวกเขา​กลับ​พูด​ว่า ‘พวกเรา​จะ​ไม่ไป​บน​ถนนสายนั้น’

17 พระยาห์เวห์​พูด​ว่า ‘เรา​จะ​ตั้งยาม​ไว้ให้​กับเจ้า

เพื่อ​ให้​เขา​เตือน​ว่า “ให้​ตั้งใจ​ฟัง​เสียงแตร​ให้ดี”

แต่​พวกเขา​กลับ​บอก​ว่า “พวกเรา​จะ​ไม่ฟัง​หรอก”’

18 พระยาห์เวห์​พูด​ว่า ‘ดังนั้น ชนชาติ​ต่างๆ​ฟังไว้ให้ดี

และ​รับรู้​ถึง​คำให้การ​ที่​ต่อต้าน​คน​อิสราเอล

19 แผ่นดิน ฟัง​เรื่องนี้​ไว้ เรา​กำลัง​จะ​นำ​ความทุกข์ทรมาน​มาให้​กับ​คนพวกนี้

พวกเขา​สมควร​จะ​ได้รับมัน​สำหรับ​ความคิด​ที่​ชั่วร้าย​ต่างๆ​อย่างนี้

เพราะ​พวกเขา​ไม่สนใจ​ฟัง​ถ้อยคำ​ต่างๆ​ของเรา

ส่วน​กฎ​ของเรา พวกเขา​ก็​ปฏิเสธ​มัน

20 กำยาน​จาก​เชบา

และ​แท่ง​ไม้หอม​จาก​แดน​ไกล

มัน​จะ​ไป​มี​ความหมาย​อะไร​สำหรับ​เรา

เรา​ไม่​ยอมรับ​ของถวาย​พวกนี้​ของเจ้า​และ​เรา​ก็​ไม่พอใจ​เครื่องเซ่นไหว้​ของ​เจ้า’”

21 ดังนั้น​พระยาห์เวห์​จึง​พูด​อย่างนี้​ว่า

“เรา​กำลัง​จะ​ให้​สิ่งต่างๆ​ที่​จะ​ทำ​ให้​คนพวกนี้​สะดุด​ล้ม

ทั้ง​พ่อ​ทั้ง​ลูก

ทั้ง​เพื่อน​บ้าน​และ​เพื่อน​พวกเขา​ต้อง​ตาย​เรียบ”

22 นี่​คือ​สิ่ง​ที่​พระยาห์เวห์​พูด คือ

“คน​กำลัง​มา​จาก​ดินแดน​ทาง​ตอนเหนือ

ชนชาติ​ใหญ่ กำลัง​ลุก​ขึ้นมา​จาก​แดนไกล

23 พวกนั้น​ถือ​คันธนู​และ​แหลน​หลาว

พวกเขา​โหดเหี้ยม​ไร้​ความปรานี

เสียง​ของ​พวกเขา​ดัง​กึกก้อง​เหมือน​ทะเล

พวกเขา​ขี่​ม้า

พวกเขา​เข้า​สู่​สงคราม​อย่าง​เป็น​กระบวน

เพื่อ​มา​โจมตี​เจ้า นางสาว​ศิโยน”

24 พวกเรา​ได้ยิน​เกี่ยวกับ​ข่าวนี้

มือไม้​อ่อน​ปวกเปียก​ไป

ความ​เจ็บปวด​ครอบงำ​เรา

เหมือน​ผู้หญิง​ที่​กำลัง​จะ​คลอด​ลูก

25 อย่า​ออก​ไป​ใน​ทุ่ง

และ​อย่า​เดิน​บน​ถนน

เพราะ​ศัตรู​มี​ดาบ

หัน​ไป​ทางไหน​ก็​มี​แต่​เรื่อง​น่าสยดสยอง

26 ประชาชน​ที่​น่าสงสาร​ของ​ผม ให้​ใส่​เสื้อ​กระสอบ

และ​เอา​ขี้เถ้า​มา​ใส่​หัว​ซะ

ร้องไห้​และ​คร่ำครวญ

เหมือน​กับ​ว่า​ลูกชาย​คนเดียว​ของเจ้า​ตาย

ร้องไห้​อย่าง​ขมขื่น​เพราะ​ความ​หายนะ​จะ​เกิดขึ้น​กับ​พวกเรา​ใน​ทันที​ทันใด

27 “เยเรมียาห์ เรา​ได้​ตั้ง​เจ้า​ให้​เป็น​นัก​วิเคราะห์​โลหะ

ใน​หมู่​คน​ของ​เรา

เพื่อ​ว่า​เจ้า​จะ​รู้​และ​วิเคราะห์​หนทาง​ของ​พวกเขา​ได้

28 คน​พวกนี้​ทั้งหมด​ปลุก​ปั่น​การ​กบฏ

เดิน​ไปทั่ว​เพื่อ​คอย​ยุยง​ให้​เกิด​ความ​ไม่พอใจ​ขึ้น

พวกเขา​เป็น​เหมือน​ทองแดง​และ​เหล็ก

พวกมัน​เป็น​นักทำลาย

29 พัดลม​ทั้งหลาย​เป่า​ให้​ไฟ​ร้อนแรง​ขึ้น

ตะกั่ว​จะ​หลอม​ละลาย​ไป

แต่​การ​ที่​จะ​หลอม​คนเหล่านี้​ให้​บริสุทธิ์​นั้น​ก็​ไร้​ประโยชน์

เพราะ​คน​ชั่วร้าย​ยัง​ไม่​ถูก​แยก​ออกไป​จาก​พวกเขา

30 คน​เยรูซาเล็ม​ได้​ฉายา​ว่า ‘แร่เงิน​ที่​ถูก​ปฏิเสธ’

เพราะ​พระยาห์เวห์​ได้​ปฏิเสธ​พวกเขา”

7

เยเรมียาห์​สั่งสอน​ใน​วิหาร

(ยรม. 26:1-6)

1 นี่​คือ​ถ้อยคำ​ที่​เยเรมียาห์​ได้รับ​จาก​พระยาห์เวห์ คือ

2 “เยเรมียาห์ ให้​ไป​ยืน​อยู่​ใน​ประตู​วิหาร​ของ​พระยาห์เวห์ และ​ประกาศ​ข้อความ​นี้​ออกไป

‘พวกเจ้า​ชาว​ยูดาห์​ทั้งหลาย​ที่​กำลัง​เดิน​ผ่าน​ประตู​นี้​เข้ามา​เพื่อ​นมัสการ​พระยาห์เวห์ ฟัง​สิ่ง​ที่​พระยาห์เวห์​พูด​ให้ดี 3 นี่​คือ​สิ่ง​ที่​พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​แห่ง​อิสราเอล​พูด “ถ้า​เจ้า​ทำตัว​ดี เรา​ก็​จะ​อาศัย​อยู่​ที่นี่​กับเจ้า 4 อย่า​ไป​หลง​เชื่อ​คำพูด​ที่​หลอกลวง​เหล่านั้น ที่ว่า ‘นี่​เป็น​วิหาร​ของ​พระยาห์เวห์ วิหาร​ของ​พระยาห์เวห์ วิหาร​ของ​พระยาห์เวห์’+ 7:4 นี่​เป็น​วิหาร … พระยาห์เวห์ คง​เป็น​การ​โฆษณา​ชวน​เชื่อ​ว่า​ปลอดภัย​แน่ๆ​เนื่อง​จาก​ก่อน​หน้า​นี้​พระยาห์เวห์​ได้​ปกป้อง​วิหาร​ใน​เมือง​เยรูซาเล็ม​ไว้ จาก​การ​ถูก​โจมตี​ของ​อัสซีเรีย ดู​ได้​จาก​หนังสือ 2 พงศ์กษัตริย์ 18-195 แต่​ถ้า​เจ้า​ทำ​ให้​วิถีทาง​และ​การ​กระทำ​ต่างๆ​ของเจ้า​ดี​จริงๆ และ​ให้​ความ​เป็นธรรม​ต่อ​กัน​และกัน 6 ถ้า​เจ้า​ไม่​กดขี่​คน​ต่างถิ่น เด็ก​กำพร้า และ​แม่​หม้าย ถ้า​เจ้า​ไม่​ทำ​ให้​เลือด​ของ​ผู้บริสุทธิ์​ต้อง​หลั่งไหล​ใน​ที่​แห่งนี้ และ​ถ้า​เจ้า​ไม่​นมัสการ​พระอื่นๆ​เพราะ​มัน​มี​แต่​จะ​ทำ​ให้​เจ้า​เจ็บตัว​เปล่าๆ 7 เรา​ก็​จะ​ยอม​ให้​เจ้า​อาศัย​อยู่​ใน​ที่​แห่งนี้ ใน​ดินแดน​ที่​เรา​ได้​มอบ​ให้​กับ​บรรพบุรุษ​ของเจ้า​ไว้​ตลอดไป”’”

8 “เจ้า​กำลัง​ไว้วางใจ​ใน​คำพูด​ที่​หลอกลวง​ที่​ไร้ค่า​เหล่านั้น 9 เจ้า​ไป​ขโมย ไป​ฆ่า ไป​มีชู้ ไป​สัญญา​ที่​เจ้า​ไม่คิด​จะ​รักษา ไป​เผา​เครื่อง​หอม​ให้​พระบาอัล และ​ไป​บูชา​พระอื่นๆ​ที่​เจ้า​ไม่รู้จัก 10 แล้ว​กลับ​มา​ยืน​อยู่​ต่อหน้า​วิหาร​นี้ ที่​มี​ชื่อ​ของเรา​อยู่ แล้ว​พวกเจ้า​ก็​พูด​ว่า ‘พวกเรา​ได้รับ​ความ​รอด​แล้ว’ อย่างนั้น​หรือ ที่​เจ้า​ทำ​อย่างนี้ ก็​เพื่อ​เจ้า​จะ​ได้​กลับ​ไป​ทำ​เรื่อง​ชั่วช้า​พวกนั้น​อีก​ใช่ไหม 11 เจ้า​เห็น​วิหารนี้ ที่​มี​ชื่อเรา​ตั้งอยู่ กลาย​เป็น​ซ่องโจร​ไปแล้ว​ใช่ไหม แม้แต่​เราเอง​ก็​ยัง​เห็น​มัน​เป็น​อย่าง​นั้น​เลย” พระยาห์เวห์​พูด​ว่า​อย่าง​นั้น

12 “พวกเจ้า​คน​ยูดาห์ ไปสิ ไป​ยัง​สถานที่​ของเรา ที่​อยู่​ใน​ชิโลห์+ 7:12 ชิโลห์ เป็น​บ้าน​เกิด​ของ​ซามูเอล​และ​เอลี หีบ​แห่ง​คำ​สัญญา​เคย​เก็บ​ไว้​ที่นี่​ก่อนหน้า​ที่​จะ​มี​กษัตริย์ ดู​ได้​จาก​หนังสือ 1 ซามูเอล 1-4 เรา​ได้​ตั้ง​ที่นั่น​เป็น​ที่แรก​สำหรับ​ให้​ชื่อ​ของเรา​สถิต​อยู่ ไป​ดู​สิ​ว่า​เรา​ได้​ทำ​อะไร​กับ​มัน​บ้าง เพราะ​ความ​ชั่วช้า​ของ​อิสราเอล​คน​ของเรา 13 แล้ว​ตอนนี้ พวกเจ้า​คน​อิสราเอล​ก็​ได้​ทำ​สิ่ง​ที่​ชั่วร้าย​พวกนี้” พระยาห์เวห์​พูด​อย่าง​นั้น “และ​ถึงแม้​เรา​ได้​เตือน​เจ้า​ตั้งแต่​เนิ่นๆ​แล้ว แต่​เจ้า​กลับ​ไม่ฟัง​เรา แถม​เมื่อ​เรา​เรียก​เจ้า เจ้า​ก็​ไม่ตอบ​เสียอีก 14 ดังนั้น เรา​จะ​ทำ​กับ​วิหาร​ที่​มี​ชื่อ​ของเรา​ตั้ง​อยู่ ที่​เจ้า​ไว้วางใจ​นักหนา และ​เรา​จะ​ทำ​กับ​สถานที่​ที่​เรา​ได้​มอบ​ให้​กับ​บรรพบุรุษ​ของเจ้า อย่าง​เดียว​กับ​ที่​เรา​ทำ​กับ​ชิโลห์ 15 เรา​จะ​เหวี่ยง​เจ้า​ออกไป​ให้​พ้น​หน้า​เรา เหมือน​กับ​ที่​เรา​เคย​เหวี่ยง​พวก​พี่น้อง​ของเจ้า​ทั้งหมด พวก​ที่​สืบ​เชื้อสาย​มา​จาก​เอฟราอิม”

16 “ส่วน​เจ้า​เยเรมียาห์ ไม่​ต้อง​อธิษฐาน​เผื่อ​คน​กลุ่มนี้ และ​ไม่ต้อง​ร้องไห้​ให้​พวกเขา​ด้วย เจ้า​ไม่ต้อง​อธิษฐาน​ต่อเรา​ให้​กับ​พวกเขา เพราะ​คำ​อธิษฐาน​จะ​มา​ไม่ถึง​เรา เรา​จะ​ไม่ฟัง​เจ้า 17 เจ้า​ไม่เห็น​หรือ​ยังไง ว่า​พวกมัน​กำลัง​ทำ​อะไร​ใน​เมือง​ยูดาห์​และ​ตาม​ท้องถนน​ของ​เมือง​เยรูซาเล็ม 18 พวกลูกๆ​กำลัง​เก็บ​ฟืน ส่วน​พวกพ่อ​กำลัง​จุดไฟ พวก​ผู้หญิง​กำลัง​นวด​แป้ง​ทำ​ขนมปัง​สำหรับ​เจ้าแม่​แห่ง​สวรรค์ และ​กำลัง​เท​เครื่อง​ดื่ม​บูชา​ถวาย​พระอื่นๆ​เพื่อ​ยั่ว​โมโห​เรา” 19 พระยาห์เวห์​พูด​ว่า “พวกเขา​คิด​ว่า​กำลัง​ยั่ว​โมโห​เรา​หรือ ไม่เลย อันที่จริง พวกเขา​กำลัง​ทำ​กับ​ตัวเอง​ต่างหาก พวกเขา​ถึง​ต้อง​อับอาย​ขายหน้า”

20 ดังนั้น​นี่​คือ​สิ่ง​ที่​พระยาห์เวห์ เจ้านาย​ของผม​พูด​คือ “ความ​โกรธ​และ​ความ​แค้น​ของเรา​กำลัง​จะ​เท​ออกมา​ยัง​วิหาร​นี้ เท​ใส่​ทั้ง​คน สัตว์ ต้นไม้​ตาม​ท้องทุ่ง และ​ผลผลิต​จาก​พื้นดิน ความ​โกรธ​ของเรา​จะ​เผาไหม้​อยู่ และ​จะ​ไม่มี​วันดับ”

พระยาห์เวห์​อยาก​ให้​เชื่อฟังมากกว่า​ให้​เครื่อง​บูชา

21 นี่​คือ​สิ่ง​ที่​พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​แห่ง​อิสราเอล พูด “เพิ่ม​เครื่อง​เผา​บูชา​เข้าไป​ใน​เครื่องเซ่นไหว้​ของ​เจ้า​ด้วย กิน​เนื้อ​ซะ​ด้วย 22 ตอนที่​เรา​พา​บรรพบุรุษ​ของ​พวกเจ้า​ออก​มา​จาก​อียิปต์​นั้น เรา​ไม่ได้​สั่ง​อะไร​พวกเขา​เลย​เกี่ยวกับ​เรื่อง​เครื่อง​เผา​บูชา​และ​เครื่องเซ่นไหว้ เรา​ไม่ได้​บอก​บรรพบุรุษ​ของ​พวกเจ้า​ให้​ทำ​อย่างนั้น 23 แต่​สิ่ง​ที่​เรา​สั่ง​ให้​พวกเขา​ทำ คือ ‘ให้​ฟัง​เสียง​ของเรา แล้ว​เรา​จะ​เป็น​พระเจ้า​ของ​เจ้า และ​เจ้า​จะ​เป็น​คน​ของ​เรา ให้​เจ้า​เดิน​ใน​ทาง​ที่​เรา​สั่ง​เจ้า นั่น​จะ​เป็น​สิ่ง​ที่ดี​สำหรับ​เจ้า’”

24 “แต่​พวกเขา​ไม่​ยอม​ฟัง และ​ทำ​เป็น​หู​ทวน​ลม กลับ​ไป​ทำ​ตาม​ความ​ต้องการ​ชั่วๆ​ของ​ตัวเอง พวกเขา​กลับ​เดิน​ถอย​หลัง​แทน​ที่​จะ​เดิน​ไป​ข้างหน้า 25 ตั้งแต่​วันนั้น​ที่​บรรพบุรุษ​ของ​เจ้า​ออก​มา​จาก​แผ่นดิน​อียิปต์ จน​ถึง​วันนี้ เรา​ได้​ส่ง​พวก​ผู้รับใช้​ของ​เรา พวก​ผู้พูดแทนพระเจ้า ไป​หา​พวกเจ้า​ทุกวัน 26 แต่​พวกเขา​ไม่ยอม​ฟัง​เรา และ​ไม่ยอม​เงี่ยหู​ฟัง พวกเขา​ดื้อดึง​หัวแข็ง พวกเขา​ชั่วร้าย​ยิ่งกว่า​บรรพบุรุษ​ของ​พวกเขา​เสีย​อีก”

27 “เยเรมียาห์ เจ้า​จะ​เอา​คำพูด​ทั้งหมด​นี้​ไป​บอก​กับ​พวกเขา แต่​พวกเขา​จะ​ไม่​ฟัง​เจ้า เจ้า​จะ​เรียก​พวกเขา แต่​พวกเขา​จะ​ไม่ตอบ​เจ้า 28 เจ้า​จะ​ต้อง​บอก​กับ​พวกเขา​ว่า ‘นี่​คือ​ชนชาติ​ที่​ไม่ยอม​ฟัง​เสียง​ของ​พระยาห์เวห์ พระเจ้า​ของเขา และ​ไม่​ยอมรับ​การ​ตีสอน​จาก​พระองค์ ความจริง​ได้​ตาย​ไป​เสีย​แล้ว และ​มัน​ก็​หาย​ไป​จาก​ปาก​ของ​พวกเขา’”

หุบเขา​แห่ง​การฆ่า

29 “เยเรมียาห์ ตัดผม​ของเจ้า​ทิ้งไป แล้ว​ขึ้นไป​ร้องไห้​คร่ำครวญ​บน​เนินเขา​โล้น​เตียน​ซะ เพราะ​พระยาห์เวห์​ได้​ปฏิเสธ​และ​ทอดทิ้ง​คน​รุ่นนี้​ที่​ยั่ว​โมโห​พระองค์​ไป​แล้ว 30 เพราะ​พวก​คน​ยูดาห์ ได้​ทำ​ใน​สิ่ง​ที่​ชั่วร้าย​ใน​สายตา​เรา” พระยาห์เวห์​พูด​ว่า​อย่างนั้น “พวกเขา​ได้​เอา​สิ่ง​ที่​น่า​ขยะแขยง​มา​ไว้​ใน​วิหาร​ที่​มี​ชื่อ​ของเรา​สถิต​อยู่ เพื่อ​ทำ​ให้​วิหาร​นั้น​เป็น​มลทิน​ไป 31 พวกเขา​สร้าง​ที่สูง​ของ​โทเฟท ที่​อยู่​ใน​หุบเขา​ของ​บุตรชาย​ของ​ฮินโนม​เพื่อ​เผา​ลูกชาย​ลูกสาว​ตัวเอง ซึ่ง​เป็น​สิ่ง​ที่​เรา​ไม่เคย​สั่ง​หรือ​ไม่เคย​แม้แต่​จะ​คิด 32 ดังนั้น วันนั้น​จึง​กำลัง​จะ​มาถึง” พระยาห์เวห์​พูด​ว่า​อย่างนั้น “วัน​ที่จะ​ไม่มี​ใคร​พูด​ถึง​โทเฟท​และ​หุบเขา​ของ​บุตรชาย​ของ​ฮินโนม​อีกเลย แต่​ผู้คน​จะ​เรียก​มัน​ว่า หุบเขา​แห่ง​การฆ่า และ​พวกเขา​จะ​ฝังศพ​ไว้​ที่​โทเฟท จน​กระทั่ง​ไม่เหลือ​ที่​ให้​ฝังศพ​อีก​ต่อไป 33 ส่วน​ศพ​ของ​ชนชาติ​นี้​ก็​จะ​กลาย​เป็น​อาหาร​ของ​นก​ใน​อากาศ และ​ของ​พวก​สัตว์ป่า​บน​พื้นดิน และ​จะ​ไม่มี​ใคร​ไล่​พวกมัน​ไป 34 เรา​จะ​ทำ​ให้​เสียง​สนุก​สนาน เสียง​งาน​รื่นเริง และ​เสียง​ของ​เจ้าบ่าว​และ​เจ้าสาว​หยุด​ลง​ใน​บ้านเมือง​ยูดาห์​และ​ตาม​ท้องถนน​ของ​เมือง​เยรูซาเล็ม เพราะ​ดินแดน​นี้​จะ​ถูก​ปล่อย​ทิ้งร้าง”

8

1 พระยาห์เวห์​พูด​ว่า “ใน​เวลานั้น พวกเขา​จะ​ขุด​กระดูก​ของ​บรรดา​กษัตริย์​แห่ง​ยูดาห์ ของ​พวก​แม่ทัพ ของ​พวก​นักบวช ของ​พวก​ผู้พูดแทนพระเจ้า และ​ของ​ชาว​เมือง​เยรูซาเล็ม​ออก​มา​จาก​หลุม​ฝังศพ​ของ​พวกเขา 2 แล้ว​พวกเขา​จะ​เกลี่ย​กระดูก​ของ​คน​พวกนี้​ออก ภายใต้​ดวง​อาทิตย์ ดวงจันทร์ และ​ดวงดาว​ต่างๆ​บน​ท้องฟ้า สิ่ง​เหล่านี้​ที่​คน​เยรูซาเล็ม​รัก​และ​รับใช้ ที่​พวกเขา​ติดตาม​และ​แสวงหา และ​ที่​พวกเขา​กราบไหว้​บูชา กระดูก​ของ​พวกเขา​จะ​ไม่​ถูก​รวบรวม​ไว้​ด้วยกัน และ​จะ​ไม่เอา​ไป​ฝัง พวกมัน​จะ​เป็น​เหมือน​มูลสัตว์​ที่​อยู่​หน้า​ดิน

3 ส่วน​คน​เหล่านั้น​ที่​ยัง​หลงเหลือ​อยู่​ก็​อยาก​ตาย​มากกว่า​มี​ชีวิต​อยู่ คน​พวกนี้​คือ​คน​ที่​หลงเหลือ​อยู่​จาก​ตระกูล​ชั่วช้า​นี้ คน​พวกนี้​จะ​ไป​อยู่​ใน​ที่​อื่นๆ​ที่เหลือ ซึ่ง​เรา​ได้​ขับไล่​พวกเขา​ไป” พระยาห์เวห์​ผู้​มี​ฤทธิ์ทั้งสิ้น​พูด​ว่า​อย่างนี้

ความบาป​และ​การลงโทษ

4 “เยเรมียาห์ เจ้า​ต้อง​บอก​สิ่งนี้​กับ​คน​ยูดาห์​ว่า

‘พระยาห์เวห์​พูด​ไว้​ว่า​อย่างนี้​คือ

เมื่อ​คน​ล้มลง

เขา​จะ​ไม่​ลุก​ขึ้นมา​อีกแล้ว​หรือ

ถ้า​คน​หลง​ไป​จาก​ทาง

เขา​จะ​ไม่​วก​กลับมา​อีกแล้ว​หรือ

5 แล้ว​ทำไม​คน​พวกนี้​ถึง​ได้​หัน​หนี​ไป​จาก​เรา

ทำไม​เยรูซาเล็ม​ถึง​หัน​หนี​ไป​จากเรา​อยู่เรื่อย

พวกเขา​ยึด​อยู่​กับ​การหลอกลวง

ไม่ยอม​หัน​กลับ​มาหา​เรา

6 เรา​ได้​ฟัง​พวกเขา​อย่าง​ตั้งใจ

แต่​พวกเขา​พูด​ใน​สิ่ง​ที่​ไม่​เป็น​ความจริง

ไม่มีใคร​กลับใจ​จาก​ความชั่ว​เลย

หรือ​พูด​ว่า “ฉัน​ทำ​อะไร​ลงไป​นี่”

พวกเขา​ทั้งหมด​หัน​ไป​ตาม​ทาง​ของ​ตัวเอง

เหมือน​ม้า​ที่​วิ่งห้อ​เข้า​สู่​สนามรบ

7 แม้แต่​นกกระสา​บนฟ้า​ก็ยัง​รู้​เวลา​ที่​ถูก​กำหนด​ให้​กับมัน

นกเขา นกนางแอ่น และ​นกกระเรียน​นั้น​เฝ้า​คอย​เวลา​ที่​จะ​อพยพ​ไป

แต่​คน​ของเรา​กลับ​ไม่รู้​ว่า​พระยาห์เวห์​คาดหวัง​อะไร​จาก​เขา’”

8 “พวกเจ้า​จะ​พูด​ได้​อย่างไร​ว่า ‘พวกเรา​ฉลาด’

และ ‘พวกเรา​มี​กฎ​ของ​พระยาห์เวห์’

อันที่จริง พวก​คัดลอก​กฎ​ได้​ใช้​ปากกา​ของเขา​โกหก

จึง​ทำให้​กฎ​ของ​พระยาห์เวห์​โกหก​ไปด้วย

9 คนฉลาด​ถูก​ลบหลู่

พวกเขา​ถูก​ทำ​ให้​ขวัญหนี​ดีฝ่อ และ​พวกเขา​ก็​ถูกจับ

พวกเขา​ไม่​ยอมรับ​พระคำ​ของ​พระยาห์เวห์

แล้ว​พวกเขา​จะ​อ้าง​ว่า​ตัวเอง​ฉลาด​ได้ยังไง

10 ดังนั้น​เรา​จะ​ยก​เมีย​ของ​พวกเขา​ไป​ให้​กับ​คนอื่น

แล้ว​ก็​ยก​ไร่นา​ของ​พวกเขา​ไป​ให้​กับ​พวก​เจ้าของ​ใหม่

เพราะ​จาก​คน​ที่​ยากจน​ที่สุด​ไป​จนถึง​คน​รวย​ที่สุด​ก็​ล้วนแต่​มี​แนวโน้ม​ที่​จะ​หา​ผล​ประโยชน์​จาก​ความ​รุนแรง

และ​จาก​พวก​ผู้พูดแทนพระเจ้า​ไป​จนถึง​พวก​นักบวช ต่าง​ก็​พูด​โกหก

11 พวกเขา​รักษา​บาดแผล​ของ​คน​ที่​น่าสงสาร​ของเรา​อย่าง​ชุ่ยๆ

แล้ว​ก็​พูด​ว่า ‘สันติสุข สันติสุข ทั้งๆที่​ไม่มี​สันติสุข’

12 พวกเขา​ควร​จะ​ละอายใจ ที่​ทำ​ใน​สิ่ง​ที่​น่าขยะแขยง

แต่​พวกเขา​กลับ​ไม่​ละอายใจ​เลย

แถม​พวกเขา​ยัง​ไม่รู้จัก​ถ่อมตัว​ด้วย

ดังนั้น พวกเขา​จะต้อง​ล้มลง​ด้วยกัน​กับ​คนอื่น​ที่​ล้มลง

ใน​เวลา​ที่​เรา​ลงโทษ​พวกเขา พวกเขา​จะต้อง​ล้มลง” พระยาห์เวห์​พูด​ว่า​อย่างนั้น

13 “เรา​จะ​เก็บ​รวบรวม​ผลผลิต​ของ​พวกเขา​ไป” พระยาห์เวห์​พูด​ว่า​อย่างนั้น

“จะ​ไม่มี​องุ่น​เหลือ​อยู่​บน​เถา​อีกต่อไป

จะ​ไม่มี​ลูก​มะเดื่อ​อยู่​บน​ต้น​อีก

และ​ใบ​ของมัน​ก็​จะ​เหี่ยวแห้ง​ไป

ทุกสิ่ง​ทุกอย่าง​ที่​เรา​ให้​กับ​พวกเขา​ก็​จะ​สูญเสีย​ไป

14 คน​พูด​กัน​ว่า ‘พวกเรา​มา​มัว​นั่ง​ทำ​อะไร​กันอยู่​ที่นี่

รวบรวม​กัน​และ​ยกพวก​กัน​เข้าไป​ใน​เมือง​ที่​มี​ป้อม​ปราการ ถ้า​จะ​ถูก​ทำลาย​ก็​ให้​ไป​ถูก​ทำลาย​ที่นั่น​เถอะ

เพราะ​พระยาห์เวห์ พระเจ้า​ของเรา​ได้​กำหนด​ไว้​แล้ว​ว่า พวกเรา​จะ​ต้อง​พินาศ

และ​พระองค์​ทำ​ให้​เรา​ดื่ม​ยาพิษ

เพราะ​ว่า​เรา​ทำบาป​ต่อ​พระองค์’

15 พวกเขา​รอคอย​ความ​สงบสุข แต่​กลับ​ไม่มี​อะไร​ดีขึ้น​เลย

พวกเขา​รอคอย​เวลา​แห่ง​การเยียวยา แต่​ดูสิ กลับ​มี​แต่​ความ​น่ากลัว”

16 พระยาห์เวห์​พูด​ว่า “มี​เสียง​ทัพม้า​คำราม​มา​จาก​เมืองดาน

แผ่นดิน​ทั้งสิ้น​สั่นสะเทือน​ไป​ด้วย​เสียง​ร้อง​ของ​ม้าฉกรรจ์

พวกมัน​จะ​มา​กลืนกิน​แผ่นดิน​และ​ทุก​สิ่ง​ทุก​อย่าง​ที่​อยู่​ใน​แผ่นดิน​นั้น

พวกมัน​จะ​กลืนกิน​เมือง​และ​คน​ที่​อาศัย​อยู่​ในนั้น

17 เรา​กำลัง​ส่ง​งู​มา​ท่ามกลาง​พวกเจ้า

เป็น​พวก​งูพิษ​ที่​ไม่มีวัน​ร่าย​มนต์​สะกด​ได้

พวกมัน​จะ​กัด​พวกเจ้า”

พระยาห์เวห์​บอก​ว่า​อย่างนั้น

18 ผม​รู้สึก​เศร้า​จับใจ

ใจ​ของผม​เหนื่อย​อ่อน

19 ผม​ได้ยิน​เสียงร้อง​ของ​คน​ที่​ผมรัก​จาก​แดนไกล​ว่า

“พระยาห์เวห์​ไม่ได้​อยู่​ใน​ศิโยน​หรือ

กษัตริย์​ของ​ศิโยน​ไม่ได้​อยู่​ใน​เมือง​หรือ”

พระยาห์เวห์​พูด​ว่า “แล้ว​ทำไม​พวกเขา​ถึง​ยั่วโมโห​เรา

ด้วย​รูปเคารพ​จาก​ต่างชาติ​ที่​ไม่​เที่ยงแท้​เล่า”

20 ผู้คน​พูด​ว่า “ฤดู​เก็บเกี่ยว ก็​ผ่าน​ไปแล้ว หมด​หน้าร้อน​แล้ว

แต่​เรา​ก็​ยัง​ไม่​ได้รับ​การ​ช่วยชีวิต​เลย”

21 คน​ที่​ผมรัก​บาดเจ็บ ผม​ก็​เลย​บาดเจ็บ​ไปด้วย

ผม​รู้สึก​หมดหวัง และ​ใจ​ผม​เต็ม​ไปด้วย​ความ​ท้อแท้

22 พระยาห์เวห์​พูด​ว่า “ไม่มี​ยา​ใน​กิเลอาด​เลยหรือ

ไม่มี​หมอ​อยู่​ที่นั่น​เลย​หรือ ทำไม​ถึง​ไม่มี​ใคร​รักษา​คน​ที่​เรารัก​เลย”

9

1 ผม​อยาก​จะ​ให้​หัว​ของผม​เต็ม​ไปด้วย​น้ำ

และ​ดวงตา​ของผม​เป็น​น้ำพุ​แห่ง​น้ำตา

ผม​จะได้​ร้องไห้​ทั้งวัน​ทั้งคืน

ผม​จะได้​ร้องไห้​ให้​กับ​คน​ที่​ผมรัก​ที่​ถูกฆ่า

2 พระยาห์เวห์​พูด​ว่า “เรา​หวัง​เหลือเกิน​ว่า​เรา​จะ​มี​ที่​หยุดพัก

สำหรับ​คน​เดินทาง​ใน​ที่​เปล่า​เปลี่ยว​แห้งแล้ง

เพื่อ​ว่า​เรา​จะได้​ทิ้ง​คน​ของเรา

และ​ไป​ให้​พ้นๆ​พวกเขา

เพราะ​พวกเขา​ทุกคน​เป็น​คนเล่นชู้

และ​เป็น​กลุ่ม​ของ​คนขี้โกง

3 พวกเขา​โก่ง​ลิ้น​ของ​พวกเขา​เหมือน​คันธนู

และ​พวกเขา​ประสบ​ความสำเร็จ​ใน​แผ่นดินนี้ ด้วย​การ​หลอกลวง ไม่ใช่​ด้วย​ความสัตย์ซื่อ

เพราะ​พวกเขา​ทำชั่ว​ซ้ำแล้ว​ซ้ำอีก

และ​พวกเขา​ก็​ไม่​รู้จัก​เรา​ด้วย”

พระยาห์เวห์​พูด​ว่า​อย่างนั้น

4 “พวกเขา​ปกป้อง​ตัวเอง​จาก​เพื่อน​บ้าน

และ​แม้แต่​พี่น้อง​ของ​พวกเจ้า​เอง​ก็​ยัง​ไว้ใจ​ไม่ได้

เพราะ​พี่น้อง​ทุกคน​ขี้โกง

และ​เพื่อน​บ้าน​ทุกคน​ก็​ชอบ​นินทา

5 ผู้คน​โกง​เพื่อน​บ้าน​ของ​เขาเอง

และ​ไม่​พูด​ความจริง

พวกเขา​สอน​ลิ้น​ตัวเอง​ให้​พูด​โกหก

พวกเขา​ทำให้​ตัวเอง​เหนื่อยอ่อน​ด้วย​การทำผิด

6 เยเรมียาห์ บ้าน​ของเจ้า​ตั้งอยู่​ท่ามกลาง​คนขี้โกง

พวกเขา​ปฏิเสธ​ที่​จะ​รู้จัก​เรา”

พระยาห์เวห์​พูดว่า​อย่างนั้น

7 ดังนั้น นี่​คือ​สิ่ง​ที่​พระยาห์เวห์ ผู้​มี​ฤทธิ์ทั้งสิ้น​พูด คือ

“เรา​กำลัง​จะ​หลอม​พวกเขา​ให้​บริสุทธิ์​ด้วย​ไฟ

และ​ทดสอบ​พวกเขา​ด้วย​ไฟ

ถ้า​เรา​ไม่​ทำ​อย่างนี้​แล้ว

เรา​จะ​ทำ​อะไร​ให้​กับ​คน​ที่​น่าสงสาร​ของเรา​ได้​อีกหรือ

8 ลิ้น​ของ​พวกเขา​แหลมคม​เหมือน​ธนู

เขา​พูด​โกหก​ด้วย​ปาก​ของเขา

พวกเขา​แต่ละคน​พูด​กับ​เพื่อน​บ้าน​อย่าง​เป็นมิตร

แต่​ในใจ​กลับ​คิด​หาทาง​เอาเปรียบ​เพื่อน​บ้าน​อยู่

9 เพราะ​เรื่อง​พวกนี้ สมควร​ที่​เรา​จะ​ลงโทษ​พวกเขา​อีกครั้ง ไม่ใช่หรือ” พระยาห์เวห์​พูด​อย่างนั้น

“สมควร​ที่​เรา​จะ​แก้แค้น​ชนชาติ​ที่​ทำ​ตัว​อย่างนี้ ไม่ใช่หรือ”

10 พระยาห์เวห์​พูด​ว่า “เรา​จะ​ร้องไห้​คร่ำครวญ​ให้​ภูเขา

และ​เรา​จะ​ร้องเพลง​งานศพ​ให้​ทุ่งหญ้า​ใน​ที่​เปล่า​เปลี่ยว​แห้งแล้ง

เพราะ​พวกมัน​ถูก​ทิ้ง​ร้าง​ว่างเปล่า เพื่อ​จะได้​ไม่มีใคร​เดิน​ผ่านมา

และ​พวกมัน​ก็​ไม่​ได้ยิน​เสียง​วัว​ใน​แผ่นดิน​นั้น

แม้แต่​นก​บน​ท้องฟ้า​ไป​จนถึง​สัตว์ป่า​ก็​หนี​ไป​กัน​หมด​แล้ว

พวกมัน​ไป​กัน​หมด​แล้ว

11 เรา​จะ​ทำให้​เยรูซาเล็ม​กลาย​เป็น​กองหิน

เป็น​ที่อยู่​ของ​หมาไน

และ​เรา​จะ​ทำให้​บ้านเมือง​ใน​ยูดาห์​กลายเป็น​ซาก​ปรัก​หักพัง

ที่​ไม่มีใคร​เหลือ​สักคน”

12 มี​ใคร​ที่​เฉลียว​ฉลาด​พอที่​จะ​เข้าใจ​เรื่องนี้​บ้าง และ​ขอให้​คน​ที่​พระยาห์เวห์​พูดด้วย อธิบาย​เรื่องนี้​ให้​หน่อย​ว่า​ทำไม​แผ่นดิน​ถึง​ถูก​ทำลาย ทำไม​ต้อง​ถูก​เผา​และ​ทิ้งร้าง​เหมือน​ทะเลทราย​ที่​ไม่มีใคร​เดิน​ผ่าน 13 แล้ว​พระยาห์เวห์​ก็​พูด​ว่า “ที่​เป็น​อย่างนี้​เพราะ​พวกเขา​ทอดทิ้ง​กฎ​ของเรา ที่​เรา​ได้​ให้​ไว้​ต่อหน้า​พวกเขา พวกเขา​ไม่​ฟัง​เสียง​ของเรา และ​พวกเขา​ก็​ไม่​เดิน​ตาม​กฎ​นั้น 14 แต่​พวกเขา​ยืนกราน​ที่​จะ​ทำ​ตาม​จิตใจ​ที่​ดื้อดึง​ของ​ตัวเอง พวกเขา​หัน​ไป​ติดตาม​พระบาอัล​เหมือน​กับ​ที่​บรรพบุรุษ​ของ​พวกเขา​สอน​ให้​พวกเขา​ทำ” 15 ดังนั้น นี่​คือ​สิ่ง​ที่​พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​แห่ง​อิสราเอล​พูด คือ “เรา​จะ​ทำให้​คน​พวกนี้​ต้อง​กลืนกิน​ความ​ขมขื่น และ​เรา​จะ​ทำ​ให้​พวกเขา​ดื่ม​ยาพิษ 16 เรา​จะ​ทำ​ให้​พวกเขา​กระจัด​กระจาย​ไป​ตาม​ชนชาติ​ต่างๆ​ที่​พวกเขา​และ​บรรพบุรุษ​ของ​พวกเขา​ไม่เคย​รู้จัก​มาก่อน เรา​จะ​ส่ง​ดาบ​ตามล่า​พวกเขา​ไป จนกว่า​เรา​จะ​ทำลาย​พวกเขา​จน​สิ้นซาก”

17 นี่​คือ​สิ่ง​ที่​พระยาห์เวห์​ผู้​มี​ฤทธิ์ทั้งสิ้น​พูด

“ให้​ไตร่ตรอง​ดู​ถึง​สิ่ง​ที่​กำลัง​จะ​เกิดขึ้น

แล้ว​ไป​เรียก​พวกผู้หญิง​ที่​รับจ้าง​ร้องไห้​ใน​งานศพ​มา

ให้​ไป​เชิญ​พวกผู้หญิง​ที่​ชำนาญ​ใน​เรื่องนี้​มา”

18 ผู้คน​พูด​ว่า

“ให้​พวกนาง​มา​เร็วๆ​แล้ว​มา​ร้องไห้​ให้​พวกเรา

น้ำตา​จะ​ได้​ไหล​ออก​มา​จาก​ตา​ของ​พวก​เรา

และ​เปลือกตา​ของ​พวกเรา​จะได้​มี​น้ำตา​ไหลนอง”

19 เพราะ​ได้ยิน​เสียง​ร้องไห้​คร่ำครวญ​จาก​ศิโยน​ว่า

“เรา​ถูก​ทำลาย​ถึง​ขนาดนี้​ได้ยังไง

พวกเรา​อับอาย​เหลือเกิน

เพราะ​พวกเรา​ถูก​บีบบังคับ​ให้​ทิ้ง​แผ่นดินนี้

เมื่อ​พวกศัตรู​พังทลาย​บ้าน​ของ​พวกเรา”

20 ไป​เรียก​พวกผู้หญิง และ​บอก​พวกเขา​ว่า “พวกผู้หญิง ให้​ฟัง​พระคำ​ของ​พระยาห์เวห์

และ​ฟัง​ว่า​พระองค์​พูด​อะไร

ให้​สอน​ลูกสาว​ของ​พวกเจ้า​ถึง​วิธี​ร้องไห้​ไว้ทุกข์

และ​ให้​ผู้หญิง​ไป​สอน​เพื่อน​บ้าน​ของเธอ​ให้​ร้องเพลง​ไว้ทุกข์​นี้​ด้วย ที่​ว่า

21 โธ่ ความตาย​เข้า​มา​ทาง​หน้าต่าง​แล้ว

มัน​เข้า​มา​ใน​ป้อม​ปราการ​ของเรา​แล้ว

มัน​มา​เพื่อ​กำจัด​เด็กๆ​ให้​หมด​ไป​จาก​ถนน

และ​กำจัด​คน​หนุ่ม​ออก​จาก​สี่แยก​ต่างๆ”

22 เยเรมียาห์ ให้​พูด​เรื่อง​พวกนี้

นี่​คือ​สิ่ง​ที่​พระยาห์เวห์​พูด “ศพ​คน​จะ​กอง​กัน​อยู่​บน​พื้น​เหมือน​มูลสัตว์

เหมือน​ฟ่อนข้าว​ที่​ถูก​ทิ้ง​ไว้​หลัง​เก็บเกี่ยว

และ​ไม่มีใคร​ไป​เก็บ​รวบรวม​มัน”

23 พระยาห์เวห์​พูด​ว่า

“อย่า​ให้​คนฉลาด

โอ้อวด​สติปัญญา​ของ​ตัวเอง

อย่า​ให้​คน​แข็งแรง

โอ้อวด​ความ​แข็ง​แกร่ง​ของ​ตัวเอง

และ​อย่า​ให้​คนรวย

โอ้อวด​ความร่ำรวย​ของ​ตัวเอง

24 แต่​ให้​คน​ที่​โอ้อวด โอ้อวด​เกี่ยวกับ​เรื่องนี้ คือ

ให้​เขา​โอ้อวด​ว่า​เขา​มี​ความเข้าใจ​และ​รู้จัก​เรา

เขา​รู้​ว่า​เรา​คือ​ยาห์เวห์

ผู้ที่​มี​ความรัก​มั่นคง มี​ความยุติธรรม

และ​มี​ความชอบธรรม​ใน​แผ่นดินนี้

และ​เขา​ก็​รู้​ว่า​เรา​ชอบใจ​ใน​เรื่อง​พวกนี้”

พระยาห์เวห์​พูดว่า​อย่างนี้

25 พระยาห์เวห์​พูด​ว่า “วัน​เหล่านั้น​กำลัง​จะ​มาถึง​แล้ว วันที่​เรา​จะ​จัดการ​ลงโทษ​ทุกคน​ที่​ทำ​พิธีขลิบ​แต่​เปลือก​นอก 26 เรา​จะ​ลงโทษ​อียิปต์ ยูดาห์ เอโดม อัมโมน และ​โมอับ และ​เรา​จะ​ลงโทษ​คน​พวกนั้น​ทั้งหมด​ที่​อาศัย​อยู่​ใน​ที่​เปล่า​เปลี่ยว​แห้งแล้ง​และ​เข้า​พิธี​โกน​ผมจอน+ 9:26 เข้า​พิธี​โกน​ผมจอน เป็น​พิธี​ทาง​ศาสนา​ของ​คน​ที่​ไม่ใช่​ยิว พระเจ้า​ห้าม​ไม่ให้​ทำ ดู​เพิ่มเติม​ได้​จาก หนังสือ​เลวีนิติ 19:27 เพราะ​พลเมือง​ของ​ชนชาติ​อื่นๆ​ทั้งหมด ยัง​ไม่ได้​ทำ​พิธีขลิบ แต่​คน​อิสราเอล​ทั้งหมด​ยัง​ไม่ได้​ทำ​พิธีขลิบ​ที่​ใจ”

10

พระยาห์เวห์​กับ​รูปเคารพ

1 คน​อิสราเอล ให้​ฟัง​สิ่ง​ที่​พระยาห์เวห์​พูด​กับ​เจ้า 2 พระยาห์เวห์​พูด​ไว้​ว่า​อย่างนี้​คือ

“อย่า​ไป​เรียนรู้​วิถีทาง​ของ​ชนชาติ​ต่างๆ

และ​อย่า​กลัว​ปรากฏการณ์​ต่างๆ​บน​ท้องฟ้า

ใช่ ชนชาติ​ต่างๆ​พา​กัน​เกรง​กลัว​สิ่งเหล่านั้น

3 ประเพณี​ต่างๆ​ของ​คน​ต่าง​ชาติ​นั้น​ไม่มี​ประโยชน์

คนหนึ่ง​ใน​พวกนั้น​จะ​ตัด​ต้นไม้​จาก​ป่า

มัน​เป็น​ผลงาน​ที่​ช่าง​แกะสลัก​ทำ​ขึ้นมา​กับมือ​และ​กับ​เครื่องมือ​ของเขา

4 เขา​ตกแต่ง​มัน​ด้วย​เงิน​และ​ทอง

เขา​เอา​ค้อน​ตอก​ตะปู​ยึด​มัน​ไม่ให้​โคลงเคลง

5 พวกมัน​เป็น​เหมือน​หุ่นไล่กา​ใน​ไร่​แตงกวา

พวกมัน​พูด​ไม่ได้

ต้อง​ให้​คน​อุ้ม​ไป​เพราะ​เดิน​เอง​ก็​ไม่ได้

อย่า​ไป​กลัว​พวกมัน

เพราะ​มัน​ทำร้าย​เจ้า​ไม่ได้​หรอก

และ​มัน​ก็​ช่วย​อะไร​เจ้า​ไม่ได้​เหมือนกัน”

6 พระยาห์เวห์ ไม่มี​ใคร​ยิ่งใหญ่​ไป​กว่า​พระองค์​อีกแล้ว

ชื่อ​ของ​พระองค์​ยิ่งใหญ่​และ​ทรงพลัง

7 จะ​มี​ใครกัน​ที่​ไม่​ยำเกรง​พระองค์ พระองค์​เป็น​กษัตริย์​ของ​ชนชาติ​ต่างๆ

พระองค์​สมควร​จะ​ได้รับ​ความยำเกรง

เพราะ​ไม่มีใคร​เหมือนกับ​พระองค์​แม้แต่​คนฉลาด​ของ​ทุก​ชนชาติ

และ​คนฉลาด​ของ​อาณาจักร​ทั้งหลาย

8 พวกนั้น​ทั้งโง่​ทั้งทึ่ม

พวกเขา​ร่ำเรียน​ใน​สิ่ง​ที่​ไม่มี​ประโยชน์

และ​ครู​ผู้สอน​ของเขา​ก็คือ​ต้นไม้​นั่นเอง

9 เงิน​ที่​ถูก​ทุบ​เป็น​แผ่น​นั้น​ก็​เอา​มา​จาก​ทารชิช

ส่วน​ทอง​ก็​เอา​มา​จาก​อุฟาส

รูปเคารพ​ต่างๆ​ที่​ชนชาติ​ทั้งหลาย​กราบไหว้​บูชา​นั้น​ก็​เป็น​ผลงาน​ของ​ช่าง​แกะสลัก​และ​เป็น​ฝีมือ​ของ​ช่างทอง

เสื้อผ้า​ของ​รูปเคารพ​นั้น​ทำ​จาก​ผ้า​สีม่วง

พวกมัน​ทั้งหมด​เป็น​ผลงาน​ของ​ช่าง​ผู้ชำนาญ

10 แต่​พระยาห์เวห์​เป็น​พระเจ้า​ที่​เที่ยงแท้

พระองค์​เป็น​พระเจ้า​ที่​มีชีวิต​จริงๆ​และ​เป็น​กษัตริย์​ตลอดกาล

แผ่นดิน​สั่นสะเทือน​เมื่อ​พระองค์​โกรธ

และ​ชนชาติ​ต่างๆ​ย่อม​ไม่​สามารถ​ต้านทาน​ความโกรธ​ของ​พระองค์​ได้

11 พระยาห์เวห์​พูด​ว่า “นี่​คือ​สิ่ง​ที่​พวกเจ้า​จะต้อง​บอก​กับ​พวกเขา ใน​เมื่อ​พระ​พวกนั้น​ไม่ได้​สร้าง​ฟ้าสวรรค์​และ​แผ่นดินโลก​ขึ้นมา พวกมัน​ก็​จะต้อง​พินาศ​ไป​จาก​แผ่นดินโลก​และ​ฟ้าสวรรค์”

12 แต่​พระยาห์เวห์​เป็น​ผู้สร้าง​แผ่นดินโลก​ด้วย​พละกำลัง​ของ​พระองค์

พระองค์​เป็น​ผู้​ก่อตั้ง​โลกนี้​ขึ้นมา​ด้วย​สติปัญญา​ของ​พระองค์

และ​เป็น​ผู้​กาง​ฟ้าสวรรค์​ออก​ด้วย​ความรู้​ของ​พระองค์​เอง

13 เมื่อ​พระองค์​พูด​มัน​เหมือนกับ​เสียง​น้ำ​บน​ฟ้าสวรรค์

แล้ว​เมฆ​หมอก​ก็​ลอย​ขึ้นมา​จาก​สุด​ขอบโลก

พระองค์​สร้าง​สายฟ้า​แลบ​ขึ้น​สำหรับ​ฝน

ส่วน​สายลม​ก็​พัด​ออก​มา​จาก​คลัง​ของ​พระองค์

14 มนุษย์​ทุกคน​โง่เขลา​เบาปัญญา

พระองค์​ทำให้​ช่างทอง​ทุกคน​ต้อง​ละอายใจ​ที่​ทำ​รูปเคารพ​ขึ้นมา

เพราะ​รูปเคารพ​เหล่านั้น​ของเขา​เป็น​สิ่งหลอกลวง

พวกมัน​ไม่​หายใจ​เสียด้วยซ้ำ

15 พวกมัน​ไม่มี​ความหมาย เป็น​ผลงาน​ที่​น่าหัวเราะ​เยาะ

เมื่อ​เรา​ลงโทษ​พวกมัน พวกมัน​ก็​จะ​พินาศ​ไป

16 ส่วน​พระเจ้า​ของ​ยาโคบ​นั้น ไม่​เหมือน​รูปเคารพ​พวกนี้

เพราะ​พระองค์​เป็น​ผู้สร้าง​ทุกสิ่ง

และ​อิสราเอล​ก็​เป็น​เผ่า​ที่​เป็น​สมบัติ​ส่วนตัว​ของ​พระองค์

พระนาม​ของ​พระองค์​คือ​พระยาห์เวห์​ผู้​มี​ฤทธิ์ทั้งสิ้น

การทำลาย​ล้าง​กำลัง​มา

17 ชาวเมือง​ทั้งหลาย​ที่​อยู่​ใน​ป้อม​ปราการ

เก็บ​กระเป๋า​ของเจ้า​ขึ้น​จาก​พื้น

18 เพราะ​พระยาห์เวห์​พูด​ไว้​ว่า​อย่างนี้

“เรา​กำลัง​เหวี่ยง​คน​บน​โลก​ตอนนี้

และ​เรา​จะ​ทำให้​พวกเขา​ต้อง​ทนทุกข์​ทรมาน

แบบ​ที่​พวกเขา​จะต้อง​รู้สึก​จริงๆ”

19 สงสาร​ผมด้วย เพราะ​ผม​ได้รับ​บาดเจ็บ

แผล​ของผม​นั้น​เจ็บปวด​ยิ่งนัก

แล้ว​ผม​ก็​พูดว่า แน่ล่ะ นี่คือ​ความเจ็บปวด​ของ​ผม

และ​ผม​ก็​ต้อง​อดทน​กับมัน

20 เต็นท์​ของ​ผม​ถูก​ทำลาย

เชือก​เต็นท์​ของผม​ก็​ขาด​หมด

พวกลูกๆ​ทิ้ง​ผม​ไป

ไม่มี​ลูก​เหลือ​สักคน

ไม่เหลือ​ใคร​ไว้​คอย​ขึง​เต็นท์​ของผม​เลย

คน​ยก​ม่าน​เต็นท์​ขึ้น​ก็​ไม่มี

21 เพราะ​คน​เลี้ยงแกะ​นั้น​โง่เขลา

พวกเขา​ไม่​แสวงหา​พระยาห์เวห์

นั่น​เป็น​เหตุ​ที่​พวกเขา​ไม่​ประสบ​ความสำเร็จ

และ​ฝูงแกะ​ของ​พวกเขา​ก็​กระจัด​กระจาย​ไปหมด

22 มี​เสียง​รายงาน​ดัง​มา มัน​กำลัง​มา​ทางนี้

เสียง​กระหึ่ม​จาก​ทาง​แผ่นดิน​ทาง​เหนือ

มัน​จะ​เปลี่ยน​บ้านเมือง​ของ​ยูดาห์​ให้​เป็น​ซาก

และ​ให้​กลาย​เป็น​โพรง​หมาไน

23 พระยาห์เวห์​เจ้าข้า ผม​รู้​ว่า​คนเรา​ไม่​สามารถ​กำหนด​ชะตา​ชีวิต​ของ​ตัวเอง​ได้

คนเรา​ไม่​สามารถ​บอก​ได้​ว่า​อนาคต​จะ​เกิด​อะไร​ขึ้นบ้าง​และ​ไม่​สามารถ​บอก​ได้​ว่า​เขา​จะ​ทำ​อะไร​ได้บ้าง​ใน​อนาคต

24 ข้าแต่​พระยาห์เวห์ โปรด​ตีสอน​ผมเถิด​แต่​ขอให้​ทำ​อย่าง​ยุติธรรม

อย่า​ได้​ทำ​ด้วย​ความโกรธ​เลย ไม่​อย่างนั้น​พระองค์​จะ​ทำให้​ผม​ถึง​จุดจบ

25 ขอให้​ระบาย​ความ​โกรธ​เกรี้ยว​ของ​พระองค์​กับ​ชนชาติ​ต่างๆ​ที่​ไม่รู้จัก​พระองค์

และ​กับ​ตระกูล​ต่างๆ​ที่​ไม่ได้​อธิษฐาน​ต่อ​พระองค์

เพราะ​ชนชาติ​พวกนั้น​ได้​กลืนกิน​ยาโคบ

พวกเขา​ได้​กำจัด​เขา

แถม​ยัง​พัง​บ้าน​ของเขา​ด้วย

11

ฝ่าฝืน​พันธสัญญา

1 นี่​คือ​ถ้อย​คำ​ที่​เยเรมียาห์​ได้รับ​จาก​พระยาห์เวห์ พระองค์​พูด​ว่า 2 “ฟัง​ถ้อยคำ​เหล่านี้​ที่​เกี่ยวกับ​พันธสัญญา​ไว้ให้ดี แล้ว​เอา​ไป​บอก​ชาว​ยูดาห์​และ​ชาว​เยรูซาเล็ม 3 ให้​บอก​พวกเขา​ว่า นี่​คือ​สิ่ง​ที่​พระยาห์เวห์ พระเจ้า​ของ​อิสราเอล​พูด​ไว้​คือ ‘คน​ที่​ไม่​ยอมฟัง​ถ้อยคำ​ที่​เกี่ยวกับ​พันธสัญญา​นี้ จะต้อง​ถูก​สาปแช่ง’ 4 เป็น​ถ้อยคำ​ที่​เรา​ได้​สั่ง​กับ​บรรพบุรุษ​ของเจ้า​ไว้ ตอนที่​เรา​พา​พวกเขา​ออก​มา​จาก​อียิปต์ ออก​จาก​เตาไฟ​เหล็ก เรา​ได้​บอก​กับ​พวกเขา​ว่า ‘ให้​เชื่อฟัง​เรา และ​ให้​ทำ​ตาม​สิ่ง​ต่างๆ​เหล่านี้​ที่​เรา​ได้​สั่ง​ให้​เจ้าทำ แล้ว​เจ้า​จะ​เป็น​คน​ของเรา และ​เรา​ก็​จะ​เป็น​พระเจ้า​ของเจ้า’”

5 ที่​เรา​ทำ​อย่างนี้​ก็​เพื่อ​ทำ​ให้​คำ​สัญญา​ที่​เรา​ได้​สาบาน​ไว้​กับ​บรรพบุรุษ​ของเจ้า​เป็น​จริง คำ​สัญญา​นั้น​คือ “เรา​จะ​ให้​แผ่นดิน​ที่​มี​น้ำนม​และ​น้ำเชื่อม​ผลไม้​อุดม​สมบูรณ์​เหมือน​กับ​ที่​มัน​เป็น​อยู่​ตอนนี้” แล้ว​ผม​ก็​ตอบ​ว่า “อาเมน ขอให้​เป็น​ตามนั้น​เถิด​พระยาห์เวห์”

6 แล้ว​พระยาห์เวห์​ก็​พูด​กับ​ผม​ว่า “ให้​ประกาศ​ถ้อยคำ​เหล่านี้​ตาม​เมือง​ต่างๆ​ของ​ยูดาห์​และ​ตาม​ถนน​หนทาง​ของ​เยรูซาเล็ม​ว่า ‘ฟัง​ถ้อยคำ​แห่ง​คำ​สัญญา​นี้ และ​ให้​ทำ​ตาม​ถ้อยคำ​เหล่านั้น’

7 ที่​เรา​พูด​อย่างนี้​ก็​เพราะ​เรา​เตือน​บรรพบุรุษ​ของเจ้า นับ​ตั้งแต่​วันที่​เรา​นำ​พวกเขา​ออก​มา​จาก​แผ่นดิน​อียิปต์​จนถึง​ทุกวันนี้ เรา​เตือน​พวกเขา​อย่าง​ไม่​หยุดหย่อน​ว่า​ให้​ฟัง​เสียง​ของเรา

8 แต่​พวกเขา​ไม่​ยอมฟัง หรือ​เอียงหู​มา​ฟัง แต่ละคน​ก็​หัน​ไป​ตาม​จิตใจ​ที่​ดื้อดึง​ชั่วร้าย​ของเขา ดังนั้น​เรา​จะ​นำ​การ​ลงโทษ​ทั้งสิ้น​ที่​เกี่ยวข้อง​กับ​คำ​สัญญา​นี้ ให้​มา​ตกลง​บน​พวกเขา เพราะ​พวกเขา​ไม่ยอม​ทำ​ตาม​สิ่ง​ที่​เรา​สั่ง​ให้​พวกเขา​ทำ​ใน​คำ​สัญญา​นี้”

9 แล้ว​พระยาห์เวห์​ก็​พูด​กับ​ผม​ว่า “เรา​พบ​แผนชั่ว​ของ​คน​ยูดาห์​และ​ชาว​เยรูซาเล็ม 10 พวกเขา​ได้​หัน​ไป​ทำ​สิ่ง​ชั่วร้าย​ที่​พวก​บรรพบุรุษ​ของ​พวกเขา​ทำ พวก​บรรพบุรุษ​นี้​เป็น​พวก​แรก​ที่​ไม่​ยอมฟัง​ถ้อยคำ​ต่างๆ​ของเรา พวกเขา​ไป​ติดตาม​รับใช้​พระอื่นๆ พวก​คน​อิสราเอล​และ​คน​ยูดาห์​ได้​ละเมิด​คำ​สัญญา​ที่​เรา​ได้​ทำ​ไว้​กับ​บรรพบุรุษ​ของ​พวกเขา”

11 ดังนั้น นี่​คือ​สิ่ง​ที่​พระยาห์เวห์​พูด คือ “เรา​กำลัง​จะ​นำ​ความ​หายนะ​มา​สู่​พวกเขา และ​พวกเขา​จะ​ไม่มี​ทาง​หลบหนี​ไปได้ พวกเขา​จะ​ร้องขอ​ความ​ช่วยเหลือ​จาก​เรา แต่​เรา​จะ​ไม่ฟัง​พวกเขา 12 หลังจาก​นั้น​ชาวเมือง​ต่างๆ​ของ​ยูดาห์​และ​ชาวเมือง​เยรูซาเล็ม​ก็​จะ​ไป​ร้องไห้​คร่ำครวญ​เอา​กับ​พระ​ต่างๆ​ที่​พวกเขา​เผา​เครื่อง​หอม​ถวาย แต่​พระปลอม​พวกนั้น​จะ​ไม่​ช่วย​พวกเขา ใน​เวลา​ที่​พวกเขา​กำลัง​เดือด​ร้อน

13 ยูดาห์ ที่​เรา​พูด​อย่างนี้ ก็​เพราะ​ตาม​เมือง​ต่างๆ​ของเจ้า มี​แต่​พระ​ต่างๆ​มากมาย และ​ตาม​ท้องถนน​ใน​เมือง​เยรูซาเล็ม เจ้า​ก็​ตั้ง​แท่นบูชา​ให้​กับ​รูปเคารพ​ที่​น่าอับอาย​ไป​ทั่ว​ทุก​หนแห่ง พวกมัน​ใช้​สำหรับ​เผา​เครื่อง​หอม​ให้​พระบาอัล

14 ส่วน​เจ้า เยเรมียาห์ อย่า​ได้​อธิษฐาน​ให้​กับ​คน​พวกนี้ และ​อย่า​ได้​คร่ำครวญ​หรือ​วิงวอน​ให้​กับ​พวกเขา​ด้วย เพราะ​เรา​จะ​ไม่ฟัง​ใน​เวลา​ที่​พวกเขา​ร้อง​หา​เรา​ตอน​ที่​เดือด​ร้อน

15 ยูดาห์ ที่รัก​ของเรา มา​ทำ​อะไร​ใน​วิหาร​ของเรา

เห็นๆ​อยู่​ว่า​นาง​ได้​ทำ​สิ่ง​ที่​ชั่วร้าย​มากมาย

เครื่องเซ่นไหว้​ของเจ้า​จะ​ถูก​เอาไป​จาก​เจ้า

เพราะ​เจ้า​สนุก​สนาน​กับ​ความชั่วช้า​ของเจ้า”

16 ครั้งหนึ่ง​พระยาห์เวห์​เคย​เรียก​เจ้า​ว่า

“ต้นมะกอก​เขียว​สวยสด​พร้อม​ผล​ที่​เอร็ดอร่อย”

แต่​เดี๋ยวนี้ ด้วย​เสียง​ที่​เหมือน​กับ​พายุ​ใหญ่ พระองค์​จะ​จุดไฟ​เพื่อ​เผา​เจ้า

และ​กิ่งก้าน​ของเจ้า​ก็​จะ​หักลง

17 และ​พระยาห์เวห์ ผู้มีฤทธิ์ทั้งสิ้น ผู้ที่​ปลูก​เจ้า

ได้​สั่ง​ให้​ความ​หายนะ​นี้​เกิด​ขึ้น​กับ​เจ้า

ที่​พระองค์​ทำ​อย่างนี้​ก็เพราะ

ความ​ชั่วร้าย​ที่​ชาว​อิสราเอล​และ​ยูดาห์​ทำ

พวกเขา​ยั่วโมโห​พระองค์

ด้วย​การ​เผา​เครื่อง​หอม​ให้​กับ​พระบาอัล

แผนชั่วร้าย​ต่อ​เยเรมียาห์

18 พระยาห์เวห์​ได้​เปิดเผย​แผนการ​ของ​พวกเขา​ให้​กับ​ผม เพื่อ​ผม​จะ​ได้​รู้

19 ผม​เป็น​เหมือน​แกะ​ว่าง่าย​ที่​กำลัง​ถูก​ลาก​ไป​เชือด ผม​ไม่รู้​ว่า​พวกเขา​ได้​วางแผน​ชั่วร้าย​ต่อผม พวกเขา​พูด​ว่า “ให้​พวกเรา​ทำลาย​ต้นไม้​กับ​ผล​ของมัน​และ​ให้​เรา​ตัด​เยเรมียาห์​ออก​จาก​แผ่นดิน​ของ​คน​ที่​ยัง​มีชีวิตอยู่ และ​อย่าให้​ใคร​จดจำ​ชื่อ​ของเขา​อีกต่อไป”

20 แต่​พระยาห์เวห์​ผู้​มี​ฤทธิ์ทั้งสิ้น ผู้​พิพากษา​ที่​เที่ยงธรรม ผู้ที่​ทดสอบ​ความคิด​และ​จิตใจ​ของ​มนุษย์

ขอให้​ผม​ได้เห็น​พระองค์​แก้แค้น​พวกเขา​ด้วยเถิด เพราะ​ผม​ได้​ร้องเรียน​ต่อ​พระองค์​แล้ว

21 ดังนั้น นี่​คือ​สิ่ง​ที่​พระยาห์เวห์​พูด​เกี่ยวกับ​คน​อานาโธท คน​ที่​กำลัง​พยายาม​จะ​ฆ่า​เยเรมียาห์ คน​ที่​พูด​ว่า “ถ้า​แก​หยุด​พูด​แทน​พระยาห์เวห์ พวกเรา​ก็​จะ​ไว้ชีวิต​แก”

22 ดังนั้น​นี่​คือ​สิ่ง​ที่​พระยาห์เวห์ ผู้​มี​ฤทธิ์ทั้งสิ้น​พูด “เรา​กำลัง​จะ​ลงโทษ​พวกเขา คนหนุ่ม​ของ​พวกเขา​จะ​ถูก​ฆ่าตาย​ใน​สงคราม พวก​ลูกชาย​ลูกสาว​ของ​พวกเขา​จะ​ตาย​เพราะ​ความ​หิวโหย

23 จะ​ไม่มีใคร​รอด​ชีวิต​สักคน เพราะ​เรา​จะ​นำ​ความ​หายนะ​มา​ให้​กับ​ชาว​อานาโธท ตอน​ที่​เรา​ลงโทษ​พวกเขา”

12

เยเรมียาห์​บ่น​ให้​พระเจ้า​ฟัง

1 พระยาห์เวห์ เมื่อ​ข้าพเจ้า​โต้แย้ง​กับ​พระองค์​ใน​ศาล

พระองค์​ได้รับ​การตัดสิน​ว่า​ถูกเสมอ

แต่​ข้าพเจ้า​อยาก​จะ​พูด​ถึง​ความยุติธรรม​กับ​พระองค์

ทำไม​คนหลอกลวง​ถึง​ได้​เจริญเอา​เจริญเอา

ทำไม​พวก​วางแผน​ชั่ว​ถึง​ประสบ​ความสำเร็จ

2 พระองค์​ปลูก​พวกเขา​แล้ว​พวกเขา​ก็​หยั่ง​ราก​ลงไป

และ​เจริญ​งอกงาม​แถม​ยัง​ออกลูก​ด้วย

พวกเขา​พูด​ถึง​พระองค์​บ่อยๆ

แต่​พวกเขา​ไม่​จริงใจ​ต่อ​พระองค์​เลย

3 แต่​พระยาห์เวห์ พระองค์​รู้จัก​ข้าพเจ้า

พระองค์​เคย​เห็น​ข้าพเจ้า​และ​พระองค์​เอง​ก็เคย​ทดสอบ​จิตใจ​ของ​ข้าพเจ้า​แล้ว

ขอให้​พระองค์​ลาก​พวกนั้น​ไป​เหมือน​ลาก​แกะ​ไปเชือด​เถิด

คัด​พวกมัน​ไว้​รอ​วันเชือด​เถิด

4 แผ่นดิน​จะ​แห้งแล้ง​ไป​อีกนาน​แค่ไหน

และ​หญ้า​ใน​ท้องทุ่ง​ทุกที่​จะ​เหี่ยวแห้ง​ไปถึง​เมื่อไหร่

เพราะ​ความชั่วช้า​ของ​คน​ที่​อาศัย​อยู่​ที่นั่น

พวกสัตว์​และ​นก​ถึง​ถูก​กวาด​ไปเรียบ

สิ่งนี้​ก็จะ​เกิดขึ้น​ด้วย เพราะ​พวกเขา​พูด​ว่า “พระองค์​ไม่เห็น​หรอกว่า​จะ​เกิด​อะไร​ขึ้น​กับเรา”

พระเจ้า​ตอบ​เยเรมียาห์

5 พระยาห์เวห์​พูด​ว่า

“ถ้า​เจ้า​วิ่งแข่ง​กับ​มนุษย์​ที่​มี​เท้า​เหมือน​กับเจ้า​และ​พวกเขา​ทำให้​เจ้า​หมดแรง

เจ้า​จะ​ไป​วิ่งแข่ง​กับ​ม้า​ได้ยังไง

ถ้า​เจ้า​ยัง​สะดุด​ล้มลง​ใน​แผ่นดิน​ที่​มี​ความปลอดภัย

แล้ว​เจ้า​จะ​ทำยังไง​ใน​ป่าทึบ​ริม​แม่น้ำ​จอร์แดน

6 ที่​เรา​พูด​อย่างนี้​ก็เพราะ​แม้แต่​พี่น้อง​และ​ญาติสนิท​ของเจ้า

ยัง​วางแผน​ทรยศ​เจ้า​เลย

ถึง​พวกเขา​จะ​ร้อง​เรียก​หา​เจ้า​สุดเสียง

ก็​อย่าได้​ไป​หลงเชื่อ​พวกเขา

ถึงแม้​พวกเขา​จะ​พูด​หวาน​กับเจ้า

พระยาห์เวห์​ได้​ทอดทิ้งยูดาห์​คน​ของ​พระองค์

7 พระยาห์เวห์​พูด​ว่า

เรา​ได้​ทอดทิ้ง​วิหาร​ของเรา​ไป

เรา​ได้​ละทิ้ง​มรดก​ของเรา​ไป

เรา​ได้​ทิ้ง​ยูดาห์​คน​ที่​เรารัก​ไว้ใน​เงื้อมมือ​ศัตรู​ของนาง

8 คน​ที่​เรา​เรียก​ว่า​คน​ของเรา​ได้​กลายเป็น​เหมือน​สิงโตป่า​ต่อเรา

นาง​ได้​ส่งเสียง​คำราม​ใส่เรา

ดังนั้น เรา​จึง​เกลียด​นาง

9 คน​ของเรา​กลายเป็น​เหมือน​นก​ล่อเหยื่อ​สำหรับ​เรา​หรือยังไง

หรือ​มี​นก​ล่อเหยื่อ​รายล้อม​นาง​อยู่หรือ

รวบรวม​สัตว์ป่า​ทั้งหมด​เข้ามา

เพื่อ​ว่า​พวกมัน​จะได้​กิน​นาง

10 คน​เลี้ยงแกะ​หลายคน​ทำลาย​ไร่องุ่น​ของเรา

พวกเขา​ได้​เหยียบย่ำ​ส่วนแบ่ง​ของเรา​จน​ราบเรียบ

พวกเขา​ได้​ทำให้​ส่วนแบ่ง​ที่​เรารัก​กลายเป็น​ทะเลทราย​ร้าง

11 พวกเขา​ได้​ทำ​ให้​มัน​กลายเป็น​ที่ดิน​เปล่าประโยชน์

ดังนั้น​ที่ดิน​ที่​เปล่าประโยชน์​นั้น​จึง​ร้องทุกข์​ต่อเรา

ที่ดิน​ทั้งหมด​ถูก​ปล่อยร้าง​ว่างเปล่า

แต่​ก็​ไม่มีใคร​สนใจ​ใยดี

12 ดังนั้น​นักทำลาย​จึง​เดินทาง​มา​จาก​ที่​แห้งแล้ง​ใน​ทะเลทราย

ที่​เป็น​อย่างนี้​ก็​เพราะ​ดาบ​ของ​พระยาห์เวห์​กำลัง​กลืนกิน​จาก​สุด​ปลายโลก​ด้านหนึ่ง​ไป​สุด​ปลาย​อีก​ด้านหนึ่ง

ไม่มี​สันติสุข​สำหรับ​สิ่งมีชีวิต​หน้าไหน​ทั้งสิ้น

13 พวกเขา​ปลูก​ข้าวสาลี

แต่​กลับ​เก็บเกี่ยว​หนาม

พวกเขา​ทำงาน​อย่าง​เหน็ดเหนื่อย

แต่​กลับ​ไม่​ประสบ​ความสำเร็จ

แล้ว​พวกเขา​จะต้อง​อับอาย​กับ​ผลผลิต​ของ​ตัวเอง

เพราะ​พระยาห์เวห์​จะ​ระบาย​ความโกรธ​ใส่​พวกเขา”

คำ​สัญญา​ที่​พระยาห์เวห์​ให้​กับเพื่อน​บ้าน​ของ​อิสราเอล

14 พระยาห์เวห์​พูด​ว่า​อย่างนี้ คือ “เกี่ยวกับ​พวก​คน​ชั่วช้า​ที่​อาศัย​อยู่​ใน​แผ่นดิน​ที่​อยู่​ใกล้​กับ​มรดก ที่​เรา​ได้​ให้​กับ​คน​อิสราเอล​นั้น เรา​จะ​ถอน​ราก​พวกเขา​จาก​แผ่นดิน​ของ​ตัวเอง และ​ถอน​ราก​ครอบครัว​ของ​ยูดาห์​ออก​ไป​จาก​พวกเขา​ด้วย

15 หลังจาก​ถอน​ราก​พวกเขา​แล้ว เรา​ก็​จะ​แสดง​ความ​เมตตา​กับ​พวกเขา​อีกครั้ง เรา​จะ​พา​พวกเขา​กลับมา ให้​แต่ละ​คน​กลับ​ไป​ยัง​มรดก​ของ​ตัวเอง และ​แต่ละ​คน​ก็​จะได้​กลับ​ไป​ยัง​ที่ดิน​ของ​ตัวเอง

16 ใน​อดีต​พวกเขา​เคย​สอน​คน​ของเรา​ให้​สาบาน​กับ​พระบาอัล แต่​ตอนนี้​ถ้า​พวกเขา​เรียนรู้​วิถีทาง​ของ​คน​ของเรา​จริงๆ​โดย​สาบาน​ใน​นาม​ของเรา ด้วย​การพูด​ว่า ‘พระยาห์เวห์​มีชีวิต​อยู่​แน่​ฉันใด …’ ถ้า​ทำ​อย่างนี้ พวกเขา​ก็​จะ​เจริญ​ขึ้น​ท่ามกลาง​คน​ของเรา

17 แต่​ถ้า​พวกเขา​ไม่ยอม​ฟัง เรา​ก็​จะ​ถอน​ราก​ชนชาติ​นี้ และ​ทำลาย​มัน​ทิ้ง​อย่าง​แน่นอน” พระยาห์เวห์​พูด​ว่า​อย่างนี้

13

ผ้าคาดเอว​ของ​เยเรมียาห์

1 พระยาห์เวห์​พูด​กับ​ผม​อย่างนี้​ว่า “ไป​ซื้อ​ผ้าคาดเอว​ที่​ทำ​จาก​ผ้าลินิน​มา​ผืน​หนึ่ง แล้ว​เอา​มา​คาด​เอว​เจ้า​ไว้ แต่​อย่า​เอา​มัน​ไป​แช่น้ำ”

2 ผม​ก็​เลย​ไป​ซื้อ​ผ้า​ตาม​ที่​พระยาห์เวห์​สั่ง แล้ว​เอา​มัน​มา​คาด​เอว​ผม​ไว้

3 หลังจากนั้น​พระยาห์เวห์​ก็​พูด​กับ​ผม​เป็น​ครั้ง​ที่สอง​ว่า

4 “ให้​เอา​ผ้า​ที่​เจ้า​ซื้อ​มา ที่​คาด​เอว​เจ้า​อยู่ ไป​ที่​แม่น้ำ​ยูเฟรติส แล้ว​เอา​มัน​ไป​ซ่อน​ไว้​ใน​ซอกหิน”

5 ผม​จึง​ไป และ​เอา​มัน​ไป​ซ่อน​ไว้​แถว​แม่น้ำ​ยูเฟรติส​ตาม​ที่​พระยาห์เวห์​สั่ง​ผม​ไว้

6 หลังจาก​ผ่าน​ไป​หลาย​วัน พระยาห์เวห์​ก็​พูด​กับ​ผม​ว่า “ลุกขึ้น​แล้ว​ให้​ไป​ที่​แม่น้ำ​ยูเฟรติส ไป​เอา​ผ้า​ที่​เรา​สั่ง​ให้​เจ้า​เอา​ไป​ซ่อน​ไว้​ที่นั่น”

7 ดังนั้น ผม​จึง​ไป​ที่​แม่น้ำ​ยูเฟรติส แล้ว​ไป​หา​ผ้า​ผืนนั้น และ​เอา​มัน​ออก​มา​จาก​ที่ซ่อน แต่​ผ้านั้น​เปื่อย​หมด​แล้ว จะ​เอา​ไป​ใช้​ทำ​อะไร​ก็​ไม่ได้

8 แล้ว​พระยาห์เวห์​ก็​พูด​กับ​ผม​ว่า

9 “นี่​คือ​สิ่ง​ที่​พระยาห์เวห์​พูด ‘เรา​จะ​ทำลาย​ความ​เย่อหยิ่ง​ของ​ยูดาห์​และ​เยรูซาเล็ม​เหมือน​ผ้า​ชิ้นนี้​แหละ

10 คน​ชั่วช้า​พวกนี้ ที่​ไม่ยอม​ฟัง​เสียง​เรา ที่​ไป​เดิน​ตาม​จิตใจ​ที่​ดื้อดึง​ของ​พวกเขา และ​ที่​ไป​ติดตาม​รับใช้​พระอื่น และ​ไป​ก้มกราบ​อยู่​ต่อหน้า​พวก​พระนั้น คน​พวกนี้​ก็​จะ​เป็น​เหมือน​ผ้า​ผืนนี้ ที่​ไม่มี​ประโยชน์​อะไรเลย

11 ผ้านี้​ติด​อยู่​ที่​เอว​ของ​คนใส่​ยังไง เรา​ก็​ทำ​ให้​คน​อิสราเอล​และ​คน​ยูดาห์​ทุกคน​ติด​อยู่​กับเรา​อย่างนั้น​เหมือนกัน’” พระยาห์เวห์​พูด​ว่า​อย่างนั้น

“เรา​อยาก​ให้​พวกเขา​เป็น​คน​ของเรา และ​นำ​ชื่อเสียง คำสรรเสริญ และ​สง่าราศี​มาให้​กับเรา แต่​พวกเขา​กลับ​ไม่ยอม​ฟัง”

คำเตือน​ต่อ​ยูดาห์

12 “ดังนั้น​ให้​เอา​ข่าวนี้​ไป​บอก​กับ​พวกเขา พระยาห์เวห์ พระเจ้า​แห่ง​อิสราเอล​พูด​ไว้​ว่า​อย่างนี้ ‘ไห​ทุกใบ​ควร​จะ​มี​เหล้าองุ่น​อยู่​เต็ม’ แล้ว​พวกนั้น​ก็​จะ​พูด​กับเจ้า​ว่า ‘พวกเรา​ไม่รู้​หรือยังไง​ว่า​ไห​ทุกใบ​ควร​จะ​มี​เหล้าองุ่น​อยู่​เต็ม’

13 เจ้า​ก็​จะ​ต้อง​บอก​พวกนั้น​ว่า พระยาห์เวห์​พูด​ไว้​ว่า​อย่างนี้ ‘เรา​กำลัง​จะ​ทำ​ให้​คน​ที่​อาศัย​อยู่​ใน​แผ่นดิน​นี้​เมามาย​กันหมด ทั้ง​กษัตริย์​ทุกคน​ที่​นั่ง​บน​บัลลังก์​ของ​ดาวิด พวก​นักบวช พวก​ผู้พูดแทนพระเจ้า และ​คน​ทั้งหมด​ใน​เยรูซาเล็ม

14 และ​เรา​จะ​บดขยี้​ผู้คน​เข้า​ใส่​กัน และ​บดขยี้​แม้แต่​พ่อแม่​เข้าใส่​ลูกๆ​ของเขา’” พระยาห์เวห์​พูด​ว่า​อย่างนั้น

“เรา​จะ​ไม่​ละเว้น สงสาร หรือ​เมตตา​ปรานี​ต่อ​พวกเขา เพื่อ​พวกเขา​จะได้​พินาศ​ไป”

15 เอียงหู​เข้ามา อย่า​ได้​หยิ่งผยอง

เพราะ​พระยาห์เวห์​ได้​เตือน​ไว้แล้ว

16 ถวาย​เกียรติ​ให้​กับ​พระยาห์เวห์​พระเจ้า​ของท่าน​ก่อน​ที่​จะ​ค่ำมืด

และ​ก่อน​ที่​เท้า​ท่าน​จะ​สะดุดล้ม​บน​เนินเขา​ตอน​พลบค่ำ

ใน​ช่วง​ที่​พวกท่าน​รอคอย​แสงอรุณ​นั้น

พระองค์​จะ​ทำให้​มัน​กลับ​กลาย​เป็น​ความ​มืดมิด​และ​มืดมัว

17 ถ้า​พวกท่าน​ไม่ยอม​ฟัง​สิ่งนี้

ผม​ก็​จะ​ร้องไห้​ให้​กับ​ความหยิ่งผยอง​ของท่าน

ผม​จะ​หลั่ง​น้ำตา​อย่าง​ขมขื่น​และ​น้ำตา​ก็​จะ​ไหลพราก​จาก​ตา​ของผม

เพราะ​ฝูงแกะ​ของ​พระยาห์เวห์​ถูกจับ​เอาไป​เป็น​เชลย​แล้ว

18 ให้​บอก​กษัตริย์​และ​แม่​ของ​กษัตริย์​ว่า

“ให้​ลง​มา​นั่ง​ใน​ที่นั่ง​ที่​ต่ำต้อย

เพราะ​มงกุฎ​อัน​แสนสวย​ของ​พวกเจ้า​ได้​หล่น​จาก​หัว​ของ​พวกเจ้า​แล้ว

19 พวกเมือง​ต่างๆ​ของ​เนเกบ​ก็​ถูก​ปิด​ไป​หมดแล้ว

และ​ก็​ไม่มีใคร​ไป​เปิดมัน

ยูดาห์​ถูก​ไล่​ออก​ไปแล้ว​หมด​ทุกคน

ถูก​ไล่​ออกไป​จน​หมดเกลี้ยง”

20 พระยาห์เวห์​พูด​ว่า “เงยหน้า​ดู​พวก​ที่​กำลัง​มา​จาก​ทาง​ทิศเหนือ​สิ

ฝูงแกะ​ที่​เจ้า​ได้มา ไป​อยู่​ที่ไหน​หมดแล้ว

แกะ​ที่​สวยงาม​ของเจ้า​อยู่​ที่ไหน

21 เจ้า​จะ​ว่า​ยังไง​เมื่อ​คน​ที่​เจ้า​เคย​ฝึกอบรม​เพื่อ​จะได้​มา​เป็นมิตร​กับเจ้า

แต่​พวกเขา​กลับ​แต่งตั้ง​คนเหล่านั้น​ให้​มา​เป็น​หัวหน้า​เจ้า

เจ้า​จะ​ไม่เจ็บ​เหมือน​ผู้หญิง​ที่​กำลัง​จะ​คลอดลูก​หรือ

22 และ​ถ้า​เจ้า​สงสัย​ในใจ​ว่า

‘ทำไม​เรื่อง​พวกนี้​ถึง​ได้​เกิดขึ้น​กับฉัน’

มัน​เป็น​เพราะ​ความผิด​อัน​ใหญ่หลวง​ของ​เจ้าเอง

ที่​กระโปรง​ของเจ้า​ถูก​ถลก​ขึ้นมา

และ​เจ้า​ก็​ถูก​ข่มขืน

23 ชาว​เอธิโอเปีย​เปลี่ยน​สีผิว​ตัวเอง​ได้หรือ

เสือดาว​เปลี่ยน​ลายจุด​ของมัน​ได้หรือ

ถ้าได้ พวกเจ้า​ที่​ได้รับ​การเรียนรู้​ให้​ทำ​ใน​สิ่ง​ที่​ชั่วช้า

ก็​เปลี่ยน​มา​ทำดี​ได้​เหมือนกัน

24 ดังนั้น​เรา​จะ​ทำให้​พวกเขา​กระจัด​กระจาย​ไป

เหมือน​แกลบ​ที่​ถูก​ลม​ของ​ทะเลทราย​พัด​ปลิวไป

25 นี่​คือ​ส่วนแบ่ง​ของเจ้า

ที่​เรา​ได้​ชั่ง​ออกมา​ให้​กับเจ้า”

พระยาห์เวห์​พูด​อย่างนั้น

“ส่วนแบ่ง​ที่​เรา​ได้​ชั่ง​ให้​กับเจ้า

เรา​ทำ​อย่างนี้​ก็เพราะ​เจ้า​ได้​ลืมเรา

แล้ว​หัน​ไป​ไว้วางใจ​ใน​สิ่ง​ที่​ไม่จริง

26 เรา​เอง​จะ​ยก​กระโปรง​ขึ้น​คลุมหัว​เจ้า

เพื่อ​คน​จะได้​เห็น​ความ​อัปยศอดสู​ของเจ้า

27 เรา​ได้​เห็น​การสำส่อน​ของเจ้า

การ​ให้ท่า​ของเจ้า

อุบาย​แยบยล​ที่​เจ้า​ใช้​สำส่อน​บน​เนินเขา​ต่างๆ

เรา​ได้​เห็น​พิธีกรรม​ที่​น่าขยะแขยง​ที่​เจ้า​ได้ทำ​ใน​ท้องทุ่ง​นั้น

แล้ว​เจ้า​จะต้อง​เสียใจ เยรูซาเล็ม​เอ๋ย

เจ้า​จะ​ไม่บริสุทธิ์​ไป​อีกนาน​เท่าไหร่”

14

ภัยแล้ง​และผู้พูดแทนพระเจ้า​จอม​ปลอม

1 นี่​คือ​คำพูด​ของ​พระยาห์เวห์​ที่​มา​ถึง​เยเรมียาห์​เกี่ยวกับ​ภัยแล้ง​ว่า

2 “ยูดาห์​ร้องไห้​เศร้าโศก

ประตู​เมือง​ต่างๆ​ของเธอ​ก็​ทรุดโทรม

ความมืด​ปกคลุม​แผ่นดิน

และ​เสียง​ร้องไห้​ขมขื่น​ของ​เยรูซาเล็ม​ก็​ดังขึ้น

3 พวก​คนชั้นสูง​ส่ง​คนใช้​ออกไป​หา​น้ำ

พวกเขา​ไป​ที่​แอ่งเก็บน้ำ​แต่​ก็​หา​น้ำ​ไม่ได้

ก็​เลย​กลับมา​พร้อม​กับ​เหยือก​เปล่าๆ

พวกเขา​อับอาย​ขายหน้า​ก็​เลย​คลุมหัว​ไว้

4 เพราะ​พื้นดิน​ก็​แตกระแหง

เพราะ​ไม่มี​ฝนตก​ลงมา​บน​แผ่นดิน

คนไถนา​ก็​อับอาย

จน​ต้อง​คลุมหัว​ไว้

5 แม้แต่​แม่กวาง​ใน​ทุ่งโล่ง​ออกลูก​แล้ว​ทิ้งลูกไป

เพราะ​ไม่มี​หญ้า​ให้กิน

6 พวก​ลาป่า​ยืน​อยู่​บน​ยอด​เนินเขา​โล้น​เตียน

พวกมัน​หอบ​เหมือน​พวก​หมาไน

ดวงตา​ของ​พวกมัน​ปิดลง

เพราะ​ไม่มี​ผักหญ้า​จะ​ให้กิน

7 พระยาห์เวห์​เจ้าข้า

ถ้า​ความผิด​ของ​พวกเรา​ย้อน​กลับมา​สนอง​เราเอง

โปรด​ทำ​อะไร​สักอย่าง​เพื่อ​เห็นแก่​พระนาม​ของ​พระองค์​เอง

เพราะ​เรา​เคย​หันหลัง​ให้​พระองค์​หลาย​ต่อ​หลายครั้ง

เรา​ได้​ทำบาป​ต่อ​พระองค์

8 พระยาห์เวห์​เจ้าข้า พระองค์​คือ​ผู้ที่​อิสราเอล​กำลัง​รอคอย พระองค์​คือ​ความหวัง​ของ​อิสราเอล

และ​เป็น​พระผู้ช่วย​ของเขา​ใน​ยามยาก

แต่​ทำไม​พระองค์​ถึง​ทำ​เหมือน​เป็น​คนแปลกหน้า

หรือ​นักท่องเที่ยว​ที่​ค้างแรม​แค่​คืนเดียว

9 ทำไม​พระองค์​ถึง​ทำ​เหมือน​คน​ที่​ประหลาดใจ

ทำ​เหมือน​นักรบ​ที่​ไม่​สามารถ​ช่วย​คน​ที่​เขา​มาช่วย

พระยาห์เวห์​เจ้าข้า พระองค์​อยู่​ท่ามกลาง​พวกเรา​ที่นี่

คน​เขา​เรียก​พวกเรา​ด้วย​ชื่อ​ของ​พระองค์ ขอ​อย่าได้​ทอดทิ้ง​พวกเรา”

10 พระยาห์เวห์​พูด​ถึง​คนพวกนี้​ว่า

“มัน​เป็น​เรื่องจริง​ที่ว่า

เท้า​ของ​พวกเขา​ชอบ​เดิน​ไปเรื่อย​และ​พวกเขา​ก็​ไม่ควบคุม​มันไว้

ดังนั้น​ตอนนี้​พระยาห์เวห์​จะ​ไม่ยอมรับ​พวกเขา

พระองค์​จะ​จดจำ​ความผิด​ที่​พวกเขา​ได้​ทำไป

และ​พระองค์​จะ​ลงโทษ​พวกเขา​สำหรับ​บาป​ต่างๆ​ของ​พวกเขา”

11 แล้ว​พระยาห์เวห์​ก็​พูด​กับ​ผม​ว่า “อย่า​ได้​อธิษฐาน​เพื่อ​ความ​สุขสบาย​ของ​คน​พวกนี้ 12 ถึง​พวกเขา​จะ​อด​อาหาร เรา​ก็​จะ​ไม่ฟัง​คำร้องขอ​ให้ช่วย​ของ​พวกเขา ถึง​พวกเขา​จะ​ถวาย​เครื่อง​เผา​บูชา และ​เครื่อง​บูชา​จาก​เมล็ดพืช เรา​ก็​จะ​ไม่พอใจ​ใน​พวกเขา​อยู่ดี เพราะ​เรา​ได้​ตัดสินใจ​อย่าง​เด็ดขาด​แล้ว ที่​จะ​กำจัด​พวกเขา​ด้วย​ดาบ ด้วย​ความ​หิวโหย​และ​ด้วย​โรคภัย​ไข้เจ็บ”

13 แล้ว​ผม​ก็​พูดว่า “ข้าแต่​พระยาห์เวห์ เจ้านาย​ของ​ข้าพเจ้า พวก​ผู้พูดแทนพระเจ้า​จอม​ปลอม​บอก​กับ​คน​พวกนั้น​ว่า ‘ไม่ต้อง​กลัว​ดาบ​และ​ความ​อดอยาก มัน​จะ​ไม่​เกิดขึ้น​กับ​พวกเจ้า​หรอก เรา​พูด​เพราะ​พระยาห์เวห์​จะ​ให้​สันติสุข​กับเจ้า​อย่าง​แน่นอน’” 14 แล้ว​พระยาห์เวห์​ก็​พูด​กับ​ผม​ว่า “พวก​ผู้พูดแทนพระเจ้า​นั้น​อ้าง​ว่า​พูด​แทนเรา แต่​พวกมัน​โกหก เรา​ไม่ได้​ส่ง​พวกมัน​มา เรา​ก็​ไม่ได้​สั่ง​พวกมัน​และ​เรา​ก็​ไม่ได้​พูด​กับ​พวกมัน​ด้วย แต่​พวกมัน​ยังคง​พูด​แทนเรา​ให้​กับ​พวกเจ้า เป็น​นิมิต​โกหก​และ​คำทำนาย​ไร้สาระ​ที่​มา​จาก​จิตใจ​ที่​หลอกลวง​ของ​พวกมัน 15 ดังนั้น​พระยาห์เวห์​จึง​พูด​ว่า ผู้พูดแทนพระเจ้า​พวกนี้​ที่​พูด​ใน​นาม​ของเรา ทั้งๆที่​เรา​ไม่ได้​ส่ง​พวกมัน​มา ที่​พูด​ว่า ‘ดาบ​และ​ความ​หิวโหย​จะ​ไม่​เข้ามา​ใน​แผ่นดิน​นี้ พวก​ผู้พูดแทนพระเจ้า​นี้​จะ​ต้อง​ตาย​ด้วย​ดาบ​และ​ความ​หิวโหย 16 ส่วน​คน​ที่​ฟัง​พวกมัน​ก็​จะต้อง​ถูก​โยน​ลงไป​บน​ถนน​ของ​เยรูซาเล็ม​ด้วย​ความ​อดอยาก​หิวโหย​และ​ตาย​ด้วย​ดาบ​และ​จะ​ไม่มีใคร​ฝังศพ​ให้​พวกเขา เรา​จะ​ลงโทษ​พวก​ผู้พูดแทนพระเจ้า​นี้ รวมทั้ง​เมีย ลูกชาย และ​ลูกสาว​ของ​พวกมัน’

17 เยเรมียาห์ เอา​คำ​พูดนี้​ไป​บอก​กับ​ยูดาห์​ว่า

‘เรา​หลั่ง​น้ำตา​ทุก​คืนวัน​ไม่เคย​หยุดหย่อน

เพราะ​การ​ทำลาย​ล้าง​อัน​ใหญ่หลวง​ที่​เกิดขึ้น​กับ​คน​ที่​เรารัก

เพราะ​เขา​มี​แผล​อัน​เจ็บปวด​แสนสาหัส

18 ถ้า​เรา​ออกไป​ใน​ทุ่ง

เรา​ก็​จะ​เห็น​คน​บาดเจ็บ​เพราะ​ดาบ

และ​ถ้า​เรา​เข้าไป​ใน​เมือง

เรา​ก็​เห็น​โรคร้าย​ต่างๆ​ที่​เกิด​จาก​ความอดอยาก

สิ่งต่างๆ​เหล่านี้​จะ​เกิดขึ้น ก็​เพราะ​ว่า

ทั้ง​พวก​ผู้พูดแทนพระเจ้า​และ​นักบวช​ทำ​การค้า​ไป​ทั่ว​แผ่นดิน​แต่​ขาด​ความรู้’”

19 ประชาชน​พูด​ว่า “พระองค์​ทอดทิ้ง​ยูดาห์​อย่าง​สิ้นเชิง​แล้วหรือ

พระองค์​รังเกียจ​ศิโยน​มาก​ขนาดนั้น​เชียวหรือ

ทำไม​พระองค์​ถึง​ได้​ทำร้าย​เรา

ใน​เวลา​ที่​ไม่มี​หมอ​จะ​รักษา​พวกเรา

พวกเรา​เฝ้ารอ​สันติสุข

แต่​ไม่มี​อะไร​ดี​ให้​เห็น​เลย

พวกเรา​เฝ้ารอ​เวลา​ที่​พวกเรา​จะ​ได้รับ​การรักษา

กลับ​มี​แต่​เรื่อง​สยดสยอง​เกิดขึ้น

20 พระยาห์เวห์​เจ้าข้า พวกเรา​รู้​ว่า​เรา​ทำบาป​อะไรบ้าง

และ​รู้​ว่า​บรรพบุรุษ​ของเรา​ทำบาป​อะไร​เอาไว้

พวกเรา​รู้​ว่า​พวกเรา​ทำ​ผิดบาป​ต่อ​พระองค์

21 ขอ​อย่าได้​ปฏิเสธ​พวกเรา​เลย​เพื่อว่า​ชื่อเสียง​ของ​พระองค์​จะได้​แผ่​ไพศาล​ขึ้น

และ​อย่า​ทำให้​บัลลังก์​ของ​พระองค์​เอง​ต้อง​ได้รับ​ความอับอาย

ได้​โปรด​ระลึก​ถึง​คำมั่นสัญญา​ที่​พระองค์​ได้​ทำไว้​กับเรา​และ​ขอ​อย่าได้​ผิด​คำ​สัญญา​เลย

22 พวก​เทพเจ้า​จอม​ปลอม​ของ​ชนชาติ​ต่างๆ​ทำให้​ฝนตก​ได้หรือ

ตัว​ท้องฟ้า​เอง​จะ​ทำให้​ฝนตก​ได้หรือ

ไม่ใช่​พระองค์​หรอกหรือ​ที่​เป็น​พระยาห์เวห์​ของ​พวกเรา

พวกเรา​พึ่ง​ใน​พระองค์

เพราะ​พระองค์​เป็น​ผู้​ทำ​สิ่งเหล่านี้​ทั้งหมด”

15

1 แล้ว​พระยาห์เวห์​ก็​พูด​กับ​ผม​ว่า

“ถึงแม้​โมเสส​กับ​ซามูเอล​จะ​มา​ยืน​อ้อนวอน​ต่อหน้า​เรา เรา​ก็​จะ​ไม่​ยกโทษ​ให้​กับ​คน​พวกนี้ ไล่​พวกมัน​ไป ให้​พวกมัน​ออกไป​ให้พ้น

2 และ​ถ้า​พวกนั้น​ถาม​เจ้า​ว่า ‘แล้ว​จะให้​พวกเรา​ไป​ไหน​หรือ’ ก็​ให้​เจ้า​ตอบ​พวกมัน​ว่า พระยาห์เวห์​พูดไว้​ว่า​อย่างนี้

‘ถ้า​เรา​ได้​กำหนด​ให้​เจ้า​ตาย เจ้า​ก็​จะต้อง​ตาย

ถ้า​เรา​กำหนด​ให้​เจ้า​ถูก​ดาบ​ฆ่าฟัน

เจ้า​ก็​จะต้อง​ตาย​ด้วย​ดาบ

ถ้า​เรา​กำหนด​ให้​เจ้า​อดอยาก เจ้า​ก็​จะต้อง​อดอยาก

และ​ถ้า​เรา​กำหนด​ให้​เจ้า​ถูกจับ​ไป​เป็น​เชลย เจ้า​ก็​จะต้อง​เป็น​เชลย

3 เรา​จะ​ลงโทษ​พวกเขา​สี่อย่าง คือ

ด้วย​ดาบ ที่​จะ​ฆ่าฟัน​พวกเขา

ด้วย​พวกสุนัข ที่​จะ​ลาก​พวกเขา

ด้วย​นก​ใน​อากาศ

และ​ด้วย​สัตว์ร้าย​ที่​อยู่​บนดิน

ซึ่ง​จะ​กัดกิน​และ​ทำลาย​พวกเขา

4 และ​เรา​จะ​ทำให้​พวกเขา​เป็น​ที่​น่าสยดสยอง​ให้​กับ​อาณาจักร​ทั่วโลก

เรา​จะ​ทำ​อย่างนี้ ก็เพราะ

สิ่งต่างๆ​ที่​มนัสเสห์+ 15:4 มนัสเสห์ เป็น​กษัตริย์​ของ​ยูดาห์ ใน​ปี 687-642 ก่อน​พระเยซู​มา​เกิด เขา​สนับสนุน​ให้​มี​การ​นมัสการ​เทพเจ้า​ของ​คน​ต่าง​ชาติ ดู​ได้​จาก 2 พงศ์กษัตริย์ 21:10-15 กษัตริย์​แห่ง​ยูดาห์ ลูกชาย​ของ​เฮเซคียาห์

ได้​ทำ​ไป​ใน​เมือง​เยรูซาเล็ม’”

5 “เยรูซาเล็ม​ที่รัก ใคร​เล่า​จะ​มา​เห็นอกเห็นใจ​เจ้า

ใคร​เล่า​จะ​มา​เสียใจ​กับเจ้า

ใคร​เล่า​จะ​มา​สนใจ​ถาม​ทุกข์สุข​ของเจ้า

6 เจ้า​ได้​ทอดทิ้ง​เราไป” พระยาห์เวห์​พูดว่า​อย่างนั้น

“เจ้า​หันหลัง​ให้เรา

ดังนั้น​เรา​จะ​โจมตี​เจ้า​และ​ทำลาย​เจ้า​ซะ

เรา​เบื่อ​ที่​จะ​ให้​โอกาส​กับเจ้า​แก้ตัว​ครั้งแล้ว​ครั้งเล่า

7 เรา​จะ​เอา​ส้อม​โกย​ฟาง​ซัด​พวกเขา

ให้​กระจัด​กระจาย​ไป​ที่​ตรง​ประตูเมือง

เรา​จะ​ทำให้​พวกเขา​รู้สึก​เหมือน​กับ​ว่า​ไม่มี​ลูก เรา​จะ​ทำให้​คน​ของเรา​พินาศ

เพราะ​วิถีทาง​ต่างๆ​ของ​พวกเขา พวกเขา​ไม่ยอม​หัน​กลับ​มาหา​เรา

8 พวกเขา​จะ​มี​แม่ม่าย​มากกว่า​จำนวน​เม็ดทราย​ที่​ทะเล​เสียอีก

ใน​ตอน​กลางวัน เรา​จะ​ทำลาย​ล้าง​แม่​ทุกคน​ของ​คนหนุ่ม

เรา​จะ​นำ​ความ​หวาดกลัว​และ​สิ่ง​ที่​น่าสยดสยอง​ให้​เกิดขึ้น​กับ​เขา​ใน​ทันที

9 ผู้หญิง​ที่​เลี้ยงดู​ลูก​เจ็ดคน​จะ​อ่อนแอ​ลง

แล้ว​พวกนาง​ก็​จะ​ตาย

ดวง​อาทิตย์​จะ​ไม่​ส่องแสง​มาหา​นาง​อีก

นาง​จะ​อับอาย​และ​ขายหน้า

ใคร​ก็ตาม​ที่​ยังคง​เหลือ​อยู่

ก็​จะ​ถูก​ฆ่าฟัน​ด้วย​ดาบ​ของ​ศัตรู​ของ​พวกเขา”

พระยาห์เวห์​พูดไว้​ว่า​อย่างนั้น

เยเรมียาห์​บ่น​อีก

10 แม่ครับ ความ​หายนะ​เกิดขึ้น​กับผม

ที่​ผม​พูด​อย่างนี้​ก็​เพราะ​แม่​คลอด​ผม​มา

ผม​กลายเป็น​คน​ที่​ชอบ​โต้เถียง

เป็น​คน​ที่​ชอบ​ทะเลาะ​วิวาท​กับ​คน​ไป​ทั่ว​ทั้ง​แผ่นดิน

ผม​ไม่เคย​ให้​ใคร​ยืม​อะไร​และ​ผม​ก็​ไม่เคย​ขอ​ยืม​อะไร​ใคร

แต่​ทุกคน​กลับ​พากัน​สาปแช่ง​ผม

11 พระยาห์เวห์​พูด​กับ​ผม​ว่า

“แน่นอน เรา​ได้​สวม​เสื้อ​เกราะ​ให้​เจ้า​อย่างดี

แน่นอน เรา​ได้​เข้า​มา​ช่วย​เจ้า​ตอน​ทุกข์ทรมาน

และ​ตอน​ยาก​ลำบาก คือ​ตอน​ที่​เจอ​กับ​ศัตรู”

พระเจ้า​ตอบ​เยเรมียาห์

12 “มี​ใคร​สามารถ​หัก​เหล็ก​ได้บ้าง คือ เหล็ก​จาก​ทาง​เหนือ

หรือ​ทอง​สัมฤทธิ์

13 เรา​จะ​ทำ​กับ​ทรัพย์สิน​เงินทอง​ของเจ้า​เหมือน​ของ​ที่​ยึด​มาได้​จาก​สงคราม

เรา​จะ​แจกจ่าย​มัน​ไป​ให้หมด​แทนที่​จะ​ขาย​มัน

เรา​จะ​ทำ​อย่างนี้​ไป​ทั่ว​แผ่นดิน​ของเจ้า

เพราะ​ความบาป​ทั้งหลาย​ของเจ้า

14 เรา​จะ​ให้​เจ้า​ไป​เป็น​ทาส​รับใช้​ศัตรู​ใน​แผ่นดิน​ที่​เจ้า​ไม่รู้จัก​เพราะ​ความโกรธ​ของเรา​เริ่ม​คุ​เป็น​ไฟ​แล้ว

และ​มัน​จะ​เผาผลาญ​เจ้า​ทุกคน”

15 ข้าแต่​พระยาห์เวห์ พระองค์​รู้​ว่า​เกิด​อะไร​ขึ้น

โปรด​ระลึก​ถึง​ข้าพเจ้า​และ​ดูแล​ข้าพเจ้า​ด้วย

และ​แก้แค้น​ให้​กับ​ข้าพเจ้า​ด้วย

แก้แค้น​คน​พวกนั้น​ที่​ไล่ล่า​ข้าพเจ้า

ขอ​อย่าได้​รอ​นาน​เกินไป​ที่​จะ​ลงมือ ไม่​อย่างนั้น​ข้าพเจ้า​จะ​ตาย​เสียก่อน

พระองค์​รู้​ว่า​พวกเขา​ดูถูก​ข้าพเจ้า​ก็​เพราะ​พระองค์

16 ข้าพเจ้า​ค้นพบ​ถ้อย​คำ​ต่างๆ​ของ​พระองค์

แล้ว​ข้าพเจ้า​ก็​กลืนกิน​พระคำ​เหล่านั้น

และ​ถ้อยคำ​ของ​พระองค์​ก็​ทำให้​ข้าพเจ้า​เป็นสุข​และ​เบิกบาน​ใจ

เพราะ​พระยาห์เวห์​พระเจ้า​ผู้มี​ฤทธิ์ทั้งสิ้น พระองค์​ได้​อ้าง​ว่า​ข้าพเจ้า​เป็น​ของ​พระองค์

17 ข้าพเจ้า​ไม่เคย​นั่ง​กับ​พวก​ที่​ชอบ​จัด​งานเลี้ยง

และ​ข้าพเจ้า​เอง​ก็​ไม่ได้​เฉลิม​ฉลอง​ด้วย

เพราะ​พระองค์​เป็น​เจ้านาย​ของ​ข้าพเจ้า ข้าพเจ้า​ก็​เลย​นั่ง​อยู่​คนเดียว

เพราะ​พระองค์​ทำให้​ข้าพเจ้า​โกรธ​คนพวกนั้น​มาก

18 ทำไม​ความ​เจ็บปวด​ของ​ข้าพเจ้า​ถึง​ไม่เคย​หยุด

ทำไม​บาดแผล​ของ​ข้าพเจ้า​ถึง​กลัดหนอง​และ​รักษา​ไม่หาย​สักที

สำหรับ​ข้าพเจ้า​แล้ว

พระองค์​เป็น​เหมือน​ตาน้ำ​ที่​ไม่ให้​น้ำ

หรือ​ลำธาร​ที่​เหือด​แห้ง​ใน​หน้าร้อน

19 ดังนั้น พระยาห์เวห์​ก็​เลย​พูด​ว่า “เยเรมียาห์ ถ้า​เจ้า​กลับ​มา​หา​เรา

เรา​ก็​จะ​ยอมรับ​เจ้า​กลับมา

แล้ว​เจ้า​ก็​จะ​มา​ยืน​อยู่​ต่อหน้า​เรา

ถ้า​เจ้า​พูด​ใน​สิ่ง​ที่​มีสาระ​และ​ไม่​พูด​ไร้สาระ

เจ้า​ก็​จะ​เป็น​ปาก​ให้​เรา​ได้

คนพวกนี้​จะ​หัน​มาหา​เจ้า ไม่ใช่​เจ้า​หัน​ไปหา​พวกเขา

20 เรา​จะ​ทำให้​เจ้า​เป็น​เหมือน​กำแพง​ป้อม​ปราการ​ทอง​สัมฤทธิ์

ซึ่ง​จะ​ทน​ต่อ​การ​ถูก​โจมตี​ของ​คนพวกนี้​ได้

พวกเขา​จะ​สู้​กับเจ้า​แต่​ก็​จะ​เอาชนะ​เจ้า​ไม่ได้

เจ้า​มั่นใจ​เรื่องนี้​ได้เลย​เพราะ​เรา​อยู่​กับเจ้า เรา​จะ​ช่วย​ให้​เจ้า​รอดพ้น”

พระยาห์เวห์​พูด​ว่า​อย่างนั้น

21 “เรา​จะ​ช่วย​ให้​เจ้า​รอดพ้น​จาก​เงื้อมมือ​ของ​คนชั่วร้าย

และ​เรา​จะ​ไถ่เจ้า​ออก​จาก​เงื้อมมือ​ของ​พวก​อำมหิต”

16

วัน​แห่ง​ความหายนะ

1 แล้ว​พระยาห์เวห์​พูด​กับ​ผม​ว่า

2 “เยเรมียาห์ เจ้า​จะต้อง​ไม่​หา​เมีย และ​ต้อง​ไม่มี​ลูกชาย​ลูกสาว​ใน​ที่​แห่งนี้” 3 เพราะ​นี่​คือ​สิ่ง​ที่​พระยาห์เวห์​พูด​ถึง​ลูกชาย​ลูกสาว​ที่​จะ​เกิด​มา​ใน​ที่​แห่งนี้ และ​พูด​ถึง​แม่ๆ​ของ​พวกเขา​ที่​จะ​คลอด​พวกเขา​มา และ​พูดถึง​พ่อๆ​ของ​พวกเขา​ที่​ทำให้​พวกเขา​เกิด​มา​ใน​แผ่นดิน​นี้​ว่า

4 “พวกเขา​จะ​ตาย​ด้วย​เชื้อโรค จะ​ไม่มีใคร​ไว้ทุกข์​ให้​กับ​พวกเขา และ​จะ​ไม่มีใคร​ฝังศพ​ให้​กับ​พวกเขา พวกเขา​จะ​เป็น​เหมือน​มูลสัตว์​ที่​กอง​อยู่​บน​พื้นดิน พวกเขา​จะ​ถูก​กำจัด​ไป​ด้วย​ดาบ​และ​ด้วย​ความ​อดอยาก​หิวโหย ศพ​ของ​พวกเขา​จะ​กลาย​เป็น​อาหาร​ของ​นก​ใน​อากาศ​และ​ของ​สัตว์​บน​พื้นดิน”

5 เพราะ​พระยาห์เวห์​พูด​ไว้​ว่า​อย่างนี้ คือ “อย่า​เข้าใกล้​บ้าน​ที่​มี​งานศพ และ​อย่า​เข้าไป​ใน​บ้าน​ที่​มี​การ​ไว้ทุกข์ อย่า​ไป​เศร้าโศก​เสียใจ​ให้​กับ​พวกเขา เพราะ​เรา​ได้​รวบรวม​เอา​สันติสุข ความรัก​และ​ความ​เมตตา​ของเรา​ไป​จาก​คน​พวกนี้​แล้ว” พระยาห์เวห์​พูด​ว่า​อย่างนั้น

6 ทั้ง​คน​ใหญ่โต​และ​คน​ต่ำต้อย​ใน​แผ่นดินนี้​ก็​จะ​ต้อง​ตาย จะ​ไม่มีใคร​ฝัง​พวกเขา และ​จะ​ไม่มีใคร​ไว้ทุกข์​ให้​กับ​พวกเขา​ด้วย จะ​ไม่มีใคร​เชือดเฉือน​เนื้อ​ตัวเอง​หรือ​โกนหัว​เพื่อ​พวกเขา

7 จะ​ไม่มีใคร​แบ่ง​อาหาร​ให้​กับ​พวกเขา ใน​ช่วง​ที่​พวกเขา​เศร้าโศก​เสียใจ เพื่อ​แสดง​ความ​เห็นอก​เห็นใจ​พวกเขา​ต่อ​คน​ที่​ตายไป และ​จะ​ไม่มีใคร​เอา​น้ำ​มา​ให้​พวกเขา​ดื่ม​เพื่อ​ปลอบโยน​พวกเขา​ที่​พ่อแม่​ตายไป

8 อย่า​เข้าไป​ใน​โรงเหล้า และ​นั่งลง​กินดื่ม​กับ​คน​พวกนี้

9 เพราะ​พระยาห์เวห์​ผู้มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล พูด​ไว้​อย่างนี้​ว่า “ใน​ชั่วชีวิต​ของ​เจ้านี้ เสียง​เพลง​ที่​มี​ความสุข เสียง​ร้อง​เฉลิม​ฉลอง​กัน และ​เสียง​ของ​เจ้าบ่าว​เจ้าสาว เจ้า​จะ​เห็น​เรา​กำจัด​เสียง​ร้อง​พวกนี้​ให้​หมด​ไป​จาก​สถานที่​แห่งนี้

10 และ​เมื่อ​เจ้า​ประกาศ​ถ้อยคำ​เหล่านี้​ให้​กับ​คน​พวกนี้​ฟัง พวกเขา​ก็​จะ​บอก​กับ​เจ้า​ว่า ‘ทำไม​พระยาห์เวห์​ถึง​ได้​บอก​ว่า​เรา​จะ​ต้อง​พบ​กับ​สิ่งชั่วร้าย​อัน​ยิ่งใหญ่​นี้​ด้วยล่ะ พวกเรา​ทำ​อะไร​ผิดหรือ พวกเรา​ทำ​บาป​อะไรหรือ​ที่​ทำ​ให้​พระยาห์เวห์​พระเจ้า​ของเรา​ไม่พอใจ’

11 เจ้า​จะ​ต้อง​บอก​พวกนั้น​ว่า พระยาห์เวห์​บอก​ว่า ‘ก็​เพราะ​พวก​บรรพบุรุษ​ของเจ้า​ทอดทิ้ง​เราไป​และ​หัน​ไป​ติดตาม​พระอื่นๆ ไป​รับใช้ และ​กราบไหว้​พวกมัน พวกเขา​ทอดทิ้ง​เรา และ​ไม่ได้​รักษา​กฎ​ของเรา

12 แต่​พวกเจ้า​กลับ​ทำ​ชั่วร้าย​ยิ่งกว่า​พวก​บรรพบุรุษ​ของเจ้า​เสียอีก แถม​พวกเจ้า​แต่ละ​คน​ยัง​ไป​ทำ​ตามใจ​ชั่วๆ​ของ​เจ้าเอง​แทนที่​จะ​ฟัง​เรา

13 ดังนั้น​เรา​จะ​เหวี่ยง​เจ้า​ออก​ไป​จาก​แผ่นดิน​นี้ ไป​อยู่​ใน​ดินแดน​ที่​เจ้า​และ​บรรพบุรุษ​ของเจ้า​ไม่​รู้จัก และ​เจ้า​จะ​ต้อง​รับใช้​พระอื่นๆ​ที่นั่น​ทั้งวัน​ทั้งคืน และ​เรา​ก็​จะ​ไม่​ช่วย​อะไร​เจ้าเลย​ที่นั่น’”

14 พระยาห์เวห์​พูด​ว่า “ดังนั้น วันนั้น​กำลัง​จะ​มาถึง​แล้ว เมื่อ​คน​จะ​เลิก​พูด​ว่า ‘เรา​ขอ​สาบาน​โดย​อ้าง​พระยาห์เวห์ ผู้ที่​นำ​ลูกหลาน​ของ​อิสราเอล​ออกมา​จาก​แผ่นดิน​อียิปต์’

15 แต่​พวกเขา​จะ​พูด​อย่างนี้​แทน คือ ‘เรา​ขอ​สาบาน​โดย​อ้าง​พระยาห์เวห์​ผู้​ที่​นำ​ลูกหลาน​ของ​อิสราเอล​ออกมา​จาก​แผ่นดิน​ทาง​ตอนเหนือ และ​นำ​ออกมา​จาก​ทุกที่​ที่​พระองค์​เคย​ไล่​พวกเขา​ไป’ แล้ว​เรา​จะ​นำ​พวกเขา​กลับ​มา​ยัง​แผ่นดิน​ของ​พวกเขา​เอง แผ่นดิน​ที่​เรา​ได้​ให้​ไว้​กับ​บรรพบุรุษ​ของ​พวกเขา”

16 พระยาห์เวห์​พูด​ว่า “เรา​จะ​ส่ง​ชาวประมง​ออก​ไป​จำนวน​มาก และ​พวกเขา​จะ​ไป​จับ​คน​ยูดาห์ แล้ว​หลังจาก​นั้น​เรา​จะ​ส่ง​นายพราน​ออก​ไป​เป็น​จำนวน​มาก พวก​นายพราน​จะ​ไป​ล่า​พวก​ยูดาห์ ตาม​ภูเขา​และ​เนินเขา​ทุกลูก และ​ตาม​ซอกหิน

17 เพราะ​เรา​กำลัง​ดู​ว่า​พวกเขา​ทำ​อะไร พวกเขา​ไม่มี​ทาง​หลบ​รอด​สายตา​เรา​ไปได้ ความบาป​ของ​พวกเขา​ไม่อาจ​ปิดบัง​ไป​จาก​เรา​ได้หรอก

18 เรา​จะ​ตอบแทน​พวกเขา​เป็น​สองเท่า สำหรับ​ความผิด​และ​ความบาป​ของ​พวกเขา เพราะ​พวกเขา​ทำ​ให้​แผ่นดิน​ของเรา​แปดเปื้อน​ด้วย​ซาก​ทั้งหลาย​ของ​รูปเคารพ​ที่​น่าขยะแขยง และ​ได้​ทำให้​แผ่นดิน​ของเรา​เต็ม​ไปด้วย​สิ่ง​ที่​น่ารังเกียจ​ทั้งหลาย”

19 พระยาห์เวห์​เจ้าข้า พระองค์​เป็น​พละกำลัง​ของ​ข้าพเจ้า เป็น​ที่​กำบัง​อัน​มั่นคง​ของ​ข้าพเจ้า

และ​เป็น​ที่​ลี้ภัย​ของ​ข้าพเจ้า​ใน​เวลา​ทุกข์ยาก​ลำบาก

ชนชาติ​ทั้งหลาย​จะ​มาหา​พระองค์​จาก​ทั่ว​ทุก​มุมโลก

และ​พูดว่า

“บรรพบุรุษ​ของ​พวกเรา​ได้รับ​แต่​ของ​ที่​ไม่ได้​เรื่อง ไร้สาระ และ​ไม่​ก่อ​ให้เกิด​ประโยชน์​อะไรเลย

20 ควร​แล้วหรือ​ที่​มนุษย์​จะ​สร้าง​พระเจ้า​ให้​กับ​ตนเอง

สิ่ง​ที่​พวกเขา​สร้าง​นั้น​ไม่ได้​เป็น​พระเจ้า​อะไรเลย”

21 “ดังนั้น ตอนนี้​เรา​จะ​สอน​พวกเขา ครั้งนี้​เรา​จะ​สอน​พวกเขา​เกี่ยวกับ​ฤทธิ์​อำนาจ​และ​ความ​แข็งแกร่ง​ของเรา แล้ว​พวกเขา​จะ​ได้​รู้​ว่า​ชื่อ​ของเรา​คือ​ยาห์เวห์”

17

1 “ความ​ผิดบาป​ของ​ยูดาห์​ถูก​บันทึก​ไว้​ด้วย​ปากกา​เหล็ก

มัน​ถูก​บันทึก​ไว้​ด้วย​เหล็ก​แหลม​บน​แผ่นใจ​ของ​พวกเขา

และ​บน​เชิงงอน​ต่างๆ​ของ​แท่นบูชา​ของ​พวกเขา

2 เพื่อ​ให้​เป็น​อนุสรณ์​ต่อต้าน​พวกเขา

แท่นบูชา​ต่างๆ​และ​พวกเสา​ของ​พระ​อาเชราห์+ 17:2 พวกเสา​ของ​พระ​อาเชราห์ เป็น​พระ​ผู้หญิง​ของ​คน​คานาอัน เป็น​คู่​ของ​พระ​บาอัล ของ​พวกเขา​อยู่​ใกล้ๆ​ต้นไม้​ใบหนา​ตาม​เนินเขา​สูงๆ

3 ภูเขา​ที่​อยู่​ใน​ท้องทุ่ง

รวมทั้ง​ความ​ร่ำรวย​และ​ทรัพย์สิน​เงินทอง​ของเจ้า

และ​ศาลเจ้า​ต่างๆ​ของเจ้า​ที่​อยู่​บน​ยอด​เนินเขา

เรา​จะ​ยก​ทั้งหมด​นี้​ให้กับ​คนอื่น

เป็น​เหมือน​ของ​ที่​ยึด​มาได้​จาก​เชลย

เพราะ​บาป​ที่​มี​อยู่​ทั่ว​เขตแดน​ของเจ้า

4 เพราะ​การ​กระทำ​ต่างๆ​ของ​เจ้าเอง เจ้า​จะต้อง​สูญเสีย​มรดก​ของเจ้า​ไป มรดก​ที่​เรา​ได้​ยก​ให้​กับ​เจ้า

เรา​จะ​ทำให้​เจ้า​ต้อง​รับใช้​พวก​ศัตรู​ของเจ้า​ใน​แผ่นดิน​ที่​เจ้า​ไม่รู้จัก

เพราะ​เจ้า​จุดไฟ​แห่ง​ความ​เกรี้ยว​โกรธ​ของเรา​ขึ้น

และ​มัน​จะ​เผาไหม้​ตลอดไป”

จะ​หวัง​พึ่ง​ใน​มนุษย์​หรือ​พระเจ้า

5 พระยาห์เวห์​พูดไว้​ว่า​อย่างนี้

“สิ่งเลวร้าย​จะ​เกิดขึ้น​กับ​คน​ที่​ไว้วางใจ​ใน​มนุษย์​ด้วยกัน คน​ที่​หวังพึ่ง​ใน​กำลัง​ของ​มนุษย์

คน​ที่​ไม่ได้​คิดถึง​พระยาห์เวห์

6 เขา​จะ​เป็น​เหมือน​พุ่มไม้​ใน​ทะเลทราย

ที่​ไม่​รู้​เรื่อง​อะไรเลย​เมื่อ​มี​สิ่ง​ที่​ดีๆ​เกิดขึ้น

เขา​อาศัย​อยู่​ใน​ที่​แห้งแล้ง​ใน​ทะเลทราย

ใน​แผ่นดิน​เค็ม​ที่​ไม่มี​ผู้อื่น​อาศัย​อยู่

7 สิ่ง​ที่​ดีๆ​จะ​เกิดขึ้น​กับ​คน​ที่​ไว้วางใจ​ใน​พระยาห์เวห์

พระยาห์เวห์​เป็น​ความ​เชื่อมั่น​ของเขา

8 เขา​จะ​เป็น​เหมือน​ต้นไม้​ที่​ปลูก​ไว้​ริมน้ำ

และ​มัน​ก็​แผ่​ราก​ของมัน​ออกไป​ถึง​ริมน้ำ

มัน​ไม่กลัว​ความร้อน​เมื่อ​หน้าแล้ง​มา

ต้น​ของมัน​มี​ใบ​เขียวชอุ่ม​ปกคลุม​เอาไว้

ใน​ปี​ที่​แล้งจัด​มัน​ก็​ไม่กลัว

และ​มัน​ก็​ออกผล​อย่าง​สม่ำเสมอ​ไม่ขาด”

9 “ใจ​นั้น​เจ้าเล่ห์​กว่า​ทุกสิ่ง

และ​มัน​ก็​ไม่มีทาง​เยียวยา​รักษา​ได้

ใคร​จะ​เข้าใจ​มัน​ได้ล่ะ

10 เรา ยาห์เวห์

เป็น​ผู้นั้น​ที่​ทดสอบ​ใจ​และ​สำรวจ​สิ่ง​ที่​อยู่​ใน​คน

เพื่อ​ตอบแทน​แก่​คน​ตาม​วิถีทาง​ของเขา

และ​ตาม​ผล​ของ​การกระทำ​ต่างๆ​ของเขา

11 คน​ที่​ร่ำรวย​ขึ้นมา​เพราะ​การคดโกง

ก็​เหมือน​กับ​นกกระทา​ที่​ฟักไข่​ที่​ไม่ใช่​เป็น​ของ​ตัวเอง

เมื่อ​ถึง​วัย​กลางคน​เขา​ก็​จะ​สูญเสีย​ความ​ร่ำรวย​ของเขา

เมื่อ​ถึง​จุดจบ​ของ​ชีวิต​เขา​ก็​จะ​กลายเป็น​คนโง่”

12 ตั้งแต่​เริ่มแรก วิหาร​ของเรา​ก็​เป็น​บัลลังก์​ที่​เต็ม​ไปด้วย​สง่าราศี​สำหรับ​พระเจ้า

มัน​เป็น​สถานที่​สำคัญ​มาก

13 ข้าแต่​พระยาห์เวห์ พระองค์​คือ​ความหวัง​ของ​อิสราเอล

ใคร​ที่​ทอดทิ้ง​พระองค์​ไป​จะ​ต้อง​ละอายใจ

คน​ที่​หันหลัง​ให้​พระองค์​ได้​ลงชื่อ​จอง​ที่​ใน​แดนผู้ตาย

เพราะ​พวกเขา​ทอดทิ้ง​พระยาห์เวห์​ผู้​เป็น​เหมือน​ตาน้ำ​ที่​ไหลริน

เยเรมียาห์​บ่น​เป็น​ครั้งที่สาม

14 ข้าแต่​พระยาห์เวห์ รักษา​เยียวยา​ข้าพเจ้า​ด้วยเถิด แล้ว​ข้าพเจ้า​จะ​ได้​หาย

ช่วย​ชีวิต​ข้าพเจ้า​ด้วยเถิด แล้ว​ข้าพเจ้า​จะ​ได้​รอด​ชีวิต

เพราะ​พระองค์​เป็น​ผู้เดียว​ที่​ทำ​ให้​ข้าพเจ้า​อยาก​ร้องเพลง​สรรเสริญ

15 คนพวกนี้​พูด​กัน​ว่า

“ไหนล่ะ​ถ้อยคำ​ของ​พระยาห์เวห์ ให้​มัน​เกิดขึ้น​ตามนั้น​เลย”

16 ข้าแต่​พระยาห์เวห์ ข้าพเจ้า​ยัง​ไม่ได้​เลิก​เป็น​คน​เลี้ยงแกะ​ของ​พระองค์

และ​ข้าพเจ้า​ก็​ไม่เคย​อยาก​ให้​มี​วันหายนะ​เกิดขึ้น

พระองค์​รู้​ทุกอย่าง​ที่​ข้าพเจ้า​พูด

มัน​ชัดเจน​มาก​สำหรับ​พระองค์

17 อย่า​ทำ​ให้​ข้าพเจ้า​กลัว​เลย

พระองค์​เป็น​ที่กำบัง​ของ​ข้าพเจ้า​ตอน​ที่​ความหายนะ​มา

18 ขอให้​คน​ที่​ไล่ล่า​ข้าพเจ้า​ต้อง​อับอาย

แต่​ขอ​อย่าให้​ข้าพเจ้า​ต้อง​อับอาย

ขอให้​คนพวกนั้น​หวาดกลัว

แต่​ขอ​อย่าให้​ข้าพเจ้า​หวาดกลัว

ขอ​นำ​ความ​ทุกข์ทรมาน​มา​ให้​พวกนั้น

และ​ทำลาย​พวกเขา​ครั้งแล้ว​ครั้งเล่า

ให้​รักษา​วันหยุด​ทาง​ศาสนา

19 พระยาห์เวห์​พูด​กับ​ผม​ว่า “ให้​ไป​ยืน​อยู่​ที่​ประตู​ประชาชน

ซึ่ง​เป็น​ประตู​ที่​กษัตริย์​ยูดาห์​ใช้​เดิน​เข้าออก แล้ว​ก็​ไป​ยืน​อยู่​หน้า​ประตู​ทุกบาน​ใน​เมือง​เยรูซาเล็ม”

20 ให้​เจ้า​บอก​พวกนั้น​ว่า “กษัตริย์​ทั้งหลาย​แห่ง​ยูดาห์ ทุกคน​ใน​ยูดาห์​และ​ชาว​เยรูซาเล็ม​ทั้งหลาย รวมทั้ง​คน​ที่​เดิน​ผ่าน​ประตู​เหล่านี้​เข้ามา​ด้วย ให้​ฟัง​สิ่ง​ที่​พระยาห์เวห์​พูด

21 พระยาห์เวห์​พูด​ว่า ‘ให้​ระวัง​รักษา​ชีวิต​ของเจ้า​ไว้​ให้ดี อย่า​ได้​แบกของ​ใน​วันหยุด​ทาง​ศาสนา และ​อย่า​แบกของ​ผ่าน​เข้ามา​ใน​ประตู​เมือง​เยรูซาเล็ม

22 ใน​วันหยุด​ทาง​ศาสนา อย่าได้​แบก​อะไร​เลย​ออก​จาก​บ้าน​ของ​พวกเจ้า และ​อย่า​ทำงาน​อะไร​ทั้งนั้น ให้​รักษา​วันหยุด​ทาง​ศาสนา​เป็น​วัน​ศักดิ์สิทธิ์ เหมือน​ที่​เรา​สั่ง​บรรพบุรุษ​ของเจ้า​ไว้

23 แต่​บรรพบุรุษ​ของเจ้า​ไม่ได้​เงี่ยหู​ฟัง​เรา แต่​พวกเขา​กลับ​ทำ​หัวแข็ง​และ​เมิน​เรา ไม่ยอม​ฟัง​และ​ไม่​ยอมรับ​การ​ตีสอน​จาก​เรา’”

24 พระยาห์เวห์​พูด​ว่า “แต่​ถ้า​เจ้า​ตั้งใจ​ฟังเรา​จริงๆ​ละก็ ถ้า​เจ้า​ไม่เอา​ของ​เข้า​ประตู​เมือง​มา​ใน​วันหยุด​ทาง​ศาสนา และ​ถ้า​เจ้า​รักษา​วันหยุด​ทาง​ศาสนา​เป็น​วัน​ศักดิ์สิทธิ์ ด้วย​การ​ไม่​ทำงาน​ใน​วันนั้น

25 แล้ว​พวก​กษัตริย์​ที่​นั่ง​อยู่​บน​บัลลังก์​ของ​ดาวิด รวมทั้ง​พวก​เจ้านาย​ทั้งหลาย​ก็​จะ​ขี่​รถม้า​และ​ขี่ม้า​ผ่าน​ประตู​เมือง​พวกนี้​เข้ามา พวกเขา​เหล่านี้​จะ​มา​พร้อม​กับ​เจ้าหน้าที่​ชาว​ยูดาห์ และ​ชาว​เมือง​เยรูซาเล็ม แล้ว​เมืองนี้​ก็​จะ​มี​คน​อาศัย​อยู่​ตลอดไป

26 ผู้คน​จะ​มา​จาก​บ้านเมือง​ต่างๆ​ของ​ยูดาห์ และ​รอบๆ​เมือง​เยรูซาเล็ม และ​มา​จาก​ดินแดน​ของ​เบนยามิน ที่ลุ่ม​เชิงเขา​ด้าน​ตะวันตก+ 17:26 ที่ลุ่ม​เชิงเขา​ด้าน​ตะวันตก หรือ​เชเฟลาห์ และ​จาก​เนินเขา และ​จาก​แคว้น​เนเกบ พวกเขา​จะ​นำ​เครื่อง​เผา​บูชา เอา​สัตว์ เครื่อง​หอม และ​ของขวัญ​ต่างๆ​มา​ถวาย​ยัง​วิหาร​ของ​พระยาห์เวห์ เพื่อ​แสดง​ความ​ขอบคุณ​ต่อ​พระเจ้า

27 แต่​ถ้า​เจ้า​ไม่ยอม​ฟังเรา ที่​บอก​ให้​เจ้า​รักษา​วันหยุด​ทาง​ศาสนา​ให้​ศักดิ์สิทธิ์ และ​ยังคง​แบก​ข้าวของ​ผ่าน​เข้ามา​ใน​ประตู​เมือง​เยรูซาเล็ม​ใน​วันหยุด​ทาง​ศาสนา​แล้ว​ละก็ เรา​ก็​จะ​จุดไฟ​ใน​ประตู​เมือง​เยรูซาเล็ม แล้ว​มัน​ก็​จะ​เผา​ป้อม​ปราการ​ของ​เยรูซาเล็ม​จน​วอดวาย และ​มัน​ก็​จะ​ไม่มี​วันดับ”

18

ดินเหนียว​และ​คนปั้น​ถ้วยชาม

1 นี่​คือ​ข่าวสาร​ที่​เยเรมียาห์​ได้รับ​มา​จาก​พระยาห์เวห์ พระองค์​บอก​ว่า

2 “ลุก​ขึ้นมา​และ​ให้​ลง​ไป​ที่​บ้าน​ของ​ช่างปั้น​ถ้วยชาม เมื่อ​เจ้า​ไป​ถึง​ที่นั่น เรา​จะ​บอก​เจ้า​อีกครั้ง​ว่า​จะ​ให้​พูด​อะไร” 3 ดังนั้น​ผม​จึง​ไป​ที่​บ้าน​ช่างปั้น​ถ้วยชาม​นั้น และ​ผม​ก็​มอง​ดู ใน​ขณะ​ที่​เขา​กำลัง​ปั้น​บางอย่าง​อยู่​บน​แท่นหมุน​ของเขา

4 แล้ว​ภาชนะ​ที่​เขา​กำลัง​ทำ​อยู่​นั้น​ก็​พัง​อยู่​ใน​มือ​ของเขา​นั่นเอง เขา​ก็​เลย​ปั้น​ภาชนะ​อันใหม่ และ​ก็​เสร็จ​ออกมา​ตาม​ที่​เขา​ต้องการ

5 แล้ว​พระยาห์เวห์​ก็​พูด​กับ​ผม​ว่า 6 “ชาว​อิสราเอล เรา​จะ​ทำ​กับ​พวกเจ้า​เหมือน​กับ​ที่​ช่างปั้น​คนนี้​ทำ​กับ​ดินเหนียว​ของเขา​ไม่ได้​หรือ ชาว​อิสราเอล พวกเจ้า​น่ะ​อยู่​ใน​มือ​ของเรา เหมือนกับ​ที่​ดินเหนียว​อยู่​ใน​มือ​ของ​ช่างปั้น 7 อาจจะ​มี​เวลา​หนึ่ง​ที่​เรา​พูด​ว่า เรา​จะ​ถอนราก​ถอนโคน จะ​พัง​และ​ทำลาย​ชนชาติ​หนึ่ง​หรือ​อาณาจักร​หนึ่ง 8 แต่​ถ้า​ชนชาติ​ที่​เรา​พูด​ต่อว่านี้ หัน​จาก​สิ่งเลว​ที่​กำลัง​ทำอยู่ เรา​ก็​จะ​เปลี่ยนใจ​เกี่ยวกับ​เรื่อง​เลวร้าย​ที่​เรา​วางแผน​จะ​ให้​เกิดขึ้น​กับ​ชนชาติ​นั้น 9 แต่​ใน​ขณะ​เดียวกัน เรา​อาจจะ​พูด​ว่า​เรา​จะ​ทำ​ให้​ชนชาติ​หนึ่ง​หรือ​อาณาจักร​หนึ่ง​เจริญ​รุ่งเรือง 10 แต่​ถ้า​ตอนนั้น​เรา​เห็น​ว่า​ชนชาติ​นั้น​ทำ​สิ่ง​ที่​เลวร้าย และ​ไม่​เชื่อฟัง​เรา เรา​ก็​จะ​เปลี่ยนใจ​เกี่ยวกับ​เรื่อง​ดีๆ​ที่​เรา​บอก​ว่า​เรา​จะ​ทำ​ให้​กับ​ชนชาติ​นั้น

11 ตอนนี้​ให้​บอก​กับ​คน​ยูดาห์​และ​คน​ที่​อาศัย​อยู่​ใน​เมือง​เยรูซาเล็ม​ว่า ‘นี่​คือ​สิ่ง​ที่​พระยาห์เวห์​พูด เรา​กำลัง​เตรียม​เรื่อง​เลวร้าย​ให้​เกิดขึ้น​กับเจ้า และ​กำลัง​วางแผน​ต่อต้าน​เจ้า หัน​กลับ​จาก​วิถีชีวิต​เลวๆ​ของ​พวกเจ้า​เสีย ทำ​วิถีชีวิต​และ​การ​กระทำ​ต่างๆ​ของเจ้า​ให้ดี’ 12 แต่​พวกเขา​จะ​พูด​ว่า ‘ทำ​อย่างนั้น​ไม่มี​ประโยชน์​หรอก เรา​จะ​ทำ​ตาม​แผน​ของเรา และ​เรา​แต่ละ​คน​ก็​จะ​ทำ​ตาม​จิตใจ​ที่​ดื้อดึง​และ​ชั่วช้า​ของ​ตัวเอง’”

13 ดังนั้น​พระยาห์เวห์​จึง​พูด​ว่า

“ไป​ถาม​ชนชาติ​อื่นๆ​ดู​ว่า

มี​ใคร​เคย​ได้ยิน​เกี่ยวกับ​คนแบบนี้​บ้างไหม

อิสราเอล​หญิงสาว​ที่​บริสุทธิ์​นั้น

ได้​ทำ​ใน​สิ่ง​ที่​น่าขยะแขยง​มาก

14 หิมะ​ที่​เลบานอน​เคย​หาย​ไป​จาก​ยอดเขา​ไหม

ลำธาร​อัน​หนาวเย็น​ของ​คน​ต่าง​ชาติ​เคย​เหือด​แห้ง​ไป​บ้างไหม

15 แต่​คน​ของเรา​กลับ​ลืมเรา​เสียได้

พวกเขา​ไป​เผา​เครื่อง​หอม​ให้​กับ​สิ่ง​ที่​ไร้สาระ

ซึ่ง​ทำ​ให้​พวกเขา​สะดุด​และ​หลงไป​จาก​หนทาง​เก่าแก่

และ​ไป​เดิน​ตาม​ทาง​เล็กๆ​แทนที่​จะ​เป็น​ทางหลวง

16 แผ่นดิน​ของ​พวกเขา​จะ​กลายเป็น​ที่​รกร้าง​ว่างเปล่า

กลาย​เป็น​สิ่ง​ที่​น่าหัวเราะ​เยาะ​ตลอดไป

ใคร​ที่​เดิน​ผ่านไป​ก็​จะต้อง​ตกใจกลัว

และ​ส่ายหัว​ด้วย​ความ​สลด​หดหู่

17 เรา​จะ​เป็น​เหมือน​ลม​จาก​ตะวันออก

ที่​จะ​พัด​ให้​พวกมัน​กระจัด​กระจาย​ไป​ต่อหน้า​ศัตรู

เรา​จะ​ทำให้​พวกเขา​เห็น​แต่​หลังเรา​แทน​หน้าเรา

ใน​วันที่​พวกเขา​เจอ​กับ​ความ​ทุกข์ยาก​ลำบาก”

เยเรมียาห์​บ่น​เป็น​ครั้งที่สี่

18 แล้ว​พวกเขา​พูด​ว่า “มานี่ พวกเรา​มา​วางแผน​ทำร้าย​เยเรมียาห์​กันเถอะ เพราะ​ยังไงซะ พวก​นักบวช​ก็​จะ​ยัง​สอน​กฎ​ของ​พระเจ้า​อยู่ดี และ​คนฉลาด​ก็​ยัง​ให้​คำแนะนำ​อยู่ และ​ผู้พูดแทนพระเจ้า​ก็​ยัง​พูด​แทน​พระยาห์เวห์​อยู่ มาเถอะ มา​ใส่ร้าย​ไอ้​หมอนั่น​กัน อย่า​ไป​สนใจ​เรื่อง​ที่​มัน​พูด​เลย”

19 ข้าแต่​พระยาห์เวห์ ได้โปรด​ฟัง​ข้าพเจ้า​ด้วยเถิด

โปรด​ฟัง​คดี​ของ​ข้าพเจ้า​ด้วย

20 คนเรา​ควร​จะ​ได้รับ​ผลตอบแทน​เลวร้าย​แทน​การดี​ที่​เขา​ทำไป​หรือ

แต่​พวก​ฝ่าย​ตรงข้าม​ของ​ข้าพเจ้า​ได้​ขุด​หลุม​พราง​ไว้​ดัก​ข้าพเจ้า

ขอ​อย่าลืม​ว่า ข้าพเจ้า​ได้​ยืน​อยู่​ต่อหน้า​พระองค์

เพื่อ​ยก​เรื่องดีๆ​ของ​พวกเขา​ให้​พระองค์​ฟัง

เพื่อ​ให้​พระองค์​หัน​ความโกรธแค้น​ของ​พระองค์​ไป​จาก​พวกเขา

21 บัดนี้ ช่วย​ทำให้​ลูกๆ​ของ​พวกเขา​พบ​กับ​ความอดอยาก

และ​ขอให้​พวกเขา​ตก​อยู่​ใน​คมดาบ

ขอให้​เมีย​พวกเขา​ไม่มี​ลูก​และ​เป็น​หม้าย

ขอให้​พวก​ผู้ชาย​ของ​พวกเขา​ถูก​ฆ่าตาย

ขอให้​พวก​คนหนุ่ม​ของเขา​ถูก​ฆ่าฟัน​ด้วย​ดาบ​ใน​สงคราม

22 ขอให้​มี​เสียง​ร้อง​โหยหวน​จาก​บ้าน​ของ​พวกเขา

เมื่อ​พระองค์​นำ​กองทัพ​บุก​มา​โจมตี​พวกเขา​ใน​ทันทีทันใด

เพราะ​พวกมัน​ขุด​หลุม​พราง​ดัก​ข้าพเจ้า

และ​ทำ​บ่วงแร้ว​ดัก​เท้า​ของ​ข้าพเจ้า

23 แต่​พระยาห์เวห์​เจ้าข้า พระองค์​รู้​แผนการ​ของ​พวกเขา​ที่​จะ​ฆ่า​ข้าพเจ้า

อย่า​ยกโทษ​ให้​กับ​ความผิดบาป​ของ​พวกเขา

แล้ว​อย่า​ลบ​บาป​ของ​พวกเขา​ไป​จาก​สายตา​พระองค์

ทำให้​พวกเขา​สะดุด​ล้ม​ต่อหน้า​พระองค์

ขอให้​พระองค์​ทำ​อย่างนี้​กับ​พวกเขา​เมื่อ​พระองค์​โกรธ

19

เหยือก​ที่​แตก

1 พระยาห์เวห์​พูด​ว่า “ไป​ซื้อ​หม้อ​ดินเผา​จาก​ช่างปั้น​มา​หนึ่ง​ใบ แล้ว​ให้​พา​พวก​ผู้อาวุโส​บางคน​และ​พวก​นักบวช​อาวุโส​จำนวน​หนึ่ง​ไป​กับ​เจ้า​ด้วย

2 ให้​เจ้า​ไป​ที่​หุบเขา​แห่ง​ลูกชาย​ฮินโนม​ซึ่ง​ด้านนอก​ของ​ประตู​เศษ​หม้อดิน แล้ว​ให้​เจ้า​ประกาศ​ข้อความ​ที่​เรา​จะ​บอก​กับ​เจ้า​ที่นั่น

3 เจ้า​จะ​พูด​ว่า ‘พวก​กษัตริย์​ของ​ยูดาห์ และ​คน​ที่​อาศัย​อยู่​ใน​เมือง​เยรูซาเล็ม ให้​ฟัง​ถ้อยคำ​นี้​ของ​พระยาห์เวห์ นี่​คือ​สิ่ง​ที่​พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​แห่ง​อิสราเอล​ได้​พูดไว้ คือ เรา​กำลัง​จะ​ทำ​ให้​เกิด​เรื่อง​เลวร้าย​ขึ้น​กับ​สถานที่นี้ แบบ​ที่​ว่า​ใคร​ที่​ได้ยิน​มัน​ก็​จะต้อง​ตกใจ

4 เพราะ​พวกเขา​ได้​ทอดทิ้ง​เรา และ​พวกเขา​ได้​ทำ​ให้​สถานที่​นี้​กลาย​เป็น​ที่​ต่างแดน พวกเขา​ได้​เผา​เครื่อง​หอม​ให้​กับ​พระอื่น​ที่นี่ แม้ว่า​จะ​เป็น​ตัว​พวกเขา​เอง บรรพบุรุษ​ของ​พวกเขา​หรือ​พวก​กษัตริย์​แห่ง​ยูดาห์ ก็​ไม่เคย​รู้จัก​พระ​เหล่านั้น​มาก่อน และ​พวกเขา​ทำให้​เลือด​ของ​คน​บริสุทธิ์​ต้อง​ไหลนอง​ที่นี่

5 พวกเขา​สร้าง​สถานสูง​เพื่อ​เป็น​เกียรติ​ให้​พระบาอัล แล้ว​ก็​เผา​ลูก​ตัวเอง​ที่นั่น เป็น​เครื่อง​เผา​บูชา​ให้​กับ​พระบาอัล ทั้งๆที่​เรา​ไม่เคย​สั่ง​หรือ​พูดถึง หรือ​แม้แต่​จะ​คิดว่า​พวกเขา​ควร​ทำ​อย่างนั้น’”

6 พระยาห์เวห์​พูด​ว่า “ดังนั้น วัน​เหล่านั้น​ใกล้​มา​ถึง​แล้ว เมื่อ​จะ​ไม่มีใคร​เรียก​สถานที่​นี้​ว่า​โทเฟท​และ​หุบเขา​แห่ง​ลูกชาย​ฮินโนม​อีก​ต่อไป แต่​มัน​จะ​ถูก​เรียกว่า​หุบเขา​แห่ง​การฆ่า​แทน

7 ใน​สถานที่​แห่งนี้ เรา​จะ​ทำ​ให้​แผนงาน​ต่างๆ​ที่​พวกมัน​วางแผน​กัน​ใน​ยูดาห์​และ​ใน​เยรูซาเล็ม​ล้มเหลว​ไป เรา​จะ​ทำให้​พวกมัน​ล้มตาย​ด้วย​ดาบ​ต่อหน้า​ศัตรู​ของ​พวกมัน และ​ตก​เข้าไป​อยู่​ใน​เงื้อมมือ​ของ​คน​พวกนั้น​ที่​ตามล่า​ชีวิต​พวกมัน เรา​จะ​ทิ้ง​ศพ​พวกมัน​ให้​เป็น​อาหาร​นก​ใน​อากาศ และ​สิงสา​ราสัตว์​บน​พื้นดิน

8 เรา​จะ​ทำ​ให้​เมืองนี้​เป็น​เมือง​ที่​น่า​หวาดผวา​และ​เมือง​ที่​ชวน​ให้​ส่งเสียง​เยาะเย้ย ทุกคน​ที่​ผ่านมา​จะ​ตกอก​ตกใจ​และ​ส่งเสียง​เยาะเย้ย​ที่​มัน​พัง​ยับเยิน​อย่างนี้

9 เรา​จะ​ทำให้​พวกมัน​ต้อง​กิน​เนื้อ​ลูกชาย​และ​ลูกสาว​ของ​ตัวเอง พวกมัน​จะ​กิน​เนื้อ​กันเอง ใน​ช่วง​ที่​ถูก​ล้อม​เมือง​และ​ใน​ช่วง​ที่​ต้อง​ทนทุกข์​ทรมาน​จาก​พวก​ศัตรู​และ​พวก​ที่​พยายาม​จะ​ฆ่า​พวกมัน

10 แล้ว​ให้​เจ้า​ทุบ​หม้อ​นั้น​ให้​แตก​ต่อหน้า​ต่อตา​พวก​คน​ที่​เดิน​มา​กับเจ้า

11 แล้ว​ให้​เจ้า​บอก​กับ​พวกเขา​ว่า พระยาห์เวห์​ผู้​มี​ฤทธิ์ทั้งสิ้น​พูด​ว่า ‘เรา​จะ​ทุบ​คน​พวกนี้​และ​เมืองนี้​ให้​แตก​เป็น​ชิ้นๆ​เหมือน​กับ​หม้อ​จน​ไม่​สามารถ​ซ่อมแซม​ได้​อีกแล้ว และ​พวกเขา​ก็​จะ​ฝังศพ​ใน​โทเฟท​จน​ไม่เหลือ​ที่​จะ​ให้​ฝัง​อีก 12 นี่แหละ​คือ​สิ่ง​ที่​เรา​จะ​ทำ​กับ​ที่​แห่งนี้​และ​พลเมือง​ของมัน’” พระยาห์เวห์​พูด​ไว้​ว่า​อย่างนี้ “เรา​จะ​ทำ​กับ​เมืองนี้​เหมือน​เมือง​โทเฟท 13 และ​บ้าน​เมือง​ใน​เยรูซาเล็ม​และ​วัง​ต่างๆ​ของ​พวก​กษัตริย์​ยูดาห์​จะ​เสื่อม​ความ​ศักดิ์สิทธิ์​ไป​เหมือน​บริเวณ​โทเฟท เพราะ​บ้าน​ทุกหลัง​เผา​เครื่อง​หอม​กราบไหว้​ดวงดาว​บน​ท้องฟ้า และ​เท​เครื่อง​ดื่ม​บูชา​ให้​กับ​พระอื่นๆ”

14 แล้ว​เยเรมียาห์​ก็​ไป​จาก​โทเฟท ที่​พระยาห์เวห์​ส่ง​ให้​เขา​ไป​พูด​แทน​พระองค์ จากนั้น​เขา​ก็​มา​ยืน​ที่​ลาน​ใน​วิหาร​ของ​พระยาห์เวห์ และ​พูด​กับ​ทุกคน​ในนั้น​ว่า 15 พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​แห่ง​อิสราเอล​พูด​ว่า “ฟัง​ให้ดี เรา​กำลัง​จะ​นำ​ความ​ทุกข์ทรมาน​อย่าง​ที่​เรา​เคย​พูดไว้ มา​ที่​เมือง​เยรูซาเล็ม​นี้​และ​เมือง​ที่​อยู่​รอบๆ​มัน​ทั้งหมด เพราะ​พวกมัน​ยัง​หัวแข็ง​ดื้อดึง​ต่อเรา​และ​ไม่ฟัง​คำพูด​ต่างๆ​ของเรา”

20

เยเรมียาห์​และ​ปาชเฮอร์

1 แล้ว​ปาชเฮอร์ ที่​เป็น​นักบวช ลูกชาย​ของ​อิมเมอร์ ปาชเฮอร์​เป็น​หัวหน้า​คน​ดูแล​วิหาร​ของ​พระยาห์เวห์ เมื่อ​เขา​ได้ยิน​เยเรมียาห์​พูด​แทน​พระเจ้า​ถึง​เรื่อง​ต่างๆ​เหล่านี้ 2 ปาชเฮอร์​จึง​ตี​เยเรมียาห์​ผู้พูดแทนพระเจ้า แล้ว​จับ​เขา​ไป​ใส่​ขื่อ ประจาน​ที่​ประตู​เบนยามิน​ด้าน​บน​ใน​เขต​วิหาร​ของ​พระยาห์เวห์​นั้นเอง

3 วันต่อมา​ปาชเฮอร์​ก็​ปลด​ขื่อ​ให้​เยเรมียาห์ ปล่อย​เขา​ไป แล้ว​เยเรมียาห์​ก็​พูด​กับ​เขา​ว่า พระยาห์เวห์​ไม่​เรียก​ชื่อ​เจ้า​ว่า​ปาชเฮอร์​อีก​ต่อไป​แล้ว แต่​พระองค์​เรียก​เจ้า​ว่า “ความ​หายนะ​ทุกด้าน”

4 เพราะ​พระยาห์เวห์​พูด​ว่า “เรา​จะ​ทำ​ให้​เจ้าเอง​ได้รับ​ความ​หายนะ รวมทั้ง​ทุกคน​ที่​เจ้ารัก และ​พวกเขา​ก็​จะ​ถูก​ศัตรู​ฆ่าฟัน และ​เจ้า​จะ​เห็น​มัน​กับตา เรา​จะ​ให้​ทุกคน​ใน​ยูดาห์​ตก​อยู่​ใน​เงื้อมมือ​ของ​กษัตริย์​บาบิโลน และ​เขา​จะ​กวาด​ต้อน​พวกเขา​ไป​บาบิโลน และ​เอา​ดาบ​ฆ่าฟัน​พวกเขา

5 และ​เรา​ก็​จะ​เอา​ทรัพย์สิน​ทั้งหมด​ของ​เมืองนี้ ผลผลิต​ทั้งหมด​ที่​เก็บเกี่ยว​ได้ ของ​มีค่า​ทั้งหลาย รวมทั้ง​ทรัพย์​สมบัติ​ที่​พวก​กษัตริย์​แห่ง​ยูดาห์​สะสม​ไว้ เรา​จะ​ให้​ของ​เหล่านี้​ทั้งหมด​ไป​กับ​พวก​ศัตรู​ของ​พวกเขา พวก​บาบิโลน​จะ​ปล้น​พวกเขา และ​จะ​กวาด​ต้อน​พวกเขา​ไป​บาบิโลน

6 ส่วน​เจ้า ปาชเฮอร์​และ​ทุกคน​ที่​อาศัย​อยู่​ใน​บ้าน​ของเจ้า จะ​ต้อง​ตก​ไป​เป็น​เชลย เจ้า​จะต้อง​ไป​อยู่​บาบิโลน เจ้า​จะ​ต้อง​ตาย​ที่นั่น​และ​ถูก​ฝัง​ที่นั่น ทั้ง​เจ้า ทั้ง​คน​ที่​เจ้ารัก รวมทั้ง​คน​ที่​เจ้า​ได้​ไป​หลอก​ว่า​เจ้า​พูด​แทน​เรา”

เยเรมียาห์​บ่น​เป็น​ครั้งที่ห้า

7 พระยาห์เวห์​เจ้าข้า พระองค์​หลอก​ข้าพเจ้า

และ​ข้าพเจ้า​ก็​ยอม​ให้​ถูก​หลอก

พระองค์​แสดง​ความ​แข็ง​แกร่ง​ให้​ข้าพเจ้า​เห็น

และ​พระองค์​ก็​โค่น​ข้าพเจ้า​ลง

ข้าพเจ้า​กลาย​เป็น​เป้า​แห่ง​การเยาะเย้ย

ให้​คน​หัวเราะ​เยาะ​ทั้งวัน

8 เพราะ​เมื่อไหร่​ที่​ข้าพเจ้า​พูด ข้าพเจ้า​ต้อง​ร้อง​ออกมา

ประกาศ​ว่า​ความรุนแรง​และ​การ​ถูก​ทำลาย​กำลัง​มา

พระคำ​ของ​พระองค์​กลายเป็น​สิ่ง​ที่​ทำให้​คนดูถูก

และ​หัวเราะ​เยาะ​ข้าพเจ้า​ทั้งวัน

9 แล้ว​ข้าพเจ้า​ก็​พูด​ว่า “ข้าพเจ้า​จะ​ไม่พูด​เรื่องนี้​อีกแล้ว

ข้าพเจ้า​จะ​ไม่​พูด​แทน​พระเจ้า​อีกต่อไป”

แต่​มัน​กลับ​เป็น​เหมือน​ไฟ​เผาไหม้​อยู่​ในใจ​ของ​ข้าพเจ้า

เป็น​เหมือน​สิ่ง​ที่​อัดอั้น​ไว้​ใน​กระดูก​ของ​ข้าพเจ้า

และ​ข้าพเจ้า​ก็​เหนื่อยล้า​ที่​จะ​หยุดยั้ง​มันไว้

และ​ในที่สุด​ข้าพเจ้า​ก็​ยั้ง​มัน​ไม่อยู่

10 เพราะ​ข้าพเจ้า​ได้ยิน​คน​จำนวน​มาก​นินทา​ข้าพเจ้า

พวกเขา​ประกาศ​ว่า “มี​แต่​ความหายนะ​ทุกด้าน”

ประกาศ​ไปเลย ใช่แล้ว ให้​พวกเรา​ประกาศ​ไปเลย

เพื่อน​ข้าพเจ้า​แต่ละคน​คอย​จ้องดู​ข้าพเจ้า ว่า​เมื่อไหร่​ข้าพเจ้า​จะ​สะดุด​ล้ม​พลาดไป

พวกเขา​พูด​ว่า “บางที​ไอ้หมอนั่น​อาจจะ​ถูก​หลอก​ก็ได้

แล้ว​เรา​ก็​จะได้​เอาชนะ​มัน​และ​ระบาย​ความแค้น​กับมัน”

11 พระยาห์เวห์​อยู่​กับ​ข้าพเจ้า​เหมือน​นักรบ​ที่​น่าเกรง​ขาม

ดังนั้น คน​ที่​ไล่ล่า​ข้าพเจ้า​จะ​สะดุดล้ม

และ​ไม่​สามารถ​เอาชนะ​ข้าพเจ้า​ได้

พวกเขา​จะ​อับอาย​ขายหน้า​เพราะ​ไม่เข้าใจ

พวกเขา​จะ​ต้อง​แบก​ความ​อับอาย​นั้น​ไว้​ตลอดกาล​จะ​ไม่มีใคร​ลืม​ความ​อับอาย​นั้น

12 ข้าแต่​พระยาห์เวห์​ผู้​มี​ฤทธิ์ทั้งสิ้น ผู้​พิจารณา​ว่า​อะไร​เป็น​สิ่ง​ที่​ถูกต้อง

และ​ผู้​รู้​ถึง​ความคิด​และ​ความอยาก​ของ​มนุษย์

ขอให้​ข้าพเจ้า​ได้​เห็น​พระองค์​แก้แค้น​คนพวกนั้น​ด้วยเถิด

เพราะ​ข้าพเจ้า​ได้​ร้องเรียน​ต่อ​พระองค์​แต่เพียง​ผู้เดียว

13 ร้องเพลง​แด่​พระยาห์เวห์

สรรเสริญ​พระยาห์เวห์​สิ

เพราะ​พระองค์​ได้​ช่วย​ชีวิต​คนยากจน

ให้​รอดพ้น​จาก​เงื้อมมือ​ของ​คน​ที่​ทำ​ชั่วร้าย

เยเรมียาห์​บ่น​เป็น​ครั้งที่หก

14 ขอให้​ถือ​ว่า​วัน​ที่​ผม​เกิดมา​นั้น​เป็น​วัน​ที่​ถูก​สาปแช่ง

ขอให้​ถือ​ว่า​วัน​ที่​แม่​ผม​คลอด​ผม​มานั้น​เป็น​วัน​ที่​ถูก​สาปแช่ง

ขอ​อย่าได้​ถือ​ว่า​มัน​เป็น​วัน​แห่ง​ความสุข​เลย

15 ชาย​คน​ที่​ไป​บอก​ข่าว​กับ​พ่อ​ของผม​ว่า

“ลูกท่าน​เกิด​มา​เป็น​ผู้ชาย”

แล้ว​ก็​ทำให้​พ่อ​ดีอกดีใจ​ยกใหญ่

ขอให้​ชาย​คนนั้น​ถูก​สาปแช่ง

16 ขอให้​ชาย​คนนั้น​เป็น​เหมือน​เมือง​ต่างๆ​ที่​พระยาห์เวห์​ทำลาย

วอดวาย​อย่าง​ไร้ปรานี

ขอให้​เขา​ได้ยิน​เสียง​ร้องไห้​คร่ำครวญ​ใน​ตอนเช้า

และ​เสียง​แตร​เตือน​ว่า​มี​อันตราย​เข้า​มา​ใกล้​ใน​ตอนเที่ยง

17 ขอให้​สิ่ง​เหล่านี้​เกิด​กับ​คน​ที่​ไม่ได้​ฆ่าผม​ตั้งแต่​อยู่​ในท้อง

เพราะ​ถ้า​เขา​ได้​ทำ​อย่างนั้น แม่​ของผม​ก็​จะ​เป็น​สุสาน​ของผม

และ​แม่​ก็​จะ​ท้อง​อยู่​อย่างนั้น​ตลอดไป

18 ทำไม​ผม​จะ​ต้อง​เกิด​ออก​มา​จาก​ท้องแม่

เพื่อ​มา​เจอ​กับ​ปัญหา​ทุกข์ยาก​พวกนี้

และ​ใช้ชีวิต​ที่เหลือ​อยู่​ด้วย​ความอัปยศอดสู

21

พระเจ้า​ปฏิเสธ​คำขอของ​กษัตริย์​เศเดคียาห์

1 นี่​คือ​คำพูด​ของ​พระยาห์เวห์ ที่​มี​มา​ถึง​เยเรมียาห์ เมื่อ​กษัตริย์​เศเดคียาห์​ส่ง​ปาชเฮอร์​ลูกชาย​ของ​มัลคียาห์ กับ​เศฟันยาห์​นักบวช​ลูกชาย​ของ​มาอาเสอาห์​มา​หา​เยเรมียาห์ พวกเขา​พูด​ว่า 2 “ช่วย​อธิษฐาน​ถึง​พระยาห์เวห์​ให้​กับ​พวกเรา​หน่อย เพราะ​เนบูคัดเนสซาร์​กษัตริย์​บาบิโลน​กำลัง​สู้รบ​กับ​พวกเรา​อยู่ บางที​พระยาห์เวห์​อาจจะ​ทำ​สิ่ง​ที่​วิเศษ​ให้​กับ​พวกเรา เหมือน​ที่​พระองค์​เคย​ทำ​ใน​อดีต และ​กษัตริย์​เนบูคัดเนสซาร์​จะได้​ไป​จาก​เรา”

3 แล้ว​เยเรมียาห์​ก็​พูด​กับ​พวกเขา​ว่า “ขอให้​พวกท่าน​ไป​บอก​กับ​กษัตริย์​เศเดคียาห์​ว่า 4 พระยาห์เวห์​พระเจ้า​ของ​อิสราเอล​พูดว่า ‘เรา​จะ​หัน​อาวุธ​ใน​มือเจ้า​กลับ​มา​ทำร้าย​เจ้าเอง อาวุธ​ที่​เจ้า​ใช้​ต่อสู้​กับ​กษัตริย์​บาบิโลน​และ​พวก​เคลเดีย​ที่​ต่อสู้​กับเจ้า​อยู่​นอก​กำแพง​เมือง​นั้น และ​เรา​จะ​นำ​ศัตรู​พวกนั้น​มาให้​ถึง​ใจกลาง​เมือง​ของเจ้า​เลย​ทีเดียว 5 เรา​จะ​ต่อสู้​กับเจ้า​ด้วย​มือ​ที่​เหยียด​ออก​และ​แขน​ที่​เต็ม​ไป​ด้วย​ฤทธิ์​อำนาจ ด้วย​ความ​โกรธ ความ​แค้น และ​ความ​เดือดดาล​อย่างยิ่ง 6 เรา​จะ​โจมตี​สิ่งมีชีวิต​ใน​เมืองนี้​ไม่ว่า​จะ​เป็น​คน​หรือ​สัตว์ พวกมัน​จะ​ตาย​ด้วย​โรคระบาด’” 7 พระยาห์เวห์​พูด​ว่า “ต่อ​จากนั้น เรา​จะ​ยก​เศเดคียาห์​กษัตริย์​ยูดาห์​พร้อม​กับ​ทาส​รับใช้ พร้อม​กับ​ผู้คน และ​คน​พวกนั้น​ที่​ยัง​รอดชีวิต​จาก​โรคระบาด สงคราม และ​ความอดอยาก​ให้​ไป​ตก​อยู่​ใน​เงื้อมมือ​ของ​เนบูคัดเนสซาร์ กษัตริย์​บาบิโลน และ​ให้​ตก​ไป​อยู่​ใน​เงื้อมมือ​ของ​พวก​ศัตรู และ​คน​ที่​จ้อง​จะ​เอา​ชีวิต​พวกเขา​อยู่ เนบูคัดเนสซาร์​จะ​เอา​ดาบ​แทง​พวกเขา กษัตริย์​จะ​ไม่​เมตตา​พวกเขา จะ​ไม่​สงสาร จะ​ไม่​เห็นอก​เห็นใจ”

8 แล้ว​พระยาห์เวห์​ก็​พูด​ว่า “เยเรมียาห์ เจ้า​จะต้อง​พูด​กับ​คน​พวกนี้​ว่า ‘พระยาห์เวห์​พูด​ว่า “เรา​มี​ทาง​เลือก​สองทาง​ให้​กับเจ้า​คือ​ทาง​แห่ง​ชีวิต​และ​ทาง​แห่ง​ความตาย 9 ใคร​ที่​อยู่​ใน​เมืองนี้ จะต้อง​ตาย​จาก​ดาบ หรือ​อดตาย หรือ​เป็นโรค​ตาย ส่วน​คน​ที่​หนี​ออก​นอก​เมือง ก็​จะ​ตก​ไป​อยู่​ใน​เงื้อมมือ​ของ​พวก​เคลเดีย​ที่​กำลัง​ต่อสู้​กับ​พวกเจ้า​อยู่ แต่​เขา​จะ​รอด พวกเขา​จะ​ได้​ชีวิต​ตนเอง​เหมือน​กับ​ของ​ที่​ยึด​มาได้​จาก​สงคราม 10 เพราะ​เรา​ตัดสินใจ​แล้ว​ที่​จะ​ลงโทษ​เมืองนี้ ไม่ใช่​ให้​รางวัล​มัน”’” พระยาห์เวห์​พูด​ว่า​อย่างนี้ “เมืองนี้​จะ​ต้อง​ตกไป​อยู่​ใน​มือ​ของ​กษัตริย์​แห่ง​บาบิโลน แล้ว​เขา​จะ​เอา​ไฟ​เผามัน”

11 ไป​บอก​คน​ที่​อยู่​ใน​วัง​ของ​กษัตริย์​แห่ง​ยูดาห์​ว่า

“ฟัง​ถ้อยคำ​ของ​พระยาห์เวห์​ให้ดี

12 ครอบครัว​ของ​ดาวิด พระยาห์เวห์​พูด​อย่างนี้​ว่า

ให้​พิพากษา​ด้วย​ความ​ยุติธรรม​ทุกๆเช้า

แล้ว​ช่วย​คน​ที่​ถูกปล้น​ให้​พ้น​จาก​เงื้อมมือ​ของ​คน​ที่​กดขี่​เขา

ความโกรธ​ของเรา​จะได้​ไม่​ลุกลาม​ไป

เหมือน​ไฟ​ที่​เผาผลาญ​จน​ดับ​ไม่ได้

เพราะ​ความชั่วช้า​ที่​พวกเจ้า​ทำไว้

13 พระยาห์เวห์​พูด​ว่า

ไอ้เจ้า​ที่​นั่ง​อยู่​บน​ที่ราบ

ไอ้ก้อน​หิน​บน​ที่ราบ

ดูสิ เรา​ต่อต้าน​เจ้า​อยู่”

พวกเจ้า​พูด​ว่า

“ใคร​จะ​มา​ทำให้​เรา​กลัว​ได้

ใคร​จะ​มา​โจมตี​บ้านเมือง​เราได้”

14 พระยาห์เวห์​พูดว่า

“เรา​จะ​ลงโทษ​พวกเจ้า​ให้​สาสม​กับ​การกระทำ​ของเจ้า

เรา​จะ​จุดไฟ​เผาป่า​ของเจ้า

แล้ว​มัน​ก็​จะ​เผาผลาญ​ทุกสิ่ง​ทุกอย่าง​ที่​อยู่​รอบๆ​เจ้า”

22

การพิพากษา​ต่อ​กษัตริย์​ที่​ชั่วร้าย

1 พระยาห์เวห์​พูด​อย่างนี้​ว่า “เยเรมียาห์ ให้​ไป​ที่​วัง​ของ​กษัตริย์​แห่ง​ยูดาห์ และ​ให้​เจ้า​บอก​กับเขา​เรื่องนี้ 2 เจ้า​จะต้อง​พูด​ว่า ‘กษัตริย์​แห่ง​ยูดาห์ ผู้​ที่​นั่ง​อยู่​บน​บัลลังก์​ของ​ดาวิด ฟัง​ถ้อยคำ​ของ​พระยาห์เวห์​ให้ดี ตัวท่าน ข้ารับใช้​ของ​ท่าน และ​ประชาชน​ที่​ผ่าน​ประตู​เหล่านี้​เข้ามา 3 พระยาห์เวห์​พูด​ว่า “ให้​ทำ​ใน​สิ่ง​ที่​ยุติธรรม​และ​ถูกต้อง และ​ให้​ช่วยเหลือ​คน​ที่​ถูก​ปล้น​ให้​รอดพ้น​จาก​เงื้อมมือ​คน​ที่​กดขี่​เขา อย่า​ข่มเหง​หรือ​ทำร้าย​ผู้​ผ่านทาง คน​ไม่มี​พ่อ และ​หญิงหม้าย และ​อย่า​ทำ​ให้​เลือด​คน​บริสุทธิ์​ต้อง​หลั่งไหล​ที่นี่ 4 ถ้า​พวกเจ้า​ทำ​ตาม​ถ้อยคำ​นี้​อย่าง​เอาเป็น​เอาตาย​แล้ว​ละก็ พวก​กษัตริย์​ที่นั่ง​บน​บัลลังก์​ของ​ดาวิด​และ​ขี่​รถรบ​หรือ​นั่ง​อยู่​บน​หลังม้า ทั้ง​พวกเขา​และ​ข้ารับใช้​ของเขา และ​ประชาชน​ของ​พวกเขา จะ​ได้​เข้ามา​ทาง​ประตู​วัง​แห่งนี้ 5 แต่​ถ้า​พวกเจ้า​ไม่​ใส่ใจ​ฟัง​ถ้อยคำ​เหล่านี้ พระยาห์เวห์​ก็​พูด​ว่า เรา​รับรอง​ว่า วัง​นี้​จะ​ต้อง​ถูก​ทำลาย​จน​ย่อยยับ”’”

6 เพราะ​นี่​คือ​สิ่ง​ที่​พระยาห์เวห์​พูด​เกี่ยวกับ​วัง​ของ​กษัตริย์​แห่ง​ยูดาห์​ว่า

“เจ้า​เป็น​เหมือน​กิเลอาด​สำหรับ​เรา

เป็น​เหมือน​ยอดเขา​เลบานอน

แต่​เรา​จะ​ทำให้​เจ้า​กลายเป็น​ทะเลทราย

และ​ทำให้​เจ้า​เป็น​เมืองร้าง

7 เรา​จะ​อุทิศ​พวก​ผู้ทำลาย​ไว้​สำหรับ​เจ้า

แต่ละคน​มี​อาวุธ​ของ​ตัวเอง

พวกเขา​จะ​โค่น​ต้นสนซีดาร์​ราคาแพง​ของเจ้า​และ​โยน​มัน​ทิ้ง​ในไฟ”

8 “หลายๆ​ชนชาติ​จะ​เดิน​ผ่านมา​เห็น​เมืองนี้ และ​พูด​กับ​เพื่อน​บ้าน​ว่า ‘ทำไม​พระยาห์เวห์​ถึง​ได้​ทำ​อย่างนี้​กับ​เมือง​ที่​ยิ่งใหญ่​นี้’ 9 แล้ว​พวกเขา​ก็​จะ​พูด​ว่า ‘ก็​เพราะ​พวกเขา​ละทิ้ง​พันธสัญญา​ของ​พระยาห์เวห์​พระเจ้า​ของ​พวกเขา ไป​ก้มกราบ​และ​รับใช้​พระอื่นๆ’”

การพิพากษา​ต่อ​กษัตริย์​ชัลลูม

10 ไม่ต้อง​ไป​ร้องไห้​ให้​กับ​กษัตริย์​ที่​ตาย​ไปแล้ว+ 22:10 กษัตริย์​ที่​ตาย​ไปแล้ว หมายถึง​กษัตริย์ โยสิยาห์ ที่​เพิ่ง​ถูกฆ่า​ใน​การ​ทำ​สงคราม​กับ​อียิปต์​ใน​ปี 609 ก่อน​พระเยซู​มา​เกิด (ดู​ได้​จาก​หนังสือ 2 พงศ์กษัตริย์ 23:29-30)

แล้ว​ก็​ไม่ต้อง​ไป​เสียอก​เสียใจ​ให้​กับเขา​ด้วย

แต่​ให้​ร้องไห้​อย่าง​ขมขื่น​ให้​กับ​กษัตริย์+ 22:10 กษัตริย์ หมายถึง กษัตริย์​เยโฮอาร์ฮาด (หรือ​อีก​ชื่อ​หนึ่ง​คือ ชัลลูม) เป็น​กษัตริย์​ต่อ​จาก​กษัตริย์​โยสิยาห์ แต่​เขา​ครองราชย์​ได้​แค่​สาม​เดือน พระองค์​ถูก​พวก​อียิปต์​จับ​ขังคุก​และ​ตาย​ที่นั่น ที่​ต้อง​หนี​ออกไป​จาก​เมืองนี้​เถอะ

เพราะ​เขา​จะ​ไม่มีวัน​ได้​กลับมา​เห็น​บ้านเกิด​ของเขา​อีก

11 เพราะ​นี่​คือ​สิ่ง​ที่​พระยาห์เวห์​พูด​ไว้​เกี่ยวกับ​กษัตริย์​ชัลลูม แห่ง​ยูดาห์​ลูก​ของ​กษัตริย์​โยสิยาห์ ผู้​ที่​มา​ปกครอง​แทน​โยสิยาห์​พ่อ​ของ​เขา​ว่า “ชัลลูม​ต้อง​ไป​จาก​สถานที่​แห่งนี้​และ​จะ​ไม่​กลับ​มาอีก 12 เขา​จะ​ต้อง​ตาย​ใน​ที่​ที่​เขา​ถูก​เนรเทศ​ไป และ​เขา​จะ​ไม่ได้​เห็น​แผ่นดิน​นี้​อีกเลย”

การพิพากษา​ต่อ​กษัตริย์​เยโฮยาคิม

13 พระยาห์เวห์​พูด​ว่า “นี่ เจ้า ที่​สร้าง​บ้าน​ของเจ้า​ด้วย​การเอาเปรียบ​ลูกจ้าง

แล้ว​ต่อ​ชั้นบน​ของบ้าน​ขึ้นไป​ด้วย​การโกง​คนงาน

เจ้า​ที่​ใช้​เพื่อน​ตัวเอง​ฟรีๆ​โดย​ไม่ยอม​จ่าย​ค่าจ้าง​ให้​กับ​พวกเขา

14 เยโฮยาคิม เจ้า​พูด​ว่า

‘เรา​จะ​สร้าง​บ้าน​หลังใหญ่ๆ​ให้​กับ​ตัวเอง​และ​ห้องชั้นบน​กว้างๆ

แล้ว​ขยาย​หน้าต่าง​ให้​ใหญ่ขึ้น

แล้ว​บุ​บ้าน​ด้วย​ไม้สนซีดาร์​และ​ทา​มัน​ด้วย​สีแดง’

15 เยโฮยาคิม เจ้า​ปกครอง​บ้านเมือง​เพื่อ​จะได้​ใช้​ไม้สนซีดาร์​ให้มากๆ​หรือไง

โยสิยาห์ พ่อ​ของเจ้า​มีกิน​มีดื่ม​อย่าง​เหลือเฟือ​ไม่ใช่หรือ

พ่อ​เจ้า​ทำ​สิ่ง​ที่​ยุติธรรม​และ​ถูกต้อง

ดังนั้น เขา​ก็​เจอ​แต่​เรื่องดีๆ

16 เขา​ใช้​เวลา​ตัดสินคดี​ของ​คน​ที่​สิ้นหวัง​และ​ยากจน

เขา​จึง​เจอ​แต่​เรื่องดีๆ

นั่นแหละ​คือ​ความหมาย​ของ​การ​ที่​ได้​รู้จัก​เรา”

พระยาห์เวห์​พูด​อย่างนั้น

17 แต่​ตา​และ​ใจ​ของเจ้า​ไม่ได้​เป็น​อย่างนั้น

เจ้า​คิด​แต่​เรื่อง​การทำ​กำไร

และ​ทำให้​คนบริสุทธิ์​ต้อง​เลือดตก

และ​กดขี่​ข่มเหง​และ​ย่ำยี​พวกเขา

18 ดังนั้น พระยาห์เวห์​ก็​เลย​พูด​ถึง​เยโฮยาคิม

ลูก​ของ​กษัตริย์​โยสิยาห์​แห่ง​ยูดาห์​ว่า

“คนยูดาห์​จะ​ไม่​ร้องไห้​ให้​กับ​เยโฮยาคิม

พวกเขา​จะ​ไม่​พูด​ว่า ‘พี่ชาย นี่​เป็น​เรื่อง​เศร้า

น้องสาว มัน​เศร้า​จริงๆ’

คน​ยูดาห์​จะ​ไม่​ร้องไห้​ให้​กับ​เยโฮยาคิม

พวกเขา​จะ​ไม่​พูด​ว่า ‘เจ้านาย​ของผม น่าเศร้า​เหลือเกิน

ข้าแต่​กษัตริย์ เรื่องนี้​น่าเศร้า​เหลือเกิน’

19 เยโฮยาคิม​จะ​ถูก​ฝัง​เหมือน​ที่​ลา​ถูกฝัง

เยโฮยาคิม​จะ​ถูก​ลาก​ออกไป​โยน​ที่​นอก​ประตู​เมือง​เยรูซาเล็ม”

20 พระยาห์เวห์​พูดว่า “ให้​ขึ้นไป​บน​ภูเขา​ที่​เลบานอน​แล้ว​ร้องไห้​อย่าง​สิ้นหวัง

ตะโกน​ด้วย​ความ​เศร้าโศก​ใน​เมือง​บาชาน​สิ

ร้องไห้​อย่าง​สิ้นหวัง​จาก​เทือกเขา​อาบาริม​สิ

เพราะ​คน​ที่​รักเจ้า​ถูก​ทำลาย​ไป​หมดแล้ว

21 ยูดาห์ เรา​พูด​กับ​เจ้า​ตอน​ที่​เจ้า​รู้สึก​มั่นคง​และ​ปลอดภัย

เจ้า​พูด​ว่า ‘ฉัน​จะ​ไม่ฟัง​หรอก’

นิสัย​เจ้า​เป็น​แบบนี้​มา​ตั้งแต่​เด็ก​แล้ว

เพราะ​ว่า​เจ้า​ไม่เคย​เชื่อฟัง​เรา​เลย

22 ลม​จะ​พัด​เอา​คน​เลี้ยงแกะ​ของเจ้า​ไปหมด

และ​คน​ที่​รักเจ้า​จะ​ต้อง​ถูกจับ​ไป​เป็น​เชลย

เพราะ​ใน​เวลานั้น​เจ้า​จะ​อับอาย

และ​ได้รับ​การดูถูก​เหยียด​หยาม​จาก​ความชั่วช้า​ทั้งสิ้น​ของเจ้า

23 เจ้า​ที่​อาศัย​อยู่​ใน​เลบานอน​ท่ามกลาง​ต้นสน​ซีดาร์​ทั้งหลาย+ 22:23 เจ้า​ที่​อาศัย​อยู่ … ซีดาร์​ทั้งหลาย ประโยค​กำลัง​พูด​ถึง​กษัตริย์​แห่ง​ยูดาห์ ที่​อาศัย​อยู่​ใน​วัง​ที่​กษัตริย์​ซาโลมอน​และ​กษัตริย์​องค์อื่นๆ​ได้​สร้าง​ไว้​ด้วย​ต้นสน​ซีดาร์​มากมาย​จาก​เลบานอน

เจ้า​จะ​ร้องไห้​ครวญคราง​แน่

เมื่อ​ความเจ็บปวด​มา​ถึง​เจ้า

เหมือน​ความเจ็บปวด​ของ​หญิง​ที่​กำลัง​จะ​คลอดลูก”

การพิพากษา​ต่อ​กษัตริย์​โคนิยาห์

24 พระยาห์เวห์​พูด​ว่า “เรา​มี​ชีวิต​อยู่​แน่​ขนาดไหน ก็​ให้​แน่ใจ​ขนาดนั้น​เลย​ว่า ถึงแม้​เจ้า โคนิยาห์+ 22:24 โคนิยาห์ บางครั้ง​เรียกว่า “เยโคนิยาห์” แต่​ส่วนใหญ่​จะ​เรียกว่า “เยโฮยาคีน” ลูกชาย​ของ​กษัตริย์​เยโฮยาคิม​แห่ง​ยูดาห์​จะ​เป็น​แหวน​ประทับตรา​ที่​สวม​อยู่​บน​มือขวา​ของเรา เรา​ก็​จะ​ดึง​เจ้า​ออก​จาก​มือ​เรา​แน่

25 แล้ว​เรา​จะ​ส่ง​ให้​เจ้า​ไป​อยู่​ใน​กำมือ​ของ​คน​ที่​อยาก​จะ​ฆ่า​เจ้า เรา​จะ​ส่ง​เจ้า​ให้​ไป​อยู่​ใน​มือ​ของ​คน​ที่​เจ้า​หวาดผวา คือ​ไป​อยู่​ใน​มือ​ของ​กษัตริย์​เนบูคัดเนสซาร์​แห่ง​บาบิโลน​และ​ไป​อยู่​ใน​มือ​ของ​พวก​เคลเดีย

26 เรา​จะ​โยน​เจ้า​กับ​แม่​ที่​ให้​กำเนิด​เจ้ามา ไป​อยู่​ที่​แผ่นดิน​อื่น ที่​เจ้า​ไม่ได้​เกิดมา แต่​เจ้า​จะ​ต้อง​ตาย​ที่นั่น 27 พวกเขา​จะ​ไม่ได้​กลับมา​ยัง​แผ่นดิน​ที่​พวกเขา​หวัง​ว่า​จะได้​กลับ​มา​นั้น”

28 โคนิยาห์​คนนี้​เป็น​ที่​น่ารังเกียจ

เหมือน​หม้อ​ที่​แตก​หรือ

เขา​เป็น​หม้อ​ที่​ไม่มีใคร​อยากได้​หรือยังไง

แล้ว​ทำไม​เขา​ถึง​ถูก​โยนทิ้ง​ล่ะ

และ​ทำไม​ลูกๆ​เขา​ถึง​ต้อง​กระเด็น​ไป​อยู่​ใน​แผ่นดิน​ที่​พวกเขา​ไม่รู้จัก

29 แผ่นดิน แผ่นดิน แผ่นดิน​เอ๋ย

ให้​ฟัง​ถ้อยคำ​ของ​พระยาห์เวห์

30 พระยาห์เวห์​พูด​ไว้​ว่า​อย่างนี้

“ให้​เขียน​ลง​ไป​เกี่ยวกับ​โคนิยาห์​คนนี้​ว่า

เขา​เป็น​คน​ที่​ไม่มี​ลูก​สืบสกุล

เขา​จะ​เป็น​คน​ที่​จะ​ล้มเหลว​ตลอดชีวิต

จะ​ไม่มี​ลูกหลาน​ของเขา​สักคน​ที่​ร่ำรวย

จะ​ไม่มี​ลูกหลาน​ของเขา​สักคน​ที่​จะได้​นั่ง​บน​บัลลังก์​ของ​ดาวิด​และ​ปกครอง​ยูดาห์”

23

1 พระยาห์เวห์​พูด​ว่า “ความ​หายนะ​จะ​เกิดขึ้น​กับ​พวก​คน​เลี้ยงแกะ​ที่​กำลัง​ทำลาย​แกะ​ใน​ทุ่งหญ้า​ของเรา​และ​ทำ​ให้​มัน​กระจัด​กระจาย​ไป”

2 ดังนั้น นี่​คือ​สิ่ง​ที่​พระยาห์เวห์ พระเจ้า​แห่ง​อิสราเอล พูด​เกี่ยวกับ​พวก​คน​เลี้ยงแกะ​ที่​กำลัง​ดูแล​คน​ของเรา​อยู่

“พวกเจ้า​ทำ​ให้​แกะ​ของเรา​กระจัด​กระจาย​ไป เจ้า​ได้​ขับไล่​พวกแกะ​ออกไป​และ​ไม่ได้​จัดการ​อะไร​ให้​กับ​แกะ​เลย ดังนั้น เรา​จะ​จัดการ​กับ​เจ้า สำหรับ​สิ่ง​เลวร้าย​ที่​เจ้าทำ” พระยาห์เวห์​พูด​ว่า​อย่างนั้น

3 “เรา​จะ​รวบรวม​แกะ​ที่เหลือ​ของเรา​จาก​ดินแดน​ต่างๆ​ที่​เรา​ได้​ขับไล่​พวกมัน​ไป แล้ว​เรา​จะ​นำ​พวกมัน​กลับมา​ที่​ทุ่งหญ้า​ของ​พวกมัน พวกมัน​จะ​เจริญ​เติบโต​และ​ออกลูก​มากมาย

4 เรา​จะ​หา​คน​เลี้ยงแกะ​พวกใหม่​มา​ดูแล​พวกมัน คน​เลี้ยงแกะ​พวกใหม่​นี้​จะ​ดูแล​พวกมัน แกะ​เหล่านั้น​จะ​ไม่​หวาดกลัว​อีกต่อไป และ​จะ​ไม่มี​สักตัว​ที่​หลง​หาย​ไป” พระยาห์เวห์​พูด​ว่า​อย่างนั้น

กิ่งก้าน​ที่​ชอบธรรม

5 พระยาห์เวห์​พูด​ว่า

“วันเวลา​นั้น​ใกล้​จะ​มาถึง​แล้ว

ที่​เรา​จะ​ยกชู​กิ่งก้าน​ที่​ชอบธรรม​สำหรับ​ดาวิด

กษัตริย์​องค์นั้น​จะ​ปกครอง​และ​แสดง​ความเฉลียว​ฉลาด

เขา​จะ​รักษา​ความยุติธรรม​และ​ความชอบธรรม

6 ใน​ช่วงเวลา​ที่​เขา​ปกครอง​นั้น​ยูดาห์​จะ​ปลอดภัย

และ​อิสราเอล​จะ​อยู่​อย่าง​ปลอดภัย

และ​ผู้คน​จะ​เรียก​กษัตริย์​องค์นั้น​ว่า

‘พระยาห์เวห์​คือ​ความชอบธรรม​ของเรา’”

7 พระยาห์เวห์​พูด​อย่างนี้​ว่า “วันเวลา​นั้น​ใกล้​จะ​มาถึง​แล้ว​ที่​ผู้คน​จะ​ไม่พูด​กัน​อีกแล้ว​ว่า ‘ฉัน​ขอ​สาบาน​โดย​อ้าง​ชื่อ​ของ​พระยาห์เวห์ ผู้ที่​นำ​ลูกหลาน​ของ​อิสราเอล​ออกมา​จาก​แผ่นดิน​อียิปต์’ 8 แต่​พวกเขา​จะ​พูดกัน​ว่า ‘ฉัน​ขอ​สาบาน​โดย​อ้าง​ชื่อ​ของ​พระยาห์เวห์​ผู้​ที่​นำ​ลูก​หลาน​ของ​ครอบครัว​อิสราเอล​จาก​ดินแดน​ทาง​เหนือ จาก​ดินแดน​ทั้งหลาย​ที่​พระองค์​ได้​ขับ​ไล่​พวก​เขา​ไป แล้ว​พวก​เขา​ก็​จะ​ได้​กลับ​มา​อยู่​ใน​แผ่นดิน​ของ​พวก​เขา​เอง’”

การพิพากษา​ต่อผู้พูดแทนพระเจ้า​จอม​ปลอม

9 ส่วน​เรื่อง​พวก​ผู้พูดแทนพระเจ้า

หัวใจ​ผม​แตก​สลาย​อยู่​ในอก

กระดูกผม​ก็​อ่อน​ปวกเปียก​ไปหมด

ผม​เป็น​เหมือน​คนเมา

เป็น​เหมือน​คน​ที่​ถูก​มอม​ด้วย​เหล้าองุ่น

ที่​ผม​รู้สึก​อย่างนี้​ก็​เพราะ​พระยาห์เวห์​และ​ถ้อยคำ​ต่างๆ​อัน​ศักดิ์สิทธิ์​ของ​พระองค์​นั่นเอง

10 พระยาห์เวห์​พูด​ว่า “แผ่นดินนี้​เต็ม​ไปด้วย​คนเล่นชู้

แผ่นดิน​แห้งแล้ง​เพราะ​ถูก​สาปแช่ง

ทุ่งหญ้า​ใน​ที่​เปล่าเปลี่ยว​เหี่ยวแห้ง​ไป

วิถีทาง​ของ​พวก​ผู้พูดแทนพระเจ้า​ก็​ชั่วร้าย

และ​พวกมัน​ก็​ใช้​อำนาจ​อย่างผิดๆ

11 อันที่จริง​แล้ว ทั้ง​ผู้พูดแทนพระเจ้า​และ​นักบวช​ต่าง​ก็​ทำให้​แผ่นดิน​เสื่อมไป

แม้แต่​ใน​วิหาร​ของเรา เรา​ก็​ยัง​พบเห็น​ความชั่วช้า​ของ​พวกมัน”

พระยาห์เวห์​พูด​ว่า​อย่างนั้น

12 “ดังนั้น เส้นทาง​ของ​พวกมัน​ก็​จะ​ลื่นมาก

พวกมัน​จะ​ถูก​ไล่​ออกไป​ใน​ความ​มืดมิด

และ​ใน​ความมืด​นั้น พวกมัน​จะ​ล้มลง

เพราะ​เรา​จะ​นำ​ความ​ทุกข์ทรมาน​มา​ให้​พวกมัน​ใน​ปี​ที่​เรา​มา​เยี่ยมหา”

พระยาห์เวห์​พูด​ว่า​อย่างนั้น

13 “เรา​ได้เห็น​สิ่ง​ที่​น่าขยะแขยง​ท่ามกลาง​พวก​ผู้พูดแทนพระเจ้า​ของ​สะมาเรีย พวกมัน​ทำนาย​โดย​พระบาอัล

แล้ว​พวกมัน​ได้​ทำให้​คน​อิสราเอล​ของเรา​ต้อง​หลงหาย​ไป

14 และ​เรา​ได้เห็น​สิ่ง​ที่​น่าตกใจ​ยิ่งกว่า​นั้นอีก​ใน​ท่ามกลาง​พวก​ผู้พูดแทนพระเจ้า​ของ​เมือง​เยรูซาเล็ม

ผู้คน​เล่นชู้​กัน​และ​ฉ้อโกง​กัน

แล้ว​พวก​ผู้พูดแทนพระเจ้า​นี้​ก็​สนับสนุน​คนเลว​พวกนี้

ไม่มีใคร​กลับใจ​จาก​ความชั่วร้าย​เลย​สักคน

ใน​สายตา​ของเรา พวก​ผู้พูดแทนพระเจ้า​เหล่านี้​ทั้งหมด​เป็น​เหมือน​เมืองโสโดม

และ​พลเมือง​ของ​เยรูซาเล็ม​ก็​เหมือนกับ​เมืองโกโมราห์”

15 ดังนั้น นี่​คือ​สิ่ง​ที่​พระยาห์เวห์​ผู้​มี​ฤทธิ์ทั้งสิ้น​พูด​เกี่ยวกับ​พวก​ผู้พูดแทนพระเจ้า​พวกนี้​ว่า

“เรา​จะ​ทำให้​มัน​ต้อง​กิน​อาหาร​ที่​มี​รสขม​และ​ทำให้​พวกมัน​ต้อง​ดื่มน้ำ​ที่​มี​ยาพิษ

เพราะ​สิ่ง​ที่​เสื่อมทราม​ได้​ออก​มา​จาก​พวก​ผู้พูดแทนพระเจ้า​ของ​เมืองเยรูซาเล็ม​และ​กระจาย​ไป​ทั่ว​แผ่นดิน”

16 พระยาห์เวห์​ผู้​มี​ฤทธิ์ทั้งสิ้น​พูด​ว่า

“อย่า​ไปฟัง​คำทำนาย​ของ​พวก​ผู้พูดแทนพระเจ้า​พวกนี้​ที่​พูด​กับเจ้า

พวกมัน​กำลัง​หลอก​เจ้า

นิมิต​ที่​พวกมัน​พูด​ออกมานั้น

ไม่ได้​มา​จาก​ปาก​ของ​พระยาห์เวห์​หรอก

17 พวกมัน​พร่ำ​พูด​อยู่​กับ​พวก​ที่​เกลียดชัง​เรา​ว่า

พระยาห์เวห์​พูด​ว่า ‘พวกเจ้า​จะ​มี​สันติสุข’

และ​พูด​กับ​พวก​ที่​มี​จิตใจ​ดื้อด้าน​ว่า

‘เรื่อง​ร้ายๆ​จะ​ไม่​เกิดขึ้น​กับเจ้า​หรอก’

18 ใครล่ะ​ที่​ยืน​อยู่​ใน​ห้องประชุมสภา​ของ​พระยาห์เวห์

ที่​จะ​ได้เห็น​หรือ​ได้ยิน​ถ้อยคำ​ของ​พระยาห์เวห์

ใคร​เคย​สนใจ​คำพูด​ของ​พระองค์​และ​เชื่อฟัง​คำพูด​ของ​พระองค์

19 นี่ไง พายุ​จาก​พระยาห์เวห์

ความ​เกรี้ยว​โกรธ​ของ​พระองค์​พลุ่ง​ออกมา

มัน​เป็น​เหมือนกับ​พายุหมุน

ที่​หมุนตัว​อยู่​เหนือ​หัว​ของ​คนชั่ว​พวกนั้น

20 ความโกรธ​ของ​พระยาห์เวห์​จะ​ไม่หวน​กลับไป​หรอก จนกว่า​จะ​ทำหน้าที่​ของมัน​จน​เสร็จสิ้น

และ​จนกว่า​มัน​จะ​ทำให้​แผนการ​ของ​พระองค์​สำเร็จ

หลังจาก​วัน​พวกนี้​ผ่าน​ไปแล้ว

พวกเจ้า​ก็​จะ​เข้าใจ​ว่า​ทำไม​ถึง​ต้อง​เกิด​เรื่อง​พวกนี้​ขึ้น

21 เรา​ไม่ได้​ส่ง​ผู้พูดแทนพระเจ้า​พวกนี้​มา

แต่​พวกมัน​กลับ​วิ่ง​ไป​พูด​กับ​พวกเจ้าเอง

เรา​ไม่ได้​พูด​กับ​พวกมัน

แต่​พวกมัน​กลับ​ไป​พูด​แทน​เรา

22 ถ้า​พวกมัน​ได้​มา​ยืน​อยู่​ใน​ห้องประชุมสภา​ของเรา

และ​ได้ยิน​ถ้อยคำ​ต่างๆ​ของเรา​ที่​มี​ไว้​สำหรับ​คนของเรา

พวกมัน​ก็คง​จะ​ทำให้​คน​เหล่านั้น​หัน​จาก​วิถีทาง​ชั่ว​ของ​พวกเขา

และ​หัน​จาก​การทำชั่ว​ของ​พวกเขา​แล้ว”

23 พระยาห์เวห์​ถาม​ว่า

“เรา​เป็น​พระเจ้า​ที่​อยู่​ใกล้ๆ​เท่านั้นหรือ

เรา​ไม่ได้​เป็น​พระเจ้า​ใน​ที่​ห่างไกล​ด้วยหรือ

24 ถ้า​ใคร​ซ่อนตัว​อยู่ เรา​จะ​มอง​ไม่เห็น​หรือ”

“เรา​ไม่ได้​อยู่​ทั่ว​ฟ้าสวรรค์​และ​แผ่นดินโลก​หรือ”

พระยาห์เวห์​ถาม​อย่างนั้น

พระยาห์เวห์​พูด​ว่า 25 “เรา​ได้ยิน​สิ่ง​ที่​ไอ้​พวก​ผู้พูดแทนพระเจ้า​พวกนั้น​พูด ไอ้​พวกนั้น​ที่​ทำนาย​โกหก โดย​เอา​ชื่อเรา​ไป​อ้าง พวกมัน​พูด​ว่า ‘ฉัน​ฝัน​เห็นแล้ว ฉัน​ฝัน​เห็นแล้ว’

26 ใจ​ของ​พวกมัน​จะ​เป็น​อย่างนี้​ไป​อีกนาน​ไหม พวกมัน​ทำนาย​โกหก​และ​หลอกลวง​ใน​สิ่ง​ที่​พวกมัน​กุขึ้น​มาเอง​ในใจ

27 พวกมัน​วางแผน​ที่​จะ​ทำให้​คน​ของเรา​ลืม​ชื่อ​ของเรา ด้วย​ความฝัน​ต่างๆ​ที่​พวกมัน​ยก​ขึ้นมา​เล่า​ให้​กับ​เพื่อน​บ้าน​ฟัง พวกมัน​หวัง​ว่า​คน​จะ​ลืมเรา เหมือนกับ​ที่​บรรพบุรุษ​ของ​พวกมัน​ลืม​ชื่อ​ของเรา และ​หัน​ไป​บูชา​พระบาอัล

28 ให้​ผู้พูดแทนพระเจ้า​ที่​มี​ความฝัน​จะ​เล่า เล่า​มัน​ออกมา แต่​ขอให้​คน​ที่​มี​ถ้อยคำ​ของเรา พูด​ถ้อยคำ​ของเรา​อย่าง​ซื่อสัตย์ ฟาง​กับ​เมล็ด​ข้าวสาลี​มัน​จะ​ไป​ด้วยกัน​ได้​อย่างไร” พระยาห์เวห์​พูด​อย่างนั้น

29 พระยาห์เวห์​ถาม​ว่า “ถ้อยคำ​ของเรา​เป็น​เหมือน​ไฟ​ไม่ใช่​หรือ

มัน​เป็น​เหมือน​ค้อน​ที่​ทุบ​หิน​ที่​แข็ง​ให้​แตก​กระจุย​ไม่ใช่​หรือ

30 ดังนั้น เรา​ต่อต้าน​ไอ้​พวก​ผู้พูดแทนพระเจ้า ที่​ขโมย​ถ้อยคำ​ต่างๆ​ของเรา​จาก​เพื่อน​บ้าน​ของเขา

31 เรา​ต่อต้าน​ไอ้พวก​ผู้พูดแทนพระเจ้า ที่​ใช้​ลิ้น​ตัวเอง​ประกาศ​เรื่อง​บางเรื่อง​ว่า​เป็น​คำทำนาย​ของ​พระยาห์เวห์” พระยาห์เวห์​พูด​ว่า​อย่างนั้น

32 “เรา​จะ​ต่อต้าน​ไอ้พวก​ผู้พูดแทนพระเจ้า ที่​ทำนาย​ฝัน​หลอกๆ” พระยาห์เวห์​พูด​อย่างนั้น “พวกมัน​เล่า​ความฝัน​เหล่านั้น และ​ทำให้​คน​ของเรา​หลงไป ด้วย​คำ​หลอกลวง​และ​เรื่อง​ต่างๆ​ที่​พวกมัน​กุขึ้น​มาเอง เรา​ไม่ได้​ส่ง​พวกมัน​มา และ​เรา​ก็​ไม่ได้​สั่ง​ให้​พวกมัน​พูด​ด้วย และ​ที่​แน่นอน​ก็​คือ​พวกมัน​ไม่ได้​ก่อ​ให้​เกิด​ประโยชน์​อะไร​ให้​กับ​คน​พวกนี้​เลย” พระยาห์เวห์​พูด​อย่างนั้น

33 “และ​ถ้า​คน​พวกนี้ หรือ​ผู้พูดแทนพระเจ้า หรือ​นักบวช​ถาม​เจ้า​ว่า ‘พระยาห์เวห์​ฝาก​ภาระ​อะไร​ให้​เจ้า​แบก​มา’ เจ้า​ก็​บอก​พวกมัน​ไป​ว่า ‘พระยาห์เวห์​พูด​ว่า “ก็​พวกแก​นี่แหละ​คือ​ภาระ และ​เรา​จะ​โยน​พวกแก​ทิ้ง”’”

34 “ผู้พูดแทนพระเจ้า หรือ​นักบวช หรือ​คน​ที่​พูดว่า ‘นี่แหละ​คือ​ภาระ​ที่​พระยาห์เวห์​ฝาก​มา’ พวก​ที่​พูด​ว่า​อย่างนั้น เรา​จะ​ลงโทษ​พวก​ที่​พูด​อย่างนั้น​รวมทั้ง​คน​ใน​บ้าน​เรือน​ของ​พวกเขา​ด้วย”

35 “แต่​นี่​ต่างหาก​ที่​พวกเจ้า​ควร​จะ​ถาม​กับ​เพื่อน​บ้าน​และ​ญาติ​พี่น้อง​ของเจ้า คือ ‘พระยาห์เวห์​ตอบ​ว่า​อะไร หรือ​พระยาห์เวห์​พูด​ว่า​อะไร’ 36 และ​เจ้า​จะ​ต้อง​ไม่พูด​อย่างนี้​อีก​ต่อไป​ว่า ‘นี่​คือ​ภาระ​ที่​พระยาห์เวห์​ให้​แบก​มา’ เพราะ​ภาระ​นั้น​เป็น​แค่​คำพูด​ของ​แต่ละคน และ​โดย​วิธีนี้ เจ้า​ก็​ได้​บิดเบือน​คำพูด​ของ​พระเจ้า​ผู้​มี​ชีวิตอยู่ พระยาห์เวห์​ผู้​มี​ฤทธิ์ทั้งสิ้น​พระเจ้า​ของ​พวกเรา

37 ดังนั้น​เจ้า​ควร​จะ​ถาม​ผู้พูดแทนพระเจ้า​อย่างนี้​ว่า

‘พระยาห์เวห์​ตอบ​ว่า​อะไร พระยาห์เวห์​พูด​ว่า​อะไร’

38 แต่​ถ้า​พวกเจ้า​พูด​ประโยค​นี้​ว่า ‘นี่​คือ​ภาระ​ที่​พระยาห์เวห์​ให้​แบก​มา’ ซึ่ง​พระยาห์เวห์​ได้​บอก​ไว้​แล้ว​ว่า อย่า​พูด​ประโยค​นี้​ที่ว่า ‘นี่​คือ​ภาระ​ที่​พระยาห์เวห์​ให้​แบกมา’ และ​พวกเจ้า​ก็​ยัง​พูด​อย่างนั้น

39 ดังนั้น ดู​ไว้ให้ดี เรา​จะ​ยก​เจ้า​เหวี่ยง​ออกไป​จาก​หน้าเรา​แน่ๆ ทั้งเจ้า​และ​เมือง​ที่​เรา​เคย​มอบ​ให้​กับเจ้า​และ​บรรพบุรุษ​ของเจ้า 40 เรา​จะ​ทำให้​เจ้า​ได้รับ​ความ​อัปยศ​ตลอดไป และ​ทำให้​เจ้า​อับอาย​อย่าง​ที่​ไม่มีวัน​ลืมเลือน​ได้”

24

ลูกมะเดื่อดี​กับ​ลูก​มะเดื่อเสีย

1 พระยาห์เวห์​ให้​ผม​ดู​ตะกร้า​มะเดื่อ​สองใบ​ที่​วาง​อยู่​ตรงหน้า​วิหาร​ของ​พระองค์ หลังจาก​ที่​กษัตริย์​เนบูคัดเนสซาร์​แห่ง​บาบิโลน​ได้​เนรเทศ​เยโคนิยาห์​ลูก​ของ​กษัตริย์​เยโฮยาคิม​แห่ง​ยูดาห์​ออก​ไป​จาก​เยรูซาเล็ม​ไป​อยู่​ที่​บาบิโลน​แล้ว พร้อม​กับ​พวก​เจ้านาย​ของ​ยูดาห์​และ​ช่างฝีมือ​และ​ช่างเหล็ก​จาก​เยรูซาเล็ม

2 ตะกร้า​หนึ่ง​ใส่​มะเดื่อ​ที่​ดีที่สุด​เอาไว้ เหมือน​มะเดื่อ​ที่​เก็บ​ครั้งแรก อีก​ตะกร้า​หนึ่ง​ใส่​มะเดื่อ​ที่เสีย จน​คน​ไม่กล้า​กิน เพราะ​มัน​เสีย​มาก

3 แล้ว​พระยาห์เวห์​ก็​พูด​กับผม​ว่า “เยเรมียาห์ เจ้า​เห็น​อะไรบ้าง”

ผม​ก็​ตอบ​ว่า “มะเดื่อ​ครับ มะเดื่อ​ดี​ก็​ดีเยี่ยม​เลยครับ แต่​มะเดื่อ​เสีย​ก็​เสีย​เอา​มากๆ​กิน​ไม่ได้​เลย​เพราะ​พวกมัน​เสีย​มาก”

4 แล้ว​พระยาห์เวห์​ก็​พูด​กับ​ผม​ว่า 5 “นี่​คือ​สิ่ง​ที่​พระยาห์เวห์ พระเจ้า​แห่ง​อิสราเอล​พูด ‘เรา​ถือ​ว่า​มะเดื่อ​ที่​ดี​พวกนี้​เป็น​เหมือน​คน​ยูดาห์​ใน​ส่วน​ที่​ถูก​ขับไล่​ไป คน​พวกนี้​คือ​พวก​ที่​เรา​ส่งออก​จาก​แผ่นดิน​นี้​ไป​ที่​ดินแดน​ของ​พวก​เคลเดีย 6 เรา​จะ​เฝ้าดู​พวกเขา​เป็น​อย่างดี และ​เรา​จะ​นำ​พวกเขา​กลับมา​ที่​แผ่นดินนี้ เรา​จะ​สร้าง​พวกเขา​ขึ้น​มา​ใหม่ และ​จะ​ไม่​ทำลาย​พวกเขา เรา​จะ​ปลูก​พวกเขา​และ​ไม่​ถอน​พวกเขา​ขึ้นมา 7 เรา​จะ​ให้​พวกเขา​มี​ใจ​ที่​รู้จัก​เรา เพื่อ​จะ​ได้​รู้​ว่า​เรา​คือ​พระยาห์เวห์ พวกเขา​จะ​เป็น​คน​ของเรา และ​เรา​ก็​จะ​เป็น​พระเจ้า​ของ​พวกเขา เพราะ​พวกเขา​จะ​กลับ​มาหา​เรา​ด้วย​สิ้นสุดใจ​ของ​พวกเขา’”

8 พระยาห์เวห์​พูด​ว่า “ส่วน​กษัตริย์​เศเดคียาห์​แห่ง​ยูดาห์ พร้อม​กับ​เจ้านาย​ทั้งหลาย​ของเขา และ​คน​ที่เหลือ​ใน​เยรูซาเล็ม รวมทั้ง​คน​ที่เหลือ​อยู่​ใน​ดินแดนนี้ และ​คน​ที่​อาศัย​อยู่​ใน​แผ่นดิน​อียิปต์​ด้วย เรา​จะ​ทำ​กับเขา​เหมือน​ลูก​มะเดื่อ​ที่​เสีย​จน​กิน​ไม่ได้​เหล่านั้น เพราะ​มัน​เสีย​มาก​เหลือเกิน

9 เรา​จะ​ทำให้​พวกเขา​กลัว​จน​ตัวสั่น​และ​เจอ​กับ​สิ่ง​ที่​เลวร้าย​ไป​ทั่ว​อาณาจักร​ของ​โลกนี้ เรา​จะ​ทำให้​พวกเขา​ถูก​ต่อว่า ถูก​กระทบ​กระเทียบ ถูก​เยาะเย้ย และ​ถูก​แช่งด่า​ใน​ดินแดน​ที่​เรา​จะ​เนรเทศ​พวกเขา​ไป

10 เรา​จะ​นำ​สงคราม ความ​อดอยาก และ​โรคร้าย มา​ทำลาย​พวกเขา​จนกว่า​พวกเขา​จะ​ถูก​กำจัด​ไป​จน​หมดสิ้น​จาก​แผ่นดินนี้ ที่​เรา​ได้​ยกให้​กับ​พวกเขา​และ​บรรพบุรุษ​ของ​พวกเขา​ไว้”

25

บท​สรุป​คำ​เทศนา​ของ​เยเรมียาห์

1 นี่​คือ​ถ้อยคำ​ของ​พระยาห์เวห์​ที่​ส่ง​มา​ถึง​เยเรมียาห์​เกี่ยวกับ​ชาว​ยูดาห์​ทั้งหมด ใน​ปี​ที่สี่​ของ​การ​ปกครอง​ของ​กษัตริย์​เยโฮยาคิม​ลูกชาย​กษัตริย์​โยสิยาห์​แห่ง​ยูดาห์ ซึ่ง​ตรง​กับ​ปีแรก​ที่​กษัตริย์​เนบูคัดเนสซาร์​ครอบ​ครอง​บาบิโลน 2 นี่​คือ​พระคำ​ที่​เยเรมียาห์​ผู้พูดแทนพระเจ้า พูด​กับ​คน​ยูดาห์​และ​คน​ที่​อาศัย​อยู่​ใน​เยรูซาเล็ม​ว่า

3 “ตั้งแต่​ปี​ที่​สิบสาม​ที่​โยสิยาห์​ลูก​ของ​กษัตริย์​อาโมน​แห่ง​ยูดาห์​ปกครอง​ประเทศ​มา​จนถึง​ทุกวันนี้ ก็​เป็น​เวลา​ยี่สิบสาม​ปี​แล้ว ผม​ได้รับ​พระคำ​ของ​พระยาห์เวห์​มา แล้ว​ผม​ก็​ได้​พูด​พระคำ​ของ​พระองค์​ให้​กับ​พวกคุณ​ฟัง ผม​พูดแล้ว​พูดอีก แต่​พวกคุณ​ก็​ไม่เคย​ฟัง 4 พระยาห์เวห์​ได้​ส่ง​พวก​ผู้พูดแทนพระเจ้า​ซึ่ง​เป็น​ผู้รับใช้​ของ​พระองค์​มาหา​พวกคุณ พระองค์​ส่ง​พวกเขา​มาแล้ว​มาอีก แต่​คุณ​ก็​ไม่ยอม​ฟัง คุณ​ไม่ได้​เงี่ยหู​ฟัง​เลย

5 พระองค์​พูด​อยู่เสมอ​ว่า ‘กลับมา พวกเจ้า​แต่ละคน ให้​หัน​กลับมา​จาก​วิถีชีวิต​ที่​ชั่วร้าย และ​หัน​กลับมา​จาก​การกระทำ​ต่างๆ​ที่​ชั่วช้า​ของเจ้า และ​ให้​มา​อาศัย​อยู่​ใน​แผ่นดิน​ที่​พระยาห์เวห์​ยกให้​กับ​เจ้า​และ​บรรพบุรุษ​ของเจ้า​ตลอดไป 6 อย่าได้​ไป​ติดตาม​และ​รับใช้​พระอื่นๆ อย่า​ได้​ไป​กราบไหว้​พระอื่น​เลย และ​อย่าได้​ยั่วโมโห​เรา​ด้วย​สิ่ง​ที่​เจ้า​สร้าง​ขึ้นมา​กับ​มือ​ของ​เจ้าเอง​เลย แล้ว​เรา​จะ​ไม่​ทำ​อันตราย​เจ้า 7 แต่​เจ้า​ก็​ไม่ยอม​ฟัง​เรา’” พระยาห์เวห์​พูด​ว่า​อย่างนั้น “เจ้า​ก็​เลย​ยั่ว​เรา​ด้วย​สิ่ง​ที่​เจ้า​สร้าง​ขึ้นมา​กับ​มือ​เจ้าเอง ทำให้​เรา​ต้อง​ทำร้าย​เจ้า”

8 ดังนั้น นี่​คือ​สิ่ง​ที่​พระยาห์เวห์ ผู้​มี​ฤทธิ์ทั้งสิ้น พูด “เนื่องจาก​เจ้า​ไม่​ยอมฟัง​คำ​ของเรา 9 เรา​กำลัง​จะ​ส่งสาร​ไป และ​เรียก​เผ่า​ทาง​เหนือ​ทั้งหมด​มา” พระยาห์เวห์​พูด​ว่า​อย่างนั้น “และ​เรา​จะ​ส่งสาร​ไป​บอก​กับ​กษัตริย์​เนบูคัดเนสซาร์​แห่ง​บาบิโลน ที่​เป็น​ผู้รับใช้​ของเรา และ​เรา​จะ​พา​พวกเขา​ทั้งหมด​มา​บุก​แผ่นดิน​นี้ และ​ต่อสู้​กับ​พลเมือง​ของ​ที่นี่ และ​ต่อสู้​กับ​ชนชาติ​ต่างๆ​ทั้งหมดนี้​ที่​อยู่​ล้อมรอบ​มัน เรา​จะ​ทำลาย​พวกมัน​อย่าง​ราบคาบ เรา​จะ​ทำให้​พวกมัน​เป็น​เป้า​ของ​ความ​สยดสยอง และ​ให้​เป็น​ที่​หัวเราะ​เยาะ​และ​ดุด่า​ว่ากล่าว​ตลอดไป

10 เรา​จะ​ทำลาย​เสียง​รื่นเริง​สนุก​สนาน​และ​เสียง​เลี้ยง​ฉลอง เสียง​ของ​เจ้าบ่าว​เจ้าสาว​ใน​วัน​แต่งงาน เสียง​ของ​หิน​โม่แป้ง​ทำ​อาหาร และ​แสง​ตะเกียง​ให้​หมดไป

11 ทั่ว​แผ่นดินนี้​จะ​กลายเป็น​ที่​แห้งแล้ง​รกร้าง และ​ชนชาติ​นี้​จะต้อง​เป็น​ขี้ข้า​กษัตริย์​บาบิโลน​ไป​อีก​เจ็ดสิบ​ปี

12 พอ​ครบ​เจ็ดสิบ​ปี​แล้ว เรา​จะ​จัดการ​กับ​กษัตริย์​บาบิโลน​และ​ชนชาติ​นั้น​ทั้งหมด สำหรับ​ความ​ผิดบาป​ที่​พวกมัน​ทำ” พระยาห์เวห์​พูด​ว่า​อย่างนั้น

“และ​เรา​จะ​จัดการ​กับ​ดินแดน​ของ​พวก​เคลเดีย เรา​จะ​ทำให้​มัน​รกร้าง​ตลอดไป 13 ทุกๆ​คำพูด​ที่​เรา​ได้​พูด​ต่อต้าน​แผ่นดิน​นั้น เรา​จะ​ทำให้​มัน​เกิดขึ้น​จริง​ตามนั้น ทุกอย่าง​ที่​เขียน​อยู่​ใน​หนังสือ​เล่มนี้ ซึ่ง​เป็น​เรื่อง​ที่​เยเรมียาห์​ได้​พูด​ต่อต้าน​ชนชาติ​ต่างๆ​ไว้ จะ​เกิดขึ้น​จริง​ตามนั้น

14 ที่​เรา​พูด​อย่าง​นี้ ก็​เพราะ​ชนชาติ​ต่างๆ​มากมาย​และ​กษัตริย์​ที่​ยิ่งใหญ่​หลาย​องค์ จะต้อง​ไป​เป็น​ขี้ข้า​รับใช้​บาบิโลน แล้ว​เรา​จะ​ตอบแทน​พวกมัน​ตาม​สิ่ง​ที่​พวกมัน​ทำ​และ​สิ่ง​ที่​มือ​ของ​พวกมัน​สร้าง​ขึ้นมา”

การพิพากษา​ต่อ​ชนชาติ​ต่างๆ​ใน​โลกนี้

15 นี่​คือ​สิ่ง​ที่​พระยาห์เวห์ พระเจ้า​แห่ง​อิสราเอล พูด​กับ​ผม​ว่า

“ให้​เอา​ถ้วยนี้​ไป​จาก​มือเรา เป็น​ถ้วย​ที่​ใส่​เหล้าองุ่น​แห่ง​ความโกรธ​ของเรา แล้ว​เรา​จะ​ส่ง​เจ้า​ไป​ตาม​ชนชาติ​ต่างๆ​และ​เรา​จะ​ทำ​ให้​ชนชาติ​เหล่านั้น​ดื่มมัน

16 พวกมัน​จะ​ดื่ม​จน​เมา​โซเซ และ​ทำ​ตัว​เหมือน​คนบ้า ก็​เพราะ​ดาบ​ที่​เรา​ส่ง​ไป​ท่ามกลาง​พวกมัน”

17 ดังนั้น​ผม​จึง​หยิบ​ถ้วย​จาก​มือ​ของ​พระยาห์เวห์ และ​ไป​ตาม​ชนชาติ​ต่างๆ​ที่​พระองค์​ส่ง​ผม​ไป และ​ทำให้​ชนชาติ​เหล่านั้น​ดื่มมัน

18 ชนชาติ​เหล่านั้น​ได้แก่​เยรูซาเล็ม และ​เมือง​ต่างๆ​ของ​ยูดาห์ และ​บรรดา​กษัตริย์​และ​เจ้านาย​ข้าราชการ​ทั้งหลาย ผม​ทำให้​พวกเขา​ดื่ม​จาก​ถ้วยนี้ เพื่อ​ทำให้​แผ่นดิน​ของ​พวกเขา​รกร้าง​ว่างเปล่า ไร้​ประโยชน์ เป็น​เป้า​ให้​คน​หัวเราะ​เยาะ​และ​ได้รับ​การ​ดูถูก​เหยียด​หยาม อย่าง​ที่​มัน​เป็น​อยู่​ตอนนี้

19 คน​เหล่านี้​ทั้งหมด​จะ​ต้อง​ดื่ม​จาก​ถ้วยนี้ คือ​ฟาโรห์​กษัตริย์​อียิปต์ พร้อม​กับ​ข้ารับใช้ ข้าราชการ รวมทั้ง​ประชาชน​ของ​พระองค์​ทุกคน

20 พวก​ชาวบ้าน​ตาม​ชายแดน และ​กษัตริย์​ทุกองค์​ของ​อูส พวก​กษัตริย์​ทุกองค์​ของ​ฟีลิสเตีย ซึ่ง​ก็​มี กษัตริย์​ต่างๆ​ของ​เมือง​อัชเคโลน กาซา เอโครน และ​ที่เหลือ​ของ​เมือง​อัชโดด

21 คน​ใน​เมือง​เอโดม โมอับ และ​อัมโมน

22 กษัตริย์​ทุกองค์​ของ​ไทระ ไซดอน และ​กษัตริย์​ที่​อยู่​ตาม​ชายฝั่ง​ทะเล​อีก​ฟาก​หนึ่ง 23 คน​ที่​เดดาน เทมา และ​บูส รวมทั้ง​คน​พวกนั้น​ที่​เข้า​พิธี​โกน​ผมจอน+ 25:23 เข้า​พิธี​โกน​ผมจอน เป็น​พิธี​ทาง​ศาสนา​ของ​คน​ที่​ไม่ใช่​ยิว พระเจ้า​ห้าม​ไม่ให้​ทำ ดู​เพิ่มเติม​ได้​จาก หนังสือ​เลวีนิติ 19:2724 กษัตริย์​ทุกองค์​ของ​อาระเบีย และ​กษัตริย์​ทุกองค์​ตาม​แนว​ชายแดน​ซึ่ง​อยู่​ใน​ที่​เปล่า​เปลี่ยว​แห้งแล้ง 25 กษัตริย์​ทุกองค์​ใน​ศิมรี เอลาม และ​มีเดีย 26 กษัตริย์​ทุกองค์​จาก​ทาง​เหนือ ที่​อยู่​ใกล้​และ​ไกล คนแล้ว​คนเล่า ผม​ทำให้​อาณาจักร​ทุกแห่ง​ที่​อยู่​บนโลก​ดื่ม​จาก​ถ้วยนี้ แล้ว​กษัตริย์​แห่ง​เชชัก+ 25:26 เชชัก เขียน​เป็น​รหัสลับ หมายถึง บาบิโลน ก็​จะ​ดื่ม​หลังจาก​พวกเขา​เหล่านั้น

27 พระยาห์เวห์​พูด​กับ​ผม​ว่า “แล้ว​ให้​เจ้า​บอก​กับ​พวกเขา​ว่า พระยาห์เวห์​ผู้​มี​ฤทธิ์ทั้งสิ้น พระเจ้า​แห่ง​อิสราเอล​พูด​อย่างนี้​ว่า ‘ดื่ม​ซะ​ให้​เมา​ไปเลย ให้​อ้วกแตก แล้ว​ก็​ล้มลง และ​อย่า​ลุก​ขึ้นมา​ต่อหน้า​ดาบ​ที่​เรา​กำลัง​ส่ง​ไป​ท่ามกลาง​เจ้า’

28 แต่​ถ้า​พวกมัน​ไม่​ยอมรับ​ถ้วย​ใน​มือเจ้า​ไปดื่ม ก็​ให้​เจ้า​บอก​กับ​พวกมัน​ว่า พระยาห์เวห์​ผู้​มี​ฤทธิ์ทั้งสิ้น​พูด​อย่างนี้​ว่า ‘พวกเจ้า​จะต้อง​ดื่ม 29 เพราะ​ดูสิ เรา​กำลัง​จะ​นำ​ความ​เจ็บปวด ทน​ทุกข์ทรมาน​มา​ยัง​เมือง​ที่​ถูก​เรียก​ตามชื่อ​ของเรา แล้ว​เจ้า​จะ​ได้รับ​การ​ยกเว้น​หรือไง เรา​จะ​ไม่​ละเว้น​เจ้า​หรอก เพราะ​เรา​กำลัง​จะ​ทำ​ให้​ดาบ​มา​ตก​อยู่​บน​พลเมือง​ทุกคน​ของ​แผ่นดินนี้’” พระยาห์เวห์​ผู้​มี​ฤทธิ์ทั้งสิ้น​พูด​อย่างนี้

30 “เยเรมียาห์ ให้​เจ้า​บอก​ทุกๆ​ถ้อยคำ​นี้​ที่​เรา​พูด​ให้​พวกมัน​ฟัง เจ้า​จะต้อง​บอก​กับ​พวกมัน​ว่า

พระยาห์เวห์​คำราม​มา​จาก​ที่สูง

และ​พระองค์​ส่งเสียง​เรียก​จาก​สถานที่​ศักดิ์สิทธิ์​ของ​พระองค์

พระองค์​คำราม​ลั่น​ใส่​ฝูงแกะ​ของ​พระองค์

มี​เสียง​ตะโกน​ดังลั่น​ไปทั่ว​ทุกคน​ใน​โลกนี้​เหมือน​เสียง​โห่ร้อง​ของ​คนย่ำองุ่น

31 เสียงนั้น​ดัง​กึกก้อง​ไป​ถึง​สุดขอบโลก

เพราะ​พระยาห์เวห์​มี​คดี​กับ​ชนชาติ​ต่างๆ

พระองค์​กำลัง​จะ​พิพากษา​โลก​ทั้งโลก

และ​ทำ​ให้​คนชั่ว​ตาย​ด้วย​ดาบ”

พระยาห์เวห์​พูด​ว่า​อย่างนั้น

32 พระยาห์เวห์​ผู้​มี​ฤทธิ์ทั้งสิ้น​พูดว่า

“ความ​ชั่วช้า​กำลัง​แพร่​กระจาย​จาก​ชนชาติ​หนึ่ง​ไป​ยัง​อีก​ชนชาติ​หนึ่ง

พายุ​ร้าย​กำลัง​พัด​มา​จาก​ขอบโลก”

33 ใน​เวลานั้น​จะ​มี​คน​ตั้งแต่​ขอบโลก​ด้าน​หนึ่ง​ไป​ถึง​ขอบโลก​อีก​ด้าน​หนึ่ง​ถูก​พระยาห์เวห์​ฆ่า จะ​ไม่มีใคร​ร้องไห้​ให้​พวกมัน และ​จะ​ไม่มีใคร​เก็บ​ศพ​พวกมัน​มา​ฝัง พวกมัน​จะ​เป็น​เหมือน​มูลสัตว์​บนดิน

34 พวก​ผู้เลี้ยงแกะ​ของ​อิสราเอล ร้องไห้​โหยหวน​เถอะ

พวก​ผู้นำ​ฝูงแกะ กลิ้งตัว​คลุกฝุ่น​ด้วย​ความโศกเศร้า​เถอะ

เพราะ​ถึงเวลา​แล้ว​ที่​พวกแก​จะต้อง​โดนฆ่า

พวกแก​จะ​ล้มลง​แตก​เหมือน​หม้อไห​ราคาแพง

35 ผู้เลี้ยงแกะ​พวกนี้​ไม่พบ​ที่ลี้ภัย

ส่วน​ผู้นำ​ฝูงแกะ​ก็​จะหนี​ไม่รอด

36 ผม​ได้ยิน​เสียง​ร้อง​ของ​พวก​คน​เลี้ยงแกะ

และ​เสียง​สะอึกสะอื้น​ของ​ผู้นำ​ฝูงแกะ

ที่​เป็น​อย่างนี้​ก็เพราะ​พระยาห์เวห์​กำลัง​ทำลาย​ทุ่งหญ้า​ของ​พวกเขา

37 ทุ่งหญ้า​ที่​เงียบสงบ​จะ​ย่อยยับ​ไป

เพราะ​ความ​เดือด​ดาล​ของ​พระยาห์เวห์

38 พระองค์​ทิ้ง​ถ้ำ​ของ​พระองค์เอง​ไป​เหมือน​สิงโต

แผ่นดิน​ของ​พวกเขา​ถูก​ทำลาย​แน่

เรื่องนี้​เกิด​จาก​ดาบ+ 25:38 ดาบ คำนี้​พบ​ใน​ฉบับ​แปล​กรีก​โบราณ​และ​ฉบับ​ฮีบรู​บาง​ฉบับ แต่​ฉบับ​ฮีบรู​ส่วนใหญ่​เขียน​ว่า “ความ​เดือดดาล”​ของ​ผู้​ข่มเหง

และ​ความ​เดือดดาล​ของ​พระเจ้า

26

บทเรียน​ของ​เยเรมียาห์​ที่​วิหาร

(ยรม. 7:1-15)

1 ใน​ช่วงต้น​รัชกาล​ของ​กษัตริย์​เยโฮยาคิม​ลูกชาย​กษัตริย์​โยสิยาห์​แห่ง​ยูดาห์ มี​ข้อความ​นี้​มา​จาก​พระยาห์เวห์

2 นี่คือ​สิ่ง​ที่​พระยาห์เวห์​พูด “เยเรมียาห์ ให้​เจ้า​ไป​ยืน​อยู่​ใน​ลาน​ของ​วิหาร​ของ​พระยาห์เวห์ แล้ว​พูด​ต่อว่า​ประชาชน​จาก​เมือง​ทั้งหลาย​ของ​ยูดาห์​ที่​กำลัง​มา​นมัสการ​ที่​วิหาร​ของ​พระยาห์เวห์ แล้ว​พูด​กับ​พวกเขา​ตาม​ที่​เราสั่ง ให้​เจ้า​พูด​กับ​พวกเขา​ทุกคำ​ห้าม​ตก​แม้แต่​คำเดียว

3 บางที​พวกเขา​อาจจะ​ฟัง แล้ว​แต่ละคน​ก็​หันหลัง​ให้​กับ​วิถีชีวิต​บาปๆ​ของ​พวกเขา​ก็ได้ ถ้า​พวกเขา​ทำ​อย่างนั้น เรา​ก็​จะ​เปลี่ยนใจ​จาก​เรื่อง​ความ​หายนะ​ที่​เรา​ได้​วางแผน​จะ​ให้​เกิดขึ้น​กับ​พวกเขา เพราะ​การ​กระทำ​ที่​ชั่วช้า​ต่างๆ​ของ​พวกเขา

4 แล้ว​เจ้า​ก็​ควร​พูด​กับ​พวกเขา​ว่า พระยาห์เวห์​พูด​อย่างนี้​ว่า ‘ถ้า​พวกเจ้า​ไม่​ยอมฟัง​เรา และ​ไม่ยอม​เดิน​ตาม​กฎ​ของเรา​ที่​เรา​ได้​ให้​ไว้​ต่อหน้า​เจ้า

5 และ​ไม่ยอม​ฟัง​ถ้อยคำ​ต่างๆ​ของ​ผู้พูดแทนพระเจ้า​ผู้รับใช้​ของเรา ที่​เรา​ได้​ส่ง​มา​ให้​เจ้า​ครั้งแล้ว​ครั้งเล่า แต่​พวกเจ้า​ไม่ยอม​ฟัง​เขา

6 เรา​ก็​จะ​ทำ​ให้​วิหาร​นี้​เป็น​เหมือน​ชิโลห์ และ​ให้​ชนชาติ​ต่างๆ​ทั่วโลก​ใช้​ชื่อ​ของ​เมืองนี้​เป็น​คำ​สาปแช่ง’”

7 พวก​นักบวช​และ​พวก​ผู้พูดแทนพระเจ้า และ​ประชาชน​ทั้งหลาย​ก็​ได้ยิน​เยเรมียาห์​พูด​ถ้อยคำ​ต่างๆ​เหล่านี้ ใน​วิหาร​ของ​พระยาห์เวห์

8 เมื่อ​เยเรมียาห์​พูด​ทุกอย่าง​ที่​พระยาห์เวห์​สั่ง​ให้​เขา​พูด​กับ​ประชาชน​เสร็จ​แล้ว พวก​นักบวช พวก​ผู้พูดแทนพระเจ้า และ​ประชาชน​ทุกคน​ก็​รุม​กัน​เข้ามา​จับ​ตัวเขา​พร้อมกับ​พูด​ว่า “แก​ตาย​แน่ๆ 9 ทำไม​แก​ถึง​อ้าง​ชื่อ​พระยาห์เวห์​มา​พูด​ว่า วิหาร​นี้​จะต้อง​เป็น​เหมือน​ชิโลห์ และ​คน​ที่​อยู่​ใน​เมืองนี้​จะต้อง​ถูก​ทำลาย”

แล้ว​ทุกคน​ก็​เข้าไป​รุมล้อม​เยเรมียาห์​ใน​วิหาร​ของ​พระยาห์เวห์

10 พวก​เจ้านาย​แห่ง​ยูดาห์​ได้ยิน​ถ้อยคำ​นี้​เหมือนกัน พวกเขา​ก็เลย​ออก​จาก​วัง​มา​ที่​วิหาร​ของ​พระยาห์เวห์ แล้ว​ก็​ไป​นั่ง​อยู่​ตรง​ทางเข้า​ประตู​บานใหม่​ที่​วิหาร​ของ​พระองค์

11 แล้ว​พวก​นักบวช​และ​พวก​ผู้พูดแทนพระเจ้า​ก็​พูด​กับ​พวก​เจ้านาย​และ​ทุกคน​ที่​อยู่​ที่นั่น​ว่า “ไอ้​หมอนี่​น่า​จะ​ถูก​ตัดสิน​ประหารชีวิต เพราะ​มัน​ได้​พูด​ให้ร้าย​บ้านเมือง​นี้​เหมือน​ที่​เรา​เคย​ได้ยิน​มาแล้ว”

12 แล้ว​เยเรมียาห์​ก็​พูด​กับ​เจ้านาย​และ​ชาวบ้าน​ทุกคน​ว่า “พระยาห์เวห์​ส่ง​ให้​ผม​มา​พูด​สิ่ง​ทั้งหมด​นี้​ที่​เกี่ยวกับ​บ้านนี้​และ​เมืองนี้​ตาม​ที่​พวกคุณ​ได้ยิน

13 ตอนนี้​ขอให้​พวกคุณ​แก้ไข​วิถีทาง​และ​การ​กระทำ​ต่างๆ​ของ​พวกคุณ และ​ให้​เชื่อฟัง​พระยาห์เวห์​พระเจ้า​ของ​พวกคุณ บางที​พระองค์​อาจ​จะ​เปลี่ยนใจ​ไม่​ทำร้าย​พวกคุณ​ตาม​ที่​พระองค์​ได้​วางแผน​ไว้

14 แต่​ตอนนี้​ผม​อยู่​ใน​เงื้อมมือ​คุณ​แล้ว จะ​ทำ​ยังไง​กับ​ผม​ก็ได้​แล้วแต่​จะ​เห็น​สมควร

15 แต่​ให้​รู้​ไว้​ว่า ถ้า​พวกคุณ​คิด​จะ​ฆ่า​ผม พวกคุณ​กำลัง​ทำให้​เลือด​ของ​ผู้บริสุทธิ์​คนหนึ่ง​ตก​อยู่​บน​ตัว​คุณเอง บ้านเมือง​นี้ และ​ประชาชน​ของ​เมืองนี้​ด้วย เพราะ​พระยาห์เวห์​ส่ง​ผม​มา​จริงๆ เพื่อ​พูด​คำ​เหล่านี้​ทุกคำ​ให้​พวกคุณ​ฟัง”

16 แล้ว​พวก​เจ้านาย​และ​ชาวบ้าน​ทั้งหลาย​ก็​บอก​กับ​พวก​นักบวช​และ​พวก​ผู้พูดแทนพระเจ้า​ว่า “อย่า​ตัดสิน​ประหาร​คนคนนี้​เลย เพราะ​ว่า​เขา​พูด​กับ​เรา​ใน​นาม​ของ​พระยาห์เวห์”

17 ผู้ชาย​บางคน​และ​ผู้อาวุโส​บางคน​ของ​แผ่นดิน ก็​ลุกขึ้น​ยืน​และ​พูด​กับ​คน​ทั้งกลุ่ม​ที่​ออ​กันอยู่​ว่า

18 “มีคาห์​แห่ง​โมเรเชท​เคย​พูด​แทน​พระเจ้า​ใน​สมัย​ของ​กษัตริย์​เฮเซคียาห์​แห่ง​ยูดาห์ ท่าน​ได้​พูด​กับ​คน​ทุกคน​ใน​ยูดาห์​ว่า

‘พระยาห์เวห์​ผู้​มี​ฤทธิ์ทั้งสิ้น​พูด​อย่างนี้​ว่า

เมือง​ศิโยน​จะ​ถูก​ไถ​เหมือน​ไถนา

และ​เมือง​เยรูซาเล็ม​จะ​กลาย​เป็น​ซาก​ปรัก​หักพัง

ภูเขา​ที่​เป็น​ที่ตั้ง​ของ​วิหาร​ก็​จะ​ถูก​ถอนราก​ถอนโคน’+ 26:18 มีคาห์​พูด​อย่างนี้​ประมาณ​เจ็ดร้อย​ปี​ก่อน​พระเยซู​มา​เกิด ดู​เพิ่มเติม​ได้​จาก หนังสือ​มีคาห์ 3:12

19 แล้ว​กษัตริย์​เฮเซคียาห์​และ​ชาวเมือง​ยูดาห์​ทั้งหมด​ได้​ฆ่า​ท่าน​หรือเปล่า ก็เปล่า แต่​กษัตริย์​กลับ​เกรง​กลัว​พระยาห์เวห์​แล้ว​อ้อนวอน​พระองค์​ให้​เมตตา แล้ว​พระยาห์เวห์​ก็​เปลี่ยนใจ​ไม่​นำ​ภัยพิบัติ​มา​ถึง​พวกเขา​ทั้งๆ​ที่​พระองค์​เคย​พูด​ไว้​ว่า​จะ​ลงโทษ​พวกเขา แต่​ตอนนี้​เรา​กำลัง​จะ​นำ​ความ​หายนะ​อัน​ใหญ่หลวง​มา​สู่​ตัวเอง”

20 (ยัง​มี​ชาย​อีก​คนหนึ่ง​ชื่อ​อุรียาห์​ลูกชาย​ของ​เชไมอาห์​จาก​คิริยาทเยอาริม มา​พูด​แทน​พระยาห์เวห์ เขา​พูด​ให้ร้าย​เมืองนี้​และ​แผ่นดินนี้​เหมือน​ที่​เยเรมียาห์​พูด​นั่นแหละ 21 แล้ว​กษัตริย์​เยโฮยาคิม พวก​เจ้านาย และ​ทหาร​ทุกคน​ของ​พระองค์​ได้ยิน​คำพูด​ของเขา กษัตริย์​ก็​เลย​คิด​ฆ่า​เขา แต่​อุรียาห์​ได้ยิน​เสียก่อน ก็​เลย​กลัว​และ​หนี​ไป​อียิปต์ 22 กษัตริย์​เยโฮยาคิม​ก็​ส่ง​เอลนาธัน​ลูกชาย​ของ​อัคโบร์ และ​คน​อีก​จำนวน​หนึ่ง​ไป​อียิปต์ 23 แล้ว​พวกเขา​ก็​นำ​อุรียาห์​กลับมา​จาก​อียิปต์ พวกนั้น​นำ​เขา​ไป​ให้​กษัตริย์​เยโฮยาคิม พระองค์​ก็​ฆ่าเขา​แล้ว​โยน​ศพ​เขา​ทิ้ง​ใน​สุสาน​ของ​สามัญชน

24 แต่​อาหิคัม​ลูกชาย​ของ​ชาฟาน​ป้องกัน​ไม่ให้​เยเรมียาห์​ถูก​ชาวบ้าน​ฆ่าตาย)

27

พระยาห์เวห์​แต่งตั้ง​เนบูคัดเนสซาร์

1 ใน​ช่วงต้น​รัชกาล​ของ​เศเดคียาห์+ 27:1 เศเดคียาห์ คำนี้​อยู่​ใน​ฉบับ​แปล​ภาษา​ซีเรีย​โบราณ และ​ใน​ฉบับ​ฮีบรู​บาง​ฉบับ มัน​ตรง​กับ​บทที่ 28 ข้อ 1 ที่​บอก​ว่า เศเดคียาห์​เป็น​กษัตรยิ์​ใน​ปีนั้น คือ 594-593 ก่อน​พระเยซู​มา​เกิด ฉบับ​ฮีบรู​ที่​นิยม​ใช้กัน​เขียน​ว่า เยโฮยาคิม​ลูกชาย​ของ​กษัตริย์​โยสิยาห์​แห่ง​ยูดาห์ ถ้อยคำ​ของ​พระยาห์เวห์​ได้​มา​ถึง​เยเรมียาห์​ว่า 2 พระยาห์เวห์​พูด​กับ​ผม​ว่า “ให้​ทำ​สายรัด​และ​แอก แล้ว​ก็​เอา​มา​แขวนคอ​เจ้า​ไว้ 3 แล้ว​ให้​ส่ง​ข้อความ​ไป​ให้​กับ​กษัตริย์​แห่ง​เอโดม โมอับ อัมโมน ไทระ และ​ไซดอน โดย​ฝาก​ไป​กับ​พวก​ผู้ส่งข่าว​ที่​มา​ที่​เมือง​เยรูซาเล็ม เพื่อ​มาหา​กษัตริย์​เศเดคียาห์​แห่ง​ยูดาห์ 4 ให้​เจ้า​สั่ง​คำสั่งนี้​ไป​ให้​กับ​พวก​เจ้านาย​ของ​พวกเขา​ว่า พระยาห์เวห์​ผู้​มี​ฤทธิ์ทั้งสิ้น พระเจ้า​แห่ง​อิสราเอล พูด​ว่า ‘เจ้า​ไป​บอก​กับ​พวก​เจ้านาย​ของเจ้า​ว่า 5 เรา​สร้าง​โลก มนุษย์ และ​สัตว์​ทั้งหลาย​ไว้​บน​แผ่นดิน​โลก ด้วย​ฤทธิ์​อำนาจ​อัน​ยิ่งใหญ่​ของเรา​และ​แขน​ของเรา​ที่​เหยียด​ออกมา เรา​อยาก​จะ​ให้​มัน​กับ​ใคร​ก็​เป็น​เรื่อง​ของเรา 6 แล้ว​ตอนนี้ เรา​ก็​ได้​ให้​แผ่นดิน​เหล่านี้​ทั้งหมด​ให้​ตก​อยู่​ใน​มือ​ของ​ผู้รับใช้​เรา​คือ​กษัตริย์​เนบูคัดเนสซาร์​แห่ง​บาบิโลน สัตว์​ต่างๆ​เรา​ก็​ได้ยก​ให้​กับ​เขา​ไว้​คอย​รับใช้​เขา​ด้วย 7 และ​ชนชาติ​ทั้งหมด​จะ​ต้อง​รับใช้​เขา ลูกชาย​และ​หลานชาย​ของเขา ไป​จนกว่า​จะ​ถึง​เวลา​ที่​แผ่นดิน​ของ​เขาเอง​ก็​จะต้อง​พ่ายแพ้ และ​จะ​มี​หลายๆ​ชนชาติ​และ​กษัตริย์​ที่​ยิ่งใหญ่​หลายๆ​องค์​ทำ​ให้​บาบิโลน​ตก​ไป​เป็น​ผู้รับใช้​ของ​พวกเขา’”

8 “แต่​ถ้า​ชนชาติ​ไหน​หรือ​อาณาจักร​ไหน​ไม่​ยอม​รับใช้​กษัตริย์​เนบูคัดเนสซาร์​แห่ง​บาบิโลน หรือ​ถ้า​ชนชาติ​ไหน​ไม่ยอม​จำนน​ต่อ​กษัตริย์​แห่ง​บาบิโลน​คนนี้ เรา​จะ​ทำโทษ​ชนชาติ​นั้น​ด้วย​สงคราม ความ​อดอยาก​และ​โรคร้าย จนกว่า​เรา​จะ​ใช้​กษัตริย์​เนบูคัดเนสซาร์​ทำลาย​มัน​ไป​อย่าง​สิ้นซาก” พระยาห์เวห์​พูด​อย่างนั้น 9 “แต่​พวกเจ้า​จะต้อง​ไม่ฟัง​พวก​ผู้พูดแทนพระเจ้า โหร​ของ​พวกเจ้า คน​ที่​ได้​เห็น​อนาคต​ใน​ความฝัน พวก​นัก​ทำนาย และ​พ่อมด​ของ​พวกเจ้า​ที่​พูด​ว่า ‘อย่า​ไป​รับใช้​กษัตริย์​บาบิโลน​นั่นเลย’ 10 ที่​เรา​พูด​เรื่องนี้​ก็​เพราะ​พวกเขา​กำลัง​โกหก​เจ้า​อยู่ ซึ่ง​จะ​ทำให้​เจ้า​ถูก​กำจัด​ไป​จาก​แผ่นดิน​ของ​เจ้าเอง เรา​จะ​ขับไล่​เจ้า และ​เจ้า​จะ​พินาศ”

11 “แต่​ถ้า​ชนชาติ​ไหน​ยอม​จำนน​ต่อ​กษัตริย์​บาบิโลน​และ​รับใช้​เขา เรา​จะ​ยอม​ให้​ชนชาติ​นั้น​อยู่​ต่อไป​ใน​แผ่นดิน​ของตน​และ​เพาะ​ปลูก​ใน​แผ่นดิน​นั้น” พระยาห์เวห์​พูด​ว่า​อย่างนั้น

12 “สำหรับ​กษัตริย์​เศเดคียาห์​แห่ง​ยูดาห์ เรา​ขอ​พูด​อย่างนี้​ว่า ‘ให้​ยอม​กษัตริย์​บาบิโลน​ซะ รับใช้​เขา​และ​ประชาชน​ของเขา แล้ว​เจ้า​จะ​รอด​ชีวิต’ 13 ทำไม​เจ้า​และ​ประชาชน​ของเจ้า​จะ​ต้อง​มา​ตาย​ด้วย​คม​ดาบ ความ​อดอยาก และ​โรคระบาด ตาม​ที่​พระยาห์เวห์​เตือน​ไว้แล้ว​สำหรับ​ชนชาติ​ที่​ไม่ยอม​กษัตริย์​บาบิโลน​ด้วยล่ะ 14 อย่า​ไป​ฟัง​สิ่ง​ที่​พวก​ผู้พูดแทนพระเจ้า​บอก​เจ้า ที่​ว่า ‘ไม่ต้อง​ไป​เป็น​ขี้ข้า​กษัตริย์​บาบิโลน​หรอก’ เพราะ​ว่า​ผู้พูดแทนพระเจ้า​พวกนั้น​กำลัง​หลอก​เจ้า” 15 พระยาห์เวห์​พูด​ว่า “เรา​ไม่ได้​ส่ง​พวก​ผู้พูดแทนพระเจ้า​พวกนั้น​มา พวกนั้น​อ้าง​ว่า​พวกเขา​พูด​ใน​นาม​ของเรา แต่​พวกเขา​กำลัง​โกหก ดังนั้น​เรา​จะ​ขับไล่​พวกเจ้า​ไป​และ​ทำลาย​พวกเจ้า ทั้ง​พวกเจ้า​และ​พวก​ผู้พูดแทนพระเจ้า​จอม​ปลอม​ที่​พูด​กับเจ้า​นั้น”

16 แล้ว​ผม​ก็​พูด​กับ​พวก​นักบวช​และ​ประชาชน​ทั้งหลาย​ว่า พระยาห์เวห์​พูด​อย่างนี้​ว่า “อย่า​ไป​ฟัง​สิ่ง​ที่​พวก​ผู้พูดแทนพระเจ้า​ของ​พวกเจ้า​พูด ที่ว่า ‘พวก​ภาชนะ​ที่​ใช้​ใน​วิหาร​ของ​พระยาห์เวห์​กำลัง​จะ​กลับ​มา​จาก​บาบิโลน​เร็วๆนี้’ เพราะ​พวกมัน​โกหก​เจ้า 17 อย่า​ไป​ฟัง​พวกมัน ให้​รับใช้​กษัตริย์​บาบิโลน แล้ว​เจ้า​จะ​รอด​ชีวิต ทำไม​จะ​ต้อง​ปล่อย​ให้​เมืองนี้​กลายเป็น​เมืองร้าง​ด้วยล่ะ 18 แต่​ถ้า​พวก​ผู้พูดแทนพระเจ้า​พวกนั้น​เป็น​ตัวจริง และ​พวกมัน​มี​ถ้อยคำ​ของ​พระยาห์เวห์​จริง ก็​ให้​พวกมัน​มา​อธิษฐาน​ต่อ​พระยาห์เวห์​ผู้​มี​ฤทธิ์ทั้งสิ้น เพื่อ​ว่า​ภาชนะ​ที่เหลือ​อยู่​ใน​วิหาร​ของ​พระยาห์เวห์​และ​อยู่​ใน​วัง​ของ​กษัตริย์​ยูดาห์​และ​อยู่​ใน​เมือง​เยรูซาเล็ม จะได้​ไม่ตก​ไปอยู่​ที่​บาบิโลน”

19 เพราะ​ว่า​พระยาห์เวห์​ผู้​มี​ฤทธิ์ทั้งสิ้น​ได้​พูด​ไว้​อย่างนี้ “เกี่ยวกับ​เรื่อง​เสาต่างๆ ขันทะเล​สัมฤทธิ์ แท่นรอง​ของมัน และ​พวก​ภาชนะ​ที่เหลือ​อยู่​ใน​เมืองนี้ 20 ของ​ที่​กษัตริย์​เนบูคัดเนสซาร์​แห่ง​บาบิโลน​ไม่ได้​เอา​ไป​ตอน​ที่​เขา​ต้อน​เยโคนิยาห์+ 27:20 เยโคนิยาห์ หรือ​มี​อีก​ชื่อหนึ่ง​ว่า เยโฮยาคีน ลูกชาย​ของ​กษัตริย์​เยโฮยาคิม​แห่ง​ยูดาห์​และ​เจ้านาย​ทั้งหลาย​ของ​ทั้ง​ยูดาห์​และ​เยรูซาเล็ม​ไป​บาบิโลน 21 พระยาห์เวห์​ผู้​มี​ฤทธิ์ทั้งสิ้น พูด​เกี่ยวกับ​เรื่อง​ภาชนะ​ที่​ยังเหลือ​อยู่​ใน​วิหาร​ของ​พระองค์ ใน​วัง​ของ​กษัตริย์ และ​ใน​เมือง​เยรูซาเล็ม​ว่า 22 ‘ของ​พวกนั้น​จะ​ถูก​ย้าย​ไป​บาบิโลน แล้ว​จะ​อยู่​ที่นั่น​จนถึง​เวลา​ที่​เรา​จะ​ระลึก​ถึง​พวกมัน’” พระยาห์เวห์​พูด​ว่า​อย่างนั้น “แล้ว​เรา​จะ​พา​ของ​พวกมัน​กลับ​มา​ที่นี่​เอง”

28

ฮานันยาห์ ผู้พูดแทนพระเจ้า​ปลอม

1 ใน​ปี​เดียวกัน​นั้น ซึ่ง​เป็น​ช่วง​ต้น​รัชกาล​เศเดคียาห์​กษัตริย์​แห่ง​ยูดาห์ ตรง​กับ​เดือน​ที่ห้า ปี​ที่สี่ ฮานันยาห์​ลูกชาย​ของ​อัสซูร์ ผู้พูดแทนพระเจ้า​จาก​กิเบโอน เขา​ได้​พูด​กับ​ผม​ต่อหน้า​พวก​นักบวช​และ​ทุกคน​ใน​วิหาร​ของ​พระยาห์เวห์​ว่า 2 “พระยาห์เวห์ ผู้​มี​ฤทธิ์ทั้งสิ้น พระเจ้า​ของ​อิสราเอล​พูด​ว่า ‘เรา​ได้​หัก​แอก​ของ​กษัตริย์​แห่ง​บาบิโลน​แล้ว 3 ภายใน​สองปี​นี้ เรา​จะ​นำ​พวก​ภาชนะ​ที่​ใช้​ใน​วิหาร​ของ​พระยาห์เวห์​ทั้งหมด​กลับมา​ไว้​ที่นี่ เป็น​ภาชนะ​ที่​กษัตริย์​เนบูคัดเนสซาร์​ได้​เอา​ไป​จาก​ที่นี่ และ​เอา​ไป​ไว้​ที่​บาบิโลน 4 และ​เรา​จะ​นำ​เยโคนิยาห์+ 28:4 เยโคนิยาห์ หรือ​มี​อีก​ชื่อหนึ่ง​ว่า เยโฮยาคีน กษัตริย์​ของ​ยูดาห์​ลูกชาย​ของ​เยโฮยาคิม กลับมา​ที่นี่ พร้อมกับ​ชาว​ยูดาห์​ทั้งหมด​ที่​ตก​ไป​เป็น​เชลย​อยู่​ใน​บาบิโลน​ด้วย เพราะ​เรา​จะ​ทำลาย​แอก​ของ​กษัตริย์​บาบิโลน พระยาห์เวห์​พูด​ว่า​อย่างนั้น’”

5 หลัง​จากนั้น​เยเรมียาห์​ผู้พูดแทนพระเจ้า​ก็​พูด​กับ​ฮานันยาห์​ผู้พูดแทนพระเจ้า ต่อหน้า​พวก​นักบวช และ​ทุกคน​ที่​ยืน​อยู่​ใน​วิหาร​ของ​พระยาห์เวห์ 6 เยเรมียาห์​ผู้พูดแทนพระเจ้า​พูด​ว่า “อาเมน ขอให้​เป็น​อย่างนั้น ขอให้​พระยาห์เวห์​ทำ​เหมือน​กับ​ที่​ท่าน​พูด​เถอะ ขอให้​พระยาห์เวห์​ทำให้​คำทำนาย​ของท่าน​เป็น​จริง ขอให้​พระองค์​นำ​ภาชนะ​ที่​ใช้​ใน​วิหาร​ของ​พระองค์ รวมทั้ง​คน​เหล่านั้น​ทั้งหมด​ที่​ถูก​กวาด​ต้อน​ไป​บาบิโลน​กลับ​มา​ที่นี่​ด้วยเถิด

7 แต่​ให้​ฟัง​สิ่ง​ที่​ผม​กำลัง​จะ​พูด​กับ​ท่าน​และ​กับ​ทุกๆคน 8 เท่า​ที่​ใคร​ต่อใคร​จำได้ พวก​ผู้พูดแทนพระเจ้า​ที่​มีชีวิต​อยู่​ก่อน​หน้า​ผม​และ​ท่าน ล้วนแต่​พยากรณ์​ต่อต้าน​แผ่นดิน​ทั้งหลาย​และ​อาณาจักร​ที่​ยิ่งใหญ่​ต่างๆ​ว่า จะ​เกิด​สงคราม ความ​อดอยาก​และ​โรคภัย​ไข้เจ็บ​กัน​ทั้งนั้น 9 แต่​สำหรับ​ผู้พูดแทนพระเจ้า​ที่​พยากรณ์​ว่า​จะ​เกิด​ความ​สงบสุข​ขึ้นนั้น จะต้อง​คอย​ให้​เรื่องนั้น​มัน​เกิดขึ้น​จริง​ตาม​ที่​เขา​พูด​เสียก่อน คน​ถึง​จะ​ได้รู้​ว่า​พระยาห์เวห์​เป็น​ผู้ที่​ส่ง​ผู้พูดแทนพระเจ้า​คนนั้น​มา​จริงๆ”

10 แล้ว​ฮานันยาห์​ผู้พูดแทนพระเจ้า ก็​เอา​แอกไม้​จาก​คอ​ของ​เยเรมียาห์​ผู้พูดแทนพระเจ้า​มา​หัก 11 และ​เขา​ก็​พูด​ต่อหน้า​ทุกคน​ที่นั่น​ว่า พระยาห์เวห์​พูด​ว่า “เรา​จะ​หัก​แอก​ของ​เนบูคัดเนสซาร์ กษัตริย์​แห่ง​บาบิโลน ที่​วาง​ไว้​บน​คอ​ของ​ชนชาติ​ต่างๆ​ให้​หมดไป​ภายใน​สองปี​นี้ เหมือน​ที่​เรา​ได้​หัก​แอก​อันนี้” แล้ว​เยเรมียาห์​ก็​ไป​ตาม​ทาง​ของท่าน

12 หลังจาก​ที่​ฮานันยาห์​ผู้พูดแทนพระเจ้า ได้​หัก​แอก​จาก​คอ​ของ​เยเรมียาห์​ผู้พูดแทนพระเจ้า​แล้ว พระคำ​ของ​พระยาห์เวห์​ก็​มี​มา​ถึง​เยเรมียาห์​ว่า 13 “ไป​บอก​กับ​ฮานันยาห์​ว่า พระยาห์เวห์​พูด​ว่า ‘เจ้า​หัก​แอกไม้​นั้น​แล้ว​ก็จริง แต่​เจ้า​ได้​สร้าง​แอก​เหล็ก​ขึ้นมา​แทน’” 14 ที่​ผม​พูด​อย่างนี้​ก็​เพราะ​พระยาห์เวห์​ผู้​มี​ฤทธิ์ทั้งสิ้น พระเจ้า​แห่ง​อิสราเอล​พูด​ว่า “เรา​ได้​ใส่​แอก​เหล็ก​ไว้​บน​คอ​ของ​ชนชาติ​เหล่านี้​ทั้งหมด เพื่อ​ทำ​ให้​พวกมัน​รับใช้​กษัตริย์​เนบูคัดเนสซาร์​แห่ง​บาบิโลน และ​พวกมัน​ก็​จะ​เป็น​ทาส​รับใช้​เขา นอก​จากนั้น​แล้ว เรา​ยัง​ได้​มอบ​พวก​สัตว์ป่า​ให้​กับเขา​ด้วย”

15 แล้ว​เยเรมียาห์​ผู้พูดแทนพระเจ้า​ก็​พูด​กับ​ฮานันยาห์​ผู้พูดแทนพระเจ้า​ว่า “ฟังนะ ฮานันยาห์ พระยาห์เวห์​ไม่ได้​ส่ง​เจ้ามา แถม​เจ้า​ยัง​ทำให้​คนพวกนี้​หลงเชื่อ​ใน​สิ่ง​ที่​ผิดๆ​เสียอีก 16 ดังนั้น พระยาห์เวห์​จึง​พูด​ว่า​อย่างนี้ ‘เรา​จะ​ขับไล่​เจ้า​ออกไป​จาก​แผ่นดิน​นี้ เจ้า​จะต้อง​ตาย​ใน​ปีนี้ เพราะ​เจ้า​ได้​พูด​ขัด​กับ​พระยาห์เวห์’”

17 แล้ว​ฮานันยาห์​ผู้พูดแทนพระเจ้า​ก็​ตาย​ใน​เดือน​ที่เจ็ด​ของ​ปีนั้น

29

จดหมาย​จาก​เยเรมียาห์​ถึง​พวกเชลย

1 เยเรมียาห์​ผู้พูดแทนพระเจ้า ได้​ส่ง​หนังสือ​ม้วน​จาก​เยรูซาเล็ม​ไปให้​กับ​พวก​ผู้อาวุโส​ที่​ยัง​เหลือ​รอด​ชีวิต​ท่ามกลาง​เชลยศึก​ทั้งหลาย​ใน​บาบิโลน รวมทั้ง พวก​นักบวช พวก​ผู้พูดแทนพระเจ้า และ​คนอื่นๆ​ด้วย ที่​กษัตริย์​เนบูคัดเนสซาร์​ได้​กวาด​ต้อน​จาก​เยรูซาเล็ม​ไป​ไว้​ที่​บาบิโลน 2 เรื่องนี้​เกิดขึ้น​หลังจาก​ที่​กษัตริย์​เยโคนิยาห์+ 29:2 เยโคนิยาห์ หรือ​มี​อีก​ชื่อหนึ่ง​ว่า เยโฮยาคีน พร้อม​กับ​แม่​ของ​พระองค์ และ​พวก​ข้าราชสำนัก พวก​เจ้านาย​ของ​ยูดาห์ และ​ของ​เยรูซาเล็ม รวมทั้ง​พวก​ช่างฝีมือ​และ​ช่างเหล็ก ได้​ถูก​กวาด​ต้อน​ออกไป​จาก​เยรูซาเล็ม​แล้ว 3 เศเดคียาห์​กษัตริย์​แห่ง​ยูดาห์ ได้​ส่ง​เอลาสาห์​และ​เกมาริยาห์​ไป​หา​กษัตริย์​เนบูคัดเนสซาร์​ที่​บาบิโลน เอลาสาห์​เป็น​ลูกชาย​ของ​ชาฟาน ส่วน​เกมาริยาห์​เป็น​ลูกชาย​ของ​ฮิลคียาห์ เยเรมียาห์​ได้​ฝาก​หนังสือ​ม้วน​นี้​ไป​บาบิโลน​กับ​เอลาสาห์ และ​เกมาริยาห์ ข้อความ​ใน​หนังสือ​ม้วน​นั้น​พูด​ว่า

4 พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล พูด​ไว้​ว่า​อย่างนี้ “ถึง​ทุกคน​ที่​เรา​ได้​ส่ง​ไป​จาก​เยรูซาเล็ม​ให้​ไป​เป็น​เชลย​ที่​บาบิโลน 5 ให้​พวกเจ้า​สร้าง​บ้าน​เรือน​ขึ้นมา​อยู่​อาศัย ให้​ปลูก​สวน และ​กิน​ผลผลิต​ของ​พวกมัน​ที่​ออกมา 6 ให้​แต่งงาน​และ​เกิด​ลูกชาย​ลูกสาว ให้​หา​เมีย​ให้​กับ​พวก​ลูกชาย​ของเจ้า และ​ยก​ลูกสาว​เจ้า​ให้​ไป​เป็น​เมีย​คนอื่น และ​ให้​พวกเขา​เกิด​ลูกชาย​ลูกสาว ให้​เกิด​ลูก​เต็มบ้าน​เต็มเมือง อย่า​ได้​กลาย​เป็น​กลุ่ม​เล็กๆ 7 ให้​ส่งเสริม​บ้านเมือง​ที่​เรา​ได้​ขับไล่​ให้​เจ้า​ไป​อยู่​กันนั้น​เจริญ​รุ่งเรือง​ด้วย อธิษฐาน​ต่อ​พระยาห์เวห์​สำหรับ​เมืองนั้น​ด้วย เพราะ​ถ้า​เมืองนั้น​เจริญ​รุ่งเรือง เจ้า​ก็​จะ​มี​ความ​เจริญ​รุ่งเรือง​ด้วย” 8 เพราะ​พระยาห์เวห์​ผู้​มี​ฤทธิ์ทั้งสิ้น​พระเจ้า​แห่ง​อิสราเอล​พูด​ว่า “อย่า​ให้​พวก​ผู้พูดแทนพระเจ้า​ที่​อยู่​ท่ามกลาง​เจ้า และ​หมอดู​หลอก​เจ้า​ได้ แล้ว​อย่า​ไป​หลง​ฟัง​ความฝัน​ต่างๆ​ที่​พวกมัน​ได้​ฝัน​ด้วย 9 เพราะ​พวกนั้น​กำลัง​อ้าง​ชื่อ​เรา​ไป​ทำนาย​อย่าง​ผิดๆ เรา​ไม่ได้​ส่ง​พวกมัน​มา” พระยาห์เวห์​พูด​ว่า​อย่างนั้น

10 เพราะ​พระยาห์เวห์​พูด​ไว้​ว่า​อย่างนี้ “เมื่อ​เจ็ดสิบ​ปี​ของ​บาบิโลน​ครบถ้วน​แล้ว เรา​ก็​จะ​ไปหา​เจ้า และ​ทำดี​กับเจ้า​ตาม​ที่​เรา​ได้​สัญญา​ไว้ คือ​เรา​จะ​นำ​เจ้า​กลับมา​ที่​เยรูซาเล็ม​นี้” 11 พระยาห์เวห์​พูด​ว่า “เพราะ​เรา​รู้​แผนงาน​ต่างๆ​ที่​เรา​วางไว้​ให้​กับเจ้า เป็น​แผนงาน​สำหรับ​ความ​เจริญ​รุ่งเรือง ไม่ใช่​สำหรับ​ความ​หายนะ เพื่อ​จะ​ให้​อนาคต​และ​ความหวัง​กับเจ้า 12 เจ้า​จะ​เรียก​หา​เรา เจ้า​จะ​มา​อธิษฐาน​ต่อ​เรา และ​เรา​จะ​ฟัง​เจ้า 13 เจ้า​จะ​แสวงหา​เรา แล้ว​เจ้า​ก็​จะ​พบ​เรา เมื่อ​เจ้า​แสวงหา​เรา​ด้วย​สิ้นสุดใจ​ของ​เจ้า 14 แล้ว​เจ้า​ก็​จะ​หา​เรา​เจอ” พระยาห์เวห์​พูด​ว่า​อย่างนั้น “เรา​จะ​คืน​สิ่ง​ที่​เจ้า​ถูก​ยึด​ไป และ​เรา​จะ​เก็บ​รวบรวม​เจ้า​กลับ​มา​จาก​ทุก​ชนชาติ​และ​ทุกที่​ที่​เรา​ได้​เนรเทศ​เจ้าไป และ​เรา​จะ​นำ​เจ้า​กลับ​ไป​ยัง​ที่​ที่​เรา​ได้​เนรเทศ​เจ้า​ออก​ไป” พระยาห์เวห์​พูด​ว่า​อย่างนั้น

15 แต่​เจ้า​อาจจะ​พูด​ว่า “พระยาห์เวห์​ได้​ให้​พวก​พูด​แทน​พระเจ้า​กับ​เรา​ใน​บาบิโลน” 16 แต่​พระยาห์เวห์​ได้​พูด​เกี่ยวกับ​กษัตริย์​ที่​นั่ง​อยู่​บน​บัลลังก์​ของ​ดาวิด​และ​ทุกคน​ที่​อาศัย​อยู่​ใน​เมือง​เยรูซาเล็ม และ​พวก​พี่น้อง​ของเจ้า ที่​ไม่ได้​ถูก​เนรเทศ​ไป​กับ​เจ้า​นั้น 17 พระยาห์เวห์​ผู้​มี​ฤทธิ์ทั้งสิ้น​พูด​อย่างนี้​ว่า “เรา​จะ​ส่ง​คมดาบ ความ​อดอยาก​และ​โรคภัย​ไข้เจ็บ​มา​ทำลาย​พวกเขา และ​เรา​จะ​ทำให้​พวกเขา​เป็น​เหมือน​ลูกมะเดื่อ​ที่​เสีย​จน​กิน​ไม่ลง 18 เรา​จะ​ไล่ตาม​พวกเขา​ไป​ด้วย​คมดาบ ความ​อดอยาก และ​โรคภัย​ไข้เจ็บ และ​เรา​จะ​ทำให้​พวกเขา​ดู​น่าสยดสยอง ใน​สายตา​ของ​อาณาจักร​ทั้งหมด​ใน​โลกนี้ เรา​จะ​ทำให้​ชื่อ​ของ​พวกเขา​กลายเป็น​คำ​ที่​คนใช้​ใน​การ​แช่งสาป เขา​จะ​เป็น​หายนะ​อย่าง​น่าตกใจ เป็น​ที่​น่ารังเกียจ ถูก​เยาะเย้ย​จาก​ทุกๆ​ชนชาติ​ที่​เรา​ได้​เนรเทศ​พวกเขา​ไป 19 ที่​เป็น​อย่างนี้​ก็​เพราะ​พวกมัน​ไม่ยอม​ฟัง​ถ้อยคำ​ต่างๆ​ของเรา” พระยาห์เวห์​พูดว่า​อย่างนั้น “นี่​คือ​ถ้อยคำ​ต่างๆ​ที่​เรา​พูดแล้ว​พูดอีก​กับ​พวกเขา​ผ่าน​ทาง​ผู้รับใช้​และ​ผู้พูด​แทน​เรา แต่​พวกเขา​ไม่ยอม​ฟัง” พระยาห์เวห์​พูด​ว่า​อย่างนั้น 20 “พวกเจ้า​ทั้งหลาย​ที่​ถูก​กวาด​ต้อน​จาก​เยรูซาเล็ม​ไป​บาบิโลน ให้​ฟัง​ถ้อยคำ​ของ​พระยาห์เวห์”

21 พระยาห์เวห์​ผู้​มี​ฤทธิ์ทั้งสิ้น​พระเจ้า​ของ​อิสราเอล​พูด​เกี่ยวกับ​อาหับ ลูกชาย​ของ​โคลายาห์ และ​เศเดคียาห์​ลูกชาย​ของ​มาอาเสอาห์ พระองค์​พูด​ว่า “พวก​ผู้พูดแทนพระเจ้า​สอง​คนนี้​ได้​พูด​กับ​พวกเจ้า​ใน​นาม​ของเรา แต่​พวกมัน​โกหก เรา​จะ​ส่ง​พวกมัน​ให้​ไป​อยู่​ใน​เงื้อมมือ​ของ​กษัตริย์​เนบูคัดเนสซาร์ แห่ง​บาบิโลน แล้ว​เขา​ก็​จะ​ฆ่า​พวกมัน​ให้​เจ้า​เห็น​กับตา 22 พวก​เชลยศึก​ชาว​ยูดาห์​ทุกคน​ที่​ยัง​อยู่​ใน​บาบิโลน จะ​ใช้​ชื่อ​พวกมัน​สำหรับ​สาปแช่ง​กัน​ว่า ‘ขอให้​พระยาห์เวห์​ทำ​ให้​เจ้า​เป็น​เหมือน​เศเดคียาห์ และ​เหมือน​อาหับ ที่​กษัตริย์​บาบิโลน​เผาตาย​ด้วย​เถอะ’ 23 ผู้พูดแทนพระเจ้า​สอง​คนนั้น​ได้​ทำ​สิ่ง​ที่​น่ารังเกียจ​ใน​อิสราเอล พวกเขา​ได้​มีชู้​กับ​เมีย​ของ​เพื่อน​บ้าน และ​อ้าง​ชื่อเรา​ไป​พูด​ทั้งที่​เรา​ไม่ได้​สั่ง เรา​รู้​เรื่องนี้ และ​เรา​เป็น​พยาน​เอง” พระยาห์เวห์​พูด​อย่างนั้น

พระเจ้า​ส่งข่าวสาร​ไป​ให้​กับ​เชไมอาห์

24 และ​ให้​เจ้า​ไป​พูด​กับ​เชไมอาห์​ชาว​เนเฮลาม​ว่า 25 พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​แห่ง​อิสราเอล​พูด​ว่า “เพราะ​เจ้า​ใช้​อำนาจ​ของ​ตัวเอง​ส่ง​พวก​จดหมาย​ไป​ถึง​ทุกคน​ใน​เยรูซาเล็ม และ​ส่ง​ไป​ให้​กับ​นักบวช​เศฟันยาห์​ลูกชาย​ของ​มาอาเสอาห์ รวมทั้ง​นักบวช​คนอื่นๆ​ด้วย​ว่า 26 ‘พระยาห์เวห์​ได้​แต่งตั้ง​ให้​เจ้า​เป็น​นักบวช​แทน​นักบวช​เยโฮยาดา จะได้​มี​คน​ดูแล​วิหาร​ของ​พระยาห์เวห์ ถ้า​คนบ้า​คนไหน​ไป​ทำตัว​เป็น​ผู้พูดแทนพระเจ้า ก็​ให้​จับ​ใส่ขื่อ​ไว้​ให้​แน่นหนา’ 27 แต่​ตอนนี้​ทำไม​เจ้า​ถึง​ไม่​ต่อว่า​เยเรมียาห์​จาก​อานาโธท ที่​ทำนาย​ให้​กับ​พวกเจ้า 28 เยเรมียาห์​ได้​ส่ง​ข่าวสาร​นี้​ถึง​พวกเรา​ที่​อยู่​ใน​บาบิโลน​ว่า ‘เจ้า​จะ​อยู่​ที่นั่น​ไป​อีกนาน ให้​สร้าง​บ้าน​อยู่ซะ ทำ​สวน​และ​กิน​ผลผลิต​ที่​ได้​จาก​พวกมัน’”

29 จากนั้น​นักบวช​เศฟันยาห์ ก็​อ่าน​จดหมาย​นั้น​ให้​เยเรมียาห์​ผู้พูดแทนพระเจ้า​ฟัง 30 แล้ว​ถ้อยคำ​ของ​พระยาห์เวห์ ก็​มา​ถึง​เยเรมียาห์​ว่า 31 “เยเรมียาห์ ให้​ส่ง​จดหมาย​ไป​บอก​กับ​ทุกคน​ที่​ถูก​กวาด​ต้อน​ไป​บาบิโลน​ว่า ‘พระยาห์เวห์​พูด​ถึง​เชไมอาห์​ชาว​เนเฮลาม​ว่า เพราะ​เชไมอาห์​ทำนาย​ให้​กับ​พวกเจ้า โดย​ที่​เรา​ไม่ได้​ส่ง​เขาไป แล้ว​เขา​ทำให้​เจ้า​เชื่อ​เรื่อง​โกหก​นั้น’

32 ดังนั้น​พระยาห์เวห์​จึง​พูด​ว่า ‘เรา​จะ​ทำโทษ​เชไมอาห์​ชาว​เนเฮลาม​และ​ลูกหลาน​ของเขา เขา​จะ​ไม่เหลือ​ลูกหลาน​รอด​ชีวิต​ท่ามกลาง​คน​เหล่านี้​สัก​คนเดียว และ​เขา​จะ​ไม่ได้​เห็น​สิ่งดีๆ​ที่​เรา​กำลัง​จะ​ทำ​ให้​กับ​คน​ของเรา เพราะ​เขา​ได้​พูด​ส่งเสริม​ให้​กบฏ​ต่อ​พระยาห์เวห์’” พระยาห์เวห์​พูด​อย่าง​นั้น

30

พระยาห์เวห์​สัญญา​ว่า​จะนำพวกเชลย​กลับมา

1 นี่​คือ​ถ้อยคำ​ของ​พระยาห์เวห์​ที่​มี​มา​ถึง​เยเรมียาห์ 2 นี่​คือ​สิ่ง​ที่​พระยาห์เวห์ พระเจ้า​ของ​อิสราเอล​พูด คือ “ให้​เขียน​ข้อความ​ทั้งหมด​นี้​ที่​เรา​ได้​พูด​กับ​เจ้า​ลง​ใน​หนังสือ​ม้วน​ให้​กับ​ตัว​เจ้าเอง” 3 พระยาห์เวห์​พูด​ว่า “วันนั้น​กำลัง​จะ​มาถึง คือ​วัน​ที่​เรา​จะ​พลิก​สถานการณ์​ให้กับ​คน​ของเรา​คือ​คน​อิสราเอล​และ​ยูดาห์” พระยาห์เวห์​พูดว่า “เรา​จะ​นำ​พวกเขา​กลับมา​ยัง​แผ่นดินนี้​ที่​เรา​ได้​ให้​กับ​บรรพบุรุษ​ของเขา เพื่อ​พวกเขา​จะได้​ครอบ​ครอง​มัน”

4 นี่​คือ​ข่าวสาร​ที่​พระยาห์เวห์​พูด​เกี่ยวกับ​อิสราเอล​และ​ยูดาห์ 5 พระองค์​พูด​ว่า​อย่างนี้

“พวกเรา​ได้ยิน​เสียง​ของ​ความอลหม่าน

ความหวาดกลัว และ​ความไม่สงบสุข

6 ไป​ถามสิ และ​ดูสิ​ว่า

ผู้ชาย​ที่ไหน​ออก​ลูก​ได้บ้าง

แล้ว​ทำไม​เรา​ถึง​เห็น​นักรบ​ที่​เก่งกาจ​ทุกคน​เอา​มือ​กุมท้อง​เหมือน​ผู้หญิง​กำลัง​จะคลอด

และ​ทำไม​พวกเขา​ถึง​หน้าซีดเผือด​อย่างนั้น

7 เลวร้าย​เหลือเกิน

เพราะ​ว่า​วันนั้น​เป็น​โศกนาฎกรรม​อย่างที่​ไม่เคย​มีมาก่อน

มัน​จะ​เป็น​เวลา​ของ​ความทุกข์ระทม​ของ​ยาโคบ

แต่​เขา​ก็​จะ​รอดชีวิต​จาก​เหตุการณ์นี้”

8 พระยาห์เวห์​ผู้​มี​ฤทธิ์ทั้งสิ้น​พูด​ว่า “ใน​วันนั้น เรา​จะ​ปลด​แอก​ของ​บาบิโลน​ออก​จาก​คอ​ของเจ้า เรา​จะ​ดึง​เชือก​ที่​มัด​เจ้าอยู่​ให้​ขาด​กระจุย​ไป แล้ว​พวก​คน​ต่าง​ชาติ​ก็​จะ​ไม่​ทำ​ให้​ยูดาห์​รับใช้​พวกเขา​อีก​ต่อไป 9 แล้ว​พวกเขา​ก็​จะ​รับใช้​พระยาห์เวห์​พระเจ้า​ของ​พวกเขา และ​รับใช้​ดาวิด​กษัตริย์​ของ​พวกเขา ที่​เรา​จะ​แต่งตั้ง​ให้​ปกครอง​เหนือ​พวกเขา

10 ส่วน​เจ้า ยาโคบ​ผู้รับใช้​ของเรา เจ้าไม่ต้องกลัว”

พระยาห์เวห์​พูด​ว่า​อย่างนั้น

“อิสราเอล ไม่ต้อง​ท้อแท้

เพราะ​เรา​จะ​ช่วย​ชีวิตเจ้า​ให้รอด​จาก​ดินแดน​ที่​ห่างไกล​นั้น

และ​เรา​จะ​ช่วย​ชีวิต​ลูกหลาน​ของเจ้า​ให้​พ้น​จาก​ดินแดน​ที่​พวกเขา​เป็นเชลย​อยู่นั้น

ยาโคบ​จะ​กลับมา​และ​จะ​อยู่​อย่างสงบ​และ​ปลอดภัย

ไม่มีใคร​จะ​มา​ทำให้​พวกเขา​กลัว​จน​ตัวสั่น​ได้”

11 พระยาห์เวห์​พูดว่า “เพราะเรา​อยู่​กับเจ้า เพื่อช่วยชีวิตเจ้า

เพราะ​เรา​จะ​ทำให้​ชนชาติ​ต่างๆ​ที่​เราใช้​ให้เจ้า​กระจัด​กระจาย​ไปอยู่​นั้น​พบ​กับ​จุดจบ

แต่​เรา​จะ​ไม่ทำให้​เจ้า​ต้อง​พบ​จุดจบ​หรอก

เรา​จะ​อบรม​สั่งสอน​เจ้า​อย่าง​เป็นธรรม

และ​เรา​จะ​ไม่ปล่อย​ให้​เจ้า​ลอยนวล​เมื่อ​เจ้า​ทำผิด”

12 เพราะ​พระยาห์เวห์​พูดไว้​ว่า​อย่างนี้

“อาการ​บาดเจ็บ​ของเจ้า​รักษา​ไม่หาย​หรอก

บาดแผล​ของเจ้า​ก็​สาหัส​มาก

13 ไม่มี​ทนาย​แก้ต่าง​ให้​กับเจ้า​ใน​ศาล

เจ้า​ไม่มี​ยา​ที่​จะ​รักษา​บาดแผล​ที่​เปิดอยู่​ของเจ้า

14 ชู้รัก​ทั้งหมด​ของเจ้า​ลืมเจ้า​ไปหมดแล้ว

พวกเขา​ไม่ห่วง​เจ้าเลย

เรา​ทุบตี​เจ้า​เหมือน​ที่​ศัตรู​จะ​ทุบตี​เจ้า

เรา​ลงโทษ​เจ้า​อย่าง​โหดร้าย

สำหรับ​ความผิดบาป​อัน​ใหญ่หลวง​ของเจ้า

บาป​ของเจ้า​นั้น มัน​มากมาย​เหลือเกิน

15 ทำไม​เจ้า​ถึง​ร้อง​เจ็บแผล

ความ​เจ็บปวด​ของเจ้า​รักษา​ไม่ได้

เพราะ​เจ้า​ทำ​ผิดบาป​อย่างมาก

ความบาป​ของเจ้า​มัน​มากมาย​ยิ่งนัก

เรา​ถึงได้​ทำ​สิ่งต่างๆ​เหล่านี้​กับเจ้า

16 คน​พวกนั้น​ที่​ทำลาย​เจ้า ก็​จะ​ถูก​ทำลาย​แน่

ศัตรู​ทั้งหมด​ของเจ้า​จะ​ถูก​จับ​ไป​เป็น​เชลย

คน​ที่​ปล้น​เจ้า​จะ​โดน​ปล้น​เสียเอง

เรา​จะ​ทำให้​คน​พวกนั้น​ที่​ปล้นสะดม​เจ้า​ถูกปล้น​เสียเอง

17 เรื่องนี้​เจ้า​มั่นใจ​ได้เลย​เพราะ​เรา​จะ​ทำให้​เจ้า​กลับมา​แข็งแรง​เหมือนเดิม

และ​จะ​รักษา​บาดแผล​ของเจ้า​ให้เอง”

พระยาห์เวห์​พูดว่า​อย่างนี้

“คนเขา​เรียก​เจ้า​ว่า​เศษเดน​สังคม

คนเขา​พูด​กันว่า นางนั่น​ก็​คือ​ศิโยน​ที่​ไม่มีใคร​อยากได้​ไงล่ะ”

18 พระยาห์เวห์​พูด​ว่า​อย่างนี้

“เรา​จะ​พลิก​สถานการณ์​ให้​กับ​พวก​ครอบครัว​ของ​ยาโคบ

เรา​จะ​แสดง​ความเมตตา​ให้กับ​ที่อยู่​อาศัย​ทั้งหลาย​ของ​ยาโคบ

เมือง​จะ​ถูก​สร้าง​ขึ้นใหม่​บน​ซากเดิม

และ​ป้อม​ปราการ​ก็​จะ​ตั้ง​อยู่​ในที่​ที่​ถูกต้อง

19 จะ​มี​เสียง​ร้องเพลง​ขอบคุณ​จาก​พวกเขา

จะ​มี​เสียง​หัวเราะ​กัน​อย่าง​สนุก​สนาน

เรา​จะ​เพิ่ม​จำนวน​พวกเขา พวกเขา​จะได้​ไม่มี​กัน​น้อยๆ

เรา​จะ​ทำให้​เขา​สำคัญ พวกเขา​จะได้​ไม่​กระจอก​งอกง่อย

20 ลูกหลาน​ของ​ยาโคบ​จะ​เป็น​เหมือน​แต่ก่อน

และ​เขา​จะ​เป็น​ชุมชน​ที่​มั่นคง​ต่อหน้า​เรา

และ​เรา​จะ​ลงโทษ​คนที่​กดขี่​ข่มเหง​เขาด้วย

21 ผู้นำ​ของ​ยาโคบ​จะ​มา​จาก​คน​ของ​เขาเอง

และ​ผู้ปกครอง​เขา​จะ​มา​จาก​คนใน​ของ​เขาเอง

เรา​ยาห์เวห์​จะ​ทำให้​เขา​เข้ามา​ใกล้ๆ​เรา แล้วเขา​ก็จะ​เข้า​มาหา​เรา

เพราะ​ว่า​ใครล่ะ​จะ​กล้า​เข้า​มาหา​เรา ถ้าเราไม่ได้​เรียก”

พระยาห์เวห์​พูดว่า​อย่างนั้น

22 “พวกเจ้า​จะ​เป็น​คนของเรา

และ​เรา​จะ​เป็น​พระเจ้า​ของเจ้า”

23 “ดูสิ นั่น​พายุ​ของ​พระยาห์เวห์

ความโกรธ​ของ​พระองค์​กำลัง​พัด​ออกมา

มัน​เป็น​พายุหมุน

นั่น​เป็น​พายุ​ที่​หมุน​อยู่​เหนือหัว​คนเลว

24 ความ​โกรธ​เดือดดาล​ของ​พระยาห์เวห์​จะ​ไม่หยุด

จนกว่า​พระองค์​จะ​ทำให้​มัน​สำเร็จ

จนกว่า​พระองค์​จะ​ได้ทำ​สิ่ง​ที่อยู่​ในใจ​ของ​พระองค์​เสียก่อน

ใน​อนาคต เจ้า​ก็​จะ​เข้าใจ​เรื่องนี้​เอง”

31

อิสราเอล​ใหม่

1 พระยาห์เวห์​พูด​ว่า “ใน​เวลานั้น เรา​จะ​เป็น​พระเจ้า​ของ​อิสราเอล​ทุก​ตระกูล และ​พวกเขา​ก็​จะ​เป็น​คนของเรา”

2 พระยาห์เวห์​พูดไว้​ว่า​อย่างนี้

“คน​ที่​รอดชีวิต​จาก​คมดาบ​จะ​ได้รับเกียรติ​ใน​ทะเลทราย

อิสราเอล​แสวงหา​ที่หยุดพัก”

3 พระยาห์เวห์​ปรากฏ​ให้​เขาเห็น​จาก​ที่​ไกลๆ

พระองค์​พูด​ว่า “เรา​รักเจ้า​แล้ว​ด้วย​ความรัก​ที่​ไม่มีวัน​เสื่อมคลาย

ดังนั้น เรา​ถึง​ยัง​แสดง​ความรัก​ความเมตตา​กับ​เจ้าอยู่

4 เรา​จะ​สร้าง​เจ้า​ขึ้นใหม่ เจ้า​จะได้​ถูก​สร้างขึ้น​อีกครั้ง

อิสราเอล หญิงสาว​บริสุทธิ์​เอ๋ย

เจ้า​จะ​ยก​กลองรำมะนา​ขึ้น​อีกครั้ง

แล้ว​เจ้า​ก็​จะ​ออกไป​เต้นรำ​กับ​คน​ที่​เฉลิม​ฉลอง​กัน

5 เจ้า​จะ​ปลูก​พวก​สวนองุ่น​บน​ภูเขา​สะมาเรีย​อีกครั้ง

และ​คน​ที่​ปลูก​ก็​จะ​มี​ความสุข​จาก​ผล​ของมัน

6 เพราะ​จะมี​วันหนึ่ง​ที่​คน​เฝ้ายาม​ร้อง​ตะโกน​ก้อง​จาก​ภูเขา​เอฟราอิม​ว่า

‘ลุกขึ้นเร็ว ขึ้น​ไปหา​พระยาห์เวห์​พระเจ้า​ของ​เรา​ที่​ศิโยน​กันเถอะ’”

7 ใช่แล้ว พระยาห์เวห์​พูดว่า​อย่างนี้

“มา​ร้องเพลง​เฉลิม​ฉลอง​ให้​ยาโคบ​กัน

และ​มา​ชื่นชม​ยินดี​กับ​ผู้นำ​ของ​ชนชาติ​ต่างๆ

ตะโกน​ก้อง สรรเสริญ และ​ร้องว่า

พระยาห์เวห์​ได้​ช่วยกู้​คน​ของ​พระองค์​แล้ว

คือ​คน​อิสราเอล​ที่​หลงเหลือ​อยู่

8 เรา​จะ​นำ​พวกเขา​มา​จาก​แผ่นดิน​ทาง​เหนือ

และ​จะ​รวบรวม​พวกเขา​มา​จาก​สุดปลายโลก

ใน​พวก​ของเขา​จะ​มี​คน​เหล่านี้​รวมอยู่ด้วย​คือ คนตาบอด คนง่อย

ผู้หญิงท้อง และ​ผู้หญิง​ที่​กำลัง​จะ​คลอดลูก

พวกเขา​จะ​กลับมา​เป็น​ชนกลุ่มใหญ่

9 ขณะที่​พวกเขา​กลับมา พวกเขา​ก็​ร้องไห้​กัน

และ​เรา​จะ​ปลอบ​ประโลม​พวกเขา​ตอน​ที่​นำ​พวกเขา​กลับมา

ใน​ขณะที่​พวกเขา​กำลัง​อธิษฐาน​ขอให้​เรา​เมตตาปรานี

เรา​จะ​ทำให้​เขา​เดิน​อยู่​ริมๆ​แม่น้ำ​บน​ถนนตรง

ที่​พวกเขา​จะ​ไม่​สะดุดล้ม

เพราะ​เรา​จะ​เป็น​พ่อ​ของ​คนอิสราเอล

และ​เอฟราอิม​จะ​เป็น​ลูกชาย​หัวปี​ของเรา

10 ชนชาติ​ทั้งหลาย ให้​ฟัง​ถ้อยคำ​ของ​พระยาห์เวห์

และ​ให้​ประกาศ​ไป​ถึง​ดินแดน​ชายฝั่ง​ที่​ห่างไกล

ให้​ประกาศ​ว่า ‘พระองค์​ผู้ที่​ทำ​ให้​อิสราเอล​กระจัด​กระจายไป​จะ​รวบรวม​พวกเขา

และ​ดูแล​พวกเขา​เหมือน​ผู้เลี้ยงแกะ​ที่​เฝ้าระวัง​ฝูงแกะ​ของ​ตัวเอง’

11 เพราะ​พระยาห์เวห์​ได้​จ่ายหนี้​แทน​ยาโคบ​แล้ว

และ​ได้​ช่วยไถ่​เขา​ให้​พ้น​เงื้อมมือ​คนที่​แข็งแกร่ง​กว่าเขา

12 พวก​อิสราเอล​จะ​กลับมา​ร้องเพลง​กัน​อย่าง​สนุก​สนาน​บน​ที่สูง​ศิโยน

และ​พวกเขา​จะ​ส่องสว่างไสว

เพราะ​ความใจดี​ของ​พระยาห์เวห์ ส่องสว่าง​เหนือ​ข้าว เหล้าองุ่นใหม่ และ​น้ำมันมะกอก

และ​ส่องสว่าง​เหนือ​พวกลูกแกะ​และ​ฝูงวัว​ด้วย

ชีวิต​ของ​พวกเขา​จะ​เป็น​เหมือน​สวน​ที่​มี​น้ำ​ผัน​เข้ามา​รด

และ​พวกเขา​จะ​ไม่​เป็นลม​อีก

13 ใน​เวลานั้น​พวก​หญิงสาว​จะ​เต้นรำ​ฉลอง

กับ​คนหนุ่ม​และ​คนแก่

เรา​จะ​เปลี่ยน​เสียง​ร้องไห้​ของเขา​เป็น​เสียง​ร้องเพลง

เรา​จะ​ปลอบโยน​พวกเขา​ให้​สุขสบาย

และ​เรา​จะ​ทำให้​พวกเขา​เฉลิม​ฉลอง​กัน​แทนที่​จะ​ร้องไห้​กัน

14 เรา​จะให้​พวกนักบวช​ดื่ม​จน​เหลือเฟือ

และ​คน​ของเรา​จะ​พอใจ​กับ​ข้าวของ​ที่​เราให้”

พระยาห์เวห์​พูด​อย่างนั้น

15 พระยาห์เวห์​พูดไว้​ว่า​อย่างนี้

“มี​เสียงดัง​มา​จาก​รามาห์

เป็น​เสียง​ร้องไห้​และ​คร่ำครวญ​อย่าง​ขมขื่น

ราเชล​กำลัง​ร้องไห้​ให้​พวกลูกชาย​ของเธอ

เธอ​ไม่ยอม​ให้​ใคร​มา​ปลอบโยน​เรื่อง​ลูก​ของเธอ​เลย

เพราะ​ว่า​ลูก​ของเธอ​หาย​ไปหมดแล้ว”

16 พระยาห์เวห์​พูดว่า

“หยุด​ร้องไห้​เถิด

และ​หยุด​เสียน้ำตา​ได้แล้ว

เพราะ​เจ้า​จะ​ได้รับ​รางวัล​ชดเชย​ให้​กับ​ความพยายาม​ของเจ้า”

พระยาห์เวห์​พูด​ว่า​อย่างนั้น

“และ​พวกลูกเจ้า​จะ​กลับมา​จาก​แผ่นดิน​ของ​ศัตรู

17 แล้ว​เจ้า​ก็​จะ​มี​ความหวัง​ให้​กับ​อนาคต​ของเจ้า”

พระยาห์เวห์​พูด​อย่างนั้น

“และ​ลูกๆ​ก็​จะ​กลับ​เข้ามา​ใน​เขตแดน​ของ​พวกเขาเอง

18 เรา​ได้ยิน​เสียง​ร้องไห้​ของ​เอฟราอิม​จริงๆ

เขา​พูด​ว่า ‘พระองค์​ตีสอน​ข้าพเจ้า

และ​ข้าพเจ้า​ก็​ถูก​ตีสอน​เหมือน​ลูกวัว​ที่​ยัง​ไม่เชื่อง

นำ​ข้าพเจ้า​กลับมาเถิด​เพื่อ​ข้าพเจ้า​จะได้​กลับมา

เพราะ​พระองค์ พระยาห์เวห์ คือ​พระเจ้า​ของ​ข้าพเจ้า

19 เพราะ​หลังจาก​ที่​ข้าพเจ้า​หันไป​จาก​พระองค์ ข้าพเจ้า​ก็​สำนึกผิด

และ​เมื่อ​ข้าพเจ้า​ได้รับ​การสอน ข้าพเจ้า​ก็​ตบ​ต้นขา​ตัวเอง​ด้วย​ความละอาย

ข้าพเจ้า​ละอาย​และ​อัปยศอดสู

เพราะ​ข้าพเจ้า​ได้​แบก​สิ่ง​ที่​ผิดๆ​ที่​น่าละอาย​ที่​ข้าพเจ้า​ได้​ทำไป​ตอน​เป็นเด็ก’”

20 พระเจ้า​พูด​ว่า

“เอฟราอิม​ไม่ใช่​ลูกที่รัก​ของเราหรือ

เขา​ไม่ใช่​ลูกชาย​คนโปรด​ของเราหรือ

ถึง​เรา​จะ​ด่าว่า​เขา​ไว้มาก

แต่​เรา​ก็​ยัง​คิดถึง​เขา​ได้เสมอ

ส่วนลึก​ในเรา​นั้น​มี​แต่​ความอบอุ่น​ให้เขา

เรา​เมตตา​เอ็นดู​เขา​มาก​จริงๆ”

พระยาห์เวห์​พูด​ว่า​อย่างนั้น

21 “สร้าง​เสาป้าย​บอกทาง​ให้​กับ​ตัวเจ้าเอง

สร้าง​ป้าย​บอกทาง​ให้​กับ​ตัวเจ้าเอง

เอา​ใจ​จดจ่อ​อยู่​กับ​ทางหลวง

จดจ่อ​อยู่​กับ​ทาง​ที่​เจ้าเดิน

อิสราเอล​ที่รัก กลับมา​เถิด

กลับมา​ยัง​เมือง​พวกนี้​ของเจ้าเถอะ

22 เจ้า​เป็น​ผู้หญิง​ที่​นอกใจ​สามี

เรา​จะ​ต้อง​รอ​อีกนาน​แค่ไหน กว่า​เจ้า​จะ​กลับมา

แต่​เรา ยาห์เวห์ จะ​ทำให้​เรื่อง​แปลกใหม่​เกิดขึ้น

คือ​ผู้หญิง​จะ​เริ่ม​จีบ​ผู้ชาย​ก่อน”+ 31:22 ผู้หญิง​จะ​เริ่ม​จีบ​ผู้ชาย​ก่อน ประโยค​นี้​อาจจะ​หมายความ​ว่า​อิสราเอล​จะ​เปลี่ยน​จาก​นิสัย​ที่​ชอบ​ปฎิเสธ​ความรัก​ของ​พระเจ้า แล้ว​จะ​อยาก​อยู่​ใกล้ชิด​กับ​พระองค์

ยูดาห์​จะ​กลับ​มา​รุ่งเรือง​อีก

23 พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล​พูด​ว่า “เมื่อ​เรา​พลิก​สถานการณ์​ให้​กับ​เมือง​ต่างๆ​ของ​ยูดาห์ พวกเขา​จะ​พูด​กัน​ใน​แผ่นดิน​และ​บ้านเมือง​ของ​ยูดาห์​อีกครั้ง​ว่า ‘ขอให้​พระยาห์เวห์​อวยพร​พวกคุณ​เถิด ทุ่งหญ้า​อัน​ชอบธรรม และ​ภูเขา​อัน​ศักดิ์สิทธิ์’”

24 “ผู้คน​จะ​อยู่​อาศัย​กัน​ที่​ยูดาห์​และ​ทุก​เมือง​ของมัน จะ​มี​ชาวนา และ​พวก​ที่​เร่ร่อน​ไป​กับ​ฝูงสัตว์​อาศัย​อยู่ 25 เพราะ​เรา​จะ​ทำให้​จิตใจ​ที่​อ่อนล้า​กระปรี้​กระเปร่า และ​เรา​จะ​ทำ​ให้​จิตใจ​ที่​อ่อนแอ​ทั้งหลาย​เข้มแข็ง”

26 ขณะ​นั้น​เอง​ผม​ก็​ตื่น​ขึ้น และ​มอง​ไป​รอบๆ ผม​นอนหลับ​สบาย​เหลือเกิน

27 พระยาห์เวห์​พูด​ว่า “วันนั้น​ใกล้​จะ​มาถึง​แล้ว เมื่อ​เรา​จะ​ปลูก​คน​และ​สัตว์​ใน​เมือง​อิสราเอล​และ​ยูดาห์​ขึ้นใหม่” 28 พระยาห์เวห์​พูด​ว่า “แต่ก่อน เรา​ได้​เฝ้า​ดู​อิสราเอล​และ​ยูดาห์ เพื่อ​ที่​จะ​ถอนราก​ถอนโคน​พวกเขา ดึง​พวกเขา​ลง คว่ำ​พวกเขา​ลง และ​ทำลาย​พวกเขา รวมทั้ง​ทำ​ให้​พวกเขา​ได้รับ​ความ​ทุกข์ทรมาน แต่​ตอนนี้ เรา​จะ​เฝ้าดู​พวกเขา​เพื่อ​ที่​จะ​สร้าง​พวกเขา และ​ปลูก​พวกเขา​ขึ้นใหม่”

29 “ใน​วัน​เหล่านั้น ผู้คน​จะ​ไม่พูด​อย่างนี้​อีกแล้ว ที่​ว่า

‘พวกพ่อ​กิน​องุ่นเปรี้ยว

แต่​กลับ​เป็น​พวกลูก​ที่​เข็ดฟัน’+ 31:29 พวกพ่อ​กิน … พวกลูก​ที่​เข็ดฟัน หมายถึง พวก​ลูกๆ​ต้อง​มา​รับ​กรรม​ที่​พวก​พ่อๆ​ก่อ​ไว้

30 แต่​ต่อไปนี้ ต่างคน​ต่าง​ต้อง​ตาย​เพราะ​ความ​ผิดบาป​ของ​ตัวเอง คนไหน​กิน​องุ่น​เปรี้ยว คนนั้น​ก็​ต้อง​เข็ดฟัน​เอง”

ข้อตกลง​ใหม่

31 พระยาห์เวห์​พูด​ว่า “วันนั้น​จวน​จะ​มาถึง​แล้ว เมื่อ​เรา​จะ​ทำ​ข้อตกลง​ใหม่​กับ​ครอบครัว​ของ​อิสราเอล​และ​ครอบครัว​ของ​ยูดาห์

32 ข้อตกลง​นี้​จะ​ไม่​เหมือน​กับ​ข้อตกลง​ที่​เรา​เคย​ทำ​ไว้​กับ​บรรพบุรุษ​ของเจ้า​ใน​วัน​ที่​เรา​จูง​มือ​พวกเขา​ออก​มา​จาก​แผ่นดิน​อียิปต์ มัน​จะ​ไม่​เหมือน​กับ​ข้อตกลง​ของเรา​ที่​พวกเขา​ไม่ได้​รักษา ทั้งๆ​ที่​เรา​เป็น​สามี​ของ​พวกเขา” พระยาห์เวห์​พูด​ว่า​อย่างนั้น

33 พระยาห์เวห์​พูด​ว่า “ใน​อนาคต ข้อตกลง​ที่​เรา​จะ​ทำ​กับ​ครอบครัว​ของ​อิสราเอล​ก็​จะ​เป็น​แบบนี้ คือ​เรา​จะ​ใส่​กฎ​ของเรา​เข้าไป​ใน​ตัว​พวกเขา และ​เรา​จะ​เขียน​ไว้​ในใจ​ของ​พวกเขา เรา​จะ​เป็น​พระเจ้า​ของ​พวกเขา และ​พวกเขา​ก็​จะ​เป็น​คน​ของเรา 34 พวก​เพื่อนๆ​และ​ญาติ​พี่น้อง​ก็​จะ​ไม่ต้อง​สอน​กัน​อีกแล้ว ว่า​ให้​รู้จัก​พระยาห์เวห์ เพราะ​พวกเขา​ทุกคน​ตั้งแต่​คน​เล็ก​ที่สุด​ไป​ถึง​คน​ใหญ่​ที่สุด​ก็​จะ​รู้จัก​เรา เรา​จะ​ยกโทษ​ให้​กับ​ความ​ผิดบาป​ของ​พวกเขา​และ​จะ​ไม่​จดจำ​บาป​ของ​พวกเขา​อีก​ต่อไป” พระยาห์เวห์​พูด​ว่า​อย่างนั้น

พระยาห์เวห์​จะ​ไม่มีวัน​ทอดทิ้งอิสราเอล

35 พระยาห์เวห์​พูด​ว่า

“ผู้ที่​สั่ง​ดวง​อาทิตย์​ให้​ส่องสว่าง​ใน​เวลา​กลางวัน

ผู้ที่​สั่ง​ดวงจันทร์​และ​ดวงดาว​ให้​ส่องสว่าง​ใน​เวลา​กลางคืน

ผู้ที่​ทำ​ให้​ทะเล​ปั่นป่วน​จน​เกิด​คลื่น​เสียงดัง

พระยาห์เวห์​ผู้​มี​ฤทธิ์ทั้งสิ้น​คือ​ชื่อ​ของ​พระองค์​ผู้นั้น”

36 พระยาห์เวห์​พูด​อย่างนี้​ว่า

“ถึงแม้​คำสั่ง​ต่างๆ​เหล่านี้​จะ​หาย​ไป​จาก​สายตา​เรา

เชื้อสาย​ของ​อิสราเอล​ก็​ยัง​จะ​เป็น​ชนชาติ​หนึ่ง​ต่อหน้า​เรา​ตลอดไป”

37 พระยาห์เวห์​พูด​ว่า​อย่างนี้

“ถ้า​มี​ใคร​สามารถ​วัด​ท้องฟ้า​เบื้องบน​ได้

และ​สามารถ​สำรวจ​รากฐาน​ใต้โลก​ได้

เมื่อนั้น​เรา​ก็​จะ​ปฏิเสธ​เชื้อสาย​ของ​อิสราเอล​สำหรับ​ทุกอย่าง​ที่​เขา​ได้ทำ​ลงไป”

เยรูซาเล็ม​ใหม่

38 พระยาห์เวห์​พูด​ว่า “วัน​เหล่านั้น​ใกล้​มาถึง​แล้ว คือ​วัน​ที่​เมือง​ทั้งเมือง​ตั้งแต่​หอคอย​ฮานันเอล​ไป​จนถึง​ประตู​มุม จะ​ถูก​สร้าง​ขึ้นใหม่​เพื่อ​พระยาห์เวห์

39 และ​เส้น​วัด​เขตแดน​ก็​จะ​ขยาย​ออกไป​ไกล​ถึง​ภูเขา​กาเรบ​และ​เลี้ยว​ไป​จนถึง​โกอาห์​อีก​ครั้งหนึ่ง 40 และ​หุบเขา​ทั้ง​หุบเขา ที่​ตอนนี้​มี​แต่​ซากศพ​และ​เถ้า​กระดูก และ​ท้องทุ่ง​ที่​เป็น​ขั้น​บันได​ลดหลั่น​ลงไป​ไกล​ถึง​ลำธาร​แห้ง​ขิดโรน และ​ไกล​ไป​ถึง​มุม​ประตูม้า​ทาง​ตะวันออก ดินแดน​ทั้งหมด​นี้​จะ​ถูก​แยก​ไว้​สำหรับ​พระยาห์เวห์​โดยเฉพาะ มัน​จะ​ไม่มีวัน​ถูก​ถอนราก​ถอนโคน และ​ไม่มีวัน​ถูก​รื้อถอน”

32

เยเรมียาห์​ซื้อ​ท้องทุ่ง​ที่​อานาโธท

1 นี่​คือ​ข่าวสาร​จาก​พระยาห์เวห์​ที่​มา​ถึง​เยเรมียาห์ ใน​ปี​ที่สิบ+ 32:1 ปี​ที่สิบ ตรง​กับ​ปี 587 ก่อน​พระเยซู​มา​เกิด ที่​เศเดคียาห์​เป็น​กษัตริย์​ปกครอง​ยูดาห์ และ​ตรง​กับ​ปี​ที่​สิบแปด​ของ​กษัตริย์​เนบูคัดเนสซาร์

2 ใน​เวลานั้น กองทัพ​ของ​กษัตริย์​บาบิโลน​กำลัง​ล้อม​เมือง​เยรูซาเล็ม​อยู่ และ​เยเรมียาห์​ผู้พูดแทนพระเจ้า​กำลัง​ถูก​คุมขัง​อยู่​ใน​ลาน​ของ​คุก​ที่​อยู่​ใน​วัง​ของ​กษัตริย์​แห่ง​ยูดาห์ 3 กษัตริย์​เศเดคียาห์​แห่ง​ยูดาห์​เป็น​ผู้สั่ง​ให้​จับ​เยเรมียาห์​ขัง​ไว้​ใน​คุก​ที่นั่น​เอง พระองค์​ถาม​เยเรมียาห์​ว่า “ทำไม​เจ้า​ถึง​ได้​ทำนาย​อย่างนี้ เจ้า​พูด​ว่า พระยาห์เวห์​พูด​ว่า ‘เรา​จะ​ยก​เมืองนี้​ให้​ตก​ไป​อยู่​ใน​กำมือ​ของ​กษัตริย์​บาบิโลน พระองค์​จะ​ได้​ยึดครอง​มัน 4 และ​กษัตริย์​เศเดคียาห์​แห่ง​ยูดาห์ ก็​จะ​ไม่มี​ทาง​หนีรอด​จาก​เงื้อมมือ​ของ​พวก​บาบิโลน เพราะ​เขา​จะ​ต้อง​ถูก​ส่งตัว​ไป​อยู่​ใน​กำมือ​ของ​กษัตริย์​บาบิโลน​อย่าง​แน่นอน และ​กษัตริย์​เศเดคียาห์​จะ​ได้​พูด​กับ​กษัตริย์​บาบิโลน​ตรงหน้า และ​เจอกัน​ซึ่งๆหน้า 5 กษัตริย์​ของ​บาบิโลน​จะ​บังคับ​ให้​เศเดคียาห์​ไป​บาบิโลน และ​เขา​จะต้อง​อยู่​ที่นั่น จนกว่า​เรา​จะ​มา​ลงโทษ​เขา พวกเจ้า​จะ​ต่อสู้​กับ​พวก​บาบิโลน แต่​จะ​ไม่ชนะ’” พระยาห์เวห์​พูด​ว่า​อย่างนั้น

6 แล้ว​เยเรมียาห์​ก็​ตอบ​ว่า “ข่าวสาร​ของ​พระยาห์เวห์​มา​ถึง​ผม พระองค์​พูดว่า 7 ‘เยเรมียาห์ ฮานาเมล​ลูกชาย​ของ​ชัลลูม​ลุง​ของเจ้า​จะ​มาหา​เจ้า และ​เขา​จะ​บอก​กับ​เจ้า​ว่า “ให้​ซื้อ​ท้องทุ่ง​ของผม​ที่​อยู่​ใน​อานาโธท​ไป​หน่อย เพราะ​ท่าน​สามารถ​ซื้อ​มัน​ได้​ตาม​สิทธิ์”’

8 แล้ว​ฮานาเมล​ลูกชาย​ของ​ลุงผม ก็​ได้​มาหา​ผม​ใน​ลาน​คุก​แห่งนี้ ตาม​ที่​พระยาห์เวห์​ได้​บอก​ไว้ และ​เขา​ก็​พูด​กับ​ผม​ว่า ‘ให้​ซื้อ​ท้องทุ่ง​ของผม​ไป​หน่อย ท้องทุ่ง​ที่​อยู่​ใน​อานาโธท ที่​อยู่​ใน​แผ่นดิน​ของ​เบนยามิน เพราะ​ท่าน​มี​สิทธิ์​ที่​จะ​ครอบ​ครอง และ​มี​สิทธิ์​ที่​จะ​ซื้อ​มันได้ ให้​ท่าน​ซื้อ​เก็บ​ไว้เอง’”

ดังนั้น​ผม​จึง​รู้​ว่า​นี่​คือ​ถ้อยคำ​ของ​พระยาห์เวห์ 9 แล้ว​ผม​ก็​ซื้อ​ท้องทุ่ง​นั้น​จาก​ฮานาเมล​ลูกชาย​ของ​ลุงผม เป็น​ท้องทุ่ง​ที่​อยู่​ใน​อานาโธท แล้ว​ผม​ก็​จ่าย​ไป​เป็น​เงิน​หนัก​สิบเจ็ด​เชเขล+ 32:9 เงิน​หนัก​สิบเจ็ด​เชเขล หรือ เงิน​หนัก​ประมาณ​สองร้อย​กรัม10 ผม​ได้​เขียน​เป็น​สัญญา​ซื้อขาย​ขึ้นมา เอา​เชือก​มัด​แล้ว​หยด​ครั่ง​ลง​บน​เชือก และ​ให้​พยาน​เซ็นชื่อ​รับรอง แล้ว​ผม​ก็​ชั่ง​เงิน​จ่าย​เขาไป

11 จากนั้น​ผม​ก็​เอา​หนังสือ​ซื้อขาย​มา ซึ่ง​ก็​รวมถึง​สำเนา​ของ​สัญญา​ที่​มี​ครั่ง​หยด​ปิด​อยู่ คำสั่ง​และ​เงื่อนไข รวมทั้ง​สำเนา​ที่​ยัง​ไม่ได้​ลง​ครั่ง​ด้วย 12 แล้ว​ผม​ก็​ให้​หนังสือ​ซื้อขาย​กับ​บารุค​ลูกชาย​ของ​เนริยาห์ ซึ่ง​เป็น​ลูกชาย​ของ​มาอาเสอาห์ ต่อหน้า​ฮานาเมล กับ​ลุง​ของ​ผม และ​ต่อหน้า​พวก​พยาน​ที่​ลงชื่อ​ไว้​ใน​สัญญา​ซื้อขาย รวมทั้ง​พวก​ชาว​ยูดาห์​ทุกคน​ที่​นั่ง​อยู่​ที่​ลานคุก​นั้น

13 แล้ว​ผม​ก็​สั่ง​บารุค​ต่อหน้า​พวกเขา​ว่า 14 พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล พูด​ไว้​อย่างนี้​ว่า “ให้​เอา​หนังสือ​พวกนี้ คือ​หนังสือ​ซื้อขาย​นี้ ทั้ง​ที่​มี​ครั่ง​ปิด และ​ไม่มี​ครั่ง​ปิด ไป​ใส่​ไว้​ใน​หม้อดิน เพื่อ​พวกมัน​จะ​อยู่​ได้​นานๆ” 15 เพราะ​พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล​พูด​ไว้​ว่า “ใน​อนาคต คน​ของเรา​ก็​จะ​ซื้อ​บ้าน​เรือน ท้องทุ่ง และ พวก​สวนองุ่น​ใน​แผ่นดิน​นี้​อีก​ครั้งหนึ่ง”

16 หลังจาก​ที่​ผม​ได้​ให้​หนังสือ​ซื้อขาย​กับ​บารุค​ลูกชาย​ของ​เนริยาห์​ไปแล้ว ผม​ก็​ได้​อธิษฐาน​ถึง​พระยาห์เวห์​ว่า

17 “ข้าแต่​พระยาห์เวห์ เจ้านาย​ของ​ข้าพเจ้า พระองค์​สร้าง​ฟ้า​และ​แผ่นดิน​โลก​ด้วย​พลัง​อัน​ยิ่งใหญ่​ของ​พระองค์ และ​แขน​ที่​ยื่น​ออกมา​ของ​พระองค์ ไม่มีอะไร​ที่​ยาก​เกินไป​สำหรับ​พระองค์ 18 พระองค์​คือ​ผู้​ที่​แสดง​ความเมตตา​แก่​คน​เป็น​พันๆ​และ​เป็น​ผู้ที่​ตอบแทน​ความ​ผิดบาป​ของ​พ่อแม่​ให้​กับ​ลูกๆ​ของ​พวกเขา พระองค์​คือ​พระเจ้า​ผู้ยิ่งใหญ่ พระเจ้า​ที่​ทรงพลัง​ที่​มี​ชื่อ​ว่า​พระยาห์เวห์​ผู้​มี​ฤทธิ์ทั้งสิ้น

19 แผนการ​ของ​พระองค์​นั้น​ยิ่งใหญ่ และ​การกระทำ​ของ​พระองค์​ก็​ยอดเยี่ยม พระองค์​เป็น​ผู้ที่​มี​ดวงตา​คอย​สอดส่อง​การกระทำ​ทั้งหมด​ของ​มนุษย์ เพื่อ​ตอบแทน​ให้​กับ​แต่ละ​คน​ตาม​วิถีทาง​ต่างๆ​ของเขา และ​การ​กระทำ​ต่างๆ​ของเขา ตาม​ที่​เขา​สมควร​จะ​ได้รับ

20 พระองค์​คือ​ผู้ที่​ได้​ทำ​หมาย​สำคัญ และ​สิ่ง​มหัศจรรย์​ต่างๆ​ใน​แผ่นดิน​อียิปต์ ซึ่ง​ไม่มี​อะไร​ที่​จะ​เหนือ​กว่านั้น​อีกแล้ว มา​จนถึง​ทุกวันนี้ ไม่ว่า​จะ​ใน​อิสราเอล​หรือ​ใน​ชน​กลุ่มไหน​ก็ตาม พระองค์​สร้าง​ชื่อเสียง​ให้​กับ​พระองค์​เอง ชื่อเสียง​พระองค์​เป็น​ที่​เคารพ​ยำเกรง​มา​จนถึง​ทุก​วันนี้ 21 พระองค์​ได้​นำ​อิสราเอล​ที่​เป็น​คน​ของ​พระองค์​ออก​มา​จาก​แผ่นดิน​อียิปต์ ด้วย​หมาย​สำคัญ​และ​สิ่ง​มหัศจรรย์​มากมาย​ด้วย​มือ​อัน​ทรง​พลัง​และ​แขน​ที่​เหยียด​ออก​และ​ด้วย​ความ​น่า​เกรงขาม​อย่าง​ยิ่ง

22 พระองค์​ได้​ให้​แผ่นดิน​นี้​กับ​คน​อิสราเอล แผ่นดิน​ที่​พระองค์​ได้​สาบาน​ไว้​กับ​บรรพบุรุษ​ของ​พวกเขา​ว่า พระองค์​จะ​ให้​กับ​พวกเขา เป็น​แผ่นดิน​ที่​อุดม​ไป​ด้วย​น้ำนม​และ​น้ำเชื่อม​ผลไม้ 23 พวก​อิสราเอล​ก็​ได้​เข้า​มา​ใน​แผ่นดิน​นี้ และ​ก็​ได้​ครอบ​ครอง​มัน แต่​พวกเขา​ไม่ยอม​เชื่อฟัง​พระองค์ และ​ไม่​เดิน​ตาม​กฎ​ต่างๆ​ของ​พระองค์ พวกเขา​ไม่​ทำ​สิ่ง​ต่างๆ​ที่​พระองค์​สั่ง​ให้​พวกเขา​ทำ แล้ว​พระองค์​ก็​ทำ​ให้​พวกเขา​ต้อง​เจอ​กับ​เรื่อง​เลวร้าย​ทั้งหมด​เหล่านี้

24 พวก​ชาว​บาบิโลน ได้​สร้าง​เนินดิน​ติด​กำแพง​เมือง​เพื่อ​ที่​จะ​บุก​ยึด​เมือง เนื่อง​จาก​คมดาบ ความ​อดอยาก และ​โรคภัย​ไข้เจ็บ เมือง​ก็​เลย​ตก​ไป​อยู่​ใน​เงื้อมมือ​ของ​ชาว​บาบิโลน​ที่​กำลัง​ต่อสู้​กับ​มัน สิ่ง​ที่​พระองค์​บอก​ว่า​จะ​เกิดขึ้น​ก็​ได้​เกิดขึ้น​แล้ว และ​พระองค์​ก็​เห็น

25 ข้าแต่​พระยาห์เวห์ เจ้านาย​ของ​ข้าพเจ้า พระองค์​ได้​บอก​กับ​ข้าพเจ้า​ว่า ‘ให้​เอา​เงิน​ไป​ซื้อ​ท้องทุ่ง​นั้น​เอา​ไว้​เอง และ​ให้​มี​พยาน​รับรอง​ด้วย’ แต่​เมืองนี้​กำลัง​จะ​ตก​ไป​อยู่​ใน​เงื้อมมือ​พวก​บาบิโลน​อยู่แล้ว”

26 และ​ข่าวสาร​ของ​พระยาห์เวห์​ก็​มี​มา​ถึง​เยเรมียาห์ พระองค์​พูด​ว่า 27 “เยเรมียาห์ เรา​คือ​ยาห์เวห์ พระเจ้า​ของ​สิ่งมีชีวิต​ทั้งปวง มี​อะไร​ยาก​เกินไป​สำหรับ​เรา​หรือ”+ 32:27 มี​อะไร​ยาก​เกินไป​สำหรับ​เรา​หรือ หรือ แปล​ได้​อีก​อย่าง​หนึ่ง​ว่า “มี​อะไร​ที่​วิเศษ​มาก​ยิ่ง​ไป​กว่า​เรา​หรือ”28 ดังนั้น​พระยาห์เวห์​จึง​พูด​ว่า​อย่างนี้ “เรา​จะ​ยก​เมืองนี้​ให้​ตก​ไป​อยู่​ใน​เงื้อมมือ​ของ​ชาว​บาบิโลน และ​ตก​ไป​อยู่​ใน​เงื้อมมือ​ของ​เนบูคัดเนสซาร์ กษัตริย์​ของ​บาบิโลน และ​เขา​จะ​ยึดครอง​มัน 29 ชาว​บาบิโลน​ที่​กำลัง​สู้รบ​อยู่​กับ​เมืองนี้​จะ​บุก​เข้ามา​ใน​เมือง และ​จุดไฟ​เผา​เมือง พวกเขา​จะ​เผา​บ้าน​เรือน​ต่างๆ​ที่​เผา​เครื่อง​หอม​ให้​กับ​พระบาอัล​บน​ดาดฟ้า และ​ถวาย​เครื่อง​ดื่ม​บูชา​ให้​กับ​เทพเจ้า​อื่นๆ​ซึ่ง​เป็น​เหตุ​ที่​ทำ​ให้​เรา​โกรธ 30 เพราะ​ชาว​อิสราเอล​และ​ยูดาห์​ทำ​สิ่ง​ที่​เรา​ถือ​ว่า​ชั่วร้าย​จริงๆ​มา​ตั้งแต่​เด็กๆ​เพราะ​ชาว​อิสราเอล​ได้​สร้าง​รูปเคารพ​ขึ้นมา​กับ​มือ ซึ่ง​ทำ​ให้​เรา​โกรธ” พระยาห์เวห์​พูด​ว่า​อย่าง​นั้น 31 “ที่​เรา​พูด​อย่างนี้​ก็​เพราะ​เรา​โกรธ​เมืองนี้​ตั้งแต่​วัน​ที่​พวกเขา​สร้าง​มัน​ขึ้นมา​แล้ว โกรธ​มา​จนถึง​ทุกวันนี้ เรา​โกรธ​ถึง​ขนาด​ที่​จะ​กำจัด​มัน​ให้​พ้น​ไป​จาก​หน้า​เรา 32 เรา​โกรธ​เพราะ​ชาว​อิสราเอล​และ​ยูดาห์​ทำ​ใน​สิ่ง​ที่​ชั่วร้าย ซึ่ง​เป็น​การ​ยั่วโมโห​เรา พวกมัน​ต่าง​พากัน​ทำ​สิ่ง​ที่​ชั่วร้าย​กัน​ไปหมด ไม่ว่า​จะ​เป็น​พวก​กษัตริย์ พวก​เจ้าหน้าที่​บ้านเมือง พวก​นักบวช พวก​ผู้พูดแทนพระเจ้า พวก​คน​ยูดาห์ หรือ​พวก​คน​ที่​อาศัย​อยู่​ใน​เยรูซาเล็ม

33 พวกมัน​หันหลัง​ให้​เรา ไม่ได้​หันหน้า​ให้​เรา ถึงแม้​เรา​จะ​สอน​พวกมัน ลุกขึ้น​แต่เช้า​มา​สอน​พวกมัน แต่​พวกมัน​ก็​ไม่​ยอมรับ​การ​ตักเตือน 34 พวกมัน​เอา​สิ่ง​ที่​น่ารังเกียจ​ขยะแขยง​มา​ตั้ง​ไว้​ใน​บ้าน​ที่​ถูก​เรียกว่า​เป็น​ของเรา ทำ​ให้​บ้าน​นั้น​เสื่อม​ไป

35 พวกมัน​ก็​ได้​สร้าง​สถาน​นมัสการ​ต่างๆ​สำหรับ​พระบาอัล ใน​หุบเขา​แห่ง​เบน-ฮินโนม เพื่อ​เอา​ไว้​เป็น​ที่​สำหรับ​เซ่นไหว้​พวก​ลูกชาย​และ​ลูกสาว​ของ​พวกมัน​ให้​กับ​พระโมเลค ทั้งๆ​ที่​เรา​ไม่ได้​สั่ง หรือ​แม้แต่​คิด​จะ​สั่ง​เรื่อง​น่า​ขยะแขยง​อย่างนี้ ดังนั้น​มัน​จึง​ทำ​ให้​ชาว​ยูดาห์​บาป

36 ดังนั้น นี่​คือ​สิ่ง​ที่​พระยาห์เวห์ พระเจ้า​ของ​อิสราเอล ได้​พูด​เกี่ยวกับ​เมืองนี้ คือ ‘ที่​พวกเจ้า​พูด​กัน​ว่า กษัตริย์​บาบิโลน​จะ​ยึด​เยรูซาเล็ม ด้วย​คมดาบ ความ​อดอยาก และ​โรคร้าย’ แต่​เรา​จะ​บอก​ว่า 37 ‘เรา​กำลัง​จะ​รวบรวม​พวกเขา​มา​จาก​ทุกหน​ทุกแห่ง ที่​เรา​ได้​ขับไล่​พวกเขา​ไป​ด้วย​ความ​โกรธแค้น เดือดดาล​อย่าง​ใหญ่หลวง เรา​จะ​พา​พวกเขา​กลับมา​ที่นี่ และ​จะ​ทำ​ให้​พวกเขา​อยู่​กัน​อย่าง​ปลอดภัย 38 พวกเขา​จะ​เป็น​คน​ของเรา และ​เรา​จะ​เป็น​พระเจ้า​ของ​พวกเขา 39 เรา​จะ​ให้​หัวใจ​กับ​พวกเขา​เป็น​หนึ่ง​เดียว​กัน และ​ให้​ทำ​อย่าง​เดียว​กัน พวกเขา​จะได้​ยำเกรง​เรา​ตลอดไป เพื่อ​เป็น​ผลดี​สำหรับ​พวกเขา​และ​สำหรับ​ลูกหลาน​ของ​พวกเขา

40 เรา​ได้​ทำ​ข้อตกลง​กับ​พวกเขา​ชั่วนิรันดร์ ว่า​เรา​จะ​ไม่มีวัน​หันหลัง​ไป​จาก​พวกเขา คือ​เรา​จะ​ทำ​สิ่ง​ที่​ดีๆ​ให้​กับ​พวกเขา และ​เรา​จะ​ทำ​ให้​จิตใจ​ของ​พวกเขา​ยำเกรง​เรา เพื่อ​ว่า​พวกเขา​จะได้​ไม่​หันหลัง​ไป​จาก​เรา 41 เรา​จะ​มี​ความสุข​ที่​ทำ​สิ่ง​ดีๆ​ให้​กับ​พวกเขา และ​ด้วย​ชีวิต​จิตใจ​ทั้งหมด​ของเรา เรา​จะ​ปลูก​พวกเขา​ไว้​ใน​แผ่นดิน​นี้​อย่าง​สัตย์ซื่อ’”

42 พระยาห์เวห์​พูด​ไว้​ว่า​อย่างนี้ “เรา​เคย​นำ​ความ​เลวร้าย​ทั้งหมด​นี้​มา​ให้​คน​พวกนี้​อย่างไร เรา​ก็​จะ​นำ​สิ่ง​ดีๆ​มา​ให้​กับ​พวกเขา​อย่าง​นั้น สิ่ง​ดีๆ​ที่​เรา​ได้​สัญญา​ว่า​จะ​ทำ​เพื่อ​พวกเขา 43 แล้ว​ท้องทุ่ง​ใน​แผ่นดินนี้​ก็​จะ​มี​คน​มา​ซื้อ​กัน แผ่นดิน​ที่​พวกเจ้า​พูด​ว่า ‘มัน​เป็น​แผ่นดิน​ที่​พินาศ​ย่อยยับ ไม่มี​คน​หรือ​สัตว์​อาศัย​อยู่ และ​ตก​ไป​อยู่​ใน​เงื้อมมือ​ของ​ชาว​บาบิโลน’ 44 คน​จะ​เอา​เงิน​มา​ซื้อ​ท้องทุ่ง​กัน และ​จะ​มี​การ​เขียน​สัญญา ติด​ครั่ง​บน​สัญญา​นั้น และ​มี​พยาน​รับรอง พวกเขา​จะ​ซื้อ​ท้องทุ่ง​ใน​แผ่นดิน​ของ​เบนยามิน และ​บริเวณ​รอบๆ​เยรูซาเล็ม รวมทั้ง​เมือง​ต่างๆ​ใน​ยูดาห์ ใน​แถบ​เนินเขา ใน​แถบ​ที่ลุ่ม​เชิงเขา​ด้าน​ตะวันตก และ​ใน​แถบ​เนเกบ​ด้วย เพราะ​เรา​จะ​พลิก​สถานการณ์​ให้​กับ​พวกเขา” พระยาห์เวห์​พูด​ไว้​ว่า​อย่างนั้น

33

คำ​สัญญา​ของ​พระเจ้า

1 ถ้อยคำ​ของ​พระยาห์เวห์​มี​มา​ถึง​เยเรมียาห์​เป็น​ครั้ง​ที่สอง ใน​ขณะที่​เขา​ยัง​ถูก​คุมขัง​อยู่​ใน​ลาน​คุก 2 พระยาห์เวห์ คือ​ผู้ที่​สร้าง​โลกนี้ และ​เป็น​ผู้ที่​ทำ​ให้​มัน​เป็นรูป​เป็นร่าง​ขึ้นมา เพื่อ​ที่​จะ​วาง​รากฐาน​ของมัน พระยาห์เวห์​คือ​ชื่อ​ของ​พระองค์ พระองค์​พูด​ว่า 3 “ยูดาห์ เรียก​เรา​สิ แล้ว​เรา​จะ​ตอบ​เจ้า เรา​จะ​บอก​เจ้า​ถึง​สิ่ง​อัศจรรย์​ต่างๆ​และ​เรื่อง​ลึกลับ​ที่​เจ้า​ยัง​ไม่รู้ 4 เพราะ​นี่คือ​สิ่ง​ที่​พระยาห์เวห์ พระเจ้า​ของ​อิสราเอล ได้​พูด​ไว้​เกี่ยวกับ​พวก​บ้าน​เรือน​ใน​เมืองนี้ และ​วัง​ของ​บรรดา​กษัตริย์​แห่ง​ยูดาห์ ที่​จะ​ถูก​ศัตรู​รื้อ​ทำลาย​ไป ศัตรู​จะ​สร้าง​เนินดิน​บุก​ขึ้น​บน​กำแพง​และ​จะ​ใช้​ดาบ​ฆ่าฟัน​คน​ใน​เมือง

5 พวก​บาบิโลน​กำลัง​จะ​มา​สู้รบ​กับ​เมืองนี้ และ​จะ​ทำ​ให้​เมืองนี้​เต็ม​ไปด้วย​ซากศพ​ของ​ผู้คน​ที่​ถูก​เรา​ฆ่า​เพราะ​ความ​โกรธแค้น​ของเรา และ​เรา​ก็​ได้​ซ่อน​หน้า+ 33:5 ซ่อน​หน้า หมายถึง พระองค์​ไม่​เฝ้า​ดูแล หรือ​ปกป้อง​พวกเขา​อีกแล้ว ของเรา​ไป​จาก​เมืองนี้ เพราะ​ความ​ชั่วช้า​ทั้งหลาย​ที่​ชาว​เมืองนี้​ทำ

6 แต่​เรา​กำลัง​จะ​มา​เยียวยา​รักษา​ให้ เรา​จะ​รักษา​พวกเขา และ​จะ​ให้​พวกเขา​มี​ความ​สงบสุข​และ​ความ​ปลอดภัย​อย่าง​ล้นเหลือ 7 เรา​จะ​พลิก​สถานการณ์​ให้​กับ​ยูดาห์​และ​อิสราเอล และ​เรา​จะ​สร้าง​พวกเขา​ขึ้น​มา​ใหม่​ให้​เป็น​เหมือน​ใน​ตอนแรก​ที่​พวกเขา​เป็น 8 เรา​จะ​ทำ​ให้​พวกเขา​สะอาด​บริสุทธิ์​จาก​ความ​ผิดบาป​ที่​พวกเขา​เคย​ทำ​ไว้​กับเรา และ​เรา​จะ​ยกโทษ​ให้​กับ​พวก​การ​อธรรม​และ​การ​ละเมิด​ต่างๆ​ทั้งหมด​ที่​พวกเขา​เคย​ทำ​กับ​เรา

9 แล้ว​หลัง​จากนั้น​เมืองนี้​ก็​จะ​เป็น​ที่​รู้จัก​กัน​ว่า​เป็น​เมือง​ที่​นำ​ความสุข คำ​สรรเสริญ และ​ความ​ภูมิใจ​มา​ให้​กับเรา ต่อหน้า​ชนชาติ​ทั้งหลาย​ใน​โลกนี้ ชนชาติ​ต่างๆ​เหล่านั้น จะ​ได้ยิน​สิ่ง​ดีๆ​ทั้งหมด​ที่​เรา​กำลัง​ทำ​ให้​กับ​ชาว​ยูดาห์​ที่​กลับ​มา​นั้น ชนชาติ​ทั้งหลาย​จะ​เกรง​กลัว​จน​ตัวสั่น เพราะ​สิ่ง​ดีๆ​ทั้งหลาย​และ​ความ​สงบสุข​ที่​เรา​กำลัง​มอบ​ให้​กับ​ผู้​ที่​อยู่​อาศัย​ใน​เยรูซาเล็ม”

10 พระยาห์เวห์​พูด​ว่า​อย่างนี้ “พวกเจ้า​พูด​ว่า ‘บ้านเมือง​ของเรา​ถูก​ทิ้ง​รกร้าง ไม่มี​แม้แต่​ผู้คน​และ​สัตว์​อาศัย​อยู่’ แต่​ใน​อนาคต ใน​เมือง​ต่างๆ​ของ​ยูดาห์​และ​ตาม​ท้องถนน​ของ​อิสราเอล​ที่​เงียบ​สงัด เพราะ​ถูก​ทำลาย​ไป​จน​ไม่มี​ผู้คน​และ​พลเมือง​อาศัย​อยู่ ไม่มี​แม้แต่​สัตว์นั้น พวกเจ้า​จะ​ได้ยิน 11 เสียง​ร้องเพลง เสียง​เฉลิม​ฉลอง และ​เสียง​ของ​เจ้าบ่าว​เจ้าสาว​อีก​ครั้งหนึ่ง จะ​ได้ยิน​เสียง​ของ​ผู้คน​ร้อง​ว่า ‘สรรเสริญ​พระยาห์เวห์​ผู้​มี​ฤทธิ์ทั้งสิ้น เพราะ​ว่า​พระองค์​แสนดี เพราะ​ความรัก​ของ​พระองค์​นั้น​อยู่​ชั่วนิจ​นิรันดร์’ และ​จะ​ได้ยิน​เสียง​คน​นำ​เครื่อง​ถวาย​มา​ถวาย​เพื่อ​แสดง​ความ​ขอบคุณ​ใน​วิหาร​ของ​พระยาห์เวห์​อีก​ครั้ง​หนึ่ง เพราะ​เรา​จะ​พลิก​สถานการณ์​ของ​แผ่นดินนี้” พระยาห์เวห์​พูด​ว่า​อย่างนั้น

12 พระยาห์เวห์​ผู้​มี​ฤทธิ์ทั้งสิ้น​พูด​ว่า​อย่างนี้ “ใน​สถานที่​ที่​ถูก​ทิ้งร้าง​และ​ไม่มี​คน​หรือ​สัตว์​อาศัย​อยู่นี้ รวมทั้ง​เมือง​ต่างๆ​ของมัน​ด้วย จะ​กลับมา​มี​ทุ่งหญ้า​ให้​กับ​คน​เลี้ยง​แกะ​ที่​กำลัง​เลี้ยง​แกะ​อีกครั้ง 13 คน​เลี้ยง​แกะ​จะ​ได้​นับ​แกะ​ของ​พวกเขา​อีกครั้ง แกะ​พวกนี้​จะ​เดิน​ผ่าน​มือ​ของ​ผู้นับ​ไป ผู้คน​จะ​นับ​แกะ​ของเขา​กัน​ไป​ทั่วเมือง ไม่ว่า​จะ​เป็น​เมือง​ต่างๆ​ใน​แถบ​เนินเขา ใน​แถบ​ที่ลุ่ม​เชิงเขา​ด้าน​ตะวันตก ใน​แถบ​เนเกบ ใน​ยูดาห์ ใน​แผ่นดิน​ของ​เบนยามิน และ​ใน​พื้นที่​บริเวณ​รอบๆ​เมือง​เยรูซาเล็ม” พระยาห์เวห์​พูด​ว่า​อย่างนั้น

กิ่งก้าน​ที่ดี

14 พระยาห์เวห์​พูด​ว่า “วันนั้น​ใกล้​จะ​มาถึง​แล้ว เมื่อ​เรา​จะ​ทำ​ให้​สัญญา​ที่​เรา​ได้​ทำ​ไว้​กับ​ครอบครัว​ของ​อิสราเอล​และ​ครอบครัว​ของ​ยูดาห์​เป็นจริง 15 ใน​วันนั้น​และ​ใน​เวลานั้น เรา​จะ​ทำ​ให้​กิ่ง​อัน​ชอบธรรม​งอก​ออกมา​สำหรับ​ราชวงศ์​ของ​ดาวิด เขา​จะ​รักษา​ความ​ยุติธรรม​และ​ความ​ชอบธรรม​บน​แผ่นดินนี้ 16 ใน​วันนั้น​ยูดาห์​จะ​ได้รับ​การ​ช่วยกู้ และ​เยรูซาเล็ม​จะ​อยู่​อย่าง​ปลอดภัย และ​ผู้คน​จะ​เรียก​เมืองนี้​ว่า ‘พระยาห์เวห์​คือ​ความ​ชอบธรรม​ของ​พวกเรา’”

17 เพราะ​พระยาห์เวห์​พูด​ว่า​อย่างนี้ “ดาวิด​จะ​ไม่ขาด​ทายาท​ที่​จะ​มา​นั่ง​อยู่​บน​บัลลังก์​ของ​ชนชาติ​อิสราเอล

18 และ​พวก​นักบวช​ชาว​เลวี​จะ​ไม่​ขาด​ทายาท​ที่​จะ​มา​ถวาย​เครื่อง​เผา​บูชา เครื่อง​บูชา​จาก​เมล็ดพืช เครื่อง​สังสรรค์​บูชา ให้​กับเรา​ตลอดไป”

19 ถ้อยคำ​ของ​พระยาห์เวห์​มา​ถึง​เยเรมียาห์​ว่า 20 “นี่คือ​สิ่ง​ที่​พระยาห์เวห์​พูด ‘ถ้า​เมื่อไหร่​ที่​เจ้า​สามารถ​หัก​ข้อตกลง​ที่​เรา​ได้​ทำ​ไว้​กับ​วัน​และ​คืน คือ​ทำ​ให้​วัน​และ​คืน​ไม่​เกิดขึ้น​ตาม​เวลา​ของมัน 21 เมื่อ​นั้นแหละ เจ้า​ถึง​จะ​สามารถ​หัก​ข้อตกลง​ที่​เรา​ได้​ทำ​ไว้​กับ​ดาวิด​ผู้รับใช้​ของเรา และ​กับ​พวก​นักบวช​ชาว​เลวี​ที่​เป็น​ผู้รับใช้​ของเรา​ด้วย

22 เรา​จะ​ทำ​ให้​ลูกหลาน​ของ​ดาวิด​ผู้รับใช้​เรา และ​ชาว​เลวี​ที่​รับใช้​เรา มี​ลูกหลาน​เพิ่มขึ้น​เป็น​ทวีคูณ เหมือน​กับ​ดวงดาว​บน​ท้องฟ้า​ที่​ไม่​สามารถ​นับได้ และ​เหมือน​กับ​เม็ดทราย​ที่​ทะเล​ที่​นับ​ไม่ถ้วน’”

23 ถ้อยคำ​ของ​พระยาห์เวห์ มี​มา​ถึง​เยเรมียาห์​ว่า 24 “เยเรมียาห์ เจ้า​ไม่เห็น​หรือ​ว่า​คน​พวกนี้​พูด​อะไร​ออกไป พวกเขา​พูด​ว่า ‘ตอนนี้​พระยาห์เวห์​ได้​ปฏิเสธ​ครอบครัว​ของ​อิสราเอล​และ​ครอบครัว​ของ​ยูดาห์ สอง​ครอบครัว​ที่​พระเจ้า​เคย​เลือกไว้ แต่​ตอนนี้​พระองค์​ได้​ปฏิเสธ​พวกเขา​ไปแล้ว’ และ​ชนชาติ​อื่นๆ​ก็​ดูถูก​ดูหมิ่น​คน​ของเรา และ​ชนชาติ​เหล่านั้น​ก็​ไม่ได้​นับ​พวกเขา​ว่า​เป็น​ชนชาติ​หนึ่ง​อีก​ต่อไป”

25 พระยาห์เวห์​พูด​ว่า​อย่างนี้ “ถ้า​เรา​ไม่ได้​รักษา​ข้อตกลง​กับ​วัน​และ​คืน และ​ไม่ได้​ออก​กฎ​ควบคุม​ฟ้าสวรรค์​และ​แผ่นดิน​โลก​แล้ว​ละก็ 26 เมื่อ​นั้นแหละ เรา​ก็​จะ​ปฏิเสธ​ลูกหลาน​ของ​ยาโคบ​และ​ลูกหลาน​ของ​ดาวิด​ผู้รับใช้​ของเรา เรา​ก็คง​ไม่ให้​ลูกหลาน​ของ​ดาวิด​ปกครอง​อยู่​เหนือ​ลูกหลาน​ของ​อับราฮัม อิสอัค และ​ยาโคบ ที่​เรา​พูด​อย่างนี้​ก็​เพราะ​เรา​จะ​พลิก​สถานการณ์​ให้​กับ​พวกเขา และ​เรา​จะ​แสดง​ความ​เมตตา​กับ​พวกเขา”

34

คำเตือน​ต่อ​เศเดคิยาห์​กษัตริย์​ยูดาห์

1 นี่​คือ​ข่าวสาร​ของ​พระยาห์เวห์​ที่​มา​ถึง​เยเรมียาห์ ใน​ช่วง​ที่​เนบูคัดเนสซาร์ กษัตริย์​ของ​บาบิโลน​กำลัง​ต่อสู้​กับ​เยรูซาเล็ม​และ​เมือง​ต่างๆ​ที่​อยู่​บริเวณ​นั้น กษัตริย์​เนบูคัดเนสซาร์​ได้​ยก​กองทัพ​ทั้งหมด​ของเขา​มา รวมทั้ง​กองทัพ​ทั้งหมด​ของ​อาณาจักร​ต่างๆ​และ​ชนชาติ​ต่างๆ​ที่​อยู่​ภายใต้​การปกครอง​ของเขา

2 นี่​คือ​สิ่ง​ที่​พระยาห์เวห์ พระเจ้า​แห่ง​อิสราเอล​พูด คือ “ให้​ไป​พูด​กับ​กษัตริย์​เศเดคียาห์​แห่ง​ยูดาห์ ให้​บอก​กับเขา​ว่า พระยาห์เวห์​พูด​ไว้ว่า​อย่างนี้ ‘เรา​กำลัง​จะ​ยก​เมืองนี้​ให้​ตก​ไป​อยู่​ใน​เงื้อมมือ​ของ​กษัตริย์​บาบิโลน แล้ว​เขา​จะ​เอา​ไฟ​เผา​เมืองนี้ 3 เศเดคียาห์ ตัว​เจ้า​เอง​ก็​จะ​หนี​ไม่พ้น​จาก​เงื้อมมือ​เขา เพราะ​เจ้า​จะ​ถูก​จับ​และ​ถูก​ส่ง​ไป​อยู่​ใน​กำมือ​ของเขา​อย่าง​แน่นอน เจ้า​จะ​ได้​เจอ​กับ​กษัตริย์​บาบิโลน​ซึ่งๆ​หน้า และ​เขา​จะ​พูด​กับ​เจ้า​ตรง​หน้า หลัง​จากนั้น​เจ้า​ก็​จะ​ต้อง​ไป​ที่​บาบิโลน’”

4 แต่​เศเดคียาห์​กษัตริย์​ของ​ยูดาห์ ให้​ฟัง​คำพูด​ของ​พระยาห์เวห์​ให้ดี พระยาห์เวห์​พูด​ถึง​ท่าน​ไว้​ว่า “เจ้า​จะ​ไม่ตาย​ด้วย​คมดาบ​หรอก 5 แต่​จะ​ตาย​อย่าง​สงบ และ​จะ​มี​ผู้คน​เผา​เครื่อง​หอม​เพื่อ​เป็น​เกียรติ​ให้​กับเจ้า เหมือน​กับ​ที่​พวกเขา​เผา​เครื่อง​หอม​ให้​กับ​กษัตริย์​องค์​ก่อนๆ​ที่​เป็น​บรรพบุรุษ​ของเจ้า พวกเขา​จะ​ไว้ทุกข์​ให้​กับเจ้า โดย​พูด​ว่า ‘นายท่าน พวกเรา​เสียใจ​เหลือเกิน’ เจ้า​มั่นใจ​ได้​เพราะ​เรา​ได้​พูด​ไว้แล้ว” พระยาห์เวห์​พูด​ว่า​อย่างนั้น

6 แล้ว​เยเรมียาห์​ผู้พูดแทนพระเจ้า​ก็​พูด​สิ่ง​ที่​พระยาห์เวห์​บอก​ทั้งหมดนี้​ให้​กษัตริย์​เศเดคียาห์​แห่ง​ยูดาห์​ฟัง​ใน​เมือง​เยรูซาเล็ม 7 ใน​เวลานั้น​กองทัพ​ของ​กษัตริย์​บาบิโลน​ก็​กำลัง​ตี​เมือง​เยรูซาเล็ม​และ​เมือง​ต่างๆ​ของ​ยูดาห์​ที่​ยัง​เหลือ​อยู่ คือ​เมือง​ลาคีช​และ​อาเซคาห์ เพราะ​ใน​ยูดาห์ มี​แต่​สอง​เมืองนี้​เท่านั้น​ที่​มี​ป้อม​ปราการ​เหลือ​อยู่

8 หลังจาก​ที่​กษัตริย์​เศเดคียาห์​ได้​ทำ​ข้อตกลง​กับ​ทุกคน​ใน​เมือง​เยรูซาเล็ม​ว่า​จะ​ประกาศ​อิสรภาพ​ให้​กับ​พวกเขา ถ้อยคำ​ของ​พระยาห์เวห์​ก็​มี​มา​ถึง​เยเรมียาห์ 9 ชาวเมือง​แต่ละ​คน​จะ​ต้อง​ปล่อย​ทาส​ฮีบรู​ทั้ง​ชาย​และ​หญิง​ของตน​ให้​เป็น​อิสระ พลเมือง​ยูดาห์​จะ​ได้​ไม่ต้อง​เป็น​ทาส​รับใช้​พลเมือง​ยูดาห์​ด้วย​กันเอง

10 ส่วน​พวก​เจ้านาย​และ​คน​ทุกคน ที่​ร่วม​ใน​ข้อตกลง​ปลดปล่อย​ทาส​ชายหญิง​เหล่านี้ เพื่อ​ทาส​พวกเขา​จะ​ได้​ไม่ต้อง​รับใช้​พวกเขา​อีก​ต่อไป คน​เหล่านั้น​ต่าง​ก็​ยอม​ทำ​ตาม​ข้อตกลง​นี้ และ​ได้​ปลดปล่อย​ทาส​ของ​พวกเขา​ไป 11 แต่​ต่อมา ชาวเมือง​ก็​ไม่​ทำ​ตาม​ข้อตกลง ไป​บังคับ​พวก​ผู้ชาย​และ​ผู้หญิง​ที่​พวกเขา​ได้​ปลดปล่อย​ไป​แล้ว​กลับมา​เป็น​ทาส​อีก 12 ถ้อยคำ​ของ​พระยาห์เวห์​ก็​มี​มาถึง​เยเรมียาห์​อีกครั้ง พระองค์​พูดว่า 13 พระยาห์เวห์ พระเจ้า​ของ​อิสราเอล พูด​ไว้​ว่า​อย่างนี้ “เรา​ได้​ทำ​ข้อตกลง​ไว้​กับ​บรรพบุรุษ​ของ​พวกเจ้า ตอน​ที่​เรา​พา​พวกเขา​ออก​มา​จาก​แผ่นดิน​อียิปต์​จาก​การ​เป็น​ทาส​นั้น เรา​ได้​บอก​กับ​พวกเขา​ว่า 14 เมื่อ​สิ้น​ปี​ที่เจ็ด พวกเจ้า​แต่ละ​คน​ต้อง​ปล่อย​ชาว​ฮีบรู​ที่​เป็น​พี่น้อง​ของ​เจ้า​ให้​เป็น​อิสระ เขา​ได้​ขายตัว​เขาเอง​ให้​กับเจ้า เขา​จะ​รับใช้​เจ้า​อยู่​หกปี แล้ว​หลัง​จากนั้น เจ้า​ก็​จะต้อง​ปล่อย​เขา​ให้​เป็น​อิสระ แต่​บรรพบุรุษ​ของเจ้า​ไม่ยอม​เชื่อฟัง​เรา และ​ไม่ได้​เงี่ยหู​ฟัง 15 แต่​วันนี้ พวกเจ้า​ได้​กลับใจ แล้ว​เจ้า​ก็​ได้​ทำ​ใน​สิ่ง​ที่​เรา​เห็น​ว่า​ถูกต้อง คือ​เรียกร้อง​อิสรภาพ​ให้​กัน​และ​กัน แถม​เจ้า​ยัง​ทำ​ข้อตกลง​กัน​ต่อหน้า​เรา​ใน​วิหาร​ที่​มี​ชื่อ​ของเรา​อีกด้วย 16 แต่แล้ว​เจ้า​ก็​กลับ​คำ และ​ทำ​ให้​เรา​เสียชื่อ พวกเจ้า​แต่ละ​คน​ไป​เอา​ทาส​และ​สาวใช้​ที่​ปล่อย​ให้​เป็น​อิสระ​ไป​แล้ว​กลับ​มา​อีก ทั้งๆ​ที่​พวกเขา​อยาก​จะ​ไป​จาก​เจ้า แล้ว​เจ้า​ก็​บังคับ​ให้​พวกเขา​กลับ​มา​เป็น​ทาส​และ​สาวใช้​ของเจ้า​เหมือน​เดิม”

17 ดังนั้น​พระยาห์เวห์​จึง​พูด​ว่า “เจ้า​ไม่ได้​เชื่อฟัง​เรา​เรื่อง​ให้​อิสระ​กับ​พี่น้อง​และ​เพื่อน​บ้าน​ของเจ้า” ดังนั้น พระยาห์เวห์​พูด​ว่า “เรา​ก็​จะ​ให้​การ​ปลด​ปล่อย​กับ​เจ้า​บ้าง เรา​จะ​ปลดปล่อย​คมดาบ โรคร้าย และ​ความ​อดอยาก และ​เรา​จะ​ทำให้​เจ้า​กลายเป็น​สิ่ง​ที่​น่า​ขยะแขยง​ให้​กับ​อาณาจักร​ทั้งหลาย​บน​โลกนี้ 18 เรา​จะ​ทำให้​ชาย​ที่​ทำ​ผิด​ข้อตกลง​ของเรา คือ​คน​ที่​ไม่​ทำ​ตาม​ข้อตกลง​ที่​พวกเขา​ทำ​ต่อหน้า​เรา เหมือน​กับ​วัวสาว​ที่​พวกเขา​แบ่ง​เป็น​สองท่อน​แล้ว​เดิน​ผ่าน​ไป​ท่ามกลาง​อวัยวะ​ของมัน+ 34:18 เดิน​ผ่าน​ไป​ท่ามกลาง​อวัยวะ​ของมัน ใน​สมัย​ก่อน​เวลา​ทำ​ข้อตกลง​กัน พวกเขา​จะ​ผ่า​สัตว์​ออก​เป็น​สองซีก แล้ว​เดิน​ผ่าน​ไป​ระหว่าง​สองซีก​นั้น แล้ว​พูด​ว่า “ถ้า​ข้า​ไม่​รักษา​ข้อตกลง​นี้ ก็​ขอให้​เป็น​เหมือน​สัตว์​ตัวนี้”19 คน​พวกนี้​คือ​ผู้ที่​ได้​เดิน​ผ่าน​ท่ามกลาง​อวัยวะ​ต่างๆ​นั้น คือ​พวก​เจ้านาย​ของ​ยูดาห์​และ​ของ​เยรูซาเล็ม พวก​ขันที พวก​นักบวช และ​ชาวบ้าน​ทุกคน 20 เรา​จะ​ยก​พวกเขา​ให้​ตก​ไป​อยู่​ใน​เงื้อมมือ​ของ​ศัตรู และ​คน​ที่​อยาก​จะ​ฆ่า​พวกเขา ศพ​ของ​พวกเขา​จะ​กลาย​เป็น​อาหาร​นกกา​ใน​อากาศ และ​สิงสา​ราสัตว์​บน​พื้นดิน 21 เรา​จะ​ยก​กษัตริย์​เศเดคียาห์​แห่ง​ยูดาห์​และ​พวก​เจ้าขุน​มูลนาย​ของเขา​ให้​ตก​ไป​อยู่​ใน​เงื้อมมือ​ของ​ศัตรู​และ​คน​ที่​อยาก​ฆ่า​พวกเขา และ​ยิ่งกว่า​นั้น​จะ​ให้​พวกเขา​ตก​ไป​อยู่​ใน​เงื้อมมือ​ของ​กองทัพ​ของ​กษัตริย์​บาบิโลน​ที่​กำลัง​เข้า​มา​โจมตี​พวกเขา​ด้วย” 22 พระยาห์เวห์​พูด​ว่า “เรา​กำลัง​จะ​ออก​คำสั่ง​ให้​นำ​กองทัพ​ของ​บาบิโลน​กลับ​มา​ที่​เยรูซาเล็ม พวกเขา​จะ​โจมตี​และ​ยึด​เยรูซาเล็ม และ​เอา​ไฟ​เผา​เมือง​เยรูซาเล็ม และ​เรา​จะ​ทำให้​เมือง​ต่างๆ​ของ​ยูดาห์ กลายเป็น​ที่​รกร้าง ที่​ไม่มี​ผู้คน​อาศัย​อยู่เลย”

35

ตัวอย่าง​ที่ดี​ของ​ครอบครัว​เรคาบ

1 ใน​สมัย​ที่​เยโฮยาคิม​เป็น​กษัตริย์​ปกครอง​ยูดาห์+ 35:1 เยโฮยาคิม​เป็น​กษัตริย์​ปกครอง​ยูดาห์ ใน​ระหว่าง​ปี 609-597 ก่อน​พระเยซู​มา​เกิด เยโฮยาคิม​เป็น​ลูกชาย​ของ​กษัตริย์​โยสิยาห์ ถ้อยคำ​ของ​พระยาห์เวห์​มี​มา​ถึง​เยเรมียาห์​ว่า 2 “ให้​ไป​หา​ครอบครัว​เรคาบ และ​พูด​คุย​กับ​พวกเขา แล้ว​นำ​พวกเขา​มา​ที่​วิหาร​ของ​พระยาห์เวห์ และ​ให้​พา​พวกเขา​เข้า​ไป​ใน​ห้อง​หนึ่ง​ของ​วิหาร​นั้น แล้ว​ให้​พวกเขา​ดื่ม​เหล้าองุ่น”

3 ดังนั้น​ผม​จึง​ได้​พา​ยาอาซันยาห์​ลูกชาย​ของ​เยเรมียาห์ ที่​เป็น​ลูกชาย​ของ​ฮาบาซินยาห์ และ​พี่ชาย​น้องชาย​ของเขา และ​ลูกๆ​ทุกคน​ของ​เขา รวมทั้ง​ทุกคน​ใน​ครอบครัว​เรคาบ 4 ไป​ที่​วิหาร​ของ​พระยาห์เวห์ และ​เข้า​ไป​ที่​ห้อง​ของ​พวก​ลูกชาย​ฮานัน ฮานัน​เป็น​ลูกชาย​ของ​อิกดาลิยาห์ ฮานัน​เป็น​คน​ของ​พระเจ้า ห้องนี้​อยู่​ใกล้​กับ​ห้อง​ของ​พวก​เจ้านาย​ทั้งหลาย และ​อยู่​เหนือ​ห้อง​ของ​มาอาเสอาห์​ลูกชาย​ของ​ชัลลูม มาอาเสอาห์​เป็น​คน​เฝ้า​ประตู​วิหาร 5 แล้ว​ผม​ก็​เอา​เหยือก​ที่​เต็ม​ไปด้วย​เหล้าองุ่น​มา​หลาย​เหยือก​พร้อม​กับ​พวก​ถ้วย​มา​วาง​ไว้​ต่อหน้า​สมาชิก​ใน​ครอบครัว​ของ​เรคาบ แล้ว​ผม​ก็​บอก​พวกเขา​ว่า “ดื่ม​เหล้าองุ่น​สิ”

6 แต่​พวกเขา​ตอบ​ว่า “พวกเรา​ไม่​ดื่ม​เหล้าองุ่น​ครับ เพราะ​โยนาดับ​ลูกชาย​ของ​เรคาบ ซึ่ง​เป็น​บรรพบุรุษ​ของเรา​สั่ง​พวกเรา​ไว้​ว่า ‘พวกเจ้า​และ​ลูกหลาน​ของเจ้า​จะ​ต้อง​ไม่​ดื่ม​เหล้าองุ่น​ตลอดไป 7 เจ้า​จะ​ต้อง​ไม่​สร้าง​บ้าน​อยู่ ต้อง​ไม่​หว่านพืช​เพาะ​ปลูก และ​ต้อง​ไม่​ทำ​ไร่องุ่น เจ้า​ต้อง​ไม่​ทำ​สิ่ง​ต่างๆ​เหล่านี้ แต่​เจ้า​จะ​ต้อง​อาศัย​อยู่​ใน​เต็นท์​ตลอด​ชีวิต เพื่อ​ที่​เจ้า​จะ​ได้​อยู่​นานๆ​ใน​เขตแดน​ที่​เจ้า​อาศัย​อยู่​อย่าง​คน​ต่างถิ่น’ 8 และ​พวกเรา​ก็​ได้​เชื่อฟัง​คำสั่ง​ของ​โยนาดับ​บรรพบุรุษ​ของเรา ที่​เป็น​ลูกชาย​ของ​เรคาบ พวกเรา​ไม่เคย​ดื่ม​เหล้าองุ่น​เลย​ตลอด​ชีวิต รวมทั้ง​เมีย​ของ​พวกเรา และ​ลูกชาย​ลูกสาว​ของ​พวกเรา​ก็​ไม่เคย​ดื่ม​ด้วย 9 พวกเรา​ไม่เคย​สร้าง​บ้าน​อยู่ และ​ไม่เคย​มี​ไร่องุ่น ไม่มี​ท้องทุ่ง และ​เมล็ดพืช 10 พวกเรา​อยู่​เต็นท์​มา​ตลอด และ​พวกเรา​ก็​ได้​เชื่อฟัง​และ​ทำ​ตาม​สิ่ง​ที่​โยนาดับ​บรรพบุรุษ​ของเรา​ได้​สั่ง​ให้​พวกเรา​ทำ 11 แต่​พอ​กษัตริย์​เนบูคัดเนสซาร์​แห่ง​บาบิโลน​บุก​แผ่นดิน​ยูดาห์ เรา​ก็​พูด​กัน​ว่า ‘ไป​เยรูซาเล็ม​กันเถอะ เพราะ​เรา​กลัว​พวก​ทหาร​ของ​บาบิโลน​และ​ซีเรีย’ ดังนั้น​พวกเรา​จึง​มา​อยู่​ที่​เยรูซาเล็ม”

12 ถ้อยคำ​ของ​พระยาห์เวห์ มี​มา​ถึง​เยเรมียาห์​ว่า 13 “พระยาห์เวห์ ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล พูด​ไว้​ว่า​อย่างนี้ ‘ให้​ไป​บอก​กับ​คน​ยูดาห์​และ​ทุกคน​ที่​อาศัย​อยู่​ใน​เยรูซาเล็ม​ว่า “พวกเจ้า​จะ​ไม่​ยอมรับ​คำ​ตักเตือน​หรือ พวกเจ้า​จะ​ไม่​ยอม​ฟังเรา​หรือ”’” พระยาห์เวห์​พูด​ว่า​อย่าง​นั้น 14 “ขนาด​คำพูด​ของ​โยนาดับ ลูกชาย​ของ​เรคาบ ที่​ได้​สั่ง​พวก​ลูกชาย​ของเขา​ไม่ให้​ดื่ม​เหล้าองุ่น พวก​ลูกๆ​ของเขา​ก็​ยัง​ทำ​ตาม​เลย จน​ถึง​ทุก​วันนี้ พวกเขา​ก็​ไม่​ดื่ม​เหล้าองุ่น เพราะ​เชื่อฟัง​คำสั่ง​ของ​พ่อ​พวกเขา แต่​พอ​เรา​สั่ง​พวกเจ้า​อย่าง​ไม่​หยุดหย่อน พวกเจ้า​ก็​ไม่​เห็น​เชื่อฟัง​เรา​เลย 15 เรา​ส่ง​พวก​ผู้พูดแทนพระเจ้า ที่​เป็น​พวก​ผู้รับใช้​เรา​ไป​หา​เจ้า​อย่าง​ไม่​หยุดหย่อน ให้​พวกเขา​บอก​กับ​เจ้า​ว่า ‘พวกเจ้า​แต่ละ​คน ให้​หัน​กลับ​จาก​ทาง​ชั่วๆ​ของเจ้า​และ​ทำ​ตัว​ให้​ดีๆ​ได้แล้ว ถ้า​พวกเจ้า​ไม่​ไป​ติดตาม​รับใช้​พระ​อื่นๆ พวกเจ้า​จะ​ได้​อาศัย​อยู่​ใน​แผ่นดิน​ที่​เรา​ได้​ให้​กับ​เจ้า​และ​บรรพบุรุษ​ของเจ้า​ไว้’ แต่​เจ้า​ก็​ทำ​หู​ทวนลม ไม่​ยอม​ฟัง​เรา 16 พวก​ลูกหลาน​ของ​โยนาดับ​ที่​เป็น​ลูกชาย​ของ​เรคาบ​ได้​ทำ​ตาม​คำสั่ง​ที่​บรรพบุรุษ​ของ​พวกเขา​สั่ง​พวกเขา​ไว้ แต่​คน​พวกนี้​ไม่ยอม​เชื่อฟัง​เรา”

17 ดังนั้น พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล​ได้​พูด​ว่า “เรา​จะ​ทำ​ให้​สิ่ง​ชั่วร้าย​ทั้งหมด​ที่​เรา​ได้​พูด​ไว้ เกิดขึ้น​กับ​คน​ยูดาห์ และ​ผู้ที่​อาศัย​อยู่​ใน​เยรูซาเล็ม​ทุกคน เพราะ​เรา​ได้​พูด​กับ​พวกเขา​แล้ว แต่​พวกเขา​ไม่ยอม​ฟัง เรา​ได้​เรียก​พวกเขา​แล้ว แต่​พวกเขา​ไม่ยอม​ตอบ”

18 แต่​สำหรับ​ครอบครัว​ของ​เรคาบ เยเรมียาห์​พูด​ว่า “พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล พูด​ว่า ‘เพราะ​พวกเจ้า​เชื่อฟัง​คำสั่ง​ของ​โยนาดับ​บรรพบุรุษ​ของเจ้า และ​รักษา​คำสั่ง​ของเขา​ทุกข้อ และ​ได้​ทำ​ทุกอย่าง​ที่​เขา​สั่ง​ให้​พวกเจ้า​ทำ’ 19 ดังนั้น พระยาห์เวห์​ผู้​มี​ฤทธิ์ทั้งสิ้น ผู้​เป็น​พระเจ้า​ของ​อิสราเอล จึง​พูด​ว่า ‘จะ​มี​คน​จาก​ครอบครัว​ของ​โยนาดับ​ลูกชาย​ของ​เรคาบ มา​ยืน​อยู่​ต่อหน้า​เรา​เสมอ’”

36

กษัตริย์​เยโฮยาคิม​เผาหนังสือ​ม้วน​ของ​เยเรมียาห์

1 ใน​ปี​ที่สี่+ 36:1 ใน​ปี​ที่สี่ ตรง​กับ​ปี 605 ก่อน​พระเยซู​มา​เกิด ที่​เยโฮยาคิม เป็น​กษัตริย์​ปกครอง​ยูดาห์ เยโฮยาคิม​เป็น​ลูกชาย​ของ​กษัตริย์​โยสิยาห์ ถ้อยคำ​ของ​พระยาห์เวห์​ได้​มา​ถึง​เยเรมียาห์​ผู้พูดแทนพระเจ้า พระองค์​พูด​ว่า 2 “เยเรมียาห์ ให้​เอา​หนังสือ​ม้วน​มา แล้ว​เขียน​ถ้อยคำ​ทั้งหมด​ที่​เรา​ได้​พูด​กับ​เจ้า​ต่อว่า​อิสราเอล ยูดาห์ และ​ชนชาติ​ทั้งหมด ตั้งแต่​วันแรก​ที่​เรา​พูด​กับ​เจ้า​คือ​ตั้งแต่​ช่วง​ที่​โยสิยาห์​เป็น​กษัตริย์ มา​จนถึง​วันนี้ 3 บางที​เมื่อ​ชาว​ยูดาห์​ได้ยิน​เรื่อง​เลวร้าย​ทั้งหมด​ที่​เรา​วางแผน​จะ​ทำให้​เกิดขึ้น​กับ​พวกเขา พวกเขา​แต่ละ​คน​อาจจะ​ได้​เลิก​ทำชั่ว แล้ว​เรา​จะ​ได้​อภัย​ให้​กับ​ความ​ผิดบาป​ของ​พวกเขา”

4 เยเรมียาห์​จึง​ไป​เรียก​บารุค​ลูกชาย​ของ​เนริยาห์ แล้ว​บารุค​ก็​เขียน​ตาม​ที่​เยเรมียาห์​บอก​ลง​ใน​หนังสือ​ม้วน เยเรมียาห์​บอก​เขา​ทุกๆ​ถ้อยคำ​ที่​พระยาห์เวห์​ได้​บอก​กับ​เยเรมียาห์​ไว้ 5 เยเรมียาห์​สั่ง​บารุค​ว่า “ข้า​ถูก​ห้าม​ไม่​ให้​เข้า​ไป​ใน​วิหาร​ของ​พระยาห์เวห์ 6 เจ้า​จะ​ต้อง​ไป​อ่าน​หนังสือ​ม้วนนี้​ที่​เจ้า​ได้​เขียน​ถ้อยคำ​ของ​พระยาห์เวห์​ลง​ไป ตาม​ที่​ข้า​ได้​บอก​เจ้า​นั้น เจ้า​จะ​ต้อง​ไป​อ่าน​หนังสือ​นี้​ให้​กับ​ทุกคน​ใน​วิหาร​ฟัง​ใน​วัน​อดอาหาร และ​เจ้า​จะ​ต้อง​อ่าน​ถ้อยคำ​เหล่านี้​ให้​ชาว​ยูดาห์​ทุกคน​ที่​มา​จาก​เมือง​ต่างๆ​ของเขา ฟัง​ด้วย 7 บางที​คำ​ร้องขอ​ความ​เมตตา​ของ​พวกเขา​อาจจะ​ไป​ถึง​พระยาห์เวห์​ก็​ได้ แล้ว​แต่ละ​คน​ก็​จะ​หัน​กลับ​จาก​การ​ทำชั่ว​ของเขา เพราะ​ความ​โกรธแค้น​เดือดดาล​ที่​พระยาห์เวห์​มี​ต่อ​คน​พวกนี้​รุนแรง​มาก” 8 แล้ว​บารุค​ลูกชาย​ของ​เนริยาห์​ก็​ทำ​ตาม​ที่​เยเรมียาห์​ผู้พูดแทนพระเจ้า​สั่ง​ทุกอย่าง เขา​อ่าน​หนังสือ​ที่​มี​ถ้อยคำ​ของ​พระยาห์เวห์​ใน​วิหาร​ของ​พระยาห์เวห์

9 ใน​เดือน​เก้า​ของ​ปี​ที่ห้า​ที่​เยโฮยาคิม​เป็น​กษัตริย์​ปกครอง​ยูดาห์ เยโฮยาคิม​เป็น​ลูกชาย​ของ​กษัตริย์​โยสิยาห์ ทุกคน​ใน​เมือง​เยรูซาเล็ม​และ​ทุกคน​ที่​เดินทาง​มา​เยรูซาเล็ม​จาก​เมือง​ต่างๆ​ของ​ยูดาห์ ต่าง​พา​กัน​อด​อาหาร​อยู่​ต่อหน้า​พระยาห์เวห์ 10 ใน​เวลานั้น บารุค​ได้​อ่าน​หนังสือ​ม้วน​ที่​เขียน​ขึ้น​ตาม​คำพูด​ของ​เยเรมียาห์​ใน​วิหาร​ของ​พระยาห์เวห์​ให้​กับ​คน​ทั้งหมด​ฟัง เขา​อ่าน​อยู่​ใน​ห้อง​ของ​เกมาริยาห์​ผู้​เป็น​เลขานุการ ที่​อยู่​บน​โถง​ชั้นบน​ตรง​ทางเข้า​ประตู​ใหม่​ของ​วิหาร เกมาริยาห์​เป็น​ลูกชาย​ของ​ชาฟาน

11 มีคายาห์​ได้ยิน​ถ้อยคำ​ทั้งหมด​ของ​พระยาห์เวห์​ใน​หนังสือ​ม้วน มีคายาห์​เป็น​ลูกชาย​ของ​เกมาริยาห์ และ​เกมาริยาห์​เป็น​ลูกชาย​ของ​ชาฟาน

12 เขา​ก็​เลย​ลงไป​ที่​ห้อง​ของ​เลขานุการ​ที่​ใน​วัง​ของ​กษัตริย์ พวก​เจ้านาย​ทั้งหมด​ก็​นั่ง​อยู่​ที่นั่น มี​ทั้ง​เอลีชามา​เลขานุการ และ​เดไลยาห์​ลูกชาย​ของ​เชไมอาห์ เอลนาธัน​ลูกชาย​ของ​อัคโบร์ เกมาริยาห์​ลูกชาย​ของ​ชาฟาน เศเดคียาห์​ลูกชาย​ของ​ฮานันยาห์ และ​พวก​เจ้านาย​ทั้งหมด 13 แล้ว​มีคายาห์​ก็​เล่า​สิ่ง​ที่​เขา​ได้ยิน​มา​ทั้งหมด ตอน​บารุค​อ่าน​จาก​หนังสือ​ม้วน​ให้​ประชาชน​ฟัง

14 และ​พวก​เจ้านาย​ทั้งหมด ก็​ได้​ส่ง​เยฮูดี​ลูกชาย​ของ​เนธานิยาห์ ซึ่ง​เป็น​ลูก​ของ​เชเลมิยาห์ เชเลมิยาห์​เป็น​ลูกชาย​ของ​คูชิ พวกเขา​ส่ง​เยฮูดี​ไป​หา​มีคายาห์ พร้อม​กับ​สั่ง​ให้​บอก​บารุค​ว่า “ให้​เอา​หนังสือ​ม้วน​ที่​เจ้า​อ่าน​ให้​ประชาชน​ฟัง แล้ว​ให้​มา​ที่นี่”

ดังนั้น​บารุค​ลูกชาย​ของ​เนริยาห์ ได้​เอา​หนังสือ​ม้วน​ไป​หา​พวกเขา

15 แล้ว​คน​พวกนั้น​ก็​พูด​กับ​บารุค​ว่า “นั่งลงสิ แล้ว​อ่าน​มัน​ให้​พวกเรา​ฟัง​หน่อย”

บารุค​จึง​อ่าน​มัน​ให้​พวกเขา​ฟัง

16 เมื่อ​พวกเขา​ได้ยิน​ถ้อยคำ​ทั้งหมด พวกเขา​ก็​มอง​หน้า​กัน​ด้วย​ความ​หวาดกลัว แล้ว​พวกเขา​ก็​พูด​กับ​บารุค​ว่า “เรา​จะ​เอา​ถ้อยคำ​ทั้งหมด​นี้​ไป​บอก​กับ​กษัตริย์​อย่าง​แน่นอน” 17 แล้ว​พวกเขา​ก็​ถาม​บารุค​ว่า “บอก​พวกเรา​หน่อย​สิ​ว่า เจ้า​เขียน​ข้อความ​นี้​ขึ้นมา​ได้​อย่างไร เจ้า​เขียน​ตาม​ที่​เขา​บอก​หรือ”

18 บารุค​ตอบ​ว่า “ใช่แล้ว​ครับ ผม​เขียน​ตาม​ที่​เขา​บอก พอ​เขา​พูด​คำ​เหล่านี้​ให้​ผม​ฟัง ผม​ก็​เขียน​ลง​ใน​หนังสือ​ม้วน​ตาม​ที่​เขา​ต้องการ”

19 แล้ว​พวก​เจ้านาย​ก็​บอก​บารุค​ว่า “รีบ​หนี​ไป​ซะ เจ้า​กับ​เยเรมียาห์ รีบ​ไป​หา​ที่​ซ่อน และ​อย่า​ให้​ใคร​รู้​ว่า​พวกเจ้า​อยู่​ที่ไหน”

20 แล้ว​พวก​เจ้านาย​ก็​ได้​วาง​หนังสือ​ม้วน​ไว้​ใน​ห้อง​ของ​เอลีชามา​ผู้​เป็น​เลขานุการ แล้ว​พวกเขา​ก็​พา​กัน​ไป​หา​กษัตริย์​ที่​ลาน​ของ​วัง แล้ว​พวกเขา​ก็​ได้​บอก​กษัตริย์​เรื่อง​ทั้งหมด​ที่​เกิดขึ้น

21 แล้ว​กษัตริย์​ก็​ส่ง​เยฮูดี ไป​เอา​หนังสือ​ม้วนนั้น แล้ว​เขา​ก็​ไป​เอา​มัน​มา​จาก​ห้อง​ของ​เอลีชามา​ครู​สอน​ศาสนา​นั้น แล้ว​เยฮูดี​ก็​อ่าน​มัน​ให้​กับ​กษัตริย์ และ​พวก​เจ้านาย​ทุกคน​ที่​ยืน​อยู่​ต่อหน้า​กษัตริย์​ฟัง 22 เวลานั้น​ตรง​กับ​เดือน​เก้า​ของ​ปี กษัตริย์​นั่ง​อยู่​ใน​วัง​ฤดูหนาว​ของ​พระองค์ กระถาง​ไฟ​ที่​อยู่​ตรงหน้า​พระองค์​จุดอยู่ 23 เมื่อ​เยฮูดี​อ่าน​หนังสือ​ม้วน​ไป​ได้​สามสี่​แถบ พระองค์​ก็​เอา​มีด​กรีด​หนังสือ​เป็น​ชิ้นๆ​แล้ว​โยน​ลง​ไป​ใน​กระถาง​ไฟ พระองค์​ตัด​หนังสือ​ไป​เรื่อยๆ​จน​พระองค์​ได้​เผา​หนังสือ​ม้วน​ทั้งเล่ม​ใน​กระถาง​ไฟ​นั้น 24 ทั้ง​กษัตริย์​และ​พวก​ผู้รับใช้​ของ​พระองค์​ที่​ได้​ฟัง​ถ้อยคำ​ทั้งหมด​นี้​ของ​พระยาห์เวห์ ไม่ได้​แสดง​ความ​เกรง​กลัว​หรือ​สำนึกผิด​ด้วย​การ​ฉีก​เสื้อผ้า​ของ​ตัวเอง​เลย

25 ถึงแม้​เอลนาธัน เดไลยาห์​และ​เกมาริยาห์​จะ​ขอร้อง​ไม่ให้​พระองค์​เผา​หนังสือ​ม้วน แต่​พระองค์​ก็​ไม่​ฟัง​พวกเขา 26 กษัตริย์​สั่ง​เยราเมเอล ลูกชาย​ของ​พระองค์ และ​เสไรอาห์​ลูกชาย​ของ​อัสรีเอล และ​เชลามิยาห์​ลูกชาย​ของ​อับเดเอล​ให้​ไป​จับ​ตัว​บารุค​ที่​เป็น​เสมียน และ​เยเรมียาห์​ผู้พูดแทนพระเจ้า แต่​พระยาห์เวห์​ซ่อน​พวกเขา​ไว้

27 หลังจาก​ที่​กษัตริย์​ได้​เผา​หนังสือ​ม้วน ที่​มี​ถ้อยคำ​ที่​บารุค​ได้​เขียน​ไว้​ตาม​คำพูด​ของ​เยเรมียาห์ ถ้อยคำ​ของ​พระยาห์เวห์​ก็​มี​มา​ถึง​เยเรมียาห์​ว่า

28 “เยเรมียาห์​ไป​เอา​หนังสือ​ม้วน​มา​อีก​เล่มหนึ่ง แล้ว​ให้​เขียน​ข้อความ​ทุกอย่าง​ลงไป เหมือน​กับ​ที่​เจ้า​เคย​เขียน​ไว้​ก่อน​แล้ว​ใน​หนังสือ​ม้วน​เล่มแรก ที่​เยโฮยาคิม​กษัตริย์​แห่ง​ยูดาห์​เผา​ไป 29 และ​ให้​เจ้า​ต่อว่า​กษัตริย์​เยโฮยาคิม​แห่ง​ยูดาห์​ว่า​พระยาห์เวห์​พูด​ว่า ‘เจ้า​ได้​เผา​หนังสือ​ม้วน​เล่มนี้ และ​พูด​ว่า “ทำไม​เจ้า​ถึง​ได้​เขียน​บน​ม้วน​หนังนี้​ว่า​กษัตริย์​แห่ง​บาบิโลน​จะ​มา​แน่ๆ​และ​เขา​จะ​มา​ทำลาย​แผ่นดินนี้ และ​จะ​ต้อน​คน​และ​สัตว์​ไป​เป็น​เชลย”’” 30 ดังนั้น พระยาห์เวห์​จึง​พูด​เกี่ยวกับ​เยโฮยาคิม​กษัตริย์​แห่ง​ยูดาห์​ว่า “จะ​ไม่มี​ลูกหลาน​ของเขา​ได้​นั่ง​บน​บัลลังก์​ของ​ดาวิด ศพ​ของเขา​จะ​ถูก​ทิ้ง​ไว้​อยู่​กลาง​แดด​ที่​ร้อนจัด​ใน​ตอน​กลางวัน​และ​หนาว​เหน็บ​ใน​ตอน​กลางคืน 31 เรา​จะ​ทำ​โทษ​เขา ลูกหลาน​ของเขา และ​พวก​ทาส​รับใช้​ของเขา สำหรับ​ความ​ผิดบาป​ที่​พวกเขา​ทำ และ​เรา​จะ​ทำให้​สิ่ง​เลวร้าย​ทั้งหมด​เกิดขึ้น​กับ​พวกเขา​และ​ผู้ที่​อาศัย​อยู่​ใน​เมือง​เยรูซาเล็ม​รวมทั้ง​คน​ยูดาห์ เป็น​สิ่ง​เลวร้าย​ที่​เรา​ได้​ประกาศ​ว่า​จะ​เกิดขึ้น​กับ​พวกเขา แต่​พวกเขา​ไม่​สนใจ​ฟัง”

32 เยเรมียาห์​จึง​เอา​หนังสือ​ม้วน​มา​อีกเล่ม และ​เอา​ไป​ให้​กับ​บารุค​ที่​เป็น​เสมียน ที่​เป็น​ลูกชาย​ของ​เนริยาห์ แล้ว​บารุค​ก็​เขียน​ถ้อยคำ​ทั้งหมด​ตาม​ที่​เยเรมียาห์​บอก ซึ่ง​เหมือน​กับ​ถ้อยคำ​ที่​อยู่​ใน​หนังสือ​ม้วน​เล่ม​ที่​เยโฮยาคิม​กษัตริย์​แห่ง​ยูดาห์​เอา​ไป​เผาไฟ แถม​เพิ่ม​ข้อความ​อีก​มากมาย​ทำนอง​นั้น​ลงไป​อีกด้วย

37

เยเรมียาห์​ถูก​ขัง

1 เนบูคัดเนสซาร์​เป็น​กษัตริย์​ของ​บาบิโลน พระองค์​ได้​แต่งตั้ง​ให้​เศเดคียาห์ ขึ้น​เป็น​กษัตริย์​ปกครอง​แผ่นดิน​ยูดาห์ แทน​กษัตริย์​โคนิยาห์+ 37:1 โคนิยาห์ บางครั้ง​เรียกว่า “เยโคนิยาห์” แต่​ส่วนใหญ่​จะ​เรียกว่า “เยโฮยาคีน” ลูกชาย​ของ​เยโฮยาคิม เศเดคียาห์​เป็น​ลูกชาย​ของ​กษัตริย์​โยสิยาห์ 2 แต่​กษัตริย์​เศเดคียาห์ และ​ผู้รับใช้​ของ​พระองค์ รวมทั้ง​ผู้คน​ใน​ยูดาห์ ก็​ไม่ยอม​ฟัง​ถ้อยคำ​ต่างๆ​ของ​พระยาห์เวห์ ที่​พระองค์​ได้​พูด​ผ่าน​มา​ทาง​เยเรมียาห์​ผู้พูดแทนพระเจ้า

3 กษัตริย์​เศเดคียาห์​ส่ง​เยฮูคัล​ลูกชาย​ของ​เชเลมิยาห์ พร้อม​กับ​นักบวช​เศฟันยาห์ ลูกชาย​ของ​มาอาเสอาห์ ไป​หา​เยเรมียาห์​ผู้พูดแทนพระเจ้า และ​บอก​ว่า “เยเรมียาห์ อธิษฐาน​ต่อ​พระยาห์เวห์​พระเจ้า​ของเรา แทน​พวกเรา​ด้วย”

4 ใน​เวลานั้น​เยเรมียาห์​ยัง​ไปไหน​มาไหน​ท่ามกลาง​ผู้คน​ได้​อย่าง​อิสระ พวกเขา​ยัง​ไม่ได้​จับ​เยเรมียาห์​ขัง​คุก 5 และ​ตอนนี้​กองทัพ​ของ​ฟาโรห์​ก็​ได้​เคลื่อนทัพ​ออก​จาก​อียิปต์​มาแล้ว และ​ชาว​บาบิโลน​ที่​กำลัง​ปิด​ล้อม​เมือง​เยรูซาเล็ม​อยู่​รู้​ข่าว ก็​เลย​ถอน​ฐาน​ที่มั่น​ออก​ไป​จาก​เมือง​เยรูซาเล็ม

6 แล้ว​ถ้อยคำ​ของ​พระยาห์เวห์​ก็​มา​ถึง​เยเรมียาห์​ผู้พูดแทนพระเจ้า 7 พระยาห์เวห์​พระเจ้า​แห่ง​อิสราเอล​พูด​ว่า “เยฮูคัล​และ​เศฟันยาห์ เรา​รู้​ว่า​เศเดคียาห์​กษัตริย์​ของ​ยูดาห์ ได้​ส่ง​ให้​พวกเจ้า​มา​ร้องขอ​ต่อ​เรา ให้​ไป​บอก​กับเขา​ว่า กองทัพ​ของ​ฟาโรห์​ที่​กำลัง​ออก​จาก​อียิปต์​เพื่อ​มา​ช่วย​เจ้า​นั้น กำลัง​จะ​หัน​กลับ​ไป​อียิปต์​แผ่นดิน​ของ​พวกเขา 8 และ​ชาว​บาบิโลน​ก็​จะ​กลับ​มา​โจมตี​เมือง​เยรูซาเล็ม​อีก และ​พวกนั้น​ก็​จะ​ยึด​เมือง​เยรูซาเล็ม​และ​เผาเมือง​ทิ้ง” 9 พระยาห์เวห์​พูด​ว่า “อย่า​หลอก​ตัวเอง โดย​พูด​ว่า ‘พวก​บาบิโลน​จะ​ถอนไป​แน่ๆ’ เพราะ​พวกเขา​จะ​ไม่​ไปไหน 10 ถึงแม้ว่า​พวกเจ้า​จะ​ทำให้​กองทัพ​บาบิโลน​ทั้ง​กอง​ที่​กำลัง​ต่อสู้​กับ​เจ้า​อยู่ ได้รับ​บาดเจ็บ และ​เหลือ​แต่​พวก​ที่​บาดเจ็บ​ไว้​ใน​เต็นท์​ของ​พวกเขา พวกเขา​ก็​จะ​ลุกฮือ​ขึ้น​เผา​เมืองนี้​อยู่ดี”

11 เมื่อ​กองทัพ​บาบิโลน​ถอย​ทัพ​จาก​เมือง​เยรูซาเล็ม​เพราะ​กองทัพ​ของ​ฟาโรห์​บุก​เข้ามา 12 เยเรมียาห์​ก็​ออก​จาก​เมือง​เยรูซาเล็ม​ไป​ยัง​แผ่นดิน​เบนยามิน เพื่อ​ไป​รับ​ส่วนแบ่ง​ใน​มรดก​ที่ดิน​ร่วมกับ​คนอื่น​ที่​เหลือ​อยู่​ที่นั่น 13 เมื่อ​เขา​มา​ถึง​ประตู​เมือง​เบนยามิน หัวหน้า​ยาม​รักษา​ประตู​อยู่​ที่นั่น เขา​มี​ชื่อ​ว่า​อิรียาห์​ลูกชาย​ของ​เชเลมิยาห์ ซึ่ง​เป็น​ลูก​ของ ฮานานิยาห์ อิรียาห์​จับกุม​ตัว​เยเรมียาห์​ผู้พูดแทนพระเจ้า พร้อม​กับ​บอก​ว่า “เจ้า​กำลัง​จะ​ไป​หา​พวก​บาบิโลน​นี่นา” 14 เยเรมียาห์​ตอบ​ว่า “ไม่จริง ผม​ไม่ได้​ไป​หา​พวก​บาบิโลน” แต่​อิรียาห์​ก็​ไม่​ฟัง​เยเรมียาห์ และ​จับ​ตัว​เยเรมียาห์​ไป​ให้​พวก​เจ้านาย 15 พวก​เจ้านาย​โกรธ​เยเรมียาห์ พวกเขา​ก็​เลย​ทุบตี​เขา จากนั้น​ก็​จับ​เขา​ไป​ขัง​ไว้​ใน​คุก​ที่บ้าน​ของ​โยนาธาน​ผู้​เป็น​เลขานุการ เพราะ​พวกเขา​ทำ​บ้าน​หลังนั้น​เป็น​คุก​ไว้แล้ว

กษัตริย์​เศเดคียาห์ปรึกษา​กับ​เยเรมียาห์

16 เยเรมียาห์​ถูก​จับขัง​ไว้​ใน​บ่อ​เก็บน้ำ​ที่แห้ง แล้ว​ก็​อยู่​ที่นั่น​หลาย​วัน 17 หลัง​จากนั้น​กษัตริย์​เศเดคียาห์​ก็​ส่ง​คน​มา​เอา​ตัว​ไป​พบ​กษัตริย์ แล้ว​กษัตริย์​ก็​ถาม​เขา​ใน​วัง​เป็น​การลับๆ​ว่า “มี​ข่าวสาร​อะไร​จาก​พระยาห์เวห์​บ้าง​ไหม” เยเรมียาห์​ก็​ตอบ​ว่า “มีครับ” และ​เขา​ก็​พูด​ต่อไป​ว่า “ท่าน​จะ​ถูก​ส่ง​ให้​ไป​อยู่​ใน​เงื้อมมือ​ของ​กษัตริย์​บาบิโลน” 18 จากนั้น​เยเรมียาห์​ก็​พูด​กับ​กษัตริย์​เศเดคียาห์​อีก​ว่า “ข้าพเจ้า​ทำ​ผิด​อะไร​ต่อ​พระองค์ หรือ​ต่อ​ผู้รับใช้​ของ​พระองค์ หรือ​ต่อ​คน​พวกนี้​หรือ พระองค์​ถึง​ได้​จับ​ข้าพเจ้า​ขัง​คุก 19 แล้ว​พวก​ผู้พูดแทนพระเจ้า​ของ​พวกท่าน​หาย​ไปไหน​กัน​หมด​แล้ว พวก​ที่​ทำนาย​ให้​กับ​พระองค์​ว่า ‘กษัตริย์​แห่ง​บาบิโลน​จะ​ไม่​มา​โจมตี​พวกท่าน​และ​แผ่นดินนี้’ 20 ข้าแต่​กษัตริย์ ขอได้​โปรด​เมตตา​ข้าพเจ้า​ด้วย​เถิด อย่า​ได้​ส่ง​ข้าพเจ้า​กลับ​ไป​ที่บ้าน​ของ​โยนาธาน​เลขานุการ​นั้น​เลย เพราะ​ข้าพเจ้า​จะ​ต้อง​ตาย​ที่นั่น​แน่ๆ”

21 ดังนั้น​กษัตริย์​เศเดคียาห์​จึง​ออก​คำสั่ง และ​พวกเขา​ก็​ส่ง​เยเรมียาห์​ไป​อยู่​ภายใต้​การ​ดูแล​ของ​ทหาร​ยาม​ที่​ลาน พวกเขา​ให้​ขนมปัง​กับ​เยเรมียาห์​ทุกวัน ขนมปัง​นี้​มา​จาก​ถนน​ของ​พวก​ทำ​ขนมปัง จน​ไม่มี​ขนม​หลงเหลือ​อยู่​ใน​เมือง​อีกแล้ว และ​เยเรมียาห์​ก็​ได้​อาศัย​อยู่​ใน​ลาน​ของ​ทหาร​ยาม​นั้น

38

เยเรมียาห์​ถูก​ขังไว้

1 เชฟาทิยาห์​ลูกชาย​ของ​มัทธาน เกดาลิยาห์​ลูกชาย​ของ​ปาชเฮอร์ ยูคาล​ลูกชาย​ของ​เชเลมิยาห์ และ​ปาชเฮอร์​ลูกชาย​ของ​มัลคียาห์ ได้ยิน​สิ่ง​ต่างๆ​ที่​เยเรมียาห์​พูด​กับ​ทุกๆ​คน​ว่า 2 “พระยาห์เวห์​พูด​ว่า ‘คน​ที่​อยู่​ใน​เมืองนี้ จะ​ต้อง​ตาย​จาก​คม​ดาบ ความ​อดอยาก หรือ​ไม่​ก็​โรคร้าย แต่​คน​ที่​ออกไป​มอบ​ตัว​กับ​พวก​บาบิโลน​จะ​รอดชีวิต จะ​ได้​ชีวิต​ตัวเอง​เหมือน​ของ​ที่​ยึด​มาได้​จาก​สงคราม’

3 พระยาห์เวห์​บอก​ว่า ‘เมืองนี้​จะ​ต้อง​ตก​ไป​อยู่​ใน​เงื้อมมือ​กองทัพ​ของ​กษัตริย์​บาบิโลน​และ​จะ​ต้อง​ถูก​ยึด​อย่าง​แน่นอน’”

4 พวก​เจ้านาย​ก็​เลย​บอก​กับ​กษัตริย์​ว่า “น่า​จะ​ฆ่า​ชาย​คนนี้​เสีย เพราะ​เมื่อ​เขา​พูด​สิ่ง​เหล่านี้ เขา​ก็​ได้​ทำลาย​ขวัญ​และ​กำลังใจ​ของ​ทหาร​และ​ประชาชน​ที่​ยังคง​หลงเหลือ​อยู่​ใน​เมืองนี้ อันที่จริง ชาย​คนนี้​ไม่ได้​กะ​จะ​ให้​สิ่ง​ที่​ดีๆ​เกิดขึ้น​กับ​คน​เหล่านี้​หรอก แต่​เขา​กะ​จะ​ให้​เรื่อง​เลวร้าย​เกิดขึ้น”

5 แล้ว​กษัตริย์​เศเดคียาห์​ก็​พูด​ว่า “เขา​อยู่​ใน​กำมือ​ของ​เจ้า​แล้ว เพราะ​เรา​ก็​ห้าม​อะไร​พวกเจ้า​ไม่ได้”

6 พวกเขา​ก็​เลย​ไป​เอา​ตัว​เยเรมียาห์ แล้ว​โยน​เขา​ลงไป​ใน​บ่อ​เก็บน้ำ​แห้ง​ของ​มัลคียาห์ ที่​อยู่​ใน​ลาน​ของ​ทหาร​ยาม พวกเขา​ใช้​เชือก​หย่อน​ตัว​เยเรมียาห์​ลงไป ใน​บ่อ​ที่​ไม่มี​น้ำ​นั้น มี​แต่​โคลน เยเรมียาห์​ก็​จม​ลง​ใน​โคลน 7 แล้ว​เอเบดเมเลค​ชาว​เอธิโอเปีย ที่​เป็น​ขันที​ที่​ทำงาน​อยู่​ใน​วัง ได้ยิน​ว่า​เยเรมียาห์​ถูก​หย่อน​ลงไป​ใน​บ่อ​ที่​ไม่มี​น้ำ และ​เขา​รู้​ว่า​กษัตริย์​นั่ง​อยู่​ที่​ประตู​เบนยามิน 8 เอเบดเมเลค​จึง​ออก​ไป​จาก​วังไป​พูด​กับ​กษัตริย์​ว่า 9 “ข้าแต่​กษัตริย์​ของ​ข้าพเจ้า คน​พวกนี้​ทำ​ผิด​ต่อ​เยเรมียาห์​ผู้พูดแทนพระเจ้า​ใน​ทุกเรื่อง พวกเขา​ผิด​ที่​โยน​ท่าน​ลงไป​ใน​บ่อ​เก็บน้ำ​แห้ง​นั้น ท่าน​จะ​หิวตาย​อยู่​ใต้นั้น​แน่​เพราะ​มัน​ไม่มี​ขนมปัง​หลงเหลือ​อยู่​ใน​เมือง​อีกแล้ว”

10 กษัตริย์​จึง​สั่ง​เอเบดเมเลค​ชาว​เอธิโอเปีย​ว่า “ให้​เอา​ลูกน้อง​ของเจ้า​สามคน+ 38:10 สามคน คำนี้​พบ​ใน​ฉบับ​ฮีบรู​ฉบับ​เดียว ฉบับ​ฮีบรู​ที่​นิยม​ใช้กัน​เขียน​ว่า สามสิบ​คน ไป​ดึง​เยเรมียาห์​ผู้พูดแทนพระเจ้า​ขึ้น​มา​จาก​บ่อ​เก็บน้ำ​นั้น​ก่อน​ที่​เขา​จะ​ตาย”

11 เอเบดเมเลค​จึง​นำ​ลูกน้อง​ไป เขา​เข้าไป​ในวัง​ใต้​ห้อง​เก็บของ เขา​เอา​ผ้าขี้ริ้ว​และ​เสื้อ​เก่าๆ​จาก​ที่นั่น เอา​เชือก​มัด​พวกมัน​หย่อนลง​ไป​ให้​เยเรมียาห์

12 แล้ว​เอเบดเมเลค​ชาว​เอธิโอเปีย​ก็​บอก​กับ​เยเรมียาห์​ว่า “คล้อง​ผ้าขี้ริ้ว​ขาดๆ​และ​เศษ​เสื้อผ้า​พวกนี้​ไว้​ใต้​รักแร้​ของท่าน ตรง​ที่​อยู่​ระหว่าง​เชือก​กับ​ตัวท่าน​เถิด” เยเรมียาห์​ก็​ทำ​ตาม​ที่​เขา​บอก

13 พวกเขา​จึง​ดึง​เยเรมียาห์​ขึ้น​มา​ด้วย​เชือก และ​นำ​เขา​ขึ้นมา​จาก​บ่อ​เก็บน้ำ​แห้ง​ได้ แล้ว​เยเรมียาห์​ก็​อยู่​ใน​ลาน​ของ​ทหาร​ยาม​ต่อไป

เศเดคียาห์​ขอ​คำปรึกษา​จาก​เยเรมียาห์

14 กษัตริย์​เศเดคียาห์ ส่ง​คน​ไป​นำ​ตัว​เยเรมียาห์​ผู้พูดแทนพระเจ้า​มา​พบ​พระองค์ ที่​ตรง​ประตู​ที่​สาม​ซึ่ง​อยู่​ใน​วิหาร​ของ​พระยาห์เวห์ แล้ว​พระองค์​ก็​พูด​กับ​เยเรมียาห์​ว่า “เรา​จะ​ถาม​เจ้า​บาง​อย่าง อย่า​ได้​ปิดบัง​อะไร​จาก​เรา​ละ”

15 เยเรมียาห์​จึง​บอก​กับ​กษัตริย์​เศเดคียาห์​ว่า “ถ้า​ข้าพเจ้า​บอก​พระองค์ พระองค์​จะ​ไม่ฆ่า​ข้าพเจ้า​หรือ และ​ถ้า​ข้าพเจ้า​ให้​คำแนะนำ​กับ​พระองค์ พระองค์​ก็​จะ​ไม่ฟัง​ข้าพเจ้า​หรอก” 16 ดังนั้น​กษัตริย์​เศเดคียาห์​จึง​สาบาน​กับ​เยเรมียาห์​อย่าง​ลับๆ​ว่า “เรา​ขอ​สาบาน​ต่อ​พระยาห์เวห์​ผู้สร้าง​พวกเรา​และ​ประทาน​ชีวิต​ให้​พวกเรา​ว่า เรา​จะ​ไม่​ฆ่าเจ้า และ​จะ​ไม่​มอบ​ตัวเจ้า​ให้​กับ​คน​พวกนี้​ที่​อยาก​จะ​ฆ่าเจ้า”

17 เยเรมียาห์​จึง​บอก​กับ​เศเดคียาห์​ว่า “พระยาห์เวห์ พระเจ้า​ผู้​มี​ฤทธิ์ทั้งสิ้น พระเจ้า​แห่ง​อิสราเอล​พูด​ว่า ‘ถ้า​เจ้า​ยอม​ออก​ไป​มอบตัว​กับ​เจ้าหน้าที่​ของ​กษัตริย์​แห่ง​บาบิโลน​จริงๆ​เจ้า​ก็​จะ​รอดชีวิต และ​เมืองนี้​ก็​จะ​ไม่​ถูก​ไฟเผา เจ้า​และ​ครอบครัว​ของเจ้า​ก็​จะ​รอด​ชีวิต 18 แต่​ถ้า​เจ้า​ไม่​ออก​ไป​มอบตัว​กับ​เจ้าหน้าที่​ของ​กษัตริย์​แห่ง​บาบิโลน เมืองนี้​ก็​จะ​ตก​ไป​อยู่​ใน​เงื้อมมือ​ของ​ชาว​บาบิโลน แล้ว​พวกเขา​ก็​จะ​จุดไฟ​เผา​เมือง แล้ว​เจ้า​ก็​จะ​ไม่​รอดพ้น​เงื้อมมือ​พวกเขา’”

19 แล้ว​กษัตริย์​เศเดคียาห์​ก็​พูด​กับ​เยเรมียาห์​ว่า “เรา​กลัว​พวกยิว​ที่​ทิ้ง​เมือง​ไปหา​พวก​บาบิโลน กลัว​ว่า​เราจะ​ถูก​ส่ง​ไปให้​พวกมัน​ทำร้าย​เอา”

20 เยเรมียาห์​จึง​พูด​ว่า “พวกเขา​จะ​ไม่​ส่ง​พระองค์​ไป​อยู่​ใน​เงื้อมมือ​ของ​คน​พวกนั้น​หรอก โปรด​ฟัง​เสียง​ของ​พระยาห์เวห์​ผู้ที่​ข้าพเจ้า​กำลัง​พูด​แทน​อยู่เถิด และ​ทุกอย่าง​ก็​จะ​เป็น​ไป​ด้วยดี​สำหรับ​พระองค์ และ​พระองค์​ก็​จะ​รอด​ชีวิต

21 แต่​พระยาห์เวห์​ได้​แสดง​ให้​ข้าพเจ้า​เห็น​ว่า​สิ่ง​ต่างๆ​เหล่านี้​จะ​เกิดขึ้น ถ้า​พระองค์​ไม่ยอม​ออก​ไป​มอบตัว 22 คือ​ผู้หญิง​ทุกคน​ที่เหลือ​อยู่​ใน​บ้าน​ของ​กษัตริย์​แห่ง​ยูดาห์​จะ​ถูก​จับ​ไปให้​กับ​พวก​เจ้าหน้าที่​ของ​กษัตริย์​แห่ง​บาบิโลน แล้ว​พวกเขา​ก็​จะ​พูด​ว่า ‘พันธมิตร​ของ​แก​หักหลัง​แก​แล้ว พวกเขา​ชนะ​แก เท้า​ของ​แก​จม​โคลน​แล้ว และ​พวกเขา​ก็​ทอดทิ้ง​แก​ไป’

23 พวกเมีย​และ​ลูก​ทุกคน​ของ​พระองค์​จะ​ต้อง​ไปหา​ชาว​บาบิโลน และ​พระองค์​ก็​จะ​หนี​ไม่​พ้น​เงื้อมมือ​ของ​พวกเขา​ไปได้ เพราะ​กษัตริย์​แห่ง​บาบิโลน​จะ​จับกุม​พระองค์​และ​เอา​ไฟเผา​เมืองนี้”

24 แล้ว​กษัตริย์​เศเดคียาห์​ก็​พูด​กับ​เยเรมียาห์​ว่า “ถ้า​เจ้า​ไม่​บอก​ให้​ใครรู้ ถึง​เรื่อง​ที่​เรา​ได้​พูดคุย​กัน​ใน​วันนี้ เจ้า​ก็​จะ​ไม่​ตาย 25 ถ้า​พวกเจ้า​นาย​รู้​ว่า​เรา​พูด​กับเจ้า แล้ว​พวกเขา​มา​ถาม​เจ้า​ว่า ‘ช่วย​บอก​พวกเรา​หน่อย​ว่า เจ้า​ได้​พูด​อะไร​กับ​กษัตริย์ และ​กษัตริย์​ได้​พูด​อะไร​กับ​เจ้า​บ้าง ถ้า​เจ้า​บอก​เรา​ทุกอย่าง เรา​จะ​ไม่​ฆ่า​เจ้า’

26 เจ้า​ก็​ต้อง​บอก​พวกเขา​ว่า ‘ผม​ได้​ขอร้อง​พระองค์ ว่า​อย่า​ได้​ส่ง​ผม​กลับ​ไป​ตาย​ที่บ้าน​ของ​โยนาธาน​เลย’”

27 แล้ว​พวกเจ้า​นาย​ทั้งหมด​ก็​ตรง​เข้า​มา​ถาม​เยเรมียาห์ เขา​ก็​ตอบ​ไป​ตาม​ที่​กษัตริย์​สั่ง ดังนั้น​พวกเขา​จึง​เลิก​ถาม​เพราะ​พวกเขา​เอง​ก็​ไม่​ได้ยิน​การ​พูดคุย

28 แล้ว​เยเรมียาห์​ก็​อยู่​ใน​ลาน​ของ​ทหาร​ยาม จนถึง​วัน​ที่​บาบิโลน​ยึด​เมือง​เยรูซาเล็ม​ได้

39

เมือง​เยรูซาเล็ม​แตก

(2 พกษ. 25:1-12; ยรม. 52:4-16)

1 ใน​เดือน​ที่สิบ​ของ​ปี​ที่เก้า​ที่​เศเดคียาห์ เป็น​กษัตริย์​ปกครอง​ยูดาห์ กษัตริย์​เนบูคัดเนสซาร์​แห่ง​บาบิโลน​ได้​ยก​กองทัพ​ทั้งหมด​ของ​พระองค์​มา​ล้อม​เมือง​เยรูซาเล็ม​ไว้ 2 ใน​วัน​ที่เก้า​เดือน​สี่ ของ​ปี​ที่​สิบเอ็ด​ที่​เศเดคียาห์ เป็น​กษัตริย์​ปกครอง​ยูดาห์ แนว​ป้องกัน​เมือง​เยรูซาเล็ม​ก็​ถูก​ทะลวง​เข้ามา 3 พวก​เจ้านาย​ชั้น​ผู้ใหญ่​ทั้งหมด​ของ​กษัตริย์​บาบิโลน ก็​ได้​เข้า​มานั่ง​อยู่​ที่​กลาง​ประตู​เมือง เนอร์กัลชาเรเซอร์ สัมการ์เนโบ สารเสคิม ที่​มี​ยศ​รับสารีส+ 39:3 ยศ​รับสารีส ยศ​รับสารีส​กับ​ยศ​รับมัก​เป็น​ชื่อ​ตำแหน่ง​ใน​กองทัพ​ของ​บาบิโลน เนอร์กัลชาเรเซอร์+ 39:3 เนอร์กัลชาเรเซอร์ ใน​ข้อสาม​นี้ มี​สองคน​ที่​มี​ชื่อ​เหมือนกัน ที่​มี​ยศ​รับมัก และ​เจ้าหน้าที่​คน​อื่นๆ​ทั้งหมด​ของ​กษัตริย์​บาบิโลน​ก็​อยู่​ที่นั่น​ด้วย

4 เมื่อ​กษัตริย์​เศเดคียาห์​แห่ง​ยูดาห์​และ​ทหาร​ทุกคน​เห็น​พวกนี้ พวกเขา​ก็​พา​กัน​หนี​ออก​ไป​นอก​เมือง​ใน​ตอน​กลางคืน ผ่าน​ทาง​สวน​ของ​กษัตริย์ ออก​ทาง​ประตู​ที่​อยู่​ระหว่าง​กำแพง​สองชั้น พวกเขา​ออก​นอกเมือง​ทาง​ถนน​ที่​ตรง​ไป​ยัง​ทะเลทราย​อารบา 5 ทหาร​บาบิโลน​ก็​ไล่ตาม​พวกเขา​ไป และ​ไป​ทัน​กษัตริย์​เศเดคียาห์ ที่​ทะเลทราย​อารบา​ใกล้ๆ​เมือง​เยริโค แล้ว​พวกเขา​ก็​จับ​กษัตริย์​เศเดคียาห์ และ​พา​พระองค์​ไป​หา​เนบูคัดเนสซาร์ กษัตริย์​ของ​บาบิโลน ที่​ริบลาห์​ใน​แผ่นดิน​ฮามัท แล้ว​กษัตริย์​เนบูคัดเนสซาร์ ก็​ได้​ตัดสิน​ลงโทษ​กษัตริย์​เศเดคียาห์ 6 กษัตริย์​บาบิโลน​ได้​ฆ่า​พวก​ลูกชาย​ของ​กษัตริย์​เศเดคียาห์​ที่​ริบลาห์​ต่อหน้า​ต่อตา​พระองค์ แล้ว​ก็​ฆ่า​เจ้านาย​ทั้งหมด​ของ​ยูดาห์​ด้วย 7 จากนั้น​พระองค์​ก็​ควัก​ดวงตา​ของ​กษัตริย์​เศเดคียาห์ แล้ว​เอา​โซ่​ล่าม​พระองค์ พา​ไป​บาบิโลน

8 จากนั้น​พวก​บาบิโลน​ก็​เผา​วัง​ของ​กษัตริย์​และ​บ้าน​เรือน​ของ​ประชาชน พร้อม​กับ​ทำลาย​กำแพง​เมือง​เยรูซาเล็ม​ลง 9 เนบูซาระดาน​หัวหน้า​องครักษ์ ก็​ได้​ทำการ​กวาด​ต้อน​ประชาชน​ที่​เหลือ​ใน​เมือง และ​คน​เหล่านั้น​ที่​ได้​ทิ้ง​เมือง​ออก​ไป​มอบตัว​กับเขา​ก่อน​หน้านี้ รวมทั้ง​ช่างฝีมือ​ที่​เหลือ เขา​ได้​กวาด​ต้อน​ไป​บาบิโลน 10 ส่วน​คน​ที่​ยากจน​ที่​ไม่มี​ทรัพย์​สมบัติ​อะไร เนบูซาระดาน​หัวหน้า​องครักษ์ ก็​ปล่อย​ทิ้งไว้​ใน​ยูดาห์ และ​ใน​วันนั้น​เขา​ก็​ได้​ยก​พวก​ไร่องุ่น​กับ​ท้องทุ่ง​ทั้งหลาย​ให้​กับ​พวกเขา

เนบูคัดเนสซาร์​ดูแล​เยเรมียาห์

11 แล้ว​เนบูคัดเนสซาร์​ก็​ออก​คำสั่ง​ผ่าน​เนบูซาระดาน​หัวหน้า​องครักษ์ เกี่ยวกับ​เยเรมียาห์ พระองค์​สั่ง​ว่า 12 “ไป​เอา​ตัว​เยเรมียาห์​มา และ​ดูแล​เขา​ให้ดี อย่า​ได้​ทำ​อันตราย​เขา แต่​ให้​ทำ​ทุกอย่าง​ตาม​ที่​เขาขอ”

13 แล้ว​เนบูซาระดาน​หัวหน้า​องครักษ์ เนบูชัสบาน เจ้านาย​ชั้น​ผู้ใหญ่ เนอร์กัลชาเรเซอร์ ที่​มี​ยศ​รับมัก และ​นายพล​ทุกคน​ของ​กษัตริย์​บาบิโลน ก็​เรียก​เยเรมียาห์​มาพบ 14 พวกเขา​ไป​นำ​ตัว​เยเรมียาห์​มา​จาก​ลาน​ของ​ทหาร​ยาม แล้ว​ก็​ส่ง​ตัวเขา​ไป​ให้​กับ เกดาลิยาห์​ลูกชาย​ของ​อาหิคัม อาหิคัม​เป็น​ลูกชาย​ของ​ชาฟาน เกดาลิยาห์​จะ​เป็น​คน​พา​เยเรมียาห์​กลับ​ไป​บ้าน​ของ​เยเรมียาห์​เอง และ​เยเรมียาห์​ก็​ได้​อยู่​ท่ามกลาง​คน​ของเขา

พระเจ้า​สัญญา​ว่า​จะ​ช่วย​เอเบดเมเลค

15 และ​ถ้อยคำ​ของ​พระยาห์เวห์​ก็​มี​มา​ถึง​เยเรมียาห์ ตอน​ที่​เขา​ถูก​คุมตัว​อยู่​ใน​ลาน​ของ​ทหาร​ยาม พระยาห์เวห์​พูด​ว่า 16 “เยเรมียาห์ ไป​บอก​กับ​เอเบดเมเลค​ชาว​เอธิโอเปีย​ว่า พระยาห์เวห์​ผู้​มี​ฤทธิ์ทั้งสิ้น พระเจ้า​ของ​อิสราเอล พูด​ว่า ‘เรา​จะ​นำ​ความ​พินาศ​มา​สู่​เมืองนี้ ไม่ใช่​ความ​รุ่งเรือง เรา​จะ​ทำ​กับ​เมืองนี้​เหมือน​กับ​ที่​เรา​ได้​เตือน​ไว้​แล้ว และ​เจ้า​จะ​เห็น​เหตุการณ์​ที่​เรา​ได้​เตือน​ไว้​แล้ว​เกิดขึ้น’” 17 พระยาห์เวห์​พูด​ว่า “แต่​เรา​จะ​ปกป้อง​เจ้า​ไว้​ใน​วันนั้น เพื่อ​เจ้า​จะได้​ไม่​ตก​ไป​อยู่​ใน​เงื้อมมือ​ของ​คน​เหล่านั้น​ที่​เจ้ากลัว 18 เจ้า​มั่นใจ​ได้เลย เพราะ​เรา​จะ​ช่วย​ชีวิต​เจ้า​อย่าง​แน่นอน แล้ว​เจ้า​ก็​จะ​ไม่​ถูก​ดาบ​ฆ่าฟัน เจ้า​จะ​ได้รับ​ชีวิต​ตัวเอง​เหมือน​ของ​ที่​ยึด​ได้​จาก​สงคราม เพราะ​เจ้า​ไว้วางใจ​ใน​เรา” พระยาห์เวห์​พูด​ว่า​อย่างนั้น

40

เยเรมียาห์​และ​พวก​ที่เหลือ​อยู่​กับ​เกดาลิยาห์

1 ถ้อยคำ​ของ​พระยาห์เวห์​ก็​มี​มา​ถึง​เยเรมียาห์ หลังจาก​ที่​เนบูซาระดาน​หัวหน้า​องครักษ์ ได้​ปล่อย​เขา​ให้​เป็น​อิสระ​ที่​เมือง​รามาห์ ตอน​ที่​เนบูซาระดาน​เจอ​ตัว​เยเรมียาห์​นั้น เขา​ถูก​มัด​อยู่​กับ​กลุ่ม​คน​ที่​ถูก​กวาด​ต้อน​มา​จาก​เยรูซาเล็ม​และ​ยูดาห์ เพื่อ​ไป​ที่​บาบิโลน 2 หัวหน้า​องครักษ์​เอา​ตัว​เยเรมียาห์​มา และ​พูด​กับ​เขา​ว่า “พระยาห์เวห์​พระเจ้า​ของ​เจ้า ได้​ขู่​ว่า​จะ​นำ​ความ​หายนะ​มา​สู่​สถานที่​แห่งนี้ 3 และ​พระยาห์เวห์​ก็​ได้​ทำ​ให้​สิ่งนี้​เกิดขึ้น​เหมือน​กับ​ที่​พระองค์​บอก เพราะ​พวกเจ้า​ได้​ทำ​บาป​ต่อ​พระยาห์เวห์ และ​ไม่​เชื่อฟัง​พระองค์ เลย​ทำ​ให้​สิ่งนี้​เกิดขึ้น​กับเจ้า 4 ตอนนี้​เรา​ได้​ปลดโซ่​ออก​จาก​มือ​ของ​เจ้า​แล้ว ถ้า​เจ้า​อยาก​ไป​บาบิโลน​กับเรา ก็​มา​เถอะ เรา​จะ​ดูแล​เจ้าเอง แต่​ถ้า​เจ้า​ไม่​อยาก​ไป ก็​ไม่ต้อง​ไป มอง​ดู​แผ่นดิน​ทั้งหมด​นี้​ที่​อยู่​ตรง​หน้า​เจ้า​สิ อยาก​ไปไหน​ก็​ไปเถอะ” 5 ก่อน​ที่​เยเรมียาห์​จะ​เดิน​จาก​ไป เนบูซาระดาน​ก็​พูด​ขึ้น​ว่า “หรือ​เจ้า​จะ​กลับ​ไป​หา​เกดาลิยาห์​ลูกชาย​ของ​อาหิคัม​ลูกชาย​ของ​ชาฟาน กษัตริย์​บาบิโลน​ได้​แต่งตั้ง​ให้​เกดาลิยาห์​ปกครอง​เมือง​ต่างๆ​ใน​ยูดาห์ เจ้า​ก็​ไป​อยู่​กับเขา​ร่วม​กับ​ประชาชน หรือ​เจ้า​อยาก​จะ​ไป​ที่ไหน​ที่​เจ้า​คิด​ว่า​ดี ก็​ไปเถอะ” แล้ว​หัวหน้า​องครักษ์​ก็​ให้​เสบียง​อาหาร จากนั้น​ก็​ปล่อย​เขา​ไป 6 เยเรมียาห์​ก็​เลย​ไป​หา​เกดาลิยาห์​ลูกชาย​ของ​อาหิคัม​ที่​มิสปาห์ แล้ว​ก็​อยู่​กับ​เขา​ที่นั่น ท่ามกลาง​ประชาชน​ที่​ถูก​ปล่อย​ทิ้งไว้​ใน​แผ่นดิน​นั้น

การปกครอง​สั้นๆ​ของ​เกดาลิยาห์

7 แล้ว​พวก​แม่ทัพ​นายกอง​ที่​อยู่​ใน​พื้นที่​กับ​ลูกน้อง​ของ​พวกเขา​ก็​ได้ยิน​ว่า​กษัตริย์​บาบิโลน​ได้​แต่งตั้ง​เกดาลิยาห์​ลูกชาย​ของ​อาหิคัม​ให้​เป็น​ผู้ดูแล​แผ่นดิน​นี้ และ​ยัง​ได้​มอบ​หมาย​ให้​เขา​ดูแล​พวก​ผู้ชาย ผู้หญิง และ​เด็ก รวมทั้ง​ให้​เขา​ดูแล​คนยาก​คนจน​ใน​แผ่นดินนี้​ที่​ไม่​ถูก​กวาด​ต้อน​ไป​บาบิโลน

8 คน​เหล่านี้​ได้​มาหา​เกดาลิยาห์​ที่​มิสปาห์ คือ​อิชมาเอล​ลูกชาย​ของ​เนธานิยาห์ โยฮานัน​และ​โยนาธาน ลูกชาย​ของ​คาเรอาห์ เสไรอาห์​ลูกชาย​ของ​ทันหุเมท พวก​ลูกชาย​ของ​เอฟาย​ชาว​เนโทฟาห์ และ​เยซันยาห์​ลูกชาย​ชาว​มาอาคาห์ คน​เหล่านี้ รวมทั้ง​คน​ของ​พวกเขา​ก็​ได้​มาหา​เกดาลิยาห์​ที่​มิสปาห์

9 เกดาลิยาห์​ลูกชาย​ของ​อาหิคัม​ลูกชาย​ของ​ชาฟาน​ได้​สาบาน​กับ​พวกเขา​และ​คน​ของ​พวกเขา​ว่า “ไม่ต้อง​กลัว​ที่​จะ​ต้อง​รับใช้​ชาว​บาบิโลน​หรอก ให้​อาศัย​อยู่​ใน​ดินแดน​ของ​พวกท่าน และ​รับใช้​กษัตริย์​บาบิโลน​เถอะ แล้ว​ทุกอย่าง​ก็​จะ​ดีเอง​สำหรับ​ท่าน 10 แต่​สำหรับ​เรา เรา​จะ​อยู่​ที่​มิสปาห์​เพื่อ​เป็น​ตัวแทน​ของ​ท่าน​ต่อ​พวก​บาบิโลน​ที่​มา​โจมตี​พวกเรา ส่วน​พวกท่าน​ก็​ให้​เก็บ​เหล้าองุ่น ผลไม้ และ​น้ำมัน​มะกอก​ไว้​ใน​หม้อไห แล้ว​ก็​อยู่​ใน​เมือง​ต่างๆ​ของ​ท่าน ที่​พวก​ท่าน​ยึด​มา​ได้”

11 และ​พลเมือง​ยูดาห์​ทุกคน​ที่​อยู่​ใน​โมอับ ใน​อัมโมน ใน​เอโดม และ​อยู่​ใน​ที่​ต่างๆ​ก็​ได้ยิน​ว่า​กษัตริย์​บาบิโลน​ได้​ทิ้ง​คน​ไว้​นิดหน่อย​ใน​ยูดาห์ และ​พระองค์​ได้​แต่งตั้ง​เกดาลิยาห์​ลูกชาย​อาหิคัม ให้​ปกครอง​พวกเขา​เหล่านั้น อาหิคัม เป็น​ลูกชาย​ของ​ชาฟาน 12 ดังนั้น​พวกยิว​ทุกคน​ต่าง​ก็​พา​กัน​เดินทาง​กลับ​มา​จาก​สถานที่​ต่างๆ​ที่​พวกเขา​เคย​ถูก​ขับไล่​ไป​อยู่​นั้น แล้ว​พวกเขา​ก็​มา​ที่​แผ่นดิน​ยูดาห์ มา​หา​เกดาลิยาห์​ที่​มิสปาห์ แล้ว​พวกเขา​ก็​ได้​เก็บเกี่ยว​องุ่น​และ​ผลไม้​อื่นๆ​ได้​มากมาย

อิชมาเอล​ซ่องสุม​คนหักหลัง​เกดาลิยาห์

13 แล้ว​โยฮานัน​ลูกชาย​ของ​คาเรอาห์​กับ​แม่ทัพ​นายกอง ที่​อยู่​ใน​ท้องทุ่ง ต่าง​ก็​พา​กัน​มาหา​เกดาลิยาห์​ที่​มิสปาห์ 14 และ​พวกเขา​บอก​กับ​เกดาลิยาห์​ว่า “ท่าน​รู้​หรือเปล่า​ว่า กษัตริย์​บาอาลิส​แห่ง​อัมโมน ได้​ส่ง​อิชมาเอล​ลูกชาย​ของ​เนธานิยาห์ มา​ฆ่าท่าน” แต่​เกดาลิยาห์​ลูกชาย​ของ​อาหิคัม​ไม่เชื่อ​พวกเขา 15 แล้ว​โยฮานัน​ลูกชาย​ของ​คาเรอาห์ ก็​เลย​แอบ​พูด​กับ​เกดาลิยาห์​ที่​มิสปาห์​ว่า “ขอให้​ผม​ไป​ฆ่า​อิชมาเอล​ลูกชาย​ของ​เนธานิยาห์ จะได้​ไม่มี​ใคร​รู้ จะ​ปล่อย​ให้​เขา​มา​ฆ่า​ท่าน​ได้​ยังไง ถ้า​เขา​ทำ​อย่างนี้ มัน​จะ​ทำ​ให้​คน​ยูดาห์​ทุกคน​ที่​รวมตัว​กัน​มา​อยู่​กับท่าน ก็​จะต้อง​กระจัด​กระจาย​ไป แล้ว​คน​ยูดาห์​ที่​เหลือ​อยู่​ก็​จะ​ถูก​กำจัด​จน​หมดสิ้น​ไป”

16 แต่​เกดาลิยาห์​ลูกชาย​ของ​อาหิคัม บอก​กับ​โยฮานัน​ลูก​ของ​คาเรอาห์​ว่า “อย่า​ทำ​อย่างนั้น เพราะ​เรื่อง​ที่​เจ้า​พูด​เกี่ยวกับ​อิชมาเอล​น่ะ​ไม่ใช่​เรื่อง​จริง​หรอก”

41

1 ใน​เดือน​ที่เจ็ด อิชมาเอล​ลูกชาย​ของ​เนธานิยาห์ เนธานิยาห์​เป็น​ลูกชาย​ของ​เอลีชามา อิชมาเอล​ได้​มา​หา​เกดาลิยาห์​ลูกชาย​ของ​อาหิคัม ที่​มิสปาห์ อิชมาเอล​คนนี้​เป็น​เชื้อเจ้า​คนหนึ่ง และ​เป็น​นายพล​ที่​เก่งกาจ​คนหนึ่ง​ของ​กษัตริย์ เขา​มา​กับ​คน​ของเขา​สิบคน และ​พวกเขา​ก็​กิน​อาหาร​ร่วม​กับ​เกดาลิยาห์​ที่​มิสปาห์ 2 จากนั้น​อิชมาเอล​ลูกชาย​ของ​เนธานิยาห์​และ​ชาย​สิบคน​ที่​อยู่​กับเขา​ก็​ลุก​ขึ้นมา เอา​ดาบ​แทง​เกดาลิยาห์​ลูกชาย​ของ​อาหิคัม​ลูกชาย​ชาฟาน​จนตาย เกดาลิยาห์​เป็น​คน​ที่​กษัตริย์​บาบิโลน​แต่งตั้ง​ให้​เป็น​ผู้ปกครอง​แผ่นดิน​นี้

3 จากนั้น​ก็​ฆ่า​พลเมือง​ยูดาห์​ทั้งหมด​ที่​อยู่​กับเขา​ใน​เมือง​มิสปาห์ รวมทั้ง​ทหาร​บาบิโลน​ที่​อยู่​ที่นั่น​ด้วย

4 วัน​ที่สอง​หลังจาก​ฆ่า​เกดาลิยาห์​ผ่าน​ไป​แล้ว ยัง​ไม่มี​ใคร​รู้ 5 มี​ชาย​แปดสิบ​คน​เดินทาง​มา​จาก เชเคม ชิโลห์ และ​สะมาเรีย พวกเขา​โกน​หนวด​เครา ฉีกทึ้ง​เสื้อผ้า​ตัวเอง และ​เชือด​เฉือน​เนื้อ​ตัวเอง พวกเขา​ถือ​เครื่อง​บูชา​เมล็ดพืช​ไว้​ในมือ และ​เครื่อง​หอม​มา​ถวาย​ใน​วิหาร​ของ​พระยาห์เวห์ 6 แล้ว​อิชมาเอล​ลูกชาย​ของ​เนธานิยาห์​ก็​ออก​จาก​มิสปาห์​มาหา​พวกเขา อิชมาเอล​เดินไป​ก็​ร้องไห้​ไป เมื่อ​เจอ​พวกนั้น​แล้ว​ก็​บอก​ว่า ไป​หา​เกดาลิยาห์​ลูกชาย​ของ​อาหิคัม​กันเถอะ

7 แต่​พอ​พวกเขา​เดิน​เข้าไป​ถึง​ใจกลาง​เมือง อิชมาเอล​ลูกชาย​ของ​เนธานิยาห์​และ​คน​ที่​มา​กับเขา ก็​ฆ่า​คน​พวกนั้น​แล้ว​เอา​ศพ​ไป​โยน​ทิ้ง​ใน​บ่อ​เก็บน้ำ

8 แต่​มี​สิบคน​จาก​แปดสิบ​คน​นั้น​บอก​กับ​อิชมาเอล​ว่า “อย่าฆ่า​พวกเรา​เลย เพราะ​เรา​มี​ข้าวสาลี ข้าว​บาร์เลย์ น้ำมัน​มะกอก และ​น้ำเชื่อม​ผลไม้​ซ่อน​อยู่​ใน​ทุ่ง​ด้วย” อิชมาเอล​ก็​เลย​หยุด ไม่ได้​ฆ่า​พวกเขา​ให้​ตาย​ตาม​คน​อื่นๆ​ที่​มา​ด้วยกัน

9 (บ่อ​เก็บน้ำ​ที่​อิชมาเอล​โยน​ศพ​คน​ที่​เขา​ฆ่า​ลงไป โดย​แกล้ง​ทำ​เป็น​เพื่อน​ของ​เกดาลิยาห์​นั้น เป็น​บ่อ​เก็บน้ำ​ขนาด​ใหญ่​ที่​กษัตริย์​อาสา​สร้าง​ไว้​ตอน​ที่​พระองค์​ถูก​กษัตริย์​บาอาชา​แห่ง​อิสราเอล​โจมตี) อิชมาเอล​ลูกชาย​ของ​เนธานิยาห์​ถม​มัน​ด้วย​ศพ​ของ​คน​ที่​เขาฆ่า

10 แล้ว​อิชมาเอล​ก็​จับ​คน​ที่เหลือ​ที่​อยู่​ใน​มิสปาห์​ไป ซึ่ง​มี​ทั้ง​พวก​ลูกสาว​ของ​กษัตริย์ และ​คน​ที่​ยัง​เหลือ​อยู่ คน​พวกนี้​เป็น​คน​ที่​เนบูซาระดาน​หัวหน้า​องครักษ์​ได้​แต่งตั้ง​ให้​เกดาลิยาห์​ลูกชาย​ของ​อาหิคัม​เป็น​ผู้ดูแล แล้ว​อิชมาเอล​ก็​หนี​ข้าม​ไป​หา​คน​อัมโมน

11 จากนั้น​โยฮานัน​ลูกชาย​ของ​คาเรอาห์​และ​แม่ทัพ​นายกอง​ทั้งหลาย​ที่​อยู่​กับเขา ได้ยิน​เรื่อง​ชั่วช้า​ที่​อิชมาเอล​ลูกชาย​ของ​เนธานิยาห์​ทำ​ลงไป 12 พวกเขา​จึง​ยก​ทหาร​ทั้งหมด​ที่​มีอยู่​ไป​สู้​กับ​อิชมาเอล​ลูกชาย​ของ​เนธานิยาห์ พวกเขา​ไป​เจอ​อิชมาเอล​ที่​บึงน้ำ​ใหญ่​ใน​กิเบโอน

13 เมื่อ​คน​ที่​โดน​จับตัว​มา​ที่​อยู่​กับ​อิชมาเอล​เห็น​โยฮานัน​ลูกชาย​ของ​คาเรอาห์ พร้อม​กับ​พวก​แม่ทัพ​นายกอง​ที่​มา​กับเขา พวกเขา​ต่าง​ก็​พา​กัน​ดีใจ

14 แล้ว​ทุกคน​ที่​อิชมาเอล​จับ​มา​จาก​มิสปาห์​ก็​หัน​กลับ​ไป​หา​โยฮานัน​ลูกชาย​ของ​คาเรอาห์ 15 แต่​อิชมาเอล​ลูกชาย​ของ​เนธานิยาห์​กับ​ทหาร​แปด​คน​ก็​หนี​โยฮานัน​ไปได้ แล้ว​เขา​หนี​ไป​หา​ชาว​อัมโมน

16 แล้ว​โยฮานัน​ลูกชาย​ของ​คาเรอาห์​กับ​แม่ทัพ​นายกอง​ทั้งหมด​ที่​มา​กับเขา​ก็​รับ​เอา​คน​ที่เหลือ​ที่​อิชมาเอล​ลูกชาย​ของ​เนธานิยาห์​พา​มา​จาก​มิสปาห์ หลังจาก​ที่​เขา​ได้​ฆ่า​เกดาลิยาห์​ลูกชาย​ของ​อาหิคัม​แล้ว มี​ทั้ง​ผู้ชาย ทหาร ผู้หญิง เด็ก และ​ขันที​ที่​โยฮานัน​นำ​กลับ​มา​จาก​กิเบโอน

โยฮานัน​หนี​ไป​อียิปต์

17 พวกเขา​ได้​ไป​อยู่​ที่​เกรูธ​คิมฮาม​ซึ่ง​อยู่​ใกล้ๆ​เบธเลเฮม พยายาม​จะ​หนี​ไป​ให้​ถึง​อียิปต์ 18 เพราะ​อยาก​จะ​ไป​ให้​ไกล​จาก​พวก​บาบิโลน นั่น​ก็​เพราะ​พวกเขา​กลัว​ชาว​บาบิโลน เพราะ​อิชมาเอล​ลูกชาย​ของ​เนธานิยาห์ ได้​ฆ่า​เกดาลิยาห์​ลูกชาย​ของ​อาหิคัม ที่​กษัตริย์​บาบิโลน​แต่งตั้ง​ให้​ดูแล​แผ่นดิน​นี้

42

ข่าว​ของ​เยเรมียาห์​ไป​ถึง​โยฮานัน

1 พวก​แม่ทัพ​นายกอง​ทุกคน ก็​ได้​เดินทาง​มา​กับ​โยฮานัน​ลูกชาย​ของ​คาเรอาห์ และ​อาซาริยาห์+ 42:1 อาซาริยาห์ ชื่อนี้​เขียน​ตาม​คำ​แปล​กรีก​โบราณ ดู​เยเรมียาห์ 43:2 แต่​ข้อนี้ ฉบับ​ฮีบรู​ที่​นิยม​ใช้กัน เขียน​ว่า “เยซานิยาห์” ลูกชาย​ของ​โฮชายาห์ และ​คน​ทั้งหมด​จาก​คน​ที่​กระจอก​ที่สุด​ไป​ถึง​คน​ที่​สำคัญ​ที่สุด ต่าง​ก็​พา​กัน​มาหา​เยเรมียาห์

2 แล้ว​พวกเขา​ก็​พูด​กับ​เยเรมียาห์​ผู้พูดแทนพระเจ้า​ว่า “ขอ​ได้โปรด​รับฟัง​คำ​อ้อนวอน​ของ​พวกเรา​ด้วย ช่วย​อธิษฐาน​ต่อ​พระยาห์เวห์​พระเจ้า​ของ​ท่าน เผื่อ​พวกเรา​และ​ชาวบ้าน​ที่​ยัง​เหลือ​อยู่นี้​ด้วย​เถอะ เพราะ​พวกเรา​เหลือ​กัน​แค่​ไม่​กี่​คน​อย่าง​ที่​ท่าน​เห็นนี้ จาก​ที่​เคย​มี​กัน​อยู่​มากมาย 3 อธิษฐาน​ให้​พระยาห์เวห์​พระเจ้า​ของ​ท่าน บอก​พวกเรา​หน่อย​ว่า พวกเรา​ควร​จะ​ไป​ทางไหน และ​ควร​จะ​ทำ​อะไร”

4 แล้ว​เยเรมียาห์​ผู้พูดแทนพระเจ้า​ก็​บอก​พวกเขา​ว่า “ผม​ได้ยิน​ที่​พวกท่าน​พูด​แล้ว ผม​จะ​อธิษฐาน​ต่อ​พระยาห์เวห์​พระเจ้า​ของ​พวกท่าน​ตาม​ที่​ท่าน​ขอ เมื่อ​พระยาห์เวห์​ตอบ​อะไร​กลับ​มา​ให้​กับท่าน ผม​จะ​บอก​พวกท่าน​ทุก​อย่าง โดย​ไม่​ปิดบัง​อะไร​ไว้​เลย”

5 แล้ว​พวกเขา​ก็​พูด​กับ​เยเรมียาห์​ว่า “ถ้า​พวกเรา​ไม่​ทำ​ทุก​อย่าง​ตาม​ที่​พระยาห์เวห์​พระเจ้า​ของ​ท่าน​บอก​ผ่าน​ท่าน​ให้​พวกเรา​ทำ​แล้ว​ละก็ ขอให้​พระยาห์เวห์​เป็น​พยาน​ที่​เชื่อถือได้​ต่อต้าน​พวกเรา 6 ไม่ว่า​มัน​จะดี​หรือ​ไม่ดี พวกเรา​ก็​จะ​เชื่อฟัง​พระยาห์เวห์ ผู้ที่​พวกเรา​กำลัง​ส่ง​ท่าน​ไป เพื่อ​ว่า​ทุกสิ่ง​จะ​ได้​เป็น​ไป​ด้วยดี​สำหรับ​พวกเรา เมื่อ​เรา​เชื่อฟัง​พระยาห์เวห์​พระเจ้า​ของ​พวกเรา”

7 หลัง​จากนั้น​สิบวัน ถ้อยคำ​ของ​พระยาห์เวห์​ก็​มี​มา​ถึง​เยเรมียาห์ 8 แล้ว​เขา​ก็​เรียก​โยฮานัน​ลูกชาย​ของ​คาเรอาห์ รวมทั้ง​แม่ทัพ​นายกอง​ทุกคน​ที่​อยู่​กับเขา และ​ประชาชน​ทุกคน ตั้งแต่​กระจอก​งอกง่อย​ไป​จนถึง​คน​ที่​สำคัญ​ที่สุด 9 แล้ว​เยเรมียาห์​ก็​พูด​ว่า “พระยาห์เวห์​พระเจ้า​แห่ง​อิสราเอล พระองค์​ผู้ที่​พวก​ท่าน​ส่ง​เรา​ไป​ขอร้อง พระองค์​พูด​ว่า 10 ‘ถ้า​พวกเจ้า​จะ​ยังคง​อยู่​ใน​ดินแดน​นี้​ต่อไป​แน่ๆ​แล้ว​ละก็ เรา​ก็​จะ​สร้าง​เจ้า​ขึ้น​มา​ใหม่ และ​เรา​ก็​จะ​ไม่​ทำลาย​เจ้าลง เรา​จะ​ปลูก​เจ้า​ขึ้น​มา​ใหม่ และ​เรา​จะ​ไม่​ถอน​ราก​เจ้า เพราะ​เรา​เสียใจ​ที่​เรา​ได้​ทำ​สิ่ง​ร้ายๆ​ไว้​กับเจ้า 11 ไม่ต้อง​กลัว​เมื่อ​พวกเจ้า​ยืน​อยู่​ต่อหน้า​กษัตริย์​บาบิโลน​ที่​เจ้า​กลัว​อยู่​ใน​ตอนนี้ ไม่​ต้อง​กลัว​เขา’ พระยาห์เวห์​พูด​ว่า​อย่างนั้น ‘เพราะ​ว่า​เรา​อยู่​กับเจ้า​เพื่อ​ช่วย​และ​ปกปัก​รักษา​เจ้า​จาก​เงื้อมมือ​ของ​เขา 12 เรา​จะ​เมตตา​ปรานี​พวกเจ้า เขา​จะได้​เมตตา​ปรานี​เจ้า​ด้วย แล้ว​เขา​ก็​จะ​คืน​เขตแดน​ของเจ้า​ให้​กับเจ้า’ 13 แต่​ถ้า​เจ้า​พูด​ว่า ‘เรา​จะ​ไม่​อยู่​ใน​แผ่นดิน​นี้​หรอก’ แสดง​ว่า​เจ้า​จะ​ไม่​เชื่อฟัง​พระยาห์เวห์​พระเจ้า​ของ​เจ้า​แล้ว 14 พวกเจ้า​กลับ​พูด​ว่า ‘เรา​ไม่อยู่​ที่นี่​หรอก เรา​จะ​ไป​อยู่​ที่​แผ่นดิน​อียิปต์ จะ​ได้​ไม่เจอ​กับ​สงคราม เรา​จะ​ได้​ไม่​ได้ยิน​เสียง​แตรศึก และ​จะ​ได้​ไม่ต้อง​อดข้าว​ตาย และ​เรา​จะ​อยู่​ที่นั่น’ 15 ถ้า​นั่น​เป็น​ความ​ต้องการ​ของ​เจ้า​ละก็ ชาว​ยูดาห์​ที่​ยัง​เหลืออยู่ ฟัง​การ​ตัดสินใจ​ของ​พระยาห์เวห์​ให้ดี พระยาห์เวห์​ผู้​มี​ฤทธิ์ทั้งสิ้น พระเจ้า​ของ​อิสราเอล​พูด​ว่า ‘ถ้า​เจ้า​ตัดสินใจ​แน่วแน่​แล้ว​ว่า​จะ​ไป​อียิปต์ แล้ว​พวกเจ้า​ก็​ไป​อาศัย​อยู่​ที่นั่น​ใน​ฐานะ​คน​ต่าง​ชาติ 16 สงคราม​ที่​เจ้า​กลัวนัก​กลัวหนา​ก็​จะ​เกิดขึ้น​กับ​เจ้า​ที่​แผ่นดิน​อียิปต์​นั้น และ​ความ​อดอยาก​ที่​เจ้า​เป็นห่วง​กังวล ก็​จะ​ตาม​เจ้า​มา​ติดๆ​เข้า​ไป​ใน​อียิปต์​นั้น แล้ว​เจ้า​ก็​จะ​ตาย​ที่นั่น 17 ทุกคน​ที่​ตัดสินใจ​จะ​ไป​อยู่​ใน​อียิปต์​อย่าง​คน​ต่าง​ชาติ​นั้น ก็​จะ​ตาย​ด้วย​คมดาบ ความ​อดอยาก และ​โรค​ระบาด จะ​ไม่มี​ใคร​รอด​ชีวิต​หรือ​หนี​รอด​ออก​มา​ได้​เลย​จาก​เรื่อง​เลวร้าย​ที่​เรา​กำลัง​จะ​ทำ​ให้​เกิดขึ้น​กับ​พวกเขา​นั้น’”

18 พระยาห์เวห์​ผู้​มี​ฤทธิ์ทั้งสิ้น พระเจ้า​แห่ง​อิสราเอล​พูด​ว่า “เรา​จะ​เท​ความ​โกรธ​ใส่​เจ้า​เมื่อ​เจ้า​ไป​อียิปต์ เหมือน​กับ​ที่​เรา​เคย​เท​ความ​โกรธ​ใส่​คน​ที่​อาศัย​อยู่​ใน​เยรูซาเล็ม​มา​แล้ว เจ้า​จะ​กลาย​เป็น​แบบอย่าง​ของ​คำ​สาปแช่ง เป็น​ที่​รกร้าง​ว่างเปล่า เป็น​ของ​ที่​ไม่มี​ค่า และ​เป็น​แบบอย่าง​ของ​การ​หัวเราะ​เยาะ แล้ว​เจ้า​จะ​ไม่ได้​เห็น​แผ่นดิน​นี้​อีกเลย”

19 พวกท่าน​คน​ยูดาห์​ที่​ยัง​หลงเหลือ​อยู่ พระยาห์เวห์​บอก​ให้​พวกท่าน​ว่า​อย่า​ไป​อียิปต์​เลย พวกท่าน​ก็​รู้​แน่ชัด​แล้ว​ว่า​วันนี้​ผม​ได้​เตือน​ท่าน​แล้ว 20 ว่า​พวก​ท่าน​ได้​ทำ​ให้​ชีวิต​ของ​ตัวเอง​หันเห​ออก​ไป​จาก​ทาง​ที่ถูก​ที่ควร ที่​ผม​พูด​อย่างนี้​ก็​เพราะ​พวก​ท่าน​ส่ง​ผม​ไปหา​พระยาห์เวห์​พระเจ้า​ของ​พวก​ท่าน​เอง โดย​ขอ​ว่า “ช่วย​อธิษฐาน​ต่อ​พระยาห์เวห์​พระเจ้า​ของ​พวกเรา​เผื่อ​พวกเรา​ด้วย และ​ช่วย​บอก​พวกเรา​ทุก​อย่าง​ที่​พระยาห์เวห์​พูด แล้ว​เรา​จะ​ทำ​ตาม”

21 และ​วันนี้​ผม​ก็​ได้​บอก​ท่าน​แล้ว​ว่า​พระองค์​พูด​อะไร​กับ​ผม แต่​พวก​ท่าน​ก็​ไม่ยอม​เชื่อฟัง​พระยาห์เวห์​พระเจ้า​ของ​ท่าน และ​ไม่ยอม​ฟัง​ทุกสิ่ง​ที่​เรา​บอก​ท่าน​ไปแล้ว 22 ถึง​ตอนนี้​ท่าน​ก็​มั่นใจ​ได้เลย​ว่า พวกท่าน​จะ​ต้อง​ตาย​จาก​คมดาบ จาก​ความ​อดอยาก และ​จาก​โรค​ระบาด ใน​ที่​แห่งนั้น​ที่​ท่าน​อยาก​จะ​ไป​อยู่​อย่าง​คน​ต่าง​ชาติ

43

ย้าย​ถิ่นฐาน​ไป​อียิปต์

1 พระยาห์เวห์​พระเจ้า​ของ​พวกเขา​ได้​ส่ง​เยเรมียาห์​มา​บอก​ถ้อยคำ​ของ​พระองค์​กับ​ประชาชน​ทุกคน เมื่อ​เยเรมียาห์​ได้​บอก​ทุก​อย่าง​ที่​พระยาห์เวห์​สั่ง​ให้​มา​บอก​กับ​พวกเขา​เสร็จ​แล้ว 2 อาซาริยาห์​ลูกชาย​ของ​โฮชายาห์ และ​โยฮานัน​ลูกชาย​ของ​คาเรอาห์ และ​พวก​ประชาชน​ที่​โอหัง​ทุกคน พูด​กับ​เยเรมียาห์​ว่า “แก​พูด​โกหก พระยาห์เวห์​พระเจ้า​ของ​พวกเรา​ไม่ได้​ส่ง​แก​มา​ให้​พูด​กับ​เรา​ว่า ‘อย่า​ไป​อียิปต์​เพื่อ​ไป​อยู่​เหมือน​คน​ต่าง​ชาติ​ที่นั่น​เลย’ 3 ที่​แก​พูด​อย่างนี้​ก็​เพราะ​บารุค​ลูกชาย​ของ​เนริยาห์​กำลัง​ยุแหย่​ให้​แก​ต่อต้าน​พวกเรา เพื่อ​จะ​ได้​จับ​พวกเรา​ส่ง​ไป​ให้​อยู่​ใน​เงื้อมมือ​ของ​พวก​บาบิโลน เพื่อ​ให้​มัน​ฆ่า​พวกเรา​ทิ้ง​และ​กวาด​ต้อน​พวกเรา​ไป​ที่​บาบิโลน” 4 โยฮานัน​ลูกชาย​ของ​คาเรอาห์ และ​พวก​แม่ทัพ​นายกอง​ทั้งหมด และ​คน​ทั้งหมด ก็​ไม่ยอม​เชื่อฟัง​พระยาห์เวห์ ผู้ที่​บอก​ให้​พวกเขา​อยู่​ใน​แผ่นดิน​ยูดาห์ 5 โยฮานัน​ลูกชาย​ของ​คาเรอาห์ และ​พวก​แม่ทัพ​นายกอง​ทั้งหมด​ก็​พา​คน​ยูดาห์​ที่เหลือ​ไป​อาศัย​อยู่​ใน​อียิปต์​ใน​ฐานะ​คน​ต่าง​ชาติ คน​ยูดาห์​ที่​เหลือ​อยู่นี้​คือ​คน​ที่​แต่ก่อน​เคย​ถูก​ขับไล่​ออกไป แต่​ตอนนี้​กลับมา​อยู่​ใน​ยูดาห์​แล้ว 6 คน​ที่​เดินทาง​ไป​อียิปต์​ก็​มี​ทั้ง​ชายหญิง เด็กๆ​และ​พวก​ลูกสาว​ของ​กษัตริย์ อัน​ที่จริง​คน​พวกนี้​เป็น​คน​ที่​เนบูซาระดาน​หัวหน้า​องครักษ์​ได้​ให้​เกดาลิยาห์​ลูกชาย​ของ​อาหิคัม​เป็น​ผู้​ดูแล อาหิคัม​เป็น​ลูกชาย​ของ​ชาฟาน โยฮานัน​ก็​พา​เยเรมียาห์​ผู้พูดแทนพระเจ้า​และ​บารุค​ลูกชาย​ของ​เนริยาห์​ไป​อียิปต์​ด้วย 7 พวกเขา​ทั้งหมด​ก็​เดินทาง​ไป​อียิปต์ เพราะ​พวกเขา​ไม่ยอม​เชื่อฟัง​พระยาห์เวห์ แล้ว​พวกเขา​ก็​เดินทาง​ไป​ไกล​ถึง​ทาปานเหส

8 ที่​เมือง​ทาปานเหส​นี้เอง ถ้อยคำ​ของ​พระยาห์เวห์​ก็​มี​มา​ถึง​เยเรมียาห์ พระองค์​พูด​ว่า 9 “เยเรมียาห์ ไป​เก็บ​หิน​ก้อน​โตๆ​มา​ให้​เต็ม​มือ​เจ้า และ​ต่อหน้า​พลเมือง​ยูดาห์​ให้​เจ้า​ฝัง​หิน​พวกนั้น​ไว้​ใต้​อิฐ​กับ​ปูน ที่​ปู​อยู่​บน​ทางเดิน​หน้า​ประตู​วัง​ฟาโรห์​ที่​เมือง​ทาปานเหส 10 แล้ว​ให้​เจ้า​บอก​กับ​คน​ยูดาห์​ที่​ดู​อยู่​ว่า ‘พระยาห์เวห์​ผู้​มี​ฤทธิ์ทั้งสิ้น พระเจ้า​ของ​อิสราเอล​พูด​ว่า “เรา​จะ​เรียก​เนบูคัดเนสซาร์​กษัตริย์​ของ​บาบิโลน​ผู้รับใช้​ของเรา​มา​ที่นี่ เรา​จะ​วาง​บัลลังก์​ของเขา​ไว้​บน​ก้อนหิน​เหล่านี้​ที่​เรา​ได้​ฝังไว้ เขา​จะ​กาง​เต็นท์​อยู่​เหนือ​หิน​เหล่านี้ 11 เขา​จะ​มา​โจมตี​แผ่นดิน​อียิปต์ แล้ว​คน​ที่​ถูก​กำหนด​ให้​ตาย​ด้วย​โรค​ระบาด​ก็​จะ​ต้อง​ตาย​ด้วย​โรค​ระบาด คน​ที่​ถูก​กำหนด​ให้​ถูก​จับ​ไป​เป็น​เชลย ก็​จะ​ต้อง​ไป​เป็น​เชลย และ​คน​ที่​ถูก​กำหนด​ให้​ถูก​ดาบ​ฆ่าฟัน ก็​จะ​ต้อง​ตาย​ด้วย​ดาบ”’”

12 “กษัตริย์​เนบูคัดเนสซาร์ จะ​จุดไฟ​เผา​วิหาร​ของ​พวก​เทพเจ้า​อียิปต์ จะ​เผา​และ​ยึด​พวกมัน​ไป เขา​จะ​เด็ด​อียิปต์​จน​เกลี้ยง​เกลา​เหมือน​คน​เลี้ยง​แกะ​กำจัด​เหา​ออก​จาก​เสื้อ​ของ​ตัวเอง แล้ว​ก็​จาก​ไป​อย่าง​ปลอดภัย 13 เขา​จะ​ทำลาย​เสา​ศักดิ์สิทธิ์​ใน​วิหาร​เทพ​พระอาทิตย์​ใน​เมือง​เบธเชมาช​ที่​อยู่​ใน​แผ่นดิน​อียิปต์ และ​จะ​เอา​ไฟ​เผา​วิหาร​ทั้งหมด​ของ​เทพเจ้า​อียิปต์​ให้​สิ้น”

44

ถ้อยคำ​ของ​พระยาห์เวห์​ต่อคน​ยูดาห์​ใน​อียิปต์

1 นี่​คือ​ถ้อยคำ​ของ​พระยาห์เวห์​ที่​มี​มา​ถึง​เยเรมียาห์ เกี่ยวกับ​เรื่อง​ของ​พลเมือง​ยูดาห์​ที่​อาศัย​อยู่​ใน​อียิปต์ พวกเขา​อยู่​ที่​มิกดล ทาปานเหส เมมฟิส และ​ทาง​ใต้​ของ​อียิปต์ พระองค์​บอก​พวกเขา​ว่า 2 “พระยาห์เวห์​ผู้​มี​ฤทธิ์ทั้งสิ้น พระเจ้า​ของ​อิสราเอล​พูด​ว่า ‘พวกเจ้า​ได้​เห็น​เรื่อง​เลวร้าย​ทั้งหมด​ที่​เรา​นำ​ไป​สู่​เยรูซาเล็ม​และ​เมือง​ทั้งหมด​ของ​ยูดาห์​แล้ว และ​ตอนนี้​พวกมัน​ก็​ถูก​ปล่อย​ทิ้งร้าง​อยู่ ไม่มี​ใคร​อาศัย​อยู่​เลย 3 นั่น​เป็น​เพราะ​ความ​ชั่วร้าย​ที่​พวกเขา​ทำ พวกเขา​ทำ​ให้​เรา​โกรธ​ด้วย​การ​เผา​เครื่อง​หอมบูชา​ให้​กับ​เทพเจ้า​อื่นๆ​ที่​บรรพบุรุษ​ของเจ้า​ไม่รู้จัก 4 เรา​ได้​ส่ง​พวก​ผู้รับใช้ คือ​พวก​ผู้พูดแทนพระเจ้า​ของเรา​มา​ให้​กับ​พวกเจ้า เรา​ส่ง​พวกเขา​มา​เรื่อยๆ​ให้​พวกเขา​มา​บอก​ว่า “อย่า​ทำ​เรื่อง​น่า​ขยะแขยง​ที่​เรา​เกลียดชัง​นี้” 5 แต่​พวกเขา​ก็​ไม่ฟัง และ​ไม่​สนใจ​ที่​จะ​หัน​จาก​เรื่อง​ชั่วๆ​ที่​ทำ​กันอยู่ โดยเฉพาะ​อย่างยิ่ง​พวกเขา​เผา​เครื่อง​หอม​ให้​กับ​เทพเจ้า​อื่นๆ 6 เรา​โกรธแค้น​มาก และ​ความ​โกรธ​ของเรา​ก็​ได้​พลุ่ง​ขึ้น​ต่อ​เมือง​ต่างๆ​ของ​ยูดาห์​และ​ตาม​ท้องถนน​ของ​เมือง​เยรูซาเล็ม และ​พวกมัน​ได้​กลาย​เป็น​ที่​รกร้าง​ว่างเปล่า​มา​จนถึง​ทุกวันนี้’”

7 นี่​คือ​สิ่ง​ที่​พระยาห์เวห์ พระเจ้า​ผู้​มี​ฤทธิ์ทั้งสิ้น พระเจ้า​ของ​อิสราเอล​พูด​ว่า “ทำไม​เจ้า​ถึง​ทำร้าย​ตัวเอง​อย่าง​ใหญ่​หลวง ทำไม​เจ้า​ถึง​ได้​กำจัด​พวก​ผู้ชาย ผู้หญิง เด็ก และ​ทารก​ทั้งหมด​ไป​จาก​ยูดาห์​ไม่เหลือ​ไว้​ที่นั่น​สักคน 8 ทำไม​เจ้า​ถึง​ได้​ยั่ว​โมโห​เรา​ด้วย​รูปเคารพ​ที่​เจ้า​ทำ​ขึ้นมา​กับ​มือ ทำไม​เจ้า​ถึง​เผา​เครื่อง​หอมบูชา​ให้​กับ​เทพเจ้า​อื่นๆ​ใน​แผ่นดิน​อียิปต์ ที่​เจ้า​ได้​มา​อาศัย​อยู่นี้ ในที่สุด​เจ้า​ก็​จะ​ทำลาย​ตัว​เจ้าเอง และ​ชื่อ​ของเจ้า​จะ​ถูก​ใช้​เวลา​สาปแช่ง และ​เจ้า​จะ​เป็น​ที่​หัวเราะ​เยาะ​ของ​ชนชาติ​ทั้งหลาย​ใน​โลกนี้ 9 เจ้า​ลืม​ความ​ชั่วร้าย​ของ​บรรพบุรุษ​เจ้า และ​ความ​ชั่วร้าย​ของ​กษัตริย์​ต่างๆ​ของ​ยูดาห์​แล้ว​หรือ เจ้า​ลืม​ความ​ชั่วร้าย​ของ​เมีย​พวกเขา และ​ความ​ชั่วร้าย​ของเจ้า​และ​ของ​เมียเจ้า​ที่​ทำ​เอาไว้​ใน​แผ่นดิน​ยูดาห์​และ​ตาม​ท้องถนน​ของ​เยรูซาเล็ม​แล้วหรือ

10 จนถึง​วันนี้​พวกเขา​ก็​ยัง​ไม่​ถ่อมตัว พวกเขา​ไม่​เคารพ​ยำเกรง​เรา และ​พวกเขา​ก็​ไม่ได้​ทำ​ตาม​กฎ​และ​ระเบียบ​ที่​เรา​มอบ​ไว้​ให้​กับเจ้า​และ​บรรพบุรุษ​ของเจ้า”

11 ดังนั้น พระยาห์เวห์​ผู้​มี​ฤทธิ์ทั้งสิ้น พระเจ้า​ของ​อิสราเอล​จึง​พูด​ว่า “เรา​ตัดสินใจ​แล้ว​ว่า​จะ​ลงโทษ​เจ้า​และ​จะ​กำจัด​ยูดาห์​ให้​สิ้นซาก 12 เรา​จะ​จัดการ​กับ​คน​ยูดาห์​ที่เหลือ ที่​ตัดสินใจ​ไป​อียิปต์​และ​ไป​อยู่​อย่าง​คน​ต่าง​ชาติ​ที่นั่น พวกเขา​ทั้งหมด​จะ​พบ​กับ​จุดจบ​ที่​แผ่นดิน​อียิปต์​นั้น พวกเขา​จะ​ตาย​ใน​สงคราม หรือ​ไม่ก็​อดตาย พวกเขา​ตั้งแต่​คน​ที่​กระจอก​ที่สุด​ไป​จนถึง​คน​ที่​สำคัญ​ที่สุด​จะ​ต้อง​พบ​กับ​จุดจบ พวกเขา​จะ​ต้อง​ตาย​ด้วย​สงคราม หรือ​ไม่ก็​อดตาย แล้ว​ผู้คน​ก็​จะ​ใช้​ชื่อ​พวกเขา​เวลา​สาปแช่ง พวกเขา​จะ​เป็น​ตัวอย่าง​ของ​ความ​พินาศ​ย่อยยับ เป็น​ตัวตลก หรือ​เป็น​เป้า​ให้​คน​เยาะเย้ย

13 เรา​จะ​ลงโทษ​พวกนั้น​ที่​อาศัย​อยู่​ใน​อียิปต์​เหมือน​กับ​ที่​เรา​ลงโทษ​เยรูซาเล็ม คือ​ด้วย​คมดาบ ความ​อดอยาก และ​โรค​ระบาด

14 พวก​ยูดาห์​ที่​หลงเหลือ​อยู่ ที่​กำลัง​จะ​ไป​อยู่​ใน​อียิปต์​อย่าง​คน​ต่าง​ชาติ​นี้ จะ​ไม่มี​คน​พวกนี้​สักคน ที่​จะ​หนีพ้น​หรือ​รอด​ชีวิต จะ​ไม่มี​คน​พวกนี้​เหลือ​สักคน​ที่​จะ​ได้​กลับ​ไป​ยูดาห์ ถึงแม้​พวกเขา​อยาก​จะ​กลับ​ไป​อยู่​ที่นั่น​ก็ตาม พวกนี้​จะ​ไม่ได้​กลับ​ไป​ยูดาห์​หรอก จะ​ไม่มี​ใคร​หนีรอด​ออก​มา​ได้​นอกจาก​คน​ไม่กี่คน”

15 แล้ว​พวก​ผู้ชาย​ทุกคน​ที่​รู้​ว่า​เมีย​ของ​ตัวเอง​เผา​เครื่อง​หอมบูชา​ให้​กับ​เทพเจ้า​อื่นๆ และ​ผู้หญิง​ทุกคน​ที่​กำลัง​ยืน​อยู่​ใน​ที่ประชุม​ใหญ่ รวมทั้ง​ทุกคน​ที่​อาศัย​อยู่​ใน​แผ่นดิน​อียิปต์​และ​ทางใต้​ของ​อียิปต์ พวกเขา​ก็​ตอบโต้​เยเรมียาห์​ว่า

16 “สิ่ง​ที่​แก​พูด​ต่อว่า​เรา โดย​อ้าง​ว่า​มา​จาก​พระยาห์เวห์​นั้น พวกเรา​ไม่​ฟัง​แก​หรอก 17 แต่​พวกเรา​จะ​ทำ​ทุกสิ่ง​ที่​เรา​ได้​บนบาน​ไว้ เรา​จะ​เผา​เครื่อง​บูชา​ถวาย​ราชินี​แห่ง​สวรรค์​และ​ริน​เครื่อง​ดื่ม​บูชา​ถวาย​ให้​กับนาง เรา​จะ​ทำ​เหมือน​กับ​ที่​พวกเรา ปู่ย่า​ตายาย​ของ​เรา กษัตริย์​ของ​พวกเรา และ​พวก​เจ้านาย​ของ​พวกเรา​เคย​ทำ​ใน​เมือง​ต่างๆ​ของ​ยูดาห์​และ​ตาม​ท้องถนน​ของ​เมือง​เยรูซาเล็ม ตอน​ที่​เรา​ทำ​สิ่ง​ต่างๆ​เหล่านั้น เรา​มี​อาหาร​กิน​อย่าง​เหลือเฟือ มี​แต่​สิ่ง​ดีๆ​เกิดขึ้น​กับเรา​ไม่ใช่​เรื่อง​เลวร้าย 18 ตั้งแต่​พวกเรา​เลิก​เผา​เครื่อง​หอมบูชา​ให้​กับ​ราชินี​แห่ง​สวรรค์​และ​เลิก​ริน​เครื่องดื่ม​ให้​นาง เรา​ก็​ขัดสน​ทุกอย่าง แถม​เรา​ยัง​พบ​กับ​จุดจบ ด้วย​คมดาบ​และ​ความ​อดอยาก​อีกด้วย”

19 ส่วน​พวก​ผู้หญิง​ก็​พูด​ว่า “ตอน​ที่​พวกเรา​เผา​เครื่อง​หอมบูชา​ให้​กับ​ราชินี​แห่ง​สวรรค์​และ​ริน​เครื่องดื่ม​ถวาย​นาง​นั้น แก​คิด​ว่า​ตอน​ที่​พวกเรา​ทำ​ขนม หรือ​ปั้น​ขนม​รูปนาง หรือ​ริน​เครื่องดื่ม​ให้​นาง​นั้น พวกเรา​ไป​แอบ​ทำ​ไกลๆ​สามี​หรือ​ยังไง”

20 แล้ว​เยเรมียาห์​ก็​ตอบ​กับ​พวก​ผู้ชาย ผู้หญิง และ​ทุกคน​ที่​เถียง​กับ​เขา​ว่า 21 “พระยาห์เวห์​จดจำ​ได้​ที่​พวกท่าน​นำ​เครื่อง​เผา​บูชา​มา​ถวาย​พระอื่นๆ​ใน​เมือง​ต่างๆ​ของ​ยูดาห์​และ​ตาม​ท้องถนน​ของ​เมือง​เยรูซาเล็ม พระองค์​จำได้​ที่​พวกท่าน ปู่ย่า​ตายาย​ของ​ท่าน กษัตริย์​และ​เจ้านาย​ของ​ท่าน รวมทั้ง​ทุกคน​ใน​แผ่นดิน​นี้ ได้​ทำ​อย่างนั้น และ​มัน​ก็​ยัง​อยู่​ในใจ​ของ​พระองค์

22 แต่​พระยาห์เวห์​ทน​ไม่ไหว​แล้ว​กับ​การ​กระทำ​ที่​ชั่วช้า​ต่างๆ​ของ​ท่าน และ​สิ่ง​ต่างๆ​ที่​น่า​ขยะแขยง​ที่​พวกท่าน​ได้​ทำ​ลงไป ดังนั้น​แผ่นดิน​ของ​พวกท่าน​ถึง​ได้​ถูก​ผู้คน​หัวเราะ​เยาะ ถูก​ทำลาย และ​กลาย​เป็น​ร้าง อย่าง​ที่​มัน​เป็น​อยู่​ใน​ทุกวันนี้ 23 ที่​เป็น​อย่างนี้​ก็​เพราะ​ท่าน​ได้​เผา​เครื่อง​หอม​ให้​กับ​เทพเจ้า​อื่นๆ​และ​ได้​ทำ​บาป​ต่อ​พระยาห์เวห์ และ​ไม่​เชื่อฟัง​พระองค์ ไม่​ทำ​ตาม​กฎ ระเบียบ และ​ไม่ใช้​ชีวิต​ตาม​พวก​กฎเกณฑ์​ของ​พระองค์ ดังนั้น​ท่าน​ถึง​ได้​พบ​กับ​ความ​หายนะ​เหมือน​ใน​วันนี้”

24 แล้ว​เยเรมียาห์​ก็​พูด​กับ​ทุกคน​และ​กับ​ผู้หญิง​ทั้งหมด​ว่า “พวก​ท่าน​ชาว​ยูดาห์​ทุกคน ที่​อาศัย​อยู่​ใน​แผ่นดิน​อียิปต์ ฟัง​คำ​ของ​พระยาห์เวห์​ให้ดี 25 พระยาห์เวห์​ผู้​มี​ฤทธิ์ทั้งสิ้น พระเจ้า​ของ​อิสราเอล​พูด​ว่า ‘พวกเจ้า​และ​เมีย​ของเจ้า ได้​ทำ​ตาม​คำพูด​ของ​ตัวเอง​ที่​ว่า “พวกเรา​จะ​ทำ​ตาม​คำ​สาบาน​ที่​พวกเรา​ให้​ไว้​ว่า ‘พวกเรา​จะ​เผา​เครื่อง​หอม​ถวาย​ให้​กับ​ราชินี​แห่ง​สวรรค์​และ​ริน​เครื่อง​ดื่ม​บูชา​ให้​กับนาง’ พวกเรา​จะ​ทำ​ตาม​ที่​เรา​ได้​บนบาน​ไว้​อย่าง​แน่นอน”’”

พระยาห์เวห์​พูด​ว่า “ทำ​ไปเลย ทำ​ตาม​ที่​เจ้า​ได้​บนบาน​ไว้”

26 เมื่อ​เจ้า​เอา​อย่างนี้ พวกเจ้า​ชาว​ยูดาห์​ทุกคน​ที่​อยู่​ใน​แผ่นดิน​อียิปต์ ฟัง​คำพูด​ของ​พระยาห์เวห์​ให้ดี พระองค์​พูด​ว่า “เรา​ได้​สาบาน​กับ​ชื่อ​อัน​ยิ่งใหญ่​ของเรา​ว่า ‘ขอ​อย่า​ให้​มี​ชาว​ยูดาห์​คนไหน​ที่​อาศัย​อยู่​ใน​แผ่นดิน​อียิปต์ อ้าง​ชื่อ​ของเรา​ใน​คำ​สาบาน​ของ​พวกเขา​อีกเลย’ 27 เรา​จะ​คอย​จับตา​ดู​พวกเขา เพื่อ​เรา​จะ​ได้​ทำ​ให้​สิ่ง​เลวร้าย​เกิดขึ้น​กับ​พวกเขา ไม่ใช่​ความสุข​ความ​เจริญ และ​คน​ยูดาห์​ทุกคน​ที่​อยู่​ใน​แผ่นดิน​อียิปต์​จะต้อง​ตาย​ด้วย​คมดาบ หรือ​ไม่ก็​อดตาย จนกว่า​พวกมัน​จะ​หมดสิ้น​ไป 28 จะ​มี​แค่​ไม่กี่คน​ใน​พวกเขา​ที่​เล็ดรอด​คมดาบ​ออก​มา​ได้ แล้ว​พวกนี้​ก็​จะ​ไป​จาก​แผ่นดิน​อียิปต์​กลับ​ไป​ยัง​แผ่นดิน​ยูดาห์ แล้ว​คน​ยูดาห์​ที่​รอด​ชีวิต ที่​ได้​มา​อยู่​ใน​แผ่นดิน​อียิปต์​อย่าง​คน​ต่าง​ชาติ​นั้น ก็​จะได้​รู้​ว่า​ใคร​กันแน่​ที่​ถูกต้อง พวกเขา​หรือ​ยาห์เวห์” 29 พระยาห์เวห์​พูด​ว่า “เมื่อ​เรา​ลงโทษ​พวกเจ้า​ที่นี่ นั่น​จะ​เป็น​ข้อพิสูจน์​สำหรับ​พวกเจ้า พวกเจ้า​จะได้​รู้​ว่า​เมื่อ​เรา​บอก​ว่า​เรา​จะ​ให้​เรื่อง​เลวร้าย​เกิดขึ้น​กับเจ้า มัน​จะ​เกิด​แน่”

30 พระยาห์เวห์​พูด​ว่า “เรา​จะ​ยก​ฟาโรห์​โฮฟรา กษัตริย์​ของ​อียิปต์ ให้​ตก​ไป​อยู่​ใน​เงื้อมมือ​ของ​ศัตรู​เขา และ​ตก​ไป​อยู่​ใน​เงื้อมมือ​ของ​คน​ที่​อยาก​ฆ่า​เขา เหมือน​กับ​ที่​เรา​ยก​เศเดคียาห์​กษัตริย์​แห่ง​ยูดาห์​ให้​ตก​ไป​อยู่​ใน​เงื้อมมือ​ของ​เนบูคัดเนสซาร์ กษัตริย์​ของ​บาบิโลน และ​ตก​ไป​อยู่​ใน​เงื้อมมือ​ของ​คน​ที่​อยาก​ฆ่าเขา”

45

สิ่ง​ที่​เยเรมียาห์​บอก​บารุค

1 ใน​ปี​ที่สี่​ที่​เยโฮยาคิม​ลูก​ของ​กษัตริย์​โยสิยาห์​เป็น​กษัตริย์​ปกครอง​ยูดาห์ เยเรมียาห์​ผู้พูดแทนพระเจ้า ได้​บอก​ถ้อยคำ​นี้​กับ​บารุค​ลูกชาย​ของ​เนริยาห์ บารุค​ก็​ได้​เขียน​ถ้อยคำ​เหล่านั้น​ลง​บน​หนังสือ​ม้วน​ตาม​คำ​บอก​ของ​เยเรมียาห์ เยเรมียาห์​บอก​กับ​บารุค​ว่า 2 “บารุค พระยาห์เวห์ พระเจ้า​ของ​อิสราเอล ได้​พูด​ถึง​ท่าน​ว่า​อย่างนี้ 3 ‘บารุค เจ้า​เคย​พูด​ว่า “ผม​เป็น​ทุกข์ เพราะ​พระยาห์เวห์​เพิ่ม​ความ​เศร้าโศก​ให้​กับผม ทั้งๆ​ที่​ผม​มี​ความ​เจ็บปวด​อยู่แล้ว ผม​เหน็ดเหนื่อย​กับ​การ​ร้อง​คร่ำครวญ และ​ผม​หา​ความ​สงบสุข​ไม่ได้เลย”’” 4 “เยเรมียาห์ เจ้า​ต้อง​บอก​กับ​บารุค​ว่า ‘พระยาห์เวห์​พูด​ว่า​อย่างนี้ “สิ่ง​ที่​เรา​ได้​สร้าง​ไว้ เรา​จะ​พังทลาย​ลง และ​สิ่ง​ที่​เรา​ได้​ปลูก​ไว้ เรา​จะ​ถอน​มัน​ขึ้นมา ซึ่ง​ก็​คือ​แผ่นดิน​ทั้งหมด 5 เจ้า​กะ​ว่า​ตัวเอง​จะ​รุ่งเรือง​หรือ ไม่​ต้อง​ไป​คาดหวัง​เลย เพราะ​เรา​จะ​นำ​ความ​หายนะ​มา​สู่​สิ่ง​มีชีวิต​ทั้งหมด ไม่ว่า​เจ้า​จะ​ไป​ที่ไหน เรา​จะ​ไว้ชีวิต​เจ้า​เหมือน​ของ​ที่​ยึด​มา​ได้​จาก​สงคราม”’” พระยาห์เวห์​พูด​ว่า​อย่างนั้น

46

สิ่ง​ที่​พระยาห์เวห์​พูดเกี่ยว​กับ​ชนชาติ​ต่างๆ

1 นี่​คือ​ถ้อยคำ​ต่างๆ​ที่​พระยาห์เวห์​พูด​กับ​เยเรมียาห์​ผู้พูดแทนพระเจ้า​เกี่ยว​กับ​ชนชาติ​ต่างๆ

สิ่ง​ที่​พระยาห์เวห์​พูด​เกี่ยวกับ​อียิปต์

2 เกี่ยวกับ​อียิปต์ คือ​เรื่อง​กองทัพ​ของ​ฟาโรห์เนโค​กษัตริย์​ของ​อียิปต์ กองทัพ​นั้น​เคย​อยู่​ตาม​ฝั่ง​แม่น้ำ​ยูเฟรติส​ใน​เมือง​คารเคมิช กษัตริย์​เนบูคัดเนสซาร์​แห่ง​บาบิโลน เอา​ชนะ​กองทัพ​นั้น​ใน​ปี​ที่สี่​ที่​เยโฮยาคิม​ลูก​ของ​โยสิยาห์​เป็น​กษัตริย์​ปกครอง​ยูดาห์ พระองค์​พูด​ว่า

3 “เตรียม​เกราะ​ป้องกัน​ใหญ่น้อย​ของเจ้า​ไว้​ให้พร้อม

เตรียม​ตัว​รบ

4 รัด​บังเหียน​ม้าไว้

แล้ว​ให้​คน​ขึ้นขี่​เสีย

สวม​หมวกเหล็ก​เข้า​ประจำการ

ขัด​หอก​ให้​เงา

และ​ใส่​ชุดเกราะ​เสียด้วย

5 ทำไม​เรา​ถึง​เห็น​สิ่งเหล่านี้

คน​อกสั่น​ขวัญแขวน

พวกเขา​หันหลัง​วิ่งหนี

นักรบ​ผู้เก่งกล้า​ของ​พวกเขา​ถูก​บดขยี้

พวกเขา​ก็​เลย​วิ่งอ้าว

พวกเขา​ไม่​หัน​กลับมา

รอบๆ​มี​แต่​ความ​น่า​หวาดผวา”

พระยาห์เวห์​พูด​ว่า​อย่างนั้น

6 คน​ที่​ว่องไว​จะ​ไม่​สามารถ​วิ่งหนี​ได้

และ​นักรบ​จะ​ไม่​สามารถ​หลบหนี

พวกเขา​จะ​สะดุด​และ​ล้มลง

ที่​ทาง​เหนือ​ริม​แม่น้ำ​ยูเฟรติส

7 ใคร​กันนะ​ที่​ถาโถม​ขึ้นมา​เหมือน​แม่น้ำไนล์

และ​ที่​น้ำ​ของเขา​ไหล​เชี่ยวกราก​เหมือน​แม่น้ำ

8 อียิปต์​นั่นเอง​ที่​ถาโถม​มา​เหมือน​แม่น้ำไนล์

และ​น้ำ​ของเขา​ไหล​เชี่ยวกราก​เหมือน​แม่น้ำไนล์

อียิปต์​พูด​ว่า​เรา​จะ​บุก​ขึ้นไป เรา​จะ​ครอบ​ครอง​โลกนี้

เรา​จะ​ทำลาย​เมือง​ต่างๆ​และ​ชาวเมือง​ทั้งหลาย

9 ขึ้นม้า​สิ

แล้ว​ทำให้​รถม้าศึก​ดังกระหึ่ม

ให้​นักรบ​ที่​กล้าหาญ​ออกไปสิ

ให้​ชาว​เอธิโอเปีย​และ​ชาวพุท​ที่​กวัดแกว่ง​โล่​เก่งๆ

และ​ชาวลูด​ที่​เก่งธนู​ลุย​เข้าไป

10 วันนั้น​จะ​เป็น​วัน​แก้แค้น​ของ​พระยาห์เวห์ องค์เจ้าชีวิต​ผู้มีฤทธิ์ทั้งสิ้น

เป็น​วันที่​พระองค์​เอง​จะ​แก้แค้น​ศัตรู​ของ​พระองค์

ดาบ​จะ​กิน​จน​อิ่ม

และ​มัน​จะ​ดับ​กระหาย​ด้วย​เลือด​ของ​พวกเขา

เพราะ​มี​การเซ่นไหว้​ให้​กับ​พระยาห์เวห์​องค์​เจ้า​ชีวิต​ผู้มีฤทธิ์ทั้งสิ้น​ใน​แผ่นดิน​ทางเหนือ​ริม​แม่น้ำ​ยูเฟรติส

11 อียิปต์​ลูกสาว​เอ๋ย

ขึ้นไป​เอา​ยาทา​ที่​กิเลอาด

ยา​มากมาย​ที่​เจ้า​ทำ​ขึ้นมานั้น​มัน​ไม่มี​ประโยชน์

เพราะ​พวกมัน​ไม่สามารถ​รักษาเจ้า​ได้

12 ชนชาติ​ต่างๆ​ได้ยิน​เรื่องอัปยศ เสื่อม​เสีย​ของเจ้า

และ​เสียง​ร้อง​ด้วย​ความทุกข์ทรมาน​ของเจ้า​ก็ดัง​ไป​ทั่วโลก

เพราะ​นักรบ​คนหนึ่ง​ไป​สะดุด​อีกคนหนึ่ง

แล้ว​ล้มลง​ทั้งคู่

13 นี่​คือ​ถ้อยคำ​ที่​พระยาห์เวห์​พูด​กับ​เยเรมียาห์​ผู้พูดแทนพระเจ้า ขณะที่​กษัตริย์​เนบูคัดเนสซาร์​แห่ง​บาบิโลน​กำลัง​บุก​มา​โจมตี​อียิปต์​ว่า

14 “ไป​ประกาศ​ใน​อียิปต์ ไป​ป่าวร้อง​ใน​มิกดล

และ​ป่าวร้อง​ใน​เมมฟิส​กับ​ทาปานเหส​ว่า

เข้า​ประจำการ​และ​เตรียม​ตัว​ให้พร้อม

เพราะ​ว่า​ดาบ​กำลัง​เขมือบ​กินคน​ที่​อยู่​รอบๆเจ้า

15 ทำไม​วัว​ที่​เจ้า​บูชา โดน​เหวี่ยงทิ้ง​เสียล่ะ

มัน​ยืนหยัด​ไม่ไหว

เพราะ​พระยาห์เวห์​ได้​ผลักมัน​ล้มคว่ำ​ไปนะสิ

16 มัน​ทำให้​คน​มากมาย​สะดุด ล้มคะมำ พวกเขา​ล้มทับ​กันเอง​ด้วย

พวกเขา​พูดว่า ‘ลุกสิ

ให้​พวกเรา​กลับ​ไปหา​คนของเรา​และ​กลับไปยัง​แผ่นดินเกิด​ของเรา

ไป​ให้ไกล​จาก​ดาบ​ของ​ผู้ที่​โจมตี​เรา

17 ให้​เรียก​ชื่อ​ฟาโรห์​กษัตริย์​ของ​อียิปต์​ว่า

“ขี้โม้ ที่​พลาด​โอกาส”’”

18 กษัตริย์​ผู้​มี​ชื่อ​ว่า พระยาห์เวห์​ผู้มีฤทธิ์ทั้งสิ้น

พูด​ว่า “เรา​มี​ชีวิตอยู่​แน่​ขนาดไหน

ผู้กดขี่​ที่​ยิ่งใหญ่ จะ​มาแน่​ขนาดนั้น เขา​จะ​เหมือน​ภูเขาทาโบร์​ที่​ยิ่งใหญ่​ท่ามกลาง​ภูเขาอื่นๆ

และ​เหมือน​ภูเขา​คารเมล​ที่​ยิ่งใหญ่​อยู่​ริมทะเล

19 อียิปต์​ลูกสาว​เอ๋ย เก็บ​ข้าวของ​ของเจ้า​แล้ว​อพยพ​ไปเสีย

เพราะ​เมมฟิส​จะ​กลายเป็น​เมืองร้าง

เป็น​ที่​ปรัก​หักพัง

และ​ไม่มี​คน​อาศัย​อยู่

20 อียิปต์​เป็น​วัวสาว​แสนสวย

ตัวเหลือบ​จาก​ทางเหนือ​บิน​มา​กัดเธอ

21 แม้แต่​พวก​ที่​เธอ​จ้างไว้​ให้​ช่วย​ที่​เป็นเหมือน​วัวสาว​ตัวอ้วนพี

แต่​พวกเขา​ก็​วิ่งหนี​ไป​เหมือนกัน

พวกเขา​ก็​ไม่ได้​ยืนหยัด​อยู่ร่วมกัน

เพราะ​วัน​แห่ง​ความหายนะ​ได้​มาถึง​พวกเขา​แล้ว

เวลา​ที่​พวกเขา​จะต้อง​ถูก​ลงโทษ​ได้​มา​ถึง​พวกเขา​แล้ว

22 เธอ​ทำ​เสียง​เหมือน​งู​ที่​เลื้อย​หนีไป

เพราะ​ศัตรู​ของเธอ​บุกมา​ด้วย​พละกำลัง

พวกเขา​ถือ​ขวาน​มาหาเธอ​เหมือน​คนตัดฟืน

23 พระยาห์เวห์​พูดว่า ถึง​ป่า​ของเธอ​จะ​ยิ่งใหญ่​เกินกว่า​จะวัดได้

แต่​พวกนั้น​จะ​โค่น​มันลง

เพราะ​พวกเขา​มี​มาก​ยิ่งกว่า​ตั๊กแตน

จะ​นับ​ก็​นับไม่ถ้วน

24 อียิปต์​ผู้​เป็น​ลูกสาว​จะ​ต้อง​อับอาย​ขายหน้า

เธอ​ถูก​ยก​ให้​กับ​คนทางเหนือ”

25 พระยาห์เวห์​ผู้มีฤทธิ์ทั้งสิ้น​พระเจ้า​แห่ง​อิสราเอล​พูด​ว่า “เรา​จะ​ลงโทษ​พระ​อาโมน​แห่ง​เธเบส เรา​จะ​ลงโทษ​ฟาโรห์ อียิปต์ พวก​เทพเจ้า​ของ​เธอ และ​พวก​กษัตริย์​ของ​เธอ​ด้วย เรา​จะ​ลงโทษ​ทั้ง​ฟาโรห์​และ​คน​ที่​พึ่ง​ฟาโรห์

26 แล้ว​เรา​จะ​ส่ง​พวกเขา​ให้​ตก​ไป​อยู่​ใน​เงื้อมมือ​ของ​คน​ที่​อยาก​ฆ่า​พวกเขา และ​ไป​อยู่​ใน​เงื้อมมือ​ของ​กษัตริย์​เนบูคัดเนสซาร์​แห่ง​บาบิโลน​และ​คน​รับใช้​ของเขา แต่​หลัง​จากนั้น จะ​มี​ผู้คน​มา​อาศัย​อยู่​ในเธอ​อีก​เหมือน​ในอดีต” พระยาห์เวห์​พูด​ว่า​อย่างนั้น

สิ่ง​ที่​พระยาห์เวห์​พูด​เกี่ยวกับ​อิสราเอล

27 “อิสราเอล​เอ๋ย อย่า​ท้อใจ​ไปเลย

ยาโคบ​ผู้รับใช้​ของเรา ไม่ต้องกลัว

เพราะ​เรา​จะ​นำ​เจ้า​ออกมา​จาก​ประเทศ​ที่ห่างไกล

และ​ช่วย​ลูกหลาน​ของเจ้า​ออกมา​จาก​ดินแดน​ที่​พวกเขา​ถูกจับไป

ยาโคบ​จะ​กลับมา​อยู่​อย่าง​สงบสุข

ไม่มีใคร​รังควาน ไม่มีใคร​ทำให้​เขา​กลัวได้”

28 พระยาห์เวห์​พูด​ว่า “ยาโคบ​ผู้รับใช้​ของเรา​เอ๋ย ไม่ต้องกลัว

เพราะว่า​เรา​อยู่​กับเจ้า

เรา​จะ​ทำให้​ทุก​ประเทศ​ที่​เรา​ได้​ไล่เจ้า​ไปอยู่​ต้องพบ​กับ​จุดจบ

แต่​เรา​จะ​ไม่ทำให้​เจ้า​ถึงจุดจบ

แต่​เรา​จะ​ลงโทษ​เจ้า​ตาม​ที่​เจ้า​สมควร​จะ​ได้รับ

เรา​จะ​ไม่ปล่อย​ให้​เจ้า​พ้นผิด​ไปได้”

47

สิ่ง​ที่​พระยาห์เวห์​พูดเกี่ยวกับ​คน​ฟีลิสเตีย

1 นี่​คือ​ถ้อยคำ​ของ​พระยาห์เวห์​ที่​มี​มา​ถึง​เยเรมียาห์​ผู้พูดแทนพระเจ้า เกี่ยวกับ​ชาว​ฟีลิสเตีย ก่อน​ที่​ฟาโรห์​จะ​โจมตี​เมือง​กาซา

2 พระยาห์เวห์​พูด​ว่า

“น้ำ​กำลัง​หลาก​มา​จาก​ทางเหนือ

และ​มัน​จะ​กลาย​เป็น​น้ำหลาก​ใน​ธารน้ำ​แห้งขอด

ซึ่ง​จะ​ท่วม​แผ่นดิน​และ​คน​ที่​อาศัยอยู่

น้ำ​จะ​ท่วม​เมือง​และ​คน​ที่​อาศัยอยู่​ในเมือง

ผู้คน​จะ​ร้องทุกข์

และ​ทุกคน​ที่​อาศัย​อยู่​ใน​แผ่นดิน​จะ​ร้อง​โหยหวน

3 เมื่อ​พวก​พ่อ​ได้ยิน​เสียง​ย่ำพื้น​ของ​ม้าศึก

เสียง​รถรบ​ดัง​กระทบกัน

และ​ล้อรถ​ดังสนั่น​หวั่นไหว

พวกเขา​จะ​ไม่หัน​กลับมา​ช่วย​ลูกๆ

เพราะ​พวกเขา​สิ้นหวัง​เสียแล้ว

4 เรื่องนี้​จะ​เกิดขึ้น​เมื่อ​วันนั้น​มาถึง วันที่​ชาว​ฟีลิสเตีย​ทั้งหมด​จะ​ถูก​ทำลาย

และ​พันธมิตร​ชุด​สุดท้าย​ของ​ไทระ​และ​ไซดอน​จะ​ถูก​กำจัดไป

เพราะ​พระยาห์เวห์​จะ​ทำลาย​ชาว​ฟีลิสเตีย

ซึ่ง​เป็น​ชาว​เกาะ​คัฟโทร์​ที่เหลือ

5 ชาว​กาซา​โกนหัว​แล้ว

ชาว​อัชเคโลน​ก็​ถูก​ทำลาย​แล้ว

ชาว​อานาค​ที่​เหลือ​เอ๋ย+ 47:5 ชาว​อานาค​ที่​เหลือ​เอ๋ย ประโยค​นี้​มา​จาก​แปล​กรีก​โบราณ แต่​ฮีบรู​ฉบับ​ที่​นิยม​ใช้​กัน เขียน​ว่า “คน​ใน​หุบเขา​ที่​หลงเหลือ​อยู่”

เจ้า​จะ​เชือดเฉือน​ตัวเอง​ไป​อีกนาน​แค่ไหน

6 ดาบ​ของ​พระยาห์เวห์​เอ๋ย

เธอ​จะ​ฟาดฟัน​ไป​อีกนาน​แค่ไหน​ก่อนที่​เธอ​จะ​หยุดพัก

สอด​ตัว​เจ้าเอง​ลง​ในฝัก​เถอะ

หยุดพัก​อยู่​เฉยๆ​บ้างเถอะ

7 แต่​มัน​จะ​อยู่​เฉยๆ​ได้ยังไง

พระยาห์เวห์​สั่ง​ให้​มัน​โจมตี

พระองค์​กำหนด​ให้​มัน​แทง​อัชเคโลน​และ​ชายฝั่งทะเล​เสีย”

48

สิ่ง​ที่​พระยาห์เวห์​พูด​เกี่ยวกับ​โมอับ

1 เกี่ยวกับ​โมอับ​นั้น พระยาห์เวห์​ผู้มีฤทธิ์ทั้งสิ้น พระเจ้า​แห่ง​อิสราเอล พูด​ว่า

“เรา​เสียใจ​กับ​เนโบ

เพราะ​เธอ​ถูก​ทำลาย​ย่อยยับ

คิริยาธาอิม​ต้อง​อับอาย​ขายหน้า​และ​ถูกยึด

ป้อม​ปราการ​ที่​แข็งแกร่ง​ก็​ต้อง​อับอาย

2 ชื่อเสียง​ของ​โมอับ​สูญสิ้นแล้ว

ใน​เฮชโบน ประชาชน​ได้​วางแผน​ทำร้าย​มัน

โดย​พูดว่า มาเถอะ มา​ทำลาย​ชนชาตินี้​กัน

เมือง​มัดเมน​เอ๋ย เจ้า​จะต้อง​ถูก​ทำ​ให้เงียบ

สงคราม​ไล่ตาม​เจ้ามา

3 มี​เสียง​ร้อง​ให้ช่วย​ดัง​มา​จาก​โฮโรนาอิม

เกิด​การ​ทำลาย​ล้าง​และ​ความหายนะ​ครั้งใหญ่​ขึ้น

4 โมอับ​ถูก​ตีแตก​แล้ว

ลูก​เล็กๆ​ของเธอ​ร้องไห้​กันใหญ่

5 คนโมอับ​เดิน​ร้องไห้​สะอึกสะอื้น

ใน​ระหว่าง​ทาง​ที่​เดิน​ขึ้นไป​ลูฮีท

ส่วน​ตอนที่​เดิน​ลงมา​ที่​เมือง​โฮโรนาอิม

คน​โมอับ​ก็​ได้ยิน​เสียงร้อง​ระทมทุกข์

6 หนีไปซะ เอา​ชีวิตเจ้า​ให้รอด

ถึง​จะต้อง​อยู่​โดดเดี่ยว​เหมือน​พุ่มไม้​ใน​ทะเลทราย

7 เพราะ​เจ้า​ไว้วางใจ​ใน​ผลงาน​และ​ใน​ทรัพย์​สมบัติ​ของเจ้า

ดังนั้น​เจ้า​ก็​จะ​โดนจับ

ส่วน​เทพเจ้า​เคโมช​ก็​จะ​ถูก​เนรเทศ​ไป

พร้อมกับ​พวก​นักบวช​และ​พวก​เจ้าหน้าที่​ของมัน

8 นักทำลาย​ก็​จะ​เข้ามา​ใน​ทุกเมือง

และ​จะ​ไม่มี​เมืองไหน​เหลือรอด

เขตแดน​ต่างๆ​ตาม​หุบเขา​จะ​พินาศ

และ​ที่ราบ​จะ​ถูก​ทำลาย

เหมือนกับ​ที่​พระยาห์เวห์​ได้​บอก​ไว้แล้ว

9 เอา​เกลือ​โรย​บน​โมอับ

เพราะ​ว่า​โมอับ​จะ​ถูก​ทำลาย​อย่าง​ป่นปี้​แน่ๆ

และ​เมือง​ต่างๆ​ของมัน​จะ​กลายเป็น​ที่​รกร้าง

ไม่มีใคร​อาศัย​อยู่

10 ความ​หายนะ​จะ​เกิด​กับ​คน​ที่​ไม่เต็มใจ​ทำงาน​ที่​พระยาห์เวห์​สั่ง

ความ​หายนะ​จะ​เกิด​กับ​คน​ที่​ยั้งดาบ​ไม่ยอม​ฆ่าคน

11 โมอับ​อยู่​อย่าง​สบายๆ​มา​ตั้งแต่​เด็ก

เหมือน​เหล้าองุ่นเก่า​ที่​ปล่อย​ให้​ตกตะกอน

ไม่เคย​เท​จาก​ขวดหนึ่ง​ไป​อีก​ขวดหนึ่ง

เขา​ไม่เคย​ถูก​เนรเทศ

ดังนั้น​รสชาติ​ของเขา​ยัง​คงเดิม

และ​กลิ่น​ของเขา​ก็​ไม่เปลี่ยน”

12 พระยาห์เวห์​พูด​ว่า “ดังนั้น วันนั้น​ใกล้​มาถึง​แล้ว​ที่​เรา​จะ​ส่ง​คน​มา​เท​ขวด​พวกนั้น

พวกเขา​จะ​เท​เจ้า​และ​ขวด​ของเจ้า

พวกเขา​จะ​เท​จน​หมดขวด

และ​ทุบ​ขวด​เหล่านั้น​ให้​แตกละเอียด”

13 แล้ว​โมอับ​ก็​จะ​ต้อง​อับอาย​ขายหน้า​เพราะ​เทพเจ้า​เคโมช เหมือน​กับ​ที่​คน​อิสราเอล​อับอาย​ขายหน้า​ที่​ได้​ไว้วางใจ​เมือง​เบธเอล+ 48:13 เมือง​เบธเอล กษัตริย์​เยโรโบอัม​ที่​หนึ่ง​ได้​สร้าง​ศาล​สำหรับ​บูชา​ลูกวัว​ทองคำ​ไว้​ที่​เมืองนี้

14 “เจ้า​พูด​ได้​อย่างไร​ว่า ‘พวกเรา​เป็น​นักรบ

เป็น​นักรบ​ที่​กล้าหาญ’

15 นัก​ทำลาย​ได้​เข้า​โจมตี​โมอับ​และ​เมืองต่างๆ​ของมันแล้ว

ชายฉกรรจ์​ที่​ดีที่สุด​ของมัน​ก็​ถูก​ฆ่าตาย”

กษัตริย์​พูดว่า​อย่างนั้น

และ​ชื่อ​ของ​พระองค์​คือ​พระยาห์เวห์​ผู้มีฤทธิ์ทั้งสิ้น

16 “หายนะ​ของ​โมอับ​กำลัง​จะ​มาถึง​แล้ว

และ​ความ​เลวร้าย ก็​เข้ามา​อย่าง​เร่งด่วน

17 ร้องไห้​โศกเศร้า​ให้กับ​เขาสิ

พวกเจ้า​ที่​อยู่​รอบๆ​เขา

พวกเจ้า​ที่​รู้จัก​ชื่อ​ของเขา พูดสิ​ว่า

‘คทา​ที่​แข็งแกร่ง​แตก​ละเอียด​อย่างนี้​ได้ยังไง

คทา​ที่​มีเกียรติ​ขนาดนี้​แตก​อย่างนี้​ได้ยังไงกัน’

18 ชาว​เมือง​ดีโบน​เอ๋ย

ลง​มา​จาก​ที่สูง​อัน​ทรงเกียรติ​ของเจ้าเถอะ

แล้วก็​มา​นั่ง​กับ​พวก​คนหิว​กระหาย​บน​พื้นดินนี้

เพราะ​ผู้ที่​ทำลาย​โมอับ​บุกมาตี​เจ้าแล้ว

ป้อม​ปราการ​อัน​แข็งแกร่ง​ของเจ้า​ถูก​ทลายลงแล้ว

19 ชาว​เมือง​อาโรเออร์​เอ๋ย

ให้​ยืน​อยู่​ข้างถนน​แล้ว​คอยดู

ให้​ถาม​ผู้ชาย​ที่​กำลัง​วิ่งหนี

และ​ผู้หญิง​ที่​กำลัง​หลบหนี​ว่า​เกิดอะไรขึ้น

20 โมอับ​ได้รับ​ความ​อับอาย​ขายหน้า​เพราะว่า​มัน​ถูกทำลาย​แล้ว

ร้องไห้​สะอึก​สะอื้น​สิ

ป่าว​ร้อง​ไป​ตาม​แม่น้ำ​อารโนน​สิว่า

โมอับ​ถูก​ทำลาย​แล้ว

21 การ​พิพากษา​ได้​มาถึง​ที่ราบ​โมอับ

โฮโลน ยาซาห์ และ​เมฟาอัท​แล้ว

22 มัน​ได้​มาถึง​ดีโบน

เนโบ เบธดิบลาอิม

23 คิริยาธาอีม เบธกามุล เบธเมโอน

24 เคริโอท โบสราห์ และ​เมืองทั้งหมด​ใน​แผ่นดิน​โมอับ

ไม่ว่า​จะ​อยู่ใกล้​หรือไกล

25 เขา​ของ​โมอับ​ถูกตัด​เสียแล้ว

แขน​ของเขา​ก็หัก”

พระยาห์เวห์​พูด​ว่า​อย่างนั้น

26 มอม​โมอับ​ให้​เมาสิ

เพราะ​เขา​คุยโว​ใหญ่โต​ทับถม​พระยาห์เวห์

โมอับ​จะ​เกลือกกลิ้ง​อยู่​ใน​อ้วก​ของ​ตัวเอง

และ​โมอับ​ก็​จะ​กลายเป็น​ที่น่าขัน

27 โมอับ เจ้า​คิด​ว่า​อิสราเอล​น่าขัน​ใช่ไหมล่ะ

ถึงแม้ว่า​อิสราเอล​ไม่เคย​ร่วมกับ​พวกขโมย

แต่​เจ้า​ก็​ยัง​พูด​ต่อว่า​พวกเขา

และ​ส่ายหัว​ไปมา

28 ชาว​เมือง​โมอับ ทิ้ง​เมืองต่างๆ​ไปซะ

ไป​อยู่​ตาม​ซอกหิน​เถอะ

เป็น​เหมือน​นกเขา​ที่​ทำรัง​อยู่​ตาม​ซอกเหวลึก

29 พวกเรา​ได้ยิน​เรื่อง​ความเย่อหยิ่ง

ถือตัว​อย่างมาก​ของ​โมอับ​แล้ว

จองหอง อวดดี

ทะนงตัว​และ​ยโส​โอหัง

30 พระยาห์เวห์​พูด​ว่า

“เรา​รู้​ถึง​ความ​หยิ่งยโส​ของ​โมอับ

ถึงแม้​เขา​จะ​อวดอ้าง​ไป​วันๆ

แต่​เรา​บอก​ได้เลย​ว่า​เขา​จะ​ไม่มีวัน​ทำได้​อย่าง​ที่​อวดอ้าง”

31 ดังนั้น เรา​จะ​ร้อง​คร่ำครวญ​ให้กับ​โมอับ

เรา​จะ​ร้องไห้​อย่าง​ทุกข์ทรมาน​ให้​โมอับ

เรา​จะ​ร้องคร่ำครวญ​ให้กับ​ชาวเมือง​คีร์เฮเรส

32 เพราะ​ยาเซอร์​ร้องไห้ เรา​จึง​จะ​ร้องไห้​ให้กับเจ้า

เถาองุ่น​แห่ง​สิมาห์

กิ่งก้าน​ของเจ้า​งอก​ออกไป​ถึง​ทะเล

พวกมัน​ไปไกล​ถึง​ทะเล​ยาเซอร์​ทีเดียว

แต่​ผู้ทำลาย​ได้​มา​เอา​ผลไม้​และ​ผลองุ่น​ของเจ้า​หมดแล้ว

33 ความ​ยินดี​ถูก​กวาดทิ้ง​ไปหมดแล้ว​จาก​สวน​ผลไม้​ใน​แผ่นดิน​โมอับ

เรา​ทำให้​เหล้าองุ่น​หยุดไหล​ออกมา​จาก​บ่อย่ำองุ่น

ไม่มี​เสียง​โห่ร้อง​ของ​คนย่ำองุ่น​อีกแล้ว

เสียง​โห่ร้อง​ไม่ใช่​โห่ร้อง​ด้วย​ความชื่นชม​ยินดี​อีกแล้ว

34 ผู้คน​ร้องไห้​ด้วย​ความ​ทุกข์​ทรมาน​ตั้งแต่​เมือง​เฮชโบน เรื่อย​ไป​จนถึง​เมือง​เอเลอาเลห์ ถึง​เมือง​ยาฮาส เขา​ร้อง​จาก​โศอาร์ ถึง​โฮโรนาอิม และ​เอกลัท-เชลีชิยาห์ เพราะ​แม้แต่​แหล่ง​น้ำ​ใน​นิมริม​ก็​ยัง​ถูก​ทำลาย 35 พระยาห์เวห์​พูด​ว่า “แล้ว​เรา​จะ​นำ​จุดจบ​มาถึง​โมอับ​ที่​มี​การ​เผา​เครื่อง​บูชา​ใน​ที่สูง และ​เผา​เครื่อง​หอม​ให้​กับ​เทพเจ้า​ต่างๆ​ของเขา 36 ดังนั้น ใจ​ของเรา​ร้อง​คร่ำครวญ​อย่าง​โศกเศร้า​ให้​โมอับ​เหมือน​กับ​เสียง​ขลุ่ย​งานศพ ใจ​ของ​เรา​ร้อง​คร่ำครวญ​อย่าง​โศกเศร้า​ให้​กับ​คน​เมือง​คีร์เฮเรส​เหมือน​กับ​เสียง​ขลุ่ย​ใน​งานศพ เพราะ​ความ​มั่งคั่ง​ของ​โมอับ​สูญสิ้น​ไปแล้ว 37 นั่น​ก็เพราะ​ทุกหัว​ถูก​โกน ทุก​เครา​ถูก​ตัดออก ทุกๆ​แขน​เต็ม​ไปด้วย​บาดแผล และ​ทุกคน​ก็​สวม​ผ้า​กระสอบ​รอบ​เอว 38 บน​ดาดฟ้า​ของ​ทุกบ้าน​ใน​โมอับ และ​ตาม​พวก​ลาน​เมือง มี​แต่​การ​ร้องไห้​ไว้ทุกข์ เพราะ​เรา​ทำลาย​โมอับ​แล้ว เหมือน​ไห​ที่​ไม่มี​ใคร​อยาก​ได้” พระยาห์เวห์​พูด​ว่า​อย่างนั้น 39 “โมอับ​ถูก​ทำลาย​อะไร​อย่างนั้น ร้องไห้​คร่ำครวญ​เถอะ โมอับ​หันหลัง​ให้​เรา​ด้วย​ความ​อับอาย โมอับ​กลาย​เป็น​เรื่อง​น่าตลก​ขบขัน และ​เรื่อง​ที่​น่า​ท้อใจ​สำหรับ​เมือง​ที่​อยู่​แถวๆ​นั้น”

40 พระยาห์เวห์​พูด​ว่า

“ดู​สิ ผู้ทำลาย​ร่อน​ลง​มา​เหมือน​นกอินทรี

มัน​กางปีก​บิน​เหนือ​โมอับ

41 เมือง​คีริโอท​ถูก​ยึดครอง​และ​ป้อม​ปราการ​ต่างๆ​ของมัน​ก็​โดนยึด

และ​ใน​วันนั้น หัวใจ​ของ​นักรบ​ชาวโมอับ​จะ​เหมือน​หัวใจ​ของ​หญิง​ที่​กำลัง​คลอดลูก

42 ชาว​โมอับ​จะ​ถูก​ทำลาย​ไม่เป็น​ชนชาติ​อีกต่อไป

เพราะ​เขา​ได้​คุยโว​เบ่งทับ​พระยาห์เวห์

43 ความกลัว หลุม​และ​บ่วงแร้ว​อยู่​ต่อหน้า​ชาว​โมอับ”

พระยาห์เวห์​พูดว่า​อย่างนั้น

44 “คน​ที่​วิ่งหนีไป​จาก​ความกลัว​จะ​ต้อง​หล่น​ลงไป​ใน​หลุม

และ​คน​ที่​ขึ้น​จาก​หลุม​ก็จะ​ถูก​บ่วงแร้ว​ครอบเอา

เพราะ​เรา​จะ​ทำให้​สิ่งนี้​เกิด​กับ​โมอับ​ในปี​ที่​พวกเขา​ถูกลงโทษ”

พระยาห์เวห์​พูดว่า​อย่างนี้

45 “ใน​เงา​ของ​เฮชโบน

ก็​มี​คน​พวกนั้น​ที่​ได้​วิ่งหนี​หมดเรี่ยวแรง​มาอยู่

เพราะ​มี​ไฟพุ่ง​มา​จาก​เฮชโบน

และ​เปลวไฟ​ได้​พุ่ง​ออกมา​จาก​วัง​ของ​สิโหน

มัน​จะ​เผาผลาญ​หน้าผาก​ของ​โมอับ

และ​หัว​ของ​คนเหล่านั้น​ที่​กำลัง​อึกทึก​ครึกโครม

46 ความหายนะ​จะ​เกิด​กับเจ้า โมอับ

คน​ของ​เทพเจ้า​เคโมช กำลัง​พินาศ

เพราะ​พวก​ลูกชาย​ของเจ้า​กำลัง​ถูกจับไป

และ​พวก​ลูกสาว​ของเจ้า​กำลัง​ถูกจับ​เป็นเชลย

47 แต่​ต่อไป​เรา​จะ​คืน​สิ่ง​ที่​ถูก​เอาไป​จาก​โมอับ”

พระยาห์เวห์​พูดว่า​อย่างนั้น

การพิพากษา​โมอับ​ก็​ได้จบลง

49

สิ่ง​ที่​พระยาห์เวห์​พูด​เกี่ยวกับ​อัมโมน

1 เกี่ยวกับ​คน​อัมโมน พระยาห์เวห์​พูด​ไว้​ว่า​อย่างนี้

“คน​อัมโมน เจ้า​คิดว่า​คนอิสราเอล​ไม่มี​ลูกชาย​หรือ

เจ้า​คิดว่า​เขา​ไม่มี​ผู้รับมรดก​หรือ

ถ้า​อย่างนั้น​ทำไม​เทพเจ้า​โมเลค​ถึง​อ้างว่า​เป็น​เจ้าของ​กาด+ 49:1 กาด เป็น​เผ่า​หนึ่ง​ใน​สิบสอง​เผ่า​ของ​อิสราเอล แผ่นดิน​ของ​พวกเขา​อยู่​อีก​ฝั่งหนึ่ง​ของ​แม่น้ำ​จอร์แดน​ใกล้​ประเทศ​อัมโมน ล่ะ

และ​ทำไม​คน​ของเขา​ถึง​ได้​อาศัย​อยู่​ใน​เมืองต่างๆ​ของมัน​ล่ะ”

2 พระยาห์เวห์​พูด​ว่า

“วัน​เหล่านั้น​ใกล้​จะ​มาถึงแล้ว

คือ​วันที่​เรา​จะ​ทำให้​เสียง​แตรรบ​ดัง​กึกก้อง

เพื่อ​ทำศึก​กับ​รับบาห์​เมืองหลวง​ของ​อัมโมน

มัน​จะ​กลายเป็น​กอง​ซากปรัก​หักพัง

และ​หมู่บ้าน​รอบๆมัน​จะ​ถูกเผา

จากนั้น​อิสราเอล​ก็​จะ​ครอบ​ครอง​เขตแดน​นั้น”

พระยาห์เวห์​พูด​ว่า​อย่างนั้น

3 เฮชโบน ร้องไห้​สิ เพราะ​เมืองอัย​ถูก​ทำลาย​แล้ว

ลูกสาว​ทั้งหลาย​ของ​รับบาห์ ร้องขอ​ความช่วยเหลือ​สิ

สวม​ใส่​เสื้อผ้า​กระสอบ​ซะ

ร้องไห้ และ​เร่ร่อน​ไป​อย่าง​ไม่มี​จุดหมาย​ใน​คอกแกะ​นั้น

เพราะ​พระโมเลค​จะ​ถูก​เนรเทศ​ไป

พร้อม​กับ​พวกนักบวช​และ​พวกเจ้าหน้าที่​ของมัน

4 ทำไม​เธอ​ถึง​ได้​อวด​ถึง​ความ​แข็ง​แกร่ง

ความ​แข็ง​แกร่ง​ของเธอ​กำลัง​เสื่อมถอย​ไป

ลูกสาว​ที่​ทรยศ​เอ๋ย เจ้า​ไว้วางใจ​ใน​ความร่ำรวย​ของเจ้า

เจ้า​พูด​ว่า “ใคร​จะ​มา​โจมตี​ฉันล่ะ”

5 พระยาห์เวห์​องค์​เจ้า​ชีวิต​ผู้มีฤทธิ์ทั้งสิ้น พูดว่า

“เรา​นี่แหละ​จะ​นำ​ความหวาดกลัว​มาให้เจ้า​จาก​คนเหล่านั้น​ที่​อยู่​รอบๆ​เจ้า

พวกเจ้า​ทุกคน​จะ​โดน​ขับไล่​ออกไป

และ​จะ​ไม่มี​การรวบรวม​คน​ที่​ระหกระเหิน​เข้าด้วยกัน

6 แล้ว​หลัง​จากนั้น เรา​จะ​คืน​สิ่ง​ที่​คน​อัมโมน​ถูก​ยึดไป​กลับมา​ให้​พวกเขา” พระยาห์เวห์​พูด​ว่า​อย่างนั้น

สิ่ง​ที่​พระยาห์เวห์​พูด​เกี่ยวกับ​เอโดม

7 เกี่ยวกับ​เอโดม พระยาห์เวห์​ผู้มีฤทธิ์ทั้งสิ้น​พูดว่า

“ไม่มี​ความ​เฉลียว​ฉลาด​หลงเหลือ​อยู่​ใน​เทมาน​แล้วหรือ

คนฉลาด ไม่มี​ปัญญา​ให้​คำปรึกษา​แล้วหรือ

พวกเขา​สูญเสีย​สติปัญญา​ไปหมด​แล้วหรือ

8 คน​ที่​อยู่​ใน​เดดาน หนีไปซะ

หันหลัง​กลับ​ไปอยู่​ให้​ห่างไกล

เพราะ​เรา​จะ​นำ​หายนะ​มา​สู่​เอซาว

ตอนที่​เรา​ลงโทษ​เขา

9 ถ้า​คน​เก็บ​องุ่น​มาหา​เจ้า

พวกเขา​จะ​ไม่เหลือ​องุ่น​ไว้บ้าง​เลยหรือ

ถ้า​ขโมย​มา​ตอนกลางคืน

พวกมัน​ก็​จะ​เอา​เฉพาะ​สิ่ง​ที่​พวกมัน​อยากได้

10 เนื่องจาก​เรา​ได้​เปลื้องผ้า​ของ​เอซาว

และ​เปิดเผย​ที่ซ่อน​ของเขา

เขา​ก็เลย​ไม่​สามารถ​ซ่อนตัว​ได้​อีกแล้ว

ลูกหลาน ครอบครัว และ​เพื่อนฝูง​ของเขา​ก็​จะ​ถูก​ทำลายไป

ส่วน​เขา​ก็จะ​ไม่มี​ตัวตน​อีกต่อไป

11 ทอดทิ้ง​เด็ก​กำพร้า​ของเจ้า​ซะ

แล้ว​เรา​จะ​ไว้ชีวิต​พวกเขา

ทอดทิ้ง​พวก​แม่ม่าย​ของเจ้าซะ

พวกเขา​ถึง​จะได้​ไว้วางใจ​ในเรา”

12 เพราะ​พระยาห์เวห์​พูดว่า “บางคน​ดื่ม​ถ้วย​แห่ง​ความ​โกรธ​ของ​พระเจ้า ทั้งๆที่​ยัง​ไม่ได้​ถูก​ตัดสิน​ว่า​บาป แต่​เอโดม เจ้า​ดู​เหมือน​ไร้เดียงสา​แต่​เจ้า​ไม่​ไร้เดียงสา อย่างนั้น​เจ้า​ก็​เลย​จะ​ต้อง​ดื่ม​จาก​ถ้วยนั้น​อย่าง​แน่นอน” 13 พระยาห์เวห์​พูด​ว่า “เรา​ได้​สาบาน​ไว้​กับ​ตัวเอง​ว่า เจ้า​จะ​พินาศ​ย่อยยับ กลายเป็น​สิ่ง​ที่​คน​หัวเราะ​เยาะ เป็น​แผ่นดิน​ที่​ไม่มี​ประโยชน์ เป็น​คำ​สาปแช่ง โบสราห์​และ​เมือง​ต่างๆ​ของมัน​จะ​กลาย​เป็น​ดินแดน​ที่​ไม่มี​ประโยชน์​ตลอดไป”

14 ผม​ได้ยิน​ข่าว​จาก​พระยาห์เวห์

และ​ผู้ส่งข่าว​ก็​ถูก​ส่งไป​ตาม​ชาติต่างๆ

พระองค์​พูด​ว่า “ให้​พวกเจ้า​รวมตัวกัน​โจมตี​เอโดม

และ​ลุก​ขึ้นมา​ทำ​สงคราม

15 เอโดม เรา​จะ​ทำให้​เจ้า​เป็น​ชนชาติเล็กๆ​ใน​บรรดา​ชาติต่างๆ

ผู้คน​จะ​ดูถูก​เจ้า​ไปทั่ว

16 เอโดม เจ้า​ทำให้​คนอื่น​เกรง​กลัว

เจ้า​เลย​หลงตัวเอง​นึกว่าแน่ เจ้า​มัน​หยิ่งทะนง

เจ้า​อาศัย​อยู่​ตาม​ซอกหินผา

เจ้า​ครอบ​ครอง​เนินเขาสูง

ถึง​เจ้า​จะ​สร้าง​รัง​ไว้สูง​เหมือน​นกอินทรี

เรา​ก็​จะ​เอา​เจ้า​ลงมา​จาก​ที่นั่น”

พระยาห์เวห์​พูด​ว่า​อย่างนั้น

17 “เอโดม​จะ​กลายเป็น​ที่​รกร้าง​น่ากลัว

ทุกคน​ที่​ผ่านมา​จะ​ตกตะลึง

และ​ทุกคน​ก็​จะ​เย้ยหยัน​บาดแผล​ฟกช้ำ​ของมัน

18 เหมือน​กับ​ที่​ชาวเมือง​โสโดม โกโมราห์​และ​เมือง​แถวๆนั้น​ถูก​ตีแตก

ก็​เลย​ไม่มีใคร​อยู่​ที่นั่น​และ​ไม่มี​มนุษย์​ที่ไหน​จะไป​ที่นั่น”

พระยาห์เวห์​พูดว่า​อย่างนั้น

19 เหมือน​สิงโต​ที่​ออก​มา​จาก​ป่า​ของ​แม่น้ำ​จอร์แดน และ​เข้า​ไป​ที่​ทุ่งหญ้า​ที่​เขียว​เสมอ อยู่ๆ​เรา​ก็​จะ​ขับไล่​ชาว​เอโดม​ไป​จาก​ประเทศ​ของมัน เรา​อยาก​แต่งตั้ง​ใคร เรา​ก็​จะ​แต่งตั้ง​คนนั้น​ให้​ครอบ​ครอง​มัน เพราะ​จะมี​ใคร​เหมือน​เรา​บ้าง ใคร​จะ​แต่งตั้ง​เรา​หรือ จะ​มี​ผู้เลี้ยง​แกะ+ 49:19 ผู้เลี้ยง​แกะ ใน​สมัย​นั้น​จะ​เปรียบ​เทียบ​กษัตริย์​เหมือน​ผู้เลี้ยง​แกะ คนไหน​กล้า​มา​ยืน​ขวาง​หน้า​เรา​หรือ

20 ดังนั้น ให้​ฟัง​แผนการ​ที่​พระยาห์เวห์​ได้​วางไว้​ต่อต้าน​เอโดม

และ​แผนต่างๆ​ที่​พระองค์​วางไว้​เพื่อ​ทำลาย​คน​ที่อยู่​ใน​เทมาน

แน่นอน พวกฝูงสัตว์​หนุ่มสาว​จะ​ถูกลาก​ออกไป

แน่นอน คอกแกะ​ของ​พวกมัน​จะ​ว่างเปล่า

21 เสียง​ล่มสลาย​ของ​เอโดม ทำให้​แผ่นดิน​สั่นสะเทือน

เสียงร้อง​ของ​พวกเขา​จะ​ได้ยิน​ไปไกล​ถึง​ทะเล​แดง

22 ดูสิ พระองค์​จะ​บินขึ้น และ​โฉบ​ลงมา​อย่าง​นกอินทรี

และ​กางปีก​เหนือ​โบสราห์

ใน​วันนั้น​หัวใจ​ของ​นักรบ​เอโดม​จะเป็น​เหมือน​หัวใจ​ของ​หญิง​ที่​กำลัง​เจ็บท้อง​คลอดลูก

สิ่ง​ที่​พระยาห์เวห์​พูด​เกี่ยวกับ​ดามัสกัส

23 เกี่ยวกับ​เมือง​ดามัสกัส

“เมืองฮามัท​และ​เมืองอารปัด​ต้อง​อับอาย​ขายหน้า

เพราะ​เมือง​ทั้งสอง​ได้ยิน​ข่าวร้าย

ทั้งสอง​กลัว​จน​ตัวอ่อน​ปวกเปียก

เหมือน​ทะเล​อัน​ปั่นป่วน​ที่​ไม่สามารถ​ทำให้​สงบได้

24 เมือง​ดามัสกัส​นั้น​อ่อนแอ

เธอ​หันหลัง​วิ่งหนี​ไปแล้ว

เธอ​กลัว​จนตัวสั่น

ความทุกข์ระทม​และ​ความเจ็บปวด

ตกลง​บน​เธอ​เหมือน​หญิง​ที่​กำลัง​คลอดลูก

25 เมือง​ที่​มี​ชื่อเสียง​โด่งดัง​นี้

ถูก​ทอดทิ้ง​อย่าง​สิ้นเชิง

26 แน่นอน คน​ที่​เก่งกาจ​ของเธอ​จะ​ล้มตาย​ใน​ลาน​กลางเมือง

และ​พวกทหาร​ของเธอ​ทุกคน​จะ​พินาศ”

พระยาห์เวห์​ผู้มีฤทธิ์ทั้งสิ้น​พูด​อย่างนั้น

27 “เรา​จะ​จุดไฟ​เผา​กำแพง​เมือง​ดามัสกัส

และ​เรา​จะ​เผาผลาญ​วัง​ของ​เบนฮาดัด”

สิ่ง​ที่​พระยาห์เวห์​พูด​เกี่ยวกับเผ่า​เคดาร์​และ​อาณาจักร​ฮาโซร์

28 เกี่ยวกับ​เผ่า​เคดาร์​และ​อาณาจักร​ฮาโซร์ ที่กษัตริย์​เนบูคัดเนสซาร์​แห่ง​บาบิโลน​โจมตี

พระยาห์เวห์​พูด​อย่างนี้​ว่า

“ลุกขึ้นมา บุก​ไป​ทำลาย​เคดาร์​ซะ

ทำลาย​พวกคน​ทาง​ตะวันออก

29 ให้​ยึดเต็นท์​และ​ฝูงสัตว์​ของ​พวกมัน​มา

รวมทั้ง​ผ้าเต็นท์​และ​ข้าวของ​เครื่องใช้​ด้วย

จูง​อูฐ​พวกเขา​ออกไป

และ​ร้อง​บอก​พวกเขา​ว่า ‘หันไป​ทางไหน​ก็​มีแต่​เรื่อง​น่าสยดสยอง’

30 หนีไปซะ หนีไป​ให้ไกลๆเลย

ชาวเมือง​ฮาโซร์ ไป​หลบซ่อนตัว​ซะ”

พระยาห์เวห์​พูดว่า​อย่างนั้น

“เพราะ​กษัตริย์​เนบูคัดเนสซาร์​แห่ง​บาบิโลน

ได้​ร่าง​แผนการ​และ​วางแผน​จะ​โจมตี​เจ้าแล้ว

31 ลุกขึ้น ไป​บุก​ชาติ​ที่​สงบสุข​กัน

ชาติ​ที่​รู้สึก​ปลอดภัย​และ​อุ่นใจ”

พระยาห์เวห์​พูดว่า​อย่างนั้น

“ชาติ​ที่​ไม่มี​ประตู​หรือ​สลัก​กลอน​ประตู

และ​อยู่​โดดเดี่ยว​ตามลำพัง

32 ศัตรู​จะ​ลัก​ขโมย​อูฐ​ของ​พวกเขา​ไป

และ​ยัง​ปล้น​ฝูงสัตว์​ที่​ส่งเสียงดัง​ของ​พวกเขา​ไปด้วย

เรา​จะ​กระจัด​กระจาย​คน​ที่​เข้า​พิธีโกนจอน+ 49:32 เข้า​พิธีโกนจอน เป็น​พิธี​ทาง​ศาสนา​ของ​คน​ที่​ไม่ใช่​ยิว พระเจ้า​ห้าม​ไม่ให้​ทำ ดู​เพิ่ม​เติม​ได้​จาก หนังสือ​เลวีนิติ 19:27 ไป​ทั่ว​สารทิศ

และ​เรา​จะ​นำ​ความหายนะ​มาสู่​พวกเขา​จาก​ทุกด้าน”

พระยาห์เวห์​พูด​ว่า​อย่างนั้น

33 “และ​เมือง​ฮาโซร์​จะ​กลายเป็น​ถ้ำ​ของ​พวกหมาไน

กลายเป็น​ที่​รกร้าง​ตลอดไป

จะ​ไม่มีใคร​อาศัย​อยู่​ที่นั่น

และ​จะ​ไม่มีใคร​ย้าย​ไปอยู่​ที่นั่น​เลย”

สิ่ง​ที่​พระยาห์เวห์​พูดเกี่ยวกับ​เมือง​เอลาม

34 นี่​คือ​ถ้อยคำ​ของ​พระยาห์เวห์​ที่​มี​มา​ถึง​เยเรมียาห์​ผู้พูดแทนพระเจ้า เกี่ยวกับ​เมือง​เอลาม ใน​ช่วงแรก​ที่​กษัตริย์​เศเดคียาห์​ปกครอง​ยูดาห์

35 พระยาห์เวห์​ผู้มีฤทธิ์ทั้งสิ้น​พูดว่า

“เรา​จะ​ทำลาย​ธนู​ของ​เอลาม

36 เรา​จะ​นำ​ลม​สี่สาย​จาก​ทั้ง​สี่ทิศ​ของ​ท้องฟ้า​มา​ทำลาย​เอลาม

และ​จะ​ทำให้​คน​เอลาม​กระจัด​กระจาย​ไป​ตาม​ที่​ลม​สี่สายนี้​พัดไป

และ​คน​เอลาม​ที่​ถูก​ขับไล่​ออกไปนี้​จะ​ไปอยู่​ทั่ว​ทุก​ชนชาติ​เลย

37 เรา​จะ​ทำให้​ชาว​เอลาม​กระจุย​กระจาย​ไป​ต่อหน้าต่อตา​ศัตรู​และ​คน​ที่​อยาก​จะ​ฆ่า​พวกเขา

และ​เรา​จะ​นำ​ความหายนะ​มาสู่​พวกเขา

เพื่อ​แสดง​ให้เห็น​ว่า​เรา​โกรธ​พวกเขา​แค่ไหน”

พระยาห์เวห์​พูดว่า​อย่างนั้น

“และ​เรา​จะ​ส่ง​ดาบ​มา​ไล่ล่า​พวกเขา

จนกว่า​เรา​จะ​กำจัด​พวกเขา​จนหมด

38 เรา​จะ​ตั้ง​บัลลังก์​ของเรา​ใน​เอลาม

และ​จะ​ถอดถอน​กษัตริย์​และ​พวกเจ้านาย​ออกไป​จาก​ที่นั่น”

พระยาห์เวห์​พูดว่า​อย่างนั้น

39 “แต่​หลัง​จากนั้น เรา​จะ​พลิก​สถานการณ์​ให้​เอลาม​กลับมา​ดี​เหมือนเดิม”

พระยาห์เวห์​พูด​ว่า​อย่างนั้น

50

สิ่ง​ที่​พระยาห์เวห์​พูด​เกี่ยวกับ​บาบิโลน

1 นี่​คือ​ถ้อยคำ​ของ​พระยาห์เวห์​พูด​ต่อต้าน​บาบิโลน​และ​ต่อต้าน​แผ่นดิน​ของ​ชาว​บาบิโลน พระองค์​พูด​ผ่าน​มา​ทาง​เยเรมียาห์​ว่า

2 “ให้​ประกาศ​เรื่องนี้​กับ​ชนชาติ​ต่างๆ

รายงาน​ให้​พวกเขา​ได้ยิน

ยกธง​ขึ้นมา​และ​รายงาน​ให้​พวกเขา​ได้ยิน

อย่า​ซ่อน​เรื่องนี้​ไว้ บอก​ไปเลย​ว่า​บาบิโลน​ถูกยึดแล้ว

พระเบล​ได้รับ​ความอับอายขายหน้า

พระมาดุก​ก็​หวาดกลัว

รูปเคารพ​ต่างๆ​ของ​บาบิโลน​ก็​ได้รับ​ความอับอายขายหน้า

พวกรูปปั้น​ต่างๆ​ของ​บาบิโลน​ก็​หวาดกลัว

3 เพราะ​ชนชาติ​หนึ่ง​จาก​ทางเหนือ​ได้​ยกทัพ​มาบุก​บาบิโลน​แล้ว

ชนชาติ​นั้น​วางแผน​จะ​ทำให้​แผ่นดิน​ของเธอ​รกร้าง

และ​จะได้​ไม่มีใคร​อาศัย​อยู่ใน​บาบิโลน

ทั้ง​คน​และ​สัตว์​ก็​หนี​ไป​ที่อื่น​กันหมด”

4 พระยาห์เวห์​พูด​ว่า “ในวันนั้น​และ​เวลานั้น ลูกหลาน​ของ​อิสราเอล​จะ​มาที่นี่

พวกเขา​จะมา​พร้อมกับ​ลูกหลาน​ของ​ยูดาห์

พวกเขา​จะมา และ​ร้องไห้

แล้ว​พวกเขา​ก็​จะ​แสวงหา​พระยาห์เวห์​พระเจ้า​ของ​พวกเขา

5 พวกเขา​จะ​ถามหา​ทาง​ไป​ศิโยน

โดย​หันหน้า​ตรงไป​ทางนั้น

แต่​พวกเขา​จะมา​และ​ผูกมัด​ตัวเอง​กับ​พระยาห์เวห์

ใน​ข้อตกลง​ชั่วนิรันดร์​ที่จะ​ไม่มีวัน​ถูกลืม​เลย”

6 “คน​ของเรา​กลายเป็น​แกะ​ที่​หลงทาง

พวกคนเลี้ยง​พวกมัน​ทำให้​มัน​ระหกระเหิน​ไป พวกผู้เลี้ยงแกะ​ทำให้​พวกมัน​กระจัด​กระจาย​ไป​ตาม​ภูเขา

พวกมัน​เดิน​จาก​ภูเขา​ไป​ถึง​เนินเขา

แล้ว​พวกมัน​ก็​ลืม​ทุ่งหญ้า​อันเป็น​ที่พักพิง​ของ​พวกมัน

7 สัตว์​อะไร​ที่​เจอ​พวกมันเข้า​ก็​กิน​พวกมัน

ศัตรู​ที่​รังควาน​พวกมัน​ก็​พูดว่า

‘พวกเรา​ไม่ได้​ทำ​อะไรผิด’

อันที่จริง​พวกเขา​ได้​ทำบาป​ต่อ​พระยาห์เวห์

พระยาห์เวห์​เป็น​ทุ่งหญ้า​อันแท้จริง​ของ​พวกเขา

พระยาห์เวห์​เป็น​ความหวัง​ของ​บรรพบุรุษ​ของ​พวกเขา

8 หนีไป​จาก​ใจกลาง​เมือง​บาบิโลน​ซะ

หนีไป​จาก​ดินแดน​ของ​พวกบาบิโลน

ออกไป​แล้ว​ทำตัว​เป็น​เหมือน​แพะตัวผู้​ที่​เดิน​นำหน้า​ฝูง

9 เพราะ​เรา​จะ​ปลุกเร้า​กองทัพ​อัน​ยิ่งใหญ่​ของ​ชนชาติต่างๆ​ทางเหนือ​มารบ​กับ​บาบิโลน

กองทัพ​เหล่านั้น​จะ​ยก​ขบวน​มาบุก​เธอ แล้วบาบิโลน​จะ​ถูกยึด​ที่นั่น

ลูกธนู​ของ​พวกเขา​เป็น​เหมือน​นักรบ​ที่​เก่งกาจ

พวกมัน​จะ​ไม่กลับมา​มือเปล่า

10 ดังนั้น​ชาว​บาบิโลน​จะมี​ไว้​สำหรับ​ให้​ปล้นสะดม

ส่วน​คน​ที่​ปล้นเธอ​ก็​จะ​พออกพอใจ”

พระยาห์เวห์​พูดว่า​อย่างนั้น

11 “บาบิโลน ถึงแม้​พวกเจ้า​จะ​เฉลิม​ฉลอง ถึงแม้​เจ้า​จะ​ชื่นชม​ยินดี

เพราะ​ปล้น​มรดก​ของเราไป

ถึง​พวกเจ้า​จะ​เต้นระบำ​เหมือน​วัวกระทืบ

และ​ร้อง​เหมือน​ม้าหนุ่ม​ที่​แข็งแกร่ง

12 แม่​ของเจ้า​จะต้อง​อับอาย​อย่างมาก

คน​ที่​คลอด​เจ้า​ออกมา​จะ​ต้อง​อัปยศอดสู

แน่ล่ะ หลังจาก​ชนชาติ​ต่างๆ​ถอนตัว​ออกไปแล้ว

ที่นี่​ก็​จะ​กลายเป็น​ป่ารกร้าง แผ่นดิน​แห้งแล้ง และ​เป็น​ทะเลทราย

13 พระยาห์เวห์​โกรธ

ก็​เลย​ไม่มีใคร​มา​อาศัย​อยู่ที่นั่น

แต่เธอ​จะ​ถูก​ทำลาย​ล้าง​อย่าง​สิ้นซาก

ทุกคน​ที่​ผ่าน​มา​ทาง​บาบิโลน​จะ​ตกใจ​และ​จะ​ผิวปาก​เย้ยหยัน​ลอย​ฟกช้ำ​ของเธอ

14 พวกเจ้า​พลธนู​เข้า​ประจำการ​ล้อมรอบ​บาบิโลน​ไว้​ทุกด้าน

ยิง​ไปเลย​ไม่ต้อง​ประหยัด​ลูกธนู​เอาไว้

เพราะ​เธอ​ทำบาป​ต่อ​พระยาห์เวห์

15 ร้องตะโกน​ใส่เธอ​ไป​ทุกด้าน

เธอ​ร้องขอ​ความเมตตา

พวกเสา​อันมั่นคง​ของเธอ​ได้​หักลงมา

กำแพง​ของเธอ​ถูก​ทำลาย​ลงแล้ว

เพราะ​นี่​เป็น​การแก้แค้น​ของ​พระยาห์เวห์

แก้แค้น​เอา​กับเธอ

ให้​ทำ​กับเธอ​เหมือน​ที่​เธอ​ได้​ทำไว้​กับ​คนอื่น

16 กำจัด​คนเพาะ​ปลูก​และ​คนใช้เคียว​เกี่ยว​ใน​ช่วงเก็บเกี่ยว​ออกไป​จาก​บาบิโลน

ทุกคน​จะ​หนี​จาก​คมดาบ​ของ​ศัตรู

พวกเขา​แต่ละคน​จะ​หันหนี​กลับไปหา​คนของตัวเอง

และ​พวกเขา​แต่ละคน​จะ​หนี​กลับไป​ยัง​แผ่นดิน​ของ​ตัวเอง

17 อิสราเอล​เป็น​ฝูงสัตว์​ที่​กระจัด​กระจาย​ไป

พวกเขา​ถูก​พวกสิงโต​ไล่​กระเจิด​กระเจิง

ตัวแรก​ที่​กิน​อิสราเอล​คือ​กษัตริย์​อัสซีเรีย

และ​ตัวหลัง​ที่​กิน​กระดูก​ของเขา​คือ​เนบูคัดเนสซาร์​กษัตริย์​แห่ง​บาบิโลน

18 ดังนั้น นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น พระเจ้า​แห่ง​อิสราเอล​พูด

‘เรา​กำลัง​จะ​ลงโทษ​กษัตริย์​ของ​บาบิโลน​และ​แผ่นดิน​ของเขา​เหมือนกับ​ที่​เรา​ได้​ลงโทษ​กษัตริย์​ของ​อัสซีเรีย​ไปแล้ว

19 เรา​จะ​นำ​อิสราเอล​กลับมา​ยัง​ทุ่งหญ้า​ของเขา

แล้ว​เขา​จะ​เล็มหญ้า​บน​ภูเขา​คารเมล และ​ใน​บาชาน

พวกเขา​จะ​มีหญ้า​กิน​เหลือเฟือ

ตาม​แถบ​เนินเขา​ของ​เอฟราอิม​และ​กิเลอาด’”

20 พระยาห์เวห์​พูด​ว่า “ใน​วันนั้น​และ​เวลานั้น

ผู้คน​จะ​ค้นหา​ความผิดบาป​ของ​อิสราเอล​แต่ก็​จะ​หา​ไม่พบ

และ​จะ​หา​ความบาป​ของ​ยูดาห์​แต่ก็​จะ​หา​ไม่พบ

เพราะ​เรา​จะ​ยกโทษ​ให้กับ​คน​ที่​เรา​ได้​ไว้ชีวิต”

21 พระยาห์เวห์​พูด​ว่า

“ให้​บุก​ขึ้นไป​ทำลาย​แผ่นดิน​เมราธาอิม​และ​ชาวเมือง​เปโขด

ฆ่า​พวกมัน​ให้​สิ้นซาก​อย่าให้เหลือ

ให้​ทำ​ตาม​ที่​เราสั่ง​ทุกอย่าง”

22 มี​เสียงรบ​กึกก้อง

และ​การทำลาย​ล้าง​ครั้งใหญ่​ใน​แผ่นดิน

23 ค้อน​ของ​ทั้งโลก

ถูก​ตัดทิ้ง​และ​แตกหักไป

บาบิโลน​กลาย​เป็น​เมืองรกร้าง

ท่ามกลาง​ชนชาติ​อื่นๆ

24 บาบิโลน เรา​ได้​วาง​กับดัก​เจ้า​ไว้แล้ว​และ​เจ้า​ก็​ติดกับ

แถม​เจ้า​ยัง​ไม่รู้ตัว​เสียอีก

เจ้า​ถูก​ค้นพบ​และ​ถูกจับ

เพราะ​เจ้า​สู้รบ​กับ​พระยาห์เวห์

25 พระยาห์เวห์​ได้​เปิด​คลังอาวุธ​แล้ว

และ​พระองค์​จะ​ส่ง​อาวุธ​แห่ง​ความเกรี้ยวกราด​ของ​พระองค์​มา

เพราะ​นั่น​คือ​งาน​ของ​องค์​เจ้า​ชีวิต​พระยาห์เวห์​ผู้มีฤทธิ์ทั้งสิ้น

ใน​แผ่นดิน​ของ​ชาวบาบิโลน

26 เดินทาง​จาก​สุด​แผ่นดินโลก​ไป​ที่​บาบิโลน​สิ

เปิด​ยุ้งฉาง​ของเธอ​เลย

กอง​เธอ​ไว้​เหมือน​กองข้าว

แล้ว​ก็​กำจัด​เธอ​ให้​สิ้นซาก

อย่า​ให้​มี​ส่วนไหน​ของเธอ​หลงเหลือ​เลย

27 ทำลาย​พวกวัวตัวผู้​ของเธอ​ให้หมด

นำ​มัน​ลงมา​เพื่อ​ฆ่า

เป็น​ช่วงเศร้า​สำหรับ​พวกเขา​เพราะ​วัน​ของ​พวกเขา​มาถึงแล้ว

เป็น​เวลา​ที่​พวกเขา​จะต้อง​ถูก​ลงโทษ

28 มี​เสียง​ของ​คน​วิ่งหนีไป เป็น​เสียง​ของ​พวกบาบิโลน​ผู้รอดชีวิต

จะ​มี​การประกาศ​ใน​ศิโยน

เรื่อง​การแก้แค้น​ของ​พระยาห์เวห์

เป็น​การแก้แค้น​ของ​พระองค์​สำหรับ​สิ่ง​ที่​เกิดขึ้น​กับ​วิหาร​ของ​พระองค์

29 “รวบรวม​พลธนู​ไป​บาบิโลน

รวบรวม​ทุกคน​ที่​ยิงธนูเป็น​ตั้งค่าย​ล้อมเธอไว้

อย่า​ให้​มี​ใคร​หนีรอด​ออกมาได้​แม้แต่​คนเดียว

ตอบแทน​เธอ​ให้​สาสม​กับ​การกระทำ​ของเธอ

ทำ​กับ​เธอ​ให้​สาสม​กับ​ที่​เธอ​ทำ​กับ​คนอื่น

เพราะ​เธอ​ได้​กบฏ​ต่อ​พระยาห์เวห์

กบฏ​ต่อ​ผู้ศักดิ์สิทธิ์​แห่ง​อิสราเอล

30 ดังนั้น คน​ที่​เก่งกาจ​ทั้งหมด​ของเธอ​จะต้อง​ตาย​อยู่​ที่​ลาน​กลางเมือง​ของเธอ​นั่นเอง

และ​นักรบ​ทุกคน​ของเธอ​ก็​จะ​ถูกฆ่า​ในวันนั้น”

พระยาห์เวห์​พูดว่า​อย่างนั้น

31 “เรา​จะ​เป็น​ศัตรู​กับเจ้า ไอ้พวกกบฏ”

องค์​เจ้า​ชีวิต​พระยาห์เวห์​ผู้มีฤทธิ์ทั้งสิ้น​พูด​ว่า​อย่างนั้น

“เพราะ​ว่า​วัน​ของเจ้า​มาถึงแล้ว

เวลา​ที่​เรา​จะ​ลงโทษ​เจ้า​มาถึงแล้ว

32 ไอ้​พวกกบฏ​จะ​สะดุด​ล้มลง

จะ​ไม่มีใคร​ยกมัน​ขึ้นมาอีก

เรา​จะ​จุดไฟ​เผา​เมืองต่างๆ​ของมัน

แล้ว​ไฟ​ก็​จะ​เผาผลาญ​พวกนั้น​ทั้งหมด​ที่​อยู่​รอบๆมัน​ด้วย”

33 พระยาห์เวห์​ผู้มีฤทธิ์ทั้งสิ้น​พูดว่า

“ทั้ง​ลูกหลาน​ของ​อิสราเอล​และ​ลูกหลาน​ของ​ยูดาห์​ถูก​กดขี่

และ​พวก​ที่​จับกุม​พวกเขา​ทั้งหมด​ก็​กักขัง​พวกเขา​ไว้ พวกมัน​ไม่ยอม​ปล่อย​พวกเขา​ไป

34 แต่​พระผู้ไถ่​ของเขา​นั้น​แข็งแกร่ง​กว่า

พระยาห์เวห์​ผู้มีฤทธิ์ทั้งสิ้น​คือ​ชื่อ​ของ​พระองค์

พระองค์​จะ​สู้คดี​ให้​พวกเขา​อย่างแน่นอน

พระองค์​จะ​ทำให้​แผ่นดิน​บาบิโลน​สั่นสะเทือน

และ​ทำ​ให้​ชาวบาบิโลน​กลัว​จนตัวสั่น”

35 พระยาห์เวห์​พูดว่า

“มีดาบ​มา​ทำลาย​ชาว​บาบิโลน

มีดาบ​มา​ทำลาย​คน​ที่​อาศัย​อยู่​ใน​บาบิโลน พวกเจ้านาย และ​พวกคนฉลาด​ของเธอ

36 มีดาบ​มา​ทำลาย​พวกหมอดู

พวกมัน​จะ​กลายเป็น​ไอ้โง่

มีดาบ​มา​ทำลาย​คนแข็งแกร่ง​ของเธอ

แล้ว​พวกเขา​จะ​ท้อแท้​หมดกำลังใจ

37 มี​ดาบ​มา​ทำลาย​ม้า​และ​รถม้า​ของเธอ

รวมทั้ง​กลุ่มต่างๆ​ที่​อาศัย​อยู่​ใน​บาบิโลน

แล้ว​พวกเขา​ก็​จะ​ขี้กลัว​เหมือน​พวกผู้หญิง

มีดาบ​มา​ทำลาย​คลัง​ทรัพย์​สมบัติ​ของเธอ

แล้ว​พวกมัน​ก็​จะ​โดนปล้น​ไป

38 มีดาบ​มา​ทำลาย​แหล่งน้ำ​ต่างๆ​ของเธอ

แล้ว​พวกมัน​ก็​จะ​แห้งขอด​ไป

สิ่ง​เหล่านี้​จะ​เกิดขึ้น​เพราะ

บาบิโลน​เป็น​ดินแดน​ที่​เต็มไปด้วย​รูปเคารพ

ดังนั้น​พวกมัน​จะ​ถูก​ทำ​ให้​เป็นบ้าไป​ด้วย​ความน่าสยดสยอง

39 ดังนั้น สัตว์ร้าย​ต่างๆ​และ​พวกหมาไน​จะ​มา​อาศัย​อยู่​ที่นั่น

นกเค้าแมว​ก็​จะ​มา​อาศัย​อยู่

บาบิโลน​จะ​ไม่มี​คน​มา​อาศัย​อยู่​อีกแล้ว​ตลอดไป

จะ​ไม่มี​คน​อยู่​ตลอดไป​ชั่วลูก​ชั่วหลาน”

40 พระยาห์เวห์​พูด​ว่า

“บาบิโลน​ก็​จะ​เหมือน​กับ​เมืองโสโดม​และ​โกโมราห์​ตอน​ที่​พระยาห์เวห์​ทำลาย​พวกมัน​และ​ประชาชน​ของมัน

และ​จะ​ไม่มี​มนุษย์​คนไหน​อพยพ​เข้าไป​อยู่​ด้วย

41 ดูสิ ชน​กลุ่มหนึ่ง​กำลัง​บุก​มา​จาก​ทางเหนือ

ชนชาติ​ที่​ยิ่งใหญ่ และ​กษัตริย์​ทั้งหลาย​กำลัง​ถูก​ปลุกระดม​จาก​แดนไกล​สุด​ขอบโลก

42 พวกเขา​จะ​ถือ​ธนู​และ​หอก​มา

พวกเขา​โหดเหี้ยม​ไร้​ความเมตตาปรานี

เสียง​พวกเขา​ดัง​กึกก้อง​เหมือน​ทะเล

เมื่อ​พวกเขา​ควบม้า​มา

ลูกสาว​ของ​บาบิโลน

พวกเขา​ตั้งแถว​เตรียมรบ​กับ​เจ้า​แล้ว

43 กษัตริย์​ของ​บาบิโลน​ได้ยิน​ข่าว​ว่า​พวกนั้น​บุก​ใกล้​เข้ามา

มือ​ไม้​ของเขา​ก็​เลย​อ่อน​ปวกเปียก

เขา​เจ็บปวด​เหมือน​หญิง​ที่​กำลัง​คลอดลูก

44 เรา​จะ​เขย่าขวัญ​เขา​เหมือน​สิงโต​ที่​ออก​มา​จาก​ป่า​ของ​แม่น้ำ​จอร์แดน และ​เข้าไป​ที่​ทุ่งหญ้า​ที่​เขียว​เสมอ อยู่ๆ​เรา​ก็​จะ​ขับไล่​พวกเขา​ไป​จาก​เธอ เรา​อยาก​แต่งตั้ง​ใคร เรา​ก็​จะ​แต่งตั้ง​คนนั้น​ให้​ครอบ​ครอง​เธอ เพราะ​จะ​มี​ใคร​เหมือน​เรา​บ้าง ใคร​จะ​แต่งตั้ง​เรา​หรือ จะ​มี​ผู้เลี้ยง+ 50:44 ผู้เลี้ยง ใน​สมัย​นั้น​จะ​เปรียบ​เทียบ​กษัตริย์​เหมือน​ผู้เลี้ยง​แกะ คนไหน​กล้า​มา​ยืน​ขวาง​หน้า​เรา​หรือ+ 50:44 ข้อ​นี้​เหมือน​กับ​ข้อ 49:1945 ดังนั้น พวกเจ้า ให้​ฟัง​แผนการ​ของ​พระยาห์เวห์​ที่​ได้​วาง​ไว้​เพื่อ​ทำลาย​บาบิโลน และ​เป็น​แผน​ที่​พระองค์​วางไว้​ต่อต้าน​ดินแดน​ของ​ชาว​บาบิโลน แน่นอน พวก​ศัตรู​จะ​ลาก​พวกแกะ​รวมทั้ง​พวก​ลูกแกะ​ทั้งหลาย แน่นอน พระยาห์เวห์​จะ​ทำลาย​ทุ่งหญ้า​ของ​พวกเขา 46 เมื่อ​มี​รายงาน​ว่า​บาบิโลน​โดน​ยึด​แล้ว แผ่นดิน​ก็​สั่น​สะท้าน และ​ชนชาติ​ต่างๆ​ก็​ได้ยิน​เสียง​ร้อง​ด้วย​ความ​ขมขื่น”

51

สิ่ง​ที่​พระยาห์เวห์​พูด​เกี่ยวกับ​บาบิโลน

1 พระยาห์เวห์​พูด​ว่า

“เรา​กำลัง​ก่อ​ลม​แห่ง​การทำลาย​ให้​โหมกระหน่ำ​เข้าใส่​บาบิโลน​และ​คน​ที่​อาศัย​อยู่​ใน​เลบคาเม+ 51:1 คน​ที่​อาศัย​อยู่​ใน​เลบคาเม คำนี้​เขียน​เป็น​รหัสลับ หมายถึง คน​ที่​อาศัย​อยู่​ใน​บาบิโลน

2 เรา​จะ​ส่ง​คน​ต่าง​ชาติ​มา​ทำลาย​บาบิโลน

แล้ว​พวกเขา​จะ​ทำให้​เธอ​กระจุย​กระจาย​ไป​ตามลม

และ​ทำให้​แผ่นดิน​ของเธอ​ว่างเปล่า

เพราะ​พวกเขา​จะ​โจมตี​เธอ​จาก​ทุกทิศ​ใน​วัน​แห่ง​ความหายนะ​นั้น

3 อย่า​ให้​พลธนู​ของ​บาบิโลน​มีโอกาส​ได้​ง้าง​คันธนู

และ​อย่าให้​เขา​มี​โอกาส​ได้ใส่​ชุดเกราะ

ไม่ต้อง​เหลือ​ชายฉกรรจ์​ที่​เธอ​เลือก​เอาไว้

ทำลาย​กองทัพ​ของเธอ​ให้​สิ้นซาก

4 พวกทหาร​ที่​บาดเจ็บ​จะ​ล้มตาย​บน​แผ่นดิน​บาบิโลน

และ​คน​ที่​ถูกแทง​ด้วยหอก​ก็จะ​ล้มตาย​อยู่​ตาม​ท้องถนน​ของเธอ

5 พระยาห์เวห์​พระเจ้า​ผู้มีฤทธิ์ทั้งสิ้น ไม่ได้​ทอดทิ้ง​อิสราเอล​และ​ยูดาห์

แต่​แผ่นดิน​ของ​พวกเขา​เต็มไปด้วย​ความผิด ต่อหน้า​องค์ผู้ศักดิ์สิทธิ์​แห่ง​อิสราเอล

6 หนีไป​จาก​บาบิโลน​ซะ

พวกเจ้า​แต่ละคน​จะต้อง​หนี​เอา​ชีวิตรอด

อย่า​หุบปาก​เงียบ​เรื่อง​ความชั่วร้าย​ของ​พวกเขา

เพราะ​ถึงเวลา​ที่​พระยาห์เวห์​จะ​ล้างแค้น​แล้ว

พระองค์​จะ​ตอบแทน​พวกเขา​อย่าง​สาสม

7 บาบิโลน​เป็น​ถ้วยทอง​ใน​มือ​ของ​พระยาห์เวห์

บาบิโลน​กำลัง​มอม​ทั้ง​แผ่นดิน​โลก​ให้​เมามาย

ชนชาติ​ต่างๆ​ได้​ดื่ม​เหล้าองุ่น​จากเธอ

ชนชาติ​เหล่านั้น​ก็เลย​ทำตัว​เหมือน​คนบ้า

8 บาบิโลน​ก็​จะ​ล้มลง​ใน​ทันทีทันใด​และ​เธอ​ก็​แตก​สลาย

ร้อง​คร่ำครวญ​ให้​กับเธอ​สิ

เอา​ยา​ไป​ทาแผล​ให้เธอ​สิ

เผื่อ​เธอ​จะหาย

9 พวกเรา​พยายาม​จะ​รักษา​บาบิโลน

แต่​เธอ​ไม่สามารถ​เยียวยา​รักษา​ได้

ทิ้ง​เธอ​ไปเถอะ ให้​พวกเรา​แต่ละคน​กลับ​ไป​ประเทศ​ของเรา

เพราะ​การลงโทษ​ของเธอ​ได้​ขึ้นไป​ถึง​ฟ้าสวรรค์​แล้ว และ​มัน​ก็​ถูก​ยกขึ้น​สูง​เทียมเมฆ​แล้ว

10 พระยาห์เวห์​ได้​พิสูจน์​ให้คน​เห็นว่า​เรา​เป็น​ฝ่ายถูก

มาสิ ให้​เรา​ประกาศ​ใน​ศิโยน​ถึง​สิ่ง​ที่​พระยาห์เวห์​พระเจ้า​ของเรา​ได้ทำ

11 ลับ​ธนู​ของเจ้า​ให้​คม

สั่งสม​อาวุธ​ซะ

พระยาห์เวห์​ได้​ปลุกระดม​กษัตริย์​ทั้งหลาย​ของ​มีเดีย​แล้ว

เพราะ​พระองค์​โกรธ​บาบิโลน​และ​จะ​ทำลาย​มัน

มัน​เป็น​การแก้แค้น​ของ​พระยาห์เวห์

เป็น​การแก้แค้น​ให้​กับ​วิหาร​ของ​พระองค์

12 แขวนป้าย​เตือนไว้​บน​กำแพง​เมือง​บาบิโลน

เสริม​กำลัง​ทหารยาม

วางยาม​ไว้ ตาม​จุดต่างๆ

ตั้ง​ทหาร​ไว้​ซุ่ม​โจมตี

เพราะ​พระยาห์เวห์ ได้​วางแผน​ของ​พระองค์​ไว้แล้ว

และ​พระองค์​จะทำ​สิ่ง​ที่​พระองค์​บอกว่า​จะทำ​กับ​ชาวบาบิโลน

13 บาบิโลน เจ้า​อาศัย​อยู่​ใกล้​แหล่งน้ำ

กับ​สมบัติ​มากมาย จุดจบ​ของเจ้า​มาถึงแล้ว

เส้นชีวิต​ของเจ้า​ถูกตัด​เสียแล้ว”

14 พระยาห์เวห์​ผู้มีฤทธิ์ทั้งสิ้น​ได้​สาบาน​กับ​พระองค์​เอง​ว่า

“บาบิโลน เรา​จะ​ทำให้​เจ้า​เต็มไปด้วย​ศัตรู ให้​พวกมัน​มี​มากมาย​เหมือน​ฝูงตั๊กแตน

แล้ว​พวกมัน​ก็​จะ​ร้องเพลง​แห่ง​ชัยชนะ​ที่มี​ต่อเจ้า

15 พระยาห์เวห์​คือ​ผู้ที่​สร้าง​แผ่นดินโลก​ขึ้นมา​ด้วย​พลัง​ของ​พระองค์​เอง

เป็น​ผู้ที่​ก่อตั้ง​โลก​ขึ้นมา​ด้วย​สติปัญญา​ของ​พระองค์​เอง

และ​ได้​ขยาย​ฟ้าสวรรค์​ให้​แผ่ไพศาล​ด้วย​ความเข้าใจ​ของ​พระองค์

16 ด้วย​คำสั่ง​ของ​พระองค์​ก็​เกิด​เสียงน้ำ​ดังขึ้น​บนฟ้า

แล้ว​เมฆหมอก​ก็​ลอย​ขึ้นมา​จาก​ขอบโลก

พระองค์​ได้​สร้าง​สายฟ้า​ไว้​ให้​ฝน

และ​สายลม​ก็​พัด​ออกมา​จาก​คลัง​ของ​พระองค์

17 มนุษย์​ทุกคน​นั้น​โง่​และ​ขาด​ความเข้าใจ

ช่างแกะสลัก​ทุกคน​ก็​อับอาย​กับ​รูปเคารพ​ที่​สร้าง​ขึ้นมา

เพราะ​รูปหล่อ​ของ​พวกเขา​เป็น​ของ​หลอกลวง

และ​พวกมัน​ก็​ไม่มี​ลม​หายใจ

18 พวกมัน​เป็น​สิ่ง​เหลวไหล เป็น​ผลงาน​ที่​น่าหัวเราะ​เยาะ

พวกมัน​จะ​ถูก​ทำลาย​ใน​เวลา​พิพากษา​ลงโทษ

19 ส่วนแบ่ง​ของ​ยาโคบ​ไม่ใช่​แบบนี้

เพราะ​พระองค์​คือ​ผู้สร้าง​ทุกสิ่ง

รวมทั้ง​เผ่า​ที่​เป็น​มรดก​ของ​พระองค์

ชื่อ​ของ​พระองค์​คือ​พระยาห์เวห์​ผู้มีฤทธิ์ทั้งสิ้น”

20 พระยาห์เวห์​พูด​ว่า

“บาบิโลน เจ้า​เป็น​กระบอง​ของเรา เป็น​อาวุธ​สงคราม​ของเรา

เรา​ใช้​เจ้า​ทำลาย​ชนชาติ​ต่างๆ​กระจุย​กระจาย

เรา​ใช้เจ้า​ทำลาย​อาณาจักร​ต่างๆ

21 เรา​ใช้​เจ้า​ทำลาย​ม้า​กับ​คนขี่

และ​ใช้​เจ้า​ทำลาย​รถม้า​กับ​คนขับ

22 เรา​ใช้​เจ้า​ทำลาย​ผัวเมีย

และ​ใช้​เจ้า​ทำลาย​ทั้ง​คนแก่​และ​คนหนุ่ม

เรา​ใช้​เจ้า​ทำลาย​เจ้าบ่าว​และ​เจ้าสาว

23 เรา​ใช้​เจ้า​ทำลาย​ผู้เลี้ยงแกะ​และ​ฝูงแกะ​ของเขา

ใช้​เจ้า​ทำลาย​ชาวนา​และ​วัวคู่​เทียมแอก​ของเขา

และ​ใช้​เจ้า​ทำลาย​พวกผู้ปกครอง​และ​พวกเจ้าเมือง

24 แล้ว​เรา​จะ​ล้างแค้น​เมือง​บาบิโลน​และ​ชาวบาบิโลน

สำหรับ​สิ่งชั่วช้า​ทั้งหลาย​ที่​เจ้า​เห็น​พวกมัน​ทำไว้​กับ​ศิโยน”

พระยาห์เวห์​พูดว่า​อย่างนั้น

25 พระยาห์เวห์​พูดว่า

“เรา​จะ​ต่อต้าน​เจ้า ไอ้​ภูเขา​แห่ง​ความหายนะ

เจ้า​ที่​เป็น​นักทำลาย​โลก​ทั้งใบ

เรา​จะ​ยื่นมือ​ออกไป​ทำลายเจ้า

เรา​จะ​กลิ้งเจ้า​ให้​ตกลงมา​จาก​หน้าผาสูง

และ​เรา​จะ​ทำ​ให้​เจ้า​กลายเป็น​ภูเขา​ที่​โดนเผา

26 ไม่มีใคร​สามารถ​จะเอา​หิน​หัวมุม

หรือ​หิน​ฐานราก​จาก​ซากปรัก​หักพัง​ของเจ้า​ได้​อีกแล้ว

เพราะ​เจ้า​จะ​ถูก​ทำลาย​ย่อยยับ​ตลอดไป”

พระยาห์เวห์​พูด​ว่า​อย่างนั้น

27 “ให้​ยก​ธงรบ​ขึ้น​ใน​แผ่นดินนี้

เป่า​แตร​ไป​ตาม​ชนชาติ​ต่างๆ

เตรียม​ชนชาติ​ต่างๆ​เพื่อ​ทำ​สงคราม​กับ​บาบิโลน

เรียก​อาณาจักร​ต่างๆ​มา​ต่อสู้​กับเธอ

เรียก​อารารัต มินนี และ​อัชเคนัส​มา

แต่งตั้ง​แม่ทัพ​เหนือ​เธอ

ส่ง​ม้า​ไป​เหมือน​ฝูงตั๊กแตน​บุก

28 เตรียม​ชนชาติ​ทั้งหลาย​ไป​สู้​กับ​บาบิโลน

เตรียม​กษัตริย์​ทั้งหลาย​แห่ง​มีเดีย

พวก​ผู้ปกครอง​และ​พวกเจ้าเมือง​ของ​มีเดีย

รวมทั้ง​แผ่นดิน​ทั้งหมด​ที่​เขา​ปกครอง​ให้​มา​ต่อสู้​กับ​บาบิโลน

29 แผ่นดิน​สั่นสะเทือน​และ​ชักดิ้นชักงอ

เพราะ​พระยาห์เวห์​กำลัง​วางแผน​ทำลาย​บาบิโลน

เพื่อ​เปลี่ยน​แผ่นดิน​บาบิโลน

ให้​กลายเป็น​ที่​รกร้าง​ที่​ไม่มี​คน​อาศัยอยู่

30 นักรบ​ของ​บาบิโลน​หยุด​สู้รบ​แล้ว

พวกเขา​ยังคง​อยู่​ใน​ป้อม​ปราการ

พวกเขา​หมด​เรี่ยวแรง

เหมือน​ผู้หญิง

พวกตึก​ใน​บาบิโลน​ถูกเผา

กลอน​ประตู​เมือง​ของเธอ​หักหมด

31 คน​วิ่ง​ร้อง​ส่งข่าว​คนแล้ว​คนเล่า

คน​ร้อง​ประกาศ​ข่าว​คนแล้ว​คนเล่า

พวกเขา​วิ่ง​ไป​ส่งข่าว​ให้​กษัตริย์​บาบิโลน​รู้​ว่า เมือง​ของ​พระองค์​ถูกยึดแล้ว

32 ทางข้าม​แม่น้ำ​ถูกยึดแล้ว

แหล่ง​น้ำ​ต่างๆ​ถูก​ไฟเผา

และ​ทหาร​ก็​ขวัญหนี​ดีฝ่อ”

33 พระยาห์เวห์​ผู้มีฤทธิ์ทั้งสิ้น

พระเจ้า​แห่ง​อิสราเอล​พูดว่า

“ลูกสาว​ของ​บาบิโลน​เป็น​เหมือน​ลานนวดข้าว​ใน​ช่วง​ที่​คน​เหยียบย่ำ​ข้าว​อยู่

อีก​ไม่นาน​ก็​จะ​ถึง​เวลา​เก็บเกี่ยว”

34 เยรูซาเล็ม​พูด​ว่า “กษัตริย์​เนบูคัดเนสซาร์​แห่ง​บาบิโลน

กลืน​กิน​ข้า​และ​บดขยี้​ข้า

เขา​เทข้า​ออกหมด​เหมือน​เทหม้อ

เขา​กลืน​กิน​ข้า​เหมือน​มังกร

เขา​เติม​ท้อง​ตัวเอง​ด้วย​อาหาร​เลิศหรู​ของข้า

แล้ว​เขา​ก็​ถุย​ข้า​ทิ้ง”

35 ให้​ศิโยน​พูด​ว่า “ขอให้​ความโหดร้าย​ที่​บาบิโลน​ทำ​กับข้า

และ​ครอบครัว​ของข้า​สนอง​มันเอง”

ให้​เยรูซาเล็ม​พูด​กัน​ว่า “ขอให้​ไอ้​พวก​บาบิโลน​นั้น​ถูก​ลงโทษ​ที่​ทำให้​ข้า​เลือดสาด”

36 ดังนั้น พระยาห์เวห์​จึง​พูดว่า

“ยูดาห์ เรา​จะ​แก้คดี​ให้​กับเจ้า

และ​จะ​แก้แค้น​บาบิโลน

เรา​จะ​ทำให้​ทะเล​ของ​บาบิโลน​เหือด​แห้ง

และ​จะ​ทำให้​บ่อน้ำ​ของมัน​แห้งขอด

37 แล้ว​บาบิโลน​ก็​จะ​กลายเป็น​ซากหิน

เป็น​ที่​อาศัย​ของ​หมาไน เป็น​ที่รกร้าง

และ​เป็น​ที่​คน​หัวเราะ​เยาะ

ไม่มี​คน​อาศัย​อยู่

38 ชาว​บาบิโลน​พา​กัน​คำราม​เหมือน​สิงโต

พวกเขา​คำราม​เหมือน​ลูกสิงโต

39 เมื่อ​พวกเขา​ถูก​ยั่ว​ให้​โกรธ เรา​จะ​เตรียม​งานเลี้ยง​ให้​พวกเขา

และ​จะ​มอม​พวกเขา​ให้​เมา พวกเขา​จะ​หัวเราะ​อย่าง​ขาดสติ หลังจากนั้น​พวกเขา​ก็​จะหลับ หลับ​ไป​ตลอดกาล และ​จะ​ไม่ได้​ตื่น​ขึ้นมา​อีกเลย”

พระยาห์เวห์​พูดว่า​อย่างนั้น

40 “เรา​จะ​นำ​บาบิโลน​ลงมา​เหมือน​ลูกแกะ​ที่​นำไปฆ่า

เหมือน​แกะตัวผู้​และ​แพะ​ที่​เอาไปฆ่า

41 เชชัค+ 51:41 เชชัค คำนี้​เขียน​เป็น​รหัสลับ หมายถึง บาบิโลน ถูก​ยึดแล้ว

เมือง​ที่​คน​ทั้งโลก​เคย​สรรเสริญ​ถูกยึด​ไปแล้ว

ไม่น่าเชื่อ บาบิโลน​กลายเป็น​สิ่ง​น่าสยดสยอง

ท่ามกลาง​ชนชาติ​ต่างๆ​ไปแล้ว

42 ทะเล​โถม​เข้า​ท่วม​บาบิโลน

คลื่นยักษ์​ที่​เสียง​กึกก้อง​ซัด​ท่วม​เธอ

43 เมือง​ต่างๆ​ของ​เธอ​กลายเป็น​ที่รกร้าง​แห้งแล้ง

ไม่มีใคร​อาศัย​อยู่​และ​ไม่มีใคร​เดิน​ผ่านไป

44 เรา​จะ​ทำโทษ​พระเบล​ใน​บาบิโลน

และ​ล้วง​สิ่ง​ที่​เธอ​กลืน​ลงไป​ออกมา​จาก​ปาก​ของเธอ

ชนชาติ​ต่างๆ​จะ​ไม่​หลั่งไหล​ไปหา​มัน​อีกต่อไป

และ​กำแพง​บาบิโลน​จะ​พังทลาย

45 คน​ของเรา ออกมา​จากเธอ​ซะ

พวกเจ้า​แต่ละคน​จะต้อง​หนี​เอา​ชีวิตรอด

จาก​ไฟ​โกรธ​ของ​พระยาห์เวห์

46 อย่า​ได้​ท้อแท้

อย่า​กลัว​ข่าวลือ​ที่​ได้ยิน​ใน​แผ่นดินนี้

ปีนี้​ก็​ข่าวลือ​หนึ่ง

ปีหน้า​ก็​อีก​ข่าวลือ​หนึ่ง

แล้ว​จะ​มี​ข่าวลือ​ต่างๆ​เรื่อง​ความรุนแรง​ใน​แผ่นดิน

และ​ข่าวลือ​ต่างๆ​เรื่อง​ผู้ครอบ​ครอง​สู้กันเอง

47 ให้​แน่ใจ​ได้เลย​ว่า วันนั้น​กำลังมา

ที่​เรา​จะ​ลงโทษ​พวก​รูปเคารพ​ทั้งหลาย​ของ​บาบิโลน

แผ่นดิน​ทั้งหมด​ของเธอ​จะต้อง​อับอาย

คน​ของเธอ​ที่​ถูก​แทง​จะ​ล้มตาย​ทั่ว​เมือง​เธอ

48 แล้ว​ฟ้าสวรรค์ แผ่นดิน​โลก และ​ทุกสิ่ง​ที่​มีชีวิต​ในมัน ก็​จะ​ตะโกน​ร้องเพลง​ด้วย​ความ​ชื่นชม​ยินดี​ที่​บาบิโลน​พินาศ

เพราะ​พวก​ผู้ทำลาย​จาก​ทาง​เหนือ​กำลัง​จะมา​เพื่อ​ทำลาย​เธอ”

พระยาห์เวห์​พูด​ว่า​อย่างนั้น

49 พระยาห์เวห์​พูดว่า

“บาบิโลน​ทำให้​คน​อิสราเอล​ล้มตาย บาบิโลน​ทำให้​คน​ทั่วโลก​ล้มตาย

ดังนั้น​บาบิโลน​ก็​จะต้อง​ล้มตาย​ด้วย

50 พวกเจ้า​ที่​หนี​จาก​สงคราม

มานี่ อย่าได้​ยืน​อยู่​เฉยๆ

ให้​ระลึก​ถึง​พระยาห์เวห์​จาก​ที่ไกล

และ​ให้​คิดถึง​เยรูซาเล็ม​อย่าง​ใจจดใจจ่อ”

51 พวกคน​ที่​ถูก​เนรเทศ​พูด​ว่า “เรา​อับอาย​เหลือเกิน

เพราะ​ว่า​เรา​โดน​ดูถูก​เหยียด​หยาม

อับอาย​จน​ไม่รู้​จะ​เอาหน้า​ไปไว้​ที่ไหน​แล้ว

เพราะ​คน​ต่าง​ชาติ​บุก​เข้าไป​ใน​สถานที่​ศักดิ์สิทธิ์​อัน​เป็น​วิหาร​ของ​พระยาห์เวห์”

52 พระยาห์เวห์​พูดว่า

“ดังนั้น วันนั้น​ใกล้​มาถึง​แล้ว

คือ​วันที่​เรา​จะ​ลงโทษ​พวก​รูปเคารพ​ของ​บาบิโลน

และ​คน​บาดเจ็บ​ทั่ว​แผ่นดิน​บาบิโลน​จะ​ร้อง​โหยหวน

53 ถึงแม้​บาบิโลน​จะ​สูง​เทียมฟ้า

และ​สร้าง​ป้อม​ปราการ​อัน​แข็งแกร่ง เรา​ก็​จะ​ส่ง​ผู้ทำลาย​ไป​หา​เธอ”

พระยาห์เวห์​พูด​ว่า​อย่างนั้น

54 “เสียง​ร้องไห้​ดัง​มา​จาก​บาบิโลน

เสียง​พัง​พินาศ​มา​จาก​แผ่นดิน​ชาว​บาบิโลน

55 เพราะ​พระยาห์เวห์​กำลัง​ทำลาย​บาบิโลน

และ​พระองค์​จะ​ทำลาย​เสียง​อัน​ทรงพลัง​ของเธอ

ศัตรู​ที่​ไหลบ่า​เข้ามา​จะ​เสียงดัง​เหมือนกับ​เสียง​น้ำหลาก

พวกเขา​จะ​โห่ร้อง​ตะโกน​กัน

56 เพราะ​ศัตรู​กำลัง​มา​สู้​กับ​บาบิโลน

ผู้ทำลาย​กำลัง​มา​ต่อสู้​กับเธอ

พวก​นักรบ​ของเธอ​จะ​ถูกจับ

และ​ธนู​ของ​พวกเขา​จะ​ถูกหัก

เพราะ​พระยาห์เวห์​เป็น​พระเจ้า​ที่​จะ​ตอบแทน​ให้​อย่าง​สาสม

พระองค์​จะ​แก้แค้น​คืน​แน่ๆ

57 เรา​จะ​มอม​พวก​เจ้านาย พวก​ผู้รู้

พวก​เจ้าเมือง และ​พวก​ผู้ปกครอง​เมือง

และ​พวก​นักรบ​ของ​บาบิโลน ให้​เมามาย

พวกเขา​จะ​หลับ​ตลอดไป​และ​จะ​ไม่ตื่น​ขึ้นมา​อีกเลย”

องค์กษัตริย์​พูดว่า​อย่างนั้น

ชื่อ​ของ​พระองค์​คือ​พระยาห์เวห์​ผู้มีฤทธิ์ทั้งสิ้น

58 พระยาห์เวห์​ผู้มีฤทธิ์ทั้งสิ้น​พูดว่า

“กำแพง​ต่างๆ​ของ​เมือง​บาบิโลน​นั้น​กว้างใหญ่

แต่​ก็​จะ​ถูก​ทำลาย​อย่าง​ราบคาบ

และ​ประตู​สูงๆ​ของเธอ​ก็​จะ​ถูก​ไฟเผา

ผู้คน​ทำงาน​หนัก​แต่​ไม่ได้​อะไร​จากมัน

ทุกสิ่ง​ที่​พวกเขา​ได้​มา​จาก​งาน​ของเขา จะถูกเผา”

เยเรมียาห์​ส่งข่าวสาร​ไป​บาบิโลน

59 เมื่อ​กษัตริย์​เศเดคียาห์​แห่ง​ยูดาห์​เดินทาง​ไป​บาบิโลน ซึ่ง​เป็น​ปี​ที่สี่​ที่​พระองค์​ปกครอง​ยูดาห์ เยเรมียาห์​ผู้พูดแทนพระเจ้า​ก็​ได้​สั่ง​บาง​อย่าง​กับ​เสไรอาห์​ลูกชาย​ของ​เนริยาห์ ลูกชาย​ของ​มาอาเสอาห์ เสไรอาห์​เป็น​เจ้าหน้าที่​ส่ง​ส่วย​ให้​กับ​บาบิโลน 60 เยเรมียาห์​ได้​เขียน​เกี่ยวกับ​หายนะ​ทั้งหมด​ที่​จะ​เกิดขึ้น​กับ​บาบิโลน​ลง​ใน​หนังสือ​ม้วน​หนึ่ง เยเรมียาห์​ได้​เขียน​ถ้อยคำ​เหล่านี้​ทั้งหมด ที่​เป็น​เรื่อง​ต่อต้าน​บาบิโลน

61 แล้ว​เยเรมียาห์​ก็​พูด​กับ​เสไรอาห์​ว่า “เมื่อ​ท่าน​ไปถึง​บาบิโลน ท่าน​ก็​จะ​เห็นเอง แล้ว​ท่าน​จะ​ต้อง​ประกาศ​ถ้อยคำ​เหล่านี้​ทั้งหมด​ให้​คน​บาบิโลน​ฟัง 62 ท่าน​ต้อง​พูด​ว่า ‘พระยาห์เวห์​เจ้าข้า พระองค์​ได้​พูด​ไว้​ว่า พระองค์​จะ​ทำลาย​สถานที่​นี้ จะ​ไม่มี​ใคร​อาศัย​อยู่เลย ไม่ว่า​จะเป็น​คน​หรือ​สัตว์ เพราะ​มัน​จะ​ถูก​ทำลาย​ย่อยยับ​ตลอด​กาล’ 63 แล้ว​เมื่อ​ท่าน​อ่าน​หนังสือ​ม้วนนี้​จบแล้ว ก็​มัด​มัน​ไว้​กับ​ก้อนหิน แล้ว​ก็​ขว้าง​มัน​ลงไป​กลาง​แม่น้ำ​ยูเฟรติส 64 จากนั้น​ให้​ท่าน​พูด​ว่า ‘บาบิโลน​ก็​จะ​จม​ลงไป​เหมือน​อย่างนี้​แหละ และ​เธอ​จะ​ไม่​สามารถ​โงหัว​ขึ้นมา​จาก​ความ​ทุกข์​ทรมาน​ที่​เรา​กำลัง​จะ​นำ​ไป​ให้เธอ​ได้เลย แล้ว​พวกเขา​ก็​จะ​หมดแรง’”

คำพูด​ของ​เยเรมียาห์​ก็​จบลง​แค่นี้

52

เยรูซาเล็ม​แตก​และ​ชาวเยรูซาเล็ม​ถูกจับ​ไป​เป็นเชลย

(2 พกษ. 24:18-25:30; 2 พศด. 36:11-20; ยรม. 39:1-10)

1 เศเดคียาห์​มี​อายุ​ยี่สิบเอ็ด​ปี​ตอน​ที่​ขึ้น​เป็น​กษัตริย์ แล้ว​พระองค์​ก็​ครอง​บัลลังก์​อยู่​สิบเอ็ด​ปี แม่​ของ​พระองค์​ชื่อ​ฮามุทาล เป็น​ลูกสาว​ของ​เยเรมียาห์​ผู้​มา​จาก​ลิบนาห์ 2 พระองค์​ทำ​สิ่ง​ที่​พระยาห์เวห์​เห็น​ว่า​ชั่วร้าย​เหมือน​กับ​ที่​เยโฮยาคิม​เคยทำ 3 ดังนั้น พระยาห์เวห์​โกรธ​เยรูซาเล็ม​และ​ยูดาห์​มาก​จน​ถึงกับ​ไล่​พวกเขา​ไป​จาก​พระองค์ เศเดคียาห์​กบฏ​ต่อ​กษัตริย์​บาบิโลน 4 ใน​วัน​ที่​สิบ เดือน​สิบ ปี​ที่เก้า​ที่​เศเดคียาห์​เป็น​กษัตริย์ กษัตริย์​เนบูคัดเนสซาร์​แห่ง​บาบิโลน และ​กองทัพ​ทั้งหมด​ของ​พระองค์​ก็​ยก​มา​ที่​เยรูซาเล็ม​และ​ตั้งค่าย​รอบ​เมือง และ​สร้าง​อุปกรณ์​โจมตี​ทั้งหลาย​ไว้​รอบ​กำแพง​เมือง

5 พวกนั้น​โจมตี​ป้อม​ปราการ​ครั้งแล้ว​ครั้งเล่า จนถึง​ปี​ที่​สิบเอ็ด​ของ​กษัตริย์​เศเดคียาห์ 6 ใน​วัน​ที่​เก้า เดือน​สี่ ความ​อดอยาก​ใน​เมืองนั้น​ก็​แสน​สาหัส​นัก จน​ไม่มี​อาหาร​ให้​ประชาชน​กินกัน 7 แล้ว​ศัตรู​ก็​ทลาย​กำแพง​เข้ามา​ในเมือง ทหาร​ทั้งหมด​ก็​วิ่งหนี พวกเขา​หนี​ออก​นอก​เมือง​ตอน​กลางคืน​ไป​ตาม​ถนน ผ่าน​ทาง​ประตู​ที่​อยู่​ระหว่าง​กำแพง​สองชั้น ใกล้ๆ​สวน​ของ​กษัตริย์ ใน​ขณะที่​พวก​บาบิโลน​ล้อม​เมือง​ไว้ และ​พวกเขา​ก็​หนี​ไป​ตาม​ถนน​ที่​ไป​ยัง​ทะเลทราย​อารบา

8 ทหาร​บาบิโลน​ก็​ไล่​ตาม​กษัตริย์​เศเดคียาห์​ไป แล้ว​ก็​จับ​พระองค์​ได้​ใน​ที่ราบ​ของ​เยริโค แล้ว​ทหาร​ของเขา​ต่าง​พากัน​หนี​กระเจิด​กระเจิง​ไป 9 พวกเขา​จึง​จับกุม​กษัตริย์​ไว้ และ​นำตัว​ไป​ให้​กษัตริย์​บาบิโลน​ที่​ริบลาห์​ใน​เขต​ฮามัท แล้ว​กษัตริย์​บาบิโลน​ก็​ตัดสิน​โทษ​พระองค์ 10 กษัตริย์​บาบิโลน​ฆ่า​บรรดา​ลูกชาย​ของ​เศเดคียาห์​ต่อหน้า​พระองค์ แล้ว​ก็​ฆ่า​เจ้านาย​ทั้งหมด​ของ​ยูดาห์​ที่​ริบลาห์​ด้วย 11 พระองค์​ได้​ควัก​ดวงตา​ทั้ง​สองข้าง​ของ​กษัตริย์​เศเดคียาห์ และ​เอา​โซ่​ทอง​สัมฤทธิ์​มา​ล่าม​พระองค์​ไว้ กษัตริย์​บาบิโลน​เอา​เศเดคียาห์​ไป​บาบิโลน แล้ว​ขัง​พระองค์​ไว้​ใน​คุก​จนตาย

คนยูดาห์​ตก​เป็นเชลย

12 ใน​วัน​ที่สิบ​เดือน​ที่ห้า ปี​ที่​สิบเก้า​ที่​กษัตริย์​เนบูคัดเนสซาร์​ปกครอง​บาบิโลน เนบูซาระดาน​หัวหน้า​ทหาร​องครักษ์ เจ้าหน้าที่​ของ​กษัตริย์ ได้​เข้าไป​ที่​เยรูซาเล็ม 13 เขา​ได้​เผา​วิหาร​ของ​พระยาห์เวห์ วัง​ของ​กษัตริย์ และ​บ้าน​เรือน​ทั้งหมด​ใน​เยรูซาเล็ม เขา​เผา​บ้าน​ที่​ใหญ่โต​ทุกหลัง

14 แล้ว​กองทัพ​บาบิโลน​ทั้งสิ้น​ที่​มา​กับ​หัวหน้า​องครักษ์ ก็​ทลาย​กำแพง​ทั้งหมด​ที่​อยู่​ล้อมรอบ​เมือง​เยรูซาเล็ม​ลง 15 แล้ว​เนบูซาระดาน​หัวหน้า​องครักษ์ ได้​กวาด​ต้อน คนจน​บางคน คน​ที่​ยัง​หลงเหลือ​อยู่​ใน​เมือง และ​คน​ที่​ก่อน​หน้า​นี้​ได้​ไป​มอบตัว​กับ​ชาว​บาบิโลน​แล้ว และ​พวก​ช่างฝีมือ​ที่เหลือ ไป​บาบิโลน​จนหมด 16 แต่​เนบูซาระดาน​หัวหน้า​องครักษ์ ได้​ทิ้ง​คนจน​บางคน​ไว้​ใน​แผ่นดิน เพื่อ​ดูแล​ไร่องุ่น​และ​ทุ่งนา

17 เสา​ทอง​สัมฤทธิ์​ที่​อยู่​ใน​วิหาร​ของ​พระยาห์เวห์ รวมทั้ง​แท่นบูชา​เคลื่อนที่ และ​ขัน​ทะเล​ทอง​สัมฤทธิ์​ที่​อยู่​ใน​วิหาร​ของ​พระยาห์เวห์ พวก​ทหาร​บาบิโลน​ก็​ทุบ​เป็น​ชิ้นๆ​แล้ว​ขน​เอา​ทอง​สัมฤทธิ์​ทั้งหมด​กลับ​ไป​ที่​บาบิโลน 18 แล้ว​พวก​บาบิโลน​ก็​ขน​เอา พวก​หม้อ พลั่ว กรรไกร​ตัด​ไส้​ตะเกียง พวก​ชาม​ประพรม ชาม​เครื่อง​หอม และ​เครื่องใช้​ทอง​สัมฤทธิ์​ที่​ใช้​ใน​วิหาร​ไป​ด้วย

19 รวมทั้ง​ชาม​เล็ก พวก​กระถาง​ใส่​ขี้เถ้า และ​พวก​ชาม​สำหรับ​ประพรม พวก​หม้อ ที่​ตั้ง​ตะเกียง และ​ชาม​สำหรับ​เครื่อง​หอม ขัน​เครื่อง​ดื่ม​บูชา หัวหน้า​องครักษ์​เอา​ทุกสิ่ง​ทุกอย่าง​ที่​ทำ​จาก​ทอง​และ​ทำ​จาก​เงิน เพราะ​อยาก​ได้​ทอง​และ​เงิน​นั้น

20 ส่วน​ทอง​สัมฤทธิ์​ที่​ได้​จาก​เสา​สองต้น ขัน​ทะเล วัว​ทอง​สัมฤทธิ์​สิบสอง​ตัว​ที่​เป็น​ฐาน​รอง​อยู่​ใต้​ขัน​ทะเล และ​พวก​แท่นบูชา​เคลื่อนที่ ที่​กษัตริย์​ซาโลมอน​ได้​สร้าง​ไว้​สำหรับ​วิหาร​ของ​พระยาห์เวห์​นั้น หนัก​เกิน​กว่า​ที่​จะ​ชั่งได้

21 ส่วน​พวก​เสานั้น เสา​ต้นหนึ่ง​สูง​สิบแปด​ศอก วัด​โดย​รอบ​ได้​สิบสอง​ศอก หนา​หนึ่ง​ฝ่ามือ และ​ตรงกลาง​กลวง 22 หัว​ของ​เสา​ทำ​จาก​ทอง​สัมฤทธิ์ สูง​ห้าศอก มี​ลาย​ตาข่าย มี​ผล​ทับทิม​ล้อม​อยู่​รอบ​หัวเสา​นั้น ทั้งหมด​ทำ​จาก​ทอง​สัมฤทธิ์ เสา​ต้น​ที่สอง​และ​ผล​ทับทิม​ก็​สร้าง​แบบ​เดียว​กัน 23 ใน​แต่ละ​ด้าน​มี​ผล​ทับทิม​ฝัง​อยู่​เก้าสิบหก​ลูก และ​มี​ผล​ทับทิม​ร้อย​ลูก​ล้อมรอบ​ตาข่าย​แต่ละ​อัน

24 จาก​วิหาร หัวหน้า​องครักษ์ ได้​จับ​ตัว​เสไรอาห์​หัวหน้า​นักบวช เศฟันยาห์ รอง​หัวหน้า​นักบวช และ​ผู้ดูแล​ประตู​วิหาร​สามคน​ไป 25 จาก​เมือง หัวหน้า​องครักษ์​ได้​จับ​แม่ทัพ​คนหนึ่ง​ที่​เคย​ดูแล​ทหาร พร้อม​กับ​ที่​ปรึกษา​เจ็ดคน​ของ​กษัตริย์​ที่​เขา​เจอ​ใน​เมือง และ​เลขา​ที่​เป็น​แม่ทัพ​ที่​เป็น​คน​เกณฑ์​ทหาร และ​ชาวบ้าน​หกสิบ​คน​ที่​พบ​อยู่​ที่​กลาง​เมือง

26 เนบูซาระดาน​หัวหน้า​องครักษ์ ได้​ส่ง​คน​พวกนี้​ทั้งหมด​ไป​ให้​กษัตริย์​แห่ง​บาบิโลน​ที่​ริบลาห์ 27 กษัตริย์​แห่ง​บาบิโลน​ได้​แทง​พวกเขา​ตาย​ใน​ริบลาห์​ใน​เขต​ฮามัท ชาว​ยูดาห์​ก็​เลย​ถูก​กวาด​ต้อน​ไป​จาก​แผ่นดิน​ของตน

28 นี่​คือ​จำนวน​คน​ที่​กษัตริย์​เนบูคัดเนสซาร์​ได้​กวาด​ต้อน​ไป ใน​ปี​ที่เจ็ด​ของ​การ​ปกครอง​ของ​พระองค์ พระองค์​ได้​กวาด​ต้อน​พลเมือง​ยูดาห์​ไป​สามพัน​ยี่สิบสาม​คน 29 ใน​ปี​ที่​สิบแปด พระองค์​ได้​กวาด​ต้อน​คน​ไป​จาก​เยรูซาเล็ม​แปดร้อย​สามสิบสอง​คน 30 ใน​ปี​ที่​ยี่สิบสาม​แห่ง​รัชกาล​ของ​กษัตริย์​เนบูคัดเนสซาร์ เนบูซาระดาน​หัวหน้า​องครักษ์​กวาด​ต้อน​พลเมือง​ยูดาห์​ไป​เจ็ดร้อย​สี่สิบห้า​คน รวม​คน​ที่​ถูก​กวาด​ต้อน​ไป​ทั้งหมด​ได้​สี่พัน​หกร้อย​คน

เยโฮยาคีน​ได้รับ​เกียรติ​ใน​บาบิโลน

(2 พกษ. 25:27-30)

31 ใน​วันที่​ยี่สิบห้า เดือน​สิบสอง ปี​ที่​สามสิบเจ็ด​ที่​กษัตริย์​เยโฮยาคีน​แห่ง​ยูดาห์​เป็น​เชลย​นั้น ใน​ปี​ที่​เอวิลเมโรดัก​เป็น​กษัตริย์​แห่ง​บาบิโลน พระองค์​ได้​ยก​ฐานะ​ของ​กษัตริย์​เยโฮยาคีน​ขึ้นมา แล้ว​กษัตริย์​เอวิลเมโรดัก​ได้​นำ​ตัว​กษัตริย์​เยโฮยาคีน​ออก​มา​จาก​คุก

32 กษัตริย์​เอวิลเมโรดัก​พูด​กับ​กษัตริย์​เยโฮยาคีน​อย่าง​สุภาพ และ​ให้​พระองค์​นั่ง​ใน​ที่​สำคัญ​กว่า​กษัตริย์​องค์​อื่นๆ​ที่​อยู่​กับ​พระองค์​ใน​บาบิโลน

33 กษัตริย์​เยโฮยาคีน​ได้​ถอด​ชุด​นักโทษ​ของ​พระองค์ แล้ว​ได้​กิน​อาหาร​ร่วม​กับ​กษัตริย์​เอวิลเมโรดัก​ทุกวัน​ตลอด​ชีวิต

34 กษัตริย์​เยโฮยาคีน​ก็​ได้รับ​ส่วนแบ่ง​จาก​กษัตริย์​บาบิโลน​ทุกๆวัน​ตาม​ความ​จำเป็น ตลอด​ชีวิต​จนถึง​วันตาย​ของ​พระองค์