ยูดา

คำนำ

จดหมาย​ฉบับ​นี้ ยูดา​เป็น​คนเขียน เขา​เป็น​น้องชาย​ของ​พระเยซู และ​เป็น​น้องชาย​ของ​ยากอบ ยูดา​เขียน​จดหมาย​ฉบับนี้​เพื่อ​หนุนใจ​พี่น้อง​ให้​มี​ความเชื่อ​มาก​ขึ้น และ​เขียน​ต่อต้าน​พวก​ที่​ชอบ​สร้าง​ปัญหา​และ​พวก​ครู​สอน​เท็จ

1

1 จาก​ยูดา ทาส​ของ​พระเยซู​คริสต์ และ​เป็น​น้อง​ของ​ยากอบ

ถึง​คน​ทั้งหลาย​ที่​พระเจ้า​ได้​เรียก​มา​เป็น​คน​ที่​พระเจ้า​พระบิดา​รัก และ​เป็น​คน​ที่​พระเยซู​คริสต์​คุ้มครอง​ไว้

2 ขอ​พระเจ้า​ให้​ความ​เมตตา​กรุณา สันติสุข และ​ความรัก​กับ​คุณ​มาก​ขึ้น​อย่าง​เหลือเฟือ

พระเจ้า​จะ​ลงโทษ​คน​ที่​ทำ​ผิด

3 เพื่อนๆ​ที่รัก ตอนแรก​ผม​ตั้งใจ​จะ​เขียน​ถึง​พวกคุณ​เกี่ยวกับ​ความรอด​ที่​เรา​มี​ร่วมกัน แต่​ผม​เห็น​ว่า​จำเป็น​จะ​ต้อง​เขียน​มา​กระตุ้น​พวกคุณ​ก่อน ให้​ต่อสู้​เพื่อ​หลัก​ความเชื่อ​ที่​พระเจ้า​ได้​มอบ​ให้​กับ​คน​เหล่านั้น​ที่​ถูก​อุทิศ​ไว้​ให้​เป็น​ของ​พระองค์ พระเจ้า​ได้​มอบ​ความเชื่อ​นี้​เพียง​ครั้งเดียว​ซึ่ง​เพียงพอ​แล้ว​สำหรับ​ตลอดไป

4 เพราะ​มี​บางคน​ได้​แอบ​เข้า​มา​ใน​กลุ่ม​ของ​พวกคุณ พวกนี้​เป็น​พวก​ที่​พระเจ้า​ได้​ตัดสิน​ลงโทษ​ไว้​นาน​มา​แล้ว ตาม​ที่​ผู้​พูดแทน​พระเจ้า​ได้​เขียน​ไว้ พวก​นอก​ศาสนา​ใช้​ความ​เมตตา​กรุณา​ของ​พระองค์​มา​เป็น​ข้ออ้าง​ที่​จะ​ทำ​ผิดบาป​ทาง​เพศ และ​พวกนี้​ได้​ทิ้ง​พระเยซู​คริสต์​ผู้​เป็น​เจ้านาย​และ​องค์​เจ้า​ชีวิต​แต่​เพียง​ผู้เดียว​ของ​เรา​ด้วย

5 ผม​อยาก​จะ​ช่วยเตือน​ความจำ​ของ​พวกคุณ​ใน​เรื่อง​ที่​คุณ​รู้​อยู่​แล้ว จำ​ได้ไหม องค์​เจ้า​ชีวิต+ 1:5 องค์​เจ้า​ชีวิต สำเนา​ต้นฉบับ​ที่​เก่า​บาง​ฉบับ​เขียน​ว่า เยซู​ได้​ช่วย​คน​ของ​พระองค์​ออก​จาก​ประเทศ​อียิปต์ แต่​ต่อมา​พระองค์​ได้​ทำลาย​ทุกคน​ใน​พวกนั้น​ที่​ไม่​ไว้วางใจ​พระองค์ 6 คุณ​ยัง​จำ​ได้ไหม เรื่อง​ของ​พวก​ทูตสวรรค์​ที่​ไม่​พอใจ​กับ​ตำแหน่ง​หน้าที่​ที่​พระองค์​มอบ​ให้ แต่​กลับ​ทิ้ง​ที่อยู่​ของ​ตัวเอง​ไป พระองค์​ได้​ล่าม​พวกนี้​ไว้​ด้วย​โซ่​ที่​ไม่มี​วัน​ขาด ขัง​ไว้​ใน​ที่​มืดมิด​เพื่อ​รอ​ตัดสิน​โทษ​ใน​วัน​ที่​ยิ่งใหญ่​นั้น 7 จำ​ได้ไหม เรื่อง​ของ​เมือง​โสโดม เมือง​โกโมราห์ และ​เมือง​อื่นๆ​รอบๆ​สอง​เมือง​นั้น ที่​เต็ม​ไป​ด้วย​พวก​ทำ​ผิดบาป​ทาง​เพศ พวก​วิปริต​ผิดเพศ พระองค์​จึง​ลงโทษ​พวกเขา​ด้วย​ไฟ​ที่​ไม่มี​วัน​ดับ เพื่อ​เอา​ไว้​เป็น​ตัวอย่าง​ให้​ดู

8 มัน​ก็​เหมือนกับ​คน​พวกนี้​ที่​แอบ​เข้า​มา​ใน​กลุ่ม​ของ​คุณ พวกเขา​อ้างว่า​เห็น​นิมิต​มากมาย จึง​ทำให้​พวกเขา​ทำ​ตัว​สกปรก​โสมม​เต็ม​ไป​ด้วย​ราคะตัณหา ไม่​ยอมรับ​อำนาจ​ของ​องค์​เจ้า​ชีวิต และ​ด่า​ว่า​ทูตสวรรค์ 9 ซึ่ง​แม้แต่​มีคาเอล​ที่​เป็น​หัวหน้า​ทูตสวรรค์​ยัง​ไม่กล้า​ด่า​ว่า​มาร ตอน​ที่​โต้เถียง​กัน​ว่า​ใคร​จะ​ได้​ศพ​ของ​โมเสส​ไป มีคาเอล​แค่​พูด​ว่า “ขอ​ให้​องค์​เจ้า​ชีวิต​จัดการ​กับ​เจ้า” 10 แต่​คน​พวกนี้​ได้​ด่า​ว่า​ใน​เรื่อง​ที่​ตัวเอง​ก็​ไม่​เข้าใจ ส่วน​เรื่อง​ที่​เขา​เข้าใจ​ตาม​สัญชาตญาณ​อย่าง​สัตว์​ที่​ไม่​มี​ความ​คิด​นั้น ก็​กลับ​เป็น​สิ่ง​ที่​ทำลาย​พวกเขา​เอง 11 พวกนี้​ทำ​ตัว​น่าละอาย​ที่สุด พวกเขา​ทำ​ตัว​เหมือน​คาอิน​ที่​ฆ่า​น้อง​ของ​ตัวเอง พวกนี้​ได้​ปล่อยตัว​ไป​ตาม​ความผิด​ที่​บาลาอาม+ 1:11 บาลาอาม เป็น​ผู้​พูดแทน​พระเจ้า​ใน​สมัย​โบราณ เขา​ได้​นำ​คน​อิสราเอล​หลง​ไป​ทำ​ผิดบาป​ทาง​เพศ​กับ​ชาว​มีเดียน​และ​กราบไหว้​พระ​อื่น​ด้วย อ้าง​มา​จาก​หนังสือ กันดารวิถี 25:1-4 และ 31:16​ได้​ทำ​เพราะ​อยาก​จะ​ร่ำรวย คน​พวกนี้​จะ​ถูก​ทำลาย​ไป​เหมือน​กับ​โคราห์+ 1:11 โคราห์ เป็น​คน​ที่​นำ​การ​กบฏ ใน​การ​ต่อต้าน​โมเสส​กับ​อาโรน ซึ่ง​ทั้ง​สอง​คน​นี้​เป็น​ผู้นำ​อิสราเอล อ้าง​มา​จาก​หนังสือ กันดารวิถี 16:1-35​ที่​กบฏ​ต่อ​โมเสส

12 เมื่อ​พวกคุณ​มา​พบปะ​สังสรรค์​ดื่มกิน​กัน​เพื่อ​แสดง​ความรัก​ต่อกัน+ 1:12 พบปะ​สังสรรค์ … แสดง​ความรัก​ต่อกัน คริสเตียน​ใน​สมัย​เริ่มแรก​ได้​มา​กิน​อาหาร​กัน ซึ่ง​เป็น​ส่วนหนึ่ง​ของ​การ​นมัสการ​พระเจ้า เขา​เรียก​มื้อ​อาหาร​นี้​ว่า “อากาเป้” ซึ่ง​หมายถึง “มื้อ​แห่ง​ความรัก” เป็น​การ​แสดง​ความรัก​และ​ความ​ห่วงใย​ต่อ​กัน คน​พวกนี้​ก็​มา​ร่วม​ด้วย พวกเขา​เป็น​เหมือน​หินโสโครก​อันตราย​ที่​ทำ​ให้​เรือ​แตก​ได้ พวก​เขา​ดื่มกิน​กับ​คุณ​อย่าง​หน้าด้านๆ เป็น​คน​เลี้ยงแกะ​ที่​เลี้ยงดู​แต่​ตัวเอง เป็น​เหมือน​เมฆ​ที่​ไม่มี​น้ำฝน​ที่​ถูก​พัด​ไป​ตาม​ลม เป็น​เหมือน​ต้นไม้​ที่​ไม่​ออก​ลูก​ตาม​ฤดูกาล และ​ถูก​ถอนราก​ถอนโคน​ตาย​ซ้ำสอง 13 เป็น​เหมือน​คลื่น​บ้าคลั่ง​ใน​ทะเล​ที่​ซัด​เอา​การ​กระทำ​ที่​น่าละอาย​ของ​ตัวเอง​ขึ้น​มา​ให้​เห็น​เป็น​ฟอง เป็น​เหมือน​ดวงดาว​ที่​หลุด​จาก​วง​โคจร พระเจ้า​ได้​จอง​ที่​ให้​คน​พวก​นี้​ใน​ความ​มืดมิด​ที่​ไม่มี​วัน​จบสิ้น

14 อีโนค เป็น​คน​รุ่นที่​เจ็ด​นับ​จาก​อาดัม เขา​ได้​ทำนาย​เกี่ยวกับ​คน​พวกนี้​ว่า “ดูนั่นสิ องค์​เจ้า​ชีวิต​มา​พร้อม​กับ​ทูตสวรรค์​ผู้​ศักดิ์สิทธิ์​นับพัน​นับหมื่น​ของ​พระองค์ 15 เพื่อ​มา​ตัดสิน​ลงโทษ​ทุกๆ​คน​ที่​ไม่​เกรง​กลัว​พระเจ้า​สำหรับ​การ​กระทำ​ที่​ไม่​เกรง​กลัว​พระองค์ และ​สำหรับ​คำพูด​ที่​หยาบช้า​ทั้งหมด​ของ​คนบาป​ที่​ไม่​เกรง​กลัว​พระองค์”

16 คน​พวกนี้​ขี้บ่น ชอบ​จับผิด ชอบ​ทำ​ตาม​ราคะตัณหา​ของ​ตัวเอง ขี้อวด ขี้ประจบ​สอพลอ​เพื่อ​ประโยชน์​ของ​ตัวเอง

การเตือน​และ​สิ่ง​ที่​ต้องทำ

17 เพื่อนๆ​ที่รัก ขอ​ให้​จำ​สิ่ง​ที่​พวก​ศิษย์​เอก​ของ​พระเยซู​คริสต์​องค์​เจ้า​ชีวิต​ของ​เรา ได้​เคย​พูด​ไว้​ว่า 18 “ใน​ยุค​สุดท้าย จะ​มี​คน​เยาะเย้ย​พระเจ้า พวกนี้​จะ​ทำ​ตาม​กิเลสตัณหา ชั่ว​อย่าง​ไม่​เกรง​กลัว​พระองค์” 19 พวกนี้​แหละ​ที่​สร้าง​ความ​แตกแยก​ขึ้น​ใน​หมู่​พวกคุณ และ​พวกเขา​ก็​ทำ​ตาม​สัญชาตญาณ เพราะ​ไม่มี​พระวิญญาณ​ของ​พระเจ้า​อยู่​ด้วย

20 ส่วน​พวกคุณ เพื่อน​ที่รัก ขอ​ให้​ก่อร่าง​กัน​ขึ้น​บน​รากฐาน​ของ​หลัก​ความเชื่อ​อัน​ศักดิ์สิทธิ์​ที่สุด​ที่​คุณ​มี และ​ให้​อธิษฐาน​ด้วย​ความ​ช่วยเหลือ​จาก​พระวิญญาณ​บริสุทธิ์ 21 ให้​คุณ​รักษา​เนื้อ​รักษา​ตัว​ให้​คง​อยู่​ใน​ความรัก​ของ​พระเจ้า ระหว่าง​ที่​คุณ​รอคอย​พระเยซู​คริสต์​องค์​เจ้า​ชีวิต​ของ​เรา พระองค์​จะ​เมตตากรุณา​ให้​คุณ​มี​ชีวิต​กับ​พระเจ้า​ตลอดไป 22 ให้​ความ​เมตตา​กับ​คน​ที่​สงสัย 23 ให้​ช่วย​ดึง​คนอื่น​ให้​หลุดพ้น​ออก​มา​จาก​ไฟ ให้​ความ​เมตตา​กับ​คนอื่นๆ แต่​ระมัดระวัง​ตัว​ให้ดี ให้​เกลียด​แม้แต่​เสื้อผ้า​ที่​เปรอะ​เปื้อน​บาป

สรรเสริญ​พระเจ้า

24 พระเจ้า​สามารถ​รักษา​คุณ​ไว้​ไม่ให้​ล้มลง พระองค์​จะ​นำ​คุณ​ไป​ยืน​อยู่​ต่อหน้า​สง่าราศี​ของ​พระองค์ อย่าง​คน​ที่​ไม่มี​ตำหนิ และ​เต็ม​ไปด้วย​ความสุข 25 พระองค์​คือ​พระเจ้า​เพียง​องค์เดียว​เท่านั้น เป็น​พระผู้ช่วย​ให้​รอด​ของ​เรา ขอ​ให้​พระเยซู​คริสต์​องค์​เจ้า​ชีวิต​ของ​เรา​ทำให้​คน​ให้​เกียรติ​กับ​พระเจ้า และ​ยกย่อง​สรรเสริญ​พระองค์ ขอ​ให้​พวกเขา​ยอมรับ​ว่า พระองค์​มี​ฤทธิ์​และ​สิทธิ​อำนาจ​ตลอด​ทุกยุค​ทุกสมัย ทั้ง​ใน​อดีต ปัจจุบัน และ​อนาคต อาเมน