บทเพลง​ไพเราะ

คำนำ

เป็น​สุดยอด​แห่ง​เพลง​ไพเราะ​ที่​ยกย่อง​ถึง​ความรัก​ของ​หญิงชาย

ใน​หนังสือ​เล่มนี้ เป็น​บทกวี​ที่​พูด​สลับกัน​ไปมา​ระหว่าง​หนุ่มสาว​ถึง​ความรักใคร่​ที่​พวกเขา​มี​ต่อ​อีก​ฝ่ายหนึ่ง

บทกวี​เหล่านี้​อาจจะ​ใช้​ใน​ช่วง​เฉลิม​ฉลอง​การสมรส​กัน​ใน​อิสราเอล​สมัย​โบราณ แต่​มี​ผู้นำ​ทางศาสนา​บางคน​ใน​ยุค​ต่อมา​ห้าม​ไม่ให้​คน​ที่มี​อายุ​ต่ำกว่า​สามสิบ​ปี​อ่าน​เพราะ​เป็น​เรื่อง​เพศ ใน​ช่วง​ต่อมา​เป็น​เวลา​หลาย​ร้อยปี​ที่​พวกผู้นำ​ส่วนใหญ่​กลับ​ถือว่า​เป็น​เรื่อง​ของ​ความรัก​ที่​พระเจ้า​มี​ต่อ​คน​อิสราเอล หรือ​ที่​พระคริสต์​มี​ต่อ​หมู่ประชุม​ของ​พระองค์

1

1 สุดยอด​แห่ง​เพลง​ไพเราะ​ที่​อุทิศให้​กับ​กษัตริย์​ซาโลมอน+ 1:1 หรือ อาจ​แปล​ได้​อีก​ว่า “บทเพลง​ที่​ไพเราะ​ที่สุด​ที่​เกี่ยวกับ​กษัตริย์​ซาโลมอน” หรือ “บทเพลง​ที่​ไพเราะ​ที่สุด​ที่​เขียนโดย​กษัตริย์​ซาโลมอน”

หญิงสาว​พูดกับ​คู่รัก​ของนาง

2 ฉัน​อยากให้​เธอ​จูบฉัน​ซ้ำแล้ว​ซ้ำอีก

เพราะ​การร่วมรัก​ของเธอ​นั้น​ให้​ความสุข​ยิ่งกว่า​เหล้าองุ่น

3 น้ำหอม​ของเธอ​ช่าง​มี​กลิ่นหอม​เหลือเกิน

เมื่อ​เอ่ยถึง​ชื่อเธอ มัน​หอม​เหมือน​กับ​น้ำหอม​ที่​ถูก​เทออก​จากขวด

นั่นแหละ​คือ​เหตุ​ที่​หญิงสาว​ทั้งหลาย​หลงใหลเธอ

4 โปรด​พา​ฉัน​ไปด้วย รีบไป​กันเถอะ

กษัตริย์​ของ​ฉัน พา​ฉัน​ไป​ที่ห้อง​ของ​พระองค์​ด้วยเถิด

ให้​เรา​สนุก​สนาน​กัน​และ​มี​ความสุข​เพราะ​เธอ

เรา​จะ​เฉลิม​ฉลอง​การร่วมรัก​ของเธอ​ที่​ให้​ความสุข​ยิ่งกว่า​เหล้าองุ่น

มิน่าละ​หญิงสาว​ทั้งหลาย​ถึงได้​หลงใหล​เธอ

หญิงสาว​พูด​กับ​พวกเพื่อนสาว

5 หญิงสาว​แห่ง​เยรูซาเล็ม​เอ๋ย

ฉัน​ผิวดำ​แต่​สวย

ฉัน​ดำ​เหมือนกับ​เต็นท์​ของ​เผ่าเคดาร์

และ​สวย​เหมือน​ผ้าม่าน​ใน​วิหาร​ของ​ซาโลมอน

6 ไม่ต้อง​มอง​ฉัน ที่​ฉัน​ผิวดำ​นี้

เพราะ​ดวง​อาทิตย์​จ้องฉัน​เขม็ง​อยู่แล้ว

พวกพี่ชาย​ฉัน​โกรธเคือง​ฉัน

และ​ตั้งให้​ฉัน​เป็น​คนเฝ้า​ดูแล​พวกสวนองุ่น​ของ​พวกเขา

ฉัน​ก็เลย​ไม่สามารถ​ดูแล​สวนองุ่น​ของ​ตัวเอง+ 1:6 สวนองุ่น​ของ​ตัวเอง คง​หมายถึง​ความ​สวยงาม​ของ​ตัวเอง

หญิงสาว​พูด​กับ​คู่รัก

7 เธอ​ผู้เป็น​สุดที่รัก​ของฉัน บอก​ฉัน​หน่อย​สิ​ว่า

เธอ​เลี้ยง​ฝูงสัตว์​ของเธอ​อยู่​ที่ไหน

และ​ตอน​เที่ยงวัน เธอ​ให้​แกะ​ของเธอ​นอนพัก​ที่ไหน บอก​ฉันสิ

เพื่อ​ฉัน​จะได้​ไม่หลง​เข้าไป​หา​ผิดที่ ไปอยู่​ใกล้กับ​ฝูงสัตว์​ของ​เพื่อนๆ​เธอ

ชายหนุ่ม​พูด​ตอบนาง

8 นาง​ผู้งดงาม​กว่า​หญิง​อื่นใด

ถ้า​เธอ​ไม่รู้​ว่า​จะ​ตามหา​ฉัน​ได้​ที่ไหน

ก็ให้​ตาม​รอยเท้า​ของ​ฝูงสัตว์​ไป

และ​ปล่อย​ให้​ฝูงแพะหนุ่ม​ของเธอ​กินหญ้า​ใกล้ๆ​กับ​เต็นท์​ของ​พวก​คน​เลี้ยงแกะ

9 ที่รักจ๋า เธอ​ทำให้​ฉัน​คึก

เหมือนกับ​ม้าสาว​ที่อยู่​ท่ามกลาง​พวกม้าหนุ่ม​ที่​ลาก​รถรบ​ทั้งหลาย​ของ​กษัตริย์​ฟาโรห์

10 แก้ม​ของเธอ​นั้น​สวย​ด้วย​ต่างหู

ลำคอ​ของเธอ​ก็​ช่าง​งดงาม​ด้วย​ลูกปัด

11 เรา​จะทำ​สร้อยคอ​ทองคำ

ประดับ​ด้วย​ลูกปัดเงิน​ให้​กับเธอ

หญิงสาว​พูด

12 ตอนที่​กษัตริย์​ฉัน​นอน​อยู่​บนเตียง​นอนเล่น

น้ำหอม​ของฉัน​ส่ง​กลิ่น​หอมฟุ้ง​ไปทั่ว

13 ที่รัก​ของฉัน​เป็น​เหมือน​ถุงน้ำหอม

ที่​ซบ​อยู่​ระหว่าง​อก​ของฉัน​ตลอดคืน

14 ที่รัก​ของฉัน​เป็นเหมือน​ช่อ​ดอกเฮนนา+ 1:14 เฮนนา ดอกไม้​ที่มี​กลิ่นหอม​อยู่​ทาง​ตะวันออกกลาง

ที่​อยู่ใน​พวก​สวนองุ่น​แห่ง​เมือง​เอนเกดี+ 1:14 เอนเกดี เป็น​ชื่อ​เมือง​หนึ่ง​ใกล้กับ​ทะเลตาย มี​ชื่อเสียง​ด้าน​น้ำหอม​และ​เครื่อง​หอม

ชายหนุ่ม​พูด

15 ที่รักจ๋า เธอ​ช่าง​สวยงาม

สวยงาม​เหลือเกิน

ดวงตา​ของเธอ​เปรียบดัง​นกเขา

หญิงสาว​พูด

16 ที่รักจ๋า เธอ​ช่าง​หล่อเหลา

มีเสน่ห์​เหลือเกิน

เตียง​ของเรา​คือ​ทุ่งหญ้า​เขียวสด

17 มี​ต้นสนซีดาร์​เป็น​หลังคา

มี​ต้นสนเฟอร์​เป็น​เพดาน

2

1 ฉัน​เป็นแค่​ดอกไม้​ดอกหนึ่ง​ใน​ที่ราบ​ชาโรน

เป็นแค่​ดอกลิลลี่​ดอกหนึ่ง​ท่ามกลาง​หุบเขา​ทั้งหลาย

ชายหนุ่ม​พูด

2 เมื่อ​เปรียบ​ที่รัก​ของฉัน​กับ​หญิงสาว​อื่นๆ

เธอ​เป็น​เหมือนกับ​ดอกลิลลี่​ท่ามกลาง​พงหนาม

หญิงสาว​พูด

3 เมื่อ​เปรียบ​ที่รัก​ของฉัน​กับ​ชายหนุ่ม​อื่นๆ

เขา​เป็น​เหมือน​ต้นแอปเปิ้ล​ท่ามกลาง​ต้นไม้ป่า

ฉัน​มี​ความสุข​มาก​ที่ได้​นั่ง​อยู่​ใต้ร่มเงา​ของเขา

และ​ผล​ของเขา​ก็​หวาน​ถูกปาก​เหลือเกิน

4 เขา​พา​ฉัน​ไปยัง​ที่ที่​เรา​จะได้​ดื่มด่ำ​กับ​เหล้าองุ่น​กัน

เขา​อยากจะ​ร่วมรัก​กับฉัน

5 ขอ​ขนมองุ่นแห้ง​เพื่อ​เสริมกำลัง​ฉัน​ด้วย

ขอ​ผลแอปเปิ้ล​หล่อเลี้ยง​ฉัน​ด้วย

ฉัน​กระหาย​รัก​ของเธอ​แทบ​ขาดใจ

6 แขนซ้าย​ของเขา​ช้อน​อยู่​ใต้​หัว​ฉัน

และ​มือขวา​ของเขา​ก็​ลูบไล้​ฉัน

7 พวกสาวๆ​แห่ง​เยรูซาเล็ม​เอ๋ย ฉัน​ขอให้​เธอ​ทั้งหลาย​สาบาน​ต่อหน้า​เลียงผา​หรือ​กวางตัวเมีย​ว่า

พวกเธอ​จะ​ไม่​ปลุกเร้า​หรือ​กระตุ้น​ความรัก​ให้​ตื่น

จนกว่า​ความรัก​นั้น​จะ​สุกงอม

หญิงสาว​พูด

8 ฟังสิ นั่น​เสียง​ชาย​คนรัก​ของฉัน

ดูสิ เขา​กำลัง​มา​แล้ว

เขา​กำลัง​เต้นรำ​อยู่​บน​ภูเขา​เหล่านั้น

และ​กระโดด​โลดเต้น​อยู่​บน​เนินเขา

9 ที่รัก​ของ​ฉัน​เหมือนกับ​เลียงผา​หรือ​กวางหนุ่ม

นั่นไง เขา​กำลัง​ยืน​อยู่​นอก​กำแพง​ของเรา

กำลัง​จ้อง​ลอด​หน้าต่าง​เข้ามา

กำลัง​แอบมอง​ลอด​ไม้ระแนง​เข้ามา

10 ที่รัก​ของฉัน​พูด​กับ​ฉัน​ว่า

“ที่รักจ๋า ลุกขึ้นเถิด คนสวย​ของฉัน ไปกันเถอะ

11 เพราะ​ฤดูหนาว​ได้​ผ่านพ้น​ไปแล้ว

และ​ฝน​ก็​หยุดตก​แล้ว

12 ดอกไม้​ทั้งหลาย​บานสะพรั่ง​ไป​ทั่ว​ผืนดิน

ถึงเวลา​ร้องเพลง​กันแล้ว

นกเขา​กำลัง​ขันคู​ไป​ทั่ว​แผ่นดิน

13 ผลมะเดื่อ​กำลัง​สุก

ต้นองุ่น​กำลัง​ออกดอก​บานสะพรั่ง​ส่ง​กลิ่น​หอมฟุ้ง​ไป​ทั่ว

ที่รักจ๋า ลุกขึ้นเถิด

คนสวย​ของฉัน ไปกันเถอะ”

14 “แม่นกเขา​ของฉัน​ที่​ซ่อนตัว​อยู่​ใน​รอยแตก​ของ​ภูผาสูง

ออกมา​ให้​ฉัน​เห็นตัว​หน่อย

ส่งเสียง​ให้​ฉัน​ได้ยิน​หน่อย

เพราะ​เสียง​ของเธอ​ช่างไพเราะ

และ​รูปร่าง​หน้าตา​เธอ​นั้น​ก็​ช่าง​งดงาม”

15 “จับ​พวก​สุนัข​จิ้งจอก​ให้เรา สุนัข​จิ้งจอก​ตัวเล็กๆ​ที่​ทำลาย​สวนองุ่น

เพราะ​สวนองุ่น​ของเรา​กำลัง​ผลิดอก”

16 ที่รัก​ของฉัน เป็นของฉัน​และ​ฉัน​ก็เป็น​ของเขา

เขา​กำลัง​เล็ม​พืช​อยู่​ท่ามกลาง​ดอกลิลลี่+ 2:16 ดอกลิลลี่ ใน​บทเพลง​ไพเราะ 5:13 เปรียบ​ริมฝีปาก​เป็น​เหมือน​ดอกลิลลี่ ใน​ที่นี้​คง​หมายถึง​ริมฝีปาก​ของ​คู่รัก​ของเขา

17 กลับมาเถิด ที่รัก​ของฉัน

ขอให้​ท่าน​เป็นเหมือน​เลียงผา​หรือ​กวางหนุ่ม​บน​เทือกเขา​บีเธอร์+ 2:17 เทือกเขา​บีเธอร์ เป็น​เทือกเขา​ที่​อยู่ใกล้​เมือง​เยรูซาเล็ม ใน​ที่นี้ คง​เปรียบเทียบ​กับ​เต้านม​ของ​นาง

จน​วันใหม่​ย่าง​เข้ามา​และ​เงา​แห่ง​ค่ำคืน​หนีไป

3

หญิงสาว​พูด

1 ใน​ค่ำคืน บน​ที่นอน​ของฉัน

ฉัน​โหยหา​ชาย​ผู้เป็น​ที่รัก​ของฉัน

ฉัน​โหยหา​เขา แต่​ไม่พบ​เขา

2 ฉัน​จะ​ลุกขึ้น​และ​ออก​ท่องไป​รอบเมือง

ไป​ตาม​ท้องถนน ตาม​พวก​ลานเมือง

ฉัน​จะ​ตามหา​เขา​ผู้เป็น​ชาย​ใน​ดวงใจ​ของฉัน

ฉัน​ตามหา​เขา แต่​ก็​หา​ไม่พบ

3 พวก​ยาม​ที่​ลาดตระเวน​ใน​เมือง​ได้​เจอฉัน

ฉัน​ถาม​พวกเขา​ว่า “ท่าน​พบ​ชาย​ใน​ดวงใจ​คนนั้น​ของฉัน​ไหม”

4 พอ​จาก​ทหารยาม​มา​ได้​ประเดี๋ยวเดียว

ฉัน​ก็​พบกับ​ชาย​ใน​ดวงใจ​คนนั้น​ของฉัน

ฉัน​จับ​เขา​ไว้แน่น ไม่ยอม​ปล่อย

จน​ได้พา​เขา​ไปถึง​บ้าน​ของแม่ฉัน

และ​เข้าไป​ใน​ห้อง​ที่​แม่ฉัน​ตั้งท้อง​ฉัน​ขึ้นมา

5 พวกสาวๆ​แห่ง​เยรูซาเล็ม​เอ๋ย ฉัน​ขอให้​เธอ​ทั้งหลาย​สาบาน​ต่อหน้า​เลียงผา​หรือ​กวางตัวเมีย​ว่า

พวกเธอ​จะ​ไม่​ปลุกเร้า​หรือ​กระตุ้น​ความรัก​ให้​ตื่น​จนกว่า​ความรัก​นั้น​จะ​สุกงอม​แล้ว

พวกหญิงสาว​แห่ง​เยรูซาเล็ม​พูด

6 นั่น​มัน​อะไรกัน​ที่​กำลัง​มา​จาก​ที่​เปล่า​เปลี่ยว​แห้งแล้ง

ดูเหมือน​กลุ่มควัน หอม​เหมือน​มดยอบ กำยาน​และ​แป้งหอม​ทุกชนิด​ของ​พ่อค้า

หญิงสาว​พูด

7 ดูสิ นี่​เป็น​เกี้ยว​ของ​ซาโลมอน

ที่​ห้อมล้อม​ด้วย​ยอดนักรบ​หกสิบ​คน​ของ​อิสราเอล

8 พวกเขา​ล้วนเป็น​นักดาบ​ที่​ชำนาญ​ผ่าน​การต่อสู้​มา​อย่าง​โชกโชน

แต่ละคน​เหน็บดาบ​ไว้​ข้างตัว​พร้อม​ต่อสู้​กับ​ภัย​ทั้งหลาย​ใน​ค่ำคืน

9 กษัตริย์​ซาโลมอน​สร้าง​เกี้ยว​นี้

ขึ้น​ด้วย​ไม้นำเข้า​จาก​เลบานอน

10 เสา​ของมัน​ห่อหุ้ม​ด้วย​เงิน

หลังคาครอบ​ทำด้วย​เส้นใย​ทองคำ

เบาะนั่ง​ทำด้วย​ผ้าสีม่วง

และ​ภายใน​มัน​ประดับ​ขึ้นมา​ด้วย​ความรัก

11 หญิงสาว​แห่ง​เยรูซาเล็ม​เอ๋ย ออก​มา​เถิด หญิงสาว​แห่ง​ศิโยน​เอ๋ย

มาดู​กษัตริย์​ซาโลมอน​เถิด

มองดู​มงกุฎ​ที่​แม่​ของเขา​สวมใส่​ให้​แก่เขา

ใน​วันที่​เขา​แต่งงาน

ซึ่ง​เป็น​วันที่​หัวใจ​ของเขา​เบิกบาน​ที่สุด

4

ชายหนุ่ม​พูด​กับ​หญิงสาว

1 ที่รักจ๋า เธอ​ช่าง​สวยงาม​เหลือเกิน

ช่าง​สวยงาม​เสียจริงๆ

ดวงตา​ของเธอ​ที่อยู่​ภายใต้​ผ้าคลุมหน้า​นั้น​ก็​เหมือนกับ​นกเขา​สองตัว

ผม​ของเธอ​เปรียบเหมือน​ฝูงแพะ​ที่​เดินพลิ้ว​ลงมา​เป็นระลอก​จาก​ภูเขา​กิเลอาด

2 ฟัน​ของเธอ​นั้น​ขาว​เหมือนกับ​ฝูงแกะ​ตัวเมีย​ที่​ตัดขน​แล้ว​เพิ่ง​ขึ้น​มา​จาก​การล้างตัว

แต่ละ​ซี่​ก็​มี​คู่แฝด​ล่างบน​ไม่มี​หลุดไป​เลย​สักซี่

3 ริมฝีปาก​ของเธอ​นั้น​แดง​เหมือน​ด้ายแดง​สดสวย​และ​ปาก​ของเธอ​นั้น​ก็​ช่าง​งดงาม

แก้ม​ที่​อยู่​ใต้​ผ้าคลุมหน้า​ของเธอ​นั้น​สีชมพู​เหมือน​ผลทับทิม​ผ่าซีก

4 ลำคอ​ยาวระหง​ของเธอ​เปรียบเหมือน​หอคอย​ของ​ดาวิด ที่​ก่อขึ้น​ด้วย​หิน​เป็น​ชั้นๆ

มี​โล่+ 4:4 โล่ โล่​และ​เกราะ​ใน​ที่นี้​คง​หมายถึง​พวก​สร้อยคอ​ที่​สวยงาม​นับพัน​แขวน​ไว้​กับ​เกราะป้องกัน​ทุกชนิด​ของ​นักรบ​อยู่​ที่นั่น

5 นม​สองเต้า​ของเธอ​นั้น​เปรียบดัง​ลูกกวาง​คู่หนึ่ง​หรือ​เลียงผา​ฝาแฝด

ที่​กำลัง​เล็มพืช​อยู่​ท่ามกลาง​ดอกลิลลี่

6 จน​วันใหม่​ย่าง​เข้ามา​และ​เงา​แห่ง​ค่ำคืน​หนีไป

ฉัน​จะ​รีบ​เดินทาง​ไป​ที่​ภูเขา​แห่ง​มดยอบ​และ​เนินเขา​แห่ง​กำยานหอม+ 4:6 ภูเขา … กำยานหอม พูด​ถึง​หน้าอก​สองข้าง​ของนาง ที่​เอา​น้ำหอม​พรมไว้

7 ที่รักจ๋า เธอ​ช่าง​สวยหมดจด

ใน​ตัวเธอ​ไม่มี​ที่ติ​เลย

8 เจ้าสาว​ของฉัน​ไป​จาก​เลบานอน​กับฉันเถิด

ไป​จาก​เลบานอน​กับฉันเถิด

รีบ​ลงมา​จาก​ยอดเขา​อามานา

จาก​ยอดเขา​เสนีร์ และ​จาก​ยอดเขา​เฮอร์โมน​เถิด+ 4:8 ยอดเขา … เฮอร์โมน​เถิด ภูเขา​พวกนี้​อยู่​ทาง​ตอนเหนือ​ของ​อิสราเอล​และ​เขตแดน​ของ​เลบานอน

ลงมา​จาก​พวกถ้ำ​ของ​สิงโต

ลงมา​จาก​ภูเขา​ทั้งหลาย​ที่​พวกเสือดาว​อยู่​กันเถิด

9 น้องจ๋า น้อง​ได้​กุม​หัวใจ​ของพี่​ไว้แล้ว เจ้าสาว​ของฉัน

แค่​เห็น​เธอชายตา​มา​แวบเดียว

แค่​เห็น​สร้อย​เส้นหนึ่ง​บน​คอเธอ เธอ​ได้​กุม​หัวใจ​ของฉัน​ไว้แล้ว

10 น้องจ๊ะ เจ้าสาว​ที่รัก​ของฉัน​จ๋า การร่วมรัก​กับเธอ​นั้น​ช่าง​งดงาม

การ​ร่วมรัก​กับเธอ​นั้น​ให้​ความสุข​ยิ่งกว่า​เหล้าองุ่น

กลิ่น​น้ำหอม​ของเธอ​นั้น​ก็​หอม​ยิ่งกว่า​เครื่องเทศ​ใดๆ

11 เจ้าสาว​ของฉัน ริมฝีปาก​ของเธอ​หวานหยดย้อย​เหมือน​น้ำผึ้ง​หยด​จากรัง

น้ำผึ้ง​และ​น้ำนม​ฉาบ​อยู่​ใต้ลิ้น​ของเธอ

กลิ่น​หอม​จาก​เสื้อผ้า​ของเธอ​นั้น​หอม​เหมือน​ไม้สน​ซีดาร์​จาก​เลบานอน

12 น้องจ๊ะ เจ้าสาว​ที่รัก​ของฉัน​จ๋า เธอ​เป็น​ของฉัน​เท่านั้น

เหมือน​สวน​ส่วนตัว สวน​ที่​สงวนไว้ เหมือน​ตาน้ำ​ที่​หวงห้าม

13 เธอ​เป็น​เหมือน​สวนหลวง​ที่​เต็ม​ไป​ด้วย​ทับทิม

และ​ให้​ผล​มากมาย​มีทั้ง​เฮนนา นาร์ด

14 ขมิ้น ต้นตะไคร้ และ​อบเชย ตลอดจน​ไม้กลิ่นหอม​ทุกชนิด

อีก​ทั้ง​ยาง​ไม้หอม ว่านหางจระเข้ รวมถึง​สมุนไพร​ปรุง​เครื่อง​หอม​ชั้นเลิศ​ทุกอย่าง

15 เธอ​เปรียบเหมือน​ตาน้ำ​ใน​สวน เปรียบดัง​บ่อน้ำไหล

และ​เปรียบเหมือน​ลำธาร​ที่​ไหล​ลงมา​จาก​ภูเขา​ทั้งหลาย​ของ​เลบานอน

หญิงสาว​พูด

16 ตื่นเถิด ลมเหนือ​เอ๋ย

พัดเถิด ลมใต้​เอ๋ย

พัดผ่าน​สวน​ของฉัน

พัด​ให้​เครื่อง​หอม​ฟุ้งกระจาย​ไปทั่ว

ให้​ที่รัก​ของฉัน เข้ามา​ที่​สวน​ของเขา

และ​ให้​เขา​กิน​ผลไม้​รสอร่อย​ในสวน​เถิด

5

ชายหนุ่ม​พูด

1 น้องจ๊ะ เจ้าสาว​ของฉันจ๋า ฉัน​ได้​เข้ามา​ใน​สวน​ของฉัน​แล้ว

ฉัน​ได้​เก็บ​ยาง​ไม้หอม​และ​เครื่อง​หอม​อื่นๆ​แล้ว

ฉัน​ได้​กิน​รวงผึ้ง​กับ​น้ำเชื่อมผลไม้​ของฉัน​แล้ว

ฉัน​ดื่ม​เหล้าองุ่น​และ​นม​ของฉัน​แล้ว

พวกเพื่อนๆ​พูด

เพื่อนรัก​ทั้งสอง กิน​และ​ดื่ม​เถิด

และ​เมามัน​กับ​การร่วมรัก​เถิด

หญิงสาว​พูด

2 แม้ว่า​ฉันหลับ แต่​จิตใจ​ของฉัน​ก็​ยัง​ตื่น​อยู่​ใน​ความฝัน

ฟังซิ ชายที่รัก​ของฉัน​กำลัง​เคาะ ร้องเรียก​ว่า

“น้องจ๋า ที่รักจ๋า เปิด​ประตู​ให้​พี่​เข้าไป​หน่อยซิจ๊ะ แม่นกเขา​ของพี่จ๊ะ แม่นาง​ผู้​สวยหมดจด​ของพี่จ๋า

เพราะ​หัว​ของพี่​เปียกชุ่ม​ไป​ด้วย​น้ำค้าง

ผม​ของพี่​เปียกปอน​ไป​ด้วย​ละอองหมอก​ตอน​กลางคืน”

3 แล้ว​ฉัน​ตอบ​เขา​ว่า

“ฉัน​ถอด​เสื้อผ้า​แล้ว​จะให้​สวม​กลับไป​อีกหรือ

ฉัน​ล้างเท้า​สะอาด​แล้ว

จะให้​กลับไป​เปื้อน​อีกหรือ”

4 เมื่อ​ชายที่รัก​ของฉัน​สอดมือ​เข้ามา

ตรง​รูประตู หัวใจ​ของฉัน​ก็​เต้นระรัว

5 ฉัน​ลุกขึ้น เพื่อ​ไป​เปิด​ประตู​ให้กับ​คนรัก​ของฉัน

มือ​ของฉัน​ก็มี​ยางไม้หอม​หยดอยู่

นิ้ว​ของฉัน ทำให้​ยางไม้หอม​หยด​ลง​บน​ที่จับ​สลักประตู

6 ฉัน​เปิด​ประตู​ให้​คนรัก​ของฉัน

แต่​คนรัก​ของฉัน ไป​เสียแล้ว

เมื่อ​เขา​จากไป ฉัน​แทบ​ขาดใจ

ฉัน​ตามหา​เขา แต่​ก็​หา​ไม่พบ

ฉัน​ร้องเรียก​หา​เขา แต่​เขา​ไม่ตอบ

7 พวกยาม​ที่​ลาดตระเวน​รอบเมือง​พบ​ฉัน

พวกเขา​ตี​ฉัน​และ​ทำให้​ฉัน​บาดเจ็บ

พวกยาม​เหล่านี้​ที่​เฝ้า​กำแพงเมือง

ได้​ดึง​ผ้าคลุมหน้า​ของฉัน​ออกไป

8 สาวๆ​แห่ง​เยรูซาเล็ม​เอ๋ย ฉัน​ขอให้​พวกเธอ​สาบาน​ว่า

หาก​เธอ​พบกับ​ชาย​คนรัก​ของฉัน พวกเธอ​ต้อง​บอกเขา​ว่า “ฉัน​กำลัง​เป็น​ไข้ใจ​อยู่”

สาวๆ​แห่ง​เยรูซาเล็ม​ตอบ

9 สาวงาม​กว่า​หญิง​อื่นใด​เอ๋ย คนรัก​ของเธอ​วิเศษ​กว่า​ชายหนุ่ม​คนอื่น​ตรงไหน

เธอ​ถึงได้​มาให้​พวกเรา​สาบาน​อย่างนี้

หญิงสาว​พูด

10 ชาย​คนรัก​ของฉัน​มี​ผิว​สีดำแดง​เปล่งปลั่ง

โดดเด่น​กว่า​ชายหนุ่ม​นับ​หมื่นคน

11 หัว​ของเขา​เป็น​เหมือน​ทองคำ ทองคำ​บริสุทธิ์

ผม​ของเขา​หยักลอน และ​ดำขลับ​ราวกับ​นกกา

12 ตา​ของเขา​เป็น​เหมือน​นกเขา​ที่​เกาะ​อยู่​ริม​สายน้ำ

อาบ​เนื้อตัว​ด้วย​น้ำนม เกาะ​อยู่​ริม​สายน้ำ​ที่​เต็มตลิ่ง

13 แก้ม​ของเขา​เป็น​เหมือน​สวน​เครื่องเทศ​ที่​ออก​เป็น​สมุนไพร​หอมหวาน

ริมฝีปาก​ของเขา​เป็น​เหมือน​ดอกลิลลี่​ที่​หยด​ยางหอม​ออกมา

14 แขน​ของเขา​เป็น​เหมือน​ท่อน​ทองคำ​ฝัง​เพชรพลอย

ส่วน​ท้อง​ของเขา​เป็น​เหมือน​งาช้าง​ประดับ​ด้วย​พลอย​สี​น้ำเงินเข้ม

15 ขา​ของเขา​เป็น​เหมือน​เสาหินอ่อน​ที่ตั้ง​อยู่​บน​ฐาน​ที่​ทำ​ด้วย​ทองคำ​บริสุทธิ์

รูปร่าง​ของเขา​เป็น​เหมือน​ต้นไม้​แห่ง​เมือง​เลบานอน ดูสูง​และ​แข็งแกร่ง​ราวกับ​ไม้สนซีดาร์​แห่ง​เลบานอน

16 ปาก​ของเขา​นั้น​ก็​หวาน​ที่สุด

ทุกอย่าง​ใน​ตัวเขา​ดู​น่ารัก​น่าใคร่​ไปหมด

นั่นแหละ​คือ​คนรัก​ของฉัน

หญิงสาว​แห่ง​เยรูซาเล็ม​เอ๋ย นั่นแหละ​เขาละ

6

หญิงสาว​แห่ง​เยรูซาเล็ม​พูด

1 สาวงาม​กว่า​หญิงใด​เอ๋ย ชาย​คนรัก​ของเธอ​ไปไหน​เสียแล้ว

ชาย​คนรัก​ของเธอ หันไป​ทางไหน​แล้ว

บอกมาเถิด พวกเรา​จะ​ช่วย​เธอ​ตามหา​เขา

หญิงสาว​ตอบ

2 ชาย​คนรัก​ของฉัน​ลงไป​ใน​สวน​ของเขา ไป​ที่​แปลง​เครื่องเทศ

เขา​ลงไป​เล็มพืช​อยู่​ใน​สวน และ​ไป​เก็บ​ดอกลิลลี่

3 ฉัน​เป็น​ของเขา และ​เขา​ก็​เป็น​ของฉัน

เขา​เล็มพืช​อยู่​ท่ามกลาง​ดอกลิลลี่

ชายหนุ่ม​พูด

4 ที่รักจ๋า เธอ​ช่าง​สวยงาม​ราวกับ​เมือง​ทีรซาห์+ 6:4 ทีรซาห์ เป็น​เมืองหนึ่ง​ใน​อิสราเอล อยู่​ทาง​ทิศ​ตะวันออก​เฉียง​เหนือ​ของ​เมือง​เยรูซาเล็ม

มีเสน่ห์​ราวกับ​เมือง​เยรูซาเล็ม

เธอ​ช่าง​น่าประทับใจ​ดุจดัง​กองทหาร​พร้อม​ธง​ประจำหน่วย+ 6:4 กองทหาร​พร้อม​ธง​ประจำหน่วย หรือ​แปล​ได้​อีก​อย่างหนึ่ง​ว่า “ดวงดาว​ใน​ท้องฟ้า” หรือ “พวกนิมิต”

5 อย่า​มองฉัน​เลย​เพราะ​ดวงตา​ของเธอ​ทำให้​ฉัน​แทบคลั่ง

ผม​ของเธอ​เปรียบเหมือน​ฝูงแพะ​ที่​เดิน​พลิ้ว​ลงมา​เป็น​ระลอก​จาก​ภูเขา​กิเลอาด

6 ฟันของ​เธอ​นั้น​ขาว​เหมือนกับ​ฝูงแกะ​ตัวเมีย​ที่​เพิ่ง​ขึ้นมา​จาก​การล้างตัว

แต่ละ​ซี่​ก็​มี​คู่แฝด​ล่างบน​ไม่มี​หลุดไป​เลย​สักซี่

7 แก้ม​ที่​ซ่อน​อยู่​ใต้​ผ้าคลุมหน้า​ของเธอ​นั้น

สีชมพู​เหมือน​ผลทับทิม​ผ่าซีก

8 ถึง​จะ​มี​ราชินี​หกสิบ​คน

เมียน้อย​แปดสิบ​คน

และ​หญิงสาว​อื่นๆ​อีก​นับไม่ถ้วน

9 แต่​แม่นกเขา​ของพี่ แม่นาง​ผู้​สวยหมดจด​ของพี่​ก็​เป็น​หนึ่งเดียว​ไม่เหมือนใคร

เธอ​ก็​ลูกสาว​เพียง​คนเดียว​ของแม่​และ​เป็น​หัวแก้ว​หัวแหวน​ของ​ผู้​ให้กำเนิด

หญิงสาว​ทั้งหลาย​ที่​พบเธอ​ถือว่า​เธอ​มีเกียรติ​จริงๆ

อีกทั้ง​เหล่าราชินี และ​พวกเมียน้อย​ต่าง​ก็​สรรเสริญ​เยินยอ​เธอ​ว่า

10 “ใครกันนี่ ผู้​เปรียบเหมือน​แสงอรุณ

สวยงาม​ราวกับ​ดวงจันทร์

เจิดจ้า​ราวกับ​ดวง​อาทิตย์

และ​น่าประทับใจ​ราวกับ​กองทหาร​พร้อม​ธงประจำหน่วย”

11 ฉัน​ลงไป​ที่​สวน​ต้นถั่ว​วอลนัท​เพื่อ​ไป​ดู​ช่อ​ดอกไม้​ที่​ขึ้น​ตาม​หุบเขา

ไป​ดู​ว่า​พวกเถาองุ่น​ออกดอก​แล้ว​หรือยัง

ไป​ดู​ว่า​พวกต้นทับทิม​ผลิดอก​แล้ว​หรือยัง

12 ก่อน​ที่​ฉัน​จะ​รู้ตัว

เธอ​ก็​ได้​วางฉัน​อยู่​ท่ามกลาง​รถม้า​ของ​คนของฉัน​อย่าง​เจ้าชาย

เพื่อนๆ​ของ​ผู้ชาย​เรียก​หญิงสาว

13 กลับมาเถิด กลับมาก่อน แม่​ชาว​ชูเลม​เอ๋ย

กลับมา​ให้​พวกเรา​ได้​ชมดู​เธอก่อน

ชายหนุ่ม​พูด

ทำไม​พวกเจ้า​ถึงได้​จ้องมอง​นาง​ชาวชูเลม

ราวกับ​ว่า​นาง​กำลัง​เต้นรำ​อยู่​เบื้องหน้า​ทหาร​สอง​กองทัพ​อย่างนั้นล่ะ

7

ชายหนุ่ม​ชื่นชม​ความงามของ​หญิงสาว​ว่า

1 เจ้าหญิงเอ๋ย เท้า​คู่นั้น​ของเธอ​ที่​สวม​รองเท้าสาน​อยู่​ช่าง​งดงาม​เหลือเกิน

ต้นขา​อัน​กลมกลึง​ของเธอ​เหมือน​เพชรพลอย​ที่​ช่างฝีมือดี​ได้​เจียระไน​ไว้

2 สะดือ​ของเธอ​นั้น​เหมือน​ชาม​ทรงกลม​ที่มี​เหล้าองุ่น​ผสม​เครื่องเทศ​เติมเต็ม​อยู่เสมอ

ส่วน​หน้าท้อง​อัน​โค้งมน​ของเธอ​นั้น​เหมือน​กอง​เมล็ดข้าวสาลี​ที่​นวด​แล้ว​ล้อมรอบ​ด้วย​ดอกลิลลี่

3 นม​สองเต้า​ของเธอ​นั้น​เปรียบเหมือน​ลูกกวาง​คู่หนึ่ง

หรือ​เลียงผา​ฝาแฝด

4 ลำคอ​ระหง​ของเธอ​เปรียบเหมือน​หอคอย​งาช้าง

ดวงตา​ของเธอ​นั้น​เหมือน​สระน้ำ​ที่​ส่องประกาย​ใน​เมือง​เฮชโบน​ตรง​ประตู​บัทรับบิม

จมูก​ของเธอ​สูงโด่ง​เหมือน​หอคอย​แห่ง​เลบานอน​ที่​มองเห็น​เมือง​ดามัสกัส

5 หัว​ของเธอ​สูงส่ง​เหมือน​ภูเขา​คารเมล

เส้นผม​ของเธอ​เหมือน​ผ้ามันวาว​สีม่วง

ผม​ยาวสลวย​ของเธอ​นั้น​ทำ​ให้​กษัตริย์​ต้อง​สยบลง

6 ที่รัก​ของฉัน เธอ​ช่าง​งดงาม และ​มีเสน่ห์​น่าชื่นชม​ยิ่งนัก

เธอ​ทำให้​ฉัน​เพลิดเพลิน​ใจ

7 เธอ​ช่าง​สูงระหง​ราวกับ​ต้นอินทผลัม

เต้า​ทั้งสอง​ของเธอ​นั้น​เหมือน​พวงอินทผลัม

8 ฉัน​พูด​ว่า “ฉัน​จะ​ปีน​ต้นอินทผลัม และ​จะ​คว้า​ผลอินทผลัม​นั้น”

ขอให้​เต้า​ทั้งสอง​ของเธอ​เป็น​เหมือน​พวงองุ่น

ขอให้​ลมปาก​ของเธอ​หอม​เหมือน​ผลแอปเปิ้ล

9 ขอให้​จูบ​ของเธอ​เป็น​เหมือน​เหล้าองุ่น​ชั้นเยี่ยม+ 7:9 ริมฝีปาก​และ​ฟัน​ของฉัน คำนี้​อยู่​ใน​ฉบับแปล​ภาษา​กรีก​โบราณ​ฉบับแปล​ซีเรีย​โบราณ​และ​ฉบับแปล​ภาษา​ละติน​โบราณ แต่​ฉบับ​ฮีบรู​ที่​นิยม​ใช้กัน​เขียน​ว่า ริมฝีปาก​ของ​พวก​ที่​นอนหลับ

หญิงสาว​แทรก​ขึ้น​ว่า

ที่​ไหลลื่น​ไปยัง​คนรัก​ของฉัน

และ​เลื่อนไหล​ผ่าน​ริมฝีปาก​และ​ฟัน​ของฉัน

10 ฉัน​เป็นของ​ที่รัก​ของฉัน

และ​เขา​ก็​อยากได้​แต่ฉัน​เท่านั้น

11 มาเถิด ที่รัก​ของฉัน ออกไป​ที่​ทุ่งกว้าง​ข้างนอก​นั้น

และ​คืนนี้​เรา​จะ​พัก​อยู่​ท่ามกลาง​พุ่ม​ดอกเฮนนา​ที่​หอม​นั้น

12 เรา​จะ​ตื่นแต่​เช้าตรู่ แล้ว​ออกไป​ที่​สวนองุ่น

ไปดู​ว่า​พวกต้นองุ่น​ออกดอก​แล้ว​หรือยัง

ไปดู​ว่า​พวก​ช่อ​ดอกองุ่น​ผลิบาน​แล้ว​หรือยัง

ไปดู​ว่า​ต้นทับทิม​ออกดอก​แล้ว​หรือยัง

และ​ที่นั่น​ฉัน​จะ​มอบ​ความรัก​ให้​กับเธอ

13 ที่รัก​ของฉันจ๋า​พืช​แห่งรัก​ได้ส่ง​กลิ่น​หอมฟุ้ง​ไปทั่ว​แล้ว

ผลไม้​เลิศรส​ทั้งหลาย​ได้​สะสม​ไว้แล้ว​เหนือ​ประตู​ของเรา

ฉัน​ได้​สะสม​ผลไม้​เลิศรส​ทั้งหลาย​ไว้

ทั้งที่​เคย​ลิ้มรส​และ​ไม่เคย​ลิ้มรส​มาก่อน​ไว้​ให้​กับเธอ

8

1 แหม ถ้าเธอ​เป็น​พี่ชาย​ของฉัน​ก็​น่าจะดี​นะ

ผู้​ดูดนม​จาก​เต้า​ของแม่ฉัน

เพราะ​เมื่อ​ฉัน​พบเธอ​ตาม​ท้องถนน

ฉัน​จะได้​จูบเธอ​โดย​ไม่มีใคร​เหยียด​หยาม

2 แล้ว​ฉัน​จะได้​นำ​เธอ ฉัน​จะ​พา​เธอ​ไป​ที่บ้าน​ของแม่ฉัน เธอ​จะได้​สอน​เรื่อง​อย่างว่า​กับฉัน

ฉัน​จะให้​เธอ​ดื่มไวน์​ผสม​เครื่องเทศ​ที่​ทำจาก​น้ำทับทิม​ของฉัน

3 แขนซ้าย​ของเขา​ช้อน​อยู่​ใต้​หัวฉัน

และ​มือขวา​ของเขา​ก็​ลูบไล้​ฉัน

นาง​พูด​กับ​พวกเพื่อนสาว

4 พวกสาวๆ​แห่ง​เยรูซาเล็ม​เอ๋ย ฉัน​ขอให้​เธอ​ทั้งหลาย​สาบาน​ว่า

พวกเธอ​จะ​ไม่​ปลุกเร้า​หรือ​กระตุ้น​ความรัก​ให้​ตื่น​จนกว่า​ความรัก​นั้น​จะ​สุกงอม​เสียก่อน

พวกสาวๆ​แห่ง​เยรูซาเล็ม​พูด​ว่า

5 นาง​ผู้​มาจาก​ที่​เปล่า​เปลี่ยว​แห้งแล้ง

ที่​อิงแอบ​มากับ​ชาย​คนรัก​ของนาง​นั้น​เป็น​ใคร​กันหนอ

หญิงสาว​พูด​กับ​ชายคนรัก​ว่า

ฉัน​ได้​ปลุก​เธอ​ตื่นขึ้น​ใต้​ต้นแอปเปิ้ล​นั้น เป็น​ที่ที่​แม่​ของเธอ​ตั้งท้อง​เธอ

และ​ที่นั่นแหละ​คือ​ที่ที่​นาง​คลอดเธอ​มา

6 เอา​ตัวฉัน​แนบชิด​ไว้​กับ​ตัวเธอ

เหมือน​ดวงตรา​ที่​ห้อย​แนบชิด​กับ​หน้าอก​เธอ

เหมือน​ดวงตรา​ที่​แนบชิด​กับ​ข้อมือ​เธอ

เพราะ​ฤทธิ์​แห่ง​ความรัก​นั้น​แรง​พอๆ​กับ​ความตาย

อารมณ์รัก​นั้น​ก็​ทนนาน​เท่ากับ​แดน​คนตาย

ความรัก​จุดประกาย​ขึ้น​ดังไฟ

เป็น​ไฟ​ลูกใหญ่​ที่​ลุก​โชติช่วง

7 แม้​น้ำ​จะ​มากเพียงใด​ก็​ไม่อาจ​ดับ​ไฟรัก​ลงได้

และ​แม่น้ำ​ทั้งหลาย​ก็​ไม่อาจ​ท่วมท้น​ความรัก​ได้

ถ้า​หาก​มี​ใคร​สักคน​พยายาม​จะ​ซื้อ​ความรัก​ด้วย​ทุกสิ่ง​ที่​เขามี

ข้อเสนอ​ของเขา​จะ​ถูก​ปฏิเสธ​อย่างแน่นอน

พวกพี่ชาย​ของ​หญิงสาว​พูด​ว่า

8 เรา​มี​น้องสาว​ตัวน้อย​อยู่​หนึ่งคน​ซึ่ง​นม​ยัง​ไม่​ตั้งเต้า​เลย

เรา​จะ​ทำ​ยังไง​กับ​เธอ​ดี​เมื่อ​มี​คน​มา​สู่ขอ​เธอ

9 ถ้า​เปรียบ​เธอ​เหมือน​กำแพง เรา​จะ​เอา​เงิน​มา​ตกแต่ง​กำแพง​นั้น

และ​ถ้า​เปรียบ​เธอ​เป็น​ประตู เรา​จะ​หา​ไม้สนซีดาร์​มา​เสริมแต่ง​ประตู​นั้น

หญิงสาว​พูด​ว่า

10 ใช่สิ ฉัน​เปรียบเหมือน​กำแพง​นั้น

และ​เต้า​ทั้งสอง​ของฉัน​ก็​ตั้งขึ้น​เหมือน​หอคอย

นั่น​เป็น​เหตุ​ที่ เขา​พึงพอใจ​ฉัน

ชายหนุ่ม​พูด​ว่า

11 ซาโลมอน​มี​สวนองุ่น​อยู่​แปลง​หนึ่ง​ที่​บาอัลฮาโมน

และ​เขา​ก็​ให้​คน​เช่า​สวนองุ่น​นั้น

และ​ทุกๆปี คนเช่าสวน​จะ​ต้อง​จ่าย​เขา​คนละ​หนึ่งพัน​เหรียญเงิน​จาก​เงิน​ที่​ได้​จาก​การขาย​ผลองุ่น​นั้น

12 แต่​ฉัน​มี​สวนองุ่น​ส่วนตัว​ของ​ฉันเอง

ซาโลมอน​เอ๋ย ท่าน​เก็บ​พัน​เหรียญเงิน​ของท่าน​ไว้เถิด

แล้ว​ก็​จ่าย​คนเฝ้าสวน​ของท่าน​คนละ​สองร้อย​เหรียญเงิน​ด้วย

ชายหนุ่ม​พูด​กับ​หญิงสาว​ว่า

13 เธอ​ผู้ที่​กำลัง​นั่ง​ใน​สวน​นั้นน่ะ เพื่อนๆ​ของฉัน​อยาก​ได้ยิน​เสียง​ของเธอ

ฉัน​เอง​ก็​เหมือนกัน

หญิงสาว​พูด​ว่า

14 ที่รัก​ของฉัน เร็วเข้าเถิด

ขอให้​ท่าน​เป็นดัง​เลียงผา​หรือ​กวางหนุ่ม​ที่​อยู่​ภูเขา​แห่ง​เครื่องเทศ​เหล่านี้​เถิด