1 ทิโมธี

คำนำ

หนังสือ 1 และ 2 ทิโมธี เปาโล​คง​เขียน​ใน​ช่วง​ปลาย​ชีวิต เขา​ได้​เขียน​จดหมาย​ทิโมธี​ฉบับ​ที่​หนึ่ง และ​ฉบับ​ที่​สอง รวมทั้ง​หนังสือ​ทิตัส ทิโมธี​เป็น​เพื่อน​รุ่นน้อง​ที่​สนิท​ของ​เปาโล เปาโล​ปล่อย​ให้​ทิโมธี​ทำ​งาน​ใน​เมือง​เอเฟซัส และ​ให้​ทิตัส​ทำ​งาน​บน​เกาะ​ครีต เพื่อ​ให้​พวก​เขา​ช่วย​แก้​ปัญหา​บาง​อย่าง​ใน​หมู่ประชุม​ที่​เมือง​นั้นๆ เห็น​ได้​ชัด​ว่า​เปาโล​กำลัง​พยายาม​ช่วย​ให้​หมู่ประชุม​เหล่า​นั้น​มี​ผู้นำ​เป็น​ของ​ตน​เอง​และ​สามารถ​ยืนหยัด​ได้​ด้วย​ตัวเอง

ใน​จดหมาย​ฉบับ​แรก​ที่​เปาโล​เขียน​ถึง​ทิโมธี เขา​ได้​แนะนำ​วิธี​เลือก​ผู้นำ​ของ​หมู่ประชุม​และ​วิธี​รับมือ​กับ​ปัญหา​ต่างๆ ส่วน​ฉบับ​ที่​สอง​นั้น เปาโล​เขียน​ตอน​ที่​ติด​คุก​อยู่ ซึ่ง​ตอน​นั้น​เปาโล​คิด​ว่า​เขา​คง​ใกล้​ตาย​แล้ว หนังสือ​ทิโมธี​ฉบับ​ที่​สอง จึง​เป็น​ฉบับ​ที่​พูด​ถึง​เรื่อง​ส่วน​ตัว เปาโล​พยายาม​หนุนใจ​และ​แนะนำ​ให้​ทิโมธี​ใช้​ชีวิต​ตาม​แบบ​อย่าง​ที่​เขา​ได้​วาง​ไว้​ให้ ทั้ง​ทาง​ด้าน​ความเชื่อ ความ​กล้าหาญ และ​ความอดทน

1

1 จาก​เปาโล ผู้​เป็น​ศิษย์เอก​ของ​พระเยซู​คริสต์ ตาม​คำสั่ง​ของ​พระเจ้า​พระผู้ช่วย​ให้​รอด และ​ของ​พระเยซู​คริสต์​ผู้​เป็น​ความหวัง​ของ​เรา

2 ถึง​ทิโมธี ลูก​ที่​แท้​จริง​ใน​ความเชื่อ

ขอให้​พระเจ้า​พระบิดา และ​พระเยซู​คริสต์​องค์​เจ้า​ชีวิต​ของ​เรา ให้​ความ​เมตตา​กรุณา​และ​สันติสุข​กับ​คุณ

คำเตือน​เรื่อง​คำสอน​ที่​ผิดๆ

3 ตอน​ที่​ผม​เดินทาง​ต่อ​ไป​ที่​แคว้น​มาซิโดเนีย​นั้น ผม​ได้​ขอ​ร้อง​ให้​คุณ​อยู่​ที่​เมือง​เอเฟซัส​ต่อ เพื่อ​คุณ​จะ​ได้​สั่ง​ให้​คน​บางคน​เลิก​สอน​เรื่อง​ที่​ผิดๆ​เสียที 4 และ​สั่งให้​พวก​เขา​เลิก​สนใจ​นิยาย​ปรัมปรา​ต่างๆ​และ​รายชื่อ​ของ​บรรพบุรุษ​ที่​ไม่​รู้จัก​จบ​สิ้น​ได้​แล้ว เพราะ​มัน​ไม่​ได้​ช่วย​อะไร​ใน​แผนงาน​ของ​พระเจ้า มี​แต่​จะ​ทำ​ให้​ทะเลาะ​กัน​เปล่าๆ​เพราะ​แผนงาน​ของ​พระเจ้า​นั้น จะ​สำเร็จ​ได้​ด้วย​ความเชื่อ 5 ที่​ผม​สั่ง​อย่าง​นี้ ก็​เพื่อ​ให้​เกิด​ความรัก​ขึ้น ซึ่ง​เป็น​ความรัก​ที่​มา​จาก​ใจ​อัน​บริสุทธิ์ ใจ​ที่​ไม่​ฟ้อง​ว่า​ผิด และ​ความเชื่อ​ที่​จริงใจ 6 บาง​คน​ได้​หลง​จาก​สิ่ง​เหล่านี้ แล้ว​หัน​ไป​พูด​เรื่อง​ไร้สาระ 7 พวก​เขา​อยาก​จะ​เป็น​ครู​สอน​กฎ​ของ​โมเสส​กัน แต่​ตัว​เขา​กลับ​ไม่​เข้าใจ​เรื่อง​ที่​ตัวเอง​พูด​หรือ​ยืนยัน​เลย

8 เรา​รู้​ว่า​กฎ​นั้น​ดี ถ้า​รู้จัก​ใช้​อย่าง​ถูกต้อง 9 และ​เรา​ก็​รู้​ด้วย​ว่า กฎ​นั้น​ไม่​ได้​มี​ไว้​ใช้​กับ​คน​ที่​ทำ​ตามใจ​พระเจ้า แต่​มี​ไว้​ใช้​กับ​คน​ที่​ทำ​ผิด​กฎ พวก​ชอบ​แหก​กฎ คน​ที่​ไม่​มี​ศาสนา​และ​คน​บาป คน​ที่​ไม่​มี​ศีลธรรม และ​คน​ที่​หยาบช้า พวก​ที่​ฆ่า​พ่อ ฆ่า​แม่ พวก​ฆาตกร 10 คน​ที่​ทำ​ผิด​ทาง​เพศ คน​ที่​เป็น​เกย์+ 1:10 เกย์ หมายถึง ผู้ชาย​ที่​มี​เพศ​สัมพันธ์​กับ​ผู้ชาย​ด้วย​กัน คน​ที่​ค้า​ขาย​ทาส คน​โกหก คน​ที่​ให้​การ​เท็จ​ใน​ศาล และ​คน​ที่​ชอบ​ทำ​ใน​สิ่ง​ที่​ขัด​กับ​คำสอน​ที่​เป็น​ประโยชน์ 11 คำสอน​นี้​สอดคล้อง​กับ​ข่าวดี เรื่อง​ความ​ยิ่งใหญ่​ของ​พระเจ้า​ผู้​ทรง​เกียรติ พระเจ้า​ได้​มอบ​ข่าวดีนี้​ให้​กับ​ผม

ขอบคุณ​ความ​เมตตา​ของ​พระเจ้า

12 ผม​ขอบคุณ​พระเยซู​คริสต์​องค์​เจ้า​ชีวิต​ของ​เรา ผู้ที่​ให้​กำลัง​กับ​ผม ที่​ผม​ขอบคุณ​ก็​เพราะ​พระองค์​เห็น​ว่า​ผม​เป็น​คน​ที่​ซื่อสัตย์ และ​ได้​แต่งตั้ง​ผม​ให้​เป็น​ผู้รับใช้​พระองค์ 13 ถึง​แม้​ว่า​แต่​ก่อน​นี้ ผม​เคย​พูด​ดู​หมิ่น​พระองค์ ข่มเหง​คน​ของ​พระองค์ และ​เป็น​คน​โหดร้าย แต่​พระเจ้า​ก็​ยัง​เมตตา​ผม เพราะ​เห็น​ว่า​ผม​ทำ​ไป​เพราะ​ยัง​ไม่​เชื่อ และ​ไม่​รู้​ว่า​กำลัง​ทำ​อะไร​อยู่ 14 องค์​เจ้า​ชีวิต​ของ​เรา​ได้​มอบ​ความ​เมตตา​พร้อม​กับ​ความเชื่อ และ​ความรัก​ที่​มี​อยู่​ใน​พระเยซู​คริสต์​ให้​กับ​ผม​อย่าง​ล้นเหลือ

15 คำพูดนี้​เชื่อถือ​ได้​และ​คุ้มค่า​ที่​จะ​รับ​เอา​ไว้ ซึ่ง​คำพูด​นี้​ก็​คือ พระเยซู​คริสต์​ได้​มา​ใน​โลก​นี้​เพื่อ​ช่วย​ให้​คน​บาป​หลุดพ้น และ​ผม​เอง​ก็​เลว​ที่สุด​ใน​พวก​คน​บาป​นั้น 16 แต่​ก็​เพราะ​อย่าง​นี้ พระเจ้า​ถึง​ได้​เมตตา​ผม พระเยซู​คริสต์​ได้​แสดง​ความ​อดทน​อย่าง​ถึง​ที่สุด​ต่อ​คน​เลว​ที่สุด​อย่าง​ผม เพื่อ​เป็น​ตัวอย่าง​ให้​กับ​คน​ทั้งหลาย​ที่​จะ​มา​ไว้วางใจ​ใน​พระองค์ และ​มี​ชีวิต​กับ​พระเจ้า​ตลอด​ไป 17 ขอให้​พระองค์​ผู้​เป็น​กษัตริย์​ของ​คน​ทุกยุค​ทุกสมัย ผู้​ไม่​มี​วัน​ตาย ผู้​ไม่​มี​ใคร​มอง​เห็น​ได้ และ​ผู้​เป็น​พระเจ้า​แต่​เพียง​องค์​เดียว ได้รับ​เกียรติ​และ​สง่าราศี อยู่​เสมอ​และ​ตลอดไป อาเมน

18 ทิโมธี ลูก​เอ๋ย สิ่ง​ที่​ผม​สั่ง​ไว้​นี้ ก็​สอดคล้อง​กับ​สิ่ง​ที่​ผู้พูดแทนพระเจ้า​ได้​พูด​เกี่ยวกับ​คุณ​ไว้​ก่อน​หน้า​นี้​แล้ว เพื่อ​ว่า​เมื่อ​คุณ​ทำ​ตาม​คำสั่ง​นี้ คุณ​จะ​ได้​ต่อสู้​อย่าง​ดี 19 ยึด​ความเชื่อ​ที่​คุณ​มี​อยู่​ใน​พระคริสต์​ไว้​ให้​มั่น และ​รักษา​ใจ​ที่​ฟ้อง​ถูก​ผิด​ไว้​ให้​ดี เพราะ​มี​บาง​คน​ทิ้ง​ใจ​ที่​ฟ้อง​ถูก​ผิด​นี้​ไป ทำ​ให้​ความเชื่อ​ของ​เขา​ถูก​ทำลาย​ไป​เหมือน​เรือ​แตก 20 ใน​คน​พวก​นั้น​ก็​มี​ฮีเมเนอัส​และ​อเล็กซานเดอร์​รวม​อยู่​ด้วย ผม​จึง​มอบ​พวก​เขา​ให้​กับ​ซาตาน เพื่อ​พวก​เขา​จะ​ได้รับ​บทเรียน​ว่า​ไม่​ควร​ดูหมิ่น​พระเจ้า​อีก​ต่อ​ไป

2

คำ​แนะ​นำ​ใน​การ​อธิษฐานและ​นมัสการ​พระเจ้า

1 เรื่อง​แรก​ที่​ผม​ขอ​ให้​ทำ​ก็​คือ ให้​อ้อนวอน อธิษฐาน ขอร้อง และ​ขอบคุณ​พระเจ้า​สำหรับ​ทุกๆ​คน 2 รวมทั้ง​กษัตริย์​ทั้งหลาย​และ​ผู้​มี​อำนาจ​ทุก​คน ที่​ให้​ทำ​อย่าง​นี้​ก็​เพื่อ​เรา​จะ​ได้​อยู่​กัน​อย่าง​สงบสุข​และ​มี​สันติ มี​ชีวิต​ที่​ให้​เกียรติ​กับ​พระเจ้า​อย่าง​เต็มที่ และ​เป็น​ที่​น่านับถือ 3 การ​ทำ​อย่างนี้​ดี​และ​เป็น​ที่​พอใจ​พระเจ้า​ผู้ช่วย​ให้​รอด​ของ​เรา 4 พระองค์​อยาก​ให้​ทุก​คน​รอด​และ​รู้จัก​ความจริง 5 เพราะ​มี​พระเจ้า​เพียง​องค์​เดียว​เท่านั้น และ​มี​คน​กลาง​เพียง​คน​เดียว​ระหว่าง​พระเจ้า​กับ​มนุษย์ คือ​พระเยซู​คริสต์​ผู้​เป็น​มนุษย์ 6 พระองค์​ได้​สละ​ชีวิต​ของ​พระองค์​เอง​เพื่อ​ไถ่​ทุกคน​ให้​เป็น​อิสระ​จาก​การ​เป็น​ทาส เรื่อง​นี้​พิสูจน์​ให้​เห็น​ถึง​ความ​ต้องการ​ของ​พระเจ้า​ที่​จะ​ช่วย​ทุกคน​ให้​รอด​ใน​เวลา​ที่​เหมาะสม 7 นี่​เป็น​เหตุ​ที่​พระเจ้า​ได้​แต่งตั้ง​ผม​ให้​เป็น​ผู้​ประกาศ และ​เป็น​ศิษย์เอก​ของ​พระเยซู (ผม​พูด​ความจริง ไม่​ได้​โกหก) นอกจาก​นี้​พระเจ้า​ยัง​ได้​แต่งตั้ง​ให้​ผม​ไป​เป็น​ครู​สอน​เรื่อง​ความเชื่อ​และ​ความจริงนี้​กับ​คน​ที่​ไม่​ใช่​ยิว​อีก​ด้วย

8 ดังนั้น ผม​อยาก​ให้​ผู้ชาย​ใน​ทุก​ที่​อธิษฐาน​ด้วย​การ​ยก​มือ​อัน​บริสุทธิ์​ขึ้น คือ​ไม่​โกรธ​หรือ​เถียง​กัน

9 ส่วน​ผู้หญิง​ก็​เหมือน​กัน แต่ง​ตัว​ให้​ดู​ดี สุภาพ​เรียบร้อย​และ​ถูก​กาลเทศะ ไม่​ใช่​ทำ​ผม​ซะ​หรูหรา หรือ​ใส่​ทอง ไข่มุก หรือ​เสื้อผ้า​แพงๆ 10 แต่​ให้​แต่งตัว​ด้วย​ความดี​จะ​ดี​กว่า ให้​เหมาะสม​กับ​เป็น​ผู้หญิง​ที่​นับถือ​พระเจ้า 11 ผู้หญิง​ควร​จะ​เรียน​อย่าง​สงบ​เสงี่ยม​และ​เชื่อฟัง 12 ผม​ไม่​อนุญาต​ให้​ผู้หญิง​สั่งสอน​หรือ​ใช้​อำนาจ​กดขี่​ผู้ชาย แต่​ให้​พวก​เธอ​อยู่​อย่าง​สงบสุข 13 เพราะ​พระเจ้า​สร้าง​อาดัม​ก่อน แล้ว​ถึง​สร้าง​เอวา 14 และ​คน​ที่​ถูก​ล่อ​ลวง​ไม่​ใช่​อาดัม+ 2:14 คน​ที่​ถูก​ล่อ​ลวง​ไม่​ใช่​อาดัม ซาตาน​หลอก​ลวง​เอวา และ​เอวา​เป็น​คน​ที่​ทำ​ให้​อาดัม​ทำ​บาป แต่​เป็น​ผู้หญิง​ที่​ถูก​ล่อลวง​แล้ว​กลาย​เป็น​คนบาป 15 อย่างไร​ก็​ตาม​ผู้หญิง​จะ​รอด​ได้​ด้วย​การ​คลอด​ลูก ถ้า​พวก​เขา​ยัง​รักษา​ความเชื่อ​ไว้ มี​ความรัก มี​ความ​บริสุทธิ์ และ​รู้จัก​ควบคุม​ตน​เอง​อย่าง​ดี

3

พวก​ผู้นำ​ใน​หมู่​ประชุม​ของ​พระเจ้า

1 คำพูด​ต่อ​ไป​นี้​เป็น​จริง​และ​เชื่อถือ​ได้ คือ​คำพูด​ที่​ว่า ถ้า​ใคร​อยาก​จะ​เป็น​ผู้​ดูแล​หมู่ประชุม​ของ​พระเจ้า+ 3:1 ผู้​ดูแล​หมู่ประชุม​ของ​พระเจ้า คือ​พวก​ผู้ชาย​ที่​ได้รับ​เลือก​ให้​เป็น​คน​ประสาน​งาน​และ​ดูแล​หมู่ประชุม​ของ​พระเจ้า เรียก​อีก​อย่าง​ว่า “ผู้นำ​อาวุโส” (อ่าน​ได้​จาก​หนังสือ กิจการ 20:17, 28; เอเฟซัส 4:11; ทิตัส 1:5-9) แสดงว่า​คน​นั้น​อยาก​จะ​ทำ​งาน​ที่​ดี 2 ผู้ดูแล​หมู่ประชุม​ของ​พระเจ้า จะ​ต้อง​เป็น​คน​ที่​ไม่​มี​ที่ติ มี​เมีย​แค่​คน​เดียว ควบคุม​ตัวเอง​ได้ มี​สติ​รอบคอบ น่านับถือ ยินดี​ต้อนรับ​แขก​แปลก​หน้า และ​สอน​เก่ง 3 ต้อง​ไม่​ขี้เมา ไม่​ชอบ​ต่อย​ตี แต่​สุภาพ​อ่อนโยน ไม่​ชอบ​โต้เถียง ไม่​โลภ​เงิน​ทอง 4 ต้อง​รู้จัก​เอา​ใจ​ใส่​คน​ใน​ครัวเรือน​ของ​ตน​เป็น​อย่าง​ดี ต้อง​มี​ลูก​ที่​ว่า​นอน​สอนง่าย​และ​ให้​ความ​เคารพยำเกรง​เขา​อย่าง​ยิ่ง 5 (เพราะ​ถ้า​คน​ใน​ครัวเรือน​ของ​ตน​เอง​ยัง​เอา​ไม่​รอด แล้ว​จะ​มา​ดูแล​หมู่ประชุม​ของ​พระเจ้า​ได้​อย่างไร) 6 เขา​จะ​ต้อง​ไม่​ใช่​คน​ที่​เพิ่ง​มา​เชื่อ​ใหม่ๆ เพราะ​ดีไม่ดี​เขา​อาจ​จะ​เหลิง​ได้ แล้ว​ถูก​ลงโทษ​แบบ​เดียว​กับ​มาร 7 นอกจาก​นั้น เขา​จะ​ต้อง​เป็น​คน​ที่​มี​ชื่อ​เสียง​ดี​ใน​หมู่​คน​ภายนอก​ด้วย เพื่อ​จะ​ได้​ไม่​อับอาย​ขายหน้า​เพราะ​ถูก​คน​ต่อว่า และ​เข้า​ไป​ติด​กับดัก​ของ​มาร

พวก​ผู้รับใช้​พิเศษ

8 ผู้รับใช้​พิเศษ+ 3:8 ผู้รับใช้​พิเศษ ใน​ภาษา​กรีก หมายถึง คน​รับใช้ คน​พวก​นี้​ได้รับ​เลือก​มา​เพื่อ​ทำ​หน้าที่​รับใช้​หมู่ประชุม​ของ​พระเจ้า​ก็​เหมือน​กัน จะ​ต้อง​เป็น​คน​ที่​น่า​นับถือ ไม่​หน้าไหว้​หลังหลอก ไม่​ขี้เหล้า ไม่​โลภ​เงิน​ทอง 9 ต้อง​ยึดมั่น​ข้อ​ลึกลับ​ใน​หลัก​ความเชื่อ​ที่​พระเจ้า​ได้​เปิดเผย​ให้​เรา​รู้​แล้ว​ด้วย​ใจ​ที่​ไม่​ฟ้อง​ว่า​ผิด 10 ให้​คน​พวก​นี้​ผ่าน​การ​ทดสอบ​เสีย​ก่อน ถ้า​ไม่​มี​ข้อ​เสื่อม​เสีย ก็​ค่อย​ให้​เขา​มา​รับใช้ 11 ผู้ช่วย​พิเศษ​ที่​เป็น​ผู้หญิง+ 3:11 ผู้ช่วย​พิเศษ​ที่​เป็น​ผู้หญิง หรือ​อาจ​หมายถึง​ภรรยา​ของ​ผู้รับใช้​พิเศษ​ก็​ได้​ก็​เหมือน​กัน จะ​ต้อง​เป็น​คน​ที่​น่า​นับถือ ต้อง​ไม่​ใส่ร้าย​คน​อื่น แต่​ต้อง​เป็น​คน​ที่​รู้จัก​ควบคุม​ตน​เอง และ​ไว้ใจ​ได้​ใน​ทุก​เรื่อง 12 ผู้รับใช้​พิเศษ​ที่​เป็น​ผู้ชาย ต้อง​มี​เมีย​แค่​คน​เดียว ต้อง​ดูแล​คน​ใน​ครัวเรือน​ของ​ตน และ​อบรม​ลูกๆ​เป็น​อย่าง​ดี 13 เพราะ​คน​ที่​ทำ​หน้าที่​ผู้รับใช้​พิเศษ​นั้น​จะ​เป็น​ที่นับถือ และ​ตัว​เขา​เอง​จะ​มี​ความ​มั่นใจ​ใน​ความเชื่อ​ที่​เขา​มี​ต่อ​พระเยซู​คริสต์​มาก​ขึ้น

ความลับ​ใน​ศาสนา​เรา

14 ถึงแม้​ผม​หวัง​ว่า​จะ​ได้​มา​เยี่ยม​คุณ​ใน​เร็วๆ​นี้ แต่​ผม​ก็​ยัง​เขียน​ข้อความ​เหล่านี้​มา​ให้ 15 เพื่อ​ว่า​ถ้า​ผม​มา​ช้า คุณ​จะ​ได้​รู้​ว่า​สมาชิก​ใน​บ้าน​เรือน​ของ​พระเจ้านั้น​จะ​ต้อง​ทำตัว​อย่างไร​บ้าง บ้าน​เรือนนี้​คือ​หมู่ประชุม​ของ​พระเจ้า​ผู้​มี​ชีวิต​อยู่ และ​หมู่ประชุมนี้​เป็น​เสา​หลัก​และ​รากฐาน​แห่ง​ความจริง 16 ไม่​ต้อง​สงสัย​เลย นี่แหละ​คือ​ความ​ยิ่งใหญ่​ของ​ความลับ​ใน​ศาสนา​อัน​แท้จริง​ของ​เรา คือ

พระคริสต์​ได้​มา​ปรากฏ​ใน​ร่าง​ของ​มนุษย์

พระวิญญาณ​ได้​พิสูจน์​แล้ว​ว่า​เป็น​จริง

เหล่า​ทูตสวรรค์​ก็​เห็น

เรื่อง​ของ​พระองค์​ได้​ถูก​ประกาศ​ไป​ทั่ว​ทุก​ชนชาติ

ผู้คน​ใน​โลก​ต่าง​เชื่อ​ใน​พระองค์

และ​พระเจ้า​ได้รับ​พระองค์​ขึ้น​ไป​สู่​สง่าราศี​อัน​ยิ่งใหญ่

4

คำเตือน​เรื่อง​ครู​จอม​ปลอม

1 พระวิญญาณ​พูด​ไว้​ชัดเจน​ว่า ต่อไป​ใน​อนาคต​จะ​มี​บาง​คน​ทิ้ง​ความเชื่อ แล้ว​หัน​ไป​เชื่อ​ถือ​วิญญาณ​ที่​หลอกลวง รวมทั้ง​คำสอน​ต่างๆ​ของ​พวก​มาร​ทั้งหลาย 2 และ​คำ​หลอกลวง​ของ​พวก​หน้าซื่อ​ใจคด ใจ​ของ​พวก​เขา​ชินชา​กับ​ความผิด​เสีย​แล้ว เหมือน​ถูก​เหล็ก​ร้อน​นาบ​จน​ตาย​ด้าน 3 พวก​เขา​สั่ง​ว่า​ห้าม​แต่งงาน​และ​ห้าม​กิน​อาหาร​บาง​ชนิด อันที่​จริง​พระเจ้า​ได้​สร้าง​อาหาร​ขึ้น​มา​ให้​คน​ที่​มี​ความเชื่อ และ​คน​ที่​รู้จัก​ความจริง กิน​กัน​ด้วย​ความ​ขอบคุณ 4 ทุกอย่าง​ที่​พระเจ้า​สร้าง​ขึ้น​มา​นั้น​ดีหมด ถ้า​รับ​มา​ด้วย​การ​ขอบคุณ​พระเจ้า ก็​กิน​ได้​หมด​ทุกอย่าง 5 เพราะ​ถ้อยคำ​ของ​พระเจ้า​และ​คำ​อธิษฐาน​ทำ​ให้​สิ่ง​เหล่า​นั้น​บริสุทธิ์​แล้ว​ใน​สายตา​พระเจ้า

ผู้รับใช้​ที่​ดี​ของ​พระเยซู​คริสต์

6 ถ้า​คุณ​อธิบาย​เรื่อง​นี้​ให้​พี่น้อง​ฟัง คุณ​ก็​จะ​เป็น​ผู้รับใช้​ที่​ดี​ของ​พระเยซู​คริสต์ ซึ่ง​จะ​พิสูจน์​ให้​เห็น​ว่า คุณ​ได้รับ​การ​เลี้ยงดู​ด้วย​ถ้อยคำ​แห่ง​ความเชื่อ และ​ด้วย​คำ​สั่งสอน​ที่​ดี​ที่​คุณ​ได้​ทำ​ตาม​อยู่​นั้น 7 อย่า​ไป​เสีย​เวลา​กับ​นิยาย​ปรัมปรา​ไร้สาระ​ที่​หญิง​แก่ๆ​พวก​นั้น​ชอบ​เล่า​กัน แต่​ให้​ฝึกฝน​ตน​เอง​เพื่อ​รับใช้​พระเจ้า 8 เพราะ​การ​ฝึกฝน​ทาง​ร่างกาย​ก็​มี​ประโยชน์​อยู่​บ้าง แต่​การ​รับใช้​พระเจ้า​มี​ประโยชน์​ทุก​อย่าง ทั้ง​ใน​ชีวิตนี้​และ​ชีวิตหน้า 9 นั่น​เป็น​ความจริง​ที่​เชื่อถือ​ได้​และ​คุ้มค่า​ที่​จะ​รับ​เอา​ไว้ 10 ที่​เรา​ยอม​ทำ​งาน​หนัก และ​ต่อสู้​ดิ้นรน​อยู่นี้ เพราะ​เรา​มี​ความหวัง​ใน​พระเจ้า​ผู้​มี​ชีวิต​อยู่ พระองค์​เป็น​ผู้ช่วย​ให้​รอด​ของ​ทุก​คน โดย​เฉพาะ​อย่าง​ยิ่ง​คน​ที่​เชื่อ

11 ให้​สั่งสอน​เรื่อง​เหล่านี้ 12 อย่า​ให้​ใคร​มา​ดูถูก​คุณ เพราะ​เห็น​ว่า​คุณ​เป็น​แค่​เด็กหนุ่ม แต่​ให้​คำพูด การกระทำ ความรัก ความเชื่อ และ​ความ​บริสุทธิ์​ของ​คุณ เป็น​แบบ​อย่าง​ให้​กับ​ทุก​คน​ที่​เชื่อ 13 ให้​เอา​ใจ​ใส่​ทั้ง​ใน​เรื่อง​การ​อ่าน​พระคัมภีร์​ให้​คน​อื่น​ฟัง การ​ให้​กำลังใจ​และ​การ​สั่งสอน​จน​กว่า​ผม​จะ​มา 14 อย่า​ละเลย​ที่​จะ​ใช้​พรสวรรค์​ของ​คุณ​ที่​ได้รับ​มา​ตอน​ที่​พวกผู้พูดแทน​พระเจ้า​พูด​เกี่ยวกับ​คุณ​และ​ตอน​ที่​พวก​ผู้นำ​อาวุโส​ได้​วางมือ+ 4:14 วางมือ เป็น​การ​แต่งตั้ง หรือ​มอบ​หมาย​งาน​ให้​กับ​คน​หนึ่ง​คน​ใด​ทำ​บน​คุณ 15 ให้​เอา​ใจ​ใส่​และ​ทุ่มเท​ใน​เรื่อง​เหล่านี้ ทุกคน​จะ​ได้​เห็น​ชัด​ว่า คุณ​ก้าวหน้า​ไป​มาก​แค่​ไหน​แล้ว 16 ให้​ระมัด​ระวัง​ชีวิต​และ​คำสอน​ของ​คุณ​ให้​ดี ยึด​เรื่อง​เหล่านี้​ไว้​ให้​มั่น เพราะ​ถ้า​ทำ​อย่าง​นี้ คุณ​ก็​จะ​ช่วย​ทั้ง​ตัว​คุณ​เอง​และ​คน​ที่​ฟัง​คุณ​ให้​รอด

5

กฎ​การ​อยู่​ร่วม​กัน

1 อย่า​ด่าว่า​คน​ที่​สูง​อายุ แต่​ให้​เตือน​เหมือน​คนๆ​นั้น​เป็น​พ่อ ส่วน​พวก​หนุ่มๆ​ก็​ให้​เตือน​เหมือน​พวก​เขา​เป็น​พี่น้อง 2 ส่วน​หญิง​สูง​อายุ​ก็​ให้​เตือน​เหมือน​เธอ​เป็น​แม่ ส่วน​สาวๆ ก็​ให้​เตือน​เหมือน​พวก​เธอ​เป็น​พี่น้อง ด้วย​จิตใจ​ที่​บริสุทธิ์​ผุดผ่อง 3 ให้​เกียรติ​พวก​แม่ม่าย​ที่​ไม่​มี​ญาติ​พี่น้อง 4 แต่​ถ้า​แม่ม่าย​คน​ไหน​มี​ลูก​หรือ​หลาน ให้​ลูก​หลาน​พวกนั้น​เรียนรู้​ที่​จะ​ทำ​ตาม​ศาสนา​คือ ให้​ดูแล​ครอบครัว​ของ​พวก​เขา ซึ่ง​เป็น​การ​ตอบแทน​บุญคุณ​ผู้ที่​เลี้ยงดู​เขา​มา เพราะ​พระเจ้า​ชอบ​ให้​ทำ​อย่าง​นี้ 5 ส่วน​แม่ม่าย​ที่​ถูก​ทอดทิ้ง​ให้​อยู่​คน​เดียว เขา​ฝาก​ความหวัง​ไว้​กับ​พระเจ้า​และ​อธิษฐาน​อ้อนวอน​ทั้งวัน​ทั้งคืน 6 แต่​แม่ม่าย​ที่​ปล่อยตัว​ปล่อยใจ​ก็​ถือ​ว่า​ตาย​ทั้ง​เป็น​แล้ว 7 ให้​สั่ง​เรื่อง​เหล่านี้​ด้วย จะ​ได้​ไม่​มี​ใคร​โดน​ตำหนิ 8 แต่​ถ้า​มี​ใคร​ไม่​ยอม​เลี้ยงดู​ญาติ​พี่น้อง​โดย​เฉพาะ​ครอบครัว​ของ​ตัวเอง เขา​ก็​ได้​ทิ้ง​ความเชื่อ​แล้ว และ​แย่​ยิ่งกว่า​คน​ที่​ไม่​เชื่อ​เสียอีก

9 ส่วน​แม่ม่าย​ที่​จะ​ขึ้น​ทะเบียน​แม่ม่าย​ที่​หมู่ประชุม​สนับสนุน​ได้​นั้น จะ​ต้อง​มี​อายุ​ไม่​น้อย​กว่า​หกสิบ​ปี มี​สามี​เพียง​คน​เดียว 10 ต้อง​มี​ชื่อ​เสียง​ดี​ใน​หลาย​ด้าน เช่น เคย​เลี้ยงดู​ลูกๆ เคย​ต้อนรับ​แขก​แปลก​หน้า เคย​ล้างเท้า​ให้​กับ​คน​เหล่า​นั้น​ที่​เป็น​ของ​พระเจ้า เคย​ช่วย​เหลือ​คน​ตกทุกข์​ได้ยาก และ​ทุ่มเท​ใน​การ​ทำ​ความ​ดี​ทุก​อย่าง

11 แต่​อย่า​ให้​แม่ม่าย​ที่​ยัง​สาวๆ​อยู่ ขึ้น​ทะเบียน​แม่ม่าย​เลย เพราะ​เมื่อ​พวก​เธอ​ได้​อุทิศ​ตัว​ให้​กับ​พระคริสต์​แล้ว แต่​เกิด​ราคะตัณหา​ขึ้น​มา​อยาก​จะ​แต่งงาน​ใหม่​อีก 12 ก็​จะ​ถูก​ประณาม​ได้​ว่า​ผิด​คำ​สัญญา​ที่​ให้​ไว้​กับ​พระเจ้า​ตั้งแต่​แรก 13 นอกจาก​นั้น ยัง​จะ​ทำ​ให้​พวก​เธอ​เป็น​คน​ขี้เกียจ​สันหลังยาว เที่ยว​ไป​บ้านโน้น​บ้านนี้ ไม่​ใช่​แต่​จะ​ขี้เกียจ​เท่านั้น แต่​ยัง​ชอบ​นินทา ยุ่ง​เรื่อง​ของ​ชาวบ้าน​อีก​ด้วย และ​ชอบ​พูด​ใน​เรื่อง​ที่​ไม่​ควร​พูด 14 ดังนั้น ผม​จึง​อยาก​ให้​แม่ม่าย​ที่​ยัง​สาว​นั้น​แต่งงาน​ใหม่​และ​มี​ลูก​เสีย และ​ดูแล​บ้าน​เรือน​ของ​พวก​เธอ​เพื่อ​ไม่​ให้​คน​ที่​ต่อต้าน​เรา​ตำหนิ​ได้ 15 ที่​ผม​พูด​อย่าง​นี้​เพราะ​มี​แม่ม่าย​บางคน​ได้​หัน​ตาม​ซาตาน​ไป​แล้ว

16 ถ้า​ผู้หญิง​คน​ไหน​ที่​เป็น​ผู้เชื่อ และ​มี​ญาติ​พี่น้อง​เป็น​แม่ม่าย ก็​ขอ​ให้​เขา​ช่วย​เหลือ​ญาติ​พวก​นั้น​ด้วย จะ​ได้​ไม่​เป็น​ภาระ​ให้​กับ​หมู่ประชุม​ของ​พระเจ้า เพื่อ​หมู่ประชุม​นั้น​จะ​ได้​ไป​ช่วย​เหลือ​แม่ม่าย​ที่​ต้องการ​ความ​ช่วยเหลือ​จริงๆ

17 ผู้นำ​อาวุโส​ที่​เป็น​ผู้นำ​ที่​ดี​นั้น สมควร​จะ​ได้รับ​เกียรติ​เป็น​สอง​เท่า โดย​เฉพาะ​คน​ที่​ทุ่มเท​ให้​กับ​การ​เทศนา​และ​สั่งสอน 18 เพราะ​มี​ข้อ​พระคัมภีร์​พูด​ไว้​ว่า “อย่า​เอา​ตะกร้อ​ครอบ​ปาก​วัว ขณะ​ที่​มัน​กำลัง​นวด​ข้าว”+ 5:18 อ้าง​มา​จาก​หนังสือ เฉลยธรรมบัญญัติ 25:4 และ “คน​งาน​ก็​สมควร​จะ​ได้รับ​ค่า​จ้าง​ของ​ตน”+ 5:18 อ้าง​มา​จาก​หนังสือ ลูกา 10:7

19 ถ้า​มี​ใคร​มา​กล่าว​หา​ผู้นำ​อาวุโส​ก็​อย่า​เพิ่ง​เชื่อ นอกจาก​จะ​มี​พยาน​สอง​สาม​คน​ยืนยัน 20 ถ้า​ผู้นำ​อาวุโส​นั้น​ยังคง​ทำ​บาป​ต่อ​ไป ให้​ประณาม​เขา​ต่อหน้า​คน​ทั้ง​หมู่ประชุม​ของ​พระเจ้า เพื่อ​คน​อื่นๆ​จะ​ได้​กลัว 21 ผม​ขอ​สั่ง​อย่าง​เด็ดขาด​ต่อหน้า​พระเจ้า พระเยซู​คริสต์​และ​พวกทูตสวรรค์​ที่​พระองค์​ได้​เลือก​ไว้​ว่า คุณ​จะ​ต้อง​รักษา​และ​ทำตาม​สิ่ง​เหล่านี้​โดย​ไม่​เลือก​ที่รัก​มัก​ที่ชัง​และ​ไม่​เล่น​พรรค​เล่น​พวก

22 ไม่​ต้อง​รีบร้อน​วางมือ​บน​ใคร​เพื่อ​จะ​แต่งตั้ง​เขา​ใน​การ​ทำ​งาน​ของ​องค์​เจ้า​ชีวิต อย่า​มี​ส่วน​ร่วม​ใน​บาป​ของ​คน​อื่น หมั่น​รักษา​ตน​เอง​ให้​บริสุทธิ์​อยู่​เสมอ

23 อย่า​ดื่ม​แต่​น้ำ​เปล่า​อย่าง​เดียว แต่​ให้​ดื่ม​เหล้า​องุ่น​บ้าง​เล็กน้อย เพื่อ​ประโยชน์​ใน​การ​ย่อย​อาหาร​และ​อาการ​เจ็บ​ป่วย​ที่​คุณ​เป็น​อยู่​บ่อยๆ

24 บาป​ของ​บางคน​ก็​เห็น​ชัดเจน ใครๆ​ก็​รู้​ว่า​เขา​จะ​ต้อง​ถูก​ตัดสิน​ลงโทษ แต่​บาป​ของ​บางคน​จะ​เห็น​ได้​ทีหลัง 25 ก็​เหมือน​กับ​ความดี​ของ​บางคน​ก็​เห็น​ชัดเจน​ทันที แต่​ความดี​ที่​ยัง​ไม่​เห็น​ก็​จะ​ไม่​ถูก​ซ่อน​ไว้​ตลอด​ไป

6

1 ทุก​คน​ที่​เป็น​ทาส​อยู่​ภายใต้​แอก​ของ​เจ้านาย​ที่​ไม่​เชื่อ​พระเจ้า ให้​เคารพ​นับถือ​นาย​ของ​เขา​ใน​ทุก​เรื่อง จะ​ได้​ไม่​มี​ใคร​ดูหมิ่น​ชื่อ​ของ​พระเจ้า​และ​คำสอน​ของ​เรา 2 ส่วน​ทาส​ที่​มี​เจ้านาย​ที่​เชื่อ​ใน​พระเจ้า ก็​ไม่​ควร​ดูหมิ่น​เจ้านาย​นั้น เพราะ​เห็น​ว่า​เขา​เป็น​พี่น้อง แต่​ควร​จะ​เคารพ​นับถือ​เขา​มาก​ยิ่ง​ขึ้น เพราะ​ถือ​ว่า​กำลัง​รับใช้​คน​ที่​เขา​รัก​ซึ่ง​เป็น​คน​ที่​เชื่อ​ใน​พระเจ้า​ด้วย​กัน นี่แหละ​คือ​สิ่ง​ที่​คุณ​จะ​ต้อง​สั่งสอน​และ​ขอ​ร้อง​ให้​คน​ทำ

คำ​สั่งสอน​ที่​ไม่​ถูกต้องและ​ความ​ร่ำรวย​ที่​แท้จริง

3 ถ้า​มี​ใคร​มา​สอน​เรื่อง​อื่น​ที่​แตกต่าง​ออก​ไป​จาก​นี้ หรือ​สอน​ขัด​กับ​คำสอน​ที่​เป็น​ประโยชน์​ของ​พระเยซู​คริสต์​องค์​เจ้า​ชีวิต​ของ​เรา หรือ​สอน​เพี้ยน​ไป​จาก​คำสอน​ตาม​หลัก​ศาสนา​ที่​แท้จริง 4 เขา​ก็​เป็น​คน​ที่​หยิ่งยโส​และ​ไม่​รู้เรื่อง​อะไร​เลย แล้ว​ยัง​เป็น​โรค​ชอบ​เถียง และ​ชอบ​ขัดแย้ง​ใน​ความหมาย​ของ​คำ​ต่างๆ ซึ่ง​ทำให้​เกิด​การ​อิจฉา​ริษยา การ​แก่งแย่ง​ชิงดี การ​ใส่ร้าย​ป้ายสี การ​ระแวง​สงสัยกัน 5 และ​การ​กระทบ​กระทั่งกัน​อย่าง​ไม่​สิ้นสุด คน​พวกนี้​มี​จิตใจ​ที่​ชั่วร้าย​และ​ความจริง​ถูก​ปล้น​ไป​จาก​เขา​เสีย​แล้ว และ​คน​พวกนี้​ยัง​คิด​แสวงหา​ความ​ร่ำรวย​จาก​การ​เอา​ศาสนา​บังหน้า​อีก​ด้วย

6 ศาสนา​อัน​แท้จริง​จะ​ทำ​ให้​เรา​ร่ำรวย​มหาศาล​อย่าง​แน่นอน ถ้า​เรา​รู้จัก​พอใจ​ใน​สิ่ง​ที่​เรา​มี 7 เรา​ไม่​ได้​เอา​อะไร​เข้า​มา​ใน​โลกนี้ เรา​ก็​เอา​อะไร​ออก​ไป​ไม่​ได้​เหมือนกัน 8 มี​อาหาร​กิน​กับ​เสื้อผ้า​ใส่ แค่นี้​เรา​ก็​น่า​จะ​พอใจ​ได้​แล้ว 9 ส่วน​คน​ที่​อยาก​จะ​ร่ำรวย ก็​ตก​ลง​ไป​ใน​การ​ทดลอง​และ​กับดัก ความ​อยากได้​ที่​โง่ๆ​และ​เต็ม​ไป​ด้วย​อันตราย​ทั้งหลาย ทำให้​เขา​จม​ดิ่ง​ลง​สู่​ความ​พินาศ​และ​สูญสิ้นไป 10 เพราะ​การรัก​เงินทอง เป็น​รากเหง้า​ของ​ความชั่ว​ทุกชนิด ความอยาก​รวย​นี้​ทำให้​บางคน​ทิ้ง​ความเชื่อไป และ​ทั่ว​ทั้ง​ร่างกาย​ก็​ถูก​ทิ่มแทง​อย่าง​เจ็บปวด

บาง​สิ่ง​ที่​คุณ​ควร​จดจำ

11 ส่วน​คุณ​ที่​เป็น​คน​ของ​พระเจ้า ให้​วิ่ง​หนี​ไป​ให้​ไกล​จาก​เรื่อง​พวกนี้ และ​ให้​ใช้​ชีวิต​ตาม​ที่​พระเจ้า​ชอบใจ ทำ​ตาม​หลัก​ศาสนา​ที่​แท้จริง มี​ความเชื่อ ความรัก ความ​อดทน​อดกลั้น และ​ความ​สุภาพ​อ่อนโยน 12 รักษา​ความเชื่อ​ไว้​ให้​มั่นคง​เหมือน​พยายาม​วิ่ง​เข้า​สู่​เส้นชัย ยึด​ชีวิต​ที่​จะ​ได้​อยู่​กับ​พระเจ้า​ตลอด​ไป​เอา​ไว้ ซึ่ง​เป็น​ชีวิต​ที่​พระเจ้า​เรียก​ให้​คุณ​มา​รับ​ตอน​ที่​คุณ​ได้​ประกาศ​ความเชื่อ​ต่อหน้า​คน​จำนวน​มาก​เป็น​อย่าง​ดี 13 ต่อหน้า​พระเจ้า​ผู้​ให้​ชีวิต​กับ​ทุกสิ่ง​ทุกอย่าง และ​ต่อหน้า​พระเยซู​คริสต์​ผู้​ได้​ประกาศ​ความเชื่อ​ต่อหน้า​ปอนทัส​ปีลาต+ 6:13 ปอนทัส​ปีลาต เป็น​ผู้ว่า​ราชการ​ของ​แคว้น​ยูเดีย ใน​ระหว่าง ค.ศ. 26-ค.ศ. 36 อ่าน​ได้​ใน​หนังสือ​ลูกา 23:1-3​เป็น​อย่าง​ดี 14 ผม​ขอ​สั่ง​ให้​คุณ​ทำ​ตาม​คำสั่งนี้ อย่าง​เคร่งครัด​และ​ไร้​ที่ติ จน​กว่า​พระเยซู​คริสต์​เจ้า​จะ​ถูก​เปิดเผย 15 เมื่อ​ถึง​เวลา​นั้น พระเจ้า​จะ​เป็น​ผู้​เปิดเผย​ให้​เห็น​เอง พระองค์​เป็น​พระเจ้า​ผู้​ทรง​เกียรติ และ​เป็น​ผู้​ครอบ​ครอง​แต่​เพียง​ผู้​เดียว พระองค์​เป็น​กษัตริย์​เหนือ​กษัตริย์​ทั้งปวง และ​เป็น​องค์​เจ้า​ชีวิต​เหนือ​เจ้า​ชีวิต​ทั้งหลาย 16 เป็น​ผู้​เดียว​ที่​ไม่​มี​วัน​ตาย และ​เป็น​ผู้ที่​อยู่​ใน​ความ​สว่าง​ที่​มนุษย์​เข้า​ไม่​ถึง พระองค์​เป็น​ผู้​ที่​ไม่มี​มนุษย์​คน​ไหน​เคย​เห็น​หรือ​สามารถ​มองเห็น​ได้ ขอให้​พระองค์​ได้รับ​เกียรติ​และ​มี​ฤทธิ์​อำนาจ​ตลอด​ไป อาเมน

17 สั่ง​คน​ร่ำรวย​ใน​ยุคนี้ อย่า​หยิ่งยโส​หรือ​ฝาก​ความหวัง​ไว้​กับ​ความ​ร่ำรวย​นั้น เพราะ​มัน​ไม่​เที่ยงแท้ แต่​ให้​ฝาก​ความหวัง​ไว้​กับ​พระเจ้า​ผู้​แบ่งปัน​ทุกสิ่ง​ให้​กับ​เรา​อย่าง​ล้นเหลือ เพราะ​เห็น​แก่​ความ​สุขสบาย​ของ​เรา 18 สั่ง​คน​ร่ำรวย​พวกนั้น​ให้​ทำ​ความดี ให้​ร่ำรวย​ใน​การ​ทำดี ให้​ใจดี​ใจกว้าง และ​รู้จัก​แบ่งปัน​ด้วย 19 เมื่อ​ทำ​อย่าง​นี้ เขา​ก็​ได้​เก็บ​ทรัพย์​สมบัติ​ไว้​ให้​กับ​ตัวเอง​ใน​สวรรค์ ซึ่ง​เป็น​รากฐาน​ที่​มั่นคง​สำหรับ​อนาคต เพื่อ​จะ​ได้​ยึด​ชีวิต​ที่​แท้จริง​ไว้

20 ทิโมธี​เอ๋ย รักษา​สิ่ง​ที่​พระเจ้า​ได้​ฝาก​ไว้​กับ​คุณ​ให้​ดี อยู่​ห่างจาก​การ​พูด​ไร้สาระ และ​หลีกเลี่ยง​การ​โต้เถียง​ใน​เรื่อง​ที่​คน​เข้าใจ​ผิด​เรียก​ว่า​เป็น “ความรู้” 21 บางคน​ที่​โอ้อวด​ความรู้​ไร้สาระ​นั้น​ได้​พลาด​ไป​จาก​เป้าหมาย​ของ​ความเชื่อ ขอให้​พระเจ้า​มี​เมตตา​กรุณา​กับ​พวก​คุณ