สดุดี

คำนำ

หนังสือ​สดุดี​เป็น​หนังสือ​ที่​ยาวที่สุด​ใน​พระคัมภีร์​ทั้งหมด เป็น​หนังสือ​ที่​เต็ม​ไปด้วย​คำ​อธิษฐาน​และ​เพลง​ที่​ชาว​อิสราเอล​ใช้​ร้องกัน​ใน​การนมัสการ​พระเจ้า และ​ต่อมา​คริสเตียน​ก็​ใช้​ร้องกันด้วย หนังสือ​สดุดี​ใช้​เวลา​ใน​การแต่ง​และ​รวบรวม​หลายร้อยปี กว่า​ครึ่งหนึ่ง​ของ​หนังสือ​สดุดี​เป็น​คำ​อธิษฐาน​ร้องขอ​ให้​พระเจ้า​ช่วย​ให้พ้น​จาก​ปัญหา ความ​เดือด​ร้อน​และ​การขาดแคลน โดย​ปกติ​แล้ว​คำ​อธิษฐาน​เหล่านี้​จะ​จบ​ด้วย​ความไว้วางใจ​และ​ความเชื่อมั่น​ใน​พระเจ้า ส่วนใหญ่​คำ​อธิษฐาน​ขอ​ความช่วยเหลือ​และ​เพลง​ขอบ​พระคุณ​พระเจ้า​จะ​มา​จาก​ประสบการณ์​ของ​คนหนึ่ง​คนใด แต่​บางครั้ง​ก็​มา​จาก​ประสบการณ์​ของ​กลุ่มคน หนังสือ​สดุดี​แบ่งออก​เป็น​ห้า​เล่มย่อย ประกอบ​ด้วย​เพลง​หลาย​ประเภท เช่น

เพลง​สอนใจ​ที่​ยกย่อง​กฎ คำ​สั่งสอน และ​สติปัญญา​ที่​มา​จาก​พระเจ้า (เช่น สดุดี 1, 19, 49 และ 119)

เพลง​สรรเสริญ​กษัตริย์​ของ​อิสราเอล (เช่น สดุดี 2, 20-21, 72 และ 110)

เพลง​ฝาก​ความ​ไว้วางใจ เพลง​ประเภทนี้​แสดง​ความ​ไว้วางใจ​ใน​พระองค์​ล้วนๆ ไม่ได้​พูดถึง​ปัญหา​ที่​กำลัง​ประสบอยู่ (เช่น สดุดี 11, 23, 73 และ 139)

เพลง​ขอบ​พระคุณ​พระเจ้า ที่​พระองค์​ดูแล​อย่างดี หรือ​ที่​พระองค์​ช่วย​ให้​รอด​จาก​ศัตรู หรือ​จาก​โรค หรือ​จาก​สถานการณ์​อันตรายอื่นๆ (เช่น สดุดี 18 และ 107)

เพลง​สรรเสริญ​พระเจ้า บ่อยครั้ง​จะ​สรรเสริญ​พระองค์​ใน​ฐานะ​ผู้สร้าง (เช่น สดุดี 8, 19, 104 และ 148) และ​ใน​ฐานะ​กษัตริย์ (เช่น สดุดี 47 และ 93-99) เพลง​ประเภท​นี้​มัก​จะ​เริ่มต้น​ด้วย​คำเชิญชวน​ให้​สรรเสริญ​พระเจ้า และ​ต่อมา​จะ​พูด​ถึง​ความ​ดีงาม​ของ​พระองค์​ที่​น่ายกย่อง (เช่น สดุดี 8, 100 และ 103)

เพลง​ใน​หนังสือ​สดุดี​เหล่านี้ จะ​ช่วย​ให้​เรา​เปิดใจ​กับ​พระเจ้า เพราะ​ไม่ว่า​คุณ​จะ​รู้สึก​อย่างไร คุณ​คงจะ​พบกับ​ความรู้สึก​นั้น​ใน​หนังสือ​เล่มนี้

1

หนังสือ​เล่ม​ที่หนึ่ง

(สดุดี 1-41)

คนดี​และ​คนชั่ว

1 คน​อย่างนี้​มี​เกียรติ​จริงๆ​คือ

คน​ที่​ไม่​ทำ​ตาม​คำแนะนำ​ของ​คนชั่ว

คน​ที่​ไม่​เดิน​ใน​ทาง​ของ​คน​ผิดบาป

คน​ที่​ไม่​เข้าไป​นั่ง​อยู่​ใน​ที่​ของ​คน​ที่​หยิ่งยโส

2 แต่ เขา​มี​ความสุข​ใน​คำสอน​ของ​พระยาห์เวห์

เขา​เฝ้า​ครุ่นคิด​ถึง​แต่​คำสอน​ของ​พระองค์​ทั้งวันทั้งคืน

3 เขา​เป็น​เหมือน​ต้นไม้​ที่​ปลูก​ไว้​ริมธารน้ำ

ซึ่ง​เกิดผล​ตาม​ฤดูกาล ใบ​จะ​ไม่เหี่ยวเฉา

ทุกสิ่ง​ทุกอย่าง​ที่​เขา​ทำ จะ​ประสบ​ผลสำเร็จ

4 แต่​คนชั่ว​จะ​ไม่​เป็น​อย่างนั้น

พวกเขา​จะ​เป็น​เหมือน​แกลบ​ที่​ลมพัด​ปลิวฟุ้งไป

5 ดังนั้น คนชั่ว​จะ​ไม่รอด​ใน​วัน​แห่ง​การพิพากษา

พวก​คนบาป​จะ​ไม่มี​ส่วน​ใน​ชุมชน​ของ​พวกคนบริสุทธิ์

6 เพราะ​พระยาห์เวห์ เฝ้า​ดูแล​ทาง​ของ​คนบริสุทธิ์

แต่​ทาง​ของ​คนชั่ว​จะ​นำ​ไป​สู่​ความพินาศ

2

กษัตริย์​ที่​พระยาห์เวห์​ทรง​เลือก

1 ทำไม​ชนชาติ​อื่นๆ​ถึง​ชุลมุน​วุ่นวาย​เหลือเกิน

ทำไม​คน​เหล่านั้น​ถึง​วางแผนโง่ๆ

2 พวก​กษัตริย์​ใน​โลก​ต่าง​เตรียม​พร้อมรบ

พวก​ผู้นำ​ของ​ประเทศ​เหล่านั้น

ร่วมกัน​ต่อต้าน​พระยาห์เวห์​และ​กษัตริย์​ที่​พระองค์​ทรงเลือกไว้+ 2:2 กษัตริย์​ที่​พระองค์​ทรงเลือกไว้ แปล​ตรงๆ​ได้​ว่า “ผู้ที่​พระองค์​ทรง​เจิม” ดู​คำว่า “เจิม” เพิ่มเติม​ได้​จาก​คำ​อธิบาย​ศัพท์​ท้ายเล่ม

3 พวกเขา​พูดว่า “ให้​พวกเรา​หัก​โซ่ตรวน​ที่​พระยาห์เวห์​และ​กษัตริย์​ของ​พระองค์​ได้​เอามา​มัดเราไว้

และ​โยน​มัน​ทิ้งไป”

4 แต่​องค์​เจ้า​ชีวิต​นั่ง​อยู่​บนสวรรค์

พระองค์​หัวเราะ​เยาะ​ใส่พวกเขา

5 แล้ว พระองค์ ก็​ต่อว่า​พวกเขา​ด้วย​ความเกรี้ยวกราด

จน​ทำ​ให้​พวกนั้น​ตกใจ​ขวัญกระเจิง

6 พระองค์​พูดว่า

“เรา​ได้​แต่งตั้ง​กษัตริย์​ที่​เรา​ได้เลือก​มาไว้​บน​ศิโยน ภูเขา​อัน​ศักดิ์สิทธิ์​ของเรา”

7 กษัตริย์​องค์นี้​พูดว่า “ให้​เรา​อธิบาย​ให้เจ้าฟัง ถึง​ประกาศิต​ของ​พระยาห์เวห์

พระองค์​บอก​กับเรา​ว่า ‘เจ้า​คือ​ลูกชาย​ของเรา ใน​วันนี้ เรา​ได้​เป็น​พ่อ​ของเจ้าแล้ว’

8 แค่​ขอ​เรา​มา แล้ว​เรา​จะมอบ​ชนชาติต่างๆ​ให้​กับเจ้า​เป็นมรดก

เรา​จะ​มอบ​โลก​ทั้งโลก​ให้​เจ้า​เป็นเจ้าของ

9 เจ้า​จะ​ทำลาย​ชนชาติ​เหล่านั้น​ด้วย​กระบองเหล็ก

เจ้า​จะ​ฟาด​พวกเขา ให้​แตกกระจาย​เหมือน​หม้อดิน”

10 ตอนนี้ พวกเจ้า กษัตริย์​ทั้งหลาย ให้​ฉลาดขึ้น

พวกผู้นำ​ทั้งหลาย ให้​ฟัง​คำตักเตือน​ของเรา

11 ให้​รับใช้​พระยาห์เวห์​ด้วย​ความเคารพยำเกรง

ให้​กราบ​ลง​ต่อหน้า​พระองค์​ด้วย​ตัวสั่นเทิ้ม

ไม่​อย่างนั้น​พระองค์​จะ​โกรธ แล้ว​เจ้า​จะต้อง​พินาศ​ทันที

ให้​ทำ​อย่างนี้ เพราะ​ความโกรธ​ของ​พระองค์​ลุกเป็นไฟ​ได้​ในพริบตา

คน​ที่​ลี้ภัย​ใน​พระองค์​นั้น ก็​เป็น​คน​ที่​มีเกียรติจริงๆ

3

วางใจ​ใน​พระยาห์เวห์​ใน​ยาม​คับขัน

บทเพลง​ของ​กษัตริย์​ดาวิด เขียน​ใน​ขณะ​ที่​พระองค์​หนี​จาก​อับซาโลม​ลูกชาย​ของ​พระองค์

1 พระยาห์เวห์​เจ้าข้า ข้าพเจ้า​มี​ศัตรู​มากมาย​เหลือเกิน

ผู้คน​มากมาย​ต่าง​ลุกขึ้น​มา​ต่อสู้​กับข้าพเจ้า

2 มี​หลายคน​พูด​ต่อต้าน​ข้าพเจ้า​ว่า

“พระเจ้า​จะ​ไม่ช่วย​เจ้า​ให้​รอดพ้น​หรอก” เซลาห์

3 แต่​พระยาห์เวห์​เจ้าข้า พระองค์​เป็น​โล่กำบัง​ของ​ข้าพเจ้า

พระองค์​เป็น​ศักดิ์ศรี​ของ​ข้าพเจ้า พระองค์​เป็น​ผู้ที่​ยกหัว​ของ​ข้าพเจ้า​ขึ้น+ 3:3 ยกหัว​ของ​ข้าพเจ้า​ขึ้น หมายถึง​พระองค์​ให้​กำลังใจ​ตอน​ที่​สิ้นหวัง หรือ คืน​ศักดิ์ศรี​ให้

4 ข้าพเจ้า​เปล่งเสียง​เรียก​พระยาห์เวห์

พระองค์​ตอบ​ข้าพเจ้า​จาก​ภูเขา​ศักดิ์สิทธิ์​ของ​พระองค์ เซลาห์

5 ข้าพเจ้า​นอน​ลง​และ​หลับไป แล้ว​ก็​ตื่น​ขึ้นมาอีก

เพราะ​พระยาห์เวห์​ปกป้อง​ข้าพเจ้า​ไว้

6 ข้าพเจ้า​จึง​ไม่​หวาดกลัว

ผู้คน​นับหมื่น​ที่​รายล้อม​โจมตี​ข้าพเจ้า

7 ลุกขึ้น​เถิด พระยาห์เวห์ พระเจ้า​ของ​ข้าพเจ้า

ช่วย​ให้​ข้าพเจ้า​รอดพ้น​ด้วยเถิด

เมื่อ​พระองค์​ตบ​แก้ม​ศัตรู​ทั้งหลาย​ของ​ข้าพเจ้า

ฟัน​ของ​คน​ชั่วช้า​เหล่านั้น​จะหัก​จนหมดปาก

8 ความรอดพ้น​มา​จาก​พระยาห์เวห์

ขอ​พระองค์​อวยพร​คน​ของ​พระองค์​ด้วยเถิด เซลาห์

4

คำ​อธิษฐาน​ก่อนนอน

ถึง​หัวหน้า​นักร้อง ให้​ใช้​เครื่องสาย​ประกอบ​การร้อง​ด้วย เพลงสดุดี​ของ​ดาวิด

1 ข้าแต่​พระเจ้า ผู้พิสูจน์​ว่า​ข้าพเจ้า​เป็น​ฝ่ายถูก ช่วย​ตอบ​ข้าพเจ้า​ด้วยเถิด เมื่อ​ข้าพเจ้า​เรียก​หา​พระองค์

ตอน​ที่​ข้าพเจ้า​จนตรอก พระองค์​ได้​ช่วย​ให้​ข้าพเจ้า​ออกมา​เป็นอิสระ

ขอ​เมตตา​ข้าพเจ้า ช่วย​ฟัง​คำร้องขอ​ของ​ข้าพเจ้า​ด้วยเถิด

2 ไอ้​พวก​มนุษย์ เจ้า​จะ​พูด​ใส่ร้ายเรา​ไป​อีกนาน​แค่ไหน

เจ้า​รัก​การซุบซิบ​นินทา​ที่​ไร้สาระ แล้ว​ยัง​พูด​โกหก​เกี่ยวกับ​เรา​อยู่​เรื่อยๆ เซลาห์

3 พวกเจ้า​ทั้งหลาย ให้​รู้​ไว้​เถอะ​ว่า พระยาห์เวห์​เอาใจใส่​คน​ที่​สัตย์ซื่อ​ต่อ​พระองค์​เป็นพิเศษ

พระองค์​จะ​ฟัง​เสียง​ของเรา เมื่อ​เรา​ร้องขอ​ความช่วยเหลือ​จาก​พระองค์

4 ให้​กลัว​จน​ตัวสั่น และ​หยุด​ทำบาปซะ+ 4:4 ให้​กลัว​จน​ตัวสั่น และ​หยุด​ทำบาปซะ หรือ สำเนา​ฉบับ​กรีก แปลว่า “โกรธ​ก็​โกรธ​ได้ แต่​อย่า​ทำบาป”

ให้​คิด​ทบทวน​เรื่องนี้​อย่าง​เงียบๆ​ในใจ ตอนที่​เจ้านอน​อยู่​บนเตียง เซลาห์

5 ให้​ถวาย​เครื่อง​บูชา​ที่​พระองค์​กำหนด

และ​ให้​ไว้วางใจ​ใน​พระยาห์เวห์

6 หลายคน​พูดว่า

“พวกเรา​อยาก​จะเจอ​กับ​สิ่งดีๆ​บ้าง

พระยาห์เวห์​เจ้าข้า ให้​แสง​จาก​ใบหน้า​พระองค์​ส่องลงมา​บน​พวกเรา​ด้วยเถิด”

7 พระองค์​ทำ​ให้​ข้าพเจ้า​มีความสุข​ยิ่งกว่า​ความสุข​ของ​คนเหล่านั้น

ตอนที่​เขา​เก็บเกี่ยว​ข้าว​และ​เหล้าองุ่น​อย่างล้นหลาม

8 ดังนั้น ข้าพเจ้า​นอนลง​และ​หลับไป​อย่าง​สงบสุข​ยิ่งนัก

เพราะ พระยาห์เวห์ พระองค์​แต่เพียงผู้เดียว​เป็น​ผู้ที่​ทำให้​ข้าพเจ้า​นอนลง​อย่างปลอดภัย

5

คำ​อธิษฐาน​ยามเช้า​ขอ​การคุ้มครอง

ถึง​หัวหน้า​นักร้อง ให้​ใช้​ขลุ่ย​ประกอบ​การร้อง​ด้วย เพลง​สดุดี​ของ​ดาวิด

1 ข้าแต่​พระยาห์เวห์ ขอโปรด​รับฟัง​คำพูด​ต่างๆ​ของข้าพเจ้า

ขอโปรด​เข้าใจ​เสียง​ถอนใจ​ของข้าพเจ้า

2 ข้าแต่​พระเจ้า กษัตริย์​ของ​ข้าพเจ้า โปรด​รับฟัง​เสียง​ร้องเรียก​ของข้าพเจ้า

เพราะ​พระองค์​เป็น​ผู้เดียว​ที่​ข้าพเจ้า​อธิษฐานถึง

3 ข้าแต่​พระยาห์เวห์ ทุกเช้า​พระองค์​จะ​ได้ยินเสียง​ของข้าพเจ้า

ทุกเช้า​ข้าพเจ้า​จะ​วาง​คำร้องขอ​ของข้าพเจ้า​ต่อหน้า​พระองค์ และ​ข้าพเจ้า​เฝ้าคอย​คำตอบ​ของ​พระองค์​อย่างใจจดจ่อ

4 พระองค์​ไม่ใช่​พระเจ้า​ที่​ชอบใจ​ความชั่วร้าย

พระองค์​ไม่ต้อนรับ​คนชั่ว​ในบ้าน​ของพระองค์

พวกหยิ่งยโส​ไม่สามารถ​ยืนอยู่​ต่อหน้า​พระองค์ได้

พระองค์​เกลียด​ทุกคน​ที่ทำชั่ว

6 พระองค์​จะ​ทำลาย​คนที่​พูดโกหก

พระยาห์เวห์​ขยะแขยง​คนกระหายเลือด​ที่​คดโกง

7 แต่ ด้วย​ความรักมั่นคง​เหลือล้น​ของพระองค์

ข้าพเจ้า​ก็​เข้าบ้าน​ของพระองค์ได้

ข้าพเจ้า​ก้มกราบลง​ด้วย​ความยำเกรง​ในวิหาร​อันศักดิ์สิทธิ์​ของพระองค์

8 ข้าแต่​พระยาห์เวห์ ขอ​ช่วยนำ​ข้าพเจ้า​ไปในทาง​ที่​พระองค์​ชอบใจ

เพราะ​มี​พวกศัตรู​คอย​จ้อง​ข้าพเจ้า​อยู่​ทุกฝีก้าว

โปรดช่วย​ทำ​ทาง​ที่​พระองค์​ต้องการ​ให้​ข้าพเจ้า​ไปนั้น​ราบรื่น​ด้วยเถิด

9 ปาก​ของ​ศัตรู​ข้าพเจ้า​ไม่มี​ความจริง​อยู่เลย

ใจ​พวกเขา​มี​แต่​แผน​ทำลายคน

ลำคอ​ของ​พวกเขา​นั้น​เหมือน​หลุม​ฝังศพ​ที่เปิดอยู่

ลิ้น​ของเขา​ประจบสอพลอ

10 ข้าแต่​พระเจ้า โปรด​ลงโทษ​พวกเขา​ด้วยเถิด

ขอให้​แผนร้าย​ของ​พวกเขา ทำลาย​พวกเขาเอง

โปรด​ขับไล่​พวกเขา​ออกไป​ด้วยเถิด​เพราะ​ความผิดบาป​มากมาย​ของพวกเขา

เพราะ​พวกเขา​กบฏ​ต่อ​พระองค์

11 แต่​ขอให้​คน​เหล่านั้น​ที่ลี้ภัย​ใน​พระองค์​มีความสุข

ขอให้​พวกเขา​โห่ร้อง​ด้วย​ความยินดีเสมอ

ขอให้​พระองค์​คุ้มครอง​พวกเขา

ขอให้​คน​เหล่านั้น​ที่รัก​ชื่อ​ของ​พระองค์​รื่นเริง​ในพระองค์

12 ข้าแต่​พระยาห์เวห์ พระองค์​อวยพร​คนที่​ทำตามใจ​พระองค์

พระองค์​ปกป้อง​พวกเขา​เหมือน​โล่กำบัง เพราะ​ความเมตตา​ของพระองค์

6

คำ​อธิษฐาน​ให้​ช่วย​ใน​ยามทุกข์ยาก

ถึง​หัวหน้า​นักร้อง ให้ใช้​เครื่องสาย​ประกอบ​การร้อง ตาม​ทำนอง​เซมินิท+ สดุดี 6 ตาม​ทำนอง​เซมินิท ใน​ภาษา​ฮีบรู คำนี้​แปล​ว่า “อัน​ที่​แปด” ไม่แน่​อาจจะ​เป็น​เครื่อง​ดนตรี​ที่​มี​สาย​แปดสาย เพลง​สรรเสริญ​ของดาวิด

1 ข้าแต่​พระยาห์เวห์ ขอ​อย่า​ลงโทษ​ข้าพเจ้า ตอนที่​พระองค์โกรธ

ขอ​อย่า​ตีสอน​ข้าพเจ้า ตอน​ที่​พระองค์​โกรธแค้น

2 ข้าแต่​พระยาห์เวห์ โปรด​เมตตา​ต่อ​ข้าพเจ้า​ด้วย เพราะ​ข้าพเจ้า​อ่อนแอ

ข้าแต่​พระยาห์เวห์ โปรด​รักษา​ข้าพเจ้า​ด้วย เพราะ​กระดูก​ของ​ข้าพเจ้า​สั่นเทิ้ม

3 ข้าพเจ้า​ตัว​สั่นเทิ้ม​ด้วย​ความกลัว

ข้าแต่​พระยาห์เวห์ จะ​ปล่อย​ให้​ข้าพเจ้า​เป็น​อย่างนี้​ไปอีกนานแค่ไหน

4 ข้าแต่​พระยาห์เวห์ ขอ​พระองค์​หันกลับมา​ช่วย​ข้าพเจ้า​ให้รอด​ด้วยเถิด

ขอ​ช่วย​ชีวิต​ข้าพเจ้า​ด้วยเถิด เพราะ​เห็นแก่​ความรักมั่นคง​ของพระองค์

5 เพราะ​เมื่อ​คน​ตายไป เขา​ก็​จะ​ระลึก​ถึง​พระองค์​ไม่ได้​อีกแล้ว

ใน​แดน​คนตาย จะ​มี​ใคร​สรรเสริญ​พระองค์​ได้หรือ

6 ข้าแต่​พระยาห์เวห์ ข้าพเจ้า​ร้อง​คร่ำครวญ​จน​หมดแรง

ข้าพเจ้า​ร้องไห้​ทั้งคืน จน​ที่นอน​และ​หมอน​ชุ่ม​ไปด้วย​น้ำตา

7 ข้าพเจ้า​ร้องไห้​จน​ตาบวม​เพราะ​ความทุกข์โศก

ตา​ของ​ข้าพเจ้า​อ่อนล้า​ไปหมด เพราะ​พวกศัตรู​ของข้าพเจ้า

8 พวกเจ้า​ที่​ทำชั่ว​ทั้งหลาย ไปให้ห่าง​จาก​ข้าพเจ้าซะ

เพราะ​พระยาห์เวห์​ได้ยิน​เสียงร่ำไห้​ของข้าพเจ้า

9 พระองค์​ได้ยิน​คำร้องขอ​ให้ช่วย​ของข้าพเจ้า

พระองค์​จะ​ยอมรับ​และ​ตอบ​คำ​อธิษฐาน​ของข้าพเจ้า

10 พวกศัตรู​ของ​ข้าพเจ้า​ทั้งหมด จะ​อับอาย​ขายหน้า​และ​สั่นเทิ้ม​อย่างยิ่ง

แล้ว​พวกเขา​จะต้อง​หันหลัง​วิ่งหนีไป​ในทันที​ด้วย​ความอับอายขายหน้า

7

คำ​อธิษฐาน​ขอ​ความยุติธรรม

เพลง​ชิกกาโยน+ สดุดี 7 เพลง​ชิกกาโยน ชิกกาโยน​เป็น​คำ​ใน​ภาษา​ฮีบรู เรา​ไม่รู้​ความหมาย​ที่​แน่นอน คิดว่า​เป็น​แนวเพลง​ชนิดหนึ่ง ที่​เต็ม​ไปด้วย​อารมณ์ ของ​ดาวิด​ซึ่ง​ท่าน​ร้อง​ถวาย​พระยาห์เวห์ เกี่ยวกับ​คูช​คน​จาก​เผ่า​ของ​เบนยามิน

1 ข้าแต่​พระยาห์เวห์ พระเจ้า​ของ​ข้าพเจ้า ข้าพเจ้า​ลี้ภัย​ในพระองค์

โปรด​ช่วย​ข้าพเจ้า​ให้​รอดพ้น​จาก​คน​เหล่านั้น​ทั้งหมด​ที่​ไล่ล่า​ข้าพเจ้า​ด้วยเถิด ช่วย​ข้าพเจ้าด้วย

2 ไม่​อย่างนั้น พวกเขา​จะ​ฉีก​ข้าพเจ้า​ออก​เป็น​ชิ้นๆ​เหมือน​สิงโต

แล้ว​จะ​ดึง​ทึ้ง​ข้าพเจ้า​โดย​ไม่มีใคร​ช่วยข้าพเจ้า

3 ข้าแต่​พระยาห์เวห์ พระเจ้า​ของข้าพเจ้า

ถ้าหาก​ข้าพเจ้า​ทำ​สิ่งชั่วร้าย​เหล่านี้ คือ​มือ​ของ​ข้าพเจ้า​ทำสิ่งชั่ว

4 หรือ​ทำชั่ว​ต่อ​เพื่อน​ของข้าพเจ้า

หรือ​ปล้น​เอา​สิ่งของ​จาก​ศัตรู​โดย​ไม่มีเหตุ

5 ก็​ขอให้​ศัตรู​ไล่ล่า​เอาชีวิต​ข้าพเจ้า

ให้​เขา​จับ​ข้าพเจ้า​และ​กระทืบ​ข้าพเจ้า​จนติดดิน ให้​เขา​ผลัก​ข้าพเจ้า​ลงสู่​หลุมศพ เซลาห์

6 ข้าแต่​พระยาห์เวห์ ช่วย​ลุกขึ้น​ด้วย​ความโกรธ​ของ​พระองค์​ด้วยเถิด

ช่วย​ยืนขึ้น​ต่อสู้​กับ​ความเกรี้ยวกราด​ของ​ศัตรู​พวกนั้น​ด้วยเถิด

พระเจ้า​ของ​ข้าพเจ้า ตื่นขึ้น​ด้วยเถิด โปรด​ให้​ความยุติธรรม​กับ​ข้าพเจ้าด้วย

7 ขอให้​ชนชาติ​ต่างๆ​มา​ชุมนุมกัน​อยู่​รอบๆ​พระองค์

ขอให้​พระองค์​นั่ง​อยู่​บนบัลลังก์​เหนือ​พวกเขา​ด้วยเถิด

8 ข้าแต่​พระยาห์เวห์ ขอให้​พระองค์​ตัดสิน​ชนชาติ​ต่างๆ​ด้วยเถิด

ข้าแต่ พระยาห์เวห์ ขอให้​ตัดสินคดี​ของ​ข้าพเจ้า เพราะ​ข้าพเจ้า​นั้น​เป็นฝ่ายถูก

พระเจ้า​ผู้ใหญ่ยิ่ง​สูงสุด ข้าพเจ้า​ไม่ได้​ทำผิดอะไร

9 ข้าแต่​พระเจ้า​ผู้ยุติธรรม พระองค์​สำรวจ​จิตใจ​และ​นิสัยใจคอ​ของคน

ขอ​ช่วย​หยุด​ความชั่วช้า​ที่​คนชั่วทำ

ขอ​ช่วย​สนับสนุน​คน​ที่​ทำตามใจ​พระเจ้า​ให้​มั่นคง

10 พระเจ้า​เป็นโล่​ของข้าพเจ้า

พระองค์​ช่วย​คนที่​ซื่อตรง​ให้รอด

11 พระเจ้า​เป็น​ผู้ตัดสิน​ที่ยุติธรรม

พระองค์​ลงโทษ​คนชั่ว​ทุกวัน

12 แล้ว​ถ้า​คนชั่ว​คนนั้น​ไม่กลับใจ​หันมาหา​พระองค์ พระองค์​ก็​จะ​ลับดาบ​ของพระองค์ไว้

พระองค์​จะ​โก่ง​คันธนู​เพื่อ​คล้องสาย และ​เล็ง​ไปที่​คนชั่ว​คนนั้น

13 พระเจ้า​ได้​จัดเตรียม​อาวุธสังหาร

แม้กระทั่ง​ลูกธนูไฟ​เพื่อ​ลงโทษ​คนชั่ว​คนนั้น

14 ดูเถิด คนชั่ว​เริ่ม​ตั้งท้อง​การกระทำ​ชั่วช้า​ทั้งหลาย อุ้มท้อง​สิ่งที่​จะ​ทำให้​คนอื่น​เดือด​ร้อน

และ​มัน​ก็​คลอด​การหลอกลวง​ออกมา

15 คน​ที่​ขุด​หลุม​พราง​เพื่อ​ดักคนอื่น

เขา​จะ​ตกลง​ไป​ใน​หลุมนั้นเอง

16 แผน​สร้าง​ความ​เดือด​ร้อน​ที่​เขา​วางไว้​ก็​จะ​หล่น​ลงมา​บนหัว​ของเขาเอง

แผนการ​ที่​ทารุณ​โหดร้าย​ของเขา​นั้น​ก็​จะ​ตกลง​บนกบาล​ของเขาเอง

17 ข้าพเจ้า​จะ​สรรเสริญ​พระยาห์เวห์ เพราะ​พระองค์​นั้น​ยุติธรรม

ข้าพเจ้า​จะ​ร้องเพลง​สรรเสริญ ชื่อ​ของ​พระยาห์เวห์ ผู้ใหญ่ยิ่งสูงสุด

8

สง่าราศี​พระเจ้า​และ​ศักดิ์ศรี​มนุษย์

ถึง​หัวหน้า​นักร้อง ให้ร้อง​ตาม​ทำนอง​กิททีธ+ สดุดี 8 ตาม​ทำนอง​กิททีธ กิททีธ​เป็น​คำ​ใน​ภาษา​ฮีบรู เรา​ไม่รู้​ความหมาย​ที่​แน่นอน อาจจะ​เป็น​เครื่อง​ดนตรี ทำนอง หรือ​วิธี​เล่น​ดนตรี​แบบหนึ่ง เพลง​สดุดี​ของ​ดาวิด

1 พระยาห์เวห์ องค์​เจ้า​ชีวิต​ของ​พวกเรา

ชื่อเสียง​อัน​เกรียงไกร​ของ​พระองค์นั้น ดัง​กระฉ่อน​ไปทั่วโลก

ชื่อ​ของ​พระองค์ ได้รับ​การยกย่อง​ไปทั่ว​สวรรค์ชั้นฟ้า

2 มี​เสียง​ร้อง​สรรเสริญ​พระองค์​ออก​จากปาก​ของ​เด็กอ่อน​และ​เด็กทารก

เด็กพวกนี้​ร้อง​ถึง​ฤทธิ์​อำนาจ​ของพระองค์

เพื่อ​ปิดปาก​พวก​ที่​ต่อต้าน​พระองค์ ศัตรู​ที่​เต็ม​ไปด้วย​ความแค้น

3 เมื่อ​ข้าพเจ้า​แหงนดู​ฟ้าสวรรค์​ที่​นิ้ว​ของ​พระองค์​สร้างขึ้นมา

รวมทั้ง​ดวงจันทร์ และ​หมู่ดาว​ที่​พระองค์​ตั้งไว้

4 ข้าพเจ้า​สงสัย​ว่า มนุษย์​เป็น​ใครกัน​พระองค์​ถึงห่วงใย

มนุษย์+ 8:4 มนุษย์ คำนี้​แปล​ได้​ตรงๆ​ว่า บุตร​ของ​อาดัม​เป็น​ใครกัน พระองค์​ถึง​เอาใจใส่นัก

5 พระองค์​สร้าง​เขา​ให้​ด้อย​กว่า​พระเจ้า​แค่​นิดเดียว​เท่านั้น

พระองค์​ได้​สวม​มงกุฎ​แห่ง​เกียรติ​และ​ศักดิ์ศรี​ให้กับเขา

6 พระองค์​ตั้งเขา​ให้​ครอบ​ครอง​อยู่​เหนือ​ทุกสิ่ง​ที่​พระองค์​สร้างขึ้น

พระองค์​วาง​ทุกสิ่งทุกอย่าง​ไว้​ใต้เท้า​ของเขา

7 เขา​ได้​ครอบ​ครอง ฝูงแกะ วัวควาย และ​พวกสัตว์ป่า​ในท้องทุ่ง​ทั้งสิ้น

8 รวมทั้ง​นก​ใน​ท้องฟ้า ปลา​และ​สิ่งมีชีวิต​ทั้งปวง

ที่​แหวกว่าย​ไปมา​ใน​ท้องทะเล

9 พระยาห์เวห์ องค์​เจ้า​ชีวิต​ของพวกเรา

ชื่อเสียง​อัน​เกรียงไกร​ของพระองค์​นั้น ดัง​กระฉ่อน​ไปทั่วโลก

9

คำ​อธิษฐาน​เพื่อ​ขอให้​กำจัด​คนชั่ว

ถึง​หัวหน้า​นักร้อง ให้​ร้อง​ตาม​ทำนอง​มุธลับเบน เพลง​สดุดี​ของ​ดาวิด+ สดุดี 9 แต่ก่อน​สดุดี​บทที่​เก้า​กับ​บทที่​สิบ​เป็น​สองส่วน​ของ​เพลง​เดียวกัน

1 ข้าแต่​พระยาห์เวห์ ข้าพเจ้า​จะ​สรรเสริญ​พระองค์​ด้วย​สิ้นสุด​หัวใจ​ของข้าพเจ้า

ข้าพเจ้า​จะ​บอกเล่า​ถึง​สิ่งต่างๆ​อัน​อัศจรรย์​ที่​พระองค์​ได้ทำ

2 ข้าพเจ้า​จะ​มีความสุข และ​ชื่นชม​ยินดี​ในพระองค์

พระเจ้า​ผู้ใหญ่ยิ่ง​สูงสุด ข้าพเจ้า​จะร้อง​บทเพลง​สรรเสริญ​ชื่อ​ของพระองค์

3 เป็นเพราะ​พระองค์ พวกศัตรู​ของข้าพเจ้า​ถึง​ได้​หันหลัง​วิ่งหนีไป

พวกเขา​ล้มลง​และ​พินาศไป

4 พระองค์​ตัดสินคดี​ของ​ข้าพเจ้า​และ​ประกาศ​ว่า​ข้าพเจ้า​บริสุทธิ์

พระองค์​ให้​คำตัดสิน​ที่​ยุติธรรม​จาก​บัลลังก์​ของพระองค์

5 พระองค์​ประณาม​ชนชาติต่างๆ

พระองค์​ทำลาย​คนชั่ว​และ​ลบ​ชื่อ​ของ​พวกเขา​ออกไป​ตลอดกาล

6 เมือง​ของ​พวก​ศัตรู​จะพังทลาย​อยู่​อย่างนั้น​ตลอดไป

พระองค์​ถอนราก​ถอนโคน​เมือง​ของพวกเขา

จะ​ไม่มีใคร​ระลึก​ถึง​พวกเขา​อีกตลอดไป

7 แต่​พระยาห์เวห์​จะ​ครอบ​ครอง​ตลอดไป

พระองค์​ก่อตั้ง​บัลลังก์​ของ​พระองค์​ขึ้นมา​เพื่อ​นำ​ความยุติธรรม​มาสู่โลกนี้

8 พระองค์​ตัดสิน​โลกนี้​อย่างยุติธรรม

พระองค์​ตัดสิน​ชนชาติต่างๆ​อย่างเที่ยงธรรม

9 พระยาห์เวห์​เป็น​ที่ลี้ภัย​ของ​คนพวกนั้น​ที่ถูก​กดขี่​ข่มเหง

ใน​ยามทุกข์ยาก​ลำบาก

10 เพื่อว่า​คนเหล่านั้น​ที่​รู้จัก​ชื่อ​ของพระองค์​จะได้​ไว้วางใจ​ในพระองค์

เพราะ​พระยาห์เวห์​ไม่ทอดทิ้ง​คน​ที่มา​ขอ​ความช่วยเหลือ​จากพระองค์

11 ร้องเพลง​สรรเสริญ​ให้กับ​พระยาห์เวห์ พระองค์​ผู้นั่ง​อยู่​บนบัลลังก์​บนภูเขาศิโยน

ขอให้​บอก​ผู้คน​ถึง​สิ่งทั้งหลาย​ที่​พระองค์​ได้ทำ

12 พระยาห์เวห์​ผู้แก้แค้น​แทน​เลือด​ของผู้บริสุทธิ์ พระองค์​ไม่ลืม​พวกเขา

พระองค์​ไม่เพิกเฉย​ต่อ​คนยากจน​ที่​ร้องขอ​ความช่วยเหลือ​จากพระองค์

13 ข้าแต่​พระยาห์เวห์ โปรด​เมตตา​ข้าพเจ้าด้วย

ดูสิ คนเหล่านั้น​ที่​เกลียดชัง​ข้าพเจ้า​กำลัง​ทำร้าย​ข้าพเจ้าอยู่

โปรด​ยก​ข้าพเจ้า​ขึ้นมา​จาก​ประตู​ของ​แดน​คนตาย

14 แล้ว​ข้าพเจ้า​จะได้​เล่า​ถึง​การกระทำ​อัน​น่าสรรเสริญ​ทั้งหมด​ของพระองค์

ที่​ประตู​แห่ง​เมืองศิโยน​และ​ชื่นชม​ยินดี​ที่​พระองค์​ได้ช่วย​ให้​ข้าพเจ้ารอด

15 ชนชาติ​ของ​ศัตรู​เหล่านั้น​ต่าง​ตกลง​ใน​หลุม​พราง​ที่​พวกเขา​ขุดไว้

เท้า​ของ​พวกเขา​ติด​ตาข่าย​ที่​พวกเขา​ซ่อนไว้​ดัก​คนอื่น

16 พระยาห์เวห์​ได้​เปิดเผย​ให้คน​รู้ว่า​พระองค์​รักษา​ความยุติธรรม

ดังนั้น พวกคนชั่ว​จึง​ติดกับดัก​ด้วย​การกระทำ​ของ​พวกเขาเอง ฮิกกาโยน + 9:16 ฮิกกาโยน เป็น​คำใน​ภาษา​ฮีบรู อาจ​หมายถึง การหยุด​เพื่อ​ทบทวน​สิ่ง​ที่​พูดมา เซลาห์

17 ขอให้​คนชั่ว ลงไป​สู่​แดน​คนตาย

คือ​คนเหล่านั้น​ทั้งหมด​ที่​ได้​หลงลืม​พระเจ้า

18 แต่ คนขัดสน​จะ​ไม่ถูกลืม​ตลอดไปหรอก

และ​ความหวัง​ของ​คนจน​จะ​ไม่สิ้นสลาย​อยู่อย่างนั้น​ตลอดไป

19 ข้าแต่​พระยาห์เวห์ ลุกขึ้นเถิด อย่า​ปล่อยให้​มนุษย์​ทั้งหลาย​คิดว่า​จะ​เอาชนะ​พระองค์ได้

ขอให้​ชนชาติต่างๆ​ถูกพิพากษา​อยู่​ต่อหน้า​พระองค์

20 ข้าแต่​พระยาห์เวห์ ทำให้​พวกเขา​ตกใจกลัวเถิด

เพื่อ​ว่า ชนชาติ​เหล่านั้น​จะได้​รู้ว่า พวกเขา​เป็น​เพียงแค่​มนุษย์​เท่านั้น เซลาห์

10

1 ข้าแต่​พระยาห์เวห์ ใน​เวลา​ที่​มีปัญหา​อย่างนี้ ทำไม​พระองค์​ถึง​ยืน​อยู่ห่างไกล​เหลือเกิน

และ​ซ่อน​พระองค์เอง

2 พวกคนชั่ว​ไล่ล่า​คนยากไร้​อย่าง​หยิ่งผยอง

ขอให้​คนชั่ว​เหล่านั้น​ติดกับ​ใน​แผนการชั่วร้าย​ที่​พวกเขา​ก่อขึ้น​ด้วยเถิด

3 พวกคนชั่ว​โอ้อวด​กิเลสตัณหา​ของตัวเขาเอง

และ​คนโลภ​ที่​ขี้โกง​จะ​สาปแช่ง​และ​เหยียด​หยาม​พระเจ้า

4 คนชั่ว​ไม่​แสวงหา​พระเจ้า เพราะ​พวกเขา​หยิ่งยโส

พระเจ้า​ไม่ได้​อยู่​ในความคิด​ของ​พวกเขาเลย

5 คนชั่ว​ประสบ​ความสำเร็จ​ใน​ทุกอย่าง​ที่ทำ

การตัดสิน​ของ​พระองค์ สูง​กว่า​ที่​พวกเขา​จะเข้าใจได้

พวกเขา​เย้ยหยัน​ศัตรู​ของพวกเขา

6 คนชั่ว​พวกนั้น​คิด​อยู่ในใจ​ว่า พวกเขา​จะ​ไม่มีวัน​ล้มเหลว

พวกเขา​คิดว่า จะ​ไม่มี​สิ่งเลวร้ายใดๆ​เกิดขึ้น​กับพวกเขา

7 ปาก​ของ​คนชั่ว​เต็มไปด้วย​คำสาปแช่ง คำโกหก และ​คำขู่

ภายใต้​ลิ้น​ของเขา​มี​ความมุ่งร้าย และ​แผนการ​ชั่วอยู่

8 คนชั่วเหล่านี้​จะ​ดักซุ่ม​อยู่​ตาม​หมู่บ้าน​ที่​ไม่มีกำแพง

แอบซุ่ม​อยู่​ในที่ซ่อน​เพื่อ​ฆ่า​คนบริสุทธิ์

พวกเขา​ซุ่มคอย​คนที่​โชคร้าย​เดินผ่านมา

9 พวกเขา​หมอบคอย เหมือนกับ​สิงโต​ใน​พุ่มหญ้า​ที่​พร้อม​จะ​ตะครุบเหยื่อ

พวกเขา​เฝ้าคอย​จับตัว​คนยากไร้ ที่​มา​ติดกับ​ของ​พวกเขา​แล้ว​ลากตัวไป

10 พวกคนชั่วนั้น​แข็งแรงมาก

มัน​ตะครุบเหยื่อ​ที่​ไม่มี​ทางสู้ บดขยี้​จน​บี้แบน​ติดพื้น

11 แล้ว​คนชั่ว​คิดในใจ​ว่า “พระเจ้า​เพิกเฉย

พระองค์​หันหน้า​ไป​ทางอื่น และ​ไม่เห็น​สิ่งที่เกิดขึ้น”

12 พระยาห์เวห์ ลุกขึ้น​เถอะ พระเจ้า ยกมือ​ขึ้นมา​ทำโทษ​คนชั่ว​เหล่านี้​ด้วยเถิด

ขอ​อย่าได้​เพิกเฉย​ต่อ​ผู้ยากไร้เลย

13 ทำไม​คนชั่ว​ถึงได้​เหยียด​หยาม​พระเจ้า

พวก​คนชั่ว​พูดในใจ​ว่า “พระเจ้า​จะ​ไม่ลงโทษข้า สำหรับ​สิ่ง​ที่​ข้าทำหรอก”

14 แต่​พระองค์​เห็นว่า​เกิด​อะไรขึ้น พระองค์​เห็น​ความ​ทุกข์ยาก​และ​ปัญหาทั้งสิ้น

และ​พระองค์​ได้​ยื่นมือ​ออกไป​ช่วยเหลือ

เหยื่อ​ผู้​โชคร้าย​เหล่านั้น​ที่​เชื่อพึ่ง​ในพระองค์

พระองค์​เป็น​ผู้ที่​ช่วยเหลือ​เด็ก​กำพร้า

15 พระเจ้า ช่วย​หักแขน​ของ​คนชั่ว​ด้วยเถิด

ช่วย​ลงโทษ​เขา​สำหรับ​ความชั่วร้าย​ที่​เขาทำ ที่​เขา​คิดว่า​พระองค์​จะไม่มีทางรู้

16 พระยาห์เวห์​คือ​กษัตริย์​ตลอดชั่วนิจนิรันดร์

ชนชาติ​ที่​ชั่วช้า​เหล่านั้น​จะ​ถูกกำจัด​ออกไป​จาก​แผ่นดิน​ของพระองค์

17 ข้าแต่​พระยาห์เวห์ พระองค์​ได้ยิน​คำร้องขอ​ของ​คนยากจน​แล้ว

พระองค์​จะ​ให้กำลังใจ​กับ​พวกเขา พระองค์​จะ​เงี่ยหู​ฟังพวกเขา

18 แล้ว​พระองค์​จะให้​ความเป็นธรรม​กับ​เด็ก​กำพร้า​และ​คนที่​ถูก​กดขี่​ข่มเหง

เพื่อ​จะได้​ไม่มีใคร​ในโลกนี้​ทำให้​พวกเขา​หวาดกลัว​อีกต่อไป

11

พระยาห์เวห์​ยุติธรรม

ถึง​หัวหน้า​นักร้อง เพลง​สดุดี​ของ​ดาวิด

1 ข้าพเจ้า​จะ​ลี้ภัย​ใน​พระยาห์เวห์ แล้ว​เจ้า​มา​บอกเรา​ได้ยังไง​ว่า

“ให้​บิน​หนี​ไป​ยัง​ภูเขา​เหมือนนก

2 หนีไปซะ เพราะ​คนชั่ว​กำลัง​แอบ​อยู่​ใน​ความมืด

พวก​คนชั่ว​กำลัง​โก่ง​คันธนู​เพื่อ​คล้องสาย

และ​เล็ง​ลูกศร​ตรงไป​ที่​คนซื่อตรง

3 เมื่อ​รากฐาน​ที่ดี​ของ​สังคม​ถูก​ทำลาย​ไปหมดแล้ว

แล้ว​คนดี​จะทำ​อะไรได้”

4 แต่​พระยาห์เวห์​ยัง​สถิตอยู่​ในวิหาร​อันศักดิ์สิทธิ์​ของพระองค์

พระยาห์เวห์​นั่ง​อยู่​บน​บัลลังก์​ของพระองค์​ในสวรรค์

พระองค์​มองเห็น​ทุกอย่าง พระองค์​ตรวจสอบมนุษย์

5 พระองค์​ตรวจสอบ​ทั้ง​คนดี​และ​คนชั่ว

พระองค์​เกลียด​คนเหล่านั้น​ที่รัก​ความโหดร้าย

6 แล้ว​พระองค์​จะ​ทำให้​ถ่านเพลิง และ​ไฟกำมะถัน​ตกลง​ทับถม​คนชั่ว​เหล่านั้น​ดังห่าฝน

คนชั่ว​เหล่านั้น​ก็​จะ​ไม่ได้​อะไรเลย นอกจาก​ลมร้อน​ที่​เผาผลาญ

7 พระยาห์เวห์​นั้น​ยุติธรรม พระองค์​รัก​ความยุติธรรม

คน​ซื่อตรง​เท่านั้น​ถึงจะ​ได้เห็น​ใบหน้า​ของพระองค์

12

ขอ​พระยาห์เวห์​ช่วย​เมื่อ​สังคมชั่วร้าย

ถึง​หัวหน้า​นักร้อง ให้​ร้อง​ตาม​ทำนอง​เซมินิท+ สดุดี 12 ตาม​ทำนอง​เซมินิท ใน​ภาษา​ฮีบรู คำ​นี้​แปลว่า “อัน​ที่แปด” ไม่แน่​อาจจะ​เป็น​เครื่อง​ดนตรี​ที่มี​สาย​แปดสาย เพลง​สดุดี​ของ​ดาวิด

1 ข้าแต่​พระยาห์เวห์ ช่วย​ด้วยเถิด เพราะ​ผู้ที่​ติดตาม​พระองค์​อย่างแท้จริง ไม่มีเหลือ​อีกแล้ว

คนที่​ซื่อสัตย์​กับพระองค์ หายไป​หมดแล้ว​จาก​หมู่มนุษย์

2 ทุกคน​พูดโกหก​กับ​เพื่อน​บ้าน

พวกเขา​พูด​ประจบสอพลอ หน้าไหว้หลังหลอก

3 ข้าพเจ้า​หวัง​เหลือเกิน​ว่า​พระยาห์เวห์​จะตัด​ทุกริมฝีปาก​ที่​พูดสอพลอ​นั้นทิ้ง

รวมทั้ง​ลิ้น​ของ​คนพวกนั้น​ที่​คุยโวโอ้อวด

4 คน​เหล่านั้น​พูดว่า “ลิ้น​ของเรา​จะ​ทำให้​เรา​มีอำนาจ​ยิ่งใหญ่

ริมฝีปาก​เป็น​ของเรา เรา​อยาก​จะพูดอะไร​ก็พูดได้ ใคร​จะมา​เป็นนาย​ห้ามเราได้”

5 พระยาห์เวห์​พูดว่า

“เรา​จะ​ลุกขึ้นมา​แล้ว เพราะ​คนยากจน​ถูก​กดขี่​ข่มเหง

คนขัดสน​ร้องคร่ำครวญ​ด้วย​ความเจ็บปวด

เรา​จะ​ให้​ความปลอดภัย​กับ​พวกเขา ตามที่​พวกเขา​ร้องขอ”

6 คำพูดต่างๆ​ของ​พระยาห์เวห์​นั้นเป็นจริง​และ​บริสุทธิ์

เหมือน​เงิน​ที่​ถูกหลอม​อยู่​ในเตา ที่หลอม​ให้บริสุทธิ์​ถึง​เจ็ดครั้ง

7 ข้าแต่​พระยาห์เวห์ พระองค์​จะ​คุ้มครอง​พวกเรา

พระองค์​จะ​ปกป้อง​พวกเรา​ให้​รอดพ้น​จาก​คนชั่ว​เหล่านี้​ตลอดไป

8 ใน​ขณะที่​พวกคนชั่ว​เดิน​วางมาด​กันไปทั่ว​ทุกหนแห่ง

และ​ความชั่วช้า​ได้รับ​การยกย่อง​ใน​หมู่มนุษย์

13

อธิษฐาน​ให้​รอดพ้น​จาก​ศัตรู

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระยาห์เวห์ พระองค์​จะ​ลืม​ข้าพเจ้า​ไปอีกนาน​แค่ไหน ตลอดไปหรือ

พระองค์​จะ​ซ่อนหน้า​ไป​จาก​ข้าพเจ้า​อีกนาน​แค่ไหน

2 ข้าพเจ้า​จะ​ต้อง​ข้องใจ​อยู่อย่างนี้​ไป​อีกนาน​แค่ไหน

ข้าพเจ้า​จะ​ต้อง​ทุกข์ใจ​วันแล้ววันเล่า​อยู่อย่างนี้​ไป​อีกนาน​แค่ไหน

พวกศัตรู​จะ​ถูก​ยกย่อง​เหนือ​ข้าพเจ้า​ไป​อีกนาน​แค่ไหน

3 ข้าแต่​พระยาห์เวห์ พระเจ้า​ของ​ข้าพเจ้า สนใจ​ข้าพเจ้าหน่อย ช่วยตอบ​ข้าพเจ้า​ด้วยเถิด

โปรด​ฟื้น​พลัง​ให้กับ​ข้าพเจ้า​ด้วยเถิด+ 13:3 โปรด​ฟื้น … ด้วยเถิด แปล​ตรงๆ​ได้ว่า “ทำ​ให้​ตา​สว่าง​ขึ้น” ตัวอย่าง​ที่​ใช้​คำ​นี้ อยู่​ใน​หนังสือ 1 ซามูเอล 14:27, 29 ตอน​ที่​โยนาธาน​กิน​น้ำผึ้ง​หลัง​จาก​สู้รบ​มา​ทั้งวัน ไม่อย่างนั้น ข้าพเจ้า​จะ​หลับ​อยู่​ใน​ความตาย

4 แล้ว​พวกศัตรู​จะพูด​ได้ว่า “เรา​ชนะ​มันแล้ว”

และ​พา​กัน​ดีใจ เมื่อ​ข้าพเจ้า​ล้มลง

5 แต่​ข้าพเจ้า​วางใจ​ใน​ความรักแท้มั่นคง​ของพระองค์

จิตใจ​ของ​ข้าพเจ้า​จะ​ชื่นชม​ยินดี เพราะ​พระองค์​ช่วย​ข้าพเจ้า​ให้รอด

6 ข้าพเจ้า​จะ​ร้องเพลง​สรรเสริญ​ให้กับ​พระยาห์เวห์

เพราะ​พระองค์​ดี​กับ​ข้าพเจ้า

14

ความชั่วช้า​ของ​มนุษย์

ถึง​หัวหน้า​นักร้อง เพลง​สดุดี​ของ​ดาวิด

1 คนโง่เขลา​พูด​ในใจ​ว่า “ไม่มี​พระเจ้าหรอก”

พวกเขา​เสื่อมทราม

พวกเขา​ทำ​แต่​สิ่งที่​น่าขยะแขยง ไม่มี​สักคน​ที่ทำดี

2 พระยาห์เวห์​มอง​ลงมา​จาก​สวรรค์​ดู​พวกมนุษย์

เพื่อ​หา​ว่า​ยัง​มี​มนุษย์​สักคนไหม​ที่ทำ​สิ่งที่ฉลาด

และ​แสวงหา​พระเจ้า

3 แต่​พวกเขา​ต่าง​นอกลู่นอกทาง​กันไปหมด เสื่อมทราม​กันทุกคน

ไม่มี​ใคร​เลย

ไม่มี​แม้แต่​คนเดียว​ที่ทำ​สิ่งที่ดีๆ

4 คน​ทำชั่ว​เหล่านั้น​ทั้งหมด​กลืนกิน​คน​ของเรา​เหมือน​กินขนมปัง

พวกเขา​ไม่เคย​อธิษฐาน​ต่อ​พระยาห์เวห์

พวกเขา​ไม่รู้เรื่อง​ขนาดนี้​เชียวหรือ

5 แต่​เมื่อ​พระเจ้า​ลงโทษ​พวกคนชั่ว พวกเขา​จะ​พากัน​ตื่นกลัว​สุดขีด

เพราะ​พระเจ้า​ยืน​อยู่​กับ​คน​ที่​ทำถูกต้อง

6 เจ้า​พวกคนชั่ว​พยายาม​ขัดขวาง​แผนงาน​ของ​คนยากไร้

แต่​พระยาห์เวห์​เป็น​ที่ลี้ภัย​ของพวกเขา

7 ข้าพเจ้า​หวังว่า​ชัยชนะ​ของ​ชาวอิสราเอล​จะ​มาถึง​ในไม่ช้านี้​จาก​พระยาห์เวห์​ที่อยู่​บน​ภูเขาศิโยน

เมื่อ​พระยาห์เวห์​ทำให้​คน​ของ​พระองค์​กลับไป​มีความสุข​เหมือน​เมื่อก่อน

ครอบครัว​ของ​ยาโคบ​จะ​ชื่นชม​ยินดี ชาวอิสราเอล+ 14:7 ยาโคบ … อิสราเอล สอง​คำ​นี้ เป็น​ชื่อ​ของ​คนๆเดียว​กัน ใน​ที่​นี้​หมายถึง​ประเทศ​อิสราเอล ชาว​อิสราเอล​สืบ​เชื้อสาย​มา​จาก​ยาโคบ จะดีใจ

15

คน​ที่​พระยาห์เวห์​ต้อนรับ

เพลง​สดุดี​ของ​ดาวิด

1 ข้าแต่​พระยาห์เวห์ ใคร​จะได้​มา​เป็นแขก​ใน​เต็นท์+ 15:1 เต็นท์ หมายถึง​วิหาร ของพระองค์

ใคร​จะได้​มา​อาศัย​บน​ภูเขา​อันศักดิ์สิทธิ์​ของพระองค์

2 คือ​คนเหล่านั้น​ที่​ใช้ชีวิต​อย่าง​ไม่มีที่ติ

ทำ​แต่​สิ่งที่​ถูกต้อง พูด​ความจริง​จากใจ

3 ไม่ใช้​ลิ้น​ใส่ร้ายป้ายสี ไม่​ทำผิด​ต่อ​เพื่อน

ไม่ด่า​เพื่อน​บ้าน

4 รังเกียจ​คนชั่ว​ที่​พระเจ้า​ไม่ยอมรับ

ยกย่อง​คน​ที่​ยำเกรง​พระเจ้า

ทำตาม​สิ่งที่​เขา​ได้​สัญญาไว้​แม้​จะ​ทำให้​เขา​เดือด​ร้อน​ก็ตาม

5 ไม่คิด​ดอกเบี้ย​เมื่อ​ให้ยืมเงิน

ไม่ยอมรับ​สินบน​เพื่อ​ปรักปรำ​คนบริสุทธิ์

คน​ที่​ทำอย่างนี้​จะ​ยืนหยัด​มั่นคงเสมอ

16

ความเชื่อมั่น​ใน​พระยาห์เวห์

มิคทาม+ สดุดี 16 มิคทาม เป็น​คำ​ใน​ภาษา​ฮีบรู เรา​ไม่รู้​ความหมาย​แน่นอน อาจ​หมายถึง​คำจารึก บทหนึ่ง​ของ​ดาวิด

1 ข้าแต่​พระเจ้า ได้โปรด​คุ้มครอง​ข้าพเจ้า

เพราะ​ข้าพเจ้า​ลี้ภัย​ใน​พระองค์

2 เจ้า​พูด+ 16:2 เจ้า​พูด หรือ​อาจ​แปล​ได้​ว่า “ข้าพเจ้า​พูด” กับ​พระยาห์เวห์​ว่า “พระองค์​คือ​องค์​เจ้า​ชีวิต​ของ​ข้าพเจ้า

สิ่งดีๆ​ทั้งหลาย​ที่​ข้าพเจ้า​มี​ล้วน​มาจาก​พระองค์​ทั้งสิ้น”

3 แล้ว​เจ้า​ก็​พูด​ด้วย​ว่า “ข้าพเจ้า​ก็รัก​พระเจ้า​ทั้งหลาย+ 16:3 พระเจ้า​ทั้งหลาย คำนี้​แปล​ตรงๆ​ได้​ว่า “ผู้ศักดิ์สิทธิ์​ทั้งหลาย” หรือ ใน​ที่​นี้​อาจจะ​หมายถึง “คน​ทั้งหลาย​ที่​เป็น​ของ​พระเจ้า​โดยเฉพาะ” ของ​แผ่นดินนี้

พวกเขา​ช่าง​เลอเลิศ​เสียเหลือเกิน”

4 แต่​คน​ที่​แสวงหา​พระเจ้า​อื่นนั้น จะพบ​แต่​ความ​ทุกข์ยาก

ข้าพเจ้า​จะ​ไม่​เข้าร่วม​พิธีถวายเลือด​เป็น​เครื่อง​บูชา​กับ​พวกเขา

และ​ข้าพเจ้า​จะ​ไม่เอ่ย​ชื่อ​ของ​พระเจ้าอื่นเลย

5 พระยาห์เวห์​คือ​มรดก​ของ​ข้าพเจ้า พระองค์​คือ​ถ้วย​แห่ง​พระพร​ของข้าพเจ้า

ข้าแต่​พระยาห์เวห์ ชะตาชีวิต​ของ​ข้าพเจ้า​อยู่​ในกำมือ​ของพระองค์

6 ข้าพเจ้า​ได้รับ​ที่ดิน​ผืนงาม​จากพระองค์

ข้าพเจ้า​ได้​ส่วนแบ่ง​ที่​สวยเหลือเกิน

7 ข้าพเจ้า​สรรเสริญ​พระยาห์เวห์ พระองค์​ให้​คำปรึกษา​กับ​ข้าพเจ้า

แม้​ใน​ยามค่ำคืน จิตใจ​ข้าพเจ้า​ก็ยัง​สอนเตือน​ข้าพเจ้า

8 ข้าพเจ้า​ตั้ง​พระยาห์เวห์​อยู่​ตรงหน้า​เสมอ ข้าพเจ้า​จะ​ไม่หวั่นไหว

เพราะ​พระองค์​อยู่​ข้างขวา​ของข้าพเจ้า

9 เพราะ​อย่างนี้​นี่เอง หัวใจ​ของ​ข้าพเจ้า​ถึง​เบิกบาน จิตวิญญาณ​ของ​ข้าพเจ้า​ก็​เป็นสุข​ยิ่งนัก

ร่างกาย​ของ​ข้าพเจ้า​ก็​อยู่​อย่างปลอดภัย​ด้วย

10 เพราะ​พระยาห์เวห์​จะ​ไม่ทอดทิ้ง​ข้าพเจ้า​ให้​อยู่​ใน​แดน​คนตาย

พระองค์​จะ​ไม่ยอม​ปล่อย​ให้​ผู้ติดตาม​ที่​จงรัก​ภักดี​ของ​พระองค์​ต้อง​ลงไป​ในหลุมศพ

11 ข้าแต่​พระยาห์เวห์ พระองค์​สอน​ให้​ข้าพเจ้า​รู้จัก​ทาง​ที่​นำไปสู่​ชีวิต

เมื่อ​ข้าพเจ้า​อยู่​ต่อหน้า​พระองค์ ข้าพเจ้า​มีความสุข​อย่างเต็มที่

เมื่อ​ข้าพเจ้า​อยู่​เคียง​ข้าง​พระองค์ ข้าพเจ้า​รู้สึก​ยินดีเสมอ

17

ผู้บริสุทธิ์​อธิษฐาน​ขอ​ความเป็นธรรม

คำ​อธิษฐาน​ของ​ดาวิด

1 ข้าแต่​พระยาห์เวห์ โปรดฟัง​คำร้องขอ​ของ​ข้าพเจ้า​สำหรับ​ความยุติธรรม

โปรดฟัง​เสียง​เรียก​ให้ช่วย​ของข้าพเจ้า

โปรดฟัง​คำ​อธิษฐาน​ของ​ข้าพเจ้า​ที่​ออกมา​จาก​ริมฝีปาก​ที่​ไม่หลอกลวง

2 ขอให้​ประกาศ​ว่า​ข้าพเจ้า​เป็นฝ่ายถูก

ขอให้​ดวงตา​ของ​พระองค์​มองเห็น​ว่า​อะไร​ถูกต้อง​ใน​เรื่องนี้

3 พระองค์​เป็น​ผู้ตรวจสอบ​จิตใจ​ของ​ข้าพเจ้า พระองค์​ตรวจดู​ข้าพเจ้า​ใน​ตอนกลางคืน

พระองค์​ได้​ทดสอบ​ข้าพเจ้า​แต่​ไม่พบ​ความผิดใดๆ

ข้าพเจ้า​ตั้งใจ​ที่​จะ​ไม่​ทำบาป​ด้วยปาก

4 ไม่ว่า​คนอื่น​จะ​ทำอะไรก็ช่าง

ข้าพเจ้า​เชื่อฟัง​คำสั่ง​ของพระองค์​และ​หลีกเลี่ยง​ทาง​ของ​คนโหดเหี้ยม

5 เท้า​ของ​ข้าพเจ้า​ยึดติด​อยู่​บน​ทาง​ของพระองค์

ย่างเท้า​ของ​ข้าพเจ้า​ไม่ได้​หลุด​ไปจาก​ทาง​ของพระองค์

6 ข้าแต่​พระเจ้า ข้าพเจ้า​ร้องขอ​ความช่วยเหลือ​จาก​พระองค์ เพราะ​พระองค์​จะ​ตอบ​ข้าพเจ้า

โปรด​เอียงหู​ของ​พระองค์​มาหา​ข้าพเจ้า​เพื่อ​ฟัง​เสียง​อธิษฐาน​ของข้าพเจ้า

7 โปรด​แสดง​ความรัก​มั่นคง​อันอัศจรรย์​ของ​พระองค์​ให้​ข้าพเจ้า​เห็น​ด้วยเถิด

เพราะ​พระองค์​เป็น​ผู้ใช้​ฤทธิ์​อำนาจ​ของพระองค์​ช่วย​คนเหล่านั้น​ที่​มา​ลี้ภัย​ใน​พระองค์​จาก​คน​ที่​โจมตี​พวกเขา

8 โปรด​คุ้มครอง​ข้าพเจ้า​เหมือนกับ​ข้าพเจ้า​เป็นดัง​แก้วตา​ของพระองค์

โปรด​ซ่อนตัว​ข้าพเจ้า​ไว้ เหมือน​แม่นก​ที่​ซ่อน​ลูกน้อย​ไว้​ใต้ร่มเงา​ปีกของมัน ด้วยเถิด

9 โปรด​ช่วย​ข้าพเจ้า​ให้​รอดพ้น​จาก​คนชั่ว​ที่​พยายาม​ทำลาย​ข้าพเจ้า

จาก​ศัตรู​ที่​รายล้อม​คอย​เข่นฆ่า​ข้าพเจ้าอยู่

10 คน​พวกนี้​ไม่มี​ความสงสาร

ปาก​ของ​พวกเขา​พูดโอ้อวด​ใน​สิ่งที่​เขาทำ

11 คนชั่ว​พวกนั้น​ไล่ล่า​ข้าพเจ้า ตอนนี้​เขา​ได้​รายล้อม​ข้าพเจ้า​อยู่

และ​พร้อม​ที่​จะ​เหวี่ยง​ข้าพเจ้า​ลงกับพื้น

12 ศัตรู​ของ​ข้าพเจ้า​เป็น​เหมือน​สิงโต​ที่​พร้อม​จะ​ฉีกเนื้อ​เหยื่อ​ออกเป็นชิ้นๆ

เป็น​เหมือน​สิงห์หนุ่ม​ที่​หมอบ​ซุ่มโจมตีอยู่

13 ข้าแต่​พระยาห์เวห์ ลุกขึ้นเถิด ปะทะ​กับ​เขา โค่น​พวกเขาลง

ใช้​ดาบ​ของ​พระองค์​ช่วยเหลือ​ข้าพเจ้า​ให้​รอดพ้น​จาก​คนชั่ว​เหล่านั้น​ด้วยเถิด

14 ข้าแต่​พระยาห์เวห์ ใช้​มือ​ของ​พระองค์​ฆ่า​พวกเขา ฆ่า​พวกเขา​ไปเสีย​จาก​โลกนี้

ขจัด​พวกเขา​ออกไป​จาก​ท่ามกลาง​คนที่​มีชีวิตอยู่

แต่​ส่วน​คนเหล่านั้น​ที่​มีค่า​สำหรับ​พระองค์ โปรด​ให้​อาหาร​กับ​พวกเขา​กิน​อย่างเหลือเฟือ

เพื่อ​ว่า​แม้แต่​ลูกๆ​ของ​พวกเขา​ก็​จะ​มี​อาหาร​กิน​อย่างอิ่มหนำ

และ​จะ​มี​เหลือ​เพียงพอ​ไว้​เลี้ยง​หลานเหลน​ของเขา

15 ข้าพเจ้า​เป็น​ฝ่ายถูก และ​ข้าพเจ้า​จะ​เห็น​ใบหน้า​ของ​พระองค์

เมื่อ​ข้าพเจ้า​ตื่นขึ้น ข้าพเจ้า​จะ​เห็น​พระองค์ และ​อิ่มเอมใจ​ยิ่งนัก

18

ขอบคุณ​พระยาห์เวห์​สำหรับ​ชัยชนะ

(2 ซมอ. 22:1-51)

ถึง​หัวหน้า​นักร้อง เพลง​ของ​ดาวิด ผู้รับใช้​พระยาห์เวห์ ดาวิด​ร้องเพลง​บทนี้​ให้​กับ​พระยาห์เวห์ ใน​วัน​ที่​พระองค์​ช่วย​ท่าน​ให้​พ้น​จาก​เงื้อมมือ​ของ​พวก​ศัตรู​ทั้งหมด และ​จาก​เงื้อมมือ​ของ​ซาอูล

1 ดาวิด​พูดว่า ข้าแต่​พระยาห์เวห์ ผู้​เป็น​กำลัง​ของ​ข้าพเจ้า

ข้าพเจ้า​รัก​พระองค์

2 พระยาห์เวห์ คือ​หินกำบัง​ของ​ข้าพเจ้า คือ​ป้อม​ปราการ​ของ​ข้าพเจ้า คือ​ผู้ช่วยชีวิต​ของ​ข้าพเจ้า

พระเจ้า​ของ​ข้าพเจ้า คือ​หินกำบัง​ที่​ข้าพเจ้า​เข้าไป​ลี้ภัย คือ​โล่กำบัง​ของ​ข้าพเจ้า

คือ​ฤทธิ์​อำนาจ+ 18:2 ฤทธิ์​อำนาจ ใน​ที่นี้ แปล​ตรงๆ​ได้​ว่า “เขาสัตว์” เป็น​สัญลักษณ์​ของ​ความ​แข็ง​แกร่ง ที่​ช่วยกู้​ชีวิต​ข้าพเจ้า คือ​ที่​ซ่อน​ที่​ปลอดภัย​ของ​ข้าพเจ้า

3 ข้าพเจ้า​ร้องขอ​ความ​ช่วยเหลือ​จาก​พระยาห์เวห์​ผู้ที่​ควรค่า​แก่​การสรรเสริญ

แล้ว​พระองค์​ก็​ช่วย​ข้าพเจ้า​ให้​พ้น​จาก​พวกศัตรู

4 เชือก​แห่ง​ความตาย​ได้​มัด​ตัว​ข้าพเจ้าไว้

และ​กระแส​น้ำ​แห่ง​ความตาย​กำลัง​จะ​ทำให้​ข้าพเจ้าจม

5 เชือก​แห่ง​แดน​คนตาย​พัน​อยู่​รอบๆตัว​ข้าพเจ้า

กับดัก​แห่ง​ความตาย​อยู่​ตรงหน้า​ข้าพเจ้า

6 เมื่อ​ข้าพเจ้า​ตกอยู่​ใน​ความ​ทุกข์ยาก ข้าพเจ้า​ร้องเรียก​พระยาห์เวห์

ข้าพเจ้า​ร้องขอ​ความช่วยเหลือ​จาก​พระเจ้า​ของ​ข้าพเจ้า

พระองค์​ได้ยิน​เสียง​ของข้าพเจ้า​จาก​วัง​ของ​พระองค์นั้น

เสียงร้อง​ของ​ข้าพเจ้า​ได้ยิน​ไปถึง​หู​ของพระองค์

7 แล้ว​แผ่นดิน​โลก​ก็​สั่นสะเทือน

พวก​ฐานราก​ของ​ภูเขา​ก็​สั่นไหว​เพราะ​พระเจ้าโกรธ

8 มี​ควันพุ่ง​ออก​จาก​จมูก​ของ​พระองค์

ไฟ​ที่​เผาผลาญ​พุ่ง​ออกมา​จาก​ปาก​ของ​พระองค์

ถ่านหิน​ลุกแดง​พุ่ง​ออกมา

9 พระองค์​แหวก​ท้องฟ้า และ​เสด็จ​ลงมา

พร้อม​ด้วย​เมฆทึบ​สีดำ​ใต้เท้า​ของพระองค์

10 แล้ว​พระองค์​ก็​ขึ้น​ขี่​ทูตสวรรค์​ที่​มีปีก แล้ว​เหาะ​ลงมา

พระองค์​ก็​ร่อน​อยู่​บน​ปีกของลม

11 พระองค์​ทรง​ซ่อนตัว​อยู่​ใน​หมู่เมฆฝน​ที่​มืดครึ้ม

ที่​ปกคลุม​พระองค์​ไว้​เหมือนกับ​เต็นท์

12 แล้ว​รัศมี​อัน​เจิดจ้า​ของ​พระองค์​ก็​ส่อง​ทะลุ​หมู่เมฆ​ลงมา

พร้อมกับ​ลูกเห็บ และ​ถ่านหิน​ลุกแดง

13 แล้ว​พระยาห์เวห์​ทำให้​ฟ้าร้อง​ดัง​กึกก้อง​ท้องฟ้า

พระเจ้า​ผู้ใหญ่ยิ่ง​สูงสุด​ก็​เปล่งเสียง​ดังไปทั่ว+ 18:13 แล้ว​พระยาห์เวห์ … ดังไปทั่ว สำเนา​ฮีบรู​ส่วนใหญ่​มี​ข้อความ​นี้​เพิ่มเติม คือ “พร้อมกับ​ลูกเห็บ​ตก และ​ถ่านหิน​ลุกแดง” เหมือน​ปลาย​ข้อ 12 แต่​สำเนา​กรีก และ 2 ซามูเอล 22:14 ไม่มี​ข้อความ​นี้

14 พระเจ้า​ยิงธนู​ของ​พระองค์​ออกไป​ซึ่ง​ทำให้​พวกศัตรู​แตกกระเจิง

พระองค์​ทำ​สายฟ้าผ่า​หลายหน​จน​พวกนั้น​แตกกระเจิง สับสนวุ่นวาย​ไปทั่ว

15 ข้าแต่​พระยาห์เวห์ เมื่อ​พระองค์​ตะโกน​คำสั่ง​ของพระองค์​ออกไป

เมื่อ​ลม​ที่​พวยพุ่ง​ออกมา​จาก​จมูก​ของ​พระองค์

ทำ​ให้​น้ำทะเล​ถอยร่น​กลับไป

ก้น​ทะเล​และ​รากฐาน​ของ​โลก​ปรากฏ​ขึ้น

16 พระองค์​เอื้อมมือ​ลงมา​จาก​เบื้องบน​มา​ฉวย​ข้าพเจ้า​ไว้

พระองค์​ดึง​ข้าพเจ้า​ขึ้นมา​จาก​กระแสน้ำ​เชี่ยวกราก​นั้น

17 พระองค์​ช่วย​ให้​ข้าพเจ้า​รอดพ้น​จาก​ศัตรู​ที่มี​พลัง

พระองค์​ช่วย​ให้​ข้าพเจ้า​รอดพ้น​จาก​พวกศัตรู​ที่​แข็งแรง​กว่าข้าพเจ้า

18 พวกเขา​ปะทะ​กับ​ข้าพเจ้า​ตอน​ที่​ข้าพเจ้า​เจอ​กับ​ภัยพิบัติ

แต่​พระยาห์เวห์​ช่วย​สนับสนุน​ค้ำจุน​ข้าพเจ้า

19 พระองค์​นำ​ข้าพเจ้า​ออก​ไป​ยัง​ที่​โล่งกว้าง

พระองค์​ช่วย​ชีวิต​ข้าพเจ้า เพราะ​พระองค์​ชื่นชม​ยินดี​ใน​ข้าพเจ้า

20 พระยาห์เวห์​ให้​รางวัล​กับ​ข้าพเจ้า​เพราะ​ข้าพเจ้า​ทำ​สิ่งที่ถูกต้อง

พระองค์​ตอบแทน​ข้าพเจ้า​เพราะ​มือ​ของข้าพเจ้า​สะอาด​บริสุทธิ์

21 ข้าพเจ้า​ใช้​ชีวิต​อย่าง​ระมัดระวัง​อย่าง​ที่​พระยาห์เวห์​ต้องการ​ให้​ข้าพเจ้าเป็น

ข้าพเจ้า​ไม่ได้​หันเห​ไป​จาก​พระเจ้า​ของ​ข้าพเจ้า​เพื่อ​จะได้​ไป​ทำ​สิ่งที่ชั่วร้าย

22 เพราะ​ข้าพเจ้า​คิดถึง​กฎเกณฑ์​และ​ข้อบังคับ​ต่างๆ​ของ​พระองค์​อยู่เสมอ

และ​ข้าพเจ้า​ไม่ได้​ทอดทิ้ง​พวกกฎ​ของพระองค์

23 ข้าพเจ้า​ไม่มีที่ติ​ต่อหน้า​พระองค์

ข้าพเจ้า​ได้​รักษา​ตัวเอง​ให้พ้น​จากบาป

24 พระยาห์เวห์​ตอบแทน​ข้าพเจ้า​เพราะ​ข้าพเจ้า​ทำ​สิ่งที่ถูกต้อง

เพราะ​พระองค์​เห็นว่า​มือ​ของ​ข้าพเจ้า​นั้น​สะอาด​บริสุทธิ์

25 พระองค์​จะ​จงรัก​ภักดี​กับ​คน​ที่​จงรัก​ภักดี​กับพระองค์

และ​พระองค์​จะ​ไร้ที่ติ​กับ​คน​ที่​ไร้ที่ติ

26 พระองค์​จะ​บริสุทธิ์​กับ​คน​ที่​บริสุทธิ์​กับ​พระองค์

แต่​กับ​คน​ที่​เหลี่ยมจัด พระองค์​จะรู้ทัน และ​ลงโทษ​เขา​อย่างที่​เขา​คาดไม่ถึง

27 เพราะ​พระองค์​ช่วยกู้​คนต่ำต้อย

แต่​พระองค์​ทำให้​คนหยิ่งยโส​ตกต่ำลง

28 ข้าแต่​พระยาห์เวห์ พระองค์​จุดตะเกียง​ของข้าพเจ้า

พระเจ้า​ของ​ข้าพเจ้า ตอน​ที่​ข้าพเจ้า​อยู่​ใน​ความมืด พระองค์​นำ​ความสว่าง​มาให้

29 พระองค์​ช่วย​ให้​ข้าพเจ้า​สามารถ​ลุย​เข้าไป​สู้​กับ​กองทัพได้

พระเจ้า​ของ​ข้าพเจ้า​ช่วย​ให้​ข้าพเจ้า​สามารถ​กระโดด​ข้าม​กำแพง​ของ​ศัตรู​ไปได้

30 ทาง​ของ​พระเจ้า​ไม่มีที่ติ

สัญญา​ของ​พระยาห์เวห์​นั้น​ได้รับ​การพิสูจน์​แล้ว​ว่า​เชื่อถือได้

พระองค์​เป็น​โล่​ให้​กับ​ทุกคน​ที่ลี้ภัย​ในพระองค์

31 ใคร​เป็น​พระเจ้า นอกจาก​พระยาห์เวห์

ใคร​เป็น​หินกำบัง นอกจาก​พระเจ้า​ของ​พวกเรา

32 พระเจ้า​เป็น​ผู้ที่​เอา​ความ​แข็ง​แกร่ง​รัดเอว​ของข้าพเจ้าไว้

พระองค์​ทำให้​ทาง​ของ​ข้าพเจ้า​ไม่มี​อุปสรรค​ขัดขวาง

33 พระองค์​ช่วย​ให้​เท้า​ข้าพเจ้า​มั่นคง​เหมือน​กวาง

พระองค์​ทำให้​ข้าพเจ้า​สามารถ​ยืนหยัด​มั่นคง​ได้​แม้​บนที่สูง

34 พระองค์​ฝึก​มือ​ของ​ข้าพเจ้า​สำหรับ​สงคราม

พระองค์​ใส่​พลัง​เข้าไป​ใน​แขน​ของ​ข้าพเจ้า​เพื่อ​จะ​ง้าง​คันธนู​ที่​แข็งแกร่ง​ที่สุด​ได้

35 พระองค์​ได้​มอบโล่​ของ​พระองค์​ที่​ช่วย​ปกป้อง​ข้าพเจ้า

มือขวา​ของ​พระองค์​หนุน​ข้าพเจ้า​ไว้

ความช่วยเหลือ​ของ​พระองค์ ทำให้​ข้าพเจ้า​มีชัยชนะ

36 พระองค์​ทำให้​ทาง​ของ​ข้าพเจ้า​กว้างขวาง

เท้า​ของ​ข้าพเจ้า​จึง​ไม่​พลาดล้ม

37 ข้าพเจ้า​ได้​ไล่ตาม​จับ​ศัตรู​จนทัน

และ​ไม่ได้​หันกลับ​จน​ได้​ทำลาย​พวกมัน​จนหมดสิ้น

38 ข้าพเจ้า​บดขยี้​พวกเขา​จน​พวกเขา​ไม่มีวัน​ลุกขึ้นมา​ได้อีก

พวกเขา​ล้มลง​อยู่​แทบเท้า​ของ​ข้าพเจ้า

39 พระองค์​ทำให้​ข้าพเจ้า​แข็งแกร่ง​พร้อม​ออกรบ

พระองค์​ทำให้​คนเหล่านั้น​ที่​ลุกขึ้นมา​ต่อสู้​กับ​ข้าพเจ้า​ต้อง​ยอม​หมอบลง​ต่อ​ข้าพเจ้า

40 พระองค์​ทำให้​ศัตรู​ของ​ข้าพเจ้า​หันหลัง​หนีไป

ข้าพเจ้า​ก็​โค่น​คนพวกนั้น​ที่​เกลียดชัง​ข้าพเจ้าลง

41 พวกเขา​ร้อง​ให้ช่วย แต่​ไม่มี​ใครช่วย

พวกเขา​ร้อง​ต่อ​พระยาห์เวห์ แต่​พระองค์​ไม่ตอบ​พวกเขา

42 ข้าพเจ้า​บดขยี้​พวกเขา​แหลก​ละเอียด​เหมือน​ฝุ่น​ที่​ถูก​ลมพัด​ปลิวไป

ข้าพเจ้า​เหยียบย่ำ​พวกเขา​เหมือน​โคลน​ตาม​ท้องถนน

43 พระองค์​ช่วย​ให้​ข้าพเจ้า​รอดพ้น​จาก​กองทัพ​ศัตรู​ที่​เข้า​มา​โจมตี

พระองค์​ทำให้​ข้าพเจ้า​เป็น​หัวหน้า​ของ​ชนชาติต่างๆ​เหล่านั้น

แม้แต่​คน​ที่​ข้าพเจ้า​ไม่รู้จัก ก็​รับใช้​ข้าพเจ้า

44 ทันที​ที่​พวกเขา​ได้ยิน​เรื่อง​ของ​ข้าพเจ้า พวกเขา​ต่าง​ยอมสยบ​ต่อ​ข้าพเจ้า

คน​ต่าง​ชาติ​หมอบลง​ต่อหน้า​ข้าพเจ้า

45 คน​ต่าง​ชาติ​พวกนั้น​ขวัญหนี​ดีฝ่อ

พากัน​ออก​มา​จาก​ที่​ซ่อนตัว​สั่นงันงก​ด้วย​ความกลัว

46 ใช่แล้ว พระยาห์เวห์​มี​ชีวิตอยู่ ให้​สรรเสริญ​พระเจ้า​ผู้​เป็น​หินกำบัง​ของ​ข้าพเจ้า

ให้​ยกย่อง​พระเจ้า​ผู้ช่วย​ให้​ข้าพเจ้า​รอดพ้น

47 พระองค์ เป็น​พระเจ้า​ผู้ลงโทษ​ศัตรู​ของ​ข้าพเจ้า

และ​ทำให้​ชนชาติต่างๆ​ยอมสยบ​อยู่​ใต้ข้าพเจ้า

48 พระองค์​ช่วย​ข้าพเจ้า​ให้​รอดพ้น​จาก​ศัตรู​ของ​ข้าพเจ้า

ใช่แล้ว พระองค์​ยก​ข้าพเจ้า​ขึ้น​เหนือ​คนเหล่านั้น​ที่​ลุกขึ้นมา​ต่อสู้​กับข้าพเจ้า

พระองค์​ช่วย​ให้​ข้าพเจ้า​รอด​จาก​ศัตรู​ที่โหดร้าย

49 ดังนั้น ข้าแต่​พระยาห์เวห์ ข้าพเจ้า​จะ​สรรเสริญ​พระองค์​ท่ามกลาง​ชนชาติ​ทั้งหลาย

ข้าพเจ้า​จะ​ร้องเพลง​สรรเสริญ​ชื่อ​ของพระองค์

50 พระองค์​ให้​ชัยชนะ​อันยิ่งใหญ่​กับ​กษัตริย์​ของ​พระองค์

พระองค์​ให้​ความรัก​อันมั่นคง​กับ​กษัตริย์​ที่​พระองค์​ได้​เลือกไว้+ 18:50 กษัตริย์​ที่​พระองค์​ได้​เลือกไว้ แปล​ตรงๆ​ได้​ว่า “ผู้ที่​พระองค์​ทรง​เจิม” ดู​คำว่า “เจิม” เพิ่มเติม​ได้​จาก​คำ​อธิบาย​ศัพท์​ท้ายเล่ม

ซึ่ง​ก็​คือ​ดาวิด​และ​ลูกหลาน​ของเขา​ตลอดไป

19

เพลง​สรรเสริญ​สิ่ง​ที่​พระองค์​สร้างและ​กฎ​ของ​พระองค์

ถึง​หัวหน้า​นักร้อง เพลง​สดุดี​ของ​ดาวิด

1 สวรรค์​ประกาศ​ถึง​สง่าราศี​ของพระเจ้า

ท้องฟ้า​บ่งบอก​ถึง​งานฝีมือ​ของพระองค์

2 มัน​พูดถึง​พระเจ้า​วันแล้ววันเล่า

มัน​ให้​ความรู้​เกี่ยวกับ​พระองค์​คืนแล้วคืนเล่า

3 ถึง​มัน​จะ​ไม่มี​คำพูด​เล็ดลอด​ออกมา

ถึง​ไม่มี​เสียง​ใดๆ​ให้​ได้ยิน

4 แต่​แท้จริง​แล้ว เสียง​ของมัน​ก็​แพร่​ออกไป​ทั่วโลกแล้ว

และ​คำพูด​ของ​มัน​ก็​ได้ยิน​ไปถึง​สุดโลกแล้ว

พระเจ้า​ตั้ง​เต็นท์​ให้​กับ​ดวง​อาทิตย์​ใน​ท้องฟ้า

5 ดวง​อาทิตย์​ออกมา​อย่าง​มีความสุข​เหมือน​เจ้าบ่าว​ที่​ออกมา​จาก​ห้องหอ

ดวง​อาทิตย์​เป็น​เหมือน​นักวิ่ง มัน​มีความสุข​ที่จะ​วิ่ง​ตามทาง​ของมัน​ข้าม​ท้องฟ้า

6 ดวง​อาทิตย์​เริ่ม​จาก​ปลายฟ้า​ฟากหนึ่ง

วิ่ง​ไป​ตลอด​จน​สุดปลายฟ้า​อีก​ฟากหนึ่ง

และ​ไม่มี​อะไร​หลบพ้น​จาก​ความร้อน​ของมันได้

7 คำสอน​ของ​พระยาห์เวห์​นั้น ช่างดีพร้อม ให้​ความสดชื่น​กับชีวิต

กฎเกณฑ์​ของ​พระยาห์เวห์​นั้น เชื่อถือ​ได้ ทำให้​คน​อ่อนต่อโลก​ฉลาดได้

8 พวกกฎระเบียบ​ของ​พระยาห์เวห์​นั้น​ถูกต้อง

ทำให้​หัวใจ​มนุษย์​มีความสุข

พวกคำสั่ง​ของ​พระยาห์เวห์​นั้น​บริสุทธิ์

ฟื้น​พลัง​ให้​กับ​ชีวิต+ 19:8 ฟื้น​พลัง​ให้​กับ​ชีวิต แปล​ตรงๆ​ได้​ว่า “ทำ​ให้​ตา​สว่างขึ้น” ตัวอย่าง​ที่​ใช้​คำ​นี้ อยู่​ใน​หนังสือ 1 ซามูเอล 14:27, 29 ตอน​ที่​โยนาธาน​กิน​น้ำผึ้ง​หลังจาก​สู้รบ​มา​ทั้งวัน แต่​ว่า​ใน​ข้อ 19:8 นี้ อาจจะ​แปล​ได้​อีก​อย่าง​หนึ่ง​ว่า “ทำ​ให้​เข้าใจ​แจ่มแจ้ง”

9 ความ​ยำเกรง​พระเจ้า​นั้น​ศักดิ์สิทธิ์ และ​ยั่งยืน​อยู่​ตลอดไป

กฎ​พระยาห์เวห์​นั้น​ถูกต้อง​และ​ยุติธรรม​ครบถ้วน

10 สิ่ง​เหล่านี้​มีค่า​มากกว่า​ทองคำ มาก​ยิ่งกว่า​ทองคำ​บริสุทธิ์​หลายเท่านัก

หวาน​กว่า​น้ำผึ้ง หวาน​ยิ่งกว่า​น้ำผึ้ง​จากรัง

11 ใช่แล้ว สิ่ง​เหล่านี้​ตักเตือน​ผู้รับใช้​ของ​พระองค์

และ​ผู้ที่​รักษา​สิ่ง​เหล่านี้​จะ​ได้รับ​รางวัล​อันยิ่งใหญ่

12 ใคร​จะ​เห็น​ความ​ผิดพลาด​ทั้งหมด​ของ​ตัวเองได้

ดังนั้น​โปรด​อภัย​ให้​กับ​ความผิดบาป​ที่​ข้าพเจ้า​ทำไป​โดยไม่รู้ตัว

13 ช่วย​ยับยั้ง​ข้าพเจ้า​จาก​บาป​ที่​ทำ​ทั้งๆที่​รู้ว่าบาป

อย่า​ให้​ความบาป​อย่างนั้น​มา​ครอบงำ​ข้าพเจ้า

แล้ว ข้าพเจ้า​จะ​ได้​ไม่มีที่ติ จะ​บริสุทธิ์ และ​จะ​ไม่ทำ​การทรยศ​อันยิ่งใหญ่

14 พระยาห์เวห์ ผู้​เป็น​หินกำบัง และ​ผู้ปกป้อง​ข้าพเจ้า

ขอให้​คำพูด​จาก​ปาก และ​ความคิด​ในใจ​ของ​ข้าพเจ้า​เป็น​สิ่ง​ที่​พระองค์​ชอบใจ

20

อธิษฐาน​ขอ​ชัยชนะ​ให้​กับ​กษัตริย์

ถึง​หัวหน้า​นักร้อง เพลง​สดุดี​ของ​ดาวิด

1 เมื่อ​ท่าน​ตก​อยู่​ใน​ความ​ทุกข์ยาก ขอให้​พระยาห์เวห์​ตอบ​คำร้องขอ​ของท่าน

ขอให้​พระเจ้า​แห่ง​ยาโคบ​ปกป้อง​คุ้มครอง​ท่าน

2 ขอให้​พระองค์​ส่ง​ความ​ช่วยเหลือ​มา​ให้​กับ​ท่าน​จาก​วิหาร​อัน​ศักดิ์สิทธิ์​ของ​พระองค์

ขอ​พระองค์​สนับสนุน​ค้ำจุน​ท่าน​จาก​ภูเขาศิโยน

3 ขอให้​พระองค์​ระลึก​ถึง​เครื่อง​ถวาย​ทั้งสิ้น​ของท่าน

ขอให้​พระองค์​ยอมรับ​เครื่อง​เผา​บูชา​ของท่าน เซลาห์

4 ขอให้​พระองค์​ให้​ทุกสิ่ง​ทุกอย่าง​ที่​ใจ​ท่าน​อยากได้

ขอให้​พระองค์​ทำให้​แผนการ​ของท่าน​ประสบ​ผลสำเร็จ

5 แล้ว​เรา​จะ​ร่วม​ฉลอง​ยินดี​กับ​ชัยชนะ​ของท่าน

สรรเสริญ​ชื่อ​ของ​พระเจ้า​ของเรา

และ​ขอให้​พระยาห์เวห์​ให้​ทุกสิ่ง​ที่​ท่าน​ร้องขอ​ด้วยเถิด

6 ตอนนี้ ข้าพเจ้า​แน่ใจ​แล้ว​ว่า พระยาห์เวห์​จะ​นำ​ชัยชนะ​มา​สู่​กษัตริย์​ที่​พระองค์​เลือก

พระองค์​จะ​ตอบ​กษัตริย์​องค์นั้น​จาก​สวรรค์​อัน​ศักดิ์สิทธิ์​ของ​พระองค์

พระองค์​จะ​นำ​ชัยชนะ​อัน​ยิ่งใหญ่​มา​สู่​เขา​ด้วย​มือขวา​ของ​พระองค์

7 บางคน​โอ้อวด​รถรบ​ของ​พวกเขา บางคน​โอ้อวด​ม้า​ของเขา

แต่​พวกเรา​โอ้อวด​พระยาห์เวห์​พระเจ้า​ของ​พวกเรา

8 คน​พวกนั้น​จะ​ล้มลง​และ​พ่ายแพ้

แต่​พวกเรา​จะ​ลุกขึ้น​และ​ยืนหยัด​มั่นคง

9 ข้าแต่​พระยาห์เวห์ ช่วย​ให้​ชัยชนะ​กับ​กษัตริย์​ด้วยเถิด

และ​ช่วย​ตอบ​พวกเรา​ด้วย เมื่อ​เรา​ร้องขอ​ความ​ช่วยเหลือ​จาก​พระองค์

21

ขอบคุณ​พระยาห์เวห์สำหรับ​ชัยชนะ​ของ​กษัตริย์

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระยาห์เวห์ กษัตริย์​องค์นั้น​ดีใจ​มาก​ใน​พละ​กำลัง​ของ​พระองค์

ท่าน​ชื่นชม​ยินดี​มาก​ที่​พระองค์​ช่วย​ให้​ท่าน​ได้รับ​ชัยชนะ

2 พระองค์​ให้​กับ​ท่าน​ตาม​ที่​ใจ​ท่าน​อยากได้

พระองค์​ไม่ได้​หน่วงเหนี่ยว​สิ่ง​ที่​ริมฝีปาก​ท่านขอ เซลาห์

3 พระองค์​ให้​พระพร​ที่ดีๆ​กับท่าน

พระองค์​สวม​มงกุฎ​ทองคำ​บน​ศีรษะ​ของท่าน

4 กษัตริย์​องค์นั้น​ขอ​ชีวิต​จาก​พระองค์

พระองค์​ก็​มอบ​ชีวิต​ที่​ยืนยาว​ไป​ตลอด​ให้​กับท่าน

5 เกียรติยศ​ของท่าน​นั้น​ยิ่งใหญ่​เพราะ​ชัยชนะ​ที่​พระองค์​มอบให้​แก่ท่าน

พระองค์​สวม​รัศมี​และ​บารมี​ให้​กับท่าน

6 พระองค์​อวยพร​ให้​กับท่าน​อยู่​ตลอดเวลา

ที่​พระองค์​อยู่​กับท่าน​นั้น​ทำให้​ท่าน​มีความสุข​อย่างล้นพ้น

7 กษัตริย์​ไว้วางใจ​ใน​พระยาห์เวห์

ความรัก​มั่นคง​ของ​พระเจ้า​ผู้ใหญ่ยิ่งสูงสุด​ทำให้​ท่าน​ไม่หวั่นไหว

8 ท่าน​จะ​ใช้​มือ​ของท่าน​จับ​พวกศัตรู​ของท่าน

และ​ใช้​มือขวา​ของท่าน​จับ​คนเหล่านั้น​ที่​เกลียดชัง​ท่าน

9 เมื่อ​ท่าน​มาถึง ท่าน​จะ​เผาผลาญ​พวกเขา​เหมือนกับ​เตาไฟ

พระยาห์เวห์​จะ​เผาผลาญ​พวกเขา​ด้วย​ความโกรธ ไฟนั้น​จะ​กลืน​พวกเขา

10 ท่าน​จะ​ทำลาย​พวกลูกหลาน​ของเขา​จนหมดไป​จาก​โลกนี้

ท่าน​จะ​ทำลาย​เผ่าพันธุ์​ของเขา​จนหมดไป​จาก​มนุษยชาติ

11 ถึงแม้ว่า​เขา​ได้​วางแผนร้าย​ต่อท่าน

และ​วางแผน​ทำร้าย​ท่าน แต่​พวกเขา​จะ​ทำไม่สำเร็จ

12 ท่าน​จะ​ทำให้​พวกเขา​หันหลัง​หนีไป

เมื่อ​ท่าน​ยิง​ลูกธนู​ใส่​หน้า​พวกเขา

13 ข้าแต่​พระยาห์เวห์ ลุกขึ้น​ด้วย​ฤทธิ์เดช​ของ​พระองค์​ด้วยเถิด

เรา​จะ​ร้องเพลง​และ​สรรเสริญ​ความยิ่งใหญ่​เกรียงไกร​ของ​พระองค์

22

คำ​อธิษฐาน​ของ​คน​ที่​ทนทุกข์ทรมาน

ถึง​หัวหน้า​นักร้อง ให้​ร้อง​ตาม​ทำนอง​กวาง​ใน​ยามรุ่งเช้า+ สดุดี 22 กวาง​ใน​ยามรุ่งเช้า คงจะ​เป็น​ชื่อ​ของ​ทำนอง​เพลง แต่​อาจจะ​เป็น​เครื่อง​ดนตรี​ชนิดหนึ่ง​ก็ได้ เพลง​สดุดี​ของ​ดาวิด

1 พระเจ้า​ของ​ข้าพเจ้า พระเจ้า​ของ​ข้าพเจ้า ทำไม​พระองค์​ถึง​ได้​ละทิ้ง​ข้าพเจ้าเสีย

ทำไม​พระองค์​ถึง​ได้​อยู่​ห่างไกล​จาก​ข้าพเจ้า​เสียเหลือเกิน

ทำไม​ไม่ช่วย​ข้าพเจ้า​ให้​รอด ทำไม​ไม่ได้ยิน​เสียง​ร้องขอ​ให้ช่วย​ของข้าพเจ้า

2 พระเจ้า​ของ​ข้าพเจ้า ข้าพเจ้า​ร้องเรียก​พระองค์​ตลอด​ทั้งวัน แต่​พระองค์​ก็​ไม่ตอบ​ข้าพเจ้า

และ​ข้าพเจ้า​ก็​ยัง​ร้องเรียก​ต่อไป​ตลอดทั้งคืน ข้าพเจ้า​ก็​ไม่ได้รับ​การบรรเทาทุกข์

3 แต่​อย่างไรก็ตาม พระองค์​ก็​ยัง​เป็น​องค์ผู้ศักดิ์สิทธิ์

พระองค์​นั่ง​อยู่​บน​บัลลังก์​ของพระองค์ และ​ชาวอิสราเอล​สรรเสริญ​พระองค์

4 บรรพบุรุษ​ของเรา​ไว้วางใจ​ในพระองค์

และ​พระองค์​ช่วยกู้​พวกเขา

5 พวกเขา​ตะโกน​ร้องขอ​ความช่วยเหลือ​จาก​พระองค์ และ​ได้รับ​การช่วยเหลือ​จาก​พระองค์

พวกเขา​วางใจ​ใน​พระองค์ พวกเขา​จึง​ไม่ผิดหวัง

6 ข้าพเจ้า​มัน​ก็แค่​ตัวหนอน ไม่ใช่​คน

ข้าพเจ้า​มัน​ก็แค่​ตัวอะไร ที่​ผู้คน​พูด​ดูถูก มัน​ก็แค่​ตัวอะไร ที่​ผู้คน​พูดดูหมิ่น

7 ทุกคน​ที่​เห็น​ข้าพเจ้า ต่าง​ก็​เย้ยหยัน​ข้าพเจ้า

พวกเขา​พากัน​ทำหน้า​และ​ส่ายหัว​ใส่​ข้าพเจ้า

แล้ว​พูดว่า

8 “เขา​วางใจ​ใน​พระยาห์เวห์​ไม่ใช่หรือ ให้​พระยาห์เวห์​ช่วย​ให้​เขา​รอดสิ

ถ้า​พระยาห์เวห์​ชื่นชอบ​เขา ก็​ให้​พระยาห์เวห์​ปลดปล่อย​เขาสิ”

9 พระเจ้า​ของ​ข้าพเจ้า ความจริงแล้ว พระองค์​คือ​ผู้ที่​ดึง​ข้าพเจ้า​ออกมา​จากครรภ์

พระองค์​ทำให้​ข้าพเจ้า​รู้สึก​ปลอดภัย​ใน​อ้อมอก​ของแม่

10 ตอนที่​ข้าพเจ้า​เกิดมา ข้าพเจ้า​ก็​ถูก​วาง​ไว้​ใน​อ้อมแขน​ของ​พระองค์แล้ว

พระองค์​เป็น​พระเจ้า​ของข้าพเจ้า​ตั้งแต่​ข้าพเจ้า​คลอด​ออกมา​จาก​ท้องแม่แล้ว

11 ดังนั้น โปรด​อย่าได้​อยู่​ห่างไกล​จาก​ข้าพเจ้า

เพราะ​ความ​ทุกข์ยาก​อยู่​ใกล้ตัว​ข้าพเจ้า และ​ก็​ไม่มีใคร​ช่วยด้วย

12 มี​วัว​ตัวผู้​จำนวนมาก​ที่​ล้อมรอบ​ข้าพเจ้าอยู่

วัว​ตัวผู้​ที่​ดุร้าย​ของ​บาชาน​กำลัง​รายล้อม​ข้าพเจ้าอยู่

13 พวกมัน​อ้าปากกว้าง​ใส่​ข้าพเจ้า

เหมือนกับ​สิงโต​ที่​กำลัง​ร้องคำราม​ฉีกกิน​เหยื่อของมัน

14 กำลัง​ของ​ข้าพเจ้า​ถูก​เทออก​เหมือนน้ำ

กระดูก​ของ​ข้าพเจ้า​หลุดออก​จากข้อ

จิตใจ​ของ​ข้าพเจ้า​ได้​หลอม​ละลาย

เหมือน​ขี้ผึ้ง​ภายใน​ตัวข้าพเจ้า

15 พละกำลัง​ของ​ข้าพเจ้า​เหือด​แห้ง​ไป​เหมือน​หม้อดินแตก

ลิ้น​ของ​ข้าพเจ้า​จุก​อยู่​ที่​เพดานปาก

ข้าแต่​พระเจ้า พระองค์​วาง​ข้าพเจ้า​ไว้ในฝุ่น​ของ​หลุมศพ

16 พวกหมา​ได้​รายล้อม​ข้าพเจ้าไว้

กลุ่ม​คนชั่วร้าย​ได้​รุมล้อม​ข้าพเจ้าไว้

พวกมัน​ได้​แทงมือ​แทงเท้า​ของ​ข้าพเจ้า+ 22:16 พวกมัน​ได้​แทงมือ​แทงเท้า​ของ​ข้าพเจ้า คำ​เหล่านี้​อยู่​ใน​ฉบับ​แปล​ภาษา​กรีก​โบราณ ฉบับ​แปล​ภาษา​ซีเรีย​โบราณ​และ​ฉบับ​ฮีบรู​บาง​ฉบับ หรือ​ถ้า​เปลี่ยน​ตัวอักษร​ตัวเดี่ยว​ประโยค​นี้​จะ​อ่านว่า มือ​และ​เท้า​ของ​ข้าพเจ้า​ลีบ​ไป ฉบับ​ฮีบรู​ที่​นิยม​ใช้กัน​ดูเหมือน​จะ​ขาด​คำกริยา มัน​เขียนว่า เหมือน​สิงโต​มือ​และ​เท้า​ของ​ข้าพเจ้า

17 ข้าพเจ้า​ผ่ายผอม​จน​นับ​กระดูก​ของ​ข้าพเจ้า​ได้หมด

พวกเขา​จ้องมอง​ข้าพเจ้า​ตาเขม็ง

18 พวกเขา​ก็​เอา​พวกเสื้อผ้า​ของ​ข้าพเจ้า​มา​แบ่งปันกัน

พวกเขา​เอา​ชุด​ของ​ข้าพเจ้า​มา​จับสลาก​ว่า​ใครจะได้

19 ข้าแต่​พระยาห์เวห์ อย่า​ได้อยู่​ห่างไกล​ข้าพเจ้า

พระองค์​ผู้​เป็น​พละกำลัง​ของข้าพเจ้า รีบ​มา​ช่วยเหลือ​ข้าพเจ้า​ด้วยเถิด

20 ช่วย​ชีวิต​ข้าพเจ้า​ให้​รอดพ้น​จาก​คมดาบ

ช่วย​ชีวิต​เดียว​ที่​ข้าพเจ้า​มีอยู่​จาก​ฝูงหมา​พวกนั้น​ด้วยเถิด

21 ช่วย​ข้าพเจ้า​ให้​รอดพ้น​จาก​ปากสิงโต

พ้น​จาก​คม​เขา​ของ​ฝูงวัวกระทิงเปลี่ยว​ด้วยเถิด พระองค์​ได้​ตอบ​ข้าพเจ้าแล้ว

22 ดังนั้น​ข้าพเจ้า​จะ​บอก​พี่น้อง​ของ​ข้าพเจ้า​ถึง​สิ่งต่างๆ​ที่​พระองค์ทำ ที่​สร้าง​ชื่อเสียง​ให้กับ​พระองค์

ข้าพเจ้า​จะ​สรรเสริญ​พระองค์​ในที่ประชุม

23 พวกเจ้า​ที่​เกรง​กลัว​พระยาห์เวห์ สรรเสริญ​พระองค์เถิด

พวกเจ้า​ที่​เป็น​ลูกหลาน​ของ​ยาโคบ ถวาย​เกียรติ​ให้กับ​พระองค์เถิด

พวกเจ้า​ที่​เป็น​ลูกหลาน​ของ​อิสราเอล ยำเกรง​พระองค์เถิด

24 เพราะ​พระยาห์เวห์​ไม่ได้​ดูถูก​หรือ​รังเกียจ​ความทุกข์​ของ​คน​ที่​เดือด​ร้อน​คนนี้

พระองค์​ไม่ได้​ซ่อนหน้า​ไป​จาก​ข้าพเจ้า

แต่​เมื่อ​ข้าพเจ้า​ร้องให้​พระองค์​ช่วย พระองค์​ฟัง​ข้าพเจ้า

25 ข้าพเจ้า​จะ​สรรเสริญ​พระองค์​ใน​ที่ประชุมใหญ่​สำหรับ​สิ่ง​ที่​พระองค์​ได้ทำ

ข้าพเจ้า​จะ​ถวาย​พวก​เครื่อง​บูชา​แก้บน​ต่อหน้า​คน​ทั้งหลาย​ที่​ยำเกรง​พระองค์

26 คนยากจน​ทั้งหลาย มาเถิด มา​กิน​เครื่อง​บูชา​แก้บน​เหล่านั้น​ให้​อิ่มหนำ​สำราญ

พวกเจ้า​ที่​แสวงหา​พระยาห์เวห์ สรรเสริญ​พระองค์เถิด

และ​ขอให้​จิตใจ​ของ​พวกเจ้า​มี​ความสุข​ตลอดไป

27 ขอให้​คน​ทั่ว​ทุก​มุมโลก ระลึกถึง​พระยาห์เวห์​และ​หัน​มาหา​พระองค์

ขอให้​คน​ทุกชาติ ก้มกราบ​นมัสการ​ต่อหน้า​พระองค์

28 เพราะ​พระยาห์เวห์​เป็น​กษัตริย์

และ​ครอบ​ครอง​อยู่​เหนือ​ชนชาติ​ทั้งหลาย

29 คน​เหล่านั้น​ที่​มี​สุขภาพ​สมบูรณ์​แข็งแรง จะ​กินเลี้ยง​กัน​และ​ก้มกราบลง​ต่อหน้า​พระองค์

ส่วน​คน​ที่​กำลัง​จะ​ตาย​กลับ​ไป​สู่​ผงธุลีดิน และ​แม้แต่​คน​เหล่านั้น​ที่​ตาย​ไปแล้ว​ก็​จะ​ก้มกราบลง​ต่อหน้า​พระเจ้า​เหมือนกัน

30 เหล่า​ลูกหลาน​ของ​พวกเขา​จะ​รับใช้​พระองค์

คน​จะ​พากัน​พูดถึง​ชื่อเสียง​ของ​องค์​เจ้า​ชีวิต​ให้​กับ​คนรุ่นหลัง​ฟัง

31 พวกเขา​จะ​เล่า​ให้​กับ​คนรุ่นหลัง​ที่​ยัง​ไม่ได้​เกิดมา

ฟัง​เกี่ยวกับ​การช่วยกู้​ที่​พระองค์​ได้​ทำไป

23

พระยาห์เวห์​เป็น​ผู้เลี้ยงแกะ

เพลง​สดุดี​ของ​ดาวิด

1 พระยาห์เวห์​เลี้ยงดู​ข้าพเจ้า​เหมือน​เลี้ยงแกะ

ดังนั้น ข้าพเจ้า​ไม่ขาด​อะไรเลย

2 พระองค์​นำ​ข้าพเจ้า​ไป​นอน​ลง​ที่​ทุ่งหญ้า​เขียวขจี

พระองค์​นำ​ข้าพเจ้า​ไปยัง​ลำธาร​ที่​สงบเงียบ

3 พระองค์​ทำให้​ข้าพเจ้า​กลับ​มี​เรี่ยวแรง​เหมือนเดิม

พระองค์​นำ​ข้าพเจ้า​เดิน​ไป​บน​หนทาง​ที่​ถูกต้อง​ทั้งหลาย​เพื่อ​รักษา​ชื่อเสียง​ที่ดี​ของ​พระองค์

4 แม้​ใน​ยาม​ที่​ข้าพเจ้า​เดิน​ไป​ตาม​หุบเขา​ที่​มืดมิด​อย่าง​ความตาย+ 23:4 หุบเขา … ความตาย หรือ อาจจะ​แปล​ได้​อีก​อย่างหนึ่ง​ว่า “หุบเขา​มืดมิด​ที่สุด”

ข้าพเจ้า​ก็​ไม่​เกรง​กลัว​อันตราย​ใดๆ​ทั้งนั้น

เพราะ​พระองค์​อยู่​กับ​ข้าพเจ้า

ไม้กระบอง​และ​ไม้เท้า​เลี้ยงแกะ​ของ​พระองค์​ทำให้​ข้าพเจ้า​รู้สึก​ปลอดภัย

5 พระองค์​จัดโต๊ะ​สำหรับ​ข้าพเจ้า​ต่อหน้า​พวกศัตรู​ของ​ข้าพเจ้า

พระองค์​ต้อนรับ​ข้าพเจ้า​อย่าง​แขกผู้มีเกียรติ+ 23:5 พระองค์ … แขก​ผู้​มีเกียรติ แปล​ตรงๆ​ได้ว่า “พระองค์​ชโลม​ศีรษะ​ข้าพเจ้า​ด้วย​น้ำมัน” ถ้วย​ของ​ข้าพเจ้า​เต็ม​จนเอ่อล้น

6 ความดี​และ​ความรักมั่นคง​ของ​พระองค์ จะ​ติดตาม​ข้าพเจ้า​ไป​ตลอดชีวิต​อย่างแน่นอน

และ​ข้าพเจ้า​จะ​อาศัย​อยู่ในบ้าน​ของ​พระยาห์เวห์​ไป​นานแสนนาน

24

การเข้าสู่​วิหาร

เพลง​สดุดี​ของ​ดาวิด

1 พระยาห์เวห์​เป็น​เจ้าของ​แผ่นดิน​โลกนี้​และ​ทุกอย่าง​ที่​อยู่ในมัน

พระองค์​เป็น​เจ้าของ​โลกนี้​และ​มนุษย์ทุกคน​ที่​อาศัย​อยู่บนมัน

2 ด้วย​ว่า พระองค์ คือ​ผู้ที่​ได้​ตั้ง​แผ่นดิน​โลกนี้​ไว้​บนน้ำ

พระองค์​สร้าง​มันไว้​อย่างมั่นคง​บน​มหาสมุทร

3 ใคร​เล่า​จะ​ขึ้นไป​บน​ภูเขา​ของ​พระยาห์เวห์ได้

ใคร​เล่า​จะ​ยืน​ใน​วิหาร​อัน​ศักดิ์สิทธิ์​ของ​พระองค์ได้

4 ก็​มี​แต่​คนมือสะอาด​และ​ใจบริสุทธิ์

คน​ที่​ไม่ได้​รัก​การโกหก+ 24:4 คน​ที่​ไม่ได้​รัก​การโกหก หรือ อาจ​แปล​ได้​อีก​อย่างหนึ่ง​ว่า “คน​ที่​ไม่ได้​บูชา​รูปเคารพ” คน​ที่​ไม่ได้​ผิด​คำ​สาบาน

5 คน​อย่างนี้​จะ​ได้รับ​พระพร​จาก​พระยาห์เวห์ พระเจ้า​จะ​ช่วย​คนอย่างนี้​ให้รอด

และ​ประกาศ​ว่า “เขา​เป็น​ฝ่ายถูก”

6 คน​พวกนี้​แหละ​ที่​แสวงหา​พระเจ้า​อย่างแท้จริง

พวกนี้​แหละ​ที่​สามารถ​เข้า​มา​อยู่​ต่อหน้า​พระเจ้า​ของยาโคบ+ 24:6 ต่อหน้า​พระเจ้า​ของยาโคบ ประโยค​นี้​แปล​มา​จาก​สำเนา​กรีก​กับ​สำเนา​ซีเรีย แต่ว่า​สำเนา​ฮีบรู​นั้น แปลว่า “หน้า​ของ​ท่าน ยาโคบ” ได้ เซลาห์

7 ประตู​ทั้งหลาย ยกหัว​ของ​เจ้า​ขึ้นมา

ประตูโบราณ​เอ๋ย เปิดออก

เพื่อ​กษัตริย์​ผู้​เต็ม​ไปด้วย​สง่าราศี​จะได้​เข้ามา

8 กษัตริย์​ผู้​เต็ม​ไปด้วย​สง่าราศี​องค์นี้​คือ​ใครกัน

คือ​พระยาห์เวห์​ผู้ทรงพลัง​และ​แข็งแกร่ง​เกรียงไกร

คือ​พระยาห์เวห์ นักรบ​ผู้แข็งแกร่ง​เกรียงไกร

9 ประตู​ทั้งหลาย ยก​หัว​ของเจ้า​ขึ้นมา

ประตูโบราณ​เอ๋ย เปิดออกเถิด

เพื่อ​กษัตริย์​ผู้​เต็ม​ไปด้วย​สง่าราศี​จะได้​เข้ามา

10 กษัตริย์​ผู้​เต็ม​ไปด้วย​สง่าราศี​องค์นี้​คือใครกัน

คือ​พระยาห์เวห์​ผู้มีฤทธิ์ทั้งสิ้น

พระองค์​คือ​กษัตริย์​ผู้​เต็ม​ไปด้วย​สง่าราศี​องค์นั้น เซลาห์

25

อธิษฐาน​ขอให้​พระยาห์เวห์นำ​และ​คุ้มครอง

+ สดุดี 25 แต่ละ​ข้อ เริ่มต้น​กับ​อักษร​ตัวแรก​ใน​ภาษา​ฮีบรู เรียง​ลำดับ​ไป​จนถึง​ตัวสุดท้าย ซึ่ง​มี​ทั้งหมด 22 ตัว (เหมือน ก ถึง ฮ) เพลง​สดุดี​ของ​ดาวิด

1 ข้าแต่​พระยาห์เวห์

ข้าพเจ้า​ยก​จิตใจ​ของ​ข้าพเจ้า​ให้​กับ​พระองค์

2 พระเจ้า​ของ​ข้าพเจ้า ข้าพเจ้า​ไว้วางใจ​ใน​พระองค์

ขอ​อย่า​ให้​ข้าพเจ้า​อับอาย​ขายหน้า

ขอ​อย่า​ให้​พวก​ศัตรู​เฉลิม​ฉลอง​ความพ่ายแพ้​ของ​ข้าพเจ้า

3 ทุกคน​ที่​ฝาก​ความหวัง​ไว้​กับ​พระองค์​จะ​ไม่​อับอายขายหน้า​อย่างแน่นอน

แต่​พวก​ที่​ทรยศ​จะ​ต้อง​อับอายขายหน้า​และ​จะ​ไม่ได้​อะไร​จาก​การทรยศนั้น

4 ข้าแต่​พระยาห์เวห์ โปรด​ให้​ข้าพเจ้า​เห็น​หนทาง​ต่างๆ​ของ​พระองค์

โปรด​สอน​เส้นทาง​ต่างๆ​ของ​พระองค์​ให้กับ​ข้าพเจ้า

5 โปรด​นำ​ข้าพเจ้า​ตาม​ทาง​แห่ง​ความจริง​ของ​พระองค์​และ​สอน​ข้าพเจ้า+ 25:5 โปรด​นำ​ข้าพเจ้า … สอน​ข้าพเจ้า หรือ​แปล​ได้​อีก​อย่างหนึ่ง​ว่า “โปรด​ชี้นำ​ทาง และ​ฝึกฝน​ข้าพเจ้า​ให้​จงรัก​ภักดี​และ​พูด​ความจริง”

เพราะ​พระองค์​คือ​พระเจ้า​ผู้ช่วยให้รอด​ของ​ข้าพเจ้า

และ​ข้าพเจ้า​ฝาก​ความหวัง​ไว้กับ​พระองค์​วันยังค่ำ

6 ข้าแต่​พระยาห์เวห์ โปรด​นึกถึง​ความ​เมตตา​กรุณา

และ​ความรัก​มั่นคง​ของ​พระองค์​ที่​มี​มา​ตั้งแต่​สมัย​โบราณ​แล้ว

7 โปรด​อย่า​นึกถึง​ความบาป​และ​ความผิด​ทั้งหลาย​ที่​ข้าพเจ้า​ทำ​ใน​วัยหนุ่ม

ข้าแต่​พระยาห์เวห์​โปรด​นึกถึง​ข้าพเจ้า​ตาม​ความรักมั่นคง​ของ​พระองค์

เพราะ​พระองค์​นั้นดี

8 พระยาห์เวห์​นั้น​ช่างดี​และ​สัตย์ซื่อ

พระองค์​จึง​สั่งสอน​ทาง​ที่​ถูกต้อง​ให้กับ​พวกคนบาป

9 พระองค์​นำ​คน​ถ่อมสุภาพ​ให้​ทำ​สิ่งที่​ถูกต้อง​ยุติธรรม

พระองค์​สอน​ทาง​ของ​พระองค์​ให้กับ​คนถ่อมสุภาพ

10 พระยาห์เวห์​ทำ​ทุกสิ่ง​ด้วย​ความรัก​และ​ความสัตย์ซื่อ​ต่อ​คนเหล่านั้น

ที่​รักษา​คำมั่นสัญญา​ของ​พระองค์​และ​ทำตาม​กฎต่างๆ​ของพระองค์

11 ข้าพเจ้า​ทำ​ผิดบาป​อัน​ใหญ่หลวงนัก ดังนั้น โปรด​ยกโทษ​ให้​กับ​ข้าพเจ้า​ด้วยเถิด

เพื่อ​เห็นแก่​ชื่อเสียง​อันดี​ของ​พระองค์

12 พระยาห์เวห์​จะ​สั่งสอน​คน​ที่​ยำเกรง​พระองค์

พระองค์​จะ​นำ​คนนั้น​ไป​ตาม​ทาง​ที่​พระองค์​เลือกไว้

13 เขา​คนนั้น​จะ​อยู่​อย่างสุขสบาย

และ​ลูกหลาน​ของเขา​จะ​ได้รับ​ส่วนแบ่ง​ของ​แผ่นดิน​ที่​พระเจ้า​สัญญา​ว่า​จะให้​กับ​พวกเขา

14 พระยาห์เวห์​เปิดเผย​ความลับต่างๆ​ของ​พระองค์​ให้​กับ​คนเหล่านั้น​ที่​ยำเกรง​พระองค์

พระองค์​จะ​สอน​พวกเขา​ให้​รู้ถึง​ความหมาย​ของ​คำมั่นสัญญา​ที่​พระองค์ให้

15 ข้าพเจ้า​มองหา​ความช่วยเหลือ​จาก​พระยาห์เวห์เสมอ

เพราะ​พระองค์​จะ​ช่วย​เอา​เท้า​ของข้าพเจ้า​ออกจาก​บ่วง

16 ข้าแต่​พระเจ้า โปรด​หัน​มา​มอง​ข้าพเจ้า​และ​เมตตากรุณา​ข้าพเจ้า​ด้วยเถิด

เพราะ​ข้าพเจ้า​โดดเดี่ยว​และ​ถูกข่มเหง

17 โปรด​ช่วย​ให้​ข้าพเจ้า​หลุดพ้น​จาก​ความทุกข์ใจ​ด้วยเถิด

ช่วย​ดึง​ข้าพเจ้า​ออกไป​จาก​ปัญหาต่างๆ​ของ​ข้าพเจ้า​ด้วยเถิด

18 โปรด​มองดู​ความ​ทุกข์ทรมาน​และ​ความลำบาก​ที่​ข้าพเจ้า​เจออยู่นี้

และ​โปรด​ยกโทษ​ให้​กับ​บาป​ทั้งหมด​ของ​ข้าพเจ้า​ด้วยเถิด

19 ดูเถิด ข้าพเจ้า​มี​ศัตรู​มากมาย

พวกเขา​เกลียด​ข้าพเจ้า​มาก​และ​อยาก​ทำร้าย​ข้าพเจ้า

20 โปรด​รักษา​ชีวิต​ของ​ข้าพเจ้า​และ​ช่วยกู้​ข้าพเจ้า​ด้วยเถิด

ข้าพเจ้า​วางใจ​ใน​พระองค์ โปรด​อย่า​ทำให้​ข้าพเจ้า​ผิดหวัง

21 ขอให้​ความบริสุทธิ์​และ​ความซื่อตรง​ของ​ข้าพเจ้า

คุ้มครอง​ข้าพเจ้า เพราะ​ข้าพเจ้า​ฝาก​ความหวัง​ไว้​กับพระองค์

22 ข้าแต่​พระเจ้า ช่วย​ชาวอิสราเอล

ให้​พ้น​จาก​ความทุกข์ร้อน​ทั้งหลาย​ของเขา​ด้วยเถิด

26

คนบริสุทธิ์​อธิษฐาน​ขอ​ความยุติธรรม

เพลง​สดุดี​ของ​ดาวิด

1 ข้าแต่​พระยาห์เวห์ โปรด​ตัดสินคดี​ข้าพเจ้า

พิสูจน์​ว่า ข้าพเจ้า​เดิน​ใน​ทาง​ที่​บริสุทธิ์

ข้าพเจ้า​ไว้วางใจ​ใน​พระยาห์เวห์ อย่างไม่รวนเร

2 ข้าแต่​พระยาห์เวห์ โปรด​ทดสอบ และ​ลองใจ​ข้าพเจ้าดู

ตรวจสอบ​ดู​อารมณ์​และ​ความคิด​ที่​อยู่​ภายในใจ​ของ​ข้าพเจ้า

3 ข้าพเจ้า​ไม่เคย​ลืม​ความรักมั่นคง​ของ​พระองค์​ที่มี​ต่อ​ข้าพเจ้า

ความสัตย์ซื่อ​ที่​พระองค์​มี​ต่อ​ข้าพเจ้า​นำทาง​ข้าพเจ้า

4 ข้าพเจ้า​ไม่​คบหา​กับ​คนขี้โกง

ข้าพเจ้า​ไม่มี​ส่วนร่วม​กับ​คน​หน้าไหว้​หลังหลอก

5 ข้าพเจ้า​เกลียด​ที่​มั่วสุม​ของ​คนชั่ว

ข้าพเจ้า​ไม่​คบหา​คนเลว

6 ข้าแต่​พระยาห์เวห์ ข้าพเจ้า​ล้างมือ​เพื่อ​แสดง​ความบริสุทธิ์​ของ​ข้าพเจ้า

และ​เพื่อ​ข้าพเจ้า​จะได้​เดิน​รอบ​แท่นบูชา​ของ​พระองค์

7 แล้ว​ข้าพเจ้า​จะ​ร้องเพลง​สรรเสริญ​พระองค์

และ​ป่าวประกาศ​ถึง​สิ่งมหัศจรรย์​ทั้งหลาย​ที่​พระองค์​ทำ

8 ข้าแต่​พระยาห์เวห์ ข้าพเจ้า​รัก​ที่​จะ​อยู่​ใน​วิหาร​ที่​พระองค์​สถิตอยู่

คือ เต็นท์​ที่​รัศมี​ของ​พระองค์+ 26:8 รัศมี​ของ​พระองค์ หรือ “รัศมี​ของ​พระเจ้า” คือ แสงสว่าง​ที่​พระเจ้า​แสดง​ให้​ประชาชน​เห็น เพื่อ​ให้​รู้ว่า​พระองค์​อยู่​กับ​พวกเขา ปรากฏอยู่

9 โปรด​อย่า​ทำลาย​ข้าพเจ้า​ไป​พร้อม​กับ​พวกคนบาป

โปรด​อย่า​เอา​ชีวิต​ของ​ข้าพเจ้า​ไป​พร้อมกับ​พวก​กระหาย​เลือด

10 คือ คน​พวกนั้น​ที่​มี​มือ​เต็มไปด้วย​แผนการร้าย

และ​คน​พวกนั้น​ที่​มือขวา​เต็มไปด้วย​สินบน

11 ส่วน​ข้าพเจ้า​นั้น ข้าพเจ้า​เดิน​ใน​ทาง​ที่บริสุทธิ์

โปรด​เมตตากรุณา​ข้าพเจ้า​และ​ช่วย​ชีวิต​ข้าพเจ้า​ด้วยเถิด

12 เท้า​ของ​ข้าพเจ้า​ยืนหยัด​มั่นคง​อยู่​บน​พื้นราบ

ข้าพเจ้า​สรรเสริญ​พระยาห์เวห์​อยู่​กับ​ฝูงชน​ใน​วิหาร

27

เพลง​แห่ง​ความมั่นใจ​ใน​พระยาห์เวห์

เพลง​สดุดี​ของ​ดาวิด

1 พระยาห์เวห์​คือ​แสงสว่าง​และ​ผู้ช่วยให้รอด​ของ​ข้าพเจ้า

ข้าพเจ้า​จะ​ต้อง​ไป​หวาดกลัว​ใครอีก

พระยาห์เวห์​คือ​ที่​ลี้ภัย​ของ​ข้าพเจ้า

ข้าพเจ้า​จะ​ต้อง​ไป​หวั่นเกรง​ใครอีก

2 ถ้า​คนชั่ว​โจมตี​ข้าพเจ้า​และ​พยายาม​ที่​จะ​กินเลือด​กินเนื้อ​ข้าพเจ้า

พวก​ปรปักษ์​และ​ศัตรู​เหล่านั้น​ก็​จะ​สะดุด​ล้มลง

3 แม้ว่า​จะ​มี​กองทัพ​ตั้งค่าย​ล้อม​ข้าพเจ้า​ไว้ ข้าพเจ้า​จะ​ไม่กลัว

ถึงแม้​พวกเขา​มา​บุก​ข้าพเจ้า ข้าพเจ้า​ก็​ยัง​คง​ไว้วางใจ​พระยาห์เวห์​อยู่ดี

4 ข้าพเจ้า​ขอเพียง​สิ่งหนึ่ง​จาก​พระยาห์เวห์ เป็น​สิ่ง​ที่​ข้าพเจ้า​อยากได้​มากที่สุด คือ

ขอ​ให้ได้​อาศัย​อยู่​ใน​วิหาร​ของ​พระองค์​ทุกวัน​ตลอดชีวิต

เพื่อ​ข้าพเจ้า​จะได้​สัมผัส​ถึง​ความปรานี​ของ​พระยาห์เวห์

และ​แสวงหา​การทรงนำ​ของ​พระองค์​ใน​วิหาร​ของ​พระองค์

5 เพราะ​พระองค์​จะได้​ปกป้อง​ข้าพเจ้า​ไว้​ใน​ที่กำบัง​ของ​พระองค์​ใน​วัน​ที่มี​ภัยอันตราย

พระองค์​จะ​ซ่อน​ข้าพเจ้า​ไว้​ใน​เต็นท์​ของพระองค์

พระองค์​จะ​ยก​ข้าพเจ้า​ไว้​ใน​ที่ปลอดภัย​บนผาสูง

6 และ​ตอนนี้ พระยาห์เวห์​จะ​ยกหัว​ของ​ข้าพเจ้า​ขึ้น​เหนือ​พวกศัตรู​ที่​ล้อมรอบ​ข้าพเจ้าอยู่

ข้าพเจ้า​จะ​ถวาย​เครื่อง​บูชา​พร้อม​เสียง​โห่ร้อง​ยินดี​ใน​วิหาร​ของ​พระองค์

และ​ข้าพเจ้า​จะ​ร้องเพลง​และ​เล่นดนตรี​เพื่อ​ถวายเกียรติ​ให้กับ​พระยาห์เวห์

7 ข้าแต่​พระยาห์เวห์ โปรด​ฟังเสียง​ของ​ข้าพเจ้า​เมื่อ​ข้าพเจ้า​ร้องเรียก​พระองค์

โปรด​เมตตา และ​ตอบ​ข้าพเจ้า​ด้วยเถิด

8 จิตใจ​ของ​ข้าพเจ้า​บอก​ข้าพเจ้า​ว่า “แสวงหา​หน้า​ของ​พระยาห์เวห์สิ”

ดังนั้น พระยาห์เวห์ ข้าพเจ้า​จึง​แสวงหา​หน้า​ของ​พระองค์อยู่

9 ดังนั้น ขอ​อย่า​ซ่อนหน้า​ไป​จาก​ข้าพเจ้า

โปรด​อย่า​ผลักไส​ข้าพเจ้า​ผู้รับใช้​ของ​พระองค์​ไป​ด้วย​ความโกรธ

พระองค์​ผู้ที่​ช่วย​ข้าพเจ้าเสมอ โปรด​อย่า​ทอดทิ้ง​ข้าพเจ้าไป

พระเจ้า​ผู้ช่วย​ให้รอด​ของ​ข้าพเจ้า โปรด​อย่า​ละทิ้ง​ข้าพเจ้าไป

10 ถึงแม้​พ่อแม่​จะ​ทิ้ง​ข้าพเจ้าไป

แต่​พระยาห์เวห์​ก็​จะ​รับเลี้ยง​ข้าพเจ้า

11 ข้าแต่​พระยาห์เวห์ โปรด​สอน​ทาง​ของ​พระองค์​ให้​กับ​ข้าพเจ้า

โปรด​นำ​ข้าพเจ้า​ไป​ตามทาง​ที่​ราบรื่น เพราะ​ข้าพเจ้า​มี​ศัตรู​มากมาย

12 อย่า​มอบ​ข้าพเจ้า​ไป​ให้​ศัตรู​ทำ​ตามใจชอบ

พยานเท็จ​ยืนขึ้น​ใส่ร้าย​ข้าพเจ้า และ​พวกเขา​พยายาม​ทำลาย​ข้าพเจ้า

13 แต่​ข้าพเจ้า​เชื่อแน่​ว่า ข้าพเจ้า​จะได้​เห็น​พระพร​ทั้งหลาย

ที่​พระยาห์เวห์​จะ​ให้​กับ​ข้าพเจ้า​ใน​แผ่นดิน​ของ​คนเป็นนี้

14 ให้​ฝาก​ความหวัง​ไว้​กับ​พระยาห์เวห์

ให้​เข้มแข็ง​และ​กล้าหาญไว้

ให้​ฝาก​ความหวัง​ไว้​กับ​พระยาห์เวห์

28

อธิษฐาน​ให้​รอด​จาก​ศัตรู

เพลง​สดุดี​ของ​ดาวิด

1 ข้าแต่​พระยาห์เวห์ ข้าพเจ้า​ร้องขอ​ความช่วยเหลือ​จาก​พระองค์

พระองค์​ผู้​เป็น​หินกำบัง​ของ​ข้าพเจ้า ขอ​อย่า​ทำ​เป็น​หูหนวก​ต่อ​ข้าพเจ้า

ถ้า​พระองค์​ไม่ตอบ​ข้าพเจ้า

ข้าพเจ้า​จะต้อง​ไป​อยู่​กับ​คน​เหล่านั้น​ที่​ลง​ไป​ใน​หลุมศพแน่ๆ

2 โปรด​ฟังเสียง​ของ​ข้าพเจ้า เมื่อ​ข้าพเจ้า​ร้องขอ​ความช่วยเหลือ​จากพระองค์

เมื่อ​ข้าพเจ้า​ยกชู​มือ​ของ​ข้าพเจ้า​ขึ้น​และ​หันหน้า​ไป​ทาง​ห้อง​ศักดิ์สิทธิ์​ที่สุด​ใน​วิหาร​ของพระองค์

3 โปรด​อย่า​ลาก​ข้าพเจ้า​ออกไป​ลงโทษ​ร่วมกับ​คนที่​ทำชั่ว

ปาก​ของ​พวกเขา​พูด​อย่าง​เป็นมิตร​กับ​เพื่อน​บ้าน​แต่​ใจ​คิดร้าย​กับเขา

4 ลงโทษ​พวกเขา​ให้​สาสม​กับ​สิ่งที่​พวกเขาทำ

และ สิ่งชั่วร้าย​ที่​พวกเขาทำ

ลงโทษ​พวกเขา​ให้​สาสม​กับ​สิ่ง​ที่​มือเขาทำ

ตอบแทน​เขา​ตาม​ที่​เขา​สมควร​จะ​ได้รับ

5 พวกเขา​ไม่​ไยดี​ใน​สิ่ง​ที่​พระยาห์เวห์​ได้ทำ​หรือ​สร้างขึ้น

พระองค์​ก็​เลย​จะ​รื้อ​พวกเขา​ลง​และ​จะ​ไม่สร้าง​พวกเขา​ขึ้นมาใหม่

6 สรรเสริญ​พระยาห์เวห์

เพราะ​พระองค์​ได้ยิน​คำร้อง​ขอ​ความช่วยเหลือ​ของ​ข้าพเจ้า

7 พระยาห์เวห์​เป็น​พละกำลัง​และ​โล่​ของ​ข้าพเจ้า

ข้าพเจ้า​จึง​วางใจ​ใน​พระองค์

พระองค์​ได้​ช่วยเหลือ​ข้าพเจ้า หัวใจ​ของ​ข้าพเจ้า​จึง​ชื่นชม​ยินดี

และ​ข้าพเจ้า​จะ​ร้องเพลง​สรรเสริญ​พระองค์

8 พระยาห์เวห์​เป็น​พละกำลัง​ของ​คนทั้งหลาย​ของ​พระองค์

พระองค์​เป็น​ป้อม​ปราการ​แห่ง​ความรอด​ของ​กษัตริย์​ที่​พระองค์​ได้​เลือกไว้+ 28:8 กษัตริย์​ที่​พระองค์​ได้​เลือกไว้ แปล​ตรงๆ​ได้ว่า “ผู้ที่​พระองค์​ทรงเจิม” ดู​คำว่า “เจิม” เพิ่มเติม​ได้​จาก​คำ​อธิบาย​ศัพท์​ท้ายเล่ม

9 โปรด​ช่วย​คน​ทั้งหลาย​ของ​พระองค์​ให้​รอด โปรด​อวยพร​พวกเขา​ที่​เป็น​สมบัติ​ของ​พระองค์

โปรด​เลี้ยงดู​พวกเขา​เหมือน​ผู้เลี้ยงแกะ และ​โปรด​โอบอุ้ม​พวกเขา​ไว้​ตลอดไป

29

สง่าราศี​ของ​พระยาห์เวห์​ใน​พายุ

เพลง​สดุดี​ของ​ดาวิด

1 ชาวสวรรค์​ทั้งหลาย ให้​สรรเสริญ​พระยาห์เวห์

สรรเสริญ​สง่าราศี​และ​พละกำลัง​ของ​พระยาห์เวห์​เถิด

2 สรรเสริญ​พระยาห์เวห์​สำหรับ​ชื่อ​อัน​มี​สง่าราศี​ของ​พระองค์

ให้​ก้มกราบ​ลง​ต่อหน้า​พระยาห์เวห์​ใน​วิหาร​อัน​สง่างาม​ของ​พระองค์+ 29:2 ใน​วิหาร​อัน​สง่างาม​ของ​พระองค์ หรือ อาจ​แปล​ได้​อีกอย่าง​ว่า “ด้วย​การสวม​ชุด​อัน​ศักดิ์สิทธิ์” ซึ่ง​คง​หมายถึง​ชุด​ของ​พวกนักบวช

3 เสียง​ของ​พระยาห์เวห์​ดัง​กึกก้อง​อยู่​เหนือน้ำ

พระเจ้า​แห่ง​สง่าราศี​เปล่งเสียง​ฟ้าร้อง

พระยาห์เวห์​เปล่งเสียง​ฟ้าร้อง​อยู่​เหนือ​มหาสมุทร

4 เสียง​ของ​พระยาห์เวห์นั้น​ทรงพลัง

เสียง​ของ​พระยาห์เวห์​ยิ่งใหญ่​น่าเกรง​ขาม

5 เสียง​ของ​พระยาห์เวห์นั้น​ทำให้​ต้นสนซีดาร์​หักกระจุย

พระยาห์เวห์​หักโค่น​ต้นสนซีดาร์​แห่ง​เลบานอน

6 พระองค์​ทำให้​เทือกเขา​เลบานอน กระโดด​โลดเต้น​เหมือนกับ​พวกลูกวัว

และ​ทำให้​ภูเขา​เฮอร์มอน+ 29:6 ภูเขา​เฮอร์มอน ตาม​ภาษา​ดั้งเดิม คือ “ภูเขา​ซีเรียน” กระโดด​ดุจดัง​กระทิงหนุ่ม

7 เสียง​ของ​พระยาห์เวห์

ทำให้​ฟ้าผ่า

8 เสียง​ของ​พระยาห์เวห์ ทำให้​ทะเลทราย​สั่นสะเทือน

พระยาห์เวห์​ทำให้​ทะเลทราย​คาเดช+ 29:8 ทะเลทราย​คาเดช คง​จะเป็น​ทะเลทราย​ใน​ประเทศ​ซีเรีย สั่นสะเทือน

9 เสียง​ของ​พระยาห์เวห์​ทำให้​พวกต้นโอ๊ก​สั่นไหว+ 29:9 เสียง​ของ … สั่นไหว หรือ​แปล​ได้​อีก​อย่างหนึ่ง​ว่า “เสียง​ของ​พระยาห์เวห์​ทำให้​แม่กวาง​คลอดลูก​ก่อนกำหนด”

และ​ทำให้​ใบไม้​ร่วง​หมดป่า

ขณะเดียวกัน​ใน​วิหาร​ของ​พระองค์ ทุกคน​ต่าง​กำลัง​พากัน​ร้องตะโกน​ว่า “สง่าราศี”

10 พระยาห์เวห์​นั่ง​ปกครอง​อยู่​เหนือน้ำ​ที่​ท่วมอยู่

พระยาห์เวห์​จะ​นั่ง​ปกครอง​อย่าง​กษัตริย์​ตลอดไป

11 ขอให้​พระยาห์เวห์​มอบ​พละกำลัง​ให้​กับ​คนทั้งหลาย​ของ​พระองค์

ขอ​พระยาห์เวห์​อวยพร​คนทั้งหลาย​ของ​พระองค์​ให้​มีสันติสุข

30

เพลง​ขอบ​พระคุณ​ที่​รอดตาย

เพลง​สดุดี​ของ​ดาวิด บทเพลง​ที่​ใช้​ใน​การอุทิศวิหาร

1 ข้าแต่​พระยาห์เวห์ ข้าพเจ้า​สรรเสริญ​พระองค์ เพราะ​พระองค์​ดึง​ข้าพเจ้า​ออกมา​จาก​หลุมลึก

พระองค์​ไม่ได้​ปล่อย​ให้​พวกศัตรู​ของ​ข้าพเจ้า​ได้​เฉลิม​ฉลองกัน

2 ข้าแต่​พระยาห์เวห์ พระเจ้า​ของ​ข้าพเจ้า ข้าพเจ้า​ร้องขอ​ความช่วยเหลือ​จาก​พระองค์

แล้ว​พระองค์​ก็​รักษา​เยียวยา​ข้าพเจ้า

3 ข้าแต่​พระยาห์เวห์ พระองค์​ยก​ข้าพเจ้า​ออกมา​จาก​หลุมศพ

พระองค์​รักษา​ชีวิต​ของ​ข้าพเจ้าไว้​และ​ไม่ให้​ข้าพเจ้า​ตกลงไป​ใน​หลุม​แห่ง​ความตาย

4 ท่าน​ทั้งหลาย​ที่​ซื่อสัตย์​ต่อ​พระยาห์เวห์ ให้​ร้องเพลง​สรรเสริญ​ต่อ​พระยาห์เวห์

ให้​ขอบ​พระคุณ​แด่​ชื่อ​อัน​ศักดิ์สิทธิ์​ของ​พระองค์

5 ความ​โกรธ​เกรี้ยว​ของ​พระองค์​อยู่​เพียง​ชั่วคราว

แต่​ความปรานี​ของ​พระองค์​นำ​ชีวิต​มาให้

เรา​อาจจะ​ร้องไห้​ใน​ยามค่ำคืน

แต่​ใน​วันรุ่งขึ้น เรา​จะ​ชื่นบาน

6 ใน​ยาม​ที่​ข้าพเจ้า​มั่นคง​ปลอดภัย

ข้าพเจ้า​คิดว่า ไม่มี​อะไร​สั่นคลอน​ข้าพเจ้าได้

7 ข้าแต่​พระยาห์เวห์ ตอนที่​พระองค์​ปรานี​ต่อ​ข้าพเจ้า

พระองค์​ทำให้​ข้าพเจ้า​มั่นคง​เหมือน​ภูเขา

แต่​ตอนที่​พระองค์​ซ่อนหน้า​ไป​จาก​ข้าพเจ้า

ข้าพเจ้า​ก็​กลัว​จนตัวสั่น

8 ข้าแต่​พระยาห์เวห์ ข้าพเจ้า​ร้องขอ​ความช่วยเหลือ​จากพระองค์

ข้าพเจ้า​ร้องขอ​ความ​เมตตา​กรุณา​จากพระองค์

9 ข้าพเจ้า​พูดว่า ถ้า​ข้าพเจ้า​ตายไป มัน​จะ​มี​ประโยชน์​อะไรหรือ

พวก​ที่​อยู่​ใน​หลุมศพ​จะ​สรรเสริญ​พระองค์​ได้หรือ

พวกเขา​จะ​พูดกัน​ถึง​ความซื่อสัตย์​ของ​พระองค์​ได้หรือ

10 ข้าแต่​พระยาห์เวห์ โปรดฟัง​คำร้องขอ​ของ​ข้าพเจ้า​และ​แสดง​ความ​เมตตา​กรุณา​ต่อ​ข้าพเจ้า

ข้าแต่​พระยาห์เวห์ โปรด​เป็น​ผู้ช่วย​ของ​ข้าพเจ้า​ด้วยเถิด

11 แล้ว​พระองค์​ก็​เปลี่ยน​การคร่ำครวญ​ของ​ข้าพเจ้า​ให้​กลายเป็น​การโลดเต้น

พระองค์​ถอด​เสื้อผ้าไว้ทุกข์​ของ​ข้าพเจ้า​ออก​และ​เอา​ความสุข​มา​สวมใส่​ข้าพเจ้าแทน

12 เพื่อ​ข้าพเจ้า​จะ​ได้​ร้องเพลง​สรรเสริญ​พระองค์​ไม่​นิ่งเงียบ​อีกต่อไป

ข้าแต่​พระยาห์เวห์ พระเจ้า​ของ​ข้าพเจ้า ข้าพเจ้า​จะ​สรรเสริญ​พระองค์​ตลอดไป

31

พระยาห์เวห์​เป็น​ที่ลี้ภัย

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระยาห์เวห์ ข้าพเจ้า​ลี้ภัย​ใน​พระองค์

โปรด​อย่า​ทำให้​ข้าพเจ้า​ต้อง​อับอายเลย

โปรด​ช่วย​ข้าพเจ้า​ให้รอดด้วย​เพราะ​พระองค์​ทำ​ใน​สิ่ง​ที่​ถูกต้องเสมอ

2 โปรด​เงี่ยหู​ของ​พระองค์​ฟัง​ข้าพเจ้า

รีบ​มา​ช่วยกู้​ข้าพเจ้าด้วย

ขอ​เป็น​ป้อม​ปราการ​บน​ภูผา​แก่​ข้าพเจ้า

เป็น​วัง​ที่​เป็น​ป้อม​ปราการ ขอ​ปกป้อง​ข้าพเจ้า

3 เพราะ​พระองค์ คือ​หินกำบัง​และ​ป้อม​ปราการ​ของ​ข้าพเจ้า

โปรด​นำทาง พา​ข้าพเจ้า​ไปด้วยเถิด เพื่อ​เห็นแก่​ชื่อเสียง​อันดี​ของ​พระองค์

4 โปรด​ดึง​ข้าพเจ้า​ออก​จาก​ตาข่าย​ที่​พวกเขา​ซ่อน​ไว้​ดัก​ข้าพเจ้า

เพราะ​พระองค์​เป็น​ป้อม​ปราการ​ของ​ข้าพเจ้า

5 ข้าพเจ้า​ขอมอบ​จิตวิญญาณ​นี้​ไว้​ใน​มือ​ของ​พระองค์

ข้าแต่​พระยาห์เวห์ โปรด​ไถ่​ข้าพเจ้า​ด้วยเถิด เพราะ​พระองค์​เป็น​พระเจ้า​ที่​สัตย์ซื่อ

6 ข้าพเจ้า​เกลียดชัง​คน​เหล่านั้น​ที่​รับใช้​พวกรูปเคารพ​ที่​ไร้ค่า

ข้าพเจ้า​ไว้วางใจ​ใน​พระยาห์เวห์

7 ข้าพเจ้า​ชื่นชม​ยินดี​และ​เฉลิม​ฉลอง​ความรัก​มั่นคง​ของ​พระองค์

เพราะ​พระองค์​สังเกต​เห็น​ถึง​ความ​ทุกข์ยาก​ของ​ข้าพเจ้า

และ​รู้​ถึง​ปัญหา​ที่​รุมเร้า​ชีวิต​ของ​ข้าพเจ้า​อยู่นี้

8 พระองค์​ไม่ได้​มอบ​ข้าพเจ้า​ให้​ไป​อยู่​ใน​กำมือ​ของ​ศัตรู

พระองค์​นำ​ข้าพเจ้า​ออกมา​เป็นอิสระ+ 31:8 พระองค์​นำ​ข้าพเจ้า​ออกมา​เป็นอิสระ หรือ​แปล​ตรงๆ​ได้​ว่า “พระองค์​วางเท้า​ทั้งสอง​ของ​ข้าพเจ้า​บน​ที่กว้าง”

9 ข้าแต่​พระยาห์เวห์ ข้าพเจ้า​ตก​อยู่​ใน​ความทุกข์ ดังนั้น โปรด​เมตตากรุณา​ต่อ​ข้าพเจ้าด้วย

ข้าพเจ้า​เศร้าโศก​มาก ร้องไห้​จน​เจ็บไปหมด

ทั้ง​ตา คอ และ​ท้อง

10 ชีวิต​ของ​ข้าพเจ้า​เกือบ​จะ​จบลงแล้ว ตอนนี้​มีแต่​ความโศกเศร้า

วันปี​ของ​ข้าพเจ้า​กำลัง​จะ​จบลงแล้ว ตอนนี้​มีแต่​การคร่ำครวญ

ความ​ทุกข์ยาก+ 31:10 ความ​ทุกข์ยาก หรือ​แปล​ได้​อีก​อย่างหนึ่ง​ว่า “ความผิดบาป” กำลัง​กัดกร่อน​พละกำลัง​ของ​ข้าพเจ้า

กระดูก​ของ​ข้าพเจ้า​เจ็บปวด​ไปหมดแล้ว

11 พวกศัตรู​ต่าง​ดูถูก​ข้าพเจ้า​รวมทั้ง​พวกเพื่อน​บ้านด้วย

เมื่อ​เพื่อนฝูง​เห็น​สภาพ​ของ​ข้าพเจ้า​ต่างพากัน​กลัว​ที่​จะ​เข้าใกล้

เมื่อ​คน​เห็น​ข้าพเจ้า​ตาม​ท้องถนน

พวกเขา​ต่าง​พากัน​หลีกหนี

12 ผู้คน​พากัน​หลงลืม​ข้าพเจ้า​เหมือน​กับ​ว่า​ข้าพเจ้า​ตายไปแล้ว

หรือ​เป็น​ของ​ที่​สูญหาย​ไปแล้ว

13 ข้าพเจ้า​ได้ยิน​คน​จำนวน​มาก​ใส่ร้ายป้ายสี​ข้าพเจ้า

รอบด้าน​ของ​ข้าพเจ้า​มีแต่​เรื่องน่ากลัว

พวกเขา​มา​รวมหัว​กัน​วางแผน​ทำร้าย​ข้าพเจ้า

พวกเขา​วางแผน​จะ​เอา​ชีวิต​ของ​ข้าพเจ้า

14 ข้าแต่​พระยาห์เวห์ ส่วน​ข้าพเจ้า​นั้น ข้าพเจ้า​ไว้วางใจ​ใน​พระองค์

ข้าพเจ้า​พูดว่า “พระองค์​คือ​พระเจ้า​ของ​ข้าพเจ้า”

15 วันเวลา​ของ​ข้าพเจ้า​อยู่​ใน​กำมือ​ของ​พระองค์

ช่วย​ข้าพเจ้า​ให้​รอดพ้น​จาก​พวกศัตรู​และ​คนพวกนั้น​ที่​ตามล่า​ข้าพเจ้า​ด้วยเถิด

16 ขอให้​ใบหน้า​ของ​พระองค์​ส่องประกาย​ลง​บน​ผู้รับใช้​ของ​พระองค์

เพราะ​ความรักมั่นคง​ที่​พระองค์​มี​ต่อ​ข้าพเจ้า โปรดช่วย​ข้าพเจ้า​ให้รอด​ด้วยเถิด

17 ข้าแต่​พระยาห์เวห์ ข้าพเจ้า​ร้องขอ​ความช่วยเหลือ​จาก​พระองค์

ขอ​อย่าให้​ข้าพเจ้า​ต้อง​อับอาย

แต่​ขอให้​พวก​คนชั่ว​เหล่านั้น​ต้อง​อับอาย

ขอให้​พวกเขา​ร้อง​คร่ำครวญ+ 31:17 ร้อง​คร่ำครวญ หรือ แปล​ได้​อีก​อย่างหนึ่ง​ว่า “เงียบกริบ” ไป​ตลอดทาง​สู่​แดน​คนตาย

18 ขอให้​คนโกหก​พวกนั้น​เป็นใบ้เสีย

คือ​คนพวกนั้น ที่​เย่อหยิ่ง​จองหอง คน​ที่​มุ่งร้าย และ​คนที่​คอย​พูด​ใส่ร้าย​คนดี

19 แต่​พระองค์​ได้​ตุน​สิ่งดีๆ​ไว้​มากมาย​สำหรับ​คน​ที่​ยำเกรง​พระองค์

พระองค์​ทำ​หลายสิ่ง​หลายอย่าง​ต่อหน้า​ต่อตา​มนุษย์​ทั้งหลาย

เพื่อ​ช่วย​คน​เหล่านั้น​ที่​มา​ลี้ภัย​ใน​พระองค์

20 พระองค์​ซ่อน​คนดีๆ​พวกนี้​ไว้​กับ​พระองค์

เพื่อ​ให้​พ้น​จาก​คนเหล่านั้น​ที่​ปองร้าย​พวกเขา

พระองค์​ซ่อน​พวกเขา​ไว้​ใน​ที่กำบัง​ของ​พระองค์

เพื่อ​ให้​รอดพ้น​จาก​ลิ้น​ที่​ใส่ร้าย​พวกเขา

21 สรรเสริญ​พระยาห์เวห์

เพราะ​พระองค์​แสดง​ความรักมั่นคง​ที่​แสนอัศจรรย์

ที่​ปกป้อง​ข้าพเจ้า​เมื่อ​ข้าพเจ้า​ถูกโจมตี+ 31:21 เมื่อ​ข้าพเจ้า​ถูกโจมตี แปล​ตรงๆ​ได้​ว่า “ใน​เมือง​ที่​ถูก​ปิดล้อม”

22 ข้าพเจ้า​กลัว ข้าพเจ้า​เลย​พูดว่า

“ข้าพเจ้า​ถูก​ตัดออก​ไป​จาก​สายตา​ของพระองค์”+ 31:22 ถูก​ตัดออก​ไป​จาก​สายตา​ของพระองค์ อาจจะ​หมายถึง “ถูก​ขัดขวาง​ไม่ให้​เข้าไป​นมัสการ​พระเจ้า​ในวิหาร”

แต่​พระองค์​ได้ยิน​คำร้อง​ขอให้​ช่วย​ของ​ข้าพเจ้า เมื่อ​ข้าพเจ้า​ร้องเรียก​พระองค์

23 ท่าน​ทั้งหลาย​ที่​จงรัก​ภักดี​ต่อ​พระองค์ ให้​รัก​พระยาห์เวห์เถิด

พระยาห์เวห์​คุ้มครอง​คนทั้งหลาย​ที่​ซื่อสัตย์​ต่อพระองค์

พระองค์​จะ​ตอบแทน​คน​ที่​เย่อหยิ่ง​จองหอง​อย่าง​ทบดอกทบต้น

24 ดังนั้น ท่าน​ทั้งหลาย​ที่​ฝาก​ความหวัง​ไว้​กับ​พระยาห์เวห์

ให้​เข้มแข็ง​และ​กล้าหาญ​ไว้เถิด

32

สารภาพ​และ​ได้รับ​การยกโทษ

บทกวี​แห่ง​มัสคิล+ สดุดี 32 มัสคิล เป็น​ภาษา​ฮีบรู เรา​ไม่รู้​ความหมาย​ที่​แน่นอน อาจ​หมายถึง “บทกวี​แห่ง​การใคร่ครวญ” “บทกวี​แห่ง​การสั่งสอน” หรือ “บทกวี​ที่​เขียนขึ้น​ด้วย​ความชำนาญ” ของ​กษัตริย์​ดาวิด

1 ถือว่า​มีเกียรติ​จริงๆ​คน​ที่​พระยาห์เวห์​ยกโทษ​ความผิดต่างๆ​ให้

และ​คน​ที่​พระองค์​กลบเกลื่อน​ความบาปต่างๆ​ให้นั้น

2 ถือว่า​มีเกียรติ​จริงๆ​คน​ที่​พระยาห์เวห์​ไม่ได้​นับ​ความผิด​ของเขา

และ​คน​ที่​ไม่มี​กลอุบาย​ในจิตใจ

3 ตอนที่​ข้าพเจ้า​ไม่ได้​สารภาพ​ความผิดบาป กระดูก​ของ​ข้าพเจ้า​ก็​อ่อนแอลง

ข้าพเจ้า​คร่ำครวญ​อย่าง​เจ็บปวด​ตลอด​วันยังค่ำ

4 มือ​ของ​พระองค์​วาง​หนักอึ้ง​บน​ตัว​ข้าพเจ้า​ทั้งวันทั้งคืน

พละกำลัง​ของ​ข้าพเจ้า​เหี่ยวแห้ง​ไป​เหมือน​น้ำ​ใน​หน้าแล้ง​ของ​ฤดูร้อน เซลาห์

5 ดังนั้น พระยาห์เวห์ ข้าพเจ้า​ขอสารภาพ​ความบาป​ต่อพระองค์

โดย​ไม่ได้​ซ่อน​ความผิดบาป​อะไร​ไว้เลย

ข้าพเจ้า​พูดว่า “ข้าพเจ้า​จะ​สารภาพ​ต่อ​พระยาห์เวห์​ถึง​การกบฏ​ทั้งหลาย​ที่ทำไป”

แล้ว​พระองค์​ก็​ได้​ยกโทษ​ให้​กับ​ความผิดบาป​ของ​ข้าพเจ้า เซลาห์

6 ด้วย​เหตุนั้น ผู้ติดตาม​ที่​จงรัก​ภักดี​ทุกคน​ควรจะ​อธิษฐาน​ต่อ​พระองค์​เมื่อ​พบว่า​ตัวเอง​ทำบาป

เมื่อ​ปัญหาต่างๆ​สูงขึ้น​เหมือน​น้ำท่วม น้ำนั้น​ก็​จะ​ขึ้นมา​ไม่ถึง​คนนั้นหรอก

7 พระองค์​คือ​ที่​หลบซ่อน​ของข้าพเจ้า

พระองค์​ปกป้อง​ข้าพเจ้า​จากปัญหา

พระองค์​โอบล้อม​ข้าพเจ้า​ด้วย​เสียงโห่ร้อง​ของ​คนเหล่านั้น​ที่​ฉลอง​ความรอด​ของข้าพเจ้า เซลาห์

8 พระยาห์เวห์​พูดว่า “เรา​จะ​สั่งสอนเจ้า​และ​ให้​เจ้า​รู้ว่า​เจ้า​ควรจะ​ใช้ชีวิต​อย่างไร

เรา​จะ​คอย​เฝ้ามอง​ดู​เจ้า​และ​คอย​แนะนำเจ้า”

9 อย่า​ได้​เป็น​เหมือน​ม้า​หรือ​ล่อ​ที่​ไม่มี​ความเข้าใจ​อะไรเลย

จะ​ต้อง​ใช้​เหล็กขวางปาก​และ​เชือกบังเหียน​ใน​การบังคับ​ควบคุมมัน

ไม่​อย่างนั้น​มัน​จะ​ไม่ยอม​มา​ใกล้​เจ้า

10 พวกคนชั่ว​จะ​พบ​กับ​ความ​ทุกข์ยากมาก

แต่​คน​ที่​ไว้วางใจ​ใน​พระยาห์เวห์ ความรัก​อัน​มั่นคง​ของ​พระองค์​จะ​ล้อมรอบ​เขาไว้

11 ดังนั้น พวก​ที่​ทำ​ตามใจ​พระยาห์เวห์​ทั้งหลาย ให้​ชื่นชม​ยินดี​และ​มีความสุข​ใน​พระองค์เถิด

พวกเจ้า​ทั้งหลาย ที่​มี​จิตใจ​ซื่อตรง ให้​โห่ร้อง​ด้วย​ความยินดี

33

เพลงสรรเสริญ​พระยาห์เวห์​ผู้สร้างและ​ผู้ครอบ​ครอง​โลกนี้

1 พวกเจ้า​ที่​ทำตามใจ​พระเจ้า ให้​ชื่นชม​ยินดี​ใน​พระยาห์เวห์เถิด

สมควร​แล้ว​ที่​คนซื่อตรง​จะ​สรรเสริญ​พระองค์

2 สรรเสริญ​พระยาห์เวห์ ด้วย​การเล่นพิณสี่สายเถิด

ร้องเพลง​สรรเสริญ​พระองค์​ด้วยการเล่นพิณสิบสายเถิด

3 ร้องเพลง​บทใหม่​ให้​กับ​พระยาห์เวห์

ให้​เล่น​พิณ​อย่าง​ชำนิชำนาญ และ​โห่ร้อง​ด้วย​ความยินดี

4 พระคำ​ของ​พระยาห์เวห์​นั้นซื่อตรง

และ​พระองค์​สัตย์ซื่อ​ต่อคน​ของพระองค์​ใน​ทุกสิ่ง​ที่​พระองค์ทำ

5 พระยาห์เวห์​รัก​ความดี​และ​ความยุติธรรม

โลกนี้​เต็มไปด้วย​ความรักมั่นคง​ของพระองค์

6 โดย​คำสั่ง​ของ​พระยาห์เวห์ สวรรค์​ก็​ถูก​สร้างขึ้น

โดย​คำพูด​จาก​ปาก​ของ​พระองค์ ดวงดาว​ทั้งหมด​ก็เกิดขึ้น

7 พระองค์​ได้​รวบรวม​น้ำทะเล​มา​อยู่​ด้วยกัน

และ​เคลื่อน​น้ำ​ใน​มหาสมุทร​ไป​ไว้​ใน​คลังเก็บน้ำ

8 พลเมือง​ทุกคน​ของโลกเอ๋ย ให้​ยำเกรง​พระยาห์เวห์เถิด

พวกเจ้า​ทุกคน​ที่​อยู่​บน​โลกนี้ ให้​เกรง​กลัว​พระองค์เถิด

9 เพราะว่า เมื่อ​พระองค์​พูด มัน​ก็เกิดขึ้น

เมื่อ​พระองค์​ออกคำสั่ง โลก​ก็ตั้งขึ้น

10 พระองค์​สามารถ​ทำให้​แผนการ​ต่างๆ​ที่​ชนชาติ​ทั้งหลาย​วางไว้​นั้น​ไม่สำเร็จ

และ​พระองค์​สามารถ​ทำให้​โครงการต่างๆ​ของชาติต่างๆ​ล้มเหลวได้

11 แต่​แผนการต่างๆ​ของ​พระยาห์เวห์​นั้น​ยั่งยืน​ตลอดไป

โครงการต่างๆ​ในใจ​ของ​พระองค์​นั้น​จะ​อยู่​ไปตลอด​ชั่วลูกชั่วหลาน

12 ชนชาติ​ที่​มี​พระยาห์เวห์​เป็น​พระเจ้า​ของ​พวกเขานั้น ถือว่า​มีเกียรติจริงๆ

ชนชาติ​ที่​พระองค์​ได้​เลือก​มา​เป็น​คน​ของ​พระองค์​เองนั้น ถือว่า​มีเกียรติจริงๆ

13 พระยาห์เวห์​มอง​ลงมา​จาก​สวรรค์

มอง​เห็น​มนุษย์​ทุกคน

14 พระองค์​มอง​ลงมา​จาก​บัลลังก์​ของ​พระองค์

เห็น​มนุษย์​ทุกคน​ที่​อาศัย​อยู่​บนโลก

15 พระองค์​คือ​ผู้ที่​สร้าง​จิตใจ​ของ​พวกเขา​ขึ้นมา​ทุกคน

และ​พระองค์​เข้าใจ​ทุกสิ่งทุกอย่าง​ที่​พวกเขา​กำลัง​ทำอยู่

16 ชัยชนะ​ของ​กษัตริย์​ไม่ได้​ขึ้น​อยู่กับ​ทหาร​มากมาย

ชัยชนะ​ของ​นักรบ​ก็​ไม่ได้​ขึ้น​อยู่กับ​ความ​แข็ง​แกร่ง​ของเขา

17 ความ​แข็ง​แกร่ง​ของ​ม้าศึก​ไม่ได้​นำ​ชัยชนะ​มาให้หรอก

พลัง​อัน​แข็งแกร่ง​ของมัน​ไม่ช่วย​ให้​ใคร​รอดได้หรอก

18 ดูเถิด พระยาห์เวห์​เฝ้าดู​คน​ที่​ยำเกรง​พระองค์

พระองค์​ดูแล​คน​ที่​ฝาก​ความหวัง​ไว้​กับ​ความรักมั่นคง​ของ​พระองค์

19 พระองค์​ช่วย​ให้​พวกเขา​รอดพ้น​จาก​ความตาย

และ​ช่วย​ให้​เขา​มี​ชีวิต​อยู่ได้​ใน​ยาม​ที่​ขาดแคลน​อาหาร

20 พวกเรา​เฝ้ารอ​พระยาห์เวห์​มาช่วย

เพราะ​พระองค์​คือ​ผู้ช่วย​ให้รอด​และ​โล่กำบัง​ของ​พวกเรา

21 เพราะ​จิตใจ​ของเรา​ชื่นชม​ยินดี​ใน​พระองค์

เพราะ​พวกเรา​ไว้วางใจ​ใน​ชื่อ​อัน​ศักดิ์สิทธิ์​ของ​พระองค์

22 ข้าแต่​พระยาห์เวห์​ขอให้​ความรัก​อัน​มั่นคง​ของ​พระองค์​อยู่​กับ​พวกเรา

เพราะ​พวกเรา​ฝาก​ความหวัง​ไว้​กับ​พระองค์

34

มา​ลอง​ชิม​ความดี​ของ​พระยาห์เวห์​ดู

+ สดุดี 34 เรื่องนี้​ดู​เพิ่มเติม​ได้​จาก​หนังสือ 1 ซามูเอล 21:10-22:1 บทเพลง​สดุดี​ของ​ดาวิด ใน​ขณะที่​พระองค์​แกล้ง​ทำ​เป็น​บ้า เพื่อ​ให้​อาบีเมเลค​เห็น จน​ไล่​พระองค์​ออกไป และ​กษัตริย์​ดาวิด​ก็​ออกไป

1+ สดุดี 34 นี้ แต่ละข้อ เริ่มต้น​กับ​อักษร​ตัวแรก​ใน​ภาษา​ฮีบรู เรียง​ลำดับ​ไป​จนถึง​ตัวสุดท้าย ซึ่ง​มี​ทั้งหมด 22 ตัว (เหมือน ก ถึง ฮ) ข้าพเจ้า​จะ​สรรเสริญ​พระยาห์เวห์เสมอ

คำสรรเสริญ​พระองค์​จะ​ติด​อยู่​ที่​ริมฝีปาก​ของ​ข้าพเจ้าเสมอ

2 จิตวิญญาณ​ของ​ข้าพเจ้า​โอ้อวด​เกี่ยวกับ​พระยาห์เวห์

ขอให้ พวก​คน​ที่​ทุกข์ยาก​ได้ยิน​คำสรรเสริญ​ของ​ข้าพเจ้า​และ​ชื่นชม​ยินดี

3 ขอให้​พวกเรา​มา​ร่วมกัน​ถวาย​เกียรติ​ให้​กับ​พระยาห์เวห์

ขอให้​พวกเรา​มา​เชิดชู​พระนาม​ของ​พระองค์​ด้วยกันเถิด

4 ข้าพเจ้า​แสวงหา​พระยาห์เวห์​เพื่อ​ขอ​ความช่วยเหลือ​และ​พระองค์​ก็​ตอบ​ข้าพเจ้า

พระองค์​ช่วย​ข้าพเจ้า​ให้​รอดพ้น​จาก​ทุกสิ่ง​ที่​ข้าพเจ้า​กลัวนั้น

5 คน​ที่​แสวงหา​พระองค์​เพื่อ​ขอ​ความช่วยเหลือ​จะ​มี​หน้าตา​เบ่งบาน

พวกเขา​จึง​ไม่​อับอาย​ขายหน้า​เพราะว่า​พระองค์​ตอบ​พวกเขา

6 ข้าพเจ้า​เอง​ผู้​ทุกข์ยาก​คนนี้​ร้องขอ​ความช่วยเหลือ​จาก​พระยาห์เวห์​และ​พระองค์​ก็​ได้ยิน

และ​ช่วย​ข้าพเจ้า​ให้​รอดพ้น​จาก​ความ​ทุกข์ยาก​ทุกเรื่อง

7 ทูตสวรรค์​ของ​พระยาห์เวห์​สร้าง​ค่าย​ล้อมรอบ​พวก​ที่​ยำเกรง​พระองค์

และ​คอย​ช่วยเหลือ​พวกเขา​ให้รอด

8 ลองชิม​พระยาห์เวห์​ดูสิ แล้ว​จะ​เห็น​ว่า​พระองค์​นั้น​ดีแท้

คน​ที่​ลี้ภัย​ใน​พระองค์​ก็​มีเกียรติจริงๆ

9 พวกเจ้า ผู้ที่​เป็น​ของ​พระองค์​โดยเฉพาะ ให้​ยำเกรง​พระยาห์เวห์เถิด

เพราะ​ผู้ที่​ยำเกรง​พระองค์​ไม่ขาด​อะไรเลย

10 แม้แต่​พวก​สิงห์หนุ่ม​ที่​แข็งแรง​เหล่านั้น​ก็​ยัง​ขาดแคลน​และ​หิวโหย​ได้

แต่​คนเหล่านั้น​ที่​ขอ​ความช่วยเหลือ​จาก​พระยาห์เวห์​จะ​ไม่ขาด​ของดี​อะไรเลย

11 มาเถิด ลูกๆเอ๋ย ฟังเรา​ให้ดี

แล้ว​เรา​จะ​สอนเจ้า​ให้​รู้จัก​ยำเกรง​พระยาห์เวห์

12 ใคร​อยาก​มีชีวิต​ที่​สนุก​สนาน

ใคร​อยาก​มีชีวิต​ยืนยาว​ที่​มีความสุข​กับ​ความรุ่งเรือง

13 ระวัง​อย่าให้​ลิ้น​พูด​สิ่งชั่วร้าย

ระวัง​อย่าให้​ริมฝีปาก​พูดโกหก

14 หลีกเลี่ยง​ความชั่ว และ​ทำ​แต่​ความดี

ให้​แสวงหา​สันติสุข​และ​ไล่ตาม​มัน​ไปติดๆ

15 สายตา​ของ​พระยาห์เวห์​เฝ้า​ดูแล​คน​ที่​ทำตามใจ​พระเจ้า

และ​หู​ของ​พระองค์​ก็​เปิด​ฟัง​เสียงร้องเรียก​ให้ช่วย​ของ​พวกเขา

16 แต่​ใบหน้า​ของ​พระยาห์เวห์​ต่อต้าน​คนเหล่านั้น​ที่​ทำชั่ว

เพื่อ​คน​ใน​โลกนี้​จะ​ได้​ลืม​พวกคนชั่ว​เหล่านั้น​ตลอดไป

17 เมื่อ​คน​ที่​ทำ​ตามใจ​พระเจ้า​ร้องขอ​ความช่วยเหลือ พระองค์​รับฟัง

และ​ช่วย​ให้​พวกเขา​รอดพ้น​จาก​ความ​ทุกข์ยาก​ทั้งหมด​ของเขา

18 พระยาห์เวห์​อยู่​ใกล้ และ​พร้อม​ที่​จะ​ช่วย​คน​ที่​หมด​กำลังใจ

และ​พระองค์​ช่วยกู้​คน​ที่​สิ้นหวัง

19 คน​ที่​ทำตามใจ​พระเจ้า อาจจะ​พบ​กับ​ความ​ทุกข์ยาก​มากมาย

แต่​พระยาห์เวห์​จะ​ช่วย​ให้​เขา​รอดพ้น​ไปได้หมด

20 พระองค์​ปกป้อง​กระดูก​ทุกชิ้น​ของเขา

ไม่ให้​แตกหัก​แม้แต่​ชิ้นเดียว

21 แต่​ความชั่วช้า​ของ​คนชั่ว​ก็​จะ​ฆ่า​ตัว​พวกเขาเอง

และ​พวก​ที่​เกลียด​คน​ที่​ทำตามใจ​พระเจ้า​จะ​ถูกลงโทษ

22 พระยาห์เวห์​ไถ่ชีวิต​ให้กับ​พวกผู้รับใช้​ของ​พระองค์

ทุกคน​ที่​เข้ามา​ลี้ภัย​ใน​พระองค์​จะ​ไม่ถูก​ลงโทษ

35

อธิษฐาน​ขอ​ให้​พระยาห์เวห์​แก้คดีให้

เพลง​ของ​ดาวิด

1 ข้าแต่​พระยาห์เวห์ ช่วย​ต่อต้าน​คน​เหล่านั้น​ที่​ต่อต้าน​ข้าพเจ้า

ช่วย​รบ​กับ​คน​เหล่านั้น​ที่​รบ​กับ​ข้าพเจ้า

2 ช่วย​คว้า​โล่เล็ก​และ​โล่ใหญ่​ของ​พระองค์

และ​ลุก​ขึ้นมา​ช่วย​ข้าพเจ้า​ด้วยเถิด

3 ช่วย​ใช้​หอก​และ​ทวน​ต่อสู้​กับ​คนเหล่านั้น​ที่​ไล่ล่า​ข้าพเจ้า​ด้วยเถิด

ช่วย​บอก​ข้าพเจ้า​ด้วย​ว่า “ตัวเราเอง​ได้​มา​ช่วยกู้​เจ้าแล้ว”

4 ขอให้​คน​เหล่านั้น​ที่​มุ่ง​เอา​ชีวิต​ของ​ข้าพเจ้า ได้​พ่ายแพ้​และ​อับอาย​ขายหน้า

ขอให้​คน​เหล่านั้น​ที่​วางแผน​ทำร้าย​ข้าพเจ้า สับสน​อลหม่าน​และ​ถูก​ไล่​หนีไป

5 ขอให้​พวกเขา​เป็น​เหมือน​แกลบ​ที่​ถูก​ลม​พัดไป

และ​ถูก​ทูตสวรรค์​ของ​พระยาห์เวห์​ขับไล่ไป

6 ขอให้​ช่องทาง​หนี​ของ​พวกเขา​นั้น​มืดมิด​และ​ลื่นไถล

และ​ถูก​ทูตสวรรค์​ของ​พระยาห์เวห์​ไล่ล่าไป

7 เพราะ​พวกเขา​วาง​ตาข่าย​ดัก​ข้าพเจ้า ทั้งๆที่​ข้าพเจ้า​ไม่ได้​ทำ​อะไร​พวกเขา

พวกเขา​ขุด​หลุม​พราง​สำหรับ​ข้าพเจ้า

8 ขอให้​พวกเขา​เจอ​กับ​ความพินาศ​อย่าง​ไม่ทัน​รู้ตัว

ขอให้​พวกเขา​ติด​ตาข่าย​ที่​เขา​วาง​ไว้​ดัก​ข้าพเจ้า

และ​ตก​ลงไป​ใน​หลุม​พราง​ของ​ตัวเอง​และ​พินาศ​ไป

9 แล้ว​ข้าพเจ้า​จะ​ชื่นชม​ยินดี​ใน​สิ่ง​ที่​พระยาห์เวห์​ได้​ทำไป

และ​มี​ความสุข​ที่​พระองค์​ช่วยกู้​ข้าพเจ้า

10 แล้ว​กระดูก​ทั่วตัว​ของ​ข้าพเจ้า​จะ​พูดว่า

“ข้าแต่​พระยาห์เวห์ จะ​มี​ใคร​เหมือน​กับ​พระองค์อีก

พระองค์​ช่วย​คนยากจน​ให้​รอดพ้น​จาก​คน​ที่​เอาเปรียบเขา

และ​ช่วย​คนยากจน​และ​คนขัดสน​ให้​พ้น​จาก​คนเหล่านั้น​ที่​คอย​ปล้น​พวกเขา”

11 พยาน​ที่​มุ่งร้าย​ต่อ​ข้าพเจ้า

ยืนขึ้น​กล่าวหา​ข้าพเจ้า​ใน​สิ่ง​ที่​ข้าพเจ้า​ไม่รู้เรื่อง

12 พวกเขา​ตอบแทน​ความดี​ของ​ข้าพเจ้า​ด้วย​ความชั่ว

คอย​ดักซุ่ม​ฆ่า​ข้าพเจ้า+ 35:12 คอย​ดักซุ่ม​ฆ่า​ข้าพเจ้า หรือ “ทำให้​ข้าพเจ้า​รู้สึก​หดหู่”

13 เมื่อ​พวกเขา​เจ็บป่วย ข้าพเจ้า​ใส่​ชุด​ที่​แสดง​ความเสียใจ

และ​ถ่อมใจลง​อดอาหาร เมื่อ​คำ​อธิษฐาน​ของ​ข้าพเจ้า​ไม่​ได้รับ​คำตอบ

14 ข้าพเจ้า​ทำ​เหมือน​กับ​ว่า​พวกเขา​เป็น​เพื่อน​หรือ​พี่น้อง​ของ​ข้าพเจ้าเอง

ข้าพเจ้า​ก้มลง​ด้วย​ความโศกเศร้า​ราวกับว่า​เป็น​แม่​ของ​ข้าพเจ้าเอง

15 แต่​เมื่อ​ข้าพเจ้า​มี​ปัญหา​พวกเขา​กลับ​พากัน​ดีใจ

คน​ที่​ข้าพเจ้า​ไม่รู้จัก​รุม​เข้ามา​โจมตี​ข้าพเจ้า

พวกเขา​ฉีกเนื้อ​ข้าพเจ้า​อย่าง​ไม่หยุดหย่อน

16 พวกเขา​ได้​กัดฟัน​กรอดๆ​ใส่​ข้าพเจ้า

พากัน​หัวเราะ​เยาะ​และ​ตะโกน​ใส่​ข้าพเจ้า​อย่าง​หยาบคาย

17 พระองค์​เจ้าข้า พระองค์​จะ​มองดู​อยู่เฉยๆ​ไป​อีกนาน​แค่ไหน

ช่วยเหลือ​ข้าพเจ้า​ให้​รอดพ้น​จาก​การทำลาย​ล้าง​ของ​พวกเขา​ด้วยเถิด

โปรด​ช่วย​ชีวิต​ที่​มีค่า​ของ​ข้าพเจ้า​นี้​ให้​รอดพ้น​จาก​ฝูงสิงโต​เหล่านั้น​ด้วยเถิด

18 แล้ว​ข้าพเจ้า​จะ​ขอบคุณ​พระองค์​ใน​ที่ชุมนุมใหญ่

ข้าพเจ้า​จะ​สรรเสริญ​พระองค์​ใน​ฝูงชน​ที่​มากมายนั้น

19 ขอ​อย่าให้​ศัตรู​ที่​ข้าพเจ้า​ไม่ได้​ทำอะไร​พวกเขานั้น เอา​ชนะ​และ​หัวเราะ​เยาะ​ข้าพเจ้าได้

ขอ​อย่าให้​คนเหล่านั้น​ที่​เกลียด​ข้าพเจ้า ทั้งๆที่​ข้าพเจ้า​ไม่ได้​ทำอะไร​พวกเขา ขยิบตา​ส่ง​สัญญาณ​กัน​เพื่อ​ต่อต้าน​ข้าพเจ้า

20 พวกเขา​ไม่​พยายาม​ที่​จะ​สร้าง​สันติ​กับ​ผู้อื่น

แต่​พวกเขา​กำลัง​วางแผนการ​ชั่วร้าย​ต่อ​ผู้คน​ที่​อยู่​อย่างสงบสุข​บน​แผ่นดินนี้

21 พวกเขา​อ้าปากกว้าง​พูด​ใส่ร้าย​ข้าพเจ้า​ว่า

“นี่ไง นี่ไง เรา​เห็น​กับตา​ใน​สิ่ง​ที่​เจ้าทำ”

22 ข้าแต่​พระยาห์เวห์ พระองค์​เห็น​สิ่ง​ที่​เกิดขึ้น อย่าได้​นิ่งเงียบอยู่

พระองค์​เจ้าข้า อย่า​อยู่​ห่างไกล​จาก​ข้าพเจ้า

23 พระเจ้า​ของ​ข้าพเจ้า ตื่นเถิด ลุกขึ้นมา แก้ต่าง​ให้​กับ​ข้าพเจ้าด้วย

พระองค์​เจ้าข้า แก้คดี​ให้กับ​ข้าพเจ้า​ด้วยเถิด

24 ข้าแต่​พระยาห์เวห์ พระเจ้า​ของ​ข้าพเจ้า พระองค์​ยุติธรรม

โปรด​ให้​ความยุติธรรม​กับคดี​ของ​ข้าพเจ้า​ด้วยเถิด เพื่อ​พวกนั้น​จะได้​ไม่ชนะ​และ​หัวเราะ​เยาะ​ข้าพเจ้าได้

25 อย่าให้​พวกเขา​พูดได้ว่า “ไชโย พวกเรา​ได้​สิ่ง​ที่​เรา​ต้องการแล้ว”

อย่าให้​พวกเขา​พูดได้ว่า “พวกเรา​ได้​กลืนกิน​มัน​เข้าไปแล้ว”

26 ขอให้​คนเหล่านั้น​ที่​มีความสุข​ใน​ความทุกข์​ของ​ข้าพเจ้า ได้รับ​ความอัปยศ​และ​อับอาย​ขายหน้า

ขอให้​คนเหล่านั้น​ที่​อ้างว่า​ตัวเอง​ดีกว่า​ข้าพเจ้า สวม​ความอัปยศ​และ​เสื่อม​เสียเกียรติ

27 ขอให้​คนเหล่านั้น​ที่​อยาก​ให้​ข้าพเจ้า​พ้นผิด​ชื่นชม​ยินดี​และ​มีความสุขเถิด

ขอให้​พวกเขา​พูด​อยู่เสมอ​ว่า “ขอ​สรรเสริญ​ความยิ่งใหญ่​ของ​พระยาห์เวห์

พระองค์​มีความสุข เมื่อ​ผู้รับใช้​ของ​พระองค์​อยู่เย็น​เป็นสุข”

28 ขอให้​ลิ้น​ของ​ข้าพเจ้า​พูด​ถึง​ความยุติธรรม​ของ​พระองค์

และ​สรรเสริญ​พระองค์​ตลอด​วันยังค่ำ

36

คนชั่ว​กับ​พระเจ้า​ที่​แสนดี

ถึง​หัวหน้า​นักร้อง เพลง​ของ​ดาวิด​ผู้รับใช้​พระยาห์เวห์

1 การกบฏ​พูด​กับ​คนชั่ว​ลึก​เข้าไป​ใน​จิตใจ​ของเขา

เขา​ไม่เห็น​จะ​ต้อง​กลัว​พระเจ้า

2 เขา​หลอกลวง​ตัวเอง

เขา​จึง​มอง​ไม่เห็น​ความผิดบาป​ของเขา​และ​ไม่เกลียด​บาป​นั้นด้วย+ 36:2 ข้อนี้ อาจ​แปล​ได้​อีก​อย่างหนึ่ง​ว่า “เขา​หลอก​ตัวเอง​ว่า​พระเจ้า​มอง​ไม่เห็น​ความบาป​ของเขา​และ​ไม่เกลียด​ด้วย”

3 คำพูด​ใน​ปาก​เขา​นั้น​เป็น​ความชั่ว​และ​การหลอกลวง

เขา​ไม่ได้​ทำตัว​เฉลียว​ฉลาด​หรือ​ทำดี​อะไรเลย

4 เขา​นอน​คิด​แผนชั่ว​อยู่​บนเตียง

เขา​ยืนกราน​ที่​จะ​เดิน​ใน​ทางที่ชั่ว

เขา​ไม่​ปฏิเสธ​ความชั่ว​ใดๆเลย

5 ข้าแต่​พระยาห์เวห์ ความรักมั่นคง​ของ​พระองค์​สูง​เท่า​ฟ้าสวรรค์

ความสัตย์ซื่อ​ที่​พระองค์​มี​ต่อ​คน​ของ​พระองค์​สูง​เสียดฟ้า

6 คุณความดี​ของ​พระองค์​เหมือน​ยอดเขา​ที่​สูงลิบ

ความยุติธรรม​ของ​พระองค์​เหมือน​ก้นสมุทร​ที่​ลึกล้ำ

พระยาห์เวห์​ปกป้อง​ดูแล​ทั้ง​คนและสัตว์

7 ข้าแต่​พระเจ้า ไม่มี​สิ่งใด​มีค่า​เทียบ​ได้กับ​ความรักมั่นคง​ของ​พระองค์

มนุษย์​ต่าง​ลี้ภัย​ภายใต้​ร่มเงาปีก​ของ​พระองค์

8 พระองค์​เลี้ยงดู​พวกเรา​อย่าง​อิ่มหนำสำราญ ด้วย​อาหาร​ที่​ดีเลิศ​จาก​บ้าน​ของ​พระองค์ อาหาร​ที่​พระองค์​ให้​อย่างเหลือเฟือ

พระองค์​ให้​พวกเรา​ดื่มน้ำ​จาก​แม่น้ำ​แห่ง​ความสุข​ของ​พระองค์

9 เพราะ​ตาน้ำ​แห่งชีวิต​ก็​ไหล​ออกมา​จาก​พระองค์นั้น

และ​แสงสว่าง​ของ​พระองค์​ให้​แสงสว่าง​กับ​พวกเรา

10 ดังนั้น โปรด​แสดง​ความรักมั่นคง​ให้​กับ​คนเหล่านั้น​ที่​รู้จัก​พระองค์

และ​โปรด​แสดง​คุณความดี​ของ​พระองค์​ให้​กับ​คนเหล่านั้น​ที่​มี​จิตใจ​ซื่อตรง

11 อย่า​ให้​เท้า​ของ​คนหยิ่งยโส​เหยียบย่ำ​ข้าพเจ้า

อย่า​ให้​มือ​ของ​คนชั่ว​ขับไล่​ข้าพเจ้าไป

12 ดูนั่นสิ พวก​คนชั่ว​ล้มลงแล้ว

พวกเขา​ถูก​เหวี่ยง​ลงไป​แล้ว​และ​ลุกขึ้น​มา​ไม่ได้อีก

37

อย่า​อิจฉา​คนชั่วแต่​ให้​วางใจ​ใน​พระยาห์เวห์

+ สดุดี 37 นี้ ข้อคี่​แต่ละข้อ เริ่มต้น​กับ​อักษร​ตัวแรก​ใน​ภาษา​ฮีบรู เรียง​ลำดับ​ไป​จนถึง​ตัวสุดท้าย ซึ่ง​มี​ทั้งหมด 22 ตัว (เหมือน ก ถึง ฮ) เพลง​ของ​ดาวิด

1 อย่า​ได้​โกรธ​เป็นฟืน​เป็นไฟ​เพราะ​คนชั่ว

อย่า​ได้​อิจฉา​คน​ที่​ทำ​สิ่งชั่วร้าย

2 เพราะ​พวกนี้​จะ​เหี่ยวเฉา​และ​ตายไป​ในไม่ช้า

เหมือน​หญ้า​ที่​ขึ้น​ตาม​ท้องทุ่ง

3 ให้​ไว้วางใจ​ใน​พระยาห์เวห์ และ​ทำดี

แล้ว​เจ้า​จะ​อาศัย​อยู่​ใน​แผ่นดิน​ของเจ้า และ​พระองค์​จะ​เลี้ยงดู​เจ้า​อย่างซื่อสัตย์

4 ให้​มี​ความสุข​กับ​การรับใช้​พระยาห์เวห์

แล้ว​พระองค์​จะให้​สิ่งที่​ใจ​เจ้า​ต้องการ

5 ให้​มอบ​ทั้งชีวิต​ของเจ้า​กับ​พระยาห์เวห์

ไว้วางใจ​ใน​พระองค์ แล้ว​พระองค์​จะ​จัดการ​เรื่อง​ของเจ้าให้

6 พระองค์​จะ​ทำให้​ความบริสุทธิ์​ของเจ้า​เห็น​แจ่มแจ้ง​เหมือน​ดวง​อาทิตย์

พระองค์​จะ​ทำให้​ความถูกต้อง​ของ​คดีเจ้า​เห็น​แจ่มแจ้ง​เหมือน​กลางวัน

7 ให้​อดทน​และ​รอคอย​พระยาห์เวห์​ลงมือ

ไม่ต้อง​โกรธ​เป็นฟืน​เป็นไฟ

เมื่อ​คนชั่ว​ประสบ​ความสำเร็จ​ตาม​แผนชั่ว​ของเขา

8 ไม่ต้อง​โมโห ไม่ต้อง​โกรธ

ไม่ต้อง​โกรธ​เป็นฟืน​เป็นไฟ ซึ่ง​มี​แต่​จะ​สร้าง​ปัญหา

9 เพราะ​คนชั่ว​จะ​ถูก​ตัด​ออกไป​จาก​แผ่นดิน

แต่​คน​ที่​รอคอย​พระยาห์เวห์​จะได้​กรรมสิทธิ์​ใน​แผ่นดิน​ที่​พระองค์​สัญญา​ไว้​กับ​พวกเขา

10 รอ​อีก​ไม่นาน คนชั่ว​ก็​จะ​หมดสิ้นไป

เมื่อ​เจ้า​มองไป​ใน​ที่​ที่​เขา​เคย​อยู่ เจ้า​ก็​จะ​ไม่เห็น​เขา​อีกแล้ว

11 แต่​คน​ที่​มี​จิตใจ​อ่อนโยน​จะ​ได้​กรรมสิทธิ์​ใน​แผ่นดิน​ที่​พระองค์​สัญญา​ไว้​กับ​พวกเขา

พวกเขา​จะได้​ชื่นชม​ยินดี​ใน​สันติสุข​และ​ความเจริญ​รุ่งเรือง​มหาศาล

12 พวก​คนชั่ว​มัก​วางแผนร้าย​ต่อต้าน​คนดี

และ​แยกเขี้ยว​ใส่​พวกเขา

13 แต่​องค์​เจ้า​ชีวิต​ของ​ข้าพเจ้า หัวเราะ​เยาะ​ใส่​คนพวกนั้น

เพราะ​พระองค์​รู้ดี​ว่า วัน​แห่ง​การตัดสินโทษ​คนชั่ว​กำลัง​จะมาแล้ว

14 พวกคนชั่ว​ชักดาบออก และ​โก่ง​คันธนู

เพื่อ​ยิง​ใส่​คนยากจน​และ​คนขัดสน และ​ฆ่าฟัน​คน​ที่​ซื่อตรง

15 แต่​ดาบนั้น​จะ​แทง​หัวใจ​ที่​ชั่วร้าย​ของ​พวกเขาเอง

และ​คันธนู​นั้น​ก็​จะ​หักกระจุย

16 นิดๆหน่อยๆ​ที่​คนดี​คนหนึ่ง​มี

ก็​ยัง​ดีกว่า​ความร่ำรวย​ของ​คนชั่ว​หลายคน

17 เพราะ​พระยาห์เวห์​จะ​หักแขน​ของ​คนชั่ว

แต่​พระองค์​จะ​ดูแล​คนดี

18 พระยาห์เวห์​จะ​เอาใจใส่​คน​ที่​ไร้ที่ติ

และ​รางวัล​ของ​พวกเขา​จะ​คงอยู่​ตลอดกาล

19 ใน​ยามวิกฤติ​พวกเขา​จะ​ไม่ต้อง​อับอาย

ใน​เวลา​ที่​เกิด​กันดารอาหาร พวกเขา​จะ​มีกิน​อย่างเหลือเฟือ

20 แต่​คนชั่ว​จะ​ถูก​ทำลาย​ล้าง และ​ศัตรู​ของ​พระยาห์เวห์​จะ​สูญไป

เหมือน​ดอกไม้​ในทุ่ง+ 37:20 สูญไป เหมือน​ดอกไม้​ในทุ่ง แต่​มี​สำเนา​ฉบับหนึ่ง​ที่​ค้นพบ​จาก​ถ้ำ​ที่​อยู่​แถว​ทะเลตาย เขียนว่า “เหมือน​ถูกเผา​ใน​เตาไฟ” และ​หายไป​เหมือนควัน

21 คนชั่ว​ยืม แต่​ไม่คืน

แต่​คนดี​นั้น​ใจกว้าง​และ​แจกจ่าย​ให้​กับ​ผู้อื่น

22 คนเหล่านั้น​ที่​พระยาห์เวห์​อวยพร จะ​ได้​กรรมสิทธิ์​ใน​แผ่นดิน

ส่วน​คนเหล่านั้น​ที่​พระองค์​สาปแช่ง จะ​ถูก​ตัด​ออกจาก​แผ่นดิน

23 พระยาห์เวห์​จะ​นำ​คน​ที่​พระองค์​พอใจ​ไป​ตามทาง​ที่​ดีที่สุด

24 ถ้า​คนดี​สะดุด เขา​ก็​จะ​ไม่ล้มหรอก

เพราะ​พระยาห์เวห์​จับมือ​ของเขาอยู่

25 ตั้งแต่​ข้าพเจ้า​เป็นหนุ่ม​จนแก่

ข้าพเจ้า​ยัง​ไม่เคย​เห็น​คนดี​ถูก​ทอดทิ้ง

ไม่เคย​เห็น​ลูกหลาน​ของเขา​ต้อง​ไป​ขอ​คนอื่นกิน

26 คนดี​มัก​ใจกว้าง​และ​ให้​คนอื่น​หยิบยืม

และ​ลูกๆ​ของเขา​เป็น​พระพร

27 ดังนั้น​ให้​หลีกเลี่ยง​สิ่งชั่วร้าย​และ​ให้ทำดี

แล้ว​เจ้า​จะได้​อยู่​ใน​แผ่นดิน​ตลอดไป

28 เพราะ​พระยาห์เวห์​รัก​ความยุติธรรม

พระองค์​ไม่​ทอดทิ้ง​คนเหล่านั้น​ที่​จงรัก​ภักดี​ต่อ​พระองค์

พระองค์​จะ​คุ้มครอง​พวกเขา​อยู่เสมอ

แต่​ลูกหลาน​ของ​คนชั่ว​จะ​ถูก​ตัด​ออกไป​จาก​แผ่นดิน

29 คนดี​จะ​ได้​กรรมสิทธิ์​ใน​แผ่นดิน

และ​พวกเขา​จะ​ได้​อาศัย​อยู่​บน​แผ่นดินนั้น​ตลอดไป

30 ปาก​คนดี​พูด​อย่าง​เฉลียว​ฉลาด

และ​ลิ้น​เขา​สนับสนุน​ความยุติธรรม

31 คำ​สั่งสอน​ของ​พระเจ้า​ของเขา​อยู่​ในใจเขา

และ​เขา​จะ​ไม่​ลื่น​ไถล​ออกจาก​ทาง​ของเขา

32 คนชั่ว​คอย​ดักซุ่ม​คนดี

เพื่อ​หา​โอกาส​ที่​จะ​ฆ่าเขา

33 แต่​พระยาห์เวห์​จะ​ไม่ปล่อย​ให้​คนดี​ตก​ไปอยู่​ใน​กำมือ​ของ​คนชั่ว

พระองค์​จะ​ไม่ยอม​ให้​พวกเขา​แพ้คดี​ในศาล

34 ให้​รอคอย​พระยาห์เวห์​และ​ทำ​ตาม​ที่​พระองค์​บอก

แล้ว​พระองค์​จะ​ยก​เจ้า​ขึ้น เจ้า​จะ​ได้รับ​กรรมสิทธิ์​ใน​แผ่นดิน

เจ้า​จะ​ได้​เห็น​คนชั่ว​ถูก​ตัด​ออกไป

35 ข้าพเจ้า​เคย​เห็น​คนชั่ว​ที่​อำมหิต

อิทธิพล​ของเขา​แผ่​ออกไป​เหมือน​ต้นไม้​เขียวสด

36 แต่​หลัง​จากนั้น ข้าพเจ้า​ก็​ผ่าน​ทางนั้นอีก+ 37:36 ข้าพเจ้า​ก็​ผ่าน​ทางนั้นอีก ประโยค​นี้​เหมือนกับ​สำเนา​ใน​ภาษากรีก ซีเรีย และ​ลาติน แต่​ใน​สำเนา​ฮีบรู เขียนว่า “เขา​ผ่านไป”

เขา​หาย​ไปแล้ว ข้าพเจ้า​มองหา​เท่าไหร่​ก็​ไม่พบ

37 ให้​สังเกต​ดู​คน​ไร้ที่ติ และ​คนซื่อตรง

คน​ที่​รักสันติ จะ​มี​อนาคต​ที่​สดใส

38 แต่​ทุกคน​ที่​ฝ่าฝืน​กฎ​ของ​พระเจ้า​จะ​ถูกทำลาย

อนาคต​ของ​คนเลว​จะ​ถูก​ตัด​ออกไปแน่ๆ

39 ความรอด​ของ​คนดี​มา​จาก​พระยาห์เวห์

ใน​ยาม​ทุกข์ยาก พระองค์​เป็น​ป้อม​ปราการ​ของ​พวกเขา

40 พระยาห์เวห์​ช่วย​พวกเขา​และ​ช่วยกู้​พวกเขา

พระองค์​ช่วยกู้​พวกเขา​ให้​รอดพ้น​จาก​คนชั่ว

เพราะ​พวกเขา​ลี้ภัย​ใน​พระองค์

38

คำ​อธิษฐาน​สำหรับ​การรักษาและ​การอภัยโทษ

เพลง​สดุดี​ของ​ดาวิด เพื่อ​เรียก​ความสนใจ​จาก​พระเจ้า

1 ข้าแต่​พระยาห์เวห์ ขอ​อย่า​ลงโทษ​ข้าพเจ้า​ตอนที่​พระองค์โกรธ

ขอ​อย่า​ตีสอน​ข้าพเจ้า​ตอนที่​พระองค์​เกรี้ยวกราดเลย

2 ลูกธนู​ของ​พระองค์​ได้​แทง​เข้า​ไป​ใน​ตัวข้าพเจ้า

มือ​ของ​พระองค์​กด​ข้าพเจ้าลง

3 ความโกรธ​ของ​พระองค์​ทำให้​ข้าพเจ้า​ปวดรวดร้าว​ไปทั่วตัว

ความบาป​ของ​ข้าพเจ้า​เอง​ทำให้​แม้แต่​กระดูก​ก็​ปวดร้าว​ไปหมด

4 ความบาป​ทั้งหลาย​ของ​ข้าพเจ้า​สูง​ท่วมหัว

พวกมัน​หนักอึ้ง​จน​แบก​ไม่ไหว

5 เรื่อง​โง่ๆ​ที่​ข้าพเจ้า​ทำไป

ทำให้​เกิด​บาดแผล​เป็น​หนอง​เน่าเหม็น​ใน​ตัว​ข้าพเจ้า

6 ข้าพเจ้า​เจ็บปวด​จน​ตัวงอ นอน​คว่ำไป​กับพื้น

เดินไป​ร้องไป เหมือนกับ​คนไว้ทุกข์

7 บริเวณ​ท้อง​ร้อนผ่าว​เพราะ​พิษไข้

เจ็บปวด​ไปหมด​ทั่วร่าง

8 ข้าพเจ้า​เจ็บ​จนชา​และ​ถูก​บีบ​จน​บี้แบน

ข้าพเจ้า​เครียด​จน​กรีดร้อง​ออกมา

9 องค์​เจ้า​ชีวิต​ของ​ข้าพเจ้า ข้าพเจ้า​อยาก​ได้​อะไร​พระองค์​ก็​รู้หมด

ข้าพเจ้า​ถอนหายใจ​กี่เฮือก​พระองค์​ก็​ได้ยินหมด

10 หัวใจ​ข้าพเจ้า​เต้นระรัว พละกำลัง​ของ​ข้าพเจ้า​หายไป​หมดแล้ว

และ​แม้แต่​ประกายตา​ของ​ข้าพเจ้า​ก็​สูญสิ้นไป+ 38:10 ประกายตา​ของ​ข้าพเจ้า​ก็​สูญสิ้นไป หรือ​แปล​ได้​อีก​อย่างหนึ่ง​ว่า “ตา​ของ​ข้าพเจ้า​กำลัง​จะ​บอด”

11 เพื่อนฝูง​และ​มิตรสหาย​ไม่กล้า​เข้ามาใกล้​เพราะ​กลัว​เชื้อโรค​ของ​ข้าพเจ้า

แม้แต่​เพื่อน​บ้าน​ของ​ข้าพเจ้า​เอง​ก็​ยัง​อยู่ห่างๆเลย

12 พวกคน​ที่​ไล่ล่า​ข้าพเจ้า​ต่าง​วาง​กับดักไว้

พวก​ที่​จ้อง​จะ​ทำร้าย​ข้าพเจ้า​ก็​ตามขู่​จะ​ทำลาย​ข้าพเจ้า

วันทั้งวัน​พวกเขา​ได้แต่​หาวิธี​ที่​จะ​หลอกลวง​ข้าพเจ้า

13 แต่​ข้าพเจ้า​เป็น​เหมือน​คนหูหนวก

ข้าพเจ้า​ไม่ได้ยิน​อะไรเลย เป็น​คนใบ้​ที่​พูดไม่ได้

14 ข้าพเจ้า​เป็น​เหมือน​คน​ที่​ไม่ได้ยิน

เป็น​เหมือน​คน​ที่​ไม่สามารถ​พูด​แก้ต่าง​ให้กับ​ตัวเองได้

15 ข้าแต่​พระยาห์เวห์ ข้าพเจ้า​รอคอย​พระองค์อยู่

องค์​เจ้า​ชีวิต พระเจ้า​ของ​ข้าพเจ้า พระองค์​เป็น​ผู้ที่​จะ​ตอบ​ข้าพเจ้า

16 ข้าพเจ้า​ได้​อธิษฐาน​ว่า​อย่าให้​พวกเขา​ได้สะใจ

หรือ​พูด​ซ้ำเติม​เพราะ​เห็น​ข้าพเจ้า​ล้มลง

17 ข้าพเจ้า​เกือบ​จะ​ยอมแพ้แล้ว

ข้าพเจ้า​ยังคง​เจ็บปวด​อยู่ตลอด

18 ข้าพเจ้า​สารภาพ​ความผิด​ที่​ข้าพเจ้า​ทำไป

ข้าพเจ้า​วิตกกังวล​เกี่ยวกับ​บาป​ของ​ข้าพเจ้า

19 ข้าพเจ้า​มี​ศัตรู​มากมาย ทั้งๆที่​ไม่ได้​ทำอะไร​เขาเลย

มี​คน​เกลียด​ข้าพเจ้า​มากมาย ทั้งๆที่​ข้าพเจ้า​ไม่ได้​ทำอะไร​ผิด​ต่อเขา

20 และ​คนพวกนั้น​ที่​ตอบแทน​ความดี​ของ​ข้าพเจ้า​ด้วย​ความชั่ว

ก็​ยังคง​กล่าวหา​ข้าพเจ้า​ต่อไป ใน​ขณะที่​ข้าพเจ้า​มุ่ง​ทำ​แต่​ความดี

21 ข้าแต่​พระยาห์เวห์ โปรด​อย่า​ทอดทิ้ง​ข้าพเจ้า

พระเจ้า​ของ​ข้าพเจ้า โปรด​อย่า​อยู่​ห่างไกล​จาก​ข้าพเจ้า

22 รีบ​มาช่วย​ข้าพเจ้า​ด้วยเถิด

องค์​เจ้า​ชีวิต พระผู้ช่วยให้รอด​ของ​ข้าพเจ้า

39

ชีวิต​ที่​แสนสั้น

ถึง​หัวหน้า​นักร้อง ถึง​เยดูธูน+ สดุดี 39 เยดูธูน เป็น​หนึ่ง​ใน​สาม​ของ​หัวหน้า​นักดนตรี ที่​กษัตริย์​ดาวิด​แต่งตั้ง ดู​ได้​จาก พงศาวดาร 16:38-42 เพลง​ของ​ดาวิด

1 ข้าพเจ้า​พูดว่า “ข้าพเจ้า​จะ​ระวัง​ใน​สิ่ง​ที่​ข้าพเจ้าทำ

และ​ข้าพเจ้า​จะ​ไม่ยอม​ให้​ลิ้น​ของ​ข้าพเจ้า​ทำให้​ข้าพเจ้าบาป”

เมื่อ​อยู่​ใน​กลุ่ม​คนชั่ว ข้าพเจ้า​จะ​เอา​ตะกร้อ​สวมปาก​ข้าพเจ้าเอง

2 ดังนั้น ข้าพเจ้า​จึง​ไม่ได้​พูด​อะไรเลย​แม้แต่​เรื่องที่ดีๆ

แต่​ก็​ทำให้​ข้าพเจ้า​ยิ่ง​หงุดหงิดใจ

3 ข้าพเจ้า​โกรธ​เป็นฟืน​เป็นไฟ​อยู่ภายใน

ยิ่ง​คิดถึง​เรื่องนี้​ก็​ยิ่งโกรธ

ข้าพเจ้า​จึง​ต้อง​พูด​ออกมา​ว่า

4 ข้าแต่​พระยาห์เวห์ ช่วย​บอก​ข้าพเจ้า​หน่อย​ว่า​ตอนนี้​จะ​เกิดอะไรขึ้น​กับ​ข้าพเจ้า

ข้าพเจ้า​จะ​มี​ชีวิต​ไป​อีกนาน​แค่ไหน

ช่วย​บอก​ข้าพเจ้า​ด้วย​ว่า​ชีวิต​ของ​ข้าพเจ้า​นั้น​จะ​สั้น​แค่ไหน

5 ดูเถิด พระองค์​ให้​ชีวิต​กับ​ข้าพเจ้า​ยาว​ไม่เกิน​ฝ่ามือเดียว

ชีวิต​อัน​แสนสั้น​ของ​ข้าพเจ้า​นี้​แค่​พริบตาเดียว​ใน​สายตา​พระองค์

ชีวิต​ของ​คน​เปรียบเหมือน​ไอน้ำ​ที่​จาง​หายไป​อย่าง​รวดเร็ว เซลาห์

6 ชีวิต​ของ​คน​เป็น​เหมือน​เงา​ที่​ผ่านไป

ชีวิต​ผู้คน​ก็​ยุ่ง​กับ​เรื่องโน้น​เรื่องนี้ แต่​เกิดผล​ที่​ไม่ยั่งยืน

ผู้คน​ต่าง​ก็​พา​กัน​สะสม​ทรัพย์​สมบัติ​มากมาย ไม่รู้​เสีย​ด้วยซ้ำ​ว่า​ใคร​จะได้​ไป เมื่อ​เขา​ตายไป

7 องค์​เจ้า​ชีวิต​ของ​ข้าพเจ้า ข้าพเจ้า​มี​ความหวัง​อะไรหรือ

ความหวัง​ทั้งหมด​ของ​ข้าพเจ้า​อยู่​ที่​พระองค์

8 ช่วย​ข้าพเจ้า​ให้​รอดพ้น​จาก​ความผิด​ทั้งสิ้น​ของ​ข้าพเจ้าด้วย

อย่า​ให้​ข้าพเจ้า​ต้อง​อดทน​ต่อ​คำเย้ยหยัน​ของ​คนโง่เขลา

9 ข้าพเจ้า​เป็น​เหมือน​คนใบ้

ข้าพเจ้า​ไม่​ปริปาก​พูด เพราะ​พระองค์​คือ​ผู้ที่​ลงโทษ​ข้าพเจ้า​อย่างนี้

10 โปรด​หยุด​ลงโทษ​ข้าพเจ้าเถิด

เพราะ​มือ​อัน​ทรงพลัง​ของ​พระองค์​กำลัง​จะ​ฆ่า​ข้าพเจ้า​อยู่แล้ว

11 พระองค์​ว่ากล่าว​และ​ลงโทษ​มนุษย์​สำหรับ​ความผิด​ที่​เขาทำ

พระองค์​ทำลาย​สิ่ง​ที่​พวกเขา​รัก​หวงแหน เหมือน​กับ​มอด​กัดกิน​เสื้อผ้า

ชีวิต​ของ​คน​เปรียบเหมือน​ไอน้ำ​ที่​จางหายไป​อย่างรวดเร็ว เซลาห์

12 ข้าแต่​พระยาห์เวห์ โปรดฟัง​คำ​อธิษฐาน​ของ​ข้าพเจ้า

โปรด​ฟัง​เสียงร้อง​ให้ช่วย​ของ​ข้าพเจ้า

อย่า​ทำ​เป็น​หูหนวก​ต่อ​น้ำตา​ของ​ข้าพเจ้า

เพราะ​ข้าพเจ้า​เป็น​คนเดินทาง+ 39:12 คนเดินทาง หรือ คนแปลกหน้า คือ ผู้ที่​อาศัย​อยู่​ใน​ต่างประเทศ ไม่มี​บ้าน ไม่มี​ครอบครัว และ​ไม่มี​ใคร​คอย​ดูแล​เอาใจใส่ ที่​มา​พัก​อยู่​กับ​พระองค์

ข้าพเจ้า​เป็น​เหมือน​บรรพบุรุษ​ของ​ข้าพเจ้า​คือ​เป็น​คนต่าง​ด้าว​ที่​ต้อง​พึ่ง​พระองค์

13 ข้าแต่​พระยาห์เวห์​หัน​สายตา​ที่​โกรธเคือง​ไป​จาก​ข้าพเจ้า​ได้แล้ว

ข้าพเจ้า​จะได้​มีความสุข​สักหน่อย

ก่อน​ที่​ข้าพเจ้า​จะ​จากไป และ​ไม่มี​ข้าพเจ้า​อีกแล้ว

40

สรรเสริญ​และ​ขอ​ความช่วยเหลือ

ถึง​หัวหน้า​นัก​ร้อง เพลง​ของ​ดาวิด

1 ข้าพเจ้า​คอย​พระยาห์เวห์​อย่าง​อดทน

พระองค์​หัน​มาหา​ข้าพเจ้า​และ​ฟัง​เสียง​ร้องขอ​ให้​ช่วย​ของ​ข้าพเจ้า

2 พระองค์​ฉุด​ข้าพเจ้า​ขึ้น​จาก​หลุมศพ​ที่​เต็ม​ไปด้วย​โคลนตม

แล้ว​วาง​เท้า​ข้าพเจ้า​ลง​บน​หิน​และ​ทำ​ให้​ข้าพเจ้า​ก้าวเท้า​อย่าง​มั่นคง

3 พระองค์​ใส่​เพลงใหม่​เข้า​ใน​ปาก​ของ​ข้าพเจ้า

เป็น​เพลง​สรรเสริญ​พระเจ้า​ของเรา

หลายคน​จะ​ได้​เห็น​สิ่ง​ที่​พระเจ้าทำ

พวกเขา​จะได้​ยำเกรง​และ​ไว้วางใจ​ใน​พระยาห์เวห์

4 ถือว่า​มีเกียรติ​จริงๆ​คน​ที่​ฝาก​ความไว้วางใจ​ใน​พระยาห์เวห์

และ​ไม่ได้​หัน​ไป​ขอ​ความช่วยเหลือ​จาก​ภูตผี​ปีศาจ​และ​รูปเคารพ​ทั้งหลาย

5 ข้าแต่​พระยาห์เวห์ พระเจ้า​ของ​ข้าพเจ้า พระองค์​ได้​ทำ​สิ่ง​ที่​มหัศจรรย์​มากมายจริงๆ

พระองค์​มี​แผนการ​ที่​ยอดเยี่ยม​สำหรับ​พวกเรา​จน​ไม่มีใคร​จด​พวกมัน​ได้หมด

ถ้า​ข้าพเจ้า​จะ​เล่า​ก็​คง​พูด​ไม่หมดหรอก

เพราะ​มี​มาก​เสียจน​นับ​ไม่ถ้วน

6 พระองค์​ไม่ใช่​อยากได้​แค่​เครื่อง​บูชา​หรือ​เมล็ดพืชบูชา

พระองค์​ไม่ได้​แสวงหา​แค่​เครื่อง​เผา​บูชา​หรือ​เครื่อง​บูชาชำระตัว

แต่​พระองค์​ได้​เปิดหู​ของ​ข้าพเจ้า​เพื่อ​ให้​ข้าพเจ้า​ได้ยิน​และ​เชื่อฟัง+ 40:6 แต่​พระองค์ … เชื่อฟัง สำเนา​กรีก​เขียนว่า “แต่​พระองค์​ได้​เตรียม​ร่างกาย​สำหรับ​ข้าพเจ้า”

7 ดังนั้น ข้าพเจ้า​จึง​พูดว่า “ดูเถิด ข้าพเจ้า​มาแล้ว

ใน​หนังสือม้วน​ก็​ได้​เขียน​ถึง​เรื่องราว​ของ​ข้าพเจ้า​ไว้แล้ว

8 พระเจ้า​ของ​ข้าพเจ้า ข้าพเจ้า​อยาก​จะ​ทำ​ตามใจ​ของ​พระองค์

คำ​สั่งสอน​ของ​พระองค์​ก็​อยู่​ในใจ​ของ​ข้าพเจ้าแล้ว”

9 ข้าพเจ้า​ได้​บอก​เรื่อง​ข่าวดี​นี้​ใน​ที่ชุมนุมใหญ่แล้ว

คือ​ได้​บอก​ถึง​สิ่งดีๆ​ที่​พระองค์​ได้ทำ

ข้าแต่​พระยาห์เวห์ พระองค์​ก็​รู้​อยู่แล้วว่า

ข้าพเจ้า​จะ​ไม่มีวัน​ปิด​ริมฝีปาก​ของ​ข้าพเจ้าเลย

10 ข้าพเจ้า​ไม่ได้​ปิดบัง​เรื่อง​คุณความดี​ของ​พระองค์​ไว้​ในใจ​ข้าพเจ้า

ข้าพเจ้า​ได้​พูด​ถึง​ความซื่อสัตย์​และ​ความรอด​ของ​พระองค์

ข้าพเจ้า​ไม่เคย​ซ่อน​เรื่อง​ความรักมั่นคง​และ​ความซื่อสัตย์​ของ​พระองค์

จาก​ที่ชุมนุมใหญ่เลย

11 ข้าแต่​พระยาห์เวห์ ขอ​อย่าได้​ยับยั้ง​ความเมตตา​ของ​พระองค์​ต่อ​ข้าพเจ้าเลย

ช่วย​ปกป้อง​ข้าพเจ้า​ด้วย​ความรักมั่นคง​และ​ความซื่อสัตย์​ของ​พระองค์​ตลอดไป​ด้วยเถิด

12 เพราะ​มี​ปัญหา​มากมาย​จน​นับไม่ถ้วน​ล้อมรอบ​ข้าพเจ้าอยู่

ความผิดบาป​ทั้งหลาย​ของ​ข้าพเจ้า​ไล่ทัน​ข้าพเจ้า

ดังนั้น​ข้าพเจ้า​จึง​มอง​ไม่เห็น​ทางหนี

ความบาป​พวกนั้น​มี​มาก​ยิ่งกว่า​เส้นผม​บนหัว​ของ​ข้าพเจ้า​เสียอีก

ดังนั้น ข้าพเจ้า​จึง​หมดกำลังใจแล้ว

13 ข้าแต่​พระยาห์เวห์ โปรด​ช่วยกู้​ข้าพเจ้า​ด้วยเถิด

ข้าแต่​พระยาห์เวห์ รีบ​มาช่วย​ข้าพเจ้า​ด้วยเถิด

14 ขอให้​คนเหล่านั้น​ที่​มุ่ง​เอาชีวิต​ของ​ข้าพเจ้า​ได้รับ​ความอับอาย และ​พบกับ​ความพ่ายแพ้

ขอให้​คนเหล่านั้น​ที่​อยาก​จะ​ทำร้าย​ข้าพเจ้า พากัน​ล่าถอย​กลับไป​และ​ได้รับ​ความอัปยศอดสู

15 ขอให้​คนพวกนั้น​ที่​พูดเยาะเย้ย​ข้าพเจ้า​ว่า “เสร็จแน่ เสร็จแน่”

ได้รับ​ความอับอาย​มากซะจน​พูดไม่ออก

16 ขอให้​คนเหล่านั้น​ที่​เสาะ​แสวงหา​พระองค์ มี​ความชื่นชม​ยินดี และ​มีความสุข

ขอให้​คนเหล่านั้น​ที่รัก​ความรอด​ที่​มา​จาก​พระองค์

ได้​พูดแล้ว​พูดอีก​ว่า “พระยาห์เวห์​นั้น​ยิ่งใหญ่”

17 ข้าแต่​องค์​เจ้า​ชีวิต​ของ​ข้าพเจ้า

โปรด​นึกถึง​ข้าพเจ้า​เพราะ​ข้าพเจ้า​นั้น​ยากจน​และ​ไม่มี​ใครช่วย

พระเจ้า​ของ​ข้าพเจ้า พระองค์​เป็น​ผู้ที่​ช่วยเหลือ​ข้าพเจ้า

เป็น​ผู้ช่วยกู้​ของ​ข้าพเจ้า อย่า​ได้​ชักช้า​อยู่เลย

41

คำ​อธิษฐาน​ของ​คนป่วย

ถึง​หัวหน้า​นักร้อง เพลง​สดุดี​ของ​ดาวิด

1 คน​ที่​เอาใจใส่​คนยากจน ถือว่า​มีเกียรติ​จริงๆ

เมื่อ​คนนั้น​ตกทุกข์​ได้ยาก พระยาห์เวห์​จะ​ช่วยเหลือเขา

2 พระยาห์เวห์​จะ​ปกป้องเขา​และ​ช่วย​รักษา​ชีวิต​เขาไว้

เขา​จะ​ได้รับ​พระพร​ใน​แผ่นดินนี้

และ​พระองค์​จะ​ไม่​มอบ​เขา​ไป​ให้​พวกศัตรู​ของเขา​ทำตามใจชอบ

3 เมื่อ​เขา​นอนป่วย​อยู่​บนเตียง พระยาห์เวห์​จะ​ทำให้​เขา​แข็งแรง

เมื่อ​เขา​ป่วย พระองค์​ก็​รักษา​ให้​เขาหาย​เหมือนเดิม

4 ข้าพเจ้า​พูดว่า “ข้าแต่​พระยาห์เวห์ ข้าพเจ้า​ได้​ทำบาป​ต่อ​พระองค์

แต่​โปรด​เมตตา​ข้าพเจ้า​และ​รักษา​ข้าพเจ้า​ด้วยเถิด”

5 แต่​พวกศัตรู​พากัน​พูด​เรื่องร้ายๆ​เกี่ยวกับ​ข้าพเจ้า​ว่า

“เมื่อไหร่​มัน​จะตาย​สักที จะ​ได้​ถูกลืม​ไปซะ”

6 และ​ถ้า​มีใคร​มา​เยี่ยมเยียน​ข้าพเจ้า

พวกเขา​แกล้งพูด​อย่าง​เป็นห่วง​เป็นใย

แต่​อันที่จริง​มา​เพื่อ​เก็บ​รวบรวม​ข่าวร้าย​เกี่ยวกับ​ข้าพเจ้า

เพื่อ​ออกไป​กระจาย​ข่าวลือนั้น

7 ทุกคน​ที่​เกลียด​ข้าพเจ้า​ซุบซิบกัน

คาดหวัง​ว่า​ข้าพเจ้า​จะต้อง​แย่แน่ๆ

8 พวกเขา​พูดว่า

“เขา​ถูก​โรคร้าย​ซัด​เข้า ไม่มีทาง​ลุกขึ้นมา​จาก​เตียงนั้น​ได้แน่”

9 ขนาด​เพื่อนสนิท ที่​ข้าพเจ้า​เคย​ไว้วางใจ

คน​ที่​เคย​กิน​อยู่​กับ​ข้าพเจ้า ยัง​หักหลัง​ข้าพเจ้าเลย+ 41:9 ยัง​หักหลัง​ข้าพเจ้าเลย หรือ​แปล​ตรงๆ​ได้ว่า “ยัง​ยก​ส้นตีน​ใส่​ข้าพเจ้า​เลย”

10 ข้าแต่​พระยาห์เวห์ ขอ​โปรด​เมตตา​ด้วยเถิด

ช่วย​ข้าพเจ้า​ให้​ลุกขึ้น เพื่อ​กลับ​ไป​แก้แค้น​คนพวกนั้น

11 แล้ว​ข้าพเจ้า​จะได้​รู้ว่า​พระองค์​พอใจ​ข้าพเจ้า

เพราะ​ศัตรู​ไม่ได้​โห่ร้อง​มีชัย​เหนือ​ข้าพเจ้า

12 พระองค์​พยุง​ข้าพเจ้า​ไว้ เพราะ​ข้าพเจ้า​บริสุทธิ์

และ​ตั้ง​ข้าพเจ้า​ให้​อยู่​ต่อหน้า​พระองค์​ตลอดไป

13 สรรเสริญ​พระยาห์เวห์​พระเจ้า​แห่ง​อิสราเอล

ผู้ที่​ดำรง​อยู่​มา​ตั้งแต่​ใน​อดีตกาล​และ​จะ​ดำรง​อยู่​ตลอดไป​ชั่วนิรันดร์

อาเมน และ อาเมน

42

หนังสือ​เล่ม​ที่สอง

(สดุดี 42-72)

คิดถึง​บ้าน​พระเจ้า

ถึง​หัวหน้า​นักร้อง บทกวี​แห่ง​มัสคิล+ สดุดี 42 มัสคิล เป็น​ภาษา​ฮีบรู เรา​ไม่รู้​ความหมาย​ที่​แน่นอน อาจ​หมายถึง “บทกวี​แห่ง​การใคร่ครวญ” “บทกวี​แห่ง​การสั่งสอน” หรือ “บทกวี​ที่​เขียนขึ้น​ด้วย​ความชำนาญ” สำหรับ​คน​ของ​ตระกูล​โคราห์

1 ข้าแต่​พระเจ้า ข้าพเจ้า​กระหาย​หา​พระองค์

เหมือน​กับ​กวาง​ที่​กระหาย​หา​น้ำ​ใน​ลำธาร​ที่​ไหลเย็น

2 ข้าพเจ้า​โหยหา​พระเจ้า​ผู้มีชีวิตอยู่

เมื่อไหร่​หนอ​ข้าพเจ้า​ถึง​จะได้​เข้าเฝ้า​พระเจ้าอีก

3 ข้าพเจ้า​ต้อง​กิน​น้ำตา​ต่าง​อาหาร​ทั้งวัน​ทั้งคืน

ใน​ขณะที่​คน​เหล่านี้​ถาม​ข้าพเจ้า​ไม่​หยุดหย่อน​ว่า

“พระเจ้า​ของ​แก​อยู่​ไหนล่ะ”

4 ข้าพเจ้า​คิดถึง​เรื่อง​เหล่านี้

และ​ระบาย​ความในใจ​ออกมา

ข้าพเจ้า​คิดถึง​ตอน​ที่​เดิน​อยู่​กับ​ฝูงชน

และ​นำ​หน้า​ขบวน​พวกเขา​ขึ้น​ไป​ยัง​วิหาร​ของ​พระเจ้า

ข้าพเจ้า​ฟัง​เสียง​โห่ร้อง​ยินดี​และ​เพลง​ที่​ร้อง​สรรเสริญ​พระเจ้า

ใน​ขณะที่​ฝูงชน​กำลัง​เฉลิม​ฉลอง​งาน​เทศกาลกัน

5 ข้าพเจ้า​ถาม​ตัวเอง​ว่า​ทำไม​ข้าพเจ้า​ถึง​โศกเศร้านัก

ทำไม​ข้าพเจ้า​ถึง​วุ่นวายใจ​อย่างนี้

ข้าพเจ้า​ควร​จะ​ฝาก​ความหวัง​ไว้​กับ​พระเจ้า ใช่แล้ว ข้าพเจ้า​จะได้​มีเหตุ​ที่​จะ​สรรเสริญ​พระองค์​อีกครั้ง

พระองค์​เป็น​พระผู้ช่วย​ให้รอด​ของ​ข้าพเจ้า​และ​เป็น​พระเจ้า​ของ​ข้าพเจ้า

6 ข้าพเจ้า​โศกเศร้า​เหลือเกิน

ข้าพเจ้า​ถึง​ระลึก​ถึง​พระองค์​จาก​ยอดเขา​มิซาร์​ซึ่ง​อยู่​ใน​เทือกเขา​เฮอร์โมน

ใน​แคว้น​อัน​เป็น​จุดเริ่มต้น​ของ​แม่น้ำ​จอร์แดน

7 พวก​มหาสมุทร​ลึก​ร้องเรียก​หากัน ร่วมกัน​กับ​เสียง​ของ​น้ำตก

คลื่น​ปัญหา​ลูก​ใหญ่น้อย​จาก​พระองค์​กระหน่ำ​ซัด​ลง​บน​หัว​ของ​ข้าพเจ้า

8 พระยาห์เวห์​แสดง​ความรัก​มั่นคง​ของ​พระองค์​ต่อ​ข้าพเจ้า​วันแล้ววันเล่า

แล้ว​ข้าพเจ้า​ร้องเพลง​ให้กับ​พระองค์​ใน​ตอนกลางคืน

และ​ข้าพเจ้า​อธิษฐาน​ต่อ​พระเจ้า​ผู้ให้ชีวิต​ข้าพเจ้า

9 ข้าพเจ้า​จะ​พูด​กับ​พระเจ้า​ผู้​เป็น​หินกำบัง​ของ​ข้าพเจ้า​ว่า

“ทำไม​พระองค์​ถึง​ลืม​ข้าพเจ้า

ทำไม​ข้าพเจ้า​ถึง​ต้อง​ร้องไห้​คร่ำครวญ

เพราะ​ความโหดร้าย​ของ​ศัตรู​ข้าพเจ้า”

10 พวกศัตรู​พากัน​เยาะเย้ย​ข้าพเจ้า

แล้ว​มัน​แทง​เข้าไป​ใน​กระดูกดำ​ของ​ข้าพเจ้า

เมื่อ​พวกเขา​ถาม​อยู่​ตลอด​ว่า

“พระเจ้า​ของ​แก​อยู่​ที่ไหน”

11 ข้าพเจ้า​ถาม​ตัวเอง​ว่า ทำไม​ข้าพเจ้า​ถึง​โศกเศร้านัก

ทำไม​ข้าพเจ้า​ถึง​วุ่นวายใจ​อย่างนี้

ข้าพเจ้า​ควร​จะ​ฝาก​ความหวัง​ไว้​กับ​พระเจ้า ใช่แล้ว ข้าพเจ้า​จะ​มี​เหตุ​ที่​จะ​สรรเสริญ​พระองค์​อีกครั้ง

พระองค์​เป็น​พระผู้ช่วยให้รอด​ของ​ข้าพเจ้า​และ​เป็น​พระเจ้า​ของ​ข้าพเจ้า+ 42:11 ข้อนี้​เหมือนกับ​ข้อที่ 42:5

43

1+ 43:1 ตอน​เริ่มแรก หนังสือ​สดุดี 42 และ 43 น่า​จะ​เป็น​ส่วนหนึ่ง​ของ​เพลง​เดียวกัน ข้าแต่​พระเจ้า ช่วย​ตัดสิน​คดี​ว่า​ข้าพเจ้า​เป็น​ฝ่ายถูกด้วย

ช่วย​สู้คดี​ให้​กับ​ข้าพเจ้า​กับ​คน​ต่าง​ชาติ​พวกนี้​ที่​ไม่ได้​จงรัก​ภักดี​ต่อ​พระองค์ด้วย

ช่วย​ข้าพเจ้า​ให้​รอดพ้น​จาก​คน​พวกนี้​ที่​เหลี่ยมจัด​และ​ชั่วช้า​ด้วยเถิด

2 เพราะ​พระองค์​เป็น​พระเจ้า​ของ​ข้าพเจ้า เป็น​ป้อม​ปราการ​ของ​ข้าพเจ้า

ทำไม​พระองค์​ถึง​ทอดทิ้ง​ข้าพเจ้า

ทำไม​ข้าพเจ้า​ถึง​ต้อง​ร้องไห้​คร่ำครวญ

เพราะ​ความโหดร้าย​ของ​ศัตรู​ข้าพเจ้า

3 โปรด​แสดง​แสงสว่าง​ของ​พระองค์​และ​ความซื่อสัตย์​ของ​พระองค์

เพื่อ​สิ่ง​เหล่านั้น​จะได้​นำทาง​ข้าพเจ้า

ขอให้​สิ่ง​เหล่านั้น​นำ​ข้าพเจ้า​ไป​ยัง​วิหาร​ของ​พระองค์

ที่​อยู่​บน​ภูเขา​อัน​ศักดิ์สิทธิ์​ของ​พระองค์

4 แล้ว​ข้าพเจ้า​จะได้​เข้าถึง​แท่นบูชา​ของ​พระเจ้า

และ​เข้าถึง​พระเจ้า​ผู้​ทำให้​ข้าพเจ้า​ชื่นชม​ยินดี​ด้วย​ความสุขล้น

ข้าแต่​พระเจ้า พระเจ้า​ของ​ข้าพเจ้า

ข้าพเจ้า​จะ​สรรเสริญ​พระองค์​ด้วย​พิณ

5 ข้าพเจ้า​ถาม​ตัวเอง​ว่า​ทำไม​ข้าพเจ้า​ถึง​โศกเศร้านัก

ทำไม​ข้าพเจ้า​ถึง​วุ่นวายใจ​อย่างนี้

ข้าพเจ้า​ควร​จะ​ฝาก​ความหวัง​ไว้​กับ​พระเจ้า ใช่แล้ว ข้าพเจ้า​จะ​มี​เหตุ​ที่​จะ​สรรเสริญ​พระองค์​อีกครั้ง

พระองค์​เป็น​พระผู้ช่วย​ให้รอด​ของ​ข้าพเจ้า​และ​เป็น​พระเจ้า​ของ​ข้าพเจ้า

44

อธิษฐาน​ให้​พระเจ้า​ปกป้อง​ชาติ

ถึง​หัวหน้า​นักร้อง บทกวี​แห่ง​มัสคิล+ สดุดี 44 มัสคิล เป็น​ภาษา​ฮีบรู เรา​ไม่รู้​ความหมาย​ที่​แน่นอน อาจ​หมายถึง “บทกวี​แห่ง​การใคร่ครวญ” หรือ “บทกวี​แห่ง​การสั่งสอน” หรือ “บทกวี​ที่​เขียนขึ้น​ด้วย​ความชำนาญ” สำหรับ​คน​ของ​ตระกูล​โคราห์

1 ข้าแต่​พระเจ้า พวกเรา​ได้ยิน​กับหู​ของ​พวกเราเอง

ถึง​เรื่องราว​ต่างๆ​ที่​บรรพบุรุษ​เล่า​ให้​พวกเราฟัง

พวกเขา​เล่า​ถึง​สิ่งต่างๆ​ที่​พระองค์​ทำ​ใน​ชั่วชีวิต​ของเขา

ใน​สมัย​ก่อน​โน้น

2 พวกเขา​เล่า​ให้ฟัง​ว่า ด้วย​มือ​ของ​พระองค์ พระองค์​ขับไล่​ชนชาติ​ต่างๆ​ออกไป

และ​ปลูกฝัง​บรรพบุรุษ​ของเรา​แทน

พระองค์​ทำลาย​ชนชาติ​เหล่านั้น

และ​ปล่อย​ให้​บรรพบุรุษ​ของ​พวกเรา​เป็นอิสระ

3 พวกเขา​เล่าว่า​ไม่ใช่​ดาบ​หรือ​แขน​อัน​แข็งแกร่ง​ของ​พวกเขา​หรอกนะ

ที่​ทำให้​พวกเขา​ชนะ​และ​ได้​แผ่นดินมา

แต่​เป็น​มือขวา​และ​แขน​ของ​พระองค์

และ​รัศมี​จาก​ใบหน้า​ของ​พระองค์​ต่างหาก

เพราะ​พระองค์​พอใจ​ใน​พวกเขา

4 ข้าแต่​พระเจ้า พระองค์​เป็น​กษัตริย์​ของ​ข้าพเจ้า

ขอ​พระองค์​ออก​คำสั่ง​ที่​จะ​ทำให้​ยาโคบชนะ

5 เรา​สามารถ​ผลักดัน​คนเหล่านั้น​ให้​ถอยล่นไป​โดย​พึ่ง​ใน​พระองค์

เรา​เหยียบย่ำ​คนเหล่านั้น​ที่​ลุกฮือ​ขึ้น​ต่อต้านเรา​โดย​พึ่ง​ชื่อ​ของ​พระองค์

6 ข้าพเจ้า​ไม่ได้​ฝาก​ความไว้วางใจ​ไว้​กับ​ธนู​ของ​ข้าพเจ้า

และ​มัน​ก็​ไม่ใช่​ดาบ​ของ​ข้าพเจ้า​ที่​นำ​ชัยชนะ​มาให้​กับ​ข้าพเจ้า

7 ข้าแต่​พระองค์ พระองค์​ทำให้​เรา​มีชัย

พระองค์​ทำให้​คนพวกนั้น​ที่​เกลียด​พวกเรา​อับอาย​ขายหน้า

8 ข้าแต่​พระเจ้า พวกเรา​ถวาย​เกียรติ​แด่​พระองค์​วันยังค่ำ

และ​เรา​สรรเสริญ​ชื่อ​ของ​พระองค์​อย่าง​ไม่หยุดหย่อน เซลาห์

9 แต่​พระองค์​ได้​ทอดทิ้ง​พวกเรา​ทำให้​พวกเรา​อับอาย

และ​ไม่ยอม​ออกไป​สนามรบ​ด้วยกัน​กับ​พวกเรา

10 พระองค์​ทำให้​เรา​ต้อง​ถอยหนี​จากศัตรู

พระองค์​ทำให้​คนเหล่านั้น​ที่​เกลียดเรา​ปล้นสะดม​ของเราไป

11 พระองค์​ปล่อย​ให้​พวกเรา​เป็น​เหมือน​แกะ​ที่จะ​ถูกนำ​ไปฆ่า

พระองค์​ทำให้​พวกเรา​กระจัด​กระจาย​ไป​อยู่​ท่ามกลาง​ชนชาติอื่นๆ

12 พระองค์​ขาย​ประชาชน​ของ​พระองค์​ให้​ไป​เป็นทาส

ขาย​ไป​ถูกๆ​อย่างกับ​ให้เปล่า พระองค์​ไม่​ต่อรอง​ราคา​เสียด้วยซ้ำ

13 พวก​เพื่อน​บ้าน​ของ​พวกเรา เห็น​สิ่ง​ที่​พระองค์ทำ

แล้ว​ตอนนี้ พวกเขา​พากัน​เยาะเย้ย​และ​หัวเราะ​เยาะ​พวกเรา

14 พระองค์​ทำให้​พวกเรา​กลายเป็น​ตัวตลก​ใน​ท่ามกลาง​ประเทศ​เพื่อน​บ้าน​ของเรา

พวกเขา​พากัน​หัวเราะ​เยาะ​และ​ส่ายหัว​ใส่เรา

15 ข้าพเจ้า​รู้สึก​อับอาย​ทั้งวัน

ความอัปยศอดสู​คลุมหน้า​ของ​ข้าพเจ้าไว้

16 ข้าพเจ้า​ซ่อน​อยู่​ใน​ความอับอาย เพราะ​เสียง​เยาะเย้ย

และ​คำดูหมิ่น​ของ​พวกศัตรู ที่​เฝ้า​รอคอย​แก้แค้น​ข้าพเจ้า

17 ข้าแต่​พระเจ้า สิ่ง​ทั้งหมด​นี้​เกิดขึ้น​กับ​พวกเรา

ทั้งๆที่​พวกเรา​ไม่ได้​ลืม​พระองค์​หรือ​ทำผิด​ต่อ​สัญญา​ของ​พระองค์

18 จิตใจ​ของ​พวกเรา​ไม่ได้​หันไป​จาก​พระองค์

และ​ย่างเท้า​ของเรา​ไม่ได้​หันเห​ไป​จาก​ทาง​ของ​พระองค์

19 แต่​พระองค์​กลับ​บดขยี้​เรา​ใน​ถิ่น​ของ​ฝูงหมาป่า

และ​ปกคลุม​เรา​ด้วย​ความ​มืดมิด

20 ถ้า​พวกเรา​ลืม​ชื่อ​พระเจ้า​ของ​พวกเรา

แล้ว​ยก​มือ​ขึ้น​อธิษฐาน​ต่อ​พระอื่น

21 พระเจ้า​จะ​ไม่รู้​เชียวหรือ

เพราะ​พระองค์​หยั่งรู้​ถึง​ความลับ​ใน​จิตใจ

22 แต่​เพราะ​เรา​เป็น​ของ​พระองค์ พวกเรา​ถูก​ฆ่า​ไม่หยุด

และ​เพราะ​เรา​เป็น​ของ​พระองค์ คน​มองว่า​เรา​เป็น​เหมือน​แกะ​ที่จะ​ถูกนำ​ไปฆ่า

23 ตื่นเถิด องค์​เจ้า​ชีวิต พระองค์​นอนหลับ​อยู่​ได้ยังไง

ลุกขึ้นเถิด อย่าได้​ละทิ้ง​พวกเรา​ตลอดไป

24 ทำไม​พระองค์​ถึง​ได้​เมินหน้า​ไป​จากเรา

ทำไม​พระองค์​ถึง​ได้​เมินเฉย​ต่อ​ความทุกข์​และ​การกดขี่​ข่มเหง​ที่​พวกเรา​ได้รับ

25 พวกเรา​จมดินแล้ว

ท้อง​แนบ​ไปกับ​พื้นแล้ว

26 ช่วย​ลุกขึ้น​และ​รีบ​มา​ช่วยเหลือ​พวกเรา

ช่วยกู้​พวกเรา​ด้วยเถิด​เพื่อ​แสดง​ความรัก​ที่​มั่นคง​ของ​พระองค์

45

เพลง​งานวิวาห์​ของ​กษัตริย์

ถึง​หัวหน้า​นักร้อง ให้​ร้อง​โดย​ใช้​ทำนอง​เพลง​ดอกพลับพลึง สำหรับ​คน​ของ​ตระกูล​โคราห์ บทกวี​แห่ง​มัสคิล เพลงรัก

1 จิตใจ​ของ​ข้าพเจ้า​เต็มล้น​ไปด้วย​ถ้อยคำ​ที่​ไพเราะ

ใน​ขณะที่​ข้าพเจ้า​เขียน​ถ้อยคำ​เหล่านี้​ให้​กับ​กษัตริย์

ลิ้น​ของ​ข้าพเจ้า​เป็น​เหมือน​ปากกา​ของ​นักเขียน​ผู้เชี่ยว​ชาญ

2 พระองค์​หล่อเหลา​กว่า​ชาย​อื่นใด

ถ้อยคำ​ที่​ไพเราะ​ออก​มา​จาก​ปาก​ของ​พระองค์

เห็น​ชัดๆ​ว่า​พระเจ้า​อวยพร​พระองค์​ตลอดกาล

3 กษัตริย์​ผู้​เกรียงไกร เหน็บดาบ​ของ​พระองค์​ไว้​ข้างกายเถิด

พระองค์​ใส่​ชุดเต็มยศ​เต็ม​ไปด้วย​สง่าราศี​และ​บารมี

4 ด้วย​บารมี​ของ​พระองค์ ให้​ขี่​รถม้า​มุ่ง​ออกไป​สู่​ชัยชนะ

เพื่อ​คง​ความสัตย์ซื่อ​ไว้ ปกป้อง​คนต่ำต้อย และ​รักษา​ความยุติธรรม

ขอให้​มือขวา​ของ​พระองค์​ทำ​กิจกรรม​อันน่าเกรง​ขาม

5 ลูกธนู​ของ​พระองค์​ได้​ลับ​มา​จน​แหลมคม

แทง​ทะลุ​เข้าไป​ใน​หัวใจ​ของ​เหล่าศัตรู​ของ​กษัตริย์

ชนชาติ​ต่างๆ​พากัน​ล้มลง​ใต้เท้า​ของ​พระองค์

6 ข้าแต่​พระเจ้า+ 45:6 พระเจ้า ใน​ที่นี้​อาจจะ​เป็น​ตำแหน่ง​ของ​กษัตริย์ หรือ อาจจะ​แปล​ได้​อีก​อย่างหนึ่ง​ว่า “บัลลังก์​ของ​พระองค์​ที่​มา​จาก​พระเจ้า” บัลลังก์​ของ​พระองค์​จะ​คง​อยู่​ตลอดไป

พระองค์​จะ​ปกครอง​คน​ของ​พระองค์​อย่างยุติธรรม

7 พระองค์​รัก​ความยุติธรรม​และ​เกลียดชัง​ความชั่วร้าย

นั่น​เป็น​เหตุ​ที่​พระเจ้า พระเจ้า​ของ​พระองค์​ถึง​แต่งตั้ง​พระองค์+ 45:7 แต่งตั้ง​พระองค์ หรือ​แปล​ตรงๆ​ได้​ว่า “เจิม​พระองค์” ดู​คำว่า “เจิม” เพิ่มเติม​ได้​จาก​คำ​อธิบาย​ศัพท์​ท้ายเล่ม​เป็นกษัตริย์

และ​เท​น้ำมัน​ลง​บน​ศีรษะ​ของ​พระองค์​ทำให้​พระองค์​มีความสุข​มากกว่า​เพื่อนๆ

8 เสื้อผ้า​ของ​พระองค์​มี​กลิ่นหอม​ของ​กำยาน ว่านหางจระเข้ และ​การบูร

เหล่า​นักดนตรี​บรรเลง​เพลง​ให้​พระองค์​ฟัง​อย่าง​มีความสุข​ภายใน​วัง​ที่​ตกแต่ง​ด้วย​งาช้าง

9 บุตรสาว​ของ​เหล่ากษัตริย์ ก็​อยู่​ใน​หมู่​หญิงสาว​ผู้สูงศักดิ์​ของ​พระองค์

และ​ราชินี​ก็​ยืน​อยู่​เบื้องขวา​ของ​พระองค์ นาง​สวม​เครื่อง​ประดับ​ทองคำ​จาก​เมืองโอฟีร์

10 ลูกสาว​สุดที่รัก​เอ๋ย ฟัง​เราไว้ สังเกต​ดีๆ เอียง​หู​มาฟัง

ตอนนี้ เธอ​จะ​ต้อง​ลืม​ชนชาติ​ของเธอ และ​ครอบครัว​ของ​พ่อเธอ

11 แล้ว​กษัตริย์​ถึง​จะได้​หลงใหล​ใน​ความงดงาม​ของเธอ

เพราะ​ตอนนี้ พระองค์​เป็นนาย​ของเธอ​แล้ว และ​เธอ​ต้อง​ก้มกราบ​พระองค์

12 ผู้คน​จาก​เมือง​ไทระ จะ​นำ​ของ​กำนัล​มาให้

เศรษฐี​จาก​ชนชาติ​นั้น​พยายาม​จะ​เอาใจเธอ

13 เจ้าหญิง​อยู่​ใน​ห้อง​ของนาง

แต่งกาย​ด้วย​เสื้อผ้า​ที่​ถักทอ​ด้วย​ทองคำ

14 เจ้าหญิง​ใน​ชุด​สวยงาม​นี้ จะ​ถูก​นำตัว​ไป​เข้าเฝ้า​กษัตริย์

และ​นาง​ก็​จะ​มี​เพื่อนเจ้าสาว​ที่​ยัง​เป็น​สาวพรหมจารี​ตามหลัง​เธอ​ไปด้วย พวกเขา​ถูก​นำตัว​มา​เข้าเฝ้า​พระองค์

15 พวกเธอ​ถูก​นำ​เข้าไป​ใน​วัง​ของ​กษัตริย์

ด้วย​ความชื่นชม​ยินดี

16 พระองค์​จะ​มี​บุตรชาย​หลายคน

เพื่อ​เป็น​กษัตริย์​สืบทอด​บัลลังก์​ที่​ตกทอด​มา​จาก​บรรพบุรุษ​ของ​พระองค์

พระองค์​จะตั้ง​พวกเขา​แต่ละคน​ให้​ไป​ครอบ​ครอง​แผ่นดิน

17 ข้าพเจ้า​จะ​ทำให้​ผู้คน​รุ่น​ต่อๆไป​จดจำ​ชื่อ​ของ​พระองค์

เพื่อ​ว่า​ชนชาติ​ต่างๆ​จะ​สรรเสริญ​พระองค์​ตลอดไป

46

พระเจ้า​เป็น​ป้อม​ปราการ

ถึง​หัวหน้า​นักร้อง ให้​ใช้​เครื่อง​ดนตรี​อาลามอธ+ สดุดี 46 อาลามอธ อาจจะ​เป็น​พิณ​เสียงสูง หรือ​อาจจะ​เป็น​ชื่อ​ของ​ทำนอง​เพลง สำหรับ​คน​ของ​ตระกูล​โคราห์ บทเพลง

1 พระเจ้า​เป็น​ที่ลี้ภัย​และ​เป็น​แหล่ง​กำลัง​ของ​พวกเรา

ใน​ยาม​เดือด​ร้อน พระองค์​พร้อม​จะ​ช่วยเหลือเสมอ

2 ดังนั้น พวกเรา​จะ​ไม่​หวาดกลัว

แม้​เกิด​แผ่นดิน​ไหว หรือ​ภูเขา​พังทลาย​ลง​สู่ทะเล

3 แม้​ท้องทะเล​จะ​แผดเสียง​คำราม​และ​ปั่นป่วน

และ​ภูเขา​สั่นสะเทือน​ด้วย​ความบ้าคลั่ง​ของ​ทะเลนั้น+ 46:3 ประโยค​ที่สอง​อาจ​หมายถึง​ความพินาศ​ที่​เกิด​จาก​คลื่นยักษ์ ซึ่ง​เป็น​ผล​จาก​แผ่นดิน​ไหว​ใน​ทะเล เซลาห์

4 แต่​ยัง​มี​แม่น้ำ​สายหนึ่ง​ที่​มี​คลอง​ชลประทาน​หลายสาย​นำ​ความสุข​ไปสู่​นคร​ของ​พระเจ้า

อัน​เป็น​ที่ตั้ง​ของ​วิหาร​อัน​ศักดิ์สิทธิ์​ของ​พระองค์​ผู้ยิ่งใหญ่สูงสุด

5 พระเจ้า​สถิต​อยู่​ใน​เมืองนั้น ดังนั้น เมืองนั้น​จึง​ไม่มีวัน​พังทลาย

พระองค์​จะ​อยู่​ที่​เมืองนั้น เพื่อ​ช่วย​ปกป้อง​เมืองนั้น​จาก​การถูก​โจมตี​ใน​ตอน​รุ่งสาง+ 46:5 ประโยค​สุดท้าย​นี้ หมายถึง​ว่า ตาม​ปกติ​แล้ว กองทัพ​ศัตรู​จะ​ล้อม​กำแพงเมือง​ไว้ แล้ว​โจมตี​ใน​ตอน​รุ่งสาง

6 ชนชาติ​ต่างๆ​ปั่นป่วน​และ​อาณาจักรต่างๆ​พังทลายลง

พระเจ้า​ตะโกน แผ่นดินโลก​ก็​ละลายไป

7 พระยาห์เวห์ ผู้มีฤทธิ์ทั้งสิ้น​อยู่​กับ​พวกเรา

พระเจ้า​แห่ง​ยาโคบ​เป็น​ป้อม​ปราการ​ของ​พวกเรา เซลาห์

8 มาเถิด มาดู​ให้​เห็น​กับตา​ตัวเอง​ถึง​สิ่งอัศจรรย์​ต่างๆ​ที่​พระยาห์เวห์​ทำ

มาดู​สิ่งต่างๆ​ที่​น่าเกรง​ขาม​ที่​พระองค์​ทำ​ใน​โลกนี้

9 พระเจ้า​ทำให้​สงคราม​ทั้งหลาย​ที่​เกิดขึ้น​ทั่วโลก​สงบ

พระองค์​หัก​คันธนู ทำลาย​หอกทวน​หักกระจุย และ​เผาโล่+ 46:9 โล่ หรือ​อาจ​แปล​ได้​ว่า รถรบ​ทิ้ง

10 พระองค์​พูดว่า “หยุดรบ​กันซะ” และ​ให้​รู้ว่า เรา​คือ​พระเจ้า

เรา​จะ​ได้รับ​การ​ยกย่อง​เหนือ​ชนชาติ​ทั้งหลาย

และ​เรา​จะ​ได้​การยกย่อง​เหนือ​โลกนี้

11 พระยาห์เวห์​ผู้มีฤทธิ์ทั้งสิ้น​อยู่​กับ​พวกเรา

พระเจ้า​ของ​ยาโคบ​เป็น​ป้อม​ปราการ​ของ​พวกเรา เซลาห์

47

พระยาห์เวห์​เป็น​กษัตริย์เหนือ​ชนชาติ​ทั้งหลาย

ถึง​หัวหน้า​นักร้อง สำหรับ​คน​ของ​ตระกูล​โคราห์ บทเพลง​สดุดี

1 ชนชาติ​ทั้งหลาย​ให้​ปรบมือ

โห่ร้อง​ยินดี​ต่อ​พระเจ้า

2 เพราะ พระยาห์เวห์​ผู้ยิ่งใหญ่​สูงสุด​น่าเกรง​ขาม​ยิ่งนัก

พระองค์​เป็น​กษัตริย์​ผู้ยิ่งใหญ่​ที่​ปกครอง​ทั้ง​โลกนี้

3 พระองค์​ทำให้​ชนชาติ​ต่างๆ​อยู่​ใต้​อำนาจ​ของ​พวกเรา

พระองค์​ปราบ​ชนชาติ​ต่างๆ​นั้น​ให้​สยบ​อยู่​แทบเท้า​ของ​พวกเรา

4 พระองค์​เลือก​แผ่นดิน​นี้​ให้​เป็น​มรดก​ของ​พวกเรา

แผ่นดินนี้​เป็น​ความภาคภูมิใจ​ของ​ยาโคบ​ผู้​ที่​พระองค์​รัก เซลาห์

5 พระเจ้า​ขึ้น​บน​บัลลังก์​ของ​พระองค์​ท่ามกลาง​เสียง​โห่ร้องยินดี

พระยาห์เวห์​ขึ้น​พร้อมกับ​เสียง​เป่าแตร​เขาแกะ

6 ร้องเพลง​สรรเสริญ​แด่​พระเจ้า ร้องเพลง​สรรเสริญเถิด

ร้องเพลง​สรรเสริญ​แด่​กษัตริย์​ของ​พวกเรา ร้องเพลง​สรรเสริญเถิด

7 เพราะ​พระเจ้า​คือ​กษัตริย์​ของ​ทั้งโลก

ดังนั้น มา​ร้องเพลง​อันไพเราะ+ 47:7 ร้องเพลง​อันไพเราะ หรือ มัสคิล มัสคิล​เป็น​ภาษา​ฮีบรู เรา​ไม่รู้​ความหมาย​ที่​แน่นอน อาจ​หมายถึง “บทกวี​แห่ง​การใคร่ครวญ” “บทกวี​แห่ง​การสั่งสอน” หรือ “บทกวี​ที่​เขียนขึ้น​ด้วย​ความชำนาญ” ถวายเกียรติ​แด่​พระองค์เถิด

8 พระเจ้า​ปกครอง​อย่าง​กษัตริย์​เหนือ​ทุกชนชาติ

พระเจ้า​นั่ง​อยู่​บน​บัลลังก์​อัน​ศักดิ์สิทธิ์​ของ​พระองค์

9 พวกผู้นำ​ของ​ชนชาติ​ต่างๆ​มา​รวมตัวกัน​กับ​คน​ของ​พระเจ้า​ของ​อับราฮัม+ 47:9 กับ​คน​ของ​พระเจ้า​ของ​อับราฮัม หรือ​อาจ​แปล​ได้​อีก​อย่างหนึ่ง​ว่า “เป็น​คน​ของ​พระเจ้า​ของ​อับราฮัม”

เพราะ​พวก​ผู้ครอบ​ครอง​ของ​โลกนี้​อยู่​ภายใต้​อำนาจ​ของ​พระเจ้า

พระเจ้า​คือ​ผู้ยิ่งใหญ่​สูงสุด

48

เยรูซาเล็ม​เมือง​ของ​พระเจ้า

สำหรับ​คน​ของ​ตระกูล​โคราห์ บทเพลง​สดุดี

1 พระยาห์เวห์​นั้น​ยิ่งใหญ่ สมควร​ได้รับ​การสรรเสริญ​ยิ่งนัก

ใน​เมือง​ของ​พระเจ้า​ของ​ข้าพเจ้า

บน​ภูเขา​อัน​ศักดิ์สิทธิ์​ของ​พระองค์

2 ภูเขา​ศิโยน​สูง​ตระหง่าน​และ​งามสง่า

มัน​ให้​ความสุข​กับ​คนทั่วโลก

มัน​เป็น​เหมือน​ยอดเขา​ซาโฟน+ 48:2 ยอดเขา​ซาโฟน เป็น​ภูเขา​ที่​อยู่​ทาง​ทิศเหนือ​ของ​แผ่นดิน​คานาอัน ถือว่า​เป็น​ภูเขา​ที่​ศักดิ์สิทธิ์ เพราะ​ชาวคานาอัน​ถือว่า​เป็น​ที่​สิงสถิต​ของ​พระต่างๆ​ของ​พวกเขา

มัน​เป็น​เมือง​ของ​กษัตริย์​ผู้ยิ่งใหญ่

3 พระเจ้า​เป็น​ป้อม​ปราการ​ต่างๆ​ของ​เมือง​เยรูซาเล็ม

พระองค์​ได้​สำแดง​ตนเอง​ว่า​เป็น​ที่ลี้ภัย

4 พวก​กษัตริย์​ต่างชาติ​รวบรวม​พล

ยกทัพ​ขึ้นมา​โจมตี​เมืองนั้น

5 แต่​เมื่อ​พวกเขา​เห็น​เมืองนั้น​พวกเขา​ถึงกับ​ตะลึงงัน

พา​กัน​แตกตื่น​ตกใจ​กลัว​และ​วิ่งหนี​กระเจิงไป

6 ความกลัว​จน​ตัวสั่น​จับใจ​พวกเขา

ความกลัว​และ​ความเจ็บปวด​จับใจ​พวกเขา​เหมือน​ผู้หญิง​ที่​กำลัง​คลอดลูก

7 ข้าแต่​พระเจ้า พระองค์​ใช้​ลมพายุ​จาก​ทาง​ทิศตะวันออก

มา​ทำลาย​เรือสินค้า​ใหญ่+ 48:7 เรือสินค้า​ใหญ่ แปล​ตรงๆ​ได้​ว่า “เป็น​เรือ​จาก​ทารชิช” ทารชิช​อาจจะ​เป็น​เมืองท่า​ใน​ประเทศ​สเปน ของ​พวกเขา​จน​แตกกระจุย

8 พวกเรา​ได้ยิน​เรื่อง​ฤทธิ์​ของ​พระเจ้า​มา​อย่างไร ตอนนี้​พวกเรา​ก็​ได้เห็น​กับตา​เรา​อย่างนั้น​ใน​เมือง​ของ​พระยาห์เวห์​ผู้มีฤทธิ์ทั้งสิ้น

คือ​เมือง​ของ​พระเจ้า​ของ​พวกเรา

พระเจ้า​จะ​ทำให้​มัน​ปลอดภัย​ตลอดไป เซลาห์

9 ข้าแต่​พระเจ้า ใน​วิหาร​ของ​พระองค์

พวกเรา​ระลึก​ถึง​ความรัก​มั่นคง​ของ​พระองค์

10 ชื่อเสียง​ของ​พระองค์​แพร่กระจาย​ไปทั่ว​อย่างไร

ผู้คน​ต่าง​พากัน​สรรเสริญ​พระองค์​ไป​ทั่วโลก​อย่างนั้น

มือขวา​ของ​พระองค์​เต็ม​ไปด้วย​ความยุติธรรม

11 ขอให้​ผู้คน​บน​ภูเขาศิโยน​ต่าง​ชื่นชม​ยินดี

ขอให้​เมือง​ทั้งหลาย+ 48:11 เมือง​ทั้งหลาย หรือ​แปล​ตรงๆ​ได้ว่า “ลูกสาว​ทั้งหลาย” ของ​ยูดาห์​ต่าง​ชื่นชม​ยินดี​เพราะ​การตัดสิน​อัน​ยุติธรรม​ของ​พระองค์

12 ให้​เดิน​ไป​รอบๆ​เมืองศิโยน

มอง​ดู​เมือง​ให้ทั่ว แล้ว​นับ​หอคอย​ทั้งหมด

13 เพ่ง​ดู​กำแพง​เมือง ชื่นชม​ป้อม​ปราการ​ทั้งหลาย

เพื่อ​ว่า​ท่าน​จะได้​เล่า​ให้​กับ​รุ่นต่อๆไป​ฟัง

14 เพราะ พระเจ้า​องค์นี้​คือ​พระเจ้า​ของ​พวกเรา​ตลอดไป

พระองค์​จะ​นำทาง​พวกเรา​ตลอดกาล+ 48:14 พระองค์​จะ​นำทาง​พวกเรา​ตลอดกาล หรือ แปล​ได้​อีก​อย่างหนึ่ง​ว่า “พระองค์​จะ​นำ​พวกเรา​ต่อต้าน​ความตาย”

49

อย่า​วางใจ​ใน​ความร่ำรวย

ถึง​หัวหน้า​นักร้อง สำหรับ​คน​ของ​ตระกูล​โคราห์ เพลง​สดุดี

1 ชนชาติ​ทั้งหลาย ฟัง​ทางนี้

ทุกคน​ที่​อาศัย​อยู่​ใน​โลกนี้ ฟังให้ดี

2 ทุกคน ทุกชนชั้น

ทั้ง​คนรวย​และ​คนจน

3 ปาก​ของ​ข้าพเจ้า​จะให้​สติปัญญา

ความคิด​ในใจ​ข้าพเจ้า​จะให้​ความเข้าใจ

4 ข้าพเจ้า​จะ​หันไป​ให้​ความสนใจ​กับ​ปัญหา​เรื่องหนึ่ง

และ​อธิบาย​ปริศนา​เรื่องนั้น​ใน​ขณะที่​ข้าพเจ้า​เล่นพิณ

5 ทำไม​ข้าพเจ้า​จะ​ต้อง​กลัว​ใน​ยาม​ที่​เจอ​กับ​ความ​ทุกข์ยาก

เมื่อ​คนชั่วร้าย​ไล่ล่า​และ​ล้อมตัว​ข้าพเจ้า

6 พวกเขา​ไว้วางใจ​ใน​กำลัง​ของตน

และ​โอ้อวด​ใน​ความร่ำรวย​ของตน

7 ไม่มี​มนุษย์​คนไหน​สามารถ​ไถ่ชีวิต​ของ​คนอื่น​จาก​ความตายได้

ไม่มีใคร​จ่าย​ค่าไถ่​ให้​กับ​พระเจ้าได้

8 ราคา​ค่าไถ่​นั้น​สูง​เกินไป

ไม่มีใคร​มี​เงิน​มากพอ​ที่​จะจ่าย

9 เพื่อ​จะ​ได้​มีชีวิตอยู่​ตลอดไป

และ​ไม่ต้อง​เจอ​กับ​หลุม​ฝังศพ

10 ใครๆ​ก็​รู้​ว่า​คน​ที่​เฉลียว​ฉลาด​ก็​จะ​ต้องตาย​และ​เน่าเปื่อย​ไป​เหมือน​กับ​คน​ที่​โง่​อย่างกับ​ควาย

แล้ว​พวกเขา​จะ​ต้อง​ทิ้ง​ทรัพย์​สมบัติ​ของตน​ไว้​ให้​กับ​คนอื่น

11 หลุมศพ​จะ​กลาย​เป็น​บ้าน​ชั่วนิรันดร์​ของเขา

มัน​จะ​กลาย​เป็น​ที่อยู่​ของเขา​ไป​ชั่วลูกชั่วหลาน

แม้ว่า​พวกเขา​จะ​ถือ​กรรมสิทธิ์​ใน​แปลง​ที่ดิน​ต่างๆ​ของตน มัน​ก็​ไม่แตกต่าง​อะไร

12 ถึง​เขา​จะ​รวย แต่​เขา​ก็​จะ​ไม่​ยั่งยืน​ตลอดไป

เขา​เป็น​เหมือน​กับ​สัตว์​ที่​ถูก​ทำลายไป

13 นั่นแหละ​คือ​จุดจบ​ของ​คนโง่

คือ​คน​ที่​หลงระเริง​อยู่​กับ​ความร่ำรวย​ของตน+ 49:13 คน​ที่​หลง … ของตน หรือ​แปล​ได้​อีก​อย่างหนึ่ง​ว่า “ผู้​ไล่​ตาม​กิเลส​ของ​ตนเอง” เซลาห์

14 ความตาย​จะ​นำ​พวกเขา​ไป​ยัง​หลุมศพ

เหมือนกับ​ผู้เลี้ยงแกะ​นำทาง​แกะ

แล้ว​ใน​เช้า​วันนั้น คนซื่อตรง​จะ​มี​ชัยชนะ​เหนือ​พวกเขา

ศพ​ของ​พวกเขา​ก็​จะ​เปื่อยเน่า​ใน​หลุม​ฝังศพ

ห่างไกล​จาก​บ้าน​ที่​หรูหรา​ของ​พวกเขา

15 แต่​พระยาห์เวห์​จะ​ไถ่ชีวิต​ของ​ข้าพเจ้า​ให้​พ้น​จาก​เงื้อมมือ​ของ​ความตาย

พระองค์​จะ​เอา​ข้าพเจ้า​ไปแน่ๆ+ 49:15 พระองค์​จะ​เอา​ข้าพเจ้า​ไปแน่ๆ ประโยค​นี้​อาจจะ​หมายถึง “พระองค์​จะ​ดึง​ข้าพเจ้า​ให้​ไป​อยู่​ใน​ที่​ปลอดภัย” หรือ “พระองค์​จะ​เอา​ข้าพเจ้า​ไป​อยู่​กับ​พระองค์” (เหมือนกับ​ที่​พระเจ้า​เอา​เอโนค​ไป​อยู่​กับ​พระองค์ ดู​จาก​หนังสือ​ปฐมกาล 5:24) เซลาห์

16 ไม่ต้อง​ไปกลัว

เมื่อ​คนอื่น​ร่ำรวย​ขึ้น หรือ​มี​ทรัพย์​สมบัติ​เพิ่ม​มากขึ้น

17 เพราะ​เมื่อ​พวกเขา​ตาย​และ​ลง​ไป​นอน​อยู่​ใน​หลุมศพ

ก็​ไม่​สามารถ​เอา​ความร่ำรวย​ติดตัว​ไปได้

18 ตอนที่​พวกเขา​มี​ชีวิต​อยู่ พวกเขา​ให้​พร​ตัวเอง​ว่า

“ขอให้​ทุกคน​ยกย่อง​ข้า เพราะ​ข้า​ประสบความสำเร็จ”

19 แต่​พวกเขา​จะ​ตาย​ไป​อยู่​กับ​บรรพบุรุษ​ของเขา

เขา​จะ​ไม่เห็น​แสงสว่าง​อีกแล้ว

20 ถึงแม้​เขา​อาจจะ​ร่ำรวย​แต่​เขา​ก็​ไม่มี​ความเข้าใจ

เขา​เป็น​เหมือนกับ​สัตว์​ที่​ถูก​ทำลายไป

50

เครื่อง​บูชา​ที่​พระเจ้า​ยอมรับ

บทเพลง​สดุดี​ของ​อาสาฟ+ สดุดี 50 อาสาฟ คือ หนึ่ง​ใน​หัวหน้า​นักดนตรี​ของ​กษัตริย์​ดาวิด และ​ลูกหลาน​ของเขา​รับใช้​ใน​ฐานะ​นักดนตรี​อยู่​ใน​วิหาร​ของ​พระเจ้า​เป็น​เวลา​นาน​หลาย​ร้อยปี

1 พระยาห์เวห์​พระเจ้า​ผู้ยิ่งใหญ่

กำลัง​เรียก​ทุกคน​บน​โลกนี้​จาก​ทิศตะวันออก​ไปจนถึง​ทิศตะวันตก

2 พระองค์​เปล่ง​แสงสว่าง​ออก​มา​จาก​ศิโยน

เมือง​ที่​สวยงามเลิศ

3 พระเจ้า​ของ​พวกเรา​กำลัง​มา แต่​ไม่ได้​มา​อย่าง​เงียบๆ

มี​เพลิง​เผาผลาญ​นำ​อยู่​หน้า​พระองค์

และ​มี​พายุ​มหึมา​พัด​อยู่​รอบๆ​พระองค์

4 พระองค์​เรียก​ฟ้าสวรรค์​เบื้องบน​และ​แผ่นดินโลก​เบื้องล่าง

ให้​มา​เป็น​พยาน​ใน​การตัดสิน​คน​ของ​พระองค์

5 พระเจ้า​พูดว่า “ให้​รวบรวม​คนพวกนั้น​ที่​ผูกมัด​ตัวเอง​กับเรา

คนพวกนั้น​ที่​ทำ​ข้อตกลง​กับ​เรา​ผ่านทาง​สัตวบูชา”

6 แล้ว​ฟ้าสวรรค์​ก็​ได้​ประกาศ​ถึง​ความยุติธรรม​ของพระองค์

เพราะ​พระเจ้า​กำลัง​จะ​ตัดสิน เซลาห์

7 “ประชาชน​ของเรา ฟังให้ดี แล้ว​เรา​จะพูด

อิสราเอล ฟัง​ให้ดี เพราะ​เรา​จะ​เป็น​พยาน​ต่อต้านเจ้า

เรา​คือ​พระเจ้า พระเจ้า​ของเจ้า

8 เรา​จะ​ไม่​ติเตียน​เจ้า​เกี่ยวกับ​เครื่อง​บูชา​และ​เครื่องเซ่นไหว้​ต่างๆ​ของเจ้า

เพราะ​เจ้า​ได้​ถวาย​สิ่ง​เหล่านี้​ให้​กับ​เรา​เป็นประจำ

9 แต่​เรา​จะ​ไม่รับ​วัวผู้​จาก​บ้าน​ของเจ้า

และ​ไม่รับ​แพะ​จาก​คอก​ของเจ้า

10 เพราะ​สัตว์ป่า​ทุกตัว​เป็น​ของเรา

รวมทั้ง​วัว​ทุกตัว​ตาม​เทือกเขา​นับพันๆลูก

11 เรา​รู้จัก​นก​ทุกตัว​บน​ภูเขา​ทั้งหลาย

รวมทั้ง​แมลง​ทุกตัว​ที่​เคลื่อนไหว​อยู่​ตาม​ท้องทุ่ง

12 ถ้า​เรา​หิว เรา​จะ​ไม่บอกเจ้า

เพราะ​เรา​เป็น​เจ้าของ​โลกนี้ และ​ทุกสิ่ง​ทุกอย่าง​ที่​อยู่​บนมัน

13 เรา​ไม่กิน​เนื้อวัว

และ​ไม่ดื่ม​เลือดแพะ

14 แต่​ให้​การขอบ​พระคุณ​เป็น​เครื่อง​บูชา​ที่​พวกเจ้า​เอามา​ถวายเรา+ 50:14 แต่​ให้ … ถวายเรา หรือ​อาจ​แปล​ได้​อีก​อย่างหนึ่ง​ว่า “ให้​ถวาย​เครื่อง​บูชา​ขอบคุณ​แด่​เรา” ซึ่ง​เครื่อง​บูชา​ขอบคุณ​นั้น เป็น เครื่อง​บูชา​ที่​ประชาชน​เอา​มา​ถวาย​เพื่อ​สรรเสริญ​และ​ขอบ​พระคุณ​พระเจ้า ที่​พระองค์​ได้​ทำ​สิ่งดีๆ​ให้​กับ​พวกเขา บางส่วน​ของ​สัตว์​เอา​ไป​เผา​บน​แท่นบูชา และ​ส่วน​ที่เหลือ​พวกเขา​เอา​ไป​ทำ​อาหาร​กิน​ด้วยกัน​ใน​วิหาร

และ​ให้​แก้บน​ของเจ้า​ต่อ​พระเจ้า​ผู้ยิ่งใหญ่สูงสุดด้วย

15 เมื่อ​เจ้า​พบ​กับ​ความ​ทุกข์ยาก ก็​ให้​เรียกหาเรา

แล้ว​เรา​จะ​ช่วยกู้​เจ้า แล้ว​เจ้า​จะได้​สรรเสริญเรา”

16 แต่​กับ​คนชั่ว พระเจ้า​พูดว่า

“เจ้า​มีสิทธิ์​อะไร​มา​ท่อง​กฎต่างๆ​ของเรา

เจ้า​มีสิทธิ์​อะไร​มาพูด​ถึง​บัญญัติ​ต่างๆ​ของเรา

17 ในเมื่อ​เจ้า​เกลียดชัง​การถูก​อบรม​สั่งสอน

และ​โยน​คำ​สั่งสอน​ของเรา​ทิ้งไป​ข้างหลังเจ้า

18 เจ้า​คบ​กับ​โจร​ทุกคน​ที่​เจ้าพบ

และ​ยัง​มี​ส่วนร่วม​กับ​คน​ที่​เล่นชู้

19 เจ้า​ปล่อย​ให้​ปาก​ของเจ้า​พูด​เรื่อง​ชั่วช้า

และ​ปล่อย​ให้​ลิ้น​ของเจ้า​หลอกลวง

20 เจ้า​กล่าวโทษ​น้องชาย​ของเจ้า

และ​เจ้า​พูด​ใส่ร้าย​พี่น้อง​ท้อง​เดียวกัน

21 เจ้า​ทำ​สิ่งเหล่านี้​ทั้งหมด และ​เรา​ก็​ไม่ได้​ว่าอะไร

ดังนั้น เจ้า​จึง​พลอย​คิดว่า​เรา​เป็น​เหมือนกับเจ้า

แต่​ตอนนี้ เรา​กำลัง​วาง​ข้อกล่าวหา​เหล่านี้​ไว้​ต่อหน้าต่อตา​เจ้า

และ​เรา​จะ​ประณาม​เจ้า​ใน​สิ่ง​ที่​เจ้า​ได้ทำ

22 พวกเจ้า​ทั้งหลาย​ที่​หลงลืม​พระเจ้า ให้​เข้าใจ​ในสิ่ง​ที่​เรา​พูดไป

ไม่​อย่างนั้น เรา​จะ​ฉีกเนื้อ​ของเจ้า​ออก​เป็นชิ้นๆ​แล้ว​จะ​ไม่มี​ใครสักคน​มา​ช่วย​พวกเจ้า

23 คน​ที่​นำ​การขอบคุณ​มา​ถวาย​เป็น​เครื่อง​บูชา+ 50:23 คน​ที่​นำ … เครื่อง​บูชา หรือ​แปล​ได้​อีก​อย่างหนึ่ง​ว่า “คน​ที่​ถวาย​เครื่อง​บูชา​ขอบ​พระคุณ” คนๆนั้น​ก็​ให้​เกียรติ​กับเรา

คน​ที่​ใช้ชีวิต​อย่าง​ถูกต้อง

เรา​จะ​ให้​เขา​เห็น​พลัง​ของเรา​ใน​การช่วยกู้”

51

คำ​อธิษฐาน​ขอ​การยกโทษ

ถึง​หัวหน้า​นักร้อง เพลง​สดุดี​ของ​ดาวิด เขียน​ตอนที่​นาธัน​ผู้พูดแทนพระเจ้า​มาหา​ดาวิด หลังจาก​ที่​ดาวิด​ไป​มี​เพศสัมพันธ์​กับ​บัทเชบา​แล้ว+ สดุดี 51 ดาวิด … บัทเชบา​แล้ว อ่าน​เพิ่มเติม​ได้​จาก หนังสือ 2 ซามูเอล บทที่ 11-12

1 ข้าแต่​พระเจ้า โปรด​แสดง​ความรัก​มั่นคง​ของ​พระองค์ และ​มี​เมตตาปรานี​ต่อ​ข้าพเจ้า​ด้วยเถิด

โปรด​แสดง​ความเมตตา​อัน​ยิ่งใหญ่​ของ​พระองค์​และ​ขจัด​การกบฏ​ของ​ข้าพเจ้า​ด้วยเถิด

2 ช่วย​ขัดถู​ความผิด​ของ​ข้าพเจ้า​ให้หมดไป

และ​ชำระ​ข้าพเจ้า​จาก​บาป​ของ​ข้าพเจ้า

3 เพราะ​ข้าพเจ้า​รู้​ถึง​การกบฏ​ที่​ได้​ก่อไว้

ข้าพเจ้า​ยัง​คิดถึง​บาป​ของ​ข้าพเจ้า​อยู่เรื่อย

4 ข้าพเจ้า​ทำบาป​ต่อ​พระองค์​ต่อ​พระองค์​ผู้เดียว

ข้าพเจ้า​ทำ​ใน​สิ่ง​ที่​พระองค์​เห็น​ว่า​ชั่วร้าย

ดังนั้น​พระองค์​ทำ​ถูกต้อง​แล้ว​ที่​ประณาม​ข้าพเจ้า

พระองค์​ตัดสินโทษ​ข้าพเจ้า​อย่างยุติธรรม

5 ดูเถิด ข้าพเจ้า​เกิด​มา​ใน​ความผิดบาป

และ​แม่​ของ​ข้าพเจ้า​ก็​ตั้งท้อง​ข้าพเจ้า​มา​ในบาป

6 พระองค์​ต้องการ​ให้​ความจริง​ฝังลึก​เข้าไป​ภายใน​ข้าพเจ้า

พระองค์​ต้องการ​ให้​ข้าพเจ้า​รู้จัก​สติปัญญา​ภายใน​ส่วนลึก​นั้น​ของข้าพเจ้า

7 โปรด​กำจัด​ความบาป​ของ​ข้าพเจ้า​ด้วย​กิ่งหุสบ+ 51:7 โปรด​กำจัด … กิ่งหุสบ เป็น​พิธีกรรม​ใน​การนำ​เอา​ใบหุสบ​จุ่ม​ลง​ใน​เลือด​หรือ​น้ำ และ​นำ​มา​พรม​บน​คน​ที่​นำ​เครื่อง​บูชา​ชำระบาป​มาถวาย เพื่อ​แสดงว่า​บาป​ของเขา​ได้รับ​การยกโทษ​แล้ว เพื่อ​ข้าพเจ้า​จะได้​บริสุทธิ์

ขัดถู​ข้าพเจ้า​ให้​สะอาด​และ​ทำให้​ข้าพเจ้า​ขาว​ยิ่งกว่า​หิมะ​ด้วยเถิด

8 ช่วย​พูด​สิ่ง​ที่​จะ​นำ​ความยินดี​และ​ความสุข​มา​ให้​กับ​ข้าพเจ้า​ด้วยเถิด

โปรด​ทำให้​กระดูก​พวกนี้​ที่​พระองค์​หัก​เป็นชิ้นๆ​ได้​กลับ​ชื่นชม​ยินดี​อีกครั้ง

9 เมินหน้า​ไป​จาก​บาป​ทั้งหลาย​ของ​ข้าพเจ้า

ขจัด​ความผิด​ทั้งหมด​ของ​ข้าพเจ้า​ด้วยเถิด

10 ข้าแต่​พระเจ้า โปรด​สร้างใจ​อันบริสุทธิ์​ให้กับ​ข้าพเจ้า

โปรด​ใส่​จิตวิญญาณ​ใหม่​ที่​จงรัก​ภักดี​ลงไป​ใน​ข้าพเจ้า

11 โปรด​อย่าได้​ผลักไส​ข้าพเจ้า​ให้​พ้นไป​จาก​หน้า​ของ​พระองค์

โปรด​อย่า​เอา​พระวิญญาณบริสุทธิ์​ของ​พระองค์​ไป​จาก​ข้าพเจ้า

12 โปรด​คืน​ความชื่นชม​ยินดี​ที่​ข้าพเจ้า​ได้รับ​ตอน​ที่​พระองค์​ช่วย​ข้าพเจ้า​ให้รอด

โปรด​ช่วย​ค้ำชู​ข้าพเจ้า​โดย​ให้​จิตวิญญาณ​ที่​เต็มใจ​เชื่อฟัง​พระองค์

13 แล้ว​ข้าพเจ้า​จะ​สอน​พวก​ที่​ชอบ​กบฏ​ให้​รู้จัก​ทางต่างๆ​ของ​พระองค์

แล้ว​คนบาป​พวกนั้น​จะได้​หันกลับ​มาหา​พระองค์

14 ข้าแต่​พระเจ้า​พระผู้ช่วย​ให้รอด​ของ​ข้าพเจ้า

โปรด​ช่วย​ข้าพเจ้า​ให้​พ้น​โทษตาย​ด้วยเถิด+ 51:14 ข้าแต่​พระเจ้า … พ้น​โทษตาย​ด้วยเถิด หรือ “ข้าแต่​พระเจ้า​โปรด​ช่วย​ข้าพเจ้า​ให้​พ้น​จาก​ความผิด​ที่​ฆ่า​คนอื่น” ซึ่ง​ก็​คือ “ข้าพเจ้า​มี​ความผิด​ที่​ไป​ฆ่าคน โปรด​อย่า​ให้​ข้าพเจ้า​ถูก​ประหารชีวิต”

แล้ว​ข้าพเจ้า​จะได้​ร้องเพลง​ถึง​ความดี​ของ​พระองค์​อย่าง​มีความสุข

15 องค์​เจ้า​ชีวิต​ของ​ข้าพเจ้า โปรด​เปิด​ริมฝีปาก​ของ​ข้าพเจ้า

แล้ว​ปาก​ของ​ข้าพเจ้า​จะ​สรรเสริญ​พระองค์

16 รู้​อยู่แล้ว​ว่า พระองค์​ไม่ยินดี​ใน​เครื่อง​บูชา

ไม่อย่างนั้น ข้าพเจ้า​ก็​นำมา​ถวาย​ให้แล้ว พระองค์​ไม่พอใจ​ใน​เครื่อง​เผา​บูชา

17 แต่​เครื่อง​บูชา​ที่​พระองค์​ต้องการ​คือ​จิตวิญญาณ​ที่​อ่อนน้อม

พระองค์​จะ​ไม่ดูถูก​คน​ที่​มีใจ​ที่​อ่อนน้อม​และ​เสียใจ​กับ​บาป​ที่​เขาทำ

18 ข้าแต่​พระเจ้า ด้วย​ความกรุณา​ของ​พระองค์ ขอ​พระองค์​ช่วย​ทำ​สิ่งดีๆ​ให้กับ​เมืองศิโยน

และ​สร้าง​กำแพง​เมือง​เยรูซาเล็ม​ขึ้นใหม่​ด้วยเถิด

19 แล้ว​เมื่อนั้น พระองค์​จะ​ยอมรับ​เครื่อง​บูชา​ที่​คนถวาย​อย่างถูกต้อง

และ​เครื่อง​เผา​บูชา​ทั้งตัว

และ​เมื่อนั้น​ประชาชน​จะ​สามารถ​ถวาย​พวกวัวผู้​บน​แท่นบูชา​ของ​พระองค์​ได้​อีกครั้งหนึ่ง

52

ที่ลี้ภัย​ที่​เป็น​ภัย

ถึง​หัวหน้า​นักร้อง บทกวี​แห่ง​มัสคิล+ สดุดี 52 มัสคิล เป็น​ภาษา​ฮีบรู เรา​ไม่รู้​ความหมาย​ที่​แน่นอน อาจ​หมายถึง “บทกวี​แห่ง​การใคร่ครวญ” “บทกวี​แห่ง​การสั่งสอน” หรือ “บทกวี​ที่​เขียนขึ้น​ด้วย​ความชำนาญ” ของ​กษัตริย์​ดาวิด จาก​ตอนที่​โดเอก คนเอโดม​ไป​บอก​กับ​กษัตริย์ซาอูล​ว่า “ดาวิด​ได้​เข้าไป​ใน​บ้าน​ของ​อาคีเมเลค”

1 เฮ้ย เจ้า​นักเลงโต ทำไม​เจ้า​ถึงได้​โอ้อวด​ถึง​เรื่องชั่วๆ​ที่​เจ้าทำ

ใน​ขณะที่​พระเจ้า​แสดง​ความรักมั่นคง​ของ​พระองค์​ตลอดเวลา

2 ไอ้​จอม​ลวงโลก เจ้า​ชอบ​วางแผน​ทำลาย​ล้าง​ผู้อื่น

ลิ้น​ของเจ้า​อันตราย​เหมือน​มีดโกน​ที่​คมกริบ

3 เจ้า​รัก​ความชั่ว​มากกว่า​ความดี

และ​พูด​โกหก​มากกว่า​พูด​ความจริง เซลาห์

4 ตัวเจ้า​และ​ลิ้น​อัน​ปลิ้นปล้อน​ของเจ้า

รัก​ที่​จะ​ทำร้าย​ผู้อื่น

5 ดังนั้น​พระเจ้า​จะ​รื้อ​เจ้าลง​ตลอดกาล

พระองค์​จะ​คว้า​และ​กระชาก​ตัวเจ้า​ออกไป​จาก​เต็นท์​ของเจ้า

พระองค์​จะ​ถอนราก​ถอนโคน​เจ้า​ให้พ้น​จาก​แผ่นดิน​ของ​คนเป็น เซลาห์

6 คนดี​จะ​เห็น​สิ่งนี้​และ​ตลึงงัน

และ​จะ​หัวเราะ​เยาะ​คนชั่ว แล้ว​พูดว่า

7 “ดู​คน​ที่​แข็งแรง​นั่นสิ เขา​ไม่ได้​เอา​พระเจ้า​เป็น​ที่ลี้ภัย

แต่​กลับ​พึ่ง​ความร่ำรวย​ของตน

เขา​พยายาม​ทำให้​ตัวเอง​เข้มแข็ง​ขึ้น ด้วย​การทำลาย​ล้าง​ผู้อื่น”

8 แต่​ข้าพเจ้า​เปรียบเหมือน​ต้นมะกอก​สีเขียว​ที่​เจริญเติบโต​อยู่​ใน​ลาน​ใน​วิหาร​ของพระเจ้า

ข้าพเจ้า​จะ​พึ่งพิง​ความรักมั่นคง​ของ​พระเจ้า​ตลอดไป

9 ต่อหน้า​ผู้ที่​จงรัก​ภักดี​ต่อ​พระองค์ ข้าพเจ้า​จะ​สรรเสริญ​พระองค์​ตลอดกาล

สำหรับ​สิ่ง​ที่​พระองค์​ทำ

และ​ข้าพเจ้า​จะ​ฝาก​ความหวัง​ของ​ข้าพเจ้า

ไว้​ใน​ชื่อ​ของ​พระองค์ เพราะ​พระองค์​นั้นดี

53

ความชั่วช้า​ของ​มนุษย์

ถึง​หัวหน้า​นักร้อง ให้​ร้อง​ตาม​ทำนอง​เพลง​ของ​มาฮาลาธ+ สดุดี 53 มาฮาลาธ หรือ อาจจะ​แปล​ได้​อีก​อย่างหนึ่ง​ว่า “ตาม​ที่​มาฮาลาธ​ระบุไว้” มาฮาลาธ​เป็น​คำฮีบรู ไม่รู้​ความหมาย​ที่​แน่นอน อาจจะ​หมายถึง​แนวเพลง​หรือ​เครื่อง​ดนตรี​ชนิดหนึ่ง บทกวี​มัสคิล​ของ​ดาวิด

1 คนโง่​พูด​อยู่​ในใจ​ของ​ตัวเอง​ว่า “ไม่มี​พระเจ้าหรอก”

พวกเขา​เสื่อมทราม พวกเขา​ทำ​ความบาป​ที่​น่าขยะแขยง

ไม่มี​สักคน​ที่​ทำดี

2 พระเจ้า​มอง​ลงมา​จาก​สวรรค์​ดู​พวกมนุษย์ เพื่อหา​ว่า​ยังมี​มนุษย์​สักคนไหม

ที่​ทำ​สิ่ง​ที่​ฉลาด​และ​แสวงหา​พระเจ้า

3 แต่​พวกเขา​ต่าง​หลงทาง​กัน​ไปหมด เสื่อมทราม​กัน​ทุกคน

ไม่มี​ใครเลย ไม่มี​แม้แต่​คนเดียว ที่​ทำ​สิ่งที่ดี

4 คน​ทำชั่ว​เหล่านั้น​กลืนกิน​คน​ของเรา​เหมือน​กิน​ขนมปัง

พวกเขา​ไม่เคย​อธิษฐาน​ต่อ​พระเจ้า

พวกเขา​ไม่รู้เรื่อง​ขนาดนี้​เชียวหรือ

5 แต่​เมื่อ​พระเจ้า​ลงโทษ​พวกคนชั่ว

พวกเขา​จะ​พากัน​ตื่นกลัว​สุดขีด​อย่าง​ที่​ไม่เคย​เป็น​มาก่อน

คนเหล่านั้น​ที่​โจมตี​พวกเจ้า พระเจ้า​จะ​ทำให้​กระดูก​ของ​พวกเขา​กระจุย​กระจาย​ไป

พวกเจ้า​จะ​ทำให้​พวกเขา​อับอาย​ขายหน้า​เพราะ​พระเจ้า​ทอดทิ้ง​พวกเขาแล้ว

6 ข้าพเจ้า​หวังว่า​ชัยชนะ​ของ​ชาวอิสราเอล​จะ​มาถึง​ในไม่ช้านี้​จาก​พระเจ้า​ที่​อยู่​บน​ภูเขาศิโยน

เมื่อ​พระยาห์เวห์​ทำให้​คน​ของ​พระองค์​กลับ​ไป​มีความสุข​เหมือน​เมื่อก่อน

ครอบครัว​ของ​ยาโคบ​จะ​ชื่นชม​ยินดี ชาวอิสราเอล​จะดีใจ

54

พระเจ้า​เป็น​ผู้ช่วย​ของ​ข้าพเจ้า

ถึง​หัวหน้า​นักร้อง ให้​ใช้​เครื่อง​ดนตรี​ประกอบ​การร้อง บทกวี​มัสคิล​ของ​ดาวิด ใน​เวลา​ที่​พวกศิฟิม​ไปหา​กษัตริย์ซาอูล และ​บอก​เขา​ว่า “ดาวิด​กำลัง​ซ่อนตัว​อยู่​ใน​กลุ่มพวกเรา”+ สดุดี 54 ดาวิด … กลุ่มพวกเรา อ่าน​เพิ่มเติม​ได้​จาก หนังสือ 1 ซามูเอล 23:19; 26:1

1 ข้าแต่​พระเจ้า โปรด​ช่วย​ข้าพเจ้า​ให้รอด​ด้วย​อำนาจ​ของ​พระองค์

โปรด​ช่วย​สู้คดี​ของ​ข้าพเจ้า ด้วย​พลัง​อันยิ่งใหญ่​ของ​พระองค์

2 ข้าแต่​พระเจ้า โปรดฟัง​คำ​อธิษฐาน​ของ​ข้าพเจ้า

โปรด​เงี่ยหู​ฟัง​คำพูด​จาก​ปาก​ของ​ข้าพเจ้า

3 คนแปลกหน้า ต่าง​ลุกฮือ​ขึ้น​ต่อต้าน​ข้าพเจ้า

พวก​คน​โหดร้าย​ไล่ล่า​ชีวิต​ข้าพเจ้า

พวกเขา​ไม่​แยแส​ต่อ​พระเจ้า เซลาห์

4 ดูเถิด พระเจ้า​คือ​ผู้ที่​ช่วยเหลือ​ข้าพเจ้า

องค์​เจ้า​ชีวิต​ของ​ข้าพเจ้า​คือ​ผู้ที่​ดูแล​รักษา​ชีวิต​ของ​ข้าพเจ้า​อยู่

5 ขอให้​สิ่งชั่วร้าย​ที่​พวก​ศัตรู​วางแผน​จะ​ทำ​กับ​ข้าพเจ้า​เกิดขึ้น​กับ​พวกเขาเอง

โปรด​แสดง​ให้​ข้าพเจ้า​เห็น​ว่า​พระองค์​ซื่อสัตย์​ต่อ​ข้าพเจ้า​โดย​ทำลาย​พวกเขา​ด้วยเถิด

6 แล้ว​ข้าพเจ้า​จะ​ถวาย​เครื่อง​บูชา​ที่​สมัครใจ​เอามาเอง​ให้​กับ​พระองค์

ข้าแต่​พระยาห์เวห์ ข้าพเจ้า​จะ​สรรเสริญ​ชื่อ​ของ​พระองค์​เพราะ​พระองค์​นั้นดี

7 เพราะ​พระเจ้า​ช่วย​ข้าพเจ้า​ให้รอดพ้น​จาก​ความ​ทุกข์ยาก​ต่างๆ

ข้าพเจ้า​ได้​เห็น​ศัตรู​ล้มลง​ต่อหน้าต่อตา

55

โดน​เพื่อน​หักหลัง

ถึง​หัวหน้า​นักร้อง ให้​ใช้​เครื่อง​ดนตรี​ประกอบ​เพลง บทกวี​มัสคิล​ของ​ดาวิด

1 ข้าแต่​พระเจ้า โปรด​เงี่ยหู​ฟังคำ​อธิษฐาน​ของ​ข้าพเจ้า

โปรด​อย่า​เพิกเฉย​ต่อ​คำ​อธิษฐาน​ขอ​ความเมตตา​ของ​ข้าพเจ้า​เลย

2 โปรด​รับฟัง​และ​ตอบ​ข้าพเจ้า​ด้วย

เมื่อ​ข้าพเจ้า​เล่า​ถึง​สิ่ง​ที่​ทำให้​จิตใจ​ข้าพเจ้า​ว้าวุ่น

3 ข้าพเจ้า​กลัวมาก​เพราะ​ศัตรู​ของ​ข้าพเจ้า​ข่มขู่​ข้าพเจ้า​อยู่

และ​คนชั่ว​กดขี่​ข้าพเจ้า

เขา​เอา​เรื่อง​ร้ายๆ​มา​โยน​ใส่หัว​ข้าพเจ้า

พวกเขา​โกรธแค้น​ข้าพเจ้า

4 หัวใจ​ของ​ข้าพเจ้า​เต้นแรง​อยู่​ภายใน

ข้าพเจ้า​กลัว​จะ​ต้อง​ตาย

5 ข้าพเจ้า​กลัว​จน​ตัวสั่น

กลัว​จับใจ

6 และ​ข้าพเจ้า​คิด​ในใจ​ว่า ถ้า​ข้าพเจ้า​มีปีก​อย่าง​นกเขา

ข้าพเจ้า​จะ​บิน​หนี​ไป​สู่​ที่​ที่ปลอดภัย

7 ข้าพเจ้า​จะ​บิน​ไป​ไกลลิบ

ถึง​ทะเลทราย​และ​อาศัย​อยู่​ที่นั่น เซลาห์

8 ข้าพเจ้า​จะ​หนี​ไปสู่​ที่​ที่ปลอดภัย

ข้าพเจ้า​จะ​หนี​จาก​มรสุมร้าย​ในชีวิต

9 ข้าแต่​องค์​เจ้า​ชีวิต ช่วย​ทำให้​คำพูด​และ​แผน​ของ​พวกเขา​สับสนอลหม่าน​ไป

เพราะ​ข้าพเจ้า​เห็น​ความรุนแรง​และ​การขัดแย้ง​กัน​ในเมือง

10 ความรุนแรง​และ​ความขัดแย้ง​นั้น​เป็น​เหมือน​ยาม​เดิน​ตรวจเวร​อยู่​บน​กำแพง​ทั้งวันทั้งคืน

ใน​ขณะที่​เมือง​เต็ม​ไปด้วย​อาชญากรรม​และ​การกระทำ​ชั่วร้าย

11 มี​แต่​อาชญากรรม​ทั่วเมือง

คน​ที่​พูด​โกหก​และ​คดโกง​ไม่เคย​ขาดหาย​ไปจาก​ท้องถนน

12 ถ้า​ศัตรู​ดูถูก​เหยียด​หยาม​ข้าพเจ้า ข้าพเจ้า​ก็​ทนได้

ถ้า​คน​ที่​เกลียด​ข้าพเจ้า​รังแก​ข้าพเจ้า ข้าพเจ้า​ก็​ไป​แอบซ่อน​ได้

13 แต่​นี่​เป็น​เจ้า เพื่อน​ที่​มีใจ​ตรงกัน

เพื่อนสนิท​และ​เพื่อนรู้ใจ ที่​กำลัง​โจมตี​ข้าพเจ้า

14 ในอดีต เรา​สนุก​สนาน​กับ​การพูดคุย​กัน​อย่างสนิทสนม

และ​เดิน​ด้วยกัน​ท่ามกลาง​ฝูงชน​ใน​วิหาร​ของพระเจ้า

15 ข้าพเจ้า​อยากให้​พวกศัตรู​ของ​ข้าพเจ้า​ตาย​อย่าง​ไม่ทัน​รู้ตัว

ข้าพเจ้า​อยากให้​แผ่นดิน​แยกออก และ​กลืน​พวกเขา​ทั้งเป็น+ 55:15 ข้าพเจ้า … กลืน​พวกเขา​ทั้งเป็น แปล​ตรงๆ​ได้ว่า “ข้าพเจ้า​อยากให้​พวกเขา​ลง​ไป​แดน​คนตาย​ทั้งเป็น” ซึ่ง​เหมือนกับ​ตอนที่​พระเจ้า​ลงโทษ​โคราห์​ซึ่ง​เป็น​ศัตรู​ของ​โมเสส​ใน​หนังสือ กันดารวิถี 16:31-33

เพราะ​สิ่งชั่วร้าย​ทั้งหลาย​สิงสถิต​อยู่​ในใจ​ของ​พวกเขา

16 ส่วน​ข้าพเจ้า​จะ​ร้องขอ​ให้​พระเจ้าช่วย

และ​พระยาห์เวห์​จะ​ช่วยกู้​ข้าพเจ้า

17 ข้าพเจ้า​ร้องทุกข์​และ​คร่ำครวญ​ทั้ง​เช้า เที่ยง เย็น

และ​พระองค์​ก็​ได้ยิน​เสียง​ของ​ข้าพเจ้า

18 พระองค์​นำ​ข้าพเจ้า​กลับ​มา​จาก​การรบ​อย่าง​ปลอดภัย

ถึงแม้​มี​ข้าศึก​มากมาย​ต่อสู้​กับ​ข้าพเจ้า

19 พระเจ้า​ผู้ครอบ​ครอง​เป็น​กษัตริย์​มา​ตั้งแต่​โบราณกาล​นั้น

พระองค์​จะ​ฟัง​เสียง​ของ​ข้าพเจ้า​และ​พระองค์​จะ​ทำให้​คนพวกนั้น อับอาย​ขายหน้า เซลาห์

ศัตรู​ของ​ข้าพเจ้า​ไม่ยอม​เปลี่ยน​วิถีทาง​ของเขา

และ​ไม่​ยำเกรง​พระเจ้า

20 เพื่อน​ของ​ข้าพเจ้า​หักหลัง​ข้าพเจ้า

เขา​ไม่ได้​รักษา​คำพูด​เลย

21 คำพูด​ของเขา​นุ่ม​เหมือน​เนย​แต่​ใจ​ของเขา​มีแต่​สงคราม

คำพูด​ของเขา​ลื่น​เหมือน​น้ำมัน แต่​เชือดเฉือน​เหมือนดาบ

22 มอบ​ภาระ​ของเจ้า​ไว้​กับ​พระยาห์เวห์​สิ แล้ว​พระองค์​จะ​ดูแลเจ้า

พระองค์​ไม่เคย​ปล่อย​ให้​คนดี​ลื่นล้ม

23 ข้าแต่​พระเจ้า ส่วน​พระองค์​นั้น​พระองค์​จะ​โยน​พวกฆาตกร​และ​พวกโกหก​หลอกลวง​ทั้งหลาย​ลง​ไป​ใน​หลุมศพ​ให้​เน่าเปื่อย

ทั้งๆที่​เขา​ยัง​ใช้ชีวิต​ไม่ถึง​ครึ่งหนึ่ง​เลย

ส่วน​ข้าพเจ้า​นั้น ข้าพเจ้า​จะ​ไว้วางใจ​ใน​พระองค์

56

ไว้วางใจ​ใน​พระเจ้าเมื่อ​ถูก​ตาม​รังควาน

ถึง​หัวหน้า​นักร้อง ให้​ร้องเพลง​นี้​ตาม​ทำนอง “นกเขา​บน​ต้นโอ๊ก​ที่​ไกลโพ้น” เพลง มิคทาม+ สดุดี 56 มิคทาม เป็น​คำ​ใน​ภาษา​ฮีบรู เรา​ไม่รู้​ความหมาย​แน่นอน อาจ​หมายถึง​คำจารึก ของ​ดาวิด เมื่อ​ครั้ง​ที่​ชาวฟีลิสเตีย​จับ​ดาวิด​ใน​เมืองกัท+ สดุดี 56 เมื่อ​ครั้ง​ที่ … เมืองกัท อ่าน​เรื่อง​ของ​ดาวิด​และ​ชาวเมือง​กัท ได้​จาก​หนังสือ 1 ซามูเอล 21:11-22:1; 27:1-29:11

1 ข้าแต่​พระเจ้า โปรด​เมตตา​ข้าพเจ้า​ด้วยเถิด เพราะ​คน​ตาม​รังควาน​ข้าพเจ้า

ศัตรู​ของ​ข้าพเจ้า​โจมตี​ข้าพเจ้า​ตลอดเวลา

2 คนพวกนั้น​ที่​คอย​จับตา​ดู​ข้าพเจ้า ตาม​รังควาน​ข้าพเจ้า​ตลอดเวลา

มี​หลายคน​สู้รบ​กับ​ข้าพเจ้า​อยู่

พระเจ้า​ผู้ยิ่งใหญ่​สูงสุด

3 เมื่อ​ข้าพเจ้า​หวาดกลัว

ข้าพเจ้า​จะ​ไว้วางใจ​ใน​พระองค์

4 ข้าพเจ้า​ไว้วางใจ​พระเจ้า และ​โอ้อวด​ใน​คำ​สัญญา​ของ​พระองค์

ข้าพเจ้า​ไว้วางใจ​พระเจ้า ข้าพเจ้า​ก็​เลย​ไม่กลัว

มนุษย์​จะ​ทำ​อะไร​ข้าพเจ้า​ได้

5 พวกเขา​ต่าง​บิดเบือน​คำพูด​ของ​ข้าพเจ้า​ตลอดเวลา

พวกเขา​คิด​แต่​เรื่อง​ที่ว่า​จะ​ทำร้าย​ข้าพเจ้า​ยังไง

6 ศัตรู​ของ​ข้าพเจ้า​รวมตัวกัน​เฝ้า​ติดตาม​ดู​ข้าพเจ้า​อยู่​ทุกฝีก้าว

เพื่อ​หวัง​จะ​ฆ่า​ข้าพเจ้า​เสีย

7 ข้าแต่​พระเจ้า อย่า​ปล่อย​ให้​พวก​ที่​ทำชั่ว​นั้น​ลอยนวล​ไปได้

เหวี่ยง​พวกเขา​ลง​กับพื้น​ด้วย​ความโกรธ​ของ​พระองค์

8 พระองค์​จดบันทึก​ความทุกข์โศก​ของ​ข้าพเจ้า

พระองค์​เก็บ​น้ำตา​ทุกหยด​ของ​ข้าพเจ้า​ไว้​ใน​ขวด​ของ​พระองค์

เรื่องนี้​จด​อยู่​ใน​หนังสือม้วน​ของ​พระองค์ ไม่ใช่หรือ

9 เมื่อ​ข้าพเจ้า​ร้องขอ​ความช่วยเหลือ​จาก​พระองค์ พวกศัตรู​ของ​ข้าพเจ้า​ก็​จะ​หันหลัง​วิ่งหนีไป

ข้าพเจ้า​รู้ดี​ว่า​พระเจ้า​อยู่​ฝ่าย​ข้าพเจ้า

10 ข้าพเจ้า​ไว้วางใจ​พระเจ้า​และ​โอ้อวด​ใน​คำ​สัญญา​ของพระองค์

ข้าพเจ้า​ไว้วางใจ​พระยาห์เวห์​และ​โอ้อวด​ใน​คำ​สัญญา​ของพระองค์

11 ข้าพเจ้า​ไว้วางใจ​พระเจ้า

ข้าพเจ้า​ไม่กลัว มนุษย์​จะ​ทำ​อะไร​ข้าพเจ้าได้

12 ข้าแต่​พระเจ้า ข้าพเจ้า​จะ​แก้บน​ทั้งหลาย​ที่​บนบาน​ไว้​กับ​พระองค์

ข้าพเจ้า​จะ​ถวาย​เครื่อง​บูชา​ขอบคุณ​แด่​พระองค์

13 เพราะ​พระองค์​ได้​ช่วย​ข้าพเจ้า​ให้​รอดพ้น​จาก​ความตาย

พระองค์​ช่วย​ให้​เท้า​ของ​ข้าพเจ้า​ไม่​สะดุดล้ม

เพื่อ​ข้าพเจ้า​จะ​ได้​เดิน​อยู่​ต่อหน้า​พระเจ้า​ใน​ความสว่าง​ที่​ส่อง​ลงมา​ยัง​คน​ที่​มีชีวิต

57

อธิษฐาน​ขอ​ให้​รอดพ้น​จาก​ศัตรู​ที่​ดุร้าย

(สดด. 108:1-5)

ถึง​หัวหน้า​นักร้อง ให้​ร้องเพลง​ด้วย​ทำนอง “อย่าทำลาย” เพลง​มิคทาม+ สดุดี 57 มิคทาม เป็น​คำ​ใน​ภาษา​ฮีบรู เรา​ไม่รู้​ความหมาย​แน่นอน อาจ​หมายถึง​คำจารึก​ของ​ดาวิด เมื่อ​ครั้ง​ที่​ดาวิด​หนี​ซาอูล​ไป​อยู่​ในถ้ำ

1 ข้าแต่​พระเจ้า โปรด​เมตตา​ด้วย โปรด​เมตตา​ด้วยเถิด

เพราะ​ข้าพเจ้า​แสวงหา​ที่ลี้ภัย​ใน​พระองค์

และ​แสวงหา​ที่กำบัง​ภายใต้​ปีก​ของ​พระองค์

จนกว่า​เรื่อง​อันตราย​นี้​จะ​ผ่านพ้นไป

2 ข้าพเจ้า​ร้องเรียก​หา​พระเจ้า​ผู้ยิ่งใหญ่สูงสุด

ข้าพเจ้า​อธิษฐาน​ถึง​พระเจ้า​ผู้ที่​แก้แค้น​แทน​ข้าพเจ้า

3 ขอให้​พระองค์​ส่ง​ความช่วยเหลือ​มา​จาก​สวรรค์​มา​ช่วยกู้​ข้าพเจ้า

ขอให้​พระองค์​ทำให้​ศัตรู​ของ​ข้าพเจ้า​อับอาย เซลาห์

ขอให้​พระเจ้า​ส่ง​ความรักมั่นคง​และ​ความซื่อสัตย์​ที่​เชื่อถือได้​ของ​พระองค์​ลงมาให้

4 ข้าพเจ้า​จะ​ต้อง​นอนลง​ท่ามกลาง​ศัตรู​ที่​เหมือน​สิงโต​กินคน

พวกเขา​มี​ฟัน​เหมือน​คมหอก​คมธนู​และ​มี​ลิ้น​เหมือน​ดาบ​ที่​คมกริบ

5 ข้าแต่​พระเจ้า ขอให้​พระองค์​ขึ้นมา​เหนือ​ฟ้าสวรรค์

ขอให้​รัศมี​ของ​พระองค์​ส่อง​ไป​ทั่วโลก

6 พวกศัตรู​วาง​ตาข่าย​ดัก​ขาข้าพเจ้า

ข้าพเจ้า​รู้สึก​เครียดมาก

พวกเขา​ขุด​หลุม​พราง​ให้​ข้าพเจ้า​ตกลงไป

แต่​พวกเขา​กลับ​ตกลงไป​ใน​กับดัก​ของเขาเอง เซลาห์

7 ข้าแต่​พระเจ้า ข้าพเจ้า​พร้อมแล้ว

ใจ​ของ​ข้าพเจ้า​เตรียม​พร้อม​แล้ว

ข้าพเจ้า​จะ​ร้องเพลง และ​เล่นดนตรี​เพื่อ​สรรเสริญ​พระองค์

8 จิตวิญญาณ​ของข้า ตื่นเถิด

พิณใหญ่ และ​พิณโบราณ ตื่นเถิด

แล้ว​ข้าพเจ้า​จะ​ใช้​เพลง​ปลุกอรุณรุ่ง

9 องค์​เจ้า​ชีวิต ข้าพเจ้า​จะ​สรรเสริญ​พระองค์​ท่ามกลาง​ชนชาติ​ทั้งหลาย

และ​จะ​ร้องเพลง​เกี่ยวกับ​พระองค์​ให้​ทุกคนฟัง

10 เพราะ​ความรัก​มั่นคง​ของ​พระองค์​นั้น​สูง​เทียม​ฟ้าสวรรค์

ความสัตย์ซื่อ​ของ​พระองค์​นั้น​ขึ้น​สูง​เสียดเมฆ

11 ข้าแต่​พระเจ้า ขอให้​พระองค์​ขึ้นมา​เหนือ​ฟ้าสวรรค์

ขอให้​รัศมี​ของ​พระองค์​ส่อง​ไป​ทั่วโลก

58

การเรียกร้อง​ความยุติธรรม

ถึง​หัวหน้า​นักร้อง ให้​ร้อง​โดย​ใช้​ทำนอง “อย่าทำลาย” เพลง​มิคทาม+ สดุดี 58 มิคทาม เป็น​คำ​ใน​ภาษา​ฮีบรู เรา​ไม่รู้​ความหมาย​แน่นอน อาจ​หมายถึง​คำจารึก​ของ​ดาวิด

1 พวกเจ้า​พวกผู้นำ​ที่​ยิ่งใหญ่ พวกเจ้า​ตัดสินคดี​อย่าง​ยุติธรรม​หรือเปล่า

พวกเจ้า​ให้​คำตัดสิน​กับ​คน​อย่าง​ยุติธรรม​หรือเปล่า

2 เปล่าเลย เจ้า​ได้​วางแผน​ที่​จะ​ทำ​สิ่งชั่วร้าย​มากมาย​ด้วย​จิตใจ​ที่​ไร้​ความยุติธรรม

เจ้า​ได้​ก่อ​อาชญากรรม​ที่​โหดร้าย​ใน​แผ่นดิน​ด้วย​มือ​อัน​ชั่วช้า

3 คนชั่ว​พวกนั้น​ทำผิด​ตั้งแต่​คลอด​ออกมา

คนโกหก​พวกนั้น​หลงผิด​ไป​ตั้งแต่เกิด

4 ความโกรธแค้น​ของ​พวกเขา​เหมือน​พิษงู​ร้ายแรง+ 58:4 ความโกรธแค้น … ร้ายแรง คำว่า “ความโกรธแค้น” กับ​คำว่า “พิษงู” เป็น​คำๆเดียวกัน​ใน​ภาษา​ฮีบรู

พวกเขา​เป็น​เหมือน​งูเห่า​หูหนวก​ที่​อุดหู​ของมัน

5 ที่​ไม่ยอม​ฟัง​เสียง​สะกด​ของ​หมองู

ไม่ว่า​หมองู​จะ​เก่ง​แค่ไหน​ก็ตาม

6 ข้าแต่​พระเจ้า ช่วย​หัก​ฟัน​ใน​ปาก​ของ​พวกเขา​ให้​แตกละเอียด

ข้าแต่​พระยาห์เวห์ ช่วย​ดึง​เขี้ยว​ออก​จาก​ปาก​สิงโต​เหล่านั้นด้วย

7 ขอ​พละกำลัง​ของ​พวกเขา​ถูก​ระบาย​ไป​เหมือน​น้ำ

ขอให้​พวกเขา​ถูก​เหยียบย่ำ​เหมือน​ต้นหญ้า​ที่​เหี่ยวเฉา+ 58:7 ขอให้​พวกเขา … ที่​เหี่ยวเฉา อาจ​แปล​ได้​อีก​อย่างหนึ่ง​ว่า “ขอให้​พระองค์​ยิง​ลูกธนู​ใส่​พวกเขา​ให้​ล้มลง เหมือน​หญ้า​ที่​เหี่ยวเฉา”

8 ขอให้​พวกเขา​หายไป​เหมือน​พวกหอยทาก+ 58:8 หอยทาก มัก​ทิ้ง​ร่องรอย​เปียกแฉะ​ไว้​ที่พื้น​เวลา​คืบคลาน จึง​ดู​เหมือนว่า​ตัวมัน​กำลัง​ละลาย​ขณะที่​คืบคลาน​ไปมา​ที่​กำลัง​หลอม​ละลาย​ไป​ในขณะที่​มัน​คืบคลาน

ขอให้​พวกเขา​เป็น​เหมือน​ทารก​ที่​ตาย​ใน​ท้องแม่​ซึ่ง​ไม่มีวัน​ได้เห็น​แสง​ของ​อาทิตย์

9 ขอให้​พระเจ้า​กวาด​พวกเขา​ทิ้งไป​อย่าง​รวดเร็ว​เหมือนกับ​พายุ

เร็ว​กว่า​ที่​หม้อ​จะ​ทัน​ร้อน​ตอนที่​ตั้งอยู่​บน​กอง​กิ่งหนาม​ที่​ติดไฟ

ไม่ว่า​จะ​เป็น​กิ่งสด​หรือ​กิ่งแห้ง​ก็ตาม+ 58:9 ภาษา​ฮีบรู ข้อนี้​เข้าใจยาก

10 ขอให้​คนดี​ได้​ดีใจ เมื่อ​เห็น​คน​ที่​ไร้​ความยุติธรรม​ถูกลงโทษ

และ​ขอให้​คนดี​คนนั้น​ได้​ล้างเท้า​ใน​เลือด​ของ​คนชั่ว

11 แล้ว​ผู้คน​ก็​จะ​พูดว่า “เห็นไหม คน​ที่​ทำ​ถูกต้อง​ได้รับรางวัล

เห็นไหม มี​พระเจ้า​ที่​ตัดสิน​อย่าง​ยุติธรรม​อยู่​ในโลกนี้”

59

ขอ​ปกป้อง​ข้าพเจ้า​จาก “ไอ้พวกหมา”

ถึง​หัวหน้า​นักร้อง ให้​ร้อง​โดย​ใช้​ทำนอง “อย่าทำลาย” เพลง​มิคทาม+ สดุดี 59 มิคทาม เป็น​คำ​ใน​ภาษา​ฮีบรู เรา​ไม่รู้​ความหมาย​แน่นอน อาจ​หมายถึง​คำจารึก​ของ​ดาวิด ที่​เขียน​ตอนที่​ซาอูล​ส่ง​คน​ไป​เฝ้า​บ้าน​ของ​ดาวิด​เพื่อ​ฆ่า​เขา+ สดุดี 59 ตอนที่​ซาอูล … ฆ่า​เขา ดู​เพิ่มเติม​ได้​จาก​หนังสือ 1 ซามูเอล 19:11-17

1 พระเจ้า​ของ​ข้าพเจ้า โปรด​ช่วย​ข้าพเจ้า​ให้รอดพ้น​จาก​ศัตรู​ของ​ข้าพเจ้า​ด้วยเถิด

โปรด​ช่วย​ปกป้อง​ข้าพเจ้า​ให้รอดพ้น​จาก​ผู้คน​ที่​ลุกขึ้น​ต่อต้าน​ข้าพเจ้า​ด้วยเถิด

2 โปรด​ช่วยชีวิต​ข้าพเจ้า​ให้​รอดพ้น​จาก​คนชั่วร้าย

โปรด​ช่วยกู้​ข้าพเจ้า​จาก​คน​กระหายเลือด​เหล่านั้น​ด้วยเถิด

3 ข้าแต่​พระยาห์เวห์ พวกเขา​ดักซุ่ม​คอย​ฆ่า​ข้าพเจ้า

คนโหดร้าย​พวกนั้น​ด้อม​ตาม​คอย​ตะครุบ​ข้าพเจ้า

ทั้งๆที่​ข้าพเจ้า​ไม่ได้​ทำผิด​หรือ​ทำบาป​อะไรเลย

4 ข้าพเจ้า​ไม่ได้​ทำ​อะไร​ผิด แต่​พวกเขา​ก็​รีบเร่ง​มา​ที่นี่​และ​เตรียม​โจมตี​ข้าพเจ้า

โปรด​ลุก​ขึ้น​มา​ช่วย​ข้าพเจ้า​ด้วยเถิด ช่วย​มาดู​ว่า​กำลัง​เกิด​อะไรขึ้น

5 ข้าแต่​พระยาห์เวห์ พระเจ้า​ผู้มีฤทธิ์ทั้งสิ้น พระเจ้า​ของ​ชนชาติ​อิสราเอล

โปรด​ลุก​ขึ้นมา​ลงโทษ​ชนชาติ​เหล่านั้น โปรด​อย่า​ได้​มี​เมตตา​ต่อ​คนทรยศ​ที่​ชั่วร้าย​พวกนั้น เซลาห์

6 พวกเขา​กลับ​มา​ใน​ตอนเย็น ขู่คำราม​เหมือน​ฝูงหมา

และ​เดิน​ด้อมๆมองๆ หา​เหยื่อ​ไปทั่วเมือง

7 ฟัง​เสียง​ของ​พวกเขา​ดูสิ เห่า​ออกมา​เป็น​คำเย้ยหยัน

ริมฝีปาก​เชือดเฉือน​อย่างดาบ

และ​พวกเขา​ก็​พูดว่า “ไม่มี​คนอื่น​ได้ยิน​หรอก”

8 ข้าแต่​พระยาห์เวห์ ขอ​พระองค์​หัวเราะ​เยาะ​พวกเขา

และ​ทำให้​พวกเขา​ทุกคน​อับอาย​ด้วยเถิด

9 ข้าแต่​พระเจ้า พระองค์​เป็น​พละกำลัง​ของ​ข้าพเจ้า ข้าพเจ้า​จะ​คอย​ให้​พระองค์​มาช่วย+ 59:9 ข้าแต่​พระเจ้า … มาช่วย หรือ “ข้าพเจ้า​จะ​ร้องเพลง​สรรเสริญ​พระองค์” หรือ​อาจจะ​หมายถึง “พระเจ้า​ผู้​เป็น​กำลัง​ของ​ข้าพเจ้า ขณะนี้​ข้าพเจ้า​กำลัง​เฝ้ารอ​พระองค์​อยู่​เพื่อ​ให้​ช่วยเหลือ​ข้าพเจ้า”

เพราะ​พระองค์​เป็น​ป้อม​ปราการ​ของ​ข้าพเจ้า

10 พระเจ้า​ของ​ข้าพเจ้า​รัก​ข้าพเจ้า​และ​จะ​มา​ช่วย​ข้าพเจ้า

พระองค์​จะให้​ข้าพเจ้า​เห็น​พวกศัตรู​ของ​ข้าพเจ้า​พ่ายแพ้

11 โปรด​อย่า​ฆ่า​พวกศัตรู​ของ​ข้าพเจ้า​ให้​หมด​ใน​ทีเดียว ไม่อย่างนั้น คน​ของ​ข้าพเจ้า​อาจจะ​ลืมว่า​พระองค์​เป็น​ผู้ที่​ทำให้​พวกเขา​ชนะ

ข้าแต่​องค์​เจ้า​ชีวิต ผู้​เป็น​โล่​ของ​พวกเรา

โปรด​ใช้​พลังอำนาจ​ของ​พระองค์​ทำให้​ศัตรู​แตกกระเจิง​และ​ล้มลง

12 สิ่ง​ที่​เขา​พูด​ทำให้​ริมฝีปาก​เขา​เป็นบาป

ขอให้​เขา​ตกลงไป​ใน​กับดัก​แห่ง​ความเย่อหยิ่ง​จองหอง

คำสาปแช่ง​และ​คำโกหก​ของเขาเอง

13 ทำลาย​พวกเขา​ด้วย​ความโกรธ​ของ​พระองค์

ทำลาย​พวกเขา​ให้​หมดเกลี้ยง​ตลอดไป

แล้ว​คน​ทั่วโลก​จะ​ได้​รู้​ว่า

พระเจ้า​ครอบ​ครอง​อยู่​เหนือ​ชนชาติ​ของ​ยาโคบ เซลาห์

14 พวกเขา​กลับมา​ใน​ตอนเย็น​ขู่คำราม​เหมือน​ฝูงหมา

และ​เดิน​ด้อมๆมองๆ​หา​เหยื่อ​ไป​ทั่วเมือง

15 พวกเขา​จะ​เร่ร่อน​หา​อาหาร​ไปมา

และ​ถ้า​พวกเขา​กิน​ไม่อิ่ม พวกเขา​คง​จะ​อยู่​ทั้งคืน+ 59:15 ถ้า​พวกเขา … จะ​อยู่​ทั้งคืน หรือ​อาจจะ​แปล​ได้​อีก​อย่างหนึ่ง​ว่า “ถ้า​พวกเขา​กิน​ไม่อิ่ม พวกเขา​จะ​ร้อง​ครวญคราง”

16 ข้าพเจ้า​จะ​ร้องเพลง​ถึง​พลัง​ของ​พระองค์

ใน​ตอนเช้า​ข้าพเจ้า​จะ​ชื่นชมยินดี​ใน​ความรักมั่นคง​ของ​พระองค์

เพราะ​พระองค์​เป็น​ป้อมปราการ​ของ​ข้าพเจ้า

พระองค์​เป็น​ที่กำบัง​ใน​ยามทุกข์ยาก

17 ข้าแต่​พระเจ้า พระองค์​เป็น​พละกำลัง​ของ​ข้าพเจ้า ข้าพเจ้า​จะ​ร้องเพลง​สรรเสริญ​พระองค์

เพราะ​พระองค์​เป็น​ป้อม​ปราการ​ของ​ข้าพเจ้า

และ​เป็น​พระเจ้า​ที่​มี​ความรัก​มั่นคง​ต่อ​ข้าพเจ้า

60

อธิษฐาน​ขอ​ชัยชนะ​หลังจาก​สู้รบ​แพ้

(สดด. 108:6-13)

ถึง​หัวหน้า​นักร้อง ให้​ร้องเพลง​โดย​ใช้​ทำนอง “ดอกลิลลี่​แห่ง​สัญญา” เพลง​มิคทาม​ของ​ดาวิด สำหรับ​การสั่งสอน เขียน​ใน​ช่วง​ที่​ดาวิด​ต่อสู้​กับ​ชาวอารัมนาหะราอิม​และ​ชาวอารัมโซบาห์ ตอน​ขากลับ​โยอาบ​ได้​ฆ่า​ทหาร​ชาวเอโดม​ไป​หนึ่งหมื่น​สองพัน​คน​ที่​หุบเขาเกลือ+ สดุดี 60 โยอาบ​เป็น​ผู้นำ​ทาง​ทหาร​ของ​ดาวิด ดู​ราย​ละเอียด​ใน​บทที่ 2 ซามูเอล 8:3-8; 10:6-28; 1 พงศาวดาร 18:3-11; 19:16-19

1 ข้าแต่​พระเจ้า พระองค์​ทอดทิ้ง​พวกเรา

และ​ทลาย​กำแพง​ของ​พวกเรา

พระองค์​โกรธ​พวกเรา

โปรด​นำ​พวกเรา​กลับ​ไปสู่​สภาพเดิม​ด้วยเถิด

2 พระองค์​ทำให้​แผ่นดิน​ไหว​และ​แยก​แผ่นดิน​ออก

โปรด​ซ่อม​รอยร้าว​ด้วยเถิด​เพราะ​มัน​กำลัง​จะ​พังทลาย

3 พระองค์​ทำให้​คน​ของ​พระองค์​เดือด​ร้อน​จน​ล้ม​โซเซไป

เหมือนกับ​พระองค์​มอม​เหล้าองุ่น​เรา​จน​โซซัด​โซเซไป

4 พระองค์​ยกธง​ให้​กับ​คน​ที่​เกรง​กลัว​พระองค์​เห็น

เพื่อ​พวกเขา​จะ​ได้​หนี​คมธนู​ที่​วิ่ง​เข้าไปหา เซลาห์

5 ช่วย​ตอบ​ข้าพเจ้า​ด้วย​และ​ใช้​มือขวา​อัน​ทรงพลัง​ของ​พระองค์

ช่วย​พวกเรา​ให้รอด​ด้วยเถิด​เพื่อ​คน​ที่​พระองค์​รัก​จะ​หนี​ไปได้

6 ใน​วิหาร​ของ​พระองค์ พระเจ้า​พูดว่า

“เรา​จะ​ชนะ​และ​เรา​จะ​วัด​และ​จัดสรร​ปัน​ส่วน​เมืองเชเคม

และ​หุบเขา​สุคคท​ให้กับ​คน​ของเรา

7 ดินแดน​กิเลอาด​เป็น​ของเรา ดินแดน​มนัสเสห์​เป็น​ของเรา

เผ่า​เอฟราอิม​เป็น​หมวกเหล็ก​ของเรา

ส่วน​เผ่ายูดาห์ เป็น​คทา+ 60:7 คทา เป็น​ไม้​ขนาดสั้น ที่​กษัตริย์​ถือ เล็ง​ถึง​อำนาจ​ใน​การปกครอง ของเรา

8 ชนชาติ​โมอับ​เป็น​อ่าง​ล้าง​ของเรา

เรา​โยน​รองเท้า​ของเรา​ให้​ชนชาติ​เอโดม​ที่​เป็น​ทาส​ของเรา

เรา​โห่ร้อง​อย่าง​ผู้​มีชัย​เหนือ​ดินแดน​ฟิลิสเตีย”

9 ใครเล่า​จะ​นำ​ข้าพเจ้า​ไป​ยึด​เมือง​ที่​มี​กำแพง​แน่นหนานั้น

ใครเล่า​จะ​นำ​ข้าพเจ้า​ไปไกล​ถึง​ดินแดน​เอโดม

10 เพราะ​พระองค์​ทอดทิ้ง​พวกเรา​แล้ว ไม่ใช่หรือ

ข้าแต่​พระเจ้า พระองค์​ไม่ไป​ร่วมทัพ​กับ​พวกเราแล้ว

11 ข้าแต่​พระเจ้า ช่วยเหลือ​พวกเรา​ต่อสู้​กับ​ศัตรู​ด้วยเถิด

เพราะ​ความช่วยเหลือ​จาก​มนุษย์ ไม่มี​ประโยชน์

12 ต้อง​เป็น​ความช่วยเหลือ​จาก​พระเจ้า​เท่านั้น​พวกเรา​ถึงจะชนะ

พระองค์​จะ​เหยียบย่ำ​ศัตรู​ของ​พวกเรา

61

การปกป้อง​ภายใต้​ปีก​ของ​พระองค์

ถึง​หัวหน้า​นักร้อง ให้​ใช้​เครื่อง​ดนตรี​ประกอบ เพลง​ของ​ดาวิด

1 ข้าแต่​พระเจ้า โปรดฟัง​เสียง​ร้องให้​ช่วย​ของ​ข้าพเจ้า

โปรด​รับฟัง​คำ​อธิษฐาน​ของ​ข้าพเจ้า​ด้วยเถิด

2 ข้าพเจ้า​รู้สึก​ท้อแท้​สิ้นหวัง​อยู่​ที่​สุดปลาย​โลกนี้

ข้าพเจ้า​จึง​ร้องขอ​ความช่วยเหลือ​จาก​พระองค์

ขอ​พระองค์​นำ​ข้าพเจ้า​ไป​อยู่​ที่​ป้อม​ปราการสูง

3 เพราะ​พระองค์​เป็น​ที่ลี้ภัย​ของ​ข้าพเจ้า

พระองค์​เป็น​หอ​สูง​แข็งแกร่ง​ที่​ปกป้อง​ข้าพเจ้า​จากศัตรู

4 ข้าพเจ้า​ขอ​พัก​อาศัย​อยู่​ใน​เต็นท์​ของ​พระองค์​ตลอดไป

และ​หลบภัย​อยู่​ใต้ปีก​ของ​พระองค์ เซลาห์

5 ข้าแต่​พระเจ้า พระองค์​ได้ยิน​คำ​สาบาน​ของ​ข้าพเจ้า

พระองค์​ให้​ข้าพเจ้า​มี​ส่วน​ใน​มรดก​ที่​เป็น​ของ​คนเหล่านั้น​ที่​ยำเกรง​พระองค์

6 ขอ​พระองค์​ช่วย​ต่ออายุ​ให้กับ​กษัตริย์

ขอ​พระองค์​ช่วย​เพิ่ม​จำนวน​วันปี​ของ​กษัตริย์​ให้​ออกไป​อีก​หลาย​ชั่วอายุคน

7 ขอให้​กษัตริย์​นั่ง​อยู่​บน​บัลลังก์​ต่อหน้า​พระเจ้า​ตลอดไป

ขอให้​ความสัตย์ซื่อ​และ​ความรักมั่นคง​ของ​พระองค์​ปกป้อง​กษัตริย์

8 แล้ว​ข้าพเจ้า​จะ​ร้องเพลง​สรรเสริญ​ชื่อ​ของ​พระองค์​เสมอ

และ​จะ​แก้บน​ต่างๆ​ของ​ข้าพเจ้า​ใน​แต่ละวัน

62

พึ่ง​ใน​ความ​แข็ง​แกร่ง​ของ​พระยาห์เวห์

ถึง​หัวหน้า​นักร้อง ตาม​แนวเพลง​ของ​เยดูธูน+ สดุดี 62 เยดูธูน เป็น​หนึ่ง​ใน​สาม​ของ​หัวหน้า​นักดนตรี ที่​กษัตริย์​ดาวิด​แต่งตั้ง ดู​ได้​จาก พงศาวดาร 16:38-42 เพลง​สดุดี​ของ​ดาวิด

1 แน่นอน ข้าพเจ้า​จะ​รอคอย​พระเจ้า​อย่าง​อดทน

เพราะ​มี​แต่​พระองค์​เท่านั้น​ที่​สามารถ​ช่วย​ข้าพเจ้า​ให้รอดได้

2 แน่นอน พระองค์​เป็น​หินกำบัง เป็น​ผู้ช่วยให้รอด

และ​เป็น​ป้อม​ปราการ​ของ​ข้าพเจ้า ดังนั้น ข้าพเจ้า​จะ​ไม่มีวัน​หวั่นไหว

3 พวกเจ้า​ฆาตกร​จะ​โจมตี​ข้าพเจ้า​ไป​อีกนาน​แค่ไหน

ข้าพเจ้า​เป็น​เหมือน​กำแพง​ที่​เอนเอียง​จวน​จะล้ม​อยู่แล้ว

4 แน่นอน พวกเขา​วางแผน​ที่​จะ​โค่นล้ม​ข้าพเจ้า​จาก​ตำแหน่งสูง

พวกเขา​ชอบ​โกหก

พวกเขา​อวยพร​ข้าพเจ้า​ด้วย​ปาก แต่​สาปแช่ง​ข้าพเจ้า​ในใจ เซลาห์

5 แน่นอน ข้าพเจ้า​จะ​รอคอย​พระเจ้า​อย่างอดทน

เพราะ​มี​แต่​พระองค์​เท่านั้น​ที่​ให้​ความหวัง​กับ​ข้าพเจ้า

6 แน่นอน พระองค์​เป็น​หินกำบัง เป็น​ผู้ช่วยให้รอด

และ​เป็น​ป้อม​ปราการ​ของ​ข้าพเจ้า​ดังนั้น ข้าพเจ้า​จะ​ไม่หวั่นไหว

7 พระเจ้า​ช่วย​ข้าพเจ้า​ให้รอด​และ​ให้เกียรติ​กับ​ข้าพเจ้า

พระเจ้า​เป็น​หินกำบัง​อัน​แข็งแกร่ง​และ​เป็น​ที่ลี้ภัย​ของ​ข้าพเจ้า

8 ท่าน​ทั้งหลาย ให้​ไว้วางใจ​ใน​พระองค์​ตลอดเวลา

ให้​เปิดเผย​ทุกอย่าง​ที่​อยู่​ในใจ​เจ้า​กับ​พระเจ้า​อย่างเต็มที่

พระเจ้า​คือ​ที่ลี้ภัย​ของ​พวกเรา เซลาห์

9 แน่นอน มนุษย์​นั้น​ไม่เที่ยง​เหมือน​ลม​แค่วูบหนึ่ง

มนุษย์​นั้น​พึ่งพิง​ไม่ได้

บน​ตราชั่ง​นั้น มนุษย์​ทั้งหมด​รวมกัน​ก็ยัง​เบากว่าลม

10 อย่า​ไว้วางใจ​ใน​ความร่ำรวย​ที่​ได้​มา​จาก​การรีดไถ​คนอื่น

อย่า​ได้​หวัง​ลมๆแล้งๆ​กับ​สิ่งที่​ขโมย​มา

ถ้า​เจ้า​ร่ำรวย​ขึ้น​อย่าได้​ไป​ยึดติด​กับมัน

11 พระเจ้า​พูด​สิ่งหนึ่ง

อันที่จริง​พระองค์​พูด​สองสิ่ง​ที่​ข้าพเจ้า​ได้ยิน คือ

พระเจ้า​เป็น​ผู้ที่​มี​ความ​แข็ง​แกร่ง

12 ข้าแต่​องค์​เจ้า​ชีวิต พระองค์​เป็น​ผู้ที่​มี​ความรักมั่นคง

เพราะ​พระองค์​ตอบแทน​แต่ละคน​ตาม​สิ่งที่​พวกเขาทำ

63

ใจ​ที่​หิว​กระหาย​พระเจ้า

เพลง​สดุดี​ของ​ดาวิด เมื่อ​ครั้ง​ที่​เขา​อยู่​ใน​ที่​เปล่า​เปลี่ยว​แห้งแล้ง​ของ​ยูดาห์+ สดุดี 63 เมื่อ​ครั้ง​ที่ … ของ​ยูดาห์ ดู​เพิ่มเติม​ได้​จาก หนังสือ 1 ซามูเอล 23:14; 2 ซามูเอล 15:23

1 ข้าแต่​พระเจ้า พระองค์​คือ​พระเจ้า​ของ​ข้าพเจ้า ข้าพเจ้า​แสวงหา​พระองค์​อย่างจริงจัง

ใจ​ของ​ข้าพเจ้า​กระหาย​หา​พระองค์

ร่างกาย​ของ​ข้าพเจ้า​โหยหา​พระองค์​ใน​แผ่นดิน​ที่​แห้งแล้ง​ขาดน้ำนี้ ที่​ซึ่ง​ข้าพเจ้า​รู้สึก​อ่อนเปลี้ย​เหลือเกิน

2 ใช่แล้ว ข้าพเจ้า​เคยเห็น​พระองค์​ใน​วิหาร​อันศักดิ์สิทธิ์​ของ​พระองค์

ข้าพเจ้า​เคย​เห็น​ความ​แข็ง​แกร่ง​และ​สง่าราศี​ของ​พระองค์

3 ริมฝีปาก​ของ​ข้าพเจ้า​จะ​สรรเสริญ​พระองค์

เพราะ​ความรักมั่นคง​ของ​พระองค์​ดี​ยิ่งกว่า​ชีวิต​เสียอีก

4 ข้าพเจ้า​ขอ​สรรเสริญ​พระองค์​ตราบเท่าที่​ข้าพเจ้า​ยัง​มีชีวิตอยู่

ข้าพเจ้า​ยกมือ​ของ​ข้าพเจ้า​ขึ้น​เรียกชื่อ​ของ​พระองค์

5 จิตวิญญาณ​ของ​ข้าพเจ้า​พอใจ​ยิ่งนัก​เหมือน​เพิ่ง​ได้​กิน​อาหาร​ที่ดีที่สุด

ปาก​ของ​ข้าพเจ้า​จะ​สรรเสริญ​พระองค์​ด้วยริมฝีปาก​ที่​เป็นสุขนั้น

6 ข้าพเจ้า​สรรเสริญ​พระองค์

ใน​ขณะที่​นอน​อยู่​บนเตียง​และ​คิดถึง​พระองค์​ใน​ตอนดึก

7 เพราะ​พระองค์​ช่วยเหลือ​ข้าพเจ้า

ข้าพเจ้า​ร้องเพลง​อย่าง​มี​ความสุข​อยู่​ภายใต้​เงาปีก​ของ​พระองค์

8 ข้าพเจ้า​ตาม​อยู่​หลัง​พระองค์

มือขวา​ของ​พระองค์​จับ​ข้าพเจ้า​ไว้แน่น

9 ส่วน​คน​พวกนั้น​ที่​อยาก​จะ​ฆ่า​ข้าพเจ้า

ก็​จะ​ถูก​ส่ง​ลงไป​ใน​หลุมศพ​เสียเอง

10 พวกเขา​จะ​ถูก​ฆ่าตาย​ด้วย​คมดาบ

และ​กลาย​เป็น​อาหาร​ของ​หมาป่า

11 แต่​กษัตริย์​จะ​มี​ความสุข​ใน​พระเจ้า

ทุกคน​ที่​สาบาน​โดย​อ้าง​ชื่อ​ของ​พระเจ้า​จะ​พากัน​สรรเสริญ​พระเจ้า

เพราะ​พระองค์​จะ​ปิดปาก​คน​ที่​พูดโกหก

64

พระเจ้า​จะ​ลงโทษ​พวกวางแผนชั่ว

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระเจ้า โปรด​ฟัง​ข้าพเจ้า​ด้วย​เมื่อ​ข้าพเจ้า​ร้องทุกข์

โปรด​ปกป้อง​ข้าพเจ้า​จาก​การขู่เข็ญ​ของ​ศัตรู+ 64:1 การขู่เข็ญ​ของ​ศัตรู หรือ​แปล​ได้​อีก​อย่างหนึ่ง​ว่า “สิ่ง​ที่​ข้าพเจ้า​หวาดกลัว​จาก​ศัตรู” ด้วยเถิด

2 โปรด​ปกป้อง​คุ้มครอง​ข้าพเจ้า​จาก​แผนการ​ของ​คนชั่วร้าย​เหล่านั้น

โปรด​ซ่อน​ข้าพเจ้า​จาก​กลุ่มชน​ที่​อึกทึก​ชั่วช้านั้น

3 ลิ้น​พวกเขา​เหมือน​ดาบ​แหลมคม

คำพูด​อัน​ขมขื่น​ของ​พวกเขา​เหมือน​ธนู​ที่ง้าง​พร้อมยิง

4 อยู่ๆ​พวกเขา​ก็​ยิงธนู​ใส่​คนบริสุทธิ์

พวกเขา​ยิง​จาก​ที่​หลบซ่อน​อย่าง​ไม่กลัวใคร

5 พวกคนชั่ว​ให้​กำลังใจ​ต่อกัน​ใน​การทำชั่ว

พวกเขา​พูดกัน​ถึง​เรื่อง​การวาง​กับดัก

เขา​พูด​กัน​ว่า “ไม่มีใคร​เห็น​สิ่ง​ที่​พวกเรา+ 64:5 พวกเรา มา​จาก​ฉบับ​ภาษา​ซีเรีย แต่​ฉบับ​ฮีบรู​ใช้​คำว่า “พวกมัน” ซึ่ง​คง​หมายถึง​พวกกับดัก​พวกนั้น กำลัง​ทำ​อยู่นี้หรอก”

6 พวกเขา​วางแผน​ทำ​เรื่องร้ายๆ​ที่​ไม่ยุติธรรม

แล้ว​พูด​กัน​ว่า “เรา​คิด​แผนการ​ที่​ไม่มี​ช่องโหว่เลย”

จิตใจ​ของ​มนุษย์​นั้น​สุดลึกล้ำ​หยั่งถึง

7 แต่​พระเจ้า​จะ​ยิงธนู​ใส่​พวกเขา

และ​คนเหล่านั้น​จะ​ถูก​ยิง​ใน​พริบตา

8 พระองค์​จะ​ทำให้​คนพวกนั้น​สะดุด​ลิ้น​ของ​ตัวเอง

และ​ทุกคน​ที่​พบเห็น​พวกเขา​ก็​จะ​สั่นสะท้าน

9 ทุกคน​จะ​เกรง​กลัว

พวกเขา​จะ​คิดถึง​และ​เล่าเรื่อง​สิ่งที่​พระเจ้า​ได้ทำ​ไปนั้น

10 คน​ที่​ทำ​ตามใจ​พระยาห์เวห์​จะ​ชื่นชม​ยินดี​และ​ลี้ภัย​ใน​พระองค์

ทุกคน​ที่​มี​ใจ​ซื่อตรง​จะ​โอ้อวด​เรื่อง​พระองค์

65

ขอบคุณ​พระเจ้า​สำหรับการเก็บเกี่ยว​อันอุดม

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระเจ้า ถูกต้อง​แล้ว​ที่​พวกเรา​จะ​ร้องเพลง​สรรเสริญ​พระองค์​บน​ภูเขาศิโยน

และ​ถวาย​เครื่อง​บูชา​ตาม​ที่​พวกเรา​ได้​สาบาน​ไว้​กับพระองค์

2 พระองค์​รับฟัง​คำ​อธิษฐาน

มนุษย์​ทุกคน​สามารถ​มา​อยู่​ต่อหน้า​พระองค์

3 เมื่อ​การกระทำ​ผิด​ท่วมท้น​พวกเรา

พระองค์​คือ​ผู้ที่​กลบเกลื่อน​การกบฏ​ของ​พวกเรา

4 ช่าง​มีเกียรติ​จริงๆ​คน​ที่​พระองค์​เลือก​ให้เข้าใกล้​พระองค์ และ​พักอาศัย​ใน​ลาน​ของ​พระองค์

ขอให้​เรา​อิ่มเอม​กับ​สิ่งดีๆ​ใน​บ้าน​ของ​พระองค์​ซึ่ง​คือ​วิหาร​อัน​ศักดิ์สิทธิ์​ของ​พระองค์

5 ข้าแต่​พระเจ้า​พระผู้ช่วย​ให้รอด​ของ​พวกเรา

พระองค์​ตอบ​คำ​อธิษฐาน​ของเรา​และ​นำชัยชนะ​มาสู่​พวกเรา​ด้วย​อำนาจ​อันน่าเกรง​ขาม​ของ​พระองค์

ทุกคน​ที่​อาศัย​อยู่​ใน​ทั่ว​ทุกมุมโลก​รวมทั้ง​คน​ที่​อยู่​ข้ามน้ำ​ข้ามทะเล​อันไกลโพ้น

ต่าง​ก็​พากัน​ไว้วางใจ​ใน​พระองค์

6 พระองค์​ตั้ง​ภูเขา​ทั้งหลาย​ใน​ที่​ของ​พวกมัน​ด้วยฤทธิ์​อำนาจ​ของ​พระองค์

พระองค์​สำแดง​ให้​เห็น​ถึง​พลัง​ของ​พระองค์

7 พระองค์​สามารถ​ทำให้​ทะเล​และ​คลื่น​ที่​คำราม​อย่าง​สนั่นหวั่นไหว

และ​ชนชาติ​ต่างๆ​ที่​จลาจล​วุ่นวาย สงบ​ลงได้

8 คน​ที่​อยู่​ใน​แผ่นดิน​ทั้งหลาย​ที่​อยู่​ไกลโพ้น​ต่าง​ตกตะลึง​ใน​สิ่งมหัศจรรย์​ต่างๆ​ที่​พระองค์ทำ

พระองค์​ทำให้​ผู้คน​ที่​อยู่​ทาง​ทิศตะวันออก​และ​ทิศตะวันตก​ร้องเพลง​ฉลองกัน

9 ข้าแต่​พระเจ้า พระองค์​ทรง​เอาใจใส่​แผ่นดิน​และ​รดน้ำ​ให้มัน

พระองค์​ทำให้​ลำธาร​เต็มไปด้วย​น้ำ​ซึ่ง​ทำให้​แผ่นดิน​อุดม​สมบูรณ์

พระองค์​จัดหา​เมล็ดข้าว​ให้กับ​ผู้คน​กินกัน

พระองค์​เตรียม​แผ่นดิน​ให้​เกิด​พืชผล

10 พระองค์​ส่ง​ฝน​ห่าใหญ่​ลงมา​ใน​ทุ่งนา​ที่​ไถพรวนแล้ว

น้ำฝน​ทำให้​ก้อนดิน​ที่​พรวนแล้วนั้น​อ่อนนุ่ม​ราบเรียบ​เสมอกัน

พระองค์​อวยพร​ให้​ต้นพืช​ใน​ทุ่งนั้น​เจริญเติบโต

11 พระองค์​สวม​มงกุฎ​ให้​กับ​ปีนั้น​ด้วย​พืชผล​อย่าง​ล้นหลาม

ไม่ว่า​พระองค์​จะ​ไป​ที่ไหน​ก็ตาม พระองค์​ก็​ทิ้ง​ความอุดม​สมบูรณ์​ไว้ให้

12 ทุ่งหญ้า​ใน​ชนบท มี​น้ำค้าง​หยาดเยิ้ม

เนินเขา​ก็​ปกคลุม​ไป​ด้วย​ความชื่นชม​ยินดี

13 ทุ่งหญ้า​เลี้ยงสัตว์ เต็ม​ไปด้วย​ฝูงแกะ

หุบเขา​ถูก​ปกคลุม​ไปด้วย​เมล็ดข้าว

พวกมัน​ต่าง​เปล่ง​เสียงร้อง​ออกมา​เป็นเพลง

66

คำเชิญ​ให้​มา​ฉลอง​สิ่งต่างๆ​ที่​พระเจ้าทำ

ถึง​หัวหน้า​นักร้อง บทเพลง​สดุดี

1 ทั่ว​ทั้ง​แผ่นดิน​โลกเอ๋ย

โห่ร้อง​ด้วย​ความชื่นชม​ยินดี​ให้กับ​พระเจ้าเถิด

2 เล่น​ดนตรี​และ​ร้องเพลง ถวาย​เกียรติ​แด่ชื่อ​ของพระองค์

ถวาย​เกียรติ​แด่​พระองค์​ด้วยการสรรเสริญเถิด

3 ศัตรู​ของ​พระองค์​จะ​กลัว​จน​ลนลาน​คลาน​เข้ามาหา​พระองค์

เพราะ​ฤทธิ์​อำนาจ​อัน​ยิ่งใหญ่​ของ​พระองค์

4 ทั่ว​ทั้งโลก​ก็​จะ​ก้มกราบ​ลง​บูชา​พระองค์

พวกเขา​จะ​ร้องเพลง​สรรเสริญ​ให้กับ​พระองค์

และ​ร้องเพลง​สรรเสริญ​ชื่อ​ของ​พระองค์ เซลาห์

5 มา​ดูสิ​ว่า​พระเจ้า​ได้​ทำอะไร​ไปบ้าง

สิ่งน่าทึ่ง​ทั้งหลาย​ที่​พระองค์​ได้ทำไป​ท่ามกลาง​มนุษย์

6 พระองค์​เปลี่ยน​ทะเล​แดง​ให้​กลายเป็น​ผืนดินแห้ง+ 66:6 ผืนดินแห้ง เรื่องนี้​เกิดขึ้น​ตอนที่​พระเจ้า​นำ​ชนชาติ​อิสราเอล​ออกมา​จาก​การเป็นทาส​ใน​ประเทศ​อียิปต์ ดู​เพิ่มเติม​ได้​จาก​หนังสือ อพยพ 14:21-29

คน​ของ​พระองค์​เดิน​ข้าม​แม่น้ำจอร์แดน+ 66:6 แม่น้ำจอร์แดน เรื่องนี้ เกิดขึ้น​ตอนที่​พระเจ้า​นำ​ชนชาติ​อิสราเอล​เข้าไป​ใน​แผ่นดิน​คานาอัน ดู​เพิ่มเติม​ได้​จาก โยชูวา 3:14-17

อย่างนั้น​ให้​พวกเรา​เฉลิม​ฉลอง​สิ่งที่​พระองค์​ได้ทำไป

7 พระองค์​ปกครอง​ตลอดกาล​ด้วย​พลัง​อันยิ่งใหญ่​ของ​พระองค์

พระองค์​จับตา​ดู​ชนชาติต่างๆ

ดังนั้น​อย่า​ให้​พวกกบฏ​คิด​ลุกฮือ​ขึ้น​ต่อต้าน​พระองค์ เซลาห์

8 ชนชาติ​ทั้งหลาย​เอ๋ย ให้​สรรเสริญ​พระเจ้า​ของ​พวกเราเถิด

เปล่งเสียง​สรรเสริญ​พระองค์เถิด

9 พระองค์​รักษา​ชีวิต​ของเราไว้

พระองค์​ไม่ให้​เท้า​ของเรา​ลื่นล้ม

10 ข้าแต่​พระเจ้า พระองค์​ได้​ทดสอบ​พวกเรา

พระองค์​ได้​หลอม​พวกเรา​ให้​บริสุทธิ์​เหมือน​ช่างเงิน​หลอมเงิน

11 พระองค์​นำ​พวกเรา​ไป​ติด​กับดัก

และ​เอา​ภาระหนัก​ใส่​หลัง​ของเรา

12 พระองค์​ทำให้​รถรบ​ของ​ศัตรู​วิ่ง​ทับหัว​เราไป พวกเรา​ลุยน้ำ​ลุยไฟ

แต่​ในที่สุด พระองค์​นำ​พวกเรา​ไปสู่​ที่​โล่งกว้าง​อัน​ปลอดภัย

13 เมื่อ​ข้าพเจ้า​เจอ​กับ​ความ​ทุกข์ยาก

ข้าพเจ้า​ได้​บนบาน​ไว้​กับ​พระองค์

และ​ตอนนี้ ข้าพเจ้า​นำ​เครื่อง​เผา​บูชา

มา​แก้บน​ของ​ข้าพเจ้า​ที่​วิหาร​ของ​พระองค์

15 ข้าพเจ้า​ถวาย​พวกสัตว์​อ้วนพี​เป็น​เครื่อง​เผา​บูชา​ให้กับ​พระองค์

พร้อมกับ​ควัน​จาก​การเผา​พวกแกะ​ตัวผู้

ข้าพเจ้า​ถวาย​พวกวัว​ตัวผู้​กับ​แพะ​ให้กับ​พระองค์ เซลาห์

16 ท่าน​ทั้งหลาย​ที่​ยำเกรง​พระเจ้า เข้ามาสิ

แล้ว​ข้าพเจ้า​จะ​เล่า​ให้ฟัง​ว่า​พระองค์​ทำอะไร​ให้กับ​ข้าพเจ้า​บ้าง

17 ปาก​ของ​ข้าพเจ้า​ร้องขอ​ความช่วยเหลือ​จาก​พระองค์

ลิ้น​ของ​ข้าพเจ้า​ยกย่อง​พระองค์

18 ถ้า​ข้าพเจ้า​เพิกเฉย​ต่อ​บาป​ใน​จิตใจ​ของ​ข้าพเจ้า

องค์​เจ้า​ชีวิต​ก็คง​ไม่ได้ฟัง​ข้าพเจ้า​หรอก

19 แต่ ความจริง​แล้ว พระเจ้า​ได้ยิน​ข้าพเจ้า

พระองค์​ฟัง​คำ​อธิษฐาน​ของ​ข้าพเจ้า

20 สรรเสริญ​พระเจ้า เพราะ​พระองค์​ไม่ได้​เมินเฉย​ต่อ​คำ​อธิษฐาน​ของ​ข้าพเจ้า

และ​ไม่ได้​ยับยั้ง​ความรักมั่นคง​ของ​พระองค์​ไป​จาก​ข้าพเจ้า

67

ให้​ชนชาติ​ทั้งหลายสรรเสริญ​พระเจ้า

ถึง​หัวหน้า​นักร้อง ให้​ใช้​เครื่อง​ดนตรี​ประกอบ​การร้อง บทเพลง​สดุดี

1 ข้าแต่​พระเจ้า โปรด​เมตตา​และ​อวยพร​พวกเรา​ด้วยเถิด

โปรด​ให้​ใบหน้า​ของ​พระองค์​ส่องสว่าง​มา​บน​พวกเรา​ด้วยเถิด เซลาห์

2 ขอให้​ทาง​ของ​พระองค์​เป็น​ที่​รู้จัก​ไปทั่วโลก

ขอให้​ทุก​ชนชาติ​รู้จัก​อำนาจ​ที่​จะ​ช่วยให้รอด​ของ​พระองค์

3 ข้าแต่​พระเจ้า ขอให้​ชนชาติ​ทั้งหลาย​สรรเสริญ​พระองค์

ขอให้​ทุก​ชนชาติ​สรรเสริญ​พระองค์​ด้วยเถิด

4 ชนชาติ​ทั้งหลาย​ควร​ชื่นชม​ยินดี​และ​มีความสุข

เพราะ​พระองค์​ตัดสิน​พวกเขา​อย่างยุติธรรม

พระองค์​ปกครอง​ชนชาติ​ทั้งหลาย​บนโลกนี้ เซลาห์

5 ข้าแต่​พระเจ้า ขอให้​ชนชาติ​ทั้งหลาย​สรรเสริญ​พระองค์

ขอให้​ทุก​ชนชาติ​สรรเสริญ​พระองค์​ด้วยเถิด

6 แผ่นดิน​โลกนี้​ให้​ความอุดม​สมบูรณ์

ข้าแต่​พระเจ้า พระเจ้า​ของ​พวกเรา ขอโปรด​อวยพร​ให้กับ​พวกเรา​ต่อไป

7 ข้าแต่​พระเจ้า ขอ​โปรด​อวยพร​พวกเรา

และ​ขอให้​คน​ทั่ว​ทุกมุมโลก​ยำเกรง​พระองค์

68

ขบวน​แห่​แห่ง​ชัยชนะ​ของ​พระเจ้า

ถึง​หัวหน้า​นักร้อง บทเพลง​สดุดี​ของ​ดาวิด

1 ข้าแต่​พระเจ้า ลุกขึ้นเถิด และ​ทำให้​ศัตรู​ของ​พระองค์​กระจัด​กระจายไป

ขอให้​คน​ที่​เกลียดชัง​พระองค์​วิ่งหนีไป​จาก​พระองค์

2 ไล่​พวกเขา​ไป เหมือน​ลม​ไล่ควัน

ขอให้​คนชั่ว​พินาศ​ไป​ต่อหน้า​พระเจ้า

เหมือนกับ​ขี้ผึ้ง​หลอม​ละลาย​ต่อหน้าไฟ

3 ขอให้​คนดี​มี​ความสุข​และ​ชื่นชม​ยินดี​ต่อหน้า​พระเจ้า

ขอให้​พวกเขา​เฉลิม​ฉลอง​อย่าง​มีความสุข

4 ร้องเพลง​แด่​พระเจ้า และ​สรรเสริญ​ชื่อ​ของ​พระองค์​ด้วย​บทเพลง

สรรเสริญ​พระองค์​ผู้ที่​ขี่อยู่​บนหมู่เมฆ+ 68:4 สรรเสริญ … หมู่เมฆ หรือ​แปล​ได้​อีก​อย่างหนึ่ง​ว่า “เตรียม​ถนนหนทาง​ให้​กับ​พระองค์​ที่​กำลัง​ขี่​ผ่านมา​ทาง​ทะเลทราย​พวกนี้”

ให้​ชื่นชม​ยินดี​ต่อหน้า​พระองค์​ผู้​มี​ชื่อว่า “ยาห์เวห์”

5 พระเจ้า​ผู้​สถิตอยู่​ใน​ที่พัก​อัน​ศักดิ์สิทธิ์​ของ​พระองค์

พระองค์​เป็น​พ่อ​ของ​เด็ก​กำพร้า​และ​เป็น​ผู้ปกป้อง​บรรดา​หญิงหม้าย

6 พระองค์​จัด​ให้​ผู้โดดเดี่ยวเดียวดาย​เข้า​ไป​อยู่​ใน​ครอบครัว

พระองค์​ให้​เสรีภาพ​กับ​นักโทษ​และ​ทำให้​พวกเขา​เจริญ​รุ่งเรือง

แต่​คน​ที่​กบฏ​ต่อ​พระองค์​นั้น​จะต้อง​อาศัย​อยู่ใน​ถิ่น​ที่​แผดเผา​แห้งแล้ง

7 ข้าแต่​พระเจ้า ใน​ยาม​ที่​พระองค์​นำพา​ประชาชน​ของ​พระองค์​ออกจาก​อียิปต์

เมื่อ​พระองค์​เดิน​ลุย​เข้าไป​ใน​ที่เปล่า​เปลี่ยว​แห้งแล้ง เซลาห์

8 โลก​ก็​สั่นไหว ท้องฟ้า​ก็​เท​ฝน​ลงมา

ต่อหน้า​พระเจ้า​แห่ง​ภูเขาซีนาย

ต่อหน้า​พระเจ้า​แห่ง​อิสราเอล

9 พระองค์​ทำให้​ฝน​ตกลงมา​อย่างเหลือเฟือ​บน​แผ่นดิน​ของ​พระองค์

พระองค์​ฟื้นฟู​ดินแดน​ที่​หมดสภาพ​ขึ้นมาใหม่

10 คน​ของ​พระองค์​มา​ตั้งถิ่นฐาน​อยู่ที่นั่น

ข้าแต่​พระเจ้า พระองค์​เอื้อเฟื้อเผื่อแผ่​กับ​คนยากจน​เหล่านั้น

11 องค์​เจ้า​ชีวิต​ออกคำสั่งรบ

และ​คน​จำนวนมาก​กระจาย​ข่าว​แห่งชัยชนะ​ออกไป​ว่า

12 “พวกกษัตริย์​ของ​ฝ่ายตรงข้าม รวมทั้ง​กองทัพ​ของ​พวกเขา​หนีไปแล้ว

และ​ตอนนี้​พวกผู้หญิง​ของ​อิสราเอล​ก็​แบ่ง​ทรัพย์​สมบัติ​ที่​ยึดมาได้​กัน

13 แม้แต่​พวกเจ้า​ที่​เฝ้า​อยู่ที่บ้าน​คอย​ดูแล​ฝูงแกะ

ก็​จะ​ได้รับ​นกเขาเหล็ก​ที่​มี​ปีก​เคลือบด้วย​เงิน

และ​ขนนก​ที่​เคลือบ​ทองคำ​เป็นประกาย”

14 สิ่งนี้​เกิดขึ้น เมื่อ​พระเจ้า​ผู้มีฤทธิ์ทั้งสิ้น​ได้​ทำให้​พวกกษัตริย์​เหล่านั้น​แตกกระเจิงไป

เหมือน​หิมะ​ที่​กระจาย​ไปทั่ว​ทั้ง​ภูเขาศัลโมน

15 ภูเขา​บาชาน​เป็น​ภูเขา​ที่​ทรงพลัง​ยิ่งใหญ่

ที่​มี​ยอดเขา​มากมาย

16 ภูเขา​ที่​มี​ยอด​มากมาย​เอ๋ย

ทำไม​พวกเจ้า​ถึงได้​มอง​อย่าง​อิจฉา​ริษยา

ต่อ​ภูเขา​ที่​พระเจ้า​เลือก​เป็น​ที่พัก​ของ​พระองค์

เป็น​ที่​ที่​พระยาห์เวห์​จะ​สถิต​ตลอดไป

17 องค์​เจ้า​ชีวิต​เสด็จ​มา​จาก​ภูเขาซีนาย

พร้อมกับ​รถม้า​อัน​ทรงพลัง​เป็นหมื่นเป็นแสน

เข้าไป​ยัง​สถานที่​ศักดิ์สิทธิ์​ของ​พระองค์

18 พระยาห์เวห์ ผู้​เป็น​พระเจ้า พระองค์​ขึ้นไป​บนที่สูง

และ​นำ​ขบวน​หมู่เชลย​ตาม​ไปด้วย

พระองค์​รับ​ของขวัญ​จาก​ผู้คน+ 68:18 พระองค์​รับ​ของขวัญ​จาก​ผู้คน อาจ​หมายถึง “พระองค์​รับ​ผู้คน​ไว้​เป็น​ของขวัญ” หรือ​อาจ​หมายถึง “พระองค์​ให้​ของขวัญ​แก่​ผู้คน” เหมือน​สำเนา​พระคัมภีร์​ที่​แปล​เป็น​ภาษา​ซีเรีย และ​ภาษา​อาราเมค เหมือนกับ​ที่​เขียน​ใน​หนังสือ เอเฟซัส 4:8 รวมทั้ง​คน​ที่​เคย​ต่อต้าน​พระองค์ด้วย

พระองค์​ขึ้น​ไป​อาศัย​อยู่ที่นั่น

19 สรรเสริญ​องค์​เจ้า​ชีวิต

พระเจ้า​ผู้ช่วย​ให้รอด​ของ​พวกเรา

ผู้ที่​แบก​ภาระ​ของ​พวกเรา​ทุกๆวัน เซลาห์

20 พระเจ้า​ของเรา​เป็น​พระเจ้า​ผู้ช่วยกู้​พวกเรา

พระยาห์เวห์ องค์​เจ้า​ชีวิต ช่วย​ให้​เรา​รอดพ้น​จาก​ความตาย

21 แต่​พระเจ้า​บดขยี้​หัว​ของ​พวกศัตรู​ของ​พระองค์

พระองค์​บดขยี้​กะโหลก​คนเหล่านั้น​ที่​ยังคง​เดิน​อยู่​ใน​ความผิดบาป​ของเขา

22 องค์​เจ้า​ชีวิต​พูดว่า

“เรา​จะ​นำ​ศัตรู​เหล่านั้น​มา​จาก​บาชาน และ​มา​จาก​ก้นทะเลลึก

23 เพื่อ​เจ้า​จะได้​เหยียบย่ำ​เลือด​ของ​พวกนั้น

และ​หมา​ของ​พวกเจ้า​จะได้​เลียกิน​ส่วนแบ่ง​ของ​พวกมัน​จาก​เลือด​ของ​ศัตรู​พวกนั้น”

24 ข้าแต่​พระเจ้า คน​เห็น​ขบวนแห่​แห่งชัยชนะ​ของ​พระองค์

พวกนั้น​ได้เห็น​ขบวนแห่​แห่ง​ชัยชนะ​ของ​พระเจ้า​ผู้​เป็นกษัตริย์​ของ​ข้าพเจ้า​ที่​กำลัง​แห่​เข้าไป​ใน​สถานที่​ศักดิ์สิทธิ์​ของ​พระองค์

25 นำหน้า​ด้วย​พวกนักร้อง ตามหลัง​ด้วย​เหล่านักดนตรี

ใน​ท่ามกลาง​หญิงสาว​ที่​เล่น​กลองรำมะนา​อันเล็ก

26 สรรเสริญ​พระเจ้า​ใน​ที่​ชุมนุมเถิด

ลูกหลาน​ของ​อิสราเอล​เอ๋ย สรรเสริญ​พระยาห์เวห์​เถิด

27 ดูนั่นสิ เผ่าน้อยๆ​ของ​เบนยามิน​เดิน​นำหน้า

พร้อมทั้ง​พวกผู้นำ​ของ​ยูดาห์​จำนวนมาก

พวกผู้นำ​ของ​เศบูลุน รวมทั้ง​พวกผู้นำ​ของ​นัฟทาลี

28 พระเจ้า​ออก​คำสั่ง​ว่า เจ้า​อิสราเอล​จะ​มีอำนาจ

ข้าแต่​พระเจ้า พระองค์​ช่วย​เรา​ใน​อดีต​ยังไง โปรด​แสดง​อำนาจ​ของ​พระองค์​ให้​เรา​ได้เห็น​อีกครั้ง​อย่างนั้น

29 จาก​วิหาร​ของ​พระองค์ ที่​อยู่​ใน​เยรูซาเล็ม

แล้ว​กษัตริย์​ทั้งหลาย​ก็​จะ​นำ​เครื่อง​บรรณาการ​มา​ถวาย​แด่พระองค์

30 ข้าแต่​พระเจ้า สั่ง​ประจัญบาน​เลย ลุย​เข้าไป​รบ​กับ​สัตว์ร้าย​ที่​อยู่​ใน​พงอ้อ+ 68:30 สัตว์ร้าย​ที่​อยู่​ใน​พงอ้อ คงจะ​หมายถึง “ตัวฮิปโป” ใช้​เป็น​สัญลักษณ์​แทน​ประเทศ​อียิปต์ ประเทศ​อียิปต์​ต้อง​พึ่ง​แม่น้ำไนล์ ที่​มี​ตัวฮิปโป​อาศัย​อยู่

และ​กับ​ชนชาติ​ทั้งหลาย​ที่​รวมตัวกัน​เหมือน​ฝูงลูกวัว​ที่​มี​พวกวัวผู้นำ​อยู่

ขอให้​พวกเขา​ถ่อมตัวลง​และ​นำ​เงิน​มา​เป็น​เครื่อง​บรรณาการ​ถวาย​ต่อ​พระองค์

ขอให้​ชนชาติ​เหล่านั้น​ที่​กระหาย​สงคราม​ถูกทำให้​แตก​กระเจิด​กระเจิง​ไป

31 พวก​ที่​ถือ​เครื่อง​บรรณาการ จะ​มา​จาก​อียิปต์

ส่วน​ชาว​เอธิโอเปีย จะ​รีบเร่ง​นำ​ของขวัญ​มาให้​กับ​พระองค์

32 อาณาจักร​ทั้งหลาย​บน​โลก​เอ๋ย ให้​ร้องเพลง​ให้​กับ​พระเจ้า​เถิด

สรรเสริญ​องค์​เจ้า​ชีวิต​ด้วย​บทเพลงสดุดี​เถิด เซลาห์

33 ร้องเพลง​แด่​พระเจ้า ผู้​ขี่รถม้า​ข้าม​ฟ้าสวรรค์​ที่​มีมาแต่​โบราณกาล

พระองค์​เปล่งเสียง​อัน​ทรงพลัง​ก้องกังวาน

34 ประกาศ​ว่า​พระเจ้า​นั้น​ทรงพลัง

พระบารมี​ของ​พระองค์​ปกครอง​อยู่​เหนือ​อิสราเอล

และ​พลังอำนาจ​ของ​พระองค์​ปกครอง​อยู่​เหนือ​ฟ้าสวรรค์

35 ข้าแต่​พระเจ้า พระองค์​นั้น​น่าเกรง​ขาม​ใน​สถานที่​อัน​ศักดิ์สิทธิ์​ของ​พระองค์

พระเจ้า​แห่ง​อิสราเอล

พระองค์​เป็น​ผู้ที่​มอบ​ฤทธิ์​อำนาจ​และ​พละกำลัง​แก่​ประชาชน​ของ​พระองค์

สรรเสริญ​พระเจ้า

69

คำ​อธิษฐาน​ของ​คน​ที่​ถูกข่มเหง

ถึง​หัวหน้า​นักร้อง ให้​ร้อง​ด้วย​ทำนอง “ดอกลิลลี่” เพลง​ของ​ดาวิด

1 ข้าแต่​พระเจ้า โปรด​ช่วย​ข้าพเจ้า​ให้รอด​ด้วยเถิด

เพราะ​น้ำ​ขึ้นมา​สูง​ถึง​คอ​ข้าพเจ้า​แล้ว

2 ข้าพเจ้า​จมลง​สู่​โคลนลึก​และ​หา​ที่หยั่งเท้า​ไม่เจอ

ข้าพเจ้า​อยู่​ใน​น้ำลึก​และ​น้ำท่วมท้น​ข้าพเจ้า

3 ข้าพเจ้า​ร้องขอ​ให้ช่วย​จนหมดแรง

ตะโกน​จน​แสบคอ มองหา​จน​ตาพร่ามัว

เพราะ​ข้าพเจ้า​รอคอย​ให้​พระเจ้า​ของ​ข้าพเจ้า​มาช่วย

4 คน​เหล่านั้น​ที่​เกลียด​ข้าพเจ้า​ทั้งๆที่​ข้าพเจ้า​ไม่ได้​ทำอะไร​พวกเขา​มี​มาก​ยิ่งกว่า​เส้นผม​บนหัว​ของ​ข้าพเจ้า​เสียอีก

ศัตรู​เหล่านั้น​ที่​พยายาม​จะ​ทำลาย​ข้าพเจ้า

ทั้งๆที่​ข้าพเจ้า​ไม่ได้​ทำอะไร​พวกเขา มี​จำนวน​มากมาย

ข้าพเจ้า​ถูก​บังคับ​ให้​ชดใช้​ใน​สิ่ง​ที่​ข้าพเจ้า​ไม่ได้​ขโมยมา

5 ข้าแต่​พระเจ้า พระองค์​ล่วงรู้​ถึง​ความผิด​อย่างโง่ๆ​ของ​ข้าพเจ้า

ข้าพเจ้า​ไม่อาจ​ซ่อน​ความผิด​ไป​จาก​พระองค์​ได้

6 องค์​เจ้า​ชีวิต พระยาห์เวห์​ผู้มีฤทธิ์ทั้งสิ้น

ขอ​อย่าปล่อย​ให้​คนเหล่านั้น​ที่​ฝาก​ความหวัง​ไว้กับ​พระองค์​ต้อง​อับอาย​เพราะ​ข้าพเจ้าเลย

พระเจ้า​แห่ง​อิสราเอล

ขอ​อย่าปล่อย​ให้​คนเหล่านั้น​ที่​แสวงหา​พระองค์​ต้อง​เสียหน้า​เพราะ​ข้าพเจ้า​เลย

7 ความอับอาย​ปกคลุม​ใบหน้า​ของ​ข้าพเจ้า

แต่​ข้าพเจ้า​ก็​ทน​อับอาย​เพื่อ​พระองค์

8 ข้าพเจ้า​กลาย​เป็น​เหมือน​คนแปลกหน้า​สำหรับ​พี่น้อง​ของ​ข้าพเจ้า

พี่น้อง​ท้องเดียว​กับ​ข้าพเจ้า​ทำกับ​ข้าพเจ้า​เหมือนกับ​ข้าพเจ้า​เป็น​คน​ต่าง​ชาติ

9 เพราะ​ความร้อนใจ​ที่​ข้าพเจ้า​มี​ต่อวิหาร​ของ​พระองค์​ได้​เผาผลาญ​ข้าพเจ้า

และ​คำดูถูก​ต่างๆ​ของ​คนเหล่านั้น​ที่​ดูถูก​พระองค์​ได้​ตกลงมา​อยู่​บน​ข้าพเจ้า

10 ข้าพเจ้า​ร้องไห้​และ​อดอาหาร แต่​พวกเขา​กลับ​ดูถูก​ข้าพเจ้า

เพราะ​ทำ​สิ่ง​เหล่านี้

11 เมื่อ​ข้าพเจ้า​สวมใส่​ผ้า​กระสอบ​ไว้ทุกข์

ข้าพเจ้า​ก็​กลายเป็น​ตัวตลก​สำหรับ​พวกเขา

12 ผู้คน​ที่​อยู่​แถว​ประตูเมือง​ต่าง​พากัน​นินทา​ข้าพเจ้า

และ​คน​ดื่มเบียร์​ก็​แต่งเพลง​ล้อเลียน​ข้าพเจ้า

13 ข้าแต่​พระยาห์เวห์ แต่​ส่วน​ข้าพเจ้า ข้าพเจ้า​เพียง​อธิษฐาน​ขอให้​พระองค์​ยอมรับ​ข้าพเจ้า​เท่านั้น

ข้าแต่​พระเจ้า​โปรด​ตอบ​ข้าพเจ้า​ด้วย​ความรักมั่นคง​ของ​พระองค์

และ​ด้วย​ฤทธิ์​อำนาจ​แห่ง​การช่วยกู้​ที่​พึ่งพิง​ได้​ของ​พระองค์

14 โปรด​ช่วย​ข้าพเจ้า​ให้พ้น​จาก​โคลนตม​นี้​ด้วยเถิด

เพื่อ​ข้าพเจ้า​จะได้​ไม่จมลึก​ไปกว่านี้

โปรด​ช่วย​ข้าพเจ้า​ให้​หนีรอด​จาก​คนเหล่านั้น​ที่​เกลียดชัง​ข้าพเจ้า

และ​จาก​น้ำ​ที่ลึกนี้​ด้วยเถิด

15 ขอ​อย่าให้​น้ำท่วมท้น​ข้าพเจ้า

และ​อย่าให้​น้ำลึก​ดูดกลืน​ข้าพเจ้า​ลงไป

ขอ​อย่าให้​หลุม​ฝังศพ​งับ​ข้าพเจ้า​เลย

16 ข้าแต่​พระยาห์เวห์ โปรด​ตอบ​ข้าพเจ้า​ด้วย เพราะ​ความรักมั่นคง​ของ​พระองค์​นั้นดี

โปรด​หันหน้า​ของ​พระองค์​มา​ทาง​ข้าพเจ้า​ด้วยเถิด เพราะ​ความเมตตา​ของ​พระองค์​นั้น​ยิ่งใหญ่

17 โปรด​อย่า​ได้​ซ่อนหน้า​ไป​จาก​ข้าพเจ้า​ผู้รับใช้​ของ​พระองค์​เลย

ข้าพเจ้า​กำลัง​ตก​อยู่​ใน​ความ​ทุกข์ยาก ดังนั้น ช่วยตอบ​ข้าพเจ้า​โดยเร็ว​ด้วยเถิด

18 โปรด​เข้า​มา​ใกล้ และ​ไถ่​ข้าพเจ้า​ด้วยเถิด

โปรด​ช่วย​ปลดปล่อย​ให้​ข้าพเจ้า​เป็นอิสระ​จาก​ศัตรู​ของ​ข้าพเจ้า​ด้วยเถิด

19 พระองค์​รู้ว่า ข้าพเจ้า​นั้น​อดสู อับอาย และ​ถูก​เหยียด​หยาม

พระองค์​รู้​เรื่อง​ของ​ศัตรู​ของ​ข้าพเจ้า​ทุกคน

20 ที่​ข้าพเจ้า​ถูก​เหยียด​หยาม​อย่างนี้ ทำให้​ข้าพเจ้า​ขายหน้า

และ​ข้าพเจ้า​ก็​สิ้นหวัง

ข้าพเจ้า​รอคอย​ความสงสาร แต่​กลับ​ไม่มีเลย

ข้าพเจ้า​หวัง​จะ​มี​คน​มา​ปลอบโยน​บ้าง แต่​หา​ไม่เจอ

21 แต่​พวกเขา​กลับ​ใส่​ยาพิษ​ลงใน​อาหาร​ของ​ข้าพเจ้า

และ​ใน​ยาม​ที่​ข้าพเจ้า​กระหายน้ำ​พวกเขา​กลับ​ยื่น​น้ำส้มสายชู​ให้

22 ข้าพเจ้า​อยาก​ให้​โต๊ะอาหาร​ตรงหน้า​พวกเขา​กลายเป็น​กับดัก

ขอให้​อาหาร​ที่​มา​จาก​เครื่อง​บูชา​ทั้งหลาย​ที่​พวกเขา​กิน​ร่วมกัน​กลายเป็น​บ่วงแร้ว

23 ขอให้​ดวงตา​ของ​พวกเขา​มืดบอดไป

ทำให้​ร่าง​ของเขา​สั่น​อยู่​ตลอดเวลา

24 ข้าแต่​พระเจ้า ขอให้​พระองค์​เท​ความโกรธ​ลงบน​พวกเขา

ขอให้​ความโกรธ​ของ​พระองค์​ที่​เผาผลาญ​อยู่​ไล่เขาทัน

25 ขอให้​ค่าย​ของเขา​ร้างว่างเปล่า

และ​ขอ​อย่าให้​มีใคร​อาศัย​อยู่​ใน​เต็นท์ทั้งหลาย​ของเขา

26 พวกเขา​ไป​ซ้ำเติม​คนเหล่านั้น​ที่​พระองค์​ตีสอน​ไปแล้ว

และ​พวกเขา​พูด​นินทา​กัน​ปากต่อปาก เรื่อง​ความเจ็บปวด​ของ​คนเหล่านั้น​ที่​พระองค์​ทำให้​บาดเจ็บ

27 ขอให้​พระองค์​จดบันทึก​ความบาป​ของ​พวกเขา​ทั้งหมด

และ​อย่าปล่อย​ให้​พวกเขา​ลอยนวล

28 โปรด​ลบ​ชื่อ​ของ​พวกเขา​ออก​จาก​ทะเบียน​ของ​คน​ที่​ยัง​มีชีวิตอยู่+ 69:28 ทะเบียน​ของ​คน​ที่​ยัง​มีชีวิตอยู่ หรือ​แปล​ได้​อีก​อย่างหนึ่ง​ว่า “หนังสือ​แห่ง​ชีวิต”

และ​อย่า​ได้​จดบันทึก​ชื่อ​ของ​พวกเขา​ร่วมกับ​ชื่อ​ของ​คน​ที่​ทำตามใจ​พระองค์

29 ส่วน​ข้าพเจ้า​แล้ว ข้าพเจ้า​เป็น​ทุกข์​และ​เจ็บปวด

ข้าแต่​พระเจ้า ช่วยกู้​และ​ปกป้อง​ข้าพเจ้า​ด้วยเถิด

30 แล้ว​ข้าพเจ้า​จะ​สรรเสริญ​ชื่อ​ของ​พระเจ้า​เป็นเพลง

ข้าพเจ้า​จะ​ยกย่อง​พระองค์​ด้วย​เพลงขอบ​พระคุณ

31 และ​สิ่งนี้​จะ​ทำให้​พระยาห์เวห์​มีความสุข​มากกว่า​การที่​ข้าพเจ้า

ถวาย​วัวตัวผู้ ตั้งแต่​เขาบนหัว​จด​กีบที่เท้า เป็น​เครื่อง​บูชา​เสียอีก

32 คนยากจน​จะ​ได้เห็น​และ​มีความสุข

พวกท่าน​ที่​มา​นมัสการ​พระเจ้า ขอให้​สิ่งนี้​เป็น​กำลังใจ​ให้​กับ​พวกท่าน

33 เพราะ​พระยาห์เวห์​สดับฟัง​คนยากจน

และ​พระองค์​ไม่เคย​ดูถูก​คน​ของ​พระองค์​ที่​ถูกขังคุก

34 ขอให้​ฟ้าสวรรค์ แผ่นดินโลก ท้องทะเล และ​สิ่งมีชีวิต​ทั้งหมด​ที่​อยู่​ใน​พวกมัน

สรรเสริญ​พระยาห์เวห์

35 เพราะ​พระเจ้า​จะ​ช่วยกู้​เมือง​ศิโยน และ​พระองค์​จะ​สร้าง​เมืองต่างๆ​ของ​ยูดาห์​ขึ้นมาใหม่

เพื่อ​คน​ของ​พระองค์​จะ​ได้​ตั้ง​ถิ่นฐาน​อยู่ที่นั่น​และ​ได้​เป็น​เจ้าของ​แผ่นดินนั้น

36 ดังนั้น ลูกหลาน​ของ​พวกผู้รับใช้​ของ​พระองค์​จะได้​แผ่นดินนั้น​เป็นมรดก

คนเหล่านั้น​ที่​รัก​ชื่อ​ของ​พระองค์​จะได้​อาศัย​อยู่ที่นั่น

70

พระยาห์เวห์​รีบ​มาช่วย​ข้าพเจ้า​ด้วย

(สดด. 40:13-17)

ถึง​หัวหน้า​นักร้อง เพลง​ของ​ดาวิด เพื่อ​เรียก​ความสนใจ​จาก​พระเจ้า

1 ข้าแต่​พระเจ้า โปรด​ช่วยกู้​ข้าพเจ้า​ด้วยเถิด

ข้าแต่​พระยาห์เวห์ รีบ​มาช่วย​ข้าพเจ้า​ด้วยเถิด

2 ขอให้​คน​เหล่านั้น​ที่​มุ่ง​เอาชีวิต​ของ​ข้าพเจ้า​ได้รับ​ความอับอาย และ​พบ​กับ​ความพ่ายแพ้

ขอให้​คน​เหล่านั้น​ที่​อยาก​จะ​ทำร้าย​ข้าพเจ้า​พากัน​ล่าถอย​กลับไป​และ​ได้รับ​ความอัปยศอดสู

3 ขอให้​คน​พวกนั้น​ที่​พูด​เยาะเย้ย​ว่า “เสร็จแน่ เสร็จแน่”

ได้รับ​ความอับอาย​มากซะจน​พูดไม่ออก

4 ขอให้​คนเหล่านั้น​ที่​เสาะแสวงหา​พระองค์ มี​ความชื่นชม​ยินดี และ​มีความสุข

ขอให้​คนเหล่านั้น​ที่​รัก​ความรอด​ที่​มา​จาก​พระองค์ ได้​พูดแล้ว​พูดอีก​ว่า “พระเจ้า​นั้น​ยิ่งใหญ่”

5 ข้าพเจ้า​นั้น​ยากจน​และ​ไมมีใคร​ช่วยเหลือ

ข้าแต่​พระเจ้า รีบ​มาหา​ข้าพเจ้า​ด้วย

พระองค์ เป็น​ผู้ที่​ช่วยเหลือ​ข้าพเจ้า​และ​ผู้ช่วยกู้​ข้าพเจ้า

ข้าแต่​พระยาห์เวห์ อย่าได้​ชักช้า​อยู่เลย

71

คนแก่​อธิษฐาน​ขอความช่วยเหลือ

1 ข้าแต่​พระยาห์เวห์

ข้าพเจ้า​ลี้ภัย​ใน​พระองค์ อย่าให้​ข้าพเจ้า​ต้อง​เสียหน้า​เลย

2 ขอ​ช่วย​ข้าพเจ้า​และ​กู้​ข้าพเจ้า​ด้วยเถิด เพราะ​พระองค์​ทำ​ใน​สิ่ง​ที่ถูกต้อง

โปรด​เอียงหู​ฟัง​คำร้อง​ขอให้ช่วย​ของ​ข้าพเจ้า และ​ช่วย​ข้าพเจ้า​ให้รอด​ด้วยเถิด

3 ขอให้​พระองค์​เป็น​หินกำบัง และ​ที่ลี้ภัย​ของ​ข้าพเจ้า

เป็น​ป้อม​ปราการ​ที่​ช่วย​ข้าพเจ้า​ให้รอด+ 71:3 เป็น​ป้อม​ปราการ … ให้รอด มา​จาก​ฉบับ​แปล​ภาษา​กรีก แต่​ฉบับ​ฮีบรู เขียน​ว่า “ที่​จะ​ไปหา​เสมอ พระองค์​สั่ง​ให้​ช่วย​ข้าพเจ้า​ให้รอด”

เพราะ​พระองค์​คือ​หินผา​และ​ป้อม​ปราการ​ของ​ข้าพเจ้า

4 พระเจ้า​ของ​ข้าพเจ้า ช่วย​ข้าพเจ้า​ให้รอดพ้น​จาก​มือคนชั่ว

และ​พ้น​จาก​เงื้อมมือ​ของ​คนเลว​และ​คนโหดเหี้ยม

5 ข้าแต่​องค์​เจ้า​ชีวิต พระองค์​เป็น​ความหวัง​ของ​ข้าพเจ้า

ข้าแต่​พระยาห์เวห์ ข้าพเจ้า​ไว้วางใจ​ใน​พระองค์​ตั้งแต่​ข้าพเจ้า​เป็นเด็ก

6 ข้าพเจ้า​พึ่งพา​พระองค์​ตั้งแต่​อยู่​ในท้อง​แล้ว

พระองค์​ช่วย​ดึง​ข้าพเจ้า​ออกมา​จาก​ท้องแม่

ข้าพเจ้า​จะ​สรรเสริญ​พระองค์​อยู่เสมอ

7 มี​หลายคน​เอา​ข้าพเจ้า​เป็น​แบบอย่าง

เพราะ​พระองค์​เป็น​ที่ลี้ภัย​อันมั่นคง​ของ​ข้าพเจ้า

8 ปาก​ของ​ข้าพเจ้า​เต็มไปด้วย​คำสรรเสริญ​ต่อ​พระองค์

ปาก​ข้าพเจ้า​พูดถึง​ความสง่างาม​ยิ่งใหญ่​ของ​พระองค์​ตลอดทั้งวัน

9 ตอนนี้​ที่​ข้าพเจ้า​แก่แล้ว ขอ​อย่าได้​โยน​ข้าพเจ้า​ทิ้งไป

ขอ​อย่าได้​ทอดทิ้ง​ข้าพเจ้า​เมื่อ​ข้าพเจ้า​หมดเรี่ยวแรง

10 พวกศัตรู​ของ​ข้าพเจ้า

จ้อง​เอา​ชีวิต​ข้าพเจ้า ต่างปรึกษา​วางแผนกัน​ทำร้าย​ข้าพเจ้า

11 พวกเขา​พากัน​พูด​ว่า “พระเจ้า​ทอดทิ้ง​มันแล้ว

ดังนั้น​ให้​พวกเรา​ไล่ล่า​และ​ตะครุบ​มันไว้​เพราะ​ไม่มีใคร​ช่วยมันหรอก”

12 ข้าแต่​พระเจ้า อย่าได้​อยู่​ห่างไกล​จาก​ข้าพเจ้า

พระเจ้า​ของ​ข้าพเจ้า รีบ​มา​ช่วย​ข้าพเจ้า​ด้วยเถิด

13 ขอให้​คนเหล่านั้น​ที่​กล่าวหา​ข้าพเจ้า​ได้รับ​ความอับอาย​ขายหน้า​และ​พบกับ​จุดจบ

ขอให้​ผู้​ที่​จ้อง​จะ​ทำร้าย​ข้าพเจ้า​ต้อง​ทนทุกข์​กับ​ความอับอาย​และ​เสื่อมเกียรติ

14 แต่​ข้าพเจ้า​ยัง​จะ​หวัง​ใน​พระองค์​ต่อไป

และ​จะ​สรรเสริญ​พระองค์​มากยิ่งขึ้น

15 ปาก​ของ​ข้าพเจ้า​จะ​เล่า​ถึง​ความยุติธรรม​อันถูกต้อง​ของ​พระองค์

ข้าพเจ้า​จะ​เล่าทั้งวัน​ถึง​กิจกรรม​การช่วยกู้​ของ​พระองค์

ถึงแม้ว่า​มัน​จะ​มี​มากกว่า​ที่​ข้าพเจ้า​รู้​ก็ตาม

16 พระยาห์เวห์​เจ้าข้า ข้าพเจ้า​จะ​มา​พูด​ถึง​เรื่อง​การกระทำ​อัน​ทรงฤทธิ์​ของ​พระองค์

ข้าพเจ้า​จะ​สรรเสริญ​พระองค์​สำหรับ​ความยุติธรรม​อัน​ถูกต้อง​ของ​พระองค์

จะ​สรรเสริญ​แต่​พระองค์​เพียงผู้เดียว

17 ข้าแต่​พระเจ้า พระองค์​ได้​ฝึกสอน​ข้าพเจ้า​ตั้งแต่​ข้าพเจ้า​เป็นเด็ก

แล้ว​จนถึง​วันนี้​ข้าพเจ้า​ยังคง​บอก​คนอื่น​เกี่ยวกับ​การกระทำ​ที่​น่าทึ่ง​ของ​พระองค์

18 ข้าแต่​พระเจ้า โปรด​อย่า​ทอดทิ้ง​คนแก่​คนนี้​ที่​ผมหงอก​แล้ว

โปรด​ให้​ข้าพเจ้า​ได้​มี​โอกาส​ประกาศ​เรื่อง​พลังอำนาจ​ของ​พระองค์​กับ​คนรุ่นต่อไป​ด้วยเถิด

และ​ได้​เล่า​ถึง​ฤทธิ์เดช​ของ​พระองค์​กับ​ทุกคน​ที่​มาภายหลัง

19 ข้าแต่​พระเจ้า ความยุติธรรม​อันถูกต้อง​ของ​พระองค์​ขึ้น​ไปถึง​ฟ้าสวรรค์​เบื้องบน

ข้าแต่​พระเจ้า พระองค์​ทำ​สิ่ง​ที่​ยิ่งใหญ่ มี​ใครเล่า​เป็นเหมือน​พระองค์

20 พระองค์​ทำให้​ข้าพเจ้า​เจอ​กับ​ความ​ทุกข์ยาก​และ​ความเดือด​ร้อน​หลายครั้ง

โปรด​ให้​ชีวิตใหม่​กับ​ข้าพเจ้า​อีกที โปรด​ดึง​ข้าพเจ้า​ขึ้นมา​จาก​ที่​เหวลึก​ของโลก​อีกครั้ง

21 โปรด​ให้​ข้าพเจ้า​มีเกียรติ​มากกว่าเดิม

โปรด​หัน​กลับมา​ช่วย​ปลอบโยน​ข้าพเจ้า​อีกครั้ง

22 พระเจ้า​ของ​ข้าพเจ้า แล้ว​ข้าพเจ้า​จะ​เล่น​พิณสิบสาย​และ สรรเสริญ​ความซื่อสัตย์​ของ​พระองค์​ที่มี​ต่อเรา

ข้าแต่​องค์​ผู้ศักดิ์สิทธิ์​แห่ง​อิสราเอล ข้าพเจ้า​จะ​ร้องเพลง​สรรเสริญ​พระองค์​ด้วยพิณสี่สาย

23 ริมฝีปาก​ของ​ข้าพเจ้า​จะ​ชื่นชม​ยินดี​และ​ร้องเพลง​สรรเสริญ​พระองค์

เพราะ​พระองค์​ได้​ช่วยกู้​ข้าพเจ้า

24 ลิ้น​ของ​ข้าพเจ้า​จะ​เล่า​ทั้งวัน​ถึง​ความยุติธรรม​อันถูกต้อง​ของ​พระองค์

เพราะ​คน​ที่​จ้อง​จะ​ทำร้าย​ข้าพเจ้า​นั้น​ต่าง​ได้รับ​ความอับอาย​และ​เสื่อม​เสียเกียรติ

72

คำ​อธิษฐาน​ให้​พระเจ้า​อวยพร​กษัตริย์

เพลง​สำหรับ​ซาโลมอน

1 ข้าแต่​พระเจ้า ช่วย​กษัตริย์​ตัดสิน​อย่าง​ยุติธรรม เหมือน​ที่​พระองค์ทำ

ช่วย​ลูกชาย​ของ​กษัตริย์​ให้​เป็น​คนดี​และ​เที่ยงธรรม​เหมือนกับ​พระองค์​ด้วยเถิด

2 ขอให้​กษัตริย์​ปกครอง​คน​ของ​พระองค์​อย่าง​ตรงไปตรงมา

และ​ปกครอง​คนยากจน​ของ​พระองค์​อย่าง​ยุติธรรม

3 แล้ว​ภูเขา​ต่างๆ​จะ​นำ​ความเจริญ​รุ่งเรือง​มาให้​กับ​คน​ของ​พระเจ้า

และ​เนินเขา​ต่างๆ​ก็​จะให้​ผลดี​ที่​มา​จาก​การทำตามใจ​พระเจ้า

4 ขอให้​กษัตริย์​ตัดสิน​คนยากจน​อย่าง​ยุติธรรม​และ​ช่วยเหลือ​ผู้ขัดสน

แต่​ขอให้​กษัตริย์​ลงโทษ​คนเหล่านั้น​ที่​กดขี่​พวกเขา

5 ขอให้​ผู้คน​ยำเกรง​และ​นับถือ​พระองค์+ 72:5 ขอให้​ผู้คน … พระองค์ ฉบับ​แปล​กรีก​โบราณ แปล​เป็น​อีก​อย่างหนึ่ง​ว่า “ขอให้​พระองค์ (กษัตริย์) มีชีวิต​ยืนยาว” ตลอด​ชั่วลูกชั่วหลาน

ตราบเท่า​ที่​ดวง​อาทิตย์​และ​ดวงจันทร์​ยังมีอยู่

6 ขอให้​กษัตริย์​เป็น​เหมือน​ฝน​ที่​ตกลงมา​บน​ทุ่งหญ้า​ที่​ตัด​จน​โล่งเตียนแล้ว

ขอให้​เขา​เป็น​เหมือน​ห่าฝน​ที่​ตกลงมา​ทำให้​พื้นดิน​ชุ่มโชก

7 ขอให้​คนดี​เบ่งบาน​ขึ้น ใน​ช่วงที่​เขา​ปกครองนั้น

และ​ขอให้​มี​ความเจริญ​รุ่งเรือง​อย่างเหลือล้น​ตราบเท่า​ที่​ดวงจันทร์​ยังมีอยู่

8 ขอให้​เขา​ปกครอง​จาก​ทะเลหนึ่ง​ไปถึง​อีก​ทะเลหนึ่ง

จาก​แม่น้ำ​ยูเฟรติส​ไปถึง​สุดปลาย​แผ่นดินโลก

9 ขอให้​คนเหล่านั้น​ที่​อาศัย​อยู่​ใน​ดินแดน​ที่​เปล่า​เปลี่ยว​แห้งแล้ง​ก้มกราบลง​ต่อหน้า​เขา

ขอให้​พวกศัตรู​ของเขา​เลียฝุ่น​แทบเท้า​ของเขา

10 ขอให้​พวกกษัตริย์​แห่ง​ทารชิช และ​หมู่เกาะ​ที่​อยู่ห่างไกล​นำ​เครื่อง​บรรณาการ​มาให้​กับเขา

ขอให้​กษัตริย์​แห่ง​เมือง​เชบา+ 72:10 เชบา เป็น​ประเทศ​ที่​อยู่​ใน​คาบสมุทร​อาราเบีย​ตอนใต้ และ​เสบา+ 72:10 เสบา อาจ​หมายถึง​อาณาจักร​อาหรับ​ใกล้​กับ​รัฐเยเมน​ใน​ปัจจุบัน หรือ อาจ​หมายถึง​เมืองขึ้น​ของ​อาหรับ​บน​ชายฝั่ง​ด้าน​ตะวันออก​ของ​แอฟริกา นำ​เครื่อง​บรรณาการ​มาให้ด้วย

11 ขอให้​กษัตริย์​ทั้งปวง​ก้มกราบเขา

และ​ขอให้​ชนชาติ​ทั้งปวง​มา​รับใช้​เขา

12 เพราะ​ว่า​เขา​ช่วยกู้​ผู้ขัดสน​ที่​ร้องขอ​ความช่วยเหลือ

และ​คนยากจน​ที่​ไม่มี​ใครช่วย

13 กษัตริย์​องค์นี้​ให้​ความเมตตา​กับ​คนอ่อนแอ

และ​ขัดสน และ​ช่วย​ชีวิต​ของ​ผู้​ที่​ขัดสน

14 เขา​จะ​ไถ่ชีวิต​ของ​คนพวกนั้น​จาก​การกดขี่​ข่มเหง​และ​ความโหดเหี้ยม

เพราะ​ชีวิต​ของ​คนเหล่านั้น​มีค่ามาก​ใน​สายตาเขา

15 ขอให้​กษัตริย์​มี​อายุ​ยิ่งยืนนาน​และ​ได้รับ​ทองคำ​ที่​มีค่า​สูงสุด​จาก​เชบา

ขอให้​ประชาชน​อธิษฐาน​เผื่อ​เขา​เป็นประจำ​และ​อวยพร​ให้กับเขา​วันยังค่ำ

16 ขอให้​มี​ต้นข้าว​ขึ้น​อุดม​และ​ชูรวง​ไหวพลิ้ว​ไปมา​แม้​บน​ยอดเขา

ขอให้​ผลไม้​งอกงาม​ดุจดัง​ป่า​แห่ง​เลบานอน

ขอให้​ผู้คน​บานสะพรั่ง​เต็มเมือง​เหมือนกับ​หญ้า​ใน​ท้องทุ่ง

17 ขอให้​ชื่อเสียง​ของ​กษัตริย์​คงอยู่​ตลอดไป

และ​ขอให้​ชื่อเสียง​ของเขา​คงอยู่​ต่อไป​ตราบเท่าที่​ดวง​อาทิตย์​ยังมีอยู่

ขอให้​ชนชาติต่างๆ​ใช้​ชื่อของเขา​อวยพร​ให้แก่​กันและกัน

และ​ขอให้​ผู้คน​ถือว่า​เขา​มีเกียรติจริงๆ

18 ขอให้​พระยาห์เวห์ พระเจ้า พระเจ้า​แห่ง​อิสราเอล​ได้รับ​คำสรรเสริญ

มีแต่​พระองค์​เท่านั้น​ที่​ทำ​สิ่ง​ที่น่าทึ่งต่างๆได้

19 ขอ​สรรเสริญ​ชื่อ​อันยิ่งใหญ่​ของ​พระองค์​ตลอดกาล

ขอให้​ทั้งโลก​เต็มไปด้วย​รัศมี​ของ​พระองค์

อาเมน อาเมน

20 คำ​อธิษฐานต่างๆ​ของ​ดาวิด​บุตรชาย​ของ​เจสซี ก็​จบลง​เพียงเท่านี้

73

หนังสือ​เล่มที่สาม

(สดุดี 73-89)

ดูเหมือน​คนชั่ว​ได้ดี​คนดี​ได้ชั่ว

บทเพลง​สดุดี​ของ​อาสาฟ+ สดุดี 73 บทเพลง​สดุดี​ของ​อาสาฟ หรือ “บทเพลง​สรรเสริญ​ที่​อุทิศ​แด่​อาสาฟ” “อาสาฟ” คือ หนึ่ง​ใน​หัวหน้า​นักดนตรี​ของ​กษัตริย์​ดาวิด และ​ลูกหลาน​ของเขา​รับใช้​ใน​ฐานะ​นักดนตรี​อยู่​ใน​วิหาร​ของ​พระเจ้า​เป็น​เวลานาน​หลาย​ร้อยปี

1 แน่นอน พระเจ้า​ทรงดี​ต่อ​อิสราเอล

คือ​ดี​ต่อ​คน​อิสราเอล​เหล่านั้น​ที่​มี​จิตใจ​บริสุทธิ์

2 แต่​เท้า​ของ​ข้าพเจ้าเอง​เกือบ​ลื่นล้ม

ย่างเท้า​ของ​ข้าพเจ้า​เกือบ​จะลื่น​หงายหลัง​แล้ว

3 เพราะ​ข้าพเจ้า​เริ่ม​จะ​อิจฉา​คนที่​หยิ่งจองหอง

เมื่อ​ข้าพเจ้า​เห็น​ถึง​ความร่ำรวย​ของ​พวกคนชั่ว​เหล่านั้น

4 พวกเขา​ไม่ต้อง​ทนทุกข์​ทรมาน​อะไรเลย

ร่างกาย​พวกเขา​แข็งแรง​และ​พวกเขา​อยู่ดีกินดี+ 73:4 ร่างกาย … อยู่ดีกินดี หรือ อาจ​แปล​ได้​อีก​อย่างหนึ่ง​ว่า “พวกเขา​ตาย​อย่าง​ไม่​เจ็บปวด​และ​พุงพุ้ย”

5 พวกเขา​ไม่ต้อง​ดิ้นรน​ต่อสู้​เหมือน​คนอื่น

และ​ไม่​เดือด​ร้อน​เหมือน​คนอื่น

6 ดังนั้น​พวกเขา​ใส่​ความเย่อหยิ่ง​เหมือน​สร้อยคอ

และ​สวม​ความทารุณ​โหดร้าย​เหมือน​เสื้อผ้า

7 พวกเขา​อ้วน​จน​ตาถลน

จิตใจ​เต็ม​ไปด้วย​ความคิด​ชั่วร้าย

8 พวกเขา​เย้ยหยัน​ผู้อื่น​และ​วางแผนการร้าย​ต่อผู้อื่น

พวกเขา​ใช้​ฐานะ​ทาง​สังคม​ที่​สูงกว่า​วางแผน​เอาเปรียบ​ผู้คน

9 ปาก​ของ​พวกเขา​พูด​ราวกับว่า​เป็น​ผู้ครอบ​ครอง​ฟ้าสวรรค์

ลิ้น​ของ​พวกเขา​พูด​ยังกับว่า​เป็น​เจ้าของ​โลกนี้

10 ดังนั้น แม้แต่​คน​ของ​พระเจ้า​ก็​หันไปหา​พวกเขา

และ​ยินดี​ทำตาม​ที่​พวกเขา​บอก

11 คน​หยิ่งจองหอง​พวกนั้น​พูด​ว่า “พระเจ้า​จะรู้​ได้ยังไง​ว่า​พวกเรา​ทำ​อะไรอยู่

พระเจ้า​สูงส่งนั้น​จะรู้​ได้ยังไง​ว่า​เกิด​อะไรขึ้น​ที่นี่”

12 ดูเอาเถอะ คนชั่ว​ก็​เป็น​อย่างนั้นแหละ

พวกเขา​อยู่​กัน​อย่าง​สบายๆ​และ​ยัง​รวยเอา​รวยเอา

13 ดังนั้น ข้าพเจ้า​คิดในใจ​ว่า “มัน​จะ​มี​ประโยชน์​อะไร ที่​ข้าพเจ้า​จะ​ต้อง​รักษาใจ​ให้​บริสุทธิ์

และ​ล้างมือ​ของ​ข้าพเจ้า​เพื่อ​แสดงว่า​ข้าพเจ้า​บริสุทธิ์

14 ข้าพเจ้า​ต้อง​ทนทุกข์​ตลอดเวลา

และ​ถูก​ลงโทษ​ทุกๆเช้า​อยู่”

15 แต่​ถ้า​ข้าพเจ้า​ตั้งใจ​ที่จะ​พูดอย่างนั้น

ก็​จะ​เป็น​การหักหลัง​คน​ของ​พระองค์

16 ข้าพเจ้า​พยายาม​อย่างหนัก​ที่​จะ​เข้าใจ​ถึง​สิ่งเหล่านี้

แต่​มัน​ยาก​เกินกว่า​ที่​ข้าพเจ้า​จะเข้าใจได้

17 จนกระทั่ง​ข้าพเจ้า​ได้​เข้าไป​ยัง​วิหาร​ของ​พระเจ้า

ตอนนั้นแหละ​ข้าพเจ้า​ถึงได้​เข้าใจ​จุดจบ​ของ​พวกเขา

18 ข้าแต่​พระเจ้า แน่นอน พระองค์​ได้​วาง​พวกเขา​ไว้​บน​ทางลื่น

และ​พระองค์​พร้อม​ที่​จะให้​พวกเขา​ตกลงไป​สู่​ความพินาศ

19 แล้ว​พวกเขา​จะ​ถูกทำลาย​ใน​ชั่วพริบตา

พวกเขา​จะ​พบกับ​จุดจบ​จาก​ความตาย​อัน​น่าสะพรึงกลัว

20 พวกเขา​จะ​เป็น​เหมือนกับ​ฝัน​ที่​พอ​เรา​ตื่นขึ้นมา​ก็​ลืมหมด

องค์​เจ้า​ชีวิต เมื่อ​พระองค์​ลุกขึ้นมา

พระองค์​จะ​ทำให้​พวกเขา​หายไป​เหมือน​ภาพ​ในฝันนั้น

21 เมื่อ​จิตใจ​ของ​ข้าพเจ้า​ขมขื่น

และ​ความเจ็บปวด​เสียบแทง​เข้าในใจ

22 ตอนนั้น​ข้าพเจ้า​ช่างโง่เขลา​เบาปัญญา

และ​สิ้นคิด​เหมือน​สัตว์​ต่อหน้า​พระองค์

23 แต่​ข้าพเจ้า​ยังคง​อยู่กับ​พระองค์​เสมอ

พระองค์​จับ​มือขวา​ของ​ข้าพเจ้าไว้

24 พระองค์​นำทาง​ข้าพเจ้า​ด้วย​คำชี้แนะ​ของ​พระองค์

และ​หลังจากนั้น​พระองค์​จะ​นำ​ข้าพเจ้า​เข้าไป​สู่​เกียรติยศ+ 73:24 และ​หลังจากนั้น … เกียรติยศ หรือ “และ​หลังจากนั้น พระองค์​จะ​รับ​ข้าพเจ้า​เข้าสู่​สง่าราศี”

25 ใน​ฟ้าสวรรค์ ข้าพเจ้า​ไม่มี​ใครเลย​นอกจาก​พระองค์

ใน​โลกนี้ มีแต่​พระองค์​เท่านั้น​ที่​ข้าพเจ้า​อยากได้

26 กายใจ​ของ​ข้าพเจ้า​อาจ​อ่อนแอลง

แต่​พระเจ้า​คือ​หินกำบัง​แห่ง​จิตใจ​ของ​ข้าพเจ้า​และ​เป็น​มรดก​ของ​ข้าพเจ้า​ตลอดไป

27 แต่​คนเหล่านั้น​ที่​อยู่​ห่างไกล​จาก​พระองค์​จะ​พบ​กับ​ความหายนะ

เพราะ​พระองค์​จะ​ทำลาย​ล้าง​คนเหล่านั้น​ที่​ไม่ซื่อสัตย์​ต่อ​พระองค์

28 แต่​ส่วน​ข้าพเจ้านั้น มัน​ช่างดีจริง​ที่​ได้​อยู่​ใกล้ชิด​กับ​พระองค์

ข้าพเจ้า​เอา​พระยาห์เวห์​องค์​เจ้า​ชีวิต​เป็น​ที่ลี้ภัย

และ​ข้าพเจ้า​จะ​เล่า​ถึง​ทุกสิ่ง​ที่​พระองค์​ได้ทำ

74

อธิษฐาน​ให้​พระเจ้า​กู้ชาติ

เพลง​มัสคิล​ของ​อาสาฟ

1 ข้าแต่​พระเจ้า ทำไม​พระองค์​ถึง​ได้​ทอดทิ้ง​พวกเรา​นานนัก

ทำไม​ถึง​ปล่อย​ให้​ความโกรธ​ของ​พระองค์​เผาผลาญ​ต่อ​ฝูงแกะ​ของ​พระองค์

2 โปรด​ระลึก​ถึง​คน​ที่​พระองค์​ได้ซื้อ​มา​ตั้งนาน​มาแล้ว

โปรด​ระลึก​ถึง​เผ่า​ที่​พระองค์​ไถ่มา​และ​ครอบ​ครอง​ไว้

โปรด​ระลึก​ถึง​ภูเขาศิโยน​ที่​พระองค์​สถิตอยู่

3 โปรด​เดิน​เข้ามา​ดู​ซากปรัก​หักพัง​เก่าแก่​เหล่านี้

โปรด​กลับมา​ยัง​วิหาร​ที่​พวกศัตรู​ทำลาย​จน​ย่อยยับ

4 พวกศัตรู​ได้​โห่ร้อง​เฉลิม​ฉลอง​ชัยชนะ​ของ​พวกเขา​ใน​สถานที่​ชุมนุม​ของ​พระองค์

พวกเขา​ชูธง​แห่งชัยชนะ​ทั้งหลายกัน

5 พวกเขา​บุก​โจมตี

ราวกับ​คนตัดไม้​ใช้​ขวาน​โค่นป่า

6 แล้ว​ตอนนี้ พวกเขา​กำลัง​ใช้​ชะแลง

และ​ขวาน​รื้อ​ทำลาย​ไม้แกะสลัก​ใน​วิหาร​ลง

7 พวกเขา​เผา​สถานที่​ศักดิ์สิทธิ์​ของ​พระองค์​วอดวาย​ลงกับดิน

และ​ทำให้​เต็นท์​ที่​คนสรรเสริญ​ชื่อ​ของ​พระองค์​เสื่อม​ความ​ศักดิ์สิทธิ์ไป

8 พวกเขา​คิด​ในใจ​ว่า “พวกเรา​จะ​บดขยี้​พวกมัน​ให้​แหลกละเอียด”

พวกเขา​เผา​สถานที่​ชุมนุม​ของ​พระเจ้า​ทั่วแผ่นดิน

9 พวกเรา​ไม่เห็น​การอัศจรรย์ใดๆ+ 74:9 การอัศจรรย์ใดๆ หรือ อาจจะ​แปล​ได้ว่า “สัญญาณไฟ” ซึ่ง​คน​ใน​สมัยนั้น​ใช้​ไฟ​ส่ง​สัญญาณ​จาก​เมืองหนึ่ง​ไปสู่​อีก​เมืองหนึ่ง อีกแล้ว

ไม่มี​พวก​ผู้พูดแทนพระเจ้า​หลงเหลืออีก

และ​ไม่มีใคร​รู้ว่า​จะ​เป็นอย่างนี้​ไป​อีกนาน​แค่ไหน

10 ข้าแต่​พระเจ้า พระองค์​จะ​ปล่อย​ให้​พวกศัตรู​หมิ่นประมาท​พระองค์​ไป​อีกนาน​แค่ไหน

พระองค์​จะ​ปล่อย​ให้​พวกเขา​ดูหมิ่น​ชื่อ​ของ​พระองค์​ตลอดไป​หรือ

11 ทำไม​พระองค์​ถึง​ยืน​กอดอก​อยู่เฉยๆ

ยื่น​มือขวา​ของ​พระองค์​ออกไป​ทำลาย​พวกเขา​ให้สิ้นซาก​ไปเลย

12 พระเจ้า​คือ​กษัตริย์​ของ​ข้าพเจ้า​มา​ตั้งแต่​สมัยโบราณ​แล้ว

พระองค์​ช่วย​ให้​พวกเรา​ชนะ​หลาย​ต่อหลายครั้งแล้ว​ใน​แผ่นดินนี้

13 ด้วย​ฤทธิ์​อำนาจ​ของ​พระองค์ พระองค์​ได้​แยก​ทะเล​แดง​ออก

พระองค์​ฟาดหัว​ทั้งหลาย​ของ​สัตว์ประหลาด​ใน​ท้องทะเล

14 พระองค์​ทุบหัว​ทั้งหลาย​ของ​เลวีอาธาน+ 74:14 เลวีอาธาน เป็น​สัตว์​ขนาดใหญ่​ใน​ตำนาน​ที่​เก่าแก่​เกี่ยวกับ​การสร้างโลก ผู้คน​เชื่อว่า​สัตว์​เหล่านี้​จะ​ทำให้​แผ่นดินโลก​วุ่นวาย​และ​ไม่ปลอดภัย ใน​ข้อนี้​หมายถึง​ว่า พระเจ้า​หยุด​ความชุลมุน​วุ่นวาย​ไว้ และ​ควบคุม​พลังอำนาจ​ทั้งหมด​ไว้ สัตว์​ใน​ที่นี้​อาจ​หมายถึง​ประเทศ​อียิปต์

แล้ว​เอา​เนื้อ​ของ​พวกมัน​มา​เป็นอาหาร​เลี้ยง​สัตว์ต่างๆ​ใน​ทะเลทราย

15 พระองค์​ทำให้​ตาน้ำ​และ​ลำธาร​ผุดขึ้นมา​และ​ไหลไป

แล้ว​พระองค์​ก็​ทำให้​แม่น้ำ​ที่ไหล​อยู่เสมอ​เหือด​แห้งไป

16 วัน​และ​คืน​เป็น​ของ​พระองค์

พระองค์​คือ​ผู้สร้าง​ดวงจันทร์​และ​ดวง​อาทิตย์

17 พระองค์​กำหนด​เขตแดน​ทั้งหมด​บน​แผ่นดินโลก

พระองค์​สร้าง​ฤดูร้อน​และ​ฤดูหนาว

18 ข้าแต่​พระยาห์เวห์ อย่าลืม​ว่า พวกศัตรู​เย้ยหยัน​พระองค์

ชนชาติ​ที่​โง่เขลา​นั้น​ดูหมิ่น​ชื่อ​ของ​พระองค์

19 อย่าปล่อย​ให้​สัตว์ป่า​พวกนี้​เข่นฆ่า​นกเขา​ของ​พระองค์

โปรด​อย่าลืม​ชีวิต​ของ​คน​ที่​ถูกกดขี่​ของ​พระองค์​ตลอดไป

20 โปรด​ระลึกถึง​คำมั่นสัญญา​ของ​พระองค์​และ​ปกป้อง​พวกเราไว้

เพราะ​ความทารุณ​โหดร้าย​มี​อยู่​ทั่ว​ทุกมุมมืด​บน​แผ่นดิน​ของ​พวกเรา

21 อย่าปล่อย​ให้​คนทุกข์ยาก​ต้อง​อับอายขายหน้า

ขอให้​คนยากจน​และ​ผู้ขัดสน สรรเสริญ​ชื่อ​ของ​พระองค์

22 ข้าแต่​พระเจ้า ลุกขึ้นเถิด มา​แก้หน้า​ของ​พระองค์

พระองค์​อย่าลืม​ว่า​ไอ้คนโง่​พวกนั้น​หมิ่นประมาท​พระองค์​ทุกวี่วัน

23 พระองค์ ขอ​อย่าได้​ลืม​เสียงโห่ร้อง​ของ​ศัตรู​เหล่านั้น​ของ​พระองค์

และ​เสียง​โกลาหล​วุ่นวาย​ที่​มีอยู่​ตลอดเวลา​จาก​คนเหล่านั้น​ที่​ลุกขึ้นมา​ต่อสู้​กับ​พระองค์

75

สรรเสริญ​พระเจ้า​ผู้พิพากษา

ถึง​หัวหน้า​นักร้อง ให้​ร้องเพลง​นี้​ตาม​ทำนอง “อย่าทำลาย” เพลง​สดุดี​ของ​อาสาฟ

1 ข้าแต่​พระเจ้า พวกเรา​สรรเสริญ​พระองค์ พวกเรา​สรรเสริญ​พระองค์ พระองค์​นั้น​อยู่ใกล้

ผู้คน​ต่าง​พูดถึง​สิ่งน่าทึ่ง​ต่างๆ​ที่​พระองค์ทำ

2 พระเจ้า​พูดว่า “เมื่อ​เวลา​ที่​เรา​กำหนด​ไว้นั้น​มาถึง

เรา​จะ​พิพากษา​อย่าง​ยุติธรรม

3 เมื่อ​แผ่นดินโลก​และ​คน​ที่​อาศัย​อยู่ในมัน​สั่นไหว

เรานี่แหละ​เป็น​ผู้ที่​ทำให้​ฐานราก​นั้น​มั่นคง เซลาห์

4 เรา​บอก​พวก​ที่​เย่อหยิ่ง​จองหอง ‘เลิก​โอ้อวด​ได้แล้ว’

เรา​บอก​คนชั่วช้า ‘เลิก​วางกล้าม​ใหญ่โต​ได้แล้ว

5 เลิก​วางท่า​ราวกับว่า​มี​อำนาจ​สูงสุด​เสียเหลือเกิน+ 75:5 เลิก​วางท่า … เสียเหลือเกิน หรือ​แปล​ตรงๆ​ได้​ว่า “อย่า​ชู​เขาสัตว์​สูง” เขาสัตว์ หมายถึง อำนาจ หรือ​พละกำลัง

ไม่ต้อง​เชิดหน้า​พูดจา​โอ้อวด​หรอก’”

6 เพราะ​การยกย่อง​ไม่ได้​มา​จาก​ทาง​ทิศตะวันออก​หรือ​ทิศตะวันตก

หรือ​มา​จาก​ที่​เปล่าเปลี่ยว

7 แต่​พระเจ้า​เป็น​ผู้ตัดสิน

ทำให้​คนหนึ่ง​ตกต่ำ แล้ว​ทำให้​อีกคนหนึ่ง​ได้รับ​การยกย่อง

8 เพราะ​พระยาห์เวห์​ถือ​จอก​แห่ง​การพิพากษา​อยู่​ในมือ จอกนั้น​เต็มไปด้วย​เหล้าองุ่น​ฤทธิ์แรง​ที่​ผสม​เครื่องเทศ

เมื่อ​พระองค์​เท​เหล้าองุ่น​แห่ง​ความ​โกรธ-เกรี้ยว​จาก​จอกนั้น คนชั่ว​ทุกคน​ใน​โลกนี้​จะต้อง​ดื่ม​มัน​จนเกลี้ยง ไม่เหลือ​แม้แต่​ตะกอน​ก้นถ้วย

9 ส่วน​ข้าพเจ้า​นั้น​จะ​เล่าเรื่องราว​ของ​พระองค์​อยู่เสมอ

ข้าพเจ้า​จะ​ร้องเพลง​สรรเสริญ​พระเจ้า​แห่ง​ยาโคบ

10 พระเจ้า​พูดว่า “เรา​จะ​ตัดกำลัง​ของ​พวกคนชั่ว

และ​เพิ่ม​กำลัง​ให้กับ​คนดี”+ 75:10 เรา​จะ​ตัด … ให้กับ​คนดี หรือ​แปลตรงๆ​ได้ว่า “เรา​จะ​ตัด​เขาสัตว์​ของ​คนชั่ว​ทิ้งไป และ​เรา​จะ​ยก​เขาสัตว์​ของ​คนดี​ขึ้น”

76

พระเจ้า​ผู้น่าเกรง​ขาม

ถึง​หัวหน้า​นักร้อง ให้​ใช้​เครื่อง​ดนตรี​ประกอบ เพลง​สดุดี​ของ​อาสาฟ

1 ใน​ยูดาห์ พระเจ้า​เป็น​ที่​รู้จัก​กันทั่ว

ใน​อิสราเอล ชื่อ​ของ​พระองค์​นั้น​ยิ่งใหญ่

2 ที่พัก+ 76:2 ที่พัก หรือ “ที่ประทับ” สอง​คำ​นี้ ใน​ภาษา​ฮีบรู​มี​ความหมาย​ว่า “รัง​ของ​สิงโต” ของ​พระองค์​อยู่​ใน​เมือง​ซาเล็ม+ 76:2 ซาเล็ม เป็น​ชื่อ​ย่อ​ของ “เยรูซาเล็ม” ซึ่ง​หมายถึง “สงบสุข” หรือ “อยู่เย็น​เป็นสุข” หรือ “ความบริบูรณ์”

ส่วน​ที่ประทับ​ของ​พระองค์​อยู่บน​ภูเขาศิโยน

3 ที่นั่น พระองค์​ได้​หัก​ลูกธนูไฟ

โล่กำบัง​และ​ดาบ​ของ​ศัตรู​ที่​ใช้รบ​จนหมดสิ้น เซลาห์

4 พระองค์​ส่อง​รัศมี​เจิดจ้า

และ​มี​บารมี​สูงส่ง​ยิ่งกว่า​ภูเขา​ที่​พระองค์​ได้​ฆ่าเหยื่อ​ของ​พระองค์+ 76:4 ที่​พระองค์​ได้​ฆ่าเหยื่อ​ของ​พระองค์ ข้อนี้​แปล​มา​จาก​สำเนา​ฮีบรู แต่​สำเนา​ที่​เป็น​ภาษากรีก​กับ​ซีเรีย แปล​ได้ว่า “ภูเขานิรันดร์”

5 ทหาร​ที่​มีใจ​กล้าหาญ​เหล่านั้น​ถูก​ยึดของไป​ในขณะที่​นอน​ตายอยู่

นักรบ​พวกนั้น​ไม่สามารถ​ยกมือ​ขึ้นมา​ปกป้อง​ตัวเอง​ได้อีกแล้ว

6 ข้าแต่​พระเจ้า​แห่ง​ยาโคบ​เมื่อ​พระองค์​ออกคำสั่ง​ให้บุก

ทั้งม้า​และ​คนขี่รถรบ​ของ​ศัตรู​ก็​ล้มตาย​เหมือนกับ​หลับไป

7 ข้าแต่​พระเจ้า พระองค์​ช่างน่าเกรง​ขาม

ไม่มีใคร​สามารถ​ยืนหยัด​อยู่​ต่อหน้า​พระองค์​ได้​ตอนที่​พระองค์​โกรธ​เกรี้ยว

8 พระองค์​ประกาศ​คำพิพากษา​ของ​พระองค์​จาก​ฟ้าสวรรค์​ตอนที่​พระเจ้า​ยืน​ขึ้นมา​พิพากษา

เพื่อ​ช่วยเหลือ​คนยากจน​ทุกคน​ใน​แผ่นดินโลก​ให้รอด

แผ่นดินโลก​ก็​เงียบกริบ​ด้วย​ความกลัว เซลาห์

10 แน่นอน ความเกรี้ยว​โกรธ​ของ​พระองค์​ต่อ​มนุษย์​ทำให้​มนุษย์​สรรเสริญ​พระองค์

คนเหล่านั้น​ที่​รอดพ้น​จาก​ความเกรี้ยว​โกรธ​ของ​พระองค์​ถูก​ยับยั้งไว้​จาก​ความชั่ว

11 ให้​บนบาน​และ​แก้บน​ทั้งหลาย​นั้น​ที่​ได้​ทำไว้​กับ​พระยาห์เวห์​พระเจ้า​ของเจ้า

ขอให้​ผู้รับใช้​ของ​พระองค์​ทุกคน​นำ​ของขวัญ​มาให้​พระองค์​ผู้น่าเกรง​ขาม

12 พระเจ้า​เป็น​ผู้ที่​ทำให้​จิตใจ​ของ​พวกผู้นำ​ถ่อมลง

กษัตริย์​ทั้งหลาย​บน​แผ่นดินโลก​ยำเกรง​พระองค์

77

พระเจ้า​จะ​ทอดทิ้ง​คน​ของ​พระองค์ตลอดไป​หรือ

ถึง​หัวหน้า​นักร้อง ตาม​ทำนอง​เพลง​ของ​เยดูธูน+ สดุดี 77 เยดูธูน เป็น​หนึ่ง​ในสาม​ของ​หัวหน้า​นักดนตรี ที่​กษัตริย์​ดาวิด​แต่งตั้ง ดู​ได้​จาก พงศาวดาร 16:38-42 เพลง​สดุดี​ของ​อาสาฟ

1 ข้าพเจ้า​ร้อง​ต่อ​พระเจ้า ร้องขอ​ความช่วยเหลือ​จาก​พระองค์

ข้าพเจ้า​ร้อง​ต่อ​พระเจ้า และ​หวังว่า​พระองค์​จะ​ฟัง​ข้าพเจ้า

2 ใน​วัน​ที่​ทุกข์ยาก ข้าพเจ้า​แสวงหา​องค์​เจ้า​ชีวิต

ข้าพเจ้า​ยื่นมือ​ขึ้น​อธิษฐาน​โดย​ไม่วางมือ​ลงเลย​ตลอดทั้งคืน

ข้าพเจ้า​ไม่ยอมรับ​การปลอบโยน​จนกว่า​พระเจ้า​จะช่วย

3 ข้าพเจ้า​ระลึกถึง​พระเจ้า​และ​ร้องคร่ำครวญ

ข้าพเจ้า​บ่น​แล้วก็​สิ้นหวัง เซลาห์

4 พระองค์​ถ่าง​หนังตา​ข้าพเจ้า​ไว้ ทำให้​นอน​ไม่หลับ

ข้าพเจ้า​ทุกข์ใจ​มาก​จน​พูดไม่ออก

5 ข้าพเจ้า​คิดถึง​วันเวลา​ที่ผ่านมา

และ​ปี​อัน​แสน​ยาวนาน​ที่ผ่านไป

6 ใน​ยามค่ำคืน ข้าพเจ้า​หวนคิดถึง​เพลง​ที่​เคยร้อง

ข้าพเจ้า​ครุ่นคิด​ถึง​สิ่งเหล่านี้​อยู่​ในใจ จิตวิญญาณ​ของ​ข้าพเจ้า​แสวงหา​คำตอบ

7 องค์​เจ้า​ชีวิต​จะ​ทอดทิ้ง​พวกเรา​ตลอดไปหรือ

พระองค์​จะ​ไม่มีวัน​ยอมรับ​พวกเรา​อีกแล้วหรือ

8 ความรักมั่นคง​ของ​พระองค์​สูญหายไป​ตลอดกาล​แล้วหรือ

สัญญา​ของ​พระองค์​จะ​ถูกยกเลิก​ไป​ตลอด​ชั่วลูกชั่วหลาน​หรือ

9 พระเจ้า​ลืม​ที่จะ​เมตตา​แล้วหรือ

พระองค์​ดับ​ความเมตตา​เพราะ​พระองค์​โกรธหรือ เซลาห์

10 ข้าพเจ้า​พูด​กับ​ตัวเอง​ว่า “สิ่ง​ที่​ทิ่มแทงใจ​ข้าพเจ้า​ที่สุด

คือ พระเจ้า​ผู้ใหญ่ยิ่งสูงสุด​หยุด​แสดง​ฤทธิ์​อำนาจ​ของพระองค์”+ 77:10 พระเจ้า … พระองค์ หรือ แปล​ตรงๆ​ได้​ว่า “มือขวา​ของ​ผู้ใหญ่ยิ่ง​สูงสุด​เปลี่ยนไป”

11 ข้าพเจ้า​ระลึกถึง​สิ่งต่างๆ​ที่​พระยาห์เวห์ทำ

ข้าพเจ้า​จำได้​ถึง​สิ่งน่าทึ่งต่างๆ​ที่​พระองค์​เคยทำ​ใน​สมัยก่อน​นานมาแล้ว

12 ข้าพเจ้า​ครุ่นคิด​ถึง​การงานต่างๆ​ของ​พระองค์

และ​พิจารณา​การกระทำ​ทั้งหลาย​ของ​พระองค์

13 ข้าแต่​พระเจ้า ทาง​ทั้งหลาย​ของ​พระองค์​ช่างบริสุทธิ์​ยิ่งนัก

ไม่มี​พระเจ้า​ใด​ยิ่งใหญ่​เท่ากับ​พระเจ้า​ของเรา

14 พระองค์​คือ​พระเจ้า​ผู้​ทำ​สิ่งที่​น่าทึ่ง​ทั้งหลาย

พระองค์​ทำให้​ชนชาติต่างๆ​เห็น​ฤทธิ์​อำนาจ​ของ​พระองค์

15 พระองค์​ได้​ไถ่​คน​ของ​พระองค์

คือ​พวก​ลูกหลาน​ของ​ยาโคบ​และ​โยเซฟ+ 77:15 ยาโคบ​และ​โยเซฟ ยาโคบ (ซึ่ง​มี​อีก​ชื่อหนึ่ง​ว่า​อิสราเอล) ยาโคบ​มี​ลูกชาย​สิบสอง​คน ซึ่ง​เป็น​ต้นกำเนิด​ของ​เผ่า​ต่างๆ​สิบสอง​เผ่า และ​โยเซฟ​เป็น​ลูก​คนหนึ่ง​ใน​สิบสอง​คนนั้น​ของ​ยาโคบ และ​โยเซฟ เป็น​พ่อ​ของ​มนัสเสห์​กับ​เอฟาอิม ซึ่ง​เป็น​ต้นกำเนิด​ของ​สองเผ่า​ที่​ยิ่งใหญ่​ใน​ทาง​ภาคเหนือ ด้วย​แขน​อัน​ทรงพลัง​ของ​พระองค์ เซลาห์

16 ข้าแต่​พระเจ้า น้ำ​ทั้งหลาย​ได้​เห็น​พระองค์

น้ำ​เห็น​พระองค์​ก็​สั่นไหว​ด้วย​ความกลัว

แม้แต่​น้ำ​ใน​ทะเลลึก​ก็​สั่นสะท้าน​ไปด้วย

17 ฝน​ตก​ลงมา​จาก​ก้อนเมฆ​หนาทึบ

ฟ้า​ได้​ร้อง​คำราม​ออกมา​จาก​หมู่เมฆ

แม้แต่​สายฟ้า​ก็​แลบ​แปลบปลาบ​ออกมา​จากเมฆ

18 เสียง​กึกก้อง​ของ​พระองค์​อยู่​ใน​ลมพายุ

สายฟ้าแลบ​ได้​ทำให้​ทั้งโลก​สว่าง แผ่นดินโลก​สั่นสะเทือน

19 พระองค์​เดิน​ทะลุ​ผ่าน​ทะเล​ไป

ถนน​ของ​พระองค์​แหวก​ผ่านน้ำ​อันยิ่งใหญ่

แต่​พระองค์​ไม่ได้​ทิ้ง​รอยเท้าไว้

20 พระองค์​นำ​คน​ของ​พระองค์​เหมือน​ฝูงแกะ

ด้วย​มือ​ของ​โมเสส​และ​อาโรน

78

บทเรียน​ที่​ได้รับ​จากประวัติ​ของ​อิสราเอล

บทเพลง​มัสคิล​ของ​อาสาฟ

1 คน​ของเรา​เอ๋ย ให้​ฟัง​คำ​สั่งสอน​ของเรา

เอียง​หู​ของเจ้า​มา​ฟัง​คำพูดต่างๆ​ที่​ออกมา​จากปาก​ของเรา

2 เรา​จะ​อ้าปาก​ร้องเพลง​ที่​ก่อให้เกิด​สติปัญญา

เรา​จะ​อธิบาย​บทเรียนต่างๆ​ที่ได้​จาก​เหตุการณ์​ทั้งหลาย​ในอดีต

3 ซึ่ง​เป็น​เรื่อง​ที่​พวกเรา​เคย​ได้ยิน​และ​รู้จักกันดี

เพราะ​พ่อแม่​และ​คนรุ่นก่อนๆ​ได้เล่า​ให้​พวกเราฟัง

4 พวกเรา​จะ​ไม่ซ่อน​เรื่อง​เหล่านี้​ไป​จาก​ลูกหลาน​ของ​พวกเขา

พวกเรา​จะ​เล่า​ให้​กับ​คนรุ่นต่อไป​ฟัง

ถึง​การกระทำ​อัน​น่าสรรเสริญ​ของ​พระยาห์เวห์

ถึง​พลังอำนาจ​ของ​พระองค์​และ​ถึง​สิ่งน่าทึ่งต่างๆ​ที่​พระองค์​ได้ทำ

5 พระเจ้า​ทำ​ข้อตกลง​ไว้กับ​ยาโคบ

พระองค์​ให้​กฎ​กับ​ชาวอิสราเอล​ทำตาม

และ​พระองค์​สั่ง​บรรพบุรุษ​ของ​พวกเรา

ให้​สั่งสอน​สิ่งเหล่านี้​กับ​ลูกๆ​ของ​พวกเขา

6 เพื่อ​ว่า​คน​รุ่นต่อไป คือ​เด็ก​ที่​ยังไม่ได้​เกิดมา​จะได้รู้​ถึง​สิ่งเหล่านี้

และ​เมื่อ​พวกเขา​โตขึ้น พวกเขา​จะได้​เล่า​เรื่อง​เหล่านี้​ให้กับ​ลูกๆ​ของ​พวกเขาฟัง

7 แล้ว​พวกเขา​จะได้​ไว้วางใจ​ใน​พระเจ้า

และ​ไม่ลืม​สิ่งต่างๆ​ที่​พระเจ้าทำ

แต่​จะ​รักษา​คำสั่ง​ต่างๆ​ของ​พระองค์ไว้

8 พวกเขา​จะได้​ไม่เป็น​เหมือน​บรรพบุรุษ​ของ​พวกเขา

ซึ่ง​เป็น​รุ่น​ที่​กบฏ​และ​ไม่เชื่อฟัง

ซึ่ง​ใจ​ของ​พวกเขา​ไม่ได้​มั่นคง​ใน​พระเจ้า

และ​จิตวิญญาณ​ของ​พวกเขา​ไม่ได้​ซื่อสัตย์​ต่อ​พระองค์

9 เช่น คนเอฟราอิม​ที่​มี​ธนู+ 78:9 ธนู หรือ​อาจ​แปล​ได้​อีก​อย่างหนึ่ง​ว่า “บูมเมอแรง” ซึ่ง​เป็น​วัตถุ​รูปโค้ง​ใช้​ขว้าง​ออกไป และ​มัน​จะ​วก​กลับ​มาหา​คนขว้าง​พร้อมมือ

แต่​กลับ​วิ่งหนี​ใน​วัน​ที่​การสู้รบ​มาถึง

10 พวกเขา​ไม่ได้​รักษา​ข้อตกลง​ที่​ทำไว้​กับ​พระเจ้า

พวกเขา​ไม่ยอม​ทำ​ตาม​กฎต่างๆ​ของ​พระองค์

11 พวกเขา​ลืม​สิ่งต่างๆ​ที่​พระองค์​ทำไป

คือ​สิ่งน่าทึ่ง​ต่างๆ​ที่​พระองค์​ทำให้​พวกเขา​เห็น

12 พระเจ้า​ทำ​สิ่งน่าทึ่ง​ต่างๆ​ต่อหน้าต่อตา​บรรพบุรุษ​ของ​พวกเขา

ใน​แคว้น​โศอัน​ใน​แผ่นดิน​อียิปต์

13 พระเจ้า​แหวก​ทะเล​ออก​และ​นำ​พวกเขา​เดิน​ทะลุไป

พระองค์​ทำให้​น้ำ​ตั้งขึ้น​เหมือน​กำแพง​ทั้งสองข้าง

14 พระองค์​นำทาง​พวกเขา​ด้วย​เมฆ​ใน​ตอนกลางวัน

และ​นำ​ด้วย​แสงไฟ​ตลอด​คืน

15 พระองค์​ทุบ​หิน​ใน​ทะเลทราย​แยกออก

และ​น้ำ​ก็​ไหลพุ่ง​ออกมา​มากมาย​ให้​พวกเขา​ดื่ม​เหมือนกับ​มา​จาก​ทะเลลึก

16 พระองค์​ทำให้​พวกลำธาร​ไหล​ออกมา​จาก​หินผา

พระองค์​ทำให้​น้ำไหล​เหมือน​พวกแม่น้ำ

17 แต่​พวก​บรรพบุรุษ​ยังคง​ทำบาป​ต่อ​พระองค์​ต่อไป

และ​กบฏ​ต่อ​พระองค์​ผู้ใหญ่ยิ่ง​สูงสุด​ใน​แผ่นดิน​ที่​แห้งแล้ง​นั้น

18 แล้ว​พวกเขา​ตั้งใจ​ลองดี​พระเจ้า

พวกเขา​ขอ​อาหาร​เพื่อ​สนอง​ความอยาก​ของตน

19 พวกเขา​พูด​ต่อว่า​พระเจ้า​ว่า

“ใน​ที่​เปล่าเปลี่ยว​อย่างนี้ พระเจ้า​สามารถ​หา​อาหาร​ให้กับ​พวกเรา​ได้หรือ

20 ถึงแม้​พระองค์​ทุบ​หิน​ให้​น้ำไหล​ออกมา​จนล้น​หุบเหวลึก​ได้

แต่​พระองค์​จะ​มี​ปัญญา​หา​อาหาร​มาให้​ได้​จริงๆหรือ

พระองค์​จะ​เอา​เนื้อ​มาให้​คน​ของ​พระองค์​กินด้วย​ได้หรือ”

21 เมื่อ​พระยาห์เวห์​ได้ยิน​อย่างนั้น พระองค์​ก็โกรธ

และ​ไฟ​ก็​ปะทุ​ขึ้น​ใส่​คน​ของ​ยาโคบ

ความโกรธ​ของ​พระองค์​เผา​อิสราเอล

22 เพราะ​พวกเขา​ไม่ได้​ไว้วางใจ​ใน​พระเจ้า

และ​ไม่เชื่อ​ว่า พระองค์​มีฤทธิ์​ที่​จะช่วย​พวกเขา​ให้รอดได้

23 แล้ว​พระเจ้า​ก็​ประกาศ​สั่ง​เมฆ​บน​ฟ้า​เบื้องบน

และ​พระองค์​เปิด​ประตู​ท้องฟ้า

24 แล้ว​พระองค์​ก็​เท​มานา​ลงมา​ให้​พวกเขา​กิน

พระองค์​ให้​อาหารทิพย์​จาก​สวรรค์​กับ​พวกเขา

25 คนพวกนี้​พากัน​กิน​ขนมปัง​ของ​พวกเทพเจ้า+ 78:25 พวกเทพเจ้า แปล​ตรงๆ​ได้​ว่า “พวก​ผู้​มี​อิทธิฤทธิ์”

พระองค์​ให้​อาหาร​พวกเขา​กิน​อย่าง​อิ่มหมีพีมัน

26 แล้ว​พระเจ้า​ก็​ทำให้​ลม​จาก​ทิศ-ตะวันออก​เฉียงใต้​พัดมา​ตรงที่​พวกเขาอยู่

และ​ให้​ฝูงนก​ตก​ลงมา​จาก​ท้องฟ้า

27 พระองค์​เท​เนื้อ​ลง​บน​พวกเขา​อย่าง​พายุฝุ่น

มี​นก​มากมาย​เหมือน​เม็ดทราย​ที่​ชายทะเล

28 นก​พวกนี้​ตก​ลงไป​ใน​ค่าย

รอบๆ​เต็นท์​ของ​พวกเขา

29 พระเจ้า​ให้​สิ่ง​ที่​พวกเขา​อยากได้

และ​พวกเขา​ก็​กิน​จน​อิ่มตื้อ

30 แต่​ใน​ระหว่าง​ที่​เขา​ยัง​กิน​อาหาร​ที่​อยาก​กิน​อยู่นั้น

ขณะที่​มัน​ยัง​คา​อยู่​ใน​ปาก

31 จู่ๆ​ความโกรธ​ของ​พระเจ้า​ก็​พลุ่งขึ้น​ใส่​พวกเขา

พระองค์​ฆ่า​คน​ที่​แข็งแรง​ที่สุด​ของ​พวกเขา​บางคน

พระองค์​โค่น​พวก​คนหนุ่ม​ที่ดีที่สุด​ของ​อิสราเอล

32 ขนาด​เกิดเรื่อง​อย่างนี้​แล้ว พวกเขา​ก็​ยังคง​ทำ​บาป

และ​ยัง​ไม่ยอม​เชื่อ​ใน​ฤทธิ์​อัน​น่าทึ่ง​ของ​พระเจ้า

33 พระองค์​ทำให้​ชีวิต​ของ​พวกเขา​จบลง​อย่าง​ล้มเหลว

เดือนปี​ของเขา​จบลง​ด้วย​ความหวาดกลัว​และ​สั่นเทิ้ม

34 เมื่อไหร่​ก็ตาม​ที่​พระเจ้า​ฆ่า​คนเหล่านั้น คน​ที่เหลือ​ก็​จะ​มา​ขอ​ความช่วยเหลือ​จาก​พระองค์

พวกเขา​จะ​กลับ​มาหา​พระองค์​และ​แสวงหา​พระเจ้า​ด้วย​ใจร้อนรน

35 พวกเขา​จะ​ระลึก​ได้ว่า​พระเจ้า​เป็น​หินกำบัง​ของ​พวกเขา

พระเจ้า​ผู้สูงสุด​เป็น​ผู้ที่​ไถ่ชีวิต​ของ​พวกเขา

36 พวกเขา​พยายาม​หลอก​พระองค์​ด้วยปาก

และ​โกหก​พระองค์​ด้วยลิ้น

37 พวกเขา​ไม่จริงใจ​ต่อ​พระเจ้า

และ​ไม่สัตย์ซื่อ​ต่อ​ข้อตกลง​ที่​ทำไว้​กับ​พระองค์

38 แต่​พระเจ้า​นั้น​มี​ความเมตตา

พระองค์​ลบ​ความผิด​ของ​พวกเขา​ออกไป

พระองค์​ไม่ได้​ทำลาย​ล้าง​พวกเขา

พระองค์​ระงับ​ความโกรธ​ของ​พระองค์​ไว้​ครั้งแล้ว​ครั้งเล่า

พระองค์​ไม่ยอม​กวน​ความโกรธ​ของ​พระองค์​ให้​พลุ่ง​ขึ้นมา

39 พระเจ้า​ระลึก​อยู่เสมอ​ว่า​พวกเขา​เป็นแค่​มนุษย์

พวกเขา​เป็น​เหมือนกับ​ลม​ที่​พัดผ่านไป​และ​ไม่หวนกลับ​มาอีก

40 พวกเขา​กบฏ​ต่อ​พระองค์​หลายครั้ง​หลายครา​ใน​ที่​เปล่า​เปลี่ยว​แห้งแล้งนั้น

พวกเขา​ทำให้​พระองค์​เสียใจ​ใน​ดินแดนนั้น

41 พวกเขา​ลองดี​กับ​พระองค์​ครั้งแล้ว​ครั้งเล่า

และ​ทำให้​องค์​ผู้ศักดิ์สิทธิ์​แห่งอิสราเอล​ต้อง​เจ็บปวดใจ

42 พวกเขา​ไม่เคย​จดจำ​ฤทธิ์​อำนาจ​ของ​พระองค์

หรือ​จดจำ​วัน​ที่​พระองค์​ช่วยกู้​พวกเขา​ให้รอดพ้น​จาก​ศัตรู

43 หรือ​เวลา​ที่​พระองค์​ได้ทำ​การอัศจรรย์​ใน​ประเทศอียิปต์

หรือ​ที่​พระองค์​ได้​แสดง​สิ่งน่าทึ่งต่างๆ​ใน​แคว้นโศอัน

44 พระองค์​เปลี่ยน​แม่น้ำ​ให้​กลายเป็น​เลือด

พวกเขา​จึง​ไม่สามารถ​ดื่มน้ำ​จาก​ลำธาร​ได้

45 พระองค์​ให้​เหลือบ​มา​กัด​พวกเขา

และ​ส่ง​กบ​ทั้งหลาย​มา​ทำลาย​ทุกสิ่งทุกอย่าง

46 พระองค์​ยก​พืชผล​ของ​พวกเขา​ให้กับ​ตั๊กแตน​วัยคลาน

และ​ยก​ผลผลิต​ของ​พวกเขา​ให้กับ​ตั๊กแตน​วัยบิน

47 พระองค์​ทำให้​ลูกเห็บ​ตกลงมา​ทำลาย​เถาองุ่น​ของ​ชาวอียิปต์

พระองค์​ทำให้​ฝนตก​ห่าใหญ่​ทำลาย​ผลมะเดื่อ​ของ​พวกเขา

48 พระองค์​ส่ง​ลูกเห็บ​ลงมา​ฆ่า​ฝูงวัว​ของ​พวกเขา

และ​ให้​ฟ้าผ่า​ฝูงสัตว์​ของเขา

49 พระองค์​แสดง​ความเคืองแค้น​อัน​ร้อนแรง​ของ​พระองค์​ต่อ​ชนชาวอียิปต์

พระองค์​ส่ง ความเกรี้ยว​โกรธ ความเดือดดาล และ​ความ​อาฆาตแค้น​เป็น​คณะทูต​มา​ทำลาย​ล้าง​พวกเขา

50 พระองค์​ระบาย​ความโกรธ​ของ​พระองค์​ออกมา​อย่างเต็มที่

พระองค์​ไม่ได้​ไว้ชีวิต​ของ​ชาวอียิปต์​แต่​กลับ​ยก​พวกเขา​ให้ตาย​ด้วย​โรคระบาด

51 พระเจ้า​ฆ่า​ลูกชาย​หัวปี​ทั้งหมด​ในอียิปต์

พระองค์​ทำลาย​สิ่ง​ที่​พิสูจน์​ถึง​ความเป็นชาย​ของ​ครอบครัว​ทั้งหลาย​ของฮาม+ 78:51 ฮาม ตาม​หนังสือ​ปฐมกาล 10:6-10 ชาวอียิปต์​สืบ​เชื้อสาย​มา​จาก​คน​ที่​ชื่อ​ฮาม

52 แต่​พระเจ้า​นำทาง​คน​ของ​พระองค์​ออกจาก​ที่นั่น​เหมือน​นำแกะ

และ​พระองค์​นำทาง​พวกเขา​ใน​ที่​เปล่าเปลี่ยว​เหมือน​นำ​ฝูงสัตว์

53 พระเจ้า​นำ​พวกเขา​สู่​ความปลอดภัย พวกเขา​จึง​ไม่ต้อง​หวาดกลัว

เพราะ​พระเจ้า​ทำให้​ศัตรู​ของ​พวกเขา​ถูก​น้ำทะเล​ซัดกลบ​ตายหมด

54 แล้ว​พระเจ้า​ก็​นำ​พวกเขา​ไป​ถึง​พรมแดน​ของ​แผ่นดิน​อัน​ศักดิ์สิทธิ์​ของ​พระองค์

คือ​ดินแดน​แห่ง​เนินเขา​ที่​พระองค์​ยึดมา​ด้วย​มือขวา​อัน​ทรงฤทธิ์​ของ​พระองค์

55 แล้ว​พระองค์​ก็​ขับไล่​ชนชาติ​ต่างๆ​ออกไป​ต่อหน้า​คน​ของ​พระองค์

พระองค์​แบ่งปัน​ดินแดน​นั้น​ให้กับ​เผ่าต่างๆ​ของ​อิสราเอล​และ​ให้​พวกเขา​ตั้ง​ถิ่นฐาน​อยู่​ใน​บ้าน​ทั้งหลาย​ของศัตรู

56 แต่​พวก​อิสราเอล​ก็​ยัง​ลองดี​กับ​พระเจ้า​ผู้ใหญ่ยิ่งสูงสุด

กบฏ​ต่อ​พระองค์​และ​ไม่ได้​เชื่อฟัง​กฎทั้งหลาย​ของ​พระองค์

57 ชาว​อิสราเอล​ไม่​จงรัก​ภักดี​และ​ทรยศ​ต่อ​พระเจ้า เหมือนกับ​ที่​บรรพบุรุษ​ของ​พวกเขา​เคยทำ

พวกเขา​เชื่อถือ​ไม่ได้​เหมือน​คันธนู​ที่​ใช้การไม่ได้

58 พวกเขา​ทำให้​พระองค์​โกรธ​ด้วย​การสร้าง​สถานศักดิ์สิทธิ์​มากมาย

และ​ทำให้​พระองค์​หึงหวง​ด้วย​การสร้าง​รูปเคารพ​มากมาย

59 เมื่อ​พระเจ้า​ได้ยิน​เรื่อง​เหล่านี้ พระองค์​โกรธ

และ​พระองค์​ทอดทิ้ง​อิสราเอล​อย่างสิ้นเชิง

60 พระองค์​ละทิ้ง​เต็นท์ศักดิ์สิทธิ์​ใน​เมืองชิโลห์​ไป

ซึ่ง​เคยเป็น​ที่​สถิต​ของ​พระองค์​ท่ามกลาง​มนุษย์

61 พระองค์​ยอม​ปล่อย​ให้​หีบ​อัน​ศักดิ์สิทธิ์​ของ​พระองค์​ถูก​ยึดไป

พระองค์​ยอม​ปล่อย​ให้​ศัตรู​ยึด​เอา​สัญลักษณ์​แห่งฤทธิ์​อำนาจ​และ​สง่าราศี​ของ​พระองค์ไป

62 พระองค์​เกรี้ยว​โกรธ​คน​ของ​พระองค์

และ​ปล่อย​ให้​คน​ของ​พระองค์​ตาย​ด้วย​คมดาบ

63 พวกทหารหนุ่ม​ถูก​ไฟเผา​ตายหมด

และ​พวกสาวบริสุทธิ์​ยังคง​ไม่ได้​แต่งงาน+ 78:63 ยังคง​ไม่ได้​แต่งงาน แปล​ตรงๆ​ได้​ว่า “ไม่ได้​รับ​การสรรเสริญ” หมายถึง​ไม่มีใคร​ร้องเพลง​สรรเสริญ​ให้กับ​พวกเขา​ใน​งานแต่งงาน เพราะ​พวกหนุ่มๆ​ถูก​ฆ่าตาย​หมดแล้ว

64 พวกนักบวช​ล้มตาย​ด้วย​คมดาบ

แต่​ภรรยาหม้าย​ของ​พวกเขา​ไม่​สามารถ​ไว้ทุกข์​ได้​ตามปกติ

65 แล้ว​องค์​เจ้า​ชีวิต​ก็​ตื่น​ขึ้นมา​เหมือน​คน​ที่​เพิ่ง​ตื่นนอน

เหมือนกับ​นักรบ​ที่​เพิ่ง​ตื่นขึ้น​จาก​การเมา​เหล้าองุ่น

66 พระองค์​ตี​เหล่าศัตรู ขับไล่​พวกเขา​กลับไป

และ​ทำให้​พวกเขา​อับอาย​ขายหน้า​ตลอดไป

67 แล้ว​พระองค์​ทอดทิ้ง​ครอบครัว​ของ​โยเซฟ

และ​ไม่ได้​เลือก​เผ่า​ของ​เอฟราอิม

68 แล้ว​พระองค์​ก็​เลือก​เผ่ายูดาห์​ขึ้น​ปกครอง

และ​เลือก​ภูเขา​ศิโยน​ที่​พระองค์รัก เป็น​ที่ตั้ง​ของ​วิหาร

69 พระองค์​สร้าง​สถานที่​ศักดิ์สิทธิ์​ของ​พระองค์​เหมือนกับ​ภูเขาสูง​ต่างๆ

เหมือน​โลกนี้​ที่​พระองค์​ตั้ง​ให้​อยู่​ตลอดไป

70 พระองค์​เลือก​ดาวิด​ผู้รับใช้​ของ​พระองค์

และ​เอา​เขา​ออกมา​จาก​คอกแกะ​ทั้งหลาย

71 พระองค์​เอา​ดาวิด​มา​จากการ​ติดตาม​ดูแล​แม่แกะ​และ​ลูกของมัน

มา​เป็น​ผู้เลี้ยง​ยาโคบ​คน​ของ​พระองค์

และ​เป็น​ผู้เลี้ยง​อิสราเอล​สมบัติ​ของ​พระองค์

72 ดาวิด​ดูแล​พวกเขา​ด้วย​หัวใจ​ที่​บริสุทธิ์

และ​นำ​พวกเขา​ด้วย​มือ​ที่​ชำนาญยิ่ง

79

อธิษฐาน​ให้​พระองค์​เมตตาเมือง​เยรูซาเล็ม

เพลง​สดุดี​ของ​อาสาฟ

1 ข้าแต่​พระเจ้า คน​ต่าง​ชาติ​ได้​บุกรุก​เข้ามา​ใน​แผ่นดิน​ของ​พระองค์

พวกเขา​ทำให้​วิหาร​อัน​ศักดิ์สิทธิ์​ของ​พระองค์​มัวหมอง

และ​ทำให้​เยรูซาเล็ม​กลายเป็น​กองซากปรัก​หักพัง

2 พวกเขา​ทิ้ง​ซากศพ​ของ​ผู้รับใช้​พระองค์​ให้​เป็น​อาหาร​ของ​ฝูงนก​ใน​อากาศ

และ​ทิ้ง​เนื้อหนัง​ของ​คน​ที่​ซื่อสัตย์​ต่อ​พระองค์​ให้​เป็น​อาหาร​ของ​สัตว์ป่า

3 พวกศัตรู​เท​เลือด​ของ​คน​ของ​พระองค์

อย่าง​กับ​น้ำ​ไปทั่ว​เยรูซาเล็ม​จน​ไม่เหลือ​ใคร​ที่​จะ​อยู่​ฝังศพ

4 พวกเรา​กลายเป็น​สิ่ง​ที่​เพื่อน​บ้าน​พากัน​ดูหมิ่น​ดูแคลน

กลายเป็น​ตัวตลก​ให้​ผู้คน​รอบข้าง​หัวเราะ​เยาะ

5 ข้าแต่​พระยาห์เวห์ พระองค์​จะ​โกรธ​พวกเรา​ไปอีกนาน​แค่ไหน ตลอดไป​หรือ

ความหึงหวง​ของ​พระองค์​จะ​เผาผลาญ​เหมือนไฟ​ไปอีกนาน​แค่ไหน

6 เท​ความ​โกรธ​เกรี้ยว​ของ​พระองค์​ใส่​ชนชาติต่างๆ​ที่​ไม่ยอมรับ​สิทธิอำนาจ​ของ​พระองค์​ด้วยเถิด

เท​ใส่​อาณาจักรต่างๆ​ที่​ไม่ได้​อธิษฐาน​ต่อ​พระองค์

7 เพราะ​คนเหล่านั้นแหละ​เขมือบ​คน​ของ​ยาโคบ

และ​ทำลาย​แผ่นดิน​ของ​พวกเขา

8 ขอ​อย่าได้​ลงโทษ​เรา​เพราะ​ความผิดบาป​ของ​บรรพบุรุษ​เรา

ได้โปรด​รีบ​มา​แสดง​ความเมตตา​ต่อ​พวกเรา​เถิด

เพราะ​พวกเรา​หมดสิ้น​หนทาง​แล้ว

9 ข้าแต่​พระเจ้า พระผู้ช่วย​ให้รอด​ของเรา ช่วย​พวกเรา​ด้วยเถิด

เพื่อ​คน​จะได้​ให้เกียรติ​กับ​ชื่อ​ของ​พระองค์

ช่วยกู้ชีวิต​และ​ลบ​ความผิดบาป​ของ​พวกเรา​ด้วยเถิด

เพื่อ​เห็นแก่​ชื่อเสียง​ของ​พระองค์

10 ทำไม​พระองค์​ปล่อย​ให้​ชนชาติ​เหล่านั้น​พูดกันว่า

“ไหนล่ะ พระเจ้า​ของ​พวกมัน”

ขอ​พระองค์​ช่วย​แก้แค้น​ชนชาติ​เหล่านั้น​ให้​เราเห็น​กับตา

คนเหล่านั้น​ที่​ทำให้​ผู้รับใช้​ของ​พระองค์​ต้อง​หลั่งเลือด

11 ขอ​พระองค์​ฟัง​เสียง​คร่ำครวญ​ของ​ผู้ถูกกักขัง​เถิด

ขอ​ช่วยเหลือ​คนเหล่านั้น​ที่​ถูก​ตัดสิน​ประหาร​ให้​รอดชีวิต​ด้วย​แขน​อันทรงพลัง​ของ​พระองค์

12 ข้าแต่​องค์​เจ้า​ชีวิต ขอ​ลงโทษ​เพื่อน​บ้าน​ของ​พวกเรา​ที่​ดูหมิ่น​ดูแคลน​พระองค์

ถึง​เจ็ดเท่า​ที่​เขา​กระทำ​ต่อ​พระองค์​ด้วยเถิด

13 แล้ว​พวกเรา ที่​เป็น​คน​ของ​พระองค์​ที่​เป็น​ฝูงแกะ​ใน​ทุ่งหญ้า​ของ​พระองค์

จะได้​ขอบคุณ​พระองค์​ตลอดไป

แล้ว​พวกเรา​จะเล่า​ถึง​การกระทำ​อันน่าสรรเสริญ​ของพระองค์

80

ข้าแต่​พระเจ้า​ช่วย​ส่อง​ใบหน้า​ของพระองค์​ลงบน​พวกเรา

ถึง​หัวหน้า​นักร้อง ให้​ร้อง​โดย​ใช้​ทำนอง​เพลง​ดอกพลับพลึง คำพยาน เพลง​สดุดี​ของ​อาสาฟ

1 ข้าแต่​ผู้เลี้ยงแกะ​แห่ง​อิสราเอล โปรดฟัง​พวกเรา​ด้วยเถิด

พระองค์​เป็น​ผู้ที่​นำ​คน​ของ​โยเซฟ​เหมือน​นำฝูงแกะ

พระองค์​ผู้​นั่ง​อยู่​เหนือ​ทูตสวรรค์​ที่มีปีก

ขอ​ปรากฏตัว​ให้​พวกเรา​เห็น​ด้วยเถิด

2 ลุกขึ้นเถิด แสดง​ฤทธิ์​อำนาจ​ของ​พระองค์

ต่อหน้า​ประชาชน​ของ​เอฟราอิม เบนยามิน และ​มนัสเสห์

มา​ช่วยกู้​พวกเรา​ด้วยเถิด

3 ข้าแต่​พระเจ้า ช่วย​ทำให้​เรา​กลับมา​เข้มแข็ง​เหมือนเดิม​ด้วยเถิด

ช่วย​ส่อง​ใบหน้า​ของ​พระองค์​ลงมา​บน​พวกเรา+ 80:3 ช่วย​ส่อง​ใบหน้า … บน​พวกเรา หมายถึง โปรด​มี​เมตตา​ต่อเรา​ด้วย และ​ช่วยกู้​พวกเรา​ด้วยเถิด

4 ข้าแต่​พระยาห์เวห์ พระเจ้า​ผู้มีฤทธิ์ทั้งสิ้น

พระองค์​จะ​โกรธ​คน​ของ​พระองค์​ที่​อธิษฐาน​ต่อ​พระองค์​ไปอีกนาน​แค่ไหน

5 พระองค์​เลี้ยง​พวกเขา ด้วย​น้ำตา​ต่างข้าว

และ​ให้​พวกเขา​ดื่ม​น้ำตา​เป็นถังๆ

6 พระองค์​ทำให้​เรา​กลายเป็น​สิ่งที่​ประเทศ​เพื่อน​บ้าน​ต่าง​ต่อสู้​แย่งชิงกัน

และ​พวกศัตรู​ก็​หัวเราะ​เยาะ​พวกเรา

7 ข้าแต่​พระเจ้า ผู้มีฤทธิ์ทั้งสิ้น ช่วย​ทำให้​เรา​กลับมา​เข้มแข็ง​เหมือนเดิม​ด้วยเถิด

ช่วย​ส่อง​ใบหน้า​ของ​พระองค์​ลงมา​บน​พวกเรา​และ​ช่วยกู้​พวกเรา​ด้วยเถิด

8 พระองค์​นำ​พวกเรา​ที่​เป็น​เถาองุ่น​ของ​พระองค์​ออกจาก​อียิปต์

พระองค์​ขับไล่​ชาวต่างชาติ​ออกไป​และ​ปลูก​พวกเรา​ที่​เป็น​ต้นองุ่น​ของ​พระองค์​แทน

9 พระองค์​กำจัด​หิน​และ​หญ้ารก​ให้​ต้นองุ่น​นั้น​มี​ที่​เติบโต

แล้ว​ต้นองุ่น​นั้น​ก็​หยั่งรากลึก​และ​แผ่ขยาย​ไปทั่ว​แผ่นดิน

10 เงา​ของมัน​ปกคลุม​ไปทั่ว​เนินเขาต่างๆ

ส่วน​กิ่งก้าน​ของมัน​ปกคลุม​ต้นสนซีดาร์​อันสูงใหญ่

11 เถาองุ่น​ได้​แตก​กิ่งก้าน​แผ่ขยาย​ออกไป​ทาง​ทิศตะวันตก​สู่​ทะเล

ทาง​ทิศตะวันออก​สู่​แม่น้ำยูเฟรติส

12 แต่​ตอนนี้ ทำไม​พระองค์​ถึงได้​พัง​รั้วกำแพง​ที่​ป้องกัน​สวนองุ่น​ลง

และ​ปล่อย​ให้​คน​ที่​เดินผ่าน​ไปมา​เด็ด​ลูกมัน

13 พวกหมูป่า​ก็​พากัน​มา​แทะกิน

และ​แมลง​จาก​ท้องทุ่ง​พากัน​มา​กัดกิน

14 ข้าแต่​พระเจ้า​ผู้มีฤทธิ์ทั้งสิ้น โปรด​กลับมาเถิด

โปรด​มอง​ลงมา​จาก​สวรรค์ และ​ดูว่า​เกิดอะไรขึ้น

ลงมา​ดูแล​เถาองุ่น​ต้นนี้​ด้วยเถิด

15 พระองค์​ปลูก​รากเง้า​ของมัน​ด้วย​มือขวา​ของ​พระองค์เอง

พระองค์​เลี้ยงดู​ต้นอ่อน​นั้น​ให้​เป็น​ของ​พระองค์เอง

16 แต่​ตอนนี้ เถาองุ่น​ของ​พระองค์​ถูก​โค่นลง​และเผาทิ้ง

ขอให้​พวกศัตรู​ถูก​ทำลาย​ด้วย​สีหน้า​ที่​เกรี้ยว-โกรธ​ของ​พระองค์

17 ขอให้​มือ​ของ​พระองค์​หนุน​คน​ที่​พระองค์​เลือกสรรไว้+ 80:17 คน​ที่​พระองค์​เลือกสรรไว้ คงจะ​หมายถึง​อิสราเอล หรือ กษัตริย์​ก็ได้

คือ​ผู้ที่​พระองค์​ได้​เลี้ยงดู​ให้​แข็งแรง​เป็น​ของ​พระองค์เอง

18 แล้ว​พวกเรา​จะได้​ไม่​หันเห​ไป​จาก​พระองค์

ขอ​พระองค์​ให้​ชีวิตใหม่​กับ​พวกเรา เพื่อ​พวกเรา​จะได้​สรรเสริญ​ชื่อ​ของ​พระองค์

19 ข้าแต่​พระยาห์เวห์ พระเจ้า​ผู้มีฤทธิ์ทั้งสิ้น

ช่วย​ทำให้​เรา​เข้มแข็ง​เหมือนเดิม​ด้วยเถิด

ช่วย​ส่อง​ใบหน้า​ของ​พระองค์​ลงมา​บน​พวกเรา​และ​ช่วยกู้​พวกเรา​ด้วยเถิด

81

เพลง​แห่ง​เทศกาล

ถึง​หัวหน้า​นักร้อง ให้​ร้องเพลง​นี้​ตาม​ทำนอง​กิททีธ+ สดุดี 81 ตาม​ทำนอง​กิททีธ กิททีธ​เป็น​คำ​ใน​ภาษา​ฮีบรู เรา​ไม่รู้​ความหมาย​ที่​แน่นอน อาจจะ​เป็น​เครื่อง​ดนตรี ทำนอง หรือ​วิธี​เล่น​ดนตรี​แบบหนึ่ง บทเพลง​ของ​อาสาฟ

1 ให้​ร้องเพลง​ด้วย​ความยินดี​ให้กับ​พระเจ้า​ผู้ให้​พละกำลัง​กับ​พวกเรา

ให้​โห่ร้อง​คำสรรเสริญ​ให้กับ​พระเจ้า​ของ​ยาโคบ

2 ให้​เริ่ม​บรรเลง​ดนตรี ตี​กลองรำมะนา

ให้​ดีด​พิณสี่สาย​และ​พิณสิบสาย​เถิด

3 ให้​เป่าแตร​เขาแกะ​ทั้ง​ใน​คืนวันเพ็ญใหม่+ 81:3 วันเพ็ญใหม่ คนฮีบรู​ถือว่า​เป็น​วันแรก​ของ​เดือนใหม่ ซึ่ง​แต่ละ​ครอบครัว​หรือ​ชุมชน​จะ​มา​ร่วมกินกัน​จาก​เครื่อง​บูชา​แห่ง​การเฉลิม​ฉลอง​นี้ และ​ใน​คืน​วันเพ็ญ​เต็มดวง+ 81:3 วันเพ็ญ​เต็มดวง คนฮีบรู​ถือว่า​เป็น​วันที่​สิบห้า​ของ​ทุกๆเดือน มี​หลาย​เทศกาล​ของ​อิสราเอล​ที่​เฉลิม​ฉลอง​กัน​ใน​วันนี้

ซึ่ง​เป็น​คืน​ที่​งาน​เทศกาล​ของ​พวกเรา​เริ่มต้น

4 การเฉลิม​ฉลอง​เทศกาล​เป็น​กฎ​สำหรับ​คนอิสราเอล

และ​เป็น​คำสั่ง​จาก​พระเจ้า​ของ​ยาโคบ

5 พระเจ้า​ให้​กฎเกณฑ์​นี้​กับ​ครอบครัว​ของ​โยเซฟ

ตอนที่​พวกเขา​ออกมา​จาก​อียิปต์

ข้าพเจ้า​ได้ยิน​เสียง​ที่​ข้าพเจ้า​ไม่เคย​รู้จัก​มาก่อน

6 เสียงนั้น​พูดว่า “เรา​ปลดภาระ​ออก​จาก​บ่า​ของเจ้า

และ​เอา​ตะกร้า​ที่​หนักอึ้ง​ออก​จาก​มือ​ทั้งสองข้าง​ของเจ้า

7 เมื่อ​เจ้า​เจอ​กับ​ความ​ทุกข์ยาก เจ้า​เรียกหา​เรา​และ​เรา​ก็​ช่วยกู้เจ้า

เรา​ตอบ​เจ้า​จาก​เมฆครึ้ม​ฟ้าคะนอง

เรา​ได้​ทดลอง​เจ้า​ที่​แหล่งน้ำ​เมรีบาห์” เซลาห์

8 คน​ของเรา ฟัง​เรา​ให้ดี เรา​จะ​ให้​คำเตือน​กับเจ้า

อิสราเอล​เอ๋ย เรา​หวัง​เหลือเกิน​ว่า​เจ้า​จะฟังเรา

9 อย่าได้​มี​พระเจ้า​อื่น​ใน​หมู่พวกเจ้า

อย่า​ได้​กราบไหว้​บูชา​พระเจ้า​ของ​คน​ต่าง​ชาติ

10 เรา​คือ​พระยาห์เวห์ พระเจ้า​ของเจ้า

เรา​คือ​ผู้ที่​นำ​เจ้า​ออกมา​จาก​อียิปต์

อ้าปาก​ของเจ้า​ให้​กว้าง และ​เรา​จะ​เติม​ให้เต็ม

11 แต่​คน​ของเรา​ไม่ยอมฟัง​เสียง​ของเรา

ชาว​อิสราเอล​ไม่ยอม​ทำตาม​สิ่งที่​เราบอก

12 เรา​ก็​เลย​ปล่อย​ให้​พวกเขา​ไป​ตามทาง​ที่​ดื้อรั้น​ของ​พวกเขา

และ​ทำ​อะไร​ก็ได้​ที่​พวกเขา​อยากทำ

13 ถ้า​เพียงแต่​คนของเรา​ฟังเสียงเรา

ถ้า​เพียงแต่​คนอิสราเอล​จะ​เดิน​ใน​ทางทั้งหลาย​ของเรา

14 เรา​ก็​จะ​ปราบศัตรู​ของ​พวกเขา​ในไม่ช้า

และ​จะ​ลงโทษ​คู่ต่อสู้​ของ​พวกเขา

15 เรา​จะ​บีบบังคับ​คน​ที่​เกลียดชัง​เรา ให้​ต้อง​มา​ยอมจำนน​ต่อเรา

และ​พวกเขา​จะต้อง​อับอาย​ขายหน้า​ตลอดไป

16 แต่​อิสราเอล เรา​จะ​เลี้ยงเจ้า​ด้วย​ข้าวสาลี​ที่ดีที่สุด

และ​เรา​จะให้​เจ้า​อิ่มหนำ​ด้วย​น้ำเชื่อมผลไม้​ที่​ไหล​ออกมา​จากหิน

82

พระเจ้า​ตัดสิน​เทพเจ้า​ของ​คน​ต่าง​ชาติ

เพลง​สดุดี​ของ​อาสาฟ

1 พระเจ้า​ยืนอยู่​ใน​ที่​ชุมนุม​สวรรค์​ท่ามกลาง​เทพเจ้า​ทั้งหลาย+ 82:1 เทพเจ้า​ทั้งหลาย บางคน​เข้าใจ​ว่า​ประโยค​นี้​พูดถึง “พวกทูตสวรรค์” หรือ “พวกผู้พิพากษา​ที่​เป็น​มนุษย์”

พระองค์​ได้​ประกาศ​คำตัดสิน

2 พระเจ้า​พูด​ว่า “อีกนาน​แค่ไหน ที่​เจ้า​จะ​ตัดสิน​อย่าง​ไม่ยุติธรรม

อีก​นานไหม ที่​เจ้า​จะ​เข้าข้าง​คนชั่ว” เซลาห์

3 “ให้​ตัดสิน​คดี​ของ​คนยากจน และ​เด็ก​กำพร้า​อย่าง​ยุติธรรมด้วย

แก้ต่าง​ให้กับ​คนยากจน​และ​คนขัดสนด้วย

4 ช่วยกู้​คนยากจน​และ​คนขัดสนด้วย

ช่วย​พวกเขา​ให้รอดพ้น​จาก​อุ้งมือ​ของ​คนชั่ว

5 เทพเจ้า​พวกนี้​ไม่รู้ และ​ไม่เข้าใจ​อะไรเลย

พวกเขา​เดิน​อยู่​ใน​ความมืด

ใน​ขณะที่​รากฐาน​ของ​สังคม​โลกนี้​กำลัง​สั่นคลอน”

6 เรา​ว่า​พวกเจ้า​เป็น​เทพเจ้า

พวกเจ้า​ต่าง​ก็​เป็น​ลูก​ของ​พระเจ้า​ผู้สูงสุด

7 แต่​ความจริง​แล้ว เจ้า​จะ​ต้อง​ตาย​เหมือนกับ​มนุษย์

เจ้า​จะ​ล้ม​ตายไป​เหมือนกับ​ผู้นำ​ทุกคน

8 ข้าแต่​พระเจ้า​ลุกขึ้นเถิด และ​มา​ตัดสิน​โลกนี้

เพราะ​พระองค์​นั่นแหละ​เป็น​พระเจ้า​ของ​ชนชาติ​ทั้งสิ้น

83

คำ​อธิษฐาน​ให้​พระเจ้า​ชนะพวกศัตรู​ของ​อิสราเอล

เพลง​สดุดี​ของ​อาสาฟ

1 ข้าแต่​พระเจ้า โปรด​อย่า​นิ่งเงียบ อย่า​ทำ​เป็น​หูหนวก

ข้าแต่​พระเจ้า อย่า​เงียบเฉย​อีกต่อไปเลย

2 ดูสิ พวกศัตรู​ของ​พระองค์ ส่งเสียง​โกลาหล​วุ่นวาย

พวก​คนเหล่านั้น​ที่​เกลียดชัง​พระองค์​เชิดหัวขึ้น​ต่อต้าน

3 พวกเขา​วางแผนลับ​ต่อต้าน​คน​ของ​พระองค์

พวกเขา​สมรู้ร่วมคิด​กัน​ต่อต้าน​คนเหล่านั้น​ที่​พระองค์​รักใคร่​หวงแหน

4 พวกเขา​พูดว่า “มาเถิด ไป​กวาดล้าง​พวกมัน​ให้สิ้น​จน​ไม่เหลือ​เป็น​ชนชาติ​อีกต่อไป

จน​ไม่มีใคร​จดจำ​ชื่อ​ของ​อิสราเอล​ได้อีก”

5 พวกเขา​เห็น​ด้วยกัน​ต่อ​แผนร้าย​ที่​วางนั้น

และ​ทำ​ข้อตกลง​ร่วมกัน​ที่จะ​ต่อต้าน​พระองค์

6 “คนพวกนี้​คือ​ตระกูลต่างๆ​ของ​เอโดม คนอิชมาเอล

คนโมอับ และ​คนฮาการ์

7 คนเกบาล คนอัมโมน คนอามาเลค

คนฟีลิสเตีย และ​ชาวเมืองไทระ”

8 แม้แต่​อัสซีเรีย​ก็​ร่วมกับ​พวกเขา

และ​เสริมกำลัง​ให้กับ​ลูกหลาน​ของ​โลท+ 83:8 โลท เป็น​บรรพบุรุษ​ของ​คนโมอับ​และ​คนอัมโมน เซลาห์

9 ขอ​พระองค์​ทำลาย​พวกเขา​เหมือนกับ​ที่​พระองค์​ทำกับ​มีเดียน

เหมือนกับ​ที่​พระองค์​ทำกับ​สิเสรา​และ​ยาบิน​ที่​แม่น้ำ​คีโชน

10 สองคน​นั้น​ถูก​ทำลาย​ที่​เอนโดร์

และ​ซากศพ​ที่​เน่าเปื่อย​ของ​พวกเขา​กลายเป็น​ปุ๋ย​สำหรับดิน

11 ขอ​พระองค์​ทำลาย​ล้าง​พวกผู้นำ​ของเขา​เหมือนกับ​ที่​พระองค์​ทำกับ​โอเรบ​และ​เศเอบ

ขอ​พระองค์​ทำกับ​ผู้ปกครอง​ทุกคน​ของเขา​เหมือนกับ​ที่​พระองค์​ทำกับ​เศบาห์ และ​ศัลมุนนา

12 คนพวกนี้​พูด​ว่า “ไปยึด​เอา​ทุ่งหญ้า​ของ​พระเจ้า

มา​เป็น​ของ​พวกเรา​กันเถอะ”

13 พระเจ้า​ของ​ข้าพเจ้า ทำให้​พวกเขา​เป็น​เหมือน​ฝุ่น​ที่​หมุนว่อน​เถิด

ทำให้​พวกเขา​เป็น​เหมือน​แกลบ​ที่​ปลิว​ไปตามลม​ด้วยเถิด

14 ขอ​พระองค์​เป็น​เหมือน​ไฟ​ที่​เผาป่า

เป็น​เหมือน​ไฟ​ที่​เผาผลาญ​ไปตาม​เนินเขาต่างๆ

15 ขอ​พระองค์​ไล่กวด​พวกเขา​ด้วย​ลมแรง​ของ​พระองค์

และ​ทำให้​พวกเขา​ตกใจกลัว​ด้วย​พายุ​ของ​พระองค์

16 ข้าแต่​พระยาห์เวห์ ขอ​ปกคลุม​ใบหน้า​เขา​ด้วย​ความละอาย

เพื่อว่า​เขา​จะ​แสวงหา​พระองค์

17 ขอให้​พระองค์​ทำให้​พวกเขา​กลัว​และ​อับอาย​ขายหน้า​ตลอดไป

ขอให้​พวกเขา​เสียหน้า​และ​เสียชีวิตไป

18 แล้ว​พวกเขา​จะได้​รู้ว่า​พระองค์​ผู้ที่​มีชื่อว่า​ยาห์เวห์

เป็น​เพียง​ผู้เดียว​ที่​เป็น​พระเจ้า ผู้​ทรง​ครอบ​ครอง​ทั้งโลก

84

อยาก​อยู่​ใน​วิหาร​ของ​พระเจ้า

ถึง​หัวหน้า​นักร้อง ให้​ร้อง​โดย​ใช้​ทำนอง​กิททีธ+ สดุดี 84 กิททีธ กิททีธ​เป็น​คำ​ใน​ภาษา​ฮีบรู เรา​ไม่รู้​ความหมาย​ที่​แน่นอน อาจ​เป็น​เครื่อง​ดนตรี​ชนิดหนึ่ง​ก็ได้ เพลง​สดุดี​ของ​ตระกูล​โคราห์

1 ข้าแต่​พระยาห์เวห์ ผู้มีฤทธิ์ทั้งสิ้น

เต็นท์​ที่​สถิต​ของ​พระองค์​ช่างงดงาม​ยิ่งนัก

2 ข้าพเจ้า​ปรารถนา​อย่าง​แรงกล้า​และ​รอ​ไม่ไหวแล้ว​ที่​จะได้​เข้าไป​ใน​ลานวิหาร​ของ​พระองค์

ทั้ง​จิตใจ​และ​ร่างกาย​ของ​ข้าพเจ้า​จะ​โห่ร้อง​ด้วย​ความยินดี​แด่​พระเจ้า​ผู้มีชีวิตอยู่

3 ข้าแต่​พระยาห์เวห์​ผู้มีฤทธิ์ทั้งสิ้น ผู้​เป็น​พระเจ้า​และ​กษัตริย์​ของ​ข้าพเจ้า

แม้แต่​นกกระจอก​ก็​ยัง​เจอ​ที่พัก​ใน​วิหาร​ของ​พระองค์

แม้แต่​นกนางแอ่น​ก็​ยัง​มา​ทำรัง​เลี้ยง​ลูกอ่อน​ของมัน​ใกล้​แท่นบูชา​ทั้งหลาย​ของ​พระองค์

4 ถือว่า​มีเกียรติ​จริงๆ​คนเหล่านั้น​ที่​ได้​อาศัย​ใน​วิหาร​ของ​พระองค์

และ​ได้​สรรเสริญ​พระองค์​อยู่เสมอ เซลาห์

5 ถือว่า​มีเกียรติ​จริงๆ​คนเหล่านั้น​ที่​แสวงหา​พละกำลัง​จาก​พระองค์

คน​ที่​ได้​ตั้งใจ​แน่วแน่​ที่​จะ​เดินทาง​ไป​สู่​วิหาร​ของ​พระองค์

6 ใน​ขณะที่​พวกเขา​เดิน​ผ่าน​หุบเขา​แห้งแล้ง​แห่ง​บาคานั้น

มัน​ก็​กลับ​กลาย​เป็น​บริเวณ​ที่​มี​ตาน้ำ​มากมาย

ฝน​ต้นฤดู​ก็​ตกลงมา​ทำให้​หุบเขานั้น​เกิด​แอ่งน้ำ​เต็มไปหมด

7 พวกเขา​เดินทาง​จาก​เมืองหนึ่ง​ไปยัง​อีกเมืองหนึ่ง+ 84:7 จาก​เมืองหนึ่ง​ไปยัง​อีกเมืองหนึ่ง หรือ “พวกเขา​ยิ่ง​เดินไป​ก็​ยิ่ง​แข็งแรง​มากขึ้น”

เพื่อ​ไป​เข้าเฝ้า​พระเจ้า​บน​ภูเขาศิโยน

8 ข้าแต่​พระยาห์เวห์ พระเจ้า​ผู้มีฤทธิ์ทั้งสิ้น โปรดฟัง​คำ​อธิษฐาน​ของ​ข้าพเจ้า​เถิด

ข้าแต่​พระเจ้า​แห่ง​ยาโคบ โปรดฟัง​ข้าพเจ้า​ด้วยเถิด เซลาห์

9 ข้าแต่​พระเจ้า โปรด​ให้​ความสนใจ​โล่​ของ​พวกเราด้วย

และ​เอาใจใส่​กษัตริย์​ที่​พระองค์​ได้​เจิมไว้​ด้วยเถิด

10 วันเดียว​ใน​ลานวิหาร​ของ​พระองค์​ยังดีกว่า​พันวัน​ในที่อื่น

ยืน​อยู่​ที่​ประตูบ้าน​ของ​พระเจ้า​ของ​ข้าพเจ้า​ยังดีกว่า​อาศัย​อยู่​ในบ้าน​ของ​คนชั่ว

11 ข้าแต่​พระยาห์เวห์ พระองค์​เป็น​ดวง​อาทิตย์ และ​เป็น​โล่กำบัง

พระองค์​ให้​ความดี​ความชอบ​และ​เกียรติยศ

พระองค์​ไม่เคย​หวง​ของดีๆ​ไว้​จาก​คนที่​ใช้ชีวิต​อย่าง​ไร้ที่ติ

12 ข้าแต่​พระยาห์เวห์​ผู้มีฤทธิ์ทั้งสิ้น

คน​ที่​ไว้วางใจ​ใน​พระองค์ ถือว่า​มีเกียรติจริงๆ

85

โปรด​ให้​เรา​มี​ชีวิตใหม่​อีกครั้ง

ถึง​หัวหน้า​นักร้อง เพลง​สดุดี​ของ​ตระกูล​โคราห์

1 ข้าแต่​พระยาห์เวห์ พระองค์​แสดง​ความชอบ​ต่อ​แผ่นดิน​ของ​พระองค์

และ​ทำให้​คน​ของ​ยาโคบ​กลับมา​มีสภาพดี​เหมือนเดิม

2 พระองค์​อภัย​ให้กับ​ความผิด​ของ​คน​ของ​พระองค์

และ​กลบเกลื่อน​ความบาป​ทั้งหมด​ของ​พวกเขา เซลาห์

3 พระองค์​ถอน​ความโกรธ​ทั้งหมด​ของ​พระองค์ไป

พระองค์​กลับ​หันหลัง​ให้​กับ​ความเดือดดาล​ของ​พระองค์

4 ตอนนี้ พระเจ้า องค์​เจ้า​ชีวิต​ของ​พวกเรา โปรด​ช่วย​ให้​เรา​กลับไป​มีสภาพดี​เหมือนเดิม

หยุด​โกรธเคือง​พวกเรา​ด้วยเถิด

5 พระองค์​จะ​เกรี้ยวกราด​พวกเรา​อยู่​อย่างนี้​ไปตลอดหรือ

พระองค์​จะ​กริ้วโกรธ​ไปตลอด​ชั่วลูกชั่วหลาน​หรือ

6 พระองค์​จะให้​ชีวิตใหม่​กับเรา​อีกครั้ง ใช่ไหม

แล้ว​คน​ของ​พระองค์​จะได้​มีความสุข​ใน​พระองค์

7 ข้าแต่​พระยาห์เวห์ โปรด​แสดง​ความรักมั่นคง​ของ​พระองค์​ต่อ​พวกเรา

และ​ช่วย​พวกเรา​ให้รอด​ด้วยเถิด

8 ข้าพเจ้า​จะฟัง​สิ่งที่​พระเจ้าพูด

แน่นอน พระยาห์เวห์​จะ​สัญญา​ให้​คน​ที่​จงรัก​ภักดี​ต่อ​พระองค์​อยู่เย็น​เป็นสุข

แต่​พวกเขา​จะต้อง​ไม่หัน​กลับไป​ทำ​เรื่องโง่ๆ​ของ​พวกเขา​อีก

9 ในไม่ช้า​พระองค์​จะ​ช่วยกู้​คนที่​ยำเกรง​พระองค์​อย่างแน่นอน

และ​แผ่นดิน​ของเรา​จะ​เต็มไปด้วย​สง่าราศี​ของ​พระองค์

10 ความรัก​มั่นคง​ของ​พระเจ้า​และ​ความสัตย์ซื่อ​ของ​พระองค์​จะมา​พบกัน

ความชอบธรรม​และ​สันติสุข​ของ​พระองค์​จะมา​จูบกัน

11 ความสัตย์ซื่อ​ของ​พระองค์​จะ​งอกขึ้นมา​จาก​แผ่นดิน

และ​ความ​ดีงาม​ของ​พระองค์​จะ​มองลงมา​จาก​ฟ้าสวรรค์

12 พระยาห์เวห์​เอง​จะให้​สิ่งดีๆ​กับ​พวกเรา

และ​แผ่นดิน​ของเรา​ก็จะ​ผลิต​ผลของมัน

13 ความชอบธรรม​จะ​เดิน​อยู่​เบื้องหน้า​พระองค์

และ​จัดเตรียม​ทาง​ให้กับ​เท้า​ของ​พระองค์

86

อธิษฐาน​ขอ​ความช่วยเหลือ​ให้​ชนะ​ศัตรู

คำ​อธิษฐาน​ของ​ดาวิด

1 ข้าแต่​พระเจ้า โปรด​เงี่ยหู​ฟัง​ข้าพเจ้า​ด้วยเถิด

ช่วย​ตอบ​ข้าพเจ้า​ด้วยเถิด​เพราะ​ข้าพเจ้า​เป็น​คนยากจน​และ​ขัดสน

2 ปกป้อง​ชีวิต​ของ​ข้าพเจ้า​ด้วยเถิด​เพราะ​ข้าพเจ้า​จงรัก​ภักดี​ต่อ​พระองค์

ช่วย​ข้าพเจ้า​ให้รอด​ด้วยเถิด

เพราะ​พระองค์​เป็น​พระเจ้า​ของ​ข้าพเจ้า

และ​ข้าพเจ้า​เป็น​ผู้รับใช้​ของ​พระองค์​ที่​ฝาก​ความไว้วางใจ​ใน​พระองค์

3 ข้าแต่​องค์​เจ้า​ชีวิต โปรด​เมตตา​ข้าพเจ้า​ด้วยเถิด

เพราะ​ข้าพเจ้า​ร้องขอ​ความช่วยเหลือ​จาก​พระองค์​ตลอดทั้งวัน

4 ข้าแต่​องค์​เจ้า​ชีวิต โปรด​ทำให้​ผู้รับใช้​ของ​พระองค์​มีความสุข​ด้วยเถิด

เพราะ​ข้าพเจ้า​ยก​ชีวิต​ของ​ข้าพเจ้า​ให้กับ​พระองค์

5 ข้าแต่​องค์​เจ้า​ชีวิต พระองค์​ช่างดีเลิศ และ​พร้อม​ที่จะ​ให้อภัย

พระองค์​เต็ม​ไปด้วย​ความรักมั่นคง​ต่อ​ทุกคน​ที่​ร้องเรียก​หา​พระองค์

6 ข้าแต่​พระยาห์เวห์ โปรดฟัง​คำ​อธิษฐาน​ของ​ข้าพเจ้า​ด้วยเถิด

โปรด​ให้​ความสนใจ​กับ​คำขอร้อง​ของ​ข้าพเจ้า​ด้วยเถิด

7 ข้าพเจ้า​ร้องหา​พระองค์ ใน​ยาม​ที่​มี​ความ​ทุกข์ยาก

เพราะ​พระองค์​ตอบ​ข้าพเจ้า

8 ข้าแต่​องค์​เจ้า​ชีวิต ไม่มี​พระเจ้า​อื่นใด​เหมือนกับ​พระองค์

ไม่มี​สักองค์​ที่​สามารถ​ทำ​สิ่ง​ที่​พระองค์​ทำได้

9 ข้าแต่​องค์​เจ้า​ชีวิต พระองค์​สร้าง​คนทุกชาติ​ทุกภาษา

พวกเขา​ทุกคน​จะ​มา​กราบ​อยู่​ต่อหน้า​พระองค์

และ​ให้เกียรติ​กับ​ชื่อ​ของ​พระองค์

10 เพราะ​พระองค์​นั้น​ยิ่งใหญ่​และ​ทำ​สิ่งต่างๆ​ที่เหลือเชื่อ

มี​แต่​พระองค์​เท่านั้น​ที่​เป็น​พระเจ้า

11 ข้าแต่​พระยาห์เวห์ ช่วย​สอน​แนวทางต่างๆ​ของ​พระองค์​ให้กับ​ข้าพเจ้า

เพื่อ​ข้าพเจ้า​จะได้​มีชีวิต​ที่​สัตย์ซื่อ​เหมือนกับ​พระองค์

โปรด​รวบรวม​จิตใจ​ของ​ข้าพเจ้า​ให้​ยำเกรง​ชื่อ​ของ​พระองค์​สุดจิตสุดใจ

12 ข้าแต่​องค์​เจ้า​ชีวิต พระเจ้า​ของ​ข้าพเจ้า ข้าพเจ้า​จะ​สรรเสริญ​พระองค์​อย่าง​สุดจิตสุดใจ

และ​ข้าพเจ้า​จะ​ให้เกียรติ​ต่อ​ชื่อ​ของ​พระองค์​ตลอดไป

13 เพราะ​ความรัก​มั่นคง​ของ​พระองค์นั้น​ยอดเยี่ยม​สำหรับ​ข้าพเจ้า

และ​พระองค์​ก็​ช่วย​ชีวิต​ข้าพเจ้า​ให้รอด​จาก​แดน​คนตาย

14 ข้าแต่​พระเจ้า พวกคนหยิ่งยโส​โจมตี​ข้าพเจ้า

พวก​อันธพาล​ตามล่า​ชีวิต​ข้าพเจ้า

และ​คน​เหล่านี้​ไม่​ยำเกรง​พระองค์

15 ข้าแต่​องค์​เจ้า​ชีวิต พระองค์​ช่าง​เป็น​พระเจ้า​ที่​อดทน มี​เมตตากรุณา

เต็ม​ไปด้วย​ความรักมั่นคง​และ​ความสัตย์ซื่อ

16 ดังนั้น โปรด​หัน​มาหา​ข้าพเจ้า​และ​เมตตากรุณา​ข้าพเจ้า​ด้วยเถิด

ข้าพเจ้า​เป็น​ผู้รับใช้​ของ​พระองค์ อย่างนั้น​ขอให้​พละกำลัง​กับ​ข้าพเจ้า​ด้วยเถิด

ข้าพเจ้า​เป็น​ทาส​ของ​พระองค์​เหมือนกับ​ที่​แม่​ของ​ข้าพเจ้า​เป็น อย่างนั้น ขอ​ช่วยกู้​ข้าพเจ้า​ด้วยเถิด

17 โปรด​แสดง​ให้เห็น​ว่า​พระองค์​ยอมรับ​ข้าพเจ้า

เพื่อ​คนเหล่านั้น​ที่​เกลียด​ข้าพเจ้า​จะได้​เห็น​และ​อับอาย

พวกเขา​จะได้​รู้ว่า พระองค์ พระยาห์เวห์​เป็น​ผู้ที่​ช่วยเหลือ​และ​ปลอบโยน​ข้าพเจ้า

87

ศิโยน​บ้าน​สำหรับ​ชนชาติ​ทั้งหลาย

บทเพลง​สรรเสริญ แห่ง​ตระกูล​โคราห์

1 พระยาห์เวห์​ตั้ง​เมือง​ของ​พระองค์​บน​ภูเขา​อัน​ศักดิ์สิทธิ์นั้น

2 พระยาห์เวห์​รัก​ประตูเมืองศิโยน

มากกว่า​ที่​อื่นใด​ใน​อิสราเอล

3 เมือง​ของ​พระเจ้า​เอ๋ย

ทุกคน​ต่าง​ก็​พูดถึง​สิ่งยอดเยี่ยม​เกี่ยวกับ​เจ้า เซลาห์

4 พระเจ้า​พูดว่า “เรา​จะ​บันทึก​อียิปต์ และ​บาบิโลน ใน​รายชื่อ​ของ​คนเหล่านั้น​ที่​ยอมรับ​เรา

รวมทั้ง​ฟีลิสเตีย ไทระ และ​เอธิโอเปีย​ด้วย

เรา​จะ​พูดว่า คนเหล่านี้​เป็น​พลเมือง​ของ​เมืองศิโยน”+ 87:4 พลเมือง​ของ​เมืองศิโยน หรือ​แปล​ตรงๆ​ได้ว่า “เกิด​ที่นั่น”

5 ใช่แล้ว พระเจ้า​จะ​พูดถึง​เมืองศิโยน​ว่า

“ประชาชน​ของ​ชนชาติ​เหล่านั้น จะ​กลายเป็น​พลเมือง​ของ​เมืองนี้

และ​พระเจ้า​สูงสุด จะ​ทำให้​เมืองนี้​มั่นคง”

6 เมื่อ​พระยาห์เวห์​ลงทะเบียน​ชนชาติต่างๆ

พระองค์​จะ​บันทึก​ไว้ว่า อันนี้​กลายเป็น​พลเมือง​ของ​ศิโยน​แล้ว เซลาห์

7 ใน​งาน​เทศกาลต่างๆ​พวกนักร้อง​และ​นักเต้น จะ​พูดว่า

“ศิโยน แหล่ง​พระพร​ทั้งหมด​ของข้า​อยู่ในเจ้า”

88

เสียงร้อง​จาก​หลุมลึก

บทเพลง​สรรเสริญ​ของ​เหล่า​บุตรชาย​แห่ง​ตระกูล​โคราห์ ถึง​ผู้ควบคุม​วง บทเพลง​เกี่ยวกับ​โรคภัย​ที่​ทำให้​อ่อนแอ บทเพลง​มัสคิล​ของ​เฮมาน ตระกูล​เอศราค

1 พระยาห์เวห์ พระเจ้า​ผู้ช่วยให้รอด​ของ​ข้าพเจ้า

ข้าพเจ้า​เรียกหา​พระองค์​ทั้งกลางวัน​และ​กลางคืน

2 ขอให้​คำ​อธิษฐาน​ของ​ข้าพเจ้า​ไปอยู่​ต่อหน้า​พระองค์

โปรด​เงี่ยหู​ของ​พระองค์​ฟัง​คำร้องขอ​ของ​ข้าพเจ้า​ด้วยเถิด

3 เพราะ​ชีวิต​ของ​ข้าพเจ้า​เต็มไปด้วย​เรื่อง​เลวร้าย

ชีวิต​ของ​ข้าพเจ้า​เข้าใกล้​แดนผู้ตาย​แล้ว

4 พวกเขา​ถือว่า​ข้าพเจ้า​เป็น​คนหนึ่ง​ใน​กลุ่ม​เหล่านั้น​ที่​กำลัง​ลงไป​ใน​หลุม​ฝังศพ

ข้าพเจ้า​เปรียบเหมือน​คน​ที่​หมดเรี่ยวแรง

5 ข้าพเจ้า​ถูก​ปล่อยไว้​ท่ามกลาง​คนตาย

เหมือน​ซากศพ​ทั้งหลาย​ที่​นอน​อยู่​ในหลุม

เหมือน​คนเหล่านั้น​ที่​พระองค์​ลืมสนิท

เหมือน​คนเหล่านั้น​ที่​ถูก​ตัดขาด​จาก​ความช่วยเหลือ​ของ​พระองค์

6 พระองค์​วาง​ข้าพเจ้า​ไว้​ในหลุม​ที่​ลึกที่สุด

อยู่​ใน​เหวลึก​อัน​มืดมิด

7 ความโกรธ​ของ​พระองค์​กดทับ​ข้าพเจ้าไว้​อย่างหนัก

คลื่น​ทั้งหลาย​ของ​พระองค์​ซัดใส่​ข้าพเจ้า​ครั้งแล้วครั้งเล่า เซลาห์

8 พระองค์​แยก​เพื่อนๆ​ของ​ข้าพเจ้า​ให้​ห่างไกล​จาก​ข้าพเจ้า

พระองค์​ทำให้​ข้าพเจ้า​น่าขยะแขยง​ใน​สายตา​พวกเขา

ข้าพเจ้า​ถูก​ขังไว้ ออกไป​ไม่ได้

9 ดวงตา​ข้าพเจ้า​พล่ามัว​เพราะ​ร้องไห้​ด้วย​ความเจ็บปวด

ข้าแต่​พระยาห์เวห์​ข้าพเจ้า​ร้องเรียก​พระองค์​ทุกวัน

ข้าพเจ้า​ชูมือขึ้น​อธิษฐาน​ถึง​พระองค์

10 พระองค์​ทำ​การอัศจรรย์​ทั้งหลาย​ให้กับ​คนตาย​หรือ

พวกผี​ลุก​ขึ้นมา​จาก​หลุม​เพื่อ​สรรเสริญ​พระองค์​ได้หรือ ไม่เลย เซลาห์

11 คนตาย​เป็น​พยาน​ถึง​ความรักมั่นคง​ของ​พระองค์​ใน​หลุมศพ​หรือ

พวกเขา​เล่า​ถึง​ความสัตย์ซื่อ​ของ​พระองค์​ใน​ดินแดนพินาศ​นั้นหรือ

12 พวกเขา​จะ​รู้จัก​การอัศจรรย์​ต่างๆ​ของ​พระองค์​ใน​ความ​มืดมิด​นั้นหรือ

พวกเขา​จะ​รู้จัก​ความ​ดีงาม​ของ​พระองค์​ใน​ดินแดน​ที่​ไร้ความทรงจำ​หรือ

13 ข้าแต่​พระยาห์เวห์ ข้าพเจ้า​ร้องขอ​ความช่วยเหลือ​จาก​พระองค์

คำ​อธิษฐาน​ของ​ข้าพเจ้า​ลอย​ขึ้นไป​อยู่​ต่อหน้า​พระองค์​ใน​ทุกๆเช้า

14 ข้าแต่​พระยาห์เวห์ ทำไม​พระองค์​ถึง​ทอดทิ้ง​ข้าพเจ้า

ทำไม​พระองค์​ถึง​ซ่อนหน้า​ไป​จาก​ข้าพเจ้า

15 ข้าพเจ้า​อ่อนแอ​และ​ใกล้ตาย​มา​ตั้งแต่​เป็นเด็ก

ข้าพเจ้า​ต้อง​ทน​เรื่อง​น่าสยดสยอง​ทั้งหลาย​จาก​พระองค์ ข้าพเจ้า​หมดสิ้น​ทุกอย่าง​แล้ว

16 ความเดือดดาล​ของ​พระองค์​ท่วมท้น​ข้าพเจ้า​แล้ว

และ​เรื่อง​น่าสยดสยอง​ทั้งหลาย​ของ​พระองค์​ทำลาย​ล้าง​ข้าพเจ้า​เสียแล้ว

17 เรื่อง​น่าสยดสยอง​ทั้งหลาย​เหล่านั้น​ล้อมรอบ​ข้าพเจ้า​เหมือน​น้ำท่วม​ตลอดวัน

พวกมัน​ดัน​ใส่​ข้าพเจ้า​จาก​ทุกด้าน

18 พระองค์​แยก​คน​ที่​ข้าพเจ้า​รัก​และ​เพื่อน​บ้าน​ให้​ห่างไกล​จาก​ข้าพเจ้า

มี​แต่​ความมืด​เท่านั้น​ที่​เป็น​เพื่อน​ข้าพเจ้า

89

พระยาห์เวห์​จะ​รักษา​คำมั่นสัญญาที่​ให้​กับ​ดาวิด​หรือเปล่า

บทเพลง​มัสคิล​ของ​เอธาน จาก​ตระกูล​เอศราค

1 ข้าพเจ้า​จะ​ร้องเพลง​ถึง​ความรัก​มั่นคง​ของ​พระยาห์เวห์​อยู่เสมอ

ข้าพเจ้า​จะ​ป่าวประกาศ​ด้วย​ปาก​ของ​ข้าพเจ้า​ถึง​ความสัตย์ซื่อ​ของ​พระองค์​ให้กับ​คน​รุ่นแล้วรุ่นเล่า

2 เพราะ​ข้าพเจ้า​ว่า “ความรักมั่นคง​ของ​พระองค์​คงอยู่​ตลอดไป

ความสัตย์ซื่อ​ของ​พระองค์​จะ​อยู่​นาน​ตราบเท่า​ท้องฟ้า”

3 พระองค์​พูดว่า “เรา​ทำ​ข้อตกลง​กับ​ผู้ที่​เรา​เลือกไว้

เรา​ให้​คำสัตย์​สาบาน​ไว้​กับ​ดาวิด​ผู้รับใช้​ของเรา​ว่า

4 เรา​จะ​ตั้ง​ราชวงศ์​ของเจ้า​ตลอดไป

เรา​จะ​สร้าง​บัลลังก์​ของเจ้า​ให้​คงอยู่​ตลอด​ชั่วลูกชั่วหลาน” เซลาห์

5 ข้าแต่​พระยาห์เวห์ ชาวสวรรค์​จะ​สรรเสริญ​พระองค์​สำหรับ​การอัศจรรย์ต่างๆ​ที่​พระองค์ทำ

ที่ชุมนุม​ของ​ทูตสวรรค์​ศักดิ์สิทธิ์​จะ​สรรเสริญ​ความสัตย์ซื่อ​ของ​พระองค์

6 มี​ใครบ้าง​ใน​ฟ้าสวรรค์​ที่​จะมา​เท่าเทียม​กับ​พระยาห์เวห์​ได้

มี​ใคร​ท่ามกลาง​เทพเจ้า​ทั้งหลาย​ที่​จะมา​เปรียบกับ​พระยาห์เวห์​ได้

7 เมื่อ​ทูตสวรรค์​ศักดิ์สิทธิ์​มา​ชุมนุม​กัน​ที่​สภา พวกเขา​ต่าง​ยำเกรง​พระยาห์เวห์

พระองค์​นั้น​ยิ่งใหญ่​และ​น่าเกรง​ขาม​กว่า​ทูตสวรรค์​เหล่านั้น​ที่​อยู่​ล้อมรอบ​พระองค์

8 ข้าแต่​พระยาห์เวห์ พระเจ้า​ผู้มีฤทธิ์ทั้งสิ้น ไม่มี​ผู้ใด​เหมือนกับ​พระองค์

ข้าแต่​พระยาห์เวห์ พระองค์​มี​ฤทธิ์​อำนาจ​และ​สัตย์ซื่อ​ใน​ทุกเรื่อง

9 พระองค์​ปกครอง​ทะเล​ที่​ปั่นป่วน

และ​เมื่อ​คลื่น​โหมกระหน่ำ​พระองค์​ปราบ​พวกมัน​ให้​สงบลง

10 พระองค์​บดขยี้​สัตว์ประหลาด​ใน​ทะเล​ที่ชื่อ ราหับ+ 89:10 ราหับ นาง​เป็น​สัตว์ประหลาด​ใน​ทะเล ใน​เทพนิยาย​ของ​ชาวคานาอัน ที่​เชื่อว่า​ก่อ​ความอลหม่าน สับสน​วุ่นวาย นาง​ราหับ​เป็น​สัญลักษณ์​ของ​พวกศัตรู​ของ​พระเจ้า​หรือ​สิ่งชั่วร้าย

พระองค์​ทำให้​พวกศัตรู​ของ​พระองค์​แตกกระเจิง​ด้วย​แขน​อัน​ทรงพลัง​ของ​พระองค์

11 ฟ้าสวรรค์​เป็น​ของ​พระองค์ รวมทั้ง​ทุกสิ่ง​ในโลก​เป็น​ของ​พระองค์

พระองค์​สร้าง​พวกมัน​ขึ้นมา​ทั้งสิ้น

12 พระองค์​สร้าง​ทิศเหนือ​และ​ทิศใต้

ภูเขา​ทาโบร์ และ​ภูเขา​เฮอร์โมน​เต้น​และ​ร้องสรรเสริญ​ชื่อ​ของ​พระองค์​ด้วย​ความยินดี

13 พระองค์​มี​แขน​อัน​ทรงพลัง

มือ​ของ​พระองค์​เต็มเปี่ยม​ไปด้วย​ฤทธิ์เดช มือขวา​ของ​พระองค์​ชูขึ้น​ใน​ชัยชนะ

14 อาณาจักร​ของ​พระองค์​ตั้งอยู่​บน​ความ​ดีงาม​และ​ความยุติธรรม

ความจงรัก​ภักดี​และ​ความเชื่อถือ​ได้​เดินแถว​อยู่​ตรงหน้า​พระองค์

15 คนเหล่านั้น​ที่​เรียนรู้​ที่จะ​ร้องสรรเสริญ​พระองค์ มีเกียรติ​จริงๆ

ข้าแต่​พระยาห์เวห์ พวกเขา​ดำเนินชีวิต​ใน​ความสว่าง​ที่​ส่อง​ออกมา​จาก​ใบหน้า​ของ​พระองค์

16 พวกเขา​ชื่นชม​ยินดี​ที่จะ​สรรเสริญ​ชื่อ​ของ​พระองค์​ตลอดทั้งวัน

พวกเขา​ได้รับ​ชัยชนะ​เนื่องจาก​ความยุติธรรม​ของ​พระองค์

17 เพราะ​พระองค์​เป็น​พละกำลัง​อัน​ทรงเกียรติ​ของ​พวกเขา

และ​พวกเรา​ได้รับ​ชัยชนะ+ 89:17 ชัยชนะ หรือ​แปล​ตรงๆ​ได้ว่า “พระองค์​ยก​เขาสัตว์​ของเรา​ขึ้น” เมื่อ​พระองค์​พอใจ​พวกเรา

18 เพราะ​โล่กำบัง+ 89:18 โล่กำบัง หมายถึง “กษัตริย์” ของ​พวกเรา​มา​จาก​พระยาห์เวห์

กษัตริย์​ของ​พวกเรา​มา​จาก​องค์ผู้ศักดิ์สิทธิ์​แห่ง​อิสราเอล+ 89:18 เพราะ​โล่กำบัง … องค์ผู้ศักดิ์สิทธิ์​แห่ง​อิสราเอล ข้อนี้​แปล​ได้​อีก​อย่างหนึ่ง​ว่า “โล่กำบัง​ของ​เรา​คือ​พระยาห์เวห์ กษัตริย์​ของเรา​คือ​องค์ผู้ศักดิ์สิทธิ์​แห่ง​อิสราเอล”

19 ครั้งหนึ่ง พระองค์​พูด​ใน​นิมิต​กับ​พวกที่​สัตย์ซื่อ​กับ​พระองค์​ว่า “เรา​ได้ให้​ความช่วยเหลือ​กับ​นักรบคนหนึ่ง

เรา​ยกย่อง​คนหนุ่ม​คนหนึ่ง​จาก​คนธรรมดา​ทั่วไป

20 เรา​พบ​ดาวิด ผู้รับใช้​ของเรา

และ​เรา​เจิมเขา​ด้วย​น้ำมันศักดิ์สิทธิ์​ของเรา

21 มือ​ของเรา​จะ​ค้ำจุน​เขาไว้

แขน​ของเรา​จะ​ทำให้​เขา​แข็งแรง

22 พวกศัตรู​ของเขา​จะ​ไม่ชนะ​เขา​ด้วย​เล่ห์เพทุบาย

ไม่มีทาง​ที่​คนชั่ว​จะ​สามารถ​ชนะ​เขาได้

23 เรา​จะ​บดขยี้​ศัตรู​ของเขา​ต่อหน้า​เขา

เรา​จะ​ฟาด​คนเหล่านั้น​ที่​เกลียดชัง​เขา​ให้​ล้มลง

24 ความสัตย์ซื่อ​และ​ความรักมั่นคง​ของเรา​จะ​คงอยู่​กับเขา

และ​เขา​จะ​ได้รับ​ชัยชนะ​จาก​ฤทธิ์​อำนาจ​ของเรา

25 เรา​จะ​แผ่ขยาย​อำนาจ​ของเขา​ให้​อยู่เหนือ​ทะเล​และ​แม่น้ำ+ 89:25 ทะเล​และ​แม่น้ำ หรือ ทาง​ทิศตะวันตก​และ​ตะวันออก นี่​อาจ​หมายถึง​พื้นที่​ชายฝั่ง​ทะเล​เมดิเตอร์เรเนียน ตลอด​ไปจนถึง​ประเทศ​แถบ​แม่น้ำไนล์ และ​แม่น้ำ​ยูเฟรติส

26 เขา​จะ​พูด​กับเรา​ว่า ‘พระองค์​คือ​พ่อ​ของ​ข้าพเจ้า

พระเจ้า​ของ​ข้าพเจ้า​และ​หินกำบัง​ที่​ช่วย​ข้าพเจ้า​ให้รอด’

27 เรา​จะให้​เขา​เป็น​ลูกชาย​หัวปี​ของเรา

เป็น​ผู้สูงสุด​เหนือ​กษัตริย์​ทั้งปวง​บนโลกนี้

28 ความรัก​มั่นคง​ของเรา​จะ​อยู่​กับเขา​ตลอดไป

ข้อตกลง​ระหว่าง​เรา​กับเขา​จะ​มั่นคง

29 เรา​จะ​ตั้ง​ราชวงศ์​ของเขา​ไว้ตลอดไป

อาณาจักร​ของเขา​จะ​คงอยู่​ต่อไป​นาน​ตราบเท่า​กับ​ฟ้าสวรรค์

30 ถึงแม้​ลูกหลาน​ของเขา​จะ​ละทิ้ง​กฎ​ของเรา

และ​ไม่​เชื่อฟัง​กฎระเบียบ​ของเรา

31 ถึงแม้​พวกเขา​จะ​ละเมิด​กฎเกณฑ์ต่างๆ​ของเรา

และ​ไม่​รักษา​คำสั่งต่างๆ​ของเรา

32 แล้ว​เรา​จะ​ลงโทษ​พวกเขา​สำหรับ​ความผิดต่างๆ​ของเขา

และ​หวดเขา​สำหรับ​ความผิดบาป​ของเขา

33 แต่​เรา​ก็​จะ​ไม่มีวัน​เอา​ความรักมั่นคง​ของเรา​ไป​จาก​ดาวิด

เรา​จะ​ไม่มีวัน​หักหลัง​หรือ​ไม่สัตย์ซื่อ​ต่อเขา

34 เรา​จะ​ไม่มีวัน​ละเมิด​คำมั่นสัญญา​ที่​เรา​ทำ​กับเขา

เรา​จะ​ไม่มีวัน​กลับ​คำพูด​ใน​สิ่ง​ที่​เรา​สัญญา​กับเขา

35 เรา​ได้​สาบาน​ครั้งเดียว​ตลอดไป​โดย​อ้าง​ความ​ศักดิ์สิทธิ์​ของเรา​เป็น​ประกัน

และ​เรา​จะ​ไม่โกหก​ดาวิด

36 ราชวงศ์​ของเขา​จะ​คงอยู่​ตลอดไป

บัลลังก์​ของเขา​จะ​คงอยู่​ต่อหน้า​เรา​ตลอดไป​เหมือน​ดวง​อาทิตย์

37 มัน​จะ​คงอยู่​ตลอดไป​เหมือน​ดวงจันทร์

มัน​จะ​มั่นคง​เหมือน​ท้องฟ้า” เซลาห์

38 แต่​พระเจ้า พระองค์​ได้​ละทิ้ง​กษัตริย์​และ​จากไป

พระองค์​โกรธ​ผู้ที่​พระองค์​ได้เจิมไว้

39 พระองค์​ยกเลิก​ข้อตกลง​ที่​ทำไว้​กับ​ผู้รับใช้​ของ​พระองค์

พระองค์​ลบหลู่​มงกุฎ​ของเขา​ด้วยการโยนทิ้ง​ลงดิน

40 พระองค์​พัง​กำแพง​รอบเมือง​ของเขา​จนหมดสิ้น

พระองค์​ทำให้​พวก​ป้อม​ปราการ​ของเขา​กลายเป็น​ซากปรัก​หักพัง

41 คน​ที่​เดินผ่าน​ไปมา​ก็​ได้​ปล้นเขา

ชนชาติ​ทั้งหลาย​ที่​อยู่​ล้อมรอบ​ต่าง​พากัน​พูดเหยียด​หยาม​เขา

42 พระองค์​ทำให้​พวกศัตรู​ของเขา​ชู​มือ-ขวา​ขึ้น​ใน​ชัยชนะ

และ​ทำให้​ศัตรู​ทั้งหลาย​ของเขา​เฉลิม​ฉลองกัน

43 พระองค์​หัน​คมดาบ​ของเขา​ไป​จาก​ศัตรู​ของเขา

และ​ไม่ยอม​ช่วย​เขา​สู้รบ

44 พระองค์​ทำให้​สง่าราศี​ของเขา​จบสิ้นลง

และ​ขว้าง​บัลลังก์​ของเขา​จากที่ของมัน​ลงบนดิน

45 พระองค์​ทำให้​เขา​แก่ก่อนวัย

และ​ห่อ​เขา​ไว้​ใน​ความละอาย เซลาห์

46 ข้าแต่​พระยาห์เวห์ มัน​จะ​เป็น​อย่างนี้​ไปอีกนาน​แค่ไหน พระองค์​จะ​ซ่อนตัว​พระองค์​ตลอดไปหรือ

ความโกรธ​ของ​พระองค์​จะ​เผาผลาญ​ไปอีกนาน​แค่ไหน

47 อย่าลืม​ว่า ชีวิต​ข้าพเจ้านั้น​สั้นเหลือเกิน

พระองค์​สร้าง​มนุษย์​ทุกคน​ให้​มาพบกับ​จุดจบ​ที่ว่างเปล่า

48 จะ​มีใคร​มีชีวิตอยู่​โดย​ไม่ต้อง​ตาย

ใคร​จะ​เอา​ตัวรอด​จาก​อำนาจ​ของ​ความตาย เซลาห์

49 ข้าแต่​องค์​เจ้า​ชีวิต ความรักมั่นคง​ของ​พระองค์​ที่​พระองค์​แสดง​ในอดีต​หายไปไหน

เป็น​ความรัก​ที่​พระองค์​เคย​สาบานไว้​กับ​ดาวิด​ด้วย​ความสัตย์ซื่อ

50 ข้าแต่​องค์​เจ้า​ชีวิต โปรด​ระลึกถึง​ความอับอาย​ที่​พวกผู้รับใช้​ของ​พระองค์​ต้องทน

คำเยาะเย้ย​จาก​ชนชาติ​ทั้งหลาย​ที่​ข้าพเจ้า​ต้อง​แบกรับ​ไว้เต็มอก

51 ข้าแต่​พระยาห์เวห์ ศัตรู​ของ​พระองค์​เยาะเย้ย

พวกเขา​เยาะเย้ย​กษัตริย์​ที่​พระองค์​ได้​เจิมไว้

52 สรรเสริญ​พระยาห์เวห์ ตลอดไป

เอเมน+ 89:52 เอเมน เป็น​ภาษาฮีบรู หมายถึง ความจริง ความสัตย์จริง ซึ่ง​ถูก​กล่าวขึ้น​เพื่อ​แสดง​การเห็นด้วย และ​เอเมน

90

หนังสือ​เล่ม​ที่สี่

(สดุดี 90-106)

พระเจ้า​คง​อยู่​ตลอดไปมนุษย์นั้น​ชั่วคราว

คำ​อธิษฐาน​ของ​โมเสส​คน​ของ​พระเจ้า

1 ข้าแต่​องค์​เจ้า​ชีวิต

พระองค์​ได้​เป็น​ที่ลี้ภัย​ของ​พวกเรา​ตลอดมา​ทุกรุ่น

2 ก่อน​ที่​ภูเขา​ทั้งหลาย​จะ​เกิดมา

ก่อน​ที่​พระองค์​จะ​ทำให้​โลกนี้​เกิดขึ้น

ตั้งแต่​อดีตกาล ตราบจน​ชั่วนิรันดร์กาล พระองค์​คือ​พระเจ้า

3 พระองค์​ทำให้​มนุษย์​กลับไป​เป็น​ผงคลีดิน

พระองค์​พูดว่า “มนุษย์​กลับไป​เป็นดินซะ”

4 ข้าแต่​พระเจ้า สำหรับ​พระองค์แล้ว​พันปี​ก็​เหมือนกับ​แค่​วันวาน​ที่ผ่านไป

เหมือนกับ​แค่​เสี้ยวหนึ่ง​ของ​ค่ำคืน+ 90:4 เสี้ยวหนึ่ง​ของ​ค่ำคืน ในอดีต หนึ่งคืน​มัก​แบ่งออก​เป็น 3-4 ช่วง​การเฝ้ายาม ซึ่ง​กินเวลา 3-4 ชั่วโมง​ต่อ​หนึ่งช่วง

5 และ​อีกพันปี ก็​จะ​เป็น​เหมือน​หญ้า​ที่เปลี่ยนสี​เท่านั้น

พวกมนุษย์​นั้น​เป็น​เหมือน​หญ้า​ที่​งอกขึ้น​ในตอนเช้า

6 หญ้า​งอกขึ้น​ในตอนเช้า และ​เขียวไปทั่ว​ในตอนเช้า

แล้ว​ในตอนค่ำ​ก็​เหี่ยวแห้งไป

7 พวกเรา​ตัว​สั่นเทิ้ม​เพราะ​กลัว​ความเกรี้ยว​โกรธ​ของ​พระองค์

พวกเรา​ถูก​ทำลาย​เพราะ​ความโกรธ​ของ​พระองค์

8 พระองค์​วาง​ความผิด​ทั้งหมด​ของเรา​ไว้​ต่อหน้า​พระองค์

บาป​ทั้งหลาย​ที่​เรา​ซ่อนเร้นไว้​ก็​ถูกตีแผ่​อยู่​ใน​ความสว่าง​ต่อหน้า​พระองค์

9 วัน​ทั้งหลาย​ของ​พวกเรา​จบสิ้นลง​เพราะ​ความโกรธ​ของ​พระองค์

เดือนปี​ของ​พวกเรา​จบสิ้นลง​อย่างรวดเร็ว​เหมือน​ถอนหายใจ

10 ชีวิต​เรา​ก็แค่​เจ็ดสิบปี

ถ้า​เรา​แข็งแรง อาจจะ​อยู่​ถึง​แปดสิบปี

แม้แต่​วันปี​ที่ดีที่สุด​ก็​เต็มไปด้วย​ความ​ทุกข์ยาก​ลำบาก

ชีวิต​ก็​ผ่านไป​อย่างรวดเร็ว และ​เรา​ก็​หายวับไป

11 ใครเล่า​ได้​สัมผัส​ความเกรี้ยว​โกรธ​อย่างเต็มที่​ของ​พระองค์

ใครเล่า​ได้​สัมผัส​ความโกรธ​ของ​พระองค์​และ​ความกลัว​ที่​เกิดจากมัน

12 โปรด​ช่วย​เรา​ให้รู้จัก​นับวันเวลา​อันแสนสั้น​ของ​พวกเรา

เพื่อ​เรา​จะได้​ใช้ชีวิต​อย่าง​ชาญฉลาด

13 ข้าแต่​พระยาห์เวห์ โปรด​กลับ​มาหา​พวกเรา พระองค์​จะ​ถ่วงเวลา​ไปอีกนาน​แค่ไหน

โปรด​สงสาร​พวกผู้รับใช้​ของ​พระองค์

14 โปรด​ให้​เรา​อิ่ม​ไปด้วย​ความรักมั่นคง​ของ​พระองค์​ทุกๆเช้า

แล้ว​พวกเรา​จะได้​โห่ร้อง​ด้วย​ความยินดี​และ​มีความสุข​ไปชั่วชีวิต

15 โปรด​ให้​พวกเรา​มีความสุข​นาน​เท่ากับ​วันเวลา​แห่ง​ความทุกข์ทรมาน​ที่​พระองค์​เคย​หยิบยื่น​ให้กับเรานั้น

นาน​เท่ากับ​ปี​แห่ง​ความทุกข์ระทม​ที่​เรา​เจอมา

16 โปรด​ให้​พวกเรา​ผู้รับใช้​ของ​พระองค์​ได้เห็น​การกระทำต่างๆ​ของ​พระองค์

ให้​ลูกหลาน​ของ​พวกเรา​ได้เห็น​ถึง​ฤทธิ์อำนาจ​อันอัศจรรย์​ของ​พระองค์

17 ข้าแต่​องค์​เจ้า​ชีวิต พระเจ้า​ของ​พวกเรา

โปรด​อวยพร​พวกเรา​ด้วยเถิด

โปรด​ให้​ทุกสิ่ง​ที่​เรา​ทำนั้น​ประสบ​ผลสำเร็จ

ใช่แล้ว โปรด​ให้​ทุกสิ่ง​ที่​เรา​ทำนั้น​ประสบ​ผลสำเร็จ

91

ปลอดภัย​อยู่​ใน​พระเจ้า

1 พวกเจ้า​ที่​พัก​อยู่ใน​ที่กำบัง​แห่ง​พระเจ้า​ผู้ใหญ่ยิ่งสูงสุด

พวกเจ้า​ที่​อาศัย​อยู่​ใต้ร่มเงา​ของ​พระเจ้า​ผู้มีฤทธิ์ทั้งสิ้น

2 ให้​พูด​กับ​พระยาห์เวห์​ว่า “พระองค์​คือ​ที่ลี้ภัย​และ​ป้อม​ปราการ​ของข้าพเจ้า

เป็น​พระเจ้า​ของ​ข้าพเจ้า​ผู้ที่​ข้าพเจ้า​ไว้วางใจ”

3 พระองค์​จะ​ช่วย​ท่าน​ให้พ้น​จาก​ตาข่าย​ของ​นักล่านก

พระองค์​จะ​ช่วย​ท่าน​ให้พ้น​จาก​โรคร้ายแรง

4 พระองค์​จะ​กางปีกออก​เหนือท่าน​และ​ให้ท่าน​หลบภัย​อยู่​ใต้ปีก​ของ​พระองค์นั้น

ความสัตย์ซื่อ​ของ​พระองค์​จะ​เป็นโล่​และ​กำแพง​ป้องกันภัย​ให้กับ​ท่าน

5 ท่าน​จะ​ไม่ต้อง​กลัว​การโจมตี​ใน​ตอนกลางคืน

หรือ​การจู่โจม​ด้วย​ลูกธนู​ใน​ตอนกลางวัน

6 ท่าน​จะ​ไม่ต้อง​กลัว​โรค​ที่​ย่อง​เข้ามา​ตอนกลางคืน

หรือ​ความเจ็บป่วย​ที่​เข้ามา​ปล้น​ใน​ตอนกลางวัน

7 คน​เป็นพัน​อาจจะ​ล้มตาย​อยู่​ข้างท่าน

คน​เป็นหมื่น​อาจจะ​ล้มตาย​อยู่​ทางขวา​ของท่าน

แต่​จะ​ไม่มี​อันตราย​ย่างกราย​เข้ามาหา​ท่านเลย

8 ใช่แล้ว ท่าน​จะ​เห็น​สิ่งเหล่านี้​กับตา​ท่านเอง

ท่าน​จะได้​เห็น​คนชั่วร้าย​ได้รับ​ผลตอบแทน​อย่างสาสม

9 เพราะ​ท่าน​เอา​พระยาห์เวห์​เป็น​ที่ลี้ภัย​ของท่าน

ท่าน​ให้​พระเจ้า​ผู้ใหญ่ยิ่งสูงสุด​เป็น​ที่ปลอดภัย​ของท่าน

10 ดังนั้น จึง​ไม่มี​ความหายนะใดๆ​แตะต้อง​ท่าน

ไม่มี​โรคระบาดใดๆ​เข้าไป​ในเต็นท์​ของท่าน​ได้

11 เพราะ​ไม่ว่า​ท่าน​จะ​ไป​ที่ไหน​ก็ตาม

พระเจ้า​จะ​มอบหมาย​ให้​พวกทูตสวรรค์​คอย​คุ้มครอง​ท่าน

12 ทูตสวรรค์​เหล่านั้น​จะเอา​มือ​ยกท่านขึ้น

เพื่อ​เท้าท่าน​จะได้​ไม่ต้อง​กระแทก​ก้อนหิน

13 ท่าน​จะ​เดิน​บน​พวกสิงโต​และ​งูเห่า

และ​เหยียบย่ำ​พวกสิงโต​ดุร้าย​และ​พวกงูพิษ​ได้

14 พระยาห์เวห์​พูดว่า “เขา​รักเรา ดังนั้น เรา​จะ​ช่วยเหลือ​เขา

เรา​จะ​วาง​เขาไว้​บน​ที่สูง​ที่ปลอดภัย​เพราะ​เขา​รู้จักเรา​จริงๆ

15 เมื่อ​เขา​ร้องขอ​ความช่วยเหลือ​จากเรา เรา​จะ​ตอบเขา

เรา​อยู่​กับเขา​ในยามที่​เขา​ทุกข์ยาก

เรา​ช่วย​ให้​เขา​พ้นภัย​และ​ทำให้​เขา​มีเกียรติ

16 เรา​จะ​ทำให้​เขา​เต็มอิ่ม​ด้วย​ชีวิต​ที่ยืนยาว

แล้ว​ให้​เขา​เห็นว่า​เรา​สามารถ​ช่วย​ให้​เขารอดได้”

92

ชื่นชม​ยินดี​ในความ​ดีงาม​ของ​พระองค์

บทเพลง​สดุดี เพลง​สำหรับ​วันหยุดทางศาสนา

1 ข้าแต่​พระยาห์เวห์ มัน​เป็น​สิ่งที่ดี​ที่จะ​สรรเสริญ​พระองค์

ข้าแต่​พระเจ้า​ผู้ใหญ่ยิ่งสูงสุด มัน​เป็น​สิ่งที่ดี​ที่จะ​ร้องเพลง​สรรเสริญ​ชื่อ​ของ​พระองค์

2 มัน​เป็น​สิ่งที่ดี​ที่จะ​พูดถึง​ความรักมั่นคง​ของ​พระองค์​ในตอนเช้า

และ​เล่าถึง​ความสัตย์ซื่อ​ของ​พระองค์​ใน​ตอนค่ำคืน

3 คลอไป​กับ​เสียง​ของ​พิณสิบสาย พิณสี่สาย

และ​ทำนอง​ของ​พิณเขาคู่

4 ข้าแต่​พระยาห์เวห์ การกระทำ​ของ​พระองค์​ทำให้​ข้าพเจ้า​มีความสุข

ข้าพเจ้า​จะ​โห่ร้อง​ด้วย​ความยินดี​ใน​ผลงานต่างๆ​จาก​มือ​ของพระองค์

5 ข้าแต่​พระยาห์เวห์ การกระทำ​ของ​พระองค์​ช่างยิ่งใหญ่​เหลือเกิน

ความคิด​ของ​พระองค์​ก็​ช่างลุ่มลึก​เกินกว่า​จะ​เข้าใจได้

6 คนที่​โง่​เหมือน​ควาย​ไม่รู้​เรื่องนี้

คนโง่​ไม่เข้าใจ​เรื่องนี้

7 คือ​ถึงจะมี​คนชั่ว​ผุดขึ้นมา​มากมาย​เหมือน​หญ้า​และ​คนทำชั่ว​จะ​รุ่งเรือง

พวกมัน​จะต้อง​ถูกทำลาย​ตลอดไป

8 แต่​พระยาห์เวห์

พระองค์​จะ​ได้รับ​การยกย่อง​ตลอดไป

9 ข้าแต่​พระยาห์เวห์ ดู​ศัตรู​ของ​พระองค์เถิด ดูสิ พวกมัน​จะต้อง​ถูกทำลาย

คนที่​ทำชั่ว​ทุกคน​จะต้อง​กระจัด​กระจายไป

10 พระองค์​ทำให้​ข้าพเจ้า​แข็งแรง+ 92:10 แข็งแรง แปล​ตรงๆ​ได้​ว่า ยก​เขา​ข้าพเจ้า เหมือน​กระทิงป่า

พระองค์​ชโลม​ข้าพเจ้า​ด้วย​น้ำมัน​อันสดชื่น

11 ตา​ของ​ข้าพเจ้า​ได้เห็น​การพ่ายแพ้​ของ​คนเหล่านั้น​ที่​พยายาม​ซุ่มโจมตี​ข้าพเจ้า

หู​ของ​ข้าพเจ้า​ได้ยิน​เสียง​ร้องคร่ำครวญ​ของ​พวกศัตรูชั่วๆ​ของ​ข้าพเจ้า

12 แต่​คนดี​จะ​ผลิบาน​ดุจ​ต้นปาล์ม

เขา​จะ​โผล่​สูงขึ้นมา​มาก เหมือนกับ​ต้นสนซีดาร์​แห่ง​เลบานอน

13 คนเหล่านั้น​เป็น​เหมือนกับ​ต้นไม้​ที่​ปลูกไว้

ใน​วิหาร​ของ​พระยาห์เวห์

พวกเขา​จะ​เจริญงอกงาม​ในลาน​ทั้งหลาย​ของ​พระเจ้า​ของเรา

14 พวกเขา​จะ​ยังคง​ผลิดอก​ออกผล​แม้​ในยาม​แก่เฒ่า

พวกเขา​จะ​ยังคง​สดชื่น​แข็งแรง​และ​เขียวสด

15 แล้ว​พวกเขา​ก็​จะ​ประกาศ​ได้ว่า พระยาห์เวห์ ผู้เป็น​หินกำบัง​ของข้าพเจ้า​นั้นยุติธรรม

และ​พระองค์​ไม่เคย​ทุจริตเลย

93

พระยาห์เวห์​เป็น​กษัตริย์​ผู้ทรงบารมี

1 พระยาห์เวห์​เป็น​กษัตริย์

พระยาห์เวห์​สวม​บารมี พระองค์​ใส่​พละกำลัง

พระองค์​ตั้ง​โลกนี้​อย่างมั่นคง​และ​มัน​จะ​ไม่สั่นคลอน

2 บัลลังก์​ของ​พระองค์​ตั้งไว้​อย่าง​มั่นคงแล้ว​ตั้งแต่​ดึกดำบรรพ์มา

ยิ่งกว่านั้น พระองค์​เป็น​อยู่แล้ว​ตลอดมา

3 ข้าแต่​พระยาห์เวห์ คลื่น​ส่งเสียง

ใช่แล้ว คลื่น​ส่งเสียง​ดังขึ้น

เสียง​คลื่น​กระทบฝั่ง​ดังขึ้นเรื่อยๆ

4 เสียงร้อง​ของ​มหาสมุทร​ช่างดัง​กึกก้อง​มาก

เสียง​น้ำทะเล​แตกกระจาย ช่างทรงพลัง​เหลือเกิน

แต่​พระยาห์เวห์​ผู้​อยู่​เบื้องบน​ก็​ยัง​ทรงพลัง​ยิ่งกว่า

5 ข้าแต่​พระยาห์เวห์

พระบัญญัติต่างๆ​ของ​พระองค์นั้น​จะ​ตั้งมั่นคง​อยู่​ตลอดไป

วิหาร​ของ​พระองค์​จะ​เป็น​สถานที่​อันศักดิ์สิทธิ์​ไป​ตราบนาน​เท่านาน

94

พระยาห์เวห์​ผู้พิพากษา​ของ​คนทั้งโลก

1 ข้าแต่​พระเจ้า​ผู้ลงโทษ​คนผิดบาป ข้าแต่​พระยาห์เวห์

ข้าแต่​พระเจ้า​ผู้ลงโทษ​คนผิดบาป ขอให้​เรา​ได้เห็น​สง่าราศี​ของ​พระองค์​ด้วยเถิด

2 พระองค์​ผู้พิพากษา​โลก โปรด​ลุกขึ้น

ขอให้​ตอบแทน​คนหยิ่งยโส​อย่างสาสม​ด้วยเถิด

3 ข้าแต่​พระยาห์เวห์ อีกนาน​แค่ไหน

อีกนาน​แค่ไหน​ที่​พระองค์​จะ​ปล่อยให้​คนชั่ว​พวกนั้น​เฉลิม​ฉลองกัน

4 อีกนาน​แค่ไหน ที่​พระองค์​จะ​ปล่อยให้​คนชั่ว​พวกนั้น​พูดจา​เย่อหยิ่งจองหอง

และ​ปล่อยให้​คนเลว​คุยโวโอ้อวด​เกี่ยวกับ​เรื่องชั่วๆ​ที่​พวกเขาทำ

5 ข้าแต่​พระยาห์เวห์ คนพวกนี้​ขยี้​คน​ของพระองค์

พวกเขา​ข่มเหง​ชนชาตินั้น​ที่เป็น​ของพระองค์

6 พวกเขา​ฆ่า​แม่หม้าย และ​คนต่าง​ด้าว

และ​พวกเขา​เข่นฆ่า​เด็ก​กำพร้า

7 คนชั่ว​เหล่านั้น​พูดว่า “พระยาห์เวห์​ไม่เห็น​สิ่งที่​เรา​กำลัง​ทำอยู่หรอก

พระเจ้า​แห่ง​ยาโคบ​ไม่รู้​หรอกว่า​เกิดอะไรขึ้น”

8 เจ้าพวกสุดยอดโง่​ของ​คนทั้งหลาย ให้ฉลาด​เสียทีเถอะ

เจ้าพวกคนโง่​เอ๋ย เมื่อไหร่​จะ​เรียนรู้​เสียที

9 เจ้า​คิดว่า พระองค์​ผู้สร้าง​หู จะ​ไม่ได้ยิน​หรือยังไง

เจ้า​คิดว่า​พระองค์​ผู้สร้าง​ตา จะ​มองไม่เห็น​หรือยังไง

10 เจ้า​คิดว่า​พระองค์​ผู้ตีสอน​ชนชาติ​ทั้งหลาย​จะ​ไม่ลงโทษ​พวกเจ้า​หรือยังไง

เจ้า​คิดว่า​ผู้สอน​มนุษย์ทั้งหลาย​จะ​ไม่รู้เรื่อง​อะไรเลย​หรือยังไง

11 พระยาห์เวห์​รู้จัก​ความคิด​ของ​มนุษย์

และ​พระองค์​รู้ว่า​มัน​ไร้สาระ

12 ข้าแต่​พระยาห์เวห์ คน​ที่​พระองค์​ตีสอนนั้น ถือว่า​มีเกียรติจริงๆ

คือ​คน​ที่​พระองค์​ต่อว่า​ด้วย​กฎ​ของพระองค์

13 พระองค์​ให้​เขา​ได้รับ​การบรรเทา​ในช่วง​ที่มีปัญหา

จนกว่า​พระองค์​จะ​ขุดหลุม​ของ​คนชั่ว​ให้เสร็จ

14 พระยาห์เวห์​จะ​ไม่ทอดทิ้ง​คน​ของ​พระองค์

พระองค์​จะ​ไม่ละทิ้ง​ชนชาติ​ของ​พระองค์

15 แล้ว​การพิพากษา​ก็จะ​กลับมา​ยุติธรรม​เหมือนเดิม

และ​คนซื่อตรง​ทุกคน​ก็จะ​ทำตามมัน

16 ใครเล่า​จะ​ยืนขึ้น​ช่วย​ข้าพเจ้า​ต่อต้าน​คนชั่ว​เหล่านี้

ใครเล่า​จะ​ยืนหยัด​เพื่อ​ข้าพเจ้า​ใน​การต่อต้าน​คนที่​ทำชั่วนั้น

17 หาก​พระยาห์เวห์​ไม่มาช่วย​ข้าพเจ้า​ในเร็ววัน

ข้าพเจ้า​คง​นอน​สงบนิ่ง​อยู่ใน​หลุม​ฝังศพ​เป็นแน่

18 ถึงแม้ว่า​ข้าพเจ้า​จะ​พูดว่า “เท้า​ข้าพเจ้า​กำลัง​จะ​ลื่นล้ม”

ข้าแต่​พระยาห์เวห์ ความรักมั่นคง​ของ​พระองค์​ได้​ช่วยพยุง​ข้าพเจ้าไว้

19 เมื่อ​ข้าพเจ้า​เต็มไปด้วย​ความกังวล

พระองค์​ก็​ปลอบโยน​ข้าพเจ้า​และ​ทำให้​ข้าพเจ้า​มีความสุข

20 ผู้พิพากษา​ที่​ชั่วร้าย​จะเป็น​ฝ่ายเดียว​กับ​พระองค์​ได้หรือ

พวกเขา​ใช้​กฎหมาย​กดขี่​ข่มเหง​คนอื่น

21 ผู้พิพากษา​ชั่วร้าย​พวกนี้​รวมหัวกัน​ต่อต้าน​คนดี

และ​ตัดสิน​ประหารชีวิต​คนบริสุทธิ์

22 แต่​พระยาห์เวห์​มา​เป็น​ป้อม​ปราการ​ของข้าพเจ้า

พระเจ้า​ของ​ข้าพเจ้า เป็น​หิน​หลบภัย​ของข้าพเจ้า​ที่ข้าพเจ้า​จะวิ่ง​เข้าไป​ลี้ภัย

23 พระองค์​จะ​ลงโทษ​ผู้พิพากษา​ชั่วร้าย​พวกนั้น​สำหรับ​สิ่งที่​เขา​ก่อขึ้น

พระองค์​จะ​ทำลาย​พวกเขา สำหรับ​ความชั่วร้าย​ที่​พวกเขาทำ

พระยาห์เวห์​พระเจ้า​ของ​พวกเรา​จะ​ทำลาย​พวกเขา

95

นมัสการ​และ​เชื่อฟัง​พระยาห์เวห์

1 มาเถิด ให้​พวกเรา​มา​ร้องเพลง​ด้วยความชื่นบาน​ให้กับ​พระยาห์เวห์​กันเถิด

ให้โห่ร้อง​สรรเสริญ​หินกำบัง​ผู้ช่วยให้รอด​ของเราเถิด

2 ให้​พวกเรา​เข้าเฝ้า​พระองค์​ด้วย​การขอบ​พระคุณเถิด

ให้​ร้องเพลง​และ​เล่นดนตรี​ให้กับ​พระองค์เถิด

3 เพราะ​พระยาห์เวห์​เป็น​พระเจ้า​ที่ยิ่งใหญ่

พระองค์​เป็น​กษัตริย์​ที่​ยิ่งใหญ่​เหนือ​พระเจ้าทั้งปวง

4 เพราะ​โลกนี้​ทั้งหมด​เป็น​ของพระองค์

ตั้งแต่​พวกถ้ำ​ที่ลึกที่สุด จนถึง​พวกยอดเขา​ที่สูงที่สุด

5 ทะเล​ทั้งหลาย​ที่​พระองค์สร้าง

และ​ผืนดินทั้งหลาย​ที่​พระองค์​ปั้นแต่งขึ้น ล้วน​เป็น​สมบัติ​ของ​พระองค์

6 มาเถิด ให้​พวกเรา​กราบลง​นมัสการ​พระองค์

และ​คุกเข่าลง​ต่อหน้า​พระยาห์เวห์ ผู้สร้าง​พวกเรา

7 เพราะ​พระองค์​เป็น​พระเจ้า​ของ​พวกเรา

และ​เรา​เป็น​ชนชาติ​ที่​พระองค์​เลี้ยงดู

คือ​แกะ​ที่​พระองค์​นำ​ด้วยมือ​ของ​พระองค์

ขอเพียงแค่​เจ้า​ฟังเสียง​ของ​พระองค์​ในวันนี้

พระองค์​พูด​ว่า

8 “อย่าได้​มีใจ​ดื้อรั้น​เหมือนกับ​ที่​บรรพบุรุษ​ของเจ้า​ทำ​ที่เมรีบาห์

และ​เหมือนกับ​ในวันนั้น​ที่​มัสสาห์+ 95:8 เมรีบาห์ … มัสสาห์ ดู​เพิ่ม​เติม​ได้​จาก​หนังสือ​อพยพ 17:1-7 ใน​ที่เปล่า​เปลี่ยว​แห้งแล้ง

9 ที่นั่น พวกเขา​ลองดี​กับเรา​และ​ทดสอบเรา

ทั้งๆที่​พวกเขา​เคยเห็น​สิ่งที่​เราทำ​ไปแล้ว​ก็ตาม

10 เรา​สะอิดสะเอียน​คนรุ่นนั้น​นาน​ถึง​สี่สิบปี

เราว่า ‘คนพวกนั้น​มีใจ​ที่​หลงผิดไป ไม่เคย​เรียนรู้​ทางต่างๆ​ของเรา’

11 ดังนั้น ตอนที่​เราโกรธ เรา​ได้​สาบานว่า

‘พวกเขา​จะ​ไม่มีวัน​ได้​เข้าไป​ใน​ที่พักผ่อน​ของเราเลย’”

96

ให้​ทุกชนชาติ​สรรเสริญ​พระยาห์เวห์

(1 พศด. 16:23-33)

1 ร้องเพลง​บทใหม่​ให้กับ​พระยาห์เวห์

ทุกคน​บน​โลกนี้ ร้องเพลง​แด่​พระยาห์เวห์​กันเถิด

2 ร้องเพลง​ให้กับ​พระยาห์เวห์ สรรเสริญ​ชื่อ​ของ​พระองค์

ให้​ประกาศ​วันแล้ววันเล่า​ถึง​ความรอด​ที่​มาจาก​พระองค์

3 ประกาศ​ให้​ชนชาติต่างๆ​รู้ถึง​ความยิ่งใหญ่​ของ​พระองค์

ประกาศ​ให้​ทุกคน​รู้ถึง​สิ่งน่าทึ่งต่างๆ​ที่​พระองค์ทำ

4 เพราะ​พระยาห์เวห์​นั้น​ยิ่งใหญ่​และ​สมควร​ได้รับ​การสรรเสริญ​อย่างยิ่ง

พระองค์​น่าเกรง​ขาม​กว่า​พระเจ้าทั้งปวง

5 เพราะ​พระเจ้าทั้งสิ้น​ของ​ชนชาติ​เหล่านั้น​เป็น​รูปเคารพ​ที่​ไร้ค่า

แต่​พระยาห์เวห์​เป็น​ผู้ที่​สร้าง​ฟ้าสวรรค์

6 รัศมี​และ​บารมี​ของ​พระองค์​แผ่กระจาย​ออกมา​จาก​พระองค์

อำนาจ​และ​ความงดงาม​อยู่ใน​วิหาร​ของ​พระองค์

7 ตระกูล​ของ​ชนชาติต่างๆ​ทั่วโลกเอ๋ย ให้​สรรเสริญ​พระยาห์เวห์

สำหรับ​สง่าราศี​และ​พละกำลัง​ของ​พระยาห์เวห์เถิด

8 ให้​สรรเสริญ​พระยาห์เวห์​สำหรับ​ชื่อ​อัน​มีสง่าราศี​ของ​พระองค์

ให้​นำ​เครื่องกำนัน​มาให้​พระองค์​ใน​ลานวิหาร​ของ​พระองค์เถิด

9 ให้​ก้มกราบลง​ต่อหน้า​พระยาห์เวห์​ในวิหาร​อันสง่างาม​ของ​พระองค์+ 96:9 ในวิหาร​อันสง่างาม​ของ​พระองค์ หรือ อาจ​แปล​ได้​อีกอย่าง​ว่า “ด้วย​การสวมชุด​อันศักดิ์สิทธิ์” ซึ่ง​คง​หมายถึง​ชุด​ของ​พวกนักบวช

มนุษย์​บน​แผ่นดินโลก​ทุกคน​เอ๋ย ให้​ตัวสั่นเทิ้ม​เมื่อ​อยู่​เบื้องหน้า​พระองค์เถิด

10 ประกาศ​ให้​ทุกชนชาติ​รู้ว่า “พระยาห์เวห์​เป็น​กษัตริย์ พระองค์​ตั้ง​โลกนี้ไว้​อย่างมั่นคง

มัน​จะ​ไม่มีวัน​สั่นคลอน พระองค์​ตัดสิน​ชนชาติต่างๆ​อย่างยุติธรรม”

11 ขอให้​ฟ้าสวรรค์​เฉลิม​ฉลองกัน ขอให้​แผ่นดินโลก​ชื่นชม​ยินดี

ขอให้​ทะเล​และ​ทุกสิ่งทุกอย่าง​ใน​ทะเลนั้น​โห่ร้อง​ยินดี

12 ขอให้​ท้องทุ่ง​และ​ทุกสิ่งทุกอย่าง​ในมัน​ร่าเริงยินดี

และ​ขอให้​ต้นไม้​ทุกต้น​ในป่า​ชื่นชม​ยินดี​ต่อหน้า​พระยาห์เวห์

13 เพราะ​พระองค์​กำลัง​เสด็จมา พระองค์​กำลัง​มา​ตัดสิน​แผ่นดินโลกนี้

พระองค์​จะ​ตัดสิน​โลกนี้​อย่างยุติธรรม​และ​ตัดสิน​ชนชาติต่างๆ​อย่างสัตย์ซื่อ

97

พระยาห์เวห์​เป็น​กษัตริย์​เหนือ​ทุกสิ่ง

1 พระยาห์เวห์​เป็นกษัตริย์

ขอให้​แผ่นดิน​โลก​ชื่นชม​ยินดี ขอให้​หมู่เกาะทั้งหลาย​เฉลิม​ฉลองกัน

2 หมู่เมฆ​และ​ความมืดทึบ​อยู่​ล้อมรอบ​พระองค์

ความยุติธรรม​และ​ความเป็นธรรม​เป็น​รากฐาน​แห่งบัลลังก์​ของพระองค์

3 เปลวไฟ​นำ​อยู่​เบื้องหน้า​พระองค์

และ​เผาไหม้​ศัตรู​ของ​พระองค์​ทุกด้าน

4 สายฟ้า​ของ​พระองค์​ทำให้​โลกสว่างไสว

แผ่นดิน​โลกเห็น​และ​สั่นเทิ้ม

5 ภูเขา​ก็​หลอม​ละลาย​ราวกับ​ขี้ผึ้ง​อยู่​ต่อหน้า​พระยาห์เวห์

ผู้​เป็น​องค์​เจ้า​ชีวิต​ของ​แผ่นดินโลก

6 ฟ้าสวรรค์​เล่าขาน​คุณความดี​ของพระองค์

และ​ทุกชนชาติ​เห็น​รัศมี​ของพระองค์

7 คนเหล่านั้น​ที่​นมัสการ​รูปบูชา​และ​ภาคภูมิใจ​ใน​รูปเคารพ​ของเขา​จะ​ถูก​ทำให้​อับอาย​ขายหน้า

และ​พวก​พระเจ้า​ทั้งหลาย​จะต้อง​ก้มลงกราบ​พระองค์

8 ข้าแต่​พระยาห์เวห์ ศิโยน​ได้ยิน​พวกคำตัดสินต่างๆ​ของพระองค์​และ​เฉลิม​ฉลอง

หมู่บ้าน​ทั้งหลาย​ของ​ยูดาห์​ต่างชื่นชม​ยินดี​ด้วยเหมือนกัน

9 เพราะ พระยาห์เวห์​เจ้าข้า พระองค์​เป็น​พระเจ้า​ผู้ใหญ่ยิ่งสูงสุด​เหนือ​แผ่นดินโลก​ทั้งสิ้น

พระองค์นั้น​ยิ่งใหญ่กว่า​พระเจ้าทั้งปวง​มากนัก

10 พวกเจ้า​ที่รัก​พระยาห์เวห์ ให้​เกลียดชัง​ความชั่วสิ

พระองค์​ปกป้อง​ชีวิต​ของ​คนที่​จงรัก​ภักดี​ต่อพระองค์

พระองค์​ช่วยกู้​เขา​จาก​เงื้อมมือ​ของ​คนชั่ว

11 แสงสว่าง​ส่องลงมา​ยัง​คนที่​ทำสิ่งถูกต้อง

และ​คนใจซื่อตรง​จะ​มีความสุข

12 พวกเจ้าคนดี​ทั้งหลาย ให้​เฉลิม​ฉลองกัน​ใน​พระยาห์เวห์

ให้​สรรเสริญ​ชื่อ​อันศักดิ์สิทธิ์​ของพระองค์

98

ให้​ทุกสิ่งทุกอย่าง​สรรเสริญ​พระยาห์เวห์

บทเพลง​สดุดี

1 ร้องเพลง​บทใหม่​ให้กับ​พระยาห์เวห์​เพราะ​พระองค์​ทำ​สิ่งที่​น่าทึ่งทั้งหลาย

มือขวา​อัน​ทรงฤทธิ์​และ​แขน​อันศักดิ์สิทธิ์​ของพระองค์​ได้นำ​ชัยชนะ​มาสู่​พระองค์

2 พระยาห์เวห์​แสดง​อำนาจ​ใน​การช่วยกู้​ของพระองค์

พระองค์​ได้​แสดง​ความยุติธรรม​ของพระองค์​ให้​ชนชาติต่างๆ​เห็น

3 พระองค์​ระลึกถึง​ความรักมั่นคง​และ​ความซื่อสัตย์​ที่​พระองค์​มี​ต่ออิสราเอล

ผู้คน​จาก​ทั่ว​ทุกมุมโลก​ต่าง​ก็เห็น​อำนาจ​ใน​การช่วยกู้​ของ​พระเจ้า​ของเรา

4 ชาวโลกทั้งหลาย​ให้​ตะโกน​เรียก​พระยาห์เวห์

ให้​เปล่งเสียง​ออกมา​เป็น​เพลง​แห่งความสุข​และ​เล่นดนตรี​กันเถิด

5 ให้​เล่นดนตรี​เพื่อ​เป็นเกียรติ​แด่​พระยาห์เวห์

โดย​ใช้​พิณ​และ​เครื่อง​ดนตรีอื่นๆ

6 ให้​เป่าปี่​และ​แตรเขาสัตว์

ต่อหน้า​พระยาห์เวห์​ผู้เป็นกษัตริย์

7 ให้​ท้องทะเล​และ​ทุกชีวิต​ใน​ทะเลนั้น​ร้องคำราม

ให้​แผ่นดินโลก​และ​ทุกชีวิต​บนโลกนั้น​โห่ร้อง

8 ให้​แม่น้ำทั้งหลาย​ปรบมือ

ให้​ภูเขาทั้งหลาย​เต้นรำ​ด้วย​ความยินดี​ต่อหน้า​พระยาห์เวห์

9 พระองค์​กำลัง​มา​ตัดสิน​แผ่นดินโลกนี้ พระองค์​จะ​ตัดสิน​โลกนี้​อย่างยุติธรรม

และ​ตัดสิน​ชนชาติต่างๆ​อย่างเป็นธรรม

99

พระยาห์เวห์​พระเจ้า​ของเรานั้นศักดิ์สิทธิ์

1 พระยาห์เวห์​เป็น​กษัตริย์ ให้​ชนชาติต่างๆ​สั่นเทิ้ม​ด้วย​ความกลัว

พระยาห์เวห์​นั่ง​อยู่​บนบัลลังก์​เหนือ​ทูตสวรรค์​ที่มีปีก ให้​โลก​สั่นเทิ้ม​ด้วย​ความกลัว

2 พระยาห์เวห์​นั้น​ยิ่งใหญ่​ใน​เมืองศิโยน

พระองค์นั้น​มี​อำนาจ​สูงส่ง​เหนือ​ชนชาติทั้งสิ้น

3 ให้​พวกเขา​สรรเสริญ​ชื่อ​อัน​ยิ่งใหญ่​และ​น่าเกรง​ขาม​ของพระองค์

พระองค์นั้น​ศักดิ์สิทธิ์

4 ข้าแต่​กษัตริย์​ผู้มี​ฤทธิ์เกรียงไกร ผู้ที่รัก​ความยุติธรรม

พระองค์​ได้​ก่อตั้ง​ความเที่ยงธรรม

พระองค์​ทำ​สิ่งที่​ยุติธรรม​และ​ถูกต้อง​ให้กับ​คนของยาโคบ

5 ให้​ยกย่อง​พระยาห์เวห์ พระเจ้า​ของเรา

และ​กราบลง​ต่อหน้า​ที่​วางเท้า​ของพระองค์

พระองค์นั้น​ศักดิ์สิทธิ์

6 โมเสส​และ​อาโรน​อยู่​ใน​กลุ่ม​ของนักบวช​ของพระเจ้า

ซามูเอล​ก็​อยู่​ใน​พวก​คนเหล่านั้น​ที่​เรียกชื่อ​ของพระองค์

คนเหล่านั้น​อธิษฐาน​ต่อ​พระยาห์เวห์​และ​พระองค์​ก็ตอบ​พวกเขา

7 พระองค์​พูดกับ​พวกเขา​จาก​เสาเมฆ

และ​พวกเขา​ก็​เชื่อฟังกฎ

และ​บัญญัติต่างๆ​ที่​พระองค์​มอบให้​กับ​พวกเขา

8 ข้าแต่​พระยาห์เวห์ พระเจ้า​ของ​พวกเรา พระองค์​ตอบ​พวกเขาแล้ว

พวกเขา​เห็นว่า​พระองค์​เป็น​ทั้งพระเจ้า​ที่​ให้อภัย

และ​พระเจ้า​ที่​ลงโทษ​ด้วย สำหรับ​สิ่งชั่วๆ​ที่​พวกเขาทำ

9 ให้​ยกย่อง​พระยาห์เวห์ พระเจ้า​ของ​พวกเรา

และ​ก้มกราบ​ลงไป​ทาง​ภูเขาอันศักดิ์สิทธิ์​ของพระองค์

เพราะ​พระยาห์เวห์ พระเจ้า​ของเรา​นั้น​ศักดิ์สิทธิ์

100

นมัสการ​พระยาห์เวห์​ด้วย​ความร่าเริง

บทเพลง​สดุดี แห่ง​การขอบ​พระคุณ

1 ทั่วทั้ง​แผ่นดินโลกเอ๋ย

โห่ร้อง​ด้วย​ความยินดี​ให้กับ​พระยาห์เวห์

2 ให้​นมัสการ​พระยาห์เวห์​ด้วย​ความร่าเริง

และ​เข้ามา​ร้องเพลง​ด้วย​ความชื่นบาน​ต่อหน้า​พระองค์

3 ให้รู้ไว้​เถิดว่า พระยาห์เวห์ เป็นพระเจ้า

พระองค์​สร้างเรา​ขึ้นมา เรา​จึง​เป็นของ​พระองค์

เรา​เป็น​ชนชาติ​ของ​พระองค์ เป็น​แกะ​ใน​ทุ่งหญ้า​ของ​พระองค์

4 ให้​ผ่าน​ประตูทั้งหลาย​ของ​พระองค์​เข้ามา​ด้วย​การขอบคุณ

ให้​เข้ามา​ใน​ลานวิหารทั้งหลาย​ของ​พระองค์​ด้วย​การสรรเสริญ

ให้​ขอบคุณ​พระองค์​และ​สรรเสริญ​ชื่อ​ของ​พระองค์เถิด

5 เพราะ​พระยาห์เวห์​นั้นดี

ความรักมั่นคง​ของ​พระองค์​อยู่​ตลอดไป

ความสัตย์ซื่อ​ของ​พระองค์​จะ​คงอยู่​ทุกชั่วอายุ

101

กษัตริย์​สัญญา​ที่​จะ​รักษา​ความยุติธรรม

บทเพลง​สดุดี​ของ​ดาวิด

1 ข้าแต่​พระยาห์เวห์ ข้าพเจ้า​ร้องเพลง​สรรเสริญนี้​ให้กับ​พระองค์

และ​สรรเสริญ​พระองค์​สำหรับ​ความรักมั่นคง และ​ความยุติธรรม​ของพระองค์

2 ข้าพเจ้า​ตั้งใจ​ใช้ชีวิต​อย่างบริสุทธิ์

เมื่อไหร่หนอ​พระองค์​จะ​มาหา​ข้าพเจ้า

ข้าพเจ้า​จะ​ทำหน้าที่ต่างๆ​ของ​ข้าพเจ้า

ด้วย​จิตใจ​ที่บริสุทธิ์​ในวัง​ของ​ข้าพเจ้า

3 ข้าพเจ้า​จะ​ไม่ยอม​วาง​สิ่งชั่วร้ายใดๆ​ไว้​ต่อหน้าต่อตา​ข้าพเจ้า

ข้าพเจ้า​เกลียด​การกระทำ​ที่​คดโกงทั้งหลาย​และ​ข้าพเจ้า​จะ​ไม่ยอม​ให้​สิ่งเหล่านั้น​ติดตัว​ข้าพเจ้าเลย

4 ขอให้​ใจ​ที่​คดโกง ไปให้พ้นๆ​จาก​ข้าพเจ้า

เพราะ​ข้าพเจ้า​จะ​ไม่ยอม​มีส่วนร่วม​กับ​สิ่งชั่วร้าย

5 ข้าพเจ้า​จะ​ปิดปาก​คน​ที่​ชอบ​แอบใส่ร้าย​เพื่อน​บ้าน​ของเขา

ข้าพเจ้า​จะ​ไม่ยอม​อดกลั้น​กับ​คนที่หยิ่งยโส​และ​หลงตัวเอง

6 ข้าพเจ้า​มองหา​คนที่​ไว้วางใจได้​ใน​แผ่นดิน​ที่จะมา​ทำงาน​ให้กับ​ข้าพเจ้า

เฉพาะ​คน​ที่มีชีวิต​ที่​บริสุทธิ์​เท่านั้น​ถึงจะให้​มารับใช้​ข้าพเจ้า

7 คน​ที่​ชอบ​หลอกลวง​และ​ชอบ​หักหลัง​จะ​ไม่ได้​อาศัย​อยู่​ในบ้าน​ของ​ข้าพเจ้า

และ​คนขี้โกหก​ก็​จะ​ไม่มีทาง​ได้รับใช้​ข้าพเจ้า

8 ทุกๆเช้า ข้าพเจ้า​จะ​กำจัด​คนชั่ว​ทั้งหมด​ไปจาก​แผ่นดิน

ข้าพเจ้า​จะ​ขับไล่​คนชั่ว​พวกนั้น​ออกไป​จาก​เมืองของพระยาห์เวห์

102

คำ​อธิษฐาน​ของ​คนเดือด​ร้อน ใน​ยามที่​เขา​อ่อนแอ​และ​ระบาย​ความทุกข์ใจ​ออกมา ต่อหน้า​พระยาห์เวห์

1 ข้าแต่​พระยาห์เวห์ โปรดฟัง​คำ​อธิษฐาน​ของ​ข้าพเจ้า​ด้วยเถิด

ขอให้​เสียง​ร้องให้ช่วย​ของข้าพเจ้า​ไปถึง​พระองค์​ด้วยเถิด

2 โปรด​อย่า​ซ่อนหน้า​ไปจาก​ข้าพเจ้า​ใน​ยามทุกข์ยาก​อย่างนี้เลย

โปรด​เงี่ยหู​ฟัง​ข้าพเจ้า

โปรด​ตอบ​ข้าพเจ้า​เร็วๆด้วย​ตอนที่​ข้าพเจ้า​ร้องขอ​ความช่วยเหลือ

3 วันเวลา​ของ​ข้าพเจ้า​หายไป​อย่างควัน

กระดูก​ของ​ข้าพเจ้า​ถูกเผา​เหมือน​อยู่​ใน​เตาไฟ

4 ใจ​ของ​ข้าพเจ้า​ห่อเหี่ยวไป+ 102:4 ใจ​ของ​ข้าพเจ้า​ห่อเหี่ยวไป หมายถึง หมด​กำลังใจ​ที่​จะ​ต่อสู้​ต่อไป เหมือน​หญ้า​ที่​ถูกตัด

ข้าพเจ้า​เบื่ออาหาร

5 ข้าพเจ้า​ร้องคร่ำครวญ​ด้วย​ความทุกข์โศก

จนเหลือ​แต่​หนังหุ้มกระดูก

6 ข้าพเจ้า​เป็น​เหมือน​นกฮูก​ที่​โดดเดี่ยว​อยู่​ใน​ทะเลทราย

เป็น​นกฮูก​ที่​อยู่​ท่ามกลาง​ซากปรัก​หักพัง

7 ข้าพเจ้า​นอนไม่หลับ

ข้าพเจ้า​เป็น​เหมือน​นก​ที่​โดดเดี่ยว​กระโดด​ไปมา​อยู่บนหลังคา

8 วันทั้งวัน พวกศัตรู​ของ​ข้าพเจ้า​ต่างพากัน​ดูหมิ่น​เหยียด​หยาม​ข้าพเจ้า

คนพวกนั้น​ที่​หัวเราะ​เยาะ​ข้าพเจ้า​ใช้​ชื่อข้าพเจ้า​เป็น​คำสาปแช่ง

9 ข้าพเจ้า​ได้กิน​ขี้เถ้า​แทนอาหาร

และ​น้ำตา​หยด​ลงไป​ผสม​กับ​เครื่องดื่ม​ของข้าพเจ้า

10 ทั้งหมดนี้​เกิดขึ้น​ก็เพราะ​พระองค์​โกรธ​ข้าพเจ้า

พระองค์​หยิบ​ข้าพเจ้า​ขึ้น แล้ว​โยน​ข้าพเจ้า​ทิ้งไป

11 ชีวิต​ของ​ข้าพเจ้า​เป็น​แค่เงา​ที่​กำลัง​เลือนรางไป

ข้าพเจ้า​กำลัง​เหี่ยวแห้งไป​เหมือนหญ้า

12 ข้าแต่​พระยาห์เวห์ พระองค์​จะ​ครอบ​ครอง​บัลลังก์​ตลอดไป

ชื่อเสียง​ของ​พระองค์​จะ​คงอยู่​ทุกยุค​ทุกสมัย

13 พระองค์​จะ​ลุกขึ้น และ​จะ​สงสาร​เมืองศิโยน

ถึงเวลาแล้ว​ที่​จะ​ปลอบโยน​นาง เวลา​ที่​ได้กำหนดไว้​มาถึงแล้ว

14 พวกผู้รับใช้​ของพระองค์​รัก​แม้แต่​ก้อนหิน​ของ​เมืองศิโยน

พวกเขา​สงสาร​แม้แต่​ฝุ่น​บนถนน​ของนาง

15 แม้แต่​ชนชาติอื่นๆ​ก็​ยัง​เกรง​กลัว​ชื่อของพระยาห์เวห์

และ​กษัตริย์​ของพวกเขา​สรรเสริญ​พระบารมี​ของพระองค์

16 สิ่งนี้​จะ​เกิดขึ้น เมื่อ​พระยาห์เวห์​สร้าง​เมืองศิโยน​ขึ้นมาใหม่

ตอนที่​พระองค์​ปรากฏตัว​ขึ้น​ที่นั่น​ใน​สง่าราศี​ของพระองค์

17 พระยาห์เวห์​จะ​ใส่ใจ​ใน​คำ​อธิษฐาน​ของ​ผู้ยากไร้

พระองค์​ไม่ได้​ดูถูก​คำ​อธิษฐาน​ของ​พวกเขา

18 ให้​บันทึก​เรื่อง​ต่อไปนี้​ไว้​ให้กับ​คนรุ่นหลัง​อ่าน

เพื่อ​คนที่​ยังไม่ได้​เกิดมา​จะได้​สรรเสริญ​พระยาห์เวห์

19 ให้​บันทึกว่า​พระยาห์เวห์​มองลงมา​จาก​สถานที่ศักดิ์สิทธิ์​ของพระองค์​ที่​อยู่​เบื้องบน

พระองค์​มองลงมา​จาก​สวรรค์​ลงมา​ยัง​โลกนี้

20 เพื่อ​ฟัง​เสียง​ร้องคร่ำครวญ​ของ​พวกนักโทษ

และ​ปลดปล่อย​พวกนักโทษประหาร​ให้​เป็นอิสระ

21 แล้ว​ประชาชน​จะได้​ประกาศ​ใน​เมืองศิโยน

ถึง​สิ่ง​ที่​พระยาห์เวห์​ได้ทำ​และ​สรรเสริญ​พระองค์​ใน​เยรูซาเล็ม

22 ตอนที่​ชนชาติ​และ​อาณาจักรทั้งหลาย

มา​รวมตัวกัน​เพื่อ​นมัสการ​พระยาห์เวห์

23 พระองค์​ตัดกำลัง​ของ​ข้าพเจ้าลง​ใน​วัยกลางคน

และ​ชีวิต​ของข้าพเจ้า​ก็​ถูกตัด​ให้สั้นลง

24 ดังนั้น​ข้าพเจ้า​จึง​พูดว่า “พระเจ้า​ของข้าพเจ้า ชีวิต​ของพระองค์นั้น​จะ​ยังคง​อยู่ต่อไป​ทุกยุค​ทุกสมัย

ดังนั้น​อย่าเพิ่ง​ฆ่า​ข้าพเจ้าเลย​เมื่อ​ชีวิตข้าพเจ้า​มาถึง​แค่​ครึ่งทาง

25 นานมาแล้ว พระองค์​ได้​ก่อตั้ง​โลกนี้​ขึ้นมา

และ​ได้​สร้าง​ฟ้าสวรรค์​ขึ้น​ด้วยมือ​ของพระองค์เอง

26 สิ่งเหล่านี้​จะ​สูญสิ้นไป​แต่​พระองค์​จะ​คงอยู่​ตลอดไป

พวกมัน​ทั้งหมด​จะ​เปื่อยยุ่ย​เหมือน​เครื่องนุ่งห่ม

พระองค์​จะ​เปลี่ยนมัน​เหมือน​เสื้อผ้า​และ​โยนมัน​ทิ้งไป

27 แต่​พระองค์​ไม่เคย​เปลี่ยน​แปลง

และ​วันปี​ของพระองค์​จะ​ไม่มีวัน​สิ้นสุด

28 ลูกๆ​ของ​พวกผู้รับใช้​ของพระองค์​จะ​ตั้งรกราก​อยู่ที่นี่

ลูกหลาน​ของพวกเขา​ก็​จะ​อาศัย​อยู่​อย่างปลอดภัย​ต่อหน้า​พระองค์”

103

คำสรรเสริญ​สำหรับความรักมั่นคง​ของ​พระยาห์เวห์

บทเพลง​ของ​ดาวิด

1 จิตใจ​ของ​ข้าพเจ้า​เอ๋ย สรรเสริญ​พระยาห์เวห์เถิด

หัวใจ​ทั้งดวง​ของข้าพเจ้า​เอ๋ย สรรเสริญ​ชื่อ​อันศักดิ์สิทธิ์​ของ​พระองค์เถิด

2 จิตใจ​ของ​ข้าพเจ้า​เอ๋ย สรรเสริญ​พระยาห์เวห์เถิด

และ​อย่า​ลืม​บุญคุณทั้งสิ้น​ของพระองค์

3 พระองค์​คือ​ผู้ที่​อภัย​ให้กับ​ความผิดบาป​ทั้งสิ้น​ของเจ้า

พระองค์​คือ​ผู้ที่​รักษาเจ้า​ให้หาย​จาก​ความเจ็บป่วย​ทั้งสิ้น

4 พระองค์​คือ​ผู้ที่​ไถ่ชีวิตเจ้า​จาก​หลุมศพ

พระองค์​คือ​ผู้ที่​เอา​ความรักมั่นคง​และ​ความ​เมตตา​กรุณา​มาสวม​เป็น​มงกุฎ​ให้กับเจ้า

5 พระองค์​คือ​ผู้ที่​ทำให้​ชีวิต​ของเจ้า​เต็มอิ่ม​ไปด้วย​ของดีๆ

และ​พระองค์​ทำให้​เจ้า​เป็นหนุ่ม​อีกครั้งหนึ่ง​เหมือนกับ​นกอินทรีหนุ่ม

6 พระยาห์เวห์​ให้​ความยุติธรรม​และ​ความเป็นธรรม

กับทุกคน​ที่​ถูกข่มเหง

7 พระองค์​สั่งสอน​หนทางทั้งหลาย​ของพระองค์​ให้กับ​โมเสส

และ​แสดง​การกระทำ​อันทรงฤทธิ์​ของพระองค์​ให้​อิสราเอลเห็น

8 พระยาห์เวห์​นั้น​ใจดี มีเมตตา โกรธช้า

และ​เต็มเปี่ยม​ไปด้วย​ความรักมั่นคง

9 พระองค์​จะ​ไม่คอย​กล่าวหาเรา​อยู่ตลอด

และ​ถ้าโกรธ​พระองค์​ก็​จะ​ไม่โกรธ​ตลอดไปหรอก

10 พระองค์​ไม่ได้​จัดการ​กับเรา​ตาม​ความผิดบาป​ของเรา

พระองค์​ไม่ได้​ลงโทษ​พวกเรา​ให้สาสม​กับ​ความผิด​ของเรา

11 ฟ้าสวรรค์​อยู่สูง​เหนือโลก​ยังไง

ความรักมั่นคง​ของพระองค์​ที่มีต่อ​คนที่​ยำเกรง​พระองค์​ก็​ยิ่งใหญ่​ขนาดนั้น

12 ทิศตะวันออก​ห่าง​จาก​ทิศตะวันตก​ขนาดไหน

พระองค์​ก็​ยก​ความผิด​ที่​เกิดจาก​การกบฏต่างๆ​ของเรา​ให้​ห่างไกล​จากเรา​ขนาดนั้น

13 พ่อใจดี​ต่อลูก​ยังไง

พระยาห์เวห์​ก็​ใจดี​ต่อ​ผู้ที่ยำเกรงพระองค์​อย่างนั้น

14 พระองค์​รู้ว่า​เรา​ทำ​มาจาก​อะไร

พระองค์​รู้ว่า​เรา​เป็น​แค่ดิน

15 ชีวิต​ของมนุษย์​นั้นสั้น​เหมือนกับ​ต้นหญ้า

หรือ​เหมือนกับ​ดอกไม้​ในท้องทุ่ง​ที่​ออกดอก​อย่างรวดเร็ว

16 แต่​เมื่อ​ถูก​ลมร้อนพัด มัน​ก็​หายวับไป

และ​ไม่มีใคร​บอก​ได้ว่า​มัน​เคยอยู่​ตรงไหน

17 ส่วน​คนเหล่านั้น​ที่​ยำเกรง​พระยาห์เวห์ พระองค์​รัก​พวกเขา​ตลอดมา และ​จะรัก​พวกเขา​ตลอดไป

และ​พระองค์​จะ​สัตย์ซื่อ​ต่อ​ลูกหลาน​ของ​พวกเขา​ตลอดไป

18 คือ​คนเหล่านั้น​ที่​รักษา​คำมั่นสัญญา​ของพระองค์

และ​ไม่ลืม​ที่จะ​ทำตาม​คำสั่งต่างๆ​ของพระองค์

19 พระยาห์เวห์​ตั้งบัลลังก์​ของพระองค์​อยู่​บน​ฟ้าสวรรค์

และ​พระองค์​ครอบ​ครอง​อยู่เหนือ​ทุกสิ่ง

20 ทูตสวรรค์​ของ​พระยาห์เวห์ทั้งหลาย

คือ​พวกนักรบ​อัน​เกรียงไกร​ที่​เชื่อฟัง​คำสั่ง​ของพระองค์

ให้​สรรเสริญ​พระองค์เถิด

21 กองทัพ​สวรรค์​ทั้งหมด คือ​พวกผู้รับใช้พระองค์​ที่​ทำตาม​ความต้องการ​ของพระองค์

ให้​สรรเสริญ​พระองค์เถิด

22 ทุกสิ่งทุกอย่าง​ที่​พระองค์​สร้างขึ้นมา ให้​สรรเสริญ​พระยาห์เวห์เถิด

ใน​ที่​ทุกหนแห่ง​ใน​อาณาจักร​ของพระองค์

จิตใจ​ของ​ข้าพเจ้าเอ๋ย สรรเสริญ​พระยาห์เวห์เถิด

104

สรรเสริญ​พระยาห์เวห์​พระผู้สร้าง

1 จิตใจ​ของ​ข้าพเจ้า​เอ๋ย สรรเสริญ​พระยาห์เวห์เถิด

ข้าแต่​พระยาห์เวห์ พระเจ้า​ของข้าพเจ้า พระองค์​ยิ่งใหญ่มาก

พระองค์​ปกคลุม​ไปด้วย​รัศมี​และ​บารมี

2 พระองค์​คลุม​พระองค์เอง​ด้วยแสงสว่าง​เหมือน​ใส่เสื้อคลุม

พระองค์​กาง​ท้องฟ้า​ออก​เหมือน​กางเต็นท์

3 พระองค์​สร้าง​ห้องชั้นบน​ของ​พระองค์​อยู่เหนือเมฆ+ 104:3 อยู่เหนือเมฆ หรือ​แปลตรงๆ​ได้ว่า “น้ำ​ที่​อยู่​เหนือ​ท้องฟ้า” เหมือน​หนังสือ​ปฐมกาล 1:7 ซึ่ง​เป็น​การมองโลก​ใน​สมัยโบราณ​ของ​คนบาบิโลน “ห้องชั้นบน” เป็น​การเปรียบเทียบ​สวรรค์​เหมือนกับ​ห้องใต้หลังคา เป็น​รูปแบบ​ของบ้าน​ใน​แถบเมดิเตอร์เรเนียน เอาไว้​เก็บของ หรือ​นอน​เย็นสบาย​ใน​หน้าร้อน

พระองค์​ใช้​เมฆ​ที่​หนาทึบ​เป็น​รถม้า​และ​ขี่ข้าม​ขอบฟ้า​ไปบน​ปีกของลม

4 พระองค์​ทำให้​สายลมทั้งหลาย​เป็น​พวกผู้ส่งข่าว​ของพระองค์

และ​ทำให้​เปลวไฟ​เป็น​พวกผู้รับใช้​ของพระองค์

5 พระองค์​วาง​โลกนี้​บน​รากฐาน​ของมัน

เพื่อ​โลกนี้​จะได้​ไม่เคลื่อน​หลุดไป

6 น้ำลึก​คลุม​โลกนี้​เหมือนกับ​ผ้าห่ม

น้ำ​ได้​ครอบคลุม​ภูเขาทั้งหลายไว้

7 เมื่อ​พระองค์​ตะโกน น้ำนั้น​ก็​หนีไป

เสียง​ของพระองค์​ที่​ดังกึกก้อง​เหมือนฟ้าร้อง​ทำให้​น้ำไหลเชี่ยวไป

8 ภูเขาทั้งหลาย​โผล่ขึ้นมา หุบเขา​ทรุด​ลงไป

น้ำ​ก็​ไหล​ไปอยู่​ตามที่​ที่พระองค์​จัดไว้​ให้กับมัน

9 พระองค์​กำหนด​ขอบเขต​ไว้​ไม่ให้​น้ำไหล​ล้นขึ้นมา

เพื่อ​มัน​จะได้​ไม่มา​ครอบคลุม​โลกอีก

10 พระองค์​ทำให้​น้ำ​ไหลออกมา​จาก​ตาน้ำ​ลงไป​ใน​หุบเขาลึก

น้ำนั้น​ก็ไหล​ไป​ใน​ระหว่างภูเขา

11 ก่อให้เกิด​แหล่งน้ำ​แก่​สัตว์ป่าทั้งหลาย

แม้แต่​พวกลาป่า​ก็​ยัง​มา​ดับกระหาย​ที่นั่น

12 พวกนกป่า​ก็​สร้างรัง​ขึ้น​ริมน้ำ

และ​ส่งเสียงร้อง​ตาม​กิ่งไม้​ที่​อยู่​ใกล้ๆนั้น

13 พระองค์​ให้​น้ำ​กับ​ภูเขาทั้งหลาย​จาก​น้ำ​ที่อยู่​ใน​ห้องชั้นบน​ของพระองค์

แผ่นดินโลก​จึง​เต็มอิ่ม​ไปด้วย​ผลงาน​จาก​น้ำมือ​ของพระองค์

14 พระองค์​ทำให้​ต้นหญ้า​งอกงาม​เพื่อ​เป็นอาหาร​แก่​สัตว์ทั้งหลาย

และ​ให้​พืชพันธุ์​กับ​มนุษย์​มา​เพาะ​ปลูก

เพื่อ​พวกเขา​จะได้​ผลิตอาหาร​จาก​ผืนดิน

15 รวมถึง​เหล้าองุ่น​ที่​ทำให้​พวกเขา​สุขใจ

น้ำมัน​ที่​ทำให้​ใบหน้า​ผ่องใส

และ​ขนมปัง​ที่​ทำให้​ร่างกาย​แข็งแรง

16 พวกต้นไม้​ของ​พระยาห์เวห์ ต่าง​ก็​อิ่มเอิบ​ด้วยน้ำ

รวมถึง​พวกต้นสนซีดาร์​แห่งเลบานอน​ที่​พระองค์​ปลูกไว้

17 พวกนกกระจอก​ก็​ได้​มา​ทำรัง​ที่นั่น

ส่วน​นกกระสา​ก็​เอา​ต้นสนสามใบ​มา​เป็นบ้าน​ของมัน

18 ภูเขาสูงทั้งหลาย​คือ​บ้าน​ของ​บรรดา​แพะภูเขา

ในขณะที่​หินผา​คือ​ที่ลี้ภัย​ของ​พวกตัว​ชับฟาน+ 104:18 ตัว​ชับฟาน เป็น​สัตว์​ตัว​เล็กๆ​เลี้ยง​ลูก​ด้วย​นม ลักษณะ​คล้าย​กระต่าย​ตัว​โตๆ​อาศัย​อยู่​ตาม​ซอก​หิน

19 พระองค์​สร้าง​ดวงจันทร์​ขึ้นมา​เพื่อ​กำหนดเดือน

และ​ดวง​อาทิตย์​ก็รู้​เวลาตก​ของมัน

20 พระองค์​สร้าง​ความมืด​เพื่อ​จะได้​มีกลางคืน

เพื่อ​ให้​สัตว์ป่า​ออกมา​หากินกัน

21 พวกสิงห์หนุ่ม​คำราม​ในขณะที่​ล่าเหยื่อ

แสวงหา​อาหาร​ที่​พระเจ้า​ประทานให้

22 เมื่อ​ดวง​อาทิตย์ขึ้น

พวกสัตว์​ที่​ออกหากิน​ตอนกลางคืน​ก็​กลับรังนอน

23 แล้ว​ผู้คน​ก็​ออกไป​ทำมาหากิน

และ​พวกเขา​ก็​ทำงาน​จนถึง​ตอนเย็น

24 ข้าแต่​พระยาห์เวห์ พระองค์​สร้าง​สิ่งต่างๆ​ขึ้นมา​มากมาย​เหลือเกิน

พระองค์​ใช้​สติปัญญา​สร้าง​พวกมัน​แต่ละอย่าง

แผ่นดินโลก​เต็มไปด้วย​สิ่งต่างๆ​ที่​พระองค์​สร้างขึ้น

25 ดูอย่าง​ทะเลสิ มัน​ใหญ่โต​และ​กว้างขวาง

เต็มไปด้วย​บรรดาสัตว์​น้อยใหญ่​มากมาย​จน​นับไม่ถ้วน

26 พวกเรือ​ต่าง​แล่นไป​บน​ผิวน้ำ​ของมัน

และ​ที่นั่น​มี​เลวีอาธาน+ 104:26 เลวีอาธาน ดู​เพิ่มเติม​ได้​จาก คำ​อธิบาย​ศัพท์​ท้ายหน้า​ใน​หนังสือ สดุดี 74:14​สัตว์ทะเล​ขนาดใหญ่ ที่​พระองค์​สร้างขึ้น​ให้​มา​แหวกว่ายเล่น​อยู่​ในทะเลลึก

27 สัตว์ทุกตัว​พึ่งพา​พระองค์

เพื่อ​รับ​ส่วนแบ่ง​อาหาร​ของมัน​ตามเวลา​ที่​กำหนดไว้

28 เมื่อ​พระองค์​ให้ พวกมัน​ก็​เก็บรวบรวม

เมื่อ​พระองค์​แบมือออก​เลี้ยงพวกมัน

พวกมัน​ต่าง​ก็​อิ่มหนำสำราญ​ด้วย​สิ่งดีๆ​มากมาย

29 แต่​เมื่อไหร่​ก็ตาม​ที่​พระองค์​ซ่อนหน้า​ไป​จาก​พวกมัน พวกมัน​จะ​พากัน​หวาดกลัว

เมื่อ​พระองค์​เอา​ลม​หายใจ​ไปจาก​พวกมัน พวกมัน​ก็​จะ​ตาย​และ​กลับ​ไปสู่ดิน

30 แต่​เมื่อ​พระองค์​ส่ง​ลม​หายใจ​ที่ให้ชีวิต​ของพระองค์มา สัตว์ต่างๆ​เหล่านั้น​ก็​ถูก​สร้างขึ้น

และ​พระองค์​ก็​ให้ชีวิตใหม่​กับ​แผ่นดินโลก

31 ขอให้​บารมี​ของ​พระยาห์เวห์​คงอยู่​ตลอดไป

ขอให้​พระองค์​มีความสุข​กับ​สิ่งเหล่านั้น​ที่​พระองค์​สร้างขึ้นมา

32 เพราะ​เมื่อไหร่​ก็ตาม​ที่​พระองค์​จ้องเขม็ง​ไปยังโลก โลก​ก็​สั่นคลอน

และ​เมื่อ​พระองค์​ตี​ภูเขาทั้งหลาย ควัน​ก็​พวยพลุ่ง​ขึ้นมา​จาก​ภูเขาเหล่านั้น

33 ข้าพเจ้า​จะ​ร้องเพลง​ให้กับ​พระยาห์เวห์​ตราบเท่า​ที่​ข้าพเจ้า​ยังมีชีวิตอยู่

ข้าพเจ้า​จะ​ร้องเพลง​สรรเสริญ​พระเจ้า​ของข้าพเจ้า​ตราบเท่า​ที่​ข้าพเจ้า​ยังคงอยู่

34 ขอให้​พระองค์​ชื่นชม​คำพูดเหล่านี้​ของข้าพเจ้า

ข้าพเจ้า​ชื่นชม​พระยาห์เวห์

35 ขอให้​พวกคนบาป​ถูกกำจัด​ให้หมดไป​จาก​โลกนี้

ขอให้​พวกคนชั่ว​ไม่มี​ตัวตน​อีกต่อไป

จิตใจ​ของข้าพเจ้า​เอ๋ย สรรเสริญ​พระยาห์เวห์

สรรเสริญ​พระยาห์เวห์เถิด

105

บุญคุณ​ของ​พระยาห์เวห์ต่อ​ชาวอิสราเอล

1 ให้​ขอบคุณ​พระยาห์เวห์ ให้​กระจาย​ชื่อเสียง​ของพระองค์​ออกไป

ให้​บอก​กับ​ชนชาติทั้งหลาย​ถึง​สิ่งที่​พระองค์ทำ

2 ร้องเพลง​ให้กับ​พระองค์ ร้องเพลง​สรรเสริญ​ให้กับ​พระองค์เถิด

ใคร่ครวญ​ถึง​สิ่งน่าทึ่ง​ทั้งหมด​ที่​พระองค์​ได้ทำ

3 โอ้อวด​ถึง​ชื่ออันศักดิ์สิทธิ์​ของพระองค์เถิด

ขอให้​คนเหล่านั้น​ที่แสวงหา​พระยาห์เวห์​มีความสุขเถิด

4 แสวงหา​พระยาห์เวห์ และ​พละกำลัง​ที่​มา​จาก​พระองค์เถิด

แสวงหา​หน้า​ของพระองค์​อยู่เสมอ

5 ลูกหลาน​ของ​อับราฮัม​ผู้รับใช้​ของพระเจ้าเอ๋ย

ลูกหลาน​ของ​ยาโคบ​พวกที่​พระเจ้า​เลือกเอ๋ย

ขอให้​ท่าน​ระลึกถึง​เรื่องน่าทึ่งทั้งหลาย​ที่​พระเจ้าทำ

ระลึกถึง​การอัศจรรย์ต่างๆ​และ​คำตัดสินทั้งหลาย​ที่​ออกมา​จากปาก​ของพระองค์

7 พระองค์​คือ​พระยาห์เวห์ พระเจ้า​ของเรา

คำตัดสินทั้งหลาย​ของพระองค์​จะ​เป็นจริง​อย่างนั้น​ใน​ทุกหนแห่ง​ทั่วโลก

8 พระองค์​ไม่เคยลืม​ข้อตกลง​ของพระองค์

คือ​คำ​สัญญา​ที่​พระองค์​ทำไว้​กับ​คนของพระองค์​ตลอดไป​เป็นพันรุ่น

9 พระองค์​จะ​รักษา​คำ​สัญญา​ที่​ทำไว้​กับอับราฮัม

และ​คำ​สาบาน​ของพระองค์​ที่​ให้ไว้​กับอิสอัค

10 พระองค์​ทำให้​มัน​เป็นกฎ​สำหรับ​ยาโคบ

และ​เป็นข้อตกลง​ให้กับ​อิสราเอล​ตลอดไป

11 พระองค์​พูดว่า “เรา​จะ​มอบ​ดินแดนคานาอัน​ให้​เป็น​กรรมสิทธิ์​ของเจ้า​ตลอดไป”

12 พระองค์​ทำ​สิ่งนี้​ตอนที่​พวกเขา​ยังมีกัน​อยู่​ไม่กี่คน

และ​ยัง​เป็น​คนต่าง​ด้าว​แค่กระจุกเดียว​ในดินแดนนั้น​อยู่เลย

13 พวกเขา​เร่ร่อน​พเนจร​จาก​ชนชาติหนึ่ง​ไปอีก​ชนชาติหนึ่ง

จาก​อาณาจักรหนึ่ง​ไปยัง​อีก​อาณาจักรหนึ่ง

14 แต่​พระเจ้า​ไม่ยอมให้​ใครข่มเหง​พวกเขา

พระองค์​เตือน​พวกกษัตริย์ทั้งหลาย​ว่า

15 “อย่า​แตะต้อง​คนเหล่านั้น​ที่เรา​ได้เลือกไว้+ 105:15 คนเหล่านั้น​ที่เรา​ได้เลือกไว้ หรือ​แปลตรงๆ​ได้ว่า “คนเหล่านั้น​ที่เรา​ได้เจิมไว้แล้ว” “เจิม” เป็น​การเท​น้ำมันมะกอก​ลง​บนหัว​เพื่อ​แสดงว่า​คนนั้น​ถูกเลือก​ออกมา​เป็นพิเศษ สำหรับ​รับใช้​พระยาห์เวห์

อย่าได้​ทำร้าย​พวกผู้พูดแทนเรา”

16 พระองค์​ทำให้เกิด​การกันดารอาหาร​ขึ้น​ในแผ่นดิน

พระองค์​ตัดเสบียง​ทั้งหมด​ของ​พวกเขา

17 แล้ว​พระองค์​ได้ส่ง​ชายคนหนึ่ง​ไปอียิปต์​ก่อนคนอื่นๆ

นั่นคือ โยเซฟ ผู้ถูกขาย​ไปเป็นทาส

18 คนพวกนั้น​ทำร้ายเขา​ด้วย​การล่ามโซ่ไว้​ที่ข้อเท้า

และ​ใส่​ปลอกเหล็กไว้​ที่คอ​ของเขา

19 จนกระทั่ง​สิ่งที่​โยเซฟ​ได้ทำนายไว้​เป็นจริง

และ​พระคำ​ของ​พระยาห์เวห์​ก็​ได้พิสูจน์​ให้เห็นว่า​เขาพูดถูก

20 แล้ว​กษัตริย์​ก็​มีคำสั่ง​ให้ไป​นำตัว​โยเซฟมา​และ​หักโซ่ตรวน​ของเขา

ผู้นำชนชาตินั้น​ก็​ปล่อยเขา​ออกจากคุก

21 กษัตริย์​แต่งตั้ง​โยเซฟ​ให้เป็น​ผู้ดูแลวัง

และ​ให้เป็น​ผู้ดูแล​จัดการ​ทรัพย์​สมบัติ​ของเขา​ทั้งหมด

22 กษัตริย์​ให้​อำนาจ​กับโยเซฟ​อย่างเต็มที่​เหนือ​ข้าราชการ​ของเขา

โยเซฟ​สอน​พวกที่ปรึกษาอาวุโส​ของกษัตริย์

23 หลังจากนั้น อิสราเอล​ก็​เข้ามาอยู่​ที่อียิปต์

ยาโคบ​อยู่​อย่าง​คนต่าง​ด้าว​ใน​ดินแดน​ของ​ฮาม+ 105:23 ฮาม ตาม​หนังสือ​ปฐมกาล 10:6-10 ชาวอียิปต์​สืบเชื้อสาย​มาจาก​คนที่​ชื่อ​ฮาม

24 พระองค์​ทำให้​คนของพระองค์​ทวีคูณขึ้น​อย่างมหาศาล

จน​มีจำนวน​มากกว่า​ศัตรู​ของเขา

25 พระยาห์เวห์​เปลี่ยนใจ​ของ​คนอียิปต์​ให้หัน​มา​เกลียดชัง​คนของพระองค์

และ​ให้​พวกเขา​พากัน​วางแผนร้าย​ต่อ​พวกผู้รับใช้​ของพระองค์

26 แล้ว​พระองค์​ก็​ส่ง​โมเสส​ผู้รับใช้​ของพระองค์

และ​อาโรน​ผู้ที่​พระองค์​ได้เลือก

27 พระองค์​ให้​สองคนนี้​ทำ​การอัศจรรย์ต่างๆ​ของพระองค์​ให้​ชนชาติ​ของพระองค์เห็น

พวกเขา​ทำ​สิ่งที่​น่าทึ่งต่างๆ​ใน​ดินแดน​ของฮาม

28 พระองค์​ส่ง​ความมืดทึบ​ลงมา

แต่​ชาวอียิปต์​ก็​ไม่ยอมฟัง​พระองค์

29 พระองค์​ทำให้​น้ำ​ของ​พวกเขา​กลายเป็นเลือด

และ​ฆ่า​พวกปลา​ของ​พวกเขา

30 แผ่นดิน​ของ​พวกเขา​มี​ฝูงกบ​เต็มไปหมด

ไม่เว้น​แม้แต่​พวก​ห้องส่วนตัว​ของกษัตริย์

31 เมื่อ​พระองค์​ออกคำสั่ง

ฝูงเหลือบ​ก็มา ฝูงริ้น​ก็​รุกล้ำ​เข้ามา​ทั่วแผ่นดิน

32 พระองค์​ทำให้​ฝน​ของ​พวกเขา​กลายเป็น​ลูกเห็บ

และ​ทำให้​เกิด​สายฟ้าแลบ​ใน​แผ่นดิน​ของเขา

33 พระองค์​ทำลาย​ไร่องุ่น และ​ต้นมะเดื่อ

พระองค์​ทำให้​ต้นไม้​แตกเป็นเสี่ยงๆ​ไปทั่ว​เขตแดน​ของ​พวกเขา

34 เมื่อ​พระองค์​ออกคำสั่ง พวกตั๊กแตน​วัยบิน​และ​ตั๊กแตน​วัยกระโดด

ก็​กรูกัน​เข้ามา​อย่าง​มืดฟ้ามัวดิน

35 พวกตั๊กแตน​กิน​พืชผัก​ทั้งหมด​ใน​แผ่นดิน​ของ​พวกเขา

และ​กิน​พืชผล​ทั้งหลาย​จากดิน​เสียสิ้น

36 แล้ว​จากนั้น พระองค์​ก็​ฆ่า​ลูกชายหัวปี​ของพวกเขา​ทั้งหมด​ใน​แผ่นดิน​ของพวกเขา

ลูก​ที่พิสูจน์​ถึง​ความเป็นชาย​ของพ่อ

37 พระองค์​นำ​พวกอิสราเอล​ออกไป​พร้อมกับ​เงินและทอง​ไปด้วย

พระองค์​ไม่ปล่อย​ให้​มีใคร​สักคน​ใน​พวกเผ่า​ของ​พระองค์​สะดุดล้ม

38 ชาวอียิปต์​ต่างดีใจ​ที่​ชาวอิสราเอล​ออกไปได้

เพราะ​พวกเขา​รู้สึกกลัว​พวกอิสราเอล

39 พระองค์​กาง​ก้อนเมฆ​ของพระองค์​ออก​ปกคลุม​อยู่เหนือ​คนอิสราเอล

และ​ยังให้​เพลิงไฟ​ไว้​ส่องสว่าง​ใน​ตอนกลางคืน

40 เมื่อ​อิสราเอล​ร้องขอ​อาหาร พระองค์​ก็​นำ​นกกระทา​มาให้

นอกจากนั้น​พระองค์​ก็ยัง​ให้อาหาร​จากสวรรค์​กับ​พวกเขา​กิน​จนอิ่มหนำ

41 พระองค์​ตี​ก้อนหิน​แตกเป็นช่อง

น้ำ​ก็​ไหล​พุ่งออกมา​สู่​แผ่นดิน​ที่​แห้งแล้ง​เหมือนกับ​แม่น้ำ

42 เพราะ​พระองค์​ระลึกถึง​คำ​สัญญา​อันศักดิ์สิทธิ์​ของพระองค์

ที่​ให้ไว้​กับ​อับราฮัม​ผู้รับใช้​ของพระองค์

43 พระองค์​นำ​ชนชาติ​ของพระองค์​ออกจาก​อียิปต์​อย่างมีความสุข

คนเหล่านี้​ที่​พระองค์​เลือกมา​โห่ร้อง​ด้วย​ความยินดี

44 แล้ว​พระองค์​ก็​มอบ​แผ่นดินต่างๆ​ของ​ชนชาติอื่นๆ​ให้กับ​พวกเขา

พวกเขา​ได้​กรรมสิทธิ์​ใน​ไร่นา​ที่​คน​ต่าง​ชาติ​ลงมือลงแรง​ทำไว้

45 ที่​พระองค์​ทำ​อย่างนี้​ก็เพื่อ​พวกเขา​จะได้​เชื่อฟัง​กฎทั้งหลาย​ของพระองค์

และ​รักษา​คำ​สั่งสอน​ของพระองค์​อย่างระมัดระวัง

สรรเสริญ​พระยาห์เวห์เถิด

106

การเนรคุณ​ของ​คนอิสราเอลต่อ​พระยาห์เวห์

1 สรรเสริญ​พระยาห์เวห์

ให้​ขอบคุณ​พระยาห์เวห์​เพราะ​พระองค์​นั้นดี

และ​ความรักมั่นคง​ของพระองค์​คงอยู่​ตลอดไป

2 ใคร​จะ​บรรยาย​ถึง​การกระทำ​อันทรงฤทธิ์ทั้งหลาย​ของ​พระยาห์เวห์​ได้หมด

ใคร​จะ​เล่า​ถึง​การกระทำ​อันน่าสรรเสริญ​ของพระองค์​ได้หมด

3 ถือว่า​มีเกียรติจริงๆ​คนเหล่านั้น​ที่​รักษา​ความยุติธรรม

และ​ทำ​แต่​สิ่งถูกต้อง​อยู่เสมอ

4 ข้าแต่​พระยาห์เวห์ เมื่อ​พระองค์​แสดง​ความ​เมตตา​กรุณา​ต่อ​คนของพระองค์ โปรด​ระลึกถึง​ข้าพเจ้าด้วย

โปรด​นับ​ข้าพเจ้า​เข้าไป​กับ​หมู่คน​ที่พระองค์​ช่วยให้รอดด้วย

5 ขอให้​ข้าพเจ้า​มีส่วนร่วม​ใน​พระพรต่างๆ​ของ​คนที่​พระองค์​ได้เลือกไว้

และ​มีส่วนร่วม​ใน​ความยินดี​ที่​คนของพระองค์มี

และ​ร่วมสรรเสริญ​พระองค์​กับ​คนเหล่านั้น​ที่เป็น​สมบัติของพระองค์

6 พวกเรา​ทำผิดบาป​เหมือนกับ​บรรพบุรุษ​ของเรา

พวกเรา​ทำผิด​และ​ทำตัว​ชั่วร้าย

7 พวกบรรพบุรุษ​ของเรา​ใน​อียิปต์

ไม่ได้​เรียนรู้​อะไรเลย​จาก​การอัศจรรย์​ของพระองค์

พวกเขา​ไม่ได้​คิดถึง​สิ่งทั้งหลาย​ที่​พระองค์​ได้ทำไป​ด้วยความรัก​ที่มั่นคง​ของพระองค์

พวกเขา​กบฏ​ต่อพระองค์​ที่​ทะเล​แดง

8 แต่​พระองค์​ก็ยัง​ช่วยเหลือ​พวกเขา​เพื่อเห็นแก่​หน้าของพระองค์เอง

และ​เพื่อ​แสดง​พลัง​อันยิ่งใหญ่​ของพระองค์

9 เมื่อ​พระองค์​ตะโกน​ใส่​ทะเล​แดง ทะเล​แดง​ก็​เหือด​แห้งไป

และ​พระองค์​ก็นำ​พวกเขา​เดินผ่าน​ทะเลลึก​เหมือน​เดินผ่าน​ทะเลทราย

10 พระองค์​ช่วย​พวกเขา​ให้พ้น​จาก​คนที่​เกลียดชัง​พวกเขา

พระองค์​ไถ่​พวกเขา​ให้​เป็นอิสระ​จาก​ศัตรู​ของพวกเขา

11 แล้ว​พระองค์​ก็​ทำให้​น้ำกลบ​ท่วมศัตรู​ของพวกเขา

ไม่มีใคร​รอด​สักคนเดียว

12 แล้ว​พวกเขา​ก็เชื่อ​ใน​สิ่งทั้งหลาย​ที่​พระองค์สัญญา

และ​ร้องเพลง​สรรเสริญ​พระองค์

13 แต่​ไม่นานนัก​พวกเขา​ก็​ลืม​สิ่งทั้งหลาย​ที่​พระองค์​ได้ทำ​ให้กับ​พวกเขา

และ​ไม่ยอม​คอยฟัง​ว่า​พระองค์​จะให้​พวกเขา​ทำอะไร

14 พวกเขา​ก็​ใคร่อยาก​จะ​กินเนื้อ​จนตัวสั่น​ใน​ทะเลทรายนั้น

และ​ท้าทาย​พระเจ้า​ใน​ที่เปล่า​เปลี่ยว​แห้งแล้งนั้น

15 ดังนั้น​พระองค์​จึงให้​สิ่ง​ที่​พวกเขา​ร้องขอ

แต่​พระองค์​ก็​แถม​โรคร้าย​มาให้ด้วย

16 บางคน​ใน​ค่ายพัก​อิจฉา​ริษยา​โมเสส

และ​อาโรน​นักบวช​ผู้ศักดิ์สิทธิ์​ของพระยาห์เวห์

17 ดังนั้น​แผ่นดิน​ได้​แยกออก​ดูดกลืน​ดาธาน​ลงไป

และ​กลบ​พรรคพวก​ของอาบีรัม

18 มี​ไฟ​ลุกลาม​ใหญ่โต​ท่ามกลาง​พรรคพวก​ที่เหลือ​ของเขา

เปลวไฟ​ได้​เผาผลาญ​คนชั่ว​เหล่านั้น

19 แล้ว​บรรพบุรุษ​ก็​สร้าง​ลูกวัวทองคำ​ขึ้นมา​ที่​ภูเขาโฮเรบ

และ​ก้มกราบ​นมัสการ​รูปที่หล่อ​จากโลหะนั้น

20 พวกเขา​เอา​พระเจ้า​ผู้​เต็มไปด้วย​บารมี

ไป​แลกกับ​รูปหล่อ​ของ​วัวตัวผู้​ที่​กินหญ้า

21 พวกเขา​ลืม​พระเจ้า​ผู้ที่​ช่วยชีวิต​พวกเขา​ให้รอด

และ​ผู้ที่​ทำ​สิ่งยิ่งใหญ่ทั้งหลาย​ในอียิปต์

22 พระเจ้า​ทำ​สิ่งที่​น่าทึ่งทั้งหลาย​ใน​ดินแดน​ของฮาม

และ​ทำ​สิ่งที่​น่ายำเกรง​หลายอย่าง​ที่​ทะเล​แดง

23 พระเจ้า​บอกว่า​พระองค์​จะ​ทำลาย​อิสราเอล

แต่​โมเสส ผู้นำ​ที่​พระองค์​เลือกมา​ได้​มา​ยืนขวางไว้

ทำให้​อารมณ์​โกรธแค้น​ของพระองค์​สงบลง

พระองค์​ก็เลย​ไม่ทำลาย​ล้าง​อิสราเอล

24 แล้ว​พวกเขา​ก็​ปฏิเสธ​ไม่ยอม​เข้าไป​ใน​ดินแดนคานาอัน​ที่น่าอยู่

พวกเขา​ไม่เชื่อ​คำ​สัญญา​ของพระองค์​ที่จะ​ช่วยเขา

25 พวกเขา​นั่งบ่น​ต่อว่า​พระเจ้า​อยู่ในเต็นท์​ของพวกเขา

และ​ไม่ยอม​ฟังเสียง​ของพระยาห์เวห์

26 ดังนั้น​พระองค์​จึง​ยกมือขึ้น​สาบานว่า

พระองค์​จะ​ทำให้​พวกเขา​ล้มตายไป​ในทะเลทราย

27 และ​พระองค์​ทำให้​ลูกหลาน​ของ​พวกเขา​กระจัด​กระจาย​ไปตาม​ชนชาติต่างๆ

และ​ไล่​พวกเขา​ให้ไปอยู่​ตาม​ดินแดนต่างๆ​ที่ห่างไกล

28 แล้ว​พวกเขา​ก็​ไป​ร่วมนมัสการ​พระบาอัล​ที่​เมืองเปโอร์

และ​กิน​เครื่องเซ่นไหว้คนตาย+ 106:28 กิน​เครื่องเซ่นไหว้คนตาย หรือ​แปล​ได้​อีก​อย่างหนึ่ง​ว่า “เครื่อง​บูชายัญ​ที่​นำ​ไป​ถวาย​ให้กับ​รูปเคารพต่างๆ​ที่​ไม่มีชีวิต”

29 การกระทำ​ของ​พวกเขา​ทำให้​พระยาห์เวห์โกรธ

พระองค์​จึง​ทำให้​เกิด​โรคระบาด​ขึ้น​ในหมู่​พวกเขา

30 แล้ว​ฟีเนหัส​ได้​จัดการ​กับ​คนที่​ทำผิด

แล้ว​โรคระบาดนั้น​ก็​หยุดลง

31 สิ่งที่​ฟีเนหัส​ทำนี้ ทำให้​พระเจ้า​พอใจ

และ​เป็น​ที่จดจำ​ไปตลอด​ชั่วลูกชั่วหลาน

32 แต่แล้ว พวกอิสราเอล​ก็​ทำให้​พระองค์​โกรธอีก​ที่​ตาน้ำเมรีบาห์

และ​พวกเขา​ก่อปัญหา​ให้กับ​โมเสสด้วย

33 คนพวกนั้น​ทำให้​โมเสสโกรธ

เขา​จึง​พูด​โดย​ไม่ได้​ยั้งคิด

34 แล้ว​พวกอิสราเอล​ก็​ไม่ได้​ทำลาย​ชนชาติอื่นๆ

ตามที่​พระยาห์เวห์​บอก​ให้​พวกเขาทำ

35 แต่​พวกเขา​กลับ​ไป​คลุกคลี​อยู่กับ​คนพวกนั้น

และ​ไป​หัด​ทำตาม​สิ่งที่​คนพวกนั้นทำ

36 พวกเขา​เริ่ม​ไป​บูชา​พวกเทวรูปทั้งหลาย​ของ​คนพวกนั้น

และ​สิ่งนี้​ได้​กลายเป็น​กับดัก​ที่​ทำให้​พวกเขา​ล้มไป

37 พวกเขา​ยอม​แม้กระทั่ง​เอา​ลูกชายลูกสาว​ของตัวเอง

มา​บูชายัญ​พวกปีศาจ

38 พวกเขา​ทำให้​เลือด​ของ​ผู้บริสุทธิ์​ต้องหลั่งไหล

คือ​เลือด​ของ​ลูกชายลูกสาว​ของ​พวกเขาเอง

ที่​เอา​มา​บูชายัญ​ต่อ​พวกเทวรูป​ของคานาอัน

และ​แผ่นดิน​ของ​พวกเขา​เสื่อม​ความ​ศักดิ์สิทธิ์ไป​เพราะ​เลือด​ของ​คนเหล่านั้น

39 และ​พวกเขาเอง​ก็​เป็นมลทิน​เพราะ​การกระทำ​ของพวกเขา

พวกเขา​ไม่สัตย์ซื่อ​เหมือนกับ​หญิงโสเภณี

40 ดังนั้น พระยาห์เวห์​จึง​โกรธ​คนของพระองค์

และ​สะอิดสะเอียน​พวกเขา

41 พระองค์​จึง​มอบ​คนพวกนั้น​ให้กับ​ชนชาติอื่นๆ

และ​คนเหล่านั้น​ที่​เกลียด​พวกเขา​เริ่ม​ปกครอง​เหนือ​พวกเขา

42 พวกศัตรู​ข่มเหง​พวกเขา

และ​ปราบ​พวกเขา​ให้ตก​อยู่​ใต้อำนาจ

43 พระองค์​ช่วยกู้​พวกเขา​ครั้งแล้ว​ครั้งเล่า

แต่​พวกเขา​ก็กบฏ​และ​ทำตามใจ​ตัวเอง

พวกเขา​ตกต่ำลง​เพราะ​ความผิดบาป​ของพวกเขา

44 แต่​เมื่อ​พวกเขา​ตก​อยู่​ใน​ความ​ทุกข์ยาก​และ​อธิษฐาน​ต่อพระองค์

พระองค์​ก็ฟัง​และ​ดูแล​พวกเขา

45 พระองค์​ระลึกถึง​ข้อตกลง​ที่ทำ​กับพวกเขา

และ​ด้วย​ความรัก​อันมั่นคง​ของพระองค์ พระองค์​จึง​สงสาร​พวกเขา

46 พระองค์​ทำให้​ทุกคน​ที่​กวาด​ต้อน​พวกเขาไป

เกิด​ความเมตตา​กับ​พวกเขา

47 ตอนนี้ ข้าแต่​พระยาห์เวห์​พระเจ้า​ของเรา

โปรดช่วยกู้​พวกเรา​ด้วยเถิด รวบรวม​พวกเรา​จาก​ชนชาติต่างๆ

เรา​จะ​ขอบคุณ​ชื่อ​อันศักดิ์สิทธิ์​ของพระองค์

และ​โอ้อวด​ถึง​สิ่งที่​น่าสรรเสริญ​ทั้งหลาย​ที่​พระองค์​ได้ทำ

48 ขอสรรเสริญ​พระยาห์เวห์​พระเจ้า​แห่งอิสราเอล

ผู้เป็นอยู่​ตลอดมา​และ​จะ​คงอยู่​ตลอดไป

ขอให้​ชนชาติ​ทั้งหมด​พูดว่า “อาเมน”

สรรเสริญ​พระยาห์เวห์เถิด

107

หนังสือ​เล่ม​ที่ห้า

(สดุดี 107-150)

ขอบคุณ​พระยาห์เวห์​ที่​ช่วยให้พ้นจาก​ความเดือด​ร้อน​ทั้งหลาย

1 ให้​ขอบคุณ​พระยาห์เวห์​เพราะ​พระองค์ดี

ความรักมั่นคง​ของพระองค์​จะ​คงอยู่​ตลอดไป

2 ให้​พูด​อย่างนี้แหละ พวกคน​ที่​พระยาห์เวห์​ได้​ไถ่ไว้แล้ว

คือ​พวกคน​ที่พระองค์​ได้ไถ่​จาก​เงื้อมมือ​ของศัตรู

3 พระองค์​รวบรวม​พวกเขา​มา​จาก​ดินแดนต่างๆ​ของ​คน​ต่าง​ชาติ

จาก​ทั่วทุกสารทิศ ออกถึงตก เหนือถึงใต้+ 107:3 ใต้ คำนี้​อาจจะ​อ่าน​ได้​อีก​อย่างหนึ่ง​ว่า “ทะเล”

4 พวกเขา​บางคน​เร่ร่อน​อยู่​ใน​ทะเลทราย

เพื่อ​มองหา​เมือง​ที่​จะ​อยู่อาศัย แต่​ก็​หาไม่พบ

5 พวกเขา​หิวโหย​และ​กระหายน้ำ

และ​เหนื่อยอ่อน​แทบขาดใจตาย

6 ใน​ช่วง​ทุกข์ยากนั้น พวกเขา​ร้องขอ​ความช่วยเหลือ​จาก​พระยาห์เวห์

และ​พระองค์​ช่วยเหลือ​พวกเขา​ให้พ้น​จาก​ความเดือด​ร้อน​ต่างๆนั้น

7 พระองค์​ก็​นำ​พวกเขา​ตรงไป

ยังเมือง​ที่​พวกเขา​จะ​อยู่อาศัยได้

8 ขอให้​พวกเขา​ขอบคุณ​พระยาห์เวห์​สำหรับ​ความรักมั่นคง​ของพระองค์

และ​สิ่งน่าทึ่ง​ทั้งหลาย​ที่​พระองค์​ทำให้​กับ​มวลมนุษย์

9 เพราะ​พระองค์​ทำให้​คน​ที่​กระหาย​ได้​ดับกระหาย

และ​พระองค์​ทำให้​คน​ที่​หิวโหย​อิ่มหนำ​ด้วยของดีๆ

10 พวกเขา​บางคน​อยู่​ใน​ห้องขัง​ที่มืดมิด​ราวกับ​ความตาย

ถูกล่าม​ด้วย​โซ่ตรวน​และ​มี​ปลอกเหล็ก​อยู่​รอบคอ

11 เพราะ​พวกเขา​กบฏ​ต่อ​คำสั่ง​ของพระเจ้า

และ​ดูหมิ่น​คำแนะนำ​สั่งสอน​ของ​พระเจ้า​ผู้ใหญ่ยิ่งสูงสุด

12 พระองค์​ทำให้​จิตใจ​ของ​พวกเขา​ถ่อมลง​ด้วยงานหนัก

และ​พวกเขา​ล้มลง​โดย​ไม่มีใครช่วย

13 ใน​ช่วง​ทุกข์ยากนั้น พวกเขา​ร้องขอ​ความช่วยเหลือ​จากพระยาห์เวห์

และ​พระองค์​ช่วยกู้​พวกเขา​ให้พ้น​จาก​ความเดือด​ร้อน​ต่างๆนั้น

14 พระองค์​เอา​พวกเขา​ออกมา​จาก​ความ​มืดมิด​ราวกับ​ความตาย

และ​ตัด​โซ่ตรวน​ที่​มัดตัวเขา​ออกเสีย

15 ขอให้​พวกเขา​ขอบคุณ​พระยาห์เวห์​สำหรับ​ความรักมั่นคง​ขอ​พระองค์

และ​สิ่งน่าทึ่ง​ทั้งหลาย​ที่​พระองค์​ทำให้​กับมวลมนุษย์

16 เพราะ​พระองค์​พังประตู​ทอง​สัมฤทธิ์​ทั้งหลาย​ของคุก

และ​ทำลาย​กลอนเหล็ก​ของ​พวกเขา​จนแหลกละเอียด

17 พวกเขา​บางคน​ก็​กลายเป็น​คนโง่ไป​เพราะ​กบฏ​ต่อพระเจ้า

และ​ต้องทน​ทุกข์ทรมาน​เพราะ​สิ่งชั่วร้าย​ที่​พวกเขาทำ

18 พวกเขา​เบื่อ​อาหาร​ทุกอย่าง

และ​เฉียด​ใกล้​ประตู​แห่ง​ความตาย

19 ใน​ช่วง​ทุกข์ยากนั้น พวกเขา​ร้องขอ​ความช่วยเหลือ​จากพระยาห์เวห์

และ​พระองค์​ช่วยกู้​พวกเขา​ให้พ้น​จาก​ความเดือด​ร้อน​ต่างๆนั้น

20 เมื่อ​พระองค์สั่ง พวกเขา​ก็​ได้รับ​การรักษา

พวกเขา​จึง​รอดพ้น​จาก​หลุมศพ​ของพวกเขา

21 ขอให้​พวกเขา​ขอบคุณ​พระยาห์เวห์​สำหรับ​ความรักมั่นคง​ของพระองค์

และ​สิ่งน่าทึ่ง​ทั้งหลาย​ที่​พระองค์​ทำให้​กับมวลมนุษย์

22 ให้​พวกเขา​ถวาย​เครื่อง​บูชาต่างๆ​เพื่อ​ขอบคุณพระองค์

และ​เล่า​ด้วย​ความชื่นชม​ยินดี​ถึง​เรื่อง​ที่​พระองค์​ได้ทำ

23 พวกเขา​บางคน​ลงเรือ​ไปในทะเล

เพื่อ​ไป​ทำมาหากิน​อยู่​ใน​ท้องทะเล​อันกว้างใหญ่

24 พวกเขา​เห็น​ถึง​การงานต่างๆ​ของพระยาห์เวห์

และ​เห็น​สิ่งน่าทึ่ง​ทั้งหลาย​ที่​พระองค์​ได้ทำ​ใน​ทะเลลึก

25 เมื่อ​พระองค์​สั่ง พายุ​ก็​พัดเข้ามา

และ​คลื่น​ใน​ทะเล​ก็​ก่อตัว​สูงขึ้น

26 ลำเรือ​ต่าง​ถูกซัด​ขึ้นไป​บนท้องฟ้า​แล้ว​ตกลงมา​อย่างรวดเร็ว​สู่​ห้วงทะเลลึก

พวกเขา​ขวัญหนี​ดีฝ่อ​ไป​ใน​ช่วงที่​ตก​อยู่​ใน​อันตรายนี้

27 พวกเขา​โซเซ​ไปมา​ราวกับ​คนเมา

และ​ความเป็น​ลูกเรือ​ที่ชำนาญ​ก็​ช่วยอะไร​พวกเขา​ไม่ได้

28 ใน​ช่วง​ทุกข์ยากนั้น พวกเขา​ร้องขอ​ความช่วยเหลือ​จากพระยาห์เวห์

และ​พระองค์​นำ​พวกเขา​ออกมา​จาก​ความเดือด​ร้อน​ต่างๆนั้น

29 พระองค์​ทำให้​พายุ​หยุดนิ่ง

และ​ทำให้​คลื่น​สงบลง

30 พวกเขา​ต่างก็ดีใจ​ที่​มัน​สงบลงได้

และ​พระองค์​นำ​พวกเขา​ไปสู่​ท่าเรือ​ที่​พวกเขา​อยากไป

31 ขอให้​พวกเขา​ขอบคุณ​พระยาห์เวห์​สำหรับ​ความรักมั่นคง​ของพระองค์

และ​สิ่งน่าทึ่ง​ทั้งหลาย​ที่​พระองค์​ทำให้​กับมวลมนุษย์

32 ขอให้​พวกเขา​ยกย่อง​เชิดชู​พระองค์​ต่อหน้า​ที่ชุมนุม​ของประชาชน

และ​สรรเสริญ​พระองค์​ต่อหน้า​สภาผู้นำอาวุโส​ของเมือง

33 พระองค์​เปลี่ยน​พวกแม่น้ำ​ให้​กลายเป็น​ทะเลทราย

และ​เปลี่ยน​ตาน้ำ​ให้​กลายเป็น​ผืนดิน​ที่​แห้งผาก

34 พระองค์​ทำให้​แผ่นดิน​ที่​อุดม​สมบูรณ์​กลายเป็น​ดินเค็ม

เพราะ​ความชั่วช้า​ที่​ผู้อาศัย​อยู่ที่นั่น​ได้ทำ

35 และ​พระองค์​ยัง​สามารถ​เปลี่ยน​ทะเลทราย​ให้​กลายเป็น​ทะเลสาบ

และ​ผืนดินแห้ง​กลับ​กลายเป็น​ตาน้ำ

36 พระองค์​ให้​พวกผู้หิวโหย​ตั้งรกราก​อยู่ที่นั่น

และ​พวกเขา​ก็​ได้​สร้าง​เมือง​ขึ้นมา​อยู่กัน

37 พวกเขา​หว่านพืช​ใน​ท้องนา พวกเขา​ปลูก​สวนองุ่น

แล้ว​พวกมัน​ก็​ออกผล​มากมาย

38 พระองค์​อวยพร​พวกเขา​และ​พวกเขา​ก็​เพิ่มขึ้น​อย่างมหาศาล

และ​พระองค์​ไม่ได้​ปล่อย​ให้​สัตว์เลี้ยง​ของ​พวกเขา​ลดน้อยลงเลย

39 พวกคน​กลุ่มอื่น​อ่อนแอลง​และ​ลดจำนวนลง

เนื่องจาก​การถูก​กดขี่​ข่มเหง​และ​ความหายนะ​ที่​ทุกข์ทรมาน

40 พระองค์​ทำให้​พวกผู้นำ​ของ​พวกเขา​ต้อง​อับอายขายหน้า

และ​บังคับ​ให้​พวกเขา​ออก​เร่ร่อน​เข้าไป​ใน​ที่เปล่า​เปลี่ยว​แห้งแล้ง​ที่​ยังไม่มี​ถนนหนทาง

41 แต่​พระองค์​ได้​ยกย่อง​พวกคนขัดสน​ให้​พ้น​จาก​ความเดือด​ร้อน​ทุกข์ยาก

และ​ให้​ครอบครัวต่างๆ​ของ​พวกเขา​เพิ่มขึ้น​เหมือนฝูงแกะ

42 เมื่อ​พวกคนดี​มองเห็น​สิ่งนี้ ต่างก็​เฉลิม​ฉลองกัน

แต่​เมื่อ​คนชั่ว​ทุกคน​เห็น ต่างก็​อึ้งเงียบไป

43 ให้​คนที่​ฉลาด​ไตร่ตรอง​ถึง​สิ่งต่างๆ​เหล่านี้

และ​พิจารณา​ถึง​ความรักมั่นคง​ของพระยาห์เวห์

108

อธิษฐาน​ขอ​ชัยชนะ​เหนือศัตรู

(สดด. 57:7-11; 60:5-12)

บทเพลง​สดุดี​ของ​ดาวิด

1 ข้าแต่​พระเจ้า ข้าพเจ้า​พร้อมแล้ว ใจ​ของข้าพเจ้า​เตรียม​พร้อมแล้ว

ข้าพเจ้า​จะ​ร้องเพลง​และ​เล่นดนตรี​เพื่อ​สรรเสริญ​พระองค์

2 จิตวิญญาณ​ของข้า ตื่นเถิด

พิณใหญ่ และ​พิณโบราณ ตื่นเถิด

แล้ว​ข้าพเจ้า​จะใช้​เพลง​ปลุก​อรุณรุ่ง

3 ข้าแต่​พระยาห์เวห์ ข้าพเจ้า​จะ​สรรเสริญพระองค์​ท่ามกลาง​ชนชาติทั้งหลาย

และ​จะ​ร้องเพลง​เกี่ยวกับ​พระองค์​ให้​ทุกคนฟัง

4 เพราะ​ความรักมั่นคง​ของ​พระองค์นั้น​สูงกว่า​ฟ้าสวรรค์

ความสัตย์ซื่อ​ของ​พระองค์นั้น​ขึ้นสูง​เสียดเมฆ

5 ข้าแต่​พระเจ้า ขอให้​พระองค์​ขึ้นมา​เหนือ​ฟ้าสวรรค์

ขอให้​รัศมี​ของพระองค์​ส่องไป​ทั่วโลก

6 ช่วย​ตอบ​ข้าพเจ้า​ด้วย และ​ใช้​มือขวา​อันทรงพลัง​ของพระองค์​ช่วย​พวกเรา​ให้รอด​ด้วยเถิด

เพื่อ​คนที่​พระองค์รัก​จะ​หนีไปได้

7 พระเจ้า​พูดอย่างนี้​ใน​วิหาร​ของพระองค์​ว่า

“เรา​จะชนะ เรา​จะ​วัด​และ​จัดสรรปันส่วน​เมืองเชเคม

และ​หุบเขาสุคคท​ให้กับ​คนของเรา

8 ดินแดนกิเลอาด​เป็น​ของเรา ดินแดนมนัสเสห์​เป็น​ของเรา

เผ่าเอฟราอิม​เป็น​หมวกเหล็ก​ของเรา

ส่วน​เผ่ายูดาห์ เป็นคทา+ 108:8 คทา เป็น​ไม้​ขนาดสั้น ที่​กษัตริย์​ถือ เล็งถึง​อำนาจ​ใน​การปกครอง ของเรา

9 ชนชาติโมอับ​เป็น​อ่างล้าง​ของเรา

เรา​โยน​รองเท้า​ของเรา​ให้​ชนชาติเอโดม​ที่​เป็นทาส​ของเรา

เรา​โห่ร้อง​อย่าง​ผู้มีชัย​เหนือ​ดินแดนฟีลิสเตีย”

10 ใครเล่า​จะ​นำ​ข้าพเจ้า​ไป​ยึดเมือง​ที่มี​กำแพง​แน่นหนานั้น

ใครเล่า​จะ​นำ​ข้าพเจ้า​ไปไกล​ถึง​ดินแดนเอโดม

11 เพราะ​พระองค์​ทอดทิ้ง​พวกเราแล้ว ใช่ไหม

ข้าแต่​พระเจ้า พระองค์​ไม่ไป​ร่วมทัพ​กับ​พวกเราแล้ว ใช่​ไหม

12 ข้าแต่​พระเจ้า ช่วยเหลือ​พวกเรา​ต่อสู้​กับศัตรู​ด้วยเถิด

เพราะ​ความช่วยเหลือ​จาก​มนุษย์​ไม่มี​ประโยชน์

13 ต้อง​เป็น​ความช่วยเหลือ​จากพระเจ้า​เท่านั้น พวกเรา​ถึงจะชนะ

พระองค์​จะ​เหยียบย่ำ​ศัตรู​ของพวกเรา

109

อธิษฐาน​ขอให้​พระเจ้า​ลงโทษ​พวกศัตรู

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระเจ้า ผู้ที่​ข้าพเจ้า​สรรเสริญ

โปรด​อย่า​ทำ​เป็น​หูหนวก

2 เพราะ​ปาก​ของ​คนชั่วร้าย​และ​คนหลอกลวง​พูดใส่ร้าย​ข้าพเจ้า

และ​ลิ้น​ของ​พวกเขา​โกหก​เกี่ยวกับ​ข้าพเจ้า

3 พวกเขา​พากัน​รุมล้อม​ข้าพเจ้า​และ​พูดถึง​ข้าพเจ้า​อย่างเกลียดชัง

และ​โจมตี​ข้าพเจ้า​ทั้งๆที่​ข้าพเจ้า​ไม่ได้​ทำอะไร​พวกเขา

4 พวกเขา​ตอบแทน​ความรัก​ของข้าพเจ้า​ด้วย​คำกล่าวหา

ถึงแม้ว่า​ข้าพเจ้า​อธิษฐานเผื่อ​พวกเขา

5 พวกเขา​ตอบแทน​ความดี​ของข้าพเจ้า​ด้วย​ความชั่ว

เขา​ตอบแทน​ความรัก​ของข้าพเจ้า​ด้วย​ความเกลียดชัง

6+ 109:6 ข้อ 6-19 อาจจะ​เป็น​คำพูด​ของ​ศัตรู​ที่​เกี่ยวกับ​คนเขียน​เพลงนี้ ขอแต่งตั้ง​ผู้พิพากษา​ที่ชั่วร้าย​เหนือเขา

ขอให้​ผู้กล่าวหา​ยืน​อยู่​ทางขวามือ​ของเขา

7 เมื่อ​เขา​ถูกพิพากษา ขอให้​ผลออกมา​ว่า​เขาผิด

และ​แม้แต่​คำ​อธิษฐาน​ของเขา​ก็​ขอให้​ถือว่า​บาปด้วย

8 ขอให้​เขา​มี​ชีวิตสั้น

และ​ให้​คนอื่น​มา​รับตำแหน่ง​ของเขาแทน

9 ขอให้​ลูกๆ​ของเขา​กำพร้า

และ​ภรรยา​ของเขา​เป็นม่าย

10 ขอให้​ลูกๆ​ของเขา​เดินเร่ร่อน​ขอทาน

และ​ถูกไล่ออก​ไป​จาก​บ้านปรัก​หักพัง​ของเขา

11 ขอให้​เจ้าหนี้​ยึด​ทุกสิ่งทุกอย่าง​ของเขาไป

และ​ขอให้​พวกคนแปลกหน้า​มาปล้น​ทุกสิ่ง​ที่​เขา​ทำงาน​หามาได้

12 ขออย่าให้​มีใคร​มีน้ำใจ​ต่อเขาเลย

และ​ขออย่าให้​มีใคร​สงสาร​ลูกๆ​ที่กำพร้า​ของเขา

13 ขอให้​ลูกหลาน​ของเขา​ถูกตัดขาด​ไปจาก​โลกนี้

ขอให้​ชื่อ​ของเขา​ถูกลบเลือนไป​จาก​คนรุ่นต่อไป

14 ขอให้​พระยาห์เวห์​จดจำ​ความบาป​ของ​บรรพบุรุษ​ของเขา​อยู่เสมอ

ขอให้​บาป​ของแม่เขา​ไม่มีวัน​ถูกลบเลือนไป

15 ขอให้​ความบาป​เหล่านั้น​ของพวกเขา​อยู่​ต่อหน้าต่อตา​พระยาห์เวห์​ตลอดเวลา

และ​ขอให้​พระองค์​ทำให้​โลกนี้​ลืมเลือน​ครอบครัว​ของเขา​ไป​จนหมดสิ้น

16 เพราะ​เขา​ไม่เคย​มีน้ำใจ​ต่อใครเลย

เขา​ข่มเหง​รังแก​คนยากจน​และ​คนขัดสน​และ​ตามเข่นฆ่า​คนที่สิ้นหวัง

17 เขา​ชอบ​สาปแช่ง​คนอื่น ก็​ขอให้​คำสาปแช่ง​ตก​กับ​ตัวเขาเอง

เขา​ไม่ชอบ​อวยพร​คนอื่น ก็​ขอให้​พระพร​ห่างไกล​จากตัวเขา

18 เขา​สาปแช่ง​คนอื่น​บ่อย​เท่ากับ​สวมเสื้อผ้า

ดังนั้น​ขอให้​คำสาปแช่ง​เหล่านั้น​เข้าไป​ใน​ตัวเขา​เหมือน​น้ำ​ที่​เขาดื่ม

และ​ซึม​เข้าไป​ใน​กระดูก​ของเขา​เหมือน​น้ำมันมะกอก

19 ขอให้​คำสาปแช่ง​เหล่านั้น​ติดตัวเขา​เหมือน​เสื้อผ้า​ที่เขาใส่

และ​เป็น​เข็มขัด​ที่​รัดเอวเขา​อยู่เสมอ

20 ขอให้​พระยาห์เวห์​ลงโทษ​ผู้กล่าวหา​ของข้าพเจ้า

ด้วย​สิ่งเหล่านี้ คือ​ลงโทษ​คนเหล่านั้น​ที่​พูดชั่วร้าย​เกี่ยวกับ​ข้าพเจ้า

21 ข้าแต่​พระยาห์เวห์ องค์​เจ้า​ชีวิต​ของข้าพเจ้า โปรด​ช่วย​ข้าพเจ้า​เพื่อ​รักษา​ชื่อเสียง​อันดี​ของพระองค์

โปรด​ช่วย​ข้าพเจ้า​ให้รอด​ตาม​ความรักมั่นคง​ที่มี​อย่างล้นเหลือ​ของพระองค์

22 เพราะ​ข้าพเจ้า​ยากจน​และ​ขัดสน

ใจ​ของข้าพเจ้า​สั่นระรัว​อยู่ภายใน

23 ข้าพเจ้า​กำลัง​เลือนรางไป​เหมือน​เงา​ใน​ตอนค่ำคืน

ข้าพเจ้า​รู้สึก​เหมือน​ตั๊กแตน​ที่​โดนปัด​ทิ้งไป

24 เข่า​ของ​ข้าพเจ้า​สั่นเทิ้ม​เพราะ​ถือศีลอด

และ​ร่างกาย​ของข้าพเจ้า​ก็​ซูบผอมไป

25 พวกเขา​เหยียด​หยาม​ข้าพเจ้า

พวกเขา​มอง​ข้าพเจ้า​แล้วก็​ส่ายหัว

26 ข้าแต่​พระยาห์เวห์ พระเจ้า​ของข้าพเจ้า

โปรดช่วย​ข้าพเจ้าด้วย โปรดช่วย​ข้าพเจ้า​ให้รอด​ด้วยเถิด

27 แล้ว​พวกเขา​จะได้​รู้ว่า นี่แหละ​เป็นฝีมือ​ของพระองค์

พวกเขา​จะได้​รู้ว่า เป็น​พระองค์เอง​พระยาห์เวห์ ที่​ทำสิ่งนี้

28 พวกเขา​อาจจะ​สาปแช่ง แต่​พระองค์​จะอวยพร

พวกเขา​อาจจะ​รุกขึ้นมา​ต่อต้าน​ข้าพเจ้า แต่​พวกเขา​จะได้รับ​ความอับอายขายหน้า

และ​ข้าพเจ้า​ผู้รับใช้​ของพระองค์​จะได้​เฉลิม​ฉลอง

29 ขอให้​พวกผู้กล่าวหา​ข้าพเจ้า สวมใส่​ความอับอาย​เหมือนเสื้อผ้า

ขอให้​ความอัปยศ​ห่อหุ้ม​พวกเขา​เหมือน​เสื้อคลุม

30 ข้าพเจ้า​จะขอบคุณ​พระยาห์เวห์​เป็นอย่างสูง

ข้าพเจ้า​สรรเสริญ​พระองค์​ต่อหน้า​คนเป็นจำนวนมาก

31 เพราะ​พระองค์​ยืน​อยู่​ทางขวามือ​ของ​คนขัดสน

เพื่อ​ช่วยให้​พวกเขา​รอดพ้น​จาก​คนเหล่านั้น​ที่​พยายาม​จะให้​เขา​ถูกตัดสิน​ประหาร

110

พระยาห์เวห์​ให้​คำ​สัญญา​กับ​กษัตริย์

เพลง​สดุดี​ของ​ดาวิด

1 พระยาห์เวห์ พูดกับ​กษัตริย์​องค์​เจ้า​ชีวิต​ของข้าพเจ้า​ว่า

“นั่งลง​ทาง​ขวามือ​ของเรา จนกว่า​เรา​จะ​ทำให้​ศัตรู​ของเจ้า​กลายเป็น​ที่รองเท้า​ของเจ้า”

2 พระยาห์เวห์​จะ​แผ่ขยาย​อำนาจ​ของท่าน​ออกไป​จาก​เมืองศิโยน

และ​ท่าน​จะได้​ปกครอง​อยู่เหนือ​พวกศัตรู​ของท่าน

3 คนของท่าน​จะ​สมัครใจ​เข้าร่วม​กับท่าน​ใน​วันศึกสงคราม​บน​พวกเนินเขา​อันศักดิ์สิทธิ์นั้น

คนหนุ่ม​ของท่าน​จะ​มาหา​ท่าน​เหมือนกับ​น้ำค้าง​ใน​ตอนเช้า+ 110:3 บน​พวกเนินเขา … น้ำค้าง​ใน​ตอนเช้า ประโยคนี้​ใน​ภาษาฮีบรู​แปล​ยากมาก

4 พระยาห์เวห์​ได้​สาบานไว้​และ​พระองค์​จะ​ไม่เปลี่ยนใจ ที่ว่า

“ท่าน​จะ​เป็น​นักบวช​ตลอดไป​เหมือนกับ​เมลคีเซเดค”

5 องค์​เจ้า​ชีวิต​ยืนอยู่​ทาง​ด้านขวา​ของท่าน

พระองค์​จะ​ฟาด​พวกกษัตริย์​ให้​แตกละเอียด​ใน​วันที่​พระองค์โกรธ

6 พระองค์​จะ​ลงโทษ​ชนชาติทั้งหลาย

และ​ทำให้​ชนชาติ​เหล่านั้น​เต็มไปด้วย​ซากศพ

พระองค์​จะ​ฟาดหัว​คน​ทั่วแผ่นดินโลก​ให้​แตกละเอียด

7 กษัตริย์​จะ​ดื่มน้ำ​จาก​ลำธาร​ข้างทาง

แล้ว​ท่าน​ก็​จะ​เชิดหน้า​ใน​ชัยชนะ

111

สรรเสริญ​พระยาห์เวห์​สำหรับการกระทำต่างๆ​ของพระองค์

+ สดุดี 111 ใน​ภาษา​ฮีบรู แต่ละ​บรรทัด​ของ​เพลงสดุดี​บทนี้ จะ​เริ่มต้น​ด้วย​ตัวอักษร​ตัวแรก​เรียง​เรื่อยไป​จนถึง​ตัวสุดท้าย ซึ่ง​มี​ทั้งหมด​ยี่สิบสองตัว เช่น ก ถึง ฮ1 สรรเสริญ​พระยาห์เวห์

ข้าพเจ้า​จะ​ขอบคุณ​พระยาห์เวห์​อย่างสุดจิตสุดใจ

ใน​ที่ชุมนุม​ของ​คนที่​สัตย์ซื่อ​ต่อพระองค์

2 พระยาห์เวห์​ทำ​สิ่งต่างๆ​อันยิ่งใหญ่

และ​คนที่​ชื่นชม​ยินดี​ใน​สิ่งต่างๆ​เหล่านั้น​พยายาม​ที่จะ​เข้าใจมัน

3 การกระทำ​ของพระองค์​ช่างสูงส่ง​และ​มีบารมี

ความ​ดีงาม​ของพระองค์​จะ​คงอยู่​ตลอดไป

4 พระองค์​ได้​ชื่อเสียง​จาก​การกระทำ​อัน​น่าทึ่งทั้งหลาย​ของพระองค์

พระยาห์เวห์​มีน้ำใจ​และ​มี​ความ​เมตตา​กรุณา

5 พระองค์​ให้อาหาร​กับ​คนที่​ยำเกรง​พระองค์

พระองค์​ระลึกถึง​คำมั่นสัญญา​ของพระองค์เสมอ

6 พระองค์​แสดงให้​คนของพระองค์​เห็นแล้ว​ว่า​พระองค์นั้น​มี​ฤทธิ์​อำนาจ​ขนาดไหน

ตอนที่​พระองค์​มอบ​แผ่นดิน​ของ​ชนชาติอื่นๆ​ให้กับ​พวกเขา

7 พระองค์​สัตย์ซื่อ​และ​ยุติธรรม​ใน​ทุกสิ่ง​ที่​พระองค์ทำ

และ​คำ​สั่งสอนต่างๆ​ของ​พระองค์​ก็​เชื่อถือได้

8 คำ​สั่งสอนต่างๆนี้​จะ​คงอยู่​ตลอดไป

และ​สมควร​ที่จะ​รักษา​พวกมันไว้​อย่างสัตย์ซื่อ​และ​ซื่อตรง

9 พระองค์​ปลดปล่อย​คนของพระองค์​ให้​เป็นอิสระ

และ​พระองค์​มอบ​คำมั่นสัญญา​ของพระองค์​กับ​พวกเขา​ตลอดไป

ชื่อ​ของ​พระองค์นั้น​ศักดิ์สิทธิ์​และ​น่าเกรง​ขาม​ยิ่งนัก

10 การยำเกรง​พระยาห์เวห์​คือ​จุดเริ่มต้น​แห่งสติปัญญา

ทุกคน​ที่​เชื่อฟัง​พระองค์​ก็​จะเป็น​คนที่​มีสติรอบคอบ

พระองค์​จะได้รับ​การสรรเสริญ​ตลอดไป

112

คนที่​ถือว่า​มีเกียรติจริงๆ

+ สดุดี 112 ใน​ภาษาฮีบรู แต่ละบรรทัด​ของ​เพลงสดุดี​บทนี้ จะ​เริ่มต้น​ด้วย​ตัวอักษร​ตัวแรก​เรียง​เรื่อยไป​จนถึง​ตัวสุดท้าย ซึ่ง​มี​ทั้งหมด​ยี่สิบสองตัว เช่น ก ถึง ฮ1 สรรเสริญ​พระยาห์เวห์

ถือว่า​มีเกียรติจริงๆ​คนที่​เกรง​กลัว​พระยาห์เวห์

และ​เชื่อฟัง​คำ​สั่งสอน​ของพระองค์​ด้วย​ความเต็มใจ

2 ลูกหลาน​ของเขา​จะ​มีอำนาจ​ในแผ่นดิน

คนที่​ทำ​ในสิ่งที่​ถูกต้อง​จะได้รับ​พระพร

3 ความมั่งมี​และ​ความร่ำรวย​จะ​เต็มบ้าน​ของเขา

ความ​ดีงาม​ของเขา​จะ​คงอยู่​ตลอดไป

4 แสงสว่าง​จะ​สาดส่อง​เข้ามา​ในที่มืด​ให้กับ​คนสัตย์ซื่อ​แต่ละคน

ที่​มีน้ำใจ มี​ความ​เมตตา​กรุณา​และ​มี​ความเป็นธรรม

5 ทุกอย่าง​จะเป็น​ไปด้วยดี​สำหรับ​คนที่​มีน้ำใจ​และ​ให้ยืม​อย่างเต็มใจ

และ​ทำธุรกิจ​อย่างตรงไปตรงมา

6 เขา​คนนั้น​จะ​ไม่มีวัน​ล้มเหลว

คนที่​ทำ​ในสิ่งที่​ถูกต้อง​จะ​ไม่มีวัน​ถูกลืม

7 เขา​จะ​ไม่กลัว​ข่าวร้าย

เขา​มีจิตใจ​ที่มั่นคง​เพราะ​เขา​ไว้วางใจ​ในพระยาห์เวห์

8 เขา​จะ​ยังคง​มั่นใจ​และ​ไม่หวาดกลัว

ในที่สุด​เขา​จะ​เห็นศัตรู​ของเขา​พ่ายแพ้

9 เขา​แจกจ่าย​ให้กับ​คนยากจน​ด้วย​ใจกว้างขวาง

ความ​ดีงาม​ของเขา​จะ​คงอยู่​ตลอดไป

เขา​จะ​ได้รับ​เกียรติยศ​อันยิ่งใหญ่

10 พวกคนเลว​จะเห็น​สิ่งเหล่านี้​และโกรธ

พวกเขา​กัดฟันกรอดๆ​และ​ละลายไป

และ​แผนการณ์​ของเขา​จะ​ไม่มีวัน​เป็นจริง

113

สรรเสริญ​พระยาห์เวห์​ผู้ดูแล​คนขัดสน

1 สรรเสริญ​พระยาห์เวห์

พวกผู้รับใช้​ของพระยาห์เวห์ สรรเสริญพระองค์

สรรเสริญ​ชื่อ​ของ​พระยาห์เวห์เถิด

2 ขอให้​ชื่อ​ของ​พระยาห์เวห์​ได้รับ​การยกย่อง

ทั้ง​ตอนนี้​และ​ตลอดไป

3 ขอให้​ชื่อ​ของ​พระยาห์เวห์​ได้รับ​การสรรเสริญ

จาก​ทิศตะวันออก​ไปจนถึง​ทิศตะวันตก

4 พระยาห์เวห์นั้น​สูงสุด​เหนือ​ชนชาติทั้งปวง

รัศมี​ของ​พระองค์​สูงกว่า​ฟ้าสวรรค์

5 ไม่มีใคร​เท่าเทียม​พระยาห์เวห์​พระเจ้า​ของเรา

พระองค์​นั่งอยู่​บนบัลลังก์​ของพระองค์​ในที่สูง​เบื้องบนนั้น

6 แล้ว​พระองค์​ก้มลงมา

ดู​ฟ้าสวรรค์​และ​แผ่นดินโลก

7 พระองค์​ยก​พวกคนจน​ขึ้นมา​จากดิน

และ​ยก​ผู้ขัดสน​จาก​กองขยะ

8 เพื่อ​จะให้​พวกเขา​นั่งรวม​อยู่กับ​พวกเจ้าขุนมูลนาย

คือ​พวกผู้นำ​ที่​นำ​คนของพระองค์

9 พระองค์​จัดหาบ้าน​ให้แก่​หญิง​ที่​เป็นหมัน

ให้นาง​เป็นแม่​ที่มีความสุข

สรรเสริญ​พระยาห์เวห์เถิด

114

การอัศจรรย์​ของ​พระยาห์เวห์ตอน​นำ​อิสราเอล​ออกจาก​อียิปต์

1 เมื่อ​คนอิสราเอล​ออกมา​จาก​แผ่นดินอียิปต์

เมื่อ​ครอบครัว​ของยาโคบ​ออกมา​จาก​ดินแดนต่างชาตินั้น

2 ยูดาห์​ก็​กลายเป็น​สถานที่ศักดิ์สิทธิ์​ของพระองค์

และ​อิสราเอล​ก็​กลายเป็น​อาณาจักร​ของพระองค์

3 ทะเล​เห็น​พวกเขา และ​วิ่งหนีไป

ส่วน​แม่น้ำจอร์แดน​ก็​หันกลับไป

4 ส่วน​พวกภูเขา​ก็​โลดเต้น ราวกับ​พวกแกะตัวผู้

พวกเนินเขา​ก็​กระโดดโลดเต้น ราวกับ​พวกลูกแกะ

5 ทะเลเอ๋ย เกิดอะไรขึ้น เจ้า​ถึงต้อง​วิ่งหนีไป

แม่น้ำจอร์แดนเอ๋ย เกิดอะไรขึ้น เจ้า​ถึงต้อง​หันกลับไป

6 พวกภูเขาเอ๋ย ทำไม​พวกเจ้า​ถึงโลดเต้น

ราวกับ​พวกแกะตัวผู้

พวกเนินเขาเอ๋ย ทำไม​พวกเจ้า​ถึงโลดเต้น

ราวกับ​พวกลูกแกะ

7 แผ่นดินโลกเอ๋ย ให้​สั่นคลอน​อยู่​ต่อหน้า​องค์​เจ้า​ชีวิต

ต่อหน้า​พระเจ้า​ของยาโคบ

8 พระองค์​คือ​ผู้ที่​เปลี่ยนหิน​ให้​กลายเป็น​สระน้ำ

พระองค์​เปลี่ยน​หินผา​ให้​กลายเป็น​ตาน้ำ

115

ไว้วางใจ​ใน​พระยาห์เวห์ไม่ใช่​ใน​รูปเคารพ

1 ข้าแต่​พระยาห์เวห์ อย่าให้​เกียรติ​กับ​พวกเราเลย เกียรตินั้น​เป็นของ​พระองค์​แต่เพียงผู้เดียว

เพราะ​พระองค์​มี​ความรักมั่นคง​และ​มี​ความสัตย์ซื่อ

2 คน​ต่าง​ชาติ​พวกนั้น พูดกัน​ได้ยังไง​ว่า

“พระเจ้า​ของ​พวกมัน​อยู่ที่ไหน”

3 พระเจ้า​ของเรา​อยู่​ในสวรรค์

และ​พระองค์​อยาก​จะทำอะไร​พระองค์​ก็​จะทำ​อย่างนั้น

4 แต่​พวกพระเจ้า​ของ​ชนชาติต่างๆ​นั้นสิ

เป็นแค่​รูปปั้นทอง​และเงิน เป็นแค่​ฝีมือมนุษย์

5 พวกรูปปั้นนั้น

มีปาก​แต่​พูดไม่ได้ มีตา​แต่​มองไม่เห็น

6 มีหู​แต่​ฟังไม่ได้

มีจมูก​แต่​ดมกลิ่น​ไม่ได้

7 มีมือ​แต่​รู้สึก​ไม่ได้ มีเท้า​แต่​เดินไม่ได้

และ​ไม่มีเสียง​ออกมา​จาก​ลำคอ​ของ​พวกมัน

8 คนเหล่านั้น​ที่​สร้าง​พวกรูปปั้นนั้น ในที่สุด​ก็​จะเป็น​อย่างรูปปั้นนั้น

คนเหล่านั้น​ที่ไว้วางใจ​ใน​พวกรูปปั้นนั้น ก็​จะ​จบลง​อย่างนั้น​เหมือนกัน

9 อิสราเอลเอ๋ย ฝาก​ความไว้วางใจ​ใน​พระยาห์เวห์เถิด

พระองค์​เป็นผู้ช่วย​และ​โล่ของเจ้า

10 ครอบครัว​อาโรน​เอ๋ย ฝาก​ความไว้วางใจ​ใน​พระยาห์เวห์เถิด

พระองค์​เป็นผู้ช่วย​และ​โล่ของเจ้า

11 พวกที่​ยำเกรง​พระยาห์เวห์​เอ๋ย ฝาก​ความไว้วางใจ​ใน​พระยาห์เวห์เถิด

พระองค์​เป็นผู้ช่วย​และ​โล่ของเจ้า

12 พระยาห์เวห์​ระลึกถึง​พวกเรา พระองค์​จะ​อวยพร​เรา

พระองค์​จะ​อวยพร​ครอบครัว​ของอิสราเอล

พระองค์​จะ​อวยพร​ครอบครัว​ของอาโรน

13 พระยาห์เวห์​จะ​อวยพร​พวกนั้น​ที่​ยำเกรง​พระองค์

ตั้งแต่​คนต่ำต้อยที่สุด​ไปถึง​คนที่​ยิ่งใหญ่ที่สุด

14 ขอให้​พระยาห์เวห์​ทำให้​พวกเจ้า​เพิ่มพูน

ทั้ง​พวกเจ้า​และ​ลูกหลาน​ของเจ้า

15 ขอให้​พวกเจ้า​ได้รับ​พระพร​จาก​พระยาห์เวห์ ผู้สร้าง​ฟ้าสวรรค์​และ​แผ่นดินโลก

16 ฟ้าสวรรค์​เป็นของ​พระยาห์เวห์

แต่​พระองค์​มอบ​แผ่นดินโลก​ให้กับ​พวกเรา​ที่​เป็นมนุษย์

17 คนตายแล้ว จะไม่​สรรเสริญ​พระยาห์เวห์

คือ​ทุกคน​ที่​ล่วงลงสู่​โลก​แห่ง​ความเงียบนั้น

18 แต่​พวกเรา​จะ​สรรเสริญ​พระยาห์เวห์​ตั้งแต่​เดี๋ยวนี้ ไปจน​ตลอดกาล

สรรเสริญ​พระยาห์เวห์เถิด

116

คำสรรเสริญ​จาก​คนที่​พระยาห์เวห์ช่วยกู้​จาก​ความตาย

1 ข้าพเจ้า​รัก​พระยาห์เวห์ เพราะ​พระองค์​ฟังเสียง​ของข้าพเจ้า

และ​ฟัง​คำอ้อนวอนต่างๆ​ของข้าพเจ้า

2 พระองค์​เงี่ยหู​ฟัง​ข้าพเจ้า

ดังนั้น​ข้าพเจ้า​จะ​ร้องขอ​ความช่วยเหลือ​จาก​พระองค์​ตราบเท่าที่​ข้าพเจ้า​ยังมีชีวิตอยู่

3 ครั้งหนึ่ง​เชือก​แห่ง​ความตาย​ได้​มัดตัว​ข้าพเจ้าไว้

ข้าพเจ้า​ติดอยู่​ในบ่วง​แห่ง​แดนผู้ตาย

ข้าพเจ้า​เดือด​ร้อน​และ​ทน​ทุกข์ทรมาน

4 ดังนั้น ข้าพเจ้า​จึง​ร้องขอ​ความช่วยเหลือ​จาก​พระยาห์เวห์​ว่า

“ข้าแต่​พระยาห์เวห์ ได้โปรดเถิด​ช่วยชีวิต​ของข้าพเจ้าด้วย”

5 พระยาห์เวห์​นั้น​มีน้ำใจ​และ​ทำ​ในสิ่ง​ที่ถูกต้อง

พระเจ้า​ของเรานั้น​เปี่ยมไปด้วย​ความ​เมตตา​กรุณา

6 พระองค์​ปกป้อง​คนที่​อ่อนต่อโลก

และ​เมื่อ​ข้าพเจ้า​หมดสิ้น​หนทาง พระองค์​ก็​ช่วยกู้​ข้าพเจ้าไว้

7 ดังนั้น​จิตใจ​ของ​ข้าพเจ้าเอ๋ย

สงบนิ่ง​อย่างเดิม​ได้แล้ว เพราะ​พระยาห์เวห์นั้น​ได้ดูแล​เจ้าแล้ว

8 ข้าแต่​พระยาห์เวห์ พระองค์​ช่วยชีวิต​ข้าพเจ้า​ให้พ้น​จาก​ความตาย

ช่วย​ดวงตา​ของ​ข้าพเจ้า​ให้พ้น​จาก​หยาดน้ำตา

ช่วย​เท้า​ของข้าพเจ้า​ให้พ้น​จาก​การสะดุดล้ม

9 ข้าพเจ้า​จะรับใช้​พระยาห์เวห์​ต่อไป

ใน​ดินแดน​ของ​คนเป็นนี้

10 ข้าพเจ้า​ได้​ไว้วางใจ​ใน​พระยาห์เวห์ แม้แต่​ตอนที่​ข้าพเจ้า​พูดว่า

“ข้าพเจ้า​เดือด​ร้อน​อย่าง​แสนสาหัส”

11 หรือ​แม้แต่​ในตอนที่​ข้าพเจ้า​กลัดกลุ้ม

และ​พูดว่า “มนุษย์​ทุกคน​หลอกลวง”

12 ข้าพเจ้า​จะ​ตอบแทน​พระยาห์เวห์​อย่างไรดี

ให้สมกับ​สิ่งดีๆ​ที่​พระองค์​ทำให้กับ​ข้าพเจ้า

13 พระองค์​ช่วยกู้​ข้าพเจ้า ดังนั้น​ข้าพเจ้า​จะ​ถวาย​เหล้าองุ่น​เป็นเครื่อง​บูชา

ข้าพเจ้า​จะ​ประกาศ​ถึง​สิ่งต่างๆ​ที่​พระยาห์เวห์​ได้ทำ

14 ข้าพเจ้า​จะ​แก้บนทั้งหลาย​ต่อ​พระยาห์เวห์

ต่อหน้า​คนทั้งหมด​ของพระองค์

15 ชีวิต​ของ​คนที่​ซื่อสัตย์​ต่อ​พระยาห์เวห์นั้น​มีค่ามาก​ใน​สายตา​ของพระองค์

เมื่อ​พวกเขา​เผชิญกับ​ความตาย พระองค์​ก็​เป็นห่วงมาก

16 ข้าแต่​พระยาห์เวห์ ข้าพเจ้า​เป็นผู้รับใช้​คนหนึ่ง​ของพระองค์

ใช่แล้ว ข้าพเจ้า​เป็นผู้รับใช้​คนหนึ่ง​ของพระองค์ เป็น​เด็ก​ที่เกิด​จากสาวใช้​คนหนึ่ง​ของพระองค์

พระองค์​ได้ปลดปล่อย​ข้าพเจ้า​จาก​โซ่ตรวน​แห่งความตาย

17 ข้า​แต่​พระยาห์เวห์ ข้าพเจ้า​จะ​ถวาย​เครื่อง​บูชา​ขอบคุณ​แด่​พระองค์

ข้าพเจ้า​จะ​ให้​เกียรติ​กับ​ชื่อ​ของ​พระยาห์เวห์

18 ข้าพเจ้า​จะ​แก้บนทั้งหลาย​ต่อ​พระยาห์เวห์

ต่อหน้า​คนทั้งหมด​ของพระองค์

19 ข้าพเจ้า​จะ​ทำอย่างนี้

ใน​บริเวณ​ลานวิหาร​ของ​พระยาห์เวห์​ที่อยู่​ใจกลาง​เมืองเยรูซาเล็ม

สรรเสริญ​พระยาห์เวห์เถิด

117

สรรเสริญ​พระยาห์เวห์เถิด

1 ชนชาติ​ทั้งหลายเอ๋ย สรรเสริญ​พระยาห์เวห์เถิด

ประชาชาติ​ทั้งหลายเอ๋ย ถวายเกียรติ​แด่พระองค์เถิด

2 เพราะ​ความรักมั่นคง​ที่​พระองค์​มี​ต่อพวกเรา​นั้นยิ่งใหญ่

และ​ความสัตย์ซื่อ​ของ​พระยาห์เวห์นั้น​จะ​คงอยู่​ตลอดไป

สรรเสริญ​พระยาห์เวห์เถิด

118

ขอบคุณ​พระยาห์เวห์​สำหรับ​ชัยชนะ

1 ให้​ขอบคุณ​พระยาห์เวห์ เพราะ​พระองค์ดี

ความรักมั่นคง​ของพระองค์​จะ​คงอยู่​ตลอดไป

2 ให้​ชนชาติ​อิสราเอล พูดว่า

“ความรักมั่นคง​ของพระองค์​จะ​คงอยู่​ตลอดไป”

3 ให้​ครอบครัว​ของอาโรน พูดว่า

“ความรักมั่นคง​ของพระองค์​จะ​คงอยู่​ตลอดไป”

4 ให้​พวกผู้ที่ยำเกรง​พระยาห์เวห์ พูดว่า

“ความรักมั่นคง​ของพระองค์​จะ​คงอยู่​ตลอดไป”

5 ตอนที่​ข้าพเจ้า​จนตรอก ข้าพเจ้า​ร้องเรียก​พระยาห์เวห์

แล้ว​พระองค์​ตอบ​และ​ช่วย​ให้​ข้าพเจ้า​หลุดพ้น​ออกมา

6 พระยาห์เวห์​อยู่​ฝ่ายข้าพเจ้า ข้าพเจ้า​จึง​ไม่หวาดกลัว

มนุษย์​จะทำอะไร​ข้าพเจ้าได้

7 พระยาห์เวห์​อยู่​ฝ่ายข้าพเจ้า เป็น​ผู้ช่วยเหลือ​ข้าพเจ้า

และ​ข้าพเจ้า​จะ​เห็น​คนที่​เกลียดชัง​ข้าพเจ้า​พ่ายแพ้

8 ลี้ภัย​ใน​พระยาห์เวห์

ย่อม​ดีกว่า​พึ่งพา​ในมนุษย์

9 ลี้ภัย​ใน​พระยาห์เวห์

ย่อม​ดีกว่า​พึ่งพา​ใน​พวกผู้นำ​ที่ยิ่งใหญ่

10 ชนชาติ​ทั้งหมด​เคย​ล้อม​ข้าพเจ้าไว้

แต่​ด้วย​ฤทธิ์​อำนาจ​ของพระยาห์เวห์ ข้าพเจ้า​ได้ขับไล่​พวกมัน​ไปหมด

11 ถูกแล้ว พวกนั้น​เคย​ล้อม​ข้าพเจ้า​ไว้ทุกด้าน

แต่​ด้วย​ฤทธิ์​อำนาจ​ของพระยาห์เวห์ ข้าพเจ้า​ขับไล่​พวกมัน​ไปหมด

12 พวกศัตรู​ล้อมรอบ​ข้าพเจ้าไว้​เหมือนกับ​ฝูงผึ้ง

แต่แล้ว พวกมัน​ก็​มอดดับไป​อย่างรวดเร็ว​เหมือนกับ​ไฟไหม้​พงหนาม

ด้วย​ฤทธิ์​อำนาจ​ของพระยาห์เวห์​ข้าพเจ้า​ขับไล่​พวกมัน​ไปหมด

13 พวกมัน​พยายาม​อย่างหนัก​ที่จะ​ทำลาย​ข้าพเจ้า

แต่​พระยาห์เวห์​ช่วย​ข้าพเจ้าไว้

14 พระองค์​เป็น​พละกำลัง​และ​เป็น​ที่คุ้มภัย​ของข้าพเจ้า

พระองค์​มาเป็น​พระผู้ช่วยให้รอด​ของข้าพเจ้า

15 เสียง​โห่ร้อง​ชื่นชม​ยินดี​และ​เสียงเพลง​แห่งชัยชนะ​ดัง​อยู่ในเต็นท์​ของ​พวกผู้ที่​ทำตามใจ​พระเจ้า

มือขวา​ของ​พระยาห์เวห์​ทำ​สิ่งที่​ยิ่งใหญ่​เกรียงไกร

16 มือขวา​ของพระยาห์เวห์​นำ​ชัยชนะ​มาให้

มือขวา​ของพระยาห์เวห์​ทำ​สิ่งที่​ยิ่งใหญ่​เกรียงไกร

17 ข้าพเจ้า​จะไม่ตาย​แต่​จะอยู่​ต่อไป

แล้ว​ข้าพเจ้า​จะ​เล่าถึง​สิ่งต่างๆ​ที่​พระยาห์เวห์ทำ

18 พระยาห์เวห์​ลงโทษ​ข้าพเจ้า​อย่างหนัก

แต่​ไม่ถึงตาย

19 เปิดประตู​สำหรับ​ผู้ที่​ทำตามใจ​พระเจ้า+ 118:19 ประตู​สำหรับ​ผู้ที่​ทำตามใจ​พระเจ้า หมายถึง ประตูวิหาร ให้กับ​ข้าพเจ้าด้วย

เพื่อ​ข้าพเจ้า​จะได้​เข้าไป​และ​ขอบคุณ​พระยาห์เวห์

20 นี่คือ​ประตู​ของพระยาห์เวห์

เฉพาะ​พวกคนที่​ทำตามใจ​พระเจ้า​เท่านั้น​ถึงจะ​ผ่านเข้าไปได้

21 ข้าแต่​พระยาห์เวห์​ข้าพเจ้า​ขอบคุณ​พระองค์

เพราะ​พระองค์​ตอบข้าพเจ้า​และ​ช่วยกู้​ข้าพเจ้า

22 ก้อนหิน​ที่​พวกผู้ก่อสร้าง​โยนทิ้งไป

ตอนนี้​กลายเป็น​หินหัวมุม​ไปเสียแล้ว

23 พระยาห์เวห์​ทำให้​มัน​เป็นอย่างนั้น

และ​เป็น​เรื่องน่าทึ่ง​ใน​สายตาเรา

24 พระยาห์เวห์​ได้​ทำให้​วันนี้​เกิดขึ้น

ให้​พวกเรา​ชื่นชม​ยินดี​และ​มีความสุข​ในวันนี้เถิด

25 ข้าแต่​พระยาห์เวห์ โปรด​ช่วยเรา​ให้รอดด้วย

ข้าแต่​พระยาห์เวห์ โปรด​ให้เรา​ประสบ​ความสำเร็จ​ด้วยเถิด

26 ขอให้​คนที่มา​ในนาม​ของพระยาห์เวห์ ได้รับ​การอวยพร

พวกเรา​อวยพร​ให้กับ​พวกท่าน​จาก​วิหาร​ของพระยาห์เวห์

27 พระยาห์เวห์​คือ​พระเจ้า พระองค์​ได้​ส่องใบหน้า​ของพระองค์​ลงมา​บน​พวกเรา

ดังนั้น ให้​มัด​ลูกแกะ​ที่เป็น​เครื่อง​บูชา​และ​นำมา​ถวาย​ที่แท่น

28 พระองค์​คือพระเจ้า​ของข้าพเจ้า ข้าพเจ้า​จะ​ขอบคุณ​พระองค์

ข้าแต่​พระเจ้า​ของข้าพเจ้า ข้าพเจ้า​จะ​ยกย่องเชิดชู​พระองค์

29 ให้​ขอบคุณ​พระยาห์เวห์ เพราะ​พระองค์ดี

ความรักมั่นคง​ของ​พระองค์​จะ​คงอยู่​ตลอดไป

119

เพลง​ยกย่อง​คำ​สั่งสอนของ​พระยาห์เวห์

อาเลฟ+ สดุดี 119 อาเลฟ เป็น​ตัวอักษร​ตัวแรก​ใน​ภาษาฮีบรู เหมือนกับ ก. ใน​ภาษาไทย ใน​สดุดี​บทนี้ จะ​เริ่ม​หัวข้อย่อย​แต่ละหัวข้อ​ด้วย​ตัวอักษรฮีบรู ซึ่ง​มีทั้งสิ้น 22 ตัว

1 ถือว่า​มีเกียรติจริงๆ​คนเหล่านั้น​ที่​เดิน​ตามทาง​อันบริสุทธิ์

และ​คนเหล่านั้น​ที่​ทำตาม​คำ​สั่งสอน​ของพระยาห์เวห์

2 ถือว่า​มีเกียรติจริงๆ​คนเหล่านั้น​ที่​รักษา​กฎต่างๆ​ของพระองค์

และ​แสวงหา​พระองค์​อย่างสุดหัวใจ

3 พวกเขา​ไม่​ทำผิด​ต่อใคร

พวกเขา​เดิน​ใน​ทางต่างๆ​ของพระองค์

4 ข้าแต่​พระยาห์เวห์ พระองค์​ให้​คำสั่งต่างๆ​กับ​พวกเรา

พระองค์​ต้องการ​ให้​พวกเรา​ทำตาม​อย่างเคร่งครัด

5 ข้าพเจ้า​ได้แต่​หวังว่า

ข้าพเจ้า​จะ​รักษา​กฎระเบียบต่างๆ​ของพระองค์​อย่างสัตย์ซื่อ

6 แล้ว​ข้าพเจ้า​จะได้​ไม่ต้อง​อับอาย

เมื่อ​ข้าพเจ้า​ศึกษา​บัญญัติ​ทั้งหมด​ของพระองค์

7 ข้าพเจ้า​จะ​ขอบคุณ​พระองค์​ด้วย​จิตใจ​ที่บริสุทธิ์

เมื่อ​ข้าพเจ้า​เรียน​เรื่อง​กฎเกณฑ์​ที่ยุติธรรม​ของพระองค์

8 อย่า​ทอดทิ้ง​ข้าพเจ้า​ไป​อย่างสิ้นเชิง

เพราะ​ข้าพเจ้า​เชื่อฟัง​กฎระเบียบต่างๆ​ของพระองค์

เบธ

9 คนหนุ่มๆ​จะ​รักษาชีวิต​ของตน​ให้​บริสุทธิ์​ได้อย่างไร

ก็​ด้วย​การรักษา​คำบัญชา​ของพระองค์

10 ข้าพเจ้า​แสวงหา​พระองค์​อย่างสุดหัวใจ

อย่า​ปล่อยให้​ข้าพเจ้า​หลงไป​จาก​บัญญัติต่างๆ​ของพระองค์เลย

11 ข้าพเจ้า​เก็บรักษา​คำ​สัญญา​ของพระองค์​ไว้ในใจ

เพื่อ​ข้าพเจ้า​จะได้​ไม่ทำบาป​ต่อพระองค์

12 ข้าแต่​พระยาห์เวห์ ขอให้​พระองค์​ได้รับ​การสรรเสริญ

โปรดสั่งสอน​กฎระเบียบต่างๆ​ของพระองค์​ให้กับ​ข้าพเจ้า​ด้วยเถิด

13 ริมฝีปาก​ของข้าพเจ้า​ท่องกฎเกณฑ์​ทุกข้อ

ที่​ออกมา​จากปาก​ของพระองค์

14 ข้าพเจ้า​มีความสุข​ที่​ติดตาม​ทางแห่งกฎต่างๆ​ของพระองค์

เหมือน​ความสุข​ของ​คนที่​ได้​ทรัพย์​สมบัติ​มากมาย

15 ข้าพเจ้า​ใคร่ครวญ​ถึง​คำสั่งต่างๆ​ของพระองค์

และ​จับตาดู​วิถีทาง​ทั้งหลาย​ของพระองค์

16 ข้าพเจ้า​ชื่นชม​ยินดี​ใน​กฎระเบียบต่างๆ​ของพระองค์

และ​ข้าพเจ้า​ไม่ลืม​คำบัญชา​ของพระองค์

กิเมิล

17 ให้​รางวัล​กับ​ผู้รับใช้​ของ​พระองค์ด้วย

เพื่อ​ข้าพเจ้า​จะ​มีชีวิตอยู่​และ​เชื่อฟัง​คำบัญชา​ของพระองค์

18 โปรด​เปิดตา​ของ​ข้าพเจ้า​ให้​สังเกตเห็น​สิ่งน่าทึ่งทั้งหลาย

ใน​คำ​สั่งสอน​ของพระองค์​ด้วยเถิด

19 ข้าพเจ้า​อยู่​ในโลกนี้​แค่ชั่วคราว

ขออย่าได้​ซ่อน​บัญญัติต่างๆ​ของพระองค์​ไปจาก​ข้าพเจ้าเลย

20 จิตใจ​ของ​ข้าพเจ้า​กระหาย​อยากที่จะ​เรียนรู้

กฎเกณฑ์ต่างๆ​ของพระองค์​อยู่​ตลอดเวลา

21 พระองค์​ประณาม​คนที่​เย่อหยิ่งจองหอง​พวกนั้น

พวกเขา​ถูกสาปแช่ง​เพราะ​หลงไป​จาก​บัญญัติต่างๆ​ของพระองค์

22 ข้าพเจ้า​รักษา​กฎต่างๆ​ของพระองค์

ดังนั้น โปรด​เอา​ความอับอาย​และ​ความอัปยศอดสู​ไปจาก​ข้าพเจ้า​ด้วยเถิด

23 ถึงแม้​เหล่าผู้นำ​ทั้งหลาย​จะ​นั่งจับกลุ่มกัน​พูดใส่ร้าย​ข้าพเจ้า

แต่​ข้าพเจ้า ผู้รับใช้​ของพระองค์​จะ​ยังคง​ใคร่ครวญ​อยู่กับ​กฎระเบียบต่างๆ​ของพระองค์

24 กฎต่างๆ​ของพระองค์​ให้ความสุข​กับข้าพเจ้า

มัน​ให้​คำแนะนำดีๆ​กับข้าพเจ้า

ดาลิธ

25 แต่​ตอนนี้ ข้าพเจ้า​กำลัง​จะตาย

โปรด​ให้​ข้าพเจ้า​มีชีวิตอยู่​ต่อไป​ตาม​คำ​สัญญา​ของพระองค์

26 ข้าพเจ้า​ได้​เล่าเรื่อง​ชีวิต​ของข้าพเจ้า​ให้​พระองค์ฟัง​และ​พระองค์​ก็​ตอบมา

โปรด​สั่งสอน​กฎระเบียบต่างๆ​ของพระองค์​ให้กับ​ข้าพเจ้า​ด้วยเถิด

27 ช่วยให้​ข้าพเจ้า​เข้าใจ​คำสั่งต่างๆ​ของพระองค์​ด้วยเถิด

เพื่อ​ข้าพเจ้า​จะได้​ใคร่ครวญ​ถึง​คำสอน​อันน่าทึ่งต่างๆ​ของพระองค์

28 ข้าพเจ้า​เศร้าโศก​จน​หมดเรี่ยวแรงเลย

โปรดยก​ข้าพเจ้าขึ้น ตามที่​พระองค์​ได้​สัญญาไว้​ด้วยเถิด

29 ขออย่าให้​ข้าพเจ้า​เป็น​คนคดโกง

โปรดเมตตา​ให้​คำ​สั่งสอน​ของพระองค์​กับข้าพเจ้า​ด้วยเถิด

30 ข้าพเจ้า​เลือก​หนทาง​แห่ง​ความสัตย์ซื่อ

ข้าพเจ้า​จดจ่อ​กับ​กฎเกณฑ์ต่างๆ​ของพระองค์

31 ข้าแต่​พระยาห์เวห์ ข้าพเจ้า​ยึดมั่น​ใน​กฎต่างๆ​ของพระองค์

อย่าทำให้​ข้าพเจ้า​ต้อง​อับอายเลย

32 ข้าพเจ้า​วิ่ง​ใน​ทางแห่ง​บัญญัติต่างๆ​ของพระองค์

เพราะ​พระองค์​ได้ขยาย​ความเข้าใจ​ของข้าพเจ้า

เฮ

33 ข้าแต่​พระยาห์เวห์ โปรดสอน​วิถีทาง​แห่งกฎระเบียบ​ของพระองค์​ให้กับ​ข้าพเจ้า

แล้ว​ข้าพเจ้า​จะ​ทำตามนั้น​ตลอดไป

34 โปรด​ให้​ความเข้าใจ​กับข้าพเจ้า​เพื่อ​ข้าพเจ้า​จะได้​รักษา​คำ​สั่งสอน​ของพระองค์

และ​ทำตาม​อย่าง​สุดหัวใจ

35 นำ​ข้าพเจ้า​ไป​ตามทาง​แห่งบัญญัติต่างๆ​ของพระองค์

เพราะ​ข้าพเจ้า​มีความสุข​ใน​ทางนั้น

36 โปรด​หันใจ​ของข้าพเจ้า​ไปหา​กฎต่างๆ​ของพระองค์

ไม่ใช่​ความร่ำรวย

37 โปรดหัน​สายตา​ของ​ข้าพเจ้า​ไปจาก​สิ่งที่ไร้ค่า

โปรดให้​ชีวิตใหม่​กับ​ข้าพเจ้า​ในขณะที่​เดินในทาง​ของพระองค์

38 โปรด​รักษา​คำ​สัญญา​ที่​พระองค์​ให้ไว้

กับ​ข้าพเจ้า​ผู้รับใช้​ของ​พระองค์ เพื่อ​คน​จะได้​นับถือ​พระองค์

39 ช่วย​เอา​คำเยาะเย้ย​ที่​ข้าพเจ้า​กลัวนั้น​ไปด้วย

เพราะ​กฎเกณฑ์ต่างๆ​ของพระองค์​นั้นดี

40 ข้าพเจ้า​อยาก​จะ​ทำตาม​คำสั่งต่างๆ​ของพระองค์​ยิ่งนัก

โปรดดี​กับ​ข้าพเจ้า​และ​ให้​ข้าพเจ้า​มีชีวิตอยู่​ต่อไปด้วย

วา

41 ข้าแต่​พระยาห์เวห์ โปรด​แสดง​ความรักมั่นคง​ของ​พระองค์​ต่อ​ข้าพเจ้าด้วย

ช่วย​ข้าพเจ้า​ให้รอด​ตามที่​พระองค์​สัญญา​ด้วยเถิด

42 แล้ว​ข้าพเจ้า​จะได้​มี​คำตอบ​ให้กับ​คนเหล่านั้น​ที่​เยาะเย้ย​ข้าพเจ้า

เพราะ​ข้าพเจ้า​เชื่อพึ่ง​ใน​คำ​สัญญา​ของพระองค์

43 ขอให้​ข้าพเจ้า​สามารถ​พูดความจริง​เกี่ยวกับ​พระองค์เสมอ

เพราะ​ข้าพเจ้า​ฝากความหวัง​ของข้าพเจ้า​ไว้กับ​กฎเกณฑ์ต่างๆ​ของพระองค์

44 ข้าพเจ้า​จะ​เชื่อฟัง​คำ​สั่งสอน​ของพระองค์

ตลอดไป​เป็นนิตย์

45 ข้าพเจ้า​จะได้​อยู่​อย่างอิสระ

เพราะ​ข้าพเจ้า​พยายาม​รักษา​คำสั่งต่างๆ​ของพระองค์

46 ข้าพเจ้า​จะ​อธิบาย​กฎต่างๆ​ของพระองค์​ให้กับ​พวกกษัตริย์

และ​ข้าพเจ้า​จะไม่​อับอายขายหน้า

47 ข้าพเจ้า​จะ​ชื่นชม​ยินดี

ใน​บัญญัติต่างๆ​ของพระองค์​ที่​ข้าพเจ้า​รักยิ่ง

48 ข้าพเจ้า​ยำเกรง​ต่อ​บัญญัติต่างๆ​ของ​พระองค์​ที่​ข้าพเจ้า​รักยิ่ง

และ​ข้าพเจ้า​จะ​ใคร่ครวญ​อยู่กับ​กฎระเบียบต่างๆ​ของพระองค์

ไซอิน

49 โปรด​ระลึกถึง​คำ​สัญญา​ที่​ให้กับ​ข้าพเจ้า​ผู้รับใช้​ของพระองค์

คำ​สัญญานั้น​ทำให้​ข้าพเจ้า​มีความหวัง

50 คำ​สัญญา​ของพระองค์​ทำให้​ข้าพเจ้า​มีชีวิต

นี่แหละ​คือ​คำปลอบโยน​ของข้าพเจ้า​ใน​ยามทุกข์ยาก

51 แม้ว่า คนหยิ่งยโส​จะ​หัวเราะ​เยาะ​ข้าพเจ้า​อย่าง​ไม่หยุดหย่อน​ก็ตาม

แต่​ข้าพเจ้า​ก็​ไม่เคย​หันไป​จาก​คำ​สั่งสอน​ของพระองค์

52 ข้าแต่​พระยาห์เวห์ ข้าพเจ้า​ยัง​ระลึกถึง​กฎเกณฑ์ต่างๆ​ที่​พระองค์​ให้​นานมาแล้วนั้น

และ​มัน​ก็​ปลอบใจ​ข้าพเจ้า

53 ข้าพเจ้า​โกรธจับใจ​ต่อ​คนชั่วช้า​เหล่านั้น

ที่​ละทิ้ง​คำ​สั่งสอน​ของ​พระองค์ไป

54 ข้าพเจ้า​ร้องเพลง​เรื่อง​กฎระเบียบต่างๆ​ของพระองค์

ใน​ทุกหนแห่ง​ที่​ข้าพเจ้า​พักอาศัย

55 ข้าแต่​พระยาห์เวห์ ใน​ยามค่ำคืน ข้าพเจ้า​ก็ยัง​ระลึกถึง​ชื่อเสียง​ของพระองค์

ข้าพเจ้า​ก็เลย​รักษา​คำ​สั่งสอน​ของพระองค์

56 ชีวิต​ของ​ข้าพเจ้า​ก็เป็น​อย่างนี้แหละ

คือ​ที่​ข้าพเจ้า​รักษา​คำสั่งต่างๆ​ของพระองค์

เฮธ

57 ข้าแต่​พระยาห์เวห์ พระองค์​เป็น​ส่วนแบ่ง​ของข้าพเจ้า

ข้าพเจ้า​สัญญา​ว่า​จะ​เชื่อฟัง​คำบัญชาทั้งหลาย​ของพระองค์

58 ข้าพเจ้า​อ้อนวอน​พระองค์​อย่างสุดจิตสุดใจ

โปรดเมตตา​ข้าพเจ้า​อย่างที่​พระองค์​ได้สัญญาไว้

59 ข้าพเจ้า​คิดถึง​ทางทั้งหลาย​ของข้าพเจ้า

ข้าพเจ้า​จึง​ตัดสินใจ​หันเท้า​ของข้าพเจ้า​กลับมาหา​กฎต่างๆ​ของพระองค์

60 ข้าพเจ้า​รีบ​ทำตาม​บัญญัติต่างๆ​ของพระองค์

อย่าง​ไม่รอช้า

61 ถึง​ข้าพเจ้า​จะติด​อยู่ใน​กับดัก​ของคนชั่ว

ข้าพเจ้า​ก็​ไม่เคยลืม​คำ​สั่งสอน​ของพระองค์

62 ใน​ตอนกลางคืน ข้าพเจ้า​ลุกขึ้นมา

เพื่อ​ขอบคุณ​พระองค์​สำหรับ​กฎเกณฑ์ต่างๆ​อันยุติธรรม​ของพระองค์

63 ข้าพเจ้า​เป็นเพื่อน​กับ​ทุกคน​ที่ยำเกรงพระองค์

เป็นเพื่อน​กับ​ทุกคน​ที่​เชื่อฟัง​คำสั่งต่างๆ​ของพระองค์

64 ข้าแต่​พระยาห์เวห์ โลกนี้​เต็มไปด้วย​ความรักมั่นคง​ของพระองค์

โปรดสอน​กฎระเบียบต่างๆ​ของพระองค์​ให้กับ​ข้าพเจ้าด้วย

เท็ธ

65 ข้าแต่​พระยาห์เวห์ พระองค์​ดี​ต่อข้าพเจ้า​ผู้รับใช้​ของพระองค์

เหมือนกับ​ที่​พระองค์​ได้​สัญญาไว้

66 โปรดสอน​สติปัญญา​และ​ความรู้​ให้กับ​ข้าพเจ้า

เพราะ​ข้าพเจ้า​วางใจ​ในบัญญัติ​ของพระองค์

67 เมื่อก่อนนั้น ข้าพเจ้า​ทุกข์ทรมาน​และ​กำลัง​หลงทางไป

แต่​เดี๋ยวนี้ ข้าพเจ้า​เชื่อฟัง​สิ่งที่​พระองค์บอก

68 พระองค์ดี​และ​ทำดี

ช่วย​สอน​กฎระเบียบต่างๆ​ของพระองค์​ให้กับ​ข้าพเจ้า​ด้วยเถิด

69 คนหยิ่งจองหอง​ที่​โกหก​ใส่ร้ายป้ายสี​ข้าพเจ้า

แต่​ข้าพเจ้า​ยังรักษา​คำสั่งต่างๆ​ของพระองค์​อย่างสุดหัวใจ

70 คนพวกนั้น​โง่เขลา

แต่​ข้าพเจ้า​เพลิดเพลิน​กับ​คำ​สั่งสอน​ของพระองค์

71 มัน​เป็น​สิ่งที่ดี ที่​ข้าพเจ้า​ต้อง​ทนทุกข์นั้น

เพราะ​มัน​ทำให้​ข้าพเจ้า​ได้เรียนรู้​กฎระเบียบต่างๆ​ของพระองค์

72 คำ​สั่งสอน​จาก​ปาก​ของพระองค์

ก็​มีค่า​ยิ่งกว่า​ทองคำ​และเงิน​หลายพันชั่ง

โยด

73 มือ​ของพระองค์​สร้าง​ข้าพเจ้า​และ​ค้ำจุน​ข้าพเจ้าไว้

โปรด​ให้​ความเข้าใจ​กับ​ข้าพเจ้า แล้ว​ข้าพเจ้า​จะได้​เรียนรู้​บัญญัติทั้งหลาย​ของพระองค์

74 คนเหล่านั้น​ที่​ยำเกรงพระองค์​จะดีใจ​เมื่อ​เห็นข้าพเจ้า

เพราะ​ข้าพเจ้า​ฝาก​ความหวัง​ไว้​ใน​คำ​สัญญา​ของพระองค์

75 ข้าแต่​พระยาห์เวห์ ข้าพเจ้า​รู้ว่า​กฎเกณฑ์ต่างๆ​ของพระองค์​นั้นยุติธรรม

พระองค์​ตีสอน​ข้าพเจ้า​เพราะ​พระองค์​ซื่อสัตย์​ต่อข้าพเจ้า

76 แต่​ตอนนี้ โปรดแสดง​ความรักมั่นคง​ของพระองค์​ต่อข้าพเจ้า​และ​ปลอบโยน​ข้าพเจ้า​ด้วยเถิด

เหมือนกับ​ที่​พระองค์​ได้​สัญญาไว้​กับข้าพเจ้า ผู้รับใช้​ของพระองค์

77 ช่วย​ส่ง​ความเมตตา​ของพระองค์​มายังทาง​ของข้าพเจ้าด้วย​เพื่อ​ข้าพเจ้า​จะได้​มีชีวิต​ต่อไป

เพราะ​ข้าพเจ้า​เพลิดเพลิน​กับ​คำ​สั่งสอน​ของพระองค์

78 ขอให้​พวกเย่อหยิ่งจองหอง​พวกนั้น​ได้รับ​ความอับอาย​เพราะ​พวกเขา​ใส่ร้าย​ข้าพเจ้า

แต่​ข้าพเจ้า​ยัง​ใคร่ครวญ​อยู่กับ​คำสั่งต่างๆ​ของพระองค์

79 ขอให้​คนเหล่านั้น​ที่​ยำเกรง​พระองค์​และ​รู้จัก​กฎต่างๆ​ของพระองค์

กลับมาหา​ข้าพเจ้า​ด้วยเถิด

80 ขอให้​ข้าพเจ้า​รักษา​กฎระเบียบ​ของพระองค์​ด้วย​จิตใจ​ที่บริสุทธิ์

เพื่อ​ข้าพเจ้า​จะได้​ไม่ต้อง​อับอาย

คัฟ

81 ข้าพเจ้า​อ่อนระโหย​โรยแรง ในขณะที่​รอคอย​ให้​พระองค์​มาช่วยกู้

แต่​ข้าพเจ้า​ฝาก​ความหวัง​ของข้าพเจ้า​ไว้​ใน​คำ​สัญญา​ของพระองค์

82 ดวงตา​ของข้าพเจ้า​เหนื่อยล้า​เพราะ​เฝ้ามอง​ว่า​เมื่อไหร่​คำ​สัญญา​ของพระองค์​จะ​เกิดขึ้น​เสียที

เมื่อไหร่หนอ พระองค์​จะ​ปลอบโยน​ข้าพเจ้า

83 แม้ว่า ข้าพเจ้า​จะ​เปรียบเหมือนกับ​ถุงหนัง​เหล้าองุ่น​ที่​แขวน​รมควัน​จนเหี่ยวแห้ง

แต่​ข้าพเจ้า​ก็จะ​ไม่ลืม​กฎระเบียบต่างๆ​ของพระองค์

84 ข้าพเจ้า ผู้รับใช้​ของพระองค์​จะต้อง​รอ​ไปอีกนาน​แค่ไหน

เมื่อไหร่​พระองค์​จะตัดสิน​คนที่​ข่มเหง​ข้าพเจ้า

85 พวกคนหยิ่งยโสนั้น​ได้​ขุด​พวกหลุม​พราง​ดัก​ข้าพเจ้า

พวกเขา​ไม่ทำตาม​คำ​สั่งสอน​ของพระองค์

86 บัญญัติ​ทุกข้อ​ของ​พระองค์​เชื่อถือได้

พวกเขา​ไล่ล่า​ข้าพเจ้า​ทั้งๆที่​ข้าพเจ้า​ไม่ได้ทำอะไร​พวกเขา โปรด​ช่วย​ข้าพเจ้า​ด้วยเถิด

87 คนพวกนั้น​เกือบจะ​ดับ​ข้าพเจ้า​ไปจาก​แผ่นดินโลก

แต่​ข้าพเจ้า​ก็​ไม่ได้​ละทิ้ง​คำสั่งต่างๆ​ของพระองค์

88 โปรด​แสดง​ความรักมั่นคง​ของพระองค์​ต่อข้าพเจ้า​เพื่อ​ข้าพเจ้า​จะได้​มีชีวิต​ต่อไป

เพื่อ​ข้าพเจ้า​จะได้​รักษา​กฎทั้งหลาย​จากปาก​ของพระองค์

ลาเม็ธ

89 ข้าแต่​พระยาห์เวห์ คำบัญชา​ของพระองค์​จะ​คงอยู่​ตลอดไป

มัน​ยืนหยัด​มั่นคง​ใน​ฟ้าสวรรค์

90 ความซื่อสัตย์​ของพระองค์​จะ​คงอยู่​ทุกชั่วอายุคน​ตลอดไป

เหมือนกับ​โลกนี้​ที่​พระองค์​สร้างขึ้นมา

91 ทุกสิ่งทุกอย่าง​คงอยู่​มาจนถึง​ทุกวันนี้​เพราะ​กฎเกณฑ์ต่างๆ​ของพระองค์

ทุกสิ่งทุกอย่าง​เป็นผู้รับใช้​ของพระองค์

92 ถ้าหาก​ข้าพเจ้า​ไม่ได้​เพลิดเพลิน​ใน​คำ​สั่งสอน​ของพระองค์

ข้าพเจ้า​ก็​คงพินาศ​ไปแล้ว​ด้วย​ความทุกข์ทรมาน

93 ข้าพเจ้า​จะ​ไม่มีวัน​ลืม​คำสั่งต่างๆ​ของพระองค์

พระองค์​ให้​ข้าพเจ้า​มีชีวิต​โดย​ทำตาม​คำสั่ง​เหล่านั้น

94 ข้าพเจ้า​เป็น​ของพระองค์ ช่วยกู้​ข้าพเจ้า​ด้วยเถิด

เพราะ​ข้าพเจ้า​อยากจะ​ทำตาม​คำสั่งต่างๆ​ของพระองค์

95 คนชั่วช้า​ดักซุ่ม​ทำลาย​ข้าพเจ้า

แต่​ข้าพเจ้า​ยัง​ใคร่ครวญ​ถึง​กฎต่างๆ​ของพระองค์

96 ข้าพเจ้า​เห็นว่า​ทุกสิ่งทุกอย่าง​มี​ขีดจำกัด

แต่​บัญญัติต่างๆ​ของพระองค์นั้น​ไม่มี​ขีดจำกัด

เม็ม

97 ข้าพเจ้า​รัก​คำ​สั่งสอน​ของพระองค์​เหลือเกิน

และ​ใคร่ครวญ​ถึง​คำสอนนั้น​ตลอดเวลา

98 บัญญัติต่างๆ​ของพระองค์​ทำให้​ข้าพเจ้า​ฉลาดกว่า​พวกศัตรู​ของข้าพเจ้า

เพราะ​บัญญัติ​เหล่านั้น​อยู่กับ​ข้าพเจ้าเสมอ

99 พระองค์​ทำให้​ข้าพเจ้า​รู้ลึกซึ้ง​กว่า​พวกครู​ของข้าพเจ้า

เพราะ​ข้าพเจ้า​ใคร่ครวญ​ถึง​กฎต่างๆ​ของพระองค์

100 ข้าพเจ้า​มี​ความเข้าใจ​มากกว่า​พวกผู้อาวุโส

เพราะ​ข้าพเจ้า​เชื่อฟัง​คำสั่งต่างๆ​ของพระองค์

101 ข้าพเจ้า​ยั้งเท้า​ของข้าพเจ้า​จาก​ทางชั่ว​ทุกอย่าง

เพื่อ​ข้าพเจ้า​จะได้​เชื่อฟัง​คำบัญชา​ของพระองค์

102 ข้าพเจ้า​ไม่ได้​หันเหไป​จาก​กฎเกณฑ์ต่างๆ​ของพระองค์เลย

เพราะ​พระองค์เอง​สอนข้าพเจ้า

103 คำพูดต่างๆ​ของพระองค์นั้น​ช่าง​มี​รสชาติดีจริงๆ

หวาน​ยิ่งกว่า​น้ำเชื่อมผลไม้

104 ข้าพเจ้า​ได้​ความเข้าใจ​จาก​คำสั่งต่างๆ​ของพระองค์

ข้าพเจ้า​จึง​เกลียดชัง​การกระทำ​ที่​หลอกลวงทั้งปวง

นุน

105 คำบัญชา​ของพระองค์​เป็น​โคมไฟ​ให้กับ​เท้า​ของข้าพเจ้า

เป็น​แสงสว่าง​ให้กับ​ทาง​ของข้าพเจ้า

106 ข้าพเจ้า​สาบาน​และ​ยืนยัน​ว่า​จะ​รักษา​คำ​สาบานนั้น

ที่ว่า​ข้าพเจ้า​จะ​เชื่อฟัง​กฎเกณฑ์ต่างๆ​ที่ยุติธรรม​ของพระองค์

107 ข้าแต่​พระยาห์เวห์ ข้าพเจ้า​ทนทุกข์​ยิ่งนัก

ช่วย​ให้​ข้าพเจ้า​มีชีวิต​อยู่ต่อไป​ตามที่​พระองค์​สัญญาไว้​ด้วยเถิด

108 ข้าแต่​พระยาห์เวห์ โปรด​ยอมรับ​พวกเครื่อง​บูชา​แห่ง​การสรรเสริญ​ที่​ออกจาก​ปาก​ของข้าพเจ้า​ด้วยเถิด

ช่วย​สอน​กฎเกณฑ์ต่างๆ​ของพระองค์​ให้กับ​ข้าพเจ้า​ด้วยเถิด

109 ชีวิต​ของ​ข้าพเจ้า​ตกอยู่ใน​อันตรายเสมอ

แต่​ข้าพเจ้า​ไม่เคย​ลืม​คำ​สั่งสอน​ของพระองค์

110 คนชั่ว​วางกับดัก​ข้าพเจ้า

แต่​ข้าพเจ้า​ไม่เคย​หลงไป​จาก​คำสั่งต่างๆ​ของพระองค์

111 กฎทั้งหลาย​ของพระองค์​เป็นมรดก​ของข้าพเจ้า​ตลอดไป

เพราะ​ใจ​ของข้าพเจ้า​ชื่นชม​ยินดี​ใน​กฎเหล่านั้น

112 ข้าพเจ้า​จะ​มุ่งมั่น​ใน​การเชื่อฟัง​กฎระเบียบ​ของพระองค์​อยู่เสมอ

จนกว่า​ข้าพเจ้า​จะ​ตายไป

ซาเมค

113 ข้าพเจ้า​เกลียดชัง​คนสองใจ

แต่​ข้าพเจ้า​รัก​คำ​สั่งสอน​ของพระองค์

114 พระองค์​เป็น​ที่ซ่อน​และ​เป็นโล่​ของข้าพเจ้า

ข้าพเจ้า​ฝาก​ความหวัง​ไว้กับ​คำ​สัญญา​ของพระองค์

115 ไอ้พวกทำชั่ว​ทั้งหลาย ไปให้ห่าง​จากข้า

เพื่อ​ข้า​จะได้​รักษา​บัญญัติ​ทั้งหลาย​ของ​พระเจ้า​ของข้า

116 พระยาห์เวห์​เจ้าข้า โปรด​ค้ำจุน​ข้าพเจ้า​อย่างที่​พระองค์​สัญญาไว้

แล้ว​ข้าพเจ้า​จะได้​มีชีวิตอยู่​ต่อไป อย่า​ทำให้​ข้าพเจ้า​ผิดหวังเลย

117 ช่วยเหลือ​ข้าพเจ้า​ด้วยเถิด​เพื่อ​ข้าพเจ้า​จะได้รอด

และ​จะได้​เรียนรู้​กฎระเบียบ​ของพระองค์​เป็นประจำ

118 พระองค์​ไม่ยอมรับ​คนเหล่านั้น​ที่​หลงไป​จาก​กฎระเบียบ​ของพระองค์

การหลอกลวง​ของ​พวกเขา​ไม่สามารถ​หลอก​พระองค์ได้

119 คนชั่ว​ทุกคน​บนโลกนี้​เป็น​เหมือน​ขี้แร่​ที่​พระองค์​เขี่ยทิ้งไป

ข้าพเจ้า​จึง​รัก​กฎต่างๆ​ของพระองค์

120 ข้าพเจ้า​กลัว​จน​ตัวสั่น​อยู่​ต่อหน้า​พระองค์

ข้าพเจ้า​เคารพยำเกรง​กฎเกณฑ์ต่างๆ​ของพระองค์

ไอเยน

121 ข้าพเจ้า​ทำ​ในสิ่งที่​ยุติธรรม​และถูกต้อง

อย่าปล่อย​ข้าพเจ้าไว้​กับ​คนพวกนั้น​ที่​กดขี่​ข่มเหง​ข้าพเจ้า

122 โปรด​รับประกัน​ว่า​พระองค์​จะ​ดูแล​ข้าพเจ้า​ผู้รับใช้​ของพระองค์

อย่าปล่อยให้​คนหยิ่งยโส​พวกนั้น​กดขี่​ข่มเหง​ข้าพเจ้าเลย

123 ดวงตา​ของข้าพเจ้า​เหนื่อยล้า​เพราะ​เฝ้ามอง​ว่า​เมื่อไหร่​พระองค์​จะมาช่วย​เสียที

และ​เฝ้าคอย​ความยุติธรรม​ที่​พระองค์​สัญญา​ว่าจะให้

124 ได้โปรด​แสดง​ความรักมั่นคง​ของพระองค์​กับข้าพเจ้า​ผู้รับใช้​ของพระองค์​ด้วยเถิด

และ​สั่งสอน​กฎระเบียบต่างๆ​ของพระองค์​ให้กับ​ข้าพเจ้า​ด้วยเถิด

125 ข้าพเจ้า​เป็น​ผู้รับใช้​ของพระองค์​โปรด​ให้​ความเฉลียว​ฉลาด​กับข้าพเจ้า

เพื่อ​ข้าพเจ้า​จะได้​เข้าใจ​กฎต่างๆ​ของพระองค์

126 ข้าแต่​พระยาห์เวห์ ถึงเวลา​ที่พระองค์​จะทำอะไร​สักอย่างแล้ว

เพราะ​ผู้คน​กำลัง​ฝ่าฝืน​คำ​สั่งสอน​ของพระองค์

127 แน่นอน​ข้าพเจ้า​รัก​บัญญัติต่างๆ​ของพระองค์

มากกว่า​ทองคำ​และ​รัก​ยิ่งกว่า​ทองคำบริสุทธิ์​เสียอีก

128 ดังนั้น​ข้าพเจ้า​จึง​ทำตาม​คำสั่งต่างๆ​ของพระองค์

และ​เกลียดชัง​การกระทำ​ที่​หลอกลวง​ทั้งปวง

เพ

129 กฎต่างๆ​ของ​พระองค์​นั้น​น่าทึ่ง

ดังนั้น​ข้าพเจ้า​ทำตาม​กฎเหล่านั้น

130 คำอธิบาย​ใน​เรื่อง​ที่​เกี่ยวกับ​คำบัญชา​ทั้งหลาย​ของพระองค์

ให้​ความกระจ่างแจ้ง​กับ​ผู้คน​และ​ให้​ความเข้าใจ​กับ​คนที่​อ่อนต่อโลก

131 ข้าพเจ้า​อ้าปากหอบ

เพราะ​ข้าพเจ้า​กระหาย​ที่​จะ​เรียนรู้​บัญญัติต่างๆ​ของพระองค์

132 โปรด​หันมา​เมตตา​ต่อข้าพเจ้า

เหมือนกับ​ที่​พระองค์​ทำ​เป็นประจำ​กับ​คนเหล่านั้น​ที่รักพระองค์​ด้วยเถิด

133 โปรด​นำทาง​ข้าพเจ้า​ตามที่​พระองค์​ได้สัญญาไว้

โปรด​อย่าให้​ความชั่วใดๆ​มีอำนาจ​เหนือข้าพเจ้า

134 โปรด​ช่วยไถ่​ข้าพเจ้า​จาก​คนทั้งหลาย​ที่​กดขี่​ข่มเหง​ข้าพเจ้า

เพื่อ​ข้าพเจ้า​จะได้​เชื่อฟัง​คำสั่งต่างๆ​ของพระองค์

135 โปรด​ให้​ใบหน้า​ของพระองค์​ส่อง​ลงมา​ยัง​ข้าพเจ้า​ผู้รับใช้​ของพระองค์

และ​สอน​กฎระเบียบต่างๆ​ของพระองค์​ให้กับ​ข้าพเจ้า​ด้วยเถิด

136 น้ำตา​ไหลนอง​เป็นสายธาร​บนใบหน้า​ของข้าพเจ้า

เพราะ​ไม่มีใคร​เชื่อฟัง​คำ​สั่งสอน​ของพระองค์

ซาเด

137 ข้าแต่​พระยาห์เวห์

พระองค์นั้น​ยุติธรรม​และ​กฎเกณฑ์ต่างๆ​ของพระองค์​นั้นเที่ยงตรง

138 พระองค์​ให้​กฎต่างๆ​ที่ยุติธรรม

พวกเรา​สามารถ​ไว้วางใจ​มันได้​อย่างเต็มที่

139 ความร้อนรน​เผาผลาญ​ข้าพเจ้าอยู่

เพราะ​พวกศัตรู​ของ​ข้าพเจ้า​ลืม​คำบัญชา​ทั้งหลาย​ของพระองค์​เสียแล้ว

140 คำ​สัญญา​ทั้งหลาย​ของพระองค์​ได้รับ​การพิสูจน์​อย่างถี่ถ้วนแล้ว

ข้าพเจ้า ผู้รับใช้​ของพระองค์​จึง​รักคำพูด​พวกนั้น​ของพระองค์

141 ข้าพเจ้า​อาจจะ​ยังหนุ่ม​และ​ไม่มีใคร​นับถือ

แต่​ข้าพเจ้า​ไม่ได้ลืม​คำสั่งต่างๆ​ของพระองค์

142 ความยุติธรรม​ของพระองค์นั้น​จะ​คงอยู่​ตลอดไป

และ​คำ​สั่งสอน​ของ​พระองค์นั้น​ก็​เป็นความจริง​และ​เชื่อถือได้

143 ถึงแม้ว่า​ข้าพเจ้า​เจอ​กับ​ความหายนะ​และ​ความ​ทุกข์ยาก

แต่​บัญญัติต่างๆ​ของพระองค์​ก็​ยัง​เป็นความสุข​ของข้าพเจ้า

144 กฎต่างๆ​ของพระองค์นั้น​ยุติธรรมเสมอ

โปรด​ช่วย​ให้​ข้าพเจ้า​เข้าใจ​พวกมันด้วย​เพื่อว่า​ข้าพเจ้า​จะได้​มีชีวิต​ต่อไป

โคฟ

145 ข้าพเจ้า​ร้อง​ออกมา​อย่างสุดใจ​ว่า “ข้าแต่​พระยาห์เวห์ โปรดตอบ​ข้าพเจ้าด้วย

ข้าพเจ้า​จะ​เชื่อฟัง​กฎระเบียบต่างๆ​ของพระองค์”

146 ข้าพเจ้า​ร้อง​ออกมา​ต่อ​พระองค์​ว่า “โปรดช่วย​ข้าพเจ้า​ให้รอดด้วย

เพื่อ​ข้าพเจ้า​จะได้​เชื่อฟัง​กฎต่างๆ​ของพระองค์”

147 ข้าพเจ้า​ตื่นแต่​เช้าตรู่​เพื่อ​ร้องขอ​ความช่วยเหลือ​จากพระองค์

ข้าพเจ้า​ฝาก​ความหวัง​ไว้กับ​คำ​สัญญา​ของพระองค์

148 ถึงแม้​จะดึกดื่น ข้าพเจ้า​ก็ยัง​ตื่นอยู่

เพื่อ​จะ​ใคร่ครวญ​ถึง​คำ​สัญญา​ของพระองค์

149 โปรด​ฟังเสียง​ข้าพเจ้า เพราะ​พระองค์​มี​ความรักมั่นคง

ข้าแต่​พระยาห์เวห์ โปรดให้​ข้าพเจ้า​มีชีวิต​อยู่ต่อไป เพราะ​พระองค์​ยุติธรรม

150 คนเหล่านั้น​ที่​ไล่ตาม​ความชั่ว​ได้​เข้ามาใกล้แล้ว

พวกเขา​อยู่ห่างไกล​จาก​คำ​สั่งสอน​ของพระองค์

151 ข้าแต่​พระยาห์เวห์ พระองค์นั้น​อยู่ใกล้

และ​บัญญัติ​ทุกข้อ​ของพระองค์นั้น​เป็นความจริง​และ​เชื่อถือได้

152 นานมาแล้ว ข้าพเจ้า​ได้​เรียนรู้​กฎต่างๆ​ของพระองค์

เป็นกฎ​ที่​พระองค์​ตั้งไว้​ให้อยู่​ตลอดไป

เรช

153 โปรด​มองดู​ความทุกข์​ของข้าพเจ้า​และ​ช่วยชีวิต​ข้าพเจ้า​ด้วยเถิด

เพราะ​ข้าพเจ้า​ไม่ได้ลืม​คำ​สั่งสอน​ของพระองค์

154 โปรด​สู้คดี​ให้กับ​ข้าพเจ้า​และ​ไถ่ชีวิต​ข้าพเจ้า​ด้วยเถิด

โปรด​ช่วย​ให้​ข้าพเจ้า​มีชีวิต​อยู่ต่อไป​ตามที่​พระองค์​ได้สัญญาไว้

155 ความรอด​อยู่ห่างไกล​จาก​คนชั่วช้า

เพราะ​พวกเขา​ไม่อยาก​เชื่อฟัง​กฎระเบียบ​ของพระองค์

156 ข้าแต่​พระยาห์เวห์ ความ​เมตตา​กรุณา​ของพระองค์​นั้นยิ่งใหญ่

ขอโปรด​ช่วยชีวิต​ของข้าพเจ้า​ด้วยเถิด เพราะ​พระองค์นั้น​ยุติธรรม

157 ข้าพเจ้า​มีศัตรู​มากมาย​ที่​ไล่ล่า​ข้าพเจ้าอยู่

แต่​ข้าพเจ้า​ไม่ได้​หันเห​ไปจาก​กฎทั้งหลาย​ของพระองค์

158 เมื่อ​ข้าพเจ้า​มองดู​คนทรยศ​เหล่านั้น​ข้าพเจ้า​รู้สึก​สะอิดสะเอียน

เพราะ​พวกเขา​ไม่เชื่อฟัง​คำพูด​ของพระองค์

159 ข้าแต่​พระยาห์เวห์ ดูเอา​เถิดว่า​ข้าพเจ้า​รัก​คำสั่งทั้งหลาย​ของพระองค์​ขนาดไหน

ดังนั้น ช่วยชีวิต​ข้าพเจ้า​ด้วยเถิด เพราะ​พระองค์​มี​ความรักมั่นคง

160 คำบัญชา​ทั้งหมด​ของพระองค์นั้น​เชื่อถือได้

กฎเกณฑ์​อันยุติธรรม​ทุกข้อ​ของพระองค์​จะ​คงอยู่​ตลอดไป

ฉิน

161 เหล่าผู้นำ​ที่​มีอำนาจ​โจมตี​ข้าพเจ้า​ทั้งๆที่​ข้าพเจ้า​ไม่ได้​ทำอะไรผิด​ต่อพวกเขา

แต่​ข้าพเจ้า​กลัว​อย่างเดียว​คือ​กลัวทำผิด​ต่อคำบัญชา​ของพระองค์

162 ข้าพเจ้า​มีความสุข​กับ​คำ​สัญญา​ของพระองค์

เหมือน​ทหาร​ที่​พบกับ​สิ่งที่​จะยึดได้​จำนวน​มากมาย

163 ข้าพเจ้า​เกลียดชัง​และ​ขยะแขยง​การหลอกลวง

แต่​ข้าพเจ้า​รัก​คำ​สั่งสอน​ของพระองค์

164 ข้าพเจ้า​สรรเสริญ​พระองค์​วันละ​เจ็ดครั้ง

สำหรับ​พวกกฎเกณฑ์​อันยุติธรรม​ของพระองค์

165 คนเหล่านั้น​ที่รัก​คำ​สั่งสอน​ของพระองค์​จะ​มีชีวิต​ที่​เป็นสุข​ปลอดภัย

และ​ไม่มี​สิ่งใด​จะ​ทำให้​เขา​สะดุดล้มได้

166 ข้าแต่​พระยาห์เวห์​ข้าพเจ้า​เฝ้ารอคอย​ความรอด​จากพระองค์

ข้าพเจ้า​ทำตาม​บัญญัติ​ทั้งหลาย​ของพระองค์

167 ข้าพเจ้า​รักษา​กฎต่างๆ​ของพระองค์

เพราะ​ข้าพเจ้า​รักมันมาก

168 ข้าพเจ้า​รักษา​คำสั่ง​ทั้งหลาย​และ​กฎทั้งหลาย​ของพระองค์

เพราะ​พระองค์​เห็น​การกระทำ​ทั้งสิ้น​ของข้าพเจ้า

ทาฟ

169 ข้าแต่​พระยาห์เวห์ ขอ​พระองค์​โปรด​ฟังเสียง​ร้องให้ช่วย​ของข้าพเจ้า

โปรด​ให้​ความเข้าใจ​กับข้าพเจ้า​ตามที่​พระองค์​ได้สัญญาไว้

170 ขอให้​คำ​อธิษฐาน​ของข้าพเจ้า​มาอยู่​ต่อหน้า​พระองค์

ช่วยกู้​ข้าพเจ้า​ตามที่​พระองค์​สัญญา​ด้วยเถิด

171 ขอให้​ริมฝีปาก​ของข้าพเจ้า​เท​คำสรรเสริญ​ออกมา

เพราะ​พระองค์​สอน​กฎระเบียบ​ทั้งหลาย​ของพระองค์​ให้กับ​ข้าพเจ้า

172 ขอให้​ลิ้นข้าพเจ้า​ร้องเพลง​ถึง​คำพูด​ของพระองค์

เพราะ​บัญญัติ​ทั้งสิ้น​ของพระองค์​นั้นเที่ยงตรง

173 ขอให้​มือ​ของพระองค์​ช่วยเหลือ​ข้าพเจ้า

เพราะ​ข้าพเจ้า​เลือก​ที่จะ​เชื่อฟัง​คำสั่งต่างๆ​ของพระองค์

174 ข้าแต่​พระยาห์เวห์ ข้าพเจ้า​อยากให้​พระองค์​ช่วยกู้​ข้าพเจ้า​เหลือเกิน

เพราะ​ข้าพเจ้า​มีความสุข​ใน​คำ​สั่งสอน​ของพระองค์

175 ขอให้​ข้าพเจ้า​มีชีวิต​อยู่ต่อไป​เพื่อ​จะได้​สรรเสริญ​พระองค์

ขอให้​กฎเกณฑ์ต่างๆ​ของพระองค์​ช่วยข้าพเจ้า

176 ข้าพเจ้า​เสี่ยง​อันตราย​มาก​เหมือน​แกะ​ที่​หลงทาง โปรด​ตามหา​ข้าพเจ้า​ผู้รับใช้​ของพระองค์​ด้วยเถิด

เพราะ​ข้าพเจ้า​ไม่ได้ลืม​บัญญัติต่างๆ​ของพระองค์

120

พวกศัตรู​ของ​สันติภาพ

บทเพลง​ที่​ร้อง​ใน​ระหว่าง​ที่​ขึ้นไป​ยัง​วิหาร

1 เมื่อ​ข้าพเจ้า​พบกับ​ความ​ทุกข์ยาก ข้าพเจ้า​ร้องขอ​ความช่วยเหลือ​จาก​พระยาห์เวห์

และ​พระองค์​ตอบ​ข้าพเจ้า

2 ข้าแต่​พระยาห์เวห์ ช่วย​ชีวิต​ข้าพเจ้า​ให้รอดพ้น

จาก​คนเหล่านั้น​ที่​ใช้​ริมฝีปาก​โกหก

และ​ใช้​ลิ้น​หลอกลวง​ด้วยเถิด

3 เจ้าลิ้น​ปลิ้นปล้อน

เจ้า​รู้ไหม​ว่า​พระยาห์เวห์​จะให้อะไร​กับเจ้า

เจ้า​รู้ไหม​ว่า​เจ้า​จะ​ได้รับอะไร

4 เจ้า​จะ​ได้รับ​ลูกธนู​ของ​พวกนักรบ

ที่มี​หัวธนู​แหลมคม​จาก​การถูกตี​บน​ถ่านไฟร้อนๆ

5 มันแย่จริงๆ​สำหรับ​ข้าพเจ้า​ที่​จะต้อง​อยู่กับ​คนพวกนี้ ไม่ต่างอะไร​กับ​การอยู่​ท่ามกลาง​คนเมเชค+ 120:5 เมเชค อยู่​ทาง​ทิศเหนือ​ของ​อิสราเอล ตอนนี้​คือ​ประเทศ​ตุรกี​ที่​โหดร้าย

หรือ​อยู่​ท่ามกลาง​เต็นท์​ของ​คนเคดาร์+ 120:5 เคดาร์ อยู่​ใน​ทะเลทราย​ทาง​ทิศตะวันออก​เฉียงใต้​ของ​อิสราเอล​ที่​ป่าเถื่อน

6 ข้าพเจ้า​ใช้ชีวิต​อยู่กับ​คน​ที่​เกลียดชัง​สันติภาพ

นานเกินไป​เสียแล้ว

7 ข้าพเจ้า​เป็น​คนรักสันติภาพ

แต่​เมื่อ​ข้าพเจ้า​พูด​ให้เกิด​สันติภาพ

พวกเขา​จะเอา​แต่​สงคราม​ท่าเดียว

121

พระยาห์เวห์​ปกป้อง​คนของพระองค์

บทเพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 ข้าพเจ้า​แหงนหน้า​มอง​ขึ้นไป​ยัง​ภูเขาทั้งหลาย

ความช่วยเหลือ​ของข้าพเจ้า​จะมา​จาก​ที่ไหนกัน

2 ความช่วยเหลือ​ของข้าพเจ้า​มาจาก​พระยาห์เวห์

ผู้สร้าง​สวรรค์​และ​แผ่นดินโลก

3 พระองค์​จะ​ไม่ยอม​ปล่อยให้​เท้าของเจ้า​ลื่นไถล

พระองค์​ผู้ปกป้องเจ้า​จะ​ไม่เคลิ้ม​หลับไป

4 พระองค์​ผู้ปกป้อง​อิสราเอล

จะ​ไม่มีวัน​เคลิ้ม​หรือ​หลับไป

5 พระยาห์เวห์ เป็น​ผู้นั้น​ที่​ปกป้องเจ้า

พระองค์​เป็น​ร่มเงา​ที่​อยู่​ทาง​ขวามือ​ของเจ้า

6 ดวง​อาทิตย์​จึง​ไม่อาจ​ทำอันตราย​เจ้าได้​ใน​ตอนกลางวัน

หรือ​ดวงจันทร์​ใน​ตอนกลางคืน

7 พระยาห์เวห์​จะ​ปกป้องเจ้า​จาก​อันตราย​ทั้งปวง

พระองค์​จะ​ปกป้อง​ชีวิตของเจ้า

8 พระยาห์เวห์​จะ​ปกป้องเจ้า​ตอนที่​เจ้าออกไป​หรือ​กลับมา

ทั้ง​เดี๋ยวนี้​และ​ตลอดไป

122

คำ​อธิษฐาน​สำหรับ​เมืองเยรูซาเล็ม

บทเพลง​ที่​ร้อง​ใน​ระหว่าง​ทาง​ที่​ขึ้น​ไป​ยัง​วิหาร

1 ข้าพเจ้า​ดีใจ เมื่อ​มีคน​พูดกับ​ข้าพเจ้า​ว่า

“ให้​พวกเรา​ขึ้นไป​ที่​วิหาร​ของ​พระยาห์เวห์​กันเถิด”

2 เยรูซาเล็มเอ๋ย

พวกเรา​กำลัง​ยืน​อยู่​ข้างใน​ประตูทั้งหลาย​ของเจ้าแล้ว

3 เยรูซาเล็ม​ได้รับ​การสร้างขึ้น​ตามแบบที่​เมืองใหญ่​ควรจะเป็น

คือ​สร้าง​ติดกันแน่น ก่อกันขึ้น​อย่างมั่นคง

4 เป็น​เมือง​ที่​เผ่าต่างๆ​ของพระยาห์เวห์​มา​รวมตัวกัน

กฎ​ได้​กำหนดไว้​ให้​คนอิสราเอล​มา​สรรเสริญ​ชื่อของพระยาห์เวห์​ที่นั่น

5 ที่นั่น​ราชวงศ์​ของ​กษัตริย์ดาวิด​ได้ตั้ง​บัลลังก์ต่างๆไว้

เพื่อ​พิพากษา​คน​อย่างยุติธรรม

6 อธิษฐาน​ให้​เยรูซาเล็ม​มีสันติภาพ

“เยรูซาเล็ม ขอให้​คนเหล่านั้น​ที่รักเจ้า ปลอดภัย

7 ขอให้​มี​สันติภาพ​ภายใน​กำแพง​ทั้งหลาย​ของเจ้า

และ​ขอให้​มี​ความปลอดภัย​ใน​ป้อม​ปราการ​ของเจ้า”

8 เพื่อ​เป็นประโยชน์​แก่​พี่น้อง​และ​เพื่อนๆ​ของข้าพเจ้า

ข้าพเจ้า​จะ​พูดว่า “เยรูซาเล็ม ขอให้​มี​สันติภาพ​ในเจ้า”

9 เพื่อ​เป็นประโยชน์​แก่​วิหาร​ของพระยาห์เวห์​พระเจ้า​ของพวกเรา

ข้าพเจ้า​จะ​อธิษฐาน​ให้เจ้า​เจริญ​รุ่งเรือง

123

อธิษฐาน​ขอ​ความเมตตา

บทเพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 ข้าพเจ้า​มอง​ขึ้นไป​ยัง​พระองค์

พระองค์​ผู้​นั่งอยู่​บนบัลลังก์​ใน​สวรรค์นั้น

2 เหมือน​ทาส​ที่​มองไป​ยัง​เจ้านาย​เพื่อ​เจ้านาย​จะได้​ให้​ในสิ่งที่​เขาต้องการ

เหมือน​สาวใช้​ที่​คอย​พึ่ง​นายหญิง

พวกเรา​ก็​เหมือนกัน​ที่​เฝ้ามอง​พระยาห์เวห์​พระเจ้า​ของเรา

คอย​ให้​พระองค์​เมตตา​พวกเรา

3 ข้าแต่​พระยาห์เวห์ โปรด​เมตตา​พวกเราด้วย โปรด​เมตตา​พวกเรา​ด้วยเถิด

เพราะ​พวกเรา​เต็มกลืนแล้ว​กับ​คำดูถูกนั้น

4 พวกเรา​เต็มกลืน​กับ​คำเยาะเย้ย​จาก​พวกคนที่เย่อหยิ่ง

และ​คำดูถูก​จาก​คนจองหอง

124

พระยาห์เวห์​อยู่​ฝ่ายเรา

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร บทเพลง​ของ​ดาวิด

1 “ถ้า​พระยาห์เวห์​ไม่ได้​อยู่​ฝ่ายเรา”

ขอให้​อิสราเอล​พูดว่า

2 “ถ้า​พระยาห์เวห์​ไม่ได้​อยู่​ฝ่ายเรา

ตอนที่​ผู้คน​โจมตี​พวกเรานั้น

3 ศัตรู​ของ​พวกเรา​ก็คง​กลืนกินเรา​ทั้งเป็น

ตอนที่​พวกเขา​โกรธ​เกรี้ยว​เรา

4 แล้ว​พวกเขา​ก็​คงจะ​ซัดเรา​ซะเรียบ​เหมือน​น้ำท่วม

กระแสน้ำ​ที่​ไหลเชี่ยว​ก็คง​ท่วมท้น​หัวเรา

5 น้ำ​ที่​ไหล​เชี่ยวกราก​ก็​คง​ท่วมท้น​หัวเรา​ไปแล้ว”

6 สรรเสริญ​พระยาห์เวห์เถิด

ที่​พระองค์​ไม่ปล่อย​ให้เรา​เป็นเหยื่อ​ของเขี้ยวศัตรู

7 เรา​เป็นเหมือน​นก​ที่​หนีรอด​ออกมา​จาก​ตาข่ายดักนก​ของ​นายพราน

ตาข่าย​นั้น​ฉีกขาด เรา​จึง​หนี​ออกมาได้

8 ความช่วยเหลือ​ของเรา​มาจาก​พระยาห์เวห์

ผู้สร้าง​สวรรค์​และ​แผ่นดินโลก

125

พระยาห์เวห์​ปกป้อง​คนของพระองค์

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 คนเหล่านั้น​ที่​ไว้วางใจ​ใน​พระยาห์เวห์​จะ​เป็นเหมือน​ภูเขาศิโยน

ที่​ไม่สั่นคลอน​และ​คงอยู่​ตลอดไป

2 พระยาห์เวห์​ล้อมรอบ​และ​ปกป้อง​คนของพระองค์​ทั้งเดี๋ยวนี้​และ​ตลอดไป

เหมือนที่​ภูเขา​ล้อมรอบ​เยรูซาเล็ม

3 พวกคนชั่วช้า​จะ​ไม่ได้​ครอบครอง​แผ่นดิน​ของคนดี​เสมอไป

เพราะ​ไม่อย่างนั้น​คนดี​จะเริ่ม​ทำชั่ว

4 ข้าแต่​พระยาห์เวห์

ขอ​ช่วย​ทำดี​กับ​คนดี​ด้วยเถิด คือ​คนที่​มีจิตใจ​ซื่อตรง

5 ข้าแต่​พระยาห์เวห์

ช่วย​กำจัด​คนคดโกง พร้อมกับ​คนอื่นๆ​ที่​ทำชั่ว​ด้วยเถิด

ขอให้​อิสราเอล​มี​ความสงบสุขเถิด

126

ขอให้​ความรุ่งเรือง​กลับมา

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 เมื่อ​พระยาห์เวห์​ทำให้​ศิโยน​เจริญ​รุ่งเรือง​เหมือนเดิม

พวกเรา​คิดว่า​เราฝันไป

2 ตอนนั้น​พวกเรา​มี​ความสุขมาก​และ​โห่ร้อง​ด้วย​ความยินดี

แม้แต่​คน​ต่าง​ชาติ​ก็ยัง​พูดว่า “พระยาห์เวห์​ทำ​สิ่งต่างๆ​ที่ยิ่งใหญ่​ให้กับ​คนพวกนี้”

3 ใช่แล้ว พระยาห์เวห์​ทำ​สิ่งต่างๆ​ที่ยิ่งใหญ่

ให้กับ​พวกเรา​และ​พวกเรา​ได้ฉลองกัน

4 ข้าแต่​พระยาห์เวห์ ช่วย​นำ​ความเจริญ​รุ่งเรือง​กลับมา​ให้กับ​พวกเรา​อีกครั้ง

เหมือน​ฝน​นำ​น้ำ​มาสู่​ลำธาร​ที่​แห้งขอด​อีกครั้ง

5 ขอให้​คนเหล่านั้น​ที่​หว่านพืช​พร้อมน้ำตา

ได้​เก็บเกี่ยว​พร้อมกับ​เสียง​โห่ร้อง​ยินดี

6 ขอให้​คนเหล่านั้น​ที่​แบก​ถุง​ที่​ใส่​เมล็ดพืช​ออกไป​หว่าน​ในทุ่ง​ด้วยน้ำตา

ได้​โห่ร้อง​ยินดี​เมื่อ​แบก​ฟ่อนข้าว​กลับมา​เป็นมัดๆ

127

ของดี​ทุกอย่าง​มาจาก​พระยาห์เวห์

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร บทเพลง​ของ​โซโลโมน

1 ถ้า​พระยาห์เวห์​ไม่ได้​สร้างบ้าน

พวกคนสร้าง​ก็​เสียเวลา​เปล่าๆ

ถ้า​พระยาห์เวห์​ไม่ได้​เฝ้าดูแล​เมืองแล้ว

พวกยาม​ที่​เฝ้าเวรอยู่​ก็​เสียเวลา​เปล่าๆ

2 มัน​เป็น​การเหนื่อยเปล่า​ที่จะ​ตื่นแต่เช้าตรู่

และ​ทำงาน​หาเลี้ยงชีพ​จนดึกดื่น​เที่ยงคืน

เพราะ​พระยาห์เวห์​จัดหาให้​กับ​คนที่​พระองค์รัก

แม้​ในขณะที่​เขา​นอนหลับอยู่

3 ลูกชาย​ทั้งหลาย​เป็น​ของขวัญ​มาจาก​พระยาห์เวห์

เด็ก​จาก​ครรภ์​เป็น​รางวัล​จากพระเจ้า

4 พวกลูกชาย​ที่​เกิด​จาก​พ่อ​ตอนที่​เขาเป็นหนุ่ม

เป็นเหมือน​พวกลูกศร​ในมือ​ของ​นักรบ

5 ชาย​ที่​มี​ลูกชาย​อยู่เต็ม​แล่งธนูนั้น​ถือว่า​มีเกียรติจริงๆ

เมื่อ​เขา​ต้อง​ประจันหน้า​กับ​พวกผู้กล่าวหา​ที่​ประตูเมือง เขา​จะได้​ไม่อับอาย​ขายหน้า

128

คน​ที่​ยำเกรง​พระยาห์เวห์จะ​ได้รับ​พระพร

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 ถือว่า​มี​เกียรติจริงๆ​คนเหล่านั้น​ที่​ยำเกรง​พระยาห์เวห์

คือ​คนที่​เดิน​ใน​หนทาง​ทั้งหลาย​ของพระองค์

2 เจ้า​จะ​ได้กิน​จาก​ผลงาน​จาก​มือเจ้า

เจ้า​จะ​มีเกียรติจริงๆ​และ​จะ​เจริญ​รุ่งเรือง

3 ภรรยา​ของเจ้า​จะ​เป็นเหมือน​เถาองุ่น​ที่มี​ลูกดก​ในบ้าน​ของเจ้า

ส่วน​ลูกๆ​ที่อยู่​รอบ​โต๊ะอาหารนั้น​ก็​เปรียบเหมือน​ต้นมะกอก​ที่​ปลูก​อยู่​ริมธารน้ำ

4 ดังนั้น จำไว้​เถิดว่า

ผู้ที่​ยำเกรง​พระยาห์เวห์ จะ​ได้รับ​พระพร​อย่างนั้นแหละ

5 ขอให้​พระยาห์เวห์​อวยพรเจ้า​จาก​วิหาร​บน​ภูเขาศิโยน

ขอให้​เจ้า​มีความสุข​กับ​ความเจริญ​รุ่งเรือง​ของ​เยรูซาเล็ม​ตลอดวันเวลา​ของเจ้า

6 ขอให้​เจ้า​มีชีวิตอยู่​ได้​เห็นหน้า​หลาน​ของเจ้า

ขอให้​อิสราเอล​มี​ความสงบสุขเถิด

129

อธิษฐาน​ให้​ศัตรู​พ่ายแพ้

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 พวกศัตรู​ข่มเหง​ข้าพเจ้า​มาเรื่อย​ตั้งแต่​หนุ่มๆแล้ว

ให้​อิสราเอล​พูดว่า

2 “พวกศัตรู​ได้​ข่มเหง​ข้าพเจ้า​มาเรื่อย​ตั้งแต่​หนุ่มๆแล้ว

แต่​ไม่เคย​ชนะ​ข้าพเจ้า​ได้เลย

3 พวกเขา​ตี​ข้าพเจ้า​อย่างรุนแรง

ทำให้​เกิด​บาดแผล​มากมาย

หลัง​ข้าพเจ้า​ดูเหมือน​รอยไถ​อันยาว

4 แต่​พระยาห์เวห์​ผู้ยุติธรรม

ได้​ตัดเชือก​เหล่านั้น​ที่​พวกคนชั่ว​ใช้​ผูกมัด​ข้าพเจ้า”

5 ขอให้​ทุกคน​ที่​เกลียดชัง​ศิโยน

ได้รับ​ความอับอาย และ​พ่ายแพ้​ล่าถอยไป

6 ขอให้​พวกเขา​เป็นเหมือน​หญ้า​บนดาดฟ้า

ที่​เหี่ยวแห้งไป​ก่อนที่​มัน​จะทัน​ยาวขึ้น

7 เป็นหญ้า​ที่​คนเก็บเกี่ยวได้​ไม่ถึง​กำมือ

ไม่พอ​ที่จะ​รวบ​ได้เต็มอก

8 ขอ​อย่าให้​ผู้คน​ที่​เดิน​ผ่านมา​ตะโกน​อวยพร​ให้กับ​พวกเขา​ว่า

“ขอให้​พระยาห์เวห์​อวยพรเจ้า”

หรือ “พวกเรา​อวยพรเจ้า​ใน​นาม​ของพระยาห์เวห์”

130

ให้​รอคอย​พระยาห์เวห์​มาไถ่

เพลง​ที่​ร้อง​ใน​ระหว่างทาง​ขึ้นไป​ยัง​วิหาร

1 ข้าแต่​พระยาห์เวห์ ตอนที่​ข้าพเจ้า​จม​อยู่​ใน​ความทุกข์

ข้าพเจ้า​ร้องขอ​ให้​พระองค์ช่วย

2 ข้าแต่​องค์​เจ้า​ชีวิต โปรด​ฟังเสียง​ของข้าพเจ้า

โปรด​ฟังเสียง​ของข้าพเจ้า โปรด​เงี่ยหู​ของ​พระองค์ ฟังเสียง​ร้องอ้อนวอน​ให้ช่วย​ของข้าพเจ้า

3 ข้าแต่​พระยาห์เวห์ องค์​เจ้า​ชีวิต ถ้า​พระองค์​จะ​จดบันทึก​ความผิดบาป​ของพวกเราไว้

ใคร​จะรอด​จาก​การถูกลงโทษได้

4 แต่​พระองค์​ให้อภัย

เพื่อว่า​คน​จะได้​ยำเกรง​พระองค์

5 ข้าพเจ้า​รอคอย​พระยาห์เวห์ จิตใจ​ของข้าพเจ้า​รอคอย​พระองค์

ข้าพเจ้า​ฝาก​ความหวัง​ไว้​ใน​คำ​สัญญา​ของพระองค์

6 จิตใจ​ของ​ข้าพเจ้า​รอคอย​องค์​เจ้า​ชีวิต​ของข้าพเจ้า

ยิ่งกว่า​พวก​ยาม​รอคอย​รุ่งเช้า

ยิ่งกว่า​พวก​ยาม​รอคอย​รุ่งเช้า

7 อิสราเอลเอ๋ย ฝาก​ความหวัง​ไว้​ในพระยาห์เวห์เถิด

เพราะ​พระยาห์เวห์​มี​ความรัก​ที่มั่นคง

และ​ฤทธิ์​อำนาจ​อันยิ่งใหญ่​ที่จะ​ไถ่เจ้าได้

8 พระองค์​จะ​ไถ่​อิสราเอล

ให้รอดพ้น​จาก​ความบาป​ทั้งหมด​ของเขา

131

สงบนิ่ง​ใน​พระยาห์เวห์

เพลง​ที่​ร้อง​ใน​ระหว่างทาง​ขึ้นไป​ยัง​วิหาร เพลง​ของ​ดาวิด

1 ข้าแต่​พระยาห์เวห์ ข้าพเจ้า​ไม่ใช่​เป็น​คนเย่อหยิ่ง

ไม่​วางมาด​ใหญ่โต

ไม่ชอบ​ทำงาน​ที่​เพ้อฝัน​ใหญ่โต

หรือ​ทำ​ในสิ่งที่​ยากเกินตัว

2 ใช่แล้ว ข้าพเจ้า​ทำให้​จิตใจ​ตัวเอง​สงบนิ่ง

เหมือน​เด็ก​ที่​หย่านม​อยู่​ใน​อ้อมแขน​ของแม่

จิตใจ​ของ​ข้าพเจ้า​สงบนิ่ง​เหมือน​เด็กคนนั้น

3 อิสราเอล​เอ๋ย ฝาก​ความหวัง​ของเจ้า​ไว้กับ​พระยาห์เวห์​ทั้งเดี๋ยวนี้​และ​ตลอดไป

132

คำ​สัญญา​ที่​พระยาห์เวห์​ให้กับกษัตริย์​ดาวิด​และ​ศิโยน

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 ข้าแต่​พระยาห์เวห์​โปรด​ระลึกถึง​ดาวิด

และ​ความ​ทุกข์ยาก​ลำบาก​ทั้งหมด​ของเขา

2 เขา​ได้​สาบาน​ต่อพระยาห์เวห์

และ​บนบาน​ต่อ​ผู้​ทรง​ฤทธิ์​แห่งยาโคบ

3 ดาวิด​พูดว่า “ข้าพเจ้า​จะ​ไม่เข้าไป​ในบ้าน​ของตัวเอง

และ​จะ​ไม่นอนลง​บนเตียง​ของตัวเอง

4 ข้าพเจ้า​จะ​ไม่ยอม​หลับตาลง

จะ​ไม่ยอม​ให้​หนังตา​ปิดลง

5 จนกว่า​จะ​พบ​สถานที่​สำหรับ​ก่อตั้ง​เต็นท์อันศักดิ์สิทธิ์​ให้กับ​พระยาห์เวห์

เพื่อ​พระองค์​ผู้​ทรง​ฤทธิ์​แห่งยาโคบ​จะได้​พักอาศัย​อยู่ที่นั่น”

6 ดูเถิด ตอนที่​เรา​อยู่​ที่​เอฟราธาห์ พวกเรา​ได้ยิน​เรื่อง​หีบศักดิ์สิทธิ์

และ​เรา​ได้พบ​หีบศักดิ์สิทธิ์นั้น​ใน​ท้องทุ่ง​แห่งคีเรียธ ยาอาร์

7 พวกเรา​พูดกันว่า “ไป​เต็นท์อันศักดิ์สิทธิ์​ของ​พระองค์กัน

ไป​กราบลง​ตรง​ที่วางเท้า​ของพระองค์​กันเถิด”

8 ข้าแต่​พระยาห์เวห์ ลุกขึ้น​และ​ไปยัง​ที่พักผ่อน​แห่งใหม่​ของพระองค์เถิด

ทั้ง​พระองค์​และ​หีบ​ที่​แสดงถึง​ฤทธิ์​อำนาจ​ของพระองค์

9 ขอให้​พวกนักบวช​ของพระองค์​สวมใส่​ชัยชนะ

ขอให้​พวกที่ซื่อสัตย์​ต่อพระองค์​โห่ร้อง​ด้วย​ความชื่นชม​ยินดี

10 แล้ว​เพื่อ​เห็นแก่​ดาวิด​ผู้รับใช้​ของพระองค์

ขออย่า​ปฏิเสธ​กษัตริย์​ที่​พระองค์​ได้เลือกไว้แล้ว+ 132:10 กษัตริย์​ที่​พระองค์​ได้เลือกไว้แล้ว แปล​ตรงๆ​ได้ว่า “ผู้ที่​พระองค์​ทรงเจิม” ดู​คำว่า “เจิม” เพิ่มเติม​ได้​จาก​คำ​อธิบาย​ศัพท์​ท้ายเล่ม

11 พระยาห์เวห์​ได้​สาบาน​ต่อ​ดาวิด

และ​พระองค์​จะ​ไม่คืนคำ ที่ว่า “เรา​จะให้​ลูกหลาน​ของเจ้า​สืบต่อบัลลังก์​จากเจ้า

12 ถ้า​หาก​ลูกหลาน​ของเจ้า​จะ​ยังคง​รักษา​ข้อตกลง​และ​คำสั่งต่างๆ​ที่​เราสอน​พวกเขาไว้

ลูกหลาน​ของพวกเขา​ก็​จะได้​นั่ง​อยู่บน​บัลลังก์​ของเจ้า​ตลอดไป”

13 พระยาห์เวห์​ได้​เลือกศิโยน

พระองค์​ตัดสินใจ​ที่จะ​อาศัย​อยู่ที่นั่น

14 พระยาห์เวห์​พูดว่า “เรา​จะ​อาศัย​อยู่​ใน​สถานที่นี้​ตลอดไป

เรา​จะ​อยู่​ที่นี่​เพราะ​เรา​ได้เลือก​สถานที่นี้มา

15 เรา​จะ​อวยพร​ให้​ศิโยน

อุดม​สมบูรณ์​ไปด้วยอาหาร​และ​เรา​จะ​ทำให้​คนยากจน​อิ่มหนำ

16 เรา​จะ​สวมใส่​ความรอด​ให้กับ​พวกนักบวช​ของศิโยน

และ​ผู้ที่สัตย์ซื่อ​ของศิโยน​จะ​โห่ร้อง​ด้วย​ความชื่นชม​ยินดี

17 และ​ที่นั่น​เรา​จะ​ทำให้​ราชวงศ์​ของ​ดาวิด​แข็งแกร่ง

ราชวงศ์​ของ​กษัตริย์​ที่​เรา​ได้​เลือกไว้นั้น​จะ​คงอยู่​ตลอดไป​เหมือน​ตะเกียง​ที่​ไม่มีวันดับ

18 เรา​จะ​สวมใส่​ความอับอาย​ให้กับ​พวกศัตรู​ของเขา

แต่​เรา​จะ​ทำให้​มงกุฎ​ของเขา​ส่องประกาย​เจิดจ้า”

133

พี่น้อง​อยู่ด้วยกัน​อย่าง​กลมเกลียว

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร เพลง​ของ​ดาวิด

1 มัน​ช่างวิเศษ​และ​น่ายินดีจริงๆ

เมื่อ​พี่น้อง​อยู่ด้วยกัน​อย่าง​กลมเกลียว

2 มัน​เป็นเหมือน​น้ำมันหอม​ชั้นดี​ที่​เทลงมา​เจิมหัว​ของอาโรน

แล้ว​ไหล​ลงมา​อาบ​เครา​ของเขา

แล้ว​ไหล​เรื่อย​ลงมา​บน​เสื้อคลุม​ของเขา

3 มัน​เป็นเหมือน​น้ำค้าง​มากมาย​บน​ภูเขาเฮอร์โมน

ที่​ตกลงมา​บน​เทือกเขาศิโยนด้วย

ที่​ศิโยนนั้น พระยาห์เวห์​ได้​สัญญา​ที่​จะให้​พระพร​แม้แต่​ชีวิต​ที่​แสนจะยืนยาว

134

ผู้รับใช้​ใน​วิหาร​สรรเสริญ​พระยาห์เวห์​เถิด

เพลง​ที่​ร้อง​ใน​ระหว่างทาง​ที่​ขึ้นไป​ยัง​วิหาร

1 สรรเสริญ​พระยาห์เวห์​เถิด พวกผู้รับใช้​ทุกคน​ของพระองค์

ผู้ที่​ยืน​ทำหน้าที่​อยู่​ใน​วิหาร​ใน​ตอนกลางคืน

2 ยกมือ​ของท่าน​ขึ้น​ต่อ​สถานที่ศักดิ์สิทธิ์

และ​สรรเสริญ​พระยาห์เวห์เถิด

3 ขอให้​พระยาห์เวห์ ผู้สร้าง​สวรรค์​และ​แผ่นดินโลก

อวยพร​ท่าน​จาก​ศิโยน

135

พระยาห์เวห์​ยิ่งใหญ่​กว่า​พระทั้งปวง

1 สรรเสริญ​พระยาห์เวห์

สรรเสริญ​พระนาม​ของ​พระยาห์เวห์เถิด

สรรเสริญ​พระองค์ พวกผู้รับใช้​ของพระองค์

2 ผู้ที่​ยืน​ทำหน้าที่​อยู่​ใน​วิหาร​ของพระยาห์เวห์

และ​ยืน​อยู่​ใน​บริเวณ​ลานวิหาร​ของพระเจ้า​ของเรา

3 สรรเสริญ​พระยาห์เวห์ เพราะ​พระองค์​นั้นดี

ร้องเพลง​สรรเสริญ​พระนาม​ของพระองค์​เพราะ​เป็น​เรื่อง​ที่​น่ายินดี

4 เพราะ​พระยาห์เวห์​เลือก​ยาโคบ​มาเป็น​ของพระองค์​โดยเฉพาะ

เลือก​อิสราเอล​มาเป็น​ของรักของหวง​ของพระองค์

5 ข้าพเจ้า​รู้ว่า​พระยาห์เวห์​นั้นยิ่งใหญ่

องค์​เจ้า​ชีวิต​ของ​พวกเรา​นั้นยิ่งใหญ่​กว่า​พระทั้งปวง

6 พระยาห์เวห์​อยากจะ​ทำอะไร​พระองค์​ก็​ทำอย่างนั้น

ไม่ว่า​จะ​ในสวรรค์​หรือโลก

ไม่ว่า​จะ​ในทะเล​หรือ​ที่ลึก​ของมหาสมุทร

7 พระองค์​ทำให้​เมฆ​ลอยขึ้นมา​จาก​สุดปลายโลก

พระองค์​ทำให้​เกิด​ฟ้าแลบ​มาพร้อม​กับฝน

และ​พระองค์​นำ​ลม​ออกมา​จาก​คลัง​ของพระองค์

8 พระองค์​ฆ่า​ลูกหัวปี​ของอียิปต์

ทั้ง​ของคน​และ​ของสัตว์

9 พระองค์​ทำ​สิ่งน่าทึ่งต่างๆ​และ​การอัศจรรย์​ทั้งหลาย​ไปทั่ว​อียิปต์

เพื่อ​ต่อต้าน​ฟาโรห์​และ​ข้าราชการ​ทั้งหมด​ของเขา

10 พระองค์​ยัง​ปราบปราม​ชนชาติต่างๆ

และ​ฆ่า​พวกกษัตริย์​ที่ยิ่งใหญ่​เกรียงไกร

11 เช่น สิโหน กษัตริย์​ของ​คนอาโมไรต์

โอก กษัตริย์​ของ​บาชาน

และ​อาณาจักร​ทั้งหลาย​ใน​แผ่นดินคานาอัน

12 แล้ว​พระองค์​มอบ​แผ่นดิน​ของ​กษัตริย์​เหล่านั้น

ให้​ตก​เป็น​กรรมสิทธิ์​ของ​อิสราเอล​คนของพระองค์

13 ข้าแต่​พระยาห์เวห์ ชื่อเสียง​ของพระองค์​จะ​คงอยู่​ตลอดไป

ผู้คน​จะ​จดจำ​ชื่อของพระองค์​ไป​ทุกยุคทุกสมัย

14 พระยาห์เวห์​จะให้​ความเป็นธรรม​กับ​คนของพระองค์

และ​มี​ความเมตตา​ต่อ​พวกผู้รับใช้​ของพระองค์

15 รูปเคารพ​ของ​ชนชาติต่างๆ

เป็นแค่​เงิน​และทอง​ที่​มือมนุษย์​สร้างขึ้น

16 มีปาก​แต่​พูดไม่ได้

มีตา​แต่​มองไม่เห็น

17 มีหู​แต่​ไม่ได้ยิน

และ​ไม่มี​ลม​หายใจ​ใน​ปาก​ของพวกมัน

18 คน​ที่​สร้าง​รูปเคารพ​เหล่านั้น​และ​ทุกคน​ที่​ไว้วางใจ​ใน​รูปเคารพ​เหล่านั้น

ก็​จะเป็น​เหมือนกับ​พวกมัน

19 ชาวอิสราเอล​ทั้งหลาย สรรเสริญ​พระยาห์เวห์เถิด

ครอบครัว​ของอาโรน สรรเสริญ​พระยาห์เวห์เถิด

20 ครอบครัว​ของเลวี

สรรเสริญ​พระยาห์เวห์เถิด

ผู้ที่​ยำเกรง​พระยาห์เวห์​ทั้งหลาย สรรเสริญ​พระองค์เถิด

21 ให้​พระยาห์เวห์​ผู้ที่​อาศัย​อยู่ใน​เยรูซาเล็ม

ได้รับ​คำสรรเสริญ​จากศิโยน

สรรเสริญ​พระยาห์เวห์เถิด

136

ความรักมั่นคง​ของ​พระองค์คงอยู่​ตลอดไป

1 ให้​ขอบคุณ​พระยาห์เวห์ เพราะ​พระองค์​นั้นดี

ความรักมั่นคง​ของ​พระองค์​คงอยู่​ตลอดไป

2 ให้​ขอบคุณ​พระเจ้า​ผู้อยู่เหนือ​พระเจ้าทั้งปวง

ความรักมั่นคง​ของพระองค์​คงอยู่​ตลอดไป

3 ให้​ขอบคุณ​องค์​เจ้า​ชีวิต​ผู้อยู่เหนือ​เจ้าทั้งปวง

ความรักมั่นคง​ของพระองค์​คงอยู่​ตลอดไป

4 ให้​ขอบคุณ​พระองค์​ผู้ที่​ทำ​สิ่งมหัศจรรย์​อันยิ่งใหญ่​แต่เพียงผู้เดียว

ความรักมั่นคง​ของพระองค์​คงอยู่​ตลอดไป

5 ให้​ขอบคุณ​พระองค์​ผู้สร้าง​ฟ้าสวรรค์​อย่างชาญฉลาด

ความรักมั่นคง​ของพระองค์​คงอยู่​ตลอดไป

6 ให้​ขอบคุณ​พระองค์​ผู้​แผ่ขยาย​แผ่นดิน​ออกไป​เหนือ​ผืนน้ำ

ความรักมั่นคง​ของพระองค์​คงอยู่​ตลอดไป

7 ให้​ขอบคุณ​พระองค์​ผู้สร้าง​ดวง​อาทิตย์​และ​ดวงจันทร์

ความรักมั่นคง​ของพระองค์​คงอยู่​ตลอดไป

8 พระองค์​สร้าง​ดวง​อาทิตย์​เพื่อให้​ปกครอง​กลางวัน

ความรักมั่นคง​ของพระองค์​คงอยู่​ตลอดไป

9 พระองค์​สร้าง​ดวงจันทร์​และ​ดวงดาวทั้งหลาย​เพื่อให้​ปกครอง​กลางคืน

ความรักมั่นคง​ของพระองค์​คงอยู่​ตลอดไป

10 ให้​ขอบคุณ​พระองค์​ผู้ฆ่า​พวกลูกชายหัวปี​ของอียิปต์

ความรักมั่นคง​ของพระองค์​คงอยู่​ตลอดไป

11 พระองค์​ได้นำ​คนอิสราเอล​ออกจาก​อียิปต์นั้น

ความรักมั่นคง​ของพระองค์​คงอยู่​ตลอดไป

12 พระองค์​ทำ​เรื่องนี้​ด้วยมือ​อันทรงพลัง​และ​แขน​ที่​เหยียด​ออกมา

ความรักมั่นคง​ของพระองค์​คงอยู่​ตลอดไป

13 ให้​ขอบคุณ​พระองค์​ผู้ที่​แยก​ทะเล​แดง​ออกเป็น​สองส่วน

ความรักมั่นคง​ของพระองค์​คงอยู่​ตลอดไป

14 พระองค์​นำ​อิสราเอล​เดินผ่าไป​กลาง​ทะเล​แดง

ความรักมั่นคง​ของพระองค์​คงอยู่​ตลอดไป

15 พระองค์​เหวี่ยง​ฟาโรห์​และ​กองทัพ​ของเขา​ทิ้งไป​ในทะเล​แดง

ความรักมั่นคง​ของพระองค์​คงอยู่​ตลอดไป

16 ให้​ขอบคุณ​พระองค์​ผู้นำ​คนของพระองค์​ตอน​อยู่ใน​ทะเลทราย

ความรักมั่นคง​ของพระองค์​คงอยู่​ตลอดไป

17 ให้​ขอบคุณ​พระองค์​ผู้ปราบ​กษัตริย์​ผู้ยิ่งใหญ่ทั้งหลาย

ความรักมั่นคง​ของพระองค์​คงอยู่​ตลอดไป

18 พระองค์​ฆ่า​พวกกษัตริย์​ที่ยิ่งใหญ่​เกรียงไกร

ความรักมั่นคง​ของพระองค์​คงอยู่​ตลอดไป

19 พระองค์​ฆ่า สิโหน กษัตริย์​ของ​คนอาโมไรต์

ความรักมั่นคง​ของพระองค์​คงอยู่​ตลอดไป

20 และ​ได้​ฆ่า​โอก กษัตริย์​ของบาชาน

ความรักมั่นคง​ของพระองค์​คงอยู่​ตลอดไป

21 จากนั้น พระองค์​ได้​ยก​แผ่นดิน​ของกษัตริย์​เหล่านั้น​ให้​เป็นกรรมสิทธิ์​ของอิสราเอล

เพราะ​ความรักมั่นคง​ของพระองค์​คงอยู่​ตลอดไป

22 พระองค์​ยก​แผ่นดิน​ของ​พวกเขา​ให้กับ​อิสราเอล ผู้รับใช้​ของพระองค์

ความรักมั่นคง​ของพระองค์​คงอยู่​ตลอดไป

23 ให้​ขอบคุณ​พระองค์​ที่​ระลึกถึงเรา​ตอนที่​เรา​ตกอยู่ใน​ความเดือด​ร้อน

ความรักมั่นคง​ของพระองค์​คงอยู่​ตลอดไป

24 พระองค์​ช่วยเหลือ​พวกเรา​ให้รอดพ้น​จาก​เหล่าศัตรู​ของเรา

ความรักมั่นคง​ของพระองค์​คงอยู่​ตลอดไป

25 พระองค์​ให้​อาหาร​กับ​สิ่งที่มีชีวิต​ทั้งปวง

ความรักมั่นคง​ของพระองค์​คงอยู่​ตลอดไป

26 ให้​ขอบคุณ​พระเจ้า​แห่งฟ้าสวรรค์

ความรักมั่นคง​ของพระองค์​คงอยู่​ตลอดไป

137

เยรูซาเล็ม​ตอน​เป็นเชลย​ใน​บาบิโลน

1 พวกเรา​นั่งอยู่​ริมแม่น้ำ​ทั้งหลาย​ในบาบิโลน

และ​ร้องไห้​เมื่อ​ระลึกถึง​ศิโยน+ 137:1 บทเพลง​นี้​เขียนขึ้น​โดย​ชาวยูดาห์​คนหนึ่ง ซึ่ง​ถูกเนรเทศ​ไป​บาบิโลน หลังจาก​ชาวบาบิโลน​เอาชนะ​ยูดาห์ และ​ได้​ทำลาย​วิหาร​ของพระยาห์เวห์ ใน​เมืองเยรูซาเล็ม

2 พวกเรา​ได้​แขวนพิณไว้

บน​ต้นหลิว​ใน​เมืองนั้น

3 และ​ที่นั่น พวกผู้จับกุม​พวกเรา​เรียกให้​พวกเรา​ร้องเพลง

พวก​ที่​เยาะเย้ย​พวกเรา​สั่งให้​พวกเรา​สร้าง​ความบันเทิง​ให้กับ​พวกเขา

พวกเขา​สั่งว่า

“ร้องเพลง​เกี่ยวกับ​ศิโยน​ให้​พวกเรา​ฟัง​สักเพลงซิ”

4 แต่​พวกเรา​จะ​ร้องเพลง​ของพระยาห์เวห์

ใน​แผ่นดิน​ของ​คน​ต่าง​ชาตินี้​ได้ยังไง

5 เยรูซาเล็ม​เอ๋ย ถ้าหาก​ข้าพเจ้า​ลืมเจ้า

ก็​ขอให้​มือขวา​ของ​ข้าพเจ้านี้​ลืม​วิธีเล่นพิณเสีย

6 ขอให้​ลิ้น​ของข้าพเจ้า​ติดอยู่​ที่​เพดานปาก

ถ้าหาก​ข้าพเจ้า​ลืมเจ้า

หรือ ถ้าหาก​ข้าพเจ้า​ไม่ได้​ยกเจ้า​ให้​สำคัญ​ยิ่งกว่า​สิ่งที่​ทำให้​ข้าพเจ้า​มีความสุขที่สุด

7 ข้าแต่​พระยาห์เวห์​ให้​ระลึกถึง​สิ่ง​ที่​คนเอโดม​ทำ​ในวันที่​เยรูซาเล็มพินาศ

พวกเขา​ตะโกนว่า “พังมัน​ลงมา พังมัน​ลงมา ให้​ถึงรากถึงโคน”

8 นางสาว​บาบิโลน​เอ๋ย ผู้ที่​กำลัง​จะ​ถูกทำลายไป

คนที่​ตอบแทนเจ้า​อย่างสาสม​กับที่​เจ้าทำ​กับเรานั้น​ถือว่า​มีเกียรติจริงๆ

9 คนที่​จับ​พวกทารก​ของพวกเจ้า​ไปฟาด​กับ​ก้อนหินนั้น

ถือว่า​มีเกียรติจริงๆ

138

ขอบคุณ​พระยาห์เวห์สำหรับ​การปกป้อง

เพลง​ของ​ดาวิด

1 ข้าแต่​พระยาห์เวห์ ข้าพเจ้า​จะ​ขอบคุณ​พระองค์​อย่างสุดจิตสุดใจ

ข้าพเจ้า​จะ​ร้องเพลง​สรรเสริญ​พระองค์​ต่อหน้า​พระเจ้าทั้งหลาย

2 ข้าพเจ้า​จะ​กราบลง​หันหน้า​ตรง​ไปยัง​วิหารอันศักดิ์สิทธิ์​ของพระองค์​ข้าพเจ้า​จะ​สรรเสริญ​ชื่อของพระองค์

สิ่ง​ที่​พระองค์​สัญญา​ว่า​จะทำนั้น​จะ​สร้าง​ชื่อเสียง​ให้กับ​พระองค์มาก ยิ่งกว่า​ชื่อเสียง​ที่พระองค์​มีอยู่​ตอนนี้​เสียอีก

3 เมื่อ​ข้าพเจ้า​ร้องขอ​ความช่วยเหลือ​จากพระองค์ พระองค์ตอบ

พระองค์​ทำให้​จิตใจ​ของข้าพเจ้า​กล้าหาญ​และเข้มแข็ง

4 ข้าแต่​พระยาห์เวห์ ขอให้​กษัตริย์​ทั้งหมด​บน​แผ่นดินโลกนี้​พากัน​สรรเสริญ​พระองค์

เมื่อ​พวกเขา​ได้ยิน​คำพูด​จาก​ปาก​ของพระองค์

5 ขอให้​พวกเขา​ร้องเพลง​เรื่อง​หนทาง​ทั้งหลาย​ของพระยาห์เวห์

เพราะ​สง่าราศี​ของ​พระยาห์เวห์​ยิ่งใหญ่นัก

6 ถึงแม้​พระยาห์เวห์​จะ​ได้รับ​การยกย่องสูงสุด พระองค์​ก็ยัง​สนใจ​คนที่ต่ำต้อย

พระองค์​รู้ว่า​คนเย่อหยิ่ง​ทำอะไร​แม้ว่า​พระองค์​จะอยู่ห่างไกล

7 หากว่า​ข้าพเจ้า​เดิน​อยู่​ใน​ท่ามกลาง​อันตราย

พระองค์​ก็​จะ​รักษา​ชีวิต​ของข้าพเจ้าไว้

พระองค์​ก็​จะ​ยื่นมือ​ของพระองค์​ออกมา​ต่อต้าน​พวกศัตรู​ที่​โกรธ​เกรี้ยว​ข้าพเจ้า

มือขวา​ของพระองค์​ก็​จะ​ช่วยกู้​ข้าพเจ้า

8 ข้าแต่​พระยาห์เวห์ ข้าพเจ้า​รู้ว่า​พระองค์​จะ​แก้แค้น​แทนข้าพเจ้า

ข้าแต่​พระยาห์เวห์ ความรักมั่นคง​ของพระองค์​คงอยู่​ตลอดไป

ขอ​อย่าได้​ทอดทิ้ง​พวกเรา​ผู้ที่​พระองค์​สร้างขึ้นมา​กับมือ

139

พระยาห์เวห์​รู้​ทุกเรื่อง

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระยาห์เวห์

พระองค์​ได้​สำรวจ​ข้าพเจ้า และ​รู้​ทุกอย่าง​เกี่ยวกับ​ข้าพเจ้า

2 ข้าพเจ้า​จะ​นั่งลง​หรือ​ลุกขึ้น พระองค์ก็รู้

ข้าพเจ้า​คิดอะไรอยู่ พระองค์​ก็​เข้าใจ​แม้​พระองค์​จะอยู่ห่างไกล

3 ไม่ว่า​ข้าพเจ้า​จะไป​ที่ไหน​หรือ​นอน​ที่ไหน พระองค์​ก็เฝ้ามองอยู่

ข้าพเจ้า​ทำอะไร พระองค์​ก็รับรู้หมด

4 ข้าแต่​พระยาห์เวห์

พระองค์​รู้ว่า​ข้าพเจ้า​จะพูดอะไร​ก่อนที่​ลิ้น​ของข้าพเจ้า​จะพูด​เสียอีก

5 พระองค์​อยู่รอบตัว​ข้าพเจ้า​ทั้งหน้าหลัง

พระองค์​วางมือ​อยู่​บน​ข้าพเจ้า

6 ความรู้​ของพระองค์​น่าทึ่ง​เหลือเกิน​สำหรับข้าพเจ้า

สูงส่ง​เกินกว่า​ที่​ข้าพเจ้า​จะเข้าใจได้

7 ข้าพเจ้า​จะ​หนี​พระวิญญาณ​ของ​พระองค์​ไปไหนพ้น

ข้าพเจ้า​หนีหน้า​พระองค์​ไปไหนได้

8 ถ้า​ข้าพเจ้า​จะ​ขึ้นไป​บนสวรรค์​พระองค์​ก็อยู่ที่นั่น

ถ้า​ข้าพเจ้า​นอนลง​ที่​แดน​คนตาย​พระองค์​ก็อยู่ที่นั่น

9 ถ้า​ข้าพเจ้า​จะ​ขึ้นมา​พร้อมกับ​ดวง​อาทิตย์​ทางตะวันออก

และ​ข้าม​ขอบฟ้า​ไปตก​อีกฝากหนึ่ง​ของทะเล

10 แม้แต่​ที่นั่น มือ​ของพระองค์​ก็​ยัง​นำ​ข้าพเจ้า

และ​มือขวา​ของพระองค์​พยุง​ข้าพเจ้าไว้

11 ถ้า​ข้าพเจ้า​ขอให้​ความมืด​ซ่อนตัว​ข้าพเจ้าไว้

และ​ขอให้​กลางวัน​กลายเป็น​กลางคืน​รอบตัว​ข้าพเจ้า

12 มัน​ก็ยัง​ไม่มืด​เกินไป​สำหรับ​พระองค์

สำหรับ​พระองค์แล้ว​กลางคืน​ก็สว่าง​เหมือน​กลางวัน

สำหรับ​พระองค์แล้ว​กลางคืน​และ​กลางวัน​ไม่แตกต่างกันเลย

13 พระองค์​สร้าง​ทั้งจิต​และใจ​ของข้าพเจ้า

พระองค์​ทอ​ข้าพเจ้า​เข้าด้วยกัน​ใน​ท้องแม่

14 ข้าพเจ้า​จึง​ขอบคุณ​พระองค์​เพราะ​งาน​ของพระองค์นั้น​ช่างน่าเกรง​ขาม​และน่าทึ่ง

พระองค์​รู้จัก​ข้าพเจ้า​อย่าง​ทะลุปรุโปร่ง

15 ตอนที่​ข้าพเจ้า​ถูกก่อ​ขึ้นมา​ใน​ที่ลึกลับ​ในท้องแม่

ตอนนั้น​ที่​ข้าพเจ้า​ประกอบ​เข้าด้วยกัน​ใน​สถานที่​ที่มองไม่เห็น

ไม่มี​กระดูก​สักชิ้นหนึ่ง​ของข้าพเจ้า​ที่รอดพ้น​สายตา​ของพระองค์​ไปได้

16 ดวงตา​ของพระองค์​มองดู​ข้าพเจ้า​ก่อนที่​ข้าพเจ้า​จะ​เป็นรูปเป็นร่าง

ทุกวันคืน​ที่​พระองค์​ให้​ข้าพเจ้า​มีชีวิตอยู่

พระองค์​ได้​จดบันทึก​ไว้แล้ว​ในสมุด​ของพระองค์​ก่อนที่​มันจะเกิดขึ้น​เสียอีก

17 ข้าแต่​พระเจ้า ความคิดทั้งหลาย​ของพระองค์นั้น​ยาก​เกินกว่า​ที่​ข้าพเจ้า​จะเข้าใจได้

รวมเข้า​ด้วยกันแล้ว​มัน​มากมาย​จนนับไม่ถ้วน

18 ถ้า​ข้าพเจ้า​นับ​ความคิด​เหล่านั้นได้​ก็คง​มี​มากกว่า​เม็ดทราย

ถ้า​จะให้​ข้าพเจ้า​นับหมด ข้าพเจ้า​คงจะต้อง​มีชีวิต​ยืนยาว​เท่ากับ​พระองค์

19 ข้าแต่​พระเจ้า ข้าพเจ้า​หวัง​จะเห็น​พระองค์​ฆ่าคนชั่ว​เหลือเกิน

ไอ้พวกฆาตกร​ไปให้พ้น​จากข้า

20 คนพวกนั้น​พูด​สิ่งไม่ดี​เกี่ยวกับ​พระองค์

พวกศัตรู​ของพระองค์​อ้างชื่อ​ของพระองค์​ใน​คำ​สาบาน​ที่หลอกลวง

21 ข้าแต่​พระยาห์เวห์ ข้าพเจ้า​เกลียดชัง​คนเหล่านั้น​ที่เกลียดชัง​พระองค์

ข้าพเจ้า​รังเกียจ​คนเหล่านั้น​ที่กบฏ​ต่อพระองค์

22 ข้าพเจ้า​เกลียด​คนเหล่านั้น​เข้ากระดูกดำ

ศัตรู​ของพระองค์​คือ​ศัตรู​ของข้าพเจ้าด้วย

23 ข้าแต่​พระเจ้า โปรด​สำรวจ​ข้าพเจ้า​โปรดรู้​ถึง​จิตใจ​ของข้าพเจ้า

โปรด​ทดสอบ โปรดรู้​ถึง​สิ่งต่างๆ​ที่ข้าพเจ้า​เป็นห่วง

24 ดูสิว่า ข้าพเจ้า​เดิน​ผิดทาง​หรือเปล่า

โปรดนำ​ข้าพเจ้า​ไป​บนหนทาง​อันเก่าแก่นั้น​ที่ถูกต้อง​มาตลอด

140

ขอให้​รอดพ้น​จากศัตรู

ถึง​หัวหน้า​นักร้อง เพลง​สดุดี​ของ​ดาวิด

1 ข้าแต่​พระยาห์เวห์ โปรดช่วย​ข้าพเจ้า​ให้รอดพ้น​จาก​พวกคนชั่ว

โปรดปกป้อง​ข้าพเจ้า​ให้รอดพ้น​จาก​คนโหดร้าย​ด้วยเถิด

2 จาก​คนเหล่านั้น​ที่​ชอบวางแผน​ทำสิ่งชั่วร้าย

และ​วันทั้งวัน​ชอบ​ก่อเรื่อง​ทะเลาะ​วิวาท

3 ลิ้น​ของ​พวกเขา​แหลมคม​เหมือน​ลิ้นงู

คำพูด​ของเขา​เหมือน​พิษงู เซลาห์

4 ข้าแต่​พระยาห์เวห์ ช่วย​ปกป้อง​ข้าพเจ้า ให้รอดพ้น​จาก​คนชั่ว​เหล่านั้นด้วย

ช่วย​ปกป้อง​ข้าพเจ้า​ให้รอดพ้น​จาก​คนโหดร้าย​ผู้ที่​ชอบวางแผน​ทำให้​ข้าพเจ้า​สะดุดล้ม

5 คนหยิ่งยโส​ซ่อน​กับดัก​ให้กับ​ข้าพเจ้า

พวกเขา​ดึงเชือก​กางตาข่าย

พวกเขา​วาง​พวกบ่วงแร้ว​ตามทาง​ไว้ดัก​ข้าพเจ้า เซลาห์

6 ดังนั้น ข้าพเจ้า​จึง​อธิษฐาน​ว่า “ข้าแต่​พระยาห์เวห์ พระองค์​เป็น​พระเจ้า​ของข้าพเจ้า”

ดังนั้น​พระยาห์เวห์ โปรดฟัง​คำร้องขอ​ของข้าพเจ้า​ด้วยเถิด

7 พระยาห์เวห์​องค์​เจ้า​ชีวิต​ผู้ช่วยให้รอด​อันแข็งแกร่ง​ของข้าพเจ้า

พระองค์​ปกป้อง​หัว​ของข้าพเจ้า​ในวัน​ทำศึกสงคราม

8 ข้าแต่​พระยาห์เวห์ อย่ายอม​ให้​คนชั่ว​เหล่านั้น​ได้สิ่งที่​พวกมัน​อยากได้

อย่ายอม​ให้​แผนการ​ของพวกมัน​สำเร็จ​เมื่อ​พวกมัน​โจมตี เซลาห์

9 ขอให้​แผนการร้าย​ที่​พวกศัตรู​วาง​ต่อข้าพเจ้า

กลับ​ทำลาย​พวกมันเอง

10 ขอให้​ถ่านหินร้อน​ตกใส่หัว​พวกมัน

โยน​พวกมัน​เข้าไป​ใน​กองไฟด้วย

โยน​มัน​ลงไป​ให้ติดอยู่​ในหลุมทั้งหลาย​ซึ่ง​ปีน​ออกมา​ไม่ได้

11 ขอให้​ความหายนะ​ตามล่า​พวกคนโหดร้าย​พวกนั้น

และ​ตี​พวกมัน​ให้ล้มลง

12 ข้าพเจ้า​รู้ว่า​พระยาห์เวห์​จะเข้าข้าง​คนยากจน

และ​นำ​ความยุติธรรม​มาให้​กับคนขัดสน

13 แล้ว​คนดี​จะขอบคุณ​พระองค์

และ​คนสัตย์ซื่อ​จะ​อาศัย​อยู่​ต่อหน้า​พระองค์

141

คำ​อธิษฐาน​ขอ​การปกป้อง

เพลง​สดุดี​ของ​ดาวิด

1 ข้าแต่​พระยาห์เวห์ ข้าพเจ้า​ร้องขอ​ความช่วยเหลือ​จาก​พระองค์ รีบเร่ง​มาช่วย​ข้าพเจ้า​ด้วยเถิด

โปรดรับฟัง​เมื่อ​ข้าพเจ้า​ร้องเรียก​พระองค์

2 ขอ​พระองค์​ยอมรับ​คำ​อธิษฐาน​ของข้าพเจ้า​เหมือนกับ​กลิ่น​ของ​เครื่อง​หอมบูชา

ขอ​พระองค์​ยอมรับ​มือ​ที่​ชูขึ้น​ของข้าพเจ้า​เหมือนกับ​เครื่อง​ถวาย​ในยามเย็น

3 ข้าแต่​พระยาห์เวห์ ช่วย​ตั้งยาม​ให้ระวังปาก​ของข้าพเจ้า

ช่วย​เฝ้าประตู​แห่งริมฝีปาก​ของข้าพเจ้า​ด้วยเถิด

4 ขออย่าได้​หันจิตใจ​ของข้าพเจ้า​ไปสู่​สิ่งชั่วร้าย อย่าปล่อยให้​ข้าพเจ้า​ไปร่วมมือ​กับคนชั่ว​ทำสิ่งเลว

และ​อย่าให้​ข้าพเจ้า​ไปมี​ส่วนร่วม​ใน​งานเลี้ยง​ของพวกมัน

5 ขอให้​คนดี​ลงโทษ​ข้าพเจ้า​เพราะ​หวังดี​ต่อข้าพเจ้า

ขอให้​เขา​ติเตียน​ข้าพเจ้า

ข้าพเจ้า​ถือว่า​เป็นเหมือน​น้ำมัน​ที่​ชะโลมหัว​ของข้าพเจ้า ข้าพเจ้า​จะ​ไม่ปฏิเสธเลย

แต่​ข้าพเจ้า​ยังคง​อธิษฐาน​ต่อต้าน​สิ่งชั่วร้ายต่างๆ​ที่​คนชั่ว​ทำอยู่

6 ขอให้​พวกผู้นำ​ของพวกเขา​ถูกโยน​ลงมา​จากหน้าผา

แล้ว​ทุกคน​จะได้​รู้ว่า​พระองค์​ฟัง​คำ​อธิษฐาน​ของข้าพเจ้า

7 กระดูก​ของ​พวกเขา​จะ​แตกกระจุย​กระจาย​ที่​ปากหลุมศพ

เหมือนกับ​ดิน​ที่​ถูก​ชาวนา​ไถพรวน​จน​แตกกระจาย+ 141:5-7 สำเนา​ภาษาฮีบรู​เข้าใจ​ยากมาก

8 ข้าแต่​พระยาห์เวห์ องค์​เจ้า​ชีวิต​ของข้าพเจ้า ข้าพเจ้า​มองหา​ความช่วยเหลือ​จากพระองค์

ข้าพเจ้า​ลี้ภัย​ในพระองค์ ดังนั้น ขอ​อย่าปล่อย​ให้​ข้าพเจ้า​ต้องตาย

9 ปกป้อง​ข้าพเจ้า​จาก​หลุม​พราง

และ​จาก​พวกตาข่าย​ของ​คนที่ทำชั่ว​พวกนั้น

10 ขอให้​คนชั่ว​พวกนั้น​ตกลงไป​ในกับดัก​ของเขาเอง

ในขณะที่​ข้าพเจ้า​เดินผ่าน​มันไป​อย่างปลอดภัย

142

พระองค์​เป็น​ที่ลี้ภัย​ของ​คนสิ้นหนทาง

บทเพลง​มัสคิล​ของ​ดาวิด เป็น​คำ​อธิษฐาน​ตอนที่​ท่าน​อยู่ในถ้ำ

1 ข้าพเจ้า​ร้องตะโกน​ต่อพระยาห์เวห์

ข้าพเจ้า​ร้อง​ต่อพระยาห์เวห์​เพื่อ​ขอความเมตตา

2 ข้าพเจ้า​ระบาย​ความทุกข์ทั้งหลาย​ออกมา​ต่อหน้า​พระองค์

ข้าพเจ้า​เล่าให้​พระองค์ฟัง​ถึง​ความ​ทุกข์ยาก​ทั้งหมด​ของข้าพเจ้า

3 เมื่อ​ข้าพเจ้า​รู้สึก​ท้อใจ พระองค์​เฝ้าดู​ทางเดิน​ของข้าพเจ้าอยู่

พวกศัตรู​วางกับดัก​ไว้​ตามทาง​ที่​ข้าพเจ้า​กำลัง​เดินไปนั้น

4 ดูสิ ข้าพเจ้า​ไม่มี​เพื่อน​สักคน​ที่​อยู่เคียง​ข้าง

ข้าพเจ้า​ไม่มี​ที่หลบภัย ไม่มีใคร​สนใจ​ว่า​ข้าพเจ้า​จะอยู่​หรือ​จะตาย

5 ข้าแต่​พระยาห์เวห์ ข้าพเจ้า​ร้องเรียก​พระองค์

และ​บอก​กับ​พระองค์​ว่า “พระองค์​คือ​ที่ลี้ภัย​ของข้าพเจ้า พระองค์​คือ​ทุกสิ่งทุกอย่าง​ที่​ข้าพเจ้า​ต้องการ​ในโลกนี้”

6 โปรดฟัง​คำ​อธิษฐาน​ของข้าพเจ้า เพราะ​ข้าพเจ้า​หมดสิ้น​หนทาง

ช่วย​ข้าพเจ้า​ให้รอดพ้น​จาก​ผู้ไล่ตาม​ข้าพเจ้า​เพราะ​พวกเขา​แข็งแรง​กว่าข้าพเจ้า

7 ช่วย​ปล่อย​ข้าพเจ้า​ออก​จาก​คุก​แห่ง​ความ​ทุกข์ยากนี้ เพื่อ​ข้าพเจ้า​จะได้​ขอบคุณ​พระองค์

แล้ว​พวกคนดีๆ​จะได้​มาร่วม​เฉลิม​ฉลอง​กับข้าพเจ้า​เพราะ​พระองค์​ดูแล​ข้าพเจ้า

143

พระยาห์เวห์​ขอให้​ข้าพเจ้า​มีชีวิต​ต่อไป

บทเพลง​สดุดี​ของ​ดาวิด

1 ข้าแต่​พระยาห์เวห์ โปรดฟัง​คำ​อธิษฐาน​ของข้าพเจ้า

โปรดฟัง​คำร้องขอ​ของ​ข้าพเจ้าด้วย

โปรดตอบ​ข้าพเจ้า​ตาม​ความดี​และ​ความสัตย์ซื่อ​ของพระองค์​ด้วยเถิด

2 โปรด​อย่า​นำตัว​ข้าพเจ้า​ผู้รับใช้​ของพระองค์​ไป​ขึ้นโรงขึ้นศาลเลย

เพราะ​ไม่มี​มนุษย์​คนไหนหรอก​ที่บริสุทธิ์​ตาม​มาตรฐาน​ของพระองค์

3 พวกศัตรู​ของข้าพเจ้า​ไล่ตาม​ข้าพเจ้า

พวกเขา​บดขยี้​ข้าพเจ้า​ติดดิน

พวกเขา​กำลัง​ผลัก​ข้าพเจ้า​ลงไป​ในหลุมศพ​ที่มืดมิด​ร่วมกับ​คน​ที่​ตายไป​นานแล้ว

4 ข้าพเจ้า​จึง​ท้อใจ

และ​ข้าพเจ้า​ตัวชา​ไปหมด

5 ข้าพเจ้า​ระลึกถึง​วันเวลา​อันเก่าแก่​ที่ผ่านมา

ข้าพเจ้า​คิดถึง​ทุกสิ่ง​ที่​พระองค์​ได้ทำ

ข้าพเจ้า​ใคร่ครวญ​ถึง​งานทั้งหลาย​ที่​พระองค์ทำ

6 ข้าพเจ้า​ยกมือ​ขึ้น​อธิษฐาน​ต่อพระองค์

ข้าพเจ้า​กระหายหาพระองค์​เหมือน​ผืนดินแห้ง​ที่​กระหายหาน้ำ เซลาห์

7 ข้าแต่​พระยาห์เวห์ โปรด​ตอบ​ข้าพเจ้า​โดยเร็วเถิด เพราะ​ข้าพเจ้า​สิ้นหวังแล้ว

โปรด​อย่า​ซ่อนหน้า​ไปจาก​ข้าพเจ้า

ไม่อย่างนั้น ข้าพเจ้า​จะ​กลายเป็น​คนหนึ่ง​ในพวกนั้น​ที่​ลงไปสู่​หลุม​ฝังศพ

8 ขอให้​ข้าพเจ้า​ได้ยิน​ถึง​ความรักมั่นคง​ของพระองค์​ในเวลาเช้า

เพราะ​ข้าพเจ้า​เชื่อพึ่ง​ในพระองค์

ช่วย​บอก​ข้าพเจ้า​ด้วยเถิด​ว่า​ข้าพเจ้า​ควรจะ​ไปทางไหน

เพราะ​ข้าพเจ้า​ได้ยก​จิตใจ​ของข้าพเจ้า​ให้กับ​พระองค์แล้ว

9 ข้าแต่​พระยาห์เวห์ ช่วย​ข้าพเจ้า​ให้รอดพ้น​จากศัตรู​ของข้าพเจ้า​ด้วยเถิด

เพราะ​ข้าพเจ้า​ลี้ภัย​อยู่ใน​พระองค์

10 โปรด​ช่วย​สอน​ข้าพเจ้า​ให้​ทำตามใจ​พระองค์ด้วย

เพราะ​พระองค์​คือ​พระเจ้า​ของข้าพเจ้า

ขอให้​พระวิญญาณ​ที่ดี​ของพระองค์​นำทาง​ข้าพเจ้า​ในแผ่นดิน​ที่ราบเรียบ

11 ข้าแต่​พระยาห์เวห์ โปรด​ให้​ข้าพเจ้า​มีชีวิตอยู่​ต่อไปด้วย​เพื่อ​รักษา​ชื่อเสียง​ของพระองค์

โปรด​ดึง​ชีวิต​ข้าพเจ้า​ออกจาก​ความ​ทุกข์ยาก​ด้วยเถิด​เพราะ​พระองค์​ยุติธรรม

12 ช่วย​ทำลาย​ล้าง​ศัตรู​ทุกคน​ของข้าพเจ้าด้วย​เพราะ​ความรัก​ที่​พระองค์​มี​ต่อข้าพเจ้า​นั้นมั่นคง

โปรด​กำจัด​คน​ที่​พยายาม​ฆ่า​ข้าพเจ้า​ด้วยเถิด

เพราะ​ข้าพเจ้า​เป็นผู้รับใช้​ของพระองค์

144

อธิษฐาน​ขอให้​มีชัย​และ​เจริญ​รุ่งเรือง

เพลง​ของ​ดาวิด

1 สรรเสริญ​พระยาห์เวห์​ผู้​เป็น​ป้อม​ปราการ​ของข้าพเจ้า

ผู้ฝึกปรือ​มือ​ของข้าพเจ้า​ใน​การสู้รบ

และ​ฝึกฝน​นิ้ว​ของข้าพเจ้า​ทำสงคราม

2 สำหรับ​ข้าพเจ้าแล้ว พระองค์​เป็น​ความรัก​ที่มั่นคง

เป็น​ป้อม​ปราการ เป็น​ภูผา​หลบภัย

เป็น​ผู้ช่วยให้รอด และ​เป็นโล่​คุ้มกัน ข้าพเจ้า​ลี้ภัย​ในพระองค์

พระองค์​ทำให้​คนของข้าพเจ้า​อยู่​ภายใต้​อำนาจ​ของข้าพเจ้า

3 ข้าแต่​พระยาห์เวห์ มนุษย์​เป็นใครกัน​พระองค์​ถึงได้​สังเกต​พวกเขา

และ​คนเป็นอะไร​พระองค์​ถึงได้​เอาใจใส่นัก

4 มนุษย์​เปรียบเหมือน​หมอก​ที่​เหือดหายไป​อย่างรวดเร็ว

ชีวิต​ของ​พวกเขา​ก็​เปรียบเหมือน​เงา​ที่​จางหายไป

5 ข้าแต่​พระยาห์เวห์ แหวก​ท้องฟ้า​ของพระองค์ แล้ว​ลงมา​สัมผัส​พวกภูเขา

แล้ว​ควัน​ก็​จะ​พวยพุ่ง​ออกมา​จาก​ภูเขา​เหล่านั้น

6 ใช้สายฟ้า​ตี​เหล่าศัตรู​ของข้าพเจ้า​ให้​กระจัด​กระจายไป

ยิง​ลูกธนู​ของพระองค์​ใส่​พวกเขา​และ​ทำให้​พวกเขา​วิ่งหนีไป​คนละทิศ​คนละทาง

7 ช่วย​ยื่นมือ​ของพระองค์​ลงมา​จากสวรรค์

และ​ช่วย​ข้าพเจ้า​ให้รอด​ด้วยเถิด

ช่วย​ดึง​ข้าพเจ้า​ให้​ขึ้นมา​จาก​น้ำลึก ให้รอด​จาก​เงื้อมมือ​ของ​คน​ต่าง​ชาติ

8 คือ​จาก​คนที่​ใช้​ปาก​พูดโกหก

และ​ยก​มือขวา​ขึ้น​สาบาน​อย่างหลอกลวง

9 ข้าแต่​พระเจ้า ข้าพเจ้า​จะ​ร้องเพลง​บทใหม่​ให้กับพระองค์

และ​จะ​เล่นดนตรี​ด้วย​พิณสิบสาย​ให้พระองค์ฟัง

10 พระองค์​เป็น​ผู้ให้​ชัยชนะ​กับ​พวกกษัตริย์

พระองค์​กู้​ดาวิด​ผู้รับใช้​ของ​พระองค์​จาก​ดาบ​ที่ฆ่าฟัน

11 ดังนั้น ช่วย​ปลดปล่อย​ให้ข้าพเจ้า​เป็นอิสระ และ​ช่วย​ข้าพเจ้า​ให้รอดพ้น​จาก​คน​ต่าง​ชาติ

ที่​ปาก​พูดโกหก​และ​ยก​มือขวา​ขึ้น​สาบาน​อย่างหลอกลวง

12 ขอให้​ลูกชาย​ของ​พวกเรา​เป็นเหมือน​พืช​ที่เติบโต​เต็มขนาด​อย่างรวดเร็ว

และ​ขอให้​ลูกสาว​ของ​พวกเรา​เป็นเหมือน​เสาแกะสลัก​ตาม​หัวมุมต่างๆ​ของวัง

13 ขอให้​ยุ้งฉาง​ของ​พวกเรา​เต็มไปด้วย​ผลผลิต​นานาชนิด

ขอให้​แกะ​ของ​พวกเรา​เกิดลูก​เป็นพันเป็นหมื่น​ในท้องทุ่ง​ของพวกเรา

14 ขอให้​ฝูงวัว​ของเรา​แบก​ผลผลิต​มากมาย​บนหลัง​ของพวกมัน

ขออย่าให้​ศัตรู​ของเรา​เจาะกำแพง​บุกเข้ามา

ขอให้​ไม่มีใคร​ถูกต้อน​ไปเป็นเชลย

ขออย่าให้​มี​เสียง​กรีดร้อง​ตกใจกลัว​ข้าศึก​ตาม​ถนนต่างๆ​ของพวกเรา

15 ชนชาติ​ที่​ได้รับ​พระพร​อย่างนี้ และ​มี​พระยาห์เวห์​เป็นพระเจ้า​ของเขา

ถือว่า​มีเกียรติจริงๆ

145

ขอให้​ทุกชีวิต​สรรเสริญ​พระยาห์เวห์

+ สดุดี 145 ใน​ภาษาฮีบรู แต่ละข้อ​ใน​บทนี้ เริ่มต้น​ด้วย​ตัวอักษร​ตัวแรก​เรียง​เรื่อยไป​จนถึง​ตัวสุดท้าย ซึ่ง​มี​ทั้งหมด​ยี่สิบสองตัว เช่น ก ถึง ฮ บทเพลง​สรรเสริญ​จาก​ดาวิด

1 พระเจ้า​ของ​ข้าพเจ้า​ผู้เป็นกษัตริย์ ข้าพเจ้า​จะ​ยกย่อง​พระองค์

ข้าพเจ้า​จะ​สรรเสริญ​ชื่อของพระองค์​ไปตลอดกาล

2 ข้าพเจ้า​จะ​ยกย่อง​พระองค์​ทุกๆวัน

ข้าพเจ้า​จะ​สรรเสริญ​ชื่อของพระองค์​ไปตลอดกาล

3 พระยาห์เวห์​นั้นยิ่งใหญ่​และ​ควรค่า​แก่​การสรรเสริญ​ยิ่งนัก

ไม่มีใคร​สามารถ​เข้าใจ​ความยิ่งใหญ่​ของพระองค์​ได้ทั้งหมด

4 คนรุ่นแล้วรุ่นเล่า จะ​สรรเสริญ​พระองค์ สำหรับ​สิ่งที่​พระองค์ทำ

พวกเขา​จะ​ประกาศ​ถึง​การกระทำ​อันทรงฤทธิ์​ทั้งหลาย​ของพระองค์

5 ข้าพเจ้า​จะ​ใคร่ครวญ​ครุ่นคิด​ถึง​พระบารมี​และ​สง่าราศี​อันรุ่งโรจน์​ของพระองค์

และ​การกระทำ​อัน​น่าทึ่งทั้งหลาย​ของพระองค์

6 ผู้คน​จะ​กล่าวถึง​ฤทธิ์​อำนาจ​ที่พระองค์​ใช้ทำ​สิ่ง​อันน่าเกรง​ขาม​ทั้งหลาย

ข้าพเจ้า​จะ​เล่าถึง​ความยิ่งใหญ่​ของพระองค์

7 พวกเขา​จะ​เฉลิมฉลอง​คุณความดี​อันยิ่งใหญ่​ของพระองค์

พวกเขา​จะ​ร้องเพลง​เกี่ยวกับ​ความยุติธรรม​ของพระองค์​ด้วยความยินดี

8 พระยาห์เวห์​ใจดี​และ​มีเมตตา

พระองค์​โกรธช้า และ​เต็มไปด้วย​ความรัก​ที่มั่นคง

9 พระยาห์เวห์​ดี​กับ​ทุกคน

และ​พระองค์​มีเมตตา​กับทุกอย่าง​ที่​พระองค์​สร้างขึ้นมา

10 ข้าแต่​พระยาห์เวห์​ทุกอย่าง​ที่​พระองค์​สร้างขึ้นมา จะ​ขอบคุณ​พระองค์

ทุกคน​ที่​สัตย์ซื่อ​ต่อพระองค์ จะ​สรรเสริญ​พระองค์

11 พวกเขา​จะ​เล่า​ถึง​อาณาจักร​อันรุ่งเรือง​ของพระองค์

พวกเขา​จะ​พูดถึง​ความเกรียงไกร​ของพระองค์

12 เพื่อให้​ทุกๆคน​รู้​ถึง​การกระทำ​อันทรงฤทธิ์​ทั้งหลาย​ของพระองค์

และ​สง่าราศี​อันรุ่งโรจน์​แห่ง​อาณาจักร​ของพระองค์

13 อาณาจักร​ของ​พระองค์​จะ​คงอยู่​ตลอดไป

พระองค์​จะ​ปกครอง​ไปตลอด​รุ่นแล้วรุ่นเล่า

คำพูด​ทุกคำ​ของ​พระยาห์เวห์นั้น​เชื่อถือได้

การกระทำ​ทุกอย่าง​ของ​พระองค์นั้น​เปิดเผย​ถึง​ความรักมั่นคง​ของพระองค์+ 145:13 คำพูด … พระองค์ ข้อความนี้​มาจาก​สำเนา​ต้นฉบับ​ภาษาฮีบรู​ฉบับหนึ่ง​ที่​พบ​ใน​ถ้ำคุมรัน และ​มาจาก​สำเนา​ฉบับ​ภาษา​กรีกโบราณ และ​ฉบับ​ภาษาซีเรีย

14 พระยาห์เวห์​ช่วย​ประคอง​คนเหล่านั้น​ที่กำลัง​จะล้มลง

พระองค์​ช่วยยก​คนเหล่านั้น​ที่​หลังคดงอ​ให้ยืนตรง

15 ทุกชีวิต​เฝ้ามอง​พระองค์​อย่างรอคอย

และ​พระองค์​ก็​ให้อาหาร​ในเวลาอันเหมาะ

16 พระองค์​แบมือออก

และ​ทำให้​ทุกชีวิต​อิ่มหนำ​กับอาหาร​ที่​พวกมัน​อยากกิน

17 ทางทั้งสิ้น​ของพระยาห์เวห์​นั้นยุติธรรม

การกระทำ​ทุกอย่าง​ของพระยาห์เวห์​นั้นเปิดเผย​ถึง​ความรักมั่นคง​ของพระองค์

18 พระยาห์เวห์​อยู่ใกล้ชิด​กับทุกคน​ที่เรียกหา​พระองค์

คือ ทุกคน​ที่​ร้องขอ​ความช่วยเหลือ​จาก​พระองค์​ด้วยใจจริง

19 คนที่​ยำเกรง​พระองค์​อยากได้อะไร พระยาห์เวห์​ก็ทำให้

พระองค์​ฟังเสียง​ร้องขอ​ความช่วยเหลือ​ของพวกเขา​และ​ช่วยพวกเขา​ให้รอด

20 พระยาห์เวห์​เฝ้าดูแล​ทุกคน​ที่รักพระองค์

แต่​พระองค์​จะ​ทำลาย​คนชั่ว​ทุกคน

21 ปาก​ข้าพเจ้า​พูด​สรรเสริญ​พระยาห์เวห์

และ​สิ่งมีชีวิต​ทั้งหมด​จะ​ยกย่อง​ชื่ออันศักดิ์สิทธิ์​ของพระองค์​ไปตลอดกาล

146

สรรเสริญ​พระยาห์เวห์ที่ช่วย​คนอ่อนแอ

1 สรรเสริญ​พระยาห์เวห์

จิตวิญญาณ​ของ​ข้าพเจ้าเอ๋ย สรรเสริญ​พระองค์เถิด

2 ข้าพเจ้า​จะ​สรรเสริญ​พระยาห์เวห์​ตราบเท่า​ที่​ข้าพเจ้า​ยังมีชีวิตอยู่

ข้าพเจ้า​จะ​ร้องเพลง​สรรเสริญ​แด่พระเจ้า​ของข้าพเจ้า​ตราบเท่า​ที่​ข้าพเจ้า​ยังมี​ลม​หายใจอยู่

3 อย่าได้​เชื่อพึ่ง​ใน​พวกผู้นำ​ทั้งหลาย

เพราะ​พวกเขา​เป็นแค่​มนุษย์ธรรมดาๆ​ไม่มี​ฤทธิ์​อำนาจ​ที่จะ​ช่วยให้รอดได้

4 จิตวิญญาณ​ของ​พวกเขา​จะ​ออกจากร่าง​และ​ร่างกาย​ของพวกเขา​จะ​กลับสู่ดิน

แล้ว​ในวันนั้น แผนงาน​ทั้งหลาย​ของพวกเขา​ก็​จะสูญสิ้นไป

5 คน​ที่​มีพระเจ้า​ของยาโคบ​เป็น​ผู้ช่วยให้รอด ถือว่า​มีเกียรติจริงๆ

พวกเขา​ฝาก​ความหวัง​ไว้​ในพระยาห์เวห์​พระเจ้า​ของพวกเขา

6 พระองค์​สร้าง​ฟ้าสวรรค์ แผ่นดินโลก ทะเล​และ​ทุกสิ่งทุกอย่าง​ที่​อยู่ใน​พวกมัน

พระองค์​ยังคง​รักษา​ความสัตย์ซื่อ​ของพระองค์​ตลอดกาล

7 พระองค์​ให้​ความยุติธรรม​กับ​คนที่​ถูกกดขี่​ข่มเหง

พระองค์​ให้​อาหาร​กับ​คนเหล่านั้น​ที่​หิวโหย

พระยาห์เวห์​ปลดปล่อย​คนเหล่านั้น​ที่​ถูกขังคุก

8 พระยาห์เวห์​ช่วย​คนตาบอด​ให้​มองเห็น

พระยาห์เวห์​ช่วย​คนเหล่านั้น​ที่​หลังคดงอ​ให้​ยืนตรง

พระยาห์เวห์​รัก​คนเหล่านั้น​ที่​ทำถูกต้อง

9 พระยาห์เวห์​คุ้มครอง​คนต่าง​ด้าว

พระองค์​ค้ำจุน​เด็ก​กำพร้า​และ​หญิงหม้าย

และ​พระองค์​ทำลาย​แผนการ​ของคนชั่ว

10 พระยาห์เวห์​จะ​ปกครอง​ตลอดไป

ศิโยน​เอ๋ย พระเจ้า​ของเจ้า​จะ​ปกครอง​ไปตลอด​รุ่นแล้วรุ่นเล่า

สรรเสริญ​พระยาห์เวห์เถิด

147

พระยาห์เวห์​พระผู้สร้างช่วย​คนของพระองค์

1 สรรเสริญ​พระยาห์เวห์ มัน​เป็นการดี​ที่จะ​ร้องเพลง​สรรเสริญ​พระเจ้า​ของเรา

เป็น​สิ่งที่​น่ายินดี​และ​ถูกต้อง​ที่จะ​สรรเสริญ​พระองค์

2 พระยาห์เวห์​กำลัง​สร้างเยรูซาเล็ม​ขึ้นมาใหม่

และ​พระองค์​กำลัง​นำ​พวกชาวอิสราเอล​ที่​ถูกต้อนไป กลับมา

3 พระองค์​เยียวยา​ผู้ที่​ใจแตก​สลาย

และ​พันแผล​ให้​พวกเขา

4 พระองค์​นับ​จำนวน​ดวงดาว

และ​ตั้งชื่อ​ให้กับ​ดวงดาว​ทุกดวง

5 องค์​เจ้า​ชีวิต​ของพวกเรา​นั้นยิ่งใหญ่​และ​เกรียงไกร

และ​ความเข้าใจ​ของพระองค์นั้น​ไม่มี​ขีดจำกัด

6 พระยาห์เวห์​ค้ำจุน​คน​ต่ำต้อย

แต่​พระองค์​ผลักไส​คนชั่ว​ลงสู่ดิน

7 ให้​ร้องเพลง​ขอบคุณ​พระยาห์เวห์

ร้องเพลง​สดุดี​แด่พระเจ้า​ด้วย​พิณสี่สาย

8 พระองค์​คลุม​ท้องฟ้า​ด้วยเมฆ พระองค์​ให้​ฝนตก​บนแผ่นดิน

พระองค์​ให้​หญ้า​งอกขึ้น​ตาม​เนินเขาต่างๆ

9 พระองค์​ให้อาหาร​กับ​สัตว์ทั้งหลาย

และ​เลี้ยง​แม้แต่​ลูกกา​ตัวเล็กๆ​ที่ร้อง​ขออาหาร​จากพระองค์

10 พระองค์​ไม่สนใจ​เรื่อง​พละกำลัง​ของม้า

ไม่ชื่นชม​กับ​พลังขา​ของ​นักรบ

11 แต่​พระยาห์เวห์​ชื่นชม​ใน​คนเหล่านั้น​ที่​ยำเกรง​พระองค์

คือ​คนเหล่านั้น​ที่​ฝาก​ความหวัง​ไว้กับ​ความรักมั่นคง​ของพระองค์

12 เยรูซาเล็ม​เอ๋ย ยกย่อง​พระยาห์เวห์เถิด

ศิโยน​เอ๋ย สรรเสริญ​พระเจ้า​ของเจ้าเถิด

13 เพราะ​พระองค์​ทำให้​สลัก​ประตูเมือง​ของเจ้า​แข็งแรง

พระองค์​ได้​อวยพร​ลูกๆ​ของเจ้า​ภายใน​เมือง​ของเจ้า

14 พระองค์​ทำให้​สันติภาพ​เกิดขึ้น​ใน​เขตแดน​ของเจ้า

และ​ให้​เมล็ดพืช​ชั้นดี​กับเจ้า​อย่างเหลือเฟือ

15 พระองค์​ส่ง​คำสั่ง​ของพระองค์​ออกไป​ทั่วโลก

และ​คำสั่งนั้น​ก็​วิ่งไป​ยัง​จุดหมาย​ของมัน​อย่างรวดเร็ว

16 พระองค์​ทำให้​หิมะตก​ขาว​เหมือนกับ​ขนแกะ

พระองค์​หว่าน​น้ำค้าง​ที่แข็ง​ขาวไปทั่ว​เหมือน​ขี้เถ้า

17 พระองค์​โยน​ลูกเห็บ​ลงมา​เป็นก้อนๆ

จะ​มีใคร​ทน​ความหนาวเหน็บ​ที่พระองค์​ส่งมา​ได้

18 พระองค์​ส่ง​คำสั่ง​ของพระองค์​ออกไป แล้ว​สิ่งเหล่านี้​ก็​เริ่มละลาย

พระองค์​ระบาย​ลม​หายใจ​ออกมา สายน้ำ​ก็​เริ่มไหล

19 พระองค์​ให้​บัญญัติต่างๆ​ของพระองค์​กับ​คนของยาโคบ

พระองค์​ให้​พวกกฎหมาย​และ​กฎระเบียบต่างๆ​ของพระองค์​กับ​คนอิสราเอล

20 พระองค์​ไม่ได้​ทำอย่างนี้​กับ​ชนชาติอื่นๆ

ไม่มี​ชนชาติไหน​ที่​รู้​กฎระเบียบ​ของพระองค์

สรรเสริญ​พระยาห์เวห์เถิด

148

ทุกสิ่ง​ใน​ฟ้าสวรรค์​และ​แผ่นดินโลกสรรเสริญ​พระยาห์เวห์เถิด

1 สรรเสริญ​พระยาห์เวห์ สรรเสริญ​พระยาห์เวห์​จาก​ฟ้าสวรรค์เถิด

สรรเสริญ​พระองค์​ในที่สูง​เบื้องบนเถิด

2 พวกทูตสวรรค์​ทั้งปวง​ของ​พระองค์เอ๋ย สรรเสริญ​พระองค์เถิด

ทุกท่าน​ใน​กองทัพ​แห่ง​ฟ้าสวรรค์เอ๋ย สรรเสริญ​พระองค์เถิด

3 ดวง​อาทิตย์​และ​ดวงจันทร์เอ๋ย สรรเสริญ​พระองค์เถิด

ดวงดาว​ระยิบ​ระยับ​ทั้งปวงเอ๋ย สรรเสริญ​พระองค์เถิด

4 ฟ้าสวรรค์​ชั้นสูงสุด​และ​น้ำ​ที่อยู่​เหนือ​ฟ้าสวรรค์เอ๋ย

สรรเสริญ​พระองค์เถิด

5 ขอให้​ทั้งหมดนี้ สรรเสริญ​ชื่อของพระยาห์เวห์เถิด

เพราะ​ทุกสิ่งทุกอย่าง​เกิดขึ้นมา​ตาม​คำสั่ง​ของพระองค์

6 พระองค์​ตั้งให้​สิ่งเหล่านั้น​อยู่ในที่​ของมัน​ตลอดกาล

พระองค์​ตั้งกฎต่างๆ​ให้กับ​สิ่งเหล่านั้น​ที่​มัน​ไม่อาจ​ฝ่าฝืนได้

7 เจ้า​ที่​เป็น​สัตว์ยักษ์​ในทะเล​และ​ทะเลลึก​ทั้งปวงเอ๋ย

สรรเสริญ​พระยาห์เวห์​จาก​แผ่นดินโลกเถิด

8 ฟ้าแลบ ลูกเห็บเอ๋ย หิมะ​และควัน+ 148:8 ควัน ใน​ที่นี้​อาจจะ​หมายถึง “เมฆ” หรือ “ควัน​ที่​เกิด​จาก​ภูเขาไฟ” เอ๋ย

ลมพายุ​ที่​ทำตาม​คำสั่ง​ของพระองค์เอ๋ย

9 พวกภูเขา​และ​เนินเขา​ทุกลูกเอ๋ย

พวกต้นผลไม้ และ​สนซีดาร์​ทุกต้นเอ๋ย

10 พวกสัตว์ป่า​และ​สัตว์เลี้ยง​ทุกชนิดเอ๋ย

พวกสัตว์เลื้อย​คลาน​และ​พวกนกทั้งหลายเอ๋ย

11 กษัตริย์​ทั้งหลาย​ของ​แผ่นดินโลก​และ​ชนชาติทั้งปวงเอ๋ย

พวกเจ้าฟ้า​และ​พวกผู้พิพากษา​ทั้งหมด​ของโลกเอ๋ย

12 หนุ่มสาว​ทั้งหลายเอ๋ย

พวกคนแก่​และ​เด็กๆเอ๋ย

13 ขอให้​ทั้งหมดนี้ สรรเสริญ​ชื่อของพระยาห์เวห์เถิด

เพราะ​มีแต่​ชื่อของพระองค์​เท่านั้น​ที่​สมควร​จะได้รับ​การยกย่อง​เชิดชู

พระบารมี​ของพระองค์​สูง​เหนือ​แผ่นดินโลก​และ​ฟ้าสวรรค์

14 พระองค์​ทำให้​คนของพระองค์​เข้มแข็ง

ขอให้​คนเหล่านั้น​ที่​สัตย์ซื่อ​ต่อพระองค์ สรรเสริญ​พระองค์เถิด

ขอให้​พระองค์​ได้รับ​การสรรเสริญ​จาก​ชาวอิสราเอล​ซึ่ง​เป็นชนชาติ​ที่ใกล้ชิด​พระองค์​ที่สุด

สรรเสริญ​พระยาห์เวห์เถิด

149

เฉลิม​ฉลอง​ชัยชนะที่มาจาก​พระยาห์เวห์

1 สรรเสริญ​พระยาห์เวห์ ร้องเพลง​บทใหม่​ให้กับ​พระยาห์เวห์เถิด

ร้องเพลง​สรรเสริญ​พระองค์​ใน​ที่ชุมนุม​ของ​คนเหล่านั้น​ที่สัตย์ซื่อ​ต่อพระองค์

2 ชาวอิสราเอลเอ๋ย ให้​เฉลิม​ฉลอง​ผู้สร้าง​ของเจ้าเถิด

พลเมือง​ของศิโยนเอ๋ย ให้​ชื่นชม​ยินดี​ในกษัตริย์​ของเจ้าเถิด

3 ให้​พวกเขา​สรรเสริญ​พระองค์​ด้วยการเต้นรำ

ร้องเพลง​ให้กับ​พระองค์​ด้วยกลองรำมะนา​และพิณ

4 พระยาห์เวห์​ชื่นชม​คนของพระองค์

พระองค์​ให้เกียรติ​กับ​คนต่ำต้อย​ของพระองค์​โดย​ให้​พวกเขา​มีชัย​เหนือศัตรู

5 ให้​คนเหล่านั้น​ที่สัตย์ซื่อ​ต่อพระองค์​ดีใจ​ใน​เกียรตินี้

ให้​พวกเขา​ร้องเพลง​ด้วยความยินดี​แม้แต่​ตอนที่​นอน​อยู่บนเตียง

6 ขอให้​เสียง​สรรเสริญ​พระเจ้า​อยู่​ใน​ลำคอ​ของเขา

และให้​ดาบสองคม​อยู่ในมือ​ของเขา

7 พร้อม​ที่จะ​แก้แค้น​ต่อ​ชนชาติอื่นๆ

และ​ลงโทษ​พวกคน​ต่าง​ชาติ

8 ให้​พวกเขา​จับกษัตริย์​ของ​คนเหล่านั้น​ล่ามโซ่

และ​จับ​คนสำคัญ​ของ​คนเหล่านั้น​ใส่ขื่อเหล็ก

9 ให้​พวกเขา​ลงโทษ​คนเหล่านั้น​ตาม​คำตัดสิน​ที่พระเจ้า​ได้ให้ไว้

เรื่องนี้​นำ​เกียรติยศ​มาให้​กับ​คนเหล่านั้น​ที่สัตย์ซื่อ​ต่อพระองค์

สรรเสริญ​พระยาห์เวห์เถิด

150

บทสรุป​ที่​เรียก​ให้​สรรเสริญ​พระยาห์เวห์

1 สรรเสริญ​พระยาห์เวห์ สรรเสริญ​พระเจ้า​ในวิหาร​ของพระองค์

สรรเสริญ​พระองค์​ใน​ฟ้าสวรรค์​อัน​เป็นป้อมปราการ​ของพระองค์

2 สรรเสริญ​พระองค์​สำหรับ​การกระทำ​อันทรงฤทธิ์​ทั้งหลาย​ของพระองค์

สรรเสริญ​พระองค์​ให้สม​กับ​ความยิ่งใหญ่​ของพระองค์

3 สรรเสริญ​พระองค์​ด้วยเสียงแตร

สรรเสริญ​พระองค์​ด้วยการเล่นพิณใหญ่​และพิณเล็ก

4 สรรเสริญ​พระองค์​ด้วยการตีกลองรำมะนา​และการเต้นรำ

สรรเสริญ​พระองค์​ด้วยเครื่องสาย​และขลุ่ย

5 สรรเสริญ​พระองค์​ด้วยเสียงฉาบ​อันดัง

สรรเสริญ​พระองค์​ด้วยเสียงฉาบ​อันกึกก้องเถิด

6 ขอให้​ทุกสิ่ง​ที่​มีลม​หายใจ สรรเสริญ​พระยาห์เวห์เถิด

สรรเสริญ​พระยาห์เวห์เถิด