1 โครินธ์

คำนำ

จดหมาย​ของ​เปาโล​ถึง​พี่น้อง​เมือง​โครินธ์ ฉบับ​ที่​หนึ่ง​และ​สอง เป็น​จดหมาย​สอง​ฉบับ​จาก​จำนวน​จดหมาย​หลายๆ​ฉบับ​ที่​เปาโล​เขียน​ขึ้น จดหมาย​ฉบับนี้​เขียน​ถึง​พี่น้อง​คริสเตียน​ที่​เมือง​โครินธ์​ซึ่ง​ตั้ง​อยู่​ทาง​ตอนใต้​ของ​ประเทศ​กรีก ใน​ส่วน​แรก​ของ​จดหมาย​ทั้ง​สอง​ฉบับนี้ เปาโล​ได้​พูด​ถึง​ปัญหา​บางอย่าง​ที่​พวก​คริสเตียน​มี และ​ตอบ​ปัญหา​ที่​พวก​พี่น้อง​เขียน​มา​ถาม​เขา หัวข้อ​ที่​เปาโล​เขียน​ถึง​คือ​ความ​เป็น​อันหนึ่ง​อันเดียวกัน​ของ​คริสเตียน การ​แต่งงาน การ​ทำ​ผิด​ทางเพศ การ​หย่าร้าง พรสวรรค์​จาก​พระวิญญาณ​บริสุทธิ์ และ​อื่นๆ จุดเด่น​ของ​หนังสือ 1 โครินธ์นี้ อยู่​ใน​บทที่ 13 ซึ่ง​เป็น​บท​ที่​เปาโล​เขียน​ไว้​เกี่ยวกับ​ความรัก ซึ่ง​เขา​เห็น​ว่า​ปัญหา​ทุกปัญหา​แก้​ได้​ด้วย​ความรัก ใน 2 โครินธ์ เปาโล​ได้​แก้ข่าว​ที่​ไม่ดี​เกี่ยวกับ​ตัวเขา​ที่​ลือกัน​ใน​หมู่​ชาว​โครินธ์ และ​บอก​ให้​พวก​โครินธ์​รู้​ถึง​ลักษณะ​ที่​แท้จริง​ของ​ผู้ที่​ติดตาม​พระเยซู

1

1 จาก​เปาโล คน​ที่​พระเจ้า​ตัดสินใจ​เรียก​ให้​มา​เป็น​ศิษย์เอก​ของ​พระเยซู​คริสต์ และ​จาก โสสเธเนส พี่น้อง​ของ​เรา

2 ถึง​หมู่ประชุม​ของ​พระเจ้า​ใน​เมือง​โครินธ์ พระเจ้า​ทำ​ให้​พวกคุณ​เป็น​ของ​พระองค์​เพราะ​พวกคุณ​ได้​เข้าส่วน​ใน​พระเยซู​คริสต์ พระเจ้า​เรียก​คุณ​ให้​มา​เป็น​คน​ของ​พระองค์ เหมือนกับ​ที่​พระองค์​ได้​ทำ​กับ​ทุกคน​ใน​ทุกที่ ที่​อธิษฐาน​ใน​นาม​ของ​พระเยซู​คริสต์​องค์​เจ้า​ชีวิต​ของ​เขา​และ​ของ​เรา

3 ขอให้​พระเจ้า​พระบิดา​ของ​เรา และ​พระเยซู​คริสต์เจ้า​ของ​เรา ให้​ความ​เมตตา​กรุณา​และ​สันติสุข​กับ​พวกคุณ

เปาโล​ขอบคุณ​พระเจ้า

4 ผม​ขอบคุณ​พระเจ้า​ของ​ผม​เสมอ​สำหรับ​พวกคุณ เพราะ​พระเจ้า​เมตตากรุณา​พวกคุณ ผ่าน​ทาง​พระเยซู​คริสต์ 5 ใน​พระเยซู​คริสต์​นั้น พระเจ้า​อวยพร​คุณ​อย่าง​ล้นเหลือ​ใน​ทุกๆ​ด้าน ไม่ว่า​จะ​เป็น​ด้าน​คำพูด​ทุกชนิด​หรือ​ความรู้​ทุกอย่าง 6 ที่​พวกคุณ​เป็น​อย่างนี้ ก็​แสดง​ให้​เห็น​ว่า​ทุกอย่าง​ที่​เรา​บอก​เกี่ยวกับ​พระคริสต์​นั้น​เป็น​ความจริง 7 ตอนนี้​คุณ​จึง​มี​พรสวรรค์​ทุกอย่าง​ที่​พระเจ้า​ให้ โดย​ไม่ขาด​อะไรเลย ใน​ขณะที่​คุณ​กำลัง​คอย​พระเยซู​คริสต์เจ้า​ของ​เรา​กลับมา 8 พระองค์​จะ​ทำ​ให้​คุณ​ยืนหยัด​มั่นคง​อยู่​ได้​จน​ถึง​ที่สุด เพื่อ​คุณ​จะได้​ไม่มี​ข้อ​เสื่อม​เสีย​ใน​วันที่​พระเยซู​คริสต์เจ้า​ของ​เรา​กลับมา 9 พระเจ้า​นั้น​ไว้ใจ​ได้​แน่นอน พระองค์​เรียก​ให้​พวกคุณ​เข้า​มา​มี​ส่วนร่วม​กับ​พระเยซู​คริสต์​พระบุตร​ของ​พระองค์

การ​แตกแยก​ใน​หมู่ประชุมที่​เมือง​โครินธ์

10 พี่น้อง​ครับ ผม​ขอร้อง​พวกคุณ​ใน​นาม​ของ​พระเยซู​คริสต์เจ้า​ของ​เรา ขอให้​สามัคคี​กันไว้ อย่า​แบ่งพรรค​แบ่งพวก​กันเลย แต่​ขอให้​มี​แนว​ความคิด​และ​เป้าหมาย​เดียวกัน 11 เพราะ​มี​บางคน​ใน​พวก​ของ​นาง​คะโลเอ มา​บอก​ผม​ว่า พวกคุณ​ทะเลาะ​วิวาท​กัน 12 ผม​หมายถึง​ว่า พวกคุณ​ต่างคน​ต่าง​ก็​พูด​กัน​ว่า “ผม​เป็น​ของ​เปาโล” หรือ “ผม​เป็น​ของ​อปอลโล” หรือ “ผม​เป็น​ของ​เปโตร” หรือ “ผม​เป็น​ของ​พระคริสต์” 13 พระคริสต์​ถูก​แยก​ออก​เป็น​กลุ่มๆ​แล้วหรือ เปาโล​ถูก​ตรึง​บน​ไม้กางเขน​เพื่อ​พวกคุณ​หรือ​อย่างไร พวกคุณ​เข้า​พิธี​จุ่มน้ำ​เพื่อ​จะ​เป็น​ของ​เปาโล​หรือ​อย่างไร 14 ขอบคุณ​พระเจ้า​ที่​ผม​ไม่ได้​ทำ​พิธี​จุ่มน้ำ​ให้​กับ​พวกคุณ​คนไหน​เลย นอกจาก​คริสปัส​กับ​กายอัส 15 จะ​ได้​ไม่มี​ใคร​พูด​ได้​ว่า เขา​เข้า​พิธี​จุ่มน้ำ​เพื่อ​เป็น​ของ​ผม 16 (อ๋อ​นึก​ได้แล้ว ยัง​มี​ครอบครัว​ของ​สเทฟานัส​ด้วย​ที่​ผม​ทำ​พิธี​จุ่มน้ำ​ให้ นอกจากนั้น ผม​ก็​จำ​ไม่ได้​แล้ว​ว่า​ทำ​ให้​กับ​ใคร​อีกบ้าง) 17 เพราะ​พระคริสต์​ไม่ได้​ส่ง​ผม​มา​ทำ​พิธี​จุ่มน้ำ แต่​ส่ง​ผม​มา​ประกาศ​ข่าวดี​และ​ไม่ใช่​ด้วย​คำพูด​ที่​แสนฉลาด เพราะ​เกรง​ว่า​กางเขน​ของ​พระคริสต์​จะ​หมด​ฤทธิ์เดช​ไป

พระคริสต์​คือ​อำนาจและสติปัญญา​ของ​พระเจ้า

18 คน​ที่​กำลัง​จะ​พินาศ​นั้น ก็​ถือว่า​เรื่อง​ของ​ไม้กางเขน​เป็น​เรื่องโง่ แต่​คน​ที่​กำลัง​ได้รับ​ความรอด​ก็​ถือว่า​เป็น​ฤทธิ์เดช​ของ​พระเจ้า 19 เหมือนกับ​ที่​มี​พระคัมภีร์​เขียน​ไว้​ว่า

“เรา​จะ​ทำลาย​สติปัญญา​ของ​คน​ฉลาด

และ​เรา​จะ​ทำ​ให้​ความ​เข้าใจ​ของ​ผู้​รอบรู้ ไม่มี​ความหมาย​อะไรเลย”+ 1:19 อ้าง​มา​จาก​หนังสือ อิสยาห์ 29:14

20 ไหนล่ะ​คน​ฉลาด ไหนล่ะ​คน​สอน​กฎ​บัญญัติ ไหนล่ะ​นักปราชญ์​สมัยนี้ ไม่ใช่​พระเจ้า​หรอก​หรือ ที่​ทำ​ให้​เรา​รู้​ว่า​สติปัญญา​ของ​โลกนี้​มัน​โง่เขลา​ขนาดไหน 21 มัน​เป็น​แผนการ​อัน​เฉลียว​ฉลาด​ของ​พระเจ้า ที่​จะ​ไม่ให้​โลก​มา​รู้จัก​กับ​พระเจ้า​ด้วย​การ​พึ่ง​ความ​เฉลียว​ฉลาด​ของ​ตัว​มันเอง พระเจ้า​จึง​ตัดสินใจ​ที่​จะ​ใช้​เรื่องราว​ที่​ดู​เหมือน​โง่ๆ​ที่​เรา​ได้​ประกาศ​อยู่นี้ เพื่อ​ช่วย​คน​ที่​ไว้วางใจ​ให้​รอด 22 คนยิว​อยาก​เห็น​ปาฏิหาริย์+ 1:22 ปาฏิหาริย์ หรือ หมาย​สำคัญ (เป็น​สิ่ง​มหัศจรรย์​ที่​เกิดขึ้น​จาก​อำนาจ​ของ​พระเจ้า) ส่วน​คน​กรีก​ก็​มอง​หา​สติปัญญา 23 แต่​เรา​ประกาศ​เรื่อง​พระคริสต์​ที่​ถูก​ตรึง​ตาย​บน​ไม้กางเขน คนยิว​เลย​สะดุด​ยอมรับ​ไม่ได้ และ​คน​ที่​ไมใช่​ยิว​ก็​ถือว่า​เป็น​เรื่อง​โง่ๆ 24 แต่​สำหรับ​คน​ที่​พระเจ้า​เรียกมา ไม่ว่า​จะ​เป็น​ยิว​หรือ​กรีก​ต่าง​ก็​ถือว่า​พระคริสต์​คือ​ฤทธิ์​อำนาจ​และ​สติปัญญา​ของ​พระเจ้า 25 เพราะ​ความโง่​ของ​พระเจ้า​ก็​ยัง​เหนือ​กว่า​ความ​ฉลาด​ของ​มนุษย์ และ​ความ​อ่อนแอ​ของ​พระเจ้า​ก็​ยัง​เหนือ​กว่า​ความ​เข้มแข็ง​ของ​มนุษย์

26 พี่น้อง​ครับ คิดดู​สิ​ว่า ตอน​ที่​พระเจ้า​เรียก​คุณ​มา​นั้น คุณ​เป็น​คน​แบบ​ไหน​กัน มี​ไม่​กี่​คน​หรอก​ที่​เป็น​คน​ฉลาด​ตาม​ความคิด​ของ​มนุษย์ มี​ไม่​กี่​คน​หรอก​ที่​เป็น​ผู้​มี​อิทธิพล และ​มี​ไม่​กี่​คน​หรอก​ที่​มา​จาก​ตระกูล​สูง 27 แต่​พระเจ้า​เลือก​สิ่ง​ที่​โลกนี้​ถือ​ว่า​โง่​มา​ทำ​ให้​คน​ที่​ฉลาด​อับอาย และ​พระเจ้า​เลือก​สิ่ง​ที่​โลกนี้​ถือ​ว่า​อ่อนแอ มา​ทำ​ให้​ผู้​ที่​เข้มแข็ง​ต้อง​อับอาย 28 พระเจ้า​เลือก​สิ่ง​ที่​โลกนี้​ถือ​ว่า​ต่ำต้อย น่ารังเกียจ​และ​ไร้สาระ มา​ทำลาย​สิ่ง​ที่​โลกนี้​ถือ​ว่า​สำคัญ 29 จะ​ได้​ไม่มี​ใคร​มา​โอ้อวด​เรื่อง​พวกนี้​ต่อหน้า​พระเจ้า 30 พระเจ้า​เท่านั้น​ที่​ทำ​ให้​เรา​มีส่วน​ใน​พระเยซู​คริสต์​ได้ พระเจ้า​ทำ​ให้​พระคริสต์​เป็น​ความ​เฉลียว​ฉลาด​นั้น​เพื่อ​ประโยชน์​ของ​เรา พระคริสต์​ทำ​ให้​เรา​เป็น​ที่​ยอมรับ​ของ​พระเจ้า และ​ทำ​ให้​เรา​เป็น​คน​ของ​พระเจ้า พระองค์​เสียสละ​ตัวเอง​เพื่อ​ปลดปล่อย​เรา​ให้​เป็น​อิสระ​จาก​บาป 31 เหมือน​ที่​พระคัมภีร์​พูด​ว่า “คน​ที่​อยาก​จะ​โอ้อวด​ก็​ให้​โอ้อวด​แต่​องค์​เจ้า​ชีวิต​เท่านั้น”+ 1:31 อ้าง​มา​จาก​หนังสือ เยเรมียาห์ 9:24

2

เรื่องราว​ของ​พระคริสต์​บน​ไม้กางเขน

1 ดังนั้น พี่น้อง​ครับ ตอนแรก​ที่​ผม​มา​ประกาศ​ความจริง​อัน​ลึกลับ​ของ​พระเจ้า​ให้​กับ​พวกคุณ​นั้น ผม​ไม่ได้​ใช้​คำพูด​ที่​สวยหรู​หรือ​เต็ม​ไปด้วย​สติปัญญา​อัน​เลอเลิศ 2 มี​แค่​สิ่ง​เดียว​เท่านั้น​ที่​ผม​ตัดสินใจ​แน่วแน่​ว่า​ผม​จะ​ต้อง​ทำ​ตอน​ที่​อยู่​กับ​คุณ คือ​จะ​พูด​เรื่อง​ของ​พระเยซู​คริสต์​และ​ความตาย​ของ​พระองค์​บน​ไม้กางเขน 3 ผม​มา​หา​คุณ​อย่าง​คน​อ่อนแอ​ที่​กลัว​จน​ตัวสั่น 4 และ​ผม​ไม่ได้​ใช้​คำพูด​อัน​เฉลียว​ฉลาด​ของ​มนุษย์​เพื่อ​โน้มน้าว​คุณ​ด้วย แต่​ผม​สำแดง​ความจริง​ด้วย​ฤทธิ์​อำนาจ​ของ​พระวิญญาณ 5 เพื่อ​ความเชื่อ​ของ​คุณ​จะ​ได้​ไม่​ขึ้น​อยู่​กับ​ความ​เฉลียว​ฉลาด​ของ​มนุษย์ แต่​ขึ้น​อยู่​กับ​ฤทธิ์​อำนาจ​ของ​พระเจ้า

สติปัญญา​ของ​พระเจ้า

6 จริงๆแล้ว​กับ​คน​ที่​เป็น​ผู้ใหญ่ เรา​ก็​สอน​เรื่อง​ความ​เฉลียว​ฉลาด แต่​มัน​ไม่ได้​เป็น​ความ​เฉลียว​ฉลาด​ของ​โลกนี้ หรือ​ที่​มา​จาก​ผู้​ครอบ​ครอง​โลกนี้​ที่​กำลัง​จะ​หมด​อำนาจ​ไป 7 แต่​เรา​สอน​ถึง​สติปัญญา​อัน​ลึกลับ​ของ​พระเจ้า​ที่​ถูก​ปิด​ซ่อน​ไว้ และ​พระองค์​ก็​ได้​กำหนด​ไว้​ก่อน​ที่​จะ​มี​โลกนี้​เสียอีก​ว่า สติปัญญานี้​จะ​เป็น​ศักดิ์ศรี​ของ​เรา 8 ไม่มี​ผู้​ครอบ​ครอง​คนไหน​ใน​ยุคนี้​รู้จัก​สติปัญญา​นั้น เพราะ​ถ้า​เขา​รู้​เขา​ก็​คง​จะ​ไม่​ตรึง​องค์​เจ้า​ชีวิต​ผู้​ยิ่งใหญ่​ไว้​บน​ไม้กางเขน 9 เหมือนกับ​ที่​พระคัมภีร์​พูด​ว่า

“ไม่มี​ตา​ของ​ใคร​เคย​เห็น

ไม่มี​หู​ของ​ใคร​เคย​ได้ยิน

ไม่มี​ใจ​ของ​ใคร​เคย​คิด​ขึ้น​มา​ได้

ถึง​สิ่ง​ที่​พระเจ้า​ได้​เตรียม​ไว้​สำหรับ​คน​ที่​รัก​พระองค์”+ 2:9 อ้าง​มา​จาก​หนังสือ อิสยาห์ 64:4

10 แต่​พระเจ้า​ได้​เปิดเผย​สิ่งนี้​ให้​กับ​เรา​ผ่าน​ทาง​พระวิญญาณ

เพราะ​พระวิญญาณ​รู้​ทุกสิ่ง​ทุกอย่าง​แม้แต่​ความลับ​อัน​ล้ำลึก​ของ​พระเจ้า 11 เพราะ​ไม่มี​ใคร​รู้​ความคิด​ของ​คนอื่น​ได้​นอกจาก​วิญญาณ​ที่​อยู่​ใน​ตัว​ของ​เขา​เอง เช่น​เดียว​กัน ไม่มี​ใคร​รู้​ความคิด​ของ​พระเจ้า​ได้​นอกจาก​พระวิญญาณ​ของ​พระองค์​เอง 12 เรา​ไม่ได้​รับ​วิญญาณ​ของ​โลกนี้ แต่​รับ​พระวิญญาณ​ที่​มา​จาก​พระเจ้า เพื่อ​เรา​จะ​ได้​เข้าใจ​สิ่งต่างๆ​ที่​พระเจ้า​ให้​เรา และ​พระองค์​ก็​ให้​เรา​อย่าง​ใจกว้าง​จริงๆ

13 สิ่ง​ที่​เรา​พูด​มานี้ ไม่ได้​เป็น​สติปัญญา​ของ​มนุษย์ แต่​พระวิญญาณ​สอน​ให้​พูด ซึ่ง​เป็น​การ​อธิบาย​สิ่งต่างๆ​ของ​พระวิญญาณ​ด้วย​คำพูด​ที่​มา​จาก​พระวิญญาณ 14 คน​ที่​ไม่มี​พระวิญญาณ​ก็​ไม่​ยอมรับ​สิ่งต่างๆ​ที่​พระวิญญาณ​ของ​พระเจ้า​เปิดเผย​ให้​รู้ เพราะ​เขา​เห็น​ว่า​เป็น​เรื่อง​โง่ และ​เขา​ก็​ไม่เข้าใจ​สิ่ง​เหล่านี้ เพราะ​สิ่ง​เหล่านี้​จะ​ต้อง​มี​พระวิญญาณ​ช่วย​ถึง​จะ​ตัดสิน​ได้​ถูกต้อง 15 แต่​คน​ที่​มี​พระวิญญาณ​ก็​จะ​ตัดสิน​ได้​ทุกเรื่อง แต่​ไม่มี​ใคร​ตัดสิน​เขา​ได้ เพราะ​พระคัมภีร์​พูด​ไว้​ว่า

16 “ใคร​หรือ​ที่​จะ​หยั่งรู้​ใจ​ของ​องค์​เจ้า​ชีวิต

เพื่อ​ที่​จะ​สั่งสอน​พระองค์​ได้”+ 2:16 อ้าง​มา​จาก​หนังสือ อิสยาห์ 40:13

แต่​เรา​เข้าใจ​สิ่ง​เหล่านี้​เพราะ​เรา​มี​ใจ​ของ​พระคริสต์

3

ครู​เป็น​แค่​ผู้รับใช้​ของ​พระเจ้า​เท่านั้น

1 พี่น้อง​ครับ ผม​ไม่​สามารถ​พูด​กับ​คุณ​เหมือนกับ​คน​ที่​มี​พระวิญญาณ​ได้ แต่​ต้อง​พูด​กับ​คุณ​เหมือน​กับ​คน​ที่​ทำ​ตาม​สันดาน​มนุษย์ พวกคุณ​เป็น​เหมือน​เด็ก​ทารก​ใน​พระคริสต์ 2 ผม​เลย​ต้อง​ให้​น้ำนม​คุณ​ดื่ม​แทนที่​จะ​เป็น​อาหาร​แข็ง เพราะ​พวกคุณ​ยัง​กิน​อาหาร​แข็ง​ไม่ได้ ถึง​เดี๋ยวนี้​คุณ​ก็​ยัง​กิน​อาหาร​แข็ง​ไม่ได้​อยู่ดี 3 เพราะ​คุณ​ยัง​ทำ​ตาม​สันดาน​ของ​มนุษย์ คือ​ยัง​อิจฉา​และ​ทะเลาะ​วิวาท​กัน แสดง​ว่า​คุณ​ยัง​ทำ​ตาม​สันดาน​มนุษย์​เหมือนกับ​คนอื่นๆ​ใน​โลกนี้ 4 เมื่อ​มี​คนหนึ่ง​พูด​ว่า “ผม​เป็น​ของ​เปาโล” และ​อีก​คนหนึ่ง​พูด​ว่า “ผม​เป็น​ของ​อปอลโล” อย่างนี้​ไม่ใช่​ทำ​ตัว​เหมือนกับ​คนอื่นๆ​ใน​โลก​หรือ

5 อปอลโล​เป็น​ใคร และ​เปาโล​เป็น​ใคร เรา​ก็​แค่​คน​รับใช้​ที่​ช่วย​ให้​พวกคุณ​มา​เชื่อ เรา​แค่​ทำ​ตาม​หน้าที่​ของ​เรา​แต่ละ​คน​ตาม​ที่​องค์​เจ้า​ชีวิต​มอบหมาย​ให้​เท่านั้น 6 ผม​เป็น​คน​ปลูก อปอลโล​เป็น​คน​รดน้ำ แต่​พระเจ้า​เป็น​ผู้​ทำ​ให้​เติบโต 7 ดังนั้น​ทั้ง​คนปลูก และ​คน​รดน้ำ​ก็​ไม่ได้​สำคัญ​อะไรเลย แต่​พระเจ้า​ผู้​ทำ​ให้​เติบโต​ต่างหาก​ที่​สำคัญ 8 ทั้ง​คนปลูก​และ​คน​รดน้ำ​ก็​มี​เป้าหมาย​เดียวกัน และ​แต่ละ​คน​ก็​จะ​ได้รับ​รางวัล​ตาม​ผลงาน​ที่​เขา​ได้​ทำไว้ 9 เพราะ​พวกเรา​เป็น​เพื่อน​ร่วมงาน​ใน​การ​รับใช้​พระเจ้า พวกคุณ​เป็น​ไร่นา​ของ​พระเจ้า และ​ตึก​ของ​พระเจ้า

10 ผม​ได้​วาง​รากฐาน​เหมือน​หัวหน้า​วิศวกร​ผู้​ชำนาญ​ตาม​หน้าที่​ที่​พระเจ้า​มอบ​ให้​กับ​ผม แล้ว​คนอื่น​ก็​มา​ก่อ​ขึ้น​บน​รากฐาน​นั้น แต่​ให้​แต่ละ​คน​ระวัง​ว่า​เขา​จะ​ก่อ​ขึ้น​มา​อย่างไร 11 เพราะ​ไม่มี​ใคร​ที่​จะ​มา​วาง​รากฐาน​อื่น​ได้​อีก นอกจาก​รากฐาน​อัน​ที่​ได้​วาง​ไว้แล้ว คือ​พระเยซู​คริสต์ 12 ถ้า​ใคร​มา​ก่อสร้าง​บน​รากฐาน​นั้น ไม่ว่า​จะ​ด้วย​ทองคำ เงิน เพชร​พลอย ไม้ หญ้าแห้ง​หรือ​ฟาง 13 ผลงาน​ของ​แต่ละ​คน​จะ​ปรากฏ​ออกมา​ให้​เห็น​อย่าง​ชัดเจน​ว่า​เป็น​อย่างไร เพราะ​ทุกอย่าง​จะ​ถูก​เปิดเผย​ออกมา​ให้​เห็น​ใน​วันที่​พระเจ้า​มา​พิพากษา​โลก วันนั้น+ 3:13 วันนั้น วันที่​พระคริสต์​จะ​มา​พิพากษา​มนุษย์​ทุกคน​และ​นำ​คน​ที่​เชื่อ​ทั้งหมด​ไป​อยู่​ร่วมกับ​พระองค์​จะ​มา​พร้อม​กับ​ไฟ และ​ไฟนี้​จะ​ทดสอบ​คุณภาพ​งาน​ของ​แต่ละ​คน​ว่า​เป็น​อย่างไร 14 ถ้า​งาน​ของ​ใคร​ที่​ก่อสร้าง​บน​รากฐาน​นั้น​ยัง​คง​ทน​อยู่​ได้ คนๆนั้น​ก็​จะ​ได้รับ​รางวัล 15 แต่​ถ้า​งาน​ของ​ใคร​ถูก​ไฟ​เผาไหม้​ไป คนๆนั้น​ก็​จะ​ได้รับ​ความ​เสียหาย ตัว​เขาเอง​จะ​รอด แต่​เหมือน​คน​ที่​วิ่ง​ฝ่า​เปลวไฟ​ออก​มา

16 พวกคุณ​ไม่​รู้​หรือ​ว่า​พวกคุณ​เป็น​วิหาร​ของ​พระเจ้า และ​พระวิญญาณ​ของ​พระเจ้า​ก็​อยู่​ใน​หมู่​พวกคุณ 17 ถ้า​ใคร​มา​ทำลาย​วิหาร​ของ​พระเจ้า พระเจ้า​ก็​จะ​ทำลาย​คนๆนั้น เพราะ​วิหาร​ของ​พระเจ้า​นั้น​ศักดิ์สิทธิ์ และ​พวกคุณ​ก็​เป็น​วิหาร​นั้น

18 อย่า​หลอก​ตัวเอง​เลย ถ้า​ใคร​ใน​พวกคุณ​คิด​ว่า​ตัวเอง​ฉลาด​ตาม​ความคิด​ของ​โลกนี้ ก็​ให้​เขา​ยอม​เป็น​คนโง่​เถอะ เพื่อ​เขา​จะ​ได้​เป็น​คน​ที่​ฉลาด​อย่าง​แท้จริง 19 เพราะ​พระเจ้า​เห็น​ว่า​ความ​ฉลาด​ของ​โลกนี้​มัน​โง่เขลา เหมือนกับ​ที่​พระคัมภีร์​เขียน​ไว้​ว่า “พระเจ้า​ใช้​เล่ห์เหลี่ยม​ของ​คน​ฉลาด​เป็น​กับดัก​จับ​ตัว​พวกเขา​เอง”+ 3:19 อ้าง​มา​จาก​หนังสือ โยบ 5:1320 แล้ว​ยัง​พูด​อีก​ว่า “องค์​เจ้า​ชีวิต​รู้​ว่า​ความคิด​ของ​คน​ฉลาด​นั้น ไม่มี​ประโยชน์​อะไรเลย”+ 3:20 อ้าง​มา​จาก​หนังสือ สดุดี 94:11

21 ถ้า​อย่างนั้น เลิก​เอา​มนุษย์​มา​อวดอ้าง​กัน​ได้แล้ว เพราะ​ทุกสิ่ง​ทุกอย่าง​ก็​เป็น​ของ​พวกคุณ​อยู่แล้ว 22 ไม่ว่า​จะ​เป็น​เปาโล อปอลโล หรือ​เปโตร หรือ​โลกนี้ หรือ​ชีวิต หรือ​ความตาย หรือ​ปัจจุบันนี้ หรือ​อนาคต ทั้งหมดนี้​เป็น​ของ​พวกคุณ 23 พวกคุณ​ก็​เป็น​ของ​พระคริสต์ และ​พระคริสต์​ก็​เป็น​ของ​พระเจ้า

4

ศิษย์เอก​ของ​พระคริสต์

1 ดังนั้น คนอื่น​น่า​จะ​มอง​ว่า​เรา​เป็น​คน​รับใช้​ของ​พระคริสต์ และ​เป็น​คน​ที่​พระเจ้า​ได้​มอบหมาย​ให้​ดูแล​ความจริง​อัน​ลึกลับ​ของ​พระองค์นี้ 2 คน​ที่​ได้รับ​หน้าที่​ดูแล​นี้​จะ​ต้อง​เป็น​คน​ที่​ไว้ใจ​ได้ 3 ส่วน​ผม ผม​ไม่สน​เลย​ว่า​พวกคุณ​หรือ​ศาล​จะ​ตัดสิน​ว่า​ผม​เป็น​คน​อย่างไร อันที่จริง​ตัว​ผม​เอง​ก็​ยัง​ไม่เคย​ตัดสิน​ตัวเอง​เสีย​ด้วย​ซ้ำ 4 ใจ​ของ​ผม​ไม่ได้​ฟ้อง​ว่า​ผม​ทำ​อะไร​ผิด แต่​นั่น​ก็​ไม่ได้​แสดง​ว่า​ผม​เป็น​คน​บริสุทธิ์​หรอก​นะครับ องค์​เจ้า​ชีวิต​ต่างหาก​ที่​เป็น​ผู้​ตัดสิน​ผม 5 ดังนั้น​อย่าเพิ่ง​ด่วน​ตัดสิน​อะไร​ก่อน​เวลา เมื่อ​องค์​เจ้า​ชีวิต​มา พระองค์​จะ​เปิดเผย​สิ่งต่างๆ​ที่​แอบซ่อน​อยู่​ใน​ความมืด และ​แรง​จูงใจ​ของ​คน​ทั้งหลาย​จะ​ถูก​เปิดโปง​ออก​มา​ให้​เห็น​ชัดเจน จากนั้น​พระเจ้า​ก็​จะ​ให้​เกียรติ​พวกคุณ​แต่ละ​คน​ตาม​ความ​เหมาะสม

6 พี่น้อง​ครับ ผม​ใช้​อปอลโล​และ​ตัว​ผม​เอง​เป็น​ตัวอย่าง เพื่อ​คุณ​จะ​ได้​เรียนรู้​จาก​ตัวอย่าง​ของ​เรา จะ​ได้​รู้​ถึง​ความหมาย​ของ​คำพูด​ที่​ว่า “อย่า​ทำ​เกินกว่า​ที่​พระคัมภีร์​ได้​เขียน​ไว้” เพื่อ​คุณ​จะ​ได้​ไม่​พอง​ตัว​ขึ้น โดย​การ​ยก​คนหนึ่ง​ไป​ข่ม​อีก​คนหนึ่ง 7 ใคร​บอก​ว่า​คุณ​วิเศษ​ไป​กว่า​คนอื่นๆ มี​อะไร​บ้าง​ใน​บรรดา​ของ​ที่​คุณ​มี​ที่​คุณ​ไม่ได้​รับมา ถ้า​คุณ​ได้รับ​มา​ทั้งนั้น แล้ว​คุณ​จะ​โอ้อวด​ไป​ทำไม ทำ​เหมือนกับ​ว่า​คุณ​ไม่ได้​รับ​มัน​มา​อย่าง​นั้นแหละ

8 ตอนนี้​คุณ​คิด​ว่า​แม้​ไม่ต้อง​มี​พวก​เรา​แล้ว คุณ​ก็​มี​พร้อม​ทุกอย่าง​แล้ว รวย​แล้ว และ​เป็น​กษัตริย์​แล้ว ขอให้​เป็น​อย่างนั้น​จริงๆเถอะ เรา​จะ​ได้​เป็น​กษัตริย์​กับ​พวกคุณ​ด้วย 9 ผม​เห็น​ว่า​พระเจ้า​ได้​ตั้ง​พวกเรา​ที่​เป็น​ศิษย์เอก​ให้​เป็น​พวก​ที่​กระจอก​ที่สุด เหมือน​พวก​ที่​ถูก​ตัดสิน​ให้​ตาย​ใน​สังเวียน เพราะ​เรา​กลาย​เป็น​ตัวตลก​ใน​สายตา​ของ​คน​ทั้งโลก ต่อ​พวก​ทูตสวรรค์​และ​ต่อ​มนุษย์​ด้วย

10 เรา​โง่​เพราะ​เห็น​กับ​พระคริสต์ แต่​พวกคุณ​ฉลาด​มาก​ใน​พระคริสต์ เรา​อ่อนแอ​แต่​พวกคุณ​แข็งแรง​มาก พวกคุณ​ได้รับ​การ​ยกย่อง แต่​เรา​ถูก​เหยียด​หยาม 11 จนถึง​เดี๋ยวนี้​เรา​ยัง​หิว​และ​กระหาย​น้ำ ใส่​เสื้อผ้า​เก่า​ซอมซ่อ ถูก​ชก​ต่อย ไม่มี​บ้าน​อยู่ 12 ทำงาน​หนัก​ด้วย​มือ​ของ​เรา​เอง 13 เมื่อ​มี​คน​ด่าว่า​เรา เรา​ก็​อวยพร​เขา เมื่อ​มี​คน​กดขี่​ข่มเหง​เรา เรา​ก็​อดทน เมื่อ​มี​คน​ใส่ร้าย​เรา เรา​ก็​พูดดีๆ​ตอบ พวกเรา​เป็น​เหมือน​เศษสวะ​ของ​โลกนี้ และ​เป็น​เหมือน​กากเดน​ของ​ทุกอย่าง​จนถึง​เดี๋ยวนี้

14 ผม​ไม่ได้​เขียน​เรื่องนี้​มา​ให้​พวกคุณ​อับอาย​นะ​ครับ แต่​เพื่อ​เตือน​คุณ​เหมือนกับ​เป็น​ลูก​ที่รัก​ของ​ผมเอง 15 เพราะ​ถึงแม้​ว่า​คุณ​จะ​มี​พี่เลี้ยง​เป็น​หมื่น​ใน​พระคริสต์ แต่​ไม่ได้​มี​พ่อ​หลายคน และ​ผม​ได้​กลาย​เป็น​พ่อ​ของ​คุณ​ใน​พระเยซู​คริสต์ เมื่อ​คุณ​ได้​ไว้วางใจ​ใน​ข่าวดี​ที่​ผม​ประกาศ​นั้น 16 ดังนั้น​ขอร้อง​ให้​ทำตาม​ผมเถอะ 17 นั่น​เป็น​เหตุ​ที่​ผม​ส่ง​ทิโมธี​ไป​หา​พวกคุณ เขา​เป็น​ลูก​ที่รัก​ของ​ผม​และ​เป็น​ลูกศิษย์​ที่​สัตย์ซื่อ​ของ​องค์​เจ้า​ชีวิต เขา​จะ​เตือน​พวกคุณ​ว่า ผม​ใช้ชีวิต​อย่างไร​ใน​พระเยซู​คริสต์ ซึ่ง​สอดคล้อง​กับ​ที่​ผม​ได้​สอน​ใน​หมู่ประชุม​ของ​พระเจ้า​ทุกที่

18 บางคน​ก็​หยิ่ง​เสีย​เหลือเกิน ทำ​เหมือนกับ​ว่า​ผม​จะ​ไม่​มาหา​พวกคุณ​อีกแล้ว 19 อย่างไร​ก็ตาม ถ้า​องค์​เจ้า​ชีวิต​เห็นดี​ด้วย ผม​จะ​มาหา​คุณ​ใน​เร็วๆนี้ แล้ว​ตอนนั้น​ผม​ก็​จะ​ได้รู้​ว่า​พวก​หยิ่ง​ผยองนี้ เก่ง​แต่​พูด​หรือ​มี​ฤทธิ์เดช​ของ​พระเจ้า​จริง 20 เพราะ​อาณาจักร​ของ​พระเจ้า​ไม่ได้​ขึ้น​อยู่​กับ​คำพูด แต่​ขึ้น​อยู่​กับ​ฤทธิ์เดช​ของ​พระองค์ 21 คุณ​อยาก​ให้​ผม​มา​แบบ​ไหน​ละ มา​พร้อม​กับ​ไม้เรียว หรือ​มา​พร้อม​กับ​ความรัก​และ​จิตใจ​ที่​อ่อนโยน

5

ปัญหา​ทาง​ด้าน​ศีลธรรมใน​หมู่ประชุม​ของ​พระเจ้า

1 ไม่น่าเชื่อ​เลย มี​คน​มา​บอก​ว่า​มี​ความ​ผิด​ทาง​เพศ​เกิดขึ้น​ใน​ท่ามกลาง​พวกคุณ เป็น​ประเภท​ที่​แม้แต่​คน​ที่​ไม่รู้จัก​พระเจ้า+ 5:1 คน​ที่​ไม่รู้จัก​พระเจ้า ใน​ภาษา​เดิม​ใช้​คำว่า คน​ที่​ไม่ใช่​ยิว​ยัง​ทน​ไม่ได้​เลย คือ​มี​คน​ไป​ร่วมเพศ​กับ​ภรรยา​ของ​พ่อ 2 แต่​พวกคุณ​กลับ​ภูมิใจ​อยู่ได้ แทนที่​จะ​เศร้า​เสียใจ พวกคุณ​น่า​จะ​ไล่​คน​ที่​ทำ​อย่างนี้​ออกไป 3 ถึงแม้​ผม​จะ​ไม่ได้​อยู่​ด้วย แต่​จิต​วิญญาณ​ของ​ผม​ก็​อยู่​กับ​พวกคุณ และ​ผม​ก็​ได้​ตัดสิน​คน​ที่​ทำผิด​อย่างนี้​แล้ว​เหมือนกับ​ผม​อยู่​ที่​นั่นเอง 4 เมื่อ​พวกคุณ​มา​ประชุม​กัน​ใน​นาม​ของ​พระเยซู​เจ้า จิต​วิญญาณ​ของ​ผม​และ​ฤทธิ์เดช​ของ​พระเยซูเจ้า​ก็​อยู่​ที่นั่น​กับ​คุณ​ด้วย 5 ให้​มอบ​คนนี้​ให้​กับ​ซาตาน เพื่อ​สันดาน​ของ​เขา​จะ​ได้​ถูก​ทำลาย​ให้​หมดไป แล้ว​จิต​วิญญาณ​ของ​เขา​จะ​ได้​รอด​ใน​วัน​ของ​องค์​เจ้า​ชีวิต

6 ที่​พวกคุณ​โอ้อวด​นั้น​ไม่ดี​เลย คุณ​ไม่รู้​หรือ​ยังไง​ว่า “เชื้อฟู+ 5:6 เชื้อฟู ใน​ที่นี้​ใช้​แทน​สัญลักษณ์​ของ​ปีศาจ​หรือ​สิ่ง​ชั่วร้าย​นิดเดียว​ก็​ทำ​ให้​แป้ง​ทั้ง​ก้อน​ฟู​ขึ้นได้” 7 กำจัด​เชื้อฟู​เก่า​ออก​ไป​ซะ เพื่อ​จะ​ได้​เป็น​แป้ง​ก้อน​ใหม่​เหมือนกับ​ที่​คุณ​เป็น​อยู่​เดี๋ยวนี้ คือ​เป็น​ขนมปัง​ที่​ไม่มี​เชื้อฟู เพราะ​พระคริสต์​ผู้​เป็น​ลูกแกะ​สำหรับ​เทศกาล​วัน​ปลด​ปล่อย​ของ​เรา​ถูก​ฆ่า​บูชา​แล้ว 8 ดังนั้น​ให้​เรา​รักษา​เทศกาล​วัน​ปลด​ปล่อย​นี้ ไม่ใช่​ด้วย​ขนมปัง​ที่​ทำ​จาก​เชื้อฟู​เก่า​คือ​ความ​ชั่วร้าย​เลวทราม​นั้น แต่​ด้วย​ขนมปัง​ที่​ไม่มี​เชื้อฟู คือ​ขนมปัง​แห่ง​ความ​จริงใจ​และ​ความจริง

9 ที่​ผม​ได้​เขียน​บอก​คุณ​ใน​จดหมาย​ฉบับก่อน​ว่า อย่าคบ​คน​ที่​ทำบาป​ทาง​เพศ​นั้น 10 ผม​ไม่ได้​หมายถึง​คน​ใน​โลกนี้​ที่​ทำบาป​ทาง​เพศ หรือ​โลภ หรือ​ขี้โกง หรือ​กราบไหว้​รูปเคารพ เพราะ​ถ้า​เป็น​อย่างนั้น คุณ​ก็​ต้อง​ออก​ไป​อยู่​นอก​โลก​แล้ว 11 แต่​ผม​หมายถึง​คน​ที่​เรียก​ตัวเอง​ว่า​เป็น​พี่น้อง​แต่​ยัง​คง​ทำบาป​ทาง​เพศ โลภ กราบไหว้​รูปเคารพ ชอบ​ใส่ร้าย​ป้ายสี​ผู้อื่น ขี้เมา​หรือ​ขี้โกง แม้แต่​จะ​กิน​กับ​คน​อย่างนี้​ก็​อย่าเลย

12 ไม่ใช่​เรื่อง​ของ​ผม​ซักหน่อย​ที่​จะ​ไป​ตัดสิน​คนนอก แต่​พวกคุณ​จะ​ต้อง​ตัดสิน​คน​ใน ไม่ใช่หรือ 13 พระเจ้า​จะ​เป็น​ผู้​ตัดสิน​คนนอก​พวก​นั้น​เอง เหมือนกับ​ที่​พระคัมภีร์​พูด​ไว้​ว่า “เอา​คนชั่ว​นั้น​ออก​ไป​จาก​กลุ่ม​ของ​พวกคุณ”+ 5:13 อ้าง​จาก​หนังสือ เฉลยธรรมบัญญัติ 22:21, 24

6

การ​ตัดสิน​ปัญหา​ระหว่างพี่น้อง​คริสเตียน

1 เมื่อ​มี​ใคร​ใน​พวกคุณ​มี​เรื่อง​กัน ทำไม​เขา​ถึง​กล้า​ไป​ฟ้องร้อง​กัน​ต่อหน้า​คน​ที่​ไม่มี​ความเชื่อ แทนที่​จะ​เอา​ไปให้​พวก​คน​ที่​เป็น​ของ​พระเจ้า​ตัดสิน 2 พวกคุณ​ไม่รู้​หรือว่า พวกคน​ที่​เป็น​ของ​พระเจ้า​จะ​ตัดสิน​โลกนี้ และ​ถ้า​พวกคุณ​จะ​ต้อง​เป็น​คน​ตัดสิน​โลกนี้ เรื่อง​ขี้ผง​แค่นี้​ยัง​จัดการ​กันเอง​ไม่ได้​หรือ​อย่างไร 3 พวกคุณ​ไม่รู้​หรือว่า เรา​จะ​ตัดสิน​แม้แต่​ทูตสวรรค์ แล้ว​เรื่อง​ธรรมดาๆ​ที่​เกิดขึ้น​ใน​ชีวิต​ประจำวัน​นั้น ยิ่ง​ไม่ต้อง​พูดถึง​เลย 4 ดังนั้น​ถ้า​มี​คดี​ฟ้องร้อง​อย่างนี้​เกิดขึ้น พวกคุณ​จะ​เอา​เรื่องนี้​ไปให้​คน​ที่​หมู่ประชุม​ของ​พระเจ้า​ไม่นับถือ​ตัดสิน​ได้​อย่างไร 5 ที่​ผม​พูด​อย่างนี้ ก็​เพื่อ​ทำ​ให้​คุณ​ละอายใจ ไม่มี​คน​ฉลาด​สักคน​ใน​หมู่​พวกคุณ​ที่​พอ​จะ​จัดการ​กับ​คดี​ฟ้องร้อง​ระหว่าง​พี่น้อง​นี้​ได้​เลย​หรือ 6 แต่​กลับ​กลาย​เป็นว่า​พี่น้อง​ต้อง​ไป​ขึ้น​โรง​ขึ้น​ศาล และ​ยิ่งกว่า​นั้น​ยัง​ไป​อยู่​ต่อหน้า​คน​ที่​ไม่เชื่อ​อีกด้วย

7 ความจริง​แล้ว เมื่อ​คุณ​ฟ้องร้อง​กัน​นั้น คุณ​ก็​พ่ายแพ้​อย่าง​ราบคาบ​แล้ว ยอม​ให้​เขา​เอาเปรียบ หรือ​ยอม​ถูกโกง​ซะเอง​จะ​ไม่ดี​กว่าหรือ 8 แต่​คุณ​กลับ​ไป​เอาเปรียบ​และ​โกง​แม้กระทั่ง​พี่น้อง​ของ​คุณ​เอง

9 พวกคุณ​ไม่รู้​หรือว่า คน​ที่​ทำ​ชั่ว​จะ​ไม่ได้​รับ​อาณาจักร​ของ​พระเจ้า​เป็น​มรดก อย่า​หลอก​ตัวเอง​เลย คน​ที่​ทำ​ผิด​ทาง​เพศ คน​ที่​กราบไหว้​รูปเคารพ คน​ที่​เล่นชู้ ผู้ชาย​ขายตัว พวกเกย์+ 6:9 พวกเกย์ หรือ​ชาย​รักร่วมเพศ ผู้ชาย​ที่​มี​เพศ​สัมพันธ์​กับ​ผู้ชาย​ด้วยกัน10 คน​ขี้ขโมย คน​โลภ คน​ขี้เมา คน​ชอบ​ใส่ร้าย​ป้ายสี​คนอื่น คน​ขี้โกง คน​พวกนี้​ไม่มีวัน​ได้​อาณาจักร​ของ​พระเจ้า​เป็น​มรดก​หรอก 11 ใน​อดีต​พวกคุณ​บางคน​ก็​เป็น​อย่างนั้น แต่​ฤทธิ์เดช​ของ​พระเยซูคริสต์ และ​ฤทธิ์เดช​ของ​พระวิญญาณ​ของ​พระเจ้า​ของ​เรา​ได้​ชำระ​คุณ​จาก​บาป ทำ​ให้​คุณ​เป็น​ของ​พระเจ้า และ​ทำ​ให้​พระเจ้า​ยอมรับ​คุณ

ใช้​ร่างกาย​ของ​คุณ​ให้เกียรติ​กับ​พระเจ้า

12 มี​บางคน​พูด​ว่า “ฉัน​มี​สิทธิ์​ที่​จะ​ทำ​อะไร​ก็ได้” แต่​ผม​ว่า​สิ่ง​ที่​ทำ​ไป​นั้น​ไม่ได้​เป็น​ประโยชน์​ไป​เสีย​ทุกเรื่อง​หรอก​นะครับ อย่าง​ที่​บางคน​พูด​ว่า “ฉัน​มี​สิทธิ์​ที่​จะ​ทำ​อะไร​ก็ได้” แต่​ผม​จะ​ไม่ยอม​ให้​อะไร​มา​ครอบงำ​ผม​หรอก 13 บางคน​พูด​ว่า “อาหาร​มี​ไว้​สำหรับ​ท้อง และ​ท้อง​ก็​มี​ไว้​สำหรับ​อาหาร” แต่​พระเจ้า​จะ​ทำลาย​ทั้ง​ท้อง​และ​อาหาร​นั้น ร่างกาย​ไม่ได้​มี​ไว้​สำหรับ​ทำ​ความ​ผิดบาป​ทาง​เพศ แต่​มี​ไว้​สำหรับ​รับใช้​องค์​เจ้า​ชีวิต และ​องค์​เจ้า​ชีวิต​ก็​มี​ไว้​สำหรับ​ร่างกาย

14 ด้วย​ฤทธิ์​อำนาจ​ของ​พระองค์ พระเจ้า​ไม่​เพียงแต่​ทำ​ให้​องค์​เจ้า​ชีวิต​ฟื้น​ขึ้น​จาก​ความตาย​เท่านั้น แต่​ยัง​จะ​ทำ​ให้​เรา​ฟื้น​ขึ้น​จาก​ความตาย​เหมือนกัน 15 พวกคุณ​ไม่รู้​หรือว่า ร่างกาย​ของ​พวกคุณ​นั้น​เป็น​ส่วน​ต่างๆ​ของ​พระคริสต์ รู้​อย่าง​นั้น​แล้ว ผม​ควร​จะ​เอา​ส่วน​ต่างๆ​ของ​พระคริสต์​ไป​เที่ยว​โสเภณี​หรือ ไม่มีทาง 16 พวกคุณ​ไม่รู้​หรือว่า​คน​ที่​ไป​ยุ่ง​กับ​โสเภณี​ก็​จะ​เป็น​ร่างเดียว​กับ​เธอ​เหมือน​พระคัมภีร์​พูด​ไว้​ว่า “เขา​ทั้ง​สอง​จะ​เป็น​ร่าง​เดียวกัน”+ 6:16 อ้าง​มา​จาก​หนังสือ ปฐมกาล 2:24

17 ส่วน​คน​ที่​เอา​ตัวเอง​ไป​รวม​เป็น​หนึ่งเดียว​กับ​องค์​เจ้า​ชีวิต จิต​วิญญาณ​ของ​เขา​ก็​จะ​เป็น​หนึ่งเดียว​กับ​พระองค์​ด้วย 18 ให้​หลีกเลี่ยง​จาก​บาป​ทางเพศนี้ บาป​อื่นๆ​ทั้งหมด​ที่​คน​ทำ​นั้น​เป็น​บาป​ภายนอก​ร่างกาย แต่​คน​ทำ​ผิด​ทาง​เพศ​ได้​ทำบาป​ต่อ​ร่าง​ของ​เขา​เอง+ 6:18 บาป​อื่นๆ … เขา​เอง ข้อความนี้​อาจ​แปล​ได้​อีก​อย่างหนึ่ง​ว่า “พวกคุณ​อาจจะ​ค้าน​ว่า ‘แต่​ร่างกาย​ไม่ได้​เกี่ยวข้อง​อะไร​กับ​บาป​ที่​คนๆ​หนึ่ง​อาจ​ทำ​ไป’”19 พวกคุณ​ไม่รู้​หรือว่า​ร่างกาย​ของ​พวกคุณ​เป็น​วิหาร​ของ​พระวิญญาณ​บริสุทธิ์ พระเจ้า​ให้​พระวิญญาณนี้​อยู่​ใน​ตัว​พวกคุณ พวกคุณ​ก็​เลย​ไม่ได้​เป็น​เจ้าของ​ตัวเอง​อีกต่อไป 20 เพราะ​พระเจ้า​ซื้อ​พวกคุณ​มา​ด้วย​ราคา​แพง ดังนั้น​ขอ​ให้​ใช้​ร่างกาย​ของ​คุณ​ให้​เกียรติ​กับ​พระเจ้า

7

ตอบ​คำถาม​เรื่อง​ชีวิตคู่

1 ตอนนี้​ผม​ขอ​พูด​ถึง​เรื่อง​ที่​พวกคุณ​เขียน​มาหา​ผม​ว่า “ดีแล้ว​ที่​ผู้ชาย​จะ​ไม่นอน​กับ​ภรรยา” 2 แต่ เพราะ​มี​ความ​ผิดบาป​ทาง​เพศ​เกิดขึ้น​มากมาย ผู้ชาย​แต่ละ​คน​จึง​ควร​จะ​มี​เพศ​สัมพันธ์​กับ​ภรรยา และ​ผู้หญิง​แต่ละ​คน​ก็​ควร​จะ​มี​เพศ​สัมพันธ์​กับ​สามี 3 สามี​ควร​จะ​ให้​ความสุข​ทาง​เพศ​กับ​ภรรยา​ตาม​หน้าที่ ส่วน​ภรรยา​ควร​จะ​ให้​ความสุข​ทาง​เพศ​กับ​สามี​ตาม​หน้าที่​เหมือนกัน 4 ร่างกาย​ของ​ภรรยา​ไม่​เป็น​ของ​เธอ​อีก​ต่อไป แต่​กลายเป็น​ของ​สามี ส่วน​ร่างกาย​ของ​สามี​ก็​ไม่​เป็น​ของ​เขา​อีก​ต่อไป แต่​กลายเป็น​ของ​ภรรยา 5 อย่า​ปฏิเสธ​การ​มี​เพศ​สัมพันธ์​กันเลย นอกจาก​ทั้ง​สองคน​จะ​ตกลง​กัน​เป็น​การ​ชั่วคราว เพื่อ​คุณ​จะ​ได้​ทุ่มเท​ตัวเอง​ใน​การ​อธิษฐาน หลังจากนั้น​ก็​ค่อย​กลับ​มา​อยู่​ร่วมกัน​อีก เพื่อ​ซาตาน​จะ​ได้​ไม่​มา​ล่อลวง​คุณ​ให้​ไป​มี​เพศ​สัมพันธ์​กับ​ผู้อื่น​เพราะ​ขาด​การ​บังคับ​ตน 6 เรื่อง​ที่​อยู่​ห่างกัน​ชั่วคราวนี้​ผม​ไม่ได้​สั่ง​ให้​ทำ​นะ​ครับ แต่​ถ้า​คุณ​อยาก​ทำ​ก็​ตามใจ 7 ความจริง​แล้ว​ผม​อยาก​ให้​ทุกคน​เป็น​โสด​เหมือน​ผม แต่​อย่าง​ว่า​แหละ​ครับ พระเจ้า​ก็​ให้​พรสวรรค์​แต่ละ​คน​มา​ไม่​เหมือนกัน คนนี้​ได้​อย่างนี้ คนโน้น​ก็​ได้​อีก​อย่างหนึ่ง

8 ตอนนี้​ขอ​พูด​กับ​คนโสด​และ​แม่ม่าย​ว่า ถ้า​พวกเขา​จะ​อยู่​เป็น​โสด​เหมือนกับ​ผม ก็​จะ​ดีกว่า​นะ 9 แต่​ถ้า​เห็น​ว่า​ควบคุม​ตัวเอง​ไม่ได้ ก็​ให้​แต่งงาน​เสียเถอะ เพราะ​ทำ​อย่างนี้ ย่อม​ดีกว่า​ถูก​เผา​จน​เร่าร้อน​ไป​ด้วย​ราคะตัณหา

10 ตอนนี้​ผม​ขอ​สั่ง​คน​ที่​แต่งงาน​แล้ว​ว่า (ไม่ใช่​ผม​สั่ง​หรอก​แต่​เป็น​องค์​เจ้า​ชีวิต​ต่างหาก) ภรรยา​ต้อง​ไม่หย่า​จาก​สามี 11 (แต่​ถ้า​เธอ​หย่า เธอ​ก็​ต้อง​อยู่​เป็น​โสด หรือ​ไม่​ก็​ให้​กลับ​ไป​คืนดี​กับ​สามี​ของ​เธอ) และ​สามี​ก็​จะ​ต้อง​ไม่หย่า​ภรรยา​เหมือนกัน

12 ตอนนี้​ขอ​พูด​ถึง​คน​ที่​เหลือ​ว่า (ตรงนี้​ผม​พูด​เอง​นะครับ ไม่ใช่​องค์​เจ้า​ชีวิต​พูด) ถ้า​พี่น้อง​คน​ไหน​มี​ภรรยา​ที่​ไม่ได้​ไว้วางใจ​ใน​พระคริสต์ และ​เธอ​ตกลงใจ​ที่​จะ​อยู่​กับ​เขา เขา​ก็​ต้อง​ไม่หย่า​กับ​เธอ 13 ถ้า​หญิง​คนไหน​มี​สามี​ที่​ไม่ได้​ไว้วางใจ​ใน​พระคริสต์ และ​เขา​ตกลงใจ​ที่​จะ​อยู่​กับ​เธอ เธอ​ก็​ต้อง​ไม่หย่า​กับ​เขา 14 เพราะ​สามี​ที่​ไม่ได้​ไว้วางใจ​ใน​พระคริสต์​ก็​บริสุทธิ์​แล้ว เพราะ​ภรรยา​ของ​เขา​ที่​ไว้วางใจ ส่วน​ภรรยา​ที่​ไม่ได้​ไว้วางใจ​ใน​พระคริสต์​ก็​บริสุทธิ์​แล้ว เพราะ​สามี​ของ​เธอ​ที่​ไว้วางใจ ไม่​อย่างนั้น​ลูกๆ​ของ​พวกคุณ​จะ​สกปรก​ต่อหน้า​พระเจ้า แต่​ความจริง​ตอนนี้​ลูกๆ​ของ​พวกคุณ​ก็​เป็น​ของ​พระเจ้า​แล้ว

15 แต่​ถ้า​คน​ที่​ไม่ได้​ไว้วางใจ​ใน​พระคริสต์​อยาก​จะ​หย่า ก็​ให้​เขา​หย่า​ไป พี่น้อง​ที่​ไว้วางใจ​ใน​พระคริสต์​คนนั้น​ก็​เป็น​อิสระ​แล้ว เพราะ​พระเจ้า​เรียก​ให้​พวกเรา​มา​อยู่​กัน​อย่าง​สงบสุข 16 คน​ที่​เป็น​ภรรยา​ก็​ไม่ต้อง​ไป​รั้ง​เขา​ไว้​หรอก คุณ​แน่ใจ​หรือ​ว่า​คุณ​จะ​ช่วย​สามี​ที่​ไม่​ไว้วางใจ​ใน​พระคริสต์​ให้​รอด​ได้ คน​ที่​เป็น​สามี​ก็​เหมือนกัน คุณ​แน่ใจ​หรือ​ว่า​คุณ​จะ​ช่วย​ภรรยา​ที่​ไม่​ไว้วางใจ​ใน​พระคริสต์​ให้​รอด​ได้

ใช้ชีวิต​ตาม​ที่​พระเจ้า​ได้​เรียก​คุณ

17 แต่​อย่างไร​ก็ตาม องค์​เจ้า​ชีวิต​ได้​กำหนด​ให้​คุณ​อยู่​ใน​สภาพไหน​ก็​ให้​อยู่​ใน​สภาพนั้น​ตามที่​พระเจ้า​ได้​เรียก​มา นี่แหละ​เป็น​กฎ​ที่​ผม​สั่ง​ไว้​ใน​ทุกๆ​หมู่ประชุม 18 ตอนที่​พระเจ้า​เรียกนั้น ถ้า​มีใคร​ทำ​พิธี​ขลิบ​มาแล้ว ก็​อย่า​ไป​เปลี่ยน​สภาพ​ให้​กลับ​มา​เหมือนเดิม​เลย หรือ​ถ้า​มี​ใคร​ที่​ยัง​ไม่ได้​ทำ​พิธี​ขลิบ ก็​อย่า​ไปทำ 19 เพราะ​จะ​ทำ​หรือ​ไม่ทำ​พิธี​ขลิบ​ก็​ไม่ได้​สำคัญ​อะไร สิ่ง​ที่​สำคัญ​คือ​การ​ทำ​ตาม​คำสั่ง​ของ​พระเจ้า 20 ใคร​อยู่​ใน​สภาพไหน​ตอน​ที่​พระเจ้า​เรียก ก็​ให้​อยู่​ใน​สภาพนั้น 21 ถ้า​เป็น​ทาส​อยู่​ก็​ไม่ต้อง​กลุ้มใจ แต่​ถ้า​มี​โอกาส​เป็น​อิสระ​ก็​ให้​ฉวย​เอา​ไว้ 22 ตอน​ที่​องค์​เจ้า​ชีวิต​เรียกนั้น คน​ที่​เป็น​ทาส​ก็​กลายเป็น​คน​อิสระ​ของ​องค์​เจ้า​ชีวิต ส่วน​คน​ที่​เป็น​อิสระ​ก็​กลาย​เป็น​ทาส​ของ​พระคริสต์ 23 พระเจ้า​ซื้อ​พวกคุณ​มา​ใน​ราคา​แพง ดังนั้น​ก็​อย่า​เป็น​ทาส​ของ​มนุษย์​คนไหน​เลย 24 พี่น้อง​ครับ พระเจ้า​เรียก​ให้​คุณ​มา​อยู่​ใน​สภาพไหน พวกคุณ​แต่ละ​คน​ก็​ควร​จะ​อยู่​ใน​สภาพนั้น​ต่อหน้า​พระเจ้า

คำถาม​เกี่ยวกับ​การ​แต่งงาน

25 ตอนนี้​ขอ​พูด​ถึง​คน​ที่​ยัง​ไม่​แต่งงาน ผม​ไม่ได้​รับ​คำสั่ง​อะไร​จาก​องค์​เจ้า​ชีวิต​ใน​เรื่องนี้ แต่​ผม​อยาก​จะ​เสนอ​ความ​คิดเห็น​ของ​ผม​ใน​ฐานะ​คน​ที่​องค์​เจ้า​ชีวิต​ให้​ความ​เมตตา​กรุณา​จึง​ทำให้​เป็น​คน​ที่​ไว้ใจ​ได้ 26 เนื่องจาก​ตอนนี้​เป็น​ช่วง​ที่​มี​ปัญหา​มาก ผม​เห็น​ว่า​คุณ​อยู่​เป็น​โสด​อย่าง​ที่​คุณ​เป็น​อยู่​เดี๋ยวนี้​ดีกว่า 27 แต่​ถ้า​คุณ​หมั้น​กันแล้ว​ก็​อย่า​คิด​ที่​จะ​ถอนหมั้น​เธอ แต่​ถ้า​คุณ​ยัง​เป็น​โสด​อยู่​ก็​อย่าคิด​ที่​จะ​หา​ภรรยา 28 แต่​ถ้า​คุณ​จะ​แต่งงาน​ก็​ไม่บาป​หรอก และ​ถ้า​หาก​หญิง​โสด​จะ​แต่งงาน​ก็​ไม่บาป​เหมือนกัน แต่​ขอเตือน​ว่า​คน​ที่​แต่งงาน​จะ​เจอ​กับ​ปัญหา​มากมาย​ใน​ชีวิต และ​ผม​ก็​ไม่อยาก​ให้​พวกคุณ​เจอ​กับ​ปัญหา​พวกนี้

29 พี่น้อง​ครับ ผม​กำลัง​พูด​ถึง​ว่า​เวลานั้น​สั้น​เหลือเกิน ต่อไปนี้​ให้​คน​ที่​มี​ภรรยา​แล้ว ทำ​เหมือนกับ​ยัง​ไม่มี 30 คน​ที่​โศกเศร้า​ทำ​เหมือนกับ​ไม่​โศกเศร้า คน​ที่​ร่าเริง​ทำ​เหมือนกับ​ไม่​ร่าเริง คน​ที่​ซื้อ​ของ​มา​ทำ​เหมือนกับ​ไม่​ได้​เป็น​เจ้าของ​อะไรเลย 31 คน​ที่​ใช้​สิ่งของ​ใน​โลกนี้​โดย​ไม่​ลุ่มหลง​โลก เพราะ​โลก​ใน​ปัจจุบันนี้​กำลัง​จะ​ผ่าน​พ้น​ไป

32 ผม​ไม่​อยาก​ให้​คุณ​กังวล​อะไร ดูสิ ชาย​โสด​ก็​สนใจ​เรื่อง​ต่างๆ​ของ​องค์​เจ้า​ชีวิต คือ​คิด​แต่ว่า​จะ​เอาใจ​องค์​เจ้า​ชีวิต​ได้​อย่างไร 33 แต่​ชาย​ที่​แต่งงาน​แล้ว​ก็​จะ​สนใจ​แต่​เรื่อง​ของ​โลกนี้ คือ​คิด​แต่​ว่า​จะ​เอาใจ​ภรรยา​ได้​อย่างไร 34 ความ​สนใจ​ของ​เขา​จึง​ถูก​แบ่ง​ออก​สอง​ทาง หญิง​โสด​หรือ​หญิง​ที่​ยัง​ไม่เคย​แต่งงาน​ก็​จะ​สนใจ​เรื่อง​ต่างๆ​ของ​องค์​เจ้า​ชีวิต เพื่อ​นาง​จะ​ได้​บริสุทธิ์​ทั้ง​กาย​และ​ใจ ส่วน​หญิง​ที่​แต่งงาน​แล้ว​ก็​จะ​สนใจ​แต่​เรื่อง​ของ​โลกนี้ คือ​คิด​แต่​ว่า​จะ​เอาใจ​สามี​ได้​อย่างไร 35 ที่​ผม​พูด​อย่างนี้​ก็​เพื่อ​ประโยชน์​ของ​คุณเอง ไม่ใช่​เอา​ห่วง​มา​คล้องคอ​คุณ แต่​อยาก​จะ​ให้​คุณ​ใช้ชีวิต​ที่​ถูกต้อง คือ​มี​ใจ​จดจ่อ​กับ​องค์​เจ้า​ชีวิต​โดย​ไม่​ถูก​แย่ง​ความ​สนใจ​ไป

36 ถ้า​ผู้ชาย​คนไหน​คิดว่า​เขา​ทำ​ตัว​ไม่เหมาะสม​กับ​คู่หมั้น​ของเขา เพราะ​ทน​ต่อ​กิเลส​ของ​ตัวเอง​ไม่ไหว และ​เขา​คิดว่า​ควร​แต่ง​ก็​ให้​เขา​ทำ​ตามที่​เขา​อยาก​ทำ เพราะ​มัน​ไม่ผิด​หรอก​ที่​เขา​จะ​แต่งงาน​กัน 37 แต่​คน​ที่​มี​จิตใจ​แน่วแน่ ไม่​อยู่​ภายใต้​ความ​กดดัน​อะไร เขา​ก็​มี​สิทธิ์​ที่​จะ​ตัดสิน​เรื่องนี้​เอง และ​ถ้า​เขา​ตัดสินใจ​ที่​จะ​ไม่​แต่ง​กับ​คู่หมั้น​ของ​เขา เขา​ก็​ทำ​ถูกต้อง​แล้ว 38 ดังนั้น​คน​ที่​แต่งงาน​กับ​คู่หมั้น​ของ​เขา​ก็ดี​แล้ว แต่​คน​ที่​ไม่​แต่งงาน​กับ​คู่หมั้น​ของ​เขา​ก็​ดีกว่า

39 ผู้หญิง​จะ​ผูกมัด​กับ​สามี​ของ​นาง​ไป​ตลอดชีวิต​ของ​เขา เมื่อ​สามี​ตาย​นาง​ก็​เป็น​อิสระ อยาก​จะ​ไป​แต่งงาน​กับ​ใคร​ก็​แต่ง​ได้ แต่​ต้อง​เป็น​คน​ที่​มี​ความ​ไว้วางใจ​ใน​องค์​เจ้า​ชีวิต​เท่านั้น 40 แต่​ใน​ความคิด​ของ​ผม ถ้า​นาง​ไม่​แต่งงาน​อีก นาง​จะ​มี​เกียรติ​มากกว่า และ​ผม​คิด​ว่า​พระวิญญาณ​ของ​พระเจ้า​อยู่​กับ​ผม​เมื่อ​ผม​พูด​อย่างนี้

8

อาหาร​บูชา​รูปเคารพ

1 ตอนนี้ ผม​ขอ​พูด​ถึง​เรื่อง​ที่​พี่น้อง​เขียน​มา เรื่อง​เนื้อสัตว์​ที่​เอา​มา​บูชา​รูปเคารพ เรา​รู้​ว่า “เรา​ต่าง​ก็​มี​ความรู้” ความรู้​นั้น​ทำ​ให้​คน​ลำพอง แต่​ความรัก​นั้น​เสริมสร้าง​ขึ้น​มา 2 ถ้า​ใคร​คิดว่า​ตัวเอง​เป็น​ผู้รู้ เขา​ก็​ยัง​ไม่รู้​ตาม​ที่​เขา​ควรจะ​รู้​หรอก 3 แต่​ถ้า​ใคร​รัก​พระเจ้า พระเจ้า​ก็​จะ​รู้จัก​คนนั้น

4 ดังนั้น พูดถึง​เนื้อสัตว์​ที่​เอา​มา​บูชา​รูปเคารพ​นั้น เรา​รู้​อยู่แล้ว​ว่า “พวก​รูปเคารพ​ใน​โลกนี้​ไร้สาระ” แล้ว​ก็ “มี​พระเจ้า​เที่ยงแท้​เพียง​องค์เดียว​เท่านั้น” 5 ถึงแม้​จะ​มี​สิ่ง​ต่างๆ​ที่​คน​เรียกกัน​ว่า​พระเจ้า ไม่ว่า​จะ​ใน​สวรรค์​หรือ​บน​โลกนี้​ก็ตาม (จริงๆแล้ว​มี​สิ่งต่างๆ​ที่​คน​เรียกว่า “พระ” ว่า “เจ้า” เต็ม​ไปหมด) 6 แต่​สำหรับ​เรา​แล้ว​มี​พระเจ้า​เพียง​องค์เดียว​เท่านั้น นั่น​คือ​พระบิดา​ผู้ที่​สร้าง​ทุกสิ่ง​ทุกอย่าง และ​เรา​ก็​มี​ชีวิต​อยู่​เพื่อ​พระองค์ และ​มี​องค์​เจ้า​ชีวิต​เพียง​องค์เดียว​เท่านั้น​คือ​พระเยซู​คริสต์ พระเจ้า​สร้าง​ทุกอย่าง​ผ่าน​ทาง​พระองค์ และ​พระเจ้า​ให้​ชีวิต​กับเรา​ผ่าน​ทาง​พระองค์​ด้วย

7 แต่​ไม่ใช่​ทุกคน​ที่​รู้​อย่างนี้ จนถึง​เดี๋ยวนี้​ก็​ยัง​มี​บางคน​ที่​เคย​กราบไหว้​รูปเคารพ​มาก่อน เมื่อ​เขา​กิน​เนื้อสัตว์​ที่​ไป​บูชา​รูปเคารพ​มา เขา​ก็​ยัง​คิด​ว่า​เป็น​เนื้อ​ที่​บูชา​รูปเคารพ​ที่​มี​ชีวิต​จริงๆ ใจ​ที่​ขาด​ความรู้​ของ​เขา​นั้น​ก็​ฟ้อง​ว่า​เขา​ทำผิด 8 แต่​อาหาร​ไม่​ทำ​ให้​เรา​ใกล้ชิด​พระเจ้า​หรอก การ​กิน​ก็​ไม่​ทำ​ให้​เรา​ดีขึ้น​และ​การ​ไม่กิน​ก็​ไม่​ทำ​ให้​เรา​เลว​ลง

9 แต่​ระวัง​ให้ดี อย่า​ใช้​สิทธิ์​ของ​คุณ​ไป​ทำ​ให้​คน​ที่​ขาด​ความรู้​สะดุด​หลง​ไป​ทำ​บาป 10 เพราะ​ถ้า​เผอิญ​คน​ที่​ขาด​ความรู้​เกิด​ไป​เห็น​คุณ​ผู้ที่​มี​ความรู้​ใน​เรื่องนี้ กำลัง​กิน​อยู่​ใน​วัด​ที่​มี​รูปเคารพ+ 8:10 วัด​ที่​มี​รูปเคารพ เป็น​สถานที่​สำหรับ​บูชา​พระเจ้า​ปลอม แล้ว​ไป​ทำ​ให้​เขา​เกิด​ความ​กล้า​ที่​จะ​กิน​เนื้อสัตว์​ที่​ใช้​บูชา​รูปเคารพ​มา​บ้าง ทั้งๆที่​ใจ​ของ​เขา​ฟ้อง​ว่า​ผิด 11 ก็​จะ​กลาย​เป็น​ว่า​ความรู้​ของ​คุณ​นั้น​ได้​ไป​ทำลาย​พี่น้อง​คนนั้น​ของ​คุณ​ที่​พระเยซู​ได้​ตาย​แทน+ 8:11 ก็​จะ​กลาย​เป็น … พระเยซู​ได้​ตาย​แทน หรือ​แปล​ได้​อีก​อย่างหนึ่ง​ว่า “คน​ที่​อ่อนแอ​คนนี้ ผู้ที่​พระคริสต์​ได้​ยอม​ตาย​แทนนั้น ก็​ได้​ถูก​ทำลาย​ไป​โดย​ความรู้​ของ​คุณ”12 ถ้า​ทำ​อย่างนี้ คุณ​ก็​ได้​ทำ​บาป​ต่อ​พี่น้อง​ของ​คุณ และ​ทำร้าย​ใจ​ที่​ขาด​ความรู้​ของ​เขา พวกคุณ​ก็​ได้​ทำบาป​ต่อ​พระคริสต์​ด้วย 13 ดังนั้น ถ้า​อาหาร​ทำ​ให้​พี่น้อง​ของ​ผม​ทำบาป ผม​ก็​จะ​ไม่มี​วัน​กินเนื้อ​อีก เพื่อ​ผม​จะ​ได้​ไม่​เป็น​เหตุ​ทำ​ให้​พี่น้อง​ของ​ผม​ทำบาป

9

เปาโล​ยอม​ไม่ใช้​สิทธิ์​ที่​เขา​มี

1 ผม​เป็น​อิสระ​ไม่ใช่​หรือ ผม​เป็น​ศิษย์เอก​ไม่ใช่​หรือ ผม​เคย​เห็น​พระเยซู​องค์​เจ้า​ชีวิต​ของ​เรา​ไม่ใช่​หรือ พวกคุณ​เป็น​ผลงาน​ของ​ผม​ใน​องค์​เจ้า​ชีวิต​ไม่ใช่​หรือ 2 ถึงแม้​คนอื่น​จะ​ไม่​ยอมรับ​ว่า​ผม​เป็น​ศิษย์เอก แต่​พวกคุณ​ต้อง​ยอมรับ​ผม​แน่ เพราะ​พวกคุณ​เป็น​ตรา​ที่​รับรอง​ว่า​ผม​เป็น​ศิษย์เอก​ของ​องค์​เจ้า​ชีวิต

3 นี่​คือ​คำตอบ​ที่​ผม​ให้​กับ​คน​ที่​ซักถาม​ผม 4 เรา​ไม่มี​สิทธิ์​ที่​จะ​รับ​อาหาร​และ​เครื่องดื่ม​จาก​พี่น้อง​หรือ 5 เรา​ไม่มี​สิทธิ์​ที่​จะ​พา​ภรรยา​ของ​เรา​ที่​มี​ความเชื่อ​ไปไหน​มาไหน​หรือ ศิษย์เอก​คนอื่นๆ​และ​น้องๆ​ของ​องค์​เจ้า​ชีวิต​และ​เปโตร​ยัง​ทำ​ได้เลย 6 หรือ​คุณ​ว่า​มี​แต่​บารนาบัส​กับ​ผม​เท่านั้น​ที่​จะ​ต้อง​ทำงาน​เลี้ยงชีพ 7 มี​ทหาร​คนไหน​บ้าง​ที่​ต้อง​ออก​ค่าใช้จ่าย​เอง​เวลา​ออกรบ มี​ใคร​บ้าง​ปลูก​องุ่น​แล้ว​ไม่ได้​กิน​องุ่นนั้น หรือ​มี​ใคร​บ้าง​เลี้ยง​ฝูงแกะ​แล้ว​ไม่ได้​ดื่ม​นม​ของ​แกะ

8 นี่​ไม่ได้​เป็น​เพียง​แค่​ความคิด​ของ​มนุษย์​เท่านั้น แม้แต่​กฎ​บัญญัติ​ก็​ยัง​พูด​อย่างนี้​เลย 9 ใน​กฎ​ของ​โมเสส​พูด​ไว้​ว่า “อย่า​เอา​ตะกร้อ​สวม​ปาก​วัว​ตอน​ที่​มัน​กำลัง​นวด​ข้าว​อยู่”+ 9:9 อ้าง​มา​จาก​หนังสือ เฉลยธรรมบัญญัติ 25:4 พระเจ้า​ห่วง​แต่​วัว​เท่านั้น​หรือ 10 พระองค์​พูด​เรื่องนี้​เพราะ​เห็นแก่​เรา​ด้วย​แน่นอน ข้อความ​นั้น​เขียน​ขึ้น​มา​เพื่อ​พวกเรา คน​ไถนา​และ​คน​นวด​ข้าว​ทำ​ไป​ก็​หวัง​ที่​จะ​ได้รับ​ส่วนแบ่ง​กัน​ทั้งนั้น 11 ถ้า​เรา​ได้​หว่าน​สิ่ง​ที่​มา​จาก​พระวิญญาณ​ลง​ใน​พวกคุณ หาก​เรา​จะ​เก็บเกี่ยว​ฝ่าย​วัตถุ​จาก​พวกคุณ​บ้าง มัน​จะ​มาก​เกินไป​หรือ 12 ถ้า​คนอื่น​มี​สิทธิ์​ที่​จะ​ทำ​อย่างนี้​กับ​พวกคุณ เรา​ก็​ยิ่ง​มี​สิทธิ์​มาก​กว่า​นั้น​อีก แต่​เรา​ไม่ได้​ใช้​สิทธิ์​นี้เลย เรา​ยอม​ทน​ทุกอย่าง​เสีย​เอง เพื่อ​จะ​ได้​ไม่​เป็น​อุปสรรค​ขัดขวาง​ข่าวดี​ของ​พระคริสต์ 13 คุณ​ไม่รู้​หรือ​ว่า คน​ที่​ทำงาน​ใน​วิหาร​ก็​ได้รับ​อาหาร​จาก​วิหาร​นั้น และ​คน​ที่​รับใช้​เป็น​ประจำ​ที่​แท่นบูชา​ก็​ได้รับ​ส่วนแบ่ง​จาก​เครื่อง​บูชา​บน​แท่นนั้น 14 ดังนั้น องค์​เจ้า​ชีวิต​ได้​สั่ง​ไว้​ว่า​คน​ที่​ประกาศ​ข่าวดี ก็​ควร​ได้รับ​การ​เลี้ยงดู​จาก​ข่าวดี​นั้น​เหมือนกัน

15 แต่​ผม​ไม่ได้​ใช้​สิทธิ์​พวกนี้​เลย และ​ที่​เขียน​เรื่องนี้​ก็​ไม่ใช่​อยาก​จะ​ให้​พวกคุณ​สนับสนุน​ผม​ด้วย ผม​ขอตาย​เสีย​ดีกว่า​ที่​จะ​ให้​ใคร​เอา​ความ​ภาคภูมิใจ​นี้​ไป​จาก​ผม 16 แต่​เมื่อ​ผม​ประกาศ​ข่าวดี ผม​ก็​ไม่ได้​โอ้อวด​หรอก เพราะ​เป็น​หน้าที่​ที่​ผม​ต้อง​ทำ​อยู่แล้ว ถ้า​ผม​ไม่ทำ​มัน​จะ​เป็น​เรื่อง​น่าอาย 17 ถ้า​ผม​เอง​เลือก​ที่​จะ​ประกาศ​ข่าวดี ผม​ก็​จะ​ได้รับ​รางวัล​ตอบแทน แต่​ถ้า​ผม​ไม่ได้​สมัครใจ ผม​ก็​แค่​ทำ​ตาม​หน้าที่​ที่​ได้รับ​มอบหมาย​มา​เท่านั้น 18 แล้ว​ผม​ได้รับ​รางวัล​อะไร​หรือ รางวัล​ของ​ผม​ก็​คือ​ความ​ภาคภูมิใจ​ที่​ผม​ได้รับ เนื่องจาก​ผม​ประกาศ​ข่าวดี​ให้​เปล่าๆ​โดย​ไม่​คิด​ค่า​ตอบแทน และ​ไม่ได้​ใช้​สิทธิ์​ที่​จะ​ได้รับ​การ​สนับสนุน​ด้วย

19 ถึงแม้​ผม​จะ​เป็น​อิสระ​ไม่ได้​เป็น​ทาส​ใครเลย แต่​ผม​ก็​ยอม​ทำตัว​เป็น​ทาส​ของ​ทุกคน เพื่อ​จะ​ได้​ชนะใจ​คน​ให้​มาก​ที่สุด​เท่าที่​จะ​ทำได้ 20 เวลา​อยู่​กับ​คนยิว ผม​ก็​ทำตัว​เหมือน​คนยิว​เพื่อ​จะ​ชนะใจ​คนยิว เวลา​อยู่​กับ​คน​ที่​อยู่​ภายใต้​กฎ​ปฏิบัติ ผม​ก็​ยอม​ทำตัว​เหมือน​คน​ที่​อยู่​ใต้​กฎปฏิบัติ​นั้น​เพื่อ​จะ​ชนะใจ​คน​ที่​อยู่​ใต้​กฎ​ปฏิบัติ​นั้น (ถึงแม้​ตัว​ผม​เอง​ไม่ได้​อยู่​ภายใต้​กฎ​ปฏิบัติ​ก็ตาม) 21 เวลา​อยู่​กับ​คน​ที่​ไม่ใช่​ยิว​ที่​ไม่มี​กฎ​ปฏิบัติ ผม​ก็​ทำตัว​เหมือน​คน​ที่​ไม่มี​กฎ​ปฏิบัติ เพื่อ​ผม​จะ​ได้​ชนะใจ​คน​ที่​ไม่มี​กฎ​ปฏิบัติ (ทั้งๆที่​ผม​มี​กฎ​ปฏิบัติ​ของ​พระเจ้า และ​อยู่​ภายใต้​กฎ​ของ​พระคริสต์) 22 เวลา​อยู่​กับ​คน​ที่​ขาด​ความรู้ ผม​ก็​ยอม​เป็น​คน​ที่​ขาด​ความรู้​เพื่อ​จะ​ได้​ชนะใจ​คน​ที่​ขาด​ความรู้​นั้น ผม​ยอม​เป็น​ทุกอย่าง​กับ​ทุกคน​และ​ทำ​ทุก​วิถีทาง​เท่าที่​จะ​ทำได้​เพื่อ​จะ​ช่วย​ให้​คน​รอด​บ้าง 23 ผม​ยอม​ทำ​ทุกอย่าง​เพราะ​เห็นแก่​ข่าวดีนี้ เพื่อ​ผม​จะ​ได้รับ​พระพร​ร่วมกับ​คนอื่น​ใน​ข่าวดีนี้​ด้วย

24 พวกคุณ​ไม่รู้​หรือว่า ทุกคน​วิ่ง​ใน​การ​แข่งขัน แต่​มี​แค่​คนเดียว​ที่​ได้​รางวัล ดังนั้น​ให้​วิ่ง​เพื่อ​ชนะ​ให้ได้ 25 ทุกคน​ที่​แข่งขัน​กัน​ต้อง​ผ่าน​การ​ฝึกฝน​มา​อย่าง​เข้มงวด​ทุกด้าน เขา​ทำ​เพื่อ​จะ​ได้รับ​มงกุฎ​ใบไม้​ที่​เน่าเปื่อย​ได้ แต่​เรา​ทำ​เพื่อ​ที่​จะ​ได้รับ​มงกุฎ​ที่​ไม่มี​วัน​เน่าเปื่อย 26 นี่​เป็น​วิธี​ที่​ผม​วิ่ง​คือ​วิ่ง​อย่าง​คน​ที่​มี​เป้าหมาย และ​นี่​เป็น​วิธี​ที่​ผม​ชก​คือ​ไม่ใช่​เหมือน​คน​ที่​ชก​แต่​ลม 27 แต่​ผม​ฝึกฝน​ร่างกาย​อย่างหนัก​จน​ควบคุม​มัน​ได้ เพื่อ​เมื่อ​ผม​ประกาศ​ข่าวดี​ให้​กับ​คนอื่น​แล้ว ตัว​ผม​เอง​จะ​ไม่​ถูก​พระเจ้า​ปฏิเสธ

10

บทเรียน​จาก​คน​ของ​พระเจ้า​ใน​อดีต

1 พี่น้อง​ครับ ผม​อยาก​ให้​พวกคุณ​รู้​ว่า​เกิด​อะไร​ขึ้น​กับ​บรรพบุรุษ​ของ​เรา พวกเขา​อยู่​ใต้​เมฆ​และ​ได้​ผ่าน​ทะเล​ไป​ทุกคน 2 พวกเขา​ทุกคน​ก็​เข้า​พิธี​จุ่มน้ำ​ใน​เมฆ และ​ใน​ทะเล​เพื่อ​จะ​ได้​กลาย​เป็น​ผู้​ติดตาม​โมเสส 3 แล้ว​เขา​ได้​กิน​อาหารทิพย์​อย่าง​เดียว​กัน 4 ดื่ม​น้ำทิพย์​เหมือนกัน ที่​ไหล​ออก​มา​จาก​ศิลา​ศักดิ์สิทธิ์​นั้น​ที่​ร่วม​เดินทาง​มา​กับ​พวกเขา ศิลา​นั้น​คือ​พระคริสต์​นั่นเอง 5 แต่​พระเจ้า​ไม่​พอใจ​พวกเขา​ส่วนใหญ่ ที่​เรา​รู้​ก็​เพราะ​มี​คนตาย​เกลื่อน​กลาด​ใน​ที่​เปล่า​เปลี่ยว​แห้งแล้ง​นั้น

6 เรื่อง​พวกนี้​เกิดขึ้น​เพื่อ​เป็น​ตัวอย่าง​ไม่ให้​เรา​เกิด​ความ​อยาก​ใน​สิ่ง​ชั่วๆ​นั้น เหมือนกับ​ความ​อยาก​ของ​คน​พวกนั้น 7 เรา​ต้อง​ไม่​บูชา​รูปเคารพ​เหมือนกับ​ที่​พวกเขา​บางคน​ทำ พระคัมภีร์​บอก​ไว้​ว่า “ผู้คน​นั่งลง​กินดื่ม และ​ลุกขึ้น​มา​เต้นรำ​มั่วสุม​ทาง​เพศ”+ 10:7 อ้าง​มา​จาก​หนังสือ อพยพ 32:68 เรา​ต้อง​ไม่​ทำผิด​ทาง​เพศ​เหมือนกับ​ที่​บางคน​ใน​พวกเขา​ทำ จน​มี​คน​ต้อง​ล้มตาย​ลง​ถึง​สองหมื่น​สามพัน​คน​ใน​วันเดียว 9 เรา​ต้อง​ไม่​ลองดี​กับ​พระคริสต์​เหมือนกับ​ที่​พวกเขา​บางคน​ทำ จน​ถูก​งู​กัด​ตาย 10 เรา​ต้อง​ไม่บ่น​เหมือนกับ​ที่​บางคน​ใน​พวกเขา​บ่น จน​พระเจ้า​ต้อง​ส่ง​ทูต​มา​ฆ่า​พวกเขา

11 สิ่ง​เหล่านี้​เกิดขึ้น​กับ​พวกเขา​เพื่อ​เอา​ไว้​เป็น​ตัวอย่าง และ​มัน​ถูก​เขียน​ขึ้น​มา​เพื่อ​เตือนสติ​เรา​ที่​อยู่​ใน​ช่วง​รอยต่อ​ของ​ยุคเก่า​และ​ยุคใหม่ 12 ดังนั้น​คน​ที่​คิดว่า​ตัวเอง​ยืน​มั่นคง​อยู่แล้ว​ก็​ระวัง​ตัว​ให้ดี จะ​ได้​ไม่​ล้มลง 13 การ​ทดลอง​ที่​พวกคุณ​มี​นั้น​ก็​ไม่ได้​แตกต่าง​ไป​จาก​ที่​คนอื่น​มี​หรอกครับ แต่​พระเจ้า​นั้น​ซื่อสัตย์ พระองค์​จะ​ไม่​ปล่อย​ให้​คุณ​ถูก​ทดลอง​จน​ทน​ไม่ไหว แต่​พระองค์​จะ​มี​ทาง​ออก​ให้ เพื่อ​คุณ​จะ​ทนได้

14 สรุป​แล้ว เพื่อนรัก ให้​หลีกเลี่ยง​การ​บูชา​รูปเคารพ​เสีย 15 ผม​กำลัง​พูด​กับ​พวกคุณ​อย่าง​คน​ที่​มี​มันสมอง ให้​ตัดสิน​เอา​เอง​ถึง​สิ่ง​ที่​ผม​พูดนี้ 16 เมื่อ​เรา​ขอบคุณ​พระเจ้า​และ​ดื่ม​จาก​ถ้วยนั้น ก็​เป็น​การ​เข้าส่วน​ใน​เลือด​ของ​พระคริสต์​ไม่ใช่​หรือ และ​ขนมปัง​ที่​เรา​หักนั้น เป็น​การ​เข้าส่วน​ใน​ร่างกาย​ของ​พระคริสต์​ไม่ใช่​หรือ 17 มี​ขนมปัง​แค่​ก้อนเดียว พวกเรา​ที่​มี​กัน​หลายคน​ก็​เลย​เป็น​กาย​เดียวกัน เพราะ​เรา​ทุกคน​ได้​กิน​ขนมปัง​ก้อน​เดียวกัน

18 ดู​ชนชาติ​อิสราเอล​สิ เมื่อ​พวกเขา​กิน​ของ​ที่​บูชา​มา เขา​ก็​เป็น​ส่วนหนึ่ง​ใน​แท่นบูชา​นั้น​ไม่ใช่​หรือ 19 ผม​พยายาม​จะ​พูด​อะไร​หรือ ผม​กำลัง​พูด​ว่า​เนื้อสัตว์​ที่​เอา​มา​เซ่นไหว้​นั้น​มีค่า​และ​รูปเคารพ​นั้น​สำคัญ​หรือ​อย่างไร 20 ไม่ใช่​อย่างนั้น​เลย แต่​ผม​กำลัง​พูด​ว่า เนื้อ​ที่​เอา​มา​เซ่นไหว้​รูปเคารพ​นั้น​ทำให้​กับ​พวก​ปีศาจ+ 10:20 ปีศาจ หมายถึง วิญญาณ​ชั่วร้าย​ของ​เหล่า​ภูตผี​ไม่ใช่​พระเจ้า ผม​ไม่​อยาก​ให้​พวกคุณ​ไป​มี​ส่วนร่วม​กับ​ปีศาจ​พวกนั้น 21 พวกคุณ​จะ​ดื่ม​ทั้ง​ถ้วย​ของ​องค์​เจ้า​ชีวิต​พร้อมกับ​ถ้วย​ของ​พวก​ปีศาจ​ด้วย​ก็​ไม่ได้ และ​จะ​ร่วมโต๊ะ​ของ​องค์​เจ้า​ชีวิต​พร้อม​กับ​โต๊ะ​ของ​พวก​ปีศาจ​ด้วย​ก็​ไม่ได้ 22 เรา​พยายาม​จะ​ทำ​ให้​องค์​เจ้า​ชีวิต​หึง​หรือ เรา​คิดว่า​เรา​แข็งแรง​กว่า​พระองค์​หรือ

ใช้​เสรีภาพ​เพื่อ​ให้​เกียรติ​พระเจ้า​เถิด

23 บางคน​พูด​ว่า “ฉัน​มี​สิทธิ์​ที่​จะ​ทำ​อะไร​ก็ได้” แต่​ผม​ว่า​ไม่ใช่​ทุกอย่าง​ที่​ทำ​ไป​นั้น​จะ​เป็น​ประโยชน์ บางคน​ว่า “ฉัน​มี​สิทธิ์​จะ​ทำ​อะไร​ก็​ได้” แต่​ผม​ว่า​ไม่ใช่​ทุกอย่าง​ที่​จะ​ทำให้​คน​เข้มแข็ง​ขึ้น 24 อย่า​เห็นแก่ตัว ให้​คิดถึง​คนอื่น

25 เนื้อ​ที่​วาง​ขาย​อยู่​ตาม​ท้องตลาด​นั้น​กิน​ได้​หมด ไม่ต้อง​ไป​ถาม​ซอกแซก​ว่า​เนื้อ​มา​จาก​ไหน เพื่อ​ความ​สบายใจ​ของ​คุณเอง 26 เพราะ​พระคัมภีร์​บอก​ไว้​ว่า “โลก​และ​ทุกสิ่ง​ใน​โลกนี้​เป็น​ของ​องค์​เจ้า​ชีวิต”+ 10:26 อ้าง​มา​จาก​หนังสือ สดุดี 24:1; 50:12; 89:11

27 ถ้า​คน​ที่​ไม่​ไว้วางใจ​พระเจ้า​ได้​เชิญ​คุณ​ไป​กิน​อาหาร และ​คุณ​ก็​อยากไป ก็​ให้​กิน​ทุกอย่าง​ที่​เขา​จัด​มา​ให้ ไม่ต้อง​ถาม​อะไร​เพื่อ​ความ​สบายใจ​ของ​ตัว​คุณ​เอง 28 แต่​ถ้า​มี​คน​มา​บอก​คุณ​ว่า “เนื้อนี้​เอา​ไป​บูชา​มา” ก็​อย่า​กิน​เลย เพื่อ​เห็น​กับ​คน​ที่​บอก​คุณ​นั้น และ​เพื่อ​ความ​สบายใจ​ด้วย 29 ผม​ไม่ได้​หมายถึง​ความ​สบายใจ​ของ​คุณ​นะ แต่​หมายถึง​ความ​สบายใจ​ของ​คนนั้น​ที่​คิดว่า ถ้า​คุณ​กิน​ก็​ผิด​แน่ พวกคุณ​บางคน​อาจจะ​ย้อน​ถาม​ผม​ว่า “ทำไม​สิทธิ์​ของ​ผม​จะ​ต้อง​ถูก​จำกัด​ด้วย​ความคิด​ของ​คนอื่น​ด้วย 30 ถ้า​ผม​กิน​ร่วมกับ​พวกเขา​และ​ขอบคุณ​พระเจ้า​แล้ว ทำไม​ผม​จะ​ต้อง​ถูก​ต่อว่า​ใน​สิ่ง​ที่​อย่างน้อย​ผม​ได้​ขอบคุณ​พระเจ้า​แล้ว”

31 คำตอบ​คือ ไม่ว่า​จะกิน หรือ​จะดื่ม หรือ​จะ​ทำ​อะไร​ก็​ตาม ให้​ทำ​ทุกอย่าง​เพื่อ​ถวาย​เกียรติ​กับ​พระเจ้า 32 อย่า​สร้าง​ปัญหา​ให้​กับ​ใคร​เลย ไม่ว่า​จะ​เป็น​ยิว​หรือ​ไม่ใช่​ยิว​หรือ​หมู่ประชุม​ของ​พระเจ้า 33 เหมือนกับ​ที่​ผม​พยายาม​จะ​เอาใจ​ทุกคน​ใน​ทุกเรื่อง โดย​ไม่ได้​คิดถึง​ประโยชน์​ของ​ตัวเอง แต่​คิดถึง​ประโยชน์​ของ​ทุกๆคน เพื่อ​พวกเขา​จะ​ได้​รอด

11

1 เอา​อย่าง​ผม​เถอะ เหมือนกับ​ที่​ผม​เอา​อย่าง​พระคริสต์

การ​คลุมหัว

2 ผม​ขอ​ชม​พวกคุณ​ที่​คิดถึง​ผม​บ่อยๆ​ใน​ทุกเรื่อง และ​ทำตาม​สิ่งต่างๆ​ที่​ผม​สอน​พวกคุณ 3 แต่​ผม​อยาก​ให้​พวกคุณ​รู้​ว่า พระคริสต์​เป็น​ศีรษะ​ของ​ผู้ชาย+ 11:3 ผู้ชาย คำนี้​อาจจะ​แปลว่า “สามี” ก็ได้ และ​ผู้หญิง อาจจะ​แปลว่า “ภรรยา” ก็ได้​ทุกคน และ​ผู้ชาย​ก็​เป็น​ศีรษะ​ของ​ผู้หญิง และ​พระเจ้า​ก็​เป็น​ศีรษะ​ของ​พระคริสต์ 4 ผู้ชาย​ทุกคน​ที่​อธิษฐาน​ออกเสียง​หรือ​พูด​แทน​พระเจ้า​โดย​มี​ผ้าคลุมหัว​อยู่​ก็​ลบหลู่​ศีรษะ​ของเขา+ 11:4 ลบหลู่​ศีรษะ​ของเขา สำหรับ​ผู้ชาย​อาจจะ​หมายถึง “ลบหลู่​พระคริสต์” หรือ “ลบหลู่​ตัวเอง” สำหรับ​ผู้หญิง​อาจจะ​หมายถึง “ลบหลู่​สามี” หรือ “ลบหลู่​ตัวเอง”​เอง 5 แต่​ผู้หญิง​ทุกคน​ที่​อธิษฐาน​ออกเสียง​หรือ​พูด​แทน​พระเจ้า และ​ไม่ได้​เอา​ผ้าคลุมหัว​ไว้ นาง​ก็​ลบหลู่​ศีรษะ​ของ​นาง​เอง พอๆ​กับ​ที่​นาง​ไป​โกนหัว​มา 6 ถ้า​ผู้หญิง​ไม่มี​ผ้า​คลุม​ศีรษะ นาง​ก็​ควรจะ​ตัด​ผม​เกรียน​เสีย แต่​ถ้า​ตัด​ผม​เกรียน​หรือ​โกนหัว​ก็​จะ​ทำ​ให้​นาง​ขายหน้า ก็​ให้​นาง​เอา​ผ้า​คลุม​ศีรษะ​ซะ 7 แต่​ผู้ชาย​ไม่ควร​เอา​ผ้า​คลุม​ศีรษะ เพราะ​เขา​เป็น​ภาพ​สะท้อน​และ​เป็น​ศักดิ์ศรี​ของ​พระเจ้า แต่​ผู้หญิง​ก็​เป็น​ศักดิ์ศรี​ของ​ผู้ชาย 8 เพราะ​ผู้หญิง​มา​จาก​ผู้ชาย ไม่ใช่​ผู้ชาย​มา​จาก​ผู้หญิง 9 และ​ผู้ชาย​ก็​ไม่ได้​ถูก​สร้าง​มา​เพื่อ​ผู้หญิง แต่​ผู้หญิง​ถูก​สร้าง​มา​เพื่อ​ผู้ชาย 10 เพราะ​เหตุนี้ พวก​ผู้หญิง​จึง​ต้อง​รู้จัก​ควบคุม​ตัวเอง​ใน​เรื่อง​ที่​เกี่ยวกับ​ศีรษะนี้+ 11:10 เพราะ​เหตุนี้ … ศีรษะนี้ หรือ “ดังนั้น พวก​ผู้หญิง​ควร​จะ​มี​สัญลักษณ์​แห่ง​อำนาจ​อยู่​บน​หัว​ของ​พวกนาง” นาง​ควร​จะ​ทำ​อย่างนี้​เพื่อ​เห็นแก่​พวก​ทูตสวรรค์​ด้วย

11 อย่างไร​ก็ตาม​ผู้หญิง​ก็​ต้อง​พึ่ง​ผู้ชาย​ใน​องค์​เจ้า​ชีวิต และ​ผู้ชาย​ก็​ต้อง​พึ่ง​ผู้หญิง 12 เริ่มแรก​ผู้หญิง​มา​จาก​ผู้ชาย แต่​ต่อมา​ผู้ชาย​ก็​เกิด​มา​จาก​ผู้หญิง แต่​ทุกสิ่ง​ทุกอย่าง​ก็​มา​จาก​พระเจ้า 13 พวกคุณ​ตัดสินใจ​กัน​เอาเอง​ก็​แล้วกัน​ว่า มัน​เหมาะ​หรือ​เปล่า​ที่​ผู้หญิง​จะ​อธิษฐาน​ออกเสียง​ต่อ​พระเจ้า​ใน​ที่ประชุม​โดย​ไม่มี​ผ้าคลุมศีรษะ 14 โดย​ทั่วไป เรา​รู้​ว่า​มัน​เสีย​ศักดิ์ศรี​ที่​ผู้ชาย​จะ​ไว้​ผมยาว 15 แต่​สำหรับ​ผู้หญิง​ที่​ไว้​ผมยาว​ก็​สม​ศักดิ์ศรี เพราะ​เอาไว้​คลุมหัว​ของ​นาง​ตาม​ธรรมชาติ 16 ตอนนี้ ถ้า​มี​ใคร​คิด​อยาก​จะ​เถียง​ใน​เรื่องนี้ ผม​ขอ​บอก​ให้รู้​เลย​ว่า พวกเรา​รวมทั้ง​หมู่ประชุม​ต่างๆ​ของ​พระเจ้า ไม่​ทำ​อย่างอื่น​นอกจาก​สิ่ง​ที่​สอนนี้

อาหาร​มื้อเย็น​ของ​พระเยซูและ​พวกศิษย์

17 ผม​ไม่มี​อะไร​จะ​ชม​เลย​ใน​เรื่อง​ที่​ผม​จะ​สั่ง​ต่อไปนี้ เพราะ​เมื่อ​พวกคุณ​มา​ประชุม​กัน แทนที่​มัน​จะ​ดี​แต่​กลับแย่ 18 ข้อแรก ผม​ได้ยิน​มา​ว่า เมื่อ​คุณ​มา​ประชุม ก็​แบ่งพรรค​แบ่งพวก​กัน ผม​ก็ว่า​น่า​จะ​มี​มูล​ความจริง 19 (อะไรกัน จะ​ต้อง​มี​การ​แตกแยก​กัน​เพื่อ​พิสูจน์​ว่า​ใคร​อยู่​ฝ่าย​พระเจ้า​หรือ)+ 11:19 อะไรกัน … อยู่​ฝ่าย​พระเจ้า​หรือ หรือ แปลได้​อีก​อย่างหนึ่ง​ว่า “แต่​ยังไง​ก็​ต้อง​มี​การ​แตกแยก​เกิดขึ้น เพื่อ​จะได้​รู้ว่า ใคร​อยู่​ฝ่าย​พระเจ้า”20 ดังนั้น​เมื่อ​พวกคุณ​มา​ประชุม​กัน​สิ่ง​ที่​พวกคุณ​กิน​กันนั้น​จะ​เรียกว่า​เป็น​งานเลี้ยง​มื้อเย็น​ของ​องค์​เจ้า​ชีวิต​ไม่ได้​เลย 21 เพราะ​พวกคุณ​ต่างคน​ต่างกิน​อาหาร​ของ​ตัวเอง​อย่าง​ตะกละ​ตะกลาม ทิ้ง​ให้​คนหนึ่ง​หิว ใน​ขณะที่​อีก​คนหนึ่ง​เมา​ไปแล้ว 22 พวกคุณ​ไม่มี​บ้าน​ที่​จะ​กิน​และ​ดื่ม​หรือ​อย่างไร คุณ​ดูถูก​พี่น้อง​ใน​หมู่ประชุม​ของ​พระเจ้า​หรือ​อย่างไร คุณ​อยาก​จะ​ทำให้​คนจน​อับอาย​ขาย​ขี้หน้า​หรือ​อย่างไร แล้ว​อย่างนี้​จะ​ให้​ผม​ว่า​อย่างไร​ดี จะ​ให้​ผม​ชม​หรือ ไม่มีทาง

23 คำ​สั่งสอน​ที่​ผม​ได้รับ​มา​จาก​องค์​เจ้า​ชีวิต และ​ที่​ผม​ได้​ถ่ายทอด​ให้​กับ​พวกคุณ​นั้น คือ​ใน​คืน​ที่​พระเยซูเจ้า​ถูก​หักหลัง​นั้น พระองค์​ได้​หยิบ​ขนมปัง 24 แล้ว​หลังจาก​ที่​พระองค์​ได้​ขอบคุณ​พระเจ้า พระองค์​ก็​หัก​ขนมปัง​และ​พูดว่า “นี่​คือ​กาย​ของเรา​ที่​เรา​ได้​มอบ​ให้​กับ​พวกคุณ​ทั้งหลาย ให้​ทำ​อย่างนี้​เพื่อ​ระลึก​ถึง​เรา” 25 หลังจาก​ที่​พวกเขา​กิน​อาหารเย็น​เสร็จแล้ว พระองค์​ก็​หยิบ​ถ้วย​เหล้า​องุ่น​มา​ทำ​อย่าง​เดียว​กัน​และ​พูด​ว่า “ถ้วย​เหล้า​องุ่นนี้ แสดง​ถึง​คำ​สัญญา​ใหม่​ที่​พระเจ้า​ได้​ทำ​ขึ้น​มา​ด้วย​เลือด​ของ​เรา เมื่อไร​ก็ตาม​ที่​พวกคุณ​ดื่ม​เหล้า​องุ่นนี้ ก็​ให้​ทำ​อย่างนี้​เพื่อ​ระลึก​ถึง​เรา” 26 คุณ​กิน​ขนมปังนี้​และ​ดื่ม​เหล้า​องุ่น​ถ้วยนี้​เมื่อไหร่ พวกคุณ​ก็​ประกาศ​การ​ตาย​ของ​องค์​เจ้า​ชีวิต​จนกว่า​พระองค์​จะ​เสด็จ​มา

27 ดังนั้น ใคร​ก็ตาม​ที่​กิน​ขนมปังนี้​และ​ดื่ม​จาก​ถ้วย​ของ​องค์​เจ้า​ชีวิต​อย่าง​ไม่สมควร คนๆนั้น​ก็​ทำ​ผิดบาป​ต่อ​ร่างกาย​และ​เลือด​ของ​องค์​เจ้า​ชีวิต 28 ก่อน​ที่​จะ​กิน​ขนมปัง​และ​ดื่ม​เหล้า​องุ่น​จาก​ถ้วยนี้ ขอให้​ทุกคน​สำรวจ​ตัวเอง​เสียก่อน 29 เพราะ​คน​ที่​กิน​ขนมปัง​และ​ดื่ม​จาก​ถ้วยนี้ โดย​ไม่​สำนึก​ว่า​พวกคุณ​เป็น​กาย​ของ​องค์​เจ้า​ชีวิต​ก็​จะ​ทำ​ให้​ตัวเอง​ถูก​ลงโทษ 30 เพราะ​อย่างนี้​นี่แหละ พวกคุณ​หลายคน​ถึง​ได้​อ่อนแอ​และ​เจ็บป่วย และ​มี​บางคน​ตายไป 31 แต่​ถ้า​พวกเรา​สำรวจ​ตัวเอง​เสียก่อน เรา​ก็​จะได้​ไม่ต้อง​ถูก​ลงโทษ 32 เวลา​ที่​องค์​เจ้า​ชีวิต​ลงโทษ​เรานั้น พระองค์​กำลัง​ตีสอน เพื่อ​เรา​จะ​ได้​ไม่​ถูก​ตัดสิน​ลงโทษ​พร้อมกับ​คนอื่นๆ​ใน​โลกนี้

33 ดังนั้น พี่น้อง​ครับ เมื่อ​พวกคุณ​มา​กิน​ด้วยกัน ให้​คอย​กันด้วย 34 ถ้า​ใคร​หิวจัด ก็​ให้​กิน​มา​ก่อน​จาก​บ้าน เพื่อว่า​พวกคุณ​จะ​ไม่​ถูก​ลงโทษ​เพราะ​การ​ประชุม​นั้น ส่วน​เรื่อง​อื่นๆ​เอา​ไว้​เมื่อ​ผม​มาแล้ว​จะ​จัดการ​ให้

12

พรสวรรค์​จาก​พระวิญญาณ​บริสุทธิ์

1 ตอนนี้ พี่น้อง​ครับ ผม​อยาก​ให้​พวกคุณ​รู้​เกี่ยวกับ​พรสวรรค์​ที่​มา​จาก​พระวิญญาณ 2 คุณ​ก็​รู้​แล้ว​ว่า​ตอนที่​คุณ​ยัง​ไม่​ไว้วางใจ​พระเจ้า​เพราะ​สาเหตุ​อะไร​ก็​ตาม คุณ​ถูก​ชักจูง​ให้​หลงผิด และ​ไป​กราบไหว้​รูปเคารพ​ที่​พูด​ไม่ได้ 3 ดังนั้น​ผม​ขอ​บอก​ให้​รู้​ว่า คน​ที่​พูด​ผ่าน​ทาง​พระวิญญาณ​ของ​พระเจ้า​จะ​ไม่มี​วัน​ที่​จะ​พูด​ว่า “ขอ​ให้​พระเยซู​ถูก​สาปแช่ง” และ​คน​ที่​พูด​ว่า “พระเยซู​คือ​องค์​เจ้า​ชีวิต” นั้น จะ​ต้อง​เป็น​คน​ที่​พูด​ผ่าน​ทาง​พระวิญญาณ​บริสุทธิ์​เท่านั้น

4 พรสวรรค์​มี​หลายอย่าง แต่​มา​จาก​พระวิญญาณ​องค์​เดียวกัน 5 งาน​รับใช้​ก็​มี​หลายแบบ แต่​ก็​รับใช้​องค์​เจ้า​ชีวิต​องค์​เดียวกัน 6 การ​งาน​มี​หลายอย่าง แต่​เป็น​พระเจ้า​องค์​เดียวกัน​ที่​ได้​ทำงาน​ทั้งหมดนี้​ผ่าน​ทาง​ทุกคน 7 พระเจ้า​ให้​พระวิญญาณ​ทำงาน​ใน​แต่ละ​คน​เพื่อ​ประโยชน์​ของ​ส่วนรวม 8 พระวิญญาณ​ให้​คนหนึ่ง​สามารถ​พูด​อย่าง​ชาญฉลาด และ​พระวิญญาณ​องค์​เดียวกัน​นี้​ทำให้​อีก​คนหนึ่ง​พูด​ด้วย​ความ​รอบรู้ 9 พระวิญญาณนี้​ก็​ให้​อีก​คนหนึ่ง​มี​ความเชื่อ​อัน​ยิ่งใหญ่ และ​ให้​อีก​คนหนึ่ง​รักษา​โรค​ได้ ซึ่ง​ก็​มา​จาก​พระวิญญาณ​องค์​เดียวกัน 10 แล้ว​พระองค์​ก็​ให้​อีก​คนหนึ่ง​ทำการ​อัศจรรย์​ได้ และ​ให้​อีก​คนหนึ่ง​พูด​แทน​พระเจ้า​ได้ และ​ให้​อีก​คนหนึ่ง​แยกแยะ​ออก​ว่า สิ่ง​ที่​คนนั้น​พูด​มา​จาก​พระเจ้า​หรือเปล่า และ​ให้​อีก​คนหนึ่ง​พูด​ภาษา​แปลกๆ​ได้ และ​ให้​อีก​คนหนึ่ง​แปล​ภาษา​เหล่านั้น​ได้ 11 แต่​ทั้งหมดนี้​ก็​สำเร็จ​ได้​ด้วย​พระวิญญาณ​องค์​เดียวกัน และ​พระองค์​ก็​ให้​พรสวรรค์​กับ​แต่ละ​คน​ตามที่​พระองค์​เห็น​สมควร

ร่างกาย​ของ​พระคริสต์

12 พวกเรา​มี​ร่างกาย​เดียว​แต่​มี​อวัยวะ​หลายส่วน และ​ถึงแม้​จะ​มี​อวัยวะ​หลายส่วน อวัยวะ​ทั้งหมด​ก็​ประกอบ​ขึ้น​เป็น​ร่างกาย​เดียวกัน พระคริสต์​ก็​เป็น​แบบนี้​เหมือนกัน 13 เพราะ​พวกเรา​ทุกคน​ได้รับ​การ​จุ่มน้ำ​ด้วย​พระวิญญาณ​องค์เดียว เพื่อ​จะได้​เป็น​ส่วนหนึ่ง​ของ​ร่างกาย​เดียวกัน ไม่ว่า​เรา​จะ​เป็น​ใคร​ก็​ตาม คนยิว​หรือ​ไม่ใช่​คนยิว เป็น​ทาส​หรือ​เป็น​คน​อิสระ พวกเรา​ก็​ได้รับ​พระวิญญาณ​องค์​เดียวกัน+ 12:13 พวกเรา … เดียวกัน หรือ​แปล​อีก​อย่างหนึ่ง​ว่า “พวกเรา​ได้​ดื่ม​จาก​พระวิญญาณ​องค์​เดียวกัน”

14 ร่างกาย​ของ​มนุษย์​นั้น​ไม่ได้​มี​แค่​อวัยวะ​เดียว แต่​มี​หลาย​อวัยวะ 15 ถึง​เท้า​จะ​พูด​ว่า “เพราะ​ฉัน​ไม่ใช่​มือ ฉัน​ก็​เลย​ไม่​เป็น​ของ​ร่างกายนี้” นั่น​ก็​ไม่ได้​ทำ​ให้​เท้า​เลิก​เป็น​ส่วนหนึ่ง​ของ​ร่างกาย​หรอกนะ 16 ถึง​หู​จะ​พูด​ว่า “เพราะ​ฉัน​ไม่ใช่​ตา ฉัน​ก็​เลย​ไม่​เป็น​ของ​ร่างกายนี้” นั่น​ก็​ไม่ได้​ทำให้​หู​เลิก​เป็น​ส่วนหนึ่ง​ของ​ร่างกายนี้​หรอกนะ 17 ถ้า​ทั้ง​ร่าง​เป็น​ตา​หมด แล้ว​เรา​จะ​ได้ยิน​ได้​อย่างไร ถ้า​ทั้งร่าง​เป็น​หู​หมด แล้ว​เรา​จะ​ได้​กลิ่น​ได้​อย่างไร 18 แต่​ความจริง​แล้ว พระเจ้า​ก็​ได้​จัด​อวัยวะ​แต่ละ​ชิ้น​ใน​ร่างกาย ตามที่​พระองค์​เห็น​ว่า​เหมาะสม​แล้ว 19 ถ้า​ทั้งร่าง​มี​อวัยวะ​เดียว​เหมือนกัน​หมด แล้ว​จะ​มี​ร่างกาย​ได้​อย่างไร 20 เรา​จะ​เห็น​ว่า​มี​อวัยวะ​ตั้ง​หลาย​ส่วน​ก็จริง แต่​มี​กาย​แค่​กายเดียว

21 ตา​จะ​บอก​กับ​มือ​ว่า “ฉัน​ไม่​ต้องการ​เธอ” ก็​ไม่ได้ หรือ​หัว​จะ​บอก​กับ​เท้า​ว่า “ฉัน​ไม่​ต้องการ​พวกเธอ” ก็​ไม่ได้ 22 อวัยวะ​ของ​ร่างกาย​ที่​เรา​คิด​ว่า​อ่อนแอ​กลับ​เป็น​สิ่ง​ที่​จำเป็น​มาก 23 อวัยวะ​ที่​เรา​เห็น​ว่า​ไม่ค่อย​สำคัญ​เท่าไร​กลับ​ต้อง​ดูแล​เป็น​พิเศษ และ​อวัยวะ​ที่​เรา​อาย​ที่​จะ​อวด กลับ​ต้อง​ดูแล​เป็น​อย่างดี 24 แต่​อวัยวะ​ที่​อวด​ได้​นั้น กลับ​ไม่​จำเป็น​ต้อง​ดูแล​มาก​นัก พระเจ้า​ได้​ประกอบ​อวัยวะ​ต่างๆ​เข้า​ด้วยกัน​ใน​แบบ​ที่​ว่า อวัยวะ​ส่วนไหน​ที่​ดู​เหมือน​ต่ำต้อย พระองค์​ก็​ให้​เกียรติ​ส่วนนั้น​มากขึ้น 25 เพื่อ​จะ​ได้​ไม่เกิด​การ​แตกแยก​กัน​ขึ้น​ใน​ร่างกาย แต่​ให้​อวัยวะ​ทุกส่วน​เอาใจใส่​ซึ่งกัน​และ​กัน​อย่าง​เท่าเทียม​กันหมด 26 ถ้า​อวัยวะ​หนึ่ง​เจ็บ อวัยวะ​ทุกส่วน​ของ​ร่างกาย​ก็​เจ็บด้วย ถ้า​อวัยวะ​หนึ่ง​ได้รับ​เกียรติ อวัยวะ​ทุกส่วน​ก็​จะ​ร่วม​ฉลอง​ด้วย

27 ดังนั้น พวกคุณ​เป็น​ร่างกาย​ของ​พระคริสต์ และ​แต่ละ​คน​ก็​เป็น​อวัยวะ​ของ​ร่างกาย​นั้น 28 ยิ่งกว่า​นั้น ใน​หมู่ประชุม​ของ​พระเจ้า พระองค์​ได้​แต่งตั้ง​ศิษย์เอก​เป็น​อันดับแรก อันดับ​ที่สอง​ผู้​พูด​แทน​พระเจ้า อันดับ​ที่สาม​ครู​สอน จากนั้น​ก็​คน​ทำ​สิ่ง​อัศจรรย์ คน​ที่​รักษา​โรค​ได้ คน​ที่​ช่วยเหลือ​ผู้อื่น​ได้ คน​ที่​เป็น​ผู้นำ คน​ที่​พูด​ภาษา​แปลกๆ​ได้ 29 ทุกคน​เป็น​ศิษย์เอก​หรือ ทุกคน​เป็น​ผู้​พูด​แทน​พระเจ้า​หรือ ทุกคน​เป็น​ครู​สอน​หรือ ทุกคน​ทำ​สิ่ง​อัศจรรย์​ได้​หรือ 30 ทุกคน​รักษา​โรค​ได้​หรือ ทุกคน​พูด​ภาษา​แปลกๆ​ได้​หรือ ทุกคน​แปล​ภาษา​พวกนั้น​ได้​หรือ 31 แต่​ขอให้​พวกคุณ​ขวนขวาย​พรสวรรค์​ต่างๆ​ที่​ยิ่งใหญ่

ความรัก​เป็น​พรสวรรค์​ที่ดี​ที่สุด

ตอนนี้ ผม​จะ​ชี้​หนทาง​ที่ดี​ที่สุด​ให้​คุณ​เห็น

13

1 ถ้า​ผม​พูด​ภาษา​ต่างๆ​ของ​มนุษย์​ก็ดี หรือ​แม้แต่​ภาษา​ของ​ทูตสวรรค์ แต่​ถ้า​ไม่มี​ความรัก ผม​ก็​เป็น​แค่​เสียง​อึกทึก​ของ​ฆ้อง​หรือ​ฉิ่งฉาบ​ที่​ตีกัน 2 ถ้า​ผม​เป็น​ผู้​พูด​แทน​พระเจ้า รู้​สิ่ง​ลึกลับ​ต่างๆ​ของ​พระเจ้า มี​ความรู้​ทุกอย่าง และ​มี​ความเชื่อ​ทั้งหมด​ถึง​กับ​เลื่อน​ภูเขา​ได้ แต่​ไม่มี​ความรัก ผม​ก็​ไม่มี​ค่า​อะไร​เลย 3 ถ้า​ผม​เอา​ทุกสิ่ง​ทุกอย่าง​ที่​ผม​มี​ไป​แจก​ให้​กับ​คนจน​และ​สละ​ร่าง​ของ​ตัวเอง​จน​ถึง​ขั้น​ที่​โอ้อวด​ได้+ 13:3 สละ​ร่าง … ที่​โอ้อวด​ได้ สำเนา​กรีก​บาง​ฉบับ​เขียน​ว่า สละ​ตัวเอง​เอา​ไป​เผา​ไฟ​แต่​ไม่มี​ความรัก มัน​ก็​ไม่มี​ประโยชน์​อะไรเลย

4 ความรัก​นั้น​ก็​อดทน​นาน มี​เมตตากรุณา ไม่​อิจฉา​ริษยา ไม่​โอ้อวด 5 ไม่​หยิ่ง​จองหอง ไม่​หยาบคาย ไม่​เห็นแก่ตัว ไม่​ฉุนเฉียว ไม่​จดจำ​ความผิด​ของ​คนอื่น 6 ความรัก​ไม่​ยินดี​เมื่อ​เห็น​คนอื่น​ทำชั่ว​แต่​ยินดี​กับ​ความจริง 7 ความรัก​ปกป้อง​เสมอ ไว้วางใจ​เสมอ มี​ความหวัง​เสมอ และ​ทน​ต่อ​ทุกอย่าง​เสมอ

8 ความรัก​ไม่มี​วัน​สูญสิ้น​ไป แต่​การ​พูด​แทน​พระเจ้า​จะ​มี​วัน​เลิกรา การ​พูด​ภาษา​แปลกๆ​ก็​จะ​มี​วัน​หยุด​ลง พรสวรรค์​ที่​มี​ความรู้​พิเศษ​จาก​พระเจ้า​ก็​จะ​มี​วัน​เลิกรา 9 เพราะ​เรา​รู้​แค่​เพียง​เสี้ยว​เดียว​เท่านั้น เรา​พูด​แทน​พระเจ้า​ก็​ได้​แค่​เสี้ยว​เดียว 10 แต่​เมื่อ​ความ​สมบูรณ์แบบ​มาถึง อะไรก็​ตาม​ที่​ไม่​สมบูรณ์​ก็​จะ​หมดไป 11 ตอนที่​ผม​เป็น​เด็ก ผม​ก็​พูด​เหมือน​เด็ก คิด​เหมือน​เด็ก ใช้​เหตุผล​เหมือน​เด็ก แต่​เมื่อ​ผม​โต​เป็น​ผู้ใหญ่ ผม​ก็​เลิก​ทำ​ตัว​เหมือน​เด็ก 12 ใน​ทำนอง​เดียวกัน​สิ่ง​ที่​เรา​เห็น​ใน​ตอนนี้​เป็น​ภาพ​สะท้อน​จาก​กระจก แต่​เมื่อ​ความ​สมบูรณ์แบบ​มา​ถึง ใน​ตอนนั้น​เรา​ก็​จะ​มอง​เห็น​กัน​ต่อหน้า​เลย ตอนนี้​ผม​รู้​แค่​เพียง​เสี้ยว​เดียว แต่​เมื่อ​ถึง​ตอนนั้น​ผม​ก็​จะ​รู้​หมด​ทุกอย่าง เหมือนกับ​ที่​พระเจ้า​รู้จัก​ผม 13 แต่​ตอนนี้​เหลือ​อยู่​สาม​อย่าง​คือ​ความเชื่อ ความหวัง​และ​ความรัก แต่​ใน​สาม​อย่างนี้​ความรัก​ยิ่งใหญ่​ที่สุด

14

ใช้​พรสวรรค์​จาก​พระวิญญาณ​เพื่อ​ช่วยเหลือ​หมู่ประชุม​ของ​พระเจ้า

1 ให้​มุ่ง​ทำตาม​ความรัก และ​ให้​ใฝ่หา​ที่​จะ​ได้​พรสวรรค์​จาก​พระวิญญาณ โดย​เฉพาะ​พรสวรรค์​ใน​การพูด​แทน​พระเจ้า 2 ความจริง​แล้ว คน​ที่​พูด​ภาษา​แปลกๆ​ได้​นั้น ไม่​ได้​พูด​กับ​มนุษย์​หรอก​แต่​พูด​กับ​พระเจ้า ไม่​มี​ใคร​เข้าใจ​ว่า​เขา​กำลัง​พูด​อะไร เพราะ​เขา​กำลัง​พูด​ถึง​สิ่ง​ลึกลับ​ผ่าน​ทาง​พระวิญญาณ 3 แต่​คน​ที่​พูด​แทน​พระเจ้านั้น​กำลัง​พูด​ใน​สิ่ง​ที่​เสริมสร้าง ให้​กำลังใจ​และ​ปลอบใจ​คน 4 คน​ที่​พูด​ภาษา​แปลกๆ​ได้​นั้น​ก็​เสริมสร้าง​ตัวเอง แต่​คน​ที่​พูด​แทน​พระเจ้า​นั้น ก็​เสริมสร้าง​ทั้ง​หมู่ประชุม​ของ​พระเจ้า 5 ผม​ก็​อยาก​ให้​พวก​คุณ​ทุก​คน​พูด​ภาษา​แปลกๆ​ได้ แต่​ยิ่งกว่า​นั้น​ผม​อยาก​ให้​พวก​คุณ​พูด​แทน​พระเจ้า​ได้ เพราะ​คน​ที่​พูด​แทน​พระเจ้า​นั้น​ยิ่งใหญ่​กว่า​คน​ที่​พูด​ภาษา​แปลกๆ​ได้​เสียอีก นอกจาก​ว่า​เขา​จะ​แปล​ภาษา​แปลกๆ​นั้น​ได้ เพื่อ​เขา​จะ​ได้​เสริมสร้าง​หมู่ประชุม​ของ​พระเจ้า

6 พี่น้อง​ครับ ถ้า​ผม​มาหา​พวก​คุณ​แล้ว​พูด​ภาษา​แปลกๆ มัน​จะ​มี​ประโยชน์​อะไร​กับ​พวก​คุณ ถ้า​ผม​ไม่​ได้​เอา​สิ่ง​ที่​พระเจ้า​เปิดเผย​มา​บอก หรือ​ความรู้​พิเศษ​ที่​มา​จาก​พระเจ้า หรือ​มา​พูด​แทน​พระเจ้า หรือ​เอา​คำสอน​มา​ให้ 7 มัน​ก็​เหมือน​กับ​สิ่ง​ที่​ไม่​มี​ชีวิต​ที่​ทำให้​เกิด​เสียง​ได้ เช่น ขลุ่ย หรือ พิณ ถ้า​เครื่อง​ดนตรีนี้​ทำ​เสียง​ไม่​ชัดเจน แล้ว​ใคร​จะ​ไป​รู้​ว่า​กำลัง​เล่น​เพลง​อะไร​อยู่ 8 ถ้า​เสียง​ของ​แตรรบ​ไม่​ชัดเจน แล้ว​ใคร​จะ​เตรียม​ตัว​สู้รบ 9 ก็​เหมือน​กัน ถ้า​พวก​คุณ​ไม่​ใช้​ภาษา​ที่​เข้าใจ​ง่ายๆ​ใคร​จะ​ไป​รู้​ว่า​คุณ​พูด​อะไร เหมือน​กับ​พูด​กับ​ลม 10 แน่นอน​ว่า​ใน​โลกนี้​มี​ตั้ง​หลาย​ภาษา และ​ทุก​ภาษา​ก็​ล้วน​มี​เสียง​ทั้งนั้น 11 ถ้า​ผม​ไม่​เข้าใจ​ความหมาย​ของ​เสียง​นั้น เรา​ก็​จะ​เป็น​คน​ต่างด้าว​ต่อ​กัน​เพราะ​คุย​กัน​ไม่​รู้​เรื่อง 12 พวก​คุณ​ก็​เหมือน​กัน คุณ​ใฝ่หา​อยาก​ได้​พรสวรรค์​จาก​พระวิญญาณ​เสีย​เหลือ​เกิน ก็​ให้​ใฝ่หา​พรสวรรค์​ต่างๆ​ที่​จะ​มา​ช่วย​เสริมสร้าง​หมู่ประชุม​ของ​พระเจ้า

13 ด้วย​เหตุนี้ คน​ที่​พูด​ภาษา​แปลกๆ​ได้ ก็​ให้​ขอ​พระเจ้า​ให้​แปล​สิ่ง​ที่​พูด​ได้​ด้วย 14 เพราะ​ถ้า​ผม​อธิษฐาน​เป็น​ภาษา​แปลกๆ จิตวิญญาณ​ของ​ผม​อธิษฐาน​ก็​จริง แต่​สมอง​ของ​ผม​ไม่​เกิด​ผล​ที่​จะ​เป็น​ประโยชน์​กับ​ใคร​เลย 15 ถ้า​งั้น ผม​จะ​ทำ​อย่างไร​ดี ผม​ก็​จะ​อธิษฐาน​ด้วย​จิตวิญญาณ และ​ด้วย​สมอง ผม​ก็​จะ​ร้องเพลง​สรรเสริญ​ด้วย​จิตวิญญาณ​และ​ด้วย​สมอง 16 เพราะ​ถ้า​คุณ​สรรเสริญ​พระเจ้า​ด้วย​จิตวิญญาณ​เท่านั้น แล้ว​คน​ฟัง​ไม่​รู้เรื่อง​ใน​สิ่ง​ที่​คุณ​ขอบคุณ​พระเจ้า เขา​จะ​พูด “อาเมน” ได้​อย่างไร 17 คุณ​อาจ​จะ​ขอบคุณ​ได้​ดี​ทีเดียว แต่​มัน​ไม่​ได้​เสริมสร้าง​คน​อื่น​เลย

18 ผม​ขอบคุณ​พระเจ้า ที่​ผม​พูด​ภาษา​แปลกๆ​บ่อย​กว่า​พวก​คุณ 19 แต่​ใน​หมู่ประชุม​ของ​พระเจ้า ผม​จะ​ใช้​สมอง​พูด​แค่​ห้า​คำ​ที่​เข้าใจ​ได้​เพื่อ​สอน​คน​อื่น ก็​ยัง​ดี​กว่า​พูด​สัก​หมื่น​คำ​เป็น​ภาษา​แปลกๆ

20 พี่น้อง​ครับ เลิก​คิด​แบบ​เด็กๆ​ได้​แล้ว ใน​เรื่อง​ชั่วๆ​นั้น​ให้​ไร้เดียงสา​เหมือน​เด็ก​ทารก แต่​ใน​เรื่อง​ความคิด​ให้​เป็น​เหมือน​ผู้ใหญ่ 21 เหมือน​กับ​ที่​มี​เขียน​ไว้​ใน​กฎ​ว่า

“องค์​เจ้า​ชีวิต​พูด​ไว้​ว่า เรา​จะ​ใช้​คน​ที่​พูด​ภาษา​อื่นๆ

เรา​จะ​ใช้​ริมฝีปาก​ของ​คน​ต่างชาติ​พูด​กับ​คน​พวกนี้

แต่​ถึง​อย่างไร​พวก​เขา​ก็​จะ​ไม่​ฟัง​เรา”+ 14:21 อ้าง​มา​จาก​หนังสือ อิสยาห์ 28:11-12

22 ดังนั้น​การ​พูด​ภาษา​แปลกๆ​นั้น จึง​เป็น​ลาง​ร้าย+ 14:22 ลาง​ร้าย บทที่ 14 ข้อที่ 21 พูดถึง​ตอน​ที่​พระเจ้า​เคย​ใช้​ชาว​อัสซีเรีย​ที่​พูด​ภาษา​ต่างชาติ​ลงโทษ​ชาวยูดาห์ ใน​หนังสือ​ปฐมกาล 11:1-9 การพูด​คน​ละ​ภาษา​เป็น​วิธี​หนึ่ง​ที่​พระเจ้า​เคย​ใช้​ลงโทษ​คน​ที่​ไม่​เชื่อ​ใน​พระองค์ คนนอก​ที่​ไม่​รู้เรื่อง​และ​ไม่​กลับใจ ก็จะ​ถูก​ลงโทษ​เหมือนกัน​สำหรับ​คน​ที่​ไม่​เชื่อ ไม่​ใช่​สำหรับ​คน​ที่​เชื่อ แต่​การ​พูด​แทน​พระเจ้า​นั้น​มี​ไว้​สำหรับ​คน​ที่​เชื่อ ไม่​ใช่​สำหรับ​คน​ที่​ไม่​เชื่อ 23 ดังนั้น​ถ้า​ทั้ง​หมู่​ประชุม​ของ​พระเจ้า​มา​รวม​กัน และ​ทุก​คน​ก็​พูด​ภาษา​แปลกๆ เมื่อ​มี​คน​นอก​หรือ​คน​ที่​ไม่​เชื่อ​เข้า​มา พวก​เขา​จะ​ไม่​คิด​ว่า​พวก​คุณ​เป็น​บ้า​ไป​หมด​แล้ว​หรือ 24 แต่​ถ้า​ทุก​คน​พูด​แทน​พระเจ้า เมื่อ​คน​ที่​ไม่​เชื่อ​หรือ​คน​นอก​เข้า​มา สิ่ง​ที่​คุณ​พูด​ก็​จะ​ทำ​ให้​เขา​รู้ตัว​ว่า​เป็น​คน​บาป และ​เขา​จะ​ถูก​ตัดสิน​ตาม​ที่​คุณ​ได้​พูด​นั้น 25 แล้ว​ความลับ​ต่างๆ​ใน​ใจ​เขา​จะ​ถูก​แฉ​ออก​มา​จน​หมด แล้ว​เขา​ก็​จะ​ก้ม​กราบ​ลง​นมัสการ​พระเจ้า​และ​พูด​ว่า “พระเจ้า​อยู่​กับ​พวก​คุณ​จริงๆ”

การ​ประชุม​ควร​จะ​เสริมสร้าง​พี่น้อง

26 พี่น้อง​ครับ แล้ว​เรา​จะ​ทำ​อย่างไร​ดี เมื่อ​พวก​คุณ​มา​ประชุม​กัน บางคน​ก็​มี​เพลง​สรรเสริญ บางคน​ก็​มี​คำ​สั่งสอน บางคน​ก็​มี​สิ่ง​ที่​พระเจ้า​เปิดเผย​ให้​รู้ บางคน​ก็​พูด​ภาษา​แปลกๆ บางคน​ก็​แปล​ภาษา​พวก​นั้น​ได้ ก็​ให้​ทำ​สิ่ง​เหล่านี้​ทั้งหมด​เพื่อ​เสริมสร้าง​หมู่ประชุม​ของ​พระเจ้า 27 ถ้า​จะ​มี​การ​พูด​ภาษา​แปลกๆ​ก็​ขอให้​พูด​แค่​สอง​หรือ​สาม​คน​เป็น​อย่าง​มาก และ​ให้​พูด​ที​ละ​คน และ​ให้​มี​การ​แปล​ด้วย 28 ถ้า​ไม่​มี​คน​แปล​ได้ ก็​ให้​คน​ที่​พูด​นั้น​เงียบ​เสีย​ใน​หมู่ประชุม​ของ​พระเจ้า ให้​เขา​พูด​กับ​พระเจ้า​เป็น​การ​ส่วนตัว

29 ส่วน​พวก​ผู้​พูด​แทน​พระเจ้า ก็​ให้​สอง​หรือ​สาม​คน​พูด และ​ให้​คน​อื่น​แยกแยะ​ว่า​สิ่ง​ที่​พวก​เขา​พูด​นั้น​มา​จาก​พระเจ้า​หรือเปล่า 30 ถ้า​พระเจ้า​เปิดเผย​อะไร​กับ​คน​ที่​นั่ง​อยู่ ผู้พูดแทน​พระเจ้า​คน​แรก​ก็​ควร​จะ​เงียบ​ก่อน 31 เพราะ​พวก​คุณ​ทุก​คน​จะ​พูด​แทน​พระเจ้า​ได้​ที​ละ​คน​เท่านั้น เพื่อ​ทุก​คน​จะ​ได้​เรียนรู้​จาก​สิ่ง​ที่​พูด​นั้น และ​จะ​ได้​มี​กำลังใจ​ขึ้น 32 ผู้พูดแทน​พระเจ้า​นั้น​สามารถ​บังคับ​วิญญาณ​ของ​ตัวเอง​ได้ 33 เพราะ​พระเจ้า​ไม่​ได้​เป็น​พระเจ้า​แห่ง​ความ​วุ่นวาย แต่​เป็น​พระเจ้า​แห่ง​สันติสุข เหมือน​กับ​ที่​พระองค์​เป็น​ใน​ที่ประชุม​ทุก​แห่ง​ของ​คน​ของ​พระเจ้า

34 พวก​ผู้หญิง+ 14:34 พวก​ผู้หญิง หรือ พวก​ภรรยา​ควร​จะ​อยู่​เงียบๆ​ใน​หมู่ประชุม​ของ​พระเจ้า เพราะ​พวก​เขา​ไม่​ได้รับ​อนุญาต​ให้​พูด​สอด​แทรก​ขึ้น​มา​อยู่​เรื่อยๆ​แต่​ให้​อยู่​ใน​ระเบียบ​เหมือน​กับ​ที่​กฎ​บอก​ไว้ 35 ถ้า​พวก​เขา​อยาก​รู้​อะไร ก็​ให้​ไป​ถาม​สามี​ที่​บ้าน เพราะ​มัน​เป็น​เรื่อง​น่าอาย​ที่​ผู้หญิง​จะ​พูด​สอด​แทรก​ขึ้น​มา​อยู่​เรื่อยๆ​ใน​ที่ประชุม​ของ​พระเจ้า 36 คุณ​คิด​ว่า​ถ้อยคำ​ของ​พระเจ้า​เกิด​มา​จาก​พวก​คุณ​หรือ หรือ​มี​แต่​พวก​คุณ​เท่านั้น​ที่​ได้รับ​พระคำ

37 ถ้า​มี​ใคร​คิด​ว่า​ตัวเอง​เป็น​ผู้​พูด​แทน​พระเจ้า​หรือ​คน​ที่​มี​พระวิญญาณ​อยู่ คนๆ​นั้น​จะ​ต้อง​ยอมรับ​ว่า สิ่ง​ที่​ผม​เขียน​มา​ให้​พวก​คุณ​นี้​เป็น​คำสั่ง​ของ​องค์​เจ้า​ชีวิต 38 ถ้า​ใคร​ไม่​ยอมรับ​คำสั่งนี้ พระเจ้า​ก็​จะ​ไม่​ยอมรับ​เขา​เหมือน​กัน

39 ดังนั้น​พี่น้อง​ครับ ให้​ใฝ่หา​ที่​จะ​พูด​แทน​พระเจ้า และ​อย่า​ไป​ห้าม​คน​ที่​พูด​ภาษา​แปลกๆ 40 แต่​ให้​ทำ​ทุก​อย่างนี้ อย่าง​เหมาะสม​และ​เป็น​ระเบียบ

15

ข่าวดี​เกี่ยวกับ​พระคริสต์

1 พี่น้อง​ครับ ผม​ก็​อยาก​จะ​เตือน​พวก​คุณ​ไม่​ให้​ลืม​ข่าวดี​ที่​ผม​ได้​ประกาศ​ให้​กับ​พวก​คุณ เป็น​ข่าวดี​ที่​พวก​คุณ​ได้รับ​เอา​ไว้​แล้ว และ​ยึด​มั่น​อยู่ 2 ถ้า​คุณ​ยัง​คง​ยึดมั่น​ใน​ข่าวดี​ที่​ผม​บอก ข่าวดีนี้​แหละ​จะ​ช่วย​ให้​พวก​คุณ​รอด ไม่​อย่าง​นั้น​ความเชื่อ​ของ​คุณ​ก็​ไม่​มี​ประโยชน์​อะไร​เลย

3 ผม​มอบ​เรื่อง​ที่​สำคัญ​ที่สุด​ให้​กับ​พวก​คุณ เป็น​เรื่อง​ที่​ผม​เอง​ก็​รับ​มอบ​มา​อีก​ที​หนึ่ง​เหมือน​กัน คือ​พระคริสต์​ตาย​เพื่อ​จัดการ​กับ​บาป​ของ​พวก​เรา​ตาม​ที่​พระคัมภีร์​เขียน​ไว้ 4 พระองค์​ถูก​ฝัง​และ​ฟื้น​ขึ้น​มา​ใหม่​ใน​วันที่​สาม​ตาม​ที่​พระคัมภีร์​เขียน​ไว้ 5 แล้ว​พระองค์​ก็​ไป​ปรากฏ​กับ​เปโตร​และ​ศิษย์​เอก​ทั้ง​สิบสอง​คน 6 จาก​นั้น​พระองค์​ก็​ไป​ปรากฏ​ให้​พี่น้อง​มาก​กว่า​ห้าร้อย​คน​เห็น​ใน​เวลา​เดียวกัน ซึ่ง​พวกนี้​ส่วน​ใหญ่​ก็​ยัง​มี​ชีวิต​อยู่​จน​ถึง​ทุก​วันนี้ ถึง​แม้​จะ​มี​บาง​คน​ตาย​ไป​บ้าง​แล้ว 7 ต่อมา​พระองค์​ปรากฏ​กับ​ยากอบ​และ​ศิษย์​เอก​ทั้งหมด​อีก​ครั้ง​หนึ่ง 8 แล้ว​สุดท้าย​พระองค์​มา​ปรากฏ​กับ​ผม​ด้วย ผม​เหมือน​เด็ก​ที่​คลอด​ก่อน​กำหนด 9 เพราะ​ผม​ต่ำต้อย​ที่สุด​ใน​พวก​ศิษย์​เอก​ทั้งหมด ความจริง​แล้ว​ผม​ไม่​เหมาะ​ที่​จะ​ได้​ชื่อ​ว่า​เป็น​ศิษย์เอก​เสีย​ด้วย​ซ้ำ​ไป เพราะ​ผม​เคย​ข่มเหง​หมู่ประชุม​ของ​พระเจ้า​มา​ก่อน 10 แต่​ที่​ผม​เป็น​ศิษย์เอก​ก็​เพราะ​ความ​เมตตา​กรุณา​ของ​พระเจ้า และ​ผม​ก็​ไม่​ได้รับ​เอา​ความ​เมตตา​กรุณานี้​มา​ไว้​เฉยๆ แต่​ผม​ทำงาน​หนัก​กว่า​พวก​ศิษย์​เอก​ทุกคน อันที่​จริง​ไม่​ใช่​ผม​หรอก​ที่​ทำ แต่​เป็น​ความ​เมตตา​กรุณา​ของ​พระเจ้า​ที่​อยู่​กับ​ผม​ต่างหาก​ที่​ทำ 11 ดังนั้น​ไม่ว่า​จะ​เป็น​ผม​ประกาศ​หรือ​ศิษย์​เอก​คน​อื่นๆ​ประกาศ​ให้​กับ​พวก​คุณ เรา​ทุก​คน​ก็​ประกาศ​เรื่อง​นี้แหละ และ​นี่​ก็​เป็น​เรื่อง​ที่​พวก​คุณ​มา​ไว้วางใจ

พวกเรา​จะ​ฟื้น​ขึ้น​จาก​ความตาย

12 แต่​ถ้า​เรา​ประกาศ​ว่า​พระคริสต์​ฟื้น​ขึ้น​จาก​ความตาย​แล้ว แล้ว​ทำไม​ยัง​มี​พวก​คุณ​บางคน​บอก​ว่า ไม่​มี​การ​ฟื้น​ขึ้น​จาก​ความตาย​ล่ะ 13 ถ้า​ไม่​มี​การ​ฟื้น​ขึ้น​จาก​ความตาย ก็​แสดง​ว่า​พระคริสต์​ไม่​ได้​ฟื้น​ขึ้น​มา 14 แล้ว​ถ้า​พระคริสต์​ไม่​ได้​ฟื้น​ขึ้น​มา สิ่ง​ที่​เรา​ได้​ประกาศ​ไป​ก็​ไม่​มี​ความหมาย​อะไร​เลย และ​ความเชื่อ​ของ​พวก​คุณ​ก็​ไม่​มี​ความหมาย​ไป​ด้วย 15 ถ้า​เป็น​อย่าง​นั้น​จริงๆ เรา​ก็​จะ​กลาย​เป็น​คน​ที่​พูด​โกหก​เกี่ยวกับ​พระเจ้า เพราะ​เรา​บอก​ว่า​พระเจ้า​ทำ​ให้​พระคริสต์​ฟื้น​จาก​ความตาย แต่​ถ้า​เป็น​จริง​ตาม​ที่​เขา​บอก​ว่า​พระเจ้า​ไม่​ได้​ทำ​ให้​คน​ตาย​ฟื้น​ขึ้น​มา นั่น​ก็​แปล​ว่า​พระเจ้า​ไม่​ได้​ทำ​ให้​พระคริสต์​ฟื้น​ขึ้น​มา 16 และ​ถ้า​พระเจ้า​ไม่​ได้​ทำ​ให้​คน​ตาย​ฟื้น​ขึ้น​มา พระคริสต์​ก็​ไม่​ได้​ฟื้น​ขึ้น​มา​ด้วย​สิ 17 และ​ถ้า​พระคริสต์​ไม่​ได้​ฟื้น​ขึ้น​มา ความเชื่อ​ของ​พวก​คุณ​ก็​ไม่​มี​ประโยชน์ พระเจ้า​ก็​ยัง​ไม่​ได้​ยกโทษ​ให้​กับ​บาป​ของ​พวก​คุณ 18 ถ้า​อย่างนั้น​คน​ของ​พระคริสต์​ที่​ตาย​ไป​ก็​ถูก​ทำลาย​ไป​หมดแล้ว 19 ถ้า​เรา​มี​ความหวัง​ใน​พระคริสต์​เฉพาะ​แค่​ชาตินี้​เท่า​นั้น เรา​ก็​จะ​เป็น​คน​ที่​น่า​สงสาร​ที่สุด​ใน​บรรดา​คน​ทั้งหลาย

20 แต่​ความจริง​คือ พระเจ้า​ทำ​ให้​พระคริสต์​ฟื้น​ขึ้น​จาก​ความตาย และ​พระองค์​เป็น​คน​แรก​ที่​ฟื้น​ขึ้น ซึ่ง​เป็น​การ​รับรอง​ว่า​คน​ตาย​ที่​เหลือ​จะ​ฟื้น​ขึ้น​มา​อย่าง​แน่นอน 21 ความตาย​เกิด​ขึ้น​เพราะ​คนๆ​เดียว เช่นเดียวกัน​การ​ฟื้น​จาก​ความตาย​ก็​เกิด​ขึ้น​เพราะ​คนๆ​เดียว 22 อาดัม​ทำ​ให้​ทุก​คน​ต้อง​ตาย เช่น​เดียว​กัน​พระคริสต์​ทำให้​ทุก​คน​ฟื้น​ขึ้น​จาก​ความตาย 23 เรื่องนี้​ก็​จะ​เรียง​ตาม​ลำดับ คือ​พระคริสต์​ฟื้น​ขึ้น​เป็น​คน​แรก และ​เมื่อ​พระองค์​มา คน​ของ​พระองค์​ทั้งหมด​ก็​จะ​ฟื้น​ขึ้น 24 แล้ว​เมื่อ​พระคริสต์​ทำลาย​พวก​ผู้​ครอบ​ครอง ผู้​มี​สิทธิ​อำนาจ​และ​ผู้​มี​ฤทธิ์​อำนาจ​ทุก​ประเภท​แล้ว พระองค์​ก็​จะ​มอบ​อาณาจักร​ให้​กับ​พระเจ้า​พระบิดา ทุกอย่าง​ก็​จะ​จบ 25 ที่​เป็น​อย่างนี้​ก็​เพราะ​มัน​จำเป็น​ที่​พระคริสต์​จะ​ต้อง​ปกครอง​จนกว่า​พระเจ้า​จะ​จัดการ​กับ​ศัตรู​ของ​พระคริสต์​ให้​อยู่​ใต้​อำนาจ​ของ​พระคริสต์​เสีย​ก่อน 26 ศัตรู​ตัว​สุดท้าย​ที่​จะ​ถูก​ทำลาย​คือ​ความตาย 27 เพราะ “พระเจ้า​ได้​ปราบ​ทุก​สิ่ง​ทุก​อย่าง​ไว้​ใต้​เท้า​ของ​พระองค์​แล้ว”+ 15:27 อ้าง​มา​จาก เพลง​สดุดี 8:6 เมื่อ​พระคัมภีร์​พูด​ว่า “ทุก​สิ่ง​ทุก​อย่าง” ก็​เข้าใจ​ชัดเจน​ว่า ไม่​ได้​รวม​ถึง​พระเจ้า​ผู้​ได้​ทำ​ให้​ทุก​สิ่ง​ทุก​อย่าง​อยู่​ใต้​อำนาจ​ของ​พระคริสต์ 28 เมื่อ​ทุก​สิ่ง​ทุก​อย่าง​อยู่​ใต้​อำนาจ​ของ​พระคริสต์​แล้ว เมื่อ​นั้น​แม้แต่​พระคริสต์​พระบุตร​ของ​พระเจ้า​เอง​ก็​ยอม​อยู่​ใต้​อำนาจ​ของ​พระเจ้า​ผู้​ปราบ​ทุก​สิ่ง​ทุก​อย่าง​ให้​อยู่​ใต้​อำนาจ​ของ​พระคริสต์ ที่​พระคริสต์​ทำ​อย่างนี้ ก็​เพื่อ​พระเจ้า​จะ​ยิ่งใหญ่​ที่สุด​เหนือ​ทุกสิ่ง​ทุกอย่าง

29 ถ้า​ไม่​มี​การ​ฟื้น​จาก​ความตาย คน​ที่​เข้า​พิธี​จุ่มน้ำ​เพราะ​อยาก​จะ​ไป​อยู่​กับ​คน​ที่​ตาย​ไป​แล้ว+ 15:29 เพราะ​อยาก … ตาย​ไป​แล้ว หรือ “เพราะ​เห็นแก่​คนตาย” หรือ “เพื่อ​ประโยชน์​ของ​คน​ที่​ตาย​ไป​แล้ว” จะ​ทำ​อย่างไร พวกนี้​จะ​เข้า​พิธี​จุ่มน้ำ​เพื่อ​จะ​ไป​อยู่​กับ​คน​ที่​ตาย​ไป​แล้ว​ทำไม​กัน

30 ถ้า​คน​ตาย​ไม่​ฟื้น ทำไม​เรา​ถึง​ยอม​เสี่ยง​กับ​อันตราย​ทุกๆ​ชั่วโมง 31 พี่น้อง​ครับ สาบาน​ได้​เลย​ว่า ผม​ตาย​ทุก​วัน เรื่องนี้​มัน​แน่นอน​พอๆ​กับ​ที่​ผม​ภาคภูมิใจ​จริงๆ​ใน​พี่น้อง​ที่​อยู่​ใน​พระเยซูคริสต์​เจ้า 32 ถ้า​ผม​ต่อสู้​กับ​พวก​สัตว์ป่า​ใน​เมือง​เอเฟซัส+ 15:32 สัตว์ป่า​ใน​เมือง​เอเฟซัส เปาโล​คง​หมายถึง พวก​ศัตรู​ที่​อยาก​ฆ่า​เขา​ใน​เมือง​เอเฟซัส (เปรียบ​เทียบ​ให้​ฟัง​นะ​ครับ) ผม​จะ​ได้​ประโยชน์​อะไร ถ้า​คน​ตาย​ไม่​ฟื้น “ก็​ให้​กิน​และ​ดื่ม​ไป​เลย เพราะ​พรุ่งนี้​เรา​ก็​จะ​ตาย​อยู่​แล้ว”+ 15:32 อ้าง​มา​จาก​หนังสือ​อิสยาห์ 22:13; 56:12

33 อย่า​ให้​ใคร​มา​หลอก​คุณ​ได้ “คบ​คน​พาล คน​พาล​ก็​จะ​พา​ให้​เสีย​นิสัย​ดีๆ​ไป” 34 ให้​มี​สติ​อย่าง​ที่​ควร​จะ​มี เลิก​ทำ​บาป​เสีย​เพราะ​พวก​คุณ​บางคน​ยัง​ไม่​รู้​เรื่อง​พระเจ้า​เสีย​ด้วย​ซ้ำ ผม​พูด​อย่างนี้​เพราะ​จะ​ให้​พวก​คุณ​อับอาย​ไป​เลย

ตอน​ที่​เรา​ฟื้น​จาก​ความตายเราจะมี​ร่าง​แบบ​ไหน​หรือ

35 แต่​อาจ​จะ​มี​บางคน​ถาม​ว่า “คน​ตาย​จะ​ฟื้น​ขึ้น​มา​ได้​อย่างไร พวก​เขา​จะ​มี​ร่าง​แบบ​ไหน” 36 ทำไม​โง่​อย่างนี้ สิ่ง​ที่​คุณ​หว่าน​นั้น มัน​จะ​ต้อง​ตาย​ก่อน​ถึง​จะ​มี​ชีวิต​ขึ้น​มา​ได้ 37 และ​ไม่ว่า​คุณ​จะ​หว่าน​อะไร​ก็​ตาม สิ่ง​ที่​คุณ​หว่าน​นั้น​ไม่​ใช่​ลำต้น​ที่​มี​รูปร่าง​ใหญ่โต​เหมือน​กับ​สิ่ง​ที่​กำลัง​จะ​ขึ้น​มา มัน​เป็น​แค่​เมล็ด อาจ​จะ​เป็น​เมล็ด​ข้าว​สาลี หรือ​เมล็ด​อย่าง​อื่น 38 แล้ว​พระเจ้า​ก็​จะ​ให้​ต้น​ของ​มัน​ตาม​ที่​พระองค์​เลือก พระองค์​ให้​เมล็ด​แต่​ละ​ชนิด​มี​ลำต้น​แตกต่าง​กัน​ไป 39 เนื้อ​ของ​สิ่งมี​ชีวิต​ก็​แตกต่าง​กัน เนื้อ​มนุษย์​ก็​เป็น​แบบ​หนึ่ง เนื้อ​ของ​พวก​สัตว์​ก็​เป็น​อีก​แบบ​หนึ่ง นก​ก็​อย่าง​หนึ่ง ปลา​ก็​อีก​อย่าง​หนึ่ง 40 ดวงดาว​ใน​ท้องฟ้า​มี​รูปร่าง​ที่​ต่างกัน สิ่ง​มี​ชีวิต​ใน​โลกนี้​ก็​มี​รูปร่าง​ที่​ต่าง​กัน รูปร่าง​ของ​สิ่ง​ที่​อยู่​บน​ท้องฟ้า​มี​ความ​งดงาม​อย่าง​หนึ่ง และ​รูปร่าง​ของ​สิ่ง​ใน​โลกนี้​มี​ความ​งดงาม​อีก​อย่าง​หนึ่ง 41 ดวง​อาทิตย์​มี​ความ​งดงาม​อย่าง​หนึ่ง ดวง​จันทร์​ก็​อีก​อย่าง​หนึ่ง ดวง​ดาว​ก็​อีก​อย่าง​หนึ่ง และ​แม้แต่​ความ​งดงาม​ของ​ดวง​ดาว​แต่​ละ​ดวง​ก็​ยัง​แตกต่าง​กัน​เลย

42 มัน​จะ​เป็น​อย่างนี้ เมื่อ​คน​ตาย​ฟื้น​ขึ้น​มา​ใหม่ ร่างรูป​ที่​ถูก​ฝัง​ใน​ดิน​นั้น​ก็​เน่าเปื่อย​ไป แต่​รูปร่าง​ที่​ฟื้น​ขึ้น​มา​ใหม่นี้​ไม่​มี​วัน​เน่าเปื่อย 43 รูปร่าง​ที่​ถูก​ฝัง​ใน​ดิน​นั้น​ไม่​มี​เกียรติ แต่​รูปร่าง​ที่​ฟื้น​ขึ้น​มานี้​มี​สง่า​ราศี รูปร่าง​ที่​ถูก​ฝัง​ใน​ดิน​นั้น​อ่อนแอ แต่​รูปร่าง​ที่​ฟื้น​ขึ้น​มานี้​มี​ฤทธิ์​อำนาจ 44 รูปร่าง​ที่​ถูก​ฝัง​ใน​ดิน​นั้น​เป็น​เพียง​รูปร่าง​ธรรมดา แต่​ร่าง​ที่​ฟื้น​ขึ้น​มานี้​เป็น​รูปร่าง​ทิพย์​จาก​พระวิญญาณ ดังนั้น​ใน​เมื่อ​มี​รูปร่าง​ธรรมดา​ก็​ต้อง​มี​รูปร่าง​ทิพย์​ด้วย 45 เหมือน​กับ​ที่​พระคัมภีร์​เขียน​ไว้​ว่า “อาดัม​ผู้ชาย​คน​แรก​ได้​กลาย​เป็น​มนุษย์​ธรรมดา​ที่​มี​ชีวิต+ 15:45 ที่​มี​ชีวิต หรือ​อาจ​จะ​แปล​ได้​ว่า “วิญญาณ””+ 15:45 อ้าง​มา​จาก​หนังสือ ปฐมกาล 2:7 แต่​พระคริสต์​ผู้​เป็น​อาดัม​คน​สุดท้าย​ได้​กลาย​เป็น​วิญญาณ​ที่​ให้​ชีวิต 46 รูปร่าง​ทิพย์​ไม่​ได้​เกิด​ก่อน แต่​รูปร่าง​ธรรมดา​เกิด​ก่อน แล้ว​รูปร่าง​ทิพย์​จึง​ตาม​มา 47 อาดัม​มนุษย์​คนแรก​นั้น​มา​จาก​ผง​คลีดิน​ใน​โลกนี้ ส่วน​พระคริสต์​มนุษย์​คน​ที่​สอง​มา​จาก​สวรรค์ 48 พวก​ที่​เป็น​ของ​โลกนี้​ก็​จะ​เป็น​เหมือน​อาดัม​มนุษย์​คน​แรก​ที่​มา​จาก​ผง​คลีดิน​นั้น พวก​ที่​เป็น​ของ​สวรรค์​นั้น​ก็​จะ​เป็น​เหมือน​พระคริสต์​มนุษย์​คน​ที่​สอง​ที่​มา​จาก​สวรรค์​นั้น 49 ตอนนี้​เรา​มี​รูปร่าง​เหมือน​กับ​อาดัม​คน​ที่​มา​จาก​ผง​คลีดิน เช่น​เดียว​กัน​วัน​หนึ่ง​เรา​ก็​จะ​มี​รูปร่าง​เป็น​เหมือน​พระคริสต์​คน​ที่​มา​จาก​สวรรค์

50 พี่น้อง​ครับ ผม​จะ​บอก​พวก​คุณ​ว่า ร่าง​ที่​เป็น​เนื้อ​และ​เลือด​ของ​เรา​ตอนนี้ ไม่​สามารถ​ที่​จะ​มี​ส่วน​ใน​อาณาจักร​ของ​พระเจ้า​ได้ สิ่ง​ที่​เน่าเปื่อย​ได้​ก็​ไม่​สามารถ​จะ​มี​ส่วนร่วม​กับ​สิ่ง​ที่​ไม่​มี​วัน​เน่าเปื่อย 51 ฟัง​ให้​ดี ผม​จะ​บอก​ความลับ​ให้​รู้ พวก​เรา​จะ​ไม่​ตาย​กัน​หมด​ทุก​คน​หรอก แต่​พวก​เรา​ทุก​คน​จะ​ถูก​เปลี่ยน​แปลง​ทันที​ทันใด 52 ใน​ชั่ว​พริบตา​เมื่อ​เป่า​แตร​ครั้ง​สุดท้าย เพราะ​เสียง​แตร​จะ​ดัง​ขึ้น และ​คน​ตาย​ก็​จะ​ฟื้น​ขึ้น​ใน​รูปร่าง​ที่​ไม่​มี​วัน​เน่าเปื่อย และ​พวก​เรา​ที่​ยัง​มี​ชีวิต​อยู่​ก็​จะ​ถูก​เปลี่ยน​แปลง​ไป 53 เพราะ​ร่าง​ที่​กำลัง​เน่าเปื่อย​จะ​สวม​ร่าง​ที่​ไม่​เน่าเปื่อย และ​ร่าง​ที่​ต้อง​ตาย​นี้​จะ​ต้อง​สวม​ด้วย​ร่าง​ที่​ไม่​มี​วัน​ตาย 54 เมื่อ​ร่าง​ที่​เน่าเปื่อย​นี้​สวม​สิ่ง​ที่​ไม่​เน่าเปื่อย​แล้ว และ​ร่าง​ที่​ต้อง​ตายนี้​สวม​สิ่ง​ที่​ไม่​มี​วัน​ตาย​แล้ว สิ่ง​ที่​พระคัมภีร์​เขียน​ไว้​ก็​จะ​เป็น​ความจริง​ที่​ว่า

“ความตาย​ก็​พ่ายแพ้​อย่าง​ราบคาบ​แล้ว”+ 15:54 อ้าง​มา​จาก​หนังสือ อิสยาห์ 25:8

55 “ว่า​ไง ความตาย ชัยชนะ​ของ​เจ้า​หาย​ไป​ไหน​หมด​แล้ว

ว่า​ไง ความตาย พิษสง+ 15:55 พิษสง หรือ​แปล​ตรงๆ​ได้​ว่า “เหล็ก​นัย”​ของ​เจ้า​หาย​ไป​ไหน​หมด​แล้ว”+ 15:55 อ้าง​มา​จาก​หนังสือ โฮเชยาห์ 13:14

56 พิษสง​ของ​ความตาย​นั้น​คือ​บาป และ​อำนาจ​ของ​บาป​ก็​มา​จาก​กฎ 57 แต่​ขอบคุณ​พระเจ้า ที่​ทำ​ให้​เรา​ชนะ​ผ่าน​ทาง​พระเยซู​คริสต์เจ้า​ของ​เรา

58 ดังนั้น พี่น้อง​ที่รัก ให้​มั่นคง อย่า​หวั่นไหว และ​ให้​ทุ่มเท​กับ​งาน​ของ​องค์​เจ้า​ชีวิต​ตลอด​เวลา เพราะ​คุณ​ก็​รู้​ว่า​จะ​ได้รับ​รางวัล​สำหรับ​งาน​หนัก​ที่​คุณ​ทำ​เพื่อ​องค์​เจ้า​ชีวิต​นั้น​แน่

16

เรี่ยไร​เพื่อ​ช่วย​คน​ของ​พระเจ้า

1 ทีนี้​จะ​พูด​ถึง​เรื่อง​การ​เรี่ยไร​เงิน​สำหรับ​คน​ที่​เป็น​ของ​พระเจ้า ผม​ขอ​สั่ง​ให้​คุณ​ทำ​แบบ​เดียว​กับ​ที่​ผม​ได้​สั่ง​หมู่ประชุม​ต่างๆ​ของ​พระเจ้า​ใน​แคว้น​กาลาเทีย​คือ 2 ทุกๆ​วัน​อาทิตย์ ให้​แต่​ละ​คน​แบ่ง​เงิน​ตาม​ที่​พระเจ้า​อวยพร​ให้ แล้ว​เก็บ​รวบรวม​ไว้​ที่​บ้าน พอ​ผม​มา​จะ​ได้​ไม่​ต้อง​มี​การ​เรี่ยไร​กัน​อีก 3 เมื่อ​ผม​มา​ถึง ผม​ก็​จะ​ส่ง​คน​ที่​พวก​คุณ​เลือก​ไว้​พร้อม​กับ​จดหมาย​แนะนำ​ตัว และ​เงิน​ที่​พวก​คุณ​ได้​บริจาค​ไป​ที่​เมือง​เยรูซาเล็ม 4 ถ้า​เห็น​ว่า​ผม​น่า​จะ​ไป​ด้วย พวก​นั้น​ก็​จะ​ไป​พร้อม​กับ​ผม

แผน​ของ​เปาโล

5 เมื่อ​ผม​ผ่าน​แคว้น​มาซิโดเนีย ผม​จะ​มาหา​พวก​คุณ เพราะ​ผม​ตั้งใจ​ที่​จะ​ผ่าน​มา​ทาง​นั้น​อยู่​แล้ว 6 แต่​ผม​อาจ​จะ​พัก​อยู่​กับ​พวก​คุณ​สัก​ระยะ​หนึ่ง หรือ​ไม่​แน่​ว่า​อาจ​จะ​อยู่​ตลอด​ฤดู​หนาว เพื่อ​คุณ​จะ​ได้​ช่วย​สนับสนุน​ให้​ผม​เดิน​ทาง​ต่อ​ไม่ว่า​ผม​จะ​ไป​ไหน​ก็​ตาม 7 ผม​ไม่​อยาก​จะ​แวะ​เยี่ยม​คุณ​แค่​ครู่​เดียว แล้ว​ก็​ไป เพราะ​ผม​กะ​จะ​อยู่​กับ​พวก​คุณ​ให้​นาน​หน่อย ถ้า​องค์​เจ้า​ชีวิต​อนุญาต​ให้​เป็น​อย่าง​นั้น 8 ตอนนี้​ผม​จะ​อยู่​ที่​เมือง​เอเฟซัส​ไป​ก่อน​จน​กว่า​จะ​ถึง​เทศกาล​เพ็นเทคอสต์ 9 เพราะ​โอกาส​เปิด​กว้าง​ให้​ผม​ทำงาน​ที่​นี่​อย่าง​ได้​ผล และ​ผม​อยาก​จะ​ตอบ​ข้อ​กล่าวหา​ของ​คน​มากมาย​ที่​ต่อต้าน​เรา

10 ทิโมธี​มา​ถึง​เมื่อไร​ก็​อย่า​ทำ​ให้​เขา​ต้อง​รู้สึก​อึดอัด​เมื่อ​อยู่​กับ​พวก​คุณ เพราะ​เขา​ทำงาน​ของ​องค์​เจ้า​ชีวิต​เหมือน​กับ​ผม 11 อย่า​ให้​ใคร​ดูถูก​เขา​ได้ ช่วย​ส่ง​เขา​เดินทาง​กลับ​มา​หา​ผม​ด้วย เพราะ​ผม​กับ​พี่น้อง​คน​อื่นๆ​กำลัง​คอย​เขา​อยู่

12 ผม​ได้​คะยั้น​คะยอ อปอลโล​พี่น้อง​ของ​เรา​อย่าง​เต็มที่ ให้​เขา​ร่วม​เดินทาง​มา​กับ​พี่น้อง​พวก​นั้น​เพื่อ​มา​เยี่ยม​คุณ แต่​ตอนนี้​เขา​ยัง​ไม่​อยาก​มา รอ​ให้​มี​โอกาส​เหมาะๆ​ก่อน​แล้ว​เขา​จะ​มา

เปาโล​ลงท้าย​จดหมาย

13 ระวัง​ตัว​ให้​ดี จง​ยืนหยัด​มั่นคง​ใน​คำสอน​ที่​คุณ​ได้​ไว้วางใจ​แล้ว มี​ใจ​กล้า​เหมือน​ผู้ใหญ่ และ​เข้มแข็ง​ไว้ 14 ให้​ทำ​ทุก​อย่าง​ด้วย​ความรัก

15 พวก​คุณ​ก็​รู้​ว่า​ครอบครัว​ของ​สเทฟานัส เป็น​ครอบครัว​แรก​ที่​เป็น​คริสเตียน​ใน​แคว้น​อาคายา และ​พวก​เขา​ได้​ทุ่มเท​รับใช้​คน​ที่​เป็น​ของ​พระเจ้า พี่น้อง​ครับ ผม​ขอร้อง​ล่ะ 16 ขอให้​ยินยอม​คน​อย่างนี้ รวม​ทั้ง​ผู้​ร่วมงาน​ทุก​คน​และ​คน​ที่ทำงาน​อย่าง​ตรากตรำ​ด้วย

17 ผม​ดีใจ​ที่​สเทฟานัส​และ​ฟอร์ทูนาทัส และ​อาคายคัส​มาหา พวก​เขา​ทำ​ให้​ผม​ไม่​รู้สึก​ว่า​ขาด​พวก​คุณ​ไป 18 เขา​ทำ​ให้​ผม​สดชื่น​ขึ้น​เหมือน​กับ​ที่​เคย​ทำ​ให้​กับ​พวก​คุณ ให้​เกียรติ​กับ​คน​แบบนี้

19 หมู่ประชุม​ต่างๆ​ของ​พระเจ้า​ใน​แคว้น​เอเชีย​ฝาก​ความคิดถึง​มา อาควิลลา ปริสคา​และ​หมู่ประชุม​ของ​พระเจ้า​ที่ประชุม​กัน​ใน​บ้าน​ของ​พวก​เขา ก็​ฝาก​ความคิดถึง​มา​ให้​พวก​คุณ​เป็น​พิเศษ​ใน​องค์​เจ้า​ชีวิต 20 พี่น้อง​ทุก​คน​ฝาก​ความคิดถึง​มา​ให้ เมื่อ​พวก​คุณ​เจอ​กัน​ก็​ขอให้​ทักทาย​กัน​ด้วย​จูบ​อัน​บริสุทธิ์

21 ผม​เปาโล​เขียน​คำ​ร่ำลานี้​ด้วย​มือ​ของ​ผม​เอง

22 ถ้า​ใคร​ไม่​รัก​องค์​เจ้า​ชีวิต ก็​ขอ​ให้​คน​นั้น​ถูก​สาปแช่ง

มา​เถอะ องค์​เจ้า​ชีวิต+ 16:22 มา​เถอะ องค์​เจ้า​ชีวิต ต้น​ฉบับ​เขียน​เป็น​ภาษา​อารเมค ว่า มารานาธา

23 ขอ​ให้​พระเยซูเจ้า​ให้​ความ​เมตตา​กรุณา​กับ​พวก​คุณ​ด้วย

24 ผม​ขอ​ฝาก​ความรัก​มา​ให้​กับ​พวก​คุณ​ทุก​คน​ใน​พระเยซูคริสต์