โฮเชยา

คำนำ

โฮเชยา มี​ความหมาย​ว่า “พระยาห์เวห์​ช่วยกู้”

ใน​พระคัมภีร์​ทั้งหมด หนังสือ​โฮเชยา​เป็น​หนังสือ​เพียง​เล่มเดียว​ที่​ประกอบ​ด้วย​คำเทศนา​ของ​ผู้พูด​แทน​พระเจ้า​ที่​มา​จาก​อาณาจักร​ฝ่ายเหนือ (อิสราเอล)

บทที่ 1-3 เป็น​เรื่อง​เหตุการณ์​ต่างๆ​ใน​ชีวิต​ของ​โฮเชยา เช่น​พระยาห์เวห์​บอก​ให้​โฮเชยา​ไป​เอา​หญิง​เล่นชู้​มา​เป็น​เมีย ให้​รัก​นาง ทั้งๆที่​นาง​ไม่​สัตย์ซื่อ​กับเขา และ​ให้​โอกาส​กับ​นาง​ใหม่ เหมือนกับ​ที่​พระยาห์เวห์​ให้​โอกาส​กับ​คน​อิสราเอล

บทที่ 4-14 เป็น​การรวบรวม​คำพูด​ต่างๆ​ที่​มา​จาก​พระยาห์เวห์ มีทั้ง​เรื่อง​การพิพากษา​และ​ความรอด เน้น​เรื่อง​ความเมตตาปรานี และ​ความรัก​ที่​พระองค์​มี​ต่อ​ชาว​อิสราเอล

โฮเชยา​บอก​คน​อิสราเอล​และ​คน​ยูดาห์​ว่า พระยาห์เวห์​โกรธ​พวกเขา​ที่​ไม่​สัตย์ซื่อ​ต่อ​พระองค์ ที่​พวกเขา​ไป​นมัสการ​พระบาอัล​พระ​แห่ง​พายุ​ของ​ชาว​คานาอัน และ​ที่​พวกเขา​ไป​พึ่ง​กำลัง​ทหาร​ของ​พันธมิตร​ต่างชาติ พวกเขา​จะ​ต้อง​ถูก​ลงโทษ​อย่าง​แน่นอน แต่​พระองค์​ก็​ยัง​รัก​พวกเขา และ​ไม่อยาก​เห็น​พวกเขา​ถูก​ทำลาย​จน​ย่อยยับ​ไป โฮเชยา​ให้​ความหวัง​กับ​พวกเขา​ว่า พระยาห์เวห์​จะ​อภัย​ให้​กับ​พวกเขา พร้อมกับ​อวยพร​พวกเขา​ด้วย ถ้า​พวกเขา​หัน​กลับ​มาหา​พระองค์

1

ข่าวสาร​จาก​พระเจ้า​ผ่านทาง​โฮเชยา

1 พระคำ​ของ​พระยาห์เวห์ ที่​ให้​ไว้​กับ​โฮเชยา ลูกชาย​ของ​เบเออรี ใน​ช่วงต่างๆ​ที่ อุสซียาห์ โยธาม อาหัส และ​เฮเซคียาห์ เป็น​กษัตริย์​ปกครอง​ยูดาห์+ 1:1 อุสซียาห์ โยธาม อาหัส … ยูดาห์ กษัตริย์​เหล่านี้​สืบ​เชื้อสาย​มา​จาก​กษัตริย์​ดาวิด พวกเขา​ปกครอง​ยูดาห์ ใน​ช่วง​ประมาณ​ปี 783 ถึง ปี 687 ก่อน​พระเยซู​มาเกิด และ​ใน​สมัย​ที่​เยโรโบอัม+ 1:1 เยโรโบอัม คือ เยโรโบอัม​ที่สอง​ปกครอง​สิบเผ่า​ทาง​ตอนเหนือ (อิสราเอล) เป็น​เวลา​เดียว​กับ​ที่ อุสซียาห์ ปกครอง​ยูดาห์ อาณาจักร​ทางใต้ (ดู​เพิ่มเติม​ได้​จาก​หนังสือ 2 พงศ์กษัตริย์ 14-20) ลูกชาย​ของ​โยอาช เป็น​กษัตริย์​ปกครอง​อิสราเอล

ครอบครัว​ของ​โฮเชยา

2 ใน​ครั้งแรก​ที่​พระยาห์เวห์​พูด​กับ​โฮเชยา​นั้น พระองค์​พูดว่า “ไปสิ ไป​เอา​หญิง​เล่นชู้​มา​เป็น​เมีย และ​นาง​จะ​มี​ลูก​ให้​กับ​เจ้า​ที่​ชอบ​เล่นชู้​เหมือน​นาง เพราะ​แผ่นดิน​อิสราเอล​นี้​มี​ชู้ ไม่​สัตย์ซื่อ​ต่อ​พระยาห์เวห์”

3 ดังนั้น​โฮเชยา​จึง​ไป​เอา​โกเมอร์ ลูกสาว​ของ​ดิบลาอิม​มา​เป็น​เมีย และ​นาง​ก็​ตั้งท้อง​และ​ให้​กำเนิด​ลูกชาย​ให้​กับ​โฮเชยา 4 แล้ว​พระยาห์เวห์​พูด​กับ​โฮเชยา​ว่า “ให้​เรียก​เด็กนั้น​ว่า ยิสเรเอล+ 1:4 ยิสเรเอล ชื่อนี้​ใน​ภาษา​ฮีบรู แปลว่า “พระเจ้า​หว่าน” หรือ “พระเจ้า​ทำให้​กระจัด​กระจาย​ไป” เพราะ​ใน​ไม่ช้า​นี้ เรา​จะ​ลงโทษ​เชื้อ​พระวงศ์​ของ​กษัตริย์​เยฮู+ 1:4 เชื้อ​พระวงศ์​ของ​กษัตริย์​เยฮู นี่​เป็น​เชื้อ​พระวงศ์​ของ​อิสราเอล เริ่มจาก​เยฮู ต่อๆ​กัน​มา​ถึง​เยโรโบอัม​ที่สอง ซึ่ง​เป็น​กษัตริย์​ใน​สมัย​ของ​โฮเชยา​นี้ (เรื่อง​ของ​เยฮู อ่าน​เพิ่มเติม​ได้​จาก​หนังสือ 2 พงศ์กษัตริย์ 9-10) เพราะ​เขา​ทำให้​เกิด​การหลั่งเลือด​ขึ้น​ที่​หุบเขา​ยิสเรเอล และ​เรา​จะ​ทำให้​อาณาจักร​ของ​ชนชาติ​อิสราเอล​ถึง​จุดจบ 5 ใน​วันนั้น เรา​จะ​ทำลาย​พลัง​กองทัพ​แห่ง​อิสราเอล​ที่​หุบเขา​ยิสเรเอล”

6 แล้ว​โกเมอร์​ได้​ตั้งท้อง​อีก​และ​ให้​กำเนิด​ลูกสาว พระยาห์เวห์​บอก​กับ​โฮเชยา​ว่า “ให้​เรียก​เธอ​ว่า โลรุหะมาห์+ 1:6 โลรุหะมาห์ ใน​ภาษา​ฮีบรู หมายถึง “ไม่​ได้รับ​ความเมตตา” หรือ “ไม่​ได้รับ​ความรัก” เพราะ​เรา​จะ​ไม่​แสดง​ความรัก​กับ​ชนชาติ​อิสราเอล​อีกต่อไป และ​จะ​ไม่​ยกโทษ​ให้​กับ​พวกเขา 7 แต่​เรา​จะ​แสดง​ความรัก​ต่อ​ชนชาติ​ยูดาห์ เรา​จะ​ช่วยกู้​พวกเขา​ด้วย​อำนาจ​ของ​พระยาห์เวห์​พระเจ้า​ของ​พวกเขา ไม่ใช่​ด้วย​ธนู หรือ​หอก หรือ​ม้าศึก หรือ ทหารม้า”

8 หลังจาก​โกเมอร์​ให้​โลรุหะมาห์​หย่านม นาง​ตั้งท้อง​และ​ให้​กำเนิด​ลูกชาย​อีก​หนึ่งคน 9 แล้ว​พระยาห์เวห์​บอก​ว่า “ให้​เรียก​เขา​ว่า​โลอัมมี+ 1:9 โลอัมมี ใน​ภาษา​ฮีบรู หมายถึง “ไม่ใช่​ประชาชน​ของเรา” เพราะ​พวกเจ้า​อิสราเอล​ไม่ใช่​คน​ของเรา และ​เรา​ก็​ไม่ใช่​พระเจ้า​ของ​พวกเจ้า”

พระเจ้า​สัญญา​ว่า​ชาว​อิสราเอล​จะ​ทวีคูณ

10 แต่​ใน​อนาคต ลูกหลาน​ของ​อิสราเอล​จะ​มี​จำนวน​มากมาย​เหมือน​เม็ดทราย​ที่​ชายหาด ซึ่ง​ไม่​สามารถ​ตวง​หรือ​นับได้ และ​ใน​สถานที่​ที่​พระเจ้า​เคย​พูด​กับ​พวกเขา​ว่า “พวกเจ้า​ไม่ใช่​คน​ของเรา” พระองค์​ก็​จะ​พูด​กับ​พวกเขา​ว่า “เจ้า​เป็น​ลูกหลาน​ของ​พระเจ้า​ผู้​มี​ชีวิต​อยู่”

11 แล้ว​ชาว​ยูดาห์​และ​ชาว​อิสราเอล​จะ​กลับ​มา​เป็น​หนึ่ง​เดียวกัน​อีก​ครั้งหนึ่ง แล้ว​พวกเขา​จะ​แต่งตั้ง​ผู้นำ​ขึ้นมา​คนหนึ่ง และ​พวกเขา​จะ​งอก​ขึ้นมา​จาก​แผ่นดิน เพราะ​วัน​ของ​ยิสเรเอล​นั้น​จะ​ยิ่งใหญ่

2

1 พระยาห์เวห์​พูดว่า

“ให้​เรียก​พี่ชาย​น้องชาย​ของเจ้า​ว่า ‘อัมมี’+ 2:1 อัมมี ใน​ภาษา​ฮีบรู หมายถึง “ประชาชน​ของเรา”

ให้​เรียก​พวก​พี่สาว​น้องสาว​ของเจ้า​ว่า ‘รุหะมาห์’”+ 2:1 รุหะมาห์ ใน​ภาษา​ฮีบรู หมายถึง “ได้รับ​ความเมตตา” หรือ “ได้รับ​ความรัก”

พระยาห์เวห์​จะ​ลงโทษชนชาติ​อิสราเอล

2 ตักเตือน​แม่+ 2:2 แม่ ใน​ที่นี้​มี​ความหมาย​สองอย่าง​คือ โกเมอร์ และ ชนชาติ​อิสราเอล ของ​พวกเจ้า

ตักเตือน​เลย เพราะ​นาง​ไม่ใช่​เมีย​ของเรา และ​เรา​ก็​ไม่ใช่​ผัว​ของนาง

นาง​จะต้อง​หยุด​เล่นชู้

และ​นาง​จะต้อง​ขับไล่​พวก​คู่รัก​ที่​อยู่​ระหว่าง​เต้านม​ของ​นาง​ไป

3 ถ้า​นาง​ไม่เลิก เรา​จะ​แก้ผ้า​นาง​ให้​ล่อนจ้อน

และ​เอา​นาง​ไป​ประจาน​เปลือย​เปล่า​เหมือนกับ​วันแรก​ที่​นาง​เกิดมา

เรา​จะ​เอา​คน​ของนาง​ไป

เรา​จะ​ทำให้​นาง​เป็น​เหมือนกับ​ที่​เปล่าเปลี่ยว และ​เรา​จะ​ปล่อย​ให้​นาง​หิวน้ำ​ตาย

4 เรา​จะ​ไม่รัก​ลูกหลาน​ของนาง

เพราะ​พวกเขา​เป็น​ลูกชู้

5 แม่​ของ​พวกเขา​นั้น​มีชู้

นาง​ที่​ตั้งท้อง​พวกเขา​มา​ทำตัว​น่าอัปยศ​อดสู

นาง​พูดว่า “ฉัน​จะ​ตาม​พวก​คนรัก+ 2:5 พวก​คนรัก หมายถึง​พระอื่นๆ โฮเชยา​กำลัง​เปรียบเทียบ​ชาว​อิสราเอล​เป็น​โสเภณี เพราะ​พวกเขา​ไม่​สัตย์ซื่อ​ต่อ​พระเจ้า และ​ไป​บูชา​พระอื่นๆ ของฉัน​ไป

เพราะ​อาหาร​ของฉัน น้ำ​ของฉัน ขนแกะ​ของฉัน ผ้าลินิน​ของฉัน

น้ำมัน​มะกอก​ของฉัน และ​เครื่องดื่ม​ของฉัน ล้วนแต่​มาจาก​พวกเขา​ทั้งสิ้น”

6 ดังนั้น เรา ยาห์เวห์ จะ​เอา​หนาม​มา​ขวางกั้น​ทาง​ของเจ้า​อิสราเอล

เรา​จะ​สร้าง​กำแพง​ล้อมรอบ​นาง​ไว้

เพื่อว่า​นาง​จะได้​หาทาง​ไม่เจอ

7 ถึงแม้​นาง​จะ​ไล่ตาม​พวก​คนรัก​ของนาง

นาง​ก็​จะ​ไม่มีวัน​ตาม​พวกเขา​ทัน

ถึงแม้​นาง​จะ​ตามหา​พวกเขา

นาง​ก็​จะ​ไม่มีวัน​หา​พวกเขา​เจอ

แล้ว​นาง​จะ​พูดว่า “ฉัน​จะ​กลับ​ไปหา​ชาย​คนแรก​ของฉัน+ 2:7 ชาย​คนแรก​ของฉัน ใน​ที่นี้​หมายถึง พระยาห์เวห์

เพราะ​ชีวิต​ฉัน​ใน​ตอนนั้น​สบาย​กว่า​ตอนนี้​เสียอีก”

8 แต่​นาง​ไม่รู้​หรอก​ว่า​เป็น​เราเอง ยาห์เวห์ ที่​ให้​ข้าวสาร เหล้าองุ่น​ใหม่ รวมทั้ง​น้ำมันมะกอก​กับนาง

และ​เรา​ได้​เพิ่มพูน​เงินทอง​ให้​กับ​นาง​มากมาย แล้ว​นาง​ก็​เอา​มัน​ไป​สร้าง​พระบาอัล

9 ดังนั้น เรา ยาห์เวห์ จะ​เอา​ข้าวสาร​ที่​เรา​เคย​ให้​กับ​นาง​ใน​ฤดู​เก็บเกี่ยว​ไป​จาก​นาง

และ​เอา​เหล้าองุ่น​ใหม่​ที่​เรา​เคย​ให้​กับ​นาง​ใน​ฤดู​เก็บเกี่ยว​ผลองุ่น​ไป​จาก​นาง

และ​เรา​จะ​ยึด​ขนแกะ​และ​ผ้าลินิน​ที่​เรา​ผลิต​ขึ้นมา

เพื่อ​ห่อหุ้ม​นาง​ไม่ให้​เปลือย​เปล่า​ไป​จาก​นาง

10 ตอนนี้ เรา​จะ​เปิดเผย​ให้​พวก​คนรัก​ของนาง​เห็น​ความเปลือย​เปล่า​อัน​น่าอับอาย​ของนาง

และ​จะ​ไม่มีใคร​สามารถ​ช่วย​นาง​ไปจาก​เงื้อมมือ​ของเรา​ได้

11 เรา​จะ​ทำให้​งาน​เฉลิม​ฉลอง​ทั้งหมด+ 2:11 งาน​เฉลิม​ฉลอง​ทั้งหมด งาน​ทั้งหมด​นี้​เป็น​วันหยุด​ทาง​ศาสนา ที่​พระเจ้า​ได้​สั่งไว้ แต่​คน​พวกนี้​กลับ​เอา​วัน​เหล่านี้​มา​นมัสการ​และ​ขอบคุณ​พวกพระ​ต่างๆ​ของเขา แทน​พระเจ้า​เที่ยงแท้ ของ​นาง​จบสิ้น​ลง

ไม่ว่า​จะ​เป็น​เทศกาล​ประจำปี หรือ​การฉลอง​วันพระจันทร์ใหม่ หรือ​วันหยุด​ทาง​ศาสนา

ใช่แล้ว เรา​จะ​ยกเลิก​เทศกาล​ทุกอย่าง​ของนาง​ที่​ได้​กำหนด​ไว้

12 เรา​จะ​ทำลาย​เถาองุ่น​และ​ต้นมะเดื่อ​ของนาง ที่​นาง​ชอบ​พูดว่า “นี่​เป็น​ค่าตอบแทน​ของฉัน ที่​พวก​คนรัก​ของฉัน​ให้​กับฉัน”

ดังนั้น​เรา​จะ​ปล่อย​เถาองุ่น​และ​ต้นมะเดื่อ​ให้​กลาย​เป็น​ป่ารก และ​ให้​สัตว์ป่า​มา​กิน​พวกมัน

13 พระยาห์เวห์​พูดว่า “เรา​จะ​ลงโทษ​นาง สำหรับ​งาน​เทศกาล​ทั้งหลาย​ของนาง

ตอนที่​นาง​เผา​เครื่อง​บูชา​ให้​กับ​พระบาอัล

นาง​แต่งตัว สวมใส่​แหวน​และ​เครื่อง​ประดับ

และ​ไป​ตามหา​พวก​คนรัก​ของนาง

และ​นาง​ก็​ลืม​เรา​เสียสนิท

14 แต่​เรา​จะ​เกลี้ยกล่อม​นาง พา​นาง​เข้าไป​ใน​ที่​เปล่า​เปลี่ยว​แห้งแล้ง​กับเรา​อีกรอบ

และ​เรา​จะ​พูด​คำ​อ่อนหวาน​กับนาง

15 แล้ว​เรา​ก็​จะ​คืน​สวนองุ่น​ให้​กับ​นาง​ที่นั่น

หุบเขา​แห่ง​อาโคร์+ 2:15 อาโคร์ คำนี้​ใน​ภาษา​ฮีบรู หมายถึง “ความเดือด​ร้อน” จะ​กลายเป็น​ประตู​แห่ง​ความหวัง

และ​นาง​ก็​จะ​ทุ่ม​หัวใจ​ให้​กับเรา​อย่างสุดๆ​ที่นั่น

เหมือนกับ​เมื่อ​นาง​ยัง​เป็น​สาว​อยู่ เหมือนกับ​ตอนที่​นาง​ออก​มา​จาก​แผ่นดิน​อียิปต์”

16 พระยาห์เวห์​พูดว่า “ใน​วันนั้น​เจ้า​จะ​เรียก​เรา​ว่า ‘สามี​ของฉัน’ และ​เจ้า​จะ​ไม่​เรียก​เรา​ว่า ‘บาอัล​ของฉัน’ อีกต่อไป 17 เรา​จะ​เอา​ชื่อ​ของ​พระบาอัล​ทั้งหลาย+ 2:17 พระบาอัล​ทั้งหลาย พระบาอัล​มี​มากกว่า​หนึ่ง ผู้คน​จะ​ใช้​ชื่อ​และ​วิธีการ​ที่​แตกต่าง​กัน​ไป​ใน​การนมัสการ​พระบาอัล​ของ​แต่ละที่ ไป​จาก​ปาก​ของนาง และ​ชื่อ​ของ​พระบาอัล​พวกนี้​จะ​ไม่มี​ใคร​พูดถึง​อีกต่อไป 18 ใน​วันนั้น เรา​จะ​ทำ​ข้อตกลง​เพื่อ​ช่วย​เจ้า​กับ​พวก​สัตว์ป่า​ใน​ทุ่ง พวกนก​ใน​ท้องฟ้า และ​พวก​สัตว์​เลื้อย​คลาน​ตาม​พื้นดิน ไม่​ให้​ทำร้าย​เจ้า และ​เรา​จะ​หัก​ธนู ดาบ และ​หยุด​การสู้รบ​เพื่อ​แผ่นดิน​จะ​ได้​เกิด​ความสงบสุข เรา​จะ​ให้​พวกเจ้า​นอน​ลง​อย่าง​ปลอดภัย 19 เรา​จะ​แต่งงาน​กับเจ้า​ตลอดไป เรา​จะ​แต่งงาน​กับเจ้า และ​ให้​ความเป็นธรรม ความยุติธรรม ความรัก​อัน​มั่นคง และ​ความเห็นอกเห็นใจ​กับเจ้า 20 เรา​จะ​แต่งงาน​กับเจ้า และ​ให้​ความสัตย์ซื่อ​กับเจ้า แล้วเจ้า​จะ​ได้​รู้จัก​พระยาห์เวห์​จริงๆ”

21 พระยาห์เวห์​พูดว่า “ใน​วันนั้น เรา​จะ​ตอบ​คำขอ​ของ​ฟ้าสวรรค์

ฟ้าสวรรค์​จะ​ได้​ตอบ​คำขอ​ของ​พื้นดิน

22 พื้นดิน​จะ​ได้​ตอบ​คำขอ​ของ​เมล็ดข้าว ของ​เหล้าองุ่น​ใหม่ และ​ของ​น้ำมัน​มะกอก

และ​พวกมัน​ทั้งหมด​จะ​ได้​ตอบ​คำขอ​ของ​ยิสเรเอล+ 2:22 ยิสเรเอล ชื่อนี้​ใน​ภาษา​ฮีบรู แปลว่า “พระเจ้า​หว่าน” หรือ “พระเจ้า​ทำ​ให้​กระจัด​กระจาย​ไป”

23 เรา​จะ​ปลูก​นาง​ไว้​สำหรับ​เรา​ใน​แผ่นดิน

เรา​จะ​แสดง​ความรัก​กับ​โลรุหะมาห์+ 2:23 โลรุหะมาห์ ใน​ภาษา​ฮีบรู แปลว่า “ไม่​ได้รับ​ความเมตตา” หรือ “ไม่​ได้รับ​ความรัก”

เรา​จะ​พูด​กับ โลอัมมี+ 2:23 โลอัมมี ใน​ภาษา​ฮีบรู หมายถึง “ไม่ใช่​ประชาชน​ของเรา” ว่า ‘เจ้า​เป็น​คน​ของเรา’

และ​โลอัมมี​จะ​พูด​กับ​เรา​ว่า ‘พระองค์​เป็น​พระเจ้า​ของฉัน’”

3

โฮเชยา​ไถ่​โกเมอร์​จาก​การเป็นทาส

1 แล้ว​พระยาห์เวห์​พูดกับ​ผม​อีก​ครั้งหนึ่ง​ว่า “ไปสิ ไป​แสดง​ความรัก​ต่อ​หญิง​คนนั้น​ที่​เป็น​ชู้รัก​ของ​ชายอื่น และ​เป็น​หญิง​ที่​เล่นชู้ ให้​รักเธอ​เหมือนกับ​ที่​พระยาห์เวห์​รัก​ชาว​อิสราเอล​ทั้งๆที่​พวกเขา​หันไป​บูชา​พระอื่นๆ และ​ชอบ​กิน​พวกขนม​ที่​ทำ​จาก​ลูกเกด+ 3:1 ขนม​ที่​ทำ​จาก​ลูกเกด เป็น​ขนม​ที่​เอา​มา​เซ่นไหว้​พระต่างๆ​ของ​พวกเขา และ​คน​ที่​เอา​มา​เซ่นไหว้ คง​แบ่ง​ไป​กิน​กัน​ส่วนหนึ่ง”

2 ดังนั้น​ผม​จึง​ไถ่​นาง​โกเมอร์​คืนมา​ด้วย​เงิน​สิบห้า​เชเขล+ 3:2 สิบห้า​เชเขล หรือ​ประมาณ หนึ่งร้อย​เจ็ดสิบ​กรัม และ​ข้าวบาร์เลย์​หนึ่ง​โฮเมอร์​ครึ่ง+ 3:2 หนึ่ง​โฮเมอร์​ครึ่ง คง​ประมาณ สามร้อย​สามสิบ​ลิตร3 ผม​พูดกับ​เธอ​ว่า “เธอ​จะ​ต้อง​อยู่​กับฉัน​ไป​อีกนาน เธอ​ต้อง​ไม่​ไป​เล่นชู้​และ​ไปหา​ชายอื่น​อีก และ​ตัวฉัน​จะ​ไม่มี​เพศสัมพันธ์​กับเธอ”

4 ชาว​อิสราเอล​ก็​เหมือนกัน​จะ​ต้อง​อยู่​โดย​ไม่มี​กษัตริย์​หรือ​ผู้นำ​เป็น​เวลานาน พวกเขา​จะ​อยู่​โดย​ไม่มี​การถวาย​เครื่อง​บูชา​และ​ไม่มี​พวก​หินศักดิ์สิทธิ์ ไม่มี​ถุงผ้า​ทับอก​และ​ไม่มี​พระ​ประจำบ้าน 5 หลังจากนั้น ชาว​อิสราเอล​จะ​หัน​กลับมา​แสวงหา​ทั้ง​พระยาห์เวห์​พระเจ้า​ของ​พวกเขา​และ​ดาวิด​กษัตริย์​ของ​พวกเขา และ​ใน​วัน​ข้างหน้า พวกเขา​จะ​ยำเกรง​พระยาห์เวห์ และ​พึ่งพิง​ความดี​ของ​พระองค์+ 3:5 พึ่งพิง​ความดี​ของ​พระองค์ ใน​ที่นี้ “ความดี” หมายถึง​ความดี​ที่​พระองค์​ทำให้​พืชผล​ออก​ตามฤดูกาล ไม่ใช่​พระบาอัล​ทำ​อย่างที่​พวกเขา​คิดกัน

4

พระยาห์เวห์​โกรธ​อิสราเอล

1 ชาว​อิสราเอล​เอ๋ย ฟัง​คำพูด​ของ​พระยาห์เวห์​ให้ดี

พระยาห์เวห์​มี​คดี​ฟ้องร้อง​กับ​พวกเจ้า​ที่​อาศัย​อยู่​ใน​แผ่นดิน​นี้

เพราะ​แผ่นดิน​นี้​ไม่มี​ความซื่อสัตย์

ไม่มี​ความรัก​ความเมตตา และ​ไม่รู้จัก​พระเจ้า

2 แผ่นดินนี้​มี​แต่​การสาปแช่ง​กัน หลอกลวง​กัน ฆ่า​กัน

ขโมย​กัน​และ​เล่นชู้​กัน ผู้คน​ก็​โหดร้าย​รุนแรง

มี​แต่​การนองเลือด​กัน​ซ้ำแล้ว​ซ้ำอีก

3 ดังนั้น​แผ่นดิน​นี้​จะ​เหือด​แห้ง​ไป

ทุกคน​ที่​อาศัย​อยู่​ในมัน​จะ​ป่วยตาย

รวมทั้ง​สัตว์ป่า​และ​พวกนก

แม้แต่​ปลา​ก็​จะ​หาย​ไปหมด

พระยาห์เวห์​เตือน​พวกนักบวช

4 พวกเจ้า​นักบวช อย่า​ได้​ฟ้องร้อง​ใครเลย

อย่า​ไป​กล่าวโทษ​ผู้อื่น​เลย เพราะ​เรา​กำลัง​ฟ้องร้อง​เจ้า+ 4:4 เรา​กำลัง​ฟ้องร้อง​เจ้า หรือ​แปล​ได้​อีก​อย่างหนึ่ง​ว่า “คน​ของเจ้า (โฮเชยา) ก็​เหมือน​คน​ที่​ไป​ฟ้องร้อง​นักบวช”

5 พวกเจ้า​นักบวช​จะ​สะดุด​ล้มลง​ใน​เวลา​กลางวัน

พวก​ผู้พูด​แทน​พระเจ้า​ก็​จะ​สะดุด​ล้มลง​กับ​พวกเจ้า​ใน​เวลา​กลางคืน

และ​เรา​จะ​ทำลาย​แม่+ 4:5 แม่ ใน​ที่นี้​หมายถึง ชนชาติ​อิสราเอล ของเจ้า​ด้วย

6 คน​ของเรา​ถูก​ทำลาย​เพราะ​ขาด​ความรู้​เกี่ยวกับ​เรา+ 4:6 ขาด​ความรู้​เกี่ยวกับ​เรา “เรา” ใน​ที่นี้​คือ​พระเจ้า พวก​คน​อิสราเอล​ไม่ได้​รู้จัก​พระเจ้า​อย่าง​แท้จริง

เพราะ​เจ้า​ไม่ยอม​เรียนรู้​เกี่ยวกับ​เรา

เรา​ก็​จะ​ไม่​ยอมรับ​เจ้า​เป็น​นักบวช​ของเรา​เหมือนกัน

เจ้า​ลืม​กฎ​คำ​สั่งสอน​ของ​พระเจ้า​ของเจ้า

ดังนั้น​เรา​จะ​ลืม​ลูกหลาน​ของเจ้า​เหมือนกัน

7 พวกเขา​ยิ่ง​เพิ่ม​มากขึ้น​เท่าใด

ก็​ยิ่ง​ทำบาป​ต่อเรา​มากขึ้น​เท่านั้น

ดังนั้น​เรา​จะ​เปลี่ยน​เกียรติ​ของ​พวกเขา​ให้​กลาย​เป็น​ความอับอาย

8 พวก​นักบวช​เลี้ยง​ปากท้อง​ด้วย​บาป​ของคน​ของเรา

พวกเขา​ละโมบ​การ​กระทำ​ผิด​ของคน​ของเรา

9 คนทั่วไป​โดน​ยังไง นักบวช​ก็​จะ​โดน​อย่างนั้น​เหมือนกัน

เรา​จะ​ลงโทษ​ทั้ง​คนทั่วไป​และ​นักบวช

ตาม​หนทาง​และ​การกระทำ​ของเขา

10 พวกเขา​จะ​กิน​แต่​ไม่อิ่ม

พวกเขา​จะ​ทำ​ผิด​ทาง​เพศ​แต่​ไม่มี​ลูก

เพราะ​พวกเขา​ทอดทิ้ง​พระยาห์เวห์​เพื่อ​อุทิศตัว​ให้​กับ​พวก​พระอื่นๆ

11 ความผิดบาป​ทางเพศ

เหล้าองุ่น​และ​เหล้าองุ่น​ใหม่

ของ​ทั้งหมด​นี้ ชิง​เอา​ความเข้าใจ​ของเขา​ไป

12 คน​ของเรา​จึง​ไป​ปรึกษา​กับ​ต้นไม้

และ​ไม้​ชิ้นหนึ่ง​ก็​ให้​คำแนะนำ​กับเขา

เพราะ​วิญญาณ​แห่ง​การเล่นชู้​นำ​พวกเขา​ให้​หลงทาง​ไป

พวกเขา​ไม่​ซื่อสัตย์​ต่อ​พระเจ้า​ของ​พวกเขา

13 บน​ยอดเขา​ทั้งหลาย พวกเขา​ถวาย​เครื่อง​บูชา

และ​ตาม​เนินเขา​พวกเขา​เผา​เครื่อง​เผา​บูชา

อยู่​ใต้​ต้นก่อ ต้นไค้ และ​ต้นก่อหลวง

เพราะ​ต้นไม้​พวกนี้​ให้​ร่มเงา​เย็นสบาย

ดังนั้น​พวก​ลูกสาว​ของเจ้า​จึง​ทำ​ผิดบาป​ทาง​เพศ

และ​พวก​เจ้าสาว​ของ​พวกเจ้า​ก็​มีชู้

14 แต่​เรา​จะ​ไม่​ลงโทษ​พวก​ลูกสาว​ของ​พวกเจ้า​ที่​ไป​ขายตัว

และ​พวก​เจ้าสาว​ของ​พวกเจ้า​ที่​ไป​เล่นชู้

เพราะ​พวกผู้ชาย​ต่าง​ก็​ออก​ไปหา​โสเภณี​เหมือนกัน

และ​พวกเขา​ถวาย​เครื่อง​บูชา​และ​ร่วม​หลับนอน​กับ​หญิง​โสเภณี​ที่​วัด

ดังนั้น​คน​เหล่านี้​ที่​ขาด​ความเข้าใจ​จะ​ถูก​ทำลาย​ไป

ความบาป​ที่​น่าละอาย​ของ​อิสราเอล

15 อิสราเอล​เอ๋ย ถึง​เจ้า​จะ​ขายตัว

ก็​อย่า​ให้​ยูดาห์​ต้อง​มี​ส่วนร่วม​ใน​ความผิดบาป​นั้น​ด้วยเลย

อย่า​ได้​เข้า​ไป​ใน​กิลกาล

อย่า​ได้​ขึ้น​ไป​ที่​เบธาเวน+ 4:15 เบธาเวน เมืองนี้​อันที่จริง​มี​ชื่อ​เรียกว่า “เบธเอล” ซึ่ง​แปลว่า “บ้าน​ของ​พระเจ้า” แต่​โฮเชยา เรียก​มัน​ว่า “เบธาเวน” ซึ่ง​แปลว่า “บ้าน​แห่ง​ความชั่วร้าย” (เหมือน 5:8)

และ​อย่า​ได้​สาบาน​โดย​อ้าง​ชื่อ​ของ​พระยาห์เวห์

16 เพราะ​อิสราเอล​นั้น​ดื้อดึง

เหมือน​วัวสาว​ที่​ดื้อดึง

แล้ว​จะ​ให้​พระยาห์เวห์​ไป​เลี้ยง​พวกเขา​เหมือนกับ​เลี้ยง​ลูกแกะ​ที่​เชื่อง​ใน​ทุ่งกว้าง​ได้​อย่างไร

17 เอฟราอิม​ได้​ไป​เข้าร่วม​กับ​พวก​รูปเคารพ

ดังนั้น​อย่า​ไป​ยุ่ง​กับมัน

18 เมื่อ​พวกเขา​ดื่มเหล้า​กัน​จน​เมามาย​แล้ว

พวกเขา​ก็​ไป​นอน​กับ​หญิง​โสเภณี

พวกผู้นำ​ของเขา​หลงใหล​กับ​เรื่อง​ที่​ทำ​ให้​อับอาย​ขายหน้า

19 ลม​จะ​โอบ​อิสราเอล​ไว้​ใต้ปีก​และ​หอบ​เอา​พวกเขา​ไป

พวกเขา​จะ​อับอาย​ขายหน้า​ที่​ได้​ถวาย​เครื่อง​บูชา​เหล่านั้น

5

พวกผู้นำ นำ​อิสราเอล​และ​ยูดาห์ไป​ทำบาป

1 พวก​นักบวช ฟัง​ให้ดี

ครอบครัว​ของ​อิสราเอล​ตั้งใจ​ฟัง​ให้ดี

ราชวงศ์​กษัตริย์​ฟังไว้

เพราะ​พวกเจ้า​ถูก​ตัดสิน​แล้ว

พวกเจ้า​เคย​เป็น​กับดัก​ตอนที่​อยู่​มิสปาห์​นั้น

และ​เป็น​ตาข่าย​ที่​กาง​อยู่​บน​เขาทาโบร์+ 5:1 กับดัก … บน​เขาทาโบร์ คง​เป็น​สถานที่​ที่​ใช้​ใน​การนมัสการ​พระอื่นๆ​และ​เป็นไปได้​ที่​จะ​เป็น​สถานที่​สำหรับ​ตัดสิน​คดี​ต่างๆ ดังนั้น การนมัสการ​พระอื่นๆ​ที่นั่น ย่อม​ทำให้​พระยาห์เวห์​ไม่พอใจ

2 พวกเจ้า​ได้​ขุดหลุม​กับดัก​ลึก​ที่​ชิทธิม

ดังนั้น​เรา​จะ​ลงโทษ​พวก​เจ้า​ทั้งหมด

3 เรา​รู้จัก​เอฟราอิม

และ​สิ่ง​ที่​อิสราเอล​ทำ​ก็​ไม่​สามารถ​ปิดซ่อน​ไว้​จากเรา

เอฟราอิม เรา​รู้ว่า​ตอนนี้​เจ้า​มีชู้

และ​อิสราเอล​ก็​สกปรก​เพราะ​บาป

4 สิ่ง​ที่​พวกเขา​ทำ ดึง​พวกเขา​ไม่ให้​กลับ​ไปหา​พระเจ้า

เพราะ​ใจ​ของ​พวกเขา​มี​แต่​การเล่นชู้ และ​พวกเขา​ไม่รู้จัก​พระยาห์เวห์

5 ความเย่อหยิ่ง​จองหอง​ของ​อิสราเอล​เป็น​พยาน​ต่อต้าน​พวกเขา​เอง

ทั้ง​อิสราเอล​และ​เอฟราอิม​สะดุด​ล้ม​เพราะ​ความผิด​ชั่วร้าย​ของ​พวกเขา​เอง

และ​ยูดาห์​สะดุด​ล้ม​กับ​พวกเขา​ด้วย

6 เมื่อ​คน​อิสราเอล​นำ​ฝูง​แพะ​แกะ​และ​ฝูง​วัว+ 5:6 นำ​ฝูง​แพะ​แกะ​และ​ฝูง​วัว คง​หมายถึง​ว่า​พวกเขา​จะ​ถวาย​เครื่อง​บูชา​หลายอย่าง ไป​ตามหา​พระยาห์เวห์

พวกเขา​จะ​ไม่พบ​พระองค์​เพราะ​พระองค์​ทอดทิ้ง​พวกเขา​ไปแล้ว

7 พวกเขา​ไม่​ซื่อสัตย์​กับ​พระยาห์เวห์

พวกเขา​คลอด​ลูก​ที่​ไม่ใช่​ลูก​ของ​พระองค์

แต่​ใน​ไม่ช้า​นี้ พระยาห์เวห์​จะ​พลิก​สถานการณ์

และ​ทำลาย​พวกเขา​พร้อมกับ​ไร่นา​ทั้งหลาย​ของ​พวกเขา

การทำนาย​ถึง​ความล่มจมของ​อิสราเอล

8 ให้​เป่า​แตร​เขาสัตว์+ 5:8 เป่า​แตร​เขาสัตว์ เป็น​การเตือน​ถึง​อันตราย​ที่​กำลัง​ใกล้​เข้ามา ใน​กิเบอาห์

ให้​เป่า​แตร​ใน​รามาห์

ให้​ตะโกน​เตือนภัย​ใน​เบธาเวน

เบนยามิน ระวัง​ข้างหลัง​ให้ดี

9 ใน​วัน​แห่ง​การลงโทษ เอฟราอิม จะ​กลาย​เป็น​กอง​ซาก​ปรัก​หักพัง

ใน​ท่ามกลาง​เผ่า​ต่างๆ​ของ​อิสราเอล เรา​กำลัง​ประกาศ​สิ่งนี้​ที่​จะ​เกิดขึ้น​แน่ๆ

10 พวกผู้นำ​ของ​ยูดาห์ เป็น​เหมือนกับ​คนชั่ว​พวกนั้น​ที่​ย้าย​หลักเขต

เรา​จะ​เท​ความโกรธ​ของเรา​ลง​บน​คน​พวกนั้น​เหมือน​น้ำ

11 เอฟราอิม​จะ​ถูก​ลงโทษ พวกเขา​จะ​ถูก​บีบ​จน​บี้แบน

เพราะ​เขา​ตั้งใจ​ไล่ตาม​สิ่ง​ที่​ไร้​ประโยชน์

12 เรา​จะ​ทำลาย​เอฟราอิม เหมือน​มอด​กัดกิน​เสื้อผ้า

และ​ทำลาย​ครอบครัว​ยูดาห์ เหมือน​ความผุ​ที่​ทำลาย​ไม้

13 เมื่อ​เอฟราอิม​เห็น​ว่า​ตัวเอง​ป่วย

และ​ยูดาห์​เห็น​บาดแผล​ของตน

เอฟราอิม​ไป​ขอ​ความช่วยเหลือ​จาก​อัสซีเรีย

และ​ยูดาห์​ส่ง​คน​ไป​หา​กษัตริย์​ที่​ยิ่งใหญ่​นั้น

แต่​อัสซีเรีย​ไม่​สามารถ​รักษา​เจ้า​หรือ​เยียวยา​บาดแผล​ของเจ้า​ได้

14 เพราะ​ว่า​เรา​จะ​โจมตี​เอฟราอิม​เหมือน​สิงโต

เรา​จะ​โจมตี​ชนชาติ​ยูดาห์​เหมือน​สิงโต​หนุ่ม

เรา ยาห์เวห์ จะ​ฉีก​พวกมัน​ออก​เป็น​ชิ้นๆ

เรา​จะ​คาบ​พวกมัน​ไป​กิน​ใน​ถ้ำ​ของเรา​และ​จะ​ไม่มี​ใคร​มา​ช่วย​พวกมัน​ได้

15 เรา​จะ​กลับ​ไป​ยัง​ที่​ของเรา จนกว่า​พวกเขา​จะ​ยอม​รับผิด​และ​หัน​กลับ​มาหา​เรา​เมื่อ​พวกเขา​เจอ​ความทุกข์

พวกเขา​จะ​ได้​ค้นหา​เรา​อย่าง​จริงจัง

6

คำพูด​แห่ง​การกลับใจ

1 ผู้คน​ต่าง​พูด​กัน​ว่า “พวกเรา​กลับ​ไป​หา​พระยาห์เวห์​กันเถอะ

ถึงแม้​พระองค์​ได้​ฉีก​เรา​เป็น​ชิ้นๆ แต่​พระองค์​จะ​รักษา​เรา

ถึงแม้​พระองค์​ได้​ตี​เรา แต่​พระองค์​ก็​จะ​พันแผล​ให้​เรา

2 หลังจาก​สองวัน​ผ่าน​ไป​แล้ว พระองค์​จะ​ให้​ชีวิตใหม่

ใน​วัน​ที่สาม​นั้น พระองค์​จะ​ทำให้​เรา​ยืนขึ้น

แล้ว​เรา​จะ​มี​ชีวิต​อยู่​ต่อหน้า​พระองค์

3 ให้​เรา​เรียนรู้​เกี่ยวกับ​พระยาห์เวห์ ให้​เรา​พยายาม​อย่าง​เต็มที่​ที่​จะ​รู้จัก​พระองค์

พระยาห์เวห์​จะ​มา​แน่นอน​เหมือน​กับ​ดวง​อาทิตย์​ขึ้น​ใน​ยามเช้า

พระยาห์เวห์​จะ​มา​หา​เรา​เหมือน​ฝน​ที่​ตก​ลงมา​ใน​หน้าหนาว

เหมือน​น้ำฝน​ที่​โปรยปราย​ลงมา​บน​แผ่นดิน​ใน​ฤดู​ใบไม้ผลิ”

พระยาห์เวห์​เรียกร้อง​ให้​กลับใจ​จริง

4 พระยาห์เวห์​พูด​ว่า

เอฟราอิม เรา​จะ​ทำ​ยังไงดี​กับ​เจ้า

ยูดาห์ เรา​จะ​ทำ​ยังไงดี​กับ​เจ้า

ความจงรัก​ภักดี​ของเจ้า​ที่มี​ต่อ​เรา​นั้น​เหมือน​กับ​หมอก​ใน​ตอนเช้า

เหมือน​กับ​น้ำค้าง​ที่​จาง​หาย​ไป​อย่าง​รวดเร็ว

5 ดังนั้น เรา​จึง​ใช้​ผู้พูด​แทน​พระเจ้า​มา​โค่น​พวกเขา​ลง

เรา​ฆ่า​พวกเขา​ด้วย​กฎต่างๆ​ที่​ออก​มา​จาก​ปาก​ของเรา

คำตัดสิน​ต่างๆ​ของเรา​ส่อง​ออกมา​เหมือน​ฟ้าแลบ

6 เพราะ เรา ยาห์เวห์ ต้องการ​ความจงรัก​ภักดี ไม่ใช่​เครื่อง​บูชา

เรา​ต้องการ​ให้​คน​รู้จัก​พระเจ้า ไม่ใช่​ถวาย​เครื่อง​เผา​บูชา

7 แต่​เอฟราอิม​และ​ยูดาห์​ทำ​ผิด​ข้อตกลง​เหมือน​กับ​ที่​พวกเขา​เคยทำ​ที่​เมือง​อาดัม+ 6:7 เหมือน​กับ​ที่ … เมือง​อาดัม มี​เมือง​ชื่อ​อาดัม​ข้าง​แม่น้ำ​จอร์แดน หรือ แปล​ได้​อีก​อย่างหนึ่ง​ว่า “เหมือน​กับ​ที่​อาดัม​เคยทำ”

พวกเขา​ทรยศ​ต่อเรา​ที่นั่น

8 กิเลอาด​เป็น​เมือง​ที่​เต็ม​ไปด้วย​คน​ทำชั่ว

เป็น​เมือง​ที่​เต็ม​ไปด้วย​รอยเท้า​เปื้อน​เลือด

9 พวกเขา​เป็น​เหมือน​พวกโจร​ที่​คอย​ซุ่ม​โจมตี​คน​ที่​เดิน​ผ่าน​ไปมา

พวกนักบวช​ก็​เหมือนกัน​คอย​ซุ่ม​อยู่​บน​ถนน

และ​ฆ่า​คน​บน​ทาง​ไป​เชเคม

พวกเขา​ได้​ทำ​สิ่ง​ที่​ชั่วร้าย​น่าอับอาย

10 เรา​เห็น​สิ่ง​ที่​เหลืออด​เหลือทน​เกิดขึ้น​ท่ามกลาง​ครอบครัว​ของ​อิสราเอล

เอฟราอิม​เล่นชู้

อิสราเอล​แปดเปื้อน​ไปแล้ว

11 ยูดาห์ เวลา​ที่​เจ้า​จะ​ถูก​เก็บเกี่ยว

ถูก​กำหนด​ไว้แล้ว​ด้วย​เหมือนกัน

พอ​เรา​คิด​ที่​จะ​ทำ​ให้​คน​ของเรา​กลับ​มา​มี​สภาพดี​เหมือนเดิม

7

1 พอ​เรา​คิด​ที่​จะ​รักษา​อิสราเอล

เมื่อ​นั้น​ความผิด​ของ​เอฟราอิม​ก็​โผล่​ขึ้นมา

การกระทำ​ที่​ชั่วร้าย​ของ​สะมาเรีย+ 7:1 สะมาเรีย เป็น​เมืองหลวง​ของ​อิสราเอล​ฝ่ายเหนือ ก็​แดง​ขึ้น

พวกเขา​มี​แต่​การหลอกลวง​กัน

พวกขโมย​บุก​ขึ้น​บ้านต่างๆ

พวก​อันธพาล​ก็​ปล้น​คน​บน​ท้องถนน

2 พวกเขา​ไม่ได้​นึกถึง​เลย​ว่า​เรา​ได้​จดจำ​การกระทำ​ชั่วร้าย​ทั้งหมด​ของ​พวกเขา

การกระทำ​เหล่านั้น​ล้อมรอบ​พวกเขา​อยู่

และ​พวกมัน​อยู่​ต่อหน้า​เรา

3 กษัตริย์​ชอบใจ​ความชั่วร้าย​ของ​พวกเขา

พวกผู้นำ​ชอบใจ​การโกหก​ของ​พวกเขา

4 พวกเขา​ทั้งหมด​เป็น​คนทรยศ

พวกเขา​ร้อนรุ่ม​ยังกับ​เตาอบ​ที่​คน​อบ​ขนม​ได้​ก่อ​ไฟ​ไว้

แล้ว​คน​อบ​ไม่ต้อง​ใส่​เชื้อไฟ​อีก

ตั้งแต่​ช่วง​ที่​นวดแป้ง​จน​แป้งฟู

5 ใน​วัน​ของ​กษัตริย์ พวก​ข้าราชการ​ร้อนผ่าว​ไปด้วย​ฤทธิ์​เหล้าองุ่น​จน​จับไข้

กษัตริย์​เอง​ก็​ไป​ร่วมมือ​กับ​คน​ที่​เยาะเย้ย​พระเจ้า

6 จิตใจ​ของ​พวกเขา​สุม​ไปด้วย​ไฟ​เหมือน​เตาอบ

จิตใจ​ของ​พวกเขา​คุกรุ่น​ไปด้วย​แผนชั่ว​ทั้งคืน

พอ​รุ่งเช้า มัน​ก็​ลุก​เป็นไฟ

7 พวกเขา​ทุกคน​ร้อน​เหมือน​กับ​เตาอบ

และ​เขมือบ​กิน​บรรดา​กษัตริย์​ของเขา+ 7:7 เขมือบ​กิน​บรรดา​กษัตริย์​ของเขา ใน​ช่วงชีวิต​ของ​โฮเชยา มี​กษัตริย์​เจ็ดองค์​ของ​อาณาจักร​เหนือ​นี้​ที่​ถูกฆ่า​โดย​ประชาชน​ของ​ตนเอง ดู​เพิ่มเติม​ได้​จาก 2 พงศ์กษัตริย์ บทที่ 15

กษัตริย์​ทั้งหลาย​ของ​พวกเขา​ก็​ล้มลง

ไม่มีใคร​สักคน​ร้องขอ​ความช่วยเหลือ​จาก​เรา

8 เอฟราอิม​นั้น​ผสม​ปนเป​กับ​ชนชาติ​ต่างๆ

เอฟราอิม​เป็น​เหมือน​ขนมปัง​ที่​ไหม้​ข้างหนึ่ง​ดิบ​ข้างหนึ่ง

9 พวก​คน​ต่าง​ชาติ​กิน​แรง​ของเขา

แต่​เขา​ไม่รู้ตัว

ผม​ของเขา​ก็​หงอก

แต่​เขา​ก็​ไม่รู้ตัว

10 ความเย่อหยิ่ง​ของ​อิสราเอล​เป็น​พยาน​ปรักปรำ​เขา

พวกเขา​ไม่ยอม​หัน​กลับ​มาหา​พระยาห์เวห์ พระเจ้า​ของเขา

ทั้งๆที่​มี​เรื่อง​เหล่านี้​เกิดขึ้น​กับ​พวกเขา

พวกเขา​ก็​ยังไม่​แสวงหา​พระองค์​อยู่ดี

11 เอฟราอิม​เป็น​เหมือน​นกพิราบ​ที่​หลอก​ง่าย​และ​ไร้​ความคิด

พวกเขา​ร้องขอ​ความช่วยเหลือ​จาก​อียิปต์

พวกเขา​ไป​ขอ​ความช่วยเหลือ​จาก​อัสซีเรีย

12 พระยาห์เวห์​พูดว่า ไม่ว่า​พวกเขา​จะ​ไป​ที่ไหน​ก็ตาม

เรา​จะ​โยน​ตาข่าย​ของเรา​ขึ้น​ไปครอบ​เขาไว้

เรา​จะ​ดึง​พวกเขา​ลงมา​เหมือน​นก​ใน​ท้องฟ้า

เรา​จะ​ตีสอน​พวกเขา​ตาม​จำนวน​ครั้ง​ที่​พวกเขา​ทำ​สัญญา​เป็น​พันธมิตร​กับ​ชนชาติ​อื่นๆ

13 พวกเขา​ทำตัว​น่าอับอาย​จริงๆ​ที่​หลงไป​จากเรา

พวกเขา​จะ​ถูก​ทำลาย​เพราะ​พวกเขา​ทำผิด​ต่อเรา

เรา​ก็​อยาก​จะ​ไถ่​พวกเขา

แต่​พวกเขา​พูด​โกหก​เกี่ยวกับ​เรา

14 พวกเขา​ร้อง​คร่ำครวญ​อยู่​บน​เตียง

แต่​พวกเขา​ไม่ได้​ร้อง​เรียก​เรา​จากใจ

พวกเขา​เชือดเฉือน​ตัวเอง+ 7:14 เชือดเฉือน​ตัวเอง เป็น​การบูชา​พระบาอัล เพื่อ​ขอ​ให้​เกิด​พืชผล​อุดม​สมบูรณ์ เพื่อ​แลก​ข้าว​กับ​เหล้าองุ่น​ใหม่

พวกเขา​หัน​ไป​จากเรา

15 ถึงแม้​เราเอง​ได้​ฝึกฝน​พวกเขา​มา ถึงแม้​เรา​ทำให้​แขน​ของเขา​แข็งแรง

แต่​พวกเขา​วางแผน​ชั่วร้าย​ต่อเรา

16 พวกเขา​เปลี่ยน​ความคิด​อยู่เรื่อย แต่​ไม่เคย​คิด​ที่​จะ​หา​สิ่ง​ที่​สูงส่ง​กว่า

พวกเขา​เป็น​เหมือน​กับ​คันธนู​ที่​บิดเบี้ยว​ไป

พวกผู้นำ​ของเขา​จะ​ล้มตาย​ด้วย​ดาบ

เพราะ​ลิ้น​ที่​โอหัง​ของ​พวกเขา

คน​ที่​อยู่​ใน​อียิปต์​จะ​หัวเราะ​เยาะ​พวกเขา

8

การกราบไหว้​รูปเคารพ​ทำให้​ล่มจม

1 เอา​แตร​วางไว้​ที่​ริมฝีปาก​ของเจ้า​แล้ว​เป่า​เตือน

นกอีแร้ง​ตัวหนึ่ง​บิน​วนเวียน​อยู่​เหนือ​แผ่นดิน​ของ​พระยาห์เวห์

เพราะว่า​คน​อิสราเอล​หัก​ข้อตกลง​ของเรา

และ​ฝ่าฝืน​กฎ​ของเรา

2 พวกเขา​ร้อง​ต่อเรา​ว่า

“พระเจ้า​เจ้าข้า พวกเรา​ที่​อิสราเอล​นี้​รู้จัก​พระองค์”

3 แต่​อิสราเอล​ทอดทิ้ง​สิ่ง​ที่ดี​ไป

ดังนั้น​ศัตรู​จะ​ไล่ล่า​พวกเขา

4 พวกเขา​ได้​แต่งตั้ง​พวกกษัตริย์​ขึ้นมา​โดย​ไม่ได้​ปรึกษา​เรา

พวกเขา​ตั้ง​พวกผู้นำ​ขึ้นมา​แต่​เรา​ไม่รู้เรื่อง

พวกเขา​สร้าง​รูปเคารพ​ขึ้นมา​จาก​ทอง​และ​เงิน​ของ​พวกเขา

ดังนั้น​อิสราเอล​จะ​ถูก​ตัด​ออกไป

5 สะมาเรีย ลูกวัว​ของเจ้า​ถูก​ทอดทิ้ง​ไปแล้ว+ 8:5 ลูกวัว​ของเจ้า​ถูก​ทอดทิ้ง​ไปแล้ว พระเจ้า​เกลียดชัง​พวกลูกวัว​ทองคำ​ที่​ชาว​อิสราเอล​ตั้งไว้​ที่​เมือง​เบธเอล​และ​เมือง​ดาน ความโกรธ​ของเรา​ได้​เผาผลาญ​ใส่เจ้า

อีก​นาน​แค่​ไหน ที่​พวกเจ้า​จะ​ไม่สามารถ​ทำ​ตัว​ให้​บริสุทธิ์

6 ช่างฝีมือ​จาก​อิสราเอล​สร้าง​ลูกวัว​ตัวนั้น​ขึ้นมา

มัน​ไม่ใช่​พระเจ้า

ลูกวัว​ของ​สะมาเรีย​ตัวนั้น​จะ​ถูก​ทุบ​ให้​แตก​เป็น​ชิ้นๆ

7 พวกเขา​จะ​หว่านพืช​ตอน​ลมพัด

และ​เก็บเกี่ยว​ตอน​มี​พายุแรง

สิ่ง​ที่​ปลูก​จะ​งอก​ขึ้นมา

แต่​จะ​ไม่​แตกหน่อ​และ​ไม่​ออกรวง

แต่​ถ้า​ออกรวง​บ้าง

คน​ต่าง​ชาติ​ก็​จะ​มา​เก็บ​กินหมด

8 อิสราเอล​ถูก​กลืน​ไปแล้ว

ตอนนี้​พวกเขา​ถูก​ทอดทิ้ง​ท่ามกลาง​ชนชาติ​อื่นๆ

เหมือน​กับ​หม้อ​ที่​ไม่มีใคร​อยากได้

9 เพราะ​อิสราเอล​ยืนกราน​ที่​จะ​ขึ้น​ไป​อัสซีเรีย

พวกเขา​เป็น​เหมือน​ลาป่า​ที่​เดิน​หาคู่​อยู่​ลำพัง

คน​เอฟราอิม​ต้อง​จ้าง​คู่รัก​มา

10 ถึง​พวกเขา​จะ​จ้าง​ชนชาติ​อื่นๆ​ให้​มา​ช่วย​พวกเขา

เรา​จะ​รวบรวม​พวกเขา​ไว้​เดี๋ยวนี้

ใน​ไม่ช้า พวกเขา​จะ​อ่อนแอ​เพราะ​เครื่อง​บรรณาการ​ที่​พวกเขา​ต้อง​ให้​กับ​กษัตริย์​อัสซีเรีย​ที่​ยิ่งใหญ่

อิสราเอล​ลืม​พระเจ้าและ​นมัสการ​พวกรูปเคารพ

11 ถึงแม้​เอฟราอิม​ได้​สร้าง​แท่นบูชา​เพิ่มขึ้น​เพื่อ​ลบล้าง​บาป​ต่างๆ​ของ​พวกเขา

แต่​แท่นบูชา​พวกนั้น​กลับ​กลาย​เป็น​แท่นบูชา​สำหรับ​การทำบาป

12 ถึงแม้​เรา​ได้​เขียน​คำ​สั่งสอน​มากมาย​ให้​กับ​เอฟราอิม

แต่​พวกเขา​กลับ​มองว่า​เป็น​เรื่องของ​คนอื่น

13 คน​อิสราเอล​ชอบ​ถวาย​เครื่อง​บูชา

พวกเขา​เอา​เนื้อ​มา​ถวาย​และ​กินมัน

แต่​พระยาห์เวห์​ไม่ชอบ​เครื่อง​บูชา​พวกนั้นเลย

พระองค์​ระลึก​ถึง​ความชั่วช้า​ของ​พวกเขา​เดี๋ยวนี้

และ​พระองค์​จะ​ลงโทษ​พวกเขา​เพราะ​ความบาป​พวกนั้น

พระองค์​จะ​ส่ง​พวกเขา​กลับ​ไป​ที่​อียิปต์+ 8:13 กลับ​ไป​ที่​อียิปต์ อันที่จริง​พวกเขา​กำลัง​จะ​ตก​ไปเป็น​เชลย​ที่​อัสซีเรีย​ไม่ใช่​อียิปต์ แต่​ที่​โฮเชยา​ใช้​คำว่า​อียิปต์ ก็​เพราะ​ชนชาติ​อิสราเอล​เคย​ตก​เป็นทาส​ที่​อียิปต์​มาก่อน

14 พวกคน​อิสราเอล​ลืม​ผู้ที่​สร้าง​พวกเขา​ขึ้นมา

แต่​กลับ​สร้าง​วัง​ขึ้น​มากมาย​สำหรับ​กษัตริย์​ของเขา

ยูดาห์​สร้าง​ป้อม​ปราการ​ขึ้น​มา​มากมาย

แต่​เรา​จะ​ส่งไฟ​ลงมา​ยัง​เมือง​ทั้งหลาย​ของ​พวกเขา

และ​ไฟ​จะ​เผาผลาญ​ป้อม​ปราการ​ต่างๆ​เหล่านั้น

9

ความเศร้า​ที่​ถูกจับ​ไป​เป็นเชลย

1 อิสราเอลเอ๋ย อย่า​ได้​เฉลิม​ฉลอง​กัน

อย่า​ได้​ชื่นชม​ยินดี​เหมือนกับ​ชนชาติ​อื่นๆ​เลย

เพราะ​เจ้า​เล่นชู้

และ​ถอยห่าง​ไป​จาก​พระเจ้า

เจ้า​รัก​ค่าตัว​จาก​การ​เป็น​โสเภณี​ตาม​ลาน​นวดข้าว​ทุกแห่ง+ 9:1 ลาน​นวดข้าว​ทุกแห่ง เป็น​สถานที่​นวดข้าว และ​ยัง​เป็น​ที่​ที่​พวกเขา​มา​นมัสการ​พระต่างๆ​ของเขา​อีกด้วย เพื่อ​ขอบคุณ​ที่​ทำ​ให้​เกิด​ผลผลิต​ดี​ทุกปี

2 ดังนั้น​ทั้ง​ลาน​นวดข้าว​และ​บ่อย่ำองุ่น​จะ​ไม่ให้​ผลผลิต​เพียงพอ​กับ​พวกเขา

และ​เหล้าองุ่น​ใหม่​จะ​ไม่มี​เพียงพอ

3 คน​อิสราเอล​จะ​ไม่ได้​อาศัย​อยู่​ใน​แผ่นดิน​ของ​พระยาห์เวห์

เอฟราอิม​จะต้อง​กลับไป​อียิปต์

และ​พวกเขา​จะต้อง​กิน​อาหาร​ที่​ไม่บริสุทธิ์​ใน​อัสซีเรีย

4 พวกเขา​จะ​ไม่​เท​เหล้าองุ่น​ถวาย​ให้​กับ​พระยาห์เวห์

และ​จะ​ไม่​นำ​เครื่อง​ถวาย​ของ​พวกเขา​มา​ให้​กับ​พระองค์

เครื่อง​บูชา​เหล่านั้น​จะ​เป็น​เหมือน​ขนมปัง​ของ​คน​ไว้ทุกข์+ 9:4 ขนมปัง​ของ​คน​ไว้ทุกข์ คน​ไว้ทุกข์​ที่​ไป​แตะต้อง​ศพ จะ​สกปรก​ใน​สายตา​พระเจ้า รวมทั้ง​อาหาร​ที่​เขา​ไป​แตะต้อง​ด้วย และ​ไม่​สามารถ​เข้าร่วม​พิธี​ทาง​ศาสนา ดู​เพิ่มเติม​ได้​จาก เฉลยธรรมบัญญัติ 26:14; กันดารวิถี 19:22

ทุกคน​ที่​กิน​มัน​เข้าไป​ก็​จะ​สกปรก​ใน​สายตา​พระเจ้า

ความจริง​แล้ว อาหาร​พวกนั้น​มีไว้​สำหรับ​ดับ​ความหิว​ของ​พวกเขา​เท่านั้น

ไม่​สามารถ​นำ​เข้ามา​ใน​วิหาร​ของ​พระเจ้า​ได้

5 ถ้าอย่างนั้น พวกเจ้า​จะ​มี​อะไร​ทำ​หรือ ใน​วันเทศกาล​ที่​กำหนด​ไว้

และ​ใน​วัน​ที่มี​งานเลี้ยง​ของ​พระยาห์เวห์

6 ถึง​คน​อิสราเอล​จะ​หนี​จาก​การ​ถูก​บดขยี้

อียิปต์​จะ​มา​รวบรวม​พวกเขา​ไว้

เมมฟิส+ 9:6 เมมฟิส เป็น​เมืองใหญ่​เมืองหนึ่ง​ใน​อียิปต์ จะ​เป็น​ที่​ฝังศพ​ของ​พวกเขา

ต้นหนาม​จะ​คลุม​เงิน​ที่​เป็น​ของรัก​ของหวง​ของ​พวกเขา

และ​หนาม​จะ​ขึ้น​ใน​เต็นท์​ของ​พวกเขา

อิสราเอล​ไม่ยอมรับพวก​ผู้พูด​แทน​พระเจ้า​ตัวจริง

7 ผู้พูด​แทน​พระเจ้า​พูดว่า “ให้​อิสราเอล​รู้​ไว้​เถิด​ว่า

ถึงเวลา​ลงโทษ​แล้ว ถึงเวลา​รับกรรม​แล้ว”

แต่​คน​อิสราเอล​พูดว่า “โฮเชยา ผู้พูด​แทน​พระเจ้า​นั้น​โง่

คน​ที่เต็ม​ไปด้วย​พระวิญญาณ​คนนี้​บ้าแล้ว”

ผู้พูด​แทน​พระเจ้า​พูดว่า “เจ้า​เคียดแค้น​มาก เพราะ​เจ้า​มี​บาป​มากมาย”

8 ผู้พูด​แทน​พระเจ้า​เป็น​ยาม​ของ​พระเจ้า​ที่​คอย​ดูแล​เอฟราอิม

แต่​พวกเขา​กลับ​วาง​ตาข่าย​ดัก​ผู้พูด​แทน​พระเจ้า​ไป​ทั่ว​ทุกหนแห่ง

แม้แต่​ใน​วิหาร​ของ​พระเจ้า​ของเขา

ผู้พูด​แทน​พระเจ้า​ก็​ยัง​เจอ​กับ​ความเคียดแค้น

9 พวก​อิสราเอล ถลำลึก​ลงไป​ใน​ความบาป

เหมือน​กับ​ที่​พวกเขา​เคย​ทำ​ใน​สมัยก่อน​ที่​กิเบอาห์

พระยาห์เวห์​จะ​ระลึก​ถึง​ความชั่วช้า​ของ​พวกเขา​ใน​ครั้งนี้

และ​พระองค์​จะ​ลงโทษ​บาป​ทั้งหลาย​ของ​พวกเขา

อิสราเอล​พินาศ​ย่อยยับเพราะ​ไป​นมัสการ​รูปเคารพ

10 ตอนแรก​ที่​เรา ยาห์เวห์ เจอ​อิสราเอล​นั้น

พวกเขา​เป็น​เหมือน​กับ​องุ่น​ที่​แสนหวาน​ใน​ที่​เปล่า​เปลี่ยว​แห้งแล้ง

ตอนแรก​ที่​เรา​เห็น​บรรพบุรุษ​ของ​พวกเจ้า

พวกเขา​เหมือน​กับ​ผลมะเดื่อ​ดีเลิศ​ใน​ปีแรก

แต่​เมื่อ​พวกเขา​ไป​ที่​บาอัลเปโอร์+ 9:10 บาอัลเปโอร์ อยู่​ทางเหนือ​ของ​แม่น้ำ​จอร์แดน เป็น​สถานที่​ที่​คน​อิสราเอล​หัน​ไป​กราบไหว้​พระอื่นๆ​(ดู​เพิ่มเติม​ได้​จาก​หนังสือ กันดารวิถี​บทที่ 25) และอุทิศตัว​ให้​กับ​ความอับอาย+ 9:10 ความอับอาย คำนี้​บางครั้ง​ใช้​แทน​คำว่า “พระบาอัล” พระ​เทียมเท็จ​ที่​คน​กราบไหว้​อยู่​ที่​เมือง​บาอัลเปโอร์

พวกเขา​กลาย​เป็น​สิ่ง​น่า​สะอิดสะเอียน​เหมือน​กับ​รูปเคารพ​พวกนั้น​ที่​พวกเขา​รัก

อิสราเอล​จะ​ไม่มี​ลูกหลาน

11 ศักดิ์ศรี​ของ​เอฟราอิม​จะ​บิน​หนี​ไป​เหมือน​กับ​นก

พวกเขา​จะ​ไม่​คลอดลูก อุ้มท้อง​หรือ​ตั้งท้อง​อีกต่อไป

12 ถึงแม้ว่า​พวกเขา​จะ​เลี้ยงลูก​ขึ้นมา

เรา​ก็​จะ​พราก​ลูกๆ​ของ​พวกเขา​ไป จน​ใน​ที่สุด จะ​ไม่​เหลือ​พลเมือง​สัก​คนเดียว

เมื่อ​เรา​หัน​ไป​จาก​พวกเขา พวกเขา​จะ​อับอาย​ขายหน้า

13 ใน​สายตา​ของเรา เอฟราอิม​เคย​เป็น​เหมือน​กับ​ไทระ​ที่​ถูก​ปลูก​ไว้​ใน​ท้องทุ่ง+ 9:13 เอฟราอิม … ใน​ท้องทุ่ง ประโยค​นี้​ใน​ภาษา​ฮีบรู​เข้าใจ​ยากมาก

เดี๋ยวนี้​เอฟราอิม​จะ​นำ​ลูกหลาน​ของเขา​ออกไป​ให้​ถูกฆ่า+ 9:13 ข้อนี้ ใน​ฉบับ​แปล​กรีก​โบราณ​เขียนว่า “เอฟราอิม ตาม​ที่​เรา​เคยเห็น ได้​ทำให้​พวกลูกชาย​ไป​ถูกล่า เดี๋ยวนี้​เอฟราอิม​จะ​นำ​ลูกหลาน​ของเขา​ออกไป​ให้​ถูกฆ่า”

14 พระยาห์เวห์​เจ้าข้า โปรด​ให้​สิ่ง​ที่​พวกเขา​สมควร​จะ​ได้รับ

ให้​ครรภ์​ที่​แท้งลูก​และ​เต้า​ที่​ไม่มี​น้ำนม​กับ​พวกเขา​ด้วย​เถิด

15 พระยาห์เวห์​พูดว่า “เรา​เริ่ม​เกลียด​พวกเขา​ที่​กิลกาล

เพราะ​ความชั่วร้าย​ทั้งหลาย​ที่​พวกเขา​ทำ​ที่นั่น

เรา​จะ​ขับไล่​พวกเขา​ออกไป​จาก​แผ่นดิน​ของเรา

เพราะ​การกระทำ​ที่​ชั่วร้าย​ต่างๆ​ของเขา

เรา​จะ​ไม่รัก​พวกเขา​อีกต่อไป

พวกผู้นำ​ของเขา​ชอบ​กบฏ

16 เอฟราอิม​ถูก​โจมตี​ด้วย​ภัยพิบัติ

ราก​ของ​พวกเขา​แห้ง​ตายไป

พวกเขา​จะ​ไม่​เกิดผล

ถ้า​พวกเขา​จะ​เกิด​ลูกหลาน​มา

เรา​ก็​ยัง​จะ​ฆ่า​เด็กทารก​ที่​แสนน่ารัก​ของ​พวกเขา”

17 พระเจ้า​ของผม​จะ​ทิ้ง​พวกเขา​เพราะ​พวกเขา​ไม่ยอม​เชื่อฟัง​พระองค์

ดังนั้น​พวกเขา​จะ​กลาย​เป็น​คน​ที่​เร่ร่อน​ไปมา​ท่ามกลาง​ชนชาติ​อื่นๆ

10

อิสราเอล​จะ​ถูก​ลงโทษเพราะ​ทรยศ​ต่อ​พระยาห์เวห์

1 อิสราเอล​เป็น​เหมือน​เถาองุ่น​ที่​มี​ลูกดก เขา​เกิดผล​ให้​กับ​พระยาห์เวห์

ผล​ยิ่งดก ก็​ยิ่ง​สร้าง​แท่นบูชา​มากขึ้น

ผืนดิน​ยิ่ง​ให้​ผลผลิต​มากขึ้น​เท่าใด

พวกเขา​ก็​ยิ่ง​สร้าง​พวก​เสาหิน​ศักดิ์สิทธิ์​มากขึ้น​เท่านั้น

2 พวกเขา​ลื่นไหล​ไปเรื่อย

ดังนั้น​ตอนนี้​พวกเขา​ต้อง​รับผิด​ที่​ก่อขึ้น​นั้น

พระยาห์เวห์​จะ​หัก​แท่นบูชา​ต่างๆ​ของ​พวกเขา

พระองค์​จะ​ทำลาย​เสาหิน​ศักดิ์สิทธิ์​ของ​พวกเขา​นั้น

3 ในไม่ช้า​พวกเขา​จะ​พูดว่า

“เรา​ไม่มี​กษัตริย์

เพราะ​เรา​ไม่ได้​ยำเกรง​พระยาห์เวห์

แต่​ถึง​จะมี​กษัตริย์ กษัตริย์​จะ​มาช่วย​อะไร​พวกเรา​ได้”

4 พวกเขา​ให้​คำมั่น​สัญญา

แต่​ไม่​รักษา​คำพูด ผิด​คำ​สาบาน

คดี​ฟ้องร้อง​ผุดขึ้น​เหมือน​วัชพืช​ที่​มีพิษ​ผุด​ตาม​ร่อง​รอยไถ​ใน​ทุ่งนา

5 ชาวเมือง​สะมาเรีย​กลัว​สิ่ง​ที่​จะ​เกิดขึ้น​กับ​รูปปั้น​ลูกวัว​ที่​เบธาเวน+ 10:5 เบธาเวน เมืองนี้​อันที่จริง​มี​ชื่อ​เรียกว่า “เบธเอล” ซึ่ง​แปลว่า “บ้าน​ของ​พระเจ้า” แต่​โฮเชยา เรียก​มัน​ว่า “เบธาเวน” ซึ่ง​แปลว่า “บ้าน​แห่ง​ความชั่วร้าย”+ 10:5 รูปปั้น​ลูกวัว​ที่​เบธาเวน เป็น​รูปเคารพ​ที่​เยโรโบอัม​สร้างขึ้น​ที่​เบธเอล (ดู​เพิ่มเติม​ได้​จาก​หนังสือ 1 พงศ์กษัตริย์ 12:29)

พวกเขา​จะ​ไว้ทุกข์​ให้​กับ​มัน

พวกนักบวช​ของ​รูปปั้น​นั้น​ก็​จะ​ไว้ทุกข์​ให้​กับ​มัน​ด้วย

พวกเขา​จะ​เกลือกกลิ้ง​ไปมา​ด้วย​ความเจ็บปวด เพราะ​ศักดิ์ศรี​ของ​รูปปั้น​นั้น​ถูก​หาม​ไป​พร้อม​กับ​เชลย​แล้ว

6 มัน​จะ​ถูก​หาม​ไป​เป็น​ของขวัญ​ให้​กับ​กษัตริย์​ผู้ยิ่งใหญ่​ของ​อัสซีเรีย

เอฟราอิม​จะ​อับอาย

และ​อิสราเอล​จะ​ขายหน้า​เพราะ​รูปปั้น​ของมัน

7 กษัตริย์​ของ​สะมาเรีย​จะ​หายไป

เหมือน​กับ​ขี้เลื่อย​บน​ผิวน้ำ

8 พวกศาลเจ้า​ของ​อาเวน+ 10:8 พวกศาลเจ้า​ของ​อาเวน “อาเวน” หมายถึง “ชั่วร้าย” นี่​คง​หมายถึง​สถานที่​นมัสการ​รูปเคารพ​ใน​เบธเอล ที่​อิสราเอล​ไป​ทำบาป​กัน

จะ​ถูก​ทำลาย

จะมี​พวก​ต้นหนาม​และ​พืช​ที่​มี​หนาม​ขึ้น​ปกคลุม​แท่นบูชา​ต่างๆ​ของ​พวกเขา

แล้ว​พวกเขา​จะ​บอก​กับ​ภูเขา​ทั้งหลาย​ว่า “ปกคลุม​เรา​ไว้เถิด”

และ​บอก​กับ​เนินเขา​ต่างๆ​ว่า “ช่วย​ล้มทับ​พวกเรา​ด้วย”

9 พระยาห์เวห์​พูดว่า “อิสราเอล เจ้า​ได้​ทำบาป​ตั้งแต่​สมัย​สงคราม​กลางเมือง​ที่​กิเบอาห์+ 10:9 สงคราม​กลางเมือง​ที่​กิเบอาห์ ดู​เพิ่มเติม​ได้​จาก​หนังสือ โฮเชยา 9:9

และ​ที่นั่น พวกเจ้า​ก็​ติด​เป็นนิสัย​มา

สงคราม​จะ​ต้อง​เกิดขึ้น​กับ​คนชั่ว​อย่าง​พวกเจ้า​แน่

10 เรา​จะ​มา​ตีสอน​พวกเขา ชนชาติ​ต่างๆ​จะ​รวมตัว​กัน​ต่อสู้​กับ​พวกเขา

ใน​เวลา​ที่​เรา​ตีสอน​พวกเขา​เพราะ​ทำผิด​ซ้ำสอง

11 เอฟราอิม​เคย​เป็น​วัวสาว​ที่​ได้รับ​การฝึกฝน​มา มัน​ชอบ​นวดข้าว

และ​เรา​เป็น​ผู้ที่​สังเกต​เห็น​คอ​อัน​งดงาม​ของมัน

เรา​จะ​ให้​เอฟราอิม​แบก​แอก​ไว้

ยูดาห์​จะ​ต้อง​ไถ

ยาโคบ​จะ​ต้อง​พรวนดิน​ด้วย​ตัวเอง”

12 ให้​หว่าน​ความถูกต้อง​ยุติธรรม​เพื่อ​ตน

แล้ว​เจ้า​จะ​ได้​เก็บเกี่ยว​ความเมตตาปรานี ให้​ไถ​ดิน​ที่​ว่างเปล่า​อยู่

เพราะ​ถึงเวลา​แล้ว​ที่​จะ​แสวงหา​พระยาห์เวห์​จนกว่า​พระองค์​จะ​เสด็จมา

และ​โปรย​ฝน​แห่ง​ความดี​ลงมา​บน​เจ้า

13 แต่​พวกเจ้า​ไถ​ความชั่วร้าย

เจ้า​เก็บเกี่ยว​ความอธรรม

เจ้า​กิน​ผลไม้​แห่ง​การหลอกลวง

เจ้า​ไว้วางใจ​ใน​ความสามารถ​ของ​ตนเอง

เจ้า​ไว้วางใจ​ใน​จำนวน​นักรบ​ของเจ้า

14 ดังนั้น​เสียง​อึกทึก​ของ​สงคราม​จะ​ดัง​ขึ้นมา​ต่อสู้​กับ​คน​ของเจ้า

และ​พวก​ป้อม​ปราการ​ของเจ้า​จะ​ถูก​ทำลาย​ลง

เหมือน​ตอน​ที่​กษัตริย์​ชัลมัน+ 10:14 กษัตริย์​ชัลมัน อาจจะ​เป็น​ชัลมันเนเซอร์ กษัตริย์​ของ​อัสซีเรีย หรือ​ซาลามัน​กษัตริย์​ของ​โมอับ แต่​ไม่มีใคร​รู้​แน่นอน​ว่า​กษัตริย์​องค์นี้​เป็นใคร ทำลาย​เมือง​เบธอาร์เบล​ใน​ช่วง​สงคราม

พวกแม่ๆ​จะ​ถูก​ฟาดลง​จน​ไม่มี​ชิ้นดี​ไป​พร้อมกับ​ลูกๆ​ของเขา

15 เรื่อง​อย่างนี้​จะ​เกิดขึ้น​กับ​พวกเจ้า​ที่​เบธเอล

เพราะ​ความชั่ว​อัน​ยิ่งใหญ่​ของ​พวกเจ้า

กษัตริย์​ของ​อิสราเอล​จะ​ถูก​ทำลาย​ลง​อย่าง​ราบคาบ​ตั้งแต่​เช้า​ของ​วันนั้น

11

อิสราเอล​อกตัญญู

1 พระยาห์เวห์​พูดว่า “ตอน​ที่​อิสราเอล​ยัง​เป็น​เด็กนั้น เรา​รักเขา

และ​เรา​เรียก​ลูกชาย​ของเรา​ออก​มา​จาก​อียิปต์

2 แต่​ยิ่งเรียก​พวกเขา+ 11:2 แต่​ยิ่งเรียก​พวกเขา คำนี้​อยู่​ใน​ฉบับ​แปล​กรีก​โบราณ ฉบับ​ฮีบรู​ที่​นิยม​ใช้กัน​เขียน​ว่า แต่​พวกเขา​ยิ่ง​เรียกเรา

พวกเขา​ก็​ยิ่ง​ออกห่าง​ไปจาก​เรา

พวกเขา​ไป​เซ่นไหว้​พวก​พระบาอัล

พวกเขา​เผา​เครื่อง​บูชา​ให้​กับ​พวก​รูปเคารพ

3 เราเอง​เป็น​ผู้ที่​สอน​ให้​เอฟราอิม​เดิน

เรา​พยุง​แขน​ของเขา

แต่​เวลา​ที่​พวกเขา​เจ็บ​พวกเขา​ไม่รู้​หรอกว่า​เป็น​เราเอง​ที่​รักษา​พวกเขา​ให้หาย

4 เรา​จูง​เขา​ด้วย​เชือก​แห่ง​ความเมตตาปรานี

ด้วย​เชือก​แห่ง​ความรัก

เรา​ยก​แอก​ออกจาก​คอ​พวกเขา

เรา​ก้มลง​เลี้ยง​อาหาร​พวกเขา

พระยาห์เวห์​จะ​ลงโทษ​อิสราเอล

5 พวกเขา​จะต้อง​กลับ​ไป​อียิปต์​อีกแน่

และ​กษัตริย์​อัสซีเรีย​จะ​เป็น​กษัตริย์​ของ​พวกเขา

เพราะ​พวกเขา​ไม่ยอม​หัน​กลับ​มาหา​พระยาห์เวห์

6 จะ​มี​ดาบ​กวัดแกว่ง​ใน​เมือง​ต่างๆ​ของ​อิสราเอล มัน​จะ​กำจัด​พวก​อิสราเอล​ที่​ขี้โม้​นั้น

และ​จะ​กลืนกิน​พวกเขา​เพราะ​แผนร้าย​ของ​พวกเขา

7 คน​ของเรา​ตั้งใจ​ที่​จะ​หันเห​ไป​จากเรา

แต่​ถึงแม้​พวกเขา​จะ​ร้อง​เรียก​พระเจ้า​เป็น​เสียง​เดียวกัน

พระองค์​ก็​จะ​ไม่ช่วย​พวกเขา”

พระยาห์เวห์​ไม่อยาก​ทำลาย​อิสราเอล

8 พระยาห์เวห์​พูดว่า “เอฟราอิม​เอ๋ย

เรา​จะ​มอบ​เจ้า​ไปให้​กับ​คนอื่น​ได้ยังไง

อิสราเอล​เอ๋ย เรา​จะ​ยอม​ให้​เจ้า​ตก​ไปเป็น​ของ​ศัตรู​ได้ยังไง

เรา​จะ​ปล่อย​ให้​เจ้า​เป็น​เหมือน​เมือง​อัดมาห์+ 11:8 เมือง​อัดมาห์ อัดมาห์ กับ เศโบยิม เป็น​สองเมือง​ที่​ถูก​ทำลาย​ไป​พร้อม​กับ​เมือง​โสโดม​และ​โกโมราห์ (ดู​ได้​จาก​หนังสือ​ปฐมกาล​บทที่ 19 และ เฉลยธรรมบัญญัติ บทที่ 29:23) ได้ยังไง

เรา​จะ​ทำ​ให้​เจ้า​เป็นเหมือน​เมือง​เศโบยิม​ได้ยังไง

เรา​เปลี่ยนใจ​แล้ว ความรู้สึก​สงสาร​ทำ​ให้​เรา​ใจอ่อน

9 เรา​จะ​ไม่​ทำตาม​ความเกรี้ยว​โกรธ​ของเรา

เรา​จะ​ไม่​ทำลาย​ล้าง​เอฟราอิม​อีก

เพราะ​เรา​เป็น​พระเจ้า​ไม่ใช่​มนุษย์

เรา​เป็น​ผู้ศักดิ์สิทธิ์​นั้น​ที่​สถิต​อยู่​ท่ามกลาง​เจ้า

และ​เรา​จะ​ไม่มา​ด้วย​ความโกรธ+ 11:9 เรา​จะ​ไม่มา​ด้วย​ความโกรธ หรือ​แปล​ได้​อีก​อย่างหนึ่ง​ว่า “เรา​จะ​ไม่มา​ต่อสู้​กับ​เมืองใดๆ”

10 พวกเขา​จะ​เดิน​ตาม​พระยาห์เวห์

พระองค์​จะ​คำราม​เหมือน​สิงโต

พระองค์​จะ​คำราม

ลูกๆ​ของ​พระองค์​ก็​จะ​มา​จาก​ตะวันตก​ด้วย​ความเกรง​กลัว​จน​ตัวสั่น

11 พวกเขา​จะ​มา​จาก​อียิปต์​ตัวสั่น​เหมือน​ลูกนก

พวกเขา​จะ​มา​เหมือน​นกพิราบ​จาก​แผ่นดิน​อัสซีเรีย

เรา​จะ​ยอม​ให้​พวกเขา​อาศัย​อยู่​ในบ้าน​ของ​พวกเขา”

พระยาห์เวห์​พูดว่า​อย่างนี้

พระยาห์เวห์​มี​คดี​ฟ้องร้อง​อิสราเอล

12 คน​เอฟราอิม​ห้อมล้อม​เรา​ด้วย​พวก​รูปเคารพ​ที่​หลอกลวง

คน​อิสราเอล​ห้อมล้อม​เรา​ด้วย​การทรยศ

แต่​ยูดาห์​ยัง​วนเวียน​อยู่​กับ​พระเจ้า

เขา​ยัง​ซื่อสัตย์​ต่อ​องค์​ผู้ศักดิ์สิทธิ์​นั้น

12

1 เอฟราอิม​เฝ้า​เลี้ยง​ลม

และ​วิ่ง​ไล่​ตาม​ลม​ตะวันออก​ทั้งวัน

พวกเขา​โกหก​มากขึ้น​และ​ทวี​ความรุนแรง​ขึ้น

พวกเขา​ทำ​ข้อตกลง​กับ​อัสซีเรีย

และ​ส่ง​น้ำมัน​มะกอก​ไป​อียิปต์+ 12:1 พวกเขา … อียิปต์ อิสราเอล​ได้​ทำ​สัญญา​การค้า​กับ​อัสซีเรีย​และ​อียิปต์ พระเจ้า​ต่อต้าน​สิ่งนี้​เพราะ​มัน​จะ​ทำ​ให้​คน​อิสราเอล​หันไป​กราบไหว้​บูชา​พวก​รูปเคารพ​ของ​ประเทศ​เหล่านั้น

2 พระยาห์เวห์​มี​คดี​กับ​ยูดาห์

พระองค์​จะ​ลงโทษ​ยาโคบ​ตาม​ที่​พวกเขา​สมควร​จะ​ได้รับ

และ​พระองค์​จะ​ตอบแทน​ให้​สาสม​กับ​การกระทำ​เหล่านั้น​ของ​พวกเขา

3 ยาโคบ​โกง​พี่ชาย​ตอน​ที่​อยู่​ใน​ท้องแม่+ 12:3 ยาโคบ … ใน​ท้องแม่ คำว่า “โกง” ใน​ที่นี้​แปล​ตรงตัว​ว่า “ยึด​ส้นเท้า” ชื่อ “ยาโคบ” หมายความ​ว่า “ขี้โกง” หรือ “เจ้าเล่ห์” เรื่องนี้​ดู​เพิ่มเติม​ได้​จาก​ปฐมกาล​บทที่ 25

เมื่อ​เขา​โต​เป็น​ผู้ใหญ่​แล้ว เขา​ได้​ปล้ำ​สู้​กับ​พระเจ้า+ 12:3 ปล้ำ​สู้​กับ​พระเจ้า คำว่า “อิสราเอล” ชื่อนี้​มี​ความหมาย​ว่า “ปล้ำ​สู้​กับ​พระเจ้า” ดู​เพิ่มเติม​ได้​จาก​หนังสือ​ปฐมกาล​บทที่ 32

4 เขา​ปล้ำ​สู้​กับ​ทูตสวรรค์ และ​เขาชนะ

ยาโคบ​ร้องไห้​และ​ขอ​พร​จาก​พระเจ้า

เขา​พบ​พระเจ้า​ที่​เบธเอล

และ​พระเจ้า​พูด​กับ​ยาโคบ​ที่นั่น

5 ผู้นี้​คือ​พระยาห์เวห์​ผู้​มีฤทธิ์​ทั้งสิ้น

ยาห์เวห์ คือ​ชื่อ​ของ​พระองค์

6 เจ้า​ควร​จะ​กลับ​มาหา​พระเจ้า​ของเจ้า

ให้​จงรัก​ภักดี​และ​รักษา​ความยุติธรรม

และ​ฝาก​ความหวัง​ไว้​กับ​พระเจ้า​ของเจ้า​ต่อไป

7 คน​พวกนี้​เป็น​เหมือน​กับ​พวกพ่อค้า​คานาอัน ใน​มือ​ของเขา​ถือ​ตราชั่ง​ขี้ฉ้อ

เขา​ชอบ​โกง​คนอื่น​เสมอ

8 เอฟราอิม​พูดว่า “ดูสิ เรา​ร่ำรวย​ขนาดไหน

เรา​รวย​ขึ้น​มา​เอง​นะนี่

ทุกสิ่ง​ที่​เรา​ได้ทำ​ที่​ทำให้​เรา​ร่ำรวย​นี้

ไม่มี​สักเรื่อง​เลย​ที่​คน​สามารถ​ชี้​ได้ว่า​เป็น​ความบาป”

9 เรา​เป็น​พระยาห์เวห์​พระเจ้า​ของเจ้า​ตั้งแต่​เจ้า​ยังอยู่​ใน​อียิปต์

เรา​จะ​ทำ​ให้​เจ้า​ต้อง​อาศัย​อยู่​ใน​เต็นท์​อีกครั้ง

เหมือน​กับ​นานมาแล้ว ตอนที่​เจ้า​อยู่​ใน​ที่​เปล่า​เปลี่ยว​แห้งแล้ง​นั้น

10 เรา​พูด​ผ่าน​มา​ทาง​พวก​ผู้พูด​แทน​พระเจ้า และ​เรา​ได้​ทำ​ให้​นิมิต​เกิดขึ้น​มากมาย

และ​เรา​พูด​เรื่อง​เปรียบเทียบ​ต่างๆ​ผ่าน​ทาง​พวก​ผู้พูด​แทน​พระเจ้า

11 มี​การไหว้​รูปเคารพ​ที่​เมือง​กิเลอาด​ไหม

คน​ที่นั่น​จะ​ถูก​ทำลาย​อย่าง​แน่นอน

คน​ที่​เมือง​กิลกาล​ถวาย​เครื่อง​บูชา​กับ​รูปปั้น​วัวตัวผู้​ไหม

พวก​แท่นบูชา​ของ​พวกเขา​จะ​เป็น​เหมือน​กองหิน+ 12:11 กองหิน เป็น​การเล่นคำ “กิลกาล” มี​รากศัพท์​มา​จาก​คำว่า “กองหิน” ที่​ถูก​ทิ้ง​อยู่​ข้าง​ทุ่ง​ที่​ไถแล้ว​อย่าง​แน่นอน

12 ยาโคบ​หนี​ไป​ยัง​แผ่นดิน​อารัม

อิสราเอล​ทำงาน​เพื่อ​แลก​กับ​เมีย

และ​เขา​เฝ้า​ดูแล​แกะ​เพื่อ​แลก​กับ​เมีย​อีก​หนึ่งคน

13 พระยาห์เวห์​ใช้​ผู้พูด​แทน​พระเจ้า​นำ​อิสราเอล​ออก​จาก​อียิปต์

และ​พระองค์​ยัง​ใช้​ผู้พูด​แทน​พระเจ้า​เฝ้า​ดูแล​อิสราเอล

14 แต่​เอฟราอิม​ทำ​ให้​พระยาห์เวห์​โกรธ​มาก พระยาห์เวห์​จึง​ให้​พวกเขา​รับผิดชอบ​ที่​ไป​ฆ่า​คน​มากมาย

และ​องค์​เจ้า​ชีวิต​ของ​พวกเขา​จะ​ตอบแทน​พวกเขา​ที่​ไป​หลู่​เกียรติ​พระองค์

13

อิสราเอล​ลืมตัว​และลืม​บุญคุณ​ของ​พระเจ้า

1 เมื่อ​เอฟราอิม​พูด คน​ก็​เกร็ง​จน​ตัวสั่น

เขา​เป็น​ที่​ยกย่อง​เชิดชู​ใน​อิสราเอล+ 13:1 เขา​เป็น​ที่​ยกย่อง​เชิดชู​ใน​อิสราเอล เผ่า​เอฟราอิม​เป็น​เผ่า​ที่​แข็งแกร่ง​ที่สุด​ใน​สิบเผ่า​ของ​อาณาจักร​ฝ่ายเหนือ (อิสราเอล)

แต่​เขา​กลับ​ทำผิด​ที่​ไป​นมัสการ​พระบาอัล

และ​เขา​ก็​ตายไป

2 ถึง​ตอนนี้​พวกเขา​ก็​ยัง​ทำบาป​อยู่​เรื่อยๆ

พวกเขา​สร้าง​พวก​รูปเคารพ​ให้​กับ​ตนเอง​จาก​เงิน

พวก​ช่างฝีมือ​หล่อ​รูปเคารพ​ต่างๆ​ขึ้นมา

พวกเขา​อธิษฐาน​ต่อ​รูปเคารพ​เหล่านั้น​ที่​คน​สร้างขึ้น

พวกเขา​จูบ​รูปปั้น​ลูกวัว​พวกนั้น+ 13:2 รูปปั้น​ลูกวัว​พวกนั้น คง​จะ​พูดถึง​รูปปั้น​ลูกวัว​ทองคำ​ที่​เยโรโบอัม​ได้​ตั้ง​ไว้​ที่​เมือง​ดาน​กับ​เบธเอล​ให้​คน​กราบไหว้​กัน

3 ดังนั้น พวกเขา​จะ​หาย​ไป​เหมือน​หมอก​ใน​ตอนเช้า

เหมือน​น้ำค้าง​ที่​เหือดหาย​ไป​ใน​ยามเช้า

เหมือน​แกลบ​ที่​ปลิว​ไป​จาก​ลาน​นวดข้าว

และ​เป็น​เหมือน​ควัน​ที่​ลอย​ออก​มา​จาก​ช่องลม

4 เรา​ยาห์เวห์ เป็น​พระเจ้า​ของเจ้า​ตั้งแต่​เจ้า​ยัง​อยู่​ใน​แผ่นดิน​อียิปต์

เจ้า​ไม่​ผูกพัน​กับ​พระเจ้า​อื่นใด​นอกจาก​เรา

และ​ไม่มี​ผู้ช่วย​ให้รอด​อื่น​นอกจาก​เรา

5 เป็น​เรา​นี่แหละ ที่​รู้จัก​เจ้า​ใน​ที่​เปล่า​เปลี่ยว​แห้งแล้ง​นั้น

ใน​แผ่นดิน​ที่​ร้อน​แผดเผา​นั้น

6 ตอน​ที่​เรา​เลี้ยงดู​และ​นำทาง​พวกเขา​นั้น

พวกเขา​มีกิน​อย่าง​เหลือเฟือ

แต่​พวกเขา​ก็​เย่อหยิ่ง​จองหอง​ขึ้นมา และลืมเรา

7 ดังนั้น​เรา​จะ​เป็น​เหมือน​สิงโต​ต่อ​พวกเขา

เรา​จะ​ซุ่ม​คอย​พวกเขา​เหมือน​เสือดาว​ข้างทาง

8 เรา​จะ​เข้า​จู่โจม​พวกเขา​เหมือน​แม่หมี​ที่​ลูก​ถูก​แย่ง​ไป

เรา​จะ​ฉีก​อก​พวกเขา​ออก

เรา​จะ​กัดกิน​พวกเขา​เหมือน​สิงโต​กัดกิน​เหยื่อ

เรา​จะ​ฉีก​พวกเขา​ออก​เป็นชิ้น​เหมือน​ที่​สัตว์ป่า​ฉีก​เหยื่อ​ของมัน

9 อิสราเอล เรา​จะ​ทำลาย​เจ้า

ใคร​จะ​ช่วย​เจ้า​ได้

10 ไหนล่ะ กษัตริย์​ของเจ้า

เขา​จะ​ให้​ชัยชนะ​กับเจ้า​ใน​เมือง​ทั้งหลาย​ของเจ้า​ได้หรือ

แล้ว​ไหนล่ะ พวกผู้นำ​ของเจ้า ที่​เจ้า​พูดว่า

“ขอ​กษัตริย์​กับ​พวกผู้นำ​ให้​กับเรา​ด้วย”

11 ตอน​เรา​โกรธ เรา​ให้​กษัตริย์​กับเจ้า

และ​เมื่อ​เรา​โกรธ​อีก เรา​ได้​เอา​กษัตริย์​ไป​จากเจ้า

12 ความผิด​ของ​เอฟราอิม​ถูก​มัด​ไว้แล้ว​ใน​หนังสือม้วน

ความบาป​ทั้งหลาย​ของเขา​ได้​เก็บ​บันทึก​ไว้แล้ว

13 การเจ็บท้อง​คลอด บอก​ให้​รู้ว่า​ถึงเวลา​ที่​เขา​จะ​เกิดแล้ว

แต่​เขา​ไม่เป็น​เด็ก​ที่​ฉลาด

เมื่อ​ถึงเวลา​ที่​เขา​จะ​คลอด​ออกมา

เขา​ไม่ยอม​โผล่​มา​ที่​ปาก​ช่องคลอด

14 เรา​ควร​จะ​ไถ่​พวกเขา​ให้​พ้น​จาก​แดน​คนตาย​ไหม

เรา​ควร​จะ​ไถ่​พวกเขา​จาก​ความตาย​ไหม

เจ้าความตาย นำ​พวก​ภัยพิบัติ​ของเจ้า​มาเลย

เจ้าแดน​คนตาย นำ​ความ​หายนะ​ของเจ้า​มาเลย

ยังไง​เรา​ก็​ไม่​เปลี่ยนใจ ที่​จะ​ลงโทษ​พวกเขา​หรอก

15 ถึงแม้ว่า​เอฟราอิม​จะ​เจริญ​เติบโต​เหมือน​ต้นอ้อ

ลม​ทาง​ทิศตะวันออก​กำลัง​มา

ลม​หายใจ​ของ​พระยาห์เวห์​กำลัง​พัด​มา​จาก​ทะเลทราย

บ่อน้ำ​ของ​เอฟราอิม​กำลัง​เหือด​แห้ง​ไป

และ​ตาน้ำ​ของเขา​จะ​แห้ง​ไป

ลมนั้น​จะ​ปล้น​สมบัติ​ของเขา​ไป

และ​เอา​ของมีค่า​ทุกอย่าง​ไป

16 สะมาเรีย​จะต้อง​รับผิด

เพราะ​เธอ​กบฏ​ต่อ​พระเจ้า​ของเธอ

พวกเขา​จะ​ถูก​ดาบ​ฟาดฟัน​ให้​ล้มลง

ลูกเด็กเล็กแดง​ของเขา​จะ​ถูก​ฟาด​ลง​กับ​พื้นดิน

และ​พวกผู้หญิง​ของ​พวกเขา​ที่​มีครรภ์​จะ​ถูกผ่า​ท้อง

14

ให้​หันกลับ​มาหา​พระยาห์เวห์

1 อิสราเอล​เอ๋ย หันกลับ​ไปหา​พระยาห์เวห์​พระเจ้า​ของเจ้า​ซะ

ความบาป​ของเจ้า​ทำ​ให้​เจ้า​ล้มลง

2 เตรียม​คำพูด​ดีๆ​มา แล้ว​กลับ​ไปหา​พระยาห์เวห์

และ​พูด​กับ​พระองค์​ว่า

“ขอ​พระองค์​โปรด​อภัย​ให้​กับ​ความผิดบาป​ทั้งหมด​ที่​พวกเรา​ได้​ทำ​ไป​ด้วยเถิด

และ​โปรด​ยอมรับ​คำ​อธิษฐาน​ของเรา

เรา​ขอ​ถวาย​คำสรรเสริญ​ต่อ​พระองค์​ด้วย​ริมฝีปาก​ของเรา​เหมือน​ถวาย​พวก​วัวตัวผู้

3 อัสซีเรีย​ไม่​สามารถ​ช่วยกู้​พวกเรา​ได้

เรา​จะ​ไม่​ขี่ม้า​ไป​ขอ​ความช่วยเหลือ​จาก​อัสซีเรีย

เรา​จะ​ไม่​พูด​กับ​สิ่ง​ที่​เรา​สร้าง​ขึ้นมา​กับมือ​ว่า ‘ท่าน​เป็น​พระเจ้า​ของเรา’

เพราะ​พระองค์​เท่านั้น​ที่​แสดง​ความเมตตาปรานี​ต่อ​คน​ไร้ที่พึ่ง​อย่าง​เด็ก​กำพร้า”

พระยาห์เวห์​จะ​อภัย​ให้​กับ​อิสราเอล

4 พระยาห์เวห์​พูดว่า “เรา​จะ​รักษา​พวกเขา จากใจ​ที่​ชอบ​หลงทาง​ไป​จากเรา

เรา​จะ​รัก​พวกเขา​อย่าง​ไม่มี​ขีดจำกัด

เพราะ​เรา​หัน​ความโกรธ​ของเรา​ไป​จาก​พวกเขา​แล้ว

5 เรา​จะ​เป็น​เหมือน​น้ำค้าง​ให้​กับ​อิสราเอล

เขา​จะ​บาน​ออก​เหมือน​ดอกลิลลี่

เขา​จะ​หยั่งราก​ลง​เหมือน​พวก​ต้นสนซีดาร์​ของ​เลบานอน

6 กิ่งก้าน​ของมัน​จะ​แผ่​ออกไป

เพื่อว่า​มัน​จะ​สวยงาม​เหมือน​ต้นมะกอก

และ​จะ​มี​กลิ่นหอม​เหมือน​ป่าไม้​ใน​เลบานอน

7 ผู้คน​จะ​กลับ​มา​อาศัย​ภายใต้​ร่มเงา​ของมัน

พวกเขา​จะ​ปลูก​ข้าวสาลี​กัน

พวกเขา​จะ​บาน​ออกมา​เหมือน​ดอก​ของ​เถาองุ่น

อิสราเอล​จะ​มี​ชื่อเสียง​ไป​ทั่วโลก​เหมือน​กับ​เหล้าองุ่น​ของ​เลบานอน

พระเจ้า​เตือน​อิสราเอล​เรื่อง​รูปเคารพ

8 เอฟราอิม​เอ๋ย เรา​กับ​พวก​รูปเคารพ​นั้น​เหมือนกัน​ตรงไหน​หรือ

เรา​นี่แหละ​ที่​ตอบ​คำ​อธิษฐาน​ของเจ้า เรานี่แหละ​ที่​คอย​ดูแล​เจ้า

เรา​เป็น​เหมือน​ต้นสน​สามใบ​ที่​เขียว​ตลอดเวลา

ผลผลิต​ของเจ้า​เกิด​มา​จาก​เรา”

คำแนะนำ​สุดท้าย

9 ใคร​เป็น​คนฉลาด ก็​ให้​เขา​เข้าใจ​สิ่งเหล่านี้

ใคร​มี​ความเข้าใจ ก็​ให้​เขา​รู้จัก​เรื่อง​พวกนี้

คือว่า ทางต่างๆ​ของ​พระยาห์เวห์​นั้น​เที่ยงตรง

คนดี​จะ​เดิน​ใน​ทาง​เหล่านั้น

แต่​พวกกบฏ​จะ​หกล้ม​ใน​ทาง​เหล่านั้น