เอเสเคียล

คำนำ

เอเสเคียล​เป็น​ทั้ง​ผู้พูดแทนพระเจ้า​และ​นักบวช​ด้วย เขา​ถูก​กวาด​ต้อน​ไป​เป็น​เชลย​ใน​บาบิโลน​ใน​ปี 597 ก่อน ค.ศ.

เอเสเคียล​พูด​แทน​พระเจ้า​ใน​บาบิโลน​ให้​กับ​เชลย​จาก​ยูดาห์ ใน​ขณะที่​เยเรมียาห์​กำลัง​พูด​แทน​พระเจ้า​ให้​กับ​คน​ของ​พระองค์​ที่​ยังคง​อยู่​ใน​ยูดาห์

บ่อยครั้ง​ที่​เอเสเคียล​ประกาศ​พระคำ​โดย​ใช้​นิมิต​ต่างๆ​ที่​พระเจ้า​ให้​กับเขา หรือ​เล่น​ละคร​ที่​ดึงดูด​ความ​สนใจ​ผู้คน

จุดเด่น​ของ​หนังสือ​เล่มนี้​คือ ตลอด​ทั้งเล่ม​เอเสเคียล​เล่า​เรื่อง​ของ​ตัวเอง และ​เอเสเคียล​จะ​เน้น​ว่า​พระยาห์เวห์​อยู่​เบื้องหลัง​เหตุการณ์​ต่างๆ​ที่​กำลัง​เกิดขึ้น เพราะ​พระยาห์เวห์​ต้องการ​ให้​คน​ของ​พระองค์​รู้​ว่า พระองค์​คือ​พระยาห์เวห์

บทที่ 1-24 พระเจ้า​เตือน​คน​ของ​พระองค์​ก่อน​ที่​พระองค์​จะ​ลงโทษ​พวก​เขา​ด้วย​การ​ทำลาย​เมือง​เยรูซาเล็ม

บทที่ 25-32 คำ​เทศนา​ต่อว่า​ชนชาติ​ต่างๆ

บทที่ 33-48 พระเจ้า​ให้​ความหวัง​กับ​คน​ของ​พระองค์​หลังจาก​ที่​เมือง​เยรูซาเล็ม​ถูก​ทำลาย​แล้ว

ความหวัง​คือ​พระยาห์เวห์​จะ​ทำ​ให้​คน​ยูดาห์​และ​คน​อิสราเอล​กลับ​มา​มี​สภาพ​ดี​เหมือน​เดิม พระยาห์เวห์​จะ​มา​สถิต​อยู่​ที่​วิหาร​ใหม่​ใน​เมือง​เยรูซาเล็ม และ​ดินแดน​จะ​ถูก​แบ่ง​ให้​กับ​เผ่า​ต่างๆ​ของ​อิสราเอล​ด้วย

1

คำนำ

1 ใน​วัน​ที่​ห้า เดือน​สี่ ปี​ที่​สามสิบ+ 1:1-3 ปี​ที่​สามสิบ เรา​ไม่แน่ใจ​ว่า​ปี​ที่​สามสิบ​นี้​กำลัง​พูด​ถึง​อะไร ไม่แน่​อาจ​จะ​เป็น​อายุ​ของ​เอเสเคียล แต่​คงจะ​เป็น​ปี​ที่​ห้า ที่​พวก​ชาว​ยิว​เป็น​เชลย​อยู่​ใน​บาบิโลน ซึ่ง​จะ​ตรง​กับ​หน้า​ร้อน ของ​ปี 593 ก่อน ค.ศ. (พ.ศ. 50) ใน​ขณะที่​ผม​เอเสเคียล ลูกชาย​ของ​บุซี อยู่​กับ​พวก​ที่​ถูก​เนรเทศ+ 1:1-3 เนรเทศ กษัตริย์​เนบูคัดเนสซาร์​ของ​บาบิโลน​ได้​จับ​ชาว​ยิว​มากมาย​ไป​จาก​ยูดาห์ ไป​เป็น​เชลย​ใน​บาบิโลน ที่​ข้าง​คลอง​เคบาร์ ใน​บาบิโลน สวรรค์​ได้​เปิด​ออก​และ​ผม​ได้​เห็น​นิมิต ของ​พระเจ้า

ใน​วัน​ที่​ห้า​ของ​เดือน​นั้น ซึ่ง​เป็น​ปี​ที่​ห้า​ที่​กษัตริย์​เยโฮยาคีน​เป็น​เชลย​อยู่​ใน​บาบิโลน คำพูด​ของ​พระยาห์เวห์​ได้​มา​ถึง​นักบวช​เอเสเคียล ที่​อยู่​ข้าง​คลอง​เคบาร์​ใน​แผ่นดิน​ของ​ชาว​บาบิโลน มือ​ของ​พระยาห์เวห์​วาง​อยู่​บน​ตัวเขา​ที่นั่น

รถม้า​ที่​มี​บัลลังก์​ของ​พระเจ้า​ตั้งอยู่

4 ผม​มอง​ไป เห็น​พายุ​พร้อม​กับ​ลม​แรง​มาก​กำลัง​มา​จาก​ทาง​เหนือ มี​เมฆ​ก้อน​ใหญ่​มาก​ที่​มี​แสง​ส่อง​สว่างจ้า​รอบๆ​เมฆ​นั้น และ​มี​ไฟ​แลบ​ออก​มา ตรง​กลาง​ของ​ไฟ​นั้น มี​สิ่ง​หนึ่ง​ที่​ดู​เหมือน​เหล็ก​ที่​ร้อน​ระอุ+ 1:4 เหล็ก​ที่​ร้อน​ระอุ ความ​หมาย​ของ​คำ​นี้​ใน​ภาษา​ฮีบรู ไม่​ชัดเจน อาจ​หมายถึง “ทองแดง​ที่​ละลาย” หรือ “อำพัน”5 ที่​ใจกลาง​ไฟ​นั้น​ดู​เหมือน​มี​สิ่งมีชีวิต​สี่​ท่าน​อยู่​ที่นั่น พวกเขา​มี​รูปร่าง​เหมือน​คน 6 แต่ละ​ท่าน​มี​ใบหน้า​สี่​หน้า​และ​มี​ปีก​สี่​ปีก 7 ขา​ของ​พวกเขา​เหยียด​ตรง ฝ่าเท้า​ของ​พวกเขา​เหมือน​กีบเท้า​ของ​ลูกวัว และ​ตัว​พวกเขา​เป็น​ประกาย​เหมือน​ทอง​สัมฤทธิ์​ที่​ได้รับ​การ​ขัดเงา 8 ที่​ใต้​ปีก​ของ​พวกเขา​ทั้ง​สี่​ข้าง มี​มือ​ของ​คน​อยู่​ด้วย พวกเขา​ทั้ง​สี่​แต่ละ​ท่าน​มี​หลาย​หน้า​หลาย​ปีก 9 ปีก​ของ​พวกเขา​แตะ​กัน เวลา​เคลื่อนไหว พวกเขา​ไม่​หันไป​หันมา ได้​แต่​มุ่ง​ตรง​ไป​ข้างหน้า​อย่าง​เดียว

10 ใบหน้า​ของ​แต่ละ​ท่าน​เป็น​อย่าง​นี้​คือ ด้านหน้า​เป็น​หน้า​ของ​คน ด้าน​ขวา​เป็น​หน้า​สิงโต ด้าน​ซ้าย​เป็น​หน้า​ของ​วัว​ตัวผู้ และ​ด้าน​หลัง​เป็น​หน้า​ของ​นกอินทรี 11 ใบหน้า​ทั้งหลาย​ของ​พวกเขา​เป็น​อย่าง​นั้น ปีก​ของ​พวกเขา​กาง​ขึ้น​ข้าง​บน มี​สอง​ปีก​ที่​แตะ​กับ​ปีก​ของ​อีก​ท่าน​ที่​อยู่​ติดกัน​ใน​แต่ละ​ด้าน ส่วน​อีก​สอง​ปีก​ที่​เหลือ​ปกคลุม​ร่างกาย​ไว้ 12 แต่ละ​ท่าน​มุ่ง​ไป​ด้าน​หน้า ไม่ว่า​พระวิญญาณ​จะ​นำ​ไป​ทางไหน พวกเขา​ก็​ไป​ทางนั้น โดย​ไม่​หันซ้าย​หันขวา 13 ตรง​ใจกลาง​ของ​สิ่งมีชีวิต​เหล่านี้ มี​สิ่ง​ที่​ดู​เหมือน​พวก​ถ่านไฟ​ที่​ร้อนแรง​เหมือน​คบเพลิง​ที่​เคลื่อน​ไป​มา​ใน​ท่ามกลาง​สิ่งมีชีวิต​เหล่านี้ ไฟนี้​สว่างจ้า​และ​มี​สายฟ้า​แลบ​ออก​มา​จาก​ไฟนี้ 14 สิ่งมีชีวิต​ทั้งสี่​นี้​พุ่ง​ไปมา​เหมือน​สายฟ้า​แลบ​แปลบ​ปลาบ

15 เมื่อ​ผม​มอง​ดู​สิ่งมีชีวิต​เหล่า​นั้น ผม​สังเกต​เห็น​ว่า​พวก​ที่​มี​สี่หน้า​นี้​แต่ละ​ท่าน​มี​วงล้อ​อัน​หนึ่ง​อยู่​ข้างๆ วงล้อ​ทั้งสี่​นี้​แตะ​อยู่​บน​พื้น 16 ล้อ​ทั้งสี่​มี​ลักษณะ​เหมือน​กัน​หมด แวววาว​เป็น​ประกาย​เหมือน​กับ​เพทาย​สี​เหลือง​สด มี​สิ่ง​ที่​ดู​เหมือน​วงล้อ​อีกวง​ซ้อน​อยู่​ใน​วงล้อ​เหล่า​นั้น 17 เมื่อ​พวก​ล้อ​นี้​มุ่ง​ไป​ข้าง​หน้า มัน​สามารถ​หัน​ไป​ทาง​ไหน​ก็​ได้​ทั้ง​สี่​ทิศ แต่​พอ​มัน​เคลื่อน​ที่​มัน​จะ​เปลี่ยน​ทิศทาง​ไม่ได้

18 ขอบล้อ​นั้น​สูง​และ​ดู​น่ากลัว ที่​ขอบ​ล้อ​ทั้งสี่​มี​ดวงตา​ล้อม​รอบ​อยู่​เต็ม​ไปหมด

19 เมื่อ​สิ่งมีชีวิต​เหล่านี้​เคลื่อนที่ ล้อ​ที่​ติด​อยู่​ข้างๆ​พวกเขา​ก็​จะ​เคลื่อน​ไปด้วย

เมื่อ​พวกเขา​ลอย​ขึ้น​จาก​พื้น ล้อ​พวกนี้​จะ​ลอย​ขึ้น​ไปด้วย

20 พวกเขา​จะ​ไป​ตาม​ที่​พระวิญญาณ​จะ​พาไป และ​ล้อ​พวกนี้​จะ​ตาม​ไปด้วย เพราะ​วิญญาณ​ของ​สิ่งมีชีวิต​เหล่านี้​อยู่​ใน​ล้อ​พวกนั้น 21 ดังนั้น​เมื่อ​พวกเขา​เคลื่อนที่ ล้อ​จะ​เคลื่อน​ไป​ด้วย เมื่อ​พวกเขา​หยุด ล้อ​ทั้งหมด​จะ​หยุด​ด้วย และ​เมื่อ​ล้อ​พวกนั้น​ลอย​ขึ้น​จาก​พื้น พวกเขา​ก็​จะ​ลอย​ขึ้น​ไป​กับ​ล้อ​ด้วย เพราะ​วิญญาณ​ของ​สิ่งมีชีวิต​เหล่า​นั้น​อยู่​ใน​ล้อ​พวกนั้น

22 เหนือ​หัว​ของ​สิ่งมีชีวิต​เหล่า​นั้น​ขึ้น​ไป มี​โดม+ 1:22 โดม ภาษา​ฮีบรู​คำ​นี้​เหมือน​กับ​คำ​ที่​ใช้​ใน ปฐมกาล 1:6-7 เพื่อ​บรรยาย​ถึง​แผ่น​โค้ง​ของ​ท้องฟ้า เหมือน​ชาม​ที่​คว่ำ​ไว้ ที่​ส่อง​สว่าง​อย่าง​น่า​ตะลึงงัน​เหมือน​แก้ว​เจียรไน 23 ภายใต้​โดม​นั้น ปีก​สอง​ข้าง​ของ​พวกเขา​กาง​ออก​ชน​กัน และ​อีก​สอง​ปีก​ที่เหลือ​ปกคลุม​ร่าง​ของ​พวกเขา​อยู่

24 เมื่อ​สิ่งมีชีวิต​เหล่า​นี้​เคลื่อนที่ ผม​ได้ยิน​เสียง​ปีก​ของ​พวกเขา​เหมือน​กับ​เสียง​ดังสนั่น​ของ​น้ำ​ที่​เชี่ยว​กราก เหมือน​กับ​เสียง​ของ​พระเจ้า​ผู้​ทรง​ฤทธิ์+ 1:24 พระเจ้า​ผู้​ทรง​ฤทธิ์ ใน​ภาษา​ฮีบรู​เรียก เอลชัดดาย แต่​ความ​หมาย​ยัง​ไม่แน่นอน เหมือน​กับ​เสียง​สับสน​วุ่นวาย​ใน​กองทัพ เมื่อ​พวกเขา​หยุด​อยู่​กับที่ พวกเขา​ก็​หุบ​ปีก​ลง

25 ใน​ขณะที่​พวกเขา​หุบ​ปีก​ลง​อยู่นั้น ก็​มี​เสียง​ดัง​มา​จาก​โดม​ที่​อยู่​เหนือ​หัว​พวกเขา 26 มี​สิ่ง​หนึ่ง​ที่​ดู​เหมือน​บัลลังก์​ตั้ง​อยู่​บน​โดม​นั้น บัลลังก์​นั้น​สีฟ้า​เหมือน​พลอย​ไพฑูรย์ และ​มี​ผู้หนึ่ง​ที่​ดู​เหมือน​มนุษย์​นั่ง​อยู่​บน​บัลลังก์​นั้น 27 ผม​มอง​ดู​ชาย​ผู้นั้น และ​เห็น​ว่า​ตั้งแต่​เอว​ขึ้น​ไป​เป็น​เหมือน​เหล็ก​ที่​กำลัง​ร้อน​ระอุ เหมือน​กับ​มี​ไฟ​อยู่​ล้อมรอบ และ​ตั้งแต่​เอว​ลง​มา ดู​เหมือน​กับ​ไฟ​และ​มี​รัศมี​ส่อง​ล้อมรอบ​ตัวเขา​อยู่ 28 แสงสว่าง​ที่​ส่อง​อยู่​ล้อมรอบ​ตัวเขา​นั้น​ดู​เหมือน​สายรุ้ง​ใน​หมู่เมฆ​ใน​วัน​ฝนตก มัน​ดู​เหมือน​กับ​ลักษณะ​ของ​รัศมี​ของ​พระยาห์เวห์ เมื่อ​ผม​เห็น​อย่าง​นั้น ผม​ซบหน้า​ลง​กับ​พื้น แล้ว​ผม​ได้ยิน​เสียง​หนึ่ง​พูด​กับ​ผม

2

พระยาห์เวห์​เรียก​เอเสเคียล​มา​พูด​กับชนชาติ​ที่​ชอบ​กบฏ

1 พระองค์​พูด​กับ​ผม​ว่า “เจ้า​ลูก​มนุษย์ ยืน​ขึ้น​มา เรา​จะ​พูด​กับ​เจ้า”

2 เมื่อ​พระองค์​พูด​อย่าง​นั้น พระวิญญาณ​ได้​เข้า​มา​ใน​ตัว​ผม​และ​พยุง​ผม​ให้​ยืน​ขึ้น และ​ผม​ก็​ฟัง​พระองค์​พูด 3 พระองค์​พูด​ว่า “เจ้า​ลูก​มนุษย์ เรา​กำลัง​จะ​ส่ง​เจ้า​ไป​หา​ชาว​อิสราเอล ซึ่ง​เป็น​ชนชาติ​ที่​ชอบ​กบฏ พวกเขา​กบฏ​ต่อเรา พวกเขา​กับ​บรรพบุรุษ​ของ​พวกเขา​ได้​ต่อต้าน​เรา​มา​จน​ถึง​วันนี้

4 ประชาชน​ที่​เรา​จะ​ส่ง​เจ้า​ไปหา​นั้น เป็น​พวก​ที่​หัวแข็ง​และ​ดื้อดึง ให้​พูด​กับ​พวกเขา​ว่า ‘พระยาห์เวห์​องค์​เจ้า​ชีวิต​พูด​ว่า​อย่างนี้’

5 และ​ไม่ว่า​พวกเขา​จะ​ฟัง​หรือ​ไม่ฟัง​เจ้า​ก็ตาม (พวกเขา​เป็น​บ้าน​ที่​ชอบ​กบฏ) อย่าง​น้อย​พวกเขา​จะ​รู้​ว่า​มี​ผู้พูดแทนพระเจ้า​คน​หนึ่ง อยู่​ท่ามกลาง​พวกเขา

6 เจ้า​ลูก​มนุษย์ ไม่ต้อง​กลัว​พวกเขา​หรือ​สิ่ง​ที่​พวกเขา​พูด ถึงแม้​จะ​มี​พุ่มไม้​หนาม และ​หญ้า​ที่​แหลม​คม​อยู่​รอบๆ​ตัวเจ้า และ​เจ้า​ต้อง​อยู่​ท่ามกลาง​แมงป่อง​มากมาย อย่า​กลัว​คำพูด​ของ​พวกเขา​หรือ​หวาดกลัว​ต่อ​สีหน้า​ของ​พวกเขา เพราะ​พวกเขา​เป็น​บ้าน​ที่​ชอบ​กบฏ 7 ไม่ว่า​พวกเขา​จะ​ฟัง​หรือ​ไม่ฟัง​ก็ตาม (เพราะ​พวกเขา​เป็น​บ้าน​ที่​ชอบ​กบฏ) เจ้า​จะ​ต้อง​บอก​พวกเขา​ถึง​สิ่ง​ที่​เรา​พูด​ทั้งหมด 8 ส่วน​เจ้า ลูก​มนุษย์ เจ้า​จะ​ต้อง​ฟัง​สิ่ง​ที่​เรา​พูด​กับเจ้า อย่า​กบฏ​เหมือน​กับ​บ้าน​ที่​ชอบ​กบฏ​นั้น อ้า​ปาก​ของเจ้า​และ​กิน​สิ่ง​ที่​เรา​ให้​กับเจ้า”

9 แล้ว​ผม​ก็​มอง​เห็น​มือ​หนึ่ง​ยื่น​มา​ที่​ผม ใน​มือ​นั้น​มี​หนังสือ​ม้วน​กระดาษ​อยู่​ม้วน​หนึ่ง 10 พระองค์​ได้​คลี่​มัน​ออก​มา​ต่อหน้า​ผม ทั้ง​สอง​หน้า​ของมัน มี​คำพูด​แห่ง​การ​คร่ำครวญ ความ​อาลัย​และ​ความ​เศร้าโศก เขียน​อยู่​บนนั้น

3

1 พระองค์​พูด​กับ​ผม​ว่า “เจ้า​ลูก​มนุษย์ กิน​สิ่ง​ที่​อยู่​ตรง​หน้าเจ้า กิน​กระดาษ​ม้วนนี้​ซะ และ​ให้​ไป​พูด​เรื่องนี้​กับ​ครอบครัว​ของ​ชาว​อิสราเอล”

2 ดังนั้น​ผม​จึง​อ้า​ปาก และ​พระองค์​ใส่​ม้วน​กระดาษ​นั้น​เข้า​ใน​ปาก​ของผม 3 แล้ว​พระองค์​พูด​ว่า “เจ้า​ลูก​มนุษย์ กิน​ม้วน​กระดาษ​ที่​เรา​ให้​กับเจ้า และ​ให้​กระเพาะ​ของเจ้า​เต็มอิ่ม​ด้วยมัน”

ผม​จึง​กิน​มัน และ​มัน​ก็​มี​รส​หวาน​เหมือน​น้ำเชื่อม​ผลไม้

4 แล้ว​พระองค์​พูด​กับ​ผม​ว่า “เจ้า​ลูก​มนุษย์ ตอนนี้​ให้​ไปหา​ครอบครัว​ของ​ชาว​อิสราเอล และ​เอา​คำพูด​ต่างๆ​ของเรา​ไป​เล่า​ให้​กับ​พวกเขา​ฟัง

5 เรา​ไม่ได้​ส่ง​เจ้า​ไป​หา​พวก​ที่​พูด​ภาษา​ที่​เจ้า​ฟัง​ไม่​รู้​เรื่อง​หรือ​พูด​ภาษา​ที่​ยากๆ แต่​เรา​ส่ง​เจ้า​ไป​หา​ครอบครัว​ของ​ชาว​อิสราเอล 6 เรา​ไม่ได้​ส่ง​เจ้า​ไป​หา​คน​จำนวน​มากมาย​ที่​พูด​ภาษา​ที่​เจ้า​ไม่​รู้​เรื่อง หรือ​คน​ที่​พูด​ภาษา​ยากๆ​ที่​เจ้า​ไม่​เข้าใจ อัน​ที่จริง ถ้า​เรา​ส่ง​เจ้า​ไปหา​คน​พวกนั้น พวกเขา​ก็​คง​จะ​ฟัง​เจ้า 7 แต่​ครอบครัว​ของ​ชาว​อิสราเอล​จะ​ไม่ยอม​ฟัง​เจ้า เพราะ​พวกเขา​ไม่ยอม​ฟัง​เรา คน​พวกนี้​หัวแข็ง​และ​ดื้อดึง 8 คอย​ดูนะ เรา​จะ​ทำ​ให้​เจ้า​หัวแข็ง​เพื่อ​ชน​กับ​คน​พวกนั้น และ​ดื้อดึง​พอๆ​กับ​คน​พวกนั้น 9 เรา​จะ​ทำ​ให้​หัว​ของ​เจ้า​เหมือน​กับ​เพชร แข็ง​ยิ่งกว่า​หิน​เหล็ก​ไฟ อย่า​กลัว​พวกเขา หรือ​หวาดกลัว​ต่อ​สีหน้า​พวกเขา เพราะ​พวกเขา​เป็น​บ้าน​ที่​ชอบ​กบฏ”

10 แล้ว​พระองค์​พูด​กับ​ผม​ว่า “เจ้า​ลูก​มนุษย์ ฟัง​ให้ดี​และ​จำ​ใส่ใจ​ทุก​คำพูด​ที่​เรา​พูด​กับ​เจ้า 11 ตอนนี้ ให้​เจ้า​ไปหา​คน​ของเจ้า​ที่​ถูก​เนรเทศ​พวกนั้น ไม่ว่า​พวกเขา​จะ​ฟัง​หรือ​ไม่ฟัง​เจ้า​ก็ตาม ให้​พูด​กับ​พวกเขา​ว่า ‘พระยาห์เวห์​องค์​เจ้า​ชีวิต​พูด​ว่า​อย่างนี้’”

12 แล้ว​พระวิญญาณ​ก็​ได้​ยก​ตัว​ผม​ขึ้น และ​เมื่อ​รัศมี​ของ​พระยาห์เวห์​ลอย​ขึ้น​มา​จาก​สถานที่​อยู่​ของ​รัศมี​นั้น+ 3:12 เมื่อ​รัศมี​ของ … ของ​รัศมี​นั้น ประโยค​นี้​คงจะ​เป็น​สำเนา​ต้นฉบับ​เดิม แต่​สำเนา​ฮีบรู​ชุดหลัง​เขียน​ว่า “ขอ​ให้​รัศมี​ของ​พระยาห์เวห์​ได้รับ​การ​สรรเสริญ​จาก​สถานที่​ของ​พระองค์” ผม​ได้ยิน​เสียง​ดัง​กึกก้อง​ด้าน​หลัง​ผม 13 มัน​เป็น​เสียง​ที่​เกิด​จาก​ปีก​ที่​เสียดสี​กัน​ของ​สิ่งมีชีวิต​ทั้งสี่​นั้น และ​เสียง​ของ​ล้อ​ทั้งสี่​ที่​อยู่​ข้าง​พวกเขา​ดัง​กึกก้อง​มาก 14 แล้ว​พระวิญญาณ​ได้​ยก​ผม​ขึ้น​และ​พา​ผม​ไป ผม​ไป​ด้วย​ความ​ขมขื่น​และ​โกรธ​จัด และ​มือ​อัน​ทรง​พลัง​ของ​พระยาห์เวห์​ผลัก​ผม​ไป 15 ผม​ได้​มา​ถึง​ชาว​อิสราเอล​ที่​ถูก​เนรเทศ​มา​อยู่​ที่​เทลอาบิบ+ 3:15 เทลอาบิบ เป็น​สถานที่​ที่​อยู่​นอก​เขต​ของ​อิสราเอล พวกเรา​ไม่​แน่ใจ​ว่า​ที่ตั้ง​ที่​แน่นอน​ของมัน​อยู่​ที่​ใด ชื่อ​นี้​มี​ความหมาย​ว่า “เนินเขา​น้ำพุ” ไม่ใช่​เมือง​เทลอาบิบ​ใน​ปัจจุบัน​นี้ ใกล้​กับ​คลอง​ขุด​เคบาร์ พวกเขา​อาศัย​อยู่​ที่นั่น และ​ผม​ได้​อยู่​ที่นั่น​กับ​พวกเขา ผม​นั่ง​ตะลึงงัน​พูด​อะไร​ไม่ออก​อยู่​ถึง​เจ็ด​วัน

16 หลังจาก​เจ็ด​วัน​แล้ว ถ้อยคำ​ของ​พระยาห์เวห์​ได้​มา​ถึง​ผม​ว่า 17 “เจ้า​ลูกมนุษย์ เรา​ได้​ตั้ง​ให้​เจ้า​เป็น​ยาม​เฝ้าดู+ 3:17 ยาม​เฝ้าดู ยาม​พวกนี้​มี​หน้าที่​ยืน​อยู่​บน​กำแพง​เมือง คอยดู​ว่า​มี​ศัตรู​มา​บุก​หรือ​เปล่า หรือ มี​เหตุ​ร้าย หรือ ไฟไหม้​ใน​เมือง​หรือ​เปล่า แล้ว​เป่า​แตร​เตือน​ให้​ทุกคน​รู้ ครอบครัว​อิสราเอล ดังนั้น​เมื่อไหร่​ก็ตาม​ที่​เจ้า​ได้ยิน​คำพูด​จาก​ปาก​ของเรา เจ้า​จะ​ต้อง​ไป​เตือน​พวกเขา​ให้​กับ​เรา 18 ถ้า​เรา​พูด​กับ​คนชั่ว​คนหนึ่ง​ว่า ‘เจ้า​จะ​ต้อง​ตาย​แน่ๆ’ แล้ว​เจ้า​ไม่​เตือน​เขา​หรือ​พูด​ให้​เขา​กลับใจ​เลิก​ทำชั่ว เพื่อ​ช่วย​ชีวิต​เขา คนชั่ว​คนนั้น​ก็​จะ​ตาย​เพราะ​บาป​ของเขา และ​เรา​จะ​ถือ​ว่า​เจ้า​ต้อง​รับผิดชอบ​ต่อ​การตาย​นั้น

19 แต่​ถ้า​เจ้า​ได้​เตือน​คนชั่ว​คนนั้น แล้ว​เขา​ไม่ยอม​กลับใจ​เลิก​ทำชั่ว เขา​ก็​จะตาย​เพราะ​บาป​ของเขา แต่​เจ้า​ได้​ช่วย​ชีวิต​ของ​ตัว​เจ้าเอง​ไว้

20 ถ้า​คนดี​คน​หนึ่ง​หัน​จาก​การ​ทำ​ดี​ไป​ทำ​ชั่ว​แทน เรา​จะ​วาง​อุปสรรค​ไว้​ตรง​หน้า​เขา เพื่อ​ให้​เขา​สะดุด​ล้ม แล้ว​เขา​จะ​ตาย เขา​จะ​ตาย​เพราะ​บาป​ของ​เขา เพราะ​เจ้า​ไม่​ได้​เตือน​เขา เรา​จะ​มอง​ข้าม​สิ่ง​ดีๆ​ที่​เขา​เคย​ทำ​นั้น อย่าง​นี้​เรา​ถือ​ว่า​เจ้า​จะ​ต้อง​รับผิดชอบ​ต่อ​การ​ตาย​ของ​เขา

21 แต่​ถ้า​เจ้า​เตือน​คน​ที่​ทำดี​คนนั้น​ไม่ให้​ไป​ทำ​บาป แล้ว​เขา​ก็​ไม่ได้​ทำ​บาป เขา​ก็​จะ​มีชีวิต​แน่ เพราะ​เขา​ฟัง​คำเตือน​ของเจ้า และ​เจ้า​ก็​จะได้​ช่วย​ชีวิต​ของ​ตัว​เจ้าเอง​ด้วย”

22 มือ​อัน​ทรง​พลัง​ของ​พระยาห์เวห์​ได้​มา​อยู่​บน​ตัวผม​ที่นั่น พระองค์​พูด​กับ​ผม​ว่า “ลุก​ขึ้นมา แล้ว​ไป​ที่​หุบเขา​นั้น แล้ว​เรา​จะ​พูด​กับ​เจ้า​ที่นั่น”

23 ผม​จึง​ลุกขึ้น​และ​ออก​ไป​ที่​หุบเขา​นั้น รัศมี​ของ​พระยาห์เวห์​อยู่​ที่นั่น ซึ่ง​เหมือน​กับ​รัศมี​ที่​ผม​เห็น​ข้าง​คลองขุด​เคบาร์ ผม​ก้มหน้า​ลง​กับ​ดิน

24 พระวิญญาณ​ได้​เข้า​ใน​ตัวผม และ​พยุง​ผม​ยืนขึ้น พระองค์​พูด​กับ​ผม​ว่า “ไป​ขัง​ตัวเอง​ใน​บ้าน​ของเจ้า​ซะ 25 เจ้า​ลูก​มนุษย์ พวกเขา​จะ​เอา​เชือก​มา​มัดเจ้า​ไม่ให้​เจ้า​ออก​ไป​อยู่​ท่ามกลาง​ประชาชน

26 เรา​จะ​ทำ​ให้​ลิ้น​ของเจ้า​ติด​กับ​เพดาน​ปาก เพื่อ​เจ้า​จะ​ได้​เงียบ​และ​ไม่​สามารถ​ต่อว่า​พวกเขา​ได้ ถึงแม้​พวกเขา​จะ​เป็น​ครอบครัว​ที่​ชอบ​กบฏ 27 แต่​เมื่อ​เรา​พูด​กับ​เจ้า เรา​จะ​เปิด​ปาก​ของเจ้า​และ​เจ้า​จะ​ได้​พูด​กับ​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด’ ใคร​อยาก​ฟัง​ก็​ฟัง​เถอะ ใคร​ไม่​อยาก​ฟัง​ก็​ไม่ต้อง​ฟัง เพราะ​พวกเขา​เป็น​บ้าน​ที่​ชอบ​กบฏ​อยู่แล้ว

4

ฉาก​ละคร​ตอน​ศัตรู​ปิดล้อม​เยรูซาเล็ม

1 ตอนนี้ เจ้า​ลูกมนุษย์ เอา​ดินเหนียว​มา​หนึ่ง​แผ่น วาง​ไว้​ตรง​หน้า​เจ้า แล้ว​ให้​วาดรูป​เมือง​เยรูซาเล็ม​ลง​บน​ดินเหนียว​แผ่นนั้น 2 แล้ว​ให้​เจ้า​ทำตัว​เป็น​ศัตรู​ปิดล้อม​เมือง​นั้น ให้​เจ้า​สร้าง​เนินดิน​สำหรับ​ปีน​ขึ้น​บน​กำแพง​และ​ล้อมรอบ​เมือง​นั้น​ไว้ ให้​ตั้ง​ค่าย​ต่างๆ​ล้อมรอบ​เมือง​ไว้ และ​วาง​ท่อนไม้​สำหรับ​ทะลวง​กำแพง​ไว้​รอบๆ 3 แล้ว​ตั้ง​กระทะ​เหล็ก​แบน​ไว้​ระหว่าง​เจ้า​กับ​เมือง ทำ​เหมือน​กับ​เป็น​กำแพง​เหล็ก​ระหว่าง​เจ้า​กับ​เมือง​และ​ให้​เจ้า​หันหน้า​เข้าหา​เมือง​นั้น ให้​เจ้า​ล้อม​และ​เข้า​โจมตี​เมือง​นั้น นี่​จะ​เป็น​ตัวอย่าง​ตักเตือน​ครอบครัว​อิสราเอล

4 ต่อ​จากนั้น​เจ้า​ต้อง​นอน​ตะแคง​ซ้าย เพื่อ​แสดง​ว่า​เจ้า​กำลัง​แบก​รับ​ความ​ผิดบาป​ของ​ชาว​อิสราเอล​อยู่ เจ้า​จะ​ต้อง​แบก​รับ​ความ​ผิดบาป​เท่ากับ​จำนวน​วัน​ที่​เจ้า​นอน​ตะแคง​ซ้าย​นั้น 5 เจ้า​จะ​ต้อง​แบก​รับ​ความ​ผิดบาป​ของ​อิสราเอล​เป็น​เวลา​สามร้อย​เก้าสิบ​วัน+ 4:5 สามร้อย​เก้าสิบ​วัน สำเนา​แปล​กรีก​โบราณ​ใช้ 190 วัน นี่​คือ​จำนวน​วัน​ที่​เรา​ได้​กำหนด​ให้​เจ้า​นอน และ​อิสราเอล​จะ​ต้อง​ได้รับ​โทษ​ตาม​นั้น คือ​หนึ่ง​วัน​เท่ากับ​หนึ่ง​ปี

6 ต่อ​จากนั้น​ให้​เจ้า​นอน​ตะแคง​ขวา​อีก​สี่สิบ​วัน ครั้งนี้​เจ้า​จะ​ต้อง​แบก​รับ​บาป​ของ​ชาว​ยูดาห์​อยู่​สี่สิบ​วัน นี่​คือ​จำนวน​วัน​ที่​เรา​ได้​กำหนด​ให้​เจ้า​นอน ยูดาห์​จะ​ต้อง​ได้รับ​โทษ​ตาม​นั้น คือ​หนึ่ง​วัน​เท่ากับ​หนึ่ง​ปี

7 คราวนี้​ให้​ม้วน​แขนเสื้อ​ขึ้น แล้ว​หัน​หน้า​ของเจ้า​ไป​ทาง​เมือง​เยรูซาเล็ม​ที่​ถูก​ปิดล้อม​อยู่นั้น และ​พูด​แทน​เรา​ต่อต้าน​เมือง​นั้น 8 เรา​จะ​เอา​พวก​เชือก​มัดเจ้า​ไว้ เพื่อ​เจ้า​จะ​ไม่​สามารถ​พลิก​ตัว​ไป​อีก​ด้าน​หนึ่ง​ได้ จนกว่า​เจ้า​จะ​โจมตี​เมือง​เสร็จ

9 ให้​เจ้า​เอา​ข้าว​สาลี ข้าว​บาร์เลย์ ถั่ว ถั่วแดง ลูกเดือย​และ​ข้าว​สแปลต์+ 4:9 ข้าว​สแปลต์ เมล็ดข้าว​ที่​คล้าย​กับ​ข้าว​สาลี ผสม​พวกมัน​เข้า​ด้วยกัน​แล้ว​เก็บ​ไว้​ใน​ไห เอา​พวกนี้​มา​บด​เป็น​แป้ง แล้ว​เอา​แป้ง​เหล่านี้​มา​ทำ​ขนมปัง​สำหรับ​ตัวเจ้า เจ้า​จะ​กิน​แต่​ขนมปัง​นี้​เท่านั้น ใน​ระหว่าง​สามร้อย​เก้าสิบ​วัน​ที่​เจ้า​นอน​ตะแคง​อยู่ 10 ใน​แต่ละ​วัน​เจ้า​จะ​ใช้​แป้ง​ทำ​ขนมปัง​ได้​แค่​สองร้อย​สามสิบ​กรัม​เท่านั้น และ​ให้​กิน​มัน​ทั้งวัน​ตาม​เวลา​ที่​กำหนด 11 และ​เจ้า​ก็​ดื่ม​น้ำ​ได้​แค่​ประมาณ​ครึ่ง​ลิตร​กว่าๆ+ 4:11 ครึ่ง​ลิตร​กว่าๆ หรือ เท่ากับ 0.6 ลิตร หรือ​ใน​ภาษา​ฮีบรู คือ 0.17 ฮิน​ต่อวัน​เท่านั้น และ​ให้​ดื่ม​มัน​ทั้งวัน​ตาม​เวลา​ที่​กำหนด 12 ให้​เจ้า​เอา​แป้ง​นั้น​มา​อบ​และ​กิน​มัน​เหมือน​กับ​ขนมปัง​จาก​แป้ง​บาร์เลย์ ให้​เจ้า​อบ​มัน​ทุกวัน โดย​ใช้​ขี้คน​เป็น​เชื้อเพลิง และ​เจ้า​ต้อง​กิน​ขนมปัง​นี้​ต่อหน้า​ต่อตา​ประชาชน​อิสราเอล” 13 พระยาห์เวห์​พูด​ว่า “สิ่งนี้​จะ​แสดง​ให้​เห็น​ว่า​ครอบครัว​ของ​อิสราเอล​จะ​กิน​อาหาร​ที่​ไม่​บริสุทธิ์+ 4:13 อาหาร​ที่​ไม่​บริสุทธิ์ คือ​ขนมปัง​ที่​ไป​ถูก​ของ​ที่​ไม่​บริสุทธิ์ ถ้า​คน​กิน​ขนมปัง​นี้​แล้ว คน​ผู้นั้น​จะ​ไม่​สามารถ​เข้า​ไป​ใน​วิหาร​เพื่อ​นมัสการ​พระเจ้า ดู​เพิ่มเติม​ได้​จาก หนังสือ​เลวีนิติ บทที่ 11-15 ท่ามกลาง​ชนชาติ​ต่างๆ​ที่​เรา​จะ​ขับไล่​พวกเขา​ให้​ไปอยู่​นั้น”

14 แล้ว​ผม​ก็​พูด​ว่า “พระยาห์เวห์​เจ้าข้า อย่า​ทำ​อย่างนี้​เลย ข้าพเจ้า​ไม่เคย​ทำ​ตัว​ให้​ไม่​บริสุทธิ์​มา​ก่อน​เลย ตั้งแต่​เด็ก​จน​ถึง​เดี๋ยวนี้ ข้าพเจ้า​ไม่เคย​กิน​เนื้อสัตว์​ที่​ตายเอง​หรือ​ถูก​สัตว์ป่า​ฉีก​กิน​มา​ก่อน เนื้อ​ที่​ไม่​บริสุทธิ์​ไม่เคย​ผ่าน​เข้าปาก​ข้าพเจ้า​มา​ก่อน​เลย”

15 พระองค์​พูด​ว่า “ดีมาก เรา​จะ​ยอม​ให้​เจ้า​อบ​ขนมปัง​ของเจ้า​ด้วย​ขี้วัว​แทน​ขี้คน”

16 แล้ว​พระองค์​พูด​กับ​ผม​ว่า “เจ้า​ลูก​มนุษย์ เรา​จะ​ทำ​ให้​เมือง​เยรูซาเล็ม​ขาดแคลน​เสบียง​ขนมปัง ประชาชน​จะ​กิน​ขนมปัง​ที่​ได้รับ​ปัน​ส่วน​มา​ด้วย​ความ​กังวล และ​จะ​ดื่ม​น้ำ​ที่​ได้รับ​ปัน​ส่วน​มา​อย่าง​สิ้นหวัง

17 เพราะ​จะ​ขาดแคลน​ขนมปัง​และ​น้ำ พวกเขา​แต่ละคน​จะ​ตกใจ​กลัว และ​ร่างกาย​จะ​ซูบผอม​ลง​เพราะ​โทษ​ที่​พวกเขา​กำลัง​รับ​อยู่​นั้น

5

ฉาก​ละคร​ตอน​จุดจบ​ของชาว​เยรูซาเล็ม

1 ตอนนี้ เจ้า​ลูกมนุษย์ ให้​เจ้า​เอา​ดาบ​คมๆ​มา​ด้าม​หนึ่ง ให้​ใช้​มัน​เหมือน​มีดโกน​ของ​ช่าง​ตัดผม โกนผม​บน​หัว​ของเจ้า​และ​โกน​หนวด​ของเจ้า แล้ว​เอา​ผม​ของเจ้า​ไป​ชั่ง​บน​ตราชั่ง แบ่ง​ผม​ออก​เป็น​สาม​ส่วน​เท่าๆกัน 2 เมื่อ​จำนวน​วัน​ที่​เจ้า​ปิดล้อม​เมือง​นั้น​ครบถ้วน​แล้ว+ 5:2 เมื่อ​จำนวน​วัน … ครบถ้วน​แล้ว ดู​เอเสเคียล บทที่ 4:8 ให้​เอา​ผม​ส่วน​แรก​มา​เผา​ใน​เมือง จากนั้น​ให้​เอา​ดาบ​มา​หั่น​ผม​ส่วน​ที่สอง​เป็น​ชิ้นเล็ก​ชิ้นน้อย โปรย​ไป​รอบๆ​เมือง และ​ให้​เอา​ผม​ส่วน​ที่สาม​โยน​ขึ้น​ไป​ใน​อากาศ​ให้​ลอย​ไป​ตาม​ลม นี่​หมายความ​ว่า​เรา​จะ​ชัก​ดาบ​ออก​มา​ไล่​พวกมัน​ไป​อยู่​แดนไกล 3 แต่​ให้​เจ้า​หยิบ​ผม​มา​ไม่​กี่​เส้น แล้ว​เอา​มา​ผูก​ไว้​ที่​ขอบ​ชาย​เสื้อคลุม​ของเจ้า 4 และ​ให้​หยิบผม​มา​อีก​นิดหนึ่ง เอา​มา​ขว้าง​เข้าไป​เผา​ใน​กองไฟ นี่​หมายถึง​ไฟ​จะ​เริ่ม​จาก​ที่นั่น และ​ลาม​ไป​ถึง​ครอบครัว​ทั้งหมด​ของ​ชาว​อิสราเอล”+ 5:4 ครอบครัว​ทั้งหมด​ของ​ชาว​อิสราเอล ข้อความ​นี้​น่า​จะ​หมายถึง​สิบเผ่า​ที่​อยู่​ทาง​ตอน​เหนือ​ของ​อิสราเอล

5 พระยาห์เวห์​องค์​เจ้า​ชีวิต​พูด​อย่างนี้​ว่า “นี่​คือ​เมือง​เยรูซาเล็ม เรา​ได้​ตั้ง​เธอ​ไว้​ตรง​กลาง​ของ​ชนชาติ​ต่างๆ​มี​ประเทศ​ต่างๆ​ล้อมรอบ​เธอ​อยู่ 6 เยรูซาเล็ม​กบฏ​ต่อ​กฎ​และ​ข้อบังคับ​ต่างๆ​ของเรา และ​กลาย​เป็น​ชั่วร้าย​มาก​ยิ่งกว่า​ชนชาติ​ต่างๆ​ที่​อยู่​ล้อมรอบ​เธอ เธอ​ทิ้ง​กฎ​ต่างๆ​ของเรา และ​ยัง​ไม่​ทำ​ตาม​ข้อบังคับ​ทั้งหลาย​ของเรา”

7 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เจ้า​ก่อ​ปัญหา​ยิ่งกว่า​ชนชาติ​ต่างๆ​ที่​อยู่​รอบๆ​เจ้า เจ้า​ไม่ยอม​ทำ​ตาม​ข้อบังคับ​หรือ​รักษา​กฎ​ทั้งหลาย​ของเรา แม้แต่​สิ่ง​ที่​ชนชาติ​ต่างๆ​ที่​อยู่​รอบๆ​เจ้า​บอก​ว่า​ผิด เจ้า​ยัง​ทำ​เลย” 8 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​เอง​นี่แหละ​จะ​ต่อต้าน​เจ้า และ​เรา​จะ​ลงโทษ​เจ้า​ต่อหน้า​ต่อตา​ชนชาติ​เหล่านั้น 9 เป็น​เพราะ​พวก​รูปเคารพ​ที่​น่ารังเกียจ​เหล่า​นั้น​ของเจ้า เรา​จึง​จะ​ทำ​กับ​เจ้า​อย่าง​ที่​เรา​ไม่เคย​ทำ​มา​ก่อน และ​เรา​ก็​จะ​ไม่มี​วัน​ทำ​อย่างนี้​อีก 10 ดังนั้น คน​ใน​เยรูซาเล็ม​จะ​อดอยาก​มาก จน​ถึง​ขั้น​พ่อแม่​จะ​กิน​ลูกๆ​ของ​ตัวเอง และ​ลูกๆ​จะ​กิน​พ่อแม่​ของ​พวกเขา​ด้วย เรา​จะ​ลงโทษ​เจ้า​ใน​หลายๆ​แบบ และ​จะ​ทำ​ให้​ผู้​รอด​ชีวิต​กระจัด​กระจาย​ไป​ทุก​ทิศทาง”

11 พระยาห์เวห์ องค์​เจ้า​ชีวิต​พูด​ว่า “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า​เรา​จะ​ลงโทษ​เจ้า เพราะ​เจ้า​ได้​ทำ​ให้​สถานที่​ศักดิ์สิทธิ์​ของเรา​แปดเปื้อน เพราะ​พวก​รูปเคารพ​ที่​น่ารังเกียจ​ของ​เจ้า และ​พวก​การ​กระทำ​ที่​น่า​ขยะแขยง​ของเจ้า เรา​จะ​ไม่มี​ความ​เมตตา​กรุณา​กับ​เจ้า เรา​จะ​ไม่​สงสาร​เจ้า และ​เรา​จะ​ตัดเจ้า​เหมือน​ตัด​หญ้า 12 คน​ของเจ้า หนึ่ง​ในสาม​จะ​ตาย​ใน​ตัวเมือง​ด้วย​โรคระบาด​หรือ​อดอยาก​ตาย อีก​หนึ่ง​ในสาม​จะ​ล้มลง​ด้วย​คม​ดาบ​ที่​นอก​กำแพง​เมือง​ของเจ้า และ​อีก​หนึ่ง​ในสาม เรา​จะ​ทำ​ให้​กระจัด​กระจาย​ไป​ตาม​ลม และ​เรา​จะ​ชัก​ดาบ​ของเรา​ออก​มา​ไล่ล่า​พวกเขา 13 ถึง​ตอนนั้น ความ​โกรธแค้น​ของเรา​ก็​จะ​ระบาย​ออก​มา เรา​จะ​ระบาย​ความ​เกรี้ยวกราด​ของ​เรา​ใส่​พวกเขา​จน​หมดสิ้น เมื่อ​เรา​ได้​แสดง​ความ​เดือดดาล​ของเรา​กับ​พวกเขา​แล้ว พวกเขา​จะ​รู้​ว่า เรา ยาห์เวห์​ได้​พูด​ไป​ด้วย​ความ​รู้สึก​อย่าง​แรงกล้า”+ 5:13 ความ​รู้สึก​อย่าง​แรงกล้า หรือ​ความ​เร่าร้อน ใน​ภาษา​ฮีบรู อาจ​จะ​พูด​ถึง ความ​หึงหวง ความ​กระตือรือร้น ความ​โกรธ ความ​เกลียด หรือ ความรัก​อย่าง​แรงกล้า​ก็ได้

14 “เยรูซาเล็ม เรา​จะ​ทำ​ให้​เจ้า​กลาย​เป็น​กอง​ซาก​ปรัก​หักพัง ชนชาติ​ต่างๆ​ที่​อยู่​ล้อมรอบ​เจ้า​และ​คน​ที่​เดิน​ผ่าน​เจ้า​ไป จะ​หัวเราะ​เยาะ​เจ้า 15 เมื่อ​เรา​ลงโทษ​เจ้า​ด้วย​ความ​โกรธ​และ​ความ​เดือดดาล และ​ด้วย​การ​ต่อว่า​อย่าง​เจ็บแสบ พวกเขา​ก็​จะ​หัวเราะ​เยาะ​เจ้า​และ​สบประมาท​เจ้า และ​พวกเจ้า​ก็​จะ​เป็น​บทเรียน​ให้​กับ​พวกเขา และ​เป็น​สิ่ง​ที่​น่า​สยดสยอง​ใน​สายตา​ของ​ชนชาติ​อื่นๆ​รอบ​ตัว​เจ้า เรา ยาห์เวห์​ได้​ลั่น​คำพูด​ไปแล้ว 16 เมื่อ​เรา​ยิง​ลูกธนู​แห่ง​ความ​อดอยาก​ที่​ถึงตาย​และ​การ​ทำลาย​ล้าง เรา​จะ​ยิง​ไป​เพื่อ​ทำลาย​เจ้า เรา​จะ​นำ​ความ​อดอยาก​อย่าง​หนัก​มา​สู่​เจ้า และ​จะ​ตัด​ทาง​จัด​ส่ง​เสบียง​อาหาร​ของเจ้า 17 เรา​จะ​ส่ง​ความ​อดอยาก​และ​พวก​สัตว์ป่า​ที่​ดุร้าย​มา​ให้​เจ้า และ​พวกมัน​จะ​เอา​ลูกหลาน​ของเจ้า​ไป ใน​เมือง​จะ​มี​โรคระบาด​และ​การ​ฆ่าฟัน​กัน เรา​จะ​นำ​ดาบ​มา​ต่อสู้​เจ้า เรา ยาห์เวห์​ได้​ลั่น​คำพูด​ไปแล้ว”

6

1 แล้ว​คำพูด​ของ​พระยาห์เวห์ มา​ถึง​ผม​ว่า 2 “เจ้า​ลูกมนุษย์ ให้​หันหน้า​ไป​ที่​เทือกเขา​ของ​อิสราเอล ให้​พูด​แทน​เรา​ต่อต้าน​พวกมัน​ว่า

3 ‘เทือกเขา​แห่ง​อิสราเอล ฟัง​คำพูด​ของ​พระยาห์เวห์​องค์​เจ้า​ชีวิต พระยาห์เวห์​องค์​เจ้า​ชีวิต​พูด​อย่างนี้​กับ​พวก​เทือกเขา พวก​เนินเขา ลำธาร​และ​หุบเขา​ต่างๆ​ว่า “เรา​จะ​นำ​ดาบ​มา​ต่อต้าน​พวก​เจ้า เรา​จะ​ทำลาย​พวก​ศาลเจ้า+ 6:3 ศาลเจ้า หรือ​แปล​ตรงๆ​ได้​ว่า “สถานที่​สูง” เป็น​สถานที่​สำหรับ​นมัสการ​พระเจ้า​หรือ​รูปเคารพ​ทั้งหลาย สถานที่​เหล่านี้​มัก​ตั้ง​อยู่​ตาม​เนินเขา​และ​เทือกเขา ทั้งหลาย​ของ​พวกเจ้า 4 พวก​แท่นบูชา​ของ​พวกเจ้า​จะ​ถูก​ทำลาย​เป็น​ชิ้นๆ แท่นบูชา​เครื่อง​หอม​ทั้งหลาย​ของ​พวกเจ้า​จะ​ถูก​ทุบ​จน​ละเอียด เรา​จะ​ฆ่า​ประชาชน​ของ​พวกเจ้า​ต่อหน้า​พวก​รูปเคารพ​ขี้ๆ​ของ​พวกเจ้า 5 เรา​จะ​วาง​ซากศพ​ของ​ชาว​อิสราเอล​ไว้​ตรง​หน้า​พวก​รูปเคารพ​ขี้ๆ​ของ​พวกเขา เรา​จะ​ทำ​ให้​กระดูก​ของ​พวกเจ้า​กระจัด​กระจาย​อยู่​รอบๆ​พวก​แท่นบูชา​ของเจ้า 6 ไม่ว่า​เจ้า​จะ​อาศัย​อยู่​ที่ไหน​ก็ตาม เมือง​ต่างๆ​ของเจ้า​จะ​กลาย​เป็น​ซาก​ปรัก​หักพัง พวก​ศาลเจ้า​จะ​ถูก​ทำลาย และ​แท่นบูชา​ทั้งหลาย​ของเจ้า​จะ​ถูก​ทำลาย​และ​กลาย​เป็น​ซาก พวก​รูปเคารพ​จะ​แตกหัก​เป็น​ชิ้นเล็ก​ชิ้นน้อย แท่นบูชา​เครื่อง​หอม​ของ​พวกเจ้า​จะ​ถูก​ทุบ​จน​ละเอียด สิ่ง​ที่​พวกเจ้า​ได้​สร้าง​ขึ้นมา​จะ​ถูก​ทำลาย​จน​หมดสิ้น 7 ประชาชน​ของ​พวกเจ้า​จะ​ถูกฆ่า​และ​ล้มตาย​ลง​ท่ามกลาง​พวกเจ้า แล้ว​พวกเจ้า​จะ​ได้​รู้​ว่า เรา​คือ​ยาห์เวห์”’

8 แต่​เรา​จะ​ปล่อย​ให้​พวกเจ้า​บางคน​หลบหนี​คม​ดาบ​ไป​ได้ พวกเจ้า​จะ​ต้อง​ไป​อยู่​ที่​ชนชาติ​อื่นๆ เรา​จะ​ทำ​ให้​พวกเจ้า​กระจัด​กระจาย​กัน​ไป​อยู่​ท่ามกลาง​ประเทศ​ต่างๆ 9 แล้ว​พวกเขา​จะ​ถูก​จับตัว​ไป​เป็น​เชลย และ​ถูก​บังคับ​ให้​ไป​อยู่​ใน​ประเทศ​อื่น คน​ที่​หลบหนี​ไป​ได้​นี้​จะ​ตระหนัก​ว่า เรา​ชอกช้ำ​ใจ​แค่ไหน​ที่​ใจ​ชู้​ของ​พวกเขา​หันเห​ไป​จาก​เรา และ​ตาชู้​ของ​พวกเขา​ที่​กระสัน​หา​พวก​รูปเคารพ​ขี้ๆ​ของ​พวกเขา พวกเขา​จะ​เกลียด​ตัวเอง เพราะ​ความ​ชั่วร้าย​ที่​พวกเขา​ได้​ทำ​ไป และ​ที่​พวกเขา​ทำ​ตัว​น่ารังเกียจ 10 แล้ว​พวกเขา​จะ​ได้​รู้​ว่า​เรา​คือ​ยาห์เวห์ เรา​ไม่ได้​ขู่​เล่นๆ​ที่​จะ​ทำ​ให้​ความ​หายนะ​เหล่านี้​เกิดขึ้น​กับ​พวกเขา”

11 แล้ว​พระยาห์เวห์​องค์​เจ้า​ชีวิต​พูด​กับ​ผม​ว่า “ให้​ตบมือ​เปรี้ยง และ​กระทืบ​เท้า​ของเจ้า และ​คร่ำครวญ​อย่าง​เศร้าโศก เพราะ​การ​กระทำ​ตัว​ที่​ชั่วช้า​น่ารังเกียจ​ทั้งหมด​ของ​ครอบครัว​อิสราเอล ให้​ทำ​อย่างนี้ เพราะ​พวกเขา​จะ​ล้มตาย​ด้วย ดาบ ความ​อดอยาก​และ​โรคระบาด 12 คน​ที่​อยู่​ห่างไกล​ออกไป​จะ​ตาย​ด้วย​โรคระบาด ส่วน​คน​ที่​อยู่​ใกล้​จะ​ล้มตาย​ด้วย​ดาบ คน​ที่​รอด​ชีวิต​และ​หลงเหลือ​อยู่​จะ​ตาย​เพราะ​ความ​อดอยาก เรา​จะ​ระบาย​ความ​เกรี้ยว​โกรธ​ทั้งหมด​ของเรา​ลง​บน​พวกเขา​จนหมด​เกลี้ยง 13 เมื่อ​พวก​เขา​เห็น​ซาก​ศพ​คน​ของ​พวก​เขา ที่​ถูก​ฆ่า​ตาย​อยู่​เกลื่อน​กลาด ท่ามกลาง​พวก​รูปเคารพ​และ​รอบๆ​แท่นบูชา​ของ​พวกเขา ตาม​ศาลเจ้า​และ​บน​ยอดเขา​ทั้งหมด ใต้​ต้นไม้​ที่​แผ่​กิ่งก้าน​ทุกต้น​และ​ใต้​ต้นก่อ​ที่​มี​ใบ​หนาทึบ​ทุกต้น ตาม​สถานที่​ต่างๆ​ที่​พวกเขา​เคย​ถวาย​เครื่อง​บูชา​อัน​หอมหวน​ให้​กับ​รูปเคารพ​ทั้งหลาย​ของ​พวกเขา เมื่อ​นั้น​แหละ​พวกเขา​จะ​ได้​รู้​ว่า​เรา​คือ​ยาห์เวห์

14 เรา​จะ​ยื่น​มือ​ของเรา​ออก​ต่อต้าน​พวกเขา​ไม่ว่า​พวกเขา​จะ​อาศัย​อยู่​ที่ไหน​ก็ตาม และ​เรา​จะ​ทำ​ให้​แผ่นดิน​นี้​ถูก​ทำลาย​และ​ทิ้งร้าง ตั้งแต่​ทะเลทราย​ไป​จน​ถึง​ดิบลาห์+ 6:14 ดิบลาห์ สำเนา​ฮีบรู​บาง​ฉบับ เขียน “ดิบลาห์” บาง​ฉบับ​มี “ริบลาห์” ฉบับ​สำเนา​แปล​กรีก​โบราณ เขียน​ว่า “ริบลาห์” แล้ว​พวกเขา​จะ​ได้​รู้​ว่า เรา​คือ​ยาห์เวห์”

7

จุดจบ​ของ​เยรูซาเล็ม

1 แล้ว​ถ้อยคำ​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​กับ​แผ่นดิน​อิสราเอล

จบสิ้น​แล้ว

จุดจบ​ได้​มาถึง

ทั้ง​สี่มุม​ของ​แผ่นดิน​แล้ว

3 จุดจบ​มาถึง​เจ้า​แล้ว​ใน​ตอนนี้

เรา​จะ​ปล่อย​ความโกรธ​ของเรา​ลง​บนเจ้า

เรา​จะ​ตัดสิน​เจ้า​ตาม​การกระทำ​ของเจ้า

เรา​จะ​ตอบแทน​เจ้า​ที่​เจ้า​ทำตัว​น่ารังเกียจ

4 เรา​จะ​ไม่​สงสาร​เจ้า​หรือ​ละเว้นโทษ​เจ้า​อีกต่อไป​แล้ว

เรา​จะ​ตอบแทน​เจ้า​สำหรับ​สิ่งชั่วร้าย​ที่​เจ้าทำ

และ​สำหรับ​การกระทำ​ที่​น่ารังเกียจ​ใน​หมู่​พวกเจ้า

แล้ว​เจ้า​จะ​ได้​รู้​ว่า เรา​คือ​ยาห์เวห์”

5 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ความ​หายนะ​จะ​เกิด​แล้ว​เกิด​อีก ดูสิ มัน​กำลัง​มา

6 จุดจบ​กำลัง​มา จุดจบ​กำลัง​มา

มัน​ได้​ตื่น​ขึ้น​มา​ต่อสู้​เจ้า ดูสิ มัน​กำลัง​มา

7 เจ้า​ผู้​อาศัย​อยู่​บน​แผ่นดิน​อิสราเอล

เคราะห์ร้าย​ได้​มา​ถึง​ตัวเจ้า​แล้ว

เวลานั้น​ได้​มา​ถึง​แล้ว วันนั้น​ใกล้​เข้ามา​แล้ว

มี​แต่​ความ​ตื่นกลัว​บน​เทือกเขา ไม่ใช่​ความยินดี

8 เรา​กำลัง​จะ​เท​ความ​เดือดดาล​ของเรา​ลง​บน​เจ้า

เรา​จะ​ใช้​ความโกรธ​ของเรา​ต่อต้าน​เจ้า

เรา​จะ​ลงโทษ​เจ้า​สำหรับ​สิ่ง​ที่​เจ้าทำ

และ​สำหรับ​การ​ทำตัว​ที่​น่ารังเกียจ​ของเจ้า

9 เรา​จะ​ไม่​สงสาร​เจ้า​หรือ​ละเว้น​โทษ​เจ้า​อีกต่อไป​แล้ว

เรา​จะ​ลงโทษ​เจ้า​สำหรับ​สิ่ง​ที่​เจ้าทำ

และ​การ​ทำตัว​อัน​น่ารังเกียจ​ของเจ้า​ใน​หมู่​พวกเจ้า

แล้ว​เจ้า​จะ​ได้​รู้​ว่า เรา​ยาห์เวห์​นี่แหละ เป็นผู้โจมตี​เจ้า

10 วันนั้น​มา​แล้ว มัน​ได้​มา​ถึง​แล้ว

เคราะห์ร้าย​ของเจ้า​ได้​โผล่​ออกมา​แล้ว

ความ​อธรรม​ได้​งอกตุ่ม​ออกมา​แล้ว

ความ​หยิ่งผยอง​ได้​เบ่งบาน​ออกมา​แล้ว

11 ความ​รุนแรง​ได้​เติบโต​เป็น​ไม้เรียว​แห่ง​ความชั่วร้าย

ประชาชน​จะ​หมดไป ทรัพย์​สมบัติ​จะ​หมดเกลี้ยง​จะ​ไม่มี​คนสำคัญ​เหลืออยู่​อีก

12 เวลานั้น​ได้​มา​แล้ว วันนั้น​ได้​มา​ถึง​แล้ว

ไม่มี​ทั้ง​คนซื้อ​ที่​รื่นเริง​ยินดี

และ​ไม่มี​ทั้ง​คนขาย​ที่​เศร้า​เสียใจ

เพราะ​ความ​เดือดดาล​มา​ตก​อยู่​บน​ฝูงชน​ทั้งหมด

13 คนขาย​จะ​ไม่​สามารถ​เอา​แผ่นดิน​ที่​เขา​ได้​ขาย​ไปแล้ว​กลับคืน​มา​ได้อีก+ 7:13 คนขาย … ได้อีก ใน​อิสราเอล​สมัยก่อน ที่ดิน​เป็น​ของ​ครอบครัว คน​รุ่นหนึ่ง​อาจจะ​ขาย​ที่ดิน​ไป แต่​เมื่อ​ถึง​ปี​แห่ง​การ​ปลด​ปล่อย ครอบครัว​ของเขา​ก็​จะ​ได้​ที่ดิน​ที่​ขาย​ไป​นั้น​คืนมา ที่​เอเสเคียล​พูด​ว่า​พวกเขา​จะ​ไม่ได้​ที่ดิน​กลับ​มา​อีก เพราะ​พวกเขา​จะ​ถูก​กวาด​ต้อน​ออก​ไป​จาก​แผ่นดิน​จน​หมดสิ้น เรื่อง​กฎ​เกี่ยวกับ​ที่ดิน​ดู​เพิ่มเติม​ได้​จาก เฉลยธรรมบัญญัติ 15:1-2 และ เลวีนิติ 25:13-16 ตราบ​เท่า​ที่​ทั้ง​เขา​และ​คนซื้อ​ยัง​มีชีวิต​อยู่ เพราะ​ว่า​นิมิต​ที่​เกี่ยวกับ​ฝูงชน​ทั้งหมด​นั้น​จะ​เกิดขึ้น​แน่ๆ​ไม่​เปลี่ยน​แปลง จะ​ไม่มี​ใคร​ใน​หมู่​พวกเขา​ที่​รักษา​ชีวิต​ไว้ได้​เพราะ​พวกเขา​ได้​ทำบาป

14 ถึงแม้ว่า​พวกเขา​จะ​เป่า​แตร​และ​เตรียม​ของ​ทุกอย่าง​ไว้​พร้อม​แล้ว

จะ​ไม่มี​ใคร​เข้า​สู่​สนามรบ

เพราะ​ความ​เดือดดาล​ของเรา​อยู่​บน​ฝูงชน​ทั้งหมด​นั้น

15 ข้างนอก​เมือง​มี​ดาบ ข้างใน​เมือง​มี​โรคระบาด​และ​ความอดอยาก

พวก​ที่​อยู่​ใน​ชนบท​จะ​ตาย​เพราะ​ดาบ

พวก​ที่​อยู่​ใน​เมือง​จะ​ถูก​กลืนกิน​ด้วย​ความอดอยาก​และ​โรคระบาด

16 พวก​ที่​รอดชีวิต​และ​หลบหนี​ไปได้​ทั้งหมด

จะ​อยู่​ใน​เทือกเขา

พวกเขา​จะ​ครวญคราง​เหมือนกับ​นกเขา​แห่ง​หุบเขา

เพราะ​บาป​ของ​พวกเขา​แต่ละคน

17 มือ​ทุกมือ​จะ​อ่อนแรง

หัวเขา​จะ​อ่อน​ปวกเปียก​เหมือน​น้ำ

18 พวกเขา​จะ​ใส่​เสื้อ​กระสอบ

และ​ถูก​ปกคลุม​ด้วย​ความกลัว

ใบหน้า​ของ​พวกเขา​จะ​เต็ม​ไปด้วย​ความอับอาย

และ​พวกเขา​จะ​โกนหัว​จน​ล้าน

19 พวกเขา​จะ​ขว้าง​เงิน​ของ​พวกเขา​ลง​ตามถนน

และ​ทอง​ของ​พวกเขา​จะ​เป็น​เหมือน​ผ้าอนามัย

ใน​วัน​แห่ง​ความ​เดือดดาล​ของ​พระยาห์เวห์ เงิน​และ​ทอง​ของ​พวกเขา​ไม่​สามารถ​ช่วยชีวิต​พวกเขา​ไว้ได้ พวกเขา​ไม่​สามารถ​กิน​พวกมัน เพื่อ​ให้​หายหิว​ได้ เงิน​และ​ทอง​นั่นแหละ ที่​ทำ​ให้​พวกเขา​สะดุด​ไป​ทำบาป

20 พวกเขา​ภูมิใจ​ใน​เครื่อง​เพชร​อัน​สวยงาม​ของ​พวกเขา และ​ใช้​มัน​สร้าง​รูปเคารพ​อัน​น่ารังเกียจ​และ​น่า​ขยะแขยง​ของ​พวกเขา ดังนั้น เรา​จะ​ทำให้​พวกเขา​รู้สึก​ว่า​พวก​เพชรพลอย​เหล่านั้น​เป็น​เหมือน​ผ้าอนามัย

21 เรา​จะ​ให้​คน​ต่าง​ชาติ​มา​ปล้น​เอา​ทรัพย์สิน​เหล่านั้น​ไป

เรา​จะ​ให้​คนชั่ว​ใน​โลกนี้​ได้​ทรัพย์สิน​นั้น​มา​เป็น​ของยึด​ได้​จาก​สงคราม

และ​คน​เหล่านั้น​จะ​ทำ​ให้​ทรัพย์สิน​นั้น​เสื่อมไป

22 เรา​จะ​หันหน้า​ไป​ทางอื่น

เพื่อ​คน​ต่าง​ชาติ​พวกนั้น​จะ​ได้​เข้าไป​ใน​วิหาร​ของเรา+ 7:22 วิหาร​ของเรา แปล​ตรงๆ​ได้​ว่า “สถานที่​อัน​มี​ค่า​ยิ่ง​ของเรา” ซึ่ง​อาจจะ​หมายถึง “เมือง​เยรูซาเล็ม” หรือ “แผ่นดิน​อิสราเอล” ได้​ด้วย​เหมือน​กัน

และ​ทำ​ให้​มัน​เสื่อมไป

พวกโจร​จะ​เข้าไป​ใน​นั้น​และ​ทำ​ให้​มัน​เสื่อมไป

23 ให้​เตรียม​โซ่​ไว้

เพราะ​แผ่นดิน​นี้​เต็ม​ไปด้วย​การตัดสิน​ประหาร​คนบริสุทธิ์

และ​เมืองนี้​เต็ม​ไปด้วย​ความ​รุนแรง

24 เรา​จะ​นำ​คนชั่ว​ที่สุด​ของ​ชนชาติ​ต่างๆ​เข้ามา​ยึด​บ้านเมือง​ของ​พวกเขา

เรา​จะ​ทำ​ให้​ความ​ภาคภูมิใจ​ของ​ผู้​มี​อำนาจ​ของ​พวกเขา​สิ้นสุด​ลง

คน​ต่าง​ชาติ​เหล่า​นั้น จะ​เข้ามา​ทำ​ให้​สถานที่​ศักดิ์สิทธิ์​ต่างๆ​เสื่อมไป

25 เมื่อ​ความ​น่ากลัว​มา​ถึง พวกเขา​จะ​มอง​หา​สันติภาพ

แต่​มัน​จะ​ไม่มี​เลย

26 ความ​พินาศ​จะ​เกิดขึ้น​ครั้งแล้ว​ครั้งเล่า

จะ​มี​ข่าวลือ​อยู่​เรื่อยๆ

พวกเขา​จะ​พยายาม​หา​ผู้พูดแทนพระเจ้า​เพื่อ​ขอ​นิมิต​จาก​พระเจ้า

พวก​นักบวช​จะ​ไม่มี​อะไร​สั่งสอน

และ​พวก​ผู้นำ​อาวุโส​จะ​ไม่มี​คำปรึกษา​ที่​ดีๆ​ให้

27 กษัตริย์​จะ​เศร้าโศก​เสียใจ​ให้​กับ​คนตาย

ขุนนาง​จะ​ห่อหุ้ม​ไป​ด้วย​ความ​สิ้นหวัง

และ​มือ​ของ​ประชาชน​บน​แผ่นดิน​จะ​สั่นเทิ้ม

เรา​จะ​ลงโทษ​พวกเขา​ตาม​สิ่ง​ที่​พวกเขา​ทำ

พวกเขา​ลงโทษ​คนอื่น​ยังไง

เรา​ก็​จะ​ลงโทษ​พวกเขา​อย่างนั้น

แล้ว​พวกเขา​จะ​ได้​รู้​ว่า เรา​คือ​ยาห์เวห์”

8

เรื่อง​น่ารังเกียจ​ต่างๆ​ที่​เกิดขึ้น​ใน​วิหาร

1 ใน​วัน​ที่​ห้า เดือน​ที่​หก​ปี​ที่​หก+ 8:1 ปี​ที่​หก เป็น​ช่วง​ที่​เอเสเคียล​กำลัง​นอน​ตะแคง​ข้างขวา​เพื่อ​แบก​ความบาป​ของ​ยูดาห์ วันที่​ห้า​เดือน​ที่​หก​ปี​ที่​หก ตรง​กับ​ฤดู​ใบไม้ร่วง​ของ​ปี​ที่ 592 ก่อน​พระเยซู​มาเกิด ใน​ขณะที่​ผม​กำลัง​นั่ง​อยู่​ใน​บ้าน​และ​พวก​ผู้นำ​อาวุโส​ของ​ยูดาห์​ก็​นั่ง​อยู่​ต่อหน้า​ผม มือ​ของ​พระยาห์เวห์​องค์​เจ้า​ชีวิต​ได้​มา​อยู่​บน​ตัว​ผม​ที่นั่น 2 ผม​มอง​ไป และ​เห็น​ร่าง​ร่างหนึ่ง​ที่​เหมือน​กับ​มนุษย์ ตั้งแต่​ส่วน​เอว​ลงไป เขา​ดู​เหมือน​กับ​ไฟ และ​จาก​เอว​ขึ้น​มา เขา​ดู​สว่าง​สดใส​เหมือน​กับ​เหล็ก​ที่​กำลัง​ร้อน​ระอุ+ 8:2 เหล็ก​ที่​กำลัง​ร้อน​ระอุ ความ​หมาย​ของ​คำ​นี้​ใน​ภาษา​ฮีบรู ไม่​ชัดเจน อาจ​หมายถึง “ทองแดง​ที่​ละลาย” หรือ “อำพัน”3 เขา​ยื่น​สิ่งหนึ่ง​ที่​ดู​เหมือน​มือ​ของเขา​ออก​มา​จับ​เส้นผม​บน​หัว​ของผม พระวิญญาณ​ได้​ยก​ผม​ลอย​ขึ้นไป​อยู่​ระหว่าง​พื้นดิน​กับ​ฟ้าสวรรค์ และ​ใน​นิมิต​ที่​พระเจ้า​ให้​นั้น พระองค์​ได้​พา​ผม​ไป​ที่​เมือง​เยรูซาเล็ม พระองค์​พา​ผม​ไป​ที่​ทางเข้า​ของ​ประตู​ทาง​ทิศ​เหนือ ที่​นำเข้า​ไป​สู่​ลาน​ข้างใน​ของ​วิหาร ที่​ประตู​นี้​มี​รูปเคารพ​ที่​ยั่วยุ​ให้​พระเจ้า​หึงหวง​ตั้งอยู่ 4 รัศมี​ของ​พระเจ้า​ของ​อิสราเอล​ปรากฏ​อยู่​ต่อหน้า​ผม​ที่นั่น เหมือน​กับ​ที่​ผม​เคย​เห็น​ใน​นิมิต​ที่​เกิดขึ้น​ใน​หุบเขา​ใกล้​คลองขุด​เคบาร์

5 แล้ว​พระองค์​พูด​กับ​ผม​ว่า “เจ้า​ลูก​มนุษย์ มอง​ไป​ทาง​ทิศ​เหนือ​สิ” แล้ว​ผม​ก็​มอง​ไป และ​ตรง​ทิศ​เหนือ​นั้น ข้างๆ​ทางเข้า​ของ​ประตู​ที่​นำ​ไป​สู่​แท่นบูชา มี​รูปเคารพ​ที่​ทำ​ให้​พระเจ้า​หึงหวง​ตั้งอยู่

6 พระองค์​พูด​กับ​ผม​ว่า “เจ้า​ลูก​มนุษย์ เจ้า​เห็น​หรือ​เปล่า สิ่ง​น่ารังเกียจ​ที่​ชาว​อิสราเอล​กำลัง​ทำ​อยู่​ที่นี่ ซึ่ง​ไล่​เรา​ให้​ห่างไกล​ไป​จาก​วิหาร​ของเรา ตาม​เรา​มาสิ แล้ว​เจ้า​จะ​ได้​เห็น​สิ่ง​ที่​น่ารังเกียจ​ยิ่งกว่า​นั้น​อีก”

7 แล้ว​พระองค์​ได้​นำ​ผม​ไป​ที่​ทางเข้า​ของ​ลาน​วิหาร ผม​มอง​เห็น​รู​รูหนึ่ง​ใน​กำแพง 8 พระองค์​พูด​กับ​ผม​ว่า “เจ้า​ลูก​มนุษย์ เจาะ​เข้า​ไป​ใน​กำแพง​นั้นสิ”

ผม​จึง​เจาะ​เข้าไป​ใน​กำแพง และ​เห็น​ประตู​ทางเข้า​อยู่​ในนั้น

9 แล้ว​พระองค์​พูด​กับ​ผม​ว่า “เข้าไปสิ ไป​ดู​สิ่ง​ชั่วร้าย​และ​น่ารังเกียจ​ที่​พวกเขา​ทำ​กัน​ใน​นั้น”

10 ผม​จึง​เข้า​ไป​ดู และ​เห็น​รูป​แกะสลัก​ตลอด​แนว​กำแพง เป็น​รูป​ของ​สัตว์​เลื้อย​คลาน+ 8:10 สัตว์​เลื้อย​คลาน ใน​ภาษา​ฮีบรู คำ​นี้​มี​ความหมาย​รวม​ถึง​พวก​แมลง​ด้วย พวก​รูป​สัตว์​ต่างๆ​ที่​น่ารังเกียจ และ​ยัง​มี​พวก​รูปเคารพ​ของ​ครอบครัว​ชาว​อิสราเอล​ด้วย

11 ผม​ยัง​เห็น ยาอาซันยาห์ ลูกชาย​ของ​ชาฟาน พร้อม​กับ​พวก​ผู้นำ​อาวุโส​เจ็ดสิบ​คน​ของ​ครอบครัว​ชาว​อิสราเอล ยืน​อยู่​กับ​ผู้คน​ที่นั่น ผู้นำ​แต่ละคน​ถือ​กระถาง​เผา​เครื่อง​หอม​อยู่​ใน​มือ และ​มี​ควัน​จาก​เครื่อง​หอม ลอย​ขึ้นมา 12 พระองค์​พูด​กับ​ผม​ว่า “เจ้า​ลูก​มนุษย์ เจ้า​เห็น​หรือ​ยัง​ว่า​พวก​ผู้นำ​อาวุโส​ของ​ครอบครัว​ชาว​อิสราเอล​ทำ​อะไร​กัน​ใน​ความมืด แต่ละคน​อยู่​ตาม​ช่อง​เล็ก​ที่​วาง​รูปเคารพ​ของ​เขาเอง พวกเขา​พูด​ว่า ‘พระยาห์เวห์​ไม่เห็น​พวกเรา พระยาห์เวห์​ทิ้ง​แผ่นดิน​นี้​ไป​แล้ว’” 13 แล้ว​พระองค์​พูด​ว่า “ตาม​เรา​มา แล้ว​เจ้า​จะ​ได้​เห็น​พวกเขา​ทำ​สิ่ง​ที่​น่ารังเกียจ​ยิ่งกว่า​นั้น​อีก”

14 พระองค์​จึง​นำ​ผม​ไป​ที่​ทางเข้า​วิหาร​ของ​พระยาห์เวห์ ประตู​นี้​ตั้ง​อยู่​ทาง​ทิศ​เหนือ ผม​เห็น​พวก​ผู้หญิง​กำลัง​นั่ง​ร้องไห้​คร่ำครวญ​ให้​กับ​พระทัมมุส+ 8:14 พระทัมมุส เป็น​พระ​ที่​ให้​คน​มี​ลูกดก​และ​ให้​ฝนตก พระทัมมุส​จะ​ตาย​ใน​ทุก​ฤดู​ใบไม้ร่วง และ​พระอิชทาร์ เมีย​ของเขา​จะ​ชวน​คน​ให้​มา​ร้องไห้​คร่ำครวญ​ร่วม​กับ​นาง เพื่อ​เขา​จะ​ได้​ฟื้น​ขึ้นมา​ใน​ฤดู​ใบไม้ผลิ พิธี​นี้​จะ​ตรง​กับ​วัน​ที่สอง​เดือน​สี่ (ซึ่ง​คาบเกี่ยว​เดือน​มิถุนายน​กับ​เดือน​กรกฎาคม) ที่​มี​ชื่อ​เรียกว่า​เดือน​ทัมมุส ตาม​เทศกาล​นี้ อยู่​ที่นั่น

15 พระองค์​พูด​กับ​ผม​ว่า “เจ้า​ลูก​มนุษย์ เจ้า​เห็น​สิ่งนี้​หรือยัง เจ้า​จะ​ได้​เห็น​สิ่ง​ที่​น่ารังเกียจ​ยิ่งกว่า​นี้​อีก” 16 แล้ว​พระองค์​ได้​นำ​ผม​เข้าไป​ที่​ลาน​ด้านใน​ของ​วิหาร​ของ​พระยาห์เวห์ ที่​ทางเข้า​วิหาร ตรง​พื้นที่​ระหว่าง​ระเบียง​กับ​แท่นบูชา​นั้น มี​ผู้ชาย​ประมาณ​ยี่สิบห้า​คน​หันหลัง​ให้​กับ​วิหาร​ของ​พระยาห์เวห์ และ​หันหน้า​ไป​ทาง​ทิศ​ตะวันออก พวกเขา​กำลัง​ก้ม​กราบ​ดวง​อาทิตย์​ที่​อยู่​ทาง​ทิศ​ตะวันออก​กันอยู่

17 พระองค์​พูด​กับ​ผม​ว่า “เจ้า​ลูก​มนุษย์ เจ้า​เห็น​สิ่งนั้น​หรือยัง เจ้า​คิด​ว่า​มัน​เป็น​เรื่อง​เล็กๆ​หรือ ที่​ครอบครัว​ของ​ยูดาห์​ทำ​สิ่ง​ที่​น่ารังเกียจ​เหล่านี้ แผ่นดิน​นี้​เต็ม​ไปด้วย​ความ​รุนแรง พวกเขา​ทำ​สิ่ง​ที่​ยั่วยุ​ความโกรธ​ของเรา​อยู่​เรื่อยๆ ดูสิ พวกเขา​เอา​กิ่งไม้​มา​แตะ​จมูก​ตัวเอง+ 8:17 กิ่งไม้​มา​แตะ​จมูก​ตัวเอง อาจจะ​เป็น​ท่าทาง​หนึ่ง​ใน​การ​บูชา​รูปเคารพ หรือ​ผู้นำ​ชาว​ยิว​บางคน​คิด​ว่า สำเนา​ต้นฉบับ​เดิม​น่า​จะ​เขียน​ว่า “เอา​ไม้​มา​แหย่​จมูก​เรา”18 เรา​จะ​จัดการ​กับ​พวกเขา​ด้วย​ความโกรธ เรา​จะ​ไม่​สงสาร​พวกเขา หรือ​ละเว้น​โทษ​พวกเขา​อีกต่อไป ถึง​พวกเขา​จะ​ตะโกน​ใส่​หู​เรา เรา​ก็​จะ​ไม่ฟัง​พวกเขา”

9

1 แล้ว​ผม​ก็​ได้ยิน​พระองค์​ร้อง​เรียก​ด้วย​เสียง​อัน​ดัง​ว่า

“พวกเจ้า​ที่​มี​หน้าที่​ลงโทษ​เมืองนี้ มานี่สิ ให้​เอา​อาวุธ​ติดมือ​มา​ด้วย”

2 แล้ว​ผม​เห็น​คน​หก​คน กำลัง​เดิน​มา​จาก​ทาง​ประตู​ที่​อยู่​ด้านบน​ขึ้นไป ประตู​นี้​ตั้ง​อยู่​ทาง​ทิศ​เหนือ ใน​มือ​แต่ละคน​ถือ​เครื่องมือ​สำหรับ​ทำลาย​ของเขา​อยู่ ชาย​คนหนึ่ง​ที่​มา​กับ​พวกเขา​สวม​ชุดลินิน+ 9:2 สวม​ชุดลินิน ปกติ​แล้ว​พวก​นักบวช​จะ​สวม​เสื้อผ้า​ชนิดนี้ และ​มี​ชุด​เครื่องเขียน​ห้อย​ไว้​ที่​เอว พวกเขา​ได้​เข้า​มา​ยืน​อยู่​ที่​ข้างๆ​แท่นบูชา​ทอง​สัมฤทธิ์ 3 ขณะนั้น รัศมี​แห่ง​พระเจ้า​ของ​อิสราเอล​ได้​ขึ้น​มา​อยู่​เหนือ​บรรดา​เครูบ ซึ่ง​เป็น​ที่​ที่​รัศมี​นั้น​เคย​ปรากฏ​มา​แล้ว แล้ว​รัศมี​นั้น​ได้​เคลื่อนที่​ไป​ที่​ธรณี​ประตู​ของ​วิหาร แล้ว​พระยาห์เวห์​ได้​เรียก​ชาย​คนนั้น​ที่​สวม​ใส่​ชุดลินิน​และ​มี​ชุด​เครื่องเขียน​อยู่​ที่​เอว​ของเขา

4 แล้ว​พระยาห์เวห์​พูด​กับ​เขา​ว่า “ไป​ให้​ทั่ว​เมือง​เยรูซาเล็ม ไป​ทำ​เครื่อง​หมาย​ไว้​บน​หน้าผาก​ของ​ผู้ที่​เศร้าโศก​และ​คร่ำครวญ​ให้​กับ​เรื่อง​ที่​น่ารังเกียจ​ทั้งหมด​ที่​ผู้คน​ใน​เมือง​นี้​ทำ​กัน”

5 ใน​ขณะที่​ผม​ฟัง​อยู่นั้น พระองค์​ได้​พูด​กับ​ห้าคน​ที่เหลือ​ว่า

“ตาม​เขา​ไป​ทั่ว​ทั้ง​เมือง ใคร​ที่​ไม่มี​เครื่อง​หมาย​ที่​หน้าผาก ให้​ฆ่า​ทิ้ง​ให้หมด ไม่ต้อง​สงสาร​หรือ​เห็นอก​เห็นใจ 6 ฆ่า​ให้หมด ไม่ว่า​จะ​เป็น​คนแก่ คน​หนุ่ม​สาว ผู้หญิง หรือ​เด็กๆ แต่​ห้าม​แตะต้อง​คน​ที่​มี​เครื่อง​หมาย​อยู่​บน​หน้าผาก ให้​เริ่มต้น​จาก​สถานที่​ศักดิ์สิทธิ์​ของเรา​ไป” ดังนั้น พวกเขา​จึง​เริ่ม​ฆ่า​พวก​ผู้นำ​อาวุโส​ที่​อยู่​หน้า​วิหาร

7 แล้ว​พระองค์​พูด​กับ​พวกเขา​ว่า “ทำ​ให้​วิหาร​นี้​เสื่อม​ความ​ศักดิ์สิทธิ์​ไป ให้​ลาน​นี้​เต็ม​ไปด้วย​ซาก​ศพ ไป​ทำ​เดี๋ยวนี้​เลย” ดังนั้น พวกเขา​จึง​ออกไป​และ​เริ่ม​ฆ่า​ผู้คน​ไป​ทั่ว​ทั้ง​เมือง

8 ใน​ขณะที่​พวกเขา​ออกไป​ฆ่า​คน ผม​อยู่​ที่นั่น​คนเดียว ผม​ก้มหน้า​กราบ​ลง​ถึง​พื้น และ​ร้อง​ออกมา​ว่า “ข้าแต่​พระยาห์เวห์ องค์​เจ้า​ชีวิต เพราะ​ความ​เดือดดาล​ที่​พระองค์​มี​ต่อ​คน​อิสราเอล พระองค์​จะ​ทำลาย​พวกเขา​ที่​เหลือ​อยู่​นี้​ทั้งหมด​เลย​หรือ”

9 พระองค์​ตอบ​ผม​ว่า “บาป​ของ​ครอบครัว​อิสราเอล​และ​ยูดาห์​นั้น​ยิ่งใหญ่​มหาศาล​นัก แผ่นดิน​เต็ม​ไปด้วย​การ​ฆ่าฟัน และ​ทั้ง​เมือง​เต็ม​ไปด้วย​ความ​อธรรม พวกเขา​พูด​ว่า ‘พระยาห์เวห์​ได้​ทิ้ง​แผ่นดิน​นี้​ไป​แล้ว พระองค์​มอง​ไม่เห็น​สิ่ง​ที่​เรา​ทำ​หรอก’ 10 ดังนั้น​เรา​จะ​ไม่​มองดู​พวกเขา​ด้วย​ความ​สงสาร​หรือ​ละเว้น​โทษ​พวกเขา​อีกต่อไป แต่​เรา​จะ​ให้​สิ่ง​ที่​พวกเขา​ได้​ทำ​ไป​นั้น​ตกลง​บน​หัว​ของ​พวกเขา​เอง”

11 แล้ว​ชาย​ที่​สวม​ใส่​ชุดลินิน ที่​มี​ชุด​เครื่องเขียน​อยู่​ที่​เอว ได้​กลับ​มา​รายงาน​ว่า “ผม​ได้​ทำ​ตาม​ที่​พระองค์​สั่ง​เรียบร้อย​แล้ว​ครับ”

10

รัศมี​ของ​พระเจ้า​ย้าย​ออก​จาก​วิหาร

1 ผม​ได้​มอง​ไป​ที่​โดม+ 10:1 โดม ดู​คำ​อธิบาย​ได้​จาก บทที่ 1:22 ที่​อยู่​เหนือ​หัว​ของ​เครูบ​เหล่านั้น และ​ผม​ได้​เห็น​สิ่ง​ที่​เหมือน​กับ​บัลลังก์​ที่​ทำ​จาก​ไพลิน​สี​ฟ้าใส​อยู่​เหนือ​โดม​นั้น 2 แล้ว​พระยาห์เวห์​ได้​พูด​กับ​ชาย​ที่​สวม​ชุดลินิน​ว่า “เข้าไป​ใน​ระหว่าง​ล้อ​ที่​อยู่​ใต้​เครูบ​นั้น และ​ให้​หยิบ​ถ่าน​ที่​กำลัง​คุ​อยู่​ท่ามกลาง​เครูบ​เหล่านั้น​มา​สอง​กำมือ แล้ว​เอา​ไป​โปรย​ให้​ทั่ว​เมือง​เยรูซาเล็ม”

ใน​ขณะที่​ผม​มอง​ดู​อยู่นั้น ชาย​คนนั้น​ก็​เข้าไป 3 เครูบ​เหล่านั้น​ยืน​อยู่​ทาง​ทิศ​ใต้​ของ​วิหาร เมื่อ​ชาย​คนนั้น​เข้าไป ก็​มี​เมฆ​ก้อน​หนึ่ง​มา​ปกคลุม​ลาน​ด้านใน​จน​ทั่ว 4 แล้ว​รัศมี​ของ​พระยาห์เวห์​ได้​ลอย​ขึ้นไป​จาก​ด้านบน​ของ​เครูบ​เหล่านั้น และ​เคลื่อนที่​ไป​ที่​ธรณี​ประตู​วิหาร มี​เมฆ​อยู่​เต็ม​วิหาร​ไปหมด และ​รัศมี​ของ​พระยาห์เวห์​ส่องสว่าง​ไป​ทั่ว​ลาน​นั้น 5 เสียง​จาก​ปีก​ของ​เครูบ​ดัง​ไป​ไกล​ถึง​ลาน​ด้าน​นอก เหมือน​กับ​เสียง​ของ​พระเจ้า​ผู้​มี​ฤทธิ์ทั้งสิ้น​เมื่อ​พระองค์​พูด

6 เมื่อ​พระยาห์เวห์​สั่ง​ชาย​ที่​สวม​ชุดลินิน​นั้น​ว่า “ให้​เอา​ไฟ​ที่​อยู่​ระหว่าง​ล้อ​ที่​อยู่​ท่ามกลาง​เครูบ​เหล่านี้​ไป” ชาย​คนนั้น​ได้​เข้าไป​และ​ไป​ยืน​อยู่​ที่​ด้านข้าง​ของ​ล้อ​ล้อหนึ่ง 7 แล้ว​เครูบ​องค์หนึ่ง​ใน​บรรดา​เครูบ​เหล่านั้น​ได้​ยื่น​มือ​ของท่าน​เข้าไป​ใน​ไฟ​ที่​อยู่​ระหว่าง​พวก​เครูบ ท่าน​หยิบ​ถ่านไฟ​ออก​มา​ส่วนหนึ่ง​และ​เอา​ไป​ใส่​ใน​มือ​ทั้ง​สองข้าง​ของ​ชาย​ที่​สวม​ชุดลินิน​นั้น ชาย​นั้น​รับ​เอา​ไฟ​นั้น​แล้ว​ออกไป 8 (ใต้​ปีก​พวกนั้น​ของ​เครูบ มี​สิ่ง​ที่​ดู​เหมือน​มือ​มนุษย์)

9 ผม​ได้​สังเกต​เห็น​ว่า ข้างๆ​ของ​เครูบ​ทั้ง​สี่​นั้น แต่ละ​ท่าน​จะ​มี​ล้อ​อยู่​หนึ่ง​ล้อ รวม​เป็น​สี่​ล้อ ล้อ​ทั้ง​สี่​นั้น​เป็น​ประกาย​เหมือน​กับ​เพทาย​สี​เหลือง​สด 10 ล้อ​ทั้ง​สี่​นี้ ดู​เหมือน​กัน​หมด แต่ละ​ล้อ​มีล้อ​อีก​ล้อหนึ่ง​ซ้อน​อยู่​ตรง​กลาง 11 เมื่อ​พวก​ล้อนี้​มุ่ง​ไป​ข้าง​หน้า มัน​สามารถ​หัน​ไป​ทาง​ไหน​ก็ได้​ทั้ง​สี่​ทิศ แต่​พอ​มัน​เคลื่อนที่​มัน​จะ​เปลี่ยน​ทิศทาง​ไม่ได้ ถ้า​มุ่งหน้า​ไป​ทาง​หน้า​ใด หน้า​อื่นๆ​ก็​จะ​มุ่ง​ไป​ตาม​หน้า​นั้น​ด้วย ใน​ขณะที่​เคลื่อนที่​มัน​จะ​ไม่​เปลี่ยน​ทิศทาง 12 มี​ดวงตา​เต็ม​ไปหมด​ทั่ว​ร่าง​ของ​เครูบ​เหล่านี้ มี​ดวงตา​ที่​ด้าน​หลัง ที่​มือ และ​ที่​ปีก​ของ​พวกท่าน รวมทั้ง​ที่​ล้อ​ทั้ง​สี่​ของ​พวกท่าน​ด้วย 13 ผม​ได้ยิน​ผู้หนึ่ง​เรียก​ล้อ​เหล่านั้น​ว่า “วงล้อ​หมุน​วน”

14 เครูบ​แต่ละ​องค์​มี​ใบหน้า​สี่หน้า หน้า​หนึ่ง​เป็น​หน้า​ของ​เครูบ+ 10:14 หน้า​ของ​เครูบ คือ​ใบหน้า​ของ​วัว​ตัวผู้​ที่​พูด​ถึง​ใน​บทที่ 1:10 หน้าที่​สอง​เป็น​หน้า​มนุษย์ หน้าที่​สาม​เป็น​หน้า​สิงโต และ​หน้าที่​สี่​เป็น​หน้า​นก​อินทรี

15 แล้ว​เครูบ​เหล่านั้น​ได้​ลอย​ขึ้นไป​ใน​อากาศ สิ่ง​ที่​มีชีวิต​ต่างๆ​ที่​ผม​มองเห็น​ใน​นิมิต ข้าง​คลองขุด​เคบาร์ ที่แท้​ก็​คือ​พวก​เครูบ​นี่เอง

16 เมื่อ​เครูบ​เหล่านั้น​เคลื่อนที่ ล้อ​ที่​อยู่​ข้าง​พวกเขา​ก็​เคลื่อนที่​ตาม​ไปด้วย เมื่อ​เครูบ​กาง​ปีก​และ​บิน​ขึ้นไป​ใน​อากาศ ล้อ​ทั้งหมด​ไม่ได้​เคลื่อน​ออกไป​จาก​ด้าน​ข้าง​ของ​พวกเขา​เลย 17 เมื่อ​เครูบ​อยู่​กับที่ ล้อ​ก็​หยุด​อยู่​กับที่​ด้วย เมื่อ​เครูบ​บิน​ขึ้น พวก​ล้อ​เหล่านั้น​ก็​ขึ้นไป​กับ​พวกเขา​ด้วย​เพราะ​วิญญาณ​ของ​สิ่ง​ที่​มีชีวิต​เหล่านั้น​อยู่​ใน​ล้อ​พวกนั้น

18 แล้ว​รัศมี​ของ​พระยาห์เวห์​ได้​ลอย​ขึ้น​จาก​ธรณี​ประตู​ของ​วิหาร​ไป​หยุด​อยู่​เหนือ​เครูบ 19 ใน​ขณะที่​ผม​มองดู​อยู่นั้น เครูบ​เหล่านั้น​ได้​กาง​ปีก​บิน​ขึ้น​จาก​พื้น และ​เมื่อ​พวกเขา​ไป ล้อ​ทั้งหมด​ได้​ตาม​พวกเขา​ไป​ด้วย แล้ว​พวกเขา​ได้​ไป​หยุด​อยู่​ที่​ประตู​ทาง​ทิศ​ตะวันออก​ของ​วิหาร​ของ​พระยาห์เวห์ และ​รัศมี​แห่ง​พระเจ้า​ของ​อิสราเอล​อยู่​เหนือ​พวกเขา

20 แล้ว​ผม​ได้​คิด​ถึง​สิ่งมีชีวิต​เหล่านั้น​ที่​อยู่​ภายใต้​รัศมี​ของ​พระเจ้า​แห่ง​อิสราเอล ที่​ผม​เห็น​ใน​นิมิต​ตอน​ที่​อยู่​ข้าง​คลองขุด​เคบาร์ ที่แท้​สิ่งมีชีวิต​พวกนั้น​ก็​คือ​เครูบ​นี่เอง 21 สิ่งมีชีวิต​แต่ละ​ท่าน​มี​ใบหน้า​สี่​หน้า มี​ปีก​สี่​ปีก​และ​ใต้​ปีก​ของ​พวก​สิ่งมีชีวิต​นี้​มี​สิ่ง​ที่​ดู​คล้าย​กับ​มือ​ของ​มนุษย์ 22 ใบหน้า​ของ​เครูบ​เหมือน​กับ​ใบหน้า​ทั้ง​สี่​ของ​สิ่งมีชีวิต​เหล่านั้น​ที่​ผม​เห็น​ใน​นิมิต ตอน​ที่​ผม​อยู่​ข้าง​คลองขุด​เคบาร์ สิ่งมีชีวิต​แต่ละ​ท่าน​ได้​มุ่ง​ตรง​ไป​ข้าง​หน้า

11

คำด่าว่า​พวกผู้นำ​ชั่ว

1 แล้ว​พระวิญญาณ​ได้​ยก​ผม​ขึ้น​และ​นำ​ผม​ไป​อยู่​ที่​ประตู​วิหาร​ทาง​ทิศ​ตะวันออก ประตู​นี้​หัน​หน้า​ไป​ทาง​ทิศ​ตะวันออก ผม​เห็น​ผู้ชาย​ยี่สิบห้า​คน​ที่​ทางเข้า​ประตู​นั้น และ​ผม​เห็น​ยาอาซันยาห์​ลูกชาย​ของ​อัสซูร์ และ​เปลาทิยาห์​ลูกชาย​ของ​เบไนยาห์ อยู่​ที่นั่น​ด้วย สอง​คนนี้​เป็น​ผู้นำ​ของ​ประชาชน

2 พระยาห์เวห์​ได้​พูด​กับ​ผม​ว่า “เจ้า​ลูก​มนุษย์ คน​พวกนี้​คือ​ผู้ที่​คบคิด​กัน​วางแผน​ชั่ว และ​ให้​คำแนะนำ​ที่​ชั่วช้า​ใน​เมืองนี้ 3 พวกเขา​พูด​ว่า ‘ไม่มี​ความ​จำเป็น​ที่​จะ​สร้าง​บ้าน​เพิ่ม​ใน​เร็วๆนี้ พวกเรา​อยู่​ใน​เมือง​นี้​อย่าง​ปลอดภัย​เหมือน​เนื้อ​ใน​หม้อ’ 4 ดังนั้น เจ้า​ลูก​มนุษย์ ไป​พูด​แทน​เรา​ต่อว่า​คน​พวกนั้น”

5 แล้ว​พระวิญญาณ​ของ​พระยาห์เวห์​ได้​มา​อยู่​บน​ตัว​ผม พระองค์​บอก​ผม​ว่า “ไป​บอก​กับ​คน​พวกนั้น​ว่า นี่​คือ​สิ่ง​ที่​พระยาห์เวห์​พูด ‘ครอบครัว​อิสราเอล​เอ๋ย นั่น​คือ​สิ่ง​ที่​พวกเจ้า​พูด​กัน แต่​เราเอง รู้​ความคิด​ทั้งหลาย​ใน​ใจ​ของ​พวกเจ้า 6 เจ้า​ได้​ฆ่า​ผู้คน​จำนวน​มาก​ใน​เมือง​นี้ และ​เจ้า​ได้​ทำ​ให้​ถนน​สาย​ต่างๆ​เต็ม​ไปด้วย​ซาก​ศพ’

7 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘พวก​ซาก​ศพ​ที่​เจ้า​ได้​โยน​ทิ้ง​ไว้​ที่นั่น​ก็​คือ​เนื้อ และ​เมือง​นี้​ก็​คือ​หม้อ แต่​เรา​จะ​ขับไล่​เจ้า​ออก​ไป​จาก​เมือง​นี้ 8 เจ้า​กลัว​ดาบ ดังนั้น​เรา​จะ​เอา​ดาบ​มา​ลง​บน​เจ้า’” พระยาห์เวห์​องค์​เจ้า​ชีวิต​พูด​ว่า​อย่างนี้

9 “เรา​จะ​ขับไล่​เจ้า​ออก​ไป​จาก​เมือง​นี้ เรา​จะ​มอบ​เจ้า​ให้​กับ​พวก​คน​ต่าง​ชาติ​และ​เรา​จะ​ลงโทษ​เจ้า 10 เจ้า​จะ​ล้มตาย​ด้วย​ดาบ เรา​จะ​ลงโทษ​เจ้า​ที่​ชายแดน​ต่างๆ​ของ​อิสราเอล​นี้ แล้ว​เจ้า​จะ​ได้​รู้​ว่า​เรา​คือ​ยาห์เวห์ 11 เมือง​นี้​จะ​ไม่​เป็น​หม้อ​ใบหนึ่ง​สำหรับ​เจ้า และ​เจ้า​จะ​ไม่​เป็น​เนื้อ​ใน​หม้อ​นั้น เรา​จะ​ลงโทษ​เจ้า​ตาม​ชายแดน​ต่างๆ​ของ​อิสราเอล 12 เมื่อนั้น​เจ้า​จะ​ได้​รู้​ว่า​เรา​คือ​ยาห์เวห์ และ​เป็น​ข้อบังคับ​ต่างๆ​ของ​เราเอง​ที่​เจ้า​ไม่ยอม​ทำ​ตาม และ​เป็น​พวก​กฎ​ของ​เราเอง​ที่​พวกเจ้า​ไม่ยอม​รักษา แต่​เจ้า​กลับ​ไป​ทำตัว​เหมือน​ชนชาติ​ต่างๆ​ที่​อยู่​รอบๆ​เจ้า”

13 ใน​ขณะที่​ผม​กำลัง​พูด​แทน​พระเจ้า​อยู่นั้น เปลาทียาห์​ลูกชาย​ของ​เบไนยาห์​ก็​ตาย แล้ว​ผม​ก้มหน้า​กราบ​ลง​กับ​พื้น และ​ร้อง​ด้วย​เสียง​อัน​ดัง​ว่า

“พระยาห์เวห์​องค์​เจ้า​ชีวิต พระองค์​จะ​ทำลาย​อิสราเอล​ที่เหลือ​ทั้งหมด​หรือ”

พระเจ้า​จะ​นำ​คน​ของ​พระองค์​กลับมา

14 คำพูด​ของ​พระยาห์เวห์​ได้​มา​ถึง​ผม​ว่า 15 “เจ้า​ลูก​มนุษย์ ประชาชน​ที่​อาศัย​อยู่​ใน​เมือง​เยรูซาเล็ม ได้​พูด​อย่างนี้​เกี่ยวกับ​พี่น้อง​ของเจ้า ญาติ​ที่​เจ้า​มี​หน้าที่​ดูแล และ​ครอบครัว​ทั้งหมด​ของ​อิสราเอล​ว่า

‘พวกเขา​ได้​ไป​อยู่​ห่างไกล​จาก​พระยาห์เวห์ แผ่นดิน​นี้​ตก​เป็น​ของ​พวกเรา​แล้ว พวกเรา​ได้รับ​สิทธิ์​ที่​จะ​ยึดครอง​ประเทศ​นี้​แล้ว’

16 ดังนั้น ให้​บอก​สิ่งนี้​กับ​คน​พวกนั้น​ว่า นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘ถึงแม้​เรา​ได้​ส่ง​พวกเขา​ไป​อยู่​ห่างไกล​ท่ามกลาง​ชนชาติ​ต่างๆ​และ​ทำให้​พวกเขา​กระจัด​กระจาย​ไป​ตาม​ประเทศ​ต่างๆ แต่​อย่างไร​ก็ตาม เรา​ได้​กลาย​เป็น​วิหาร​ของ​พวกเขา​ระดับ​หนึ่ง​ใน​ช่วง​ที่​พวกเขา​อยู่​ตาม​ประเทศ​เหล่านั้น’

17 แต่​เจ้า​จะ​ต้อง​บอก​คน​เหล่านั้น​ว่า นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘เรา​จะ​รวบรวม​พวกเจ้า​มา​จาก​ชนชาติ​ต่างๆ​และ​นำ​พวกเจ้า​กลับ​มา​จาก​ประเทศ​ที่​พวกเจ้า​กระจัด​กระจาย​ไปอยู่​นั้น และ​เรา​จะ​คืน​แผ่นดิน​ของ​อิสราเอล​ให้​กับ​พวกเจ้า’ 18 เมื่อ​พวกเขา​กลับ​คืน​สู่​แผ่นดิน​นี้ พวกเขา​จะ​กำจัด​พวก​รูปปั้น​เลวๆ​เหล่านี้ กับ​พวก​รูปเคารพ​ขี้ๆ​เหล่านี้​ให้​หมดสิ้น​ไป 19 เรา​จะ​ให้​พวกเขา​ไม่​เป็น​คน​สองจิต​สองใจ​และ​จะ​ใส่​วิญญาณ​ใหม่​ลง​ใน​ตัว​พวกเขา เรา​จะ​เอา​หัวใจ​หิน​ของ​พวกเขา​ออกไป และ​เอา​หัวใจ​ที่​มี​เลือด​เนื้อ​ใส่​เข้าไป​แทน 20 เพื่อ​พวกเขา​จะ​ทำ​ตาม​ข้อบังคับ​ต่างๆ​ของเรา และ​จะ​รักษา​กฎ​ทั้งหลาย​ของเรา​อย่าง​เคร่งครัด พวกเขา​จะ​เป็น​คน​ของเรา​และ​เรา​ก็​จะ​เป็น​พระเจ้า​ของ​พวกเขา

21 แต่​ส่วน​พวก​ที่​ได้​มอบ​ใจ​ให้​กับ​พวก​รูปปั้น​เลวๆ​และ​พวก​รูปเคารพ​ขี้ๆ​เหล่า​นั้น เรา​ก็​จะ​ให้​พวกเขา​รับ​กรรม​ชั่ว​ที่​พวกเขา​ก่อ​ขึ้น​นั้น” พระยาห์เวห์​องค์​เจ้า​ชีวิต​พูด​ว่า​อย่าง​นั้น

22 แล้ว​พวก​เครูบ​ได้​กาง​ปีก​บินไป ล้อ​ที่​อยู่​เคียง​ข้าง​พวกเขา​ก็​ลอย​ไป​ด้วย และ​รัศมี​ของ​พระเจ้า​แห่ง​อิสราเอล​ได้​อยู่​เหนือ​พวกเขา 23 รัศมี​ของ​พระยาห์เวห์​ได้​ลอย​ขึ้น​มา​จาก​เมือง​เยรูซาเล็ม และ​ไป​หยุด​อยู่​เหนือ​ภูเขา​ทาง​ตะวันออก​ของ​เมือง+ 11:23 ภูเขา​ทาง​ตะวันออก​ของ​เมือง คือ​ภูเขา​มะกอกเทศ24 พระวิญญาณ​ได้​ยก​ผม​ขึ้น และ​นำ​ผม​กลับมา​ที่​แผ่นดิน​บาบิโลน มา​ยัง​พวก​ที่​ถูก​กวาด​ต้อน​มา ผม​ได้​เห็น​เรื่อง​ที่​เกิดขึ้น​ทั้งหมด​นี้​ใน​นิมิต​ที่​มา​จาก​พระเจ้า แล้ว​นิมิต​นั้น​ก็​ได้​หาย​ไป​จาก​ผม 25 แล้ว​ผม​ได้​บอก​กับ​เชลย​พวกนี้ ถึง​ทุกสิ่ง​ที่​พระยาห์เวห์​ให้​ผม​เห็น

12

ฉาก​ละคร​ตอน​ถูก​เนรเทศ

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ เจ้า​อาศัย​อยู่​ท่ามกลาง​คน​ที่​ชอบ​กบฏ พวกเขา​มีตา​แต่​มอง​ไม่เห็น มี​หู​แต่​ไม่​ได้ยิน เพราะ​พวกเขา​คือ​คน​ที่​ชอบ​กบฏ 3 ดังนั้น เจ้า​ลูก​มนุษย์ ให้​เก็บ​ข้าวของ​ของเจ้า เพื่อ​เตรียม​ถูก​กวาด​ต้อน​ไป​เป็น​เชลย ใน​ตอน​กลางวัน​ขณะที่​พวกเขา​มอง​ดู​เจ้า ให้​เจ้า​ออก​เดินทาง​จาก​ที่​เจ้า​อยู่​นี้​ไป​ยัง​ที่อื่น บางที​พวกเขา​อาจจะ​เข้าใจ​ความหมาย​ของ​สิ่ง​ที่​เจ้า​ทำนี้ ถึงแม้​พวกเขา​เป็น​บ้าน​ที่​ชอบ​กบฏ​ก็ตาม

4 ใน​ตอน​กลางวัน​ขณะที่​พวกเขา​มอง​ดู​เจ้า​อยู่นั้น ให้​เจ้า​เก็บ​รวบรวม​ข้าวของ​ต่างๆ​ของเจ้า เพื่อ​เตรียม​ถูก​กวาด​ต้อน​ไป​เป็น​เชลย แล้ว​ใน​ตอนเย็น​ขณะที่​พวกเขา​กำลัง​มอง​ดู​เจ้า ก็​ให้​เจ้า​ออก​ไป​ทำที​เหมือน​กับ​ว่า​กำลัง​ถูก​กวาด​ต้อน​ไป​เป็น​เชลย 5 ใน​ขณะที่​พวกเขา​มอง​ดู​เจ้า ก็​ให้​เจ้า​ขุด​รู​กำแพง​มุด​ออกไป พร้อม​กับ​เอา​ข้าวของ​ของเจ้า​ออก​ไป​ทาง​รูนั้น​ด้วย 6 ใน​ขณะที่​พวกเขา​มอง​ดู​เจ้า​อยู่นั้น ให้​เจ้า​เอา​ของ​เหล่านั้น​แบก​ไว้​บน​บ่า แบก​มัน​ออก​ไป​ใน​ความมืด ให้​ปิด​หน้า​ของเจ้า​ไว้​เพื่อ​เจ้า​จะ​ได้​ไม่เห็น​แผ่นดิน เรา​ได้​ใช้​เจ้า​เป็น​ตัวอย่าง สำหรับ​สิ่ง​ที่​จะ​เกิดขึ้น​กับ​บ้าน​ของ​อิสราเอล”

7 ดังนั้น ผม​จึง​ทำ​ตาม​คำสั่ง​นั้น ผม​ได้​เก็บ​ข้าวของ​ต่างๆ​ของ​ผม​ใน​ตอน​กลางวัน เพื่อ​เตรียม​ถูก​กวาด​ต้อน​ไป​เป็น​เชลย ใน​ตอนเย็น​ผม​ได้​ขุด​รู​กำแพง​ด้วย​มือ​ของผม​เอง แล้ว​ใน​ความมืด ผม​ได้​เอา​ของ​ทั้งหมด​แบก​ไว้​บน​บ่า ใน​ขณะที่​พวกเขา​มอง​ดู​ผม​อยู่

8 ใน​ตอนเช้า​คำพูด​ของ​พระยาห์เวห์​ได้​มา​ถึง​ผม​ว่า 9 “เจ้า​ลูก​มนุษย์ พวก​อิสราเอล​ที่​ชอบ​กบฏ​พวก​นั้น ได้​ถาม​เจ้า​ใช่ไหม​ว่า​เจ้า​กำลัง​ทำ​อะไร 10 ให้​บอก​กับ​พวกนั้น​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ข้อความ​นี้​เกี่ยวข้อง​กับ​เจ้าชาย​องค์นั้น​ใน​เมือง​เยรูซาเล็ม​กับ​ครอบครัว​อิสราเอล​ทั้งหมด​ที่​อยู่​ที่นั่น’ 11 ให้​บอก​กับ​พวกเขา​ว่า ‘ผม เป็น​ตัวอย่าง​ให้​กับ​พวกท่าน สิ่ง​ที่​ผม​ได้​ทำ​ไป​นั้น จะ​เกิดขึ้น​กับ​พวกท่าน พวกท่าน​จะ​ถูก​กวาด​ต้อน​ไป​เป็น​เชลย 12 เจ้าชาย​ของ​พวกท่าน​จะ​ต้อง​เอา​ของ​แบก​ไว้​บน​บ่า​ของเขา​ใน​ความมืด และ​เขา​จะ​ให้​คน​ขุด​กำแพง​เป็น​ช่อง แล้ว​หนี​ออกไป เขา​จะ​ปิด​หน้า​ของเขา​เพื่อ​จะ​ไม่ได้​เห็น​แผ่นดิน’

13 เรา​จะ​กาง​ตาข่าย​ของเรา​ดัก​เขา และ​เขา​จะ​ตก​ลงไป​ใน​กับดัก​ของเรา เรา​จะ​นำ​ตัวเขา​ไป​ที่​บาบิโลน​ซึ่ง​เป็น​แผ่นดิน​ของ​ชาว​เคลเดีย แต่​เขา​จะ​มอง​ไม่เห็น​ว่า​เขา​อยู่​ที่ไหน และ​เขา​จะ​ตาย​อยู่​ที่นั่น+ 12:13 เขา​จะ​มอง​ไม่เห็น … ตาย​อยู่​ที่นั่น คำ​ทำนาย​ของ​เอเสเคียล​นี้​ได้​เกิดขึ้น​กับ​กษัตริย์​เศเดคียาห์ เขา​หนี​ออก​จาก​ช่อง​กำแพง​ของ​เมือง​เยรูซาเล็ม แต่​โดน​ทหาร​ชาว​บาบิโลน​จับ และ​ทำ​ให้​เขา​ตาบอด​แล้ว​นำ​เขา​ไป​เป็น​เชลย​ที่​บาบิโลน และ​ตาย​ที่นั่น ดู​เพิ่มเติม​ได้​จาก​หนังสือ 2 พงศ์กษัตริย์ 25:5, 7; หนังสือ​เยเรมียาห์ 39:6-7; 52:8-1114 เรา​จะ​ทำ​ให้​คน​ที่​อยู่​รอบๆ​เขา​กระจัด​กระจาย​ไป​กับ​สายลม รวมทั้ง​พวก​เจ้าหน้าที่​และ​กองทัพ​ทั้งหมด​ของเขา ศัตรู​จะ​ชัก​ดาบ​ไล่ล่า​พวกเขา 15 แล้ว​พวกเขา​จะ​ได้​รู้​ว่า เรา​คือ​ยาห์เวห์ เมื่อ​เรา​ทำ​ให้​พวกเขา​แตกซ่าน​ไป​อยู่​ท่ามกลาง​ชนชาติ​ต่างๆ​และ​ทำให้​พวกเขา​กระจัด​กระจาย​ไป​ทั่ว​ใน​หลาย​ประเทศ

16 แต่​เรา​จะ​ให้​พวกเขา​ส่วนหนึ่ง​รอดตาย พวกเขา​จะ​รอดพ้น​จาก​คมดาบ ความ​อดอยาก​และ​โรคระบาด เพื่อ​คน​พวกนี้​จะ​ได้​บอก​กับ​ชนชาติ​ทั้งหลาย​ที่​พวกเขา​ไป​อยู่​ด้วย​นั้น ว่า​พวกเขา​ได้​ทำ​สิ่ง​อัน​น่ารังเกียจ​ขนาด​ไหน​ต่อ​พระยาห์เวห์ แล้ว​พวกเขา​จะ​ได้​รู้​ว่า​เรา​คือ​ยาห์เวห์”

ฉาก​ละคร​ตอน​ชาว​อิสราเอล​หวาดกลัว

17 แล้ว​ถ้อยคำ​ของ​พระยาห์เวห์​ได้​มา​ถึง​ผม​ว่า 18 “เจ้า​ลูก​มนุษย์ เจ้า​จะ​ต้อง​ทำ​ตัว​สั่นเทิ้ม​เมื่อ​เจ้า​กิน​อาหาร และ​กลัว​จน​ขนลุก​เมื่อ​เจ้า​ดื่มน้ำ 19 เจ้า​จะ​ต้อง​บอก​สิ่งนี้​กับ​ประชาชน​ของ​แผ่นดิน​นี้​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​เกี่ยวกับ​ผู้ที่​อาศัย​อยู่​ใน​เมือง​เยรูซาเล็ม​และ​ใน​แผ่นดิน​อิสราเอล พวกเขา​จะ​กิน​อาหาร​ด้วย​ความ​กังวล และ​ดื่ม​น้ำ​ด้วย​ความ​สิ้นหวัง​เพราะ​ทุกสิ่ง​ทุกอย่าง​ใน​แผ่นดิน​ของ​พวกเขา​จะ​ถูก​กวาด​ต้อน​ไป​จน​เรียบ เพราะ​ประชาชน​ทั้งหมด​ที่​อยู่​ที่นั่น​โหดร้าย​และ​ชอบ​ใช้​ความ​รุนแรง 20 เมือง​ต่างๆ​ที่​มี​คน​อาศัย​อยู่​จะ​ถูก​ทิ้ง​ให้​เป็น​ซาก​ปรัก​หักพัง​และ​แผ่นดิน​จะ​เวิ้งว้าง​ทรุดโทรม แล้ว​เจ้า​จะ​ได้​รู้​ว่า เรา​คือ​ยาห์เวห์’”

พระยาห์เวห์​พูดจริง​ทำจริง

21 แล้ว​ถ้อยคำ​ของ​พระยาห์เวห์​ได้​มา​ถึง​ผม​ว่า 22 “เจ้า​ลูกมนุษย์ ทำไม​คน​ที่​อยู่​ใน​แผ่นดิน​อิสราเอล​ถึง​ได้​ยก​สุภาษิต​นี้​ขึ้นมา ที่​ว่า

‘วันเวลา​ผ่าน​พ้นไป

นิมิต​ทั้งหลาย​ไม่เห็น​เกิดขึ้น’

23 ดังนั้น​ให้​บอก​กับ​คน​พวกนั้น​ว่า พระยาห์เวห์ องค์​เจ้า​ชีวิต​พูด​ว่า ‘เรา​จะ​ทำ​ให้​สุภาษิต​นี้​สิ้นสุด​ลง ผู้คน​ใน​อิสราเอล​จะ​ไม่​อ้าง​สุภาษิต​นี้​อีก​ต่อไป’ แต่​ให้​เจ้า​บอก​พวกเขา​ถึง​สุภาษิต​อีก​อันหนึ่ง​ว่า

‘วัน​เวลา​นั้น​มาถึง​แล้ว

นิมิต​ทั้งหลาย​จะ​เกิดขึ้น’

24 จะ​ไม่มี​นิมิต​จอม​ปลอม​หรือ​นัก​เวทมนตร์​ที่​หลอกลวง​ใน​หมู่​ประชาชน​อิสราเอล​อีก​ต่อไป 25 เพราะ​เรา ยาห์เวห์​จะ​เป็น​ผู้​ที่​ออก​คำสั่ง​เอง และ​สิ่ง​ที่​เรา​พูด​นั้น​จะ​เกิดขึ้น มัน​จะ​ไม่​ล่าช้า​อีก​ต่อไป เพราะ​ใน​ช่วง​ชีวิต​ของ​พวกเจ้า​ครอบครัว​ที่​ชอบ​กบฏ เรา​จะ​เป็น​คน​ออก​คำสั่ง​เอง และ​เรา​จะ​ทำ​ให้​มัน​เกิดขึ้น” พระยาห์เวห์​องค์​เจ้า​ชีวิต​พูด​ไว้​ว่า​อย่าง​นั้น

26 แล้ว​ถ้อยคำ​ของ​พระยาห์เวห์​ได้​มา​ถึง​ผม​ว่า 27 “เจ้า​ลูกมนุษย์ ครอบครัว​ของ​อิสราเอล​พูด​ว่า ‘นิมิต​ที่​เขา​เห็นนั้น​มัน​เป็น​เรื่อง​อีก​หลาย​ปี​ข้างหน้า เขา​กำลัง​ทำนาย​เกี่ยวกับ​วัน​เวลา​อัน​ยาว​ไกล’ 28 ดังนั้น​ให้​บอก​กับ​พวกเขา​ว่า พระยาห์เวห์​องค์​เจ้า​ชีวิต​พูด​ว่า ‘ไม่มี​คำพูด​ใด​ของเรา​ที่​จะ​รีรอ​ชักช้า​อีก​ต่อไป เรา​พูด​อะไร มัน​ก็​จะ​เกิดขึ้น’” พระยาห์เวห์​องค์​เจ้า​ชีวิต​พูด​ว่า​อย่างนั้น

13

ผู้พูดแทนพระเจ้า​จอม​ปลอมจะ​ถูก​ลงโทษ

1 ถ้อยคำ​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ ให้​พูด​แทน​เรา​ต่อต้าน​พวก​ผู้พูดแทนพระเจ้า​จอม​ปลอม​พวกนั้น ที่​อ้าง​ว่า​พูด​แทน​เรา​อยู่​ใน​อิสราเอล ให้​พูด​ต่อต้าน​คน​พวกนั้น​ที่​แกล้ง​ทำ​เป็น​พูด​แทน​เรา แต่​ที่แท้​ก็​พูด​ตาม​จินตนาการ​ของ​พวกมัน​เอง บอก​กับ​พวกมัน​ว่า ‘ฟัง​คำพูด​ของ​พระยาห์เวห์​ให้ดี 3 พระยาห์เวห์ องค์​เจ้า​ชีวิต​พูด​ว่า น่า​อับอาย​จริงๆ​พวก​โง่เง่า​ที่​อ้าง​ว่า​พูด​แทน​เรา แต่​ที่แท้​ก็​แค่​พูด​ตาม​จินตนาการ​ของ​ตัวเอง ไม่ได้​เห็น​นิมิต​จาก​พระเจ้า​จริง

4 ชาว​อิสราเอล​เอ๋ย คน​เหล่านั้น​ที่​อยู่​ท่ามกลาง​พวกเจ้า ที่​อ้าง​ว่า​พูด​แทน​เรา เป็น​เหมือน​หมา​ไน+ 13:4 หมา​ไน สัตว์​พวกนี้​ชอบ​อยู่​ตาม​ที่​ปรัก​หักพัง ดังนั้น​มัน​คง​ไม่​เสียดาย​ถ้า​เมือง​เยรูซาเล็ม​จะ​ถูก​ทำลาย ท่ามกลาง​ซาก​ปรัก​หักพัง 5 พวกเจ้า​ไม่ได้​ปีน​ขึ้นไป​เพื่อ​ปกป้อง​เมือง​ตรง​ช่อง​โหว่​ของ​กำแพง+ 13:5 ช่อง​โหว่​ของ​กำแพง ผู้พูดแทนพระเจ้า จะ​เตือน​คน​ให้​กลับใจ​เสียใหม่ และ​จะ​อธิษฐาน​ต่อ​พระเจ้า​ให้​กับ​ประชาชน เพื่อ​ปกป้อง​พวกเขา​จาก​ความ​เดือดดาล​หรือ​ความ​โกรธ​เกรี้ยว​ของ​พระเจ้า​เหมือน​กับ​ที่​ทหาร​ยาม​จะ​ปกป้อง​เมือง ด้วย​การ​ขึ้น​ไป​ต่อสู้​ตรง​ช่อง​โหว่​ของ​กำแพง​ตอน​ที่​เมือง​ถูก​โจมตี ดู​เพิ่มเติม​ได้​จาก หนังสือ​สดุดี 106:23 และ​ไม่ได้​ซ่อม​กำแพง​ให้​กับ​ครอบครัว​ของ​อิสราเอล เพื่อ​จะ​ยืนหยัด​ต่อต้าน​สงคราม​ไว้​ได้​ใน​วันที่​พระยาห์เวห์​แสดง​ความ​โกรธ​ออกมา

6 นิมิต​ของ​พวกมัน​เป็น​ของ​ปลอม และ​คำ​ทำนาย​ของ​พวกมัน​เป็น​เรื่อง​โกหก พวกมัน​อ้าง​ว่า สิ่ง​ที่​พวกมัน​พูด​นั้น​เป็น​คำพูด​ของ​พระยาห์เวห์ พวกมัน​คาดหวัง​ว่า​พระองค์​จะ​ทำ​ให้​คำ​ทำนาย​ของ​พวกมัน​เกิด​ขึ้น​จริง ทั้งๆที่​พระองค์​ไม่เคย​ส่ง​พวกมัน​มา​เลย 7 พวกเจ้า​ทั้งหลาย​ที่​อ้าง​ว่า​พูด​แทน​เรา พวกเจ้า​เห็น​นิมิต​จอม​ปลอม และ​ทำนาย​เท็จ ไม่ใช่​หรือ ตอน​ที่​อ้าง​ว่า “พระยาห์เวห์​พูด​ว่า​อย่างนี้” ทั้งๆที่​เรา​ไม่ได้​พูด​กับ​พวกเจ้า​เลย’”

8 ดังนั้น พระยาห์เวห์​องค์​เจ้า​ชีวิต​พูด​ว่า “เรา​ต่อต้าน​พวกเจ้า เพราะ​พวกเจ้า​พูด​โกหก​และ​อ้าง​ว่า​เห็น​นิมิต” นั่นแหละ​คือ​คำพูด​ของ​พระยาห์เวห์

9 พระยาห์เวห์​พูด​ว่า “มือ​ของเรา​จะ​ต่อต้าน​พวกเจ้า​ที่​แอบ​อ้าง​ว่า​พูด​แทน​เรา ที่​บอก​ว่า​เห็น​นิมิต และ​พวก​หมอดู​ที่​กุ​เรื่อง​โกหก​ขึ้นมา คน​พวกนี้​จะ​ถูก​แยก​ออก​จาก​สภา​ที่​ประชุม​ของเรา ชื่อ​ของ​พวกมัน​จะ​ไม่​ได้รับ​การ​บันทึก​ไว้​ใน​สมุด​ของ​ครอบครัว​อิสราเอล และ​พวกมัน​จะ​ไม่ได้​กลับ​มา​ยัง​แผ่นดิน​อิสราเอล แล้ว​เจ้า​จะได้​รู้​ว่า​เรา​คือ ยาห์เวห์​องค์​เจ้า​ชีวิต

10 สิ่งนี้​จะ​เกิดขึ้น เพราะ​พวกมัน​ทำให้​คน​ของเรา​หลงผิด พวกมัน​พูด​ว่า ‘ทุกอย่าง​เป็น​ไป​ด้วยดี’ ทั้งๆที่​ไม่มี​อะไร​เป็น​ไป​ด้วยดี​เลย มัน​เหมือน​กับ​ประชาชน​สร้าง​กำแพง​แบบ​ชุ่ยๆ​แล้ว​พวก​ที่​อ้าง​ว่า​พูด​แทน​พระเจ้า​พวกนี้ เอา​ปูนขาว​มา​ฉาบ​ให้​ดูดี 11 ให้​บอก​กับ​คน​ฉาบ​ปูน​พวกนี้​ว่า งาน​ของ​พวกเขา​จะ​ต้อง​พังทลาย​ลง เพราะ​เรา​จะ​ส่ง​พายุ​ฝน และ​ลูกเห็บ​ซัด​กระหน่ำ​ลง​มา พร้อม​กับ​ลม​พายุ​อย่าง​หนัก​ที่​จะ​พัด​กำแพง​ให้​พัง​ลง 12 เมื่อ​กำแพง​ถล่ม​ลง​มา ผู้คน​จะ​ถาม​พวกมัน​ว่า ‘ทำไม​ปูนขาว​ที่​ท่าน​ฉาบ​ไว้​ไม่​ช่วย​อะไร​เลย​ล่ะ’” 13 ดังนั้น​พระยาห์เวห์​องค์​เจ้า​ชีวิต​พูด​ว่า “เรา​จะ​ใช้​ลม​พายุ​ที่​รุนแรง​นี้ ทำ​ให้​กำแพง​แตก​ด้วย​ความ​เดือดดาล​ของเรา เรา​จะ​เท​ฝน​กระหน่ำ​ลง​มา​ทำ​ให้​กำแพง​สึก​กร่อน​ด้วย​ความ​โกรธ​ของเรา เรา​จะ​ส่ง​ลูกเห็บ​ลง​มา​จัดการ​มัน​ให้​ราบเรียบ​ด้วย​ความ​เดือดดาล​ของเรา

14 ดังนั้น​เรา​จะ​ทำลาย​กำแพง​ที่​เจ้า​ได้​ฉาบ​ปูนขาว​ไว้​นั้น เรา​จะ​ทำลาย​มัน​ให้​ราบ​เป็น​หน้ากลอง จน​มอง​เห็น​ฐาน​ราก​ของมัน และ​เมื่อ​มัน​ล้มลง เจ้า​จะ​ถูก​ทำลาย​ภายใน​กำแพง​นั้น และ​เจ้า​จะ​ได้​รู้​ว่า​เรา​คือ​ยาห์เวห์

15 ด้วย​วิธี​นั้น เรา​จะ​ได้​ระบาย​ความ​โกรธ​ของเรา​ออก​มา​ลง​บน​กำแพง​และ​ลง​บน​คน​เหล่านั้น​ที่​ฉาบ​ปูนขาว​ทับ​มัน เรา​จะ​บอก​กับ​เจ้า​ว่า ‘กำแพง​ไม่มี​แล้ว และ​พวก​คน​ฉาบ​ปูนขาว​นั้น​หาย​ไป​แล้ว’

16 สิ่ง​เหล่า​นั้น​จะ​เกิดขึ้น​กับ​คน​พวกนี้​ของ​อิสราเอล​ที่​แอบ​อ้าง​ว่า​พูด​แทน​เรา ที่​ทำนาย​ให้​กับ​เมือง​เยรูซาเล็ม และ​เห็น​นิมิต​ว่า​ทุกอย่าง​เป็น​ไป​ด้วยดี ทั้งๆที่​ไม่มี​อะไร​เป็น​ไป​ด้วย​ดี​เลย” พระยาห์เวห์​องค์​เจ้า​ชีวิต​พูด​ว่า​อย่าง​นี้​แหละ

17 และ​ตอนนี้ “เจ้า​ลูก​มนุษย์ ให้​หัน​ไป​ดู​ผู้หญิง​พวกนั้น​ที่​อยู่​ท่ามกลาง​คน​ของเจ้า พวก​นาง​ได้​ทำนาย​ตาม​จินตนาการ​ของ​ตัวเอง ให้​เจ้า​พูด​แทน​เรา​ต่อต้าน​พวก​นาง​ว่า 18 ‘พระยาห์เวห์​องค์​เจ้า​ชีวิต​พูด​ว่า น่า​อับอาย​จริงๆ​พวกเจ้า หญิง​ที่​เย็บ​ผ้า​ไสยศาสตร์​ไว้​พัน​ข้อมือ​ให้​กับ​ทุกๆคน น่า​อับอาย​จริงๆ​พวกเจ้า หญิง​ที่​ทำ​ผ้า​ไสยศาสตร์​ไว้​คลุม​หน้า​หลายๆ​ขนาด เพื่อ​ล่า​ชีวิต​คน เจ้า​คิด​ว่า​เจ้า​จะ​ล่า​ชีวิต​คน​ของเรา แล้ว​ตัว​เจ้าเอง​จะ​รอด​ชีวิต​ไปได้​หรือ 19 เจ้า​ทำ​ให้​คน​ของเรา​ดูถูก​เหยียด​หยาม​เรา เพราะ​เจ้า​พูด​โกหก​เป่าหู​คน​ของเรา​ที่​ชอบ​ฟังคำ​โกหก​อยู่​แล้ว เจ้า​ทำ​สิ่งนี้​เพื่อ​แลก​กับ​ข้าว​บาร์เลย์​สอง​สาม​กำมือ​และ​ขนมปัง​ไม่​กี่​ชิ้น​เท่านั้น เจ้า​ทำ​ให้​คน​ที่​ไม่​สมควร​ตาย ต้อง​มา​ตาย และ​ทำ​ให้​คน​ที่​สมควร​ตาย ยัง​มี​ชีวิต​อยู่ 20 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​กับ​พวกเจ้า “ดูนะ เรา​ต่อต้าน​ผ้า​ไสยศาสตร์​ที่​พัน​ข้อมือ​ของ​พวกเจ้า ที่​พวกเจ้า​ใช้​ล่า​ชีวิต​คน​เหมือน​กับ​ล่า​นก เรา​จะ​ฉีก​มัน​จาก​แขน​ของ​พวกเจ้า และ​ปล่อย​ให้​คน​เหล่านั้น​เป็น​อิสระ คือ​คน​เหล่านั้น​ที่​เจ้า​ได้​ล่า​เหมือน​ล่า​นก 21 เรา​จะ​ฉีก​ผ้า​คลุม​หน้า​ของ​พวกเจ้า​ออก และ​ช่วย​ชีวิต​คน​ของเรา​จาก​อำนาจ​ของเจ้า พวกเขา​จะ​ไม่​ตก​เป็น​เหยื่อ​ของเจ้า​อีก​ต่อไป แล้ว​เจ้า​จะ​ได้​รู้​ว่า เรา​คือ​ยาห์เวห์”

22 เจ้า​ได้​หลอกลวง​คน​ดีๆ​ให้​หมด​กำลังใจ แต่​เรา​ไม่​อยาก​ให้​พวกเขา​หมด​กำลังใจ แถม​เจ้า​ยัง​ไป​ให้​กำลังใจ​กับ​คนชั่ว​ไม่​ให้​พวกเขา​กลับใจ ถ้า​เขา​กลับใจ​ก็​จะ​มี​ชีวิต​ต่อไป

23 ดังนั้น​พวกเจ้า​จะ​ไม่ได้​อ้าง​ว่า​เห็น​นิมิต​อีก​ต่อไป และ​จะ​ไม่ได้​กุ​เรื่อง​เวทมนตร์​ของเจ้า​ขึ้น​มา​อีก เรา​จะ​ช่วยกู้​คน​ของเรา​จาก​อำนาจ​ของเจ้า แล้ว​เจ้า​จะ​ได้​รู้​ว่า เรา​คือ​ยาห์เวห์’”

14

คนดีๆ​ก็​ไม่​สามารถ​หยุด​พระเจ้าจาก​การลงโทษ​เยรูซาเล็ม​ได้

1 แล้ว​พวก​ผู้นำ​อาวุโส​ของ​อิสราเอล​บางคน​ได้​มา​หา​ผม และ​มา​นั่ง​อยู่​ต่อหน้า​ผม 2 แล้ว​ถ้อยคำ​ของ​พระยาห์เวห์​ก็​มา​ถึง​ผม​ว่า 3 “เจ้า​ลูก​มนุษย์ คน​พวกนี้​ยัง​มี​รูปเคารพ​ขี้ๆ​พวกนั้น​อยู่​ในใจ และ​พวกเขา​ยัง​วาง​สิ่ง​ที่​ทำ​ให้​พวกเขา​สะดุด​ไป​ทำ​บาป​ไว้​ต่อหน้า​พวกเขา อย่าง​นี้​แล้ว เรา​ควร​จะ​ยอม​ให้​พวกมัน​เข้า​มา​ขอ​คำ​ปรึกษา​จากเรา​อีกหรือ 4 ดังนั้น ไม่ว่า​อิสราเอล​หน้า​ไหน​ก็ตาม​ที่​ยัง​หลง​รัก​รูปเคารพ​ขี้ๆ​พวกนั้น​อยู่​ในใจ และ​วาง​สิ่งนั้น​ที่​ทำ​ให้​พวกเขา​สะดุด​ไป​ทำ​บาป​ไว้​ต่อหน้า แต่​ยัง​มา​ขอ​คำ​ปรึกษา​จาก​ผู้พูด​แทน​เรา​คนหนึ่ง เรา ยาห์เวห์ จะ​ย้อน​ตอบ​เขา​ให้​สาสม เพราะ​เขา​มี​รูปเคารพ​มากมาย 5 เรา​จะ​ทำ​อย่างนี้​กับ​ครอบครัว​ของ​อิสราเอล เพื่อ​ยึดครอง​ใจ​ของ​พวกเขา พวก​รูปเคารพ​ขี้ๆ​ทั้งหมด​ของเขา​ได้​แยก​พวกเขา​จากเรา 6 ดังนั้น​ให้​บอก​กับ​ครอบครัว​อิสราเอล​ว่า

นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘ให้​หัน​ไป​จาก​รูปเคารพ​ขี้ๆ​ทั้งหมด​นั้น ให้​เมิน​หน้า​ไป​จาก​รูปเคารพ​ที่​น่า​ขยะแขยง​พวกนั้น​ที่​เรา​เกลียด และ​กลับ​มาหา​เรา​เถอะ 7 ถ้า​มี​ชาว​อิสราเอล​หรือ​ชาว​ต่างชาติ​คนใด ที่​อาศัย​อยู่​ใน​อิสราเอล​ได้​แยก​ตัวเอง​ไป​จากเรา​และ​เอา​รูปเคารพ​ขี้ๆ​เหล่านั้น​ไว้​ในใจ หรือ​วาง​สิ่ง​ที่​ทำ​ให้​พวกเขา​สะดุด​ไป​ทำ​บาป ไว้​ต่อหน้า​พวกเขา แล้ว​ยัง​มาหา​ผู้พูด​แทน​เรา​คนหนึ่ง เพื่อ​ขอ​คำ​ปรึกษา​จาก​เรา เราเอง​จะ​ตอบ​พวกมัน 8 เรา​จะ​หันหน้า​ต่อต้าน​คนนั้น และ​ทำ​ให้​เขา​เป็น​ตัวอย่าง​แห่ง​ความ​ล้มเหลว​และ​ตก​เป็น​ขี้ปาก​ของ​ชาวบ้าน เรา​จะ​ตัด​เขา​ออก​จาก​ประชาชน​ของเรา แล้ว​เจ้า​จะ​ได้​รู้​ว่า​เรา​คือ​ยาห์เวห์

9 และ​ถ้า​มี​ผู้พูด​แทน​เรา​บางคน​โง่​ถึง​ขนาด​ไป​ให้​คำตอบ​กับ​คน​อย่าง​นั้น เรา​ยาห์เวห์ ก็​จะ​แสดง​ให้​ผู้พูด​แทน​เรา​คนนั้น​เห็น​ว่า ตัว​เขาเอง​นั้น​โง่​ขนาด​ไหน+ 14:9 และ​ถ้า​มี​ผู้พูด​แทน​เรา … โง่​ขนาด​ไหน ประโยค​นี้​อาจ​จะ​แปล​ได้​อีก​อย่าง​หนึ่ง​ว่า “ถ้า​ผู้พูด​แทน​เรา​คนหนึ่ง​คนใด​ถูก​หลอกลวง​และ​ได้​ให้​คำตอบ​ไป เรา​ยาห์เวห์​ได้​หลอกลวง​ผู้พูด​แทน​เรา​คนนั้น​เอง” เรา​จะ​ยื่น​มือ​ของเรา​ออก​มา​ทำลาย​เขา​ไป​จาก​คน​อิสราเอล​ของเรา

10 ดังนั้น ผู้พูดแทนพระเจ้า​คนนั้น ก็​จะ​ต้อง​รับ​โทษ​อย่าง​เดียว​กับ​คนชั่ว​พวกนั้น​ที่​มา​ขอ​คำ​ปรึกษา​จาก​เรา​ผ่าน​ทาง​เขา

11 เรา​จะ​ลงโทษ​พวก​ผู้พูดแทนพระเจ้า​เหล่า​นั้น เพื่อ​คน​อิสราเอล​จะ​ได้​ไม่​หลง​ไป​จาก​เรา​อีกแล้ว และ​จะ​ได้​ไม่​แปดเปื้อน​ไป​กับ​การ​กบฏ​ของ​พวกเขา​อีก แล้ว​พวกเขา​จะ​เป็น​คน​ของเรา​และ​เรา​จะ​เป็น​พระเจ้า​ของ​พวกเขา’” พระยาห์เวห์​องค์​เจ้า​ชีวิต​พูด​ว่า​อย่าง​นั้น

12 หลัง​จากนั้น​ถ้อยคำ​ของ​พระยาห์เวห์​ได้​มา​ถึง​ผม​ว่า 13 “เจ้า​ลูก​มนุษย์ สมมุติ​ว่า​มี​ประเทศ​หนึ่ง​ที่​ทำ​บาป​ต่อ​เรา โดย​ไม่​จงรัก​ภักดี​ต่อ​เรา และ​เรา​ได้​ลงโทษ​มัน ด้วย​การ​ตัด​เสบียง​อาหาร และ​ส่ง​ความ​อดอยาก​มา และ​ฆ่า​ทั้ง​คน​และ​สัตว์​ของมัน 14 ถึงแม้ โนอาห์+ 14:14 โนอาห์ ดู​เพิ่มเติม​ได้​จาก​หนังสือ​ปฐมกาล​บทที่ 6-9 ดาเนียล+ 14:14 ดาเนียล คง​ไม่ใช่​คน​เดียว​กัน​กับ​ดาเนียล​ใน​หนังสือ​ดาเนียล อาจ​จะ​เป็น​วีรบุรุษ​ใน​สมัย​โบราณ​นาน​มา​แล้ว​ก่อน​เอเสเคียล ที่​พูด​ถึง​ใน​หนังสือ​วรรณคดี​นอก​พระคัมภีร์ และ​โยบ+ 14:14 โยบ เรื่อง​ของ​โยบ​อ่าน​ได้​จาก​หนังสือ​โยบ จะ​อยู่​ท่ามกลาง​พวกเขา สาม​คน​นี้​ก็​จะ​ช่วยกู้​ได้​แต่​ชีวิต​ของ​ตัวเอง​เท่านั้น เพราะ​พวกนี้​ทำ​ตามใจ​เรา” พระยาห์เวห์​องค์​เจ้า​ชีวิต​พูด​ไว้​ว่า​อย่าง​นั้น

15 “หรือ​เรา​อาจ​จะ​ส่ง​สัตว์ป่า​ที่​ดุร้าย​เข้า​ไป​ฆ่า​คน​ใน​แผ่นดิน​นั้น​จน​หมด ทำ​ให้​แผ่นดิน​นั้น​กลาย​เป็น​ที่​รกร้าง​ที่​ไม่มี​ใคร​กล้า​ผ่านไป เพราะ​สัตว์​ร้าย​เหล่า​นั้น 16 เรา ยาห์เวห์ องค์​เจ้า​ชีวิต จะ​บอก​ว่า เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า แม้​ถ้า โนอาห์ ดาเนียล และ​โยบ จะ​อาศัย​อยู่​ที่นั่น พวกเขา​ก็​ไม่​สามารถ​ช่วย​ใคร​ได้เลย แม้แต่​ลูกชาย​ลูกสาว​ของ​พวกเขา​เอง มี​แต่​ตัว​พวกเขา​เอง​เท่านั้น​ที่​จะ​รอด และ​แผ่นดิน​นั้น​จะ​กลาย​เป็น​ที่​รกร้าง

17 หรือ​เรา​อาจ​จะ​นำ​ดาบ​เข้า​มา​ทำลาย​แผ่นดิน​นั้น​ก็​ได้ กองทัพ​ของ​ศัตรู​จะ​บุก​เข้ามา​ฆ่า​ทั้ง​คน​และ​สัตว์​ใน​แผ่นดิน​นั้น 18 เรา ยาห์เวห์ ผู้​เป็น​องค์​เจ้า​ชีวิต​จะ​บอก​ว่า เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า ถึง​โนอาห์ ดาเนียล และ​โยบ จะ​อาศัย​อยู่​ที่นั่น พวกเขา​ก็​จะ​ไม่​สามารถ​ช่วย​ใคร​ให้​รอด​ได้ แม้แต่​ลูกชาย​และ​ลูกสาว​ของ​พวกเขา​เอง มี​แต่​ตัว​พวกเขา​เอง​เท่านั้น​ที่​จะ​รอด

19 หรือ​เรา​อาจ​จะ​ส่ง​โรคระบาด​เข้าไป​ใน​แผ่นดิน​นั้น​ก็ได้ เรา​จะ​ทำ​ให้​แผ่นดิน​นั้น​ได้​รู้สึก​ถึง​ความ​โกรธ​ของเรา​เต็มๆ เรา​จะ​ฆ่า​ทั้ง​คน​และ​สัตว์ 20 เรา ยาห์เวห์ ผู้​เป็น​องค์​เจ้า​ชีวิต บอก​ว่า เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า ถึง​โนอาห์ ดาเนียล และ​โยบ​จะ​อาศัย​อยู่​ที่นั่น​ด้วย พวกเขา​ก็​จะ​ไม่​สามารถ​ช่วย​ใคร​ได้เลย แม้แต่​ลูกชาย​และ​ลูกสาว​ของ​ตัวเอง พวกเขา​จะ​ช่วย​ได้​แต่​ชีวิต​ของ​ตัว​พวกเขา​เอง​เท่านั้น เพราะ​พวกเขา​ทำ​ตามใจ​เรา”

21 พระยาห์เวห์​องค์​เจ้า​ชีวิต​พูด​ว่า

“มัน​จะ​ยิ่ง​แน่​กว่านั้น​อีก​ใน​กรณี​ของ​เยรูซาเล็ม​นี้ ว่า​จะ​ไม่มี​ใคร​สามารถ​ช่วย​ได้ เมื่อ​เรา​ส่ง​การ​ลงโทษ​อัน​โหดร้าย​สี่​อย่าง​นี้​มา คือ ดาบ ความ​อดอยาก สัตว์ป่า​ที่​ดุร้าย และ​โรคระบาด ให้​เกิด​กับ​พวกเขา เพื่อ​กำจัด​ทั้ง​คน​และ​สัตว์​ใน​แผ่นดิน​นี้ 22 แต่​ไม่น่าเชื่อ จะ​ยัง​มี​บางคน​รอด​ชีวิต แล้ว​พวกเขา​จะ​พา​ลูกชาย​ลูกสาว​หนี​ออก​มา พวกเขา​จะ​ออก​มา​หา​เจ้า แล้ว​เมื่อ​เจ้า​สังเกต​ดู​ชีวิต​ของ​พวกเขา​และ​สิ่ง​ชั่วๆ​ที่​พวกเขา​ทำ เจ้า​จะ​ได้​รู้สึก​ดี​ขึ้น เกี่ยวกับ​ความ​หายนะ​ที่​เรา​ทำ​ให้​เกิดขึ้น​ใน​เยรูซาเล็ม และ​เกี่ยวกับ​เรื่อง​ทั้งหมด​นี้​ที่​เรา​นำ​มา​สู่​พวกเขา

23 เมื่อ​เจ้า​เห็น​ว่า​พวกเขา​ใช้​ชีวิต​ยังไง และ​เห็น​ความ​ชั่วร้าย​ต่างๆ​ที่​พวกเขา​ทำ เจ้า​จะ​ได้​รู้สึก​ดี​ขึ้น และ​จะ​ได้​รู้​ว่า​เรา​มี​เหตุผล​ที่​ได้​ทำ​สิ่ง​ทั้งหมด​นั้น​กับ​พวกเขา” พระยาห์เวห์​องค์​เจ้า​ชีวิต​พูด​ว่า​อย่าง​นั้น

15

ชาว​อิสราเอล​ไร้​ประโยชน์เหมือน​ไม้​จาก​เถาองุ่น

1 ถ้อยคำ​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ใน​ไม้​ทุก​ชนิด เกิด​อะไร​ขึ้น​กับ​ไม้​ของ​เถาองุ่น+ 15:2 เถาองุ่น พวก​ผู้พูดแทนพระเจ้า​ชอบ​เปรียบเทียบ​ชาว​อิสราเอล​เป็น​เหมือน​ไร่องุ่น​หรือ​ต้นองุ่น​ของ​พระเจ้า ซึ่ง​ถือ​ว่า​เป็น​ไม้​ชนิด​หนึ่ง 3 เคย​มี​ช่าง​คนไหน​ใช้​กิ่ง​องุ่น​ไป​สร้าง​อะไร​ไหม หรือ​มี​ใคร​เคย​เอา​กิ่ง​องุ่น​ไป​ทำ​หมุด​แขวน​ข้าวของ​เครื่องใช้​บ้าง​ไหม 4 ไม้นั้น​เอา​ไป​เป็น​ฟืน​เผาไฟ​ได้ และ​ไฟ​ได้​เผา​ปลาย​ทั้งสอง​ของมัน​และ​ได้​ไหม้​ไป​ถึง​แก่น​ของมัน มัน​ยัง​จะ​ไป​ใช้​ทำ​อะไร​ได้​อีก​หรือ 5 ขนาด​ตอน​ที่​มัน​ยัง​ดีๆ​อยู่ ช่าง​ยัง​เอา​มา​ใช้​ทำ​อะไร​ไม่ได้​เลย แล้ว​ตอนนี้​มัน​ไหม้​แล้ว ยิ่ง​ใช้​ไม่ได้​ใหญ่”

6 ดังนั้น พระยาห์เวห์​องค์​เจ้า​ชีวิต​พูด​ว่า “เรา​ใช้​เถาองุ่น​เป็น​ฟืน​สำหรับ​เผาไฟ​มาก​กว่า​ใช้​ไม้​ชนิด​อื่นๆ​ยังไง เรา​ก็​จะ​ทำ​กับ​พลเมือง​ของ​เยรูซาเล็ม​อย่าง​นั้น​เหมือน​กัน 7 เรา​จะ​หันหน้า​ของเรา​ต่อต้าน​พวกเขา บางคน​อาจ​จะ​หนี​รอด​จาก​ไฟ​หนึ่ง แต่​ก็​ยัง​จะ​ถูก​อีก​ไฟ​หนึ่ง​เผา​จน​หมด​อยู่ดี เมื่อ​เรา​ต่อต้าน​พวกเขา เจ้า​จะ​ได้​รู้​ว่า​เรา​คือ​ยาห์เวห์ 8 เรา​จะ​ทำ​ให้​แผ่นดิน​นี้​รกร้าง เพราะ​คน​พวกนี้​ไม่​สัตย์ซื่อ” พระยาห์เวห์​องค์​เจ้า​ชีวิต​พูด​ว่า​อย่างนั้น

16

เจ้าสาว​ของ​พระยาห์เวห์​ไป​เที่ยว​ผู้ชาย

1 แล้ว​ถ้อยคำ​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​เตือน​คน​ใน​เมือง​เยรูซาเล็ม​ถึง​เรื่อง​ชั่วร้าย​น่ารังเกียจ​ที่​พวกเขา​ทำ​กัน 3 ให้​บอก​กับ​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต พูด​กับ​เมือง​เยรูซาเล็ม ต้น​กำเนิด​และ​บ้านเกิด​ของเจ้า​อยู่​ใน​แผ่นดิน​ของ​ชาว​คานาอัน พ่อ​ของเจ้า​เป็น​ชาว​อาโมไรต์​และ​แม่​ของเจ้า​เป็น​ชาว​ฮิตไทต์ 4 เจ้า​เป็น​เหมือน​กับ​เด็ก​ที่​ถูก​ทอดทิ้ง ใน​วัน​ที่​เจ้า​เกิดมา ไม่มี​ใคร​ตัด​สาย​สะดือ​ให้​กับ​เจ้า ไม่มี​ใคร​ทำ​พิธี​ชำระ​ล้าง​ให้​กับ​เจ้า​ด้วย​น้ำ​เพื่อ​ให้​เจ้า​บริสุทธิ์​ตาม​กฎ​ของเรา ไม่มี​ใคร​เอา​เกลือ​มา​ถู​ฆ่าเชื้อ​ให้​กับเจ้า และ​ไม่มี​ใคร​เอา​ผ้าอ้อม​มา​ห่อหุ้ม​เจ้า 5 ไม่มี​ใคร​สงสาร​เจ้า ไม่มี​ใคร​ทำ​สิ่ง​ต่างๆ​เหล่านี้​ให้​กับ​เจ้า ไม่มี​ใคร​คอย​ปลอบโยน​เจ้า ไม่มี​ใคร​เอา​เจ้า​ใน​วัน​ที่​เจ้า​เกิดมา เจ้า​ถูก​ทิ้ง​ใน​ทุ่งโล่ง

6 แล้ว​เรา​เดิน​ผ่าน​มา เห็น​เจ้า​นอน​ดิ้น​อยู่​ใน​กอง​เลือด เรา​พูด​กับ​เจ้า​ว่า “จง​มีชีวิต​อยู่​ต่อไป” ใน​ขณะที่​เจ้า​นอน​อยู่​ใน​กอง​เลือด​นั้น เรา​พูด​กับ​เจ้า​ว่า “จง​มีชีวิต​อยู่​ต่อไป” 7 เรา​ได้​เลี้ยงดู​เจ้า แล้ว​เจ้า​ก็​เจริญ​เติบโต​ขึ้น​อย่าง​รวดเร็ว​เหมือน​พืช​ใน​ท้องทุ่ง เจ้า​ได้​เติบโต​และ​เจริญ​วัย เจ้า​เริ่ม​แตก​เนื้อสาว มี​ประจำเดือน มี​หน้าอก​ใหญ่​ขึ้น เริ่ม​มี​ขน​ขึ้น​ตาม​ตัว แต่​เจ้า​ยัง​เปลือย​กาย​ล่อนจ้อน​อยู่ 8 ต่อมา เรา​ได้​สังเกต​เห็น​ว่า​เจ้า​โต​พอที่​จะ​มี​ความรัก​ได้​แล้ว เรา​จึง​ได้​กาง​เสื้อผ้า​ของเรา​ออก​คลุม​ตัวเจ้า+ 16:8 ได้​กาง​เสื้อผ้า​ของเรา​ออก​คลุม​ตัวเจ้า การ​ทำ​อย่างนี้​แสดง​ว่า​พระองค์​ยอมรับ​เยรูซาเล็ม​เหมือน​ภรรยา ที่​พระองค์​จะ​ปกป้อง​ดูแล ดู​เพิ่มเติม​ได้​จาก นางรูธ 3:1-15 และ​คลุม​ร่าง​ที่​เปลือย​เปล่า​ของเจ้า เรา​ได้​ปฏิญาณ​ผูกมัด​ตัวเอง​กับ​เจ้า​และ​ร่วม​คำมั่น​สัญญา+ 16:8 สัญญา หมาย​ความ​ว่า พระเจ้า​ได้​ให้​สัญญา​หรือ​พันธสัญญา​แก่​ประชาชน​ของ​พระองค์ สำหรับ​ชาว​ยิว สัญญา​นั้น​ก็​คือ​กฎ​ของ​โมเสส แต่​ตอนนี้​พระเจ้า​ได้​ให้​สัญญา​ใหม่​ที่​ดี​กว่า​แก่​ประชาชน​ของ​พระองค์​ผ่าน​ทาง​พระคริสต์​กับ​เจ้า และ​เจ้า​ได้​กลาย​เป็น​ของเรา’” พระยาห์เวห์​องค์​เจ้า​ชีวิต​พูด​ว่า​อย่าง​นั้น 9 “หลัง​จากนั้น เรา​ได้​อาบน้ำ​ให้​เจ้า ล้าง​เลือด​ของเจ้า​ออก เอา​น้ำมัน​ทา​ให้​เจ้า 10 เรา​เอา​เสื้อผ้า​สวยๆ​มา​สวมใส่​ให้​เจ้า เอา​ร้องเท้า​สาน​จาก​หนัง​อย่างดี​มา​สวม​เท้า​ของเจ้า แล้ว​โพก​หัว​ของเจ้า​ด้วย​ผ้าลินิน​อย่างดี และ​คลุม​ตัวเจ้า​ด้วย​ผ้าไหม 11 แล้ว​เรา​ได้​ประดับ​ประดา​เจ้า​ด้วย​เพชรพลอย เรา​ได้​สวม​กำไล​ข้อมือ​ไว้​ที่​มือ​ทั้งสอง​ของเจ้า และ​สวม​สร้อยคอ​ไว้​รอบ​คอ​ของเจ้า 12 เรา​ได้​ใส่​ห่วง​จมูก​ให้​กับ​เจ้า ใส่​ตุ้มหู​ไว้​ที่​หู​ทั้ง​สอง​ข้าง และ​เอา​มงกุฎ​ที่​สวยงาม​มา​สวม​บน​หัวเจ้า 13 เจ้า​ได้​ประดับ​ประดา​ไป​ด้วย​ทอง​และ​เงิน แต่งตัว​ด้วย​ผ้าลินิน​อย่างดี ผ้าไหม​และ​ผ้าปัก เจ้า​กิน​ของหวาน​ที่​ทำ​จาก​แป้ง​อย่างดี น้ำเชื่อม​ผลไม้​และ​น้ำมัน​มะกอก+ 16:13 ทอง … น้ำมัน​มะกอก วัสดุ​ทุกอย่าง​ใน​รายการ​นี้ คือ​สิ่ง​ต่างๆ​ที่​ใช้​ใน​การ​สร้าง​เต็นท์​ศักดิ์สิทธิ์ ที่​พระเจ้า​มอบ​ไว้​กับ​ชาว​อิสราเอล หลังจาก​ทำ​สัญญา​กับ​พวกเขา ดู​เพิ่มเติม​ได้​จาก​หนังสือ อพยพ 25:40 เจ้า​สวยงาม​มาก เหมาะ​ที่​จะ​เป็น​ราชินี 14 ความ​งาม​ของ​เจ้า ทำ​ให้​เจ้า​มี​ชื่อเสียง​ไป​ทั่ว​ท่ามกลาง​ชนชาติ​ต่างๆ เครื่องทรง​ของ​เรา​ที่​เรา​ได้​ให้​กับเจ้า ทำ​ให้​เจ้า​งดงาม​หมดจด​เสีย​จริงๆ” พระยาห์เวห์​องค์​เจ้า​ชีวิต​พูด​ว่า​อย่าง​นั้น

15 “แต่​เจ้า​กลับ​ไป​ไว้วางใจ​ใน​ความ​งาม​ของ​เจ้า และ​หา​ประโยชน์​จาก​ชื่อเสียง​ของ​เจ้า ไป​ขายตัว​ให้​กับ​ผู้ชาย​ทุกคน​ที่​เดิน​ผ่านมา 16 แล้ว​เจ้า​ก็​เอา​เสื้อผ้า​ของเจ้า​ที่​เรา​ให้ มา​ตกแต่ง​ศาลเจ้า​ต่างๆ​ของเจ้า และ​ทำ​ตัว​เป็น​โสเภณี เจ้า​ตกแต่ง​สถานที่​นั้น​ยิ่งกว่า​ที่​เคย​มี​ใคร​ตกแต่ง​มัน​มาก่อน 17 เจ้า​ยัง​เอา​เครื่อง​แต่งกาย​ที่​ทำ​ด้วย​ทอง​และ​เงิน​ของเรา ไป​สร้าง​เป็น​รูปปั้น​ผู้ชาย​ขึ้นมา​สำหรับ​ตัวเอง และ​ทำ​ตัว​เหมือน​โสเภณี​กับ​พวกมัน 18 เจ้า​เอา​เสื้อผ้า​ที่​สวยงาม​ที่​เรา​ให้​กับเจ้า ไป​ตัด​เป็น​เสื้อผ้า​ให้​กับ​พวก​รูปปั้น​เหล่า​นั้น แล้ว​เจ้า​ก็​เอา​น้ำมัน​และ​เครื่อง​หอม​ของเรา​ไป​วาง​ไว้​ต่อหน้า​พวกมัน 19 แล้ว​เจ้า​ยัง​เอา​อาหาร​ที่​เรา​ให้​กับ​เจ้า คือ​แป้ง​อย่าง​ดี น้ำมัน​มะกอก​และ​น้ำเชื่อม​ผลไม้ ที่​เรา​เอา​มา​เลี้ยงดู​เจ้า เจ้า​เอา​ไป​วาง​ไว้​ต่อหน้า​พวกมัน​เป็น​เครื่อง​ถวาย​ที่​มี​กลิ่น​หอม​หวาน” พระยาห์เวห์​องค์​เจ้า​ชีวิต​พูด​ว่า​อย่าง​นั้น 20 “ที่​เจ้า​ทำ​ตัว​เป็น​โสเภณี​นั้น​ยัง​เลวร้าย​ไม่พอ เจ้า​ยัง​เอา​พวก​ลูกชาย​ลูกสาว​ที่​เจ้า​คลอด​ให้​กับ​เรา ไป​สังเวย​ให้​กับ​พวก​รูปปั้น​เหล่านั้น​กิน​ด้วย 21 เจ้า​ได้​ฆ่า​พวก​ลูกๆ​ของเรา​หลาย​คน+ 16:21 ฆ่า … หลาย​คน นี่​เป็น​การ​เซ่นไหว้​ลูกๆ​ให้​กับ​พระโมเลค ดู​เพิ่มเติม​ได้​จาก 2 พงศ์กษัตริย์ 16:3; 21:6; 23:10 เยเรมียาห์ 32:35 และ​ถวาย​พวกเขา​ใน​ไฟ​ให้​กับ​พวก​รูปปั้น​เหล่า​นั้น 22 ใน​ช่วง​ที่​เจ้า​ทำตัว​เป็น​โสเภณี และ​ทำ​สิ่ง​ที่​เลวร้าย​พวกนี้ เจ้า​ไม่เคย​หวน​คิดถึง​ความ​สัมพันธ์​ที่​เรา​มี​ต่อกัน ตอน​ที่​พวกเจ้า​เป็น​เด็ก ตอน​ที่​เรา​เจอ​เจ้า​ตัว​ล่อนจ้อน และ​ดิ้น​อยู่​ใน​กอง​เลือด​นั้น

23 ดังนั้น เมื่อ​เจ้า​ได้​ทำ​สิ่ง​ชั่วร้าย​เหล่า​นั้น (น่า​ละอาย น่า​ละอาย​สำหรับ​เจ้า พระยาห์เวห์​องค์​เจ้า​ชีวิต​พูด​ว่า​อย่างนั้น) 24 เจ้า​ได้​สร้าง​เนิน​ขึ้นมา​ให้​กับ​ตัวเอง เป็น​ศาลเจ้า​ใน​ลานเมือง​ทุก​แห่ง 25 เจ้า​ได้​สร้าง​ศาลเจ้า​ไว้​ตาม​หัวมุม​ถนน​ทุกสาย เจ้า​ได้​ทำ​ให้​ความงาม​ของเจ้า​น่า​ขยะแขยง เจ้า​ได้​อ้าขา​ของเจ้า​ให้​กับ​คน​ที่​เดิน​ผ่าน​ไปมา เจ้า​ทำ​ตัว​เป็น​โสเภณี​มากขึ้น​เรื่อยๆ 26 แล้ว​เจ้า​ก็​หัน​ไป​หา​ชาว​อียิปต์ ที่​เป็น​เพื่อน​บ้าน​ของ​เจ้า ที่​มี​อวัยวะ​เพศ​ใหญ่โต และ​เจ้า​ทำ​ตัว​เป็น​โสเภณี​กับ​พวกเขา เพื่อ​ยั่วยุ​ให้​เรา​โกรธ เจ้า​ทำ​ตัว​เป็น​โสเภณี​มากขึ้น​เรื่อยๆ 27 ดังนั้น เรา​จึง​ลงไม้​ลงมือ​กับเจ้า เรา​เอา​ที่ดิน​บาง​ส่วน​ของเจ้า​ไป เรา​ปล่อย​ให้​ศัตรู​ของเจ้า​คือ​ผู้หญิง​ชาว​ฟีลิสเตีย​ทำ​กับ​เจ้า​ตาม​ชอบใจ แม้แต่​พวกเขา​ก็​ยัง​ตก​ตะลึง​กับ​การ​กระทำ​ที่​ลามก​ของเจ้า​นี้ 28 เพราะ​เจ้า​ยัง​ไม่​จุใจ​กับ​ความ​ต้องการ​ทาง​เพศ​ของเจ้า เจ้า​ก็​เลย​ไป​มี​เพศสัมพันธ์​กับ​ชาว​อัสซีเรีย​ด้วย เจ้า​ขายตัว​ให้​กับ​พวกเขา แต่​ก็​ยัง​ไม่​หาย​อยาก 29 เจ้า​จึง​สำส่อน​มากขึ้น เจ้า​ไป​ยัง​แผ่นดิน​ของ​พวก​พ่อค้า​คือ​ชาว​บาบิโลน แต่​ถึง​อย่าง​นั้น เจ้า​ก็​ยัง​ไม่​รู้จัก​พอ” 30 พระยาห์เวห์​องค์​เจ้า​ชีวิต​พูด​ว่า “เรา​โกรธ​เจ้า​มาก ที่​เจ้า​ได้​ทำ​อย่าง​ที่​โสเภณี​ไม่มี​ยางอาย​เขา​ทำ​กัน

31 ใน​ทุก​หมู่บ้าน​ของเจ้า เจ้า​ได้​สร้าง​ศาลเจ้า​ขึ้น​ตาม​หัวมุม​ถนน​ทุก​สาย และ​ได้​สร้าง​เนินดิน​ไว้​ตาม​ลานเมือง เจ้า​ต่าง​จาก​หญิง​โสเภณี​ทั่วไป ตรง​ที่ว่า​เจ้า​ไม่​เอา​ค่าตัว 32 เจ้า เมีย​ที่​เล่นชู้ เจ้า​ชอบ​มี​เพศสัมพันธ์​กับ​คน​แปลก​หน้า แทนที่​จะ​มี​กับ​สามี​ของเจ้า 33 ตาม​ปกติ​แล้ว ผู้ชาย​ต้อง​เป็น​คน​จ่าย​ค่าตัว​ให้​กับ​หญิง​โสเภณี แต่​นี่​เจ้า​กลับ​เป็น​คน​จ่าย​ค่าตัว​ให้​กับ​ชู้รัก​ของเจ้า​ทุกคน เจ้า​ติด​สินบน​พวกเขา​เพื่อ​ให้​พวกเขา​มาหา​เจ้า​จาก​ทุกๆ​ประเทศ​ที่​อยู่​รายล้อม​เจ้า 34 ดังนั้น เจ้า​จึง​ไม่​เหมือน​โสเภณี​ทั่วไป แทน​ที่​ผู้ชาย​จะ​มาหา​เจ้า​และ​เสนอ​ค่าตัว​ให้​กับเจ้า แต่​เจ้า​กลับ​ไปหา​พวกเขา เจ้า​ไม่​ได้รับ​ค่าตัว แต่​กลับ​เป็น​คน​จ่าย​ค่าตัว​ให้​กับ​พวกเขา เจ้า​นี่​ช่าง​แตกต่าง​เสียจริง”

35 ดังนั้น อี​โสเภณี ให้​ฟัง​คำพูด​ของ​พระยาห์เวห์​ให้ดี 36 พระยาห์เวห์​องค์​เจ้า​ชีวิต​พูด​ว่า “เพราะ​เจ้า​ได้​เท​ความ​ใคร่​ของเจ้า​ออก​มา และ​เปิด​เผย​อวัยวะเพศ​ของ​เจ้า ด้วย​การ​สำส่อน​ทาง​เพศ​กับ​ชู้รัก​ทั้งหลาย​ของ​เจ้า และ​กับ​รูปปั้น​อัน​สกปรก​น่า​ขยะแขยง​ของ​เจ้า และ​เจ้า​ได้​ให้​เลือด​ของ​พวก​ลูกๆ​สังเวย​กับ​พวก​รูปปั้น​เหล่า​นั้น 37 ดังนั้น เรา​กำลัง​จะ​รวบรวม​ชู้รัก​ทั้งหมด​ของ​เจ้า ชู้รัก​พวกนั้น​ที่​เจ้า​พัวพัน​ด้วย ทั้ง​คน​ที่​เจ้า​รัก​และ​คน​ที่​เจ้า​เกลียด เรา​จะ​รวบรวม​พวกเขา​มา​จาก​ทุกๆ​ประเทศ ที่​เป็น​เพื่อน​บ้าน​ของ​เจ้า แล้ว​เรา​จะ​เปิด​อวัยวะเพศ​ของ​เจ้า​ให้​พวกเขา​ดู ให้​พวกเขา​ได้​เห็น​ความ​น่า​อับอาย​ของ​เจ้า 38 เรา​จะ​ตัดสิน​ลงโทษ​เจ้า สำหรับ​ความ​ผิด​ฐาน​มีชู้​และ​ฆ่า​คนตาย เรา​จะ​ประหาร​ชีวิต​เจ้า ด้วย​ความ​โกรธ​แค้น​และ​เดือดดาล​ของ​เรา 39 เรา​จะ​มอบ​เจ้า​ให้​กับ​พวกเขา แล้ว​พวกเขา​จะ​รื้อ​เนินดิน​ของเจ้า​และ​สับ​ศาลเจ้า​ของ​เจ้า แล้ว​พวกเขา​จะ​จับ​เจ้า​แก้ผ้า​และ​ปลด​เอา​เครื่อง​เพชร​อย่างดี​ของเจ้า​ไป และ​ทิ้ง​เจ้า​ไว้​ให้​เปลือย​เปล่า 40 พวกเขา​จะ​รวม​กลุ่ม​กัน​มุ่งหน้า​มา​หา​เจ้า ฝูงชน​เหล่านั้น​จะ​ขว้าง​หิน​ใส่เจ้า​และ​สับ​เจ้า​เป็น​ชิ้นๆ​ด้วย​ดาบ​ของ​พวกเขา 41 พวกเขา​จะ​เผา​บ้าน​ของเจ้า​และ​ลงโทษ​เจ้า​ต่อหน้า​ต่อตา​ของ​พวก​ผู้หญิง​มากมาย+ 16:41 พวก​ผู้หญิง​มากมาย ใน​ที่นี้​คง​หมายถึง​ชนชาติ​ต่างๆ​ที่​อยู่​รอบ​ข้าง เช่น​ชาว​ฟีลิสเตีย​ใน​ข้อ 27 หรือ​ชาว​เอโดม​ใน​ข้อ 57 ด้วย​วิธีนี้ เรา​จะ​ทำ​ให้​เจ้า​หยุด​ทำตัว​สำส่อน และ​เจ้า​จะ​ไม่​จ่าย​ค่าตัว​ให้​กับ​พวก​ชู้รัก​ของเจ้า​อีก​ต่อไป 42 เมื่อ​ถึง​ตอนนั้น เรา​จะ​ระบาย​ความ​เดือดดาล​ของเรา​ออกมา​ใส่เจ้า​จน​หมดสิ้น แล้ว​เรา​จะ​หยุด​หึงหวง​เจ้า เรา​จะ​สงบลง​และ​ไม่​โกรธ​อีก​ต่อไป 43 สิ่ง​เหล่านี้​เกิดขึ้น​เพราะ​เจ้า​ลืม​สายสัมพันธ์​ที่​เรา​มี​ต่อกัน​ตอน​ที่​เจ้า​เพิ่ง​เป็น​สาว​นั้น เจ้า​ทำ​ให้​เรา​โกรธ​เพราะ​ทำตัว​อย่างนั้น เรา​จะ​ให้​ผลกรรม​ที่​เจ้า​ก่อ​นั้น​ตก​ลง​บน​หัว​เจ้า” พระยาห์เวห์​องค์​เจ้า​ชีวิต​พูด​ว่า​อย่าง​นั้น “เจ้า​ได้​ทำ​สิ่ง​ต่างๆ​ที่​น่า​ขยะแขยง​ที่​เรา​เกลียด​อยู่แล้ว ซ้ำ​นี่​ยัง​แถม​ขายตัว​เข้า​ไป​อีก ไม่ใช่​หรือ

44 ดู​เอา​เถอะ คำ​สุภาษิต​ที่​อธิบาย​ถึง​เจ้า​ได้ดี​ก็คือ​คำ​สุภาษิต​นี้​ที่​ว่า ‘แม่​เป็น​ยังไง ลูกสาว​ก็​เป็น​อย่าง​นั้น’ 45 เจ้า​เหมือน​กับ​แม่​ของเจ้า​ไม่มี​ผิด แม่​ของเจ้า​ดูถูก​สามี​และ​ลูกๆ​ของ​นาง เจ้า​ก็​เหมือน​กับ​พี่สาว​น้องสาว​ของเจ้า​ไม่มี​ผิด เพราะ​พวกเขา​ดูถูก​สามี​และ​ลูกๆ​ของ​พวกเขา แม่​ของ​พวกเจ้า​เป็น​ชาว​ฮิตไทต์ และ​พ่อ​ของ​พวกเจ้า​เป็น​ชาว​อาโมไรต์ 46 พี่สาว​ของเจ้า​คือ​สะมาเรีย​ผู้​ที่​อาศัย​อยู่​ทาง​เหนือ​ของเจ้า​กับ​บรรดา​ลูกสาว​ของ​นาง และ​น้องสาว​ของเจ้า​ก็​คือ​โสโดม+ 16:46 สะมาเรีย … โสโดม สอง​เมือง​นี้​ชั่วร้าย​จน​พระเจ้า​ต้อง​ทำลาย​อย่าง​ราบคาบ เอเสเคียล​กำลัง​พูด​ว่า​ประชาชน​ของ​ยูดาห์​ชั่วร้าย​กว่านั้น​อีก ซึ่ง​อาศัย​อยู่​ทาง​ใต้​ของเจ้า​กับ​บรรดา​ลูกสาว​ของ​นาง+ 16:46 บรรดา​ลูกสาว​ของ​นาง หมายถึง เมือง​เล็ก​เมือง​น้อย​ที่​รายล้อม​เมือง​ใหญ่​เหล่านั้น47 เจ้า​ทำตัว​เหมือน​พวกเขา​ไม่มี​ผิด เจ้า​ได้​ทำ​สิ่ง​ชั่วร้าย​ต่างๆ​ที่​พวกเขา​ทำ​กัน ใน​เวลา​ไม่นาน เจ้า​ก็​แซง​หน้า​พวกเขา​ไปแล้ว” 48 พระยาห์เวห์​องค์​เจ้า​ชีวิต​พูด​ว่า “เรา​ยาห์เวห์ เอา​ชีวิต​เรา​เป็น​ประกัน​ว่า แม้แต่​โสโดม​น้องสาว​ของเจ้า​กับ​ลูกสาว​ทั้งหลาย​ของ​นาง ก็​ยัง​ไม่เคย​ทำ​สิ่ง​ชั่วร้าย​ที่​เจ้า​และ​ลูกสาว​ทั้งหลาย​ของเจ้า​ทำ​เลย

49 ความ​ผิด​ที่​โสโดม​น้องสาว​ของเจ้า​และ​ลูกสาว​ทั้งหลาย​ของนาง​ทำ คือ​ความ​เย่อหยิ่ง​จองหอง พวกเขา​อยู่ดี​กินดี สบาย​จน​ไม่​สนใจ​คนอื่น ไม่​ยื่นมือ​ช่วย​คน​ยากจน​และ​คน​ขัดสน 50 พวกเขา​ยโส​โอหัง และ​ทำ​สิ่ง​ต่างๆ​ที่​น่ารังเกียจ​ต่อหน้า​เรา ดังนั้น​เรา​จึง​ได้​กำจัด​พวกเขา เหมือน​กับ​ที่​เจ้า​เห็นนั้น

51 ส่วน​สะมาเรีย​ก็​ยัง​ทำ​บาป​ไม่ถึง​ครึ่งหนึ่ง​ของ​ที่​เจ้าทำ เจ้า​ทำ​สิ่ง​ที่​น่ารังเกียจ​มาก​ยิ่งกว่า​พวกเขา​เสียอีก เจ้า​ชั่วร้าย​มาก​จน​ทำ​ให้​พวกเขา​ดูดี​ขึ้นมา 52 เจ้า​จะ​ต้อง​อับอาย​ขายหน้า เพราะ​เจ้า​ทำ​ให้​คดี​พวก​พี่สาว​น้องสาว​ของเจ้า​เบาลง เจ้า​จะ​ต้อง​อับอาย​ไปเลย เพราะ​บาป​ที่​เจ้า​ทำ​นั้น​น่า​ขยะแขยง​ยิ่งกว่า​ที่​พวกเขา​ทำ เจ้า​จะ​ต้อง​อับอาย​ขายหน้า​ไปเลย เพราะ​การ​กระทำ​ของเจ้า ทำ​ให้​พวก​พี่น้อง​ของเจ้า​ดู​เหมือน​เป็น​คนดี​ไป​เลย

53 แต่​อย่างไร​ก็ตาม เรา​ก็​ยัง​จะ​ฟื้นฟู​พวกเขา​ให้​เหมือน​กับ​ที่​พวกเขา​ควร​จะ​เป็น เรา​จะ​ฟื้นฟู​โสโดม​กับ​หมู่บ้าน​ต่างๆ​ที่​อยู่​รายล้อม​นาง เรา​จะ​ฟื้นฟู​สะมาเรีย​กับ​หมู่บ้าน​ต่างๆ​ที่​อยู่​รายล้อม​นาง และ​แน่นอน เรา​ก็​จะ​ฟื้นฟู​เจ้า​ไป​พร้อมๆ​กับ​พวกเขา​ด้วย 54 เรา​จะ​ดี​กับ​เจ้า​มาก จน​เจ้า​จะ​รู้สึก​ละอาย​กับ​สิ่ง​ทั้งหมด​ที่​เจ้า​ได้​ทำไป และ​ที่​ได้​ช่วย​ทำ​ให้​คน​พวกนั้น​รู้สึก​ดี​ขึ้นมา 55 โสโดม​พี่สาว​ของเจ้า​กับ​บรรดา​ลูกสาว​ของ​นาง จะ​คืน​สู่​สภาพ​เดิม​ที่​เคย​เป็น​มาก่อน และ​สะมาเรีย​พี่สาว​ของเจ้า​และ​บรรดา​ลูกสาว​ของ​นาง​จะ​กลับ​คืน​สู่​สภาพ​เดิม​เหมือน​กัน

56 ใน​ตอนที่​เจ้า​ยัง​เย่อหยิ่ง​จองหอง​อยู่นั้น เจ้า​หัวเราะ​เยาะ​ใส่​โสโดม​พี่สาว​ของเจ้า​ไม่ใช่​หรือ 57 เจ้า​ทำ​อย่างนั้น​ก่อน​ที่​ความ​ชั่วร้าย​ของเจ้า​จะ​ถูก​เปิดเผย แต่​ตอนนี้ เจ้า​ถูก​ทำ​ให้​ขายหน้า ต่อหน้า​พวก​ผู้หญิง​ของ​เอโดม+ 16:57 เอโดม หรือ​อาจจะ​เป็น “อารัม” และ​เพื่อน​บ้าน​ทั้งหมด​ของ​นาง พร้อม​กับ​พวก​ผู้หญิง​ชาว​ฟีลิสเตีย คือ​คน​เหล่า​นั้น​ที่​ล้อมรอบ​เจ้า​ที่​ดูถูก​เจ้า 58 ตอนนี้​เจ้า​กำลัง​รับโทษ สำหรับ​ความ​ชั่ว​ลามก​และ​การ​กระทำ​ที่​น่า​ขยะแขยง​ของ​เจ้า” พระยาห์เวห์​พูด​ว่า​อย่าง​นั้น

59 ใช่แล้ว พระยาห์เวห์​องค์​เจ้า​ชีวิต​พูด​ว่า “เรา​จะ​ทำ​กับเจ้า​อย่าง​ที่​เจ้า​สมควร​จะ​ได้รับ เจ้า​ได้​ดูหมิ่น​คำ​สาบาน​ของเจ้า และ​หัก​ข้อตกลง​ที่​เรา​มี​ต่อกัน 60 แต่​ว่า​เรา​จะ​ยัง​รักษา​ข้อตกลง​ที่​เรา​ได้​ทำ​กับเจ้า ตอนที่​เจ้า​ยัง​เป็น​สาว​อยู่ ข้อตกลง​นั้น​จะ​ยั่งยืน​ตลอดไป 61 เมื่อ​เจ้า​ได้​ครอบ​ครอง​พวก​พี่น้อง​เหล่า​นั้น ที่​ใหญ่​กว่า​และ​เล็ก​กว่า​เจ้า เจ้า​จะ​รู้สึก​อับอาย​เมื่อ​เจ้า​คิดถึง​สิ่ง​ที่​เจ้า​ได้​ทำ​ไป​ใน​อดีต ใช่แล้ว เรา​จะ​มอบ​พวกเขา​ให้​กับเจ้า​เพื่อ​จะ​ได้​เป็น​ลูกสาว​ของเจ้า สิ่ง​นี้​ไม่ได้​อยู่​ใน​ข้อตกลง​ของเรา​กับ​เจ้า 62 ตัว​เราเอง​จะ​ยืนยัน​ข้อตกลง​ของเรา​กับเจ้า​อีกครั้ง และ​เจ้า​จะ​ได้​รู้​ว่า​เรา​คือ​ยาห์เวห์ 63 เรา​จะ​ทำดี​กับเจ้า เพื่อ​เมื่อ​เจ้า​คิดถึง​สิ่ง​เลวร้าย​ต่างๆ​ที่​เจ้า​ได้​ทำไป เจ้า​จะ​ได้​อับอาย เมื่อ​เรา​ลบล้าง​สิ่ง​ทั้งหมด​ที่​เจ้า​ได้​ทำไป เจ้า​จะ​อึ้ง​จน​พูด​ไม่ออก​เพราะ​อับอาย” พระยาห์เวห์​องค์​เจ้า​ชีวิต​ได้​พูด​ไว้​ว่า​อย่าง​นั้น

17

นิทาน​เกี่ยวกับ​นกอินทรี​สองตัว

1 ถ้อยคำ​ของ​พระยาห์เวห์​ได้​มา​ถึง​ผม​ว่า

2 “เจ้า​ลูก​มนุษย์ ให้​เล่า​ปริศนา​นิทาน​เรื่องนี้​ให้​กับ​ครอบครัว​ของ​ชาว​อิสราเอล​ฟัง 3 ให้​บอก​กับ​พวกเขา​ว่า ‘พระยาห์เวห์​องค์​เจ้า​ชีวิต​พูด​ว่า

นก​อินทรี​ยักษ์​ตัวหนึ่ง+ 17:3 นก​อินทรี​ยักษ์​ตัวหนึ่ง ใน​ที่นี้​หมายถึง​กษัตริย์​เนบูคัดเนสซาร์​ของ​บาบิโลน ที่​กวาด​ต้อน​เอา​กษัตริย์​เยโฮยาชิน และ​ผู้นำ​ของ​ยูดาห์ ไป​เป็น​เชลย​ที่​บาบิโลน​ใน​ปี 597 ก่อน​พระเยซู​มา​เกิด มี​ปีก​ใหญ่

ขน​ของมัน​มี​หลายสี​และ​ยาว

มัน​ได้​บิน​มา​ที่​เลบานอน

และ​มา​คาบ​เอา​ยอด​ของ​ต้นสน​ซีดาร์​ต้นหนึ่ง​ไป

4 คือ มัน​ได้​หัก​ยอดสุด​ของ​ต้นสน​ซีดาร์

แล้ว​เอา​ไป​ไว้​ใน​แผ่นดิน​ของ​การค้าขาย เอาไป​วางไว้​ใน​เมือง​ของ​พวกพ่อค้า

5 มัน​ได้​เอา​เมล็ดพืช​จาก​แผ่นดิน​นั้น​มา​ส่วนหนึ่ง​ด้วย

และ​เอา​ไป​หว่าน​ไว้​ใน​ทุ่งนา

มัน​ได้​ผัน​น้ำ​เข้า​มา​จาก​แม่น้ำ​ที่​ล้นหลาม

มัน​ได้​ปลูก​เมล็ด​นั้น​ไว้​ข้าง​น้ำ​เหมือนกับ​ต้นหลิว

6 เมล็ด​นั้น​ก็​งอกขึ้น​กลาย​เป็น​เถาองุ่น​อย่างดี ต้น​มัน​ค่อนข้าง​เตี้ย

กิ่งก้าน​ของมัน​เริ่ม​แตก​ออกมา มัน​ได้​หยั่ง​ราก​ลง

กิ่งก้าน​ของมัน​ได้​แผ่​ไป​ยัง​นกอินทรี

แล้ว​โต​เป็น​เถาองุ่น แตก​กิ่งก้าน​สาขา​มากมาย และ​ออก​ใบ

7 แต่​ยัง​มี​นกอินทรี​ยักษ์​อีก​ตัวหนึ่ง+ 17:7 นกอินทรี​ยักษ์​อีก​ตัวหนึ่ง ใน​ที่นี้​หมายถึง​กษัตริย์​ของ​แผ่นดิน​อียิปต์ ที่​กษัตริย์​เศเดคียาห์​ของ​ยูดาห์ ไป​ขอ​ความ​ช่วยเหลือ​จาก​เขา ใน​ปี 588 ก่อน​พระเยซู​มา​เกิด

มี​ปีก​ใหญ่​มี​ขน​เยอะ

ต้นองุ่น​รีบ​แผ่​ราก​ของมัน​ไป​ที่​นก​ตัวนั้น

และ​ยื่น​กิ่งก้าน​ของมัน​จาก​จุด​ที่​มัน​งอก​ไป​ยัง​นก​ตัวนั้น

กิ่งองุ่น​หวัง​ว่า​นก​ตัวนั้น​จะ​ให้​น้ำ​กับมัน

8 ต้นองุ่น​ลืม​ไป​ว่า ตัว​มันเอง​ปลูก​อยู่​ใน​ดิน​ที่​ดี ติด​อยู่​กับ​แหล่ง​น้ำ

เพื่อ​มัน​จะ​ได้​แตก​กิ่งก้าน​เป็น​จำนวน​มาก และ​เกิด​ผลดก​กลาย​เป็น​ต้นองุ่น​ที่​สวยงาม’”

9 พระยาห์เวห์​องค์​เจ้า​ชีวิต บอก​ให้​ถาม​ว่า

“อย่างนี้ เจ้า​คิดว่า​ต้นองุ่น​นั้น

จะ​เจริญ​เติบโต​ไหม

นกอินทรี​ตัวแรก​นั้น​จะ​ไม่​ถอน​ราก​ของ​ต้นองุ่น​นั้นหรือ

จะ​ไม่​ปล่อย​ให้​ผลเน่า​และ​ใบ​เหี่ยวไป​หรือ

มัน​ไม่ต้อง​ใช้​แขน​อัน​ทรง​พลัง​หรือ​กองทัพ​ใหญ่​เพื่อ​ถอนราก​ถอนโคน​มัน​ขึ้นมา​เลย

10 เมื่อ​ย้าย​ที่​ปลูก เจ้า​คิดว่า​มัน​จะ​เจริญ​เติบโต​ได้หรือ

แต่​ถึง​มัน​จะ​อยู่​ที่เดิม​ที่​มัน​ถูก​ปลูกไว้

มัน​จะ​ไม่​เหี่ยวแห้ง​ไป​เมื่อ​ลมร้อน​ตะวันออก​พัดมา​หรือ”

11 แล้ว​ถ้อยคำ​ของ​พระยาห์เวห์​ได้​มา​ถึง​ผม​ว่า

12 “ให้​พูด​กับ​ครอบครัว​ที่​ชอบ​กบฏ​นี้​ว่า ‘เจ้า​ต้อง​รู้​แน่​ว่า​สิ่ง​เหล่านี้​หมายถึง​อะไร ดูสิ กษัตริย์​แห่ง​บาบิโลน​ได้​มา​ยัง​เมือง​เยรูซาเล็ม​และ​เอา​กษัตริย์​กับ​บรรดา​ขุนนาง​ของ​เมือง​นั้น​ไป​ที่​บาบิโลน 13 แล้ว​กษัตริย์​ของ​บาบิโลน​ได้​เลือก​เชื้อ​พระวงศ์​มา​คนหนึ่ง และ​ทำ​ข้อตกลง​กับ​เขา ผูกมัด​เขา​กับ​ข้อตกลง​ใหม่​นี้ (กษัตริย์​ของ​บาบิโลน​ได้​เอา​ผู้นำ​ทั้งหลาย​ของ​แผ่นดิน​ไป​แล้ว) 14 เพื่อ​อาณาจักร​นั้น​จะ​ได้​อ่อนแอ และ​หมด​โอกาส​ที่​จะ​มี​อำนาจ​ขึ้น​มา​ใหม่ เพื่อ​ข้อตกลง​นั้น​จะ​ยั่งยืน​ต่อไป 15 แต่​กษัตริย์​องค์นั้น​ได้​แข็งข้อ​กับ​กษัตริย์​ของ​บาบิโลน เขา​ได้​ส่ง​พวก​ทูต​ไป​ที่​อียิปต์​เพื่อ​ขอ​ม้า​และ​กองทัพ​ขนาด​ใหญ่​มา​ช่วย เจ้า​คิด​ว่า​ที่​เขา​ทำ​อย่างนั้น​จะ​สำเร็จ​หรือ เขา​จะ​หนี​พ้น​จาก​การ​ลงโทษ​ไป​ได้​หรือ คน​ที่​ทำ​ผิด​สัญญา​อย่างนี้​จะ​หนี​รอด​ไป​ได้​หรือ’”

16 พระยาห์เวห์​องค์​เจ้า​ชีวิต​พูด​ว่า “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า เขา​จะ​ต้อง​ตาย​ใน​เมือง​บาบิโลน เพราะ​เขา​ได้​ดูหมิ่น​คำ​สาบาน​และ​ผิด​คำ​สัญญา​ที่​เขา​ได้​ให้​ไว้​กับ​กษัตริย์​บาบิโลน ผู้ที่​ได้​แต่งตั้ง​เขา​ขึ้น​เป็น​กษัตริย์ เขา​จะ​ต้อง​ตาย​ใน​แผ่นดิน​นั้น​อย่าง​แน่นอน 17 ฟาโรห์​กับ​กองทัพ​ที่​แข็งแกร่ง​พร้อม​กับ​ทหาร​มากมาย​ของเขา​จะ​ไม่​สามารถ​มา​ช่วย​เขา​ได้ เมื่อ​กษัตริย์​ของ​บาบิโลน​มา​โจมตี และ​ได้​สร้าง​เนินดิน​และ​ป้อม​กำบัง​ต่างๆ​ขึ้น​รอบ​กำแพง​เมือง​เยรูซาเล็ม และ​จะ​มี​ผู้คน​ล้มตาย​ลง​เป็น​จำนวน​มาก 18 กษัตริย์​ของ​ยูดาห์​องค์นี้ ได้​ดูหมิ่น​คำ​สาบาน ตอน​ที่​เขา​หัก​ข้อตกลง​นั้น เขา​จะ​หนี​การ​ลงโทษ​ไป​ไม่พ้น​หรอก เพราะ​เขา​ได้​จับ​มือ​สัญญา​ไว้แล้ว​แต่​ก็​ยัง​ทำ​สิ่ง​ต่างๆ​เหล่านี้” 19 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า ‘โทษ​นั้น​จะ​ตกลง​บน​หัว​เขา เพราะ​เขา​ได้​เพิกเฉย​ต่อ​คำ​สาบาน​ที่​เขา​ทำ​กับเรา และ​หัก​ข้อตกลง​ที่​ได้​ทำ​ไว้​ต่อหน้า​เรา 20 เรา​จะ​กาง​ตาข่าย​ของเรา​ดัก​เขา และ​เขา​จะ​ติด​กับดัก​ของเรา เรา​จะ​นำ​เขา​ไป​ที่​บาบิโลน​และ​ตัดสิน​โทษ​เขา​ที่นั่น เพราะ​เขา​ไม่​ซื่อสัตย์​กับเรา 21 พวก​ทหาร​ที่​เก่งกาจ​ที่สุด​ใน​กองทัพ​ของเขา​จะ​ล้ม​ลง​ด้วย​ดาบ และ​ผู้​รอด​ชีวิต​จะ​กระจัด​กระจาย​ไป​กับลม แล้ว​เจ้า​จะ​ได้​รู้​ว่า​เป็น​เราเอง ยาห์เวห์​ที่​พูด​สิ่ง​เหล่านี้’”

22 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เรา​จะ​หัก​ยอด​ของ​ต้นสน​ซีดาร์

และ​นำ​มัน​ไป​ปลูก

เรา​จะ​เด็ด​ยอดอ่อน​จาก​ปลาย​ต้นสน​นั้น

และ​นำ​มัน​ไป​ปลูก​บน​ภูเขาสูง​ที่​เด่น​เป็นสง่า​ลูกหนึ่ง

23 เรา​จะ​ปลูก​มัน​ไว้​บน​ภูเขาสูง​ของ​อิสราเอล​นั้น

มันจะ​แตก​กิ่งก้าน​ออกมา​มากมาย​และ​จะ​ออก​ผล

และ​กลาย​เป็น​ต้นสน​ซีดาร์​ที่​สง่างาม​ต้นหนึ่ง

นก​ทุกชนิด​จะ​มา​ทำรัง​บน​กิ่งก้าน​ของมัน​นั้น

พวกนก​จะ​พบ​ที่พัก​อยู่​ใต้​ร่มเงา​ของ​กิ่งก้าน​สาขา​ของมัน

24 แล้ว​ต้นไม้​ทั้งหมด​ใน​ท้องทุ่ง​จะ​รู้​ว่า

เรา คือ​ยาห์เวห์

ผู้ที่​ทำ​ให้​ต้นไม้​สูง เตี้ยลง

และ​ทำ​ให้​ต้นไม้​เตี้ย สูงขึ้น

เรา​ทำ​ให้​ต้นไม้​เขียว เหี่ยวแห้ง​ลง

และ​ทำ​ให้​ต้นไม้​เหี่ยวแห้ง เขียวขึ้น

เรา ยาห์เวห์​ได้​ลั่น​คำพูด​ไปแล้ว

และ​เรา​จะ​ทำ​ตามนั้น”

18

ไม่สาย​เกินไป​ที่​จะ​กลับใจ

1 คำพูด​ของ​พระยาห์เวห์​ได้​มา​ถึง​ผม​ว่า

2 “คน​ของเจ้า​หมาย​ความ​ว่า​อะไร เมื่อ​พวกเขา​ยก​สุภาษิต​นี้​ขึ้น​มา ตอน​พูด​ถึง​แผ่นดิน​อิสราเอล

‘พวกพ่อ​กิน​องุ่น​เปรี้ยว

แต่​กลับ​เป็น​ลูกๆ​ที่​เข็ดฟัน’”

3 พระยาห์เวห์​องค์​เจ้า​ชีวิต​พูด​ว่า

“เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า เจ้า​จะ​ไม่ได้​อ้าง​สุภาษิต​นี้​ใน​อิสราเอล​อีก​ต่อไป 4 เพราะ​ทุก​ชีวิต​เป็น​ของเรา ทั้ง​พ่อ​และ​ลูกชาย​เป็น​ของเรา ทั้งคู่​เป็น​ของเรา คนไหน​ทำ​บาป​คนนั้น​จะ​ตาย

5 สมมติ​ว่า​มี​คนดี​คนหนึ่ง​ที่​ทำ​แต่​สิ่ง​ที่​ถูกต้อง​และ​ยุติธรรม 6 เขา​ไม่​กิน​เนื้อสัตว์​ที่​เอา​ไป​บูชา​พวก​ศาลเจ้า​บน​ภูเขา หรือ​มอง​หา​ความ​ช่วยเหลือ​จาก​พวก​รูปเคารพ​ของ​ครอบครัว​ชาว​อิสราเอล เขา​ไม่ได้​เป็น​ชู้​กับ​เมีย​ของ​เพื่อน​บ้าน​หรือ​นอน​กับ​ผู้หญิง​ระหว่าง​ที่​นาง​มี​ประจำเดือน 7 เขา​ไม่ได้​กดขี่​ข่มเหง​ใคร เขา​คืน​ของ​ประกัน+ 18:7 ของ​ประกัน ตาม​กฎ​ของ​โมเสส เมื่อ​เอา​เสื้อผ้า​ของ​คนหนึ่ง​ค้ำ​ประกัน​การ​กู้ยืม เมื่อ​ถึง​ตอนเย็น​ต้อง​เอา​ไป​คืน​เพื่อ​เขา​จะ​ได้​มี​ห่ม​กาย ดู​ใน เฉลยธรรมบัญญัติ 24:12-13 ที่​เขา​ได้​มา​จาก​การ​ให้​กู้ยืม เขา​ไม่เคย​ปล้น​ใคร แต่​เขา​กลับ​ให้​อาหาร​ของเขา​กับ​คน​ที่​หิวโหย​และ​ให้​เสื้อผ้า​กับ​คน​ที่​เปลือย​เปล่า 8 เขา​ให้​กู้ยืม​โดย​ไม่ได้​หัก​ดอกเบี้ย​ล่วงหน้า​หรือ​คิด​ดอกเบี้ย​ทบต้น เขา​ยั้ง​มือ​ไว้​จาก​การ​ทำผิด เขา​ตัดสิน​อย่าง​ยุติธรรม​ให้​กับ​ทั้ง​สอง​ฝ่าย 9 เขา​ทำ​ตาม​ข้อบังคับ​ของเรา​และ​รักษา​กฎ​ต่างๆ​ของเรา​อย่าง​ซื่อสัตย์ ชาย​ผู้นั้น​เป็น​คนดี เขา​จะ​มี​ชีวิต​อยู่​อย่าง​แน่นอน” พระยาห์เวห์​องค์​เจ้า​ชีวิต​พูด​ว่า​อย่างนั้น

10 “สมมติ​ว่า​เขา​มี​ลูกชาย​ที่​ชอบ​ใช้​ความ​รุนแรง ชอบ​รบรา​ฆ่าฟัน หรือ​ทำ​สิ่งใด​สิ่งหนึ่ง​ใน​บรรดา​สิ่ง​เหล่านี้ 11 (ทั้งๆที่​พ่อ​ของเขา​ไม่ได้​ทำ​สิ่ง​เหล่านี้​เลย) เขา​กิน​เนื้อสัตว์​ที่​เอา​ไป​บูชา​พวก​ศาลเจ้า​บน​ภูเขา เขา​เป็น​ชู้​กับ​เมีย​ของ​เพื่อน​บ้าน 12 เขา​กดขี่​ข่มเหง​คน​ยากจน​และ​คน​ขัดสน เขา​ปล้น​คนอื่น เมื่อ​คน​มา​จ่าย​หนี้ เขา​ก็​ไม่ยอม​คืน​ของ​ประกัน​ให้ เขา​มอง​หา​ความ​ช่วยเหลือ​จาก​พวก​รูปเคารพ และ​เขา​ยัง​ทำ​สิ่ง​ที่​น่ารังเกียจ​อื่นๆ​อีก 13 เขา​ให้​กู้ยืม​โดย​หัก​ดอกเบี้ย​ล่วงหน้า​หรือ​คิด​ดอกเบี้ย​ทบต้น คน​อย่างนี้​สมควร​มี​ชีวิต​อยู่​อีก​หรือ ไม่เลย เพราะ​เขา​ได้​ทำ​สิ่ง​ที่​น่ารังเกียจ​เหล่านี้ เขา​จะ​ต้อง​ถูกฆ่า​แน่ เพราะ​เขา​แส่​หา​เรื่อง​ตาย​เอง

14 สมมติ​ว่า​ชาย​คนนี้ มี​ลูกชาย และ​ลูกชาย​คนนี้​เห็น​บาป​ทั้งหมด​ที่​พ่อ​ของเขา​ทำ แต่​เขา​ก็​ไม่ได้​ทำ​ตาม คือ

15 เขา​ไม่ได้​กิน​เนื้อสัตว์​ที่​เอา​ไป​บูชา​พวก​ศาลเจ้า​บน​ภูเขา เขา​ไม่ได้​มอง​หา​ความ​ช่วยเหลือ​จาก​รูปเคารพ​ของ​ครอบครัว​ชาว​อิสราเอล เขา​ไม่ได้​เป็น​ชู้​กับ​เมีย​ของ​เพื่อน​บ้าน 16 เขา​ไม่ได้​กดขี่​ข่มเหง​ใคร เขา​ไม่ได้​เอา​ของ​ประกัน​ตอน​ให้​กู้ยืม เขา​ไม่ได้​ปล้น​ใคร เขา​กลับ​ให้​อาหาร​ของเขา​กับ​คน​ที่​หิวโหย​และ​ให้​เสื้อผ้า​กับ​คน​ที่​เปลือย​เปล่า 17 เขา​ยั้ง​มือ​ไว้​จาก​การ​ทำผิด และ​ไม่ได้​หัก​ดอกเบี้ย​ล่วงหน้า​หรือ​คิด​ดอกเบี้ย​ทบต้น​ตอน​ให้​กู้ยืม เขา​รักษา​กฎ​ต่างๆ​ของเรา และ​ทำ​ตาม​ข้อบังคับ​ทั้งหลาย​ของเรา เขา​จะ​ไม่ตาย​เพราะ​บาป​ของ​พ่อเขา เขา​จะ​มี​ชีวิต​อยู่​อย่าง​แน่นอน 18 แต่​พ่อ​ของเขา​จะ​ตาย​เพราะ​บาป​ของ​ตัวเอง เพราะ​พ่อ​ของเขา​รีดไถ​คน ปล้น​พี่น้อง​ของ​เขาเอง และ​ทำ​ใน​สิ่ง​ที่​ผิด​ท่ามกลาง​ประชาชน​ของเขา

19 แต่​เจ้า​คง​ถาม​ว่า

‘ทำไม​ลูกชาย​ถึง​ไม่ต้อง​รับโทษ​ต่อ​ความผิด​ของ​พ่อ​เขา​ล่ะ’ ก็​เพราะ​ลูกชาย​ของเขา​ได้​ทำ​ใน​สิ่ง​ที่​ถูกต้อง​และ​ยุติธรรม เขา​ได้​รักษา​ข้อบังคับ​ทั้งหมด​ของเรา​อย่าง​เคร่งครัด เขา​จะ​มี​ชีวิต​อยู่​อย่าง​แน่นอน 20 คนไหน​ทำ​บาป​คนนั้น​จะ​ตาย ลูกชาย​จะ​ไม่​ถูก​ลงโทษ​เพราะ​ความผิด​ของพ่อ

และ​พ่อ​ก็​จะ​ไม่​ต้อง​ถูก​ลงโทษ​เพราะ​ความผิด​ของ​ลูกชาย

ความดี​ของ​คนดี​ก็​จะ​ตก​เป็น​ของ​คนดี​นั้น

ความชั่ว​ของ​คนชั่ว​ก็​จะ​ตก​อยู่​กับ​คนชั่ว​นั้น

21 แต่​ถ้า​คนชั่ว​คนหนึ่ง​หันเห​ไป​จาก​บาป​ทั้งหมด​ที่​เขา​เคยทำ​และ​มา​รักษา​ข้อบังคับ​ของเรา​และ​ทำ​ใน​สิ่ง​ที่​ถูกต้อง​และ​ยุติธรรม​แล้ว เขา​ก็​จะ​มี​ชีวิต​อยู่​อย่าง​แน่นอน เขา​จะ​ไม่ตาย 22 เรา​จะ​ไม่​จดจำ​สิ่ง​ไม่ดี​ที่​เขา​เคยทำ​นั้น เขา​จะ​มี​ชีวิต​อยู่ เพราะ​เขา​ได้​ทำ​สิ่ง​ถูกต้อง​ทั้งหลาย” 23 พระยาห์เวห์​องค์​เจ้า​ชีวิต​ถาม​ว่า “คิดว่า​เรา​ชอบใจ​กับ​ความตาย​ของ​คนชั่ว​หรือ​ยังไง เรา​ชอบใจ​เมื่อ​เขา​หัน​ไป​จาก​การ​กระทำ​ชั่ว​ต่างๆ​ของเขา​และ​มี​ชีวิต​อยู่​ต่อไป ไม่ใช่​หรือ

24 แต่​ถ้า​คนดี​หัน​จาก​ความดี​ไป​ทำ​บาป​และ​ทำ​สิ่ง​ที่​น่ารังเกียจ​แบบ​เดียว​กับ​ที่​คนชั่ว​ทำ เขา​จะ​มี​ชีวิต​อยู่​หรือ เรา​จะ​ไม่​จดจำ​ความดี​ทั้งหมด​ที่​เขา​เคยทำ เขา​จะต้อง​ตาย เพราะ​เขา​ได้​ทรยศ​เรา​และ​ทำ​บาป

25 แต่​เจ้า​อาจ​พูด​ว่า ‘วิถีทาง​ของ​พระยาห์เวห์​นั้น​ไม่​ยุติธรรม’

ฟัง​ให้ดี ครอบครัว​ของ​อิสราเอล เป็น​วิถีทาง​ของเรา​หรือ​การ​กระทำ​ของเจ้า​กันแน่ ที่​ไม่​ยุติธรรม 26 ถ้า​คนดี​หัน​ไป​จาก​ความดี​และ​ไป​ทำ​บาป เขา​จะต้อง​ตาย เขา​จะ​ตาย​เพราะ​บาป​ที่​เขา​ได้ทำ​นั้น 27 แต่​ถ้า​คนชั่ว​หัน​จาก​ความชั่ว​ที่​เขา​ได้​ทำ และ​ไป​ทำ​สิ่ง​ที่​ถูกต้อง​และ​ยุติธรรม เขา​จะ​รักษา​ชีวิต​ของเขา​ไว้ได้ 28 เขา​จะ​มี​ชีวิต​อยู่​อย่าง​แน่นอน เพราะ​เขา​ได้​สำรวจ​ดู​ถึง​สิ่ง​ไม่ดี​ทั้งหมด​ที่​เขา​ได้​ทำ​และ​หัน​ไป​จาก​พวกมัน เขา​จึง​ไม่ตาย

29 แต่​ครอบครัว​ชาว​อิสราเอล​ยัง​พูด​อยู่​ว่า

‘วิถีทาง​ของ​พระยาห์เวห์​นั้น​ไม่​ยุติธรรม’

ชาว​อิสราเอล​เอ๋ย วิถีทาง​ของเรา​หรือ​การ​กระทำ​ของเจ้า​กันแน่ ที่​ไม่​ยุติธรรม 30 ดังนั้น ครอบครัว​ชาว​อิสราเอล​เอ๋ย เรา​จะ​ตัดสิน​เจ้า​แต่ละคน​ตาม​การ​กระทำ​ของเจ้า”

พระยาห์เวห์​องค์​เจ้า​ชีวิต​พูด​ว่า “กลับใจ​ซะ ให้​หัน​ไป​จาก​สิ่ง​เลวร้าย​ทั้งหมด​ที่​เจ้าทำ แล้ว​บาป​จะ​ไม่​ทำ​ให้​เจ้า​สะดุด​ล้ม 31 ให้​ทิ้ง​เรื่อง​เลวร้าย​ทั้งหมด​ที่​เจ้า​ได้​ทำ​ต่อเรา แล้ว​ให้​ไป​เอา​หัวใจ​ดวงใหม่​และ​จิต​วิญญาณ​ดวง​ใหม่ ครอบครัว​ชาว​อิสราเอล​เอ๋ย เจ้า​จะ​ตาย​ทำไม​เล่า 32 เพราะ​เรา​ไม่ได้​ชอบใจ​กับ​ความตาย​ของ​ใคร​เลย”

พระยาห์เวห์​องค์​เจ้า​ชีวิต​พูด​ว่า “กลับใจ​ซะ แล้ว​มี​ชีวิต​อยู่​เถิด”

19

ร้องเพลง​ไว้อาลัย​ให้​กับพวก​เจ้าชาย​ของ​อิสราเอล

1 พระยาห์เวห์​สั่ง​ผม​ว่า “ให้​ร้องเพลง​ไว้อาลัย​นี้​ให้​กับ​พวก​เจ้าชาย​ของ​อิสราเอล​ว่า

2 ‘แม่​ของเจ้า​เป็น​สิงโต​ตัวเมีย​ใน​หมู่​สิงห์​ทั้งหลาย

นาง​หมอบ​ลง​ท่ามกลาง​สิงห์หนุ่ม​มากมาย​และ​เลี้ยงดู​ลูกๆ​ของนาง

3 นาง​ได้​เลี้ยง​ลูก​ตัวหนึ่ง​ของนาง​ให้​เติบใหญ่

และ​มัน​ได้​กลาย​เป็น​สิงห์หนุ่ม​ที่​แข็งแรง

มัน​เรียนรู้​ที่​จะ​ฉีก​เหยื่อ​ของมัน

และ​ขย้ำ​คน​กิน

4 ชนชาติ​ต่างๆ​ได้​ข่าว​เกี่ยวกับ​มัน

มัน​ได้​ตกลง​ไป​ใน​หลุม​กับดัก​ของ​คน​เหล่านั้น

พวกเขา​ใช้​พวก​ตะขอ​เกี่ยว​ปาก

ลาก​มัน​ไป​ถึง​แผ่นดิน​อียิปต์+ 19:4 พวกเขา​ใช้ … อียิปต์ นี่​พูด​ถึง​สิงห์หนุ่ม​ตัวแรก​หมายถึง​กษัตริย์​เยโฮอาหาส หรือ​มี​อีก​ชื่อ​หนึ่ง​ว่า​ชัลลูม แห่ง​ยูดาห์ พระองค์​ได้​ขึ้น​เป็น​กษัตริย์​หลัง​จาก​ที่​กษัตริย์​โยสิยาห์ พ่อ​ของ​พระองค์​ตาย แต่​พระองค์​ครองราชย์​ได้​แค่​สาม​เดือน​เท่านั้น ก็​ถูก​กวาด​ต้อน​ไป​เป็น​เชลย​ที่​อียิปต์ ใน​ปี 609 ก่อน​พระเยซู​มา​เกิด อ่าน​เพิ่มเติม​ได้​จาก​หนังสือ 2 พงศ์กษัตริย์ 23:31-34; เยเรมียาห์ 22:10-12

5 เมื่อ​นางสิงห์​เห็น​ว่า​แผน​ของนาง​ถูก​ขัดขวาง​เสียแล้ว

ความหวัง​ของนาง​ก็​หมดสิ้น​ไป

นาง​จึง​เอา​ลูก​อีก​ตัวหนึ่ง​ของนาง​มา

และ​ทำ​ให้​มัน​เป็น​สิงห์​ที่​แข็งแรง

6 มัน​ออก​ล่าเหยื่อ​ท่ามกลาง​สิงห์​มากมาย

และ​กลาย​เป็น​สิงห์หนุ่ม​ที่​แข็งแรง

มัน​เรียนรู้​ที่​จะ​ฉีก​เนื้อ​เหยื่อ​ของมัน

และ​ขย้ำ​คน​กิน

7 มัน​พัง​ป้อม​ของ​คน​เหล่านั้น​และ​ทำลาย​เมือง​ต่างๆ​ของ​พวกเขา

แผ่นดิน​และ​คน​ที่​อยู่​ในนั้น​ทั้งหมด​ต่าง​หวาดกลัว​เสียง​คำราม​ของมัน

8 แล้ว​ชนชาติ​ทั้งหลาย​จาก​แคว้น​ต่างๆ​รอบข้าง​ได้​มา​ต่อต้าน​มัน

พวกเขา​กาง​ตาข่าย​ออก​คลุม​มัน

มัน​ตก​ลงไป​ใน​หลุม​กับดัก​ของ​พวกเขา

9 พวกเขา​ใช้​พวก​ตะขอ​เกี่ยว​ปาก​สิงห์นั้น​จับมัน​ไป​ขังไว้​ใน​กรง

และ​นำ​ตัวมัน​ไป​ให้​กับ​กษัตริย์​เมือง​บาบิโลน

พวกเขา​ขัง​มัน​ไว้​ใน​คุก

จึง​ไม่มี​ใคร​ได้ยิน​เสียง​คำราม​ของมัน​บน​เทือกเขา​ของ​อิสราเอล​อีก​ต่อไป+ 19:9 ขัง​มัน​ไว้ … อิสราเอล​อีก​ต่อไป พูด​ถึง​สิงห์หนุ่ม​ตัว​ที่สอง​หมายถึง กษัตริย์​เยโฮยาคีน แห่ง​ยูดาห์ ถูก​กวาด​ต้อน​ไป​เป็น​เชลย​ที่​บาบิโลน​ใน​ปี 597 ก่อน​พระเยซู​มา​เกิด ดู​เพิ่มเติม​ได้​จาก 2 พงศ์กษัตริย์ 25:27-30

10 แม่​ของเจ้า​เป็น​เหมือน​ต้นองุ่น​ใน​ไร่องุ่น​ที่​ปลูก​ไว้​ริมน้ำ

มัน​ออกผล​และ​กิ่งก้าน​สาขา​มากมาย

เพราะ​มี​น้ำ​อย่าง​เหลือเฟือ

11 กิ่ง​ของมัน​แข็งแรง

เหมาะ​สำหรับ​ทำ​คทา​ของ​กษัตริย์

มัน​งอก​สูงขึ้น​เหนือ​ต้นอื่นๆ​ทั้งปวง

และ​กิ่งก้าน​ของมัน​ก็​แผ่ขยาย​ออกไป​อย่าง​กว้างขวาง

12 แต่​มัน​ถูก​ถอนราก​ถอนโคน​อย่าง​บ้าคลั่ง

และ​ถูก​โยนทิ้ง​ลง​กับ​พื้นดิน

ลม​ตะวันออก​ทำ​ให้​มัน​เหี่ยวเฉา

ผล​ของมัน​ถูก​เด็ด​ไป​หมดเกลี้ยง

กิ่ง​ทั้งหลาย​ของมัน​เหี่ยวแห้ง​ลง

แล้ว​ไฟ​ได้​เผา​มัน​จนหมด

13 เดี๋ยวนี้ มัน​ถูก​ปลูก​อยู่​ใน​ทะเลทราย

ใน​แผ่นดิน​ที่​แห้งแล้ง​และ​หิว​กระหาย​น้ำ

14 ไฟ​ได้​ลุกลาม​จาก​กิ่งใหญ่​กิ่งหนึ่ง​ของมัน

และ​ไหม้​ไป​จนถึง​ผล​ของมัน

ไม่มี​กิ่ง​ที่​แข็งแรง​หลงเหลือ​อยู่

ที่​เหมาะ​สำหรับ​เอามา​ทำ​คทา​ของ​กษัตริย์​ได้​อีกเลย’

นี่​คือ​บทเพลง​ไว้อาลัย และ​มันจะ​ถูกใช้​ร้อง​สำหรับ​ไว้อาลัย”

20

อิสราเอล​กบฏ​อยู่เรื่อยต่อ​พระเจ้า​ที่ดี​กับ​พวกเขา

1 ใน​วันที่​สิบ​ของ​เดือน​ที่ห้า ปี​ที่เจ็ด+ 20:1 เดือน​ที่ห้า ปี​ที่เจ็ด ตรง​กับ​เดือน​กรกฎาคม​และ​สิงหาคม​ของ​ปี​ที่ 591 ก่อน​พระเยซู​มา​เกิด พวก​ผู้นำ​อาวุโส​บางคน​ของ​อิสราเอล​ได้​มา​ขอ​คำ​ปรึกษา​จาก​พระยาห์เวห์ พวกเขา​มา​นั่ง​ลง​ตรง​หน้า​ผม

2 แล้ว​คำพูด​ของ​พระยาห์เวห์​ได้​มา​ถึง​ผม​ว่า 3 “เจ้า​ลูก​มนุษย์ ให้​พูด​กับ​พวก​ผู้นำ​อาวุโส​ของ​อิสราเอล​อย่างนี้​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด พวกเจ้า​มา​ที่นี่​เพื่อ​ขอ​คำ​ปรึกษา​กับเรา​หรือ เรา​มี​ชีวิตอยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า เรา​จะ​ไม่ตอบ​คำถาม​ของ​พวกเจ้า’” พระยาห์เวห์​องค์​เจ้า​ชีวิต​พูด​ว่า​อย่างนั้น 4 “เจ้า​ลูก​มนุษย์ เจ้า​จะ​ดำเนิน​คดี​ต่อ​พวกเขา​หรือ เจ้า​จะ​ดำเนิน​คดี​ต่อ​พวกเขา​หรือ ถ้า​อย่างนั้น ชี้​ให้​เขา​เห็น​การ​กระทำ​อัน​น่า​ขยะแขยง​ของ​บรรพบุรุษ​ของ​พวกเขา​สิ 5 เจ้า​ต้อง​บอก​กับ​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ใน​วัน​ที่​เรา​ได้​เลือก​อิสราเอล ตอนที่​เรา​ได้​เปิดเผย​ตัวเอง​ให้​กับ​พวกเขา​รู้จัก​ใน​แผ่นดิน​อียิปต์​นั้น เรา​ได้​ยกมือ​ขึ้น​สาบาน​ต่อ​พวก​ลูกหลาน​ของ​ยาโคบ​ว่า “เรา​คือ​ยาห์เวห์​พระเจ้า​ของ​พวกเจ้า” 6 ใน​วันนั้น​เรา​ได้​สาบาน​ไว้​กับ​พวกเขา​ว่า เรา​จะ​นำ​พวกเขา​ออก​จาก​แผ่นดิน​อียิปต์​ไป​ยัง​แผ่นดิน​ที่​เรา​ได้​ค้นหา​มา​ให้​กับ​พวกเขา เป็น​แผ่นดิน​ที่​อุดม​สมบูรณ์+ 20:6 อุดม​สมบูรณ์ หรือ​แปล​ตรงๆ​ว่า “แผ่นดิน​ที่​มี​น้ำนม​กับ​น้ำเชื่อม​ผลไม้​ไหล​อยู่” และ​สวยงาม​ที่สุด​ใน​บรรดา​ดินแดน​ทั้งหลาย’”

7 และ​เรา​ได้​พูด​กับ​พวกเขา​ว่า “พวกเจ้า​ทุกคน ให้​กำจัด​รูปปั้น​ที่​น่า​ขยะแขยง ที่​เจ้า​ชอบ​มอง​เพื่อ​ขอ​ความ​ช่วยเหลือ​จาก​มัน​นั้น อย่า​ทำตัว​ของ​พวกเจ้า​ให้​แปดเปื้อน​ด้วย​รูปเคารพ​ทั้งหลาย​ของ​อียิปต์ เรา​คือ​ยาห์เวห์​พระเจ้า​ของ​พวกเจ้า” 8 แต่​พวกเขา​กลับ​กบฏ​ต่อเรา​และ​ไม่ยอม​ฟัง​เรา พวกเขา​ไม่ยอม​โยน​พวก​รูปปั้น​ชั่ว​ที่​ขยะแขยง​ทิ้ง ที่​พวกเขา​จ้องมอง​เพื่อ​ขอ​ความ​ช่วยเหลือ​นั้น และ​ไม่ยอม​ละทิ้ง​พวก​รูปเคารพ​ขี้ๆ​ของ​อียิปต์ ดังนั้น​เรา​จึง​พูด​ว่า ‘เรา​จะ​เท​ความ​เดือดดาล​ของเรา​ลง​บน​พวกเขา​และ​แสดง​ความโกรธ​ใส่​พวกเขา​ใน​แผ่นดิน​อียิปต์’ 9 แต่​เพื่อ​ไม่ให้​เรา​เสียชื่อ ต่อ​ชนชาติ​ทั้งหลาย​รอบข้าง ที่​ได้เห็น​เรา​นำ​พวกเขา​ออก​มา​จาก​แผ่นดิน​อียิปต์ เรา​จึง​ไม่ได้​ทำลาย​พวกเขา 10 เรา​ได้​นำ​ชาว​อิสราเอล​ออก​จาก​แผ่นดิน​อียิปต์​ไป​ที่​ทะเลทราย 11 เรา​ได้​ให้​ข้อบังคับ​ต่างๆ​ของเรา​กับ​พวกเขา และ​ให้​พวกเขา​รู้จัก​กฎ​ต่างๆ​ของเรา เพราะ​คน​เหล่านั้น​ที่​เชื่อฟัง​กฎ​พวกนั้น จะ​มีชีวิต​ต่อไป 12 เรา​ยัง​ให้​วันหยุด​พักผ่อน​ต่างๆ​กับ​พวกเขา เพื่อ​เป็น​สิ่ง​เตือนใจ​ให้​ระลึก​ถึง​สายสัมพันธ์​ที่​เรา​มี​ต่อกัน พวกเขา​จึง​รู้​ว่า​เรา​คือ​ยาห์เวห์​ที่​ทำ​ให้​พวกเขา​เป็น​ของเรา​โดยเฉพาะ

13 แต่​ประชาชน​ชาว​อิสราเอล​ได้​กบฏ​ต่อเรา​ใน​ทะเลทราย พวกเขา​ไม่ยอม​ทำ​ตาม​ข้อบังคับ​ทั้งหลาย​ของเรา พวกเขา​ไม่​ยอมรับ​กฎ​ต่างๆ​ของ​เรา ทั้งๆ​ที่​การ​เชื่อฟัง​กฎ​เหล่านั้น​ทำ​ให้​มีชีวิต พวกเขา​ทำ​ให้​พวก​วันหยุด​พักผ่อน​ที่​เรา​ให้​เขา​เสื่อม​ความ​ศักดิ์สิทธิ์​ไป เรา​จึง​บอก​ว่า ‘เรา​จะ​เท​ความ​เดือดดาล​ของเรา​ลง​บน​พวกเขา และ​ทำลาย​พวกเขา​ใน​ทะเลทราย’ 14 แต่​เพื่อ​ไม่ให้​เรา​เสียชื่อ ต่อ​ชนชาติ​ทั้งหลาย​ที่​ได้​เห็น​เรา​นำ​พวกเขา​ออก​มา​จาก​แผ่นดิน​อียิปต์ เรา​จึง​ไม่ได้​ทำลาย​พวกเขา 15 ที่​ทะเลทราย​นั้น เรา​ได้​ยกมือ​ขึ้น​สาบาน​กับ​พวกเขา​ว่า ‘เรา​จะ​ไม่​นำ​พวกเขา​เข้าสู่​แผ่นดิน​ที่​เรา​สัญญา​ว่า​จะ​ให้​กับ​พวกเขา ซึ่ง​เป็น​แผ่นดิน​ที่​อุดม​สมบูรณ์​และ​สวยงาม​ที่สุด​ใน​บรรดา​แผ่นดิน​ทั้งหมด’

16 เพราะ​พวกเขา​ไม่​ยอมรับ​กฎ​ต่างๆ​ของเรา​และ​ไม่​ทำ​ตาม​ข้อบังคับ​ของเรา และ​ยัง​ทำ​ให้​วันหยุด​พักผ่อน​ที่​เรา​ให้​เขา​เสื่อม​ความ​ศักดิ์สิทธิ์​อีกด้วย เพราะ​พวกเขา​ได้​มอบ​ใจ​ของ​พวกเขา​ให้​กับ​พวก​รูปเคารพ​ทั้งหลาย​เหล่านั้น​ไป 17 แต่​เรา​ได้​มองดู​พวกเขา​ด้วย​ความ​สงสาร​และ​ไม่ได้​ทำลาย​พวกเขา​หรือ​ทำ​ให้​พวกเขา​จบสิ้น​ไป​ที่​ทะเลทราย​นั้น 18 เรา​ได้​พูด​กับ​ลูกๆ​ของ​พวกเขา​ใน​ทะเลทราย​ว่า ‘อย่า​ทำ​ตาม​ข้อบังคับ​ต่างๆ​ของ​พวก​พ่อเจ้า อย่า​รักษา​กฎ​ทั้งหลาย​ของ​พวกเขา อย่า​ทำตัว​ของ​พวกเจ้า​ให้​แปดเปื้อน​ไป​ด้วย​รูปเคารพ​ของ​พวกเขา 19 เรา​คือ​ยาห์เวห์​พระเจ้า​ของ​พวกเจ้า ให้​ทำ​ตาม​ข้อบังคับ​ของเรา และ​ให้​รักษา​กฎ​ของเรา​อย่าง​เคร่งครัด 20 ให้​รักษา​พวก​วันหยุด​พักผ่อน​ที่​เรา​ให้​กับเจ้า​ไว้​ให้​ศักดิ์สิทธิ์ มัน​เป็น​สิ่ง​เตือนใจ​ให้​ระลึก​ถึง​สายสัมพันธ์​ที่​เรา​มี​ต่อกัน แล้ว​พวกเจ้า​จะ​ได้​รู้​ว่า​เรา​คือ​ยาห์เวห์​พระเจ้า​ของ​พวกเจ้า’

21 แต่​ลูกๆ​พวกนั้น​ได้​กบฏ​ต่อเรา​อีก พวกเขา​ไม่ยอม​ทำ​ตาม​ข้อบังคับ​ทั้งหลาย​ของเรา พวกเขา​ไม่ได้​รักษา​กฎ​ของเรา​อย่าง​เคร่งครัด ทั้งๆที่​การ​เชื่อฟัง​กฎ​เหล่านั้น​ทำ​ให้​มีชีวิต พวกเขา​ยัง​ทำ​ให้​วันหยุด​พักผ่อน​ที่​เรา​ให้เขา​เสื่อม​ความ​ศักดิ์สิทธิ์​ด้วย ดังนั้น เรา​จึง​บอก​ว่า ‘เรา​จะ​เท​ความ​เดือดดาล​ของเรา​ลง​บน​พวกเขา และ​แสดง​ความโกรธ​ใส่​พวกเขา​ใน​ทะเลทราย’ 22 แต่​เรา​ได้​ยั้งมือ​ไว้ เพื่อ​ไม่ให้​เรา​เสียชื่อ​ต่อ​ชนชาติ​ทั้งหลาย​ที่​ได้​เห็น​เรา​นำ​พวกเขา​ออก​มา​จาก​แผ่นดิน​อียิปต์ 23 ที่​ทะเลทราย​นั้น เรา​ได้​ยกมือ​ขึ้น​สาบาน​กับ​พวกเขา​ว่า ‘เรา​จะ​ทำ​ให้​พวกเขา​กระจัด​กระจาย​ไป​อยู่​ตาม​ชนชาติ​ต่างๆ​และ​ทำ​ให้​พวกเขา​แตก​กระเจิง​ไป​อยู่​ตาม​ประเทศ​ทั้งหลาย’

24 เพราะ​พวกเขา​ไม่ยอม​เชื่อฟัง​กฎ​ต่างๆ​ของเรา พวกเขา​ไม่​ยอมรับ​ข้อบังคับ​ต่างๆ​ของเรา และ​ยัง​ทำ​ให้​วันหยุด​พักผ่อน​ที่​เรา​ให้เขา​เสื่อม​ความ​ศักดิ์สิทธิ์​ไป สายตา​ของ​พวกเขา​จับจ้อง​อยู่​ที่​พวก​รูปเคารพ​ของ​บรรพบุรุษ​ของ​พวกเขา 25 ดังนั้น​เรา​จึง​ให้​กฎ​ระเบียบ​ที่​ห่วยๆ​กับ​พวกเขา​และ​ให้​กฎ​ที่​ไม่​สามารถ​ช่วย​ให้​พวกเขา​มี​ชีวิต​รอด​ได้ 26 เรา​ทำ​ให้​พวกเขา​แปดเปื้อน​ไป ด้วย​ของถวาย​ของ​พวกเขา​เอง คือ​การ​สังเวย​ลูกชาย​หัวปี เพื่อ​เรา​จะ​ได้​ทำลาย​พวกเขา​และ​ให้​พวกเขา​รู้​ว่า​เรา​คือ​ยาห์เวห์ 27 ดังนั้น เจ้า​ลูก​มนุษย์ ให้​บอก​กับ​ประชาชน​ชาว​อิสราเอล​ว่า นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘พวกพ่อ​ของเจ้า​ได้​ทรยศ​เรา ซึ่ง​เป็น​การ​ลบหลู่​เรา 28 เรา​ได้​นำ​พวกเขา​เข้า​สู่​แผ่นดิน​ที่​เรา​ได้​สาบาน​ไว้​ว่า​จะ​ให้​กับ​พวกเขา แต่​พอ​พวกเขา​เห็น​เนินเขา​สูง​ลูกใด​หรือ​ต้นไม้​ต้นไหน​ที่​ให้​ร่มเงา พวกเขา​ก็​จะ​ถวาย​เครื่อง​บูชา​ของ​พวกเขา​ที่นั่น พวกเขา​ได้​ยั่วยุ​ให้​เรา​โกรธ ด้วย​การ​ถวาย​เครื่อง​บูชา​อัน​มี​กลิ่นหอม และ​เท​เครื่อง​ดื่ม​บูชา​ให้​กับ​พระปลอม​ที่นั่น 29 เรา​จึง​ถาม​พวกเขา​ว่า “ศาลเจ้า​อะไร​หรือ​ที่​พวกเจ้า​ไปกัน” มัน​ถึง​เรียกว่า บามาห์+ 20:29 บามาห์ เป็น​คำ​ฮีบรู ใน​ที่​นี้​หมายถึง​ศาลเจ้า หรือ แปล​ตรงๆ​คือ สถานที่​สูง คำนี้​มี​เสียง​คล้าย​กับ​คำ​ว่า “ไป” (บา) และ “อะไร” (มาห์) มา​จนถึง​ทุกวันนี้’

30 ดังนั้น​ให้​บอก​กับ​ครอบครัว​ชาว​อิสราเอล​ว่า พระยาห์เวห์​องค์​เจ้า​ชีวิต​พูด​ว่า

“เจ้า​จะ​ทำตัว​ไม่​บริสุทธิ์ เหมือน​กับ​บรรพบุรุษ​ของ​พวกเจ้า​อย่างนั้น​หรือ ที่​ไป​ลุ่มหลง​มัวเมา​อยู่​กับ​รูปปั้น​ที่​น่า​ขยะแขยง​ของ​พวกเขา​นั้น 31 การ​ที่​พวกเจ้า​ยัง​ถวาย​เครื่อง​บูชา ด้วย​การ​เอา​ลูกๆ​ของ​พวกเจ้า​ใส่​เข้าไป​ใน​ไฟ พวกเจ้า​ก็​ได้​ทำ​ให้​ตัวเอง​แปดเปื้อน​ด้วย​รูปเคารพ​ทั้งหลาย​ของ​พวกเจ้า​มา​จนถึง​ทุกวันนี้ แล้ว​เจ้า​ยัง​มี​หน้า​มา​ขอ​คำ​ปรึกษา​จาก​เรา​อีกหรือ ครอบครัว​อิสราเอล​เอ๋ย เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า เรา​จะ​ไม่​ตอบ​คำถาม​พวกเจ้า​แม้แต่​ข้อเดียว” พระยาห์เวห์​องค์​เจ้า​ชีวิต​พูด​ว่า​อย่างนั้น 32 พวกเจ้า​พูด​ว่า “พวกเรา​อยาก​เป็น​เหมือน​ชน​เผ่า​อื่นๆ​ใน​โลกนี้ ที่​นมัสการ​พระเจ้า​ที่​เป็น​ไม้​หรือ​หิน” แต่​สิ่ง​ที่​พวกเจ้า​คิด​นั้น​จะ​ไม่มี​วัน​เกิดขึ้น​หรอก

33 พระยาห์เวห์​องค์​เจ้า​ชีวิต​พูด​ว่า “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า เรา​จะ​ปกครอง​พวกเจ้า​ด้วย​มือ​อัน​ทรง​พลัง ด้วย​แขน​ที่​ยื่น​ออกมา และ​ด้วย​การ​เท​ความ​เดือดดาล​ออกมา 34 เรา​จะ​นำ​พวกเจ้า​มา​จาก​ชนชาติ​ต่างๆ​และ​รวบรวม​พวกเจ้า​มา​จาก​ประเทศ​ทั้งหลาย​ที่​พวกเจ้า​ได้​กระจัด​กระจาย​กัน​ไปอยู่​นั้น ด้วย​มือ​อัน​ทรง​พลัง​และ​แขน​ที่​ยื่น​ออก​มา​นี้ 35 เรา​จะ​นำ​พวกเจ้า​เข้า​ไป​ใน​ทะเลทราย​ของ​ชาติ​ต่างๆ​และ​ที่นั่น​เรา​จะ​เจอกัน​ซึ่งๆ​หน้า และ​เรา​จะ​ตัดสิน​โทษ​พวกเจ้า 36 เหมือน​กับ​ที่​เรา​ได้​ตัดสิน​บรรพบุรุษ​ของ​พวกเจ้า​ใน​ทะเลทราย​ใกล้​แผ่นดิน​อียิปต์” พระยาห์เวห์​องค์​เจ้า​ชีวิต​พูด​ว่า​อย่าง​นั้น

37 “เรา​จะ​นับ​พวกเจ้า​ด้วย​การ​ให้​เดิน​ลอด​ไม้เท้า​ของเรา​ไป+ 20:37 เรา​จะ​นับ … ลอด​ไม้เท้า​ของเรา​ไป เปรียบเทียบ​กับ​แกะ​ที่​เดิน​ลอด​ไม้เท้า​แสดง​ว่า​แกะ​นั้น​เป็น​ของ​ผู้เลี้ยง​คนนั้น ดู​เพิ่มเติม​ได้​จาก​หนังสือ​เลวีนิติ 27:32; มาลาคี 7:14 และ​เรา​จะ​ทำ​ให้​เจ้า​ยินยอม​ต่อ​ข้อตกลง​ของเรา 38 เรา​จะ​กำจัด​พวก​ที่​ชอบ​ลุกฮือ​ขึ้น​ต่อต้าน​และ​กบฏ​ต่อ​เรา ถึง​แม้ว่า​เรา​จะ​นำ​พวกเขา​ออก​มา​จาก​แผ่นดิน​ที่​พวกเขา​กำลัง​อาศัย​อยู่​อย่าง​คน​ต่าง​ชาติ​นั้น แต่​เรา​ก็​จะ​ไม่ให้​พวกเขา​เข้า​สู่​แผ่นดิน​อิสราเอล แล้ว​พวกเจ้า​จะ​ได้​รู้​ว่า​เรา​คือ​ยาห์เวห์”

39 ส่วน​พวกเจ้า ครอบครัว​ชาว​อิสราเอล พระยาห์เวห์​องค์​เจ้า​ชีวิต​พูด​อย่าง​นี้​ว่า “ไปเลย พวกเจ้า​แต่ละคน​ไป​นมัสการ​พวก​รูปเคารพ​ของ​พวกเจ้า​ตอนนี้​เลย และ​ต่อไป ถ้า​พวกเจ้า​ไม่ฟัง​เรา (จะ​ได้​เห็นดี​แน่)+ 20:39 จะ​ได้​เห็นดี​แน่ ไม่มี​คำพูด​นี้​ใน​สำเนา​ต้นฉบับ​เดิม แต่​ใส่​เข้าไป​เพื่อ​ให้​เข้าใจ​มาก​ขึ้น เพราะ​พระยาห์เวห์​ละไว้​ให้​เขา​คิด​เอาเอง และ​พวกเจ้า​จะ​ไม่​ทำ​ให้​ชื่อ​อัน​ศักดิ์สิทธิ์​ของเรา​ต้อง​เสื่อม​เสีย​อีก​ต่อไป​แล้ว​ด้วย​ของถวาย​และ​รูปเคารพ​ทั้งหลาย​ของ​พวกเจ้า”

40 พระยาห์เวห์​องค์​เจ้า​ชีวิต​พูด​ว่า “บน​ภูเขา​อัน​ศักดิ์สิทธิ์​ของเรา ซึ่ง​เป็น​ภูเขาสูง​ของ​อิสราเอล​ครอบครัว​ชาว​อิสราเอล​ทั้งหมด​จะ​นมัสการ​เรา​ที่นี่ เรา​จะ​ยอมรับ​พวกเขา เรา​จะ​ยอมรับ​เครื่อง​บูชา​ทั้งหลาย​ของ​พวกเจ้า และ​ของถวาย​ที่​เป็น​ผลผลิต​ชุดแรก​ของ​พวกเจ้า รวมทั้ง​เครื่อง​บูชา​ศักดิ์สิทธิ์​ทั้งหมด​ของ​พวกเจ้า​ด้วย 41 เมื่อ​เรา​นำ​พวกเจ้า​ออก​มา​จาก​ชนชาติ​ต่างๆ​และ​รวบรวม​พวกเจ้า​มา​จาก​ประเทศ​ทั้งหลาย​ที่​เรา​ได้​ทำ​ให้​พวกเจ้า​กระจัด​กระจาย​กัน​ไปอยู่​นั้น เรา​จะ​ยอมรับ​พวกเจ้า​เหมือน​กลิ่นหอม​จาก​ควัน​ของ​เครื่อง​บูชา​ของเจ้า และ​เรา​จะ​แสดง​ความ​ศักดิ์สิทธิ์​ของเรา​ใน​หมู่​พวกเจ้า​ต่อหน้า​สายตา​ของ​ชนชาติ​ทั้งหลาย 42 แล้ว​พวกเจ้า​จะได้​รู้​ว่า​เรา​คือ​ยาห์เวห์ เมื่อ​เรา​นำ​พวกเจ้า​เข้า​สู่​แผ่นดิน​อิสราเอล​ซึ่ง​เป็น​แผ่นดิน​ที่​เรา​ได้​ยกมือ​สาบาน​ไว้​ว่า​จะ​ให้​กับ​บรรพบุรุษ​ของ​พวกเจ้า 43 ที่นั่น​พวกเจ้า​จะ​สำนึกผิด​ถึง​การ​กระทำ​และ​วิถีทาง​ที่​ชั่วร้าย​ทั้งหลาย​ของเจ้า ที่​ทำ​ให้​เจ้า​แปดเปื้อน แล้ว​เจ้า​จะ​ละอาย​ใจ 44 ครอบครัว​ของ​อิสราเอล พวกเจ้า​ได้​ทำ​สิ่ง​ที่​ชั่วร้าย​มากมาย พวกเจ้า​สมควร​ที่​จะ​ถูก​ทำลาย แต่​เพื่อ​เห็นแก่​ชื่อเสียง​ของเรา เรา​จะ​ไม่​ทำ​อย่าง​นั้น แล้ว​เจ้า​จะ​ได้​รู้​ว่า​เรา​คือ​ยาห์เวห์” พระยาห์เวห์​องค์​เจ้า​ชีวิต​พูด​ว่า​อย่าง​นั้น

พระยาห์เวห์​จะ​ชักดาบ​ออกมา​ทำลายยูดาห์​ตั้งแต่​ใต้​ถึง​เหนือ

45 คำพูด​ของ​พระยาห์เวห์​ได้​มา​ถึง​ผม​ว่า 46 “เจ้า​ลูก​มนุษย์​หัน​หน้า​ไป​ทาง​ใต้ และ​เทศน์​ต่อว่า​ทิศใต้​นั้น​ให้​พูด​แทน​เรา​ต่อต้าน​ป่า​แห่ง​ดินแดน​ทาง​ใต้​นั้น 47 ให้​พูด​กับ​ป่า​ทาง​ใต้​นั้น​ว่า ‘ฟัง​คำพูด​ของ​พระยาห์เวห์​ให้ดี พระยาห์เวห์​องค์​เจ้า​ชีวิต​พูด​อย่างนี้​ว่า เรา​จะ​จุดไฟ​เผา​พวกเจ้า และ​มัน​จะ​เผาผลาญ​ต้นไม้​ทั้งหมด​ของเจ้า ทั้ง​ต้น​ที่​ยัง​เขียวสด​อยู่​และ​ต้น​ที่​เหี่ยวแห้ง​แล้ว เปลวไฟ​จะ​ไม่​ดับลง​และ​ใบหน้า​ทุกหน้า​ตั้งแต่​ทาง​ใต้​ไป​จนถึง​ทาง​เหนือ​จะ​ร้อน​ผ่าวๆ​เพราะ​มัน 48 ทุกคน​จะ​เห็น​ว่า เรา ยาห์เวห์ เป็น​ผู้​จุดไฟ​นั้น​ขึ้น และ​มัน​จะ​ไม่​ดับลง’”

49 แล้ว​ผม​ได้​พูด​ว่า “พระยาห์เวห์​เจ้าข้า พวกเขา​กำลัง​พูด​ถึง​ผม​ว่า

‘เขา​เป็น​คน​ชอบ​เล่า​เรื่อง​เปรียบเทียบ​อยู่​อย่าง​นั้น​แหละ’”

21

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​หัน​หน้า​ของเจ้า​ไป​ที่​เมือง​เยรูซาเล็ม ให้​เทศน์​ต่อต้าน​สถานที่​ศักดิ์สิทธิ์​ของ​พวกเขา และ​ให้​พูด​แทน​เรา​คัดค้าน​แผ่นดิน​ของ​อิสราเอล 3 ให้​บอก​กับ​แผ่นดิน​นั้น​ว่า

‘พระยาห์เวห์​พูด​ว่า เรา​ต่อต้าน​เจ้า เรา​จะ​ชัก​ดาบ​ของเรา​ออก​จาก​ฝัก และ​ตัด​ทั้ง​คนดี​และ​คนชั่ว​ไป​จาก​เจ้า 4 เรา​จะ​ตัด​ทั้ง​คนดี​และ​คนชั่ว​ออก​ไป​จากเจ้า ดังนั้น​เรา​จะ​ชัก​ดาบ​ออก​จาก​ฝัก​เพื่อ​ต่อสู้​กับ​มนุษย์​ทุกคน

ตั้งแต่​ทิศใต้​จด​ทิศเหนือ 5 แล้ว​มนุษย์​ทุกคน​จะ​รู้​ว่า เรา ยาห์เวห์ ได้​ชัก​ดาบ​ของเรา​ออก​จาก​ฝัก แล้ว​มัน​จะ​ไม่​กลับ​คืน​ฝัก​อีก’

6 ดังนั้น​เจ้า​ลูก​มนุษย์ ให้​ร้อง​คร่ำครวญ​อย่าง​คน​ที่​ใจ​แตก​สลาย และ​ให้​ร้อง​อย่าง​ขมขื่น​ใจ​ต่อหน้า​พวกเขา

7 และ​เมื่อ​พวกเขา​ถาม​เจ้า​ว่า ‘ทำไม​เจ้า​ถึง​ร้อง​คร่ำครวญ​อย่างนั้น’

ให้​เจ้า​ตอบ​ว่า ‘เป็น​เพราะ​ข่าวร้าย​ที่​กำลัง​จะมา

หัวใจ​ทุกดวง​จะ​หลอม​ละลาย

มือ​ทุกมือ​จะ​อ่อนเปลี้ย​ลง

จิตใจ​ทุกดวง​จะ​อ่อนล้า​ลง

ทุก​หัวเข่า​จะ​อ่อน​ปวกเปียก​เหมือน​น้ำ’

ดูสิ ข่าวร้าย​นั้น​กำลัง​มาแล้ว มัน​จะ​เกิดขึ้น​อย่างนั้น​แน่ๆ” พระยาห์เวห์​องค์​เจ้า​ชีวิต​พูด​ว่า​อย่างนั้น

8 คำพูด​ของ​พระยาห์เวห์​ได้​มา​ถึง​ผม​ว่า 9 “เจ้า​ลูก​มนุษย์ ให้​พูด​แทน​เรา​ว่า ‘องค์​เจ้า​ชีวิต​พูด​อย่างนี้​ว่า

ดูนั่น มีดาบ มีดาบ​เล่มหนึ่ง

ถูก​ลับ​จนคม​และ​ขัด​จนเงา​แล้ว

10 มัน​ถูก​ลับ​จนคม​เพื่อ​ฆ่า

ถูก​ขัด​จนเงา​เพื่อ​ส่อง​ประกาย​เหมือน​ฟ้าแลบ

พวกเรา​ยัง​จะ​มา​มัว​ชื่นชม​ใน​ไม้คทา​ของ​ยูดาห์​ลูกชาย​ของเรา​อยู่​อีกหรือ

ดาบ+ 21:10 ดาบ หมายถึง​เมือง​บาบิโลน​และ​กษัตริย์​เนบูคัดเนสซาร์ นั้น​ได้​ดูถูก​ไม้คทา​ทั้งหลาย​นั้น

11 ดาบ​นั้น​ถูก​แต่งตั้ง​ขึ้น​เพื่อ​ขัดเงา

และ​นำ​ไป​ใช้

มัน​ถูก​ลับ​จนคม​และ​มันวาว

เพื่อ​ใส่​ไว้​ใน​มือ​ของ​นักฆ่า

12 เจ้า​ลูก​มนุษย์ ให้​ร้องไห้​คร่ำครวญ

เพราะ​ดาบ​เล่มนี้​ได้​มา​ต่อต้าน​ประชาชน​ของเรา มัน​ต่อต้าน​บรรดา​เจ้าชาย​ทั้งหลาย​ของ​อิสราเอล

พวกเขา​พร้อม​กับ​ประชาชน​ของเรา​ถูก​โยน​ไป​ให้​กับ​ดาบ​เล่มนั้น ดังนั้น​ให้​ตบตี​ต้นขา​ด้วย​ความเศร้า

13 การ​ทดสอบ​จะ​มา​แน่ แล้ว​จะ​เกิด​อะไร​ขึ้น​ถ้า​คทา​ของ​ยูดาห์​ไม่​สามารถ​อยู่​ต่อไป​ได้ เพราะ​เจอ​กับ​ดาบ​ที่​ดูถูก​มัน​นั้น’” พระยาห์เวห์​องค์​เจ้า​ชีวิต​พูด​ว่า​อย่าง​นั้น

14 “ดังนั้น เจ้า​ลูก​มนุษย์ ให้​ตบมือ​เปรี้ยง และ​พูด​แทน​เรา ต่อต้าน​พวกเขา​ว่า

ปล่อย​ให้​ดาบ​ฟัน​ลงมา​สองครั้ง

หรือ​สามครั้ง​ก็​ยังได้

ดาบนี้​มี​ไว้เพื่อ​ฆ่า

มัน​มี​ไว้เพื่อ​ฆ่าหมู่​ครั้ง​ยิ่งใหญ่

มัน​ล้อม​พวกเขา​เข้ามา

15 หัวใจ​ของ​พวกเขา​จะ​หลอม​ละลาย​ไป​ด้วย​ความกลัว

จะ​มี​คน​มากมาย​สะดุด​และ​ล้มลง

เรา​ได้​วาง​ดาบ​ไว้​ที่​ตรง​ประตู​ทั้งหมด​ของ​พวกเขา​เพื่อ​ฆ่า

ดาบนั้น​จะ​ส่อง​ประกาย​เหมือน​ฟ้าแลบ

มัน​ถูก​ชัก​ออกมา​เพื่อ​การ​ฆ่าหมู่

16 ดาบ​เอ๋ย ฟัน​ไป​ทางขวา

ฟัน​ไป​ทางซ้าย

ฟัน​ไป​ทุกที่​ที่​เจ้า​หันไป

17 แล้ว​เราเอง​ก็​จะ​ตบมือ​เปรี้ยง​เหมือนกัน

และ​เรา​ก็​จะ​ระบาย​ความ​เดือดดาล​ของเรา​ออกมา​ใส่เจ้า​จน​หมดสิ้น

เรา ยาห์เวห์​ได้​ลั่น​คำพูด​ไปแล้ว”

บาบิโลน​เลือก​ไป​โจมตี​เยรูซาเล็ม

18 คำพูด​ของ​พระยาห์เวห์​ได้​มา​ถึง​ผม​ว่า 19 “เจ้า​ลูก​มนุษย์ ให้​ลาก​ถนน​ขึ้นมา​สอง​สาย ที่​ดาบ​ของ​กษัตริย์​แห่ง​เมือง​บาบิโลน​จะ​ไป​ได้

ถนน​ทั้ง​สอง​สาย​นี้​จะ​ต้อง​แยก​ออก​มา​จาก​ถนน​เส้น​เดียวกัน​ที่​ลง​มา​จาก​ประเทศ​หนึ่ง ให้​ทำ​ป้าย​บอก​ทาง​ตรง​ทาง​แยก​นั้น

20 ให้​วาด​สายหนึ่ง​ที่​ดาบ​อาจ​จะ​ใช้​ไป​สู่​เมือง​รับบาห์​ของ​ชาว​อัมโมน

และ​อีก​สายหนึ่ง​ที่​จะ​ไป​ยูดาห์​และ​ป้อม​ปราการ​ใน​เมือง​เยรูซาเล็ม

21 ให้​วาด​อย่างนี้ เพราะ​กษัตริย์​บาบิโลน​จะ​หยุด​อยู่​ที่​ทางแยก​นี้ และ​ตัดสิน​ว่า​จะ​ไป​ทาง​ไหน เขา​จะ​เสี่ยงทาย​ด้วย​การ​เขย่า​เซียมซี​ลูกธนู สอบถาม​พวก​รูปเคารพ​ของเขา และ​ผ่า​ตับ​ของ​สัตว์​ที่​ถูก​เซ่นไหว้​ดู

22 สลาก​ที่​ตก​ใน​มือขวา​ของเขา บอก​ให้​ไป​เมือง​เยรูซาเล็ม เขา​จะออก​คำสั่ง​ฆ่า และ​จะ​อ้าปาก​ตะโกน​สั่ง​ลุย เขา​จะ​เอา​ทุ่นไม้​ทะลวง​ประตู และ​เขา​จะ​สร้าง​ทางลาด​ขึ้น​บุก​กำแพง และ​สร้าง​กำบัง​เคลื่อนที่

23 ชาว​ยูดาห์​ถือ​ว่า​ลาง​บอก​เหตุ​ทั้งหมด​นี้​เป็น​เรื่อง​เหลวไหล แต่​มัน​จะ​เกิดขึ้น​จริง เพราะ​พวกเขา​ผิด​คำ​สาบาน​ที่​ว่า​จะ​จงรัก​ภักดี​ต่อ​บาบิโลน และ​กษัตริย์​บาบิโลน​จะ​มา​รื้อฟื้น​ความผิด​ของ​คน​ยูดาห์​และ​จะ​จับตัว​พวกเขา​ไป​เป็น​เชลย”

24 พระยาห์เวห์​องค์​เจ้า​ชีวิต​พูด​ว่า

“พวกเจ้า​จะ​ถูก​จับ​ไป​เป็น​เชลย เพราะ​พวกเจ้า​ทำ​ให้​เรา​ระลึก​ขึ้นได้​ถึง​ความผิด​ของ​พวกเจ้า การ​กบฏ​ของ​พวกเจ้า​ถูก​เปิดโปง​ออก​มา​แล้ว พวก​บาป​ของเจ้า​เห็น​ได้​ชัด​ใน​ทุกอย่าง​ที่​เจ้าทำ 25 เจ้าชาย​ของ​อิสราเอล​ผู้​ชั่วช้า และ​ถ่อย วัน​ของเจ้า​มา​ถึง​แล้ว เวลา​แห่ง​การ​ลงโทษ​ครั้ง​สุดท้าย​ได้​มาถึง​แล้ว”

26 พระยาห์เวห์​องค์​เจ้า​ชีวิต​พูด​ว่า

“ให้​ถอด​ผ้า​โพกหัว​ของเจ้า​ออก ถอด​มงกุฎ​ของเจ้า​ออก​ซะ ทุกสิ่ง​จะ​ไม่​เหมือน​เดิม

ผู้​ต่ำต้อย​จะ​ได้รับ​การ​ยกย่อง และ​ผู้ที่​เคย​ได้รับ​การ​ยกย่อง​จะ​ต่ำต้อย​ลง

27 สับสน​อลหม่าน สับสน​อลหม่าน สับสน​อลหม่าน​ไป​หมด​แล้ว เรา​จะ​ทำ​ให้​มัน​เป็น​อย่าง​นั้น มัน​จะ​เป็น​ความ​พินาศ​อย่าง​ที่​ไม่เคย​มี​มาก่อน มัน​จะ​เป็น​อย่างนั้น​จนกว่า​ผู้ที่​จะ​มา​ลงโทษ​มัน​จะ​มาถึง ผู้ที่​เรา​จะ​มอบ​หน้าที่​นั้น​ให้”

ชาว​อัมโมน​จะ​ถูก​ลงโทษ

28 “เจ้า​ลูก​มนุษย์ ให้​พูด​แทน​เรา​ว่า

‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​เกี่ยวกับ​ชาว​อัมโมน​และ​คำ​เยาะเย้ย​ของ​พวกเขา

ดาบ​เอ๋ย ดาบ ชัก​ออกมา​เพื่อ​ฆ่าฟัน

ถูก​ขัดเงา​เพื่อ​ทำลาย

และ​ส่อง​ประกาย​เหมือน​สายฟ้า​แลบ

29 เจ้า​ดาบ เจ้า​จะ​ถูก​วาง​พาดไว้​บนคอ​ของ​คนถ่อย​ชั่ว​ที่​จะ​ถูกฆ่า

เพราะ​เรื่อง​นิมิต​ทั้งหลาย​ที่​เกี่ยวกับ​เจ้า​ล้วน​โกหก​ทั้งสิ้น

พวก​หมอดู​ที่​ทำนาย​อนาคต​เจ้า​ล้วนแต่​หลอกลวง

วัน​สำหรับ​คนชั่ว​เหล่านั้น​ได้​มา​ถึง​แล้ว

วัน​แห่ง​การ​ลงโทษ​ครั้ง​สุดท้าย​ของเขา​มา​ถึง​แล้ว

เมือง​บาบิโลน​จะ​ถูก​ลงโทษ

30 ให้​เอา​ดาบ​ใส่​ฝัก​ของมัน เจ้า​ดาบ เรา​จะ​ตัดสิน​เจ้า​ใน​แผ่นดิน​ที่​เจ้า​ถูก​สร้าง​ขึ้น ใน​แผ่นดิน​ซึ่ง​เป็น​ต้น​กำเนิด​ของเจ้า 31 เรา​จะ​เท​ความ​เดือดดาล​ของเรา​ลง​บน​ตัวเจ้า ความ​โกรธ​ของเรา​จะ​เป็น​เหมือน​ไฟ​ที่​เรา​จะ​พ่น​ใส่​เจ้า เรา​จะ​มอบ​พวกเจ้า​ไว้​ใน​มือ​ของ​คน​โหดเหี้ยม ผู้ที่​ชำนาญ​ใน​การ​ทำลาย​ล้าง

32 เจ้า​จะ​เป็น​เชื้อเพลิง​สำหรับ​ไฟ เลือด​ของเจ้า​จะ​หลั่งไหล​ใน​แผ่นดิน​ของ​เจ้าเอง จะ​ไม่มี​ใคร​จดจำ​เจ้า​ได้​อีก​ต่อไป เพราะ เรา ยาห์เวห์ ได้​ลั่น​คำพูด​ไปแล้ว’”

22

เอเสเคียล​พูด​ต่อต้าน​เมือง​เยรูซาเล็ม

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ เจ้า​จะ​ฟ้องร้อง​เมือง​นี้​หรือ เจ้า​จะ​ฟ้องร้อง​กับ​เมือง​ที่​นอง​ไป​ด้วย​เลือด​นี้​หรือ ถ้า​อย่าง​นั้น ชี้​ให้​เมืองนี้​เห็น​ถึง​การ​กระทำ​อัน​น่า​ขยะแขยง​ของมัน​สิ 3 บอก​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ไอ้​เมือง​ที่​ชอบ​นองเลือด เวลา​ที่​เจ้า​จะ​ถูก​ลงโทษ​มา​ถึง​แล้ว เจ้า​ไม่​บริสุทธิ์​เพราะ​ชอบ​สร้าง​รูปเคารพ​ทั้งหลาย”

4 ความผิด​ตก​อยู่​กับเจ้า เพราะ​เลือด​ที่​เจ้า​ทำ​ให้​ไหล​นอง​นั้น แล้ว​เจ้า​ทำ​ตัวเอง​ให้​ไม่​บริสุทธิ์​ด้วย​การ​สร้าง​รูปเคารพ​ทั้งหลาย วัน​แห่ง​การ​ลงโทษ​เจ้า​มา​ถึง​แล้ว วันปี​ของ​เจ้า​จบสิ้น​แล้ว ดังนั้น เรา​กำลัง​ทำ​ให้​เจ้า​เป็น​สิ่ง​ที่​ชนชาติ​ต่างๆ​ดูถูก​เหยียด​หยาม และ​เป็น​สิ่ง​ที่​ประเทศ​ทั้งหลาย​หัวเราะ​เยาะ​ใส่ 5 ทั้ง​คน​ที่​อยู่​ใกล้​และ​ไกล​จะ​หัวเราะ​เยาะ​เจ้า ไอ้​เมือง​ที่​มี​ชื่อเสียง​เสื่อม​เสีย​ที่​เต็ม​ไปด้วย​ความ​สับสน​อลหม่าน

6 ดูสิ ใน​เมือง​ของเจ้า พวก​เจ้าชาย​แห่ง​อิสราเอล​แต่ละ​คน ใช้​อำนาจ​ของเขา​ทำ​ให้​เกิด​การ​นองเลือด 7 ใน​เมือง​ของเจ้า ผู้คน​ดูหมิ่น​พ่อแม่ ใน​เมือง​ของเจ้า พวกเขา​กดขี่​คน​ต่างด้าว ใน​เมือง​ของเจ้า พวกเขา​เอารัด​เอา​เปรียบ​เด็ก​กำพร้า​และ​แม่หม้าย 8 เจ้า​ดูถูก​สิ่ง​ศักดิ์สิทธิ์​ของเรา และ​ทำ​ให้​พวก​วันหยุด​ทาง​ศาสนา​ของเรา​เสื่อม​ความ​ศักดิ์สิทธิ์ 9 ใน​เมือง​ของ​เจ้า มี​การ​ว่าจ้าง​ให้​ใส่ร้าย​กัน จน​ทำ​ให้​คน​บริสุทธิ์​ถูก​ฆ่า ใน​เมือง​ของเจ้า มี​คน​ที่​กิน​อยู่​ใน​ศาลเจ้า​บน​ภูเขา และ​ทำ​สิ่ง​ที่​ชั่วช้า​ลามก 10 ใน​เมือง​ของ​เจ้า พวกเขา​มี​เพศสัมพันธ์​กับ​เมีย​ของ​พ่อ​ตนเอง ใน​เมือง​ของเจ้า พวกเขา​ร่วมเพศ​กับ​ผู้หญิง​ทั้งๆที่​พวกนาง​มี​ประจำเดือน 11 ใน​เมือง​ของเจ้า ชาย​คนหนึ่ง​ทำ​ความผิด​ที่​น่ารังเกียจ​กับ​เมีย​ของ​เพื่อน​บ้าน อีก​คนหนึ่ง​มี​เพศสัมพันธ์​กับ​ลูกสะใภ้​ของ​ตัวเอง​ทำ​ให้​นาง​ไม่​บริสุทธิ์ และ​อีก​คนหนึ่ง​ร่วมเพศ​กับ​ลูกสาว​ของ​พ่อ​เขาเอง 12 ใน​เมือง​ของเจ้า ผู้คน​ต่าง​รับ​สินบน​จน​ทำ​ให้​คน​บริสุทธิ์​ต้อง​ถูก​ฆ่า เจ้า​หัก​ดอกเบี้ย​ล่วงหน้า​และ​คิด​ดอกเบี้ย​ทบต้น และ​หา​กำไร​อย่าง​ไม่​ยุติธรรม​จาก​เพื่อน​บ้าน​ของเจ้า ด้วย​การ​รีดไถ เจ้า​ได้​ลืม​เรา​แล้ว’” พระยาห์เวห์​องค์​เจ้า​ชีวิต​พูด​ว่า​อย่าง​นั้น

13 “ดูสิ เรา​จะ​ตบมือ​เปรี้ยง​ด้วย​ความ​โกรธ เพราะ​ผลกำไร​ที่​เจ้า​ได้​โกง​เขา​มา และ​เลือด​ที่​เจ้า​ทำ​ให้​ไหลนอง​อยู่​ใน​เมือง​ของเจ้า 14 ใน​วัน​ที่​เรา​จัดการ​กับ​เจ้า เจ้า​ยัง​จะ​กล้าดี​อยู่​อีกหรือ มือ​ของเจ้า​ยัง​จะ​แข็งแกร่ง​อยู่​อีกหรือ เรา ยาห์เวห์ ได้​ลั่น​คำพูด​ไปแล้ว และ​เรา​จะ​ทำ​ตามนั้น​แน่ 15 เรา​จะ​ทำ​ให้​พวกเจ้า​แตกซ่าน​ไป​อยู่​ท่ามกลาง​ชนชาติ​ทั้งหลาย​และ​กระจัด​กระจาย​ไป​อยู่​ตาม​ประเทศ​ต่างๆ เรา​จะ​ทำ​ให้​ความ​ไม่​บริสุทธิ์​ของเจ้า​จบสิ้น​ไป 16 แล้ว​เมื่อ​ชนชาติ​ทั้งหลาย​ดูถูก​เรา​ที่​เรา​ทำ​อย่างนี้​กับเจ้า เจ้า​จะ​ได้​รู้​ว่า​เรา​คือ​ยาห์เวห์”

อิสราเอล​เป็น​เหมือน​ขี้เงิน​ที่​ไร้ค่า

17 แล้ว​คำพูด​ของ​พระยาห์เวห์​ได้​มา​ถึง​ผม​ว่า 18 “เจ้า​ลูก​มนุษย์ ครอบครัว​ชาว​อิสราเอล​กลาย​เป็น​ขี้เงิน​แล้ว​สำหรับ​เรา พวกเขา​ทั้งหมด​เป็น​เหมือน​ทองแดง สังกะสี เหล็ก​และ​ตะกั่ว​ที่​เหลือ​อยู่​ใน​เตาหลอม​เมื่อ​คน​หลอม​เงิน พวกเขา​เป็น​เพียง​ขี้เงิน​ที่​เหลือ​ทิ้ง​ไว้ 19 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘เพราะ​พวกเจ้า​ทั้งหลาย​เป็น​ขี้เงิน​ที่​ไร้ค่า เรา​จะ​รวบรวม​พวกเจ้า​ไว้​ใน​เมือง​เยรูซาเล็ม 20 เหมือน​กับ​ที่​คน​รวบรวม​เอา​เงิน ทองแดง เหล็ก ตะกั่ว​และ​สังกะสี มา​ใส่​ไว้​ใน​เตาหลอม​เพื่อ​หลอม​ละลาย​มัน​ด้วย​เปลวไฟ​ที่​ร้อนแรง เรา​ก็​จะ​รวบรวม​เจ้า​ไว้​ด้วย​ความ​โกรธ​และ​ความ​เดือดดาล​ของเรา และ​ใส่​เจ้า​ไว้​ภายใน​เมือง​และ​หลอม​ละลาย​เจ้าเสีย 21 เรา​จะ​รวบรวม​เจ้า​และ​จะ​โหม​เจ้า​ด้วย​ความ​เดือดดาล​อัน​คุกรุ่น​ของเรา และ​เจ้า​จะ​ถูก​หลอม​ละลาย​อยู่​ใน​เมืองนี้ 22 เจ้า​จะ​ถูก​หลอม​อยู่​ใน​เมืองนี้ เหมือน​กับ​เงิน​ที่​ถูก​หลอม​ละลาย​อยู่​ใน​เตาหลอม และ​เจ้า​จะ​ได้​รู้​ว่า​เรา ยาห์เวห์​ได้​เท​ความ​เดือดดาล​ของเรา​ไว้​บนเจ้า’”

พวกผู้นำ​เยรูซาเล็ม​ไม่ได้เรื่อง

23 คำพูด​ของ​พระยาห์เวห์​ได้​มา​ถึง​ผม​อีก​ครั้งหนึ่ง​ว่า 24 “เจ้า​ลูกมนุษย์ ให้​บอก​แผ่นดิน​นี้​ว่า ‘เจ้า​เป็น​แผ่นดิน​ที่​ไม่​ได้รับ​การ​ชำระ​ล้าง เจ้า​ก็​เลย​ไม่​ได้รับ​ฝน​ใน​วัน​ที่​เรา​โกรธ​นั้น 25 พวก​เจ้าชาย​ใน​เมือง​นี้​เป็น​เหมือน​สิงโต​ที่​คำราม​ตอน​กำลัง​จะ​ฉีก​เนื้อ​เหยื่อ​ของมัน พวกเขา​กิน​ประชาชน​ของ​เขาเอง พวกเขา​ยึด​ทรัพย์​สมบัติ​และ​ของ​มีค่า​ไป พวกเขา​ทำ​ให้​เมือง​เต็ม​ไปด้วย​แม่หม้าย

26 พวก​นักบวช​ของเจ้า​ละเมิด​กฎ​ของเรา และ​ลบหลู่​ของ​ศักดิ์สิทธิ์​ทั้งหลาย​ของเรา พวกเขา​ไม่​แยกแยะ​ว่า​สิ่งไหน​ศักดิ์สิทธิ์​สิ่งไหน​ไม่​ศักดิ์สิทธิ์ และ​ไม่ได้​สอน​ว่า​อะไร​บริสุทธิ์ อะไร​ไม่​บริสุทธิ์ พวกเขา​ไม่ยอม​รักษา​พวก​วันหยุด​ทาง​ศาสนา​ของเรา จน​ทำ​ให้​เรา​ถูก​ลบหลู่​ท่ามกลาง​พวกเขา

27 พวก​เจ้าหน้าที่​ใน​เมือง​เป็น​เหมือน​พวก​หมาป่า​ที่​ฉีก​เนื้อ​เหยื่อ​ของ​พวกมัน พวกเขา​ทำ​ให้​เกิด​การ​นองเลือด และ​ฆ่า​ประชาชน เพื่อ​คดโกง​หา​ผล​ประโยชน์​ใส่ตัว

28 พวก​ที่​อ้าง​ว่า​พูด​แทน​เรา​ของ​เมือง​นี้ ได้​ฉาบ​ปูนขาว​ปิดบัง​การ​กระทำ​เหล่านี้​ของ​พวก​ผู้นำ​ทั้งหมด​นี้ โดย​ใช้​นิมิต​ปลอม​และ​คำ​ทำนาย​ที่​โกหก พวกเขา​อ้าง​ว่า​นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ทั้งๆที่​พระยาห์เวห์​ไม่ได้​พูด

29 พวก​เจ้าของ​ที่ดิน​รีดไถ​และ​ปล้นชิง พวกเขา​กดขี่​คนจน​และ​คน​ที่​ขัดสน และ​ข่มเหง​คน​ต่างด้าว​ที่​ไม่มีทาง​ฟ้อง​กลับ​ได้

30 เรา​ได้​มอง​หา​คนหนึ่ง​ใน​หมู่​พวกเขา ที่​จะ​มา​ซ่อม​กำแพง​และ​ยืน​อยู่​ต่อหน้า​เรา​ตรง​ช่องโหว่​ของ​กำแพง+ 22:30 ช่องโหว่​ของ​กำแพง ผู้พูดแทนพระเจ้า จะ​เตือน​คน​ให้​กลับใจ​เสียใหม่ และ​จะ​อธิษฐาน​ต่อ​พระเจ้า​ให้​กับ​ประชาชน เพื่อ​ปกป้อง​พวกเขา​จาก​ความ​เดือดดาล​หรือ​ความ​โกรธ​เกรี้ยว​ของ​พระเจ้า​เหมือน​กับ​ที่​ทหาร​ยาม​จะ​ปกป้อง​เมือง ด้วย​การ​ขึ้น​ไป​ต่อสู้​ตรง​ช่องโหว่​ของ​กำแพง​ตอน​ที่​เมือง​ถูก​โจมตี ดู​เพิ่มเติม​ได้​จาก หนังสือ​สดุดี 106:23 เพื่อ​ปกป้อง​แผ่นดิน​นี้ เพื่อ​เรา​จะ​ได้​ไม่​ทำลาย​มัน แต่​เรา​ก็​หา​ไม่พบ​สักคน​เลย 31 ดังนั้น​เรา​จะ​เท​ความ​เดือดดาล​ของเรา​ลง​ที่​พวกเขา และ​จะ​ทำ​ให้​พวกเขา​จบสิ้น​ลง​ด้วย​ไฟ​แห่ง​ความ​โกรธ​ของเรา เรา​จะ​ให้​กรรมชั่ว​ที่​พวกเขา​ทำ​นั้น​สนอง​กลับ​ไป​ตกลง​บน​หัว​ของ​พวกเขา​เอง’”

พระยาห์เวห์​องค์​เจ้า​ชีวิต​พูด​ว่า​อย่างนั้น

23

ภรรยา​สองคน​ที่​เล่นชู้​ของ​พระยาห์เวห์

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ มี​พี่น้อง​อยู่​สองคน เป็น​ลูกสาว​จาก​แม่​เดียวกัน 3 พวกนาง​กลาย​เป็น​โสเภณี​อยู่​ใน​อียิปต์ ไป​ขายตัว​ตอน​ที่​พวกเขา​ยัง​เป็น​เด็ก​ใน​แผ่นดิน​นั้น ที่นั่น​พวกนาง​ยอม​ให้​ผู้ชาย​เคล้าคลึง​เต้านม และ​ลูบไล้​หน้าอก​อัน​แรกแย้ม​ของ​พวกนาง 4 คนพี่​ชื่อ​โอโฮลาห์+ 23:4 โอโฮลาห์ ชื่อนี้​หมายถึง “เต็นท์​ของ​นาง” ใน​ที่นี้​คง​หมายถึง เต็นท์​ของ​ศาลเจ้า​ที่​พวกเขา​นมัสการ และ​คนน้อง​ชื่อ​โอโฮลีบาห์+ 23:4 โอโฮลีบาห์ ชื่อนี้​หมายถึง “เต็นท์​ของเรา​ที่​อยู่​ใน​นาง” ใน​ที่นี้​คง​หมายถึง เต็นท์​ของ​พระเจ้า​ใน​เมือง​เยรูซาเล็ม คือ​พระวิหาร​นั่นเอง พวกนาง​กลาย​เป็น​เมียเรา และ​คลอด​ลูกชาย​และ​ลูกสาว​ให้​กับเรา โอโฮลาห์​มี​อีก​ชื่อ​หนึ่ง​ว่า​สะมาเรีย โอโฮลีบาห์​มี​อีก​ชื่อ​หนึ่ง​ว่า​เยรูซาเล็ม

5 โอโฮลาห์​ไป​ขายตัว​ใน​ขณะที่​ยัง​เป็น​เมีย​ของเรา และ​นาง​ได้​ลุ่มหลง​พวก​ชู้รัก​ของ​นาง คือ​ชาว​อัสซีเรีย​พวก​นักรบ 6 ที่​ใส่​ชุด​สี​น้ำเงิน มี​ทั้ง​นายทหาร​ชั้นสูง​และ​ผู้บังคับ​บัญชา พวกเขา​ล้วน​เป็น​ชายหนุ่ม​ที่​หล่อเหลา​และ​เป็น​ทหารม้า 7 โอโฮลาห์​เสนอ​ตัวเอง​ให้​กับ​พวกเขา คือ​ชาย​อัสซีเรีย​ทุกคน​ที่​มี​เสน่ห์​ดึงดูด​ใจ นาง​ได้​ทำตัว​ให้​เสื่อม​เสีย​ไป​กับ​พวก​รูปเคารพ​ของ​คน​เหล่านั้น​ทั้งหมด​ที่​นาง​ลุ่มหลง​อยู่นั้น 8 นาง​ไม่ยอม​เลิก​ขายตัว ที่​นาง​ได้​เริ่ม​ทำ​มา​ตั้งแต่​วัยสาว​ใน​ประเทศ​อียิปต์ ตอน​ที่​ชาย​หลายคน​ร่วม​หลับนอน​กับ​นาง พวกเขา​ลูบไล้​หน้าอก​ที่​แรกแย้ม​ของนาง​และ​เท​ความใคร่​ของ​พวกเขา​ไว้​บน​ตัวนาง 9 ดังนั้น​เรา​ได้​มอบ​นาง​ให้​กับ​พวก​อัสซีเรีย​ชู้รัก​ที่​นาง​ลุ่มหลง 10 พวกเขา​ได้​จับ​นาง​เปลื้องผ้า​ออก+ 23:10 จับ​นาง​เปลื้องผ้า​ออก หรือ “ข่มขืน” แปล​ตรงๆ​ได้​ว่า “เปิดเผย​ความ​เปลือย​เปล่า​ของ​นาง” คำ​ใน​ภาษา​ฮีบรู​ที่หมาย​ถึง “เปิดเผย” นั้น มี​ความหมาย​เหมือน​กับ “ถูก​นำตัว​ไป​เป็น​นักโทษ​ใน​ประเทศ​ที่​อยู่​ไกล​ออกไป” แล้ว​เอา​ตัว​พวก​ลูกชาย​ลูกสาว​ของนาง​ไป และ​พวกเขา​ก็​ฆ่า​นาง​ด้วย​ดาบ และ​พวก​ผู้หญิง​ใช้​ชื่อ​นาง​ใน​การ​แช่งด่า​ชาวบ้าน นั่น​คือ​โทษ​ที่​เรา​ได้​กำหนด​ไว้​สำหรับ​นาง

11 โอโฮลีบาห์​น้องสาว​ของ​นาง​ได้​เห็น​สิ่ง​ที่​เกิดขึ้น​ทั้งหมด แต่​นาง​กลับ​เลวทราม​ยิ่งกว่า​พี่สาว​ของ​นาง​ใน​เรื่อง​ความใคร่​และ​การ​ขายตัว 12 นาง​ยัง​ได้​ลุ่มหลง​พวก​ชาว​อัสซีเรีย​ที่​เป็น​ทหาร​ชั้นสูง ผู้บังคับ​บัญชา นักรบ​ที่​แต่งตัว​เต็มยศ​และ​ทหารม้า พวกเขา​ทั้งหมด​ล้วน​แต่​เป็น​ชายหนุ่ม​ที่​หล่อเหลา 13 เรา​เห็น​ว่า​นาง​ทำตัว​เสื่อม​เสีย พี่น้อง​สอง​คน​นี้​เดิน​ใน​แนวทาง​เดียว​กัน

14 โอโฮลีบาห์​ยัง​ขายตัว​หนัก​ยิ่งขึ้น นาง​ไป​เห็น​ภาพ​ของ​พวก​ชาว​เคลเดีย+ 23:14 ชาว​เคลเดีย หรือ ชาว​บาบิโลน เป็น​กลุ่ม​ครอบครัว​ที่​สำคัญ​ใน​บาบิโลน บางครั้ง ชื่อนี้​มี​ความหมาย​โดย​ทั่วๆไป​ว่า “ประชาชน​ที่​มา​จาก​เมือง​บาบิโลน” ที่​วาด​ด้วย​สีแดง​อยู่​บน​กำแพง 15 พวกเขา​มี​เข็มขัด​คาด​อยู่​รอบเอว และ​มี​ผ้า​โพกหัว​อยู่ พวกเขา​ทั้งหมด​ดู​เหมือน​นายทหาร​ชาว​บาบิโลน ที่​มี​บ้านเกิด​มา​จาก​เมือง​เคลเดีย 16 ทันที​ที่​นาง​เห็น​พวกเขา นาง​ก็​ลุ่มหลง​พวกเขา​และ​ได้​ส่ง​คน​ไป​ตามหา​พวกเขา​ใน​เคลเดีย 17 แล้ว​ชาว​บาบิโลน​ก็​ได้​มา​พบนาง​เพื่อ​ร่วมรัก​กับนาง​บน​เตียง และ​พวกเขา​ได้​ทำ​ให้​นาง​เสื่อม​เสีย​ด้วย​ความใคร่​ของ​พวกเขา หลัง​จาก​ที่​นาง​ทำตัว​เสื่อม​เสีย​กับ​พวกเขา​แล้ว นาง​ก็​ตีจาก​พวกเขา​ไป​ด้วย​ความ​ขยะแขยง

18 โอโฮลีบาห์​ยัง​ขายตัว​อย่าง​เปิดเผย และ​เผย​ความ​เปลือย​เปล่า​ของนาง เรา​ได้​ตีจาก​นาง​ไป​ด้วย​ความ​ขยะแขยง​เหมือน​กับ​ที่​เรา​เคย​ตีจาก​พี่สาว​นาง​ไป 19 เมื่อ​นาง​หวน​คิดถึง​ครั้ง​ที่​นาง​ยัง​เป็นสาว​อยู่ ตอนที่​นาง​เป็น​โสเภณี​อยู่​ใน​ประเทศ​อียิปต์ นาง​กลับ​ยิ่ง​สำส่อน​มากขึ้น 20 นาง​ลุ่มหลง​ชู้รัก​ของนาง​ที่นั่น​ที่​มี​อวัยวะเพศ​เหมือน​ลา และ​มี​การ​หลั่ง​น้ำกาม​เหมือน​ม้า

21 โอโฮลีบาห์ อย่างนี้ เจ้า​ได้​หวน​หา​การ​ร่าน​สวาท​แห่ง​วัยสาว​ของเจ้า เมื่อ​ครั้ง​อยู่​ใน​ประเทศ​อียิปต์ ที่​เต้านม​ของเจ้า​ถูก​เคล้าคลึง​และ​หน้าอก​ของเจ้า​ถูก​ลูบไล้ 22 ดังนั้น โอโฮลีบาห์ นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

‘เรา​จะ​ปลุกปั่น​พวก​ชู้รัก​ของเจ้า​ให้​ต่อต้าน​เจ้า

เรา​จะ​นำ​พวก​ที่​เจ้า​เคย​ตีจาก​ไป​ด้วย​ความ​ขยะแขยง มา​ต่อต้าน​เจ้า​จาก​ทุกๆด้าน 23 ทั้ง​ชาว​บาบิโลน​และ​ชาว​เคลเดีย​ทั้งหมด พวก​ผู้ชาย​ใน​เปโขด โชอา​และ​โคอา รวมทั้ง​ชาว​อัสซีเรีย​ทั้งหมด คือ​พวก​ชายหนุ่ม​ที่​หล่อเหลา ที่​เป็น​ทหาร​ชั้นสูง ผู้บังคับ​บัญชา นายทหาร และ​วีรบุรุษ​ผู้กล้า ทุกคน​ล้วน​ขี่ม้า 24 พวกเขา​จะ​มา​ต่อต้าน​เจ้า​ด้วย​อาวุธ รถรบ เกวียน และ​ฝูงชน​เป็น​จำนวน​มาก พวกเขา​จะ​มา​จาก​ทุกๆ​ด้าน เพื่อ​ต่อต้าน​เจ้า​ด้วย​โล่​ขนาด​ใหญ่​และ​เล็ก กับ​หมวก​เหล็ก เรา​จะ​ปล่อย​ให้​พวกเขา​ลงโทษ​เจ้า ตาม​ที่​พวกเขา​เห็น​สมควร

25 เรา​จะ​หัน​ความ​โกรธ​อัน​หึงหวง​ของเรา​ใส่เจ้า และ​พวกเขา​จะ​จัดการ​กับเจ้า​อย่าง​บ้าคลั่ง พวกเขา​จะ​ตัด​จมูก​และ​หู​ของเจ้า คน​ของเจ้า​ที่​ยัง​เหลือ​อยู่​จะ​ล้มลง​ด้วย​ดาบ พวกเขา​จะ​เอา​ตัว​พวก​ลูกชาย​และ​ลูกสาว​ของเจ้า​ไป ส่วน​พวก​ที่เหลือ​จะ​ถูก​ไฟ​คลอก​ตาย 26 พวกเขา​จะ​เปลื้องผ้า​เจ้า​ออก​และ​เอา​เครื่อง​เพชร​ดีๆ​ของเจ้า​ไป 27 แล้ว​เรา​ทำ​ให้​การ​ร่าน​สวาท​และ​การ​ขายตัว​ของเจ้า​ที่​เจ้า​ได้​ริเริ่ม​ไว้​ใน​ประเทศ​อียิปต์​นั้น​จบสิ้น​ไป เจ้า​จะ​ได้​ไม่​หวน​หา​สิ่ง​เหล่านี้ หรือ​คิดถึง​ประเทศ​อียิปต์​อีก​ต่อไป’”

28 พระยาห์เวห์​องค์​เจ้า​ชีวิต​พูด​ว่า

“เรา​จะ​มอบ​เจ้า​ให้​กับ​พวก​ที่​เจ้า​เกลียดชัง พวก​ที่​เจ้า​ตีจาก​ไป​ด้วย​ความ​ขยะแขยง 29 พวกเขา​จะ​จัดการ​กับเจ้า​ด้วย​ความ​เกลียด และ​เอา​ทุกสิ่ง​ทุกอย่าง​ที่​เจ้า​ทำงาน​ได้มา พวกเขา​จะ​ทิ้ง​เจ้า​ให้​เปลือย​เปล่า​ล่อนจ้อน และ​ความ​อับอาย​ของ​การ​ขายตัว​ของเจ้า​จะ​ถูก​เปิดเผย การ​ร่าน​สวาท​และ​การ​ขายตัว​ของเจ้า 30 ได้​นำพา​สิ่งนี้​มา​สู่​ตัวเจ้า เพราะ​เจ้า​ได้​ไป​ขายตัว​กับ​ชนชาติ​ต่างๆ​และ​ทำ​ให้​ตัวเจ้า​เสื่อม​เสีย​กับ​รูปเคารพ​ของ​พวกเขา 31 เจ้า​ได้​ทำ​ตัว​เหมือน​กับ​พี่สาว​ของเจ้า ดังนั้น​เรา​จะ​เอา​ถ้วย​ที่​นาง​ถูก​บังคับ​ให้​ดื่ม​นั้น​ใส่​ไว้​ใน​มือ​ของเจ้า”

32 พระยาห์เวห์​องค์​เจ้า​ชีวิต​พูด​ว่า​อย่างนี้

“เจ้า​จะ​ดื่ม​จาก​ถ้วย​ของ​พี่สาว​เจ้า

เป็น​ถ้วย​ขนาดใหญ่​และ​ลึก

มัน​จุ​ได้​เยอะ

เจ้า​จะ​ถูก​เยาะเย้ย​และ​ถากถาง

33 เจ้า​จะ​เต็ม​ไปด้วย​ความมึนเมา​และ​ความเศร้าโศก

จาก​ถ้วย​แห่ง​ความน่าสะพรึงกลัว​และ​น่าสยดสยอง​ซึ่ง​คือ​ถ้วย​ของ​สะมาเรีย​พี่สาว​ของเจ้า

34 เจ้า​จะ​ดื่ม​มัน​หมดเกลี้ยง

เจ้า​จะ​ทำ​มัน​แตก​และ​ดูด​เศษ​ชิ้นๆ​ของมัน

เจ้า​จะ​ฉีก​อก​ของเจ้า

เรา​ได้​ลั่น​คำพูด​ไปแล้ว”

พระยาห์เวห์​องค์​เจ้า​ชีวิต​พูด​ว่า​อย่างนั้น

35 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เจ้า​จะต้อง​รับ​ผล​แห่ง​การร่านสวาท​และ​การขายตัว​ของเจ้า เพราะ​เจ้า​ได้​ลืม​เรา​และ​โยน​เรา​ไป​ไว้​ข้างหลัง​เจ้า”

การฟ้องร้อง​โอโฮลาห์​และ​โอโฮลีบาห์

36 พระยาห์เวห์​พูด​กับ​ผม​ว่า “เจ้า​ลูก​มนุษย์

เจ้า​จะ​ฟ้องร้อง​โอโฮลาห์​และ​โอโฮลีบาห์​หรือ อย่างนั้น ชี้​ให้​พวกนาง​เห็น​ถึง​การ​ทำตัว​อัน​น่า​ขยะแขยง​ของ​พวกนาง​สิ 37 พวกนาง​ได้​เล่นชู้ และ​เลือด​ของ​ผู้​บริสุทธิ์​ก็​ตก​อยู่​ใน​มือ​ของ​พวกนาง พวกนาง​เล่นชู้​กับ​พวก​รูปเคารพ พวกนาง​ได้​เอา​ลูกๆ​ที่​นาง​ได้​คลอด​ให้​กับเรา ไป​สังเวย​ใน​ไฟ​ให้​เป็น​อาหาร​กับ​รูปเคารพ​พวกนั้น 38 แล้ว​ใน​วัน​เดียว​กันนั้น พวกนาง​ยัง​ทำ​อย่างนี้​กับ​เรา​ด้วย คือ​พวกนาง​ได้​ทำ​ให้​สถานที่​ศักดิ์สิทธิ์​ของเรา​เสื่อมไป และ​ทำ​ให้​พวก​วันหยุด​ทาง​ศาสนา​ของเรา​เสื่อม​ความ​ศักดิ์สิทธิ์​ไป 39 ใน​วัน​ที่​พวกนาง​ได้​เอา​ลูกๆ​ไป​สังเวย​รูปเคารพ​เหล่านั้น พวกนาง​ได้​เข้า​มา​ใน​สถานที่​ศักดิ์สิทธิ์​ของเรา ซึ่ง​ทำ​ให้​มัน​เสื่อมไป นี่​คือ​สิ่ง​ที่​พวกเขา​ทำ​ภายใน​บ้าน​ของเรา

40 พวกนาง​ยัง​ได้​ส่ง​คน​ไป​ตาม​หา​ผู้ชาย​จาก​แดนไกล และ​พวกเขา​ก็​มา เจ้า​ก็​อาบน้ำ​ชำระ​ตัว เตรียม​ต้อนรับ​พวกเขา เจ้า​ทา​ตา​และ​สวมใส่​เพชร​พลอย 41 เจ้า​นั่ง​อยู่​บน​เก้าอี้​นอน​ที่​หรูหรา ที่​มี​โต๊ะ​วาง​เครื่อง​หอม กับ​น้ำมัน​ที่​เป็น​ของเรา​ตั้ง​อยู่​ข้างหน้า 42 ที่นั่น​มี​เสียง​ฝูงชน​ที่​ปล่อยตัว​เฮฮา​กัน มี​พวก​ขี้เมา​มา​จาก​ทะเลทราย กับ​ฝูงชน​ที่​วุ่นวาย พวกเขา​สวม​กำไล​ไว้​ที่​แขน​ของ​โสเภณี​พวกนั้น และ​สวม​มงกุฎ​ไว้​บน​หัว​ของ​พวกนาง 43 แล้ว​เรา​ก็​พูด​ขึ้น​ว่า ‘โถ นาง​เล่นชู้​เสีย​จน​หมด​เรี่ยวแรง​แล้ว แต่​คน​พวกนั้น​ก็​ยัง​ไม่ยอม​หยุด​ร่วมเพศ​กับนาง​เสียที’ 44 และ​พวกเขา​ก็​เข้า​หา​นาง เหมือน​กับ​ที่​เข้า​หา​โสเภณี

คน​เหล่านั้น​ได้​เข้า​ไป​หา​โอโฮลาห์​และ​โอโฮลีบาห์ หญิง​ร่าน​สวาท​สอง​คน​นั้น

45 แต่​พวก​ผู้​พิพากษา​ที่​ยุติธรรม​จะ​ตัดสิน​ลงโทษ​พวกนาง พวกนาง​จะ​ต้อง​รับโทษ ที่​เล่นชู้​และ​ทำ​ให้​เกิด​การ​นองเลือด

เพราะ​พวกนาง​เป็น​หญิง​เล่นชู้​และ​มือ​ของ​พวกนาง​ก็​เปื้อน​เลือด”

46 พระยาห์เวห์​องค์​เจ้า​ชีวิต​พูด​ว่า

“ให้​นำ​กลุ่ม​คน​ออก​มา​ต่อต้าน​พวกนาง แล้ว​มอบ​พวกนาง​ให้​กับ​ความ​น่า​สะพรึง​กลัว​และ​การ​ปล้น​สะดม

47 กลุ่ม​คน​เหล่านี้​จะ​เอา​หิน​ขว้าง​พวกนาง และ​ฆ่า​พวกนาง​ด้วย​ดาบ พวกเขา​จะ​ฆ่า​ลูกชาย​ลูกสาว​ของ​พวกนาง และ​เผา​บ้าน​ของ​พวกนาง​ทิ้ง 48 ด้วย​วิธีนี้ เรา​จะ​ทำ​ให้​การ​ร่าน​สวาท​ใน​แผ่นดิน​นี้​สิ้นสุด​ลง เพื่อ​พวก​ผู้หญิง​ทุกคน​จะ​ได้รับ​บทเรียน​และ​ไม่​ร่าน​สวาท​อย่าง​ที่​เจ้า​ทำ​นั้น 49 พวกเขา​จะ​ลงโทษ​เจ้า สำหรับ​การ​ร่าน​สวาท​ของเจ้า และ​เจ้า​จะ​ต้อง​รับผิด​สำหรับ​บาป​ของเจ้า​ที่​ไป​กราบ​ไหว้​รูปเคารพ แล้ว​เจ้า​จะ​ได้​รู้​ว่า​เรา​คือ​ยาห์เวห์​องค์​เจ้า​ชีวิต”

24

เยรูซาเล็ม​เป็น​หม้อ​ที่​เต็ม​ไปด้วย​เนื้อ

1 ใน​วัน​ที่​สิบ​เดือน​สิบ​ของ​ปี​ที่​เก้า+ 24:1 ปี​ที่​เก้า ตรง​กับ​วันที่ 15 เดือน​มกราคม ปี​ที่ 588 ก่อน​พระเยซู​มา​เกิด เป็น​วัน​ที่​เนบูคัดเนสซาร์​ได้​เริ่ม​โจมตี​เมือง​เยรูซาเล็ม

คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ ให้​จด​วันที่​วันนี้​ไว้ เพราะ​ใน​วันนี้ กษัตริย์​ของ​เมือง​บาบิโลน​ได้​มา​ปิดล้อม​เมือง​เยรูซาเล็ม​ไว้

3 ให้​เล่า​เรื่อง​เปรียบเทียบ​นี้​ให้​กับ​ครอบครัว​ขี้​กบฏ​ฟัง บอก​พวกเขา​ว่า

‘พระยาห์เวห์​องค์​เจ้า​ชีวิต​พูด​ว่า

ให้​ตั้ง​หม้อ​ทำ​อาหาร​ไว้​บน​ไฟ ตั้งไว้​และ​เท​น้ำ​ใส่​ลงไป

4 ให้​ใส่​เนื้อ​เป็น​ชิ้นๆ​ลงไป

เอา​เนื้อ​ชิ้น​ที่​ดีๆ​ทั้งหมด ทั้ง​ส่วน​สะโพก​และ​ส่วน​ขาหน้า

แล้ว​ใส่​กระดูก​ที่​ดีที่สุด​ลงไป

5 ให้​เอา​สัตว์​ที่​ดีที่สุด​จาก​ฝูงแพะแกะ​มา​ตัวหนึ่ง

เอา​ไม้ฟืน​มา​สุม​ไว้​ใต้หม้อ​เพื่อ​ต้ม​ชิ้นเนื้อ​ต่างๆ

และ​ต้ม​กระดูก​ใน​หม้อนั้น​ไปด้วย’”

6 พระยาห์เวห์​องค์​เจ้า​ชีวิต​พูด​ว่า

“เมือง​แห่ง​การฆ่าฟัน​กันนี้ น่าละอาย​จริงๆ

ใน​หม้อ​ใบนี้​มี​สิ่ง​สกปรก​ติด​เกรอะกรัง​ไปหมด

ขี้เกรอะ​พวกนี้​ล้าง​ไม่ออก

ให้​หยิบ​เนื้อ​ใน​หม้อ​ออกมา​ทีละชิ้น​ทีละชิ้น โดย​ไม่ต้อง​จับสลาก​เลือก​ว่า​จะ​หยิบ​ชิ้นไหน​ก่อน

7 เพราะ​ว่า​เลือด​ที่​นาง​เยรูซาเล็ม​ทำ​ให้​ไหลนอง​นั้น

ยัง​อยู่​ใน​ท่ามกลาง​ตัวนาง

นาง​เท​เลือด​ออกมา​ไว้​บน​หิน

นาง​ไม่ได้​เท​ลง​บน​ดิน​ที่​ฝุ่น​จะ​กลบ​ปกปิด​มัน​ได้

8 เรา​วาง​เลือด​ที่​นาง​ได้​ทำ​ให้​ตก​นั้น​ไว้​บน​ก้อนหิน

เพื่อ​มัน​จะ​ได้​ไม่​ถูก​กลบ+ 24:8 ไม่​ถูก​กลบ ถ้า​เลือด​ไม่​ถูก​กลบ​มัน​จะ​เป็น​พยาน​กล่าวหา​ผู้ฆ่า ดู​เพิ่มเติม​ได้​จาก ปฐมกาล 4:10; อิสยาห์ 26:21 จะ​ได้​ปลุกเร้า​ความโกรธ​ของเรา​ที่​จะ​แก้แค้น”

9 ดังนั้น พระยาห์เวห์​องค์​เจ้า​ชีวิต​พูด​ว่า

“เมือง​แห่ง​การฆ่าฟัน​กัน​นี้ น่าละอาย​จริงๆ

เรา​จะ​สุม​กองไม้​ไว้​ให้​สูง

10 ให้​สุม​กองไม้​ไว้

และ​จุดไฟ

ต้มเนื้อ​ให้​สุก

ผสม​เครื่องเทศ​ลงไป+ 24:10 ผสม​เครื่องเทศ​ลงไป ประโยค​นี้​ใน​ภาษา​ฮีบรู ยัง​มี​ความหมาย​ที่​ไม่​ชัดเจน

และ​ปล่อย​ให้​กระดูก​ถูก​เผาไป

11 แล้ว​ตั้ง​หม้อเปล่า​ไว้​บน​กองถ่าน

จน​มัน​ร้อน​และ​ทองแดง​เริ่ม​ระอุ

เพื่อ​ความ​สกปรก​ของมัน​จะ​ละลาย​ออกมา

และ​ขี้เกรอะ​ของมัน​จะ​ถูก​เผาไหม้​ไปหมด

12 แต่​เรา​ก็​ลงมือ​ลงแรง​เหนื่อยเปล่า

เพราะ​ขี้เกรอะ​อันหนา​ของมัน​ก็​ไม่​หลุดออก

แม้แต่​ไฟ​ก็​ไม่​สามารถ​เผา​ให้​มัน​หลุด​ได้

13 ขี้เกรอะ​นั้น​ก็​คือ​การร่านสวาท​ของเจ้า

เรา​พยายาม​ชำระ​ล้าง​เจ้า​แล้ว

แต่​ขี้เกรอะ​ของเจ้า​ก็​ไม่ยอม​ออก

เจ้า​จะ​ไม่มีวัน​สะอาด​ได้อีก

จนกว่า​เรา​จะ​ระบาย​ความเดือดดาล​ของเรา​ใส่เจ้า​จน​หมดสิ้น

14 เรา ยาห์เวห์​ได้​ลั่น​คำพูด​ไป​แล้ว เวลา​ที่​เรา​จะ​ลงมือ​ได้​มา​ถึง​แล้ว เรา​จะ​ไม่​ยับยั้ง​ไว้​อีก เรา​จะ​ไม่​สงสาร​และ​จะ​ไม่​เปลี่ยนใจ เรา​จะ​ตัดสิน​โทษ​เจ้า​ตาม​วิธีการ​และ​การ​กระทำ​ของเจ้า” พระยาห์เวห์​องค์​เจ้า​ชีวิต​พูด​ว่า​อย่างนั้น

เมีย​เอเสเคียล​ตาย

15 คำพูด​ของ​พระยาห์เวห์​ได้​มา​ถึง​ผม​ว่า 16 “เจ้า​ลูก​มนุษย์ ใน​ช่วง​เวลา​อันสั้น เรา​จะ​เอา​แก้วตา​ดวงใจ+ 24:16 แก้วตา​ดวงใจ คำนี้​ใน​ข้อ​นี้ ข้อ 21 และข้อ 25 แปล​ตรงๆ​ได้​ว่า “ความยินดี​แห่ง​ดวงตา”ของ​เจ้า​ไป​อย่าง​กระทันหัน อย่า​เศร้าโศก​หรือ​ร้องไห้​หรือ​ให้​น้ำตา​ตก​เลย 17 ครวญคราง​อย่าง​เงียบๆ​อย่า​ไว้ทุกข์​ให้​กับ​คนตาย ให้​โพกผ้า​ที่​หัว และ​ใส่​รองเท้า​สาน​ไว้​ตาม​ปกติ อย่า​เอา​ผ้า​ปิด​ใต้​จมูก​ลงมา+ 24:17 ผ้า​ปิด​ใต้​จมูก​ลงมา คน​ไว้ทุกข์​ใน​อิสราเอล​สมัยก่อน​นั้น เอา​ผ้า​ปิด​หน้า​ไว้ หรือ​ใช้​ผ้า​คลุม​หัว​ไว้ ดู​เพิ่มเติม​ได้​จาก​หนังสือ 2 ซามูเอล 15:30; 19:4 หรือ​กิน​อาหาร​ตาม​ประเพณี​ของ​คน​ไว้ทุกข์”

18 ดังนั้น ใน​ตอนเช้า​ผม​ก็​พูด​กับ​ประชาชน​เหมือน​เคย พอ​ตกเย็น​เมีย​ของผม​ก็​ตาย วันรุ่งขึ้น ผม​ก็​ทำ​ตาม​ที่​ได้รับ​คำสั่ง​มา 19 แล้ว​ประชาชน​ก็​ถาม​ผม​ว่า

“ที่​ท่าน​ทำ​อย่างนี้ ท่าน​จะ​ไม่​บอก​พวกเรา​หรือ ว่า​มัน​หมายถึง​อะไร”

20 ผม​จึง​พูด​กับ​พวกเขา​ว่า “คำพูด​ของ​พระยาห์เวห์​ได้​มา​ถึง​ผม​ว่า 21 ‘ให้​บอก​กับ​ครอบครัว​ชาว​อิสราเอล​ว่า นี่​คือ​สิ่ง​ที่​พระยาห์เวห์​องค์เจ้าชีวิต​พูด “เรา​กำลัง​จะ​ทำ​ให้​สถานที่​ศักดิ์สิทธิ์​ของเรา​เสื่อมไป คือ​ป้อม​ปราการ​ที่​เจ้า​ภาคภูมิใจ​นั้น มัน​เป็น​แก้วตา​ดวงใจ​ของเจ้า​และ​เป็น​สิ่ง​ที่​เจ้า​หลงรัก ส่วน​พวก​ลูกชาย​ลูกสาว​ของเจ้า​ที่​เจ้า​ไม่ได้​เอา​มา​ด้วย จะ​ถูก​ฆ่าฟัน​ด้วย​ดาบ

22 แล้ว​ใน​เวลานั้น พวกเจ้า​ก็​จะ​ทำ​เหมือน​กับ​ที่​เอเสเคียล​ทำ พวกเจ้า​จะ​ไม่​เอา​ผ้า​ปิด​ใต้​จมูก​ลงมา และ​จะ​ไม่​กิน​อาหาร​ตาม​ประเพณี​ของ​คน​ไว้ทุกข์

23 เจ้า​จะ​โพกผ้า​ไว้​บน​หัว และ​สวม​รองเท้า​สาน​ไว้​ตาม​ปกติ เจ้า​จะ​ไม่​ไว้ทุกข์​หรือ​ร้องไห้ แต่​เจ้า​จะ​เหี่ยวแห้ง​ร่วงโรย​ไป​เพราะ​บาป​ต่างๆ​ของเจ้า และ​เจ้า​จะ​คร่ำครวญ​อยู่​ใน​หมู่​ของ​พวกเจ้า​กันเอง 24 เอเสเคียล​จะ​เป็น​ตัวอย่าง​ให้​แก่​พวกเจ้า พวกเจ้า​จะ​ทำ​อย่าง​ที่​เขา​ทำ เมื่อ​สิ่งนี้​เกิดขึ้น แล้ว​เจ้า​จะ​ได้​รู้​ว่า เรา​คือ​ยาห์เวห์​องค์​เจ้า​ชีวิต”’”

25 “และ​เจ้า​ลูก​มนุษย์ ใน​วัน​ที่​เรา​ทำลาย​ป้อม​ปราการ​ของ​พวกเขา ที่​เป็น​ความ​ชื่นบาน​และ​ความ​ภาคภูมิใจ​ของ​พวกเขา มัน​เป็น​แก้วตา​ดวงใจ​ของ​พวกเขา และ​ความ​ปรารถนา​ของ​หัวใจ​พวกเขา และ​เรา​จะ​เอา​ลูกชาย​ลูกสาว​ของ​พวกเขา​ไป​ด้วย 26 ใน​วันนั้น​ผู้​รอด​ชีวิต​คนหนึ่ง​จาก​เยรูซาเล็ม​จะ​มา​บอก​ข่าวนี้​กับเจ้า 27 ใน​เวลานั้น​ปาก​ของเจ้า​จะ​เปิด​ออก เจ้า​จะ​พูด​กับเขา​และ​จะ​ไม่​เป็น​ใบ้​อีก ดังนั้น​เจ้า​จะ​เป็น​ตัวอย่าง​ให้​แก่​ประชาชน แล้ว​พวกเขา​จะ​ได้​รู้​ว่า​เรา​คือ​ยาห์เวห์”

25

ชาวอัมโมน​จะ​ถูก​ลงโทษ

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​หันหน้า​ไป​ที่​ชาวอัมโมน​และ​พูด​แทน​เรา​ต่อต้าน​พวกเขา 3 ให้​บอก​พวกเขา​ว่า ‘ให้​ฟัง​คำพูด​ของ​พระยาห์เวห์​องค์​เจ้า​ชีวิต​ให้ดี นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “พวกเจ้า​ร้อง​ไชโย ตอน​ที่​สถานที่​ศักดิ์สิทธิ์​ของเรา​ถูก​ทำ​ให้​เสื่อม​ความ​ศักดิ์สิทธิ์​ไป ตอน​ที่​แผ่นดิน​อิสราเอล​ถูก​ทิ้งร้าง​และ​ตอนที่​ชาว​ยูดาห์​ถูก​เนรเทศ​ไป” 4 ดังนั้น​เรา​จะ​มอบ​พวกเจ้า​ให้​เป็น​สมบัติ​ของ​พวก​คน​ทาง​ตะวันออก พวกเขา​จะ​ตั้ง​ค่าย​และ​ปัก​เต็นท์​ไว้​ท่ามกลาง​พวกเจ้า พวกเขา​จะ​กิน​ผลไม้​และ​ดื่ม​นม​ของ​พวกเจ้า

5 เรา​จะ​เปลี่ยน​เมือง​รับบาห์​ให้​เป็น​ทุ่งหญ้า​สำหรับ​เลี้ยง​อูฐ และ​เปลี่ยน​เมือง​อัมโมน​ให้​เป็น​สถานที่​พักผ่อน​ของ​แกะ แล้ว​พวกเจ้า​จะ​ได้​รู้​ว่า​เรา​คือ​ยาห์เวห์’” 6 พระยาห์เวห์​องค์​เจ้า​ชีวิต​พูด​ว่า “พวกเจ้า​ตบมือ​และ​กระทืบ​เท้า​ด้วย​ความ​รื่นเริง​ยินดี ด้วย​จิตใจ​ที่​มุ่งร้าย​ต่อ​แผ่นดิน​อิสราเอล 7 ดังนั้น​เรา​จะ​ยื่น​มือ​ของเรา​ออก​ลงโทษ​พวกเจ้า และ​มอบ​พวกเจ้า​ให้​กับ​ชนชาติ​ต่างๆ เป็น​ของ​ที่​ปล้น​มา​ได้ เรา​จะ​ตัด​เจ้า​ออก​จาก​ชนชาติ​ทั้งหลาย และ​จะ​ทำลาย​พวกเจ้า​ให้​หมด​ไป​จาก​ประเทศ​ต่างๆ เรา​จะ​ทำลาย​พวกเจ้า แล้ว​พวกเจ้า​จะ​ได้​รู้​ว่า​เรา​คือ​ยาห์เวห์”

ชาวโมอับ​และ​ชาวเสอีร์​จะ​ถูก​ลงโทษ

8 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “โมอับ​และ​เสอีร์​ได้​พูด​ว่า ‘ดูสิ ครอบครัว​ของ​ชาว​ยูดาห์​ก็​เหมือน​กับ​ชนชาติ​อื่นๆ’ 9 ดังนั้น​เรา​จะ​ทำ​ให้​เมือง​หน้าด่าน​ทาง​ปีกขวา​ของ​โมอับ​ล้มลง คือ เมือง​เบธเยชิโมท เมือง​บาอัลเมโอน และ​เมือง​คิริยาธาอิม ที่​เป็น​ศักดิ์ศรี​ของ​แผ่นดิน​นี้ 10 เรา​จะ​มอบ​โมอับ​พร้อม​กับ​ชาว​อัมโมน​ให้​เป็น​สมบัติ​แก่​ประชาชน​ทาง​ตะวันออก เพื่อ​ผู้คน​จะ​ได้​ลืม​ไป​เลย​ว่า​พวกเขา​เคย​เป็น​ชนชาติ​มา​ก่อน 11 และ​เรา​จะ​ลงโทษ​โมอับ แล้ว​พวกเขา​จะ​ได้​รู้​ว่า​เรา​คือ​ยาห์เวห์”

ชาวเอโดม​จะ​ถูก​ลงโทษ

12 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เอโดม​ได้​แก้แค้น​อย่าง​โหดเหี้ยม​ต่อ​ครอบครัว​ชาว​ยูดาห์ พวกเขา​จึง​มี​ความผิด​อย่าง​ร้ายแรง” 13 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​จะ​ยื่น​มือ​ของเรา​ออก​มา​ลงโทษ​เอโดม เรา​จะ​ฆ่า​ทั้ง​คน​และ​สัตว์​ใน​ประเทศ​นั้น เรา​จะ​ทิ้ง​มัน​ให้​รกร้าง ผู้คน​จะ​ล้ม​ตาย​ลง​ด้วย​ดาบ ตั้งแต่​เมือง​เทมาน​ไป​จนถึง​เมือง​เดดาน 14 เรา​จะ​แก้แค้น​เอโดม​ด้วย​มือ​ของ​ชาว​อิสราเอล และ​พวกเขา​จะ​ลงโทษ​เอโดม​ตาม​ความ​โกรธ​และ​ความ​เดือดดาล​ของเรา แล้ว​ชาว​เอโดม​จะ​ได้​รู้​ว่า​เป็น​เราเอง​ที่​แก้แค้น​พวกเขา” พระยาห์เวห์​องค์​เจ้า​ชีวิต​พูด​ว่า​อย่าง​นั้น

ชาว​ฟีลิสเตีย​จะ​ถูก​ลงโทษ

15 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ชาว​ฟีลิสเตีย​ทำ​ตัว​เป็น​ศัตรู​กับ​ยูดาห์​มา​ตลอด​ตั้งแต่​สมัย​โบราณ พวกเขา​เต็ม​ไปด้วย​ความ​โกรธแค้น และ​ได้​ทำ​การ​แก้แค้น​อย่าง​โหดเหี้ยม ด้วย​จิตใจ​ที่​มุ่งร้าย​หมาย​ทำลาย” 16 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​จะ​ยื่น​มือ​ของ​เรา​ออก​ลงโทษ​ชาว​ฟีลิสเตีย เรา​จะ​ตัด​ชาว​เคเรธี​ออก และ​ทำลาย​พวก​ที่​ยัง​หลงเหลือ​อยู่​ตาม​ชายฝั่ง​ทะเล 17 เรา​จะ​ทำ​การ​แก้แค้น​อัน​ยิ่งใหญ่​ต่อ​พวกเขา และ​จะ​ลงโทษ​พวกเขา​ด้วย​ความ​เดือดดาล​ของเรา​และ​เมื่อ​เรา​แก้แค้น​พวกเขา พวกเขา​จะ​ได้​รู้​ว่า เรา​คือ​ยาห์เวห์”

26

เมือง​ไทระ​จะ​ถูก​ลงโทษ

1 ใน​ปี​ที่​สิบเอ็ด+ 26:1 ปี​ที่​สิบเอ็ด น่า​จะ​ตรง​กับ​ฤดูร้อน​ของ​ปี 586 ก่อน​พระเยซู​มา​เกิด วัน​ที่​หนึ่ง​ของ​เดือน

คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ เมือง​ไทระ​ได้​ร้อง​ไชโย​ใส่​เมือง​เยรูซาเล็ม และ​ยัง​พูด​อีก​ว่า ‘เมือง​ที่​เป็น​ประตู​ไป​สู่​ชนชาติ​ต่างๆ​ได้​ถูก​ทำลาย​ลงแล้ว และ​มัน​ได้​ถูก​มอบ​ให้​กับ​ข้า​แล้ว เนื่อง​จาก​เมืองนี้​กลาย​เป็น​ซาก​ปรัก​หักพัง ความ​อยาก​ของข้า​ก็​ได้​สมใจ​แล้ว’”

3 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เมือง​ไทระ เรา​คือ​ศัตรู​ของเจ้า เรา​จะ​ทำ​ให้​ชนชาติ​มากมาย​ถา​โถม​ใส่เจ้า อย่าง​ทะเล​ทำ​ให้​คลื่น​ของมัน​ถาโถม​ใส่​ฝั่ง

4 พวกเขา​จะ​ทำลาย​กำแพง​เมือง​ไทระ และ​จะ​พัง​พวก​หอคอย​ใน​เมือง​ลง เรา​จะ​ขูด​ทุกสิ่ง​ทุกอย่าง​ใน​เมืองนี้​ออก​จน​หมด​เกลี้ยง กลาย​เป็น​หิน​โล่ง​เตียน 5 เมือง​ไทระ​จะ​กลาย​เป็น​เกาะ​สำหรับ​ตาก​อวน เรา​ได้​ลั่น​คำพูด​ไป​แล้ว”

พระยาห์เวห์​องค์​เจ้า​ชีวิต​พูด​ว่า “เมืองนี้​จะ​กลาย​เป็น​ของ​ที่​ปล้น​มา​สำหรับ​ชาติ​ต่างๆ 6 และ​หมู่บ้าน​ทั้งหลาย​ที่​ขึ้น​กับ​มัน ที่​ตั้ง​อยู่​บน​แผ่นดิน​ใหญ่ จะ​ถูก​ทำลาย​ล้าง​ด้วย​ดาบ แล้ว​พวกเขา​จะ​ได้​รู้​ว่า​เรา​คือ​ยาห์เวห์”

กษัตริย์​เนบูคัดเนสซาร์​จะ​โจมตี​ไทระ

7 พระยาห์เวห์​องค์​เจ้า​ชีวิต​พูด​ว่า “เรา​จะ​ให้​เนบูคัดเนสซาร์​กษัตริย์​ของ​เมือง​บาบิโลน ซึ่ง​เป็น​กษัตริย์​เหนือ​กษัตริย์​ทั้งหลาย มา​โจมตี​เมือง​ไทระ​จาก​ทาง​ทิศ​เหนือ เขา​จะ​มา​พร้อม​กับ​ม้า​และ​รถรบ ทหารม้า​และ​กองทัพ​อัน​ยิ่งใหญ่​เกรียงไกร 8 เขา​จะ​ทำลาย​หมู่บ้าน​ทั้งหลาย​ที่​ขึ้น​กับมัน บน​แผ่นดิน​ใหญ่​ด้วย​ดาบ เขา​จะ​ตั้ง​ป้อม​ต่อสู้​กับเจ้า และ​สร้าง​เนินดิน​ขึ้น​ถึง​ยอด​กำแพง​เจ้า และ​เขา​จะ​ยก​พวก​โล่​ขึ้น​บัง​จาก​การ​ตอบโต้​ของเจ้า 9 เขา​จะ​เอา​ท่อนซุง​ทะลวง​กำแพง​เมือง และ​เอา​ขวาน​ของเขา​ฟัน​หอคอย​ต่างๆ​ของเจ้า​ลง 10 ม้า​ของเขา​มี​มาก​เสียจน​ฝุ่น​ฟุ้ง​ตลบ​เจ้า​ไปหมด กำแพง​ของเจ้า​จะ​สั่น​สะเทือน​ไป​ด้วย​เสียง​ดัง​กึกก้อง​ของ​ทหารม้า รถลาก และ​รถรบ เมื่อ​เขา​ผ่าน​เข้าไป​ตาม​ประตู​เมือง​ของเจ้า อย่าง​กับ​คน​ที่​เข้า​เมือง​ตอน​ที่​กำแพง​แตก 11 กีบม้า​ทั้งหลาย​ของเขา​จะ​เหยียบ​ย่ำ​ถนน​ทุก​สาย​ของเจ้า เขา​จะ​ฆ่า​ประชาชน​ของเจ้า​ด้วย​ดาบ และ​เสา​หลัก​อัน​แข็งแกร่ง​ทั้งหลาย​ของเจ้า​จะ​ล้มลง​กับ​ดิน 12 พวกเขา​จะ​ปล้น​ทรัพย์​สมบัติ​ของเจ้า​และ​แย่งชิง​สินค้า​ของเจ้า พวกเขา​จะ​พัง​กำแพง​ของเจ้า​และ​ทุบ​บ้าน​เรือน​ที่​สวยงาม​ทั้งหลาย​ของเจ้า​ทิ้ง และ​พวกเขา​จะ​โยน​ก้อนหิน ท่อนไม้ และ​ซาก​อิฐ ลง​ทะเล 13 เรา​จะ​ทำ​ให้​เสียง​เพลง​ของเจ้า​ที่​ดัง​กึกก้อง​อยู่นั้น​สิ้นสุด​ลง และ​จะ​ไม่มี​ใคร​ได้ยิน​เสียง​พิณ​ของเจ้า​อีก​ต่อไป 14 เรา​จะ​ทำ​ให้​เจ้า​เป็น​หิน​โล่ง​เตียน กลาย​เป็น​ที่​สำหรับ​ตาก​อวน เจ้า​จะ​ไม่​ถูก​สร้าง​ขึ้น​มา​ใหม่​อีกแล้ว เพราะ​เรา ยาห์เวห์​ได้​ลั่น​คำพูด​ไว้​แล้ว” พระยาห์เวห์​องค์​เจ้า​ชีวิต​พูด​ว่า​อย่าง​นั้น

ชนชาติ​อื่นๆ​จะ​ร้องไห้​ให้​กับ​เมือง​ไทระ

15 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​กับ​เมือง​ไทระ “แผ่นดิน​ตาม​ชายฝั่ง​ทะเล​จะ​ต้อง​สั่น​สะเทือน​ด้วย​เสียง​ล่ม​สลาย​ของเจ้า ตอน​ที่​ผู้​บาดเจ็บ​ร้อง​คร่ำครวญ ตอน​ที่​ผู้คน​ถูก​ฆ่าฟัน​ใน​เมือง​ของเจ้า 16 แล้ว​เจ้าชาย​ทั้งหลาย​ของ​เมือง​ตาม​ชายฝั่ง​ทะเล​นั้น จะ​ก้าว​ลง​จาก​บัลลังก์​ของ​พวกเขา และ​ถอด​เสื้อคลุม​ยาว​กับ​เสื้อผ้า​ที่​เย็บปัก​ถักร้อย​อย่าง​สวยงาม​ออก พวกเขา​จะ​เอา​ความ​กลัว​มา​นุ่งห่ม​แทน​และ​นั่ง​อยู่​บน​พื้นดิน เขา​จะ​ตัว​สั่นเทา​ตลอด​เวลา เพราะ​เรื่อง​ที่​เกิดขึ้น​กับ​เจ้า​นี้ 17 แล้ว​พวกเขา​จะ​ร้องเพลง​ไว้อาลัย​ที่​เกี่ยว​กับ​เจ้า​และ​พูด​กับ​เจ้า​ว่า

‘เมือง​ที่​มี​ชื่อเสียง​เลื่องลือ​เอ๋ย

เจ้า​สูญหาย​ไปแล้ว

เจ้า​ถูก​กวาด​ไป​จาก​ทะเล

เจ้า​เคย​เป็น​เมือง​มหาอำนาจ​บน​ท้องทะเล

เจ้า​กับ​พลเมือง​ของเจ้า

เคย​ทำ​ให้​ทุกคน​ที่​อาศัย​อยู่​บน​แผ่นดินใหญ่​นั้น​หวาดกลัว

18 เดี๋ยวนี้ แผ่นดิน​ตาม​ชายฝั่งทะเล​ต่าง​สั่นเทิ้ม​ด้วย​ความกลัว​ใน​วันที่​เจ้า​ล้มลง

หมู่เกาะ​ทั้งหลาย​ต่าง​ตกใจกลัว​กับ​การล่มสลาย​ของเจ้า’”

19 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เมื่อ​เรา​ทำ​ให้​เจ้า​กลาย​เป็น​เมือง​ร้าง เหมือน​กับ​เมือง​ที่​ไม่มี​ผู้คน​อาศัย​อยู่ เมื่อ​เรา​นำ​ความ​ลึก​ของ​มหาสมุทร​เข้า​มา​ไว้​บน​เจ้า และ​น้ำ​ของมัน​ได้​ไหล​ทะลัก​เข้า​ท่วม​เจ้า​แล้ว 20 เรา​จะ​กด​เจ้า​ให้​จม​ดิ่ง​ลง​ไป​อยู่​กับ​พวก​ที่​อยู่​ใน​หลุม​ลึก จะ​ให้​ไป​อยู่​กับ​พวก​คน​ที่​ตาย​ไป​นาน​แล้ว เรา​จะ​ทำ​ให้​เจ้า​อาศัย​อยู่​ใน​โลก​เบื้อง​ล่าง เหมือน​ซาก​ปรัก​หักพัง​ของ​สมัย​ดึกดำบรรพ์ พร้อม​กับ​พวก​ที่​อยู่​ใน​หลุม​ลึก จะ​ไม่มี​ใคร​อาศัย​อยู่​ใน​เจ้า​อีก เจ้า​จะ​ไม่มี​ศักดิ์ศรี​ใน​แดน​ของ​คนเป็น 21 เรา​จะ​นำ​เจ้า​ไป​สู่​จุดจบ​ที่​น่า​สะพรึง​กลัว และ​จะ​ไม่มี​เจ้า​อีก​ต่อไป ถึง​จะ​มี​คน​หา ก็​จะ​ไม่พบ​เจ้า​อีกแล้ว” พระยาห์เวห์​องค์​เจ้า​ชีวิต​พูด​ว่า​อย่าง​นั้น

27

เมือง​ไทระ ประตู​สู่​ทะเล

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ ให้​ร้องเพลง​ไว้อาลัย​สำหรับ​เมือง​ไทระ

3 ให้​พูด​กับ​เมือง​ไทระ​ที่​ตั้ง​อยู่​ที่​ทางออก​สู่​ทะเล​และ​เป็น​เมือง​ค้าขาย​ของ​ชนชาติ​ต่างๆ​ตาม​ชายฝั่ง​ทะเล​ทั้งหลาย​ว่า

‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

ไทระ​เอ๋ย เจ้า​พูด​ว่า

“ฉัน​งาม​หมดจด”

4 พรมแดน​ของเจ้า​อยู่​ที่​กลาง​ทะเล

ช่าง​ก่อสร้าง​ได้​สร้าง​เจ้า​ให้​มี​ความงาม​หมดจด

5 พวกเขา​เอา​ไม้สน​ที่​มา​จาก​เสนีร์+ 27:5 เสนีร์ คือ “ภูเขา​เฮอร์โมน”

มา​สร้าง​เป็น​แผ่นกระดาน​ของเจ้า

พวกเขา​เอา​ไม้สน​ซีดาร์​มา​จาก​เลบานอน

มา​สร้าง​เสา​กระโดง​เรือ​ของเจ้า

6 พวกเขา​เอา​ไม้โอ๊ก​มา​จาก​บาชาน

มา​สร้าง​กรรเชียง​ของเจ้า

พวกเขา​ใช้​ไม้สน​ที่​มา​จาก​ชายฝั่ง​ไซปรัส

มา​สร้าง​ดาดฟ้า​เรือ​ของเจ้า​และ​ฝัง​ด้วย​งาช้าง

7 พวกเขา​เอา​ผ้าลินิน​ที่​เย็บ​อย่าง​สวยงาม​จาก​ประเทศอียิปต์​มา​ทำ​ใบเรือ​ของเจ้า

และ​ใบเรือ​นั้น​ได้​ใช้​เป็น​ธง​สำหรับ​เจ้า

กันสาด​ของเจ้า​ที่​มา​จาก​ชายฝั่ง​เอลีชาห์​เป็น​สีน้ำเงิน​และ​สีม่วง

8 ผู้คน​จาก​ไซดอน​และ​อารวัด​เป็น​คนพายเรือ​ให้เจ้า

ไทระ​เอ๋ย ต้นหน​ที่​มี​ความชำนาญ​ทั้งหลาย​ต่าง​อยู่​บนเรือ​ของเจ้า

9 มี​ช่างผู้ใหญ่​ที่​ชำนาญงาน​ของ​เกบาล+ 27:9 เกบาล หรือ​อีก​ชื่อ​หนึ่ง​ว่า “บีบลอส” อยู่บนเรือ​ของเจ้า

พวกเขา​คอย​ชันยา​อุด​รอยรั่ว​ของเรือ

เรือ​ทุกลำ​ใน​ทะเล​และ​กะลาสี​เรือ​ทุกคน

ต่าง​มา​ที่นี่​เพื่อ​ซื้อขาย​สินค้า​กับเจ้า

10 ชาว​เปอร์เซีย ชาวลูด​และ​ชาวพูต​ก็​เป็น​ทหาร​รับใช้​อยู่​ใน​กองทัพ​ของเจ้า

พวกเขา​แขวน​โล่​กับ​หมวกเหล็ก​เอาไว้​บน​กำแพง​ของเจ้า​ทำให้​เจ้า​ดู​งดงาม

11 ชาวอารวัด​และ​ชาวเฮเลค​เดินไป​เดินมา​อยู่​บน​กำแพง​ทุกด้าน​ของเจ้า

ชาวกามัด​อยู่​ตาม​หอคอย​ของเจ้า พวกเขา​แขวน​โล่​ไว้​รอบๆ​กำแพง​ของเจ้า

พวกเขา​ทำให้​เจ้า​งาม​หมดจด

12 ทารชิช ไปมา​ค้าขาย​กับเจ้า เพราะ​เจ้า​มี​ทรัพย์​สมบัติ​มากมาย​มหาศาล

พวกเขา​เอา​เงิน เหล็ก ดีบุก​และ​ตะกั่ว​มา​แลกเปลี่ยน​กับ​สินค้า​ของเจ้า 13 ประเทศกรีซ

ทูบัล​และ​เมเชค​ได้​มา​ค้าขาย​กับเจ้า

พวกเขา​เอา​ทาส​และ​ข้าวของ​เครื่องใช้​ที่​ทำ​จาก​ทอง​สัมฤทธิ์​มา​แลกเปลี่ยน​กับ​สินค้า​ของเจ้า

14 ชาว​เบธโทการมาห์+ 27:14 เบธโทการมาห์ ตั้ง​อยู่​ทาง​ตะวันออก​ของ​เอเชีย​น้อย ปัจจุบัน​คือ​ประเทศ​อาร์เมเนีย เอา​ม้า​ใช้งาน ม้าศึก​และ​ล่อ​มา​แลกเปลี่ยน​กับ​สินค้า​ของเจ้า

15 ชาว​โรเดส+ 27:15 โรเดส หรือ​อีก​ชื่อ​หนึ่ง​คือ “เดดาน” ดู​ข้อ 20 มา​ค้าขาย​กับเจ้า และ​เมือง​ตาม​ชายฝั่ง​ทะเล​ต่าง​ก็​เป็น​ลูกค้า​ของเจ้า

พวกเขา​เอา​งาช้าง​กับ​ไม้​มะเกลือ​มา​จ่าย​เป็น​ค่า​สินค้า​ให้​กับเจ้า

16 ชาวอารัม+ 27:16 ชาวอารัม ใน​สำเนา​ต้นฉบับ​ภาษา​ฮีบรู​และ​ภาษา​ซีเรีย​บาง​ฉบับ​เขียน​ว่า “ชาว​เอโดม” มา​ทำ​การค้า​กับเจ้า เป็น​เพราะ​เจ้า​มี​สินค้า​มากมาย​มหาศาล

พวกเขา​เอา​พลอย​สีน้ำเงิน​อมเขียว ผ้าสีม่วง ผ้าปักลาย ผ้าลินิน​อย่างดี ปะการัง และ​ทับทิม​มา​แลก​กับ​สินค้า​ของเจ้า

17 ยูดาห์​กับ​อิสราเอล​ก็​มา​ค้าขาย​กับเจ้า

พวกเขา​เอา​ข้าวสาลี​จาก​เมืองมินนิท​และ​ขนมหวาน+ 27:17 ขนมหวาน ความหมาย​ของ​คำ​นี้​ใน​ภาษา​ฮีบรู​ยัง​ไม่​ชัดเจน น้ำเชื่อม​ผลไม้ น้ำมัน​และ​ยาสมุนไพร มา​แลก​กับ​สินค้า​ของเจ้า

18 ชาวดามัสกัส​มา​ค้าขาย​กับเจ้า​ด้วย เขา​เอา​เหล้าองุ่น​จาก​เมือง​เฮลโบน และ​ขนแกะ​จาก​เมืองซาฮาห์​มา​แลกเปลี่ยน​กับ​สินค้า​ของเจ้า

เป็น​เพราะ​เจ้า​มี​สินค้า​มากมาย​มหาศาล

19 ชาวดาน​และ​ชาวกรีก​จาก​เมืองอุซาล​ได้​ค้าขาย​กับเจ้า พวกเขา​เอา​เหล็กหล่อ เครื่องเทศ และ​อ้อย​มา​แลกเปลี่ยน​กับ​สินค้า​ของเจ้า 20 เมือง​เดดาน​ค้าขาย​ผ้ารองอาน​กับเจ้า

21 ชาวอาระเบีย​และ​บรรดา​เจ้าชาย​ทั้งหลาย​แห่ง​เมืองเคดาร์​ก็​เป็น​ลูกค้า​ของเจ้า

พวกเขา​เอา​ลูกแกะ แกะตัวผู้​และ​แพะ​มา​แลกเปลี่ยน​กับ​สินค้า​ของเจ้า

22 พวกพ่อค้า​ของ​เชบา​และ​ราอามาห์​ก็​ค้าขาย​กับเจ้า

พวกเขา​เอา​เครื่องเทศ​ชั้นเยี่ยม​นานาชนิด พลอย​มีค่า​ต่างๆ​และ​ทองคำ มา​แลกเปลี่ยน​กับ​สินค้า​ของเจ้า 23 เมืองฮาราน คานเนห์​และ​เอเดน รวมทั้ง​พ่อค้า​ของ​เชบา และ​ของ​เมืองอัสชูร​และ​คิลมาด ก็​ค้าขาย​กับเจ้า

24 ใน​ตลาด​ของเจ้า พวกเขา​ค้าขาย​เครื่องนุ่งห่ม​ที่​สวยงาม ผ้า​สีน้ำเงิน งานเย็บปัก​และ​พรม​หลายหลาก​สี ที่​มี​เชือก​มัดขมวด​เป็นปม​ไว้​อย่าง​แน่นหนา

25 กองเรือ​ของ​ทารชิช​ทำ​หน้าที่​ขน​สินค้า​ให้​กับเจ้า

ไทระ​เอ๋ย เจ้า​เป็น​เหมือน​เรือ

ที่​เต็ม​ไปด้วย​สินค้า​จน​หนักอึ้ง​อยู่​ใจกลาง​ทะเล

26 ฝีพาย​ของเจ้า​พา​เจ้า​ออกไป​ใน​ทะเลลึก

แต่​ลม​ตะวันออก​ทำ​ให้​เจ้า​อับปาง​ที่​ใจกลาง​ทะเล​นั้น

27 ความร่ำรวย​ของเจ้า สินค้า และ​ของ​นำเข้า​ของเจ้า

พวกลูกเรือ ต้นหน และ​ช่างต่อเรือ​ของเจ้า

พ่อค้า​ของเจ้า​กับ​ทหาร​ทั้งหมด​และ​คนอื่นๆ​ทุกคน​บนเรือ

จะ​จมดิ่ง​ลง​ใจกลาง​ทะเล​ใน​วันที่​เจ้า​ถูก​ทำลาย​นั้น

28 เมือง​ตาม​ชายฝั่ง​จะ​สั่นไหว

เมื่อ​ต้นหน​ของเจ้า​ร้อง​ตะโกน​ออกมา

29 ฝีพาย​ที่​พาย​เรือ​ลำอื่นๆ​อยู่​จะ​สละ​เรือ

ทั้ง​ลูกเรือ​และ​ต้นหน​จะ​ไป​ยืน​อยู่​บน​ชายฝั่ง

30 พวกเขา​จะ​ตะโกน​ออกมา​และ​ร้องไห้​อย่าง​ขมขื่น​สำหรับ​เจ้า

พวกเขา​จะ​โปรย​ดิน​ลง​บนหัว​และ​เกลือกกลิ้ง​ใน​กองขี้เถ้า

31 พวกเขา​จะ​โกนผม​ออก​ให้​กับเจ้า

และ​จะ​สวม​เสื้อผ้า​กระสอบ

พวกเขา​จะ​ร้องไห้​ให้​กับเจ้า​ด้วย​วิญญาณ​ที่​เจ็บปวด​รวดร้าว

และ​ด้วย​ความเศร้า​อัน​ขมขื่น

32 ใน​ขณะที่​พวกเขา​ร้อง​คร่ำครวญ​ให้​กับเจ้า พวกเขา​จะ​ร้องเพลง​ไว้อาลัย​สำหรับ​ตัวเจ้า​ว่า

เคย​มี​ใคร​เป็น​เหมือน​เมือง​ไทระ​บ้าง

ตอนที่​เธอ​เงียบ​จมหาย​ไป​ใน​ทะเล

33 เจ้า​เคย​ทำให้​ชนชาติ​ต่างๆ​พึงพอใจ​เมื่อ​สินค้า​ของเจ้า​ออก​สู่​ทะเล

เจ้า​เคย​ทำให้​กษัตริย์​ทั้งหลาย​ในโลก​ร่ำรวย​ด้วย​ทรัพย์สิน​อัน​มหาศาล​และ​สินค้า​มากมาย​ของเจ้า

34 แต่​ตอนนี้ ทะเล​ได้​ทำให้​เจ้า​แตก​อับปาง​ใน​ทะเลลึก

ทั้ง​สินค้า​และ​ลูกเรือ​ทั้งหมด​ของเจ้า​ต่าง​จม​ลงไป​กับเจ้า​ด้วย

35 ทุกคน​ที่​อาศัย​อยู่​ใน​เมือง​ตาม​ชายฝั่ง​ต่าง​รู้สึก​หวาดกลัว​เพราะ​เห็น​สิ่ง​ที่​เกิดขึ้น​กับเจ้า

กษัตริย์​ทั้งหลาย​ใน​เมือง​เหล่านี้​ต่าง​ก็​สะดุ้ง​ตกใจ

และ​ใบหน้า​ของ​พวกเขา​ก็​บิดเบี้ยว​ด้วย​ความกลัว

36 พวกพ่อค้า​ที่​อยู่​ท่ามกลาง​ชนชาติ​ทั้งหลาย​ผิวปาก​ด้วย​ความตะลึงงัน

เจ้า​ได้​มา​ถึง​จุดจบ​อัน​น่าสะพรึงกลัว​และ​จะ​ไม่มีเจ้า​อีกต่อไป’”

28

ผู้ครอบ​ครอง​เมือง​ไทระ​คิดว่าตัวเอง​เป็น​พระเจ้า

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​พูด​กับ​ผู้​ครอบ​ครอง​เมือง​ไทระ​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

เจ้า​พูด​ด้วย​ความ​หยิ่งผยอง​ว่า

“ข้า​เป็น​พระเจ้า

ข้า​นั่ง​อยู่​บน​บัลลังก์​ของ​พระเจ้า

ที่​ใจกลาง​ของ​ทะเล”

แต่​เจ้า​เป็น​แค่​มนุษย์​ไม่ใช่​พระเจ้า

ถึงแม้​เจ้า​จะ​คิด​ว่า​เจ้า​ฉลาด​เท่า​พระเจ้า​ก็ตาม

3 เจ้า​ฉลาด​กว่า​ดาเนียล​หรือ

ไม่มี​ความลับ​อะไร​ที่​ซ่อน​ไป​จาก​เจ้า​ได้เลย​หรือ

4 สติปัญญา​และ​ความเข้าใจ​ของเจ้า​ทำให้​เจ้า​ได้​ความร่ำรวย​มา

และ​ทำให้​เจ้า​รวบรวม​ทองคำ​และ​เงิน​ไว้​ในคลัง​ของเจ้า​ได้

5 ความชำนาญ​อย่าง​ยิ่งยวด​ใน​ด้าน​การค้า​ของเจ้า​ได้​เพิ่มพูน​ทรัพย์​สมบัติ​ให้​กับเจ้า

และ​ทรัพย์​สมบัติ​ของเจ้า​นั่นเอง​ทำให้​จิตใจ​ของเจ้า​ลำพอง

6 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เจ้า​คิด​ว่า​ตัวเอง​ฉลาด​เท่า​พระเจ้า”

7 ดังนั้น เรา​กำลัง​จะ​นำ​ชาวต่างชาติ​มา​ต่อต้าน​เจ้า

เป็น​ชนชาติ​ที่​โหดร้าย​ที่สุด

พวกเขา​จะ​ชัก​ดาบ​ของ​พวกเขา​เพื่อ​ทำลาย​ของ​สวยงาม​ทั้งหลาย​ที่​เจ้า​ได้มา​ด้วย​สติปัญญา​ของเจ้า

และ​ทำให้​สง่าราศี​อัน​รุ่งโรจน์​ของเจ้า​เสื่อมไป

8 พวกเขา​จะ​นำ​เจ้า​ให้​ลง​ไป​อยู่​ใน​หลุม

และ​เจ้า​จะ​ตาย​อย่าง​โหดเหี้ยม​กลาง​ทะเล

9 ตอนที่​เจ้า​อยู่​ต่อหน้า​พวก​ที่​จะ​ฆ่าฟัน​เจ้า

เจ้า​ยัง​จะ​พูด​ว่า “ข้า​เป็น​พระเจ้า” หรือ

เมื่อ​เจ้า​ตก​อยู่​ใน​กำมือ​ของ​คน​ที่​จะ​แทง​เจ้า

เจ้า​จะ​เป็น​แค่​มนุษย์​คนหนึ่ง ไม่ใช่​พระเจ้า

10 เจ้า​จะ​ตาย​อย่าง​คน​ที่​ยัง​ไม่ได้​ขลิบ​ด้วย​น้ำมือ​ของ​คน​ต่าง​ชาติ

เรา​ได้​ลั่น​คำพูด​ออก​ไปแล้ว’”

พระยาห์เวห์​องค์​เจ้า​ชีวิต​พูด​ว่า​อย่าง​นั้น

บทเพลง​ไว้อาลัย​ให้​กับ​กษัตริย์​ไทระ

11 คำพูด​ของ​พระยาห์เวห์​ได้​มา​ถึง​ผม​ว่า 12 “เจ้า​ลูก​มนุษย์ ให้​ร้องเพลง​ไว้อาลัย​ให้​กับ​กษัตริย์​เมือง​ไทระ​และ​พูด​กับ​เขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

เจ้า​เป็น​ตัวอย่าง​ของ​ความ​สมบูรณ์แบบ

ทั้ง​เต็ม​ไปด้วย​สติปัญญา​และ​งาม​หมดจด

13 เจ้า​เคย​อยู่​ใน​เอเดน​ซึ่ง​เป็น​สวน​ของ​พระเจ้า+ 28:13 เอเดน​ซึ่ง​เป็น​สวน​ของ​พระเจ้า เป็น​ที่​เจริญ​รุ่งเรือง​และ​อุดม​สมบูรณ์ บางครั้ง​จะ​เอา​มา​เปรียบเทียบ​กับ​สวน​เอเดน ดู​เพิ่ม​เติม​ได้​จาก​หนังสือ​ปฐมกาล 13:10

พลอย​ที่​มีค่า​ทุกเม็ด​เป็น​เครื่องตกแต่ง​ของเจ้า

ทั้ง​ทับทิม บุษราคัม มรกต

พลอย​สีเขียว​มะกอก หินควอทซ์ และ​นิล

ไพลิน พลอย​สีน้ำเงิน​อมเขียว และ​พลอย​สีเขียว+ 28:13 ทั้ง​ทับทิม … และ​พลอย​สีเขียว พลอย​มีค่า​เหล่า นี้​บาง​ชนิด​ยัง​ไม่​สามารถ​ชี้ชัด​ลง​ไป​ได้

พลอย​เหล่านี้​ตั้ง​และ​ฝัง​อยู่​ใน​ตัวเรือน​ที่​เป็น​ทองคำ+ 28:13 พลอย​เหล่านี้ … ทองคำ ความหมาย​ของ​ข้อความ​นี้​ใน​ภาษา​ฮีบรู​ยัง​ไม่​ชัดเจน

ของ​เหล่านี้​เตรียม​ไว้​พร้อม​แล้ว​ใน​วันที่​เจ้า​ได้รับ​การสร้าง​ขึ้นมา

14 เจ้า​ได้รับ​การเจิม​ให้​เป็น​เหมือน​เครูบ ผู้คุ้มกัน

เพราะ​เรา​ได้​มอบหมาย​ให้​เจ้า​เป็น​อย่างนั้น

เจ้า​อยู่​บน​ภูเขา​ศักดิ์สิทธิ์​ของ​พระเจ้า

เจ้า​เดิน​อยู่​ท่ามกลาง​เพชร​พลอย​ที่​ส่อง​ประกาย​เหมือน​ไฟ

15 การ​ประพฤติ​ทั้งหลาย​ของเจ้า​ไม่มี​ที่ติ​เลย​ตั้งแต่​วันที่​เจ้า​ได้รับ​การสร้าง​ขึ้นมา

จนถึง​เวลา​ที่​ความชั่ว​ถูก​พบ​ใน​ตัวเจ้า

16 เจ้า​เต็ม​ไปด้วย​ความรุนแรง​ถึง​แก่น

และ​ได้​ทำบาป​ลงไป​ผ่าน​ทาง​การค้าขาย​ของเจ้า​ที่​แผ่​กระจาย​ออกไป

ดังนั้น​เรา​ได้​ไล่​เจ้า​ออกไป อย่าง​น่าอับอาย​ให้​พ้น​จาก​ภูเขา​ของ​พระเจ้า เรา​ได้​ขับไล่​เจ้าไป

เครูบ​ผู้คุ้มกัน​ก็​ได้​ขับ​เจ้า​ออกไป​จาก​ท่ามกลาง​เพชร​พลอย​ที่​ส่องประกาย​เหมือน​ไฟ

17 จิตใจ​ของเจ้า​นั้น​หยิ่งผยอง​ใน​ความงาม​ของเจ้า

และ​ความรุ่งโรจน์​ของเจ้า​ทำให้​สติปัญญา​ของเจ้า​เสื่อมทราม​ลง

ดังนั้น​เรา​จึง​โยน​เจ้า​ลง​สู่​พื้นดิน

เรา​ได้​ทำให้​กษัตริย์​ทั้งหลาย​จ้องมอง​เจ้า

18 เจ้า​ทำให้​สถานที่​ศักดิ์สิทธิ์​ทั้งหลาย​ของเจ้า​ต้อง​เสื่อมไป

ด้วย​ความบาป​มากมาย​และ​การค้า​ที่​ไม่ซื่อสัตย์​ของเจ้า

ดังนั้น​เรา​จึง​ทำให้​ไฟ​พุ่ง​ออกมา​จาก​ตัวเจ้า​และ​เผาผลาญ​เจ้า

เรา​ทำให้​เจ้า​กลาย​เป็น​ขี้เถ้า​บน​พื้นดิน​ต่อหน้าต่อตา​ของ​ผู้ที่​กำลัง​ดู​เจ้า​อยู่

19 ชนชาติ​ทั้งหลาย​ที่​รู้จักเจ้า​ต่าง​ก็​ตกใจกลัว​กับ​สิ่ง​ที่​เกิดขึ้น​กับเจ้า

เจ้า​ได้​มา​ถึง​จุดจบ​อัน​น่าสะพรึงกลัว​แล้ว และ​จะ​ไม่มีเจ้า​อีกต่อไป’”

การลงโทษ​เมือง​ไซดอน

20 คำพูด​ของ​พระยาห์เวห์​ได้​มา​ถึง​ผม​ว่า 21 “เจ้า​ลูกมนุษย์ ให้​หัน​หน้า​ของเจ้า​ไป​ทาง​เมือง​ไซดอน และ​พูด​แทน​เรา​ต่อต้าน​เมือง​นั้น 22 ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

เมือง​ไซดอน เรา​ต่อต้าน​เจ้า

เรา​จะ​ได้รับ​เกียรติ เมื่อ​เรา​จัดการ​กับเจ้า

พวกเขา​จะ​รู้​ว่า​เรา​คือ​ยาห์เวห์

เมื่อ​เรา​ลงโทษ​เจ้า​และ​แสดง​ความ​ศักดิ์สิทธิ์​ของเรา​ในเจ้า

23 เรา​จะ​ส่ง​โรคระบาด​มา​ให้​เจ้า

และ​ทำให้​เลือด​ไหลนอง​บน​ถนน​ทั้งหลาย​ของเจ้า

คน​จะ​โดน​ฆ่าฟัน​ล้มลง​ภายใน​เมือง​เจ้า

เมื่อ​ดาบ​รุมเร้า​เข้ามา​ต่อต้าน​เจ้า​จาก​ทุกด้าน

แล้ว​พวกเขา​จะได้​รู้​ว่า​เรา​คือ​ยาห์เวห์’

24 ชาว​อิสราเอล​จะได้​ไม่มี​เพื่อน​บ้าน​ที่​ใจร้าย​ที่​คอย​ทิ่ม​เหมือน​พงหนาม​และ​แทง​เหมือน​หนาม​อีกต่อไป

แล้ว​พวกเขา​จะได้​รู้​ว่า​เรา​คือ​ยาห์เวห์​องค์​เจ้า​ชีวิต”

เชลย​จะได้​กลับบ้าน

25 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เมื่อ​เรา​รวบรวม​ชาว​อิสราเอล​มา​จาก​ชนชาติ​ต่างๆ​ที่​พวกเขา​ได้​กระจัด​กระจาย​ไป​อยู่​นั้น เรา​จะ​แสดง​ความ​ศักดิ์สิทธิ์​ของเรา​ท่ามกลาง​ชาว​อิสราเอล​ต่อหน้า​ต่อตา​ชนชาติ​ทั้งหลาย แล้ว​ชาว​อิสราเอล​จะ​ได้​อาศัย​อยู่​บน​แผ่นดิน​ของ​ตัวเอง ซึ่ง​เรา​ได้​มอบ​ให้​กับ​ยาโคบ​ผู้รับใช้​ของเรา 26 พวกเขา​จะ​อาศัย​อยู่​อย่าง​ปลอดภัย​ที่นั่น พวกเขา​จะ​สร้าง​บ้าน​เรือน และ​ปลูก​สวนองุ่น พวกเขา​จะ​อาศัย​อยู่​อย่าง​ปลอดภัย เมื่อ​เรา​ลงโทษ​เพื่อน​บ้าน​ทั้งหลาย​ของเขา​ที่​เกลียดชัง​พวกเขา แล้ว​พวกเขา​จะ​ได้​รู้​ว่า​เรา​คือ​ยาห์เวห์​พระเจ้า​ของเขา”

29

พระยาห์เวห์​ต่อต้าน​ประเทศ​อียิปต์

1 วัน​ที่​สิบสอง เดือน​สิบ ปี​ที่​สิบ+ 29:1 วัน​ที่​สิบสอง เดือน​สิบ ปี​ที่​สิบ คือ วันที่ เจ็ด เดือน​มกราคม ตรง​กับ​ช่วง​ฤดูหนาว​ของ​ปี​ที่ 586 ก่อน​พระเยซู​มา​เกิด

คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ หันหน้า​ไป​ทาง​กษัตริย์​ฟาโรห์​แห่ง​ประเทศ​อียิปต์​และ​ให้​พูด​แทน​เรา​ต่อต้าน​เขา​กับ​ประเทศ​อียิปต์​ทั้งหมด

3 ให้​บอก​เขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

เจ้า​กษัตริย์​ฟาโรห์​แห่ง​อียิปต์ เรา​ต่อต้าน​เจ้า

เจ้า​จระเข้​ยักษ์+ 29:3 จระเข้​ยักษ์ ใน​ที่นี้​เป็น​สัญลักษณ์​ของ​ประเทศ​อียิปต์ ซึ่ง​พระเจ้า​เคย​เอา​ชนะ​พวกเขา​ตอน​ที่​พระองค์​นำ​อิสราเอล​ออก​จาก​ประเทศ​อียิปต์ จระเข้​ยักษ์ หรือ​สัตว์​ประหลาด​ตัวนี้ มี​ชื่อ​ว่า “ราหับ” ดู​เพิ่ม​เติม​ได้​จาก​หนังสือ​สดุดี 74:13; อิสยาห์ 51:9-10 เจ้า​นอน​หมอบ​อยู่​ใน​ลำธาร​ทั้งหลาย​ของ​แม่น้ำไนล์

เจ้า​พูด​ว่า “แม่น้ำไนล์​เป็น​ของข้า

ข้า​สร้าง​มัน​ขึ้นมา​เพื่อ​ตัวข้าเอง”

4 แต่​เรา​จะ​เอา​พวกตะขอ​เกี่ยว​ขากรรไกร​เจ้าไว้

และ​ทำให้​ปลา​ใน​ธาร​ของเจ้า​ติด​อยู่​กับ​เกล็ด​ของเจ้า

เรา​จะ​ดึง​เจ้า​ขึ้นมา​จาก​ลำธาร​ทั้งหลาย​ของเจ้า

พร้อม​กับ​ปลา​ทั้งหลาย​ที่​ติด​อยู่​ที่​เกล็ด​ของเจ้า

5 เรา​จะ​โยน​เจ้า​ออกไป​ใน​ทะเลทราย

พร้อมกับ​ปลา​ทั้งหลาย​ที่​มา​จาก​ลำธาร​ของเจ้า

เจ้า​จะ​ถูก​ทิ้งไว้​ที่​กลางแจ้ง​นั้น

และ​จะ​ไม่​ถูก​รวบรวม​หรือ​เก็บ​ขึ้นมา

เรา​จะ​ให้​เจ้า​เป็น​อาหาร​ของ​พวกสัตว์​บน​ดิน​และ​นก​ใน​อากาศ

6 แล้ว​คน​ทั้งหมด​ที่​อาศัย​อยู่​ใน​อียิปต์​จะได้​รู้​ว่า​เรา​คือ​ยาห์เวห์

เจ้า​ได้​เป็น​ไม้เท้า​ต้นกก+ 29:6 ไม้เท้า​ต้นกก ต้นกก​สามารถ​ใช้​เป็น​ไม้เท้า​ได้ แต่​ถ้า​ไป​ค้ำ​มัน มัน​ก็​แตกหัก​เป็น​อันตราย​กับ​คนถือ​ได้ ให้​กับ​ครอบครัว​อิสราเอล

7 เมื่อ​พวก​อิสราเอล​เอา​มือ​ฉวย​เจ้า เจ้า​ก็​แตกหัก

และ​ไป​บาด​ถูก​หัวไหล่​ของ​พวกเขา

เมื่อ​พวกเขา​พิงเจ้า เจ้า​ก็​แตกออก

และ​ทำให้​หลัง​ของ​พวกเขา​เคล็ด’”

8 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เรา​จะ​นำ​ดาบ​มา​ต่อต้าน​เจ้า

และ​ฆ่า​คน​รวมทั้ง​สัตว์​ทั้งหลาย​ของเจ้า

9 ประเทศ​อียิปต์​จะ​กลายเป็น​ซาก​ปรัก​หักพัง​ที่​ถูก​ทิ้งร้าง

แล้ว​พวกเขา​จะได้​รู้​ว่า​เรา​คือ​ยาห์เวห์

เจ้า​ได้​พูด​ว่า ‘แม่น้ำไนล์​เป็น​ของข้า ข้า​สร้าง​มัน​ขึ้นมา’ 10 ดังนั้น​เรา​จะ​ต่อต้าน​เจ้า​และ​ต่อต้าน​ลำธาร​ทั้งหลาย​ของเจ้า และ​เรา​จะ​ทำให้​แผ่นดิน​อียิปต์​กลายเป็น​ซาก​ปรัก​หักพัง และ​เป็น​ที่​รกร้าง​ตั้งแต่​มิกดล​ไป​จนถึง​อัสวัน​และ​เลย​ไป​ถึง​เขตแดน​ของ​คูช 11 จะ​ไม่มี​รอยเท้า​ของ​คน​หรือ​สัตว์​เดิน​ผ่าน​ไป จะ​ไม่มี​ใคร​อาศัย​อยู่​ที่นั่น​เป็น​เวลา​สี่สิบ​ปี 12 เรา​จะ​ทำให้​แผ่นดิน​อียิปต์​รกร้าง​อยู่​ท่ามกลาง​ดินแดน​ทั้งหลาย​ที่​ถูก​ทำให้​รกร้าง และ​เมือง​ต่างๆ​ของ​อียิปต์​จะ​รกร้าง​ถึง​สี่สิบ​ปี​ท่ามกลาง​เมือง​ปรัก​หักพัง​ทั้งหลาย เรา​จะ​ทำให้​ชาว​อียิปต์​แตกซ่าน​ไป​อยู่​ตาม​ชนชาติ​ต่างๆ​และ​ทำให้​พวกเขา​กระจัด​กระจาย​ไป​อยู่​ตาม​ประเทศ​อื่นๆ”

13 แต่​นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เมื่อ​ครบ​สี่สิบ​ปี​แล้ว เรา​จะ​รวบรวม​ชาว​อียิปต์​มา​จาก​ชนชาติ​ต่างๆ​ที่​พวกเขา​กระจัด​กระจาย​ไปอยู่​นั้น

14 เรา​จะ​ทำให้​พวกเขา​กลับ​มา​สู่​สภาพ​เดิม และ​มอบ​ดินแดน​อียิปต์​บน+ 29:14 อียิปต์​บน หรือ “ปัทโรส” ซึ่ง​เป็น​แผ่นดิน​ของ​บรรพบุรุษ​ของ​พวกเขา คืน​ให้​กับ​พวกเขา​ที่นั่น พวกเขา​จะ​เป็น​อาณาจักร​ที่​ต่ำต้อย

15 มัน​จะ​เป็น​อาณาจักร​ที่​ต่ำต้อย​ที่สุด และ​จะ​ไม่มีวัน​ได้​ยก​ตัวเอง​ขึ้น​เหนือ​ชนชาติ​อื่นๆ เรา​จะ​ทำให้​มัน​อ่อนแอ​เสีย​จนกระทั่ง​ไม่​สามารถ​ปกครอง​ชนชาติ​อื่น​ได้อีก

16 ประเทศ​อียิปต์​จะ​ไม่มีวัน​ได้​เป็น​ที่พึ่ง​ของ​ชาว​อิสราเอล​อีก​ต่อไป แต่​จะ​เป็น​สิ่ง​ที่​ย้ำเตือน​ถึง​บาป​ของ​พวกเขา​เอง ที่​เคย​หัน​ไป​ขอ​ความ​ช่วยเหลือ​จาก​อียิปต์ แล้ว​พวกเขา​จะ​ได้​รู้​ว่า​เรา​คือ​ยาห์เวห์​องค์​เจ้า​ชีวิต”

บาบิโลน​จะ​บุก​อียิปต์

17 ใน​วัน​ที่​หนึ่ง​ของ​เดือน​ที่​หนึ่ง ปี​ที่​ยี่สิบเจ็ด+ 29:17 ใน​วัน​ที่​หนึ่ง … ยี่สิบเจ็ด ตรง​กับ​วันที่ ยี่สิบหก เดือน​เมษายน ตรง​กับ​ฤดู​ใบไม้ผลิ​ของ​ปี​ที่ 571 ก่อน​พระเยซู​มา​เกิด

คำพูด​ของ​พระยาห์เวห์​ได้​มา​ถึง​ผม​ว่า 18 “เจ้า​ลูก​มนุษย์ กษัตริย์​เนบูคัดเนสซาร์​แห่ง​บาบิโลน ทำ​ให้​กองทัพ​ของเขา​ต้อง​ทำงาน​อย่าง​หนัก ใน​การ​ต่อสู้​กับ​เมือง​ไทระ ทหาร​ทุกคน​ต้อง​แบก​หิน​และ​ดิน+ 29:18 หิน​และ​ดิน ทหาร​ต้อง​แบก​หิน​และ​ดิน เพื่อ​เอา​ไป​สร้าง​ป้อม​กำบัง​และ​สร้าง​เนินดิน​ไว้​บุก​ขึ้น​กำแพง​บน​หัว​จน​ผม​หลุด​ร่วง​หมด และ​ต้อง​แบก​หิน​และ​ดิน​บน​บ่า​จน​ถลอก​ไปหมด แต่​กษัตริย์​บาบิโลน​กับ​กองทัพ​ของเขา​ก็​ไม่​ได้รับ​ค่าจ้าง​จาก​งาน​หนัก​ทั้งหมด​ใน​การ​ต่อสู้​กับ​ไทระ”

19 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เรา​จะ​มอบ​แผ่นดิน​อียิปต์​ให้​กับ​กษัตริย์​เนบูคัดเนสซาร์​แห่ง​บาบิโลน เขา​จะ​ขน​เอา​ทรัพย์​สมบัติ​ของมัน​ไป เขา​จะ​เอา​ข้าวของ​ที่​ยึด​มา​ได้​นี้​แจกจ่าย​ให้​กับ​กองทัพ​ของเขา+ 29:19 บาบิโลน​ได้​บุก​อียิปต์​ใน​ปี 568 ก่อน​พระเยซู​มา​เกิด นั่นแหละ​จะ​เป็น​ค่าจ้าง​ของ​พวกเขา

20 เรา​ได้​มอบ​แผ่นดิน​อียิปต์​ให้​กับ​กษัตริย์​ของ​บาบิโลน เป็น​ค่า​ตอบแทน​สำหรับ​งาน​ของเขา เพราะ​เขา​กับ​กองทัพ​ได้​ทำ​สิ่งนี้​เพื่อ​เรา”

พระยาห์เวห์​องค์​เจ้า​ชีวิต​พูด​ว่า​อย่างนั้น

21 “ใน​วันนั้น เรา​จะ​ทำ​ให้​เขาสัตว์​งอก​ขึ้น+ 29:21 เขาสัตว์​งอก​ขึ้น เป็น​สัญลักษณ์​ของ​พละ​กำลัง หรือ​ความ​แข็ง​แกร่ง อิสราเอล​จะ​ฮึกเหิม​ขึ้น​เมื่อ​รู้​ว่า​พระเจ้า​ลงโทษ​อียิปต์ เพื่อ​ครอบครัว​ชาว​อิสราเอล ดังนั้น เอเสเคียล เรา​จะ​เปิด​ปาก​ของเจ้า​ท่ามกลาง​พวกเขา แล้ว​พวกเขา​จะ​ได้​รู้​ว่า​เรา​คือ​ยาห์เวห์”

30

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​พูด​แทน​เรา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

ให้​ร้อง​คร่ำครวญ​และ​พูด​ว่า

“ซวยแน่ๆ​วันนั้น”

3 วันนั้น​ใกล้​เข้า​มา​แล้ว

วัน​ของ​พระยาห์เวห์​ใกล้​มาถึง​แล้ว

จะ​เป็น​วันที่​เมฆ​มืดครึ้ม​ไปหมด

จะ​เป็น​เวลา​แห่ง​การตัดสิน​ชนชาติ​ทั้งหลาย

4 ดาบ​จะ​มา​ต่อสู้​กับ​อียิปต์

ความปวดร้าวใจ​จะ​มา​อยู่​ที่​คูช

เมื่อ​เกิด​การฆ่าฟัน​ขึ้น​ใน​อียิปต์

เมื่อ​ทรัพย์​สมบัติ​ของ​เมืองอียิปต์​ถูก​ขน​ไป

เมื่อ​รากฐาน​ของ​ตึก​ทั้งหลาย​ใน​เมือง​อียิปต์​แตก​สลาย

5 คูช พูต ลูด​และ​อาระเบีย​ทั้งหมด

ลิเบีย+ 30:5 ลิเบีย ใน​ภาษา​ฮีบรู คือ “คูบ” กับ​ประชาชน​ของ​แผ่นดิน​ที่​เข้า​เป็น​พันธมิตร​กับ​อียิปต์+ 30:5 ประชาชน … อียิปต์ หรือ​แปล​ได้​อีก​อย่าง​หนึ่ง​ว่า “ชาว​อิสราเอล ประชาชน​ที่​ได้​ทำ​ข้อตกลง​กับ​พระเจ้า” ซึ่ง​ชาว​อิสราเอล​บางคน​ที่​ไม่ได้​ถูก​ต้อน​ไป​บาบิโลน​ได้​หนี​ไป​พึ่ง​อียิปต์ ดู​เพิ่ม​เติม​ได้​จาก 2 พงศ์กษัตริย์ 25:23-26 จะ​ล้มลง​ด้วย​ดาบ​พร้อม​กับ​อียิปต์​ด้วย

6 นี่​คือ​สิ่ง​ที่​พระยาห์เวห์​พูด

“พวก​ที่​อยู่​ฝ่าย​เดียว​กับ​ประเทศอียิปต์​จะ​ล้มลง

ความ​แข็ง​แกร่ง​ที่​พวกเขา​ลำพอง​จะ​ล้ม​ครืน​ลง

ตั้งแต่​มิกดล​ไป​จนถึง​อัสวัน พวกเขา​จะ​ล้มลง​ด้วย​ดาบ​ใน​แผ่นดิน​อียิปต์”

พระยาห์เวห์​องค์​เจ้า​ชีวิต​พูด​ว่า​อย่างนั้น

7 พวกเขา​จะ​ถูก​ทิ้ง​ให้​รกร้าง​ท่ามกลาง​ประเทศ​ต่างๆ​ที่​รกร้าง

เมือง​ทั้งหลาย​ของ​พวกเขา​จะ​อยู่​ท่ามกลาง​ซาก​ปรัก​หักพัง​ของ​เมือง​อื่นๆ

8 เรา​จะ​จุดไฟ​เผา​แผ่นดิน​อียิปต์

และ​พวกคน​ที่​มา​ช่วย​เมืองนี้​จะ​ถูก​บดขยี้

แล้ว​พวกเขา​จะ​ได้​รู้​ว่า​เรา​คือ​ยาห์เวห์

9 ใน​วันนั้น​เรา​จะ​ส่ง​พวก​ผู้ส่งข่าว​ออก​ไป​ทาง​เรือ เพื่อ​ทำให้​พวกคูช​ที่​ตอนนี้​คิด​ว่า​ปลอดภัย ตื่น​ตระหนก ความ​ปวด​ร้าว​ใจ​จะ​มา​อยู่​กับ​พวกเขา ใน​วัน​ที่​อียิปต์​ถูก​ลงโทษ เพราะ​เหตุการณ์​นี้​กำลัง​จะ​เกิดขึ้น​แล้ว’”

10 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เรา​จะ​ทำให้​กองทัพ​อียิปต์​สิ้นสุดลง

ด้วย​น้ำมือ​ของ​กษัตริย์​เนบูคัดเนสซาร์​แห่ง​บาบิโลน

11 เขา​กับ​กองทัพ​ของเขา​เป็น​ชนชาติ​ที่​เหี้ยมโหด​ที่สุด

เรา​จะ​นำ​พวกเขา​เข้ามา​เพื่อ​ทำลาย​แผ่นดิน​อียิปต์

พวกเขา​จะ​ชักดาบ​ต่อสู้​อียิปต์

และ​ทำให้​แผ่นดิน​เต็ม​ไปด้วย​ซากศพ

12 เรา​จะ​ทำให้​น้ำ​ใน​แม่น้ำไนล์​แห้งไป

เรา​จะ​ขาย​แผ่นดิน​อียิปต์​ให้​กับ​คนชั่ว

เรา​จะ​ให้​คน​ต่าง​ชาติ​มา​ทำให้​แผ่นดิน​อียิปต์​และ​ทุกสิ่ง​ทุกอย่าง​ใน​มัน​รกร้าง​ว่างเปล่า

เรา ยาห์เวห์ ได้​ลั่น​คำพูด​ออก​ไป​แล้ว”

13 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เรา​จะ​ทำลาย​พวกรูปเคารพ

และ​กำจัด​พวก​รูปปั้น​พระ​ใน​เมืองเมมฟิส​ให้​หมด​ไป

จะ​ไม่มี​ผู้นำ​ใน​อียิปต์​อีก

เรา​จะ​แผ่กระจาย​ความกลัว​ไป​ทั่ว​แผ่นดิน

14 เรา​จะ​ทิ้ง​อียิปต์​ตอน​บน+ 30:14 อียิปต์​ตอน​บน หรือ “ปัทโรส” ให้​ร้าง

เรา​จะ​จุดไฟ​เผา​เมืองโศอัน

และ​ลงโทษ​เมือง​เธเบส+ 30:14 เมือง​เธเบส เป็น​เมือง​สำคัญ​ของ​อียิปต์ ถูก​อัสซีเรีย​ทำลาย 663 ปี​ก่อน​พระเยซู​มา​เกิด

15 เรา​จะ​เท​ความ​เดือดดาล​ของเรา​ลง​บน​เมืองเปลูเซียม+ 30:15 เปลูเซียม ใน​ภาษา​ฮีบรู​เรียกว่า “ศีน” เป็น​ป้อม​แห่ง​หนึ่ง​ที่​อยู่​ทาง​ตะวันออก​ของ​สาม​เหลี่ยม​แม่น้ำไนล์ ซึ่ง​เป็น​ป้อม​ปราการ​ของ​อียิปต์

และ​เรา​จะ​ตัด​ชาวเมือง​เธเบส​ออกไป

16 เรา​จะ​จุดไฟ​เผา​อียิปต์

เมือง​เปลูเซียม​จะ​ดิ้นพราด​ด้วย​ความเจ็บปวด

เมือง​เธเบส​จะ​ถูก​บุก​ทะลวง​เข้าไป

ส่วน​เมือง​เมมฟิส​จะ​ต้อง​เผชิญหน้า​กับ​ศัตรู​ตลอดเวลา

17 คนหนุ่ม​ของ​เมือง​เฮลิโอโพลิส​และ​เมืองบูบัสติส+ 30:17 เมือง​เฮลิโอโพลิส​และ​เมืองบูบัสติส ใน​ภาษา​ฮีบรู​คือ​เมือง​โอน เมือง​พีเบเสท ตั้ง​อยู่​ใน​ประเทศ​อียิปต์ จะ​ล้มลง​ด้วย​ดาบ

และ​คน​ใน​เมือง​ต่างๆ​จะ​ถูก​กวาด​ต้อน​ไป​เป็น​เชลย

18 ความมืด​จะ​ปกคลุม​เมือง​ทาปานเหส​ใน​กลางวัน

เมื่อ​เรา​ทำลาย​อำนาจ​การควบคุม​ของ​อียิปต์+ 30:18 อำนาจ​การควบคุม​ของ​อียิปต์ หรือ​แปล​ตรงๆ​ได้​ว่า “แอก​ของ​อียิปต์”

ความ​แข็ง​แกร่ง​ที่​เมืองนั้น​ลำพอง​นักหนา​จะ​สิ้นสุด​ลง​ที่นั่น

มัน​จะ​ถูก​ปกคลุม​ด้วย​เมฆ​และ​คน​ตาม​หมู่บ้าน​ต่างๆ​ก็​จะ​ถูกจับ​ไป​เป็นเชลย

19 เรา​จะ​ลงโทษ​อียิปต์​อย่างนี้​แหละ

แล้ว​พวกเขา​จะได้​รู้​ว่า​เรา​คือ​ยาห์เวห์”

อียิปต์​จะ​อ่อนแอ​ตลอดไป

20 ใน​วัน​ที่​เจ็ด​เดือน​หนึ่ง ปี​ที่​สิบเอ็ด+ 30:20 ปี​ที่​สิบเอ็ด ตรงกับ​วันที่​ยี่สิบเก้า​เดือน​เมษายน ปี​ที่ 586 ก่อน​พระเยซู​มา​เกิด คำพูด​ของ​พระยาห์เวห์​ได้​มา​ถึง​ผม​ว่า 21 “เจ้า​ลูก​มนุษย์ เรา​ได้​หักแขน​ของ​กษัตริย์​ฟาโรห์​แห่ง​อียิปต์ มัน​ยัง​ไม่ได้​ต่อ​กลับคืน​หรือ​เข้าเฝือก เพื่อ​ให้​แข็งแรง​พอที่​จะ​ถือ​ดาบ​ได้”

22 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เรา​ต่อต้าน​กษัตริย์​ฟาโรห์​แห่ง​อียิปต์ เรา​จะ​หักแขน​ทั้ง​สองข้าง​ของเขา

ทั้ง​แขน​ข้าง​ที่ดี​และ​ข้าง​ที่​หัก​อยู่แล้ว และ​ทำให้​ดาบ​หลุด​จาก​มือ​ของเขา

23 เรา​จะ​ทำให้​ชาว​อียิปต์​แตก​กระจาย​ไป​อยู่​ตาม​ชนชาติ​ต่างๆ​และ​ทำ​ให้​พวกเขา​กระเจิด​กระเจิง​ไป​อยู่​ตาม​ประเทศ​อื่นๆ

24 เรา​จะ​ทำ​ให้​แขน​ของ​กษัตริย์​บาบิโลน​แข็งแกร่ง​และ​วาง​ดาบ​ของเรา​ไว้​ใน​มือ​ของเขา

แต่​เรา​จะ​หักแขน​ของ​กษัตริย์​ฟาโรห์

เขา​จะ​ร้อง​ครวญคราง​ต่อหน้า​กษัตริย์​บาบิโลน​เหมือน​กับ​คน​บาดเจ็บ​สาหัส

25 เรา​จะ​ทำให้​มือ​ของ​กษัตริย์​บาบิโลน​แข็งแกร่ง แต่​มือ​ของ​กษัตริย์​ฟาโรห์​จะ​ตกลง​อย่าง​อ่อน​ปวกเปียก

เมื่อ​เรา​วาง​ดาบ​ของเรา​ไว้​ใน​มือ​ของ​กษัตริย์​บาบิโลน เขา​ก็​จะ​ยื่น​มัน​ออก​สู้​กับ​อียิปต์ แล้ว​พวกเขา​จะได้​รู้​ว่า​เรา​คือ​ยาห์เวห์

26 เรา​จะ​ทำ​ให้​ชาว​อียิปต์​แตก​กระจาย​ไป​อยู่​ตาม​ชนชาติ​ต่างๆ​และ​ทำให้​พวกเขา​กระเจิด​กระเจิง​ไป​อยู่​ตาม​ประเทศ​อื่นๆ แล้ว​พวกเขา​จะ​ได้​รู้​ว่า​เรา​คือ​ยาห์เวห์”

31

อัสซีเรีย​เป็น​เหมือนกับ​ต้นสน​ซีดาร์

1 ใน​วัน​ที่​หนึ่ง​เดือน​สาม ปี​ที่​สิบเอ็ด+ 31:1 ปี​ที่​สิบเอ็ด ตรง​กับ​วันที่​ยี่สิบเอ็ด​มิถุนายน ของ​ปี​ที่ 586 ก่อน​พระเยซู​มา​เกิด

คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ ให้​พูด​กับ​กษัตริย์​ฟาโรห์​แห่ง​อียิปต์​และ​ประชาชน​ของ​เขา​ว่า

‘เรา​จะ​เปรียบเทียบ​ความยิ่งใหญ่​ของเจ้า​กับ​ใครดี

3 ลอง​นึก​ถึง​อัสซีเรีย​สิ แต่ก่อน​เคย​เป็น​ต้นสน​ซีดาร์​ใน​เลบานอน​ที่​มี​กิ่งก้าน​สาขา​สวยงาม

มี​ร่มเงา​ปกคลุม​ป่า

มี​ลำต้น​ที่​สูงมาก

ยอด​ของ​มัน​อยู่​ท่ามกลาง​เมฆ

4 น้ำ​ได้​หล่อเลี้ยง​มัน

มหาสมุทร​ใต้ดิน​ได้​ทำให้​มัน​เติบโต​สูงขึ้น

ลำธาร​ที่​ไหล​ออก​จาก​มหาสมุทร​ใต้ดิน​นั้น​ต่าง​ไหล​ไป​รอบๆที่​ที่​ต้นนั้น​ปลูกอยู่

และ​มหาสมุทร​ใต้ดิน​ได้​ส่ง​ธารน้ำ​ของมัน​ออก​ไป​หล่อเลี้ยง​ต้นไม้​ทั้งหลาย​ของ​ท้องทุ่ง

5 ต้นนั้น​จึง​เติบโต​สูงขึ้น สูงกว่า​ต้นใดๆ​ใน​ท้องทุ่ง

กิ่ง​ของมัน​แตก​ออกมา​มากมาย

และ​ก้าน​ก็​ยาว​ออกไป

มัน​แผ่ขยาย​เพราะ​มี​น้ำ​มาก

6 นก​บน​ท้องฟ้า​ทั้งหมด​ได้​มา​ทำรัง​อยู่​บน​กิ่ง​ของมัน

สัตว์ป่า​ต่างๆ​ใน​ท้องทุ่ง​ได้​ออกลูก​อยู่​ใต้​กิ่งก้าน​สาขา​ของมัน

ชนชาติ​ที่​ยิ่งใหญ่​ทั้งหลาย​ได้​อาศัย​อยู่​ภายใต้​ร่มเงา​ของมัน

7 มัน​งดงาม​ด้วย​ความยิ่งใหญ่​ของมัน

และ​ด้วย​กิ่งก้าน​ที่​แผ่กระจาย​ออก

เพราะ​ราก​ของมัน​ได้​หยั่ง​ลงไป​ถึง​น้ำ​มากมาย

8 ต้นสน​ซีดาร์​ทั้งหลาย​ใน​สวน​ของ​พระเจ้า​ยัง​ไม่อาจ​แข่ง​กับมัน​ได้

ทั้ง​เหล่า​ต้นสน​ก็​ไม่อาจ​เทียบ​กับ​กิ่ง​ของมัน​ได้

ต้นเปลน​ก็​เปรียบ​ไม่ได้​กับ​กิ่งก้าน​ของมัน

ไม่มี​ต้นไม้​ไหนเลย​ใน​สวน​ของ​พระเจ้า​ที่​จะ​สวย​สู้​มันได้

9 เรา​ได้​สร้าง​มัน​ให้​สวยงาม​ด้วย​กิ่งก้าน​มากมาย

ต้นไม้​ทั้งหมด​ใน​สวนเอเดน ที่​เป็น​สวน​ของ​พระเจ้า ก็​ยัง​อิจฉา​มันเลย’”

10 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“เพราะ​ว่า​มัน​สูง​ลิบลิ่ว​จน​ยอด​ของมัน​อยู่​ท่ามกลาง​เมฆ

และ​มัน​ลำพอง​ใน​ความสูง​ของมัน

11 เรา​จึง​ได้​มอบ​มัน​ให้​กับ​ผู้​ครอบ​ครอง​ของ​ชนชาติ​ทั้งหลาย และ​คนนั้น​ได้​ลงโทษ​มัน​ให้​สาสม​กับ​ความ​ชั่วร้าย​ของมัน เรา​ได้​โยน​มัน​ทิ้งไป 12 ชน​ต่างชาติ​ที่​เหี้ยมโหด​ที่สุด​ได้​โค่น​มันลง​และ​ทิ้ง​มันไว้ กิ่ง​ทั้งหลาย​ของมัน​ได้​ตกลง​ตาม​เทือกเขา​และ​ตาม​หุบเขา ก้าน​ที่​แตกหัก​ของมัน​ได้​ตก​อยู่​ตาม​หุบเขา​ลึก​ทั้งหมด​ใน​แผ่นดิน ชนชาติ​ทั้งหมด​บน​โลก​ได้​ออก​มา​จาก​ภายใต้​ร่มเงา​ของมัน​และ​ทิ้ง​มันไว้

13 นก​ทั้งหลาย​บน​ท้องฟ้า​ได้​มา​อยู่​ตาม​ลำต้น​ที่​ล้มลง​ของมัน สัตว์ป่า​ทั้งหมด​แห่ง​ท้องทุ่ง​ได้​มา​อาศัย​อยู่​ตาม​กิ่งก้าน​ของมัน

14 เรื่องนี้​เกิดขึ้น​เพื่อ จะได้​ไม่มี​ต้นไม้​อื่น​ที่​ขึ้น​อยู่​ข้าง​แม่น้ำ ที่​จะ​เติบโต​สูงใหญ่​ด้วย​ความ​หยิ่งผยอง และ​มี​ยอด​อยู่​ท่ามกลาง​เมฆ​อย่าง​นั้น​อีก จะ​ไม่มี​ต้นไม้​ใด​ที่​จะ​มี​น้ำ​หล่อเลี้ยง​ให้​มี​ลำต้น​สูง​ขนาด​นั้น​อีก

เพราะ​พวกมัน​ทั้งหมด​ถูก​กำหนด​ให้​ตาย​ไป​อยู่​ยัง​โลก​เบื้องล่าง​ท่ามกลาง​คนตาย และ​ให้​ไป​อยู่​กับ​พวก​ที่​ลง​ไป​อยู่​ใน​หลุม​ลึก​นั้น”

15 นี้​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ใน​วันที่​มัน​ลงไป​อยู่​ใน​แดน​คนตาย

เรา​ได้​ทำให้​มี​การไว้ทุกข์​เพื่อมัน เรา​กลบ​มัน​ด้วย​มหาสมุทร​ใต้ดิน เรา​ได้​ทำ​เขื่อน​กั้น​แม่น้ำ​ทั้งหลาย​ของมัน เรา​ทำให้​เลบานอน​ไว้ทุกข์​ให้​กับมัน และ​ต้นไม้​ทั้งหมด​ใน​ท้องทุ่ง​ได้​เหี่ยวแห้ง​ไป​เพราะ​มัน 16 เรา​ได้​ทำ​ให้​ชนชาติ​ต่างๆ​สั่น​สะท้าน​ด้วย​เสียง​ล้มลง​ของมัน เมื่อ​เรา​ได้​นำ​มัน​ลง​สู่​แดน​คนตาย ไป​อยู่​ร่วมกัน​กับ​พวก​ที่​ลง​ไป​ใน​หลุม​ลึก​นั้น ต้นไม้​ใน​สวน​เอเดน​ทั้งหมด และ​ต้นไม้​ที่​ได้รับ​เลือก​มา​และ​ดีที่สุด​ของ​เลบานอน คือ​ต้นไม้​ทั้งหมด​ที่​ได้รับ​น้ำ​อย่าง​อุดม ได้รับ​การ​ปลอบใจ​ใน​โลก​เบื้องล่าง+ 31:16 ได้รับ​การ​ปลอบใจ​ใน​โลก​เบื้องล่าง เมื่อ​ชนชาติ​เหล่านี้ (ต้นไม้​เหล่านี้) เห็น​ศัตรู​ของ​พวกเขา​ต้อง​ลงมา​ใน​แดน​คนตาย​เหมือนกับ​พวกเขา ก็​รู้สึก​สะใจ

17 พวก​ที่​อาศัย​อยู่​ภายใต้​ร่มเงา​ของมัน คือ​ชนชาติ​ที่​อยู่​ฝ่าย​เดียว​กับมัน ได้​ลงไป​ใน​แดน​ผู้ตาย​กับมัน​ด้วย และ​ไป​อยู่​ร่วม​กับ​พวก​ที่​ถูก​ฆ่า​ด้วย​ดาบ

18 กษัตริย์​ฟาโรห์ เคย​มี​ต้นไม้​ต้นไหน​ใน​สวน​เอเดน ที่​ยิ่งใหญ่​และ​มี​บารมี​เหมือน​กับ​เจ้า​ไหม

ตอนนี้ เจ้า​จะต้อง​ลง​ไป​อยู่​กับ​ต้นไม้​ของ​สวน​เอเดน​เหล่านั้น​ใน​โลก​เบื้องล่าง และ​เจ้า​จะ​ต้อง​นอน​อยู่​ท่ามกลาง​พวก​ที่​ไม่ได้​ทำ​พิธีขลิบ+ 31:18 พวก​ที่​ไม่ได้​ทำ​พิธีขลิบ ความจริง​แล้ว ชาว​อียิปต์​ทำ​พิธีขลิบ​เหมือน​กับ​ชาว​อิสราเอล และ​พวกเขา​จะ​ไม่ยอม​คบ​กับ​คน​ที่​ยัง​ไม่ได้​ทำ​พิธีขลิบ และ​อยู่​ท่ามกลาง​คน​เหล่านั้น​ที่​ถูก​ฆ่า​ด้วย​ดาบ

ฟาโรห์​และ​ประชาชน​ทั้งหมด​ของเขา​ก็​จะ​เป็น​อย่าง​นั้นแหละ”

พระยาห์เวห์​องค์​เจ้า​ชีวิต​พูด​ว่า​อย่างนั้น

32

บทเพลง​ไว้อาลัย​ให้กับ​ฟาโรห์

1 ใน​วันที่​หนึ่ง เดือน​ที่​สิบสอง ปี​ที่​สิบสอง+ 32:1 ปี​ที่​สิบสอง ตรง​กับ​วันที่​สาม​มีนาคม ปี 585 ก่อน​พระเยซู​มา​เกิด

คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​ร้องเพลง​ไว้อาลัย​บทหนึ่ง​ให้​กับ​กษัตริย์​ฟาโรห์​แห่ง​อียิปต์ และ​พูด​กับเขา​ว่า

‘เจ้า​ถือ​ว่า​ตัวเอง​เป็น​สิงโต​ใน​หมู่​ชนชาติ​ทั้งหลาย

แต่​อันที่จริง เจ้า​เป็น​จระเข้​ยักษ์+ 32:2 จระเข้​ยักษ์ หรือ​สัตว์​ประหลาด​ตัวนี้ มี​ชื่อ​ว่า “ราหับ” ดู​คำ​อธิบาย​ท้าย​หน้า​ของ​บทที่ 29:3 ใน​ท้อง​ทะเล

ที่​ฟาดตัว​ไปมา​ตาม​ลำธาร​ของเจ้า

กวนน้ำ​ไปมา​ด้วย​เท้า​ของเจ้า

ทำให้​น้ำขุ่นคลัก’”

3 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ต่อหน้า​ชนชาติ​มากมาย​เรา​จะ​เหวี่ยง​ตาข่าย​ของเรา​เหนือ​เจ้า

และ​พวกเขา​จะ​ดึง​เจ้า​ขึ้นมา​จาก​น้ำ​ด้วย​ตาข่าย​ของเรา

4 เรา​จะ​ขว้าง​เจ้า​ลง​บน​พื้นดิน

จะ​โยน​เจ้า​ลง​ใน​ท้องทุ่ง​กลางแจ้ง

เรา​จะ​ปล่อย​ให้​นก​ใน​ท้องฟ้า​มา​ทำรัง​บน​ตัวเจ้า

เรา​จะ​ให้​สัตว์ป่า​ทั้งหมด​ใน​โลก​เหยียบย่ำ​เจ้า

5 เรา​จะ​กระจาย​เนื้อ​ของเจ้า​ไป​ตาม​เทือกเขา

และ​เอา​ซาก​ของเจ้า​ไป​ถม​หุบเขา​ทั้งหลาย

6 เรา​จะ​ทำให้​แผ่นดิน​ไป​จนถึง​เทือกเขา​เปียกชุ่ม​ไปด้วย​เลือด​ของเจ้า

และ​หุบเขา​ลึก​ทั้งหลาย​จะ​เต็ม​ไปด้วย​เนื้อ​ของเจ้า

7 เมื่อ​เรา​ดับ​เจ้า

เรา​จะ​คลุม​ฟ้าสวรรค์​ไว้ เรา​จะ​ทำให้​ดวงดาว​มืดลง

เรา​จะ​เอา​เมฆ​มา​บดบัง​ดวง​อาทิตย์​ไว้​และ​ดวงจันทร์​จะ​ไม่​ส่องแสง​ใน​ตอน​กลางคืน

8 เรา​จะ​ทำให้​ทุกสิ่ง​ทุกอย่าง​ที่​ส่องแสง​อยู่​บนฟ้า​มืดลง​เหนือ​แผ่นดิน​เจ้า

เรา​จะ​นำ​ความมืด​มา​สู่​แผ่นดิน​ของเจ้า”

พระยาห์เวห์​องค์​เจ้า​ชีวิต​พูด​ว่า​อย่าง​นั้น

9 “เรา​จะ​ทำให้​หลาย​ชนชาติ​ใจฝ่อ เมื่อ​เรา​เอา​เศษ​ที่​แตก​เป็น​ชิ้นๆ​ของเจ้า​มา​อยู่​ท่ามกลาง​ชนชาติ​ต่างๆ​ใน​ดินแดน​ทั้งหลาย​ที่​เจ้า​ไม่รู้จัก​นั้น 10 เรา​จะ​ทำให้​ผู้คน​มากมาย​หัน​มา​จ้อง​เจ้า​อย่าง​ตะลึงงัน และ​บรรดา​กษัตริย์​ของ​พวกเขา​จะ​หวาดกลัว​เพราะ​เรื่อง​ที่​เกิดขึ้น​กับเจ้า ใน​วันที่​เจ้า​ล่มสลาย เมื่อ​เรา​กวัดแกว่ง​ดาบ​ของเรา​ต่อหน้า​พวกเขา พวกเขา​ทุกคน​จะ​ตัว​สั่นเทิ้ม​เพราะ​กลัว​ตาย​ทุก​ขณะจิต”

11 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ดาบ​ของ​กษัตริย์​แห่ง​บาบิโลน​จะ​มา​ต่อสู้​กับเจ้า 12 เรา​จะ​ทำ​ให้​ประชาชน​ของเจ้า​ล้มลง​ด้วย​ดาบ​ของ​คน​เก่งกล้า​เหล่านั้น ซึ่ง​เป็น​ชนชาติ​ที่​โหดเหี้ยม​ที่สุด​ใน​บรรดา​ชนชาติ​ทั้งหมด พวกเขา​จะ​ทำ​ให้​ความ​หยิ่งผยอง​ของ​อียิปต์​แตก​สลาย และ​ทำ​ให้​กองทัพ​ทั้งหมด​ของ​อียิปต์​ย่อยยับ​ไป

13 เรา​จะ​ทำลาย​ฝูงสัตว์​ทั้งหมด​ที่​อยู่​ข้าง​แม่น้ำ​ให้​หมดไป จะ​ไม่มี​มนุษย์​คนใด​หรือ​กีบ​ของ​สัตว์​ตัวใด​มา​กวน​ให้​น้ำขุ่น​อีก​ต่อไป

14 แล้ว​เรา​จะ​ปล่อย​ให้​แม่น้ำ​ใน​ดินแดน​แห่งนี้​ตก​ตะกอน และ​ทำ​ให้​ลำธาร​ทั้งหลาย​ไหล​ลื่น​เหมือน​น้ำมัน​มะกอก 15 ตอนที่​เรา​ทำให้​แผ่นดิน​อียิปต์​รกร้าง​ว่างเปล่า ตอน​ที่​แผ่นดิน​นั้น​สูญเสีย​ทุกอย่าง ตอน​ที่​เรา​ฟาดฟัน​ทุกคน​ที่​อาศัย​อยู่​ที่นั่น แล้ว​เมื่อนั้น พวกเขา​จะได้​รู้​ว่า เรา​คือ​ยาห์เวห์”

16 “นี่​คือ​บทเพลง​ไว้อาลัย​ที่​จะ​ใช้​ร้อง​กัน พวก​ผู้หญิง​ของ​ชนชาติ​ต่างๆ​จะ​ร้องเพลง​ไว้อาลัย​นี้ พวกเขา​จะ​ร้องเพลง​นี้​ที่​พูดถึง​อียิปต์​และ​ประชาชน​ทั้งหมด​ของ​มัน”

พระยาห์เวห์​องค์​เจ้า​ชีวิต​พูด​ว่า​อย่าง​นั้น

ประเทศ​อียิปต์​จะ​ถูก​ทำลาย

17 วัน​ที่​สิบห้า​ของ​เดือน​นั้น ใน​ปี​ที่​สิบสอง+ 32:17 วันที่ … ปี​ที่​สิบสอง ใน​ปี​ที่​สิบสอง ตรง​กับ​วันที่ สิบเจ็ด​มีนาคม ปี 585 ก่อน​พระเยซู​มา​เกิด

คำพูด​ของ​พระยาห์เวห์​ได้​มา​ถึง​ผม​ว่า 18 “เจ้า​ลูกมนุษย์ ให้​ร้อง​คร่ำครวญ​ให้​กับ​ประชาชน​ชาว​อียิปต์ ให้​ส่ง​ทั้ง​อียิปต์​และ​พวก​ผู้หญิง​ของ​ชาติ​มหา​อำนาจ​เหล่า​นั้น ลง​ไป​อยู่​ร่วม​กับ​คน​เหล่า​นั้น​ที่​อยู่​ใน​หลุม​ลึก​นั้น

19 ‘เจ้า​อียิปต์

เจ้า​คิด​ว่า​เจ้า​สวยงาม​กว่า​คน​อื่น​หรือ ลง​ไป ไป​นอน​กับ​พวก​ที่​ไม่ได้​ขลิบ​ซะ’

20 พวกเขา​จะ​ตก​ไป​อยู่​กับ​พวก​ที่​ถูกฆ่า​ด้วย​ดาบ ดาบ​ถูก​ชัก​ออก​จาก​ฝัก​แล้ว ลาก​อียิปต์​กับ​ประชาชน​ของมัน​ออก​ไป​ซะ

21 จาก​แดน​คนตาย พวก​วีรบุรุษ​ที่​แข็งแกร่ง​ที่สุด จะ​พูด​เรื่อง​ของ​อียิปต์​และ​พวก​ที่​อยู่​ฝ่ายเดียว​กับ​มัน​ว่า

‘พวกเขา​ได้​ลง​มา​แล้ว พวกเขา​ได้​นอน​อยู่​กับ​พวก​ที่​ไม่ได้​ทำ​พิธีขลิบ+ 32:21 ไม่ได้​ทำ​พิธีขลิบ ชาว​ต่างชาติ ดู​คำ​อธิบาย​ท้าย​หน้า ของ​บทที่ 31:18 ที่​ถูก​ฆ่า​ด้วย​ดาบ’

22 อัสซีเรีย​กับ​กองทัพ​ทั้งหมด​ของเขา+ 32:22 เขา ใน​ที่นี้​หมายถึง “อัสซีเรีย” ก็​อยู่​ที่นั่น​ด้วย หลุม​ฝังศพ​ของ​พวกเขา​อยู่​ล้อมรอบ​เขา พวกมัน​ทั้งหมด​ถูก​ฆ่า​ด้วย​ดาบ

23 หลุม​ฝังศพ​ของ​อัสซีเรีย​อยู่​ที่​ก้นเหว​ของ​หลุมลึก​นั้น กองทัพ​ของเขา​ก็​ฝัง​อยู่​รอบๆ​หลุม​ฝังศพ​ของเขา​นั้น ทั้งหมด​ต่าง​ก็​ถูก​ฆ่า​ด้วย​ดาบ พวกนี้​เคย​สร้าง​ความ​กลัว​ไป​ทั่ว​แผ่นดิน​ของ​คน​ที่​ยัง​มี​ชีวิต​อยู่

24 เอลาม​ก็​อยู่​ที่นั่น​ด้วย ชาว​เมือง​ของเขา​ก็​ฝัง​อยู่​รอบๆ​หลุม​ฝังศพ​ของเขา พวกเขา​ทั้งหมด​ถูก​ฆ่า​ด้วย​ดาบ ทุกคน​ที่​เคย​สร้าง​ความ​หวาดกลัว​ไป​ทั่ว​แผ่นดิน​ของ​ผู้ที่​มี​ชีวิต ต่าง​ก็​ลง​ไป​สู่​โลก​เบื้อง​ล่าง​ท่ามกลาง​พวก​ที่​ไม่ได้​ทำ​พิธีขลิบ พวกเขา​ต้อง​แบก​รับ​ความ​อับอาย​ร่วม​กับ​ทุกคน​ที่​ลง​ไป​ใน​หลุม​ลึก​นั้น

25 มี​การ​จัด​เตียง​หลังหนึ่ง​ให้​กับ​หลาย​ชนชาติ​เอลาม​และ​กองทัพ​ทั้งหมด​ของเขา​ที่​ถูก​ฆ่า​ด้วย​ดาบ กองทัพ​ทั้งหมด​ของ​เอลาม​ถูก​ฝัง​อยู่​รอบๆ​หลุม​ฝังศพ​ของเขา พวกเขา​ทั้งหมด​ยัง​ไม่ได้​ทำ​พิธีขลิบ​และ​ถูก​ฆ่า​ด้วย​ดาบ ทั้งๆที่​พวกเขา​เคย​สร้าง​ความ​หวาดกลัว​ไป​ทั่ว​แผ่นดิน​ของ​ผู้ที่​มี​ชีวิต

พวกเขา​ต้อง​แบก​รับ​ความ​อับอาย​ร่วมกับ​ทุกคน​ที่​ลงไป​ใน​หลุม​ลึก​นั้น พวกเขา​ถูก​วาง​ลง​ท่ามกลาง​คน​ที่​ถูก​ฆ่า

26 เมเชค​กับ​ทูบัล​ก็​อยู่​ที่นั่น​ด้วย พร้อม​กับ​กองทัพ​ของ​พวกเขา ซึ่ง​ฝัง​อยู่​รอบๆ​หลุม​ฝังศพ​ของเขา​ทั้งสอง

พวกเขา​ทั้งหมด​ยัง​ไม่ได้​ทำ​พิธีขลิบ​และ​ถูก​ฆ่า​ด้วย​ดาบ ทั้งๆ​ที่​พวกเขา​เคย​สร้าง​ความ​หวาดกลัว​ไป​ทั่ว​แผ่นดิน​ของ​ผู้​ที่​มี​ชีวิต

27 แต่​พวกเขา​ไม่ได้​นอน​ฝัง​ร่วม​อยู่​กับ​พวก​วีรบุรุษ​ที่​ล้มลง​ใน​สมัยก่อน​นาน​มา​แล้ว ที่​ลง​ไป​ใน​แดน​ผู้ตาย พร้อม​กับ​อาวุธ​ของเขา ที่​มี​ดาบ​ของ​พวกเขา​หนุน​หัว​อยู่ และ​มี​โล่​วาง​ทับ​อยู่​บน​กระดูก ทั้งๆ​ที่​พวก​วีรบุรุษ​เหล่านี้​เคย​สร้าง​ความ​หวาดกลัว​ไป​ทั่ว​แผ่นดิน​ของ​ผู้​ที่​มี​ชีวิต​อยู่

28 ฟาโรห์ เจ้า​ก็​จะ​โดน​อย่างนั้น​เหมือนกัน

เจ้า​จะ​ถูก​ทำลาย​และ​จะ​ไป​นอน​อยู่​ท่ามกลาง​คน​เหล่านั้น​ที่​ไม่ได้​เข้า​พิธีขลิบ ไป​อยู่​กับ​พวกนั้น​ที่​ถูก​ฆ่า​ด้วย​ดาบ

29 เอโดม​ก็​อยู่​ที่นั่น​ด้วย พร้อม​กับ​บรรดา​กษัตริย์​และ​เจ้าชาย​ทั้งหลาย​ของเขา ถึง​แม้ว่า​พวกเขา​เคย​มี​พลัง​มาก แต่​พวกเขา​ก็​ถูก​วาง​รวม​อยู่​กับ​คน​ที่​ถูก​ฆ่า​ด้วย​ดาบ นอน​อยู่​กับ​พวก​ที่​ไม่ได้​ทำ​พิธีขลิบ และ​อยู่​กับ​พวก​ที่​ลง​ไป​อยู่​ใน​หลุม​ลึก​นั้น

30 บรรดา​เจ้าชาย​ทุกคน​ของ​ทาง​เหนือ และ​พวก​ชาว​ไซดอน​ทั้งหมด​ก็​อยู่​ที่นั่น​ด้วย

พวกเขา​ได้​ลงไป​อย่าง​อับอาย ไป​อยู่​ร่วม​กับ​พวก​ที่​ถูก​ฆ่า ทั้งๆ​ที่​แต่ก่อน​พวกเขา​เคย​สร้าง​ความ​หวาดกลัว​ให้​กับ​คนอื่น

พวกเขา​นอน​อยู่​ที่นั่น​ยัง​ไม่ได้​ทำ​พิธีขลิบ ไป​อยู่​กับ​คน​ที่​ถูกฆ่า​ด้วย​ดาบ

และ​พวกเขา​ต้อง​แบก​รับ​ความ​อับอาย ร่วมกับ​ทุกคน​ที่​ลง​ไป​ใน​หลุม​ลึก​นั้น

31 เมื่อ​ฟาโรห์​เห็น​สิ่ง​ที่​ได้​เกิดขึ้น​กับ​คน​เหล่านั้น เขา​ก็​จะได้​ไม่​รู้สึก​แย่​มาก​นัก ที่​เขา​และ​กองทัพ​ทั้งหมด​ของเขา​ถูก​ฆ่า​ด้วย​ดาบ”

พระยาห์เวห์​องค์​เจ้า​ชีวิต​พูด​ว่า​อย่าง​นั้น

32 “เรา​จะ​ทำ​ให้​แผ่นดิน​ของ​ผู้ที่​มี​ชีวิต​อยู่​ยำเกรง​เรา ฟาโรห์​กับ​กองทัพ​ทั้งหมด​ของเขา​ก็​จะ​ถูก​วาง​ลง​ท่ามกลาง​พวก​ที่​ไม่ได้​ทำ​พิธีขลิบ ที่​ถูก​ฆ่า​ด้วย​ดาบ” พระยาห์เวห์​องค์​เจ้า​ชีวิต​พูด​ว่า​อย่าง​นั้น

33

พระเจ้า​เลือก​เอเสเคียล​เป็น​ยามเฝ้าดู​เมือง​อิสราเอล

(อสค. 3:16-21)

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​พูด​กับ​คน​ของเจ้า​และ​บอก​พวกเขา​ว่า

‘เมื่อ​เรา​นำ​กองทัพ​ศัตรู​มา​ต่อสู้​กับ​แผ่นดิน​หนึ่ง​และ​ประชาชน​ของ​แผ่นดิน​นั้น​ได้​เลือก​คนหนึ่ง​ใน​พวกเขา​ให้​เป็น​ยาม​เฝ้า​ดู​เมือง

3 และ​ถ้า​ยาม​คนนั้น​มอง​เห็น​กองทัพ​ศัตรู​บุก​เข้า​มา​โจมตี​แผ่นดิน​นั้น เขา​จะ​เป่า​แตร​เตือน​ประชาชน

4 แล้ว​ถ้า​มี​ใคร​ได้ยิน​เสียง​แตร​นั้น แต่​เมินเฉย​ต่อ​เสียง​เตือน​นั้น กองทัพ​ศัตรู​นั้น​ก็​จะ​มา​คร่า​เอา​ชีวิต​เขา​ไป เขา​แส่​หา​ที่​ตาย​เอง

5 เขา​แส่​หา​ที่​ตาย​เอง เพราะ​เขา​ได้ยิน​เสียง​แตร แต่​ทำ​เป็น​เมินเฉย​ไม่​สนใจ​ต่อ​เสียง​เตือน​นั้น

แต่​ถ้าหาก​เขา​ฟัง​เสียง​เตือน เขา​ก็​จะ​รักษา​ชีวิต​ของเขา​ไว้​ได้

6 แต่​ถ้า​ยาม​เห็น​กองทัพ​ศัตรู​กำลัง​บุก​มา แต่​ไม่​ยอม​เป่า​แตร​เตือน​ประชาชน แล้ว​กองทัพ​ศัตรู​บุก​มา​ถึง​และ​ได้​คร่า​เอา​ชีวิต​คนหนึ่ง​คนใด​ไป คน​เหล่านั้น​ต้อง​ตาย​ไป​เพราะ​บาป​ของ​พวกเขา แต่​เรา​จะ​ให้​ยาม​คนนั้น​ต้อง​รับผิดชอบ​ต่อ​เลือด​ของ​พวกเขา​ด้วย’”

7 “เจ้า​ลูก​มนุษย์ เรา​ได้​ให้​เจ้า​เป็น​ยาม​เฝ้า​ดู​ครอบครัว​อิสราเอล ดังนั้น เมื่อไหร่​ก็ตาม​ที่​เจ้า​ได้ยิน​คำเตือน​จาก​เรา เจ้า​จะ​ต้อง​ไป​เตือน​พวกเขา

8 ถ้า​เรา​พูด​กับ​คนชั่ว​ว่า ‘ไอ้​ชาติ​ชั่ว เจ้า​จะ​ต้อง​ตาย​แน่’ แล้ว​เจ้า​กลับ​ไม่เอา​สิ่งนี้​ไป​เตือน​เขา เพื่อ​หัน​เขา​ไป​จาก​ทาง​ชั่ว​ของเขา คนชั่ว​นั้น​จะ​ต้อง​ตาย​เพราะ​บาป​ของเขา แต่​เรา​จะ​ให้​เจ้า​ต้อง​รับผิดชอบ​ต่อ​เลือด​ของเขา​ด้วย

9 แต่​ถ้า​เจ้า​เตือน​คนชั่ว​นั้น​ให้​หัน​ไป​จาก​สิ่ง​ที่​เขา​ทำ​อยู่ แต่​เขา​ไม่ยอม​ฟัง​เจ้า เขา​จะ​ตาย​เพราะ​บาป​ของ​เขาเอง แต่​เจ้า​จะ​ได้​รักษา​ชีวิต​ของเจ้า​ไว้”

พระเจ้า​ไม่ชอบ​ทำลาย​มนุษย์

(อสค. 18:21-30)

10 “เจ้า​ลูก​มนุษย์ ให้​พูด​กับ​ครอบครัว​อิสราเอล​ว่า

‘พวกเจ้า​กำลัง​พูด​กัน​ว่า “การ​กบฏ​และ​บาป​ของ​พวก​เรา​นั้น​หนัก​อึ้ง​เหลือ​เกิน พวก​เรา​กำลัง​ซูบ​ผอม​ลง​เพราะ​บาป​เหล่า​นั้น พวก​เรา​จะ​มี​ชีวิต​อยู่​ต่อไป​ได้​ยังไง”’

11 พระยาห์เวห์​องค์​เจ้า​ชีวิต​พูด​ว่า ‘ให้​บอก​กับ​พวกเขา​ว่า “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า เรา​ไม่ได้​ชื่นชม​กับ​ความตาย​ของ​คนชั่ว​หรอก แต่​เรา​อยาก​จะ​ให้​พวกเขา​หัน​ไป​จาก​ความชั่ว​ที่​พวกเขา​ทำ และ​มี​ชีวิต​อยู่​ต่อไป​มาก​กว่า กลับใจ​เสีย ให้​หัน​ไป​จาก​ทางชั่ว​ทั้งหลาย​ของเจ้า ชาว​อิสราเอล​เอ๋ย พวกเจ้า​จะ​ไป​ตาย​กัน​ทำไม​เล่า”’

12 ดังนั้น เจ้า​ลูก​มนุษย์ ให้​พูด​กับ​คน​ของเจ้า​ว่า

‘ความดี​ของ​คนดี ไม่​อาจ​ช่วย​รักษา​ชีวิต​ของเขา​ไว้​ได้ ถ้า​เขา​หัน​ไป​ทำ​บาป

ส่วน​ความชั่ว​ของ​คนชั่ว ก็​จะ​ไม่​เป็น​เหตุ​ให้​เขา​ล่มสลาย ถ้า​เขา​หัน​ไป​จาก​ความชั่ว​ของเขา

ถ้า​คนดี​ทำ​บาป เขา​จะ​ไม่​สามารถ​รักษา​ชีวิต​ของเขา​ไว้​ได้ โดย​พึ่ง​ความดี​ที่​พวกเขา​เคย​ทำ​มา’

13 ถ้า​เรา​บอก​กับ​คนดี​ว่า เขา​จะ​มี​ชีวิต​อยู่​อย่าง​แน่นอน แต่​เขา​พึ่ง​ใน​ความดี​ของเขา​และ​ไป​ทำ​ชั่ว เรา​จะ​ไม่​จดจำ​สิ่งดีๆ​ที่​เขา​เคยทำ เขา​จะ​ตาย​เพราะ​ความชั่ว​ที่​เขา​ได้​ทำ​ไป

14 และ​ถ้า​เรา​พูด​กับ​พวก​คนชั่ว​ว่า ‘เจ้า​จะ​ต้อง​ตาย​อย่าง​แน่นอน’ แต่​แล้ว​เขา​ก็​หัน​จาก​บาป​และ​ไป​ทำ​สิ่ง​ที่​ยุติธรรม​และ​ถูกต้อง 15 เช่น เขา​คืน​ของ​ค้ำ​ประกัน​เงินกู้ คืน​สิ่ง​ที่​เขา​ได้​ขโมย​มา และ​เดิน​ตาม​ทาง​ทั้งหลาย​ที่​ให้​ชีวิต และ​ไม่​ทำชั่ว เขา​คนนั้น​จะ​มี​ชีวิต​แน่ เขา​จะ​ไม่ตาย 16 เรา​จะ​ไม่​จดจำ​บาป​ที่​เขา​เคยทำ และ​เอา​มัน​มา​ฟ้อง​เขา เขา​ได้​ทำ​ใน​สิ่ง​ที่​ยุติธรรม​และ​ถูกต้อง เขา​จะ​มี​ชีวิต​อยู่​อย่าง​แน่นอน

17 แต่​คน​ของเจ้า​พูด​ว่า ‘วิธีการ​ของ​พระยาห์เวห์​ไม่​ยุติธรรม’ แต่​เป็น​วิธีการ​ของ​พวกเขา​ต่างหาก​ที่​ไม่​ยุติธรรม

18 ถ้า​คนดี​หัน​ไป​จาก​ความดี​ของเขา และ​ไป​ทำชั่ว เขา​จะ​ตาย​เพราะ​ความชั่ว​นั้น

19 ถ้า​คนชั่ว​หัน​ไป​จาก​ความชั่ว​ของเขา และ​ไป​ทำ​สิ่ง​ที่​ยุติธรรม​และ​ถูกต้อง เขา​จะ​มี​ชีวิต​อยู่​ต่อไป เพราะ​เขา​ทำ​อย่างนั้น 20 ครอบครัว​อิสราเอล พวกเจ้า​ยัง​พูด​ว่า ‘วิธีการ​ของ​พระยาห์เวห์​ไม่​ยุติธรรม’ แต่​เรา​จะ​ตัดสิน​พวกเจ้า​แต่ละคน​ตาม​การ​กระทำ​ของตน”

เมือง​เยรูซาเล็ม​จะ​ถูก​ทำลาย

21 ใน​วัน​ที่​ห้า เดือน​สิบ ของ​ปี​ที่​สิบสอง​ของ​การ​เนรเทศ+ 33:21 ปี​ที่​สิบสอง​ของ​การ​เนรเทศ ตรง​กับ​วันที่​สิบเก้า​มกราคม ปี​ที่ 585 ก่อน​พระเยซู​มา​เกิด

มี​ชาย​คนหนึ่ง​ที่​รอด​จาก​การ​ล่มสลาย​ของ​เมือง​เยรูซาเล็ม ได้​มา​พบ​ผม​และ​พูด​ว่า

“เมือง​แตก​แล้ว”

22 คืน​ก่อน​ที่​ชาย​คนนี้​จะ​มาหา มือ​ของ​พระยาห์เวห์​ได้​อยู่​กับ​ผม​แล้ว แต่​พระองค์​ได้​เปิด​ปาก​ของผม ก่อน​ที่​ชาย​คนนั้น​จะ​มาหา​ผม​ใน​ตอนเช้า ปาก​ของผม​จึง​เปิด​ออก​และ​ผม​ก็​ไม่​เป็น​ใบ้​อีก​ต่อไป+ 33:22 ก่อน​หน้า​นั้น​พระเจ้า​เคย​ปิดปาก​ไม่ให้​เอเสเคียล​พูด​แทน​พระองค์​ใน​ที่​สาธารณะ ดู​เพิ่ม​เติม​ได้​จาก บทที่ 3:24-27

23 แล้ว​คำพูด​ของ​พระยาห์เวห์​ได้​มา​ถึง​ผม​ว่า 24 “เจ้า​ลูก​มนุษย์ พวก​ที่​รอดชีวิต​ที่​อาศัย​อยู่​ท่ามกลาง​ซาก​ปรัก​หักพัง​ใน​แผ่นดิน​อิสราเอล​กำลัง​พูด​ว่า

‘ขนาด​อับราฮัม​คนเดียว ก็​ยัง​เป็น​เจ้าของ​แผ่นดิน​ได้ แล้ว​นี่ พวกเรา​มี​ตั้ง​มากมาย แผ่นดิน​จะ​ต้อง​ตก​เป็น​ของ​พวกเรา​อย่าง​แน่นอน’

25 ดังนั้น​ให้​พูด​กับ​พวกเขา​ว่า

‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

พวกเจ้า​ยัง​คิด​จะ​เป็น​เจ้าของ​แผ่นดิน​อย่างนั้น​หรือ ใน​เมื่อ​เจ้า​กิน​เนื้อสัตว์​ที่​ยัง​มี​เลือด​ติดอยู่​และ​มอง​หา​ความ​ช่วยเหลือ​จาก​พวก​รูปเคารพ​และ​ยัง​ฆ่า​คน​บริสุทธิ์​อีกด้วย 26 พวกเจ้า​หากิน​ด้วย​ดาบ ทำ​สิ่ง​ที่​น่ารังเกียจ​ทั้งหลาย แต่ละคน​ก็​เป็นชู้​กับ​เมีย​ของ​เพื่อน​บ้าน อย่าง​นี้​แล้ว เจ้า​ยัง​คิด​จะ​เป็น​เจ้าของ​แผ่นดิน​อีกหรือ’

27 ให้​พูด​สิ่งนี้​กับ​พวกเขา

‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า พวก​ที่​อาศัย​อยู่​ท่ามกลาง​ซาก​ปรัก​หักพัง​จะ​ล้มลง​ด้วย​ดาบ เรา​จะ​ส่ง​พวก​สัตว์ป่า​ไป​ขย้ำ​พวก​ที่​หนี​ออก​ไป​อยู่​ตาม​ชาน​เมือง พวก​ที่​ไป​อยู่​ตาม​ที่ซ่อน​และ​ตาม​ถ้ำ​จะ​ตาย​ด้วย​โรคระบาด 28 เรา​จะ​ทำ​ให้​แผ่นดิน​นี้​ถูก​ทิ้งร้าง และ​ความ​แข็ง​แกร่ง​ที่​เมืองนี้​หยิ่งผยอง​นักหนา​จะ​สิ้นสุด​ลง พวก​ภูเขา​ของ​อิสราเอล​จะ​รกร้าง​จน​ไม่มี​ใคร​เดินทาง​ข้าม​พวกมัน

29 เมื่อ​เรา​ทิ้ง​แผ่นดิน​นี้​ให้​รกร้าง​เพราะ​สิ่ง​น่ารังเกียจ​ทั้งหลาย​ที่​พวกเขา​ได้​ทำนั้น แล้ว​พวกเขา​จะได้​รู้​ว่า​เรา​คือ​ยาห์เวห์’

30 ส่วน​เจ้า เจ้า​ลูก​มนุษย์

คน​ของเจ้า​กำลัง​พูด​ถึง​เจ้า​ตาม​กำแพง​และ​ประตู​บ้าน​ว่า ‘ไป ไป​ฟัง​ถ้อยคำ​ของ​พระยาห์เวห์​กัน​เถอะ’

31 ประชาชน​ของเรา​มา​พบ​เจ้า​อย่าง​ที่​เคย​ทำ​มา และ​มา​นั่ง​อยู่​ต่อหน้า​เจ้า เพื่อ​ที่​จะ​ฟัง​คำพูด​ของเจ้า แต่​พวกเขา​ไม่​ทำ​ตาม คำพูด​กระตุ้น​ราคะ​อยู่​ที่​ริมฝีปาก​พวกเขา และ​ใจ​ของ​พวกเขา​ละโมบ​เอา​แต่​ได้

32 ใน​สายตา​พวกเขา เจ้า​ก็​เป็น​แค่​นักร้อง​ที่​ร้องเพลง​กระตุ้น​ราคะ ด้วย​เสียง​อัน​ไพเราะ และ​เล่น​ดนตรี​เก่ง​เท่านั้น​เอง พวกเขา​ฟัง​คำพูด​ของเจ้า​แต่​ไม่ได้​เอา​ไป​ทำ​ตาม 33 เมื่อ​สิ่ง​ต่างๆ​เหล่านี้​เกิดขึ้น (ซึ่ง​มัน​จะ​เป็น​ไป​ตามนั้น​อย่าง​แน่นอน​อยู่แล้ว)

พวกเขา​จะได้​รู้​ว่า​มี​ผู้พูดแทนพระเจ้า​ได้​มา​อยู่​ท่ามกลาง​พวกเขา​จริง”

34

ผู้เลี้ยงแกะ​ที่​เลี้ยง​แต่​ปากท้อง​ตัวเอง

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูก​มนุษย์ ให้​พูด​แทน​เรา​ต่อต้าน​พวก​ผู้​เลี้ยงแกะ​ของ​อิสราเอล ให้​บอก​กับ​พวกเขา​ว่า นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘น่าละอาย​จริงๆ​ผู้​เลี้ยงแกะ​ของ​อิสราเอล​ที่​เลี้ยงดู​แต่​ปากท้อง​ตัวเอง ผู้เลี้ยง​ควร​จะ​เลี้ยงดู​ปากท้อง​ของ​ฝูงแกะ ไม่ใช่​หรือ 3 พวกเจ้า​กิน​นมเปรี้ยว​แข็ง นุ่งห่ม​ขนแกะ​และ​เลือก​แกะ​ตัว​อ้วนพี​มา​ฆ่า​กินกัน แต่​เจ้า​ไม่​เลี้ยงดู​ปากท้อง​ของ​ฝูงแกะ​เลย 4 เจ้า​ไม่ได้​เสริม​กำลัง​ให้​กับ​ตัว​ที่​อ่อนแอ ไม่ได้​รักษา​ตัว​ที่​เจ็บป่วย และ​เจ้า​ไม่ได้​พันแผล​ตัว​ที่​บาดเจ็บ เจ้า​ไม่ได้​นำ​สัตว์​ที่​หลงทาง​กลับ​มา เจ้า​ไม่ได้​ตามหา​ตัว​ที่​สูญหาย​ไป แล้ว​พวกเจ้า​ปกครอง​พวก​ที่​แข็งแรง+ 34:4 พวก​ที่​แข็งแรง คำนี้​อยู่​ใน​ฉบับ​แปล​กรีก​โบราณ ฉบับ​ฮีบรู​ที่​นิยม​ใช้กัน​เขียน​ว่า พวกมัน​อย่าง​โหดเหี้ยม​ทารุณ

5 ดังนั้น​พวกมัน​จึง​กระจัด​กระจาย​ไป​เพราะ​ไม่มี​ผู้เลี้ยง​คอย​นำทาง​และ​เมื่อ​พวกมัน​แตก​กระจาย​ไป ก็​ตก​เป็น​อาหาร​ของ​พวก​สัตว์ป่า 6 ฝูงแกะ​ของเรา​กระจัด​กระจาย​ไป แกะ​ของเรา​เดิน​เร่ร่อน​ไป​ตาม​เทือกเขา​และ​ตาม​เนินเขา​สูง​พวกมัน​กระจัด​กระจาย​ไป​ทั่ว​ผืน​แผ่นดิน​โลก และ​ไม่มี​ใคร​ออก​ไป​ค้นหา หรือ​ตาม​พวกมัน​กลับมา’”

7 ดังนั้น พวกเจ้า พวก​ผู้​เลี้ยงแกะ ให้​ฟัง​คำพูด​ของ​พระยาห์เวห์​ซะ

8 พระยาห์เวห์​องค์​เจ้า​ชีวิต​บอก​ว่า “เนื่อง​จาก​ฝูงแกะ​ของเรา​ตก​เป็น​เหยื่อ​และ​กลาย​เป็น​อาหาร​ของ​สัตว์ป่า​ทั้งหลาย เพราะ​พวกมัน​ขาด​ผู้เลี้ยง​คอย​นำทาง แล้ว​พวก​ผู้​เลี้ยงแกะ​ของเรา​ไม่ยอม​ค้นหา​ฝูงแกะ​ของเรา แต่​กลับ​สนใจ​เลี้ยงดู​ปากท้อง​ของ​ตัวเอง​มาก​กว่า​ของ​ฝูงแกะ ไอ้​พวก​ผู้​เลี้ยงแกะ ให้​ฟัง​คำพูด​ของ​พระยาห์เวห์​ซะ อย่าง​นั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

‘เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า เรา​จะ​ต่อต้าน​พวก​คน​เลี้ยงแกะ และ​เรา​จะ​เอา​ผิด​กับ​พวกเขา​สำหรับ​สิ่ง​ที่​พวกเขา​ทำ​กับ​ลูกแกะ​ของเรา เรา​จะ​ปลด​พวกเขา​ออก​จาก​การ​เป็น​ผู้ดูแล​ฝูงแกะ​ของเรา เพื่อ​พวกนี้​จะ​ไม่​สามารถ​เลี้ยง​ตัวเอง​ได้อีก เรา​จะ​ช่วย​ฝูงแกะ​ของเรา​ให้​พ้น​จาก​ปาก​ของ​พวกเขา และ​พวกแกะ​จะ​ไม่​เป็น​อาหาร​ของ​พวกเขา​อีก​ต่อไป’”

พระเจ้า​จะ​เลี้ยงดู​ฝูงแกะ​เอง

11 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​เอง​จะ​ค้นหา​แกะ​ของเรา​และ​ดูแล​พวกมัน 12 คน​เลี้ยงแกะ​ที่ดี​จะ​ค้นหา​ฝูงแกะ​ที่​กระจัด​กระจาย​ของเขา​เมื่อ​เขา​อยู่​กับ​ฝูงแกะ เรา​ก็​จะ​ค้นหา​ฝูงแกะ​ของเรา​อย่าง​นั้น​ด้วย เรา​จะ​ช่วย​พวกมัน​ให้​รอดพ้น​ออก​มา​จาก​สถานที่​ต่างๆ​ที่​พวกมัน​กระจัด​กระจาย​ไป​ใน​วัน​ที่​มืดมิด​ที่​ปกคลุม​ไป​ด้วย​เมฆ 13 เรา​จะ​นำ​พวกมัน​ออกมา​จาก​ชนชาติ​ต่างๆ​และ​รวบรวม​พวกมัน​จาก​ประเทศ​ทั้งหลาย เรา​จะ​นำ​พวกมัน​เข้าสู่​แผ่นดิน​ของ​พวกมัน​เอง เรา​จะ​เลี้ยง​พวกมัน​ด้วย​ทุ่งหญ้า​ตาม​เทือกเขา​ของ​อิสราเอล ตาม​ริม​ลำธาร​และ​ตาม​เขต​ชุมชน​ใน​แผ่นดิน​นี้ 14 เรา​จะ​เลี้ยงดู​พวกมัน​ด้วย​ทุ่งหญ้า​อย่างดี และ​บน​ภูเขา​สูง​ของ​อิสราเอล จะ​มี​ทุ่งหญ้า​ให้​กับ​พวกมัน ที่นั่น​พวกมัน​จะ​นอน​ลง​บน​ทุ่งหญ้า​อย่างดี และ​จะ​มี​หญ้า​กิน​อย่าง​อุดม​สมบูรณ์​ตาม​เทือกเขา​ของ​อิสราเอล 15 เรา​เอง​จะ​เลี้ยงดู​แกะ​ของเรา​และ​ให้​พวกมัน​นอน​ลง” พระยาห์เวห์​องค์​เจ้า​ชีวิต​พูด​ว่า​อย่างนั้น

16 “เรา​จะ​ค้นหา​พวกแกะ​ที่​หลงหาย เรา​จะ​นำ​พวก​ที่​หลงทาง​กลับมา เรา​จะ​พันแผล​ตัว​ที่​บาดเจ็บ เรา​จะ​เสริม​กำลัง​ให้​กับ​ตัว​ที่​อ่อนแอ แล้ว​เรา​จะ​เลี้ยงดู+ 34:16 เลี้ยงดู คำนี้​อยู่​ใน​ฉบับ​แปล​ภาษา​กรีก​และ​ภาษา​ซีเรีย​โบราณ ฉบับ​ฮีบรู​ที่​นิยม​ใช้กัน​เขียน​ว่า ทำลาย สาเหตุ​ที่​พระเจ้า​อาจจะ​ทำลาย​แกะ​ที่​แข็งแรง​เป็น​เพราะ​พวกมัน​ชอบ​เอาเปรียบ​แกะ​ที่​อ่อนแอ​ใน​ข้อ 18 ถึง 21​พวกแกะ​ที่​อ้วนพี​และ​แข็งแรง เรา​จะ​เลี้ยง​แกะ​ฝูงนี้​ด้วย​ความ​ยุติธรรม

17 ส่วน​พวกเจ้า ฝูงแกะ​ของเรา นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘เรา​จะ​ตัดสิน​ระหว่าง​แกะ​ตัวนี้​กับ​แกะ​ตัวนั้น และ​ระหว่าง​พวก​แกะ​ตัวผู้​กับ​พวก​แพะ 18 เจ้า​ได้รับ​การ​เลี้ยงดู​ด้วย​ทุ่งหญ้า​อย่างดี แค่นั้น​ยัง​ไม่พอ​อีกหรือ ทำไม​เจ้า​ยัง​จะ​ต้อง​ไป​เหยียบ​ย่ำ​ทุ่งหญ้า​ที่เหลือ​ด้วย เจ้า​ได้​ดื่ม​น้ำ​ที่​ใส​สะอาด แค่นั้น​ยัง​ไม่พอ​หรือ​ยังไง ทำไม​เจ้า​ต้อง​เอา​เท้า​ไป​กวน​น้ำ​ที่เหลือ​จน​ขุ่น​เป็น​โคลน​ด้วย 19 จำเป็น​ด้วย​หรือ ที่​ฝูงแกะ​ของเรา​ต้อง​ไป​กิน​สิ่ง​ที่​เจ้า​เหยียบ​ย่ำ และ​ต้อง​ดื่ม​สิ่ง​ที่​เจ้า​ใช้​เท้า​กวน​จน​ขุ่น​เป็น​โคลน’”

20 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​กับ​พวกแกะ​ตัว​อ้วนพี​เหล่า​นั้น “ดูสิ เรา​เอง​จะ​ตัดสิน​โทษ​ระหว่าง​แกะ​ตัวอ้วน​กับ​แกะ​ที่​ผอมแห้ง 21 เพราะ​เจ้า​ใช้​สีข้าง​กับ​ไหล่​ของเจ้า​ผลักไส​แกะ​ที่​อ่อนแอ และ​ใช้​เขา​ของเจ้า​ขวิด​พวกมัน​จน​สามารถ​ไล่​พวกมัน​ออก​ไป 22 เรา​จะ​ช่วย​ฝูงแกะ​ของเรา​ให้​รอด และ​พวกมัน​จะ​ไม่​ถูก​พวกเจ้า​ปล้น​อีกแล้ว เรา​จะ​ตัดสิน​ระหว่าง​แกะ​ตัวนี้​กับ​แกะ​ตัวนั้น 23 เรา​จะ​ให้​ผู้​เลี้ยงแกะ​คนหนึ่ง​มา​ปกครอง​พวกมัน นั่น​คือ​ดาวิด+ 34:23 กษัตริย์​ดาวิด​ปกครอง​อิสราเอล​หลาย​ชั่วคน​ก่อน​ถึง​สมัย​เอเสเคียล พระเจ้า​เคย​ให้​คำ​สัญญา​กับ​ดาวิด​ว่า เชื้อสาย​ของเขา​จะ​ปกครอง​ตลอดไป ใน​ข้อนี้ พระเจ้า​กำลัง​อ้าง​ถึง​เชื้อสาย​ของ​กษัตริย์​ดาวิด​คนนั้น​ที่​กำลัง​จะ​มา​ถึง ดู​เพิ่มเติม​ได้​จาก​หนังสือ 2 ซามูเอล 7:12-16 ผู้รับใช้​ของเรา​และ​เขา​จะ​ดูแล​พวกมัน​และ​เป็น​ผู้เลี้ยง​คอย​นำทาง​พวกมัน 24 เรา ยาห์เวห์ จะ​เป็น​พระเจ้า​ของ​พวกมัน และ​ดาวิด​ผู้รับใช้​ของเรา​จะ​เป็น​เจ้าชาย​ใน​หมู่​พวกมัน เรา ยาห์เวห์​ลั่น​คำพูด​ออก​ไป​แล้ว

25 เรา​จะ​ทำ​ข้อตกลง​ให้​พวกมัน​อยู่เย็น​เป็นสุข​และ​กำจัด​สัตว์ร้าย​ออก​จาก​แผ่นดิน เพื่อ​พวกมัน​จะได้​อาศัย​อยู่​ใน​ที่​โล่ง​กว้าง และ​นอนหลับ​ใน​ป่า​อย่าง​ปลอดภัย 26 เรา​จะ​อวยพร​พวกเขา รวมทั้ง​บริเวณ​รอบ​เนินเขา​ของเรา+ 34:26 ส่วนแรก​ของ​ข้อนี้​แปล​ได้​อีก​อย่าง​หนึ่ง​ว่า “เรา​จะ​ทำให้​พวกเขา​และ​บริเวณ​รอบ​เนินเขา​ของเรา​เป็น​พระพร” เนินเขา​ใน​ที่นี้​หมายถึง​เยรูซาเล็ม เรา​จะ​ส่ง​ฝน​ให้​ตก​ตาม​ฤดูกาล ฝน​แห่ง​พระพร​จะ​ตกลง​มา 27 ต้นไม้​ตาม​ท้องทุ่ง​จะ​เกิดผล​และ​พื้นดิน​จะ​ให้​พืชผล​งอกเงย​ขึ้น พวกเขา​จะ​ปลอดภัย​อยู่​บน​แผ่นดิน​ของ​พวกเขา เมื่อ​เรา​ทำลาย​แอก​ของ​พวกเขา และ​ช่วยเหลือ​พวกเขา​ให้​รอดพ้น​จาก​เงื้อมมือ​ของ​พวก​ที่​ทำให้​พวกเขา​เป็น​ทาส เมื่อนั้น​พวกเขา​จะได้​รู้​ว่า​เรา​คือ​ยาห์เวห์ 28 พวกเขา​จะ​ไม่​ถูก​ชนชาติ​อื่นๆ​ปล้น​อีก​ต่อไป และ​จะ​ไม่​ถูก​สัตว์ป่า​เขมือบ​อีก พวกเขา​จะ​อยู่​อย่าง​ปลอดภัย และ​จะ​ไม่มี​ใคร​มา​ทำให้​พวกเขา​หวาดกลัว​ได้อีก 29 เรา​จะ​จัดหา​ดินแดน​ที่​มี​พืชผล​อุดม​สมบูรณ์​ให้​กับ​พวกเขา พวกเขา​จะ​ไม่ต้อง​ตก​เป็น​เหยื่อ​ของ​ความ​อดอยาก​ใน​ดินแดน​นั้น แล้ว​พวกเขา​จะ​ไม่​ถูก​ชนชาติ​อื่นๆ​พูด​เหยียด​หยาม​อีก​ต่อไป 30 แล้ว​พวกเขา​จะ​ได้​รู้​ว่า เรา ยาห์เวห์​พระเจ้า​ของ​พวกเขา​อยู่​กับ​พวกเขา และ​รู้​ว่า​พวกเขา​ซึ่ง​เป็น​ครอบครัว​ของ​อิสราเอล​เป็น​คน​ของเรา” พระยาห์เวห์​องค์​เจ้า​ชีวิต​พูด​ว่า​อย่าง​นั้น

31 “พวกเจ้า​เป็น​แกะ​ของเรา เป็น​แกะ​แห่ง​ทุ่งหญ้า​ของเรา พวกเจ้า​เป็น​คน​ของเรา และ​เรา​คือ​พระเจ้า​ของ​พวกเจ้า” พระยาห์เวห์​องค์​เจ้า​ชีวิต​พูด​ว่า​อย่างนั้น

35

พระยาห์เวห์​พูด​ต่อต้านภูเขา​เสอีร์​แห่ง​เอโดม

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​หัน​หน้า​ของเจ้า​ไป​ทาง​ภูเขา​เสอีร์ ให้​พูด​แทน​เรา​ต่อต้าน​มัน 3 และ​บอก​มัน​ว่า

‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

ภูเขา​เสอีร์ เรา​ต่อต้าน​เจ้า

เรา​จะ​ยื่น​มือ​ของเรา​ออก​ตีเจ้า​และ​ทำ​ให้​เจ้า​รกร้าง​ว่างเปล่า

4 เรา​จะ​เปลี่ยน​เมือง​ต่างๆ​ของเจ้า​ให้​กลาย​เป็น​ซาก​ปรัก​หักพัง

เจ้า​จะ​รกร้าง

แล้ว​เจ้า​จะ​ได้​รู้​ว่า​เรา​คือ​ยาห์เวห์

5 เพราะ​เจ้า​ได้​เกลียด​อิสราเอล​ตั้งแต่​ยุค​โบราณ

และ​มอบ​ชาว​อิสราเอล​ให้​ถูกฆ่า

ใน​ช่วง​ที่​พวกเขา​เผชิญ​กับ​ความ​หายนะ

ใน​ช่วง​ที่​การ​ลงโทษ​ของ​พวกเขา​ได้​มา​ถึง​จุด​สุดยอด’”

6 พระยาห์เวห์​องค์​เจ้า​ชีวิต​พูด​ว่า “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า เรา​จะ​มอบ​พวกเจ้า​ไป​สู่​การ​นองเลือด และ​มัน​จะ​ไล่​ตาม​พวกเจ้า​ไป พวกเจ้า​ไม่​เกลียด​การ​นองเลือด อย่างนั้น​การ​นองเลือด​จะ​ไล่​ตาม​พวกเจ้า​ไป 7 เรา​จะ​ทำให้​ภูเขา​เสอีร์​กลาย​เป็น​ที่​รกร้าง​ว่างเปล่า​และ​จะ​ไม่​ให้​มี​ใคร​เดิน​ทาง​ผ่าน​ไป​มา​ที่​นั่น 8 เรา​จะ​ทำให้​เทือกเขา​ของ​พวกเจ้า​เต็ม​ไปด้วย​ซากศพ​ที่​ถูกฆ่า

พวก​ที่​ถูกฆ่า​ด้วย​ดาบ​จะ​ล้มลง​ตาม​พวก​เนินเขา หุบเขา​และ​ใน​ธารน้ำ​ที่​เหือด​แห้ง​ของเจ้า 9 เรา​จะ​ทำ​ให้​เจ้า​เป็น​ที่​รกร้าง​ตลอดไป เมือง​ต่างๆ​ของเจ้า​จะ​ไม่มี​ผู้คน​อาศัย​อยู่ แล้ว​เจ้า​จะได้​รู้​ว่า​เรา​คือ​ยาห์เวห์

10 เป็น​เพราะ​เจ้า​ได้​พูด​ว่า ‘ชนชาติ​อิสราเอล​และ​ยูดาห์ ประเทศ​ทั้งสอง+ 35:10 ชนชาติ … ทั้งสอง เอโดม​ยินดี​ช่วยเหลือ​บาบิโลน​ให้​บุก​สอง​ประเทศ​นี้ ใน​ปี 589-586 ก่อน​พระเยซู​มา​เกิด อ่าน​เพิ่ม​เติม​ได้​จาก สดุดี 137:7; เพลง​คร่ำครวญ 4:21-22; โอบาดียาห์ 10-14 นี้​จะ​ตก​เป็น​ของเรา และ​เรา​จะ​ยึด​พวกมัน​ไว้’ ทั้งๆที่ เรา ยาห์เวห์​จะ​อยู่​ที่นั่น​ก็ตาม” 11 ดังนั้น พระยาห์เวห์​องค์​เจ้า​ชีวิต​พูด​ว่า “เรา​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า เรา​จะ​ทำ​กับเจ้า​ให้​สาสม​กับ​ความ​โกรธ​และ​ความ​อิจฉา​ที่​เจ้า​ได้​แสดง​ออก​ด้วย​ความ​เกลียดชัง​ต่อ​พวกเขา การ​ที่​เรา​จัดการ​กับ​เจ้า​อย่างนี้ เรา​จะ​ทำ​ให้​ตัวเรา​เป็น​ที่​รู้จัก​ใน​หมู่​คน​อิสราเอล 12 แล้ว​เจ้า​จะได้​รู้​ว่า เรา ยาห์เวห์​ได้ยิน​สิ่ง​ต่างๆ​ที่​พวกเจ้า​พูด​ดูถูก​เทือกเขา​ของ​อิสราเอล​ไว้ เจ้า​พูด​ว่า ‘พวกมัน​ถูก​ทิ้ง​ให้​ร้าง​และ​ถูก​มอบ​ให้​พวกเรา​กลืน​กิน’ 13 เจ้า​คุยโม้​โอ้อวด​ทับถม​เรา และ​พูด​ต่อต้าน​เรา​อย่าง​ไม่​ยั้งคิด และ​เรา​ก็​ได้ยิน​สิ่ง​ที่​เจ้า​พูด”

14 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “โลก​ทั้งโลก​จะ​เฉลิม​ฉลอง​รื่นเริง​กัน เพราะ​เรา​ได้​ทำให้​เจ้า​รกร้าง​ว่างเปล่า 15 เพราะ​เจ้า​เฉลิม​ฉลอง​รื่นเริง​กัน ตอน​ที่ดิน​แดน​ของ​ชาว​อิสราเอล​กลาย​เป็น​ที่​รกร้าง​ว่างเปล่า ภูเขา​เสอีร์​และ​เอโดม​ทั้งหมด ทั้งหมด​เลย เรา​จะ​ทำ​กับเจ้า​อย่างนั้น เจ้า​จะต้อง​รกร้าง​ว่างเปล่า แล้ว​เจ้า​จะ​ได้​รู้​ว่า​เรา​คือ​ยาห์เวห์”

36

พระยาห์เวห์​พูด​ให้​กำลังใจเทือกเขา​ของ​อิสราเอล

1 “เจ้า​ลูกมนุษย์ ให้​พูด​แทน​เรา​กับ​เทือกเขา​ของ​อิสราเอล และ​บอก​พวกเขา​ว่า ‘เทือกเขา​แห่ง​อิสราเอล​เอ๋ย ให้​ฟัง​คำพูด​ของ​พระยาห์เวห์​เถิด 2 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ศัตรู​พูดถึง​เจ้า​ไว้​ว่า ไชโย เทือกเขา​โบราณ​ตก​เป็น​ของ​พวกเรา​แล้ว”’”

3 ดังนั้น​ให้​พูด​แทน​เรา​ต่อ​เทือกเขา​อิสราเอล ให้​บอก​ไป​ว่า “นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘พวกเขา​ได้​ทำลาย​ล้าง​และ​เข้า​มา​เหยียบ​ย่ำ​เจ้า​จาก​ทุกๆ​ด้าน จน​เจ้า​ตก​เป็น​สมบัติ​ของ​ชนชาติ​อื่นๆ​และ​ตก​เป็น​ขี้ปาก​ให้​ชาวบ้าน​นินทา และ​ถูก​ใส่ร้าย​ป้ายสี’”

4 อย่างนั้น เทือกเขา​แห่ง​อิสราเอล​เอ๋ย ให้​ฟัง​คำพูด​ของ​พระยาห์เวห์​องค์​เจ้า​ชีวิต​เถิด นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​กับ​เทือกเขา เนินเขา​ทั้งหลาย ลำธาร​ที่​เหือด​แห้ง หุบเขา กับ​ที่​รกร้าง​ว่างเปล่า และ​เมืองร้าง​ต่างๆ​ที่​ถูก​ปล้น​และ​ถูก​คน​ชาติอื่น​ที่​อยู่​รอบๆ​เยาะเย้ย 5 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “แน่นอน เรา​กำลัง​พูด​ต่อต้าน​ชนชาติ​อื่นๆที่​เหลือ และ​ต่อต้าน​เอโดม​ทั้งหมด ด้วย​ความ​เร่าร้อน​ที่​จะ​ปกป้อง​เกียรติ​ของเรา เพราะ​พวกมัน​ได้​ริบ​เอา​แผ่นดิน​ของเรา​ไป​เป็น​ของ​พวกมัน​เอง ด้วย​ความ​ดีอก​ดีใจ พวกมัน​ปล้น​ชิง​ดินแดน​ไป​เป็น​ทุ่งหญ้า​ของ​พวกมัน”

6 “ดังนั้น​ให้​พูด​แทน​เรา​เกี่ยวกับ​แผ่นดิน​อิสราเอล และ​พูด​กับ​บรรดา​เทือกเขา เนินเขา ลำธาร​ที่​เหือด​แห้ง และ​หุบเขา​ทั้งหลาย​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด เรา​พูด​ด้วย​ความ​เร่าร้อน​ที่​จะ​ปกป้อง​เกียรติ​ของเรา เพราะ​เจ้า​ถูก​ชนชาติ​อื่นๆ​รังเกียจ’”

7 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​ยกมือ​ขึ้น​สาบาน​ว่า ‘ชนชาติ​ทั้งหลาย​ที่​อยู่​ล้อมรอบ​เจ้า​จะ​ถูก​รังเกียจ​ด้วย’”

8 “แต่​เจ้า เทือกเขา​แห่ง​อิสราเอล​เอ๋ย เจ้า​จะ​แตก​กิ่งก้าน​และ​ออก​ผล​ให้กับ​ชาว​อิสราเอล​ของเรา​เพราะ​พวกเขา​จะ​กลับ​บ้าน​ใน​เร็ว​วันนี้ 9 เรา​อยู่​ฝ่ายเจ้า และ​จะ​หัน​มา​สนใจ​เจ้า เจ้า​จะ​ได้รับ​การ​ไถ​หว่าน 10 และ​เรา​จะ​ให้​ประชากร​ของเจ้า​ทวีคูณ คือ​ครอบครัว​ชาว​อิสราเอล​ทั้งหมด เมือง​ต่างๆ​จะ​เต็ม​ไปด้วย​ผู้คน และ​ซาก​ปรัก​หักพัง​ทั้งหลาย​จะ​ได้รับ​การ​สร้าง​ขึ้น​มา​ใหม่ 11 เรา​จะ​ให้​จำนวน​คน​และ​สัตว์​บนเจ้า​ทวีคูณ และ​พวกเขา​รวมทั้ง​พวก​สัตว์​เหล่านั้น​จะ​ออก​ลูกหลาน​และ​จะ​มี​จำนวน​มากมาย เรา​จะ​ให้​ผู้คน​มา​ตั้ง​ถิ่นฐาน​ลง​บนเจ้า​เหมือน​ใน​อดีต​และ​เรา​จะ​อวยพร​เจ้า​มาก​กว่า​แต่ก่อน แล้ว​เจ้า​จะ​ได้​รู้​ว่า​เรา​คือ​ยาห์เวห์ 12 เรา​จะ​ทำ​ให้​ประชาชน คือ​ประชาชน​ชาว​อิสราเอล​ของเรา เดิน​บนเจ้า พวกเขา​จะ​เป็น​เจ้าของ​เจ้า และ​เจ้า​จะ​เป็น​ของ​ที่​พวกเขา​มี​สิทธิ์​ใช้​ได้ เจ้า​จะ​ไม่มี​วัน​พราก​ลูกหลาน​ของ​พวกเขา​ไป​จาก​พวกเขา​ได้​อีก”

13 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ประชาชน​พูด​กับ​เจ้า​ว่า ‘เจ้า​เขมือบ​ผู้คน​และ​เอา​ลูกหลาน​ไป​เสีย​จาก​ชนชาติ​ของเจ้า​เอง’ 14 แต่​ต่อไปนี้ เจ้า​จะ​ไม่​ได้​เขมือบ​ผู้คน​หรือ​เอา​ลูกหลาน​ไป​จาก​ชนชาติ​เจ้า​อีก​ต่อไป” พระยาห์เวห์​องค์​เจ้า​ชีวิต​พูด​ว่า​อย่าง​นั้น 15 “เรา​จะ​ทำ​ให้​เจ้า​ไม่ต้อง​ฟัง​คำ​เยาะเย้ย​จาก​ชนชาติ​อื่นๆ​อีกแล้ว และ​ไม่ต้อง​ถูก​เชื้อชาติ​อื่นๆ​รังเกียจ และ​ไม่ต้อง​เป็น​เหตุ​ทำ​ให้​ชนชาติ​ตัวเอง​ต้อง​ล่มสลาย​อีก​ต่อไป​แล้ว” พระยาห์เวห์​องค์​เจ้า​ชีวิต​พูด​ว่า​อย่าง​นั้น

พระเจ้า​จะ​ปกป้อง​ชื่อเสียง​ของ​พระองค์

16 คำพูด​ของ​พระยาห์เวห์​ได้​มา​ถึง​ผม​อีก​ว่า 17 “เจ้า​ลูกมนุษย์ เมื่อ​ชาว​อิสราเอล​ได้​อาศัย​อยู่​ใน​แผ่นดิน​ของ​พวกเขา​เอง พวกเขา​ได้​ทำ​ให้​แผ่นดิน​นี้​สกปรก ด้วย​ความ​ประพฤติ​และ​สิ่งต่างๆ​ที่​พวกเขา​ทำ การ​กระทำ​ของ​พวกเขา​ไม่​บริสุทธิ์​ใน​สายตา​เรา​เหมือน​ผู้หญิง​ที่​มี​ประจำเดือน+ 36:17 ผู้หญิง​ที่​มี​ประจำเดือน ใน​ช่วงนี้​ผู้หญิง​ไม่มี​สิทธิ​เข้าร่วม​ทำ​พิธี​ต่างๆ​ทาง​ศาสนา เพราะ​ถือว่า​ไม่​บริสุทธิ์18 เรา​จึง​เท​ความ​เดือดดาล​ของเรา​ลง​บน​พวกเขา เพราะ​พวกเขา​ได้​ทำ​ให้​แผ่นดิน​นี้​เปื้อน​เลือด​เหมือน​กัน ด้วย​การฆ่า​คน​บริสุทธิ์ และ​ทำ​ให้​แผ่นดิน​นี้​สกปรก​ด้วย​รูปเคารพ​ขี้ๆ​เหล่านั้น 19 เรา​เคย​ให้​พวกเขา​กระเจิด​กระเจิง​ไป​อยู่​ท่ามกลาง​ชนชาติ​ทั้งหลาย พวกเขา​ได้​กระจัด​กระจาย​ไป​อยู่​ตาม​ประเทศ​ต่างๆ เรา​ได้​ตัดสิน​พวกเขา​ตาม​ความ​ประพฤติ​และ​การ​กระทำ​ของ​พวกเขา​แล้ว 20 และ​พวกเขา​ไป​ที่ไหน​ก็ตาม​ใน​ท่ามกลาง​ชนชาติ​ต่างๆ พวกเขา​ได้​ทำ​ให้​ชื่อ​อัน​ศักดิ์สิทธิ์​ของเรา​ถูก​ลบหลู่ เพราะ​คน​เหล่านั้น​พูด​ถึง​พวกเขา​ไว้​ว่า ‘คน​พวกนี้​เป็น​คน​ของ​พระยาห์เวห์ แต่​ก็​ยัง​ต้อง​ออก​ไป​จาก​แผ่นดิน​ของ​ตัวเอง​อยู่ดี’+ 36:20 คน​พวกนี้ … อยู่ดี คำพูด​นี้ เป็น​การ​ลบหลู่​พระยาห์เวห์ ที่​พระองค์​ไม่​สามารถ​ปกป้อง​คน​ของ​พระองค์​ได้

21 แต่​เรา​รู้สึก​เป็นห่วง​ชื่อ​อัน​ศักดิ์สิทธิ์​ของเรา ที่​ครอบครัว​ชาว​อิสราเอล​ได้​ทำ​ให้​เสื่อม​ไป​ใน​หมู่​ชนชาติ​ที่​พวกเขา​ไปอยู่​นั้น 22 ดังนั้น​ให้​บอก​กับ​ครอบครัว​ชาว​อิสราเอล​ว่า นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘ครอบครัว​ชาว​อิสราเอล​เอ๋ย เรื่อง​ที่​เรา​จะ​ทำ​ต่อไปนี้ อย่า​เข้าใจ​ว่า​เรา​เห็นแก่​พวกเจ้า​นะ จริงๆ​แล้ว​เรา​เห็นแก่​ชื่อ​อัน​ศักดิ์สิทธิ์​ของเรา ที่​พวกเจ้า​ได้​ทำ​ให้​เสื่อม​เสีย​ไป​แล้ว​ใน​หมู่​ชนชาติ​ที่​เจ้า​ไป​อยู่​นั้น 23 เรา​จะ​กู้​ชื่อ​อัน​ยิ่งใหญ่​ที่​ศักดิ์สิทธิ์​ของเรา​นั้น​กลับ​มา ชื่อ​ที่​เสื่อม​เสีย​ไป​แล้ว​ใน​ท่ามกลาง​ชนชาติ​ต่างๆ​เป็น​ชื่อ​ที่​เจ้า​ได้​ทำให้​เสื่อม​เสีย​ไป​แล้ว​ใน​หมู่​พวกเขา แล้ว​ชนชาติ​เหล่านั้น​จะได้​รู้​ว่า​เรา​คือ​ยาห์เวห์ เมื่อ​เรา​แสดง​ความ​ศักดิ์สิทธิ์​ของเรา​ต่อหน้า​ต่อตา​พวกเขา ตอน​นำ​เจ้า​กลับมา’” พระยาห์เวห์​องค์​เจ้า​ชีวิต​พูด​ว่า​อย่าง​นั้น

24 “เพราะ​เรา​จะ​พา​เจ้า​ออก​จาก​ชนชาติ​ต่างๆ เรา​จะ​รวบรวม​เจ้า​มา​จาก​ทุก​ประเทศ และ​นำ​เจ้า​กลับ​สู่​แผ่นดิน​ของเจ้า​เอง 25 เรา​จะ​ประพรม​น้ำ​สะอาด​ลง​บนเจ้า และ​เจ้า​ก็​จะ​สะอาด เรา​จะ​ชำระ​เจ้า​จาก​ความ​ไม่​บริสุทธิ์​ทั้งหลาย และ​จาก​พวก​รูปเคารพ​ขี้ๆ​ของ​เจ้า 26 เรา​จะ​ให้​หัวใจ​ดวง​ใหม่​แก่​เจ้า และ​เอา​วิญญาณ​ใหม่​วาง​ไว้​ใน​ตัวเจ้า เรา​จะ​เอา​หัวใจ​หิน+ 36:26 หัวใจ​หิน คือ​หัวใจ​ที่​ดื้อดึง​แข็ง​กระด้าง​ออก​จาก​เจ้า และ​ให้​หัวใจ​ที่​มี​เลือด​เนื้อ+ 36:26 หัวใจ​ที่​มี​เลือด​เนื้อ คือ​หัวใจ​ที่​ตอบสนอง​ได้​แก่​เจ้า​แทน 27 เรา​จะ​ใส่​พระวิญญาณ​ของเรา​ไว้​ใน​เจ้า+ 36:27 เรา​จะ​ใส่ … ไว้​ใน​เจ้า หรือ​แปล​ได้​อีก​อย่าง​หนึ่ง​ว่า “เรา​จะ​ทำ​ให้​พระวิญญาณ​ของเรา​อาศัย​อยู่​ท่ามกลาง​พวกเจ้า” และ​ทำ​ให้​เจ้า​มา​ทำ​ตาม​กฎ​ระเบียบ​ต่างๆ​ของเรา และ​รักษา​กฎ​ทั้งหลาย​ของเรา​อย่าง​เคร่งครัด 28 เจ้า​จะ​อาศัย​อยู่​ใน​แผ่นดิน​ที่​เรา​ได้​ให้​ไว้​กับ​บรรพบุรุษ​ของเจ้า เจ้า​จะ​เป็น​คน​ของเรา​และ​เรา​จะ​เป็น​พระเจ้า​ของเจ้า 29 เรา​จะ​ช่วย​เจ้า​ให้​พ้น​จาก​ความ​ไม่​บริสุทธิ์​ทั้งหลาย​ของเจ้า เรา​จะ​ให้​เมล็ดข้าว​งอกงาม​และ​เพิ่มขึ้น​มากมาย และ​เรา​จะ​ไม่​นำ​ความ​อดอยาก​มา​ให้​กับเจ้า​อีก 30 เรา​จะ​เพิ่ม​จำนวน​ผลไม้​บน​ต้น​และ​พืชพันธุ์​ใน​ท้องทุ่ง เพื่อ​เจ้า​จะ​ไม่ต้อง​อับอาย​ท่ามกลาง​ชนชาติ​ต่างๆ​เพราะ​อดอยาก 31 แล้ว​เจ้า​จะ​ได้​รู้สึกตัว​ถึง​วิถีทาง​อัน​เลวทราม​และ​การ​กระทำ​ที่​ชั่วร้าย​ของเจ้า เจ้า​จะ​รู้สึก​ขยะแขยง​ตัวเอง​เพราะ​บาป​เหล่านั้น​กับ​การ​ทำตัว​ที่​น่ารังเกียจ​นั้น”

32 พระยาห์เวห์​องค์​เจ้า​ชีวิต​พูด​ว่า “ครอบครัว​ชาว​อิสราเอล​เอ๋ย เรา​อยาก​ให้​เจ้า​รู้​ว่า เรา​ไม่ได้​ทำ​สิ่งนี้​เพราะ​เห็น​แก่​เจ้า​หรอก ให้​ละอาย​ใจ​และ​อับอาย​ต่อ​การ​กระทำ​ของเจ้า​เถิด”

33 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ใน​วัน​ที่​เรา​ชำระ​เจ้า​จาก​บาป​ทั้งหลาย​ของเจ้า เรา​จะ​ตั้ง​รกราก​ให้​พวกเจ้า​ใหม่​ตาม​เมือง​ต่างๆ​และ​เรา​จะ​สร้าง​ซาก​ปรัก​หักพัง​ทั้งหลาย​ขึ้น​มา​ใหม่ 34 ที่ดิน​ที่​รกร้าง​จะ​ได้รับ​การ​ไถ​หว่าน​แทน​ที่​จะ​ถูก​ทิ้งร้าง​อยู่​อย่างนั้น ต่อหน้า​ผู้คน​ที่​เดิน​ผ่าน​ไปมา 35 พวกเขา​จะ​พูด​ว่า ‘แผ่นดิน​ที่​เคย​ถูก​ทิ้งร้าง​นี้​กลาย​เป็น​เหมือน​สวน​เอเดน เมือง​ต่างๆที่​เคย​เป็น​ซาก​ปรัก​หักพัง รกร้าง​ว่างเปล่า เดี๋ยวนี้​กลับ​มี​กำแพง​ล้อมรอบ​อย่าง​แน่นหนา​และ​มี​ผู้คน​อาศัย​อยู่’

36 แล้ว​ชาติ​ต่างๆ​ที่​อยู่​ล้อมรอบ​เจ้า​ที่​ยัง​เหลือ​รอด จะ​ได้​รู้​ว่า เรา ยาห์เวห์​ได้​สร้าง​สิ่ง​ที่​เคย​ถูก​ทำลาย​ไปแล้ว​ให้​กลับ​คืน​มา​ใหม่ และ​ได้​เพาะ​ปลูก​ลง​ใน​ที่​ที่​เคย​รกร้าง​มา​แล้ว​ขึ้น​ใหม่ เรา​ยาห์เวห์​ได้​ลั่น​คำพูด​ออก​ไป​แล้ว และ​เรา​ก็​จะ​ทำ​ให้​สำเร็จ”

37 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​จะ​ยอม​ฟัง​คำ​อ้อนวอน​ของ​ครอบครัว​ชาว​อิสราเอล​อีก และ​จะ​ทำ​สิ่ง​เหล่านี้​เพื่อ​พวกเขา เรา​จะ​ทำ​ให้​ประชาชน​ของ​พวกเขา​ทวีคูณ​เหมือน​ฝูงแกะ 38 พวกเขา​จะ​มี​จำนวน​มากมาย​เหมือน​ฝูง​แพะแกะ​ที่​นำ​มา​อยู่​รวมกัน​ใน​เมือง​เยรูซาเล็ม เพื่อ​เป็น​เครื่อง​บูชา ใน​ช่วง​เทศกาล​ต่างๆ​ที่​กำหนด​ไว้ แล้ว​เมือง​ต่างๆ​ที่​เคย​พังทลาย​ไป จะ​เต็ม​ไปด้วย​ฝูงชน แล้ว​พวกเขา​จะได้​รู้​ว่า เรา​คือ​ยาห์เวห์”

37

นิมิต​เกี่ยวกับ​กระดูก​แห้ง

1 ฤทธิ์​อำนาจ+ 37:1 ฤทธิ์​อำนาจ หรือ แปล​ตรงๆ​ได้​ว่า “มือ”​ของ​พระยาห์เวห์ ได้​มา​อยู่​บน​ตัวผม พระองค์​ได้​นำ​ตัวผม​ออก​มา​จาก​ใน​เมือง​ด้วย​พระวิญญาณ+ 37:1 พระวิญญาณ หรือ​แปล​ได้​อีก​อย่าง​หนึ่ง​ว่า “ลม” ของ​พระยาห์เวห์ และ​วาง​ผม​ลง​กลาง​หุบเขา+ 37:1 หุบเขา อาจจะ​เป็น​หุบเขา​ยีสเรเอล​ซึ่ง​เป็น​พื้นที่​อัน​อุดม​สมบูรณ์​มี​การ​สู้รบ​เกิดขึ้น​ที่​หุบเขา​นี้​หลาย​ครั้ง สถานที่​แห่งนี้​มัก​เรียก​กัน​สั้นๆ​ว่า “หุบเขา” แห่งนั้น ที่​มี​กระดูก​คน​เต็ม​ไปหมด 2 พระองค์​พา​ผม​เดิน​ไป​รอบๆ​กอง​กระดูก​เหล่านั้น ผม​ได้​เห็น​กระดูก​มากมาย​มหาศาล​ใน​หุบเขา​นั้น ล้วน​แต่​เป็น​กระดูก​ที่​แห้งกรัง

3 พระองค์​ถาม​ผม​ว่า “เจ้า​ลูก​มนุษย์ กระดูก​เหล่านี้​จะ​มี​ชีวิต​ขึ้นมา​อีก​ได้ไหม”

ผม​ตอบ​ว่า “ข้าแต่​พระยาห์เวห์​องค์​เจ้า​ชีวิต มี​แต่​พระองค์​เท่านั้น​ที่​รู้​คำตอบ”

4 แล้ว​พระองค์​พูด​กับ​ผม​ว่า “ให้​พูด​แทน​เรา​กับ​กระดูก​เหล่านั้น ให้​พูด​กับ​พวกมัน​ว่า ‘กระดูก​แห้ง​เอ๋ย ฟัง​คำพูด​ของ​พระยาห์เวห์​ให้ดี’ 5 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด​กับ​กระดูก​เหล่านี้ ‘เรา​จะ​ระบาย​ลม​หายใจ+ 37:5 ลม​หายใจ หรือ​แปล​ได้​อีก​อย่าง​หนึ่ง​ว่า “ลม” หรือ “วิญญาณ” เข้าไป​ใน​ตัวเจ้า และ​เจ้า​จะ​มี​ชีวิต​ขึ้น 6 เรา​จะ​ติด​เส้นเอ็น​เข้า​กับเจ้า และ​เอา​กล้ามเนื้อ​มา​ใส่​ให้​กับเจ้า และ​เอา​ผิวหนัง​มา​ห่อหุ้ม​เจ้า​ไว้ เรา​จะ​ใส่​ลม​หายใจ​ไว้​ใน​ตัวเจ้า และ​เจ้า​จะ​กลับ​มีชีวิต​ขึ้นมา แล้ว​เจ้า​จะได้​รู้​ว่า​เรา​คือ​ยาห์เวห์’”

7 ผม​จึง​ทำ​ตาม​คำสั่ง​ที่​ผม​ได้​รับ​มา ใน​ขณะที่​ผม​กำลัง​พูด​แทน​พระเจ้า​อยู่นั้น ก็​มี​เสียง​ดัง “กรอก​แกรก​กรอก​แกรก” ขึ้น และ​กระดูก​ทั้งหลาย​ก็​ต่อ​เข้า​ด้วยกัน​ทีละ​ชิ้นๆ 8 ผม​มองดู และ​เห็น​เส้นเอ็น​กับ​กล้ามเนื้อ​เริ่ม​ปรากฏ​ขึ้น​บน​กระดูก​เหล่านั้น แล้ว​มี​ผิวหนัง​มา​ห่อหุ้ม​พวกมัน แต่​พวกมัน​ยัง​ไม่มี​ลม​หายใจ 9 แล้ว​พระองค์​พูด​กับ​ผม​ว่า “เจ้า​ลูก​มนุษย์ ให้​พูด​แทน​เรา​ให้​กับ​ลม​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ลม​เอ๋ย+ 37:9 ลม​เอ๋ย คำนี้ มี​สาม​ถึง​สี่​ความหมาย​ใน​ภาษา​ฮีบรู คือ “ลม​หายใจ” หรือ “ลม” หรือ “วิญญาณ” หรือ “พระวิญญาณ” พัด​มา​จาก​ทั้ง​สี่ทิศ​เถิด ลม​เอ๋ย ให้​ลม​หายใจ​กับ​ผู้ที่​ถูก​ฆ่าตาย​เหล่านี้​เถิด เพื่อ​พวกเขา​จะ​ได้​มี​ชีวิต”’”

10 ผม​จึง​พูด​ตาม​ที่​พระองค์​สั่ง​ผม และ​ลม​หายใจ​ก็​เข้า​สู่​ร่าง​ของ​คน​เหล่านั้น พวกเขา​มีชีวิต​และ​ยืน​ขึ้นมา​เป็น​กองทัพ​ขนาด​ใหญ่​มหึมา

11 พระองค์​พูด​กับ​ผม​ว่า “เจ้า​ลูก​มนุษย์ กระดูก​เหล่านี้​คือ​ครอบครัว​ของ​ชาว​อิสราเอล​ทั้งหมด ชาว​อิสราเอล​ชอบ​พูด​ว่า ‘กระดูก​ของ​พวกเรา​แห้งกรัง​ไป​แล้ว พวกเรา​สิ้นหวัง พวกเรา​โดน​ตัดขาด​แล้ว’ 12 ดังนั้น ให้​พูด​แทน​เรา​กับ​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ประชาชน​ของเรา​เอ๋ย เรา​กำลัง​จะ​เปิด​หลุม​ฝังศพ​ของ​พวกเจ้า​และ​นำ​พวกเจ้า​ออกมา เรา​จะ​นำ​พวกเจ้า​กลับ​คืน​สู่​แผ่นดิน​อิสราเอล 13 ประชาชน​ของเรา​เอ๋ย เมื่อ​เรา​เปิด​หลุม​ฝังศพ​ของ​พวกเจ้า​และ​นำ​พวกเจ้า​ออก​มา​จาก​หลุม​เหล่านั้น เจ้า​จะได้​รู้​ว่า​เรา​คือ​ยาห์เวห์ 14 เรา​จะ​ใส่​พระวิญญาณ​ของเรา​ไว้​ใน​พวกเจ้า​และ​พวกเจ้า​จะ​มีชีวิต เรา​จะ​วาง​พวกเจ้า​ไว้​ใน​แผ่นดิน​ของ​พวกเจ้า​เอง แล้ว​พวกเจ้า​จะได้​รู้​ว่า เรา คือ ยาห์เวห์ เรา​ได้​ลั่น​คำพูด​ไปแล้ว และ​เรา​ก็​จะ​ทำ​ตามนั้น”’” พระยาห์เวห์​พูด​ว่า​อย่างนั้น

ยูดาห์​กับ​อิสราเอลจะ​รวมกัน​เป็นหนึ่ง​อีกครั้ง

15 คำพูด​ของ​พระยาห์เวห์​ได้​มา​ถึง​ผม​ว่า 16 “เจ้า​ลูก​มนุษย์ ให้​หยิบ​กิ่งไม้​มา​กิ่งหนึ่ง​และ​เขียน​ลง​บนมัน​ว่า ‘ยูดาห์​และ​ชาว​อิสราเอล​ที่​อยู่​ร่วม​กับเขา’ แล้ว​หยิบ​กิ่งไม้​มา​อีก​กิ่งหนึ่ง และ​เขียน​ลง​บนมัน​ว่า ‘โยเซฟ (เอฟราอิม) และ​ครอบครัว​ของ​ชาว​อิสราเอล​ทั้งหมด​ที่​อยู่​ร่วม​กับเขา’ 17 ให้​เอา​สอง​กิ่ง​นี้​มา​ติด​เป็น​ท่อน​เดียวกัน​ใน​มือเจ้า

18 เมื่อ​คน​ของเจ้า​ถาม​ว่า ‘ท่าน​จะ​ไม่​บอก​พวกเรา​หรือ​ว่า ที่​ท่าน​ทำ​นี้​หมายถึง​อะไร’ 19 ให้​บอก​กับ​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​จะ​เอา​กิ่งไม้​ที่​เป็น​ตัวแทน​ของ​โยเซฟ ที่​เป็น​ของ​เอฟราอิม​และ​เผ่า​ทั้งหลาย​ของ​อิสราเอล​ที่​อยู่​ร่วม​กับเขา​นั้น มา​ติด​ไว้​กับ​กิ่งไม้​ที่​เป็น​ตัวแทน​ของ​ยูดาห์ และ​ทำ​ให้​มัน​เป็น​ท่อน​เดียวกัน แล้ว​พวกเขา​จะ​ได้​กลาย​เป็น​ไม้​ท่อน​เดียวกัน​ใน​มือ​ของเรา”’

20 ให้​ยก​กิ่งไม้​ที่​เจ้า​เขียน​ลง​นั้น ไว้​ต่อหน้า​ต่อตา​พวกเขา 21 และ​เรา​จะ​พูด​กับ​พวกเขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เรา​จะ​เอา​ชาว​อิสราเอล​ออก​จาก​ชนชาติ​ต่างๆ​ที่​พวกเขา​ไปอยู่​นั้น เรา​จะ​รวบรวม​พวกเขา​มา​จาก​ทั่ว​ทุก​หนแห่ง และ​นำ​พวกเขา​กลับ​มา​ยัง​แผ่นดิน​ของ​พวกเขา​เอง 22 เรา​จะ​ทำ​ให้​พวกเขา​กลาย​เป็น​ชนชาติ​เดียว​ใน​แผ่นดิน​ที่​อยู่​ท่ามกลาง​เนินเขา​ทั้งหลาย​ของ​อิสราเอล และ​พวกเขา​จะ​ได้​มี​กษัตริย์​องค์เดียว​ปกครอง​อยู่​เหนือ​พวกเขา​ทั้งหมด พวกเขา​จะ​ไม่มี​วัน​แตกแยก​ออก​เป็น​สองชาติ​หรือ​เป็น​สอง​อาณาจักร​ได้อีก 23 พวกเขา​จะ​ไม่​ทำ​ตัวเอง​ให้​แปดเปื้อน​ด้วย​พวก​รูปเคารพ​ขี้ๆ​และ​สิ่ง​อัน​น่า​สะอิด​สะเอียน​ของ​พวกเขา หรือ​การ​ละเมิด​อื่นๆ​ทั้งหมด​ของ​พวกเขา เพราะ​เรา​จะ​ช่วย​ให้​พวกเขา​รอดพ้น​จาก​การ​หันเห​ไป​จาก​เรา​ซึ่ง​เป็น​ความบาป เรา​จะ​ชำระ​พวกเขา พวกเขา​จะ​เป็น​คน​ของเรา​และ​เรา​จะ​เป็น​พระเจ้า​ของ​พวกเขา

24 ดาวิด​ผู้รับใช้​ของเรา​จะ​เป็น​กษัตริย์​เหนือ​พวกเขา พวกเขา​ทุกคน​จะ​มี​ผู้เลี้ยง​แค่​คนเดียว พวกเขา​จะ​ทำ​ตาม​กฎ​ต่างๆ​ของเรา และ​รักษา​ข้อบังคับ​ทั้งหลาย​ของเรา​อย่าง​เคร่งครัด 25 พวกเขา​จะ​อาศัย​อยู่​ใน​แผ่นดิน​ที่​เรา​ได้​ให้​ไว้​กับ​ยาโคบ​ผู้รับใช้​ของ​เรา เป็น​แผ่นดิน​ที่​บรรพบุรุษ​ของ​พวกเจ้า​เคย​อาศัย​อยู่ พวกเขา​กับ​ลูกๆ​รวมทั้ง​ลูกหลาน​ของ​พวกเขา​จะ​อาศัย​อยู่​ที่นั่น​ตลอดไป และ​ดาวิด​ผู้รับใช้​ของเรา​จะ​เป็น​ผู้นำ​ของ​พวกเขา​ตลอดไป 26 เรา​จะ​ทำ​ข้อตกลง​ให้​พวกเขา​อยู่เย็น​เป็นสุข เป็น​ข้อตกลง​ชั่วนิรันดร์ เรา​จะ​ทำ​ให้​พวกเขา​มั่นคง​และ​จะ​เพิ่ม​จำนวน​พวกเขา เรา​จะ​วาง​สถานที่​ศักดิ์สิทธิ์​ของเรา​ไว้​ใน​หมู่​พวกเขา​ตลอดไป 27 ที่อยู่​อาศัย​ของเรา​จะ​อยู่​เหนือ​พวกเขา เรา​จะ​เป็น​พระเจ้า​ของ​พวกเขา และ​พวกเขา​จะ​เป็น​คน​ของเรา 28 แล้ว​ชนชาติ​ต่างๆ​จะได้​รู้​ว่า​เรา​ยาห์เวห์​ได้​ทำ​ให้​อิสราเอล​เป็น​ของเรา​โดยเฉพาะ ด้วย​การ​ตั้ง​สถานที่​ศักดิ์สิทธิ์​ของเรา​อยู่​ท่ามกลาง​พวกเขา​ตลอดไป”’”

38

พระยาห์เวห์​ต่อต้าน​โกก

1 คำพูด​ของ​พระยาห์เวห์​ได้​มา​ถึง​ผม​ว่า 2 “เจ้า​ลูกมนุษย์ ให้​หันหน้า​ไป​ทาง​โกก ซึ่ง​เป็น​ดินแดน​ของ​มาโกก ผู้นำ​ที่​สำคัญ​ที่สุด+ 38:2 ผู้นำ​ที่​สำคัญ​ที่สุด หรือ แปล​ได้​อีก​อย่าง​หนึ่ง​ว่า “เจ้าชาย​แห่ง​โรช” ของ​เมเชค​กับ​ทูบัล ให้​พูด​แทน​เรา​ต่อต้าน​เขา 3 ให้​บอก​เขา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ไอ้โกก ผู้นำ​คน​สำคัญ​ที่สุด​ของ​เมเชค​และ​ทูบัล เรา​ต่อต้าน​เจ้า 4 เรา​จะ​ให้​เจ้า​หัน​กลับ เรา​จะ​เอา​ตะขอ​เกี่ยว​ไว้​ที่​กราม​ของเจ้า และ​นำ​เจ้า​ออกไป​พร้อม​กับ​กองทัพ​ทั้งหมด​ของเจ้า ที่​มี​ม้า มี​ทหารม้า​ที่​ติด​อาวุธ​เต็ม​อัตรา​ศึก มี​กองทัพ​ใหญ่​ที่​ถือ​โล่​ขนาด​ใหญ่​และ​ขนาด​เล็ก ทหาร​แต่ละคน​ถือ​ดาบ​อยู่ 5 มี​ชาว​เปอร์เซีย ชาว​เอธิโอเปีย+ 38:5 ชาว​เอธิโอเปีย หรือ ชาว​คูช เป็น​ดินแดน​ที่​อยู่​ทาง​ตอนบน​ของ​แม่น้ำ​ไนล์ และ​ชาวพูต​อยู่​กับ​พวกเขา​ด้วย ทุกคน​ถือ​โล่​และ​สวม​หมวก​เหล็ก 6 ยัง​มี​ชนชาติ​โกเมอร์​กับ​กองทัพ​ทั้งหมด​ของเขา มี​ชนชาติ​เบธโทการมาห์+ 38:6 ชนชาติ​เบธโทการมาห์ หรือ​แปล​ได้​อีก​อย่าง​หนึ่ง​ว่า “ชนชาติ​โทการมาห์” ที่​มา​จาก​ทาง​เหนือ​ที่​ไกลโพ้น​พร้อม​กับ​กองทัพ​ทั้งหมด​ของเขา ซึ่ง​คน​เหล่านี้​ได้​อยู่​ใน​กองทัพ​กับเจ้า

7 ให้​เตรียม​ตัว และ​พร้อม​อยู่เสมอ ทั้ง​เจ้า​กับ​กองทัพ​ทั้งหมด​ที่​มา​อยู่​ร่วม​กับเจ้า ให้​ทุกคน​พร้อม​ที่​จะ​รับ​คำสั่ง​ของเจ้า 8 หลังจาก​ผ่าน​พ้น​ไป​นาน เจ้า​จะ​ถูก​เรียก​ให้​ออกรบ ใน​อนาคต​อัน​ไกลโพ้น เจ้า​จะ​บุกรุก​เข้า​ไป​ใน​แผ่นดิน​ที่​ได้​ฟื้นตัว​ขึ้น​จาก​สงคราม ประชาชน​ใน​ดินแดน​แห่งนั้น​ถูก​รวบรวม​มา​จาก​หลาย​ชนชาติ เพื่อ​จะ​ไป​ที่​เทือกเขา​แห่ง​อิสราเอล ซึ่ง​เคย​ถูก​ทิ้งร้าง​มา​เป็น​เวลา​นาน พวกเขา​ถูก​พา​ออก​มา​จาก​ชนชาติ​ต่างๆ ใน​เวลา​นั้น​พวกเขา​ทั้งหมด​ก็​ได้​อยู่​กัน​อย่าง​ปลอดภัย 9 เจ้า​กับ​กองทัพ​ทั้งหมด​ของเจ้า​และ​ชาติ​อื่นๆ​ที่​อยู่​กับเจ้า จะ​ขึ้น​ไป​โจมตี​พวกเขา พวกเจ้า​จะ​บุก​ขึ้นไป​เหมือน​กับ​พายุ​ลูกหนึ่ง เจ้า​จะ​เป็น​เหมือน​กับ​เมฆ​ที่​ปกคลุม​แผ่นดิน​แห่งนั้น”’”

10 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ใน​วันนั้น ความคิด​มากมาย​จะ​แล่น​เข้ามา​ใน​หัว​ของเจ้า และ​เจ้า​จะ​คิด​แผนการ​ชั่วร้าย​ขึ้น 11 เจ้า​จะ​พูด​ว่า ‘เรา​จะ​บุก​ดินแดน​แห่งหนึ่ง​ซึ่ง​มี​หมู่บ้าน​ต่างๆ​ที่​ไม่มี​กำแพง​ล้อมรอบ ไม่มี​ประตู​เมือง หรือ​สลัก​ประตู​เลย 12 เรา​จะ​ปล้น​และ​ขน​เอา​ทรัพย์สิน​ของ​พวกเขา​ไป เรา​จะ​สู้รบ​ต่อ​สถานที่​ต่างๆ​ซึ่ง​เคย​เป็น​ซาก​ปรัก​หักพัง​แต่​ตอนนี้​กลับ​มี​ผู้คน​อาศัย​อยู่ เรา​จะ​สู้รบ​กับ​ชนชาติ​ที่​ถูก​รวบรวม​มา​จาก​หลาย​ชนชาติ เป็น​ชนชาติ​ที่​ได้​ฝูง​สัตว์เลี้ยง​และ​ข้าวของ และ​อาศัย​อยู่​ใน​ใจกลาง​แผ่นดิน​โลก’

13 เชบา​และ​เดดาน​กับ​บรรดา​พ่อค้า​แห่ง ทารชิช รวมทั้ง​นักธุรกิจ​ที่​ร่ำรวย​ทั้งหลาย​ของมัน จะ​พูด​กับเจ้า​ว่า ‘ที่​ท่าน​มา​นี่ เพื่อ​มา​ปล้น​พวกเขา​หรือ ที่​ท่าน​รวบรวม​คน​ของท่าน​มา​เพื่อ​มา​ขน​ข้าวของ​และ​ขน​เอา​เงินทอง​ของ​พวกเขา​อย่างนั้น​หรือ เพื่อ​มา​เอา​ฝูง​สัตว์เลี้ยง​และ​บรรดา​สินค้า​ของ​พวกเขา​หรือ เพื่อ​จะ​ยึด​ของๆ​พวกเขา​หรือ’

14 ดังนั้น เจ้า​ลูก​มนุษย์ ให้​พูด​กับ​โกก​แทน​เรา​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ใน​เวลานั้น​พวกเจ้า​จะ​สังเกต​เห็น​ว่า​ประชาชน​ชาว​อิสราเอล​ของเรา​อยู่​กัน​อย่าง​ปลอดภัย 15 แล้ว​พวกเจ้า​จะ​ลง​มา​จาก​บ้านเมือง​ของเจ้า​ที่​อยู่​ทาง​เหนือ​อัน​ไกลโพ้น​นั้น ทั้ง​เจ้า​และ​ชนชาติ​มากมาย​ที่​อยู่​กับเจ้า ทุกคน​ล้วน​ขี่ม้า เป็น​ฝูงชน​มหึมา เป็น​กองทัพ​ที่​ยิ่งใหญ่​เกรียงไกร 16 เจ้า​จะ​ลุย​ไป​ข้างหน้า​เพื่อ​สู้รบ​กับ​ประชาชน​ชาว​อิสราเอล​ของเรา เหมือน​กับ​เมฆ​ที่​เข้า​ปกคลุม​แผ่นดิน​นี้ ไอ้โกก ใน​อนาคต​อัน​ไกลโพ้น​นั้น เรา​จะ​นำ​เจ้า​มา​สู้รบ​กับ​แผ่นดิน​ของเรา แล้ว​เรา​จะ​ได้​แสดง​ความ​ศักดิ์สิทธิ์​ของเรา ด้วย​การ​เอาชนะ​เจ้า​ต่อหน้า​ต่อตา​ชนชาติ​ทั้งหลาย เพื่อ​พวกเขา​จะได้​รู้จัก​เรา’”

17 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ไอ้โกก เจ้า​ก็​เป็น​คน​นั้น​แหละ ที่​เรา​เคย​พูด​ถึง​ก่อน​หน้า​นี้ ผ่าน​ทาง​พวก​ผู้พูดแทนพระเจ้า​ชาว​อิสราเอล​คนรับใช้​ของเรา ใน​ตอนนั้น พวกเขา​ได้​ทำนาย​เป็น​เวลา​หลาย​ปี​ว่า เรา​จะ​นำ​เจ้า​มา​ต่อสู้​กับ​พวกเขา”

18 พระยาห์เวห์​องค์​เจ้า​ชีวิต​พูด​ว่า “นี่​คือ​สิ่ง​ที่​จะ​เกิดขึ้น​ใน​วันนั้น เมื่อ​โกก​เข้า​โจมตี​แผ่นดิน​อิสราเอล ความ​โกรธ​ของเรา​จะ​พลุ่งพล่าน​ขึ้น

19 เรา​ขอ​ประกาศ​ด้วย​ความ​รู้สึก​อัน​แรงกล้า​และ​ด้วย​ความ​โกรธ​ที่​พลุ่ง​ขึ้น ว่า​ใน​วันนั้น​จะ​เกิด​แผ่นดินไหว​ครั้ง​รุนแรง​ขึ้น​ใน​แผ่นดิน​อิสราเอล 20 ปลา​ใน​ทะเล นก​บน​ท้องฟ้า สัตว์ป่า​ใน​ท้องทุ่ง รวมทั้ง​สัตว์​เล็กๆ​ทั้งหมด​ที่​เลื้อย​คลาน​อยู่​บน​พื้นดิน และ​ผู้คน​ทั้งหมด​บน​ผืน​แผ่นดิน​นี้ จะ​สั่นเทิ้ม​อยู่​ต่อหน้า​เรา ภูเขา​จะ​ถูก​คว่ำลง หน้าผา​จะ​แตก​กระจาย​และ​กำแพง​ทั้งหมด​จะ​ล้ม​ลงมา​บนดิน”

21 พระยาห์เวห์​องค์​เจ้า​ชีวิต​ประกาศ​ว่า “เรา​จะ​เรียก​ดาบ+ 38:21 ดาบ คำนี้​มา​จาก​ฉบับ​ภาษา​ฮีบรู ใน​ฉบับ​แปล​กรีก​โบราณ​เขียน​ว่า “ความ​น่า​สะพรึง​กลัว​ทุก​ประเภท” มา​ต่อสู้​กับ​โกก​บน​เทือกเขา​ทุก​ลูก​ของเรา แล้ว​พวกโกก​ก็​จะ​ต่อสู้​กันเอง​ด้วย​ดาบ 22 เรา​จะ​ตัดสิน​ลงโทษ​โกก​ด้วย​โรคระบาด​และ​การ​ฆ่าฟัน เรา​จะ​เท​ฝน​ลงมา​อย่าง​บ้าคลั่ง จะ​มี​ลูกเห็บ​และ​ไฟ​กำมะถัน ตก​ลงมา​บน​เขา​และ​กองทัพ​ของเขา รวมทั้ง​ชนชาติ​มากมาย​ที่​มา​กับเขา​ด้วย 23 เรา​จะ​ได้​แสดง​ความ​ยิ่งใหญ่​และ​ความ​ศักดิ์สิทธิ์​ของเรา​ผ่าน​ทาง​เหตุการณ์​เหล่านี้ เรา​จะ​ทำ​ให้​ตัวเรา​เป็น​ที่​รู้จัก​ใน​สายตา​ของ​ชนชาติ​ทั้งหลาย แล้ว​พวกเขา​จะ​ได้​รู้​ว่า​เรา​คือ​ยาห์เวห์”

39

ความตาย​ของ​โกก​กับ​กองทัพ​ของเขา

1 เจ้า​ลูกมนุษย์ ให้​พูด​ต่อต้าน​โกก​แทน​เรา​ว่า “นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด ‘เรา​ต่อต้าน​เจ้า ไอ้โกก ผู้นำ​ที่​สำคัญ​ที่สุด+ 39:1 ผู้นำ​ที่​สำคัญ​ที่สุด หรือ แปล​ได้​อีก​อย่าง​หนึ่ง​ว่า “เจ้าชาย​แห่ง​โรช” แห่ง​เมเชค​และ​ทูบัล 2 เรา​จะ​ทำ​ให้​เจ้า​หันกลับ​และ​จะ​ผลัก​เจ้า​ไป เรา​จะ​นำ​เจ้า​มา​จาก​ทาง​เหนือ​อัน​ไกลโพ้น และ​ส่ง​เจ้า​ไป​ยัง​เทือกเขา​ของ​อิสราเอล 3 แล้ว​เรา​จะ​ตี​ให้​คันธนู​หลุด​จาก​มือซ้าย​ของเจ้า และ​ทำ​ให้​ลูกธนู​ตกลง​จาก​มือขวา​ของเจ้า 4 ทั้ง​เจ้า​และ​กองทัพ​ทั้งหมด​ของเจ้า รวมทั้ง​ชนชาติ​ทั้งหลาย​ที่​มา​กับ​เจ้า จะ​ล้มลง​บน​เทือกเขา​แห่ง​อิสราเอล เรา​จะ​ให้​เจ้า​เป็น​อาหาร​ของ​นก​ที่​กิน​ซาก​และ​พวก​สัตว์ป่า 5 เจ้า​จะ​ล้ม​ตาย​กลาง​ทุ่ง เพราะ​เรา​ได้​ลั่น​คำพูด​ไว้​แล้ว’” พระยาห์เวห์​องค์​เจ้า​ชีวิต​พูด​ว่า​อย่างนั้น

6 “เรา​จะ​ส่ง​ไฟ​ลงมา​บน​มาโกก และ​บน​พวก​ที่​อาศัย​อยู่​อย่าง​ปลอดภัย​ตาม​เมือง​ชายฝั่ง​ทะเล และ​พวกเขา​จะได้​รู้​ว่า​เรา​คือ​ยาห์เวห์ 7 เรา​จะ​ทำ​ให้​ชื่อ​อัน​ศักดิ์สิทธิ์​ของเรา​เป็น​ที่​รู้จัก​ใน​หมู่​ประชาชน​ชาว​อิสราเอล​ของเรา เรา​จะ​ไม่​ปล่อย​ให้​ชื่อ​อัน​ศักดิ์สิทธิ์​ของเรา​ถูก​ลบหลู่​อีก และ​ชนชาติ​ต่างๆ​จะ​ได้​รู้​ว่า เรา ยาห์เวห์​คือ​ผู้​ศักดิ์สิทธิ์​ใน​อิสราเอล” 8 พระยาห์เวห์​องค์​เจ้า​ชีวิต​ประกาศ​ว่า “มัน​กำลัง​จะ​มา​ถึง​แล้ว มัน​จะ​เกิดขึ้น​อย่าง​แน่นอน วันนี้​ก็​เป็น​วัน​ที่​เรา​ได้​พูด​ถึง​แล้ว”

9 “แล้ว​คน​เหล่านั้น​ที่​อาศัย​อยู่​ตาม​หัวเมือง​ต่างๆ​ของ​อิสราเอล​จะ​ออก​ไป​เก็บ​อาวุธ​ทั้งหลาย​มา​เป็น​เชื้อเพลิง และ​เผา​พวกมัน มี​ทั้ง​โล่​เล็ก โล่​ใหญ่ คันธนู ลูกธนู กระบอง หรือ​หอก พวกเขา​จะ​ใช้​ของ​พวกนี้​เป็น​เชื้อเพลิง​ได้​ถึง​เจ็ดปี 10 โดย​ไม่​จำเป็น​ต้อง​ไป​หา​ฟืน​ตาม​ทุ่ง หรือ​ไป​ตัดไม้​ใน​ป่า​เลย เพราะ​พวกเขา​จะ​ใช้​อาวุธ​พวกนี้​เป็น​เชื้อเพลิง พวกเขา​จะ​หยิบ​ของ​จาก​ซากศพ​ของ​คน​ที่​เคย​ปล้น​พวกเขา​มา และ​ขน​เอา​สิ่งของ​จาก​พวก​ที่​เคย​มา​ขนของ​จาก​พวกเขา” พระยาห์เวห์​องค์​เจ้า​ชีวิต​พูด​ว่า​อย่างนั้น

11 “ใน​วันนั้น​เรา​จะ​จัด​หลุม​ฝังศพ​ให้​กับ​โกก​ใน​อิสราเอล ใน​แถว​หุบเขา​ของ​คน​เหล่านั้น​ที่​เดิน​ผ่าน​ไปมา ซึ่ง​อยู่​ทาง​ทิศ​ตะวันออก​ของ​ทะเล​ตาย หลุม​ฝังศพ​นั้น​จะ​ไป​ขวาง​กั้น​ทาง​ของ​พวก​ที่​เดินทาง​ผ่าน​ไปมา เพราะ​โกก​และ​ฝูงชน​มหึมา​ทั้งหมด​ของเขา​จะ​ถูก​ฝัง​อยู่​ที่นั่น ดังนั้น​มัน​จะ​มี​ชื่อ​ว่า​หุบเขา​ฝูงชน​ของ​โกก+ 39:11 หุบเขา​ฝูงชน​ของ​โกก หรือ “ฮาโมนโกก”12 ครอบครัว​ชาว​อิสราเอล​จะ​ใช้​เวลา​ฝังศพ​พวกเขา​ถึง​เจ็ด​เดือน เพื่อ​ที่​จะ​ชำระ​ล้าง​แผ่นดิน​นั้น 13 ชาวบ้าน​ทุกคน​ใน​แผ่นดิน​จะ​ต้อง​ช่วย​กัน​ฝังศพ​ของ​พวกเขา และ​มัน​จะ​นำ​เกียรติ​มา​ให้​กับ​คน​อิสราเอล ใน​วัน​ที่​เรา​ได้​แสดง​ความ​ยิ่งใหญ่​ของเรา” พระยาห์เวห์​องค์​เจ้า​ชีวิต​พูด​ว่า​อย่างนั้น

14 “พวก​ผู้ชาย​จะ​ถูก​จ้าง​เต็ม​เวลา​ให้​ออก​ไป​เก็บศพ​ทั่ว​แผ่นดิน​และ​ฝัง​มัน เพื่อ​ชำระ​ล้าง​แผ่นดิน มัน​จะ​ใช้​เวลา​ตั้ง​เจ็ด​เดือน ที่​จะ​ค้นหา​และ​ฝัง​กระดูก​เหล่านั้น 15 ใน​ขณะที่​พวกเขา​ค้นหา​ไป​ทั่ว​แผ่นดิน​นั้น เมื่อ​พบ​โครง​กระดูก​มนุษย์ ก็​จะ​ทำ​เครื่อง​หมาย​ไว้​ข้างๆ​และ​เครื่อง​หมาย​นั้น​จะ​อยู่​จนกว่า​โครง​กระดูก​เหล่านั้น​จะ​ถูก​ฝัง​ใน​หุบเขา​ฮาโมนโกก 16 (จะ​มี​เมือง​หนึ่ง​ที่​ชื่อ​ฮาโมนาห์+ 39:16 ฮาโมนาห์ หมายถึง “ฝูงชน” อยู่​ที่นั่น​ด้วย) นี่แหละ​เป็น​วิธี​ที่​พวกเขา​จะ​ชำระ​ล้าง​แผ่นดิน”

17 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “เจ้า​ลูกมนุษย์ เรียก​นก​ทุก​ชนิด​และ​สัตว์ป่า​ทั้งหมด​ออก​มา ให้​บอก​พวกมัน​ว่า ‘มา​ชุมนุม​กัน​เถอะ มา​รวมกัน​จาก​ทั่ว​สารทิศ เพื่อ​มา​ร่วม​กิน​กัน​ใน​งาน​เซ่นไหว้​ที่​เรา​ได้​เตรียม​ไว้​ให้​กับ​เจ้า​นี้ เป็น​การ​เซ่นไหว้​เฉลิม​ฉลอง​อัน​ยิ่งใหญ่​บน​เทือกเขา​ของ​อิสราเอล ที่นั่น​เจ้า​จะ​ได้​กิน​เนื้อ​และ​ดื่ม​เลือด 18 เจ้า​จะได้​กิน​เนื้อ​ของ​คน​ที่​เก่งกล้า และ​ดื่ม​เลือด​ของ​บรรดา​เจ้าชาย​แห่ง​โลก ราวกับ​ว่า​พวกเขา​เป็น​แกะผู้​และ​ลูกแกะ เป็น​แพะ​และ​วัว​ตัวผู้ พวกเขา​ทั้งหมด​เป็น​สัตว์​ที่​ได้รับ​การ​ขุน​จน​อ้วนพี​มา​จาก​บาชาน 19 ใน​งาน​เซ่นไหว้​ที่​เรา​ได้​จัด​เตรียม​ให้​กับ​เจ้า​นี้ เจ้า​จะได้​กิน​ไขมัน​จน​อิ่มหนำ​และ​ดื่ม​เลือด​จน​เมามาย 20 จาก​โต๊ะ​ของเรา เจ้า​จะ​ได้​กิน​ทั้ง​ม้า​และ​คนขับ​รถม้า คน​ที่​เก่งกล้า​และ​ทหาร​ทุก​ประเภท จนกว่า​เจ้า​จะ​อิ่มหนำ​สำราญ’” พระยาห์เวห์​องค์​เจ้า​ชีวิต​พูด​ว่า​อย่าง​นั้น

21 “เรา​จะ​แสดง​ความ​ยิ่งใหญ่​ของเรา​ท่ามกลาง​ชนชาติ​ทั้งหลาย และ​ทุก​ชนชาติ​จะ​ได้​เห็น​การ​ลงโทษ​ที่​เรา​นำ​มา​และ​เห็น​มือ​ที่​เรา​วาง​ลง​บน​พวกเขา 22 จาก​วันนั้น​เป็น​ต้นไป ครอบครัว​ชาว​อิสราเอล​จะ​ได้​รู้​ว่า เรา​คือ​ยาห์เวห์​พระเจ้า​ของ​พวกเขา 23 และ​ชนชาติ​ทั้งหลาย​จะ​รู้​ว่า ที่​ประชาชน​ชาว​อิสราเอล​ต้อง​ถูก​เนรเทศ​นั้น เป็น​เพราะ​บาป​ของ​พวกเขา​เอง เรา​จึง​ได้​หลบ​หน้า​ของเรา​จาก​พวกเขา และ​ได้​มอบ​พวกเขา​ไว้​กับ​ศัตรู​ทั้งหลาย​ของ​พวกเขา และ​พวกเขา​ทั้งหมด​ต้อง​ล้มตาย​ด้วย​ดาบ เพราะ​พวกเขา​ไม่​ซื่อสัตย์​ต่อเรา 24 เรา​ได้​ลงโทษ​พวกเขา​อย่าง​สาสม​กับ​ความ​ไม่​บริสุทธิ์​และ​การ​กบฏ​ทั้งหลาย​ของ​พวกเขา และ​เรา​ได้​หลบหน้า​ไป​จาก​พวกเขา”

25 ดังนั้น นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ตอนนี้​เรา​จะ​ทำ​ให้​ยาโคบ​กลับ​มา​เจริญ​รุ่งเรือง​เหมือน​เดิม+ 39:25 ตอนนี้​เรา … เหมือน​เดิม หรือ​อาจจะ​แปล​ได้​อีก​อย่าง​หนึ่ง​ว่า “นำ​พวกเขา​กลับ​มา​จาก​การ​เป็น​เชลย” เรา​จะ​เมตตา​ประชาชน​ชาว​อิสราเอล​ทั้งหมด และ​เรา​จะ​มี​ใจ​ร้อนรน​ที่​จะ​กู้​ชื่อ​อัน​ศักดิ์สิทธิ์​ของเรา​กลับ​มา 26 เมื่อ​พวกเขา​ได้​ใช้​ชีวิต​อยู่​อย่าง​ปลอดภัย​ใน​แผ่นดิน​ของ​พวกเขา และ​ไม่ต้อง​กลัว​ใคร​อีก พวกเขา​จะได้​ลืม​ความ​อับอาย​และ​ความ​ไม่​ซื่อสัตย์​ที่​พวกเขา​ได้​ทำ​กับเรา 27 เมื่อ​เรา​ได้​นำ​พวกเขา​ออก​มา​จาก​ชนชาติ​ทั้งหลาย และ​ได้​รวบรวม​พวกเขา​มา​จาก​ประเทศ​ของ​ศัตรู​พวกเขา นี่​เป็น​การ​แสดง​ความ​ศักดิ์สิทธิ์​ของเรา​ผ่าน​ทาง​พวกเขา ต่อหน้า​ต่อตา​ของ​ประชาชน​มากมาย 28 แล้ว​พวกเขา​จะได้​รู้​ว่า เรา​คือ​ยาห์เวห์​พระเจ้า​ของ​พวกเขา เพราะ​ถึง​แม้ว่า​เรา​ได้​เนรเทศ​พวกเขา​ไป​อยู่​ท่ามกลาง​ชาติ​ต่างๆ​เรา​ก็​จะ​รวบรวม​พวกเขา​กลับ​มา​สู่​แผ่นดิน​ของ​พวกเขา เรา​จะ​ไม่​ทอดทิ้ง​พวกเขา​สัก​คนเดียว​ไว้​ที่นั่น 29 เรา​จะ​ไม่​หลบหน้า​ของเรา​ไป​จาก​พวกเขา​อีก เพราะ​เรา​จะ​เท​พระวิญญาณ​ของเรา​ลง​บน​ครอบครัว​ชาว​อิสราเอล”

พระยาห์เวห์​องค์​เจ้า​ชีวิต​พูด​ว่า​อย่าง​นั้น

40

วิหาร​หลัง​ใหม่

1 ใน​ปี​ที่​ยี่สิบห้า​หลัง​จาก​ที่​พวกเรา​ถูก​กวาด​ต้อน​ไป​เป็น​เชลย+ 40:1 ยี่สิบห้า​หลัง … ไป​เป็น​เชลย กษัตริย์​เยโฮยาชิน​และ​พวก​ผู้ดี​ทั้งหลาย​ของ​ยูดาห์​ถูก​กวาด​ต้อน​ไป​เป็น​เชลย​ที่​บาบิโลน ใน​ปี 597 ก่อน​พระเยซู​มาเกิด ใน​ช่วง​ต้นปี ตรง​กับ​วันที่​สิบ​ของ​เดือน+ 40:1 วันที่​สิบ​ของ​เดือน คงจะ​ตรง​กับ​วัน​จัดการ​กับ​บาป ใน​ที่นี้​คือ วันที่ 28 เมษายน ใน​ปี 573 ก่อน​พระเยซู​มาเกิด ดู​ใน เลวีนิติ 25:9; 36:24 ซึ่ง​เป็น​สิบสี่​ปี​หลัง​จาก​ที่​เมือง​เยรูซาเล็ม​ล่ม​สลาย ใน​วัน​นั้นเอง​มือ​ของ​พระยาห์เวห์​ได้​มา​อยู่​บน​ตัว​ผม และ​พระองค์​ได้​พา​ผม​ไป​ที่นั่น

2 ใน​นิมิต​จาก​พระเจ้า พระองค์​ได้​พา​ผม​ไป​ที่​แผ่นดิน​อิสราเอล และ​วาง​ผม​ลง​บน​ภูเขา​ที่​สูง​ลิบลิ่ว มี​หมู่ตึก​ตั้ง​อยู่​ทาง​ทิศใต้​ของ​ภูเขา​นั้น ซึ่ง​ดู​เหมือน​กับ​เป็น​เมือง​เมือง​หนึ่ง 3 พระองค์​พา​ผม​ไป​ที่นั่น และ​ผม​ได้​เห็น​ชาย​ผู้หนึ่ง เขา​ดู​เหมือน​ทอง​สัมฤทธิ์ เขา​ยืน​อยู่​ที่​ประตู ใน​มือ​ถือ​เชือก​ลินิน​ไว้​เส้นหนึ่ง กับ​ไม้​สำหรับ​วัด​ความยาว 4 ชาย​คนนั้น​พูด​กับ​ผม​ว่า “เจ้า​ลูก​มนุษย์ ให้​มอง​ดู​ด้วย​ตา​ของเจ้า ฟัง​ด้วย​หู​ของเจ้า และ​ให้​ความ​สนใจ​กับ​ทุกสิ่ง​ทุกอย่าง​ที่​เรา​กำลัง​จะ​แสดง​ให้​เจ้า​ดูนี้ เพราะ​ที่​เอา​ตัวเจ้า​มา​ก็​เพื่อ​ให้​เห็น​สิ่ง​เหล่านี้ ให้​บอก​กับ​ครอบครัว​ของ​ชาว​อิสราเอล​ทุกสิ่ง​ทุกอย่าง​ที่​เจ้า​เห็น”

5 ผม​ได้​เห็น​กำแพง​ที่​ล้อมรอบ​บริเวณ​วิหาร

ไม้วัด​ใน​มือ​ของ​ชาย​ผู้นั้น​มี​ความยาว​หกศอก

แต่ละ​ศอก​ยาว​เท่ากับ​หนึ่งศอก​กับอีก​หนึ่ง​ฝ่ามือ+ 40:5 หนึ่งศอก​กับอีก​หนึ่ง​ฝ่ามือ เท่ากับ 52.5 เซนติเมตร เขา​ได้วัด​กำแพง​นั้น มัน​มี​ความหนา​เท่ากับ​หนึ่ง​ไม้วัด​และ​สูง​หนึ่ง​ไม้วัด+ 40:5 หนึ่ง​ไม้วัด เท่ากับ 6 ศอก หรือ 3.15 เมตร

6 แล้ว​ชาย​ผู้นั้น​ได้​ไป​ที่​ประตู​ที่​หันหน้า​ไป​ทาง​ทิศ​ตะวันออก เขา​ขึ้น​บันได​และ​ไปวัด​ธรณี​ประตู มัน​ลึก​เข้าไป​หนึ่ง​ไม้วัด 7 ห้อง​ทั้งหลาย​ของ​ยาม มี​ความยาว​หนึ่ง​ไม้วัด​และ​กว้าง​หนึ่ง​ไม้วัด และ​พวก​ผนัง​ที่​กั้น​ระหว่าง​ห้อง​ยาม​แต่ละ​ห้อง​มี​ความหนา​ห้าศอก และ​ธรณี​ประตู​ที่​อยู่​ถัด​จาก​ระเบียง​ด้านหน้า ที่​หันหน้า​ไป​ทาง​วิหาร มี​ความลึก​เท่ากับ​หนึ่ง​ไม้วัด 8 แล้ว​เขา​ก็​วัด​ระเบียง​หอ​ประตู+ 40:8 ประตู ฉบับ​แปล​ภาษา​กรีก​โบราณ ภาษา​ซีเรีย​โบราณ และ​ภาษา​ละติน​โบราณ และ​ฉบับ​ฮีบรู​บาง​ฉบับ​เขียน​ไว้​แค่นี้ ฉบับ​ฮีบรู​ที่​นิยม​ใช้​กัน​เสริม​ว่า ประตู​ที่​หัน​ไป​ทาง​พระวิหาร มัน​ลึก​หนึ่ง​ไม้วัด แล้ว​เขา​ก็​วัด​ระเบียง​หอ​ประตู9 มัน​ลึก​แปด​ศอก และ​ผนัง​ที่​ติด​กับ​ประตู​มี​ความหนา​สองศอก+ 40:9 สองศอก เท่ากับ 1 เมตร ระเบียง​ด้านหน้า​ของ​ประตู​ทางเข้า​นั้น​หันหน้า​เข้า​หา​วิหาร 10 ข้างใน​ประตู​ด้าน​ตะวันออก มี​ห้องยาม​อยู่​สามห้อง​เรียง​กัน​อยู่​ทั้ง​สองฝั่ง ทั้ง​สามห้อง​มี​ขนาด​เท่ากัน และ​ผนัง​ที่​กั้น​แต่ละ​ห้อง​ก็​มี​ขนาด​เดียวกัน 11 แล้ว​เขา​ก็​วัด​ความ​กว้าง​ของ​ทางเข้า​ประตู มัน​กว้าง​สิบศอก และ​ทางเดิน​ข้างใน​ประตู​กว้าง​สิบสาม​ศอก 12 ที่​หน้า​ห้องยาม​แต่ละ​ห้อง​นั้น​มี​ขอบ​กั้น​ลึก​เข้าไป​หนึ่งศอก ห้องยาม​เป็น​รูป​สี่เหลี่ยม​ด้านเท่า ขนาด​กว้างยาว​หกศอก

13 แล้ว​เขา​ก็​วัด​ระยะ​จาก​ส่วน​บนสุด​ของ​ผนัง​หลัง​ห้องหนึ่ง​ไป​สุด​ส่วน​บนสุด​ของ​ผนังหลัง​ของ​อีก​ห้องหนึ่ง​ที่​อยู่​ตรงข้าม ยาว​เท่ากับ​ยี่สิบห้า​ศอก 14 เขา​วัด​ไป​จนถึง​ระเบียง ได้​ห้าสิบ​ศอก+ 40:14 เขา​วัด … ห้าสิบ​ศอก ภาษา​ฮีบรู​ใน​ข้อนี้​เข้าใจ​ยาก​มาก15 ระยะทาง​จาก​ทางเข้า​ประตู​ไป​จน​สุด​ระเบียง​ด้านหน้า​ยาว​ห้าสิบ​ศอก 16 มี​หน้าต่าง​แคบๆ+ 40:16 หน้าต่าง​แคบๆ หน้าต่าง​เหล่านี้​จะ​มี​ส่วน​ที่​แคบ​อยู่​ด้าน​นอก เพื่อ​ไม่ให้​ศัตรู​ยิง​ลูกธนู​เข้ามา​ใน​ตึก​ได้​ง่ายๆ แต่​ด้านใน​จะ​กว้าง​เพื่อ​คน​ข้างใน​จะ​เลือก​ยิง​ด้าน​นอก​ได้​ง่าย​ขึ้น​อยู่​ตาม​ห้องยาม​แต่ละ​ห้อง​อยู่​ตรง​ผนัง​ด้าน​นอก และ​ตรง​ระเบียง​ด้วย ด้าน​กว้าง​ของ​หน้าต่าง​อยู่​ด้านใน​ของ​ทางเข้า ด้านแคบ​อยู่​ด้าน​นอก บน​ผนัง​มี​การ​สลัก​ลาย​ต้น​ปาล์ม​มากมาย

ลาน​ด้านนอก

17 แล้ว​เขา​ก็​นำ​ผม​ออกมา​ที่​ลาน​ด้าน​นอก ที่นั่น​ผม​ได้​เห็น​ห้อง​มากมาย​และ​พื้นหิน​ที่​ทำ​ไว้​รอบๆ​ลาน​นั้น มี​ห้อง​อยู่​สามสิบ​ห้อง​เรียงราย​ไป​รอบๆ​พื้นหิน​นั้น 18 พื้นหิน​นั้น​เลียบ​ไป​ตาม​ด้านข้าง​ของ​พวก​ประตู​และ​ด้าน​กว้าง​กับ​ด้าน​ยาว​เท่ากัน นี่​คือ​พื้นหิน​ด้าน​ล่าง 19 แล้ว​ชาย​ผู้นั้น​ก็​วัด​ระยะ​จาก​ด้านใน​ของ​ประตู​ด้านล่าง​ไป​ถึง​ด้าน​นอก​ของ​ลาน​ด้านใน ทาง​ด้าน​ตะวันออก​มี​ความ​ยาว​หนึ่งร้อย​ศอก ซึ่ง​เท่ากับ​ทาง​ด้าน​เหนือ

20 แล้ว​เขา​ก็​วัด​ความ​ยาว​และ​ความ​กว้าง​ของ​ประตู​ที่​หันหน้า​ไป​ทาง​ทิศ​เหนือ ซึ่ง​เป็น​ทาง​ที่​จะ​ไป​สู่​ลาน​ด้าน​นอก 21 ที่​ประตู​นี้ มี​ห้องยาม​อยู่​ด้านละ​สาม​ห้อง ผนัง​กั้นห้อง​แต่ละ​ด้าน​และ​ระเบียง​นั้น​มี​ขนาด​เท่ากับ​ของ​ประตู​แรก​คือ​ลึก​เข้าไป​ห้าสิบ​ศอก กว้าง​ยี่สิบห้า​ศอก 22 พวก​หน้าต่าง​ของมัน รวมทั้ง​ระเบียง​ของมัน กับ​ลาย​ต้น​ปาล์ม​นั้น มี​ขนาด​เดียว​กับ​ของ​ประตู​ด้าน​ตะวันออก ด้าน​นอก​ของ​ประตู​มี​บันได​เจ็ดขั้น​ขึ้น​สู่​ประตู และ​สุดทาง​อีก​ด้านหนึ่ง​ของ​บันได​มี​ระเบียง​อยู่ 23 ตรงข้าม​ลาน​ด้าน​นอก​จาก​ประตู​ทิศ​เหนือ มี​ประตู​เข้า​สู่​ลาน​ด้านใน เหมือน​กับ​ประตู​ด้าน​ตะวันออก ชาย​ผู้นั้น​วัด​ระยะทาง​จาก​ประตู​หนึ่ง​ไป​ถึง​อีก​ประตู​หนึ่ง​ที่​ด้าน​ตรงข้าม​ได้​หนึ่งร้อย​ศอก

24 แล้ว​เขา​ได้​นำ​ผม​ไป​ทาง​ทิศใต้ และ​ผม​ได้​เห็น​ประตู​หนึ่ง​ที่​หันหน้า​ไป​ทาง​ทิศใต้ เขา​วัด​ขนาด​ของ​พวก​ผนังกั้น​และ​ระเบียง​ของ​ประตู​ด้านใต้​ได้​ขนาด​เท่ากับ​ของ​สอง​ประตู​ทาง​ด้าน​เหนือ​กับ​ด้าน​ตะวันออก 25 ที่​ประตู​ทางเข้า​กับ​ระเบียง​นั้น​มี​หน้าต่าง​โดย​รอบ​เหมือน​กับ​ประตู​อื่นๆ ประตู​ลึก​เข้าไป​ห้าสิบ​ศอก​และ​กว้าง​ยี่สิบห้า​ศอก 26 มี​บันได​เจ็ดขั้น​ขึ้น​สู่​ประตู​นี้ และ​สุด​ทาง​อีก​ด้านหนึ่ง​ของ​บันได​มี​ระเบียง​อยู่ พวก​ผนังกั้น​ทั้ง​สองด้าน​ของ​ประตู​นั้น​มี​ลวดลาย​ต้น​ปาล์ม​ประดับ​อยู่ 27 ที่​ลาน​ด้านใน​ก็​มี​ประตู​ที่​หันหน้า​ไป​ทาง​ทิศใต้​เหมือน​กัน และ​ชาย​ผู้นี้​ได้​วัด​ระยะทาง​จาก​ประตู​ด้านใน​นี้​ไป​ถึง​ประตู​ด้าน​นอก​ที่​อยู่​ทาง​ทิศ​ใต้​มี​ความ​ยาว​หนึ่งร้อย​ศอก

ลาน​ด้านใน

28 แล้ว​ชาย​ผู้นั้น​ได้​พา​ผม​เข้าไป​ที่​ลาน​ด้านใน​ผ่าน​ทาง​ประตู​ทิศใต้ เขา​วัด​ขนาด​ประตู​ทิศใต้​ได้​ขนาด​เดียวกัน​กับ​ประตู​อื่น 29 ห้องยาม​ทั้งหลาย ผนัง​กำแพง และ​ระเบียง​ของ​ประตู​นี้ ก็​มี​ขนาด​เดียวกัน​กับ​ของ​ประตู​อื่นๆ มี​ช่อง​หน้าต่าง​อยู่​รอบๆ​ประตู และ​ตรง​ระเบียง​ด้วย ประตู​ทางเข้า​ลึก​เข้าไป​ห้าสิบ​ศอก กว้าง​ยี่สิบห้า​ศอก 30+ 40:30 ข้อนี้ สำเนา​ฮีบรู​ส่วนใหญ่​เพิ่ม​ข้อนี้​ว่า “ระเบียง​ของ​ประตู​ทางเข้า​นั้น​กว้าง​ยี่สิบห้า​ศอก​ลึก​ห้าศอก” แต่​ประโยค​นี้​จะ​ไม่มี​ใน​ฉบับ​แปล​กรีก​โบราณ​และ​ใน​สำเนา​ฮีบรู​บาง​ฉบับ31 ระเบียง​หัน​ไป​ทาง​ลาน​ด้าน​นอก พวก​ผนัง​ที่กั้น​อยู่​ข้างใน​ประตู​มี​ลวดลาย​ต้น​ปาล์ม​ประดับ​อยู่ และ​ที่​ปลาย​อีก​ด้านหนึ่ง​มี​บันได​แปดขั้น​ขึ้น​สู่​ประตู​นี้

32 แล้ว​ชาย​ผู้นั้น​ได้​นำ​ผม​เข้าไป​ที่​ลาน​ด้านใน​และ​เดิน​ไป​ทาง​ทิศ​ตะวันออก​ของ​ลาน​นั้น เขา​วัด​ขนาด​ของ​ประตู มัน​มี​ขนาด​เดียวกัน​กับ​ประตู​ของ​ด้าน​อื่นๆ 33 พวก​ห้องยาม รวมทั้ง​พวก​ผนัง​กั้น และ​ระเบียง​ก็​มี​ขนาด​เดียวกัน​กับ​ด้าน​อื่นๆ มี​ช่อง​หน้าต่าง​อยู่​รอบๆ​ประตู และ​ตรง​ระเบียง​ด้วย ประตู​ทางเข้า​นี้​ลึก​ห้าสิบ​ศอก กว้าง​ยี่สิบห้า​ศอก 34 ระเบียง​หัน​ไป​ทาง​ลาน​ด้าน​นอก พวก​ผนัง​ที่​กั้น​อยู่​ข้างใน​ประตู​ทั้ง​สองด้าน​มี​ลวดลาย​ต้น​ปาล์ม​ประดับ​อยู่ และ​ที่​ปลาย​อีก​ด้านหนึ่ง​มี​บันได​แปดขั้น​ขึ้น​สู่​ประตูนี้

35 แล้ว​ชาย​ผู้นั้น​ได้​นำ​ผม​ไป​ที่​ประตู​ทาง​ทิศเหนือ เขา​วัด​ขนาด​ของ​ประตู มัน​มี​ขนาด​เดียว​กับ​ประตู​อื่นๆ 36 ห้องยาม​ทั้งหลาย พวก​ผนังกั้น และ​ระเบียง​ก็​มี​ขนาด​เดียวกัน​กับ​ด้าน​อื่นๆ และ​มี​ช่อง​หน้าต่าง​อยู่​รอบๆ​ประตู และ​ตรง​ระเบียง​ด้วย ประตู​นี้​ลึก​ห้าสิบ​ศอก กว้าง​ยี่สิบห้า​ศอก 37 ระเบียง​หัน​ไป​ทาง​ลาน​ด้าน​นอก พวก​ผนัง​ที่​กั้น​อยู่​ข้างใน​ประตู​ทั้ง​สองด้าน​มี​ลาย​ต้น​ปาล์ม​ประดับ​อยู่ และ​ที่​ปลาย​อีก​ด้านหนึ่ง​มี​บันได​แปดขั้น​ขึ้น​สู่​ประตูนี้

ห้อง​สำหรับ​จัดเตรียม​เครื่อง​บูชา

38 ที่​ระเบียง​ของ​ประตู มี​ประตู​ที่​นำ​ไป​สู่​ห้องๆ​หนึ่ง ที่​ใช้​สำหรับ​ชำระ​ล้าง​สัตว์ ที่​จะ​เป็น​เครื่อง​เผา​บูชา​ทั้งตัว 39 แต่ละ​ด้าน​ของ​ระเบียง มี​โต๊ะ​ตั้ง​อยู่​ด้านละ​สอง​ตัว เป็น​โต๊ะ​สำหรับ​ฆ่าสัตว์​ที่​เอา​มา​เป็น​เครื่อง​เผา​บูชา​ทั้งตัว เป็น​เครื่อง​บูชา​ชำระ​ล้าง และ​เป็น​เครื่อง​บูชา​ชดเชย 40 ที่​ผนัง​ด้าน​นอก​ของ​ระเบียง ตรง​บันได​ที่​นำ​ขึ้น​ไป​สู่​ประตู​เหนือ​นั้น มี​โต๊ะ​ตั้ง​อยู่​ข้างละ​สองตัว 41 รวม​เป็น​โต๊ะ​สี่ตัว​อยู่​ที่​ด้านใน​ของ​ประตู​ทางเข้า และ​อีก​สี่ตัว​อยู่​ด้าน​นอก รวม​ทั้งหมด​แปด​ตัว โต๊ะ​พวกนี้​ใช้​สำหรับ​ฆ่าสัตว์​ที่​เอา​มา​เป็น​เครื่อง​บูชา 42 ยัง​มี​โต๊ะ​อีก​สี่ตัว​ที่​ทำ​จาก​หิน​ที่​สกัดแล้ว​ที่​ใช้​ใน​การ​เตรียม​เครื่อง​เผา​บูชา​ทั้งตัว โต๊ะ​แต่ละ​ตัว​ยาว​หนึ่งศอก​ครึ่ง กว้าง​หนึ่งศอก​ครึ่ง และ​สูง​หนึ่งศอก บนนั้น​มี​อุปกรณ์​ที่​ใช้​ฆ่า​เครื่อง​เผา​บูชา​ทั้งตัว และ​ฆ่าสัตว์​บูชา​อื่นๆ 43 มี​ตะขอ​สองง่าม​จำนวน​หนึ่ง​แขวน​ติด​อยู่​รอบๆ​กำแพง แต่ละอัน​ยาว​หนึ่ง​ฝ่ามือ+ 40:43 มี​ตะขอ​สองง่าม … หนึ่ง​ฝ่ามือ หรือ​แปล​ได้​อีก​อย่าง​หนึ่ง​ว่า “ชั้นคู่​สำหรับ​วาง​ของ​อยู่​จำนวน​หนึ่ง​ติด​อยู่​บน​กำแพง แต่ละอัน​กว้าง​หนึ่ง​ฝ่ามือ” โต๊ะ​เหล่านี้​ใช้​สำหรับ​วาง​เนื้อ​ของ​เครื่อง​บูชา

ห้อง​นักบวช

44 หลังจาก​ออกมา​จาก​ประตู​ด้านใน มี​ห้อง​อยู่​สองห้อง+ 40:44 สองห้อง คำนี้​มา​จาก​สำเนา​กรีก​โบราณ ใน​ฉบับ​สำเนา​ฮีบรู เขียน​ว่า “เป็น​ห้อง​สำหรับ​พวก​นักร้อง” อยู่​ที่​ลาน​ด้านใน ห้องหนึ่ง​อยู่​ฝั่ง​ประตู​ทิศเหนือ​หันหน้า​ไป​ทางใต้ อีก​ห้องหนึ่ง​อยู่​ฝั่ง​ประตู​ทิศใต้+ 40:44 ทิศใต้ มา​จาก​ฉบับ​แปล​กรีก​โบราณ-ใน​ฉบับ​ภาษา​ฮีบรู​เขียน​ว่า “ทิศ​ตะวันออก” หันหน้า​ไป​ทาง​ทิศเหนือ 45 ชาย​ผู้นั้น​พูด​กับ​ผม​ว่า “ห้อง​ที่​หันหน้า​ไป​ทาง​ทิศใต้​นั้น เป็น​ห้อง​สำหรับ​นักบวช​ที่​ทำ​หน้าที่​เป็น​ยาม​สำหรับ​วิหาร 46 ส่วน​ห้อง​ที่​หันหน้า​ไป​ทาง​ทิศเหนือ​นั้น เป็น​ห้อง​สำหรับ​นักบวช​ที่​ทำหน้าที่​เป็น​ยาม​สำหรับ​แท่นบูชา พวก​นักบวช​เหล่านี้​ทุกคน​เป็น​ลูกหลาน​ของ​ศาโดก พวกเขา​เป็น​ลูกหลาน​ของ​เลวี​เพียง​กลุ่มเดียว​ที่​ได้รับ​อนุญาต​ให้​เข้าใกล้​พระยาห์เวห์ เพื่อ​รับใช้​อยู่​ต่อหน้า​พระองค์+ 40:46 ได้รับ … ต่อหน้า​พระองค์ หรือ​แปล​ได้​อีก​อย่าง​หนึ่ง​ว่า “ที่​มี​สิทธิ​ถือ​เครื่อง​บูชา​ไป​ถวาย​พระยาห์เวห์​ที่​แท่นบูชา​ได้”” 47 แล้ว​ชาย​ผู้นั้น​ได้​วัด​ขนาด​ของ​ลาน​ด้านใน ลานนี้​เป็น​รูป​สี่เหลี่ยม​ด้านเท่า ยาว​หนึ่งร้อย​ศอก กว้าง​หนึ่งร้อย​ศอก และ​มี​แท่นบูชา​ตั้ง​อยู่​ด้านหน้า​วิหาร

ระเบียง​ของ​วิหาร

48 ชาย​ผู้นั้น​ได้​พา​ผม​ไป​ที่​ระเบียง​ของ​วิหาร​และ​เขา​ได้​วัด​ขนาด​ของ​ผนัง​ทั้ง​สองด้าน​ของ​ระเบียง​นั้น แต่ละ​ด้าน​หนา​ห้าศอก และ​กว้าง​สามศอก ทางเข้า​กว้าง​สิบสี่​ศอก 49 ระเบียง​นี้​กว้าง​ยี่สิบ​ศอก มี​ระยะ​จาก​ด้านหน้า​ถึง​ด้านหลัง​สิบสอง​ศอก มี​บันได​สิบขั้น​ขึ้น​สู่​ระเบียง​นี้ และ​มี​เสา​สองต้น​ตั้ง​อยู่​ที่​ข้าง​ประตู​ของ​ระเบียง​นี้ ด้านละ​ต้น

41

ห้องโถง​อัน​ศักดิ์สิทธิ์​ของ​วิหาร

1 แล้ว​ชาย​ผู้นั้น​ได้​พา​ผม​เข้าไป​ยัง​ห้องโถง​อัน​ศักดิ์สิทธิ์ และ​เขา​ได้​วัด​ขนาด​ของ​ผนัง​ทั้ง​สองด้าน​ที่​ติด​กับ​ทาง​เข้าออก แต่ละ​ด้าน​กว้าง​หกศอก

2 ทาง​เข้าออก​นี้​กว้าง​สิบศอก และ​ผนัง​แต่ละ​ด้าน​ที่​ติด​กับ​ทาง​เข้าออก​นี้ กว้าง​ห้าศอก

เขา​ได้​วัด​พื้นที่​ของ​ห้องโถง​อัน​ศักดิ์สิทธิ์​นี้ มัน​ยาว​สี่สิบ​ศอก และ​กว้าง​ยี่สิบ​ศอก

ห้อง​ที่​ศักดิ์สิทธิ์​ที่สุด​ใน​วิหาร

3 แล้ว​ชาย​ผู้นี้​ได้​เข้าไป​ใน​ห้อง​ที่​ศักดิ์สิทธิ์​ที่สุด และ​เขา​ได้​วัด​ขนาด​ของ​ผนัง​ด้าน​ที่​ติด​กับ​ทาง​เข้าออก แต่ละ​ด้าน​หนา​สองศอก กว้าง​เจ็ด​ศอก ทาง​เข้าออก​กว้าง​หกศอก

4 และ​เขา​ยัง​ได้​วัด​ความ​ยาว​ของ​ห้อง​ศักดิ์สิทธิ์​ที่สุด​นี้​ด้วย มัน​ยาว​ยี่สิบ​ศอก และ​กว้าง​ยี่สิบ​ศอก ไป​จด​กับ​ห้องโถง​ศักดิ์สิทธิ์

ชาย​ผู้นั้น​พูด​กับ​ผม​ว่า “นี่​คือ​ห้อง​ที่​ศักดิ์สิทธิ์​ที่สุด”

ห้องอื่นๆ​ที่​อยู่​รอบ​วิหาร

5 ชาย​ผู้นี้​ได้​วัด​ผนัง​ของ​วิหาร มัน​หนา​หกศอก และ​ห้อง​แต่ละ​ห้อง​ที่​อยู่​รายรอบ​วิหาร​นั้น​กว้าง​สี่ศอก 6 ห้อง​ด้านข้าง​นี้ มี​อยู่​สามชั้น ซ้อน​กัน​อยู่ แต่ละ​ชั้น​มี​สามสิบ​ห้อง พวก​คาน​ที่​ค้ำ​ห้อง​ชั้นบน​นั้น​วาง​อยู่​บน​ส่วน​ที่​ยื่น​ออก​มา​จาก​กำแพง​โดย​รอบ อย่างนี้ คาน​เหล่านี้​ไม่ได้​เสียบ​เข้าไป​ใน​กำแพง​ของ​วิหาร

7 ห้อง​ด้านข้าง​รอบๆ​วิหาร​นี้ พื้น​ชั้นบน​กว้าง​กว่า​ชั้น​ที่​อยู่​ถัด​ลงมา ลักษณะ​โครงสร้าง​โดยรอบ​จึง​เหมือน​กับ​เวที​ที่​ยก​สูง​ขึ้นไป​เป็น​ขั้น​ทาง​ด้านข้าง ห้อง​ที่​อยู่​ด้านบน​จึง​กว้าง​ขึ้น มี​บันได​ทอด​ยาว​จาก​ชั้น​ล่างสุด​ขึ้น​ไป​จนถึง​ชั้น​บนสุด​โดย​ผ่าน​ชั้นสอง 8 ผม​เห็น​ว่า​วิหาร​มี​ส่วน​ที่​ยื่น​ออกมา​โดย​รอบ ซึ่ง​เป็น​ฐาน​ของ​พวก​ห้อง​ข้างๆ วัด​ความสูง​ของ​ส่วน​ที่​ยื่น​ออกมา​นั้น​ได้​หนึ่ง​ไม้วัด​ซึ่ง​ก็​คือ​หกศอก 9 ผนัง​ด้าน​นอก​ของ​ห้อง​ด้านข้าง หนา​ห้าศอก บริเวณ​ที่​เปิดโล่ง​ที่​อยู่​ระหว่าง​ห้อง​ด้านข้าง​ของ​วิหาร 10 กับ​ห้อง​นักบวช​นั้น​กว้าง​ยี่สิบ​ศอก โดย​รอบ​วิหาร​ทุก​ด้าน 11 มี​ทางเข้า​สู่​ห้อง​ด้านข้าง​จาก​บริเวณ​ที่​เปิดโล่ง​นั้น โดย​ทาง​หนึ่ง​อยู่​ทิศ​เหนือ​และ​อีก​ทาง​หนึ่ง​อยู่​ทิศใต้ และ​ส่วน​ที่​ยื่น​ออกมา​นั้น​ที่​ติด​กับ​บริเวณ​ที่​เปิดโล่ง​นั้น กว้าง​ห้าศอก​โดย​รอบ​วิหาร

12 ตึก​ที่​หัน​ไป​ทาง​ลาน​ของ​วิหาร​ที่​อยู่​ทาง​ทิศ​ตะวันตก กว้าง​เจ็ดสิบ​ศอก กำแพง​ของ​ตึก​นั้น​หนา​ห้า​ศอก​โดย​รอบ และ​ลึก​เข้าไป​เก้าสิบ​ศอก 13 แล้ว​ชาย​ผู้นั้น​วัด​ขนาด​วิหาร ได้​ความ​ลึก​หนึ่งร้อย​ศอก และ​บริเวณ​ลาน​ใน​เขต​หวงห้าม​ของ​วิหาร​กับ​ตึก รวมทั้ง​พวก​ผนัง ยาว​หนึ่งร้อย​ศอก​เหมือน​กัน 14 ลาน​ทาง​ตะวันออก​ของ​วิหาร รวมทั้ง​ส่วน​หน้า​ของ​วิหาร​กว้าง​หนึ่งร้อย​ศอก

15+ 41:15 ข้อ 15-17 ใน​สำเนา​ฮีบรู เข้าใจ​ยาก​มาก แล้ว​ชาย​ผู้นั้น​ได้​วัด​ความ​ยาว​ของ​ตึก​ที่​หัน​ไป​ทาง​เขต​หวงห้าม​ด้านหลัง รวม​กับ​ระเบียง​ทั้ง​สองข้าง​ของมัน ได้​ยาว​หนึ่งร้อย​ศอก ข้างใน​ห้องโถง​ศักดิ์สิทธิ์ และ​ระเบียง​ที่​หันหน้า​ไป​ที่​ลาน​ด้านใน 16 รวมทั้ง​ธรณี​ประตู​กับ​หน้าต่าง​แคบๆ​และ​ระเบียง​ที่​ล้อมรอบ​ทั้ง​สาม​ด้าน ตรงข้าม​ธรณี​ประตู ล้วน​ปู​ไม้​ทับ​อยู่ ตั้งแต่​พื้นผนัง​ตลอด​แนว​ไป​จนถึง​หน้าต่าง และ​หน้าต่าง​ก็​มี​ไม้​ปิด​ทับ​ด้วย​เหมือน​กัน 17 และ​ปู​ขึ้น​ไป​ถึง​ด้าน​บนสุด​ของ​ประตู​ของ​ห้องโถง​ศักดิ์สิทธิ์ และ​ของ​ระเบียง​ด้าน​นอก และ​บน​ผนัง​ทั้งหมด​ที่​อยู่​รอบ​ข้าง​ทั้ง​ใน​และ​นอก ออกแบบ​อย่าง​ประณีต 18 และ​ถูก​แกะสลัก​รูป​เครูบ​และ​ต้น​ปาล์ม​ไว้​มากมาย โดย​แกะ​ลาย​ต้น​ปาล์ม​สลับ​กับ​ลาย​เครูบ เครูบ​แต่ละ​องค์​มี​สอง​หน้า 19 ใบหน้า​หนึ่ง​เป็น​หน้า​คน​หัน​ไป​ทาง​ต้น​ปาล์ม​ด้าน​หนึ่ง และ​อีก​ใบหน้า​หนึ่ง​เป็น​สิงโต​หัน​ไป​ทาง​ต้น​ปาล์ม​อีก​ด้าน​หนึ่ง มี​รูป​เหล่านี้​แกะสลัก​อยู่​รอบ​วิหาร 20 มี​รูป​ของ​เครูบ​กับ​ต้น​ปาล์ม​เหล่า​นั้น แกะสลัก​อยู่​บน​ผนัง​ของ​ห้องโถง​ศักดิ์สิทธิ์ ตั้งแต่​พื้น​ไป​จนถึง​บริเวณ​เหนือ​ทางเข้า

21 ห้องโถง​ศักดิ์สิทธิ์ มี​พวก​กรอบ​ประตู​รูป​สี่เหลี่ยม และ​ตรง​ด้าน​หน้า​ห้อง​ศักดิ์สิทธิ์​ที่สุด​นั้น มี​สิ่ง​ที่​ดู​เหมือน​กับ 22 แท่นบูชา​ทำ​จาก​ไม้​อยู่​แท่น​หนึ่ง สูง​สาม​ศอก กว้าง​และ​ยาว​สอง​ศอก​เท่ากัน ที่​มุม​ทั้ง​สี่มุม รวมทั้ง​ที่​ฐาน​และ​ด้าน​ข้าง​ของ​แท่นนั้น​เป็น​ไม้

ชาย​คนนั้น​พูด​กับ​ผม​ว่า “นี่​คือ​โต๊ะ​ที่​ตั้ง​อยู่​ตรงหน้า​ของ​พระยาห์เวห์”

23 ทั้ง​ห้องโถง​ศักดิ์สิทธิ์ และ​ห้อง​ศักดิ์สิทธิ์​ที่สุด มี​ประตู​อยู่​สอง​บาน

24 แต่ละ​ประตู​มี​บาน​เหวี่ยง​สอง​บาน

25 และ​บน​ประตู​ของ​ห้องโถง​ศักดิ์สิทธิ์ แกะสลัก​ลาย​เครูบ​และ​ต้น​ปาล์ม​เหมือน​กับ​ที่​แกะ​ไว้​บน​ผนัง และ​มี​ที่​กันแดด​ยื่น​อยู่​บน​ด้าน​หน้า​ของ​ระเบียง

26 มี​หน้าต่าง​แคบๆ​ที่​มี​ลาย​ต้น​ปาล์ม​แกะสลัก​อยู่​บน​ผนัง​ทั้ง​สอง​ข้าง​ของ​ระเบียง และ​มี​ห้อง​ต่างๆ​อยู่​ด้าน​ข้าง​ที่​มี​ที่​กันแดด​ด้วย

42

ห้อง​นักบวช

1 แล้ว​ชาย​ผู้นั้น​ก็​นำ​ผม​ไป​ทาง​ทิศ​เหนือ

ออก​ไป​ที่​ลาน​ด้าน​นอก และ​นำ​ผม​ไป​ยัง​พวก​ห้อง​ที่​อยู่​อีก​ฝาก​หนึ่ง​ของ​ลาน​ที่​อยู่​หลัง​วิหาร และ​ตรงข้าม​กับ​ตึก​ทาง​ทิศ​เหนือ

2 ตึก​ที่​มี​ห้อง​พวกนี้ มี​ประตู​ออก​ไป​สู่​ทิศ​เหนือ​นั้น ยาว​หนึ่งร้อย​ศอก กว้าง​ห้าสิบ​ศอก

3 ตึกนี้​สูง​สาม​ชั้น​และ​มี​พวก​ระเบียง​ทาง​เดิน​อยู่​ทั้ง​สาม​ชั้น​ระหว่าง​ตึกนี้​กับ​วิหาร​นั้น มี​ลาน​ด้านใน​ขั้น​อยู่ กว้าง​ยี่สิบ​ศอก อีก​ฝาก​หนึ่ง​ของ​ตึกนี้ หัน​ไป​ทาง​พื้นหิน​ของ​ลาน​ด้าน​นอก

4 ที่​ด้าน​หน้า​ห้อง​ต่างๆ​ที่​หันหน้า​เข้ามา​ด้าน​ใน มี​เฉลียง​กว้าง​สิบ​ศอก ยาว​หนึ่งร้อย​ศอก แล้ว​มี​ประตู​อยู่​ทาง​ทิศ​เหนือ

5 ตึกนี้ ห้อง​ข้างบน​แคบ​กว่า​ข้าง​ล่าง

เพราะ​ระเบียง​ทางเดิน​เหล่า​นั้น​ไป​กินที่​ของ​ห้อง​ชั้นบน มากกว่า​ที่​ชั้น​กลาง​และ​ชั้น​ล่าง​ของตึก

6 ทั้ง​สาม​ชั้น​ไม่มี​เสาหลัก​เหมือน​กับ​ที่​มี​ใน​ลาน​ข้าง​นอก ดังนั้น​ห้อง​ชั้นบน​พวกนี้​จึง​มี​พื้นที่​ว่าง​น้อย​กว่า​ชั้น​ล่าง​และ​ชั้น​กลาง

7 ด้าน​นอก​ของ​ตึกนี้ มี​กำแพง​ขนาน​ไป​กับ​ห้อง​พวกนี้​และ​ลาน​ด้าน​นอก กำแพง​นี้​ทอด​ยาว​ไป​ตาม​ด้าน​หน้า​ของ​ห้อง มี​ขนาด​ยาว​ห้าสิบ​ศอก

8 แถว​ของ​ห้อง​ที่​ขนาน​ไป​กับ​ลาน​ด้าน​นอก​นั้น​ยาว​ห้าสิบ​ศอก

แถว​ของ​ห้อง​ที่​อยู่​ใกล้​กับ​ห้อง​ศักดิ์สิทธิ์​นั้น​ยาว​หนึ่งร้อย​ศอก

9 มี​ทาง​เข้า​จาก​ลาน​ด้าน​นอก เข้า​มา​ยัง​ห้อง​พวกนี้​จาก​ทาง​ทิศ​ตะวันออก

10 ตรง​จุด​เริ่มต้น​ของ​กำแพง​ลาน​ของ​ลาน​วิหาร ทาง​ทิศใต้​เลาะ​ไป​ตาม​แนว​กำแพง​ลาน​ด้าน​นอก มี​ห้อง​หลาย​ห้อง​ติด​กับ​ลาน​ของ​วิหาร​และ​อยู่​ตรงข้าม​กับ​ตึก

11 มี​เฉลียง​อยู่​หน้า​ห้อง​เหล่า​นั้น ห้อง​ทาง​ทิศใต้​พวกนี้​เหมือน​กับ​ห้อง​ต่างๆ​ทาง​ทิศ​เหนือ มี​ความ​กว้าง​และ​ยาว​เท่ากัน มี​พวก​ทางออก​และ​ความ​ลึก​เหมือน​กัน​ด้วย 12 ที่​จุด​เริ่มต้น​ของ​เฉลียง​ที่​ขนาน​ไป​กับ​ผนัง มี​ทางเข้า​อัน​หนึ่ง​ที่​ผู้คน​สามารถ​ใช้​เข้า​ออก​ห้อง​ต่างๆ​เหล่า​นั้น​ได้ จาก​ทาง​ทิศ​ตะวันออก

13 แล้ว​ชาย​ผู้นั้น​ได้​พูด​กับ​ผม​ว่า

“ห้อง​ทาง​ทิศ​เหนือ​และ​ห้อง​ทาง​ทิศใต้​ที่​หันหน้า​ไป​ที่​ลาน​หลัง​วิหาร​นั้น คือ​ห้อง​ของ​พวก​นักบวช เป็น​ห้อง​สำหรับ​พวก​นักบวช​ที่​รับใช้​อยู่​ใกล้ชิด​พระยาห์เวห์ จะ​ใช้​กิน​เครื่อง​บูชา​อัน​ศักดิ์สิทธิ์​ที่สุด พวกเขา​จะ​วาง​เครื่อง​บูชา​เหล่านี้​ไว้​ใน​ห้อง​เหล่า​นั้น คือ​เครื่อง​บูชา​จาก​เมล็ดพืช เครื่อง​บูชา​ชำระ​ล้าง และ​เครื่อง​บูชา​ชดเชย เพราะ​ห้อง​พวกนั้น​เป็น​ห้อง​ศักดิ์สิทธิ์

14 พวก​นักบวช​ที่​เข้าไป​ใน​พวก​บริเวณ​ที่​ศักดิ์สิทธิ์​ของ​วิหาร​นั้น จะ​ต้อง​ไม่​ออก​มา​ที่​ลาน​ด้าน​นอก จนกว่า​พวกเขา​จะ​ได้​ถอด​ชุด​ที่​ใส่​รับใช้​พระยาห์เวห์​ไว้​ใน​ห้อง​ทั้งหลาย​ของ​นักบวช​ก่อน เพราะ​ชุด​เหล่า​นั้น​เป็น​ของ​ศักดิ์สิทธิ์

พวกเขา​ต้อง​สวม​เสื้อผ้า​อื่น ก่อน​ที่​จะ​ออก​ไป​ยัง​บริเวณ​ด้าน​นอก​ที่​คน​ทั่วไป​อยู่​กัน”

ลาน​ด้านนอก

15 เมื่อ​ชาย​ผู้นั้น​วัด​ขนาด​สิ่ง​ต่างๆ​ภายใน​บริเวณ​วิหาร​เสร็จ​แล้ว เขา​ได้​นำ​ผม​ออก​มา​ทาง​ประตู​ด้าน​ตะวันออก และ​เขา​ได้​วัด​บริเวณ​รอบๆ​วิหาร​ทั้งหมด

16 เขา​เอา​ไม้วัด วัด​ด้าน​ตะวันออก​ได้​ขนาด​ความ​ยาว​ห้าร้อย​ศอก

17 เขา​เอา​ไม้วัด วัด​ด้าน​เหนือ​ได้​ขนาด​ความ​ยาว​ห้าร้อย​ศอก

18 เขา​เอา​ไม้วัด วัด​ด้าน​ใต้ ได้​ขนาด​ความ​ยาว​ห้าร้อย​ศอก

19 แล้ว​เขา​ก็​หัน​ไป​ทาง​ด้าน​ตะวันตก​และ​วัด​ด้านนั้น​ได้​ความ​ยาว​ห้าร้อย​ศอก​เหมือน​กัน

20 เขา​จึง​ใช้​ไม้วัด วัด​ทั้ง​สี่​ด้าน​ซึ่ง​มี​กำแพง​ล้อมรอบ​อยู่ ได้​ขนาด​ยาว​ห้าร้อย​ศอก กว้าง​ห้าร้อย​ศอก กำแพง​นี้​แยก​บริเวณ​ที่​ศักดิ์สิทธิ์​ออก​จาก​บริเวณ​ทั่วๆไป

43

สง่าราศี​ของ​พระยาห์เวห์กลับคืน​สู่​วิหาร​ของ​พระองค์

1 แล้ว​ชาย​ผู้นั้น​ได้​พา​ผม​ไป​ที่​ประตู​ที่​หันหน้า​ไป​ทาง​ทิศ​ตะวันออก 2 และ​ผม​ได้​เห็น​รัศมี​ของ​พระเจ้า​ของ​ชาว​อิสราเอล ส่อง​ออก​มา​จาก​ทาง​ทิศ​ตะวันออก​นั้น เสียง​ดัง​เหมือน​น้ำ​ที่​ไหล​เชี่ยว​กราก และ​พื้นดิน​ได้​สว่าง​จ้า​ไป​ด้วย​แสง​จาก​รัศมี​ของ​พระองค์

3 นิมิต​ที่​ผม​เห็น​นั้น​เหมือน​กับ​นิมิต​ที่​ผม​เคย​เห็น​เมื่อ​ครั้ง​ที่​พระองค์​ได้​มา​เพื่อ​ทำลาย​เมือง และ​เหมือน​กับ​นิมิต​ที่​ผม​เคย​เห็น​ที่​คลอง​เคบาร์ และ​ผม​ก็​ซบหน้า​ลง​กับดิน

4 รัศมี​ของ​พระยาห์เวห์​ได้​เข้า​สู่​วิหาร​ทาง​ประตู​ที่​หันหน้า​ไป​ทาง​ทิศ​ตะวันออก

5 แล้ว​พระวิญญาณ+ 43:5 พระวิญญาณ หรือ​แปล​ได้​อีก​อย่าง​หนึ่ง​ว่า “ลม” ได้​ยก​ผม​ขึ้น และ​นำ​ผม​เข้าสู่​ลาน​ด้านใน และ​รัศมี​ของ​พระยาห์เวห์​ได้​แผ่​ไป​ทั่ว​วิหาร 6 ใน​ขณะที่​ชาย​ผู้นั้น​ยืน​อยู่​ข้างๆ​ผม ผม​ได้ยิน​เสียง​ของ​ผู้หนึ่ง​ดัง​ออก​มา​จาก​ภายใน​วิหาร​พูด​กับ​ผม

7 พระองค์​พูด​กับผม​ว่า “เจ้า​ลูก​มนุษย์

นี่​คือ​ที่ตั้ง​บัลลังก์​ของเรา และ​เป็น​ที่​วาง​ฝ่าเท้า​ของเรา

นี่​คือ​ที่​ที่​เรา​จะ​อาศัย​อยู่​ท่ามกลาง​ชาว​อิสราเอล​ตลอดไป ทั้ง​ครอบครัว​ชาว​อิสราเอล​กับ​พวก​กษัตริย์​ของ​พวกเขา จะ​ไม่​ทำ​ให้​ชื่อ​อัน​ศักดิ์สิทธิ์​ของเรา​ต้อง​เสื่อม​เสีย​อีก ด้วย​การ​ขายตัว+ 43:7 การ​ขายตัว สิ่งนี้​หมายถึง การ​หันเห​ไป​จาก​พระเจ้า​และ​ไม่​ซื่อสัตย์​ต่อ​พระองค์ ของ​พวกเขา และ​ด้วย​การ​ถวาย​ของขวัญ​ให้​กับ​พวก​วิญญาณ​ของ​กษัตริย์​ทั้งหลาย​ของ​พวกเขา​ใน​งานศพ​ของ​กษัตริย์​เหล่า​นั้น

8 กษัตริย์​ของ​พวกเขา​สร้าง​ธรณี​ประตู​วัง​และ​เสา​ประตู​วัง​ของ​พวกเขา​ติด​กับ​ของเรา​เลย มี​แค่​ผนัง​กั้น​ระหว่าง​เรา​กับ​พวกเขา​เท่านั้น ดังนั้น เมื่อ​พวกเขา​ทำตัว​น่ารังเกียจ พวกเขา​ก็​ได้​ทำ​ให้​ชื่อ​อัน​ศักดิ์สิทธิ์​ของเรา​เสื่อม​เสีย​ไป เรา​ถึง​ได้​ทำลาย​พวกเขา​ตอน​ที่​เรา​โกรธ 9 ให้​พวกเขา​หยุด​ขายตัว และ​ให้​หยุด​ถวาย​ของขวัญ​ให้​กับ​พวก​กษัตริย์​ที่​ตาย​แล้ว​ของ​พวกเขา แล้ว​เรา​จะ​อาศัย​อยู่​ท่ามกลาง​พวกเขา​ตลอดไป

10 เจ้า​ลูก​มนุษย์​เอ๋ย ให้​บรรยาย​เรื่อง​วิหาร​นี้​ให้​กับ​ประชาชน​ชาว​อิสราเอล​ฟัง เพื่อ​พวกเขา​จะ​ได้​อับอาย​ใน​บาป​ทั้งหลาย​ของ​พวกเขา และ​ให้​พวกเขา​พิจารณา​ถึง​แผนผัง​ของ​วิหาร​นี้ 11 แล้ว​พวกเขา​จะ​ได้​ละอาย​ต่อ​สิ่ง​ทั้งหมด​ที่​พวกเขา​ได้​ทำ​ไป ให้​พวกเขา​รู้จัก​รูปแบบ​ของ​วิหาร​นี้ ทั้ง​การ​จัดวาง พวก​ทางออก​และ​ทางเข้า รวมทั้ง​กฎ​ระเบียบ​และ​คำสั่ง​ทั้งหมด​ของมัน ให้​เขียน​สิ่ง​เหล่านี้​ไว้​ต่อหน้า​พวกเขา เพื่อ​พวกเขา​จะ​ได้​รักษา​กฎ​ทั้งหลาย​ของเรา และ​ทำ​ตาม​กฎเกณฑ์​ทั้งหมด​ของเรา

12 นี่​คือ​กฎ​ของ​วิหาร คือ​บริเวณ​รอบๆ​วิหาร​ทั้งหมด​บน​ยอดเขา จะ​เป็น​สถานที่​ศักดิ์สิทธิ์​ที่สุด นั่น​คือ​กฎ​ของ​วิหาร

แท่นบูชา

13 ต่อไปนี้​คือ​ขนาด​ของ​แท่นบูชา โดย​วัด​เป็น​ศอก ให้​หนึ่ง​ศอก​ยาว​เท่ากับ​หนึ่ง​ศอก​กับ​อีก​หนึ่ง​ฝ่ามือ

แท่นบูชา​นี้​มี​ร่องน้ำ​อยู่​รอบๆ​ฐาน​ของมัน ลึก​หนึ่ง​ศอก กว้าง​หนึ่ง​ศอก

ตรง​ริม​ของ​ร่องน้ำ มี​ขอบ​สูง​ขึ้นมา​หนึ่ง​คืบ และ​ต่อไปนี้​คือ​ความ​สูง​ของ​แท่นบูชา

14 จาก​ก้น​ของ​ร่องน้ำ ขึ้น​มา​ถึง​ส่วน​บนสุด​ของ​ที่กั้น​อัน​ต่ำ สูง​สอง​ศอก หนา​หนึ่ง​ศอก จาก​ที่​กั้น​อัน​ต่ำสุด​นี้​ขึ้น​ไป​ถึง​ที่กั้น​อัน​สูงสุด สูง​สี่​ศอก หนา​หนึ่ง​ศอก

15 เตาไฟ​ของ​แท่นบูชา​สูง​สี่​ศอก

และ​ที่​มุม​ทั้งสี่​ของ​เตาไฟ​นั้น มี​เชิงงอน​สี่อัน​ยื่น​ขึ้น​มา

16 เตาไฟ​ของ​แท่นบูชา​นั้น​เป็น​รูป​สี่เหลี่ยม​ด้าน​เท่า กว้าง ยาว​สิบสอง​ศอก

17 ที่กั้น​อัน​สูง​นั้น​เป็น​รูป​สี่เหลี่ยม​ด้าน​เท่า กว้าง ยาว​สิบสี่​ศอก มี​ขอบ​สูง​ครึ่ง​ศอก มี​รางน้ำ​ขนาด​หนึ่ง​ศอก​อยู่​รอบๆ​ฐาน​ของ​แท่น บันได​ของ​แท่นบูชา​หันหน้า​ไป​ทาง​ทิศ​ตะวันออก”

18 แล้ว​พระองค์​พูด​กับ​ผม​ว่า “เจ้า​ลูก​มนุษย์

นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

นี่​คือ​กฎ​ระเบียบ​ต่างๆ​สำหรับ​แท่นบูชา เมื่อ​เจ้า​สร้าง​มัน​เสร็จ​แล้ว เพื่อ​เจ้า​จะ​ได้​ถวาย​พวก​เครื่อง​เผา​บูชา​บนมัน และ​ซัด​เลือด​ใส่​ข้าง​แท่นบูชา

19 เจ้า​ต้อง​ใช้​วัวหนุ่ม​หนึ่ง​ตัว เป็น​เครื่อง​บูชา​ชำระ​ล้าง เจ้า​ต้อง​นำ​มัน​มา​ให้​กับ​นักบวช​ชาว​เลวี ซึ่ง​เป็น​คน​ใน​ครอบครัว​ของ​ศาโดก พวกเขา​มี​สิทธิ์​ที่​จะ​เข้า​ใกล้​เรา เพื่อ​ทำ​พิธี​อยู่​ต่อหน้า​เรา” พระยาห์เวห์​องค์​เจ้า​ชีวิต​พูด​ว่า​อย่าง​นั้น

20 “เจ้า​ต้อง​เอา​เลือด​ของมัน​มา​ส่วน​หนึ่ง มา​ใส่​ที่​เชิงงอน​ทั้งสี่​ของ​แท่นบูชา และ​ที่​มุม​ทั้ง​สี่​ของ​ที่กั้น​ชั้น​บนสุด​ที่​ถัด​จาก​เตา​ลงมา และ​ขอบ​ที่​อยู่​รอบมัน อย่างนี้​เจ้า​จะ​ทำ​ให้​แท่นบูชา​นั้น​บริสุทธิ์​และ​ชำระ​มัน

21 เจ้า​ต้อง​เอา​วัวหนุ่ม​ที่​ถูก​ถวาย​เป็น​เครื่อง​บูชา และ​ให้​เอา​ไป​เผา​ใน​ที่​ที่​ได้​กำหนด​ไว้​ภายใน​บริเวณ​วิหาร ที่​อยู่​นอก​ตึก​ของ​วิหาร

22 ใน​วันที่​สอง เจ้า​ต้อง​ถวาย​แพะผู้​ตัว​หนึ่ง​ที่​ไม่มี​ตำหนิ​ใดๆ​เพื่อ​เป็น​เครื่อง​บูชา​ชำระ​ล้าง และ​เจ้า​ต้อง​ทำ​ให้​แท่นบูชา​บริสุทธิ์ อย่าง​ที่​ทำ​ตอน​ถวาย​วัวหนุ่ม​นั้น

23 เมื่อ​เจ้า​ทำ​พิธี​ชำระ​แท่นบูชา​เสร็จ​แล้ว

เจ้า​ต้อง​ถวาย​วัวหนุ่ม​ตัวหนึ่ง​กับ​แกะผู้​ตัว​หนึ่ง​ที่​มา​จาก​ฝูง ทั้ง​สองตัว​ต้อง​ไม่มี​ตำหนิ​ใดๆ

24 เจ้า​ต้อง​ถวาย​พวกมัน​ต่อหน้า​พระยาห์เวห์ และ​พวก​นักบวช​ต้อง​โรย​เกลือ​ลง​บน​พวกมัน และ​นำ​พวกมัน​ไป​ถวาย​เป็น​เครื่อง​เผา​บูชา​ให้​แก่​พระยาห์เวห์

25 เจ้า​จะ​ต้อง​จัดหา​แพะ​ตัวผู้​ตัว​หนึ่ง​มา​เป็น​เครื่อง​บูชา​ชำระ​ล้าง ทุกๆวัน​เป็น​เวลา​เจ็ดวัน และ​เจ้า​ยัง​ต้อง​จัดหา​วัวหนุ่ม​ตัว​หนึ่ง กับ​แกะผู้​ตัว​หนึ่ง​จาก​ฝูง สัตว์​ทั้งหมด​ต้อง​ไม่มี​ตำหนิ​ใดๆ

26 พวก​นักบวช​ต้อง​ชำระ​แท่นบูชา และ​ทำ​ให้​มัน​บริสุทธิ์ เป็น​เวลา​เจ็ดวัน อย่างนี้​พวกเขา​จะ​ได้​อุทิศ​แท่นบูชา​นี้​ให้​กับ​พระยาห์เวห์​โดย​เฉพาะ 27 เมื่อ​พวกเขา​ทำ​จน​ครบ​เจ็ดวัน​แล้ว ตั้งแต่​วัน​ที่​แปด​เป็น​ต้นไป พวก​นักบวช​ต้อง​ถวาย​เครื่อง​เผา​บูชา​ของ​เจ้า และ​เครื่อง​สังสรรค์​บูชา​บน​แท่นบูชา​นั้น แล้ว​เรา​จะ​ยอมรับ​เจ้า” พระยาห์เวห์​องค์​เจ้า​ชีวิต​พูด​ว่า​อย่าง​นั้น

44

ประตู​ด้าน​นอก​ทาง​ทิศ​ตะวันออก

1 แล้ว​ชาย​ผู้นั้น​ได้​พา​ผม​กลับ​ไป​ที่​ประตู​ด้าน​นอก​ของ​บริเวณ​วิหาร​ศักดิ์สิทธิ์ ประตู​นี้​หันหน้า​ไป​ทาง​ทิศ​ตะวันออก และ​มัน​ก็​ปิดอยู่

2 พระยาห์เวห์​พูด​กับ​ผม​ว่า “ประตูนี้​ต้อง​ปิด​อยู่​เสมอ ไม่มี​ใคร​มี​สิทธิ์​เปิด​มัน ไม่มี​ใคร​ได้รับ​อนุญาต​ให้​เข้าออก​ทาง​ประตูนี้ มัน​ต้อง​ปิด​อยู่​เสมอ เพราะ​พระยาห์เวห์​พระเจ้า​แห่ง​อิสราเอล​ได้​เข้า​มา​ทาง​ประตูนี้

3 มี​แต่​ผู้นำ​ของ​อิสราเอล​เพียง​คนเดียว​เท่านั้น​ที่​ได้รับ​อนุญาต​ให้​นั่ง​อยู่​ที่​ใน​ประตูนี้ เพื่อ​จะ​กิน​อาหาร​ต่อหน้า​พระยาห์เวห์ เขา​ต้อง​เข้ามา​ทาง​ระเบียง​ของ​ประตู​และ​ออก​ไป​ทาง​เดียวกัน”

ความ​ศักดิ์สิทธิ์​ของ​วิหาร

4 แล้ว​ชาย​ผู้นั้น​ได้​นำ​ผม​ผ่าน​เข้าไป​ทาง​ประตู​ทิศ​เหนือ ไป​ถึง​ด้านหน้า​ของ​วิหาร ผม​มองดู​และ​เห็น​รัศมี​ของ​พระยาห์เวห์​เต็ม​วิหาร​ของ​พระองค์ และ​ผม​ได้​ซบหน้า​ลง​กับดิน

5 พระยาห์เวห์​พูด​กับ​ผม​ว่า

“เจ้า​ลูก​มนุษย์ สนใจ​ดีๆ ดูดีๆ​และ​ฟังดีๆ​ถึง​ทุกสิ่ง​ที่​เรา​บอก​กับเจ้า ที่​เกี่ยว​กับ​กฎ​ระเบียบ​ของ​วิหาร​ของ​พระยาห์เวห์ ให้​สังเกต​ทางเข้า​และ​ทางออก​ทั้งหมด​ของ​บริเวณ​วิหาร​ศักดิ์สิทธิ์​นี้​ให้ดี

6 ให้​พูด​กับ​ครอบครัว​อิสราเอล​ที่​ชอบ​กบฏ​ว่า ‘นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด “ครอบครัว​อิสราเอล ให้​หยุด​การ​ประพฤติ​อัน​น่ารังเกียจ​ทั้งหมด​ของ​พวกเจ้า​ซะ 7 นอก​จาก​การ​กระทำ​ที่​น่ารังเกียจ​อย่าง​อื่น​ของ​พวกเจ้า​แล้ว พวกเจ้า​ยัง​ได้​นำ​พวก​ชาว​ต่างชาติ​ที่​ไม่ได้​ขลิบ​ทั้ง​ใจ​และ​กาย เข้ามา​ใน​บริเวณ​วิหาร​ศักดิ์สิทธิ์​ของเรา ทำ​ให้​วิหาร​ของเรา​เสื่อมไป ใน​ขณะที่​เจ้า​ถวาย​อาหาร​ให้​กับเรา​ซึ่ง​ก็​คือ​ไขมัน​และ​เลือด​นั้น อย่างนี้​พวกเจ้า​ได้​ละเมิด​ข้อตกลง​ที่​มี​ต่อเรา

8 แทนที่​พวกเจ้า​จะ​ทำ​หน้าที่​ของเจ้า ใน​การ​เฝ้ายาม​พวก​ของ​ศักดิ์สิทธิ์ เจ้า​กลับ​ให้​คน​ต่าง​ชาติ​เข้ามา​เฝ้ายาม​แทน​ใน​บริเวณ​วิหาร​ศักดิ์สิทธิ์​ของเรา”’”

9 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ห้าม​พวก​คน​ต่าง​ชาติ​ที่​ยัง​ไม่ได้​ขลิบ​ทั้ง​ใจ​และ​กาย​เข้า​มา​ใน​บริเวณ​วิหาร​ศักดิ์สิทธิ์​ของเรา ถึง​จะ​เป็น​ชาว​ต่างชาติ​ที่​อาศัย​อยู่​ท่ามกลาง​ชาว​อิสราเอล​ก็ตาม

10 แต่​พวก​ชาว​เลวี​จะ​เข้า​มา คือ​คน​เหล่า​นั้น​ที่​ปลีก​ตัว​ห่าง​ไป​จาก​เรา​ตอน​ที่​ชาว​อิสราเอล​หลงทาง​ไป พวก​ชาว​เลวี​ที่​หัน​ไป​จากเรา​และ​ไป​ติดตาม​พวก​รูปเคารพ จะ​ต้อง​รับ​ผลกรรม​จาก​บาป​ที่​พวกเขา​ทำ​ไป​นั้น

11 พวกเขา​จะ​ยัง​ทำ​หน้าที่​ยาม​ใน​บริเวณ​วิหาร​ศักดิ์สิทธิ์​ของเรา รับใช้​อยู่​ที่​ประตู​วิหาร และ​ฆ่า​เครื่อง​เผา​บูชา​และ​เครื่อง​บูชา​ต่างๆ​สำหรับ​ประชาชน และ​ยืน​อยู่​ต่อหน้า​ประชาชน​เพื่อ​รับใช้​พวกเขา 12 แต่​เรา​ได้​ยก​มือ​สาบาน​ไว้​ว่า พวกเขา​ต้อง​รับ​ผลกรรม​จาก​บาป​ที่​พวกเขา​ทำ​ไป​นั้น เพราะ​พวกเขา​เคย​ไป​รับใช้​คน​เหล่านั้น​ต่อหน้า​พวก​รูปเคารพ​ของ​พวกเขา และ​ทำ​ให้​ครอบครัว​ชาว​อิสราเอล​ทำ​บาป” พระยาห์เวห์​องค์​เจ้า​ชีวิต​พูด​ว่า​อย่าง​นั้น

13 “อย่างนี้ พวกเขา​จะ​ต้อง​ไม่​เข้า​ใกล้​เพื่อ​รับใช้​เรา​ใน​ฐานะ​นักบวช หรือ​เข้า​ใกล้​ของ​ศักดิ์สิทธิ์​ใดๆ​ก็ตาม หรือ​เข้า​ใกล้​เครื่อง​บูชา​อัน​ศักดิ์สิทธิ์​ที่สุด​ของเรา พวกเขา​ต้อง​ทน​รับ​ความ​อับอาย​จาก​การ​ทำตัว​ที่​น่ารังเกียจ​ของ​พวกเขา

14 แต่​เรา​จะ​ตั้ง​ให้​พวกเขา​ทำ​หน้าที่​เป็น​ยาม และ​จัดการ​กับ​ภาระ​ทั้งหลาย​ที่​จะ​ต้อง​ทำ​ใน​วิหาร​นั้น

15 แต่​พวก​นักบวช​ที่​เป็น​ชาว​เลวี และ​เป็น​ลูกหลาน​ของ​ศาโดก ที่​เคย​ทำ​หน้าที่​อยู่​ภายใน​บริเวณ​วิหาร​ศักดิ์สิทธิ์​ของเรา​อย่าง​ซื่อสัตย์ เมื่อ​ครั้ง​ที่​ชาว​อิสราเอล​หันเห​ไป​จาก​เรา​นั้น พวกเขา​มี​สิทธิ์​เข้ามา​ใกล้​เพื่อ​ทำ​พิธี​อยู่​ต่อหน้า​เรา พวกเขา​มี​สิทธิ์​ยืน​อยู่​ต่อหน้า​เรา เพื่อ​ถวาย​เครื่อง​บูชา​ที่​เป็น​ส่วน​ไขมัน​และ​เลือด​นั้น​ให้​กับ​เรา” พระยาห์เวห์​องค์​เจ้า​ชีวิต​พูด​ว่า​อย่าง​นั้น

16 “พวกเขา​เท่านั้น​ที่​มี​สิทธิ์​เข้า​มา​ใน​บริเวณ​วิหาร​ศักดิ์สิทธิ์​ของเรา และ​เข้ามา​ใกล้​โต๊ะ​ของเรา เพื่อ​ทำ​พิธี​อยู่​ต่อหน้า​เรา และ​พวกเขา​จะ​ทำ​หน้าที่​เฝ้ายาม​สำหรับ​เรา

17 เมื่อ​พวก​นักบวช​นี้​เข้า​สู่​ประตู​ลาน​ด้าน​ใน พวกเขา​ต้อง​สวม​เสื้อ​ลินิน พวกเขา​ต้อง​ไม่​สวม​เสื้อผ้า​ที่​ทำ​จาก​ขนแกะ ใน​ขณะที่​ทำ​พิธี​อยู่​ที่​ประตู​ลาน​ด้านใน​หรือ​ภายใน​วิหาร

18 พวกเขา​ต้อง​สวม​ผ้า​โพกหัว​ที่​ทำ​จาก​ลินิน​และ​ใส่​ผ้า​ชั้นใน​ที่​ทำ​จาก​ลินิน​ไว้​รอบ​เอว​ของ​พวกเขา พวกเขา​ต้อง​ไม่​สวม​สิ่งใดๆ​ก็​ตาม​ที่​จะ​ทำ​ให้​มี​เหงื่อ 19 เมื่อ​พวกเขา​ออก​ไป​สู่​ลาน​ด้าน​นอก​ที่​ประชาชน​อยู่ พวกเขา​ต้อง​ถอด​เสื้อผ้า​ที่​ใส่​ใน​ขณะ​ทำ​พิธี​ออก และ​ต้อง​ทิ้ง​เสื้อผ้า​ชุดนั้น​ไว้​ใน​พวก​ห้อง​ศักดิ์สิทธิ์ และ​สวม​เสื้อผ้า​ชุดอื่น​แทน อย่างนั้น จะ​ได้​ไม่มี​ใคร​ไป​ถูก​เสื้อผ้า​ศักดิ์สิทธิ์​ของเขา และ​เป็น​อันตราย+ 44:19 จะ​ได้​ไม่มี​ใคร … เป็น​อันตราย คน​ธรรมดา​ทั่วไป​ห้าม​แตะ​ต้อง​ของ​ศักดิ์สิทธิ์ ถ้า​เขา​ทำ​อย่างนั้น เชื่อ​ว่า​เขา​จะ​ได้รับ​อันตราย

20 พวกเขา​ต้อง​ไม่​โกนหัว​หรือ​ปล่อย​ให้​ผม​ยาว แต่​พวกเขา​ต้อง​เล็ม​ผม​อยู่​เป็น​ประจำ

21 ห้าม​นักบวช​ดื่ม​เหล้าองุ่น​เมื่อ​เข้า​ไป​ใน​ลาน​ด้านใน

22 พวกเขา​ต้อง​ไม่​แต่งงาน​กับ​แม่หม้าย หรือ​กับ​หญิง​ที่​หย่า​กับ​สามี​มา​แล้ว

พวกเขา​จะ​ต้อง​แต่งงาน​กับ​หญิง​พรหมจรรย์​ที่​เป็น​ลูกหลาน​ของ​ชาว​อิสราเอล หรือ​แต่ง​กับ​แม่หม้าย​ของ​นักบวช​เท่านั้น

23 พวกเขา​ต้อง​สอน​ประชาชน ให้​รู้​ถึง​ความ​แตกต่าง​ระหว่าง​ความ​ศักดิ์สิทธิ์​กับ​ของ​ธรรมดา​ทั่วๆไป และ​สอน​ให้​พวกเขา​รู้จัก​วิธี​แยกแยะ​ว่า​อะไร​บริสุทธิ์​และ​อะไร​ไม่​บริสุทธิ์

24 เมื่อ​มี​เรื่อง​ทะเลาะ​วิวาท​เกิดขึ้น

พวก​นักบวช​ต้อง​ทำ​หน้าที่​เป็น​ผู้​ตัดสิน และ​ต้อง​ตัดสิน​เรื่อง​นั้น​ตาม​กฎ​ระเบียบ​ของเรา

พวกเขา​ต้อง​รักษา​กฎ​ทุกข้อ​และ​ข้อบังคับ​ต่างๆ​ที่​เกี่ยว​กับ​งาน​เทศกาล​ต่างๆ​ที่​เรา​ได้​กำหนด​ขึ้น และ​พวกเขา​จะ​ต้อง​รักษา​ความ​ศักดิ์สิทธิ์​ของ​วันหยุด​ทาง​ศาสนา​ของเรา​ไว้

25 พวก​นักบวช​ต้อง​ไม่​ทำ​ตัวเอง​ให้​ไม่​บริสุทธิ์ ด้วย​การ​เข้าใกล้​คนตาย แต่​ถ้า​คนตาย​เป็น​พ่อ​หรือ​แม่ ลูกชาย​หรือ​ลูกสาว พี่ชาย​หรือ​น้องชาย พี่สาว​หรือ​น้องสาว​ของเขา​ที่​ยัง​ไม่ได้​แต่งงาน เขา​จะ​ได้รับ​อนุญาต​ให้​ทำ​ตัวเอง​ให้​ไม่​บริสุทธิ์​ได้ 26 หลัง​จาก​ที่​เขา​ได้รับ​การ​ชำระตัว​แล้ว เขา​ต้อง​รอ​อยู่​เจ็ดวัน​ก่อน​ที่​จะ​กลับ​ไป​ทำ​หน้าที่​ใน​วิหาร

27 ใน​วันที่​เขา​เข้า​ใน​บริเวณ​วิหาร​ศักดิ์สิทธิ์ ถึง​ลาน​ด้านใน​เพื่อ​จะ​รับใช้​ใน​บริเวณ​ศักดิ์สิทธิ์​นั้น เขา​จะ​ต้อง​ถวาย​เครื่อง​บูชา​ชำระ​ล้าง​ให้​กับ​ตัวเอง​ก่อน” พระยาห์เวห์​องค์​เจ้า​ชีวิต​พูด​ว่า​อย่างนั้น

28 นี่​จะ​เป็น​มรดก​ที่​พวก​นักบวช​จะ​ได้รับ คือ​เรา​เอง​เป็น​มรดก​ของ​พวก​เขา เจ้า​ต้อง​ไม่​ให้​เขา​ถือ​กรรมสิทธิ์​ใน​ที่ดิน​ใดๆ​ใน​อิสราเอล เราเอง​เป็น​กรรมสิทธิ์​ของ​พวกเขา

29 พวกเขา​จะ​กิน​เครื่อง​บูชา​จาก​เมล็ดพืช เครื่อง​บูชา​ชำระ​ล้าง และ​เครื่อง​บูชา​ชดเชย และ​ทุกสิ่ง​ทุกอย่าง​ที่​ชาว​อิสราเอล​นำ​มา​ถวาย​ให้​แก่​พระยาห์เวห์​จะ​เป็น​ของ​พวกเขา

30 ผลผลิต​ชุดแรก​ของ​พืช​ทุก​ชนิด และ​ของ​ถวาย​พิเศษ​ทุก​ชนิด จะ​เป็น​ของ​พวก​นักบวช เจ้า​ต้อง​ให้​ส่วน​ที่​ดี​ที่สุด​ของ​แป้งดิบ​ของ​เจ้า​กับ​พวกเขา เพื่อ​เจ้า​กับ​ครอบครัว​จะ​ได้รับ​พร

31 แล้ว​พวก​นักบวช​ต้อง​ไม่​กิน​อะไร​ก็ตาม ไม่ว่า​จะ​เป็น​นก​หรือ​สัตว์​อื่นๆ​ที่​ตายเอง​หรือ​ถูก​สัตว์ป่า​ฉีกทึ้ง​จน​ตาย

45

กฎระเบียบ​เรื่อง​การแบ่ง​ที่ดินสำหรับ​ใช้​ใน​งาน​ศักดิ์สิทธิ์

1 เมื่อ​เจ้า​แบ่ง​ที่ดิน​เพื่อ​ให้​เป็น​มรดก​นั้น

เจ้า​ต้อง​ถวาย​ที่ดิน​ส่วน​หนึ่ง​ให้​แก่​พระยาห์เวห์​เพื่อ​ให้​เป็น​เขต​ศักดิ์สิทธิ์ โดย​ให้​มี​ขนาด​ยาว​สองหมื่น​ห้าพัน​ศอก+ 45:1 สองหมื่น​ห้าพัน​ศอก หรือ ประมาณ​สิบสาม​กิโลเมตร กว้าง​สองหมื่น​ศอก+ 45:1 สองหมื่น​ศอก หรือ​ประมาณ​สิบ​กิโลเมตร​ครึ่ง ข้อความ​นี้​มา​จาก​ฉบับ​แปล​ภาษา​กรีก ใน​ภาษา​ฮีบรู​เขียน​ว่า หนึ่งหมื่น​ศอก (หรือ ประมาณ​ห้า​กิโลเมตร) พื้นที่​ทั้งหมด​นี้​จะ​เป็น​เขต​ศักดิ์สิทธิ์ 2 จาก​เขต​ศักดิ์สิทธิ์​นี้ ให้​แบ่ง​พื้นที่​ออกมา​ส่วน​หนึ่ง​เป็น​รูป​สี่เหลี่ยม​ด้านเท่า​มี​ขนาด​ด้าน​ละ​ห้าร้อย​ศอก เพื่อ​ให้​เป็น​สถานที่​ศักดิ์สิทธิ์ และ​ให้​กัน​พื้นที่​รอบๆ​ส่วนนี้​ออก​มา​อีก​ห้าสิบ​ศอก เพื่อ​เป็น​พื้นที่​เปิด​โล่ง

3 ใน​เขต​ศักดิ์สิทธิ์​ที่​มี​ขนาด​ยาว​สองหมื่น​ห้าพัน​ศอก กว้าง​หนึ่งหมื่น​ศอก​นี้ จะ​เป็น​สถานที่​ศักดิ์สิทธิ์ ซึ่ง​ใน​เขตนี้​จะ​มี​สถานที่​ศักดิ์สิทธิ์​ที่สุด​ตั้ง​อยู่

4 ใน​ที่ดิน​ทั้งหมด เขตนี้​จะ​เป็น​เขต​ศักดิ์สิทธิ์​สำหรับ​พวก​นักบวช​อยู่​กัน คือ​พวก​นักบวช​ที่​รับใช้​อยู่​ใน​บริเวณ​วิหาร​ศักดิ์สิทธิ์ ที่​เข้า​ใกล้​พระยาห์เวห์​เพื่อ​รับใช้​อยู่​ต่อหน้า​พระองค์ มัน​จะ​เป็น​ที่ตั้ง​สำหรับ​บ้าน​ของ​พวกเขา และ​เป็น​ที่ตั้ง​ของ​สถานที่​ศักดิ์สิทธิ์​ด้วย

5 พื้นที่​ขนาด​ยาว​สองหมื่น​ห้าพัน​ศอก กว้าง​หนึ่งหมื่น​ศอก​นี้ จะ​เป็น​ที่ตั้ง​ของ​พวก​เมือง​ที่​เป็น​สมบัติ​ของ​พวก​ชาว​เลวี​ที่​รับใช้​อยู่​ใน​วิหาร เพื่อ​ให้​พวกเขา​ใช้​อยู่​อาศัย

6 เจ้า​ต้อง​กำหนด​บริเวณ​หนึ่ง มี​ขนาด​กว้าง​ห้าพัน​ศอก ยาว​สองหมื่น​ห้าพัน​ศอก อยู่​ถัด​จาก​ส่วน​ที่​ศักดิ์สิทธิ์​ออก​มา ที่​ตรงนี้​ให้​เป็น​ที่อยู่​ของ​ชาว​อิสราเอล​ทั้งหมด รวมทั้ง​เป็น​ที่ตั้ง​ของ​เมือง​เยรูซาเล็ม​ด้วย

กฎระเบียบ​เรื่อง​การแบ่ง​ที่ดิน​สำหรับ​ผู้นำ​อิสราเอล

7 เขต​ที่​ติด​กับ​เขต​ศักดิ์สิทธิ์ และ​ติด​กับ​เมือง​เยรูซาเล็ม​ไป​ทาง​ตะวันตก​และ​ตะวันออก จะ​เป็น​ของ​ผู้นำ​อิสราเอล

เขต​นี้​จะ​ทอด​ยาว​ไป​จาก​สุด​เขต​แดน​ทาง​ทิศ​ตะวันตก ไป​ถึง​สุด​เขต​แดน​ทิศ​ตะวันออก ขนาน​ไป​กับ​เขต​แดน​ที่​เป็น​ของ​แต่ละ​เผ่า 8 ที่ดิน​นี้​จะ​เป็น​สมบัติ​ของ​ผู้นำ​อิสราเอล และ​ผู้นำ​ของเรา​จะ​ไม่​กดขี่​ประชาชน​ของเรา​อีก​ต่อไป แต่​จะ​ยินยอม​ให้​ชาว​อิสราเอล​เป็น​เจ้าของ​ที่ดิน​ได้​ตาม​เผ่าพันธุ์​ของ​พวกเขา

9 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“พวก​ผู้นำ​ของ​อิสราเอล พวกเจ้า​ได้​ปล้น​และ​โกง​คน​ของเรา​มา​นาน​พอ​แล้ว หยุด​ความ​รุนแรง​และ​การ​กดขี่​ข่มเหง​ซะ แล้ว​หัน​มา​ทำ​ใน​สิ่ง​ที่​เที่ยงธรรม​และ​ถูกต้อง หยุด​ขับไล่​ประชาชน​ของเรา​ไป​จาก​บ้าน​ของ​พวกเขา​ได้​แล้ว”

พระยาห์เวห์​องค์​เจ้า​ชีวิต​พูด​ว่า​อย่าง​นั้น

กฎระเบียบ​เรื่อง​น้ำหนักและ​เครื่องตวง

10 “เจ้า​ต้อง​ใช้​เครื่องชั่ง​ที่​เที่ยงตรง ใช้​เอฟาห์+ 45:10 เอฟาห์ หน่วย​การตวง​ของ​แห้ง มี​ปริมาณ​เท่ากับ 22 ลิตร (เหมือน​ข้อ 24) และ​ใช้​บัท+ 45:10 บัท เป็น​หน่วย​ใน​การตวง​ของ​เหลว ที่​เที่ยงตรง 11 เอฟาห์​กับ​บัท​นั้น​ต้อง​มี​ขนาด​เดียวกัน หนึ่ง​บัท​ต้อง​บรรจุ​ได้​หนึ่ง​ส่วน​สิบ​โฮเมอร์+ 45:11 โฮเมอร์ เป็น​หน่วย​ใน​การตวง​ของ​แห้ง และ​หนึ่ง​เอฟาห์​ต้อง​บรรจุ​ได้​หนึ่ง​ส่วน​สิบ​โฮเมอร์​เหมือน​กัน

โฮเมอร์​ต้อง​เป็น​เครื่องวัด​ที่​มาตรฐาน​สำหรับ​ทั้ง​เอฟาห์​และ​บัท

12 หนึ่ง​เชเขล+ 45:12 เชเขล หนึ่ง​เชเขล​มี​น้ำหนัก​ประมาณ 11.5 กรัม ต้อง​เท่ากับ​ยี่สิบ​เกราห์

ยี่สิบ​เชเขล​บวก​ยี่สิบห้า​เชเขล​บวก​สิบห้า​เชเขล​ต้อง​เท่ากับ​หนึ่ง​มินา+ 45:12 มินา ใน​ที่นี้ เท่ากับ​หกสิบ​เชเขล แต่​มินา​ทั่วๆไป​จะ​เท่ากับ​ห้าสิบ​เชเขล

กฎระเบียบ​เรื่อง​ของถวาย

13 ต่อไปนี้​คือ​ของขวัญ​พิเศษ​ที่​เจ้า​ต้อง​นำ​มา​ถวาย

จาก​แต่ละ​โฮเมอร์​ของ​ข้าว​สาลี​หรือ​ข้าว​บาร์เลย์ เจ้า​ต้อง​ถวาย​หนึ่ง​ส่วน​หก​เอฟาห์

14 ให้​ถวาย​น้ำมัน​ตาม​ที่​ได้​กำหนด​ไว้​โดย​ตวง​เป็น​บัท

จาก​น้ำมัน​แต่ละ​โคระ ให้​แบ่ง​ถวาย​หนึ่ง​ส่วน​สิบ​บัท+ 45:14 หนึ่ง​ส่วน​สิบ​บัท เท่ากับ 2.2 ลิตร

(หนึ่ง​โคระ​เท่ากับ​สิบ​บัท​หรือ​หนึ่ง​โฮเมอร์)

15 จาก​ฝูงแกะ​ทุกๆ​สองร้อย​ตัว​ที่​ได้รับ​การ​เลี้ยงดู​ใน​ทุ่งหญ้า​ของ​อิสราเอล​ที่​มี​น้ำ​อุดม​สมบูรณ์ ให้​เลือก​ออก​มา​ถวาย​หนึ่ง​ตัว

ของ​พวกนี้​ทั้งหมด จะ​เอา​มา​เป็น เครื่อง​บูชา​จาก​เมล็ดพืช เครื่อง​เผา​บูชา และ​เครื่อง​สังสรรค์​บูชา เพื่อ​ขจัด​บาป​ต่างๆ​ให้​กับ​ประชาชน” พระยาห์เวห์​องค์​เจ้า​ชีวิต​พูด​ว่า​อย่าง​นั้น

16 ประชาชน​ทั้งหมด​ใน​แผ่นดิน​ต้อง​มอบ​ของ​ถวาย​ต่างๆ​นี้​ให้​กับ​ผู้นำ​อิสราเอล

17 ผู้นำ​อิสราเอล​จะ​มี​หน้าที่​จัดหา​เครื่อง​เผา​บูชา เครื่อง​บูชา​จาก​เมล็ดพืช และ​เครื่อง​ดื่ม​บูชา สำหรับ​งาน​เทศกาล​วัน​พระจันทร์​ใหม่ วันหยุด​ทาง​ศาสนา รวมทั้ง​งาน​เทศกาล​ทั้งหลาย​ที่​ได้​กำหนด​ไว้​ของ​ครอบครัว​ชาว​อิสราเอล

ผู้นำ​อิสราเอล​จะ​จัดหา​เครื่อง​บูชา​ชำระ​ล้าง เครื่อง​บูชา​จาก​เมล็ดพืช เครื่อง​เผา​บูชา และ​เครื่อง​สังสรรค์​บูชา เพื่อ​ใช้​ขจัด​บาป​ต่างๆ​สำหรับ​ครอบครัว​อิสราเอล

กฎระเบียบ​เรื่อง​เทศกาล​ต่างๆ

(อพย. 12:1-20; ลนต. 23:33-43)

18 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

ใน​วันที่​หนึ่ง​ของ​เดือน​ที่หนึ่ง เจ้า​ต้อง​นำ​วัวหนุ่ม​ที่​ไม่มี​ตำหนิ​ใดๆ​มา และ​ใช้​มัน​ทำ​พิธี​เพื่อ​ทำ​ให้​บริเวณ​วิหาร​ศักดิ์สิทธิ์​นั้น​บริสุทธิ์

19 นักบวช​ต้อง​เอา​เลือด​ของ​เครื่อง​บูชา​ชำระ​ล้าง มา​ใส่​ไว้​ที่​เสา​ประตู​ของ​วิหาร และ​ใส่​ตรง​ขอบ​ด้านบน​ของ​ทั้ง​สี่มุม​ของ​แท่นบูชา และ​ใส่​บน​เสา​ประตู​ของ​ลาน​ด้านใน

20 เจ้า​ต้อง​ทำ​พิธี​นี้​เหมือน​กัน ใน​วัน​ที่​เจ็ด​ของ​เดือน​นั้น สำหรับ​คน​ที่​ทำ​บาป​ไป​โดย​ไม่ได้​ตั้งใจ​หรือ​ไม่รู้ โดย​วิธีนี้​เจ้า​จะ​ชำระ​วิหาร​ให้​บริสุทธิ์

21 ใน​วันที่​สิบสี่​ของ​เดือน​นั้น เจ้า​ต้อง​จัด​งาน​เทศกาล​ปลดปล่อย​ขึ้น งานเลี้ยง​จะ​มีขึ้น​เป็น​เวลา​เจ็ดวัน ใน​ระหว่าง​นี้ เจ้า​จะ​ต้อง​กิน​ขนมปัง​ที่​ไม่ได้​ใส่​เชื้อฟู 22 ช่วงนี้ ผู้นำ​จะ​จัดหา​วัวผู้​มา​ตัว​หนึ่ง เอา​มา​เป็น​เครื่อง​บูชา​ชำระ​ล้าง ให้​กับ​ทั้ง​ตัวเขา​และ​ประชาชน​ทั้งหมด​ของ​แผ่นดิน

23 ตลอด​ทั้ง​เจ็ดวัน​ของ​งานเลี้ยง​นี้

ผู้นำ​ต้อง​เป็น​ผู้​จัดหา​วัว​ตัวผู้​เจ็ดตัว และ​แกะ​ตัวผู้​เจ็ด​ตัว ที่​ไม่มี​ตำหนิ​ใดๆ​มา​ถวาย​เป็น​เครื่อง​เผา​บูชา​ให้​แก่​พระยาห์เวห์

และ​จัดหา​แพะ​ตัวผู้​มา​วันละ​ตัว เอา​มา​ถวาย​เป็น​เครื่อง​บูชา​ชำระ​ล้าง

24 เมื่อ​ถวาย​วัว​ตัวผู้​แต่ละ​ตัว ผู้นำ​จะ​ต้อง​ถวาย​เครื่อง​บูชา​จาก​เมล็ดพืช​จำนวน​หนึ่ง​เอฟาห์+ 45:24 เอฟาห์ หน่วย​การตวง​ของ​แห้ง มี​ปริมาณ​เท่ากับ 22 ลิตร​ด้วย

และ​เมื่อ​ถวาย​แกะ​ตัวผู้​แต่ละ​ตัว เขา​ต้อง​ถวาย​เมล็ดพืช​จำนวน​หนึ่ง​เอฟาห์ พร้อม​กับ​ถวาย​น้ำมัน​หนึ่ง​ฮิน+ 45:24 ฮิน หน่วย​ใน​การตวง​ของเหลว 1 ฮิน มี​ปริมาณ​เท่ากับ 3.2 ลิตร สำหรับ​เมล็ดพืช​แต่ละ​เอฟาห์

25 ใน​วันที่​สิบห้า​ของ​เดือน​ที่​เจ็ด และ​ใน​ช่วง​เจ็ดวัน​ของ​เทศกาล​อยู่เพิง ผู้นำ​ต้อง​จัดหา​เครื่อง​บูชา​เหล่านี้​ไว้​ด้วย คือ​พวก​เครื่อง​บูชา​ชำระ​ล้าง เครื่อง​เผา​บูชา เครื่อง​บูชา​จาก​เมล็ดพืช​และ​น้ำมัน

46

กฎระเบียบ​ต่างๆ​สำหรับผู้ครอบครอง​และ​ประชาชน

1 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ประตู​ลาน​ด้านใน​ที่​หันหน้า​ไป​ทาง​ทิศ​ตะวันออก​นั้น ให้​ปิด​มัน​ไว้​ตลอด​หกวัน​ทำงาน​นั้น แต่​ใน​วันหยุด​ทาง​ศาสนา​และ​วัน​พระจันทร์​ใหม่ ให้​เปิด​มัน​ไว้ 2 ผู้​ครอบ​ครอง​อิสราเอล​จะ​ต้อง​เข้า​มา​จาก​ด้าน​นอก​โดย​ผ่าน​ทาง​ระเบียง​ของ​ประตู​ทางเข้า และ​มา​ยืน​อยู่​ข้าง​เสา​ประตู พวก​นักบวช​ต้อง​เอา​เครื่อง​เผา​บูชา​ของ​ผู้​ครอบ​ครอง และ​พวก​เครื่อง​สังสรรค์​บูชา​ของเขา มา​ถวาย​ให้​กับเรา ผู้​ครอบ​ครอง​ต้อง​กราบ​ไหว้​อยู่​ที่​ธรณี​ประตู​ทางเข้า แล้ว​ถึง​ค่อย​ออก​ไป แต่​อย่า​เพิ่ง​ปิด​ประตู​จนกว่า​จะ​ถึง​ตอน​เย็น 3 ทุกๆ​วันหยุด​ทาง​ศาสนา​และ​ทุกๆ​วัน​พระจันทร์​ใหม่ ประชาชน​ใน​แผ่นดิน​ต้อง​มา​กราบ​ไหว้​อยู่​ต่อหน้า​พระยาห์เวห์ ที่​ทางเข้า​ของ​ประตู​นั้น

4 เครื่อง​เผา​บูชา​ที่​ผู้​ครอบ​ครอง นำ​มา​ถวาย​ให้​กับ​พระยาห์เวห์​ใน​วันหยุด​ทาง​ศาสนา​นั้น จะ​ต้อง​ประกอบ​ไปด้วย ลูกแกะผู้​หก​ตัว และ​แกะผู้​หนึ่ง​ตัว ทุกตัว​ต้อง​ไม่มี​ตำหนิ​ใดๆ

5 เขา​ต้อง​ถวาย​เครื่อง​บูชา​จาก​เมล็ดพืช​หนึ่ง​เอฟาห์+ 46:5 เอฟาห์ หน่วย​การตวง​ของ​แห้ง มี​ปริมาณ​เท่ากับ 22 ลิตร พร้อม​กับ​แกะผู้​ตัวนั้น และ​ถวาย​เครื่อง​บูชา​จาก​เมล็ดพืช​เท่าที่​อยาก​จะ​ถวาย พร้อม​กับ​ลูกแกะ​เหล่านั้น แต่​เขา​ต้อง​ถวาย​น้ำมัน​หนึ่ง​ฮิน​สำหรับ​เมล็ดพืช​แต่ละ​เอฟาห์

6 ใน​วัน​พระจันทร์​ใหม่​นั้น เขา​ต้อง​ถวาย​วัวหนุ่ม​หนึ่ง​ตัว พร้อม​กับ​ลูกแกะ​หก​ตัว และ​แกะผู้​หนึ่ง​ตัว ทุกตัว​ต้อง​ไม่มี​ตำหนิ​ใดๆ

7 เขา​ต้อง​จัดหา​เครื่อง​บูชา​จาก​เมล็ดพืช​หนึ่ง​เอฟาห์​ถวาย​พร้อม​กับ​วัวผู้​ตัวนั้น และ​ถวาย​เมล็ดพืช​หนึ่ง​เอฟาห์​ไป​พร้อม​กับ​แกะผู้​ตัวนั้น​ด้วย และ​ให้​ถวาย​เมล็ดพืช​เท่าที่​เขา​อยาก​จะ​ถวาย พร้อมกับ​พวก​ลูกแกะ แต่​เขา​ต้อง​ถวาย​น้ำมัน​หนึ่ง​ฮิน+ 46:7 ฮิน หน่วย​ใน​การตวง​ของเหลว 1 ฮิน มี​ปริมาณ​เท่ากับ 3.2 ลิตร สำหรับ​เมล็ดพืช​แต่ละ​เอฟาห์

8 เมื่อ​ผู้​ครอบ​ครอง​เข้า​มา เขา​ต้อง​เดิน​ผ่าน​ระเบียง​ของ​ประตู​ทางเข้า และ​ต้อง​ออก​ไป​ทาง​ประตู​เดียว​กัน

9 เมื่อ​ประชาชน​ใน​แผ่นดิน​นั้น มา​อยู่​ต่อหน้า​พระยาห์เวห์ ใน​งาน​เทศกาล​ต่างๆ​ที่​ได้​กำหนด​ไว้ คน​ที่​เข้า​มา​ทาง​ประตู​ทิศ​เหนือ​เพื่อ​มา​นมัสการ​เรา จะ​ต้อง​ออก​ไป​ทาง​ประตู​ทิศใต้ และ​คน​ที่​เข้า​มา​ทาง​ประตู​ทิศใต้​จะ​ต้อง​ออก​ไป​ทาง​ประตู​ทิศ​เหนือ ห้าม​เข้าออก​โดย​ใช้​ประตู​เดียว​กัน แต่​ต้อง​เข้า​ออก​โดย​ใช้​ประตู​ที่​อยู่​ตรงข้าม​กัน

10 ผู้​ครอบ​ครอง​จะ​ต้อง​อยู่​ท่ามกลาง​ประชาชน ประชาชน​เข้าออก​ตอน​ไหน ผู้​ครอบ​ครอง​ก็​ต้อง​เข้าออก​ตอน​นั้น​ด้วย

11 ทั้ง​งาน​เทศกาล​และ​งานเลี้ยง​ทั้งหลาย​ที่​ได้​กำหนด​ขึ้น ต้อง​มี​เครื่อง​บูชา​จาก​เมล็ดพืช หนึ่ง​เอฟาห์​ถวาย​พร้อม​กับ​วัวผู้​หนึ่ง​ตัว

และ​เมล็ดพืช​อีก​หนึ่ง​เอฟาห์​ถวาย​พร้อม​กับ​แกะผู้​หนึ่ง​ตัว

และ​ถวาย​เมล็ดพืช​เท่าที่​เขา​อยาก​จะ​ถวาย พร้อม​กับ​พวก​ลูกแกะ พร้อม​กับ​น้ำมัน​หนึ่ง​ฮิน​สำหรับ​เมล็ดพืช​แต่ละ​เอฟาห์

12 เมื่อ​ผู้​ครอบ​ครอง​จัดหา​เครื่อง​บูชา​ด้วย​ความ​สมัครใจ​มา​ให้​กับ​พระยาห์เวห์ ไม่ว่า​จะ​เป็น​เครื่อง​เผา​บูชา​หรือ​เครื่อง​สังสรรค์​บูชา​ก็ตาม จะ​ต้อง​เปิด​ประตู​ที่​หันหน้า​ไป​ทาง​ทิศ​ตะวันออก​ให้​กับเขา เขา​จะ​ถวาย​เครื่อง​เผา​บูชา​หรือ​เครื่อง​สังสรรค์​บูชา เหมือน​กับ​ที่​เขา​ถวาย​ใน​วันหยุด​ทาง​ศาสนา แล้ว​เขา​จะ​ออก​ไป และ​หลัง​จาก​ที่​เขา​ออก​ไป​แล้ว ให้​ปิด​ประตู

กฎระเบียบ​เรื่อง​เครื่อง​บูชา​ประจำวัน

13 ทุกๆเช้า ผู้​ครอบ​ครอง​ต้อง​จัดหา​ลูกแกะ​อายุ​หนึ่งปี​ที่​ไม่มี​ตำหนิ​ใดๆ​มา​เป็น​เครื่อง​เผา​บูชา​ให้​แก่​พระยาห์เวห์

14 ผู้​ครอบ​ครอง​ยัง​ต้อง​จัดหา​เครื่อง​บูชา​จาก​เมล็ดพืช​หนึ่ง​ส่วน​หก​เอฟาห์ กับ​น้ำมัน​หนึ่ง​ส่วน​สาม​ฮิน เพื่อ​ทำ​ให้​แป้ง​นุ่ม ร่วมกับ​การ​ถวาย​เครื่อง​เผา​บูชา​นี้ การ​ถวาย​เครื่อง​บูชา​จาก​เมล็ดพืช​ให้​แก่​พระยาห์เวห์​นั้น เป็น​กฎ​ที่​ต้อง​ทำ​ตลอดไป

15 เขา​จะ​ต้อง​ถวาย​ลูกแกะ เครื่อง​บูชา​จาก​เมล็ดพืช​และ​น้ำมัน ให้​กับเรา​ใน​ทุกๆ​เช้า นี่​เป็น​กฎ​สำหรับ​เครื่อง​เผา​บูชา​ที่​ทำ​กัน​ตาม​ปกติ​ทุกๆ​วัน”

กฎระเบียบ​เรื่อง​การยก​มรดกของ​ผู้​ครอบ​ครอง​แผ่นดิน

16 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ถ้า​ผู้​ครอบ​ครอง​มอบ​ของขวัญ​จาก​กอง​มรดก​ให้​กับ​ลูกชาย​คนหนึ่ง​คนใด​ของเขา มรดก​นั้น​จะ​ตก​เป็น​ของ​ลูกหลาน​ของ​ลูกชาย​คนนั้น​ด้วย มัน​จะ​เป็น​สมบัติ​ที่​ตกทอด​กัน​ต่อๆไป

17 แต่ ถ้า​ผู้​ครอบ​ครอง​มอบ​ของขวัญ​จาก​กอง​มรดก​ให้​กับ​คนรับใช้​คนหนึ่ง​คนใด​ของ​เขา คนรับใช้​คนนั้น​จะ​เก็บ​ของ​นั้น​ไว้ได้​จน​ถึง​ปี​แห่ง​การ​ปลด​ปล่อย​แล้ว​ของนั้น​ก็​จะ​กลับ​ไป​สู่​ผู้​ครอบ​ครอง​คนนั้น​เหมือน​เดิม มรดก​ของ​ผู้​ครอบ​ครอง​จะ​ตกทอด​ไป​สู่​ลูกชาย​ของ​ผู้​ครอบ​ครอง​เท่านั้น มัน​เป็น​สมบัติ​ของ​ลูกหลาน​ของเขา

18 ผู้​ครอบ​ครอง​ต้อง​ไม่​ไป​แย่งชิง​มรดก​ของ​ประชาชน

หรือ​ขับไล่​ประชาชน​ออก​จาก​ที่ดิน​ของ​พวกเขา

ผู้​ครอบ​ครอง​ต้อง​ยก​มรดก​ที่​เป็น​ของ​เขาเอง​ให้​กับ​พวก​ลูกชาย​ของเขา เพื่อ​ประชาชน​ของเรา​จะได้​ไม่ต้อง​ถูก​ไล่ออก​จาก​ที่ดิน​ของ​พวกเขา”

กฎระเบียบ​เรื่อง​ครัว​ของ​วิหาร

19 แล้ว​ชาย​ผู้นั้น​ได้​นำ​ผม​ผ่าน​ไป​ที่​ทางเข้า​ที่​อยู่​ด้าน​ข้าง​ของ​ประตู​ที่​จะ​ไป​สู่​บรรดา​ห้อง​ศักดิ์สิทธิ์​ซึ่ง​หันหน้า​ไป​ทาง​ทิศ​เหนือ ห้อง​เหล่านั้น​คือ​ห้อง​ของ​พวก​นักบวช เขา​ได้​พา​ผม​ไป​ดู​สถานที่​แห่ง​หนึ่ง ที่​อยู่​ปลาย​สุด​ทาง​ด้าน​ทิศ​ตะวันตก 20 เขา​พูด​กับ​ผม​ว่า “นี่​คือ​สถานที่​ที่​พวก​นักบวช​จะ​ใช้​ต้ม​เครื่อง​บูชา​ชดเชย และ​เครื่อง​บูชา​ชำระ​ล้าง และ​อบ​เครื่อง​บูชา​จาก​เมล็ดพืช เพื่อ​พวกเขา​จะได้​ไม่ต้อง​เอา​เครื่อง​บูชา​ศักดิ์สิทธิ์​เหล่านี้​ออก​ไป​ที่​ลาน​ด้าน​นอก ซึ่ง​อาจจะ​เป็น​อันตราย​ต่อ​ประชาชน​ได้”+ 46:20 อาจจะ​เป็น​อันตราย​ต่อ​ประชาชน​ได้ หมายถึง พระเจ้า​จะ​ลงโทษ​คน​ที่​ไม่ใช่​นักบวช​ที่​มา​แตะต้อง​ถูก​เครื่อง​บูชา​ศักดิ์สิทธิ์​พวกนี้

21 แล้ว​เขา​ได้​นำ​ผม​ไป​ที่​ลาน​ด้าน​นอก และ​พา​ผม​เดิน​ผ่าน​ไป​ทั้ง​สี่มุม​ของ​ลาน และ​แต่ละ​มุม​ก็​มี​ลาน​เล็ก​อีก​ลาน​หนึ่ง

22 ลาน​เล็ก​ที่​อยู่​ตาม​มุม​ทั้ง​สี่​ของ​ลาน​ด้าน​นอก​นี้ มี​ขนาด​ยาว​สี่สิบ​ศอก​และ​กว้าง​สามสิบ​ศอก ลาน​เล็ก​ที่​อยู่​ติด​กับ​ทั้ง​สี่มุม​นี้​มี​ขนาด​เท่ากัน​หมด

23 บริเวณ​โดย​รอบ​ด้าน​ใน​ของ​ลาน​เล็ก​ทั้ง​สี่​ลาน​นั้น มี​ส่วน​ที่​ยื่น​ออก​มา​จาก​กำแพง ส่วน​ที่​ยื่น​ออกมา​นั้น​ก่อ​ขึ้น​จาก​หิน และ​มี​ที่​ก่อไฟ​อยู่​ด้าน​ล่าง​โดย​รอบ

24 ชาย​ผู้นั้น​ได้​พูด​กับ​ผม​ว่า “สถานที่​เหล่านี้​คือ​พวก​ครัว​ที่​พวก​ผู้ที่​รับใช้​อยู่​ใน​วิหาร ใช้​ต้ม​พวก​เครื่อง​บูชา​ของ​ประชาชน”

47

แม่น้ำ​ที่ ไหล​มา​จาก​วิหาร

1 ชาย​ผู้นั้น​ได้​พา​ผม​กลับ​มา​ที่​ประตู​ทางเข้า​วิหาร

และ​ผม​ได้​เห็น​น้ำ​ไหล​ออก​มา​จาก​ใต้​ธรณี​ประตู​ของ​วิหาร ไหล​ไป​ทาง​ทิศ​ตะวันออก (เพราะ​วิหาร​หันหน้า​ไป​ทาง​ทิศ​ตะวันออก) น้ำ​ไหล​ลง​มา​จาก​ทาง​ด้าน​ทิศใต้​ของ​ธรณี​ประตู​ของ​วิหาร และ​ไหล​ผ่าน​ทาง​ด้าน​ทิศใต้​ของ​แท่นบูชา

2 แล้ว​ชาย​ผู้นั้น​ได้​นำ​ผม​ออก​มา โดย​ใช้​ประตู​ทิศ​เหนือ และ​พา​ผม​อ้อม​ไป​ทาง​ด้าน​นอก​ไป​ถึง​ประตู​ด้าน​นอก​ที่​หันหน้า​ไป​ทาง​ทิศ​ตะวันออก และ​น้ำ​นั้น​ได้​ไหล​ออก​มา​จาก​ทาง​ทิศใต้​ของ​ประตู​นั้น

3 ชาย​ผู้นั้น​เดิน​ไป​ทาง​ทิศ​ตะวันออก​พร้อม​กับ​ถือ​สายวัด​เส้นหนึ่ง​ใน​มือ เขา​วัด​สายน้ำ​ได้​หนึ่งพัน​ศอก แล้ว​เขา​พา​ผม​ลุย​น้ำ​ที่​ลึก​ถึง​ตาตุ่ม

4 เขา​วัด​สายน้ำ​ได้​อีก​หนึ่งพัน​ศอก และ​เขา​พา​ผม​เดิน​ลุย​น้ำ​ที่​ลึก​ถึง​หัวเข่า

เขา​วัด​สายน้ำ​ได้​อีก​หนึ่งพัน​ศอก และ​เขา​พา​ผม​เดิน​ลุย​น้ำ​ที่​ลึก​ถึง​เอว

5 เขา​วัด​สายน้ำ​ได้​อีก​หนึ่งพัน​ศอก แต่​ตอนนี้​มัน​คือ​แม่น้ำ​สายหนึ่ง​ที่​ผม​ลุย​ข้าม​ไป​ไม่ได้ เพราะ​น้ำ​ขึ้น​สูง​และ​ลึก​มาก​จน​ไม่มี​ใคร​ลุย​ข้าม​ไป​ได้​นอก​จาก​จะ​ว่ายน้ำ​ข้ามไป

6 ชาย​ผู้นั้น​ถาม​ผม​ว่า “เจ้า​ลูก​มนุษย์ เจ้า​ได้​สังเกต​เรื่อง​เหล่านี้​หรือเปล่า”

แล้ว​เขา​ก็​พา​ผม​กลับ​ไป​ที่​ริมฝั่ง​แม่น้ำ

7 เมื่อ​ผม​มา​ถึง​ที่นั้น

ผม​ได้​เห็น​ต้นไม้​จำนวน​มาก​ขึ้น​อยู่​ริม​แม่น้ำ​ทั้ง​สองฝั่ง

8 ชาย​ผู้นั้น​ได้​พูด​กับ​ผม​ว่า

“แม่น้ำ​สายนี้​ไหล​ไป​ที่​แคว้น​ทาง​ทิศ​ตะวันออก​และ​ไหล​ไป​ที่​อาราบา+ 47:8 อาราบา คือ หุบเขา​จอร์แดน และ​ไหล​ลง​สู่​ทะเลตาย​และ​ทำ​ให้​ทะเลตาย​กลาย​เป็น​น้ำจืด

9 แม่น้ำ​นี้​ไหล​ผ่าน​ที่ไหน ก็​จะ​มี​สิ่งมีชีวิต​มา​อาศัย​อยู่​ที่นั่น จะ​มี​ปลา​อยู่​มากมาย เพราะ​เมื่อ​น้ำ​นี้​ไหล​ลง​ทะเล มัน​จะ​ทำ​ให้​น้ำเค็ม​กลาย​เป็น​น้ำจืด ดังนั้น ไม่ว่า​แม่น้ำ​สายนี้​จะ​ไหล​ผ่าน​ที่ใด ก็​จะ​มี​สิ่งมีชีวิต​ทุกชนิด​มา​อาศัย​อยู่​ที่นั่น

10 ชาว​ประมง​จะ​ยืน​อยู่​ตาม​ริมฝั่ง ตั้งแต่​เอนเกดี​ไป​จนถึง​เอนเอกลาอิม จะ​มี​ที่​มากมาย​ให้​ทอดแห จะ​มี​ปลา​มากมาย​หลาย​ชนิด​เหมือน​กับ​ปลา​ที่​มี​อยู่​ใน​ทะเล​เมดิเตอร์เรเนียน

11 แต่​น้ำ​ตาม​หนอง​ตาม​บึง​จะ​ไม่​เป็น​น้ำจืด มัน​จะ​ถูก​ทิ้ง​ไว้​ให้​เป็น​เกลือ 12 ต้นไม้​ทุกชนิด​ที่​ให้​ผล จะ​เจริญ​เติบโต​อยู่​สอง​ฟาก​ฝั่ง​แม่น้ำ ใบไม้​ของมัน​จะ​ไม่​แห้งเหี่ยว และ​จะ​ออก​ผล​ไม่​หยุดหย่อน มัน​จะ​ออก​ผล​ให้​ทุกๆ​เดือน เพราะ​น้ำ​จาก​สถานที่​ศักดิ์สิทธิ์​ไหล​ผ่าน​พวกมัน ผล​ของมัน​จะ​ใช้​เป็น​อาหาร และ​ใบ​ของมัน​จะ​ใช้​เป็น​ยา​รักษา”

การแบ่ง​ที่ดิน​ให้​กับสิบสอง​เผ่า​ของ​อิสราเอล

13 นี่​คือ​สิ่ง​ที่​พระยาห์เวห์​องค์​เจ้า​ชีวิต​พูด

“ต่อไปนี้​คือ​เขต​แดน​ที่ดิน​ที่​เจ้า​ต้อง​แบ่ง​ไว้​เป็น​มรดก​ให้​กับ​สิบสอง​เผ่า​ของ​อิสราเอล โยเซฟ​จะ​ได้​สอง​ส่วน

14 เจ้า​ต้อง​แบ่ง​มัน​ให้​กับ​พวก​เขา​อย่าง​เท่าเทียม​กัน

เพราะ​เรา​ได้​ยก​มือ​สาบาน​ไว้​ว่า​จะ​ให้​มัน​กับ​บรรพบุรุษ​ของ​เจ้า ที่ดิน​นี้​จะ​เป็น​มรดก​ของเจ้า

15 ต่อไปนี้​จะ​เป็น​เขตแดน​ของ​ที่ดิน

เขตแดน​ทาง​ทิศ​เหนือ เริ่ม​จาก​ทะเล​เมดิเตอร์เรเนียน​ไป​ตาม​ถนน​เฮทโลน ผ่าน​ทางเข้า​เมือง​ฮามัท​จนถึง​เศดัด 16 ต่อไป​จน​ถึง​เบโรธาห์​และ​สิบราอิม (ซึ่ง​ติด​อยู่​กับ​เขต​แดน​ของ​ดามัสกัส​กับ​ฮามัท) ไป​จบ​ที่​ฮาเซอร์ฮัททิโคน ซึ่ง​ติด​กับ​เขตแดน​ของ​เฮาราน

17 ดังนั้น​เขต​แดน​ทาง​ทิศ​เหนือ เริ่ม​จาก​ทะเล​เมดิเตอร์เรเนียน​ไป​จน​ถึง​ฮาซาเรโนน (ซึ่ง​อยู่​เหนือ​เขต​แดน​ของ​เมือง​ดามัสกัส และ​อยู่​ใต้​เขต​แดน​ของ​ฮามัท)

18 เขต​แดน​ทาง​ทิศ​ตะวันออก จะ​ทอด​ยาว​ไป​ระหว่าง​เฮาราน​กับ​เมือง​ดามัสกัส และ​เรียบ​แม่น้ำ​จอร์แดน​ลง​ไป​ทางใต้ ซึ่ง​แยก​ระหว่าง​เขต​แดน​ของ​กิเลอาด​กับ​แผ่นดิน​ของ​ชาว​อิสราเอล และ​จะ​เลย​ทะเลตาย​ไป​ทาง​ใต้​ไกล​ถึง​เมือง​ทามาร์

19 เขตแดน​ทาง​ทิศใต้ เส้น​เขตแดน​จะ​เริ่ม​จาก​เมือง​ทามาร์​ทอด​ยาว​ไป​จนถึง​พวก​ตาน้ำ​แห่ง​เมรีบาห์คาเดช แล้ว​เลาะ​ไป​ตาม​ลำธาร​ของ​อียิปต์ ไป​จบ​ที่​ทะเล​เมดิเตอร์เรเนียน

20 เขต​แดน​ทาง​ทิศ​ตะวันตก จะ​ขนาน​ไป​กับ​ชายฝั่ง​ทะเล​เมดิเตอร์เรเนียน​ขึ้นไป​ทาง​เหนือ ไป​จนถึง​จุด​ที่​อยู่​ตรงข้าม​กับ​ทางเข้า​เมือง​ฮามัท

21 เจ้า​ต้อง​แบ่ง​ที่ดิน​ใน​หมู่​พวกเจ้า ตาม​เผ่า​ต่างๆ​ของ​อิสราเอล 22 เจ้า​ต้อง​แบ่ง​มัน​ให้​เป็น​มรดก​กับ​ตัว​พวกเจ้า​เอง และ​กับ​ชาว​ต่างชาติ​ที่​มา​ตั้ง​รกราก​อยู่​ใน​หมู่​พวกเจ้า และ​มี​ลูกหลาน เจ้า​ต้อง​ถือ​ว่า​พวกเขา​เป็น​ชาว​อิสราเอล​โดย​กำเนิด พวกเจ้า​ต้อง​จัดแบ่ง​มรดก​ให้กับ​พวกเขา​ใน​ท่ามกลาง​ชนเผ่า​ของ​อิสราเอล​ด้วย 23 พวกเจ้า​จะ​ต้อง​แบ่ง​มรดก​ให้​กับเขา ไม่ว่า​พวกเขา​จะ​ตั้ง​รกราก​อยู่​ท่ามกลาง​ชนเผ่า​ใด​ของ​อิสราเอล​ก็ตาม”

พระยาห์เวห์​องค์​เจ้า​ชีวิต​พูด​ว่า​อย่างนั้น

48

ที่ดิน​สำหรับ​เผ่า​ต่างๆ​ของ​อิสราเอล

1 “ต่อไปนี้​คือ​รายชื่อ​ของ​เผ่า​ต่างๆ​ของ​อิสราเอล​กับ​ที่ดิน​ที่​พวกเขา​จะ​ได้รับ

เริ่ม​จาก​ทาง​ทิศ​เหนือ ชนเผ่า​ดาน​จะ​ได้รับ​ส่วน​หนึ่ง คือ​ส่วน​ที่​เลียบ​ไป​ตาม​ถนน​เฮทโลน​ไป​จนถึง​ทางเข้า​เมือง​ฮามัท ไป​จนถึง​ฮาซาเรโนน (ซึ่ง​ติด​กับ​เขต​แดน​ทาง​ด้าน​เหนือ​ของ​เมือง​ดามัสกัส ที่​อยู่​ถัด​จาก​เมือง​ฮามัท) เริ่ม​จาก​เขต​แดน​ด้าน​ตะวันออก​ยาว​ไป​จนถึง​ด้าน​ตะวันตก

2 ชน​เผ่า​อาเชอร์​จะ​ได้รับ​ส่วน​หนึ่ง

คือ​ส่วน​ที่​ถัด​จาก​เขต​แดน​ของ​ดาน

ทอด​ยาว​จาก​ทาง​ทิศ​ตะวันออก​ไป​ถึง​ทิศ​ตะวันตก

3 ชน​เผ่า​นัฟทาลี​ได้รับ​ส่วน​หนึ่ง

คือ​ส่วน​ที่​ถัด​จาก​เขต​แดน​ของ​อาเชอร์

ทอด​ยาว​จาก​ทาง​ทิศ​ตะวันออก​ไป​ถึง​ทิศ​ตะวันตก

4 ชน​เผ่า​มนัสเสห์​จะ​ได้รับ​ส่วน​หนึ่ง

คือ​ส่วน​ที่​ถัด​จาก​เขต​แดน​ของ​นัฟทาลี

ทอด​ยาว​จาก​ทาง​ทิศ​ตะวันออก​ไป​ถึง​ทิศ​ตะวันตก

5 ชน​เผ่า​เอฟราอิม​จะ​ได้รับ​ส่วน​หนึ่ง

คือ​ส่วน​ที่​ถัด​จาก​เขต​แดน​ของ​มนัสเสห์

ทอด​ยาว​จาก​ทาง​ทิศ​ตะวันออก​ไป​ถึง​ทิศ​ตะวันตก

6 ชนเผ่า​รูเบน​จะ​ได้รับ​ส่วน​หนึ่ง

คือ​ส่วน​ที่​ถัด​จาก​เขต​แดน​ของ​เอฟราอิม

ทอด​ยาว​จาก​ทาง​ทิศ​ตะวันออก​ไป​ถึง​ทิศ​ตะวันตก

7 ชน​เผ่า​ยูดาห์​จะ​ได้รับ​ส่วน​หนึ่ง

คือ​ส่วน​ที่​ถัด​จาก​เขต​แดน​ของ​รูเบน

ทอด​ยาว​จาก​ทาง​ทิศ​ตะวันออก​ไป​ถึง​ทิศ​ตะวันตก

เขต​พิเศษ

8 ส่วน​ที่​ถัด​จาก​เขต​แดน​ของ​ยูดาห์​ลง​มา จาก​ทาง​ทิศ​ตะวันออก​ไป​ถึง​ทิศ​ตะวันตก จะ​เป็น​ส่วน​ของ​แผ่นดิน​ที่​เจ้า​ต้อง​แยก​ออกมา​เป็น​พิเศษ ซึ่ง​มี​ความ​กว้าง​สองหมื่น​ห้าพัน​ศอก​และ​มี​ความ​ยาว​จาก​ทาง​ตะวันออก​ไป​ถึง​ตะวันตก​เท่ากับ​ส่วนแบ่ง​ของ​แต่ละ​เผ่า จะ​มี​สถานที่​ศักดิ์สิทธิ์​ตั้ง​อยู่​ตรง​กลาง​ของ​ที่ดิน​แปลงนี้

9 เขต​พิเศษ​ที่​เจ้า​ต้อง​ถวาย​ให้​กับ​พระยาห์เวห์ จะ​มี​ความ​ยาว​สองหมื่น​ห้าพัน​ศอก​และ​กว้าง​สองหมื่น​ศอก+ 48:9 สองหมื่น​ศอก คำนี้​อยู่​ใน​ฉบับ​แปล​กรีก​โบราณ​ฉบับ​หนึ่ง และ​มัน​ตรงกับ​สิ่ง​ที่​ฉบับ​แปล​กรีก​เขียน​ใน​บทที่ 45 ข้อ 1 ฉบับ​ฮีบรู​ที่​นิยม​ใช้​กัน​เขียน​ว่า หนึ่งหมื่น​ศอก

10 ส่วนแบ่ง​ที่​ศักดิ์สิทธิ์​นี้​ที่​เจ้า​ได้​แยก​ออก​ไว้​ต่างหาก จะ​ถูก​จัดสรร​ให้​กับ​กลุ่ม​ต่อไปนี้ สำหรับ​พวก​นักบวช จะ​ได้รับ​เขต​ที่ดิน​ที่​มี​ความ​ยาว​สองหมื่น​ห้าพัน​ศอก​ทาง​ด้าน​เหนือ​และ​ด้าน​ใต้​และ​กว้าง​หนึ่งหมื่น​ศอก​ทาง​ด้าน​ตะวันตก​และ​ตะวันออก และ​มี​ที่ตั้ง​ของ​สถานที่​ศักดิ์สิทธิ์​ของ​พระยาห์เวห์​อยู่​ตรง​กลาง

11 เฉพาะ​พวก​นักบวช​ที่​เป็น​ลูกหลาน​ของ​ศาโดก​เท่านั้น ที่​จะ​ได้รับ​ส่วนแบ่ง​อัน​ศักดิ์สิทธิ์​นี้ เพราะ พวกนี้​ได้รับ​การ​เลือก​ให้​มา​เป็น​นักบวช​ที่​ศักดิ์สิทธิ์ ทำ​หน้าที่​เฝ้ายาม​ให้​กับเรา และ​ไม่ได้​หันเห​ไป​จากเรา ตอน​ที่​พวก​ชาว​เลวี​อื่นๆ​และ​ชาว​อิสราเอล​หลง​ไป​จาก​เรา

12 ที่ดิน​ส่วนนี้​จะ​เป็น​ของขวัญ​พิเศษ​ที่​มอบ​ให้​แก่​พวก​นักบวช​นี้ ส่วน​นี้​เป็น​ส่วน​หนึ่ง​ของ​เขต​ศักดิ์สิทธิ์ เป็น​ส่วน​ที่​ศักดิ์สิทธิ์​ที่สุด ที่​อยู่​ถัด​จาก​เขต​ของ​ชาว​เลวี​ขึ้นไป

13 ติด​กับ​เขต​แดน​ของ​นักบวช​นั้น ชาว​เลวี​จะ​ได้รับ​ส่วนแบ่ง ขนาด​ยาว​สองหมื่น​ห้าพัน​ศอก​และ​กว้าง​หนึ่งหมื่น​ศอก

รวม​ขนาด​ทั้งหมด​ของ​เขต​แดน​นั้น​ยาว​สองหมื่น​ห้าพัน​ศอก กว้าง​สองหมื่น​ศอก

14 พวกเขา​ต้อง​ไม่ขาย​หรือ​เอา​มัน​ไป​แลก​เปลี่ยน​ไม่ว่า​จะ​เป็น​ส่วนใด​ก็ตาม มัน​เป็น​ที่ดิน​ส่วน​ที่​ดี​ที่สุด​และ​ต้อง​ไม่​ตก​ไป​อยู่​ใน​มือ​ของ​คน​กลุ่มอื่น เพราะ​มัน​เป็น​ส่วน​ศักดิ์สิทธิ์​ของ​พระยาห์เวห์

ส่วน​ที่​เป็น​ที่ดิน​ของ​เมือง

15 พื้นที่​ส่วน​ที่เหลือ​ที่​กว้าง​ห้าพัน​ศอก ยาว​สองหมื่น​ห้าพัน​ศอก​นั้น จะ​ไว้​สำหรับ​ใช้​ประโยชน์​ทั่วไป​ของ​ชุมชน คือ​ใช้​เป็น​ที่อยู่​อาศัย และ​ใช้​เป็น​ทุ่งหญ้า​เลี้ยงสัตว์ ตัวเมือง​จะ​ตั้ง​อยู่​ตรง​กลาง​ของ​ส่วนนี้ 16 เมืองนี้​จะ​เป็น​สี่เหลี่ยม​ด้านเท่า คือ​ทั้ง​ทิศ​เหนือ​ใต้​ออก​ตก มี​ความ​ยาว​สี่พัน​ห้าร้อย​ศอก​เท่า​กัน​หมด

17 ทุ่งหญ้า​เลี้ยงสัตว์​จะ​ยื่น​ออก​ไป​จาก​เมือง​สองร้อย​ห้าสิบ​ศอก​ทั้ง​ทิศ​เหนือ​ใต้​ออก​ตก

18 ส่วน​พื้นที่​ที่เหลือ​ทาง​ด้าน​ตะวันออก​และ​ตะวันตก​ของ​เมือง ที่​ติด​กับ​เขต​แดน​ของ​ส่วน​ศักดิ์สิทธิ์ มี​ขนาด​ยื่น​ออก​ไป​หนึ่งหมื่น​ศอก​ทั้ง​สอง​ด้าน

พื้นที่​ส่วนนี้​จะ​ใช้​สำหรับ​ปลูก​พืชผล​เพื่อ​เป็น​อาหาร​ให้​กับ​พวก​คนงาน​ใน​เมือง

19 พวก​คนงาน​ที่​อยู่​ใน​เมือง จะ​มา​เพาะ​ปลูก​ใน​พื้นที่​นี้ พวกเขา​จะ​มา​จาก​เผ่า​ทั้งหลาย​ของ​อิสราเอล

20 ดังนั้น​จุด​ศูนย์กลาง​ของ​เขต​ศักดิ์สิทธิ์​นี้ จะ​เป็น​สี่เหลี่ยม​ด้าน​เท่า​ขนาด​สองหมื่น​ห้าพัน​ศอก เจ้า​จะ​ต้อง​แยก​ส่วนนี้​ออกมา​ให้​กับเรา และ​ให้​เป็น​ที่ตั้ง​ของ​เมือง​ด้วย

21 ส่วน​ที่เหลือ​ทาง​ทิศ​ตะวันออก​และ​ทิศ​ตะวันตก ที่​ถัด​จาก​ส่วน​ศักดิ์สิทธิ์​และ​ที่ดิน​ของ​เมือง​ออกไป​นั้น​จะ​ตก​เป็น​ของ​ผู้นำ​ของ​อิสราเอล มัน​จะ​ยื่น​ออก​ไป​สองหมื่น​ห้าพัน​ศอก​ทั้ง​สอง​ด้าน พื้นที่​ทั้ง​สอง​แห่ง​นี้​ที่​ขนาน​กับ​เขต​แดน​ของ​เผ่า​อื่น จะ​ตก​เป็น​ของ​ผู้นำ​อิสราเอล และ​จะ​มี​ส่วน​ศักดิ์สิทธิ์​กับ​วิหาร​ศักดิ์สิทธิ์​อยู่​ตรง​กลาง​ระหว่าง​สอง​แปลง​นี้ 22 ดังนั้น​ที่ดิน​ของ​ชาว​เลวี​และ​ที่ดิน​ของ​เมือง​จะ​ขั้น​กลาง​ระหว่าง​ที่​สองแปลง​ของ​ผู้นำ​อิสราเอล ที่ดิน​ของ​ผู้นำ​อิสราเอล​จะ​ตั้ง​อยู่​ระหว่าง​เขต​แดน​ของ​เผ่า​ยูดาห์​และ​เผ่า​เบนยามิน

23 ส่วน​ชน​เผ่า​ที่เหลือ​มี​เขต​แดน​ดังนี้​คือ

ชน​เผ่า​เบนยามิน​จะ​ได้รับ​ส่วน​ถัด​ลงมา

ทอดยาว​จาก​ด้าน​ตะวันออก​ไป​ถึง​ด้าน​ตะวันตก

24 ชน​เผ่า​สิเมโอน​จะ​ได้รับ​ส่วนหนึ่ง

คือ​ส่วน​ที่​ถัด​จาก​เขตแดน​ของ​เผ่าเบนยามิน​ลงมา

ทอดยาว​จาก​ทิศ​ตะวันออก​ไป​ถึง​ทิศตะวันตก

25 ชน​เผ่า​อิสสาคาร์​จะ​ได้รับ​ส่วนหนึ่ง

คือ​ส่วน​ที่​ถัด​จาก​เขตแดน​ของ​เผ่าสิเมโอน​ลงมา

ทอดยาว​จาก​ทิศ​ตะวันออก​ไป​ถึง​ทิศตะวันตก

26 ชน​เผ่า​เศบูลุน​จะ​ได้รับ​ส่วนหนึ่ง

คือ​ส่วน​ที่​ถัด​จาก​เขตแดน​ของ​เผ่าอิสสาคาร์​ลงมา

ทอดยาว​จาก​ทิศ​ตะวันออก​ไป​ถึง​ทิศตะวันตก

27 ชน​เผ่ากาด​จะ​ได้รับ​ส่วนหนึ่ง

คือ​ส่วน​ที่​ถัด​จาก​เขตแดน​ของ​เผ่าเศบูลุน​ลงมา

ทอดยาว​จาก​ทิศ​ตะวันออก​ไป​ถึง​ทิศตะวันตก

28 พรมแดน​ทาง​ใต้​ของ​ชน​เผ่ากาด​จะ​ทอดยาว​จาก​เมือง​ทามาร์​ไป​จนถึง​พวก​ตาน้ำ​แห่ง​เมรีบาห์คาเดช แล้ว​เลาะ​ไป​ตาม​ลำธาร​แห้ง​ของ​อียิปต์​ไป​จบ​ที่​ทะเล​เมดิเตอร์เรเนียน

29 นี่​คือ​ที่ดิน​ที่​เจ้า​ต้อง​จัดแบ่ง​เพื่อ​ให้​เป็น​มรดก​แก่​ชน​เผ่า​ต่างๆ​ของ​อิสราเอล และ​นั่นคือ​สัดส่วน​ที่​พวกเขา​จะ​ได้รับ”

พระยาห์เวห์​องค์​เจ้า​ชีวิต​พูด​ว่า​อย่างนั้น

พวก​ประตูเมือง​ของ​เยรูซาเล็ม

30 ต่อไปนี้​จะ​เป็น​พวก​ประตู​ของ​เมือง​เยรูซาเล็ม

เริ่มต้น​จาก​ทิศ​เหนือ​ซึ่ง​ยาว​สี่พัน​ห้าร้อย​ศอก

31 ประตู​สาม​ประตู​ทาง​ทิศ​เหนือ ตั้งชื่อ​ตาม​เผ่า​ของ​รูเบน ยูดาห์​และ​เลวี

32 ทาง​ทิศ​ตะวันออก​ซึ่ง​ยาว​สี่พัน​ห้าร้อย​ศอก จะ​มี​สาม​ประตู​ที่​ตั้ง​ชื่อ​ตาม​เผ่า​ของ​โยเซฟ เบนยามิน​และ​ดาน

33 ทาง​ทิศใต้​ซึ่ง​ยาว​สี่พัน​ห้าร้อย​ศอก จะ​มี​สาม​ประตู​ที่​ตั้ง​ชื่อ​ตาม​เผ่า​ของ​สิเมโอน อิสสาคาร์​และ​เศบูลุน

34 ทาง​ทิศ​ตะวันตก​ซึ่ง​ยาว​สี่พัน​ห้าร้อย​ศอก จะ​มี​สาม​ประตู​ที่​ตั้ง​ชื่อ​ตาม​เผ่ากาด อาเชอร์​และ​นัฟทาลี

35 รวม​ระยะทาง​โดย​รอบ​ของ​กำแพง​เมือง จะ​มี​ความ​ยาว​หนึ่งหมื่น​แปดพัน​ศอก และ​นับ​ตั้งแต่​เวลานี้​เป็น​ต้นไป เมืองนี้​จะ​มี​ชื่อ​ว่า “พระยาห์เวห์​อยู่​ที่นั่น”+ 48:35 พระยาห์เวห์​อยู่​ที่นั่น ใน​ภาษา​ฮีบรู​ชื่อ​นี้​ออก​เสียง​เหมือน​กับ “เยรูซาเล็ม”