1 ยอห์น

คำนำ

จดหมาย​จาก​ยอห์น ฉบับที่​หนึ่ง ฉบับที่​สอง และ​ฉบับ​ที่​สาม​นั้น คาด​ว่า​ศิษย์เอก​ของ​พระเยซู​ที่​ชื่อ​ยอห์น​น่า​จะ​เป็น​ผู้เขียน จดหมาย​ทั้ง​สาม​ฉบับ​นี้​มี​เนื้อหา​เกี่ยวกับ​ความรัก ทำ​ให้​ผู้ที่​เชื่อ​ใน​พระเยซู​มั่นใจ​ยิ่ง​ขึ้น​ว่า​พระเจ้า​จะ​ยอมรับ​พวกเขา​เสมอ ยอห์น​เขียน​ถึง​วิธี​ที่​พวกเขา​จะ​แสดง​ความรัก​ที่​พวกเขา​มี​ต่อ​พระเจ้า นั่น​ก็​คือ​รัก​คน​รอบข้าง และ​ทำ​ใน​สิ่ง​ที่​พระเจ้า​ต้องการ​ให้​พวกเขา​ทำ

ส่วน​จดหมาย​ของ​ยอห์น ฉบับ​ที่​สอง​และ​ที่​สามนั้น ยอห์น​บอก​ให้​คริสเตียน​ทั้งหลาย​รัก​ซึ่งกัน​และ​กัน รวมทั้ง​เตือน​คริสเตียน ให้​ระวัง​คำสอน​เท็จ​และ​ระวัง​ตัวอย่าง​ทำ​ใน​สิ่ง​ที่​ไม่ดี

1

1 มี​เรื่อง​หนึ่ง​ซึ่ง​มี​มา​ตั้งแต่​ก่อน​วันแรก​ของ​โลก​แล้ว เป็น​เรื่อง​ที่​เรา​ได้ยิน​มา​กับ​หู เห็น​มา​กับ​ตา ได้​เพ่ง​ดู​อย่าง​ละเอียด และ​ได้​สัมผัส​มา​กับ​มือ​ของ​เรา​เอง เรื่องนี้​เป็น​เรื่อง​เกี่ยวกับ​ถ้อยคำ+ 1:1 ถ้อยคำ ใน​ที่​นี้​หมายถึง พระคริสต์​แห่ง​ชีวิต 2 และ​ชีวิตนั้น​เอง​ได้​มา​ปรากฏ​ให้​เรา​เห็น และ​ตอนนี้​เรา​ได้​เป็น​พยาน​และ​ประกาศ​เรื่อง​ของ​ชีวิตนั้น​ให้​พวก​คุณ คือ​ชีวิต​ที่​จะ​อยู่​กับ​พระเจ้า​ตลอดไป ชีวิต​นั้น​อยู่​กับ​พระบิดา​และ​ได้​มา​ปรากฏ​ให้​เรา​เห็น 3 เพราะ​เรา​ได้​เห็น​และ​ได้ยิน​เรื่อง​ชีวิต​นั้น​แล้ว เรา​จึง​มา​บอก​ให้​พวกคุณ​รู้​เดี๋ยวนี้ หวังว่า​พวกคุณ​จะ​ได้​มี​สายสัมพันธ์​กับ​พวกเรา​เหมือนกับ​ที่​พวกเรา​มี​สายสัมพันธ์​กับ​พระบิดา​และ​กับ​พระเยซู​คริสต์​พระบุตร​ของ​พระองค์​ด้วย 4 เพราะ​อย่างนี้ เรา​จึง​เขียน​เรื่อง​พวกนี้​ให้​กับ​พวกคุณ เพื่อ​พวกเรา+ 1:4 พวกเรา สำเนา​กรีก​บาง​ฉบับ ใช้​คำว่า “พวกคุณ”​จะ​ได้​มี​ความสุข​อย่าง​เต็มที่

พระเจ้า​ยกโทษ​ให้​กับ​เรา

5 นี่​คือ​เรื่อง​ที่​เรา​ได้ยิน​จาก​พระเยซู​คริสต์​เจ้า และ​เป็น​เรื่อง​เดียว​กับ​ที่​เรา​กำลัง​บอก​พวก​คุณ​อยู่​เดี๋ยวนี้ คือ​พระเจ้า​เป็น​ความสว่าง และ​ไม่มี​ความมืด​ใน​พระองค์​เลย 6 ถ้า​เรา​บอกว่า​เรา​มี​สายสัมพันธ์​กับ​พระเจ้า แต่​เรา​ยัง​ใช้​ชีวิต​อยู่​ใน​ความมืด เรา​ก็​โกหก​และ​ไม่ได้​ทำ​ตาม​ความจริง 7 แต่​ถ้า​เรา​ใช้​ชีวิต​อยู่​ใน​ความสว่าง​เหมือนกับ​ที่​พระเจ้า​อยู่​ใน​ความสว่าง เรา​ก็​จะ​มี​สายสัมพันธ์​ร่วมกัน และ​เลือด​ของ​พระเยซู​พระบุตร​ของ​พระเจ้า​ก็​ล้าง​ความบาป​ทุกอย่าง​ของ​เรา​จน​หมดสิ้น

8 ถ้า​เรา​บอกว่า​เรา​ไม่มี​บาป เรา​ก็​หลอก​ตัวเอง และ​ไม่​รู้จัก​ความจริง 9 แต่​ถ้า​เรา​ยอม​สารภาพ​ความบาป​ของ​เรา พระเจ้า​ผู้รักษา​คำ​สัญญา​และ​ทำ​ใน​สิ่ง​ที่​ถูกต้อง​เสมอ จะ​ยกโทษ​บาป​ให้​กับ​เรา และ​จะ​ล้าง​เรา​ให้​สะอาด​จาก​ความผิด​ทุกอย่าง​ด้วย 10 แต่​ถ้า​เรา​บอก​ว่า เรา​ไม่​ได้​ทำ​บาป เรา​ก็​กำลัง​ว่า​พระเจ้า​โกหก และ​คำพูด​ของ​พระองค์​ก็​ไม่​ได้​อยู่​ใน​ใจ​เรา​เลย

2

พระเยซู​เป็น​ผู้ช่วย​ให้​รอด

1 ลูกๆ​ที่รัก ผม​ได้​เขียน​สิ่ง​เหล่านี้​ถึง​พวก​คุณ เพื่อ​พวก​คุณ​จะ​ได้​ไม่​ทำ​บาป แต่​ถ้า​ใคร​ทำ​บาป เรา​ก็​มี​พระเยซู​คริสต์​ผู้​ซื่อสัตย์​ที่​แก้ตัว​แทน​เรา​ต่อหน้า​พระบิดา 2 พระองค์​เป็น​เครื่อง​บูชา​ที่​จัดการ​กับ​บาป​ของ​เรา และ​ไม่ใช่​แต่​ความบาป​ของเรา​เท่านั้น แต่​รวมถึง​บาป​ของ​คน​ทั้งโลก​ด้วย

3 ถ้า​เรา​รักษา​คำสั่ง​ของ​พระองค์ เรา​ก็​จะ​มั่นใจ​ได้​ว่า​เรา​รู้จัก​พระองค์​จริงๆ 4 คน​ที่​พูด​ว่า “ฉัน​รู้จัก​พระเจ้า” แต่​ไม่ได้​ทำ​ตาม​คำสั่ง​ของ​พระองค์ ก็​เป็น​คน​โกหก เขา​ไม่ได้​รู้จัก​ความจริง 5 แต่​คน​ที่​ทำ​ตาม​คำ​สั่งสอน​ของ​พระเจ้า​นั้น ความรัก​ของ​พระเจ้า​ก็​สำเร็จ​ครบถ้วน​ใน​คนๆนั้น​อย่าง​แท้จริง สิ่ง​นี้​ทำ​ให้​เรา​แน่ใจ​ว่า​เรา​อยู่​ใน​พระองค์ 6 คน​ที่​บอก​ว่า​ตัวเอง​อยู่​ใน​พระเจ้า ก็​ต้อง​ใช้​ชีวิต​เหมือน​กับ​พระเยซู​ด้วย

คำสั่ง​ให้​เรา​รัก​คนอื่น

7 เพื่อนๆที่รัก ผม​ไม่ได้​เขียน​คำสั่ง​ใหม่​ให้​กับ​คุณ แต่​เป็น​คำสั่ง​อันเก่า​ที่​พวก​คุณ​มี​อยู่​แล้ว​และ​เคย​ได้ยิน​มา​แล้ว 8 แต่​จริงๆ​แล้ว สิ่ง​ที่​ผม​กำลัง​เขียน​ถึง​คุณ​นี้​อาจ​จะ​เรียก​ได้​ว่า​เป็น​คำสั่ง​ใหม่​ก็​ได้ คุณ​ดู​ได้​จาก​ชีวิต​ของ​พระคริสต์ หรือ​ดู​จาก​ชีวิต​ของ​พวกคุณ​เอง แล้ว​จะ​รู้​ว่า​คำสั่ง​ใหม่​นี้​เป็น​ความจริง​เพราะ​ความมืด​กำลัง​ผ่านพ้น​ไป และ​ความสว่าง​อัน​แท้จริง​กำลัง​ส่องแสง​อยู่​แล้ว

9 คน​ที่​พูดว่า​เขา​อยู่​ใน​ความสว่าง​แต่​ยัง​เกลียดชัง​พี่น้อง​อยู่ ก็​แสดง​ว่า​เขา​ยัง​อยู่​ใน​ความมืด 10 คน​ที่​รัก​พี่น้อง​ของเขา​ก็​อยู่​ใน​ความสว่าง ชีวิต​ของเขา​จะ​ไม่มี​อะไร​ไม่ดี​ที่​จะ​ไป​ทำ​ให้​คนอื่น​สะดุด​ทำ​บาป 11 แต่​คน​ที่​เกลียดชัง​พี่น้อง​ของ​ตน​ก็​ยัง​อยู่​ใน​ความมืด เขา​ยัง​เดิน​อยู่​ใน​ความมืด และ​ก็​ไม่รู้​ว่า​ตัวเอง​เดิน​ไป​ที่​ไหน เพราะ​ความมืด​ทำ​ให้​ตา​ของ​เขา​บอด

12 ลูก​เล็กๆ​ที่รัก ผม​ได้​เขียน​ถึง​พวกคุณ ก็​เพราะ​บาป​ที่​พวกคุณ​ได้​ทำ​นั้น พระเจ้า​ได้​ยกโทษ​แล้ว​ผ่าน​ทาง​พระคริสต์

13 คุณพ่อ​ทั้งหลาย ผม​ได้​เขียน​ถึง​พวกคุณ ก็​เพราะ​พวกคุณ​ได้​รู้จัก​กับ​พระองค์ ผู้ซึ่ง​เป็น​อยู่​ตั้งแต่​เริ่มแรก คน​หนุ่มๆ​ทั้งหลาย ผม​ได้​เขียน​ถึง​พวกคุณ ก็​เพราะ​พวกคุณ​ได้​เอา​ชนะ​มารร้าย​นั้น

14 ลูก​เล็กๆ​ทั้งหลาย ผม​ได้​เขียน​ถึง​พวกคุณ ก็​เพราะ​พวกคุณ​ได้​มา​รู้จัก​กับ​พระบิดา คุณพ่อ​ทั้งหลาย ผม​ได้​เขียน​ถึง​พวกคุณ ก็​เพราะ​พวกคุณ​ได้​มา​รู้จัก​กับ​พระองค์​ผู้ซึ่ง​ได้​เป็น​อยู่​ตั้งแต่​เริ่มแรก คน​หนุ่มๆ​ทั้งหลาย ผม​ได้​เขียน​ถึง​พวกคุณ ก็​เพราะ​พวกคุณ​มี​กำลัง​มาก และ​พระคำ​ของ​พระเจ้า​อยู่​ใน​พวกคุณ​ทั้งหลาย และ​พวกคุณ​ก็​ได้​เอา​ชนะ​มารร้าย​นั้น

15 อย่า​รัก​โลก​หรือ​รัก​สิ่งของ​ใน​โลกนี้​อีก​ต่อไป ถ้า​คนไหน​รัก​โลกนี้ คนนั้น​ก็​ไม่ได้​รัก​พระบิดา 16 เพราะ​ทุกสิ่ง​ทุกอย่าง​ใน​โลกนี้ คือ​กิเลสตัณหา​ของ​สันดาน กิเลสตัณหา​ของ​ตา และ​การ​โอ้อวด​ใน​สิ่ง​ที่​ทำ​หรือ​มี สิ่ง​เหล่านี้​ไม่ได้​มา​จาก​พระบิดา แต่​มา​จาก​โลกนี้ 17 โลกนี้​กำลัง​ผ่านพ้น​ไป​แล้ว พร้อมๆ​กับ​กิเลสตัณหา​ของ​มัน แต่​คน​ที่​ทำ​ตาม​ความ​ต้องการ​ของ​พระเจ้า​จะ​ยัง​อยู่​ตลอดไป

อย่า​ติดตาม​ศัตรู​ของ​พระคริสต์

18 ลูกๆ​เอ๋ย วัน​สุดท้าย​ใกล้​มา​ถึง​แล้ว อย่าง​ที่​พวกคุณ​ได้ยิน​แล้ว​ว่า​ศัตรู​ของ​พระคริสต์​กำลัง​จะ​มา เดี๋ยวนี้​พวก​ศัตรู​นั้น​ก็​ได้​มา​กัน​มากมาย​แล้ว ซึ่ง​ทำ​ให้​เรา​รู้​ว่า​วัน​สุดท้าย​ใกล้​มา​ถึง​แล้ว 19 ศัตรู​พวกนี้​เป็น​พวก​ที่​ได้​เดิน​ออก​ไป​จาก​พวกเรา แต่​ความจริง​แล้ว​พวกเขา​ไม่ได้​เป็น​คน​ของ​พวกเรา​หรอก เพราะ​ถ้า​เป็น​พวกเรา​จริง​ก็​ต้อง​อยู่​กับ​เรา​ตลอดไป แต่​พวกเขา​ได้​ออก​ไป​จาก​พวกเรา​แล้ว แสดง​ว่า​ไม่มี​ใคร​สักคน ใน​พวกเขา​ที่​เป็น​คน​ของ​พวกเรา

20 พระคริสต์​ผู้​บริสุทธิ์​ได้​เจิม​พวกคุณ​ด้วย​พระวิญญาณ​บริสุทธิ์ ทำ​ให้​พวกคุณ​ทุกคน​รู้​ความจริง 21 ที่​ผม​เขียน​จดหมาย​มา​หา​พวกคุณ ไม่ใช่​เพราะ​พวกคุณ​ไม่รู้​ความจริง​นี้ แต่​เพราะ​พวกคุณ​รู้แล้ว และ​รู้​ด้วย​ว่า​ไม่มี​คำ​หลอกลวง​ออก​มา​จาก​ความจริง

22 แล้ว​คน​โกหก​คือ​ใคร คน​โกหก​ก็​คือ​คน​ที่​พูด​ว่า​พระเยซู​ไม่ใช่​พระคริสต์ คนนี้แหละ​คือ​ศัตรู​ของ​พระคริสต์​และ​เป็น​คน​ที่​ปฏิเสธ​ทั้ง​พระบิดา​และ​พระบุตร​ด้วย 23 ทุกคน​ที่​ปฏิเสธ​พระบุตร​ก็​ไม่มี​พระบิดา แต่​คน​ที่​ยอมรับ​พระบุตร​อย่าง​เปิดเผย​ก็​มี​พระบิดา​ด้วย

24 ขอให้​พวกคุณ​เก็บ​รักษา​คำ​สั่งสอน​ที่​คุณ​ได้ยิน​มา​ตั้งแต่​ต้น เพราะ​ถ้า​คุณ​เก็บ​รักษา​คำ​สั่งสอน​นี้​ไว้ คำ​สั่งสอน​นี้​ก็​จะ​เก็บ​รักษา​คุณ​ไว้​ใน​พระบุตร​และ​พระบิดา​ด้วย 25 นี่​เป็น​สิ่ง​ที่​พระเจ้า​สัญญา​ว่า​จะ​ให้​กับ​เรา คือ​ชีวิต​ที่​อยู่​กับ​พระเจ้า​ตลอดไป

26 ทั้งหมด​ที่​ผม​เขียน​มา​นี้ เป็น​เรื่อง​เกี่ยวกับ​การ​ที่​มี​คน​พยายาม​จะ​มา​หลอกลวง​พวกคุณ 27 พระคริสต์​ได้​เจิม​พวก​คุณ​ด้วย​พระวิญญาณ และ​พระวิญญาณ​ก็​ยัง​อยู่​กับ​พวกคุณ คุณ​ก็​เลย​ไม่ต้อง​ให้​ใคร​มา​สอน​อีก เพราะ​พระวิญญาณ​นั้น​ได้​สอน​ให้​คุณ​รู้​เกี่ยวกับ​ทุกสิ่ง พระวิญญาณ​นั้น​เป็น​ความจริง​และ​จะ​ไม่​หลอกลวง ดังนั้น​พวกคุณ​ควร​จะ​ตั้ง​มั่นคง​อยู่​ใน​พระคริสต์​เหมือนกับ​ที่​พระวิญญาณ​ได้​สอน​นั้น

28 เดี๋ยวนี้​ขอ​ให้​ลูก​เล็กๆ​ทั้งหลาย​ตั้ง​มั่นคง​อยู่​ใน​พระคริสต์ เพื่อว่า​เมื่อ​วัน​ที่​พระคริสต์​มา​ปรากฏ เรา​จะ​ได้​มี​ความ​มั่นใจ​และ​ไม่ต้อง​ละอาย​เมื่อ​พระองค์​กลับ​มา 29 เพราะ​พวกคุณ​รู้​แล้ว​ว่า พระเจ้า​ทำ​ใน​สิ่ง​ที่​ถูกต้อง และ​ทุกคน​ที่​ทำ​สิ่ง​ที่​ถูกต้อง​ก็​ได้​เป็น​ลูก​ของ​พระเจ้า

3

เรา​เป็น​ลูก​ของ​พระเจ้า

1 ดูสิ ความรัก​ที่​พระบิดา​มี​ต่อ​พวกเรา​นั้น มัน​มากมาย​มหาศาล​แค่ไหน ถึง​ขนาด​ได้​เรียก​เรา​ว่า​เป็น​ลูก​ของ​พระองค์ และ​เรา​ก็​เป็น​อย่างนั้น​จริงๆ โลก​นี้​ไม่รู้จัก​พระองค์ ซึ่ง​เป็น​เหตุ​ที่​โลก​ไม่รู้จัก​เรา​เหมือนกัน 2 เพื่อนๆ​ที่รัก ตอนนี้​เรา​ได้​เป็น​ลูก​ของ​พระเจ้า​แล้ว เรา​ยัง​ไม่รู้​ว่า​ต่อไป​ข้างหน้า​เรา​จะ​เป็น​อย่างไร แต่​เรา​รู้​ว่า​เมื่อ​พระคริสต์​มา​ปรากฏ เรา​จะ​เป็น​เหมือน​พระองค์ เพราะ​เรา​จะ​เห็น​พระองค์​ตาม​ที่​พระองค์​เป็น​จริงๆ 3 ทุกคน​ที่​มี​ความหวัง​อย่างนี้ ก็​จะ​ทำ​ตัวเอง​ให้​บริสุทธิ์​เหมือน​อย่าง​ที่​พระคริสต์​บริสุทธิ์

4 ทุกคน​ที่​ทำบาป​ก็​ฝ่าฝืน​กฎ​ของ​พระเจ้า เพราะ​ความบาป​ก็​คือ​การ​ฝ่าฝืน​กฎ​นั่นเอง 5 พวกคุณ​รู้แล้ว​ว่า ที่​พระคริสต์​มา​ปรากฏ​ก็​เพื่อ​มา​รับ​เอา​ความบาป​ของ​ทุกคน​ไป​จนหมด และ​คุณ​ก็​รู้​ว่า​ใน​พระคริสต์​นั้น​ไม่มี​ความบาป​เลย 6 ทุกคน​ที่​ตั้ง​มั่นคง​ใน​พระคริสต์​จะ​ไม่​ทำ​บาป​อีก​ต่อไป ส่วน​คน​ที่​ยัง​ทำ​บาป​อยู่ ก็​ไม่เคย​เห็น​พระองค์ และ​ไม่ได้​รู้จัก​กับ​พระองค์​ด้วย

7 ลูกๆ​ที่รัก อย่า​ให้​ใคร​มา​หลอกลวง​เอา​ได้ คน​ที่​ทำ​ใน​สิ่ง​ที่​พระเจ้า​ชอบใจ​ก็​เป็น​คน​ที่​พระเจ้า​ยอมรับ เหมือนกับ​ที่​พระเจ้า​ยอมรับ​พระคริสต์​นั้น 8 คน​ที่​ยัง​ทำ​บาป​อยู่​ก็​เป็น​พวก​ของ​มาร เพราะ​มาร​ได้​ทำ​บาป​มา​ตั้งแต่​ต้น นี่​เป็น​เหตุ​ที่​พระบุตร​ของ​พระเจ้า​มา​ปรากฏ เพื่อ​พระองค์​จะ​ได้​ทำลาย​การ​งาน​ของ​มาร​เสีย

9 ทุกคน​ที่​เป็น​ลูก​ของ​พระเจ้า​จะ​ไม่​ทำ​บาป​อีก​ต่อไป​เพราะ​ธรรมชาติ​ของ​พระเจ้า​ได้​เข้า​ไป​อยู่​ใน​คนๆนั้น​แล้ว ด้วย​เหตุนี้​คนๆนั้น​ก็​ไม่​สามารถ​ที่​จะ​ทำ​บาป​ได้​อีก​ต่อไป เพราะ​เขา​ได้​มา​เป็น​ลูก​ของ​พระเจ้า​แล้ว 10 แบบนี้สิ ถึง​จะ​รู้​ว่า​ใคร​เป็น​ลูก​ของ​พระเจ้า หรือ​ใคร​เป็น​ลูก​ของ​มาร คือ​ทุกคน​ที่​ไม่ได้​ทำ​ใน​สิ่ง​ที่​ถูกต้อง และ​ไม่ได้​รัก​พี่น้อง​ของเขา ก็​ไม่ใช่​ลูก​ของ​พระเจ้า

เรา​ต้อง​รัก​ซึ่งกัน​และ​กัน

11 พวกคุณ​ได้ยิน​ได้​ฟัง​คำสอน​นี้​มา​ตั้งแต่​ต้น​แล้ว​ว่า ให้​เรา​รัก​กัน​และ​กัน 12 อย่า​ให้​เรา​เป็น​เหมือน​คาอิน​ที่​เป็น​พวก​ของ​มาร​และ​ได้​ฆ่า​น้องชาย​ของ​เขา เขา​ฆ่า​น้อง​ทำไม ก็​เพราะ​การ​กระทำ​ของ​เขา​ชั่ว แต่​ของ​น้องชาย​เขา​นั้น​ถูกต้อง

13 พี่น้อง​ครับ ไม่​ต้อง​แปลกใจ​หรอก​ถ้า​โลกนี้​เกลียด​พวกคุณ 14 เรา​รู้​ว่า​เรา​ได้​ผ่าน​จาก​ความตาย​ไป​สู่​ชีวิต​แล้ว ก็​เพราะ​เรา​รัก​พี่น้อง​ของเรา ส่วน​คน​ที่​ไม่รัก​คนอื่น​ก็​ยัง​คง​อยู่​ใน​ความตาย 15 ทุกคน​ที่​เกลียดชัง​พี่น้อง​ของเขา​ก็​เป็น​ฆาตกร พวกคุณ​รู้​ว่า​คน​ที่​เป็น​ฆาตกร​นั้น​จะ​ไม่มี​ชีวิต​ตลอดไป​กับ​พระเจ้า 16 แบบนี้สิ​เรา​ถึง​รู้​ว่า​ความรัก​เป็น​อย่างไร คือ​พระคริสต์​ได้​ให้​ชีวิต​ของ​พระองค์​เพื่อ​เรา เรา​จึง​ควร​ให้​ชีวิต​ของเรา เพื่อ​พี่น้อง​ของเรา​ด้วย 17 คน​ที่​มี​ทรัพย์​สมบัติ​มากมาย​ใน​โลกนี้ เมื่อ​เห็น​พี่น้อง​ของเขา​ขัดสน​และ​ต้องการ​ความ​ช่วยเหลือ แต่​ใจจืด​ใจดำ​ไม่​ช่วย ก็​แสดงว่า​ความรัก​ของ​พระเจ้า​ไม่ได้​อยู่​ใน​คนๆนี้​เลย 18 ลูก​เล็กๆ​ที่รัก อย่า​ให้​เรา​รัก​กัน​แค่​คำพูด​หรือ​รัก​แต่​ปาก​เท่านั้น แต่​ให้​เรา​รัก​กัน​ด้วย​การ​กระทำ​และ​ด้วย​ความ​จริงใจ

19 แบบ​นี้​สิ​เรา​ถึง​แน่ใจ​ว่า​เรา​อยู่​ฝ่าย​ความจริง ถึงแม้​ว่า​บางครั้ง​ใจ​ของ​เรา​อาจ​จะ​ฟ้อง​ว่า​เรา​ผิด แต่​เรา​ก็​ยัง​สามารถ​ที่​จะ​มี​สันติสุข​ต่อหน้า​พระเจ้า​ได้ เพราะ​พระเจ้า​นั้น​ยิ่งใหญ่​กว่า​ใจ​เรา และ​พระองค์​รู้​ทุกสิ่ง​ทุกอย่าง

21 เพื่อนๆ​ที่รัก ถ้า​ใจ​เรา​ไม่​ได้​ฟ้อง​ว่า​เรา​ทำ​ผิด เรา​ก็​มี​ความ​มั่นใจ​ที่​จะ​เข้า​พบ​พระเจ้า 22 และ​เรา​จะ​ได้รับ​ทุกสิ่ง​ที่​เรา​ขอ​จาก​พระเจ้า เพราะ​ได้​ทำ​ตาม​คำสอน​ของ​พระองค์​และ​ได้​ทำ​สิ่ง​ที่​พระองค์​พอใจ 23 คำ​สั่งสอน​ของ​พระองค์​คือ​ให้​เรา​ไว้วางใจ​ใน​พระเยซู​คริสต์​เจ้า​พระบุตร​ของ​พระองค์ และ​ให้​เรา​รัก​กัน​และ​กัน​เหมือน​กับ​ที่​พระองค์​ได้​สั่ง​เรา​ไว้​แล้ว 24 คน​ที่​ทำ​ตาม​คำ​สั่งสอน​ของ​พระเจ้า​ก็​อยู่​ใน​พระเจ้า และ​พระเจ้า​ก็​อยู่​ใน​ใจ​ของ​เขา​ด้วย เรา​รู้​ว่า​พระเจ้า​อยู่​ใน​เรา​เพราะ​ว่า​พระเจ้า​ได้​ให้​พระวิญญาณ​ไว้​กับ​เรา

4

ยอห์น​เตือน​ให้​ระวัง​ผู้สอน​ผิดๆ

1 เพื่อนๆ​ที่รัก อย่า​เชื่อ​วิญญาณ​ทุกชนิด​ที่​อ้าง​ว่า​พูด​แทน​พระเจ้า แต่​ให้​ทดสอบ​พวก​วิญญาณ​เหล่านั้น​เสมอ​ว่า มา​จาก​พระเจ้า​จริง​หรือ​ไม่ เพราะ​มี​คน​มากมาย​ที่​อ้าง​ว่า​เป็น​ผู้พูดแทนพระเจ้า​ได้​ออกไป​หลอกลวง​คน​ใน​โลกนี้​แล้ว 2 พวกคุณ​สามารถ​รู้จัก​พระวิญญาณ​ของ​พระเจ้า​ได้ ถ้า​วิญญาณ​ดวง​ไหน​ยอมรับ​ว่า​พระเยซู​คริสต์​ได้​มา​เกิด​เป็น​มนุษย์​ใน​โลกนี้ ก็​แสดง​ว่า​วิญญาณ​นั้น​มา​จาก​พระเจ้า 3 วิญญาณ​ดวง​ไหน​ที่​ไม่​ยอมรับ​พระเยซู​ก็​ไม่ได้​มา​จาก​พระเจ้า​และ​วิญญาณ​นี้​แหละ​เป็น​ศัตรู​กับ​พระคริสต์ ที่​คุณ​ได้ยิน​ว่า​ศัตรู​ของ​พระคริสต์​กำลัง​จะ​มา เดี๋ยวนี้​ก็​ได้​เข้า​มา​ใน​โลก​แล้ว

4 ลูกๆ​เอ๋ย พวกคุณ​เป็น​ของ​พระเจ้า จึง​มี​ชัยชนะ​เหนือ​พวก​ศัตรู​ของ​พระคริสต์ เพราะ​พระเจ้า​ที่​อยู่​ใน​พวก​คุณ​ยิ่งใหญ่​กว่า​มาร​ที่​อยู่​ใน​โลกนี้ 5 พวกคน​เหล่านั้น​เป็น​ของ​โลกนี้ ดังนั้น​สิ่ง​ที่​พวกเขา​พูด​ก็​มา​จาก​โลกนี้ 6 แต่​พวกเรา​เป็น​ของ​พระเจ้า คน​ที่​รู้จัก​พระเจ้า​จะ​ฟัง​เรา แต่​คน​ที่​ไม่ได้​เป็น​ของ​พระเจ้า​จะ​ไม่​ฟัง​เรา แบบนี้สิ​เรา​ถึง​สามารถ​บอก​ได้​ว่า​วิญญาณ​ไหน​เอา​ความจริง​มา​ให้​และ​วิญญาณ​ไหน​ที่​โกหก

ความรัก​มา​จาก​พระเจ้า

7 เพื่อนๆ​ที่รัก ขอ​ให้​เรา​รัก​กัน​และ​กัน เพราะ​ความรัก​นั้น​มา​จาก​พระเจ้า ทุกคน​ที่​มี​ความรัก ก็​ได้​เกิด​เป็น​ลูก​ของ​พระเจ้า และ​รู้จัก​พระองค์ 8 ส่วน​คน​ที่​ไม่มี​ความรัก ก็​ไม่รู้จัก​พระเจ้า เพราะว่า​พระเจ้า​เป็น​ความรัก 9 นี่​คือ​วิธี​ที่​พระเจ้า​ได้​แสดง​ความรัก​ให้​กับ​เรา คือ​พระองค์​ได้​ส่ง​พระบุตร​เพียง​องค์​เดียว​มา​อยู่​ใน​โลก เพื่อ​เรา​จะ​ได้​มี​ชีวิต​โดย​ผ่าน​ทาง​พระบุตร​ของ​พระองค์​นั้น 10 นี่แหละ​คือ​ความรัก​แท้ ไม่ใช่​ว่า​เรา​ไป​รัก​พระองค์ แต่​พระองค์​รัก​เรา​และ​ส่ง​พระบุตร​ของ​พระองค์​มา​เป็น​เครื่อง​บูชา เพื่อ​จัดการ​กับ​บาป​ของ​เรา​ให้​หมด​ไป

11 เพื่อนๆ​ที่รัก ถ้า​พระเจ้า​รัก​เรา​ขนาดนี้ เรา​ก็​ควร​จะ​รัก​กัน​และ​กัน​ด้วย 12 ไม่มี​ใคร​เคย​เห็น​พระเจ้า แต่​ถ้า​เรา​รัก​กัน​และ​กัน พระเจ้า​ก็​อยู่​ใน​เรา​และ​ความรัก​ของ​พระองค์​ก็​ได้​สำเร็จ​ใน​ชีวิต​ของเรา​ตาม​เป้าหมาย​ของ​พระองค์

13 แบบนี้สิ​เรา​ถึง​รู้​ว่า​เรา​อยู่​ใน​พระองค์ และ​พระองค์​อยู่​ใน​เรา คือ​พระองค์​ได้​ยอม​ให้​เรา​มี​ส่วนร่วม​กับ​พระวิญญาณ​ของ​พระองค์ 14 เรา​ได้​เห็น​และ​เรา​ได้​เป็น​พยาน​ว่า พระบิดา​ได้​ส่ง​พระบุตร​ของ​พระองค์​มา​เป็น​ผู้ช่วย​ให้​โลกนี้​รอดพ้น​จาก​บาป 15 คน​ที่​ยอมรับ​ว่า​พระเยซู​เป็น​พระบุตร​ของ​พระเจ้า พระเจ้า​ก็​อยู่​ใน​คนๆนั้น​และ​คนๆนั้น​ก็​อยู่​ใน​พระเจ้า 16 ดังนั้น​เรา​จึง​แน่ใจ​และ​ไว้วางใจ​ใน​ความรัก​ที่​พระเจ้า​มี​ต่อ​เรา พระเจ้า​คือ​ความรัก​และ​คนที่​อยู่​ใน​ความรัก​ต่อไป​ก็​อยู่​ใน​พระเจ้า และ​พระเจ้า​ก็​อยู่​ใน​คนๆนั้น​ด้วย 17 แบบนี้สิ ความรัก​ของ​พระเจ้า​ถึง​สำเร็จ​ตาม​เป้าหมาย​ของ​พระองค์​ใน​พวก​เรา เรา​จึง​มี​ความ​มั่นใจ​ใน​วัน​พิพากษา ที่​เรา​มี​ความ​มั่นใจ​อย่าง​เต็มเปี่ยม​ก็​เพราะ​ชีวิต​ที่​เรา​มี​ใน​โลก​นี้ เป็น​ชีวิต​ที่​เหมือน​กับ​ชีวิต​ของ​พระคริสต์ 18 ใน​ความรัก​นั้น​ไม่มี​ความกลัว​เพราะ​ความรัก​ที่​สำเร็จ​ตาม​เป้าหมาย​ของ​พระองค์​นั้น ได้​ไล่​ความกลัว​ออก​ไป​หมด​แล้ว ความ​กลัว​นั้น​เกี่ยวกับ​การ​ถูก​ลงโทษ และ​คน​ที่​ยัง​กลัว​การ​ถูก​ลงโทษ​ก็​เพราะ​ความรัก​นั้น​ยัง​ไม่​สำเร็จ​ตาม​เป้าหมาย​ของ​พระองค์​ใน​คนๆนั้น

19 ที่​พวกเรา​มี​ความรัก​ก็​เพราะ​ว่า​พระเจ้า​รัก​เรา​ก่อน 20 ถ้า​คนไหน​พูด​ว่า “ฉัน​รัก​พระเจ้า” แต่​ยัง​เกลียดชัง​พี่น้อง​ของ​เขา​เอง คน​นั้น​ก็​โกหก เพราะ​คน​ที่​ไม่​รัก​พี่น้อง​ของเขา​ที่​มองเห็น​ได้ ก็​จะ​ไม่​สามารถ​รัก​พระเจ้า​ที่​เขา​มอง​ไม่เห็น 21 เรา​ได้รับ​คำสั่ง​นี้​จาก​พระคริสต์​คือ​คน​ที่รัก​พระเจ้า​ต้อง​รัก​พี่น้อง​ของตน​ด้วย

5

ลูกๆ​ของ​พระเจ้า​ชนะ​โลกนี้​แล้ว

1 คน​ที่​เชื่อ​ว่า​พระเยซู​เป็น​พระคริสต์​ก็​ได้​เกิด​เป็น​ลูก​ของ​พระเจ้า​แล้ว และ​คน​ที่​รัก​พระเจ้า​ก็​จะ​รัก​ลูกๆ​ของ​พระองค์​ด้วย 2 แบบนี้สิ​เรา​ถึง​รู้​ว่า​เรา​รัก​ลูกๆ​ของ​พระเจ้า​จริง คือ​เมื่อ​เรา​รัก​พระเจ้า​และ​ทำ​ตาม​คำสั่ง​ของ​พระองค์ 3 การ​ที่​จะ​รัก​พระเจ้า​หมายความ​ว่า​เรา​จะ​ทำ​ตาม​คำสั่ง​ต่างๆ​ของ​พระองค์ และ​พวก​คำสั่ง​ของ​พระองค์​ก็​ไม่​ยาก​หรอก 4 เพราะ​ทุกคน​ที่​เป็น​ลูก​ของ​พระเจ้า​มี​ชัยชนะ​เหนือ​โลก และ​ความเชื่อ​ของ​เรา​เอง​คือ​ฤทธิ์​อำนาจ​ที่​เอา​ชนะ​โลก​แล้ว 5 ใคร​กัน​ล่ะ​ที่​เอา​ชนะ​โลก​นี้​ได้ ก็​คน​ที่​เชื่อ​ว่า​พระเยซู​เป็น​พระบุตร​ของ​พระเจ้า

พระเจ้า​บอก​เรา​เรื่อง​ของ​พระบุตร

6 พระเยซู​คริสต์​เป็น​ผู้ที่​มา​โดย​น้ำ+ 5:6 น้ำ อาจ​หมายถึง น้ำ​ตอน​ที่​พระเยซู​เข้า​พิธี​จุ่มน้ำ และ​เลือด+ 5:6 เลือด อาจ​หมายถึง เลือด​ตอน​ที่​พระเยซู​ตาย พระองค์​ไม่ได้​มา​โดย​น้ำ​เท่านั้น แต่​มา​โดย​น้ำ​และ​เลือด พระวิญญาณ​ก็​ได้​ยืนยัน​ว่า​เรื่องนี้​เป็น​ความจริง เพราะ​พระวิญญาณ​เป็น​ความจริง 7 มี​อยู่​สาม​สิ่ง​ที่​ยืนยัน​ว่า​เรื่องนี้​เป็น​จริง​คือ 8 พระวิญญาณ น้ำ และ​เลือด ทั้ง​สาม​อย่างนี้​ได้​ยืนยัน​ตรงกัน​หมด 9 ถ้า​เรา​ยอมรับ​พยาน​ที่​เป็น​มนุษย์​ว่า​เชื่อถือ​ได้ แล้ว​เมื่อ​พระเจ้า​มา​เป็น​พยาน เรา​ก็​ควร​จะ​เชื่อถือ​คำพยาน​ของ​พระองค์​มาก​ยิ่งกว่า​นั้น​อีก เพราะ​พระเจ้า​เอง​เป็น​พยาน​ให้​กับ​พระบุตร​ของ​พระองค์ 10 คน​ที่​ไว้วางใจ​ใน​พระบุตร​ของ​พระเจ้า ก็​ได้​เชื่อ​ความจริง​ที่​พระเจ้า​ได้​ยืนยัน​กับ​เรา คน​ที่​ไม่เชื่อ​พระเจ้า​ก็​หา​ว่า​พระเจ้า​โกหก เพราะ​เขา​ไม่เชื่อ​ใน​คำ​ยืนยัน​ของ​พระเจ้า​ที่​เกี่ยวกับ​พระบุตร​ของ​พระองค์ 11 สิ่ง​ที่​พระเจ้า​ได้​ยืนยัน​กับ​เรา​คือ พระองค์​จะ​ให้​เรา​มี​ชีวิต​กับ​พระองค์​ตลอดไป และ​ชีวิต​นี้​มี​อยู่​ใน​พระบุตร​ของ​พระองค์​เท่านั้น 12 คน​ที่​มี​พระบุตร​ของ​พระเจ้า​อยู่​ด้วย ก็​จะ​มี​ชีวิต​ตลอดไป​กับ​พระเจ้า แต่​คน​ที่​ไม่มี​พระบุตร​ของ​พระองค์ ก็​ไม่มี​ชีวิต​ตลอดไป​กับ​พระเจ้า

13 ผม​ได้​เขียน​เรื่องนี้​ถึง​พวกคุณ​ที่​ไว้วางใจ​ใน​พระบุตร​ของ​พระเจ้า เพื่อ​พวกคุณ​จะ​ได้​รู้​ว่า คุณ​ยัง​มี​ชีวิต​ตลอดไป​กับ​พระเจ้า​อยู่ 14 พวกเรา​มี​ความ​เชื่อมั่น​ใน​พระเจ้า​ว่า ถ้า​เรา​ขอ​อะไร​ตาม​ที่​พระเจ้า​ต้องการ พระองค์​ก็​จะ​ฟัง​เรา 15 ถ้า​เรา​รู้​ว่า​พระองค์​ฟัง​เรา ไม่ว่า​เรา​จะ​ขอ​อะไร​ก็​ตาม เรา​จะ​ได้รับ​ตาม​ที่​เรา​ขอ​นั้น

16 คน​ที่​เห็น​พี่น้อง​ของ​ตัวเอง​ทำ​บาป แต่​เป็น​บาป​ที่​ไม่ได้​นำ​ไป​ถึง​ความตาย เขา​ควร​จะ​ขอ​ต่อ​พระเจ้า​สำหรับ​พี่น้อง​คนนั้น และ​พระเจ้า​จะ​ให้​ชีวิต​กับ​พี่น้อง​คนนั้น ผม​กำลัง​พูด​ถึง​คน​ที่​ทำ​บาป​ซึ่ง​ไม่ได้​นำ​ไป​ถึง​ความตาย แต่​บาป​ที่​นำ​ไป​ถึง​ความตาย​ก็​มี​ด้วย ผม​ไม่ได้​บอก​ให้​คุณ​ขอ​สำหรับ​คน​ที่​ทำ​บาป​แบบนั้น 17 การ​กระทำ​ผิด​ทุก​อย่าง​เป็น​ความบาป แต่​มี​บาป​บาง​อย่าง​ที่​ไม่​นำ​ไป​ถึง​ความ​ตาย​ด้วย

18 เรา​รู้​ว่า​คน​ที่​เป็น​ลูก​ของ​พระเจ้า​จะ​ไม่​ทำ​บาป​อีก​ต่อ​ไป พระบุตร​ของ​พระเจ้า​ก็​ได้​ดูแล​ให้​เขา​ปลอดภัย และ​มาร​นั้น​ก็​ไม่​สามารถ​มา​ทำร้าย​เขา​ได้ 19 เรา​รู้​ว่า​เรา​เป็น​ของ​พระเจ้า ถึง​แม้ว่า​โลก​นี้​จะ​อยู่​ใน​มือ​ของ​มาร​ก็​ตาม 20 แต่​เรา​ก็​รู้​ว่า​พระบุตร​ของ​พระเจ้า​ได้​มา​แล้ว พระองค์​ได้​มา​ให้​ความ​เข้าใจ​กับ​เรา เพื่อ​เรา​จะ​ได้​รู้จัก​พระเจ้า​ผู้​เป็น​ความจริง​แท้ เรา​ได้​อยู่​ใน​พระองค์​ผู้​เป็น​ความจริง​นั้น​โดย​ผ่าน​ทาง​พระเยซู​คริสต์ พระบุตร​ของ​พระองค์ พระองค์​ผู้​นี้​เป็น​พระเจ้า​เที่ยงแท้​และ​เป็น​ผู้ที่​ทำ​ให้​คน​มี​ชีวิต​กับ​พระองค์​ตลอดไป 21 ลูกๆ​เอ๋ย อยู่​ให้​ห่าง​จาก​รูปเคารพ​ทั้งหลาย