2 เปโตร

คำนำ

คำนำ​ของ​หนังสือ​เล่ม​นี้ อ่าน​ได้​จาก 1 เปโตร

1

1 จาก​ซีโมน เปโตร ผู้​เป็น​ทาส​และ​ศิษย์​เอก​ของ​พระเยซู​คริสต์

ถึง​คน​เหล่านั้น​ที่​มี​ความเชื่อ​ที่​มีค่า​เท่ากัน​กับ​ของ​เรา เพราะ​พระเจ้า​ของ​เรา​คือ​พระเยซู​คริสต์​พระผู้ช่วย​ให้​รอดนั้น+ 1:1 พระเจ้า​ของ​เรา … ให้​รอดนั้น หรือ​พระเจ้า​ของ​เรา​และ​พระเยซูคริสต์​พระผู้ช่วย​ให้​รอด​ยุติธรรม

2 ขอ​พระเจ้า​ให้​ความ​เมตตา​กรุณา และ​สันติสุข​กับ​พวกคุณ​มาก​ยิ่งๆขึ้น เพราะ​พวกคุณ​รู้จัก​พระเจ้า​และ​พระเยซู​องค์​เจ้า​ชีวิต​ของ​เรา​อย่าง​แท้จริง

พระเจ้า​ได้​ให้​ทุกสิ่ง​ที่​เรา​ต้องการ

3 ด้วย​ฤทธิ์​อำนาจ​ของ​พระองค์ พวกเรา​ได้รับ​ทุกสิ่ง​ทุกอย่าง​ที่​จำเป็น​สำหรับ​ชีวิต​ที่​จะ​ให้​เกียรติ​พระเจ้า เรา​ได้รับ​สิ่ง​เหล่านี้ ก็​เพราะ​เรา​รู้จัก​พระองค์ ผู้ที่​เรียก​เรา​มา​ด้วย​เกียรติ​และ​ฤทธิ์เดช​ของ​พระองค์ 4 และ​ด้วย​เกียรติ​และ​ฤทธิ์เดช​นี้แหละ พระเจ้า​ได้​ให้​สัญญา​ต่างๆ​ที่​มีค่า​และ​ยิ่งใหญ่​กับ​เรา​แล้ว พระองค์​ให้​สิ่ง​เหล่านี้​เพื่อ​คุณ​จะ​ได้​หลุดพ้น​จาก​ความ​เสื่อมทราม​ที่​อยู่​ใน​โลกนี้ เนื่อง​จาก​กิเลสตัณหา​ของ​มนุษย์ เพื่อ​เรา​จะ​ได้รับ​สภาพ​ที่​เหมือน​พระเจ้า

5 ด้วย​เหตุนี้ คุณ​จะ​ต้อง​พยายาม​อย่าง​เต็มที่ ที่​จะ​ใช้​ความเชื่อ​สร้าง​ความดี ใช้​ความดี​สร้าง​ความรู้ ใช้​ความรู้​เพื่อ​บังคับ​ตน 6 ใช้​การ​บังคับ​ตน​สร้าง​ความ​อดทน ใช้​ความ​อดทน​สร้าง​ชีวิต​ที่​ให้​เกียรติ​พระเจ้า ใช้​ชีวิต​ที่​ให้​เกียรติ​พระเจ้า​สร้าง​ความ​ผูกพัน​ฉันท์​พี่น้อง 7 ใช้​ความ​ผูกพัน​ฉันท์​พี่น้อง​สร้าง​ความรัก 8 เพราะ​ถ้า​คุณ​มี​สิ่ง​เหล่านี้​อยู่​ใน​ตัว แล้ว​ให้​มัน​เพิ่มขึ้น​เรื่อยๆ คุณ​จะ​ได้​ไม่​เป็น​คน​ที่​เฉยเมย​หรือ​ไร้​ประโยชน์​ใน​ฐานะ​คน​ที่​รู้จัก​พระเยซู​คริสต์​เจ้า 9 แต่​คน​ที่​ไม่มี​สิ่ง​เหล่านี้​อยู่​ใน​ตัว ก็​เป็น​คน​สายตา​สั้น​จน​เหมือน​บอด และ​ได้​ลืมไป​ว่า​บาป​ที่​เขา​ได้​ทำ​ใน​อดีตนั้น พระเจ้า​ได้​ล้าง​ให้​แล้ว

10 ดังนั้น พี่น้อง​ครับ พยายาม​เต็มที่ เพื่อ​จะ​ได้​แน่ใจ​ว่า​คุณ​จะ​ได้​ใน​สิ่ง​ที่​พระเจ้า​ได้​เรียก​และ​เลือก​ให้​คุณ​มา​รับนั้น เพราะ​ถ้า​คุณ​ทำ​อย่างนี้ คุณ​จะ​ไม่มี​วัน​สะดุด​และ​ล้ม​หายไป 11 แล้ว​คุณ​ยัง​จะ​ได้รับ​การ​ต้อนรับ​อย่าง​เต็มที่​เข้า​ไป​ใน​อาณาจักร​นิรันดร์​ของ​พระเยซู​คริสต์​องค์​เจ้า​ชีวิต​และ​พระผู้ช่วย​ให้​รอด​ของ​เรา 12 ด้วย​เหตุนี้ ผม​จะ​คอย​เตือน​คุณ​อยู่​เรื่อยๆ​เกี่ยวกับ​เรื่อง​พวกนี้ ถึงแม้​คุณ​จะ​รู้​และ​ตั้ง​มั่นคง​อยู่​ใน​ความจริง​นี้​แล้ว​ก็ตาม 13 ผม​ว่า​ผม​ทำ​ถูก​แล้วนะ​ที่​จะ​เตือน​ความจำ​พวกคุณ​อยู่​เรื่อยๆ​ใน​ขณะที่​ผม​ยัง​มี​ชีวิต​อยู่ 14 เพราะ​รู้​ว่า​อีก​ไม่นาน ผม​จะ​ต้อง​จาก​ร่างนี้​ไปแล้ว ตามที่​พระเยซู​คริสต์​องค์​เจ้า​ชีวิต​ของ​เรา​ได้​บอก​กับ​ผม​ไว้​อย่าง​ชัดเจน 15 ดังนั้น ผม​จะ​ต้อง​ทำ​อย่างดี​ที่สุด เพื่อ​ที่ว่า​เมื่อ​ผม​จาก​โลกนี้​ไปแล้ว คุณ​ก็​ยัง​จะ​จำ​เรื่องนี้​ได้​อยู่​ตลอดเวลา

ความ​ยิ่งใหญ่​ของ​พระเยซู

16 เมื่อ​เรา​ประกาศ​เรื่อง​พระเยซู​คริสต์​องค์​เจ้า​ชีวิต​ของ​เรา​กับ​พวกคุณ ว่า​พระองค์​จะ​กลับมา​ด้วย​ฤทธิ์เดช​นั้น เรา​ไม่ได้​เล่า​ตาม​นิยาย​ต่างๆ​ที่​คน​แต่ง​ขึ้น​มา​อย่าง​เก่งกาจ แต่​เรา​ได้​เห็น​ความ​ยิ่งใหญ่​ของ​พระองค์​เอง​กับ​ตา 17 เรา​เห็น​พระองค์​ได้รับ​เกียรติ​และ​ความ​ยิ่งใหญ่​จาก​พระเจ้า​พระบิดา ตอน​ที่​มี​เสียง​พิเศษ​จาก​ผู้​ยิ่งใหญ่​สูงสุด+ 1:17 ผู้​ยิ่งใหญ่​สูงสุด หมายถึง พระเจ้า​มา​ถึง​พระเยซู​ว่า “นี่​เป็น​ลูก​ที่​เรา​รัก เรา​ภูมิใจ​เขา​มาก” 18 เมื่อ​เรา​อยู่​กับ​พระเยซู​บน​ภูเขา​อัน​ศักดิ์สิทธิ์​นั้น เรา​ก็​ได้ยิน​เสียงนั้น​ที่​มา​จาก​สวรรค์

19 เรา​ยัง​เห็น​อีก​ว่า คำ​ทำนาย​ของ​ผู้​พูดแทน​พระเจ้า​นั้น​เชื่อถือ​ได้​มาก​จริงๆ ที่​พวกคุณ​สนใจ​เรื่องนี้​ก็​ดีมาก เพราะ​มัน​เป็น​เหมือน​แสงสว่าง​ที่​ส่อง​เข้า​ไป​ใน​ความมืด จนกว่า​จะ​เช้า​และ​มี​ดาวรุ่ง​ผุดขึ้น​ในใจ​ของ​พวกคุณ 20 แต่​ก่อน​อื่น​คุณ​ต้อง​เข้าใจ​เรื่องนี้​เสียก่อน​ว่า คำ​ของ​พวก​ผู้​พูดแทน​พระเจ้า​ใน​พระคัมภีร์​นั้น ไม่ใช่​คำ​ที่​พวกเขา​คิด​ขึ้นมา​เอง 21 หรือ​อยาก​จะ​พูด​ก็​พูด​เอาเอง แต่​พระวิญญาณ​บริสุทธิ์​ได้​ดลใจ​คน​เหล่านี้​ให้​พูด​สิ่งที่​มา​จาก​พระเจ้า

2

ผู้​สอนเท็จ

1 แต่​ก็​มี​ผู้​พูดแทน​พระเจ้า​จอม​ปลอม​เกิดขึ้น​ใน​กลุ่ม​คน​ของ​พระเจ้า ซึ่ง​ก็​เหมือนกับ​ที่​จะ​มี​ครู​จอม​ปลอม​เกิดขึ้น​ใน​กลุ่ม​พวกคุณ​นั่นแหละ พวกนี้​จะ​เอา​ความคิด​นอกลู่​นอกทาง​มา​สอน​กัน คำสอน​พวกนี้​ทำ​ให้​คน​ถูก​ทำลาย​ได้ ถึง​แม้​องค์​เจ้า​ชีวิต​ได้​ซื้อ​เขา​ไว้​แล้ว เขา​ก็​ยัง​ปฏิเสธ​องค์​เจ้า​ชีวิต​อยู่​ดี ซึ่ง​จะ​ทำ​ให้​เขา​ถูก​ทำลาย​โดย​เร็ว 2 จะ​มี​หลายคน​หัน​ไป​ทำชั่ว​ตาม​คน​พวกนี้ คน​พวกนี้​แหละ​ที่​ทำ​ให้​คน​ดู​หมิ่น​ทาง​แห่ง​ความจริง 3 ด้วย​ความโลภ พวกนี้​จะ​กุ​เรื่อง​ขึ้นมา​สอน หวัง​จะ​หลอก​เอา​เงิน​ของคุณ คำ​ตัดสิน​โทษ​ต่อ​คน​พวกนี้​ที่​ได้​ประกาศ​ไว้​ตั้งนาน​แล้วนั้น ไม่ได้​เอา​ไว้​ขู่​เล่นๆ แต่​ความ​พินาศ​นั้น​พร้อมแล้ว​และ​กำลัง​จะ​มา​ใน​เร็วๆนี้

4 พระเจ้า​ไม่ได้​ละเว้น​โทษ​แก่​ทูตสวรรค์​เมื่อ​พวกเขา​ทำ​บาป แต่​ส่ง​ไป​ขัง​ไว้​ใน​หลุม​ที่​ลึก​มาก ล่ามโซ่​ไว้​ใน​ความมืด​เพื่อ​รอ​วัน​พิพากษา 5 ใน​สมัย​โบราณ พระเจ้า​ก็​ไม่ได้​ละเว้น​โทษ​ให้​กับ​โลกนี้​ที่​เต็ม​ไป​ด้วย​คน​ที่​ต่อต้าน​พระองค์ แต่​ส่ง​น้ำ​มา​ท่วมโลก อย่างไร​ก็ตาม​พระองค์​ได้​คุ้มครอง​โนอาห์​ซึ่ง​เป็น​คนที่​ไป​ประกาศ​ให้​คน​ใช้​ชีวิต​อย่าง​ถูกต้อง​กับ​พระองค์ และ​พระเจ้า​ก็​ได้​คุ้มครอง​อีก​เจ็ด​คน​ด้วย 6 พระเจ้า​ได้​ตัดสิน​ลงโทษ​เผา​เมือง​โสโดม​และ​เมือง​โกโมราห์​ไป​ทั้ง​เมือง เพื่อ​ให้​คน​ที่​ต่อต้าน​พระเจ้า​เห็น​เป็น​ตัวอย่าง​ว่า​จะ​เกิด​อะไรขึ้น​กับ​พวกเขา 7 แต่​พระองค์​ได้​ช่วยกู้​โลท​คน​ที่​ทำ​ตามใจ​พระองค์ ความ​ลามก​ของ​คน​ชั่วช้า​นั้น​ทำ​ให้​โลท​เจ็บปวด​รวดร้าว​ใจ 8 (โลท​เป็น​คนดี แต่​เพราะ​อยู่​กับ​คนชั่ว ได้​เห็น​การ​กระทำ​ชั่วๆ​และ​ได้ยิน​คำพูด​เลวๆ​ของ​พวกเขา​ทุกๆวัน ทำให้​จิตใจ​ที่​ดี​ของ​เขา​เจ็บปวด​รวดร้าว) 9 ถ้า​เป็น​อย่างนี้ องค์​เจ้า​ชีวิต​ย่อม​รู้​ว่า​จะ​ช่วยกู้​คน​ที่​อุทิศตัว​ให้​กับ​พระองค์​ได้​อย่างไร​เมื่อ​เขา​ตกทุกข์​ได้ยาก แล้ว​จะ​เก็บ​คนชั่ว​ไว้​ลงโทษ​ใน​วัน​พิพากษา 10 โดยเฉพาะ​คน​พวกนั้น​ที่​หลง​ระเริง​ไป​กับ​ความ​สกปรก​โสมม​ของ​สันดาน และ​ดูถูก​สิทธิ​อำนาจ​ของ​องค์​เจ้า​ชีวิต คน​พวกนี้​ยโส​โอหัง​และ​หัวรั้น กล้า​ดูหมิ่น​แม้แต่​ทูตสวรรค์​ที่​เต็ม​ไปด้วย​สง่าราศี 11 ขนาด​ทูตสวรรค์​ที่​มี​ฤทธิ์​และ​อำนาจ​มากกว่า ยัง​ไม่ฟ้อง​ดูหมิ่น​พวก​นี้​ต่อหน้า​องค์​เจ้า​ชีวิต 12 พวก​ครู​จอม​ปลอม​นี้ พูด​ใส่ร้าย​ใน​สิ่ง​ที่​ตัวเอง​ก็​ยัง​ไม่​เข้าใจ พวกนี้​เป็น​เหมือนกับ​สัตว์​ที่​ทำ​ทุกอย่าง​ตาม​สัญชาตญาณ เพราะ​คิด​ไม่เป็น เกิดมา​เพื่อ​ถูก​จับ​และ​ถูก​ฆ่า​เท่านั้น แล้ว​ครู​พวกนี้​ก็​จะ​ถูก​ทำลาย​ไป​เหมือนกับ​สัตว์​ด้วย 13 เขา​จะ​ได้รับ​ความทุกข์​เป็น​การ​ตอบแทน​ให้​สม​กับ​ความทุกข์​และ​ความผิด​ที่​เขา​ทำ​ไว้​กับ​คนอื่น ความ​สนุก​สนาน​ของ​เขา​คือ​การ​จัดงาน​มั่วสุม​เมา​กัน​กลางวัน​แสกๆ เขา​เป็น​จุด​สกปรก​และ​มี​ตำหนิ​ท่ามกลาง​พวกคุณ และ​ชอบ​สำมะเล​เทเมา​กัน​เมื่อ​กินเลี้ยง​กับ​พวกคุณ 14 พวกนี้​สอดส่าย​สายตา หา​แต่​ผู้หญิง​มา​หลับนอน​ด้วย​ตลอดเวลา ไม่เคย​รู้จัก​พอ เขา​ล่อลวง​พวก​ที่​มี​ใจ​โลเล​ให้​ทำ​บาป ใจ​พวกนี้​ช่ำชอง​ใน​ความโลภ และ​อยู่​ภายใต้​คำ​สาปแช่ง 15 พวกนี้​ได้​ทิ้ง​ทาง​ที่​ถูกต้อง​และ​หลง​ไป​ติดตาม​ทาง​ของ​บาลาอัม ลูก​ของ​เบโอร์​คน​ที่รัก​เงิน​ค่าจ้าง​ที่​ได้​มา​จาก​การ​ทำ​ผิด 16 แต่​ลา​ที่​ปกติ​แล้ว​พูด​ไม่ได้ กลับ​พูด​เป็น​เสียง​คน ต่อว่า​เขา​ใน​ความผิด​ที่​เขา​ทำ​และ​ได้​หยุด​การ​กระทำ​โง่ๆ​ของ​ผู้​พูดแทน​พระเจ้า​คนนี้

17 พวกครู​สอน​ผิด​นี้ เป็น​ตาน้ำ​ที่​แห้งขอด และ​เป็น​เมฆ​ที่​ถูก​พายุ​พัดพา​ไป ขุมนรก​มืด​ถูก​เตรียม​ไว้แล้ว​สำหรับ​คน​พวกนี้ 18 พวกนี้​ดี​แต่​โม้​เรื่อง​ไร้สาระ​ของ​ตน และ​ใช้​ราคะตัณหา​ของ​ร่างกาย​มา​ยั่ว​คน​ที่​เพิ่ง​จะ​หลุดพ้น​มา​จาก​การ​ใช้​ชีวิต​ผิดๆ 19 ครู​พวกนี้​ได้​สัญญา​ว่า​จะ​ให้​เสรีภาพ​กับ​คน​พวกนั้น ทั้งๆที่​ตัวเอง​ยัง​ตก​เป็น​ทาส​ของ​นิสัย​ชั่วๆ​อยู่เลย คน​ที่​พ่ายแพ้​กับ​อะไร เขา​ก็​เป็น​ทาส​ของ​สิ่งนั้น 20 ดังนั้น​คนไหน​ที่​หลุดพ้น​ออก​มา​จาก​ความ​สกปรก​โสมม​ของ​โลก​นี้​ได้แล้ว เพราะ​ได้​รู้จัก​พระเยซู​คริสต์​องค์​เจ้า​ชีวิต​และ​พระผู้ช่วย​ให้​รอด​ของ​เรา แต่​กลับ​พ่ายแพ้ และ​กลับ​ไป​พัวพัน​กับ​สิ่ง​เหล่านั้น​อีก สภาพ​ของ​เขา​ตอน​หลังนี้​จะ​เลวร้าย​ยิ่งกว่า​ตอนแรก​เสียอีก 21 เพราะ​ถ้า​คนนี้​ไม่ได้​รู้จัก​ทาง​ที่​ถูกต้อง​นี้​ตั้งแต่​แรก ก็​ยัง​ดีกว่า​ได้​รู้จัก แล้ว​หันหน้า​หนี​ไป​จาก​คำ​สั่งสอน​อัน​ศักดิ์สิทธิ์​ที่​ให้​เขา​ไว้ 22 สิ่ง​ที่​เกิดขึ้น​กับ​คน​พวกนี้​ก็​เป็น​ไป​ตาม​คำ​สุภาษิต​ที่​ว่า “หมา​ก็​หัน​กลับ​ไป​กิน​อ้วก​ของ​มัน”+ 2:22 อ้าง​มา​จาก​หนังสือ สุภาษิต 26:11 หรือ​ที่​ว่า “หมู​ที่​ล้าง​สะอาด​แล้ว ก็​กลับ​ไป​เกลือกกลิ้ง​อยู่​ใน​โคลนตม​อีก”

3

พระเยซู​จะ​กลับมา

1 เพื่อน​ที่รัก นี่​เป็น​จดหมาย​ฉบับ​ที่สอง​แล้ว​ที่​ผม​ได้​เขียน​มา​ให้​พวกคุณ ใน​จดหมาย​ทั้งสอง​ฉบับนี้ ผม​พยายาม​ที่​จะ​สะกิด​ความคิด​ที่​บริสุทธิ์​ในใจ​คุณ​ด้วย​เรื่อง​พวกนี้ 2 ผม​อยาก​ให้​คุณ​คิดถึง​คำ​ที่​คน​เหล่านั้น​ที่​ถูก​อุทิศ​ไว้​ให้​เป็น​ผู้​พูดแทน​พระเจ้า​ได้​พูด​ไว้​ใน​อดีต และ​คำ​สั่งสอน​ของ​องค์​เจ้า​ชีวิต​พระผู้ช่วย​ให้​รอด​ของ​พวก​เรา​ที่​ศิษย์​เอก​บอก​กับ​พวกคุณ 3 ก่อน​อื่น​อยาก​จะ​ให้​คุณ​รู้​ว่า ใน​ช่วง​สุดท้าย​ของ​โลก​จะ​มี​คน​ทำ​ตาม​กิเลสตัณหา​ของ​ตัวเอง และ​หัวเราะ​เยาะเย้ย​พวกคุณ 4 พวกเขา​จะ​ถาม​คุณ​ว่า “พระคริสต์​สัญญา​ว่า​จะ​เสด็จ​กลับมา แล้ว​ไหนล่ะ พ่อแม่​ก็​ตาย​ไปแล้ว แต่​ทุกสิ่ง​ทุกอย่าง​ก็​ยัง​เหมือนกับ​วัน​แรก​ที่​โลกนี้​ถูก​สร้าง​ขึ้นมา” 5 ตอนที่​พวกเขา​พูด​อย่างนี้ พวกเขา​ลืมไป​ว่า นาน​มา​แล้วนั้น พระเจ้า​ได้​สร้าง​ท้องฟ้า​และ​แผ่นดิน​ขึ้น​มา โดย​ที่​พระองค์​สั่ง​ให้​แผ่นดิน​โลก​แยก​จาก​น้ำ ทำ​ให้​แผ่นดิน​โผล่​ขึ้น​มา​จาก​น้ำ และ​ให้​น้ำ​ล้อมรอบ​แผ่นดิน​ไว้ 6 พระองค์​ยัง​ได้​ใช้​น้ำ​ใน​การ​ทำลาย​ล้าง​โลก​นี้​เมื่อ​เกิด​น้ำท่วม​ใหญ่ 7 แล้ว​ยัง​สั่ง​อีก​ว่า ใน​วัน​พิพากษา​ท้องฟ้า​และ​แผ่นดิน​โลก​ที่​เหลือ​อยู่​เดี๋ยวนี้​จะ​ถูก​ทำลาย​ด้วย​ไฟ ใน​วันนั้น​คน​ที่​ต่อต้าน​พระเจ้า​จะ​ถูก​ทำลาย​ไป

8 เพื่อนๆ​ที่รัก อย่าลืม​ข้อนี้​ไป สำหรับ​องค์​เจ้า​ชีวิต​นั้น หนึ่ง​วัน​ก็​เหมือน​พัน​ปี และ​หนึ่งพัน​ปี​ก็​เหมือน​หนึ่ง​วัน 9 องค์​เจ้า​ชีวิต​ไม่ได้​รีรอ​ที่​จะ​ทำ​ตาม​สัญญา​เหมือนกับ​ที่​บางคน​คิด​หรอก แต่​พระองค์​ได้​อดทน​ต่อ​พวกคุณ เพราะ​พระองค์​ไม่อยาก​ให้​มี​ใคร​ถูก​ทำลาย​เลย แต่​พระองค์​อยาก​ให้​ทุกคน​กลับใจ​เสียใหม่ 10 แต่​วันที่​องค์​เจ้า​ชีวิต​กลับ​มา​นั้น​จะ​มา​เหมือนกับ​ขโมย ใน​วันนั้น​ท้องฟ้า​ก็​จะ​สูญหาย​ไป​ด้วย​เสียง​ร้อง​กึกก้อง​ของ​ลูกไฟ และ​ดวงสว่าง​ต่างๆ​ใน​ท้องฟ้า​ก็​จะ​ถูก​ทำลาย​ไป และ​คน​ใน​โลกนี้ กับ​การ​กระทำ​ของ​เขา​จะ​ถูก​เปิดเผย​ออก​มา​ให้​พระองค์​พิพากษา+ 3:10 ฉบับ​ภาษา​เดิม​บาง​ฉบับ​เขียน​ว่า โลก​และ​ผลงาน​ของ​มนุษย์​จะ​ถูก​ไฟเผา​ไป11 เมื่อ​รู้​ว่า​สิ่งต่างๆ​จะ​ถูก​ทำลาย​ไป​อย่างนี้​แล้ว คิด​ให้ดีๆ​ว่า​คุณ​ควร​จะ​เป็น​คน​แบบไหน คุณ​ควร​จะ​ใช้​ชีวิต​ให้​บริสุทธิ์ และ​ให้​เกียรติ​พระเจ้า 12 ใน​ขณะที่​กำลัง​รอคอย​วัน​ของ​พระเจ้า และ​เร่ง​ให้​มัน​มาถึง​เร็วๆ วันนั้น​ท้องฟ้า​จะ​ถูก​ทำลาย​ด้วย​ไฟ​และ​ทุกอย่าง​ใน​ท้องฟ้า​จะ​ถูก​หลอม​ละลาย​ด้วย​เปลวไฟ​นั้น 13 แต่​ตาม​สัญญา​ของ​พระเจ้า​นั้น เรา​ตั้งหน้า​ตั้งตา​คอย​สวรรค์​ใหม่​และ​แผ่นดิน​โลก​ใหม่ ซึ่ง​เป็น​ที่​ที่​ทุกคน​จะ​ทำ​ตามใจ​พระองค์

14 ดังนั้น เพื่อนๆ​ที่รัก ใน​เมื่อ​พวกคุณ​ตั้งหน้า​ตั้งตา​คอย​สิ่ง​เหล่านี้​แล้ว ก็​ขอให้​พยายาม​อย่าง​เต็มที่​ที่​จะ​ไม่ให้​มี​จุด​สกปรก​และ​ด่างพร้อย​ต่อหน้า​พระเจ้า และ​มี​สันติสุข​กับ​พระเจ้า 15 อย่าลืม​ว่า​ที่​องค์​เจ้า​ชีวิต​อดทนนั้น​ก็​เพราะ​พระองค์​ต้องการ​ให้​ผู้คน​รอด ตอนที่​เปาโล​พี่น้อง​ที่รัก​ของ​เรา​เขียน​หา​คุณ​ตาม​สติปัญญา​ที่​พระเจ้า​ได้​ให้​กับ​เขา​นั้น เขา​ก็​พูด​ถึง​เรื่องนี้​เหมือนกัน 16 ใน​จดหมาย​ของ​เขา​ทุกฉบับ​พูด​ถึง​เรื่อง​พวกนี้ มี​บางเรื่อง​ใน​จดหมาย​นั้น​ที่​เข้าใจ​ยาก ซึ่ง​ทำ​ให้​คน​ที่​ไม่เคย​เรียนรู้​มาก่อน​และ​เป็น​คน​โลเล ได้​เอา​เรื่อง​ที่​เข้าใจ​ยาก​พวกนี้​ไป​อธิบาย​จน​ผิดเพี้ยน​ไป​จาก​เดิม เหมือนกับ​ที่​พวกเขา​ทำ​กับ​พระคัมภีร์​ข้อ​อื่นๆ​ด้วย จึง​ทำ​ให้​ตัวเอง​ถูก​ทำลาย​ไป

17 ดังนั้น​เพื่อนๆ​ที่รัก ใน​เมื่อ​พวกคุณ​ได้​รู้​เรื่องนี้​อยู่แล้ว ก็​ให้​ระวัง​ตัว​ให้ดี คุณ​จะ​ได้​ไม่หลง​ไป​ตาม​คำ​สอนเท็จ​ของ​พวก​นอกคอก​นั้น และ​สูญเสีย​ความ​มั่นคง​ที่​คุณ​มี 18 แต่​ขอให้​เจริญ​ขึ้น​ใน​ความ​เมตตา​กรุณา และ​ความรู้​เกี่ยวกับ​พระเยซู​คริสต์​องค์​เจ้า​ชีวิต​และ​พระผู้ช่วย​ให้​รอด​ของ​เรา ขอให้​พระองค์​ได้รับ​เกียรติ ทั้ง​เดี๋ยวนี้​และ​ตลอดไป อาเมน