วิวรณ์

คำนำ

หนังสือ​วิวรณ์​แตกต่าง​จาก​หนังสือ​เล่ม​อื่นๆ​ใน​พระคัมภีร์​ใหม่ ทั้ง​ใน​ด้าน​ภาษา​ที่​ใช้ และ​อารมณ์​ของ​ผู้เขียน​ซึ่ง​ก็​คือ​ยอห์น ยอห์น​เป็น​ศิษย์เอก​คนหนึ่ง​ใน​สิบสอง​คน​ของ​พระเยซู ยอห์น​เขียน​หนังสือ​เล่มนี้​ขึ้น​มา เพื่อ​เล่า​ถึง​นิมิต​ที่​เขา​เห็น ภาพ​และ​รูปต่างๆ​ที่​บรรยาย​ส่วนใหญ่​จะ​มา​จาก​พระคัมภีร์​เดิม ดังนั้น​ถ้า​จะ​ให้​เห็น​ภาพ​ชัดเจน​ที่สุด ก็​ต้อง​เปรียบเทียบ​กับ​ข้อความ​ใน​พระคัมภีร์​เดิม หนังสือ​เล่มนี้​ย้ำ​ให้​คริสเตียน​มั่นใจ​ใน​ชัยชนะ​ที่​พวกเขา​มี​เหนือ​อำนาจ​ชั่วร้าย​ต่างๆ ซึ่ง​เป็น​ชัยชนะ​ที่​เขา​ได้​มา​โดย​ผ่าน​ทาง​ฤทธิ์​อำนาจ​ของ​พระเจ้า​และ​พระเยซู​คริสต์​ผู้​เป็น​ทั้ง​แม่ทัพ​และ​ผู้ช่วย​ให้​รอด​ของ​พวกเขา

1

ยอห์น​พูด​เกี่ยวกับ​หนังสือ​เล่มนี้

1 นี่คือ​สิ่ง​ที่​พระเจ้า​มอบ​ให้​พระเยซู​คริสต์​นำ​มา​เปิดเผย​เพื่อ​พระองค์​จะ​ได้​นำ​ไป​แสดง​ให้​พวก​ทาส​ของ​พระองค์​รู้​ถึง​สิ่ง​ต่างๆ​ที่​จะ​ต้อง​เกิดขึ้น​ใน​เร็วๆ​นี้ พระเยซู​คริสต์​ได้​ส่ง​ทูตสวรรค์​ไป​บอก​เรื่องราว​ต่างๆนี้​กับ​ยอห์น​ทาส​ของ​พระองค์ 2 ยอห์น​ได้​เป็น​พยาน​ถึง​ทุกสิ่ง​ทุกอย่าง​ที่​เขา​เห็น เขา​ได้​รายงาน​ถ้อยคำ​ที่​มา​จาก​พระเจ้า และ​เหตุการณ์​ที่​พระเยซู​เปิดเผย​ให้​รู้ 3 คนที่​ได้​อ่าน​ถ้อยคำ​ที่​มา​จาก​พระเจ้า​นี้​ให้​หมู่​ประชุม​ฟัง ถือ​ว่า​ได้รับ​เกียรติ​จริงๆ คน​ทั้งหลาย​ที่​ได้​ฟัง​และ​ทำ​ตาม​สิ่ง​ที่​ได้​เขียน​ไว้​นั้น ก็​ได้รับ​เกียรติ​เช่นกัน เรื่อง​ที่​ได้​เขียน​ไว้​ใน​หนังสือ​เล่มนี้​จะ​เกิดขึ้น​เร็วๆนี้

ยอห์น​ทักทาย​หมู่ประชุม​ทั้ง​เจ็ด

4 จาก​ยอห์น

ถึง​หมู่ประชุม​ทั้ง​เจ็ด​ที่​ตั้ง​อยู่​ใน​แคว้น​เอเชีย

ขอ​ให้​ได้รับ​ความ​เมตตา​กรุณา​และ​สันติสุข​จาก​พระเจ้า​ผู้ที่​เป็น​อยู่​ใน​ปัจจุบัน ใน​อดีต​และ​กำลัง​จะ​มา​ใน​อนาคต และ​จาก​พระวิญญาณ​ทั้ง​เจ็ด​ที่​อยู่​ต่อหน้า​บัลลังก์​ของ​พระองค์ 5 และ​จาก​พระเยซู​ผู้​เป็น​พยาน​ที่​ซื่อสัตย์ เป็น​คนแรก​ที่​ฟื้น​ขึ้น​จาก​ความตาย​และ​เป็น​ผู้​มี​อำนาจ​เหนือ​กษัตริย์​ทั้งหลาย​ใน​โลกนี้

พระเยซู​คริสต์​รัก​เรา และ​ได้​ปลดปล่อย​ให้​เรา​เป็น​อิสระ​จาก​บาป​ของเรา​ด้วย​เลือด​ของ​พระองค์ 6 พระองค์​ทำ​ให้​เรา​เป็น​พวกกษัตริย์​และ​เป็น​พวก​นักบวช​ที่​รับใช้​พระเจ้า​พระบิดา​ของ​พระองค์ ขอ​ให้​พระเยซู​คริสต์​ได้รับ​เกียรติ​และ​มี​ฤทธิ์​อำนาจ​ตลอดกาล อาเมน

7 ดูนั่นสิ พระเยซู​กำลัง​มา​พร้อม​กับ​กลุ่ม​เมฆ​นั้น+ 1:7 พระเยซู … กลุ่ม​เมฆ​นั้น ดู​เพิ่มเติม​ได้​จาก​หนังสือ​ดาเนียล 7:13 หนังสือ​มัทธิว 24:30 หนังสือ มาระโก 13:26 หนังสือ​ลูกา 21:27 หนังสือ 1 เธสะโลนิกา 4:17 ทุกคน​จะ​เห็น​พระองค์ แม้แต่​คน​ที่​แทง​พระองค์+ 1:7 แทง​พระองค์ เมื่อ​พระเยซู​ถูก​ฆ่า พระองค์​ถูก​แทง​ด้วย​หอก​ที่​สีข้าง ดู​เพิ่มเติม​ได้​จาก​หนังสือ​ยอห์น 19:34-37 หนังสือ เศคาริยาห์ 12:10 ทุก​เผ่าพันธุ์​ใน​โลก​จะ​โศกเศร้า​เพราะ​พระองค์ และ​จะ​เป็น​ตามนั้น​อย่าง​แน่นอน อาเมน

8 พระเจ้า​องค์​เจ้า​ชีวิต​พูดว่า “เรา​คือ​จุดเริ่มต้น​และ​จุดจบ+ 1:8 จุดเริ่มต้น​และ​จุดจบ แปล​ตรงๆ​คือ อัลฟา​และ​โอเมกา เป็น​อักษร​ตัวแรก​และ​ตัว​สุดท้าย​ใน​ภาษา​กรีก เหมือนกับ​ตัว​อักษร “ก” และ “ฮ” ใน​ภาษา​ไทย พระเจ้า​ผู้ที่​เป็น​อยู่​ใน​ปัจจุบัน ใน​อดีต และ​กำลัง​จะ​มา​ใน​อนาคต พระเจ้า​ผู้​มี​ฤทธิ์​ทั้งสิ้น”

ยอห์น​เห็น​พระคริสต์

9 ผม​คือ​ยอห์น พี่ชาย​ของ​พวกคุณ ที่​ร่วมทุกข์ ร่วม​ครอบ​ครอง​เป็น​กษัตริย์ และ​ร่วม​อดทน​กับ​พวก​คุณ​ใน​พระเยซู ที่​ผม​เป็น​นักโทษ​อยู่​บน​เกาะ​ปัทมอส+ 1:9 ปัทมอส คือ​เกาะ​เล็กๆ​ใน​ทะเล​เอเจี้ยน ใกล้​ชายฝั่ง​ของ​ประเทศ​ตุรกี​นี้ ก็​เพราะ​ผม​ได้​ประกาศ​ถ้อยคำ​ของ​พระเจ้า และ​เป็น​พยาน​เกี่ยวกับ​พระเยซู 10 ใน​วัน​ของ​องค์​เจ้า​ชีวิต+ 1:10 วัน​ของ​องค์​เจ้า​ชีวิต คือ วันแรก​ของ​สัปดาห์ ซึ่ง​ตรงกับ​วัน​อาทิตย์ พระเยซู​ได้​ฟื้น​ขึ้น​จาก​ความตาย​ใน​วันนี้ วันนี้​ได้​กลาย​เป็น​วันที่​พวก​คริสเตียน​ประชุม​กัน​เป็น​ประจำ​นั้น พระวิญญาณ​ได้​ครอบงำ​ผม​ไว้ และ​ผม​ได้ยิน​เสียงดัง​เหมือน​เสียง​แตร​มา​จาก​ข้างหลัง 11 เสียงนั้น​พูดว่า “ให้​เขียน​ทุกสิ่ง​ทุกอย่าง​ที่​เจ้า​ได้​เห็น​ลง​ไป​ใน​หนังสือ​ม้วน แล้ว​ส่ง​ไป​ให้​หมู่ประชุม​ทั้ง​เจ็ด​แห่ง​ที่​อยู่​ใน​เมือง​เอเฟซัส เมือง​สเมอร์นา เมือง​เปอร์กามัม เมือง​ธิยาทิรา เมือง​ซาร์ดิส เมือง​ฟิลาเดลเฟีย และ​เมือง​เลาดีเซีย”

12 เมื่อ​ผม​หัน​ไป​เพื่อ​ดู​ว่า​ใคร​พูด​กับ​ผม ผม​เห็น​ตะเกียง​ทองคำ​ตั้งไว้​เจ็ด​อัน 13 ท่ามกลาง​ตะเกียง​ทั้ง​เจ็ด​นั้น ผม​เห็น​ผู้หนึ่ง​ซึ่ง​ดู​เหมือนกับ​คน​สวม​เสื้อคลุม​ยาว​ถึง​เท้า และ​มี​สาย​สะพาย​ทองคำ​คาด​อยู่​รอบ​อก 14 ศีรษะ​และ​ผม​ของ​พระองค์​ขาว​เหมือน​กับ​ขนแกะ​หรือ​หิมะ และ​ตา​ของ​พระองค์​เหมือน​เปลวไฟ 15 เท้า​ของ​พระองค์​เหมือน​ทอง​สัมฤทธิ์​ที่​ถูก​หลอม​ใน​เตาไฟ​จน​บริสุทธิ์​และ​มัน​วาววับ เสียง​ของ​พระองค์​เหมือนกับ​เสียง​น้ำตก​ที่​ดัง​สนั่น​หวั่นไหว 16 ใน​มือขวา​ของ​พระองค์​มี​ดาว​อยู่​เจ็ด​ดวง มี​ดาบ​สองคม​ออก​มา​จาก​ปาก​พระองค์+ 1:16 ดาบ​สองคม​ออก​มา​จาก​ปาก​พระองค์ หมายถึง คำพูด​และ​คำ​ตัดสิน​ของ​พระคริสต์ ดู​เพิ่มเติม​ได้​จาก​หนังสือ วิวรณ์ 2:12, 16; 19:15, 21 และ​ใบหน้า​ของ​พระองค์​เหมือนกับ​แสงอาทิตย์​อัน​แรงกล้า

17 เมื่อ​ผม​เห็น​พระองค์ ผม​ก็​ล้มลง​แทบ​เท้า​ของ​พระองค์​เหมือนกับ​คนตาย พระองค์​วาง​มือขวา​แตะ​ลง​บน​ตัว​ผม​แล้ว​พูดว่า “ไม่ต้อง​กลัว” เรา​คือ​จุด​เริ่มต้น​และ​จุดจบ 18 เรา​เป็น​ผู้​ที่​มี​ชีวิต​อยู่ เรา​เคย​ตาย แต่​ดูสิ ตอนนี้​เรา​มี​ชีวิต​อยู่​ตลอดไป เรา​ถือ​กุญแจ​ที่​ให้​เรา​มี​อำนาจ​ที่​จะ​เปิด​หรือ​ปิด​ที่​อยู่​ของ​คน​ตาย และ​สามารถ​นำ​พวกเขา​ให้​มา​มี​ชีวิต​อีก​ครั้งหนึ่ง 19 ให้​เขียน​สิ่ง​ที่​เจ้า​ได้​เห็น ให้​เขียน​ถึง​เหตุการณ์​ที่​เป็น​อยู่​และ​เหตุการณ์​ที่​กำลัง​จะ​เกิดขึ้น​ต่อไป 20 นี่คือ​ความหมาย​อัน​ลึกลับ​ของ​ดาว​ทั้ง​เจ็ด​ดวง​ที่​เจ้า​เห็น​ใน​มือขวา​ของ​เรา รวม​ทั้ง​ตะเกียง​ทองคำ​ที่​มี​ขาตั้ง​ทั้ง​เจ็ด​อัน ดาว​ทั้ง​เจ็ด​ดวง​นั้น หมาย​ถึง​ทูตสวรรค์+ 1:20 ทูตสวรรค์ ใน​ภาษา​เดิม​เป็น​คำว่า “ทูต” ซึ่ง​อาจจะ​หมายถึง​ทูตสวรรค์​ประจำ​หมู่ประชุม​นั้นๆ หรือ​ผู้นำ​หมู่​ประชุม​นั้นๆ หรือ​ทูต​ที่​ส่ง​ไป​ถึง​หมู่ประชุม​ต่างๆ​ของ​หมู่ประชุม​ทั้ง​เจ็ด​แห่ง และ​ตะเกียง​ที่​มี​ขาตั้ง​ทั้ง​เจ็ด​อัน​นั้น หมายถึง​หมู่ประชุม​ทั้ง​เจ็ด​แห่ง​นั่นเอง

2

ข่าว​ที่​ส่ง​ไป​ถึง​หมู่ประชุม​เมือง​เอเฟซัส

1 ให้​เขียน​ถึง​ทูตสวรรค์​ของ​หมู่ประชุม​ใน​เมือง​เอเฟซัส​ว่า

“พระองค์​ผู้​ที่​ถือ​ดาว​ทั้ง​เจ็ด​ดวง​ใน​มือขวา และ​เดิน​อยู่​ท่ามกลาง​ตะเกียง​ทองคำ​ที่​มี​ขาตั้ง​ทั้ง​เจ็ด​อัน​พูดว่า 2 เรา​รู้​การ​กระทำ​ของ​เจ้า รู้​ถึง​งานหนัก​ที่​เจ้า​ทำ รู้​ถึง​ความ​ทรหด​อดทน​ของ​เจ้า รู้​ว่า​เจ้า​ทน​พวก​คน​ชั่ว​นั้น​ไม่ได้ และ​เจ้า​ก็​ได้​ทดสอบ​คน​พวกนั้น​ที่​แอบอ้าง​ว่า​เป็น​พวก​ศิษย์เอก ทั้งๆที่​ไม่ใช่ แล้ว​เจ้า​จับ​ได้​ว่า​พวกเขา​โกหก 3 เรา​รู้​ว่า​เจ้า​ทนทุกข์​เพราะ​เห็น​แก่​เรา และ​ไม่ได้​เลิก​ติดตาม​เรา”

4 “แต่​เรา​อยาก​จะ​ต่อว่า​เจ้า​ใน​เรื่อง​ที่​เจ้า​ได้​ทิ้ง​ความรัก​ที่​เจ้า​มี​อยู่​ใน​ตอนแรก​นั้น 5 ดังนั้น​ลอง​นึก​ดูสิ​ว่า เจ้า​ได้​ผิด​ไป​จาก​สภาพเดิม​แค่​ไหน กลับตัว​กลับใจ แล้ว​กลับ​ไป​ทำ​เหมือนเดิม​ที่​ทำ​ตั้งแต่​แรก ไม่​อย่างนั้น เรา​จะ​มา​หา​เจ้า และ​จะ​เอา​ตะเกียง​ทองคำ​ที่​มี​ขาตั้ง​ของ​เจ้า​ไป​จาก​ที่​ของ​มัน 6 แต่​เจ้า​ก็​ยัง​ดี​ที่ว่า เจ้า​เกลียด​สิ่ง​ที่​พวก​นิโคไลตัน+ 2:6 พวก​นิโคไลตัน คือ กลุ่ม​ศาสนา​ซึ่ง​ทำ​ตาม​แนว​ความคิด​ที่​ผิด (เหมือน ข้อ 15)​ทำ ซึ่ง​เรา​เอง​ก็​เกลียด​เหมือนกัน”

7 “ใคร​ที่​มี​หู ก็​ให้​ฟัง​สิ่ง​ที่​พระวิญญาณ​บอก​กับ​หมู่ประชุม​ต่างๆ แล้ว​ใคร​ที่​ได้รับ​ชัยชนะ เรา​จะ​ให้​กิน​ผล​จาก​ต้นไม้​ที่​ให้​ชีวิต​ซึ่ง​อยู่​ใน​สวน​ของ​พระเจ้า”+ 2:7 ต้นไม้ … ของ​พระเจ้า ข้อนี้​อ่าน​เพิ่มเติม​ได้​จาก​หนังสือ​วิวรณ์ 22:2, 14 หนังสือ​ปฐมกาล 2:9; 3:22-24

ข่าว​ที่​ส่ง​ไป​ถึง​หมู่ประชุม​เมือง​สเมอร์นา

8 ให้​เขียน​ถึง​ทูตสวรรค์​ของ​หมู่ประชุม​ใน​เมือง​สเมอร์นา​ว่า “พระองค์​ที่​เป็น​จุด​เริ่มต้น​และ​จุดจบ ผู้ที่​เคย​ตาย​และ​กลับ​ฟื้น​ขึ้น​มา​ใหม่​พูดว่า 9 เรา​รู้​ว่า​เจ้า​ต้อง​ทน​ทุกข์ทรมาน และ​ยากจน​แค่​ไหน แต่​จริงๆ​แล้ว​เจ้า​เป็น​คนรวย เรา​รู้​ว่า​เจ้า​ถูก​ใส่ร้าย​ป้ายสี​จาก​คน​พวกนั้น​ที่​เรียก​ตัวเอง​ว่า​เป็น​ยิว ทั้งๆ​ที่​ไม่ใช่ แต่​เป็น​กลุ่ม​คน​ของ​ซาตาน 10 ไม่ต้อง​กลัว​เลย​ถึง​สิ่ง​ที่​เจ้า​กำลัง​จะ​ต้อง​ทน​ทุกข์ทรมาน​นั้น ฟัง​ให้​ดี ซาตาน​กำลัง​จะ​จับ​เจ้า​บางคน​ขัง​คุก​เพื่อ​ทดสอบ​เจ้า เจ้า​จะ​ต้อง​ทน​ทุกข์ทรมาน​เป็น​เวลา​สิบ​วัน แต่​ให้​ซื่อสัตย์​ต่อ​เรา ถึง​แม้​จะ​ต้อง​ตาย​ก็​ตาม แล้ว​เรา​จะ​ให้​รางวัล+ 2:10 รางวัล ใน​สมัยนี้ คน​ที่​ชนะ​การ​แข่งขัน​จะ​ได้รับ​เหรียญ​ทอง แต่​ใน​สมัย​ก่อน​เขา​จะ​ได้รับ​มงกุฎ​ที่​ทำ​จาก​ใบไม้ นอกจาก​จะ​หมายถึง​เป็น​ผู้ชนะ​แล้ว บางครั้ง​ยัง​มี​การ​สวม​มงกุฎ​ใบไม้​เพื่อ​แสดง​ให้​เห็น​ว่า​เป็น​ผู้​มี​อำนาจ​หรือ​มี​ฐานะ​สูง​หรือ​มี​เกียรติ​ที่​จะ​ทำ​ให้​เจ้า​ได้​อยู่​กับ​พระเจ้า​ตลอดไป

11 ใคร​ที่​มี​หู ก็​ให้​ฟัง​สิ่ง​ที่​พระวิญญาณ​บอก​กับ​หมู่ประชุม​ต่างๆ แล้ว​ใคร​ที่​ได้รับ​ชัยชนะ จะ​ไม่​ได้รับ​อันตราย​จาก​การ​ตาย​ใน​ครั้งที่​สอง”

ข่าว​ที่​ส่ง​ไป​ถึง​หมู่ประชุมเมือง​เปอร์กามัม

12 ให้​เขียน​ถึง​ทูตสวรรค์​ของ​หมู่ประชุม​ใน​เมือง​เปอร์กามัม​ว่า

“พระองค์​ผู้ที่​มี​ดาบ​สองคม​พูดว่า 13 เรา​รู้จัก​ที่​ที่​เจ้า​อยู่นั้น ซึ่ง​เป็น​ที่ตั้ง​ของ​บัลลังก์​ซาตาน และ​เรา​รู้​ว่า​เจ้า​ยัง​จงรัก​ภักดี​ต่อ​เรา เจ้า​ไม่เคย​หยุด​ไว้วางใจ​เรา​เลย แม้​ใน​เวลา​ที่​อันทีพา พยาน​ผู้​ซื่อสัตย์+ 2:13 พยาน​ผู้​ซื่อสัตย์ คือ บุคคล​ที่​พูด​ความจริง​จาก​องค์​เจ้า​ชีวิต แม้ว่า​จะ​เป็น​ช่วงเวลา​ที่​อันตราย​ก็​ตาม​ของ​เรา​ถูก​ฆ่า​ใน​เมือง​ของ​เจ้า เป็น​เมือง​ที่​ซาตาน​อาศัย​อยู่

14 แต่​อย่างไร​ก็​ตาม เรา​มี​บางเรื่อง​ที่​จะ​ต่อว่า​เจ้า คือ เรื่อง​ที่​บางคน​ใน​พวกเจ้า​ทำ​ตาม​คำสอน​ของ​บาลาอัม คน​ที่​สอน​ให้​บาลาค​รู้​ว่า จะ​ทำ​ให้​พวก​อิสราเอล​ทำ​บาป​ได้​อย่างไร ดังนั้น​บาลาค​จึง​ชักชวน​ให้​พวก​อิสราเอล​กิน​อาหาร​ที่​เซ่นไหว้​รูปเคารพ และ​ทำ​ผิดบาป​ทาง​เพศ 15 ดังนั้น​พวกเจ้า​บางคน​จึง​เป็น​เหมือนกับ​พวก​อิสราเอล​นั้น คือ​ไป​ทำตาม​คำสอน​ของ​พวก​นิโคไลตัน 16 ให้​กลับตัว​กลับใจ​เสีย ไม่​อย่างนั้น​เรา​จะ​มา​หา​เจ้า​ใน​เร็วๆนี้ และ​ต่อสู้​กับ​คน​พวกนั้น​ด้วย​ดาบ​ที่​ออก​มา​จาก​ปาก​ของ​เรา”

17 “ใคร​มี​หู ก็​ให้​ฟัง​สิ่ง​ที่​พระวิญญาณ​บอก​กับ​หมู่ประชุม​ต่างๆ แล้ว​ใคร​ที่​ได้รับ​ชัยชนะ เรา​จะ​ให้​อาหาร​ทิพย์+ 2:17 อาหาร​ทิพย์ อาหาร​จาก​สวรรค์​ซึ่ง​พระเจ้า​มอบ​ให้​กับ​ชาว​อิสราเอล​ที่​อยู่​ใน​ที่​เปล่า​เปลี่ยว​แห้งแล้ง หลังจาก​ที่​ออก​มา​จาก​ประเทศ​อียิปต์ ดู​เพิ่ม​เติม​ได้​จาก​หนังสือ​อพยพ บท​ที่ 16​ที่​เก็บ​ซ่อน​อยู่ และ​จะ​ให้​หิน​สีขาว​กับ​คนนั้น​ด้วย โดย​ที่​หิน​นั้น​ได้​จารึก​ชื่อ​ใหม่​เอา​ไว้ ไม่มี​ใคร​รู้​ชื่อ​นั้น​นอก​จาก​คน​ที่​ได้รับ​เท่านั้น”

ข่าว​ที่​ส่ง​ไป​ถึง​หมู่ประชุม​เมือง​ธิยาทิรา

18 ให้​เขียน​ถึง​ทูตสวรรค์​ของ​หมู่ประชุม​ใน​เมือง​ธิยาทิรา​ว่า

“พระองค์​ผู้ที่​เป็น​บุตร​ของ​พระเจ้า ซึ่ง​มี​ดวงตา​เหมือนกับ​เปลวไฟ​ที่​กำลัง​ลุกโชน และ​มี​ขา​เหมือน​กับ​ทอง​สัมฤทธิ์​ที่​มัน​วาววับ​พูดว่า 19 เรา​รับรู้​การ​กระทำ​ของ​เจ้า ความรัก ความ​ไว้วาง​ใจ การ​ดูแล​รับใช้ และ​ความ​ทรหด​อดทน​ที่​เจ้า​มี และ​เรา​รู้​ว่า​ตอนนี้​เจ้า​ได้​ทำ​มากกว่า​ตอน​ที่​เจ้า​เพิ่ง​มา​ไว้วางใจ​เรา​ใหม่ๆ 20 แต่​เรา​มี​เรื่อง​ที่​จะ​ต่อว่า​เจ้า คือ​เจ้า​ได้​อดทน​ต่อ​ผู้หญิง​คนนั้น​ที่​ชื่อ​เยเซเบล+ 2:20 เยเซเบล พระเยซู​กำลัง​เปรียบเทียบ​ผู้หญิง​ที่​สอน​เท็จ​ใน​เมือง​ธิยาทิรา​กับ​ราชินี​เยเซเบล​ผู้​เป็น​ราชินี​ที่​เลว​ที่สุด​ใน​ประวัติศาสตร์​ของ​ชาติ​อิสราเอล ราชินี​เยเซเบล​ได้​นำ​ประชาชน​ให้​นับถือ​รูปเคารพ และ​นาง​ได้​ฆ่า​คน​บริสุทธิ์​และ​ผู้​พูด​แทน​พระเจ้า อ่าน​เรื่อง​นี้​ได้​จาก​หนังสือ 1 พงศ์กษัตริย์ 16:29-19:10 และ​บทที่ 21 และ​จาก​หนังสือ 2 พงศ์กษัตริย์ 9:30-37 ผู้ที่​ยก​ตัวเอง​ว่า​เป็น​ผู้​พูดแทน​พระเจ้า คำสอน​ของ​นาง​ได้​ทำ​ให้​ทาส​ของ​เรา​หลง​ไป​ทำ​ผิดบาป​ทาง​เพศ และ​ไป​กิน​ของ​ที่​ใช้​เซ่นไหว้​รูปเคารพ 21 เรา​ได้​ให้​โอกาส​กับ​นาง​กลับตัว​กลับใจ แต่​นาง​ก็​ไม่ยอม 22 ดูสิ เรา​จะ​ทำ​ให้​นาง​ต้อง​ล้มหมอน​นอน​เสื่อ​และ​จะ​ทำ​ให้​คน​ที่​เล่นชู้​กับ​นาง​ได้รับ​ความ​ทุกข์ทรมาน​อย่าง​แสน​สาหัส เว้น​แต่ว่า​คน​เหล่านั้น​จะ​หยุด​ทำ​บาป​ที่​ได้​ทำ​กับ​นาง 23 เรา​จะ​ฆ่า​พวก​ลูกศิษย์​ของ​นาง และ​ทุก​หมู่ประชุม​จะ​ได้​รู้​ว่า เรา​คือ​ผู้ที่​หยั่งรู้​ความคิด​และ​ความ​ตั้งใจ​ของ​ทุกคน และ​เรา​จะ​ตอบแทน​พวกเจ้า​แต่ละ​คน​ตาม​สิ่ง​ที่​พวกเจ้า​ได้​ทำ​ลงไป”

24 “ตอนนี้​เรา​มี​เรื่อง​บางอย่าง​ที่​จะ​พูด​กับ​คน​อื่นๆ​ที่​เหลือ​ใน​เมือง​ธิยาทิรา​ที่​ไม่ได้​ทำ​ตาม​คำสอน​ของ​นาง และ​ยัง​ไม่รู้จัก​สิ่ง​ที่​บางคน​เรียก​ว่า ‘ความจริง​อัน​ล้ำลึก​ที่​มา​จาก​ซาตาน’ เรา​จะ​ไม่​มอบ​ภาระ​อะไร​เพิ่มเติม​ให้​กับ​พวกเจ้า 25 แต่​ให้​พวกเจ้า​ยึดมั่น​ใน​ความ​ไว้วางใจ​ที่​มี​ต่อ​เรา จนกว่า​เรา​จะ​มา”

26 “เรา​จะ​ให้​อำนาจ​เหนือ​ชนชาติ​ต่างๆ​กับ​คน​ที่​ได้รับ​ชัยชนะ และ​คน​ที่​ทำ​ตาม​คำสั่ง​ของ​เรา​จน​ถึง​ที่สุด 27 ‘เขา​จะ​ปกครอง​ชนชาติ​ต่างๆ​ที่​กบฏ​ต่อ​พระเจ้า​ด้วย​กระบอง​เหล็ก เขา​จะ​ทำ​ให้​พวก​มัน​แตก​ออก​เป็น​เสี่ยงๆ​เหมือน​กับ​หม้อ​ดินเผา​ที่​โดน​ทุบ’+ 2:26-27 สอง​ข้อนี้​อ้าง​มา​จาก​หนังสือ​สดุดี 2:8-9 ฉบับ​แปล​กรีก​โบราณ28 เรา​จะ​ให้​อำนาจ​กับ​เขา​แบบ​เดียว​กับ​ที่​เรา​ได้รับ​มา​จาก​พระบิดา​ของ​เรา​และ​นอก​จาก​นี้​เรา​จะ​ให้​ดาว​ประจำรุ่ง+ 2:28 ดาว​ประจำรุ่ง คือ ตัว​พระเยซู​เอง ดู​เพิ่ม​เติม​ได้​จาก​หนังสือ วิวรณ์ 22:16 ใน​ข้อนี้​หมายถึง​พระเยซู​ให้​ตัว​พระองค์​เอง​กับ​ลูกศิษย์​ของ​พระองค์ กับ​คนนั้น​ด้วย 29 ใคร​ที่​มี​หู​ก็​ให้​ฟัง​สิ่ง​ที่​พระวิญญาณ​บอก​กับ​หมู่ประชุม​ต่างๆ”

3

ข่าว​ที่​ส่ง​ไป​ถึง​หมู่ประชุมเมือง​ซาร์ดิส

1 ให้​เขียน​ถึง​ทูตสวรรค์​ของ​หมู่ประชุม​ใน​เมือง​ซาร์ดิส​ว่า

“พระองค์​ผู้​มี​พระวิญญาณ​ทั้ง​เจ็ด​ดวง​ของ​พระเจ้า และ​มี​ดวงดาว​ทั้ง​เจ็ด​ดวง​พูด​ว่า เรา​รับรู้​การ​กระทำ​ของ​เจ้า คน​พูดถึง​เจ้า​ว่า​เจ้า​มี​ชีวิต​อยู่ แต่​จริงๆ​แล้ว​เจ้า​ตาย​ไป​แล้ว 2 ให้​ตื่น​ขึ้น​มา และ​ทำ​ให้​ความ​ไว้วางใจ​ที่​เหลืออยู่ ที่​เกือบ​จะ​ตาย​แล้ว​ของ​เจ้า กลับ​มั่นคง​แน่วแน่ เพราะ​เรา​พบ​ว่า​การ​กระทำ​ทั้งหลาย​ของ​เจ้า​นั้น​ไม่ดี​พอ​สำหรับ​พระเจ้า​ของเรา 3 ดังนั้น​ให้​จดจำ​คำสอน​ที่​เจ้า​ได้รับ​และ​ได้ยิน​ไว้ ให้​เชื่อฟัง​และ​กลับตัว​กลับใจ เพราะ​ถ้า​เจ้า​ไม่ยอม​ตื่น​ขึ้น​มา เรา​จะ​มา​หา​เจ้า​เหมือน​กับ​ที่​ขโมย​มา แล้ว​เจ้า​จะ​ไม่ทัน​รู้ตัว เจ้า​จะ​ไม่มี​วัน​รู้​ล่วงหน้า​ว่า​เรา​จะ​มา​ลงโทษ​เจ้า​เมื่อไหร่ 4 แต่​อย่างไร​ก็​ตาม​ยัง​มี​พวกเจ้า​บางคน​ใน​ซาร์ดีส ที่​ไม่ได้​ทำ​ให้​เสื้อผ้า​ของ​ตัวเอง​สกปรก​ด้วย​การ​ทำบาป พวกเขา​เหมาะสม​ที่​จะ​เดิน​ไป​กับ​เรา​เพราะ​ใส่​เสื้อผ้า​ที่​ขาว​สะอาด 5 คน​ที่​ได้รับ​ชัยชนะ​จะ​ได้​ใส่​เสื้อผ้า​สีขาว และ​เรา​จะ​ไม่​ลบ​ชื่อ​ของ​เขา​จาก​หนังสือ​แห่งชีวิต เรา​จะ​ประกาศ​ต่อหน้า​พระบิดา​ของ​เรา​และ​ต่อหน้า​เหล่า​ทูตสวรรค์​ของ​พระองค์​ว่า คน​ผู้​นี้​เป็น​ของ​เรา 6 ใคร​มี​หู ก็​ให้​ฟัง​สิ่ง​ที่​พระวิญญาณ​บอก​กับ​หมู่ประชุม​ต่างๆ”

ข่าว​ที่​ส่ง​ไป​ถึง​หมู่ประชุมเมือง​ฟิลาเดลเฟีย

7 ให้​เขียน​ถึง​ทูตสวรรค์​ของ​หมู่ประชุม​ใน​เมือง​ฟิลาเดลเฟีย​ว่า

“พระองค์​ผู้​ที่​ศักดิ์สิทธิ์​และ​ซื่อสัตย์ ซึ่ง​ถือ​กุญแจ​ของ​ดาวิด คือ​ผู้ที่​เปิด​ประตู​แล้ว​จะ​ไม่มี​ใคร​ปิด​ได้ และ​เป็น​ผู้ที่​ปิด​ประตู​แล้ว​ก็​ไม่มี​ใคร​เปิด​ได้ พระองค์​พูด​ว่า 8 เรา​รับรู้​การ​กระทำ​ของ​เจ้า ฟัง​ให้​ดี เรา​ได้​เปิด​ประตู​ให้​กับ​เจ้า+ 3:8 เรา​ได้​เปิด​ประตู​ให้​กับ​เจ้า ที่​พระเยซู​พูด​อย่างนี้​อาจ​เป็น​เพราะ​ลูกศิษย์​ของ​พระองค์​ใน​เมือง​ฟิลาเดเฟีย โดน​ไล่ออก​จาก​ที่​ประชุม​ของ​พวกยิว​ที่​ต่อต้าน​พวกเขา แต่​พระเยซู​ให้​กำลังใจ​พวกเขา​โดย​บอกว่า พระองค์​เอง​เป็น​ผู้ถือ​กุญแจ​ของ​ดาวิด ซึ่ง​หมายถึง​ว่า พระองค์​เอง​เป็น​ผู้​มี​อำนาจ​ตัดสิน​ว่า​ใคร​จะ​มี​สิทธิ์​เป็น​ส่วนหนึ่ง​ใน​ประชาชน​ของ​พระเจ้า ถึงแม้​ประตู​ที่ประชุม​จะ​ปิด​ใส่​หน้า​ลูกศิษย์​พวกนี้ แต่​ประตู​ของ​พระองค์​เปิด​ต้อนรับ​พวกเขา​อยู่​ตลอดเวลา ซึ่ง​ไม่มี​ใคร​ปิด​ได้ เรา​รู้​ว่า​เจ้า​ไม่ใช่​ผู้​มี​อิทธิพล แต่​เจ้า​ได้​ทำ​ตาม​คำสอน​ของ​เรา และ​ไม่ยอม​พูด​ว่า​ไม่รู้จัก​เรา 9 ฟัง​ไว้​ให้​ดี มี​กลุ่มคน​อยู่​ที่นั่น ที่​อ้าง​ว่า​พวกเขา​เป็น​คนยิว แต่​เขา​โกหก เขา​เป็น​พวก​ของ​ซาตาน คอยดูนะ เรา​จะ​ทำ​ให้​พวกเขา​มา​กราบ​ลง​แทบ​เท้า​ของ​เจ้า​และ​ทำ​ให้​พวกนั้น​รู้​ว่า​เรา​รัก​เจ้า 10 เจ้า​ได้​รักษา​คำสั่ง​ที่​บอก​ให้​อดทน ดังนั้น​เรา​จะ​รักษา​เจ้า​ให้​พ้น​จาก​ช่วงเวลา​ของ​ความ​ทุกข์ยาก​ที่​จะ​ทำ​ให้​คนชั่ว​ใน​โลกนี้​เดือด​ร้อน

11 เรา​จะ​มา​ใน​ไม่ช้านี้ แต่​ให้​เจ้า​ยึดมั่น​ใน​ความ​ไว้วางใจ​ที่​มี​ต่อ​เรา เพื่อ​จะ​ได้​ไม่มี​ใคร​ชิง​เอา​รางวัล​แห่ง​ชัยชนะ​ไป​จาก​เจ้า 12 เรา​จะ​ตั้ง​ให้​คนนั้น​ที่​ได้รับ​ชัยชนะ เป็น​เสาหลัก​ใน​พระวิหาร​ของ​พระเจ้า​ของเรา และ​เขา​จะ​อยู่​ที่​นั่น​ตลอดไป เรา​จะ​เขียน​ชื่อ​ของ​พระเจ้า​ลง​บน​ตัวเขา​และ​ชื่อ​เมือง​ของ​พระเจ้า คือ​นคร​เยรูซาเล็ม​ใหม่+ 3:12 นคร​เยรูซาเล็ม​ใหม่ เป็น​เมือง​ฝ่าย​จิตวิญญาณ​ที่​พระเจ้า​ได้​สร้าง​ขึ้น​มา​เพื่อ​ประชาชน​ของ​พระองค์ ที่​ลง​มา​จาก​พระเจ้า​บน​สวรรค์ นอกจากนี้​เรา​จะ​เขียน​ชื่อ​ใหม่​ของ​เรา​ไว้​ที่​ตัว​ของ​เขา​ด้วย 13 ใคร​มี​หู ก็​ให้​ฟัง​ถึง​สิ่ง​ที่​พระวิญญาณ​บอก​กับ​หมู่ประชุม​ต่างๆ”

ข่าว​ที่​ส่ง​ไป​ถึง​หมู่ประชุมเมือง​เลาดีเซีย

14 ให้​เขียน​ถึง​ทูตสวรรค์​ของ​หมู่ประชุม​ใน​เมือง​เลาดีเซีย​ว่า

“พระองค์​ผู้ที่​ได้​ชื่อ​ว่า​อาเมน ผู้ที่​ซื่อสัตย์ ผู้​เป็น​พยาน​ที่​แท้จริง พระเจ้า​ได้​สร้าง​ทุกสิ่ง​ขึ้น​มา​ผ่าน​ทาง​ผู้นี้​พูดว่า 15 เรา​รับรู้​การ​กระทำ​ของ​เจ้า เจ้า​ไม่​รู้ร้อน​รู้หนาว เรา​อยาก​ให้​เจ้า​รู้ร้อน​หรือ​รู้หนาว อย่างใด​อย่างหนึ่ง​มากกว่า 16 แต่​เจ้า​เพียง​แค่​อุ่นๆ ไม่ร้อน​และ​ไม่หนาว ดังนั้น​เรา​จะ​สำรอก​เจ้า​ออก​จาก​ปาก​ของเรา 17 เจ้า​พูดว่า เจ้า​ร่ำรวย​และ​มั่งคั่ง​ไม่ขาด​อะไรเลย แต่​เจ้า​ไม่รู้​ว่า​ตัวเจ้า​นั้น​น่าสมเพช น่าสงสาร ยากไร้ ตาบอด และ​เปลือยกาย​อยู่ 18 เรา​แนะนำ​ให้​เจ้า​ซื้อ​ทองคำ​จาก​เรา ที่​ได้​หลอม​ด้วย​ไฟ​ให้​บริสุทธิ์​แล้ว เจ้า​จะ​ได้​ร่ำรวย​จริงๆ ให้​เจ้า​ซื้อ​เสื้อผ้า​สีขาว​ไป​ใส่​เพื่อ​จะ​ได้​ไม่​ต้อง​อาย​เพราะ​เปลือยกาย​อยู่ แล้ว​ให้​ซื้อ​ยา​มา​ใส่​ตา​ของ​เจ้า​เพื่อ​จะ​ได้​มอง​เห็น”

19 “เรา​รัก​ใคร​เรา​ก็​จะ​ตักเตือน​และ​ตีสอน​คนนั้น ดังนั้น​ให้​มี​ไฟ​และ​กลับตัว​กลับใจ 20 ฟัง​ไว้​ให้ดี เรา​ยืน​เคาะ​ประตู​อยู่ ถ้า​ใคร​ได้ยิน​เสียง​ของ​เรา​แล้ว​เปิด​ประตู เรา​จะ​เข้า​ไป​ข้างใน และ​กิน​อาหาร​ร่วมกับ​คนนั้น

21 เรา​จะ​ให้​สิทธิ์​กับ​คนนั้น​ที่​ได้รับ​ชัยชนะ นั่ง​บน​บัลลังก์​กับ​เรา เหมือนกับ​ที่​เรา​ได้รับ​ชัยชนะ​และ​ได้นั่ง​กับ​พระบิดา​ของ​เรา​บน​บัลลังก์​ของ​พระองค์ 22 ใคร​มี​หู ก็​ให้​ฟัง​สิ่ง​ที่​พระวิญญาณ​ได้​บอก​กับ​หมู่ประชุม​ต่างๆ”

4

ยอห์น​เห็น​สวรรค์

1 หลังจากนั้น​ผม​เห็น​ประตู​สวรรค์​เปิด​อ้า​อยู่​ตรงหน้า และ​ผม​ได้ยิน​เสียง​ที่​พูด​กับ​ผม​ครั้งแรก ที่​ดัง​คล้ายกับ​เสียง​แตร​พูดว่า “ขึ้น​มา​บนนี้​เถิด แล้ว​เรา​จะ​แสดง​ให้​เจ้า​เห็น​เหตุการณ์​ที่​จะ​ต้อง​เกิดขึ้น​ต่อ​จากนี้​ไป” 2 ทันใดนั้น​พระวิญญาณ​บริสุทธิ์​ได้​ครอบงำ​ผม​ไว้ แล้ว​คุณ​เชื่อไหม สิ่ง​ที่​ผม​เห็น​ตรงหน้า​นั้น คือ​บัลลังก์​ซึ่ง​ตั้ง​อยู่​ใน​สวรรค์​และ​มี​ผู้หนึ่ง​นั่ง​อยู่​บนนั้น​ด้วย 3 ผู้ที่​นั่ง​อยู่​บน​บัลลังก์​นั้น​มี​รูปร่าง​ที่​ส่อง​ประกาย​เหมือน​แก้ว​เจียระไน​ที่​มีค่า​ทั้ง​สีเขียว​และ​สีแดง และ​รอบ​บัลลังก์​นั้น​มี​รุ้ง​สี​สว่าง​สดใส​เหมือน​แก้ว​มรกต​ล้อม​อยู่ 4 นอกจากนี้​ยัง​มี​บัลลังก์​อีก​ยี่สิบสี่​บัลลังก์​ล้อมรอบ​บัลลังก์​นั้น และ​มี​ผู้​อาวุโส​ยี่สิบสี่​องค์+ 4:4 ผู้​อาวุโส​ยี่สิบสี่​องค์ ดู​เหมือนกับ​เป็น​พวก​ทูตสวรรค์​รุ่น​อาวุโส ที่​เป็น​ผู้นำ​ใน​การ​ประชุม​บน​สวรรค์ นั่ง​อยู่​บน​แต่ละ​บัลลังก์ พวกเขา​แต่ง​ชุด​สีขาว​และ​สวม​มงกุฎ​ทองคำ 5 มี​ฟ้าแลบ​และ​ฟ้าร้อง​ดัง​ออก​มา​จาก​บัลลังก์ และ​มี​คบเพลิง​เจ็ด​อัน​ลุก​โชติช่วง​อยู่​หน้า​บัลลังก์ ซึ่ง​คือ​พระวิญญาณ​ทั้ง​เจ็ด​ของ​พระเจ้า 6 ตรง​หน้า​บัลลังก์​นั้น มอง​ดู​แล้ว​เหมือน​ทะเล​แก้ว​ที่​ใส​ดั่ง​แก้ว​เจียระไน

ส่วน​ตรงกลาง​บริเวณ​รอบ​บัลลังก์ มี​สิ่งมีชีวิต​สี่​ตน ซึ่ง​มี​ดวงตา​อยู่​รอบตัว​เต็ม​ไปหมด ทั้ง​ข้างหน้า​และ​ข้างหลัง 7 สิ่งมีชีวิต​ตน​แรก​เหมือน​สิงโต ตน​ที่สอง​เหมือน​วัว​ตัวผู้ ตนที่​สาม​มี​หน้าตา​เหมือน​มนุษย์ และ​ตน​ที่สี่​เหมือน​นก​อินทรี​ที่​กำลัง​โผบิน+ 4:7 สิ่งมีชีวิต … โผบิน ให้​เปรียบเทียบ​กับ​สิ่งมีชีวิต​ที่​อธิบาย​อยู่​ใน​หนังสือ เอเสเคียล 1:4-148 สิ่งมีชีวิต​ทั้ง​สี่​ตนนี้ แต่ละ​ตน​มี​ปีก​หกปีก​และ​มี​ดวงตา​รอบ​ตัว​และ​ใต้​ปีก​ด้วย ตลอด​ทั้งวัน​ทั้งคืน พวกเขา​ไม่เคย​หยุด​พูดว่า

“ศักดิ์สิทธิ์ ศักดิ์สิทธิ์ ศักดิ์สิทธิ์ คือ​พระเจ้า​องค์​เจ้า​ชีวิต​ผู้​มี​ฤทธิ์​ทั้งสิ้น

เป็น​ผู้ที่​อยู่​ใน​ปัจจุบัน ใน​อดีต และ​กำลัง​จะ​มา​ใน​อนาคต”

9 เมื่อ​สิ่งมีชีวิต​ทั้ง​สี่​กล่าว​คำ​สรรเสริญ​ถวาย​พระเกียรติ และ​ขอบคุณ​พระองค์​ผู้ที่​นั่ง​อยู่​บน​บัลลังก์ ผู้ซึ่ง​จะ​มี​ชีวิต​อยู่​ตลอดไป 10 ผู้อาวุโส​ทั้ง​ยี่สิบสี่​องค์ ก็​ก้มลง​กราบ​นมัสการ​พระองค์​ผู้ที่​นั่ง​อยู่​บน​บัลลังก์ และ​ผู้​มี​ชีวิต​อยู่​ตลอดไป พวกเขา​ถอด​มงกุฎ​ของ​ตัวเอง​วาง​ลง​ตรงหน้า​บัลลังก์​ของ​พระองค์ แล้ว​พูดว่า

11 “พระเจ้า​องค์​เจ้า​ชีวิต​ของ​พวกเรา​ทั้งหลาย

พระองค์​สมควร​ที่​จะ​ได้รับ​คำ​สรรเสริญ ได้รับ​เกียรติ​และ​ฤทธิ์​อำนาจ

เพราะ​พระองค์​เป็น​ผู้สร้าง​ทุกสิ่ง​ทุกอย่าง

และ​ทุกสิ่ง​ทุกอย่าง​ได้​ถูก​สร้างขึ้น และ​มี​ขึ้นมา​ตามใจ​พระองค์”

5

หนังสือ​ม้วน​กับ​ลูกแกะ

1 แล้ว​ผม​ก็​เห็น​หนังสือ​ม้วน​ม้วน​หนึ่ง​ใน​มือขวา​ของ​พระองค์​ผู้ที่​นั่ง​อยู่​บน​บัลลังก์ หนังสือ​ม้วน​นั้น​มี​คำ​เขียน​ไว้​ทั้ง​สอง​ด้าน ทั้ง​ด้านหน้า​และ​ด้านหลัง​มี​ตรา​ประทับ​ทั้ง​เจ็ด​ปิดผนึก​อยู่ 2 จากนั้น​ผม​เห็น​ทูตสวรรค์​ผู้​ทรงอำนาจ​องค์​หนึ่ง ประกาศ​ด้วย​เสียง​อันดัง​ว่า “ใคร​เหมาะสม​ที่​จะ​แกะ​ตรา​และ​เปิด​หนังสือม้วน​นี้​ออก” 3 แต่​ก็​ไม่มี​ใคร​ใน​สวรรค์ บนโลก​หรือ​ใต้​แผ่นดิน​โลก ที่​เหมาะสม​จะ​เปิด​หนังสือม้วน​นี้​ออก​มา​อ่าน 4 ผม​ร้องไห้​แล้ว​ร้องไห้​อีก เพราะ​ยัง​ไม่มี​ใคร​เหมาะสม​ที่​จะ​เปิด​หนังสือม้วน​นี้​ออก​มา​อ่าน​ได้ 5 แต่​มี​ผู้​อาวุโส+ 5:5 ผู้​อาวุโส เป็น​ผู้​อาวุโส​องค์​หนึ่ง​ใน​ยี่สิบสี่​องค์ คง​เป็น​พวก​ทูตสวรรค์​รุ่น​อาวุโส ที่​เป็น​ผู้นำ​ใน​การ​ประชุม​บน​สวรรค์​องค์​หนึ่ง​พูด​กับ​ผม​ว่า “อย่า​ร้องไห้​เลย ดู​นั่นสิ สิงโต​จาก​เผ่า​ของ​ยูดาห์+ 5:5 สิงโต​จาก​เผ่า​ของ​ยูดาห์ หมายถึง “พระเยซู” เป็น​เรื่อง​เปรียบเทียบ​ถึง​กษัตริย์​ที่​ชาวยิว​คาดหวัง​ว่า​จะ​มา​จาก​เผ่า​ยูดาห์​ซึ่ง​เป็น​เผ่า​ของ​กษัตริย์ เรื่อง​นี้​มา​จาก​หนังสือ​ปฐมกาล 49:9-10 ผู้​เป็น​สายเลือด​อัน​ยิ่งใหญ่​ของ​ดาวิด+ 5:5 ผู้​เป็น​สายเลือด … ดาวิด ภาษา​กรีก​ใช้​คำว่า “เป็น​ราก​ของ​ดาวิด” ซึ่ง​หมายถึง “พระเยซู” ผู้ที่​สืบ​เชื้อสาย​จาก​กษัตริย์​ดาวิด ซึ่ง​เป็น​ไป​ตาม​คำ​สัญญา​ใน​หนังสือ​อิสยาห์ 11:1-10 ที่​เขียน​ไว้​ว่า​จะ​มี​กษัตริย์​จาก​ตระกูล​นี้ นำ​สันติภาพ​และ​ความ​ยุติธรรม​มา​สู่​ประชาชาติ​ทั้งหลาย ดู​เพิ่มเติม​ได้​จาก​หนังสือ วิวรณ์ 22:16 ได้รับ​ชัยชนะ และ​สามารถ​แกะ​ตรา​ประทับ​ทั้ง​เจ็ด​ดวง และ​เปิด​หนังสือม้วน​นี้​ออก​ได้”

6 แล้ว​ผม​ก็​เห็น​ลูกแกะ+ 5:6 ลูกแกะ ใน​ที่​นี้​หมายถึง​พระเยซู ผู้​ถูก​ฆ่า​เพื่อ​ไถ่​มนุษย์​ออก​จาก​บาป​เหมือนกับ​ลูกแกะ​ที่​ถูก​ฆ่า​เป็น​เครื่องเซ่นไหว้​เพื่อ​ไถ่​คน​ใน​สมัย​พระคัมภีร์​เดิม​จาก​บาป​ตัวหนึ่ง​ยืน​อยู่​ตรงกลาง​ใกล้ๆ​กับ​บัลลังก์ และ​มี​สิ่งมีชีวิต​ทั้ง​สี่​และ​พวก​ผู้​อาวุโส​ล้อมรอบ​มัน​อยู่ ดู​เหมือน​ว่า​ลูกแกะ​ตัวนั้น​เคย​ถูก​ฆ่า​มา​แล้ว มัน​มี​เจ็ด​เขา และ​เจ็ด​ตา ซึ่ง​เป็น​พระวิญญาณ​ทั้ง​เจ็ด​ของ​พระเจ้า​ที่​พระองค์​ส่ง​ออก​ไป​ทั่วโลก 7 แล้ว​ลูกแกะ​ตัวนั้น​ก็​เดิน​เข้ามา​รับ​หนังสือม้วน​นั้น​จาก​มือขวา​ของ​พระเจ้า ผู้ที่​นั่ง​อยู่​บน​บัลลังก์ 8 เมื่อ​ลูกแกะ​ตัวนั้น​รับ​หนังสือม้วน​นั้น สิ่งมีชีวิต​ทั้ง​สี่​กับ​พวก​ผู้​อาวุโส​ทั้ง​ยี่สิบสี่​องค์ ก็​ก้ม​กราบ​ลง​ต่อหน้า​ลูกแกะ​ตัวนั้น ทุกคน​ถือ​พิณ และ​ขัน​ทองคำ​ที่​เต็ม​ไป​ด้วย​เครื่อง​หอม ซึ่ง​เป็น​คำ​อธิษฐาน​ของ​คน​ของ​พระเจ้า 9 พวกเขา​ทั้งหลาย​ก็​ร้องเพลง​บทใหม่​ให้​กับ​ลูกแกะ​ตัวนั้น​ว่า

“พระองค์​เป็น​ผู้ที่​เหมาะสม​ที่​จะ​ได้รับ​หนังสือม้วน​นี้​และ​แกะ​ตรา​ออก

เพราะ​พระองค์​เคย​ถูก​ฆ่า​และ​ด้วย​เลือด​ของ​พระองค์​เองนั้น

พระองค์​ได้​ซื้อ​คน​ให้​พระเจ้า จาก​ทุกเผ่า ทุกภาษา ทุกเชื้อชาติ และ​ทุกชนชาติ

10 พระองค์​ทำ​ให้​พวกเขา​เป็น​พวก​กษัตริย์​และ​เป็น​พวก​นักบวช​ของ​พระเจ้า​ของเรา

และ​พวกเขา​ครอบ​ครอง​โลกนี้”

11 แล้ว​ผม​ก็​มองเห็น​และ​ได้ยิน​เสียง​ของ​ทูตสวรรค์​จำนวน​เป็น​ล้านๆ​ที่​อยู่​ล้อมรอบ​บัลลังก์ สิ่งมีชีวิต​ทั้ง​สี่​และ​ผู้​อาวุโส​ทั้งหลาย 12 พูด​ด้วย​เสียง​อันดัง​ว่า

“ลูกแกะ​ที่​ถูก​ฆ่า คือ​ผู้ที่​เหมาะสม​จะ​ได้รับ​ฤทธิ์​อำนาจ

ความ​มั่งคั่ง สติ​ปัญญา พละ​กำลัง เกียรติยศ ความ​รุ่งโรจน์ และ​คำ​สรรเสริญ”

13 จากนั้น​ผม​ก็​ได้ยิน​เสียง​พวก​สิ่งมีชีวิต​ทั้งปวง​ใน​สวรรค์ บน​โลก ใต้​แผ่นดิน​โลก และ​ใน​ทะเล ใช่แล้ว ทุกสิ่ง​ทุกอย่าง​ที่​อยู่​ใน​จักรวาล​นี้ พูดว่า

“ขอ​คำ​สรรเสริญ เกียรติยศ ความ​รุ่งโรจน์ และ​ฤทธิ์​อำนาจ

จง​มี​แด่​พระองค์​ผู้ที่​นั่ง​อยู่​บน​บัลลังก์ และ​แด่​ลูกแกะ​ตลอดกาล”

14 จากนั้น​สิ่งมีชีวิต​ทั้ง​สี่ ก็​พูดว่า “อาเมน” แล้ว​ผู้​อาวุโส​ทั้ง​ยี่สิบสี่​องค์​ก็​ก้มลง​กราบ​นมัสการ

6

ผนึก​หก​อัน​แรก

1 ผม​เห็น​ลูกแกะ​เปิด​ผนึก​อัน​แรก​ออก​มา​จาก​ทั้งหมด​เจ็ด​อัน ผม​ได้ยิน​เสียง​ของ​สิ่งมีชีวิต​ตัวแรก​พูด​เสียง​ดัง​อย่าง​กับ​ฟ้าร้อง​ว่า “ออก​มา​เถิด” 2 ผม​เห็น​ม้าขาว​ตัวหนึ่ง​อยู่​ตรง​หน้า ผู้ที่​ขี่​ม้า​ตัวนั้น​ถือ​คันธนู และ​ได้รับ​มงกุฎ​แห่ง​ชัยชนะ​จาก​พระเจ้า แล้ว​เขา​ก็​ขี่​ม้า​ออก​ไป​อย่าง​ผู้​มี​ชัย​เพื่อ​จะ​ไป​รับ​ชัยชนะ

3 เมื่อ​ลูกแกะ​เปิด​ผนึก​ที่สอง​ออก ผม​ได้ยิน​เสียง​ของ​สิ่งมีชีวิต​ตัว​ที่​สอง​พูด​ว่า “ออก​มา​เถิด” 4 จากนั้น​ม้า​อีก​ตัวหนึ่ง​สี​แดง​เพลิง​ก็​ออก​มา ผู้ที่​ขี่​อยู่​บน​หลัง​ม้า​ได้รับ​อำนาจ​ที่​จะ​เอา​สันติภาพ​ไป​จาก​โลก และ​ทำให้​คน​ฆ่า​กันเอง ผู้​ขี่​ม้า​ได้รับ​ดาบใหญ่​เล่ม​หนึ่ง

5 เมื่อ​ลูกแกะ​เปิด​ผนึก​ที่​สาม​ออก ผม​ได้ยิน​เสียง​ของ​สิ่งมีชีวิต​ตัว​ที่​สาม​พูด​ว่า “ออก​มา​เถิด” ผม​เห็น​ม้า​สี​ดำ และ​ผู้ที่​ขี่​ม้า​นั้น​ถือ​ตราชั่ง​ไว้​ใน​มือ 6 ผม​ได้ยิน​เสียง​ซึ่ง​ฟัง​ดู​คล้าย​กับ​ว่า​มา​จาก​ท่ามกลาง​สิ่งมีชีวิต​ทั้ง​สี่​ว่า “ข้าวสาลี​หนึ่ง​ลิตร​มีค่า​เท่ากับ​ค่าแรง​หนึ่งวัน+ 6:6 ค่าแรง​หนึ่งวัน หรือ หนึ่ง​เหรียญ​เดนาริอัน ข้าว​บาร์เลย์​สาม​ลิตร​มีค่า​เท่ากับ​ค่าแรง​หนึ่ง​วัน แต่​อย่า​ทำ​ให้​น้ำมัน​และ​เหล้า​องุ่น​เสียหาย”

7 เมื่อ​ลูกแกะ​เปิด​ผนึก​ที่​สี่​ออก ผม​ได้ยิน​เสียง​ของ​สิ่งมีชีวิต​ตัว​ที่​สี่​พูด​ว่า “ออก​มา​เถิด” 8 แล้ว​ผม​ก็​เห็น​ม้า​สีซีด​ตัว​หนึ่ง​อยู่​ต่อหน้า​ผม ผู้ที่​ขี่ม้า​มี​ชื่อ​ว่า “ความตาย” และ​แดน​คนตาย​ก็​ตาม​หลัง​ความตาย​มา​ติดๆ ทั้งสอง​ได้รับ​อำนาจ​ที่​จะ​ฆ่า​หนึ่ง​ใน​สี่​ของ​มนุษย์​ใน​โลก​นี้ ด้วย​คมดาบ ความ​อดอยาก โรคระบาด และ​พวก​สัตว์ร้าย​ต่างๆ​ที่​อยู่​บน​โลก

9 เมื่อ​ลูกแกะ​เปิด​ผนึก​ที่​ห้า​ออก ผม​เห็น​วิญญาณ​หลาย​ดวง​ใต้​แท่นบูชา เป็น​วิญญาณ​ของ​ผู้ที่​ถูก​ฆ่า เพราะ​พวกเขา​ประกาศ​พระคำ​ของ​พระเจ้า​อย่าง​ซื่อสัตย์ 10 วิญญาณ​พวกนั้น​ตะโกน​เสียง​ดัง​ว่า “พระผู้เป็น​เจ้า​ที่​ศักดิ์สิทธิ์​และ​เที่ยงแท้ อีก​นานไหม​กว่า​พระองค์​จะ​ตัดสิน​และ​ลงโทษ​คนชั่ว​บน​โลกนี้​ที่​ได้​ฆ่า​พวกเรา” 11 แล้ว​พระองค์​ก็​มอบ​เสื้อคลุม​สีขาว​ให้​แก่​เขา​เหล่านั้น และ​บอก​พวกเขา​ให้​พักผ่อน​และ​คอย​ต่อไป​อีก​ประเดี๋ยวหนึ่ง จนกว่า​พวก​พี่น้อง​ที่​รับใช้​พระคริสต์​ด้วยกัน​กับ​เขา จะ​ถูก​ฆ่า​แบบ​เดียว​กับ​พวกเขา​จน​ครบ​จำนวน

12 เมื่อ​ลูกแกะ​เปิด​ผนึก​ที่​หก​ออก ผม​เห็น​แผ่นดิน​ไหว​อย่าง​รุนแรง ดวง​อาทิตย์​ก็​มืดมิด​ไป​เหมือน​ผ้า​กระสอบ​ขนสัตว์​สีดำ ดวงจันทร์​กลายเป็น​สีแดง​เหมือน​เลือด 13 ดวงดาว​บน​ท้องฟ้า​ตกลง​มา​บน​พื้นโลก เหมือนกับ​ผลมะเดื่อ​ที่​ยัง​ไม่สุก​ถูก​พายุ​พัด​ร่วง​ลง​มา​จาก​ต้น 14 ท้องฟ้า​ม้วน​ขึ้น​เหมือนกับ​หนังสือม้วน ภูเขา​และ​เกาะ​ทั้งหลาย​ก็​เคลื่อน​ไป​จาก​ที่​ของ​พวกมัน

15 จากนั้น​พวก​กษัตริย์​ของ​โลกนี้ พวก​ผู้​ยิ่งใหญ่ พวก​แม่ทัพ พวก​คน​ร่ำรวย พวก​ที่​มี​อำนาจ​และ​ทุกๆคน ทั้ง​ไท​และ​ทาส ก็​พา​กัน​ไป​หลบซ่อน​อยู่​ตาม​ถ้ำ และ​ใน​ซอก​หินผา​ต่างๆ 16 พวกเขา​ร้องขอ​กับ​ภูเขา​และ​ก้อนหิน​ว่า “ขอ​ให้​ตก​ลง​มา​ใส่​เรา​และ​ซ่อน​พวกเรา​เอา​ไว้ เพื่อ​ว่า​ผู้​ที่​นั่ง​อยู่​บน​บัลลังก์​จะ​ได้​มอง​ไม่เห็น​พวกเรา และ​ลูกแกะ​ตัวนั้น​จะ​ไม่​สามารถ​ลงโทษ​เรา​ได้ 17 เพราะ​ว่า​วัน​แห่ง​ความ​โกรธแค้น​อัน​น่ากลัว​ได้​มา​ถึง​แล้ว และ​ไม่มี​ใคร​ที่​จะ​รอด​ชีวิต​จาก​การ​ลงโทษ​ของ​ทั้ง​สอง​พระองค์​นั้น​ได้”

7

ชาว​อิสราเอล​หนึ่งแสน​สี่หมื่น​สี่พัน​คน

1 หลังจากนั้น​ผม​เห็น​ทูตสวรรค์​สี่​องค์​ยืน​อยู่​ที่​สี่​มุม​โลก และ​ห้าม​ลม​ทั้ง​สี่​ทิศ​ไว้​ไม่​ให้​พัด​บน​แผ่นดิน​โลก บน​ทะเล หรือ​ต้นไม้​อีก 2 แล้ว​ผม​เห็น​ทูต​อีก​องค์​หนึ่ง​มา​จาก​ทาง​ทิศ​ตะวันออก ท่าน​ถือ​ตรา​ประทับ​ของ​พระเจ้า​ผู้​มี​ชีวิต​อยู่ ท่าน​ตะโกน​ด้วย​เสียง​อัน​ดัง เรียก​ทูต​ทั้ง​สี่​องค์ ที่​ได้รับ​อำนาจ​จาก​พระเจ้า​ให้​ทำร้าย​แผ่นดิน​โลก​และ​ทะเล​ว่า 3 “อย่า​ได้​ทำร้าย​แผ่นดิน​โลก​หรือ​ทะเล​หรือ​ต้นไม้ จนกว่า​พวกเรา​จะ​ได้​ประทับ​ตรา​ไว้​ที่​หน้าผาก+ 7:3 ประทับ​ตรา​ไว้​ที่​หน้าผาก หมายถึง​พระเจ้า​จะ​ปกป้อง​คน​ที่​ได้รับ​การ​ประทับ​ตรา​นี้ ใน​ช่วงเวลา​ที่​พระองค์ ลงโทษ​สังคม​ที่​ชั่วร้าย ดู​เพิ่มเติม​ได้​จาก​หนังสือ​เอเสเคียล 9:4​ของ​ผู้รับใช้​ของ​พระเจ้า​เสียก่อน” 4 จากนั้น​ผม​ก็​ได้ยิน​จำนวน​ของ​ผู้ที่​ได้รับ​การ​ประทับตรา พวกเขา​มา​จาก​ทุกเผ่า​ของ​อิสราเอล​รวม​ทั้งหมด​หนึ่งแสน​สี่หมื่น​สี่พัน​คน

5 จาก​เผ่า​ยูดาห์: 12,000 คน

จาก​เผ่า​รูเบ็น: 12,000 คน

จาก​เผ่ากาด: 12,000 คน

6 จาก​เผ่า​อาเชอร์: 12,000 คน

จาก​เผ่า​นัฟทาลี: 12,000 คน

จาก​เผ่า​มนัสเสห์: 12,000 คน

7 จาก​เผ่า​สิเมโอน: 12,000 คน

จาก​เผ่า​เลวี: 12,000 คน

จาก​เผ่า​อิสสาคาร์: 12,000 คน

8 จาก​เผ่า​เศบูลุน: 12,000 คน

จาก​เผ่า​โยเซฟ: 12,000 คน

จาก​เผ่า​เบนยามิน: 12,000 คน

ผู้คน​จาก​ทุก​ประชาชาติ

9 หลังจากนั้น​ผม​เห็น​คน​จำนวน​มากมาย​นับ​ไม่ถ้วน​ที่​มา​จาก​ทุกชนชาติ ทุกเผ่า ทุกเชื้อชาติ และ​ทุกภาษา ยืน​อยู่​ต่อหน้า​บัลลังก์​และ​ต่อหน้า​ลูกแกะ พวกเขา​สวม​เสื้อคลุม​สีขาว​และ​ใน​มือ​ถือ​กิ่ง​ปาล์ม 10 พวกเขา​ตะโกน​เสียง​ดัง​ว่า “ชัยชนะ​เป็น​ของ​พระเจ้า​ผู้​ที่​นั่ง​อยู่​บน​บัลลังก์ และ​เป็น​ของ​ลูกแกะ” 11 ทูตสวรรค์​ทั้งหมด​ที่​ยืน​ล้อมรอบ​บัลลังก์ และ​ล้อมรอบ​พวก​ผู้​อาวุโส​และ​สิ่งมีชีวิต​ทั้ง​สี่​นั้น​ได้​ก้ม​หน้า​ลง​กราบ​อยู่​ต่อหน้า​บัลลังก์ และ​นมัสการ​พระเจ้า 12 พวกเขา​พูด​ว่า “อาเมน คำ​สรรเสริญ ความ​รุ่งโรจน์ สติปัญญา คำ​ขอบคุณ เกียรติยศ ฤทธิ์​อำนาจ​และ​พละ​กำลัง จง​เป็น​ของ​พระเจ้า​ของ​เรา​ตลอดไป อาเมน”

13 จากนั้น​ผู้​อาวุโส​องค์​หนึ่ง​ได้​ถาม​ผม​ว่า “พวก​ที่​สวม​เสื้อคลุม​สีขาว​นี้​เป็น​ใคร​กัน พวกเขา​มา​จาก​ที่ไหน​กัน”

14 ผม​ตอบ​ว่า “ท่าน​ครับ ท่าน​ย่อม​รู้ดี​ว่า​พวกเขา​เป็น​ใคร” ผู้​อาวุโส​จึง​บอกว่า “คน​พวกนี้​คือ​คน​ที่​มา​จาก​ความ​ทุกข์ยาก​ลำบาก​ครั้ง​ยิ่งใหญ่ พวกเขา​ซัก​เสื้อคลุม+ 7:14 ซัก​เสื้อคลุม หมายถึง พวกเขา​ได้รับ​การ​อภัย​บาป เพราะ​พระเยซู​ได้​ตาย​เพื่อ​ไถ่​พวกเขา​จาก​บาป​ของ​เขา​ด้วย​เลือด​ของ​ลูกแกะ​จน​มัน​ขาว​สะอาด 15 พวกเขา​ถึง​ได้​มา​อยู่​ต่อหน้า​บัลลังก์​ของ​พระเจ้า และ​รับใช้​พระองค์​ทั้ง​กลางวัน​และ​กลางคืน​ใน​พระวิหาร​ของ​พระองค์ และ​พระองค์​ที่​นั่ง​อยู่​บน​บัลลังก์​จะ​อยู่​คุ้มครอง​ดูแล​พวกเขา 16 พวกเขา​จะ​ไม่​หิว​หรือ​กระหาย​อีก ความร้อน​จาก​แสงแดด​จะ​ไม่​แผดเผา​พวกเขา​เลย 17 ลูกแกะ​ซึ่ง​อยู่​ตรงกลาง​ใกล้​กับ​บัลลังก์​จะ​ดูแล​เอาใจใส่​พวกเขา​เหมือนกับ​ผู้เลี้ยง​แกะ และ​จะ​นำ​พวก​เขา​ไป​ยัง​น้ำพุ​ที่​ให้​ชีวิต และ​พระเจ้า​จะ​เช็ด​น้ำตา​ทุกหยด​จาก​ตา​ของ​พวกเขา”

8

ผนึก​อัน​ที่​เจ็ด

1 เมื่อ​ลูกแกะ​เปิด​ผนึก​อัน​ที่​เจ็ด​ออก​มา สวรรค์​ก็​เงียบ​ไป​เป็น​เวลา​ราว​ครึ่ง​ชั่วโมง 2 ผม​เห็น​ทูตสวรรค์​เจ็ด​องค์​นั้น​ยืน​อยู่​ต่อหน้า​พระเจ้า และ​พวกเขา​ได้รับ​แตร​เจ็ด​อัน

3 ทูตสวรรค์​อีก​องค์​หนึ่ง​ถือ​กระถาง​ไฟ​ทองคำ​เข้า​มา​ยืน​อยู่​ที่​แท่นบูชา ท่าน​ได้รับ​เครื่อง​หอม​จำนวน​มาก สำหรับ​เอา​มา​เผา​ถวาย​บน​แท่นบูชา​ทองคำ​ที่​อยู่​หน้า​บัลลังก์ ร่วมกับ​คำ​อธิษฐาน​ของ​คน​ของ​พระเจ้า 4 ควัน​จาก​เครื่อง​หอม​ใน​มือ​ทูตสวรรค์​องค์​นั้น และ​คำ​อธิษฐาน​ของ​คน​ของ​พระเจ้า​ได้​ลอย​ขึ้น​ไปหา​พระเจ้า 5 จาก​นั้น​ทูตสวรรค์​เอา​ไฟ​จาก​แท่นบูชา​มา​ใส่​ลง​ใน​กระถาง แล้ว​โยน​กระถาง​นั้น​ลง​ไป​บน​แผ่นดิน​โลก ทำ​ให้​เกิด​ฟ้าแลบ ฟ้าร้อง​และ​เสียง​ต่างๆ​รวมทั้ง​แผ่นดิน​ไหว

ทูตสวรรค์​ทั้ง​เจ็ด​เป่า​แตร

6 จาก​นั้น​ทูตสวรรค์​ทั้ง​เจ็ด​องค์ ต่าง​ก็​เตรียม​พร้อม​ที่​จะ​เป่า​แตร​ทั้ง​เจ็ด​อัน​ของ​ตนเอง 7 เมื่อ​ทูตสวรรค์​องค์​แรก​เป่า​แตร​ขึ้น ก็​มี​ลูกเห็บ​และ​ไฟ​ผสม​กับ​เลือด ถูก​โยน​ลง​มา​บน​แผ่นดิน​โลก ทำ​ให้​หนึ่ง​ใน​สาม​ของ​โลก รวม​ทั้ง​หนึ่ง​ใน​สาม​ของ​ต้นไม้​ถูก​ไฟ​เผา​ไป และ​พืช​ผัก​สีเขียว​ทั้งหมด​ก็​ถูก​เผา​จน​หมดสิ้น

8 เมื่อ​ทูตสวรรค์​องค์​ที่​สอง​เป่า​แตร​ขึ้น มี​สิ่ง​หนึ่ง​ที่​ดู​เหมือน​ภูเขา​ขนาดใหญ่​ที่​กำลัง​ลุก​เป็น​ไฟ​ถูก​โยน​ลง​ไป​ใน​ทะเล ทำ​ให้​หนึ่ง​ใน​สาม​ของ​ทะเล​กลาย​เป็น​เลือด 9 หนึ่ง​ใน​สาม​ของ​สิ่งมีชีวิต​ใน​ทะเล​ก็​ตาย​ไป และ​หนึ่ง​ใน​สาม​ของ​เรือ​ก็​ถูก​ทำลาย

10 เมื่อ​ทูตสวรรค์​องค์​ที่​สาม​เป่า​แตร​ขึ้น ดาว​ดวง​ใหญ่​ดวง​หนึ่ง​ที่​ลุกไหม้​โชติช่วง​เหมือนกับ​คบเพลิง ก็​ตก​ลง​มา​จาก​ฟ้า ลง​ไป​หนึ่ง​ใน​สาม​ส่วน​ของ​แม่น้ำ​ทั้งหลาย​และ​แหล่งน้ำ​ทั้งหลาย 11 ดาว​ดวงนั้น​ชื่อ​ว่า บอระเพ็ด ทำ​ให้​หนึ่ง​ใน​สาม​ของ​น้ำ​มี​รส​ขม ทำ​ให้​คน​มากมาย​ที่​ดื่ม​น้ำ​นั้น​ตาย​ไป

12 เมื่อ​ทูตสวรรค์​องค์​ที่​สี่​เป่า​แตร​ขึ้น ทำ​ให้​หนึ่ง​ใน​สาม​ของ​ดวง​อาทิตย์ ดวงจันทร์ และ​ดวงดาว​ต่างๆ​ถูก​ทำลาย​จน​มืด​ไป ทำ​ให้​หนึ่ง​ใน​สาม​ของ​กลางวัน​และ​กลางคืน​ไม่มี​แสงสว่าง

13 ใน​ขณะที่​ผม​มองดู​อยู่​นั้น ผม​ได้ยิน​เสียง​นก​อินทรี​ตัวหนึ่ง​ที่​บิน​อยู่​กลาง​อากาศ ร้อง​เสียง​ดัง​ว่า “น่าละอาย น่าละอาย น่าละอาย สำหรับ​คนชั่ว​ที่​อาศัย​อยู่​บน​แผ่นดิน​โลก เพราะ​เมื่อ​ทูตสวรรค์​สาม​องค์​ที่​เหลือ​อยู่ เป่า​แตร​ขึ้น​มา พวกเขา​ก็​จะ​หมด​ศักดิ์ศรี​ไป”

9

1 เมื่อ​ทูตสวรรค์​องค์​ที่​ห้า​เป่า​แตร​ขึ้น ผม​เห็น​ดาว​ดวง​หนึ่ง​ตก​จาก​ฟ้า​ลง​บน​แผ่นดิน​โลก​และ​ดาว​ดวงนี้​ได้รับ​กุญแจ​สำหรับ​ไข​นรก​อเวจี+ 9:1 นรก​อเวจี เป็น​เหว​หรือ​หลุม​ที่​ลึก​ไม่​มี​จุด​สิ้นสุด เป็น​ที่​ขัง​วิญญาณ​ชั่ว คำนี้​ใช้​ใน​บท​ที่ 9:1, 2, 11; 11:7; 17:8; 20:1, 32 เมื่อ​ดาว​ดวงนั้น​เปิด​นรก​อเวจี แล้ว​ก็​มี​ควัน​พุ่ง​ออก​มา​เหมือน​ควัน​ที่​ออก​มา​จาก​เตา​หลอม​โลหะ​ขนาด​ยักษ์ ควันนี้​บดบัง​ดวง​อาทิตย์ และ​ท้องฟ้า​ให้​มืดมิด​ไป 3 มี​ฝูง​ตั๊กแตน​บิน​ออก​มา​จาก​ควันนี้​ลง​มา​บน​แผ่นดิน​โลก พวกมัน​ได้รับ​อำนาจ​จาก​พระเจ้า​ให้​ต่อย​ได้​เหมือน​แมงป่อง 4 แต่​ไม่​ได้รับ​อนุญาต​ให้​ทำลาย​หญ้า พืช​สีเขียว หรือ​ต้นไม้ แต่​ให้​ทำร้าย​เฉพาะ​คน​ที่​ไม่มี​ตรา​ประทับ​ของ​พระเจ้า​อยู่​บน​หน้าผาก​เท่านั้น 5 พวก​ตั๊กแตน​นี้​ไม่​ได้รับ​อนุญาต​ให้​ฆ่า​คน​พวกนี้ แต่​ให้​ทรมาน​คน​พวกนี้​ให้​เจ็บปวด​เหมือน​แมงป่อง​ต่อย​เป็น​เวลา​ห้า​เดือน 6 ใน​ช่วง​เวลานั้น​มนุษย์​จะ​แสวงหา​ความตาย​แต่​ก็​หา​ไม่เจอ พวกเขา​อยาก​ตาย แต่​ความตาย​จะ​หนี​ไป​จาก​พวกเขา

7 พวก​ตั๊กแตน​นี้ ดู​เหมือน​ม้า​ที่​พร้อม​จะ​ออก​รบ บน​หัว​ของ​มัน​สวม​สิ่ง​ที่​เหมือน​กับ​มงกุฎ​ทองคำ หน้า​ของ​มัน​เหมือน​กับ​หน้า​ของ​มนุษย์ 8 ผม​ของ​มัน​เหมือน​กับ​ผม​ของ​ผู้หญิง ฟัน​ของ​มัน​เหมือน​ฟัน​สิงโต 9 พวกมัน​มี​หน้าอก​เหมือน​แผ่น​เกราะ​เหล็ก เสียง​ปีก​ของ​มัน​เหมือน​เสียง​ของ​รถรบ​พร้อม​ม้า​เป็น​จำนวน​มาก​ที่​เร่งรีบ​เข้า​สู่​สงคราม 10 หาง​ของ​มัน​มี​เหล็กนัย​เหมือน​กับ​หาง​แมงป่อง อำนาจ​ของ​มัน​ที่​จะ​ทำร้าย​มนุษย์​ตลอด​ห้า​เดือน​นั้น​อยู่​ที่​หาง​ของ​มัน 11 พวกมัน​มี​พวกทูต​ที่​คอย​ดูแล​นรก​อเวจี​นั้น เป็น​กษัตริย์​ของ​พวกมัน ทูต​นี้​มี​ชื่อ​ใน​ภาษา​ฮีบรู​ว่า อาบัดโดน+ 9:11 อาบัดโดน เป็น​สถานที่​แห่ง​ความตาย (ใน​พระคัมภีร์​เดิม) และ​มี​ชื่อ​ใน​ภาษา​กรีก​ว่า อปอลลิโยน หรือ​ผู้ทำลาย

12 เรื่อง​น่าอับอาย​อัน​แรก​ผ่าน​ไป​แล้ว ดูสิ ยัง​เหลือ​เรื่อง​น่าอับอาย​อัน​ยิ่งใหญ่​อีก​สอง​อย่าง ที่​กำลัง​จะ​เกิดขึ้น

13 เมื่อ​ทูตสวรรค์​องค์​ที่​หก​เป่า​แตร​ขึ้น ผม​ได้ยิน​เสียง​มา​จาก​เชิงงอน​ทั้ง​สี่​อัน ตรงมุม​ของ​แท่นบูชา​ทองคำ​ที่​ตั้ง​อยู่​ตรงหน้า​พระเจ้า 14 เสียงนั้น​พูด​กับ​ทูตสวรรค์​องค์​ที่​หก​ที่​ถือ​แตร​ว่า “ให้​แก้มัด​ทูตสวรรค์​ทั้ง​สี่​ที่​ถูก​มัด​ไว้​ที่​แม่น้ำ​ใหญ่​ยูเฟรติส+ 9:14 แม่น้ำ​ใหญ่​ยูเฟรติส เป็น​แม่น้ำ​ทาง​ทิศ​ตะวันออก​ของ​อาณาจักร​โรมัน กั้น​พรมแดน​ระหว่าง​อาณาจักร​โรม​มัน​กับ ประเทศ​พาร์เธีย ประเทศ​พาร์เธีย​มี​ทหาร​ม้า​ที่​แข็งแกร่ง​และ​ดุดัน​มาก อ่าน​เพิ่มเติม​ได้​จาก​บทที่ 16:12” 15 ดังนั้น​ทูต​องค์​ที่​หก​ได้​ไป​ปล่อย​ทูตสวรรค์​ทั้ง​สี่ ซึ่ง​พระเจ้า​ได้​เตรียม​ไว้​พร้อม​แล้ว​สำหรับ​ชั่วโมงนี้ วันนี้ เดือนนี้ และ​ปีนี้ เพื่อ​ทูตสวรรค์​ทั้ง​สี่​องค์​นี้​จะ​ได้​ฆ่า​หนึ่ง​ใน​สาม​ของ​ผู้คน​เสีย 16 ผม​ได้ยิน​ว่า จำนวน​ของ​กองทัพ​ทหารม้า​มี​อยู่​สองร้อย​ล้าน​นาย

17 ใน​นิมิต​ของ​ผม ลักษณะ​ของ​ม้า​และ​คน​ขี่​นั้น​เป็น​อย่างนี้​คือ คน​ที่​นั่ง​บน​หลัง​ม้า​มี​เกราะ​บัง​อก​สี​แดง​เหมือน​ไฟ สี​น้ำเงิน​เหมือน​พลอย​น้ำเงิน​เข้ม และ​สี​เหลือง​เหมือน​กำมะถัน และ​หัว​ของ​ม้า​เหมือน​กับ​หัว​สิงโต ปาก​ของ​มัน​มี​ไฟ ควัน และ​กำมะถัน​พุ่ง​ออก​มา 18 ภัยพิบัติ​ทั้ง​สาม​อย่างนี้ คือ ไฟ ควัน และ​กำมะถัน​ที่​พุ่ง​ออก​มา​จาก​ปาก​ของ​ม้า​พวกนั้น​ได้​ฆ่า​หนึ่ง​ใน​สาม​ของ​มนุษย์ 19 เพราะ​ฤทธิ์​ของ​ม้า​อยู่​ที่​ปาก​และ​หาง​ของ​มัน หาง​ของ​มัน​เหมือน​งู​ที่​มี​หัว​ไว้​ทำร้าย​คน

20 มนุษย์​ที่​เหลือ​อยู่ ที่​ไม่ได้​ถูก​ฆ่า​จาก​ภัยพิบัติ​เหล่านี้ ยัง​คง​ไม่ได้​หัน​ไป​จาก​สิ่งต่างๆ​ที่​พวกเขา​สร้าง​ขึ้น​มา​กับ​มือ​ของ​ตัวเอง พวกเขา​ไม่ได้​เลิก​กราบไหว้​พวก​ภูตผี​ปีศาจ หรือ​รูปเคารพ​ที่​ทำ​ด้วย​ทองคำ เงิน หิน และ​ไม้​ซึ่ง​ไม่​สามารถ​มองเห็น หรือ​ได้ยิน​หรือ​เดิน​ได้ 21 พวกเขา​ไม่ได้​กลับตัว​กลับใจ​จาก​การ​ฆ่าฟัน​กัน การ​ใช้​เวทมนตร์​คาถา การ​ทำบาป​ทาง​เพศ และ​การ​ลักขโมย

10

ทูตสวรรค์​และ​หนังสือม้วน

1 ผม​ได้​เห็น​ทูตสวรรค์​ที่​มี​ฤทธิ์​มาก​อีก​องค์​หนึ่ง​ลง​มา​จาก​สวรรค์ มี​เมฆ​ปกคลุม​ตัว​และ​มี​รุ้ง​อยู่​รอบ​หัว ใบหน้า​เหมือน​ดวง​อาทิตย์ และ​มี​ขา​เหมือน​เสาไฟ 2 ใน​มือ​ของ​ท่าน​มี​หนังสือม้วน​เล็กๆ​ที่​คลี่​เปิด​อยู่ เท้าขวา​ของ​ท่าน​เหยียบ​อยู่​บน​ทะเล ส่วน​เท้าซ้าย​เหยียบ​อยู่​บน​แผ่นดิน 3 ท่าน​ร้อง​เสียง​ดัง​เหมือน​สิงโต​คำราม และ​เมื่อ​ร้อง เสียง​ฟ้าร้อง​ทั้ง​เจ็ด​เสียง​ก็​ดัง​ขึ้น 4 เมื่อ​เสียง​ฟ้าร้อง​ทั้ง​เจ็ด​ดัง​ขึ้น ผม​เริ่ม​จะ​เขียน แต่​ผม​ได้ยิน​เสียง​จาก​สวรรค์​ดัง​ขึ้น​เสีย​ก่อน​ว่า “เก็บ​สิ่ง​ที่​ฟ้าร้อง​ทั้ง​เจ็ด​ได้​พูด​ไว้​เป็น​ความลับ อย่า​ได้​เขียน​ลงไป”

5 จาก​นั้น​ทูตสวรรค์​ที่​ผม​เห็น​ยืน​อยู่​ทั้ง​บน​ทะเล​และ​บน​แผ่นดิน​นั้น ได้​ชู​มือขวา​ของ​ท่าน​ขึ้น​ฟ้า 6 สาบาน​โดย​อ้าง​ถึง​พระเจ้า​ผู้​มี​ชีวิต​อยู่​ตลอดไป ผู้สร้าง​ฟ้าสวรรค์ แผ่นดิน​โลก ทะเล และ​ทุกสิ่ง​ทุกอย่าง​ที่​อยู่​ใน​พวกมัน​ด้วย ทูตสวรรค์​สาบาน​ว่า “พระเจ้า​จะ​ไม่​รอ​ช้า​อีก​ต่อไป​แล้ว​ที่​จะ​ทำ​ตาม​แผน​ของ​พระองค์” 7 ใน​เวลา​ที่​ทูตสวรรค์​องค์​ที่​เจ็ด​จะ​เป่า​แตร​นั้น พระเจ้า​จะ​ทำ​ให้​แผนการ​อัน​ลึกลับ​ของ​พระองค์​สำเร็จ​ตาม​ที่​พระองค์​ได้​ประกาศ​ไว้​กับ​พวก​ผู้​พูดแทน​พระเจ้า ผู้รับใช้​ของ​พระองค์

8 จากนั้น​เสียง​ที่​ผม​ได้ยิน​จาก​สวรรค์​ก็​บอก​ผม​อีก​ครั้งหนึ่ง​ว่า “ไป​รับ​ม้วน​หนังสือ​ที่​คลี่​เปิด​อยู่​ใน​มือ​ของ​ทูตสวรรค์​ที่​ยืน​อยู่​ทั้ง​บน​ทะเล​และ​บน​แผ่นดิน​สิ” 9 ผม​จึง​ไป​หา​ทูตสวรรค์​องค์​นั้น​และ​ขอ​หนังสือ​ม้วน​เล็ก​นั้น ท่าน​บอกว่า “เอา​ไป​กิน มัน​จะ​มี​รส​ขม​เมื่อ​อยู่​ใน​ท้อง แต่​เมื่อ​อยู่​ใน​ปาก​มัน​จะ​มี​รสหวาน​เหมือน​น้ำผึ้ง” 10 ผม​จึง​รับ​หนังสือ​ม้วน​จาก​มือ​ทูตสวรรค์​มา​กิน เมื่อ​มัน​อยู่​ใน​ปาก​ผม​ก็​มี​รส​หวาน​เหมือน​น้ำผึ้ง แต่​เมื่อ​ตก​ถึง​ท้อง​ก็​กลับ​กลาย​เป็น​ขม 11 มี​ผู้หนึ่ง​บอก​ผม​ว่า “เจ้า​จะ​ต้อง​ประกาศ​คำตัดสิน​ของ​พระเจ้า​ต่อ​เชื้อชาติ​ทั้งหลาย ชนชาติ​ต่างๆ ภาษา​ต่างๆ​และ​พวก​กษัตริย์​ทั้งหลาย”

11

พยาน​ทั้งสอง

1 หลังจาก​นั้น​ผม​ได้รับ​ไม้อ้อ​ยาว​ก้าน​หนึ่ง​ไว้​ใช้​เป็น​ไม้วัด มี​เสียง​บอก​กับ​ผม​ว่า “ไป​วัด​ขนาด​วิหาร​ของ​พระเจ้า แท่นบูชา และ​นับ​จำนวน​คน​ที่​กำลัง​นมัสการ​อยู่​ใน​วิหาร​นั้น 2 แต่​ไม่ต้อง​วัด​ลาน​ชั้นนอก​ของ​วิหาร เพราะ​ได้​ถูก​ยก​ให้​กับ​คน​นอก​ศาสนา​แล้ว พวกเขา​จะ​เหยียบย่ำ​ไป​ทุกหนแห่ง​ใน​เมือง​บริสุทธิ์​เป็น​เวลา​สี่สิบสอง​เดือน 3 เรา​จะ​ให้​ฤทธิ์​อำนาจ​กับ​พยาน​ทั้งสอง​ของ​เรา​ที่​จะ​ประกาศ​ถ้อยคำ​ของ​พระเจ้า​เป็น​เวลา​หนึ่งพัน​สองร้อย​หกสิบ​วัน และ​พวกเขา​จะ​สวมใส่​ผ้า​กระสอบ” 4 มี​ต้นมะกอก​สอง​ต้น​และ​ตะเกียง​ที่​มี​ขาตั้ง​สอง​ดวง​ตั้ง​อยู่​ตรง​หน้า​องค์​เจ้า​ชีวิต​ผู้​ครอบ​ครอง​โลกนี้ พวกมัน​เป็น​สัญลักษณ์​ของ​พยาน​ทั้ง​สอง​นั้น 5 ถ้า​มี​ใคร​พยายาม​ที่​จะ​ทำ​อันตราย​พยาน​ทั้ง​สอง​นี้ ก็​จะ​มี​ไฟ​ออก​มา​จาก​ปาก​ของ​พวกเขา ทำลาย​ศัตรู​นั้น​เสีย ถ้า​มี​ใคร​พยายาม​ทำร้าย​พวกเขา ก็​จะ​ต้อง​ตาย​แบบนี้ 6 พยาน​ทั้งสอง​นี้ มี​ฤทธิ์​อำนาจ​ที่​จะ​ปิด​ท้องฟ้า​ไม่​ให้​ฝนตก ใน​ขณะ​ที่​พวกเขา​กำลัง​ประกาศ​ถ้อยคำ​ของ​พระเจ้า​อยู่ พวกเขา​มี​ฤทธิ์​ทำให้​แหล่งน้ำ​ทั้งหมด​กลายเป็น​เลือด และ​มี​ฤทธิ์​ที่​จะ​ทำ​ให้​เกิด​ภัยพิบัติ​ต่างๆ​บน​โลก​กี่ครั้ง​ก็ได้​ตาม​ที่​พวกเขา​ต้องการ

7 เมื่อ​พวกเขา​ทำ​หน้าที่​เป็น​พยาน​เสร็จ​แล้ว จะ​มี​สัตว์ร้าย​ตัวหนึ่ง​ขึ้น​มา​จาก​นรก​อเวจี​ออก​มา​ต่อสู้​กับ​พวกเขา สัตว์​ตัวนั้น​จะ​ชนะ​และ​ฆ่า​พวกเขา​เสีย 8 ศพ​ของ​พวกเขา​จะ​นอน​อยู่​บน​ถนน​ใน​เมือง​อัน​ยิ่งใหญ่ เป็น​เมือง​ที่​องค์​เจ้า​ชีวิต​ของ​พวกเขา​ได้​ถูก​ตรึง​บน​ไม้กางเขน​เหมือนกัน ซึ่ง​ได้​ชื่อว่า​เป็น​เมือง​โสโดม​และ​เมือง​อียิปต์ 9 คน​จาก​ทุกเชื้อชาติ ทุกเผ่าพันธุ์ ทุกภาษา​และ​ทุกชนชาติ จะ​มองดู​ศพ​ของ​พวกเขา​ตลอดเวลา​สามวัน​ครึ่ง​และ​จะ​ไม่ยอม​ให้​เอา​ศพ​นั้น​ไป​ฝัง 10 พวก​คนชั่ว​ที่​อยู่​บน​โลกนี้​ต่าง​ก็​จะ​มี​ความสุข เพราะ​เขา​ทั้งสอง​ตาย​แล้ว พวกเขา​จะ​จัด​งาน​เลี้ยง​ฉลอง​และ​ให้​ของขวัญ​แก่​กัน​และ​กัน เพราะ​ผู้​พูดแทน​พระเจ้า​ทั้ง​สอง​คนนี้​ได้​ทำ​ให้​คน​พวกนั้น​ที่​อยู่​บน​โลก​ทน​ทุกข์ทรมาน

11 แต่​หลังจาก​ผ่าน​ไป​สามวัน​ครึ่ง พระเจ้า​จะ​ให้​ลม​หายใจ​ที่​ให้​ชีวิต​กับ​เขา​ทั้งสอง และ​พวกเขา​ก็​ลุกขึ้น​ยืน พวกคน​ที่​เห็น​เขา​ต่าง​ก็​กลัว​มาก 12 ผู้​พูดแทน​พระเจ้า​ทั้งสอง​ได้ยิน​เสียง​อัน​ดัง​จาก​สวรรค์​พูด​กับ​พวกเขา​ว่า “ขึ้น​มา​ที่นี่” พวกเขา​จึง​ได้​ขึ้น​ไป​บน​สวรรค์​ใน​หมู่เมฆ​นั้น และ​พวกศัตรู​ของ​เขา​ก็​เห็น​พวกเขา​ขึ้น​ไป

13 ใน​ขณะ​เดียว​กัน​ก็​เกิด​แผ่นดิน​ไหว​อย่าง​รุนแรง ทำ​ให้​หนึ่ง​ใน​สิบส่วน​ของ​บ้านเมือง​นั้น​ถูก​ทำลาย​ลง มี​คนตาย​เจ็ดพัน​คน​จาก​แผ่นดิน​ไหว ส่วน​คน​ที่​เหลือ​อยู่​ตกใจ​กลัว​มาก ต่าง​พา​กัน​สรรเสริญ​พระเจ้า​แห่ง​สวรรค์

14 เรื่อง​น่าอับอาย​อัน​ที่​สอง​ผ่าน​ไป​แล้ว แต่​ระวัง​ให้ดี เรื่อง​น่าอับอาย​อัน​ที่​สาม​กำลัง​จะ​เกิดขึ้น​ใน​ไม่​ช้า

แตร​ที่​เจ็ด

15 เมื่อ​เสียง​แตร​จาก​ทูตสวรรค์​องค์​ที่​เจ็ด​ดัง​ขึ้น ก็​มี​เสียง​ใน​สวรรค์​ดัง​ขึ้น​มากมาย​พูด​ว่า

“อาณาจักร​ของ​โลก​นี้​ได้​กลาย​เป็น​อาณาจักร​ของ​องค์​เจ้า​ชีวิต​ของ​เรา​กับ​กษัตริย์​ผู้​ยิ่งใหญ่​ของ​พระองค์​แล้ว

พระองค์​จะ​ครอบ​ครอง​ตลอดไป”

16 พวก​ผู้​อาวุโส​ทั้ง​ยี่สิบสี่​องค์​ที่​นั่ง​อยู่​บน​บัลลังก์​ของ​ตน​ตรง​หน้า​พระเจ้า ได้​ก้ม​หน้า​กราบ​ลง​นมัสการ​พระเจ้า 17 และ​พูด​ว่า

“เรา​ขอบคุณ​พระองค์ องค์​เจ้า​ชีวิต พระเจ้า​ผู้​มี​ฤทธิ์ทั้งสิ้น

ผู้​ซึ่ง​เป็น​อยู่​ใน​ปัจจุบันนี้​และ​ใน​อดีต

เพราะ​พระองค์​ได้​ใช้​อำนาจ​อัน​ยิ่งใหญ่​ของ​พระองค์

และ​ได้​เริ่ม​ครอบ​ครอง​แล้ว

18 ชนชาติ​ที่​ไม่ได้​เชื่อ​พระองค์​เกิด​ความ​โกรธแค้น

แต่​บัดนี้​ถึง​เวลา​แล้ว ที่​พระองค์​จะ​แสดง​ความ​โกรธ​ของ​พระองค์

ถึง​เวลา​สำหรับ​พระองค์​แล้ว ที่​จะ​พิพากษา​คน​ที่​ตาย​ไป​แล้ว

และ​ให้​รางวัล​กับ​พวก​ผู้รับใช้​ของ​พระองค์ พวก​ผู้​พูดแทน​พระเจ้า

คน​ของ​พระองค์​และ​คน​พวกนั้น​ที่​เคารพ​ยำเกรง​พระองค์

ทั้ง​ผู้​ยิ่งใหญ่​และ​ผู้​ต่ำต้อย

และ​ถึง​เวลา​สำหรับ​พระองค์​แล้ว ที่​จะ​ทำลาย​คน​พวกนั้น​ที่​ได้​ทำลาย​แผ่นดิน​โลก”

19 จากนั้น​วิหาร​ของ​พระเจ้า​ใน​สวรรค์​ก็​เปิด​ออก จน​สามารถ​เห็น​หีบ​ที่​บรรจุ​คำ​สัญญา​ของ​พระองค์​ภายใน​วิหาร​นั้น และ​เกิด​ฟ้าแลบ เสียง​ต่างๆ เสียง​ฟ้าร้อง แผ่นดิน​ไหว และ​พายุ​ลูกเห็บ​อย่าง​หนัก

12

ผู้หญิง​กับ​พญานาค

1 หลังจากนั้น​ผม​เห็น​สิ่ง​ที่​ยิ่งใหญ่​และ​มหัศจรรย์​เกิดขึ้น​บน​สวรรค์ คือ​มี​หญิง​คนหนึ่ง​มี​ดวง​อาทิตย์​เป็น​เสื้อผ้า มี​ดวงจันทร์​อยู่​ใต้เท้า และ​บนหัว​ของ​เธอ​มี​มงกุฎ​ที่​ทำ​ด้วย​ดาว​สิบสอง​ดวง 2 เธอ​ตั้งท้อง​อยู่ เธอ​ร้อง​ด้วย​ความ​เจ็บปวด​เพราะ​ใกล้​จะ​คลอด​แล้ว 3 ผม​ได้​เห็น​สิ่ง​ที่​ยิ่งใหญ่​และ​มหัศจรรย์​อีก​อย่างหนึ่ง​เกิดขึ้น​บน​สวรรค์ โอ้โห​ดูสิ มี​พญานาค​สีแดง​ตัวใหญ่​ตัวหนึ่ง มี​เจ็ด​หัว​และ​สิบ​เขา​โผล่​ออก​มา แต่ละ​หัว​มี​มงกุฎ​สวม​อยู่ 4 หาง​ของ​มัน​ตวัด​เอา​หนึ่ง​ใน​สาม​ของ​ดวงดาว​บน​ท้องฟ้า​ตกลง​มา​บน​โลก และ​มัน​ก็​ยืน​อยู่​ตรงหน้า​หญิง​ที่​กำลัง​จะ​คลอด​ลูก​คนนั้น เพื่อ​จะ​กิน​ลูก​ของ​นาง​ทันที​ที่​คลอด​ออกมา 5 หญิง​คนนั้น​ได้​คลอด​ลูกชาย ผู้ที่​จะ​ครอบ​ครอง​ประชาชาติ​ทั้งปวง​ด้วย​คทา​เหล็ก แต่​พระเจ้า​ก็​ได้​คว้า​ลูก​ของ​เธอ​ไป​อยู่​กับ​พระองค์​บน​บัลลังก์​ของ​พระองค์ 6 เธอ​ได้​หนี​เข้าไป​ใน​ที่​เปล่า​เปลี่ยว​แห้งแล้ง ไป​ยัง​ที่​ที่​พระเจ้า​ได้​เตรียมไว้​สำหรับ​เธอ เพื่อเธอ​จะ​ได้รับ​การ​ดูแล​เป็น​เวลา​หนึ่งพัน​สองร้อย​หกสิบ​วัน

7 ต่อมา​ได้​เกิด​สงคราม​ขึ้น​บน​สวรรค์ มิคาเอล+ 12:7 มิคาเอล คือ​หัวหน้า​ทูตสวรรค์​ของ​พระเจ้า​กับ​ทูตสวรรค์​ของ​ท่าน​ได้​ต่อสู้​กับ​พญานาค​ตัว​นั้น แล้ว​พญานาค​ตัวนั้น​กับ​พวก​สมุน​ของมัน​ก็​ตอบโต้ 8 ฝ่าย​พญานาค​แพ้ ดังนั้น​มัน​และ​พวก​สมุน​ของมัน​จึง​ไม่​สามารถ​อยู่​บน​สวรรค์​ได้​อีก​ต่อไป 9 พญานาค​ซึ่ง​เป็น​งู​ดึกดำบรรพ์ ซึ่ง​เรียกกัน​ว่า มาร​หรือ​ซาตาน ผู้ที่​ล่อลวง​มนุษย์​ทั้งโลก ก็​ถูก​โยน​ลง​มา​บน​โลก​พร้อมกับ​พวก​สมุน​ของมัน

10 หลังจากนั้น​ผม​ก็​ได้ยิน​เสียง​ดัง​ขึ้น​ใน​สวรรค์​ว่า “เดี๋ยวนี้​ชัยชนะ​และ​ฤทธิ์​อำนาจ และ​อาณาจักร​ของ​พระเจ้า​ของเรา และ​สิทธิอำนาจ​ของ​กษัตริย์​ผู้​ยิ่งใหญ่​ของ​พระองค์​ได้​มา​ถึง​แล้ว ผู้ที่​กล่าว​โทษ+ 12:10 ผู้ที่​กล่าว​โทษ หมายถึง ซาตาน ซาตาน​ชอบ​จับผิด​และ​กล่าวหา​คน​ของ​พระเจ้า​ต่อหน้า​พระองค์ ดู​เพิ่มเติม​ได้​จาก​หนังสือ เศคาริยาห์ 3:1-4 และ​หนังสือ โยบ 1:6-13; 2:1-6​พี่น้อง​ของเรา​ต่อหน้า​พระเจ้า​ทั้งวัน​ทั้งคืน ได้​ถูก​โยน​ลง​ไป​แล้ว 11 แต่​พี่น้อง​ของเรา​เอา​ชนะ​มัน​ได้ เพราะ​เลือด​ของ​ลูกแกะ เพราะ​คำพยาน​ของ​พวกเขา​เอง และ​เพราะ​พวกเขา​ยอมตาย​ถ้า​จำเป็น 12 เพราะ​อย่างนี้ ขอ​ให้​ทั้ง​สวรรค์​และ​ผู้ที่​อยู่​บน​สวรรค์​นั้น​จง​รื่นเริง​ยินดี​เถิด แต่​พวกคุณ​ที่​อาศัย​อยู่​ใน​โลก​และ​ใน​ทะเล​จะ​หมด​ศักดิ์ศรี​ไป เพราะ​มาร​ได้​ลง​มา​หา​พวกคุณ​ด้วย​ความ​โกรธแค้น​ยิ่งนัก เนื่องจาก​รู้ว่า​เวลา​ของมัน​มี​น้อย”

13 เมื่อ​พญานาค​เห็น​ว่า​มัน​ถูก​ทิ้ง​ลง​บน​แผ่นดิน​โลก​แล้ว มัน​ก็​ไล่ล่า​ตาม​หญิง​ที่​คลอด​ลูกชาย​คนนั้น 14 แต่​หญิงนั้น​ได้รับ​ปีก​ของ​นกอินทรี​ใหญ่​สอง​ปีก เพื่อ​เธอ​จะ​ได้​บิน​เข้า​ไป​ใน​ที่​เปล่า​เปลี่ยว​แห้งแล้ง ไป​ยัง​ที่​ที่​ได้​จัดเตรียม​ไว้​สำหรับ​เธอ เพื่อ​เธอ​จะ​ได้รับ​การ​ดูแล​ตลอด​เวลา​สาม​ปี​ครึ่ง และ​จะ​ได้​อยู่​ห่าง​จาก​พญานาค​นั้น 15 แล้ว​พญานาค​ได้​พ่น​น้ำ​ออก​จาก​ปาก​ของ​มัน​เหมือน​กับ​แม่น้ำ เพื่อ​ที่​จะ​พัด​หญิงนั้น​ให้​จม​ไป 16 แต่​แผ่นดิน​โลก​ได้​ช่วย​หญิงนั้น​ไว้ ด้วย​การ​แยก​ออก​เป็น​ช่อง​แล้ว​กลืน​น้ำ​ที่​พญานาค​นั้น​พ่น​ออก​มา 17 ทำ​ให้​พญานาค​โกรธแค้น​หญิงนั้น ดังนั้น​มัน​จึง​ไป​ทำ​สงคราม​กับ​ลูกหลาน​ที่​เหลืออยู่​ของ​เธอ พวกเขา​คือ​คน​ที่​เชื่อฟัง​กฎปฏิบัติ​ของ​พระเจ้า และ​ยึดถือ​คำพยาน​ของ​พระเยซู​เกี่ยวกับ​พระเจ้า

18 พญานาค​นั้น​ได้​ยืน​อยู่​ที่​ชาย​ทะเล

13

สัตว์ร้าย​สอง​ตัว

1 หลังจากนั้น​ผม​เห็น​สัตว์ร้าย​ตัวหนึ่ง​ขึ้น​มา​จาก​ทะเล มัน​มี​เจ็ด​หัว​และ​สิบ​เขา ทุกๆ​เขา​ของ​มัน​มี​มงกุฎ​สวม​อยู่ และ​ทุกๆ​หัว​ของ​มัน​มี​ชื่อ​ที่​ดูหมิ่น​พระเจ้า+ 13:1 ชื่อ​ที่​ดูหมิ่น​พระเจ้า เช่น​จักรพรรดิ​โรมัน​บาง​องค์​ใน​ศตวรรษ​ที่ 1 เรียก​ตัวเอง​ว่า องค์​เจ้า​ชีวิต​และ​พระเจ้า การ​เรียก​ตัวเอง​อย่างนี้ ถือ​ว่า​ดูหมิ่น​พระเจ้า​เขียน​อยู่ 2 สัตว์ร้าย​ที่​ผม​เห็นนี้ มี​ลักษณะ​เหมือน​เสือดาว เท้า​ของ​มัน​เหมือนกับ​ตีนหมี ปาก​เหมือน​ปาก​สิงโต พญานาค​ได้​ให้​ฤทธิ์​อำนาจ บัลลังก์ และ​สิทธิอำนาจ​อัน​ยิ่งใหญ่​ของมัน​แก่​สัตว์ร้าย​นั้น 3 หัวหนึ่ง​ของ​มัน​ดู​เหมือน​มี​บาดแผล​ฉกรรจ์​ถึง​ตาย แต่​ได้รับ​การ​รักษา​หาย​แล้ว 4 คน​ทั่วโลก​ต่าง​ประหลาดใจ​และ​ได้​ติดตาม​สัตว์ร้าย​นั้น​ไป และ​พวกเขา​ก็​กราบไหว้​บูชา​พญานาค เพราะ​มัน​ได้​ให้​อำนาจ​แก่​สัตว์ร้าย​ตัวนั้น พวกเขา​กราบไหว้​บูชา​สัตว์ร้าย และ​พูดว่า “ใคร​จะ​มี​ฤทธิ์​อำนาจ​เหมือนกับ​สัตว์​ตัวนี้ ใคร​จะ​สู้​กับ​มัน​ได้”

5 พระเจ้า​ยอม​ให้​มัน​โอ้อวด​เกี่ยวกับ​สิทธิอำนาจ​ของ​มัน และ​เพราะ​เหตุนี้​มัน​จึง​ดูหมิ่น​พระเจ้า พระเจ้า​ยอม​ให้​มัน​มี​สิทธิอำนาจ​ที่​จะ​ทำ​อย่างนี้​ได้​สี่สิบสอง​เดือน 6 มัน​จึง​เริ่ม​พูด​ดูหมิ่น​พระเจ้า ดูหมิ่น​ชื่อ​ของ​พระองค์ สถานที่​ที่​พระองค์​อยู่ และ​พวก​ที่​อยู่​บน​สวรรค์ 7 สัตว์​ตัวนี้​ได้รับ​ฤทธิ์​อำนาจ​ที่​จะ​ทำ​สงคราม​กับ​คน​ของ​พระเจ้า และ​ชนะ​พวกเขา​ด้วย มัน​ได้รับ​สิทธิอำนาจ​เหนือ​ชน​ทุกเผ่าพันธุ์ ทุกเชื้อชาติ ทุกภาษา และ​ทุกชนชาติ 8 คนชั่ว​ที่​อยู่​บน​แผ่นดิน​โลก​จะ​กราบไหว้​บูชา​มัน ตั้งแต่​วัน​แรก​ที่​สร้าง​โลก​มา​แล้ว ชื่อ​ของ​คน​พวกนี้​ไม่ได้​จด​ไว้​ใน​หนังสือ​แห่ง​ชีวิต​ของ​ลูกแกะ​ที่​ถูก​ฆ่า​นั้น

9 ใคร​มี​หู ก็​ให้​ฟัง​เอา​ไว้

10 คนไหน​ถูก​กำหนด​ให้​เป็น​เชลย

คนนั้น​ก็​จะ​ต้อง​เป็น​เชลย

คนไหน​ถูก​กำหนด​ให้​ถูก​ฆ่า​ด้วย​ดาบ

คนนั้น​ก็​จะ​ต้อง​ถูก​ฆ่า​ด้วย​ดาบ

นี่​แสดง​ว่าคน​ของ​พระเจ้า​จะ​ต้อง​อดทน​และ​ซื่อสัตย์

11 แล้ว​ผม​ก็​เห็น​สัตว์ร้าย​อีก​ตัวหนึ่ง​ขึ้น​มา​จาก​แผ่นดิน​โลก มัน​มี​สอง​เขา​เหมือน​ลูกแกะ​แต่​พูด​เหมือน​พญานาค 12 มัน​ใช้​สิทธิอำนาจ​ทั้งหมด​ของ​สัตว์ร้าย​ตัวแรก ใน​ขณะที่​มัน​อยู่​กับ​สัตว์ร้าย​ตัวแรก​นั้น มัน​ทำ​ให้​โลก​กับ​พวก​คนชั่ว​ที่​อยู่​บน​โลก กราบไหว้​สัตว์ร้าย​ตัวแรก​ที่​มี​บาดแผล​ฉกรรจ์​ถึง​ตาย​ที่​ได้​รักษา​จน​หาย​แล้วนั้น 13 สัตว์ร้าย​ตัว​ที่​สอง​นี้​ได้​ทำ​ปาฏิหาริย์​อัน​ยิ่งใหญ่ จนถึง​ขั้น​ทำ​ให้​มี​ไฟ​ตก​จาก​สวรรค์​ลง​มา​บน​แผ่นดิน​โลก​ต่อหน้า​ต่อตา​คน​ทั้งหลาย 14 มัน​หลอกลวง​พวก​คนชั่ว​ที่​อยู่​บน​โลก ด้วย​ปาฏิหาริย์​ที่​มัน​ได้รับ​อนุญาต​ให้​ทำ​ต่อหน้า​สัตว์ร้าย​ตัวแรก​นั้น มัน​สั่ง​ให้​คนชั่ว​ที่​อยู่​บน​โลก​สร้าง​รูปปั้น​ให้​กับ​สัตว์ร้าย​ตัว​ที่​ถูก​ฟัน​ด้วย​ดาบ​แต่​ยัง​ไม่ตาย 15 สัตว์​ตัว​ที่​สอง​นั้น​ได้รับ​ฤทธิ์​อำนาจ​ที่​จะ​ให้​ลม​หายใจ​กับ​รูปปั้น​ของ​สัตว์ร้าย​ตัว​แรก​นั้น เพื่อ​ทำ​ให้​รูปปั้น​นั้น​พูด​ได้​และ​ทำ​ให้​คน​ที่​ไม่​กราบไหว้​รูปปั้น​นั้น​ถูก​ฆ่า​ตาย 16 สัตว์​ตัว​ที่​สอง​นี้​บังคับ​ทุกๆคน ทั้ง​ผู้​ยิ่งใหญ่​และ​ผู้ต่ำต้อย ทั้ง​คนรวย​และ​คนจน ทั้ง​ไท​และ​ทาส ให้​ต้อง​ทำ​เครื่อง​หมาย​ไว้​ที่​มือขวา​หรือ​หน้าผาก 17 เพื่อ​ไม่ให้​ผู้ใด​ทำการ​ซื้อขาย​ได้ นอก​จาก​จะ​มี​เครื่อง​หมาย​ที่​เป็น​ชื่อ​ของ​สัตว์ร้าย​หรือ​หมายเลข​แทน​ชื่อ​ของ​สัตว์ร้าย​นั้น​อยู่ 18 ใคร​ที่​ฉลาด ก็​จะ​สามารถ​บอก​ได้​ว่า​ความหมาย​ของ​ตัวเลข​ของ​สัตว์ร้าย​นั้น​หมายความ​ว่า​อะไร เพราะ​ตัวเลข​นั้น​แทน​ชื่อ​ของ​คนๆหนึ่ง ตัวเลข​ของ​เขา​คือ​หกร้อย​หกสิบหก

14

ลูกแกะ​และ​คน​หนึ่งแสน​สี่หมื่น​สี่พัน​คน​ของ​พระองค์

1 หลังจากนั้น​ผม​มอง​ไป​ข้างหน้า เห็น​ลูกแกะ​ยืน​อยู่​ที่​ภูเขา​ศิโยน+ 14:1 ภูเขา​ศิโยน เป็น​อีก​ชื่อหนึ่ง​ของ​เยรูซาเล็ม​ซึ่ง​เป็น​เมืองหลวง​สำหรับ​ประชาชน​ของ​พระเจ้า พร้อมกับ​คน​จำนวน​หนึ่งแสน​สี่หมื่น​สี่พัน​คน ที่มี​ชื่อ​ของ​พระองค์​และ​ชื่อ​ของ​พระบิดา​ของ​พระองค์​เขียน​อยู่​บน​หน้าผาก 2 และ​ผม​ได้ยิน​เสียง​จาก​สวรรค์ เหมือน​เสียง​น้ำตก หรือ​เหมือน​เสียง​ฟ้าร้อง เสียง​ที่​ผม​ได้ยิน​นั้น​เหมือน​เสียง​ของ​พวก​นักดนตรี​กำลัง​ดีด​พิณ​อยู่ 3 พวกเขา​กำลัง​ร้องเพลง​บทใหม่​ต่อหน้า​บัลลังก์ ต่อหน้า​สิ่งมีชีวิต​ทั้ง​สี่​และ​พวก​ผู้​อาวุโส ไม่มี​ใคร​สามารถ​ร้องเพลง​บทใหม่​นี้​ได้ นอกจาก​คน​หนึ่งแสน​สี่หมื่น​สี่พัน​คน​จาก​แผ่นดิน​โลก​ที่​พระองค์​ได้​ซื้อ​ให้​เป็น​อิสระ​นั้น 4 คน​พวกนี้​ไม่เคย​แปดเปื้อน​จาก​การ​มี​เพศสัมพันธ์​กับ​ผู้หญิง เพราะ​คน​พวกนี้​เป็น​พวก​พรหมจรรย์ พวกเขา​ติดตาม​ลูกแกะ​ไป​ทุกหน​ทุกแห่ง พระองค์​ได้​ซื้อ​พวกเขา​จาก​คน​ทั้งหลาย​บน​โลก และ​พวกเขา​เป็น​ของ​พระเจ้า​และ​ของ​ลูกแกะ เหมือน​กับ​พืชผล​ที่​ได้รับ​การ​เก็บเกี่ยว​ครั้งแรก​ที่​เอา​มา​บูชา​พระเจ้า 5 พวกเขา​ไม่พูด​โกหก และ​ไม่มี​ที่ติ​เลย

ทูตสวรรค์​สาม​องค์

6 แล้ว​ผม​เห็น​ทูตสวรรค์​อีก​องค์​หนึ่ง​เหาะเหิน​เดิน​อากาศ​อยู่ ทูตสวรรค์​องค์​นั้น​มี​ข่าวดี​ที่​ไม่มี​วัน​เปลี่ยน​แปลง​ที่​จะ​ประกาศ​ให้​กับ​คน​ใน​โลก ทุกชนชาติ ทุกเผ่าพันธุ์ ทุกภาษา และ​ทุกเชื้อชาติ 7 ทูตสวรรค์​นั้น​พูด​ด้วย​เสียง​อัน​ดัง​ว่า “ให้​เกรง​กลัว​พระเจ้า และ​สรรเสริญ​พระองค์ เพราะ​เวลา​ของ​พระองค์​ที่​จะ​ตัดสิน​คน​ทั้งหลาย​มา​ถึง​แล้ว ดังนั้น​ให้​กราบไหว้​พระองค์​ผู้สร้าง​ฟ้าสวรรค์ แผ่นดิน​โลก ทะเล และ​แหล่งน้ำ​ทั้งหลาย”

8 จากนั้น​ทูตสวรรค์​องค์​ที่​สอง​ได้​ตาม​ทูตสวรรค์​องค์​แรก​ไป และ​ประกาศ​ว่า “บาบิโลน+ 14:8 บาบิโลน ใน​สมัย​พระคัมภีร์​เดิม บาบิโลน​เป็น​เมืองหลวง​ของ​ชาว​บาบิโลน ซึ่ง​เป็น​พวก​ที่​ต่อสู้​กับ​ประชาชน​ของ​พระเจ้า แล้ว​จับ​ประชาชน​ของ​พระเจ้า​มา​เป็น​เชลย บาบิโลน​ใน​ที่​นี้ ใช้​เปรียบเทียบ​กับ​กรุงโรม ซึ่ง​เป็น​จุด​ศูนย์กลาง​ของ​การ​ค้าขาย และ​การ​ปกครอง ดู​เพิ่มเติม​ได้​จาก​หนังสือ​วิวรณ์ บทที่ 18 และ 19; 1 เปโตร 5:13 เมือง​อัน​ยิ่งใหญ่​ได้​ถูก​ทำลาย​จน​ล่มจม​แล้ว เมือง​ที่​ทำ​ให้​ทุกๆ​ชนชาติ​ดื่ม​เหล้า​องุ่น​ที่​ทำ​ให้​เกิด​ความใคร่​ไป​ทำ​บาป​ทาง​เพศ​กับ​เธอ”

9 แล้ว​ทูตสวรรค์​องค์​ที่​สาม​ก็​ตาม​ทูตสวรรค์​สอง​องค์​แรก​มา และ​ประกาศ​ด้วย​เสียง​อัน​ดัง​ว่า “ถ้า​คนไหน​บูชา​สัตว์ร้าย​และ​รูปปั้น​ของมัน และ​มี​เครื่อง​หมาย​ของ​มัน​อยู่​บน​หน้าผาก​หรือ​บน​มือ 10 คนนั้น​จะ​ต้อง​ดื่ม​เหล้า​องุ่น​แห่ง​ความ​โกรธ​ของ​พระเจ้า ที่​ได้​เท​ไว้​เต็ม​ถ้วย​แห่ง​ความ​โกรธ​ของ​พระองค์ และ​เขา​จะ​ถูก​ทรมาน​ด้วย​ไฟ​กำมะถัน ต่อหน้า​พวก​ทูตสวรรค์​ศักดิ์สิทธิ์​และ​ต่อหน้า​ลูกแกะ 11 ควัน​แห่ง​การ​ทรมาน​คน​พวกนั้น​ก็​จะ​ลอย​ขึ้น​ตลอดเวลา​และ​ตลอดไป คน​ที่​กราบไหว้​สัตว์ร้าย​และ​รูปปั้น​ของ​มัน และ​คน​ที่​ได้รับ​เครื่อง​หมาย​แทน​ชื่อ​มัน จะ​ไม่มี​วัน​ได้​หยุดพัก​จาก​การ​ทรมาน​เลย​ทั้ง​กลางวัน​กลางคืน 12 ถ้า​อย่างนั้น​คน​ของ​พระเจ้า​คือ​คน​พวกนั้น​ที่​รักษา​กฎปฏิบัติ​ของ​พระเจ้า​และ​ไว้วางใจ​ใน​พระเยซู จะ​ต้อง​มี​ความ​ทรหด​อดทน”

13 หลังจากนั้น​ผม​ก็​ได้ยิน​เสียง​จาก​สวรรค์​พูดว่า “ให้​เขียน​ว่า คน​ที่​ตาย​ใน​องค์​เจ้า​ชีวิต​หลังจาก​นี้​ไป จะ​มี​เกียรติ”

พระวิญญาณ​พูดว่า “ใช่แล้ว เป็น​ความจริง พวกเขา​จะ​ได้​หยุดพัก​จาก​งานหนัก​ของเขา พระองค์​จะ​ไม่ลืม​งาน​ต่างๆ​ที่​เขา​ได้​ทำ​นั้น”

การ​เก็บเกี่ยว​พืชผล​แผ่นดิน​โลก

14 แล้ว​คุณ​เชื่อไหม ผม​ก็​มอง​ไป​เห็น​เมฆ​สีขาว และ​มี​ผู้หนึ่ง​ดู​เหมือนกับ​บุตรมนุษย์​นั่ง​อยู่​บน​เมฆ​นั้น บน​ศีรษะ​มี​มงกุฎ​ทองคำ และ​ใน​มือ​ถือ​เคียว​ที่​คมกริบ 15 แล้ว​ทูตสวรรค์​อีก​องค์​หนึ่ง​ก็​ออก​มา​จาก​วิหาร และ​เรียก​ผู้​ที่​นั่ง​อยู่​บน​เมฆ​ด้วย​เสียง​อัน​ดัง​ว่า “ใช้​เคียว​ของ​พระองค์​เก็บเกี่ยว เพราะ​ถึง​เวลา​ของ​การ​เก็บเกี่ยว​เสียที พืชผล​บน​โลกนั้น​สุกงอม​แล้ว” 16 ดังนั้น​ผู้​ที่​นั่ง​บน​เมฆ​จึง​ตวัด​เคียว​ลง​บน​แผ่นดิน​โลก​และ​พืชผล​บน​โลก​ก็​ถูก​เก็บเกี่ยว

17 จากนั้น​ก็​มี​ทูตสวรรค์​อีก​องค์​หนึ่ง​ออก​มา​จาก​วิหาร​บน​สวรรค์ ถือ​เคียว​ที่​คมกริบ​เช่นกัน 18 มี​ทูตสวรรค์​อีก​องค์หนึ่ง​ที่​มี​ฤทธิ์​อำนาจ​เหนือ​ไฟ​ออก​มา​จาก​แท่นบูชา ท่าน​ได้​ร้อง​บอก​ทูตสวรรค์​องค์​ที่​ถือ​เคียว​คมกริบ​นั้น​ด้วย​เสียง​อัน​ดัง​ว่า “ใช้​เคียว​ของ​ท่าน​เก็บเกี่ยว​พวงองุ่น​เหล่านั้น​จาก​เถา​บน​แผ่นดิน​โลก เพราะ​ลูกองุ่น​เหล่านั้น​สุก​แล้ว” 19 ดังนั้น​ทูตสวรรค์​องค์​ที่​มี​เคียว จึง​เกี่ยว​ลง​บน​แผ่นดิน​โลก และ​รวบรวม​พวงองุ่น​เหล่านั้น​ทิ้ง​ลง​ไป​ใน​บ่อย่ำ​องุ่น​ขนาดใหญ่​แห่ง​ความ​โกรธ​ของ​พระเจ้า 20 ผล​องุ่น​เหล่านั้น​ถูก​เหยียบย่ำ​อยู่​ใน​บ่อย่ำ​องุ่น​นอก​เมือง มี​เลือด​ไหล​ทะลัก​ออก​จาก​บ่อย่ำ​องุ่น มัน​สูง​ถึง​บังเหียน​ม้า มัน​ไหล​นอง​ไป​เป็น​ระยะ​ทาง​สามร้อย​กิโลเมตร

15

ทูตสวรรค์​เจ็ด​องค์และภัยพิบัติเจ็ดอย่าง

1 หลังจากนั้น​ผม​เห็น​สัญญาณ​อัน​ลึกลับ​ใน​สวรรค์​ที่​ยิ่งใหญ่​และ​มหัศจรรย์ คือ​มี​ทูตสวรรค์​เจ็ด​องค์​ถือ​ภัยพิบัติ​มา​เจ็ด​อย่าง อัน​เป็น​ภัยพิบัติ​ครั้ง​สุดท้าย เพราะ​ความ​โกรธ​ของ​พระเจ้า​จะ​สิ้นสุดลง​เมื่อ​ภัยพิบัติ​เหล่านี้​สิ้นสุดลง

2 ผม​เห็น​สิ่ง​ที่​ดู​เหมือน​ทะเล​แก้ว​ปน​ไฟ แล้ว​ผม​เห็น​พวกคน​ที่​ชนะ​สัตว์ร้าย ชนะ​รูปปั้น​ของ​มัน และ​ชนะ​ตัวเลข​ที่​แทน​ชื่อ​ของ​มัน คน​พวกนี้​ยืน​อยู่​บน​ทะเล​แก้ว และ​ถือ​พิณ​ที่​พระเจ้า​ได้​ให้​กับ​พวกเขา​ไว้ 3 พวกเขา​ร้องเพลง​ของ​โมเสส​ผู้รับใช้​ของ​พระเจ้า และ​เพลง​ของ​ลูกแกะ เขา​ร้อง​ว่า

“องค์​เจ้า​ชีวิต พระเจ้า​ผู้​มี​ฤทธิ์​ทั้งสิ้น

สิ่ง​ที่​พระองค์​ทำ​นั้น​ยิ่งใหญ่​และ​วิเศษ​ยิ่งนัก

หนทาง​ต่างๆ​ของ​พระองค์​นั้น​ถูกต้อง​และ​ยุติธรรม​ยิ่งนัก

พระองค์​เป็น​กษัตริย์​ของ​ทุก​ชนชาติ

4 พระองค์​เจ้า​ข้า ใคร​กัน​จะ​ไม่​เกรง​กลัว​พระองค์

ใคร​กัน​จะ​ไม่ให้​เกียรติ​กับ​ชื่อ​ของ​พระองค์

เพราะ​มี​แต่​พระองค์​เท่านั้น​ที่​บริสุทธิ์

ทุกชนชาติ​จะ​มา​และ​กราบไหว้​อยู่​ต่อหน้า​พระองค์

เพราะ​ทุกๆคน​ได้​เห็น​การ​กระทำ​ที่​ยุติธรรม​ของ​พระองค์”

5 หลังจาก​นั้น ผม​เห็น​วิหาร​บน​สวรรค์ ซึ่ง​เป็น​เต็นท์​ศักดิ์สิทธิ์​เปิด​ออก 6 พวก​ทูตสวรรค์​เจ็ด​องค์​ที่​ถือ​ภัยพิบัติ​ทั้ง​เจ็ด​นั้น​ออก​มา​จาก​วิหาร พวกท่าน​แต่งกาย​ด้วย​ผ้าลินิน​ที่​สะอาด​เป็น​ประกาย และ​คาด​สายสะพาย​สีทอง​ไว้​รอบอก 7 ต่อจากนั้น​สิ่งมีชีวิต​ตน​หนึ่ง​ใน​สี่​ตน​นั้น​มอบ​ขันทอง​เจ็ด​ใบ​ให้​กับ​ทูตสวรรค์​ทั้ง​เจ็ด​องค์ ขันทอง​นั้น​ใส่​ความ​โกรธ​ของ​พระเจ้า​ผู้​มี​ชีวิต​ตลอดไป​เอาไว้ 8 วิหาร​เต็ม​ไปด้วย​ควัน​จาก​รัศมี​และ​ฤทธิ์​อำนาจ​ของ​พระเจ้า จึง​ไม่มี​ใคร​สามารถ​เข้าไป​ใน​วิหารนั้น​ได้ จนกว่า​ภัยพิบัติ​ทั้ง​เจ็ด​ของ​ทูตสวรรค์​เจ็ด​องค์​นั้น​จะ​สิ้นสุดลง

16

ขัน​เจ็ด​ใบ​ที่​เต็ม​ไปด้วยความโกรธของ​พระเจ้า

1 แล้ว​ผม​ก็​ได้ยิน​เสียง​ที่​ดัง​ออก​มา​จาก​วิหาร​พูด​กับ​พวก​ทูตสวรรค์​ทั้ง​เจ็ด​องค์​ว่า “ไป​เท​ขัน​ทั้ง​เจ็ด​ที่​ใส่​ความโกรธ​ของ​พระเจ้า​นั้น​ลง​บน​แผ่นดิน​โลก”

2 ทูตสวรรค์​องค์​แรก​จึง​ออก​ไป​เท​ขัน​ของ​ตน​ลง​บน​แผ่นดิน​โลก ทำ​ให้​คน​ที่​มี​เครื่อง​หมาย​ของ​สัตว์ร้าย​และ​กราบไหว้​รูปปั้น​ของ​มัน​เป็น​แผล​พุพอง​ปวดแสบ​ปวดร้อน​ไป​ทั้งตัว

3 ทูตสวรรค์​องค์​ที่​สอง​เท​ขัน​ของ​ตน​ลง​ใน​ทะเล ทำ​ให้​ทะเล​กลาย​เป็น​เลือด​เหมือน​เลือด​ของ​คนตาย สิ่งมีชีวิต​ใน​ทะเล​จึง​ตาย​หมด

4 ทูตสวรรค์​องค์​ที่​สาม​เท​ขัน​ของ​ตน​ลง​ใน​แม่น้ำ​และ​แหล่ง​น้ำพุ​ทั้งหลาย แล้ว​น้ำ​พวกนั้น​ก็​กลาย​เป็น​เลือด

5 ผม​ได้ยิน​ทูตสวรรค์​ที่​ดูแล​น้ำ​พวกนั้น พูดว่า

“พระองค์​เป็น​พระเจ้า ผู้​ดำรง​อยู่​ใน​ปัจจุบัน และ​ใน​อดีต

พระองค์​เป็น​ผู้บริสุทธิ์ พระองค์​ทำ​ถูกต้อง​แล้ว​ที่​ได้​ตัดสิน​ลงโทษ​อย่างนี้

6 เพราะ​พวกเขา​ได้​ทำให้​เลือด​ของ​คน​ของ​พระองค์

และ​พวก​ผู้​พูดแทน​พระเจ้า​ไหล​ออก​มา สมควร​แล้ว​ที่​พระองค์​ได้​ให้​พวกเขา​ดื่ม​เลือด”

7 ผม​ได้ยิน​แท่นบูชา​ร้อง​ว่า

“ถูก​แล้ว องค์​เจ้า​ชีวิต พระเจ้า​ผู้​มี​ฤทธิ์​ทั้งสิ้น

การ​ตัดสิน​ลงโทษ​ของ​พระองค์​ถูกต้อง​และ​ยุติธรรม​แล้ว”

8 จากนั้น​ทูตสวรรค์​องค์​ที่​สี่​ก็​เท​ขัน​ของ​ตน​ลง​ที่​ดวง​อาทิตย์ ซึ่ง​ทำ​ให้​ดวง​อาทิตย์​มี​อำนาจ​ที่​จะ​เผา​คน​ทั้งหลาย​ด้วย​ไฟ 9 ความร้อน​อัน​แรงกล้า​ได้​แผดเผา​คน​ทั้งหลาย และ​พวกเขา​ก็​สาปแช่ง​พระนาม​ของ​พระเจ้า​ผู้​มี​ฤทธิ์​อำนาจ​เหนือ​ภัยพิบัติ​เหล่านี้ แต่​พวกเขา​ก็​ยัง​ไม่​กลับตัว​กลับใจ​เลิก​ทำบาป และ​ไม่ได้​สรรเสริญ​พระเจ้า

10 ทูตสวรรค์​องค์​ที่​ห้า​เท​ขัน​ของ​ตน​ลง​บน​บัลลังก์​ของ​สัตว์ร้าย และ​แผ่นดิน​ของมัน​ก็​ตก​อยู่​ใน​ความมืด คน​พวกนั้น​กัด​ลิ้น​ของ​ตนเอง​เพราะ​ความ​เจ็บปวด

11 พวกเขา​สาปแช่ง​พระเจ้า​แห่ง​สวรรค์ เพราะ​ความ​เจ็บปวด​จาก​แผล​พุพอง​ของ​พวกเขา แต่​พวกเขา​ก็​ไม่ได้​หัน​ไป​จาก​สิ่ง​ผิดๆ​ที่​เขา​กำลัง​ทำ​อยู่

12 ทูตสวรรค์​องค์​ที่​หก​เท​ขัน​ของ​ตน​ลง​ใน​แม่น้ำใหญ่ คือ​แม่น้ำ​ยูเฟรติส+ 16:12 แม่น้ำ​ยูเฟรติส เป็น​แม่น้ำ​ทาง​ทิศ​ตะวันออก​ของ​อาณาจักร​โรมัน กั้น​พรมแดน​ระหว่าง​อาณาจักร​โรมัน​กับ​ประเทศ​พาร์เธีย ประเทศ​พาร์เธีย​มี​ทหารม้า​ที่​แข็งแกร่ง​และ​ดุดัน​มาก ทำ​ให้​น้ำ​แห้งขอด​ไป เพื่อ​เตรียมทาง​สำหรับ​พวก​กษัตริย์​จาก​ตะวันออก 13 ผม​เห็น​วิญญาณ​ชั่ว​สาม​ตัว​ที่​ดู​เหมือน​กบ วิญญาณ​ตัวหนึ่ง​ออก​มา​จาก​ปาก​พญานาค วิญญาณ​ตัวหนึ่ง​ออก​มา​จาก​ปาก​สัตว์ร้าย และ​วิญญาณ​อีก​ตัวหนึ่ง​ออก​มา​จาก​ปาก​ของ​คน​ที่​ปลอมตัว​เป็น​ผู้​พูดแทน​พระเจ้า 14 วิญญาณ​ชั่ว​พวกนั้น​ทำ​การ​อัศจรรย์ พวกมัน​ออก​ไป​หา​กษัตริย์​ทั้งหมด​ที่​อยู่​ใน​โลก เพื่อ​รวบรวม​กษัตริย์​พวกนั้น​ไป​ร่วม​ทำ​สงคราม​ใน​วัน​ยิ่งใหญ่​ของ​พระเจ้า​ผู้​มี​ฤทธิ์​ทั้งสิ้น

15 “ฟัง​ให้ดี เรา​จะ​มา​เหมือน​กับ​ขโมย​อย่าง​ที่​ไม่มี​ใคร​คาดคิด คน​ที่​ตื่นตัว​และ​เตรียม​เสื้อผ้า​ของ​ตัวเอง​ไว้​พร้อม​ที่​จะ​ใส่ เป็น​คน​มี​เกียรติ เขา​จะ​ได้​ไม่ต้อง​เดิน​แก้ผ้า​และ​อับอาย​ขายหน้า​เมื่อ​คนอื่น​เห็น”

16 แล้ว​วิญญาณ​ชั่ว​ทั้ง​สามนี้ ก็​ได้​ระดม​พวก​กษัตริย์​ทั้งหลาย ให้​มา​ชุมนุม​กัน​ใน​สถานที่​แห่งหนึ่ง ที่​ใน​ภาษา​ฮีบรู​เรียกว่า “อารมาเกดโดน”+ 16:16 อารมาเกดโดน ใน​ภาษา​ฮีบรู​แปลว่า “เนิน​เขา​ของ​มาเกดโดน” ซึ่ง​เป็น​สถานที่​มี​การ​สู้รบ​กัน​บ่อยๆ​ใน​สมัย​พระคัมภีร์​เดิม ดู​เพิ่มเติม​ได้​จาก​หนังสือ​ผู้วินิจฉัย 5:19 และ 2 พงศ์กษัตริย์ 23:29-30

17 ทูตสวรรค์​องค์​ที่​เจ็ด​เท​ขัน​ของ​ตน​ลง​ไป​ใน​อากาศ มี​เสียง​ดัง​ออก​มา​จาก​บัลลังก์​ใน​วิหาร ว่า “สำเร็จ​แล้ว” 18 หลังจากนั้น​ก็​เกิด​ฟ้าแลบ​ฟ้าร้อง เสียงดัง​กึกก้อง และ​เกิด​แผ่นดิน​ไหว​ครั้งใหญ่ เป็น​แผ่นดิน​ไหว​ครั้ง​ที่​เลวร้าย​ที่สุด​นับ​ตั้งแต่​มี​มนุษย์​อาศัย​อยู่​ใน​โลกนี้

19 เมืองใหญ่​ถูก​แยก​ออก​เป็น​สาม​ส่วน เมือง​ต่างๆ​ของ​ชนชาติ​ต่างๆ​ได้​ถูก​ทำลาย​ลง พระเจ้า​ไม่ลืม​ลงโทษ​เมือง​บาบิโลน​ที่​ยิ่งใหญ่ พระองค์​ให้​เธอ​ดื่ม​ถ้วย​ที่​ใส่​เหล้าองุ่น​แห่ง​ความ​โกรธแค้น​ของ​พระองค์​จนหมด 20 เกาะ​ทุก​เกาะ​หายไป และ​ภูเขา​ก็​ไม่เหลือ​ให้​เห็น​อีก​ต่อไป 21 มี​ลูกเห็บ​ก้อน​ใหญ่​หล่น​ลง​มา​จาก​ฟ้า​ใส่​คน​ทั้งหลาย แต่​ละ​ก้อน​หนัก​ประมาณ​สี่สิบ​กิโลกรัม คน​ทั้งหลาย​พา​กัน​สาปแช่ง​พระเจ้า เพราะ​ภัยพิบัติ​ที่​เกิด​จาก​ลูกเห็บ​นี้​ร้ายแรง​มาก

17

ผู้หญิง​ที่​อยู่​บนหลัง​สัตว์ร้าย

1 ทูตสวรรค์​องค์​หนึ่ง​จาก​เจ็ด​องค์​ที่​ถือ​ขัน​เจ็ด​ใบ​นั้น เข้า​มา​พูด​กับ​ผม​ว่า “มานี่สิ มา​ดู​การ​ลงโทษ​ที่​กำลัง​จะ​เกิดขึ้น​กับ​หญิง​โสเภณี​ที่​มี​ชื่อเสียง​โด่งดัง ผู้​ที่​นั่ง​อยู่​บน​แม่น้ำ​หลาย​สาย 2 พวกกษัตริย์​ทั่ว​แผ่นดิน​โลก​ได้​ทำ​ผิดบาป​ทางเพศ​กับ​เธอ และ​พวก​คนชั่ว​ที่​อยู่​บน​โลก​ก็​ได้​ดื่ม​เหล้า​องุ่น​ของ​เธอ​จน​เมามาย และ​ทำ​ผิดบาป​ทาง​เพศ​กับ​เธอ”

3 จาก​นั้น​พระวิญญาณ​ก็​ครอบงำ​ผม​ไว้ ทูตสวรรค์​องค์นั้น​นำ​ผม​ไป​ที่​เปล่า​เปลี่ยว​แห้งแล้ง ที่นั่น​ผม​เห็น​ผู้หญิง​คนหนึ่ง​นั่ง​อยู่​บน​สัตว์ร้าย​สี​แดง​ตัวนั้น ทั้งตัว​ของ​สัตว์ร้าย​เต็ม​ไป​ด้วย​ชื่อ​ที่​ดูหมิ่น​พระเจ้า มัน​มี​เจ็ดหัว​และ​สิบเขา 4 ผู้หญิง​คนนั้น​แต่งตัว​ด้วย​ชุด​สีม่วง​และ​สี​แดงเข้ม ตัวเธอ​ประดับ​ด้วย​ทองคำ เพชรนิล​จินดา และ​ไข่มุก ใน​มือ​ของเธอ​มี​ถ้วย​ทองคำ​ที่​เต็ม​ไป​ด้วย​สิ่ง​น่า​สะอิดสะเอียน​และ​สิ่ง​สกปรก เพราะ​เธอ​ทำ​ผิดบาป​ทาง​เพศ 5 บน​หน้าผาก+ 17:5 บน​หน้าผาก ใน​กรุงโรม โสเภณี​ระดับ​ต่ำ​ที่สุด​คือ​ทาส ซึ่ง​มัก​จะ​มี​ชื่อ​ของ​ตัวเอง​สัก​ไว้​ที่​หน้าผาก​ของ​เธอ​มี​ชื่อ​หนึ่ง​เขียน​ไว้ ซึ่ง​มี​ความหมาย​ลึกลับ​ว่า

“กรุง​บาบิโลน​ที่​ยิ่งใหญ่ แม่​ของ​พวก​หญิง​โสเภณี

และ​แม่​ของ​การ​กระทำ​ลามก​อนาจาร​ทั้งหมด​บน​โลก”

6 ผม​เห็น​ผู้หญิง​คนนั้น​เมา​เลือด​ของ​คน​ของ​พระเจ้า และ​เลือด​ของ​คน​ทั้งหลาย​ที่​ต้อง​ตาย​เพราะ​ได้​เป็น​พยาน​ให้​กับ​พระเยซู

ครั้งแรก​ที่​เห็น​ผู้หญิง​คนนั้น ผม​รู้สึก​ประหลาดใจ​มาก 7 ทูตสวรรค์​องค์นั้น​จึง​ถาม​ผม​ว่า “จะ​แปลกใจ​ไป​ทำไม เรา​จะ​อธิบาย​ถึง​ความหมาย​ที่​ซ่อน​อยู่​ของ​ผู้หญิง​คนนั้น และ​สัตว์ร้าย​ที่​มี​เจ็ด​หัว​สิบเขา​ที่​เธอ​ขี่​อยู่​ให้​คุณ​ฟัง 8 ครั้งหนึ่ง​สัตว์​ตัวนั้น​เคย​มี​ชีวิต แต่​ตอนนี้​มัน​ไม่มี​ชีวิต​แล้ว อีก​ไม่ช้า​มัน​ก็​จะ​ขึ้น​มา​จาก​นรก​อเวจี และ​ตัวมัน​ต้อง​พบ​กับ​ความ​ย่อยยับ​ของมัน ดังนั้น​พวก​คนชั่ว​ที่​อยู่​บน​โลกนี้​ที่​ไม่มี​ชื่อ​จด​ไว้​ใน​หนังสือ​แห่งชีวิต​ตั้งแต่​วัน​สร้าง​โลก​ก็​จะ​ประหลาดใจ เพราะ​พวกเขา​จะ​เห็น​สัตว์ร้าย​ตัวนี้ ที่​ครั้งหนึ่ง​เคย​มี​ชีวิต​และ​ตอนนี้​ไม่มี​ชีวิต​แล้ว แต่​จะ​กลับ​มา​อีก​ครั้งหนึ่ง”

9 “เรื่องนี้​ต้อง​ใช้​สมอง​คิด​ถึง​จะ​เข้าใจ หัว​ของ​สัตว์ร้าย​ทั้ง​เจ็ด​หมายถึง​เนินเขา​ทั้ง​เจ็ด+ 17:9 เนินเขา​ทั้ง​เจ็ด เป็น​ชื่อ​ที่​คน​ใช้​เรียก​กรุงโรม​เสมอๆ​ใน​สมัย​โบราณ ที่​โสเภณี​นั่ง​อยู่ 10 และ​ยัง​หมายถึง​กษัตริย์​เจ็ด​องค์​ด้วย กษัตริย์​ห้า​องค์​แรก​ตาย​ไป​แล้ว อีก​องค์​ยัง​คง​ปกครอง​อยู่​เดี๋ยวนี้ ส่วน​องค์​สุดท้าย​ยัง​ไม่มา และ​เมื่อ​กษัตริย์​องค์นั้น​มา ก็​ถูก​กำหนด​ให้​มา​อยู่​แค่​ประเดี๋ยวเดียว​เท่านั้น 11 ส่วน​เจ้า​สัตว์ร้าย​ที่​ครั้งหนึ่ง​เคย​มี​ชีวิต แต่​ตอนนี้​ไม่มี​ชีวิต​แล้วนั้น ก็​คือ​กษัตริย์​องค์หนึ่ง​ใน​เจ็ด​องค์​นั้น ที่​จะ​มา​เป็น​กษัตริย์​องค์​ที่​แปด และ​กำลัง​จะ​ไป​สู่​ความ​ย่อยยับ​ของมัน”

12 “ส่วน​เขา​สิบ​อัน​ที่​คุณ​เห็น​นั้น หมายถึง​กษัตริย์​สิบ​องค์ ที่​ยัง​ไม่​ได้​ขึ้น​ครอง​แผ่นดิน​ของ​ตน แต่​จะ​ได้รับ​สิทธิอำนาจ​ที่​จะ​เป็น​กษัตริย์​ครอบ​ครอง​ร่วมกับ​สัตว์ร้าย​ตัวนั้น เป็น​เวลา​หนึ่ง​ชั่วโมง 13 พวก​กษัตริย์​ทั้ง​สิบ​องค์​นี้ ต่าง​ตกลง​พร้อมใจ​กัน​มอบ​ฤทธิ์​อำนาจ และ​สิทธิอำนาจ​ให้​กับ​สัตว์ร้าย​ตัวนั้น 14 พวกเขา​จะ​ทำ​สงคราม​กับ​ลูกแกะ แต่​ลูกแกะ​จะ​เอา​ชนะ​พวกเขา​ได้ เพราะ​ลูกแกะ​คือ​องค์​เจ้า​ชีวิต​ที่​ยิ่งใหญ่​สูงสุด และ​เป็น​กษัตริย์​ที่​มี​ฤทธิ์​อำนาจ​มากที่สุด คน​ที่​อยู่​กับ​พระองค์​นั้น คือ​คน​ที่​พระองค์​เรียก​และ​เลือก เพราะ​พวกเขา​นั้น​ซื่อสัตย์”

15 ทูตสวรรค์​พูด​กับ​ผม​อีก​ว่า “แม่น้ำ​ที่​คุณ​เห็น​หญิง​โสเภณี​นั่ง​อยู่​นั้น​ก็​คือ​ทุกเผ่า ทุกภาษา ทุกเชื้อชาติ และ​ทุกชนชาติ 16 สัตว์ร้าย​ตัวนั้น​และ​เขา​ทั้ง​สิบ​ที่​คุณ​เห็น จะ​เกลียดชัง​หญิง​โสเภณี พวกเขา​จะ​เอา​ทุกสิ่ง​ทุกอย่าง​ของ​เธอ​ไป และ​จะ​ทอดทิ้ง​เธอ​ไว้​ให้​เปลือย​เปล่า พวกเขา​จะ​กิน​เนื้อ​ของเธอ​และ​เอา​ไฟ​เผา​ร่าง​ที่​เหลือ 17 เพราะ​พระเจ้า​ได้​ดลใจ​ให้​พวกเขา​ทำ​ตามแผน​ของ​พระองค์ พระองค์​ทำให้​พวกเขา​ตกลง​พร้อมใจ​กัน​มอบ​ฤทธิ์​อำนาจ​ให้​กับ​สัตว์ร้าย​ปกครอง จนกว่า​สิ่ง​ที่​พระเจ้า​พูด​ไว้​จะ​สำเร็จ

18 ส่วน​หญิง​ที่​คุณ​เห็น​นั้น คือ​เมืองใหญ่​ที่​ปกครอง​เหนือ​กษัตริย์​ทั้งหลาย​บน​โลกนี้”

18

กรุง​บาบิโลน​ถูก​ทำลาย

1 หลังจากนั้น​ผม​เห็น​ทูตสวรรค์​อีก​องค์​หนึ่ง​ลง​มา​จาก​สวรรค์ ทูตสวรรค์​องค์​นี้​มี​ฤทธิ์​อำนาจ​มาก รัศมี​จาก​ร่าง​ของ​ทูตสวรรค์​องค์​นี้​ทำ​ให้​แผ่นดิน​โลก​สว่างไสว 2 ท่าน​ตะโกน​เสียง​ดัง​ว่า

“เธอ​ถูก​ทำลาย​ลง​แล้ว

นคร​บาบิโลน​ที่​ยิ่งใหญ่ ได้​ถูก​ทำลาย​แล้ว

บาบิโลน​ได้​กลายเป็น​บ้าน​ของ​พวก​วิญญาณ​ชั่ว

นครนั้น​ได้​กลายเป็น​รัง​ของ​นก​ที่​ไม่​บริสุทธิ์​ทุกชนิด

และ​ได้​กลายเป็น​ที่อยู่​ของ​สัตว์​ที่​น่ารังเกียจ​และ​สกปรก

3 พวก​ชนชาติ​ต่างๆ​ได้​ดื่ม​เหล้า​องุ่น​ที่​ทำ​ให้​เกิด​ความใคร่​ไป​ทำ​บาป​ทาง​เพศ​กับ​เธอ

กษัตริย์​ทั้งหลาย​ใน​โลก​ได้​ทำ​ผิดบาป​ทาง​เพศ​กับ​เธอ

พ่อค้า​ทั้งหลาย​ใน​โลก​ก็​ร่ำรวยมาก​จาก​ความ​มั่งคั่ง​และ​ความ​ฟุ่มเฟือย​ของ​เธอนั้น”

4 ผม​ได้ยิน​เสียง​อีก​เสียง​หนึ่ง​จาก​สวรรค์​พูดว่า

“ประชาชน​ของเรา ออก​มา​จาก​นคร​นั้นสิ

เจ้า​จะ​ได้​ไม่ต้อง​มี​ส่วนร่วม​ใน​ความบาป​ต่างๆ​ของ​เธอ

และ​เจ้า​จะ​ได้​ไม่ต้อง​ทรมาน​จาก​ภัยพิบัติ​ที่​กำลัง​จะ​เกิดขึ้น​กับ​นครนั้น

5 เพราะ​บาป​ของ​นครนั้น​กอง​สูง​ถึง​สวรรค์

พระเจ้า​ไม่เคย​ลืม​บาป​ต่างๆ​ที่​นครนั้น​ได้​ก่อขึ้น

6 ให้​ทำ​กับ​เธอ​เหมือนกับ​ที่​เธอ​ทำ​กับ​คนอื่น

และ​ตอบแทน​เธอ​เป็น​สองเท่า​กับ​สิ่ง​ที่​เธอ​ได้​ทำ​กับ​ผู้อื่น

เตรียม​เหล้า​องุ่น​ที่​แรง​เป็น​สองเท่า​ของ​เหล้า​องุ่น​ที่​เธอ​ได้​ให้​กับ​คนอื่น​นั้น​ไว้​ให้​เธอ

7 เธอ​ให้​เกียรติยศ​และ​ความ​ฟุ้งเฟ้อ​กับ​ตัวเอง​แค่ไหน

ก็​ให้​ความ​ทุกข์ทรมาน​และ​ความ​เศร้าโศก​กับ​เธอ​เท่านั้น

เพราะ​เธอ​คิด​ในใจ​ว่า

‘ฉัน​นั่ง​อยู่​บน​บัลลังก์​เป็น​ราชินี

ฉัน​ไม่ใช่​แม่ม่าย

ฉัน​จะ​ไม่มี​วัน​โศกเศร้า’

8 ดังนั้น​ภัยพิบัติ​พวกนี้​จึง​ได้​เกิดขึ้น​กับ​เธอ​ภายใน​วันเดียว คือ​โรคระบาด ความ​เศร้าโศก​เสียใจ และ​ความ​อดอยาก เธอ​จะ​ถูก​ไฟ​เผา​จน​วอดวาย เพราะ​องค์​เจ้า​ชีวิต พระเจ้า​ผู้​ที่​พิพากษา​เธอ​นั้น​มี​ฤทธิ์​อำนาจ”

9 “กษัตริย์​ทั้งหลาย​บน​โลก​ที่​ได้​ทำ​บาป​ทาง​เพศ​กับ​เธอ​และ​ร่วม​ใน​ความ​มั่งคั่ง​ฟุ้งเฟ้อ​กับ​เธอ​จะ​ร้องไห้​คร่ำครวญ​ให้​เธอ เมื่อ​พวกเขา​เห็น​ควัน​ไฟ​ที่​เผาไหม้​เธอ 10 พวกเขา​จะ​ยืน​อยู่​ห่างๆ​เธอ เพราะ​กลัว​จะ​ต้อง​ร่วม​ใน​ความ​เจ็บปวด​ทรมาน​ของ​เธอ พวกเขา​จะ​พูดว่า

‘นคร​ที่​ยิ่งใหญ่ เจ้า​ช่าง​น่าอับอาย น่าอับอาย​เสีย​จริงๆ

บาบิโลน​นคร​ที่​เต็ม​ไป​ด้วย​อำนาจ

เพราะ​การ​พิพากษา​โทษ​ของ​เจ้า​นั้น​มา​ถึง​ภายใน​เวลา​แค่​ชั่วโมง​เดียว’

11 พวก​พ่อค้า​บน​โลก​จะ​ร้องไห้​คร่ำครวญ​ให้​กับ​เธอ เพราะ​ไม่มี​ใคร​ซื้อ​สินค้า​ของ​พวกเขา​อีก​ต่อไป 12 พวกเขา​ขาย​ทองคำ เงิน เพชรพลอย ไข่มุก ผ้าลินิน ผ้า​สีม่วง ผ้าไหม ผ้า​สี​แดงสด ไม้หอม​ทุกชนิด และ​สิ่งของ​ต่างๆ​ที่​ทำ​จาก​งาช้าง ที่​ทำ​จาก​ไม้​ราคา​แพง ทอง​สัมฤทธิ์ เหล็ก และ​หินอ่อน 13 อบเชย เครื่องเทศ เครื่อง​หอม มดยอบ กำยาน เหล้า​องุ่น น้ำมัน​มะกอก แป้ง​ละเอียด ข้าวสาลี วัว แกะ ม้า รถม้า ทาส และ​เชลย

14 ‘อี​บาบิโลน พวก​สิ่งของ​ต่างๆ​ที่​เจ้า​หลงใหล​นั้น​ได้​หายไป​จาก​เจ้า​แล้ว

ทั้ง​ความ​หรูหรา และ​สิ่ง​ที่​ทำ​ให้​เจ้า​สวยงาม​นั้น​ได้​หายไป​แล้ว

และ​เจ้า​จะ​ไม่มี​วัน​ได้​พบ​สิ่ง​เหล่านี้​อีก​เลย’

15 พวก​พ่อค้า​ที่​ร่ำรวย​จาก​การ​ขาย​สินค้า​ให้​กับ​เธอนั้น จะ​ยืน​อยู่​ห่างๆ​จาก​นคร​บาบิโลน เพราะ​กลัว​ที่​จะ​ต้อง​ร่วม​ใน​ความ​เจ็บปวด​ทรมาน​ที่​เธอ​ได้รับ พวกเขา​จะ​ร้องไห้​คร่ำครวญ 16 และ​พูดว่า

‘นคร​ที่​ยิ่งใหญ่ เจ้า​ช่าง​น่าอับอาย น่าอับอาย​เสีย​จริงๆ

เจ้า​ที่​เคย​ประดับ​ประดา​ด้วย​ผ้าลินิน​อย่างดี ผ้า​สีม่วง​และ​ผ้า​สี​แดงสด

เจ้า​ที่​เคย​ประดับ​ประดา​ด้วย​ทองคำ เพชร​พลอย และ​ไข่มุก’

17 ความ​ร่ำรวย​ต่างๆนี้​ได้​ถูก​ทำลาย​ลง​ภายใน​เวลา​แค่​ชั่วโมง​เดียว พวก​กัปตัน​เรือ​และ​ผู้​โดยสาร ลูกเรือ​และ​คน​ทั้งหลาย​ที่​มี​อาชีพ​ทาง​ทะเล ก็​ยืน​อยู่​ห่างๆ​จาก​นคร​บาบิโลน​นั้น 18 เมื่อ​พวกเขา​เห็น​ควันไฟ​ที่​มา​จาก​การ​เผา​นคร​นั้น พวกเขา​พูดว่า

‘ไม่มี​นคร​ไหน​ที่​เป็น​เหมือน​นคร​อัน​ยิ่งใหญ่นี้’

19 พวกเขา​จะ​โปรย​ผงฝุ่น​ลง​บน​หัว​ของเขา​และ​ร้องไห้​คร่ำครวญ​ว่า

‘นคร​ที่​ยิ่งใหญ่ เจ้า​ช่าง​น่าอับอาย น่าอับอาย​เสีย​จริงๆ

ทุกคน​ที่​มี​เรือ​เดิน​ทะเล​นั้น ก็​ร่ำรวย​มา​จาก​ความ​มั่งคั่ง​ของ​นคร​นี้

แต่​ตอนนี้​มัน​ถูก​ทำลาย​ลง​ภายใน​เวลา​แค่​ชั่วโมง​เดียว’

20 สวรรค์​เอ๋ย ขอ​ให้​ดีใจ​กับ​สิ่ง​ที่​เกิดขึ้น​กับ​นครนั้น คน​ของ​พระเจ้า พวก​ศิษย์เอก และ​พวก​ผู้​พูดแทน​พระเจ้า ให้​ดีใจ​เถิด ที่​พระองค์​ลงโทษ​นคร​นั้น​สำหรับ​สิ่ง​ที่​เธอ​ได้​ทำ​กับ​พวกคุณ​แล้ว”

21 จากนั้น​ทูตสวรรค์​ที่​มี​ฤทธิ์​องค์​หนึ่ง ได้​ยก​หิน​ก้อน​หนึ่ง​ขนาด​ใหญ่​พอๆกับ​หิน​โม่แป้ง+ 18:21 หิน​โม่แป้ง นี่​เป็น​หิน​โม่แป้ง​ขนาด​ใหญ่​ที่​ต้อง​ใช้​ลา​ลาก​เดิน​ไป​รอบๆ โยน​ลง​ไป​ใน​ทะเล​และ​พูดว่า

“นคร​บาบิโลน​อัน​ยิ่งใหญ่ เจ้า​จะ​ถูก​โยน​ลง​มา​อย่าง​แรง​แบบนี้

และ​จะ​ไม่มี​ใคร​เห็น​นคร​ของ​เจ้า​อีกเลย

22 จะ​ไม่มี​เสียง​เพลง​จาก​นัก​ดีดพิณ นัก​ดนตรี นัก​เป่าขลุ่ย และ​นัก​เป่าแตร​ใน​นคร​ของ​เจ้า​อีกเลย

จะ​ไม่เห็น​พวก​ช่าง​ฝีมือ​ใน​ด้าน​ใดๆ​ใน​นคร​ของ​เจ้า​อีก

จะ​ไม่​ได้ยิน​เสียง​โม่​แป้ง​ใน​นคร​ของ​เจ้า​อีกเลย

23 จะ​ไม่​เห็น​แสงสว่าง​จาก​ตะเกียง​ใน​นคร​ของ​เจ้า​อีก​เหมือนกัน

จะ​ไม่​ได้ยิน​เสียง​ของ​เจ้าบ่าว​และ​เจ้าสาว​ใน​นคร​ของ​เจ้า​อีก

เพราะ​พวก​พ่อค้า​ของ​เจ้า​ได้​เป็น​ผู้​ยิ่งใหญ่​ใน​โลก​และ​ชนชาติ​ทั้งหมด​ก็​ถูก​หลอกลวง​ด้วย​เวทมนตร์​คาถา​ของ​เจ้า

24 และ​ใน​นคร​ของ​เจ้า​ก็​พบ​เลือด​ของ​พวก​ผู้​พูดแทน​พระเจ้า

พวก​ประชาชน​ของ​พระเจ้า​และ​คน​ทั้งหมด​ที่​ถูก​ฆ่า​ตาย​บน​โลก”

19

คน​ทั้งหลาย​บน​สวรรค์สรรเสริญ​พระยาห์เวห์

1 หลังจากนั้น​ผม​ได้ยิน​เสียงดัง​กึกก้อง เหมือน​เสียง​ของ​คน​จำนวน​มาก​บน​สวรรค์​ร้องว่า

“สรรเสริญ​พระยาห์เวห์ พระเจ้า​เป็น​ผู้​มีชัย

พระองค์​เต็ม​ไป​ด้วย​สง่าราศี และ​ฤทธิ์​อำนาจ

2 การ​ตัดสิน​โทษ​ของ​พระองค์​นั้น​ถูกต้อง​และ​ยุติธรรม

พระองค์​ได้​ลงโทษ​หญิง​โสเภณี​ที่​ยิ่งใหญ่

เธอ​ได้​ทำ​ให้​โลก​นี้​เสื่อม​ไป

เพราะ​การ​ทำ​บาป​ทาง​เพศ​ของ​เธอ

พระองค์​ได้​แก้แค้น​ให้​กับ​ทาส​ของ​พระองค์​ที่​ถูก​เธอ​ฆ่า​ตาย”

3 พวกเขา​ยัง​พูด​อีก​ว่า

“สรรเสริญ​พระยาห์เวห์

ควันไฟ​จะ​ลอย​ขึ้นมา​จาก​นคร​นั้น​ตลอดไป”

4 จากนั้น​พวก​ผู้​อาวุโส​ทั้ง​ยี่สิบสี่​องค์ และ​สิ่งมีชีวิต​ทั้ง​สี่​ตน ก็​ก้มลง​กราบไหว้​พระเจ้า​ที่​นั่ง​อยู่​บน​บัลลังก์ และ​พูดว่า

“อาเมน สรรเสริญ​พระยาห์เวห์”

5 แล้ว​มี​เสียงดัง​มา​จาก​บัลลังก์​ว่า

“ท่านทั้งหลาย​ที่​เป็น​ทาส​ของ​พระองค์​ที่​นับถือ​พระเจ้า ทั้ง​ผู้​ยิ่งใหญ่​และ​ผู้ต่ำต้อย

มา​สรรเสริญ​พระเจ้า​ของ​เรา​กันเถอะ”

6 จากนั้น​ผม​ได้ยิน​เสียง​เหมือน​เสียง​ของ​คน​จำนวน​มาก เสียงนั้น​ดัง​เหมือนกับ​เสียง​ของ​น้ำตก​และ​เสียง​ฟ้าร้อง​กึกก้อง เสียงนั้น​พูดว่า

“สรรเสริญ​พระยาห์เวห์

องค์​เจ้า​ชีวิต พระเจ้า​ผู้​มี​ฤทธิ์​ทั้งสิ้น​ได้​ขึ้น​ครองราชย์

7 ให้​เรา​ชื่นชม​ยินดี​และ​มี​ความสุข และ​สรรเสริญ​พระองค์​เถิด

เพราะ​ว่า​เวลา​แห่ง​การ​สมรส​ของ​ลูกแกะ​ได้​มาถึง​แล้ว

และ​เจ้าสาว​ของ​พระองค์​ก็​ได้​เตรียม​ตัว​พร้อมแล้ว

8 เธอ​ได้รับ​ผ้าลินิน​ที่​สะอาด​สดใส​เป็น​ประกาย​ซึ่ง​เธอ​จะ​ใช้ใส่”

(ผ้าลินิน​ที่​งดงาม​นั้น​หมายถึง​สิ่งดีๆ​ที่​คน​ของ​พระเจ้า​ได้ทำ)

9 แล้ว​ทูตสวรรค์​นั้น​พูด​กับ​ผม​ว่า “เขียน​ลง​ไป​ว่า คน​ที่​ได้รับ​เชิญ​มา​ใน​งาน​เลี้ยง​สมรส​ของ​ลูกแกะ​นั้น ถือ​ว่า​มี​เกียรติ​จริงๆ” และ​พูด​อีกว่า “สิ่งเหล่านี้​เป็น​คำพูด​ที่​แท้จริง​ของ​พระเจ้า”

10 ผม​ได้​ก้มลง​แทบเท้า​เพื่อ​กราบไหว้​ทูตสวรรค์​องค์นั้น แต่​ท่าน​พูดว่า “อย่า​ทำ​อย่างนั้น เพราะ​เรา​เป็น​เพื่อนทาส​ของ​คุณ​และ​พี่น้อง​คนอื่นๆ​ของ​คุณ​ที่​ซื่อสัตย์​ใน​ความจริง​ที่​พระเยซู​ได้​เปิดเผย​ให้​รู้ ดังนั้น​ให้​กราบไหว้​พระเจ้า เพราะ​ความจริง​ที่​พระเยซู​ได้​เปิดเผย​นั้น เป็น​สิ่ง​ที่​ดลใจ​ให้​พวก​ผู้​พูดแทน​พระเจ้า​พูด”

ผู้ที่​ขี่ม้า​สีขาว

11 จากนั้น​ผม​เห็น​ประตู​สวรรค์​เปิด​ออก โอ้โหดูสิ มี​ม้า​สีขาว​ตัวหนึ่ง และ​ผู้​ขี่ม้า​นั้น​มี​ชื่อว่า “ซื่อสัตย์​และ​เที่ยงแท้” เพราะ​พระองค์​พิพากษา​และ​ทำ​สงคราม​อย่าง​ยุติธรรม 12 ตา​ของ​พระองค์​นั้น​ดู​คล้าย​เปลวไฟ​ที่​ลุกโชน มี​มงกุฎ​อยู่​หลายอัน​บน​ศีรษะ​ของ​พระองค์ มี​ชื่อหนึ่ง​เขียน​อยู่​บน​ร่างกาย​ของ​พระองค์ แต่​มี​เพียง​พระองค์​เท่านั้น​ที่​รู้​ความหมาย​ของ​ชื่อนั้น 13 พระองค์​ใส่​เสื้อคลุม​ที่​ถูก​จุ่ม​ลง​ไป​ใน​เลือด และ​คน​ก็​เรียก​พระองค์​ว่า “พระคำ​ของ​พระเจ้า” 14 พวก​กองทัพ​แห่ง​สวรรค์​ขี่ม้า​สีขาว​ตาม​พระองค์​มา พวกเขา​แต่งกาย​ด้วย​ผ้าลินิน​สีขาว​ที่​ใส​สะอาด 15 มี​ดาบ​อัน​คมกริบ​ออก​มา​จาก​ปาก​ของ​พระองค์ ดาบนี้​เอาไว้​ใช้​ต่อสู้​กับ​ชนชาติ​ต่างๆ พระองค์​จะ​ปกครอง​คน​พวกนั้น​ด้วย​คทาเหล็ก พระองค์​จะ​เหยียบย่ำ​องุ่น​ใน​บ่อย่ำ​องุ่น​แห่ง​ความ​โกรธ​ของ​พระเจ้า​ผู้​มี​ฤทธิ์​ทั้งสิ้น 16 มี​ชื่อ​เขียน​อยู่​ที่​เสื้อคลุม​และ​ที่​ต้นขา​ของ​พระองค์​ว่า

“กษัตริย์​เหนือ​กษัตริย์​ทั้งปวง องค์​เจ้า​ชีวิต​เหนือ​เจ้า​ทั้งปวง”

17 หลังจากนั้น​ผม​เห็น​ทูตสวรรค์​องค์​หนึ่ง​ยืน​อยู่​บน​ดวง​อาทิตย์ และ​พูด​เสียง​ดัง​กับ​พวก​นก​ที่​บิน​อยู่​บน​ท้องฟ้า​ว่า “มา​เถอะ มา​ร่วม​ชุมนุม​กัน​ใน​งาน​เลี้ยง​ที่​ยิ่งใหญ่​ของ​พระเจ้า 18 เพื่อ​เจ้า​จะ​ได้​กิน​เนื้อ​ของ​พวก​กษัตริย์ แม่ทัพ​นายกอง​และ​เหล่า​ทหาร ตลอดจน​เนื้อม้า เนื้อ​คน​ขี่ม้า และ​เนื้อ​ของ​คน​ทั้งหมด ทั้ง​ไท​และ​ทาส และ​คน​ที่​เป็น​อิสระ ทั้ง​ผู้​ยิ่งใหญ่​และ​ผู้ต่ำต้อย”

19 จากนั้น​ผม​เห็น​สัตว์ร้าย​กับ​พวก​กษัตริย์​บน​โลก และ​กองทัพ​ของ​พวกเขา​มา​ชุมนุม​กัน​เพื่อ​ทำ​สงคราม​กับ​ผู้ที่​ขี่​ม้าขาว และ​กองทัพ​ของเขา 20 แต่​สัตว์ร้ายนั้น​ถูกจับ พร้อมกับ​ผู้​พูดแทน​พระเจ้า​จอม​ปลอม​ที่​เคย​แสดง​อภินิหาร​ต่อหน้า​สัตว์ร้าย​นั้น​และ​หลอกลวง​คน​ที่​มี​เครื่อง​หมาย​ของ​สัตว์ร้าย​นั้น และ​บูชา​รูปปั้น​ของ​มัน ทั้งสอง​ก็​ถูก​จับ​โยน​ทั้งเป็น​ลง​ไป​ใน​บึงไฟ​กำมะถัน​ที่​กำลัง​ลุกไหม้​อยู่ 21 พวก​กองทัพ​ของ​มัน​ถูก​ฆ่า​ด้วย​ดาบ​ที่​ออก​จาก​ปาก​ของ​พระองค์​ผู้ที่​ขี่​ม้าขาว​นั้น และ​พวกนก​ทั้งหลาย​ก็​กิน​เนื้อ​ของ​คน​เหล่านี้​จนอิ่ม

20

เวลา​หนึ่งพัน​ปี

1 ผม​เห็น​ทูตสวรรค์​องค์​หนึ่ง​ลง​มา​จาก​สวรรค์ ใน​มือ​ถือ​กุญแจ​ของ​นรก​อเวจี และ​โซ่​ขนาดใหญ่ 2 ท่าน​ได้​จับ​พญานาค​ซึ่ง​เป็น​งู​ดึกดำบรรพ์ ซึ่ง​ก็​คือ​มาร​หรือ​ซาตาน แล้ว​เอา​โซ่​มัด​ไว้​หนึ่งพัน​ปี 3 จากนั้น​ทูตสวรรค์​ก็​โยน​พญานาค​ตัวนี้​ลง​ไป​ใน​นรก​อเวจี​นั้น และ​ใส่​กุญแจ​ประตู​ทางเข้า และ​ประทับตรา​ขัง​มัน​ไว้​อย่าง​แน่นหนา เพื่อ​มัน​จะ​ได้​ไม่​สามารถ​ไป​ล่อลวง​ชนชาติ​ต่างๆ​ได้​อีก​เป็น​เวลา​หนึ่งพัน​ปี หลังจาก​หนึ่งพัน​ปี​ผ่านไป​จะ​ต้อง​ปล่อย​ให้​มัน​ออก​มา​ประเดี๋ยวหนึ่ง

4 หลังจาก​นั้น​ผม​เห็น​บัลลังก์​ต่างๆ​และ​มี​คน​นั่ง​อยู่​บนนั้น พวกเขา​ได้รับ​สิทธิ์​ที่​จะ​ตัดสิน​โทษ ผม​เห็น​พวก​วิญญาณ​ของ​คน​ที่​ถูก​ตัดหัว​เพราะ​ได้​ประกาศ​ความจริง​เกี่ยวกับ​พระเยซู​และ​ถ้อยคำ​ของ​พระเจ้า พวกเขา​ไม่ได้​กราบไหว้​สัตว์ร้าย​หรือ​รูปปั้น​ของ​มัน และ​ไม่มี​เครื่อง​หมาย​ของ​มัน​บน​หน้าผาก​หรือ​บน​มือ​ของ​เขา พวกเขา​ฟื้นขึ้น​จาก​ตาย และ​ได้​ครอบ​ครอง​ร่วมกับ​กษัตริย์​ผู้​ยิ่งใหญ่​เป็น​เวลา​หนึ่งพัน​ปี 5 (ส่วน​คน​ตาย​คน​อื่นๆ​ที่​เหลือ ไม่ได้​ฟื้นขึ้น​จาก​ความ​ตาย​จนกว่า​จะ​ผ่านไป​หนึ่งพัน​ปี) นี่​เป็น​การ​ฟื้นขึ้น​จาก​ความตาย​ครั้งแรก 6 พวกคน​ที่​มี​ส่วนร่วม​ใน​การ​ฟื้นขึ้น​จาก​ความ​ตาย​ครั้งแรก​นี้ มี​เกียรติ​จริงๆ​และ​เป็น​คน​ของ​พระเจ้า​โดยเฉพาะ ความตาย​ครั้งที่​สอง​จะ​ไม่มี​อำนาจ​เหนือ​พวกเขา​เลย พวกเขา​จะ​เป็น​นักบวช​ของ​พระเจ้า​และ​ของ​กษัตริย์​ผู้​ยิ่งใหญ่ และ​จะ​ครอบ​ครอง​ร่วมกับ​พระองค์​เป็น​เวลา​หนึ่งพัน​ปี

ความ​พ่ายแพ้​ของ​ซาตาน

7 เมื่อ​เวลา​หนึ่งพัน​ปี​ผ่านไป ซาตาน​จะ​ถูก​ปล่อย​ออกมา​จาก​คุก​ของ​มัน 8 และ​มัน​จะ​ออก​ไป​หลอกลวง​ทุกๆชนชาติ​ใน​โลกนี้​ที่​มี​ชื่อ​ว่า​โกก​และ​มาโกก มัน​จะ​รวบรวม​ชนชาติ​ต่างๆ​เหล่านั้น​เพื่อ​ไป​ทำ​สงคราม และ​พวกเขา​จะ​มี​จำนวน​มากมาย​มหาศาล​เหมือน​กับ​เม็ดทราย​ที่​อยู่​ตาม​ชายฝั่ง​ทะเล 9 กองทัพ​ของ​ชนชาติ​ต่างๆ​จะ​ยก​ขบวน​ข้าม​โลก​มา และ​มา​ล้อม​ที่พัก​ของ​คน​ของ​พระเจ้า​และ​เมือง​ที่​พระองค์​รัก แต่​จะ​มี​ไฟ​ตก​ลง​มา​จาก​สวรรค์​และ​เผาผลาญ​กองทัพ​เหล่านั้น 10 ซาตาน​ซึ่ง​ได้​หลอกลวง​พวกเขา​เหล่านั้น ถูก​โยน​ลง​ไป​ใน​บึงไฟ​กำมะถัน​ที่​ลุกไหม้ ใน​บึง​นั้น​มี​สัตว์ร้าย​รวมทั้ง​ผู้ที่​ปลอมตัว​เป็น​ผู้​พูดแทน​พระเจ้า​รวม​อยู่​ด้วย และ​พวกมัน​ทั้งหมด​ได้รับ​ความ​ทุกข์ทรมาน​ทั้ง​กลางวัน​และ​กลางคืน​ตลอดไป

คน​ทั้งหลาย​บน​โลก​ถูก​ตัดสิน

11 ผม​เห็น​บัลลังก์​ใหญ่​สีขาว และ​พระองค์​ผู้​ที่​นั่ง​อยู่​บน​บัลลังก์​นั้น เมื่อ​พระองค์​มา​ปรากฏ แผ่นดิน​โลก​และ​สวรรค์​ก็​หายไป​และ​ไม่​หลงเหลือ​ร่องรอย​ให้​ใคร​เห็น​อีกเลย 12 หลังจากนั้น​ผม​เห็น​คนทั้งหลาย​ที่​ตาย​ไปแล้ว ทั้ง​ผู้​ยิ่งใหญ่​และ​ผู้ต่ำต้อย ยืน​อยู่​ต่อหน้า​บัลลังก์​นั้น มี​หนังสือ​หลายเล่ม​ได้​ถูก​เปิดออก และ​มี​หนังสือ​อีก​เล่มหนึ่ง​ถูก​เปิดออก​ด้วย มัน​คือ​หนังสือ​แห่งชีวิต คน​ตาย​เหล่านั้น​ได้รับ​การ​ตัดสิน​โดย​ดู​จาก​การ​กระทำ​ของ​พวกเขา​ที่​ได้​บันทึก​ไว้​ใน​สมุด​เหล่านั้น 13 ทะเล​ได้​ส่ง​คน​ทั้งหลาย​ที่​ตาย​อยู่​ใน​ทะเล​ขึ้น​มา ความตาย​และ​แดน​คนตาย​ก็​ได้​ส่ง​คน​ทั้งหลาย​ที่​อยู่​ที่​นั่น​ขึ้น​มา​เหมือนกัน และ​คนตาย​ทุกคน​ได้รับ​การ​ตัดสิน​ตาม​สิ่ง​ที่​พวกเขา​ทำ 14 หลังจากนั้น​ความตาย​และ​แดน​คนตาย​ก็​ถูก​โยน​ลง​สู่​บึงไฟ บึงไฟนี้​คือ​ความตาย​ครั้งที่​สอง 15 ถ้า​ใคร​ไม่มี​ชื่อ​อยู่​ใน​หนังสือ​แห่งชีวิต ก็​ถูก​โยน​ลง​ไป​ใน​บึงไฟ​นั้น

21

เมือง​เยรูซาเล็ม​แห่งใหม่

1 หลังจากนั้น ผม​เห็น​สวรรค์​และ​โลกใหม่ เพราะ​สวรรค์​และ​โลก​แห่ง​แรก​หาย​ไปแล้ว และ​ไม่มี​ทะเล​อีก​ต่อไป 2 ผม​เห็น​เมือง​ศักดิ์สิทธิ์ ซึ่ง​ก็​คือ​เมือง​เยรูซาเล็ม​แห่งใหม่+ 21:2 เยรูซาเล็ม​แห่งใหม่ นคร​ฝ่าย​จิตวิญญาณ​ที่​คน​ของ​พระเจ้า​อาศัย​อยู่ กำลัง​ลง​จาก​สวรรค์​และ​มา​จาก​พระเจ้า เมืองนี้​ได้​เตรียม​ไว้​พร้อม​แล้ว เหมือน​กับ​เจ้าสาว​ที่​แต่งตัว​สวยงาม​รอ​สามี​ของ​เธอ 3 ผม​ได้ยิน​เสียง​อัน​ดัง​จาก​บัลลังก์​พูด​ว่า “โอ้โหดูสิ บ้าน​ของ​พระเจ้า​ก็​อยู่​กับ​มนุษย์​แล้ว พระองค์​จะ​อยู่​กับ​พวกเขา และ​พวกเขา​จะ​เป็น​ของ​พระองค์ พระเจ้า​เอง​ก็​อยู่​กับ​พวกเขา และ​เป็น​พระเจ้า​ของ​พวกเขา​ด้วย 4 พระเจ้า​จะ​เช็ด​น้ำตา​ทุกหยด​ของเขา แล้ว​จะ​ไม่มี​ความตาย ความ​เศร้าโศก การ​ร้องไห้​หรือ​ความ​เจ็บปวด​อีก​ต่อไป เพราะ​สิ่งเก่าๆ​ที่​เคย​เป็น​มา​ได้​ผ่านพ้น​ไปแล้ว”

5 หลังจากนั้น​ผู้​ที่​นั่ง​อยู่​บน​บัลลังก์​พูดว่า “โอ้โหดูสิ เรา​กำลัง​สร้าง​ทุกสิ่ง​ทุกอย่าง​ขึ้น​มา​ใหม่” พระองค์​พูด​อีก​ว่า “เขียน​เรื่องนี้​ไว้ เพราะ​คำพูด​เหล่านี้​เชื่อถือ​ได้​และ​เป็น​ความจริง”

6 แล้ว​พระองค์​พูด​กับ​ผม​ว่า “มัน​สำเร็จ​แล้ว เรา​คือ​อัลฟา​และ​โอเมกา+ 21:6 อัลฟา​และ​โอเมกา เป็น​อักษร​ตัวแรก และ​ตัว​สุดท้าย​ใน​ภาษา​กรีก เหมือน​กับ​ตัวอักษร “ก” และ “ฮ” ในภา​ษา​ไทย เป็น​จุด​เริ่มต้น​และ​จุดจบ ใคร​ที่​กระหาย เรา​ก็​จะ​ให้​น้ำดื่ม​จาก​แหล่งน้ำ​แห่ง​ชีวิต โดย​ไม่ต้อง​จ่าย​อะไร​เลย 7 คน​ที่​ได้รับ​ชัยชนะ​จะ​เป็น​คน​ที่​ได้รับ​สิ่ง​เหล่านี้​ทั้งหมด เรา​จะ​เป็น​พระเจ้า​ของเขา​และ​เขา​จะ​เป็น​ลูก​ของเรา 8 แต่​คน​ที่​ขี้ขลาด​ตาขาว คน​ที่​ทิ้ง​ความเชื่อ​ไป คน​ที่​ทำ​สิ่ง​เลวร้าย คน​ที่​ฆ่าคน คน​ที่​ทำ​ผิด​ทาง​เพศ คน​ที่​ใช้​เวทมนตร์​คาถา คน​ที่​กราบไหว้​รูปปั้น และ​คน​ที่​โกหก​นั้น​จะ​อยู่​ใน​บึงไฟ​กำมะถัน​ที่​ลุกโชน นั่น​จะ​เป็น​ความตาย​ครั้ง​ที่สอง”

9 มี​ทูตสวรรค์​เจ็ด​องค์​ถือ​ขัน​เจ็ด​ใบ​ที่​เต็ม​ไป​ด้วย​ภัยพิบัติ​สุดท้าย​เจ็ด​อย่าง แล้ว​องค์​หนึ่ง​พูด​กับ​ผม​ว่า “มานี่สิ เรา​จะ​ให้​คุณ​เห็น​เจ้าสาว​ของ​ลูกแกะ” 10 ใน​ขณะที่​พระวิญญาณ​ครอบงำ​ผม​นั้น ทูตสวรรค์​ได้​พา​ผม​ไป​ยัง​ภูเขา​ที่​สูง​และ​ใหญ่​มาก และ​ให้​ผม​ดู​เมือง​เยรูซาเล็ม​อัน​ศักดิ์สิทธิ์ ซึ่ง​กำลัง​ลง​มา​จาก​สวรรค์​และ​มา​จาก​พระเจ้า 11 เมืองนั้น​สว่างไสว​ด้วย​รัศมี​ของ​พระเจ้า ซึ่ง​ความ​สว่างไสว​นั้น​เหมือน​กับ​เพชร​พลอย ที่​มี​ราคา​แพง​มาก​และ​เหมือน​พลอย​สีเขียว​สดใส​ดั่ง​แก้ว​เจียระไน 12 เมืองนั้น​มี​กำแพง​สูงใหญ่​ที่​มี​ประตู​อยู่​สิบสอง​บาน แต่​ละ​บาน​มี​ทูตสวรรค์​ยืน​เฝ้า​อยู่​หนึ่ง​องค์ และ​แต่ละ​ประตู​ก็​มี​ชื่อ​หนึ่ง​จาก​สิบสอง​เผ่า​ของ​ชนชาติ​อิสราเอล​เขียน​ไว้ 13 แต่ละ​ทิศ​มี​ประตู​อยู่​สาม​บาน ทั้ง​ทิศ​เหนือ ทิศ​ใต้ ทิศ​ตะวันออก และ​ทิศ​ตะวันตก 14 กำแพง​เมือง​ถูก​สร้าง​อยู่​บน​ฐาน​หิน​สิบสอง​อัน และ​บน​ฐาน​หิน​แต่ละ​อัน​นั้น​มี​ชื่อ​ของ​ศิษย์​เอก​แต่ละ​คน​ใน​สิบสอง​คน​ของ​ลูกแกะ​เขียน​อยู่

15 ทูตสวรรค์​องค์​ที่​พูด​กับ​ผม​มี​ไม้วัด​ซึ่ง​ทำ​ด้วย​ทองคำ เพื่อ​ที่​จะ​เอา​ไว้​วัด​ขนาด​ของ​เมือง ประตู และ​กำแพง​ต่างๆ 16 เมืองนั้น​ถูก​สร้าง​เป็น​รูป​สี่เหลี่ยม​จัตุรัส ซึ่ง​มี​ความยาว​เท่ากับ​ความกว้าง ทูต​องค์นั้น​จึง​ได้​เอา​ไม้วัด​ทำ​การ​วัด​ขนาด​ของ​เมือง ซึ่ง​วัด​ความ​กว้าง ความ​ยาว​และ​ความ​สูง​ได้​เท่า​กัน​หมด คือ​สองพัน​สองร้อย​กิโลเมตร+ 21:16 สองพัน​สองร้อย​กิโลเมตร ใน​ภาษา​กรีก​เป็น 12,000 สตาเดีย17 ทูตสวรรค์​องค์นั้น​ยัง​วัด​ขนาด​ของ​กำแพง ซึ่ง​วัด​ได้​หนา​หกสิบห้า​เมตร+ 21:17 หนา​หกสิบห้า​เมตร หรือ​บาง​ฉบับ​แปลว่า “สูง​หกสิบห้า​เมตร” ใน​ภาษา​เดิม​เป็น “144 ศอก” หน่วยวัด​ที่​ทูตสวรรค์​ใช้​นั้น เป็น​หน่วย​วัด​แบบ​เดียว​กับ​ที่​มนุษย์​ใช้ 18 กำแพง​นั้น​สร้าง​ขึ้น​จาก​หิน​จำพวก​โมรา และ​ตัวเมือง​นั้น​ทำ​จาก​ทองคำ​บริสุทธิ์ ซึ่ง​สว่างไสว​เหมือน​แก้ว​เจียระไน 19 ฐาน​หิน​สิบสอง​ฐาน​ของ​กำแพง​เมือง ทำ​ด้วย​เพชรพลอย​ต่างๆ ฐาน​ที่​หนึ่ง​เป็น​หิน​จำพวก​โมรา ฐาน​ที่​สอง​เป็น​พลอย​สี​น้ำเงิน ฐาน​ที่​สาม​เป็น​หิน​ควอตซ์​โปร่งใส​มี​หลาย​สี ฐาน​ที่​สี่​เป็น​มรกต 20 ฐาน​ที่​ห้า​เป็น​หิน​ควอตซ์​ชนิด​หนึ่ง​มี​แถบ​สี​ขนาน​สลับ​กัน ฐาน​ที่​หก​เป็น​พลอย​สี​แดง​จำพวก​โกเมน ฐาน​ที่​เจ็ด​เป็น​ควอทซ์​สี​เหลือง ฐาน​ที่​แปด​เป็น​นิล​สี​น้ำเงิน​เขียว ฐาน​ที่​เก้า​เป็น​บุษราคัม​สี​เหลือง​น้ำตาล ฐาน​ที่​สิบ​เป็น​คริสโซเฟรส​ซึ่ง​เป็น​พลอย​เขียว​ชนิด​หนึ่ง ฐาน​ที่​สิบเอ็ด​เป็น​โกเมน​สี​ส้ม​อม​แดง และ​ฐาน​ที่​สิบสอง​เป็น​อเมธิส​สีม่วง 21 ประตู​ทั้ง​สิบสอง​ประตู​นั้น​ทำ​ด้วย​ไข่มุก​สิบสอง​เม็ด ประตู​ละ​เม็ด ถนน​ของ​เมือง​ทำ​จาก​ทองคำ​บริสุทธิ์​ซึ่ง​ใส​เหมือน​แก้ว

22 ผม​ไม่เห็น​วิหาร​ใน​เมืองนั้น​เลย เพราะ​องค์​เจ้า​ชีวิต พระเจ้า​ผู้​มี​ฤทธิ์​ทั้งสิ้น และ​ลูกแกะ​ก็​คือ​วิหาร​นั่นเอง 23 เมือง​นี้​ไม่จำเป็น​ต้อง​อาศัย​แสงสว่าง​จาก​ดวง​อาทิตย์ หรือ​ดวงจันทร์ เพราะ​รัศมี​ของ​พระเจ้า​ทำ​ให้​เมือง​นี้​สว่าง และ​ลูกแกะ​คือ​ตะเกียง​ของ​เมือง​นี้ 24 ทุกชนชาติ​ก็​จะ​เดิน​โดย​ใช้​แสง​จาก​ตะเกียง​นั้น และ​พวก​กษัตริย์​บน​โลก จะ​นำ​เอา​ศักดิ์ศรี​ของตน​เข้า​มา​สู่​เมืองนั้น 25 ประตู​เมือง​จะ​เปิด​ตลอดเวลา​ไม่มี​วัน​ปิด เพราะ​ไม่มี​กลางคืน​ใน​เมืองนั้น 26 ชนชาติ​ต่างๆ​จะ​นำ​ทรัพย์​สมบัติ​และ​ความ​มั่งคั่ง​ของ​เขา​เข้า​มา​สู่​เมืองนั้น 27 สิ่ง​ที่​ไม่​บริสุทธิ์​จะ​ไม่​สามารถ​เล็ดลอด​เข้าไป​ได้เลย รวมทั้ง​คน​ที่​ทำ​สิ่ง​น่าอาย​หรือ​พูดโกหก​ด้วย คน​ที่​จะ​เข้า​ไปได้​จะ​ต้อง​เป็น​คน​ที่​มี​รายชื่อ​จด​อยู่​ใน​สมุด​แห่งชีวิต​ของ​ลูกแกะ​เท่านั้น

22

1 จากนั้น​ทูตสวรรค์​องค์นั้น​ได้​ให้​ผม​ดู​แม่น้ำ​ซึ่ง​มี​น้ำ​ที่​ให้​ชีวิต น้ำ​นั้น​ใส​เหมือนกับ​แก้ว​เจียระไน มัน​ไหล​ออก​มา​จาก​บัลลังก์​ของ​พระเจ้า​และ​ของ​ลูกแกะ 2 มัน​ไหล​ลง​มา​ที่​กลาง​ถนน​ของ​เมือง ริม​สอง​ฝั่ง​ของ​แม่น้ำ​มี​ต้นไม้​ที่​ให้​ชีวิต ที่​ออก​ผล​สิบสอง​ชนิด​และ​ออก​ผล​ทุก​เดือน​ไม่​ซ้ำ​กัน​เลย ส่วน​ใบ​ของ​ต้นไม้​นั้น​เอา​ไว้​รักษา​ชนชาติ​ต่างๆ 3 ใน​เมืองนี้​จะ​ไม่มี​คำ​สาปแช่ง​ของ​พระเจ้า​เลย บัลลังก์​ของ​พระเจ้า​และ​ของ​ลูกแกะ​จะ​อยู่​ที่นี่ และ​พวกทาส​ของ​พระองค์​จะ​กราบไหว้​พระองค์ 4 พวกเขา​จะ​เห็น​หน้า​ของ​พระองค์ และ​ชื่อ​ของ​พระองค์​จะ​อยู่​บน​หน้าผาก​ของ​พวกเขา 5 จะ​ไม่มี​กลางคืน​อีก​ต่อไป จะ​ไม่มี​ใคร​ต้องการ​แสง​จาก​ตะเกียง​หรือ​แสงอาทิตย์ เพราะ​พระเจ้า​ผู้​เป็น​องค์​เจ้า​ชีวิต​จะ​เป็น​แสงสว่าง​ให้​กับ​พวกเขา และ​พวกเขา​จะ​ครอบ​ครอง​ตลอดไป

6 แล้ว​ทูตสวรรค์​องค์นั้น​พูด​กับ​ผม​ว่า “คำพูด​เหล่านี้​เชื่อถือ​ได้​และ​เป็น​ความจริง พระเจ้า​ผู้​เป็น​องค์​เจ้า​ชีวิต​ของ​จิต​วิญญาณ​ของ​พวก​ผู้พูดแทน​พระเจ้า ได้​ส่ง​ทูตสวรรค์​ของ​พระองค์​ให้​ไป​แสดง​ให้​พวก​ทาส​ของ​พระองค์​เห็น​ถึง​สิ่ง​ต่างๆ​ที่​จะ​ต้อง​เกิดขึ้น​ใน​เร็วๆนี้”

7 “ฟังให้ดี เรา​กำลัง​จะ​มา​ใน​ไม่ช้านี้ คน​ที่​เชื่อฟัง​ถ้อยคำ​ที่​ได้​เปิดเผย​ไว้​แล้ว​ใน​หนังสือ​เล่มนี้ ก็​มี​เกียรติ​จริงๆ”

8 ผม​คือ​ยอห์น คน​ที่​ได้ยิน​และ​ได้เห็น​สิ่งต่างๆ​เหล่านี้ หลังจาก​ที่​ผม​ได้ยิน​และ​ได้เห็น​แล้ว ผม​ก็​ล้มตัว​ลง​เพื่อ​จะ​กราบไหว้​อยู่​แทบเท้า​ทูตสวรรค์​ที่​ได้​ทำ​ให้​ผม​เห็น​สิ่งต่างๆ​เหล่านี้ 9 แต่​ทูตสวรรค์​นั้น​บอก​ผม​ว่า “อย่า​ทำ​อย่างนี้ เพราะ​ผม​ก็​เป็น​เพื่อนทาส​ของ​คุณ​และ​ของ​พี่น้อง​คุณ​ที่​เป็น​ผู้​พูดแทน​พระเจ้า และ​ของ​คน​ที่​เชื่อฟัง​ถ้อยคำ​ใน​หนังสือ​เล่มนี้​ด้วย ให้​กราบไหว้​พระเจ้า​เถิด”

10 แล้ว​ท่าน​พูด​กับ​ผม​ว่า “อย่า​เก็บ​ถ้อยคำ​ที่​ได้​เปิดเผย​ไว้​ใน​หนังสือ​เล่มนี้​เป็น​ความลับ เพราะ​ใกล้​ถึง​เวลา​ที่​เรื่อง​พวกนี้​จะ​เกิดขึ้น​แล้ว 11 ปล่อย​ให้​คน​ที่​ทำ​ผิด ทำ​ผิด​ต่อไป คน​ลามก​ก็​ให้​ลามก​ต่อไป ส่วน​คน​ที่​ทำ​ตาม​ความ​ต้องการ​พระเจ้า​ก็​ให้​ทำ​ต่อไป และ​คน​ที่​บริสุทธิ์​ก็​ให้​บริสุทธิ์​ต่อไป”

12 “ฟังให้ดี เรา​กำลัง​จะ​มา​ใน​เร็วๆนี้ และ​จะ​เอา​รางวัล​มา​ด้วย เรา​จะ​ตอบแทน​แต่ละ​คน​ตาม​การ​กระทำ​ของเขา 13 เรา​คือ​อัลฟา​และ​โอเมกา+ 22:13 อัลฟา​และ​โอเมกา เป็น​อักษร​ตัวแรก และ​ตัว​สุดท้าย​ใน​ภาษา​กรีก เหมือนกับ​ตัวอักษร “ก” และ “ฮ” ในภาษาไทย เป็น​สิ่งแรก​และ​สิ่ง​สุดท้าย เป็น​จุด​เริ่มต้น​และ​จุดจบ

14 พวก​คน​ที่​ชำระ​ล้าง​เสื้อคลุม​ของ​ตน+ 22:14 ชำระ​ล้าง​เสื้อคลุม​ของ​ตน หมายถึง​ผู้ที่​เชื่อ​ใน​พระเยซู แล้ว​จะ​ได้รับ​การ​อภัย​โทษ​จาก​บาป​ของ​เขา มี​เกียรติ​จริงๆ เขา​จะ​ได้​มี​สิทธิ์​กิน​จาก​ต้นไม้​ที่​ให้​ชีวิต และ​ผ่าน​ประตู​เข้า​ไป​ใน​เมือง​ได้ 15 ส่วน​ไอ้​คน​หมาๆ กับ​คน​ที่​ใช้​เวทมนตร์​คาถา คน​ที่​ทำ​ผิดบาป​ทาง​เพศ ฆาตกร คน​ที่​กราบไหว้​รูปปั้น และ​คนที่​ชอบ​โกหก​และ​โกหก​อยู่​เรื่อย คน​เหล่านี้​จะ​ต้อง​อยู่​ข้างนอก​เมืองนั้น

16 เรา เยซู ได้​ส่ง​ทูตสวรรค์​ของ​เรา​ให้​มา​เป็น​พยาน​กับ​พวกท่าน​เกี่ยวกับ​สิ่งต่างๆ​เหล่านี้ เพื่อ​ประโยชน์​ของ​หมู่ประชุม​ต่างๆ เรา​สืบ​เชื้อสาย​มา​จาก​ครอบครัว​ของ​ดาวิด เรา​คือ​ดาว​ประจำรุ่ง​ที่​สุกใส”

17 พระวิญญาณ​และ​เจ้าสาว​พูดว่า “มาสิ” ขอ​ให้​คน​ที่​ได้ยิน​เรื่องนี้​พูดว่า “มาสิ” ขอ​ให้​คน​ที่​กระหาย​น้ำ​มา ใคร​ก็​ตาม​ที่​อยาก​จะ​ได้ ก็​จะ​ได้รับ​น้ำ​ที่​ให้​ชีวิต​เป็น​ของขวัญ​โดย​ไม่​ต้อง​จ่าย​อะไร​เลย

18 เรา​ขอเตือน​ทุกๆคน​ที่​ได้ยิน​ถ้อยคำ​ที่​ได้​เปิดเผย​ไว้​แล้ว​ใน​หนังสือ​เล่มนี้​ว่า ถ้า​คนไหน​เพิ่มเติม​อะไร​เข้าไป​ใน​คำพูด​เหล่านี้ พระเจ้า​จะ​เพิ่ม​ภัยพิบัติ​ต่างๆ​ที่​ได้​เขียน​ไว้​แล้ว​ใน​หนังสือ​เล่มนี้​ให้​กับ​เขา 19 ถ้า​เขา​ตัด​คำ​ที่​ได้​เปิดเผย​ไว้​แล้ว​ใน​สมุด​เล่มนี้​ออกไป พระเจ้า​ก็​จะ​ตัด​สิทธิ์​เขา​ไม่ให้​กิน​ผล​จาก​ต้นไม้​แห่งชีวิต​และ​ไม่ให้​เข้าไป​ใน​เมือง​ศักดิ์สิทธิ์

20 พระองค์​ผู้ที่​ได้​ประกาศ​เรื่องนี้​พูดว่า “ถูกแล้ว เรา​จะ​มา​ใน​เร็วๆนี้” อาเมน ขอให้​พระเยซู​องค์​เจ้า​ชีวิต​มา​เถิด

21 ขอให้​พระเยซู​องค์​เจ้า​ชีวิต​มี​ความ​เมตตา​กรุณา​กับ​พวกคุณ​ทุกคน