1 เปโตร

คำนำ

จดหมาย​จาก​เปโตร​ฉบับ​ที่​หนึ่ง และ​ฉบับ​ที่​สอง​นั้น เปโตร​ซึ่ง​เป็น​ศิษย์เอก​คนหนึ่ง​ใน​สิบสอง​คน​ของ​พระเยซู ได้​เขียน​ขึ้นมา​ถึง​คริสเตียน​ที่​อาศัย​อยู่​ใน​ที่​ต่างๆ เพื่อ​สอน​พวกเขา​เกี่ยวกับ​ความหวัง​ที่​พวกเขา​ควร​จะมี และ​การ​ดำเนิน​ชีวิต​ที่​ควร​จะ​แตกต่าง​จาก​สังคม​ชั่ว​ที่​อยู่​ล้อมรอบ​พวกเขา ใน​เวลานั้น​ผู้​เชื่อ​เหล่านี้​เจอ​กับ​ปัญหา​ต่างๆ​มากมาย เปโตร​จึง​ได้​ย้ำ​กับ​พวกเขา​ว่า พระเจ้า​ยัง​ไม่ลืม​พวกเขา พวกเขา​จะ​ได้​เติบโต​ขึ้น​ผ่าน​ทาง​ปัญหา​เหล่านั้น เปโตร​ยัง​ได้​ให้​พวก​ศิษย์​เหล่านี้​คิดถึง​พระพร​ที่​พวกเขา​เคย​ได้รับ​อย่าง​มากมาย​และ​การ​ที่​พระเจ้า​ได้​ยกโทษ​ความ​ผิดบาป​ให้​พวกเขา พวกเขา​จึง​ควร​ใช้​ชีวิต​อย่าง​ถูกต้อง​เพื่อ​เป็น​การ​ขอบคุณ​พระเจ้า

ใน​จดหมาย​ฉบับ​ที่​สอง​ของ​เปโตร​นี้ เขา​ได้​พูด​ถึง​พวก​ครู​ที่​สอน​ผิดๆ พูด​ถึง​ความรู้​ที่​แท้จริง และ​พูด​ถึง​วัน​ที่​พระคริสต์​จะ​กลับ​มา

1

1 จาก​เปโตร​ศิษย์เอก​ของ​พระเยซู​คริสต์

ถึง​คน​ที่​พระเจ้า​ได้​เลือก​ไว้​ที่​เป็น​คน​ต่างด้าว​ใน​โลกนี้ ถึง​คน​ที่​ได้​กระจัด​กระจาย​ไป​อยู่​ตาม​แคว้น​ปอนทัส กาลาเทีย คัปปาโดเซีย เอเชีย และ​บิธีเนีย 2 พระเจ้า​พระบิดา​ได้​เลือก​คุณ​มา​ตาม​แผน​การ​ที่​พระองค์​ได้​วาง​ไว้​ตั้ง​นาน​มา​แล้ว โดย​ให้​พระวิญญาณ​ชำระ​ล้าง​คุณ​ให้​บริสุทธิ์ พระเจ้า​ทำ​อย่างนี้​เพื่อ​คุณ​จะ​ได้​เชื่อฟัง​พระเจ้า และ​เข้า​เป็น​คน​ของ​พระองค์​เพราะ​ความตาย​ของ​พระเยซู​คริสต์+ 1:2 เพื่อ​คุณ … พระเยซู​คริสต์ ตาม​ภาษา​เดิม คือ “เพื่อ​เชื่อฟัง​และ​ได้รับ​การ​ประพรม​ด้วย​เลือด​ของ​พระเยซู​คริสต์” ซึ่ง​เหมือน​กับ​ที่​โมเสส​ได้​เอา​เลือด​ประพรม​คน​อิสราเอล เลือดนี้​เป็น​เลือด​ของ​คำ​สัญญา​ที่​พระเจ้า​ทำ​กับ​คน​ของ​พระองค์ เพื่อ​แสดงว่า​พวกเขา​เป็น​ของ​พระเจ้า​อย่าง​เป็น​ทางการ​แล้ว (อ้าง​มา​จาก​หนังสือ อพยพ 24:3-8)

ขอ​พระเจ้า​ให้​ความ​เมตตา​กรุณา​และ​สันติสุข​กับ​พวกคุณ​อย่าง​ล้นเหลือ

เรา​มี​ความหวัง​อัน​ยั่งยืน

3 สรรเสริญ​พระเจ้า​พระบิดา​ของ​พระเยซู​คริสต์​องค์​เจ้า​ชีวิต​ของเรา พระองค์​ได้​ทำ​ให้​พวกเรา​เกิดใหม่​เพราะ​ความ​เมตตา​อัน​ยิ่งใหญ่​ของ​พระองค์ เรื่องนี้​เป็น​ไปได้​ก็​เพราะ​พระเยซู​ได้​ฟื้นขึ้น​จาก​ความตาย พวกเรา​ก็​เลย​มี​ความหวัง​ที่​แน่นอน 4 พระเจ้า​ได้​เก็บ​มรดก​ไว้​ให้​กับ​คุณ​ที่​สวรรค์ เป็น​มรดก​ที่​ไม่มี​วัน​ผุพัง เน่าเปื่อย หรือ​จางหาย​ไป 5 เพราะ​คุณ​ไว้วางใจ​พระเจ้า พระองค์​จึง​คุ้มครอง​คุณ​ด้วย​ฤทธิ์เดช​ของ​พระองค์ จนกว่า​คุณ​จะ​ได้รับ​ความรอด​ที่​จะ​เปิดเผย​ให้​เห็น​ใน​วัน​สุดท้าย​นั้น 6 เรื่องนี้​ทำให้​พวกคุณ​มี​ความ​ชื่นชม​ยินดี​มาก ถึง​แม้​จะ​ต้อง​ทนทุกข์​ด้วย​ปัญหา​สารพัด​ชั่ว​ประเดี๋ยวหนึ่ง 7 นี่​เป็น​การ​ทดสอบดู​ความเชื่อ​ของ​คุณ ความเชื่อ​ที่​แท้จริง​มีค่า​มากกว่า​ทองคำ เพราะ​ขนาด​ทองคำ​ที่​ถูก​ไฟ​หลอม​จน​บริสุทธิ์​แล้ว ยัง​ถูก​ทำลาย​ได้ เมื่อ​คุณ​ผ่าน​การ​ทดสอบ​แล้ว คุณ​ก็​จะ​ได้รับ​การ​ยกย่อง​สรรเสริญ จะ​เต็มไป​ด้วย​สง่าราศี​และ​เกียรติยศ ใน​วันที่​พระเยซู​คริสต์​กลับมา 8 ถึงแม้​คุณ​ยัง​ไม่เคย​เห็น​พระองค์ แต่​ก็​ยัง​รัก​พระองค์​อยู่ ตอนนี้​คุณ​ยัง​ไม่เห็น​พระองค์ แต่​ก็​ยัง​ไว้วางใจ​และ​ยัง​มี​ความสุข​มาก​เกินกว่า​จะ​พูด​ได้ 9 สิ่ง​ที่​พวกคุณ​กำลัง​จะ​ได้รับ​และ​ที่​เป็น​เป้าหมาย​ของ​ความเชื่อ​ของ​พวกคุณ​ด้วย คือ​ความรอด​ของ​พวกคุณ​นั่นเอง

10 พวก​ผู้​พูดแทน​พระเจ้า​ได้​พูด​ถึง​ความ​เมตตา​ของ​พระเจ้า​ที่​จะ​มี​มา​ถึง​พวกคุณ พวกเขา​ได้​พยายาม​สืบเสาะ​ค้นหา​เกี่ยวกับ​ความรอด​นี้​อย่าง​ละเอียด 11 พระวิญญาณ​ของ​พระคริสต์​ที่​อยู่​ใน​พวก​ผู้​พูดแทน​พระเจ้า​นี้ ได้​บอก​กับ​พวกเขา​ล่วงหน้า​ถึง​ความ​ทุกข์ทรมาน​ของ​พระคริสต์ และ​ถึง​เกียรติยศ​ที่​พระองค์​จะ​ได้รับ​ใน​ภายหลัง พวกเขา​ก็​เลย​อยาก​จะ​รู้​ว่า​เรื่องนี้​จะ​เกิดขึ้น​เมื่อไหร่ แล้ว​เวลานั้น​จะ​เป็น​อย่างไร 12 แต่​พระเจ้า​ได้​เปิดเผย​ให้​พวกเขา​รู้ว่า เรื่อง​ที่​เขา​เอา​มา​บอก​พวกคุณ​นี้ ไม่ใช่​สำหรับ​พวกเขา แต่​มี​ไว้​สำหรับ​พวกคุณ แล้ว​ตอนนี้​ก็​มี​คน​มา​ประกาศ​ข่าวดี​นี้​ด้วย​ฤทธิ์เดช​ของ​พระวิญญาณ​บริสุทธิ์​ที่​ส่ง​มา​จาก​สวรรค์​ให้​พวกคุณ​รู้​แล้ว ขนาด​ทูตสวรรค์​ยัง​อยาก​จะ​รู้​เรื่องนี้​เลย

ใช้​ชีวิต​อย่าง​บริสุทธิ์

13 พวกคุณ​ต้อง​ตั้งสติ​ไว้​ให้​พร้อม บังคับ​ตัวเอง​ไว้​ให้ดี ตั้ง​ความหวัง​ให้​เต็มที่​ใน​ความ​เมตตา​กรุณา​ของ​พระเจ้า​ที่​คุณ​จะ​ได้รับ​ใน​วันที่​พระเยซู​คริสต์​มา​ปรากฏ 14 ให้​เป็น​เหมือนกับ​ลูกๆ​ที่​เชื่อฟัง อย่า​ไป​ทำ​ตาม​กิเลสตัณหา​เหมือนกับ​เมื่อก่อน คือ​ตอนที่​คุณ​ยัง​ไม่รู้​เรื่อง​พระเจ้า 15 พวกคุณ​จะ​ต้อง​ใช้​ชีวิต​อย่าง​แตกต่าง​จาก​ผู้อื่น เพราะ​พระเจ้า​ผู้​ที่​เรียก​คุณ​นั้น ก็​แตกต่าง​จาก​ผู้อื่น 16 เหมือน​ที่​พระคัมภีร์​เขียน​ไว้​ว่า “ให้​รักษา​ตัวเอง​ให้​แตกต่าง​จาก​คนอื่น เพราะ​เรา​เอง​ก็​แตกต่าง​จาก​ผู้อื่น”+ 1:16 อ้าง​มา​จาก​หนังสือ เลวีนิติ 11:44, 45; 19:2; 20:7

17 ใน​เมื่อ​พระเจ้า​ผู้ที่​คุณ​เรียกว่า​พระบิดา​ตอน​ที่​คุณ​อธิษฐาน​นั้น ตัดสิน​ไป​ตาม​การ​กระทำ​ของ​แต่ละ​คน​โดย​ไม่​ลำเอียง ก็​ให้​คุณ​มี​ชีวิต​ที่​เกรง​กลัว​พระองค์ ใน​ฐานะ​ที่​พวกคุณ​เป็น​คน​ต่างด้าว​ใน​สังคม​รอบข้าง​คุณนี้ 18 เพราะ​คุณ​ก็​รู้​ว่า​เมื่อ​พระองค์​ปลดปล่อย​พวกคุณ​ให้​เป็น​อิสระ​จาก​ชีวิต​ที่​ไร้สาระ​ที่​คุณ​ได้รับ​สืบทอด​มา​จาก​บรรพบุรุษ​นั้น พระองค์​ไม่ได้​ใช้​สิ่ง​ที่​เสื่อมสลาย​ได้ อย่าง​เช่น​เงิน​และ​ทอง 19 แต่​ใช้​เลือด​อัน​มีค่า​ของ​พระคริสต์ เหมือนกับ​เลือด​ของ​ลูกแกะ​ที่​ไม่มี​รอย​ตำหนิ​หรือ​จุด​ด่างพร้อย​เลย 20 พระเจ้า​ได้​เลือก​พระคริสต์​ไว้​ก่อน​ที่​จะ​สร้าง​โลกนี้​เสียอีก แต่​เพิ่ง​ให้​พระคริสต์​มา​ปรากฏ​ใน​ช่วง​สุดท้าย​นี้​เพื่อ​พวกคุณ 21 เพราะ​พระคริสต์​นี่แหละ พวกคุณ​ถึง​มา​ไว้วางใจ​พระเจ้า​ได้ พระเจ้า​ได้​ทำ​ให้​พระคริสต์​ฟื้น​ขึ้น​จาก​ความตาย และ​ให้​เกียรติยศ​กับ​พระองค์​ด้วย นี่​เป็น​เหตุผล​ที่​พวกคุณ​ฝาก​ความ​ไว้วางใจ​และ​ความหวัง​ไว้​กับ​พระเจ้า

22 ตอนที่​คุณ​เชื่อฟัง​ความจริง​นั้น คุณ​ก็​ได้​ชำระ​ตัวเอง​ให้​บริสุทธิ์​แล้ว ตอนนี้​เป้าหมาย​ของ​คุณ​ก็​คือ​การ​มี​ความรัก​ที่​จริงใจ​ให้​กับ​พี่น้อง เพราะ​ฉะนั้น​ขอ​ให้​รัก​กัน​และ​กัน​อย่าง​สุด​หัวใจ 23 พวกคุณ​ควร​จะ​รัก​กัน​เพราะ​ได้​เกิด​ใหม่​แล้ว ไม่​ใช่​จาก​เมล็ด​ที่​เน่าเปื่อย​ได้ แต่​จาก​เมล็ด​ที่​ไม่มี​วัน​เน่าเปื่อย เมล็ดนั้น​คือ​ถ้อยคำ​ของ​พระเจ้า​ที่​มี​ชีวิต​ถาวร​ตลอดไป

24 เหมือนกับ​ที่​พระคัมภีร์ เขียน​ไว้​ว่า

“คน​ทุกคน​เป็น​เหมือนกับ​หญ้า

เกียรติยศ​ของ​เขา​เป็น​เหมือน​ดอกไม้ป่า​ใน​ทุ่ง

หญ้า​ก็​เหี่ยวแห้ง​ไป

และ​ดอกไม้​ก็​ร่วงโรย​ไป

25 แต่​ถ้อยคำ​ของ​พระเจ้า ยืนยง​ถาวร​ตลอดไป”+ 1:24-25 อ้าง​มา​จาก​หนังสือ อิสยาห์ 40:6-8

และ​ถ้อยคำ​ของ​พระเจ้า​นี้​ก็​คือ​ข่าวดี​ที่​เอา​มา​ประกาศ​ให้​คุณ​รู้​แล้ว

2

พระเยซู​เป็น​หิน​ที่มี​ชีวิต

1 ดังนั้น ให้​กำจัด​สิ่งต่างๆ​ต่อไปนี้​ให้​หมดไป​จาก​ตัว​คุณ เช่น​การ​ปองร้าย​ทุกอย่าง การ​หลอกลวง​ทุกอย่าง ความ​หน้าซื่อ​ใจคด ความ​อิจฉา​ริษยา และ​การ​ใส่ร้าย​ป้ายสี​ทุกอย่าง 2 แต่​ให้​เป็น​เหมือน​เด็ก​ทารก​แรกเกิด​ที่​หิว​กระหาย​น้ำนม​บริสุทธิ์​ซึ่ง​คือ​ถ้อยคำ​ของ​พระเจ้า เพื่อ​คุณ​จะ​ได้​เติบโต​ขึ้น แล้ว​ได้รับ​ความ​รอด 3 เพราะ​ตอนนี้​คุณ​ก็​ได้​ลิ้มรส​แล้ว​ว่า​องค์​เจ้า​ชีวิต​นั้น​ดี​ขนาดไหน

4 ให้​เข้ามา​ใกล้​พระเยซู​คริสต์​ผู้​เป็น​หิน​ที่มี​ชีวิต​อยู่ คน​ใน​โลกนี้​ไม่​ยอมรับ​หิน​ก้อนนี้ แต่​พระองค์​เป็น​หิน​ที่​มี​เกียรติ​มาก​สำหรับ​พระเจ้า​ผู้ที่​เลือก​พระองค์​มา 5 พวกคุณ​ก็​เหมือนกัน พวกคุณ​เป็น​เหมือน​หิน​ที่มี​ชีวิต​อยู่ ที่​กำลัง​ถูก​สร้างขึ้น​เป็น​วิหาร​สำหรับ​พระวิญญาณ พวกคุณ​เป็น​คน​เหล่านั้น​ที่​ถูก​อุทิศ​ไว้​ให้​เป็น​นักบวช​ที่​ทำ​หน้าที่​ถวาย​เครื่อง​บูชา​ฝ่าย​พระวิญญาณ พระเจ้า​ชอบใจ​กับ​เครื่อง​บูชา​แบบนี้​ก็​เพราะ​ถวาย​ผ่าน​ทาง​พระเยซู​คริสต์ 6 เหมือนกับ​ที่​มี​เขียน​ไว้​ใน​พระคัมภีร์​ว่า

“ดูสิ เรา​วาง​หิน​ก้อน​หนึ่ง​ไว้​ใน​เมือง​ศิโยน

เป็น​หิน​ที่​สำคัญ​ที่สุด+ 2:6 หิน​ที่​สำคัญ​ที่สุด หรือ หิน​หัวมุม​ตึก คือ​หิน​ก้อนแรก และ​สำคัญ​ที่สุด​ใน​การ​ก่อสร้าง ข้อนี้​มา​จาก​หนังสือ​สดุดี 118:22 มี​เกียรติ​และ​ได้รับ​การ​คัดเลือก​มาแล้ว

และ​คน​ที่​ไว้วางใจ​ใน​หิน​ก้อนนั้น​จะ​ไม่มี​วัน​อับอาย​ขายหน้า​เลย”+ 2:6 อ้าง​มา​จาก​หนังสือ อิสยาห์ 28:16

7 ดังนั้น พวกคุณ​ที่​ไว้วางใจ มี​ส่วนร่วม​ใน​เกียรติ​ของ​หิน​ก้อนนี้ แต่​สำหรับ​คน​ที่​ไม่​ไว้วางใจ มันก็​เป็น​ไป​ตาม​ข้อ​พระคัมภีร์​ที่ว่า

“หิน​ก้อนนี้ ที่​คน​ก่อสร้าง​ได้​โยน​ทิ้งไป

กลับ​กลาย​มาเป็น​หิน​ที่​สำคัญ​ที่สุด”+ 2:7 อ้าง​มา​จาก​หนังสือ สดุดี 118:22

8 และ

“เป็น​หิน​ที่​ทำ​ให้​คน​เดิน​สะดุด

และ​เป็น​ก้อนหิน​ที่​ทำ​ให้​คน​หกล้ม”+ 2:8 อ้าง​มา​จาก​หนังสือ อิสยาห์ 8:14

พวกเขา​สะดุด​ล้ม​ก็​เพราะ​ไม่ยอม​เชื่อฟัง​ถ้อยคำ​ของ​พระเจ้า เรื่องนี้​เป็น​ไป​ตาม​ที่​พระเจ้า​ได้​กำหนด​ไว้แล้ว

9 แต่​คุณ​เป็น​ผู้ที่​พระเจ้า​คัดเลือก​มา เป็น​นักบวช​ของ​พระองค์​ผู้​เป็น​กษัตริย์ เป็น​ชนชาติ​ที่​ได้​อุทิศ​ไว้​กับ​พระเจ้า และ​เป็น​คน​ของ​พระเจ้า​โดย​เฉพาะ พระองค์​ทำ​อย่างนี้​เพื่อ​คุณ​จะ​ได้​ไป​ป่าว​ประกาศ​ถึง​การ​กระทำ​อัน​ยอดเยี่ยม​ทั้งหลาย​ของ​พระองค์ พระองค์​ได้​เรียก​คุณ​ออก​มา​จาก​ความมืด ให้​เข้า​มาหา​ความ​สว่าง​ที่​สุดแสน​จะ​วิเศษ​ของ​พระองค์

10 แต่ก่อน​นั้น​คุณ​ไม่มี​ชนชาติ

แต่​เดี๋ยวนี้​คุณ​เป็น​ชนชาติ​ของ​พระเจ้า​แล้ว

แต่ก่อน​นั้น​พระเจ้า​ไม่ได้​เมตตา​คุณ

แต่​เดี๋ยวนี้​พระองค์​ได้​เมตตา​คุณ​แล้ว+ 2:10 ดู​ใน โฮเชยา 2:23

อยู่​เพื่อ​พระเจ้า

11 เพื่อนรัก ให้​อยู่​อย่าง​คน​ต่างด้าว​และ​คน​แปลกถิ่น​ใน​สังคมนี้ ผม​ขอร้อง​ว่า​อย่า​ไป​ยอมแพ้​กับ​กิเลสตัณหา​ของ​สันดาน​ที่​ต่อสู้​กับ​ใจ​ของคุณ 12 ถึงแม้​คน​ที่​ไม่​ไว้วางใจ​พระเจ้า​พวกนั้น​จะ​พูด​ใส่ร้าย​ว่า​พวกคุณ​ทำ​ผิด ก็​ขอ​ให้​ทำ​ตัว​ให้​ดี​ใน​หมู่​พวกเขา เขา​จะ​ได้​เห็น​ความดี​ของ​คุณ แล้ว​จะ​ได้​ยกย่อง​พระเจ้า​ใน​วัน​ที่​พระองค์​กลับ​มา

ยอม​เชื่อฟัง​ผู้​มี​อำนาจ

13 ให้​คุณ​ยอม​อยู่​ใต้​อำนาจ​ต่างๆ​ที่​มนุษย์​ตั้งขึ้น+ 2:13 ให้​คุณ​ยอม … ตั้งขึ้น หรือ​แปล​ได้​ว่า ให้​นอบน้อม​กับ​มนุษย์​ทุกคน​ที่​พระเจ้า​สร้าง​ขึ้นมา เพื่อ​เห็นแก่​องค์​เจ้า​ชีวิต ไม่ว่า​จะ​เป็น​อำนาจ​ของ​จักรพรรดิ​ผู้มี​อำนาจ​สูงสุด 14 หรือ​เจ้าเมือง​ต่างๆ​ที่​จักรพรรดิ​นั้น​ส่ง​มา เพื่อ​ลงโทษ​คน​ทำ​ผิด​และ​ยกย่อง​คน​ที่​ทำ​ดี 15 เพราะ​พระเจ้า​ต้องการ​ให้​ชีวิต​ที่​ดีงาม​ของ​พวกคุณ​ไป​หุบปาก​คนโง่​ที่​พูดจา​ไร้สาระ 16 ขอให้​พวกคุณ​ใช้​ชีวิต​อย่าง​อิสระ แต่​อย่า​ใช้​ความ​เป็น​อิสระ​นั้น​มา​เป็น​ข้ออ้าง​บังหน้า​เพื่อ​จะ​ทำชั่ว แต่​ให้​ใช้​ชีวิต​สม​กับ​ที่​เป็น​ทาส​ของ​พระเจ้า​ดีกว่า 17 ให้​เกียรติ​กับ​ทุกๆคน ให้​รัก​พี่น้อง​ใน​พระคริสต์ ให้​เกรง​กลัว​พระเจ้า และ​ให้​เกียรติ​กับ​กษัตริย์​ด้วย

18 พวกคุณ​ที่​เป็น​ทาส ให้​ยอม​เชื่อฟัง​เจ้านาย​ของ​ตน​ด้วย​ความ​เคารพ​อย่างสูง ไม่ใช่​ยอม​เชื่อฟัง​เจ้านาย​ที่​ดี​และ​มี​น้ำใจ​เท่านั้น แต่​ให้​ยอม​เชื่อฟัง​เจ้านาย​ที่​โหดร้าย​ด้วย 19 คน​ที่​ยอม​ทน​ต่อ​ความ​เจ็บปวด​ที่​ไม่​ยุติธรรม เพราะ​ต้องการ​ทำ​ตามใจ​พระเจ้า​นั้น เป็น​คน​ที่​น่ายกย่อง​จริงๆ 20 การ​ที่​คุณ​อดทน​ต่อ​การ​ถูก​เฆี่ยนตี​เพราะ​ทำ​ผิด มัน​น่า​ยกย่อง​ตรงไหน แต่​การ​ที่​คุณ​ต้อง​อดทน​ต่อ​ความ​ทุกข์ยาก​เพราะ​ทำดี อย่างนี้สิ​ถึง​จะ​น่ายกย่อง​ใน​สายตา​พระเจ้า 21 พระเจ้า​เรียก​ให้​คุณ​มา​ทนทุกข์​อย่างนี้ เหมือนกับ​ที่​พระคริสต์​ยอม​ทนทุกข์​เพื่อ​คุณ พระองค์​ได้​วาง​ตัวอย่าง​ให้​คุณ เพื่อ​คุณ​จะ​ได้​เดิน​ตาม​รอยเท้า​ของ​พระองค์

22 “พระองค์​ไม่ได้​ทำ​บาป

และ​ไม่ได้​โกหก​ด้วย”+ 2:22 อ้าง​มา​จาก​หนังสือ อิสยาห์ 53:9

23 เมื่อ​เขา​ด่า​ว่า​พระองค์ พระองค์​ก็​ไม่ได้​โต้ตอบ เมื่อ​พระองค์​ทนทุกข์ พระองค์​ก็​ไม่ได้​ขู่​อาฆาต พระองค์​ได้​มอบ​เรื่อง​ของ​พระองค์​ไว้​กับ​พระเจ้า​ผู้​ตัดสิน​อย่าง​ยุติธรรม 24 ตัว​พระองค์​เอง​ได้​แบก​บาป​ของ​เรา​ไว้​ใน​ตัว​ของ​พระองค์​บน​ไม้กางเขน​นั้น เพื่อ​เรา​จะ​ได้​ตาย​ต่อ​บาป​และ​ใช้​ชีวิต​ตามใจ​พระเจ้า พวกคุณ​ได้รับ​การ​รักษา​ให้​หาย​ก็​เพราะ​บาดแผล​ของ​พระองค์ 25 แต่​ก่อนนั้น​พวกคุณ​เคย​หลงทาง​ไป​เหมือน​แกะ แต่​ตอนนี้​ได้​กลับ​มาหา​ผู้เลี้ยง​และ​ผู้​ดูแล​รักษา​ชีวิต​ของ​คุณ​แล้ว

3

สามี​และ​ภรรยา

1 ใน​ทำนอง​เดียว​กัน พวกคุณ​ที่​เป็น​ภรรยา​ก็​ให้​ยินยอม​สามี เพื่อ​ว่า​ถ้า​มี​สามี​บางคน​ที่​ไม่​เชื่อฟัง​ถ้อยคำ​ของ​พระเจ้า ชีวิต​ที่​ดี​ของ​คุณ​อาจ​จะ​ชนะ​ใจ​เขา และ​ทำ​ให้​เขา​มา​ไว้วางใจ​พระเจ้า​ได้ โดย​ที่​คุณ​ไม่ต้อง​พูด​อะไรเลย​สักคำ 2 เพราะ​เขา​สังเกต​ว่า​ชีวิต​ของคุณ​บริสุทธิ์ และ​มี​ใจ​ยำเกรง​พระเจ้า​ขนาดไหน 3 ความงาม​ของคุณ ไม่ควร​จะ​มา​จาก​การ​ตกแต่ง​ภายนอก เช่น​การ​ทำ​ผม​หรูหรา​ฟู่ฟ่า ใส่​เครื่องทอง หรือ ใส่​เสื้อผ้า​ราคา​แพง 4 แต่​ให้​งาม​จาก​ภายใน​ที่​ไม่มี​วัน​จืดจาง ซึ่ง​ก็​หมายถึง​ความ​สุภาพ​อ่อนโยน สงบ​เรียบร้อย ซึ่ง​มีค่า​ยิ่งนัก​ใน​สายตา​พระเจ้า 5 ผู้หญิง​ใน​สมัยก่อน​ที่​บริสุทธิ์ และ​หวังใจ​ใน​พระเจ้า​นั้น ได้​ตกแต่ง​ตัวเอง​ให้​มี​เสน่ห์​ด้วย​การ​ยินยอม​สามี 6 เหมือนกับ​ที่​นาง​ซาราห์​เชื่อฟัง​อับราฮัม​และ​เรียก​เขา​ว่า “นาย​ของ​ฉัน” ถ้า​คุณ​ทำ​อย่างนี้ คุณ​ก็​จะ​เป็น​ลูกสาว​ที่​แท้จริง​ของ​นาง แต่​จะ​ต้อง​ทำ​ใน​สิ่ง​ที่​ถูกต้อง​ตามใจ​พระเจ้า โดย​ไม่​กลัว​ว่า​สามี​จะ​ทำ​อะไร​คุณ

7 ใน​ทำนอง​เดียวกัน พวก​คุณ​ที่​เป็น​สามี​ก็​ให้​อยู่​กิน​กับ​ภรรยา​ด้วย​ความ​เข้าอก​เข้าใจ เพราะ​เธอ​อ่อนแอ​กว่า พระเจ้า​ได้​เมตตา​ยก​ชีวิต​ใหม่​ให้​พวกคุณ​เป็น​มรดก และ​เธอ​เป็น​หุ้นส่วน​กับ​คุณ​ใน​มรดก​นี้​ด้วย คุณ​จึง​ควร​จะ​ให้​เกียรติ​กับ​เธอ ถ้า​คุณ​ไม่​ทำ​อย่างนั้น พระเจ้า​ก็​จะ​ไม่ฟัง​คำ​อธิษฐาน​ของ​คุณ

ทนทุกข์​เพราะ​ทำดี

8 สุดท้ายนี้ พวกคุณ​ควร​จะ​เป็น​น้ำหนึ่ง​ใจ​เดียว​กัน เห็นอก​เห็นใจ​กัน รัก​กัน​ฉันท์​พี่น้อง มี​ใจ​เมตตา​และ​รู้จัก​ถ่อมตัว 9 อย่า​ตอบแทน​ความชั่ว​ด้วย​ความชั่ว หรือ​ด่า​คน​ที่​ด่า​ว่า​คุณ แต่​ให้​อวยพร​เขา​แทน เพราะ​นั่น​เป็น​สิ่ง​ที่​พระเจ้า​เรียก​ให้​คุณ​ทำ แล้ว​พระองค์​จะ​อวยพร​คุณ 10 เพราะ​พระคัมภีร์​เขียน​ไว้​ว่า

“ถ้า​คุณ​อยาก​มี​ความสุข​และ​เจอ​แต่​วัน​ที่​ดีๆ

ก็​อย่า​ใช้​ลิ้น​ทำร้าย​คนอื่น อย่า​ใช้​ปาก​พูด​โกหก

11 ให้​เลิก​ทำชั่ว​และ​หัน​มา​ทำดี

ให้​แสวงหา​สันติสุข​และ​ติดตาม​ทาง​แห่ง​สันติสุข​นั้น​ไป

12 เพราะ​ดวงตา​องค์​เจ้า​ชีวิต ดูแล​ทุกคน​ที่​ทำ​ตามใจ​พระองค์

และ​หู​ของ​พระองค์​ฟัง​คำ​อธิษฐาน​ของ​เขา

แต่​หน้า​ของ​พระองค์​หัน​เข้า​ต่อต้าน​พวก​ที่​ทำ​ชั่ว​นั้น”+ 3:10-12 อ้าง​มา​จาก​หนังสือ สดุดี 34:12-16

13 ถ้า​คุณ​พยายาม​จริงๆ​ที่​จะ​ทำ​ความดี​อยู่​ตลอด แล้ว​ใคร​ล่ะ​จะ​ทำร้าย​คุณ​ได้​จริงๆ 14 แต่​แม้ว่า​คุณ​อาจจะ​ต้อง​ทนทุกข์​เพราะ​ทำ​ตามใจ​พระเจ้า คุณ​มี​เกียรติ​อย่าง​แท้จริง “คุณ​ไม่ต้อง​กลัว​พวกเขา​หรือ​กังวล​หรอก”+ 3:14 อ้าง​มา​จาก​หนังสือ​อิสยาห์ 8:1215 แต่​ให้​ใจ​ของ​คุณ​นับถือ​พระคริสต์​เป็น​องค์​เจ้า​ชีวิต และ​ให้​พร้อม​ที่​จะ​อธิบาย​กับ​ทุกคน​ที่​มา​ถาม​ว่า ความหวัง​ที่​คุณ​มี​นี้​เป็น​อย่างไร แต่​ให้​ตอบเขา​อย่าง​สุภาพ​และ​เคารพ​นบนอบ 16 เมื่อ​คุณ​ใช้​ชีวิต​ใน​ทาง​ที่​ดี​เพราะ​เป็น​คน​ของ​พระคริสต์ แล้ว​มี​คน​มา​พูด​ใส่ร้าย​คุณ ก็​ให้​คุณ​ทำ​แต่​สิ่ง​ที่​คุณ​รู้​ว่า​ถูกต้อง เพื่อ​เขา​จะ​ได้​อับอาย 17 ถ้า​เป็น​ความ​ต้องการ​ของ​พระเจ้า ให้​ทนทุกข์​เพราะ​ทำดี​ก็​ยัง​ดีกว่า​ทนทุกข์​เพราะ​ทำชั่ว 18 พระคริสต์​ทนทุกข์​เพื่อ​จัดการ​กับ​ความบาป​ครั้งเดียว​ก็​เพียงพอ​แล้ว พระองค์​ทำ​อย่างนี้​เพื่อ​นำ​คุณ​ไป​หา​พระเจ้า พระองค์​ถูก​ฆ่า​ทางกาย​แต่​มี​ชีวิต​ขึ้น​มา​ใหม่​โดย​ทาง​พระวิญญาณ 19 ด้วย​อำนาจ​ของ​พระวิญญาณ พระองค์​ได้​ไป​ประกาศ​ชัยชนะ​ของ​พระองค์​ให้​กับ​พวก​วิญญาณ​ที่​ถูก​ขัง​อยู่ 20 ใน​สมัยก่อน​นาน​มาแล้ว วิญญาณ​พวกนี้​ไม่ได้​เชื่อฟัง​พระเจ้า ตอน​ที่​โนอาห์​สร้าง​เรือ พระเจ้า​ได้​รอคอย​อย่าง​อดทน​ให้​คน​ใน​โลกนี้​กลับตัว​กลับใจ สุดท้าย​มี​แปด​คน​ที่​อยู่​ใน​เรือ​ลำนั้น แล้ว​พระเจ้า​ใช้​น้ำ​ช่วย​เขา​ให้​รอด​จาก​คน​ที่​ชั่วร้าย​ใน​สมัยนั้น 21 เหมือนกับ​ที่​พระเจ้า​ใช้​พิธี​จุ่มน้ำ​ช่วย​ให้​พวกคุณ​รอด​ใน​สมัยนี้ การ​จุ่มน้ำ​นี้​ไม่ใช่​เป็น​การ​ล้าง​ร่างกาย​ให้​สะอาด แต่​เป็น​การ​ให้​คำมั่น​สัญญา​ต่อ​พระเจ้า​ว่า​คุณ​จะ​ทำ​แต่​สิ่ง​ที่​คุณ​รู้​ว่า​ถูกต้อง และ​ทั้งหมดนี้​ก็​เป็น​ไปได้ เพราะ​พระเยซู​คริสต์​ฟื้นขึ้น​จาก​ความตาย 22 พระองค์​ได้​ขึ้น​ไป​สวรรค์​และ​นั่ง​อยู่​ทางขวา​ของ​พระเจ้า พระองค์​ทำ​ให้​พวก​ทูตสวรรค์ พวก​ผู้​มี​สิทธิอำนาจ และ​พวก​ผู้​มี​ฤทธิ์​อำนาจ มา​อยู่​ภายใต้​อำนาจ​ของ​พระองค์

4

เปลี่ยน​ชีวิต​เสียใหม่

1 ใน​เมื่อ​พระคริสต์​ได้​ทน​ทุกข์ทรมาน​ใน​ร่างกาย​นี้แล้ว คุณ​ก็​ควร​จะ​เตรียม​ตัว​ให้​พร้อม​และ​คิด​อย่าง​เดียวกัน​กับ​พระองค์ คือ​คน​ที่​ยอม​ทนทุกข์​ใน​ร่างกาย​ก็​ได้​ตัดสินใจ​แล้ว​ว่า​จะ​เลิก​ทำ​บาป 2 ผล​ที่​เกิดขึ้น​คือ ใน​ช่วง​ชีวิต​ที่​เหลือ​อยู่นี้ เขา​ไม่ได้​อยู่​ตาม​กิเลสตัณหา​ชั่วๆ​ของ​มนุษย์ แต่​เขา​มี​ชีวิต​อยู่​ตาม​ความ​ต้องการ​ของ​พระเจ้า 3 ใน​อดีต​คุณ​ก็​ได้​ใช้​ชีวิต​อย่าง​คน​ที่​ไม่เชื่อ​พระเจ้า​มา​มาก​พอแล้ว ทั้ง​มั่วโลกีย์ กามราคะ เมา​เหล้า มั่วสุม​ทาง​เพศ เลี้ยง​ฉลอง​เมามาย และ​กราบไหว้​รูปเคารพ ซึ่ง​เป็น​สิ่ง​ที่​น่าขยะแขยง 4 เพื่อนๆ​ของ​คุณ​ก็​สงสัย​ว่า ทำไม​คุณ​ถึง​ได้​เลิก​สำมะเล​เทเมา​กับ​พวกเขา พวกเขา​เลย​แช่งด่า​คุณ 5 แต่​พวกเขา​จะ​ต้อง​ให้การ​กับ​พระเจ้า​ผู้ที่​พร้อม​จะ​ตัดสิน​โทษ​ทุกคน ทั้งที่​ยัง​มี​ชีวิต​อยู่​และ​ที่​ตาย​ไปแล้ว​ด้วย 6 นั่น​เป็น​เหตุ​ที่​มี​การ​ประกาศ​ข่าวดี​นี้​ใน​อดีต​ให้​กับ​ผู้เชื่อ​ซึ่ง​ตอนนี้​ได้​ตาย​ไป​แล้ว ถึงแม้ว่า​ใน​สายตา​ของ​คนอื่น​จะ​ตัดสิน​ว่า​เขา​ผิด​ตอนที่​เขา​ยัง​อยู่​ใน​ร่างกาย แต่​เขา​มี​ชีวิต​อยู่​ด้วย​พระวิญญาณ​ใน​สายตา​ของ​พระเจ้า

ใช้​พรสวรรค์​ที่​พระเจ้า​ให้​อย่าง​ฉลาด

7 ใกล้​จะ​ถึง​วัน​สิ้นโลก​แล้ว ตั้งสติ​ไว้​ให้ดี​และ​รู้จัก​ควบคุม​ตัวเอง คุณ​จะ​ได้​อธิษฐาน 8 สิ่ง​ที่​สำคัญ​ที่สุด​คือ ให้​รัก​กัน​และ​กัน​อย่าง​ลึกซึ้ง เพราะ​ความรัก​จะ​ปกปิด​ความบาป​ได้​มากมาย 9 ให้​เลี้ยงดู​ปูเสื่อ​กัน อย่า​บ่น​เลย 10 ให้​แต่ละ​คน​เป็น​ผู้รับใช้​ที่​สัตย์ซื่อ แล้ว​ใช้​พรสวรรค์​ที่​รับ​มา​เพื่อ​รับใช้​ซึ่งกัน​และ​กัน 11 ถ้า​คุณ​มี​พรสวรรค์​ใน​ด้าน​การพูด ก็​ให้​พูด​ใน​ฐานะ​คน​ที่​ประกาศ​คำพูด​ที่​ได้ยิน​มา​จาก​พระเจ้า ถ้า​คุณ​มี​พรสวรรค์​ใน​ด้าน​การ​รับใช้ ก็​ให้​รับใช้​สุดกำลัง​ที่​พระเจ้า​ให้​มา เพื่อ​พระเจ้า​จะ​ได้รับ​เกียรติยศ​จาก​ทุกสิ่ง​ทุกอย่าง​ที่​คุณ​ทำ ทั้งหมดนี้​เป็น​ไปได้​ผ่าน​ทาง​พระเยซู​คริสต์ ขอ​ให้​เกียรติยศ​และ​ฤทธิ์เดช​มี​กับ​พระเยซู​คริสต์​ตลอดไป อาเมน

ทนทุกข์​เพราะ​เป็น​คริสเตียน

12 เพื่อนรัก อย่าเพิ่ง​แปลกใจ​กับ​ปัญหา​ที่​เกิดขึ้น​กับ​พวกคุณ มัน​ไม่ใช่​เรื่อง​แปลก​อะไรเลย แต่​ปัญหา​ก็​คือ​การ​ลองใจ​คุณ 13 ให้​ดีใจ​ที่​คุณ​ได้​ร่วมทุกข์​กับ​พระคริสต์ เพราะ​คุณ​จะ​ได้​ดีใจ​เป็น​ล้นพ้น​เมื่อ​พระคริสต์​กลับมา​อย่าง​มีเกียรติ 14 เมื่อ​มี​คน​ประณาม​คุณ​เพราะ​คุณ​เป็น​ของ​พระคริสต์ คุณ​ก็มี​เกียรติ​อย่าง​แท้จริง เพราะ​แสดงว่า​พระวิญญาณ​ผู้​ทรง​เกียรติ​ของ​พระเจ้า​นั้น​อยู่​กับ​พวกคุณ 15 ถ้า​คุณ​จะ​ต้อง​ทนทุกข์ ก็​ขอ​อย่า​ให้​เป็น​เพราะ​คุณ​ไป​ฆ่า​คน​มา ไป​ขโมย ไป​ทำ​ชั่ว หรือ​ไป​ยุ่ง​เรื่อง​ของ​คนอื่น​เลย 16 แต่​ถ้า​คุณ​ต้อง​ทนทุกข์​เพราะ​เป็น​คริสเตียน ก็​อย่า​อาย​เลย แต่​ให้​สรรเสริญ​พระเจ้า เพราะ​คุณ​ได้​ชื่อ​ว่า​คริสเตียน 17 ถึงเวลา​สำหรับ​การ​ตัดสิน​โทษ​แล้ว การ​ตัดสิน​นั้น​จะ​เริ่มต้น​จาก​ครอบครัว​ของ​พระเจ้า​ก่อน แล้ว​ลอง​คิด​ดูสิว่า​จะ​เกิด​อะไรขึ้น​กับ​คน​ที่​ไม่​เชื่อฟัง​ข่าวดี​จาก​พระเจ้า 18 เหมือนกับ​ที่​พระคัมภีร์​เขียน​ไว้​ว่า

“ขนาด​คน​ที่​ทำ​ตามใจ​พระเจ้า ยัง​เกือบ​จะ​ไม่รอด

แล้ว​มัน​จะ​เกิด​อะไร​ขึ้น​กับ​คนชั่ว​และ​คนบาป​เล่า”+ 4:18 อ้าง​มา​จาก​หนังสือ สุภาษิต 11:31 (ฉบับ​แปล​กรีก​โบราณ)

19 ถ้า​อย่างนั้น คน​ที่​ต้อง​ทนทุกข์​เพราะ​เป็น​ความ​ต้องการ​ของ​พระเจ้า​นั้น ก็​ต้อง​มอบ​ตัวเอง​ไว้​กับ​พระผู้สร้าง​ที่​ซื่อสัตย์ และ​ให้​ทำดี​ต่อไป

5

ฝูงแกะ​ของ​พระเจ้า

1 ผม​เขียน​มา​ขอร้อง​พวก​ผู้นำ​อาวุโส​ที่​อยู่​กับ​พวกคุณ ใน​ฐานะ​ที่​ผม​ก็​เป็น​ผู้นำ​อาวุโส​คนหนึ่ง เป็น​คนหนึ่ง​ที่​เป็น​พยาน​ถึง​เรื่อง​ที่​พระคริสต์​ต้อง​ทน​ทุกข์ทรมาน และ​เป็น​คนหนึ่ง​ที่​จะ​มี​ส่วนร่วม​ใน​สง่าราศี​ของ​พระคริสต์​เมื่อ​พระองค์​กลับ​มา 2 ขอให้​เลี้ยงดู​ฝูงแกะ​ของ​พระเจ้า​ที่​พระเจ้า​ฝาก​ให้​คุณ​ดูแล​อยู่นี้ ไม่ใช่​ฝืนใจ​ทำ แต่​ให้​ทำ​ด้วย​ความ​เต็มใจ​อย่าง​ที่​พระเจ้า​ต้องการ​ให้​คุณ​ทำ ไม่ใช่​เพราะ​เห็นแก่​เงิน แต่​เพราะ​คุณ​อยาก​จะ​ทำ​จริงๆ 3 ไม่​ทำ​ตัว​เป็น​นาย​เหนือ​คน​พวกนั้น​ที่​พระองค์​ได้​ฝาก​ให้​คุณ​ดูแล แต่​ให้​ทำ​ตัว​เป็น​แบบอย่าง​กับ​ฝูงแกะ​นั้น 4 เพื่อ​เมื่อ​พระคริสต์​ผู้​เป็น​หัวหน้า​คน​เลี้ยงแกะ​กลับ​มา คุณ​ก็​จะ​ได้รับ​รางวัล​อัน​มี​เกียรติ ที่​ไม่มี​วัน​ร่วงโรย​ไป

5 ใน​ทำนอง​เดียวกัน คน​ที่มี​อายุ​น้อยกว่า ก็​ให้​เชื่อฟัง​พวก​ผู้นำ​อาวุโส แต่​ความจริง​แล้ว ทุกๆคน​ควร​จะ​อ่อนน้อม​ถ่อมตัว​รับใช้​ซึ่งกัน​และ​กัน​เหมือนกับ​ที่​พระคัมภีร์​เขียน​ไว้​ว่า

“พระเจ้า​ต่อต้าน​คน​ที่​เย่อหยิ่ง​จองหอง

แต่​มี​ความ​เมตตา​กรุณา​ต่อ​คน​ที่​อ่อนน้อม​ถ่อมตน”+ 5:5 อ้าง​มา​จาก​หนังสือ สุภาษิต 3:34

6 ถ้า​อย่างนั้น ให้​พวกคุณ​อ่อนน้อม​ถ่อมตัว​ลง​ใต้​อำนาจ​ที่​ยิ่งใหญ่​ของ​พระเจ้า เพื่อ​พระเจ้า​จะ​ได้​ยก​คุณ​ขึ้น​เมื่อ​ถึง​เวลาที่​เหมาะสม 7 ให้​เอา​ความ​กังวล​ทั้งหมด​ของ​คุณ​ฝากไว้​กับ​พระเจ้า เพราะ​พระองค์​ห่วงใย​คุณ

8 ให้​รู้จัก​บังคับ​ตนเอง ระวัง​ตัว​ให้ดี เพราะ​ศัตรู​ของ​คุณ​คือ​มาร กำลัง​เดิน​ด้อมๆ​มองๆ​เหมือน​สิงโต​ที่​คำราม​จ้อง​ตะครุบ​เหยื่อ​มา​กิน 9 ให้​ขัดขืน​มาร​นั้น และ​ยึดมั่น​ใน​ความเชื่อ เพราะ​คุณ​รู้​อยู่แล้ว​ว่า พี่น้อง​ทั่วโลก​ก็​เจอ​ความ​ทุกข์ยาก​เหมือนคุณ

10 พระเจ้า​ผู้​เป็น​แหล่ง​ของ​ความ​เมตตา​ทุกอย่าง​ได้​เรียก​คุณ​ผ่านทาง​พระเยซู​คริสต์ ให้​คุณ​เข้ามา​มี​ส่วนร่วม​ใน​เกียรติ​ของ​พระองค์​ที่​ไม่มี​วัน​หมด คุณ​จะ​ต้อง​ทนทุกข์​อยู่​ประเดี๋ยวหนึ่ง แล้ว​หลังจากนั้น​พระเจ้า​ก็​จะ​ช่วยให้​คุณ​กลับคืน​สู่​สภาพ​สมบูรณ์แบบ จะ​ให้​คุณ​เข้มแข็ง มี​กำลัง​มากขึ้น​และ​มั่นคง 11 ขอให้​ฤทธิ์เดช​เป็น​ของ​พระองค์​ตลอดไป​อาเมน

คำ​ทักทาย​สุดท้าย

12 ผม​ได้​เขียน​จดหมาย​สั้นๆ​ฉบับนี้ และ​ได้​ฝาก​สิลาส​มา​ให้​กับ​คุณ เขา​เป็น​พี่น้อง​ที่​ซื่อสัตย์​ใน​พระคริสต์ ผม​เขียน​มา​เพื่อ​ให้​กำลังใจ​พวกคุณ และ​ยืนยัน​ว่า​ทุกอย่าง​ที่​เขียน​มานี้​เป็น​ความ​เมตตา​กรุณา​ที่​แท้จริง​ของ​พระเจ้า ให้​คุณ​ยืนหยัด​มั่นคง​ใน​ความ​เมตตา​กรุณา​นี้

13 หมู่ประชุม​ที่​เมือง​บาบิโลน+ 5:13 บาบิโลน ใน​ที่นี้​กำลัง​พูด​ถึง​เมือง​โรม​ที่​พระเจ้า​ได้​เลือก​ไว้​เหมือนกับ​ที่​พระองค์​ได้​เลือก​พวกคุณ ได้​ฝาก​ความ​คิดถึง​มา​ให้​กับ​คุณ มาระโก​ลูก​ของ​ผม​ก็​ฝาก​ความ​คิดถึง​มา​เหมือนกัน 14 เมื่อ​เจอกัน​ก็​ขอให้​จูบ​ทักทาย​กัน​ด้วย​ความรัก

ขอให้​ทุกคน​ที่​มีส่วน​ใน​พระคริสต์​ได้รับ​สันติสุข