ฟีลิปปี

คำนำ

เปาโล​ได้​เขียน​จดหมาย​ถึง​ชาว​ฟีลิปปี​จาก​ใน​คุก ซึ่ง​อาจ​จะ​เป็น​คุก​ที่​กรุง​โรม ใน​ขณะนั้น​เปาโล​มี​ปัญหา​หลาย​อย่าง แต่​เขา​ก็​ยังคง​ไว้วางใจ​ใน​พระเจ้า จดหมาย​ฉบับ​นี้​จึง​แสดง​ให้​เห็น​ถึง​ความ​มั่นใจ และ​ความ​ชื่นชม​ยินดี​ที่​เขา​มี​ใน​องค์​เจ้า​ชีวิต​และ​ชาว​ฟีลิปปี เปาโล​ได้​เขียน​จดหมาย​ฉบับ​นี้​ขึ้น​เพื่อ​หนุนใจ​ชาว​ฟีลิปปี​ให้​เป็น​น้ำหนึ่งใจ​เดียวกัน และ​ขอบคุณ​พวก​เขา​ที่​ส่ง​เงิน​มา​ช่วย

1

1 จาก​เปาโล​และ​ทิโมธี พวก​ทาส​ของ​พระเยซู​คริสต์

ถึง​คน​ของ​พระเจ้า​ทุก​คน​ที่​มี​ส่วน​ร่วม​ใน​พระเยซู​คริสต์​ใน​เมือง​ฟีลิปปี รวม​ทั้ง​พวก​ผู้​ดูแล และ​พวก​ผู้รับใช้​พิเศษ+ 1:1 ผู้รับใช้​พิเศษ คำ​นี้​ส่วน​ใหญ่​จะ​แปล​ว่า “ผู้รับใช้” แต่​ใน​ที่​นี้ และ​ใน​หนังสือ​โรม 16:1 และ 1 ทิโมธี 3:8-13 จะ​หมายถึง “ผู้ที่​ได้รับ​การเลือก​ให้​รับใช้​หมู่ประชุม​ท้องถิ่น​ใน​เรื่อง​ใด​เรื่อง​หนึ่ง” ดู​เพิ่ม​เติม​ได้​จาก หนังสือ​กิจการ 6:1-6

2 ผม​ขอ​พระเจ้า​พระบิดา​ของ​เรา​และ​พระเยซู​คริสต์​เจ้า​ให้​ความ​เมตตา​และ​ให้​สันติสุข​กับ​พวก​คุณ​ด้วย​เถิด

คำ​อธิษฐาน​ของ​เปาโล

3 ผม​ขอบคุณ​พระเจ้า​ของ​ผม​ทุกครั้ง​ที่​ผม​คิดถึง​พวก​คุณ 4 ผม​ดีใจ​ตลอด​เวลา​ที่​ผม​อธิษฐาน​ขอ​พระเจ้า​ให้​กับ​คุณ​ทุก​คน 5 ผม​ดีใจ​เพราะ​พวก​คุณ​ได้​ร่วม​ประกาศ​ข่าวดี​กับ​ผม ตั้งแต่​วัน​แรก​ที่​คุณ​เชื่อ​จนถึง​เดี๋ยวนี้ 6 พระเจ้า​ได้​เริ่มต้น​การงาน​ที่​ดี​ใน​พวก​คุณ และ​ผม​แน่ใจ​ว่า​พระองค์​จะ​ทำ​งาน​นี้​ต่อไป​จน​กว่า​จะ​สำเร็จ​ใน​วัน​ที่​พระเยซู​คริสต์​กลับ​มา

7 สมควร​แล้ว​ที่​ผม​จะ​คิด​อย่าง​นี้​กับ​พวก​คุณ​ทุก​คน เพราะ​คุณ​อยู่​ใน​ใจ​ผม เพราะ​คุณ​คอย​สนับสนุน​งาน​ของ​พระเจ้า​ที่​พระองค์​ให้​ผม​ทำ ทั้ง​เวลา​ที่​ผม​ติด​คุก​อยู่​และ​เวลา​ที่​ผม​แก้ตัว​เพื่อ​พระองค์​และ​พิสูจน์​ความจริง​เกี่ยวกับ​ข่าวดีนี้ 8 พระเจ้า​เป็น​พยาน​ได้ ผม​คิดถึง​พวก​คุณ​ทุก​คน​มากๆ ผม​รัก​คุณ​เหมือน​กับ​ที่​พระเยซู​คริสต์​รัก​คุณ

9 ผม​อธิษฐาน​ขอ​พระเจ้า​ให้​คุณ​มี​ความรัก​อย่าง​เปี่ยม​ล้น ด้วย​ความรู้​ที่​เพิ่ม​ขึ้น​เรื่อยๆ และ​เข้าใจ​ว่า​จะ​ทำ​อย่างไร​ใน​ทุกๆ​สถานการณ์ 10 เพื่อ​คุณ​จะ​ได้​เลือก​ทำ​ใน​สิ่ง​ที่​ดี​ที่สุด และ​จะ​ได้​เป็น​คน​บริสุทธิ์ ไม่​มี​ความ​ผิด​บาป​ใน​วัน​ที่​พระคริสต์​กลับ​มา 11 คุณ​จะ​ได้​เต็ม​ไป​ด้วย​ความ​ดี​งาม​ที่​มา​จาก​ฤทธิ์​อำนาจ​ที่​พระเยซู​คริสต์​ให้ ทั้งหมดนี้​ก็​เพื่อ​พระเจ้า​จะ​ได้รับ​เกียรติ​และ​คำสรรเสริญ

ปัญหา​ของ​เปาโล​ใน​การ​ประกาศ

12 พี่น้อง​ครับ ผม​อยาก​ให้​คุณ​รู้​ว่า​เหตุการณ์​ร้าย​ที่​ได้​เกิดขึ้น​กับ​ผม​นี้ ความจริง​แล้ว​ได้​ช่วย​ทำให้​ข่าวดี​แพร่​กระจาย​ออก​ไป​อย่าง​กว้างขวาง​มาก​ขึ้น 13 ตอน​นี้ ทหาร​รักษา​วัง​ของ​จักรพรรดิ​โรมัน รวมทั้ง​คน​อื่นๆ​ทุก​คน​ที่นี่​รู้​ว่า​ผม​ถูก​ล่าม​โซ่​อยู่​นี้​ก็​เพื่อ​พระคริสต์ 14 นอกจาก​นั้น​การ​ที่​ผม​ติด​คุก​ทำให้​พี่น้อง​ส่วนใหญ่​ที่​นี่​พึ่ง​ความ​ช่วยเหลือ​ของ​องค์​เจ้า​ชีวิต​มาก​ขึ้น พวก​เขา​มี​ใจ​กล้า​มาก​ขึ้น​ที่​จะ​ประกาศ​เรื่อง​พระคริสต์​อย่าง​ไม่​กลัว​ใคร

15 จริงอยู่​บางคน​ประกาศ​เรื่อง​ของ​พระคริสต์ เพราะ​อิจฉา​และ​อยาก​ชิงดี​ชิงเด่น แต่​ก็​มี​คน​ที่​ประกาศ​เพราะ​ความ​หวังดี​ด้วย​เหมือนกัน 16 พวก​แรก​นั้น​ประกาศ​เพราะ​อยาก​ชิงดี​ชิงเด่น​กับ​ผม และ​เพราะ​มี​ความ​ตั้งใจ​ที่​ไม่​ดี คือ​พวก​เขา​คิด​ว่า​จะ​เพิ่ม​ความ​ทุกข์​ให้​กับ​ผม​ใน​ระหว่าง​ที่​ผม​ยัง​ติด​คุก​อยู่ แต่​คน​อื่นๆ​นั้น​ประกาศ​เพราะ​ความรัก พวก​เขา​รู้​ว่า​พระเจ้า​ให้​ผม​อยู่​ที่​นี่​เพื่อ​ปกป้อง​ข่าวดี​อัน​นั้น

18 อย่างไร​ก็​ตาม ไม่​ว่า​จะ​ทำ​เพราะ​มี​แรงจูงใจ​ที่​ผิด​หรือ​ทำ​เพราะ​หวัง​ดี สิ่ง​ที่​สำคัญ​ที่​สุด คือ​เรื่อง​พระคริสต์​ก็​ได้​ประกาศ​ออก​ไป​อยู่​ดี ซึ่ง​ทำให้​ผม​ดีใจ ใช่​แล้ว ผม​จะ​ยัง​ดีใจ​ต่อ​ไป​อีก 19 เพราะ​รู้​ว่า​ทุก​อย่าง​ที่​ได้​เกิดขึ้น​กับ​ผม​นี้​จะ​นำ​ผม​ไป​ถึง​ความรอด​โดย​คำ​อธิษฐาน​ของ​คุณ​และ​โดย​พระวิญญาณ​ของ​พระเยซู​คริสต์​ที่​พระเจ้า​ได้​ให้​กับ​ผม 20 ซึ่ง​ตรง​กับ​สิ่ง​ที่​ผม​คาดหวัง​อย่าง​ยิ่ง​ว่า ผม​จะ​ไม่​ต้อง​อับอาย​ใน​เรื่อง​อะไร​เลย แต่​จะ​กล้าหาญ​มาก (เหมือน​กับ​ที่​เคย​กล้าหาญ​มา​ตลอด) และ​พระเยซู​คริสต์​จะ​ได้รับ​เกียรติ​เพราะ​ตัว​ผม ไม่​ว่า​ผม​จะ​มี​ชีวิต​อยู่​ต่อ​ไป​หรือ​จะ​ตาย​ก็​ตาม 21 ใน​ความคิด​ของ​ผม จะ​อยู่​ก็​อยู่​เพื่อ​พระคริสต์ ถ้า​จะ​ตาย​ก็​ถือ​ว่า​ได้​กำไร+ 1:21 กำไร ใน​ที่​นี้​เปาโล​พูด​ถึง​การตาย​ดี​กว่า​การมี​ชีวิต​อยู่ เพราะ​ว่า​การตาย​จะ​ทำ​ให้​เปาโล​ได้​เข้า​ใกล้ชิด​กับ​พระคริสต์​มาก​ยิ่ง​ขึ้น22 แต่​ถ้า​ยัง​มี​ชีวิต​อยู่​ต่อ​ไป ผม​ก็​จะ​ทำ​งาน​ให้​เป็น​ประโยชน์ ผม​ก็​เลย​ไม่​รู้​ว่า​จะ​เลือก​อะไร​ดี 23 สอง​ทาง​นี้​มัน​เลือก​ยาก​มาก จริงๆ​แล้ว​ผม​อยาก​จะ​ตาย​และ​ไป​อยู่​กับ​พระคริสต์ เพราะ​นั่น​เป็น​สิ่ง​ที่​ดี​กว่า​มาก 24 แต่​มัน​จะ​ดี​กว่า​สำหรับ​พวก​คุณ ที่​ผม​จะ​อยู่​ใน​ร่าง​นี้​ต่อ​ไป 25 เมื่อ​ผม​มั่นใจ​อย่าง​นี้ ผม​จึง​รู้​ว่า​ผม​จะ​อยู่​ต่อ​ไป​เพื่อ​ช่วย​คุณ​ทุก​คน​ให้​เจริญ​ขึ้น​และ​มี​ความสุข​กับ​ความเชื่อ​ที่​คุณ​มี 26 ดังนั้น คุณ​ก็​จะ​ยกย่อง​พระเยซู​คริสต์​เพราะ​เรื่อง​ของ​ผม เมื่อ​ผม​กลับ​มา​อยู่​กับ​คุณ​อีก​ครั้ง​หนึ่ง

27 แต่​สิ่ง​ที่​สำคัญ​ที่​สุด​คือ ให้​ตั้งใจ​ที่​จะ​ใช้​ชีวิต​ร่วมกัน​อย่าง​สอดคล้อง​กับ​ข่าวดี​ของ​พระคริสต์ แล้ว​ไม่​ว่า​ผม​จะ​มา​เจอ​คุณ​หรือ​แค่​ได้​ฟัง​ข่าวคราว​ของ​คุณ ผม​จะ​ได้​รู้​ว่า​คุณ​ได้​ตั้ง​มั่นคง​อยู่​ใน​พระวิญญาณ​องค์​เดียว​กัน และ​ได้​ต่อสู้​เป็น​น้ำหนึ่งใจ​เดียวกัน เพื่อ​ความเชื่อ​ที่​เกิด​มา​จาก​ข่าวดี​นั้น 28 แล้ว​คุณ​ก็​จะ​ไม่​กลัว​คน​ที่​ต่อต้าน​คุณ​เลย​สัก​นิดเดียว เพราะ​ความ​เป็น​หนึ่งเดียว​และ​ความ​กล้า​ของ​คุณ จะ​ทำ​ให้​เห็น​ว่า​พวก​มัน​จะ​ถูก​ทำลาย แต่​พวก​คุณ​จะ​ได้รับ​ความรอด ซึ่ง​ทั้งหมด​นี้​มา​จาก​พระเจ้า 29 ที่​ผม​พูด​อย่าง​นี้​เพราะ​พระเจ้า​ไม่​ได้​ให้​คุณ​มี​สิทธิ์​แค่​มา​เชื่อ​ใน​พระคริสต์​เท่านั้น แต่​ให้​มา​ทนทุกข์​เพื่อ​พระองค์​ด้วย 30 ตอนนี้​พวก​คุณ​กำลัง​ต่อสู้ เหมือน​กับ​ที่​คุณ​เคย​เห็น​ผม​ต้อง​ต่อสู้​มา​ก่อน และ​ยัง​ได้ยิน​อีก​ว่า​ผม​ก็​กำลัง​ต่อสู้​อยู่​เดี๋ยวนี้​ด้วย

2

เป็น​หนึ่ง​เดียว​กันและ​ดูแล​กัน​และ​กัน

1 ดังนั้น ถ้า​พวก​คุณ​ได้รับ​กำลังใจ​เพราะ​มี​ส่วน​ร่วม​กับ​พระคริสต์ ถ้า​ได้รับ​การ​ปลอบใจ​จาก​ความรัก ถ้า​ได้​ใช้​ชีวิต​ร่วม​กัน​เพราะ​มี​ส่วน​ร่วม​ใน​พระวิญญาณ และ​ได้รับ​ความรักใคร่​เอ็นดู​และ​ความ​เห็นอก​เห็นใจ

2 ผม​ก็​ขอให้​คุณ​ทำ​สิ่ง​ที่​จะ​ให้​ความสุข​กับ​ผม​อย่าง​เต็มที่ คือ​การ​เป็น​น้ำหนึ่งใจ​เดียวกัน มี​ความรัก​อย่าง​เดียวกัน เป็น​ใจ​เดียวกัน และ​มี​เป้าหมาย​เดียวกัน

3 อย่า​ทำ​อะไร​ที่​ชิงดี​ชิงเด่น​กัน หรือ​เพราะ​หลง​คิด​ว่า​ตัวเอง​เก่ง แต่​ให้​ถ่อมตัว​ลง และ​มอง​คน​อื่น​ว่า​สำคัญ​กว่า​ตัวเอง 4 อย่า​ให้​ใคร​คิด​เห็น​แต่​ประโยชน์​ส่วนตัว แต่​ให้​คิดถึง​ประโยชน์​ของ​คน​อื่น​ด้วย

ตาม​แบบ​อย่าง​ของ​พระเยซู

5 ใช้​ชีวิต​ด้วย​กัน โดย​คิด ทำ และ​รู้สึก​อย่าง​นี้ เช่น​เดียว​กัน​กับ​พระเยซู​คริสต์ 6 คือ​ถึง​แม้​พระองค์​จะ​มี​สภาพ​เป็น​พระเจ้า พระองค์​ก็​ไม่​ได้​คิด​ที่​จะ​ใช้​ความ​เท่าเทียม​กับ​พระเจ้า​ของ​พระองค์​เพื่อ​ผล​ประโยชน์​ของ​พระองค์​เอง​เลย

7 แต่​พระองค์​ได้​ทิ้ง​ความ​เป็น​ตัว​ของ​พระองค์​เอง​ไป​จน​หมด คือ​ยอมรับ​สภาพ​เป็น​ทาส และ​ได้​มา​เกิด​เป็น​มนุษย์ 8 เมื่อ​พระองค์​ได้​มา​ปรากฏ​ตัว​ใน​ร่าง​มนุษย์​แล้ว พระองค์​ได้​ถ่อมตัว​ของ​พระองค์​ลง ยอม​เชื่อฟัง​พระเจ้า​ทุก​อย่าง ถึง​ขนาด​ยอม​ตาย แม้​กระทั่ง​ต้อง​ตาย​บน​ไม้​กางเขน

9 พระเจ้า​ก็​เลย​ยก​พระเยซู​ขึ้น​สูง​ที่สุด และ​ยกย่อง​ชื่อ​ของ​พระองค์​ให้​ยิ่งใหญ่​กว่า​ชื่อ​ทั้งหมด 10 เพื่อ​ทุกๆ​คน​ที่​อยู่​ใน​สวรรค์​ก็​ดี ใน​โลก​นี้​ก็​ดี หรือ​ใต้​โลก​นี้​ก็​ดี จะ​ได้​คุกเข่า​ลง​ให้​เกียรติ​กับ​พระเยซู 11 ทุกๆ​คน​จะ​ยอมรับ​ว่า พระเยซู​คริสต์​คือ​องค์​เจ้า​ชีวิต แล้ว​พระเจ้า​พระบิดา​ก็​จะ​ได้รับ​เกียรติยศ

ให้​เป็น​อย่าง​ที่​พระเจ้า​ต้องการ

12 เพื่อนๆ​ที่รัก คุณ​ก็​เชื่อฟัง​เป็น​อย่าง​ดี​มา​ตลอด ดังนั้น​ผม​ขอ​ให้​คุณ​ทำงาน​หนัก​ต่อ​ไป​ด้วย​ใจ​ที่​เคารพ​และ​ยำเกรง​พระเจ้า จน​กว่า​คุณ​จะ​บรรลุ​ถึง​ความรอด ตอน​นี้​ผม​อยาก​ให้​คุณ​ทำ​อย่าง​นี้​ต่อ​ไป ไม่​ใช่​แค่​ตอน​ที่​ผม​อยู่​ด้วย​เท่านั้น แต่​โดย​เฉพาะ​อย่าง​ยิ่ง​ตอน​นี้​ที่​ผม​ไม่​ได้​อยู่​ด้วย 13 คุณ​สามารถ​ทำ​สิ่ง​เหล่านี้​ได้ เพราะ​เป็น​พระเจ้า​เอง​ที่​กำลัง​ทำงาน​อยู่​ใน​หมู่​พวก​คุณ พระองค์​ทำให้​คุณ​เต็มใจ​ที่​จะ​ทำ​ใน​สิ่ง​ที่​พระองค์​ต้องการ และ​ให้​ฤทธิ์​อำนาจ​กับ​คุณ​ที่​จะ​ทำ​อย่าง​นั้น​ด้วย

14 ให้​ทำ​ทุก​อย่าง​โดย​ไม่​บ่น​หรือ​เถียงกัน 15 เพื่อ​พวก​คุณ​จะ​ไร้​ที่ติ และ​บริสุทธิ์ จะ​ได้​เป็น​ลูก​ของ​พระเจ้า​ที่​ไม่​มี​ตำหนิ​เลย ทั้งๆ​ที่​คน​รอบ​ข้าง​คดโกง และ​วิปริต​ผิดเพี้ยน​ไปหมด​แล้ว แต่​พวก​คุณ​จะ​ได้​ส่อง​แสง​อยู่​ท่ามกลาง​พวก​เขา​เหมือน​กับ​แสงสว่าง​ต่างๆ​ใน​ท้องฟ้า​ที่​ส่อง​สว่าง​เข้า​มา​ใน​โลก​มืด 16 ให้​ทำ​ทั้งหมด​นี้​ใน​ขณะ​ที่​พวก​คุณ​เสนอ​คำสอน​ที่​ให้​ชีวิต​กับ​พวก​เขา เพื่อ​ใน​วัน​ที่​พระเยซู​คริสต์​กลับ​มา ผม​จะ​ได้​ภูมิใจ​ใน​ตัว​คุณ และ​จะ​ได้​เห็น​ชัดเจน​ว่า ผม​วิ่ง​ชนะ​และ​ทำงาน​สำเร็จ

17 ผม​จะ​เปรียบ​เทียบ​ความเชื่อ​ของ​พวก​คุณ​เป็น​เหมือน​สัตว์​ที่​ถูก​เผา​ถวาย​ให้​กับ​พระเจ้า​และ​เป็น​การ​รับใช้​พระองค์ ถ้า​หาก​ผม​เป็น​เหมือน​เครื่อง​ดื่ม​บูชา​ที่​ถูก​เท​บน​เครื่อง​บูชา​ของ​พวก​คุณ​นั้น ผม​ก็​ดีใจ​และ​ดี​ใจ​กับ​พวก​คุณ​ทุก​คน 18 ใน​ทำนอง​เดียวกัน พวก​คุณ​ทุก​คน​ควร​จะ​ดีใจ​และ​ร่วม​ดีใจ​กับ​ผม​ด้วย

ทิโมธี​และ​เอปาโฟรดิทัส

19 เพราะ​พระเยซู​เป็น​องค์​เจ้า​ชีวิต ผม​คาด​ว่า​ผม​จะ​ได้​ส่ง​ทิโมธี​ไป​หา​พวก​คุณ​เร็วๆ​นี้​แน่นอน แล้ว​ผม​จะ​ได้​มี​กำลังใจ เมื่อ​เขา​กลับ​มา​เล่า​เรื่อง​พวก​คุณ 20 มี​แต่​ทิโมธี​เท่านั้น​ที่​มี​ความคิด​เหมือน​กับ​ผม​และ​สนใจ​ใน​เรื่อง​ทุกข์สุข​ของ​พวก​คุณ​จริงๆ 21 ส่วน​คน​อื่นๆ​ที่​อาจ​จะ​ส่ง​มา​ได้ ก็​สนใจ​แต่​เรื่อง​ของ​ตัวเอง​มาก​กว่า ไม่​ได้​สนใจ​เรื่อง​ของ​พระเยซู​คริสต์ 22 คุณ​ก็​รู้​อยู่​แล้ว​ว่า​นิสัย​ของ​ทิโมธี​นั้น​เป็น​อย่างไร และ​เขา​ได้​รับใช้​ใน​การ​ประกาศ​ข่าวดี​ด้วย​กัน​กับ​ผม เหมือน​ลูก​ช่วย​พ่อ 23 ดังนั้น พอ​ผม​รู้​ว่า​เรื่อง​ของ​ผม​ที่นี่​จะ​เป็น​อย่างไร ผม​ก็​หวัง​ที่​จะ​ได้​ส่ง​ทิโมธี​ไป​หา​พวก​คุณ​ทันที 24 ผม​เชื่อ​ว่า องค์​เจ้า​ชีวิต​จะ​เปิด​โอกาส​ให้​ผม​ได้​มา​เจอ​พวก​คุณ​เร็วๆ​นี้​เหมือน​กัน

25 แต่​ตอนนี้ คิด​ว่า​จำเป็น​จะ​ต้อง​ส่ง​เอปาโฟรดิทัส​กลับ​มา​หา​คุณ​ก่อน เขา​เป็น​ทั้ง​น้องชาย เพื่อน​ร่วม​งาน และ​เพื่อน​ทหาร​ของ​ผม พวก​คุณ​ได้​ส่ง​เขา​มา​ดูแล​ผม​ตอน​ที่​ผม​ขาด​แคลน 26 ผม​ส่ง​เขา​มา เพราะ​เขา​อยาก​จะ​เจอ​คุณ​มาก และ​เขา​ก็​กลุ้มใจ​มาก​เพราะ​คุณ​ได้​ข่าว​ว่า​เขา​ป่วย 27 ตอนนั้น​เขา​ก็​ป่วย​หนัก​จริงๆ​จน​เกือบ​จะ​ตาย​อยู่​แล้ว แต่​พระเจ้า​เมตตา​เขา ซึ่ง​ก็​ถือ​ว่า​ได้​เมตตา​ผม​ด้วย เพื่อ​ผม​จะ​ได้​ไม่​เป็น​ทุกข์​มาก​ไป​กว่า​นี้ 28 ผม​จึง​ตั้งใจ​จะ​ส่ง​เขา​กลับ​ไป​หา​คุณ เพื่อ​คุณ​จะ​ได้​ดีใจ​เมื่อ​เจอ​เขา​อีก และ​ตัว​ผม​เอง​จะ​ได้​กังวล​น้อย​ลง 29 ดังนั้น ให้​อ้า​แขน​ต้อนรับ​เขา​ด้วย​ความยินดี​อย่าง​ยิ่ง เพราะ​เขา​มี​ส่วน​ร่วม​ใน​องค์​เจ้า​ชีวิต​เหมือน​กัน และ​ให้​เกียรติ​กับ​เขา​และ​ทุก​คน​ที่​เป็น​อย่าง​เขา 30 เพราะ​เขา​เกือบ​จะ​ตาย​จาก​งาน​ที่​เขา​ทำ​เพื่อ​พระคริสต์ เขา​ได้​เสี่ยงชีวิต​เพื่อ​รับใช้​ผม ใน​เรื่อง​ที่​พวก​คุณ​เอง​ก็​ทำ​ให้​ผม​ไม่​ได้

3

พระเยซู​สำคัญ​ที่สุด

1 สุดท้าย​นี้ พี่น้อง​ครับ ให้​ชื่นชม​ยินดี​ใน​องค์​เจ้า​ชีวิต ผม​ไม่​เบื่อ​ที่​จะ​เขียน​เรื่อง​เหล่านี้​อีก และ​การ​เขียน​ซ้ำ​จะ​ช่วย​พวก​คุณ​ให้​ยืนหยัด​มั่นคง 2 ให้​ระวัง​ไอ้หมา​พวก​นั้น ระวัง​ไอ้พวก​นั้น​ที่​ทำ​ชั่ว ระวัง​ไอ้พวก​นั้น​ที่​ชอบ​หั่น​เนื้อหนัง​คน+ 3:2 หั่น​เนื้อหนัง​คน คำนี้​ใน​ภาษา​กรีก​ออก​เสียง​คล้าย​กับ “ขลิบ” แต่​ศัพท์​คำนี้​หมายถึง “การ​ตัด​ออก​จน​หมดสิ้น”3 เพราะ​เป็น​พวก​เรา​นี่แหละ​ที่​ได้รับ​พิธีขลิบ​ที่​แท้จริง เป็น​พวก​เรา​นี่แหละ​ที่​นมัสการ​ด้วย​พระวิญญาณ​ของ​พระเจ้า พวก​เรา​อวด​พระเยซู​คริสต์ ไม่​ได้​พึ่ง​ฝ่าย​เนื้อหนัง​หรือ​สิ่ง​ดีๆ​ที่​เรา​มี 4 ทั้งๆ​ที่​ผม​มี​เหตุผล​มากมาย​ที่​จะ​พึ่ง​สิ่ง​ต่างๆ​พวกนี้ แต่​ถ้า​ใคร​คิด​ว่า​เขา​มี​เหตุผล​ที่​จะ​ไว้วางใจ​ใน​สิ่ง​ที่​อยู่​ภายนอก​แล้ว​ละ​ก็ ผม​เปาโล มี​มาก​ยิ่ง​กว่า​เขา​เสียอีก 5 คือ​ผม​ได้​เข้า​พิธีขลิบ​ตอน​อายุ​ได้​แปด​วัน ผม​เป็น​คน​เชื้อชาติ​อิสราเอล มา​จาก​เผ่า​เบนยามิน เป็น​ชาว​ฮีบรู​แท้ๆ เกิด​จาก​พ่อแม่​ชาว​ฮีบรู ใน​เรื่อง​ศาสนา ผม​อยู่​ใน​กลุ่ม​ที่​เคร่งครัด​ที่สุด คือ​กลุ่ม​ฟาริสี 6 ผม​ร้อนรน​มาก​ถึง​ขนาด​ไป​ข่มเหง​หมู่ประชุม​ของ​พระเจ้า ส่วน​เรื่อง​การ​ทำ​ตาม​กฎ​ของ​โมเสส​นั้น ผม​ไม่​เคย​ทำ​ผิด​เลย 7 แต่​เพราะ​เห็นแก่​พระคริสต์ สิ่ง​ต่างๆ​เหล่านั้น​ที่​ครั้ง​หนึ่ง​ผม​ถือ​ว่า​มี​ค่า​มาก ตอน​นี้​ผม​ถือ​ว่า​ไร้ค่า​แล้ว 8 ความจริง​แล้ว ผม​ถือ​ว่า​ทุก​อย่าง​นั้น​ไร้ค่า เพราะ​เห็นแก่​สิ่ง​ที่​มี​ค่า​ยิ่งกว่า​นั้น​มาก​นัก คือ​การ​ที่​ได้​รู้จัก​พระเยซู​คริสต์​องค์​เจ้า​ชีวิต​ของ​ผม ผม​ยอม​สูญสิ้น​ทุก​อย่าง​เพื่อ​พระคริสต์ และ​ถือ​ว่า​สิ่ง​เหล่า​นั้น​เป็น​เหมือน​ขยะ เพื่อ​จะ​ได้​พระคริสต์ 9 ผม​อยาก​จะ​มี​สาย​สัมพันธ์​ที่​ถูกต้อง​กับ​พระเจ้า​ที่​เกิด​จาก​ความ​ซื่อสัตย์​สุจริต​ของ​พระคริสต์+ 3:9 ความ​ซื่อสัตย์​สุจริต​ของ​พระคริสต์ หรือ ความ​ไว้วางใจ​ใน​พระคริสต์ มัน​ไม่​ได้​ขึ้น​อยู่​กับ​กฎ​ของ​โมเสส สาย​สัมพันธ์​ที่​ถูกต้อง​นี้​มา​จาก​พระเจ้า และ​ขึ้น​อยู่​กับ​ความเชื่อ 10 ผม​อยาก​จะ​รู้จัก​กับ​พระคริสต์ และ​ฤทธิ์​อำนาจ​อัน​เดียวกัน​ที่​ทำ​ให้​พระองค์​ฟื้น​ขึ้น​จาก​ความตาย ผม​อยาก​ร่วมทุกข์​กับ​พระองค์ และ​ตาย​ไป​เหมือน​พระองค์ 11 เพื่อ​ผม​เอง​จะ​ได้​ฟื้น​ขึ้น​จาก​ความตาย​ด้วย แต่​จะ​ฟื้น​อย่างไร​ผม​เอง​ก็​ยัง​ไม่​เข้าใจ​เหมือน​กัน

พยายาม​ให้​ถึง​เป้าหมาย

12 ไม่​ใช่​ว่า​ผม​ได้​สิ่ง​เหล่า​นั้น​แล้ว หรือ​ถึง​เป้าหมาย​แล้ว แต่​ผม​มุ่งหน้า​ไป​อย่าง​แน่วแน่​เพื่อ​ให้​ถึง​เป้าหมาย​นั้น เพื่อ​จะ​ได้​คว้า​รางวัล​นั้น​มา​ให้​ได้ เพราะ​นั่น​เป็น​สาเหตุ​ที่​พระเยซู​คริสต์​ได้​คว้า​ผม​มา​ไว้​เป็น​ของ​พระองค์ 13 พี่น้อง​ครับ ผม​ถือ​ว่า​ผม​ยัง​คว้า​รางวัล​นั้น​มา​ไม่ได้ แต่​สิ่ง​เดียว​ที่​ผม​ทำ​อยู่ คือ​ลืม​เรื่อง​ใน​อดีต​เสีย​และ​โน้มตัว​ไป​ข้างหน้า วิ่ง​ตรง​ดิ่ง​เข้า​สู่​เส้นชัย เพื่อ​จะ​ได้รับ​รางวัล​ที่​พระเจ้า​ได้​เรียก​พวก​เรา​ที่​อยู่​ใน​พระเยซู​คริสต์​ให้​ขึ้น​ไป​รับ​บน​สวรรค์

15 ขอ​ให้​พวก​เรา​ทุก​คน​ที่​เป็น​ผู้ใหญ่​​คิด​แบบ​นี้ ถ้า​หาก​บาง​เรื่อง​คุณ​ไม่​เห็น​ด้วย พระเจ้า​ก็​จะ​เปิดเผย​ให้​คุณ​เข้าใจ​เอง 16 ขอ​เพียง​แค่​ว่า ให้​เรา​ใช้​ชีวิต​ให้​สอดคล้อง​ถึง​ระดับ​ของ​ความเข้าใจ​ที่​เรา​เอื้อมถึง​แล้ว

17 พี่น้อง​ที่รัก ให้​เลียนแบบ​ผม และ​ให้​จับตา​ดู​คน​พวก​นั้น​ที่​ทำ​ตาม​แบบ​อย่าง​ที่​เรา​ได้​ให้​ไว้​กับ​คุณ​แล้ว 18 ที่​ผม​พูด​อย่าง​นี้​เพราะ​มี​คน​จำนวน​มาก​ที่​ทำ​ตัว​เป็น​ศัตรู​กับ​ไม้​กางเขน​ของ​พระคริสต์ ผม​พูด​เรื่องนี้​ตั้ง​หลาย​ครั้ง​แล้ว เดี๋ยวนี้​ก็​ขอ​พูด​อีก​ด้วย​น้ำตา 19 ว่า​คน​พวก​นั้น​จะ​ถูก​ทำลาย​ไป​ใน​ที่​สุด พระเจ้า​ของ​เขา​ก็​คือ ความ​อยาก​ของ​ปาก​ท้อง​ของ​เขา​เอง และ​พวก​เขา​ชอบ​คุยโว​ใน​สิ่ง​ที่​เขา​ควร​จะ​อับอาย และ​พวก​เขา​หมกมุ่น​อยู่​กับ​สิ่ง​ของ​ใน​โลก​นี้ 20 แต่​บ้าน​เมือง​แท้ๆ​ของ​พวก​เรา​อยู่​บน​สวรรค์ และ​เรา​กำลัง​รอคอย​พระผู้ช่วย​ให้​รอด​ของ​เรา คือ​พระเยซู​คริสต์​เจ้า​กลับ​มา​จาก​สวรรค์

21 พระองค์​จะ​ใช้​ฤทธิ์​อำนาจ​ของ​พระองค์​เปลี่ยน​ร่างกาย​ที่​น่า​สมเพช​ของ​เรา​นี้ ให้​เป็น​เหมือน​ร่างกาย​ที่​เต็ม​ไป​ด้วย​เกียรติยศ​อัน​สูงส่ง​ของ​พระองค์ ฤทธิ์​อำนาจ​นี้​เป็น​ฤทธิ์​อัน​เดียว​ที่​พระองค์​ใช้​ใน​การ​ทำให้​ทุก​สิ่ง​มา​อยู่​ภาย​ใต้​อำนาจ​ของ​พระองค์

4

สิ่ง​ที่​ต้อง​ทำ

1 พี่น้อง​ที่รัก ผม​อยาก​เจอ​พวก​คุณ​มาก ผม​ชื่นชม​พวก​คุณ​มาก คุณ​เป็น​ความ​ภาคภูมิใจ​ของ​ผม ขอ​ให้​ตั้ง​มั่นคง​ใน​องค์​เจ้า​ชีวิต​เถิด

2 ผม​ได้​ขอ​ร้อง ยูโอเดีย กับ สินทิเค ให้​เป็น​น้ำหนึ่งใจ​เดียวกัน​ใน​องค์​เจ้า​ชีวิต

3 เพื่อน​รัก น้อง​เป็น​เพื่อน​ร่วม​งาน ผม ขอ​ร้อง​ให้​น้อง​ไป​ช่วย​ผู้หญิง​สอง​คน​นี้​ให้​ดี​กัน ทั้ง​สอง​คน​นี้​ได้​ทำงาน​อย่าง​หนัก​ใน​การ​ประกาศ​ข่าวดี​ร่วม​กับ​ผม พร้อม​กับ​เคลเมนต์​และ​เพื่อน​ร่วม​งาน​คน​อื่นๆ​ของ​ผม ชื่อ​ของ​คน​เหล่า​นี้​ได้​จด​ไว้​แล้ว​ใน​หนังสือ​แห่ง​ชีวิต+ 4:3 หนังสือ​แห่ง​ชีวิต เป็น​หนังสือ​ของ​พระเจ้า​ที่​มี​ราย​ชื่อ​ของ​คน​ทั้งหมด​ที่​พระเจ้า​ได้​เลือก​ไว้ (วิวรณ์ 3:5; 21:27)

4 ให้​ชื่นชม​ยินดี​ใน​องค์​เจ้า​ชีวิต​ตลอด​เวลา ขอ​ย้ำ​อีก​ที ให้​ยินดี​เถอะ

5 ขอ​ให้​ทุก​คน​ได้​เห็น​ถึง​ความ​สุภาพ​อ่อนโยน​และ​ความ​เมตตา​ปรานี​ของ​คุณ องค์​เจ้า​ชีวิต​กำลัง​จะ​กลับ​มา 6 เลิก​กังวล​ได้​แล้ว แต่​ให้​อธิษฐาน​ใน​ทุกๆ​สถานการณ์ และ​ขอ​ใน​สิ่ง​ที่​คุณ​ต้องการ​จาก​พระเจ้า และ​เมื่อ​อธิษฐาน​ก็​ให้​ขอบคุณ​พระเจ้า​ด้วย 7 แล้ว​สันติสุข​ที่​มา​จาก​พระเจ้า ซึ่ง​ดี​กว่า​สันติสุข​ที่​มา​จาก​แผน​งาน​ต่างๆ​ของ​มนุษย์+ 4:7 ซึ่ง​ดี​กว่า​สันติสุข … มนุษย์ หรือ​แปล​ได้​อีก​อย่าง​หนึ่ง​ว่า “ซึ่ง​เกิน​กว่า​มนุษย์​จะ​เข้า​ใจ​ได้” หรือ​แปล​ได้​อีก​ว่า “ซึ่ง​ชนะ​ความ​คิด​ไม่​ดี​ทั้งหลาย​ของ​มนุษย์” จะ​ปกป้อง​รักษา​จิตใจ และ​ความคิด​ของ​คุณ​ไว้​ใน​พระเยซู​คริสต์

8 สุดท้าย​นี้ พี่น้อง​ครับ อะไร​ก็​ตาม​ที่​จริง ที่​น่านับถือ ที่​ถูกต้อง ที่​บริสุทธิ์ ที่​น่ารัก ที่​น่ายกย่อง นั่น​คือ​อะไรก็ตาม​ที่​ยอดเยี่ยม​และ​น่าสรรเสริญ ให้​เอาใจใส่​ใน​เรื่อง​เหล่า​นั้น 9 ให้​ฝึกฝน​ใน​ทุกสิ่ง​ทุกอย่าง​ที่​คุณ​ได้​เรียนรู้​มา ได้รับ​มา ได้ยิน​มา​จาก​ผม และ​ได้​เห็น​ผม​ทำ​ด้วย แล้ว​พระเจ้า​แห่ง​สันติสุข​จะ​อยู่​กับ​คุณ

เปาโล​ขอบคุณ​คริสเตียน​ชาว​ฟีลิปปี

10 ผม​ดีใจ​และ​ขอบคุณ​องค์​เจ้า​ชีวิต​มาก เพราะ​ใน​ที่สุด​พวก​คุณ​ก็​กลับ​มา​ห่วงใย​ผม​อีก อันที่จริง​คุณ​ห่วงใย​ผม​ตลอด​มา​อยู่​แล้ว แต่​ไม่​มี​โอกาส​แสดง​ออก​มา​เท่านั้น​เอง 11 ผม​ไม่​ได้​พูด​อย่าง​นี้​เพราะ​ผม​ขัดสน เพราะ​ผม​เรียนรู้​ที่​จะ​พอใจ​ไม่​ว่า​จะ​อยู่​ใน​สภาพ​ไหน​ก็​ตาม 12 ผม​รู้​ว่า​จะ​พอใจ​ได้​อย่างไร​ทั้ง​ตอน​ที่​ขัดสน และ​ตอน​ที่​มี​อย่าง​เหลือ​เฟือ ไม่​ว่า​จะ​อยู่​ใน​สภาพ​ไหน​ก็​ตาม ผม​ได้​เรียนรู้​เคล็ดลับ​ว่า​จะ​อยู่​อย่างไร ใน​เวลา​ที่​อิ่ม​ท้อง​หรือ​หิวโหย ใน​เวลา​ที่​มี​เหลือเฟือ​หรือ​ขาดแคลน 13 พระคริสต์​ให้​ผม​มี​กำลัง​ที่​จะ​ทน​ได้​กับ​ทุก​สิ่ง

14 แต่​เป็น​สิ่ง​ที่​ดี ที่​พวก​คุณ​ได้​มา​ช่วย​แบ่ง​เบา​ความทุกข์​ของ​ผม 15 พวก​คุณ​ชาว​ฟีลิปปี​รู้​อยู่​แล้ว​ว่า ใน​สมัย​แรกๆ​ที่​ผม​ได้​จาก​แคว้น​มาซิโดเนีย​ไป​ประกาศ​ข่าวดีนั้น นอกจาก​พวก​คุณ​แล้ว​ไม่​มี​หมู่ประชุม​ไหน ที่​มา​มี​ส่วน​ร่วม​กับ​ผม​ใน​การ​ช่วย​เหลือ​กัน​และ​กัน 16 ตอน​ที่​ผม​อยู่​เมือง​เธสะโลนิกา พวก​คุณ​ได้​ส่ง​ของ​มา​ช่วยเหลือ​ผม​ครั้งแล้ว​ครั้งเล่า 17 ไม่​ใช่​ว่า​ตอน​นี้​ผม​อยาก​จะ​ได้​ของ​อีก แต่​ผม​อยาก​ให้​คุณ​ได้รับ​สิ่ง​ตอบแทน​ใน​ส่วน​ที่​คุณ​ควร​จะ​ได้ 18 คุณ​ได้​จ่าย​คืน​ผม​ครบถ้วน​แล้ว และ​มาก​เกิน​ไป​ด้วย​ซ้ำ ผม​มี​ครบ​ทุก​อย่าง​ที่​จำเป็น​แล้ว และ​ผม​ได้รับ​ของ​ที่​คุณ​ฝาก​มา​กับ​เอปาโฟรดิทัส​แล้ว ของฝาก​พวก​นั้น​เป็น​เหมือน​กับ​เครื่อง​บูชา​ที่​หอม​หวาน ที่​พระเจ้า​ยอมรับ​และ​พอใจ 19 พระเจ้า​ของ​ผม​จะ​ให้​ทุก​สิ่ง​ที่​จำเป็น​สำหรับ​คุณ จาก​ความ​มั่งคั่ง​อัน​มหาศาล​ของ​พระองค์​ที่​อยู่​ใน​พระเยซู​คริสต์ 20 ขอ​ให้​พระเจ้า​พระบิดา​ของ​เรา ได้รับ​เกียรติ​ทั้ง​ตอนนี้ และ​ตลอดไป อาเมน

21 ช่วย​ทักทาย​คน​ที่​เป็น​ของ​พระเจ้า​ทุก​คน​ใน​พระเยซู​คริสต์​ด้วย พี่น้อง​ที่​อยู่​กับ​ผม​ที่​นี่​ฝาก​ความคิดถึง​มา​ให้​กับ​พวก​คุณ​ทุก​คน 22 คน​ที่​เป็น​ของ​พระเจ้า​ทุก​คน​ที่​นี่​ฝาก​ความคิดถึง​มา​ให้​พวก​คุณ โดยเฉพาะ​อย่างยิ่ง​คน​พวก​นั้น​ที่​ทำงาน​ให้​กับ​ซีซาร์ 23 ขอ​ให้​ความ​เมตตา​กรุณา​ของ​พระเยซู​คริสต์​เจ้า​อยู่​กับ​พวก​คุณ​ทุก​คน​ด้วย