โยเอล

คำนำ

โยเอล​ใน​ภาษา​ฮีบรู แปลว่า “พระยาห์เวห์​คือ​พระเจ้า”

บทที่ 1-2:27 เป็น​คำกลอน​ที่​พูดถึง​ความหายนะ​อัน​ใหญ่หลวง​ที่​เกิด​จาก​ตั๊กแตน และ​การเรียก​ให้​คนบาป​กลับใจ

โยเอล​พูดถึง​ตั๊กแตน​จำนวน​มหาศาล​ได้​บุก​มา​ทำลาย​พืชผล​ใน​ยูดาห์​จน​สิ้นซาก โยเอล​กำลัง​เปรียบเทียบ​เรื่องนี้​เหมือน​กองทัพ​ที่​พระยาห์เวห์​ส่ง​มา​เพื่อ​ลงโทษ​คน​อิสราเอล​สำหรับ​บาป​ที่​พวกเขา​ทำ โยเอล​กำลัง​เตือน​คน​อิสราเอล​ให้​รู้ว่า วัน​ของ​พระยาห์เวห์​กำลัง​จะ​มาถึง​แล้ว ให้​กลับตัว​กลับใจ แล้ว​พระองค์​จะ​ยกโทษ​และ​อวยพร​ให้​กับ​พวกเขา

บทที่ 2:28-3:21 พูดถึง​เรื่องที่​พระยาห์เวห์​จะ​ฟื้นฟู​ยูดาห์​และ​เยรูซาเล็ม

พระองค์​จะ​เท​พระวิญญาณ​บริสุทธิ์​ลงบน​ทุกคน​ที่​เป็น​คน​ของ​พระองค์ และ​ทุกคน​ที่​เรียกชื่อ​ของ​พระยาห์เวห์​จะ​ได้รับ​ความปลอดภัย​ใน​วัน​อัน​ยิ่งใหญ่​และ​น่าสะพรึงกลัว​นั้น แต่​ศัตรู​ของ​คน​ของ​พระองค์​จะ​ต้อง​ถูก​ลงโทษ

1

ตั๊กแตน​จะ​มา​ทำลาย​พืชผล​ใน​ไร่นา

1 โยเอล​ลูกชาย​ของ​เปธูเอล​ได้รับ​ข่าวสาร​นี้​จาก​พระยาห์เวห์

2 ฟังไว้ให้ดี พวกผู้เฒ่า​ทั้งหลาย

ฟังไว้ให้ดี ทุกคน​ที่​อาศัย​อยู่​ใน​แผ่นดิน​นี้

ชั่วชีวิต​ของ​พวกเจ้า​หรือ​ชั่วชีวิต​ของ​บรรพบุรุษ​เจ้า

เคย​เห็น​เรื่อง​อย่างนี้​เกิดขึ้น​หรือเปล่า ไม่เคยแน่

3 เล่า​เรื่องนี้​ให้​กับ​ลูกๆ​ของเจ้า​ฟัง

และ​ให้​ลูกๆ​ของเจ้า​เล่าต่อ​ให้​กับ​ลูกๆ​ของเขา​ฟัง

และ​ให้​ลูกๆ​ของเขา​เล่าต่อ​ให้​กับ​รุ่นหลัง​จากเขา​ฟัง

4 เล่า​ให้​พวกเขา​ฟัง​ว่า​พวกตั๊กแตน​วัยเดิน​เหลือ​อะไร​ไว้​ให้​บ้าง

ฝูง​ตั๊กแตน​วัยบิน​ก็​มากิน

และ​พวกมัน​เหลือ​อะไร​ไว้​ให้​บ้าง

พวกตั๊กแตน​วัยกระโดด​ก็​มากิน

และ​พวกมัน​เหลือ​อะไร​ไว้​ให้​บ้าง

พวกตั๊กแตน​วัยคลาน​ก็​มากิน

ตั๊กแตนบุก

5 พวกขี้เมา​ทั้งหลาย ตื่น​ได้แล้ว และ​ร้องไห้

พวก​นักดื่ม​เหล้าองุ่น​ทั้งหลาย​คร่ำครวญ​เถอะ

เพราะ​จะ​ไม่มี​เหล้าองุ่น​อัน​แสนหวาน

ให้​เจ้า​ดื่ม​อีกต่อไป​แล้ว

6 เพราะ​มี​ชนชาติ​หนึ่ง​ที่​ยิ่งใหญ่​มหาศาล นับไม่ถ้วน

ได้​มา​บุก​แผ่นดิน​ของเรา

ฟัน​ของมัน​เหมือน​ฟัน​ของ​สิงโต

และ​เขี้ยว​ของมัน​เหมือน​เขี้ยว​ของ​นางสิงห์

7 พวกมัน​ทำลาย​ไร่องุ่น​ของเรา​อย่าง​ราบคาบ

และ​ทำลาย​ต้นมะเดื่อ​ของเรา​จน​เหลือ​แต่ตอ

และ​ลอก​เปลือก​ของ​ต้นมะเดื่อ​แล้ว​โยน​ทิ้งไป

พวกมัน​ทำให้​เถาองุ่น​เหลือ​แต่​ไส้ใน​สีขาว

ผู้คน​ร้องไห้

8 ให้​คร่ำครวญ​เหมือน​กับ​หญิง​ที่​ใส่​ชุดกระสอบ​ไว้ทุกข์

ให้​กับ​สามี​ของนาง​ที่​ตายไป

9 ไม่มี​อาหาร​และ​เครื่องดื่ม​ที่​จะ​เอา​มา​ถวาย​ใน​พระวิหาร​อีกต่อไป​แล้ว

พวกนักบวช​ที่​เป็น​ผู้รับใช้​ของ​พระยาห์เวห์ กำลัง​คร่ำครวญ

10 ไร่นา​ถูก​ทำลาย พื้นดิน​คร่ำครวญ

ใช่แล้ว เมล็ดพืช​ถูก​ทำลาย

เหล้าองุ่นใหม่​เหือด​แห้ง​ไป

น้ำมันมะกอก​สด​ถูก​ใช้​หมดแล้ว

11 หมดหวัง​แล้ว ชาวไร่​ชาวสวน​ทั้งหลาย

ร้องไห้​เถอะ ชาวไร่องุ่น

ร้องไห้​ให้​กับ​ข้าวสาลี​และ​ข้าวบาร์เลย์

เพราะ​ผลผลิต​ใน​ไร่นา​ถูก​ทำลาย​หมดแล้ว

12 ต้นองุ่น​เหือด​แห้ง​ไป

ต้นมะเดื่อ​เหี่ยวแห้ง​ไป

ต้นทับทิม แม้แต่​ต้นอินทผลัม และ​ต้นแอปเปิล​รวมทั้ง​ต้นไม้​อื่นๆ​ใน​ไร่นา​เหี่ยวแห้ง​ไป​หมด​แล้ว

ใช่แล้ว ความสุข​สนุก​สนาน​เหือดหาย​ไป​จาก​ผู้คน​ด้วย​เหมือนกัน

13 พวกนักบวช ใส่​เสื้อกระสอบ แล้วร้องไห้เถิด

ท่าน​ที่​เตรียม​ของถวาย​ที่​แท่นบูชา ร้องไห้เถิด

มาสิ พวกผู้รับใช้​ของ​พระเจ้า ให้​สวมใส่​ชุดกระสอบ​ข้ามคืน

เพราะ​ไม่มี​อาหาร​และ​เครื่องดื่ม ที่​จะ​เอา​ไป​ถวาย​ใน​พระวิหาร​ของ​พระเจ้า​ของเจ้า​อีกต่อไป​แล้ว

การทำลาย​ครั้ง​ยิ่งใหญ่​ของ​ฝูงตั๊กแตน

14 ให้​จัด​เวลา​สำหรับ​การอดอาหาร ให้​เรียก​ประชุม ให้​รวบรวม​พวก​ผู้อาวุโส และ​ประชาชน​ที่​อาศัย​อยู่​บน​แผ่นดิน​นี้ ให้​รวบรวม​ทุกคน​มา​ที่​พระวิหาร​ของ​พระยาห์เวห์ พระเจ้า​ของ​พวกเจ้า และ​ให้​พวกเขา​ร้องขอ​ต่อ​พระยาห์เวห์

15 วันนั้น​จะ​เป็น​วัน​ที่​เลวร้าย เพราะ​ใกล้​จะ​ถึง​วัน​ของ​พระยาห์เวห์​แล้ว และ​จะ​มี​หายนะ​อัน​ยิ่งใหญ่ ที่​จะ​มา​จาก​พระเจ้า​ผู้ยิ่งใหญ่ 16 มัน​เกิด​ต่อหน้า​ต่อตา​ของเรา​เลย​ไม่ใช่หรือ ที่​ไม่มี​อาหาร​เหลือ​แล้ว งานเฉลิม​ฉลอง​และ​ความสุข​ไม่มี​แล้ว​ใน​พระวิหาร​ของ​พระเจ้า​ของเรา

17 ผลไม้​ที่​โผล่​ออกมา ก็​ฝ่อ​ลีบไป​ภายใต้​กลีบดอก​ของ​พวกมัน ยุ้งฉาง​ถูก​ทำลาย โรงนา​ก็​ถูก​รื้อถอน เพราะ​เมล็ดพืช​ฝ่อ​ลีบไปหมด

18 ฝูง​สัตว์เลี้ยง​ต่าง​ร้อง​ครวญคราง ฝูงวัว​ต่าง​ก็​เร่ร่อน​ไปมา เพราะ​ไม่มี​ทุ่งหญ้า​ให้​กับ​พวกมัน แม้แต่​ฝูงแกะ​ก็​ยัง​ถูก​ทอดทิ้ง 19 พระยาห์เวห์​เจ้าข้า ข้าพเจ้า ร้อง​ขอ​ความช่วยเหลือ​ต่อ​พระองค์ เพราะ​ไฟ​ได้​เผาผลาญ​ทุ่งหญ้า​ของ​ที่​เปล่าเปลี่ยว และ​เปลว​เพลิง​ได้​เผาไหม้​ต้นไม้​ทั้งหมด​ใน​ท้องทุ่ง 20 แม้แต่​สัตว์ป่า​ก็​ยัง​ส่งเสียง​ร้อง​ขอ​ความช่วยเหลือ​จาก​พระองค์​เพราะ​น้ำ​ใน​ลำธาร​ได้​แห้งขอด​ไป และ​ไฟ​ได้​เผาผลาญ​ทุ่งหญ้า​ของ​ที่​เปล่าเปลี่ยว​ไป​หมด​แล้ว

2

วันที่​พระยาห์เวห์​เสด็จมา

1 ให้​เป่า​แตร​ใน​เมือง​ศิโยน

ร้อง​ตะโกน​บน​ภูเขา​อัน​ศักดิ์สิทธิ์​ของเรา

ให้​ทุกคน​ที่​อาศัย​อยู่​ใน​แผ่นดิน​นี้​กลัว​จน​ตัวสั่น

เพราะ​วัน​ของ​พระยาห์เวห์​กำลัง​จะ​มาถึง​เพราะ​วัน​ของ​พระยาห์เวห์​ใกล้​เข้ามา​แล้ว

2 มัน​เป็น​วัน​แห่ง​ความมืดครึ้ม

เป็น​วันที่​มืดมิด​และ​เมฆ​ดำทะมึน

เหมือน​ความมืด​ที่​ปกคลุม​ภูเขา​ทั้งหลาย​คือ​กองทัพ​อัน​ยิ่งใหญ่​เกรียงไกร​มหาศาล

ไม่เคย​มี​กองทัพ​ไหน​ที่​ยิ่งใหญ่​เท่านี้​มาก่อน

และ​หลังจากนี้​ก็​จะ​ไม่มี​กองทัพ​ไหน​เทียบเท่า​มัน​ได้อีก

3 ไฟ​ของ​กองทัพ​นั้น​ก็​เผาผลาญ​ไป​ข้างหน้า

และ​เมื่อ​มัน​ผ่านไป เหลือไว้​แต่​เปลวเพลิง​ที่​ลุกไหม้

ดินแดน​ที่​อยู่​ข้างหน้า​มัน เหมือน​กับ​สวนเอเดน

แต่​พอ​มัน​ผ่านไป ก็​กลาย​เป็น​ทะเลทราย​ไม่มี​อะไร​เล็ดลอด​ไป​ได้​เลย

4 พวกมัน​เหมือน​ฝูงม้า

พวกมัน​วิ่ง​เหมือน​ม้าศึก

5 เมื่อ​พวกมัน​กระโดด​ข้าม​ยอดเขา

เสียง​เหมือน​พวก​รถรบ

เหมือน​เสียง​ของ​ไฟ​ที่​กำลัง​เผา​ฟางแห้ง

เหมือน​เสียง​ของ​กองทัพ​อัน​ยิ่งใหญ่​มุ่ง​สู่​สงคราม

6 ผู้คน​ต่าง​พากัน​กลัว​จน​ตัวสั่น​ต่อหน้า​พวกมัน

ทุกคน​ต่าง​หน้า​ซีดเผือด

7 กองทัพ​นั้น​วิ่ง​เข้า​สู่​สนามรบ​อย่าง​ทหารกล้า

พวกมัน​ปีน​กำแพง​เหมือน​นักรบ

พวกมัน​ต่าง​เดิน​มุ่ง​ตรงไป​ข้างหน้า

ไม่​แตกแถว​เลย

8 พวกมัน​ไม่​เดิน​กินที่​ของ​เพื่อน

ต่าง​ก็​เดิน​ใน​แถว​ของ​ตัวเอง

ถึงแม้​บางตัว​ถูกยิง​ด้วย​ธนู​ร่วงไป

คนอื่นๆ​ก็​ไม่เฉ​ไป​จากแถว​ของตน

9 พวกมัน​รีบ​บุก​เข้าไป​ใน​เมือง

พวกมัน​บุก​ขึ้น​กำแพงเมือง

พวกมัน​ปีน​เข้าไป​ใน​บ้าน​เรือน

ปีน​เข้าไป​ทาง​หน้าต่าง​เหมือน​พวกขโมย

10 ต่อหน้า​พวกมัน แผ่นดิน​ก็​ไหว

ท้องฟ้า​ก็​สั่นสะเทือน

ดวง​อาทิตย์​และ​ดวงจันทร์​ก็​มืดไป

ดวงดาว​ก็​หยุด​ส่องแสง

11 พระยาห์เวห์​ได้​ร้อง​ตะโกน​สั่ง​กองทัพ​ของ​พระองค์

เพราะ​กองทัพ​ของ​พระองค์​นั้น​ยิ่งใหญ่​จริงๆ

กองทัพ​ที่​ทำ​ตาม​คำสั่ง​ของ​พระองค์​นั้น

ยิ่งใหญ่​มหาศาล​จริงๆ

วัน​ของ​พระยาห์เวห์​นั้น ยิ่งใหญ่​และ​น่ากลัว​จริงๆ

ใครเล่า​จะ​ทนได้

การเรียก​ให้​กลับตัว​กลับใจ

12 พระยาห์เวห์​พูดว่า “แต่ ถึงเดี๋ยวนี้​ก็เถอะ

ให้​กลับ​มาหา​เรา ด้วย​สุดใจ​ของ​พวกเจ้า

ให้​อดอาหาร ร้องไห้ และ​คร่ำครวญ

13 อย่า​ฉีก​เสื้อผ้า+ 2:13 ฉีก​เสื้อผ้า เป็น​วัฒนธรรม​ของ​พวกเขา​ที่​จะ​ฉีก​เสื้อผ้า​เพื่อ​แสดง​ความเสียใจ​กับ​บาป หรือ ความโศกเศร้า แต่​ให้​ฉีก​ใจ​ของเจ้า​แทน”

ให้​กลับ​มาหา​พระยาห์เวห์ พระเจ้า​ของ​พวกเจ้า

เพราะ​พระองค์​มี​ความเมตตาปรานี อดทน​นาน

พระองค์​มี​ความรัก​ที่​ยิ่งใหญ่

และ​พร้อมเสมอ​ที่​จะ​เปลี่ยนใจ​ไม่​ลงโทษ

14 ใคร​จะรู้ล่ะ พระองค์​อาจ​จะ​หัน​ไป​จาก​แผนการ​ที่​จะ​ลงโทษ

และ​เปลี่ยนใจ

พระองค์​อาจ​จะ​ทิ้ง​พระพร​ไว้ให้

ที่​พวกเจ้า​จะ​ได้​ใช้​เป็น​อาหาร​และ​เครื่องดื่ม​ถวาย​ให้​กับ​พระยาห์เวห์​พระเจ้า​ของเจ้า

อธิษฐาน​ต่อ​พระยาห์เวห์

15 ให้​เป่า​แตร​ใน​เมือง​ศิโยน

จัด​เวลา​สำหรับ​การอดอาหาร

ให้​เรียก​ประชุม

16 ให้​รวบรวม​ประชาชน​มา

และ​จัด​เวลา​ประชุม​กัน

ให้​รวบรวม​คนแก่​ทั้งหลาย

และ​ให้​รวบรวม​เด็กๆ​และ​ทารก​ที่​ยัง​ดูดนม

ให้​เจ้าบ่าว​ทิ้ง​ห้อง​ของเขา​เถอะ

ให้​เจ้าสาว​ทิ้ง​ห้องหอ​ของนาง

17 ให้​พวก​นักบวช​ที่​เป็น​ผู้รับใช้​ของ​พระยาห์เวห์

ร้องไห้​ระหว่าง​เฉลียง​และ​แท่นบูชา

และ​ให้​พวกเขา​พูดว่า

“ข้าแต่​พระยาห์เวห์ ขอให้​สงสาร​คน​ของ​พระองค์​ด้วยเถิด

ขอ​อย่าให้​ทรัพย์สิน​ส่วนตัว​ของ​พระองค์​ถูก​หัวเราะ​เยาะ

อย่าให้​ชนชาติ​ต่างๆ​มอง​คน​ของ​พระองค์​เป็น​ตัวตลก

และ​อย่าให้​พวกเขา​พูด​ได้ว่า ‘พระเจ้า​ของ​พวกเขา​อยู่​ที่ไหน’”

พระเจ้า​จะ​ฟื้นฟู​แผ่นดิน​ของ​พระองค์

18 แล้ว​พระยาห์เวห์ ก็​เกิด​หึงหวง​แผ่นดิน​ของ​พระองค์

และ​พระองค์​ก็​เกิด​ความสงสาร​ประชาชน​ของ​พระองค์

19 แล้ว​พระองค์​ก็​ตอบ​คน​ของ​พระองค์​ว่า

“เรา​จะ​ส่ง​เมล็ดพืช เหล้าองุ่น​ใหม่ และ​น้ำมัน​มะกอก​ให้​กับ​พวกเจ้า

และ​เจ้า​จะ​อิ่มหนำ​จาก​สิ่งนั้น

และ​เรา​จะ​ไม่ทำ​ให้​เจ้า​กลายเป็น​ที่​เย้ยหยัน​ท่ามกลาง​ชนชาติ​อื่นๆ​อีก

20 เรา​จะ​ไล่​ศัตรู​ที่​มา​จาก​ทางเหนือ​ไป​ให้​ห่างไกล​จาก​พวกเจ้า

และ​เรา​จะ​ขับไล่​พวกมัน​ไป​อยู่​ใน​ดินแดน​ที่​แห้งแล้ง

เรา​จะ​ขับไล่​ทหาร​กองหน้า​ของ​พวกมัน​ไป​ลง​ทะเล​ทาง​ตะวันออก

และ​ขับไล่​ทหาร​กองหลัง​ของ​พวกมัน​ไป​ลง​ทะเล​ทาง​ตะวันตก

กลิ่น​เหม็น​คละคลุ้ง​ของ​พวกมัน​จะ​ขึ้นมา

และ​กลิ่น​เหม็นเน่า​ของ​พวกมัน​จะ​กระจาย​ไป

เรา​จะ​ทำ​อย่างนี้​เพราะ​พวกมัน​ได้​ทำ​ความเสียหาย​ไว้มาก”

21 แผ่นดินเอ๋ย อย่า​กลัว​เลย

ให้​รื่นเริง​ยินดี​และ​เฉลิม​ฉลอง​กันเถอะ

เพราะ​พระยาห์เวห์​ได้​ทำ​สิ่งต่างๆ​ที่​ยิ่งใหญ่

22 สัตว์ป่า​ทั้งหลาย อย่า​กลัว​เลย

เพราะ​ทุ่ง​เลี้ยงสัตว์​ใน​ที่​เปล่าเปลี่ยว​จะ​มี​หญ้า​ขึ้น​เขียวขจี​ไปหมด

อย่า​กลัว​เลย เพราะ​ต้นไม้​จะ​ออก​ผล

ต้นมะเดื่อ​และ​ต้นองุ่น​จะ​ออก​ผล​ที่ดี​ที่สุด

23 ชาวเมือง​ศิโยน ให้​ชื่นชม​ยินดี และ​เฉลิม​ฉลอง​ให้​กับ​พระยาห์เวห์​พระเจ้า​ของ​พวกเจ้า​เถิด

เพราะ​พระองค์​จะ​ให้​ฝน​ฤดู​ใบไม้ร่วง​กับ​พวกเจ้า​เพื่อ​เป็น​สิ่งพิสูจน์​ถึง​ความซื่อสัตย์​ของ​พระองค์

และ​พระองค์​จะ​ส่ง​ฝน​ลงมา​ให้​พวกเจ้า

ทั้ง​ฝน​ต้นฤดู​และ​ฝน​ปลายฤดู​เหมือน​เมื่อก่อน

24 ลาน​นวดข้าว​จะ​เต็ม​ไปด้วย​เมล็ดพืช

พวกถัง​จะ​เต็มล้น​ไปด้วย​เหล้าองุ่นใหม่​และ​น้ำมัน​มะกอก

25 “เรา​จะ​ชดใช้​ให้​กับ​พวกเจ้า​จำนวนปี​ต่างๆ​ของ​การเก็บเกี่ยว

ที่​ฝูง​ตั๊กแตน​วัยบิน วัยกระโดด วัยคลาน และ​วัยเดิน ได้​มา​กิน​พืชผล​ไปนั้น

พวกมัน​เป็น​กองทัพ​อัน​ยิ่งใหญ่​ที่​เรา​ได้​ส่งมา​ลงโทษ​เจ้า

26 พวกเจ้า​จะ​ได้​กิน​อยู่​เรื่อยๆ​และ​อิ่ม​อยู่เสมอ

พวกเจ้า​จะ​สรรเสริญ​ชื่อ​ของ​พระยาห์เวห์​พระเจ้า​ของเจ้า

ผู้​ทำ​สิ่งต่างๆ​อัน​วิเศษสุด​ให้​กับเจ้า

คน​ของเรา​จะ​ไม่ต้อง​อับอาย​ขายหน้า​อีกเลย

27 เจ้า​จะ​รู้​ว่า​เรา​อยู่​กับ​ชนชาติ​อิสราเอล

เรา​คือ​ยาห์เวห์​พระเจ้า​ของเจ้า

ไม่มี​พระเจ้า​อื่นอีก

และ​ประชาชน​ของเรา​จะ​ไม่ต้อง​ถูก​ทำ​ให้​ขายหน้า​อีกเลย”

พระเจ้า​จะ​ให้​พระวิญญาณ​กับ​ทุกคน

28 หลังจากนี้ เรา​จะ​เท​พระวิญญาณ​ของเรา​ลงบน​ทุกคน

เพื่อว่า​ลูกสาว​และ​ลูกชาย​ของ​พวกเจ้า​จะ​พูด​แทนเรา

พวก​ผู้อาวุโส​ของเจ้า​จะ​เข้าใจ​ความต้องการ​ของเรา​ผ่าน​ทาง​ความฝัน

และ​พวก​คนหนุ่ม​ของเจ้า​จะ​เห็น​สิ่ง​ที่​เรา​เปิดเผย​ให้เห็น

29 ใน​เวลานั้น แม้แต่​คนใช้​ชายหญิง​ของเจ้า

เรา​ก็​จะ​เท​พระวิญญาณ​ของเรา​ให้

30 เรา​จะ​ทำ​ลาง​อัศจรรย์​ใน​ท้องฟ้า​และ​บน​ดิน มัน​จะ​มี​ทั้ง​เลือด ไฟ​และ​กลุ่ม​ควัน 31 ก่อน​ที่​วัน​อัน​ยิ่งใหญ่​และ​น่าสะพรึงกลัว​ของ​พระยาห์เวห์​จะ​มาถึง ดวง​อาทิตย์​จะ​มืด​ไป ดวงจันทร์​จะ​แดง​เหมือน​เลือด 32 แต่​ทุกคน​ที่​ร้อง​เรียก​ชื่อ​พระยาห์เวห์​จะรอด เพราะ​จะ​มี​พวก​เหลือ​รอดชีวิต​อยู่​บน​ภูเขา​ศิโยน​และ​ใน​เมือง​เยรูซาเล็ม​เหมือน​ที่​พระยาห์เวห์​ได้​พูดไว้ และ​ใน​ท่ามกลาง​ผู้ที่​รอดชีวิต​เหล่านั้น​จะ​มี​คน​เหล่านั้น​ที่​พระยาห์เวห์​เรียก

3

ศัตรู​ของ​ชาวยูดาห์​จะ​ถูก​ลงโทษ

1 “จำไว้ให้ดี ใน​ช่วง​วันเวลา​เหล่านั้น เรา​จะ​พลิก​สถานการณ์​ให้​กับ​ชาวยูดาห์​และ​ชาว​เยรูซาเล็ม 2 เรา​จะ​รวบรวม​ชนชาติ​ทั้งหมด​มา และ​เรา​จะ​พา​พวกเขา​ลงไป​ยัง​หุบเขา​เยโฮชาฟัท+ 3:2 เยโฮชาฟัท ชื่อนี้​หมายถึง “พระยาห์เวห์​ตัดสิน” และ​ที่นั่น เรา​จะ​ตัดสิน​พวกเขา​ตาม​ที่​พวกเขา​สมควร​จะ​ได้รับ เพื่อ​เห็นแก่​อิสราเอล​ที่​เป็น​ประชาชน​และ​มรดก​ของเรา เพราะ​ชนชาติ​พวกนี้​ทำให้​คน​ของเรา​ต้อง​กระจัด​กระจาย​ไป​อยู่​ท่ามกลาง​ชนชาติ​ต่างๆ​และ​พวกมัน​ยัง​แบ่งแยก​ดินแดน​ของเรา​ท่ามกลาง​พวกมัน​ด้วย 3 พวก​ชนชาติ​เหล่านี้​ได้​จับสลาก​แบ่ง​คน​ของเรา พวกเขา​ได้​แลก​เด็กผู้ชาย​กับ​ค่าเที่ยว​โสเภณี​ของ​พวกเขา และ​ได้​ขาย​เด็กผู้หญิง​เพื่อ​แลก​กับ​เหล้าองุ่น​ที่​พวกเขา​ดื่มกิน​กัน

4 ไทระ ไซดอน และ​พวก​เขตแดน​ต่างๆ​ของ​ฟีลิสเตีย พวกเจ้า​จะ​เอา​ยังไง​กับเรา พวกเจ้า​กำลัง​แก้แค้น​เราหรือ พวกเจ้า​กำลัง​ทำ​อะไร​เพื่อ​ทำร้าย​เราหรือ เรา​จะ​คืน​สิ่ง​ที่​เจ้า​ได้​ทำ​กับ​เรา​ลง​บน​หัว​เจ้าเอง​ใน​ทันที​ทันใด 5 พวกเจ้า​ได้​เอา​เงิน​และ​ทองคำ​ของเรา​ไป และ​พวกเจ้า​ได้​เอา​พวก​ของ​ที่​มีค่า​ที่สุด​ของเรา​ไป​ไว้​ตาม​วัดต่างๆ​ของ​พวกเจ้า

6 พวกเจ้า​ได้​ขาย​คนหนุ่มสาว​ชาวยูดาห์​และ​ชาว​เยรูซาเล็ม​ให้​พวกกรีก เพื่อ​ให้​พวกเขา​ไป​อยู่​ห่างไกล​จาก​เขตแดน​ของ​พวกเขา 7 ดู​ให้ดี เรา​จะ​เอา​พวกเขา​ขึ้นมา​จาก​ดินแดน​ที่​พวกเจ้า​ขาย​พวกเขา​ไป​นั้น และ​เรา​จะ​ตอบแทน​การกระทำ​ต่างๆ​ของ​พวกเจ้า​ลง​บน​หัว​ของ​พวกเจ้า​เอง

8 เรา​จะ​ขาย​ลูกชาย​และ​ลูกสาว​ของเจ้า​ให้​กับ​ชาวยูดาห์ และ​ชาวยูดาห์​จะ​ขาย​พวกเขา​ต่อไป​ให้​กับ​ชาวเสบา ซึ่ง​เป็น​ชาติ​ที่​อยู่​ห่างไกล​ออกไป เพราะ​เรา​ยาห์เวห์​ได้​พูดไว้​ว่า​อย่างนั้น”

เตรียม​เข้า​สงคราม

9 ให้​ประกาศ​สิ่งนี้​ต่อ​ชนชาติ​ทั้งหลาย

ให้​เตรียม​ตัว​กัน​เข้าสู่​สงคราม​ศักดิ์สิทธิ์

ไป​ปลุก​ทหาร​ทั้งหลาย

ให้​พวกนักรบ​บุก​โจมตี

10 ให้​ตี​คันไถ​ของเจ้า​ให้​เป็น​ดาบ

และ​ตี​ขอ​สำหรับ​ลิด​กิ่ง​ของเจ้า​ให้​เป็น​ทวน

ให้​คน​อ่อนแอ​พูดว่า “ข้า​เป็น​นักรบ​ที่​แข็งแกร่ง”

11 มา​เร็วๆ​ทุก​ชนชาติ​ที่​อยู่​รอบๆ

มา​รวมตัว​กัน​ที่นั่น

ข้าแต่​พระยาห์เวห์ ได้โปรด​นำ​พวก​ทหาร​ของ​พระองค์​ลงมา

12 พระยาห์เวห์​พูดว่า ปลุก​ให้​ชนชาติ​ต่างๆ​ตื่นตัว

และ​มุ่งหน้า​สู่​หุบเขา​เยโฮชาฟัท

เพราะ​เรา​จะ​นั่ง​อยู่​ที่นั่น​ตัดสิน​ทุกๆ​ชนชาติ​ที่​อยู่​รอบๆ​ยูดาห์

13 ส่ง​เคียว​มา​ได้แล้ว

เพราะ​พืชผล​สุกงอม​ให้​เก็บเกี่ยว​แล้ว

มา​ย่ำ​ผลองุ่น​ได้แล้ว

เพราะ​มี​องุ่น​เต็ม​บ่อย่ำ​แล้ว

ถัง​เก็บ​เหล้าองุ่น​ก็​เต็ม​จนล้น

เพราะ​ความเจ็บปวด​ที่​พวกเขา​ก่อ​ขึ้น​นั้น​มัน​มากมาย​นัก

14 มี​ฝูงชน​จำนวน​มาก​ใน​หุบเขา​แห่ง​การตัดสิน

เพราะ​วัน​ของ​พระยาห์เวห์​ใกล้​มาถึง​แล้ว​อย่าง​แน่นอน​ใน​หุบเขา​แห่ง​การตัดสิน

15 ดวงจันทร์​และ​ดวง​อาทิตย์​จะ​มืดไป

และ​ดวงดาว​ทั้งหลาย​จะ​หยุด​ส่องแสง

16 พระยาห์เวห์​จะ​คำราม​จาก​ภูเขา​ศิโยน

พระองค์​จะ​ร้อง​ตะโกน​ก้อง​จาก​เยรูซาเล็ม

ทำให้​ฟ้าสวรรค์​และ​แผ่นดิน​โลก​สั่นสะเทือน

แต่​พระยาห์เวห์​จะ​เป็น​ที่​คุ้มภัย​ให้​กับ​คน​ของ​พระองค์

และ​จะ​เป็น​ที่กำบัง​ที่​เข้มแข็ง​ให้​กับ​ชาว​อิสราเอล

17 แล้ว​พวกเจ้า​จะ​รู้​ว่า​เรา​คือ​ยาห์เวห์ พระเจ้า​ของเจ้า

ผู้ที่​อาศัย​อยู่​บน​ศิโยน ภูเขา​อัน​ศักดิ์สิทธิ์​ของเรา

เมือง​เยรูซาเล็ม​จะ​เป็น​เมือง​ศักดิ์สิทธิ์

และ​คน​ต่าง​ชาติ​จะ​ไม่ได้​บุก​เข้ามา​อีก

18 เมื่อ​ถึง​ตอนนั้น​จะ​มี​น้ำองุ่น​อัน​หอมหวาน​หยด​ออกมา​จาก​ภูเขา​ต่างๆ

จะ​มี​น้ำนม​ไหล​ออกมา​จาก​เนินเขา​ต่างๆ

จะ​มี​น้ำไหล​ไป​ทั่ว​หุบเขา​ต่างๆ​ของ​ยูดาห์

จะ​มี​น้ำพุ​ไหล​พุ่ง​ออกมา​จาก​พระวิหาร​ของ​พระยาห์เวห์

และ​จะ​ให้​ความชุ่มชื่น​กับ​หุบเขา​อาคาเซีย

19 อียิปต์​จะ​กลายเป็น​ดินแดน​รกร้าง

และ​เมือง​เอโดม​จะ​กลายเป็น​ทะเลทราย​ร้าง

เพราะ​พวกเขา​โหดร้าย​ต่อ​ชาวยูดาห์

และ​ทำให้​เลือด​ของ​ผู้บริสุทธิ์​ตก​ไปทั่ว​แผ่นดิน​ยูดาห์

20 จะ​มี​คน​อาศัย​อยู่​ใน​ยูดาห์​ตลอดไป

และ​จะ​มีคน​อาศัย​อยู่​ใน​เยรูซาเล็ม​ตลอด​ชั่วลูก​ชั่วหลาน

21 เรา​จะ​ไม่​ลงโทษ​พวก​ที่​ทำ​ให้​เลือด​ของ​ผู้บริสุทธิ์​ไหลนอง​หรือ

พระยาห์เวห์​สถิต​อยู่​ที่​ศิโยน​แน่​ขนาดไหน

เรา​ก็​จะ​ลงโทษ​พวกมัน​แน่​ขนาดนั้น