2 พงศาวดาร

คำนำ

คำนำ​ของ​หนังสือ​เล่มนี้ อ่าน​ได้​จาก​คำนำ​ของ​หนังสือ 1 พงศาวดาร

1

ซาโลมอน​ขอ​ความเฉลียว​ฉลาด

(1 พกษ. 3:1-15)

1 ซาโลมอน​ลูกชาย​ของ​ดาวิด​ได้​ขึ้น​เป็น​กษัตริย์​เหนือ​อาณาจักร​ของ​เขา​อย่าง​มั่นคง เพราะ​พระยาห์เวห์​พระเจ้า​ของ​เขา​สถิต​อยู่​กับ​เขา​และ​ทำให้​เขา​ยิ่งใหญ่

2 ซาโลมอน​พูด​กับ​ชาว​อิสราเอล​ทั้งหมด กับ​พวก​นายพัน​นายร้อย พวก​ผู้พิพากษา และ​พวกผู้นำ​ทั้งหมด​ของ​ชนชาติ​อิสราเอล​ทั้งสิ้น รวมทั้ง​ผู้นำ​ครอบครัว​ทั้งหลาย 3 และ​ซาโลมอน​กับ​คน​ที่​มา​ชุมนุม​ทั้งหมดนี้​ได้​ขึ้น​ไป​บน​สถานที่​สูง​ที่​กิเบโอน เพราะ​เต็นท์​นัดพบ ของ​พระเจ้า​ตั้ง​อยู่​บนนั้น​ซึ่ง​เป็น​เต็นท์​หลังเดียว​กับ​ที่​โมเสส​ผู้รับใช้​ของ​พระยาห์เวห์​ได้​สร้างขึ้น​ใน​ที่​เปล่า​เปลี่ยว​แห้งแล้ง 4 ขณะนั้น ดาวิด​ได้​นำ​หีบ​ของ​พระเจ้า​มา​จาก​คิริยาท-เยอาริม​ไป​ไว้​ใน​ที่​ที่​เขา​ได้​จัดเตรียม​เอา​ไว้แล้ว เพราะ​เขา​ได้​ตั้ง​เต็นท์​ขึ้น​สำหรับ​หีบ​ใบนี้​ใน​เมือง​เยรูซาเล็ม 5 แต่​แท่นบูชา​ทอง​สัมฤทธิ์​ที่​เบซาเลล​ลูกชาย​ของ​อุรี ที่​เป็น​ลูกชาย​ของ​เฮอร์ ได้​สร้างไว้นั้น ตั้ง​อยู่​ตรง​หน้า​ของ​เต็นท์​ศักดิ์สิทธิ์​ของ​พระยาห์เวห์​ที่​กิเบโอน ดังนั้น ซาโลมอน​และ​คน​ใน​ที่​ชุมนุม​ทั้งหมด​จึง​ได้​ไป​สอบถาม​พระองค์​ที่นั่น 6 ซาโลมอน​ขึ้นไป​ถึง​แท่นบูชา​ทอง​สัมฤทธิ์​ที่​อยู่​ตรงหน้า​พระยาห์เวห์ ซึ่ง​อยู่​ที่​เต็นท์​นัดพบ และ​ถวาย​เครื่อง​เผา​บูชา​หนึ่งพัน​ตัว​บน​แท่นนั้น

7 ใน​คืนนั้น พระเจ้า​ปรากฏ​แก่​ซาโลมอน​และ​พูด​กับ​เขา​ว่า “เจ้า​อยาก​ได้​อะไร​จากเรา ก็​ขอ​มาเถิด”

8 ซาโลมอน​ตอบ​พระเจ้า​ไป​ว่า “พระองค์​ได้​แสดง​ความรักมั่นคง​อัน​ยิ่งใหญ่​กับ​ดาวิด​พ่อ​ของ​ข้าพเจ้า และ​ได้​ทำ​ให้​ข้าพเจ้า​เป็น​กษัตริย์​สืบต่อ​จากเขา 9 พระยาห์เวห์​ผู้เป็นพระเจ้า ขอให้​คำ​สัญญา​ที่​พระองค์​ให้​ไว้​กับ​ดาวิด​พ่อ​ของ​ข้าพเจ้า เป็น​จริง​ใน​เวลานี้​ด้วยเถิด เพราะ​พระองค์​ทำให้​ข้าพเจ้า​ขึ้น​เป็น​กษัตริย์​เหนือ​ชนชาติ​ที่​มี​จำนวน​มากมาย​มหาศาล​เหมือน​ฝุ่น​บน​แผ่นดินโลก 10 ขอ​พระองค์​ให้​ความ​เฉลียว​ฉลาด​และ​ความรู้​กับ​ข้าพเจ้า เพื่อ​ข้าพเจ้า​จะ​สามารถ​นำ​ชนชาตินี้ได้ เพราะ​จะ​มี​ใคร​เล่า​ที่​จะ​สามารถ​ปกครอง​ชนชาติ​ที่​ยิ่งใหญ่นี้​ของ​พระองค์ได้”

11 พระเจ้า​ตอบ​ซาโลมอน​ว่า “เพราะ​ว่า​สิ่งนี้​อยู่​ใน​จิตใจ​ของ​เจ้า และ​เจ้า​ไม่ได้​ขอ​ทรัพย์​สมบัติ ความร่ำรวย​หรือ​เกียรติยศ ไม่ได้​ขอ​ให้​ศัตรู​ของ​เจ้า​ตาย และ​ไม่ได้​ขอ​ให้​มี​ชีวิต​ที่​ยืนยาว แต่​กลับ​ขอ​ความ​เฉลียว​ฉลาด​และ​ความรู้ เพื่อ​ที่​จะ​ปกครอง​ชนชาติ​ของ​เรา ที่​เรา​ได้​ให้​เจ้า​เป็น​กษัตริย์​เหนือ​พวกเขา 12 ดังนั้น เรา​จะ​ให้​ความ​เฉลียว​ฉลาด​และ​ความรู้​กับ​เจ้า และ​เรา​ก็​จะ​ให้​ทรัพย์​สมบัติ ความร่ำรวย​และ​เกียรติยศ​กับ​เจ้า​อย่าง​ที่​ไม่​มี​กษัตริย์​องค์ไหน​เคย​ได้รับ​มาก่อน ไม่ว่า​จะ​ก่อน​หน้านี้​หรือ​หลังจากนี้​ก็ตาม”

13 แล้ว​ซาโลมอน​ก็​ออก​จาก​สถานที่​สูง​ใน​กิเบโอน จาก​ที่​หน้า​เต็นท์​นัดพบ​กลับ​ไป​ที่​เมือง​เยรูซาเล็ม และ​เขา​ก็​ครอง​บัลลังก์​อยู่​เหนือ​ชนชาติ​อิสราเอล

ซาโลมอน​สร้าง​กองทัพ​และ​การค้า

(1 พกษ. 10:26-29; 2 พศด. 9:25-28)

14 ซาโลมอน​สะสม​รถรบ​กับ​ม้า​ไว้​มากมาย เขา​มี​รถรบ​อยู่​หนึ่ง​พัน​สี่ร้อยคัน​และ​มี​ม้า​อยู่​หนึ่งหมื่น​สองพันตัว เขา​เก็บ​รักษา​พวกมัน​ไว้​ตาม​เมือง​ต่างๆ​ที่​เขา​ได้​สร้าง​ขึ้นมา และ​เก็บไว้​ใน​เมือง​เยรูซาเล็ม​กับ​เขาด้วย 15 ใน​เมือง​เยรูซาเล็ม​กษัตริย์​ได้​ทำให้​เงิน​และ​ทอง​มี​มากมาย​อย่างกับ​ก้อนหิน และ​ทำให้​ไม้สน​ซีดาร์​มี​อย่าง​เกลื่อน​กลาด​เหมือน​กับ​ไม้มะเดื่อ​ตาม​เชิงเขา 16 พวกม้า​ของ​ซาโลมอน​ก็​เป็น​ม้า​นำเข้า​จาก​อียิปต์​และ​จาก​เมืองคูเอ โดย​พวก​พ่อค้า​ของ​กษัตริย์​เป็น​ผู้ซื้อ​พวกม้า​เหล่านั้น​มา​จาก​เมืองคูเอ 17 พวกเขา​นำ​เข้า​รถรบ​มา​จาก​ประเทศ​อียิปต์ รถรบ​หนึ่ง​คัน​เป็น​เงิน​หนัก​ประมาณ​เจ็ด​กิโลกรัม และ​ม้า​ตัว​หนึ่ง​เป็น​เงิน​หนัก​ประมาณ​สอง​กิโลกรัม พวกเขา​ยัง​ส่ง​พวกมัน​ออก​ไป​ขาย​ต่อ​ให้​กับ​พวก​กษัตริย์​ของ​ชาว​ฮิตไทต์​และ​พวก​กษัตริย์​ของ​ชาวอารัมด้วย

2

ซาโลมอน​เตรียม​สร้าง​วิหาร​และวัง

(1 พกษ. 5:1-18; 7:13-14)

1 ซาโลมอน​วาง​แผน​สร้าง​วิหาร​ขึ้น​แห่งหนึ่ง เพื่อ​เป็น​เกียรติ​แก่​ชื่อ​ของ​พระยาห์เวห์ และ​วางแผน​สร้าง​วัง​ให้​กับ​ตัวเอง 2 เขา​เกณฑ์​คน​เจ็ดหมื่น​คน​มา​เป็น​คน​แบกหาม และ​แปดหมื่น​คน​มา​เป็น​ช่าง​ตัดหิน​ใน​เนินเขา และ​อีก​สามพัน​หกร้อย​คน​มา​เป็น​ผู้ควบคุม​คน​งาน​เหล่านี้

3 ซาโลมอน​ได้​ส่ง​ข้อความ​ไป​ถึง​กษัตริย์​ฮีราม​ของ​เมืองไทระ+ 2:3 กษัตริย์​ฮีราม​ของ​เมืองไทระ ปกครอง​ตั้งแต่​ปี 986-935 ก่อน​พระเยซู​มา​เกิด เมือง​ไทระ​เป็น​เมือง​ที่​สำคัญ​ที่สุด​ของ​อาณาจักร​ฟีนีเซีย ซึ่ง​อยู่​ทาง​ทิศเหนือ​ของ​อิสราเอล ว่า

“ช่วย​ส่ง​ไม้สน​ซีดาร์​มา​ให้​เรา​เหมือน​กับ​ที่​ท่าน​เคย​ส่ง​มา​ให้​ดาวิด​พ่อ​ของเรา ตอน​ที่​พ่อเรา​สร้าง​วัง​สำหรับ​อยู่​อาศัย 4 ตอนนี้ เรา​กำลัง​จะ​สร้าง​วิหารขึ้น​แห่งหนึ่ง เพื่อ​เป็น​เกียรติ​แก่​ชื่อ​ของ​พระยาห์เวห์​พระเจ้า​ของเรา และ​จะ​อุทิศ​วิหารนี้​ให้​กับ​พระองค์ เพื่อ​เอา​ไว้​ใช้​เผา​เครื่อง​หอม​ต่อหน้า​พระองค์ และ​วาง​ขนมปัง​ศักดิ์สิทธิ์​ทุกวัน และ​เอา​ไว้​สำหรับ​เผา​เครื่อง​เผา​บูชา​ทุกเช้าเย็น และ​ทุกวันหยุด​ทางศาสนา รวมทั้ง​ทุกวัน​ข้างขึ้น+ 2:4 วัน​ข้างขึ้น เป็น​วัน​ที่​หนึ่ง​ของ​เดือน​ของ​ชาวฮีบรู จะ​มี​การ​ชุมนุม​พิเศษ​ใน​วันเหล่านี้​เพื่อ​สักการะ​บูชา​พระเจ้า และ​สำหรับ​งาน​เทศกาล​ต่างๆ​ของ​พระยาห์เวห์​พระเจ้า​ของ​พวกเรา​ที่​ได้​กำหนดไว้ อย่างที่​อิสราเอล​ถูก​สั่ง​ให้​รักษา​ตลอดไป

5 วิหาร​ที่​เรา​กำลัง​จะ​สร้าง​ขึ้นนี้​จะ​ยิ่งใหญ่ เพราะ​พระเจ้า​ของ​พวกเรานั้น​ยิ่งใหญ่​กว่า​พระอื่นๆ 6 แต่​ใครล่ะ​ที่​สามารถ​สร้าง​บ้าน​ให้​กับ​พระองค์ได้ ใน​เมื่อ​สวรรค์​ทั้งหมด แม้​แต่​สวรรค์​ชั้นสูงสุด​ก็​ยัง​ไม่​สามารถ​จุ​พระองค์ได้เลย แล้ว​เรา​เป็น​ใครกันหรือ ที่​จะ​มา​สร้าง​บ้าน​ให้​กับ​พระองค์ได้ นอกจาก​ว่า​มัน​จะ​เป็น​แค่​สถานที่​ไว้​สำหรับ​เผา​เครื่อง​บูชา​ต่อหน้า​พระองค์

7 ดังนั้น ช่วย​ส่ง​ชาย​คนหนึ่ง​มา​ให้​เรา ที่​มี​ความ​ชำนาญ​เกี่ยวกับ​ทองคำ เงิน ทอง​สัมฤทธิ์​และเหล็ก มี​ความ​ชำนาญ​เกี่ยวกับ​เส้นใย​สีฟ้า สีเลือดหมู​และ​สีม่วง และ​มี​ประสบการณ์​ด้าน​การ​แกะสลัก เพื่อ​ให้​มา​ทำ​งาน​ใน​ยูดาห์​และ​ใน​เมือง​เยรูซาเล็ม​กับ​พวก​ช่าง​แกะสลัก​ที่​ชำนาญ​งาน​ของเรา ที่​ดาวิด​พ่อ​ของ​เรา​ได้​จัดหา​ไว้แล้ว 8 ช่วย​จัด​ส่ง​ไม้สน​ซีดาร์ ไม้สน​สามใบ​และ​ไม้ประดู่​จำนวน​มาก​มา​จาก​เลบานอน ให้​กับ​เราด้วย เพราะ​เรา​รู้​ว่า​คน​ของ​ท่าน​มี​ความ​ชำนาญ​ใน​การ​ตัดไม้​ของ​ที่นั่น คน​ของ​เรา​จะ​ทำ​งาน​กับ​คน​ของท่าน 9 เพื่อ​ที่​จะ​จัดหา​ท่อนไม้​จำนวน​มากมาย​ให้​กับ​เรา เพราะ​วิหาร​ที่​เรา​จะ​สร้าง​จะ​ต้อง​ใหญ่โต​และ​อลังการ 10 เรา​จะ​ให้​ข้าวสาลี​โม่แล้ว​และ​ข้าวบาร์เลย์​อย่างละ​สี่ล้าน​สี่แสนลิตร เหล้าองุ่น​สี่แสน​สี่หมื่นลิตร และ​น้ำมัน​มะกอก​สี่แสน​สี่หมื่นลิตร กับ​พวก​คนรับใช้​ของ​ท่าน​ที่​เป็น​ช่าง​ตัดไม้​ซึ่ง​ได้​นำ​ไม้​มา​ให้เรา”

11 กษัตริย์​ฮีราม​แห่ง​เมือง​ไทระ​ส่ง​จดหมาย​ตอบ​ซาโลมอน​ไป​ว่า

“เป็น​เพราะ​พระยาห์เวห์​รัก​ประชาชน​ของ​พระองค์ พระองค์​จึง​ทำให้​ท่าน​เป็น​กษัตริย์​ของ​พวกเขา” 12 แล้ว​ฮีราม​ก็​เขียน​ต่อ​ไป​อีก​ว่า “ขอสรรเสริญ​พระยาห์เวห์ พระเจ้า​ของ​ชนชาติ​อิสราเอล​ผู้ที่​สร้าง​สวรรค์​และ​แผ่นดินโลก พระองค์​ได้​ให้​ลูกชาย​ที่​เฉลียว​ฉลาด​คนหนึ่ง​แก่​กษัตริย์ดาวิด ลูกชาย​ผู้ที่​เต็ม​ไป​ด้วย​สติปัญญา​และ​ความ​เฉลียว​ฉลาด​ที่​จะ​ได้​เป็น​ผู้สร้าง​วิหาร​สำหรับ​พระยาห์เวห์​และ​วัง​สำหรับ​ตัวเขาเอง 13 เรา​จะ​ส่ง​หุราม+ 2:13 เรา​จะ​ส่ง​หุราม หรือ “เรา​จะ​ส่ง​ช่าง​แกะสลัก​คนหนึ่ง​ของ​ฮีราม​ผู้​เป็น​พ่อ​ของเรา” คน​ที่​มี​ความ​ชำนาญ​มาก​ของ​เรา​ไป​พบท่าน 14 แม่​ของ​เขา​มา​จาก​ดาน​และ​พ่อ​ของ​เขา​เป็น​ชาว​เมืองไทระ เขา​ได้รับ​การฝึกฝน​ให้​ทำ​งาน​เกี่ยวกับ​ทองคำ​และเงิน ทอง​สัมฤทธิ์​และเหล็ก หิน​และไม้ รวมทั้ง​เส้นใย​สีเลือดหมู สีฟ้า​และสีม่วง​กับ​ผ้า​ลินิน​อย่างดี เขา​มี​ประสบการณ์​ใน​การ​แกะสลัก​ทุกประเภท​และ​สามารถ​แกะสลัก​ตาม​แบบ​ที่​เรา​ให้​กับ​เขา​ได้​ทุกแบบ เขา​จะ​ทำ​งาน​ร่วม​กับ​พวกช่าง​แกะสลัก​ของ​ท่าน​และ​ร่วม​กับ​พวกคน​ของ​ดาวิด​เจ้านาย​ของ​เรา​ที่​เป็น​พ่อ​ของท่าน

15 ตอนนี้ ขอ​ให้​ท่าน​ผู้​เป็น​เจ้านาย​ของ​เรา​โปรด​ส่ง​ข้าวสาลี ข้าวบาร์เลย์​และ​น้ำมัน​มะกอก​กับ​เหล้าองุ่น​ตาม​ที่​ท่าน​ได้​สัญญาไว้ มา​ให้​กับ​พวกเรา​ผู้รับใช้​ของ​ท่าน​ด้วยเถิด 16 และ​พวกเรา​จะ​ตัด​ไม้ซุง​มา​จาก​เลบานอน​ตาม​ที่​ท่าน​ต้องการ​และ​นำ​ไม้​เหล่านั้น​ผูก​เป็น​แพล่อง​ไป​ตาม​ทะเล​ลง​ไป​จนถึง​ยัฟฟา แล้ว​ท่าน​ก็​จะ​นำ​พวกมัน​ไป​ที่​เมือง​เยรูซาเล็มได้”

17 ซาโลมอน​นับ​พวกชาว​ต่างชาติ​ทั้งหมด​ที่​อยู่​ใน​เมือง​เยรูซาเล็ม​อีกครั้ง หลังจาก​ที่​ดาวิด​ผู้​เป็น​พ่อ​ของ​เขา​เคย​นับ​มาแล้ว ชาว​ต่างชาติ​เหล่านี้​มี​ทั้งหมด​หนึ่งแสน​ห้าหมื่น​สามพัน​หกร้อยคน 18 ซาโลมอน​สั่ง​ให้​คน​เจ็ดหมื่น​คน​มา​ทำงาน​แบกหาม และ​สั่ง​ให้​คน​แปดหมื่น​คน​มา​เป็น​ช่าง​ตัดหิน​ใน​เนินเขา ส่วน​อีก​สามพัน​หกร้อย​คน​ให้​มา​เป็น​ผู้คุม​คนงาน​เหล่านั้น​ให้​ทำงาน

3

ซาโลมอน​สร้าง​วิหาร

(1 พกษ. 6:1-38; 7:15-22)

1 แล้ว​ซาโลมอน​ก็​เริ่ม​สร้าง​วิหาร ของ​พระยาห์เวห์​ใน​เมือง​เยรูซาเล็ม บน​ภูเขา​โมริยาห์​ซึ่ง​เป็น​ที่​ที่​พระยาห์เวห์​ได้​ปรากฏ​แก่​ดาวิด​พ่อของเขา มัน​ตั้ง​อยู่​บน​ลาน​นวด​ข้าว​ของ​โอรนัน+ 3:1 โอรนัน หรือ อารอนา ชาว​เยบุส และ​เป็น​ที่​ที่​ดาวิด​พ่อของเขา​ได้​ซื้อ​มา 2 ซาโลมอน​เริ่ม​สร้าง​วิหาร​ใน​วัน​ที่สอง​ของ​เดือน​ที่สอง ซึ่ง​เป็น​ปี​ที่สี่​ที่​เขา​ขึ้น​ครอง​บัลลังก์

3 ซาโลมอน​วาง​รากฐาน​ของ​ตึก​ที่​จะ​เป็น​วิหาร​ของ​พระเจ้า ขนาด​ยาว​หกสิบ​ศอก+ 3:3 หกสิบ​ศอก เท่ากับ​สามสิบเอ็ด​เมตร​ครึ่ง กว้าง​ยี่สิบ​ศอก+ 3:3 ยี่สิบ​ศอก เท่ากับ​สิบเมตร​ครึ่ง (ใช้​ศอก​มาตรฐาน​การวัด​แบบเก่า) 4 ระเบียง​ด้าน​หน้า​วิหาร​ยาว​ยี่สิบ​ศอก เท่ากับ​ด้าน​กว้าง​ของ​วิหาร และ​สูง​ยี่สิบ​ศอก เขา​ใช้​ทองคำ​บริสุทธิ์​บุทับ​ด้านใน 5 เขา​ปู​ไม้สน​สามใบ​ไว้​ที่​ห้องโถงใหญ่​และ​ใช้​ทองคำ​บริสุทธิ์​บุทับ​และ​ตกแต่ง​ด้วย​ลวดลาย​ต้นปาล์ม​และ​ลายโซ่ 6 ซาโลมอน​ประดับ​ประดา​วิหาร​ด้วย​พลอย​ที่มีค่า ส่วน​ทองคำ​ที่​เขา​ใช้​ก็​เป็น​ทองคำ​จาก​เมือง​พารวายิม+ 3:6 พารวายิม เป็น​สถานที่​ที่​มี​ทองคำ​อยู่​มากมาย น่า​จะ​อยู่​ใน​ประเทศ​โอฟีร์7 เขา​บุ​ทองคำ​ไว้​ที่​คาน กรอบ​ประตู ผนัง​และ​ประตู​ทุกแห่ง​ของ​วิหาร​แห่งนั้น และ​เขา​ยัง​ได้​แกะ​สลักรูป​ทูตสวรรค์​มี​ปีก​หลาย​องค์​ไว้​ตาม​พวก​ผนัง​อีกด้วย

8 เขา​สร้าง​ห้อง​ที่​ศักดิ์สิทธิ์​ที่สุดขึ้น มี​ความยาว​เท่ากับ​ความกว้าง​ของ​วิหาร คือ​ยาว​ยี่สิบ​ศอก และ​กว้าง​ยี่สิบ​ศอก ซาโลมอน​บุ​ทองคำ​อย่างดี​น้ำหนัก​รวม​ยี่สิบเอ็ด​ตัน​ไว้​ที่​ด้านใน​ของ​สถานที่​ศักดิ์สิทธิ์​ที่สุด 9 พวก​ตะปู​ทองคำ​มี​น้ำหนัก​รวม​ประมาณ​ครึ่ง​กิโลกรัม เขา​ยัง​บุ​ทองคำ​ไว้​ที่​พวก​ห้อง​ชั้นบนด้วย 10 ภายใน​สถานที่​ศักดิ์สิทธิ์​ที่สุด ซาโลมอน​ได้​สร้าง​รูปปั้น​ของ​ทูตสวรรค์​มี​ปีก ขึ้น​มา​สององค์ และ​บุ​ทองคำ​ลง​บน​รูปปั้น​ทั้งสองนั้น 11 ปีก​ของ​ทูตสวรรค์​ทั้งสอง​ที่​กาง​ออก​เต็มที่​มี​ความยาว​ทั้งหมด​ยี่สิบ​ศอก ปีก​ด้าน​หนึ่ง​ยาว​ห้า​ศอก+ 3:11 ห้า​ศอก หรือ 2.6 เมตร ไป​ติดกับ​ผนัง​วิหาร ใน​ขณะ​ที่​ปีก​อีก​ด้าน​หนึ่ง​ยาว​ห้า​ศอก​เหมือนกัน​และ​ติดกับ​ปีก​ของ​ทูตสวรรค์​อีก​องค์หนึ่ง

12 ใน​ลักษณะ​เดียวกัน ปีก​ข้าง​หนึ่ง​ของ​ทูตสวรรค์​องค์​ที่​สอง​ก็​ยาว​ห้า​ศอก​และ​ไป​ติดกับ​ผนัง​อีก​ด้านหนึ่ง​ของ​วิหาร และ​อีก​ข้างหนึ่ง​ก็​ยาว​ห้า​ศอก​และ​ไป​ติดกับ​ปีก​อีก​ข้างหนึ่ง​ของ​ทูตสวรรค์​องค์แรก 13 ปีก​ของ​ทูตสวรรค์​ทั้งสอง​องค์นี้​เมื่อ​กาง​ออก​แล้ว​ยาว​ยี่สิบศอก ทูตสวรรค์​ทั้งสอง​ยืน​อยู่​หัน​หน้า​ออก​ไป​ทาง​ห้องโถงใหญ่

14 ซาโลมอน​ทำ​ผ้า​ม่าน+ 3:14 ผ้า​ม่าน ม่าน​ชิ้นนี้​เป็น​ผ้า​ผืน​ขนาด​ใหญ่​มาก​แขวน​กั้น​ไว้​ระหว่าง​สถานที่​บริสุทธิ์​กับ​สถานที่​บริสุทธิ์​ที่สุด​เพื่อ​ว่า​จะ​ได้​ไม่​มี​ใคร​ได้​เห็น​หีบ​แห่ง​คำ​สัญญา​ของ​พระยาห์เวห์​และ​เครูบ​คู่นั้น​ที่​อยู่​บน​ฝา​หีบนั้น ขึ้น​จาก​เส้นใย​สีเลือดหมู สีม่วง​และ​สีฟ้า กับ​ผ้าลินิน​อย่างดี โดย​ปัก​รูป​ทูตสวรรค์​มี​ปีก​ลง​บนนั้น

15 ที่​ด้านหน้า​ของ​วิหาร เขา​ได้​สร้าง​เสา​ขึ้น​สองต้น สูง​สามสิบห้า​ศอก+ 3:15 สามสิบห้า​ศอก ประมาณ​สิบแปด​เมตร​กว่าๆ แต่ละต้น​มี​หัวเสา​วาง​อยู่​ด้านบน​สูง​อีก​ห้าศอก 16 เขา​ได้​สร้าง​โซ่​ที่​ร้อย​ต่อกัน​และ​ได้​วาง​โซ่​เหล่านั้น​ไว้​ที่​ด้านบน​ของ​เสา​สองต้นนั้น เขา​ยัง​ได้​ทำ​ผล​ทับทิม​หนึ่งร้อยลูก และ​ติด​พวกมัน​ไว้​กับ​โซ่​เหล่านั้น 17 เขา​ได้​จัดตั้ง​เสา​สองต้นนั้น​ขึ้น​ที่​ด้านหน้า​ของ​วิหาร ต้นหนึ่ง​อยู่​ทาง​ทิศใต้​และ​อีกต้น​อยู่​ทาง​ทิศเหนือ ต้น​ที่​อยู่​ทางใต้​มี​ชื่อ​ว่า​ยาคีน+ 3:17 ยาคีน ใน​ภาษา​ฮีบรู คำนี้​คง​จะ​มี​ความหมาย​ว่า “เขา​ได้​จัดตั้ง​ขึ้น” และ​ต้น​ที่​อยู่​ทางเหนือ​มี​ชื่อ​ว่า​โบอาส+ 3:17 โบอาส ใน​ภาษา​ฮีบรู คำนี้​คง​จะ​มี​ความหมาย​ว่า “ความ​เข้มแข็ง​อยู่​ใน​ตัวเขา”

4

ข้าวของ​เครื่องใช้​สำหรับ​วิหาร

(1 พกษ. 7:23-51)

1 ซาโลมอน​สร้าง​แท่นบูชา​จาก​ทอง​สัมฤทธิ์​ขึ้น​แท่น​หนึ่ง​ยาว​ยี่สิบ​ศอก+ 4:1 ยี่สิบ​ศอก เท่ากับ​สิบ​เมตร​ครึ่ง กว้าง​ยี่สิบ​ศอก และ​สูง​สิบ​ศอก 2 เขา​ได้​สร้าง​ขัน​ทะเล+ 4:2 ขัน​ทะเล ขัน​เก็บ​น้ำ​ขนาด​ใหญ่​ที่​ทำ​จาก​ทอง​สัมฤทธิ์​ตั้ง​อยู่​ใน​วิหาร ดู​ใน 2 พงศาวดาร 4:2-6 ขึ้น​จาก​เหล็ก​หล่อ มี​รูปร่าง​เป็น​วงกลม​วัด​จาก​ขอบ​ด้าน​หนึ่ง​ไป​ถึง​ขอบ​อีก​ด้าน​หนึ่ง​ได้​สิบ​ศอก มี​ความ​สูง​ห้า​ศอก วัด​เส้นรอบวง​ได้​สาม​สิบ​ศอก+ 4:2 สาม​สิบ​ศอก หรือ 15.75 เมตร ภาษา​กรีก​โบราณ​แปล​ไว้​ว่า 25 ศอก3 ที่​ใต้​ขอบ​ของ​ขัน​ทะเลนั้น เขา​ได้​หล่อ​รูป​น้ำเต้า​อยู่​สอง​แถว​ล้อม​รอบ​ขัน​ทะเลนั้น หล่อ​เป็น​เนื้อ​เดียว​กับ​ขันทะเล 4 ขัน​ทะเล​วาง​อยู่​บน​รูป​ปั้น​วัว​ตัวผู้​สิบสอง​ตัว วัว​สาม​ตัว​หัน​หน้า​ไป​ทาง​ทิศเหนือ สาม​ตัว​หัน​ไป​ทาง​ทิศตะวันตก สาม​ตัว​หัน​ไป​ทาง​ทิศใต้​และ​อีก​สาม​ตัว​หัน​ไป​ทาง​ทิศตะวันออก ขัน​ทะเล​วาง​อยู่​บน​รูปปั้น​วัว​เหล่านี้ และ​ส่วน​หาง​ของ​พวกมัน​หัน​เข้า​ด้านใน 5 ขัน​ทะเล​มี​ความ​หนา​หนึ่ง​ฝ่ามือ+ 4:5 หนึ่ง​ฝ่ามือ ประมาณ 7.6 เซนติเมตร ที่​ขอบ​ของ​มัน​มี​ลักษณะ​เหมือน​ขอบ​ถ้วย คือ​คล้าย​กับ​ดอก​ลิลลี่​ที่​บาน​ออก มัน​สามารถ​เก็บ​น้ำ​ได้​หกหมื่น​หกพัน​ลิตร+ 4:5 หกหมื่น​หกพัน​ลิตร หรือ สามพัน​บัท

6 แล้ว​ซาโลมอน​ก็​ได้​ทำ​อ่าง​ขึ้น​สิบ​ใบ​ไว้​สำหรับ​ชำระ​ล้าง​และ​เอา​อ่าง​ห้า​ใบ​ไป​ไว้​ทาง​ทิศใต้ อีก​ห้า​ใบ​ไป​ไว้​ทาง​ทิศเหนือ เพื่อ​ไว้​สำหรับ​ชำระ​ล้าง​สิ่ง​ที่​จะ​นำ​มา​เป็น​เครื่อง​เผา​บูชา แต่​ขัน​ทะเล​จะ​ใช้​สำหรับ​ให้​พวก​นักบวช​ชำระ​ล้าง​เท่านั้น

7 เขา​สร้าง​โคม​ไฟ​ยืน​จาก​ทองคำ​ไว้​สิบ​อัน สร้าง​ตาม​แบบ​ที่​ได้​กำหนด​ไว้​สำหรับ​พวกมัน และ​วาง​โคม​ไฟ​ยืน​พวกนี้​ไว้​ใน​วิหาร วาง​ไว้​ทาง​ทิศใต้​ห้า​อัน และ​ไว้​ทาง​ทิศเหนือ​ห้าอัน 8 เขา​ทำ​โต๊ะ​ขึ้น​สิบ​ตัว​และ​นำ​ไป​วาง​ไว้​ใน​วิหาร ทาง​ทิศใต้​ห้า​ตัว และ​ทิศเหนือ​ห้าตัว เขา​ยัง​ทำ​ชาม​ทองคำ​สำหรับ​ประพรม​ไว้​หนึ่งร้อย​ใบด้วย 9 เขา​สร้าง​ลาน+ 4:9 ลาน พื้นที่​พิเศษ​ที่​อยู่​ทาง​ด้านนอก​ของ​วิหาร​ของ​พวก​นักบวช และ​ลาน​ขนาด​ใหญ่​กับ​ประตู​ลาน​อีก​หลาย​ประตู และ​ได้​บุ​ทอง​สัมฤทธิ์​ทับ​ประตู​เหล่านั้นไว้ 10 ซาโลมอน​วาง​ขัน​ทะเล​ที่​มุม​ทาง​ทิศ​ตะวันออก​เฉียงใต้​ของ​วิหาร

11 หุราม​ยัง​ได้​ทำ​หม้อ​อีก​หลาย​ใบ รวมทั้ง​ทัพพี​และ​ชาม​ประพรม แล้ว​หุราม​ก็​ได้​ทำ​งาน​ทุก​อย่าง​ภายใน​วิหาร​ของ​พระเจ้า​ที่​กษัตริย์​ได้​สั่ง​เขา​ไว้​จน​เสร็จสิ้นลง นั่น​ก็​คือ

12 เสา​สอง​ต้น

หัวเสา​สอง​อัน​ที่​มี​รูปร่าง​เหมือน​อ่าง​เพื่อ​วาง​ไว้​บน​ยอดเสา

ตาข่าย​สอง​ชุด​ที่​ใช้​สำหรับ​ประดับ​บน​หัวเสา​รูป​อ่าง​ที่​อยู่​บน​ยอดเสา​สอง​ต้นนั้น

13 ทับทิม​สี่​ร้อย​ลูก​สำหรับ​ตาข่าย​สองชุด (ตาข่าย​แต่ละ​ชุด​มี​ทับทิม​อยู่​สองร้อย​ลูก​ไว้​สำหรับ​ประดับ​หัว​เสา​รูป​ชาม​ที่​อยู่​บน​เสา​ทั้งสองต้น)

14 แท่น​หลาย​แท่น​พร้อมกับ​อ่าง​น้ำ​วาง​อยู่​บนนั้น

15 ขัน​ทะเล​และ​รูปปั้น​วัว​ตัวผู้​สิบสอง​ตัว​ที่​แบก​ขัน​ทะเลอยู่

16 หม้อ ทัพพี ส้อม​และ​เครื่อง​ใช้​ที่​เกี่ยวข้อง​ทั้งหมด

ของ​ทั้งหมด​ที่​หุราม​ได้​ทำ​ขึ้น​ให้​กับ​กษัตริย์​ซาโลมอน เพื่อ​ใช้​ใน​วิหาร​ของ​พระยาห์เวห์นี้​ทำ​จาก​ทอง​สัมฤทธิ์​ขัดมัน 17 กษัตริย์​ได้​ให้​หล่อ​ของ​เหล่านี้​ขึ้น​จาก​แม่พิมพ์​ดินเหนียว​ที่​นำ​มา​จาก​หุบเขา​จอร์แดน​ที่​อยู่​ระหว่าง​เมือง​สุคคท​กับ​เมือง​เศเรดาห์ 18 เครื่องใช้​ทุก​อย่าง​ที่​ซาโลมอน​ให้​ทำ​ขึ้นนี้​ใช้​ทอง​สัมฤทธิ์​มากมาย​จน​บอก​น้ำหนัก​ไม่ได้

19 ซาโลมอน​ยัง​ทำ​ของ​ที่​ใช้​ใน​วิหาร​ของ​พระเจ้าด้วย คือ​แท่นบูชา​ทองคำ พวก​โต๊ะ​สำหรับ​วาง​ขนมปัง​ไว้​ตรง​หน้า​พระเจ้า 20 โคม​ไฟ​ยืน​ที่​ทำ​จาก​ทองคำ​บริสุทธิ์​ที่​สร้าง​ตาม​แบบ​ที่​ได้​กำหนด​ไว้ พร้อม​กับ​ตะเกียง​ของ​พวกมัน เพื่อ​ใช้​จุด​ไฟ​ไว้​ด้านหน้า​ของ​ห้อง​ศักดิ์สิทธิ์+ 4:20 ห้อง​ศักดิ์สิทธิ์ เป็น​ห้อง​ใน​เต็นท์​ศักดิ์สิทธิ์​และ​ใน​วิหาร​ที่​พวก​นักบวช​ใช้​สำหรับ​รับใช้​พระเจ้า​เป็น​ประจำ ที่​อยู่​ด้านใน 21 ดอกไม้​ทองคำ ตะเกียง​และ​คีม+ 4:21 คีม ของ​ที่​ดู​เหมือน​กรรไกร​ใช้​สำหรับ​คีบ​ถ่าน​ร้อนๆ (พวกมัน​ทำ​จาก​ทองคำ​บริสุทธิ์​ที่สุด) 22 กรรไกร​ตัด​ไส้​ตะเกียง​ที่​ทำ​จาก​ทองคำ​บริสุทธิ์ ชาม​ประพรม ชาม​กับ​กระถางไฟ และ​ประตู​ทองคำ​หลาย​บาน​ของ​วิหาร​คือ​ประตู​ด้าน​ใน​ที่​จะ​เข้า​ไป​สู่​สถานที่​ศักดิ์สิทธิ์​ที่สุด​และ​ประตู​ของ​ห้องโถงใหญ่

5

1 เมื่อ​ซาโลมอน​ทำ​งาน​สำหรับ​วิหาร ของ​พระยาห์เวห์​เสร็จ​หมดแล้ว เขา​ก็​นำ​เอา​สิ่ง​ของ​ต่างๆ​ที่​ดาวิด​ผู้​เป็น​พ่อ​ของ​เขา​ได้​อุทิศไว้ เช่น เงิน ทองคำ​และ​เครื่องใช้​ทั้งหมด เข้า​มา​วาง​ไว้​ใน​คลัง​สมบัติ​ของ​วิหาร​ของพระเจ้า

การ​แห่​หีบ​ศักดิ์สิทธิ์​เข้าสู่​วิหาร

(1 พกษ. 8:1-11)

2 แล้ว​ซาโลมอน​เรียก​พวก​ผู้​อาวุโส​ของ​อิสราเอล พวก​หัวหน้า​ทั้งหมด​ของ​เผ่า​ต่างๆ​และ​พวก​ผู้นำ​ครอบครัว​ทั้งหลาย​ของ​ชาว​อิสราเอล ให้​มา​ชุมนุม​กัน​ที่​เมือง​เยรูซาเล็ม เพื่อ​ที่​จะ​นำ​หีบ​แห่ง​ข้อตกลง​ของ​พระยาห์เวห์​มา​จาก​เมือง​ศิโยน​หรือ​เมือง​ของ​ดาวิด 3 และ​ชาว​อิสราเอล​ทั้งหมด​ก็​ได้​มา​รวม​ตัว​กัน​ต่อหน้า​กษัตริย์​ใน​ช่วง​เทศกาล​ของ​เดือน​ที่เจ็ด+ 5:3 เดือน​ที่เจ็ด ตรงกับ​เดือน​กันยายน

4 เมื่อ​พวก​ผู้​อาวุโส​ทั้งหมด​ของ​ชาว​อิสราเอล​มา​ถึง ชาว​เลวี​ก็​ได้​ยก​หีบขึ้น 5 และ​พวกเขา+ 5:5 พวกเขา คือ​พวก​นักบวช​และ​ชาว​เลวี หรือ “พวก​นักบวช​ซึ่ง​ก็​คือ​ชาว​เลวี”​ได้​ยก​หีบ และ​เต็นท์​นัดพบ รวมทั้ง​พวก​ข้าวของ​เครื่องใช้​ศักดิ์สิทธิ์​ภายใน​เต็นท์​ไป​ด้วย พวก​นักบวช​ที่​เป็น​ชาว​เลวี​เป็น​ผู้​ถือ​ของ​เหล่านั้น 6 และ​กษัตริย์​ซาโลมอน​กับ​ชาว​อิสราเอล​ทั้งหมด​ที่​รวม​ตัว​กัน​อยู่​กับ​เขา​ก็​ไป​อยู่​ต่อหน้า​หีบ ถวาย​เครื่อง​บูชา​เป็น​แกะ​และ​วัว​มากมาย​จน​นับไม่ถ้วน ไม่​สามารถ​จด​บันทึก​ลงได้ 7 แล้ว​พวก​นักบวช​ก็​นำ​หีบ​ข้อตกลง​ของ​พระยาห์เวห์​เข้า​ไป​วาง​ไว้​ใน​ที่​ของ​มัน ที่​อยู่​ใน​ห้อง​ศักดิ์สิทธิ์ ด้านใน​สุด​ของ​วิหาร​ซึ่ง​เป็น​สถานที่​ศักดิ์สิทธิ์​ที่สุด​และ​วาง​หีบนั้น​ไว้​ใต้​ปีก​ของ​ทูตสวรรค์​ทั้ง​สอง​องค์นั้น 8 ทูตสวรรค์​ที่​มี​ปีก​ทั้ง​สอง​องค์นั้น​กาง​ปีก​ออก​เหนือ​ที่​วาง​หีบนั้น ปีกนั้น​ก็​ปกคลุม​อยู่​เหนือ​หีบ​และ​คาน​หาม​ของมัน 9 คาน​เหล่านี้​ยาว​มาก จน​ปลาย​ของ​คาน​ที่​ยื่น​ออก​มา​จาก​หีบนั้น สามารถ​มอง​เห็น​ได้​จาก​หน้า​ห้อง​ศักดิ์สิทธิ์​ที่สุดนั้น แต่​ถ้า​อยู่​นอก​ห้อง​ศักดิ์สิทธิ์​ก็​มอง​ไม่เห็น และ​คาน​เหล่านี้​ก็​ยัง​คง​อยู่​ที่นั่น​จน​ทุกวันนี้ 10 ใน​หีบนั้น​ไม่​มี​สิ่ง​อื่น​ใด​นอกจาก​แผ่น​หิน​สอง​แผ่น+ 5:10 แผ่น​หิน​สอง​แผ่น เป็น​แผ่น​หิน​ที่​พระเจ้า​ได้​เขียน​บัญญัติ​สิบ​ประการ​เอา​ไว้ ที่​โมเสส​ได้​ใส่​เอา​ไว้ ตั้งแต่​เมื่อ​ครั้ง​ที่​เขา​อยู่​ที่​ภูเขา​โฮเรบ ซึ่ง​เป็น​สถานที่​ที่​พระยาห์เวห์​ได้​ทำ​ข้อตกลง​กับ​ชนชาติ​อิสราเอล หลังจาก​ที่​พวกเขา​ได้​ออก​มา​จาก​แผ่นดิน​อียิปต์​แล้ว

11 แล้ว​พวก​นักบวช​ก็​ออก​มา​จาก​สถานที่​ศักดิ์สิทธิ์+ 5:11 สถานที่​ศักดิ์สิทธิ์ เป็น​ห้อง​ใน​เต็นท์​ศักดิ์สิทธิ์​และ​ใน​วิหาร​ที่​พวก​นักบวช​ใช้​สำหรับ​รับใช้​พระเจ้า​เป็น​ประจำ นักบวช​ทั้งหมด​ที่​อยู่​ใน​ที่นั้น​ได้​ทำ​ตัวเอง​ให้​บริสุทธิ์​แล้ว ไม่ว่า​จะ​อยู่​กลุ่ม​เวร​ไหน​ก็ตาม 12 ชาว​เลวี​ทั้งหมด​ที่​เป็น​นัก​ดนตรี เช่น อาสาฟ เฮมาน​และ​เยดูธูน​รวมทั้ง​พวก​ลูกชาย​และ​ญาติๆ​ของเขา ได้​ยืน​อยู่​ทาง​ด้าน​ตะวันออก​ของ​แท่นบูชา​พวกเขา​แต่งตัว​ด้วย​ผ้า​ลินิน​อย่าง​ดี และ​เล่น​ฉาบ พิณใหญ่​และ​พิณเล็ก​โดย​มี​พวก​นักบวช​หนึ่งร้อย​ยี่สิบ​คน​เป่า​แตร​คลอ​ไป​ด้วยกัน 13 บรรดา​คน​เป่า​แตร​และ​นักร้อง​ต่าง​ทำ​หน้าที่​เป็น​หนึ่งเดียวกัน เพื่อ​ที่​จะ​สรรเสริญ​และ​ขอบคุณ​พระยาห์เวห์ พวกเขา​ได้​ประสาน​เสียง​สรรเสริญ​พระยาห์เวห์ และ​ร้องเพลง+ 5:13 พวกเขา … เพลง หรือ “พวกเขา​ร้องเพลง​ฮา​เลล​และ” น่า​จะ​เป็น​บท​สดุดี 111-118 และ สดุดี 136 คลอ​ไป​กับ​เสียง​ของ​แตร ฉาบ และ​เครื่อง​ดนตรี​ทั้งหมด พวกเขา​ร้อง​ว่า

“สรรเสริญ​พระยาห์เวห์ เพราะ​พระองค์​ทรงดี

ความรัก​มั่นคง​ของ​พระองค์​จะ​คง​อยู่​ตลอดไป”

แล้ว​วิหาร​ของ​พระยาห์เวห์​ก็​เต็ม​ไป​ด้วยเมฆ 14 หมอก​ควัน​เหล่านั้น​ทำ​ให้​พวก​นักบวช​ไม่​สามารถ​ทำ​พิธี​รับใช้​ของ​พวกเขา​ต่อ​ไปได้ เพราะ​รัศมี​ของ​พระยาห์เวห์​ได้​เข้า​มา​อยู่​ใน​วิหาร​ของ​พระเจ้าแล้ว

6

1 แล้ว​ซาโลมอน​พูด​ว่า “พระยาห์เวห์​พูด​ไว้​ว่า​พระองค์​จะ​อาศัย​อยู่​ใน​เมฆ​สีดำ 2 ข้าพเจ้า​ได้​สร้าง​วิหาร​อัน​สง่างาม​ไว้​ให้​กับ​พระองค์​เพื่อ​เป็น​สถานที่​สำหรับ​พระองค์​ได้​ใช้​อาศัย​อยู่​ตลอดไป”

คำพูด​ของ​ซาโลมอน

(1 พกษ. 8:14-21)

3 แล้ว​กษัตริย์​ก็​หัน​ไป​หา​คน​อิสราเอล​ทั้งหมด ที่​ยืน​ชุมนุม​กัน​อยู่​ที่นั่น และ​ขอ​ให้​พระเจ้า​อวยพร​พวกเขา 4 พระองค์​พูด​ว่า

“ขอ​สรรเสริญ​พระยาห์เวห์ พระเจ้า​ของ​อิสราเอล มือ​ของ​พระองค์นั้น​ได้​ทำให้​สิ่ง​ที่​พระองค์​เคย​สัญญา​ไว้​ด้วย​ปาก​ของ​พระองค์​กับ​ดาวิด​พ่อ​ของ​ข้าพเจ้านั้น เป็น​ความจริง​ขึ้น​มา เพราะ​พระองค์​ได้​พูด​ว่า 5 ‘ตั้งแต่​วัน​ที่​เรา​นำ​ประชาชน​ของ​เรา​ออก​มา​จาก​แผ่นดิน​อียิปต์ เรา​ยัง​ไม่​เคย​เลือก​เมือง​หนึ่ง​เมือง​ใด​จาก​เผ่า​ต่างๆ​ของ​อิสราเอล เพื่อ​ที่​จะ​ใช้​สร้าง​วิหาร​เป็น​เกียรติ​ให้​กับ​ชื่อ​ของ​เราเลย และ​เรา​ก็​ยัง​ไม่​เคย​เลือก​ใคร​สักคน​ให้​เป็น​ผู้นำ​เหนือ​ประชาชน​ชาว​อิสราเอล​ของเรา 6 แต่​ตอนนี้ เรา​ได้​เลือก​เมือง​เยรูซาเล็ม​เพื่อ​เป็น​เกียรติ​ให้​กับ​ชื่อ​ของเรา และ​เรา​ยัง​ได้​เลือก​ดาวิด​ให้​มา​ปกครอง​อิสราเอล​ชนชาติ​ของเรา’

7 ดาวิด​พ่อ​ของ​เรา​เคย​คิด​อยู่​ใน​ใจ​ว่า เขา​จะ​สร้าง​วิหาร ขึ้น​หลังหนึ่ง เพื่อ​เป็น​เกียรติ​ให้​กับ​ชื่อ​ของ​พระยาห์เวห์ พระเจ้า​ของ​อิสราเอล 8 แต่​พระยาห์เวห์​พูด​กับ​ดาวิด​พ่อ​ของ​เรา​ว่า ‘ที่​เจ้า​คิด​อยู่​ใน​ใจ​ว่า​จะ​สร้าง​วิหาร​ขึ้น​หลังหนึ่ง​เพื่อ​เป็น​เกียรติ​ให้​กับ​ชื่อ​ของ​เรานั้น นับ​เป็น​สิ่ง​ที่ดี 9 แต่​อย่างไร​ก็ตาม เจ้า​จะ​ไม่ได้​เป็น​คน​ที่​สร้าง​วิหารนั้น แต่​ลูกชาย​ของ​เจ้า​ที่​เป็น​เลือดเนื้อเชื้อไข​ของ​เจ้า​จะ​เป็น​ผู้สร้าง​วิหารนั้น​เพื่อ​เป็น​เกียรติ​ให้​กับ​ชื่อ​ของเรา’ 10 พระยาห์เวห์​ได้​รักษา​สัญญา​ที่​พระองค์​ได้​ให้​ไว้ เรา​ได้​สืบทอด​บัลลังก์​ต่อ​จาก​ดาวิด​พ่อ​ของเรา และ​ตอนนี้​เรา​ก็​นั่ง​อยู่​บน​บัลลังก์​เหนือ​ชนชาติ​อิสราเอล เหมือน​กับ​ที่​พระยาห์เวห์​ได้​ให้​สัญญา​ไว้ และ​เรา​ก็​ได้​สร้าง​วิหาร​หลังนั้น​ขึ้น​เพื่อ​เป็น​เกียรติ​ให้​กับ​ชื่อ​ของ​พระยาห์เวห์ พระเจ้า​ของ​อิสราเอลแล้ว 11 และ​ในนั้น เรา​ก็​ได้​วาง​หีบ+ 6:11 หีบ เป็น​หีบ​ที่​ใช้​ใส่​แผ่น​หิน​สอง​แผ่น​ที่​เขียน​บัญญัติ​สิบ​ประการ​เอา​ไว้​รวมทั้ง​สิ่งของ​ต่างๆ​เพื่อ​เป็น​การ​พิสูจน์​ว่า​พระเจ้า​ได้​อยู่​กับ​ประชาชน​ชาว​อิสราเอล​ตลอด​เวลา​ที่​พวกเขา​อยู่​ใน​ทะเลทราย​ซีนาย ใบนั้น​ไว้ เป็น​หีบ​ที่​ใส่​ข้อตกลง​ของ​พระยาห์เวห์ ที่​ได้​ทำ​ไว้​กับ​ประชาชน​ชาว​อิสราเอล”

คำ​อธิษฐาน​ของ​ซาโลมอน

(1 พกษ. 8:22-53)

12 ซาโลมอน​สร้าง​ปะรำ​ยก​พื้น​จาก​ทอง​สัมฤทธิ์​ขึ้น ยาว​ห้า​ศอก กว้าง​ห้า​ศอก และ​สูง​สาม​ศอก และ​วาง​มัน​ไว้​ตรง​กลาง​ของ​ลาน​ด้านนอก เขา​ยืน​อยู่​บน​ปะรำนั้น​และ​ก็​คุกเข่า​ลง​ต่อหน้า​ชุมนุม​อิสราเอล​ทั้งหมด และ​ชู​แขน​ทั้งสอง​ข้าง​ขึ้น​บน​ฟ้าสวรรค์ 14 เขา​พูด​ว่า

“ข้าแต่พระยาห์เวห์ พระเจ้า​ของ​อิสราเอล ไม่​มี​พระเจ้า​องค์​ไหน​อีก​แล้ว ที่​จะ​เหมือน​กับ​พระองค์ ไม่ว่า​จะ​บน​สวรรค์​เบื้องบน​หรือ​แผ่นดิน​โลก​เบื้องล่าง พระองค์​รักษา​สัญญา​แห่ง​ความรัก​กับ​เหล่า​ผู้รับใช้​ของ​พระองค์ ผู้ที่​เชื่ฟัง​พระองค์​อย่าง​สุดจิตสุดใจ​ของ​เขา 15 พระองค์​ยัง​รักษา​สัญญา​กับ​ดาวิด​ผู้รับใช้​ของ​พระองค์ ที่​เป็น​พ่อ​ของ​ข้าพเจ้า พระองค์​สัญญา​ด้วย​ปาก​ของ​พระองค์​และ​ใน​วันนี้​พระองค์​ได้​ทำให้​คำ​สัญญานั้น​สำเร็จ​ลุล่วง​ด้วย​มือ​ของ​พระองค์ 16 ตอนนี้ ข้าแต่พระยาห์เวห์ พระเจ้า​ของ​อิสราเอล ขอ​พระองค์​รักษา​สัญญา​อื่นๆ​ที่​พระองค์​ได้​ทำ​ไว้​กับ​ดาวิด​ผู้รับใช้​ของ​พระองค์​ที่​เป็น​พ่อ​ของ​ข้าพเจ้า​ด้วยเถิด เมื่อ​ครั้ง​ที่​พระองค์​ได้​พูด​ว่า ‘ดาวิด ถ้า​ลูกหลาน​ของ​เจ้า​ระมัดระวัง​ใน​ทุกๆ​สิ่ง​ที่​พวกเขา​ทำ เพื่อ​จะ​ทำ​ตาม​กฎ​ของ​เรา​เหมือน​กับ​ที่​เจ้า​ได้​ทำ เจ้า​จะ​ไม่​มี​วัน​ขาด​คน​ที่​จะ​มา​นั่ง​บน​บัลลังก์​ของ​อิสราเอล​ต่อหน้า​เราเลย’ 17 ข้าแต่พระยาห์เวห์ พระเจ้า​ของ​อิสราเอล ใน​ตอนนี้ ขอ​ให้​พระองค์​ทำ​ให้​คำพูด​ของ​พระองค์​ที่​ได้​สัญญา​ไว้​กับ​ดาวิด​ผู้รับใช้​ของ​พระองค์​เป็น​จริง​ขึ้น​มา​ด้วยเถิด

18 แต่พระเจ้า พระองค์​จะ​อาศัย​อยู่​บน​พื้น​โลก​กับ​มนุษย์​ได้​จริงๆ​หรือ เพราะ​ฟ้าสวรรค์​หรือ​แม้แต่​สวรรค์​ชั้น​สูงสุด​ยัง​ไม่​สามารถ​รองรับ​พระองค์​ได้เลย แล้ว​นับ​ประสา​อะไร​กับ​วิหาร​แห่งนี้​ที่​ข้าพเจ้า​ได้​สร้างเล่า 19 ถึง​กระนั้น ขอ​พระองค์​โปรด​ฟังคำ​อธิษฐาน​และ​คำ​อ้อนวอน​ของ​ผู้รับใช้​คนนี้​ของ​พระองค์​ด้วยเถิด ข้าแต่พระยาห์เวห์ พระเจ้า​ของ​ข้าพเจ้า โปรด​ฟังเสียง​ร่ำร้อง​และ​คำ​อธิษฐาน​ที่​ผู้รับใช้​ของ​พระองค์ กำลัง​อธิษฐาน​อยู่​ต่อหน้า​พระองค์ 20 ขอให้​ดวงตา​ของ​พระองค์​เฝ้ามอง​วิหาร​หลังนี้​ทั้ง​กลางวัน​และ​กลางคืน มัน​เป็น​สถานที่​ที่​พระองค์​ได้​พูด​ไว้​ว่า​จะ​วาง​ชื่อ​ของ​พระองค์​ไว้​ที่นี่ ขอ​พระองค์​ฟัง​คำ​อธิษฐาน​ที่​ข้าพเจ้า​ผู้รับใช้​ของ​พระองค์​อธิษฐาน​ตอน​หัน​หน้า​เข้า​หา​สถานที่​แห่งนี้​ด้วยเถิด 21 ข้าแต่พระยาห์เวห์ ขอ​ให้​พระองค์​ฟัง​คำ​อธิษฐาน​ของ​ข้าพเจ้า​ผู้รับใช้​พระองค์​และ​อิสราเอล​ชนชาติ​ของ​พระองค์ เมื่อ​พวกเขา​อธิษฐาน​หัน​หน้า​มา​ยัง​สถานที่นี้​ด้วยเถิด ขอ​พระองค์​ฟัง​คำ​อธิษฐาน​ใน​ฟ้าสวรรค์ ซึ่ง​เป็น​ที่​อาศัย​ของ​พระองค์ และ​เมื่อ​พระองค์​ได้ยินแล้ว ขอโปรด​ยกโทษ​ให้​กับ​พวกเรา​ด้วยเถิด

22 เมื่อ​คนหนึ่ง​คนใด​ทำ​ผิด​ต่อ​เพื่อน​บ้าน​ของ​เขา และ​ต้อง​สาบาน เมื่อ​เขา​มา​สาบาน​ต่อหน้า​แท่นบูชา​ของ​พระองค์​ใน​วิหาร​แห่งนี้ 23 ขอ​โปรด​รับฟัง​จาก​บน​ฟ้าสวรรค์ และ​ตัดสิน​พวก​ผู้รับใช้​ของ​พระองค์​ด้วยเถิด ขอ​พระองค์​ตอบแทน​คน​ที่​ทำ​ผิด โดย​ให้​ความผิด​ของ​เขา​ตกลง​บน​หัว​ของ​เขา​เอง และ​ขอ​ให้​พระองค์​ประกาศ​ความ​บริสุทธิ์​ของ​คน​ที่​บริสุทธิ์ โดย​ให้​รางวัล​กับ​เขา​ตาม​ความ​บริสุทธิ์​ของเขา

24 ถ้า​ประชาชน​ชาว​อิสราเอล​ของ​พระองค์​พ่ายแพ้​ต่อ​ศัตรู​เพราะ​ทำ​ความผิด​บาป​ต่อ​พระองค์ และ​ถ้า​พวกเขา​หัน​กลับ​มา​ยอมรับ​ชื่อ​ของ​พระองค์ มา​อธิษฐาน​ร้องขอ​ต่อ​พระองค์​ใน​วิหาร​แห่งนี้ 25 โปรด​ฟัง​พวกเขา​จาก​ฟ้าสวรรค์ และ​อภัย​ให้​กับ​ความ​บาป​ของ​อิสราเอล​ชนชาติ​ของ​พระองค์ และ​นำ​พวกเขา​กลับ​มา​สู่​แผ่นดิน​ที่​พระองค์​ได้​ให้​ไว้​กับ​บรรพบุรุษ​ของ​พวกเขา​ด้วยเถิด

26 หรือ​เมื่อ​พระองค์​ปิด​สวรรค์ ไม่​ให้​ฝน​ตกลง​มา เพราะ​ประชาชน​ของ​พระองค์​ได้​ทำ​บาป​ต่อ​พระองค์ ถ้า​พวกเขา​หัน​หน้า​มา​ทาง​วิหาร​อธิษฐาน และ​สรรเสริญ​ชื่อ​ของ​พระองค์ และ​หัน​จาก​บาป​ของ​พวกเขา เพราะ​พระองค์​ได้​ลงโทษ​พวกเขา 27 ก็​ขอ​โปรด​ฟัง​จาก​ฟ้าสวรรค์ และ​อภัย​บาป​ให้​กับ​พวก​ผู้รับใช้​พระองค์​คือ​อิสราเอล​ชนชาติ​ของ​พระองค์​ด้วย​เถิด โปรด​สอน​พวกเขา​ให้​ใช้​ชีวิต​ใน​ทาง​ที่​ถูกต้อง และ​ช่วย​ส่ง​ฝน​ให้​ตกลง​มา​บน​แผ่นดิน​ที่​พระองค์​ได้​ให้​ไว้​เป็น​มรดก​กับ​ประชาชน​ของ​พระองค์​ด้วยเถิด

28 เมื่อ​เกิด​ภาวะ​อดอยาก+ 6:28 ภาวะ​อดอยาก ช่วง​เวลา​ที่​ไม่​มี​ฝน​ตก​เลย พืชผล​ก็​ไม่​สามารถ​เจริญ​เติบโต​ได้ ทั้ง​คน​และ​สัตว์​ต่าง​ล้ม​ตาย​เพราะ​ไม่​มี​อาหาร​และ​น้ำ​ให้​กิน หรือ​เกิด​โรค​ระบาด​ขึ้น​ใน​แผ่นดิน หรือ​เกิด​โรค​ซีด​ใน​พืช หรือ​เกิด​เชื้อรา​ทำลาย​พืช หรือ เกิด​ตั๊กแตน​วัย​บิน​หรือ​วัย​คลาน​มา​ทำลาย​พืช หรือ​มี​พวก​ศัตรู​มา​ปิด​ล้อม​เมือง​ทั้งหลาย​ของ​พวกเขาไว้ ไม่ว่า​จะ​เป็น​ความ​หายนะ​ใดๆ​หรือ​โรค​ร้าย​ใดๆ​ที่​เกิด​ขึ้น​ก็ตาม 29 และ​เมื่อ​อิสราเอล​หรือ​คน​หนึ่ง​คน​ใด​ได้​สำนึกผิด​เพราะ​ได้รับ​ความ​ทุกข์​ทรมาน​และ​ความ​เจ็บปวด และ​เขา​ได้​ยื่น​มือ​ไป​ยัง​วิหาร​แห่งนี้ และ​อธิษฐาน​หรือ​อ้อนวอน​ต่อ​พระองค์ 30 ขอ​พระองค์​ได้​โปรด​ฟัง​จาก​สวรรค์​ที่​เป็น​ที่​อาศัย​ของ​พระองค์ และ​โปรด​ยกโทษ​และ​ช่วย​พวกเขาด้วย มี​แต่​พระองค์​เท่านั้น​ที่​รู้​จิตใจ​ของ​มนุษย์​ทุก​คน อย่างนั้น​ได้​โปรด​ตอบแทน​พวกเขา​ตาม​การ​กระทำ​ของ​พวกเขา​ด้วยเถิด 31 เพื่อ​ว่า​พวกเขา​จะ​ได้​ยำเกรง​พระองค์​และ​จะ​ได้​เดิน​ตาม​ทาง​ของ​พระองค์​ตลอดเวลา​ที่​พวกเขา​มี​ชีวิต​อยู่​ใน​แผ่นดิน​ที่​พระองค์​ได้​ยก​ให้​กับ​บรรพบุรุษ​ของ​พวกเรา

32 ส่วน​คน​ต่าง​ชาติ​ที่​ไม่​ใช่​อิสราเอล​ชนชาติ​ของ​พระองค์ พวกเขา​จะ​เดิน​ทาง​มา​จาก​แดน​ไกล เพราะ​พวกเขา​จะ​ได้ยิน​ชื่อเสียง​อัน​ยิ่งใหญ่​ของ​พระองค์​และ​มือ​ที่​เต็ม​ไป​ด้วย​อำนาจ​กับ​แขน​ที่​กาง​ออก​ของ​พระองค์ เมื่อ​คน​ต่าง​ชาตินั้น​หัน​หน้า​มา​ทาง​วิหารนี้​และ​อธิษฐาน 33 ขอ​พระองค์​โปรด​ฟัง​จาก​ฟ้าสวรรค์ ซึ่ง​เป็น​ที่​อาศัย​ของ​พระองค์ และ​โปรด​ทำ​ตาม​สิ่ง​ที่​ชาว​ต่างชาติ​คนนั้น​ขอ​จาก​พระองค์​ด้วย​เถิด เพื่อ​ชน​ทุกชาติ​บน​โลกนี้​จะ​ได้​รู้จัก​ชื่อเสียง​ของ​พระองค์ และ​ยำเกรง​พระองค์ เหมือน​กับ​ที่​อิสราเอล​ชนชาติ​ของ​พระองค์​ทำ และ​เพื่อ​พวกเขา​จะ​ได้​รู้ว่า วิหาร​หลังนี้​ที่​ข้าพเจ้า​ได้​สร้าง​ขึ้น​มา​เป็น​ของ​พระองค์

34 เมื่อ​ประชาชน​ของ​พระองค์​ไป​ทำ​สงคราม​กับ​พวก​ศัตรู​ของ​พวกเขา ไม่ว่า​พระองค์​จะ​ส่ง​พวกเขา​ไป​ที่​ใด​ก็ตาม และ​เมื่อ​พวกเขา​อธิษฐาน​กับ​พระองค์ โดย​หัน​หน้า​มา​ทาง​เมืองนี้​ที่​พระองค์​ได้​เลือกไว้ และ​หัน​ไป​ทาง​วิหาร​ที่​ข้าพเจ้า​ได้​สร้าง​ไว้เพื่อ​เป็น​เกียรติ​ให้​กับ​ชื่อ​ของ​พระองค์แล้ว 35 ขอ​ให้​พระองค์​ฟัง​คำ​อธิษฐาน​และ​คำ​อ้อนวอน​ของ​พวกเขา​จาก​ฟ้าสวรรค์​และ​ช่วยเหลือ​พวกเขา​ด้วยเถิด

36 เมื่อ​พวกเขา​ทำ​บาป​ต่อ​พระองค์ เพราะ​คง​ไม่​มี​ใคร​ที่​ไม่​ทำ​บาป​เลย และ​พระองค์​ก็​โกรธ​พวกเขา และ​ได้​ส่ง​พวกเขา​ไป​ตก​อยู่​ใน​กำมือ​ของ​ศัตรู​ที่​เข้า​มา​จับ​ตัว​พวกเขา​ไป​เป็น​เชลย​และ​นำ​ตัว​พวกเขา​ไป​สู่​ดินแดน​อื่น​ไม่ว่า​จะ​ใกล้​หรือ​ไกล​ก็​ตาม 37 และ​พวกเขา​สำนึก​ผิด​ตอน​อยู่​บน​แผ่นดิน​ที่​พวกเขา​ถูก​จับ​ตัว​ไปนั้น และ​พวกเขา​ได้​กลับตัว​กลับใจ และ​ได้​อธิษฐาน​ต่อ​พระองค์​ใน​แผ่นดิน​ของ​ผู้ที่​จับ​ตัว​พวกเขา​ไปนั้น และ​พวกเขา​พูด​ว่า ‘พวกเรา​ได้​ทำ​บาป​และ​ทำ​ผิด​ไป​แล้ว พวกเรา​ได้​ทำ​ตัว​เลว​มาก’ 38 และ​ถ้า​พวกเขา​หัน​กลับ​มาหา​พระองค์​อย่าง​สุดจิตสุดใจ​ของ​พวกเขา​ใน​แผ่นดิน​ที่​พวกเขา​ถูก​จับ​ตัว​ไปนั้น และ​ได้​อธิษฐาน​โดย​หัน​หน้า​ไป​ยัง​แผ่นดิน​ที่​พระองค์​ได้​ยก​ให้​กับ​บรรพบุรุษ​ของ​พวกเขา และ​ได้​หัน​ไป​ทาง​เมือง​ที่​พระองค์​ได้​เลือก​ไว้ และ​หัน​ไป​ทาง​วิหาร​ที่​ข้าพเจ้า​ได้​สร้าง​ไว้เพื่อ​เป็น​เกียรติ​ให้​กับ​ชื่อ​ของ​พระองค์ 39 ก็​ขอ​ให้​พระองค์​ฟัง​คำ​อธิษฐาน​และ​คำ​อ้อนวอน​ของ​พวกเขา​จาก​บน​ฟ้าสวรรค์ ซึ่ง​เป็น​ที่​อาศัย​ของ​พระองค์นั้น และ​ช่วยเหลือ​พวกเขา​ด้วยเถิด และ​โปรด​ยกโทษ​ให้​กับ​ชนชาติ​ของ​พระองค์ ที่​ได้​ทำ​บาป​ต่อ​พระองค์​ด้วย 40 และ​ตอนนี้ พระเจ้า​ของ​ข้าพเจ้า ขอ​ให้​ดวงตา​ของ​พระองค์​เปิด​ขึ้น​และ​ขอ​ให้​หู​ของ​พระองค์​ได้รับ​ฟัง​คำ​อธิษฐาน​ที่​ถวาย​ให้​ใน​ที่นี้

41 ข้าแต่พระยาห์เวห์​ผู้​เป็น​พระเจ้า ตอนนี้​ขอ​ลุก​ขึ้น​เถิด และ​มา​สู่​สถานที่​พักผ่อน​ของ​พระองค์

ทั้ง​พระองค์​และ​หีบ​แห่ง​อำนาจ​ของ​พระองค์

ข้าแต่พระยาห์เวห์​ผู้​เป็น​พระเจ้า ขอ​ให้​เหล่า​นักบวช​ของ​พระองค์​ได้​สวม​ใส่​ความ​ช่วยเหลือ

ขอ​ให้​เหล่า​ศิษย์​แท้จริง​ของ​พระองค์

ยินดี​ใน​ความดี​ของ​พระองค์

42 ข้าแต่พระยาห์เวห์ ผู้​เป็น​พระเจ้า ขอ​อย่า​ได้​ปฏิเสธ​ผู้ที่​พระองค์​ได้​แต่งตั้งเลย

ขอ​จดจำ​ความรัก​อัน​ยิ่งใหญ่​ที่​ได้​สัญญา​ไว้​กับ​ดาวิด​ผู้รับใช้​ของ​พระองค์​ด้วยเถิด”

7

อุทิศ​วิหาร​ให้​กับ​พระยาห์เวห์

(1 พกษ. 8:62-66)

1 เมื่อ​ซาโลมอน​อธิษฐาน​เสร็จ ก็​มี​ไฟ​ลง​มา​จากสวรรค์

และ​มา​เผา​เครื่อง​เผา​บูชา กับ​พวก​เครื่อง​สัตวบูชา​และ​รัศมี​ของ​พระยาห์เวห์ ก็​แผ่​ออก​มา​เต็มวิหาร 2 พวก​นักบวช​ไม่​สามารถ​เข้า​ไป​ใน​วิหาร​ของ​พระยาห์เวห์​ได้ เพราะ​รัศมี​ของ​พระยาห์เวห์​เต็ม​วิหาร​ไปหมด 3 เมื่อ​ชาว​อิสราเอล​ทั้งหมด​ได้​เห็น​ไฟ​ที่​พุ่ง​ลง​มา​และ​รัศมี​ของ​พระยาห์เวห์​เหนือ​วิหาร​แห่งนั้น พวกเขา​ก็​คุก​เข่า​ลง​และ​ก้มหน้า​ลง​กับ​พื้น​หิน พวกเขา​นมัสการ​และ​ขอบคุณ​พระยาห์เวห์ โดย​พูด​ว่า

“พระองค์​ทรงดี

ความรัก​มั่นคง​ของ​พระองค์​จะ​คงอยู่​ตลอดไป”+ 7:3 พระองค์ … ตลอดไป ดู​ใน สดุดี 118 และ 136

4 แล้ว​กษัตริย์​กับ​ประชาชน​ทั้งหมด​ก็​ถวาย​เครื่อง​สัตวบูชา​ต่อหน้า​พระยาห์เวห์ 5 และ​กษัตริย์​ซาโลมอน​ได้​ถวาย​วัว​สองหมื่น​สองพันตัว และ​แกะ​กับ​แพะ​อีก​หนึ่งแสน​สองหมื่นตัว แล้ว​กษัตริย์​กับ​ประชาชน​ทั้งหมด​ก็​ได้​อุทิศ​วิหารนี้​ให้​กับพระเจ้า 6 พวก​นักบวช​ได้​เข้า​ประจำ​ตำแหน่ง​ของตน เหมือน​กับ​พวก​ชาว​เลวี ซึ่ง​มี​พวก​เครื่อง​ดนตรี​ของ​พระยาห์เวห์ ซึ่ง​กษัตริย์​ดาวิด​ได้​ทำ​ขึ้น​ไว้เพื่อ​ใช้​สรรเสริญ​พระยาห์เวห์ และ​ใช้​เมื่อ​เขา​ต้องการ​ขอบคุณ​พระองค์ พวกเขา​ร้องเพลง​ว่า “ความรัก​มั่นคง​ของ​พระองค์​จะ​คงอยู่​ตลอดไป” แล้ว​พวก​นักบวช​ที่​ยืน​อยู่​ตรง​ข้าม​พวก​เลวี ก็​เป่า​แตร​ขึ้น และ​ชาว​อิสราเอล​ทั้งหมด​ก็​กำลัง​ยืนอยู่

7 ซาโลมอน​ได้​อุทิศ​ส่วนกลาง​ของ​ลาน​ที่​อยู่​ด้าน​หน้า​วิหาร​ของ​พระยาห์เวห์นั้น​ให้​เป็น​ที่​ศักดิ์สิทธิ์ เพื่อ​จะ​ได้​ถวาย​เครื่อง​เผา​บูชา​และ​ไขมัน​ของ​เครื่อง​สังสรรค์​บูชา เพราะ​แท่นบูชา​ทอง​สัมฤทธิ์​ที่​เขา​ได้​สร้าง​ขึ้นนั้น​ไม่​พอ​สำหรับ​วาง​เครื่อง​เผา​บูชา เครื่อง​บูชา​จาก​เมล็ด​พืช รวมทั้ง​ส่วน​ไขมัน​เหล่านั้น​ได้​ทั้งหมด

8 แล้ว​ซาโลมอน​ก็​ฉลอง​เทศกาลนั้น​อยู่​เจ็ด​วัน และ​ชาว​อิสราเอล​ทั้งหมด​ก็​อยู่​กับ​เขา เป็น​กลุ่ม​คน​ขนาดใหญ่​มหึมา​ที่​มา​จาก​ทุกที่​ตั้งแต่​ทาง​เข้า​เมือง​ฮามัท จนถึง​ลำธาร​แห่ง​อียิปต์ 9 ใน​วัน​ที่แปด​พวกเขา​มี​การ​ชุมนุม​กัน เพราะ​พวกเขา​ได้​เฉลิม​ฉลอง​การ​อุทิศ​แท่นบูชา​มา​แล้ว​เจ็ดวัน แล้ว​ฉลอง​เทศกาล​ต่อ​ไป​อีก​เจ็ดวัน 10 ใน​วัน​ที่​ยี่สิบสาม​ของ​เดือน​ที่เจ็ด ซาโลมอน​ได้​ส่ง​ประชาชน​เหล่านั้น​กลับ​ไป​บ้าน​ของ​พวกเขา​ด้วย​จิตใจ​ที่​ร่าเริงยินดี เพราะ​สิ่ง​ดีๆ​ที่​พระยาห์เวห์​ได้​ทำ​ให้​กับ​ดาวิด กับ​ซาโลมอน​และ​กับ​ชาว​อิสราเอล​ประชากร​ของ​พระองค์

พระยาห์เวห์​มา​หา​ซาโลมอนครั้ง​ที่​สอง

(1 พกษ. 9:1-9)

11 เมื่อ​ซาโลมอน​สร้าง​วิหาร​ของ​พระยาห์เวห์​และ​วัง​กษัตริย์เสร็จ และ​ทำ​ทุกสิ่ง​ทุกอย่าง​ที่​เขา​คิด​ไว้​ว่า​จะ​ทำ​ใน​วิหาร​ของ​พระยาห์เวห์​และ​ใน​วัง​ของ​เขา​เอง​จน​หมดแล้ว 12 พระยาห์เวห์​ได้​ปรากฏ​แก่​เขา​ใน​ตอน​กลาง​คืน​และ​พูดว่า

“เรา​ได้ยิน​คำ​อธิษฐาน​ของเจ้า และ​ได้​เลือก​สถานที่นี้​สำหรับ​ตัว​เรา​ให้​เป็น​วิหาร​สำหรับ​การ​ถวาย​เครื่อง​บูชา 13 เมื่อ​เรา​ปิด​สวรรค์​เพื่อ​ไม่​ให้​มี​ฝน​ตก หรือ​สั่ง​ฝูง​ตั๊กแตน​ให้​มา​กลืน​กิน​แผ่นดิน​ของเจ้า หรือ​ส่ง​โรค​ระบาด​ให้​ลง​มา​ใน​หมู่​ประชาชน​ของเรา 14 ถ้า​ประชาชน​ของ​เรา​ผู้ที่​เรา​ได้​ประทับ​ชื่อ​เราไว้ ถ่อมตัว​ลง​และ​อธิษฐาน และ​เริ่ม​แสวงหา​ใบ​หน้า​ของเรา และ​หันเห​ออก​จาก​วิถีทาง​ชั่ว​ทั้งหลาย​ของ​พวกเขา เรา​ก็​จะ​รับฟัง​จาก​สวรรค์ และ​จะ​ยกโทษ​บาป​ของ​พวกเขา​และ​จะ​รักษา​แผ่นดิน​ของ​พวกเขา 15 ตอนนี้​ดวงตา​ของ​เรา​จะ​เปิด​อยู่ และ​หู​ของ​เรา​ก็​จะ​รับฟัง​คำ​อธิษฐาน​ที่​พวกเขา​อธิษฐาน​ต่อ​เรา​ใน​สถานที่​แห่งนี้ 16 เรา​ได้​เลือก​และ​อุทิศ​วิหารนี้​ให้​เป็น​เกียรติ​กับ​ชื่อ​ของ​เรา​ตลอดไป ดวงตา​และ​หัวใจ​ของ​เรา​จะ​อยู่​ที่นั่น​เสมอ

17 ส่วน​ตัว​เจ้า ถ้า​เจ้า​เดิน​อยู่​ต่อหน้า​เรา เหมือน​กับ​ที่​ดาวิด​พ่อ​ของ​เจ้า​เคยทำ และ​ทำ​ตาม​ทุกอย่าง​ที่​เราสั่ง และ​รักษา​ข้อบังคับ​กับ​กฎ​ทุกข้อ​ของเรา 18 เรา​จะ​ทำ​ให้​บัลลังก์​ของ​ราชวงศ์​เจ้า​มั่นคง​เหมือน​กับ​ที่​เรา​ได้​สัญญา​ไว้​กับ​ดาวิด​พ่อ​ของเจ้า เมื่อ​ครั้ง​ที่​เรา​พูด​ว่า ‘เจ้า​จะ​ไม่​ขาด​ผู้​สืบ​เชื้อสาย​ที่​จะ​มา​ปกครอง​เหนือ​ชนชาติ​อิสราเอล’

19 แต่​ถ้า​พวกเจ้า​หันเห​ไป และ​ละทิ้ง​ข้อ​บังคับ​ต่างๆ​และ​กฎ​ทั้งหลาย​ที่​เรา​ได้​ให้​พวกเจ้า​ไว้ และ​ไป​รับใช้​และ​นมัสการ​พระ​อื่นๆ 20 เรา​ก็​จะ​ถอน​ราก​ชนชาติ​อิสราเอล​ออก​จาก​แผ่นดิน​ของ​เรา​ที่​เรา​ได้​ยก​ให้​กับ​พวกเขาไว้ และ​จะ​ขว้าง​ทิ้ง​วิหาร​แห่งนี้​ที่​เรา​ได้​อุทิศ​ไว้​ให้​เป็น​เกียรติ​กับ​ชื่อ​ของ​เรา​ให้​พ้น​ไป​จาก​สายตา​เรา เรา​จะ​ทำ​ให้​มัน​เป็น​ที่​หัวเราะ​เยาะ​และ​เย้ยหยัน​ใน​หมู่​ชนชาติ​ทั้งหลาย 21 ถึง​แม้ว่า​วิหาร​แห่งนี้​จะ​ใหญ่โต​สง่างาม แต่​ทุกๆ​คน​ที่​ผ่าน​ไป​มา​จะ​ต้อง​กลัว​และ​พูด​ว่า ‘ทำไม​พระยาห์เวห์​ต้อง​ทำ​ถึง​ขนาดนี้​กับ​ดินแดน​และ​วิหาร​แห่งนี้’ 22 คน​ก็​จะ​ตอบ​ว่า ‘เป็น​เพราะ​พวกเขา​ได้​ละทิ้ง​พระยาห์เวห์​พระเจ้า​ของ​บรรพบุรุษ​ของ​พวกเขา พระเจ้า​ผู้ที่​ได้​นำ​พวกเขา​ออก​มา​จาก​แผ่นดิน​อียิปต์ และ​พวกเขา​ได้​ไป​โอบกอด​อยู่​กับ​พระ​อื่นๆ​ทั้ง​นมัสการ​และ​รับใช้​พวกมัน นั่น​เป็น​เหตุ​ที่​พระองค์​ถึง​ได้​นำ​ความหายนะ​ทั้งหมดนี้​มา​สู่​พวกเขา’”

8

ความสำเร็จ​อื่นๆ​ของ​ซาโลมอน

(1 พกษ. 9:10-28)

1 ใน​ตอน​ปลาย​ปี​ที่​ยี่สิบ​ซึ่ง​เป็น​ช่วง​ที่​ซาโลมอน​ได้​สร้าง​วิหาร​ของ​พระยาห์เวห์ กับ​วัง​ของ​เขาเองนั้น 2 ซาโลมอน​ได้​ซ่อมแซม​หมู่บ้าน​ต่างๆ​ที่​ฮีราม​ได้​ให้​เขา​ไว้​และ​ได้​ให้​ชาว​อิสราเอล​เข้า​ไป​ตั้งรกราก​อยู่​ใน​หมู่บ้าน​เหล่านั้น 3 แล้ว​ซาโลมอน​ก็​ได้​ไป​ที่​ฮามัทโศบาห์​และ​ไป​ยึด​เอา​เมืองนั้น​ไว้ 4 เขา​ยัง​สร้าง​เมือง​ทัดโมร์​ขึ้น​ใน​ทะเลทราย​และ​เมือง​สำหรับ​เก็บของ​หลาย​เมือง​ใน​ฮามัท 5 เขา​สร้าง​เมือง​เบธโฮโรนบน กับ​เมือง​เบธโฮโรนล่าง​ขึ้น​มาใหม่ ให้​เป็น​เมือง​ป้อม​ปราการ​ที่​มี​กำแพง​เมือง กับ​ประตู​เมือง และ​ลูกกรง​เหล็ก 6 ยัง​มี​เมือง​บาอาลัท รวมทั้ง​สร้าง​เมือง​ต่างๆ​ที่​ใช้​สำหรับ​เก็บ​ข้าวของ​และ​เมือง​ทั้งหลาย​สำหรับ​ไว้​รถรบ และ​ม้า​ศึก​ทั้งหลาย​ของเขา และ​สร้าง​ทุกสิ่ง​ทุกอย่าง​ที่​เขา​อยาก​จะ​สร้าง ทั้ง​ใน​เยรูซาเล็ม ใน​เลบานอน และ​ตลอด​ทั่วทั้ง​เขตแดน​ที่​เขา​ปกครองอยู่

7 ประชาชน​ทั้งหมด​ที่​เป็น​ชาว​ฮิตไทต์ ชาว​อาโมไรต์ ชาว​เปริสซี ชาว​ฮีไวต์​และ​ชาว​เยบุสนั้น (คน​เหล่านี้​ไม่ใช่​คน​อิสราเอล) 8 คือ ลูกหลาน​ของ​คน​เผ่า​เหล่านี้ ที่​ชาว​อิสราเอล​ไม่​ได้​ทำลาย​จน​หมดสิ้น แต่​ยัง​เหลือ​อยู่​ใน​แผ่นดิน ซาโลมอน​ได้​เกณฑ์​คน​เหล่านี้​มา​เป็น​ทาส​ที่​ใช้​แรงงาน​จนถึง​ทุก​วันนี้ 9 แต่​ซาโลมอน​ไม่​ได้​ใช้​ชาว​อิสราเอล​มา​ทำงาน​เป็น​ทาส​ใน​งาน​ของเขา ชาว​อิสราเอล​ได้​เป็น​นักรบ แม่ทัพ​ของ​กอง​ทหาร​ของ​เขา และ​เป็น​แม่ทัพ​ของ​กอง​รถรบ​กับ​กอง​ทหาร​ของ​รถรบ 10 มี​เจ้าหน้าที่​ระดับ​หัวหน้า​ที่​คอย​ดูแล​โครง​การ​ต่างๆ​ของ​กษัตริย์​ซาโลมอน พวกเขา​มี​ทั้งหมด​สองร้อย​ห้าสิบคน

11 ซาโลมอน​พา​ลูกสาว​ของ​กษัตริย์​ฟาโรห์​ขึ้น​มา​จาก​เมือง​ของ​ดาวิด​ไป​อยู่​ใน​วัง​ที่​เขา​ได้​สร้าง​ไว้​ให้​กับนาง เขา​ได้​พูด​ว่า “เมีย​ของ​เรา​ต้อง​ไม่​อาศัย​อยู่​ใน​วัง​ของ​กษัตริย์​ดาวิด​แห่ง​อิสราเอล เพราะ​สถานที่​ทั้งหลาย​ที่​เคย​วาง​หีบ​ของ​พระยาห์เวห์ นั้น​เป็น​ที่​ศักดิ์สิทธิ์”

12 ซาโลมอน​เผา​เครื่อง​บูชา​ให้​แก่​พระยาห์เวห์​บน​แท่นบูชา​ของ​พระยาห์เวห์ ที่​ซาโลมอน​ได้​สร้าง​ไว้​ที่​ด้านหน้า​ของ​ระเบียง​ทางเดิน 13 ซาโลมอน​ถวาย​เครื่อง​บูชา​ตาม​ที่​ได้​กำหนด​ไว้​สำหรับ​วัน​ต่างๆ​อย่าง​ที่​โมเสส​ได้​สั่งไว้ เขา​จะ​ต้อง​ถวาย​เครื่อง​บูชา​ใน​ทุกวันหยุด​ทางศาสนา​วัน​ข้างขึ้น+ 8:13 วัน​ข้างขึ้น เป็น​วัน​ที่​หนึ่ง​ของ​เดือน​ของ​ชาว​ฮีบรู จะ​มี​การ​ชุมนุม​พิเศษ​ใน​วัน​เหล่านี้​เพื่อ​สักการะ​บูชา​พระเจ้า และ​วัน​เทศกาล​ประจำ​ปี​สาม​เทศกาล​คือ เทศกาล​กิน​ขนมปัง​ไม่ใส่เชื้อ เทศกาล​สัปดาห์​และ​เทศกาล​อยู่เพิง 14 แล้ว​เพื่อ​เป็น​การ​รักษา​กฎ​ของ​ดาวิด​ผู้​เป็น​พ่อ​ของ​เขา​ไว้ ซาโลมอน​จึง​ได้​แต่งตั้ง​พวก​นักบวช​ขึ้น​และ​แบ่ง​เวร​ตาม​หน้าที่​ของ​พวกเขา และ​แต่งตั้ง​ชาว​เลวี​ให้​คอย​นำ​ใน​การ​สรรเสริญ​และ​มา​ช่วยเหลือ​พวก​นักบวช​ใน​แต่ละวัน เขา​ยัง​ได้​แต่งตั้ง​พวกคน​เฝ้า​ประตู​และ​แบ่ง​เวร​สำหรับ​ประตู​แต่ละ​ประตู เพราะ​นี่​คือ​สิ่ง​ที่​ดาวิด​คน​ของ​พระเจ้า​ได้​สั่งไว้ 15 พวก​อิสราเอล​ไม่​ได้​หันเห​ไป​จาก​คำสั่ง​ทั้งหลาย​ของ​กษัตริย์​ซาโลมอน​ที่​ให้​กับ​เหล่า​นักบวช​หรือ​ชาว​เลวี ไม่ว่า​จะ​เป็น​เรื่อง​อะไร​ก็​ตาม รวมทั้ง​คำสั่ง​ที่​ให้​ไว้​เกี่ยวกับ​พวก​คลัง​สมบัติ​ด้วย

16 งาน​ทุกอย่าง​ของ​ซาโลมอน​สำเร็จ​ลุล่วง​ไป​ด้วยดี ตั้งแต่​วัน​ที่​เริ่ม​วาง​รากฐาน​ของ​วิหาร​ของ​พระยาห์เวห์ จน​กระ​ทั่ง​เสร็จ​สมบูรณ์ แล้ว​วิหาร​ของ​พระยาห์เวห์​ก็​สร้าง​จนเสร็จ

17 ซาโลมอน​ไป​ที่​เมือง​เอซีโอนเกเบอร์​และ​เมือง​เอโลท​บน​ชาย​ฝั่ง​ของ​เอโดม 18 ฮีราม​ส่ง​เรือ​มา​ให้​ซาโลมอน โดย​มี​เจ้าหน้าที่​ของ​เขา​ซึ่ง​เป็น​ผู้ที่​รู้​เรื่อง​เกี่ยวกับ​ทะเล​เป็น​อย่างดี​มา​เป็น​ผู้​บังคับ​การเรือ คน​เหล่านี้​ได้​แล่น​เรือ​ไป​กับ​คน​ของ​ซาโลมอน​จน​ถึง​เมือง​โอฟีร์+ 8:18 โอฟีร์ สถานที่​ที่​มี​ทองคำ​อยู่​มาก ปัจจุบัน​ไม่​มี​ใคร​รู้​แน่​นอน​ว่า​โอฟีร์​ตั้ง​อยู่​ที่​ไหน และ​ได้​นำ​ทองคำ​สิบหก​ตัน​กลับ​มา​ให้​กับ​กษัตริย์​ซาโลมอน

9

ราชินี​ของ​เชบา​มา​พบ​ซาโลมอน

(1 พกษ. 10:1-13)

1 เมื่อ​ราชินี​ของ​เชบา​ได้ยิน​ถึง​ชื่อเสียง​ของ​ซาโลมอน นาง​มา​ที่​เมือง​เยรูซาเล็ม​เพื่อ​ทดสอบ​เขา​ด้วย​คำถาม​ยากๆ​หลาย​ข้อ นาง​เดินทาง​มา​พร้อม​กับ​ข้าราชการ​มากมาย และ​มี​ฝูง​อูฐ​บรรทุก​เครื่องเทศ​มากมาย ทองคำ​จำนวน​มาก​และ​พลอย​มี​ค่า​หลายชนิด นาง​มา​พบ​กับ​ซาโลมอน​และ​คุย​กับ​เขา​เกี่ยวกับ​สิ่ง​ต่างๆ​ที่​นาง​คิดไว้ 2 ซาโลมอน​ตอบ​คำถาม​ทั้งหมด​ของ​นางได้ ไม่​มี​ข้อ​ใด​เลย​ที่​ยาก​เกินไป​สำหรับ​ซาโลมอน​ที่​จะ​อธิบาย​ให้​กับ​นาง​ได้​เข้าใจ 3 เมื่อ​ราชินี​ของ​เชบา​เห็น​ความ​เฉลียว​ฉลาด​ของ​ซาโลมอน อีก​ทั้ง​เห็น​วัง​ที่​เขา​สร้างขึ้น 4 ตลอด​จน​อาหาร​ต่างๆ​บน​โต๊ะ​ของ​เขา ที่นั่ง​ของ​พวกเจ้าหน้าที่​ของเขา พวก​ผู้รับใช้​ของ​เขา​และ​เสื้อผ้า​ที่​พวกเขา​ใส่อยู่ พวก​ผู้​ถือ​ถ้วย​ของ​เขา​และ​ชุด​ที่​พวกเขา​ใส่อยู่ และ​เครื่อง​เผา​บูชา​ทั้งหลาย​ที่​เขา​ถวาย​อยู่​ใน​วิหาร​ของ​พระยาห์เวห์ นาง​ก็​รู้สึก​ตกตะลึง​จน​ลืม​หายใจ 5 นาง​พูด​กับ​กษัตริย์​ว่า “ข่าว​ที่​เรา​ได้ยิน​ใน​ประเทศ​ของ​เรา​เกี่ยวกับ​ความสำเร็จ​ต่างๆ​และ​ความ​เฉลียว​ฉลาด​ของ​ท่าน​ล้วน​เป็น​ความจริง​ทั้งสิ้น 6 แต่​เรา​ไม่​เคย​เชื่อ​สิ่งเหล่านี้​มาก่อน จนกระทั่ง​เรา​ได้​มา​เห็น​กับ​ตา​ของ​เรา​เอง อันที่​จริง ความ​เฉลียว​ฉลาด​ที่​พวกเขา​พูดนั้น​ยัง​ไม่​ถึง​ครึ่ง​หนึ่ง​ของ​ความ​เฉลียว​ฉลาด​อัน​ยิ่งใหญ่​ที่​ท่าน​มี​เสีย​ด้วย​ซ้ำ ท่าน​ดี​กว่า​ที่​เรา​ได้ยิน​มา​มากนัก 7 คน​ของ​ท่าน+ 9:7 คน​ของ​ท่าน เป็น​คำแปล​มา​จาก​สำเนา​ฮีบรู​ที่​นิยม​ใช้​กัน ส่วน​ใน​สำเนา​แปล​กรีก​โบราณ​แปล​ว่า “พวก​เมีย​ของ​ท่าน” ช่าง​ได้​เกียรติ​จริงๆ พวกเจ้าหน้าที่​ของ​ท่าน​นี่​ช่าง​ได้​เกียรติ​จริงๆ คน​พวกนี้​ได้​ยืน​อยู่​ต่อหน้า​ท่าน​ตลอดเวลา และ​ได้​ฟัง​ความ​เฉลียว​ฉลาด​ของท่าน 8 ขอ​สรรเสริญ​พระยาห์เวห์​พระเจ้า​ของ​ท่าน​ผู้ที่​ชื่นชม​ใน​ตัว​ท่าน​และ​วาง​ท่าน​ไว้​บน​บัลลังก์​ของ​พระองค์​ให้​เป็น​กษัตริย์​ปกครอง​ให้​กับ​พระยาห์เวห์​พระเจ้า​ของท่าน เป็น​เพราะ​ความรัก​ของ​พระเจ้า​ของ​ท่าน​ที่​มี​ให้​กับ​ชนชาติ​อิสราเอล​และ​ความ​ต้องการ​ของ​พระองค์​ที่​จะ​โอบอุ้ม​พวกเขา​ไว้​ตลอดไป พระองค์​ได้​ทำ​ให้​ท่าน​เป็น​กษัตริย์​เหนือ​พวกเขา​เพื่อ​ที่​จะ​รักษา​ความ​ยุติธรรม​และ​ความ​ถูกต้องไว้”

9 แล้ว​นาง​ก็​มอบ​ทองคำ​ประมาณ​สี่ตัน เครื่องเทศ​เป็น​จำนวน​มาก และ​พลอย​มีค่า​อีก​หลายอย่าง​ให้​กับ​กษัตริย์ ไม่​เคย​มี​ใคร​นำ​เครื่องเทศ​มา​มากมาย​เท่ากับ​ที่​ราชินี​แห่ง​เชบา​เอา​มา​ให้​กับ​กษัตริย์​ซาโลมอน

10 (คน​ของ​ฮีราม​และ​คน​ของ​ซาโลมอน​ได้​นำ​ทองคำ​มา​จาก​โอฟีร์+ 9:10 โอฟีร์ สถานที่​ที่​มี​ทองคำ​อยู่​มาก ปัจจุบัน​ไม่​มี​ใคร​รู้​แน่​นอน​ว่า​โอฟีร์​ตั้ง​อยู่​ที่​ไหน พวกเขา​ยัง​ได้​นำ​ไม้​แก่น​จันทน์แดง​และ​พลอย​มีค่า​มาด้วย 11 กษัตริย์​ใช้​ไม้​แก่น​จันทน์แดง​ทำ​ขั้น​บันได​ของ​วิหาร ของ​พระยาห์เวห์ กับ​บันได​ของ​วัง​กษัตริย์ และ​ยัง​ใช้​ทำ​พิณใหญ่​กับ​พิณเล็ก สำหรับ​พวก​นักดนตรี ยัง​ไม่​เคย​มี​ใคร​เคย​เห็น​ของ​สวย​เหมือน​ของ​พวกนี้​มา​ก่อน​ใน​ยูดาห์)

12 กษัตริย์​ซาโลมอน​ให้​ทุกสิ่ง​ทุกอย่าง​ที่​ราชินี​ของ​เชบา​อยาก​ได้​และ​ที่​นาง​ขอ​จากเขา ซาโลมอน​ให้​ของ​กับ​นาง​มาก​กว่า​ของ​ที่​นาง​นำ​มา​ให้​เขา​เสียอีก แล้ว​นาง​ก็​จาก​ไป​และ​กลับ​ประเทศ​ของ​นาง​พร้อม​กับ​พวก​ข้าราชการ​ของนาง

ทรัพย์​สมบัติ​ของ​ซาโลมอน

(1 พกษ. 10:14-29; 2 พศด. 1:14-17)

13 ซาโลมอน​รับ​ทองคำ​ใน​แต่​ละ​ปี​หนัก​ประมาณ​ยี่สิบสาม​ตัน 14 ไม่​รวม​ถึง​ทองคำ​ที่​ได้​จาก​พวก​พ่อค้าเร่ และ​พวก​ที่​ค้าขาย​เป็น​ประจำ และ​กษัตริย์​ทั้งหลาย​แห่ง​อาระเบีย​และ​พวก​ผู้ว่า​ได้​นำ​เงิน​และ​ทอง​มา​ให้​กับ​ซาโลมอนด้วย 15 กษัตริย์​ซาโลมอน​สร้าง​โล่​ขนาด​ใหญ่​สองร้อย​อัน​ที่​ทำ​จาก​ทองคำ​ที่​ตีแล้ว โดย​โล่​แต่ละอัน​ใช้​ทองคำ​ที่​ตี​แล้ว​หนัก​สามกิโลครึ่ง 16 เขา​ยัง​สร้าง​โล่​ขนาดเล็ก​ขึ้น​สามร้อย​อัน​ที่​ทำ​จาก​ทองคำ​ที่​ตี​แล้วด้วย โดย​โล่​แต่ละอัน​ใช้​ทองคำ​หนัก​หนึ่งกิโล​เจ็ดขีด กษัตริย์​ได้​เก็บ​พวกมัน​ไว้​ใน​วัง​ที่​มี​ชื่อ​ว่า “ป่า​แห่ง​เลบานอน”

17 แล้ว​กษัตริย์​ก็​สร้าง​บัลลังก์​อัน​ยิ่งใหญ่​ขึ้น​บัลลังก์​หนึ่ง โดย​ฝัง​งาช้าง​ไว้​และ​บุ​ด้วย​ทองคำ​บริสุทธิ์ 18 บัลลังก์นี้​มี​บันได​หก​ขั้น​และ​มี​ที่รองเท้า+ 9:18 ที่รองเท้า แท่น​ขนาด​เล็ก​ที่​กษัตริย์​สามารถ​ใช้​วางเท้า​ของ​เขา​เมื่อ​เขา​นั่ง​อยู่​บน​บัลลังก์ อัน​หนึ่ง​ทำ​จาก​ทองคำ​ติด​อยู่​กับ​บัลลังก์ มี​ที่วางแขน​อยู่​ทั้ง​สองข้าง​ของ​ที่นั่ง มี​รูปปั้น​สิงห์​สองตัว​ยืน​อยู่​ที่​ด้านข้าง​ของ​บัลลังก์ 19 บันได​ทั้ง​หก​ขั้นนี้ ที่​ปลาย​ทั้ง​สองด้าน​ของ​บันได​แต่​ละ​ขั้น​มี​รูปปั้น​สิงห์​อยู่​ข้างละตัว รวมทั้งหมด​สิบสองตัว ไม่​มี​อาณาจักรไหน​เคย​ทำ​ได้​อย่างนี้​มาก่อน 20 ถ้วย​สำหรับ​ดื่ม​เหล้า​ทั้งหมด​ของ​ซาโลมอน​ทำ​จาก​ทองคำ และ​ข้าวของ​เครื่องใช้​ทุกอย่าง​ใน​วัง​ของ​ป่า​แห่ง​เลบานอน​ล้วน​ทำ​จาก​ทองคำ​บริสุทธิ์ ไม่​มี​อะไร​ที่​ทำ​จาก​เงินเลย เพราะ​ใน​ยุค​ของ​ซาโลมอน เงิน​แทบ​จะ​ไม่​มี​ค่า​อะไรเลย 21 กษัตริย์​มี​กองเรือ​สำหรับ​ค้าขาย​ที่​ควบคุม​ดูแล​โดย​คน​ของ​ฮีราม เรือ​เหล่านี้​จะ​กลับ​มา​ทุกๆ​สาม​ปี​โดย​นำ​ทองคำ เงิน​และ​งาช้าง​รวมทั้ง​ลิง​ตัวใหญ่​และ​ลิงบาบูน​กลับ​มาด้วย

22 กษัตริย์​ซาโลมอน​ล้ำหน้า​กษัตริย์​ทุกองค์​ใน​โลกนี้​ใน​เรื่อง​ความ​ร่ำรวย​และ​ความเฉลียว​ฉลาด 23 กษัตริย์​ทุกองค์​ใน​โลก​ต่าง​พา​กัน​มา​ขอ​เข้า​พบ​ซาโลมอน เพื่อ​ที่​จะ​ได้​ฟัง​ความ​เฉลียว​ฉลาด​ของ​เขา​ที่​พระเจ้า​ได้​ใส่​ไว้​ใน​ใจ​ของเขา 24 ปีแล้ว​ปีเล่า ทุกๆ​คน​ที่​มา​ต่างก็​นำ​ของขวัญ​มา​ให้​เขา ไม่​ว่า​จะ​เป็น​เงิน​หรือ​ทองคำ เสื้อผ้า อาวุธ เครื่องเทศ ม้า​หรือล่อ

25 ซาโลมอน​มี​คอก​ม้า​ถึง​สี่พันคอก กับ​รถรบ​อีก​หลายคัน เขา​มี​ม้า​ทั้งหมด​หนึ่งหมื่น​สองพัน​ตัว​ซึ่ง​ได้​เก็บ​อยู่​ใน​เมือง​ที่​เก็บรถรบ และ​ส่วน​หนึ่ง​อยู่​กับ​เขา​ใน​เยรูซาเล็ม 26 เขา​ได้​ปกครอง​อยู่​เหนือ​กษัตริย์​อีก​หลายๆ​องค์​ตั้งแต่​แม่น้ำ​ยูเฟรติส​ไป​จนถึง​แผ่นดิน​ของ​พวก​ฟีลิสเตีย จน​ถึง​เขตแดน​ของ​ประเทศ​อียิปต์ 27 กษัตริย์​ได้​ทำ​ให้​เงิน​มี​มาก​อย่าง​กับ​ก้อนหิน​ใน​เมือง​เยรูซาเล็ม และ​ทำ​ให้​ไม้สน​ซีดาร์​มี​อย่าง​เกลื่อน​กลาด​เหมือน​กับ​ไม้​มะเดื่อ​ตาม​เชิงเขา 28 ม้า​ของ​ซาโลมอน​ถูก​นำ​มา​จาก​ประเทศ​อียิปต์​และ​จาก​ประเทศ​อื่นๆ​อีก​หลาย​ประเทศ

ซาโลมอน​ตาย

(1 พกษ. 11:41-43)

29 ส่วน​เหตุการณ์​อื่นๆ​ใน​สมัย​ของ​ซาโลมอน​ตั้งแต่​เริ่ม​ต้น​จน​สิ้นสุด​ลง​ได้รับ​การ​จด​บันทึก​ไว้​แล้ว​ใน​บันทึก​ของ​นาธัน​ผู้พูดแทนพระเจ้า ใน​คำ​เผยแพร่​ของ​อาหิยาห์​ชาว​เมือง​ชิโลห์​และ​ใน​นิมิต​ของ​อิดโด​ผู้ที่​เห็น​นิมิต+ 9:29 ผู้ที่​เห็น​นิมิต อีก​คำ​หนึ่ง​ที่​หมายถึง​ผู้พูดแทนพระเจ้า ดู​ใน 1 ซามูเอล 9:9-11 เกี่ยวกับ​เยโรโบอัม​ลูกชาย​ของ​เนบัท 30 ซาโลมอน​ได้​ปกครอง​อยู่​ใน​เมือง​เยรูซาเล็ม​เหนือ​ชนชาติ​อิสราเอล​เป็น​เวลา​สี่สิบปี 31 แล้ว​เขา​ก็​ได้​ตายไป​อยู่​กับ​บรรพบุรุษ​ของ​เขา​และ​ถูก​ฝัง​อยู่​ใน​เมือง​ของ​ดาวิด​พ่อ​ของเขา และ​เรโหโบอัม​ลูกชาย​ของ​เขา​ก็​ได้​ขึ้น​เป็น​กษัตริย์​สืบต่อ​จากเขา

10

สงครามกลาง​เมือง

(1 พกษ. 12:1-24)

1 เรโหโบอัม​ไป​ที่​เชเคม​เพราะ​ชาว​อิสราเอล​ทั้งหมด​ไปที่​นั่น​เพื่อ​ที่​จะ​แต่งตั้ง​เขา​ขึ้น​เป็น​กษัตริย์ 2 เมื่อ​เยโรโบอัม​ลูกชาย​ของ​เนบัท​ได้ยิน​เรื่องนี้​เข้า (ตอนนั้น​เขา​อยู่​ใน​ประเทศ​อียิปต์​ซึ่ง​เป็น​ที่​ที่​เขา​หลบหนี​ไป​จาก​กษัตริย์​ซาโลมอน) เขา​จึง​ออก​มา​จาก​อียิปต์ กลับ​มา​บ้าน​ของเขา

3 คน​อิสราเอล​จึง​ไป​หา​เยโรโบอัม เยโรโบอัม​พร้อม​ด้วย​ชาว​อิสราเอล​ทั้งหมด​ก็​ไป​หา​เรโหโบอัม​และ​พูด​กับ​เขา​ว่า 4 “พ่อ​ของ​ท่าน​บังคับ​ให้​พวกเรา​ต้อง​ทำงาน​อย่าง​หนัก ตอนนี้ ช่วย​ทำ​ให้​งาน​ที่​หนักอึ้ง​และ​ภาระ​อัน​หนักหน่วง​ที่​พ่อ​ท่าน​เคย​วางไว้​บน​ตัว​พวกเรานั้น​เบา​ลง​ด้วยเถิด แล้ว​พวกเรา​จะ​อยู่​รับใช้​ท่าน”

5 เรโหโบอัม​ตอบ​ว่า “อีก​สาม​วัน​ค่อย​กลับ​มา​พบ​เรา​ใหม่” ประชาชน​จึง​กลับ​ออกไป

6 แล้ว​กษัตริย์​เรโหโบอัม​ก็​ปรึกษา​กับ​พวก​ผู้​อาวุโส​ที่​เคย​รับใช้​ซาโลมอน​พ่อ​ของ​เขา​ใน​ช่วง​ที่​ซาโลมอน​ยัง​มี​ชีวิตอยู่ เขา​ถาม​ว่า “พวกท่าน​จะ​แนะนำ​ให้​เรา​ตอบ​ประชาชน​พวกนั้น​ยังไงดี”

7 พวกเขา​ตอบ​ว่า “ถ้า​ท่าน​จะ​ใจดี​กับ​ประชาชน​เหล่านี้​และ​เอาใจใส่​พวกเขา และ​พูด​ดีๆ​กับ​พวกเขา พวกเขา​ก็​จะ​อยู่​รับใช้​ท่าน​ตลอดไป”

8 แต่​เรโหโบอัม​ไม่​ยอมฟัง​คำ​แนะนำ​ที่​พวก​ผู้​อาวุโส​เหล่านั้น​ให้​เขา เขา​กลับ​ไป​ปรึกษา​กับ​พวก​คน​หนุ่มๆ​ที่​เติบโต​ขึ้น​มา​พร้อม​กับ​เขา และ​ทำงาน​ให้​กับ​เขา​อยู่ 9 เขา​ถาม​คน​หนุ่ม​พวกนั้น​ว่า “ประชาชน​พวกนั้น​พูด​กับ​เรา​ว่า ‘ช่วย​ทำ​ให้​แอก​ที่​พ่อ​ของ​ท่าน​วางไว้​บน​พวกเรา​เบา​ขึ้น​ด้วยเถิด’ พวกเจ้า​มี​คำแนะนำ​ว่า​ยังไง พวกเรา​จะ​ตอบ​ประชาชน​พวกนั้น​ว่า​ยังไงดี”

10 คน​หนุ่มๆ​เหล่านั้น​ผู้​ที่​เติบโต​ขึ้น​มา​พร้อมๆ​กับ​เขา​ตอบ​ว่า “บอก​พวก​ประชาชน​ที่​มา​พูด​กับ​ท่าน​ว่า ‘พ่อ​ของ​ท่าน​ได้​ทำ​ให้​แอก​ของ​พวกเรา​หนัก​เหลือเกิน ขอ​ให้​ท่าน​ช่วย​ทำ​ให้​มัน​เบา​ขึ้น​ด้วยเถิด’ บอก​พวกเขา​ไป​ว่า ‘นิ้ว​ก้อย​ของ​เรา​ยัง​หนา​กว่า​เอว​ของ​พ่อ​เรา​เสียอีก 11 พ่อ​ของ​เรา​ได้​ทำ​ให้​แอก​ของ​พวกเจ้า​หนัก เรา​จะ​ทำ​ให้​มัน​หนัก​ยิ่ง​ขึ้น​ไปอีก พ่อ​ของ​เรา​เฆี่ยน​พวกเจ้า​ด้วยแส้ เรา​จะ​เฆี่ยน​พวกเจ้า​ด้วย​แส้​หาง​แมงป่อง’”

12 อีก​สาม​วัน​ต่อมา เยโรโบอัม​และ​ประชาชน​ทั้งหมด​ก็​กลับ​มา​หา​เรโหโบอัม​ตาม​ที่​กษัตริย์​ได้​บอก​กับ​พวกเขา​ไว้​ที่​ว่า “กลับ​มา​หา​เรา​ใหม่​ใน​อีก​สาม​วัน​ข้างหน้า” 13 กษัตริย์​ตอบ​พวกเขา​ไป​อย่าง​หยาบคาย เขา​ไม่​ทำ​ตาม​คำแนะนำ​ของ​พวก​ผู้อาวุโส 14 กษัตริย์​เรโหโบอัม​ไป​ทำ​ตาม​คำ​แนะนำ​ของ​พวก​คน​หนุ่มๆ​และ​พูด​ไป​ว่า “พ่อ​ของ​เรา​ทำ​ให้​แอก​ของ​พวกเจ้า​หนัก เรา​จะ​ทำ​ให้​มัน​หนัก​ขึ้น​ไปอีก พ่อ​ของ​เรา​เคย​เฆี่ยน​พวกเจ้า​ด้วยแส้ เรา​จะ​เฆี่ยน​พวกเจ้า​ด้วย​แส้​หาง​แมงป่อง” 15 ดังนั้น​กษัตริย์​จึง​ไม่​ยอมรับ​ฟัง​ประชาชนเลย เหตุการณ์นี้​เกิดขึ้น​จาก​พระเจ้า เพื่อ​พระยาห์เวห์​จะ​ทำให้​คำพูด​ของ​พระองค์​ที่​ได้​พูด​ไว้​กับ​เยโรโบอัม​ลูกชาย​ของ​เนบัท ผ่าน​ทาง​อาหิยาห์​ชาว​เมือง​ชิโลห์นั้น​สำเร็จ

16 เมื่อ​คน​อิสราเอล​ทั้งหมด​เห็น​ว่า​กษัตริย์​ไม่​ยอมฟัง​พวกเขา พวกเขา​จึง​ตอบ​กษัตริย์​ไป​ว่า “พวกเรา​เป็น​ส่วน​หนึ่ง​ของ​ครอบครัว​ดาวิด​อย่างนั้นหรือ พวกเรา​ได้​ส่วนแบ่ง​จาก​ที่ดิน​ของ​เจสซีหรือ เปล่าเลย อิสราเอลเอ๋ย ให้​แต่​ละ​คน​กลับ​ไป​ยัง​เต็นท์​ของ​พวกเรา​กันเถอะ ปล่อยให้ ลูกของดาวิด ดูแล​คน​ของ​พวกเขาเอง” ดังนั้น พวก​ชาว​อิสราเอล​ทั้งหมด​จึง​กลับ​ไป​ยัง​เต็นท์​ของตน 17 แต่​ส่วน​ชาว​อิสราเอล​ที่​อาศัย​อยู่​ใน​เมือง​ทั้งหลาย​ของ​ยูดาห์ เรโหโบอัม​ยัง​คง​เป็น​คน​ปกครอง​พวกเขาอยู่

18 กษัตริย์​เรโหโบอัม​ส่ง​อาโดนีรัม+ 10:18 อาโดนีรัม พบ​ใน​ต้น​ฉบับ​แปล​กรีก​โบราณ​บาง​ฉบับ (ดู​ใน 1 พงศ์กษัตริย์ 4:6 และ 5:14 ด้วย) ใน​ฉบับ​ภาษา​ฮีบรู​คือ​อาโดรัม​ผู้​ควบคุม​คน​งาน​ที่​ถูก​เกณฑ์​ไป​พูด​กับ​ชาว​อิสราเอล แต่ชาว​อิสราเอล​เอา​หิน​ขว้าง​เขา​จนตาย ส่วน​กษัตริย์​เรโหโบอัม​หนี​ขึ้น​รถรบ​ของ​เขา​และ​ขับ​หนี​เข้า​เมือง​เยรูซาเล็มไป 19 ดังนั้น ชาว​อิสราเอล​จึง​แข็งข้อ​ต่อ​ครอบครัว​ของ​ดาวิด​จนกระทั่ง​ถึง​ทุกวันนี้

11

1 เมื่อ​เรโหโบอัม​มา​ถึง​เมือง​เยรูซาเล็ม เขา​ได้​รวบรวม​ครอบครัว​ของ​ยูดาห์​และ​เบนยามิน ได้​นักรบ​มา​หนึ่ง​แสน​แปด​หมื่น​คน เพื่อ​มา​ทำ​สงคราม​กับ​ชาว​อิสราเอล เพื่อ​แย่งชิง​อาณาจักร​คืน​มา​ให้​กับ​ตัวเอง 2 แต่​แล้ว​คำพูด​ของ​พระยาห์เวห์​ได้​มา​ถึง​เชไมอาห์​ที่​เป็น​คน​ของ​พระเจ้า​ว่า 3 “ไป​พูด​กับ​เรโหโบอัม​ลูกชาย​ของ​กษัตริย์​ซาโลมอน​แห่ง​ยูดาห์​และ​กับ​ชาว​อิสราเอล​ทั้งหมด​ใน​ยูดาห์​และ​ใน​เบนยามิน​ว่า 4 พระยาห์เวห์​พูด​ว่า​อย่างนี้ ‘อย่า​ขึ้น​ไป​ต่อสู้​กับ​พี่น้อง​อิสราเอล​ของ​พวกเจ้าเลย ขอ​ให้พวกเจ้า​ทุกคน​กลับ​ไป​บ้านเถิด เพราะ​เราเอง​เป็น​ผู้ที่​ทำ​ให้​เกิด​เรื่องนี้​ขึ้น’” ดังนั้น​พวกเขา​จึง​เชื่อฟัง​คำพูด​ของ​พระยาห์เวห์ และ​หันหลัง​กลับ​จาก​การ​เดินทัพ​ไป​ต่อสู้​กับ​เยโรโบอัม

เรโหโบอัม​ทำให้​ยูดาห์​แข็งแกร่ง

5 เรโหโบอัม​อาศัย​อยู่​ใน​เมือง​เยรูซาเล็ม​และ​สร้าง​เมือง​ต่างๆ​ขึ้น​ใน​ยูดาห์​เพื่อ​ใช้​ป้องกัน​การโจมตี มี​เมือง​ต่อ​ไปนี้​คือ 6 เมือง​เบธเลเฮม เมือง​เอตาม เมือง​เทโคอา 7 เมือง​เบธซูร์ เมือง​โสโค เมือง​อดุลลัม 8 เมืองกัท เมือง​มาเรชาห์ เมืองศีฟ 9 เมือง​อาโดราอิม เมือง​ลาคีช เมือง​อาเซคาห์ 10 เมือง​โศราห์ เมือง​อัยยาโลน และ​เมือง​เฮโบรน เมือง​เหล่านี้​เป็น​เมือง​ป้อม​ปราการ​ใน​เขตยูดาห์​และ​เขตเบนยามิน 11 เรโหโบอัม​ทำ​ให้​ป้อม​ปราการ​ต่างๆ​แข็งแกร่ง​และ​ให้​พวก​แม่ทัพ​อยู่​ประจำ​ตาม​เมือง​เหล่านั้น พร้อม​กับ​สะสม​เสบียง​อาหาร น้ำมัน​มะกอก​และ​เหล้าองุ่น​ไว้​ที่นั่น 12 เขา​เอา​โล่​และ​หอก​มา​เก็บ​ไว้​ใน​เมือง​เหล่านั้น​ทั้งหมด และ​ทำให้​เมือง​เหล่านั้น​แข็งแกร่ง ดังนั้น ยูดาห์​และ​เบนยามิน​อยู่​ใน​การ​ครอบ​ครอง​ของ​เขา

13 พวก​นักบวช​และ​ชาว​เลวี​มา​จาก​ทั่ว​ทั้ง​อิสราเอล ได้​มา​อยู่​ฝ่าย​เดียว​กับ​เรโหโบอัม 14 ชาว​เลวี​ได้​ละทิ้ง​ดินแดน​แห่ง​ทุ่งหญ้า​และ​ที่ดิน​ของ​พวกเขา และ​เดินทาง​มา​ที่​ยูดาห์​และ​เยรูซาเล็ม เพราะ​เยโรโบอัม​กับ​พวก​ลูกชาย​ของ​เขา​ไม่​ยอม​ให้​พวกนี้​รับใช้​ใน​ฐานะ​นักบวช​ของ​พระยาห์เวห์ 15 และ​เยโรโบอัม​กับ​พวก​ลูกชาย​ของ​เขา​ก็​ได้​แต่งตั้ง​เหล่า​นักบวช​ของ​พวกเขา​ขึ้น​มาเอง เพื่อ​ให้​รับใช้​อยู่​ตาม​สถานที่​สูง กับ​รับใช้​พวก​รูปปั้น​แพะ​และ​รูปปั้น​ลูก​วัว​ที่​พวกเขา​ได้​สร้าง​ขึ้นมา 16 คน​อื่นๆ​ที่​มา​จาก​เผ่า​ต่างๆ​ของ​อิสราเอล ที่ยัง​ตั้งใจ​แสวงหา​พระยาห์เวห์​พระเจ้า​ของ​อิสราเอลนั้น ก็ได้​ติดตาม​ชาว​เลวี​เหล่านั้น​มา​ถึง​เมือง​เยรูซาเล็ม เพื่อ​ที่​จะ​ถวาย​เครื่อง​สัตวบูชา​ให้​แก่​พระยาห์เวห์​พระเจ้า​ของ​บรรพบุรุษ​ของ​พวกเขา 17 พวกเขา​ทำให้​อาณาจักร​ของ​ยูดาห์​แข็งแกร่งขึ้น และ​สนับสนุน​เรโหโบอัม​ลูกชาย​ของ​ซาโลมอน​อยู่​เป็น​เวลา​สามปี ใน​ช่วง​เวลานี้​พวกเขา​ใช้​ชีวิต​ตาม​อย่าง​ของ​ดาวิด​และซาโลมอน

ครอบครัว​ของ​เรโหโบอัม

18 เรโหโบอัม​แต่งงาน​กับ​มาหะลัท นาง​เป็น​ลูกสาว​ของ​เยรีโมท​กับ​นาง​อาบีฮาอิล เยรีโมท​เป็น​ลูกชาย​ของ​ดาวิด อาบีฮาอิล​เป็น​ลูกสาว​ของ​เอลีอับ​ผู้​เป็น​ลูกชาย​ของ​เจสซี 19 มาหะลัท​คลอด​ลูกชาย​ให้​เรโหโบอัม ชื่อ เยอูช เชมาริยาห์​และศาฮัม 20 แล้วเรโหโบอัม​แต่งงาน​กับ​มาอาคาห์​หลานสาว+ 11:20 หลานสาว ตาม​ตัว​อักษร​คือ “ลูกสาว”​ของ​อับซาโลม มาอาคาร์​คลอด​ลูกชาย​ให้​เรโหโบอัม ชื่อ​ว่า อาบียาห์ อัททัย ศีศา​และเชโลมิท 21 เรโหโบอัม​รัก​มาอาคาห์​ลูกสาว​ของ​อับซาโลม​มาก​กว่า​เมีย​และ​เมียน้อย+ 11:21 เมียน้อย คือ​ทาส​หญิง​ที่​เป็น​เมีย คน​ไหนๆ​ของเขา เขา​มี​เมีย​ทั้งหมด​สิบแปด​คน​และ​มี​เมียน้อย​หกสิบคน มี​ลูกชาย​ยี่สิบแปด​คน​และ​มี​ลูกสาว​หกสิบคน

22 เรโหโบอัม​แต่งตั้ง​อาบียาห์​ลูกชาย​ของ​นาง​มาอาคาห์​ขึ้น​เป็น​ผู้​สืบทอด​บัลลังก์​ใน​หมู่พี่น้อง​ทั้งหลาย​ของเขา เพื่อ​ที่​จะ​ให้​อาบียาห์​เป็น​กษัตริย์ 23 เรโหโบอัม​มี​วิธี​การ​ที่​ชาญฉลาด เขาแยก​พวก​ลูกชาย​ทั้งหลาย​ของ​เขา​ให้​ไป​อยู่​กระจัด​กระจาย​ตาม​เขต​ต่างๆ​ของ​ยูดาห์​และ​เบนยามิน รวมทั้ง​ตาม​เมือง​ที่​เป็น​ป้อม​ปราการ​ทั้งหลายด้วย เขา​ได้​จัด​ส่ง​เสบียง​อาหาร​ให้​กับ​ลูกๆ​ของ​เขา​อย่าง​อุดม​สมบูรณ์​พร้อม​ทั้ง​หา​เมีย​ให้​กับ​พวกเขาด้วย

12

กษัตริย์​ชิชัก​โจมตี​เยรูซาเล็ม

(1 พกษ. 14:21-31)

1 ภาย​หลังจาก​ที่​อาณาจักร​ของ​เรโหโบอัม​ตั้ง​มั่นคง และ​เขา​แข็งแกร่งขึ้น ทั้ง​ตัว​เขา​และ​ชนชาติ​อิสราเอล+ 12:1 อิสราเอล คือ​ยูดาห์ ทั้งหมด​ก็​ละทิ้ง​กฎ​ของ​พระยาห์เวห์ 2 เพราะ​พวกเขา​ไม่​ซื่อสัตย์​ต่อ​พระยาห์เวห์ ดังนั้น​ใน​ปี​ที่​ห้า​ที่​เรโหโบอัม​เป็น​กษัตริย์ กษัตริย์​ชิชัก​แห่ง​อียิปต์​ได้​ขึ้น​มา​โจมตี​เมือง​เยรูซาเล็ม 3 กษัตริย์​ชิชัก​นำ​รถรบ​หนึ่งหมื่น​สองพันคัน ทหาร​ม้า​หกหมื่น​คน​และ​กองทัพ​ชาว​ลิเบีย ชาว​สุคีอิม​และ​ชาว​คูช​อีก​นับ​จำนวน​ไม่​ถ้วน มา​ด้วย​จาก​อียิปต์ 4 เขา​เข้ายึด​เมือง​ต่างๆ​ที่​เป็น​ป้อม​ปราการ​ของ​ยูดาห์​และ​บุกเข้า​มา​จน​ถึง​เมือง​เยรูซาเล็ม

5 แล้ว​เชไมอาห์​ผู้พูดแทนพระเจ้า​มา​พบ​เรโหโบอัม​กับ​พวก​ผู้นำ​ของ​ชาว​ยูดาห์ ซึ่ง​มา​ชุมนุม​กัน​อยู่​ใน​เมือง​เยรูซาเล็ม เพราะ​กลัว​กษัตริย์​ชิชัก เชไมอาห์​พูด​กับ​พวกเขา​ว่า “นี่​คือ​สิ่ง​ที่​พระยาห์เวห์​พูด ‘พวกเจ้า​ได้​ทิ้งเรา ดังนั้น​เรา​ก็​ได้​ทิ้ง​พวกเจ้า​ให้​ตก​อยู่​ใน​กำมือ​ของ​ชิชัก’”

6 พวก​ผู้นำ​ของ​ชาว​อิสราเอล​และ​กษัตริย์​ต่าง​ถ่อมตัว​ลง​และ​พูด​ว่า “พระยาห์เวห์​ทำ​ถูกต้อง​แล้ว”

7 เมื่อ​พระยาห์เวห์​เห็น​ว่า​พวกเขา​ต่าง​ถ่อมตัวลง คำพูด​ต่อ​ไปนี้​ของ​พระยาห์เวห์​จึง​มา​ถึง​เชไมอาห์​ว่า “พวกเขา​ได้​ถ่อมตัว​ลง ดังนั้น​เรา​จะ​ไม่​ทำลาย​พวกเขา แต่​จะ​ช่วยกู้​พวกเขา​ใน​เร็วๆนี้ เราจะ​ไม่​เท​ความ​โกรธ​ของ​เรา​ลง​บน​เยรูซาเล็ม​ผ่าน​ทาง​กษัตริย์​ชิชัก 8 แต่​พวกเขา​จะ​ต้อง​ตก​เป็น​เชลย​ของ​ชิชัก เพื่อ​พวกเขา​จะ​ได้​รู้ซะบ้าง​ว่า การ​รับใช้​เรา​กับ​การ​รับใช้​พวก​กษัตริย์​ของ​แผ่นดิน​อื่นๆ​มัน​แตกต่าง​กัน​แค่ไหน”

9 เมื่อ​กษัตริย์​ชิชัก​แห่ง​อียิปต์​บุกเข้า​เมือง​เยรูซาเล็ม เขาได้​ขน​เอา​ทรัพย์​สมบัติ​ใน​วิหาร​ของ​พระยาห์เวห์ และ​ทรัพย์​สมบัติ​ใน​วัง​ของ​กษัตริย์​ไป เขา​เอา​ทุกสิ่ง​ทุกอย่าง​รวมทั้ง​พวก​โล่​ทองคำ​ที่​ซาโลมอน​ได้​สร้างไว้ 10 ดังนั้น​กษัตริย์​เรโหโบอัม​จึง​ได้​สร้าง​พวก​โล่​ทอง​สัมฤทธิ์​ขึ้น​มาแทน และ​ให้​พวก​ทหาร​ยาม​ที่​เฝ้า​รักษา​ประตู​วัง​เฝ้าดูแล 11 เมื่อไหร่​ก็​ตาม​ที่​กษัตริย์​ไป​ที่​วิหาร​ของ​พระยาห์เวห์ พวกทหาร​ยาม​ก็​จะ​ถือ​โล่​เหล่านี้​ตาม​กษัตริย์​ไปด้วย หลังจากนั้น​พวกเขา​ก็​จะ​นำ​พวกมัน​ไป​เก็บ​รักษา​ไว้​ใน​ห้องยาม

12 ความ​โกรธ​ของ​พระยาห์เวห์​ได้​หัน​ไป​จาก​กษัตริย์​เรโหโบอัม​เพราะ​เขา​ถ่อมตัว​ลง พวก​ยูดาห์​ก็​เลย​ไม่​ถูก​ทำลาย​ทั้งหมด ยูดาห์​ก็​ยัง​มี​ส่วน​ดี​อยู่บ้าง

13 กษัตริย์​เรโหโบอัม​ทำให้​ตัวเอง​มั่นคง​ขึ้น​ใน​เมือง​เยรูซาเล็ม และ​ยังคง​เป็น​กษัตริย์​ต่อไป เขา​มี​อายุ​สี่สิบเอ็ด​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​สิบเจ็ด​ปี​ใน​เมือง​เยรูซาเล็ม ซึ่ง​เป็น​เมือง​ที่​พระยาห์เวห์​ได้​เลือก​ออก​มา​จาก​เผ่า​ทั้งหมด​ของ​ชนชาติ​อิสราเอล เพื่อ​เป็น​เกียรติ​ให้​กับ​ชื่อ​ของ​พระองค์ แม่​ของ​เรโหโบอัม​ชื่อ​ว่า​นาอามาห์​เป็น​ชาวอัมโมน 14 เรโหโบอัม​ได้​ทำ​ความชั่ว เพราะ​เขา​ไม่​ได้​ตั้งใจ​ที่​จะ​แสวงหา​พระยาห์เวห์

15 ส่วน​เหตุการณ์​อื่นๆ​ใน​ยุค​ของ​เรโหโบอัม ตั้งแต่​แรก​จนจบ ได้​ถูก​จด​ไว้​ใน​บันทึก​ของ​เชไมอาห์ ผู้พูดแทนพระเจ้า

และ​ใน​หนังสือ​บันทึก​เชื้อ​พระวงศ์​ที่​อิดโด​ผู้ที่​เห็น​นิมิต​ได้​จด​ไว้ เรโหโบอัม​กับ​เยโรโบอัม​ยังคง​ทำ​สงคราม​กัน​ตลอดเวลา 16 เรโหโบอัม​ตายไป​อยู่​กับ​บรรพบุรุษ​ของเขา และ​ศพ​ของ​เขา​ถูก​ฝัง​อยู่​ใน​เมือง​ของดาวิด และ​อาบียาห์​ลูกชาย​ของ​เขา​ขึ้น​เป็น​กษัตริย์​สืบ​ต่อ​จากเขา

13

กษัตริย์​อาบียาห์​ปกครอง​ยูดาห์

(1 พกษ. 15:1-8)

1 อาบียาห์​ขึ้น​เป็น​กษัตริย์​ของ​ยูดาห์ ซึ่ง​ตรง​กับ​ปี​ที่​สิบแปด​ที่​เยโรโบอัม​เป็น​กษัตริย์​ปกครอง​อิสราเอล+ 13:1 ตรง​กับ​ปี … อิสราเอล อยู่​ใน​ช่วง 923 ปี​ก่อน​พระเยซู​มา​เกิด กษัตริย์​เยโรโบอัม​เป็น​คน​ที่​หัน​มา​แข็งข้อ​ต่อ​กษัตริย์​เรโหโบอัม​และ​เริ่ม​ก่อ​ตั้ง​อาณาจักร​ของ​เขา​ด้วย​กลุ่ม​ครอบครัว​ของ​ชนชาติ​อิสราเอล 10 กลุ่ม ดู​ใน 1 พงศ์​กษัตริย์ 12:202 อาบียาห์​ครอง​บัลลังก์​อยู่​ใน​เมือง​เยรูซาเล็ม​สามปี แม่​ของ​เขา​ชื่อ​ว่า​มีคายาห์ นาง​เป็น​ลูกสาว​ของ​อุรีเอล​จาก​เมือง​กิเบอาห์ ได้​เกิด​สงคราม​ระหว่าง​อาบียาห์​และ​เยโรโบอัมขึ้น 3 อาบียาห์​ออก​ไปรบ พร้อม​กองทัพ​ทหาร​ที่​เก่งกล้า​สี่แสน​คน และ​เยโรโบอัม​ได้​ตั้งทัพ​สู้​กับ​เขา ด้วย​กองทัพ​ทหาร​ที่​เก่ง​กล้า​แปดแสน​คน

4 อาบียาห์​ยืน​อยู่​บน​ภูเขา​เศมาราอิม​ใน​แถบ​เนินเขา​เอฟราอิม และ​พูด​ว่า “เยโรโบอัม​และ​ชนชาติ​อิสราเอล​ทั้งหลาย ฟัง​เรา​ให้ดี 5 พวกเจ้า​ไม่​รู้​หรือ​ว่า พระยาห์เวห์​พระเจ้า​ของ​ชนชาติ​อิสราเอล ได้​ให้​ตำแหน่ง​กษัตริย์​ของ​ชนชาติ​อิสราเอล​แก่ดาวิด และ​ลูกหลาน​ของ​เขา​ตลอดไป​แล้ว​ด้วย​คำ​สัญญา​แห่ง​เกลือ+ 13:5 คำ​สัญญา​แห่ง​เกลือ สมัยนั้น​การ​กิน​เกลือ​ด้วยกัน เป็น​การ​ทำ​สัญญา​ว่า​จะ​จงรัก​ภักดี​ต่อ​กัน​และ​กัน​ตลอดไป6 แต่​เยโรโบอัม​ลูกชาย​เนบัท​ซึ่ง​เป็น​เจ้าหน้าที่​คน​หนึ่ง​ของ​ซาโลมอน​ลูกชาย​ของ​ดาวิด ได้​แข็งข้อ​กับ​เจ้านาย​ของ​เขา 7 พวก​ต่ำต้อย​ที่​ไร้ค่า​บางคน​ก็​ได้​ไป​รวม​ตัว​กับ​เขา​และ​ต่อต้าน​เรโหโบอัม​ลูกชาย​ซาโลมอน​ตั้งแต่​เขา​ยัง​เป็น​หนุ่ม​ยัง​ไม่​ประสีประสา​และ​ไม่​เข้มแข็ง​พอที่​จะ​ต้าน​ทาน​พวกเขาได้

8 และ​ตอนนี้ พวกเจ้า​ยัง​วางแผน​ที่​จะ​ต่อต้าน​อาณาจักร​ของ​พระยาห์เวห์ ที่​อยู่​ใน​มือ​ของ​ลูกหลาน​ของ​ดาวิดอีก จริงอยู่​ที่​พวกเจ้า​มี​กองทัพ​ขนาดใหญ่ แถม​ยัง​มี​พวก​ลูกวัว​ทองคำ​เหล่านั้น​ที่​เยโรโบอัม​ได้​สร้าง​ให้​เป็น​พวกพระ​ให้​กับ​พวกเจ้า 9 แต่​พวก​นักบวช​ของ​พระยาห์เวห์ พวกเจ้า​ได้​ขับไล่​ออกไป คือ​พวก​ลูกหลาน​ของ​อาโรน​และ​ชาว​เลวี และ​ได้​ไป​แต่งตั้ง​พวก​นักบวช​ให้​กับ​ตัวเอง เหมือน​กับ​พวก​ชนชาติ​ใน​แผ่นดิน​อื่นๆ​ทำกัน ใคร​มี​วัวหนุ่ม​ตัวหนึ่ง กับ​แพะ​ตัวผู้​เจ็ดตัว ก็​สามารถ​มา​อุทิศ​ตัว​เป็น​นักบวช​ให้​กับ​พระ​พวกนี้​ที่​ไม่​ใช่​พระ​จริง​ได้​แล้ว

10 ส่วน​พวกเรา พระยาห์เวห์​คือ​พระเจ้า​ของ​พวกเรา และ​พวกเรา​ไม่​ได้​ละทิ้ง​พระองค์ และ​พวก​นักบวช​ที่​รับใช้​พระยาห์เวห์​เป็น​ลูกหลาน​ของ​อาโรน​และ​ชาว​เลวี​ที่​ช่วยเหลือ​พวกเขา 11 ทุกเช้าเย็น พวกเขา​ถวาย​เครื่อง​เผา​บูชา และ​เครื่อง​หอมบูชา​ให้​แก่​พระยาห์เวห์ พวกเขา​จัด​วาง​ขนมปัง​บน​โต๊ะ​ที่​ศักดิ์สิทธิ์​ตาม​พิธีกรรม​และ​จุด​ตะเกียง​บน​โคม​ไฟ​ยืน​ทองคำ​ทุกๆ​เย็น พวกเรา​รักษา​ข้อ​บังคับ​ของ​พระยาห์เวห์​พระเจ้า​ของ​พวกเรา แต่​พวกเจ้า​ได้​ทอดทิ้ง​พระองค์ 12 พระเจ้า​อยู่​ฝ่าย​พวกเรา และ​พระองค์​เป็น​ผู้นำ​ของ​พวกเรา พวก​นักบวช​ของ​พระองค์ จะ​เป่า​แตร​ของ​พวกเขา ส่งเสียง​เข้า​ประจัญบาน ชาย​อิสราเอล​เอ๋ย อย่า​ได้​ต่อสู้​กับ​พระยาห์เวห์​พระเจ้า​ของ​บรรพบุรุษ​ของ​พวกเจ้าเลย เพราะ​พวกเจ้า​จะ​ทำไม่​สำเร็จหรอก”

13 แล้ว​เยโรโบอัม​ได้​ส่ง​กองทัพ อ้อม​ไป​ล้อม​ทาง​ด้านหลัง เพื่อ​ว่า​ใน​ขณะ​ที่​เขา​ยัง​อยู่​ทาง​ด้านหน้า​ของ​ยูดาห์ พวก​ที่​อยู่​ทาง​ด้านหลัง​จะ​ได้​ดักซุ่ม​โจมตี​อีก​ทางหนึ่ง 14 ชาว​ยูดาห์​หัน​ไป​และ​เห็น​ว่า​พวกเขา​ถูก​โจมตี​ทั้ง​จาก​ทาง​ด้านหน้า​และ​ด้านหลัง+ 13:14 ยูดาห์ … ด้านหลัง ใน​ภาษา​ฮีบรู​อ่าน​ว่า “เกิด​การ​ต่อสู้​ขึ้น​ทั้ง​ด้านหน้า​และ​ด้านหลัง” พวกเขา​จึง​ร้องขอ​ความ​ช่วยเหลือ​จาก​พระยาห์เวห์ พวก​นักบวช​ได้​เป่า​แตร​ของ​พวกเขาขึ้น 15 และ​พวก​คน​ของ​ยูดาห์​ก็​พากัน​โห่ร้อง​เข้า​ประจัญบาน เมื่อ​พวกเขา​โห่ร้อง พระเจ้า​ก็​โจมตี​กองทัพ​ของ​เยโรโบอัม​และ​ชาว​อิสราเอล​ทั้งหมด​แตก​พ่าย​ไป​ต่อหน้า​อาบียาห์​และ​ชาว​ยูดาห์ 16 พวก​ชาว​อิสราเอล​ต่าง​หลบหนี​ชาว​ยูดาห์ และ​พระเจ้า​ได้​ส่ง​พวกเขา​ให้​ตก​ไป​อยู่​ใน​กำมือ​ของ​ชาว​ยูดาห์ 17 อาบียาห์​และ​คน​ของ​เขา​ทั้งหมด​สร้าง​ความ​สูญเสีย​อย่าง​หนัก​ให้​กับ​ชาว​อิสราเอล มี​ทหาร​อิสราเอล​ที่​เก่งกล้า​ต้อง​ตก​เป็น​เชลย​ห้าแสน​คน 18 คน​ของ​อิสราเอล​พ่ายแพ้​ใน​การรบ​ครั้งนี้ และ​คน​ของ​ยูดาห์​ได้รับ​ชัยชนะ​เป็น​เพราะ​พวกเขา​ไว้​วางใจ​ใน​พระยาห์เวห์​พระเจ้า​ของ​บรรพบุรุษ​ของ​พวกเขา

19 อาบียาห์​ไล่​ติดตาม​เยโรโบอัม​ไป​และ​เข้า​ยึด​เมือง​ต่างๆ​ของ​เบธเอล เมือง​เยชานาห์​และ​เมือง​เอโฟรน​กับ​หมู่บ้าน​โดย​รอบ​ของมัน

20 เยโรโบอัม​ไม่​ได้​อำนาจ​ของ​เขา​กลับ​คืน​มา​อีก​เลย​ใน​สมัย​ของ​อาบียาห์ และ​พระยาห์เวห์​ก็​ฆ่า​เขาตาย 21 แต่​อาบียาห์​กลับ​เข้มแข็ง​ขึ้น​เรื่อยๆ เขา​แต่งงาน​มี​เมีย​สิบสี่​คน​และ​มี​ลูกชาย​ยี่สิบสอง​คน มี​ลูกสาว​สิบหกคน 22 ส่วน​เหตุการณ์​อื่นๆ​ใน​สมัย​ของ​อาบียาห์ กับ​สิ่ง​ที่​เขา​ได้​ทำ​และ​ได้​พูด​ไป ได้​ถูก​จด​บันทึก​ไว้​แล้ว​ใน​หนังสือ​เรื่องเล่า​ของ​อิดโด​ผู้พูดแทนพระเจ้า

14

1 อาบียาห์​ก็​ตายไป​อยู่​กับ​บรรพบุรุษ​ของ​เขา​และ​ถูก​ฝัง​อยู่​ใน​เมือง​ของ​ดาวิด อาสา​ที่​เป็น​ลูกชาย​ของ​เขา​ขึ้น​เป็น​กษัตริย์​สืบ​ต่อ​จาก​เขา ใน​สมัย​ของ​อาสา​แผ่นดิน​ก็​มี​ความ​สงบสุข​อยู่​ถึง​สิบ​ปี

กษัตริย์​อาสา​ปกครอง​ยูดาห์

(1 พกษ. 15:9-12)

2 อาสา​ทำ​สิ่ง​ที่​ดี​และ​ถูกต้อง​ใน​สายตา​ของ​พระยาห์เวห์​พระเจ้า​ของ​เขา 3 เขา​รื้อ​พวก​แท่นบูชา​ของ​ชาว​ต่างชาติ​และ​สถานที่​นมัสการ​ทั้งหลาย​ออก เขา​ทุบ​หิน​ศักดิ์สิทธิ์+ 14:3 หิน​ศักดิ์สิทธิ์ ประชาชน​มัก​จะ​จัดตั้ง​หิน​ขึ้น​มากมาย​เพื่อ​ให้​เป็น​สถานที่​พิเศษ​ใช้​สำหรับ​บูชา​พระ​เทียม​เท็จ​ทิ้ง และ​โค่น​พวก​เสา​ของ​พระ​อาเชราห์ลง 4 เขา​สั่ง​ให้​ชาว​ยูดาห์​แสวงหา​พระยาห์เวห์​พระเจ้า​ของ​บรรพบุรุษ​ของ​พวกเขา และ​ให้​พวกเขา​รักษา​กฎ​และ​คำสั่ง​ทุกข้อ​ของ​พระองค์ 5 เขา​รื้อ​สถาน​นมัสการ​ทั้งหลาย​และ​แท่นบูชา​เครื่อง​หอม​ที่​มี​อยู่​ใน​ทุกๆ​เมือง​ของ​ยูดาห์​ทิ้ง และ​อาณาจักร​แห่งนั้น​ก็​สงบสุข​อยู่​ภายใต้​การ​ปกครอง​ของเขา 6 เมื่อ​แผ่นดิน​สงบสุข เขา​ได้​สร้าง​เมือง​ที่​เป็น​ป้อม​ปราการ​ของ​ยูดาห์​ไว้​หลายเมือง ไม่​มี​การ​สู้รบ​เกิดขึ้น​ใน​ช่วงนั้น เพราะ​พระยาห์เวห์​ให้​สันติภาพ​กับ​เขา

7 อาสา​พูด​กับ​ชาว​ยูดาห์​ว่า “เรา​มา​สร้าง​เมือง​เหล่านี้​ขึ้น​กัน​เถิด และ​สร้าง​กำแพง​ขึ้น​ล้อมรอบ มี​หอคอย ประตู​และ​กรง​เหล็ก​ด้วย แผ่นดินนี้​ยังคง​เป็น​ของ​พวกเรา เพราะ​พวกเรา​แสวงหา​พระยาห์เวห์​พระเจ้า​ของ​พวกเรา พวกเรา​แสวงหา​พระองค์​และ​พระองค์​ก็​ให้​พวกเรา​มี​สันติภาพ​รอบ​ด้าน” ดังนั้น​พวกเขา​จึง​สร้าง​เมือง​ขึ้น​และ​ร่ำรวย​มาก​ขึ้น​ด้วย

8 อาสา​มี​กองทัพ​ชาว​ยูดาห์​สามแสน​คน ที่​มี​โล่​ขนาดใหญ่​และ​หอก และ​กองทัพ​ชาว​เบนยามิน​สองแสน​แปดหมื่น​คน​มี​โล่​กับ​ธนู​เป็น​อาวุธ พวกเขา​ทั้งหมด​ล้วน​เป็น​นักรบ​ที่​กล้าหาญ

9 เศราห์​ที่​เป็น​ชาว​คูช​ยก​ทัพ​มา​เป็น​ล้าน มา​สู้รบ​กับ​พวกเขา พร้อม​กับ​รถรบ สามร้อยคัน พวกเขา​เดินทัพ​มา​จน​ถึง​เมือง​มาเรชาห์ 10 อาสา​ออก​ไป​สู้รบ​กับเขา พวกเขา​ทั้งหมด​สู้​กัน​ที่​สนาม​รบ​ใน​หุบเขา​เศฟาธาห์​ใกล้​กับ​เมือง​มาเรชาห์

11 แล้ว​อาสา​ก็​ร้อง​ขอ​ความ​ช่วยเหลือ​จาก​พระยาห์เวห์​พระเจ้า​ของ​เขา​ว่า “ข้าแต่​พระยาห์เวห์ พระองค์​สามารถ​ช่วย​ได้​ทั้ง​คน​ที่​มี​พลัง​มาก​หรือ​คน​ที่​อ่อนแอ มัน​ไม่​แตกต่าง​อะไร​กัน​เลย​สำหรับ​พระองค์ ข้า​แต่​พระยาห์เวห์​พระเจ้า​ของ​เรา โปรด​ช่วย​เรา​ด้วยเถิด เพราะ​พวกเรา​พึ่ง​พระองค์​และ​เรา​มา​ต่อสู้​กับ​กองทัพ​มหึมา​พวกนี้​ใน​นาม​ของ​พระองค์ ข้าแต่​พระยาห์เวห์ พระองค์​เป็น​พระเจ้า​ของ​เรา อย่า​ให้​มนุษย์​มี​ชัย​เหนือ​พระองค์เลย”

12 ดังนั้น พระยาห์เวห์​จึง​ทำลาย​พวก​ชาวคูช​ลง​ต่อหน้า​อาสา​และ​ชาว​ยูดาห์ ชาวคูช​ต่าง​หลบหนี​เอา​ตัว​รอดไป 13 และ​อาสา​กับ​กองทัพ​ของ​เขา​ก็​ไล่ตาม​พวกนั้น​ไป​ไกล​ถึง​เมือง​เกราร์ ชาวคูช​จำนวน​มากมาย​มหาศาลนั้น​ต้อง​ล้ม​ลง​อย่าง​ไม่​เป็น​ท่า และ​ไม่​สามารถ​ฟื้น​ตัว​ขึ้น​มา​ได้​อีก พวกเขา​ถูก​ทำลาย​ลง​ต่อหน้า​พระยาห์เวห์ และ​กองทัพ​ของ​พระองค์ พวก​คน​ของ​ยูดาห์​ได้​ขน​ของ​กลับ​ไป​จำนวน​มาก 14 อาสา​และ​กองทัพ​ของ​เขา​ได้​ทำลาย​หมู่​บ้าน​ทั้งหมด​รอบๆ​เมือง​เกราร์ เพราะ​พระยาห์เวห์​ทำให้​คน​เหล่านั้น​กลัว​พวกเขา พวกเขา​ปล้น​เมือง​เหล่านั้น เพราะ​มี​ทรัพย์​สมบัติ​อยู่​มากมาย​ในนั้น 15 พวกเขา​ยัง​โจมตี​ค่าย​ต่างๆ​ของ​พวก​คน​เลี้ยง​สัตว์​และ​ต้อน​เอา​ฝูง​แกะ​แพะ​และ​อูฐ​ไป แล้ว​พวกเขา​ก็​กลับ​เมือง​เยรูซาเล็ม

15

การ​ปฎิรูป​ทาง​ด้าน​ศาสนา​ของ​อาสา

(1 พกษ. 15:13-15)

1 พระวิญญาณ​ของ​พระเจ้า​ลง​มา​สถิต​กับ​อาซาริยาห์​ลูกชาย​ของ​โอเดด 2 เขา​ออก​ไป​พบ​กับ​อาสา​และ​พูด​ว่า “อาสา ชาว​ยูดาห์​ทั้งหมด รวมทั้ง​ชาว​เบนยามิน ฟัง​ข้าพเจ้า​หน่อย พระยาห์เวห์​อยู่​กับ​พวกท่าน​เมื่อ​พวกท่าน​อยู่​กับ​พระองค์ ถ้า​พวกท่าน​แสวงหา​พระองค์ พวกท่าน​ก็​จะ​พบ​พระองค์ แต่​ถ้า​พวกท่าน​ละทิ้ง​พระองค์ พระองค์​ก็​จะ​ละทิ้ง​พวกท่าน 3 นาน​มา​แล้ว​ชาว​อิสราเอล​ต้อง​อยู่​โดย​ไม่​มี​พระเจ้า​ที่​แท้จริง ไม่​มี​นักบวช​คอย​สั่งสอน​และ​ไม่​มีกฎ 4 แต่​เมื่อ​พวกเขา​เดือด​ร้อน พวกเขา​ก็​ได้​หัน​ไป​หา​พระยาห์เวห์ พระเจ้า​ของ​ชนชาติ​อิสราเอล และ​แสวงหา​พระองค์ และ​พวกเขา​ก็​ได้​พบ​กับ​พระองค์ 5 ใน​เวลานั้น มัน​ไม่​ปลอดภัย​ที่​จะ​เดินทาง​ไปไหน​มาไหน เพราะ​ประชาชน​ของ​แผ่นดิน​ทั้งหลาย​กำลัง​ตก​อยู่​ใน​สภาพ​สับสน​วุ่นวาย 6 ชนชาติ​หนึ่ง​ถูก​อีก​ชนชาติ​หนึ่ง​ทำลาย และ​เมืองหนึ่ง​ก็​ถูก​อีก​เมืองหนึ่ง​ทำลาย เพราะ​พระเจ้า​ทำ​ให้​พวกเขา​เดือด​ร้อน​ไป​ซะ​ทุกเรื่อง 7 แต่​ส่วน​พวกท่าน ให้​เข้มแข็ง​ไว้​และ​อย่า​อ่อนแอไป เพราะ​งาน​ของ​พวกท่าน​จะ​ได้รับ​การ​ตอบแทน​เป็น​อย่างดี”

8 เมื่อ​อาสา​ได้ยิน​คำพูด​และ​คำ​เผยแพร่​เหล่านี้​ของ​อาซาริยาห์​ผู้พูดแทนพระเจ้า ที่​เป็น​ลูกชาย​ของ​โอเดด อาสา​ก็​เข้มแข็งขึ้น เขา​รื้อ​พวก​รูปเคารพ​ที่​น่า​ขยะแขยง​ออก​จาก​แผ่นดิน​ทั้งหมด​ของ​ชาว​ยูดาห์​และ​เบนยามิน และ​รื้อ​รูปเคารพ​ออก​จาก​เมือง​ต่างๆ​ที่​เขา​ได้​เข้า​ยึดครอง​ใน​แถบ​เทือกเขา​ของ​เอฟราอิม เขา​ซ่อมแซม​แท่นบูชา​ของ​พระยาห์เวห์​ที่​ตั้ง​อยู่​ที่​ด้านหน้า​ของ​ระเบียง​ทางเดิน​ใน​วิหาร​ของ​พระยาห์เวห์

9 แล้ว​เขา​ก็​เรียก​ชุมนุม​ชาว​ยูดาห์​และ​ชาว​เบนยามิน​ทั้งหมด รวมทั้ง​ประชาชน​จาก​เอฟราอิม มนัสเสห์​และ​สิเมโอน​ที่​ได้​ตั้ง​รกราก​อยู่​ใน​หมู่​พวกเขา คน​เหล่านี้​เป็น​จำนวน​มาก​ได้​ทิ้ง​อิสราเอล​มา​อยู่​กับ​อาสา เพราะ​พวกเขา​เห็น​ว่า พระยาห์เวห์ พระเจ้า​ของ​อาสา​สถิต​อยู่​กับ​อาสา

10 พวกเขา​มา​ชุมนุม​กัน​ที่​เมือง​เยรูซาเล็ม​ใน​เดือน​ที่​สาม​ของ​ปี​ที่​สิบ​ห้า​ที่​อาสา​เป็น​กษัตริย์ 11 ใน​เวลานั้น พวกเขา​ถวาย​เครื่อง​บูชา​แก่​พระยาห์เวห์ เป็น​วัว​เจ็ดร้อย​ตัว แกะ​และ​แพะ​เจ็ดพัน​ตัว​ที่​พวกเขา​ยึด​มา​ได้​จาก​การรบ 12 พวกเขา​ทำ​สัญญา​ที่​จะ​แสวงหา​พระยาห์เวห์ พระเจ้า​ของ​บรรพบุรุษ​ของ​พวกเขา​ด้วย​สิ้นสุดจิต​สุดใจ​ของเขา 13 และ​ใคร​ก็​ตาม​ที่​ไม่​ได้​แสวงหา​พระยาห์เวห์​พระเจ้า​ของ​อิสราเอล​จะ​ต้อง​ตาย ไม่​ว่า​จะ​เป็น​คน​หนุ่มสาว​หรือ​คน​แก่เฒ่า ไม่​ว่า​จะ​เป็น​ชาย​หรือหญิง 14 แล้ว​อาสา​กับ​ประชาชน​ก็​สาบาน​ไว้​กับ​พระยาห์เวห์ ด้วย​การ​เปล่งเสียง​อันดัง พวกเขา​ตะโกน​และ​เป่า​แตร​กับ​แตร​เขาสัตว์ 15 ชาว​ยูดาห์​ทั้งหมด​ต่าง​ชื่นชม​ยินดี​กับ​การ​สาบานนั้น เพราะ​พวกเขา​ได้​สาบาน​อย่าง​สิ้นสุด​ใจ​ของ​พวกเขา พวกเขา​แสวงหา​พระเจ้า​อย่าง​กระตือรือร้น และ​ก็​ได้​พบ​กับ​พระองค์​แล้ว ดังนั้น พระยาห์เวห์​จึง​ให้​พวกเขา​พักผ่อน​จาก​สงคราม​ใน​ทุกๆ​ด้าน

16 กษัตริย์​อาสา​ยัง​ได้​ปลด​นาง​มาอาคาห์​ที่​เป็น​ย่า​ของ​เขา​ออก​จาก​ตำ​แหน่ง​แม่​ของกษัตริย์ เพราะ​นาง​สร้าง​เสา​ของ​พระ​อาเชราห์​ที่​น่า​ขยะแขยง อาสา​โค่น​เสา​ต้นนั้นลง เขา​ทำลาย​มัน​และ​เผา​มัน​ทิ้ง​ใน​หุบเขา​ขิดโรน 17 ถึง​แม้ว่า​เขา​ไม่​ได้​รื้อ​สถาน​นมัสการ​ทั้งหลาย​ออก​จาก​อิสราเอล แต่​จิตใจ​ของ​อาสา​ก็​สัตย์ซื่อ​ต่อ​พระองค์​ตลอด​ชีวิต​ของเขา

18 อาสา​ได้​เอา​ข้าวของ​เครื่องใช้​ที่​ทำ​ด้วย​เงิน​และ​ทองคำ​ที่​เขา​และ​พ่อ​ของ​เขา​ได้​อุทิศ​ไว้​ให้​กับ​วิหาร เข้า​มา​วาง​ไว้​ใน​วิหาร​ของ​พระเจ้า 19 ไม่​มี​สงคราม​เกิดขึ้น​เลย​ใน​ช่วงนั้น จนกระทั่ง​ถึง​ปี​ที่​สามสิบห้า​ใน​รัชกาล​ของ​อาสา+ 15:19 ปี​ที่​สามสิบห้า​ใน​รัชกาล​ของ​อาสา ประมาณ 880 ปี​ก่อน​พระเยซู​มา​เกิด

16

ช่วง​ท้ายๆ​ของ​กษัตริย์​อาสา

(1 พกษ. 15:16-22)

1 ใน​ปี​ที่​สามสิบหก​ที่​อาสา​เป็น​กษัตริย์+ 16:1 ปี​ที่​สามสิบหก​ที่​อาสา​เป็น​กษัตริย์ ประมาณ 879 ปี​ก่อน​พระเยซู​มา​เกิด กษัตริย์​บาอาชา​แห่ง​อิสราเอล​ยก​ขึ้น​มา​สู้​รบ​กับ​ชาว​ยูดาห์​และ​สร้าง​ป้อม​รามาห์ขึ้น เพื่อ​ป้องกัน​ไม่​ให้​ใคร​เข้า​ออก​ใน​ดินแดน​ของ​กษัตริย์​อาสา​แห่งยูดาห์

2 อาสา​จึง​เอา​เงิน​และ​ทองคำ​ออก​มา​จาก​คลัง​สมบัติ​ของ​วิหาร​ของ​พระยาห์เวห์ และ​จาก​วัง​ของ​เขาเอง และ​ส่ง​ไป​ให้​กับ​กษัตริย์​เบนฮาดัด​แห่งอารัม ซึ่ง​ปกครอง​อยู่​ใน​เมือง​ดามัสกัส 3 เขา​พูด​ว่า “เรา​มา​เป็น​พันธมิตร​กันเถิด ให้​เหมือน​กับ​ที่​พ่อ​ของ​เรา​กับ​พ่อ​ของ​ท่าน​เคย​ทำ​กันไว้ ดูสิ เรา​ส่ง​ของขวัญ​เป็น​เงิน​และ​ทอง​มา​ให้​ท่าน ขอ​ท่าน​ช่วย​เลิก​เป็น​พันธมิตร​กับ​กษัตริย์​บาอาชา​ของ​อิสราเอล​ด้วยเถิด เพื่อ​เขา​จะ​ได้​ยกทัพ​กลับ​ไป​จากเรา”

4 เบนฮาดัด​ยอม​ทำ​ตาม​ที่​กษัตริย์​อาสา​ขอ และ​ส่ง​พวก​แม่ทัพ​ของ​กองทัพ​ทั้งหลาย​ของ​เขา​ไป​โจมตี​เมือง​ต่างๆ​ของ​ชนชาติ​อิสราเอล พวกเขา​เอา​ชนะ​เมือง​อิโยน เมือง​ดาน เมือง​อาเบลมาอิม และ​เมือง​เก็บ​เสบียง​ทั้งหลาย​ของ​นัฟทาลี 5 เมื่อ​บาอาชา​ได้ยิน​เรื่องนี้​เข้า เขา​ก็​หยุด​การ​สร้าง​ป้อม​รามาห์​และ​งาน​ทั้งหมด 6 แล้ว​กษัตริย์​อาสา​ก็​นำ​ชาว​ยูดาห์​ออก​มา​ที่​ป้อม​รามาห์​เพื่อ​ขน​เอา​หิน​และ​ไม้​ที่​บาอาชา​ทิ้ง​ไว้​ใน​การ​สร้าง​ป้อม และ​พวกเขา​ก็​ขน​เอา​ไป​สร้าง​เมือง​เกบา​และ​เมือง​มิสปาห์

7 ใน​ตอนนั้น​ฮานานี​ผู้ที่​เห็น​นิมิต​มา​พบ​กษัตริย์​อาสา​แห่ง​ยูดาห์​และ​พูด​ว่า “เป็น​เพราะ​ท่าน​ไป​พึ่ง​กษัตริย์​ของ​อารัม แทน​ที่​จะ​พึ่ง​พระยาห์เวห์​พระเจ้า​ของ​ท่าน กองทัพ​ของ​กษัตริย์​แห่ง​อารัม​ได้​หนี​ไป​จาก​มือ​ของ​ท่าน​แล้ว 8 จำ​ไม่​ได้​หรือ ตอนนั้น​พวก​ชาว​คูช​และ​ชาว​ลิเบีย​ก็​มี​กองรถรบ และ​ทหาร​ม้า​ที่​มี​พละ​กำลัง และ​มี​จำนวน​มากมาย​เหมือน​กัน​ไม่​ใช่​หรือ แต่​ตอนนั้น​ท่าน​ได้​พึ่ง​ใน​พระยาห์เวห์ พระองค์​จึง​ได้​มอบ​คน​เหล่านั้น​ไว้​ใน​กำมือ​ของ​ท่าน 9 เพราะ​ตา​ของ​พระยาห์เวห์​มอง​ไป​ทั่ว​ทั้ง​พื้นโลก เพื่อ​ที่​จะ​ทำ​ให้​คน​มี​ใจ​สัตย์ซื่อ​กับ​พระองค์​เข้มแข็ง แต่​เที่ยวนี้​ท่าน​ได้​ทำ​เรื่อง​โง่เขลา และ​ต่อ​ไปนี้​ท่าน​จะ​ต้อง​ทำ​สงคราม”

10 อาสา​จึง​โกรธ​ผู้ที่​เห็น​นิมิต​คนนั้น และ​สั่ง​ให้​ล่าม​โซ่​เขา​และ​เอา​ไป​ขัง​ไว้​ใน​คุก เพราะ​เรื่องนี้​ทำ​ให้​เขา​โกรธ​เป็น​ฟืน​เป็น​ไฟ​กับ​คนนั้น ใน​ช่วงนั้น​อาสา​เริ่ม​กดขี่​ประชาชน​บางคน​อย่าง​โหดร้าย

11 ส่วน​เหตุการณ์​อื่นๆ​ใน​สมัย​ของ​อาสา ตั้งแต่​เริ่ม​จน​จบ​ได้​ถูก​จด​บันทึก​ไว้​ใน​หนังสือ​ของ​พวก​พงศ์​กษัตริย์​แห่ง​ยูดาห์​และ​อิสราเอล 12 ใน​ปี​ที่​สามสิบเก้า+ 16:12 ปี​ที่​สามสิบเก้า ประมาณ 875 ปี​ก่อน ค.ศ. ที่​อาสา​เป็น​กษัตริย์ เขา​ได้​เป็น​โรค​ที่​เท้า​ทั้งสอง​ข้าง ถึง​แม้​โรค​ของ​เขา​จะ​รุนแรงมาก แต่​เขา​ก็​ไม่​เคย​ขอ​ความ​ช่วยเหลือ​จาก​พระยาห์เวห์เลย มี​แต่​ให้​หมอ​รักษา​เท่านั้น 13 แล้ว​ใน​ปี​ที่​สี่สิบเอ็ด+ 16:13 ปี​ที่​สี่สิบเอ็ด ประมาณ 873 ปี​ก่อน ค.ศ. อาสา​ก็​ได้​ตายไป​อยู่​กับ​บรรพบุรุษ​ของเขา 14 พวกเขา​ได้​ฝังศพ​ของ​อาสา​ไว้​ใน​หลุม​ฝังศพ​ที่​เขา​ได้​เตรียม​ไว้​สำหรับ​ตัว​เขา​ใน​เมือง​ของ​ดาวิด พวกเขา​วาง​ศพ​ของ​อาสา​ไว้​บน​แคร่​วาง​ศพ​และ​ประพรม​ด้วย​เครื่องเทศ​และ​น้ำหอม​นานา​ชนิด และ​พวกเขา​ก็​ก่อ​กอง​ไฟ​ขนาด​ใหญ่​ขึ้น​เพื่อ​เป็น​เกียรติ​แก่​อาสา+ 16:14 พวกเขา … อาสา น่า​จะ​หมายถึง​ประชาชน​เผา​เครื่องเทศ​เหล่านั้น​เพื่อ​เป็น​เกียรติ​แก่​อาสา แต่​อาจ​จะ​หมาย​ความ​ว่า​พวกเขา​ได้​เผา​ศพ​ของ​อาสา​ด้วย​ก็​ได้

17

กษัตริย์​เยโฮชาฟัท​ปกครอง​ยูดาห์

1 เยโฮชาฟัท​ลูกชาย​ของ​อาสา​ขึ้น​เป็น​กษัตริย์​สืบ​ต่อ​จาก​อาสา เยโฮชาฟัท​ได้​ทำ​ให้​ยูดาห์​แข็งแกร่ง เพื่อ​ต่อสู้​กับ​ชนชาติ​อิสราเอล 2 เขา​จัด​วาง​กองทัพ​ไว้​ประจำการ​ตาม​เมือง​ต่างๆ​ที่​เป็น​ป้อม​ปราการ​ของ​ยูดาห์ และ​วาง​กอง​กำลัง​ไว้​ใน​ยูดาห์​และ​ใน​เมือง​อีก​หลายๆ​เมือง​ของ​เอฟราอิม​ที่​อาสา​ผู้​เป็น​พ่อ​ของ​เขา​ยึด​มาได้

3 พระยาห์เวห์​สถิต​อยู่​กับ​เยโฮชาฟัท เพราะ​เขา​ได้​ทำตาม​สิ่ง​ดีๆ​ที่​พ่อ​ของ​เขา​ทำ​ใน​ช่วง​แรกๆ เขา​ไม่​ได้​ขอ​ความ​ช่วยเหลือ​จาก​พวก​พระ​บาอัล 4 แต่​ไป​หา​พระเจ้า​ของ​บรรพบุรุษ​ของ​เขา และ​ทำ​ตาม​คำสั่ง​ทุกข้อ​ของ​พระองค์ แทน​ที่​จะ​ทำ​ตาม​สิ่ง​ที่​อิสราเอล​ทำ​กัน​อยู่ 5 ดังนั้น​พระยาห์เวห์​จึง​ทำ​ให้​อาณาจักร​ใน​มือ​ของ​เขา​มั่นคง และ​ชาว​ยูดาห์​ทั้งหมด​ได้​นำ​ของขวัญ​มากมาย​มา​ให้​กับ​เยโฮชาฟัท และ​เขา​มี​ทรัพย์​สมบัติ​มากมาย​และ​มี​ชื่อ​เสียงมาก 6 จิตใจ​ของ​เขา​ชื่นชม​ยินดี​ใน​วิถี​ทาง​ของ​พระยาห์เวห์ นอกจากนั้น​เขา​ยัง​รื้อ​สถาน​นมัสการ​ทั้งหลาย​และ​พวก​เสา​ของ​พระ​อาเชราห์​ออก​จาก​ยูดาห์ด้วย

7 ใน​ปี​ที่​สาม+ 17:7 ใน​ปี​ที่​สาม ประมาณ 871 ปี​ก่อน​พระเยซู​มา​เกิด ที่​เขา​เป็น​กษัตริย์ เยโฮชาฟัท​ส่ง​พวกเจ้าหน้าที่​ของ​เขา​คือ เบนฮาอิล โอบาดียาห์ เศคาริยาห์ เนธันเอล​และ​มีคายาห์​ให้​ไป​สอน​คน​ใน​เมือง​ต่างๆ​ของ​ยูดาห์ 8 พวกเขา​พา​ชาว​เลวี​บาง​คน​ไป​ด้วย คือ เชไมอาห์ เนธานิยาห์ เศบาดิยาห์ อาสาเฮล เชมิราโมท เยโฮนาธัน อาโดนียาห์ โทบียาห์ และ​โทอาโดนิยาห์ และ​พวก​นักบวช​คือ เอลีชามา​และ​เยโฮรัม 9 พวกเขา​สั่งสอน​คน​ไป​ทั่ว​ทั้ง​ยูดาห์ โดย​ได้​นำ​หนังสือ​กฎ​ของ​พระยาห์เวห์​ติดตัว​ไป​ด้วย พวกเขา​เดิน​ทาง​ไป​รอบๆ​ทั่ว​ทุก​เมือง​ของ​ยูดาห์​และ​สั่ง​สอน​ประชาชน​ไป​ด้วย

10 พระยาห์เวห์​ทำ​ให้​อาณาจักร​ทั้งหลาย​ที่​อยู่​ล้อม​รอบ​ยูดาห์​ยำเกรง​พระองค์ เพื่อ​พวกเขา​จะ​ได้​ไม่​มา​ทำ​สงคราม​กับ​เยโฮชาฟัท 11 ชาว​ฟีลิสเตีย​บาง​พวก​ได้​นำ​ของขวัญ​มากมาย​และ​เงิน​มา​ให้​กับ​เยโฮชาฟัท และ​พวก​อาหรับ​นำ​แกะ​ตัวผู้​เจ็ดพัน​เจ็ดร้อย​ตัว และ​แพะ​เจ็ดพัน​เจ็ด​ร้อยตัว​มา​ให้​กับเขา

12 เยโฮชาฟัท​มี​อำนาจ​มาก​ขึ้น​เรื่อยๆ เขา​ได้​สร้าง​พวก​ป้อม​และ​พวก​เมือง​สำหรับ​เก็บ​เสบียง​ใน​ยูดาห์ 13 มี​เสบียง​เก็บ​อยู่​มากมาย​ตาม​หัว​เมือง​ต่างๆ​ของ​ยูดาห์ เขา​ยัง​มี​พวก​ทหาร​ที่​เก่งกล้า​อยู่​ใน​เมือง​เยรูซาเล็มด้วย 14 พวก​ทหาร​เหล่านี้​ได้รับ​การ​ลง​ทะเบียน​ไว้​ตาม​ตระกูล​ของ​พวกเขา

จาก​ชาว​ยูดาห์ พวก​แม่ทัพ​กองพัน มี

อัดนาห์​เป็น​แม่ทัพ มี​นักรบ​อยู่​สามแสน​คน

15 ถัด​ไป​คือ​แม่ทัพ​เยโฮฮานัน มี​นักรบ​อยู่​สองแสน​แปดหมื่นคน

16 ต่อ​จากนั้น​คือ อามัสยาห์​ลูกชาย​ของ​ศิครี เขา​สมัคร​เข้า​มา​รับใช้​พระยาห์เวห์เอง เขา​มี​นักรบ​อยู่​สองแสนคน

17 จาก​ชาว​เบนยามิน

มี เอลียาดา​ซึ่ง​เป็น​ทหาร​กล้า มี​นักรบ​สองแสนคน มี​ธนู​และ​โล่​เป็นอาวุธ

18 ถัด​ไป​คือ​เยโฮซาบาด กับ​คน​หนึ่งแสน​แปดหมื่น​คน​ที่​มี​อาวุธ​พร้อมรบ

19 คน​เหล่านี้​คือ​ทหาร​ที่​รับใช้​กษัตริย์ และ​กษัตริย์​ก็​ยัง​มี​พวก​ทหาร​ที่​กษัตริย์​ส่ง​ไป​อยู่​ประจำการ​ตาม​หัวเมือง​ต่างๆ​ที่​มี​ป้อม​ปราการ​ทั่ว​แผ่นดิน​ยูดาห์

18

มีคายาห์​เตือน​กษัตริย์​อาหับ

(1 พกษ. 22:1-28)

1 ใน​เวลานั้น เยโฮชาฟัท​มี​ทรัพย์​สมบัติ​มากมาย​และ​มี​ชื่อ​เสียงมาก และ​เขา​เป็น​พันธมิตร​กับ​กษัตริย์​อาหับ​ด้วย​การ​แต่งงาน+ 18:1 เขา​เป็น​พันธมิตร … แต่งงาน ลูกชาย​ของ​เยโฮชาฟัท​คือ​เยโฮรัม​ได้​แต่งงาน​กับ​อาธาลิยาห์​ที่​เป็น​ลูกสาว​ของ​อาหับ ดู​ใน 2 พงศาวดาร 21:6​กับ​ราชวงศ์นั้น 2 อีก​หลาย​ปี​ต่อมา เขา​ลง​ไป​เยี่ยมเยียน​กษัตริย์​อาหับ​ใน​เมือง​สะมาเรีย อาหับ​ได้​ฆ่า+ 18:2 ฆ่า คือ “บูชา” เป็น​การ​ฆ่า​สัตว์​พิเศษ​และ​ถวาย​มัน​บน​แท่นบูชา​เพื่อ​ให้​เป็น​ของ​ขวัญ​แก่​พระเจ้า แกะ​และ​วัว​หลาย​ตัว​เพื่อ​เลี้ยงดู​เขา​และ​คน​ที่​มา​กับเขา และ​ได้​ยุยง​เขา​ให้​โจมตี​ราโมทกิเลอาด 3 กษัตริย์​อาหับ​แห่ง​อิสราเอล​ถาม​กษัตริย์​เยโฮชาฟัท​แห่ง​ยูดาห์​ว่า “ท่าน​จะ​ไป​สู้รบ​กับ​ราโมทกิเลอาด​ด้วย​กัน​กับ​เราไหม” เยโฮชาฟัท​ตอบ​ว่า “เรา​กับ​ท่าน​ก็​เป็น​เหมือน​คนๆ​เดียวกัน ทหาร​ของ​เรา​ก็​เป็น​เหมือน​กับ​ทหาร​ของท่าน พวกเรา​จะ​เข้า​ร่วม​สงคราม​กับ​ท่านด้วย” 4 แต่​เยโฮชาฟัท​ยัง​พูด​กับ​กษัตริย์​แห่ง​อิสราเอล​ว่า “แต่​ก่อนอื่น ให้​เรา​ไป​ขอ​คำปรึกษา​จาก​พระยาห์เวห์ก่อน”

5 ดังนั้น กษัตริย์​แห่ง​อิสราเอล​จึง​พา​พวก​ผู้พูดแทนพระเจ้า​มา​สี่ร้อย​คน​และ​ถาม​พวกเขา​ว่า “พวกเรา​ควร​จะ​ไป​ทำ​สงคราม​กับ​ราโมท-กิเลอาด​หรือไม่ หรือ​ว่า​ให้​รอ​ไว้ก่อน” พวกเขา​ตอบ​ว่า “ไปเถิด เพราะ​พระเจ้า​จะ​มอบ​มัน​ให้​อยู่​ใน​กำมือ​ของท่าน”

6 แต่​เยโฮชาฟัท​ถาม​ว่า “ยัง​มี​คน​อื่น​ที่​เป็น​ผู้พูดแทน​พระยาห์เวห์​อยู่​ที่​นี่​หรือเปล่า ที่​เรา​จะ​สอบถาม​เขาได้”

7 กษัตริย์​อาหับ​แห่ง​อิสราเอล​ตอบ​เยโฮชาฟัท​ไป​ว่า “ยัง​มี​อยู่​อีก​คนหนึ่ง ชื่อ มีคายาห์ เขา​เป็น​ลูกชาย​ของ​อิมลาห์ เรา​จะ​ถาม​พระยาห์เวห์​ผ่าน​ทาง​เขาได้ แต่​เรา​เกลียดเขา เพราะ​เมื่อ​เขา​พูดแทนพระเจ้า เขา​ไม่​เคย​พูด​อะไร​ดีๆ​เกี่ยวกับ​เราเลย มี​แต่​เรื่อง​ร้าย​ๆ”

เยโฮชาฟัท​ตอบ​ว่า “กษัตริย์​ไม่​ควร​พูด​อย่างนั้น”

8 ดังนั้น กษัตริย์​แห่ง​อิสราเอล​จึง​เรียก​เจ้าหน้าที่​คนหนึ่ง​ของ​เขา​มา​และ​สั่ง​ว่า “เร็วเข้า ไป​นำ​ตัว มีคายาห์​ลูกชาย​ของ​อิมลาห์มา”

9 กษัตริย์​ของ​อิสราเอล​และ​กษัตริย์​เยโฮชาฟัท​ของ​ยูดาห์​ใส่​ชุด​กษัตริย์​เต็มยศ นั่ง​อยู่​บน​บัลลังก์​ของ​พวกเขา​ที่​ลานนวดข้าว​ตรง​ทาง​เข้า​ประตู​เมือง​สะมาเรีย โดย​มี​เหล่า​ผู้พูดแทนพระเจ้า​อยู่​ต่อหน้า​พวกเขา ที่​กำลัง​อ้าง​ว่า​พูด​แทน​พระเจ้า​อยู่ 10 ตอนนั้น เศเดคียาห์​ลูกชาย​ของ​เคนาอะนาห์​ได้​ทำ​เขา​สัตว์​เหล็ก​ขึ้น​และ​มา​ประกาศ​ว่า “นี่​คือ​สิ่ง​ที่​พระยาห์เวห์​พูด ‘พวกท่าน​จะ​ได้​ใช้​ของ​เหล่านี้​ทิ่มแทง​พวก​อารัม​จนกระทั่ง​พวกนั้น​ถูก​ทำลาย​ไป’”

11 พวก​ผู้พูดแทนพระเจ้า​ที่​เหลือ​ทั้งหมด​ต่าง​ทำนาย​เหมือน​กัน​หมด พวกเขา​พูด​ว่า “บุก​ไป​โจมตี​ราโมท-กิเลอาดเลย แล้ว​ท่าน​จะ​ได้รับ​ชัยชนะ เพราะ​พระยาห์เวห์​จะ​ให้​มัน​ตก​อยู่​ใน​กำมือ​ของ​กษัตริย์”

12 ผู้​ส่งข่าว​ที่​ไป​เรียก​มีคายาห์ พูด​กับ​เขา​ว่า “ดูเถิด พวก​ผู้พูดแทนพระเจ้า​ต่าง​ทำนาย​ถึง​ความ​สำเร็จ​ของ​กษัตริย์​เหมือน​กันหมด ขอให้​ท่าน​พูด​เหมือน​กับ​พวกเขา​และ​ให้​พูด​แต่​สิ่ง​ที่​ดี​ด้วยเถิด”

13 แต่​มีคายาห์​กลับ​พูด​ว่า “พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า พระเจ้า​ของ​ผม​พูดอะไร ผม​ก็​จะ​พูด​อย่างนั้น”

14 เมื่อ​เขา​มา​ถึง กษัตริย์​อาหับ​ถาม​เขา​ว่า “มีคายาห์ พวกเรา​ควร​จะ​ออก​ไป​สู้รบ​กับ​ราโมท-กิเลอาด หรือ​จะ​หยุด​อยู่​ก่อนดี” เขา​ตอบ​กษัตริย์​ไป​ว่า “บุก​ไป​เถิด​และ​ท่าน​จะ​ได้รับ​ชัยชนะ เพราะ​พวกนั้น​จะ​ตก​อยู่​ใน​กำมือ​ของท่าน”

15 กษัตริย์​อาหับ​พูด​กับ​เขา​ว่า “เรา​ให้​เจ้า​สาบาน​ไม่​รู้​กี่ครั้ง​แล้ว ว่า​ให้​เจ้า​พูด​แต่​ความจริง​กับ​เรา ใน​นาม​ของ​พระยาห์เวห์”

16 แล้ว​มีคายาห์​ก็​ตอบ​ไป​ว่า “เรา​ได้​เห็น​ชนชาติ​อิสราเอล​ทั้งหมด​ต้อง​กระจัด​กระจาย​ไป​ตาม​แถบ​เนินเขา เหมือน​กับ​แกะ​ที่​ไม่​มี​คนเลี้ยง และ​พระยาห์เวห์​ได้​พูด​ว่า ‘คน​เหล่านี้​ไม่​มี​เจ้านาย ให้​พวกเขา​ทุกคน​กลับ​บ้าน​ไป​อย่าง​สันติเถิด’”

17 กษัตริย์​อาหับ​แห่ง​อิสราเอล​จึง​พูด​กับ​เยโฮชาฟัท​ว่า “เห็นไหม เรา​บอก​ท่าน​แล้ว ว่า​เขา​ไม่​เคย​พูด​สิ่ง​ดีๆ​เกี่ยวกับ​เราเลย มี​แต่​เรื่อง​ร้ายๆ”

18 มีคายาห์​พูด​อีก​ว่า “ฟัง​คำพูด​ของ​พระยาห์เวห์​ให้ดี เรา​เห็น​พระยาห์เวห์​นั่ง​อยู่​บน​บัลลังก์​ของ​พระองค์ พร้อม​กับ​กองทัพ​สวรรค์​ทั้งหมด​ยืน​อยู่​ทั้ง​ด้านซ้าย​และ​ด้านขวา​ของ​พระองค์ 19 และ​พระยาห์เวห์​พูด​ว่า ‘ใคร​จะ​เป็น​ผู้​ล่อลวง​กษัตริย์​อาหับ​แห่ง​อิสราเอล​ให้​ไป​บุก​ราโมท-กิเลอาด​และ​ไป​ตาย​อยู่​ที่นั่น’ ทูตสวรรค์​ผู้หนึ่ง​แนะนำ​วิธีหนึ่ง และ​อีก​ผู้​หนึ่ง​ก็​แนะ​นำ​อีก​วิธีหนึ่ง 20 ใน​ที่สุด วิญญาณ​ท่าน​หนึ่ง​ก็​ก้าว​ออก​มา​ยืน​อยู่​ต่อ​หน้า​พระยาห์เวห์​และ​พูด​ว่า ‘ข้าพเจ้า​จะ​ไป​ล่อลวง​เขาเอง’ พระยาห์เวห์​จึง​ถาม​เขา​ว่า ‘เจ้า​จะ​ใช้​วิธี​อะไรหรือ’ 21 วิญญาณ​ท่านนั้น​ตอบ​ไป​ว่า ‘ข้าพเจ้า​จะ​ไป​เป็น​วิญญาณ​ที่​โกหก​อยู่​ที่​ปาก​ของ​พวก​ผู้พูดแทนพระเจ้า​ของ​เขา​ทุกคน’ พระยาห์เวห์​จึง​พูด​ว่า ‘เจ้า​จะ​ล่อลวง​เขา​ได้​สำเร็จ​แน่ ไป​ลง​มือเถิด’

22 ดังนั้น ใน​เวลานี้ พระยาห์เวห์​ได้​วาง​วิญญาณ​โกหก​ไว้​ที่​ปาก​ของ​พวก​ผู้พูดแทนพระเจ้า​เหล่านั้น​ของ​ท่าน พระยาห์เวห์​ได้​ออก​คำสั่ง​ให้​ความ​หายนะ​มา​สู่​ท่านแล้ว”

23 แล้ว​เศเดคียาห์​ลูกชาย​ของ​เคนาอะนาห์​ก็​ขึ้น​ไป​ตบหน้า​ของ​มีคายาห์ เขา​ถาม​ว่า “ถ้า​อย่างนั้น พระวิญญาณ​ของ​พระยาห์เวห์​ไป​ทางไหน เมื่อ​พระองค์​ออก​จาก​เรา​เพื่อ​ที่​จะ​ไป​พูด​กับเจ้า” 24 มีคายาห์​ตอบ​ว่า “ท่าน​จะ​รู้​เอง​ใน​วัน​ที่​ท่าน​ไป​หลบ​ซ่อนตัว​อยู่​ใน​ห้อง​ด้าน​ในสุด”

25 กษัตริย์​อาหับ​ของ​อิสราเอล​สั่ง​ไป​ว่า “จับ​ตัว​มีคายาห์​ส่ง​กลับ​ไป​ให้​กับ​อาโมน​เจ้าเมือง​และ​โยอาช​ลูกชาย​ของเรา 26 และ​บอก​กับ​พวกเขา​ว่า ‘กษัตริย์​สั่ง​ว่า ให้​เอา​ตัว​เจ้า​หมอนี่​ไป​ขัง​ไว้​ใน​คุก อย่า​ให้​อะไร​กับมัน นอกจาก​ขนมปัง​และ​น้ำ จน​กว่า​เรา​จะ​กลับ​มา​อย่าง​ปลอดภัย’”

27 มีคายาห์​ประกาศ​ไป​ว่า “ประชาชน​ทั้งหลาย ฟัง​ให้ดี ถ้า​อาหับ​กลับ​มา​อย่าง​ปลอดภัย ก็​แสดง​ว่า​พระยาห์เวห์​ไม่​ได้​พูด​ผ่านเรา”

อาหับ​ถูก​ฆ่า​ตาย​ที่​รา​โมทกิเลอาด

(1 พกษ. 22:29-40)

28 กษัตริย์​อาหับ​ของ​อิสราเอล​และ​กษัตริย์​เยโฮชาฟัท​ของ​ยูดาห์​จึง​ยก​ขึ้น​ไป​สู้รบ​กับ​ชาว​อารัม​ที่​เมือง​ราโมท-กิเลอาด 29 กษัตริย์​อาหับ​ของ​อิสราเอล​พูด​กับ​กษัตริย์​เยโฮชาฟัท​ว่า “เรา​จะ​ปลอม​ตัว​เข้า​ไปรบ แต่​ท่าน​สวม​เสื้อ​กษัตริย์​ของ​ท่าน” กษัตริย์​อาหับ​ของ​อิสราเอล​จึง​ได้​ปลอมตัว​เป็น​ทหาร​ธรรมดา​และ​พวกเขา​เข้า​ไป​สู้รบ

30 ใน​ขณะนั้น กษัตริย์​ของ​ชาว​อารัม​สั่ง​พวก​ผู้​บัญชาการ​กองทัพ​รถรบ​ของ​เขา​ว่า “อย่า​ได้​ไล่​ตาม​ใครไป ไม่ว่า​จะ​เล็ก​หรือ​ใหญ่ ยกเว้น​กษัตริย์​ของ​อิสราเอล​เท่านั้น” 31 เมื่อ​พวก​ผู้​บัญชาการ​กองทัพ​รถรบ​เห็น​เยโฮชาฟัท พวกเขา​พูด​ว่า “เขา​ต้อง​เป็น​กษัตริย์​ของ​อิสราเอล​แน่ๆ” พวกเขา​จึง​ได้​หัน​ไป​สู้​กับ​เยโฮชาฟัท แต่​เมื่อ​เยโฮชาฟัท​ร้อง​ออกมา และ​พระยาห์เวห์​ได้​ช่วยเขา พระองค์​ดึง​พวกนั้น​ไป​จากเขา 32 เพราะ​เมื่อ​พวก​ผู้​บัญชาการ​กองทัพ​รถรบ​รู้​ว่า​เขา​ไม่​ใช่​กษัตริย์​ของ​อิสราเอล จึง​หยุด​ไล่ตาม​เขาไป 33 แต่​มี​คนหนึ่ง​โก่ง​คัน​ธนู​ของ​เขา​ยิง​ออก​ไป​แบบ​สุ่มๆ​ไป​ถูก​กษัตริย์​ของ​อิสราเอล​เข้า​ตรง​ช่องว่าง​ของ​เสื้อ​เกราะ กษัตริย์​บอก​กับ​คน​ขับ​รถรบ​ของ​เขา​ว่า “กลับ​รถ​ไป​และ​พา​เรา​ออก​จาก​สนาม​รบ เรา​ได้รับ​บาดเจ็บ” 34 การ​รบ​ครั้งนี้​ยาวนาน​ตลอด​ทั้งวัน​และ​ดุเดือดมาก และ​กษัตริย์​อาหับ​ของ​อิสราเอล​ยัน​ตัว​เอง​ไว้​กับ​รถรบ​ของเขา เผชิญ​หน้า​กับ​พวก​อารัม จนกระทั่ง​ถึงเย็น เมื่อ​ดวง​อาทิตย์​ตก​ดิน​เขา​ก็ตาย

19

1 เมื่อ​กษัตริย์​เยโฮชาฟัท​แห่ง​ยูดาห์​กลับ​มา​ถึง​วัง​ของ​เขา​ใน​เมือง​เยรูซาเล็ม​อย่าง​ปลอดภัย 2 เยฮู​ผู้ที่​เห็น​นิมิต+ 19:2 ผู้ที่​เห็น​นิมิต เป็น​คำ​เรียก ผู้พูดแทนพระเจ้า ลูกชาย​ของ​ฮานานี​ออก​มา​พบ​กับ​กษัตริย์​และ​พูด​ว่า “นี่ท่าน​ไป​ช่วยเหลือ​คนชั่ว​และ​ไป​รัก​คน​ที่​เกลียดชัง​พระยาห์เวห์ ใช่ไหม เพราะ​เรื่องนี้ ความ​โกรธ​ของ​พระยาห์เวห์​จึง​ตกลง​บนท่าน 3 แต่​ท่าน​ก็​ยัง​พอ​มี​ส่วน​ดี​อยู่บ้าง เพราะ​ท่าน​ได้​กำจัด​พวก​เสา​ของ​พระ​อาเชราห์​ออก​จาก​ดินแดนนี้​และ​ตั้งใจ​ที่​จะ​แสวงหา​พระเจ้า”

เยโฮชาฟัท​เลือก​บรรดา​ผู้​พิพากษา

4 เยโฮชาฟัท​อาศัย​อยู่​ใน​เมือง​เยรูซาเล็ม และ​เขา​จะ​ออก​ไป​อยู่​ท่าม​กลาง​ประชาชน​ทั่ว​ยูดาห์ ตั้งแต่​เบเออร์เชบา​ไป​จน​ถึง​แถบ​เนินเขา​ของ​เอฟราอิม เขา​ไป​ช่วย​นำ​ประชาชน​ให้​หัน​กลับ​มา​หา​พระยาห์เวห์​พระเจ้า​ของ​บรรพบุรุษ​ของ​พวกเขา 5 เขา​ได้​แต่งตั้ง​ผู้​พิพากษา​ใน​แผ่นดินนั้น และ​ตาม​เมือง​ที่​เป็น​ป้อม​ปราการ​ทั้งสิ้น​ของ​ชาว​ยูดาห์ 6 เขา​บอก​กับ​ผู้พิพากษา​เหล่านั้น​ว่า “ให้​ระมัดระวัง​ใน​สิ่ง​ที่​พวกท่าน​ทำ เพราะ​ท่าน​ไม่​ได้​ตัดสิน​ให้​กับ​มนุษย์ แต่​ท่าน​กำลัง​ตัดสิน​ให้​กับ​พระยาห์เวห์ พระองค์​อยู่​กับ​พวกท่านนะ ตอน​ที่​พวกท่าน​ให้​คำ​ตัดสินนั้น 7 อย่างนั้น ให้​พวกท่าน​เกรง​กลัว​พระยาห์เวห์ ตัดสิน​อย่าง​ระมัดระวัง เพราะ​พระยาห์เวห์​พระเจ้า​ของ​พวกเรานั้น ไม่​บิดเบือน​ความ​ยุติธรรม ไม่​ลำเอียง และ​ไม่​รับ​สินบน​ใดๆ​ทั้งสิ้น”

8 ใน​เมือง​เยรูซาเล็ม​ก็​เหมือนกัน เยโฮชาฟัท​แต่งตั้ง​ชาว​เลวี​บางคน พวก​นักบวช และ​พวก​ผู้นำ​ครอบครัว​ชาว​อิสราเอล ให้​คำตัดสิน​เพื่อ​พระยาห์เวห์ และ​ให้​ตัดสิน​คดี​ที่​โต้แย้งกัน คน​พวกนี้​อาศัย​อยู่​ใน​เมือง​เยรูซาเล็ม 9 เยโฮชาฟัท​ได้​กำชับ​พวกเขา​ว่า “พวกท่าน​ต้อง​รับใช้​ด้วย​ความ​ยำเกรง​พระยาห์เวห์ ด้วย​ความ​ซื่อสัตย์​และ​ด้วย​สิ้นสุดใจ​ของ​ท่าน 10 ทุกๆ​คดี​ที่​ญาติ​พี่น้อง​ของ​ท่าน​ที่​อาศัย​อยู่​ใน​เมือง​ต่างๆ​นำ​มา ไม่ว่า​จะ​เป็น​เรื่อง​ฆ่าฟันกัน หรือ​เรื่อง​ที่​เกี่ยวกับ​กฎ คำสั่ง ระเบียบ​หรือ​ข้อบังคับ พวกท่าน​ต้อง​ตักเตือน​พวกเขา​ไม่​ให้​ทำ​บาป​ต่อ​พระยาห์เวห์ ไม่​อย่างนั้น ความ​โกรธ​ของ​พระองค์​จะ​ตก​อยู่​กับ​พวกท่าน​และ​พี่น้อง​ของ​พวกท่าน ให้​ทำ​ตามนี้​แล้ว​พวกท่าน​จะ​ได้​ไม่​มี​ความ​ผิดบาป 11 อามาริยาห์​ที่​เป็น​หัวหน้า​นักบวช​จะ​คอย​ให้​คำแนะนำ​พวกท่าน​ใน​ทุกเรื่อง​ที่​เกี่ยวกับ​พระยาห์เวห์ ส่วน​เศบาดิยาห์​ลูกชาย​ของ​อิชมาเอล​ผู้นำ​ของ​เผ่า​ยูดาห์​จะ​คอย​ให้​คำแนะนำ​พวกท่าน​ใน​ทุกเรื่อง​ที่​เกี่ยวกับ​กษัตริย์ และ​ชาว​เลวี​จะ​เป็น​เจ้าหน้าที่+ 19:11 เจ้าหน้าที่ คน​ที่​จด​และ​คัด​ลอก​หนังสือ​และ​จดหมาย คน​เหล่านี้​มัก​กลาย​เป็น​ผู้​ชำนาญ​ใน​เรื่อง​ความ​หมาย​ใน​พระคัมภีร์ รับใช้​อยู่​ต่อหน้า​พวกท่าน ให้​ทำ​อย่าง​กล้าหาญ ขอให้​พระยาห์เวห์​อยู่​กับ​คน​ที่​ทำ​ความดีเถิด”

20

เยโฮชาฟัท​ต้อง​ทำ​สงคราม

1 หลังจากนั้น​ชาว​โมอับ​และ​ชาว​อัมโมน​พร้อม​กับ​ชาว​เมอูนี+ 20:1 เมอูนี ใน​ฉบับ​แปล​กรีก​โบราณ​บาง​ฉบับ​เขียน​ว่า “เมอูนี” ใน​ภาษา​ฮีบรู​เขียน​ว่า “อัมโมน” ส่วน​หนึ่ง​ได้​ยกทัพ​มา​สู้รบ​กับ​เยโฮชาฟัท 2 มี​คน​มา​บอก​กับ​เยโฮชาฟัท​ว่า “มี​กองทัพ​ขนาด​มหึมา​ยก​มา​สู้รบ​กับ​ท่าน พวกนั้น​มา​จาก​เอโดม​จาก​อีก​ด้านหนึ่ง​ของ​ทะเล​ตาย ตอนนี้​มา​อยู่​ที่​ฮาซาโซน-ทามาร์​แล้ว” (คือ เอนเกดี) 3 เยโฮชาฟัท​ตกใจ​มาก เขา​ตัดสินใจ​ที่​จะ​ไป​ถาม​พระยาห์เวห์​ว่า​จะ​ทำ​อย่างไรดี เขา​ประกาศ​ให้​มี​การ​อดอาหาร​ทั่วทั้ง​ยูดาห์ 4 ประชาชน​ของ​ยูดาห์​ได้​มา​รวมกัน​เพื่อ​ที่​จะ​ขอ​ความ​ช่วยเหลือ​จาก​พระยาห์เวห์ พวกเขา​พา​กัน​มา​จาก​ทุกเมือง​ใน​ยูดาห์ เพื่อ​แสวง​หา​พระยาห์เวห์

5 แล้ว​เยโฮชาฟัท​ยืน​ขึ้น​ใน​ที่​ชุมนุม​ของ​ชาว​ยูดาห์​และ​ของ​เมือง​เยรูซาเล็ม​ที่​วิหาร​ของ​พระยาห์เวห์ ตรง​ด้านหน้า​ของ​ลาน​แห่ง​ใหม่นั้น 6 และ​พูด​ว่า

“ข้าแต่​พระยาห์เวห์ พระเจ้า​แห่ง​บรรพบุรุษ​ของ​พวกเรา พระองค์​คือ​พระเจ้า​ที่​อยู่​บน​สวรรค์ พระองค์​ปกครอง​เหนือ​อาณาจักร​ของ​ชนชาติ​ทุกชนชาติ พลัง​และ​อำนาจ​อยู่​ใน​มือ​ของ​พระองค์ ไม่​มี​ใคร​ที่​จะ​ต่อ​ต้าน​พระองค์​ได้ 7 ข้าแต่​พระเจ้า​ของ​พวกเรา พระองค์​ได้​ขับไล่​ประชาชน​ของ​แผ่นดินนี้​ออก​ไป​ต่อหน้า​ชาว​อิสราเอล​ที่​เป็น​ประชาชน​ของ​พระองค์ และ​ยก​แผ่นดินนี้​ให้​กับ​ลูกหลาน​ของ​อับราฮัม​ตลอดไป อับราฮัม​ที่​เป็น​เพื่อน​ของ​พระองค์ 8 ลูกหลาน​ของ​เขา​ได้​เข้า​มา​อาศัย​อยู่​ใน​ดินแดนนี้ และ​ได้​สร้าง​วิหาร​อัน​ศักดิ์สิทธิ์​ไว้เพื่อ​เป็น​เกียรติ​ให้​กับ​ชื่อ​ของ​พระองค์ พวกเขา​พูด​ว่า 9 ‘ถ้า​มี​ความ​หายนะ​อย่าง​ใหญ่หลวง​เกิดขึ้น​กับ​พวกเรา ไม่​ว่า​จะ​เป็น​ดาบ​แห่ง​การ​ตัดสิน หรือ​โรค​ระบาด​หรือ​ความ​อดอยาก พวกเรา​จะ​มา​ยืน​อยู่​ต่อหน้า​พระองค์​ที่​วิหารนี้ ซึ่ง​เป็น​ที่​ที่​ชื่อ​ของ​พระองค์​สถิตอยู่ และ​พวกเรา​จะ​ร้อง​ต่อ​พระองค์​ถึง​ความทุกข์​ของ​พวกเรา และ​พระองค์​ก็​จะ​ได้ยิน​และ​ช่วยกู้​พวกเรา’

10 ตอนนี้ คน​พวกนี้​ที่​มา​จาก​อัมโมน โมอับ​และ​จาก​ภูเขา​เสอีร์ ซึ่ง​เป็น​ดินแดน​ที่​พระองค์​ห้าม​ไม่​ให้​ชาว​อิสราเอล​ไป​บุกรุก ตอน​ที่​พวกเขา​ออก​มา​จาก​ประเทศ​อียิปต์+ 20:10 พระองค์​ห้าม … อียิปต์ ดู​ใน เฉลยธรรมบัญญัติ 2:4-9, 19 ดังนั้น ชนชาติ​อิสราเอล​จึง​ได้​หันเห​ไป​จาก​ชนชาติ​เหล่านี้​และ​ไม่​ได้​ทำลาย​พวกมัน 11 ดูสิ​ว่า​พวกเขา​ตอบแทน​พวกเรา​ด้วย​การ​มา​ขับไล่​พวกเรา​ออก​จาก​แผ่นดิน​ที่​พระองค์​ให้​พวกเรา​ไว้​เป็น​มรดก 12 ข้าแต่​พระเจ้า​ของ​พวกเรา พระองค์​จะ​ไม่​ตัดสิน​พวกเขาหรือ ลำพัง​พวกเรา​ไม่​มี​พละกำลัง​เพียงพอ​ที่​จะ​ไป​เผชิญหน้า​กับ​กองทัพ​ขนาด​มหึมา​ที่​กำลัง​จะ​เข้า​มา​โจมตี​พวกเราได้ พวกเรา​ไม่​รู้​จะ​ทำ​อย่างไรแล้ว แต่​ตา​ของ​พวกเรา​มอง​หา​ความ​ช่วยเหลือ​จาก​พระองค์”+ 20:12 แต่​ตา … จาก​พระองค์ ตาม​ตัว​อักษร​คือ “พวกเรา​จึง​มา​ขอ​ความ​ช่วยเหลือ​จาก​พระองค์”

13 ชาว​ยูดาห์​ทั้งหมด​กับ​เมีย​ของ​พวกเขา​และ​ลูกๆ​รวมทั้ง​เด็ก​เล็กๆ​ได้​มา​ยืน​อยู่​ที่นั่น​ต่อหน้า​พระยาห์เวห์ 14 แล้ว​พระวิญญาณ​ของ​พระยาห์เวห์​ก็​ลง​มา​สถิต​กับ​ยาฮาซีเอล​ลูกชาย​ของ​เศคาริยาห์ ผู้​เป็น​ลูกชาย​ของ​เบไนยาห์ ผู้​เป็น​ลูกชาย​ของ​เยอีเอล ผู้​เป็น​ลูกชาย​ของ​มัทธานิยาห์ ที่​เป็น​ชาว​เลวี​และ​เป็น​ลูกหลาน​ของ​อาสาฟ ใน​ขณะ​ที่​ยาฮาซีเอล ยืน​อยู่​ท่ามกลาง​ที่ประชุม 15 เขา​ได้​พูด​ว่า “ฟัง​ให้ดี กษัตริย์​เยโฮชาฟัท และ​ทุกคน​ที่​อาศัย​อยู่​ใน​ยูดาห์ และ​เมือง​เยรูซาเล็ม นี่คือ​สิ่ง​ที่​พระยาห์เวห์​พูด​กับ​พวกท่าน ‘พวกเจ้า​ไม่​ต้อง​กลัว​หรือ​ท้อแท้​ต่อ​กองทัพ​ใหญ่นี้ เพราะ​การ​สู้รบ​ไม่​ใช่​เป็น​ของ​พวกเจ้า แต่​เป็น​เรื่อง​ของพระเจ้า 16 พรุ่งนี้ ให้​ยกทัพ​ไป​สู้กับ​พวกเขา พวกเขา​จะ​ขึ้น​ไป​ที่​ตำบล​ศิส​และ​พวกเจ้า​จะ​พบ​พวกเขา​อยู่​ที่​ปลาย​ทาง​ของ​หุบเขา​แคบๆ​ใน​ทะเลทราย​เยรูเอล 17 พวกเจ้า​จะ​ไม่​ต้อง​ต่อสู้​ใน​การ​รบ​ครั้งนี้เลย แค่​อยู่​ประจำ​ที่​ของ​พวกเจ้า ยืน​อยู่​อย่าง​มั่นคง​และ​คอยดู​ชัยชนะ​ที่​พระยาห์เวห์​จะ​ทำให้​กับ​พวกเจ้า

ยูดาห์​และ​เยรูซาเล็ม​เอ๋ย อย่ากลัว อย่าท้อแท้ ออก​ไป​เผชิญหน้า​กับ​พวกเขา​ใน​วัน​พรุ่งนี้เถิด แล้ว​พระยาห์เวห์​จะ​อยู่​กับ​พวกเจ้า’”

18 เยโฮชาฟัท​ก้ม​กราบหน้า​จด​พื้น และ​ประชาชน​ทั้งหมด​ของ​ยูดาห์​และ​เยรูซาเล็ม​ก็​คุกเข่า​ลง​นมัสการ​อยู่​ต่อหน้า​พระยาห์เวห์ 19 แล้ว​ชาว​เลวี​บาง​กลุ่ม​จาก​ชาว​โคฮาท​และ​โคราห์​ได้​ยืน​ขึ้น​และ​สรรเสริญ​พระยาห์เวห์​พระเจ้า​ของ​อิสราเอล​ด้วย​เสียง​อันดัง

20 เช้าตรู่​ของ​วันรุ่งขึ้น พวกเขา​ออก​ไป​ที่​ทะเลทราย​เทโคอา เมื่อ​พวกเขา​ออก​เดินทาง เยโฮชาฟัท​ยืน​ขึ้น​และ​พูด​ว่า “ชาว​ยูดาห์​และ​ประชาชน​ของ​เมือง​เยรูซาเล็ม ฟัง​เรา​ให้ดี ขอ​เพียง​แต่​เชื่อ​ใน​พระยาห์เวห์ พระเจ้า​ของ​พวกเจ้า และ​พวกเจ้า​ก็​จะ​ตั้ง​มั่นคง ให้​เชื่อ​พวก​ผู้พูดแทนพระเจ้า”

21 หลังจาก​ที่​ได้​หารือ​ร่วม​กับ​ประชาชน​แล้ว เยโฮชาฟัท​ได้​แต่งตั้ง​คน​หลาย​คน​ให้​เป็น​ผู้​ร้องเพลง​ให้​กับ​พระยาห์เวห์​และ​สรรเสริญ​พระองค์​ถึง​ความ​สง่างาม​อัน​ศักดิ์สิทธิ์​ของ​พระองค์ ใน​ขณะ​ที่​พวกเขา​ออก​ไป​ที่​ด้านหน้า​ของ​กองทัพ พวกเขา​ก็​พูด​ว่า

“ให้​ขอบคุณ​พระยาห์เวห์

เพราะ​ความรัก​มั่นคง​ของ​พระองค์นั้น​จะ​คงอยู่​ตลอดไป”+ 20:21 ให้​ขอบคุณ … คงอยู่​ตลอดไป ดู​ใน สดุดี 118 และ 136

22 เมื่อ​พวกเขา​เริ่ม​ร้องเพลง​และ​สรรเสริญ พระยาห์เวห์​ได้​จัด​กอง​กำลัง​ไว้​ซุ่ม​โจมตี​พวก​คน​อัมโมน โมอับ​และ​พวก​คน​จาก​ภูเขา​เสอีร์​ที่​มา​บุกรุก​ยูดาห์ และ​คน​เหล่านั้น​ก็​พ่ายแพ้​ไป 23 คน​ของ​อัมโมน​และ​โมอับ​ได้​ลุก​ขึ้น​ต่อสู้​กับ​คน​ที่​มา​จาก​ภูเขา​เสอีร์​เพื่อ​ทำลาย​และ​กวาดล้าง​พวกเขา หลังจาก​ที่​พวกเขา​ฆ่า​คน​จาก​เสอีร์​หมดแล้ว พวกคน​อัมโมน​และ​คนโมอับ​ก็​หัน​มา​ทำลาย​ล้าง​กันเอง

24 เมื่อ​พวก​คน​ของ​ยูดาห์​มา​ถึง​จุด​ที่​สามารถ​มอง​กว้าง​ออก​ไป​ใน​ทะเลทราย และ​สามารถ​มอง​เห็น​กองทัพ​ขนาด​มหึมา​ของ​พวกนั้น ชาว​ยูดาห์​ก็​ได้​เห็น​แต่​ซากศพ​นอน​เกลื่อน​กลาด​บน​พื้นดิน ไม่​มี​ใคร​หนี​รอด​ไปได้ 25 เยโฮชาฟัท​กับ​คน​ของ​เขา​ทั้งหมด​จึง​ได้​ลง​ไป​ยึด​เอา​สิ่งของ​ของ​คน​เหล่านั้นไว้ พวกเขา​ก็​ได้​พบ​ฝูง​สัตว์​เลี้ยง​มากมาย พบ​ข้าวของ​เครื่องใช้ เสื้อผ้า​และ​ของ​มีค่า​จำนวน​มากมาย​เกินกว่า​ที่​พวกเขา​จะ​เก็บ​ได้หมด มี​ของ​มาก​จนกระทั่ง​พวกเขา​ต้อง​ใช้​เวลา​เก็บ​ถึง​สามวัน 26 ใน​วัน​ที่สี่ พวกเขา​ได้​ชุมนุมกัน​อยู่​ใน​หุบเขา​เบราคาห์+ 20:26 เบราคาห์ ชื่อนี้​หมายถึง “อวยพร” หรือ “สรรเสริญ” ซึ่ง​เป็น​สถานที่​ที่​ใช้​สรรเสริญ​พระยาห์เวห์ หุบเขา​แห่งนั้น​จึง​มี​ชื่อ​ว่า​หุบเขา​เบราคาห์​จนถึง​ทุกวันนี้

27 แล้ว​พวกคน​จาก​ยูดาห์​และ​เยรูซาเล็ม​ทั้งหมด ที่​เยโฮชาฟัท​นำ​อยู่นั้น ต่าง​ก็​กลับ​เมือง​เยรูซาเล็ม​ด้วย​ความ​ยินดี เพราะ​พระยาห์เวห์​ทำให้​พวกเขา​ชื่นชม​ยินดี​ที่​มี​ชัย​เหนือ​ศัตรู​ของ​พวกเขา 28 พวกเขา​เข้า​เมือง​เยรูซาเล็ม​และ​ไป​ที่​วิหาร​ของ​พระยาห์เวห์​พร้อม​กับ​พวก​พิณใหญ่ พิณเล็ก​และ​แตร

29 ผู้คน​ที่​อยู่​ใน​อาณาจักร​รอบข้าง​ต่าง​ก็​เกิด​ความ​เกรง​กลัว​พระเจ้า เมื่อ​พวกเขา​ได้ยิน​ถึง​สิ่ง​ที่​พระยาห์เวห์​ได้​ทำ​ต่อ​ศัตรู​ของ​ชนชาติ​อิสราเอล 30 และ​อาณาจักร​ของ​เยโฮชาฟัท​ก็​สงบสุข​เพราะ​พระเจ้า​ของ​เขา​ได้​ให้​เขา​หยุดพัก​จาก​สงคราม​รอบด้าน

การ​ปกครอง​ของ​เยโฮชาฟัท​สิ้นสุดลง

(1 พกษ. 22:41-50)

31 ดังนั้น​เยโฮชาฟัท​ปกครอง​อยู่​เหนือ​ยูดาห์ เขา​มี​อายุ​สามสิบห้า​ปี​เมื่อ​ขึ้น​เป็น​กษัตริย์​ของ​ยูดาห์ และ​เขา​ครอง​บัลลังก์​อยู่​ใน​เมือง​เยรูซาเล็ม​ยี่สิบห้า​ปี แม่​ของ​เขา​ชื่อ​อาซูบาห์ นาง​เป็น​ลูกสาว​ของชิลหิ 32 เยโฮชาฟัท​เดิน​ตาม​ทาง​ของ​อาสา​พ่อ​ของ​เขา​และ​ไม่​ออก​นอกลู่​นอกทางเลย เขา​ทำ​สิ่ง​ที่​ถูกต้อง​ใน​สายตา​ของ​พระยาห์เวห์ 33 แต่​เขา​ไม่​ได้​รื้อ​สถาน​นมัสการ​ต่างๆ​ทิ้ง และ​ประชาชน​ก็​ยัง​ไม่​ได้​เท​ใจ​ของ​เขา​ให้​กับ​พระเจ้า​ของ​บรรพบุรุษ​ของ​พวกเขา

34 ส่วน​เหตุการณ์​อื่นๆ​ใน​สมัย​ของ​เยโฮชาฟัท ตั้งแต่​ต้น​จน​จบ ได้​ถูก​จดบันทึก​ไว้​ใน​บันทึก​ประจำ​ปี​ของ​เยฮู​ลูกชาย​ของ​ฮานานี ซึ่ง​ได้​ถูก​บันทึก​ลง​ใน​หนังสือ​พงศ์​กษัตริย์​แห่ง​อิสราเอล

35 ใน​เวลา​ต่อมา กษัตริย์​เยโฮชาฟัท​แห่ง​ยูดาห์​ไป​คบค้า​กับ​กษัตริย์​อาหัสยาห์​แห่ง​อิสราเอล อาหัสยาห์​เป็น​คน​ชั่วช้ามาก 36 เยโฮชาฟัท​ร่วมมือ​กับ​กษัตริย์​อาหัสยาห์​สร้าง​กองเรือ​เพื่อ​การ​ค้าขาย​ขึ้น​ใน​เมือง​เอซีโอน-เกเบอร์ 37 มี​ชาย​คน​หนึ่ง​มา​จาก​เมือง​มาเรชาห์ ชื่อ​ว่า​เอลีเยเซอร์​เขา​เป็น​ลูกชาย​ของ​โดดาวาหุ เอลีเยเซอร์​ได้​พูด​ต่อต้าน​เยโฮชาฟัท​ว่า “พระยาห์เวห์​จะ​ทำลาย​สิ่ง​ที่​ท่าน​สร้าง​ขึ้นมา เพราะ​ท่าน​ไป​คบค้า​กับ​อาหัสยาห์” กองเรือนั้น​ก็​อับปาง​ลง​และ​ไม่​สามารถ​ที่​จะ​ใช้​แล่น​เพื่อ​ค้าขาย​ได้อีก

21

กษัตริย์​เยโฮรัม​ปกครอง​ยูดาห์

(2 พกษ. 8:16-19)

1 แล้ว​เยโฮชาฟัท​ก็​ตายไป​อยู่​กับ​บรรพบุรุษ​ของ​เขา​และ​ศพ​ของ​เขา​ถูก​ฝัง​อยู่​ใน​เมือง​ของ​ดาวิด และ​เยโฮรัม​ลูกชาย​ของ​เขา​ก็​ขึ้น​เป็น​กษัตริย์​สืบต่อ​จากเขา 2 พวก​พี่น้อง​ของ​เยโฮรัม​ที่​เป็น​ลูกชาย​ของ​เยโฮชาฟัท​คือ อาซาริยาห์ เยฮีเอล เศคาริยาห์ อาซาริยาห์ มีคาเอล​และ​เชฟาทิยาห์ ทั้งหมดนี้​คือ​ลูกชาย​ของ​กษัตริย์​เยโฮชาฟัท​แห่ง​อิสราเอล+ 21:2 อิสราเอล หรือ “ยูดาห์”3 พ่อ​ของ​พวกเขา​ได้​มอบ​ของ​ขวัญ​เป็น​เงิน​และ​ทองคำ รวมทั้ง​ข้าวของ​ที่​มี​ค่า​มากมาย และ​เมือง​ที่​เป็น​ป้อม​ปราการ​ทั้งหลาย​ใน​ยูดาห์​ให้​กับ​พวกเขา แต่​เยโฮชาฟัท​ได้​มอบ​อาณาจักรนี้​ให้​กับ​เยโฮรัม​เพราะ​เขา​เป็น​ลูกชาย​คนแรก

4 เมื่อ​เยโฮรัม​ขึ้น​ครอง​บัลลังก์​อย่าง​มั่นคง​ใน​อาณาจักร​ของ​พ่อเขา เขา​ใช้​ดาบ​ฆ่า​พี่น้อง​ทั้งหมด​ของเขา รวมทั้ง​ผู้นำ​บางคน​ของ​อิสราเอลด้วย 5 ตอน​ที่​เยโฮรัม​ขึ้น​เป็น​กษัตริย์นั้น เขา​มี​อายุ​สามสิบสองปี เขา​ครอง​บัลลังก์​อยู่​ใน​เมือง​เยรูซาเล็ม​แปดปี 6 เขา​เจริญรอย​ตาม​พวก​กษัตริย์​แห่ง​อิสราเอล เขา​ใช้​ชีวิต​แบบ​เดียว​กับ​ครอบครัว​ของอาหับ เพราะ​เขา​ไป​แต่งงาน​กับ​ลูกสาว​ของ​อาหับ และ​เขา​ได้​ทำ​ความชั่ว​ใน​สายตา​ของ​พระยาห์เวห์ 7 อย่างไร​ก็ตาม พระยาห์เวห์​ไม่​ได้​ทำลาย​ครอบครัว​ของ​ดาวิด เพราะ​พระองค์​เคย​ทำ​สัญญา​ไว้​กับ​ดาวิด​ว่า พระองค์​จะ​เก็บรักษา​ตะเกียง​ดวง​หนึ่ง​ไว้​สำหรับ​เขา​และ​ลูกหลาน​ของ​เขา​ตลอดไป+ 21:7 พระองค์ … ตลอดไป ใน​ที่นี้ คน​เขียน​หมาย​ความ​ว่า​ลูก​คนหนึ่ง​ใน​บรรดา​ลูกหลาน​หลาย​คน​ของ​ดาวิด​จะ​ได้​ปกครอง​แผ่นดิน​เสมอ

เอโดม​กบฏ

(2 พกษ. 8:20-22)

8 ใน​ยุค​ของ​เยโฮรัม เอโดม​ได้​กบฏ​ต่อ​การ​ครอบ​ครอง​ของ​ชาว​ยูดาห์​และ​ตั้ง​กษัตริย์​ของ​พวกเขา​ขึ้น​มา​เอง 9 ดังนั้น​เยโฮรัม​จึง​ไป​ที่​เอโดม​พร้อม​กับ​พวก​ผู้​บังคับ​บัญชา​และ​รถรบ​ทั้งหมด​ของเขา ชาว​เอโดม​ได้​ล้อม​เยโฮรัม​กับ​พวก​ผู้​บังคับ​บัญชา​รถรบ​ของ​เขาไว้ แต่​เยโฮรัม​ตี​ฝ่า​วง​ล้อม​ออก​มา​ได้​ใน​ตอน​กลางคืน 10 พวก​เอโดม​ก็​ยัง​คง​กบฏ​ต่อ​การ​ครอบ​ครอง​ของ​ยูดาห์​จนถึง​ทุกวันนี้ ใน​ช่วง​เวลา​เดียว​กันนั้น พวก​ลิบนาห์​ก็​ได้​กบฏ​ต่อ​การ​ครอบ​ครอง​ของ​เยโฮรัม​เหมือนกัน เพราะ​เขา​ได้​ละทิ้ง​พระยาห์เวห์​พระเจ้า​ของ​บรรพบุรุษ​ของเขา

จดหมาย​ของ​เอลียาห์

11 เยโฮรัม​ยัง​ได้​สร้าง​สถานที่​นมัสการ​หลาย​แห่ง​ไว้​ตาม​เนินเขา​ของ​ยูดาห์ และ​เป็น​ต้นเหตุ​ให้​ประชาชน​ของ​เมือง​เยรูซาเล็ม​ไม่​สัตย์ซื่อ​ต่อ​พระยาห์เวห์ เขา​นำ​ชาว​ยูดาห์​ให้​หลงผิดไป

12 เยโฮรัม​ได้รับ​จดหมาย​จาก​เอลียาห์​ผู้พูดแทนพระเจ้า ที่​เขียน​ว่า

“นี่คือ​สิ่ง​ที่​พระยาห์เวห์​พระเจ้า​ของ​ดาวิด​บรรพบุรุษ​ของ​ท่าน​พูด ‘เยโฮรัม เจ้า​ไม่​ได้​เดิน​ตาม​ทาง​ของ​เยโฮชาฟัท​พ่อ​ของเจ้า หรือ​ตาม​ทาง​ของ​กษัตริย์​อาสา​แห่ง​ยูดาห์ 13 แต่​เจ้า​กลับ​ไป​เดินตาม​ทาง​ของ​พวก​กษัตริย์​แห่ง​อิสราเอล และ​ทำให้​ชาว​ยูดาห์​และ​ประชาชน​ของ​เมือง​เยรูซาเล็ม​ไม่​สัตย์ซื่อ เหมือน​กับ​ที่​ครอบครัว​ของ​อาหับ​เคย​ทำให้​อิสราเอล​ไม่​สัตย์ซื่อ เจ้า​ยัง​ฆ่า​พวก​พี่น้อง​ของ​เจ้าเอง​คือ​สมาชิก​ใน​ครอบครัว​ของ​พ่อ​เจ้า​ซึ่ง​เป็น​คน​ที่​ดีกว่าเจ้า 14 ดังนั้น​พระยาห์เวห์​จะ​นำ​ภัยพิบัติ​อย่าง​ใหญ่หลวง​มา​สู่​ประชาชน​ของเจ้า พวก​ลูกชาย​และ​พวก​เมีย​ของ​เจ้า รวมทั้ง​ทุกสิ่ง​ทุกอย่าง​ที่​เป็น​ของ​เจ้า 15 ตัวเจ้าเอง​ก็​จะ​เจ็บป่วย​อย่าง​แสนสาหัส​ด้วย​โรคลำไส้ จน​ลำไส้​ทะลัก​ออกมา และ​อยู่​อย่างนั้น​วันแล้ว​วันเล่า​เพราะ​โรคนั้น’”

16 พระยาห์เวห์​ยุ​ให้​ชาว​ฟีลิสเตีย​กับ​ชาว​อาหรับ​ที่​อาศัย​อยู่​ใกล้​กับ​พวก​ชาว​คูชนั้น​ตั้งตัว​เป็น​ศัตรู​กับ​เยโฮรัม 17 พวกเขา​เข้า​โจมตี​ยูดาห์ ได้​บุก​เข้า​ไป​ขน​เอา​ทรัพย์สิน​ที่​อยู่​ใน​วัง​ของ​กษัตริย์​ออก​มา​จนหมด รวมทั้ง​พวก​ลูกชาย​และ​เมีย​ทั้งหลาย​ของ​เขา​ด้วย เหลือ​ไว้​เพียง​อาหัสยาห์+ 21:17 อาหัสยาห์ สะกด​ได้​อีก​อย่าง​หนึ่ง​คือ “เยโฮอาหาส” ลูกชาย​คน​สุดท้อง​ของเขา

เยโฮรัม​เป็น​โรค​และ​ตาย​ไป

(2 พกษ. 8:23-24)

18 หลังจาก​เหตุการณ์นั้น​เป็น​ต้นมา พระยาห์เวห์​ทำให้​เยโฮรัม​ต้อง​ทน​ทุกข์ทรมาน​ด้วย​โรค​ลำไส้​ที่​ไม่​สามารถ​รักษา​ให้​หายได้ 19 อีก​สองปี​ต่อมา​ลำไส้​ของ​เขา​ได้​ทะลัก​ออกมา​เพราะ​โรค​ที่​เขา​เป็นอยู่ แล้ว​เขา​ก็​ได้​ตาย​อย่าง​เจ็บปวด​ทรมาน ประชาชน​ของ​เขา​ไม่​ได้​ก่อ​กอง​ไฟ​ให้​เกียรติ​กับ​เขา​เหมือน​กับ​ที่​เคย​ทำ​ให้​กับ​บรรพบุรุษ​ของเขา 20 เยโฮรัม​มี​อายุ​สามสิบสอง​ปี​เมื่อ​เขา​ขึ้น​เป็น​กษัตริย์ และ​เขา​ได้​ครอง​บัลลังก์​อยู่​ใน​เมือง​เยรูซาเล็ม​แปดปี เขา​จาก​ไป​โดย​ไม่​มี​ใคร​รู้สึก​เสียใจเลย ศพ​ของ​เขา​ถูก​ฝัง​อยู่​ใน​เมือง​ของ​ดาวิด​แต่​ไม่​ได้​อยู่​ใน​หลุม​ฝังศพ​ของ​พวกกษัตริย์

22

กษัตริย์​อาหัสยาห์​ปกครอง​ยูดาห์

(2 พกษ. 8:25-29; 9:14-16, 27-29)

1 ประชาชน​ใน​เมือง​เยรูซาเล็ม​ยก​อาหัสยาห์+ 22:1 อาหัสยาห์ สะกด​ได้​อีก​อย่าง​หนึ่ง​คือ “เยโฮอาหาส” ดู​ใน 2 พงศาวดาร 21:17​ลูกชาย​คน​เล็ก​ของ​เยโฮรัม​ขึ้น​เป็น​กษัตริย์​ต่อ​จาก​เยโฮรัม เพราะ​คน​เหล่านั้น​กับ​คน​อาหรับ​ที่​มา​บุกรุก​ค่าย ได้​ฆ่า​ลูกชาย​คน​อื่นๆ​ของ​เยโฮรัม​ไป​หมดแล้ว ดังนั้น​อาหัสยาห์​ลูกชาย​ของ​กษัตริย์​เยโฮรัม​แห่ง​ยูดาห์​จึง​ได้​เริ่ม​ปกครอง​ใน​ยูดาห์ 2 อาหัสยาห์​มี​อายุ​ยี่สิบสอง​ปี​เมื่อ​เขา​ขึ้น​เป็น​กษัตริย์+ 22:2 อาหัสยาห์ … กษัตริย์ สำเนา​ฮีบรู​บาง​ฉบับ​เขียน​ว่า “42 ปี” ใน 2 พงศ์​กษัตริย์ 8:26 พูด​ว่า อาหัสยาห์​มี​อายุ 22 ปี​เมื่อ​เขา​เริ่ม​ปกครอง และ​เขา​ครอง​บัลลังก์​อยู่​ใน​เมือง​เยรูซาเล็ม​เป็น​เวลา​หนึ่งปี แม่​ของ​เขา​มี​ชื่อ​ว่า​อาธาลิยาห์​เป็น​หลาน​สาว​ของ​อมรี 3 อาหัสยาห์​เอง​ก็​เดิน​ตาม​รอย​ของ​ครอบครัว​ของ​อาหับ เพราะ​แม่​ของ​เขา​หนุน​ให้​เขา​ทำ​ใน​สิ่ง​ที่ชั่ว 4 อาหัสยาห์​ทำ​ความชั่ว​ใน​สายตา​ของ​พระยาห์เวห์ เหมือน​กับ​ที่​ครอบครัว​ของ​อาหับ​เคยทำ เพราะ​หลังจาก​ที่​พ่อ​ของ​อาหัสยาห์​ตาย ครอบครัว​ของ​อาหับ​ก็​เป็น​ผู้แนะนำ​เขา​ให้​ทำ​ใน​สิ่ง​ที่​ชั่วร้าย 5 อาหัสยาห์​ได้​ทำ​ตาม​คำแนะนำ​ของ​ครอบครัว​อาหับ เขา​ไป​กับ​โยรัม​ลูกชาย​ของ​กษัตริย์​อาหับ​แห่ง​อิสราเอล เพื่อ​ทำ​สงคราม​กับ​กษัตริย์​ฮาซาเอล​แห่ง​อารัม ที่​ราโมท-กิเลอาด พวก​ชาว​อารัม​ทำร้าย​โยรัม​จน​ได้รับ​บาดเจ็บ 6 โยรัม​จึง​กลับ​ไป​ยิสราเอล​เพื่อ​รักษา​บาดแผล​ของเขา ที่​เกิด​จาก​การ​ต่อสู้​กับ​กษัตริย์​ฮาซาเอล​แห่ง​อารัม​ที่​เมือง​ราโมท-กิเลอาด

แล้ว​อาหัสยาห์​ลูกชาย​ของ​กษัตริย์​เยโฮรัม​แห่ง​ยูดาห์​ก็​ลง​ไป​ที่​ยิสเรเอล​เพื่อ​เยี่ยมเยียน​โยรัม​ลูกชาย​ของ​อาหับ เพราะ​โยรัม​บาดเจ็บอยู่

7 จาก​การ​ที่​อาหัสยาห์​ไป​เยี่ยมเยียน​โยรัม พระเจ้า​ก็​ได้​นำ​ความ​หายนะ​มา​สู่​อาหัสยาห์ เมื่อ​อาหัสยาห์​มา​ถึง เขา​ออก​ไป​กับ​โยรัม​เพื่อ​ไป​สู้รบ​กับ​เยฮู​ลูกชาย​ของ​นิมชี พระยาห์เวห์​ได้​แต่งตั้ง​เยฮู​ขึ้น​มา เพื่อ​ให้​ทำลาย​ครอบครัว​ของ​อาหับ 8 ใน​ขณะ​ที่​เยฮู​กำลัง​ลงมือ​ฆ่า​ครอบครัว​ของ​อาหับ เขา​ก็​พบ​พวก​ผู้นำ​ของ​ยูดาห์​และ​พวก​ญาติๆ​ของ​อาหัสยาห์​ที่​เข้าร่วม​กับ​อาหัสยาห์ เยฮู​ได้​ฆ่า​คน​เหล่านั้นเสีย 9 แล้ว​เขา​ได้​เข้า​ไป​ค้นหา​ตัว​อาหัสยาห์ คน​ของ​เยฮู​จับ​ตัว​อาหัสยาห์​ไว้​ได้​ใน​ขณะ​ที่​เขา​กำลัง​หลบซ่อนตัว​อยู่​ใน​สะมาเรีย อาหัสยาห์​ถูก​นำ​ตัว​มา​พบ​กับ​เยฮู และ​พวกเขา​ก็​ฆ่า​อาหัสยาห์ แต่​เขา​ฝังศพ​ให้​กับ​อาหัสยาห์ เพราะ​พวกเขา​พูด​กัน​ว่า “เขา​เป็น​ลูกหลาน​ของ​เยโฮชาฟัท​ผู้​ที่​แสวงหา​พระยาห์เวห์​ด้วย​สิ้นสุดใจ​ของเขา” แล้ว​ไม่​มี​ใคร​ใน​ครอบครัว​ของ​อาหัสยาห์​ที่​จะ​มี​อำนาจ​เพียงพอ​ที่​จะ​รักษา​อาณาจักร​ยูดาห์​ไว้ได้อีก

ราชินี​อาธาลิยาห์

(2 พกษ. 11:1-3)

10 เมื่อ​นาง​อาธาลิยาห์​ที่​เป็น​แม่​ของ​อาหัสยาห์​เห็น​ว่า​ลูกชาย​ของ​นาง​ตายแล้ว นาง​จึง​ฆ่า​ลูกๆ​ของ​กษัตริย์​ทั้งหมด​ใน​ยูดาห์ 11 แต่​เยโฮชาเบอาท​ลูกสาว​ของ​กษัตริย์​เยโฮรัม​แอบ​อุ้ม​โยอาช​ลูกชาย​ของ​อาหัสยาห์​ออก​ไป​จาก​เจ้าชาย​ทั้งหลาย​ที่​กำลัง​จะ​ถูก​ฆ่า และ​นาง​ได้​ซ่อน​ตัว​โยอาช​กับ​พี่เลี้ยง​ของ​เขา​ไว้​ใน​ห้องนอน​ห้องหนึ่ง เยโฮชาเบอาท​เป็น​ลูกสาว​ของ​กษัตริย์​เยโฮรัม และ​เป็น​เมีย​ของ​นักบวช​เยโฮยาดา และ​นาง​ก็​ยัง​เป็น​น้องสาว​ของ​อาหัสยาห์ นาง​ซ่อน​เด็ก​คนนั้น​ไว้​จาก​นาง​อาธาลิยาห์ นาง​อาธาลิยาห์​จึง​ไม่​สามารถ​ฆ่า​โยอาชได้ 12 โยอาช​ยัง​คง​ซ่อนตัว​อยู่​กับ​พวกเขา​ใน​วิหาร​ของ​พระเจ้า​เป็น​เวลา​หกปี ใน​ขณะ​ที่​นาง​อาธาลิยาห์​ปกครอง​แผ่นดินอยู่

23

นักบวช​เยโฮยาดา​กับ​กษัตริย์​โยอาช

(2 พกษ. 11:4-21)

1 ใน​ปี​ที่เจ็ด นักบวช​เยโฮยาดา​ได้​แสดง​ความ​แข็ง​แกร่ง​ของ​เขา เขา​ทำ​ข้อตกลง​กับ​พวก​นายร้อย​ทั้งหลาย คือ อาซาริยาห์​ลูกชาย​ของ​เยโรฮัม อิชมาเอล​ลูกชาย​ของ​เยโฮฮานัน อาซาริยาห์​ลูกชาย​ของ​โอเบด มาอาเสอาห์​ลูกชาย​ของ​อาดายาห์ และ​เอลีชาฟัท​ลูกชาย​ของศิครี 2 พวกเขา​ไป​ทั่วทั้ง​ยูดาห์ และ​ไป​รวบรวม​ชาว​เลวี​และ​พวก​ผู้นำ​ครอบครัว​ชาว​อิสราเอล​มา​จาก​ทุกเมือง เมื่อ​พวกเขา​มา​ถึง​เมือง​เยรูซาเล็ม 3 คน​ที่​มา​ชุมนุม​ทั้งหมด​ได้​ให้​คำมั่นสัญญา​กับ​กษัตริย์​ที่​วิหาร​ของ​พระเจ้า

เยโฮยาดา​พูด​กับ​พวกเขา​ว่า “ลูกชาย​ของ​กษัตริย์​จะ​ต้อง​ครอง​บัลลังก์​เหมือน​ที่​พระยาห์เวห์​ได้​สัญญา​ไว้​เกี่ยวกับ​พวก​ลูกหลาน​ของ​ดาวิด 4 ต่อ​ไปนี้​คือ​สิ่ง​ที่​พวกท่าน​จะ​ต้อง​ทำ หนึ่ง​ใน​สาม​ของ​พวกท่าน​ที่​เป็น​นักบวช​และ​ชาว​เลวี​ที่​กำลัง​อยู่​เวร​ใน​วัน​หยุด​ทาง​ศาสนา​จะ​ต้อง​เฝ้า​ดูแล​อยู่​ที่​ประตู​ทั้งหลาย 5 อีก​หนึ่ง​ใน​สาม​ของ​พวกท่าน​ให้​เฝ้า​อยู่​ที่​วัง​กษัตริย์ และ​อีก​หนึ่ง​ใน​สาม​ที่​เหลือ​ให้​เฝ้า​อยู่​ตรง​ประตู​ฐานราก และ​คน​อื่นๆ​ที่​เหลือ​จะ​ต้อง​อยู่​ที่​ลาน​ของ​วิหาร​ของ​พระยาห์เวห์ 6 ห้าม​ใคร​เข้า​ใน​วิหาร​ของ​พระยาห์เวห์ ยกเว้น​พวก​นักบวช​และ​ชาว​เลวี​ที่​อยู่​เวร พวกเขา​ได้รับ​อนุญาต​ให้​เข้า​ไป​ได้ เพราะ​ว่า​พวกเขา​บริสุทธิ์ แต่​คน​อื่นๆ​ต้อง​คอย​เฝ้า​ตาม​จุด​ที่​พระยาห์เวห์​ได้​มอบหมาย​ให้​พวกเขา​อยู่ 7 พวก​ชาว​เลวี​ต้อง​อยู่​ใกล้ๆ​กษัตริย์ ทุก​คน​จะ​ต้อง​มี​อาวุธ​อยู่​ใน​มือ ใคร​ก็​ตาม​ที่​บุกรุก​เข้า​ไป​ใน​วิหาร​จะ​ต้อง​ถูกฆ่า อยู่​ให้​ใกล้​กับ​กษัตริย์ไว้ ไม่ว่า​เขา​จะไป​ที่​ไหน​ก็ตาม”

8 พวก​ชาว​เลวี​และ​คน​ของ​ยูดาห์​ทั้งหมด​ทำ​ตาม​คำสั่ง​ของ​นักบวช​เยโฮยาดา แต่​ละ​คน​พา​คน​ของ​เขา​มา คือ​ทั้ง​พวก​ที่​อยู่​เวร​ใน​วัน​หยุด​ทาง​ศาสนา และ​พวก​ที่​กำลัง​จะ​ออก​เวร เพราะ​นักบวช​เยโฮยาดา​ไม่​ปล่อย​ให้​ใคร​ว่างเลย 9 แล้ว​เขา​ก็​มอบ​หอก​กับ​โล่ใหญ่​และ​โล่เล็ก​ที่​เคย​เป็น​ของ​กษัตริย์​ดาวิด ที่​เก็บ​อยู่​ใน​วิหาร​ของ​พระเจ้า​ให้​กับ​พวก​นายร้อย 10 เขา​ได้​วาง​กำลัง​คน​ทั้งหมด​ประจำที่ แต่ละคน​ถือ​อาวุธ​พร้อม​มือ เฝ้า​อยู่​รอบๆ​ตัว​กษัตริย์ ใกล้​กับ​แท่นบูชา​และ​วิหาร ตั้งแต่​ทิศใต้​จด​ทิศเหนือ​ของ​วิหาร 11 เยโฮยาดา​กับ​พวก​ลูกชาย​ของ​เขา​นำ​ตัว​โยอาช​ลูกชาย​ของ​กษัตริย์​ออกมา และ​สวม​มงกุฎ​ไว้​บน​หัว​ของ​โยอาช พวกเขา​มอบ​สำเนา​ข้อตกลง+ 23:11 สำเนา​ข้อตกลง อาจ​หมายถึง สำเนา​กฎ​ของ​โมเสส ดู​ได้​จาก​เฉลยธรรมบัญญัติ 17:18 หรือ อาจ​จะ​หมายถึง​ข้อตกลง​พิเศษ​ระหว่าง​พระเจ้า​กับ​กษัตริย์ ดู​ได้​จาก 1 ซามูเอล 10:25; 2 พงศ์กษัตริย์ 11:17 หรือ อาจ​จะ​หมายถึง​เครื่อง​ประดับ​ชิ้นหนึ่ง ที่​เป็น​เครื่อง​หมาย​ของ​การ​เป็น​กษัตริย์ ให้​กับ​กษัตริย์ และ​ประกาศ​ให้​โยอาช​เป็น​กษัตริย์ พวกเขา​เจิม​แต่งตั้ง​โยอาช​และ​ตะโกน​ออก​มา​ว่า “ขอ​ให้​กษัตริย์​จง​เจริญ”

12 เมื่อ​นาง​อาธาลิยาห์​ได้ยิน​เสียง​อึกทึก​ของ​ประชาชน​ที่​กำลัง​วิ่ง​และ​โห่ร้อง​ให้​กับ​กษัตริย์ นาง​ออก​ไป​หา​พวกเขา​ที่​วิหาร​ของ​พระยาห์เวห์ 13 นาง​มอง​ออก​ไป​และ​เห็น​กษัตริย์​องค์นั้น​ยืน​อยู่​ข้าง​เสา​ของ​เขา​ที่​ทางเข้า มี​พวกเจ้าหน้าที่​และ​คน​เป่า​แตร​อยู่​ข้างๆ​กษัตริย์ และ​ประชาชน​ทั้งหมด​บน​แผ่นดินนั้น​ก็​กำลัง​สนุก​สนาน​รื่นเริง​และ​เป่า​แตรกัน พวก​นักร้อง​กับ​นักดนตรี​ก็​กำลัง​ร้อง​นำ​บท​สรรเสริญ นาง​อาธาลิยาห์​จึง​ฉีก​เสื้อ​ของ​นาง​ออก+ 23:13 ฉีก​เสื้อ​ของ​นาง​ออก เป็น​วิธี​ที่​แสดง​ให้​เห็น​ว่า​นาง​ผิดหวัง​มาก และ​ตะโกน​ว่า “พวก​ทรยศ พวก​ทรยศ”

14 นักบวช​เยโฮยาดา​ได้​ส่ง​พวก​นายร้อย​ที่​ดูแล​กองทัพ เขา​พูด​กับ​พวกนั้น​ว่า “นำ​ตัว​นาง​ออก​ไป​จาก​ท่ามกลาง​กองทัพ​และ​ฆ่า​ทุกคน​ที่​ติดตาม​นาง” เพราะ​นักบวช​พูด​ว่า “อย่า​ฆ่า​นางใน​วิหาร​ของ​พระยาห์เวห์” 15 ดังนั้น พวกเขา​จึง​จับ​ตัว​นาง​ไว้ได้ ตอน​ที่​นาง​วิ่ง​ไป​ถึง​ทางเข้า​ของ​ประตูม้า ใน​เขตวัง พวกเขา​จับ​นาง​และ​ฆ่า​นาง​ที่นั่น

16 แล้ว​เยโฮยาดา​ก็​ได้​ทำ​สัญญา​ว่า เขา​และ​ประชาชน​ทั้งหมด​รวมทั้ง​กษัตริย์​จะ​เป็น​ประชาชน​ของ​พระยาห์เวห์ 17 ประชาชน​ทั้งหมด​ไป​ที่​วิหาร​ของ​พระ​บาอัล​และ​รื้อ​มันทิ้ง พวกเขา​ทุบ​พวก​แท่นบูชา และ​รูป​เคารพ​ทั้งหลาย และ​ฆ่า​มัทธาน​ที่​เป็น​นักบวช​ของ​พระ​บาอัล​ที่​หน้า​แท่นบูชา​เหล่านั้น

18 แล้ว​เยโฮยาดา​ก็​ได้​ตั้ง​ให้​นักบวช​ชาว​เลวี​ดูแล​วิหาร​ของ​พระยาห์เวห์ ตาม​ที่​ดาวิด​เคย​มอบหมาย​งานนี้​ให้​กับ​พวกเขาทำ พวกนี้​จะ​ต้อง​ถวาย​เครื่อง​เผา​บูชา​ทั้งตัว ให้​กับ​พระยาห์เวห์ ตาม​กฎ​ของ​โมเสส ด้วย​ใจ​ชื่นบาน​และ​ร้องเพลง​ตาม​ที่​ดาวิด​ได้​สั่งไว้ 19 เยโฮยาดา​ยัง​จัด​เวร​ยาม​ไว้​เฝ้า​ประตู​ต่างๆ​ของ​วิหาร​ของ​พระยาห์เวห์ เพื่อ​ป้องกัน​ไม่ให้​คน​ที่​ไม่​บริสุทธิ์​เข้า​มา​ใน​วิหาร

20 เยโฮยาดา​พา​พวก​นายร้อย พวก​ขุนนาง พวก​ผู้ปกครอง​ประชาชน​และ​ประชาชน​ของ​ดินแดนนี้​ทั้งหมด​รวมทั้ง​กษัตริย์​ลง​มา​จาก​วิหาร​ของ​พระยาห์เวห์ พวกเขา​เข้า​ไป​ใน​วัง​ผ่าน​ทาง​ประตู​ด้านบน​และ​ให้​กษัตริย์​นั่ง​บน​บัลลังก์ 21 และ​ประชาชน​ทั้งหมด​ของ​แผ่นดิน​ต่าง​ก็​รื่นเริง​ยินดีกัน เมือง​ทั้งเมือง​ก็​สงบ​สุข​เพราะ​นาง​อาธาลิยาห์​ถูก​ฆ่า​ตาย​ด้วย​ดาบแล้ว

24

กษัตริย์​โยอาช​ซ่อมแซม​วิหาร

(2 พกษ. 11:21-12:21)

1 โยอาช​มี​อายุ​เจ็ด​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​สี่สิบ​ปี แม่​ของ​เขา​ชื่อ​ว่า​ศิบียาห์ นาง​มา​จาก​เบเออร์เชบา 2 ตลอด​ชั่วชีวิต​ของ​นักบวช​เยโฮยาดา เขา​ทำ​ใน​สิ่ง​ที่​ถูกต้อง​ใน​สายตา​ของ​พระยาห์เวห์ 3 เยโฮยาดา​เลือก​เมีย​สอง​คน​ให้​กับ​โยอาช และ​โยอาช​ก็​มี​ลูกชาย​ลูกสาว​มากมาย

4 ต่อมา​ภายหลัง โยอาช​ตัดสินใจ​ที่​จะ​ซ่อมแซม​วิหาร​ของ​พระยาห์เวห์ 5 เขา​เรียก​พวก​นักบวช​กับ​ชาว​เลวี​มา​ชุมนุม​กัน​และ​พูด​กับ​พวกเขา​ว่า “ไป​ตาม​เมือง​ต่างๆ​ของ​ยูดาห์​และ​ไป​รวบรวม​เงิน​ที่​ชาว​อิสราเอล​ทั้งหมด​ต้อง​จ่าย​เป็น​ประจำ​ทุกปี เพื่อ​ที่​จะ​นำ​มา​ซ่อมแซม​วิหาร​ของ​พระเจ้า​ของ​พวกท่าน ให้​ไป​เดี๋ยวนี้” แต่​พวก​ชาว​เลวี​ไม่​ยอม​ทำ​ใน​ทันที

6 กษัตริย์​จึง​เรียก​ตัว​เยโฮยาดา​ที่​เป็น​หัวหน้า​นักบวช​มา​และ​พูด​กับ​เขาว่า “ทำไม​ท่าน​จึง​ไม่​สั่ง​ให้​พวก​ชาว​เลวี​ไป​นำ​เงิน​ภาษี​จาก​ยูดาห์​และ​เยรูซาเล็ม​มา เป็น​ภาษี​ที่​โมเสส​ผู้รับใช้​ของ​พระยาห์เวห์​ได้​กำหนด​ไว้​ให้​กับ​ชุมชน​อิสราเอล เพื่อ​ใช้​สำหรับ​เต็นท์​ที่​เก็บ​ข้อตกลง”

7 ใน​อดีต พวก​ลูกชาย​ของ​นาง​อาธาลิยาห์​หญิง​ชั่ว ได้​บุก​เข้า​ไป​ใน​วิหาร​ของ​พระเจ้า และ​ได้​ขน​เอา​ข้าวของ​เครื่องใช้​ศักดิ์สิทธิ์​เหล่านั้น​ไป​ใช้​กับ​พระ​บาอัล

8 กษัตริย์​สั่ง​ให้​ทำ​หีบ​ขึ้น​มา​ใบ​หนึ่ง และ​ให้​นำ​มัน​ไป​วาง​ไว้​ที่​ด้านนอก​ตรง​ประตู​ของ​วิหาร​ของ​พระยาห์เวห์ 9 แล้ว​พวก​เลวี​ก็​ป่าว​ประกาศ​ไป​ทั่วทั้ง​ยูดาห์​และ​เยรูซาเล็ม ให้​พวกเขา​เอา​เงิน​ภาษี​มา​ให้​กับ​พระยาห์เวห์ เงิน​ภาษีนี้​เป็น​สิ่ง​ที่​โมเสส​ผู้รับใช้​ของ​พระเจ้า​เคย​เรียกร้อง​จาก​ชาว​อิสราเอล​ใน​ช่วง​ที่​พวกเขา​อยู่​ใน​ทะเลทราย 10 พวกเจ้าหน้าที่​และ​ประชาชน​ทั้งหมด ต่าง​นำ​เงิน​ของ​พวกเขา​มา​ให้​ด้วย​ความ​เต็มใจ พวกเขา​ใส่​เงิน​เหล่านั้น​ไว้​ใน​หีบ​ใบนั้น​จนเต็ม 11 เมื่อ​พวก​เลวี​นำ​หีบ​มา​ให้​พวกเจ้าหน้าที่​ของ​กษัตริย์ และ​พวกเขา​เห็น​ว่า​มี​เงิน​อยู่​เต็มแล้ว เลขานุการ​ของ​กษัตริย์​และ​เจ้าหน้าที่​ของ​หัวหน้า​นักบวช ก็​จะ​เข้า​มา​และ​เอา​เงิน​ออก​จากหีบ และ​นำ​หีบนั้น​กลับ​ไป​ไว้​ที่​เดิม​อีกครั้ง พวกเขา​ทำ​อย่างนี้​เป็น​ประจำ​และ​รวบรวม​เงิน​ได้​เป็น​จำนวน​มาก 12 กษัตริย์​และ​เยโฮยาดา​เอา​เงินนี้​ไป​จ่าย​ให้​กับ​พวก​คน​ที่ทำ​งาน​ให้​กับ​วิหาร​ของ​พระยาห์เวห์ พวกเขา​จ้าง​พวก​ช่าง​ก่อ​ตึก​และ​ช่างไม้ และ​ยัง​จ้าง​พวก​คนงาน​ที่​ชำนาญ​เกี่ยวกับ​เหล็ก​และ​ทอง​สัมฤทธิ์​ให้​มา​ซ่อมแซม​วิหาร​ของ​พระยาห์เวห์

13 พวก​คน​ที่​ทำ​งาน​ล้วนแต่​เป็น​คน​ขยัน และ​การ​ซ่อมแซม​ก้าวหน้า​ไป​เรื่อยๆ​ด้วย​ฝีมือ​ของ​พวกเขา พวกเขา​สร้าง​วิหาร​ของ​พระเจ้า​ขึ้น​ใหม่​อีกครั้ง ตาม​แบบ​เดิม​และ​ทำ​ให้​มัน​มั่นคง​แข็งแรงขึ้น 14 เมื่อ​พวกเขา​ทำ​เสร็จ​หมดแล้ว ก็​นำ​เงิน​ที่​เหลือ​ไป​ให้​กับ​กษัตริย์​และ​เยโฮยาดา พวกเขา​เอา​เงินนั้น​ไป​ทำ​เครื่องใช้​สำหรับ​วิหาร​ของ​พระยาห์เวห์ เป็น​เครื่องใช้​สำหรับ​งาน​รับใช้ และ​สำหรับ​เครื่อง​เผา​บูชา พวกเขา​ยัง​ทำ​ถ้วย​และ​สิ่ง​อื่นๆ​จาก​ทองคำ​และ​เงิน ตลอด​ระยะ​เวลา​ที่​เยโฮยาดา​ยัง​มี​ชีวิต​อยู่ มี​การ​ถวาย​เครื่อง​เผา​บูชา​ใน​วิหาร​ของ​พระยาห์เวห์​เป็นประจำ

15 ต่อมา​เยโฮยาดา​แก่​ตัวลง และ​ตาย​ไป​ใน​ขณะ​ที่​มี​อายุ​หนึ่งร้อย​สามสิบปี 16 เป็น​เพราะ​ความดี​ที่​เขา​ทำ​ไป​ใน​อิสราเอล​เพื่อ​พระเจ้า​และ​วิหาร​ของ​พระองค์ ศพ​ของ​เขา​จึง​ถูก​ฝัง​ไว้​กับ​พวก​กษัตริย์​ใน​เมือง​ของ​ดาวิด

โยอาช​หลงไป​จาก​พระยาห์เวห์

17 ภายหลัง​ที่​เยโฮยาดา​ตาย​ไปแล้ว พวกเจ้าหน้าที่​ของ​ยูดาห์​ได้​มา​ก้มกราบ​ต่อ​กษัตริย์ และ​กษัตริย์​ก็​ฟัง​พวกเขา 18 พวกเขา​ละทิ้ง​วิหาร​ของ​พระยาห์เวห์​พระเจ้า​ของ​บรรพบุรุษ​ของ​พวกเขา และ​หัน​ไป​สักการะ​บูชา​พวก​เสา​ของ​พระ​อาเชราห์ และ​รูป​เคารพ​ทั้งหลาย เป็น​เพราะ​ความผิดนี้​ของ​พวกเขา ความ​โกรธ​ของ​พระเจ้า​จึง​ลง​มา​ที่​ยูดาห์​และ​เยรูซาเล็ม 19 ถึงแม้​พระยาห์เวห์​ได้​ส่ง​พวก​ผู้พูดแทนพระเจ้า​มา​ให้​กับ​ประชาชน เพื่อ​ที่​จะ​ชัก​นำ​พวกเขา​กลับ​มา​หา​พระองค์ และ​ถึง​แม้​พวก​ผู้พูดแทนพระเจ้า​เหล่านั้น​จะ​ต่อ​ว่า​พวกเขา​แล้ว​ก็ตาม แต่​พวกเขา​ก็​ไม่​ยอมฟัง

20 แล้ว​พระวิญญาณ​ของ​พระเจ้า​ก็​มา​สถิต​กับ​เศคาริยาห์​ลูกชาย​ของ​นักบวช​เยโฮยาดา เขา​ยืน​อยู่​ต่อหน้า​ประชาชน​และ​พูด​ว่า “นี่​คือ​สิ่ง​ที่​พระเจ้า​พูด ‘ทำไม​พวกเจ้า​จึง​ไม่​เชื่อฟัง​คำสั่ง​ต่างๆ​ของ​พระยาห์เวห์ พวกเจ้า​จะ​ไม่​รุ่งเรือง​อีก​ต่อ​ไป เพราะ​พวกเจ้า​ละ​ทิ้ง​พระยาห์เวห์ พระองค์​ก็​จะ​ละทิ้ง​พวกเจ้า​เหมือน​กัน’”

21 แต่​ประชาชน​วาง​แผน​ต่อต้าน​เศคาริยาห์ และ​กษัตริย์​สั่ง​ให้​ประชาชน​เอา​หิน​ขว้าง​เขา​จน​ตาย​ที่​ลาน​ของ​วิหาร​ของ​พระยาห์เวห์ 22 กษัตริย์​โยอาช​ลืม​บุญคุณ​ที่​เยโฮยาดา​พ่อ​ของ​เศคาริยาห์​เคย​มี​ต่อเขา และ​ได้​ฆ่า​ลูกชาย​ของ​เยโฮยาดาตาย เมื่อ​เขา​ใกล้​จะ​ขาดใจ​ตายนั้น เขา​พูด​ว่า “ขอ​ให้​พระยาห์เวห์​เห็น​สิ่งนี้​และ​ลงโทษ​เจ้าด้วย”

23 ใน​ช่วง​ปลายปี กองทัพ​ของ​ชาว​อารัม​ยก​มา​สู้รบ​กับ​โยอาช พวกนั้น​บุก​เข้า​ยูดาห์​และ​เยรูซาเล็ม​และ​ฆ่า​พวก​ผู้นำ​ทั้งหมด​ของ​ประชาชน ชาว​อารัม​ส่ง​ข้าวของ​ที่​ยึด​มา​ได้​กลับ​ไป​ให้​กับ​กษัตริย์​ของ​พวกเขา​ใน​ดามัสกัส 24 ถึงแม้​ว่า​กองทัพ​ของ​ชาว​อารัม​จะ​ยก​กัน​มา​ไม่​มาก แต่​พระยาห์เวห์​ก็​ทำให้​กองทัพ​ขนาด​ใหญ่​ของ​โยอาช​ต้อง​ตก​ไป​อยู่​ใน​กำมือ​ของ​พวก​อารัม เพราะ​ชาว​ยูดาห์​ละทิ้ง​พระยาห์เวห์​พระเจ้า​ของ​บรรพบุรุษ​ของ​พวกเขา คำตัดสิน​โทษ​ได้​ตก​อยู่​ที่​โยอาช 25 เมื่อ​พวก​ชาว​อารัม​ถอย​ทัพ​ไปแล้ว พวกเขา​ก็​ทิ้ง​โยอาช​ที่​บาดเจ็บ​สาหัสไว้ พวกเจ้าหน้าที่​ของ​โยอาช​คบคิด​กัน​ทรยศ​เขา เพราะ​เขา​ได้​ฆ่า​ลูกชาย​ของ​นักบวช​เยโฮยาดา​ตาย และ​คน​พวกนั้น​ก็​ได้​ฆ่า​เขา​ตาย​บน​เตียง​ของ​เขาเอง ศพ​ของ​โยอาช​ถูกฝัง​อยู่​ใน​เมือง​ของ​ดาวิด แต่​ไม่​ได้​อยู่​ใน​หลุม​ฝังศพ​ของ​พวก​กษัตริย์

26 พวก​คน​ที่​รวม​หัว​กัน​ต่อต้าน​เขา​คือ ศาบาด​ลูกชาย​ของ​นาง​ชิเมอัท​ชาว​อัมโมน กับ​เยโฮซาบาด​ลูกชาย​ของ​นาง​ชิมริท​ชาว​โมอับ 27 รายชื่อ​พวก​ลูกชาย​ของ​โยอาช พวก​คำพูด​มากมาย​จาก​พระเจ้า​ที่​ต่อต้านเขา และ​บันทึก​การ​ซ่อมแซม​วิหาร​ของ​พระเจ้า มี​เขียน​อยู่​ใน​คำ​อธิบาย​ใน​หนังสือ​พงศ์​กษัตริย์ และ​อามาซิยาห์​ลูกชาย​ของ​โยอาช​ก็​ได้​ขึ้น​เป็น​กษัตริย์​สืบ​ต่อ​จากเขา

25

กษัตริย์​อามาซิยาห์​ปกครอง​ยูดาห์

(2 พกษ. 14:1-20)

1 อามาซิยาห์​มี​อายุ​ยี่สิบห้าปี ตอน​ที่​เขา​ขึ้น​เป็น​กษัตริย์​และ​เขา​ครอง​บัลลังก์​อยู่​ใน​เมือง​เยรูซาเล็ม​เป็น​เวลา​ยี่สิบเก้าปี แม่​ของ​เขา​มี​ชื่อ​ว่า เยโฮอัดดาน นาง​มา​จาก​เมือง​เยรูซาเล็ม 2 อามาซิยาห์​ทำ​สิ่ง​ที่​ถูกต้อง​ใน​สายตา​ของ​พระยาห์เวห์ แต่​ไม่​ได้​ทำ​ด้วย​ความจริงใจ 3 หลังจาก​ที่​อามาซิยาห์​ทำ​ให้​แผ่นดิน​มั่นคง​เป็น​ปึก​แผ่นแล้ว เขา​ได้​สั่ง​ฆ่า​พวก​ข้าราชการ​ที่​เคย​ฆ่า​กษัตริย์​ผู้​เป็น​พ่อ​ของเขา 4 แต่​เขา​ไม่​ได้​ฆ่า​พวก​ลูกชาย​ของ​คน​เหล่านั้น เขา​ทำ​ตาม​กฎ​ที่​เขียน​ไว้​ใน​หนังสือ​ของ​โมเสส ที่​พระยาห์เวห์​สั่ง​ไว้​ว่า “อย่า​ประหาร​พ่อแม่​เพราะ​สิ่ง​ที่​ลูกๆ​เขา​ทำ และ​อย่า​ประหาร​ลูกๆ​เพราะ​สิ่ง​ที่​พ่อแม่​เขาทำ แต่​ให้​ประหาร​คน​สำหรับ​บาป​ของ​เขา​เองเท่านั้น”+ 25:4 อย่า​ประหาร​พ่อแม่ … บาป​ของ​เขา​เองเท่านั้น ดู​ใน เฉลยธรรมบัญญัติ 24:16

5 อามาซิยาห์​เรียก​ประชุม​ชาว​ยูดาห์ เขา​ได้​จัด​หมวด​หมู่​พวกเขา​ตาม​ครอบครัว และ​ตั้ง​พวก​นายพัน​นายร้อย​ให้​ดูแล​หมวด​หมู่​เหล่านี้ พวก​ผู้นำ​มี​หน้าที่​ดูแล​พวก​ทหาร​ทั้งหมด​ที่​มา​จาก​เผ่า​ยูดาห์​และ​เผ่า​เบนยามิน เขา​เกณฑ์​คน​ที่​มี​อายุ​ตั้งแต่​ยี่สิบ​ปี​ขึ้นไป ซึ่ง​มี​จำนวน​สามแสน​คน ที่​พร้อม​ที่​จะ​ออก​ศึก​พร้อม​หอก​และโล่ 6 อามาซิยาห์​ยัง​จ้าง​นักรบ​อีก​หนึ่ง​แสนคน​มา​จาก​อิสราเอล​ด้วย​เงิน​หนัก​ประมาณ​สามตันครึ่ง 7 แต่​คน​ของ​พระเจ้า​คน​หนึ่ง​มา​หา​เขา​และ​พูด​ว่า “ข้าแต่​กษัตริย์ อย่า​ให้​กองทัพ​อิสราเอล​เหล่านี้​ไป​กับ​ท่าน เพราะ​พระยาห์เวห์​ไม่​ได้​อยู่​กับ​ชาว​อิสราเอล และ​ไม่​ได้​อยู่​กับ​ประชาชน​ของ​เอฟราอิม 8 ถึง​แม้​ว่า​ท่าน​จะ​ออก​ไป​สู้รบ​อย่าง​กล้าหาญ พระเจ้า​ก็​จะ​ทำ​ให้​ท่าน​พ่ายแพ้​ต่อหน้า​ศัตรู เพราะ​พระเจ้า​มี​ฤทธิ์​อำนาจ​ที่​จะ​ช่วยเหลือ​ท่าน​หรือ​จะ​ทำให้​ท่าน​พ่ายแพ้​ก็​ได้” 9 อามาซิยาห์​ถาม​คน​ของ​พระเจ้า​คนนั้น​ว่า “แล้ว​เงิน​สามตันครึ่ง​ที่​เรา​ได้​จ่าย​ให้​กับ​พวก​กองทัพ​ของ​ชาว​อิสราเอล​ไปแล้วล่ะ” คน​ของ​พระเจ้า​ตอบ​ว่า “พระยาห์เวห์​จะ​ให้​ท่าน​มาก​กว่านี้อีก”

10 อามาซิยาห์​จึง​ไล่​กองทัพ​ที่​มา​จาก​เอฟราอิม​กลับ​บ้านไป พวกเขา​โกรธ​ชาว​ยูดาห์​มาก​และ​กลับ​บ้าน​ไป​ด้วย​ความ​เคียดแค้น 11 แล้ว​อามาซิยาห์​ก็​แข็งแกร่งขึ้น​และ​นำ​กองทัพ​ของ​เขา​ไป​ที่​หุบเขาเกลือ เขา​ฆ่า​คน​ของ​เสอีร์​ไป​หนึ่งหมื่นคน 12 กองทัพ​ของ​พวก​ยูดาห์​จับ​เป็น​คน​เสอีร์​ได้​หนึ่งหมื่นคน และ​นำ​ตัว​พวกเขา​ขึ้น​ไป​บน​หน้าผา​และ​โยน​พวกเขา​ลง​มา เพื่อ​ให้​ร่างกาย​ของ​พวกเขา​แหลก​เป็น​ชิ้นๆ

13 ใน​เวลา​เดียว​กันนั้น กองทัพ​ของ​อิสราเอล​ที่​อามาซิยาห์​ไล่​กลับ​ไป และ​ไม่​ยอม​ให้​มี​ส่วนร่วม​ใน​การรบ​ครั้งนี้ ได้​เข้า​บุกรุก​เมือง​ต่างๆ​ของ​ชาว​ยูดาห์ ตั้งแต่​สะมาเรีย​ไป​จน​ถึง​เบธโฮโรน พวกเขา​ฆ่า​ประชาชน​ตาย​ไป​สามพันคน​และ​ขน​เอา​ข้าวของ​ต่างๆ​ไป​เป็น​จำนวนมาก

14 เมื่อ​อามาซิยาห์​กลับ​มา​จาก​การ​ฆ่า​พวก​ชาว​เอโดม+ 25:14 ชาว​เอโดม ประชาชน​ของ​เอโดม​หรือ​เสอีร์ เขา​ได้​นำ​เอา​พระ​ทั้งหลาย​ของ​ประชาชน​ชาว​เสอีร์​กลับ​มาด้วย เขา​ตั้ง​พระ​เหล่านั้น​ขึ้น​เป็น​พระ​ประจำตัว​ของเขา และ​กราบไหว้ และ​เผา​เครื่อง​หอมบูชา​ให้​กับ​พระ​เหล่านั้นด้วย 15 ความ​โกรธ​ของ​พระยาห์เวห์​ได้​เผาผลาญ​ต่อ​อามาซิยาห์ พระองค์​ได้​ส่ง​ผู้พูดแทนพระเจ้า​คนหนึ่ง​มา​พบ​เขา และ​พูด​ว่า “ทำไม​เจ้า​ถึง​ไป​ปรึกษา​กับ​พวก​พระ​ของ​ประชาชน​เหล่านี้ ที่​แม้แต่​ประชาชน​ของ​พวกมันเอง ก็​ยัง​ช่วย​ให้​พ้น​จาก​เงื้อม​มือ​ของ​เจ้า​ไม่​ได้เลย”

16 ใน​ขณะ​ที่​เขา​ยัง​พูด​อยู่ กษัตริย์​พูด​กับ​เขา​ว่า “นี่เรา​แต่งตั้ง​ให้​เจ้า​เป็น​ที่ปรึกษา​ของ​เรา​หรือยังไง หุบปาก​เดี๋ยวนี้ ไม่​อย่างนั้น เจ้า​จะ​ต้อง​ตาย” ผู้พูดแทนพระเจ้า​คนนั้น​จึง​เงียบ แต่​แล้ว​ก็​พูด​ขึ้น​มา​ว่า “เรา​รู้​ว่า​พระเจ้า​ตั้งใจ​ที่​จะ​ทำลาย​ท่านแล้ว เพราะ​ท่าน​ได้​ทำ​สิ่งนี้​ลง​ไป​และ​ไม่​ยอมฟัง​คำแนะนำ​จากเรา”

17 แล้ว​อามาซิยาห์​กษัตริย์​แห่ง​ยูดาห์​ได้​ปรึกษา​กับ​พวก​ที่​ปรึกษา และ​ส่ง​คน​ไป​หา​เยโฮอาช กษัตริย์​ของ​อิสราเอล ที่​เป็น​ลูกชาย​ของ​เยโฮอาหาส​ที่​เป็น​ลูกชาย​ของ​เยฮู ข้อ​ความนั้น​ท้าทาย​เยโฮอาช​ว่า “มาสิ มา​สู้​กัน​ซึ่งๆ​หน้า”

18 แต่​กษัตริย์​เยโฮอาช​ของ​อิสราเอล ตอบ​กษัตริย์​อามาซิยาห์​ของ​ยูดาห์​ว่า “ต้นหนาม​ต้นหนึ่ง​ใน​เลบานอน​ได้​ส่งข่าว​มา​ถึง​ต้นสน​ซีดาร์​ต้นหนึ่ง​ใน​เลบานอน​ว่า ‘ให้​ยก​ลูกสาว​ของ​เจ้า​ให้​แต่งงาน​กับ​ลูกชาย​ของ​เรา’ แต่​สัตว์​ป่า​ตัว​หนึ่ง​ใน​เลบานอน​ผ่าน​มา และ​ได้​เหยียบย่ำ​ต้นหนาม​ต้นนั้นไป 19 เจ้า​ว่า ‘ข้า​ชนะ​เอโดม’ และ​ตอนนี้​ใจ​ของ​เจ้า​ก็​พองโต​โอ้อวด แต่​เดี๋ยวนี้ เจ้า​ควร​จะ​อยู่​กับ​บ้าน​ดีกว่า จะ​หา​เรื่อง​ใส่​ตัว​ไป​ทำไม เดี๋ยว​ทั้ง​ตัวเจ้า​และ​เผ่า​ยูดาห์​จะ​ล้ม​ลง​เปล่าๆ”

20 แต่​อามาซิยาห์​ไม่​ยอมฟัง เพราะ​พระเจ้า​ตั้งใจ​ว่า​จะ​มอบ​พวกเขา​ไว้​ใน​มือ​ของ​เยโฮอาช เพราะ​คน​ยูดาห์​ไป​ติดตาม​พวก​พระ​ของ​คนเอโดม

21 ดังนั้น​กษัตริย์​เยโฮอาช​แห่ง​อิสราเอล​จึง​ได้​ยก​มา​เผชิญ​หน้า​กับ​กษัตริย์​อามาซิยาห์​แห่ง​ยูดาห์​ที่​เบธเชเมช​ใน​ยูดาห์ 22 ยูดาห์​ก็​พ่ายแพ้​ต่อ​อิสราเอล และ​คน​ยูดาห์​ต่าง​ก็​หนี​กลับ​บ้าน​ของตน 23 กษัตริย์​เยโฮอาช​แห่ง​อิสราเอล​จับ​ตัว​กษัตริย์​อามาซิยาห์​แห่ง​ยูดาห์​ได้​ที่​เบธเชเมช กษัตริย์​อามาซิยาห์​เป็น​ลูกชาย​ของ​โยอาช ซึ่ง​เป็น​ลูกชาย​ของ​อาหัสยาห์ แล้ว​กษัตริย์​เยโฮอาช​นำ​ตัว​กษัตริย์​แห่ง​ยูดาห์​ไป​ถึง​เมือง​เยรูซาเล็ม และ​ทำลาย​กำแพง​เมือง​เยรูซาเล็ม​ทิ้ง​ไป ตั้งแต่ประตู​เอฟราอิม​ไป​จนถึง​ประตู​ตรง​หัวมุม รวม​ความ​ยาว​ได้​สี่ร้อยศอก 24 เยโฮอาช​เอา​ทองคำ​และ​เงิน​รวมทั้ง​เครื่องใช้​ทั้งหมด​ที่​พบ​อยู่​ใน​วิหาร​ของ​พระเจ้า​ซึ่ง​โอเบด-เอโดม​ดูแล​อยู่ กับ​ทรัพย์​สมบัติ​และ​คน​ใน​วัง​หลาย​คน​กลับ​ไป​ที่​สะมาเรีย​ด้วย

25 หลังจาก​ที่​เยโฮอาช​ลูกชาย​ของ​กษัตริย์​เยโฮอาหาส​แห่ง​อิสราเอล​ตาย​ไปแล้ว อามาซิยาห์​ลูกชาย​ของ​กษัตริย์​โยอาช​แห่ง​ยูดาห์​ก็​มี​ชีวิต​อยู่​ต่อ​ไป​อีก​สิบห้าปี 26 เหตุการณ์​อื่นๆ​ใน​ยุค​สมัย​ของ​อามาซิยาห์​ตั้งแต่​เริ่ม​จนจบ ได้​ถูก​จดบันทึก​ไว้​แล้ว​ใน​หนังสือ​ประวัติ​ของ​พวก​กษัตริย์​แห่ง​ยูดาห์​และ​อิสราเอล 27 ตั้งแต่​เวลา​ที่​อามาซิยาห์​หันเห​ไป​จาก​พระยาห์เวห์ พวก​ประชาชน​ได้​กบฏ​ต่อ​เขา​ใน​เมือง​เยรูซาเล็ม และ​กษัตริย์​ได้​หลบหนี​ไป​ถึง​เมือง​ลาคีช แต่​คน​เหล่านั้น​ได้​ส่ง​คน​ตาม​ล่า​เขา​ถึง​เมือง​ลาคีช​และ​ฆ่า​เขา​ตาย​ที่นั่น 28 และ​พวกเขา​ได้​นำ​ศพ​ของ​อามาซิยาห์​กลับ​มา​กับม้า และ​นำ​มา​ฝัง​ไว้​กับ​บรรพบุรุษ​ของ​เขา​ใน​เมือง​ของดาวิด

26

กษัตริย์​อุสซียาห์​ปกครอง​ยูดาห์

(2 พกษ. 15:1-7)

1 แล้ว​ประชาชน​ทั้งหมด​ของ​ยูดาห์​ก็​ยก​อุสซียาห์​ขึ้น​เป็น​กษัตริย์​ต่อ​จาก​อามาซิยาห์​พ่อ​ของเขา ใน​ขณะนั้น​อุสซียาห์​มี​อายุ​สิบหกปี 2 อุสซียาห์​สร้าง​เมือง​เอโลท​ขึ้น​ใหม่​และ​เอา​กลับ​คืน​มา​ให้​กับ​ชาว​ยูดาห์ หลังจาก​ที่​อามาซิยาห์​ตาย​ไป​อยู่​กับ​บรรพบุรุษ​ของ​เขาแล้ว

3 อุสซียาห์​มี​อายุ​สิบหก​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​ห้าสิบสองปี แม่​ของ​เขา​มี​ชื่อ​ว่า​เยโคลียาห์ นาง​มา​จาก​เมือง​เยรูซาเล็ม 4 เขา​ทำ​สิ่ง​ที่​ถูกต้อง​ใน​สายตา​ของ​พระยาห์เวห์ เหมือน​กับ​ที่​อามาซิยาห์​พ่อ​ของ​เขาทำ 5 เขา​แสวงหา​พระเจ้า​ตลอด​ระยะ​เวลา​ที่​เศคาริยาห์​ยังอยู่ เศคาริยาห์​เป็น​คน​สั่งสอน​ให้​เขา​เกรง​กลัว​พระเจ้า ตราบเท่า​ที่​เขา​ยัง​แสวง​หา​พระยาห์เวห์ พระเจ้า​ก็​จะ​ให้​เขา​ประสบ​ความสำเร็จ

6 อุสซียาห์​ไป​สู้รบ​กับ​พวก​ชาว​ฟีลิสเตีย และ​ทำลาย​กำแพง​ของ​เมืองกัท เมือง​ยับเนห์​และ​เมือง​อัชโดดลง แล้ว​เขา​ก็​สร้าง​เมือง​อีก​หลาย​เมือง​ขึ้นใหม่ ใกล้ๆ​กับ​อัชโดด​และ​ที่​อื่นๆ​ที่​อยู่​ท่ามกลาง​ชาว​ฟีลิสเตีย 7 พระเจ้า​ได้​ช่วยเหลือ​เขา​ต่อสู้​กับ​ชาว​ฟีลิสเตีย​และ​สู้​กับ​พวก​อาหรับ​ซึ่ง​อาศัย​อยู่​ใน​กูร์บาอัล​และ​สู้​กับ​ชาว​เมอูนี 8 พวก​ชาว​อัมโมน​ส่ง​ส่วย​มา​ให้​กับ​อุสซียาห์​และ​ชื่อเสียง​ของ​เขา​ก็​แพร่​กระจาย​ไป​ไกล​ถึง​ชายแดน​ของ​ประเทศ​อียิปต์ เพราะ​เขา​มี​อำนาจ​เพิ่มขึ้น​อย่างมาก

9 อุสซียาห์​สร้าง​ป้อม​ปราการ​ขึ้น​หลาย​แห่ง​ใน​เมือง​เยรูซาเล็ม ที่​ตรง​ประตู​มุม ที่​ประตู​หุบเขา และ​ที่​มุม​กำแพง​และ​ทำ​ให้​พวกมัน​แข็งแรง 10 เขา​ยัง​สร้าง​ป้อม​ปราการ​อีก​หลาย​แห่ง​ใน​ทะเลทราย และ​ได้​ขุด​บ่อน้ำ​ขึ้น​อีก​หลายแห่ง เพราะ​เขา​มี​สัตว์​เลี้ยง​มากมาย​ที่​เชิงเขา​และ​ใน​ที่ราบ เขา​มี​คน​มากมาย​ที่​ทำ​งาน​ให้​กับ​เขา​อยู่​ตาม​ทุ่งนา​ของเขา และ​ใน​สวนองุ่น​ตาม​เนินเขา และ​ใน​แผ่นดิน​ที่​อุดม​สมบูรณ์ เพราะ​เขา​เป็น​คน​ที่รัก​การ​ทำเกษตร

11 อุสซียาห์​มี​กองทัพ​ที่​ได้รับ​การ​ฝึก​มา​เป็น​อย่างดี มี​ความ​พร้อม​ที่​จะ​ออก​ศึก​เป็น​หมวด​หมู่ ตาม​ที่​เยอีเอล​ที่​เป็น​เลขา​และ​มาอาเสอาห์​ที่​เป็น​เจ้าหน้าที่​ได้​เกณฑ์​ไว้ พวกเขา​อยู่​ภายใต้​การ​ควบคุม​ของ​ฮานันยาห์​ซึ่ง​เป็น​เจ้าหน้าที่​คนหนึ่ง​ของ​กษัตริย์ 12 พวก​ผู้นำ​ครอบครัว​ที่​อยู่​เหนือ​นักรบ​พวกนั้น​มี​จำนวน​สองพัน​หกร้อยคน 13 กองทัพ​ที่​อยู่​ภายใต้​คำสั่ง​ของ​พวกเขา มี​สามแสน​เจ็ดพัน​ห้าร้อยคน ทุกคน​ล้วน​ได้รับ​การ​ฝึก​ใน​การ​รบ​มาแล้ว เป็น​กอง​กำลัง​ที่​มี​พละ​กำลัง​ที่​สามารถ​ช่วยเหลือ​กษัตริย์​จาก​ศัตรู​ของ​เขาได้ 14 อุสซียาห์​ได้​จัดหาโล่ หอก หมวก​เหล็ก เสื้อ​เกราะ ธนู​และ​สลิง​สำหรับ​เหวี่ยง​ก้อนหิน ไว้​ให้​กับ​กองทัพทั้งหมด 15 ใน​เยรูซาเล็ม เขา​สร้าง​เครื่อง​กล​ไก​ที่​ได้รับ​การ​ออก​แบบ​โดย​พวก​คน​ที่​มี​ความ​ชำนาญ เพื่อ​ใช้​ตาม​ป้อม​ปราการ​และ​จุด​ป้องกัน​ตาม​มุม​ต่างๆ​เพื่อ​ใช้​ยิง​ลูกศร​และ​ยิง​ก้อนหิน​ขนาดใหญ่ ชื่อเสียง​ของ​เขา​แพร่​กระจาย​ไป​ไกล​และ​กว้างขวาง​มาก เพราะ​เขา​ได้รับ​ความ​ช่วยเหลือ​อย่าง​มากมาย​มหาศาล​จนกระทั่ง​เขา​เป็น​คน​ที่​เต็ม​ไป​ด้วย​อำนาจ

16 แต่​หลังจาก​ที่​อุสซียาห์​มี​อำนาจ​มากขึ้น ความหยิ่ง​ของ​เขา​นำ​เขา​ให้​ตกต่ำลง เขา​ไม่​ซื่อสัตย์​ต่อ​พระยาห์เวห์​พระเจ้า​ของเขา และ​เข้า​ไป​ใน​วิหาร​ของ​พระยาห์เวห์​เพื่อ​ไป​เผา​เครื่อง​หอม​บน​แท่นบูชา​เครื่อง​หอม 17 นักบวช​อาซาริยาห์​กับ​พวก​นักบวช​ที่​กล้าหาญ​อีก​แปดสิบ​คน​ของ​พระยาห์เวห์​ตาม​อาซาริยาห์​เข้าไป 18 พวกเขา​ขัดขวาง​กษัตริย์​และ​พูด​ว่า “ท่าน​อุสซียาห์ ท่าน​ทำ​ไม่ถูก​ที่​มา​เผา​เครื่อง​หอม​ให้​กับ​พระยาห์เวห์เอง การ​เผา​เครื่อง​หอม​เป็น​หน้าที่​ของ​พวก​นักบวช​ที่​เป็น​ลูกหลาน​ของ​อาโรน ผู้​ที่​ได้รับ​การ​อุทิศ​ให้​เผา​เครื่อง​หอม ให้​ออก​จาก​สถานที่​ศักดิ์สิทธิ์​ที่สุดนี้ ออก​ไปเถิด เพราะ​ท่าน​ไม่​ซื่อสัตย์​และ​พระยาห์เวห์ พระเจ้า​จะ​ไม่​ให้​เกียรติ​ท่าน​อีก​ต่อไป”

19 อุสซียาห์​ซึ่ง​ถือ​กระถาง​ไฟ​อยู่​ใน​มือโกรธ ใน​ขณะ​ที่​เขา​กำลัง​โกรธ​พวก​นักบวช​ที่​อยู่​ต่อหน้า​เขา​ตรง​หน้า​แท่นบูชา​เครื่อง​หอม​ใน​วิหาร​ของ​พระยาห์เวห์นั้น หน้าผาก​ของ​อุสซียาห์​ก็​เกิด​เป็น​โรค​ผิวหนัง​ร้ายแรง​ขึ้นมา 20 เมื่อ​อาซาริยาห์​ที่​เป็น​หัวหน้า​นักบวช​และ​พวก​นักบวช​คน​อื่นๆ​มองดู​อุสซียาห์ พวกเขา​ก็​เห็น​ว่า​เขา​เป็น​โรค​ผิวหนัง​ร้ายแรง​ที่​หน้าผาก ดังนั้น​พวกเขา​จึง​ได้​รีบ​นำ​ตัว​อุสซียาห์​ออกมา ซึ่ง​จริงๆ​แล้ว​ตัว​เขา​เอง​ก็​ตั้งใจ​ที่​จะ​ออก​มา​อยู่แล้ว เพราะ​พระยาห์เวห์​ได้​ลงโทษ​เขาแล้ว 21 กษัตริย์​อุสซียาห์​กลาย​เป็น​คน​โรค​ผิวหนัง​ร้ายแรง​ตราบ​จน​วันตาย เขา​อาศัย​อยู่​ใน​วัง​ที่​แยก​ออก​มา​ต่างหาก​สำหรับ​คน​ที่​เป็น​โรค​ผิวหนัง​ร้ายแรง และ​ถูก​ห้าม​ไม่​ให้​เข้า​ไป​ใน​วิหาร​ของ​พระยาห์เวห์ โยธาม​ลูกชาย​ของ​เขา​ทำ​หน้าที่​ใน​วัง​และ​ปกครอง​ประชาชน​ใน​แผ่นดินนั้น​แทนเขา

22 เหตุการณ์​อื่นๆ​ใน​สมัย​ของ​อุสซียาห์​ตั้งแต่​ต้น​จนจบ อิสยาห์​ผู้พูดแทนพระเจ้า​ลูกชาย​ของ​อามอส​ได้​จดบันทึก​ไว้แล้ว 23 อุสซียาห์​ตายไป​อยู่​กับ​บรรพบุรุษ​ของ​เขา​และ​ถูก​ฝัง​ไว้​ใน​ทุ่งนา​ใกล้ๆ​กับ​หลุม​ฝังศพ​ของ​พวก​กษัตริย์ เพราะ​ประชาชน​พูด​ว่า “เขา​เป็น​โรค​ผิวหนัง​ร้ายแรง” และ​โยธาม​ลูกชาย​ของ​เขา​ขึ้น​เป็น​กษัตริย์​สืบต่อ​จากเขา

27

กษัตริย์​โยธาม​ปกครอง​ยูดาห์

(2 พกษ. 15:32-38)

1 โยธาม​มี​อายุ​ยี่สิบห้าปี​ตอน​ที่​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​เป็น​เวลา​สิบหกปี แม่​ของ​เขา​มี​ชื่อ​ว่า​เยรูชา นาง​เป็น​ลูกสาว​ของ​ศาโดก 2 โยธาม​ทำ​สิ่ง​ที่​ถูกต้อง​ใน​สายตา​ของ​พระยาห์เวห์ เหมือน​กับ​ที่​อุสซียาห์​พ่อ​ของ​เขาทำ แต่​ก็​ไม่​เหมือน​พ่อ​ของ​เขา​ทั้งหมด คือ​เขา​ไม่​ได้​ล่วงล้ำ​เข้า​ไป​ใน​วิหาร​ของ​พระยาห์เวห์ แต่​ประชาชน​ก็​ยังคง​ทำ​ผิด​อยู่​เหมือนเดิม 3 โยธาม​สร้าง​ประตู​ด้านบน​ของ​วิหาร​ของ​พระยาห์เวห์​ขึ้นใหม่ และ​ได้​ทำ​การ​ก่อ​สร้าง​มากมาย​ที่​กำแพง​ตรง​เนินเขา​โอเฟล 4 เขา​สร้าง​เมือง​หลาย​เมือง​ใน​แถบ​เนินเขา​ของ​ยูดาห์ และ​สร้าง​ป้อม​กับ​หอคอย​ตามป่า 5 โยธาม​ทำ​สงคราม​กับ​กษัตริย์​ของ​พวก​อัมโมน​และ​สามารถ​เอา​ชนะ​พวกนั้น​ได้ ใน​ปีนั้น ชาว​อัมโมน​ได้​จ่าย​เงิน​หนัก​ประมาณ​สามตันครึ่ง แป้ง​สาลี​และ​ข้าว​บาร์เลย์​อย่าง​ละ​สองล้าน​สองแสน​ลิตร+ 27:5 สองล้าน​สองแสน​ลิตร หรือ​แปล​ตรงๆ​ได้​ว่า “หนึ่งหมื่น​โคระ”​ให้​กับ​กษัตริย์​โยธาม พวก​อัมโมน​ได้​นำ​สิ่ง​ของ​จำนวน​เดียวกันนี้​มา​ให้​เขา​อีก​ใน​ปี​ที่​สอง​และ​ปี​ที่​สาม

6 โยธาม​มี​อำนาจ​มากขึ้น​เรื่อยๆ​เพราะ​เขา​เดิน​อยู่​ต่อหน้า​พระยาห์เวห์​พระเจ้า​ของ​เขา​อย่าง​ซื่อสัตย์​มั่นคง 7 เหตุการณ์​อื่นๆ​ใน​สมัย​ของ​โยธาม รวมทั้ง​พวก​สงคราม​และ​สิ่ง​ต่างๆ​ที่​เขาทำ ได้​ถูก​จดบันทึก​ไว้​ใน​หนังสือ​ของ​พงศ์​กษัตริย์​แห่ง​อิสราเอล​และ​ยูดาห์ 8 เขา​มี​อายุ​ยี่สิบห้า​ปี​เมื่อ​เขา​ขึ้น​เป็น​กษัตริย์​และ​ครอง​บัลลังก์​อยู่​ใน​เมือง​เยรูซาเล็ม​สิบหกปี 9 โยธาม​ตายไป​อยู่​กับ​บรรพบุรุษ​ของ​เขา​และ​ศพ​ของ​เขา​ถูก​ฝัง​อยู่​ใน​เมือง​ของดาวิด และ​อาหัส​ลูกชาย​ของ​เขา​ขึ้น​เป็น​กษัตริย์​ต่อ​จากเขา

28

กษัตริย์​อาหัส​ปกครอง​ยูดาห์

(2 พกษ. 16:1-20)

1 อาหัส​มี​อายุ​ยี่สิบปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​สิบหกปี เขา​ไม่​เหมือน​กับ​ดาวิด​บรรพบุรุษ​ของ​เขา เขา​ไม่​ได้​ทำ​สิ่ง​ที่​ถูกต้อง​ใน​สายตา​ของ​พระยาห์เวห์ 2 อาหัส​เจริญ​รอย​ตาม​พวก​กษัตริย์​ของ​ชนชาติ​อิสราเอล และ​ยัง​หล่อ​พวก​รูป​เคารพ​ขึ้นมา เพื่อ​สักการะ​บูชา​พระ​บาอัลด้วย 3 เขา​เผา​เครื่อง​บูชา​ใน​หุบเขา​เบนฮินโนม+ 28:3 หุบเขา​เบนฮินโนม คือ​หุบเขา​แห่ง​ฮินโนม ตั้ง​อยู่​ทาง​ทิศใต้​และ​ตะวันตก​ของ​เมือง​เยรูซาเล็ม มี​เด็ก​ทารก​และ​เด็ก​หนุ่ม​หลาย​คน​ถูก​เผา​ที่​หุบเขา​แห่งนี้​เพื่อ​ให้​เป็น​เครื่อง​สังเวย​แก่​พวก​พระ​เทียม​เท็จ และ​เอา​พวก​ลูกชาย​ของ​เขา​ไป​เผา​ไฟ​เป็น​เครื่อง​บูชา เลียน​แบบ​การ​กระทำ​อัน​น่า​ขยะแขยง​ของ​พวก​ชนชาติ​ทั้งหลาย ที่​พระยาห์เวห์​ได้​ขับไล่​ออก​ไป​ตอน​ที่​อิสราเอล​ย้าย​เข้า​มาอยู่ 4 อาหัส​ถวาย​เครื่อง​สัตวบูชา​และ​เผา​เครื่อง​หอม​ตาม​สถาน​นมัสการ​ต่างๆ​ตาม​ยอดเขา​และ​ใต้​ต้นไม้​ใบ​ร่ม​ทั้งหลาย

5 ดังนั้น​พระยาห์เวห์​พระเจ้า​ของ​เขา จึง​มอบ​เขา​ไว้​ใน​กำมือ​ของ​กษัตริย์​ชาว​อารัม พวก​ชาว​อารัม​เอาชนะ​เขา​และ​กวาด​ต้อน​ประชาชน​จำนวน​มาก​ไป​เป็น​เชลย​ใน​เมือง​ดามัสกัส พระเจ้า​ยัง​มอบ​อาหัส​ให้​ไป​ตก​อยู่​ใน​กำมือ​ของ​กษัตริย์​เปคาห์​แห่ง​อิสราเอล ซึ่ง​ได้​ลงมือ​ฆ่า​คน​ของ​เขา​มากมาย 6 เปคาร์​ลูกชาย​ของ​เรมาลิยาห์ และ​กองทัพ​ของ​เขา​ฆ่า​ทหาร​ยูดาห์​ตาย​ไป​หนึ่งแสน​สองหมื่น​คน​ใน​วันเดียว เพราะ​ยูดาห์​ละทิ้ง​พระยาห์เวห์​พระเจ้า​ของ​บรรพบุรุษ​ของ​พวกเขา 7 ศิครี​นักรบ​ผู้กล้า​ชาว​เอฟราอิม​ฆ่า​มาอาเสอาห์​ลูกชาย​ของ​กษัตริย์​อาหัส รวมทั้ง​อัสรีคัม​ที่​เป็น​เจ้าหน้าที่​ดูแล​วัง กับ​เอลคานาห์​ที่​เป็น​ใหญ่​รอง​ลง​มา​จาก​กษัตริย์​อาหัส

8 กองทัพ​อิสราเอล​จับตัว​ญาติพี่น้อง​ของ​พวกเขา​เอง​ที่​อาศัย​อยู่​ใน​ยูดาห์​ไว้​เป็น​จำนวน​สองแสนคน มี​ทั้ง​ผู้หญิง ลูกชาย​ลูกสาว และ​ยัง​ขน​เอา​ข้าวของ​จำนวน​มากมาย​กลับ​ไป​เมือง​สะมาเรีย 9 เมื่อ​กองทัพ​อิสราเอล​กลับ​มา​ที่​สะมาเรีย ก็​มี​ผู้พูดแทนพระยาห์เวห์​คน​หนึ่ง​ชื่อ​โอเด็ด​ออก​มา​พบ​กับ​พวกเขา​และ​พูด​ว่า “เพราะ​พระยาห์เวห์ พระเจ้า​ที่​บรรพบุรุษ​ของ​พวกท่าน​นับถือ โกรธ​ชาว​ยูดาห์​มาก พระองค์​ถึง​ได้​มอบ​พวก​ยูดาห์​ไว้​ใน​กำมือ​ของ​พวกท่าน แต่​พวกท่าน​กลับ​สังหาร​หมู่​พวกเขา​ด้วย​ความ​เคียดแค้น​ที่​รู้​ไป​ถึง​สวรรค์ 10 และ​ตอนนี้​พวกท่าน​ยัง​กะ​จะ​เอา​พวก​ผู้ชาย ผู้หญิง​ชาว​ยูดาห์​และ​เยรูซาเล็ม​มา​เป็น​ทาส​ของ​พวกท่านอีก อย่างนี้ ตัวพวกท่าน​เอง​ไม่ใช่​หรือ​ที่​กำลัง​ทำ​บาป​ต่อ​พระยาห์เวห์​พระเจ้า​ของ​พวกท่าน 11 ตอนนี้​ฟัง​เรา​ให้ดี ให้​ส่ง​พวก​พี่น้องเหล่านี้​ของ​ท่าน​ที่​ท่าน​ได้​จับ​มา​เป็น​เชลย​กลับบ้าน​ของ​พวกเขา​ไปเถิด เพราะ​ความ​โกรธ​ที่​ดุเดือด​ของ​พระยาห์เวห์​กำลัง​อยู่​เหนือ​พวกท่านแล้ว”

12 แล้ว​พวก​ผู้นำ​ใน​เอฟราอิม​บางคน เช่น อาซาริยาห์​ลูกชาย​ของ​โยฮานัน เบเรคิยาห์​ลูกชาย​ของ​เมซิลเลโมท เยฮิสคียาห์​ลูกชาย​ของ​ชัลลูม และ​อามาสา​ลูกชาย​ของ​หัดลัย ได้​เข้า​มา​ขวาง​กองทัพ​ที่​เพิ่ง​กลับ​มา​จาก​สงคราม 13 พวกเขา​พูด​ว่า “พวกท่าน​ต้อง​ไม่​เอา​เชลย​พวกนี้​มา​ที่นี่ ไม่​อย่างนั้น​พวกเรา​จะ​ทำ​ผิด​ต่อหน้า​พระยาห์เวห์ หรือ​พวกท่าน​กะ​จะ​เพิ่ม​ความ​ผิดบาป​ของ​พวกเรา​ให้​มาก​ยิ่ง​ขึ้น​ไปอีกหรือ เพราะ​ความผิด​ของ​พวกเรา​ตอนนี้​ก็​ยิ่งใหญ่​อยู่แล้ว และ​ความ​โกรธ​อัน​ดุเดือด​ของ​พระองค์​กำลัง​อยู่​เหนือ​ชนชาติ​อิสราเอล”

14 ดังนั้น​พวก​ทหาร​จึง​ปล่อย​พวก​เชลย และ​คืน​ของ​ที่​ยึด​มาได้​ต่อหน้า​พวกเจ้าหน้าที่​และ​คน​ที่​มา​ชุมนุม​กัน​ทั้งหมด 15 ผู้นำ​ทั้ง​สี่​คนนี้​พา​พวก​เชลยไป และ​เอา​เสื้อผ้า​ที่​ทหาร​อิสราเอล​ยึด​มานั้น​มา​ให้​กับ​พวก​เชลย​ทุกคน​ที่​กำลัง​เปลือยกาย​อยู่​ได้​สวมใส่ พวกเขา​หา​รองเท้าให้ รวมทั้ง​จัดหา​อาหาร​และ​เครื่องดื่ม​มา​ให้กิน และ​ยัง​เอา​น้ำมัน​มา​ทา​รักษา​บาดแผล​ให้​กับ​พวกเขา​ด้วย เชลย​ที่​ร่างกาย​อ่อนแอ​ก็​ให้​ขี่ลาไป แล้ว​พวกเขา​ก็​พา​คน​เหล่านี้​กลับ​ไป​ยัง​บ้าน​ของ​พวกเขา​ที่​เยริโค ซึ่ง​เป็น​เมือง​แห่ง​ต้น​ปาล์ม แล้ว​ผู้นำ​ทั้งสี่​คนนี้​ก็​กลับ​สะมาเรีย

16 ใน​เวลา​เดียว​กันนั้น พวก​ชาว​เอโดม​มา​โจมตี​ยูดาห์อีก​และ​กวาด​ต้อน​เชลย​ไป ดังนั้น กษัตริย์​อาหัส​จึง​ได้​ไป​ขอ​ความ​ช่วยเหลือ​จาก​กษัตริย์​อัสซีเรีย 18 พวก​ชาว​ฟีลิสเตีย​โจมตี​เมือง​ต่างๆ​ที่​ตั้ง​อยู่​แถบ​เชิงเขา​และ​ใน​เนเกบ​ของ​ยูดาห์ พวกเขา​ยึด​เมือง​เบธเชเมช เมือง​อัยยาโลน เมือง​เกเดโรท เมือง​โสโค เมือง​ทิมนาห์​และ​กิมโซ รวมทั้ง​หมู่บ้าน​ที่​อยู่​รอบๆ​เมือง​เหล่านั้นไว้ 19 พระยาห์เวห์​ทำให้​ยูดาห์​ต้อง​เจอ​กับ​ปัญหา เพราะ​กษัตริย์​อาหัส​ของ​ยูดาห์​เป็น​ต้นเหตุ เพราะ​เขา​ส่งเสริม​ความ​ชั่วร้าย​ใน​ยูดาห์​และ​ไม่​ซื่อสัตย์​ต่อ​พระยาห์เวห์ 20 กษัตริย์​ทิกลัท-ปิเลเสอร์​แห่ง​อัสซีเรีย​มา​หา​กษัตริย์​อาหัส แต่​ไม่​ได้​มา​ช่วย​กษัตริย์​อาหัสหรอก แต่​มา​สร้าง​ปัญหาให้ 21 อาหัส​เอา​ของ​มีค่า​จาก​วิหาร​ของ​พระยาห์เวห์ จาก​วัง​กษัตริย์ และ​จาก​พวกเจ้าชาย และ​นำ​มัน​ไป​ให้​กับ​กษัตริย์​อัสซีเรีย แต่​มัน​ก็​ไม่​ได้​นำ​ความ​ช่วยเหลือ​อะไร​มา​ให้​เขาเลย

22 ใน​ช่วง​ที่​กษัตริย์​อาหัส​เจอ​กับ​ปัญหา​ความ​ยุ่งยากนั้น กษัตริย์​อาหัส​กลับ​ยิ่ง​ไม่​ซื่อสัตย์​ต่อ​พระยาห์เวห์ 23 เขา​ถวาย​เครื่อง​บูชา​ให้​แก่​พวก​พระ​ของ​ดามัสกัส​ที่​เอา​ชนะเขา เพราะ​กษัตริย์​อาหัส​คิด​ว่า “เป็น​เพราะ​พวก​พระ​เหล่านี้​ได้​ช่วยเหลือ​กษัตริย์​ของ​พวก​อารัม เรา​จะ​ถวาย​เครื่อง​สัตวบูชา​ให้​กับ​พวก​พระ​เหล่านี้ เพื่อ​พระ​เหล่านี้​จะ​ได้​มา​ช่วยเหลือ​เรา​ด้วย” แต่​พระ​พวกนี้​กลับ​ทำให้​เขา​และ​ชนชาติ​อิสราเอล​ทั้งหมด​ล่มจม

24 อาหัส​ได้​รวบรวม​ข้าวของ​เครื่องใช้​ใน​วิหาร​ของ​พระเจ้า​และ​ขน​พวกมัน​ออก​มา​หมด เขา​ปิด​ประตู​วิหาร​ของ​พระยาห์เวห์ และ​ตั้ง​แท่นบูชา​ขึ้น​ตาม​หัว​มุม​ถนน​ทุกเส้น​ใน​เมือง​เยรูซาเล็ม 25 ใน​ทุกๆเมือง​ของ​ยูดาห์ เขา​ก็​สร้าง​สถานที่​นมัสการ​ไว้​มากมาย เพื่อ​เผา​เครื่อง​สัตวบูชา​ให้​กับ​พระ​อื่นๆ​ซึ่ง​เป็น​การ​ยั่วยุ​ความ​โกรธ​ของ​พระยาห์เวห์​พระเจ้า​ของ​บรรพบุรุษ​ของเขา

26 เหตุการณ์​อื่นๆ​ใน​สมัย​ของ​กษัตริย์​อาหัส และ​การ​กระทำ​ทั้งหมด​ของเขา ตั้งแต่​ต้น​จนจบ ได้​ถูก​จดบันทึก​ไว้​ใน​หนังสือ​พงศ์กษัตริย์​แห่ง​ยูดาห์​และ​อิสราเอล 27 อาหัส​ตายไป​อยู่​กับ​บรรพบุรุษ​ของ​เขา และ​ศพ​ของ​เขา​ถูก​ฝัง​อยู่​ใน​เมือง​เยรูซาเล็ม แต่​ไม่​ได้​รวม​อยู่​ใน​หลุม​ฝังศพ​ของ​บรรดา​กษัตริย์​แห่ง​อิสราเอล แล้ว​เฮเซคียาห์​ลูก​ของ​เขา​ก็​ขึ้น​เป็น​กษัตริย์​สืบต่อ​จากเขา

29

กษัตริย์​เฮเซคียาห์​ปกครอง​ยูดาห์

(2 พกษ. 18:1-3)

1 เฮเซคียาห์​มี​อายุ​ยี่สิบห้า​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​ยี่สิบเก้าปี แม่​ของ​เขา​ชื่อ​ว่า​อาบียาห์​เป็น​ลูกสาว​ของ​เศคาริยาห์ 2 เขา​ทำ​สิ่ง​ที่​ถูกต้อง​ใน​สายตา​ของ​พระยาห์เวห์​เหมือน​กับ​ที่​ดาวิด​บรรพบุรุษ​ของ​เขาทำ

3 ใน​เดือน​ที่หนึ่ง​ของ​ปีแรก​ที่​เฮเซคียาห์​ขึ้น​ครอง​บัลลังก์ เขา​เปิด​ประตู​ทั้งหลาย​ของ​วิหาร​ของ​พระยาห์เวห์ และ​ซ่อมแซม​ประตู​เหล่านั้น 4 เขา​เรียก​พวก​นักบวช​และ​ชาว​เลวี​ให้​มา​ชุมนุม​กัน​ที่​ลาน​ด้าน​ตะวันออก 5 และ​พูด​ว่า

“ชาว​เลวี ฟัง​ทางนี้ เตรียม​ตัว​ท่าน​และ​วิหารนี้​ของ​พระยาห์เวห์​พระเจ้า​ของ​บรรพบุรุษ​ท่าน​ให้​พร้อม​สำหรับ​การ​งาน​อัน​ศักดิ์สิทธิ์ ให้​ย้าย​พวก​ของ​ที่​เสื่อม​เสีย​ทั้งหมด​ออก​ไป​จาก​สถานที่​ศักดิ์สิทธิ์ 6 บรรพบุรุษ​ของ​พวกเรา​ไม่​ซื่อสัตย์ พวกเขา​ทำ​ชั่ว​ใน​สายตา​ของ​พระยาห์เวห์​พระเจ้า​ของ​พวกเรา และ​ละทิ้ง​พระองค์ พวกเขา​หัน​หน้า​หนี​ไป​จาก​สถาน​ที่​อยู่​อาศัย​ของ​พระยาห์เวห์+ 29:6 สถาน​ที่​อยู่​อาศัย​ของ​พระยาห์เวห์ อีก​ชื่อ​หนึ่ง​ของ​วิหาร​ใน​เมือง​เยรูซาเล็ม และ​หัน​หลัง​ให้​กับ​พระองค์ 7 พวกเขา​ยัง​ปิด​ประตู​ทุกบาน​ที่​ระเบียง​ทางเดิน​และ​ดับ​ตะเกียง​เหล่านั้นลง พวกเขา​ไม่​ยอม​เผา​เครื่อง​หอม​หรือ​ถวาย​เครื่อง​เผา​บูชา ใน​สถานที่​ศักดิ์สิทธิ์​ให้​กับ​พระเจ้า​ของ​อิสราเอล 8 ดังนั้น​ความ​โกรธ​ของ​พระยาห์เวห์​จึง​ตก​อยู่​บน​ชาว​ยูดาห์​และ​ชาว​เยรูซาเล็ม พระองค์​ทำให้​พวกเขา​กลาย​เป็น​สิ่ง​ที่​น่ากลัว น่า​สยดสยอง และ​น่า​เยาะเย้ย เหมือน​กับ​ที่​พวกท่าน​เห็น​แล้ว​ด้วย​ตา​ของ​พวกท่านเอง 9 นี่​ก็​เป็น​เหตุ​ที่​บรรพบุรุษ​ของ​พวกเรา ถึง​ได้​ล้ม​ตาย​ลง​ด้วยดาบ และ​ลูกชาย​ลูกสาว​และ​เมีย​ของ​พวกเรา​ถึง​ได้​ถูก​จับ​ตัวไป 10 ตอนนี้ เรา​ตั้งใจ​ที่​จะ​ทำ​สัญญา​กับ​พระยาห์เวห์ พระเจ้า​ของ​อิสราเอล เพื่อ​ความ​โกรธ​อัน​ดุเดือด​ของ​พระองค์​จะได้​หันเห​ไป​จาก​พวกเรา 11 ลูกๆเอ๋ย อย่า​ได้​เสีย​เวลา​อีกเลย เพราะ​พระยาห์เวห์​ได้​เลือก​พวกท่าน​ให้​มา​ยืน​อยู่​ต่อหน้า​พระองค์​และ​รับใช้​พระองค์ คอย​ทำ​พิธี​และ​เผา​เครื่อง​หอม​ให้​กับพระองค์”

12 แล้ว​ชาว​เลวี​เหล่านี้​ก็​เริ่ม​ทำงาน

พวก​ที่​มา​จาก​ชาว​โคฮาท​คือ มาฮาท​ลูกชาย​ของ​อามาสัย และ​โยเอล​ลูกชาย​ของ​อาซาริยาห์

พวก​ที่​มา​จาก​ชาว​เมรารี​คือ คีช​ลูกชาย​ของ​อับดี และ​อาซาริยาห์​ลูกชาย​ของ​เยฮาลเลเลล

พวก​ที่​มา​จาก​ชาว​เกอร์โชน​คือ โยอาห์​ลูกชาย​ของ​ศิมมาห์ และ​เอเดน​ลูกชาย​ของ​โยอาห์

13 พวก​ที่​เป็น​ลูกหลาน​ของ​เอลีซาฟาน​คือ ชิมรี​และ​เยอูเอล

พวก​ที่​เป็น​ลูกหลาน​ของ​อาสาฟ​คือ​เศคาริยาห์​และ​มัทธานิยาห์

14 พวก​ที่​เป็น​ลูกหลาน​ของ​เฮมาน​คือ​เยฮีเอล​และ​ชิเมอี

พวก​ที่​เป็น​ลูกหลาน​ของ​เยดูธูน​คือ​เชไมอาห์​และ​อุสซีเอล

15 เมื่อ​พวกเขา​เรียก​ชุมนุม​พวก​พี่น้อง​ของ​เขา และ​ได้​เตรียม​ตัวเอง​ให้​พร้อม​สำหรับ​การงาน​อัน​ศักดิ์สิทธิ์​แล้ว พวกเขา​จึง​เข้า​ไป​ชำระ​วิหาร​ของ​พระยาห์เวห์​ให้​บริสุทธิ์​ตาม​ที่​กษัตริย์​ได้​สั่ง​ไว้ ตาม​คำสั่ง​ของ​พระยาห์เวห์ 16 พวก​นักบวช​ได้​เข้า​ไป​ข้าง​ใน​สถานที่​ศักดิ์สิทธิ์​ของ​พระยาห์เวห์​เพื่อ​ชำระ​ให้​มัน​บริสุทธิ์ พวกเขา​นำ​ของ​ทุกอย่าง​ที่​เป็น​มลทิน​ที่​พวกเขา​พบ​ใน​วิหาร​ของ​พระยาห์เวห์​ออก​ไป​ไว้​ที่​ลาน​ของ​วิหาร​ของ​พระยาห์เวห์ แล้ว​พวก​ชาว​เลวี​ได้​ขน​ของ​เหล่านี้​ไป​ที่​หุบเขา​ขิดโรน 17 พวก​เลวี​ก็​เริ่ม​เตรียม​วิหาร​ของ​พระยาห์เวห์​สำหรับ​การ​งาน​อัน​ศักดิ์สิทธิ์​ขึ้น​ใน​วัน​ที่​หนึ่ง​ของ​เดือน​ที่​หนึ่ง พอ​วัน​ที่แปด​ของ​เดือน​เดียวกัน พวก​เลวี​ก็​เตรียม​มา​จน​ถึง​ที่​ระเบียง​ทางเดิน​ของ​พระยาห์เวห์ และ​ภาย​ใน​อีก​แปดวัน พวกเขา​ก็​เตรียม​วิหาร​ของ​พระยาห์เวห์​สำหรับ​การงาน​อัน​ศักดิ์สิทธิ์ จน​ทุกอย่าง​เสร็จสิ้น​ลง​ใน​วัน​ที่สิบหก​ของ​เดือน​ที่หนึ่ง

18 แล้ว​พวกเขา​ก็​ไป​เข้า​พบ​กษัตริย์​เฮเซคียาห์​และ​รายงาน​ว่า “พวกเรา​ได้​ทำให้​วิหาร ของ​พระยาห์เวห์​ทั้งหมด​บริสุทธิ์​แล้ว ทั้ง​แท่นบูชา​สำหรับ​เครื่อง​เผา​บูชา​กับ​เครื่องใช้​ทั้งหมด รวมทั้ง​โต๊ะ​สำหรับ​วาง​ขนมปัง​ศักดิ์สิทธิ์ กับ​เครื่องใช้​ทั้งหมด​ของ​มัน 19 พวกเรา​ได้​จัดเตรียม​และ​ทำให้​เครื่องใช้​ทั้งหมด​พร้อม​สำหรับ​การงาน​อัน​ศักดิ์สิทธิ์ เครื่องใช้​เหล่านี้ กษัตริย์​อาหัส​ได้​ย้าย​ออกไป เพราะ​ความ​ไม่ซื่อสัตย์​ของ​เขา​ต่อ​พระยาห์เวห์​ใน​ขณะ​ที่​เขา​เป็น​กษัตริย์​อยู่นั้น ตอนนี้​พวกเรา​ได้​เอา​ของ​เหล่านั้น​กลับ​มา​วาง​ไว้​ต่อหน้า​แท่นบูชา​ของ​พระยาห์เวห์​แล้ว”

20 เช้าตรู่​ของ​วัน​ต่อมา กษัตริย์​เฮเซคียาห์​รวบรวม​เจ้าหน้าที่​ใน​เมือง แล้ว​พา​กัน​ขึ้น​ไป​ที่​วิหาร​ของ​พระยาห์เวห์ 21 พวกเขา​นำ​วัว​ตัวผู้​เจ็ดตัว แกะ​ตัวผู้​เจ็ดตัว ลูกแกะ​ตัวผู้​เจ็ดตัว​และ​แพะ​ตัวผู้​เจ็ดตัว​ไป​เป็น​เครื่อง​บูชา​ชำระ​ล้าง​สำหรับ​ราชวงศ์นี้ สำหรับ​สถานที่​ศักดิ์สิทธิ์ และ​สำหรับ​ชาว​ยูดาห์ กษัตริย์​สั่ง​พวก​นักบวช​ที่​เป็น​ลูกหลาน​ของ​อาโรน​ให้​บูชา​สิ่ง​เหล่านี้​บน​แท่นบูชา​ของ​พระยาห์เวห์ 22 ดังนั้น​พวกเขา​จึง​ฆ่า​วัว​ตัวผู้​เหล่านั้น แล้ว​พวก​นักบวช​ก็​เอา​เลือด​ของ​พวกมัน​มา​สาด​ใส่​แท่นบูชา ต่อ​จากนั้น พวกเขา​ก็​ฆ่า​แกะ​ตัวผู้​ทั้งหมด และ​สาด​เลือด​ของ​พวกมัน​ใส่​แท่นบูชา แล้ว​พวกเขา​ก็​ฆ่า​ลูกแกะ​ตัวผู้​แล้ว​สาด​เลือด​ของ​พวกมัน​ใส่​แท่นบูชา 23 ส่วน​พวก​แพะ​ตัวผู้​ที่​เป็น​เครื่อง​บูชา​ชำระ​ล้าง​ถูก​นำ​ไป​ไว้​ต่อหน้า​กษัตริย์​และ​คน​ใน​ที่​ชุมนุม แล้ว​พวกเขา​ก็​วางมือ​ลง​บน​ตัว​พวกมัน 24 แล้ว​พวก​นักบวช​ก็​ฆ่า​แพะ​เหล่านั้น และ​ถวาย​เลือด​ของ​พวกมัน​บน​แท่นบูชา เป็น​เครื่อง​บูชา​ชำระ​ล้าง เพื่อ​ชำระ​สถานที่​ศักดิ์สิทธิ์​แทน​ประชาชน​อิสราเอล​ทั้งหมด เพราะ​กษัตริย์​ได้​สั่ง​ให้​มี​การ​เผา​เครื่อง​บูชา​และ​ถวาย​เครื่อง​บูชา​ชำระ​ล้าง​สำหรับ​ชาว​อิสราเอล​ทั้งหมด

25 เฮเซคียาห์​ได้​ให้​ชาว​เลวี​อยู่​ประจำ​ใน​วิหาร​ของ​พระยาห์เวห์ โดย​ให้​ถือ​ฉาบ พิณใหญ่​และ​พิณเล็ก อย่าง​ที่​กษัตริย์​ดาวิด กาด​ที่​เป็น​คน​ของ​กษัตริย์​ที่​เห็น​นิมิต​ได้ และ​นาธัน​ผู้พูดแทนพระเจ้า ได้​กำหนดไว้ คำสั่ง​นี้​มา​จาก​พระยาห์เวห์​ที่​สั่ง​ผ่าน​ทาง​ผู้พูดแทนพระเจ้า​ทั้งหลาย​ของ​พระองค์ 26 ดังนั้นพวก​ชาว​เลวี​จึง​ยืน​อยู่​พร้อม​ด้วย​พวก​เครื่อง​ดนตรี​ของ​ดาวิด และ​พวก​นักบวช​ก็​ถือ​แตร​อยู่ 27 เฮเซคียาห์​ออก​คำสั่ง​ให้​ถวาย​เครื่อง​เผา​บูชา​บน​แท่นบูชา เมื่อ​เริ่ม​เผา ก็​เริ่ม​ร้องเพลง​ให้​กับ​พระยาห์เวห์​ไปด้วย พร้อมๆ​กับ​การ​เป่า​แตร และ​เล่น​เครื่อง​ดนตรี​ของ​กษัตริย์​ดาวิด​แห่ง​อิสราเอล 28 คน​ใน​ที่​ชุมนุม​ทั้งหมด ก็​ก้ม​ลง​กราบ​นมัสการ ใน​ขณะ​ที่​พวก​นักร้อง​ร้องเพลง และ​พวก​คน​เป่า​แตร​ก็​เป่า​แตร​ไป ทุกอย่างนี้​ดำเนิน​ไป​เรื่อยๆ​จนกระทั่ง​การ​เผา​เครื่อง​เผา​บูชา​สิ้นสุดลง

29 เมื่อ​การ​บูชา​เสร็จสิ้น​ลงแล้ว กษัตริย์​และ​ทุกๆ​คน​ก็​คุกเข่า​ลง​และ​นมัสการ 30 กษัตริย์​เฮเซคียาห์​กับ​พวกเจ้าหน้าที่​ของ​เขา​สั่ง​ให้​ชาว​เลวี​สรรเสริญ​พระยาห์เวห์​ด้วย​บทเพลง​ที่​ดาวิด​และ​อาสาฟ​ผู้ที่​เห็น​นิมิต​ได้​เขียน​ไว้ พวกเขา​ก็​ร้องเพลง​สรรเสริญ​ด้วย​ความ​ดีใจ​และ​ก้ม​หัว​ลง​นมัสการ 31 แล้ว​เฮเซคียาห์​พูด​ว่า “ตอนนี้​พวกเจ้า​ได้​อุทิศตัว​ให้​กับ​พระยาห์เวห์​แล้ว ให้​นำ​พวก​เครื่อง​สัตวบูชา​และ​เครื่อง​บูชา​ขอบคุณ มา​ที่​วิหาร​ของ​พระยาห์เวห์​กันเถิด” ดังนั้น​คน​ใน​ที่​ชุมนุม​จึง​ได้​ถวาย​เครื่อง​สัตวบูชา​และ​เครื่อง​บูชา​ขอบคุณ และ​ทุกๆ​คน​ต่าง​ก็​ถวาย​เครื่อง​เผา​บูชา​ด้วย​ความเต็มใจ 32 เครื่อง​เผา​บูชา​ที่​คน​ใน​ที่​ชุมนุม​นำ​มานั้น มี​วัว​ตัวผู้​เจ็ดสิบตัว แกะ​ตัวผู้​หนึ่งร้อยตัว และ​ลูกแกะ​ตัวผู้​สองร้อยตัว ของ​เหล่านี้​เป็น​เครื่อง​เผา​บูชา​ให้​กับ​พระยาห์เวห์ 33 พวก​สัตว์​ที่​ได้​อุทิศ​ให้​เป็น​เครื่อง​สัตวบูชา​รวมแล้ว​มี​วัว​ตัวผู้​หกร้อยตัว แกะ​กับ​แพะ​สามพันตัว 34 แต่​มี​นักบวช​ไม่​เพียงพอ​ที่​จะ​มา​ช่วย​กัน​ถลก​หนัง​ของ​พวก​เครื่อง​เผา​บูชา ดังนั้น พวก​ญาติๆ​เลวี​ที่​เป็น​ผู้ชาย​จึง​มา​ช่วย​พวกเขา​จน​เสร็จ​งาน และ​จน​กว่า​นักบวช​คน​อื่นๆ​จะ​ชำระตัวเอง เพราะ​ใน​การ​ชำระ​ตัว​ชาว​เลวี​จริงจัง​ยิ่งกว่า​พวก​นักบวช 35 มี​เครื่อง​เผา​บูชา​อย่าง​ล้นเหลือ และ​พวก​ไขมัน​ของ​เครื่อง​สังสรรค์​บูชา และ​เครื่อง​ดื่ม​บูชา​ที่​มา​กับ​เครื่อง​เผา​บูชาด้วย ดังนั้น​งาน​รับใช้​ใน​วิหาร​ของ​พระยาห์เวห์​จึง​ได้รับ​การ​ฟื้นฟู​กลับ​ขึ้น​มา​อีกครั้ง 36 เฮเซคียาห์​กับ​ประชาชน​ทั้งหมด​ต่าง​ก็ดีใจมาก กับ​สิ่ง​ที่​พระเจ้า​ได้​ทำให้​กับ​ประชาชน​ของ​พระองค์ เพราะ​มัน​สำเร็จ​ลง​อย่าง​รวดเร็ว

30

เฮเซคียาห์​ฉลอง​เทศกาล​ปลดปล่อย

1 เฮเซคียาห์​ส่งข่าวสาร​ไป​ถึง​ชาว​อิสราเอล และ​ชาว​ยูดาห์​ทั้งหมด และ​ยัง​เขียน​จดหมาย​ไป​ถึง​ชาว​เอฟราอิม+ 30:1 เอฟราอิม เอฟราอิม​และ​มนัสเสห์​เป็น​ลูกชาย​ของ​โยเซฟ พวกเขา​เป็น​กลุ่ม​ครอบครัว​ที่​มี​ขนาด​ใหญ่​ที่สุด บาง​ครั้ง​เอฟราอิม​และ​มนัสเสห์​ก็​หมายถึง​อาณาจักร​ทาง​เหนือ​ทั้งหมด​ของ​ชนชาติ​อิสราเอล​และ​ชาว​มนัสเสห์ โดย​เชิญ​พวกเขา​ให้​มา​ที่​วิหาร​ของ​พระยาห์เวห์​ใน​เมือง​เยรูซาเล็ม เพื่อ​มา​ร่วม​เฉลิม​ฉลอง​เทศกาล​วัน​ปลด​ปล่อย ให้​กับ​พระยาห์เวห์​พระเจ้า​ของ​อิสราเอล 2 กษัตริย์​กับ​พวกเจ้าหน้าที่​ของ​เขา และ​คน​ใน​ที่​ชุมนุม​ทั้งหมด​ใน​เมือง​เยรูซาเล็ม​ตัดสินใจ​ที่​จะ​เฉลิม​ฉลอง​เทศกาล​ปลด​ปล่อย​ใน​เดือน​ที่​สอง 3 พวกเขา​ไม่​สามารถ​เฉลิม​ฉลอง​เทศกาล​ปลดปล่อย​ใน​เวลา​ปกติได้ เพราะ​มี​นักบวช​ที่​ชำระ​ตัวเอง​ให้​บริสุทธิ์​แล้ว​ไม่​เพียงพอ และ​ประชาชน​ก็​ไม่​ได้​มา​ชุมนุม​กัน​ใน​เมือง​เยรูซาเล็ม 4 ทั้งกษัตริย์​และ​คน​ใน​ที่​ชุมนุม​ต่าง​เห็นดี​ด้วย​กับ​แผนการณ์นี้ 5 พวกเขา​ลง​มติ​ให้​ประกาศ​ไป​ทั่ว​อิสราเอล ตั้งแต่​เมือง​เบเออร์เชบา​ไป​จน​ถึง​เมืองดาน เพื่อ​เรียก​ประชาชน​ให้​มา​ที่​เมือง​เยรูซาเล็ม เพื่อ​มา​เฉลิม​ฉลอง​เทศกาล​ปลดปล่อย​ให้​กับ​พระยาห์เวห์ พระเจ้า​ของ​อิสราเอล มี​ประชาชน​ไม่​กี่​คน​ที่​เคย​เฉลิม​ฉลอง​เทศกาล​ปลดปล่อยนี้​มา​ก่อน ตาม​อย่าง​ที่​กฎ​ได้​สั่งไว้ 6 กษัตริย์​สั่ง​ให้​คน​ส่งข่าว​เดินทาง​ไป​ทั่ว​ทั้ง​แผ่นดิน​อิสราเอล​และ​ยูดาห์ พร้อม​กับ​จดหมาย​ของ​กษัตริย์​และ​พวกเจ้าหน้าที่​ของ​เขา จดหมายนี้​มี​ข้อ​ความ​ว่า

“ประชาชน​ชาว​อิสราเอล​ทั้งหลาย กลับ​มาหา​พระยาห์เวห์​พระเจ้า​ของ​อับราฮัม อิสอัค และ​อิสราเอลเถิด พระองค์​จะ​หัน​กลับ​มาหา​พวกท่าน​ที่​ยัง​เหลืออยู่ และ​หลบหนี​จาก​พวก​กษัตริย์​อัสซีเรีย 7 อย่า​เป็น​เหมือน​บรรพบุรุษ​และ​พวก​พี่น้อง​ของ​พวกท่าน​ที่​ไม่​ยอม​ซื่อสัตย์​ต่อ​พระยาห์เวห์​พระเจ้า​ของ​บรรพบุรุษ​ของ​พวกเขา พระองค์​จึง​ได้​ทำ​ให้​พวกเขา​กลาย​เป็น​สิ่ง​น่า​สยดสยอง อย่าง​ที่​พวกท่าน​เห็น​แล้วนั้น 8 อย่า​ดื้อดึง​เหมือน​กับ​ที่​บรรพบุรุษ​ของ​พวกท่านเป็น ให้​ยอมฟัง​พระยาห์เวห์ และ​มาถึง​ยัง​สถานที่​ศักดิ์สิทธิ์​ของ​พระองค์ ซึ่ง​พระองค์​ได้​ทำให้​ศักดิ์สิทธิ์​ตลอดไป ให้​รับใช้​พระยาห์เวห์​พระเจ้า​ของ​พวกท่าน เพื่อ​ว่า​ความ​โกรธ​อัน​ดุเดือด​ของ​พระองค์ จะ​ได้​หันเห​ออก​ไป​จาก​พวกท่าน 9 ถ้า​พวกท่าน​กลับ​มาหา​พระยาห์เวห์​แล้ว คน​ที่​จับ​พวก​พี่น้อง​และ​ลูกๆ​ของ​พวกท่าน​ไป​จะ​เกิด​ความ​สงสาร​พวกเขา และ​พวก​พี่น้อง​เหล่านั้น​จะ​ได้​กลับ​มา​สู่​แผ่นดิน​แห่งนี้ เพราะ​พระยาห์เวห์​พระเจ้า​ของ​พวกท่าน​นั้น​มี​ความ​เมตตา​กรุณา พระองค์​จะ​ไม่​หัน​หน้า​ไป​จาก​พวกท่าน ถ้า​พวกท่าน​กลับ​มาหา​พระองค์”

10 พวก​คน​ส่งข่าว​ได้​ออก​จาก​เมืองหนึ่ง​ไป​อีก​เมืองหนึ่ง​ใน​เอฟราอิม​และ​มนัสเสห์ ไป​จน​ถึง​เศบูลุน แต่​ประชาชน​กลับ​ดูถูก​และ​เยาะเย้ย​พวกเขา 11 อย่างไร​ก็​ตาม คน​บาง​กลุ่ม​ใน​เผ่า​ของ​อาเชอร์ มนัสเสห์​และ​เศบูลุน ก็​ถ่อมตัว​พวกเขาลง และ​เดินทาง​ไป​ที่​เมือง​เยรูซาเล็ม 12 ส่วน​ใน​ยูดาห์ มือ​ของ​พระเจ้า​ก็​ได้​มา​อยู่​บน​ประชาชน เพื่อ​ทำให้​พวกเขา​เป็น​ใจเดียวกัน ที่จะ​ทำ​สิ่ง​ที่​กษัตริย์​และ​พวกเจ้าหน้าที่​ได้​สั่ง​ไว้นั้น​ตาม​คำพูด​ของ​พระยาห์เวห์

13 ฝูงชน​กลุ่ม​ใหญ่​มาก​มา​ชุมนุม​กัน​ใน​เมือง​เยรูซาเล็ม เพื่อ​เฉลิม​ฉลอง​เทศกาล​ขนมปัง​ไร้เชื้อ ใน​เดือน​ที่สอง 14 พวกเขา​รื้อ​แท่นบูชา​ทั้งหลาย รวมทั้ง​แท่น​เผา​เครื่อง​หอม​ของ​พวก​พระ​ปลอม​ใน​เมือง​เยรูซาเล็ม​ออก​ไป​ทิ้ง​ใน​หุบเขา​ขิดโรน 15 พวกเขา​ฆ่า​ลูกแกะ​ตัวผู้​สำหรับ​เทศกาล​วัน​ปลด​ปล่อย​ใน​วัน​ที่​สิบสี่​ของ​เดือน​ที่สอง พวก​นักบวช​และ​ชาว​เลวี​ต่าง​ก็​รู้สึก​ละอายใจ พวกเขา​จึง​ชำระ​ตัวเอง​ให้​บริสุทธิ์ และ​นำ​เครื่อง​เผา​บูชา​มา​ที่​วิหาร​ของ​พระยาห์เวห์ 16 แล้ว​พวกเขา​ก็​ไป​ทำ​หน้าที่​ตาม​ปกติ​ที่​ได้​กำหนดไว้​ใน​กฏ​ของ​โมเสส​คน​ของ​พระเจ้า พวก​นักบวช​ได้​ประพรม​เลือด​ที่​ชาว​เลวี​นำ​มาให้ 17 เพราะ​มี​คน​อีก​หลาย​คน​ใน​ฝูงชนนี้​ที่​ยัง​ไม่​ได้​ชำระ​ตัวเอง​ให้​บริสุทธิ์ ชาว​เลวี​จึง​ต้อง​ฆ่า​ลูกแกะ​ตัวผู้​ของ​เทศกาล​ปลดปล่อย​สำหรับ​พวก​ที่​ยัง​ไม่​ได้​ผ่าน​พิธี​ชำระ​ล้าง และ​ไม่​สามารถ​ถวาย​ลูกแกะ​ตัวผู้​ให้​กับ​พระยาห์เวห์ได้

18 ถึง​แม้ว่า​ประชาชน​ส่วน​ใหญ่​ที่​มา​จาก​เผ่า​เอฟราอิม มนัสเสห์ อิสสาคาร์​และ​เศบูลุน ยัง​ไม่​ได้​ชำระ​ตัว​ให้​บริสุทธิ์ แต่​พวกเขา​ก็​เข้า​ร่วม​กิน​ใน​เทศกาล​ปลดปล่อยด้วย ซึ่ง​ขัด​กับ​กฎ​ที่​เขียนไว้ แต่​เฮเซคียาห์​ได้​อธิษฐาน​อ้อนวอน​ให้​กับ​พวกเขา​ว่า “ขอ​พระยาห์เวห์​ผู้ทรงดี โปรด​อภัย​ให้​กับ​ทุกๆ​คน 19 ที่​ตั้ง​จิตตั้งใจ​แสวงหา​พระเจ้า คือ​พระยาห์เวห์​พระเจ้า​ของ​บรรพบุรุษ​ของ​เขา ถึงแม้​พวกเขา​จะ​ยัง​ไม่​บริสุทธิ์​ตาม​กฎ​ทั้งหลาย​ของ​สถานที่​ศักดิ์สิทธิ์นี้​ก็ตาม” 20 และ​พระยาห์เวห์​ก็​ได้ยิน​เฮเซคียาห์​และ​ให้​อภัย​กับ​ประชาชน​พวกนั้น 21 ชาว​อิสราเอล​ที่​มา​ชุมนุม​กัน​ใน​เมือง​เยรูซาเล็ม​เฉลิม​ฉลอง​เทศกาล​ขนมปังไร้เชื้อ เป็น​เวลา​เจ็ด​วัน​ด้วย​ความ​รื่นเริง​ยินดี ใน​ขณะ​ที่​ชาว​เลวี​และ​พวก​นักบวช​ร้องเพลง​ให้​กับ​พระยาห์เวห์​ทุกๆวัน คลอ​ไป​กับ​การ​เล่น​เครื่อง​ดนตรี​เพื่อ​สรรเสริญ​พระองค์ 22 เฮเซคียาห์​พูด​ให้กำลังใจ​กับ​ชาว​เลวี​ทั้งหมด ผู้ที่​มี​ความ​เข้าใจ​เป็น​อย่าง​ดี​ใน​งาน​รับใช้​พระยาห์เวห์ เพราะ​ใน​ช่วง​เจ็ด​วันนั้น พวกเขา​ได้​กิน​จาก​ส่วนแบ่ง​ที่​เป็น​ของ​พวกเขา และ​ได้​ถวาย​เครื่อง​สังสรรค์​บูชา และ​ได้​สรรเสริญ​พระยาห์เวห์​พระเจ้า​ของ​บรรพบุรุษ​ของ​พวกเขา

23 แล้ว​คน​ใน​ที่​ชุมนุม​ทั้งหมด ต่าง​ก็​เห็นด้วย​ที่​จะ​ฉลอง​งาน​เทศกาล​ต่อ​ไป​อีก​เจ็ดวัน ดังนั้น พวกเขา​จึง​ฉลอง​กัน​ต่อ​อีก​เจ็ดวัน​อย่าง​สนุก​สนาน 24 กษัตริย์​เฮเซคียาห์​แห่ง​ยูดาห์ ได้​จัดหา​วัว​ตัวผู้​หนึ่งพันตัว และ​แกะ​กับ​แพะ​เจ็ดพันตัว​มา​ให้​กับ​คน​ใน​ที่​ชุมนุม และ​พวกเจ้าหน้าที่​ก็​ได้​จัดหา​วัว​ตัวผู้​หนึ่งพันตัว และ​แกะ​กับ​แพะ​หนึ่งหมื่นตัว​มา​ให้​เหมือนกัน มี​พวก​นักบวช​หลายคน​ได้​ชำระ​ตัวเอง​ให้​บริสุทธิ์แล้ว 25 คน​ใน​ที่​ชุมนุม​ทั้งหมด​ของ​ยูดาห์ พร้อมทั้ง​พวก​นักบวช​และ​ชาว​เลวี​และ​คน​ทั้งหมด​ที่​มา​ชุมนุม​กัน​จาก​ทั่วทั้ง​อิสราเอล รวมทั้ง​พวก​ชาว​ต่างชาติ​ที่​มา​จาก​อิสราเอล​และ​พวก​ที่​ได้​อาศัย​อยู่​ใน​ยูดาห์ ต่าง​ก็​พากัน​ชื่นชม​ยินดี 26 พวกเขา​สนุก​สนาน​กัน​อย่าง​มาก​ใน​เมือง​เยรูซาเล็ม เพราะ​ตั้งแต่​ยุค​ของ​ซาโลมอน​ลูกชาย​ของ​กษัตริย์​ดาวิด​แห่ง​อิสราเอล​เป็น​ต้นมา ยัง​ไม่​เคย​มี​เหตุการณ์​อย่างนี้​มา​ก่อน​ใน​เมือง​เยรูซาเล็ม 27 พวก​นักบวช​กับ​ชาว​เลวี​ยืน​ให้​พร​ประชาชน และ​พระเจ้า​ก็​ได้ยิน​พวกเขา เพราะ​คำ​อธิษฐาน​ของ​พวกเขา​ไป​ถึง​สวรรค์​ซึ่ง​เป็น​สถานที่​ศักดิ์สิทธิ์​ที่​พระองค์​อาศัยอยู่

31

เฮเซคียาห์​ทำลาย​รูปเคารพ

1 เมื่อ​งาน​เฉลิม​ฉลอง​สิ้นสุดลง ชาว​อิสราเอล​ที่​อยู่​ที่​นั่น​ต่าง​ก็​ออก​ไป​ยัง​เมือง​ต่างๆ​ของ​ยูดาห์ แล้ว​พวกเขา​ก็​ไป​ทุบ​รูปปั้น​หิน​ศักดิ์สิทธิ์​ทั้งหลาย​จน​แตก​ละเอียด และ​ไป​โค่น​พวก​เสา​ของ​พระ​อาเชราห์ลง พวกเขา​ทำลาย​สถานที่​นมัสการ​ต่างๆ​และ​บรรดา​แท่นบูชา​ที่​มี​อยู่​ทั่วทั้ง​ยูดาห์​และ​เบนยามิน รวมทั้ง​ใน​เอฟราอิม​และ​ใน​มนัสเสห์ด้วย หลังจาก​ที่​พวกเขา​ได้​ทำลาย​พวกมัน​ทิ้ง​จน​หมดแล้ว ชาว​อิสราเอล​ก็​กลับ​ไป​ยัง​บ้าน​เมือง​ของ​พวกเขา

2 เฮเซคียาห์​แบ่ง​พวก​นักบวช​กับ​ชาว​เลวี​ออก​เป็น​กลุ่มๆ​ตาม​หน้าที่​ของ​พวกเขา​ใน​ฐานะ​นักบวช​และ​ชาว​เลวี เพื่อ​คอย​ถวาย​เครื่อง​เผา​บูชา​และ​เครื่อง​สังสรรค์​บูชา คอย​ทำพิธี​เพื่อ​ขอบคุณ​และ​ร้องเพลง​สรรเสริญ​อยู่​ตาม​ประตู​ของ​ที่​อยู่​อาศัย​ของ​พระยาห์เวห์+ 31:2 ที่​อยู่​อาศัย​ของ​พระยาห์เวห์ หรือ “ค่าย​ของ​พระยาห์เวห์” ซึ่ง​ก็​คือ​ลาน​ของ​วิหาร​ใน​เมือง​เยรูซาเล็ม3 กษัตริย์​ได้​ให้​สัตว์​ของ​กษัตริย์เอง สำหรับ​ใช้​เป็น​เครื่อง​เผา​บูชา​ใน​ตอนเช้า​และ​ตอนเย็น และ​ให้​เป็น​เครื่อง​เผา​บูชา​ใน​วันหยุด​ทางศาสนา​ตาม​ที่​ได้​เขียน​ไว้​ใน​กฎ​ของ​พระยาห์เวห์ 4 เฮเซคียาห์​สั่ง​ประชาชน​ที่​อาศัย​อยู่​ใน​เมือง​เยรูซาเล็ม​ให้​แบ่ง​ผลผลิต​และ​สิ่งของ​ของ​พวกเขา​ให้​กับ​พวก​นักบวช​และ​ชาว​เลวี เพื่อ​พวก​นักบวช​และ​ชาว​เลวี​จะ​ได้​อุทิศ​ตัวเอง​อย่างเต็มที่ เพื่อ​ทำ​ใน​สิ่ง​ที่​กฎ​ของ​พระยาห์เวห์​สั่ง​ให้​พวกเขาทำ 5 ทันที​ที่​คำสั่งนี้​ออก​มา ชาว​อิสราเอล​ก็​ได้​มอบ​พืชผล​ชุด​แรก เหล้าองุ่นใหม่ น้ำมัน​และ​น้ำเชื่อม​ผลไม้ และ​ผลผลิต​ทั้งหมด​จาก​ทุ่งนา​ของ​พวกเขา​ให้​กับ​พวก​นักบวช​และ​ชาว​เลวี​อย่าง​มากมาย พวกเขา​ได้​แบ่ง​ของ​หนึ่ง​ใน​สิบ​ของ​ทุกสิ่ง​ทุกอย่างมา 6 พวก​คน​อิสราเอล​และ​ยูดาห์​ที่​อาศัย​อยู่​ตาม​เมือง​ต่างๆ​ของ​ยูดาห์ ได้​นำ​หนึ่ง​ใน​สิบ​ของ​ฝูง​วัว​และ​แพะ​แกะ รวมทั้ง​หนึ่ง​ใน​สิบ​ของ​ผลผลิต​ของ​เขา​ให้​เป็น​ของขวัญ​ศักดิ์สิทธิ์​ที่​อุทิศ​ให้​กับ​พระยาห์เวห์​พระเจ้า​ของ​พวกเขา มา​ให้​กับ​พวก​นักบวช​และ​ชาว​เลวี​เป็น​กอง​พะเนิน

7 ประชาชน​เริ่ม​ทำ​สิ่งนี้​ใน​เดือน​ที่สาม​และ​สิ้นสุด​ใน​เดือน​ที่เจ็ด 8 เมื่อ​เฮเซคียาห์​กับ​พวกเจ้าหน้าที่​ของ​เขา​มา​เห็น​กอง​ของ​เหล่านี้ พวกเขา​ก็​สรรเสริญ​พระยาห์เวห์ และ​อวยพร​ให้​ประชาชน​ชาว​อิสราเอล

9 เฮเซคียาห์​ถาม​พวก​นักบวช​และ​ชาว​เลวี​เกี่ยวกับ​กอง​ของ​เหล่านี้ 10 อาซาริยาห์​หัวหน้า​นักบวช​จาก​ครอบครัว​ของ​ศาโดก​ตอบ​ว่า “เป็น​เพราะ​ประชาชน​เริ่ม​ที่​จะ​เอา​ของขวัญ​เหล่านี้​มา​ให้​ที่​วิหาร​ของ​พระยาห์เวห์ พวกเรา​จึง​มี​พอกิน​และ​มี​เหลือ​ให้​กับ​คนอื่น เพราะ​พระยาห์เวห์​ได้​อวยพร​ให้​กับ​ประชาชน​ของ​พระองค์ จึง​มี​ของ​เหล่านี้​มากมาย​จน​ล้นเหลือ”

11 เฮเซคียาห์​สั่ง​ให้​พวก​นักบวช​เตรียม​ห้อง​เก็บ​ของ​ไว้​ให้​พร้อม​ใน​วิหาร​ของ​พระยาห์เวห์ และ​พวกเขา​ก็​เตรียม​ห้อง​ไว้​เรียบร้อย 12 แล้ว​พวก​นักบวช​ก็​นำ​ของขวัญ​เหล่านี้​เข้า​ไป​เก็บ​ไว้​อย่าง​ซื่อสัตย์ ของพวกนี้​เป็น​ส่วน​แบ่ง​ที่​คน​นำ​มา​ถวาย คือ​หนึ่ง​ใน​สิบ​ของ​ผลผลิต​ของ​พวกเขา โคนานิยาห์​ชาว​เลวี​ทำ​หน้าที่​ดูแล​ของ​เหล่านี้ และ​ชิเมอี​น้องชาย​ของ​เขา​อยู่​ใน​ตำแหน่ง​รองลงมา 13 โคนานิยาห์​กับ​ชิเมอี​น้องชาย​ของ​เขา เป็น​ผู้​ควบคุม​ดูแล​คน​เหล่านี้ คือ เยฮีเอล อาซาซิยาห์ นาหัท อาสาเฮล เยรีโมท โยซาบาด เอลีเอล อิสมาคิยาห์ มาฮาท​และ​เบไนยาห์ กษัตริย์​เฮเซคียาห์​และ​อาซาริยาห์​ที่​เป็น​เจ้าหน้าที่​ดูแล​วิหาร​ของ​พระเจ้า เป็น​ผู้​เลือก​คน​เหล่านี้​ขึ้นมา 14 โคเร​ลูกชาย​ของ​อิมนาห์​ชาว​เลวี เป็น​ผู้​ดูแล​ประตู​ฝั่ง​ตะวันออก เขา​ทำ​หน้าที่​ดูแล​เครื่อง​บูชา​ที่​ผู้คน​สมัครใจ​เอา​มา​ถวาย​พระยาห์เวห์เอง และ​เขา​ก็​ยัง​รับผิดชอบ​ใน​การ​แจกของ​ที่​คน​เอา​มา​ถวาย​ให้​กับ​พระยาห์เวห์​และ​ของขวัญ​ที่​อุทิศ​ให้​กับ​พระองค์ 15 เอเดน มินยามิน เยชูอา เชไมอาห์ อามาริยาห์ เชคานิยาห์ เป็น​ผู้ช่วย​ของ​โคเร คน​พวกนี้​รับใช้​อย่าง​สัตย์ซื่อ​ใน​หัวเมือง​ต่างๆ​ที่​พวก​นักบวช​อาศัยอยู่ พวกเขา​ก็​แจกของ​ให้​กับ​พี่น้อง​ของ​เขา​ตาม​กลุ่ม​ต่างๆ​ของ​พวกเขา แจก​ให้​กับ​ทั้ง​คน​หนุ่ม​และ​คน​แก่​เท่ากัน 16 ผู้ชาย​เหล่านี้​ยัง​แจกของ​ที่​เก็บ​มานี้​ให้​กับ​ผู้ชาย​ที่​มี​อายุ​ตั้งแต่​สาม​ปี​ขึ้นไป ที่​มี​ชื่อ​อยู่​ใน​รายชื่อ​ตระกูล​ต่างๆ​ของ​เลวี คือ​ทุกคน​ที่​เข้า​ไป​ใน​วิหาร​ของ​พระยาห์เวห์ เพื่อ​ทำเวร​ตาม​หน้าที่​ประจำ​วัน ที่​ได้รับ​มอบหมาย​และ​ตาม​กลุ่ม​เวร​ของ​พวกเขา 17 นักบวช​ก็​ได้รับ​ส่วนแบ่ง​ของ​เขา​จาก​ของ​ที่​คน​เอา​มา​ถวาย​พระยาห์เวห์ ตาม​ครอบครัว​ที่​ได้​ลง​ทะเบียน​ไว้​ตาม​รายชื่อ​ตระกูล​ต่างๆ​ของ​เลวี คน​เลวี​ที่​มี​อายุ​ยี่สิบ​ปี​ขึ้นไป​ก็​จะ​ได้รับ​ส่วนแบ่ง​ของ​เขา​ตาม​กลุ่ม​และ​ความ​รับผิดชอบ 18 ลูก​เล็กๆ​ของ​เลวี เมีย และ​ลูกชาย​ลูกสาว​ของเขา ก็​จะ​ได้รับ​ส่วนแบ่งด้วย เลวี​ทุกคน​ที่​มี​รายชื่อ​อยู่​ใน​ประวัติ​ครอบครัว​เลวี​ก็​จะ​ได้รับ​ส่วนแบ่งนี้ เพราะ​พวกเขา​สัตย์ซื่อ​ที่​จะ​รักษา​ตัวเอง​ให้​บริสุทธิ์ และ​พร้อม​ที่​จะ​รับใช้ 19 ลูกหลาน​ของ​อาโรน​บางคน คือ​พวก​นักบวช มี​ไร่นา​อยู่​ใกล้​เมือง​ต่างๆ​ที่​พวก​เลวี​อาศัยอยู่ และ​ลูกหลาน​ของ​อาโรน​บางคน​ก็​อาศัย​อยู่​ใน​เมือง แต่​ละ​เมือง​เหล่านี้​ก็​จะ​มี​การ​เลือก​ชื่อ​พวก​ผู้ชาย​ขึ้นมา เพื่อ​แบ่ง​ของ​ที่​เก็บ​รวบรวม​มานี้​ให้​กับ​ลูกหลาน​ของ​อาโรน และ​แบ่ง​ให้​กับ​พวก​ผู้ชาย​และ​คน​ที่​มี​รายชื่อ​ใน​ประวัติ​ครอบครัว​ของ​เลวี

20 อย่างนี้ กษัตริย์​เฮเซคียาห์​ก็​ทำ​สิ่ง​ที่​ดี​เหล่านั้น​ใน​ยูดาห์ เขา​ได้​ทำ​สิ่ง​ที่​ดี ถูกต้อง​และ​สัตย์ซื่อ​ต่อหน้า​พระยาห์เวห์ พระเจ้า​ของเขา 21 งาน​ทุกอย่าง​ที่​เขา​เริ่ม​ก็​สำเร็จ​ด้วยดี ไม่ว่า​จะ​เป็น​เรื่อง​การรับใช้​ใน​วิหาร​ของ​พระเจ้า และ​การ​เชื่อฟัง​กฎ​และ​คำสั่ง​ต่างๆ​และ​การ​ติดตาม​พระเจ้า​ของเขา เฮเซคียาห์​ทำ​สิ่ง​เหล่านี้​ทั้งหมด​ด้วย​สิ้นสุดใจ​ของเขา

32

กษัตริย์​อัสซีเรีย​บุก​ยูดาห์

(2 พกษ. 18:13-37; อสย. 36:1-22)

1 หลังจาก​เหตุการณ์​เหล่านั้น​และ​สิ่ง​ทั้งหลาย​ที่​เฮเซคียาห์​ทำ​ด้วย​ความซื่อสัตย์​แล้ว กษัตริย์​เซนนาเคอริบ​ของ​อัสซีเรีย​ได้​ยก​ทัพ​มา​บุก​ยูดาห์ เขา​ล้อม​เมือง​ต่างๆ​ที่​เป็น​ป้อม​ปราการไว้ โดย​คิด​ที่​จะ​ตี​เมือง​เหล่านั้น​มา​เป็น​ของเขา 2 เมื่อ​เฮเซคียาห์​รู้​ว่า​เซนนาเคอริบ​บุก​เข้า​มา กะ​จะ​สู้รบ​กับ​เมือง​เยรูซาเล็ม 3 เฮเซคียาห์​ก็​ปรึกษา​กับ​พวกเจ้าหน้าที่​และ​พวก​ทหาร​ของเขา เกี่ยวกับ​การ​กั้น​น้ำ​ไม่​ให้​ไหล​ออก​จาก​ตาน้ำ​ที่​อยู่​นอก​เมือง แล้ว​พวกเขา​ก็​ได้​ช่วยเหลือ​เฮเซคียาห์ 4 คน​จำนวน​มาก​มา​ชุมนุมกัน​และ​พวกเขา​ก็​ช่วย​กัน​ปิด​ตาน้ำ​ทั้งหมด​และ​ปิด​ลำธาร​ที่​ไหล​ผ่าน​แผ่นดิน​แห่งนั้น พวกเขา​พูด​ว่า “เมื่อ​พวก​กษัตริย์​ของ​อัสซีเรีย​บุก​เข้ามา เรื่อง​อะไร​จะ​ให้​พวกมัน​มา​เจอ​กับ​น้ำ​มากมาย” 5 แล้ว​เฮเซคียาห์​ก็​ทำงาน​อย่าง​หนัก​ใน​การ​ซ่อมแซม​ส่วน​ที่​แตก​ร้าว​ของ​กำแพง​และ​หอคอย เขา​สร้าง​กำแพง​ด้านนอก​ขึ้น​อีก​ชั้นหนึ่ง และ​ได้​เสริม​ที่มั่น​บน​ที่​ลาดชัน​ทาง​ด้าน​ตะวันออก​ของ​เมือง​เยรูซาเล็ม​เก่า​ให้​แข็งแรง​มากขึ้น เขา​ยัง​ทำ​อาวุธ​และ​โล่​ขึ้น​อีก​จำนวน​มาก 6 เขา​ได้​แต่งตั้ง​เจ้า​หน้าที่​ทาง​ทหาร​ขึ้น​เหนือ​ประชาชน และ​เรียก​ประชุม​พวกเขา​พร้อม​กัน​ที่​ลาน​ตรง​ประตู​เมือง และ​พูด​ปลุกใจ​พวกเขา​ว่า 7 “ให้​เข้มแข็ง​และ​กล้าหาญไว้ อย่า​กลัว​หรือ​ท้อแท้​ต่อ​กษัตริย์​อัสซีเรีย หรือ​ต่อ​กองทัพ​ขนาด​ใหญ่​ที่​มา​กับ​เขาเลย เพราะ​ผู้ที่​อยู่​ฝ่าย​เรานั้น​ยิ่งใหญ่​กว่า​ผู้ที่​อยู่​ฝ่ายเขา 8 ผู้ที่​อยู่​กับ​เขา​เป็น​เพียง​ทหาร​ที่​มี​เลือดเนื้อ แต่​ผู้ที่​อยู่​กับ​พวกเรา​คือ​พระยาห์เวห์​พระเจ้า​ของ​พวกเรา พระองค์​จะ​ช่วยเหลือ​พวกเรา และ​จะ​ต่อสู้​ให้​กับ​พวกเรา” ดังนั้น​กษัตริย์​เฮเซคียาห์​ของ​ยูดาห์​ก็​ทำ​ให้​ประชาชน​มี​กำลังใจ​ขึ้น

9 ต่อมา ขณะ​ที่​กษัตริย์​เซนนาเคอริบ​ของ​อัสซีเรีย​กับ​กองทัพ​ทั้งหมด​ของ​เขา​กำลัง​ล้อม​เมือง​ลาคีช​อยู่ เขา​ได้​ส่ง​พวกเจ้าหน้าที่​มา​ที่​เมือง​เยรูซาเล็ม พร้อม​กับ​ข้อความ​สำหรับ​กษัตริย์​เฮเซคียาห์​ของ​ยูดาห์​และ​ประชาชน​ทั้งหมด​ของ​ยูดาห์​ที่​อยู่​ที่นั่น​ว่า

10 “กษัตริย์​เซนนาเคอริบ​ของ​อัสซีเรีย​พูด​อย่างนี้​ว่า พวกเจ้า​กำลัง​พึ่งพิง​อะไร​หรือ ถึง​ยัง​คอยรับ​การ​โจมตี​ของ​เรา​อยู่​ใน​เมือง​เยรูซาเล็ม 11 เมื่อ​เฮเซคียาห์​พูด​ว่า ‘พระยาห์เวห์​พระเจ้า​ของ​พวกเรา​จะ​ช่วยเหลือ​พวกเรา​ให้​พ้น​จาก​เงื้อมมือ​ของ​กษัตริย์​อัสซีเรีย’ เขา​กำลัง​ชักจูง​ให้​พวกเจ้า​หลงผิดไป และ​มอบ​พวกเจ้า​ให้​ไป​ตาย​เพราะ​ขาด​อาหาร​และ​น้ำ​ดื่ม 12 ก็​ตัว​เฮเซคียาห์​เอง​ไม่ใช่หรือ ที่​รื้อ​พวก​สถาน​นมัสการ และ​แท่นบูชา​ทั้งหลาย​ของ​พระองค์นั้น​ทิ้งไป และ​ได้​พูด​กับ​ชาว​เมือง​ยูดาห์​และ​เยรูซาเล็ม​ว่า ‘พวกท่าน​ต้อง​นมัสการ​และ​เผา​เครื่อง​หอม​บน​แท่นบูชานี้​เพียง​แท่นเดียว’ 13 พวกเจ้า​ก็​รู้​อยู่แล้ว​นี่​ว่า​เรา​กับ​บรรพบุรุษ​ของ​เรา​ได้​จัดการ​กับ​ชนชาติ​ทั้งหลาย​ของ​แผ่นดิน​อื่นๆ​ยังไงบ้าง พวก​พระ​ของ​ชนชาติ​เหล่านั้น สามารถ​ช่วย​แผ่นดิน​ของ​พวกเขา​ให้​พ้น​จาก​เงื้อมมือ​ของ​เรา​ได้​หรือ 14 บรรพบุรุษ​เรา​ได้​ทำลาย​ชนชาติ​เหล่านั้น ไม่​มี​พระ​ของ​ชนชาติ​ไหน​สามารถ​ช่วยเหลือ​ประชาชน​ของ​เขา​ให้​พ้น​จาก​เงื้อม​มือ​ของ​เรา​ได้เลย แล้ว​พวกเจ้าคิด​ว่า พระ​ของ​พวกเจ้า​จะ​ช่วยเหลือ​พวกเจ้า ให้​พ้น​จาก​เงื้อม​มือ​เรา​ได้หรือ 15 ตอนนี้ อย่า​ปล่อย​ให้​เฮเซคียาห์​หลอกลวง​พวกเจ้า หรือ​ชักนำ​พวกเจ้า​ให้​หลงผิด​ไป​อย่างนี้ อย่า​ไป​เชื่อเขา เพราะ​ไม่​เคย​มี​พระ​ของ​ชนชาติ​ไหน​หรือ​อาณาจักร​ไหน​ที่​สามารถ​ช่วยเหลือ​ประชาชน​ของมัน ให้​พ้น​จาก​เงื้อมมือ​ของ​เรา หรือ​จาก​เงื้อม​มือ​ของ​บรรพบุรุษ​เรา อย่า​คิดนะ​ว่า​พระ​ของ​เจ้า​จะ​สามารถ​ช่วย​เจ้า​ให้​พ้น​จาก​เงื้อมมือ​ของ​เรา​ไปได้”

16 พวกเจ้าหน้าที่​ของ​เซนนาเคอริบ​ได้​พูด​ดูถูก​ต่อ​พระยาห์เวห์​ผู้​เป็น​พระเจ้า และ​ต่อ​เฮเซคียาห์​ผู้รับใช้​ของ​พระองค์ 17 กษัตริย์​อัสซีเรีย​ยัง​เขียน​จดหมาย​หมิ่นประมาท​พระยาห์เวห์​พระเจ้า​ของ​ชนชาติ​อิสราเอล และ​พูด​ต่อต้าน​พระองค์​ว่า “พวกพระ​ของ​ชนชาติ​อื่นๆ​ใน​แผ่นดิน​อื่นๆ​ไม่​ได้​ช่วยกู้​ประชาชน​ของ​พวกมัน ให้​พ้น​จาก​เงื้อมมือ​ของ​เรา พระ​ของ​เฮเซคียาห์​ก็​จะ​ไม่​ช่วยกู้​ประชาชน​ของ​มัน​จาก​เงื้อมมือ​ของ​เรา​เหมือนกัน” 18 แล้ว​พวกเขา​ก็​ได้​ตะโกนเสียง​ดัง​ใส่​ประชาชน​ของ​เยรูซาเล็ม​ที่​อยู่​บน​กำแพง พวกเขา​พูด​เป็น​ภาษา​ฮีบรู เพื่อ​คน​เยรูซาเล็ม​จะ​ได้​เข้าใจ แล้ว​ตกใจกลัว และ​หวั่นไหว จะ​ได้​ยึดเอา​เมืองได้ 19 พวกเขา​พูด​ดูถูก​พระเจ้า​ของ​เยรูซาเล็ม อย่าง​กับ​ว่า​พระองค์​เป็น​เหมือน​พวก​พระ​ของ​ชนชาติ​อื่นๆ​ใน​โลก​ซึ่ง​มนุษย์​เป็น​คน​สร้าง​ขึ้น​กับมือ

พระเจ้า​ช่วยกู้​ยูดาห์

(2 พกษ. 19:1-37; อสย. 37:1-38)

20 กษัตริย์​เฮเซคียาห์​กับ​อิสยาห์​ผู้พูดแทนพระเจ้า​ลูกชาย​ของ​อามอส​อธิษฐาน​ต่อ​สวรรค์​เกี่ยวกับ​เรื่องนี้ 21 และ​พระยาห์เวห์​ได้​ส่ง​ทูตสวรรค์​องค์​หนึ่ง มา​ทำลาย​พวก​นักรบ พวก​ผู้นำ​และ​พวกเจ้าหน้าที่​ทั้งหมด​ใน​ค่าย​ของ​กษัตริย์​อัสซีเรีย ดังนั้น​เขา​จึง​ต้อง​ถอยทัพ​กลับ​แผ่นดิน​ของ​เขา​ด้วย​ความ​อับอาย​ขายหน้า และ​เมื่อ​เขา​เข้า​ไป​ใน​วัด​ของ​พระ​ของ​เขา พวก​ลูกชาย​บางคน​ของ​เขา​ก็​เอา​ดาบ​ฆ่า​เขา 22 ดังนั้น​พระยาห์เวห์​ได้​ช่วย​เฮเซคียาห์​และ​ประชาชน​ชาว​เยรูซาเล็ม ให้​พ้น​จาก​เงื้อมมือ​ของ​กษัตริย์​เซนนาเคอริบ​ของ​อัสซีเรีย และ​จาก​เงื้อมมือ​ของ​ศัตรู​ทั้งหลาย​ของ​เขาด้วย พระองค์​ให้​เขา​พัก​จาก​การ​สู้รบ​รอบด้าน 23 มี​คน​หลาย​คน​นำ​เครื่อง​บูชา​มากมาย​มา​ที่​เมือง​เยรูซาเล็ม​เพื่อ​ถวาย​ให้​กับ​พระยาห์เวห์ และ​นำ​ของขวัญ​ที่​มี​ค่า​หลาย​อย่าง​มา​ให้​กับ​กษัตริย์​เฮเซคียาห์​ของ​ยูดาห์ ตั้งแต่นั้น​มา ชนชาติ​อื่นๆ​ทั้งหมด​ก็​ให้​ความ​เคารพ​นับถือ​กษัตริย์​เฮเซคียาห์

เฮเซคียาห์​ป่วย

(2 พกษ. 20:1-11; อสย. 38:1-8)

24 ต่อมา​เฮเซคียาห์​ป่วย​และ​ใกล้​ตาย เขา​ได้​อธิษฐาน​ต่อ​พระยาห์เวห์ พระองค์​ตอบ​เขา​และ​ให้​ลางดี​กับ​เขา​อย่างหนึ่ง+ 32:24 ให้​ลางดี​กับ​เขา​อย่างหนึ่ง ดู​ใน อิสยาห์ 38:1-8 ใน​เรื่อง​ที่​เกี่ยวกับ​เฮเซคียาห์​และ​สิ่ง​ที่​พระยาห์เวห์​ได้​ให้​เขา​มี​ชีวิต​อยู่​ต่อ​อีก 15 ปี25 แต่​ใจ​ของ​เฮเซคียาห์​เย่อหยิ่ง และ​ไม่​ระลึก​ถึง​บุญคุณ​ของ​พระเจ้า​ที่​มี​ต่อเขา ดังนั้น​ความโกรธ​ของ​พระยาห์เวห์​จึง​ตก​มา​ที่​ตัว​เขา​และ​ที่​ชาว​ยูดาห์​กับ​ชาว​เยรูซาเล็ม 26 แล้ว​เฮเซคียาห์​ก็​ได้​สำนึกผิด​ใน​ความ​เย่อหยิ่ง​ที่​อยู่​ใน​ใจ​เขา ประชาชน​ใน​เมือง​เยรูซาเล็ม​ก็​เหมือน​กัน ดังนั้น ความ​โกรธ​ของ​พระยาห์เวห์​จึง​ไม่​ได้​ตกลง​มา​บน​พวกเขา​ใน​ช่วง​ที่​เฮเซคียาห์​ยัง​มี​ชีวิต​อยู่

เฮเซคียาห์​โอ้​อวด​ทรัพย์​สมบัติ

(2 พกษ. 20:12-19; อสย. 39:1-8)

27 เฮเซคียาห์​มี​ทรัพย์สิน​และ​เกียรติยศ​มากมาย เขา​สร้าง​คลัง​เก็บ​สมบัติ​ของ​เขา​เพื่อ​ใส่​เงิน ทองคำ​และ​พลอย​มีค่า​ทั้งหลาย รวมทั้ง​เครื่องเทศ โล่​กับ​ของ​มีค่า​ทุกอย่าง 28 เขา​ยัง​สร้าง​โรง​เก็บ​ข้าว เหล้าองุ่นใหม่​และ​น้ำมัน และ​เขา​ทำ​คอกสัตว์​ให้​กับ​ฝูง​วัว​นานาชนิด และ​ฝูง​แพะแกะ 29 เขา​สร้าง​หมู่บ้าน​หลายแห่ง และ​มี​ฝูง​สัตว์เลี้ยง​จำนวน​มากมาย​มหาศาล เพราะ​พระเจ้า​ทำให้​เขา​ร่ำรวยมาก 30 เฮเซคียาห์​เป็น​ผู้ที่​กั้น​ทางน้ำ​ด้านบน​ของ​บ่อน้ำ​กิโฮน และ​เปลี่ยน​เส้นทาง​ให้​น้ำ​ไหล​ลง​ไป​ทาง​ด้าน​ตะวันตก​ของ​เมือง​ของดาวิด เขา​ประสบ​ความสำเร็จ​ใน​ทุกสิ่ง​ทุกอย่าง​ที่​เขา​ลงมือทำ

31 ครั้งหนึ่ง พวก​ผู้นำ​ของ​บาบิโลน​ส่ง​ทูต​มา​ถาม​เขา​เกี่ยวกับ​หมายสำคัญ​อัน​มหัศจรรย์​ที่​ได้​เกิดขึ้น​บน​แผ่นดิน​แห่งนี้+ 32:31 หมายสำคัญ … แห่งนี้ ดู​ใน อิสยาห์ 38:1-8 พระเจ้า​ปล่อย​ให้​เขา​ทำ​ตาม​ใจตัวเอง​เพื่อ​ทดสอบ​เขา​และ​เพื่อ​ที่​จะ​ได้​รู้​ทุกสิ่ง​ทุกอย่าง​ที่​อยู่​ใน​ใจ​ของเขา+ 32:31 ใน​ใจ​ของเขา ดู​ใน 2 พงศ์​กษัตริย์ 20:12-19

เฮเซคียาห์​ตาย

(2 พกษ. 20:20-21)

32 เหตุการณ์​อื่นๆ​ใน​สมัย​ของ​เฮเซคียาห์​และ​ความดี​ที่​เขา​ทำ​ไว้นั้น​ได้​ถูก​จดบันทึก​ไว้​ใน​หนังสือ​พงศ์​กษัตริย์​แห่ง​ยูดาห์​และ​อิสราเอล ใน​ส่วน​ที่​เป็น​นิมิต​ของ​อิสยาห์​ผู้พูดแทนพระเจ้า​ที่​เป็น​ลูกชาย​ของ​อามอส 33 เฮเซคียาห์​ตายไป​อยู่​กับ​บรรพบุรุษ​ของเขา และ​ศพ​ของ​เขา​ถูก​ฝัง​อยู่​ที่​เนินเขา​อัน​เป็น​ที่ตั้ง​หลุม​ฝังศพ​ของ​ลูกหลาน​ของ​ดาวิด ชาว​ยูดาห์​และ​ประชาชน​ของ​เยรูซาเล็ม​ทั้งหมด​ให้​เกียรติ​กับ​เขา​เมื่อ​เขา​ตาย และ​มนัสเสห์​ลูกชาย​ของ​เขา​ก็​ขึ้น​เป็น​กษัตริย์​สืบต่อ​จากเขา

33

กษัตริย์​มนัสเสห์​ปกครอง​ยูดาห์

(2 พกษ. 21:1-18)

1 มนัสเสห์​มี​อายุ​สิบสอง​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​เป็น​เวลา​ห้าสิบห้าปี 2 มนัสเสห์​ทำ​สิ่ง​ที่​ชั่วร้าย​ใน​สายตา​ของ​พระยาห์เวห์ เขา​ทำ​สิ่ง​ที่​น่า​สะอิดสะเอียน​ต่างๆ​เหมือน​กับ​ที่​ชนชาติ​ที่​พระยาห์เวห์​ได้​ขับ​ไล่​ออก​ไป​ตอน​ที่​อิสราเอล​ย้าย​เข้า​มา​ใน​แผ่นดินนี้​ได้ทำ 3 มนัสเสห์​สร้าง​สถาน​นมัสการ​ต่างๆ​ขึ้น​มา​ใหม่ ที่​เฮเซคียาห์​พ่อ​ของ​เขา​เคย​พัง​ทิ้ง​ไปแล้ว เขา​ยัง​ได้​ตั้ง​แท่นบูชา​ทั้งหลาย​ให้​กับ​พวก​พระ​บาอัล และ​สร้าง​พวกเสา​ของ​พระ​อาเชราห์ขึ้น เขา​กราบ​ไหว้​ดวงดาว​ทั้งหลาย​บน​ท้องฟ้า​และ​รับใช้​พวกมัน 4 เขา​สร้าง​พวก​แท่นบูชา​ให้​กับ​พวก​พระ​ต่างชาติ​ขึ้น​ใน​วิหาร​ของ​พระยาห์เวห์ ซึ่ง​เป็น​สถานที่​ที่​พระยาห์เวห์​เคย​พูด​ไว้​ว่า “ชื่อ​ของ​เรา​จะ​อยู่​ใน​เมือง​เยรูซาเล็ม​ตลอดไป” 5 มนัสเสห์​ยัง​สร้าง​แท่นบูชา​ขึ้น​สองแท่น​ให้​กับ​ดวงดาว​ทั้งหลาย​ตรง​ลาน​ทั้งสอง​ใน​วิหาร​ของ​พระยาห์เวห์ 6 เขา​เอา​พวก​ลูกชาย​ของ​เขา​มา​เผา​ไฟ​เป็น​เครื่อง​บูชา​ใน​หุบเขา​เบนฮินโนม เขา​ร่าย​เวทมนตร์​คาถา ดู​หมอ และ​ทำ​ไสยศาสตร์ เขา​ไป​ปรึกษา​กับ​พวก​คน​ทรงเจ้า​และ​พวก​หมอผี เขา​ทำ​ความ​ชั่ว​มากมาย​ใน​สายตา​ของ​พระยาห์เวห์ ซึ่ง​ยั่วยุ​ให้​พระองค์​โกรธ 7 เขา​ให้​คน​แกะสลัก​รูป​เคารพขึ้น​และ​นำ​ไป​วางไว้​ใน​วิหาร​ของ​พระเจ้า ที่​พระเจ้า​เคย​พูด​ไว้​กับ​ดาวิด​และ​ซาโลมอน​ลูก​ของ​ดาวิด​ว่า “ใน​วิหาร​แห่งนี้​และ​ใน​เมือง​เยรูซาเล็ม​ที่​เรา​ได้​เลือก​ออก​มา​จาก​เผ่า​ทั้งหมด​ของ​ชนชาติ​อิสราเอล เรา​จะ​วาง​ชื่อ​ของ​เรา​ไว้​ที่นี่​ตลอดไป 8 ถ้า​พวกเขา​เพียง​แต่​ระมัดระวัง​ที่​จะ​ทำตาม​สิ่ง​ที่​เรา​ได้​สั่ง​พวกเขาไว้ และ​รักษากฎ พวก​ข้อบังคับ และ​กฎเกณฑ์​ต่างๆ​ที่​เรา​ให้ไว้​ผ่านทาง​โมเสส เรา​ก็​จะ​ไม่​ทำ​ให้​พวก​อิสราเอล​ต้องเดิน​เร่ร่อน​พเนจร​อีก​ต่อ​ไป​จาก​แผ่นดิน​ที่​เรา​ได้​กำหนด​ให้​กับ​บรรพบุรุษ​ของ​พวกเขา”

9 แต่​มนัสเสห์​นำ​ชาว​ยูดาห์​และ​ประชาชน​ชาว​เยรูซาเล็ม​ไป​ใน​ทาง​ที่ผิด พวกเขา​ทำ​ใน​สิ่ง​ที่​ชั่วร้าย​ยิ่งกว่า​พวก​ชนชาติ​เหล่านั้น​ที่​พระยาห์เวห์​ได้​ทำลาย​ลง​ไป​ตอน​ที่​ชาว​อิสราเอล​ย้าย​เข้า​มา​ใน​แผ่นดิน

10 พระยาห์เวห์​พูด​กับ​มนัสเสห์​และ​ประชาชน​ของเขา แต่​พวกเขา​ไม่​สนใจ​ฟัง 11 ดังนั้น​พระยาห์เวห์​จึง​นำ​พวก​แม่ทัพ​ของ​กองทัพ​ของ​กษัตริย์​อัสซีเรีย มา​สู้รบ​กับ​พวกเขา และ​จับ​ตัว​มนัสเสห์​ไว้​เป็น​เชลย พวกเขา​เอา​ห่วง​ใส่​จมูก​ของ​มนัสเสห์​ไว้​และ​ล่าม​เขา​ไว้​ด้วย​โซ่​ตรวน​ทอง​สัมฤทธิ์ และ​เอา​ไป​ที่​บาบิโลน

12 เมื่อ​มนัสเสห์​ตก​อยู่​ใน​ความ​ทุกข์ยาก เขา​ก็​ร้องขอ​ความ​เมตตา​จาก​พระยาห์เวห์​พระเจ้า​ของเขา และ​ได้​ถ่อมตัว​ลง​อย่าง​มาก​ต่อหน้า​พระเจ้า​ของ​บรรพบุรุษ​ของเขา 13 เมื่อ​เขา​อธิษฐาน​ต่อ​พระยาห์เวห์ พระองค์​ได้​เปลี่ยนใจ​เพราะ​สงสารเขา แล้ว​พระองค์​ได้​ฟัง​คำ​ร้องขอ​ของเขา พระองค์​จึง​นำ​เขา​กลับ​เมือง​เยรูซาเล็ม และ​กลับ​สู่​อาณาจักร​ของ​เขา แล้ว​มนัสเสห์​ก็​ได้​รู้​ว่า พระยาห์เวห์​คือ​พระเจ้า​ที่​แท้จริง

14 ต่อมา​ภายหลัง เขา​สร้าง​กำแพง​ด้านนอก​เมือง​ของ​ดาวิด กำแพงนี้​ยาว​ไป​ทาง​ตะวันตก​ของ​บ่อน้ำ​กิโฮน​ที่​อยู่​ใน​หุบเขา ทอด​ยาว​ไป​จน​ถึง​ทางเข้า​ประตู​ปลา​และ​ล้อมรอบ​เนินเขา​โอเฟล+ 33:14 โอเฟล ส่วน​ที่​ตั้ง​อยู่​ด้าน​บน​ของ​เมือง​ของ​ดาวิด อยู่​ทางใต้​ของ​บริเวณ​ที่​เป็น​วิหาร เขา​ได้​ต่อเติม​กำแพงนี้​สูงขึ้น​มาก เขา​จัดวาง​กำลัง​พวก​แม่ทัพ​ไว้​ประจำ​ตาม​เมือง​ที่​เป็น​ป้อม​ปราการ​ทั้งหลาย​ของ​ยูดาห์ 15 เขา​ได้​กำจัด​พวก​รูปปั้น​พระ​ต่างชาติ​และ​ย้าย​รูปปั้น​ออก​จาก​วิหาร​ของ​พระยาห์เวห์ เขา​ขน​พวก​แท่นบูชา​ที่​เขา​เคย​สร้าง​ไว้​บน​เนินเขา​ของ​วิหาร​และ​ใน​เมือง​เยรูซาเล็ม​ออก​ไป​ทิ้ง​ที่​นอกเมือง 16 มนัสเสห์​ได้​ซ่อมแซม​แท่นบูชา​ของ​พระยาห์เวห์ และ​ถวาย​เครื่อง​สังสรรค์​บูชา และ​เครื่อง​บูชา​สำหรับ​ขอบคุณ​บน​แท่นบูชานั้น เขา​บอก​ให้​ชาว​ยูดาห์​รับใช้​พระยาห์เวห์​พระเจ้า​ของ​ชนชาติ​อิสราเอล 17 แต่​ประชาชน​ก็​ยังคง​ถวาย​เครื่อง​บูชา​ของ​พวกเขา​ตาม​สถาน​นมัสการ​ต่างๆ​เหมือนเดิม แต่​คราวนี้​พวกเขา​ถวาย​ให้​กับ​พระยาห์เวห์​เท่านั้น​ผู้​เป็น​พระเจ้า​ของ​พวกเขา

18 เหตุการณ์​อื่นๆ​ใน​สมัย​ของ​มนัสเสห์ รวมทั้ง​คำ​อธิษฐาน​ของ​เขา​ต่อ​พระเจ้า​ของเขา และ​คำพูด​ของ​พวก​ผู้ที่​เห็น​นิมิต​ที่​พูด​ใน​นาม​ของ​พระยาห์เวห์ พระเจ้า​ของ​อิสราเอล ได้​ถูก​บันทึก​ไว้​ใน​หนังสือ​ประวัติ​ของ​พงศ์​กษัตริย์​แห่ง​อิสราเอล 19 คำ​อธิษฐาน​ของเขา และ​การ​ที่​พระเจ้า​เปลี่ยนใจ​เพราะ​คำ​วิงวอน​ของ​เขา รวมทั้ง​ความ​บาป​และ​ความ​ไม่​ซื่อสัตย์​ทั้งหมด​ที่​เขา​ได้​ทำไป ตลอด​จน​สถานที่​ต่างๆ​ที่​เขา​ได้​สร้าง​สถาน​นมัสการ และ​จัดตั้ง​พวก​เสา​ให้​กับ​พระ​อาเชราห์ และ​พวก​รูปเคารพ​ต่างๆ​ก่อน​ที่​เขา​จะ​ถ่อม​ตัวเอง ทุกสิ่ง​ทุกอย่างนี้​ได้​เขียน​ไว้​แล้ว​ใน​บันทึก​ของ​พวก​ผู้ที่​เห็น​นิมิต 20 มนัสเสห์​ตายไป​อยู่​กับ​บรรพบุรุษ​ของเขา และ​ศพ​ของ​เขา​ถูก​ฝัง​อยู่​ใน​วัง​ของ​เขาเอง และ​อาโมน​ลูกชาย​ของ​เขา​ก็​ขึ้น​เป็น​กษัตริย์​สืบต่อ​จากเขา

กษัตริย์​อาโมน​ปกครอง​ยูดาห์

(2 พกษ. 21:19-26)

21 อาโมน​มี​อายุ​ยี่สิบสอง​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​สองปี 22 เขา​ทำ​ความ​ชั่ว​ใน​สายตา​ของ​พระยาห์เวห์ เหมือน​กับ​ที่​มนัสเสห์​พ่อ​ของ​เขาทำ อาโมน​กราบไหว้​และ​ถวาย​เครื่อง​สัตวบูชา​ให้​กับ​พวก​รูป​เคารพ​ที่​มนัสเสห์​พ่อ​ของ​เขา​สร้างขึ้น 23 อาโมน​ไม่ได้​ถ่อมตัว​ต่อหน้า​พระยาห์เวห์​เหมือน​กับ​ที่​มนัสเสห์​พ่อ​ของ​เขา​ถ่อมตัวลง แต่​อาโมน​กลับ​ยิ่ง​ทำ​บาป​เพิ่ม​มากขึ้น 24 พวก​ข้าราชการ​ของ​อาโมน​รวมหัว​กัน​ต่อต้านเขา และ​ลอบ​ฆ่า​เขา​ใน​วัง​ของเขา 25 แล้ว​ประชาชน​ใน​แผ่นดินนั้น​ก็​ฆ่า​พวก​ที่​รวมหัวกัน​ฆ่า​กษัตริย์​อาโมน และ​พวกเขา​ก็​ยก​โยสิยาห์​ลูกชาย​ของ​อาโมน​ขึ้น​เป็น​กษัตริย์​ต่อจาก​พ่อ​ของเขา

34

กษัตริย์​โยสิยาห์​ปกครอง​ยูดาห์

(2 พกษ. 22:1-2)

1 โยสิยาห์​มี​อายุ​แปดปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​สามสิบเอ็ดปี 2 เขา​ทำ​สิ่ง​ที่​ถูกต้อง​ใน​สายตา​ของ​พระยาห์เวห์ และ​เดินตาม​ทาง​ของ​ดาวิด​บรรพบุรุษ​ของเขา โยสิยาห์​ไม่​ออก​นอกลู่​นอกทาง​เลย​แม้แต่​นิดเดียว 3 ใน​ปี​ที่แปด​ที่​โยสิยาห์​ปกครองนั้น ใน​ขณะ​ที่​เขา​ยัง​เป็น​เด็ก​หนุ่มมาก เขา​เริ่ม​ค้นหา​พระเจ้า​ของ​ดาวิด​บรรพบุรุษ​ของเขา ใน​ปี​ที่​สิบสอง​ที่​เขา​ปกครองนั้น เขา​เริ่ม​กวาด​ล้าง​พวก​สถาน​นมัสการ พวก​เสา​สำหรับ​พระ​อาเชราห์ พวก​รูป​เคารพ​แกะสลัก และ​รูป​หล่อ​ทั้งหลาย​ใน​ยูดาห์​และ​ใน​เยรูซาเล็ม 4 เขา​สั่ง​ให้​ทำลาย​พวก​แท่นบูชา​ของ​พวก​พระ​บาอัล ตัด​พวก​แท่นบูชา​เครื่อง​หอม​ที่​อยู่​ใน​ที่​เหล่านั้น​ออก​เป็น​ชิ้นๆ และ​ทุบ​พวก​เสา​สำหรับ​พระ​อาเชราห์ พวก​รูป​เคารพ​และ​พวก​รูปปั้น​จน​แตก​ละเอียด เขา​เอา​พวก​เศษ​ที่​แตก​ละเอียด​เหล่านี้​ไป​โปรย​บน​หลุม​ฝังศพ​ของ​พวก​ที่​เคย​ถวาย​สัตวบูชา​ให้​กับ​สิ่งเหล่านี้ 5 เขา​เผา​กระดูก​ของ​พวก​นักบวช​บน​แท่นบูชา​ของ​พวกเขาเอง และ​อย่างนี้​เอง เขา​ก็​ชำระ​ล้าง​ยูดาห์​และ​เยรูซาเล็ม​ให้​บริสุทธิ์ 6 ตาม​เมือง​ต่างๆ​ของ​มนัสเสห์ เอฟราอิม​และ​สิเมโอน ไป​จน​ถึง​นัฟทาลี​และ​ใน​ซาก​เมือง​ทั้งหลาย​รอบๆ​เมือง​เหล่านี้+ 34:6 ใน​ซาก … เหล่านี้ ใน​ภาษา​ฮีบรู​ความ​หมาย​ยัง​ไม่​ชัด​เจน7 เขา​ได้​รื้อ​ทำลาย​พวก​แท่นบูชา​และ​พวก​เสา​สำหรับ​พระ​อาเชราห์ลง และ​ได้​บดขยี้​พวก​รูป​เคารพ​จน​เป็น​ผุยผง เขา​ยัง​ตัด​พวก​แท่นบูชา​เครื่อง​หอม​ทั่วทั้ง​อิสราเอล​ออก​เป็น​ชิ้นๆ แล้ว​เขา​จึง​กลับ​เมือง​เยรูซาเล็ม

8 ใน​ปี​ที่​สิบแปด​ที่​โยสิยาห์​ปกครอง โยสิยาห์​ส่ง​ชาฟาน​ลูกชาย​ของ​อาซาลิยาห์​และ​มาอาเสอาห์​เจ้าเมือง พร้อม​กับ​โยอาห์​ผู้​จดบันทึก​ลูกชาย​ของ​โยอาฮาส ให้​ไป​ซ่อมแซม​วิหาร​ของ​พระยาห์เวห์​พระเจ้า​ของ​เขา เพื่อ​เป็น​การ​ชำระ​ล้าง​แผ่นดิน​ยูดาห์​และ​วิหาร​ให้​บริสุทธิ์

9 คน​พวกนี้​ได้​ไป​หา​ฮิลคียาห์​นักบวช​ชั้นสูง และ​มอบ​เงิน​ที่​คน​เอา​มา​ถวาย​ให้​กับ​พระเจ้า​ที่​วิหาร​ให้​กับ​ฮิลคียาห์ มัน​เป็น​เงิน​ที่​ชาว​เลวี​ที่​ทำ​หน้าที่​เฝ้า​ประตู​เป็น​ผู้​เก็บ​รวบรวม​มา​จาก​ประชาชน​ชาว​มนัสเสห์ เอฟราอิม​และ​จาก​อิสราเอล​ที่​เหลือ​ทั้งหมดนั้น รวมทั้ง​จาก​ประชาชน​ทั้งหมด​ของ​ยูดาห์ เบนยามิน และ​จาก​ชาว​เมือง​เยรูซาเล็ม 10 แล้ว​พวก​เลวี​ก็​จ่าย​เงินนี้​ให้​กับ​คน​ที่​ได้รับ​การ​แต่งตั้ง​ให้​เป็น​ผู้​ควบคุม​งาน​ใน​วิหาร​ของ​พระยาห์เวห์ แล้ว​ผู้​ควบคุม​งาน​เหล่านี้​ก็​เอา​เงินนี้​ไป​จ่าย​ให้​กับ​พวก​คนงาน​ที่​มา​ซ่อมแซม​และ​บูรณะ​วิหาร อีก​ต่อ​หนึ่ง 11 พวกเขา​ยัง​ให้​เงิน​กับ​พวก​ช่างไม้​และ​ช่างก่อสร้าง เพื่อ​นำ​ไป​ซื้อ​หิน​ที่​ได้รับ​การ​ตัดแต่ง​แล้ว และ​ไป​ซื้อ​ไม้​เพื่อ​นำ​มา​สร้าง​ไม้​รองพื้น และ​คาน​สำหรับ​ตึก​ต่างๆ​ที่​พวก​กษัตริย์​ของ​ยูดาห์​ได้​ปล่อย​ไว้​จน​ทรุด​โทรม 12 พวก​คน​งาน​ต่าง​ทำงาน​กัน​อย่าง​ซื่อสัตย์ พวกเขา​ทำงาน​ภายใต้​การ​สั่ง​งาน​ของ​ยาหาท​และ​โอบาดียาห์​พวก​ชาว​เลวี​ที่​เป็น​ลูกหลาน​ของ​เมรารี ยัง​มี​เศคาริยาห์​และ​เมชุลลัม​ที่​เป็น​ลูกหลาน​ของ​โคฮาท​ด้วย พวก​ชาว​เลวี​ทุกคน​มี​ความ​ชำนาญ​ใน​การ​เล่น​เครื่อง​ดนตรีต่างๆ 13 พวกเขา​คอย​ดูแล​พวก​คนงาน​และ​สั่ง​งาน​พวก​คนงาน​ทั้งหมด​ใน​งาน​ทุกๆชิ้น ชาว​เลวี​บางคน​ทำงาน​เป็น​เลขานุการ​บ้าง เป็น​ผู้​จดบันทึก​บ้าง และ​เป็น​คน​เฝ้า​ประตู​บ้าง

การ​ค้น​พบ​หนังสือ​กฎ​ของ​พระยาห์เวห์

(2 พกษ. 22:3-23:3)

14 ใน​ขณะ​ที่​พวก​เลวี​กำลัง​นำ​เงิน​ที่​เก็บไว้​ใน​วิหาร​ของ​พระยาห์เวห์​ออก​มานั้น นักบวช​ฮิลคียาห์​ได้​พบ​หนังสือ​กฏ​ของ​พระยาห์เวห์​ที่​เคย​ให้​ไว้​กับ​โมเสส 15 ฮิลคียาห์​พูด​กับ​ชาฟาน​ที่​เป็น​เลขานุการ​ว่า “เรา​ได้​พบ​หนังสือ​กฎ​บัญญัติ​อยู่​ใน​วิหาร​ของ​พระยาห์เวห์” แล้ว​เขา​ได้​มอบ​หนังสือ​เล่มนั้น​ให้​กับ​ชาฟาน 16 แล้ว​ชาฟาน​ก็​เอา​หนังสือ​เล่มนั้น​ไป​ให้​กับ​กษัตริย์​และ​รายงาน​กับ​กษัตริย์​ว่า “พวกเจ้าหน้าที่​ของ​ท่าน​ได้​ทำ​ทุกสิ่ง​ทุกอย่าง​ตาม​ที่​ท่าน​ได้​มอบหมาย​ให้​กับ​พวกเขา​ทำ 17 พวกเขา​เอา​เงิน​ที่​อยู่​ใน​วิหาร​ของ​พระยาห์เวห์​ไป​จ่าย​ให้​กับ​พวก​หัวหน้า​คนงาน​และ​พวก​คนงาน​เรียบร้อยแล้ว” 18 แล้ว​ชาฟาน​ที่​เป็น​เลขานุการ​ก็​แจ้ง​กับ​กษัตริย์​ว่า “นักบวช​ฮิลคียาห์​ให้​หนังสือ​เล่มหนึ่ง​กับ​ข้าพเจ้า” และ​ชาฟาน​ก็​อ่าน​มัน​ต่อหน้า​กษัตริย์ 19 เมื่อ​กษัตริย์​ได้​ฟัง​ข้อความ​ใน​หนังสือ​กฎ​เล่มนั้น เขา​ก็​ฉีก​เสื้อคลุม​ของ​เขา​ออก+ 34:19 ฉีก​เสื้อคลุม​ของ​เขา​ออก ใน​ยุค​ของ​โยสิยาห์ การ​ฉีก​เสื้อผ้า​เป็น​การ​แสดง​ว่า​รู้สึก​ผิดหวัง​เสียใจ​เป็น​อย่าง​มาก โยสิยาห์​รู้สึก​ผิดหวัง​เพราะ​ว่า​ประชาชน​ของ​เขา​ไม่​ยอม​เชื่อฟัง​กฎ​ของ​พระยาห์เวห์20 เขา​สั่ง​ฮิลคียาห์ อาหิคัม​ลูกชาย​ของ​ชาฟาน อับโดน​ลูกชาย​ของ​มีคาห์ ชาฟาน​ที่​เป็น​เลขานุการ​และ​อาสายาห์​คน​รับใช้​ของ​เขา​ว่า 21 “ไป​สอบถาม​พระยาห์เวห์​ให้​กับ​เรา​และ​ให้​กับ​ประชาชน​ที่​เหลือ​อยู่​เป็น​ส่วนน้อย​ใน​อิสราเอล​และ​ใน​ยูดาห์ เกี่ยวกับ​สิ่ง​ที่​เขียน​อยู่​ใน​หนังสือ​ที่​ถูก​ค้นพบ​เล่มนี้ ความ​โกรธ​อัน​ยิ่งใหญ่​ของ​พระยาห์เวห์​ได้​หลั่งไหล​มา​ที่​พวกเรา ก็​เพราะ​บรรพบุรุษ​ของ​พวกเรา​ไม่​ยอม​รักษา​คำพูด​ของ​พระยาห์เวห์ พวกเขา​ไม่​ยอม​ทำตาม​สิ่ง​ที่​เขียนไว้​ใน​หนังสือ​เล่มนี้”

22 ฮิลคียาห์​กับ​พวก​คน​ที่​กษัตริย์​ส่ง​ไปนั้น+ 34:22 พวก​คน​ที่​กษัตริย์​ส่ง​ไปนั้น ข้อ​ความ​ส่วนนี้​ไม่​มี​ใน​ภาษา​ฮีบรู​ได้​ไป​พูด​กับ​ผู้หญิง​ที่พูดแทนพระเจ้า ชื่อ​ฮุลดาห์ นาง​เป็น​เมีย​ของ​ชัลลูม​ลูกชาย​ของ​ทกหาท​ที่​เป็น​ลูกชาย​ของ​หัสราห์ ชัมลูม​มี​หน้าที่​ดูแล​เสื้อผ้า​ของ​กษัตริย์ ฮุลดาห์​อาศัย​อยู่​ใน​เขต​ใหม่​ของ​เมือง​เยรูซาเล็ม 23 นาง​พูด​กับ​พวกเขา​ว่า “พระยาห์เวห์​พระเจ้า​แห่ง​อิสราเอล​พูด​อย่างนี้​ว่า ‘ให้​บอก​กับ​คน​ที่​ส่ง​พวกเจ้ามาหา​เรา​ว่า 24 “นี่​คือ​สิ่ง​ที่​พระยาห์เวห์​พูด เรา​กำลัง​จะ​นำ​ความ​หายนะ​มา​สู่​สถานที่​แห่งนี้ และ​สู่​ประชาชน​ที่นี่ มัน​คือ​คำ​สาปแช่ง​ทั้งหมด​ที่​เขียน​อยู่​ใน​หนังสือ​เล่มนี้ ที่​ได้​อ่านแล้ว​ต่อหน้า​ของ​กษัตริย์​ของ​ยูดาห์ 25 เพราะ​พวกเขา​ละทิ้ง​เรา และ​เผา​เครื่อง​หอมบูชา​ให้​แก่​พระ​อื่นๆ​และ​มา​ยั่วยุ​ให้​เรา​โกรธ​ด้วย​สิ่ง​ต่างๆ​ที่​พวกเขา​สร้าง​ขึ้น​มา​กับ​มือ ความ​โกรธ​ของ​เรา​จะ​หลั่งไหล​ออก​มา​สู่​สถานที่​แห่งนี้​และ​จะ​ไม่​ดับ​ลงด้วย”’”

26 “ให้​บอก​กับ​กษัตริย์​ของ​ยูดาห์​ที่​ส่ง​พวกท่าน​มา​สอบถาม​พระยาห์เวห์​ว่า ‘นี่​คือ​สิ่ง​ที่​พระยาห์เวห์​พระเจ้า​ของ​ชนชาติ​อิสราเอล​พูด​เกี่ยวกับ​ข้อความ​ทั้งหลาย​ที่​เจ้า​ได้ยิน​เมื่อ​ตะกี้นี้ 27 “โยสิยาห์ เป็น​เพราะ​ใจ​ของ​เจ้า​สนอง​ตอบ​และ​พวกเจ้า​ได้​ถ่อมตัว​เอง​ลง​ต่อหน้า​พระเจ้า เมื่อ​ได้ยิน​ใน​สิ่ง​ที่​พระองค์​พูด​คัดค้าน​สถานที่​แห่งนี้​และ​ประชาชน​ที่นี่ และ​เป็น​เพราะ​ว่า​เจ้า​ได้​ถ่อมตัว​เอง​ลง​มา​ต่อหน้า​เรา​และ​ได้​ฉีก​เสื้อคลุม​ของ​เจ้า​และ​ยัง​ร้องไห้​ต่อหน้า​เรา พระยาห์เวห์​ประกาศ​ว่า เรา​ได้ยิน​เจ้า​แล้ว 28 ตอนนี้ เรา​จะ​รวม​เจ้า​ไว้​กับ​บรรพบุรุษ​ของ​เจ้า เจ้า​จะ​ถูก​ฝัง​อย่าง​สงบ ดวงตา​ของ​เจ้า​จะ​ไม่​ได้​เห็น​ความ​หายนะ​ทั้งหลาย ที่​เรา​กำลัง​จะ​นำ​มา​สู่​สถานที่​แห่งนี้​และ​สู่​ประชาชน​ที่​อาศัย​อยู่​ที่นี่”’” ดังนั้น​พวกเขา​จึง​นำ​คำตอบ​ของ​นาง​กลับ​ไป​บอก​กับ​กษัตริย์

29 แล้ว​กษัตริย์​โยสิยาห์​ได้​เรียก​พวก​ผู้ใหญ่​ของ​ยูดาห์​และ​ของ​เยรูซาเล็ม​ทั้งหมด​มา​รวม​ตัวกัน 30 เขา​ได้​ขึ้น​ไป​ที่​วิหาร​ของ​พระยาห์เวห์​กับ​คน​เหล่านั้น​ของ​ยูดาห์ และ​ทุกคน​ที่​อาศัย​อยู่​ใน​เมือง​เยรูซาเล็ม รวมทั้ง​พวก​นักบวช​และ​พวก​ชาว​เลวี คือ​ประชาชน​ทั้งหมด​ตั้งแต่​ชน​ชั้น​ระดับ​สำคัญๆ​ไป​จน​ถึง​ระดับ​ล่าง โยสิยาห์​อ่าน​ทุกคำ​ใน​หนังสือ​ข้อตกลง​ที่​พบ​ใน​วิหาร​ของ​พระยาห์เวห์นั้น​ให้​กับ​ทุกคนฟัง

31 กษัตริย์​ยืน​อยู่​ใน​ที่​ของเขา และ​ได้​ทำ​ข้อตกลง​ใหม่​ต่อหน้า​พระยาห์เวห์​ว่า​จะ​ติดตาม​พระยาห์เวห์​และ​จะ​รักษา​คำสั่ง​ทุกข้อ​ของ​พระองค์ กฎ​และ​ข้อบังคับ​ต่างๆ​อย่าง​สุดจิต​สุดใจ และ​จะ​ทำ​ตาม​คำพูด​ของ​ข้อตกลง​ที่​เขียน​อยู่​ใน​หนังสือ​เล่มนี้ 32 แล้ว​เขา​ก็​ให้​ทุกคน​ใน​เยรูซาเล็ม​และ​เบนยามิน​สาบาน​ตน​กับ​ข้อตกลงนี้ ประชาชน​ของ​เยรูซาเล็ม​ได้​ทำ​อย่างนี้ ตาม​สิ่ง​ที่​เขียนไว้​ใน​ข้อตกลง​ของ​พระเจ้า​ที่​เป็น​พระเจ้า​ของ​บรรพบุรุษ​พวกเขา 33 โยสิยาห์​ยก​เอา​พวก​รูป​เคารพ​ที่​น่า​ขยะแขยง​ออก​ไป​จาก​เขตแดน​ทั้งหมด​ที่​เป็น​ของ​ชนชาติ​อิสราเอล และ​เขา​ก็​ให้​ทุกคน​ที่​อยู่​ใน​อิสราเอล​รับใช้​พระยาห์เวห์​พระเจ้า​ของ​พวกเขา ตราบเท่า​ที่​กษัตริย์​โยสิยาห์​ยัง​มี​ชีวิตอยู่ พวกเขา​ไม่​ได้​หันเห​ไป​จาก​การ​ติดตาม​พระยาห์เวห์​พระเจ้า​ของ​บรรพบุรุษ​ของ​พวกเขา

35

โยสิยาห์​ฉลอง​เทศกาล​ปลดปล่อย

(2 พกษ. 23:21-23)

1 โยสิยาห์​เฉลิม​ฉลอง​เทศกาล​ปลด​ปล่อย​ถวาย​ให้​กับ​พระยาห์เวห์​ใน​เมือง​เยรูซาเล็ม และ​ฆ่า​ลูกแกะ​ตัวผู้​ของ​เทศกาล​ปลดปล่อย​ใน​วัน​ที่​สิบสี่​ของ​เดือน​ที่หนึ่ง 2 กษัตริย์​โยสิยาห์​แต่งตั้ง​พวก​นักบวช​ให้​ทำงาน​ตาม​หน้าที่​ของ​พวกเขา และ​ส่งเสริม​ให้​พวก​นักบวช​รับใช้​ใน​วิหาร​ของ​พระยาห์เวห์ 3 เขา​พูด​กับ​พวก​ชาว​เลวี​ที่​คอย​สั่งสอน​ชาว​อิสราเอล​ทั้งหมด​และ​ได้​ชำระตัว​ให้​บริสุทธิ์​แล้ว​สำหรับ​รับใช้​พระยาห์เวห์​ว่า “ให้​วาง​หีบ​ศักดิ์สิทธิ์​ไว้​ใน​วิหาร ที่​ซาโลมอน​ลูกชาย​ของ​กษัตริย์​ดาวิด​ของ​อิสราเอล​ได้​สร้าง​ขึ้น พวกเจ้า​จะ​ไม่​ต้อง​แบก​มัน​อยู่​บน​บ่า​อีก ตอนนี้​ให้​รับใช้​พระยาห์เวห์​พระเจ้า​ของ​พวกเจ้า​กับ​ประชาชน​ชาว​อิสราเอล​ของ​พระองค์เถิด 4 ให้​แบ่ง​พวกเจ้า​ออก​เป็น​กลุ่มๆ​ตาม​ครอบครัว อย่าง​ที่​กษัตริย์​ดาวิด​แห่ง​อิสราเอล​และ​ซาโลมอน​ลูกชาย​ของ​เขา​ได้​เขียน​กำหนดไว้ 5 ให้​ยืน​อยู่​ใน​สถานที่​ศักดิ์สิทธิ์​พร้อม​กับ​กลุ่ม​ของ​ชาว​เลวี ตาม​กลุ่ม​ย่อย​ของ​แต่​ละ​ครอบครัว​ของ​ญาติ​พี่น้อง​เจ้า​ที่​ไม่ได้​เป็น​นักบวช 6 ให้​ฆ่า​พวก​ลูกแกะ​ของ​เทศกาล​ปลดปล่อย และ​ชำระตัว​พวกเจ้า​เอง​ให้​บริสุทธิ์ และ​ให้​จัดเตรียม​พวก​ลูกแกะ​สำหรับ​ญาติ​พี่น้อง​ของ​พวกท่าน พระยาห์เวห์​ได้​สั่ง​ทั้งหมดนี้​ผ่าน​มา​ทาง​โมเสส”

7 โยสิยาห์​ได้​จัดเตรียม​แกะ​กับ​แพะ​ไว้​รวม​สามหมื่น​ตัว​เพื่อ​เป็น​เครื่อง​บูชา​สำหรับ​เทศกาล​ปลดปล่อย​ให้​กับ​พวก​คน​ที่​ไม่ใช่​นักบวช และ​ยัง​มี​วัว​สามพัน​ตัว สัตว์​ทั้งหมดนี้​มา​จาก​สมบัติ​ส่วน​ตัว​ของ​กษัตริย์ 8 พวกเจ้าหน้าที่​ของ​เขา​สมัครใจ​นำ​ของ​มา​ด้วย พวกเขา​เอา​มา​ให้​กับ​ประชาชน พวก​นักบวช และ​ชาว​เลวี ฮิลคียาห์​นักบวช​สูงสุด เศคาริยาห์​และ​เยฮีเอล​เป็น​ผู้ทำพิธี​ใน​วิหาร​ของ​พระเจ้า พวกเขา​เอา​ลูกแกะ​สองพัน​หกร้อย​ตัว​และ​วัว​สามร้อย​ตัว​ให้​กับ​พวก​นักบวช​เพื่อ​ถวาย​เป็น​เครื่อง​บูชา​สำหรับ​เทศกาล​ปลดปล่อย 9 โคนานิยาห์ เชไมอาห์​และ​เนธันเอล​น้องชาย​ทั้ง​สอง​ของ​เขา รวมทั้ง​ฮาชาบิยาห์ เยอีเอล​และ​โยซาบาด​ซึ่ง​เป็น​ผู้นำ​ของ​ชาว​เลวี ก็​ได้​จัดหา​พวก​แพะ​และ​แกะ​รวม​ห้าพัน​ตัว และ​วัว​ห้าร้อย​ตัว ให้​กับ​ชาว​เลวี เพื่อ​ใช้​เป็น​เครื่อง​บูชา​สำหรับ​เทศกาล​ปลดปล่อย

10 เมื่อ​ทุกอย่าง​พร้อม​ที่​จะ​เริ่ม​พิธี พวก​นักบวช​และ​ชาว​เลวี​ก็​ได้​ไป​ยืน​อยู่​ประจำ​ที่​ตาม​กลุ่ม​ของตน ตาม​ที่​กษัตริย์​ได้​สั่งไว้ 11 มี​การ​ฆ่า​พวก​ลูกแกะ​ตัวผู้​สำหรับ​เทศกาล​ปลดปล่อย แล้ว​พวก​ชาว​เลวี​ก็​ถลก​หนัง​ของ​สัตว์​เหล่านั้น ส่วน​เลือด​ของ​พวกมัน พวกเขา​เอา​ไป​ให้​กับ​พวก​นักบวช พวก​นักบวช​ก็​เอา​เลือด​ไป​สาด​บน​แท่นบูชา 12 พวกเขา​ได้​แบ่ง​สัตว์​ที่​จะ​เอา​ไป​เป็น​เครื่อง​เผา​บูชานี้​ให้​กับ​แต่ละ​ครอบครัว เพื่อ​เอา​ไป​ถวาย​พระยาห์เวห์​ตาม​ที่​เขียนไว้​ใน​หนังสือ​ของ​โมเสส พวกเขา​ได้​ทำ​อย่าง​เดียว​กันนี้​กับ​พวก​วัวด้วย 13 พวก​เลวี​ใช้​ไฟ​ย่าง​สัตว์​ที่​ใช้​สำหรับ​เทศกาล​ปลดปล่อย​ตาม​ที่​กฎ​สั่ง​ไว้ และ​พวกเขา​ก็​ต้ม​ของ​ถวาย​อัน​ศักดิ์สิทธิ์​ทั้งหลาย​ในหม้อ ใน​หม้อ​ใบใหญ่​และ​ใน​กระทะ แล้ว​พวกเขา​ก็​เอา​เนื้อ​ไป​แบ่ง​ให้​กับ​ประชาชน​ทันที 14 หลังจากนั้น​พวก​เลวี​ก็​เอา​เนื้อ​เก็บไว้​สำหรับ​ตัว​พวกเขาเอง และ​สำหรับ​พวก​นักบวช​ที่​เป็น​ลูกหลาน​ของ​อาโรนด้วย เพราะ​นักบวช​พวกนี้​กำลัง​ยุ่ง​อยู่​กับ​การ​เผา​เครื่อง​เผา​บูชา และ​ส่วน​ที่​เป็น​ไขมัน​จน​มืดค่ำ 15 พวก​นักดนตรี​ที่​เป็น​ลูกหลาน​ของ​อาสาฟ อยู่​ประจำ​ที่​ตาม​ที่​ดาวิด อาสาฟ เฮมาน​และ​เยดูธูน​คน​ของ​กษัตริย์​ที่​เห็น​นิมิต​ได้นั้น ได้​กำหนด​ให้​กับ​พวกเขา พวก​คน​เฝ้า​ประตู​ก็​อยู่​ที่​ประตู​ของ​ตน​โดย​ไม่​ต้อง​ออก​ไป​ที่ไหน เพราะ​พวก​ชาว​เลวี​ด้วย​กัน​ได้​จัดเตรียม​ของ​ทุกอย่าง​ไว้​ให้​กับ​พวกเขา​แล้ว​สำหรับ​เทศกาล​ปลดปล่อย

16 ดังนั้น ใน​วันนั้น การ​นมัสการ​พระยาห์เวห์​ก็​สำเร็จ​ลุล่วง​ไป​ตาม​คำสั่ง​ของ​กษัตริย์​โยสิยาห์ มี​ทั้ง​การ​เฉลิม​ฉลอง​เทศกาล​ปลดปล่อย และ​มี​การ​เผา​เครื่อง​เผา​บูชา​บน​แท่นบูชา​ของ​พระยาห์เวห์ 17 ชาว​อิสราเอล​ที่​อยู่​ที่​นั่น​ได้​เฉลิม​ฉลอง​เทศกาล​ปลดปล่อย​ใน​เวลานั้น และ​พวกเขา​ได้​เฉลิม​ฉลอง​เทศกาล​ขนมปัง​ไร้เชื้อ​ต่อ​ไป​อีก​เป็น​เวลา​เจ็ดวัน 18 นับ​ตั้งแต่​สมัย​ของ​ซามูเอล​ผู้พูดแทนพระเจ้า​เป็น​ต้นมา ยัง​ไม่​เคย​มี​การ​เฉลิม​ฉลอง​เทศกาล​ปลดปล่อย​อย่างนี้​ใน​อิสราเอล​มา​ก่อน ไม่​เคย​มี​กษัตริย์​ของ​อิสราเอล​องค์​ไหน​ที่​เคย​เฉลิม​ฉลอง​เทศกาล​ปลด​ปล่อย​อย่าง​ที่​กษัตริย์​โยสิยาห์ พวก​นักบวช ชาว​เลวี ชาว​ยูดาห์​และ​ชาว​อิสราเอล​ทั้งหมด​ที่​อยู่​ที่​นั่น รวมทั้ง​ชาว​เมือง​เยรูซาเล็ม​เฉลิม​ฉลองกัน 19 งาน​เทศกาล​ปลดปล่อยนี้​ได้​จัด​ให้​มี​ขึ้น​ใน​ปี​ที่​สิบแปด​ใน​สมัย​ของ​โยสิยาห์

โยสิยาห์​ตาย

(2 พกษ. 23:28-30)

20 เมื่อ​โยสิยาห์​ได้​จัดการ​วิหาร​ให้​อยู่​ใน​ระเบียบ​เรียบร้อยแล้ว ต่อ​มา​กษัตริย์​เนโค​ของ​ประเทศ​อียิปต์​ได้​ยกทัพ​ขึ้น​ไป​สู้รบ​กับ​เมือง​คารเคมิช​ที่​แม่น้ำ​ยูเฟรตีส โยสิยาห์​ยก​กองทัพ​ออก​ไป​สู้รบ​กับ​เขา 21 แต่​เนโค​ส่ง​พวก​คน​ส่งข่าว​มา​หา​โยสิยาห์​โดย​พูด​ว่า

“กษัตริย์​ของ​ยูดาห์ ทำไม​ท่าน​กับ​เรา​จะ​ต้อง​มา​ทะเลาะกัน​ด้วย เรา​ไม่​ได้​มา​โจมตีท่าน แต่​เรา​จะ​สู้​กับ​ครอบครัว​ที่​เรา​จะ​ทำ​สงคราม​ด้วย​ต่างหาก พระเจ้า​บอก​ให้​เรา​เร่งมือด้วย ดังนั้น หยุด​ต่อต้าน​พระเจ้า​ที่​อยู่​กับเราซะ ไม่​อย่างนั้น​พระองค์​จะ​ทำลายท่าน”

22 แต่​โยสิยาห์​ก็​ไม่​ยอม​ถอย​ไป​ไหน และ​ได้​ปลอม​ตัว​ปะปน​อยู่​ใน​การ​สู้รบ เขา​ไม่​ยอมฟัง​สิ่ง​ที่​เนโค​พูด​เกี่ยวกับ​คำสั่ง​ของ​พระเจ้า แต่​ยัง​ออก​ไป​สู้รบ​กับ​เขา​ใน​ที่ราบ​เมกิดโด 23 พวก​พล​ธนู​ยิง​ธนู​ถูก​กษัตริย์​โยสิยาห์​และ​เขา​บอก​กับ​พวกเจ้าหน้าที่​ของ​เขา​ว่า “พา​เรา​ออก​ไป เรา​ได้รับ​บาด​เจ็บสาหัส”

24 ดังนั้น​พวกเขา​จึง​นำ​ตัว​โยสิยาห์​ออก​จาก​รถรบ​ของเขา และ​วาง​เขาไว้​ใน​รถรบ​อีก​คัน​หนึ่ง​ที่​มี​อยู่ และ​นำ​ตัว​เขา​กลับ​เยรูซาเล็ม เขา​ตาย​ที่นั่น ศพ​ของ​เขา​ถูก​ฝัง​อยู่​ใน​หลุม​ฝังศพ​ของ​บรรพบุรุษ​ของเขา และ​ชาว​ยูดาห์​กับ​ชาว​เยรูซาเล็ม​ทั้งหมด​ก็​ไว้ทุกข์​ให้​กับเขา 25 เยเรมียาห์​แต่ง​เพลง​ไว้อาลัย​ให้​กับ​โยสิยาห์​และ​พวก​นักร้อง​ชายหญิง​ก็​ยังคง​ร้อง​เพื่อ​ระลึก​ถึง​เขา​อยู่​จนถึง​ทุกวันนี้ เพลงนี้​ได้​กลาย​เป็น​ประเพณี​อย่างหนึ่ง​ใน​อิสราเอล​และ​ได้รับ​การ​เขียน​รวม​อยู่​ใน​หนังสือ​เพลง​ไว้อาลัย

26 เหตุการณ์​อื่นๆ​ใน​สมัย​ของ​โยสิยาห์​และ​การ​กระทำ​ต่างๆ​ที่​เขาทำ​ตั้งแต่​ต้น​จนจบ ได้​ถูก​จดบันทึก​ไว้​ใน​หนังสือ​พงศ์​กษัตริย์​ของ​อิสราเอล​และ​ยูดาห์ หนังสือนี้​พูด​ถึง​สิ่ง​ที่​เขา​ทำ​อย่าง​ซื่อสัตย์ ตาม​สิ่ง​ที่​เขียนไว้​ใน​กฎ​ของ​พระยาห์เวห์

36

กษัตริย์​เยโฮอาหาส​ปกครอง​ยูดาห์

(2 พกษ. 23:30-35)

1 และ​ประชาชน​ชาว​ยูดาห์​ก็​ยก​เยโฮอาหาส​ลูกชาย​ของ​โยสิยาห์​ขึ้น​เป็น​กษัตริย์​ใน​เมือง​เยรูซาเล็ม​ต่อจาก​พ่อ​ของเขา 2 เยโฮอาหาส​มี​อายุ​ยี่สิบสาม​ปี​เมื่อ​เขา​ขึ้น​เป็น​กษัตริย์ เขา​ครอง​บัลลังก์​อยู่​ใน​เมือง​เยรูซาเล็ม​ได้​สามเดือน 3 กษัตริย์​เนโค​ของ​ประเทศ​อียิปต์​ได้​ปลด​เขา​ออก​จาก​บัลลังก์​ใน​เยรูซาเล็ม และ​บีบ​บังคับ​ให้​ชาว​ยูดาห์​ส่ง​ส่วย​เป็น​เงิน​หนัก​ประมาณ​สามตันครึ่ง และ​ทองคำ​หนัก​ประมาณ​สามตันครึ่ง 4 กษัตริย์​เนโค​ของ​ประเทศ​อียิปต์​ตั้ง​เอลียาคิม​น้องชาย​ของ​เยโฮอาหาส​ขึ้น​เป็น​กษัตริย์​เหนือ​ยูดาห์​และ​เยรูซาเล็ม และ​เปลี่ยน​ชื่อ​ของ​เอลียาคิม​เป็น​เยโฮยาคิม แต่​เนโค​ได้​เอา​ตัว​เยโฮอาหาส​พี่ชาย​ของ​เอลียาคิม​ไป​ที่​ประเทศ​อียิปต์

กษัตริย์​เยโฮยาคิม​ปกครอง​ยูดาห์

(2 พกษ. 23:36-24:7)

5 เยโฮยาคิม​มี​อายุ​ยี่สิบห้า​ปี​เมื่อ​เขา​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​สิบเอ็ดปี เขา​ได้​ทำ​ชั่ว​ใน​สายตา​ของ​พระยาห์เวห์​พระเจ้า​ของเขา

6 กษัตริย์​เนบูคัดเนสซาร์​แห่ง​บาบิโลน​ได้​เข้า​โจมตี​เขา​และ​จับ​ตัว​เขา​ล่ามโซ่​ทอง​สัมฤทธิ์​และ​พา​ไป​ที่​บาบิโลน 7 เนบูคัดเนสซาร์​ยัง​ได้​ขน​เอา​พวก​เครื่องใช้​ออก​มา​จาก​วิหาร​ของ​พระยาห์เวห์ และ​ขน​ไป​ไว้​ที่​วิหาร​ของ​เขา​ที่​บาลิโลนด้วย 8 เหตุการณ์​อื่นๆ​ใน​สมัย​ของ​เยโฮยาคิม สิ่ง​ที่​น่า​รังเกียจ​ที่​เขา​ได้​ทำ​และ​สิ่ง​ต่างๆ​ที่​ไม่​ดี​เกี่ยวกับ​ตัวเขา ได้​ถูก​จดบันทึก​ไว้​ใน​หนังสือ​พงศ์​กษัตริย์​ของ​อิสราเอล​และ​ยูดาห์ และ​เยโฮยาคีน​ลูกชาย​ของ​เขา​ก็​ได้​ขึ้น​เป็น​กษัตริย์​ต่อ​จากเขา

กษัตริย์​เยโฮยาคีน​ปกครอง​ยูดาห์

(2 พกษ. 24:8-17)

9 เยโฮยาคีน​มี​อายุ​สิบแปด​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เยรูซาเล็ม​สามเดือน+ 36:9 เยโฮยาคีน … สามเดือน สำเนา​ฮีบรู​บาง​ฉบับ บอก​ว่า “เยโฮยาคีน​มี​อายุ​แปด​ขวบ … สาม​เดือน​กับ​อีก​สิบ​วัน” เขา​ทำ​ชั่ว​ใน​สายตา​ของ​พระยาห์เวห์ 10 ใน​ฤดู​ใบไม้ผลิ กษัตริย์​เนบูคัดเนสซาร์​ส่ง​คน​ไป​พา​ตัว​เขา​มา​ที่​บาบิโลน​พร้อม​กับ​พวก​เครื่องใช้​ที่​มีค่า​จาก​วิหาร​ของ​พระยาห์เวห์ กษัตริย์​เนบูคัดเนสซาร์​ให้​เศเดคียาห์ อา​ของ​เยโฮยาคีน​ขึ้น​เป็น​กษัตริย์​เหนือ​ยูดาห์​และ​เยรูซาเล็ม​แทนเขา

กษัตริย์​เศ​เด​คียาห์​ปกครอง​ยูดาห์

(2 พกษ. 24:18-20; ยรม. 52:1-3)

11 เศเดคียาห์​มี​อายุ​ยี่สิบเอ็ด​ปี​เมื่อ​เขา​ขึ้น​เป็น​กษัตริย์ และ​เขา​ครอง​บัลลังก์​อยู่​ใน​เมือง​เยรูซาเล็ม​สิบเอ็ดปี 12 เขา​ทำ​ชั่ว​ใน​สายตา​ของ​พระยาห์เวห์​พระเจ้า​ของเขา และ​ไม่​ยอม​ถ่อมตัว​และ​ไม่​ยอม​เชื่อฟัง​คำพูด​ของ​พระยาห์เวห์​ที่​ผ่าน​มา​ทาง​เยเรมียาห์​ผู้พูดแทนพระเจ้า

เมือง​เยรูซาเล็ม​ถูก​ทำลาย

13 เศเดคียาห์​กบฏ​ต่อ​กษัตริย์​เนบูคัดเนสซาร์ ก่อน​หน้านี้ กษัตริย์​เนบูคัดเนสซาร์​บังคับ​ให้​เขา​สาบาน​โดย​อ้าง​ชื่อ​ของ​พระเจ้า​ว่า​เขา​จะ​จงรัก​ภักดี​ต่อ​บาบิโลน แต่​ต่อมา​เขา​เริ่ม​ดื้อดึง​และ​ใจแข็งกระด้าง ไม่​ยอม​หัน​กลับ​มาหา​พระยาห์เวห์​พระเจ้า​ของ​ชนชาติ​อิสราเอล 14 ยิ่ง​กว่านั้น พวก​ผู้นำ​ทั้งหลาย​ของ​เหล่า​นักบวช​และ​ประชาชน​ก็​ยิ่ง​ไม่​ซื่อสัตย์​มาก​ขึ้น​เรื่อยๆ พวกเขา​ไป​ทำตาม​การ​กระทำ​ที่​น่าขยะแขยง​ของ​ชนชาติ​อื่นๆ​และ​ทำให้​วิหาร​ของ​พระยาห์เวห์​ที่​พระองค์​ได้​ทำให้​ศักดิ์สิทธิ์​ใน​เมือง​เยรูซาเล็มนั้น​ต้อง​เสื่อมไป 15 พระยาห์เวห์ พระเจ้า​ของ​บรรพบุรุษ​พวกเขา ส่ง​คำพูด​มา​ถึง​พวกเขา​ผ่าน​ทาง​พวก​ผู้​ส่งข่าว​ของ​พระองค์​ครั้งแล้ว​ครั้งเล่า เพราะ​พระองค์​ไม่​อยาก​ทำลาย​ประชาชน​ของ​พระองค์​และ​สถานที่​อาศัย​ของ​พระองค์ 16 แต่​พวกเขา​กลับ​ล้อเลียน​พวก​ผู้​ส่งข่าว​พระเจ้า​เหล่านั้น พวกเขา​ดูถูก​คำพูด​ของ​พระองค์ เย้ยหยัน​พวก​ผู้พูดแทนพระเจ้า จน​ใน​ที่สุด​พระยาห์เวห์​ก็​ทน​ไม่ไหว พระองค์​โกรธ​ประชาชน​ของ​พระองค์​จน​ไม่​มี​อะไร​สามารถ​หยุด​ความ​โกรธ​ของ​พระองค์ได้ 17 พระองค์​ได้​ยก​กษัตริย์​ของ​ชาว​บาบิโลน​ขึ้น​มา​ต่อต้านเขา กษัตริย์​บาบิโลน​ได้​ฆ่า​พวก​คน​หนุ่ม​ของ​พวกเขา​ตาย​ด้วย​ดาบ​ใน​สถานที่​ศักดิ์สิทธิ์ และ​ไม่​ไว้​ชีวิต​ใคร​เลย​แม้​แต่​คนเดียว ไม่ว่า​จะ​เป็น​คนหนุ่ม​คนสาว คนชรา​หรือ​แม้แต่​คน​แก่ พระเจ้า​ได้​มอบ​พวกเขา​ทั้งหมด​ไว้​ใน​เงื้อม​มือ​ของ​กษัตริย์​เนบูคัดเนสซาร์ 18 เขา​ได้​ขน​เอา​ข้าวของ​เครื่องใช้​ออก​จาก​วิหาร​ของ​พระเจ้า ไม่ว่า​จะ​เป็น​ของ​ชิ้นเล็ก​หรือ​ชิ้นใหญ่ และ​ยัง​เอา​สมบัติ​ใน​วิหาร​ของ​พระยาห์เวห์​และ​สมบัติ​ของ​กษัตริย์​กับ​พวกเจ้าหน้าที่​ของ​กษัตริย์​ไป​จน​หมดด้วย 19 พวกเขา​จุดไฟ​เผา​วิหาร​ของ​พระเจ้า​และ​ทำลาย​กำแพง​เยรูซาเล็มลง พวกเขา​ยัง​เผา​พวก​วัง​ทั้งหมด​และ​ทำลาย​ของ​มีค่า​ทุกอย่าง 20 ที่นั่น กษัตริย์​เนบูคัดเนสซาร์​ได้​กวาด​ต้อน​เอา​คน​ที่​ยัง​มี​ชีวิต​เหลือ​รอด​จาก​คมดาบ​กลับ​ไป​ที่​บาบิโลน​เพื่อ​ไป​เป็น​ทาส​ของ​เขา​กับ​พวก​ลูกชาย​ของเขา จน​กว่า​อาณาจักร​เปอร์เซีย​จะ​มา​ตั้ง​แทน​อาณาจักร​บาบิโลน 21 ดังนั้น​สิ่ง​ที่​พระยาห์เวห์​ได้​บอก​กับ​คน​อิสราเอล​ผ่าน​มา​ทาง​เยเรมียาห์​ผู้พูดแทนพระเจ้า​ก็​เกิดขึ้นจริง ที่​ว่า “สถานที่นี้​จะ​ต้อง​ถูก​ทิ้ง​ให้​รกร้าง​อยู่​เป็น​เวลา​เจ็ดสิบปี เพื่อ​แผ่นดิน​จะ​ได้​หยุดพัก ชดเชย​ให้​กับ​ปี​ที่​เจ็ด​เหล่านั้น+ 36:21 ปี​ที่​เจ็ด​เหล่านั้น กฎ​ของ​โมเสส​สั่ง​ว่า ทุกๆ​เจ็ด​ปี​พวกเขา​จะ​ต้อง​ไม่​หว่าน​พืช​ลง​บน​แผ่นดิน​เพื่อ​ให้​แผ่นดิน​หยุดพัก ดู​เพิ่ม​เติม​ได้​จาก หนังสือ​เลวีนิติ 25:1-7 ที่​คน​ยูดาห์​ไม่​ยอม​หยุด​หว่านพืช”

22 ใน​ปี​แรก+ 36:22 ใน​ปี​แรก ตรง​กับ​ช่วง 539-538 ปี ก่อน​พระเยซู​มา​เกิด​ที่​ไซรัส​ขึ้น​มา​เป็น​กษัตริย์​ของ​เปอร์เซีย พระยาห์เวห์​ดลใจ​ให้​กษัตริย์​ไซรัส​ออก​คำสั่ง​ไป​ทั่ว​อาณาจักร​ของเขา​และ​จด​มันไว้ เรื่องนี้​เกิดขึ้น​เพื่อ​ให้​สำเร็จ​ตาม​คำพูด​ของ​พระยาห์เวห์​ที่​พูด​ผ่าน​มา​ทาง​เยเรมียาห์ ข้อความ​ที่​กษัตริย์​ไซรัส​ป่าว​ประกาศ​ออก​ไปนั้น คือ

23 “กษัตริย์​ไซรัส​แห่ง​เปอร์เซีย​พูด​ว่า​อย่างนี้

‘พระยาห์เวห์​พระเจ้า​แห่ง​ฟ้า​สวรรค์​ได้​ให้​อาณาจักร​ทั้งหมด​บน​โลกนี้​แก่​เรา พระองค์​ได้​แต่งตั้ง​ให้​เรา​เป็น​ผู้สร้าง​วิหาร​ให้​กับ​พระองค์​ใน​เมือง​เยรูซาเล็ม ที่​อยู่​ใน​ยูดาห์ บัดนี้ ใคร​ก็ตาม​ท่ามกลาง​พวกเจ้า​ที่​เป็น​ชนชาติ​ของ​พระองค์ สามารถ​กลับ​ไป​เยรูซาเล็ม​ได้ ขอให้​พระยาห์เวห์​พระเจ้า​ของ​เจ้า​สถิต​อยู่​กับเจ้า’”