บทเพลง​ร้องทุกข์

คำนำ

หนังสือ​บทเพลง​ร้องทุกข์​นี้ เป็น​การ​รวบรวม​บทกวี​ห้าบท​เข้า​ด้วยกัน บทที่ 1, 2 และ 4 แต่ละบท​มี​ยี่สิบสอง​ข้อ แต่ละข้อ​เรียง​ตาม​พยัญชนะ​ยี่สิบสอง​ตัว​ใน​ภาษา​ฮีบรู (เหมือนกับ ก,ข,ฃ … ฮ) ใน​บทที่ 3 มี​หกสิบหก​ข้อ คือ​ใช้​พยัญชนะ​หนึ่งตัว​ซ้ำ​สามครั้ง บทที่ 5 ถึงแม้​จะ​มี​ยี่สิบสอง​ข้อ แต่​ก็​ไม่ได้​เรียง​ตาม​พยัญชนะ​ยี่สิบสอง​ตัว​ใน​ภาษา​ฮีบรู​เหมือน​สี่​บทแรก

หนังสือ​เล่มนี้​เป็น​หนังสือ​ที่​เศร้า​ที่สุด​ใน​พระคัมภีร์ พูด​ถึง​เมือง​เยรูซาเล็ม​และ​วิหาร​อัน​ศักดิ์สิทธิ์​ของ​พระเจ้า​ถูก​ศัตรู​ของ​อิสราเอล​ปล้น​และ​ทำลาย แต่​ใน​ความ​เลวร้าย​ที่​เกิดขึ้น หนังสือ​เล่มนี้​ก็​ยัง​แสดง​ให้เห็น​ถึง​ความรัก​ของ​พระเจ้า​ที่​ไม่ได้​ทอดทิ้ง​พวกเขา เหมือน​ใน​บทที่ 3:22-23 ที่ว่า “แน่นอน ความรัก​ของ​พระยาห์เวห์​ไม่มีวัน​สิ้นสุด แน่นอน ความ​เมตตา​ของ​พระองค์​ไม่มีวัน​หมดสิ้น ความรัก​และ​ความเมตตา​ของ​พระองค์​เริ่มต้น​ใหม่​ใน​ทุกๆ​เช้า ความ​ซื่อสัตย์​ของ​พระองค์​นั้น​ยิ่งใหญ่”

1

เยรูซาเล็ม​เศร้าโศก​ที่​ถูกทำลาย

1 แย่แล้ว แย่แล้ว

เยรูซาเล็ม ครั้งหนึ่ง​เคย​เป็น​เมือง​ที่​เต็ม​ไปด้วย​ผู้คน

แต่​ตอนนี้​ถูก​ทอดทิ้ง​ให้​เดียวดาย

ครั้งหนึ่ง​เธอ​เคย​เป็น​เมือง​ที่​ยิ่งใหญ่​ท่ามกลาง​ชนชาติ​ต่างๆ

แต่​ตอนนี้ เธอ​เป็น​เหมือน​แม่ม่าย

เธอ​เคย​เป็น​เจ้าหญิง​ที่​สูงศักดิ์​ท่ามกลาง​จังหวัด​ทั้งหลาย

แต่​ตอนนี้ เธอ​กลับ​กลาย​เป็นทาส

2 เธอ​ร้องไห้​คร่ำครวญ​อย่าง​ขมขื่น​ใน​ยามค่ำคืน

และ​น้ำตา​อาบแก้ม

ไม่มีใคร​ปลอบโยน​เธอเลย

ใน​ท่ามกลาง​คนเหล่านั้น​ที่​รักเธอ

เพื่อนๆ​ของเธอ​ต่าง​ก็​พากัน​ทรยศ​เธอ

พวกเขา​ได้​กลายเป็น​ศัตรู​ของเธอ

3 ยูดาห์​ทนทุกข์​เวทนา​และ​ถูก​กดขี่​ข่มเหง​อย่างหนัก

และ​ถูก​กวาด​ต้อน​ไป​เป็นเชลย

เธอ​อาศัย​อยู่​ท่ามกลาง​ชนชาติ​ต่างๆ

แต่​ก็​ไม่มี​ความสงบสุข​หรือ​ความมั่นคง​เลย

คนพวกนั้น​ที่​ไล่ล่า​เธอ​ก็​ตาม​เธอ​ทัน

พวกเขา​ตาม​เธอ​มาทัน​ตรง​ทางแคบ

4 ถนน​ต่างๆ​ที่​มุ่งหน้า​ไป​ศิโยน ต่าง​ร้องไห้​คร่ำครวญ

เพราะ​ไม่มีใคร​เดินทาง​มา​ร่วม​งาน​เทศกาล

ประตู​ทั้งหมด​ของ​ศิโยน ถูก​ปล่อย​ให้​รกร้าง​ว่างเปล่า

พวกนักบวช​ของเธอ​ครวญคราง

นางสาว​ทั้งหลาย​ของ​ศิโยน​ต่าง​ก็​เศร้าโศก​เสียใจ

ตัวศิโยน​เอง​รู้สึก​ขมขื่น​ยิ่งนัก​กับ​เรื่อง​ทั้งหมดนี้

5 พวกศัตรู​ของ​เยรูซาเล็ม​ได้​กลายเป็น​พวกเจ้านาย​ของเธอ

ศัตรู​ของเธอ​ก็​ได้​พักผ่อน​อย่าง​สบายใจ

ที่​เป็น​อย่างนี้ ก็เพราะ พระยาห์เวห์​ได้​ทำให้​เยรูซาเล็ม​ต้อง​ทน​ทุกข์ทรมาน

เพราะ​เธอ​ฝ่าฝืน​กฎ​อย่าง​มากมาย

ลูกเล็ก​ทั้งหลาย​ของเธอ​ได้​จากไป

ศัตรู​ของเธอ​ได้​จับ​พวกเขา​ไป

6 สง่าราศี​ทั้งหมด​ของ​นางสาว​ศิโยน​หมด​ไปแล้ว

พวก​ผู้สูงศักดิ์​ของเธอ​ก็​เป็น​เหมือน​กวาง​ที่​หา​ทุ่งหญ้า​ไม่เจอ

ดังนั้น​พวกเขา​ต้อง​เดิน​ต่อไป​อย่าง​หมดเรี่ยวแรง​ต่อหน้า​นักล่าสัตว์

7 ใน​ช่วงเวลา​ที่​เยรูซาเล็ม​ตกทุกข์​ได้ยาก

เธอ​ได้​ระลึกถึง​ของ​มีค่า​ทั้งหลาย​ที่​เธอ​เคยมี​ในอดีต

เมื่อ​คน​ของเธอ​ตก​ไปอยู่​ใน​กำมือ​ศัตรู

และ​ไม่มีใคร​ช่วยเธอ

พวกศัตรู​ของเธอ​ก็​มองเธอ

และ​หัวเราะ​เยาะ​ที่​เธอ​ล่มสลาย

8 เยรูซาเล็ม ได้​ทำบาป​อัน​ยิ่งใหญ่

ดังนั้น​เธอ​จึง​กลายเป็น​ของ​ที่​น่ารังเกียจ

คนเหล่านั้น​ที่​เคย​ให้เกียรติ​กับเธอ

เดี๋ยวนี้​กลับ​ดูหมิ่น​เธอ​เพราะ​พวกเขา​ได้เห็น​เธอ​เปลือย​เปล่า

เธอ​ร้อง​ครวญคราง

และ​หัน​จากไป​ด้วย​ความอับอาย​ขายหน้า

9 ความ​ไม่​บริสุทธิ์​ของเธอ​ติดอยู่​ที่​ชุด​ของเธอ

เธอ​ไม่ได้​คิดว่า​จะ​เกิด​อะไรขึ้น​กับเธอ

ความล่มสลาย​ของเธอ​เกิดขึ้น​อย่าง​น่าใจหาย

และ​ไม่มีใคร​ปลอบโยน​เธอ

เธอ​ร้อง​ออกมา​ว่า “พระยาห์เวห์ ดู​ความทุกข์​ของฉันสิ

ดูสิ ว่า​ศัตรู​ของฉัน​คุยทับฉัน​ขนาดไหน”

10 ศัตรู​ของเธอ​ได้​ยื่นมือ​ออกมา​คว้า​สิ่งที่​มีค่า​ทั้งหมด​ของเธอ​ไป

ใช่แล้ว เธอ​ได้เห็น​ชนชาติ​อื่นๆ​บุก​เข้าไป​ใน​สถานที่​ศักดิ์สิทธิ์​ของเธอ

ชนชาติ​เหล่านี้ เป็น​ชนชาติ​ที่​พระองค์​ได้​สั่งไว้​ว่า

“ห้าม​ไม่ให้​คนพวกนี้​เข้าไป​ใน​ที่ประชุม​ของเจ้า”

11 คน​เยรูซาเล็ม​ทั้งหมด​ร้อง​ครวญคราง​หา​อาหาร​กัน

พวกเขา​ได้​เอา​สิ่งมีค่า​ของ​พวกเขา​มา​แลก​กับ​อาหาร

เพื่อ​ประทัง​ชีวิต​ของ​พวกเขา เธอ​พูดว่า “พระยาห์เวห์​เจ้าข้า ดูสิ​ว่า

ฉัน​ได้​กลายเป็น​ขอทาน​ไปแล้ว”

12 เฮ้ พวกเจ้า พวกเจ้า​ที่​เดิน​ผ่านมา

มอง​ไป​ทั่วๆ​สิ ดูสิ​ว่า มี​ความเจ็บปวด​ไหนบ้าง​เหมือนกับ​ความเจ็บปวด​ที่​ได้​เกิดขึ้น​กับฉัน

เป็น​ความเจ็บปวด​ที่​พระยาห์เวห์​ทำให้​เกิดขึ้น​กับฉัน​ตอนที่​พระองค์​โกรธฉัน​อย่างแรง

13 พระองค์​ส่ง​ไฟ​ลงมา​จาก​เบื้องบน

และ​ทำให้​มัน​ลึก​เข้าไป​ใน​กระดูก​ของฉัน

พระองค์​ได้​กาง​ตาข่าย​ออก​เพื่อ​ดัก​เท้าฉัน

และ​นำ​ฉัน​กลับมา

พระองค์​ทำให้​ฉัน​กลายเป็น​ดินแดน​ที่​ว่างเปล่า

และ​ทำให้​ฉัน​ป่วย​ตลอดวัน

14 พวก​ความบาป​นั้น​ของฉัน​ถูก​ผูกมัด​เข้า​กับแอก

พระองค์​ใช้มือ​ของ​พระองค์​ทอ​ความบาป​เหล่านั้น​เข้าด้วยกัน

ความบาป​เหล่านั้น​ได้​วาง​อยู่บนคอ​ของฉัน

มัน​ดูด​เอา​กำลัง​ของฉัน​ไป

พระองค์​ทำให้​ฉัน​ตก​ไปอยู่​ใน​กำมือ​ของ​คนเหล่านั้น​ที่​ฉัน​ต่อต้าน​ไม่ไหว

15 องค์​เจ้า​ชีวิต​ได้​ทอดทิ้ง​นักรบ​ทุกคน​ของฉัน​ที่​เคย​อยู่​ข้างใน​กำแพง​ของฉัน

พระองค์​ได้​เรียก​ระดมพล​มา​ต่อต้าน​ฉัน​เพื่อ​ทำลาย​ทหารหนุ่ม​ของฉัน

องค์​เจ้า​ชีวิต​ได้​เหยียบย่ำ​องุ่น​อยู่​ใน​บ่อองุ่น​ซึ่ง​เป็นของ​นางสาว​ยูดาห์

16 ฉัน​ร้อง​คร่ำครวญ​เพราะ​เรื่อง​เหล่านี้

ดวงตา​ของฉัน​นอง​ไปด้วย​น้ำตา

ฉัน​รู้สึก​อย่างนี้ เพราะ​ไม่มี​ผู้ปลอบใจ​อยู่​ใกล้ฉัน

ไม่มีใคร​ทำให้​ฉัน​รู้สึก​ดีขึ้น

ลูกๆ​ของฉัน​เป็น​เหมือนกับ​ดินแดน​ที่​รกร้าง

เพราะ​ศัตรู​ของ​พวกเขา​มีชัย​เหนือ​พวกเขา

17 ศิโยน​ได้​ยื่นมือ​ออกมา​ทั้ง​สองข้าง

แต่​ไม่มีใคร​จะ​ปลอบโยน​เธอ

พระยาห์เวห์​ได้​สั่ง​ให้​ชนชาติ​รอบๆ​ยาโคบ​ให้​กลายเป็น​ศัตรู​ของเขา

เยรูซาเล็ม​ได้​กลายเป็น​เหมือน​สิ่งที่​ไม่บริสุทธิ์​ท่ามกลาง​พวกเขา

18 เยรูซาเล็ม​พูดว่า “พระยาห์เวห์​นั้น​ทำ​ถูกต้อง​แล้ว​ที่​ลงโทษ​ฉัน

เพราะ​ฉัน​ไม่เชื่อฟัง​คำสั่ง​ของ​พระองค์

ชนชาติ​ทั้งหลาย​ใน​โลกนี้ ฟังให้ดี

ดู​ความเจ็บปวด​ของฉันสิ

ทั้ง​คนหนุ่มสาว​ของฉัน​ถูกจับ​ไป​เป็นเชลย​หมดแล้ว

19 ฉัน​ได้​เรียก​คนเหล่านั้น​ที่​รักฉัน​ให้​มาช่วย

แต่​พวกเขา​ทำให้​ฉัน​ผิดหวัง

พวกนักบวช​และ​พวกผู้อาวุโส​ของฉัน​ได้​ตายไป​ในเมือง

ตอนที่​พวกเขา​ออกไป​หา​อาหาร​เพื่อ​ประทัง​ชีวิต

20 พระยาห์เวห์​เจ้าข้า ดูสิ ฉัน​กำลัง​ตกทุกข์​ได้ยาก

ท้อง​ของฉัน​กำลัง​ปั่นป่วน

ใจ​ของฉัน​แตก​สลาย​อยู่​ภายใน

เพราะ​ฉัน​ได้กบฏ​อย่างมาก

เด็กๆ​ถูก​ฆ่าฟัน​ด้วยดาบ​อยู่​บน​ท้องถนน​ด้านนอก

ส่วน​ในบ้าน ความตาย​ก็​รออยู่

21 ผู้คน​ได้ยิน​ว่า ฉัน​กำลัง​ร้องไห้​คร่ำครวญ

แต่​ไม่มีใคร​ปลอบใจ​ฉัน

ศัตรู​ของฉัน​ทุกคน​ได้ยิน​ถึง​ความเจ็บปวด​ของฉัน

พวกเขา​ดีใจ​ที่​พระองค์​ทำ​อย่างนี้​กับฉัน

ขอให้​พระองค์​โปรด​นำ​วัน​แห่ง​การลงโทษ​นั้น​เป็น​วันที่​พระองค์​ได้​ประกาศ​ไว้​ให้​มา​ตกลง​บน​พวกเขา​ด้วย

ให้​พวกเขา​เป็น​เหมือนกับ​ฉัน​ด้วยเถิด

22 ขอให้​ความชั่ว​ทั้งหมด​ที่​พวกเขา​ทำ​ปรากฏ​อยู่​ต่อหน้า​พระองค์​ด้วยเถิด

และ​ขอให้​พระองค์​ทำ​กับ​พวกเขา​อย่าง​ร้ายแรง

เหมือนกับ​ที่​พระองค์​ทำ​กับฉัน​อย่าง​ร้ายแรง​เพราะ​สิ่งชั่วช้า​ทั้งหมด​ที่​ฉัน​ได้​ทำไป

ที่​ฉัน​พูด​อย่างนี้ ก็​เพราะ​ฉัน​ครวญคราง​อย่างหนัก​และ​จิตใจ​ฉัน​ก็​เจ็บป่วย”

2

พระยาห์เวห์​ทำลาย​เยรูซาเล็ม

1 แย่แล้ว แย่แล้ว ด้วย​ความโกรธ​ของ​พระยาห์เวห์ พระองค์​ได้​ทำให้​นางสาว​ศิโยน น่าขยะแขยง

พระองค์​ได้​โยน​ศักดิ์ศรี​ของ​อิสราเอล​จาก​ท้องฟ้า​ลง​สู่ดิน

พระองค์​ไม่สนใจ​ที่​จะ​ปกป้อง​เกียรติ​ของ​ที่วางเท้า​ของ​พระองค์+ 2:1 ที่วางเท้า​ของ​พระองค์ อาจจะ​หมายถึง เยรูซาเล็ม วิหาร หรือ​หีบ​แห่ง​คำมั่นสัญญา​ของ​พระองค์​ก็ได้ ตอนที่​พระองค์​โกรธ

2 พระยาห์เวห์​ได้​ทำลาย​ที่พักอาศัย​ทั้งหมด​ของ​ยาโคบ

พระองค์​ไม่มี​เมตตา​กับเขาเลย

ตอนที่​พระองค์​โกรธ พระองค์​ได้​ทำลาย​พวกป้อม​ปราการ​ของ​นางสาว​ยูดาห์

พระองค์​ดึงเธอ​ลงมา​บนดิน

พระองค์​ทำให้​อาณาจักร​ของยูดาห์​และ​ผู้นำ​ทั้งหลาย​เสื่อมเกียรติ​ไป

3 ตอนที่​พระองค์​โกรธ พระองค์​ได้​ตัด​เขาสัตว์​ของ​อิสราเอล+ 2:3 เขาสัตว์​ของ​อิสราเอล หมายถึง พละกำลัง​ทาง​ทหาร​ของ​อิสราเอล หรือ​กษัตริย์​ของเขา

พระองค์​เลิก​ปกป้อง​อิสราเอล+ 2:3 พระองค์​เลิก​ปกป้อง​อิสราเอล แปล​ตรงๆ​ได้​ว่า “พระองค์​ได้​ดึง​มือขวา​ของ​พระองค์​จาก​อิสราเอล”

ในขณะที่​ข้าศึก​กำลัง​บุก​เข้ามาใกล้

และ​พระองค์​ก็​เผา​ยาโคบ

เหมือน​เปลวเพลิง​ที่​เผาผลาญ​ทุกอย่าง​รอบๆมัน

4 พระองค์​โก่ง​คันธนู​ราวกับว่า​เป็นศัตรู

มือขวา​ของ​พระองค์​เล็ง​อย่าง​ไม่สั่นไหว​ราวกับ​เป็นปรปักษ์

พระองค์​ฆ่า​ชาย​ที่​หล่อเหลา​ของยูดาห์​จนหมด

พระองค์​เท​ความโกรธแค้น​ของพระองค์​เหมือน​ไฟ​เข้าไป​ใน​เต็นท์​ของ​นางสาว​ศิโยน

5 องค์​เจ้า​ชีวิต​เป็น​เหมือน​ศัตรู

พระองค์​กลืนกิน​อิสราเอล

พระองค์​กลืนกิน​ป้อม​ปราการ​ทั้งหมด​ของเธอ

พระองค์​กลืนกิน​เมือง​ทั้งหลาย​ของเธอ​ที่​มี​กำแพง​กั้น

พระองค์​ทวี​ความเศร้าโศก​และ​การคร่ำครวญ​ให้กับ​นางสาว​ยูดาห์

6 พระองค์​ถอน​วิหาร​ของ​พระองค์​เหมือนกับ​ถอน​เพิง​ในสวน

พระองค์​ทำลาย​เต็นท์​นัด​พบ​ของ​พระองค์

พระองค์​ทำ​ให้​เทศกาล​และ​วัน​หยุด​ทาง​ศาสนา​ทั้งหลาย​จบ​สิ้น​ไป​ใน​เมือง​ศิโยน

พระองค์​ดูถูก​เหยียด​หยาม​ทั้ง​กษัตริย์​และ​นักบวช​ตอน​ที่​พระองค์​โกรธจัด

7 พระยาห์เวห์​ทอดทิ้ง​แท่นบูชา​ของ​พระองค์

พระองค์​บอก​ปัด​สถานที่​ศักดิ์สิทธิ์​ของ​พระองค์

พระองค์​มอบ​กำแพง​ป้อม​ปราการ​ของ​เยรูซาเล็ม​ให้​ตก​อยู่​ใน​กำมือ​ศัตรู

พวกศัตรู​ต่าง​โห่ร้อง​กัน​ใน​วิหาร​ของ​พระยาห์เวห์

เหมือนกับ​มี​งาน​เทศกาล

8 พระยาห์เวห์​ได้​ตัดสินใจ​ทำลาย​กำแพงเมือง​ของ​นางสาว​ศิโยน

พระองค์​ได้​วัด​ดู​แล้ว​ว่า​จะ​ทำลาย​ถึง​แค่ไหน

พระองค์​ไม่ได้​หด​มือ​กลับ​จาก​การทำลาย​มัน

พระองค์​ทำ​ให้​ป้อม​ปราการ​และ​กำแพง​ร้อง​คร่ำครวญ

พวกมัน​ทรุดโทรม​ไป​ด้วยกัน

9 ประตูเมือง​ต่างๆ​ของ​เยรูซาเล็ม​ทรุด​ลง​ในดิน

พระองค์​ทำลาย​เหล็ก​ดาล​ประตู​ทั้งหลาย จน​แตก​ละเอียด

กษัตริย์​และ​ผู้สูงศักดิ์​ทั้งหลาย​ถูก​กวาด​ต้อน​ไป​เป็น​เชลย​ท่ามกลาง​ชนชาติ​ทั้งหลาย

ไม่เหลือ​ใครเลย​ที่​จะ​อยู่​ให้​คำ​สั่งสอน

แม้แต่​พวก​ผู้พูดแทนพระเจ้า​ของเธอ​ก็​ไม่ได้รับ​นิมิต​จาก​พระยาห์เวห์

10 พวก​ผู้อาวุโส​ของ​นางสาว​ศิโยน

ต่าง​พา​กัน​นั่งเงียบ​อยู่​กับพื้น

พวกเขา​ต่าง​ก็​โยน​ฝุ่น​ลง​บน​หัว​ของตน

พวกเขา​สวมใส่​เสื้อผ้า​กระสอบ

พวก​หญิงสาว​บริสุทธิ์​ของ​เยรูซาเล็ม​ต่าง​ก้มหัว​ลง​ถึง​พื้น​ด้วย​ความเสียใจ

11 ตา​ของผม​มี​น้ำตา​คลอเบ้า

ท้องไส้​ผม​ปั่นป่วน​ไปหมดแล้ว

ตับ​ผม​ทะลัก​ลง​สู่​ดิน​แล้ว

เพราะ​คน​ของผม​ถูก​ทำลาย

ลูกเล็ก​เด็กแดง​ก็​เป็นลม​ล้มพับ​ไป​บน​ถนน​ในเมือง

12 พวกเด็กๆ​พูด​กับแม่​ของ​พวกเขา​ว่า

“แม่จ๋า อาหาร​และ​เครื่องดื่ม​อยู่​ที่ไหน”

พวกเขา​เป็นลม​ล้มพับ​ไป​ที่​ลานเมือง

เหมือน​คนบาดเจ็บ​และ​ตายไป​ใน​อ้อมอก​ของแม่

13 นางสาว​เยรูซาเล็ม จะให้​ผม​เปรียบ​เจ้า​เหมือนกับ​อะไรดี

จะให้​เปรียบ​เจ้า​กับ​อะไรดี

นางสาว​ศิโยน จะให้​ผม​เอาเจ้า​ไป​เปรียบ​กับ​อะไรดี

จะให้​ผม​ปลอบโยน​เจ้า​ยังไงดี

ความหายนะ​ของ​เจ้า​นั้น​ยิ่งใหญ่​เหมือน​ทะเล ใคร​จะ​เยียวยา​รักษา​เจ้า​ได้

14 พวก​ผู้พูดแทนพระเจ้า​ของเจ้า​ได้​บอกเจ้า​เกี่ยวกับ​นิมิต​ที่​พวกเขา​เห็น

แต่​นิมิต​พวกนั้น​มัน​ไร้สาระ​และ​เชื่อ​ไม่ได้

พวกเขา​ไม่ได้​เปิดเผย​ความผิดบาป​ของเจ้า

เพื่อ​เจ้า​จะได้​คืน​สู่​สภาพดี​เหมือนเดิม

แต่​พวกเขา​กลับ​พูด​นิมิต​จอม​ปลอม​เกี่ยวกับ​เจ้า

เพื่อ​นำ​ให้​เจ้า​หลงไป

15 ทุกคน​ที่​เดิน​ผ่าน​มา​ทางนั้น​ต่าง​ตบมือ​เยาะเจ้า

พวกเขา​ผิวปาก​และ​ส่ายหัว​ต่อเจ้า นางสาว​เยรูซาเล็ม

พวกเขา​พูด​เยาะ​ว่า “นี่นะหรือ​เมือง​ที่​ผู้คน​ต่าง​พูด​กัน​ว่า

เป็น​เมือง​ที่​สวย​อย่าง​ไม่มี​ที่ติ

ซึ่ง​เคย​ให้​ความสุข​กับ​คนทั้งโลก”

16 พวกศัตรู​ทั้งหมด​ของเจ้า​จะ​เปิด​ปาก​กว้าง​หัวเราะ​เยาะ​เจ้า

พวกเขา​จะ​ผิวปาก​และ​กัดฟัน​และ​พูดว่า

“เรา​ได้​กลืนกิน​พวกเขา​ไป​จนหมด

นี่แหละ​เป็น​วัน​ที่​พวกเรา​รอคอย วันนั้น​ได้​มาถึง​แล้ว

และ​เรา​ก็​ได้เห็น​มัน​กับตา​ของ​พวกเรา​เอง”

17 พระยาห์เวห์​ได้​ทำ​ใน​สิ่งที่​พระองค์​วางแผนไว้

พระองค์​ได้​ทำ​ตาม​คำขู่​ของ​พระองค์

พระองค์​ได้​ทำ​ตาม​ที่​พระองค์​ได้​สัญญา​ไว้​นาน​มาแล้ว

พระองค์​ได้​ทำลาย​มันลง​โดย​ไม่สงสาร

พระองค์​ทำให้​ศัตรู​ของเจ้า​เฉลิม​ฉลอง​กัน

พระองค์​ได้​ทำให้​ศัตรู​ของเจ้า​เข้มแข็ง​ขึ้น

18 กำแพงเมือง​ของ​นางสาว​ศิโยน

ร้องเรียก​องค์​เจ้า​ชีวิต​จาก​ใจ​ของเจ้า

ให้​น้ำตา​ของเจ้า​ไหล​พรั่งพรู​ออกมา​เหมือน​ลำธาร ทั้งวัน​ทั้งคืน

อย่าได้​หยุดร้อง​เลย

อย่า​ให้​ดวงตา​ของเจ้า​ได้​หยุดพัก​จาก​การร้องไห้

19 ลุก​ขึ้นมา​ร้อง​ตะโกน​ใน​ยามค่ำคืน

ลุก​ขึ้นมา​ร้อง​ตะโกน​ใน​ทุกช่วง​ต้นยาม

เทใจ​ของเจ้า​ออกมา​เหมือน​น้ำ​ต่อหน้า​องค์​เจ้า​ชีวิต

ชูมือ​ของเจ้า​ขึ้น​ต่อ​พระองค์​เพื่อ​ขอ​ชีวิต​ของ​ลูกๆเจ้า​ที่​เป็นลม​ล้มพับ​ไป​เพราะ​ความหิว​ตาม​หัวถนน​ต่างๆ

20 มอง​ดูสิ พระยาห์เวห์ สังเกต​ดูสิ​ว่า

พระองค์​ได้​ทำอย่างนี้​กับใคร

สมควร​แล้วหรือ​ที่​ผู้หญิง​จะ​กิน​ลูก​ของ​ตัวเอง ลูกๆ​ที่​พวกเขา​ดูแล

สมควร​แล้วหรือ​ที่​พวกนักบวช​และ​พวก​ผู้พูดแทนพระเจ้า​จะ​ถูกฆ่า​ใน​สถานที่​ศักดิ์สิทธิ์​ของ​องค์​เจ้า​ชีวิต

21 ทั้ง​คนหนุ่ม​และ​คนแก่​นอนคว่ำ​อยู่​บนพื้น​กลาง​ถนน

คนสาวๆ​และ​หนุ่มๆ​ของผม​ถูก​ดาบ​ฆ่าฟัน​ล้มลง

พระองค์​ฆ่า​พวกเขา​ใน​วันที่​พระองค์​โกรธ

พระองค์​สังหาร​พวกเขา​อย่าง​ไร้​ความเมตตา

22 พระองค์​เรียก​ศัตรู​จาก​รอบข้าง​ให้​มา​ข่มขวัญ​ฉัน​ราวกับว่า​พระองค์​เชิญ​พวกเขา​มา​งานเลี้ยง

ใน​วันที่​พระยาห์เวห์​โกรธ​นั้น ไม่มีใคร​หนีพ้น​หรือ​รอดชีวิต​อยู่

ศัตรู​ของฉัน​ได้​ทำลาย​ลูกๆ​ที่​ฉัน​เฝ้า​ทะนุถนอม​เลี้ยงดู​มา​จนหมดสิ้น

3

ความหมาย​ของ​ความ​ทุกข์ยาก​ลำบาก

1 ผม​เป็น​คน​ที่​เห็น​ความ​ทุกข์ยาก​ลำบาก​มา​มาก​แล้ว

พระเจ้า​ตีผม​ด้วย​ไม้เท้า​ของ​พระองค์

ตอนที่​พระองค์​โกรธ

2 พระองค์​นำ​ผม​และ​ทำให้​ผม​เดิน​ใน​ความมืด ไม่ใช่​ความสว่าง

3 พระองค์​ตีผม​คนเดียว

ครั้งแล้ว​ครั้งเล่า​ตลอดวัน

4 พระองค์​ทำให้​เนื้อ​และ​หนัง​ของผม​เหี่ยวแห้ง​ไป

พระองค์​หัก​กระดูก​ของผม

5 พระองค์​สร้าง​พวก​หอ​เคลื่อนที่​สำหรับ​โจมตี​ผม

และ​โอบล้อม​ผม​ด้วย​ความ​ยากจน และ​ความ​ทุกข์ยาก

6 พระองค์​ทำให้​ผม​นั่ง​อยู่​ใน​ความ​มืดมิด

เหมือนกับ​คน​ที่​ตายไป​นานแล้ว

7 พระองค์​สร้าง​กำแพง​ล้อม​ผม​ไว้ ผม​หนี​ไม่ได้

และ​พระองค์​เอา​โซ่​ทอง​สัมฤทธิ์​อัน​หนักอึ้ง​ล่าม​ผมไว้

8 ถึงแม้​ผม​ได้​ร้อง​ให้ช่วย

พระองค์​ก็​เพิกเฉย​ต่อ​คำ​อธิษฐาน​ของผม

9 พระองค์​กั้น​ถนน​ของผม​ด้วย​กำแพง​ที่​สร้าง​จาก​หินสกัด

พระองค์​ทำให้​ผม​เดินทาง​ต่อไป​ไม่ได้

10 พระองค์​เป็น​เหมือน​หมี​ที่​คอย​ตะครุบ​ผม

เหมือน​สิงโต​ที่​คอย​ซุ่ม​โจมตี​ผม

11 พระองค์​ไล่ล่า​ผม​จน​ออก​นอก​ทาง​ของผม และ​ฉีก​ผม​เป็น​ชิ้นๆ

พระองค์​ปล่อย​ให้​ผม​ถูกทิ้ง​อย่าง​สิ้นหวัง

12 พระองค์​โก่ง​คันธนู​ของ​พระองค์

และ​เอา​ผม​เป็น​เป้า​ลูกธนู​นั้น

13 พระองค์​ยิง​ผม​ที่​ไต

ด้วย​ลูกธนู​ที่​เอา​มา​จาก​แล่ง​ของ​พระองค์

14 คน​ของผม​หัวเราะ​เยาะ​ผม

พวกเขา​ร้องเพลง​ล้อเลียน​ผม​ทั้งวัน

15 พระองค์​ทำให้​ผม​เต็ม​ไปด้วย​ความขมขื่น

พระองค์​ทำให้​ผม​อิ่ม​ด้วย​น้ำบอระเพ็ด​อันขม

16 พระองค์​ทำให้​ฟัน​ผม​พัง​ละเอียด​ด้วย​ก้อนกรวด

พระองค์​กระทืบ​ผม​จมดิน

17 จิตใจ​ผม​ไม่มี​ความสงบสุข​เลย

ผม​ลืม​ไปแล้ว​ว่า สิ่งที่​ดีๆ​เป็น​อย่างไร

18 ผม​บอก​กับ​ตัวเอง​ว่า “อนาคต​และ​ความหวัง​ของผม​จาก​พระยาห์เวห์

ได้​สูญสิ้น​ไป​หมด​แล้ว”

19 ข้าแต่​พระยาห์เวห์ ขอ​ได้โปรด​จดจำ​ถึง​ความ​ทุกข์ยาก​ลำบาก​ของ​ข้าพเจ้า

การเร่ร่อน​ไปมา​ของ​ข้าพเจ้า​และ​น้ำบอระเพ็ด​อันขม​และ​ยาพิษ​ที่​ข้าพเจ้า​ต้อง​ดื่ม​นั้น

20 ผม​จำ​ได้ดี​ถึง​ความ​ทุกข์ยาก​ที่​เกิดขึ้น​กับ​ผม

และ​ผม​ก็​หดหู่​ใจ

21 แต่​ผม​ระลึก​ได้​ถึง​สิ่งหนึ่ง

ทำให้​ผม​เกิด​ความหวัง​ขึ้น

22 แน่นอน ความรัก​ของ​พระยาห์เวห์​ไม่มี​วัน​สิ้นสุด

แน่นอน ความเมตตา​ของ​พระองค์​ไม่มี​วัน​หมดสิ้น

23 ความรัก​และ​ความเมตตา​ของ​พระองค์​เริ่มต้นใหม่​ใน​ทุกๆเช้า

ความซื่อสัตย์​ของ​พระองค์​นั้น​ยิ่งใหญ่

24 จิตใจ​ของผม​พูด​ว่า “พระยาห์เวห์​เป็น​ทุกสิ่ง​ที่​ผม​ต้องการ

ดังนั้น​ผม​จึง​มี​ความหวัง​ใน​พระองค์”

25 พระยาห์เวห์​ดี​กับ​คน​ที่​รอคอย​พระองค์

พระยาห์เวห์​ดี​กับ​คน​ที่​แสวงหา​พระองค์

26 มัน​เป็น​สิ่ง​ที่ดี​ที่​คน​จะ​มี​ความหวัง​และ​สงบใจ

รอคอย​การช่วยกู้​จาก​พระยาห์เวห์

27 มัน​เป็น​สิ่ง​ที่ดี​ที่​คน​จะ​เรียนรู้

ที่​จะ​แบก​ภาระ​ใน​วัย​หนุ่มสาว

28 เขา​ควรจะ​นั่ง​คนเดียว​และ​อยู่​เงียบๆ

เมื่อ​พระยาห์เวห์​วาง​ภาระหนัก​บน​เขา

29 ให้​เขา​เอา​หน้า​ซบ​ดิน

ไม่แน่​อาจจะ​มี​หวัง

30 ให้​เขา​ยื่น​แก้ม​ให้​กับ​คน​ที่​ตบเขา

ให้​เขา​ยอมรับ​ความอับอาย​ขายหน้า​อย่าง​เต็มที่

31 พระยาห์เวห์​จะ​ไม่​ทอดทิ้ง​คน​ตลอดไป

32 ถ้า​พระองค์​เป็น​ผู้ที่​ทำให้​เกิด​ความ​ทุกข์ยาก​ขึ้น พระองค์​ก็​จะ​แสดง​ความเมตตา​เหมือนกัน

ตาม​ความรัก​มั่นคง​อัน​เหลือเฟือ​ของ​พระองค์

33 พระองค์​ไม่ชอบ​ทำร้าย​ใคร

หรือ​ทำให้​ใคร​ต้อง​ทุกข์ยาก​ลำบาก

34 เมื่อ​นักโทษ​ทุกคน​ใน​โลกนี้

ถูก​เหยียบย่ำ​อยู่​ใต้เท้า

35 เมื่อ​มนุษย์​ถูก​ละเมิด​สิทธิ

ต่อหน้า​พระเจ้า​ผู้ใหญ่ยิ่ง​สูงสุด

36 เมื่อ​คดี​ของ​คนหนึ่ง​ถูก​ขัดขวาง​ไม่ได้รับ​ความยุติธรรม

คิดว่า​พระยาห์เวห์​ไม่เห็น​สิ่งเหล่านี้​หรือ

37 ไม่มี​ใครหรอก​ที่​สามารถ​พูด​แล้ว​ให้​มัน​เป็น​ไป​ตามที่​เขาพูด

นอกจาก​พระยาห์เวห์​จะ​สั่ง​ให้​มัน​เกิดขึ้น

38 ทั้ง​เรื่อง​ที่ดี​และ​ไม่ดี​เกิด​ขึ้นมา

ตาม​คำสั่ง​ของ​พระเจ้า​ผู้ใหญ่ยิ่ง​สูงสุด

39 ตราบใด​ที่​เรา​ยัง​มีชีวิตอยู่

ก็​ไม่ควร​บ่น​เมื่อ​ถูก​ลงโทษ​เพราะ​ทำบาป

40 ให้​เรา​ทดสอบ​และ​สำรวจ​ถึง​การกระทำ​ของเรา

แล้ว​หันกลับ​ไปหา​พระยาห์เวห์

41 ให้​เรา​ยก​ใจ​ของเรา​พร้อมกับ​มือ​ทั้งสอง​ขึ้น

ต่อ​พระเจ้า​ใน​สวรรค์​และ​พูดว่า

42 “ข้าแต่​พระยาห์เวห์ พวกเรา​ได้​ทำบาป​และ​กบฏ​ต่อ​พระองค์

และ​พระองค์​ไม่ได้​ให้อภัย​พวกเรา

43 พระองค์​ได้​ปกคลุม​เรา​ด้วย​ความโกรธ​และ​ไล่​ติดตาม​เรา

พระองค์​ฆ่าเรา​อย่าง​ไม่ปรานี

44 พระองค์​เอา​เมฆ​มา​ปกคลุม​พระองค์​ไว้

เพื่อ​ป้องกัน​ไม่ให้​คำ​อธิษฐาน​ผ่าน​ไป​ถึง​พระองค์

45 พระองค์​ทำให้​เรา​เป็น​เหมือนกับ​เศษเดน​และ​ขยะ

ท่ามกลาง​ชนชาติ​อื่นๆ

46 พวกศัตรู​ของเรา

พูด​หัวเราะ​เยาะ​ดูถูก​พวกเรา

47 พวกเรา​ตื่น​ตระหนก​และ​ตก​อยู่​ใน​หลุม​พราง

อยู่​ใน​ความพินาศ​และ​ถูก​ทำลาย”

48 น้ำตา​ไหล​จาก​ดวงตา​ของผม​อย่าง​สายน้ำ

เพราะ​คน​ของผม​ล่มจม

49 น้ำตา​ของผม​ไหล​อย่าง​ไม่ขาดสาย

ผม​จะ​ร้องไห้​ไม่หยุด

50 จนกว่า​พระยาห์เวห์​จะ​มอง​ลงมา​จาก​สวรรค์

และ​เห็นว่า​เกิด​อะไรขึ้น

51 จิตวิญญาณ​ของผม​เป็นทุกข์​ยิ่งนัก

เพราะ​ผม​เห็นว่า​เกิด​อะไรขึ้น​กับ​เด็ก​สาวๆ​ใน​เมืองผม

52 คนเหล่านั้น​ที่​เป็น​ศัตรู​กับผม​โดย​ไม่มี​สาเหตุ

ไล่ล่า​ผม​เหมือนกับ​นก​ตัวหนึ่ง

53 พวกเขา​กะ​จะ​จบ​ชีวิตผม​ด้วย​การ​โยนผม​ลงไป​ใน​บ่อ

และ​เอา​หิน​ขว้าง​ผม

54 น้ำ​ได้​ไหล​ท่วม​หัวผม

ผม​พูดว่า “ชีวิต​ของผม​จบ​สิ้น​แล้ว”

55 ข้าแต่​พระยาห์เวห์ ข้าพเจ้า​เรียก​ชื่อ​ของ​พระองค์

จาก​หลุม​ที่​ลึก​ที่สุด

56 ขอ​ช่วย​ฟัง​เสียงร้อง​ของ​ข้าพเจ้า​ด้วย ขออย่าได้​ปิด​หู​พระองค์

จาก​เสียงร้อง​ละห้อย​ของ​ข้าพเจ้า

จาก​เสียง​ร้อง​ให้ช่วย​ของ​ข้าพเจ้า

57 เมื่อ​ข้าพเจ้า​เรียกหา​พระองค์ ขอให้​พระองค์​เข้า​มา​ใกล้​ด้วยเถิด

ขอ​พระองค์​ปลอบ​ว่า “อย่า​กลัว​เลย”

58 องค์​เจ้า​ชีวิต ขอ​ช่วย​แก้ต่าง​ให้กับ​ข้าพเจ้า​ด้วย

ขอ​พระองค์​ช่วย​ไถ่ชีวิต​ข้าพเจ้า​คืนมา​ด้วยเถิด

59 ข้าแต่​พระยาห์เวห์ ดู​เรื่อง​ที่​เขา​ทำผิด​ต่อ​ข้าพเจ้า​สิ

ช่วย​ตัดสิน​คดี​ของ​ข้าพเจ้า​อย่าง​ยุติธรรม​ด้วย

60 พระองค์ ดู​ความ​อาฆาต​ที่​พวกเขา​มี​ต่อ​ข้าพเจ้า​สิ

พระองค์ ดู​แผนชั่ว​ทั้งหลาย​ที่​พวกเขา​มี​ต่อ​ข้าพเจ้า​สิ

61 ข้าแต่​พระยาห์เวห์ ฟังสิ พวกเขา​กำลัง​เยาะเย้ย​ข้าพเจ้า​อยู่

ฟังสิ พวกเขา​กำลัง​วางแผน​ชั่วร้าย​ต่อ​ข้าพเจ้า

62 ฟังสิ พวกศัตรู​ของ​ข้าพเจ้า​ซุบซิบ​นินทา​ข้าพเจ้า​ตลอด​ทั้งวัน

63 ดูสิ ไม่ว่า​พวกเขา​จะ​ยืน​หรือ​นั่ง

พวกเขา​ก็​ร้องเพลง​หัวเราะ​เยาะ​ข้าพเจ้า

64 ข้าแต่​พระยาห์เวห์​ช่วย​ตอบแทน​พวกเขา

ให้​สาสม​กับ​สิ่ง​ที่​พวกเขา​ได้ทำ​ลงไป

65 ขอให้​พวกเขา​กลุ้มใจ

และ​สาปแช่ง​พวกเขา​ด้วย

66 ขอให้​พระองค์​ไล่ล่า​พวกเขา​ด้วย​ความโกรธ

และ​ทำลาย​พวกเขา​ให้​หมดสิ้น​ไป​จาก​ภายใต้​ฟ้าสวรรค์​ของ​พระยาห์เวห์

4

เยรูซาเล็ม​ถูก​โจมตี​อย่าง​สยดสยอง

1 แย่แล้ว แย่แล้ว ดูสิ ทองคำ​สูญเสีย​ประกาย​อัน​เจิดจ้า​ของมัน​ขนาดไหน

ดูสิ ทองคำ​อย่างดี​สูญเสีย​ประกาย​ระยิบ​ระยับ​ขนาดไหน

เพชรพลอย​ศักดิ์สิทธิ์​ถูก​ทิ้ง​เกลื่อน​กลาด​ตาม​ท้องถนน

2 แย่แล้ว แย่แล้ว พวกลูกๆ​ของ​ศิโยน​มีค่า​มาก

พวกเขา​มีค่า​มากกว่า​ทองคำ​บริสุทธิ์

แต่​ทำไม​ตอนนี้​คน​ถึง​คิดว่า​พวกเขา​เป็น​แค่​หม้อดิน​กระจอกๆ

ที่​นักปั้นหม้อ​ปั้น​ขึ้นมา​เท่านั้น

3 ขนาด​หมาไน​ยัง​เลี้ยง​นม​ลูก​ของมัน

แม้แต่​แม่หมา​ยัง​ให้​ลูก​ของมัน​ดูดนม​จากเต้า

แต่​ทำไม​คนของเรา​ถึง​โหดร้าย

เหมือน​นกกระจอก​เทศ​ที่​ทิ้ง​ลูก​ของมัน​ใน​ที่​เปล่า​เปลี่ยว​แห้งแล้ง

4 ลิ้น​ของเด็ก​ที่​ยัง​ไม่​หย่านม​ติด​อยู่​ที่​เพดานปาก​เพราะ​กระหาย​จัด

พวก​เด็ก​เล็กๆ​ร้องขอ​อาหาร

แต่​ไม่มีใคร​ให้​อาหาร​กับ​พวกเขา

5 คนพวกนั้น​ที่​เคย​กิน​อย่าง​หรูหรา

ตอนนี้​ยากจน​ข้นแค้น​อยู่​ตาม​ท้องถนน

คนพวกนั้น​ที่​เคย​สวมใส่​เสื้อผ้า​ราคาแพง

ตอนนี้​เก็บของ​อยู่​ตาม​กองขยะ

6 ดังนั้น​ความ​ชั่วร้าย​ของ​คนของผม​นั้น

ยิ่งใหญ่​กว่า​ความบาป​ของ​เมืองโสโดม​เสียอีก+ 4:6 ดังนั้น​ความ … โสโดม​เสียอีก ประโยค​นี้​อาจ​แปล​ได้​อีก​อย่าง​หนึ่ง​ว่า “ดังนั้น​การ​ลงโทษ​คน​ของผม​นั้น ยิ่งใหญ่​กว่า​การ​ลงโทษ​ของ​เมือง​โสโดม​เสียอีก”

เมือง​โสโดม ถูก​ทำลาย​ไป​ชั่วพริบตา

ทั้งๆที่​ไม่ได้​ถูก​โจมตี

7 พวก​นาสีร์+ 4:7 นาสีร์ หมายถึง​ผู้ชาย​ที่​อุทิศ​ตนเอง​ให้​กับ​พระเจ้า จะ​ไม่ดื่ม​เหล้าองุ่น จะ​ไม่​ตัดผม ของ​เยรูซาเล็ม​นั้น​เคย​ขาว​กว่า​หิมะ

พวกเขา​เคย​ขาว​กว่า​น้ำนม

ร่างกาย​ของ​พวกเขา​เคย​แดง​เปล่งปลั่ง​เหมือน​ปะการัง

หนวด​เครา​ของ​พวกเขา​เคย​เหมือน​พลอย​สี​น้ำเงินเข้ม

8 แต่​ตอนนี้​พวกเขา​ดำ​ยิ่งกว่า​ขี้เขม่า

ไม่มีใคร​จำ​พวกเขา​ได้​ตาม​ท้องถนน

มี​หนังเหี่ยว​หุ้ม​กระดูก

และ​เหี่ยวแห้ง​เหมือน​ไม้ฟืน​แห้ง

9 คน​ที่​ตาย​ด้วย​ดาบ​ใน​สงคราม

ก็​ยัง​ดีกว่า​อดอยาก​ตาย

คน​ที่​ถูก​ดาบ​แทง​ตาย

ก็​ยัง​ดีกว่า​คน​เหล่านั้น​ที่​มี​ไร่นา​ที่​ไม่เกิดผล

10 พวกแม่​ที่​เต็ม​ไปด้วย​ความรัก

เอา​ลูก​ของ​ตัวเอง​มา​ต้มกิน

พวกลูกๆ​ได้​กลาย​เป็น​อาหาร​สำหรับ​พวกเขา

ตอนที่​คนของผม​ถูก​ทำลาย

11 พระยาห์เวห์​แสดง​ความ​โกรธ​เกรี้ยว​ออกมา​อย่าง​ไม่อั้น

พระองค์​เท​ความโกรธ​ของ​พระองค์​ออกมา

พระองค์​จุดไฟ​ใน​ศิโยน

และ​มัน​เผาผลาญ​ลงไป​ถึง​ราก

12 พวก​กษัตริย์​ของ​โลกนี้​ไม่เชื่อ​สิ่ง​ที่​เกิดขึ้น

รวมทั้ง​ผู้ที่​อาศัย​อยู่​ใน​โลกนี้​ด้วย

พวกเขา​ไม่เชื่อ​ว่า​คู่อริ​และ​ศัตรู​จะ​ฝ่า​เข้าไป​ใน​ประตู​เมือง​เยรูซาเล็ม​ได้

13 เป็น​เพราะ​ความบาป​ต่างๆ​ของ​พวก​ผู้พูดแทนพระเจ้า​และ​ความ​ชั่วช้า​ของ​พวก​นักบวช

คน​พวกนี้​แหละ​ที่​เป็น​ต้นเหตุ​ทำให้​คนบริสุทธิ์​ต้อง​มา​สูญเสีย​เลือดเนื้อ

14 ทั้ง​พวก​ผู้พูดแทนพระเจ้า​และ​พวก​นักบวช​เดิน​ไปมา​ตาม​ท้องถนน​เหมือน​คนตาบอด

เสื้อผ้า​เปื้อน​เลือด​ไม่มีใคร​กล้า​แตะต้อง​เสื้อผ้า​พวกเขา

15 คน​ได้​ร้อง​ตะโกน​ว่า “ไป​ให้พ้น พวก​ไม่บริสุทธิ์

ไป​ให้พ้น ไป​ให้พ้น อย่า​เข้ามา​ใกล้​เรา”

พวกนั้น​ได้​หนี​และ​เดิน​เร่ร่อน​ไป

คน​ที่​อาศัย​อยู่​ท่ามกลาง​ชนชาติ​ทั้งหลาย พูด​ว่า

“พวกเขา​จะ​อยู่​ร่วมกับ​พวกเรา​ไม่ได้​อีกแล้ว”

16 พระยาห์เวห์​เอง​เป็น​ผู้​ทำให้​พวกเขา​กระจัด​กระจาย​ไป

พระองค์​ไม่​ดูแล​พวกเขา​อีกต่อไป

ไม่มีใคร​ให้​เกียรติ​พวก​นักบวช

และ​ไม่มีใคร​ไว้​ชีวิต​ของ​พวก​คนแก่

17 ดวงตา​ของ​พวกเรา​อ่อนล้า​ไปหมด

เพราะ​เฝ้า​มองหา​ความช่วยเหลือ​แต่​ก็​เสียเวลา​เปล่า

เรา​ได้แต่​มองแล้ว​มองอีก​จาก​หอคอย หวัง​ว่า​จะ​มี​ชนชาติ​หนึ่ง​มาช่วย

แต่​ก็​ไม่มี​ชนชาติ​ไหน​มา​ช่วยกู้​พวกเรา​เลย

18 พวกเขา​สะกด​รอย​พวกเรา​มา

ดังนั้น พวกเรา​ก็​เลย​ไม่กล้า​เดิน​ตาม​ถนนใหญ่

จุดจบ​ของเรา​ใกล้​เข้ามา​แล้ว หมดเวลา​ของเรา​แล้ว

จุดจบ​ของเรา​มาถึงแล้ว

19 คน​ที่​ไล่ล่า​เรา​นั้น​ว่องไว​ยิ่งกว่า​เหยี่ยว​ใน​ท้องฟ้า

พวกเขา​ไล่กวด​เรา​ตาม​ภูเขา​ต่างๆ

พวกเขา​ซุ่ม​โจมตี​เรา​ใน​ที่​เปล่า​เปลี่ยว​แห้งแล้ง

20 กษัตริย์​ที่​พระยาห์เวห์​เป็น​ผู้แต่งตั้ง​ที่​เป็น​เหมือน​ลม​หายใจ​ของเรา

ได้​ตก​ลง​ไป​ใน​กับดัก​ของ​พวกเขา

เรา​เคย​พูด​ถึง​กษัตริย์​องค์นี้​ว่า

“พวกเรา​จะ​อยู่​ใต้​ร่มเงา​ของ​พระองค์​ท่ามกลาง​ชนชาติ​ต่างๆ​นี้”

21 นางสาว​เอโดม​ที่​อาศัย​อยู่​ใน​แผ่นดิน​อูส

ร้องเพลง​และ​เฉลิม​ฉลอง​ไปเลย​ใน​ช่วงนี้

แต่​ให้​รู้​ว่า​ถ้วย​แห่ง​ความ​ทุกข์ยาก​จะ​เวียน​มา​ถึงเจ้า

เจ้า​จะ​เมา​และ​จะ​เปลื้องผ้า​ตัวเอง​ให้​เปลือย​เปล่า

22 นางสาว​ศิโยน​เอ๋ย การลงโทษ​ของเจ้า​ครบถ้วน​แล้ว

พระยาห์เวห์​จะ​ไม่ปล่อย​ให้​เจ้า​เป็นเชลย​อีกต่อไป

นางสาว​เอโดม​เอ๋ย พระองค์​จะ​ลงโทษ​ต่อ​ความผิด​ของเจ้า

พระองค์​จะ​เปิดโปง​ความบาป​ต่างๆ​ของเจ้า

5

คำ​อธิษฐาน​ต่อ​พระยาห์เวห์

1 ข้าแต่​พระยาห์เวห์ ขอ​อย่าได้​ลืม​สิ่ง​ที่​เกิดขึ้น​กับ​พวกเรา

ดูสิ พวกเรา​ต้อง​อับอาย​ขายหน้า​ขนาดไหน

2 แผ่นดิน​ของเรา​ก็​ถูก​ยก​ไป​ให้​กับ​คนแปลกหน้า

บ้าน​ของเรา​ถูก​ยก​ไป​ให้​กับ​คน​ต่าง​ชาติ

3 พวกเรา​ได้​กลาย​เป็น​ลูก​กำพร้า​พ่อ

แม่​ของ​พวกเรา​กลายเป็น​หม้าย

4 น้ำ​ก็​ต้อง​ซื้อ​เขา​ดื่ม

ฟืน​ก็​ต้อง​ซื้อ​เขา​ใช้

5 เรา​ถูก​ตามล่า​มา​ติดติด

เรา​หมดแรง​และ​ไม่สามารถ​หยุดพัก​ได้+ 5:5 เรา​ถูก​ตามล่า … หยุดพัก​ได้ มี​สำเนา​แปล​กรีก​ฉบับหนึ่ง​เขียน​ว่า “เรา​ถูก​บังคับ​ให้​แบก​แอก​ไว้​บนคอ เรา​หมดแรง​และ​พวกเขา​ไม่ให้​เราพัก”

6 เรา​ได้​ทำสัญญา​กับ​อียิปต์

และ​กับ​อัสซีเรีย เพื่อ​จะได้​มี​อาหาร​เลี้ยง​ปากท้อง

7 บรรพบุรุษ​ของเรา​ทำบาป​และ​หาย​ไปแล้ว

แล้ว​พวกเรา​ต้อง​มา​รับกรรม​จาก​ความผิดบาป​นั้น

8 พวกทาส​มี​อำนาจ​เหนือเรา

ไม่มีใคร​ช่วย​เรา​ให้พ้น​จาก​เงื้อมมือ​ของ​พวกเขา

9 เรา​ต้อง​เสี่ยงชีวิต​เพื่อ​ให้​ได้​อาหาร​มา

เพราะ​มี​ภัย​อันตราย​ถึงตาย​ใน​ทะเลทราย

10 ผิว​ของเรา​ร้อน​เหมือน​เตาอบ

เรา​มี​ไข้สูง​เพราะ​ขาดแคลน​อาหาร

11 พวกทหาร​ของ​ศัตรู​ได้​ข่มขืน​พวกผู้หญิง​ของ​ศิโยน

พวกเขา​ข่มขืน​พวก​สาว​พรหมจรรย์​ใน​เมืองต่างๆ​ของ​ยูดาห์

12 พวก​เชื้อ​พระวงศ์​ต่างๆ​ก็​ถูก​แขวน​ด้วย​ฝีมือ​ของศัตรู

พวก​ผู้นำ​อาวุโส​ไม่ได้รับ​ความเคารพ​นับถือ

13 คนหนุ่ม​ถูก​บังคับ​ให้​โม่แป้ง

เด็กหนุ่ม​ล้มลุก​คลุกคลาน​เพราะ​ต้อง​แบกฟืน​อัน​หนักอึ้ง

14 พวก​ผู้นำอาวุโส​ก็​ไม่อยู่​ตาม​ประตูเมือง​อีกแล้ว

คนหนุ่มๆ​ก็​หยุด​เล่นดนตรี

15 ความสุข​ของ​พวกเรา​สิ้นสุดลง

การเต้นรำ​ของเรา​ได้​เปลี่ยน​เป็น​การไว้ทุกข์

16 มงกุฎ​ได้​หล่น​ลง​จาก​หัว​ของเรา

มัน​ช่าง​เลวร้าย​จริงๆ​สำหรับ​เรา​เพราะ​พวกเรา​ได้​ทำบาป

17 จิตใจ​ของเรา​ก็​ป่วย​เพราะ​เรื่อง​ทั้งหมด​นี้

ดวงตา​ของเรา​ก็​มืด​บอด​ไป​เพราะ​เรื่อง​ทั้งหมด​นี้

18 เดี๋ยวนี้ ภูเขา​ศิโยน​ได้​ถูก​ทิ้งร้าง​ว่างเปล่า

และ​ฝูง​หมาจิ้งจอก​มา​เดิน​เพ่นพ่าน​อยู่​บนนั้น

19 พระยาห์เวห์​เจ้าข้า แต่​พระองค์​ครอบ​ครอง​ตลอดกาล

บัลลังก์​ของ​พระองค์​จะอยู่​สืบไป​ชั่วลูก​ชั่วหลาน

20 ทำไม​พระองค์​ถึง​ได้​ลืม​เรา​อยู่​อย่างนี้

ทำไม​พระองค์​ถึง​ได้​ทอดทิ้ง​พวกเรา​นาน​ขนาดนี้

21 พระยาห์เวห์​เจ้าข้า โปรด​นำเรา​กลับ​มาหา​พระองค์​ด้วย เพื่อว่า​เรา​จะได้​กลับ​มาหา​พระองค์

โปรด​ทำให้​ชีวิต​ของเรา​กลับ​ไป​เป็น​เหมือนเดิม​ด้วยเถิด

22 หรือ​พระองค์​หมด​เยื่อใย​กับ​พวกเรา​แล้ว

พระองค์​โกรธ​พวกเรา​อย่าง​สุดขีด​เลย อย่างนั้น​หรือ