อาโมส

คำนำ

อาโมส​ไม่​ได้​เป็น​ผู้พูด​แทน​พระเจ้า​มืออาชีพ เขา​เป็น​เจ้าของ​ฝูง​แพะแกะ​และ​สวน​มะเดื่อ เป็น​ชาวเมือง​เทโคอา​ใน​ยูดาห์ (อาณาจักร​ฝ่ายใต้) แต่​พระยาห์เวห์​เรียก​ให้​เขา​เอา​ถ้อยคำ​ของ​พระองค์​ไป​ประกาศ​ที่​เมือง​เบธเอล​ใน​อิสราเอล (อาณาจักร​ฝ่ายเหนือ)

เรื่อง​ของ​อาโมส​เกิดขึ้น​ใน​ยุค​ของ​กษัตริย์​เยโรโบอัม​ที่สอง​แห่ง​อิสราเอล (อาณาจักร​ฝ่ายเหนือ) ยุคนั้น​รุ่งเรือง​สุดขีด​และ​มี​การขยาย​ดินแดน​มากที่สุด คน​อิสราเอล​เข้าใจผิด​คิดว่า​ที่​พวกเขา​รุ่งเรือง​และ​ชนะ​สงคราม​เป็น​เพราะ​พระยาห์เวห์​ชื่นชอบ​พวกเขา​อยู่ แต่​ความจริง​แล้ว​พระองค์​กำลัง​โกรธ​ที่​พวกเขา​ข่มเหง​รังแก​และ​เอาเปรียบ​คนยากจน​และ​พระองค์​เอือมระอา​ที่​พวกเขา​นมัสการ​พระองค์​แค่​เป็นพิธี

ต่อมา​พระยาห์เวห์​ได้​ลงโทษ​ชนชาติ​ต่างๆ​รอบๆ​อิสราเอล และ​ลงโทษ​คน​อิสราเอล​ครั้งแล้ว​ครั้งเล่า แต่​พวกเขา​ก็​ยัง​ไม่ยอม​หันกลับ​มาหา​พระองค์ พวกนักบวช​และ​คน​อิสราเอล​จำนวน​มาก​ไป​นมัสการ​รูปเคารพ​ใน​สถานที่​นมัสการ​แห่งใหม่​ที่​กษัตริย์​ของ​อิสราเอล​สร้างขึ้น แล้ว​ยัง​มีหน้า​มา​คาดหวัง​ว่า​พระเจ้า​จะ​อวยพร​พวกเขา อาโมส​เล่า​นิมิต​ห้าอย่าง​เกี่ยวกับ​เรื่อง​ที่​พระยาห์เวห์​จะ​ทำลาย​อิสราเอล แต่​บอกว่า​ในที่สุด​พระยาห์เวห์​จะ​ก่อตั้ง​อาณาจักร​ขึ้นมา​ใหม่ และ​อวยพร​อิสราเอล

1

คำนำ

1 นี่คือ​คำพูด​ของ​อาโมส อาโมส​เป็น​เจ้าของ​ฝูงแกะ​คนหนึ่ง​จาก​เมือง​เทโคอา

อาโมส​ได้รับ​ถ้อยคำ​เหล่านี้ เกี่ยวกับ​อิสราเอล​ผ่าน​ทาง​นิมิต​ต่างๆ​สองปี​ก่อนที่​จะ​เกิด​แผ่นดิน​ไหว ซึ่ง​เป็น​ช่วง​ที่​อุสซียาห์ เป็น​กษัตริย์​ของ​ยูดาห์ และ​เยโรโบอัม​ลูกชาย​ของ​โยอาช​เป็น​กษัตริย์​ของ​อิสราเอล

2 “อาโมส​พูดว่า

พระยาห์เวห์​คำราม​เหมือน​สิงโต​จาก​ศิโยน

และ​พระองค์​เปล่ง​เสียงดัง​เหมือน​ฟ้าร้อง​จาก​เมือง​เยรูซาเล็ม

ทุ่งหญ้า​ของ​ผู้เลี้ยง​แกะ​ก็​เหือด​แห้ง

แม้แต่​ยอดเขา​คารเมล+ 1:2 ยอดเขา​คารเมล เป็น​ภูเขา​อยู่​ทางเหนือ​ของ​อิสราเอล ชื่อนี้​มี​ความหมาย​ว่า “สวนองุ่น​ของ​พระเจ้า” แสดง​ให้เห็น​ว่า​เป็น​เทือกเขา​ที่​อุดม​สมบูรณ์​มาก​ยัง​เหี่ยวแห้ง​ไปด้วย”

การ​ลงโทษ​คน​อาราม

3 พระยาห์เวห์​บอกว่า

“เรา​จะ​ลงโทษ​คน​ดามัสกัส​ใน​ซีเรีย​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

ถึงขนาด​บี้​คน​กิเลอาด

เหมือน​ใช้​เครื่องมือ​เหล็ก​นวด​เมล็ดข้าว

4 ดังนั้น​เรา​จะ​ส่ง​ไฟ​ลงมา​บน​วัง​ของ​กษัตริย์​ฮาซาเอล+ 1:4 ฮาซาเอล เป็น​กษัตริย์​ของ​อารัม (ซีเรีย) เขา​ได้​ฆ่า​เบนฮาดัด​ที่หนึ่ง เพื่อ​ตั้ง​ตัวเอง​ขึ้น​เป็น​กษัตริย์​แทน ดู​ได้​จาก​หนังสือ 2 พงศ์กษัตริย์ 8:7

และ​เรา​จะ​เผาผลาญ​พวก​ป้อม​ปราการ​ของ​กษัตริย์​เบนฮาดัด+ 1:4 เบนฮาดัด คือ​เบนฮาดัด​ที่สอง เป็น​ลูก​ของ​ฮาซาเอล กษัตริย์​ของ​อารัม (ซีเรีย) ดู​ได้​จาก 2 พงศ์กษัตริย์ 13:3 ให้​ราบคาบ

5 เรา​ก็​จะ​หัก​กลอน​ประตู​ของ​ดามัสกัส

และ​เรา​จะ​กำจัด​ผู้​นั่ง​บน​บัลลังก์​ใน​หุบเขา​อาเวน+ 1:5 หุบเขา​อาเวน ชื่อนี้​อาจ​มี​ความหมาย​ว่า “หุบเขา​แห่ง​ความ​ไม่​ยุติธรรม” หรือ “หุบเขา​แห่ง​ความซวย”

เรา​จะ​ทำลาย​คน​ที่​ถือ​คทา​ใน​เบธเอเดน+ 1:5 เบธเอเดน เป็น​เมืองหลวง​ของ​ประเทศ​อาราม (ซีเรีย) ที่​อยู่​บน​ภูเขา​เลบานอน ชื่อนี้​มี​ความหมาย​ว่า “บ้าน​แห่ง​ความสุข​เพลิดเพลิน” หรือ “สวนสวรรค์”

และ​คน​อาราม​ก็​จะ​ถูก​กวาด​ต้อน​ไป​เป็น​เชลย​ที่​แผ่นดิน​คีร์+ 1:5 คีร์ เป็น​เขตแดน​ที่​อยู่​ใน​การปกครอง​ของ​อัสซีเรีย ดู​หนังสือ อาโมส 9:7

พระยาห์เวห์​พูดไว้​อย่างนี้”

การลงโทษ​คนฟีลิสเตีย

6 พระยาห์เวห์​บอกว่า

“เรา​จะ​ลงโทษ​คน​กาซา​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

ถึงขนาด​กวาด​ต้อน​คน​ทั้ง​ชุมชน

ให้​ไป​เป็น​ทาส​ที่​ประเทศ​เอโดม

7 ดังนั้น เรา​จะ​ส่ง​ไฟ​ลงมา​ที่​กำแพงเมือง​กาซา

และ​มัน​จะ​เผาผลาญ​พวก​ป้อม​ปราการ​ต่างๆ​ของมัน​อย่าง​ราบคาบ

8 และ​เรา​จะ​กำจัด​ผู้​ที่​นั่ง​บน​บัลลังก์​ของ​เมือง​อัชโดด

และ​เรา​ก็​จะ​ทำลาย​คน​ที่​ถือ​คทา​ของ​เมือง​อัชเคโลน

และ​เรา​จะ​ลงมือ​จัดการ​กับ​เมือง​เอโครน

แล้ว​คน​ฟีลิสเตีย​ที่​จะ​หลงเหลือ​อยู่​ก็​จะ​ตาย”

พระยาห์เวห์ องค์​เจ้า​ชีวิต​พูดไว้​อย่างนั้น

การลงโทษ​คนโฟนีเซีย

9 พระยาห์เวห์​บอกว่า

“เรา​จะ​ลงโทษ​คน​ไทระ​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

ถึงขนาด​ขาย​คน​ทั้ง​ชุมชน​ให้​ไป​เป็น​ทาส​ใน​ประเทศ​เอโดม

และ​พวกเขา​ก็​ไม่ได้​รักษา​ข้อตกลง​ที่​พวกเขา​ได้​ทำ​ร่วมกัน​ฉันท์​พี่น้อง

10 ดังนั้น​เรา​จะ​ส่ง​ไฟ​ลงมา​บน​กำแพง​เมือง​ไทระ

และ​มัน​ก็​จะ​เผาผลาญ​พวก​ป้อม​ปราการ​ต่างๆ​ของมัน​จน​ราบคาบ”

การลงโทษ​คนเอโดม

11 พระยาห์เวห์​บอกว่า

“เรา​จะ​ลงโทษ​คน​เอโดม​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

ถึงขนาด​เอา​ดาบ​ไล่ฟัน​คน​อิสราเอล​พี่น้อง​ของเขา อย่าง​ไม่มี​ความเมตตาปรานี

เขา​ฉีก​เนื้อ​ของ​พี่น้อง​เขา​อย่าง​ไม่หยุดพัก​ด้วย​ความโกรธ

เขา​โจมตี​พี่น้อง​เขา​อย่าง​ไม่หยุดหย่อน​ด้วย​ความแค้น

12 ดังนั้น​เรา​จะ​ส่ง​ไฟ​ลงมา​บน​เมือง​เทมาน

และ​มัน​จะ​เผาผลาญ​พวก​ป้อม​ปราการ​ของ​เมือง​โบสราห์​ลง​จน​ราบคาบ”

การลงโทษ​คนอัมโมน

13 พระยาห์เวห์​บอกว่า

“เรา​จะ​ลงโทษ​คน​อัมโมน​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

ถึงขนาด​ได้​แหวะ​ท้อง​ของ​คนท้อง​ใน​เมือง​กิเลอาด

ใน​ช่วงที่​พวกเขา​ทำ​สงคราม​ขยาย​ดินแดน​ของเขา

14 ดังนั้น​เรา​จะ​จุดไฟ​บน​กำแพง​ของ​เมือง​รับบาห์

และ​มัน​จะ​เผาผลาญ​พวก​ป้อม​ปราการ​ของมัน​ลง​จน​ราบคาบ

เรื่องนี้​จะ​เกิดขึ้น​ใน​วันทำศึก​ตอนที่​ศัตรู​โห่ร้อง

และ​โจมตี​พวกเขา​อย่าง​พายุหมุน

15 แล้ว​กษัตริย์ พร้อมทั้ง​พวก​เจ้าฟ้า​ของเขา

ก็​จะ​ถูก​จับ​ไป​เป็น​เชลย​พร้อมๆ​กันหมด”

พระยาห์เวห์​พูดไว้​อย่างนี้

2

การลงโทษ​คนโมอับ

1 พระยาห์เวห์​บอกว่า

“เรา​จะ​ลงโทษ​คน​โมอับ​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

ถึงขนาด​เผา​กระดูก​ของ​กษัตริย์​เอโดม​ไป​ทำ​ปูนขาว

2 ดังนั้น​เรา​จะ​ส่ง​ไฟ​มา​บน​โมอับ

และ​มัน​ก็​จะ​เผาผลาญ​พวก​ป้อม​ปราการ​ของ​เมือง​เคริโอท​ลง​จน​ราบคาบ

แล้ว​โมอับ​ก็​จะ​ตายไป​ท่ามกลาง​เสียงรบ

ใน​ท่ามกลาง​เสียง​โห่ร้อง​และ​เสียง​แตรเขาสัตว์

3 เรา​จะ​กำจัด​ผู้นำ​ของ​โมอับ

และ​เรา​จะ​ฆ่า​พวก​เจ้าฟ้า​ทั้งหมด​ของเขา​ไป​พร้อมๆ​กับเขา”

นั่น​คือ​สิ่งที่​พระยาห์เวห์​บอก

การลงโทษ​คนยูดาห์

4 พระยาห์เวห์​บอกว่า “เรา​จะ​ลงโทษ​คน​ยูดาห์​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

คือ​เขา​ไม่ยอม​เชื่อฟัง​คำ​สั่งสอน​ของเรา

และ​ไม่ยอม​รักษา​กฎต่างๆ​ของเรา​ด้วย

พระ​เทียมเท็จ​ที่​บรรพบุรุษ​ของ​พวกเขา​เฝ้า​ติดตามนั้น นำ​พวกเขา​ให้​ทิ้ง​เรา​ไป

5 ดังนั้น​เรา​จะ​ส่ง​ไฟ​ลง​มา​บน​ยูดาห์

และ​มัน​จะ​เผาผลาญ​พวก​ป้อม​ปราการ​ของ​เมือง​เยรูซาเล็ม​ลง​จน​ราบคาบ”

การลงโทษ​คนอิสราเอล

6 พระยาห์เวห์​บอกว่า “เรา​จะ​ลงโทษ​คน​อิสราเอล​อย่าง​แน่นอน

เพราะ​พวกเขา​ทำ​ผิดบาป​ซ้ำแล้ว​ซ้ำอีก

อย่างเช่น พวกเขา​ขาย​คน​ที่​ซื่อสัตย์​ไป​เป็น​ทาส เพราะ​คน​ซื่อสัตย์​ไม่มี​เงิน​มา​ชดใช้​หนี้

ขาย​คนยากจน​ไป​เป็น​ทาส​เพราะ​คนยากจน​ไม่มี​เงิน​มา​จ่ายหนี้ หนี้​ที่​มีค่า​แค่​รองเท้าสาน​คู่เดียว

7 พวกเขา​เหยียบย่ำ​กดหัว​คนจน​จม​ลง​ใน​ดิน

และ​ผลักไส​พวก​คนจน​ไป​ให้​พ้นทาง

พ่อ​กับ​ลูกชาย​ก็​ร่วมเพศ​กับ​หญิงสาว​คนเดียวกัน

ทำ​ให้​เสื่อม​เสีย​ชื่อเสียง​อัน​ศักดิ์สิทธิ์​ของเรา

8 พวกเขา​เอา​เสื้อผ้า​ของ​คนจนๆ​มา​ปูนอน​อยู่​ข้างๆ​แท่นบูชา​ของ​พวกเขา

เสื้อผ้า​พวกนี้​เป็น​เสื้อผ้า​ที่​คนจน​เอา​มา​ค้ำ​ประกัน​หนี้

และ​พวกเขา​ทำให้​ผู้คน​ต้อง​จ่าย​ค่าปรับ​เป็น​เหล้าองุ่น

แล้ว​พวกเขา​ก็​เอา​มา​ดื่มกิน​กัน​ใน​วิหาร​ของ​พระเจ้า​ของ​พวกเขา

9 เป็น​เราเอง​ที่​ทำลาย​คน​ต่อหน้า​พวกเขา

คน​อาโมไรต์+ 2:9 คน​อาโมไรต์ เป็น​ชนชาติ​หนึ่ง​ที่​อาศัย​อยู่​ใน​แผ่นดิน​คานาอัน ก่อน​ที่​คน​อิสราเอล​จะ​มาถึง พวก​คน​อาโมไรต์​นี้เอง​ที่​คน​อิสราเอล​กลัว ตอน​ที่​โมเสส​นำ​คน​อิสราเอล​อยู่​ใน​ทะเลทราย ดู​ได้​จาก​หนังสือ เลวีนิติ 13:33​นี้​สูง​เหมือนกับ​พวก​ต้นสน​ซีดาร์

และ​แข็งแรง​เหมือนกับ​พวก​ต้นโอ๊ค

เรา​ได้​ทำลาย​ทั้ง​ผล​บนต้น

และ​ราก​ในดิน

10 เป็น​เราเอง​ที่​นำ​เจ้า​ออกมา​จาก​แผ่นดิน​อียิปต์

และ​นำทาง​เจ้า​ใน​ช่วง​ที่​เจ้า​อยู่​ใน​ที่​เปล่าเปลี่ยว​แห้งแล้ง​เป็น​เวลา​สี่สิบปี

เราเอง​ที่​ทำ​ให้​เจ้า​ได้​ยึดครอง​แผ่นดิน​ของ​คน​อาโมไรต์

11 เรา​ได้​เลือก​ลูก​ของเจ้า​บางคน​ให้​เป็น​พวก​ผู้พูด​แทน​พระเจ้า

และ​เลือก​คนหนุ่ม​ของเจ้า​บางคน​เป็น​พวกนาศีร์+ 2:11 พวกนาศีร์ เป็น​พวก​ที่​ได้​ทำ​สัญญา​เป็นพิเศษ​กับ​พระเจ้า คนพวกนี้​ไม่ดื่ม​ของมึนเมา​ทุกชนิด และ​ไม่ตัดผม คำนี้​มา​จาก​คำ​ใน​ภาษา​ฮีบรู แปลว่า “แยก​ออกมา” ดู​ได้​จาก​หนังสือ กันดารวิถี 6:1-21

ว่าไง คน​อิสราเอล เจ้า​ว่า​มันจริง​ตามนี้​หรือเปล่า”

พระยาห์เวห์​บอกไว้​ว่า​อย่างนี้

12 “แต่​พวกเจ้า​ทำให้​พวกนาศีร์​ดื่ม​เหล้าองุ่น

และ​เจ้า​ก็​สั่ง​พวก​ผู้พูด​แทน​พระเจ้า ไม่ให้พูดแทนพระเจ้า

13 ดังนั้น ตอนนี้​เรา​จะ​ทำให้​พวกเจ้า​ติดหนึบ​อยู่​ในที่​ของ​พวกเจ้า

เหมือนกับ​รถ​ที่​บรรทุก​ข้าวสาร​เกิน​น้ำหนัก ติด​อยู่​ในโคลน

14 พวกนักวิ่ง​ลมกรด​ก็​จะ​ยัง​วิ่งหนี​ไม่ทัน

คน​ที่​แข็งแรง​ก็​จะ​ยัง​แข็งแรง​ไม่พอ

พวกทหาร​ก็​จะ​ไม่สามารถ​ปกป้อง​ตัวเอง​ได้

15 พวก​ยิงธนู​ก็​จะ​ไม่​สามารถ​ยืนหยัด​ต่อสู้

และ​พวก​นักวิ่ง​ลมกรด​ก็​จะ​ยัง​วิ่งหนี​ไม่ทัน

และ​พวก​ทหารม้า​ก็​จะ​ไม่​สามารถ​รักษา​ชีวิต​ของ​ตนเอง​ได้

16 แม้แต่​นักรบ​ผู้กล้า​ก็​ยัง​จะต้อง​วิ่งหนี​ตัว​ล่อนจ้อน​ใน​วันนั้น”

พระยาห์เวห์​บอกไว้​ว่า​อย่างนี้

3

คำเตือน​ต่อ​คนอิสราเอล

1 คน​อิสราเอล ฟังไว้​ให้ดี นี่​เป็น​คำพูด​ของ​พระยาห์เวห์ ที่​พระองค์​พูด​ต่อต้าน​พวกเจ้า ต่อต้าน​ครอบครัว​ของ​อิสราเอล​ทั้งหมด ที่​พระยาห์เวห์​เคย​นำ​ออกมา​จาก​แผ่นดิน​อียิปต์ 2 จาก​ชนชาติ​ทั้งหมด​ใน​โลกนี้ มี​แต่​พวกเจ้า​เท่านั้น​ที่​เรา​เอาใจใส่​เป็น​พิเศษ แต่​เจ้า​กลับ​ไม่​เชื่อฟัง​เรา เพราะ​อย่างนี้ เรา​จะ​ลงโทษ​พวกเจ้า สำหรับ​ความ​ผิดบาป​ที่​เจ้าทำ

3 ถ้า​ไม่ได้​นัดพบ​กันก่อน

คน​สองคน​จะ​เดินทาง​ไป​ด้วยกัน​ได้หรือ

4 ถ้า​สิงโต​ยัง​ไม่เจอ​เหยื่อ​ของมัน

มัน​จะ​แผด​เสียงร้อง​ในป่า​หรือ

ถ้า​สิงโต​หนุ่ม​ยัง​จับ​อะไร​ไม่ได้

มัน​จะ​แผด​เสียง​จาก​ถ้ำ​ของมัน​หรือ

5 ถ้า​ไม่มี​เหยื่อ​มา​ล่อนก

มัน​จะ​ติด​กับดัก​ที่พื้น​หรือ

ถ้า​ไม่มี​อะไร​มา​ติด​กับดัก​นั้น

กับดัก​จะ​เด้ง​ขึ้นมา​จากพื้น​หรือ

6 ถ้า​มี​เสียง​แตร​เตือน​ใน​เมือง

คน​จะ​ไม่กลัว​หรือ

ถ้า​มี​ความหายนะ​เกิดขึ้น​กับ​เมือง

ก็​ไม่ใช่​เพราะ​พระยาห์เวห์​ทำ​ให้​มัน​เกิดขึ้น​หรอกหรือ

7 พระยาห์เวห์​องค์​เจ้า​ชีวิต​จะ​ไม่​ทำ​อะไร

จนกว่า​พระองค์​จะ​เปิดเผย​แผนการ​นั้น​ให้​กับ​พวก​ผู้รับใช้​ของ​พระองค์​ที่​เป็น​พวก​ผู้พูด​แทน​พระเจ้า​รู้​เสียก่อน

8 เมื่อ​สิงโต​คำราม

คน​จะ​ไม่กลัว​หรือ

ถ้า​พระยาห์เวห์​องค์​เจ้า​ชีวิต​พูด

คน​ของ​พระองค์​จะ​ไม่​ประกาศ​ออกไป​หรือ

9 ให้​บอก​สิ่งนี้​กับ​ผู้คน​ที่​อาศัย​อยู่​ตาม​ป้อม​ปราการ​ต่างๆ​ของ​เมือง​อัชโดด และ​ของ​แผ่นดิน​อียิปต์

ให้​บอก​กับ​พวกเขา​ว่า “มา​รวมตัว​กัน​ที่​ภูเขา​ต่างๆ​ของ​สะมาเรีย

แล้ว​เจ้า​จะ​เห็น​ความโหดร้าย​ทารุณ​ที่​มี​ต่อกัน

และ​เห็น​การกดขี่​ข่มเหง​กันและกัน

เพราะ​ผู้คน​ไม่รู้​ว่า​จะ​ทำดี​ยังไง

คน​เหล่านั้น​ไป​แย่งชิง​และ​ปล้น​สิ่งของ​ของ​คนอื่น แล้ว​เอา​มา​เก็บ​สะสม​ไว้​ใน​ป้อม​ปราการ​ต่างๆ​ของ​พวกเขา”

พระยาห์เวห์​พูดว่า​อย่างนั้น

11 ดังนั้น นี่​คือ​สิ่ง​ที่​พระยาห์เวห์ องค์​เจ้า​ชีวิต พูด คือ “ศัตรู​จะ​มา​ปิด​ล้อม​แผ่นดิน​นี้​ไว้​ทุกด้าน

และ​ทำลาย​แนว​ป้องกัน​ต่างๆ​ของเจ้า

และ​ปล้น​เอา​ทรัพย์​สมบัติ​ที่​อยู่​ตาม​ป้อม​ปราการ​ต่างๆ​ของเจ้า​ไป”

12 พระยาห์เวห์​พูดว่า

“เรา​จะ​ช่วย​คน​อิสราเอล​ที่​อยู่​ใน​สะมาเรีย​เหมือน​กับ​ที่​ผู้เลี้ยงแกะ​พยายาม​ช่วยแกะ​ให้​รอด​จาก​ปาก​สิงโต แต่​ช่วย​ออกมา​ได้​แค่​ขา​สองขา​และ​หู​หนึ่งข้าง

พวกเขา​เหลือรอด​แค่​เสี้ยวหนึ่ง​ของ​เก้าอี้นอน​ยาว​และ​ขาเตียง​ข้างหนึ่ง”

13 ฟัง​ให้ดี และ​ให้​เป็น​พยาน​ถึง​สิ่ง​ที่​เกิดขึ้น​กับ​ครอบครัว​ของ​ยาโคบ

นี่​คือ​สิ่ง​ที่​พระยาห์เวห์​องค์​เจ้า​ชีวิต พระเจ้า​ผู้มีฤทธิ์ทั้งสิ้น​พูด

14 “ใน​วัน​ที่​เรา​จะ​ลงโทษ​อิสราเอล สำหรับ​ความ​ผิดบาป​ของเขา​นั้น

เรา​จะ​ทำลาย​แท่นบูชา​ที่​เมือง​เบธเอล+ 3:14 เบธเอล เป็น​เมือง​หนึ่ง​ใน​อิสราเอล ชื่อนี้​มี​ความหมาย​ว่า “บ้าน​ของพระเจ้า” ด้วย

และ​จะ​ตัด​มุม​ทั้งสี่​ของ​แท่นบูชา​นั้น​ทิ้ง

และ​มัน​ก็​จะ​ล่วง​ลง​กับ​พื้น

15 เรา​จะ​ทำลาย​บ้านพัก​ฤดูหนาว​และ​บ้านพัก​ฤดูร้อน

และ​จะ​ทำลาย​บ้าน​ที่​ตกแต่ง​ด้วย​งาช้าง

และ​ทำลาย​บ้าน​อื่นๆ​อีกมากมาย”

พระยาห์เวห์​พูดว่า​อย่างนี้

4

อิสราเอล​ไม่หลาบจำ

1 ฟัง​ถ้อยคำ​นี้​ให้ดี พวกแม่วัว​ของ​บาชาน+ 4:1 แม่วัว​ของ​บาชาน พูดถึง พวกผู้หญิง​ที่​ร่ำรวย​ใน​เมือง​สะมาเรีย บาชาน​เป็น​สถานที่​หนึ่ง​ทาง​ทิศ​ตะวันออก​ของ​แม่น้ำ​จอร์แดน มัน​มี​ชื่อเสียง​ใน​เรื่อง​วัว​ตัวใหญ่ๆ ที่​อยู่​บน​ภูเขา​ของ​สะมาเรีย

เจ้า​ข่มเหง​คน​ยากจน และ​บดขยี้​คน​ที่​ยากจน​ข้นแค้น

เจ้า​บอก​กับ​สามี​ของ​พวกเจ้า​ว่า “เอา​อะไร​มา​ให้ดื่ม​หน่อยสิ”

2 พระยาห์เวห์​องค์​เจ้า​ชีวิต​นั้น​ศักดิ์สิทธิ์ พระองค์​ได้​สัญญา​ว่า

“เวลานั้น​จะ​มาถึง​เจ้า​อย่างแน่นอน

เป็น​เวลา​ที่​พวกเขา​จะ​มา​ลาก​พวกเจ้า​ไป​ด้วยเบ็ด

พวกเจ้า​จะ​ถูก​ลาก​ไป​ด้วย​เบ็ด​ตกปลา​หมด​ทุกคน

3 เจ้า​แต่ละคน​จะ​ตรง​ออกไป​นอก​เมือง​ได้เลย

ตาม​ช่อง​กำแพง​ที่​แตก​ทั้งหลาย

และ​เจ้า​จะ​ถูก​โยน​ข้าม​ไป​ที่​ฮารโมน”

พระยาห์เวห์​พูดไว้​ว่า​อย่างนี้

4 “มา​ที่​เมือง​เบธเอล+ 4:4 เมือง​เบธเอล เบธเอล และ กิลกาล เป็น​สถานที่​สำคัญ​สำหรับ​การนมัสการ อยู่​ทาง​ตอนเหนือ​ของ​อิสราเอล และ​ทำบาป​ไปเลย

มา​ที่​กิลกาล​และ​ทำบาป​มากขึ้น​ไปอีก

ให้​นำ​เครื่องเซ่นไหว้​ของเจ้า​มา​ทุกๆเช้า

และ​ทุกๆ​สามวัน​ให้​เอา​สิบ​เปอร์เซ็นต์​ของ​พืชผล​ของเจ้า​มาถวาย

5 ให้​เผา​ขนมปัง​เป็น​เครื่อง​บูชา​ขอบคุณ

ให้​โฆษณา อวด​ไปเลย​ถึง​เครื่อง​บูชา​ที่​เจ้า​สมัครใจ​เอามา​ถวาย

เพราะ​เจ้า คน​อิสราเอล​ชอบ​ทำ​อย่างนั้นนี่”

พระยาห์เวห์​องค์​เจ้า​ชีวิต​พูดไว้​ว่า​อย่างนี้

6 “เรา​ทำให้​ฟัน​ของ​พวกเจ้า​สะอาด​เกลี้ยงเกลา

เพราะ​ขาด​อาหาร​กิน ไป​ทั่ว​ทุกหนแห่ง​และ​ทุกเมือง​ของเจ้า

แต่​พวกเจ้า​ก็​ยัง​ไม่ยอม​หัน​กลับ​มาหา​เรา”

พระยาห์เวห์​พูดว่า​อย่างนั้น

7 “เรา​หยุดยั้ง​ฝน​ไปจาก​พวกเจ้า สามเดือน​ก่อน​ที่​จะถึง​ฤดูเก็บเกี่ยว

เรา​ให้​เมืองหนึ่ง​มีฝน

อีก​เมืองหนึ่ง​ไม่มี

เรา​ทำให้​ท้องทุ่งหนึ่ง​มีฝน

อีก​แปลงหนึ่ง​แห้งแล้ง

8 คน​จาก​เมืองโน้น​เมืองนี้​จะ​ต้อง​เดินโซเซ​ไปหาน้ำ​ที่​เมืองอื่น

แต่​ก็​มีน้ำ​ไม่พอ​ดื่ม

ถึง​อย่างนั้น​พวกเจ้า​ก็​ยัง​ไม่ยอม​หัน​กลับ​มาหา​เรา”

พระยาห์เวห์​พูดว่า​อย่างนั้น

9 “เรา​ได้​ทำลาย​พืชผล​ของเจ้า ให้​มัน​เกิดโรค​และ​เป็นรา​เน่าเปื่อย

เรา​ทำให้​สวนผัก​และ​สวนองุ่น​ของเจ้า​แห้งแล้ง​ไป

ตั๊กแตน​มา​กิน​ต้นมะเดื่อ​และ​ต้นมะกอก​ของเจ้า

แต่​เจ้า​ก็ยัง​ไม่ยอม​หัน​กลับ​มาหา​เรา”

พระยาห์เวห์​พูดว่า​อย่างนั้น

10 “เรา​ส่ง​เชื้อโรค​ร้ายแรง​มา​ใน​ท่ามกลาง​พวกเจ้า เหมือน​กับ​ที่​เรา​เคยทำ​กับ​อียิปต์

เรา​ฆ่า​คนหนุ่มๆ​ของเจ้า​ใน​สงคราม

และ​พวกม้า​ก็​ถูก​ยึดไป

เรา​ทำให้​คนตาย​ใน​ค่าย​ต่างๆ​ของเจ้า ส่งกลิ่นเหม็น​คละคลุ้ง​มา​เข้า​จมูกเจ้า

แต่​เจ้า​ก็ยัง​ไม่ยอม​หัน​กลับ​มาหา​เรา”

พระยาห์เวห์​พูดว่า​อย่างนั้น

11 “เรา​ได้​ทำลาย​พวกเจ้า​บางคน

เหมือน​กับ​ที่​เรา​ได้​ทำลาย​เมือง​โสโดม​และ​โกโมราห์

พวกเจ้า​เป็น​เหมือน​ไม้​ที่​ถูกเผา​ที่​ถูกดึง​ออกมา​จาก​ไฟ

แต่​เจ้า​ก็ยัง​ไม่ยอม​หัน​กลับ​มาหา​เรา”

พระยาห์เวห์​พูดว่า​อย่างนั้น

12 “ดังนั้น อิสราเอล เรา​จะ​ลงโทษ​เจ้า

เรา​จะ​ทำ​อย่างนี้​กับเจ้า

เตรียม​พร้อม​ที่​จะ​เผชิญหน้า​กับเรา​พระเจ้า​ของเจ้า​ที่​จะ​มา​ตัดสินเจ้า”

13 เพราะ​พระองค์​เป็น​ผู้ที่​สร้าง​ภูเขา​ทั้งหลาย รวมทั้ง​สายลม

แล้ว​พระองค์​บอก​ให้​มนุษย์​รู้​ถึง​แผนการ​ของ​พระองค์

พระองค์​สร้าง​เวลาเช้า​และ​เวลาค่ำ

และ​พระองค์​เดิน​ไป​บน​ภูเขา​สูงๆ​ของโลก

ชื่อ​ของ​พระองค์​คือ​พระยาห์เวห์ พระเจ้า​ผู้มีฤทธิ์ทั้งสิ้น

5

เพลง​ไว้ทุกข์​สำหรับ​อิสราเอล

1 คน​อิสราเอล​เอ๋ย ฟัง​เพลงนี้​ที่​เราร้อง​ขึ้นมา​ต่อต้าน​พวกเจ้า เป็น​เหมือน​เพลงไว้ทุกข์

2 อิสราเอล​ผู้​เป็น​หญิงสาว​ล้มลง

และ​นาง​ก็​จะ​ไม่​ลุกขึ้น​มาอีก

นาง​ถูก​ทอดทิ้ง​ให้​นอน​อยู่​ใน​ที่ดิน​ของนางเอง

แล้ว​ไม่มีใคร​ช่วย​ยก​นาง​ขึ้น

3 พระยาห์เวห์​องค์​เจ้า​ชีวิต พูด​เรื่อง​ครอบครัว​ของ​อิสราเอล​ว่า

“เมือง​ที่​ส่ง​ทหาร​ออกไป​สู้รบ​เป็นพัน

ก็​จะ​เหลือรอด​กลับมา​เป็นร้อย

เมือง​ที่​ส่ง​ทหาร​ออกไป​สู้รบ​เป็นร้อย

ก็​จะ​เหลือรอด​กลับมา​เป็นสิบ”

4 เพราะ​นี่​คือ​สิ่ง​ที่​พระยาห์เวห์​พูดไว้​กับ​คนอิสราเอล

“แสวงหา​เราสิ แล้ว​เจ้า​จะ​มีชีวิต​อยู่​ต่อไป

5 อย่า​ไป​แสวงหา​ที่​เมือง​เบธเอล

อย่า​เข้า​ไปใน​เมือง​กิลกาล

และ​อย่า​ข้ามไป​ที่​เมือง​เบเออร์เชบา

เพราะ​คนกิลกาล​จะ​ถูกต้อน​ไป​เป็นเชลย​อย่างแน่นอน

และ​เมือง​เบธเอล​ก็​จะ​ถูกทำลาย

6 แสวงหา​พระยาห์เวห์​สิ แล้ว​เจ้า​จะ​มีชีวิต​อยู่​ต่อไป

ไม่​อย่างนั้น​พระองค์​จะ​พลุ่ง​ออกไป​เหมือนไฟ​ต่อ​ครอบครัว​ของ​โยเซฟ+ 5:6 ครอบครัว​ของ​โยเซฟ กำลัง​พูดถึง อาณาจักร​ฝ่ายเหนือ​ของ​อิสราเอล เพราะว่า​โยเซฟ​เป็น​บรรพบุรุษ​ของ​เผ่าเอฟราอิม กับ มนัสเสห์ ซึ่ง​เป็น​สองเผ่า​ที่​ใหญ่ที่สุด​ใน​อาณาจักร​ฝ่ายเหนือ​ของ​อิสราเอล​นั้น

และ​ไฟนั้น​ก็​จะ​ไป​เผาผลาญ​เมือง​เบธเอล และจะ​ไม่มีใคร​ดับได้

7 นี่ เจ้า​ผู้​ที่​เปลี่ยน​ความยุติธรรม​ให้​ขม​อย่าง​บอระเพ็ด

และ​ซัด​ความถูกต้อง​ลง​กับ​พื้นดิน

8 พระเจ้า​เป็น​ผู้สร้าง​กลุ่มดาว​ลูกไก่​และ​กลุ่มดาวไถ

พระองค์​เป็น​ผู้ที่​เปลี่ยน​ความมืด​ให้เป็น​รุ่งเช้า

และ​เปลี่ยน​กลางวัน​ให้​มืด​เป็น​กลางคืน

พระองค์​เรียก​น้ำ​จาก​ทะเล

และ​เท​เป็น​ฝน​ลงบน​พื้นโลก

ยาห์เวห์​คือ​ชื่อ​ของ​พระองค์

9 พระองค์​ทำลาย​คนที่​เข้มแข็ง

ป้อม​ปราการ​จึง​ถูก​ทำลาย​ลง”

10 พวกเจ้า​เกลียด​คน​ที่​ศาล​ที่​ต่อต้าน​ความชั่วร้าย

พวกเจ้า​เกลียดชัง​คน​ที่​พูด​ความจริง​ในศาล

11 ดังนั้น เนื่องจาก​เจ้า​เหยียบย่ำ​คนจน

และ​เจ้า​ก็​รีดไถ​ข้าวสาลี​ที่​เป็น​ส่วนแบ่ง+ 5:11 ส่วนแบ่ง หรือ อาจจะ​แปล​ได้​อีกอย่าง​ว่า “ภาษี” ของพวกเขา

พวกเจ้า​ได้​สร้าง​พวกบ้าน​ที่​สวยงาม​จาก​หิน​ที่สกัดแล้ว

แต่​เจ้า​จะ​ไม่ได้​อยู่​ในบ้าน​พวกนั้นหรอก

พวกเจ้า​ได้​ปลูก​สวนองุ่น​ที่​มีค่า

แต่​เจ้า​จะ​ไม่ได้​ดื่ม​เหล้าองุ่น​จาก​สวนนั้นหรอก

12 เพราะ​เรา​รู้ว่า​ความ​ผิดบาป​ของเจ้า​นั้น​มี​มาก​ขนาดไหน

และ​รู้ว่า​ความบาป​ต่างๆ​ของ​พวกเจ้า​นั้น​มัน​มากมาย​มหาศาล

พวกเจ้า​ที่​ชอบ​กดขี่​คนเหล่านั้น​ที่​ทำถูกต้อง

พวกเจ้า​ที่​ชอบ​รับ​สินบน

และ​กีดกัน​ไม่ให้​คนจน​ได้รับ​ความยุติธรรม​ที่ศาล

13 ดังนั้น ใน​เวลา​ที่​ชั่วร้าย​อย่างนี้

คน​ที่​ฉลาด​ก็​จะ​นิ่งเสีย

14 ให้​แสวงหา​ความดี​ไม่ใช่​ความชั่วร้าย

เพื่อ​เจ้า​จะ​ได้​มีชีวิต​อยู่​ต่อไป

และ​เพื่อ​พระยาห์เวห์ พระเจ้า​ผู้มีฤทธิ์ทั้งสิ้น​จะ​อยู่​กับ​พวกเจ้า

เหมือน​กับ​ที่​เจ้า​ชอบ​อ้างนั้น

15 ให้​เกลียด​ความชั่ว​แต่​รัก​ความดี

และ​ให้​ตั้ง​ความยุติธรรม​ขึ้น​ในศาล

ไม่แน่​บางที​พระยาห์เวห์​พระเจ้า​ผู้มีฤทธิ์ทั้งสิ้น

อาจ​จะ​มี​ความเมตตา​กับ​คน​ของ​โยเซฟ​ที่​ยัง​เหลืออยู่​ก็ได้

เวลา​แห่ง​ความเศร้าโศก​ครั้งใหญ่กำลังมา

16 พระยาห์เวห์ พระเจ้า​ผู้มีฤทธิ์ทั้งสิ้น องค์เจ้าชีวิต ได้​พูดไว้​อย่างนี้​ว่า “ตาม​ลานเมือง​ทั้งหมด​จะ​มี​เสียงคร่ำครวญ

และ​ตาม​ท้องถนน​ทั้งหมด​จะ​มี​เสียง​พูดว่า ‘แย่แล้ว แย่แล้ว’

และ​พวกเขา​จะ​เรียก​ให้​ชาวนา​ร้องคร่ำครวญ

และ​เรียก​ให้​พวก​ที่​ร้องไห้​เป็นอาชีพ​มา​ร้องคร่ำครวญ

17 และ​จะ​มี​การ​ร้องไห้​คร่ำครวญ​ทั่ว​สวนองุ่น​ทุกแห่ง

เพราะ​เรา​จะ​ผ่าน​ไป​ท่ามกลาง​เจ้า”

พระยาห์เวห์​บอกว่า​อย่างนั้น

18 นี่ เจ้า​คน​ที่​ตั้งหน้า​ตั้งตา​คอย​วันพิพากษา​ของ​พระยาห์เวห์

ทำไม​เจ้า​ถึง​อยากเจอ​วันพิพากษา​ของ​พระยาห์เวห์​นัก

วันนั้น​จะ​มืดมิด​ไม่สว่าง

19 มัน​จะ​เหมือน​กับ​คน​ที่​วิ่งหนี​สิงโต

แต่​ไป​เจอ​หมี

หรือ​คน​ที่​หนี​เข้าไป​ในบ้าน

และ​เอา​มือ​พิงฝา​แล้ว​ถูก​งู​กัด​เข้า

20 วัน​ของ​พระยาห์เวห์​นั้น จะ​มืดมิด​ไม่สว่างไสว

มัน​จะ​มืดสนิท​ชนิด​ไม่มี​แสง​รอด​เข้ามา​ได้เลย

พระยาห์เวห์​เหลืออดกับ​การนมัสการ​ของ​คนอิสราเอล

21 พระยาห์เวห์​พูดว่า

“เรา​เกลียดชัง เรา​เหยียด​หยาม​งาน​เทศกาล​ต่างๆ​ของเจ้า

เรา​ทนไม่ได้​กับ​การประชุม​ทาง​ศาสนา​ต่างๆ​ของเจ้า

22 ถึงแม้​เจ้า​จะ​ถวาย​เครื่อง​เผา​บูชา​และ​เครื่อง​ถวาย​จาก​เมล็ดพืช​ให้กับเรา

เรา​ก็​จะ​ไม่ยอมรับ​พวกมัน

เรา​จะ​ไม่สนใจ​เครื่อง​สังสรรค์​บูชา

จาก​สัตว์เลี้ยง​ที่​อ้วนพี​ของเจ้า

23 เอา​เสียงเพลง​หนวกหู​ของเจ้า​ไป​ให้ไกลๆ​จากเรา

เรา​จะ​ไม่ฟัง​เสียงเพลง​จาก​พิณใหญ่​ของเจ้า

24 แต่​ให้​ความยุติธรรม​หลั่งไหล​มา​เหมือนน้ำ

และ​ความถูกต้อง​หลั่งไหล​มา​เหมือน​ลำธาร​ที่​ไหล​อยู่​ตลอดเวลา

25 ครอบครัว​อิสราเอล​เอ๋ย เจ้า​เอา​เครื่องเซ่นไหว้​และ​เครื่อง​บูชา​มา​ถวายเรา​ตลอด​สี่สิบปี​ที่​เจ้า​อยู่​ในที่​เปล่า​เปลี่ยว​แห้งแล้ง​หรือ ไม่หรอก 26 แต่​ตอนนี้ เจ้า​จะ​ยก​สัคคูท+ 5:26 สัคคูท สัคคูท​กับ​ไควัน​เป็น​ชื่อ​เทพเจ้า​ของ​คนอัสซีเรีย​มา​เป็น​กษัตริย์​ของเจ้าหรือ และ​เอา​ดวงดาว​ไควัน มา​เป็น​รูปเคารพ​และ​เทพเจ้า​ของเจ้า อย่างนั้นหรือ ซึ่ง​รูปเคารพ​ทั้งสอง​นี้​เจ้าเอง​เป็น​คนสร้าง​ขึ้นมา​สำหรับ​ตัวเจ้าเอง 27 ดังนั้น​เรา​จะ​บีบบังคับ​เจ้า​ให้​ไป​เป็นเชลย​ไกล​พ้น​เมือง​ดามัสกัส​ไปเสียอีก” พระองค์​ผู้มีชื่อ​ว่า​ยาห์เวห์ พระเจ้า​ผู้มีฤทธิ์ทั้งสิ้น​ได้​พูดไว้​ว่า​อย่างนั้น

6

อิสราเอล​ที่​หยิ่งยโส​จะ​ไม่มี​ชีวิตที่​ฟู่ฟ่า​อีกต่อไป

1 นี่ พวกเจ้า พวกเจ้า​ที่​ชอบ​อยู่​อย่างสบายๆ​ใน​เมืองศิโยน

พวกเจ้า​ที่​รู้สึก​ปลอดภัย​บน​ภูเขา​สะมาเรีย

พวกเจ้า​ที่​คิดว่า​ตัวเอง​เป็น​ผู้นำ​ที่​สำคัญ​มาก​ของ​ชนชาติ​ที่ดี​ที่สุด

คน​ที่​ครอบครัว​ของ​อิสราเอล​ต้อง​มา​พึ่งพิง

2 พวกผู้นำ​ของเจ้า​อวด​กับเจ้า​ว่า “ข้าม​ไป​ที่​เมือง​คาลเนห์+ 6:2 คาลเนห์ เป็น​เมือง​ที่มี​อำนาจ​มาก​ทางเหนือ​ของ​ซีเรีย และ​ไปดูสิ

จาก​ที่นั่น​ก็​ให้​ไป​ที่​เมือง​ฮามัท+ 6:2 ฮามัท เป็น​เมือง​ที่มี​อำนาจ​มาก​ใน​ซีเรีย ที่​ยิ่งใหญ่

แล้ว​ให้​ลงไป​ที่​กัท​ของ​ชาวฟีลิสเตีย

เมือง​พวกนั้น​ดีกว่า​เมืองศิโยน​กับ​เมืองสะมาเรีย​หรือ

หรือ​ดินแดน​ของ​พวกเขา​ใหญ่​กว่า​ดินแดน​ของเจ้าหรือ”

3 พวกเจ้า​คิด​ที่​จะ​ผลัก​วัน​แห่ง​ความพินาศ​ออกไป​ไกลๆ

แต่​เจ้า​กลับ​นำ​บัลลังก์​แห่ง​ความโหดร้าย​ให้​เข้ามา​ใกล้ๆ

4 พวกเจ้า​นอน​ลง​บนเตียง​ที่​ตกแต่ง​ด้วย​งาช้าง

เจ้า​เหยียดแข้ง​เหยียดขา​นอน​อยู่​บนโซฟา

และ​กิน​พวก​ลูกแกะ​ที่​คัด​มาจาก​ฝูง

และ​พวก​ลูกวัว​อ้วนพี​จาก​คอก

5 พวกเจ้า​ร้อง​ตาม​เสียง​พิณใหญ่

เหมือนกับ​ดาวิด พวกเจ้า​แต่งเพลง​ให้​ตัวเอง​เข้ากับ​เครื่อง​ดนตรี

6 พวกเจ้า​ดื่ม​จาก​ชาม​เหล้าองุ่น

และ​ทา​ตัวเอง​ด้วย​น้ำมัน​อย่างดี

แต่​ไม่เศร้าโศก​เสียใจ​กับ​ความล่มจม​ของ​ครอบครัว​โยเซฟ

7 ดังนั้น ตอนนี้​พวกเจ้า​ก็​จะ​ถูกจับ​ไป​เป็นเชลย​ชุดแรก และ​งานเลี้ยง​ของ​พวกเจ้า​ที่​นอน​เหยียดแข้ง​เหยียดขา​อยู่​บนโซฟา​ก็​จะถึง​จุดจบ 8 พระยาห์เวห์​องค์​เจ้า​ชีวิต​ได้​สาบาน​โดย​อ้างชื่อ​ของ​พระองค์​เอง นี่​คือ​สิ่ง​ที่​พระยาห์เวห์ พระเจ้า​ผู้มีฤทธิ์ทั้งสิ้น​บอก

“เรา​เกลียดชัง​ความหยิ่งยโส​ของ​ยาโคบ

และ​เรา​เกลียดชัง​ป้อม​ปราการ​ของเขา

ดังนั้น​เรา​จะ​ปล่อย​ให้​ศัตรู​มา​ยึด​เมือง​สะมาเรีย

และ​ทุกสิ่ง​ทุกอย่าง​ใน​เมือง​นั้น​ไป”

จะ​มี​คนอิสราเอล​รอดชีวิต​ไม่กี่คน

9 ถ้า​มี​สิบคน​หลงเหลือ​อยู่​ใน​บ้าน​หลังหนึ่ง พวกเขา​จะ​ตาย​หมด​ทุกคน 10 แล้ว​ญาติ​ที่​ใกล้ชิด​ที่สุด​และ​สัปเหร่อ​ก็​จะ​มา​แบก​ศพ​เหล่านั้น​ออก​จาก​บ้าน​และ​จะ​มี​คนหนึ่ง​ถาม​คน​ที่​อยู่​ในสุด​ของบ้าน​ว่า “ยังมีใคร​เหลืออยู่​กับเจ้า​ในนั้น​หรือเปล่า” เขา​จะ​ตอบว่า “ไม่มี” แล้ว​คนแรก​ก็​จะ​พูดว่า “จุ๊ จุ๊ อย่า​เอะอะ​ไป อย่า​ได้เอ่ย​ชื่อ​ของ​พระยาห์เวห์”

11 เพราะ ดูสิ พระยาห์เวห์​จะ​ออก​คำสั่ง

พระองค์​ก็​จะ​ขยี้​บ้านหลังใหญ่​ให้เป็นชิ้นๆ

และ​บ้านหลังเล็ก​ให้​ละเอียด​ไป

12 ม้า​วิ่ง​อยู่​บน​ชะเงื้อม​หิน​ได้หรือ

หรือว่า​เขา​เอาวัว​มา​ไถ​ทะเล​หรือ

แต่​เจ้า​ได้​เปลี่ยน​ความยุติธรรม​ให้​กลาย​เป็น​ยาพิษ

และ​เปลี่ยน​ผลไม้​แห่ง​ความถูกต้อง​ให้​กลาย​เป็น​บอระเพ็ด

13 พวกเจ้า​ที่​ชื่นชม​ยินดี​ที่​ได้​ยึด​เมือง​โลเดบาร์+ 6:13 โลเดบาร์ ชื่อนี้​มี​ความหมาย​ว่า “ไม่มีอะไร”

พวกเจ้า​ที่​พูดว่า “เรา​ได้​ยึด​เอา​คารนาอิม+ 6:13 คารนาอิม ชื่อนี้​มี​ความหมาย​ว่า “เขาสัตว์” เขาสัตว์ เป็น​สัญลักษณ์​ของ​พละกำลัง มา​เป็น​ของเรา​ด้วย​กำลัง​ของเราเอง​ไม่ใช่หรือ”

14 “ครอบครัว​อิสราเอล​เอ๋ย คอยดู​ให้ดี เรา​จะ​ทำให้​ชนชาติ​หนึ่ง​มา​ต่อสู้​กับ​พวกเจ้า” พระยาห์เวห์ พระเจ้า​ผู้มีฤทธิ์ทั้งสิ้น พูดว่า​อย่างนั้น “และ​พวกเขา​ก็​จะ​กดขี่​ข่มเหง​เจ้า​จาก​เมือง​ลีโอฮามัท​ไป​จนถึง​ลำธาร​อาราบาห์”

7

นิมิต​เกี่ยวกับ​ตั๊กแตน

1 พระยาห์เวห์ องค์​เจ้า​ชีวิต​แสดง​สิ่งนี้​ให้​ผมเห็น พระองค์​กำลัง​ทำให้​ฝูงตั๊กแตน​เกิดขึ้น ใน​ขณะที่​ผลผลิต​ชุดหลัง​กำลัง​เกิดผล มัน​เป็น​ผลผลิต​ชุดหลัง หลังจาก​ที่​กษัตริย์​ได้​เก็บเกี่ยว​ชุดแรก​ไปแล้ว 2 หลังจาก​ที่​ฝูงตั๊กแตน​กิน​พืชผัก​ใน​แผ่นดิน​จน​หมดแล้ว ผม​ก็​พูดว่า “พระยาห์เวห์ องค์​เจ้า​ชีวิต โปรด​ยกโทษ​ให้ด้วย ยาโคบ​จะ​ทน​ได้ยังไง เขา​เป็น​ชนชาติ​ที่​อ่อนแอ​และ​เล็กมาก”

3 แล้ว​พระยาห์เวห์​ก็​เปลี่ยนใจ​เกี่ยวกับ​เรื่องนี้ พระยาห์เวห์​องค์​เจ้า​ชีวิต​พูดว่า “มัน​จะ​ไม่เกิดขึ้น”

นิมิต​เกี่ยวกับ​ไฟ

4 พระยาห์เวห์ องค์​เจ้า​ชีวิต แสดง​สิ่งนี้​ให้​ผมเห็น พระองค์​เรียก​ห่าไฟ​ให้​ตก​ลงมา ไฟนั้น​เผาผลาญ​มหาสมุทร​ที่​กว้างใหญ่ และ​ไฟนั้น​ก็​เริ่ม​เผาผลาญ​ทุ่งนา 5 แล้ว​ผม​ก็​พูดว่า “พระยาห์เวห์ องค์​เจ้า​ชีวิต ได้โปรด​หยุดเถอะ ยาโคบ​จะ​ไปทน​ได้ยังไง เพราะ​เขา​เป็น​ชนชาติ​ที่​อ่อนแอ​และ​เล็กมาก” 6 แล้ว​พระยาห์เวห์​ก็​เปลี่ยนใจ​เกี่ยวกับ​เรื่องนี้ พระยาห์เวห์​องค์​เจ้า​ชีวิต​พูดว่า “มัน​จะ​ไม่​เกิดขึ้น​แล้ว”

นิมิต​เกี่ยวกับ​กำแพง​ที่​ทำ​จาก​แร่ดีบุก

7 พระองค์​แสดง​สิ่งนี้​ให้​กับ​ผม​เห็น องค์​เจ้า​ชีวิต​ยืน​อยู่​ข้าง​กำแพง​ที่​ทำ​จาก​แร่ดีบุก+ 7:7 แร่ดีบุก กำแพง​ที่​ทำ​จาก​แร่ดีบุก​จะ​พังง่าย​เมื่อ​ศัตรู​บุก​เข้ามา และ​ข้อนี้​กับ​ข้อ 8 เป็น​การเล่นคำ ใน​ภาษา​ฮีบรู​คำว่า “แร่ดีบุก” ออกเสียง​คล้ายกับ​คำว่า “ส่งเสียง​ครวญคราง” ซึ่ง​พวกเขา​จะ​ต้อง​ทำ​เพราะ​พระเจ้า​ไม่ยอม​ยกโทษ​ให้​กับ​พวกเขา​แล้ว และ​พระองค์​ก็​ถือ​แร่ดีบุก​อยู่​ในมือ 8 แล้ว​พระองค์​ก็​ถาม​ผม​ว่า “อาโมส เจ้า​เห็น​อะไรบ้าง” ผม​ตอบว่า “แร่ดีบุก​ครับท่าน” แล้ว​พระองค์​ก็​พูด​กับผม​ว่า “ดูนี่สิ เรา​กำลัง​เอา​แร่ดีบุก​วาง​ไว้​ท่ามกลาง​อิสราเอล​ที่​เป็น​คน​ของเรา เรา​จะ​ไม่ยอม​ยกโทษ​ให้​กับ​พวกเขา​อีกต่อไป 9 สถานที่​บูชา​ต่างๆ​ของ​อิสอัค​จะ​ถูก​ทำลาย​ลง และ​สถานที่​ศักดิ์สิทธิ์​ของ​อิสราเอล​จะ​ต้อง​พังพินาศ และ​เรา​จะ​ลุก​ขึ้นมา​ต่อต้าน​และ​ฆ่าฟัน​ราชวงศ์​ของ​เยโรโบอัม​ด้วยดาบ”

อามาซิยาห์​พยายาม​หยุด​อาโมส

10 อามาซิยาห์ นักบวช​คนหนึ่ง​ที่​เบธเอล ส่ง​คน​ไปบอก​กษัตริย์​เยโรโบอัม​ของ​อิสราเอล​ว่า “อาโมส​กำลัง​วางแผน​ชั่วร้าย​ต่อต้าน​ท่าน​ใน​อิสราเอล​นี่เอง ผู้คน​ทั้ง​ประเทศ​ทนฟัง​คำพูด​ทั้งหลาย​ของ​อาโมส​ไม่ได้

11 เพราะ​อาโมส​พูดว่า ‘เยโรโบอัม​จะต้อง​ตาย​ด้วย​คมดาบ และ​คนอิสราเอล​ก็​จะต้อง​ถูก​กวาด​ต้อน​ไป​เป็นเชลย​จาก​แผ่นดิน​ของเขา​อย่างแน่นอน’”

12 อามาซิยาห์​พูด​กับ​อาโมส​ว่า “ไปให้พ้น เจ้า​ผู้ที่​เห็น​นิมิต หนี​กลับไป​อยู่​ที่​แผ่นดิน​ยูดาห์ ไป​ทำมา​หากิน​และ​ไป​พูด​แทน​พระเจ้า​ที่นั่น​ซะ 13 แต่​อย่า​ได้​มา​พูด​แทน​พระเจ้า​ที่​เบธเอล​อีก​เป็น​อันขาด เพราะ​ที่นี่​เป็น​เขตศักดิ์สิทธิ์​ของ​กษัตริย์ และ​เป็น​วิหาร​ของ​อาณาจักร”

14 แล้ว​อาโมส​ก็​ตอบ​อามาซิยาห์​ว่า “ข้าพเจ้า​ไม่ได้​เป็น​ผู้พูดแทนพระเจ้า​มืออาชีพ และ​ข้าพเจ้า​ก็​ไม่ได้​เป็น​ลูกศิษย์​ของ​ผู้พูดแทนพระเจ้า​ด้วย ข้าพเจ้า​เป็น​คนดูแล​ฝูงสัตว์​และ​ต้นมะเดื่อ 15 แต่​พระยาห์เวห์​เอา​ข้าพเจ้า​มา​จาก​การติดตาม​ดูแล​ฝูงแพะแกะ และ​พระยาห์เวห์​พูด​กับ​ข้าพเจ้า​ว่า ‘ไป​พูด​แทน​เรา ให้​กับ​ชาวอิสราเอล​คนของเรา’ 16 ดังนั้น ตอนนี้​ให้​ท่าน​ฟัง​ถ้อยคำ​ของ​พระยาห์เวห์​ให้ดี ท่าน​พูดว่า ‘อย่า​พูด​แทน​พระเจ้า​ต่อว่า​คนอิสราเอล และ​อย่า​เทศนา​ต่อว่า​ครอบครัว​ของ​อิสอัค’ 17 ดังนั้น พระยาห์เวห์​ถึง​ได้​พูด​อย่างนี้​ว่า ‘เมีย​ของเจ้า​จะ​กลาย​เป็น​หญิงโสเภณี​ใน​เมืองนี้ และ​ลูกชาย​ลูกสาว​ของเจ้า​จะ​ถูก​ฆ่าฟัน​ด้วยดาบ และ​คนอื่นๆ​ก็​จะ​มา​ยึด​ที่ดิน​ของเจ้า​ไป​แบ่งปัน​กัน และ​เจ้า​ก็​จะต้อง​ไป​ตาย​ใน​ต่างแดน และ​อิสราเอล​ก็​จะ​ถูก​กวาด​ต้อน​ไป​เป็นเชลย และ​ต้อง​ย้าย​ออกไป​จาก​ดินแดน​ของตน’”

8

นิมิต​เกี่ยวกับ​ผลไม้​ที่​สุกงอม

1 พระยาห์เวห์​แสดง​สิ่งนี้​ให้​ผมเห็น คือ​ผลไม้​ที่​สุกงอม​ตะกร้าหนึ่ง 2 พระยาห์เวห์​พูดว่า “อาโมส เจ้า​เห็น​อะไร”

ผม​ตอบว่า “ผลไม้​ที่​สุกงอม​ตะกร้าหนึ่ง​ครับ”

แล้ว​พระยาห์เวห์​ก็​พูด​กับ​ผม​ว่า “จุดจบ+ 8:2 จุดจบ คำว่า จุดจบ กับ สุกงอม​ใน​ที่นี้​เป็น​การเล่นคำ​เพราะ​ทั้ง​สองคำ​นี้​มี​เสียง​คล้ายกัน​มาก​ใน​ภาษา​ฮีบรู มา​ถึง​อิสราเอล​คน​ของเรา​แล้ว เรา​จะ​ไม่ยอม​ยกโทษ​ให้​กับ​พวกเขา​อีกต่อไป 3 ใน​วันนั้น เสียง​ร้องเพลง​ต่างๆ​ใน​วิหาร​จะ​กลาย​เป็น​เสียง​ร้องไห้​คร่ำครวญ” พระยาห์เวห์​องค์​เจ้า​ชีวิต​พูดว่า​อย่างนั้น “จะ​มี​ซากศพ​มากมาย และ​ผู้คน​ก็​จะ​มา​ขน​พวกมัน​ไปทิ้ง​อย่าง​เงียบๆ​ใน​ที่​ทุก​หนแห่ง”

นักธุรกิจ​สนใจ​แต่​กำไร​เท่านั้น

4 ฟังให้ดี​เจ้า​ที่​ชอบ​เหยียบย่ำ​คนจน

และ​พยายาม​กำจัด​พวกเขา​ให้​หมดไป​จาก​แผ่นดิน

5 เจ้า​พูดว่า “เมื่อไหร่​เทศกาล​พระจันทร์​ใหม่​จะ​หมด​นะ

เรา​จะ​ได้​ไป​ขาย​ข้าวสาร​ของเรา​ซะที

เมื่อไหร่​วันหยุด​ทาง​ศาสนา​จะ​หมด​นะ

เรา​จะ​ได้​เปิด​คลัง​ข้าวสาร​ของเรา​ออกขาย

เรา​จะ​ทำ​ถ้วยตวง​ให้​เล็ก​กว่าปกติ ทำ​ลูกตุ้ม​ให้​หนัก​กว่า​มาตรฐาน​และ​โกง​ตราชั่ง

6 เรา​จะ​เอา​แกลบ​มา​ผสม​ข้าวสาร​ขาย

แล้ว​เรา​จะ​เอา​เงิน​ซื้อ​คนจน​มา​เป็นทาส

และ​ซื้อ​คน​ที่​ขัดสน​ด้วย​ราคา​เท่ากับ​รองเท้าสาน​คู่เดียว”

7 พระยาห์เวห์ ที่​คนอิสราเอล​ภาคภูมิใจ​นั้น พระองค์​สาบาน​โดย​อ้าง​ชื่อ​ของ​พระองค์​เอง​ว่า

“เรา​จะ​ไม่มีวัน​ลืม​ความชั่วร้าย​ทั้งหลาย​ที่​พวกเขา​ทำ​ลงไป

8 แผ่นดิน​จะ​สะท้าน​เพราะ​สิ่ง​ที่​เจ้า​ทำ​นี้

และ​ทุกคน​ที่​อยู่​บน​แผ่นดิน​นั้น​ก็​จะ​เศร้าโศก​เสียใจ

ทั้ง​แผ่นดิน​ก็​จะ​เอ่อ​ท่วมท้น​ขึ้นมา​เหมือน​แม่น้ำไนล์

และ​จะ​ซัดไป​ซัดมา สุดท้าย​ก็​จม​ลง​เหมือน​แม่น้ำไนล์​ใน​อียิปต์”

9 พระยาห์เวห์ องค์​เจ้า​ชีวิต​พูดว่า

“ใน​วันนั้น​เรา​จะ​ทำ​ให้​ดวง​อาทิตย์​ตก​ใน​ตอนเที่ยงวัน

และ​จะ​ทำ​ให้​โลกนี้​มืดมน​ไป​ตอนกลางวัน

10 เรา​จะ​เปลี่ยน​การเฉลิม​ฉลอง​ของเจ้า​ให้​กลาย​เป็น​เวลา​เศร้า​หมอง

และ​เปลี่ยน​เสียงเพลง​ของเจ้า​ให้​กลาย​เป็น​เพลงไว้ทุกข์

เรา​จะ​ทำ​ให้​เจ้า​ต้อง​สวมใส่​ผ้า​กระสอบ​รอบเอว​ของเจ้า​ทุกคน

และ​จะ​ทำ​ให้​พวกเจ้า​ต้อง​โกนหัว​เพราะ​เศร้าโศก​เสียใจ

เรา​จะ​ทำ​ให้​ความเศร้าโศก​นั้น​เหมือน​เศร้าโศก​ที่​สูญเสีย​ลูกชาย​เพียง​คนเดียว​ไป

วัน​เวลานั้น​จะ​ขมขื่น​ถึงที่สุด”

เวลา​แห่ง​ความอดอยากพระคำ​ของ​พระเจ้า

11 พระยาห์เวห์ องค์​เจ้า​ชีวิต​พูดว่า

“ดูสิ วัน​เหล่านั้น​กำลัง​จะ​มา​แล้ว

เป็น​วัน​ที่​เรา​จะ​ส่ง​ความอดอยาก​หิวโหย​มา​ใน​แผ่นดินนี้

มัน​ไม่ใช่​ความอดอยาก​หิวโหย​อาหาร​และ​ก็​ไม่ใช่​ความกระหายน้ำ​ด้วย

แต่​จะ​เป็น​ความอดอยาก​หิวโหย​โอกาส​ที่​จะ​ได้​ฟัง​พระคำ​ของ​พระยาห์เวห์

12 พวกเขา​ท่อง​ไป​จาก​ทะเล​เมดิเตอร์เรเนียน​ไป​จนถึง​ทะเลตาย

และ​ท่อง​จาก​เหนือ​จด​ตะวันออก

พวกเขา​จะ​ท่อง​กลับไป​กลับมา​เพื่อ​แสวงหา​พระคำ​ของ​พระยาห์เวห์

แต่​พวกเขา​ก็​จะ​หา​ไม่เจอ

13 ใน​วันนั้น หญิงสาว​สวยๆ​และ​คนหนุ่มๆ

ก็​จะ​เป็นลม​ล้มพับ​ไป​เพราะ​ความกระหาย

14 และ​พวกนั้น​ที่​สาบาน​ว่า​จะ​ทำโน่น​ทำนี่​โดย​อ้าง​พระรูปปั้น​ของ​สะมาเรีย+ 8:14 พระรูปปั้น​ของ​สะมาเรีย หรือ แปล​ตรงๆ​ได้​ว่า “ความละอาย​ของ​สะมาเรีย”

อ้าง​พระเจ้า​ของดาน+ 8:14 ดาน เป็น​ชื่อ​เมืองหนึ่ง​ใน​อิสราเอล​ที่​มี​สถานที่​ศักดิ์สิทธิ์​อันหนึ่ง​ของ​อิสราเอล​ตั้งอยู่

อ้าง​พระเจ้า​ของ​เบเออร์เชบา+ 8:14 เบเออร์เชบา เป็น​ชื่อ​เมืองหนึ่ง​ใน​ยูดาห์ ชื่อนี้​มี​ความหมาย​ว่า “บ่อน้ำ​แห่ง​คำ​สาบาน”

คน​ที่​สาบาน​พวกนี้​จะ​ล้มลง​และ​จะ​ไม่ได้​ลุก​ขึ้นมา​อีกเลย”

9

นิมิต​เห็น​พระยาห์เวห์ยืน​อยู่​ที่​แท่นบูชา

1 ผม​เห็น​องค์​เจ้า​ชีวิต ยืน​อยู่​ข้างๆ​แท่นบูชา และ​พระองค์​ก็​พูดว่า

“ตี​หัวเสา​พวกนี้​แล้ว​ทั้งตึก​นี้​ก็​จะ​สั่นสะเทือน

ทุบ​เสา​พวกนี้​ให้​พัง​ลงมา​บนหัว​ของ​คนพวกนี้

และ​ที่เหลือ​เรา​จะ​ฆ่า​ด้วยดาบ

จะ​ไม่มีใคร​วิ่งหนี​ไปได้

จะ​ไม่มีใคร​รอดชีวิต​ไปได้

2 ถึง​พวกเขา​จะ​มุด​ลงไป​ถึง​แดน​คนตาย

มือ​ของเรา​ก็​จะ​เอา​พวกเขา​ขึ้นมา​จาก​ที่นั่น

ถ้า​พวกเขา​ปีน​ขึ้นไป​ถึง​สวรรค์

เรา​ก็​จะ​เอา​พวกเขา​ลงมา​จาก​ที่นั่น

3 ถ้า​พวกเขา​ไป​แอบ​ถึง​ยอดเขา​คารเมล

เรา​ก็​จะ​ค้นหา​และ​เอา​พวกเขา​มา​จาก​ที่นั่น

ถ้า​พวกเขา​ไป​แอบ​อยู่​ใต้ก้น​ทะเลลึก

เรา​ก็​จะ​สั่ง​ให้​พญานาค​ไป​กัด​พวกเขา​ที่นั่น

4 ถ้า​พวกเขา​ถูก​กวาด​ต้อน​อยู่​ต่อหน้า​ศัตรู​ของเขา

เรา​จะ​ให้​พวกเขา​ถูก​ฆ่าฟัน​ด้วยดาบ

และ​เรา​ก็​จะ​คอย​จ้อง​ทำร้าย​พวกเขา

ไม่ใช่​คอยเฝ้า​ดูแล​พวกเขา”

5 องค์​เจ้า​ชีวิต พระยาห์เวห์​ผู้มี​ฤทธิ์​อำนาจทั้งสิ้น

พระองค์​แตะ​แผ่นดิน และ​มัน​ก็​หลอม​ละลาย​ไป

และ​คน​ที่​อาศัย​อยู่​บน​แผ่นดิน​ก็​เศร้าโศก​เสียใจ

และ​แผ่นดินโลก​ก็​เอ่อ​ท่วม​ขึ้นมา​เหมือน​แม่น้ำไนล์

และ​จมลง​เหมือน​แม่น้ำไนล์​ใน​อียิปต์

6 พระองค์​สร้าง​ห้องชั้นบน​ของ​พระองค์​บน​ฟ้าสวรรค์

และ​เอา​ท้องฟ้า​มา​ครอบ​โลก​ไว้

พระองค์​เรียก​น้ำ​จาก​ทะเล

และ​เท​มัน​เป็น​ฝน​ลง​บน​พื้นโลก

ยาห์เวห์​คือ​ชื่อ​ของ​พระองค์

พระยาห์เวห์​ประกาศ​ว่าอิสราเอล​จะต้อง​พินาศ

7 พระยาห์เวห์​พูดว่า

“อิสราเอล​เอ๋ย ใน​สายตา​เรา พวกเจ้า​เหมือน​กับ​คนเอธิโอเปีย​เลย

เรา​นำ​อิสราเอล​ออกมา​จาก​อียิปต์

และ​นำ​คนฟีลิสเตีย​มา​จาก​คัฟโทร์+ 9:7 คัฟโทร์ คำนี้​อาจจะ​หมายถึง​เกาะครีต หรือ​เกาะไซปรัส

และ​นำ​คนอารัม​มา​จาก​คีร์+ 9:7 คีร์ แต่เดิม​คนอารัม​มา​จาก​ที่นี่ และ​ตอนหลัง​ชาว​อัสซีเรีย​ไล่​คนอารัม​กลับ​ไป​อยู่​ที่นั่น

8 ดูสิ สายตา​ของ​พระยาห์เวห์ องค์​เจ้า​ชีวิต​คอย​จ้องมอง​อาณาจักร​ที่​เต็ม​ไปด้วย​บาป+ 9:8 อาณาจักร​ที่​เต็ม​ไปด้วย​บาป ใน​ที่นี้​หมายถึง “อิสราเอล”

และ​เรา​ยาห์เวห์ ก็​จะ​ทำลาย​อาณาจักร​นั้น​ให้​หาย​ไป​จาก​โลกนี้

แต่​เรา​จะ​ไม่ทำลาย​ครอบครัว​ของ​ยาโคบ​ไป​จนหมดสิ้น”

พระยาห์เวห์​พูดว่า​อย่างนั้น

9 “เพราะ​ดูสิ เรา​จะ​ออก​คำสั่ง

และ​เรา​จะ​เขย่า​ครอบครัว​ของ​อิสราเอล​ให้​กระจัด​กระจาย​ไป​อยู่​ท่ามกลาง​ชนชาติ​ต่างๆ

เรา​จะ​ร่อน​อิสราเอล​เหมือนกับ​ร่อน​เมล็ดทราย​บน​ตะแกรง

และ​จะ​ไม่มี​เมล็ด​กรวด​เล็ดลอด​ตกดิน​ไปได้เลย

10 คน​ของเรา​ทุกคน​ที่​เป็น​คนบาป

ที่​ชอบ​พูดว่า ‘เรื่อง​เลวร้าย​ตามเรา​ไม่ทันหรอก’

คนพวกนี้​ทุกคน​จะ​ต้องตาย​ด้วย​คมดาบ

พระเจ้า​จะ​ก่อตั้ง​อาณาจักร​ขึ้นมาใหม่

11 ใน​วันนั้น เรา​ก็​จะ​ตั้ง​เต็นท์​ของ​ดาวิด​ที่​ล้ม​ไปแล้ว​ขึ้นมาใหม่+ 9:11 เรา … ขึ้นมาใหม่ เต็นท์​ของ​ดาวิด หมายถึง​อาณาจักร​ของ​ดาวิด คือ​อาณาจักร​ของ​อิสราเอล พระเจ้า​จะ​ทำ​ให้​มัน​กลับ​มา​ยิ่งใหญ่​เหมือน​ใน​สมัย​ที่​ดาวิด​ปกครอง

เรา​ก็​จะ​ซ่อมแซม​ช่องกำแพง​ที่​แตกร้าว

เรา​จะ​ซ่อมแซม​ส่วน​ที่​เสียหาย

และ​สร้างมัน​ขึ้นมาใหม่​ให้​เหมือนกับ​ใน​อดีต

12 เพื่อ​ที่​ว่า​คนอิสราเอล​ก็​จะ​ได้​ยึดครอง​ส่วน​ที่เหลือ​ของ​ประเทศเอโดม

และ​ชนชาติ​ทั้งหลาย​ที่​ครั้งหนึ่ง​เคย​เป็น​ของเรา”

พระยาห์เวห์ ผู้ที่​จะ​ทำ​ให้​สิ่งนี้​เกิดขึ้น​พูดไว้​อย่างนั้น

13 พระยาห์เวห์​พูดว่า “วันเวลานั้น​กำลัง​มาแล้ว

ถึง​ช่วงไถ​อีกครั้ง แต่​คนเกี่ยว​ก็​ยัง​เกี่ยว​ไม่เสร็จ

ถึง​เวลา​ปลูก​อีกแล้ว แต่​คนย่ำองุ่น​ก็​ยังย่ำ​ไม่เสร็จ

ภูเขา​ทั้งหลาย​ก็​จะ​ไหลนอง​ไปด้วย​เหล้าองุ่นใหม่

เนินเขา​ทั้งหมด​ก็​จะ​ไหลนอง​ด้วย​เหล้าองุ่น

14 เรา​จะ​อวยพร​ชาว​อิสราเอล​คนของเรา​อย่างเดิม+ 9:14 เรา​จะ​อวยพร … อย่างเดิม หรือ​แปล​ได้​อีก​อย่างหนึ่ง​ว่า “เรา​ก็​จะ​นำ​คนอิสราเอล ที่​เป็น​คนของเรา​กลับมา​จาก​การเป็นเชลย”

พวกเขา​จะ​สร้าง​เมือง​และ​อาศัย​อยู่​ในเมือง​พวกนั้น

พวกเขา​จะ​ปลูก​สวนองุ่น​และ​ดื่ม​เหล้าองุ่น​จาก​สวนนั้น

พวกเขา​จะ​ทำสวน​และ​กินผล​จาก​สวนนั้น

15 เรา​จะ​ปลูก​พวกเขา​ไว้​ใน​แผ่นดิน​นั้น

พวกเขา​ก็​จะ​ไม่มีวัน​ถูกถอน​ขึ้นมา​อีก​จาก​แผ่นดิน​ของ​พวกเขา ที่​เรา​ได้​ให้​กับ​พวกเขา​นั้น”

พระยาห์เวห์ พระเจ้า​ของเจ้า พูดไว้​ว่า​อย่างนั้น