2 เธสะโลนิกา

คำนำ

คำนำ​ของ​หนังสือ​เล่มนี้ อ่าน​ได้​จาก หนังสือ 1 เธสะโลนิกา

1

1 จาก​เปาโล สิลาส และ​ทิโมธี

ถึง​หมู่ประชุม​ของ​ชาวเมือง​เธสะโลนิกา ที่​เป็น​ของ​พระเจ้า​พระบิดา​ของ​เรา และ​ของ​พระเยซู​คริสต์​เจ้า

2 ขอให้​พระเจ้า​พระบิดา​ของเรา​และ​พระเยซู​คริสต์​เจ้า ให้​ความ​เมตตา​กรุณา​และ​สันติสุข​กับ​พวกคุณ

3 พี่น้อง​ครับ เรา​ต้อง​ขอบคุณ​พระเจ้า​สำหรับ​พวกคุณ​อยู่เสมอ ซึ่ง​การ​ทำ​แบบนี้​ก็​ถูกต้อง​แล้ว เพราะ​ความเชื่อ​ของคุณ​กำลัง​เจริญ​ยิ่งขึ้น​จริงๆ และ​ความรัก​ที่​คุณ​แต่ละ​คน​มี​ให้​กัน​และ​กัน​นั้น​ก็​เพิ่ม​มากขึ้น​เรื่อยๆ 4 เรา​ก็​เลย​ไป​พูด​โอ้อวด​ถึง​พวกคุณ​ให้​หมู่ประชุม​ของ​พระเจ้า​ใน​ที่​อื่นๆ​ฟัง เรา​พูด​ถึง​ความ​ทรหด​อดทน และ​ความเชื่อ​ของคุณ ทั้งๆที่​คุณ​ถูก​ข่มเหง​และ​ต้อง​เจอ​กับ​ความ​ทุกข์ยาก​ลำบาก​มากมาย

พระเจ้า​จะ​ตัดสิน​ลงโทษ

5 ที่​พวกคุณ​อดทน​ต่อ​การ​ข่มเหง​แบบนี้​จะ​เป็น​หลักฐาน​แสดง​ให้​เห็น​ว่า พระเจ้า​ตัดสิน​โทษ​อย่าง​ยุติธรรม นั่นก็คือ สำหรับ​พวกคุณ​ที่​ยอม​ทนทุกข์​เพื่อ​อาณาจักร​ของ​พระเจ้า พระองค์​ก็​เห็น​ว่า​สมควร​ที่​จะให้​อาณาจักร​นั้น​กับ​คุณ 6 แต่​สำหรับ​พวกนั้น​ที่​ทรมาน​คุณ พระเจ้า​ก็​เห็น​ว่า​ยุติธรรม​แล้ว​ที่​จะ​ให้​ความ​ทุกข์ทรมาน​กับ​พวกเขา​เป็น​การ​ตอบแทน 7 แล้ว​พระเจ้า​จะให้​พวกคุณ​ที่​ได้รับ​ความ​ทุกข์ทรมาน​ได้​พักผ่อน​พร้อม​กับ​เรา​ด้วย เมื่อ​พระเยซูเจ้า​มา​จาก​สวรรค์​พร้อมกับ​พวก​ทูตสวรรค์​ของ​พระองค์​ที่​มี​ฤทธิ์​อำนาจ 8 และ​พร้อมกับ​เปลวไฟ​โชติช่วง แล้ว​พระองค์​จะ​ลงโทษ​คน​ที่​ไม่รู้จัก​พระเจ้า และ​คน​ที่​ไม่ยอม​เชื่อฟัง​ข่าวดี​เกี่ยวกับ​พระเยซู​องค์​เจ้า​ชีวิต​ของ​เรา 9 โทษ​ของ​พวกเขา​คือ​จะ​ถูก​ทำลาย​ตลอดไป และ​ถูก​แยก​ออกมา ไม่ได้​อยู่​ต่อหน้า​องค์​เจ้า​ชีวิต​และ​ต่อหน้า​ฤทธิ์​อำนาจ​ที่​ยิ่งใหญ่​ของ​พระองค์ 10 สิ่ง​เหล่านี้​จะ​เกิดขึ้น​ใน​วันนั้น​ที่​พระองค์​มา​รับ​เกียรติ​จาก​คน​ของ​พระองค์ ใน​วันนั้น​ทุกคน​ที่​ไว้วางใจ​ใน​พระองค์​ก็​จะ​ต้อง​อัศจรรย์​ใจ (รวมทั้ง​พวกคุณ​ด้วย เพราะ​คุณ​เชื่อ​เรื่อง​ที่​เรา​บอก​เกี่ยวกับ​พระองค์)

11 เพราะ​อย่างนี้​เรา​ถึงได้​อธิษฐาน​เผื่อ​คุณ​อยู่เสมอ ขอให้​พระเจ้า​ของเรา​ช่วย​ให้​คุณ​ใช้ชีวิต​ให้​สม​กับ​ที่​พระองค์​เรียกมา และ​ขอให้​พระเจ้า​ใช้​ฤทธิ์​อำนาจ​ของ​พระองค์​ช่วย​ให้​คุณ​ประสบ​ความ​สำเร็จ​ใน​การ​ทำ​ความดี​ทุกอย่าง​ที่​ตั้งใจ​ไว้ และ​การงาน​ต่างๆ​ที่​เกิด​จาก​ความเชื่อ 12 แล้ว​พระเยซูเจ้า​จะ​ได้รับ​เกียรติ​จาก​ชีวิต​ของ​คุณ และ​คุณ​ก็​จะ​ได้รับ​เกียรติ​เพราะ​พระองค์ ตาม​ความ​เมตตา​กรุณา​ของ​พระเจ้า​ของเรา และ​ของ​พระเยซู​คริสต์เจ้า

2

เรื่อง​ชั่วร้าย​ที่​จะ​เกิดขึ้น

1 ตอนนี้​พี่น้อง​ครับ เรา​จะ​พูด​ถึง​เรื่อง​ที่​พระเยซู​คริสต์เจ้า​จะ​กลับมา​และ​ที่​พวกเรา​จะ​ชุมนุม​กัน​กับ​พระองค์​นั้น 2 ขอ​อย่า​ได้​ตกใจ​หรือ​วุ่นวาย​ใจ​ไป เมื่อ​มี​คำ​พยากรณ์ คำพูด หรือ​จดหมาย​ที่​อ้างว่า​มา​จาก​เรา ที่​บอก​ว่า​วัน​ของ​องค์​เจ้า​ชีวิต​มา​ถึง​แล้ว 3 อย่า​ให้​ใคร​หลอก​เอา ไม่ว่า​เขา​จะ​มา​ไม้ไหน​ก็ตาม วันนั้น​ของ​องค์​เจ้า​ชีวิต​จะ​ยัง​ไม่มา จนกว่า​จะ​มี​การ​ทรยศ​ต่อ​พระเจ้า​ครั้ง​ยิ่งใหญ่​เกิดขึ้น​ก่อน และ​คน​ชั่วร้าย​คนนั้น​จะ​ปรากฏ​ตัว​ขึ้น จุดหมาย​ปลายทาง​ของ​มัน​คือ​นรก+ 2:3 จุดหมาย … นรก แปล​ตรงๆ​ได้ว่า “เขา​คือ​ลูกชาย​ของ​การ​ทำลาย​ล้าง”4 มัน​จะ​ต่อต้าน และ​จะ​ยกย่อง​ตัว​มันเอง​ขึ้น​เหนือ​ทุกสิ่ง​ทุกอย่าง​ที่​คน​เรียกว่า “พระเจ้า” หรือ​อะไร​ก็ตาม​ที่​คน​บูชา​กัน มัน​จะ​ทำ​ถึง​ขนาด​ที่ว่า เข้าไป​ใน​วิหาร​ของ​พระเจ้า​และ​ขึ้น​ไป​นั่ง​บน​บัลลังก์ และ​ป่าวประกาศ​ว่า​ตัว​มันเอง​คือ​พระเจ้า

5 จำ​ได้ไหม ผม​พูด​ถึง​เรื่องนี้​บ่อยๆ​ตอนที่​ผม​ยังอยู่​กับ​คุณ 6 ตอนนี้ มี​สิ่งหนึ่ง​ที่​เหนี่ยวรั้ง​มันไว้ เพื่อ​ให้​มัน​ปรากฏ​ตัว​ออกมา​ใน​เวลา​ที่​เหมาะสม และ​พวกคุณ​ก็​รู้แล้ว​ว่า​สิ่งนั้น​คือ​อะไร 7 ที่​เรา​พูด​อย่างนี้​ก็เพราะ​พลัง​ความชั่ว​อัน​ลึกลับนี้ ก็ได้​ทำงาน​อยู่​ใน​โลกแล้ว แต่​มี​ผู้หนึ่ง​ที่​กำลัง​รั้ง​ตัว​มัน​อยู่ และ​จะ​รั้ง​ต่อไป​จนกว่า​ผู้รั้งนี้​จะ​ไม่อยู่ 8 แล้ว​คน​ชั่วร้าย​นั้น​ก็​จะ​ปรากฏ​ตัว​ออกมา พระเยซู​เจ้า​จะ​ฆ่ามัน​ด้วย​ลม​หายใจ​จาก​ปาก​ของ​พระองค์ เมื่อ​พระองค์​กลับมา​ครั้ง​ยิ่งใหญ่ และ​พระองค์​จะ​ทำลาย​ล้าง​มัน​จน​สิ้นซาก 9 คน​ชั่วร้าย​นี้ เมื่อ​มา​ก็​จะ​ใช้​อำนาจ​ของ​ซาตาน พร้อมกับ​ทำ​อิทธิฤทธิ์ สัญญาณ​สำคัญ​และ​ปาฏิหาริย์​ที่​ดูเหมือน​มา​จาก​พระเจ้า แต่​จริงๆแล้ว​มา​จาก​ซาตาน 10 มัน​จะ​ใช้​รูปแบบ​อื่นๆ​อีก​มากมาย ใน​การ​หลอกลวง​คน​ที่​กำลัง​หลงหาย พวกนี้​หลงหาย​ก็​เพราะ​ไม่ยอม​รัก​ความจริง ซึ่ง​เป็น​ความจริง​ที่​จะ​ช่วย​ให้​เขา​รอด​ได้ 11 เพราะ​เขา​ไม่รัก​ความจริง พระเจ้า​จึง​ทำให้​คน​พวกนี้​เห็นผิด​เป็นชอบ เพื่อ​จะได้​หลง​เชื่อ​ใน​สิ่ง​ที่ผิด 12 พระองค์​จะ​ลงโทษ​พวกเขา​ที่​ไม่ยอม​เชื่อ​ความจริง แต่​กลับ​ไป​สนุก​สนาน​กับ​ความชั่ว

พระเจ้า​เลือก​คุณ​ให้​ได้รับ​ความรอด

13 พี่น้อง​ครับ องค์​เจ้า​ชีวิต​รัก​คุณ พระเจ้า​ได้​เลือก​พวกคุณ​ไว้แล้ว​ตั้งแต่​เริ่มต้น​เพื่อ​ให้​ได้รับ​ความรอด ที่​คุณ​รอด​ก็​เพราะ​คุณ​เชื่อ​ใน​ความจริง และ​พระวิญญาณ​ได้​ทำให้​คุณ​เป็น​คน​ของ​พระเจ้า 14 คุณ​รอด​โดย​ผ่าน​ทาง​ข่าวดี​ที่​เรา​ได้​ประกาศ​นั้น พระเจ้า​ได้​เรียก​ให้​คุณ​มา​รับ​ความ​รอด​นั้น ก็​เพื่อ​คุณ​จะ​ได้​มี​ส่วนร่วม​ใน​เกียรติ​ของ​พระเยซู​คริสต์​องค์​เจ้า​ชีวิต​ของ​เรา 15 ดังนั้น​พี่น้อง​ครับ ให้​ตั้ง​มั่นคง​ไว้ และ​ยึดมั่น​ใน​คำสอน​ที่​ได้​ตกทอด​มา​ถึง​คุณ ไม่ว่า​จะ​เป็น​คำพูด หรือ​จดหมาย​จาก​เรา​ก็ตาม

16 เรา​มี​กำลังใจ​ที่​ไม่มี​วัน​สิ้นสุด และ​ความหวัง​ที่​มั่นคง ก็เพราะ​พระเจ้า​เมตตา​ต่อ​เรา ขอให้​พระเยซู​คริสต์​เจ้า และ​พระเจ้า​พระบิดา​ของ​เรา​ผู้​ที่รัก​เรา 17 ให้​กำลังใจ​และ​ให้​พลัง​กับ​พวกคุณ เพื่อ​คุณ​จะ​ได้​ทำ​และ​พูด​ใน​สิ่งดีๆ​ต่อไป

3

อธิษฐาน​ให้​เรา​ด้วย

1 สุดท้ายนี้ พี่น้อง​ครับ ช่วย​อธิษฐาน​ให้​เรา​ด้วย ขอให้​ถ้อยคำ​ของ​องค์​เจ้า​ชีวิต​แพร่หลาย​ไป​อย่าง​รวดเร็ว​และ​เป็น​ที่​นับถือ เหมือนกับ​ที่​พวกคุณ​นับถือ 2 ขอให้​พระเจ้า​ช่วย​ให้​เรา​ปลอดภัย​จาก​พวก​หัวดื้อ และ​พวก​คนชั่ว (เพราะ​ไม่ใช่​ทุกคน​ที่​เชื่อ​ใน​องค์​เจ้า​ชีวิต)

3 แต่​องค์​เจ้า​ชีวิต​นั้น​ซื่อสัตย์ พระองค์​จะ​ให้​พลัง​และ​จะ​คุ้มครอง​พวกคุณ​จาก​มารร้าย 4 เรา​มั่นใจ​ว่า​องค์​เจ้า​ชีวิต​จะ​ช่วย​คุณ​ให้​ทำตาม​คำ​สั่งสอน​ของเรา และ​จะ​ช่วย​ให้​คุณ​ทำ​ต่อไป​อีก​อย่าง​แน่นอน 5 ขอให้​องค์​เจ้า​ชีวิต​นำคุณ​ให้​มี​ความรัก​แบบ​เดียว​กับ​พระเจ้า​และ​มี​ความ​อดทน​อดกลั้น​แบบ​เดียว​กับ​พระคริสต์

ให้​ทำงาน อย่า​ขี้เกียจ

6 พี่น้อง​ครับ ขอสั่ง​ด้วย​อำนาจ​ของ​พระเยซู​คริสต์​องค์​เจ้า​ชีวิต​ของเรา​ว่า อยู่​ให้​ห่าง​จาก​พวก​พี่น้อง​ที่​ขี้เกียจ​หลังยาว​ทุกคน​ที่​ไม่ทำ​ตาม​คำ​สั่งสอน​ที่​เรา​ให้ไว้ 7 เพราะ​พวกคุณ​ก็​รู้ว่า​ควรจะ​ทำ​ตาม​เรา ตอนที่​อยู่​กับ​คุณ​เรา​ไม่ได้​ขี้เกียจ​หลังยาว​เลย 8 เรา​ไม่เคย​กิน​ของใคร​ฟรีๆ เรา​ได้​ทำงาน​หนัก อาบเหงื่อ​ต่างน้ำ​ทั้งวัน​ทั้งคืน เพื่อ​จะได้​ไม่เป็น​ภาระ​ให้​กับ​ใคร 9 จริงๆ​แล้ว​เรา​มี​สิทธิ์​ที่​จะ​ขอ​ความ​ช่วยเหลือ​จาก​พวกคุณ แต่​เรา​อยาก​จะ​ทำ​ตัว​เป็น​แบบอย่าง​ให้​คุณ​ทำตาม 10 เรา​ถึง​ได้​ตั้ง​กฎ​ขึ้นมา​ตอน​ที่​อยู่​กับ​คุณ​ว่า “ถ้า​ใคร​ไม่​ทำงาน ก็​ไม่ต้อง​กิน”

11 เรา​ได้ยิน​มา​ว่า มี​คุณ​บางคน​ขี้เกียจ​หลังยาว​ไม่ยอม​ทำงาน เที่ยว​ยุ่ง​แต่​เรื่อง​ของ​ชาวบ้าน 12 เรา​ขอสั่ง​และ​เตือน​คน​อย่างนี้​ด้วย​อำนาจ​ของ​พระเยซู​คริสต์​เจ้า​ว่า ให้​เขา​ทำมา​หากิน​ด้วย​ลำแข้ง​ของ​ตัวเอง​และ​ไม่สร้าง​ความ​เดือด​ร้อน​ให้​ใคร 13 ส่วน​พี่น้อง​ที่เหลือ​อย่า​เพิ่ง​เบื่อหน่าย​ท้อแท้​ที่​จะ​ทำดี

14 ถ้า​มี​ใคร​ไม่​เชื่อฟัง​คำ​สั่งสอน​ของ​เรา​ใน​จดหมาย​ฉบับนี้ หมายหัว​เอาไว้​และ​อย่า​ไป​คบหา​ด้วย เพื่อ​เขา​จะ​ได้​อับอาย​ขายหน้า 15 อย่า​มอง​ว่า​เขา​เป็น​ศัตรู แต่​ให้​เตือน​เขา​ใน​ฐานะ​ที่​เป็น​พี่น้อง​คนหนึ่ง

คำพูด​สุดท้าย

16 ขอให้​องค์​เจ้า​ชีวิต​ผู้​เป็น​แหล่ง​ที่มา​ของ​สันติสุข ให้​คุณ​มี​สันติสุข​อยู่​ทุกเวลา​ใน​ทุกๆ​ทาง และ​ขอให้​พระองค์​อยู่​กับ​คุณ​ทุกคน

17 ผม เปาโล ได้​เขียน​คำ​ทักทาย​นี้ ด้วย​ลายมือ​ของ​ผมเอง นี่​เป็น​ลายเซ็นต์​ของผม​ใน​จดหมาย​ทุกฉบับ ผม​เขียน​อย่าง​นี้​แหละ

18 ขอให้​พระเยซู​คริสต์​องค์​เจ้า​ชีวิต​ของ​เรา​มี​เมตตากรุณา​กับ​พวกคุณ​ทุกคน