มีคาห์

คำนำ

มีคาห์ ใน​ภาษา​ฮีบรู​หมายถึง “จะ​มีใคร​เทียบ​พระยาห์เวห์​ได้หรือ”

หนังสือ​มีคาห์​นี้ เขียน​สลับ​ไปมา​ระหว่าง​การประณาม​และ​การให้​ความหวัง

มีคาห์​เป็น​ชาวชนบท​จาก​เมือง​โมเรเชท แต่​ก็​กล้า​ที่​จะ​ไป​ตักเตือน​พวกผู้นำ​ของ​เมือง​สะมาเรีย (เมืองหลวง​ของ​อิสราเอล​อาณาจักร​ฝ่ายเหนือ) และ​พวกผู้นำ​ของ​เมืองเยรูซาเล็ม (เมืองหลวง​ของ​ยูดาห์​อาณาจักร​ฝ่ายใต้)

มีคาห์​มา​บอก​พวกผู้นำ​เหล่านั้น​ว่า พระเจ้า​จะ​ลงโทษ​พวกเขา เพราะ​พวกเขา​เชื่อพึ่ง​ใน​กำลังทหาร ป้อม​ปราการ เวทมนตร์ รูปเคารพ รวมทั้ง​พิธี​ต่างๆ​ที่​พวกเขา​ทำ​ให้​กับ​พระยาห์เวห์ และ​พวกเขา​ยัง​เอา​เปรียบ​คนยากจน ยึด​ที่นา​และ​บ้าน​เรือน​ของ​แม่หม้าย​และ​เด็ก​กำพร้า โกง​ตาชั่ง และ​ให้​สินบน​กับ​ผู้พิพากษา ซึ่ง​ขัด​กับ​สิ่ง​ที่​พระยาห์เวห์​บอก​ให้​พวกเขา​ทำ​ใน​บทที่ 6:8 ที่ว่า

“เจ้ามนุษย์ พระยาห์เวห์​บอก​เจ้า​แล้ว​ถึง​สิ่ง​ที่ดี​และ​สิ่ง​ที่​พระองค์​ต้องการ​จากเจ้า คือ​ให้​เจ้า​ทำ​สิ่ง​ที่​ยุติธรรม รัก​ความเมตตา​และ​เดิน​กับ​พระเจ้า​ของเจ้า​ด้วย​ความถ่อมใจ”

ดังนั้น​พระยาห์เวห์​จะ​ใช้​กองทัพ​ของ​ศัตรู​มา​ทำลาย​ผู้นำ​เหล่านี้​เป็น​การแก้แค้น​ที่​พวกเขา​ทำ​กับ​คน​ของ​พระองค์

พระองค์​สัญญา​ว่า​ใน​อนาคต​พระองค์​จะ​แต่งตั้ง​กษัตริย์​องค์หนึ่ง​จาก​เมือง​เบธเลเฮ็ม ความยิ่งใหญ่​ของ​กษัตริย์​องค์นี้​จะ​แผ่​ไป​จน​ถึง​สุดขอบโลก แล้ว​กษัตริย์​องค์นี้​จะ​มา​ดูแล​คน​ของ​พระองค์​เหมือน​ผู้เลี้ยงแกะ​ดูแล​ฝูงแกะ และ​พวกเขา​จะ​อยู่​กัน​อย่าง​สงบสุข

สุดท้าย​พระยาห์เวห์​สัญญา​กับ​คน​ของ​พระองค์​ว่า​พระองค์​จะ​ยกโทษ​ให้​กับ​พวกเขา​และ​พวกเขา​จะได้​กลับ​จาก​การ​เป็น​เชลย​มา​สู่​แผ่นดิน​ของ​ตนเอง

1

1 มีคาห์​ชาวเมือง​โมเรเชท​ได้รับ​ข่าวสาร​นี้​จาก​พระยาห์เวห์ ใน​ช่วง​สมัย​ที่​โยธาม อาหัส และ​เฮเซคียาห์ เป็น​กษัตริย์​ปกครอง​ยูดาห์ นี่​คือ​ข่าวสาร​ที่​มีคาห์​เห็น​เกี่ยวกับ​สะมาเรีย​และ​เยรูซาเล็ม+ 1:1 สะมาเรีย​และ​เยรูซาเล็ม หลังจาก​ที่​กษัตริย์​โซโลโมน​ตาย ประมาณ​ปี 930 ก่อน​พระเยซู​มาเกิด ชนชาติ​อิสราเอล​ได้​แตก​ออก​เป็น​สองส่วน ส่วนเหนือ​ที่​มัก​เรียกว่า “อิสราเอล” มี “สะมาเรีย” เป็น​เมืองหลวง ส่วนใต้​ที่​มัก​เรียกว่า “ยูดาห์” มี “เยรูซาเล็ม” เป็น​เมืองหลวง

สะมาเรีย​และ​เยรูซาเล็ม​จะ​ถูกลงโทษ

2 ชนชาติ​ทั้งหลาย ฟังให้ดี

ทั้ง​แผ่นดิน​โลก​และ​ทุกสิ่ง​ที่​อาศัย​อยู่​ใน​โลกนี้ ตั้งใจ​ฟังให้ดี

พระยาห์เวห์​องค์​เจ้า​ชีวิต​จะ​มา​เป็น​พยาน​ต่อต้าน​พวกเจ้า

องค์​เจ้า​ชีวิต​จะ​ลง​มา​จาก​วัง​อัน​ศักดิ์สิทธิ์​ของ​พระองค์

3 ดูสิ พระยาห์เวห์​กำลัง​จะ​ออก​มา​จาก​สถานที่​ของ​พระองค์

พระองค์​จะ​ลง​มา​เหยียบย่ำ​บน​พวกที่สูง+ 1:3 พวกที่สูง ใน​ที่นี้​อาจ​หมายถึง ยอดเขา ซึ่ง​บางที​อาจ​ใช้​เป็น​ที่​นมัสการ​พระเจ้า​หรือ​พระอื่น ของ​แผ่นดิน​โลก

4 ภูเขา​ทั้งหลาย​จะ​หลอม​ละลาย​ภายใต้​พระองค์

และ​หุบเขา​ทั้งหลาย​จะ​แยก​ออก​จากกัน

ภูเขา​ทั้งหลาย​จะ​ละลาย​เหมือน​ขี้ผึ้ง​ถูก​ลนไฟ

หุบเขา​ทั้งหลาย​จะ​กลาย​เป็น​เหมือน​กับ​น้ำ​ที่​ไหลบ่า​จาก​ที่ชัน

5 สาเหตุ​ที่​ทุกสิ่ง​ทุกอย่าง​นี้​จะ​เกิดขึ้น ก็เพราะ​การกบฏ​ของ​ยาโคบ

และ​เพราะ​ความบาป​ทั้งหลาย​ของ​คนอิสราเอล

ใคร​คือ​คน​ที่​ทำ​ให้​ยาโคบ​กบฏ

ไม่ใช่​เมือง​สะมาเรีย​หรอกหรือ

แล้ว​พวกศาลเจ้า+ 1:5 พวกศาลเจ้า แปล​ตรงๆ​ได้ว่า “พวกที่สูง” ศาลเจ้า​พวกนี้​จะ​ถูก​สร้าง​อยู่​บน​ยอดเขา หรือ​บน​ฐาน​ที่​ยก​สูงขึ้น​จาก​ดิน ของ​ยูดาห์​อยู่​ที่ไหน

อยู่​ใน​เมือง​เยรูซาเล็ม​ไม่ใช่หรือ

6 ดังนั้น​พระยาห์เวห์​พูดว่า

“เรา​จะ​ทำลาย​สะมาเรีย​ให้​กลาย​เป็น​กอง​ซากหิน​ใน​ชนบท

ให้​กลาย​เป็น​ที่​สำหรับ​ทำ​ไร่องุ่น

เรา​จะ​รื้อ​ตึก​ของ​นาง​โยน​ลง​ใน​หุบเขา

เรา​จะ​เปิดโปง​รากฐาน​ของนาง

7 รูปเคารพ​ทั้งหมด​ของนาง​จะ​ถูก​ขยี้​เป็น​ชิ้นเล็ก​ชิ้นน้อย

ค่าขายตัว​ทั้งหมด​ของนาง​จะ​ถูก​เผา​ด้วยไฟ

เรา​จะ​ทำลาย​รูปเคารพ​ทั้งหมด​ของนาง

เพราะ​สะมาเรีย​ขายตัว​และ​เอา​เงิน​ไป​ซื้อ​รูปเคารพ​ต่างๆ

หลังจากนั้น​คนอื่น​จะ​มา​ยึด​เอา​รูปเคารพ​พวกนี้​ของนาง​ไปขาย​และ​เอา​เงิน​ไป​เที่ยว​โสเภณี+ 1:7 โสเภณี ใน​วัด​ของ​พระต่างชาติ​จะ​มี​ผู้หญิง​คอย​ให้​บริการ​ทางเพศ เพราะ​ถือว่า​เป็น​การนมัสการ​พระ​ของ​พวกเขา​ด้วย​อีก​ครั้งหนึ่ง”

เพลงคร่ำครวญ​ของ​มีคาห์

8 ผม​จะ​ร้องไห้​และ​คร่ำครวญ​เพราะ​สะมาเรีย​ถูกทำลาย

ผม​จะ​เดิน​เท้าเปล่า​และ​เปลือยกาย​ครึ่งท่อน

ผม​จะ​ร้องไห้​คร่ำครวญ​เสียงดัง​เหมือน​พวกหมาไน

ผม​จะ​ครวญคราง​เหมือน​พวกนกกระจอกเทศ

9 เพราะ​บาดแผล​ของ​สะมาเรีย​เกินกว่า​ที่​จะ​รักษา​ได้

มัน​ลาม​ไป​ถึง​ยูดาห์​ด้วย

การทำลาย​นี้​ลาม​ไป​ถึง​ประตูเมือง​ของ​ประชากร​ของผม

ไปไกล​ถึง​เยรูซาเล็ม

10 อย่า​บอก​เรื่องนี้​ใน​เมืองกัท+ 1:10 กัท เป็น​การเล่นคำ คำว่า “กัท” ออกเสียง​คล้ายกับ​คำว่า “บอก” ประโยค​ที่ว่า “อย่าบอก​เรื่องนี้​ใน​เมืองกัท” คำ​คร่ำครวญ​ของ​มีคาร์​ตรงนี้​เหมือนกับ​คำ​คร่ำครวญ​ของ​ดาวิด ตอนที่​โยนาธาน​กับ​กษัตริย์ซาอูล​ตาย​ใน​สนามรบ ดู​เพิ่มเติม​ได้​จาก 2 ซามูเอล 1:20

อย่า​ร้องไห้​เกี่ยวกับ​เรื่องนี้​เลย​ใน​เมืองอักโก

เอา​ตัว​ไป​เกลือกกลิ้ง​กับฝุ่น​ใน​เมืองเบธเลอัฟราห์+ 1:10 เบธเลอัฟราห์ ชื่อนี้​หมายถึง “บ้านฝุ่น” ซะ

11 พวกเจ้า พวก​ที่​อาศัย​อยู่​ใน​เมืองชาฟีร์+ 1:11 ชาฟีร์ ชื่อนี้​หมายถึง “สวย”

ให้​จาก​เมือง​ของเจ้า​ไป​อย่าง​เปลือยกาย​และ​อับอาย

ชาวเมือง​ศานัน+ 1:11 ศานัน มี​เสียง​เหมือน​กับ​คำ​ใน​ภาษา​ฮีบรู​ว่า “ออกมา” จะ​ออกมา​ไม่ได้

เบธเอเซล+ 1:11 เบธเอเซล ชื่อนี้​หมายถึง “บ้านใกล้เรือนเคียง” ซึ่ง​ส่วนใหญ่​จะ​ให้​ความช่วยเหลือ​หรือ​สนับสนุน จะ​ร้องไห้​คร่ำครวญ แล้ว​พวกเขา​จะ​ไม่​ช่วยเหลือ​พวกเจ้า

12 ชาวเมือง​มาโรท+ 1:12 มาโรท มี​เสียง​เหมือน​กับ​คำ​ใน​ภาษา​ฮีบรู​ว่า “ขมขื่น” “โกรธ” หรือ “เศร้า” กำลัง​ตั้งตา​รอคอย​สิ่งดีๆ​ให้​เกิดขึ้น​อย่าง​ใจจดใจจ่อ

แต่​เรื่อง​เลวร้าย​กำลัง​จะ​ลงมา​จาก​พระยาห์เวห์ มัน​จะ​ไป​ถึง​ประตูเมือง​เยรูซาเล็ม​เลย

13 ชาวเมือง​ลาคีช+ 1:13 ลาคีช ชื่อ​ฮีบรู​นี้​คล้ายกับ​คำว่า “ม้า​ชุดหนึ่ง”

ให้​ผูก​รถรบ​เข้ากับ​ม้า​ชุด​ที่​เร็วที่สุด

นางสาว​ศิโยน​ได้​ไว้วางใจ​ใน​รถรบ นี่แหละ​เป็น​จุดเริ่มต้น​ของบาป

การกบฏ​ทั้งหลาย​ของ​อิสราเอล​ก็​ได้​เจอ​ใน​เมืองลาคีช

14 ดังนั้น​เจ้า​จะ​มอบ​ของขวัญ​ก่อนลา แก่โมเรเชทกัท+ 1:14 โมเรเชทกัท เป็น​บ้านเกิด​ของ​มีคาห์ “โมเรเชท” ออกเสียง​คล้ายกับ​คำว่า “คู่หมั้น” ใน​เวลานั้น​พ่อ​ของ​ลูกสาว​ที่​หมั้น​แล้ว จะ​ให้​ของขวัญ​กับ​ลูกสาว​ก่อน​ที่​จะ​ออก​จาก​บ้าน​ไป​แต่งงาน

โรงงาน​ทั้งหลาย​ใน​อัคซีบ+ 1:14 อัคซีบ ชื่อนี้​หมายถึง “สิ่งหลอกลวง” ที่​เป็น​อย่างนี้ คง​เป็นเพราะ​พวกกษัตริย์​จะ​ไม่ได้​กำไร​ที่​หวังไว้​จาก​โรงงาน​หม้อดิน​ที่​เมืองอัคซีบ เพราะ​ศัตรู​จะ​มา​บุก​เมืองนี้ จะ​กลาย​เป็น​สิ่งหลอกลวง​ต่อ​พวกกษัตริย์​อิสราเอล

15 พวกเจ้า พวกที่​อาศัย​อยู่​ใน​เมืองมาเรชาห์+ 1:15 มาเรชาห์ ออกเสียง​คล้ายกับ​คำ​ใน​ภาษา​ฮีบรู​ว่า “ผู้พิชิต”

ผู้พิชิต​คนใหม่​จะ​มา​สู้รบ​กับ​พวกเจ้า

พวกผู้นำ​ที่​มีเกียรติ​ของ​อิสราเอล​จะ​หนี​ไป​อยู่​ที่​อดุลลัม+ 1:15 อดุลลัม ถ้ำ​ที่​กษัตริย์​เดวิด​ซ่อนตัว​ตอนที่​เขา​หนี​กษัตริย์​ซาอูล ดู​เพิ่มเติม​ได้​จาก หนังสือ 1 ซามูเอล 22:1

16 ตัดผม​และ​โกนหัว​ซะ

เป็น​การไว้ทุกข์​ให้กับ​ลูกๆ​ที่​เจ้ารัก

ให้​หัวล้าน​เหมือน​นกแร้ง

เพราะ​ลูกๆ​ของเจ้า​จะ​ถูก​เนรเทศ​ไป​จากเจ้า

2

ชาวอิสราเอล​วางแผน​ทำ​เรื่อง​เลวร้าย

1 พวกเจ้า​ที่​คิด​ทำ​แต่​เรื่อง​เลวร้าย

บน​เตียงนอน​ของเจ้า เจ้า​วางแผน​เรื่อง​เลวร้าย

พอ​ถึงเช้า​ก็​ออก​ไปทำ

เพราะ​พวกเจ้า​มีอำนาจ​ที่​จะ​ทำ​แบบนั้น​ได้

2 พวกนี้​โลภ​อยากได้​ไร่นา​ของ​คนอื่น​ก็​ไปยึด​เอามา

พวกนี้​โลภ​อยากได้​บ้าน​เรือน​ของ​คนอื่น​ก็​ไปริบ​เอามา

พวกนี้​โกง​คนอื่น​และ​ยึด​บ้าน​เขา​ไว้

พวกนี้​ยึด​ทั้งคน​และ​ทรัพย์​สมบัติ

พระยาห์เวห์​วางแผน​เรื่อง​เลวร้ายสำหรับ​คนพวกนี้

3 ดังนั้น​พระยาห์เวห์​จึง​พูดว่า​อย่างนี้

“ตอนนี้ เรา​กำลัง​วางแผน​เรื่อง​เลวร้าย​สำหรับ​คนพวกนี้

เป็น​แอก​ที่​พวกเจ้า​ไม่สามารถ​เอา​ออก​ไป​จาก​คอ​ของ​พวกเจ้า​ได้

พวกเจ้า​จะ​ไม่​สามารถ​เดิน​อย่าง​ทะนง​ได้

เพราะ​มัน​จะ​เป็น​เวลา​ที่​เลวร้าย​จริงๆ

4 ใน​เวลานั้น พวกเจ้า​จะ​ถูก​คนอื่น​หัวเราะ​เยาะ

และ​คน​ที่​เยาะเย้ย​เจ้า จะ​ทำที​ร้องเพลง​คร่ำครวญ​อันขมขื่น​ให้​กับ​เจ้า​ว่า

‘พวกเรา​ถูก​ทำลาย​ย่อยยับ

พระองค์​ยึด​เอา​ที่ดิน​ที่​เป็น​ส่วนแบ่ง​ของ​ชาวเมือง​เรา​ไปแล้ว

พระองค์​ยึด​ที่ดิน​ไป​จากเรา​ได้ยังไง

พระองค์​แบ่ง​ไร่นา​ของเรา​ไป​ให้​กับ​คน​ที่​หลง​ไป​จาก​พระองค์​แล้ว’

5 ดังนั้น พวกเจ้า​จะ​ไม่มีใคร​เหลือ​อยู่เลย​ใน​ครอบครัว​ที่​จะ​มา​จับสลาก​แบ่ง​ที่ดิน​กัน​ใน​หมู่ประชุม​ของ​พระยาห์เวห์”

มีคาห์​ถูกห้าม​ไม่ให้​เทศนา

6 ผู้คน​พูดว่า “มีคาห์ เจ้า​และ​พวกพ้อง​หยุด​เทศนา​เกี่ยวกับ​เรื่อง​เหล่านี้​ได้แล้ว

เพราะ​เรื่อง​เลวร้าย​เหล่านี้​จะ​ไม่เกิดขึ้น​กับเรา”

7 ชุมชน​ยาโคบ​พูดว่า “อะไรกัน พระยาห์เวห์​หมด​ความอดทน​แล้วหรือ

พระองค์​ทำ​เรื่อง​อย่างนี้​หรือ

คำพูด​ทั้งหลาย​ของ​พระองค์​ไม่ได้​เกิด​ผลดี​กับ​คน​ที่​ใช้ชีวิต​อย่าง​ถูกต้อง​หรอกหรือ”

8 แต่​พระยาห์เวห์​พูดว่า “แต่​พวกเจ้า​กำลัง​ตั้งตัว​เป็น​เหมือน​ศัตรู​กับ​คน​ของเรา

เจ้า​กระชาก​เสื้อคลุม​ของ​คน​ที่​เดิน​ผ่านมา​โดย​ที่​เขา​ไม่รู้​อิโหน่อิเหน่

พวกเขา​ไม่เคย​คิด​ที่​จะ​ทำ​สงคราม​กับ​ใคร​เลย+ 2:8 พวกเขา … กับ​ใคร​เลย หรือ​แปล​ได้​อีก​อย่างหนึ่ง​ว่า “พวกเขา​ที่​กำลัง​เดิน​กลับมา​จาก​การทำ​สงคราม”

9 ส่วน​พวกผู้หญิง​ที่​เป็น​คน​ของเรา พวกเจ้า​ก็​ขับไล่​พวกเขา​ออกไป​จากบ้าน​ที่​สุขสบาย​ของเขา

ส่วนลูกๆ​ของ​พวกเขา พวกเจ้า​ได้ยึด​เอา​ที่ดิน+ 2:9 ที่ดิน แปล​ตรงๆ​ได้​ว่า “ศักดิ์ศรี​ของเรา”​ที่​พวกเขา​ได้รับ​จาก​เรา เพื่อ​เป็น​ของเขา​ไป​ตลอดกาล

10 ลุกขึ้น​แล้ว​ไป​ให้พ้น

ที่นี่​ไม่ใช่​สถานที่​พักผ่อน

เพราะ​พวกเจ้า​ไม่บริสุทธิ์

พวกเจ้า​จะ​ถูก​ทำลาย และ​จะ​ถูก​ทำลาย​อย่าง​ทรมาน​ด้วย

11 ถ้า​มีใคร​มา​พูดโกหก​และ​เทศนา​ว่า

‘จะ​มี​เหล้าองุ่น​และ​เบียร์​อย่าง​เหลือเฟือ’

คนนั้นแหละ​คือ​นักเทศน์​ที่​พวกเขา​ชื่นชอบ”

พระยาห์เวห์​จะ​รวบรวบคน​ของ​พระองค์

12 พระยาห์เวห์​พูดว่า “ใช่แล้ว เรา​จะ​รวบรวม​พวกเจ้า​ทุกคน​เข้ามา​คือ​พวกเจ้า​ที่​เป็น​คน​ของยาโคบ

เรา​จะ​รวบรวม​พวก​ที่​รอดชีวิต​ของ​อิสราเอล​เข้ามา

เรา​จะ​นำ​พวกเขา​มา​อยู่​ด้วยกัน​เหมือน​แกะ​ในคอก

เหมือน​ฝูงแกะ​ใน​ท่ามกลาง​ทุ่งหญ้า​ของมัน แล้ว​ทุ่งหญ้า​นั้น​จะ​ส่งเสียง​ดังลั่น

13 แล้ว​ตัว​ที่​สามารถ​พังรั้ว​ออก​มา​ได้​จะ​เดิน​นำหน้า​พวกมัน​ออกไป

พวกมัน​จะ​เดิน​ผ่าน​ประตู​และ​เดิน​ออกไป

กษัตริย์​ของเขา​จะ​เดิน​นำหน้า​พวกเขา​ออก​ไป​ก่อน

พระยาห์เวห์​จะ​เป็น​หัวขบวน​ของ​พวกเขา”

3

พวกผู้นำ​อิสราเอล​ผิด

1 แล้ว​ผม​ก็​พูดว่า “ฟังให้ดี พวกผู้นำ​ของ​ยาโคบ​และ​พวก​ผู้ปกครอง​ชนชาติ​อิสราเอล

พวกเจ้า​น่า​จะรู้​ว่า​ความยุติธรรม​เป็นยังไง

2 แต่​พวกเจ้า​กลับ​เกลียดชัง​ความดี​และ​รัก​ความชั่ว

พวกเจ้า​ถลก​หนัง​ของ​คน​ของผม

และ​ฉีก​เนื้อ​ออก​จาก​กระดูก​ของ​พวกเขา

3 พวกเจ้า​กิน​เนื้อ​ของ​คน​ของผม

พวกเจ้า​ถลก​หนัง​และ​หัก​กระดูก​ของ​พวกเขา

พวกเจ้า​สับ​พวกเขา​เป็น​ชิ้นๆ​เหมือนกับ​สับ​เนื้อ​ที่​โยน​ลง​กระทะ เหมือนกับ​เนื้อ​ใน​หม้อตุ๋น

4 แต่​เมื่อ​ถึง​ตอนนั้น พวกเจ้า​จะ​ร้องทุกข์​ต่อ​พระยาห์เวห์

แต่​พระองค์​จะ​ไม่ตอบ​พวกเจ้า

ใน​เวลานั้น​พระองค์​จะ​ซ่อนหน้า​ไป​จาก​พวกเจ้า

เพราะ​ความชั่ว​ทั้งหลาย​ที่​พวกเจ้า​ได้​ทำไป”

เปรียบเทียบ​พวก​ผู้พูดแทนพระเจ้าแท้​กับ​เทียม

5 นี่​คือ​สิ่ง​ที่​พระยาห์เวห์​พูดไว้​เกี่ยวกับ​พวก​ผู้พูดแทนพระเจ้า​จอม​ปลอม​ที่​ทำให้​คน​ของผม​หลงทาง​ไป

ซึ่ง​ถ้า​ใคร​ป้อน​อาหาร​ให้​กับ​พวกมัน​กิน​อย่าง​เหลือเฟือ มัน​ก็​สัญญา​ว่า​จะ​มี​สันติสุข​เกิดขึ้น

แต่​ถ้า​ใคร​ไม่ยอม​ให้​อาหาร​ตาม​ที่​พวกมัน​สั่ง มัน​ก็​จะ​ประกาศ​สงคราม​ศักดิ์สิทธิ์​กับ​คนนั้น

6 ดังนั้น แทนที่​พวกเจ้า​จะ​เห็น​นิมิต​กลับ​มอง​ไม่เห็น​เหมือน​กลางคืน

แทนที่​จะ​ล่วงรู้​อนาคต​กลับ​มืดแปดด้าน

ดวง​อาทิตย์​จะ​ตกไป สำหรับ​พวก​ผู้พูดแทนพระเจ้า​พวกนี้

และ​กลางวัน​จะ​กลาย​เป็น​ความ​มืดมิด​ไป​สำหรับ​พวกเขา

7 พวกนั้น​ที่​เห็น​นิมิต​เป็น​ประจำ​จะ​ต้อง​อับอาย​ขายหน้า

และ​พวก​ที่​ทำนาย​อนาคต​จะ​ต้อง​เสียหน้า

พวกเขา​ทุกคน​จะ​ต้อง​ปกปิด​ปาก​ไว้

เพราะ​พวกเขา​จะ​ไม่​ได้รับ​คำตอบ​อะไรเลย​จาก​พระเจ้า

8 ส่วน​ผม ผม​เต็มเปี่ยม​ไปด้วย​เรี่ยวแรง คือ

ด้วย​พระวิญญาณ​ของ​พระยาห์เวห์

รวมทั้ง​ความถูกต้อง​และ​กำลัง

เพื่อที่ ผม​จะได้​ประกาศ​ให้​ยาโคบ​รู้​ถึง​การกบฏ​ของเขา

และ​ประกาศ​ให้​อิสราเอล​รู้​ถึง​ความบาป​ของเขา

9 ฟัง​ผม​ให้ดี พวกผู้นำ​ของ​ครอบครัว​ยาโคบ​และ​พวก​ผู้ปกครอง​ของ​ครอบครัว​อิสราเอล

พวกเจ้า​เกลียดชัง​ความถูกต้อง พวกเจ้า​ทำ​ทุกอย่าง​ที่​ตรงอยู่​ให้​บิดเบี้ยว​ไป

10 พวกเจ้า​สร้าง​ศิโยน​ด้วย​เลือด​ของ​คนบริสุทธิ์

พวกเจ้า​สร้าง​เยรูซาเล็ม​ด้วย​การโกง

11 พวกผู้นำ​ของ​เยรูซาเล็ม​รับ​สินบน​ใน​การตัดสิน​คดีความ​ต่างๆ

พวกนักบวช​ก็​สอน​เพราะ​อยาก​ได้​ค่าสอน

พวก​ผู้พูดแทนพระเจ้า​ทำนาย​เพื่อ​แลก​กับ​เงิน

แล้ว​พวกเจ้า​ยัง​มีหน้า​มา​อ้าง​ว่า​พวกเจ้า​พึ่งพิง​พระยาห์เวห์​และ​พูดว่า

“พระยาห์เวห์​อยู่​ท่ามกลาง​พวกเรา​ไม่ใช่หรือ

จะ​ไม่มี​อันตราย​ใดๆ​เกิดขึ้น​กับ​เรา​ได้”

12 ดังนั้น เพราะ​พวกเจ้า​นี่แหละ

ศิโยน​จะ​ถูก​ไถ​ให้​ราบ​เป็น​หน้ากลอง

เยรูซาเล็ม​จะ​กลาย​เป็น​กอง​ซาก​ปรัก​หักพัง

และ​เนิน​ของ​วิหาร​จะ​กลาย​เป็น​เนิน+ 3:12 เนิน เนิน หรือ ที่​สูง คำ​นี้​มักใช้​สำหรับ​วิหาร​ต่างๆ​ที่​ประชาชน​มักจะ​พา​กัน​ไป​นมัสการ​รูปเคารพ ที่มี​พุ่มไม้​ขึ้น​ปกคลุม​เต็ม​ไปหมด+ 3:12 คำเทศนา​ของ​มีคาห์​ใน​ที่นี้ ทำให้​กษัตริย์​เฮเซคิยาห์​แห่ง​ยูดาห์​ไว้วางใจ​ใน​พระยาห์เวห์​มากขึ้น และ​อธิษฐาน​กับ​พระองค์ แล้ว​หลายปี​ต่อมา​เมื่อ​เยเรมียาห์​พูด​แทน​พระเจ้า​ทำนาย​ว่า​วิหาร​จะ​ถูก​ทำลาย มี​บางคน​อยาก​จะ​ฆ่า​ท่าน แต่​ก็​ปล่อย​เขา​ไป​เพราะ​มีคาห์​ก็​เคย​พูด​อย่างนั้น​เหมือนกัน ดู​เพิ่มเติม​ได้​จาก หนังสือ​เยเรมียาห์ 26:16-19

4

คำ​สั่งสอน​จะ​มา​จาก​เยรูซาเล็ม

1 แต่​ใน​วัน​ข้างหน้า​นั้น เนิน​ของ​วิหาร ของ​พระยาห์เวห์​จะ​ถูก​ก่อตั้ง​ขึ้น​ให้​เป็น​ยอด​สูงสุด​ของ​ภูเขา​ทั้งหมด

มัน​จะ​ถูก​ยก​ขึ้น​สูง​เหนือ​เนิน​เขา​ทั้งหมด

และ​คน​ทั้งหลาย​จะ​หลั่งไหล​กัน​ไป​ที่นั่น

2 ชนชาติ​ต่างๆ​มากมาย​จะ​พา​กัน​ไป​ที่นั่น

พวกเขา​จะ​พูดว่า

“ไป ให้​พวกเรา​ขึ้น​ไป​ยัง​ภูเขา​ของ​พระยาห์เวห์​กันเถอะ

ไป​ยัง​วิหาร​ของ​พระเจ้า​ของ​ยาโคบ

เพื่อ​พระองค์​จะได้​สอน​วิถีทาง​ของ​พระองค์​ให้​กับ​พวกเรา

แล้ว​พวกเรา​จะได้​เดิน​ตาม​เส้นทาง​ของ​พระองค์”

คำ​สั่งสอน​จะ​ออก​มา​จาก​ศิโยน

และ​คำพูด​ของ​พระยาห์เวห์​จะ​ออก​มา​จาก​เยรูซาเล็ม

3 พระองค์​จะ​เป็น​ผู้พิพากษา​ระหว่าง​คน​จำนวน​มาก

พระองค์​จะ​ตัดสิน​ระหว่าง​ชนชาติ​ทั้งหลาย​ที่​เข้มแข็ง​ที่​อยู่​ห่างไกล

พวกเขา​จะ​ตีดาบ​ของ​พวกเขา​ให้​เป็น​คันไถ

และ​ตีหอก​ของ​พวกเขา​ให้​เป็น​เครื่องมือ​ตัดแต่ง​กิ่งไม้

ชนชาติ​หนึ่ง​จะ​ไม่​ชู​ดาบ​ขึ้น​ต่อสู้​กับ​อีก​ชนชาติ​หนึ่ง

และ​พวกเขา​จะ​ไม่มี​การฝึก​ทำ​สงคราม​อีกต่อไป

4 แต่ละคน​จะ​นั่ง​อยู่​ใต้​ต้นองุ่น​และ​ใต้​ต้นมะเดื่อ​ของเขา

จะ​ไม่มีใคร​มา​ทำให้​พวกเขา​ตกใจกลัว

เพราะ​พระยาห์เวห์​ผู้มีฤทธิ์ทั้งสิ้น​บอก​ไว้​ว่า​มัน​จะ​เป็น​อย่างนี้

5 ถึง​แม้ว่า​ชนชาติ​อื่นๆ​จะ​ติดตาม​พวกพระ​ของเขา​ไป

แต่​เรา​จะ​ยัง​คง​ติดตาม​พระยาห์เวห์​พระเจ้า​ของเรา​ตลอดไป

พระเจ้า​จะ​นำ​คน​ของ​พระองค์​กลับมา

6 พระยาห์เวห์​พูดว่า

“ใน​ตอนนั้น เรา​จะ​รวบรวม​คนพิการ คน​ที่​กระจัด​กระจาย​ไป

รวมทั้ง​คน​เหล่านั้น​ที่​เรา​เคย​ทำให้​บาดเจ็บ​ด้วย

7 เรา​จะ​ทำให้​คนพิการ​ที่​รอดชีวิต​เป็น​ต้นตระกูล​ของ​ชาติ​ใหม่

เรา​จะ​ทำให้​คน​พวกนั้น​ที่​ถูก​ขับไล่​ออกไป​เป็น​ชนชาติ​ที่​ยิ่งใหญ่”

พระยาห์เวห์​จะ​เป็น​กษัตริย์​ปกครอง​พวกเขา​บน​ภูเขา​ศิโยน ตั้งแต่​นั้นไป​ตลอดกาล

8 ส่วนเจ้า​หอคอย​เฝ้า​ฝูงสัตว์+ 4:8 หอคอย​เฝ้า​ฝูงสัตว์ อาจ​เป็น​ส่วนหนึ่ง​ของ​เมือง​เยรูซาเล็ม​ที่มี​ป้อม​ปราการ พวกผู้นำ​ก็​เป็น​เหมือน​ผู้เลี้ยงแกะ​ที่​อยู่​บน​หอคอย​นั้น​เพื่อ​เฝ้า​ดู​ฝูงแกะ​ของเขา

ป้อม​ปราการ​ของ​นางสาว​ศิโยน

เวลานั้น​จะ​มาถึง เมื่อ​อำนาจ​การปกครอง​จะ​กลับมา​สู่เจ้า

อาณาจักร​จะ​กลับมา​เป็น​ของ​นางสาว​เยรูซาเล็ม​เหมือนเดิม

ทำไม​ชาวอิสราเอล​ต้อง​ไป​บาบิโลน

9 เยรูซาเล็ม ตอนนี้ ทำไม​เจ้า​ถึง​ได้​ร้องไห้​สะอึกสะอื้น

พวกเจ้า​ไม่มี​กษัตริย์​ใน​หมู่​พวกเจ้า​แล้ว​ใช่ไหม

ผู้นำ​ที่​แสน​ฉลาด​ของเจ้า​หายไป​แล้ว​ใช่ไหม

พวกเจ้า​กำลัง​เจ็บปวด​อย่าง​แสนสาหัส​เหมือนกับ​หญิง​ที่​กำลัง​จะ​คลอดลูก

10 นางสาว​ศิโยน ให้​ชักดิ้น​ชักงอ​ด้วย​ความเจ็บปวด

และ​กรีดร้อง​เหมือนกับ​หญิง​ที่​กำลัง​จะ​คลอดลูก

เพราะว่า ตอนนี้​พวกเจ้า​จะ​ต้อง​ออกไป​จาก​เมืองนี้​ต้อง​ไป​อยู่​ใน​ที่​โล่งกว้าง

เจ้า​จะ​ต้อง​ไป​ที่​บาบิโลน+ 4:10 เจ้า​จะ​ต้อง​ไป​ที่​บาบิโลน คนยิว​หลาย​พัน​คน​ถูก​เนรเทศ​ไป​บาบิโลน โดย​เฉพาะ​หลังจาก​ที่​กษัตริย์​เนบูคัดเนสซาร์​และ​กองทัพ​บาบิโลน​ได้​ทำลาย​เมือง​เยรูซาเล็ม​ใน​ปี 586 ก่อน​พระเยซู​มาเกิด

แต่​พวกเจ้า​จะ​ได้รับ​การช่วยกู้​ที่นั่น

พระยาห์เวห์​จะ​ไถ่​เจ้า​ที่นั่น​จาก​เงื้อมมือ​ของ​ศัตรู​เจ้า

พระยาห์เวห์​จะ​ทำลาย​ชนชาติ​อื่นๆ

11 ตอนนี้​มี​หลาย​ชนชาติ​รวมตัว​กัน​มา​ต่อสู้​กับ​เจ้า

พวกเขา​พูด​กัน​ว่า “ไป​ทำลาย​ศิโยน​กันเถอะ แล้ว​เรา​จะได้​มองดู​ความพ่ายแพ้​ของ​นาง​อย่าง​สะใจ”

12 แต่​ชนชาติ​พวกนี้ ไม่รู้​ถึง​ความคิด​ต่างๆ​ของ​พระยาห์เวห์

พวกเขา​ไม่​เข้าใจ​ถึง​แผนงาน​ของ​พระองค์

เพราะ​พระองค์​ได้​รวบรวม​พวกเขา​ไว้​เหมือน​ฟ่อนข้าว

เพื่อ​ไป​บด​บน​ลานนวดข้าว

13 พระยาห์เวห์​พูดว่า “นางสาว​ศิโยน ลุกขึ้น​และ​บดขยี้​พวกมัน

เพราะ​เรา​จะ​ทำให้​เขาสัตว์​ของ​เจ้า​กลาย​เป็น​เหล็ก

ทำให้​เกือกม้า​ของ​เจ้า​เป็น​ทองแดง

เจ้า​จะได้​บดขยี้​คน​เป็น​จำนวน​มาก

แล้ว​เจ้า​จะ​ถวาย​ทรัพย์สิน​ที่​พวกมัน​ได้​มา​อย่าง​ผิดๆ​ให้​กับ​พระยาห์เวห์

เจ้า​จะ​ถวาย​ทรัพย์สิน​มีค่า​ของ​พวกมัน​ให้​กับ​เจ้าของ​โลกนี้​ทั้งสิ้น”

5

กษัตริย์​ผู้ยิ่งใหญ่​จะ​มา​จาก​เบธเลเฮม

1 ลูกสาว​เอ๋ย ตอนนี้​ให้​เจ้า​กรีด​เนื้อ​ของเจ้า

เจ้า​กำลัง​ถูก​โจมตี พวกมัน​กำลัง​โอบล้อม​พวกเรา

พวกมัน​ใช้​ไม้​ตี​แก้ม​ของ​คนนั้น​ที่​ปกครอง​อิสราเอล

2 แต่​เจ้า เบธเลเฮม เอฟราธาห์

เจ้า​เป็น​แค่​เมืองเล็กๆ​ท่ามกลาง​แคว้นต่างๆ​ของ​ยูดาห์

แต่​จาก​เจ้า​นี่แหละ​จะ​มี​ผู้ปกครอง​คนหนึ่ง​ออก​มา​ให้​กับ​เรา

เขา​จะ​ปกครอง​อยู่​เหนือ​อิสราเอล

เขา​จะ​สืบ​เชื้อสาย​มา​จาก​พวกคน​ที่มี​ชื่อเสียง​ใน​ยุคแรกๆ​ของ​ชนชาติ​นี้

3 พระยาห์เวห์​จะ​มอบ​คน​ของ​พระองค์​ให้​กับ​ศัตรู​จนกว่า​นาง​ที่​กำลัง​เบ่ง​คลอด​อยู่ จะคลอดลูก​ออกมา+ 5:3 จนกว่า​นาง … จะคลอดลูก​ออกมา ประโยคนี้​บางที​อาจจะ​เป็น​สำนวน​ที่หมายถึง “จนกว่า​จะ​ถึง​เวลา​ที่​เหมาะสม”

หลังจากนั้น พี่น้อง​ที่เหลือ​ของเขา​จะ​กลับ​ไป​ยัง​ลูกๆ​ของ​อิสราเอล

4 ผู้ปกครอง​คนนั้น จะ​ยืนขึ้น​และ​เลี้ยงดู​อิสราเอล​เหมือน​ผู้เลี้ยงแกะ​ด้วย​พละกำลัง​ของ​พระยาห์เวห์

ด้วย​สิทธิอำนาจ​ใน​พระนาม​ของ​พระยาห์เวห์​พระเจ้า​ของเขา

พวกเขา​จะ​อยู่​อย่าง​ปลอดภัย

เพราะ​ความยิ่งใหญ่​ของเขา​จะ​แผ่​ไป​จนถึง​สุด​ขอบโลก

5 นี่​คือ​ผู้​ที่​จะ​นำ​สันติสุข​มาให้

การชนะ​อัสซีเรีย​และ​ชนชาติ​อื่นๆ

ถ้า​อัสซีเรีย​บุก​เข้ามา​ใน​ประเทศ​ของเรา​และ​เหยียบย่ำ​เข้ามา​ใน​แผ่นดิน​ของเรา+ 5:5 แผ่นดิน​ของเรา คำนี้​อยู่​ใน​ฉบับ​แปล​กรีก​โบราณ ฉบับ​ฮีบรู​ที่​นิยม​ใช้​กัน​เขียน​ว่า วัง​ของเรา

เมื่อนั้น พวกเรา​จะ​แต่งตั้ง​ผู้เลี้ยง​ขึ้นมา​เจ็ดคน​และ​จะ​แต่งตั้ง​ผู้นำ​ขึ้นมา​แปดคน เพื่อ​ต่อต้าน​พวกมัน

6 พวกนี้​ก็​จะ​ปกครอง​แผ่นดิน​อัสซีเรีย​ด้วย​ดาบ

และ​จะ​ปกครอง​แผ่นดิน​นิมโรด+ 5:6 แผ่นดิน​นิมโรด อีก​ชื่อหนึ่ง​ของ​อัสซีเรีย ด้วย​หอก

กษัตริย์​ของเรา​จะ​ช่วยเหลือ​พวกเรา​ให้​รอดพ้น​จาก​อัสซีเรีย

เมื่อ​อัสซีเรีย​บุก​เข้ามา​ใน​แผ่นดิน​ของเรา​และ​เหยียบย่ำ​เข้ามา​ใน​เขตแดน​ของเรา

7 แล้ว​พวกยาโคบ​ที่​รอดชีวิต​จะ​อยู่​ท่ามกลาง​ชนชาติ​มากมาย

พวกเขา​จะ​เป็น​เหมือน​น้ำค้าง+ 5:7 น้ำค้าง น้ำค้าง​และ​ฝน ใน​ที่นี้​หมายถึง​พระพร​จาก​พระเจ้า​จาก​พระยาห์เวห์

เหมือน​ฝน​ที่​ตก​ลง​บน​ใบหญ้า ที่​ไม่ต้อง​รอคอย​มนุษย์ และ​ไม่ต้อง​ฝาก​ความหวัง​ไว้​กับ​มนุษย์​คนไหน

8 พวกยาโคบ ที่​เหลือ​รอดชีวิต​ท่ามกลาง​ชนชาติ​ต่างๆ

พวกเขา​ที่​อยู่​ท่ามกลาง​ชนชาติ​มากมาย

จะ​เป็น​เหมือน​สิงโต​ที่​อยู่​ท่ามกลาง​สัตว์ป่า​ทั้งหลาย​ใน​ป่า

เหมือน​สิงโต​หนุ่ม​ที่​อยู่​ท่ามกลาง​ฝูงแกะ

เป็น​สิงโต​ที่​ไม่มีใคร​หนีรอด​ไปได้​เมื่อ​มัน​เข้า​จู่โจม​ขย้ำ​และ​ฉีก​เนื้อ​เหยื่อ

9 เจ้า​จะ​ยกมือ​ขึ้น​ต่อสู้​กับ​ศัตรู​ของเจ้า

และ​ศัตรู​ทั้งหมด​ของเจ้า​จะ​ถูก​ทำลาย​ไป

ประชาชน​จะ​ต้อง​พึ่ง​พระเจ้า​เท่านั้น

10 พระยาห์เวห์​พูดว่า “เมื่อ​ถึง​เวลานั้น

เรา​จะ​เอา​ม้า​ของ​พวกเจ้า​ไป เรา​จะ​ทำลาย​รถรบ​ของ​พวกเจ้า​ด้วย

11 เรา​จะ​พัง​เมืองต่างๆ​ใน​แผ่นดิน​ของเจ้า

เรา​จะ​รื้อ​ป้อม​ปราการ​ทั้งหลาย​ของเจ้า​ลง

12 เรา​จะ​กำจัด​เวทมนตร์​ของเจ้า​ให้​หมดไป

และ​จะ​ไม่มี​ใคร​ใน​พวกเจ้า​ฝึก​วิชา​หมอดู​อีก​ต่อไป

13 เรา​จะ​ทำลาย​รูปเคารพ​ของ​พวกเจ้า​รวมถึง​เสาหิน​ศักดิ์สิทธิ์​ที่​ตั้งอยู่​ใน​เมือง​ของ​พวกเจ้า

เจ้า​จะ​ไม่​กราบไหว้​สิ่ง​ที่​พวกเจ้า​สร้าง​ขึ้นมา​กับ​มือ​ของเจ้า​อีก​ต่อไป

14 เรา​จะ​ถอนราก​ถอนโคน​พวกเสา​ของ​อาเชราห์

เรา​จะ​ทำลาย​รูปเคารพ+ 5:14 รูปเคารพ หรือ อาจจะ​เป็น คำว่า “เมืองต่างๆ” ทั้งหมด​ของ​พวกเจ้า

15 เรา​จะ​แก้แค้น​ด้วย​ความโกรธแค้น

ต่อ​ชนชาติ​ทั้งหลาย​ที่​ไม่ยอม​เชื่อฟัง​เรา”

6

พระยาห์เวห์​ฟ้องร้อง​คน​ของ​พระองค์

1 ตอนนี้ ฟัง​ให้ดี​ว่า​พระยาห์เวห์​พูด​อะไร

“ลุกขึ้น ว่าความ​ของเจ้า​มา ต่อหน้า​ภูเขา​ทั้งหลาย

ให้​หุบเขา​ทั้งหลาย ได้ยิน​เสียง​ของเจ้า

2 ภูเขา​ทั้งหลาย ให้​ฟัง​คำฟ้องร้อง​ของ​พระยาห์เวห์

รากฐาน​อัน​มั่นคง​ถาวร​ทั้งหลาย​ของ​แผ่นดิน​โลก​ให้​ฟัง​พระองค์​เถิด

เพราะ​พระยาห์เวห์​กำลัง​ฟ้องร้อง​คน​ของ​พระองค์

พระองค์​ต้องการ​สู้ความ​กับ​อิสราเอล”

3 พระยาห์เวห์​พูดว่า “ประชาชน​ของเรา

เราทำผิด​ต่อ​พวกเจ้า​ตรงไหน

เรา​ทำให้​เจ้า​เหน็ดเหนื่อย​ตรงไหน

แสดง​หลักฐาน​ให้​เรา​ดู​หน่อย

4 เรา​พา​เจ้า​ออก​มา​จาก​แผ่นดิน​อียิปต์

เรา​ไถ่​เจ้า​ให้​เป็น​อิสระ​จาก​เรือนทาส

และ​เรา​ส่ง​โมเสส อาโรน​กับ​มิเรียม​ให้​มา​นำหน้า​เจ้า

5 ประชาชน​ของ​เรา​เอ๋ย ให้​จดจำ​แผนการ​ชั่วร้าย​ของ​บาลาค​กษัตริย์​โมอับ

ให้​จดจำ​ว่า​บาลาอัม​ลูกชาย​ของ​เบโอร์​ตอบ​บาลาค+ 6:5 บาลาค บาลาค เบโอร์ ดู​ได้​จาก​หนังสือ กันดารวิถี 22-24 ไป​ว่า​อย่างไร

ให้​นึกถึง​สิ่ง​ที่​เกิดขึ้น​ตอน​ที่​พวกเจ้า​เดิน​ผ่าน​ชิทธิม​ไป​กิลกาล+ 6:5 ชิทธิม​ไป​กิลกาล ทั้ง​สอง​แห่ง​นี้​เป็น​ที่​ตั้งค่าย อยู่​กัน​คนละ​ฝั่ง​ของ​แม่น้ำ​จอร์แดน พระองค์​ต้องการ​ให้​พวกเขา​จดจำ​ถึง​เหตุการณ์​ที่​พวกเขา​เดิน​ฝ่า​แม่น้ำ​จอร์แดน​ไป​ด้วย​เท้าเปล่า ดู​เพิ่มเติม​ได้​จาก หนังสือ​โยชูวา บทที่ 3 และ 4

เพื่อ​เจ้า​จะ​ได้​สำนึก​ถึง​การกระทำ​อัน​สัตย์ซื่อ​ของ​พระยาห์เวห์​ที่​ได้​ช่วยกู้​เจ้า​ให้​รอด”

6 แต่​เจ้า​พูดว่า

“เมื่อ​ข้าพเจ้า​มา​เข้าเฝ้า​พระยาห์เวห์

และ​ก้มกราบ​ลง​อยู่​ต่อหน้า​พระเจ้า​ผู้ใหญ่ยิ่ง​สูงสุด

จะ​ให้​ข้าพเจ้า​เอา​อะไร​มาหรือ

จะ​ให้​เอา​ลูกวัว​อายุ​หนึ่งขวบ​มา​เป็น​เครื่อง​เผา​บูชา​หรือยังไง

7 หรือ​พระยาห์เวห์​จะ​ชอบ​แกะตัวผู้​หลาย​พัน​ตัว

หรือ​น้ำมัน​มะกอก​มากมาย​ราวกับ​แม่น้ำ​หลาย​หมื่น​สาย

หรือ​จะ​ให้​สังเวย​ลูกชาย​หัวปี​ของ​ข้าพเจ้า สำหรับ​การละเมิด​ของ​ข้าพเจ้า

หรือ​จะ​ให้​สังเวย​เลือดเนื้อเชื้อไข​ของ​ข้าพเจ้า เพื่อ​เป็น​เครื่อง​บูชา​ลบล้าง​บาป​ของ​ข้าพเจ้า​อย่างนั้น​หรือ”

8 เจ้ามนุษย์ พระยาห์เวห์ บอก​เจ้า​แล้ว​ถึง​สิ่ง​ที่ดี

และ​สิ่ง​ที่​พระองค์​ต้องการ​จาก​เจ้า คือ

ให้​ทำ​สิ่ง​ที่​ยุติธรรม รัก​ความเมตตา

และ​เดิน​กับ​พระเจ้า​ของ​เจ้า​ด้วย​ความถ่อมใจ

ชาวอิสราเอล​ทำ​อะไรหรือ

9 เสียง​ของ​พระยาห์เวห์​ตะโกน​ให้​เมืองนั้น​ฟัง

คน​ที่​ฉลาด​จะ​ยำเกรง​ชื่อ​ของ​พระองค์

พระยาห์เวห์​พูดว่า “ชนเผ่า​และ​ประชาชน​ใน​เมืองนี้ ฟัง​เรา​ให้ดี

10 พวกเจ้า​ยัง​เก็บ​ทรัพย์​สมบัติ​ที่​ฉ้อโกง​เขา​มา​ไว้​ใน​บ้าน​หรือเปล่า

พวกเจ้า​ยัง​เก็บ​เครื่องตวง​ที่​เรา​สาปแช่ง​เพราะ​เล็ก​กว่า​มาตรฐาน​ไว้​อีก​หรือเปล่า

11 เรา​จะ​ทำ​เป็น​มองข้าม​เรื่อง​ตาชั่ง

หรือ​ถุง​ใส่​ลูกตุ้ม​ที่​โกง​น้ำหนัก​ได้หรือ

12 พวก​คนรวย​ใน​เมืองนี้​ชอบ​ทารุณ​คนอื่น

คน​ใน​เมืองนี้​ชอบ​พูด​โกหก

ลิ้น​ใน​ปาก​ของ​พวกเขา​หลอกลวง​อยู่​ร่ำไป

13 ดังนั้น ใน​อีก​ไม่นาน เรา ยาห์เวห์ จะ​ฟาด​พวกเจ้า​ให้​ล้มลง

เรา​จะ​ทำลาย​พวกเจ้า​เพราะ​บาป​ของ​พวกเจ้า

14 พวกเจ้า​จะ​กิน แต่​จะ​ไม่มี​วัน​อิ่ม

โรคบิด​จะ​รุม​กัดกิน​อวัยวะ​ภายใน​ของ​พวกเจ้า

เจ้า​จะ​เก็บตุน​ของ​ไว้ แต่​จะ​เก็บ​ไว้​ไม่อยู่

สิ่งของ​ที่​เจ้า​เก็บ​ไว้​อย่างดี เรา​จะ​ส่ง​ศัตรู​ไป​ทำลาย

15 เจ้า​จะ​ปลูก​พืช แต่​จะ​ไม่ได้​เก็บเกี่ยว​ผล​ของ​มัน

เจ้า​จะ​ย่ำ​มะกอก แต่​จะ​ไม่ได้​น้ำมัน​มะกอก​พอที่​จะ​ใช้​ชโลม​ตัวเอง

เจ้า​จะ​ย่ำ​องุ่น แต่​จะ​ไม่ได้​ดื่ม​เหล้าองุ่น

16 พวกเจ้า​ทำ​ตาม​กฎต่างๆ​ของ​อมรี+ 6:16 อมรี เป็น​กษัตริย์​ของ​อิสราเอล​องค์หนึ่ง​ที่​นำ​ชนชาติ​ของ​พระองค์​ไป​นมัสการ​พระอื่น ดู​เพิ่มเติม​ได้​จาก​หนังสือ 1 พงศ์กษัตริย์ 16:21-26 อย่าง​เคร่งครัด

และ​เดิน​ตามรอย​สิ่ง​ที่​ครอบครัว​อาหับ+ 6:16 อาหับ เป็น​ลูกชาย​ของ​กษัตริย์​อมรี เมีย​ของ​อาหับ​ได้​วางแผน​กำจัด​เจ้าของ​สวนองุ่น​และ​ยึด​เอา​สวนนั้น​มา​ให้​กับ​สามี ดู​เพิ่มเติม​ได้​จาก 1 พงศ์กษัตริย์ 21 ทำ

พวกเจ้า​ทำ​ตาม​แบบอย่าง​ต่างๆ​ของ​พวกเขา

ดังนั้น​เรา​จะ​ปล่อย​ให้​เจ้า​ถูก​ทำลาย ผู้คน​จะ​หัวเราะ​เยาะ​คน​ที่​อาศัย​อยู่​ใน​เมือง​นี้

และ​พวกเจ้า​จะ​ต้อง​ทน​กับ​คำดูถูก​จาก​ชนชาติ​อื่นๆ”

7

สังคม​เสื่อมทราม

1 น่าสมเพช​จริงๆ ผม​กลาย​เป็น​คนเก็บ​ผลไม้​หรือ​ลูกองุ่น

หลังจาก​ที่​เขา​เก็บ​ลูกองุ่น​ไป​หมดแล้ว

ไม่เหลือ​องุ่น​สักพวง​ให้​กิน

ไม่มี​ลูกมะเดื่อ​ที่​ผม​ชอบ​เหลือ​อยู่​เลย

2 ผม​หมายถึง คน​ที่​จงรัก​ภักดี​ถูก​ทำลาย​ไป​หมด​แล้ว​จาก​แผ่นดิน​นี้

ไม่มี​คน​ซื่อตรง​เหลือ​อยู่​เลย​สักคน

ทุกคน​เฝ้าคอย​ซุ่ม​ฆ่า​คนอื่น

ต่างคน​ต่าง​ล่าชีวิต​ของ​กันและกัน​ด้วย​ตาข่าย

3 มือ​ทั้งสอง​ของ​พวกเขา​ก็​ถนัด​ใน​การทำชั่ว

พวก​ข้าราชการ​และ​ผู้พิพากษา​รับ​สินบน

พวก​คนใหญ่คนโต​ก็​เรียกร้อง​สิ่ง​ที่​พวกเขา​อยากได้

และ​ร่วมมือ​กับ​ผู้พิพากษา​ใน​การบิดเบือน​ความยุติธรรม

4 คน​ที่​ดี​ที่สุด​ของ​พวกเขา​ก็​ยัง​เหมือน​กับ​พุ่มหนาม

คน​ที่​ซื่อตรง​ที่สุด​ของ​พวกเขา​ก็​เหมือน​กับ​ลวดหนาม

เวลา​แห่ง​การลงโทษ​ใกล้​เข้ามา​แล้ว

ข้าแต่​พระยาห์เวห์ เวลานั้น​ที่​พวก​คนเฝ้ายาม+ 7:4 คนเฝ้ายาม เป็น​อีก​ชื่อหนึ่ง​ของ​ผู้พูดแทนพระเจ้า แสดง​ให้​เห็น​ว่า​ผู้พูดแทนพระเจ้า​เป็น​เหมือน​ยาม​ที่​ยืน​อยู่​บน​กำแพงเมือง​และ​เฝ้า​ดู​ว่า​จะ​มี​อันตราย​อะไร​มา​จาก​แดนไกล​หรือไม่ ของ​พระองค์​ทำนาย​เอา​ไว้ ใกล้​เข้า​มา​แล้ว

เวลานั้น​ที่​พระองค์​จะ​มา​ลงโทษ​ใกล้​เข้า​มา​แล้ว

แล้ว​เมื่อนั้น พวกคนชั่ว​ทั้งหลาย​จะ​สับสน​วุ่นวาย

5 อย่า​ได้​ไว้วางใจ​เพื่อน​บ้าน​ของ​พวกเจ้า อย่า​ไว้ใจ​เพื่อนสนิท​ของเจ้า

แม้แต่​เมีย​ใน​อ้อมอก​เจ้า​ก็​ต้อง​ระวัง​ว่า​จะ​พูด​อะไร​กับ​นาง

6 ลูกชาย​หัวเราะ​เยาะ​พ่อ​ของเขา

ลูกสาว​กบฏ​ต่อ​แม่​ของ​ตัวเอง

ลูกสะใภ้​กบฏ​ต่อ​แม่ผัว

ศัตรู​ที่​เลวร้าย​ที่สุด​ก็​คือ คน​ในบ้าน​ของ​ตัวเอง

พระยาห์เวห์​เป็น​พระผู้ช่วย​ให้​รอด

7 แต่​ส่วนผม จะ​เฝ้า​รอคอย​และ​ฝาก​ความหวัง​ไว้​กับ​พระยาห์เวห์

ผม​จะ​อดทน​รอคอย​พระเจ้า ผู้ช่วย​ให้รอด​ของผม

เมื่อ​ผม​ร้องขอ​ความช่วยเหลือ พระเจ้าของผม​จะฟังผม

8 ศิโยน​พูดว่า ศัตรู​ของข้า อย่า​ได้​ดีใจ​ไป ที่ข้าต้องพบ​กับ​ความยาก​ลำบาก

ถึง​ข้า​ล้ม ข้า​ก็​จะ​ลุก​ขึ้น​มา​อีก

ถึงแม้​ตอนนี้​ข้า​จะ​นั่ง​อยู่​ใน​ความมืด

พระยาห์เวห์​จะ​เป็น​แสงสว่าง​ให้​กับ​ข้า

9 ข้า​จะ​ต้อง​ทน​ต่อ​ความโกรธ​ของ​พระยาห์เวห์

เพราะ​ข้า​ได้​ทำบาป​ต่อ​พระองค์

จนกว่า​พระองค์​จะ​แก้ต่าง​ให้​กับ​ข้า

และ​ให้​ความยุติธรรม​กับ​ข้า

พระองค์​จะ​นำ​ข้า​ไป​สู่​ความสว่าง

และ​ข้า​จะ​เห็น​พระองค์​ให้​ความเป็นธรรม

10 ขอให้​ศัตรู​ของ​ข้า​ได้​เห็น​เรื่องนี้​และ​อับอาย​ขายหน้า​อย่างยิ่ง

แล้ว​ตา​ของ​ข้า​จะ​จ้องมอง​เธอ​คน​ที่​พูด​ใส่หน้า​ข้า​ว่า

“ไหนล่ะ พระยาห์เวห์​พระเจ้า​ของเจ้า”

เมื่อ​ถึง​ตอนนั้น เธอ​จะ​ถูก​เหยียบย่ำ​เหมือน​ขี้โคลน​บน​ถนน

11 มีคาห์​พูด​กับ​ศิโยน​ว่า แล้ว​ใน​วันนั้น กำแพง​ของ​พวกเจ้า​จะ​ถูก​สร้างขึ้น​มาใหม่+ 7:11 ใน​ปี 445 ก่อน​พระเยซู​มาเกิด เนหะมียาห์ ได้​นำ​ชาวยิว​บางคน​จาก​บาบิโลน​กลับมา​ที่​เยรูซาเล็ม​เพื่อ​สร้าง​กำแพง​ขึ้น​มา​ใหม่

วันนั้น​จะ​เป็น​วัน​ที่​พรมแดน​ของเจ้า​จะ​ขยาย​ออกไป

12 เมื่อ​ถึง​ตอนนั้น คน​ของเจ้า​จะ​กลับ​มาหา​เจ้า​จาก​ทุก​หนแห่ง จาก​อัสซีเรีย​ไกล​ถึง​อียิปต์

จาก​อียิปต์​ไกล​ถึง​แม่น้ำ​ยูเฟรติส

จาก​ทะเล​หนึ่ง​ไปถึง​อีก​ทะเล​หนึ่ง

จาก​ภูเขา​หนึ่ง​ไปถึง​อีก​ภูเขา​หนึ่ง

13 แต่​โลก​นอก​เขตแดน​ของเจ้า​จะ​ถูก​ทำลาย

มัน​เป็น​ผลกรรม​ของ​คน​ที่​อาศัย​อยู่​ที่นั่น

14 ผู้คน​พูดว่า “ข้าแต่​พระยาห์เวห์ ได้โปรด​เลี้ยงดู​คน​ของ​พระองค์​ซึ่ง​เป็น​ลูกแกะ​ของ​พระองค์​ด้วย​ไม้เลี้ยงแกะ​ของ​พระองค์

ลูกแกะ​เหล่านั้น​อาศัย​อยู่​อย่าง​โดดเดี่ยว​ใน​ป่าละเมาะ มี​ทุ่งหญ้า​อัน​อุดม​สมบูรณ์​ล้อมรอบ

ขอให้​พวก​ฝูงแกะ​มา​หากิน​ใน​บาชาน​และ​กิเลอาด​เหมือน​ที่​พวกมัน​เคย​ทำ​ใน​สมัยก่อน​โน้น

คำ​อธิษฐาน​ขอ​พระเจ้า​จัดการ​ศัตรู

15 พระยาห์เวห์ ได้โปรด​แสดง​การอัศจรรย์​ทั้งหลาย​ให้​เรา​เห็น

เหมือนกับ​ตอน​ที่​พระองค์​นำ​พวกเรา​ออก​มา​จาก​แผ่นดิน​อียิปต์

16 ขอให้​ชนชาติ​ทั้งหลาย​เห็น​การอัศจรรย์​ต่างๆ​เหล่านั้น

และ​รู้สึก​ละอาย​กับ​อำนาจ​อัน​น้อยนิด​ที่​พวกเขา​มี

ขอให้​พวกเขา​เอา​มือ​ปิดปาก​ด้วย​ความตะลึงงัน

และ​ขอให้​หู​ของ​พวกเขา​หนวก​ไป

17 ขอให้​พวกเขา​เลีย​ผงดิน​เหมือน​งู​หรือ​สัตว์​อื่นๆ​ที่​เลื้อย​คลาน​อยู่​บน​ดิน

ขอให้​พวกเขา​เดิน​ออก​มา​จาก​ป้อม​ปราการ​ของเขา​อย่าง​ตัวสั่น​งันงก

ขอให้​พวกเขา​มาหา​พระยาห์เวห์​พระเจ้า​ของเรา ด้วย​ความหวาดกลัว​และ​เกรง​กลัว​อยู่​ต่อหน้า​พระองค์

สรรเสริญ​พระยาห์เวห์

18 จะ​มี​พระองค์​ไหน​ที่​เป็น​เหมือนกับ​พระองค์

พระองค์​ให้อภัย​กับ​การกระทำชั่ว

พระองค์​ให้อภัย​กับ​พวก​ที่​กบฏ​ต่อ​พระองค์

คือ​คน​ของ​พระองค์​ที่​รอดชีวิต​มาได้

พระองค์​ไม่​ฝังใจ​โกรธ​พวกนั้น​ตลอดไป

เพราะ​พระองค์​มี​ความสุข​ที่​จะ​แสดง​ความรัก​อัน​มั่นคง​ของ​พระองค์

19 พระองค์​จะ​กลับมา​เมตตา​พวกเรา​อีกครั้ง

พระองค์​จะ​ให้อภัย​กับ​การกระทำ​ที่​ชั่วร้าย​ของเรา

พระองค์​จะ​โยน​บาป​ทั้งหมด​ของเรา​ทิ้ง​ลง​ใน​ทะเลลึก

20 พระองค์​เจ้าข้า ขอให้​พระองค์​รักษา​สัญญา​ที่​ให้​กับ​ยาโคบ

ขอให้​พระองค์​แสดง​ความรัก​อัน​มั่นคง​ให้​กับ​อับราฮัม

ตาม​ที่​พระองค์​สาบาน​ไว้​กับ​บรรพบุรุษ​ของเรา​ตั้งแต่​สมัยก่อน​โน้น”