เศคาริยาห์

คำนำ

เศคาริยาห์ แปลว่า “พระยาห์เวห์​ระลึกถึง”

บทที่ 1-8 เศคาริยาห์​เล่า​ถึง​นิมิต​แปดอย่าง และ​เขา​ได้​ถาม​ทูตสวรรค์​ถึง​ความหมาย​ของ​นิมิต​เหล่านั้น แล้ว​ทูตสวรรค์​ก็​ตอบ​เขา​เกี่ยวกับ​นิมิต​แต่ละ​อย่าง

เศคาริยาห์​ปลอบใจ​ชาว​เยรูซาเล็ม​ว่า ใน​อนาคต​กษัตริย์​ที่​พระยาห์เวห์​ได้​เลือก​ไว้​จะ​มา​ปกครอง​เมือง​เยรูซาเล็ม และ​ชนชาติ​ทั้งหลาย​จะ​หัน​กลับ​มาหา​พระยาห์เวห์​และ​กลาย​เป็น​คน​ของ​พระองค์

แต่​ใน​ช่วงนี้​พระยาห์เวห์​ได้​เลือก​เศรุบบาเบล​มา​เป็น​เจ้าเมือง และ​โยชูวา​มา​เป็น​นักบวชสูงสุด และ​เขา​ทั้งสอง​จะ​ดูแล​คน​ของ​พระองค์​ไปก่อน

บทที่ 9-11 พระยาห์เวห์​สัญญา​ว่า​จะ​ลงโทษ​ชนชาติ​ต่างๆ​รอบข้าง​ยูดาห์ รวมถึง​พวกผู้นำ​ของ​ยูดาห์​ที่​ไม่สัตย์ซื่อ​ต่อ​พระองค์

บทที่ 12-14 พระยาห์เวห์​ให้​ถ้อยคำ​กับ​เศคาริยาห์​ว่า​ใน​อนาคต​ชนชาติ​ต่างๆ​จะ​มา​โจมตี​เมือง​เยรูซาเล็ม​และ​ยูดาห์

คนยูดาห์​จะ​ถูก​ฆ่าตาย​เป็น​จำนวน​มาก แต่​พระยาห์เวห์​จะ​มา​ช่วยกู้​คน​ของ​พระองค์ พวกเขา​จะ​หัน​กลับ​มาหา​พระองค์ พระองค์​ก็​จะ​อภัย​ให้​กับ​พวกเขา พระยาห์เวห์​ให้​ภาพ​เปรียบเทียบ​ว่า​ภูเขา​รอบๆ​เมือง​เยรูซาเล็ม​จะ​ถูก​ทำให้​ราบเรียบ แต่​เยรูซาเล็ม​จะ​ยังคง​ตั้ง​ตระหง่าน​อยู่​เหนือ​ยอดเขา​สูง ลำธาร​แห่ง​ชีวิต​จะ​ไหล​ออก​มา​จาก​เมือง​เยรูซาเล็ม และ​คน​ทั่วโลก​จะ​นมัสการ​พระยาห์เวห์

1

พระยาห์เวห์​ต้องการ​ให้​คน​ของ​พระองค์กลับ​มาหา​พระองค์

1 ใน​เดือน​ที่แปด​ของ​ปี​ที่สอง+ 1:1 เดือน​ที่แปด​ของ​ปี​ที่สอง ปลาย​เดือน​ตุลาคม หรือ​ต้น​เดือน​พฤศจิกายน ปี 520 ก่อน​พระเยซู​มาเกิด ที่​ดาริอัส+ 1:1 ดาริอัส ครองราชย์​ใน​ปี 522-486 ก่อน​พระเยซู​มาเกิด เป็น​กษัตริย์​ของ​เปอร์เซีย ถ้อยคำ​ของ​พระยาห์เวห์​มา​ถึง​เศคาริยาห์ ผู้พูดแทนพระเจ้า ที่​เป็น​ลูก​ของ​เบเรคิยาห์​ที่​เป็น​ลูก​ของ​อิดโด ข้อความ​นั้น​พูดว่า

2 เรา​ยาห์เวห์​โกรธ​พวก​บรรพบุรุษ​ของ​พวกเจ้า​มาก 3 ดังนั้น เจ้า​ควร​จะ​บอก​คน​ของเจ้า​ว่า “นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด ‘กลับ​มาหา​เราซะ แล้ว​เรา​จะ​กลับ​มาหา​เจ้า’

4 อย่า​เป็น​เหมือน​กับ​พวก​บรรพบุรุษ​ของ​พวกเจ้า ที่​พวก​ผู้พูดแทนพระเจ้า​รุ่น​ก่อน​หน้า​นี้​ได้​พูด​กับ​พวกเขา​ว่า ‘นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด “หัน​กลับ​จาก​ทาง​ชั่ว​และ​การทำชั่ว​พวกนั้น​ของเจ้า​ซะ” แต่​พวกเขา​ก็​ไม่ยอม​ฟัง และ​ไม่สนใจ​เรา​ด้วย’” พระยาห์เวห์​พูดว่า​อย่างนั้น

5 “ส่วน​พวก​บรรพบุรุษ​ของเจ้า ตอนนี้​พวกเขา​อยู่​ที่ไหน​แล้ว แล้ว​พวก​ผู้พูดแทนพระเจ้า​ละ พวกเขา​อยู่​ค้ำฟ้า​หรือยังไง 6 แต่​พวก​คำเตือน​และ​กฎต่างๆ​ของเรา ที่​เรา​ได้​สั่ง​ผ่าน​มา​ทาง​พวก​ผู้พูดแทนพระเจ้า ซึ่ง​เป็น​พวก​ผู้รับใช้​ของเรา​นั้น ก็​ไล่​ทัน​พวก​บรรพบุรุษ​ของ​พวกเจ้า​ไม่ใช่​หรือ พวกเขา​ถึง​ได้​กลับใจ​เสียใหม่ และ​พูดว่า ‘พระยาห์เวห์​ผู้มีฤทธิ์ทั้งสิ้น วางแผน​ไว้​ว่า​จะ​ทำ​อย่างไร​กับ​พวกเรา เพื่อ​ให้​สาสม​กับ​วิถีทาง​และ​การกระทำ​ต่างๆ​ของ​พวกเรา และ​พระองค์​ก็​ได้​ทำ​อย่างนั้น​กับ​พวกเรา​แล้ว’”

นิมิต​ที่หนึ่ง: ม้า​สี่ตัว

7 ใน​วันที่​ยี่สิบสี่​ของ​เดือน​ที่​สิบเอ็ด ซึ่ง​เป็น​เดือน​เชบัท+ 1:7 เชบัท ซึ่ง​ตรงกับ​วันที่ 15 กุมภาพันธ์ ปี 519 ก่อน​พระเยซู​มาเกิด ใน​ปี​ที่สอง​ที่​กษัตริย์​ดาริอัส​ครองราชย์+ 1:7 ใน​ปี​ที่สอง … ดาริอัส​ครองราชย์ ประมาณ 520 ปี​ก่อน​พระเยซู​มาเกิด ถ้อยคำ​ของ​พระยาห์เวห์​มาถึง​เศคาริยาห์ ผู้พูดแทนพระเจ้า ที่​เป็น​ลูก​ของ​เบเรคิยาห์​ที่​เป็น​ลูก​ของ​อิดโด ข้อความ​นั้น​พูดว่า

8 ใน​ช่วง​กลางคืน ผม​เห็น​นิมิต ผม​เห็น​ชาย​คนหนึ่ง​ขี่ม้า​สี​ดำแดง ยืน​อยู่​ท่ามกลาง​พุ่ม​ไม้ดอก​ใน​หุบเขา​ลึก และ​ข้างหลัง​เขา​ก็​มี​ม้า​สี​ดำแดง ม้า​สี​น้ำตาลแดง และ​ม้า​สีขาว 9 ผม​ถามว่า “ท่านครับ ม้า​พวกนี้​เอา​ไว้​ทำ​อะไร​หรือ​ครับ”

ทูตสวรรค์​พูด​กับ​ผม​ว่า “เรา​จะ​ให้​เจ้า​เห็น​ว่า​ม้า​พวกนี้​มี​ไว้​ทำ​อะไร”

10 ชาย​คน​ที่​ยืน​อยู่​ท่ามกลาง​พุ่มไม้​นั้น​ตอบว่า “พวก​ม้า​นี้​คือ​พวก​ที่​พระยาห์เวห์​ส่ง​มา​เพื่อ​ท่อง​ตรวจตรา​ไป​ใน​โลก​นี้”

11 พวก​คนขี่ม้า​เหล่านั้น​ได้​รายงาน​ให้​กับ​ทูต​ของ​พระยาห์เวห์​ที่​ยืน​อยู่​ใต้​ต้นไม้​นั้น​ว่า “พวกเรา​ได้​ท่อง​ตรวจตรา​ไป​ใน​โลก​นี้ และ​โลก​ทั้งโลก​ก็​อยู่​ใน​ความสงบ​เรียบร้อย​ดี”

12 ทูต​ของ​พระยาห์เวห์​พูดว่า “ข้าแต่​พระยาห์เวห์​ผู้มีฤทธิ์ทั้งสิ้น อีก​นาน​แค่ไหน​ที่​พระองค์​จะ​ยับยั้ง​ความเมตตาสงสาร​ไป​จาก​เยรูซาเล็ม​และ​พวก​เมือง​ต่างๆ​ของ​ยูดาห์ ที่​พระองค์​โกรธ​มา​เป็น​เวลา​ถึง​เจ็ดสิบ​ปี​แล้ว+ 1:12 เป็น​เวลา​ถึง​เจ็ดสิบ​ปี​แล้ว เยเรมียาห์​เคย​บอก​ว่า พระเจ้า​จะ​ลงโทษ​พวกเขา​เป็น​เวลา​เจ็ดสิบ​ปี เรื่อง​นี้​เกิดขึ้น​ราวๆปี 586-516 ก่อน​พระเยซู​มาเกิด”

13 พระยาห์เวห์​ตอบ​กับ​ทูตสวรรค์​ที่​พูด​กับ​ผม พระยาห์เวห์​ใช้​คำพูด​ที่​เต็ม​ไปด้วย​ความเมตตา​และ​การปลอบโยน 14 ทูตสวรรค์​ที่​พูด​กับ​ผม บอก​ให้​ผม​ไป​ประกาศ​เรื่องนี้ คือ

พระยาห์เวห์​ผู้มีฤทธิ์ทั้งสิ้น​พูดว่า

“เรา​หึงหวง​เยรูซาเล็ม​และ​ภูเขา​ศิโยน​มาก

15 เรา​โกรธ​ชนชาติ​ที่​เย่อหยิ่ง​จองหอง​เหล่านั้น​มาก คือ​ชนชาติ​เหล่านั้น​ที่​คิดว่า​ตัวเอง​มั่นคง​ปลอดภัย

ตอนนั้น​เรา​โกรธ​คนอิสราเอล​ไม่มาก

เรา​จึง​ใช้​คน​พวกนี้​ไป​ลงโทษ​คน​ของเรา

แต่​พวกเขา​ก็​ทำ​เกินไป”

16 ดังนั้น พระยาห์เวห์​พูด​อย่างนี้​ว่า

“เรา​จะ​กลับ​มา​เยรูซาเล็ม​ด้วย​ความสงสาร

วิหาร​ของเรา​จะ​ถูก​สร้าง​ขึ้น​ใหม่​ใน​เมืองนั้น

จะ​มี​การขึง​เชือกวัด​ไป​ทั่ว​ทั้ง​เมือง​เยรูซาเล็ม​เพื่อ​สร้าง​เมือง​ขึ้น​มา​ใหม่”

17 ทูตสวรรค์​ยัง​บอก​ผม​ให้​ประกาศ​เรื่องนี้​ด้วย

“พระยาห์เวห์​ผู้มีฤทธิ์ทั้งสิ้น​พูดว่า

‘เมืองต่างๆ​ของเรา​จะ​เต็มล้น​ไปด้วย​ความมั่งคั่ง​อีก

เรา​จะ​ปลอบโยน​ศิโยน​อีกครั้ง

และ​เรา​จะ​เลือก​เมือง​เยรูซาเล็ม​เป็น​เมือง​พิเศษ​ของเรา​อีก​ครั้งหนึ่ง’”

นิมิต​ที่สอง: เขาสัตว์​สี่อัน​กับ​ช่าง​สี่คน

18 ผม​เงยหน้า​ขึ้นมา​เห็น​เขาสัตว์​สี่อัน 19 ผม​ถาม​ทูตสวรรค์​ที่​พูด​อยู่​กับ​ผม​ว่า “เขาสัตว์​พวกนี้​หมายถึง​อะไร​ครับ”

ท่าน​ตอบว่า “เขาสัตว์​พวกนี้​คือ​ชนชาติ​ต่างๆ​ที่​ทำให้​ยูดาห์ อิสราเอล และ​เยรูซาเล็ม​ต้อง​กระจัด​กระจาย​ไป”

20 พระยาห์เวห์​ให้​ผม​เห็น​ช่าง​สี่คน 21 ผม​ถามว่า “ช่าง​พวกนี้​จะ​มา​ทำ​อะไร​หรือ​ครับ”

พระองค์​ตอบว่า “เขาสัตว์​เหล่านั้น​คือ​ชนชาติ​ต่างๆ​ที่​ทำให้​ยูดาห์​ต้อง​กระจัด​กระจาย​ไป ทำให้​ไม่มีใคร​โงหัว​ขึ้น​มา​ได้ และ​ช่าง​พวกนี้+ 1:21 ช่าง​พวกนี้ หมายถึง​ชาว​เปอร์เซีย กษัตริย์​ไซรัส​นำ​พวกเขา​ชนะ​บาบิลอน​ใน​ปี 539 ก่อน​พระเยซู​มาเกิด ก็​มา​เพื่อ​ทำให้​เขาสัตว์​ทั้ง​สี่​นั้น​กลัว พวกเขา​มา​ตัด​และ​โยน​เขาสัตว์​นั้น​ทิ้งไป ซึ่ง​ก็​คือ​ชนชาติ​เหล่านั้น ชนชาติ​ที่​ได้​ยก​เขา​ขึ้น+ 1:21 ยก​เขา​ขึ้น หรือ​แปล​ได้​อีก​อย่างหนึ่ง​ว่า “พวกเขา​ได้​เข้า​โจมตี​แผ่นดิน​ยูดาห์ และ​ไล่ต้อน​พวกเขา​อย่าง​กับ​วัว” ต่อต้าน​แผ่นดิน​ยูดาห์ และ​ทำให้​พวกเขา​ต้อง​กระจัด​กระจาย​ไป”

2

นิมิต​ที่สาม: เอา​เชือก​วัด​เยรูซาเล็ม

1 ผม​เงยหน้า​ขึ้น​มองเห็น​ชาย​คนหนึ่ง​ถือ​สายวัด​อยู่​ใน​มือ 2 ผม​ถาม​เขา​ว่า “จะ​ไปไหน​หรือ​ครับ”

เขา​ตอบ​ผม​ว่า “เรา​กำลัง​จะ​ไป​วัด​เมือง​เยรูซาเล็ม เพื่อ​ดู​ว่า​มัน​มี​ขนาด​กว้างยาว​เท่าไหร่”

3 แล้ว​ทูตสวรรค์​ที่​พูด​อยู่​กับ​ผม​ก็​เดิน​ออก​ไป​ต้อนรับ​ทูตสวรรค์​อีก​องค์หนึ่ง​ที่​กำลัง​เดิน​เข้า​มาหา​เขา 4 ทูตสวรรค์​องค์แรก​บอก​กับ​ทูตสวรรค์​องค์​ที่สอง​ว่า “ให้​วิ่ง​ไป​บอก​กับ​ชายหนุ่ม​คนนั้น​ที่​ถือ​สายวัด​ว่า

‘เยรูซาเล็ม​จะ​เป็น​เหมือน​กับ​หมู่บ้าน​ต่างๆ​ใน​ชนบท​ที่​ไม่มี​กำแพง

เพราะ​เยรูซาเล็ม​จะ​มี​คน​กับ​สัตว์​อาศัย​อยู่​อย่าง​ล้นเหลือ’

5 พระยาห์เวห์​พูดว่า

‘แต่​เรา​จะ​เป็น​กำแพง​เพลิง​ที่​ล้อมรอบ​ปกป้อง​เมือง​นั้น​ไว้

และ​เรา​ก็​จะ​เป็น​สง่าราศี​ให้​กับ​เมือง​นั้น’”

พระเจ้า​เรียก​คน​ของ​พระองค์​กลับมา

6 พระยาห์เวห์​พูดว่า

“นี่ พวกเจ้า รีบหนี​ออกจาก​แผ่นดิน​ที่​อยู่​ทางเหนือ​ได้แล้ว

เพราะ​เรา​ทำให้​เจ้า​กระจัด​กระจาย​ไป​ทั่ว​ทุก​สารทิศ

7 นี่ พวกเจ้า​คน​ศิโยน ที่​ตอนนี้​อาศัย​อยู่​ใน​เมือง​บาบิโลน

ให้​รีบ​หนี​ไป​จาก​เมืองนั้น​ซะ”

8 หลังจาก​ที่​สง่าราศี​ของ​พระองค์​ได้​ปรากฏ​ให้​ผม​เห็น​แล้ว

แล้ว​พระองค์​ส่ง​ผม​ไป

นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด​เกี่ยวกับ​ชนชาติ​ต่างๆ​พวกนั้น​ที่​ปล้น​พวกเจ้า

“ใคร​ทำร้าย​เจ้า​ก็​คือ​ทำร้าย​แก้วตา​ดวงใจ​ของเรา​นั่นเอง

9 เพราะ​เรา​จะ​ยกมือ​ขึ้น​เตรียม​ฟาด​ขับไล่​ชนชาติ​เหล่านั้น​ไป

ชนชาติ​เหล่านั้น​จะ​กลาย​เป็น​ของ​ที่​โดน​ปล้น

สำหรับ​คน​เหล่านั้น​ที่​เคย​เป็น​ทาส​ของ​พวกมัน

แล้ว​พวกเจ้า​จะ​ได้​รู้​ว่า​พระยาห์เวห์​ผู้มีฤทธิ์ทั้งสิ้น​เป็น​ผู้ที่​ส่ง​ผมมา”

10 พระยาห์เวห์​พูดว่า

“นางสาว​ศิโยน​เอ๋ย ร้องเพลง​และ​เฉลิม​ฉลอง​กันเถอะ

เพราะ​เรา​กำลัง​มา​อาศัย​อยู่​ใน​เจ้า

11 ใน​วันนั้น ชนชาติ​เป็น​จำนวน​มาก​จะ​มา​ร่วม​กับ​เรา

พวกเขา​จะ​กลาย​เป็น​คน​ของเรา แล้ว​ศิโยน เรา​จะ​อาศัย​อยู่​กับ​เจ้า”

แล้ว​เจ้า​จะ​ได้​รู้​ว่า​พระยาห์เวห์​ผู้มีฤทธิ์ทั้งสิ้น​ได้​ส่ง​ผม​มาหา​พวกเจ้า​ชาวศิโยน

12 พระยาห์เวห์​จะ​รับ​ยูดาห์​เป็น​ส่วนแบ่ง​ของ​พระองค์​ใน​แผ่นดิน​อัน​ศักดิ์สิทธิ์

และ​พระองค์​จะ​เลือก​เยรูซาเล็ม​เป็น​เมือง​พิเศษ​ของ​พระองค์​อีกครั้ง

13 มนุษย์​ทุกคน ให้​เงียบๆ​ไว้​ต่อหน้า​พระยาห์เวห์

เพราะ​พระองค์​กำลัง​ลุก​ขึ้น​มา​จาก​ที่พัก​อัน​ศักดิ์สิทธิ์​ของ​พระองค์

3

นิมิต​ที่สี่: เรื่อง​นักบวชสูงสุด

1 ทูตสวรรค์​ทำให้​ผม​เห็น​โยชูวา​นักบวชสูงสุด​ยืน​อยู่​ต่อหน้า​ทูต​ของ​พระยาห์เวห์ และ​ซาตาน+ 3:1 ซาตาน ใน​ข้อนี้​ใช้​คำว่า “ผู้กล่าวหา” หรือ “คู่ต่อสู้” ดู​เพิ่มเติม​ได้​จาก​หนังสือ​โยบ​บทที่ 1-2 และ​หนังสือ​วิวรณ์ 12:10 เรา​จะ​เห็น​ว่า งาน​ของ​ซาตาน คือ​พยายาม​หา​ข้อผิดพลาด​ของ​มนุษย์ แล้ว​มา​กล่าวหา​มนุษย์​คนนั้น​ต่อหน้า​พระเจ้า เพื่อ​พระเจ้า​จะ​ได้​จัดการ​กับ​มนุษย์​คนนั้น ก็​ยืน​อยู่​ทาง​ขวามือ​ของ​โยชูวา กำลัง​กล่าวหา​ท่าน​อยู่ 2 ทูต​ของ​พระยาห์เวห์​บอก​กับ​ซาตาน​ว่า “ขอให้​พระยาห์เวห์​ประณาม​เจ้า ไอ้ซาตาน ขอให้​พระยาห์เวห์ ผู้ที่​เลือก​เมือง​เยรูซาเล็ม​มา​เป็น​สถานที่​พิเศษ​สำหรับ​พระองค์ ประณาม​เจ้า โยชูวา​คนนี้​เป็น​เหมือน​ท่อนฟืน​ที่​ถูก​ดึง​ออก​มา​จาก​กองไฟ ไม่ใช่หรือ”

3 โยชูวา​ใส่​เสื้อผ้า​สกปรก​เลอะเทอะ​ยืน​อยู่​ต่อหน้า​ทูตสวรรค์ 4 ทูตสวรรค์​องค์​นั้น​บอก​กับ​พวก​ทูตสวรรค์​เหล่านั้น​ที่​ยืน​อยู่​ตรงหน้า​ว่า “ถอด​เสื้อผ้า​ที่​สกปรก​เลอะเทอะ​พวกนั้น​ให้​เขา” ทูตสวรรค์​องค์นั้น​พูด​กับ​โยชูวา​ว่า “เห็นไหม เรา​ทำให้​ความผิดบาป​ของเจ้า​หมดไป​จากเจ้า​แล้ว และ​เรา​ก็​จะ​สวมใส่​เสื้อผ้า​ที่​สวยงาม​ของ​นักบวช​ให้​กับ​เจ้า”

5 ผม​พูดว่า “ให้​พวกเขา​เอา​ผ้าโพกหัว​ที่​สะอาด​มา​โพกหัว​ให้​กับ​เขา​ด้วยสิ” พวกเขา​จึง​เอา​ผ้า​ที่​สะอาด​มา​โพกหัว​ของ​โยชูวา และ​เอา​เสื้อผ้า​ใหม่​นั้น​มา​สวมใส่​ให้​กับ​โยชูวา​ด้วย และ​ทูตสวรรค์​ของ​พระยาห์เวห์​ก็​ยืน​อยู่​ที่นั่น 6 ทูตสวรรค์​ของ​พระยาห์เวห์​กำชับ​โยชูวา​ว่า

7 “พระยาห์เวห์​ผู้มีฤทธิ์ทั้งสิ้น​พูดว่า

ถ้า​เจ้า​จะ​เดิน​ใน​ทาง​ต่างๆ​ของเรา​และ​เชื่อฟัง​ข้อ​เรียกร้อง​ต่างๆ​ของเรา

เจ้า​ก็​จะได้​เป็น​คน​จัดการ​อยู่​ใน​วิหาร​ของเรา

เจ้า​จะได้​ดูแล​บริเวณ​ลาน​วิหาร

และ​เรา​จะ​ให้​เจ้า​เข้า​มาหา​เรา​อย่าง​อิสระ

เหมือน​ทูตสวรรค์​ที่​ยืน​อยู่​ที่นี่

8 ฟัง​ให้ดี โยชูวา นักบวชสูงสุด เจ้า​และ​เพื่อน​นักบวช​ที่​นั่ง​อยู่​ตรงหน้า​เจ้า

พวกเจ้า​เป็น​ลาง​บอก​เหตุ​ล่วงหน้า

เพราะ​เรา​กำลัง​จะ​นำ​ผู้รับใช้​ของเรา​มา

เขา​มี​ชื่อว่า ‘กิ่ง’

9 ดู​หิน​ที่​เรา​วางไว้​ตรงหน้า​โยชูวา​สิ

บน​หิน​ก้อนเดียว​นี้​มี​เจ็ดด้าน+ 3:9 ด้าน หรือ อาจจะ​แปล​ตรงๆ​ได้​ว่า “เจ็ดตา”

ดูสิ เรา​กำลัง​จะ​สลัก​ข้อความ​ลง​บน​มัน

และ​เรา​จะ​กำจัด​ความผิด​ของ​แผ่นดิน​นี้​ให้​หมดสิ้น​ไป​ใน​วันเดียว”

10 พระยาห์เวห์​พูดว่า

“ใน​วันนั้น​พวกเจ้า​จะ​เชื้อเชิญ​เพื่อน​บ้าน​ของตน

มา​นั่ง​กัน​อยู่​ใต้​ต้นองุ่น​และ​ใต้​ต้นมะเดื่อ​ของเจ้า”

4

นิมิต​ที่ห้า: ขาตั้ง​ตะเกียงและ​ต้นมะกอก​สองต้น

1 ทูตสวรรค์​ที่​เคย​พูด​กับ​ผม​กลับมา และ​มา​เขย่า​ตัวผม​เหมือน​กับ​ปลุก​คน​ให้​ตื่น 2 ท่าน​พูด​กับ​ผม​ว่า “เจ้า​เห็น​อะไร”

ผม​ตอบว่า “ผม​เห็น​ตะเกียงไฟยืน​ที่​ทำ​จาก​ทองคำ​ล้วนๆ ที่​มี​ชาม​ใส่​น้ำมัน​อยู่​บน​ยอด​ของ​มัน และ​ยัง​มี​ตะเกียงไฟ​เจ็ดดวง​อยู่​บน​มัน และ​ตะเกียง​แต่ละ​ดวง​ก็​มี​ปาก​ที่​ยื่น​ออกมา​ไว้​วาง​ไส้ตะเกียง 3 และ​ผม​เห็น​ต้นมะกอก​สองต้น​อยู่​ข้างๆ​ถ้วย​ใส่​น้ำมัน ทางขวา​ต้นหนึ่ง​และ​ทางซ้าย​ต้นหนึ่ง” 4 จากนั้น​ผม​พูด​กับ​ทูตสวรรค์​ที่​พูด​อยู่​กับ​ผม​ว่า “ท่านครับ พวกนี้​มัน​อะไร​กัน​ครับ”

5 ทูตสวรรค์​ที่​พูด​อยู่​กับ​ผม ตอบ​ผม​ว่า “เจ้า​ไม่รู้​หรือ​ว่า​สิ่ง​เหล่านี้​คือ​อะไร”

ผม​ตอบ​ว่า “ไม่รู้​ครับ​ท่าน”

6 ท่าน​ตอบ​ว่า “นี่​คือ​ข่าวสาร​ของ​พระยาห์เวห์​ที่​มี​มา​ถึง​เศรุบบาเบล​ว่า ‘ความสำเร็จ+ 4:6 ความสำเร็จ ใน​ที่นี้ คง​หมายถึง ความสำเร็จ​ใน​การสร้าง​วิหาร ไม่ได้​มา​จาก​พละกำลัง​และ​ฤทธิ์​อำนาจ​ของ​มนุษย์ แต่​มา​จาก​พระวิญญาณ​ของเรา’ พระยาห์เวห์​ผู้มีฤทธิ์ทั้งสิ้น​พูดว่า​อย่างนั้น 7 เจ้า​ภูเขา​ที่​ยิ่งใหญ่ เจ้า​คือ​อะไร ต่อหน้า​เศรุบบาเบล เจ้า​จะ​กลาย​เป็น​พื้นราบ ท่าน​จะ​วาง​หิน​บน​ยอด​สูงสุด​ของ​วิหาร และ​ผู้คน​จะ​ร้อง​ว่า ‘สวยมาก วิหารนี้ ช่าง​สวย​จริงๆ’”

8 ผม​ได้รับ​ข่าวสาร​ของ​พระยาห์เวห์​ว่า 9 “เศรุบบาเบล​ได้​วาง​รากฐาน​ของ​วิหาร​นี้​แล้ว และ​เขา​จะ​สร้าง​มัน​จน​เสร็จ​ด้วย” เจ้า​จะ​ได้​รู้​ว่า​พระยาห์เวห์​ผู้มีฤทธิ์ทั้งสิ้น​เป็น​ผู้ที่​ส่ง​ผม​มาหา​พวกเจ้า 10 คน​ที่​เห็น​ว่า​ตอน​เริ่มต้น​นั้น​กระจอก​งอกง่อย จะ​ได้​เฉลิม​ฉลอง เมื่อ​พวกเขา​เห็น​แผ่น​ดีบุก​คำจารึก​อยู่​ใน​มือ​ของ​เศรุบบาเบล ทูตสวรรค์​พูด​กับ​ผม​ว่า “ตะเกียง​ทั้ง​เจ็ดอัน​นี้ เป็น​ดวงตา​ของ​พระยาห์เวห์ ที่​มอง​สาดส่าย​ไปมา​ทั่วโลก”

11 เมื่อ​ผม​ถาม​ท่าน​ว่า “แล้ว​ต้นมะกอก​สองต้น​ที่​อยู่​ทาง​ซ้ายขวา​ของ​ขาตั้ง​ตะเกียง​นั้นล่ะ หมายถึง​อะไร​ครับ” 12 ผม​ถาม​เขา​อีก​เป็น​ครั้ง​ที่สอง​ว่า “แล้ว​กิ่ง​ของ​ต้นมะกอก​สองกิ่ง ที่​เท​น้ำมัน​สีทอง​ผ่าน​ทาง​ท่อ​ทองคำ​สองท่อ​นั้น มัน​หมายถึง​อะไร​ครับ”

13 ท่าน​ตอบ​ผม​ว่า “เจ้า​ไม่รู้​หรือ​ว่า​ของ​พวกนี้​หมายถึง​อะไร”

ผม​ตอบ​ว่า “ไม่รู้​ครับ​ท่าน”

14 ท่าน​ก็​บอก​ว่า “ของ​พวกนี้​หมายถึง​ผู้นำ​สองคน+ 4:14 ผู้นำ​สองคน ใน​ที่นี้​หมายถึง “โยชูวา นักบวชสูงสุด และ​เศรุบบาเบล” ที่​ได้รับ​การเจิม​ด้วย​น้ำมัน ทั้งสอง​ยืน​อยู่​ข้างๆ​พระยาห์เวห์​ผู้​เป็น​เจ้านาย​ของ​โลก​ทั้งใบ”

5

นิมิต​ที่หก: แผ่นม้วนหนังที่​ลอย​ใน​อากาศ

1 ผม​เงย​หน้า​ขึ้น​อีก​ครั้งหนึ่ง และ​มอง​เห็น​แผ่นม้วนหนัง​ม้วนหนึ่ง​ลอย​อยู่​ใน​อากาศ 2 ทูตสวรรค์​ถาม​ผม​ว่า “เจ้า​เห็น​อะไร”

ผม​ตอบ​ว่า “ผม​เห็น​แผ่นม้วนหนัง​ม้วนหนึ่ง​ลอย​อยู่​ใน​อากาศ แผ่นม้วนหนัง​นี้​ยาว​ยี่สิบ​ศอก และ​กว้าง​สิบ​ศอก”

3 ทูตสวรรค์​พูด​กับ​ผม​ว่า “มี​คำสาปแช่ง​เขียน​อยู่​บน​แผ่นม้วนหนัง​นั้น เป็น​คำสาปแช่ง​ที่​แพร่​กระจาย​ไป​ทั่ว​แผ่นดิน​นี้ เพราะ​ที่​ผ่านมา ทุกคน​ที่​ขโมย ไม่ได้​ถูก​ลงโทษ และ​ทุกคน​ที่​สาบาน​ว่า​จะ​พูด​ความจริง​แต่​กลับ​เป็น​พยานเท็จ ก็​ไม่ได้​ถูก​ลงโทษ” 4 พระยาห์เวห์​ผู้มีฤทธิ์ทั้งสิ้น​พูดว่า “เรา​จะ​ส่ง​คำสาปแช่ง​นั้น​เข้าไป​ใน​บ้าน​ของ​พวกขโมย และ​เข้าไป​ใน​บ้าน​ของ​คน​ที่​สาบาน​ว่า​จะ​พูด​ความจริง​แต่​กลับ​เป็น​พยานเท็จ คำสาปแช่ง​นั้น​จะ​อยู่​ใน​บ้าน​ของ​พวกเขา และ​มัน​จะ​ทำลาย​บ้าน​ของ​พวกเขา รวมทั้ง​พวกท่อนไม้​และ​ก้อนหิน​ของมัน”

นิมิต​ที่เจ็ด: ผู้หญิง​ใน​ถังตวง

5 ทูตสวรรค์​ที่​เคย​พูด​อยู่​กับ​ผม​ก็​ออกมา และ​พูด​กับ​ผม​ว่า “เงยหน้า​ดู​สิ่ง​ที่​กำลัง​มา​ทางนี้”

6 ผม​พูด​ว่า “นั่น​อะไร​ครับ”

ท่าน​บอกว่า “สิ่ง​ที่​กำลัง​มา​นั้น คือ​ถังตวง”

ท่าน​บอกว่า “ถังตวง​นี้​หมายถึง​ความผิดบาป​ของ​คน​ทั้ง​แผ่นดิน”

7 ฝาตะกั่ว​ของ​ถัง​นั้น​ถูก​ยกขึ้น และ​มี​ผู้หญิง​คนหนึ่ง​นั่ง​อยู่​ใน​ถัง​นั้น 8 ทูตสวรรค์​บอก​ว่า “ผู้หญิง​คนนี้​หมายถึง​ความชั่วร้าย” ทูตสวรรค์​ผลัก​เธอ​กลับ​เข้าไป​ใน​ถัง​นั้น แล้ว​เลื่อน​ฝาตะกั่ว​มา​ปิด​ปาก​ถัง​ไว้ 9 ผม​เงยหน้า​ขึ้นมา เห็น​ผู้หญิง​สองคน​บิน​ตรง​มาหา​เรา พวกนาง​มี​ปีก​เหมือน​ปีก​นกกระสา และ​ปีก​ของ​พวกนาง​ก็​กางออก​รับลม พวกนาง​มา​ยก​ถังตวง​นั้น​แล้ว​บิน​ไป 10 ผม​พูด​กับ​ทูตสวรรค์​ที่​พูด​อยู่​กับ​ผม​ว่า “พวกนาง​จะ​เอา​ถัง​นั้น​ไป​ไหน​หรือ​ครับ”

11 ทูตสวรรค์​บอก​ผม​ว่า “พวกนาง​กำลัง​จะ​ไป​สร้าง​บ้าน​ให้​กับ​ถัง​นั้น ใน​แผ่นดิน​ชินาร์+ 5:11 ชินาร์ เป็น​เขตแดน​ที่​อยู่​รอบๆ​บาบิโลน ดู​ได้​จาก​หนังสือ​ปฐมกาล 11:2 และ​หลังจาก​ที่​พวกนาง​สร้าง​บ้าน​นั้น​แล้ว พวกนาง​ก็​จะ​วาง​ถัง​นั้น​ไว้​ที่นั่น”

6

นิมิต​ที่แปด: รถม้า​สี่คัน

1 ผม​เงยหน้า​ขึ้นมา​มอง​อีก​ครั้งหนึ่ง ผม​เห็น​รถรบ​สี่คัน​ออก​มา​จาก​ระหว่าง​ภูเขา​ทอง​สัมฤทธิ์​สองลูก 2 รถรบ​คันแรก​มี​พวกม้า​สีแดง​ลาก รถรบ​คัน​ที่สอง​มี​พวกม้า​สีดำ​ลาก 3 รถรบ​คัน​ที่สาม​มี​พวกม้า​สีขาว​ลาก และ​รถรบ​คัน​ที่สี่​มี​พวกม้า​ที่​เป็น​จุดด่างๆ​ลาก ม้า​ทุกตัว​เป็น​ม้า​ที่​แข็งแรง

4 จากนั้น​ผม​ถาม​ทูตสวรรค์​ที่​พูด​อยู่​กับ​ผม​ว่า “พวกนี้​หมายถึง​อะไร​กัน​ครับ​ท่าน”

5 ทูตสวรรค์​ตอบ​ว่า “พวกนี้​คือ​ลม​สี่ทิศ​จาก​ฟ้าสวรรค์​ที่​กำลัง​ออกไป หลังจาก​ยืน​ประจำการ​อยู่​ต่อหน้า​พระยาห์เวห์​เจ้าของ​โลกนี้ 6 พวกม้า​สีดำ​กำลัง​ออกไป​ทาง​ทิศเหนือ พวกม้า​สีขาว​กำลัง​ออกไป​ทาง​ทิศตะวันตก และ​พวกม้า​จุดด่าง​กำลัง​ออกไป​ทาง​ทิศใต้”+ 6:6 ข้อหก​นี้​ใน​ภาษา​ฮีบรู​ไม่ได้​พูด​ถึง​พวกม้า​สีแดง และ​ไม่ได้​บอก​ด้วย​ว่า​พวกม้า​สีไหน​กำลัง​เดินทาง​ไป​ทาง​ตะวันออก เป็นไปได้​ว่า​ประโยค​นี้​อาจจะ​ตกหล่น​ไป​โดย​ไม่ได้​ตั้งใจ​ตอน​คัดลอก

7 พวกม้า​ที่​แข็งแรง​พวกนี้​ออกมา พวกมัน​อยาก​จะ​ท่อง​ตรวจตรา​ไป​ใน​โลก​นี้ พระยาห์เวห์​จึง​พูดว่า “ไปเลย ไป​ท่อง​ตรวจตรา​โลก” พวกมัน​จึง​ท่อง​ตรวจตรา​ไป​ใน​โลก​นี้

8 พระองค์​เรียกผม​เข้า​ไปหา​และ​พูด​กับ​ผม​ว่า “ดูม้า​พวกนั้น​ที่​เดินทาง​ไป​ทางเหนือ​สิ พวกมัน​ได้​ทำให้​ความโกรธ​ของเรา​สงบลง​ที่นั่น”

โยชูวา​นักบวชสูงสุด​ได้รับ​มงกุฎ

9 พระคำ​ของ​พระยาห์เวห์​ที่​มา​ถึง​ผม​พูดว่า 10 “เฮลดัย โทบียาห์ และ​เยดายาห์ เพิ่ง​กลับ​มา​จาก​การ​ถูก​เนรเทศ​ไป​บาบิโลน ไป​เอา​เงิน​และ​ทอง​จาก​พวกเขา​สิ และ​ใน​วัน​เดียวกัน​นั้น​ให้​เจ้า​ไป​บ้าน​ของ​โยสิยาห์​ลูกชาย​ของ​เศฟันยาห์ 11 ให้​เอา​เงิน​และ​ทอง​นั้น​มา​ทำ​เป็น​มงกุฎ​สองอัน และ​ให้​เอา​มงกุฎ​อันหนึ่ง​ไป​สวม​หัว​ของ​โยชูวา​นักบวชสูงสุด ลูกชาย​ของ​เยโฮซาดัก 12 และ​ให้​บอก​กับ​โยชูวา​ว่า

พระยาห์เวห์​ผู้มีฤทธิ์ทั้งสิ้น​พูดว่า

‘ดูสิ นี่​คือ​ชาย​ชื่อ “กิ่ง”

เขา​จะ​แผ่​กิ่ง​ของเขา​ออก​มา​ใน​ที่​ที่​เขา​อยู่

และ​เขา​จะ​สร้าง​วิหาร​ของ​พระยาห์เวห์

13 คนนี้แหละ​จะ​เป็น​คน​สร้าง​วิหาร​ของ​พระยาห์เวห์

คนนี้แหละ​จะ​เป็น​คน​ได้รับ​เกียรติ

เขา​จะ​นั่ง​และ​ปกครอง​อยู่​บน​บัลลังก์​ของเขา

และ​จะ​มี​นักบวช​คนหนึ่ง​อยู่​ข้างๆ​บัลลังก์​ของเขา

ชาย​ทั้ง​สองคน​นี้​จะ​ทำงาน​ร่วมกัน​อย่าง​กลมเกลียว’

14 และ​มงกุฎ​อีก​อันหนึ่ง​จะ​เป็น​เครื่อง​เตือนใจ​ใน​วิหาร​ของ​พระยาห์เวห์​ให้​กับ เฮลดัย โทบียาห์ เยดายาห์ และ​โยสิยาห์​ลูก​ของ​เศฟันยาห์

15 คน​ที่​อยู่​ไกลๆ​จะ​ได้​มา​ช่วยกัน​สร้าง​วิหาร​ของ​พระยาห์เวห์ แล้ว​พวกเจ้า​จะได้​รู้ว่า​พระยาห์เวห์​ผู้มีฤทธิ์ทั้งสิ้น​ได้​ส่ง​ผม​มาหา​เจ้า และ​สิ่ง​นี้​จะ​เกิดขึ้น ถ้า​พวกเจ้า​จะ​เชื่อฟัง​เสียง​ของ​พระยาห์เวห์​พระเจ้า​ของเจ้า​อย่าง​เต็มที่”

7

พระยาห์เวห์​อยากให้​คน​ของ​พระองค์มี​ความเมตตาปรานี

1 ใน​ปี​ที่สี่​ที่​ดาริอัส​เป็น​กษัตริย์​ของ​เปอร์เซีย ถ้อยคำ​ของ​พระยาห์เวห์​มา​ถึง​เศคาริยาห์ ใน​วันที่​สี่​ของ​เดือน​เก้า ซึ่ง​เป็น​เดือน​คิสเลฟ+ 7:1 คิสเลฟ ตรงกับ​วันที่ 7 ธันวาคม ปี 518 ก่อน​พระเยซู​มาเกิด2 เมือง​เบธเอล​ส่ง​ชาเรเซอร์ และ​เรเกม​เมเลค มา​ขอ​ให้​พระยาห์เวห์​อวยพร​พวกเขา 3 พวกเขา​พูด​กับ​พวกนักบวช​ที่​วิหาร​ของ​พระยาห์เวห์​ผู้มีฤทธิ์ทั้งสิ้น​และ​พูด​กับ​พวก​ผู้พูดแทนพระเจ้า​ว่า “ใน​ช่วง​เดือน​ที่ห้า​ของ​ทุกปี+ 7:3 เดือน​ที่ห้า​ของ​ทุกปี พระวิหาร​ถูก​ทำลาย​ใน​เดือน​ที่ห้า​ปี 586 ก่อน​พระเยซู​มาเกิด ดู​เพิ่มเติม​ได้​จาก 2 พงศ์กษัตริย์ 25:8 พวกเรา​ร้องไห้​และ​อดอาหาร ไว้ทุกข์​ให้​กับ​วิหาร​ที่​ถูก​ทำลาย​ไป เรา​ทำ​อย่างนี้​มา​เป็น​เวลา​หลายปี​แล้ว จะ​ให้​เรา​ทำ​ต่อไป​อีก​หรือเปล่า”

4 ถ้อยคำ​ของ​พระยาห์เวห์​ผู้มีฤทธิ์ทั้งสิ้น​มา​ถึง​ผม​ว่า 5 “ให้​บอก​กับ​ทุกคน​ใน​แผ่นดิน​นี้​และ​ให้​บอก​กับ​พวกนักบวช​ด้วย​ว่า ‘ที่​พวกเจ้า​อดอาหาร​และ​ไว้ทุกข์​ใน​เดือน​ที่ห้า​และ​ใน​เดือน​ที่เจ็ด​เป็น​เวลา​ถึง​เจ็ดสิบ​ปี​แล้ว​นั้น พวกเจ้า​แน่ใจ​หรือ​ว่า​ได้​อดอาหาร​ให้​กับ​เรา​จริงๆ 6 แล้ว​เวลา​ที่​เจ้า​กิน​และ​ดื่ม​นั้น พวกเจ้า​ไม่ใช่​กิน​และ​ดื่ม​เพื่อ​ประโยชน์สุข​ของ​ตัวเอง​หรอกหรือ 7 คำพูด​อย่างนี้ พระยาห์เวห์​ก็​เคย​พูด​ไปแล้ว​ไม่ใช่หรือ​ผ่าน​ทาง​พวก​ผู้พูดแทนพระเจ้า​ใน​สมัยก่อน เรื่องนี้​พระองค์​เคยพูด​ไปแล้ว​ไม่ใช่หรือ ตอนที่​เยรูซาเล็ม​และ​หมู่บ้าน​รอบข้าง​มั่นคง​ปลอดภัย​และ​มี​ผู้คน​อาศัย​อยู่​มากมาย และ​เรื่องนี้​พระองค์​เคยพูด​ไปแล้ว​ไม่ใช่หรือ​ตอนที่​ดินแดน​เนเกบ​และ​เชเฟลาห์+ 7:7 เนเกบ​และ​เชเฟลาห์ เป็น​ดินแดน​ทาง​ตอนใต้​และ​ทาง​ตะวันตก​ของ​เมือง​เยรูซาเล็ม​ยัง​มี​ผู้คน​อาศัย​อยู่’”

8 ถ้อยคำ​ของ​พระยาห์เวห์​มา​ถึง​เศคาริยาห์ พูดอย่างนี้​ว่า

9 “นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด

‘ให้​ตัดสิน​อย่าง​ยุติธรรม

ให้​มี​น้ำใจ​ต่อกัน​และ​เห็นอก​เห็นใจ​กัน

10 อย่า​กดขี่​ข่มเหง​แม่หม้าย เด็ก​กำพร้า คนต่างชาติ หรือ​คนจน

อย่า​วางแผนชั่ว​ในใจ​ต่อกัน’

11 แต่​คน​พวกนั้น​ก็​ไม่ยอม​ฟัง

พวกเขา​ทำ​เป็น​เมิน ดื้อดึง

และ​ยัง​อุดหู​ไม่ยอม​ฟัง

12 เขา​ทำ​ให้​ใจ​ตัวเอง​แข็ง​เหมือน​เพชร​เพื่อ​จะ​ไม่​ได้ยิน​กฎ​และ​คำสั่ง​ต่างๆ

ที่​พระยาห์เวห์​ผู้มีฤทธิ์ทั้งสิ้น​ส่ง​ผ่าน​มา​ทาง​พระวิญญาณ​ของ​พระองค์

โดย​พวก​ผู้พูดแทนพระเจ้า​ใน​สมัยก่อน

พระยาห์เวห์​จึง​โกรธแค้น​มาก

13 ดังนั้น​พระยาห์เวห์​ผู้มีฤทธิ์ทั้งสิ้น​พูดว่า

‘ตอนที่​เรา​เรียก​พวกเขา พวกเขา​ก็​ไม่ยอม​ฟัง​เรา

ดังนั้น ตอนนี้​พวกเขา​ขอ​ความช่วยเหลือ​จาก​เรา

เรา​ก็​จะ​ไม่ยอม​ฟัง​พวกเขา​เหมือนกัน

14 แล้ว​เรา​ได้​พัด​พวกเขา​ให้​กระจัด​กระจาย​ไป​อยู่​ท่ามกลาง​ชนชาติ​ที่​พวกเขา​ไม่รู้จัก

จน​แผ่นดิน​รกร้าง​ว่างเปล่า​จน​ไม่มี​ใคร​เดิน​ผ่าน​ไปมา

เมื่อ​ชนชาติ​ต่างๆ​เหล่านั้น​บุก​เข้ามา

และ​แผ่นดิน​ที่​น่าอยู่​ก็​ถูก​ทำลาย​ไป’”

8

พระเจ้า​สัญญา​ว่า​จะ​อวยพร​เยรูซาเล็ม

1 ถ้อยคำ​ของ​พระยาห์เวห์​ผู้มีฤทธิ์ทั้งสิ้น​ที่​มา​ถึง​ผม​พูดว่า 2 “นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด ‘เรา​หึงหวง​ศิโยน ด้วย​ความหึงหวง​มาก เรา​หึงหวง​เธอ​อย่าง​แรงกล้า’ 3 พระยาห์เวห์​พูด​อย่างนี้ คือ ‘เรา​ได้​กลับ​มา​ยัง​ศิโยน และ​เรา​จะ​อาศัย​อยู่​ท่ามกลาง​เยรูซาเล็ม ดังนั้น​เยรูซาเล็ม​จะ​มี​ชื่อ​เรียกว่า “เมือง​แห่ง​ความสัตย์ซื่อ” และ​ภูเขา​ของ​พระยาห์เวห์​ผู้มีฤทธิ์ทั้งสิ้น จะ​มี​ชื่อ​เรียกว่า “ภูเขา​อัน​ศักดิ์สิทธิ์”’”

4 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด​คือ “คนแก่​ทั้ง​ชาย​และ​หญิง​จะ​ได้​มา​นั่ง​พักผ่อน​กัน​ตาม​ลานเมือง​ทั้งหลาย​ของ​เยรูซาเล็ม​อีก ผู้ชาย​แต่ละคน​จะ​ถือ​ไม้เท้า​อยู่​ใน​มือ​เพราะ​แก่​แล้ว 5 ตาม​ลานเมือง​ทั้งหลาย​จะ​เต็ม​ไป​ด้วย​เด็กๆ​ทั้ง​ชาย​และ​หญิง​วิ่งเล่น​กัน” 6 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​ถาม​คือ “ถึงแม้​มัน​จะ​ดู​เหมือน​เป็นไป​ไม่ได้​ใน​สายตา​ของ​คน​ที่​ยัง​เหลืออยู่​ใน​ปัจจุบัน​นี้ นั่น​หมายความ​ว่า​มัน​จะ​เป็นไป​ไม่ได้​ใน​สายตา​ของเรา​ด้วยหรือ” พระยาห์เวห์​ผู้มีฤทธิ์ทั้งสิ้น​ถาม

7 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด คือ “เรา​กำลัง​จะ​ช่วยกู้​คน​ของเรา​จาก​แผ่นดิน​ทาง​ทิศตะวันออก และ​ทาง​ทิศตะวันตก 8 เรา​จะ​นำ​พวกเขา​มา​อาศัย​อยู่​ใน​เมือง​เยรูซาเล็ม​นี้ พวกเขา​จะ​เป็น​คน​ของเรา และ​เรา​ก็​จะ​เป็น​พระเจ้า​ของ​พวกเขา ที่​สัตย์ซื่อ​และ​ชอบธรรม”

9 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด​คือ “กล้าหาญไว้ พวกเจ้า​ที่​เพิ่ง​ได้ยิน​คำ​เหล่านี้​จาก​ปาก​ของ​พวก​ผู้พูดแทนพระเจ้า ตอน​วาง​รากฐาน​สร้าง​วิหาร​ของ​พระยาห์เวห์​ผู้มีฤทธิ์ทั้งสิ้น​ขึ้น​มา​ใหม่ 10 ก่อน​หน้า​ที่​จะ​สร้าง​วิหาร​นั้น ไม่มี​เงิน​พอ​ที่​จะ​จ้าง​คนงาน​แม้แต่​คนเดียว ไม่มี​เงิน​พอ​ที่​จะ​เช่า​สัตว์​สักตัว​มา​ใช้งาน คน​ที่​เดินทาง​ก็​ไม่มี​ความปลอดภัย​จาก​ศัตรู และ​เรา​ก็​ได้​ทำให้​แต่ละคน​เป็น​ศัตรู​กัน 11 แต่​ตอนนี้ จะ​ไม่เหมือน​ตอนนั้น​อีกแล้ว เรา​จะ​เป็น​พระเจ้า​ของ​คน​ที่​ยัง​เหลืออยู่​พวกนี้” พระยาห์เวห์​ผู้มีฤทธิ์ทั้งสิ้น​พูดว่า​อย่างนั้น

12 “พวกเขา​จะ​หว่าน​เมล็ดพืช​ใน​เวลา​ที่​สงบศึก ต้นองุ่น​จะ​ออกผล​ของมัน ผืนดิน​จะ​ให้​ผลผลิต ท้องฟ้า​จะ​ให้​ฝน และ​เรา​จะ​ยก​สิ่ง​เหล่านี้​ทั้งหมด​ให้​เป็น​สมบัติ​ของคน​ของเรา​ที่​ยัง​เหลืออยู่ 13 คนยูดาห์​และ​คน​อิสราเอล​เอ๋ย ชนชาติ​ทั้งหลาย​เคย​พูดว่า พวกเจ้า​เป็น​ตัวอย่าง​ของ​คน​ที่​ถูก​สาปแช่ง แต่​อีก​ไม่ช้า เรา​จะ​ช่วยกู้​พวกเจ้า และ​คน​ก็​จะ​พูด​ถึง​พวกเจ้า​ว่า เป็น​ตัวอย่าง​ของ​คน​ที่​ได้รับ​พระพร ไม่ต้อง​กลัว กล้าหาญไว้”

14 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด คือ “เรา​เคย​ตั้งใจ​จะ​ทำ​ให้​เกิด​ความหายนะ​ขึ้น​กับเจ้า ตอน​ที่​บรรพบุรุษ​ของเจ้า​ทำ​ให้​เรา​โกรธ และ​เรา​ก็​ไม่ได้​เปลี่ยนใจ” พระยาห์เวห์​ผู้มีฤทธิ์ทั้งสิ้น​พูดว่า​อย่างนั้น 15 “แล้ว​ในวันนี้ เรา​ตั้งใจ​ที่​จะ​ทำดี​ต่อ​คน​เยรูซาเล็ม​และ​คนยูดาห์ ดังนั้น​อย่า​ได้​กลัว​เลย 16 พวกเจ้า​จะ​ต้อง​ทำ​สิ่ง​เหล่านี้ คือ ให้​พูด​แต่​ความจริง​เท่านั้น​ต่อ​เพื่อน​บ้าน​ของตน ให้​ตัดสิน​อย่าง​ยุติธรรม​ใน​ศาล​เพื่อ​ก่อ​ให้เกิด​สันติภาพ 17 พวกเจ้า​จะต้อง​ไม่​วางแผน​ชั่วร้าย​ในใจ​ต่อ​เพื่อน​บ้าน​ของตน เจ้า​ต้อง​ไม่​เป็น​พยานเท็จ เพราะ​ทั้งหมด​นี้​เป็น​สิ่ง​ที่​เรา​เกลียด” พระยาห์เวห์​พูด​ว่า​อย่างนั้น

18 ถ้อยคำ​ของ​พระยาห์เวห์​ผู้มีฤทธิ์ทั้งสิ้น ได้​มา​ถึง​ผม​ว่า 19 “นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด ‘วัน​อดอาหาร​ใน​เดือน​สี่ เดือน​ห้า เดือน​เจ็ด​และ​เดือน​สิบ จะ​กลายเป็น​เวลา​ชื่นชม​ยินดี​และ​เฉลิม​ฉลอง​กัน เป็น​เทศกาล​แห่ง​ความสุข​สำหรับ​คนยูดาห์ แต่​พวกเจ้า​จะต้อง​รัก​ความจริง​และ​รัก​สันติภาพ’”

20 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด คือ

“ใน​อนาคต​ผู้คน​และ​พลเมือง​จาก​หลายๆ​เมือง​จะ​มา​ที่​เยรูซาเล็ม

21 คน​ของ​เมืองหนึ่ง​จะ​พูด​กับ​คน​ของ​อีก​เมืองหนึ่ง​ว่า

‘พวกเรา​ไป​ขอ​ความช่วยเหลือ​จาก​พระยาห์เวห์​กันเถอะ

ไป​นมัสการ​พระยาห์เวห์​ผู้มีฤทธิ์ทั้งสิ้น​กันเถอะ ผมเอง​กำลัง​จะไป’”

22 คน​เป็น​จำนวน​มาก และ​ชนชาติ​ต่างๆ​ที่​มี​อำนาจ จะ​มา​นมัสการ​พระยาห์เวห์​ผู้มีฤทธิ์ทั้งสิ้น​ใน​เยรูซาเล็ม และ​มา​แสวงหา​ความช่วยเหลือ​จาก​พระยาห์เวห์ 23 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด คือ “ใน​วัน​เหล่านั้น ชาวยิว​แต่ละคน จะ​โดน​คน​ต่าง​ชาติ​สิบคน​ที่​พูด​คนละ​ภาษา เข้า​มา​จับ ใช่แล้ว​คือ​มา​จับ​ชาย​เสื้อคลุม​ของ​พวกเขา และ​พูดว่า ‘ขอ​พวกเรา​ไป​กับ​พวกท่าน​ด้วยเถิด เพราะ​เรา​ได้ยิน​ว่า​พระเจ้า​สถิต​กับ​พวกท่าน’”

9

การตัดสิน​ชนชาติ​อื่นๆ

1 ถ้อยคำ​ของ​พระยาห์เวห์ ต่อต้าน​แผ่นดิน​หัดราก​และ​เพ่งเล็ง​เมือง​ดามัสกัส เพราะ​พระยาห์เวห์​เฝ้าดู​ว่า​คน​เขา​ทำ​อะไรกัน​ใน​อารัม เหมือน​กับ​ที่​พระองค์​เฝ้าดู​เผ่า​ต่างๆ​ของ​อิสราเอล+ 9:1 เพราะ​พระยาห์เวห์ … ของ​อิสราเอล หรือ​แปล​ได้​อีก​อย่างหนึ่ง​ว่า “เพราะ​สายตา​ของ​มนุษย์​ทุกคน รวมทั้ง​สายตา​ของ​คน​อิสราเอล ต่าง​ก็​มอง​ไป​ที่​พระยาห์เวห์” หรือ​อาจจะ​แปล​ได้​ว่า “พระยาห์เวห์​เฝ้าดู​มนุษย์​ทุกคน​เหมือน​กับ​ที่​พระองค์​ทำ​กับ​เผ่า​ต่างๆ​ของ​อิสราเอล”2 ถ้อยคำ​นี้​ได้​ต่อต้าน​เมือง​ฮามัท​ซึ่ง​มี​พรมแดน​ติด​กับ​ดามัสกัส​และ​ยัง​ต่อต้าน​เมือง​ไทระ​กับ​เมือง​ไซดอน​ด้วย ทั้งๆที่​พวกเขา​เฉลียว​ฉลาด​มาก 3 เมือง​ไทระ​สร้าง​ป้อม​ปราการ​สำหรับ​ตัวเอง มัน​สะสม​เงิน​ไว้​เป็น​กอง​พะเนิน​เหมือน​ฝุ่น​และ​สะสม​ทอง​ไว้​เป็น​กอง​พะเนิน​เหมือน​ผงดิน​ที่​อยู่​ตาม​ถนน​ต่างๆ 4 องค์​เจ้าชีวิต​จะ​ขับไล่​เธอ​ออกไป พระองค์​จะ​ซัด​ป้อม​ปราการ​ของเธอ​ลง​ไป​ใน​ทะเล+ 9:4 ซัด​ป้อม​ปราการ … ใน​ทะเล ใน​ปี 332 ปี​ก่อน​พระเยซู​มาเกิด อเล็กซานเดอร์​มหาราช​ได้​ทำลาย​เมือง​ไทระ​และ​เอา​ซากหิน​ของมัน​ไป​ถม​ทะเล​เพื่อ​เป็น​ทาง​ไป​สู่​ป้อม​ปราการ​ที่​อยู่​บน​เกาะ และ​ไทระ​จะ​ถูก​ไฟ​เผา​เป็น​เถ้าถ่าน​ไป

5 เมือง​อัชเคโลน+ 9:5 เมือง​อัชเคโลน เมือง​ต่างๆ​ที่​พูดถึง​ใน​ข้อ 5-7 นี้ เป็น​เมือง​สำคัญๆ​ของ​คน​ฟีลิสเตีย ที่​อาศัย​อยู่​แถบ​ชายฝั่ง​ทะเล​เมดิเตอร์เรเนียน ไป​ทาง​ทิศตะวันตก​ของ​ยูดาห์ จะ​เห็น​สิ่ง​ที่​เกิดขึ้น​กับ​ไทระ​และ​จะ​กลัว เมือง​กาซา​ก็​เห็น​สิ่ง​ที่​เกิดขึ้น​นี้​เหมือนกัน และ​จะ​ดิ้น​ทุรนทุราย​ด้วย​ความเจ็บปวด​อย่าง​แสนสาหัส เมือง​เอโครน​ก็​จะ​ดิ้น​ทุรนทุราย​เหมือนกัน เพราะ​ความคาดหวัง​ของเธอ​เหือด​แห้ง​ไป​เสียแล้ว จะ​ไม่มี​กษัตริย์​ใน​กาซา​อีกแล้ว และ​อัชเคโลน​ก็​จะ​ไม่มี​ผู้คน​อาศัย​อีกต่อไป 6 พวก​ลูกผสม​จะ​มา​อาศัย​อยู่​ใน​อัชโดด และ​เรา​จะ​ทำลาย​ความเย่อหยิ่ง​จองหอง​ของ​คน​ฟีลิสเตีย​ให้​หมดไป 7 เรา​จะ​เอา​เนื้อ​ที่​ยัง​มี​เลือด​ติดอยู่​ออก​จาก​ปาก​ของเขา เรา​จะ​เอา​ของ​ที่​น่าขยะแขยง​ออก​จาก​ซี่ฟัน​ของเขา และ​คน​ฟีลิสเตีย​ที่​ยัง​เหลืออยู่​จะ​เป็น​ของ​พระเจ้า​ของเรา+ 9:7 คน​ฟีลิสเตีย … พระเจ้า​ของเรา เศคาริยาห์​พยากรณ์​ว่า ชาว​ฟีลิสเตีย​จะ​มา​ร่วม​กับ​ชาวยิว และ​ทำ​ตาม​กฎ​ของโมเสส รวมทั้ง​ข้อห้าม​กิน​เนื้อ​ของ​สัตว์​บางชนิด​และ​เลือด พวกเขา​จะ​มี​ฐานะ​เหมือน​กับ​ตระกูล​หนึ่ง​ของ​ยูดาห์​และ​ชาว​เอโครน​จะ​เป็น​เหมือน​คน​เยบุส+ 9:7 คน​เยบุส คน​เยบุส​เคย​อาศัย​อยู่​ใน​เมือง​เยรูซาเล็ม จนถึง​สมัย​ของ​กษัตริย์​ดาวิด กษัตริย์​ดาวิด​ได้​รบ​ชนะ​คน​เยบุส และ​ยึด​เอา​เมือง​เยรูซาเล็ม​มา​เป็น​เมืองหลวง​ของเขา (ดู​ได้​จาก​หนังสือ 2 ซามูเอล​บทที่ 5)8 เรา​จะ​ตั้ง​ค่าย​ที่​วิหาร​ของเรา​เหมือน​เป็น​เมือง​หน้าด่าน เรา​จะ​คอย​ป้องกัน​ไม่ให้​คน​บุกรุก​เข้ามา และ​ผู้กดขี่​จะ​ไม่มี​วัน​ได้​เข้ามา​ข่มเหง​พวกเขา​อีกต่อไป เพราะ​ตอนนี้​เรา​กำลัง​เฝ้าดู​อยู่​ด้วย​ตา​ของ​เราเอง

กษัตริย์​ใน​อนาคต

9 ศิโยน ลูกสาว​เอ๋ย ให้​ชื่นชม​ยินดี​อย่าง​สุดใจ​เถิด

เยรูซาเล็ม ลูกสาว​เอ๋ย โห่ร้อง​ด้วย​ความยินดี​เถิด

ดูสิ กษัตริย์​ของเธอ​มาหา​เธอ​แล้ว

พระองค์​ให้​ความเป็นธรรม​และ​มี​ชัยชนะ

พระองค์​นั้น​ถ่อมสุภาพ​และ​ขี่​อยู่​บน​หลังลา ขี่​บน​ลาหนุ่ม ลูก​ของ​แม่ลา

10 เรา​จะ​กำจัด​พวกรถรบ​ไป​จาก​เอฟราอิม

เรา​จะ​กำจัด​พวกม้าศึก​ไป​จาก​เยรูซาเล็ม

ธนู​สงคราม​จะ​ถูก​กำจัด​ให้​หมดไป

กษัตริย์​องค์นั้น​จะ​เจรจา​สงบศึก​ระหว่าง​ประชาชาติ​ทั้งหลาย

ท่าน​จะ​ปกครอง​จาก​ทะเล​ฟากหนึ่ง​ไป​ถึง​ทะเล​อีก​ฟากหนึ่ง

และ​จาก​แม่น้ำ​ยูเฟสติส​ไป​ถึง​สุด​ปลายโลก

พระยาห์เวห์​จะ​ช่วยกู้​คน​ของ​พระองค์

11 ส่วนเจ้า เยรูซาเล็ม เรา​ได้​ใช้​เลือด​เพื่อ​ยืนยัน​ข้อตกลง​กับ​เจ้า+ 9:11 ใช้​เลือด … กับ​เจ้า พระเจ้า​ใช้​เลือด​ของ​สัตว์​บูชา เพื่อ​ยืนยัน​ข้อตกลง​กับ​อับราฮัม (ปฐมกาล 15:9-11) กับ​โมเสส (อพยพ 24:5-8) และ​ผ่าน​ทาง​เครื่อง​บูชา​ประจำวัน​ใน​วิหาร (อพยพ 29:38-46) และ​ผ่าน​ทาง​พระเยซู (มาระโก 14:24)

เรา​จะ​ปลดปล่อย​คน​ของเจ้า​ที่​เป็น​นักโทษ​นั้น​ออก​จาก​บ่อ​ที่​ไม่มี​น้ำ

12 พวกเจ้า นักโทษ​เอ๋ย กลับ​ไป​ยัง​ป้อม​ปราการ​ของเจ้า​ซะ

ตอนนี้​พวกเจ้า​มี​ความหวัง​แล้ว

วันนี้ เรา​ขอ​ประกาศ​ว่า

เรา​จะ​คืน​ให้​กับ​เจ้า​เป็น​สองเท่า​สำหรับ​สิ่ง​ที่​ถูก​ยึด​ไป​นั้น

13 เพราะ​เรา​ได้​โก่ง​ยูดาห์​เหมือน​คันธนู

เรา​ได้​ใส่​เอฟราอิม​เป็น​ลูกธนู

ศิโยน​เอ๋ย เรา​จะ​แกว่ง​ลูกๆ​ของเจ้า​ไป​รอบๆ​เหมือน​ดาบ​ของ​นักรบ​ผู้กล้า​เพื่อ​ต่อสู้​กับ​พวกเจ้า​ชาวกรีซ

14 พระยาห์เวห์​จะ​มา​ปรากฏ​เหนือ​พวกเขา

ลูกธนู​ของ​พระองค์​จะ​พุ่ง​ออกมา​เหมือน​ฟ้าแลบ

พระยาห์เวห์ องค์​เจ้า​ชีวิต จะ​เป่าแตร​ประจัญบาน

และ​พระองค์​จะ​ลุย​ไป​ข้างหน้า​อย่าง​พายุ​ทะเลทราย​จาก​ทิศใต้

15 พระยาห์เวห์​ผู้มีฤทธิ์ทั้งสิ้น​จะ​ปกป้อง​พวกเขา

แล้ว​คน​ของ​พระยาห์เวห์​จะ​ชนะ​พวกศัตรู​อย่าง​ราบคาบ​ด้วย​หิน​ที่​เหวี่ยง​จาก​เชือกหนัง

พวกเขา​จะ​ดื่ม​และ​ร้อง​ตะโกน​เหมือน​พวก​เมา​เหล้าองุ่น

และ​เต็มอิ่ม​เหมือน​ชาม​เลือด​จาก​การถวาย​สัตวบูชา

พวกเขา​จะ​โชก​ไปด้วย​เลือด​เหมือน​ตาม​มุม​ของ​แท่นบูชา

16 ใน​วันนั้น พระยาห์เวห์ พระเจ้า​ของ​พวกเขา จะ​ช่วยกู้​คน​ของ​พระองค์

เหมือน​คน​เลี้ยงแกะ​ช่วย​แกะ​ของเขา​ให้​รอดพ้น

พวกเขา​เป็น​เหมือน​เพชรพลอย​บน​มงกุฎ

ส่องแสง​ระยิบ​ระยับ​บน​แผ่นดิน​ของ​พระองค์

17 คน​ของ​พระยาห์เวห์​นั้น​ช่าง​มีเสน่ห์​และ​สวยงาม​เสียจริงๆ

คนหนุ่ม​และ​หญิงสาว​จะ​แข็งแรง​และ​มี​สุขภาพดี

เพราะ​มี​ข้าว​และ​เหล้าองุ่น​ใหม่​อย่าง​เหลือเฟือ

10

คำ​สัญญา​ของ​พระยาห์เวห์

1 ให้​ขอ​ฝน​จาก​พระยาห์เวห์​ใน​ช่วง​ที่​พืชผล​ต้องการ​ฝน พระยาห์เวห์​เป็น​ผู้​ทำ​ให้​เกิด​พายุฝน​ฟ้าคะนอง พระองค์​ใช้​พวกมัน​รดน้ำ​ให้​พืชผล​ใน​ไร่นา​เจริญ​เติบโต

2 พวก​รูปเคารพ+ 10:2 รูปเคารพ ใน​ข้อนี้ คือ “พวก​เทราฟิม” เป็น​รูปเคารพ​ประจำบ้าน ที่​บางครั้ง​คน​นำ​ไป​ทำนาย​อนาคต ดู​เพิ่มเติม​ได้​จาก​ปฐมกาล 31:19 ผู้วินิจฉัย 17:5; 18:5​ประจำบ้าน​ให้​คำทำนาย​ที่​ผิดๆไป และ​พวก​เล่น​เวทมนตร์​ก็​เห็น​นิมิต​ที่​ผิดๆ พวก​ทำนายฝัน​ก็​ทำนาย​ไม่​ได้​เรื่อง ดังนั้น​คนยูดาห์​จึง​เร่ร่อน​ไป​เหมือน​แกะ และ​พวกเขา​ก็​ต้อง​ลำบาก​เพราะ​ไม่มี​ผู้เลี้ยง

3 พระยาห์เวห์​พูดว่า “เรา​โกรธ​พวก​ผู้เลี้ยง​นี้​มาก และ​เรา​จะ​ลงโทษ​พวกผู้นำ​นี้” เพราะ​พระยาห์เวห์​ผู้มีฤทธิ์ทั้งสิ้น เฝ้า​ดูแล​ฝูงสัตว์​ของ​พระองค์​ซึ่ง​ก็​คือ​คนยูดาห์ พระองค์​จะ​เปลี่ยน​คนยูดาห์​ให้​กลาย​เป็น​ม้าศึก​ที่​สง่า​ผ่าเผย​ของ​พระองค์

4 จะ​มี​ผู้นำ​ทุก​ประเภท​ออก​มา​จาก​ยูดาห์ พวกเขา​จะ​แข็งแรง​อย่าง​กับ​หิน​มุมตึก จะ​มั่นคง​อย่าง​กับ​หมุด​ปัก​เต็นท์ จะ​ทรง​อานุภาพ​อย่าง​กับ​ธนู​สงคราม 5 เมื่อ​รวม​ทั้งหมด​เข้า​ด้วยกัน พวกเขา​จะ​เป็น​เหมือน​พวกนักรบ​ใน​สงคราม​ที่​เหยียบย่ำ​ศัตรู​อย่าง​ขี้โคลน​บน​ถนน พวกเขา​จะ​สู้รบ​ใน​สงคราม เพราะ​พระยาห์เวห์​สถิต​อยู่​กับ​พวกเขา และ​พวกเขา​จะ​ทำ​ให้​ทหารม้า​พวกนั้น​อับอาย 6 เรา​จะ​ทำ​ให้​คนยูดาห์​เข้มแข็ง​ขึ้น เรา​จะ​ช่วยกู้​คน​ของ​โยเซฟ เรา​จะ​นำ​พวกเขา​กลับมา เพราะ​เรา​สงสาร​พวกเขา เรา​จะ​ทำ​กับ​พวกเขา​เหมือน​กับ​ว่า​เรา​ไม่เคย​ปฏิเสธ​พวกเขา​มาก่อน เพราะ​เรา​คือ​ยาห์เวห์​พระเจ้า​ของ​พวกเขา และ​เรา​จะ​ตอบ​คำ​อธิษฐาน​ของ​พวกเขา 7 คน​เอฟราอิม​จะ​เป็น​เหมือน​พวกนักรบ และ​จิตใจ​ของเขา​จะ​มี​ความสุข​เหมือน​ได้​ดื่ม​เหล้าองุ่น คน​ของ​พวกเขา​จะ​เห็น​สิ่ง​ที่​เกิดขึ้น​และ​ชื่นบาน และ​จิตใจ​ของเขา​จะ​ชื่นชม​ยินดี​ใน​พระยาห์เวห์

8 พระยาห์เวห์​พูดว่า “เรา​จะ​ผิวปาก​เหมือน​ผู้เลี้ยงแกะ​เรียก​พวกเขา​เข้ามา​รวมกัน​เพราะ​เรา​ไถ่​พวกเขา​แล้ว และ​พวกเขา​จะ​มี​จำนวน​มากมาย​เหมือนกับ​แต่ก่อน 9 เรา​หว่าน​พวกเขา​ไปทั่ว​อย่าง​กับ​เมล็ดพืช แต่​พวกเขา​จะ​ระลึก​ถึง​เรา​ใน​ที่​ห่างไกล​เหล่านั้น พวกเขา​และ​ลูกๆ​จะ​มี​ชีวิต​รอด​กลับมา 10 เรา​จะ​นำ​พวกเขา​กลับ​มา​จาก​แผ่นดิน​อียิปต์ เรา​จะ​รวบรวม​พวกเขา​มา​จาก​อัสซีเรีย เรา​จะ​นำ​พวกเขา​มา​ยัง​แผ่นดิน​กิเลอาด​และ​เลบานอน เพราะ​แผ่นดิน​อิสราเอล​ของ​พวกนั้น​จะ​มี​คน​เต็ม​ไปหมด​จน​ไม่มี​ที่​เพียงพอ​สำหรับ​พวกเขา​แล้ว 11 พวกเขา​จะ​เดิน​ลอด​ทะเล​แห่ง​ความทุกข์ พวกเขา​จะ​ตี​คลื่น​ใน​ทะเล​นั้น ส่วน​ที่​ลึก​ที่สุด​ของ​แม่น้ำไนล์​จะ​แห้งไป ความเย่อหยิ่ง​จองหอง​ของ​อัสซีเรีย​จะ​ตกต่ำ​ลง และ​คทา​แห่ง​อำนาจ​ของ​อียิปต์​จะ​ถูก​เอาไป 12 เรา​จะ​ทำ​ให้​คน​ของเรา​เข้มแข็ง​ขึ้น​ใน​พระยาห์เวห์ และ​พวกเขา​จะ​เดิน​ลุย​ออกไป​ใน​นาม​ของเรา” พระยาห์เวห์​พูดว่า​อย่างนั้น

11

พระเจ้า​จะ​ลงโทษ​ชนชาติ​อื่นๆ

1 เลบานอน เปิด​พวก​ประตู​ของเจ้า

เพื่อ​ไฟ​จะ​ได้​เผาผลาญ​พวก​สนซีดาร์+ 11:1 สนซีดาร์ ต้นไม้​นี้​และ​ต้น​อื่นๆ​ที่​กล่าว​ถึง​ใน​ข้อ​ต่างๆ​นี้ เปรียบเทียบ​ถึง​พวกผู้นำ​ทาง​การเมือง​ของ​ประเทศ​เพื่อน​บ้าน​ของ​อิสราเอล ของเจ้า

2 ต้นสน​จูนิเปอร์ ร้อง​โหยหวน​ซะ

เพราะ​ต้นสน​ซีดาร์​ได้​ล้มลง​แล้ว

เพราะ​พวก​ต้นไม้​ที่​โอ่อ่า​สูง​ใหญ่​ถูก​ทำลาย​ลงแล้ว

พวก​ต้นโอ๊ก​ของ​บาชาน​ร้อง​โหยหวน​ซะ​เพราะ​ป่าดงดิบ​ถูก​โค่น​ลงแล้ว

3 ฟัง​เสียง​ร้องไห้​คร่ำครวญ​ของ​พวกผู้เลี้ยง​สิ

เพราะ​ทุ่งหญ้า​อัน​รุ่งโรจน์​ทั้งหลาย​ของ​พวกเขา​ถูก​ทำลาย​ไปแล้ว

ฟัง​เสียง​ร้อง​คำราม​ของ​พวกสิงโต​สิ

เพราะ​พุ่มไม้​หนา​ของ​แม่น้ำ​จอร์แดน​ถูก​ทำลาย​ไปแล้ว

ผู้เลี้ยง​ที่​เลว​กับ​ผู้เลี้ยง​ที่ดี

4 นี่​คือ​สิ่ง​ที่​พระยาห์เวห์​พระเจ้า​ของเรา​พูด คือ “ให้​เลี้ยงดู​แกะ​ที่​จะ​เอา​ไป​ฆ่า​นั้น​ให้ดี 5 คน​ที่​ซื้อ​พวกเขา​ไป​ก็​ฆ่า​พวกเขา​โดย​ไม่​รู้สึก​เสียใจ ส่วน​คน​ที่​ขาย​พวกแกะ​ก็​พูดว่า ‘สรรเสริญ​พระยาห์เวห์ เพราะ​ข้าพเจ้า​ร่ำรวย​แล้ว’ และ​พวก​คน​ที่​เลี้ยงแกะ​นั้น​ก็​ไม่​รู้สึก​สงสาร​แกะ​ที่​พวกเขา​เลี้ยงมา+ 11:5 คน​ที่​เลี้ยง … เขา​เลี้ยงมา ส่วน​นี้​ที่​พูด​เกี่ยวกับ​ผู้เลี้ยงแกะ เป็น​การพูด​เหน็บแนม พวกผู้นำ​ของ​ยูดาห์​เปรียบ​เหมือน​ผู้เลี้ยงแกะ ส่วน​พวกแกะ​ก็​คือ​ประชาชน​ของเขา แต่​ผู้เลี้ยง​ชุดนี้​สนใจ​แต่​จะ​ขุนแกะ​ให้​อ้วนพี เพื่อ​เอา​ไป​ฆ่า​กิน6 ดังนั้น​เรา​จะ​ไม่​สงสาร​คน​พวกนั้น​ที่​อาศัย​อยู่​ใน​แผ่นดิน​ยูดาห์​อีกต่อไป เรา​จะ​หัน​ประชาชน​ทั้งหมด​ให้​ต่อต้าน​กันเอง แล้ว​จะ​มอบ​พวกเขา​ไว้​ใต้​อำนาจ​ของ​พวก​ผู้ครอบ​ครอง​เขา พวก​ผู้ครอบ​ครอง​นี้​จะ​บดขยี้​แผ่นดิน​นี้ และ​เรา​จะ​ไม่ช่วย​ให้​ใคร​รอดพ้น​จาก​เงื้อมมือ​ของ​พวกนั้น​เลย” พระยาห์เวห์​พูดว่า​อย่างนั้น

7 แกะ​ที่​จะ​เอา​ไป​ฆ่า​นั้น ผม​ได้​เลี้ยง​พวกเขา​แทน​พวก​พ่อค้า​แกะ ผม​เอา​ไม้เท้า​มา​สองอัน เรียก​อันหนึ่ง​ว่า “ความเมตตาปรานี” และ​เรียก​อีกอัน​ว่า “ความเป็น​หนึ่งเดียว” และ​ผม​ได้​เลี้ยงดู​แกะ​เหล่านั้น​ด้วย​ไม้เท้า​ทั้งสอง​นี้ 8 ผม​กำจัด​ผู้เลี้ยง​ไป​สามคน​ใน​เดือนเดียว ผม​เริ่ม​หมด​ความอดทน​ต่อ​แกะ และ​พวกเขา​ก็​ดูหมิ่น​ผม​ด้วย 9 แล้ว​ผม​พูด​ว่า “เรา​จะ​ไม่​เลี้ยงดู​พวก​เจ้า​อีก​แล้ว ปล่อย​ให้​แกะ​ที่​กำลัง​จะ​ตาย ตาย​ไป​ซะ และ​ปล่อย​ตัว​ที่​กำลัง​จะ​ถูก​ทำลาย ถูก​ทำลาย​ไปซะ และ​ให้​ตัว​ที่​ยัง​เหลืออยู่​นั้น​กิน​เนื้อ​ของ​กันและกัน” 10 แล้ว​ผม​ก็​เอา​ไม้เท้า​อัน​ที่​มี​ชื่อ​ว่า “ความเมตตาปรานี” และ​หัก​มัน​เป็น​สองท่อน เพื่อ​แสดง​ให้​เห็น​ว่า​เรา​ยกเลิก​ข้อตกลง​ที่​เรา​ได้​ทำ​ไว้​กับ​ประชาชน​ทั้งหมด 11 ดังนั้น​ข้อตกลง​จึง​ถูก​ยกเลิก​ใน​วันนั้น และ​พวก​พ่อค้าสัตว์​ที่​กำลัง​มอง​ผม​อยู่ ก็​รู้ว่า นี่​คือ​ถ้อยคำ​ของ​พระยาห์เวห์

12 ผม​พูด​กับ​พวกเขา​ว่า “ถ้า​พวกเจ้า​อยาก​จ่าย​ค่าแรง​ให้​กับผม ก็​จ่ายมา แต่​ถ้า​ไม่อยาก​จ่าย​ก็​ไม่ต้อง​จ่าย” แล้ว​พวกเขา​ก็​จ่าย​ค่าแรง​ให้​กับ​ผม​เป็น​เงิน​สามสิบ​แผ่น 13 พระยาห์เวห์​พูด​กับ​ผม​ว่า “โยน​เงิน​นั้น​ลง​ไป​ใน​กล่องถวาย​ซะ เพราะ​นั่นแหละ​เป็น​ค่าตัว​ที่​เขา​ตี​ให้​กับเรา มัน​แสน​จะ​มากมาย​เสีย​เหลือเกิน”+ 11:13 มัน​แสน​จะ​มากมาย​เสีย​เหลือเกิน พระยาห์เวห์​กำลัง​พูดประชด​พวกเขา ผม​จึง​เอา​เงิน​สามสิบ​แผ่น​นั้น​ไป​โยน​ลง​ใน​กล่องถวาย​ใน​วิหาร​ของ​พระยาห์เวห์ 14 จากนั้น​ผม​ได้​หัก​ไม้เท้า​อัน​ที่สอง​ที่​มี​ชื่อว่า “ความเป็น​หนึ่งเดียว” เพื่อ​ให้​เห็น​ว่า​ผม​ได้​ทำลาย​ความเป็นพี่น้อง​กัน​ระหว่าง​ชาวยูดาห์​กับ​ชาว​อิสราเอล​แล้ว

15 พระยาห์เวห์​พูด​กับ​ผม​ว่า “ให้​เอา​เครื่องมือ​ของ​ผู้เลี้ยง​ที่​โง่เขลา​มา 16 เพราะ​เรา​กำลัง​จะ​แต่งตั้ง​ผู้เลี้ยงแกะ​คนใหม่​ใน​แผ่นดิน​นี้ ผู้เลี้ยง​คนใหม่​นี้​จะ​ไม่สนใจ​พวกแกะ​ที่​กำลัง​จะ​ตาย จะ​ไม่​ไป​ตามหา​ตัว​ที่​หลงหาย จะ​ไม่​เยียวยา​รักษา​ตัว​ที่​บาดเจ็บ จะ​ไม่​เลี้ยงดู​ตัว​ที่​แข็งแรง แต่​จะ​กิน​เนื้อ​ของ​ตัว​ที่​อ้วนพี​เหล่านั้น และ​ฉีกกิน​แม้แต่​กีบเท้า​ของ​แกะ​พวกนั้น”

17 เฮ้ย เจ้า​ผู้เลี้ยงแกะ​ที่​ไร้ค่า

ผู้ที่​ทอดทิ้ง​ฝูงแกะ

ขอ​ให้​ดาบ​ตี​แขน​ของเจ้า

แทง​ตา​ข้างขวา​ของเจ้า

ขอให้​แขน​ของเจ้า​ลีบไป​อย่าง​สิ้นเชิง

ขอให้​ตา​ข้างขวา​ของเจ้า​บอดสนิท

12

ชาวเยรูซาเล็ม​จะ​เฉลิม​ฉลอง​กัน

1 ถ้อยคำ​ของ​พระยาห์เวห์​ที่​เกี่ยวกับ​อิสราเอล พระยาห์เวห์​ผู้​ขึง​แผ่นฟ้า​และ​ตั้ง​รกราก​แผ่นดิน​โลก ผู้ที่​สร้าง​วิญญาณ​ที่​อยู่​ใน​มนุษย์ พระองค์​พูดว่า 2 “เรา​กำลัง​จะ​ทำ​ให้​เยรูซาเล็ม​กลาย​เป็น​ถ้วย​เหล้าองุ่น ที่​ทำ​ให้​ชนชาติ​ต่างๆ​ที่​อยู่​ล้อมรอบ​เมา​โซเซ และ​ความ​ทุกข์ทรมาน​นี้​จะ​ตก​กับ​ยูดาห์​ด้วย เมื่อ​เยรูซาเล็ม​ถูก​ล้อมไว้ 3 ใน​วันนั้น​เรา​จะ​ทำ​ให้​เยรูซาเล็ม​กลาย​เป็น​หิน​ที่​หนักอึ้ง​ที่​ไม่มี​ใคร​ยกไหว ทุกคน​ที่​พยายาม​จะ​ยกมัน​จะ​บาดเจ็บ​สาหัส และ​ทุกๆ​ชนชาติ​ใน​โลกนี้​จะ​รวมตัว​กัน​มา​ต่อต้าน​มัน”

4 พระยาห์เวห์​พูดว่า “แต่​ใน​วันนั้น เรา​จะ​ทำ​ให้​ม้า​ทุกตัว​ตกใจ​กลัว เรา​จะ​ทำ​ให้​ทหาร​ที่​ขี่​ทุกคน​บ้าคลั่ง แต่​เรา​จะ​คอย​เฝ้าดู​คนยูดาห์ และ​เรา​จะ​ทำให้​ม้า​ทุกตัว​ของ​ศัตรู​ตาบอด​ไป 5 พวกผู้นำ​ตระกูล​ต่างๆ​ของ​ยูดาห์​จะ​คิด​ในใจ​ว่า ‘ที่​พลเมือง​ของ​เยรูซาเล็ม​เข้มแข็ง ก็​เพราะ​พวกเขา​มี​พระยาห์เวห์​ผู้มีฤทธิ์ทั้งสิ้น เป็น​พระเจ้า​นั่นเอง’” 6 พระยาห์เวห์​พูดว่า “ใน​วันนั้น​เรา​จะ​ทำ​ให้​พวกผู้นำ​ตระกูล​ต่างๆ​ของ​ยูดาห์​เป็น​เหมือน​ถาด​ใส่​ถ่าน​ร้อนแดง เป็น​เหมือน​คบเพลิง​ท่ามกลาง​มัดฟาง พวกผู้นำ​นั้น​จะ​เผาผลาญ​ชนชาติ​ทั้งหลาย​ที่​อยู่​รอบๆ​ทั้ง​ซ้ายขวา และ​คน​เยรูซาเล็ม​จะ​อยู่​อย่าง​ปลอดภัย​ต่อไป​ใน​ที่​ของเขา​คือ​ใน​เมือง​เยรูซาเล็ม”

7 พระยาห์เวห์​จะ​ให้​ชัยชนะ​กับ​ตระกูล​ของ​ยูดาห์​ก่อน เพื่อ​เกียรติยศ​ของ​ครอบครัว​ดาวิด​และ​ความรุ่งโรจน์​ของ​ชาว​เยรูซาเล็ม จะ​ไม่​เกินหน้า​เกินตา​เผ่า​ของ​ยูดาห์​ไป 8 ใน​วันนั้น พระยาห์เวห์​จะ​เป็น​โล่​ให้​กับ​ชาว​เยรูซาเล็ม คน​ที่​อ่อนแอ​ที่สุด​ของ​พวกเขา​ก็​จะ​เข้มแข็ง​เท่า​ดาวิด และ​ครอบครัว​ของ​ดาวิด​ก็​จะ​เป็น​เหมือน​พระเจ้า เป็น​เหมือน​ทูตสวรรค์​ของ​พระยาห์เวห์​ที่​นำหน้า​พวกเขา

9 พระยาห์เวห์​พูดว่า “ใน​วันนั้น​เรา​จะ​ทำลาย​ทุก​ชนชาติ​ที่​มา​ต่อต้าน​เยรูซาเล็ม

ชาวเยรูซาเล็ม​จะ​ไว้ทุกข์ให้​กับ​ผู้ที่​ถูกแทง

10 เรา​จะ​เท​วิญญาณ​แห่ง​ความเมตตา​สงสาร​และ​การวิงวอน​ลง​บน​ครอบครัว​ของ​ดาวิด​และ​ลง​บน​ชาว​เยรูซาเล็ม พวกเขา​จะ​แสวงหา​การอภัยโทษ​จาก​เรา​ผู้​ที่​พวกเขา​แทง และ​พวกเขา​จะ​ร้องไห้​เสียใจ​ให้​กับ​เรา เหมือนกับ​ร้องไห้​ให้​กับ​ลูกโทน​ที่​ตายไป และ​พวกเขา​จะ​ร้อง​อย่าง​ขมขื่น​เหมือนกับ​ร้องให้​กับ​ลูกหัวปี​ที่​ตายไป 11 ใน​วันนั้น​จะ​มี​การไว้ทุกข์​ที่​ยิ่งใหญ่​ใน​เยรูซาเล็ม​เหมือนกับ​การไว้ทุกข์​ให้​กับ​ฮาดัดริมโมน+ 12:11 ฮาดัดริมโมน อาจจะ​เป็น​พระเจ้า​แห่ง​พายุ​ของ​คน​คานาอัน พวก​คานาอัน​จะ​ทำ​พิธี​ไว้ทุกข์​ใน​ช่วง​ที่​แห้งแล้ง​เหมือนกับ​พระองค์​นี้​ได้​ตายไป หรือ​คำนี้​อาจ​จะ​เป็น​ชื่อ​ของ​หมู่บ้าน​หนึ่ง​ใน​ที่ราบ​เมกิดโด​ใน​ที่ราบ​เมกิดโด 12 แต่ละ​ตระกูล​ใน​แผ่นดิน​ยูดาห์ ต่างคน​ต่าง​ก็​แยก​กัน​ไว้ทุกข์ ไม่ว่า​จะ​เป็น​ตระกูล​ดาวิด ตระกูล​นาธัน ตระกูล​เลวี หรือ​ตระกูล​ซีเมโอน รวมทั้ง​ตระกูล​อื่นๆ​ที่เหลือ​ทั้งหมด พวกผู้ชาย​และ​พวกเมียๆ​ของเขา ต่างคน​ต่าง​แยก​กัน​ไว้ทุกข์ ไม่​รวมกัน”

13

1 ใน​วันนั้น​จะ​มี​ตาน้ำ​เกิดขึ้น​มา​ให้​กับ​ครอบครัว​ของ​ดาวิด​และ​ชาว​เยรูซาเล็ม เป็น​น้ำพุ​สำหรับ​ชำระ​ล้าง​ความบาป​และ​ความ​ไม่บริสุทธิ์

พวก​รูปเคารพ​และ​ผู้พูดแทนพระเจ้าจอม​ปลอม​จะ​หมดไป

2 พระยาห์เวห์​ผู้มีฤทธิ์ทั้งสิ้น​พูดว่า “ใน​วันนั้น เรา​จะ​ลบ​ชื่อ​ต่างๆ​ของ​พวก​รูปเคารพ​ทั้งหมด​ไป​จาก​แผ่นดิน​นี้ และ​จะ​ไม่มี​ใคร​ระลึกถึง​พวกมัน​อีก​ต่อไป​แล้ว พวก​ผู้พูดแทนพระเจ้า​จอม​ปลอม​และ​วิญญาณ​ที่​ไม่บริสุทธิ์ เรา​จะ​ไล่​ให้​พ้น​ไป​จาก​แผ่นดิน 3 ถ้า​มี​ใคร​ที่​ยัง​ไม่ยอม​หยุด​พูด​แทน​พระเจ้า​แบบ​ผิดๆ พ่อแม่​ที่​ให้​เขา​เกิด​มา​จะ​พูดว่า ‘เจ้า​จะ​ต้อง​ตาย เพราะ​เจ้า​พูด​ผิดๆ​ใน​นาม​ของ​พระยาห์เวห์’ แล้ว​พ่อแม่​ที่​ให้​เขา​เกิด​มา​จะ​แทง​เขา​หาก​เขา​ยัง​ขืน​พูด​แทน​พระเจ้า​อีก 4 ใน​วันนั้น ผู้พูดแทนพระเจ้า​จอม​ปลอม​แต่ละคน​จะ​ละอาย​ที่​จะ​บอก​คนอื่น​ว่า​เขา​เห็น​อะไร​ใน​นิมิต และ​พวกเขา​จะ​ไม่​ใส่​เสื้อคลุม​ของ​ผู้พูดแทนพระเจ้า​ที่​ทำ​จาก​ขน เพื่อ​หลอกลวง​คนอื่น​อีก 5 ผู้พูดแทนพระเจ้า​แต่ละคน​จะ​พูดว่า ‘ผม​ไม่ใช่​ผู้พูดแทนพระเจ้า ผม​เป็น​แค่​ชาวนา เพราะ​ที่ดิน​นี้​เป็น​ของผม​ตั้งแต่​หนุ่ม​แล้ว’ 6 และ​ถ้า​มี​คน​ถาม​เขา​ว่า ‘แล้ว​แผลเป็น​ที่​หน้าอก+ 13:6 แผลเป็น​ที่​หน้าอก อาจจะ​เป็น​แผล​รอย​ถูก​เฆี่ยน​เพราะ​หลอก​ว่า​เป็น​ผู้พูดแทนพระเจ้า หรือ อาจจะ​เป็น​แผล​ที่​เกิด​จาก​การ​ตี​ตัวเอง​ตอน​พูด​แทน​พระเจ้า​ทั้งหลาย​ของ​คน​ต่าง​ชาติ ดู​เพิ่มเติม​ได้​จาก 1 พงศ์กษัตริย์ 18:28​พวกนี้​เกิด​จาก​อะไร’ เขา​จะ​ตอบว่า ‘ผม​ได้รับ​บาด​เจ็บ​ที่​บ้าน​เพื่อน’”

พระยาห์เวห์​จะ​หลอม​คน​ของ​พระองค์ให้​บริสุทธิ์

7 พระยาห์เวห์​ผู้มีฤทธิ์ทั้งสิ้น​พูดว่า

“ดาบเอ๋ย​ลุก​ขึ้นมา ต่อสู้​กับ​ผู้เลี้ยง​ของเรา ต่อสู้​กับ​เพื่อนรัก​ของเรา

ตี​ผู้เลี้ยง เพื่อ​แกะ​จะ​ได้​กระจัด​กระจาย​ไป

และ​เรา​จะ​ลงโทษ​แกะ​ตัวเล็ก​ตัวน้อย​เหล่านี้”

8 พระยาห์เวห์​พูดว่า “คน​สอง​ในสาม​ของ​แผ่นดิน​นี้​จะ​ถูก​กำจัด​และ​ตายไป

และ​จะ​เหลือ​หนึ่ง​ในสาม​ใน​แผ่นดิน

9 เรา​จะ​เอา​ที่​เหลือ​หนึ่ง​ในสาม​นั้น​ใส่​เข้าไป​ใน​ไฟ เรา​จะ​หลอม​พวกเขา​เหมือนกับ​หลอม​เงิน

เรา​จะ​ทดสอบ​พวกเขา​เหมือนกับ​ทดสอบ​ทองคำ​เพื่อ​ให้​มัน​บริสุทธิ์”

แล้ว​พวกเขา​จะ​ร้องขอ​ให้​เรา​ช่วย

และ​เรา​จะ​ตอบ​พวกเขา​ว่า “พวกเจ้า​เป็น​คน​ของเรา”

พวกเขา​จะ​พูดว่า “พระยาห์เวห์​เป็น​พระเจ้า​ของเรา”

14

พระยาห์เวห์​จะ​เป็น​กษัตริย์​ของ​โลกนี้

1 ดูสิ วันเวลา​ของ​พระยาห์เวห์​กำลัง​มา และ​ของ​ที่​มีค่า​ของเจ้า​ที่​ถูก​ปล้น​ไป​จะ​ถูก​แบ่ง​ตรงหน้า​ของเจ้า 2 เรา​จะ​รวบรวม​ชนชาติ​ทั้งหมด​มา​ต่อสู้​กับ​เมือง​เยรูซาเล็ม เมือง​จะ​ถูก​ยึด บ้าน​ต่างๆ​จะ​ถูกปล้น และ​ผู้หญิง​จะ​ถูก​ข่มขืน ครึ่งหนึ่ง​ของ​เมือง​จะ​ถูก​จับ​ไป​เป็นเชลย แต่​คน​ที่เหลือ​จะ​ไม่ถูก​กำจัด​ไป​จาก​เมือง 3 แล้ว​พระยาห์เวห์​ก็​จะ​ออก​ไป​สู้รบ​กับ​ชนชาติ​ต่างๆ​เหล่านั้น เหมือนกับ​ที่​พระองค์​ทำ​ประจำ​ใน​ช่วง​สงคราม 4 ใน​วันนั้น เท้า​ของ​พระองค์​จะ​เหยียบ​อยู่​บน​ภูเขา​มะกอกเทศ ที่​อยู่​ทาง​ทิศตะวันออก​ของ​เมือง​เยรูซาเล็ม และ​ภูเขา​มะกอกเทศ​จะ​ถูก​แบ่ง​ออก​เป็น​สองส่วน​จาก​ทิศตะวันออก​ไป​ทิศตะวันตก และ​จะ​มี​หุบเขา​ที่​กว้าง​มาก​เกิดขึ้น​ระหว่าง​กลาง ภูเขา​ซีกหนึ่ง​จะ​แยก​ไป​ทางเหนือ อีก​ซีกหนึ่ง​จะ​แยก​ไป​ทางใต้ 5 แล้ว​พวกเจ้า​จะ​ได้​หนี​ไป​ใน​ระหว่าง​หุบเขา​นี้​ใน​ภูเขา​ของ​พระยาห์เวห์ ซึ่ง​จะ​ไป​ไกล​ถึง​อาซาล+ 14:5 ไป​ไกล​ถึง​อาซาล ความหมาย​ใน​ภาษา​ฮีบรู​ยัง​ไม่แน่ชัด พวกเจ้า​จะ​หนี​เหมือน​ตอน​ที่​หนี​แผ่นดิน​ไหว​ใน​ช่วง​ที่​อุสซียาห์​เป็น​กษัตริย์​ของ​ยูดาห์ แล้ว​พระยาห์เวห์​พระเจ้า​ของผม​จะ​มา​พร้อม​กับ​พวก​ทูตสวรรค์​ที่​ศักดิ์สิทธิ์​ของ​พระองค์

6 ใน​วันนั้น​จะ​ไม่ร้อน​ไม่หนาว ไม่มี​น้ำค้าง​แข็งตัว แต่​มัน​จะ​เป็น​กลางวัน​ตลอดเวลา (มี​แต่​พระยาห์เวห์​เท่านั้น​ที่​รู้​ว่า​มัน​จะ​เกิดขึ้น​เมื่อไหร่) จะ​ไม่มี​กลางวัน​หรือ​กลางคืน แต่​จะ​มี​แสงสว่าง​ตลอด​แม้แต่​ใน​กลางคืน 8 ใน​วันนั้น​น้ำ​จะ​ไหล​ออกไป​จาก​เมือง​เยรูซาเล็ม น้ำ​ครึ่งหนึ่ง​จะ​ไหล​ไปลง​ทะเล​ตาย​ทาง​ทิศ​ตะวันออก น้ำ​อีก​ครึ่งหนึ่ง​จะ​ไหล​ไปลง​ทะเล​เมดิเตอร์เรเนียน​ทาง​ทิศ​ตะวันตก มัน​จะ​ไหล​ทั้ง​หน้าร้อน​และ​หน้าหนาว​ไม่​หยุดหย่อน 9 พระยาห์เวห์​จะ​เป็น​กษัตริย์​ของ​โลกนี้ และ​ใน​วันนั้น​พระยาห์เวห์​จะ​เป็น​พระเจ้า​เพียง​องค์เดียว​ที่​ผู้คน​กราบไหว้ 10 แผ่นดิน​ทั้งหมด​รอบๆ​เมือง​เยรูซาเล็ม จะ​กลายเป็น​ที่ราบ​จาก​เกบา​ถึง​ริมโมน​ทาง​ตอนใต้​ของ​เยรูซาเล็ม แต่​เมือง​เยรูซาเล็ม​ยัง​จะ​สูงเด่น​และ​ตั้ง​อยู่​ใน​ที่เดิม​ของมัน คือ​จาก​ประตู​เบนยามิน​ไป​ถึง​ประตู​ตรง​หัวมุม ที่​เคย​มี​ประตู​มาก่อน และ​จาก​หอคอย​ฮานันเอล​ไป​จนถึง​บ่อย่ำองุ่น​ทั้งหลาย​ของ​กษัตริย์ 11 ประชาชน​จะ​อาศัย​อยู่​ที่นั่น และ​มัน​จะ​ไม่​ถูก​สาปแช่ง​ให้​โดน​ทำลาย​อีกต่อไป และ​เยรูซาเล็ม​ก็​จะ​อยู่​อย่าง​ปลอดภัย

12 ต่อไปนี้​จะ​เป็น​ภัยพิบัติ​ที่​พระยาห์เวห์​จะ​ทำ​ให้​เกิดขึ้น​กับ​ทุกคน​ที่​มา​ทำ​สงคราม​กับ​เยรูซาเล็ม คือ พระองค์​จะ​ทำ​ให้​ร่าง​ของ​ศัตรู​เน่า​คา​ขา​ที่​ยัง​ยืน​อยู่ ดวงตา​ของ​ศัตรู​ก็​จะ​เน่า​คา​เบ้า ลิ้น​ก็​จะ​เน่า​คา​ปาก 13 ใน​วันนั้น​พระยาห์เวห์​จะ​ทำ​ให้​พวกเขา​สับสน​วุ่นวาย พวกเขา​จะ​สู้รบ​กัน​อย่าง​ประชิด​ตัว 14 แม้แต่​คนยูดาห์​จะ​มา​ต่อสู้​กับ​เมือง​เยรูซาเล็ม และ​ทรัพย์​สมบัติ​ของ​ชนชาติ​ทั้งหมด​รอบข้าง​ก็​จะ​ถูก​รวบรวม​มา มัน​จะ​มี​จำนวน​มหาศาล ทั้ง​ทองคำ เงิน และ​เสื้อผ้า 15 ภัยพิบัติ​อย่างเดียว​กันนี้​จะ​เกิดขึ้น​กับ​ม้า ล่อ อูฐ​และ​ลา รวมทั้ง​สัตว์​ทุกตัว​ที่​อยู่​ใน​ค่าย​พวกนั้น​ก็​จะ​เจอ​ภัยพิบัติ​แบบ​เดียวกัน

16 ทุกคน​จาก​ทุก​ชนชาติ​ที่​เคย​โจมตี​เยรูซาเล็ม ที่​รอด​จาก​ภัยพิบัติ จะ​ขึ้น​มา​เยรูซาเล็ม​ทุกๆปี เพื่อ​นมัสการ​กษัตริย์​คือ​พระยาห์เวห์​ผู้มีฤทธิ์ทั้งสิ้น และ​จะ​ร่วม​เฉลิม​ฉลอง​เทศกาลอยู่เพิง 17 ถ้า​มี​เผ่า​ไหน​ใน​โลกนี้ ไม่ยอม​ขึ้นมา​เยรูซาเล็ม​เพื่อ​นมัสการ​กษัตริย์​คือ​พระยาห์เวห์​ผู้มีฤทธิ์ทั้งสิ้น ก็​จะ​ไม่มี​ฝนตก​ลงมา​ให้​กับ​พวกเขา 18 ถ้า​ประชาชน​ของ​อียิปต์​ไม่ยอม​ขึ้นมา​เมือง​เยรูซาเล็ม พระยาห์เวห์​ก็​จะ​ให้​ภัยพิบัติ​ที่​เคย​เกิด​กับ​ชนชาติ​อื่นๆ​ที่​ไม่ยอม​ขึ้นมา​ร่วม​เฉลิม​ฉลอง​เทศกาล​อยู่เพิง เกิดขึ้น​กับ​คนอียิปต์​พวกนั้น​ด้วย 19 นี่​จะ​เป็น​โทษ​ของ​คนอียิปต์ และ​ชน​ทุกชาติ​ที่​ไม่ยอม​ขึ้นมา​ร่วม​เฉลิม​ฉลอง​เทศกาล​อยู่เพิง

20 ใน​วันนั้น แม้แต่​กระพรวน​ที่​ติด​ม้า จะ​มี​คำ​จารึก​ว่า “เป็น​ของ​ศักดิ์สิทธิ์​สำหรับ​พระยาห์เวห์” และ​พวก​หม้อหุงต้ม​ใน​วิหาร​ของ​พระยาห์เวห์ จะ​ต้อง​ถือ​ว่า​ศักดิ์สิทธิ์ เหมือนกับ​ชาม​ประพรม​ต่างๆ​ที่​ตั้ง​อยู่​ต่อหน้า​แท่นบูชา 21 หม้อหุงต้ม​ทุกๆใบ​ใน​เยรูซาเล็ม​และ​ใน​ยูดาห์​จะ​ต้อง​ศักดิ์สิทธิ์​ให้​กับ​พระยาห์เวห์​ผู้มีฤทธิ์ทั้งสิ้น คนทั้งหมด​ที่​เอา​สัตว์​มา​ถวาย​เป็น​เครื่อง​บูชา จะ​สามารถ​มา​ใช้​หม้อหุงต้ม​เหล่านี้​ไป​ต้ม​เนื้อ​จาก​เครื่อง​บูชา​ที่​พวกเขา​นำ​มา​ถวาย ใน​วันนั้น​จะ​ไม่มี​พวก​พ่อค้า​มา​ขาย​หม้อหุงต้ม​ศักดิ์สิทธิ์​ใน​วิหาร​ของ​พระยาห์เวห์​ผู้มีฤทธิ์ทั้งสิ้น​อีกต่อไป