ปัญญาจารย์

คำนำ

ชีวิต​นั้น​สั้นนัก ให้​สนุก​สนาน​กับมัน​เท่าที่​จะ​เป็น​ไปได้ ชีวิต​เป็น​ของขวัญ​ที่​พระเจ้า​ให้​กับ​ทุกคน และ​มนุษย์​ไม่มี​ความหวัง​อะไร​ได้​มาก​ไป​กว่า​ความสุข​ใน​ชีวิต​ที่​มี​อยู่นี้ แต่​มนุษย์​กลับ​ไป​ทุ่มเท​กับ​สิ่งต่างๆ​ที่​ทำลาย​ความสุข​ใน​ชีวิตนี้​ที่​พระเจ้า​ให้มา เพราะ​อย่างนี้​มนุษย์​ก็เลย​ลืม​สิ่ง​ที่​สำคัญ​ที่สุด​ใน​ชีวิต​ไป

ใน​หนังสือ​ปัญญาจารย์​มี​บางตอน​พูด​ขัดแย้ง​กับ​สิ่ง​ที่​หลายคน​ใน​ยุค​โบราณ​นั้น​เชื่อกัน เช่น มี​หลาย​ข้อ​ใน​หนังสือ​สุภาษิต​ที่​พูด​ทำนอง​ว่า​ทำดี​ได้ดี ทำชั่ว​ได้ชั่ว แต่​หนังสือ​ปัญญาจารย์​ย้อน​ว่า​คนชั่ว​ได้ดี คนดี​ได้ชั่ว​มี​ถมไป

อาจารย์​ที่​เขียน​หนังสือ​ปัญญาจารย์​ได้​ใช้​ประสบการณ์​ใน​ชีวิต​ของ​กษัตริย์​ซาโลมอน​เพื่อ​สอน​บทเรียน​ให้​กับ​ผู้อ่าน

ใน​สองบท​แรก​ของ​หนังสือ​ปัญญาจารย์​นี้ อาจารย์​คนนี้​ได้​พูด​ราวกับ​ว่า​ตัวเขาเอง​เป็น​กษัตริย์​ซาโลมอน แต่​อาจารย์​คนนี้​คง​ไม่ใช่​กษัตริย์​ซาโลมอน ใน​สมัย​โบราณ​นั้น พวก​นักเรียน​และ​พวก​อาจารย์​ชอบ​พูด​ราวกับ​ว่า​ตัวเอง​เป็น​คนนั้น​คนนี้​ที่​มี​ชื่อเสียง ซึ่ง​เป็น​การ​เรียนรู้​แบบหนึ่ง​ใน​สมัยนั้น

กษัตริย์​ซาโลมอน​ตาย​ใน ปี 931 ก่อน ค.ศ. พระองค์​มี​อำนาจ​และ​ชื่อเสียง​มาก มี​ทรัพย์​สมบัติ​มากมาย มี​ภรรยา​เจ็ดร้อย​คน นางบำเรอ​อีก​สามร้อย​คน พระองค์​สร้าง​หลายสิ่ง​หลาย​อย่าง เขียน​สุภาษิต​และ​ร้อยกรอง​มากมาย แต่​ทั้งหมด​นี้​ก็​ไม่เที่ยงแท้ เพราะ​เมื่อ​พระองค์​ตาย อาณาจักร​ของ​พระองค์​ก็​แตก​สลาย​อย่าง​รวดเร็ว เพราะ​ลูกชาย​ของ​พระองค์​ขาด​สติปัญญา​ใน​การ​ปกครอง

หนังสือ​ปัญญาจารย์ เขียน​ขึ้นมา​จาก​สิ่ง​ที่​เกิดขึ้น​ภายใต้​ดวง​อาทิตย์​นี้​ที่​อาจารย์​คนนี้​สังเกต​เห็น เขา​ไม่ได้​พูด​ถึง​ความหวัง​ที่​พระเจ้า​ให้​คริสเตียน​มี​ใน​ชีวิต​หน้า เขา​ตั้ง​คำถาม​สองข้อ​ใหญ่ๆ​ฝาก​ให้​ผู้อ่าน​คิด

คำถาม​แรก​คือ คนเรา​ได้​ประโยชน์​อะไร​บ้าง​จาก​การ​บากบั่น​ทำงาน​ภายใต้​ดวง​อาทิตย์​นี้ (ปญจ. 1:3)

ใน​บทที่ 1-6 เขา​สรุป​ออกมา​ว่า ทุกอย่าง​ไม่​เที่ยงแท้ ความหมาย​ที่​แท้จริง​ของ​ชีวิต​ไม่ได้​อยู่​ที่​งานหนัก​ที่​เราทำ หรือ​ความ​ร่ำรวย​หรือ​ทรัพย์​สมบัติ​ที่​เรา​มี หรือ​แม้แต่​การ​แสวงหา​ปัญญา ทั้งหมด​นี้​เหมือน​วิ่ง​ไล่​ตาม​ลม

คำถาม​ที่สอง​คือ ถ้า​อย่างนั้น​สิ่งไหน​จะ​ดี​สำหรับ​มนุษย์​ใน​ช่วงเวลา​อัน​แสนสั้น​ที่​เขา​มีชีวิต​อยู่ (ปญจ. 6:12)

บทที่ 7 เป็นต้นไป อาจารย์​คนนี้​เสนอ​ว่า​การ​หา​คำตอบ​ให้​กับ​ชีวิต​นั้น​มัน​ยุ่งยาก​มาก ดังนั้น​ทาง​ที่ดี​ให้​หยุด​ค้นหา​คำตอบ​และ​ให้​ไป​หา​ความสุข​กับ​การงาน การกิน​ดื่ม การ​คบ​เพื่อน และ​ครอบครัว เพราะ​ชีวิตนี้​เป็น​ของขวัญ​มา​จาก​พระเจ้า อีก​ไม่นาน​ก็​แก่​และ​ตาย​แล้ว อาจารย์​คนนี้​ก็​เลย​แนะนำ​ให้​คน​มี​ความสุข​ใน​วัย​หนุ่มสาว​และ​ให้​ขอบคุณ​พระเจ้า​สำหรับ​สิ่ง​ที่​พระองค์​ทรง​สร้าง

เล่มนี้​จบ​ด้วย​คำ​กำชับ​จาก​บรรณาธิการ​ว่า ให้​ทุกคน​ยำเกรง​และ​เชื่อฟัง​พระเจ้า และ​ยัง​เตือน​พวกเขา​ว่า​พระเจ้า​จะ​พิพากษา​การกระทำ​ทุกอย่าง​ของ​มนุษย์

1

1 นี่​คือ​คำสอน​ของ​อาจารย์​ผู้ที่​เป็น​ลูก​ของ​ดาวิด และ​เป็น​กษัตริย์​ใน​เมือง​เยรูซาเล็ม

2 อาจารย์​พูด​ว่า ทุกสิ่ง​ทุกอย่าง​ช่าง​ไม่เที่ยง​เอา​เสียเลย ไม่เที่ยง​จริงๆ​ทุกสิ่ง​ช่าง​ไม่เที่ยง 3 คนเรา​ได้​ประโยชน์​อะไร​บ้าง จาก​การ​บากบั่น​ทำงาน​ภายใต้​ดวง​อาทิตย์​นี้

จริงหรือ​ที่ว่า​เรา​กำลัง​พัฒนา

4 คน​รุ่นหนึ่ง​ตายไป อีก​รุ่นหนึ่ง​ก็​เกิดมา ใน​ขณะที่​โลก​ก็​ยังคง​อยู่​เหมือนเดิม​ตลอดไป 5 ดวง​อาทิตย์​ขึ้น แล้ว​ก็​ตก แล้ว​มัน​ก็​รีบ​กลับ​ไป​อยู่​ที่​จุดเดิม พร้อม​ที่​จะ​ขึ้น​มา​ใหม่

6 ลมพัด​ไป​ทาง​ทิศใต้ แล้ว​ก็​หัน​ไป​ทาง​ทิศเหนือ พัด​ไป​รอบๆ​และ​กลับ​มา​อีก เพราะ​มัน​มี​เส้นทาง​หมุนเวียน​ของมัน

7 แม่น้ำ​ลำธาร​ทุกสาย​ไหล​ลงสู่​ทะเล แต่​ทะเล​ก็​ไม่เคย​เต็ม แม่น้ำ​ลำธาร​ไหล​ลงมา​จาก​ที่ไหน พวกมัน​ก็​กลับ​ไป​ที่นั่น​และ​ไหล​กลับ​ลง​มา​อีก

8 คำพูด​ทุกอย่าง​ช่าง​น่า​เหนื่อยหน่าย

เพราะ​ไม่เห็น​มีใคร​พูด​อะไร​ใหม่​ขึ้น​มา​เลย

ตา​มอง​เท่าไหร่​ก็​ไม่เคย​อิ่ม

หู​ฟัง​เท่าไหร่​ก็​ไม่เคย​เต็ม

9 สิ่ง​ที่​เคย​เป็น​มา นั่นแหละ​คือ​สิ่ง​ที่​จะ​เกิดขึ้น​อีก สิ่ง​ที่​เคย​ทำ​มา นั่นแหละ​คือ​สิ่ง​ที่​จะ​ทำ​กันอีก ไม่มี​อะไร​ใหม่​ภายใต้​ดวง​อาทิตย์​นี้

10 อาจจะ​มี​คนหนึ่ง​พูด​ว่า “ดูนี่สิ มัน​เป็น​สิ่งใหม่” แต่​จริงๆ​แล้ว​มัน​ก็​มี​มา​ตั้งนาน​แล้ว​ก่อน​ที่​เรา​จะ​เกิด

11 คน​ใน​สมัยนี้​ไม่มีใคร​จดจำ​คน​ในอดีต

และ​คน​ใน​อนาคต​ก็​จะ​ไม่​จำ​คน​รุ่น​ก่อนหน้า​เขา​เหมือนกัน

จริงหรือ​ที่​ว่า​สติปัญญา​จะ​นำ​ความสุข​มาให้

12 ตัว​อาจารย์​เอง​เป็น​กษัตริย์​ใน​เมือง​เยรูซาเล็ม และ​ปกครอง​ชนชาติ​อิสราเอล​มา​หลายปี​แล้ว

13 เรา​ได้​ตั้งใจ​ใช้​สติปัญญา​เพื่อ​ค้นคว้า สำรวจ​ทุกสิ่ง​ที่​เกิดขึ้น​ภายใต้​ฟ้านี้ การ​ค้นคว้า​ที่​พระเจ้า​ให้​คน​ทำ​กันนี้ มัน​ยุ่งยาก​อย่าง​ร้ายกาจ และ​หา​ความสนุก​ไม่ได้​เลย

14 เรา​สังเกต​เห็น​การงาน​ทุกอย่าง​ที่​คน​ทำ​กัน​ภายใต้​ดวง​อาทิตย์​นี้​แล้ว​ค้นพบ​ว่า ทุกอย่าง​ไม่เที่ยง เหมือนกับ​ไล่​ตาม​ลม

15 สิ่ง​ที่​คดงอ​แล้ว จะ​ทำ​ให้​กลับ​มา​ตรง​อีก​ก็​ไม่ได้​แล้ว และ​สิ่ง​ที่​ไม่มี​ตัวตน​ก็​จะ​นับ​ไม่ได้

16 เรา​พูด​กับ​ตัวเอง​ว่า “เรา​ได้​กลาย​เป็นใหญ่ และ​มี​สติปัญญา​มากกว่า​กษัตริย์​ทุกองค์​ที่​ปกครอง​เยรูซาเล็ม​ก่อนหน้า​เรา จิตใจ​ของเรา​ก็​ได้​เจอ​กับ​สติปัญญา​และ​ความรู้​มากมาย”

17 เรา​เลย​ตั้งใจ​เรียนรู้​ทั้ง​สติปัญญา ความรู้ ความ​บ้าๆบอๆ​และ​ความ​โง่เขลา แล้ว​เรา​ก็​พบ​ว่า การเรียนรู้​นี้​ก็​ไม่ต่าง​อะไร​กับ​การวิ่ง​ไล่​ตาม​ลม 18 เพราะ​ยิ่ง​มี​สติปัญญา​มาก​เท่าใด ก็​ยิ่ง​หงุดหงิด​รำคาญ​มากขึ้น​เท่านั้น และ​ยิ่ง​รู้มาก ก็​จะ​ยิ่ง​ทุกข์มาก

2

ความสนุก​สนาน​ให้​ความสุข​แน่หรือ

1 เรา​พูด​กับ​จิตใจ​ว่า “มาเถอะ มา​ลอง​ลิ้มรส​ความ​สนุก​สนาน​กันดู และ​เจอ​กับ​สิ่งดีๆ” แต่แล้ว​นี่​ก็​เป็น​สิ่ง​ที่​ไม่เที่ยง​เหมือนกัน 2 เรา​พูด​กับ​การ​หัวเราะ​ว่า

“เจ้า​มี​ผลงาน​อะไร​อวดอ้าง​ได้หรือ” และ​พูด​ว่า “เจ้า​ก่อ​ให้​เกิด​ประโยชน์​อะไร​ได้หรือ”

3 จิตใจ​เรา​ได้​สำรวจ​ดู​ว่า มัน​จะ​เป็น​ยังไง​ที่​จะ​ให้​เหล้าองุ่น​ควบคุม​ร่างกาย​เรา

แต่​สติปัญญา​ยัง​นำ​จิตใจ​ของเรา​อยู่​และ​สามารถ​รู้ทัน​ความ​โง่เขลา เรา​อยาก​รู้​ว่า​จะ​มี​อะไร​ดีๆ​ให้​มนุษย์​ทำบ้าง​ใน​ช่วง​ชีวิต​อัน​แสนสั้น​ของเขา​ภายใต้​ฟ้าสวรรค์​นี้

โครงการ​ใหญ่ๆ​ให้​ความสุข​แน่หรือ

4 เรา​ได้​ทำงาน​ต่างๆ​อัน​ยิ่งใหญ่ ได้​สร้าง​วัง​ต่างๆ​สำหรับ​ตัว​เราเอง ได้​ทำ​ไร่องุ่น 5 ได้​ทำ​สวน​ผลไม้​และ​สวน​พักผ่อน​ต่างๆ​ให้​กับ​ตัว​เราเอง และ​ได้​ปลูก​ผลไม้​ทุกชนิด​ไว้​ใน​สวน​พวกนั้น 6 ได้​สร้าง​บรรดา​สระน้ำ​ไว้​เพื่อ​ผันน้ำ​เข้าไป​รด​ต้นไม้​ที่​ผลิดอก​ออกผล 7 เรา​มี​ทาส​ชายหญิง​มากมาย และ​มี​ทาส​หลายคน​ที่​เกิด​ภาย​ใน​เรือน​ของเรา นอก​จากนี้ เรา​ก็​ยัง​มี​ฝูง​สัตว์เลี้ยง ฝูงวัว​และ​ฝูงแกะ มากกว่า​ใครๆ​ที่​อยู่​ใน​เมือง​เยรูซาเล็ม​มา​ก่อนหน้า​เรา​อีกด้วย

8 เรา​ได้​รวบรวม​เงินทอง​มา​เป็น​ของรัก​ของหวง​อัน​เหมาะสม​กับ​ฐานะ​กษัตริย์ และ​รวบรวม​หัวเมือง​ต่างๆ​มา​เป็น​ของเรา​ด้วย เรา​ได้​ให้​ชายหญิง​มา​ขับร้อง​เพลง​ให้ฟัง และ​เรา​ยัง​มี​ทรัพย์​สมบัติ​ที่​หรูหรา​ฟู่ฟ่า​ที่​มนุษย์​ชื่นชอบ​เป็น​หีบๆ หีบแล้ว​หีบเล่า

9 เรา​ได้​เป็นใหญ่​ขึ้น​เรื่อยๆ มากกว่า​ใครๆ​ทั้งหมด​ที่​เคย​อยู่​ใน​เมือง​เยรูซาเล็ม​ก่อนหน้า​เรา และ​สติปัญญา​ของเรา​ก็​ช่วยเรา

10 ไม่ว่า​ดวงตา​ของเรา​อยากได้​อะไร เรา​ก็​จะ​หา​มาให้ เรา​ไม่เคย​หักห้าม​จิตใจ​ของเรา​ใน​เรื่อง​ของ​ความสุข​ใดๆ

จิตใจ​ของเรา​สนุก​กับ​งานหนัก​ที่​ได้​ทำ​ไปนั้น และ​ความสนุก​นั่นแหล่ะ​เป็น​รางวัล​เดียว​ที่​เรา​ได้รับ​จาก​งานหนัก​ซึ่ง​เรา​ได้​ทำไป

11 แล้ว​เรา​ก็​หัน​มา​มองดู​สิ่ง​ทั้งหมด​ซึ่ง​เรา​ได้​ลงมือ​ทำไป งาน​ที่​เรา​ได้​ลงมือ​ลงแรง​ทำ​อย่าง​ลำบาก​ลำบน​นั้น เรา​ได้​ค้นพบ​ว่า มัน​ไม่เที่ยง เหมือนกับ​ไล่​ตาม​ลม ไม่มี​อะไร​ภายใต้​ดวง​อาทิตย์​นี้ ที่​ให้​ประโยชน์​ถาวร

ใช่​สติปัญญา​หรือเปล่า​ที่​เรา​หาอยู่

12 แล้ว​เรา​ก็​หัน​มา​ดู​เรื่อง​สติปัญญา ความ​บ้าๆบอๆ​และ​ความ​โง่เขลา เพราะ​ไม่รู้​ว่า​คน​แบบไหน​จะ​ขึ้น​มา​ครองราชย์​ต่อ​จากเรา แล้ว​เขา​จะ​มี​ปัญญา​ครอบ​ครอง​ทุกสิ่ง​ที่​เรา​สร้าง​ขึ้นมา​ได้​หรือเปล่า

13 และ​เรา​ก็​เห็น​ว่า​สติปัญญา​นั้น​ได้เปรียบ​กว่า​ความ​โง่เขลา เช่นเดียว​กับ​ที่​ความสว่าง​ได้เปรียบ​กว่า​ความมืด

14 คนฉลาด​มี​ดวงตา​อยู่​ใน​หัว แต่​คนโง่​เดิน​อยู่​ใน​ความมืด แต่​ตัว​เราเอง​นั้น​ได้​เรียนรู้​ว่า ทั้ง​คนฉลาด​และ​คนโง่​ก็​จะต้อง​เผชิญ​กับ​สิ่ง​เดียวกัน 15 ดังนั้น​เรา​จึง​คิด​ในใจ​ว่า เราเอง​จะต้อง​เผชิญ​กับ​สิ่ง​ที่​คนโง่​ต้อง​เผชิญ ถ้า​อย่างนั้น​จะ​เป็น​คนฉลาด​เลิศเลอ​ไป​ทำไม​กัน แล้ว​เรา​จึง​คิด​ในใจ​ว่า เรื่องนี้​ก็​ไม่เที่ยง​เหมือนกัน 16 เพราะ​ทั้ง​คนฉลาด​และ​คนโง่ ต่าง​ก็​ไม่อยู่​ใน​ความทรงจำ​ของ​คน​ตลอดไป​หรอก เพราะ​อีก​ไม่ช้า ทุกคน​ก็​จะ​ถูกลืม​ไปหมด มัน​แย่​จริงๆ​ที่​คนฉลาด​ต้อง​ตาย​เหมือนกัน​กับ​คนโง่​ต้อง​ตาย

เซ็ง​ชีวิต

17 เพราะ​อย่างนี้​เรา​ถึง​ได้​เกลียด​ชีวิต เรา​รู้สึก​เจ็บ​ปวดใจ​กับ​ทุกสิ่ง​ที่​เกิดขึ้น​ภายใต้​ดวง​อาทิตย์​นี้ ทุกอย่าง​ไม่เที่ยง และ​เป็น​การวิ่ง​ไล่​ตาม​ลม

18 เรา​เกลียด​ผล​จาก​งานหนัก​ที่​เรา​ได้​ตรากตรำ​ทำไป​ภายใต้​ดวง​อาทิตย์​นี้ เพราะ​เรา​จะต้อง​ทิ้ง​มัน​ให้​กับ​คน​รุ่นหลัง 19 แล้ว​ใคร​จะ​ไปรู้​ได้ล่ะ​ว่า​เขา​จะ​เป็น​คนฉลาด​หรือ​คนโง่ แต่​ถึงยังไง เขา​ก็​จะ​ครอบ​ครอง​ทุกอย่าง​ซึ่ง​เรา​ได้​ตรากตรำ​ทำมา​ภายใต้​ดวง​อาทิตย์ ทุกสิ่ง​ที่​เรา​ได้​ลงมือ​ทำไป​อย่าง​ชาญฉลาด เรื่องนี้​ก็​ไม่เที่ยง​เหมือนกัน

20 แล้ว​จิตใจ​ของเรา​ก็​ท้อแท้​สิ้นหวัง​กับ​การงาน​ที่​เรา​ได้​ตรากตรำ​ทำไป​ภายใต้​ดวง​อาทิตย์​นี้ 21 เพราะ​คนๆหนึ่ง​จะ​ต้อง​ตรากตรำ​ทำงาน​อย่าง​หนัก เพื่อ​ให้​ได้​สติปัญญา ความรู้​และ​ความ​สำเร็จ แต่​สุดท้าย​เขา​ก็​ต้อง​มอบ​ส่วน​ของเขา​ไป​ให้​กับ​อีก​คนหนึ่ง​ซึ่ง​ไม่ได้​ลงแรง​ทำ​อะไรเลย นี่​ก็​ไม่เที่ยง​เหมือนกัน และ​มัน​เป็น​สิ่ง​เลวร้าย​เหลือเกิน

22 มนุษย์​ได้​อะไร​บ้าง​จาก​งานหนัก​ที่​ทำ​และ​ทุ่มเท​ชีวิต​จิตใจ​กับ​งาน​ภายใต้​ดวง​อาทิตย์​นี้ 23 วันเวลา​ของเขา​มี​แต่​ความ​เจ็บปวด และ​งาน​อัน​ยุ่งเหยิง​ของเขา​ก็​มี​แต่​จะ​ทำให้​เขา​หงุดหงิด แม้​เวลา​กลางคืน​จิตใจ​ของเขา​ก็​ยัง​ไม่ได้​นอนหลับ​พักผ่อน นี่​ก็​เป็น​สิ่ง​ที่​ไม่เที่ยง​เหมือนกัน

ขอให้​สนุก

24 สำหรับ​มนุษย์​แล้ว ไม่มี​อะไร​ดี​ไปกว่า การ​กิน ดื่ม และ​มี​ความสุข​กับ​งาน​ของเขา เรา​เห็น​ว่า​สิ่งนี้​มา​จาก​พระเจ้า 25 เพราะ​ทั้ง​การ​มีกิน​อย่าง​เหลือเฟือ​และ​การ​ต้อง​เก็บ​เศษข้าว​ใน​ทุ่งนา​กิน ล้วน​มา​จาก​พระเจ้า 26 พระองค์​จะ​ให้​สติปัญญา ความรู้​และ​ความสุข​กับ​คน​ซึ่ง​พระองค์​ชอบใจ ส่วน​คน​ที่​ไม่​เอาไหน+ 2:26 คน​ที่​ไม่​เอาไหน หรือ​แปล​ได้​อีก​อย่าง​หนึ่ง​ว่า “คนบาป” พระองค์​ก็​ให้​เขา​วุ่นวาย​อยู่​กับ​การเก็บ​รวบรวม​และ​สะสม เพื่อ​เขา​จะได้​มอบ​ของ​พวกนั้น​ให้​กับ​คน​ที่​พระเจ้า​ชอบใจ นี่​ก็​เป็น​สิ่ง​ไม่เที่ยง เป็น​การวิ่ง​ไล่​ตาม​ลม​เหมือนกัน

3

กิจการ​ทุกอย่าง​มี​เวลา​ของ​มันเอง

1 ทุกสิ่ง​ทุกอย่าง​นั้น มี​เวลา​อัน​เหมาะสม​ของมัน มี​เวลา​ที่​เหมาะสม​สำหรับ​กิจการ​ทุกอย่าง​ภายใต้​ฟ้าสวรรค์​นี้

2 มี​เวลา​คลอด​และ​มี​เวลา​ตาย

มี​เวลา​ปลูก​และ​มี​เวลา​ถอนราก​ของ​สิ่ง​ที่​ปลูกไว้

3 มี​เวลา​ฆ่า​และ​มี​เวลา​รักษา

มี​เวลา​รื้อทิ้ง​และ​มี​เวลา​สร้างขึ้น

4 มี​เวลา​ร้องไห้​และ​มี​เวลา​หัวเราะ

มี​เวลา​ไว้ทุกข์​และ​มี​เวลา​เต้นรำ

5 มี​เวลา​ขว้าง​ก้อนหิน​และ​มี​เวลา​เก็บ​ก้อนหิน

มี​เวลา​สวมกอด​และ​มี​เวลา​ไม่​สวมกอด

6 มี​เวลา​ค้นหา​และ​มี​เวลา​เลิกหา

มี​เวลา​เก็บรักษา​และ​มี​เวลา​ทิ้งไป

7 มี​เวลา​ฉีก​และ​มี​เวลา​เย็บ

มี​เวลา​เงียบ​และ​มี​เวลา​พูด

8 มี​เวลา​รัก​และ​มี​เวลา​เกลียด

มี​เวลา​สงคราม​และ​มี​เวลา​สงบสุข

พระเจ้า​ครอบ​ครอง​โลก​ของ​พระองค์

9 คนงาน​ได้​ประโยชน์​อะไร​บ้าง​จาก​งานหนัก​ที่​เขาทำ 10 เรา​ได้เห็น​งาน​ซึ่ง​พระเจ้า​มอบ​ให้​กับ​มนุษย์ เพื่อ​ให้​มนุษย์​หมกมุ่น​อยู่​กับมัน 11 พระองค์​ทำให้​ทุกสิ่ง​ทุกอย่าง​เหมาะสม​ตาม​เวลา​ของมัน พระองค์​ทำให้​จิตใจ​มนุษย์​รู้สึก​ถึง​เวลา​อัน​ไม่มี​วัน​สิ้นสุด แต่​มนุษย์​ก็​ไม่​เข้าใจ​งาน​ซึ่ง​พระเจ้า​ได้​ทำไว้​ตั้งแต่​เริ่มต้น​จนจบ

12 เรา​ได้​เรียนรู้​ว่า​สำหรับ​พวกเขา​ไม่มี​อะไร​ดีเลย นอกจาก​ความ​สุขสบาย​ที่​พวกเขา​มี​ใน​ช่วงชีวิต​ของเขา 13 ถ้า​คน​กิน ดื่ม และ​มี​ความสุข​กับ​ผลงาน​จาก​งานหนัก​ทั้งหมด​ที่​เขา​ทำ นี่​ก็​ถือว่า​เป็น​ของขวัญ​จาก​พระเจ้า​เหมือนกัน

14 เรา​รู้​ว่า​ทุกสิ่ง​ที่​พระเจ้า​ทำนั้น ไม่ได้​ถูก​กำหนด​ด้วย​เวลา จะ​เพิ่มเติม​อะไร​เข้าไป​ก็​ไม่ได้ จะ​ดึง​อะไร​ออกมา​ก็​ไม่ได้ ที่​พระเจ้า​ทำ​อย่างนี้ เพื่อ​พวกเขา​จะได้​ยำเกรง​ต่อหน้า​พระองค์ 15 สิ่ง​ที่​เกิดขึ้น​ตอนนี้ เป็น​สิ่ง​ที่​เคย​เกิดขึ้น​มาแล้ว​ในอดีต และ​สิ่ง​ที่​กำลัง​จะ​เกิดขึ้น​ใน​อนาคต ก็​เคย​เกิดขึ้น​มาก่อน​แล้ว​เหมือนกัน แต่​พระเจ้า​จะ​จัดการ​กับ​สิ่ง​ซึ่ง​มนุษย์​แสวงหา​แต่​เกิน​ความ​เข้าใจ​ของ​ตน

16 ยิ่งกว่านั้น เรา​ได้​เห็น​สิ่ง​เหล่านี้​เกิดขึ้น​ภายใต้​ดวง​อาทิตย์​นี้ คือ​ใน​ที่​ซึ่ง​น่า​จะ​มี​ความ​ยุติธรรม​กลับ​เจอ​ความ​ชั่วช้า และ​ใน​ที่​ซึ่ง​น่า​จะ​มี​ความ​ถูกต้อง​กลับ​เจอ​ความ​ชั่วร้าย 17 เรา​คิด​ในใจ​ว่า พระเจ้า​จะ​ตัดสิน​ทั้ง​คน​บริสุทธิ์​และ​คนชั่ว เพราะ​ว่า​มี​เวลา​สำหรับ​ทุกเรื่อง​และ​กิจกรรม​ทุกอย่าง

มนุษย์​ก็​เหมือน​สัตว์

18 เรา​คิด​อยู่​ในใจ​เกี่ยวกับ​มนุษย์​ทั้งหลาย​ว่า พระเจ้า​กำลัง​ทดสอบ​พวกเขา พระองค์​ให้​มนุษย์​เห็น​ว่า​พวกเขา​เป็น​สัตว์​โดยแท้ 19 เพราะ​ว่า​สิ่ง​ที่​มนุษย์​กับสัตว์​ต้อง​เผชิญ​นั้น​ก็​เหมือนกัน สัตว์​ต้อง​ตาย มนุษย์​ก็​ต้อง​ตาย​เหมือนกัน ทั้ง​คน​และ​สัตว์​ต่าง​มี​วิญญาณ​เดียวกัน+ 3:19 ทั้ง​คน … เดียวกัน หรือ​แปล​ได้​อีก​อย่าง​หนึ่ง​ว่า “ทั้ง​คน​และ​สัตว์​มี​ลม​หายใจ​เดียวกัน” มนุษย์​ไม่​ได้เปรียบ​ไป​กว่า​สัตว์​ตรงไหน เพราะ​ว่า​ทุกสิ่ง​ทุกอย่าง​นั้น​ไม่เที่ยง 20 ทั้งคู่​ต้อง​ไป​ยัง​ที่​เดียวกัน ทั้งคู่​มา​จาก​ดิน และ​ทั้งคู่​ก็​ต้อง​กลับไป​เป็น​ดิน​เหมือนกัน 21 ใคร​จะ​บอก​ได้​ว่า วิญญาณ​ของ​มนุษย์​จะ​ขึ้น​ไป​สวรรค์ หรือ​วิญญาณ​ของ​สัตว์​จะ​ลง​ไป​ยัง​แดน​คนตาย 22 เรา​เห็น​ว่า ไม่มี​อะไร​จะ​ดี​ไป​กว่า​การ​ที่​คนๆหนึ่ง​จะ​สนุก​กับ​งาน​ของเขา เพราะ​ความ​สนุก​นั่นแหละ​คือ​รางวัล​เดียว​ที่​เขา​ได้รับ​เพราะ​ไม่มี​ใคร​บอก​เขา​ได้หรอก​ว่า​จะ​เกิด​อะไรขึ้น​ใน​อนาคต

4

การกดขี่​ข่มเหง

1 แล้ว​เรา​ก็​ได้​หัน​ไป​ดู​การ​กดขี่​ข่มเหง​ทั้งหลาย​ที่​เกิดขึ้น​ภายใต้​ดวง​อาทิตย์​อีกครั้ง

ดูสิ น้ำตา​ของ​คน​ที่​ถูก​กดขี่​ข่มเหง แต่​ไม่มี​ใคร​ปลอบโยน อำนาจ​อยู่​ใน​เงื้อมมือ​ของ​ผู้กดขี่ ไม่มี​ใคร​ปลอบโยน​พวกเขา​เลย

2 ดังนั้น​เรา​จึง​ถือว่า​คนตาย​ไปแล้ว​ก็​โชคดี​กว่า​คน​ที่​ยัง​เป็นอยู่

3 แต่​ที่​โชคดี​กว่า​คนตาย​และ​คนเป็น คือ​คน​ที่​ไม่เคย​มีชีวิต​มาก่อน​เพราะ​เขา​จะ​ไม่ได้​เห็น​สิ่ง​ชั่วร้าย​ที่​มนุษย์​ทำกัน​ภายใต้​ดวง​อาทิตย์​นี้

จะ​ทำงานหนัก​ไป​ทำไมกัน

4 เรา​เห็น​ว่า งานหนัก​และ​ความ​สำเร็จ​ทุกอย่าง เกิด​มา​จาก​การที่​คน​แข่งขัน​ชิงดี​ชิงเด่น​กัน นี่​ก็​ไม่เที่ยง​เหมือนกัน เหมือน​วิ่ง​ไล่​ตาม​ลม

5 แต่​พวก​คนโง่​งอมือ​งอเท้า แล้ว​ต้อง​กิน​เนื้อ​ตัวเอง

6 คน​ที่​หา​มา​ได้​หนึ่ง​กำมือ​เต็ม แล้ว​ได้​พักผ่อน ก็​ยัง​ดีกว่า​คน​ที่​ได้​มา​สอง​กำมือ แต่​ต้อง​ทำงาน​หนัก​และ​วิ่ง​ไล่​ตาม​ลม

7 แล้ว​เรา​ก็​เห็น​สิ่ง​ไม่เที่ยง​ภายใต้​ดวง​อาทิตย์​อีก​อย่างหนึ่ง คือ

8 มี​ชาย​คนหนึ่ง อยู่​ตัว​คนเดียว​ไม่มี​แม้แต่​ลูก หรือ​พี่น้อง เขา​ทำงาน​หนัก​อย่าง​ไม่​หยุดหย่อน และ​ใน​เรื่อง​ความ​ร่ำรวย​นั้น ตา​ของเขา​ก็​ไม่รู้จัก​พอ เขา​ไม่เคย​หยุด​เพื่อ​ถาม​ตัวเอง​เลย​ว่า จะ​ทำงาน​หนัก​ไป​เพื่อ​ใคร และ​ที่​ไม่ยอม​หา​ความสุข​ใส่ตัว​นี้ มัน​เพื่อ​ใครกัน นี่​ก็​เป็น​สิ่ง​ที่​ไม่เที่ยง​เหมือนกัน และ​เป็น​การ​หมกมุ่น​อย่าง​ร้ายกาจ

พวกเพื่อนๆ​และ​ครอบครัว​ให้กำลังใจ

9 สองคน​ย่อม​จะ​ดีกว่า​คนเดียว เพราะ​พวกเขา​จะ​ได้รับ​ผล​ตอบแทน​ที่​ดีกว่า​จาก​งานหนัก​ที่​ทำ

10 แล้ว​ถ้า​คนหนึ่ง​ล้มลง อีก​คนหนึ่ง​ก็​จะได้​ช่วย​เพื่อน​ให้​ลุกขึ้น แต่​คน​ที่​อยู่​ตัว​คนเดียว​จะ​ลำบาก เพราะ​เมื่อ​เขา​ล้มลง ก็​ไม่มี​ใคร​มา​ช่วย​ให้​ลุกขึ้น

11 ยิ่งกว่านั้น ถ้า​คน​สองคน​นอน​อยู่​ด้วยกัน พวกเขา​ก็​อบอุ่น ส่วน​คน​ที่​อยู่​คนเดียว เขา​จะ​อบอุ่น​ได้​อย่างไร

12 คน​ที่​อยู่​คนเดียว​อาจจะ​ถูก​รังแก แต่​ถ้า​อยู่​ด้วยกัน​สองคน​ก็​สามารถ​ป้องกัน​ตัวเอง​ได้ เชือก​สามเส้น​ที่​มัด​เป็น​เกลียว​เข้า​ด้วยกัน​นั้น​ไม่​สามารถ​ดึง​ให้​ขาด​จากกัน​ได้​ง่ายๆ​หรอก

การเมือง

13 คนหนุ่ม​ที่​ยากจน​แต่​ฉลาด ย่อม​ดี​กว่า​กษัตริย์​แก่​โง่เขลา​ที่​ไม่ยอมฟัง​คำเตือน​แล้ว 14 เพราะ​คนหนุ่ม​นั้น​ได้​ออก​จาก​คุก แล้ว​ได้​กลาย​มา​เป็น​กษัตริย์ ใน​ขณะที่​อีก​คนหนึ่ง​ซึ่ง​เกิด​มา​ใน​วัง แต่​กลับ​กลาย​เป็น​คน​ยากจน​ในที่สุด 15 เรา​ได้​เห็น​คน​ทั้งหลาย​ผู้ซึ่ง​มีชีวิต​เคลื่อนไหว​อยู่​ภายใต้​ดวง​อาทิตย์​นี้ ไป​ติดตาม​คนหนุ่ม​อีก​คนหนึ่ง​ที่​ได้​ขึ้นมา​เป็น​กษัตริย์​แทน​คนหนุ่ม​คนแรก​นั้น 16 แต่​ถึงแม้​คนหนุ่ม​คนหลัง​นี้​จะ​มี​ผู้ติดตาม​จน​นับ​ไม่ถ้วน​ก็ตาม แต่​คน​รุ่น​ต่อไป​จะ​ไม่​นิยม​ชมชอบ​เขา นี่​ก็​ไม่เที่ยง​เหมือนกัน เหมือน​วิ่ง​ไล่​ตาม​ลม

5

การเข้าเฝ้า​พระเจ้า

1 ระวัง​สิ่ง​ที่​เจ้าทำ​ให้ดี​เมื่อ​เข้าไป​ใน​วิหาร​ของ​พระเจ้า พระเจ้า​ยอมรับ​คน​ที่​เชื่อฟัง​และ​ทำตาม​พระองค์ มากกว่า​คนโง่ๆ​ที่​แค่​นำ​เครื่อง​บูชา​มา​ถวาย​เท่านั้น เพราะ​พวก​คนโง่​นั้น​ไม่รู้ตัว​เสีย​ด้วยซ้ำ​ว่า​กำลัง​ทำชั่ว​อยู่

2 อย่า​เป็น​คน​ปากไว ใจร้อน พูด​อะไร​โพล่งๆ​ออกไป​ต่อหน้า​พระเจ้า เจียมตัว​เสียบ้าง​เพราะ​พระเจ้า​อยู่​บน​สวรรค์ แต่​เจ้า​อยู่​บน​โลก เพราะ​ฉะนั้น​เจ้า​ควร​จะ​พูด​ให้​น้อยๆ​เข้าไว้ 3 ยิ่ง​หมกมุ่น​เท่าไหร่​ก็​ยิ่ง​เพ้อฝัน​มาก​เท่านั้น ยิ่ง​พูดมาก​เท่าไหร่​ก็​ยิ่ง​ส่อ​ให้เห็น​ว่า​โง่​มาก​เท่านั้น

4 เมื่อ​เจ้า​ได้​บนบาน​ไว้​กับ​พระเจ้า ก็​อย่าได้​รีรอ​ที่​จะ​แก้บน​นั้น เพราะ​พระองค์​ไม่ชอบ​คนโง่ เจ้า​บน​อะไรไว้​ก็​ให้​แก้เสีย

5 ไม่​บนบาน​เสียเลย​ย่อม​ดีกว่า​บนบาน​แล้ว​ไม่แก้ 6 เพราะ​เหตุนี้ อย่า​ปล่อย​ให้​ปาก​เป็น​เหตุ​ทำให้​คุณ​ทำบาป และ​อย่า​พูด​กับ​ตัวแทน​ของ​พระเจ้า​ว่า “ผม​ไม่ได้​ตั้งใจ​พูด​อย่างนั้น” ทำไม​จะต้อง​ทำ​ให้​พระเจ้า​โกรธ​เพราะ​คำพูด​ของคุณ แล้ว​ทำ​ให้​พระองค์​ทำลาย​งาน​ที่​คุณ​ได้​ทำ​มา​กับมือ 7 คน​เรา​ชอบ​ฝัน ชอบ​คิด​เรื่อง​ไร้สาระ​และ​ชอบ​พูด แต่​ให้​ยำเกรง​พระเจ้า​ดีกว่า

เหนือ​ผู้นำ​ยัง​มี​ผู้นำ

8 ถ้า​คุณ​เห็น​คน​ยากจน​ถูก​กดขี่​ข่มเหง​ใน​หมู่บ้าน​ของคุณ หรือ​ถูก​ปล้น​สิทธิ​หรือ​ไม่​ได้รับ​ความ​เป็นธรรม มัน​ก็​ไม่ใช่​เรื่อง​แปลก​หรอก เพราะ​เหนือ​เจ้านาย​คนนั้น ก็​ยัง​มี​เจ้านาย​ของเขา​เฝ้ามอง​อยู่ และ​เหนือ​เจ้านาย​ทั้ง​สองคน​นี้ ก็​ยัง​มี​เจ้านาย​ของ​พวกเขา​อีก​ทีหนึ่ง 9 แม้แต่​กษัตริย์​ก็​ยัง​ได้​ส่วนแบ่ง​จาก​การ​เพาะ​ปลูก​ใน​แผ่นดิน พวกเขา​ก็​ได้​แบ่ง​ผล​ประโยชน์​ของ​แผ่นดิน​กันไป

เงิน​ไม่​สามารถ​ซื้อ​ความสุข​ได้

10 คน​รักเงิน​ก็​ไม่เคย​มีเงิน​พอ และ​คน​รัก​ความ​ร่ำรวย​ก็​ไม่เคย​พอใจ​กับ​รายได้ นี่​ก็​เป็น​สิ่ง​ที่​ไม่เที่ยง​เหมือนกัน

11 เมื่อ​มี​ข้าวของ​เงินทอง​เพิ่มขึ้น ก็​จะ​มีคน​มา​ช่วย​ผลาญ​มากขึ้น แล้ว​มัน​จะ​มี​ประโยชน์​อะไร​กับ​เจ้าของ นอกจาก​จะได้​แค่​ชม​เป็น​ขวัญตา​เท่านั้น 12 กรรมกร​มี​ความสุข​นอนหลับ​สบาย ไม่ว่า​เขา​จะได้​กิน​น้อย​หรือ​มาก แต่​ความ​เหลือเฟือ​ของ​คน​ร่ำรวย​ทำ​ให้​เขา​นอน​ไม่หลับ

13 เรา​ได้เห็น​เรื่อง​เลวร้าย​อีก​เรื่องหนึ่ง​ที่​เกิดขึ้น​ภายใต้​ดวง​อาทิตย์​นี้ คือ​คน​ที่​สะสม​ความ​ร่ำรวย​ไว้​ให้​กับ​ตัวเอง และ​สุดท้าย​ก็​ทำ​ให้​เขา​ต้อง​ทุกข์ใจ

14 คือ​การ​ที่​เขา​ต้อง​สูญเสีย​ความ​ร่ำรวย​ไปหมด​กับ​การ​ลงทุน​เสี่ยงภัย เขา​มี​ลูกชาย​หนึ่งคน แต่​ก็​ไม่มี​อะไร​เหลือ​ใน​มือ​เพื่อ​ให้​กับ​ลูกชาย​แล้ว

15 เขา​ออก​มา​จาก​ท้องแม่​ตัวเปล่า เขา​ก็​ย่อม​จะ​จากไป​ตัวเปล่า​เหมือน​เดิม ไม่ได้​อะไร​ติดมือ​ไปเลย จาก​งานหนัก​ที่​เขา​ได้​ตรากตรำ​ทำ​มา

16 ใช่แล้ว นี่แหละ​คือ​เรื่อง​เลวร้าย​ที่​ทำ​ให้​รู้สึก​แย่มาก

เขา​มา​อย่างไร เขา​ก็​จะ​ไป​อย่างนั้น แล้ว​เขา​จะ​ได้​ประโยชน์​อะไร​ที่​ต้อง​ทำงาน​หนัก​เพื่อ​ได้มา​แต่​สิ่ง​ลมๆ​แล้งๆ

17 ความจริง​แล้ว ตลอด​วันเวลา​ของเขา​นั้น เขา​ก็​กิน​อยู่​ใน​ความมืด เต็ม​ไปด้วย​ความ​หงุดหงิด​งุ่นง่าน​ใจ เจ็บไข้​ได้ป่วย และ​โกรธแค้น

ให้​มี​ความสุข​กับ​การทำงาน

18 เรา​เห็นว่า​สิ่งนี้​ดี​และ​เหมาะสม คือ​ใน​ช่วง​ชีวิต​สั้นๆ​ที่​พระเจ้า​ประทาน​ให้นี้ ให้​แต่ละคน​กิน​และ​ดื่ม และ​มี​ความสุข​กับ​งานหนัก​ทั้งหมด​ที่​ทำ​ภายใต้​ดวง​อาทิตย์ เพราะ​สิ่ง​เหล่านั้น​แหละ​เป็น​รางวัล​ที่​เขา​ได้รับ

19 นอก​จากนี้ เมื่อไหร่​ก็ตาม​ที่​พระเจ้า​ทำ​ให้​คนหนึ่ง​คนใด​ร่ำรวย ให้​เขา​มี​ความสุข​กับ​ทรัพย์​สมบัติ​และ​ได้รับ​ส่วนแบ่ง​ของเขา และ​มี​ความสุข​กับ​งานหนัก​ที่​ทำ ทั้งหมด​นี้​ถือว่า​เป็น​ของขวัญ​จาก​พระเจ้า

20 เขา​ไม่ควร​จะ​ไป​คิดมาก​เกี่ยวกับ​เรื่อง​ในอดีต​หรือ​เรื่อง​ใน​อนาคต เพราะ​พระเจ้า​ทำ​ให้​เขา​สาละวน​อยู่​กับ​สิ่ง​ที่​ทำ​ให้​เขา​มี​ความสุข

6

ความร่ำรวย​ไม่ได้​นำ​ความสุข​มาให้

1 มี​เรื่อง​เลวร้าย​อีก​เรื่องหนึ่ง​ที่​เรา​ได้เห็น​ภายใต้​ดวง​อาทิตย์​นี้ และ​มัน​ก็​หนักหนา​สาหัส​สำหรับ​มนุษย์ 2 คือ​มี​คน​ซึ่ง​พระเจ้า​มอบ​ความ​ร่ำรวย ทรัพย์​สมบัติ และ​ชื่อเสียง​เกียรติยศ​ให้ จน​เขา​ไม่ขาด​อะไร​เลย​ที่​อยากได้ แต่​พระเจ้า​ไม่ได้​ให้​เขา​เสพสุข​จาก​สิ่ง​เหล่านั้น แต่​ให้​คนอื่น​มา​เสพสุข​แทน นี่​ก็​เป็น​สิ่ง​ที่​ไม่เที่ยง และ​เลวร้าย​ทำ​ให้​หดหู่​ยิ่งนัก

3 ถ้า​ชาย​คนหนึ่ง​มี​ลูก​สัก​ร้อยคน และ​มี​อายุ​ยืนยาว แต่​เขา​กลับ​บ่น​เกี่ยวกับ​ชีวิต​ที่​เหลืออยู่​ของเขา และ​บ่น​ว่า​ไม่​ได้รับ​ความสุข​จาก​สิ่ง​ดีๆ​ที่มี และ​บ่น​ว่า​ไม่มี​ที่​ฝังศพ เรา​ขอ​บอก​ว่า​เด็ก​ที่​ตาย​ใน​ท้อง​ก็​ยัง​ดีกว่า​เขา​เสียอีก 4 เพราะ​การ​เกิดมา​ของ​เด็ก​คนนั้น​ก็​ไม่เที่ยง และ​เขา​ก็​เข้า​สู่​ความมืด และ​ชื่อ​ของเขา​ก็​ถูก​ความมืด​ปกคลุม​ไป

5 ถึงแม้​เด็กน้อย​นั้น​จะ​ยัง​ไม่ทัน​ได้เห็น​ดวง​อาทิตย์ และ​ยัง​ไม่​รู้เรื่อง​อะไร​เลย เด็กนั้น​ก็​ยัง​มี​ความ​สงบสุข​มากกว่า​ชายชรา​คนนี้​เสียอีก

6 ถึงแม้ว่า​ชาย​คนนี้​จะ​มี​อายุยืน​หนึ่งพัน​ปี​ถึง​สองครั้ง แต่​ไม่พบ​ความสุข แล้ว​จะ​มี​ประโยชน์​อะไร เพราะ​สุดท้าย​แล้ว​ทุกคน​ก็​ต้อง​ไป​อยู่​ใน​จุด​เดียวกัน​ไม่ใช่​หรือ

7 คน​เรา​ทำงาน​หนัก​ก็​เพื่อ​ปากท้อง แต่​ก็​ไม่เคย​เติมเต็ม​ความ​อยาก​ของ​ตัวเอง​อยู่ดี

8 ถ้า​อย่างนั้น​คนฉลาด​ได้เปรียบ​คนโง่​ตรงไหน​หรือ

แล้ว​จะ​มี​ประโยชน์​อะไร​ที่​คนจน​เรียนรู้​เพื่อ​ที่​จะ​จัดการ​กับ​ชีวิต

9 ความ​พอใจ​กับ​สิ่ง​ที่​ตา​ได้เห็น ก็​ยัง​ดีกว่า​ความ​อยาก​ที่​ไม่รู้​จบ นี่​ก็​เป็น​สิ่ง​ไม่เที่ยง​เหมือนกัน เหมือน​ไล่​ตาม​ลม

10 ทุกสิ่ง​ที่​เกิด​ขึ้นมา​ล้วน​ถูก​กำหนด​ไว้แล้ว​ทั้งสิ้น พระเจ้า​รู้จัก​เส้นทาง​ซึ่ง​พระองค์​ได้​กำหนด​ไว้​ให้​กับ​มนุษย์​นั้น และ​พวกเขา​ก็​ไม่​สามารถ​ที่​จะ​โต้เถียง​กับ​พระเจ้า​ผู้ซึ่ง​มี​กำลัง​กว่า​ได้

11 อันที่จริง​แล้ว ยิ่ง​โต้เถียง​มาก​เท่าไร ก็​ยิ่ง​ไร้สาระ​เท่านั้น มนุษย์​ได้​ประโยชน์​อะไร​จาก​การ​โต้เถียง​นี้​บ้าง

12 ใคร​จะ​ไป​รู้ว่า สิ่งไหน​จะ​ดี​สำหรับ​มนุษย์​ใน​ช่วงเวลา​แสนสั้น​ที่​เขา​มี​ชีวิตอยู่ คือ​ชีวิต​อัน​ไร้สาระ ที่​ผ่านไป​เหมือน​เงา เพราะ​ใคร​จะ​บอก​ได้​บ้าง​ว่า​ใน​อนาคต​จะ​เกิด​อะไรขึ้น​กับ​ชีวิต​ของเขา​ภายใต้​ดวง​อาทิตย์​นี้

7

คำคม​ต่างๆ

1 ชื่อเสียง​ที่ดี​ย่อม​ดีกว่า​น้ำหอม​ชั้นดี

และ​วันตาย​ของคน​ก็​ดีกว่า​วันเกิด

2 การ​ไป​บ้าน​ที่​กำลัง​ไว้ทุกข์​ย่อม​ดีกว่า​ไป​บ้าน​ที่​กำลัง​เลี้ยง​ฉลอง

เพราะ​ว่า​บ้านแรก​คือ​จุดจบ​ของ​ทุกๆคน

และ​คน​ที่​ยัง​มีชีวิต​อยู่​ก็​ควร​ตระหนัก​ใน​เรื่องนี้

3 ความเศร้า​นั้น​ดีกว่า​การหัวเราะ

เพราะ​ถึงแม้​หน้า​จะ​เศร้า​แต่​จิตใจ​นั้น​ได้รับ​บทเรียน

4 จิตใจ​ของ​คนฉลาด​ย่อม​อยู่​ใน​บ้าน​ที่​ไว้ทุกข์

และ​จิตใจ​ของ​คนโง่​ย่อม​อยู่​ใน​บ้าน​ที่​สนุก​สนาน​รื่นเริง

5 ฟัง​คนฉลาด​ต่อว่า​ก็​ยัง​ดีกว่า

ฟัง​เพลง​ที่​คนโง่​ร้อง

6 เพราะ​เสียง​หัวเราะ​ของ​คนโง่​ก็​เหมือน​เสียงแตก​ของ​หนาม​ที่​ติดไฟ​อยู่​ใต้​หม้อ

นี่​ก็​เป็น​สิ่ง​ไม่เที่ยง​เหมือนกัน

7 การ​กดขี่​ข่มเหง​สามารถ​ทำ​ให้​คนฉลาด​กลาย​เป็น​คนโง่

และ​สินบน​ก็​ทำ​ให้​ใจ​คดโกง

8 ทำ​จนจบ​ย่อม​ดีกว่า​แค่​เริ่มต้น

ใจ​อดทน​ย่อม​ดีกว่า​ใจ​หยิ่งยโส

9 อย่าให้​จิตใจ​ของคุณ​โกรธง่าย

เพราะ​ความ​โกรธ​นั้น​อยู่​ใน​อก​ของ​คนโง่

10 อย่า​ถาม​ว่า “ทำไม​คืนวัน​เก่าๆ​ถึง​ดีกว่า​ทุกวันนี้”

ไม่ฉลาด​เลย​ที่​ถาม​อย่างนั้น

11 สติปัญญา​นั้น​ดี​เหมือนกับ​มรดก

และ​เป็น​ประโยชน์​แก่​คน​ที่​เห็น​ดวง​อาทิตย์

12 เพราะ​ว่า​สติปัญญา​ปกป้อง​คนได้ ก็​เหมือนกับ​เงินทอง​สามารถ​ปกป้อง​คนได้

ประโยชน์​ของ​ความรู้​และ​สติปัญญา​คือ​รักษา​ชีวิต​ของ​เจ้าของ​มัน

13 ให้​เห็น​และ​ยอมรับ​สิ่ง​ต่างๆ​ที่​พระองค์​ทำ

สิ่ง​ที่​พระเจ้า​บิด​ให้งอ​จะ​มีใคร​ทำ​ให้​มันตรง​ได้หรือ

14 ใน​วัน​ที่​ดีๆ​ก็​ให้​สนุก​กับมัน ส่วน​ใน​วัน​ที่​แย่ๆ​ก็​ให้​คิด​ใคร่ครวญ​ว่า​ทั้ง​สองวัน​นี้​เป็น​วัน​ที่​พระเจ้า​สร้างไว้ เพื่อ​มนุษย์​จะได้​เดา​ไม่ถูก​ว่า​จะ​เกิด​อะไรขึ้น​กับเขา​ใน​อนาคต

15 ใน​วันคืน​ที่​ไม่เที่ยง​ของเรา​นั้น เรา​ก็​ได้เห็น​มาแล้ว​ทุกอย่าง มี​คนดี​ที่​ต้อง​ย่อยยับ​ไป แม้​เขา​จะ​เป็น​คนดี และ​มี​คนเลว​ที่​มี​อายุ​ยืนยาว แม้​เขา​จะ​ชั่วช้า 16 อย่า​เป็น​คนดี​เกินเหตุ​และ​อย่า​ฉลาด​แสนรู้​เกินไป เรื่อง​อะไร​คุณ​จะ​ต้อง​ทำลาย​ตัวเอง​ด้วย 17 อย่า​ชั่ว​เกินไป และ​อย่าโง่​เกินไป เรื่อง​อะไร​คุณ​จะ​ต้อง​มา​ตาย​ก่อนเวลา 18 ยึด​ข้างหนึ่ง​ไว้​ก็ดี​และ​อย่า​ปล่อย​อีก​ข้างหนึ่ง​ไป คน​ที่​ยำเกรง​พระเจ้า​จะ​เดิน​สายกลาง

19 สติปัญญา​ทำ​ให้​คนหนึ่ง​เข้มแข็ง​กว่า​เจ้าหน้าที่​ปกครอง​เมือง​สิบคน

20 แต่​ถึง​อย่างไร​ก็ตาม ก็​ไม่มี​ใคร​หรอก​ใน​โลกนี้​ที่​แสน​จะ​เป็น​คนดี ทำ​แต่​ความดี​ไม่เคย​ทำบาป​เลย

21 อีก​อย่างหนึ่ง​คุณ​อย่า​ไป​สนใจ​คำพูด​ของ​คนอื่น​ทุกคำ เพราะ​กลัว​ว่า​คุณ​อาจจะ​ได้ยิน​ทาส​ของคุณ​ต่อว่า​คุณ​ใน​ทาง​เสียๆ​หายๆ​ได้ 22 คุณ​ก็​รู้​อยู่​แก่ใจ​ดี​ว่า คุณเอง​ก็​เคย​ว่า​คนอื่น​เสียๆ​หายๆ​หลาย​ครั้ง

23 เรื่อง​ที่​พูด​มานี้ เรา​ได้​ทดสอบ​ด้วย​สติปัญญา​แล้ว เรา​เคย​พูด​ว่า เรา​จะ​เป็น​คนฉลาด แต่​ความ​ฉลาด​ยัง​อยู่​ห่างไกล​จากเรา 24 ทุกสิ่ง​ที่​เกิดขึ้น​นั้น มัน​เกิน​ความ​เข้าใจ​ของ​มนุษย์ และ​มัน​ลึกล้ำ​เกิน​กว่า​ที่​มนุษย์​จะ​ค้นพบ 25 เรา​ตั้งใจ​ที่​จะ​เรียนรู้ ตรวจสอบ​และ​แสวงหา​สติปัญญา​และ​เหตุผล และ​เรา​ตั้งใจ​ที่​จะ​เรียนรู้​ว่า​ความ​ชั่วร้าย​เป็น​เรื่อง​โง่​บัดซบ และ​ความ​โง่เขลา​เป็น​เรื่อง​บ้า 26 เรา​พบว่า​ผู้หญิง​ที่​เป็น​กับดัก+ 7:26 ผู้หญิง​ที่​เป็น​กับดัก หมายถึง “ความ​โง่” เหมือนกับ​ใน​หนังสือ สุภาษิต 9:13-18 และ​ใน​บทที่ 9:1-6 ได้​เปรียบเทียบ​ผู้หญิง​กับ​สติปัญญา​ด้วย​นั้น แย่​ยิ่งกว่า​ความตาย​เสียอีก เธอ​มี​หัวใจ​เป็น​ตาข่าย​และ​มือ​เป็น​โซ่​มัด คน​ที่​พระเจ้า​ชอบใจ​จะ​หนีพ้น​จาก​เธอ ส่วน​คน​ที่​ไม่เอาไหน+ 7:26 คน​ที่​ไม่เอาไหน หรือ​แปล​ได้​อีก​อย่างหนึ่ง​ว่า “คนบาป” จะ​ถูก​เธอ​จับไว้

27 ดู​เสียสิ นี่​คือ​สิ่ง​ที่​เรา​ได้​ค้นพบ อาจารย์​พูด​ว่า​อย่างนั้น เรา​ได้​เอา​เรื่องหนึ่ง​มา​ปะติด​ปะต่อ​เข้า​กับ​อีก​เรื่องหนึ่ง​เพื่อ​หา​คำตอบ 28 เรา​ได้​ทุ่ม​สุดชีวิต​หาแล้ว​หาอีก แต่​ก็​ไม่พบ​คำตอบ แต่​เรา​ได้​พบ​ชาย​ผู้​มี​สติปัญญา​หนึ่ง​ใน​พันคน​แล้ว แต่​ไม่พบ​ผู้หญิง​สักคน​ใน​พันคน​นั้น 29 นี่แหละ คือ​สิ่งเดียว​ที่​เราพบ คือ พระเจ้า​ได้​สร้าง​มนุษย์​ให้​เป็น​คนดี แต่​พวกเขา​กลับ​เหลี่ยม​จัด

8

สติปัญญา​และ​อำนาจ

1 ใคร​กันล่ะ​ที่​เป็น​คนฉลาด​จริงๆ

และ​ใคร​กันล่ะ​สามารถ​อธิบาย​สิ่งต่างๆ​ได้

สติปัญญา​ทำ​ให้​ใบหน้า​สดใส

และ​ทำ​ให้​หน้า​บึ้งตึง​เปลี่ยนไป

2 เรา​ขอ​บอก​ว่า ให้​ทำ​ตาม​คำสั่ง​ของ​กษัตริย์​เหมือน​กับ​ที่​เจ้า​ทำ​ตาม​คำ​สาบาน​ที่​ให้​กับ​พระเจ้า 3 ไม่ต้อง​กลัว​กษัตริย์​หรอก เมื่อ​อยู่​ต่อหน้า​พระองค์ พระองค์​สั่ง​ให้​ทำ​อะไร ก็​ทำ​ไปเลย แต่​อย่า​ไป​มี​ส่วนร่วม​กับ​พวก​กบฏ​ก็​แล้วกัน เพราะ​พระองค์​มี​อำนาจ​ที่​จะ​จัดการ​กับ​ทุกอย่าง​ตาม​ใจชอบ 4 เพราะ​คำพูด​ของ​กษัตริย์​นั้น​มี​อำนาจ ใคร​จะ​กล้า​ถาม​พระองค์​ว่า “พระองค์​กำลัง​ทำ​อะไร​อยู่” 5 คน​ที่​ทำ​ตาม​คำสั่ง​จะ​ไม่​ได้รับ​อันตราย และ​คนฉลาด​ย่อม​จะ​รู้​เวลา​และ​วิธีการ​อัน​เหมาะสม

6 เพราะ​อัน​ที่จริง​แล้ว ทุกสิ่ง​ทุกอย่าง​ก็​มี​เวลา​และ​วิธี​ของมัน แต่​ปัญหา​ของ​คนๆหนึ่ง​ก็​หนัก​สำหรับ​เขา 7 เพราะ​ไม่มี​ใคร​รู้​ว่า​จะ​เกิด​อะไรขึ้น​และ​ไม่มี​ใคร​บอก​เขา​ได้​ว่า​ผล​มัน​จะ​ออกมา​เป็น​อย่างไร 8 ไม่มี​ใคร​มี​อำนาจ​เหนือ​ลม​ที่​จะ​ไป​หยุดยั้ง​มัน​ได้ เหมือนกับ​ที่​ไม่มี​ใคร​มี​อำนาจ​เหนือ​วันตาย ไม่มี​ทาง​ที่​ทหาร​จะ​ถูก​ปลด​ประจำการ​ใน​ระหว่าง​การ​สู้รบ​อยู่ ไม่มี​ทาง​ที่​ความชั่ว​จะ​ช่วย​กู้​ชีวิต​ของ​คน​ทำชั่ว​ได้

9 เรา​เคย​เห็น​เรื่อง​พวกนี้​มา​หมด​แล้ว และ​เรา​ก็​ได้​ใคร่ครวญ​ถึง​การ​กระทำ​ทุกอย่าง​ซึ่ง​กระทำ​กัน​ภายใต้​ดวง​อาทิตย์​นี้ เรา​เห็น​ว่า​ทุกวันนี้​เมื่อ​คนหนึ่ง​มี​อำนาจ​เหนือ​อีก​คนหนึ่ง เขา​ก็​จะ​ใช้​อำนาจ​นั้น​ทำร้าย​คนนั้น 10 แล้ว​เรา​ก็​เห็น​พวก​คนชั่ว​ได้รับ​การฝัง​อย่าง​มีเกียรติ แล้ว​ก็​เคย​เดิน​เข้า​ออก​สถานที่​ศักดิ์สิทธิ์​กัน​เป็น​ว่าเล่น แต่​ทุกคน​ใน​เมือง​กลับ​ลืม​คน​ที่​ทำ​ถูกต้อง​ไป นี่​ก็​เป็น​เรื่อง​ไม่เที่ยง​เหมือนกัน

ดู​เหมือนว่า​ชีวิต​จะ​ไม่​ยุติธรรม

11 เมื่อ​คน​ที่​ทำชั่ว​ไม่​โดน​ลงโทษ​ทันที คน​ถึง​กล้า​ทำชั่ว 12 คนบาป​ทำชั่ว​เป็น​ร้อยๆ​ครั้ง​แต่​ก็​ยัง​มี​อายุยืน ทั้งๆ​ที่​เรา​ก็​รู้​ทั้งรู้​ว่า​คน​ที่​ยำเกรง​พระเจ้า​และ​ยืน​อยู่​ต่อหน้า​พระองค์​ด้วย​ความ​เกรง​กลัว​จะ​ได้ดี 13 แต่​คนชั่ว​จะ​ไม่​ได้รับ​ผลดี​หรอก​และ​จะ​ไม่มี​อายุ​ยืนยาว​ด้วย พวกเขา​จะ​เป็น​เหมือน​เงา​เพราะ​ไม่​ยำเกรง​ต่อหน้า​พระเจ้า

14 แต่ว่า​มี​เรื่อง​ที่​ไม่เที่ยง​เกิดขึ้น​ใน​โลกนี้ คือ บางครั้ง​มนุษย์​ก็​ทำ​กับ​คนดีๆ​เหมือน​กับ​ว่า​เขา​เป็น​คนเลว และ​ทำ​กับ​คนเลว​เหมือน​กับ​ว่า​เขา​เป็น​คนดี สรุป​แล้ว นี่​ก็​ไม่เที่ยง​เหมือนกัน 15 ดังนั้น​เรา​แนะนำ​ให้​หา​ความสุข​สนุก​สนาน เพราะ​ไม่มี​อะไร​ดี​สำหรับ​มนุษย์​ที่​อยู่​ใต้​ดวง​อาทิตย์​นี้ ยกเว้น​การ​กินดื่ม​และ​หา​ความสุข​สนุก​สนาน​ใส่ตัว เพื่อ​ความสุข​นี้​จะ​อยู่​กับ​เขา​เมื่อ​ต้อง​ทำงาน​หนัก ตลอด​วันเวลา​ของ​ชีวิต​ที่​พระเจ้า​ให้​กับเขา​ภายใต้​ดวง​อาทิตย์​นี้

เรา​ไม่​เข้าใจ​ทุกสิ่ง​ที่​พระเจ้า​ทำ​หรอก

16 เมื่อ​เรา​ตั้งใจ​เรียนรู้​ถึง​สติปัญญา​และ​สังเกต​ทุกสิ่ง​ที่​ผู้คน​ทำกัน​ใน​โลกนี้ ทำ​ให้​เรา​นอน​ไม่หลับ​ทั้งวัน​ทั้งคืน 17 แล้ว​เรา​ก็​ได้​ดู​งาน​ทั้งหมด​ของ​พระเจ้า และ​เห็นว่า​ไม่มี​ใคร​สามารถ​เข้าใจ​สิ่ง​ที่​เกิดขึ้น​ภายใต้​ดวง​อาทิตย์​นี้​ได้​หรอก ไม่ว่า​จะ​พยายาม​ขนาด​ไหน​ก็ตาม เขา​ก็​จะ​ไม่มีวัน​ค้นพบ แม้แต่​คนฉลาด​ที่​คิด​ว่า​ตัวเอง​รู้แล้ว​ก็​ยัง​ไม่มี​ปัญญา​ค้นพบ​เลย

9

ความตาย​ยุติธรรม​หรือเปล่า

1 ใช่แล้ว เรา​ได้​ใส่ใจ​และ​ตรวจสอบ​เรื่อง​ทั้งหมด​นี้ แล้ว​เห็น​ว่า​คนดี​และ​คนฉลาด​และ​สิ่งต่างๆ​ที่​เขา​ทำ แม้กระทั่ง​ความรัก​และ​ความ​เกลียด​ของเขา ล้วน​แล้วแต่​อยู่​ใน​กำมือ​ของ​พระเจ้า ไม่มี​ใคร​รู้​ทุกสิ่ง​ทุกอย่าง​ที่​จะ​เกิดขึ้น​กับ​ตัว​เขาเอง​ใน​อนาคต 2 ทุกคน​ตก​อยู่​ใน​สภาพ​เดียว​กันหมด คือ จะต้อง​เจอ​กับ​ชะตา​กรรม​เดียวกัน ไม่ว่า​จะ​เป็น​คน​บริสุทธิ์​หรือ​คนเลว คนดี​หรือ​คนชั่ว คน​บริสุทธิ์​หรือ​คน​ไม่​บริสุทธิ์ คน​ที่​ถวาย​เครื่อง​บูชา หรือ​คน​ที่​ไม่​ถวาย​เครื่อง​บูชา คน​ที่​ชอบ​สาบาน​หรือ​คน​ที่​กลัว​การ​สาบาน 3 ใน​บรรดา​สิ่งต่างๆ​ทั้งหมด​ที่​เกิดขึ้น​ภายใต้​ดวง​อาทิตย์ นี่​ก็​เป็น​เรื่อง​เลวร้าย​อีก​เรื่อง คือ​การ​ที่​ทุกคน​จะต้อง​ประสบ​กับ​ชะตา​กรรม​เดียวกัน แถม​หัวใจ​ของ​มนุษย์​ยัง​เต็ม​ไปด้วย​ความ​ชั่วร้าย จิตใจ​เต็ม​ไปด้วย​ความ​บ้าบอ​ตอน​ยัง​มี​ชีวิต​อยู่ แล้ว​หลัง​จากนั้น​เขา​ก็​ตายกัน 4 จะ​มี​ใคร​เลือก​ชะตา​กรรม​ของ​ตัวเอง​ได้หรือ แต่​สำหรับ​คนเป็น​นั้น เขา​สามารถ​มั่นใจ​ได้​เรื่องหนึ่ง อย่าง​ที่​คน​พูดกัน​ว่า

“หมาเป็น​ย่อม​ดี​กว่า​สิงโต​ที่​ตาย​แล้ว”

5 เพราะ​คนเป็น​มั่นใจ​ได้แน่​ว่า​เขา​จะ​ต้อง​ตาย​แน่ๆ แต่​คนตาย​ไม่รู้​อะไร​เลย และ​คนตาย​ก็​จะ​ไม่​ได้รับ​รางวัล​อะไร​อีกแล้ว เพราะ​ผู้คน​ต่าง​ก็​พากัน​ลืม​พวกเขา​ไปหมด 6 ความรัก ความ​เกลียดชัง และ​ความ​อิจฉา​ของ​พวกเขา​หายวับ​ไปหมด และ​พวกเขา​ก็​ไม่มี​ส่วน​ใน​สิ่ง​ทั้งหลาย​ซึ่ง​เกิดขึ้น​ภายใต้​ดวง​อาทิตย์​นี้​อีกแล้ว

สนุก​กับ​ชีวิต​ใน​ขณะที่​ยัง​ทำได้

7 ไปสิ ไป​กิน​ขนมปัง​ของคุณ​อย่าง​มี​ความสุข​และ​ดื่ม​เหล้าองุ่น​ของคุณ​ด้วย​ความ​ชื่นชม​ยินดี เพราะ​พระเจ้า​เห็นชอบ​กับ​เรื่อง​พวกนี้ 8 ใส่​เสื้อผ้า​เหมือน​เตรียม​พร้อม​จะ​ไป​งาน​รื่นเริง​เสมอ​และ​ใส่​น้ำหอม​ด้วย 9 ให้​มี​ความสุข​ร่วม​กับ​ภรรยา​ที่​คุณรัก​ตลอด​วันเวลา​อัน​ไม่เที่ยง​ของ​ชีวิตนี้ ที่​คุณ​ได้รับ​มา​ภายใต้​ดวง​อาทิตย์​นี้ เพราะ​นั่น​คือ​ส่วนแบ่ง​ของ​ชีวิต​คุณ สำหรับ​งาน​หนัก​ที่​คุณ​ตรากตรำ​ทำ​มา​ภายใต้​ดวง​อาทิตย์​นี้ 10 สิ่ง​ที่​มือ​คุณ​ทำได้​ก็​ให้​ทำ​สุด​แรงเกิด​ไปเลย เพราะ​ใน​แดน​คนตาย​ที่​จะต้อง​ไปนั้น จะ​ไม่มี​การ​ลงมือ​ทำ​อะไร​เลย ไม่มี​แม้แต่​ความคิด ความรู้ หรือ​สติปัญญา

ชีวิตนี้​ช่าง​ไม่ยุติธรรม​เอาเสียเลย

11 เรา​ได้เห็น​สิ่งนี้​เกิดขึ้น​ภายใต้​ดวง​อาทิตย์​ด้วย ที่​ว่า คน​ที่​วิ่ง​เร็ว​ที่สุด ก็​ไม่ใช่​จะ​เป็น​ผู้ชนะ​เสมอไป ฝ่าย​ที่​มี​กำลัง​เหนือ​กว่า ก็​ไม่ใช่​ว่า​จะ​ชนะ​สงคราม​เสมอไป หรือ​คน​ที่​มี​สติปัญญา ก็​ไม่ใช่​ว่า​จะ​มี​อาหาร​กิน​เสมอไป หรือ​คน​ที่​มี​ความ​เข้าใจ ก็​ไม่ใช่​ว่า​จะต้อง​ร่ำรวย​เสมอไป หรือ​คน​ที่​มี​ความรู้​มาก ก็​ไม่ใช่​ว่า​จะต้อง​ได้รับ​การ​ยกย่อง​เสมอไป เพราะ​อุบัติเหตุ​เกิดขึ้น​ได้​กับ​ทุกคน

12 ไม่มี​ใคร​รู้​หรอก​ว่า​จะ​ตาย​เมื่อไหร่ เหมือนกับ​ปลา​ที่​ติด​ใน​ร่างแห​อัน​โหดร้าย เหมือน​พวกนก​ที่​ติด​ใน​กับดัก คนเรา​ก็​เหมือนกัน จะ​ตก​เข้าไป​ใน​กับดัก​เมื่อ​ยาม​ซวย​มาถึง​อย่าง​ไม่ทัน​ตั้งตัว

ฤทธิ์​อำนาจ​ของ​สติปัญญา

13 นี่​ก็​เป็น​อีก​เหตุการณ์​หนึ่ง​เกี่ยวกับ​สติปัญญา ที่​เรา​ได้เห็น​เกิดขึ้น​ภายใต้​ดวง​อาทิตย์​นี้ เรา​ว่า​มัน​น่าคิด​ทีเดียว 14 มี​เมือง​เล็กๆ​เมืองหนึ่ง​ที่​มี​คนอยู่​ไม่​มากนัก ต่อมา​มี​กษัตริย์​ที่​ยิ่งใหญ่​บุก​มา​โจมตี​ล้อม​เมือง​ไว้ และ​สร้าง​เครื่องมือ​ต่างๆ​เพื่อ​บุก​ทะลวง​กำแพง​เข้าไป 15 แล้ว​ปรากฏ​ว่า​มี​ชาย​ยากจน​คนหนึ่ง​ใน​เมืองนั้น​ที่​มี​สติปัญญา สามารถ​ที่​จะ​ช่วย​ให้​เมือง​นั้น​รอดพ้น​จาก​การ​โจมตี​ได้ แต่​ไม่มี​ใคร​สนใจ​ชาย​ยากจน​คนนั้น 16 สรุป​ว่า ความ​ฉลาด​นั้น​ย่อม​จะ​ดี​กว่า​กำลัง​พล แต่​ความ​ฉลาด​ของ​ชาย​ยากจน​เป็น​ที่​ดูถูก​ดูหมิ่น และ​ไม่มี​ใคร​ยอมฟัง​คำพูด​ของเขา

17 คำพูด​ที่​คน​มี​สติปัญญา​พูด​ออกมา​เบาๆ​มัน​สมควร​ฟัง

มากกว่า​เสียง​ตะโกน​ของ​ผู้นำ​ใน​พวก​คนโง่

18 สติปัญญา ย่อม​ดีกว่า​อาวุธ​ใน​สงคราม

แต่​คน​ไม่เอาไหน+ 9:18 คน​ไม่เอาไหน หรือ​แปล​ได้​อีก​อย่าง​หนึ่ง​ว่า “คนบาป” เพียง​คนเดียว​ก็​สามารถ​ทำลาย​สิ่งดีๆ​ได้​มากมาย

10

1 แมลงวัน​ตาย​ไม่กี่ตัว​ใน​น้ำหอม​ก็​ทำ​ให้​น้ำหอม​เหม็น​ได้

ความโง่​เล็กๆ​น้อยๆ​สามารถ​ทำลาย+ 10:1 สามารถ​ทำลาย หรือ ใน​ภาษา​เดิม​คือ “หนัก​กว่า” ความ​ฉลาด​และ​ชื่อเสียง​ได้

2 ใจ​ของคน​มี​สติปัญญา​เอนเอียง​ไป​ใน​ทาง​ที่ถูก

ใจ​ของ​คนโง่​เอนเอียง​ไป​ใน​ทาง​ที่​ผิด+ 10:2 ใจ​ของ​คนโง่​เอนเอียง​ไป​ใน​ทาง​ที่​ผิด ใน​ภาษา​เดิม​คือ “ไป​ทาง​ขวา … ไป​ทาง​ซ้าย”

3 นอกจากนี้ เมื่อ​คนโง่​เดิน​ไป​ตาม​ทาง เนื่องจาก​ไม่มี​สมอง​คิด

เขา​ก็​เลย​ประกาศ​ความโง่​ของเขา​ออกมา​ให้​กับ​ทุกคน

4 ถ้า​ผู้นำ​โกรธ​คุณ​ขึ้นมา อย่า​เพิ่ง​ลาออก​จาก​ตำแหน่ง

เพราะ​ว่า​ความ​ใจเย็น​สามารถ​เอา​ชนะ​ความ​ผิดพลาด​ทั้งหลาย​ได้

5 เรา​ได้​เห็น​เรื่อง​เลวร้าย​เรื่องหนึ่ง​ที่​เกิดขึ้น​ภายใต้​ดวง​อาทิตย์ เป็น​ความ​ผิด​ที่​ผู้นำ​ก่อขึ้น​คือ 6 คนโง่​ได้รับ​การ​แต่งตั้ง​ไว้​ใน​ตำแหน่ง​สูง ส่วน​คนรวย​กลับ​ได้รับ​ตำแหน่ง​ที่​ต่ำต้อย 7 เรา​เห็น​ทาส​ขี่​อยู่​บน​หลัง​ม้า ส่วน​พวก​เจ้าฟ้า​กลับ​ต้อง​มา​เดินเท้า​อย่าง​กับ​ทาส

งาน​ทุกอย่าง​มี​ความเสี่ยง

8 คน​ที่​ขุดร่อง อาจจะ​ตก​ลงไป​ใน​ร่อง

และ​คน​ที่​รื้อ​กำแพง​ลง อาจจะ​ถูก​งูกัด

9 คน​ที่​ทำงาน​ใน​เหมือง​หิน อาจจะ​บาดเจ็บ​จาก​หิน​พวกนั้น

คน​ที่​ตัดไม้ อาจจะ​เจ็บตัว​เพราะ​มัน

10 ถ้า​ขวาน​ทื่อ​และ​ไม่ได้​ลับ​ให้​คม

คน​ที่​ใช้​ฟัน​ก็​จะต้อง​ออกแรง​มาก

แต่​ถ้า​ใช้​สติปัญญา​ก็​จะ​ได้เปรียบ​กว่า

11 ถ้า​งูกัด​เสียก่อน​ที่​มัน​จะ​ถูก​สะกด

ก็​ไม่มี​ประโยชน์​อะไร​ที่​จะ​มี​หมองู

12 คำพูด​จาก​ปาก​ของ​คน​มี​สติปัญญา​ทำ​ให้​คน​ชอบ​เขา

แต่​คำพูด​จาก​ริมฝีปาก​ของ​คนโง่​ทำลาย​ตัว​เขาเอง

13 คนโง่​เริ่ม​พูด​เมื่อไหร่​ก็​มี​แต่​เรื่องโง่ๆ

และ​เขา​จบลง​ด้วย​เรื่อง​ไร้สาระ​อัน​เลวร้าย

14 แต่​คนโง่​ก็​ยัง​ชอบ​ที่จะ​พูดมาก

ไม่มี​ใคร​รู้​หรอก​ว่า​จะ​เกิด​อะไรขึ้น

จะ​มี​ใครล่ะ​ที่​จะ​บอก​ได้​ว่า​จะ​เกิด​อะไรขึ้น​ใน​อนาคต

15 งาน​ของ​คนโง่​จะต้อง​ทำให้​เขา​หมดแรง​แน่ๆ

เพราะ​ขนาด​ทางเข้า​เมือง​ก็​ยัง​หา​ไม่เจอ​เลย

คุณค่า​ของ​งาน

16 น่าอับอาย​จริงๆ​สำหรับ​เจ้า แผ่นดิน​ที่​มี​กษัตริย์​ที่​ยัง​เป็นเด็ก​อยู่

และ​มี​พวก​เจ้าชาย​ที่​ชอบ​จัด​งานเลี้ยง​กัน​ตั้งแต่​เช้า

17 น่านับถือ​จริงๆ​สำหรับ​เจ้า แผ่นดิน​ที่​มี​กษัตริย์​อัน​สูงส่ง

และ​มี​เจ้าชาย​ที่​จัด​งานเลี้ยง​ใน​เวลา​อัน​เหมาะสม

พวกเขา​ควบคุม​ตัวเอง​ได้ และ​ไม่​เมามาย

18 เพราะ​ความ​ขี้เกียจ หลังคา​ถึง​ได้​พัง​ลงมา

และ​เพราะ​ไม่​เอาใจใส่ บ้าน​ถึง​ได้รั่ว

19 อาหาร​เตรียม​ไว้​สำหรับ​กิน​กัน​อย่าง​สนุก​สนาน

และ​เหล้าองุ่น​ให้​ความสุข​กับ​ชีวิต

แต่​เงิน​เป็น​คำตอบ​สำหรับ​ทุกสิ่ง+ 10:19 เงิน​เป็น​คำตอบ​สำหรับ​ทุกสิ่ง หรือ​แปล​ได้​อีก​ว่า “แต่​เงิน​ทำให้​คน​หมกมุ่น”

การนินทา

20 อย่า​ได้​ต่อว่า​กษัตริย์​ใน​ทาง​ที่​เสียๆหายๆ แม้แต่​กับ​เพื่อนสนิท​ก็​อย่าทำ​เลย

อย่า​ได้​ต่อว่า​คนรวย​ใน​ทาง​ที่​เสียๆหายๆ แม้แต่​ตอน​ที่​อยู่​ใน​ห้องนอน​ของเจ้า

เพราะ​นก​ใน​อากาศ​อาจจะ​คาบ​เอา​คำพูด​ของเจ้า​ไป​บอก​คนอื่น

และ​สัตว์ปีก​ทั้งหลาย​อาจจะ​เอา​เรื่อง​ที่​เจ้าพูด​ไป​รายงาน​ก็ได้

11

ให้​เผชิญหน้า​กับ​อนาคต​อย่าง​กล้าหาญ

1 ให้​หว่าน​ความดี​ไปทั่ว แล้ว​อีก​ไม่กี่วัน

ความดี​นั้น​ก็​อาจจะ​หวน​กลับ​มาหา​เจ้า+ 11:1 ให้​หว่าน … กลับ​มาหา​เจ้า ใน​ต้นฉบับ​เขียน​ว่า “ให้​ลอย​ขนมปัง​ของเจ้า​ไป​บน​ผิวน้ำ แล้ว​อีก​ไม่กี่วัน​เจ้า​ก็​อาจจะ​พบ​มัน”

2 ให้​แบ่งปัน​ของ​ที่​เจ้ามี​ไปให้​กับ​คน​เจ็ดคน​หรือ​แปดคน​ก็ได้

ถึงแม้ว่า​เจ้า​จะ​ไม่รู้​ว่า​จะ​เกิด​เรื่อง​เลวร้าย​อะไร​ขึ้นบ้าง​ใน​แผ่นดิน​นี้

3 เมื่อ​เห็น​เมฆ​ก่อตัว​กัน​หนาทึบ พวกมัน​จะ​เท​ฝน​ลงมา​บน​แผ่นดิน​อย่าง​แน่นอน

และ​เมื่อ​เห็น​ต้นไม้​ล้มลง ไม่ว่า​จะ​ล้ม​ไป​ทางใต้​หรือ​ทางเหนือ​ก็ตาม มัน​ก็​จะ​อยู่​ตรงนั้น​ของมัน​ไม่​ไปไหน

4 คน​ที่​คอย​ดู​ลมฟ้า ก็​จะ​ไม่ได้​เพาะ​ปลูก

และ​คน​ที่​คอยดู​เมฆฝน ก็​จะ​ไม่ได้​เก็บเกี่ยว

5 ก็​เหมือนกับ​ที่​เจ้า​ไม่รู้​ว่า​ลม​มัน​พัด​ไปมา​ได้​ยังไง หรือ กระดูก​ของ​เด็ก​ทารก​มัน​ก่อเกิด​ขึ้นมา​ได้ยังไง​ใน​ท้องแม่ เจ้า​ก็จะ​ไม่มีวัน​ที่​จะ​เข้าใจ​การงาน​ของ​พระเจ้า​ผู้สร้าง​ทุกสิ่ง​ทุกอย่าง​ขึ้นมา​เหมือนกัน

6 ใน​ตอนเช้า​ก็​ให้​หว่าน​เมล็ดพืช และ​อย่า​ให้​มือ​ได้​หยุดพัก​เลย​ใน​ตอนเย็น เพราะ​เจ้า​ไม่รู้​ว่า​เมล็ด​ไหน​จะ​เกิด​ผลดี จะ​เป็น​อันนี้​หรือ​อันนั้น หรือ​จะ​ดี​เหมือนกัน​ทั้ง​สองอัน

ให้​รับใช้​พระเจ้า​เมื่อ​ยัง​เป็น​หนุ่มสาว​อยู่

7 แสงสว่าง​นั้น​หวานชื่น​และ​เป็น​สิ่ง​ที่ดี​ที่​ดวงตา​มองเห็น​ดวง​อาทิตย์ 8 ถึงแม้​คนหนึ่ง​จะ​มี​ชีวิต​อยู่​นาน​หลายปี เขา​ก็​ควร​จะ​มี​ความสุข​ใน​วันปี​เหล่านั้น​ทั้งหมด แต่​ให้​เขา​ระลึก​ไว้​ว่า วัน​แห่ง​ความมืด​พวกนั้น​อาจจะ​มี​มากมาย ทุกสิ่ง​ที่​กำลัง​จะ​มาถึง​นั้น​ไม่เที่ยง

9 ดังนั้น หนุ่ม​สาว​เอ๋ย ให้​สนุก​สนาน​เถอะ​ใน​ขณะที่​ยัง​เป็น​หนุ่ม​เป็น​สาว​กันอยู่ ปล่อย​ใจ​ให้​ยินดี​ไป​กับ​วันคืน​ของ​ความ​เป็น​หนุ่ม​สาว​นั้น และ​ทำ​ตาม​ที่​ใจ​ของเจ้า​เรียกร้อง และ​ไป​ตาม​สิ่ง​ที่​ดวงตา​ของเจ้า​อยากได้ แต่​ถึง​อย่างนั้น​ก็​ให้​รู้ไว้​ว่า​พระเจ้า​จะ​ตัดสิน​เจ้า​จาก​เรื่อง​เหล่านี้​ทั้งหมด

10 ขจัด​ความ​หงุดหงิด​รำคาญ​ออก​จาก​จิตใจ​ของเจ้า​เสีย แล้ว​ก็​สลัด​ปัญหา​ต่างๆ​ทิ้งไป​จาก​ร่างกาย​ด้วย เพราะ​ว่า​ความ​เป็น​หนุ่มสาว​และ​ผม​ที่​ดกดำ​นั้น​เป็น​สิ่ง​ที่​ไม่เที่ยง

12

ปัญหาต่างๆ​ตอน​แก่

1 ให้​นึกถึง​ผู้ที่​สร้าง​เจ้า​มา ใน​วันเวลา​ซึ่ง​เจ้า​ยัง​เป็น​หนุ่ม​เป็น​สาว​อยู่ ก่อน​ยาม​ทุกข์ยาก​จะ​มาถึง และ​ก่อน​ที่​ปี​เหล่านั้น​จะ​มาถึง ที่​เจ้า​จะ​พูด​ว่า “ฉัน​ไม่มี​ความสุข​ใน​ช่วง​เวลา​เหล่านี้​แล้ว”

2 ก่อน​ที่​แสง​ของ​ดวง​อาทิตย์ ดวงจันทร์ และ​ดวงดาว​จะ​มืดไป และ​ก่อน​ที่​เมฆ​จะ​หวน​กลับมา​อีกครั้ง​หลังจาก​ฝนตก​ไปแล้ว

3 เมื่อ​คน​เฝ้าบ้าน​จะ​กลัว​จน​ตัวสั่น​งันงก คน​แข็งแรง​จะ​หลัง​ค่อม​ไป และ​พวก​ผู้หญิง​โม่แป้ง​ก็​จะ​หยุด​โม่​ไป เพราะ​เหลือกัน​ไม่กี่คน และ​ดวงตา​ของ​ผู้หญิง​พวกนั้น​ที่​มอง​ออกไป​นอก​หน้าต่าง​ก็​จะ​มืดมัว​ไป 4 เมื่อ​ประตู​คู่​ที่​ตรง​ไป​สู่​ตลาด​ปิดลง เสียง​โม่แป้ง​เริ่ม​แผ่ว​ลง และ​เสียง​นก​ก็​ดังขึ้น และ​พวก​นักร้อง​หญิง​เงียบเสียง​ลง

5 เมื่อ​มี​คน​กลัว​ความสูง และ​มี​สิ่ง​น่าสยดสยอง​ต่างๆ​บน​ท้องถนน ต้น​อัลมอนด์​ออก​ดอก ตั๊กแตน​ตัว​อ้วนพี และ​ผล​เบอร์รี่​ปริแตก เมื่อ​มนุษย์​ไป​ยัง​บ้าน​ที่​อยู่​ชั่วนิรันดร์​ของ​พวกเขา และ​พวก​คน​ไว้ทุกข์​ก็​เดิน​ไปมา​บน​ถนน

ความตาย

6 ให้​นึกถึง​ผู้ที่​สร้าง​เจ้า

ก่อน​ที่​สายเงิน​จะ​ขาด​และ​ชาม​ทองคำ​จะ​แตก​ป่นปี้

ไห​ที่​บ่อน้ำพุ​จะ​แตก​และ​ลูกรอก​ที่​บ่อน้ำ​จะ​แตก​ด้วย

7 เมื่อ​ผงคลี​กลับ​ไป​เป็น​ดิน​เหมือน​ที่​มัน​เคยเป็น

และ​เมื่อ​วิญญาณ​กลับ​ไปหา​พระเจ้า​ผู้ซึ่ง​ให้​มันมา

8 อาจารย์​พูด​ว่า ทุกสิ่ง​ทุกอย่าง​ช่าง​ไม่เที่ยง​เอาเสียเลย ทุกสิ่ง​ช่าง​ไม่เที่ยง

บทสรุป

9 นอกจาก​อาจารย์​จะ​เป็น​คน​ที่​มี​สติปัญญา​แล้ว ท่าน​ก็​ยัง​สอน​ความรู้​ให้​กับ​คนทั่วไป​อีกด้วย ท่าน​ได้​ทดลอง ค้นหา และ​เรียบเรียง​สุภาษิต​ขึ้นมา​หลาย​ข้อ 10 อาจารย์​พยายาม​หา​คำต่างๆ​ที่​ไพเราะ และ​ท่าน​ได้​เขียน​ถ้อยคำ​แห่ง​ความจริง อย่าง​ตรงไป​ตรงมา

11 ถ้อยคำ​ของ​คนฉลาด​ก็​เหมือน​ปฏัก+ 12:11 ปฏัก หรือ ประตัก เป็น​ไม้​ที่​ฝัง​เหล็ก​แหลม​ตรง​ปลาย​ใช้​แทง​สัตว์​พาหนะ เช่น วัว ทั้งหลาย คำพูด​ดีๆ​ที่​ได้​รวบรวม​ไว้ เป็น​เหมือน​เหล็ก​แหลม​ที่​โผล่​อยู่​ปลาย​ไม้กระทุ้ง​ที่​ผู้เลี้ยง​คนไหนๆ​ก็​สามารถ​เอา​ไป​ใช้​ได้​ทันที 12 ลูกชาย​ของเรา ระวัง​คำสอน​อื่น​นอกเหนือ​จาก​คำพูด​เหล่านี้ การ​เขียน​หนังสือ​นั้น​ไม่มี​วันจบ และ​การ​ศึกษา​ร่ำเรียน​มาก​เกินไป​จะ​ทำให้​ร่างกาย​เหนื่อยล้า

13 เมื่อ​จบ​เรื่อง​นี้​แล้ว และ​เมื่อ​ทุกคน​ได้ยิน​คำสอน​ทั้งหมด​นี้​แล้ว ก็​ขอให้​ยำเกรง​พระเจ้า​และ​รักษา​คำ​สั่งสอน​ต่างๆ​ของ​พระองค์​ไว้ เพราะ​นี่​เป็น​หน้าที่​ของ​มนุษย์​ทุกคน 14 เพราะ​พระเจ้า​จะ​นำ​การ​กระทำ​ทุกอย่าง​เข้าสู่​การ​พิพากษา รวมทั้ง​เรื่อง​ที่​ปิดบัง​เอาไว้ ไม่ว่า​จะ​เป็น​เรื่องดี​หรือ​ร้าย​ก็ตาม