ฟีเลโมน

คำนำ

จดหมาย​จาก​เปาโล​ถึง​ฟีเลโมน​เป็น​จดหมาย​ฉบับ​สั้นๆ​ที่​เปาโล​เขียน​พร้อม​กับ​จดหมาย​ถึง​ชาว​โคโลสี ฟีเลโมน​เป็น​คริสเตียน​คน​หนึ่ง​ใน​เมือง​โคโลสี ฟีเลโมน​มี​ทาส​คน​หนึ่ง​ชื่อ​โอเนสิมัส ทาส​คน​นี้​ได้​หนี​ไป​จาก​ฟีเลโมน แต่​ต่อมา​ได้​เป็น​คริสเตียน​จาก​การ​ชักจูง​ของ​เปาโล จดหมาย​ฉบับนี้​เปาโล​จึง​เขียน​ขึ้น​เพื่อ​ให้​ฟีเลโมน​ยกโทษ​ให้​กับ​โอเนสิมัส และ​ให้​ยอมรับ​เขา​กลับ​เข้า​ไป​ใหม่

1

1 จาก​เปาโล ผู้​เป็น​นักโทษ​เพราะ​เห็นแก่​พระเยซู​คริสต์ และ​จาก​ทิโมธี​น้อง​ชาย​ของ​เรา

ถึง​ฟีเลโมน​เพื่อน​ร่วม​งาน​ที่​เรา​รัก 2 และ​ถึง​อัปเฟีย​น้อง​สาว​ของ​เรา และ​อารคิปปัส ซึ่ง​เป็น​ทหาร​ของ​พระคริสต์​ด้วย​กัน​กับ​เรา และ​หมู่ประชุม​ของ​พระเจ้า​ที่​บ้าน​ของ​คุณ

3 ขอ​ให้​พระเจ้า​พระบิดา​ของ​เรา และ​พระเยซู​คริสต์​เจ้า​ให้​ความ​เมตตา​กรุณา และ​สันติสุข​กับ​พวก​คุณ​ทุก​คน

ความรัก​และ​ความเชื่อ​ของ​ฟีเลโมน

4 ผม​ขอบคุณ​พระเจ้า​ของ​ผม​เสมอ​เมื่อ​ผม​อธิษฐาน​เผื่อ​คุณ 5 เพราะ​ผม​ได้ยิน​เรื่อง​ความเชื่อ​ของ​คุณ​ที่​มี​ต่อ​พระเยซู​เจ้า และ​ความรัก​ที่​คุณ​มี​ต่อ​คน​ที่​เป็น​ของ​พระเจ้า​ทุก​คน 6 ผม​อธิษฐาน​ขอ​ให้​ความเชื่อ​ที่​เรา​มี​ร่วม​กัน​นี้ ทำ​ให้​คุณ​เข้าใจ​อย่าง​ลึกซึ้ง ถึง​สิ่ง​ดีๆ​ทั้งหมด​ที่​เรา​มี​ใน​พระคริสต์ 7 น้อง​เอ๋ย​ความรัก​ของ​คุณ​ทำ​ให้​ผม​มี​ความสุข​มาก และ​มี​กำลังใจ​ด้วย เพราะ​คุณ​ทำ​ให้​คน​ทั้งหลาย​ที่​เป็น​ของ​พระเจ้า​ชื่นใจ

เปาโล​ขอ​ร้อง​แทน​โอเนสิมัส

8 ถึง​แม้ว่า​ใน​พระคริสต์ ผม​กล้า​พอ​ที่​จะ​สั่ง​ให้​คุณ​ทำ​ใน​สิ่ง​ที่​คุณ​ควร​ทำ​ก็​จริง 9 แต่​เพราะ​ความรัก​ของ​คุณ ผม​อยาก​จะ​ขอ​ร้อง​คุณ​มาก​กว่า ผม​เปาโล​คน​แก่​คน​นี้​และ​ตอน​นี้​ก็​ยัง​เป็น​นักโทษ​เพราะ​เห็นแก่​พระเยซู​คริสต์​ด้วย 10 ผม​ขอ​ร้อง​ละ เกี่ยวกับ​เรื่อง​ของ​โอเนสิมัส+ 1:10 โอเนสิมัส ใน​ภาษา​เดิม แปล​ว่า “เป็น​ประโยชน์” ซึ่ง​เขา​ได้​กลาย​มา​เป็น​ลูก​ของ​ผม​ตอน​ที่​ผม​อยู่​ใน​คุก​นี้ 11 เมื่อ​ก่อน​นี้ เขา​เคย​เป็น​คน​ที่​ไม่​มี​ประโยชน์​อะไร​กับ​คุณ แต่​เดี๋ยวนี้​เขา​กลับ​มี​ประโยชน์​มาก ทั้ง​กับ​คุณ​และ​กับ​ผม​ด้วย

12 เขา​เป็น​เหมือน​ดวงใจ​ของ​ผม​ที​เดียว และ​ผม​ก็​ได้​ส่ง​เขา​กลับ​มา​หา​คุณ 13 ความจริง​แล้ว​ผม​อยาก​จะ​ให้​เขา​อยู่​ที่​นี่​กับ​ผม เพื่อ​จะ​ได้​ช่วยเหลือ​ผม​แทน​ที่​คุณ​ใน​ขณะ​ที่​ผม​ติด​คุก​อยู่​ที่นี่​เพราะ​เห็น​แก่​ข่าวดีนั้น 14 แต่​ผม​ไม่​อยาก​จะ​ทำ​อะไร​ลง​ไป​นอกจาก​คุณ​จะ​อนุญาต​เสีย​ก่อน เพื่อ​ว่า​ความดี​ต่างๆ​ที่​คุณ​ทำ​นั้น จะ​ได้​เป็น​ไป​ตาม​ความ​สมัครใจ​ของ​คุณ​เอง ไม่​ใช่​เพราะ​ผม​บังคับ

15 ไม่​แน่​นะ ที่​เขา​ต้อง​จาก​คุณ​ไป​พัก​หนึ่ง อาจ​จะ​เพื่อ​เขา​จะ​ได้​กลับ​มา​อยู่​กับ​คุณ​ตลอด​ไป​ก็​ได้ 16 และ​ไม่​ใช่​กลับ​มา​อย่าง​ทาส​อีก​แล้ว แต่​ดี​กว่า​ทาส​เสีย​อีก คือ​เป็น​พี่น้อง​ที่รัก ผม​รัก​เขา​มาก แต่​คุณ​จะ​รัก​เขา​มาก​ยิ่งกว่า ไม่​ใช่​เป็น​เพียง​แค่​เพื่อน​มนุษย์​เท่านั้น แต่​เป็น​น้อง​ชาย​ใน​องค์​เจ้า​ชีวิต​ด้วย

17 ดังนั้น ถ้า​คุณ​ยัง​เห็น​ว่า​ผม​เป็น​หุ้นส่วน​อยู่​อีก​ละ​ก็ ขอ​ให้​ต้อนรับ​เขา​เหมือน​กับ​ที่​คุณ​จะ​ต้อนรับ​ผม​ด้วย 18 ถ้า​เขา​ทำ​อะไร​ผิด​ต่อ​คุณ หรือ​เป็น​หนี้​อะไร​คุณ ก็​ให้​มา​คิด​เอา​กับ​ผม​ได้​เลย 19 ผม เปาโล เขียน​ด้วย​มือ​ของ​ผม​เอง​ว่า ผม​จะ​จ่าย​คืน​ให้​กับ​คุณ​เอง และ​จะ​ไม่​อ้าง​ถึง​เรื่อง​ที่​คุณ​เป็น​หนี้​ชีวิต​ผม​ด้วย 20 ใช่​แล้ว​น้อง ขอ​ให้​ผม​ได้​ประโยชน์​จาก​คุณ​บ้าง​ใน​องค์​เจ้า​ชีวิต ช่วย​ทำ​ให้​ผม​ชื่นใจ​ขึ้น​ใน​พระคริสต์​ด้วย 21 ที่​ผม​เขียน​จดหมาย​นี้​มา​ให้​เพราะ​ผม​แน่ใจ​ว่า​คุณ​จะ​เชื่อฟัง และ​ทำ​มาก​ยิ่งกว่า​ที่​ผม​ขอ​เสีย​อีก

22 อีก​อย่าง​หนึ่ง ช่วย​จัด​เตรียม​ห้อง​ให้​กับ​ผม​ด้วย เพราะ​ผม​เชื่อ​ว่า พระเจ้า​จะ​ส่ง​ผม​มา​หา​คุณ​ตาม​ที่​พวก​คุณ​ได้​อธิษฐาน​นั้น

คำ​ลงท้าย

23 เอปาฟรัส​เพื่อน​ที่​ติด​คุก​กับ​ผม​เพราะ​เห็นแก่​พระคริสต์ ฝาก​ความคิดถึง​มา​ให้​คุณ​ด้วย 24 รวมทั้ง​เพื่อน​ร่วม​งาน​ของ​ผม มาระโก อาริสทารคัส เดมาส และ​ลูกา​ก็​ฝาก​ความคิดถึง​มา​ให้​กับ​คุณ​ด้วย​เหมือน​กัน 25 ขอ​ให้​ความ​เมตตา​กรุณา​ของ​พระเยซู​คริสต์​เจ้า​อยู่​กับ​วิญญาณ​ของ​พวก​คุณ​ด้วย