3 ยอห์น

คำนำ

คำนำ​ของ​หนังสือ​เล่ม​นี้ อ่าน​ได้​จาก 1 ยอห์น

1

1 จาก​ผู้นำ​อาวุโส+ 1:1 ผู้นำ​อาวุโส ใน​ที่​นี้​หมายถึง ยอห์น ศิษย์​เอก​ของ​พระเยซู

ถึง​กายอัส​เพื่อน​รัก เพื่อน​ที่​ผม​รัก​จริงๆ

2 เพื่อน​รัก ผม​ขอ​อธิษฐาน​ให้​คุณ​เจริญ​รุ่งเรือง​ใน​ทุก​อย่าง​และ​มี​สุขภาพ​ที่​ดี​เหมือน​กับ​ที่​คุณ​กำลัง​เป็น​อยู่ 3 ผม​ดีใจ​มาก​เมื่อ​มี​พี่น้อง​บางคน​มา​บอก​ว่า คุณ​ยัง​ยึดมั่น​อยู่​ใน​ความจริง+ 1:3 ความจริง หรือ​ข่าวดี​เกี่ยวกับ​พระเยซู​คริสต์​เจ้า และ​ยัง​ใช้​ชีวิต​ตาม​ความจริงนั้น 4 ไม่​มี​อะไร​ทำ​ให้​ผม​ดีใจ​มาก​ไป​กว่า​นี้​อีก​แล้ว เมื่อ​ได้ยิน​ว่า​ลูกๆ​ของ​ผม​ใช้​ชีวิต​ตาม​ความจริง

5 เพื่อน​รัก คุณ​แสดง​ให้​เห็น​ถึง​ความ​ซื่อสัตย์​ของ​คุณ เมื่อ​คุณ​ช่วยเหลือ​พี่น้อง ทั้งๆ​ที่​บางคน​คุณ​ไม่​เคย​รู้จัก​มา​ก่อน 6 พวก​เขา​ได้​ราย​งาน​เรื่อง​ความรัก​ของ​คุณ​ให้​กับ​หมู่ประชุม​ที่​นี่​ฟัง จะ​เป็น​การ​ดี​มาก​ถ้า​คุณ​จะ​ช่วย​สนับสนุน​ส่ง​พวก​เขา​เดินทาง​ต่อ​ไป ถ้า​คุณ​ทำ​อย่าง​นี้​พระเจ้า​ก็​จะ​พอใจ 7 เพราะ​พวก​เขา​เดินทาง​ไป​เพื่อ​รับใช้​พระคริสต์ และ​ไม่​ยอมรับ​ความ​ช่วยเหลือ​จาก​คน​ที่​ไม่​เชื่อ​พระเจ้า 8 ดังนั้น​พวก​เรา​จึง​ควร​จะ​ช่วยเหลือ​คน​เช่น​นี้ เพื่อ​จะ​ได้​ร่วม​มือ​กับ​พวก​เขา​ใน​การ​เผยแพร่​ความจริง​ด้วย

9 ผม​ได้​เขียน​ถึง​หมู่​ประชุม แต่​ดิโอเตรเฟส คน​ที่​ชอบ​ทำตัว​ใหญ่โต​สั่ง​โน่น​สั่ง​นี่​ใน​หมู่ประชุม​นั้น​ไม่​ยอม​ฟัง​เรา 10 รอ​ให้​ผม​มา​ถึง​ก่อน แล้ว​ผม​จะ​ชี้​ให้​เห็น​ว่า​เขา​ได้​ทำ​อะไร​ลง​ไป​บ้าง รวม​ถึง​เรื่อง​ที่​เขา​ไป​นินทา​ให้​ร้าย​พวก​เรา แค่​นั้น​ยัง​ไม่​พอ ตัว​เขา​เอง​ไม่​ยอม​ต้อนรับ​พี่​น้อง​พวก​นั้น​ที่​เดินทาง แล้ว​ยัง​ไป​สั่ง​ห้าม​พี่น้อง​ที่​อยาก​ต้อนรับ​คน​พวก​นี้​อีก​ด้วย ถ้า​ใคร​ไม่​ทำ​ตาม เขา​ก็​จะ​ไล่​ออก​จาก​หมู่ประชุม

11 เพื่อน​รัก​อย่า​ไป​เลียน​แบบ​สิ่ง​ที่​ชั่ว​ร้าย แต่​ให้​เลียน​แบบ​สิ่ง​ที่​ดี คน​ที่​ทำ​ดี​นั้น​ก็​เป็น​ของ​พระเจ้า ส่วน​คน​ที่​ทำ​ชั่ว​นั้น​ก็​ไม่​เคย​เห็น​พระเจ้า

12 ทุก​คน​พูด​ยกย่อง​เดเมตริอัส พวก​เรา​ก็​ยกย่อง​เขา​ด้วย แม้แต่​ความจริง​ของ​พระเจ้า​เอง​ก็​ยัง​ยกย่อง​เขา​เลย และ​คุณ​ก็​รู้​ว่า​ที่​เรา​พูด​มา​ทั้งหมด​นี้​เป็น​ความจริง

13 ผม​ยัง​มี​อีก​หลาย​เรื่อง​ที่​จะ​บอก​คุณ แต่​ไม่​อยาก​เขียน​เป็น​จดหมาย 14 ผม​หวัง​ว่า​จะ​ได้​เจอ​คุณ​ใน​เร็วๆ​นี้ แล้ว​เรา​จะ​ได้​คุย​กัน​ซึ่งๆ​หน้า

15 ขอ​พระเจ้า​ให้​สันติสุข​กับ​คุณ เพื่อนๆ​ที่​นี่​ฝาก​ความคิดถึง​มา​ให้​คุณ ช่วย​ฝาก​ความคิดถึง​ให้​กับ​เพื่อนๆ​แต่​ละ​คน​ที่​นั่น​ด้วย