อพยพ

คำนำ

หนังสือ​อพยพ​เป็น​เรื่อง​เกี่ยวกับ​ที่​พระเจ้า​ใช้​โมเสส​นำ​ชนชาติ​อิสราเอล​อพยพ​ออก​มา​จาก​การ​เป็นทาส​ใน​แผ่นดิน​อียิปต์ อพยพ​เป็น​หนังสือ​กฎบัญญัติ​เล่ม​ที่​สอง​จาก​หนังสือ​กฎบัญญัติ​ทั้งหมด​ห้าเล่ม

บทที่ 1-19 เป็น​เรื่องเล่า ต่อจากนั้น​จะ​เป็น​เรื่อง​ข้อตกลง​ที่​พระเจ้า​ทำกับ​ชนชาติ​อิสราเอล​ที่​ภูเขา​ซีนาย บัญญัติ​สิบประการ​ก็​เป็น​ส่วนหนึ่ง​ของ​ข้อตกลง​นี้ และ​มี​เรื่องเล่า​เข้ามา​แทรก​ไว้​เป็น​ช่วงๆ

หนังสือ​อพยพ​มี​ใจความสำคัญ​หลาย​อย่าง เช่น เรื่อง​ที่​พระเจ้า​กำลัง​สร้าง​ชื่อเสียง​ให้กับ​พระองค์​เอง​ผ่าน​ทาง​เหตุการณ์​ต่างๆ เรื่องที่​พระองค์​อยู่​กับ​คน​ของพระองค์ และ​เรื่อง​ที่​พระองค์​ได้ทำ​ข้อตกลง​กับ​พวกเขา

1

ครอบครัว​ของ​ยาโคบ​ใน​อียิปต์

1 ยาโคบ​ได้​เดินทาง​ไป​อียิปต์ พร้อมกับ​ลูกๆ และ​ลูกๆ​ของเขา​ต่าง​ก็​พา​ครอบครัว​ของ​ตัวเอง​ไปด้วย ต่อไปนี้​เป็น​รายชื่อ​ของ​พวกลูกๆ​ของ​อิสราเอล 2 รูเบน สิเมโอน เลวี ยูดาห์ 3 อิสสาคาร์ เศบูลุน เบนยามิน 4 ดาน นัฟทาลี กาด และ​อาเชอร์ 5 ยาโคบ​มี​ลูกหลาน​ที่​สืบ​เชื้อสาย​มาจาก​เขา​ทั้งสิ้น​เจ็ดสิบ​คน รวม​โยเซฟ​ที่​อยู่​ใน​อียิปต์​อยู่​ก่อนแล้ว​ด้วย

6 โยเซฟ พวกพี่น้อง​ของเขา​และ​ทุกคน​ใน​รุ่นนั้น​ตาย​ไปหมด 7 แต่​ลูกหลาน​อิสราเอล​ก็​เพิ่มขึ้น​อย่าง​มากมาย​เป็น​ทวีคูณ พวกเขา​มี​จำนวน​มากมาย​มหาศาล​จน​เต็มบ้าน​เต็มเมือง​ไปหมด และ​มี​อำนาจ​มาก

ความลำบาก​ของ​ชาวอิสราเอล

8 เมื่อ​กษัตริย์​องค์ใหม่​ขึ้น​ปกครอง​อียิปต์ เขา​ไม่เคย​รู้จัก​โยเซฟ​มาก่อน 9 เขา​พูด​กับ​ประชาชน​ของ​เขา​ว่า “คน​อิสราเอล​มี​จำนวน​มากกว่า​พวกเรา​และ​เข้มแข็ง​กว่า​พวกเรา​เสียอีก 10 พวกเรา​ต้อง​วางแผน​เพื่อ​หยุด​ไม่ให้​พวกมัน​เพิ่ม​มากขึ้น ไม่อย่างนั้น ตอน​มี​สงคราม พวกมัน​อาจจะ​ไป​เข้าร่วม​กับ​ศัตรู แล้ว​หันมา​โจมตี​เรา และ​หลบหนี​ไป​จาก​แผ่นดินนี้​ก็ได้”

11 พวกชาว​อียิปต์​จึง​ได้​ส่ง​ผู้คุมทาส​ให้​ไป​ควบคุม​ชาว​อิสราเอล บีบ​บังคับ​พวกเขา​ให้​สร้าง​เมือง​ปิธม​และ​ราอัมเสส​ให้​กับ​ฟาโรห์​ไว้​เก็บของ

12 แต่​ยิ่ง​ชาวอียิปต์​กดขี่​ชาว​อิสราเอล​มาก​เท่าใด ชาว​อิสราเอล​กลับ​ยิ่ง​เพิ่ม​จำนวน​และ​ขยายตัว​มากขึ้น​เท่านั้น ชาว​อียิปต์​เริ่ม​หวาดกลัว​ชาว​อิสราเอล 13 พวกเขา​บังคับ​ชาว​อิสราเอล​ให้​เป็นทาส​และ​ทำงาน​อย่างหนัก

14 พวกเขา​ทำให้​คน​อิสราเอล​มี​ชีวิต​อยู่​อย่าง​ขมขื่น เพราะ​ต้อง​ทำงาน​หนัก ทั้ง​ทำ​ปูนฉาบ ทำ​อิฐ และ​ทำงาน​สารพัด​ตาม​ท้องทุ่ง พร้อมกับ​งานอื่นๆ พวก​ชาวอียิปต์​จะ​บังคับ​ให้​ชาว​อิสราเอล​ทำงาน​เยี่ยงทาส​อย่าง​เหี้ยมโหด​ทารุณ

หมอตำแย​เกรง​กลัว​พระเจ้า

15 มี​หมอตำแย​ชาว​ฮีบรู​สองคน ชื่อ​ชิฟราห์​กับ​ปูอาห์ กษัตริย์​ของ​อียิปต์​สั่ง​หมอตำแย​สอง​คนนี้​ว่า 16 “เมื่อไหร่​ก็ตาม​ที่​เจ้า​สองคน​ทำคลอด​ให้​กับ​หญิง​ชาวฮีบรู+ 1:16 ฮีบรู หรือ “อิสราเอล” ชื่อนี้​อาจจะ​หมายถึง​เชื้อสาย​ของ​เอเบอร์ (อ่าน​เพิ่ม​จาก​หนังสือ​ปฐมกาล 10:25-31) เมื่อ​เด็ก​คลอด​ออกมา ถ้า​พวกเจ้า​เห็นว่า​เป็น​เด็กผู้ชาย​ก็ให้​ฆ่าทิ้งซะ แต่​ถ้า​เป็น​เด็กผู้หญิง​ก็ให้​ไว้ชีวิต”

17 แต่​หมอตำแย​ทั้งสอง​เกรง​กลัว+ 1:17 เกรง​กลัว หมายถึง “นับถือ” หรือ “ไว้วางใจ” พระเจ้า และ​ไม่ได้​ทำ​ตามที่​กษัตริย์​ของ​อียิปต์​สั่ง พวกนาง​ไว้​ชีวิต​เด็กผู้ชาย​ทุกคน​ที่​เกิดมา

18 กษัตริย์​ของ​อียิปต์​จึง​เรียก​หมอตำแย​สองคนนี้​เข้าพบ และ​ถามว่า “ทำไม​พวกเจ้า​ถึง​ทำ​อย่างนี้ ปล่อย​ให้​เด็กผู้ชาย​พวกนั้น​รอด”

19 หมอตำแย​สองคนนั้น​ตอบ​ฟาโรห์​ว่า “เพราะ​ผู้หญิง​ชาว​ฮีบรู​ไม่เหมือน​ผู้หญิง​ชาว​อียิปต์ พวกนาง​แข็งแรง​และ​คลอดลูก​ก่อนที่​หมอตำแย​จะ​ไปถึง​เสียอีก” 20 พระเจ้า​จึง​อวยพร​หมอตำแย​สองคนนั้น ประชาชน​ชาว​อิสราเอล​ได้​เพิ่ม​ทวีขึ้น และ​เข้มแข็ง​มาก 21 พระเจ้า​ให้​หมอตำแย​ทั้ง​สองคน มี​ครอบครัว​ของ​พวกนาง เพราะ​พวกนาง​เกรง​กลัว​พระองค์

22 ฟาโรห์+ 1:22 ฟาโรห์ เป็น​ตำแหน่ง​ที่​ประชาชน​ใช้​เรียก​กษัตริย์​ของ​อียิปต์ มี​ความหมาย​ว่า “ครอบครัว​ที่​ยิ่งใหญ่” จึง​ออก​คำสั่ง​กับ​ประชาชน​ทั้งหมด​ของ​พระองค์​ว่า “เด็กผู้ชาย​ทุกคน​ที่​เกิด​จาก​ชาวฮีบรู พวกเจ้า​ต้อง​เอา​ไป​โยน​ใน​แม่น้ำ​ไนล์ แต่​เด็กผู้หญิง เจ้า​ปล่อย​ให้​รอด​ได้”

2

หนูน้อย​โมเสส

1 มี​ชาย​เผ่าเลวี​คนหนึ่ง​ได้ไป​แต่งงาน​กับ​สาว​คนหนึ่ง​จาก​เผ่าเลวี​ด้วยกัน 2 นาง​ตั้งท้อง​และ​คลอด​ลูกชาย ลูก​ของ​นาง​เป็น​เด็ก​ที่​น่ารัก​มาก นาง​จึง​ซ่อน​เด็ก​คนนี้​ไว้​ถึง​สามเดือน 3 จนกระทั่ง​นาง​เห็นว่า​ไม่สามารถ​ซ่อน​เด็ก​คนนี้​ได้​อีกต่อไป นาง​จึง​นำ​ต้นกก​มา​สาน​เป็น​ตะกร้า​แล้ว​ฉาบ​ด้วย​ชัน​และ​น้ำมันดิน+ 2:3 น้ำมันดิน เป็น​น้ำมัน​ชนิดข้น​ที่​ต้อง​ถูก​ความร้อน​ถึง​จะ​ละลาย นาง​นำ​เด็ก​วางลง​ใน​ตะกร้า และ​เอา​ไป​วางไว้​ใน​กอ​ต้นกก​ที่​ขึ้น​อยู่​ตาม​ริมฝั่ง​แม่น้ำ​ไนล์ 4 พี่สาว​ของ​เด็ก​คนนี้ คอย​เฝ้ามอง​ตะกร้า​ใบนั้น​อยู่​ห่างๆ​เพื่อ​จะ​ได้รู้​ว่า​จะ​เกิด​อะไรขึ้น​กับ​น้องชาย

5 ขณะนั้น ลูกสาว​ของ​ฟาโรห์​ได้​ลงมา​อาบน้ำ​ที่​แม่น้ำ​ไนล์ ขณะที่​คนรับใช้​กำลัง​เดินไป​ตาม​ริมฝั่ง​แม่น้ำ​ไนล์ ลูกสาว​ของ​ฟาโรห์​ก็​เห็น​ตะกร้า​ใบนั้น​ใน​กอ​ต้นกก นาง​จึง​สั่ง​ให้​คนรับใช้​ไป​เอามา 6 เมื่อ​นาง​เปิด​ดู ก็​เห็น​เด็กผู้ชาย​กำลัง​ร้องไห้อยู่ นาง​เกิด​ความสงสาร และ​พูด​ขึ้น​ว่า “นี่​คง​เป็น​เด็กชาย​ชาว​ฮีบรู+ 2:6 ฮีบรู คือ “คน​อิสราเอล” คนหนึ่ง”

7 พี่สาว​ของ​เด็กนั้น​ได้​พูด​กับ​ลูกสาว​ฟาโรห์​ว่า “จะ​ให้​หนู​ไป​หา​แม่นม​ชาวฮีบรู​สักคน มา​เลี้ยง​เด็ก​คนนี้​ให้​กับ​ท่าน​ไหมคะ”

8 นาง​จึง​ตอบ​ว่า “ไปสิ”

เด็กผู้หญิง​คนนั้น​จึง​ไป​เรียก​แม่​ของ​เด็กชาย​คนนั้น​มา

9 ลูกสาว​ฟาโรห์​พูด​กับ​นาง​ว่า “ให้​เอา​เด็ก​คนนี้​ไป​เลี้ยงดู​ให้​กับ​ฉัน แล้ว​ฉัน​จะ​จ่าย​ค่าจ้าง​ให้”

หญิง​คนนั้น​จึง​ได้​เอา​เด็กนั้น​ไป​เลี้ยงดู 10 เมื่อ​เด็ก​คนนั้น​โต​จน​หย่านม​ได้แล้ว นาง​ได้​นำ​ตัวเขา​ไปให้​ลูกสาว​ฟาโรห์ แล้ว​เขา​ก็​กลาย​เป็น​ลูก​ของ​ลูกสาว​ฟาโรห์ นาง​ตั้งชื่อ​เขา​ว่า​โมเสส+ 2:10 โมเสส ออกเสียง​เหมือน​คำ​ใน​ภาษา​ฮีบรู​ที่มี​ความหมาย​ว่า “ดึงขึ้น” หรือ “ลากขึ้น” เพราะ​นาง​บอก​ว่า “ฉัน​ได้​ดึง​เขา​ขึ้นมา​จาก​น้ำ”

โมเสส​ช่วยเหลือ​คนของตน

11 เมื่อ​โมเสส​โตขึ้น เขา​ได้​ออก​ไป​เห็น​ชาว​ฮีบรู​พี่น้อง​ของเขา​ต้อง​ทำงาน​อย่างหนัก เมื่อ​เขา​เห็น​ชาย​อียิปต์​คนหนึ่ง​กำลัง​เฆี่ยนตี​ชาย​ฮีบรู​คนหนึ่ง ซึ่ง​เป็น​พี่น้อง​ของเขา 12 โมเสส​มอง​ไป​รอบๆ ไม่เห็นใคร เขา​จึง​ฆ่า​ชาว​อียิปต์​คนนั้น แล้ว​ฝังศพ​ไว้​ใน​ทราย

13 วันต่อมา เมื่อ​โมเสส​ออก​ไป​อีก เขา​เห็น​ชาย​ฮีบรู​สองคน​กำลัง​ต่อสู้​กัน​อยู่ โมเสส​จึง​พูด​กับ​คน​ที่​ทำ​ผิด​ว่า “เจ้า​ทำร้าย​ชาวฮีบรู​ด้วยกัน​ทำไม”

14 แต่​ชาย​คนนั้น​กลับ​ตอบ​ว่า “ใคร​ตั้ง​ให้​แก​เป็น​เจ้าชาย​และ​เป็น​ผู้ตัดสิน​พวกเรา​หรือ แก​คง​คิด​จะ​ฆ่าเรา​เหมือนกับ​ที่​แก​ฆ่า​คน​อียิปต์​เมื่อวาน+ 2:14 เมื่อวาน คำนี้​อยู่​ใน​ฉบับ​กรีก​โบราณ นี้​สินะ”

โมเสส​ตกใจกลัว​และ​คิด​ในใจ​ว่า “เรื่องนี้​คง​รู้กัน​ไปทั่ว​แล้ว​แน่ๆ”

15 เมื่อ​ฟาโรห์​ได้ยิน​เรื่องนี้ พระองค์​หาทาง​ที่​จะ​ฆ่า​โมเสส โมเสส​จึง​หนี​ฟาโรห์​ไป​อาศัย​อยู่​ใน​แผ่นดิน​มีเดียน

โมเสส​ใน​แผ่นดิน​มีเดียน

โมเสส​ได้​มา​นั่ง​พัก​อยู่​ใกล้​บ่อน้ำ​แห่งหนึ่ง 16 มี​นักบวช​ชาว​มีเดียน​คนหนึ่ง​มี​ลูกสาว​เจ็ดคน ในขณะนั้น​ลูกสาว​ทั้ง​เจ็ดคน​ของเขา​ได้​ออกมา​ตักน้ำ​ที่​บ่อ​และ​เอา​ไป​เติม​รางน้ำ​เพื่อ​เลี้ยง​แกะ​ของพ่อ 17 แต่​มี​คน​เลี้ยงแกะ​กลุ่มหนึ่ง​มาถึง​และ​ขับไล่​พวกนาง โมเสส​จึง​ลุกขึ้น​มา​ช่วย​พวกนาง และ​ยัง​ช่วย​ตักน้ำ​ให้​แกะ​ของ​พวกนาง​ดื่ม​อีกด้วย

18 เมื่อ​พวกนาง​กลับ​ไปหา​เรอูเอล+ 2:18 เรอูเอล มี​อีก​ชื่อหนึ่ง​ว่า “เยโธร” ผู้เป็นพ่อ เรอูเอล​ถาม​ลูกๆ​ว่า “ทำไม​วันนี้​ลูกๆ​ถึง​ได้​กลับ​มา​เร็ว​นัก”

19 พวกนาง​ตอบว่า “ชาย​ชาว​อียิปต์​คนหนึ่ง​ได้​ช่วย​เรา​ให้​พ้น​จาก​กำมือ​ของ​พวก​คน​เลี้ยง​แกะ เขา​ยัง​ช่วย​ตักน้ำ​แทน​เรา​ให้​แกะ​ของ​เรา​ดื่มด้วย”

20 เขา​จึง​ถาม​พวกลูกสาว​ว่า “แล้ว​ตอนนี้​เขา​อยู่​ที่ไหน ทำไม​ลูกๆ​ทิ้ง​เขา​ไว้​ข้างนอก ไป​เชิญ​เขา​มา​กิน​อาหาร​ร่วมกับ​พวกเรา​สิ”

21 โมเสส​ตกลง​ที่​จะ​อยู่​กับเขา เรอูเอล​ยก​ลูกสาว​ชื่อ​ศิปโปราห์​ให้​เป็น​เมีย​โมเสส 22 นาง​ตั้งท้อง​และ​คลอด​ลูกชาย​คนหนึ่ง โมเสส​พูดว่า “ตอนนี้​เรา​เป็น​คนแปลกหน้า​บน​แผ่นดิน​ของ​คน​ต่าง​ชาติ” เขา​จึง​ตั้งชื่อ​ลูกชาย​ว่า​เกอร์โชม+ 2:22 เกอร์โชม ชื่อนี้​เหมือน​คำ​ใน​ภาษา​ฮีบรู หมายถึง “คนแปลกหน้า​ที่นั่น”

พระเจ้า​ตัดสินใจ​ช่วย​ชาวอิสราเอล

23 โมเสส​ได้​อาศัย​อยู่​ใน​ที่​เปล่า​เปลี่ยว​แห้งแล้ง​นั้น​เป็น​เวลา​หลายปี ใน​ช่วง​เวลา​นั้น กษัตริย์​ของ​อียิปต์​ได้​ตาย​ไป ประชาชน​ชาว​อิสราเอล​ยังคง​ร้องไห้​คร่ำครวญ เพราะ​ถูก​บังคับ​ให้​ทำงาน​อย่างหนัก พวกเขา​จึง​ร้องขอ​ความ​ช่วยเหลือ​ต่อ​พระเจ้า เสียง​ร่ำร้อง​ให้​ช่วย​ปลดปล่อย​พวกเขา​จาก​งานหนัก​นี้​ได้​ดัง​ไปถึง​หู​ของ​พระเจ้า 24 พระองค์​ได้ยิน​เสียง​ร้อง​คร่ำครวญ​ของ​พวกเขา​และ​ระลึกถึง​คำ​สัญญา​ของ​พระองค์​ที่​ให้ไว้​กับ​อับราฮัม อิสอัค และ​ยาโคบ 25 พระองค์​มอง​ไปยัง​ลูกหลาน​ของ​อิสราเอล แล้ว​พระองค์​ก็​รู้ว่า​พระองค์​จะ​ทำ​อะไร+ 2:25 พระองค์​ก็​รู้ว่า​พระองค์​จะ​ทำ​อะไร หรือ​แปล​ได้​อีก​อย่าง​หนึ่ง​ว่า “พระองค์​รู้สึก​เป็น​ห่วง​พวกเขา” หรือ “พระองค์​รับรู้​ถึง​ความ​เจ็บปวด​ของ​พวกเขา”

3

พุ่มไม้​ที่​ลุก​เป็นไฟ

1 เยโธร+ 3:1 เยโธร หรือ​มี​อีก​ชื่อหนึ่ง​ว่า “เรอูเอล”​พ่อตา​ของ​โมเสส​เป็น​นักบวช​ของ​ชาว​มีเดียน ครั้งหนึ่ง​เมื่อ​โมเสส​กำลัง​เลี้ยงแกะ​ของ​เยโธร​อยู่ เขา​ต้อนแกะ​ไป​ด้านหลัง​ของ​ที่​เปล่า​เปลี่ยว​แห้งแล้ง จน​ไปถึง​ภูเขา​โฮเรบ ซึ่ง​เป็น​ภูเขา​ที่​พระเจ้า​มา​ปรากฏ​ให้​ประชาชน​เห็น 2 ทูตสวรรค์​ของ​พระยาห์เวห์​ได้​มา​ปรากฏ​ให้​เขา​เห็น ใน​เปลวไฟ​ที่​กำลัง​ลุกไหม้​กลาง​พุ่มไม้​พุ่มหนึ่ง โมเสส​เข้าไป​ดู​ใกล้ๆ เขา​เห็น​พุ่มไม้​กำลัง​ลุกไหม้​เป็น​ไฟ แต่​พุ่มไม้​กลับ​ไม่ถูกเผา​แม้แต่​น้อย 3 โมเสส​คิด​ในใจ​ว่า “เรา​จะ​เข้าไป​ดู​สิ่ง​มหัศจรรย์​นี้​สักหน่อย​ว่า ทำไม​พุ่มไม้​นี้​ถึง​ไม่ไหม้ไฟ”

4 เมื่อ​พระยาห์เวห์​เห็น​โมเสส​กำลัง​เดิน​เข้ามา​เพื่อ​ดู​ใกล้ๆ พระองค์​จึง​เรียก​เขา​จาก​พุ่มไม้​ว่า “โมเสส โมเสส”

โมเสส​จึง​ตอบ​ว่า “ครับท่าน”

5 พระองค์​พูด​ว่า “อย่า​เข้า​มา​ใกล้เรา​มากกว่านี้ ถอด​รองเท้า​ออกซะ เพราะ​เจ้า​กำลัง​ยืน​อยู่​บน​พื้นดิน​ที่​ศักดิ์สิทธิ์” 6 พระองค์​พูด​ว่า “เรา​คือ​พระเจ้า​ของพ่อเจ้า พระเจ้า​ของ​อับราฮัม พระเจ้า​ของ​อิสอัค​และ​พระเจ้า​ของ​ยาโคบ”

โมเสส​ปิดหน้า​ของเขา​ไว้​เพราะ​กลัว​ที่​จะ​มองดู​พระเจ้า

7 แต่​พระยาห์เวห์​พูดว่า “เรา​เห็น​ความ​ทุกข์ยาก​ของ​ประชาชน​ของเรา​ใน​อียิปต์ และ​เรา​ก็​ได้ยิน​เสียง​ร่ำร้อง​ให้​ช่วยเหลือ​ให้​พ้น​จาก​ผู้​ที่​กดขี่​พวกเขา เรา​รับรู้​ถึง​ความ​ทุกข์ทรมาน​ของ​พวกเขา 8 เรา​จึง​ลงมา​เพื่อ​ช่วยเหลือ​พวกเขา​ให้​พ้น​จาก​เงื้อมมือ​ของ​คน​อียิปต์ และ​นำ​พวกเขา​ออกจาก​แผ่นดินนั้น ไป​สู่​แผ่นดิน​ที่ดี​และ​กว้างขวาง ไป​สู่​แผ่นดิน​ที่​อุดม​สมบูรณ์ ไป​ยัง​ดินแดน​ของ​ชาว​คานาอัน ชาว​ฮิตไทต์ ชาว​อาโมไรต์ ชาว​เปริสซี ชาว​ฮีไวต์ และ​ชาว​เยบุส 9 ตอนนี้​เรา​ได้ยิน​เสียง​ร่ำร้อง​ของ​ลูกหลาน​ของ​อิสราเอล​แล้ว และ​ได้เห็น​พวกชาว​อียิปต์​กดขี่​ข่มเหง​พวกเขา​ด้วย 10 ดังนั้น​เจ้า​จะต้อง​กลับไป​ที่นั่น เรา​จะส่ง​เจ้า​ไปหา​ฟาโรห์ เพื่อ​เจ้า​จะได้​นำ​คน​ของเรา คือ​พวกลูกหลาน​ชาว​อิสราเอล​ออกจาก​อียิปต์”

11 โมเสส​พูด​กับ​พระเจ้า​ว่า “ข้าพเจ้า​เป็น​ใครกัน ถึง​บังอาจ​จะ​ไป​เข้าพบ​ฟาโรห์ และ​นำ​ลูกหลาน​อิสราเอล​ออกจาก​อียิปต์”

12 พระเจ้า​พูด​กับ​เขา​ว่า “เจ้า​ควรไป เรา​จะอยู่​กับ​เจ้า และ​นี่​จะเป็น​สิ่งที่​พิสูจน์​ว่า เรา​ได้ส่ง​เจ้าไป คือ​เมื่อ​เจ้า​นำ​ประชาชน​ออกมา​จาก​อียิปต์​แล้ว พวกเจ้า​จะ​มา​นมัสการ​พระเจ้า​บน​ภูเขา​ลูกนี้”

13 โมเสส​พูด​กับ​พระเจ้า​ว่า “ถ้า​ข้าพเจ้า​ไป​พบ​ลูกหลาน​ชาว​อิสราเอล​และ​บอก​กับ​พวกเขา​ว่า ‘พระเจ้า​ของ​บรรพบุรุษ​พวกท่าน ได้ส่ง​ผม​มา​ช่วย​พวกท่าน’ แล้ว​พวกเขา​ย้อนถาม​ข้าพเจ้า​ว่า ‘พระองค์​ชื่อ​อะไร’ แล้ว​จะ​ให้​ข้าพเจ้า​ตอบ​พวกเขา​ว่า​อย่างไร”

14 พระเจ้า​ตอบ​โมเสส​ว่า “เราเป็น​ผู้ที่​เราเป็น”+ 3:14 เราเป็น​ผู้ที่​เราเป็น คำนี้​ใน​ภาษา​ฮีบรู ออกเสียง​เหมือน​ชื่อ “ยาห์เวห์” มี​ความหมาย​ว่า “พระองค์​เป็น” หรือ “พระองค์​ทำให้​สิ่งต่างๆ​เป็น​ขึ้นมา” หรือ​แปล​ได้​อีก​ว่า “เรา​จะเป็น​ผู้ที่​เราเป็น” หรือ “เราเป็น​ผู้นั้น​ที่​เป็นอยู่​ตลอด” พระองค์​พูด​ว่า “ให้​บอก​กับ​ลูกหลาน​อิสราเอล​ว่า ‘เราเป็น ส่งผม​มาหา​พวกท่าน’”

15 พระองค์​พูด​กับ​โมเสส​อีก​ว่า “ให้​บอก​กับ​ลูกหลาน​อิสราเอล​ว่า ‘พระยาห์เวห์​พระเจ้า​ของ​บรรพบุรุษ​พวกท่าน พระเจ้า​ของ​อับราฮัม พระเจ้า​ของ​อิสอัค​และ​พระเจ้า​ของ​ยาโคบ ส่งผม​มาหา​พวกท่าน’ ยาห์เวห์​จะเป็น​ชื่อ​ของเรา​ตลอดไป คน​ทุกรุ่น​จะ​รู้จัก​เรา​ใน​ชื่อนี้

16 ให้ไป​และ​เรียก​ผู้อาวุโส​ชาว​อิสราเอล​มา​ประชุม​กัน และ​บอก​กับ​พวกเขา​ว่า ‘พระยาห์เวห์ พระเจ้า​ของ​บรรพบุรุษ​พวกท่าน​ได้​มา​ปรากฏ​กับ​ผม พระเจ้า​ของ​อับราฮัม ของ​อิสอัค และ​ของ​ยาโคบ พูด​ว่า เรา​ใส่ใจ​กับ​พวกเจ้า​และ​สิ่งที่​เกิดขึ้น​กับ​พวกเจ้า​ใน​อียิปต์ 17 เรา​ได้​ตัดสินใจ​ที่​จะ​นำ​พวกเจ้า​ไป​ให้พ้น​จาก​ความ​ทุกข์ยาก​ใน​อียิปต์ ไปยัง​แผ่นดิน​ของ​ชาว​คานาอัน ชาว​ฮิตไทต์ ชาว​อาโมไรต์ ชาว​เปริสซี ชาว​ฮีไวต์ และ​ชาว​เยบุส ไปยัง​แผ่นดิน​ที่​เต็ม​ไปด้วย​สิ่งดีๆ​มากมาย+ 3:17 แผ่นดิน​ที่​เต็ม​ไปด้วย​สิ่งดีๆ​มากมาย หรือ​แปล​ตรงๆ​ได้​ว่า “ดินแดน​ที่​เต็ม​ไปด้วย​น้ำนม​และ​น้ำเชื่อม​ผลไม้​ไหล​อยู่”’

18 พวกเขา​จะฟัง​เจ้า เจ้า​กับ​พวกผู้อาวุโส​อิสราเอล​จะไป​พบ​กษัตริย์​ของ​อียิปต์ และ​พูด​กับ​เขา​ว่า ‘พระยาห์เวห์ พระเจ้า​ของ​ชาว​ฮีบรู+ 3:18 ชาว​ฮีบรู หรือ “ชาว​อิสราเอล” ได้​มา​พบ​พวกข้าพเจ้า ตอนนี้​ขออนุญาต​ให้​พวกข้าพเจ้า​เดินทาง​เป็น​เวลา​สามวัน เข้าไป​ยัง​ที่​เปล่า​เปลี่ยว​แห้งแล้ง เพื่อ​ฆ่าสัตว์​บูชา​ให้​กับ​พระยาห์เวห์ พระเจ้า​ของ​พวกข้าพเจ้า​ด้วยเถิด’

19 แต่​เรา​รู้ว่า​กษัตริย์​อียิปต์​จะ​ไม่ยอม​ปล่อย​พวกเจ้า​ไป นอกจาก​เขา​จะ​ถูก​บังคับ​ให้​ต้อง​ปล่อย​พวกเจ้า​ไป 20 เรา​จะ​ยื่นมือ​ของเรา​ออก​ทำลาย​อียิปต์ ด้วย​สิ่งมหัศจรรย์​ทั้งหมด​ที่​เรา​จะทำ​ใน​แผ่นดินนั้น แล้ว​หลังจากนั้น​เขา​ก็จะ​ปล่อย​พวกเจ้า​ไป 21 เรา​จะ​ทำให้​คนอียิปต์​มี​เมตตา​ต่อ​คน​อิสราเอล เพื่อว่า​เมื่อ​พวกเจ้า​จากไป จะได้​ไม่ไป​มือเปล่า

22 พวกผู้หญิง​แต่ละคน​จะ​ขอ​เงินทอง เครื่อง​เพชร และ​เสื้อผ้า จาก​เพื่อน​บ้าน หรือ​คน​ที่​อาศัย​อยู่​ในบ้าน​ของ​พวกเขา พวกเจ้า​จะเอา​ของ​พวกนี้​ใส่ให้​กับ​พวกลูกชาย​ลูกสาว​ของ​พวกเจ้า จะ​เป็น​การ​ปล้นสะดม​ชาวอียิปต์​ทางหนึ่ง”

4

การพิสูจน์​สำหรับ​โมเสส

1 โมเสส​ตอบ​ไป​ว่า “ดูสิ แล้ว​ถ้าเกิด​คนพวกนั้น​ไม่ยอม​เชื่อ​ข้าพเจ้า​หรือ​ฟัง​ข้าพเจ้า​ล่ะ พวกเขา​อาจ​พูด​ว่า ‘พระยาห์เวห์ ไม่ได้​มา​ปรากฏ​ให้​เจ้า​เห็น​หรอก’”

2 พระยาห์เวห์​พูด​กับ​โมเสส​ว่า “มี​อะไร​อยู่​ใน​มือ​เจ้า”

โมเสส​ตอบ​ว่า “ไม้เท้า​ครับ”

3 พระยาห์เวห์​บอก​ว่า “โยน​มัน​ลง​บน​พื้น​ซิ”

โมเสส​จึง​โยน​มัน​ลง​บนพื้น มัน​ได้​กลายเป็น​งู​ตัวหนึ่ง โมเสส​วิ่งหนี​งู​ตัวนั้น 4 พระยาห์เวห์​พูด​กับ​โมเสส​ว่า “ยื่น​มือเจ้า​ออกไป​จับ​หาง​มัน​ไว้”

เมื่อ​โมเสส​ยื่น​มือ​ออกไป​จับ​หางมัน มัน​ก็​กลับ​กลาย​เป็น​ไม้เท้า​อยู่​ใน​มือ​เขา​เหมือนเดิม 5 “ให้​ไปทำ​อย่างนี้ แล้ว​พวกเขา​จะ​ได้​เชื่อว่า​พระยาห์เวห์​พระเจ้า​ของ​บรรพบุรุษ​ของเขา พระเจ้า​ของ​อับราฮัม พระเจ้า​ของ​อิสอัค และ​ของ​ยาโคบ​ได้​มา​ปรากฏ​กับเจ้า​จริง”

6 พระยาห์เวห์​พูด​กับ​เขา​อีก​ว่า “คราวนี้ ล้วง​มือ​เข้าไป​ใน​อกเสื้อ​ของเจ้า​ซิ”

เมื่อ​โมเสส​ล้วง​มือ​เข้าไป​ใน​อกเสื้อ และ​ดึง​มัน​ออกมา มือ​ของเขา​กลายเป็น​โรค​สีขาว​เหมือน​หิมะ

7 พระยาห์เวห์​พูด​ว่า “ล้วงมือ​กลับ​เข้าไป​ใน​อกเสื้อ​อีกครั้งซิ” โมเสส​จึง​ล้วง​มือ​กลับ​เข้าไป​ใน​อกเสื้อ​อีกครั้ง เมื่อ​เขา​ดึง​มือ​ออกมา มือ​ของเขา​ก็​หาย​เป็น​ปกติ เหมือน​ผิวเดิม​ของเขา

8 “ถ้า​พวกเขา​ยัง​ไม่เชื่อ​เจ้า หรือ​ไม่สนใจ​สิ่ง​อัศจรรย์​อันแรก เขา​อาจจะ​เชื่อ​สิ่งอัศจรรย์​อันหลัง​นี้​ก็ได้ 9 และ​ถ้า​พวกเขา​ยัง​ไม่เชื่อ​สิ่ง​อัศจรรย์​ทั้งสองนี้ หรือ​ไม่สนใจ​ฟังเจ้า ก็​ให้​เจ้า​ตักน้ำ​จาก​แม่น้ำ​ไนล์​ขึ้น​มา แล้ว​รด​มัน​ลง​บน​พื้นแห้ง น้ำ​ที่​เจ้า​ตัก​ขึ้นมา​จาก​แม่น้ำ​ไนล์​นั้น จะ​กลายเป็น​เลือด​บน​พื้นดิน” 10 โมเสส​พูด​กับ​พระยาห์เวห์​ว่า “ได้โปรดเถิด พระยาห์เวห์ ข้าพเจ้า​เป็นคน​พูดไม่เก่ง ทั้ง​ในอดีต​หรือ​จนกระทั่ง​เดี๋ยวนี้​ที่​พระองค์​พูด​อยู่กับ​ข้าพเจ้า​ผู้รับใช้​ของ​พระองค์ เพราะ​ข้าพเจ้า​เป็นคน​พูดติดอ่าง​และ​พูดไม่ชัด”

11 พระยาห์เวห์​พูด​กับ​เขา​ว่า “ใคร​เป็น​ผู้ให้​ปาก​กับ​มนุษย์ ใคร​ทำให้​มนุษย์​เป็นใบ้ หูหนวก พิการ​หรือ​ตาบอด เป็น​เรา​ยาห์เวห์​ไม่ใช่หรือ 12 ดังนั้น ไปเดี๋ยวนี้ เรา​จะอยู่​กับ​ปาก​ของเจ้า เรา​จะ​สอน​เจ้า​ว่า​จะให้​พูด​อะไร”

13 แต่​โมเสส​ตอบ​ว่า “ได้โปรดเถิด​องค์​เจ้า​ชีวิต ช่วย​ส่ง​คนอื่น​ไปเถิด”

14 พระยาห์เวห์​โกรธ​โมเสส พระองค์​พูด​ว่า “เจ้า​ยังมี​พี่ชาย​ชื่อ​อาโรน​เป็น​คนเลวี ใช่ไหม เรา​รู้ว่า​เขา​เป็นคน​พูดเก่ง และ​เขา​กำลัง​มาหา​เจ้า เมื่อ​เขา​มาพบ​เจ้า เขา​จะ​ดีใจ​มาก 15 เจ้า​อยากให้​เขา​พูด​อะไร เจ้า​ก็​บอก​กับ​เขา​ได้ เรา​จะ​อยู่​กับ​ปาก​ของเจ้า​และ​ปาก​ของเขา เรา​จะสอน​พวกเจ้า​ว่า​จะต้อง​ทำ​อะไร 16 เขา​จะพูด​กับ​ประชาชน​ให้​กับ​เจ้า เขา​จะเป็น​เหมือน​ปาก​ของเจ้า และ​เจ้า​จะเป็น​เหมือน​พระเจ้า​สำหรับ​เขา+ 4:16 เขา​จะ … สำหรับ​เขา หรือ​แปล​ตรงๆ​ได้​ว่า “เขา​จะเป็น​ปาก​ของเจ้า​และ​เจ้า​ก็​จะเป็น​พระเจ้า​ของเขา”17 ให้​ถือ​ไม้เท้านี้​ไว้​ใน​มือ​ของเจ้า เจ้า​จะ​แสดง​สิ่งมหัศจรรย์​ด้วย​ไม้เท้า​นี่แหละ”

โมเสส​กลับสู่​อียิปต์

18 โมเสส​กลับ​ไปหา​เยโธร​พ่อตา​ของเขา และ​พูด​ว่า “ขออนุญาต​ให้​ผม​กลับ​ไปหา​ญาติพี่น้อง​ของผม​ใน​อียิปต์ ไป​ดูว่า​พวกเขา​ยัง​มีชีวิต​อยู่​หรือเปล่า”

เยโธร​พูด​กับ​โมเสส​ว่า “ขอให้​เจ้า​เดิน​ทาง​ด้วย​ความ​ปลอดภัย”

19 พระยาห์เวห์​พูด​กับ​โมเสส​ใน​มีเดียน​ว่า “กลับ​ไป​อียิปต์​ได้แล้ว เพราะ​พวกที่​ตามล่า​ชีวิต​ของเจ้านั้น ตาย​หมดแล้ว”

20 โมเสส​จึง​พา​เมีย​และ​ลูกๆ​ของเขา ขึ้น​นั่ง​หลังลา​และ​มุ่งหน้า​กลับไป​อียิปต์ เขา​ถือ​ไม้เท้า​ของ​พระเจ้า​ไว้​ในมือ

21 พระยาห์เวห์​พูด​กับ​โมเสส​ว่า “เมื่อ​เจ้า​กลับไป​ถึง​อียิปต์ ให้​นึกถึง​สิ่งอัศจรรย์​ทั้งหลาย​ที่​เรา​ได้​มอบไว้​ในมือเจ้า และ​แสดง​พวกมัน​ต่อหน้า​ฟาโรห์ แต่​เรา​จะ​ทำให้​ฟาโรห์​ใจแข็ง เพื่อ​เขา​จะ​ไม่ยอม​ปล่อย​ประชาชน​ไป 22 เจ้า​ต้อง​พูด​กับ​ฟาโรห์​ว่า ‘พระยาห์เวห์​พูด​ว่า อิสราเอล​เป็น​ลูกชาย​คนโต​ของเรา และ​เรา​ขอบอก​เจ้า​ว่า 23 ปล่อย​ลูกชาย​ของเรา​ไปซะ เพื่อ​เขา​จะได้​มา​รับใช้​เรา แต่ถ้า​เจ้า​ไม่ยอม​ปล่อย​เขา เรา​ก็จะ​ฆ่า​ลูกชาย​คนโต​ของเจ้า’”

ลูกชาย​โมเสส​ถูก​ขลิบ

24 ใน​ระหว่าง​ทาง​ไป​อียิปต์ โมเสส​ได้​หยุดพัก​ค้างคืน​ใน​ที่​แห่งหนึ่ง พระยาห์เวห์​มาหา​โมเสส​และ​พยายาม​ฆ่า​เขา 25 แต่​นาง​ศิปโปราห์​ได้เอา​มีดหิน+ 4:25 มีดหิน มีดคม​ที่​ทำจาก​หิน​เหล็ก​ไฟ ไป​ขลิบ​ลูกชาย​นาง และ​เอา​หนัง​ชิ้นนั้น ไป​แตะ​ที่​เท้า+ 4:25 เท้า ใน​ที่นี้​คง​หมายถึง​อวัยวะเพศ ของ​โมเสส นาง​พูด​ว่า “ท่าน​เป็น​เจ้าบ่าว​แห่งเลือด​สำหรับ​ฉัน” 26 แล้ว​พระยาห์เวห์​ก็​จากไป โดย​ไม่ได้​ทำ​อันตราย​เขา ที่​นาง​พูด​ว่า “เจ้าบ่าว​แห่งเลือด” นั้น นาง​กำลัง​พูดถึง​การขลิบ​นั่นเอง

โมเสส​กับ​อาโรน​ไปหา​ชาว​อิสราเอล

27 ขณะนั้น​พระยาห์เวห์​พูด​กับ​อาโรน​ว่า “ไปหา​โมเสส​ในที่​เปล่า​เปลี่ยว​แห้งแล้ง” เขา​จึง​ไป​และ​พบ​โมเสส​ที่​ภูเขา​ของ​พระเจ้า+ 4:27 ภูเขา​ของ​พระเจ้า คือ “ภูเขา​โฮเรบ” หรือ​เรียก​อีก​ชื่อ​ว่า “ภูเขา​ซีนาย” อาโรน​จูบ​โมเสส 28 โมเสส​เล่า​เรื่อง​ทั้งหมด​ที่​พระยาห์เวห์​ได้​พูด​กับ​เขา​ให้​อาโรน​ฟัง รวมถึง​เรื่อง​ที่​พระองค์​ส่ง​เขา​ไป และ​การอัศจรรย์​ทั้งหมด​ที่​พระองค์​สั่ง​ให้​เขาทำ

29 โมเสส​และ​อาโรน​จึงไป และ​ได้​รวบรวม​พวกผู้อาวุโส​ของ​อิสราเอล​มา 30 อาโรน​ได้​พูด​ทุกคำ​ที่​พระยาห์เวห์​ได้​บอก​กับ​โมเสส และ​โมเสส​ก็​ได้ทำ​สิ่งอัศจรรย์​ต่างๆ​ต่อหน้า​ต่อตา​ประชาชน​ชาว​อิสราเอล 31 ประชาชน​ก็​เชื่อ เมื่อ​พวกเขา​ได้ยิน​ว่า​พระยาห์เวห์​ได้​มาเยี่ยมเยียน​ชาว​อิสราเอล และ​เมื่อ​พวกเขา​ได้เห็น​กับตา พวกเขา​ต่าง​ก้มลง​กราบ​นมัสการ

5

โมเสส​และ​อาโรน​เข้าพบ​ฟาโรห์

1 ต่อมา​ภายหลัง โมเสส​และ​อาโรน​ได้​เข้าพบ​ฟาโรห์​และ​พูดว่า “พระยาห์เวห์​พระเจ้า​ของ​อิสราเอล​พูด​ว่า ‘ปล่อย​ประชาชน​ของเราไป เพื่อ​พวกเขา​จะได้​จัด​งานเลี้ยง​เฉลิม​ฉลอง​กัน​เพื่อ​ให้เกียรติ​กับเรา​ในที่​เปล่า​เปลี่ยว​แห้งแล้ง​นั้น’”

2 แต่​ฟาโรห์​พูดว่า “ยาห์เวห์​เป็นใคร ทำไม​เรา​จะต้อง​เชื่อฟัง​เขา และ​ปล่อย​ชาว​อิสราเอล​ไปด้วย เรา​ไม่รู้จัก​ยาห์เวห์​และ​เรา​ก็จะ​ไม่ปล่อย​ชาว​อิสราเอล​ด้วย”

3 พวกเขา​บอก​ว่า “พระเจ้า​ของ​ชาว​ฮีบรู+ 5:3 ชาว​ฮีบรู หรือ “ชาว​อิสราเอล” ได้​มาพบ​กับ​พวกเรา ขอ​ได้โปรด​ให้​พวกเรา​เดินทาง​เข้าไป​ที่​เปล่า​เปลี่ยว​แห้งแล้ง ซึ่ง​ต้องใช้​เวลา​เดินทาง​สามวัน เพื่อ​พวกเรา​จะได้​ไป​ฆ่าสัตว์​บูชา​ให้​กับ​พระยาห์เวห์​พระเจ้า​ของ​พวกเรา เพื่อว่า​พระองค์​จะได้​ไม่ฆ่า​พวกเรา ด้วย​ภัยพิบัติ​หรือ​ด้วยดาบ”

4 แต่​กษัตริย์​ของ​อียิปต์​พูด​กับ​พวกเขา​ว่า “โมเสส และ​อาโรน ทำไม​พวกเจ้า​ถึงได้​มาทำ​ให้​คนงาน​วอกแวก​ไม่ยอม​ทำงาน พวกเจ้า​กลับไป​ทำงานซะ” 5 ฟาโรห์​พูดว่า “ดู​พวกนี้​สิ มี​จำนวน​มากมาย​มหาศาล พวกเจ้า​ทำให้​พวกมัน​หยุดงาน”

ฟาโรห์​ลงโทษ​ประชาชน

6 ใน​วันนั้นเอง ฟาโรห์​ได้สั่ง​พวกนายงาน​และ​พวกหัวหน้า​คนงาน+ 5:6 หัวหน้า​คนงาน คือ​ชาวฮีบรู​ที่​ได้รับ​การคัดเลือก​เพื่อ​มา​ดูแล​ตรวจตรา​คน​ฮีบรู​ด้วยกันเอง ว่า 7 “ต่อไปนี้ พวกเจ้า​ไม่ต้อง​หา​ฟาง​ที่ใช้​ทำอิฐ ให้กับ​พวกทาส​อีกแล้ว ให้​พวกมัน​ไปหา​กันเอาเอง 8 แต่​พวกเจ้า​ต้องให้​พวกมัน​ทำอิฐ​ให้ได้​เท่าเดิม ห้าม​ลด​จำนวน​ลง เพราะ​พวกมัน​ขี้เกียจ นั่น​เป็นเหตุ​ที่​พวกมัน​พากัน​มา​ร้องขอ​ว่า ‘ขอให้​พวกเรา​ไป​ฆ่าสัตว์​ถวาย​ให้กับ​พระเจ้า​ของ​พวกเรา​ด้วยเถิด’ 9 ให้​พวกมัน​ทำงาน​หนักขึ้น เพื่อ​จะได้​ยุ่ง​จน​ไม่มี​เวลา​ที่จะ​ไปฟัง​เรื่องเหลวไหล+ 5:9 เรื่องเหลวไหล ฟาโรห์​ต้องการ​ให้​ประชาชน​เชื่อว่า​โมเสส​และ​อาโรน​กำลัง​โกหก​เกี่ยวกับ​สิ่งที่​พระเจ้า​ได้​บอกไว้​กับ​พวกเขา​พวกนั้น”

10 พวกนายงาน​และ​พวกหัวหน้า​คนงาน ออกไป​บอก​กับ​ชาว​อิสราเอล​ว่า “ฟาโรห์​สั่ง​ว่า ‘เรา​จะ​ไม่ให้​ฟาง​กับ​พวกเจ้า​อีกแล้ว 11 พวกเจ้า​จะต้อง​ไปหา​ฟาง​กันเอาเอง ไปหา​ที่ไหน​ก็ได้​ที่​พวกเจ้า​จะหา​มาได้ แต่​จำนวน​อิฐ​ที่​พวกเจ้า​ทำ ต้อง​ไม่ลดลง’”

12 ประชาชน​จึง​กระจัด​กระจาย​กัน​ออกไป​ทั่ว​อียิปต์ เพื่อ​เก็บ​รวบรวม​ฟาง​มา 13 พวก​นายงาน​กดดัน​ชาว​ฮีบรู โดย​พูดว่า “ใน​แต่ละวัน พวกแก​จะต้อง​ทำอิฐ​ให้ได้​เท่าเดิม เหมือนกับ​เมื่อก่อน​ตอนที่​พวกแก​ยัง​มี​ฟาง​อยู่” 14 พวกหัวหน้า​คนงาน​ชาว​อิสราเอล ที่​ผู้​มอบหมาย​งาน​ของ​ฟาโรห์​ได้​แต่งตั้ง​ให้​ดูแล​รับผิดชอบ​งาน​ที่​คน​อิสราเอล​ทำ ต่าง​ถูก​เฆี่ยนตี และ​ถูก​ถาม​ว่า “ทำไม​พวกเจ้า​ถึง​ทำอิฐ​ไม่เสร็จ​ตาม​จำนวน​ที่​เคย​ทำได้​เมื่อก่อนนี้”

15 พวก​หัวหน้า​คนงาน​ชาว​อิสราเอล​ไป​พบ​ฟาโรห์​และ​บ่น​ว่า “ทำไม​ท่าน​ถึง​ทำกับ​พวกคนรับใช้​ของท่าน​อย่างนี้ 16 ท่าน​ไม่ได้​ให้​ฟาง​กับ​พวกคนรับใช้​ของท่าน แต่​พวกนายงาน​กลับ​สั่งให้​พวกเรา​ทำอิฐ​ให้ได้​เท่าเดิม พวกคนรับใช้​ของท่าน​ก็​ถูก​เฆี่ยนตี และ​ท่าน​ก็​ทำผิด​ต่อ​ประชาชน​ของท่าน”

17 ฟาโรห์​ตอบ​ว่า “พวกเจ้า​ขี้เกียจ​มาก เพราะ​พวกเจ้า​ขี้เกียจ​นั่นเอง ถึง​ได้มา​ขอ​ว่า ‘ได้โปรด​ให้​พวกเรา​ไป​ฆ่าสัตว์​ถวาย​ให้กับ​พระยาห์เวห์​ด้วยเถิด’ 18 ไป กลับไป​ทำงาน​เดี๋ยวนี้ จะ​ไม่มี​ฟาง​ให้กับ​พวกเจ้า แต่​พวกเจ้า​ยังต้อง​ทำอิฐ​ให้ได้​เท่าเดิม”

19 พวกหัวหน้า​คนงาน​รู้ว่า​พวกเขา​มี​ปัญหา​แน่ เมื่อ​ได้ยิน​ฟาโรห์​พูด​ว่า “พวกเจ้า​จะต้อง​ไม่ลด​จำนวน​อิฐ​ที่​จะต้อง​ทำ​ใน​แต่ละวัน”

20 เมื่อ​พวกหัวหน้า​คนงาน​จาก​ฟาโรห์​ออกมา ก็​มาเจอ​โมเสส​และ​อาโรน​ที่​คอย​พบ​พวกเขา​อยู่ 21 พวกหัวหน้า​คนงาน​พูด​กับ​สองคนนั้น​ว่า “ขอให้​พระยาห์เวห์​เห็น​พวกท่าน​และ​ลงโทษ​พวกท่าน เป็น​เพราะ​พวกท่าน​แท้ๆ​ที่​ทำให้​ฟาโรห์​กับ​ข้าราชการ​ของเขา​เหม็นขี้หน้า​พวกเรา และ​ท่าน​ได้เอา​ดาบ​ใส่ไว้​ใน​มือ​ของ​พวกเขา เพื่อ​จะได้​ฆ่า​พวกเรา​ด้วย”

โมเสส​บ่น​กับ​พระยาห์เวห์

22 โมเสส​หัน​ไปหา​พระยาห์เวห์​และ​พูด​ว่า “พระยาห์เวห์ ทำไม​พระองค์​ถึง​นำ​ความหายนะ​มาสู่​ประชาชน​พวกนี้ พระองค์​ส่ง​ข้าพเจ้า​มา​ทำไม 23 ตั้งแต่​ข้าพเจ้า​มาพบ​ฟาโรห์​และ​พูด​ในนาม​ของ​พระองค์ มัน​กลับ​เลวร้าย​ยิ่งกว่า​เดิม​สำหรับ​คน​พวกนี้ และ​พระองค์​ก็​ไม่ได้​ช่วย​พวกเขา​เลย​สักนิดเดียว”

6

1 พระยาห์เวห์​พูด​กับ​โมเสส​ว่า “ต่อไปนี้ เจ้า​จะได้​เห็นว่า​เรา​จะทำ​อะไร​กับ​ฟาโรห์ เรา​จะ​บีบบังคับ​ให้เขา​ส่ง​คนพวกนี้​ออกจาก​อียิปต์ เรา​ก็จะ​บีบบังคับ​ให้เขา​ขับไล่​คนพวกนี้​ออกจาก​แผ่นดิน​ของเขา”

2 พระเจ้า​พูด​กับ​โมเสส และ​บอก​กับ​โมเสส​ว่า “เรา​คือ​ยาห์เวห์ 3 เรา​เคย​ปรากฏ​ตัว​กับ​อับราฮัม อิสอัค และ​ยาโคบ​ใน​ชื่อ​ของ​พระเจ้า​ผู้มี​อำนาจ​สูงสุด+ 6:3 พระเจ้า​ผู้มี​อำนาจ​สูงสุด หรือ ใน​ภาษา​ฮีบรู คือ “เอลชัดดัย” เรา​ไม่ได้​ให้​พวกเขา​รู้จัก​เรา​ใน​ชื่อ​ของ​ยาห์เวห์ 4 เรา​ได้​สัญญา​กับ​พวกเขา​ด้วยว่า เรา​จะ​ยก​แผ่นดิน​คานาอัน​ให้กับ​พวกเขา แผ่นดิน​ที่​พวกเขา​เคย​อาศัย​อยู่​ในฐานะ​คนต่าง​ด้าว 5 เรา​ก็ยัง​ได้ยิน​เสียง​ร้องคร่ำครวญ​ของ​ลูกหลาน​ของ​อิสราเอล ที่​ถูก​ชาว​อียิปต์​บีบบังคับ​ให้​ทำงานหนัก และ​เรา​ก็จำ​คำ​สัญญา​ของเรา​ได้ 6 ดังนั้น​ให้​ไป​บอก​กับ​ลูกหลาน​ของ​อิสราเอล​ว่า ‘เรา​คือ​ยาห์เวห์ และ​เรา​จะช่วย​พวกเจ้า​ให้พ้น​จาก​ภาระหนัก​ของ​ชาว​อียิปต์ เรา​จะช่วย​พวกเจ้า​ให้พ้น​จาก​การเป็นทาส​ของ​พวกเขา เรา​จะไถ่​พวกเจ้า​ด้วย​แขน​ที่​ยื่น​ออกมา​ช่วย เรา​จะไถ่​พวกเจ้า​ด้วยการ​ลงโทษ​อันยิ่งใหญ่ 7 เรา​จะรับ​พวกเจ้า​เป็น​ประชาชน​ของเรา และ​เรา​จะเป็น​พระเจ้า​ของ​พวกเจ้า แล้ว​พวกเจ้า​จะได้​รู้ว่า​เรา​คือ​ยาห์เวห์ พระเจ้า​ของ​พวกเจ้า ผู้ที่​ช่วย​พวกเจ้า​ให้พ้น​จาก​ภาระหนัก​ของ​ชาว​อียิปต์ 8 เรา​จะพา​พวกเจ้า​ไปยัง​ดินแดน​ที่​เรา​ได้สัญญา​ไว้​ว่าจะ​ให้​กับ​อับราฮัม อิสอัค​และ​ยาโคบ เพราะ​เรา​คือ​ยาห์เวห์ เรา​จะ​ยก​แผ่นดิน​นั้น​ให้​พวกเจ้า​เป็น​เจ้าของ’”

9 แล้ว​โมเสส​ก็​พูด​อย่างนั้น​กับ​ลูกหลาน​ของ​อิสราเอล แต่​พวกเขา​ไม่ยอมฟัง เพราะ​พวกเขา​หมดอาลัย​ตายอยาก และ​การเป็นทาส​ของ​พวกเขา​ก็​หนักอึ้ง 10 พระยาห์เวห์​จึง​พูด​กับ​โมเสส​ว่า 11 “ไป​บอก​กับ​ฟาโรห์​กษัตริย์​อียิปต์​ให้​ปล่อย​ลูกหลาน​ของ​อิสราเอล​ไป​จาก​แผ่นดิน​ของเขา”

12 แต่​โมเสส​พูด​ต่อหน้า​พระยาห์เวห์​ว่า “ดูสิ​ขนาด​คน​อิสราเอล​ยัง​ไม่ยอมฟัง​ข้าพเจ้า​เลย แล้ว​ฟาโรห์​กษัตริย์​อียิปต์​จะฟัง​ข้าพเจ้าหรือ เพราะ​ข้าพเจ้า​พูดไม่เก่ง”

13 แต่​พระยาห์เวห์​พูด​กับ​โมเสส​และ​อาโรน และ​สั่งให้​เขา​ทั้งสอง​ไปหา​ลูกหลาน​ของ​อิสราเอล​และ​ฟาโรห์​กษัตริย์​อียิปต์ เพื่อ​ที่จะ​พา​ลูกหลาน​ของ​อิสราเอล​ออกจาก​แผ่นดิน​อียิปต์

ครอบครัว​ชาว​อิสราเอล

14 ต่อไปนี้​เป็น​รายชื่อ​ของ​ผู้นำ​แต่ละ​ครอบครัว​ของ​อิสราเอล

ลูกชาย​คนโต​ของ​อิสราเอล​คือ​รูเบน รูเบน​มีลูก​สี่คน​คือ ฮาโนค ปัลลู เฮสโรน และ​คารมี พวกเขา​ทั้งหมด​อยู่ใน​ครอบครัว​ของ​รูเบน

15 ลูกชาย​ของ​สิเมโอน​คือ เยมูเอล ยามีน โอหาด ยาคีน โศหาร์ รวมทั้ง​ชาอูล​ที่​เกิดจาก​หญิง​ชาวคานาอัน พวกเขา​ทั้งหมด​อยู่ใน​ครอบครัว​ของ​สิเมโอน

16 เลวี​มี​ชีวิต​อยู่​หนึ่งร้อย​สามสิบเจ็ด​ปี ลูก​ของ​เลวี​คือ เกอร์โชน โคฮาท และ​เมรารี

17 ลูกชาย​ของ​เกอร์โชน​คือ ลิบนี​และ​ชิเมอี​พร้อมกับ​ครอบครัว​ของ​พวกเขา

18 โคฮาท​มี​ชีวิต​อยู่​หนึ่งร้อย​สามสิบสาม​ปี ลูกชาย​โคฮาท​คือ อัมราม อิสฮาร์ เฮโบรน และ​อุสซีเอล

19 ลูกชาย​ของ​เมรารี​คือ มาห์ลี​และ​มูชี พวกเขา​ทั้งหมด​อยู่ใน​ครอบครัว​ของ​ชาวเลวี เรียง​ตามลำดับ​รุ่น​ของเขา

20 อัมราม​มี​ชีวิต​อยู่​หนึ่งร้อย​สามสิบเจ็ด​ปี อัมราม​เอา​นาง​โยเคเบด​ซึ่งเป็น​น้องสาว​พ่อ​มา​เป็น​เมีย และ​นาง​คลอดลูกชาย​ให้กับเขา คือ​อาโรน​กับ​โมเสส

21 ลูกชาย​ของ​อิสฮาร์​คือ โคราห์ เนเฟก และ​ศิครี

22 ลูกชาย​ของ​อุสซีเอล​คือ มิชาเอล เอลซาฟาน และ​สิธรี

23 อาโรน​ได้​นาง​เอลีเชบา​มา​เป็นเมีย เอลีเชบา​เป็น​ลูกสาว​ของ​อัมมีนาดับ และ​เป็น​พี่น้อง​กับ​นาโชน นาง​ได้​คลอด นาดับ อาบีฮู เอเลอาซาร์ และ​อิธามาร์

24 ลูกชาย​ของ​โคราห์​คือ อัสสีร์ เอลคานาห์ และ​อาบียาสาฟ พวกเขา​ทั้งหมด​อยู่ใน​ครอบครัว​ของ​ชาวโคราห์

25 เอเลอาซาร์​ลูกชาย​อาโรน เอา​ลูกสาว​คนหนึ่ง​ของ​ปูทิเอล​มา​เป็น​เมีย นาง​ได้​คลอด​ฟีเนหัส พวกเขา​เหล่านี้​เป็น​ต้นตระกูล​ใน​แต่ละ​ครอบครัว​ของ​ชาวเลวี

26 อาโรน​และ​โมเสส​นี่แหละ คือ​สองคน​ที่​พระยาห์เวห์​พูดด้วย​ว่า “ให้พา​ลูกหลาน​ของ​อิสราเอล​ออกจาก​แผ่นดิน​อียิปต์​ไป​เป็น​กลุ่มๆ”+ 6:26 เป็น​กลุ่มๆ หรือ “เป็น​กองๆ” เป็น​คำจำกัดความ​ทางการทหาร​ที่​แสดง​ให้เห็น​ว่า​อิสราเอล​มี​การจัดการ​ใน​รูปแบบ​ของ​กองทัพ27 ทั้งสอง​คนนี้​คือ​คนที่​พูดกับ​ฟาโรห์​กษัตริย์​ของ​อียิปต์ เพื่อ​นำ​ลูกหลาน​ของ​อิสราเอล​ออกจาก​อียิปต์ มัน​ก็คือ​โมเสส​กับ​อาโรน​นี่แหละ

พระยาห์เวห์​กำชับ​โมเสส​และ​อาโรน

28 เมื่อ​พระยาห์เวห์​พูดกับ​โมเสส​ใน​แผ่นดิน​อียิปต์ 29 พระองค์​พูด​กับ​โมเสส​ว่า “เรา​คือ​ยาห์เวห์ ให้​บอก​กับ​ฟาโรห์​กษัตริย์​อียิปต์​ตามที่​เรา​ได้บอก​กับเจ้า​ทุกอย่าง”

30 โมเสส​ได้พูด​กับ​พระยาห์เวห์​ว่า “ดูสิ ข้าพเจ้า​พูดไม่เก่ง แล้ว​ฟาโรห์​จะ​มาฟัง​คน​อย่าง​ข้าพเจ้า​ทำไม”

7

1 พระยาห์เวห์​พูด​กับ​โมเสส​ว่า “เห็นไหม​ว่า เรา​ได้ตั้ง​ให้​เจ้า​เป็น​เหมือน​พระเจ้า​สำหรับ​ฟาโรห์ และ​อาโรน​พี่ชาย​ของเจ้า​ก็​จะเป็น​เหมือน​ผู้พูดแทนพระเจ้า​ให้กับเจ้า 2 เจ้า​จะพูด​ทุกอย่าง​ที่​เรา​ได้สั่งเจ้า อาโรน​พี่ชายเจ้า​ก็จะ​พูด​กับ​ฟาโรห์ แล้ว​ฟาโรห์​ก็จะ​ปล่อย​ลูกหลาน​ของ​อิสราเอล​จาก​แผ่นดิน​ของเขา 3 แต่​เรา​จะ​ทำให้​จิตใจ​ของ​ฟาโรห์​แข็งกระด้าง และ​เรา​จะเพิ่ม​สิ่ง​บอกเหตุ​ต่างๆ​และ​สิ่งอัศจรรย์​ให้​มากขึ้น​ใน​แผ่นดิน​อียิปต์ 4 แต่​ฟาโรห์​จะ​ไม่ยอมฟัง​พวกเจ้า ดังนั้น​เรา​จะ​วางมือ​ของเรา​ต่อต้าน​อียิปต์ เรา​จะ​พา​กองทัพ​ของเรา และ​คนของเรา คือ​ลูกหลาน​ชาว​อิสราเอล​ออกจาก​แผ่นดิน​อียิปต์ ด้วยการ​ลงโทษ​อัน​ยิ่งใหญ่​ต่างๆ 5 แล้ว​ชาว​อียิปต์​จะได้​รู้ว่า เรา​คือ​ยาห์เวห์ เมื่อ​เรา​ยื่นมือ​ของเรา​ออกมา​ต่อต้าน​อียิปต์ และ​พา​ลูกหลาน​ของ​อิสราเอล​ออกมา​จาก​ท่ามกลาง​พวกเขา”

6 โมเสส​และ​อาโรน​ได้​ทำตาม​ทุกอย่าง​ที่​พระยาห์เวห์​สั่ง​พวกเขา 7 ตอนที่​พวกเขา​พูดกับ​ฟาโรห์​นั้น โมเสส​มีอายุ​แปดสิบ​ปี อาโรน​มีอายุ​แปดสิบสาม​ปี

ไม้เท้า​ของ​โมเสส​กลายเป็น​งู

8 พระยาห์เวห์​พูด​กับ​โมเสส​และ​อาโรน​ว่า 9 “เมื่อ​ฟาโรห์​พูดกับ​พวกเจ้า​ว่า ‘แสดง​สิ่งมหัศจรรย์​ให้ดูสิ’ ก็​ให้เจ้า​บอก​กับ​อาโรน​ว่า ‘เอา​ไม้เท้า​ของท่าน​โยน​ลงบน​พื้น​ต่อหน้า​ฟาโรห์ แล้ว​มันจะ​กลายเป็น​งู’”

10 โมเสส​และ​อาโรน​จึง​ไปหา​ฟาโรห์ และ​ทำตามที่​พระยาห์เวห์​ได้สั่ง​พวกเขา​ไว้ อาโรน​โยน​ไม้เท้า​ของเขา​ลง​ต่อหน้า​ฟาโรห์​และ​พวกข้าราชการ​ชั้นสูง​ของเขา มัน​ก็​กลายเป็น​งู

11 แต่​ฟาโรห์​ได้เรียก​เหล่าผู้รู้ พวกพ่อมด และ​พวกพระ​ที่มี​เวทมนตร์คาถา​ของ​อียิปต์ ให้ใช้​เวทมนตร์​ของ​พวกเขา ทำ​อย่างเดียว​กับ​ที่​อาโรน​ทำ 12 พวกเขา​แต่ละคน​ก็​โยน​ไม้เท้า​ของ​พวกเขา​ลง แล้ว​ไม้เท้า​ของ​พวกเขา​ก็​กลายเป็น​งู แต่​ไม้เท้า​ของ​อาโรน​กลืน​ไม้เท้า​ของ​พวกเขา​ทั้งหมด 13 แต่​จิตใจ​ของ​ฟาโรห์​ก็​ยังคง​แข็งกระด้าง และ​ไม่ยอมฟัง​โมเสส​และ​อาโรน เหมือนกับ​ที่​พระยาห์เวห์​พูดไว้

น้ำ​กลายเป็น​เลือด

14 พระยาห์เวห์​บอก​กับ​โมเสส​ว่า “จิตใจ​ของ​ฟาโรห์​นั้น​แข็งกระด้าง เขา​ไม่ยอม​ปล่อย​ประชาชน​อิสราเอล 15 พรุ่งนี้เช้า​ให้​ไปหา​ฟาโรห์ ตอนที่​เขา​ลงไป​ที่​แม่น้ำ ให้​ยืน​คอย​พบ​เขา​ที่​ริมฝั่ง​แม่น้ำ แล้ว​ให้ถือ​ไม้เท้า​ที่​เปลี่ยนเป็น​งู​ไปด้วย 16 ให้​เจ้า​พูดกับ​เขา​ว่า ‘พระยาห์เวห์ พระเจ้า​ของ​ชาวฮีบรู​ได้ส่ง​ข้าพเจ้า​มาพบ​ท่าน และ​ให้​บอก​ว่า ปล่อย​ประชาชน​ของเรา เพื่อ​พวกเขา​จะได้​มา​ฆ่าสัตว์​เพื่อ​ถวาย​ให้กับเรา​ในที่​เปล่า​เปลี่ยว​แห้งแล้ง แต่​จนถึง​เดี๋ยวนี้แล้ว เจ้า​ก็ยัง​ไม่ยอม​เชื่อฟัง’ 17 พระยาห์เวห์​จึง​พูดว่า ‘เรา​จะทำ​สิ่งนี้ เจ้า​จะได้​รู้ว่า​เรา​คือ​ยาห์เวห์ เรา​จะ​ตี​น้ำ​ใน​แม่น้ำ​ไนล์​ด้วย​ไม้เท้า​ที่​อยู่​ในมือ​เรา และ​มัน​จะ​กลายเป็น​เลือด 18 ปลา​ที่​อยู่​ใน​แม่น้ำ​ไนล์​จะ​ตายหมด แม่น้ำ​ไนล์​จะ​เน่าเหม็น​จน​ชาวอียิปต์​ไม่สามารถ​ดื่มน้ำ​จาก​แม่น้ำ​ได้’”

19 พระยาห์เวห์​บอก​กับ​โมเสส​ว่า “บอก​กับ​อาโรน​ว่า ‘ให้​ถือ​ไม้เท้า​ของท่าน​และ​ยื่นมือ​ออกไป​เหนือน้ำ​ทุกแห่ง​ของ​อียิปต์ ทั้ง​แม่น้ำ ลำธาร สระน้ำ ที่กักเก็บน้ำ​ทุกแห่ง​ของ​พวกเขา เพื่อ​แหล่งน้ำ​ทั้งหมดนั้น​จะได้​กลายเป็น​เลือด จะ​มีแต่​เลือด​เต็มไปหมด​ทั่ว​แผ่นดิน​อียิปต์ ทั้ง​น้ำ​ที่​คั่งค้าง​อยู่​ตาม​ต้นไม้​และ​ซอกหิน​ก็จะ​กลายเป็น​เลือด​ด้วย’”

20 โมเสส​และ​อาโรน​จึง​ทำตาม​ที่​พระยาห์เวห์​สั่ง​พวกเขา​ไว้

อาโรน​ยก​ไม้เท้า​ของเขา​ฟาดน้ำ​ใน​แม่น้ำ​ไนล์ ต่อหน้า​ต่อตา​ของ​ฟาโรห์​และ​ข้าราชการ​ของเขา และ​น้ำ​ใน​แม่น้ำ​ไนล์​ทั้งหมด​ก็​กลายเป็น​เลือด 21 ปลา​ใน​แม่น้ำ​ไนล์​ก็​ตาย และ​แม่น้ำ​ไนล์​ได้​เน่าเหม็น ชาวอียิปต์​ไม่สามารถ​ดื่มน้ำ​จาก​แม่น้ำ​ได้ มี​แต่​เลือด​เต็มไปหมด​ทั่ว​แผ่นดิน​อียิปต์

22 แต่​พวกพระ​ที่มี​เวทมนตร์คาถา​ของ​อียิปต์ ก็​ใช้​เวทมนตร์​ทำ​ใน​สิ่งเดียว​กับ​ที่​อาโรน​ทำ ฟาโรห์​ยังคง​ใจแข็งกระด้าง เขา​จึง​ไม่ยอมฟัง​พวกเขา​เหมือนกับ​ที่​พระยาห์เวห์​ได้บอกไว้ 23 ฟาโรห์​กลับ​ไป​บ้าน​ของเขา​และ​ไม่​ใส่ใจ​กับ​เรื่องนี้​แม้แต่น้อย

24 ชาวอียิปต์​ทั้งหมด​จึงต้อง​ขุดหลุม​รอบๆ​แม่น้ำ​ไนล์ เพื่อ​จะได้​มี​น้ำ​ไว้ดื่ม เพราะ​พวกเขา​ไม่สามารถ​ดื่มน้ำ​จาก​แม่น้ำ​ไนล์​ได้

ความวุ่นวาย​จาก​ฝูงกบ

25 เจ็ดวัน​ผ่านไป หลังจาก​ที่​พระยาห์เวห์​ได้​ฟาดน้ำ​ใน​แม่น้ำ​ไนล์

8

1 พระยาห์เวห์​พูด​กับ​โมเสส​ว่า “ไปหา​ฟาโรห์​และ​บอก​กับเขา​ว่า ‘พระยาห์เวห์​พูด​อย่างนี้​ว่า ปล่อยคน​ของเรา เพื่อ​พวกเขา​จะได้​ไป​รับใช้​เรา 2 แต่​ถ้าเจ้า​ไม่ยอม​ปล่อย​พวกเขา เรา​จะส่ง​ฝูงกบ​มา​สร้าง​ความพินาศ​ให้​ทั่วทั้ง​แผ่นดิน​ของเจ้า 3 แม่น้ำ​ไนล์​จะเต็ม​ไป​ด้วย​ฝูงกบ พวกมัน​จะ​กระโดด​เข้ามา​ในบ้าน​ของเจ้า ใน​ห้องนอน​และ​บนเตียง​ของเจ้า พวกมัน​จะ​เข้าไป​ในบ้าน​ของ​พวกข้าราชการ​ของเจ้า เกาะ​ตามตัว​ประชาชน​ของเจ้า เข้าไป​ใน​พวกเตาอบ​ของเจ้า ใน​ภาชนะต่างๆ​ของเจ้า 4 ฝูงกบ​จะ​ขึ้นมา​เกาะ​อยู่​ตามตัว​ของเจ้า ประชาชน​ของเจ้า​และ​พวกข้าราชการ​ของเจ้า’”

5 พระยาห์เวห์​พูด​กับ​โมเสส​ว่า “ให้​บอก​อาโรน​ว่า ‘ให้​ยื่น​มือ​ที่​ถือ​ไม้เท้า​ของเจ้า​ออกไป​เหนือ​แม่น้ำ ลำธาร และ​สระน้ำ และ​ฝูงกบ​จะ​กระโดด​ออกมา​ทั่ว​แผ่นดิน​อียิปต์’”

6 แล้ว​อาโรน​ก็​ยื่น​มือ​ของเขา​ออก​เหนือน้ำ​ของ​อียิปต์ ฝูงกบ​ก็​โผล่​ขึ้นมา​ปกคลุม​ทั่ว​อียิปต์

7 พวก​นักมายากล​ใช้​เวทมนตร์​ของ​พวกเขา ทำ​ใน​สิ่ง​เดียวกัน​กับ​ที่​อาโรน​ทำ พวกเขา​ทำให้​ฝูงกบ​โผล่​ขึ้นมา​ปกคลุม​แผ่นดิน​อียิปต์​เหมือนกัน

8 ฟาโรห์​จึง​เรียก​โมเสส​และ​อาโรน​มา​พูด​ว่า “ให้​อธิษฐาน​ถึง​พระยาห์เวห์​เพื่อ​พระองค์​จะได้​เอา​ฝูงกบ​พวกนี้​ออกไป​จากเรา​และ​ประชาชน​ของเรา แล้ว​เรา​จะปล่อย​ประชาชน​ชาว​อิสราเอล เพื่อ​พวกเขา​จะได้​ไป​ฆ่าสัตว์​ถวาย​ให้กับ​พระยาห์เวห์”

9 โมเสส​พูด​กับ​ฟาโรห์​ว่า “ให้​ท่าน​เป็น​คนบอก ว่า​จะให้​ข้าพเจ้า​อธิษฐาน​เมื่อไหร่​สำหรับ​ท่าน พวกข้าราชการ​และ​ประชาชน​ของท่าน เพื่อ​ที่จะ​ขับไล่​ฝูงกบ​พวกนี้​ออกไป​จาก​ท่าน และ​บ้าน​ของท่าน เพื่อว่า​พวกมัน​จะ​เหลือ​อยู่​แต่​ใน​แม่น้ำ​ไนล์​เท่านั้น”

10 ฟาโรห์​บอก​ว่า “พรุ่งนี้”

โมเสส​พูด​ว่า “มัน​จะเป็น​อย่างที่​ท่านพูด เพื่อท่าน​จะได้​รู้ว่า ไม่มีใคร​เหมือน​พระยาห์เวห์​พระเจ้า​ของ​พวกเรา​อีกแล้ว 11 ฝูงกบ​จะ​ไป​จาก​ท่าน พวกบ้าน​ของท่าน พวกข้าราชการ​ของท่าน​และ​ประชาชน​ของท่าน แต่​จะเหลือ​อยู่​แค่​ใน​แม่น้ำ​ไนล์​เท่านั้น”

12 โมเสส​และ​อาโรน​จึง​ลา​ฟาโรห์​ไป โมเสส​อ้อนวอน​ต่อ​พระยาห์เวห์​เรื่อง​ฝูงกบ​เหล่านั้น ที่​พระองค์​ได้ทำ​ขึ้นมา​ต่อต้าน​ฟาโรห์ 13 พระยาห์เวห์​ได้​ทำตาม​ที่​โมเสส​ร้องขอ แล้ว​ฝูงกบ​ก็​ตายกัน​เกลื่อน​กลาด​ตามบ้าน ตาม​ลานบ้าน และ​ตาม​ท้องทุ่ง 14 พวกเขา​เอา​ซาก​พวกมัน​มา​กองทับถม​กัน​สูง​พะเนิน​เหม็น​ไปทั่ว​แผ่นดิน 15 เมื่อ​ฟาโรห์​เห็นว่า​ความ​เดือด​ร้อน​บรรเทา​ลงแล้ว ฟาโรห์​ก็​เปลี่ยนใจ กลับ​มีใจ​แข็งกระด้าง​ขึ้นอีก และ​ไม่ยอม​ฟัง​โมเสส​และ​อาโรน​เหมือนกับ​ที่​พระยาห์เวห์​บอกไว้

ความวุ่นวาย​จาก​ตัวริ้น

16 พระยาห์เวห์​พูด​กับ​โมเสส​ว่า “ให้​บอก​กับ​อาโรน​ว่า ‘ให้​ยื่น​ไม้เท้า​ของ​เจ้า​และ​ตี​ฝุ่น​บน​พื้นดิน ฝุ่น​เหล่านั้น​จะ​กลายเป็น​ตัวริ้น​อยู่​ทั่ว​แผ่นดิน​อียิปต์’”

17 พวกเขา​ทั้ง​สองคน​ก็​ทำ​ตามนั้น อาโรน​ยื่น​มือ​ที่​ถือ​ไม้เท้า​ตี​ฝุ่น​บน​พื้นดิน ฝุ่น​เหล่านั้น​ได้​กลายเป็น​ตัวริ้น ตอม​ประชาชน​และ​พวกสัตว์ ฝุ่น​ทั้งหมด​ได้​กลายเป็น​ตัวริ้น​กระจาย​ไปทั่ว​แผ่นดิน​อียิปต์

18 พวกพระ​ที่มี​เวทมนตร์​คาถา พยายาม​ใช้​เวทมนตร์​ของ​พวกเขา​เพื่อ​ทำให้​ฝุ่น​กลายเป็น​ตัวริ้น แต่​พวกเขา​ไม่สามารถ​ทำได้ มี​ริ้น​อยู่​ตามตัว​ประชาชน​และ​พวกสัตว์ 19 พวกพระ​ที่มี​เวทมนตร์​คาถา​บอกกับ​ฟาโรห์​ว่า “นี่คือ​นิ้วมือ​ของ​พระเจ้า” แต่​จิตใจ​ของ​ฟาโรห์​แข็งกระด้าง​มากขึ้น และ​ไม่ยอมฟัง​พวกเขา​เหมือนกับ​ที่​พระยาห์เวห์​บอกไว้

ฝูงแมลงวัน​ที่​มา​รังควาน

20 พระยาห์เวห์​พูด​กับ​โมเสส​ว่า “วันพรุ่งนี้​ให้​ไปหา​ฟาโรห์​แต่เช้าตรู่ ตอนที่​เขา​เดิน​ลงไป​ที่​แม่น้ำ และ​ให้​บอก​กับ​เขา​ว่า พระยาห์เวห์​พูด​อย่างนี้​ว่า ‘ปล่อย​ประชาชน​ของเรา​เพื่อ​พวกเขา​จะได้​ไป​รับใช้​เรา 21 เพราะ​ถ้า​เจ้า​ไม่ยอม​ปล่อย​ประชาชน​ของเรา เรา​จะส่ง​ฝูงแมลงวัน​มา​ต่อต้าน​เจ้า พวกข้าราชการ​ของเจ้า ประชาชน​ของเจ้า และ​บ้าน​ของเจ้า บ้าน​เรือน​ของ​ชาว​อียิปต์​จะ​เต็ม​ไปด้วย​ฝูงแมลงวัน รวม​ไปถึง​แผ่นดิน​ที่​พวกเขา​อาศัย​อยู่ด้วย 22 แต่​ใน​วันนั้น เรา​จะแยก​แผ่นดิน​โกเชน ที่​ประชาชน​ของเรา​อาศัย​อยู่​ออกมา เพื่อว่า​จะได้​ไม่มี​ฝูงแมลงวัน​ที่นั่น เพื่อ​เจ้า​จะได้​รู้ว่า เรา​ยาห์เวห์ อยู่​ท่ามกลาง​แผ่นดินนี้ 23 เรา​จะ​ทำให้​เกิด​ความ​แตกต่าง​ระหว่าง​ประชาชน​ของเรา​กับ​ประชาชน​ของเจ้า เหตุการณ์นี้​จะ​เกิดขึ้น​พรุ่งนี้’”

24 พระยาห์เวห์​ได้ทำ​ตามนั้น ฝูงแมลงวัน​มากมาย​ได้​เข้ามา​ใน​บ้าน​ของ​ฟาโรห์ พวกบ้าน​ข้าราชการ​ของเขา และ​ทั่ว​ทั้ง​แผ่นดิน​อียิปต์ ฝูงแมลงวัน​ได้​ทำลาย​ล้าง​แผ่นดิน​อียิปต์ 25 ฟาโรห์​จึง​เรียก​โมเสส​และ​อาโรน​มาพบ และ​พูด​ว่า “ไป​ฆ่าสัตว์​ถวาย​ให้กับ​พระเจ้า​ของเจ้า​ใน​แผ่นดิน​นี้​เถิด”

26 โมเสส​พูดว่า “มัน​ไม่ถูกต้อง​ที่​จะทำ​อย่างนั้น เพราะ​สิ่งที่​พวกเรา​จะทำ​ใน​การฆ่าสัตว์​ถวาย​ให้กับ​พระเจ้า​ของ​พวกเรานั้น เป็นสิ่ง​ที่​ชาว​อียิปต์​ขยะแขยง ถ้า​พวกเรา​ฆ่าสัตว์​เพื่อ​เอามา​ถวาย ซึ่ง​เป็น​สิ่งที่​ชาว​อียิปต์​ขยะแขยง แล้ว​พวกเขา​มา​เห็นเข้า พวกเขา​จะ​ไม่เอา​หิน​ขว้าง​พวกเรา​หรือ 27 พวกเรา​ต้อง​เดินทาง​เป็น​เวลา​สามวัน เข้าไป​ใน​ที่​เปล่า​เปลี่ยว​แห้งแล้ง แล้ว​ถึง​ค่อย​ฆ่าสัตว์​ถวาย​ให้กับ​พระยาห์เวห์​พระเจ้า​ของเรา ตามที่​พระองค์​บอก​พวกเรา​ไว้”

28 ฟาโรห์​บอกว่า “เรา​จะปล่อย​พวกเจ้า​ไป และ​พวกเจ้า​ก็​ไป​ฆ่าสัตว์​ถวาย​ให้กับ​ยาห์เวห์​พระเจ้า​ของ​พวกเจ้า​ใน​ที่​เปล่า​เปลี่ยว​แห้งแล้ง​ได้ แต่​พวกเจ้า​จะต้อง​ไม่ไป​ไกลนัก อธิษฐาน​ให้กับ​เราด้วย”

29 โมเสส​พูดว่า “ทันที​ที่​ข้าพเจ้า​ลา​ท่าน​ไป ข้าพเจ้า​จะ​อธิษฐาน​ต่อ​พระยาห์เวห์ และ​ใน​วันพรุ่งนี้ ฝูงแมลงวัน​ก็​จะไป​จาก​ฟาโรห์ ข้าราชการ​ของ​ท่าน และ​ประชาชน​ของ​ท่าน ขอแต่​อย่าให้​ฟาโรห์​หลอกลวง​อีก​เท่านั้น โดย​ไม่ยอม​ปล่อย​ประชาชน​ไป​ฆ่าสัตว์​ถวาย​ให้กับ​พระยาห์เวห์”

30 แล้ว​โมเสส​ก็จาก​ฟาโรห์​ไป​และ​อธิษฐาน​ต่อ​พระยาห์เวห์ 31 พระยาห์เวห์​ได้ทำ​ตามที่​โมเสส​ขอ พระองค์​ได้เอา​ฝูงแมลงวัน​ออกไป​จาก​ฟาโรห์ พวกข้าราชการ​ของเขา​และ​ประชาชน​ของเขา ไม่เหลือ​แม้แต่​ตัวเดียว 32 แต่​ฟาโรห์​ก็​ใจ​แข็งกระด้าง​ขึ้นมา​อีก และ​ไม่ยอม​ปล่อย​ประชาชน​ชาว​อิสราเอล​ไป

9

พระเจ้า​ให้​เกิด​โรคระบาด​กับ​สัตว์

1 พระยาห์เวห์​พูด​กับ​โมเสส​ว่า “ไป​หา​ฟาโรห์​และ​บอก​กับ​เขา​ว่า​ยาห์เวห์​พระเจ้า​ของ​ชาว​ฮีบรู พูด​อย่างนี้​ว่า ‘ปล่อย​ประชาชน​ของเรา เพื่อ​พวกเขา​จะได้​มา​รับใช้​เรา’ 2 เพราะ​ถ้า​เจ้า​ยัง​ไม่ยอม​ปล่อย​พวกเขา และ​ยังคง​กักตัว​พวกเขา​ไว้ 3 มือ​ของ​พระยาห์เวห์​จะ​ทำให้​ฝูง​สัตว์เลี้ยง​ที่​อยู่​ใน​ท้องทุ่ง​ของเจ้า เกิด​โรคระบาด​อย่าง​ร้ายแรง ทั้ง​ฝูงม้า ฝูงลา ฝูงอูฐ ฝูง​วัวควาย และ​ฝูง​แพะแกะ 4 แต่​พระยาห์เวห์​จะ​แยก​ระหว่าง​ฝูงสัตว์​ของ​คน​อิสราเอล​กับ​ฝูงสัตว์​ของ​คน​อียิปต์ ฝูงสัตว์​ของ​ลูกหลาน​อิสราเอล​จะ​ไม่ตาย​แม้แต่​ตัวเดียว 5 พระยาห์เวห์​ได้​กำหนด​เวลา​ไว้​ว่า​พรุ่งนี้​พระยาห์เวห์​จะ​ลงมือ​ทำ​สิ่งนี้​ใน​แผ่นดินนี้”

6 วัน​ต่อมา พระยาห์เวห์​ได้​ทำ​สิ่งที่​ได้​พูดไว้ ฝูงสัตว์​ทั้งหมด​ของ​คน​อียิปต์​ล้มตาย แต่​ฝูงสัตว์​ของ​คน​อิสราเอล​ไม่ตาย​แม้แต่​ตัวเดียว 7 ฟาโรห์​ส่ง​คน​ออก​ไปดู​และ​พบว่า​ฝูงสัตว์​ของ​คน​อิสราเอล​ไม่ตาย​แม้แต่​ตัวเดียว แต่​จิตใจ​ของ​ฟาโรห์​ยัง​แข็งกระด้าง และ​เขา​ก็​ไม่ยอม​ปล่อย​ชาว​อิสราเอล​ไป

โรคฝีพุพอง

8 พระยาห์เวห์​บอก​โมเสส​และ​อาโรน​ว่า ให้​เอา​เขม่า​จาก​เตาหลอม​มา​หนึ่ง​กำมือ และ​โยน​ขึ้นไป​บน​ท้องฟ้า ต่อหน้า​ฟาโรห์ 9 มัน​จะ​กลาย​เป็น​ฝุ่น​ฟุ้งตลบ​ไป​ทั่ว​แผ่นดิน​อียิปต์ มัน​จะ​ทำให้​เกิด​ฝี​พุพอง​บน​ผิวหนัง​คน​และ​สัตว์​ไป​ทั่ว​แผ่นดิน​อียิปต์

10 พวกเขา​จึง​ไป​หยิบ​เขม่า​จาก​เตาหลอม และ​ไป​ยืน​ต่อหน้า​ฟาโรห์ โมเสส​โยน​เขม่านั้น​ขึ้นไป​บน​ท้องฟ้า มัน​กลาย​เป็น​ฝี​พุพอง​ไป​ทั่ว​ตัว​คน​และ​สัตว์​ทั้งหลาย 11 แม้แต่​พวกพระ​ที่​มี​เวทมนตร์​คาถา ก็​ไม่​สามารถ​ที่​จะ​ยืน​อยู่​ต่อหน้า​โมเสส​ได้ เพราะ​เกิด​ฝี​พุพอง​ตามตัว​พวกเขา​และ​คน​อียิปต์​ทุกคน 12 แต่​พระยาห์เวห์​ยังคง​ทำให้​ฟาโรห์​ใจ​แข็งกระด้าง และ​ฟาโรห์​ก็​ไม่ยอม​ฟัง​พวกเขา เหมือน​กับ​ที่​พระยาห์เวห์​บอกไว้

ฝน​ลูกเห็บ

13 พระยาห์เวห์​พูด​กับ​โมเสส​ว่า “เช้าตรู่​วัน​พรุ่งนี้ ให้​ไป​ยืน​อยู่​ต่อหน้า​ฟาโรห์ และ​บอก​กับ​เขา​ว่า ยาห์เวห์​พระเจ้า​ของ​ชาว​ฮีบรู พูด​อย่างนี้​ว่า ‘ปล่อย​ประชาชน​ของเรา เพื่อ​พวกเขา​จะได้​มา​รับใช้​เรา 14 เพราะ​ใน​ครั้งนี้​เรา​จะ​ให้​ภัยพิบัติ​ต่างๆ​เกิดขึ้น​กับ​เจ้า พวก​ข้าราชการ​ของเจ้า​และ​ประชาชน​ของเจ้า เพื่อ​เจ้า​จะได้​รู้​ว่า​ไม่มีใคร​เหมือนเรา​อีกแล้ว​บน​โลกนี้ 15 เพราะ​ความจริง​แล้ว เรา​สามารถ​ที่​จะ​ยื่น​มือ​ของเรา​ออก​มา​จัดการ​ให้​เจ้า​และ​ประชาชน​ของเจ้า​เป็น​โรคระบาด​ได้ เพื่อ​เจ้า​จะได้​ถูก​ทำลาย​ไป​จาก​โลกนี้ 16 แต่​เรา​ยัง​ปล่อย​ให้​เจ้า​อยู่​ต่อไป เพื่อ​เรา​จะ​ได้​แสดง​ความ​แข็ง​แกร่ง​ของเรา​ให้​เจ้าเห็น และ​จะได้​ป่าว​ประกาศ​ชื่อ​ของเรา​ไป​ทั่วโลก 17 ถ้า​เจ้า​ยัง​ถือดี​ที่​จะ​ไม่ยอม​ปล่อย​ประชาชน​ของเรา 18 พรุ่งนี้ เวลานี้ เรา​จะ​ทำให้​เกิด​ลูกเห็บ​ขนาดใหญ่​ตก​ลงมา จะ​เป็น​ฝน​ลูกเห็บ​ชนิด​ที่​ไม่เคย​เกิดขึ้น​มาก่อน​ใน​อียิปต์ ตั้งแต่​ก่อตั้ง​อียิปต์​มา​จนถึง​เดี๋ยวนี้ 19 ตอนนี้ ให้​เอา​ฝูงสัตว์​ของเจ้า​และ​ทุกอย่าง​ที่​เจ้ามี​ใน​ท้องทุ่ง​เข้ามา​ใต้​ที่กำบัง คน​หรือ​สัตว์​ที่​อยู่​ใน​ท้องทุ่ง​ที่​ไม่​เข้ามา​หลบ​ข้างใน​จะ​ตาย​กันหมด เมื่อ​ลูกเห็บ​ตกลง​มา’”

20 พวก​ข้าราชการ​ของ​ฟาโรห์ ที่​เชื่อ​คำพูด​ของ​พระยาห์เวห์ ต่าง​รีบ​พา​พวก​คนรับใช้​และ​ฝูงสัตว์​ของเขา เข้ามา​ข้างใน 21 แต่​พวก​ที่​ไม่​ใส่ใจ​กับ​คำพูด​ของ​พระยาห์เวห์ ยังคง​ปล่อย​ให้​พวก​คนรับใช้​และ​ฝูงสัตว์​ของเขา​อยู่​ใน​ท้องทุ่ง

22 พระยาห์เวห์​พูด​กับ​โมเสส​ว่า “ให้​ยื่น​แขน​ของเจ้า​ออกไป​ใน​ท้องฟ้า​เพื่อ​ลูกเห็บ​จะได้​ตก​ลงมา​ใน​แผ่นดิน​อียิปต์ จะได้​ตก​ลงมา​บน​คน​อียิปต์ ฝูงสัตว์​และ​พืช​ทั้งหมด​ใน​ท้องทุ่ง​ของ​แผ่นดิน​อียิปต์”

23 โมเสส​จึง​ยื่น​ไม้เท้า​ของเขา​ออกไป​ใน​ท้องฟ้า พระยาห์เวห์​ทำให้​เกิด​ฟ้าร้อง ลูกเห็บ​ตก พร้อมกับ​สายฟ้า​แลบ พระยาห์เวห์​ทำให้​ลูกเห็บ ตก​แบบ​ห่าฝน​ลง​บน​แผ่นดิน​อียิปต์ 24 มี​ทั้ง​ลูกเห็บ​ตก​พร้อมกับ​สายฟ้า​แลบ​ตลอดเวลา มัน​รุนแรง​มาก​แบบที่​ไม่เคย​เกิดขึ้น​มาก่อน​ใน​แผ่นดิน​อียิปต์ ตั้งแต่​มี​ชาติ​อียิปต์​มา 25 ลูกเห็บ​ได้​ทำลาย​แผ่นดิน​อียิปต์​ไป​ทั่ว ทุกอย่าง​ที่​อยู่​ใน​ท้องทุ่ง ตั้งแต่​คน​ไป​จนถึง​สัตว์ ลูกเห็บ​ได้​ทำลาย​พืชผล​และ​ต้นไม้​ทุกต้น​ใน​ท้องทุ่ง 26 ยกเว้น​ใน​โกเชน ที่​ลูกหลาน​ของ​คน​อิสราเอล​อยู่ ไม่มี​ลูกเห็บ​ตก​เลย

27 ฟาโรห์​เรียกตัว​โมเสส​และ​อาโรน​มาพบ​และ​พูด​กับ​พวกเขา​ว่า “เรา​ได้​ทำบาป​ไปแล้ว​ครั้งนี้ พระยาห์เวห์​คือ​ฝ่ายถูก เรา​และ​ประชาชน​ของเรา​เป็น​ฝ่ายผิด 28 อธิษฐาน​ต่อ​พระยาห์เวห์ ขอให้​หยุด​ฟ้าร้อง​กับ​ลูกเห็บ​ได้แล้ว พอแล้ว เรา​ยอม​ปล่อย​พวกเจ้า​แล้ว พวกเจ้า​ไม่ต้อง​อยู่​อีก​ต่อไป​แล้ว”

29 โมเสส​กล่าว​ว่า “เมื่อ​ข้าพเจ้า​ออก​จาก​เมืองนี้ ข้าพเจ้า​จึง​จะ​กางแขน​ออก​ต่อหน้า​พระยาห์เวห์ ฟ้า​จะ​หยุด​ร้อง​และ​จะ​ไม่มี​ลูกเห็บ​อีก​ต่อไป แล้ว​ท่าน​จะได้​รู้​ว่า โลกนี้​เป็น​ของ​พระยาห์เวห์ 30 แต่​ข้าพเจ้า​รู้ว่า​ทั้งท่าน​และ​ข้าราชการ​ของท่าน​ยังคง​ไม่ได้​เกรง​กลัว​พระเจ้า​ยาห์เวห์​หรอก”

31 ต้นป่าน​และ​ข้าว​บาร์เลย์​ถูก​ทำลาย​เสียหาย เพราะ​ต้นป่าน​ยัง​เป็น​ต้นอ่อน​อยู่ และ​ต้นข้าว​บาร์เลย์​กำลัง​ออก​รวง 32 แต่​ข้าว​สาลี​และ​ข้าว​สแปลต์​ไม่ได้​ถูก​ทำลาย​เพราะ​งอกช้า

33 เมื่อ​โมเสส​จาก​ฟาโรห์​และ​ออก​จาก​เมืองนั้น เขา​กางแขน​ออก​ต่อ​พระยาห์เวห์ ทันใดนั้น​ฟ้า​หยุด​ร้อง ลูกเห็บ​หยุด​ตก และ​ฝน​ก็​ไม่ได้​ตก​ลงสู่​พื้นดิน​อีก

34 แต่​เมื่อ​ฟาโรห์​เห็น​ฝน ลูกเห็บ และ​ฟ้าร้อง​หยุด​หมดแล้ว เขา​ก็​บาป​อีก ใจ​แข็งกระด้าง​อีก ทั้ง​เขา​และ​ข้าราชการ​ของเขา 35 ใน​ที่สุด​หัวใจ​ของ​ฟาโรห์​ได้​แข็งกระด้าง และ​ไม่ยอม​ปล่อย​ลูกหลาน​อิสราเอล​ไป เหมือนกับ​ที่​พระยาห์เวห์​ได้​บอก​โมเสส​ไว้

10

ฝูง​ตั๊กแตน

1 พระยาห์เวห์​พูด​กับ​โมเสส​ว่า “ไป​หา​ฟาโรห์ เพราะ​เรา​ได้​ทำให้​เขา​และ​พวก​ข้าราชการ​ของเขา​มี​จิตใจ​แข็งกระด้าง เพื่อ​เรา​จะได้​แสดง​สิ่งอัศจรรย์​พวกนี้​ท่ามกลาง​พวกเขา 2 เจ้า​จะได้​เล่า​ให้​ลูกหลาน​ของเจ้า​ฟัง​ว่า เรา​ได้​ทำ​อะไร​ไว้​กับ​ชาว​อียิปต์​บ้าง และ​เล่า​ถึง​สิ่งอัศจรรย์​ต่างๆ​ที่​เรา​ได้​ทำ​ท่ามกลาง​พวกเขา เพื่อ​พวกเจ้า​จะได้​รู้​ว่า​เรา​คือ​ยาห์เวห์”

3 โมเสส​กับ​อาโรน​จึง​ไป​พบ​ฟาโรห์ และ​พูด​กับ​พระองค์​ว่า “พระยาห์เวห์​พระเจ้า​ของ​ชาว​ฮีบรู​พูด​ไว้​อย่างนี้​ว่า ‘เจ้า​จะ​ไม่ยอม​ถ่อมตัว​ลง​ต่อหน้า​เรา​ไป​อีกนาน​แค่ไหน ปล่อย​คน​ของเรา​ไป​เพื่อ​เขา​จะได้​มา​รับใช้​เรา 4 ถ้า​เจ้า​ยัง​ไม่ยอม​ปล่อย​คน​ของเรา เรา​จะ​ส่ง​ฝูง​ตั๊กแตน​มา​ใน​ประเทศ​ของเจ้า​พรุ่งนี้ 5 พวกมัน​จะ​ปกคลุม​ไป​ทั่ว​พื้นดิน จน​ไม่มีใคร​สามารถ​มองเห็น​พื้นดิน​ได้ พวก​ตั๊กแตน​จะ​กิน​ทุกสิ่ง​ทุกอย่าง​ที่​ยัง​หลงเหลือ​ให้​กับ​พวกเจ้า​หลังจาก​ลูกเห็บ​ตก มัน​จะ​กิน​ต้นไม้​ทุกต้น​ของ​พวกเจ้า​ที่​กำลัง​เติบโต​อยู่​ใน​ท้องทุ่ง 6 บ้าน​เรือน​ของเจ้า ของ​พวก​ข้าราชการ​ของเจ้า และ​ของ​ชาว​อียิปต์ จะ​มี​ตั๊กแตน​เต็ม​ไปหมด พวก​พ่อ​และ​พวก​ปู่​ของ​พวกเจ้า จะ​ยัง​ไม่เคย​เห็น​อะไร​อย่างนี้​มาก่อน​เลย ตั้งแต่​มี​ชีวิต​อยู่​บน​แผ่นดินนี้​มา​จนถึง​เดี๋ยวนี้’” แล้ว​โมเสส​ได้​หัน​ออกมา​จาก​ฟาโรห์

7 พวก​ข้าราชการ​ของ​ฟาโรห์​พูด​กับ​ฟาโรห์​ว่า “ชาย​คนนี้​จะ​เป็น​กับดัก​สำหรับ​เรา​ไป​อีกนาน​แค่ไหน ขอให้​ท่าน​ปล่อย​พวกเขา​ไปเถอะ เพื่อ​พวกเขา​จะได้​ไป​รับใช้​ยาห์เวห์​พระเจ้า​ของ​พวกเขา นี่​ท่าน​ยัง​ไม่​เข้าใจ​อีกหรือ​ว่า​อียิปต์​กำลัง​ถูก​ทำลาย”

8 โมเสส​และ​อาโรน​จึง​ถูก​นำตัว​กลับมา ฟาโรห์​พูด​กับ​พวกเขา​ว่า “ไป​รับใช้​ยาห์เวห์​พระเจ้า​ของเจ้า​ซะ แต่​บอก​มาก่อน​ว่า​มีใคร​ไปบ้าง”

9 โมเสส​ตอบ​ว่า “ไป​กัน​หมดเลย ทั้ง​คน​หนุ่มสาว​และ​คนแก่ ทั้ง​ลูกชาย ลูกสาว พร้อมทั้ง​ฝูงแกะ​และ​ฝูงวัว​ของเรา เพราะ​เรา​จะ​ไป​ร่วม​เฉลิม​ฉลอง​งาน​เทศกาล​ของ​พระยาห์เวห์”

10 ฟาโรห์​พูด​กับ​พวกเขา​ว่า “ถ้า​เรา​ปล่อย​แก​และ​พวก​ลูกๆ​ของแก ก็​ขอให้​พระยาห์เวห์​อยู่​กับ​พวกแก​จริงๆ​เถอะ หน้า​พวกแก​มัน​ส่อแวว​ชั่วร้าย​ออกมา​ชัดๆ 11 ไม่ได้​หรอก มีแต่​ผู้ชาย​เท่านั้น​ที่​ไป​รับใช้​พระยาห์เวห์​ได้ เพราะ​นั่น​คือ​สิ่ง​ที่​แก​ขอ​ตั้งแต่​แรก” แล้ว​ฟาโรห์​ก็​ได้​ไล่​โมเสส​และ​อาโรน​ออกไป

12 พระยาห์เวห์​พูด​กับ​โมเสส​ว่า “กางแขน​ของเจ้า​ออก​เหนือ​แผ่นดิน​อียิปต์​เพื่อ​เรียก​ฝูง​ตั๊กแตน เพื่อ​พวกมัน​จะได้​มา​อยู่​ทั่ว​แผ่นดิน​อียิปต์ และ​กิน​พืชผล​ทั้งหมด​บน​แผ่นดิน​ที่​หลงเหลือ​จาก​ลูกเห็บ​ตก”

13 โมเสส​จึง​ยื่น​ไม้เท้า​ของเขา​ออก​เหนือ​แผ่นดิน​อียิปต์ พระยาห์เวห์​ทำให้​ลม​ตะวันออก​พัด​เข้ามา​ใน​แผ่นดิน​อียิปต์​ตลอดวัน​ตลอดคืน และ​ใน​เวลาเช้า​ลม​ตะวันออก​ก็​ได้​พัด​เอา​ฝูง​ตั๊กแตน​มาด้วย 14 ฝูง​ตั๊กแตน​ต่าง​แห่​กัน​เข้าสู่​แผ่นดิน​อียิปต์​และ​เกาะ​อยู่​บน​พื้นดิน​ทั่ว​เขตแดน​อียิปต์ มัน​รุนแรง​มาก ไม่เคย​มี​ตั๊กแตน​มากมาย​ขนาดนี้​มาก่อน และ​หลังจากนี้​ก็​จะ​ไม่มี​มาก​เท่านี้​อีกแล้ว 15 มัน​ปกคลุม​ไป​ทั่ว​พื้น​แผ่นดิน พื้นดิน​ดู​ดำ​ทะมึน​ไปหมด พวกมัน​กัดกิน​พืชผัก​บน​ดิน และ​ผลไม้​บน​ต้น ที่​หลงเหลือ​จาก​ลูกเห็บ​ตก จน​ไม่เหลือ​สีเขียว​ของ​ต้นไม้​หรือ​พืชผัก​หลงเหลือ​ทั่ว​แผ่นดิน​อียิปต์​อีกเลย

16 ฟาโรห์​รีบ​เรียกตัว​โมเสส​และ​อาโรน​เข้าพบ​และ​พูด​ว่า “เรา​ได้​ทำบาป​ต่อ​ยาห์เวห์ พระเจ้า​ของเจ้า​และ​ต่อ​พวกเจ้า 17 ได้​โปรด​ยกโทษ​ให้​เรา​อีก​สักครั้ง และ​ช่วย​อธิษฐาน​ต่อ​ยาห์เวห์​พระเจ้า​ของเจ้า เพื่อ​พระองค์​จะได้​ขจัด​ความตาย​นี้​จากเรา”

18 โมเสส​จาก​ฟาโรห์​มา และ​อธิษฐาน​ต่อ​พระยาห์เวห์ 19 พระยาห์เวห์​ได้​ส่ง​ลม​ตะวันตก​พัด​ผ่าน​เข้ามา​อย่าง​แรง หอบ​มัน​ไป​ตก​ใน​ทะเล​ต้นกก ไม่มี​ตั๊กแตน​แม้แต่​ตัวเดียว​หลงเหลือ​อยู่​ใน​แผ่นดิน​อียิปต์ 20 แต่​พระยาห์เวห์​ได้​ทำให้​จิตใจ​ของ​ฟาโรห์​แข็งกระด้าง เพื่อว่า​เขา​จะได้​ไม่ยอม​ปล่อย​ลูกหลาน​ชาว​อิสราเอล

ความ​มืดมิด

21 พระยาห์เวห์​พูด​กับ​โมเสส​ว่า “ชูมือ​เจ้า​ขึ้น​บน​ท้องฟ้า เพื่อ​ให้​เกิด​ความ​มืดมิด​ทั่ว​แผ่นดิน​อียิปต์ จะ​เป็น​ความมืด​ที่​ทุกคน​สัมผัส​ได้”

22 โมเสส​จึง​ชูมือ​ขึ้น​บน​ท้องฟ้า ทันใดนั้น ความ​มืดมิด​ก็​ปกคลุม​ทั่ว​แผ่นดิน​อียิปต์​เป็น​เวลา​สามวัน 23 พวกเขา​ไม่​สามารถ​มองเห็น​ซึ่งกัน​และกัน​ได้ พวกเขา​จึง​ไม่ได้​ลุกขึ้น​จาก​ที่​ของ​พวกเขา เป็น​เวลา​ถึง​สามวัน แต่​ลูกหลาน​ของ​อิสราเอล​ทั้งหมด กลับ​มี​แสงสว่าง​ใน​ย่าน​ที่​พวกเขา​อยู่กัน

24 ฟาโรห์​เรียกตัว​โมเสส​เข้าพบ​และ​พูดว่า “ไป​รับใช้​ยาห์เวห์​ซะ ลูกหลาน​ของ​พวกเจ้า​ไปได้ แต่​ต้อง​ทิ้ง​ฝูงแกะ​และ​ฝูงวัว​ของ​พวกเจ้า​ไว้”

25 แต่​โมเสส​พูด​ว่า “ท่าน​ต้อง​ให้​เครื่อง​บูชา และ​พวก​เครื่อง​เผา​บูชา​กับเรา​เพื่อ​เรา​จะได้​เอา​ไป​ฆ่า​ถวาย​ให้​กับ​พระยาห์เวห์​พระเจ้า​ของเรา 26 ฝูง​สัตว์เลี้ยง​จะ​ต้อง​ไป​กับ​พวกเรา​ด้วย จะ​ต้อง​ไม่​หลงเหลือ​ไว้​แม้แต่​ตัวเดียว+ 10:26 จะ​ต้อง​ไม่​หลงเหลือ​ไว้​แม้แต่​ตัวเดียว แปล​ตรงๆ​ได้​ว่า “จะ​ไม่​เหลือ​แม้แต่​กีบ​สักกีบ” เพราะ​เรา​จะ​เอา​บางตัว​ไป​ฆ่า​ถวาย​ให้​กับ​พระยาห์เวห์​พระเจ้า​ของเรา และ​เรา​ก็​ยัง​ไม่รู้​ว่า​จะ​ใช้​ตัวไหน​บูชา จนกว่า​เรา​จะ​ไป​ถึง​ที่นั่น”

27 แต่​พระยาห์เวห์​ทำให้​จิตใจ​ของ​ฟาโรห์​แข็งกระด้าง ทำให้​เขา​ไม่ยอม​ปล่อย​ชาว​อิสราเอล 28 ฟาโรห์​พูด​กับ​โมเสส​ว่า “ไป​ให้พ้น​จาก​เรา ระวัง​ตัว​ให้ดี อย่า​ได้​มา​เจอ​หน้า​เราอีก เพราะ​ถ้า​แก​เจอ​หน้าเรา​เมื่อไหร่ แก​จะ​ต้อง​ตาย​เมื่อนั้น”

29 โมเสส​พูด​ว่า “ขอให้​เป็นไป​ตาม​ที่​ท่าน​พูด ข้าพเจ้า​จะ​ไม่​มา​เจอ​หน้า​ท่าน​อีกแล้ว”

11

ลูกหัวปี​ตาย

1 พระยาห์เวห์​พูด​กับ​โมเสส​ว่า “เรา​จะ​ทำให้​เกิด​ภัยพิบัติ​อีก​อย่าง​หนึ่ง​กับ​ฟาโรห์​และ​แผ่นดิน​อียิปต์ หลังจากนั้น​เขา​จะ​ปล่อย​พวกเจ้า​ไป​จาก​ที่นี่ เมื่อ​เขา​ปล่อย​พวกเจ้า เขา​จะ​ไล่​พวกเจ้า​ออก​จาก​ที่นี่ 2 ให้​บอก​กับ​ประชาชน ทั้ง​ผู้ชาย​และ​ผู้หญิง ให้​ไป​ขอ​พวก​เครื่องเงิน​เครื่องทอง​จาก​เพื่อน​บ้าน” 3 พระยาห์เวห์​ทำให้​คน​อิสราเอล​เป็น​ที่​ชื่นชอบ​ของ​คน​อียิปต์ ใน​สายตา​ของ​พวก​ข้าราชการ​ฟาโรห์​และ​ของ​ประชาชน โมเสส​เป็น​ผู้​ที่​ยิ่งใหญ่​มาก​ใน​แผ่นดิน​อียิปต์

4 โมเสส​พูด​ว่า “พระยาห์เวห์​พูด​อย่างนี้​ว่า ‘ประมาณ​เที่ยงคืน เรา​จะ​ผ่าน​ไป​ท่ามกลาง​อียิปต์ 5 และ​ลูกชาย​หัวปี​ของ​ทุกคน​ใน​แผ่นดิน​อียิปต์​จะ​ต้อง​ตาย ตั้งแต่​ลูกชาย​หัวปี​ของ​ฟาโรห์​ที่​นั่ง​อยู่​บน​บัลลังก์ ไป​จนถึง​ลูกชาย​หัวปี​ของ​ทาสหญิง​ที่​ทำงาน​โม่แป้ง รวมถึง​ลูก​ตัวผู้​ตัวแรก​ของ​สัตว์​ด้วย 6 จะ​มี​แต่​เสียง​ร้องไห้​คร่ำครวญ​อย่าง​ใหญ่หลวง​ใน​อียิปต์ อย่างที่​ไม่เคย​เกิดขึ้น​มาก่อน​และ​ต่อไป​ใน​อนาคต​ก็​จะ​ไม่มี​อีกเลย 7 แต่​ส่วน​คน​อิสราเอล จะ​ไม่มี​แม้แต่​หมา​สัก​ตัวเดียว​ที่​จะ​กล้า​ขู่​คำราม​ใส่​พวกเขา​หรือ​ฝูงสัตว์​ของเขา’ เพื่อ​ท่าน​จะ​ได้​รู้​ว่า พระยาห์เวห์​ได้​แยกแยะ​ระหว่าง​ชาว​อียิปต์​กับ​ชาว​อิสราเอล 8 ข้าราชการ​ชั้นสูง​ทั้งหมด​ของท่าน จะ​ลงมา​หาเรา และ​จะ​ก้มกราบ​เรา พร้อมกับ​พูด​ว่า ‘ออก​ไป​เถอะ ทั้ง​ท่าน​และ​คน​ที่​ติดตาม​ท่าน’ และ​หลัง​จาก​นั้น​เรา​ก็​จะไป” แล้ว​โมเสส​ก็​เดิน​จาก​ฟาโรห์​ไป​ด้วย​ความโกรธ

9 พระยาห์เวห์​พูด​กับ​โมเสส​ว่า “ฟาโรห์​จะ​ไม่ยอม​ฟัง​พวกเจ้า​อีก เพื่อ​เรา​จะได้​ทำ​การอัศจรรย์​ใน​แผ่นดิน​อียิปต์​เพิ่มขึ้น​ไปอีก” 10 โมเสส​และ​อาโรน​ทำ​สิ่งอัศจรรย์​เหล่านี้​ต่อหน้า​ฟาโรห์ แต่​พระยาห์เวห์​ทำให้​จิตใจ​ของ​ฟาโรห์​แข็งกระด้าง เพื่อ​ที่​ว่า เขา​จะได้​ไม่ยอม​ปล่อย​ลูกหลาน​ของ​อิสราเอล​ไป​จาก​แผ่นดิน​ของเขา

12

วัน​ปลด​ปล่อย

1 พระยาห์เวห์​พูด​กับ​โมเสส​และ​อาโรน​ใน​แผ่นดิน​อียิปต์​ว่า 2 “เดือนนี้+ 12:2 เดือนนี้ หมายถึง​เดือน​อาบีบ (หรือ​นีสาน) อยู่​ประมาณ​กลาง​เดือน​มีนาคม​ไป​จนถึง​กลาง​เดือน​เมษายน จะ​เป็น​เดือน​แรก​สำหรับ​พวกเจ้า และ​จะ​เป็น​เดือน​แรก​ของปี​สำหรับ​พวกเจ้า​ด้วย 3 ให้​บอก​กับ​ที่ชุมนุม​ของ​อิสราเอล​ทุกคน​ว่า ‘ใน​วันที่​สิบ​ของ​เดือนนี้ ให้​ผู้ชาย​แต่ละคน​เอา​ลูกแกะ​มา​หนึ่งตัว​สำหรับ​ครอบครัว​ของเขา คือ​ลูกแกะ​หนึ่งตัว​สำหรับ​ทั้ง​ครัวเรือน 4 ถ้า​ครอบครัว​ไหน​เล็ก​เกินไป​ที่​จะ​กิน​แกะ​หมด​ทั้งตัว ก็​ให้​เขา​และ​เพื่อน​บ้าน​แบ่ง​ลูกแกะ​ตัวนั้น​กัน แบ่ง​ตาม​จำนวน​คน​ที่​อยู่​ใน​ครอบครัว​ของเขา จะต้อง​มี​แกะ​เพียงพอ​ให้​แต่ละคน​กินกัน 5 ลูกแกะ​ของ​พวกเจ้า​จะต้อง​สมบูรณ์​แข็งแรง เป็น​ตัวผู้​อายุ​หนึ่งปี พวกเจ้า​อาจ​ใช้​ลูกแกะ​หรือ​ลูกแพะ​ก็ได้ 6 แต่​พวกเจ้า​ต้อง​ดูแล​มัน​จน​ถึง​วันที่​สิบสี่​ของ​เดือนนี้ แล้ว​ใน​ตอนเย็น​ของ​วันนั้น ชาว​อิสราเอล​ทั้งหมด​ที่​มา​ชุมนุม​กัน ก็​จะ​พากัน​ฆ่า​พวกมัน 7 พวกเขา​จะต้อง​เอา​เลือด​ของมัน​มา​ทา​ที่​ขอบ​ประตูบ้าน​ที่​พวกเขา​กิน​กันนั้น ให้​เขา​ทา​ทั้ง​ด้านบน และ​ขอบ​ประตู​ทั้ง​สองด้าน

8 พวกเขา​จะ​กิน​เนื้อ​ของมัน​ใน​คืนนั้น เนื้อนั้น​จะ​ต้อง​เอาไป​ย่างไฟ กิน​กับ​ขนมปัง​ที่​ไม่ใส่​เชื้อ​ฟู​พร้อมกับ​ผักขม 9 ห้ามกิน​เนื้อ​ที่​ยัง​ดิบอยู่ และ​ห้าม​เอา​ไป​ต้มน้ำ​ด้วย แต่​ให้​เอา​ไป​ย่างไฟ ทั้ง​ส่วน​หัว ส่วน​ขา​และ​เครื่องใน 10 ต้อง​กิน​ให้หมด อย่า​ให้​เหลือ​ถึง​วันรุ่งขึ้น แต่​ถ้า​เหลือ​ก็​ให้​เอา​ไป​เผา​ให้หมด​ก่อนเช้า

11 เวลา​ที่​พวกเจ้า​กิน​มันนั้น พวกเจ้า​จะ​ต้อง​เตรียม​พร้อม คาดเอว​ให้​กระชับ สวม​รองเท้า​และ​ถือ​ไม้เท้า​ไว้​ในมือ พวกเจ้า​ต้อง​กิน​อย่าง​เร่งรีบ เพราะ​มัน​คือ​วัน​ปลด​ปล่อย+ 12:11 วัน​ปลด​ปล่อย ใน​คำ​ฮีบรู​หมายถึง “ข้ามไป” “ผ่านพ้น​ไป” “ปกป้อง” หรือ “ไว้​ชีวิต” ของ​พระยาห์เวห์

12 ใน​คืนนี้ เรา​จะ​ผ่าน​เข้าไป​ใน​แผ่นดิน​อียิปต์ เรา​จะ​ฆ่า​ลูกชาย​หัวปี+ 12:12 ลูกชาย​หัวปี คือ​ลูกชาย​ที่​เกิด​หัวปี​ของ​ครอบครัว ใน​สมัย​โบราณ​ถือ​ว่า​ลูกชาย​หัวปี​มี​ความสำคัญ​มาก ทั้งหมด​ใน​แผ่นดิน​อียิปต์ ไม่ว่า​จะ​เป็น​ลูกคน​หรือ​ลูกสัตว์ เรา​จะ​ตัดสิน​ลงโทษ​พระ​ทั้งหมด​ของ​อียิปต์ เพราะ​เรา​คือ​ยาห์เวห์ 13 เลือด​ที่​ทา​ไว้​ที่​ขอบ​ประตูบ้าน​ที่​พวกเจ้า​อยู่นั้น จะ​เป็น​สัญลักษณ์​ว่า​เป็น​บ้าน​ของ​พวกเจ้า เมื่อ​เรา​เห็น​เลือดนั้น​เรา​จะ​ข้าม​พวกเจ้า​ไป+ 12:13 ข้าม​พวกเจ้า​ไป หรือ “ป้องกัน” และ​จะ​ไม่มี​ภัยพิบัติ​ใดๆ​เกิดขึ้น​กับ​พวกเจ้า เมื่อ​เรา​ทำลาย​แผ่นดิน​อียิปต์

14 พวกเจ้า​จะต้อง​จดจำ​คืนนี้​ไว้ให้ดี พวกเจ้า​จะต้อง​เฉลิม​ฉลอง​มัน​เป็น​เทศกาล​หนึ่ง​ให้​กับ​พระยาห์เวห์ และ​พวกเจ้า​จะต้อง​เฉลิม​ฉลอง​มัน​ตลอด​ชั่วลูก​ชั่วหลาน​ของเจ้า เป็น​ประเพณี​ที่​ยึดถือ​ตลอดไป 15 พวกเจ้า​จะต้อง​กิน​ขนมปัง​ที่​ไม่ใส่​เชื้อฟู เป็น​เวลา​เจ็ดวัน แต่​ใน​วันแรก พวกเจ้า​จะ​ต้อง​เอา​เชื้อฟู​ออกไป​จาก​บ้าน​ให้หมด เพราะ​ใคร​ก็ตาม​ที่​กิน​เชื้อฟู​เข้าไป คนๆนั้น​จะ​ต้อง​ถูก​ตัดออก​จาก​คน​อิสราเอล ตั้งแต่​วันแรก​ไป​จนถึง​วันที่​เจ็ด 16 ใน​วันแรก​และ​วันที่​เจ็ด พวกเจ้า​จะ​จัด​การชุมนุม​อัน​ศักดิ์สิทธิ์ จะ​ต้อง​ไม่มีใคร​ทำงาน​ใน​วันนั้น ยกเว้น​การ​จัดเตรียม​อาหาร​ให้​คนกิน 17 พวกเจ้า​จะต้อง​รักษา​เทศกาล​การกิน​ขนมปัง​ไม่ใส่​เชื้อฟู​นี้ไว้ เพราะ​ใน​วันนี้เอง​ที่​เรา​ได้​นำ​กองทัพ​ของ​พวกเจ้า​ออก​จาก​แผ่นดิน​อียิปต์ พวกเจ้า​จะต้อง​รักษา​วันนี้​ให้​กับ​ลูกหลาน​ของเจ้า​จน​เป็น​ประเพณี​ที่​สืบทอด​กัน​ตลอดไป 18 ใน​ตอนเย็น​ของ​วันที่​สิบสี่​ของ​เดือนแรก พวกเจ้า​จะ​กิน​ขนมปัง​ไม่ใส่​เชื้อฟู ไป​จนถึง​ตอนเย็น​ของ​วันที่​ยี่สิบเอ็ด​ใน​เดือน​เดียวกัน 19 ตลอด​เจ็ด​วันนี้ พวกเจ้า​จะ​ต้อง​ไม่​เก็บ​เชื้อฟู​ไว้​ในบ้าน​ของ​พวกเจ้า เพราะ​ทุกคน​ที่​ไป​กิน​ของ​ที่​ใส่​เชื้อฟู ไม่ว่า​จะ​เป็น​คน​ต่างถิ่น​ที่​มา​อาศัย​อยู่​กับเจ้า หรือ​เจ้าของ​ถิ่น​เอง​ก็ตาม​จะต้อง​ถูก​ตัด​ออก​จาก​ชุมนุม​ชาว​อิสราเอล 20 พวกเจ้า​จะ​ต้อง​ไม่​กิน​เชื้อฟู​เลย พวกเจ้า​ต้อง​กิน​ขนมปัง​ที่​ไม่ใส่​เชื้อฟู​ใน​ทุกหน​ทุกแห่ง​ที่​พวกเจ้า​ไปอยู่’”

21 โมเสส​เรียก​พวก​ผู้อาวุโส​ชาว​อิสราเอล​ทั้งหมด​มาพบ และ​พูด​ว่า “ให้​พวก​ท่าน​ไป​ทำ​ตามนี้ คือ​ให้​ไป​เลือก​ลูกแกะ​มา​หนึ่งตัว​สำหรับ​ครอบครัว​ของ​พวกท่าน และ​ฆ่ามัน​เป็น​ลูกแกะ​สำหรับ​วัน​ปลด​ปล่อย 22 เอา​กิ่งหุสบ+ 12:22 กิ่งหุสบ พืช​ชนิด​หนึ่ง​ลำต้น​ยาว​ประมาณ 3 นิ้ว มี​ใบ​และ​ก้าน​เหมือน​เส้นผม สามารถ​ใช้​แทน​แปรง​ได้ มา​จุ่ม​เลือด​ของ​มัน​ที่​อยู่​ใน​อ่าง และ​เอา​เลือด​นั้น​ไป​ทา​ตรง​ขอบ​ประตู ทั้ง​ด้านบน​และ​ด้านข้าง​ทั้งสอง และ​ห้าม​ไม่ให้​ใคร​ออก​จาก​บ้าน​จนกว่า​จะ​เช้า 23 เมื่อ​พระยาห์เวห์​ผ่าน​มา​เพื่อ​ทำลาย​อียิปต์ และ​เห็น​เลือด​ที่​อยู่​บน​ขอบ​ประตู ทั้ง​ด้านบน​และ​ด้านข้าง​ทั้งสอง พระยาห์เวห์​จะ​ได้​ผ่าน​ประตู​นั้นไป และ​จะ​ไม่ให้​ผู้ทำลาย​เข้าไป​ใน​บ้าน​เพื่อ​ฆ่า​พวกท่าน 24 พวกท่าน​ต้อง​รักษา​คำสั่งนี้​ให้​เป็น​ประเพณี​สำหรับ​ตัวท่าน​และ​ลูกหลาน​ของท่าน​ตลอดกาล 25 เมื่อ​พวกท่าน​มาถึง​แผ่นดิน​ที่​พระยาห์เวห์​จะ​ให้​กับ​พวกท่าน​ตาม​ที่​พระองค์​ได้​สัญญา​ไว้​แล้วนั้น ก็​ให้​พวกท่าน​ยังคง​รักษา​พิธีนี้​ต่อไป 26 เมื่อ​ลูกหลาน​ของ​ท่าน​ถาม​ว่า ‘พิธี​นี้​มี​ความหมาย​อะไร’ 27 ก็​ให้​พวกท่าน​ตอบ​ว่า ‘มัน​คือ​การบูชา​ลูกแกะ​ใน​วัน​ปลด​ปล่อย​ให้​กับ​พระยาห์เวห์ พระองค์​ได้​ผ่านพ้น​บ้าน​ของ​ชาว​อิสราเอล​ไป ตอน​ที่​พระองค์​ทำลาย​อียิปต์ แต่​พระองค์​ทำให้​พวกเรา​ที่​อยู่​ใน​บ้าน​ปลอดภัย’” แล้ว​ประชาชน​ต่าง​ก้ม​กราบลง นมัสการ​พระองค์

28 ชาว​อิสราเอล​ทั้งหมด​แยกย้าย​กัน​ไป​ทำ​ตาม​ที่​พระยาห์เวห์​สั่ง​โมเสส​กับ​อาโรน​ไว้ พวกเขา​ได้​ไป​ลงมือ​ทำ​ตามนั้น

29 ใน​ตอน​เที่ยงคืน พระยาห์เวห์​เริ่ม​ฆ่า​ลูกหัวปี​ทั้งหมด​ใน​แผ่นดิน​อียิปต์ ตั้งแต่​ลูกชาย​หัวปี​ของ​ฟาโรห์​ผู้​นั่ง​อยู่​บน​บัลลังก์ ไป​จนถึง​ลูกชาย​หัวปี​ของ​คน​ที่​ถูก​ขังคุก​อยู่ รวมทั้ง​ลูกหัวปี​ตัวผู้​ของ​สัตว์​ทุกตัว 30 ฟาโรห์​กับ​พวก​ข้าราชการ​ทั้งหมด รวมทั้ง​คน​อียิปต์​ทุกคน ต่าง​ตื่น​ขึ้นมา​ใน​คืนนั้น และ​ก็​มี​เสียง​ร้องไห้​อย่าง​หนัก​ไป​ทั่ว​อียิปต์ เพราะ​ไม่มี​บ้าน​ไหน​ที่​ไม่มี​คนตาย

ชาว​อิสราเอล​ออก​จาก​อียิปต์

31 ฟาโรห์​ได้​เรียก​ตัว​โมเสส​และ​อาโรน​เข้าพบ​กลางดึก​คืนนั้น และ​พูด​ว่า “ลุกขึ้น ไป​ให้พ้น​จาก​ประชาชน​ของเรา ทั้ง​พวกเจ้า​และ​ลูกหลาน​ของ​อิสราเอล ไป​รับใช้​พระยาห์เวห์ ตาม​ที่​พวกเจ้า​ได้​พูดไว้ 32 เอา​แกะ และ​ฝูงสัตว์​ทั้งหลาย​ของ​พวกเจ้า​ไปด้วย ไปซะ และ​อวยพร​ให้​กับ​เรา​ด้วย” 33 ชาว​อียิปต์​ต่าง​เร่ง​ให้​คน​อิสราเอล​รีบๆ​ออก​ไป​จาก​แผ่นดินนี้ เพราะ​พวกเขา​พูด​ว่า “พวกเรา​กำลัง​จะ​ตาย”

34 ชาว​อิสราเอล​ได้​เอา​แป้งดิบ​ที่​ยัง​ไม่ได้​ใส่​เชื้อฟู​พร้อม​กับ​อ่าง​ขยำ​แป้ง ห่อผ้า​ใส่​บ่า​แบกไป 35 พวก​อิสราเอล​ทำ​ตาม​ที่​โมเสส​บอก พวกเขา​ไป​ขอ​เครื่องเงิน​และ​เครื่องทอง​และ​เสื้อผ้า​จาก​คน​อียิปต์ 36 พระยาห์เวห์​ทำให้​พวก​คน​อียิปต์​มี​เมตตา​ต่อ​คน​อิสราเอล คน​อิสราเอล​ขอ​อะไร คน​อียิปต์​ก็​ให้​หมด อย่างนี้​คน​อิสราเอล​ได้​ปล้น​เอา​ความ​ร่ำรวย​ของ​คน​อียิปต์​ไป

37 ชาว​อิสราเอล​เดินทาง​จาก​เมือง​ราเมเสส​ไป​ถึง​เมือง​สุคคท มี​ผู้ชาย​ที่​เดินเท้า​อยู่​ประมาณ​หกแสน​คน ไม่นับ​เด็กๆ 38 และ​ยัง​มี​คน​ชาติอื่นๆ​อีก​กลุ่มใหญ่ ที่​ร่วม​เดินทาง​มา​กับ​พวกเขา​ด้วย ทั้ง​ยัง​มี​ฝูงวัว ฝูงแกะ​และ​ฝูง​สัตว์เลี้ยง​อีก​จำนวน​มหาศาล 39 พวกเขา​เอา​แป้งดิบ​ที่​ติดตัว​มา เอา​มา​ปิ้ง​เป็น​ขนมปัง​ที่​ไม่มี​เชื้อฟู เพราะ​แป้งดิบ​นั้น​ไม่ได้​ใส่​เชื้อฟู เพราะ​พวกเขา​ถูก​ไล่ออก​จาก​อียิปต์ เลย​ไม่มี​เวลา​ที่​จะ​เอ้อ​ระเหย หรือ​แม้แต่​จัด​เตรียม​อาหาร​สำหรับ​พวกเขา​เอง

40 ชาว​อิสราเอล​ได้​อาศัย​อยู่​ใน​อียิปต์+ 12:40 อียิปต์ ใน​ฉบับ​แปล​ภาษา​กรีก​โบราณ​และ​ภาษา​สมาริตัน​เขียน​ไว้​ว่า “อียิปต์​และ​คานาอัน” คำนี้​น่า​จะ​หมาย​ความ​ว่า​พวกเขา​ได้​นับ​จำนวน​ปี​จาก​ช่วงเวลา​ที่​อับราฮัม​ลงไป​อียิปต์ ไม่ใช่​ช่วงเวลา​ที่​โยเซฟ​ลงไป​อียิปต์ เป็น​เวลา​ทั้งสิ้น​สี่ร้อย​สามสิบปี 41 หลังจาก​สี่ร้อย​สามสิบปี​ใน​วัน​นั้นเอง กองทัพ​ของ​พระยาห์เวห์ ก็​ได้​ออก​จาก​แผ่นดิน​อียิปต์ 42 มัน​เป็น​คืน​ที่​พระยาห์เวห์​เฝ้าดู เพื่อ​นำ​พวก​อิสราเอล​ออก​จาก​แผ่นดิน​อียิปต์​ใน​คืน​เดียวกัน​นี้เอง เป็น​คืน​ที่​พระยาห์เวห์​เฝ้าดู​ชาว​อิสราเอล​ทั้งหมด รวมถึง​ลูกหลาน​ของเขา 43 พระยาห์เวห์​พูด​กับ​โมเสส​และ​อาโรน​ว่า “นี่​คือ​กฎ​สำหรับ​วัน​ปลด​ปล่อย ห้าม​ให้​ชาว​ต่างชาติ​ร่วม​กิน​ด้วย 44 ส่วน​ทาส​ที่​ซื้อ​มา​ด้วยเงิน หลังจาก​ที่​เจ้า​ขลิบ​ให้​กับ​เขา​แล้ว เขา​ก็​ร่วม​กิน​ด้วยได้ 45 ห้าม​ให้​คน​ที่​มา​อยู่​ชั่วคราว​หรือ​คนรับใช้​ที่​จ้างมา ร่วม​กิน​ด้วย 46 เจ้า​ควร​กินมัน​อยู่​แต่​ใน​บ้าน​หลังเดียว ห้าม​เอา​เนื้อ​ของมัน​ออก​ไป​นอกบ้าน และ​พวกเจ้า​ต้อง​ไม่​หัก​กระดูก​ของ​มัน​ด้วย 47 ที่ชุมนุม​ของ​ชาว​อิสราเอล​ทั้งหมด​จะ​ต้อง​รักษา​กฎ​นี้ไว้ 48 ถ้า​คน​ต่าง​ชาติ​ที่​อยู่​กับเจ้า อยาก​จะ​มี​ส่วนร่วม​ใน​พิธี​ปลดปล่อย​ของ​พระยาห์เวห์​ด้วย ผู้ชาย​ทั้งหมด​ที่​อยู่​กับ​เขา จะ​ต้อง​ถูก​ขลิบ​เสียก่อน แล้ว​เขา​ถึง​จะ​เข้ามา​มี​ส่วนร่วม​ใน​พิธี​ได้ เขา​จะ​เป็น​เหมือน​คน​ใน​ชาติ​อิสราเอล​นั้นแล้ว แต่​คน​ที่​ไม่ได้​ถูก​ขลิบ​จะ​ร่วม​กิน​ด้วย​ไม่ได้ 49 กฎ​ข้อนี้​จะ​ใช้​กับ​ทุกคน ไม่ว่า​จะ​เป็น​คน​ท้องถิ่น หรือ​คน​ต่าง​ชาติ​ที่​อยู่​ท่ามกลาง​พวกเจ้า”

50 ชาว​อิสราเอล​ทุกคน​ก็​ได้​ทำ​ตาม​ที่​พระยาห์เวห์​ได้สั่ง​กับ​โมเสส​และ​อาโรน​ไว้​ทุกอย่าง พวกเขา​ได้​ลงมือ​ทำ​ตามนั้น 51 ใน​วัน​นั้นเอง พระยาห์เวห์​ได้​นำ​ลูกหลาน​ของ​อิสราเอล​ออก​จาก​แผ่นดิน​อียิปต์​เป็น​ขบวน+ 12:51 ขบวน หรือ “เป็น​กองๆ” เป็น​คำ​จำกัดความ​ทาง​ทหาร​และ​แสดง​ให้​เห็น​ว่า​ประชาชน​มี​การ​จัดการ​เหมือน​กับ “กองทัพ​ของ​พระยาห์เวห์”

13

1 พระยาห์เวห์​พูด​กับ​โมเสส​ว่า 2 “ให้​เอา​ลูกหัวปี​ที่​แม่​คลอด​ออกมา​เป็น​ท้องแรก ไม่​ว่า​จะ​เป็น​ลูกชาย​หัวปี​ของ​หญิง​ชาว​อิสราเอล หรือ​ลูกหัวปี​ตัวผู้​ของ​สัตว์​ก็ตาม อุทิศ​ไว้​ให้​กับเรา เพราะ​มัน​เป็น​ของเรา”

3 โมเสส​พูด​กับ​ประชาชน​ว่า “ให้​จำ​วันนี้​ไว้ เมื่อ​พวกท่าน​ออก​มา​จาก​การ​เป็นทาส​ใน​อียิปต์ เพราะ​ด้วย​มือ​อัน​ทรงฤทธิ์​ของ​พระยาห์เวห์ พระองค์​ได้​นำ​พวกท่าน​ออก​มา​จาก​ที่นั่น พวกท่าน​ต้อง​ไม่​กิน​ขนมปัง​ที่​ใส่​เชื้อฟู 4 วันนี้ ใน​เดือน​อาบีบ+ 13:4 เดือน​อาบีบ คือ​ต้น​ฤดู​ใบไม้ผลิ​หรือ​เดือน​นีสาน เป็น​เดือน​แรก​ของปี​ปฏิทิน​ของ​ชาว​ฮีบรู​โบราณ ประมาณ​กลาง​เดือน​มีนาคม​ถึง​กลาง​เดือน​เมษายน พวกท่าน​กำลัง​เดินทาง​ออกไป 5 เมื่อ​พระยาห์เวห์​พา​ท่าน​ไป​ถึง​แผ่นดิน​ของ​ชาว​คานาอัน ชาว​ฮิตไทต์ ชาว​อาโมไรต์ ชาว​ฮีไวต์ และ​ชาว​เยบุส เป็น​แผ่นดิน​ที่​พระยาห์เวห์​ได้​สัญญา​ไว้​กับ​พวก​บรรพบุรุษ​ของท่าน ที่​จะ​ยก​ให้​กับท่าน เป็น​แผ่นดิน​ที่​อุดม​สมบูรณ์+ 13:5 แผ่นดิน​ที่​อุดม​สมบูรณ์ หรือ​แปล​ตรงๆ​ได้ว่า “ดินแดน​ที่​เต็ม​ไปด้วย​น้ำนม​และ​น้ำเชื่อม​ผลไม้​ไหลอยู่” อย่า​ได้​ลืม​ที่​จะ​ทำ​พิธีนี้​ใน​เดือนนี้

6 ท่าน​ต้อง​กิน​ขนมปัง​ที่​ไม่ใส่​เชื้อฟู เป็น​เวลา​เจ็ดวัน และ​ใน​วัน​ที่เจ็ด จะ​มี​การ​จัด​งาน​เทศกาล​ให้​กับ​พระยาห์เวห์ 7 ห้าม​กิน​ขนมปัง​ที่​ใส่​เชื้อฟู​ใน​เจ็ดวัน​นั้น และ​จะ​ต้อง​ไม่มี​อาหาร​ที่​ใส่​เชื้อฟู​ใน​บ้าน​ของท่าน หรือ​ทั่ว​เขตแดน​ของท่าน 8 ใน​วันนั้น ให้​พวกท่าน​อธิบาย​ให้​กับ​ลูกๆ​ฟัง​ว่า ‘ที่​มี​งาน​เลี้ยง​นี้​ก็​เพราะ​สิ่ง​ที่​พระยาห์เวห์​ทำ​ให้​กับเรา​ตอนที่​เรา​ออกมา​จาก​อียิปต์’

9 งานเลี้ยง​นี้​จะ​เป็น​เหมือน​เครื่อง​หมาย​ที่​ผูก​อยู่​ที่​มือ และ​เป็น​สิ่ง​เตือนใจ​อยู่​ระหว่าง​ตา+ 13:9 เครื่อง​หมาย … อยู่​ระหว่าง​ตา อาจ​หมายถึง​สิ่ง​พิเศษ​ที่​ชาวยิว​ผูก​ติด​กับ​แขน​และ​หน้าผาก​ของเขา​เพื่อ​ที่​จะ​ช่วย​ให้​พวกเขา​จดจำ​คำ​สั่งสอน​ของ​พระเจ้า เพื่อ​ว่า​กฎ​ของ​พระยาห์เวห์​จะได้​อยู่​ที่​ริมฝีปาก​ของท่าน เพราะ​พระองค์​ได้​พา​ท่าน​ออกมา​จาก​อียิปต์​ด้วย​มือ​อัน​ทรงฤทธิ์ 10 ดังนั้น พวกท่าน​ควร​จะ​ทำ​ตาม​ประเพณีนี้ ทุกๆปี​ตาม​วัน​ที่​ได้​กำหนด​ไว้แล้ว

11 และ​เมื่อ​พระยาห์เวห์​ได้​พา​ท่าน​เข้าไป​ใน​แผ่นดิน​ของ​ชาว​คานาอัน ตาม​ที่​พระองค์​ได้​สัญญา​ไว้​กับท่าน​และ​บรรพบุรุษ​ของท่าน และ​ยกมัน​ให้​กับท่าน 12 ท่าน​จะต้อง​ยก​เด็กชาย​ทุกคน​ที่​เกิดมา​เป็น​ลูกหัวปี​ให้​กับ​พระยาห์เวห์ และ​ลูก​สัตว์​ตัวผู้​ทุกตัว​ที่​เกิดมา​เป็น​ลูกหัวปี จะ​เป็น​ของ​พระยาห์เวห์ 13 ถ้า​ท่าน​ต้องการ​ซื้อ​ลูกลา​ตัวผู้​ที่​เกิดมา​เป็น​ลูกหัวปี​คืน​จาก​พระยาห์เวห์ ท่าน​ก็​เอา​ลูกแกะ​มา​แลก​ได้ แต่​ถ้า​ท่าน​ไม่​ต้องการ​ที่​จะ​ซื้อ​ลูกลา​ตัวนั้น​คืน ก็​ให้​ท่าน​หัก​คอ​มัน เอา​ไป​เป็น​เครื่อง​บูชา ส่วน​เด็กผู้ชาย​ทุกคน​ที่​เกิด​มา​เป็น​ลูกชาย​หัวปี+ 13:13 ลูกชาย​หัวปี คือ​ลูกชาย​ที่​เกิด​หัวปี​ของ​ครอบครัว ใน​สมัย​โบราณ​ถือว่า​ลูกชาย​หัวปี​มี​ความสำคัญ​มาก ท่าน​จะต้อง​ซื้อ​คืนมา​จาก​พระยาห์เวห์

14 ใน​อนาคต เมื่อ​ลูกชาย​ของท่าน​ถาม​ว่า ‘สิ่ง​ที่​พ่อ​ทำนี้ มัน​มี​ความหมาย​ว่า​อะไร​ครับ’ ก็​ให้​ท่าน​ตอบ​กับ​ลูก​ว่า ‘พระยาห์เวห์​ได้​นำ​พวกเรา​ออกมา​จาก​การ​เป็นทาส​ใน​อียิปต์ ด้วย​มือ​อัน​ทรงฤทธิ์​ของ​พระองค์ 15 แต่​เมื่อ​ฟาโรห์​ดื้อดึง ไม่ยอม​ปล่อย​พวกเรา พระยาห์เวห์​จึง​ได้​ฆ่า​ลูกหัวปี​ทั้งหมด​ใน​แผ่นดิน​อียิปต์ ไม่ว่า​จะ​เป็น​ลูกหัวปี​ของ​คน​หรือ​ของสัตว์ นั่น​เป็น​เหตุ​ที่​พ่อ​ถึง​ได้​ถวาย ลูกสัตว์​ตัวผู้​ทุกตัว ที่​เกิด​ออกมา​เป็น​ท้องแรก ให้​กับ​พระยาห์เวห์ และ​พ่อ​ได้​ซื้อ​ลูกชาย​หัวปี​ของพ่อ​คืน​จาก​พระยาห์เวห์’ 16 มัน​จะ​เป็น​เหมือน​เครื่อง​หมาย​ที่​ผูก​อยู่​ที่​มือ และ​สายคาด​ที่​อยู่​เหนือ​ตา​ของลูก เพราะ​พระยาห์เวห์​ได้​พา​พวกเรา​ออกจาก​อียิปต์​ด้วย​มือ​อัน​ทรงฤทธิ์​ของ​พระองค์”

การเดินทาง​ออก​จาก​อียิปต์

17 เมื่อ​ฟาโรห์​ปล่อยตัว​ประชาชน​ชาว​อิสราเอล พระเจ้า​ไม่ได้​นำ​พวกเขา​ผ่าน​ทาง​ดินแดน​ของ​ชาว​ฟีลิสเตีย ถึงแม้​จะ​ใกล้​กว่า เพราะ​พระเจ้า​คิดว่า “ถ้า​พวกนี้​ไป​เจอ​สงคราม​เข้า พวกเขา​จะ​เปลี่ยนใจ​กลับ​ไป​อียิปต์​อีก” 18 พระเจ้า​พา​ประชาชน​ไป​ทาง​ที่​เปล่า​เปลี่ยว​แห้งแล้ง มุ่งหน้า​ไป​ยัง​ทะเล​แดง+ 13:18 ทะเล​แดง หรือ “ทะเล​ต้นกก” ดู​เพิ่มเติม​ได้​ใน​หนังสือ 1 พงศ์กษัตริย์ 9:26 ประชาชน​ชาว​อิสราเอล​ออก​จาก​แผ่นดิน​อียิปต์ แต่งตัว​พร้อม​สู้รบ

โยเซฟ​กลับบ้าน

19 โมเสส​เอา​กระดูก​ของ​โยเซฟ​ไปด้วย เพราะ​ก่อน​ตาย โยเซฟ​ได้​ให้​พวก​ลูกชาย​ของ​อิสราเอล​สาบาน โยเซฟ​พูด​ว่า “พระเจ้า​จะ​มา​เยี่ยม​พวกเจ้า​แน่นอน​และ​พวกเจ้า​จะต้อง​เอา​กระดูก​ของเรา​ไป​จาก​ที่นี่​พร้อม​กับ​พวกเจ้า​ด้วย”

พระเจ้า​นำ​ประชาชน​ของ​พระองค์

20 พวก​ชาว​อิสราเอล​ได้​ออก​จาก​เมือง​สุคคท และ​ไป​ตั้งค่าย​อยู่​ที่​ตำบล​เอธาม ตรง​เขตแดน​ติด​กับ​ที่​เปล่า​เปลี่ยว​แห้งแล้ง 21 ใน​ตอน​กลางวัน พระยาห์เวห์​นำ​หน้า​พวกเขา​ด้วย​เสาเมฆ เพื่อ​นำทาง​พวกเขา ส่วน​ใน​ตอน​กลางคืน พระองค์​ใช้​เสาเพลิง เพื่อ​ให้​แสงสว่าง​กับ​พวกเขา เพื่อ​พวกเขา​จะ​เดินทาง​ได้​ทั้ง​กลางวัน​และ​กลางคืน 22 เสาเมฆ​ไม่เคย​หาย​ไป​เลย​ใน​ตอน​กลางวัน และ​เสาเพลิง​ก็​ไม่เคย​หาย​ไป​เลย​ใน​ตอน​กลางคืน มัน​อยู่​ต่อหน้า​พวกเขา​ตลอด

14

1 พระยาห์เวห์​พูด​กับ​โมเสส​ว่า 2 “ให้​บอก​กับ​ชาว​อิสราเอล​ว่า ให้​หัน​กลับ​ไป​ตั้งค่าย​อยู่​หน้า​เมือง​ปิหะหิโรท ใกล้​กับ​เมือง​บาอัลเซโฟน ตรงนี้​อยู่​ระหว่าง​เมือง​มิกดล​กับ​ทะเล​แดง 3 ฟาโรห์​จะ​พูด​เกี่ยวกับ​ประชาชน​ชาว​อิสราเอล​ว่า ‘พวกนั้น​กำลัง​หลงทาง​ใน​แผ่นดิน และ​หา​ทางออก​ไม่เจอ​ใน​ที่​เปล่า​เปลี่ยว​แห้งแล้ง​นั้น’ 4 เรา​จะ​ทำให้​จิตใจ​ของ​ฟาโรห์​แข็งกระด้าง และ​เขา​จะ​ไล่ตาม​พวกนั้น เรา​จะ​ทำให้​ฟาโรห์​และ​กองทัพ​ของเขา​พ่ายแพ้ และ​เรา​จะ​ได้รับ​การ​สรรเสริญ​เหนือ​ฟาโรห์​และ​กองทัพ​ของเขา แล้ว​ประชาชน​ชาว​อียิปต์​จะ​ได้รู้​ว่า เรา​คือ​ยาห์เวห์” ชาว​อิสราเอล​ทำ​ตาม​ที่​พระองค์​สั่ง

ฟาโรห์​ไล่ตาม​ชาว​อิสราเอล

5 เมื่อ​มี​คน​มา​บอก​กษัตริย์​อียิปต์​ว่า ชาว​อิสราเอล​หนี​ไปแล้ว ฟาโรห์​และ​พวก​ข้าราชการ​ของเขา​ก็​เกิด​เปลี่ยนใจ​ขึ้นมา​เกี่ยวกับ​คน​อิสราเอล​นั้น และ​พูด​ว่า “นี่​เรา​ทำ​อะไร​ลงไป เรา​ปล่อย​คน​อิสราเอล​ไป​จาก​การ​เป็นทาส​ของเรา​ได้​ยังไง”

6 ฟาโรห์​จึง​เตรียม​รถรบ​ของเขา​และ​พา​กองทัพ​ไป​กับ​เขา​ด้วย 7 ฟาโรห์​ได้​เอา​รถรบ​ที่​คัด​มา​เป็น​พิเศษ​หกร้อย​คัน รวมทั้ง​รถรบ​อื่นๆ​ทั้งหมด​ใน​อียิปต์ โดย​มี​ทหาร​ประจำการ​อยู่​บน​รถรบ​ทุกคัน 8 พระยาห์เวห์​ได้​ทำให้​จิตใจ​ของ​ฟาโรห์​กษัตริย์​อียิปต์​แข็งกระด้าง เพื่อ​ฟาโรห์​จะ​ได้​ไล่ตาม​ชาว​อิสราเอล​ไป ชาว​อิสราเอล​เดินทาง​ออก​จาก​อียิปต์​โดย​ชูมือ​ขึ้น​อย่าง​มีชัย

9 ชาว​อียิปต์​ไล่ตาม​ชาว​อิสราเอล​มา และ​ตาม​มาทัน​ตรง​ที่​พวกเขา​ตั้งค่าย​อยู่​ข้างๆ​ทะเล​แดง รถม้า​ของ​ฟาโรห์​ทั้งหมด พร้อม​คนขับ และ​กองทัพ​ของเขา ก็​ไล่ตาม​ชาว​อิสราเอล​มา​ทันกัน​ที่​เมือง​ปิหะหิโรท ที่​อยู่​ตรงหน้า​เมือง​บาอัลเซโฟน

10 ขณะที่​ฟาโรห์​บุกใกล้​เข้ามา พวก​ชาว​อิสราเอล​เงยหน้า​ขึ้น มองเห็น​ว่า​มี​ชาว​อียิปต์​กำลัง​ไล่ตาม​พวกเขา​มา พวกเขา​กลัว​มาก จึง​ร้อง​ขอ​ความช่วยเหลือ​ต่อ​พระยาห์เวห์ 11 พวกเขา​พูด​กับ​โมเสส​ว่า “ที่​อียิปต์​ไม่มี​ที่​ที่​จะ​ฝังศพ​แล้ว​หรือ​ยังไง เจ้า​ถึง​ได้​พา​ให้​พวกเรา​มา​ตาย​ใน​ที่​เปล่า​เปลี่ยว​แห้งแล้ง​นี้ ดูสิ​ว่า​เจ้า​ได้​ทำ​อะไร​ลงไป ที่​เอา​เรา​ออกมา​จาก​อียิปต์ 12 เรา​บอก​เจ้า​แล้ว ไม่ใช่​หรือ​ว่า ‘อย่า​มา​ยุ่ง​กับเรา ปล่อย​ให้​เรา​รับใช้​ชาว​อียิปต์’ เพราะ​ให้​เรา​รับใช้​อยู่​ใน​อียิปต์ ก็​ยัง​ดีกว่า​มา​ตาย​ใน​ที่​เปล่า​เปลี่ยว​แห้งแล้ง​นี้”

13 โมเสส​พูด​กับ​ประชาชน​ว่า “ไม่ต้อง​กลัว ให้​ยืนดู พระยาห์เวห์​จะ​ช่วยเหลือ​พวกท่าน​ใน​วันนี้ ส่วน​ชาว​อียิปต์​ที่​ท่าน​เห็น​ใน​วันนี้ ท่าน​ก็​จะ​ไม่ได้​เห็น​พวกเขา​อีก​ตลอดกาล 14 พระยาห์เวห์​จะ​ต่อสู้​ให้​กับ​พวกท่าน​เอง ขอให้​พวกท่าน​อยู่​เฉยๆ”

15 พระยาห์เวห์​บอก​กับ​โมเสส​ว่า “เจ้า​จะ​มา​มัว​ร้อง​ขอ​ความช่วยเหลือ​กับ​เรา​ทำไม ไป​บอก​กับ​ชาว​อิสราเอล​ให้​เดินทาง​ต่อไป 16 ตอนนี้​ให้​เจ้า​ชู​ไม้เท้า​ขึ้น และ​ยื่นมือ​ออกไป​เหนือ​ทะเล+ 14:16 ทะเล หรือ “ทะเล​ต้นกก” ดู​เพิ่มเติม​ได้​จาก หนังสือ 1 พงศ์กษัตริย์ 9:26 และ​แยก​น้ำทะเล​ออก เพื่อ​ลูกหลาน​ชาว​อิสราเอล​จะได้​เดิน​ลงไป​ใน​ทะเล​บน​พื้นแห้ง 17 เรา​จะ​ทำ​ให้​จิตใจ​ของ​ชาว​อียิปต์​แข็งกระด้าง เพื่อ​พวกเขา​จะ​ได้​ไล่ล่า​พวกเจ้า เรา​จะ​ได้รับ​การ​สรรเสริญ​เหนือ​ฟาโรห์ และ​เหนือ​กองทัพ​ทั้งหมด​ของเขา เหนือ​รถรบ​ของเขา​และ​เหนือ​กอง​ทหารม้า​ของเขา 18 แล้ว​ชาว​อียิปต์​จะได้​รู้​ว่า เรา​คือ​ยาห์เวห์ เมื่อ​เรา​ได้รับ​การ​สรรเสริญ เหนือ​ฟาโรห์ เหนือ​พวก​รถรบ​ของเขา และ​เหนือ​กอง​ทหารม้า​ของเขา”

พระยาห์เวห์​เอาชนะ​กองทัพ​อียิปต์

19 แล้ว​ทูตสวรรค์​ของ​พระเจ้า ผู้ที่​อยู่​หน้า​ค่าย​ของ​อิสราเอล ก็​ได้​เคลื่อน​ไป​อยู่​ด้านหลัง​ของ​พวกเขา เสา​เมฆ​ได้​เคลื่อน​จาก​ด้านหน้า​ไป​อยู่​ด้านหลัง​พวกเขา 20 เสาเมฆ​นั้น​ได้​มา​คั่นกลาง​ระหว่าง​ค่าย​ของ​อียิปต์​กับ​ค่าย​ของ​อิสราเอล เสาเมฆ​นั้น​ให้​แสงสว่าง​กับ​คน​อิสราเอล แต่​ทำให้​มืด​สำหรับ​คน​อียิปต์+ 14:20 เสาเมฆ … คน​อียิปต์ ประโยค​นี้​แปล​ตาม​ฉบับ​ภาษา​อารเมค แต่​ฉบับ​ฮีบรู​เขียน​ว่า “มี​เมฆ​และ​ความมืด และ​มัน​ทำให้​กลางคืน​สว่าง” ต่างฝ่าย​ต่าง​ก็​ไม่ได้​เข้าใกล้​กันเลย​ตลอด​คืนนั้น 21 โมเสส​ได้​ยื่น​มือเขา​ออกไป​เหนือ​ทะเล แล้ว​พระยาห์เวห์​ได้​ทำให้​น้ำทะเล​ไหล​กลับ ด้วย​ลม​ที่​พัด​อย่างแรง​มา​จาก​ทาง​ทิศ​ตะวันออก พัด​อยู่​ตลอด​ทั้งคืน จน​ทำให้​ทะเล​เกิด​เป็น​พื้นดิน​แห้ง​ขึ้น พระองค์​ได้​แยก​น้ำ​ออก​จากกัน 22 แล้ว​ประชาชน​ชาว​อิสราเอล​ก็​เดิน​ผ่า​กลาง​ทะเล​ไป​บน​พื้นดิน​แห้ง น้ำ​เป็น​กำแพง​ขึ้นมา​ทั้ง​ด้าน​ซ้าย​และ​ด้าน​ขวา 23 แต่​กองทัพ​อียิปต์​ไล่​ตาม​มา ม้า​ทุกตัว​ของ​ฟาโรห์ และ​พวก​รถรบ​และ​ทหารม้า​ของเขา​ไล่ตาม​ชาว​อิสราเอล​ลงไป​กลาง​ทะเล 24 ใน​ตอนเช้า พระยาห์เวห์​ที่​อยู่​ใน​เสาเพลิง​และ​เสาเมฆ มองเห็น​ค่าย​ของ​ชาว​อียิปต์ พระองค์​ทำให้​ค่าย​อียิปต์​ปั่นป่วน​ไปหมด

25 พระองค์​ทำให้​ล้อ​รถรบ​ของ​ฟาโรห์​ฝืด จน​ต้อง​ขับ​ด้วย​ความ​ยาก​ลำบาก ชาว​อียิปต์​พูด​ว่า “พวกเรา​หนี​ไป​จาก​คน​อิสราเอล​กันเถอะ เพราะ​พระยาห์เวห์​กำลัง​สู้รบ​ให้​กับ​พวกเขา​ต่อต้าน​พวก​อียิปต์”

26 พระยาห์เวห์​พูด​กับ​โมเสส​ว่า “ยื่น​มือ​ของเจ้า​ออกไป​เหนือ​ทะเล เพื่อ​น้ำ​จะได้​ไหล​กลับมา​ท่วม​ชาว​อียิปต์ รวมทั้ง​พวก​รถรบ​และ​ทหารม้า​ของ​พวกเขา”

27 โมเสส​จึง​ยื่นมือ​ของเขา​ออกไป​เหนือ​ทะเล และ​ใน​ตอนเช้า น้ำ​ได้​ไหล​กลับ​คืน​มา​ตาม​ทาง​ของมัน ชาว​อียิปต์​ต่าง​พากัน​หนี​กระแสน้ำ พระยาห์เวห์​ได้​กวาด​ชาว​อียิปต์​ลง​สู่​ทะเล 28 น้ำ​ได้​ไหล​กลับ​คืน​มา​ท่วม​พวก​รถรบ และ​ทหารม้า​ใน​กองทัพ​ของ​ฟาโรห์ ที่​ไล่ตาม​พวกเขา​ลงไป​ใน​ทะเล ไม่มี​ใคร​รอดชีวิต​เลย​แม้แต่​คนเดียว

29 แต่​ประชาชน​ชาว​อิสราเอล​กลับ​เดิน​บน​พื้นดิน​แห้ง​กลาง​ทะเล น้ำ​ตั้งขึ้น​เป็น​กำแพง​ทั้ง​ซ้ายขวา​ให้กับ​พวกเขา 30 ใน​วัน​นั้นเอง พระยาห์เวห์​ได้​ช่วย​ชาว​อิสราเอล​ให้​พ้น​จาก​อำนาจ​ของ​ชาว​อียิปต์ ชาว​อิสราเอล​เห็น​ศพ​ของ​ชาว​อียิปต์​ตาย​เกลื่อน​กลาด​ไปหมด​บน​ฝั่งทะเล 31 ชาว​อิสราเอล​ได้​เห็น​พระยาห์เวห์​ใช้​มือ​ที่​เต็ม​ไปด้วย​พลัง​อัน​ยิ่งใหญ่ ต่อต้าน​ชาว​อียิปต์ พวกเขา​จึง​เกรง​กลัว​พระยาห์เวห์ และ​ไว้วางใจ​ใน​พระองค์ และ​ใน​โมเสส​ผู้รับใช้​ของ​พระองค์​ด้วย

15

บทเพลง​ของ​โมเสส

1 แล้ว​โมเสส​และ​ประชาชน​ชาว​อิสราเอล ต่าง​ก็​ร้องเพลง​นี้​ให้กับ​พระยาห์เวห์​ว่า

“ข้าพเจ้า​จะ​ร้องเพลง​ให้กับ​พระยาห์เวห์

เพราะ​พระองค์​เป็น​ผู้ที่​ได้รับ​การยกย่อง​สูงส่ง

พระองค์​เหวี่ยงม้า​และ​ทหารม้า​ลงสู่​ทะเล

2 พระยาห์เวห์​เป็น​พลัง​และ​เสียงเพลง​ของข้าพเจ้า

พระองค์​เป็น​ความรอด​ของข้าพเจ้า

พระองค์​เป็น​พระเจ้า​ของ​ข้าพเจ้า ข้าพเจ้า​จะ​สรรเสริญ​พระองค์

พระองค์​เป็น​พระเจ้า​ของ​บรรพบุรุษ​ของข้าพเจ้า ข้าพเจ้า​จะ​ยกย่อง​พระองค์

3 พระยาห์เวห์​เป็น​นักรบ

ชื่อ​ของ​พระองค์​คือ​ยาห์เวห์

4 พระองค์​ได้​กวาด​พวก​รถรบ​ของ​ฟาโรห์​และ​กองทัพ​ของเขา​ลงสู่​ทะเล​แดง+ 15:4 ทะเล​แดง หรือ “ทะเล​ต้นกก” ดู​เพิ่มเติม​ได้​ใน​หนังสือ 1 พงศ์กษัตริย์ 9:26

ทหารม้า​ที่ดี​ที่สุด​ของเขา​ได้จมลง​ใน​ทะเล​แดง

5 น้ำ​ได้​ท่วม​พวกเขา

พวกเขา​จมดิ่ง​ลึก​ลงไป​ใน​ทะเล​เหมือนกับ​ก้อนหิน

6 ข้าแต่​พระยาห์เวห์ มือขวา​ของพระองค์ มีพลัง​ยิ่งใหญ่นัก

ข้าแต่​พระยาห์เวห์ มือขวา​ของพระองค์ ทำให้​ศัตรู​แตกเป็นเสี่ยงๆ

7 ด้วย​พลัง​อำนาจ​อัน​ยิ่งใหญ่​ของพระองค์ พระองค์​โยน​พวก​ที่​ลุกฮือขึ้น​ลงกับ​พื้นดิน

พระองค์​ส่ง​ความ​เกรียวโกรธ​ของพระองค์​ลงมา​เผาไหม้​พวกนั้น​เหมือน​แกลบ

8 น้ำ​ได้​กอง​สูงขึ้น​ด้วย​ลม​ที่​ออก​จากจมูก​ของพระองค์

น้ำ​ที่​ไหล​ก็ได้​ท่วม​สูงขึ้น​เป็นกอง

ส่วนลึก​ได้​แข็งตัว​ขึ้น​กลาง​ทะเล

9 ศัตรู​พูด​ว่า ‘เรา​จะ​ไล่ล่า เรา​จะ​จู่โจม

เรา​จะ​แบ่ง​ของ​ที่​ริบ​มาได้ พวกเขา​จะ​ระงับ​ความหิว​กระหาย​ของเรา

เรา​จะ​ชักดาบ​ออกมา มือ​ของเรา​จะ​ทำลาย​พวกมัน’

10 พระองค์​ระบาย​ลม​หายใจ​ออกมา น้ำ​ได้​ท่วม​พวกเขา

พวกเขา​ก็​จมลง​เหมือน​ตะกั่ว​ใน​กระแสน้ำ​ที่รุนแรง

11 ข้าแต่​พระยาห์เวห์ จะ​มี​พระไหน​เหมือนกับ​พระองค์เล่า

จะมี​พระองค์ไหน​เหมือนกับ​พระองค์

จะมี​ใคร​เหมือนกับ​พระองค์ ผู้เต็ม​ไปด้วย​สง่าราศี​และ​ความ​ศักดิ์สิทธิ์

พระองค์​น่า​เกรงขาม เหมาะ​ที่​จะ​ร้อง​สรรเสริญ​ยิ่งนัก

เต็ม​ไปด้วย​พลังอำนาจ พระองค์​ได้​ทำ​สิ่งอัศจรรย์​ที่​ยิ่งใหญ่​เหล่านี้

12 พระองค์​ยื่น​มือขวา​ของพระองค์​ออกมา

แผ่นดิน​ก็​กลืน​พวกเขา​เข้าไป

13 พระองค์​ได้​นำ​ประชาชน​เหล่านี้​ด้วย​ความรัก​ของพระองค์ เป็น​ประชาชน​ที่​พระองค์​ได้​ซื้อ​คืนมา

พระองค์​ได้​นำ​พวกเขา​ไป​ยัง​ที่อาศัย​อัน​ศักดิ์สิทธิ์​ของพระองค์

14 ชนชาติ​ทั้งหลาย​ได้ยิน​เรื่องนี้​แล้ว พวกเขา​พากัน​กลัว​จน​ชักดิ้น​ชักงอ

ชาว​ฟีลิสเตีย​ก็​พากัน​กลัว​จน​ชักดิ้น​ชักงอ

15 บัดนี้ พวกหัวหน้า​ของ​เมือง​เอโดม​พากัน​หวาดกลัว

พวกผู้นำ​ของ​เมือง​โมอับ​พากัน​ตัวสั่น​ด้วย​ความกลัว

ชาว​คานาอัน​ทั้งหมด​ถูก​หลอม​ละลายไป​ด้วย​ความกลัว

16 ข้าแต่​พระยาห์เวห์ ความหวาดหวั่น​และ​ความกลัว​ได้​ตกลง​บน​พวกเขา

เมื่อ​พวกเขา​ได้เห็น​มือ​อัน​เต็มไปด้วย​พลัง​อัน​ยิ่งใหญ่​ของพระองค์

พวกเขา​เป็น​ใบ้​ไป​เหมือน​ก้อนหิน

จนกระทั่ง​ประชาชน​ของ​พระองค์ จนกระทั่ง​ประชาชน​ของพระองค์​ที่​พระองค์​ไถ่มา เดิน​ผ่าน​พ้นไป

17 ข้าแต่​พระยาห์เวห์ พระองค์​จะ​นำพา​พวกเขา​มา​ปลูกไว้​บน​ภูเขา​อัน​เป็น​ทรัพย์สิน​ของพระองค์

เป็น​สถานที่​ที่พระองค์​เตรียมไว้​ให้​เป็น​ที่อยู่​ของ​พระองค์เอง

ข้าแต่​พระยาห์เวห์ เป็น​สถานที่​ที่ศักดิ์สิทธิ์ ที่​มือ​ของ​พระองค์เอง​ได้​สร้างขึ้น

18 พระยาห์เวห์​จะ​ครอบ​ครอง​ตลอด​ชั่วนิจ​นิรันดร์”

19 เมื่อ​พวกม้า​ของ​ฟาโรห์ พวก​รถรบ​ของเขา และ​ทหารม้า​ของเขา ลงไป​ในทะเล พระยาห์เวห์​ได้​ทำให้​น้ำทะเล​ไหล​กลับมา​ท่วม​พวกเขา แต่​ประชาชน​ชาว​อิสราเอล​เดิน​บน​พื้นดิน​แห้ง​กลาง​ทะเล

20 ฝ่าย​มิเรียม หญิง​ผู้พูดแทนพระเจ้า พี่สาว​ของอาโรน​ถือ​กลองรำมะนา​อยู่​ในมือ และ​ผู้หญิง​ทั้งหมด​ก็​เดิน​ตามหลัง​นาง พร้อมกับ​กลองรำมะนา​และ​เต้นรำ​ไปด้วย มิเรียม​ร้องเพลง​ให้​กับ​พวกเขา​ว่า

21 “ร้องเพลง​ให้​พระยาห์เวห์​เถิด เพราะ​พระองค์​เป็น​ผู้ที่​ได้รับ​การยกย่อง​สูงส่ง

พระองค์​เหวี่ยง​ม้า​และ​ทหารม้า​ลงสู่​ทะเล”

น้ำขม​กลับ​กลาย​เป็น​หวาน

22 โมเสส​นำ​ชาว​อิสราเอล​ออก​จาก​ทะเล​แดง​มุ่งหน้า​ไป​ยัง​ที่​เปล่า​เปลี่ยว​แห้งแล้ง​ชูร์ พวกเขา​ใช้​เวลา​เดินทาง​สามวัน​ใน​ที่​เปล่า​เปลี่ยว​แห้งแล้ง ก็​ไม่พบ​น้ำ​เลย 23 เมื่อ​พวกเขา​มา​ถึง​ตำบล​มาราห์ พวกเขา​ก็​ไม่​สามารถ​ดื่มน้ำ​จาก​ตำบล​มาราห์​ได้ เพราะ​มันขม นั่น​เป็นเหตุ​ให้​ที่​แห่งนั้น​มี​ชื่อ​ว่า​มาราห์+ 15:23 มาราห์ มี​เสียง​เหมือนกับ​คำ​ใน​ภาษา​ฮีบรู ที่​แปลว่า “ขม”

24 ประชาชน​บ่น​กับ​โมเสส​ว่า “พวกเรา​จะ​เอา​อะไร​มา​ดื่มกัน”

25 โมเสส​จึง​ร้อง​วิงวอน​ต่อ​พระยาห์เวห์ พระยาห์เวห์​ชี้​ให้​โมเสส​เห็น​ต้นไม้​ต้นหนึ่ง โมเสส​โยน​ต้นไม้​ต้นนั้น​ลง​ในน้ำ น้ำ​ก็​หวาน​สามารถ​ดื่มได้

ณ​ที่นั้น พระยาห์เวห์​ได้​ตั้ง​กฎเกณฑ์​ให้​กับ​ประชาชน​เหล่านั้น และ​ที่นั่น พระยาห์เวห์​ได้​ทดสอบ​พวกเขา 26 พระองค์​พูดว่า “ถ้า​เจ้า​เชื่อฟัง​พระยาห์เวห์​พระเจ้า​ของ​พวกเจ้า​จริงๆ​และ​ทำ​สิ่งที่​ถูกต้อง​ใน​สายตา​ของพระองค์ และ​ฟัง​คำสั่ง​ต่างๆ​ของ​พระองค์ และ​รักษา​กฎ​ทั้งหมด​ของ​พระองค์​แล้วละก็ เรา​ก็​จะ​ไม่ให้​โรคร้าย​ต่างๆ​ที่​เกิดขึ้น​กับ​ชาว​อียิปต์ เกิดขึ้น​กับ​เจ้าเลย​เพราะ​เรา​คือ​ยาห์เวห์ ผู้ที่​รักษา​เจ้า”

27 เมื่อ​พวกเขา​มา​ถึง​ตำบล​เอลิม ที่​มี​ตาน้ำ​สิบสอง​แห่ง และ​ต้นปาล์ม​เจ็ดสิบ​ต้น พวกเขา​จึง​ตั้งค่าย​อยู่​ข้างๆ​ตาน้ำ​เหล่านั้น

16

อาหาร​จาก​สวรรค์

1 พวกเขา​เดินทาง​จาก​เอลิม และ​ที่​ชุมนุม​ทั้งหมด​ของ​อิสราเอล​ได้​เดินทาง​มา​ถึง​ที่​เปล่าเปลี่ยว​แห้งแล้ง​สีน ซึ่ง​อยู่​ระหว่าง​ตำบล​เอลิม​และ​ภูเขา​ซีนาย ใน​วันที่​สิบห้า​ของ​เดือน​ที่สอง+ 16:1 เดือน​ที่สอง เป็น​เดือน​ที่สอง​หลังจาก​ที่​ประชาชน​ชาว​อิสราเอล​ออก​จาก​ประเทศ​อียิปต์ (ชื่อ​ของ​เดือน​คือ “ศีฟ” หรือ “อียา”) หลังจาก​ที่​พวกเขา​ออก​จาก​ประเทศ​อียิปต์​มา 2 ที่ชุมนุม​ทั้งหมด​ของ​อิสราเอล บ่น​ต่อว่า​โมเสส​กับ​อาโรน​ใน​ที่​เปล่า​เปลี่ยว​แห้งแล้ง 3 พวกเขา​บอก​กับ​ทั้ง​สองคน​ว่า “ให้​มือ​ของ​พระยาห์เวห์​ฆ่า​พวกเรา​ตอน​ที่​นั่ง​อยู่​ข้าง​หม้อเนื้อ และ​กิน​จน​อิ่มหนำ​ใน​แผ่นดิน​อียิปต์ ยัง​จะ​ดีกว่า​ที่​พวกท่าน​นำ​ชุมชน​ทั้งหมด​นี้​ออกมา​อดตาย​ใน​ที่​เปล่า​เปลี่ยว​แห้งแล้งนี้”

4 พระยาห์เวห์​พูด​กับ​โมเสส​ว่า “เรา​กำลัง​จะ​ทำให้​อาหาร​ตก​ลงมา​จาก​ท้องฟ้า ใน​แต่ละวัน​ให้​ประชาชน​ออก​ไป​เก็บ​อาหาร​นี้​ได้ เก็บ​ให้​พอกิน​สำหรับ​วันหนึ่งๆ​เท่านั้น เพราะ​เรา​จะ​ทดสอบ​ดู​ว่า พวกเขา​จะ​เชื่อฟัง​กฏ​ของเรา​หรือไม่ 5 ใน​วัน​ที่หก​เมื่อ​พวกเขา​เตรียม​อาหาร​ที่​พวกเขา​เก็บมา อาหารนั้น​จะ​มี​มากขึ้น​เป็น​สองเท่า​ของ​อาหาร​ที่​พวกเขา​เก็บมา​ใน​แต่ละวัน”+ 16:5 ใน​วัน​ที่หก … ใน​แต่ละวัน เหตุการณ์​นี้​เกิดขึ้น​เพื่อ​ให้​ประชาชน​สามารถ​หยุด​ทำงาน​ใน​วันหยุด​ทาง​ศาสนา​ซึ่ง​เป็น​วันพักผ่อน​ตาม​ลัทธิ​ศาสนายิว​ใน​วันเสาร์

6 โมเสส​และ​อาโรน​จึง​พูด​กับ​ประชาชน​ชาว​อิสราเอล​ทั้งหมด​ว่า “เย็นนี้​พวกท่าน​จะได้​รู้​ว่า พระยาห์เวห์​ได้​นำ​พวกท่าน​ออก​จาก​แผ่นดิน​อียิปต์ และ​ใน​ตอนเช้า​พวกท่าน​จะ​เห็น​รัศมี​ของ​พระยาห์เวห์+ 16:6 รัศมี​ของ​พระยาห์เวห์ เป็น​รูปแบบ​หนึ่ง​ที่​พระเจ้า​ใช้​เมื่อ​พระองค์​แสดงตัว​กับ​ประชาชน มี​ลักษณะ​เหมือน​แสงสว่าง​ที่​ส่อง​ออกมา เพราะ​พระองค์​ได้ยิน​เสียงบ่น​ของ​พวกท่าน ที่​บ่น​ต่อว่า​พระองค์​แล้ว 7 ส่วน​เรา​สองคน​เป็น​ใครกัน พวกท่าน​ถึง​ได้​มาบ่น​ต่อว่า​เรา”

8 โมเสส​พูด​ว่า “เพราะ​พระยาห์เวห์​ได้ยิน​เสียงบ่น​ของ​พวกท่าน ที่​ท่าน​บ่น​ต่อว่า​พระองค์ ดังนั้น​เย็นนี้ พระองค์​จะ​ส่ง​เนื้อ​มา​ให้กิน ส่วน​พรุ่งนี้ พระองค์​จะ​ส่ง​ขนมปัง​มาให้​จน​ท่านอิ่ม ส่วน​เรา​สองคน​เป็น​ใครกัน พวกท่าน​ถึง​ได้​มาบ่น​ต่อว่า​เรา พวกท่าน​ไม่ได้​บ่น​ต่อว่า​เรา​หรอกนะ แต่​บ่น​ต่อว่า​พระยาห์เวห์​ต่างหาก”

9 โมเสส​พูด​กับ​อาโรน​ว่า “ให้​บอก​กับ​ที่ชุมนุม​ของ​ชาว​อิสราเอล​ทั้งหมด​ว่า ให้​เข้ามา​ใกล้​พระยาห์เวห์ เพราะ​พระองค์​ได้ยิน​เสียงบ่น​ของ​พวกเจ้า​แล้ว”

10 เมื่อ​อาโรน​พูด​กับ​ที่ชุมนุม​ของ​ชาว​อิสราเอล​ทั้งหมด พวกเขา​ก็​หันหลัง​ไป​ทาง​ที่​เปล่า​เปลี่ยว​แห้งแล้ง และ​เห็น​รัศมี​ของ​พระยาห์เวห์​ปรากฏ​อยู่​ใน​เมฆ

11 พระยาห์เวห์​พูด​กับ​โมเสส​ว่า 12 “เรา​ได้ยิน​เสียงบ่น​ของ​ประชาชน​ชาว​อิสราเอล​แล้ว ให้​บอก​กับ​พวกเขา​ว่า ‘ใน​ตอนเย็น พวกเจ้า​จะได้​กิน​เนื้อ​และ​ใน​ตอนเช้า​พวกเจ้า​จะ​ได้​กิน​อาหาร​จนอิ่ม เพื่อ​เจ้า​จะได้​รู้ว่า เรา​คือ​ยาห์เวห์ พระเจ้า​ของ​พวกเจ้า’”

13 ใน​ตอนเย็น​ฝูง​นกคุ่ม​บินมา​ปกคลุม​ค่าย ใน​ตอนเช้า​มี​น้ำค้าง​เกาะ​อยู่​รอบๆ​ค่าย 14 เมื่อ​น้ำค้าง​หายไป​ก็​มี​เกล็ด​บางๆ​อยู่​บน​พื้นผิว​ที่​เปล่า​เปลี่ยว​แห้งแล้ง มัน​ละเอียด​เหมือน​เกล็ด​น้ำแข็ง​อยู่​บนพื้น 15 เมื่อ​ประชาชน​ชาว​อิสราเอล​เห็น พวกเขา​ก็​ถาม​กัน​ว่า “นี่​อะไร”+ 16:15 นี่​อะไร ใน​ภาษา​ฮีบรู คำถาม​ที่​ว่า “นี่​อะไร” ออกเสียง​เหมือน​กับ​คำว่า “มานา” ซึ่ง​ได้​กลายเป็น​ชื่อ​ของ​อาหาร​ชนิดนี้​ไป เพราะ​พวกเขา​ไม่รู้​ว่า​มัน​คือ​อะไร โมเสส​จึง​พูด​กับ​พวกเขา​ว่า “มัน​คือ​อาหาร​ที่​พระยาห์เวห์​ให้​กับ​พวกท่าน​กิน” 16 พระยาห์เวห์​สั่ง​ไว้​อย่างนี้​ว่า “ให้​แต่ละคน​เก็บ​เท่าที่​ตัวเอง​จะ​กินได้ และ​ให้​เก็บ​เผื่อ​คน​ที่อยู่​ใน​เต็นท์​ของเขา​ด้วย โดย​เก็บ​ให้​คนละ​หนึ่ง​โอเมอร์”+ 16:16 หนึ่ง​โอเมอร์ เป็น​หน่วยตวง​ของ​ชาว​ฮีบรู เท่ากับ 2.2 ลิตร

17 ลูกหลาน​ชาว​อิสราเอล​ก็​ทำ​ตามนั้น บางคน​ก็​เก็บ​มาก บางคน​ก็​เก็บ​น้อย 18 แต่​เมื่อ​พวกเขา​ใช้​โอเมอร์​ตวง คน​ที่​เก็บ​มา​มาก ก็​ไม่ได้​เกิน คน​ที่​เก็บ​มา​น้อย ก็​ไม่ขาด แต่ละคน​ก็​เก็บ​เท่าที่​ตัวเอง​จะ​กิน​ได้หมด

19 โมเสส​บอก​กับ​พวกเขา​ว่า “ห้าม​ไม่ให้​ใคร​เหลือ​อาหาร​ไว้​จนถึง​วันรุ่งขึ้น” 20 แต่​พวกเขา​ไม่ฟัง​โมเสส บางคน​เหลือ​อาหาร​ไว้​จนถึง​วันรุ่งขึ้น มัน​ก็​เกิด​เป็น​หนอน​เน่าเหม็น โมเสส​จึง​โกรธ​พวกเขา

21 ทุกๆ​เช้า​แต่ละคน​จะ​เก็บ​อาหาร​ตามที่​เขา​จะ​กิน​ได้หมด แต่​เมื่อ​แดดจ้า​แผดเผา มัน​ก็​ละลาย​ไป

22 เมื่อ​ถึง​วัน​ที่หก พวกเขา​เก็บ​อาหาร​มาก​เป็น​สองเท่า คนละ​สอง​โอเมอร์+ 16:22 สอง​โอเมอร์ เท่ากับ 4.4 ลิตร พวก​หัวหน้า​ทุกคน​ของ​ที่​ชุมนุมชน ได้​มา​รายงาน​โมเสส​เกี่ยวกับ​เรื่องนี้

23 โมเสส​จึง​บอก​กับ​พวกเขา​ว่า “นี่​คือ​คำสั่ง​ของ​พระยาห์เวห์ ‘พรุ่งนี้​คือ​วันหยุด​ทาง​ศาสนา เป็น​วันหยุด​พักผ่อน​อัน​ศักดิ์สิทธิ์​ให้กับ​พระยาห์เวห์ พวกท่าน​อยาก​อบ​อะไร​ก็​ไปอบ อยาก​ต้ม​อะไร​ก็​ไปต้ม และ​ให้​แยก​ส่วน​ที่เหลือ​เก็บไว้​จนถึง​พรุ่งนี้​เช้า’”

24 พวกเขา​จึง​แยก​มันไว้ ตาม​ที่​โมเสส​สั่งไว้ อาหาร​นั้น​ก็​ไม่​เน่าเหม็น​และ​ไม่มี​หนอน​ด้วย

25 โมเสส​พูด​ว่า “ให้​กิน​อาหาร​นั้น​ใน​วันนี้ เพราะ​วันนี้​เป็น​วันหยุด​ทาง​ศาสนา​ให้กับ​พระยาห์เวห์ วันนี้​พวกท่าน​จะ​ไม่​เจอ​อาหาร​ใน​ท้องทุ่ง 26 พวกท่าน​จะ​เก็บ​อาหาร​ได้​หกวัน แต่​ใน​วัน​ที่เจ็ด ซึ่ง​เป็น​วันหยุด​ทาง​ศาสนา จะ​ไม่มี​อาหาร​ให้เก็บ”

27 ใน​วัน​ที่เจ็ด ก็​ยัง​มี​บางคน​ออก​ไป​เก็บ​อาหาร แต่​ไม่พบ​อาหาร 28 พระยาห์เวห์​พูด​กับ​โมเสส​ว่า “พวกเจ้า​จะ​ไม่​เชื่อฟัง​คำสั่ง​และ​กฎต่างๆ​ของเรา​ไป​อีกนาน​แค่ไหน 29 ดูซิ พระยาห์เวห์​ได้​ให้​วันหยุด​ทาง​ศาสนา​กับ​พวกเจ้า นั่น​เป็นเหตุ​ที่ ใน​วัน​ที่หก พระองค์​ถึง​ได้​ให้​อาหาร​กับ​พวกเจ้า เพียงพอ​สำหรับ​สองวัน เพื่อ​ใน​วัน​ที่เจ็ด พวกเจ้า​แต่ละคน​จะได้​หยุด​พักผ่อน​อยู่​กับบ้าน ไม่ควร​มีใคร​ออก​จาก​บ้าน​ใน​วัน​ที่เจ็ด​นั้น”

31 ประชาชน​ชาว​อิสราเอล​เรียก​อาหาร​นี้​ว่า “มานา” มัน​เหมือนกับ​เมล็ด​ผักชี สีขาว และ​รสชาติ​เหมือนกับ​ขนมปังแผ่น​ที่​ทำ​จาก​น้ำเชื่อม​ผลไม้ 32 โมเสส​พูด​ว่า “นี่​คือ​สิ่ง​ที่​พระยาห์เวห์​ได้​สั่งไว้ คือ ‘ให้​เอา​มานามา​หนึ่ง​โอเมอร์ เก็บไว้​ให้​ลูกหลาน​ของเจ้า​ดู​ใน​อนาคต เพื่อ​พวกเขา​จะได้​เห็น​อาหาร​ที่​เรา​ได้​ให้​พวกเจ้า​กิน​ใน​ที่​เปล่า​เปลี่ยว​แห้งแล้ง ตอนที่​เรา​พา​พวกเจ้า​ออกมา​จาก​แผ่นดิน​อียิปต์’”

33 โมเสส​พูด​กับ​อาโรน​ว่า “เอา​ภาชนะ​มา และ​เอา​มานา​หนึ่ง​โอเมอร์​ใส่​ไว้​ในมัน เอา​มัน​มา​วาง​ไว้​ตรงหน้า​พระยาห์เวห์ เพื่อ​จะ​เก็บไว้​ให้​ลูกหลาน​ของ​พวกท่าน​ดู​ใน​อนาคต” 34 อาโรน​ได้​วาง​ภาชนะ​นั้น​ลง​ตรงหน้า​แผ่นหิน+ 16:34 แผ่นหิน “หลักฐาน” เป็น​แผ่นหิน 2 แผ่น​ที่​มี​บัญญัติ 10 ประการ​สลัก​อยู่​บน​แผ่นหินนี้ เพื่อ​เป็น​หลักฐาน​ใน​การ​ทำ​ข้อตกลง​ระหว่าง​องค์​เจ้า​ชีวิต​กับ​ชาว​อิสราเอล ตาม​ที่​พระยาห์เวห์​ได้​สั่ง​โมเสส​ไว้ 35 ประชาชน​ชาว​อิสราเอล​ได้​กิน​มานา​ถึง​สี่สิบ​ปี จน​พวกเขา​มา​ถึง​แผ่นดิน​ที่​อาศัย​อยู่ได้ พวกเขา​กิน​มานา มา​จนกระทั่ง​มา​ถึง​เขตแดน​ของ​แผ่นดิน​คานาอัน 36 (หนึ่ง​โอเมอร์ เท่ากับ​หนึ่ง​ใน​สิบ​เอฟาห์+ 16:36 หนึ่ง​ใน​สิบ​เอฟาห์ เท่ากับ 2.2 ลิตร)

17

น้ำ​จาก​ก้อนหิน

(กดว. 20:1-13)

1 ขบวน​อิสราเอล​เดินทาง​จาก​ที่​เปล่า​เปลี่ยว​แห้งแล้ง​สีน ตาม​ที่​พระยาห์เวห์​ได้​สั่งไว้ พวกเขา​มา​ตั้งค่าย​อยู่​ที่​เรฟีดิม แต่​ไม่มี​น้ำ​ให้​พวกเขา​ดื่ม 2 พวกเขา​มา​โต้เถียง​กับ​โมเสส และ​พูดว่า “หา​น้ำ​ให้​เรา​ดื่มซะ”

โมเสส​บอก​พวกเขา​ว่า “พวกท่าน​มา​โต้เถียง​กับเรา​ทำไม ทำไม​พวกท่าน​ถึง​ได้​ลองดี​กับ​พระเจ้า”

3 แต่​ผู้คน​หิว​กระหาย​น้ำ​มาก​ที่นั่น พวกเขา​บ่น​ต่อว่า​โมเสส พวกเขา​พูด​ว่า “ท่าน​พา​เรา​ออกมา​จาก​อียิปต์​ทำไมกัน เพื่อ​ฆ่าเรา ลูกหลาน​ของเรา และ​ฝูง​สัตว์เลี้ยง​ของเรา ด้วย​การ​อดน้ำ​ตาย​อย่างนั้น​หรือ”

4 แล้ว​โมเสส​ได้​ร้อง​ต่อ​พระยาห์เวห์​ว่า “จะให้​ข้าพเจ้า​ทำ​ยังไงดี​กับ​คน​พวกนี้ เดี๋ยว​พวกนี้​ก็​จะ​เอา​หินขว้าง​ข้าพเจ้า​แล้ว”

5 พระยาห์เวห์​พูด​กับ​โมเสส​ว่า “ให้​เดิน​นำหน้า​พวกเขา​ไป ให้​พา​ผู้อาวุโส​ของ​อิสราเอล​ส่วนหนึ่ง​ไป​กับเจ้า​ด้วย และ​ให้​ถือ​ไม้เท้า​ที่​เจ้า​เคย​ใช้​ตี​แม่น้ำ​ไนล์​ติดมือ​ไปด้วย 6 เรา​จะ​ยืน​อยู่​ต่อหน้า​เจ้า บน​หิน​ก้อนหนึ่ง​ของ​ภูเขา​โฮเรบ เมื่อ​เจ้า​ตี​หิน​ก้อนนั้น จะ​มี​น้ำ​ไหล​ออกมา แล้ว​คน​จะได้​ดื่ม​กินกัน”

แล้ว​โมเสส​ก็​ทำ​ตามนั้น​ต่อหน้า​ต่อตา​พวก​ผู้อาวุโส​ของ​อิสราเอล 7 เขา​ตั้งชื่อ​สถานที่​นั้น​ว่า มัสสาห์+ 17:7 มัสสาห์ ชื่อนี้​หมายถึง “การ​ทดลอง” หรือ “การ​ทดสอบ” และ​เมรีบาห์+ 17:7 เมรีบาห์ ชื่อนี้​หมายถึง “การ​ต่อต้าน” เพราะ​ชาว​อิสราเอล​ได้​โต้เถียง​กับ​โมเสส และ​เพราะ​พวกเขา​ได้​ลองดี​กับ​พระยาห์เวห์ โดย​พูด​ว่า “พระยาห์เวห์​ยังอยู่​กับ​พวกเรา​หรือเปล่า”

สงคราม​กับ​พวก​อามาเลค

8 ชาว​อามาเลค​ได้​ยกทัพ​มา​ต่อสู้​กับ​ชาว​อิสราเอล​ใน​ตำบล​เรฟีดิม 9 โมเสส​พูด​กับ​โยชูวา​ว่า “ไป​เลือก​พวก​ชายหนุ่ม​มา​ให้​กับ​พวกเรา เพื่อ​ออก​ไป​สู้รบ​กับ​พวก​อามาเลค พรุ่งนี้​ข้าพเจ้า​จะ​ไป​ยืน​อยู่​บน​ยอดเขา และ​ถือ​ไม้เท้า​ของ​พระเจ้า​ในมือ”

10 โยชูวา​จึง​ทำตาม​ที่​โมเสส​สั่ง ออก​ไป​สู้รบ​กับ​ชาว​อามาเลค ส่วน​โมเสส อาโรน และ​เฮอร์ ขึ้น​ไป​ยืน​อยู่​บน​ยอดเขา 11 โมเสส​ยกแขน​ขึ้น​เมื่อไหร่ เมื่อนั้น​อิสราเอล​ก็​มีชัย​เหนือ​กว่า แต่​เมื่อไหร่​ที่​โมเสส​เอา​แขนลง ชาว​อามาเลค​ก็​จะ​มีชัย​เหนือ​กว่า

12 เมื่อ​โมเสส​เมื่อย​แขน พวกเขา​ก็​เอา​ก้อนหิน​มา​วาง​ให้​โมเสส​นั่ง แล้ว​อาโรน​กับ​เฮอร์​ก็​ช่วย​พยุง​แขน​ของ​โมเสส​ไว้​คนละข้าง แขน​ของเขา​จึง​ยังคง​ยก​อยู่​อย่างนั้น​จน​ตะวัน​ตกดิน 13 โยชูวา​ทำให้​ชาว​อามาเลค​และ​กองทัพ​ของมัน พ่ายแพ้​ไป​ด้วย​คมดาบ​ของเขา

14 พระยาห์เวห์​พูด​กับ​โมเสส​ว่า “ให้​จด​บันทึก​เหตุการณ์​นี้​ไว้​ใน​สมุด เพื่อ​เป็น​อนุสรณ์​เตือนใจ และ​ให้​กรอกหู​ของ​โยชูวา​ว่า เรา​จะ​ลบ​ความทรงจำ​ที่​มี​ต่อ​พวก​อามาเลค​ให้​หมดไป​จาก​ทั่ว​ใต้ฟ้า”

15 แล้ว​โมเสส​ก็​สร้าง​แท่นบูชา​ขึ้น เขา​ตั้งชื่อ​แท่นบูชา​นี้​ว่า “พระยาห์เวห์​คือ​ธงชัย​ของ​ข้าพเจ้า” 16 เขา​พูด​ว่า “ชู​ธงชัย​ของ​พระยาห์เวห์​ไว้+ 17:16 ชู​ธงชัย​ของ​พระยาห์เวห์​ไว้ หรือ​อาจจะ​แปล​ได้​อีก​อย่างหนึ่ง​ว่า “พวกมัน​ชู​กำปั้น​ต่อต้าน​บัลลังก์​ของ​พระยาห์เวห์” หรือ “ข้าพเจ้า (โมเสส) ได้​ยก​มือ​อธิษฐาน​ต่อ​หน้า​บัลลังก์​ของ​พระยาห์เวห์” พระยาห์เวห์​จะ​ทำ​สงคราม​กับ​พวก​อามาเลค​ตลอดไป​ทุกรุ่น”

18

คำแนะนำ​จาก​พ่อตา​ของ​โมเสส

(ฉธบ. 1:9-18)

1 เยโธร นักบวช​ของ​มีเดียน ซึ่ง​เป็น​พ่อตา​ของ​โมเสส ได้ยิน​เรื่อง​ทั้งหมด​ที่​พระเจ้า​ได้​ทำ​ให้​กับ​โมเสส และ​อิสราเอล​คน​ของ​พระองค์ รวมทั้ง​เรื่อง​ที่​พระยาห์เวห์​ได้​นำ​ชาว​อิสราเอล​ออก​จาก​อียิปต์ 2 เยโธร พ่อตา​ของ​โมเสส ได้​พา​ศิปโปราห์​เมีย​ของ​โมเสส​มา หลังจาก​ที่​โมเสส​ได้​ส่ง​เมีย​ของเขา​กลับ​ไป​อยู่​กับ​เยโธร 3 เยโธร​ได้​พา​ลูกชาย​ทั้งสอง​ของนาง​มาด้วย คนหนึ่ง​ชื่อ เกอร์โชม+ 18:3 เกอร์โชม ชื่อนี้​เหมือน​คำ​ใน​ภาษา​ฮีบรู หมายถึง “คน​แปลกหน้า​ที่นั่น” เพราะ​โมเสส​พูด​ว่า “ผม​เป็น​คนต่าง​ด้าว​ที่​อาศัย​อยู่​ใน​แผ่นดิน​ของ​คนอื่น” 4 อีก​คนหนึ่ง​ชื่อ​เอลีเยเซอร์+ 18:4 เอลีเยเซอร์ หมายถึง “พระเจ้า​ช่วยเหลือ​เรา” เพราะ​โมเสส​พูด​ว่า “พระเจ้า​ของ​พ่อผม​คือ​ผู้ที่​ช่วยเหลือ​ผม และ​พระองค์​ได้​ช่วย​ชีวิต​ผม​ให้พ้น​จาก​คมดาบ​ของ​ฟาโรห์” 5 เยโธร​พ่อตา​ของ​โมเสส ลูกชาย​ทั้งสอง​ของ​โมเสส และ​เมีย​ของ​โมเสส ไปหา​โมเสส​ที่​ค่าย ซึ่ง​ตั้งอยู่​ใน​ที่​เปล่า​เปลี่ยว​แห้งแล้ง ที่​ภูเขา​ของ​พระเจ้า+ 18:5 ภูเขา​ของ​พระเจ้า คือ “ภูเขา​โฮเรบ” หรือ​เรียก​อีก​ชื่อ​ว่า “ภูเขา​ซีนาย”

6 เยโธร​ส่ง​คน​ไป​บอก​โมเสส​ว่า “เรา เยโธร​พ่อตา​ของท่าน กำลัง​จะ​มาหา​ท่าน พร้อมกับ​พา​เมีย​ของท่าน และ​ลูกชาย​สองคน​ของนาง​มา​ด้วย”

7 โมเสส​ออก​มา​พบ​กับ​พ่อตา​ของเขา เขา​ก้ม​กราบลง​และ​จูบ​เยโธร หลังจาก​ที่​พวกเขา​ทักทาย​กัน​เรียบร้อย​แล้ว พวกเขา​ก็​เข้าไป​ใน​เต็นท์ 8 โมเสส​ได้​เล่า​ให้​พ่อตา​ฟัง​ว่า พระยาห์เวห์​ได้​ทำ​อะไรบ้าง​ต่อ​ฟาโรห์​และ​คน​อียิปต์ เพื่อ​ช่วย​ชาว​อิสราเอล รวมทั้ง​ความ​ยาก​ลำบาก​ที่​ชาว​อิสราเอล​ต้องพบ​ใน​ระหว่าง​ทาง และ​พระยาห์เวห์​ได้​ช่วย​พวกเขา​ไว้​อย่างไร

9 เยโธร​ก็​ดีใจ​กับ​สิ่งดีๆ​ทั้งหมด ที่​พระยาห์เวห์​ได้​ทำ​ให้​กับ​คน​อิสราเอล เมื่อ​พระองค์​ได้​ช่วย​ให้​พวกเขา​พ้น​จาก​เงื้อมมือ​ของ​ชาว​อียิปต์ 10 เยโธร​พูด​ว่า

สรรเสริญ​พระยาห์เวห์

ที่​ได้​ช่วย​ชีวิต​พวกท่าน​ให้​พ้น​จาก​เงื้อมมือ​ของ​ชาว​อียิปต์

และ​จาก​เงื้อมมือ​ของ​ฟาโรห์

11 ตอนนี้ ข้าพเจ้า​รู้​แล้ว​ว่า​พระยาห์เวห์​ยิ่งใหญ่

กว่า​พระอื่นๆ​ทั้งหมด

เพราะ​พระองค์​ได้​ช่วยเหลือ​ประชาชน​ให้​พ้น​จาก​การกดขี่​ของ​ชาว​อียิปต์

ตอนที่​ชาว​อียิปต์​ได้​ทำ​ต่อ​คน​อิสราเอล​อย่าง​เย่อหยิ่ง​จองหอง

12 เยโธร พ่อตา​ของ​โมเสส นำ​พวก​เครื่อง​เผา​บูชา​และ​เครื่อง​บูชา มา​ถวาย​ให้​กับ​พระเจ้า อาโรน​และ​พวก​ผู้อาวุโส​ของ​อิสราเอล​ทั้งหมด ก็​ได้​มา​ร่วม​กิน​อาหาร​กับ​พ่อตา​ของ​โมเสส ต่อหน้า​พระเจ้า

13 วันต่อมา โมเสส​นั่ง​ตัดสิน​คดี​ให้​กับ​ผู้คน มี​คน​ยืน​ห้อมล้อม​โมเสส​ตั้งแต่​เช้า​จน​เย็น

14 พ่อตา​โมเสส​เห็น​ทุกอย่าง​ที่​โมเสส​ได้​ทำ​ให้​กับ​ประชาชน เขา​ถาม​โมเสส​ว่า “ท่าน​กำลัง​ทำ​อะไร​ให้​ประชาชน​เหล่านี้​อยู่หรือ ทำไม​ท่าน​ถึง​นั่ง​อยู่​คนเดียว ใน​ขณะที่​คนอื่นๆ​ต่าง​ก็​ยืน​ห้อมล้อม​ท่าน​ตั้งแต่​เช้า​จน​เย็น”

15 โมเสส​ตอบ​พ่อตา​ไป​ว่า “คน​เหล่านี้​มาหา​ผม เพื่อ​ให้​ผม​ช่วย​สอบถาม​พระเจ้า 16 เมื่อ​พวกเขา​ทะเลาะ​กัน พวกเขา​จะ​มา​หา​ผม ให้​ผม​ช่วย​ตัดสิน เพราะ​ผม​เป็น​คนสอน​ให้​ทุกคน​รู้​เกี่ยวกับ​กฎ​และ​ระเบียบ​ของ​พระเจ้า”

17 พ่อตา​โมเสส​จึง​พูด​ว่า “ที่​ท่าน​กำลัง​ทำ​อยู่นี้ มัน​ไม่ดี 18 เพราะ​ทั้งท่าน​และ​คน​พวกนั้น​จะ​หมดแรง​ไปก่อน​แน่ เพราะ​งาน​มัน​ยาก​เกินไป​สำหรับ​ท่าน ท่าน​ทำ​คนเดียว​ไม่ได้​หรอก 19 ฟังนะ เรา​จะ​ให้​คำแนะนำ​กับท่าน เพื่อ​พระเจ้า​จะ​อยู่​กับท่าน ท่าน​คือ​ตัวแทน​ของ​ประชาชน​ต่อหน้า​พระเจ้า ที่​จะ​เอา​เรื่อง​โต้เถียง​ของ​พวกเขา​ไป​บอก​กับ​พระเจ้า 20 ท่าน​สามารถ​สอน​กฎ​และ​ระเบียบ​ต่างๆ​ให้​กับ​พวกเขา​ได้ และ​บอก​ให้​พวกเขา​รู้​ถึง​ทาง​ที่​พวกเขา​ควร​จะ​เดิน​และ​สิ่งที่​พวกเขา​ควร​จะทำ 21 ให้​ท่าน​เลือก​คน​จาก​ท่ามกลาง​พวกเขา​ทั้งหมด​มา เลือก​คน​ที่​มี​ความ​สามารถ ที่​นับถือ​พระเจ้า ซื่อสัตย์ และ​เกลียด​การรับ​สินบน ให้​ท่าน​แต่งตั้ง​คน​พวกนี้ เป็น​เจ้าหน้าที่​ดูแล​คน​เหล่านั้น มี​ทั้ง​เจ้าหน้าที่​ที่​ดูแล​คน​เป็นพัน คน​เป็นร้อย คน​เป็น​ห้าสิบ และ​คน​เป็นสิบ 22 เจ้าหน้าที่​พวกนี้ จะ​ตัดสิน​คดี​ให้​กับ​คน​พวกนั้น​ตลอด​เวลา เรื่อง​ใหญ่ๆ​พวกเขา​ถึง​ค่อย​เอา​มา​ให้​ท่าน​ตัดสิน เรื่อง​เล็กๆ​พวกเขา​ก็​ตัดสิน​เอง มัน​จะได้​ง่ายขึ้น​สำหรับ​ตัวท่าน และ​พวกเขา​ก็​จะ​ช่วย​แบ่งเบา​ภาระ​ให้​กับท่าน 23 ถ้า​ท่าน​ทำ​อย่างนี้ ตามที่​พระเจ้า​สั่ง​ให้​ท่านทำ ท่าน​จะได้​มี​เรี่ยวแรง​ที่​จะ​ทำงาน​ต่อไป​ได้ และ​คน​พวกนี้​ก็​จะ​แยกย้าย​กลับบ้าน​อย่าง​สงบสุข”

24 โมเสส​ฟัง​สิ่งที่​พ่อตา​พูด และ​ทำตาม​ที่​เขา​บอก​ทุกอย่าง 25 โมเสส​ได้​เลือก​คน​ที่​มี​ความ​สามารถ​จาก​ชาว​อิสราเอล และ​แต่งตั้ง​ให้​พวกเขา​เป็น​หัวหน้า​ดูแล​ประชาชน มี​ทั้ง​เจ้าหน้าที่​ที่​ดูแล​คน​พันคน​บ้าง ร้อยคน​บ้าง ห้าสิบ​คน​บ้าง และ​สิบคน​บ้าง 26 พวกเขา​ตัดสิน​คดี​ให้กับ​ประชาชน​ตลอด​เวลา คดี​ยากๆ​พวกเขา​จะ​เอามา​ให้​โมเสส​ตัดสิน ส่วน​คดี​เล็กๆ​ทั้งหลาย​พวกเขา​ตัดสิน​เอง

27 แล้ว​โมเสส​ก็​ส่ง​พ่อตา​ของเขา​ไป แล้ว​เขา​ก็​ได้​กลับไป​ยัง​ประเทศ​ของตน

19

ข้อตกลง​ของ​พระเจ้า​กับ​ชาว​อิสราเอล

1 ชาว​อิสราเอล​ได้​เดินทาง​มา​ถึง​ที่​เปล่า​เปลี่ยว​แห้งแล้ง​ซีนาย​ใน​เดือน​ที่สาม หลังจาก​ที่​พวกเขา​ออก​จาก​อียิปต์ 2 พวกเขา​เดินทาง​จาก​ตำบล​เรฟีดิม มา​ถึง​ที่​เปล่า​เปลี่ยว​แห้งแล้ง​ซีนาย และ​ตั้งค่าย​อยู่​ที่นั่น ขณะที่​พวกเขา​ตั้งค่าย​อยู่​ที่นั่น​ตรงข้าม​กับ​ภูเขา 3 โมเสส​ได้​ขึ้นไป​บน​ภูเขา และ​พระยาห์เวห์​เรียก​เขา​จาก​ยอดเขา​ว่า “เจ้า​ต้อง​บอก​กับ​ชาว​อิสราเอล​ลูกหลาน​ของ​ยาโคบ​ว่า

4 ‘ตัว​เจ้าเอง​ได้​เห็นแล้ว​ว่า เรา​ได้​ทำ​ยังไง​กับ​อียิปต์ เรา​ได้​ยก​พวกเจ้า​ขึ้น​บน​ปีก​ของ​พวก​นกอินทรี และ​พา​มา​หา​เรา 5 ต่อไปนี้ ถ้า​พวกเจ้า​เชื่อฟัง​เรา​อย่าง​แท้จริง และ​รักษา​คำมั่น​สัญญา​ของเรา พวกเจ้า​จะ​เป็น​ของรัก​ของหวง​ที่​มีค่า​ของเรา​ท่ามกลาง​ชนชาติ​ทั้งหลาย เพราะ​ทุกสิ่ง​ทุกอย่าง​บน​โลกนี้​เป็น​ของเรา 6 พวกเจ้า​จะ​เป็น​อาณาจักร​ของ​พวก​นักบวช และ​เป็น​ชนชาติ​ที่​ศักดิ์สิทธิ์​ให้​กับ​เรา เจ้า​จะ​ต้อง​เอา​คำพูด​เหล่านี้​ไป​บอก​กับ​ลูกหลาน​ของ​อิสราเอล’”

7 โมเสส​จึง​เรียกตัว​ผู้อาวุโส​ชาว​อิสราเอล​มา​ชุมนุม​กัน และ​บอก​พวกเขา​เกี่ยวกับ​คำพูด​ทั้งหมด​ที่​พระยาห์เวห์​ได้​สั่ง​เขามา 8 คน​พวกนั้น​ต่าง​ตอบ​เป็น​เสียงเดียว​กัน​ว่า “พวกเรา​จะ​ทำ​ตาม​ที่​พระยาห์เวห์​บอก​ทุกอย่าง”

แล้ว​โมเสส​ก็​เอา​คำพูด​ทั้งหมด​ของ​ชาว​อิสราเอล​ไป​บอก​กับ​พระยาห์เวห์ 9 พระยาห์เวห์​พูด​กับ​โมเสส​ว่า “เรา​จะ​มา​หา​เจ้า​ใน​ก้อนเมฆ​ที่​หนาทึบ เพื่อ​ประชาชน​จะ​ได้ยิน​เมื่อ​เรา​พูด​กับเจ้า และ​พวกเขา​จะได้​เชื่อ​ตลอดไป”

โมเสส​ได้​บอก​กับ​พระยาห์เวห์​ถึง​สิ่ง​ที่​ชาว​อิสราเอล​พูด​ทั้งหมด

10 พระยาห์เวห์​พูด​กับ​โมเสส​ว่า “ไป​หา​ประชาชน​พวกนั้น วันนี้​และ​พรุ่งนี้​ให้​เจ้า​ไป​เตรียม​ตัว​พวกเขา​เพื่อ​เข้าเฝ้า และ​เรียก​ให้​พวกเขา​ซัก​เสื้อผ้า​ให้​สะอาด 11 ใน​วัน​ที่สาม พวกเขา​ต้อง​พร้อม​แล้ว เพราะ​ใน​วัน​ที่สาม​นั้น พระยาห์เวห์​จะ​ลงมา​ให้​ประชาชน​ทั้งหมด​เห็น​บน​ภูเขา​ซีนาย 12 เจ้า​จะ​ต้อง​กั้น​เขต​ไว้​ให้​รอบ​ภูเขานั้น และ​บอก​กับ​ประชาชน​ว่า ‘ระวัง​ให้ดี อย่า​ได้​ขึ้นไป​บน​ภูเขานั้น หรือ​ไป​แตะต้อง​ถูก​มุมใด​ของ​ภูเขา ถ้า​ใคร​แตะต้อง​ถูก​ภูเขานั้น เขา​จะ​ต้องตาย 13 อย่า​ให้​ใคร​ไป​แตะต้อง​คน​ที่​ไป​แตะ​ถูก​ภูเขานั้น เขา​ต้อง​ถูก​หินขว้าง​หรือ​ถูก​ยิง​ด้วย​ธนู ไม่ว่า​จะ​เป็น​คน​หรือ​สัตว์ ก็​ต้อง​ตาย​ทั้งนั้น แล้ว​เมื่อ​มี​เสียง​แตรเขาสัตว์​ดัง​ขึ้น พวกเขา​จึง​ขึ้น​มา​บน​ภูเขา​นี้​ได้’”

14 โมเสส​จึง​ลง​มา​จาก​ภูเขา มา​หา​ประชาชน​พวกนั้น โมเสส​ได้​เตรียม​ตัว​พวกเขา​ให้​เข้าเฝ้า​พระองค์ และ​พวกเขา​ก็​ซัก​เสื้อผ้า​ของ​พวกเขา​ด้วย

15 แล้ว​โมเสส​ก็​บอก​กับ​ประชาชน​ว่า “ใน​สาม​วันนี้ ให้​เตรียม​พร้อม​ทุกอย่าง และ​ห้าม​แตะต้อง​ตัว​ผู้หญิง​เด็ดขาด”

16 ใน​ตอนเช้า​ของ​วัน​ที่สาม ได้​เกิด​ฟ้าร้อง ฟ้าแลบ และ​มี​เมฆ​หนาทึบ​อยู่​บน​ภูเขา และ​มี​เสียง​แตร​ดังสนั่น ประชาชน​ทั้งหมด​ที่​อยู่​ใน​ค่าย ต่าง​กลัว​จน​ตัวสั่น 17 โมเสส​จึง​นำ​ประชาชน​ออก​จาก​ค่าย มา​พบ​พระเจ้า พวกเขา​ยืน​อยู่​ที่​ตีนเขา 18 ภูเขา​ซีนาย​ทั้งลูก ก็​ถูก​ปกคลุม​ไปด้วย​ควันไฟ เพราะ​พระยาห์เวห์​ได้​ลงมา​ที่​ภูเขานั้น​ใน​รูปแบบ​ของ​ไฟ ควัน​ของมัน​พุ่งขึ้น​เหมือน​ออก​จาก​เตาเผา แล้ว​ภูเขา​ทั้งลูก​ก็​สั่น​สะเทือน​อย่างแรง 19 เสียง​แตร​ก็​ยิ่ง​ดัง​ขึ้น​เรื่อยๆ โมเสส​พูด​กับ​พระเจ้า และ​พระองค์​ตอบเขา​ด้วย​เสียง​ฟ้าร้อง

20 พระยาห์เวห์​ลง​มา​อยู่​บน​ยอดเขา​ซีนาย พระองค์​เรียก​โมเสส​ขึ้นไป​บน​ยอดเขา โมเสส​จึง​ขึ้นไป

21 พระยาห์เวห์​พูด​กับ​โมเสส​ว่า “ลง​ไป​เตือน​ประชาชน เพื่อ​พวกเขา​จะได้​ไม่​ฝ่า​ขึ้น​มา​ดู​พระยาห์เวห์ แล้ว​ทำ​ให้​หลายคน​ต้อง​ตาย 22 ให้​บอก​พวก​นักบวช​ที่​จะ​เข้า​มา​ใกล้​กับ​พระยาห์เวห์​ด้วย​ว่า พวกเขา​จะ​ต้อง​เตรียม​ตัว​เข้าเฝ้า​พระยาห์เวห์ พระองค์​จะได้​ไม่​ลงโทษ​พวกเขา”

23 โมเสส​บอก​พระยาห์เวห์​ว่า “คน​พวกนั้น​ขึ้นมา​บน​ภูเขา​ซีนาย​ไม่ได้​หรอก เพราะ​พระองค์​เอง​ได้​เตือน​พวกเรา​แล้ว​ว่า ‘ให้​กั้น​เขต​ไว้​รอบๆ​ภูเขานี้ และ​ทำให้​ภูเขานี้​ศักดิ์สิทธิ์’”

24 พระยาห์เวห์​บอก​โมเสส​ว่า “ลง​ไป​พา​อาโรน​ขึ้นมา​กับ​เจ้าด้วย แต่​อย่า​ให้​พวก​นักบวช​หรือ​คนอื่นๆ​ฝ่า​ขึ้น​มา​หา​พระยาห์เวห์ ไม่​อย่างนั้น​พระยาห์เวห์​จะ​ทำโทษ​พวกเขา”

25 โมเสส​จึง​ลงไป​หา​ประชาชน และ​พูด​กับ​พวกเขา

20

บัญญัติ​สิบ​ประการ

(ฉธบ. 5:1-21)

1 พระเจ้า​พูด​ว่า

2 “เรา​คือ​ยาห์เวห์ พระเจ้า​ของเจ้า เรา​ได้​นำ​เจ้า​ออก​มา​จาก​แผ่นดิน​อียิปต์ ออก​มา​จาก​การ​เป็น​ทาสนั้น

3 เจ้า​ต้อง​ไม่มี​พระ​อื่นๆ​นอกจาก​เรา

4 เจ้า​ต้อง​ไม่​สร้าง​รูปเคารพ​หรือ​รูปเหมือน​อะไร​ที่​มี​อยู่​ใน​ท้องฟ้า​เบื้องบน​หรือ​ใน​โลก​เบื้องล่าง หรือ​ใน​น้ำ​ใต้​พื้นดิน 5 เจ้า​ต้อง​ไม่​กราบ​ไหว้​หรือ​บูชา​สิ่ง​เหล่านั้น เพราะ​เรา​คือ​ยาห์เวห์ พระเจ้า​ของเจ้า เรา​เป็น​พระเจ้า​ที่​หึงหวง บาป​ของ​พ่อ​เจ้า​ที่​ทำไว้ เรา​จะ​ลงโทษ​พวกเขา​ไป​สามสี่​ชั่วคน คือ​คน​เหล่านั้น​ที่​เกลียด​เรา 6 ส่วน​คน​ที่​รักเรา​และ​รักษา​คำสั่ง​ต่างๆ​ของเรา เรา​จะ​รัก​ลูกหลาน​ของเขา​ไป​เป็น​พันๆ​รุ่น+ 20:6 ส่วน​คน … พันๆ​รุ่น หรือ​แปล​ได้​อีก​อย่าง​หนึ่ง​ว่า “แต่​เรา​จะ​แสดง​ความ​เมตตา​แก่​ประชาชน​เป็น​พันๆ​คน​ที่​รักเรา​และ​เชื่อฟัง​คำสั่ง​ต่างๆ​ของเรา”

7 เจ้า​ต้อง​ไม่​อ้าง​ชื่อ​พระยาห์เวห์​พระเจ้า​ของเจ้า​เล่นๆ เพราะ​พระยาห์เวห์​จะ​ไม่​ถือ​ว่า​คนนั้น​ไร้ความผิด ที่​อ้าง​ชื่อ​ของ​พระองค์​มา​สาบาน​กัน​เล่นๆ

8 อย่า​ลืม​ที่​จะ​ถือ​วันหยุด​ทาง​ศาสนา​เป็น​วัน​ศักดิ์สิทธิ์ 9 ใน​ช่วง​หก​วัน​แรก​ของ​แต่ละ​อาทิตย์ เจ้า​ก็​ทำงาน​ได้​ตาม​ปกติ

10 แต่​ใน​วัน​ที่เจ็ด เป็น​วันหยุด​พักผ่อน ที่​อุทิศ​ให้​กับ​พระยาห์เวห์​พระเจ้า​ของเจ้า เจ้า​ต้อง​ไม่​ทำงาน​อะไรเลย​ใน​วันนี้ ทั้ง​เจ้า ลูกชาย ลูกสาว ทาส​ชาย ทาส​หญิง สัตว์​ทุกตัว หรือ​แม้แต่​คน​ต่าง​ชาติ​ที่​อาศัย​ร่วม​กับเจ้า 11 เพราะ​พระยาห์เวห์​ได้​สร้าง​ท้องฟ้า พื้นดิน และ​มหาสมุทร รวมทั้ง​ทุกสิ่ง​ทุกอย่าง​ที่​อยู่​ใน​พวกมัน เป็น​เวลา​หกวัน แต่​พระองค์​หยุด​พักผ่อน​ใน​วัน​ที่เจ็ด นั่น​เป็น​เหตุ​ที่​พระยาห์เวห์ ถึง​ได้​อวยพร​วัน​ที่เจ็ด​และ​ตั้ง​ให้​มัน​เป็น​วัน​ศักดิ์สิทธิ์

12 ให้​เคารพ​พ่อแม่​ของเจ้า เพื่อ​พวกเจ้า​จะได้​มี​ชีวิต​ยืนยาว​บน​แผ่นดิน​ที่​พระยาห์เวห์​พระเจ้า​ของเจ้า​กำลัง​ให้​กับเจ้า

13 ห้าม​ฆ่า​คน

14 ห้าม​มีชู้​กับ​ผัวเมีย​คนอื่น

15 ห้าม​ขโมย

16 ห้าม​เป็น​พยานเท็จ​ปรักปรำ​เพื่อน​บ้าน​ของเจ้า

17 ห้าม​โลภ​อยากได้​บ้าน​ของ​คนอื่น ห้าม​โลภ​อยากได้​ของ​ของ​เพื่อน​บ้าน ไม่ว่า​จะ​เป็น​เมีย​ของเขา ทาส​ชายหญิง วัว ลา หรือ​อะไร​ก็​แล้วแต่​ที่​เป็น​ของ​เพื่อน​บ้าน”

ประชาชน​เกรง​กลัว​พระเจ้า

(ฉธบ. 5:22-33)

18 ประชาชน​ทั้งหมด​ต่าง​เห็น​ฟ้าร้อง ฟ้าผ่า และ​ได้ยิน​เสียง​แตรเขาสัตว์ รวมทั้ง​เห็น​ควัน​บน​ภูเขา พวกเขา​จึง​กลัว​จน​ตัวสั่น และ​ยืน​อยู่​ห่างๆ 19 พวกเขา​พูด​กับ​โมเสส​ว่า “ท่าน​พูด​กับ​พวกเรา​เถอะ เพื่อ​พวกเรา​จะได้​ฟัง อย่า​ให้​พระเจ้า​พูด​กับ​พวกเรา​เลย เพราะ​พวกเรา​กลัว​ว่า​เรา​อาจ​จะ​ต้อง​ตาย”

20 โมเสส​บอก​คน​เหล่านั้น​ว่า “อย่า​กลัว​ไปเลย พระเจ้า​ลง​มา​เพื่อ​ทดสอบ​พวกท่าน เพื่อ​พวกท่าน​จะได้​ยำเกรง​พระองค์​และ​ไม่​ทำบาป”

21 ประชาชน​ต่าง​ยืน​อยู่​ห่างๆ แต่​โมเสส​เดิน​เข้า​ไปหา​ก้อนเมฆ​หนาทึบ​นั้น ที่​มี​พระเจ้า​อยู่ 22 พระยาห์เวห์​พูด​กับ​โมเสส​ว่า “ให้​บอก​กับ​ลูกหลาน​อิสราเอล​อย่างนี้​ว่า ‘พวกเจ้า​ได้​เห็น​แล้ว​ว่า เรา​ได้​พูด​กับเจ้า​จาก​ฟ้าสวรรค์ 23 พวกเจ้า​ต้อง​ไม่​สร้าง​พระ​อื่นๆ​จาก​เงิน​และ​ทอง​ให้​กับ​ตัวเอง เพื่อ​เอา​มา​บูชา​พร้อมๆ​กับ​บูชาเรา

24 แต่​ให้​เจ้า​สร้าง​แท่นบูชา​ที่​ทำ​จาก​ดิน​ให้เรา และ​ให้​พวกเจ้า​เอา​แกะ​และ​วัว​ของเจ้า มา​ถวาย​เป็น​เครื่อง​เผา​บูชา และ​เครื่อง​สังสรรค์​บูชา ให้​เจ้า​ทำ​อย่างนี้​ใน​ทุกที่​ที่​เรา​จะ​ให้​เอ่ย​ชื่อ​ของเรา​ใน​การ​นมัสการ เรา​จะ​มา​หา​เจ้า​และ​อวยพร​เจ้า 25 แต่​ถ้า​เจ้า​จะ​สร้าง​แท่นบูชา​ที่​ทำ​จาก​หิน​ให้เรา เจ้า​ต้อง​ไม่เอา​หิน​ที่​ตัดแต่ง​แล้ว​มา​ใช้ เพราะ​ถ้า​พวกเจ้า​ใช้​สิ่ว​ตัดแต่ง​มัน เจ้า​ก็​ทำให้​มัน​เสื่อมไป 26 เจ้า​จะต้อง​ไม่ทำ​บันได​ไว้​เดิน​ขึ้นไป​บน​แท่นบูชา เพื่อ​เจ้า​จะได้​ไม่โป๊​ตอน​อยู่​บนนั้น’”

21

กฎ​และ​คำสั่ง​อื่น

1 ต่อไปนี้​คือ​กฎ​ต่างๆ​ที่​เจ้า​จะ​ต้อง​บอก​ให้​พวกเขา​รู้

2 เมื่อ​เจ้า​ซื้อ​ทาส​ชาว​ฮีบรู+ 21:2 ฮีบรู หรือ ชาว​อิสราเอล มา​คนหนึ่ง เขา​จะ​เป็น​ทาส​รับใช้​เจ้า​เป็น​เวลา​หกปี แต่​ใน​ปี​ที่เจ็ด เขา​จะ​ได้รับ​อิสระ​โดย​ไม่ต้อง​จ่าย​เงิน 3 ถ้า​เขา​มา​คนเดียว เขา​ก็​จะ​ไป​คนเดียว ถ้า​เขา​แต่งงาน เมีย​ของเขา​ก็​จะ​ไป​กับ​เขา​ด้วย 4 ถ้า​นายเขา​เป็น​คน​หา​เมีย​ให้​กับเขา และ​นาง​ได้​เกิด​ลูกชาย​หรือ​ลูกสาว​ให้​กับเขา เมีย​กับ​ลูกๆ​ของเขา​จะ​เป็น​ของ​เจ้านาย ส่วน​ชาย​คนนั้น​จะ​ออกไป​ได้​แค่​คนเดียว

5 ถ้า​ทาส​คนนั้น​พูด​ว่า “ผม​รัก​เจ้านาย ผม​รัก​เมีย​และ​ลูกๆ​ของผม ผม​จะ​ไม่​ออกไป​เป็น​อิสระ” 6 เจ้านาย​ของเขา​จะต้อง​นำ​ตัวเขา​ไป​อยู่​ต่อหน้า​พระเจ้า โดย​พา​เขา​ไป​ที่​ประตู​หรือ​เสาประตู และ​เจ้านาย​ของเขา​จะ​เอา​เหล็ก​หมาด+ 21:6 เหล็ก​หมาด เครื่องมือ​ชนิดหนึ่ง​ทำ​จาก​เหล็ก​ใช้​เจาะ​สิ่งของ​ให้​เป็นรู​ด้วย​การปั่น เจาะ​ที่​หู​ของ​ทาส​คนนั้น เขา​จะ​เป็น​ทาส​รับใช้​นาย​ของเขา​ไป​ตลอดชีวิต

7 ถ้า​ชาย​คนหนึ่ง​ขาย​ลูกสาว​ไป​เป็น​ทาส นาง​จะ​ไม่ได้​ออกไป​เป็น​อิสระ​เหมือนกับ​พวก​ทาสชาย 8 ถ้า​เจ้านาย​เอา​นาง​มา​เป็น​เมียน้อย แล้ว​เกิด​ไม่​ชอบใจ​นาง​ขึ้นมา เขา​ต้อง​ยอม​ให้​พ่อนาง​มา​ซื้อ​นาง​คืน​กลับไป แต่​เขา​จะต้อง​ไม่ขาย​นาง​ให้​กับ​คน​ต่าง​ชาติ ถ้า​ทำ​อย่างนั้น​ถือ​ว่า​เป็น​การ​ไม่​ซื่อสัตย์​กับนาง 9 ถ้า​เขา​ยก​นาง​ให้​กับ​ลูกชาย​ของเขา เขา​จะต้อง​ทำ​กับนาง​เหมือน​กับ​นาง​เป็น​ลูกสาว

10 ถ้า​ชาย​คนนั้น​เอา​เมีย​อีก​คนหนึ่ง เขา​จะต้อง​ไม่​ลด​อาหาร และ​เสื้อผ้า​ของ​เมียเก่า เขา​ต้อง​มี​เพศสัมพันธ์​กับ​นาง​เหมือนเดิม 11 แต่​ถ้า​เขา​ไม่ให้​สาม​อย่างนี้​กับนาง นาง​ก็​ออกไป​เป็น​อิสระ​ได้ โดย​ไม่ต้อง​จ่ายเงิน

12 ถ้า​คนหนึ่ง​ทำร้าย​อีกคน​ถึงตาย คนๆนั้น​จะ​ต้อง​ถูก​ประหาร 13 แต่​ถ้า​เขา​ไม่ได้​ตั้งใจ​ฆ่า​คนนั้น แต่​เป็น​เพราะ​พระเจ้า​ทำ​ให้​เกิดขึ้น เรา​จะ​จัด​สถานที่​หนึ่ง​ให้ เป็น​ที่​ให้​เขา​หนี​ไปอยู่ 14 แต่​ถ้า​คนหนึ่ง​โกรธ​เป็นฟืน​เป็นไฟ​ต่อ​เพื่อน​บ้าน แล้ว​ยัง​วางแผน​และ​ฆ่า​เพื่อน​บ้าน​ตาย เจ้า​ต้อง​เอา​ตัวเขา​ออกไป​จาก​แท่นบูชา​เรา+ 21:14 แท่นบูชา​เรา โต๊ะ​หรือ​พื้นที่​ยก​สูง​ขึ้น​สำหรับ​ตั้ง​ของบูชา ถือ​เป็น​สถานที่​พิเศษ​ที่​คน​บริสุทธิ์​สามารถ​วิ่ง​ไป​หลบ​เพื่อ​ความ​ปลอดภัย​ได้ และ​ประหาร​เขาเสีย

15 คน​ที่​ทำร้าย​พ่อแม่​จะต้อง​ถูก​ประหาร

16 คน​ที่​ลักพา​ตัว​คนอื่น จะต้อง​ถูก​ประหาร ไม่ว่า​เขา​จะ​ขาย​คน​ที่​เขา​ลักพา​ตัว​ไป หรือ​คนนั้น​ยังคง​อยู่​ใน​มือเขา​ก็ตาม

17 คน​ที่​สาปแช่ง​พ่อแม่​จะ​ต้อง​ถูก​ประหาร

18 เมื่อ​คนหนึ่ง​ตี​อีก​คนหนึ่ง​ด้วย​หิน​หรือ​กำปั้น ตอน​ที่​ต่อสู้​กัน และ​คนนั้น​ไม่ตาย​แต่​ต้อง​นอน​อยู่เฉยๆ 19 ถ้า​คนนั้น​สามารถ​ลุก​ขึ้นมา​เดิน​รอบๆ​ด้วย​ไม้เท้า​ได้แล้ว คน​ที่​ทำร้าย​เขา​ก็​จะ​พ้นผิด แต่​เขา​จะ​ต้อง​จ่าย​ค่า​เสียเวลา​ให้​กับ​คนเจ็บ​ใน​ระหว่าง​ที่​รักษา​ตัวอยู่

20 เมื่อ​เจ้านาย​เอา​ไม้เท้า​ตี​ทาสหญิง​หรือ​ทาสชาย​ของเขา​ตาย​คามือ เจ้านาย​คนนั้น​จะต้อง​ถูก​ลงโทษ 21 แต่​ถ้า​ทาส​คนนั้น​ไม่ตาย และ​ดีขึ้น​ใน​วัน​สองวัน เจ้านาย​คนนั้น​ก็​ไม่ต้อง​ถูก​ลงโทษ เพราะ​ถือ​ว่า​เป็น​เงิน​ของเขา

22 เมื่อ​มี​คน​ต่อสู้​กัน และ​ไป​ทำร้าย​ถูก​หญิง​ที่​กำลัง​ท้อง​อยู่ และ​ทำให้​หญิงนั้น​แท้งลูก แต่​นาง​ไม่​เป็น​อันตราย​อย่าง​อื่น ชาย​คนนั้น​จะต้อง​ถูก​ปรับ เป็น​เงิน​ตาม​จำนวน​ที่​สามี​ของ​นาง​เรียกร้อง และ​ตาม​คำสั่ง​ของ​ผู้ตัดสิน 23 แต่​ถ้า​หญิง​คนนั้น​บาดเจ็บ​อย่างอื่น​ด้วย ต้อง​ใช้​ชีวิต​แลก​ด้วย​ชีวิต 24 ตา​ต่อตา ฟัน​ต่อฟัน มือ​ต่อมือ ขา​ต่อขา 25 รอยไหม้​ต่อ​รอยไหม้ แผล​ต่อแผล รอยช้ำ​ต่อ​รอยช้ำ

26 เมื่อ​เจ้านาย​ทำร้าย​ถูก​ดวงตา​ของ​ทาสชาย​หรือหญิง​จน​ตาบอด เขา​ต้อง​ปล่อย​ทาส​คนนั้น​ไป​เป็น​อิสระ เพราะ​สิ่ง​ที่​เขา​ทำ​กับ​ตา​ของ​ทาสนั้น 27 ถ้า​เขา​ตี​ทาสชาย​หรือหญิง​จน​ฟันหัก เขา​ต้อง​ปล่อย​ทาส​คนนั้น​เป็น​อิสระ เพราะ​สิ่ง​ที่​เขา​ทำ​กับฟัน​ของ​ทาสนั้น

28 ถ้า​วัว​ขวิด​ชาย​หรือหญิง​จน​ตาย จะ​ต้อง​เอา​หิน​ขว้าง​วัว​ตัวนั้น​จน​ตาย และ​ห้าม​เอา​เนื้อ​ของมัน​มา​กิน​ด้วย แต่​เจ้าของ​วัว​จะ​พ้นผิด 29 แต่​ถ้า​วัว​ตัวนั้น​เคย​ขวิด​คน​มาแล้ว และ​มี​คน​เตือน​เจ้าของ​วัว​ตัวนั้น​แล้ว แต่​เขา​ไม่ได้​ขัง​มันไว้ แล้ว​มัน​ไป​ขวิด​คนตาย​เข้า ต้อง​เอา​หินขว้าง​วัว​ตัวนั้น​จน​ตาย และ​เจ้าของ​วัว​จะ​ต้อง​ถูก​ประหาร​ด้วย 30 แต่​ถ้า​มี​การตั้ง​ค่าไถ่​ตัว เจ้าของ​วัว ต้อง​จ่าย​เงิน​ค่าไถ่​สำหรับ​ชีวิต​ของเขา ตาม​จำนวน​เงิน​ค่าไถ่​ที่​ตั้งไว้

31 ถ้า​วัวนั้น​ขวิด​ลูกชาย​หรือ​ลูกสาว​ใคร​ตาย ก็​ใช้​กฎ​เดียว​กันนี้​จัดการ​กับ​เจ้าของ​วัว 32 ถ้า​วัว​ขวิด​ทาสชาย​หรือ​ทาสหญิง​ของ​คนอื่น​ตาย เจ้าของ​วัว​ต้อง​จ่าย​เงิน​สามสิบ​เชเขล+ 21:32 เงิน​สามสิบ​เชเขล เป็น​ราคา​สำหรับ​ทาส​คนใหม่ หนึ่ง​เชเขล เท่ากับ 16.4 กรัม ให้​เจ้าของ​ทาส และ​วัว​ตัวนั้น​จะต้อง​ถูก​หินขว้าง​จนตาย

33 ใคร​ที่​เปิด​ฝา​บ่อน้ำ​ทิ้งไว้ หรือ​ขุด​บ่อน้ำ​แล้ว​ไม่​หา​อะไร​ปิดมัน แล้ว​มี​วัว​หรือ​ลา​ตก​ลงไป​ตาย 34 เขา​จะต้อง​จ่ายเงิน​ชดใช้​ให้​เจ้าของ​สัตว์ แต่​สัตว์​ที่​ตายนั้น​จะ​ตก​เป็น​ของ​เจ้าของ​บ่อน้ำ

35 ถ้า​วัว​ใคร​ไป​ขวิด​วัว​ของ​เพื่อน​บ้าน​จน​ตาย พวกเขา​จะ​ต้อง​ขาย​วัว​ที่​ยัง​มี​ชีวิตอยู่ และ​เอา​เงิน​มา​แบ่ง​กัน​คนละ​ครึ่ง และ​พวกเขา​ก็​เอา​เนื้อวัว​ตัว​ที่​ตายนั้น​มา​แบ่ง​กันด้วย 36 แต่​ถ้า​รู้​กัน​ไปทั่ว​ว่า วัว​ตัวนั้น​ชอบ​ขวิด แต่​เจ้าของ​ไม่​ยอม​ขัง​มันไว้ เจ้าของ​วัว​ตัวนั้น​จะ​ต้อง​ชดใช้​วัว​ตัวใหม่​ให้ แต่​วัว​ตัว​ที่​ตาย​ก็​จะ​ตก​เป็น​ของเขา เมื่อ​มี​คน​ขโมย​วัว​หรือ​แกะ​ไป​ฆ่า หรือ​ไป​ขาย เขา​จะ​ต้อง​ชดใช้ ถ้า​ขโมย​วัว​หนึ่งตัว​ต้อง​ชดใช้​ด้วย​วัว​ห้าตัว ถ้า​ขโมย​แกะ​หนึ่งตัว​ต้อง​ชดใช้​ด้วย​แกะ​สี่ตัว

22

กฎ​เกี่ยวกับ​การชดใช้

1 ถ้า​ขโมย​ถูกจับ​และ​ถูกตี​จน​ตาย ใน​ขณะที่​กำลัง​บุก​เข้าไป​ใน​บ้าน​ตอน​กลางคืน คน​ฆ่า​ก็​ไม่มี​ความ​ผิด แต่​ถ้า​ฆ่า​ใน​ตอน​กลางวัน คน​ที่​ฆ่า​ก็​จะ​มี​ความ​ผิด​เป็น​ฆาตกร ถ้า​จับ​ขโมย​ได้ ขโมย​นั้น​จะ​ต้อง​ชดใช้​เต็ม​จำนวน ถ้า​เขา​ไม่มี​จะ​ชดใช้ เขา​จะ​ต้อง​ถูก​ขาย​ไป​เป็น​ทาส เพราะ​การ​ขโมย​นั้น ถ้า​สิ่ง​ที่​เขา​ขโมย​มา ไม่ว่า​จะ​เป็น​วัว​ตัวผู้ ลา หรือ​แกะ ยัง​มี​ชีวิตอยู่ เขา​ต้อง​ชดใช้​เป็น​สองเท่า

5 ถ้า​ใคร​ปล่อย​ให้​สัตว์​ของเขา​เข้า​ไป​ทำลาย​ท้องทุ่ง​หรือ​ไร่องุ่น​ของ​คนอื่น หรือ​ปล่อย​ให้​ฝูงสัตว์​ของเขา​เข้าไป​กิน​หญ้า​ใน​ท้องทุ่ง​ของ​คนอื่น เขา​ต้อง​เอา​ของ​ที่ดี​ที่สุด​ใน​ทุ่งนา และ​ไร่องุ่น​ของ​เขาเอง​มา​ชดใช้​ให้​กับ​คน​ที่​ได้รับ​ความ​เสียหาย​นั้น

6 ถ้า​ใคร​จุดไฟ​เผา​พงหนาม แล้ว​ลาม​ไป​เผา​กองข้าว​หรือ​รวงข้าว หรือ​ทุ่งนา​ของ​คนอื่น เขา​จะต้อง​ชดใช้​สิ่ง​ที่​ถูก​เผา​ไปนั้น

7 ถ้า​ใคร​ฝาก​เงิน​หรือ​สิ่งของ​ไว้​กับ​เพื่อน​บ้าน และ​มัน​ถูก​ขโมย​ไป​จาก​บ้าน​ของ​เพื่อน​คนนั้น ถ้า​จับ​ขโมย​ได้ ขโมย​นั้น​จะ​ต้อง​ชดใช้​ให้​เต็ม​จำนวน 8 แต่​ถ้า​จับ​ขโมย​ไม่ได้ ต้อง​เอา​เจ้าของ​บ้าน​ไป​อยู่​ต่อหน้า​พระเจ้า เพื่อ​พิสูจน์​ว่า​เป็น​เจ้าของ​บ้าน​หรือเปล่า​ที่​ขโมย​ทรัพย์สิน​ของ​เพื่อน​บ้าน​ไป

9 ถ้า​เกิด​การ​โต้เถียง​กัน​ขึ้น​เมื่อ​เจอ​ของ​ที่​หาย ไม่ว่า​จะ​เป็น​เรื่อง​วัว​ตัวผู้ ลา แกะ เสื้อผ้า หรือ​อะไร​ก็ตาม​ที่​หายไป ถ้า​ต่างคน​ต่าง​บอก​ว่า “นี่​ของฉัน” ทั้ง​สองคน​จะ​ต้อง​ไป​พบ​พระเจ้า คน​ที่​พระเจ้า​ตัดสิน​ว่า​เป็น​คนผิด จะ​ต้อง​ชดใช้​ให้​กับ​เพื่อน​บ้าน​ของเขา​สองเท่า

10 ถ้า​มี​ใคร​ฝาก ลา หรือ​วัว​ตัวผู้ หรือ​แกะ หรือ​สัตว์​ชนิด​ไหน​ก็ตาม ไว้​กับ​เพื่อน​บ้าน แล้ว​มัน​เกิด​ตายไป หรือ​บาดเจ็บ​หรือ​มี​ใคร​ไล่ต้อน​ไป โดย​ไม่มี​ใคร​เห็น 11 ทั้ง​สองคน​จะ​ต้อง​ไป​สาบาน​ต่อ​พระยาห์เวห์ เพื่อ​พิสูจน์​ว่า​เขา​เอา​ทรัพย์สิน​ของ​เพื่อน​บ้าน​ไป​หรือเปล่า เจ้าของ​สัตว์​นั้น​จะ​ต้อง​ยอมรับ​การ​สาบานนี้ และ​เพื่อน​บ้าน​คนนั้น​ก็​ไม่ต้อง​ชดใช้​อะไรเลย 12 แต่​ถ้า​เพื่อน​บ้าน​คนนั้น​ขโมย​สัตว์นั้น​ไปจริง เขา​จะ​ต้อง​ชดใช้​ให้​กับ​เจ้าของ​สัตว์ 13 ถ้า​สัตว์ป่า​มา​ฉีก​เนื้อ​สัตว์นั้น เพื่อน​บ้าน​คนนั้น​จะ​ต้อง​เอา​ซาก​สัตว์​มา​ให้ดู เขา​ก็​ไม่ต้อง​ชดใช้​ค่า​เสียหาย

14 แต่​ถ้า​มี​ใคร​ขอยืม​อะไร​จาก​เพื่อน​บ้าน และ​มัน​เกิด​ได้รับ​บาดเจ็บ​หรือ​ตาย​ขึ้นมา ใน​ขณะที่​เจ้าของ​ไม่อยู่ เขา​จะ​ต้อง​ชดใช้​เต็ม​จำนวน 15 แต่​ถ้า​เจ้าของ​อยู่ด้วย เขา​ก็​ไม่ต้อง​ชดใช้​ให้ แต่​ถ้า​คนๆนั้น​เช่า​สัตว์​นั้น​มา เขา​ก็​ไม่ต้อง​ชดใช้ เพราะ​ค่าเช่า​ก็​พอ​สำหรับ​ค่า​ชดใช้​แล้ว

16 ถ้า​ชายใด​ล่อลวง​หญิงสาว​บริสุทธิ์​ที่​ยัง​ไม่ได้​หมั้นหมาย และ​ได้​มี​เพศสัมพันธ์​กับนาง ชาย​คนนั้น​จะต้อง​จ่าย​ค่า​สินสอด​เต็ม​จำนวน เพื่อ​รับ​นาง​มา​เป็นเมีย 17 แต่​ถ้า​พ่อ​ของนาง​หัวเด็ด​ตีนขาด​ก็​ไม่ยอม​ยกนาง​ให้​กับ​ชาย​คนนั้น เขา​ก็​ยัง​จะต้อง​จ่าย​ค่า​ชดใช้​เท่ากับ​ค่า​สินสอด​ของ​หญิง​บริสุทธิ์

กฎ​อื่นๆ

18 หญิง​คนไหน​ที่​เป็น​แม่มด​หมอผี ต้อง​ตาย

19 ใคร​ร่วมเพศ​กับ​สัตว์ คนนั้น​จะ​ต้อง​ถูก​ประหาร

20 ใคร​เซ่นไหว้​พวก​พระอื่น​ที่​ไม่ใช่​พระยาห์เวห์ ต้อง​ถูก​ประหาร

21 เจ้า​ต้อง​ไม่​ทารุณ​หรือ​ข่มเหง​คน​ต่าง​ชาติ เพราะ​ว่า​พวกเจ้า​ก็​เคย​เป็น​คน​ต่าง​ชาติ​ใน​แผ่นดิน​อียิปต์​มาก่อน

22 พวกเจ้า​ต้อง​ไม่​ทำร้าย​หญิงหม้าย​หรือ​เด็ก​กำพร้า 23 ถ้า​เจ้า​ทำร้าย​พวกเขา พวกเขา​ก็​จะ​มา​ร้องทุกข์​กับ​เรา และ​เรา​ก็​จะ​ฟัง​เสียง​ร้องทุกข์​ของ​พวกเขา 24 เรา​จะ​โกรธ​และ​เรา​จะ​ฆ่า​พวกเจ้า​ด้วย​ดาบ เมีย​พวกเจ้า​ก็​จะ​กลาย​เป็น​หม้าย ลูก​ของ​พวกเจ้า​ก็​จะ​กลาย​เป็น​เด็ก​กำพร้า

25 ถ้า​เจ้า​ให้​คนจน​ใน​หมู่​คน​ของเรา​ยืม​เงิน เจ้า​ต้อง​ไม่​ทำตัว​เป็น​เจ้าหนี้​เขา และ​ห้าม​คิด​ดอกเบี้ย​เขาด้วย 26 ถ้า​เจ้า​ยึด​เสื้อ​ของ​เพื่อน​บ้าน​ไว้​เป็น​มัดจำ เจ้า​ต้อง​คืน​เสื้อนั้น​ให้​กับเขา​ก่อน​อาทิตย์​ตกดิน 27 เพราะ​มัน​เป็น​ผ้า​ผืนเดียว​ที่​เขา​เอาไว้​ห่ม​ร่างกาย แล้ว​กลางคืน​เขา​จะ​เอา​อะไร​ห่ม​นอน เมื่อ​เขา​มา​ร้องทุกข์​กับเรา เรา​ก็​จะ​ฟัง เพราะ​เรา​สงสาร​เขา 28 เจ้า​ต้อง​ไม่​หมิ่น​ประมาท​พระเจ้า หรือ​สาปแช่ง​ผู้นำ​ประชาชน​ของเจ้า

29 เจ้า​จะ​ต้อง​ไม่​เก็บ​ผลผลิต​อัน​อุดม​สมบูรณ์ หรือ​น้ำผลไม้​ที่​เจ้า​ผลิต​ได้​ครั้งแรก เอา​ไว้​เอง และ​เจ้า​ต้อง​ยก​ลูกชาย​คนโต​ของเจ้า​ให้​กับเรา 30 เจ้า​ต้อง​ทำ​อย่าง​เดียวกัน​กับ​วัว​ตัวผู้​และ​แกะ​ของเจ้า สัตว์​หัวปี​ที่​เพิ่ง​เกิดมา ให้​มัน​อยู่​กับแม่​ของมัน​ก่อน​ใน​เจ็ด​วัน​แรก ใน​วัน​ที่แปด​เจ้า​ถึง​ยก​มัน​ให้​กับเรา

31 พวกเจ้า​จะ​ต้อง​เป็น​ประชาชน​ที่​อุทิศ​ไว้​ให้​กับเรา เนื้อ​ที่​ถูก​สัตว์ป่า​ฉีกกิน​ใน​ท้องทุ่ง พวกเจ้า​ต้อง​ไม่เอา​มา​กิน แต่​เอา​ไป​โยน​ให้​หมา​กินซะ

23

1 เจ้า​ต้อง​ไม่​แพร่​กระจาย​ข่าวลือ​ที่​ไม่จริง​ออกไป อย่า​ไป​ร่วมมือ​กับ​คนชั่ว​เป็น​พยานเท็จ

2 เจ้า​ต้อง​ไม่​ทำชั่ว​เพราะ​อยาก​ทำ​ตาม​คน​ส่วนใหญ่ เจ้า​ต้อง​ไม่​เป็น​พยานเท็จ​ใน​คดี​โต้แย้ง เพื่อ​บิดเบือน​ความ​ยุติธรรม เพราะ​ต้องการ​เอาใจ​คน​ส่วนใหญ่ 3 หรือ​เข้าข้าง​คนจน​ใน​คดี​ของเขา เพราะ​เห็น​ว่า​เขาจน

4 เมื่อ​เจ้า​เผอิญ​ไป​เจอ​วัว​ตัวผู้​หรือ​ลา​ของศัตรู​ที่​เดิน​หลงทาง​มา เจ้า​ต้อง​เอา​ไป​คืน​เจ้าของ​มัน

5 เมื่อ​เจ้า​เห็น​ลา​ของศัตรู กำลัง​ล้มลง​เพราะ​แบก​ของหนัก เจ้า​ต้อง​ไม่ทิ้ง​ไว้​อย่างนั้น เจ้า​ต้อง​เข้า​ไป​ช่วย​มัน

6 เจ้า​ต้อง​ไม่​ปล่อย​ให้​เพื่อน​บ้าน​ที่​ยากจน​ไม่​ได้รับ​ความ​เป็นธรรม​ใน​คดี​โต้แย้ง​ของเขา

7 เจ้า​ต้อง​ไม่​ฟ้องร้อง​คนอื่น​ใน​เรื่อง​ที่​ไม่​เป็นจริง อย่า​ฆ่า​คนบริสุทธิ์​และ​คน​ที่​ทำ​สิ่ง​ที่​ถูกต้อง​ใน​สายตา​เรา เพราะ​เรา​จะ​ไม่​ยกโทษ​ให้​กับ​คน​ที่​ทำผิด​นั้นเลย

8 เจ้า​ต้อง​ไม่​รับ​สินบน เพราะ​สินบน​จะ​ทำให้​คน​ตาบอด และ​บิดเบือน​ความ​ยุติธรรม​ที่​คนบริสุทธิ์​ควร​จะ​ได้รับ

9 เจ้า​ต้อง​ไม่​กดขี่​คนต่าง​ด้าว พวกเจ้า​ก็​รู้ดี​ว่า​มัน​รู้สึก​ยังไง​ที่​เป็น​คนต่าง​ด้าว เพราะ​พวกเจ้า​ก็​เคย​เป็น​คนต่าง​ด้าว​มาก่อน​ใน​แผ่นดิน​อียิปต์

10 เจ้า​สามารถ​เพาะ​ปลูก​บน​แผ่นดิน​ของเจ้า และ​เก็บเกี่ยว​ผลผลิต​ของมัน​ใน​หกปี 11 แต่​ใน​ปี​ที่เจ็ด เจ้า​ต้อง​ปล่อย​ให้​มันพัก ห้าม​เพาะ​ปลูก ถ้า​มี​พืชผล​อะไร​งอก​ออกมา ก็​ทิ้งไว้​ให้​คนจน​มา​เก็บกิน ส่วน​ที่เหลือ​จาก​คนจน สัตว์ป่า​ก็​จะ​มา​กิน ส่วน​ไร่องุ่น​และ​ไร่​มะกอก​ของเจ้า ก็​ให้​ทำ​อย่าง​เดียวกัน

12 ให้​เจ้า​ทำงาน​เป็น​เวลา​หกวัน แต่​ใน​วัน​ที่เจ็ด ให้​เจ้า​หยุด​พักผ่อน เพื่อ​วัว​ตัวผู้ และ​ลา​ของเจ้า​จะได้​พักผ่อน​ด้วย และ​ลูกชาย​ของ​ทาสหญิง​ของเจ้า​และ​ชาว​ต่างด้าว​จะ​ได้​สดชื่น​ขึ้นด้วย

13 ทุกสิ่ง​ทุกอย่าง​ที่​เรา​ได้​บอก​กับ​พวกเจ้า​นี้ ให้​เชื่อฟัง​ให้ดี และ​อย่า​อ้าง​ถึง​ชื่อ​ของ​พวก​พระอื่น ชื่อ​ของ​พระ​เหล่านั้น​ไม่ควร​จะ​ออก​มา​จาก​ปาก​ของเจ้า

สาม​เทศกาล​ที่​ต้อง​จัด​ทุกปี

(อพย. 34:18-26; ฉธบ. 16:1-17)

14 ใน​หนึ่งปี เจ้า​จะ​ต้อง​เฉลิม​ฉลอง​เทศกาล​ให้​กับเรา​สาม​ครั้ง 15 เทศกาล​แรก จะ​เป็น​เทศกาล​ขนมปัง​ที่​ไม่ใส่​เชื้อฟู เจ้า​จะ​ต้อง​กิน​ขนมปัง​ที่​ไม่ใส่​เชื้อฟู เป็น​เวลา​เจ็ดวัน ใน​วัน​ที่​เรา​ได้​สั่งไว้ ใน​เดือน​อาบีบ+ 23:15 เดือน​อาบีบ ให้​ดู​อธิบาย​ศัพท์ บทที่ 12:2 เพราะ​พวกเจ้า​ได้​ออก​มา​จาก​อียิปต์​ใน​เดือนนั้น และ​ให้​แต่ละ​คน​นำ​เครื่อง​บูชา​มา​ถวาย​กับ​เรา​ด้วย

16 เทศกาล​ที่สอง​จะ​เป็น​เทศกาล​เก็บเกี่ยว​ผลผลิต​แรก​จาก​สิ่ง​ที่​เจ้า​ได้​เพาะ​ปลูก​ใน​ท้องทุ่ง​ของเจ้า

และ​เทศกาล​ที่สาม จะ​เป็น​เทศกาล​เก็บเกี่ยว​ปลายปี จะ​เป็น​เทศกาล​เก็บ​รวบรวม​ผลผลิต​จาก​ท้องทุ่ง​ของเจ้า​ตอน​ปลายปี

17 ผู้ชาย​ทุกคน​ของ​พวกเจ้า จะ​ต้อง​มา​อยู่​ต่อหน้า​พระยาห์เวห์ องค์​เจ้า​ชีวิต ใน​สาม​เทศกาล​นี้

18 เจ้า​ต้อง​ไม่​ถวาย​ขนมปัง​ที่​ใส่​เชื้อฟู ตอน​ที่​เจ้า​ถวาย​สัตว์​เป็น​เครื่อง​บูชา​ให้​กับเรา และ​จะ​ต้อง​เผา​ไขมัน​ของสัตว์​จาก​เครื่อง​บูชา​ของเรา​ใน​วันนั้น​เลย อย่า​ปล่อย​ให้​เหลือ​ถึง​วัน​รุ่งขึ้น

19 ทุกๆปี เจ้า​ต้อง​เอา​ผลผลิต​ที่ดี​ที่สุด ที่​เก็บเกี่ยว​ครั้งแรก​ใน​ปีนั้น​ไป​ยัง​สถานที่​นมัสการ​พระยาห์เวห์ พระเจ้า​ของเจ้า

เจ้า​ต้อง​ไม่ต้ม​ลูกแพะ​ใน​น้ำนม​ของ​แม่มัน

พระเจ้า​ช่วย​ชาว​อิสราเอลยึด​แผ่นดิน​ของตน

20 เรา​จะ​ส่ง​ทูตสวรรค์​ให้​ไป​นำหน้า​เจ้า ให้​ไป​คุ้มครอง​เจ้า​ใน​ระหว่าง​ทาง และ​ให้​นำ​เจ้า​ไป​ยัง​สถานที่​ที่​เรา​ได้​เตรียม​ไว้แล้ว 21 ให้​เชื่อฟัง​และ​ติดตาม​ทูตสวรรค์​และ​อย่า​ไป​กบฏ​ต่อเขา เพราะ​เขา​จะ​ไม่​อภัย​ให้​กับ​ความผิด​ของ​พวกเจ้า เพราะ​เรา​ให้​อำนาจ​กับเขา​อย่าง​เต็มที่ 22 แต่​ถ้า​เจ้า​เชื่อฟัง​คำ​ของเขา​จริงๆ และ​ทำตาม​ทุกอย่าง​ที่​เรา​บอก เรา​จะ​เป็น​ศัตรู​กับ​ศัตรู​เจ้า และ​จะ​ต่อสู้​กับ​คู่ต่อสู้​ของเจ้า 23 เมื่อ​ทูตสวรรค์​ของเรา นำหน้า​เจ้า​ไป และ​นำ​เจ้า​ไป​พบ​กับ​ชาว​อาโมไรต์ ชาว​ฮิตไทต์ ชาว​เปริสซี ชาว​คานาอัน ชาว​ฮีไวต์ และ​ชาว​เยบุส เรา​จะ​ทำลาย​พวกเขา​เสีย

24 เจ้า​ต้อง​ไม่​ก้มกราบ​พระ​ต่างๆ​ของ​พวกเขา หรือ​บูชา​พวกมัน หรือ​ทำตาม​ที่​พวกเขา​ทำกัน แต่​เจ้า​จะ​ต้อง​ทำลาย​รูปเคารพ​ของ​พวกเขา​ทิ้ง​เสีย​ให้​สิ้นซาก และ​ทุบ​พวก​เสา​ศักดิ์สิทธิ์+ 23:24 เสา​ศักดิ์สิทธิ์ หรือ “อนุสาวรีย์” ใน​ที่นี้​คือ​พวก​ก้อนหิน​ที่​ประชาชน​ใช้​ใน​การ​สักการะ​บูชา​พวก​พระ​ของ​พวกเขา ของ​พวกเขา​ให้​แตก​ละเอียด 25 ถ้า​พวกเจ้า​รับใช้​พระยาห์เวห์​พระเจ้า​ของเจ้า พระองค์​จะ​อวยพร​อาหาร​และ​น้ำ​ของเจ้า และ​เรา​จะ​เอา​เชื้อโรค​ออก​ไป​จากเจ้า 26 จะ​ไม่มี​ผู้หญิง​คนไหน​ใน​แผ่นดิน​ของเจ้า ที่​จะ​แท้งลูก​หรือ​เป็นหมัน เรา​จะ​ทำให้​เจ้า​มี​อายุ​ยืนยาว

27 เรา​จะ​ส่ง​ความ​สยดสยอง​ของเรา​ไป​ก่อน​ที่​เจ้า​จะ​ไปถึง+ 23:27 เรา​จะ … จะ​ไปถึง คง​หมายความ​ว่า​ข่าวคราว​เกี่ยวกับ​พลัง​อำนาจ​ของ​พระยาห์เวห์​จะ​ไปถึง​ก่อน​พวกเขา และ​ศัตรู​ของ​พวกเขา​จะ​ตกใจ​กลัว และ​เรา​จะ​ทำให้​เกิด​ความ​โกลาหล​วุ่นวาย​กับ​ประชาชน​ทั้งหมด​ที่​เจ้า​จะ​ไป​เผชิญหน้า​ด้วย เรา​จะ​ทำ​ให้​ศัตรู​ของเจ้า​หันหลัง​หนี​ต่อหน้า​เจ้า 28 เรา​จะ​ส่ง​ฝูง​แตน+ 23:28 แตน แมลง​ชนิด​หนึ่ง​เหมือน​ตัวต่อ​หรือ​ผึ้ง อาจจะ​หมายถึง​ตัวแตน​จริงๆ​หรือ​อาจจะ​หมายถึง​ทูตสวรรค์​หรือ​พลัง​อำนาจ​อัน​ยิ่งใหญ่​ของ​พระยาห์เวห์ ล่วงหน้า​เจ้า​ไปก่อน เพื่อ​ไป​ขับไล่​ชาว​ฮีไวต์ ชาว​คานาอัน ชาว​ฮิตไทต์ ออก​ไป​จาก​หน้าเจ้า 29 เรา​จะ​ไม่​ขับไล่​พวกเขา​ไป​จนหมด​ใน​หนึ่งปี เพื่อ​ว่า​แผ่นดิน​นี้​จะได้​ไม่​ร้าง​จน​ทำ​ให้​สัตว์ป่า​เพิ่ม​ทวีคูณ​ขึ้น​ทำร้าย​เจ้าได้ 30 เรา​จะ​ค่อยๆ​ขับไล่​พวกเขา​ออกไป​ทีละ​เล็ก​ทีละ​น้อย จนกว่า​เจ้า​จะ​เพิ่ม​ทวี​ขึ้น​จน​ครอบ​ครอง​แผ่นดิน​ทั้งหมด​ไว้

31 เรา​จะ​กำหนด​เขตแดน​ของเจ้า ให้​เริ่ม​จาก​ทะเล​แดง+ 23:31 ทะเล​แดง หรือ “ทะเล​ต้นกก” ดู​เพิ่มเติม​ได้​ใน​หนังสือ 1 พงศ์กษัตริย์ 9:26 ไป​จนถึง​ทะเล​ของ​ชาว​ฟีลิสเตีย และ​จาก​ที่​เปล่า​เปลี่ยว​แห้งแล้ง​จนถึง​แม่น้ำ​ยูเฟรติส เรา​จะ​ยก​คน​ที่​อาศัย​อยู่​บน​ดินแดน​นั้น​ให้​อยู่​ใน​กำมือ​เจ้า และ​เจ้า​จะ​ขับไล่​พวกเขา​ออกไป​ต่อหน้า​เจ้า

32 เจ้า​ต้อง​ไม่​ไป​ทำ​สัญญา​เป็น​พันธมิตร​กับ​พวกเขา หรือ​กับ​พวก​พระ​ของ​พวกเขา 33 พวกเขา​จะ​ต้อง​ไม่​อยู่​ใน​ดินแดน​ของเจ้า เพื่อ​ว่า​พวกเขา​จะ​ได้​ไม่​ทำ​ให้​เจ้า​ต้อง​ทำบาป​ต่อเรา ไม่​อย่างนั้น​เจ้า​อาจจะ​ไป​รับใช้​พวก​พระ​ของ​พวกเขา​ซึ่ง​จะ​เป็น​กับดัก​สำหรับ​เจ้า

24

พระเจ้า​และ​ชาว​อิสราเอลทำ​สัญญา​กัน

1 พระยาห์เวห์​พูด​กับ​โมเสส​ว่า “เจ้า​กับ​อาโรน นาดับ และ​อาบีฮู รวมทั้ง​พวก​ผู้อาวุโส​อีก​เจ็ดสิบ​คน ให้​ขึ้น​ไป​หา​พระยาห์เวห์ และ​ให้​ก้มกราบ​อยู่​ห่างๆ 2 และ​ให้​แต่​โมเสส​เท่านั้น เข้า​มา​ใกล้​พระยาห์เวห์ คนอื่นๆ​ที่เหลือ​ห้าม​เข้า​มา​ใกล้ อย่า​ให้​ประชาชน​ขึ้น​มา​กับ​โมเสส”

3 แล้ว​โมเสส​ก็​มา​บอก​กับ​ประชาชน ถึง​คำพูด​ทุกคำ​ของ​พระยาห์เวห์ และ​คำสั่ง​ทั้งหมด แล้ว​ประชาชน​ทั้งหมด​ก็​ตอบ​เป็น​เสียง​เดียวกัน​ว่า “เรา​จะ​ทำตาม​ทุกสิ่ง​ที่​พระยาห์เวห์​พูด”

4 โมเสส​จึง​จด​ทุก​คำพูด​ของ​พระยาห์เวห์​ไว้ วัน​ต่อมา เขา​ลุกขึ้น​แต่​เช้าตรู่ และ​สร้าง​แท่นบูชา​ที่​ตีนเขา แท่นนี้​มี​เสา​สิบสอง​ต้น ซึ่ง​เป็น​สิ่ง​ที่​แทน​สิบสอง​เผ่า​ของ​อิสราเอล

5 โมเสส​ได้​ใช้​ให้​คนหนุ่ม​ของ​ชนชาติ​อิสราเอล ไป​เอา​วัว​ตัวผู้​ไป​ถวาย​เป็น​เครื่อง​เผา​บูชา และ​เป็น​เครื่อง​สังสรรค์​บูชา​ให้​กับ​พระยาห์เวห์

6 โมเสส​เอา​เลือด​ครึ่งหนึ่ง​ใส่​ไว้​ใน​พวก​ชาม และ​เอา​อีก​ครึ่งหนึ่ง​ไป​พรม​บน​แท่นบูชา+ 24:6 พรม​บน​แท่นบูชา เลือด​ที่​ใช้​ประทับ​ลง​บน​ข้อสัญญา​ระหว่าง​พระเจ้า​และ​ประชาชน มัน​จะ​ถูก​พรม​ลง​บน​แท่นบูชา​เพื่อ​แสดง​ว่า​พระเจ้า​ได้​ร่วม​ลงนาม​ใน​ข้อสัญญา​นั้น

7 โมเสส​ได้​เอา​หนังสือ​แห่ง​ข้อตกลง​ออกมา และ​อ่าน​มัน​ให้​กับ​ประชาชน​ฟัง พวกเขา​ต่าง​ก็​พูด​ว่า “พวกเรา​จะ​ทำตาม​และ​เชื่อฟัง​สิ่ง​ที่​พระยาห์เวห์​ได้​พูด​มา​ทั้งหมด”

8 โมเสส​จึง​เอา​เลือด​ที่​อยู่​ใน​พวก​ชาม มา​พรม​ให้​กับ​ประชาชน เขา​พูด​ว่า “นี่​คือ​เลือด​แห่ง​ข้อตกลง ที่​พระยาห์เวห์​ได้​ทำ​ไว้​กับ​พวกท่าน ตาม​คำพูด​ทั้งหมด​ที่​เขียน​ไว้นี้”

9 โมเสส อาโรน นาดับ และ​อาบีฮู รวมทั้ง​พวก​ผู้ใหญ่​ชาว​อิสราเอล​ทั้ง​เจ็ดสิบ​คน​เดิน​ขึ้นไป 10 และ​เห็น​พระเจ้า​ของ​ชาว​อิสราเอล พื้น​ที่รอง​ใต้เท้า​ของ​พระองค์​เป็น​พลอย​ไพลิน​ที่​ใส​เหมือน​ท้องฟ้า 11 พวกเขา​เห็น​พระองค์+ 24:11 พวกเขา​เห็น​พระองค์ ใน​พระคัมภีร์​กล่าว​ไว้​ว่า ประชาชน​จะ​ไม่​สามารถ​เห็น​พระเจ้า แต่​พระเจ้า​ต้องการ​ให้​หัวหน้า​เหล่านี้​รู้​ว่า​พระองค์​อยู่​กับ​พวกเขา​จริงๆ ดังนั้น​พระองค์​จึง​ปรากฏ​ต่อหน้า​พวกเขา แต่​พระองค์​ก็​ไม่ได้​ทำลาย​พวก​หัวหน้า​ประชาชน​ชาว​อิสราเอล​เหล่านี้ พวกเขา​ได้​กิน​และ​ดื่ม​ต่อหน้า​พระองค์

โมเสส​ขึ้น​ไป​รับ​กฎ​จาก​พระเจ้า

12 พระยาห์เวห์​พูด​กับ​โมเสส​ว่า “ขึ้น​มา​หา​เรา​บน​ภูเขา และ​คอย​เรา​ที่นั่น เพื่อ​เรา​จะ​ให้​แผ่นหิน​สอง​แผ่น ที่​มี​กฎ​และ​พวก​คำ​สั่งสอน ที่​เรา​ได้​เขียนไว้​สำหรับ​สอน​พวกเขา”

13 โมเสส​และ​โยชูวา​ผู้ช่วย​ของ​โมเสส​ลุกขึ้น และ​โมเสส​ขึ้นไป​ที่​ภูเขา​ของ​พระเจ้า 14 แต่​เขา​ได้​พูด​กับ​พวก​ผู้อาวุโส​พวกนั้น​ว่า “ให้​คอย​พวกเรา​อยู่​ที่นี่ จนกว่า​พวกเรา​จะ​กลับ​มาหา​พวกท่าน อาโรน​และ​เฮอร์​จะ​อยู่​กับ​พวกท่าน ใคร​ที่​มี​เรื่อง​ฟ้องร้อง​กัน ก็​ให้​ไป​หา​สอง​คนนี้”

โมเสส​พบ​กับ​พระเจ้า

15 โมเสส​ขึ้น​ไป​บน​ภูเขา​และ​เมฆ​ก็​ปกคลุม​ภูเขา​อยู่ 16 รัศมี​ของ​พระยาห์เวห์ ได้​ลง​มา​อยู่​บน​ภูเขา​ซีนาย และ​เมฆ​ได้​ปกคลุม​ภูเขา​นั้น​อยู่​หกวัน แล้ว​ใน​วัน​ที่เจ็ด พระยาห์เวห์​ได้​เรียก​โมเสส​จาก​ท่ามกลาง​เมฆนั้น 17 สำหรับ​ประชาชน​ชาว​อิสราเอล​แล้ว รัศมี​ของ​พระยาห์เวห์ ดู​เหมือน​กับ​เปลวไฟ​ที่​กำลัง​เผาผลาญ​ยอดเขา​อยู่ 18 โมเสส​เข้าไป​ใน​เมฆนั้น และ​ขึ้นไป​ยัง​ภูเขา โมเสส​อยู่​บน​ภูเขา​นั้น​สี่สิบ​วัน​สี่สิบ​คืน

25

ของถวาย​ใช้​ทำ​สิ่งศักดิ์สิทธิ์

(อพย. 35:4-9)

1 พระยาห์เวห์​พูด​กับ​โมเสส​ว่า 2 “บอก​กับ​ประชาชน​อิสราเอล​ให้​นำ​ของถวาย​มา​ให้เรา ให้​แต่ละคน​ตัดสินใจ​เอง​ว่า เขา​อยาก​ให้​อะไร​กับเรา แล้ว​ให้​เจ้า​รับ​ของถวาย​นี้​แทน​เรา 3 ของถวาย​ที่​เจ้า​จะ​ได้รับ​จาก​พวกเขา คือ ทองคำ เงิน ทอง​สัมฤทธิ์ 4 ด้าย​สี​น้ำเงิน สีม่วง​และ​สี​แดงเข้ม ผ้า​ลินิน+ 25:4 ผ้า​ลินิน ผ้า​ที่​ทอ​มา​จาก​ใย​ของ​พืช​ประเภท​ต้นปอ อย่างดี ขนแพะ 5 หนังแกะ​ตัวผู้ หนัง​ปลาโลมา ไม้กระถิน 6 น้ำมัน​สำหรับ​จุด​ตะเกียง เครื่อง​เทศ​ที่​ใช้​ทำ​น้ำมัน​สำหรับ​เจิม และ​ทำ​เครื่อง​หอม 7 หิน​จำพวก​นิล​และ​พลอย​ที่​จะ​เอา​ไป​ฝัง​ใน​เอโฟด และ​ถุง​ผ้า​ทับอก

เต็นท์​ศักดิ์สิทธิ์

8 แล้ว​ให้​พวกเขา​สร้าง​สถานที่​ศักดิ์สิทธิ์​ให้​กับเรา และ​เรา​จะ​อยู่​ท่ามกลาง​พวกเจ้า 9 เรา​จะ​แสดง​ให้​เห็น​ว่า​เต็นท์​ศักดิ์สิทธิ์​และ​เครื่องใช้​ไม้สอย​ของมัน มี​รูปร่าง​หน้าตา​เป็น​อย่างไร พวกเจ้า​จะ​ต้อง​สร้าง​ตาม​แบบนั้น​ทุกอย่าง

หีบ​ศักดิ์สิทธิ์

(อพย. 37:1-9)

10 ให้​พวกเขา​ทำ​หีบ​ด้วย​ไม้กระถิน ที่​มี​ความยาว​สอง​ศอก​ครึ่ง+ 25:10 สอง​ศอก​ครึ่ง หรือ 1.31 เมตร กว้าง​หนึ่ง​ศอก​ครึ่ง+ 25:10 หนึ่ง​ศอก​ครึ่ง หรือ 78.75 เซนติเมตร สูง​หนึ่ง​ศอก​ครึ่ง 11 หีบนั้น​จะ​ต้อง​เคลือบ​ด้วย​ทองคำ​บริสุทธิ์​ทั้ง​ด้านใน​และ​ด้านนอก เจ้า​ต้อง​ทำ​ขอบ​ของหีบ​ด้วย​ทอง​โดยรอบ 12 ทำ​ห่วง​ทองคำ​สี่ห่วง​สำหรับ​หีบนั้น​และ​ติด​ห่วงนั้น​ไว้​ที่​ขา​ทั้ง​สี่ขา ติด​สอง​ห่วง​ไว้​ด้านหนึ่ง​และ​อีก​สอง​ห่วง​ไว้​อีก​ด้านหนึ่ง 13 ให้​ทำ​คาน​ที่​ทำ​ด้วย​ไม้กระถิน​และ​เคลือบ​คาน​ด้วย​ทองคำ 14 สอด​คาน​เหล่านั้น​เข้า​ที่​ห่วง​ด้านข้าง​ของหีบ เพื่อ​ใช้​ยก​หีบนั้น 15 คาน​เหล่านั้น​จะ​ต้อง​สอด​อยู่​ใน​ห่วง​ของหีบ​และ​ต้อง​ไม่​ถอด​ออก​จาก​หีบ​เลย

16 ให้​เจ้า​ใส่​แผ่นหิน​สองแผ่น​ที่​มี​ข้อตกลง​เขียนไว้ ที่​เรา​จะ​ให้​กับเจ้า​ลง​ใน​หีบนั้น 17 เจ้า​จะ​ต้อง​ทำ​ฝาหีบ​ขึ้น​จาก​ทองคำ​บริสุทธิ์ ตรง​ฝา​ที่​ความ​ไม่​บริสุทธิ์​จาก​บาป​จะ​ถูก​ชำระ ฝาหีบ​จะ​มี​ความยาว​สอง​ศอก​ครึ่ง กว้าง​หนึ่ง​ศอก​ครึ่ง 18 ให้​สร้าง​เครูบ​สององค์​ด้วย​ทองคำ เจ้า​ต้อง​ขึ้นรูป​เครูบ​นี้​ด้วย​ค้อน และ​ตั้ง​แต่ละ​องค์​ไว้​ที่​ปลาย​ของ​ฝาหีบ​ทั้ง​สองข้าง 19 ตั้งไว้​ที่​ปลาย​ทั้ง​สองข้าง​ของ​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ ให้​สร้าง​เครูบ​ทั้ง​สององค์​นั้น​ติด​เป็น​เนื้อ​เดียว​กับ​ฝาหีบ​ที่​ปลาย​ทั้งสอง 20 เครูบ​ทั้ง​สอง​องค์​นั้น​มี​ปีก​ทั้ง​สอง​ข้าง​ที่​กาง​ออก ปีก​ด้านหนึ่ง​ของ​เครูบ​นั้น​ทำ​ให้​เกิด​เงา​ขึ้น​บน​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ และ​เครูบ​ทั้งสอง​หัน​หน้า​เข้า​หา​กัน ทั้งสอง​จะ​หัน​หน้า​ไป​ทาง​ที่​ซึ่ง​ความ​ไม่​บริสุทธิ์​จาก​บาป​จะ​ถูก​ชำระ

21 ให้​เจ้า​เอา​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ มา​วาง​ลง​บน​หีบนั้น และ​ใส่​หลักฐาน​ที่​เรา​จะ​มอบ​ให้​เจ้า​ลงไป​ใน​หีบนั้น 22 ตรง​นี้​แหละ เรา​จะ​พบ​กับเจ้า​เหนือ​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ ที่​อยู่​ระหว่าง​เครูบ​ทั้งสอง​นั้น ซึ่ง​อยู่​บน​หีบ​แห่ง​ข้อตกลง เรา​จะ​บอก​เจ้า​ทุกเรื่อง​ที่​เรา​อยาก​ให้​เจ้า​ไป​สั่ง​กับ​ประชาชน​ชาว​อิสราเอล

โต๊ะ​วาง​ขนมปัง

(อพย. 37:10-16)

23 ให้​เจ้า​เอา​ไม้กระถิน​มา​ทำ​โต๊ะ​ที่​มี​ความยาว​สอง​ศอก+ 25:23 สอง​ศอก หรือ 1.05 เมตร กว้าง​หนึ่ง​ศอก+ 25:23 หนึ่ง​ศอก เท่ากับ 1 ฟุต 8.62 นิ้ว หรือ 52.5 เซนติเมตร สูง​หนึ่ง​ศอก​ครึ่ง 24 ให้​เคลือบ​โต๊ะนั้น​ด้วย​ทองคำ​บริสุทธิ์ และ​ทำ​ลวดลาย​ด้วย​ทองคำ​บริสุทธิ์​รอบๆ​โต๊ะ 25 ทำ​กรอบ​กว้าง​หนึ่ง​ฝ่ามือ​รอบๆ​โต๊ะ และ​ทำ​ลวดลาย​บน​กรอบนั้น 26 แล้ว​ทำ​ห่วง​ทองคำ​สี่ห่วง​เอาไว้​ติด​กับ​มุม​ขาโต๊ะ​ทั้ง​สี่มุม 27 ห่วง​ทั้ง​สี่ห่วง​จะ​ต้อง​ติด​อยู่​กับ​กรอบ​เพื่อ​ยึด​คาน​เวลา​หาม​โต๊ะ 28 ให้​ทำ​คาน​ด้วย​ไม้กระถิน​และ​เคลือบ​มัน​ด้วย​ทองคำ คานนี้​จะ​ใช้​หาม​โต๊ะ 29 ให้​เจ้า​ทำ​พวก​จาน ชาม ไห​และ​โถ​ที่​ใช้​ริน​เครื่อง​ดื่ม​บูชา สิ่ง​เหล่านี้​จะ​ต้อง​ทำ​ด้วย​ทองคำ​บริสุทธิ์ 30 ให้​จัด​ขนมปัง​ไว้​บน​โต๊ะ​ตรง​หน้า​เรา​อย่า​ให้​ขาด

ตะเกียงที่มีขาตั้ง

(อพย. 37:17-24)

31 ให้​เจ้า​ทำ​ตะเกียง​ที่มี​ขาตั้ง​ด้วย​ทองคำ​บริสุทธิ์ ให้​ขึ้นรูป​ฐาน​และ​ลำตัว​ของ​ตะเกียง​ที่มี​ขาตั้ง​ด้วย​ค้อน ส่วน​ฐานดอก ตัวดอก และ​กลีบดอก​ให้​ทำ​ติด​เป็น​เนื้อ​เดียวกัน

32 ให้​มี​ก้าน​หกก้าน​ยื่น​ออกมา​จาก​ตะเกียง​ที่มี​ขาตั้ง​นั้น ข้างละ​สาม​ก้าน 33 แต่ละ​ก้าน​จะ​ต้อง​มี​ดอกไม้​สาม​ดอก​ที่​เหมือน​ดอก​อัลมอนต์ ทุกๆ​ดอก​ให้​มี​ฐานดอก​และ​กลีบดอก ให้​ทำ​ตามนี้​ทั้ง​หก​ก้าน 34 สำหรับ​ลำตัว​ตะเกียง​ที่มี​ขาตั้ง​นั้น ให้​มี​ถ้วย​สี่ใบ​ที่​มี​รูปร่าง​เหมือนกับ​ดอก​อัลมอนด์ มี​ฐานดอก​และ​กลีบดอก 35 ใต้​กิ่ง​ทุกๆ​คู่ ทั้ง​หก​กิ่ง​ที่​ยื่น​ออกมา​จาก​ลำตัว​ของ​ตะเกียง​ที่มี​ขาตั้ง​นั้น จะ​ต้อง​มี​ฐานดอก​ติด​เป็น​เนื้อ​เดียวกัน 36 ฐานดอก​และ​ก้าน​เหล่านั้น​จะ​ต้อง​ทำ​ให้​ติด​เป็น​เนื้อ​เดียวกัน ทุก​ชิ้นส่วน​ของ​ตะเกียง​ที่มี​ขาตั้ง​นั้น จะ​ต้อง​ใช้​ค้อน​ขึ้นรูป​จาก​ทองคำ​บริสุทธิ์ 37 ให้​ทำ​ตะเกียง+ 25:37 ตะเกียง ตะเกียง​เหล่านี้​มี​ลักษณะ​เป็น​ชาม​เล็กๆ​ไว้​เติม​น้ำมัน​ลงไป​และ​ใส่​ไส้​ตะเกียง​ลงไป ใช้​จุด​เพื่อ​ให้​ความสว่าง เจ็ดดวง​ใส่​ที่​ตะเกียง​ที่มี​ขาตั้ง​นั้น แล้ว​จุด​ตะเกียง​เหล่านั้น​เพื่อ​ตะเกียง​เหล่านั้น​จะ​ได้​ส่องแสง​ไป​ยัง​พื้นที่​หน้า​ตะเกียง​ที่มี​ขาตั้ง 38 ให้​ใช้​ทองคำ​บริสุทธิ์​ทำ​กรรไกร​ตัด​ไส้​ตะเกียง​และ​ถาด​ใส่​ไส้​ตะเกียง​ที่​ตัด​นั้น 39 ข้าวของ​เครื่องใช้​ทั้งหมด​จะ​ต้อง​ใช้​ทองคำ​บริสุทธิ์​หนัก​หนึ่ง​ตะลันต์+ 25:39 หนึ่ง​ตะลันต์ หรือ 34.5 กิโลกรัม40 ให้​เจ้า​ทำ​สิ่ง​เหล่านี้​ตาม​แบบ​ที่​เรา​ได้​ให้​เจ้า​ดู​บน​ภูเขานี้

26

เต็นท์​ศักดิ์สิทธิ์

(อพย. 36:8-34)

1 ให้​เจ้า​สร้าง​เต็นท์​ศักดิ์สิทธิ์​ด้วย​ม่าน​สิบผืน​ที่​ทำ​จาก​ผ้าลินิน​เนื้อดี และ​ผ้า​ที่​ทอ​จาก​ด้าย​สีน้ำเงิน สีม่วง​และ​สี​แดงเข้ม ปัก​ลาย​เครูบ​ลงไป​อย่าง​ประณีต​บน​ผ้าม่าน​นั้น​ด้วย 2 ให้​ม่าน​แต่ละ​ผืน​ยาว​ยี่สิบแปด​ศอก+ 26:2 ยี่สิบแปด​ศอก หรือ 14.7 เมตร กว้าง​สี่ศอก+ 26:2 สี่ศอก หรือ​เท่ากับ 2.1 เมตร ทุกผืน​ต้อง​มี​ขนาด​เท่า​กันหมด 3 ผ้าม่าน​ห้า​ผืน​จะ​ถูก​เกี่ยว​เข้า​ด้วยกัน​เป็น​ผืนใหญ่ และ​ที่เหลือ​อีก​ห้า​ผืน​ก็​จะ​เกี่ยว​เข้า​ด้วยกัน​ด้วย 4 เอา​ผ้า​สีน้ำเงิน​ทำ​เป็น​หู​ติดไว้​กับ​ขอบ​ผ้าม่าน​ผืนใหญ่​ทั้ง​สองผืน​นั้น 5 ให้​ที่​ขอบม่าน​แต่ละ​ผืน​ทำ​หู​ห้าสิบ​หู และ​ให้​หู​ของ​ทั้ง​สอง​ม่าน​อยู่​ตรงกัน 6 แล้ว​ให้​เจ้า​ทำ​ตะขอ​จาก​ทองคำ​ห้าสิบ​อัน เอาไว้​เกี่ยว​ผ้าม่าน​เหล่านั้น​เข้า​ด้วยกัน​ให้​เป็น​ผืน​เดียวกัน

7 เจ้า​ต้อง​ทำ​ผ้าม่าน​ขึ้น​อีก​สิบเอ็ด​ผืน​จาก​ขนแพะ เพื่อ​ไป​คลุม​เต็นท์​ศักดิ์สิทธิ์​นี้​อีก​ชั้นหนึ่ง 8 ผ้าม่าน​ขนแพะ​แต่ละ​ผืน​ยาว​สามสิบ​ศอก+ 26:8 สามสิบ​ศอก หรือ 15.75 เมตร ภาษา​กรีก​โบราณ​เขียน​ไว้​ว่า 25 ศอก กว้าง​สี่​ศอก ทุกผืน​เท่ากันหมด 9 เอา​ห้า​ผืนแรก​มา​เกี่ยว​ติดกัน​เป็น​ผืนใหญ่ ที่เหลือ​อีก​หกผืน ก็​เอา​มา​เกี่ยว​ติดกัน​เป็น​อีก​หนึ่ง​ผืนใหญ่ แล้ว​ให้​พับผ้า​ของ​ผืน​ที่หก​ที่​คลุม​อยู่​ด้านหน้า​ของ​เต็นท์นั้น 10 เจ้า​ต้อง​ทำ​หู​ไว้​ที่​ขอบ​ผ้าม่าน​ของ​ผ้า​ชิ้น​บนสุด​ของ​ชุดแรก และ​ทำ​อย่าง​เดียวกัน​กับ​ผ้า​ชิ้น​บนสุด​ทั้ง​สอง​ผืนใหญ่​นั้น​ผืนละ​ห้าสิบ​หู 11 และ​ทำ​ตะขอ​จาก​ทอง​สัมฤทธิ์ ไว้​เกี่ยว​กับ​หู​ของ​ผ้าม่าน​ทั้ง​สอง​ผืนนั้น​ให้​เป็น​ผืน​เดียวกัน 12 ส่วน​ของ​ผ้าม่าน​ครึ่ง​ที่เหลือ​ให้​แขวน​ห้อย​ลง​ด้านหลัง​ของ​เต็นท์ 13 และ​ส่วน​ของ​ผ้า​ที่เหลือ​อีก​ข้างละ​หนึ่ง​ศอก+ 26:13 หนึ่ง​ศอก เท่ากับ 52.5 เซนติเมตร ให้​แขวน​ห้อย​ลงมา​ปิด​ด้านข้าง​ของ​เต็นท์​ศักดิ์สิทธิ์​ทั้ง​สองข้าง 14 เอา​หนังแกะ​ตัวผู้​ทำ​เป็น​หลังคา​เต็นท์​ชั้นใน ส่วน​หลังคา​เต็นท์​ชั้นนอก ให้​ทำ​จาก​หนัง​ปลาโลมา

15 ให้​เจ้า​นำ​ไม้กระถิน​มา​ทำ​เป็น​กรอบ​ค้ำ​เต็นท์ 16 กรอบนี้​มี​ความสูง​สิบ​ศอก+ 26:16 สิบ​ศอก หรือ​เท่ากับ 5.25 เมตร กว้าง​หนึ่ง​ศอก​ครึ่ง+ 26:16 หนึ่ง​ศอก​ครึ่ง หรือ 78.75 เซนติเมตร17 ที่​ส่วนปลาย​ของ​ไม้​ทั้ง​สองข้าง​ทำ​เป็น​เดือย​ไว้​สอง​เดือย​เพื่อ​เชื่อม​ไม้​ให้​ติดกัน กรอบไม้​ทุกอัน​ให้​ทำ​ออกมา​เป็น​ลักษณะ​เดียว​กันนี้​ทั้งหมด 18 ทำ​จำนวน​ทั้งหมด​ยี่สิบ​กรอบ​สำหรับ​ทาง​ทิศใต้​ของ​เต็นท์ 19 และ​ใช้​เงินหล่อ​ทำ​เป็น​ฐาน​ของ​กรอบ​เหล่านั้น​โดย​ทำ​สอง​ฐาน​ต่อ​หนึ่ง​กรอบ ให้​ตั้ง​อยู่​ทาง​ส่วนปลาย​ที่​เป็น​เดือย​ทั้ง​สองข้าง​ของ​กรอบ รวม​ทั้งหมด​สี่สิบ​ฐาน 20 ส่วน​อีกข้าง​ที่​อยู่​ตรงกับ​ทิศ​เหนือ​ของ​เต็นท์ ให้​ทำ​กรอบ​อีก​ยี่สิบ​กรอบ 21 ทำ​ฐานเงิน​สี่สิบ​ฐาน​โดย​ใช้​สองฐาน​ต่อ​หนึ่ง​กรอบ​เหมือนกัน 22 ส่วน​ด้านหลัง​ของ​เต็นท์​ที่​อยู่​ทิศ​ตะวันตก​ให้​ทำ​กรอบ​ขึ้น​หก​กรอบ 23 และ​ที่​มุม​ด้านหลัง​ทั้ง​สองมุม​ของ​เต็นท์ ให้​สร้าง​กรอบ​สองกรอบ​สำหรับ​สอง​มุม​นั้น 24 ทั้ง​สอง​กรอบ​นั้น ใน​ส่วนล่าง​จะ​แยกกัน แต่​ส่วนบน​จะ​เชื่อม​ต่อ​กัน​ด้วย​ห่วง​หนึ่งห่วง ให้​สร้าง​แบบ​เดียว​กันนี้​กับ​มุม​ทั้ง​สอง​มุม 25 อย่างนี้​จะ​ได้​กรอบ​รวม​แปด​กรอบ​บน​ฐานเงิน​สิบหก​ฐาน โดย​แบ่ง​เป็น​สองฐาน​ต่อ​หนึ่ง​กรอบ

26 นำ​ไม้กระถิน​มา​ทำ​เป็น​ไม้ขัด​ห้าอัน สำหรับ​ขัด​กรอบ​เหล่านั้น​บน​ด้านหนึ่ง​ของ​เต็นท์​ศักดิ์สิทธิ์ 27 และ​อีก​ห้าอัน​สำหรับ​ขัด​กรอบ​ด้าน​ที่สอง​ของ​เต็นท์ และ​อีก​ห้าอัน​สำหรับ​ขัด​กรอบ​ด้านหลัง​ที่​อยู่​ทาง​ตะวันตก​ของ​เต็นท์ 28 ไม้​ขัด​กรอบ​พวกนี้​จะ​สอด​ขัด​อยู่​ระหว่าง​กลาง​ของ​กรอบไม้​เหล่านั้น​เพื่อ​ร้อย​กรอบไม้​เหล่านั้น​เข้า​ด้วยกัน

29 เคลือบ​ทองคำ​ให้​กรอบไม้​เหล่านั้น และ​ทำ​ห่วง​จาก​ทองคำ​ติดไว้​ที่​กรอบไม้ เพื่อ​เอาไว้​สอด​ไม้ขัด​นั้น เจ้า​ต้อง​เอา​ทอง​หุ้ม​สำหรับ​ไม้ขัด​กรอบ​เหล่านั้น​ด้วย 30 แล้ว​เจ้า​จะ​สามารถ​ติดตั้ง​เต็นท์​ศักดิ์สิทธิ์​นี้​ได้​ตามแบบ​ที่​เรา​ให้​เจ้า​ดู​บน​ภูเขา​แห่งนี้

ภายใน​เต็นท์​ศักดิ์สิทธิ์

(อพย. 36:35-36)

31 เจ้า​ต้อง​ทำ​ผ้าม่าน​ที่​ทอ​จาก​เส้นใย​ลินิน​อย่างดี และ​ผ้า​ที่​ทอ​จาก​ด้าย​สีน้ำเงิน สีม่วง และ​สี​แดงเข้ม และ​ให้​ปัก​ลาย​เครูบ​ลงไป​อย่าง​ประณีต​บน​ผ้าม่าน​นั้น​ด้วย 32 แขวน​ผ้าม่าน​นี้​ไว้​ด้วย​ตะขอ​ทองคำ​ที่​อยู่​บน​เสา​ไม้กระถิน​ทั้ง​สี่ต้น​ที่​หุ้มทอง​ไว้แล้ว เสา​เหล่านี้​ตั้ง​อยู่​บน​ฐานเงิน​สี่​ฐาน 33 แขวน​ผ้านั้น​ไว้​กับ​ตะขอ​ทองคำ​เหล่านั้น+ 26:33 ตะขอ​ทองคำ​เหล่านั้น คือ​ตะขอ​ทองคำ​ห้าสิบ​ห่วง​ที่​ใช้​เชื่อม​ผ้าเต็นท์​สองผืน​เข้า​ด้วยกัน และ​ให้​นำ​หีบ​ที่​ใส่​แผ่นหิน​สองแผ่น​แห่ง​ข้อตกลง มา​วางไว้​หลัง​ม่านนั้น ผ้าม่าน​นี้​จะ​กั้น​ระหว่าง​สถานที่​ศักดิ์สิทธิ์​กับ​สถานที่​ศักดิ์สิทธิ์​ที่สุด 34 เจ้า​ต้อง​วาง​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ ไว้​บน​หีบ​ใส่​แผ่นหิน​สองแผ่น​แห่ง​ข้อตกลง ที่​วาง​อยู่​ใน​สถานที่​ศักดิ์สิทธิ์​ที่สุด​นั้น

35 ให้​วาง​โต๊ะ​ไว้​ที่​ด้านนอก​ของม่าน และ​วาง​ตะเกียง​ที่มี​ขาตั้ง​ไว้​ตรงข้าม​กับ​โต๊ะ​ซึ่ง​อยู่​ทาง​ทิศใต้​ของ​เต็นท์​ศักดิ์สิทธิ์ ส่วน​โต๊ะนั้น​อยู่​ทาง​ทิศ​เหนือ​ของ​เต็นท์​ศักดิ์สิทธิ์

ประตู​ของ​เต็นท์​ศักดิ์สิทธิ์

(อพย. 36:37-38)

36 ให้​เอา​ผ้า​ที่​ทอ​ด้วย​ด้าย​สีน้ำเงิน สีม่วง และ​สี​แดงเข้ม รวมทั้ง​ผ้าลินิน​ที่​ปัก​อย่าง​ประณีต มา​ทำ​เป็น​ฉากกั้น​ปิด​ช่อง​ประตู 37 นำ​ไม้กระถิน​มา​ทำ​เป็น​เสา​ห้าต้น​สำหรับ​ฉากกั้น​นั้น และ​หุ้มทอง​ทับ​เสา​เหล่านั้น​ด้วย ทำ​ตะขอ​จาก​ทองคำ​ติดไว้ และ​เอา​ทอง​สัมฤทธิ์​หล่อ​ทำ​เป็น​ฐาน​ของ​เสา​ทั้ง​ห้าต้น​นั้น

27

แท่นบูชา​สำหรับ​เผา​เครื่อง​บูชา

(อพย. 38:1-7)

1 เจ้า​ต้อง​สร้าง​แท่นบูชา​จาก​ไม้กระถิน​ขนาด​ยาว​ห้าศอก+ 27:1 ห้าศอก หรือ 2.6 เมตร กว้าง​ห้าศอก​เป็น​รูป​สี่เหลี่ยม​จัตุรัส สูง​สาม​ศอก+ 27:1 สาม​ศอก หรือ 1.6 เมตร2 ที่​มุม​ทั้ง​สี่ด้าน​ให้​ทำ​เชิงงอน​ติด​กับ​แท่นบูชา​เป็น​ชิ้น​เดียวกัน​แล้ว​หุ้ม​ทอง​สัมฤทธิ์

3 นำ​ทอง​สัมฤทธิ์​มา​ทำ​เครื่องใช้​ทุกอย่าง​สำหรับ​แท่น คือ​พวก​หม้อ​ใส่​ขี้เถ้า ทัพพี ชาม​ประพรม ส้อม และ​กระทะ 4 ใช้​ทอง​สัมฤทธิ์​ทำ​เป็น​ตะแกรง​หนึ่งอัน​กับ​ห่วง​อีก​สี่อัน​ติดไว้​ที่​มุม​ทั้ง​สี่มุม​ของ​ตะแกรง​นั้น 5 และ​เอา​ไป​วางไว้​ใน​แท่น ลึก​จาก​ขอบ​ของ​แท่นบูชา​ลงไป​ครึ่งหนึ่ง

6 เจ้า​ต้อง​ทำ​ไม้คาน​สำหรับ​แท่นบูชา​ด้วย โดย​ใช้​ไม้​กระถินเทศ​และ​หุ้ม​ทอง​สัมฤทธิ์ 7 เมื่อ​ต้องการ​ยก​แท่นบูชา​ขึ้น ไม้คาน​นี้​จะ​สอด​ผ่าน​ห่วง​สัมฤทธิ์​ทั้ง​สองข้าง​ของ​แท่นบูชา 8 ให้​ใช้​แผ่น​กระดาน​ปิด​ด้านข้าง​ไว้ เพราะ​ฉะนั้น ภายใน​แท่นบูชา​นี้​จะ​กลวง ให้​เจ้า​สร้าง​แท่นบูชา​ตาม​แบบ​ที่​เรา​ให้​ดู​บน​ภูเขา​ลูกนี้

ลาน​รอบๆ​เต็นท์​ศักดิ์สิทธิ์

(อพย. 38:9-20)

9 เจ้า​ต้อง​ทำ​ลาน​ทาง​ทิศใต้​ของ​เต็นท์​ศักดิ์สิทธิ์ โดย​ใช้​ผ้าทอ​ลินิน ขนาด​ยาว​หนึ่งร้อย​ศอก+ 27:9 หนึ่งร้อย​ศอก หรือ 52.5 เมตร เอา​มา​กั้น​เป็น​ม่าน 10 ใช้​เสา​ยี่สิบ​ต้น ที่​ตั้ง​อยู่​บน​ฐาน​ทอง​สัมฤทธิ์​ยี่สิบ​ฐาน ตะขอ​และ​ห่วง​ที่​ติด​อยู่​บน​เสา​ให้​ทำ​จาก​เงิน 11 ส่วน​ทาง​ทิศเหนือ​ของ​เต็นท์ ให้​ทำ​เหมือน​ทิศใต้​คือ ขึง​ผ้าทอ​ลินิน​ยาว​หนึ่งร้อย​ศอก​บน​เสา​ยี่สิบ​ต้น ที่​ตั้ง​อยู่​บน​ฐาน​ทอง​สัมฤทธิ์​ยี่สิบ​ฐาน ตะขอ​และ​ห่วง​ทำ​จาก​เงิน

12 ทิศ​ตะวันตก​ให้​ใช้​ผ้าทอ​ลินิน ยาว​ห้าสิบ​ศอก+ 27:12 ห้าสิบ​ศอก หรือ 26.25 เมตร ทำ​เสา​สิบต้น​บน​ฐาน​สิบฐาน 13 ด้านหน้า​ของ​เต็นท์ ซึ่ง​หัน​ไป​ทาง​ทิศ​ตะวันออก ก็​ใช้​ผ้า​ขนาด​ห้าสิบ​ศอก​เหมือนกัน 14 ทำ​ม่าน​อีก​ผืน​ขนาด​สิบห้า​ศอก+ 27:14 สิบห้า​ศอก หรือ 7.9 เมตร เพื่อ​ใช้​แขวน​ไว้​ด้านหนึ่ง​ของ​ประตู​โดย​ตั้ง​เสา​ขึ้นใหม่​สามต้น​บน​ฐาน​สามฐาน 15 อีก​ด้านหนึ่ง​ให้​ทำ​เหมือนกัน​คือ แขวน​ม่าน​ขนาด​สิบห้า​ศอก​ไว้​บน​เสา​สามต้น​ที่​อยู่​บน​ฐาน​สามฐาน

16 ประตู​ลาน​ใช้​ฉาก​ที่​ทำ​จาก​ผ้า​ที่​ทอ​ด้วย​ด้าย​สี​น้ำเงิน สีม่วง​และ​สี​แดงเข้ม และ​ผ้าลินิน​เนื้อดี เย็บ​ติดกัน​ขนาด​ยาว​ยี่สิบ​ศอก+ 27:16 ยี่สิบ​ศอก หรือ 10.5 เมตร แขวน​ที่​เสา​สี่เสา​บน​ฐาน​สี่ฐาน 17 เสา​ที่​ล้อมรอบ​ลาน​ทั้งหมด​จะ​มี​ราว​ที่​ทำ​จาก​เงิน​เชื่อม​ต่อกัน และ​มี​ตะขอ​ที่​ทำ​จาก​เงิน ส่วน​ฐาน​ทำ​จาก​ทอง​สัมฤทธิ์ 18 ลาน​ควร​มี​ขนาด​ยาว​หนึ่งร้อย​ศอก กว้าง​ห้าสิบ​ศอก สูง​ห้าศอก ให้​แขวน​ผ้าลินิน​อย่างดี​ไว้​กับ​เสา​ที่​ตั้ง​อยู่​บน​ฐาน​ทอง​สัมฤทธิ์ 19 ให้​ใช้​ทอง​สัมฤทธิ์​ทำ​ข้าวของ​เครื่องใช้​ทุกอย่าง​ของ​เต็นท์​ศักดิ์สิทธิ์ รวมทั้ง​หมุด​ยึด​เต็นท์ และ​หมุด​ยึด​ที่​อยู่​ใน​ลาน​ทั้งหมด

น้ำมัน​สำหรับ​ตะเกียง

(ลนต. 24:1-4)

20 เจ้า​ต้อง​สั่ง​ให้​ชาว​อิสราเอล​นำ​น้ำมัน​มะกอก​บริสุทธิ์​ที่​คั้นไว้ มา​ใช้​จุด​ตะเกียง​เพื่อ​ให้​มัน​สว่าง​อย่าง​ต่อเนื่อง 21 อาโรน​และ​พวก​ลูกชาย​ของเขา​จะ​รับ​หน้าที่​ดูแล​ตะเกียง​ตั้งแต่​เวลา​เย็น​จนถึง​เช้า​วันใหม่ ตะเกียง​เหล่านั้น​จะ​อยู่​ต่อหน้า​พระยาห์เวห์​ใน​ส่วน​เต็นท์​นัดพบ ซึ่ง​อยู่​นอก​ม่าน​ที่​อยู่​ต่อหน้า​หีบ​ที่​ใส่​แผ่นหิน​สองแผ่น​แห่ง​ข้อตกลง​ไว้ กฎนี้​เป็น​สิ่ง​ที่​พวกเจ้า​ต้อง​ปฏิบัติ​ตาม​ตลอดไป​จน​ชั่วลูก​ชั่วหลาน

28

เสื้อผ้า​ของ​นักบวช

(อพย. 39:1-31)

1 ให้​นำ​ตัว​อาโรน​พี่ชาย​ของเจ้า​และ​พวก​ลูกชาย​ของเขา คือ นาดับ อาบีฮู เอเลอาซาร์ และ​อิธามาร์ แยก​ออก​มา​จาก​ลูกหลาน​ของ​อิสราเอล เพื่อ​มา​เป็น​นักบวช​ของเรา

2 ให้​เจ้า​ทำ​ชุด​ศักดิ์สิทธิ์​ให้​กับ​อาโรน พี่ชาย​ของเจ้า เพื่อ​เป็นเกียรติ​กับ​เขา​และ​เพื่อ​ความ​สวยงาม 3 ให้​เจ้า​ไป​บอก​เรื่องนี้​กับ​ช่าง​พวกนั้น​ที่​มี​ความ​ชำนาญ เรา​ได้​ใส่​วิญญาณ​แห่ง​ผู้เชี่ยว​ชาญ​ให้​กับ​พวกเขา​ไว้แล้ว เพื่อ​พวกเขา​จะได้​ตัดเย็บ​เสื้อผ้า​ให้​อาโรน เพื่อ​ทำให้​เขา​ศักดิ์สิทธิ์​และ​เพื่อ​เขา​จะได้​เป็น​นักบวช​ของเรา 4 เสื้อผ้า​ที่​พวกเขา​จะ​ต้อง​เย็บ​มี ถุงผ้า​ทับอก เอโฟด ชุด​กระโปรง​ยาว ผ้าคลุม ผ้า​โพกหัว ผ้า​รัดเอว พวกเขา​จะ​ต้อง​เย็บ​ชุด​ศักดิ์สิทธิ์​นี้​ให้​อาโรน พี่ชาย​ของเจ้า เพื่อ​เขา​จะได้​เป็น​นักบวช​ของเรา 5 บอก​กับ​ช่าง ให้​ใช้​ผ้าทอง ผ้าทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน​เนื้อดี

เอโฟด​และ​ผ้าคาดเอว

(อพย. 39:2-7)

6 ให้​ทำ​เอโฟด​จาก​ผ้าทอง ผ้า​ที่​ทอ​จาก​ด้าย​สี​น้ำเงิน สีม่วง สี​แดงเข้ม​และ​ผ้าทอ​ลินิน​เนื้อดี โดย​ใช้​ช่างเย็บ​ที่​มี​ฝีมือ 7 ที่​ไหล่​ทั้ง​สองข้าง​ของ​เอโฟด​นี้ จะ​มี​ผ้า​สองชิ้น​เย็บ​ติด​อยู่​ทั้ง​สองข้าง ข้างละ​ชิ้น

8 ผ้า​คาดเอว​สำหรับ​เอโฟด จะ​ต้อง​ตัดเย็บ​อย่าง​ประณีต และ​ใช้​วัสดุ​เดียว​กับ​ที่​ใช้​เย็บ​เอโฟด คือ​ผ้าทอง ผ้า​ที่​ทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน​เนื้อดี

9 ให้​เอา​นิล​มา​สองก้อน มา​แกะ​ชื่อ​พวก​ลูกชาย​ของ​อิสราเอล​ลงไป 10 ให้​แกะ​ชื่อ​หกชื่อ​ลง​ใน​นิล​ก้อนแรก และ​อีก​หกชื่อ​ที่เหลือ​ใน​นิล​ก้อน​ที่สอง​เรียง​ตาม​การเกิด 11 ใน​การแกะ​ชื่อ​พวก​ลูกชาย​ของ​อิสราเอล ให้​ใช้​วิธี​เดียว​กับ​ที่​ช่าง​เจียระไน​พลอย​แกะ​ตรา​ประทับ+ 28:11 ตรา​ประทับ หิน​ขนาด​เล็ก​ที่​มี​การ​ตัดแต่ง​เครื่อง​หมาย​ที่​ต้องการ​ไว้ เมื่อ​นำ​ไป​ประทับ​หรือ​กด​ลง​บน​ดินเหนียว​หรือ​ขี้ผึ้ง​จะ​เกิด​เป็น เครื่อง​หมาย​แบบนั้น​ตาม​ที่​ต้องการ แล้ว​ใช้​ทองคำ​ทำ​เป็น​ตัวเรือน หุ้ม​นิล​ทั้ง​สองก้อน​ไว้ 12 และ​ให้​เอา​ไป​ติด​ไว้​บน​บ่า​ทั้ง​สองข้าง​ของ​เอโฟด เพื่อ​ให้​พระยาห์เวห์​ระลึก​ถึง​ลูกหลาน​ของ​อิสราเอล อาโรน​จะ​สวม​ชื่อ​ของ​พวกเขา​อยู่​บน​บ่า เมื่อ​อยู่​ต่อหน้า​พระยาห์เวห์ เพื่อ​พระองค์​จะ​ได้​ระลึก​ถึง​พวกเขา 13 เจ้า​ต้อง​ทำ​ตัวเรือน​ทองคำ​ขึ้นมา 14 และ​ให้​ทำ​สายสร้อย​ทองคำ​บริสุทธิ์ ขึ้น​มา​สองเส้น เป็น​สร้อย​ถัก​เป็น​เกลียว​เหมือน​เชือก แล้ว​เอา​ไป​ติด​กับ​ตัวเรือน​ทองคำ​นั้น

ถุงผ้า​ทับอก​สำหรับ​การตัดสินคดี

(อพย. 39:8-21)

15 เจ้า​ต้อง​ทำ​ถุงผ้า​ทับอก​สำหรับ​ตัดสินคดี อย่าง​ประณีต​เหมือนกับ​ทำ​เอโฟด คือ​ใช้​ผ้าทอง ผ้า​ที่​ทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน​เนื้อดี 16 ถุงผ้า​ทับอก​นี้​จะ​ต้อง​พับครึ่ง​ทบกัน​เป็น​ถุง เป็น​สี่เหลี่ยม​จัตุรัส ขนาด​ยาว​หนึ่งคืบ+ 28:16 หนึ่งคืบ ประมาณ 23 เซนติเมตร คือ​ระยะทาง​จาก​ปลาย​หัวแม่มือ​ถึง​ปลาย​นิ้วก้อย กว้าง​หนึ่งคืบ 17 ให้​เอา​พลอย​มีค่า​มา​ประดับ​ไว้​ที่​ถุงผ้า​ทับอก​นี้ เรียง​เป็น​สี่แถว แถว​ละ​สามเม็ด แถว​แรก​ใส่​พลอย​สีแดง บุษราคัม​และ​มรกต 18 แถว​ที่สอง​ใส่​ทับทิม ไพลิน และ​แก้ว​ผลึก 19 แถว​ที่สาม​ใส่​เพทาย พลอย​สีขุ่น และ​เขี้ยว​แก้ว​หนุมาน 20 แถว​ที่สี่​ใส่​พลอย​สีเขียว นิล​และ​หิน​แจสเพอร์+ 28:20 หิน​แจสเพอร์ หิน​ควอทซ์​ชนิดหนึ่ง​เนื้อขุ่น​มี​หลายสี พลอย​ประดับ​พวกนี้​จะ​ถูก​ฝัง​อยู่​ใน​ตัวเรือน​ที่​ทำ​จาก​ทองคำ 21 จะ​มี​พลอย​ทั้งหมด​สิบสอง​ก้อน เพื่อ​ใส่​ชื่อ​ของ​พวก​ลูกชาย​ของ​อิสราเอล พลอย​ประดับ​แต่ละ​ก้อน​จะ​เหมือน​ตรา​ประทับ จะ​มี​ชื่อ​ของ​เผ่า​ทั้ง​สิบสอง​เผ่า​แกะสลัก​ไว้​ก้อน​ละ​เผ่า

22 เจ้า​ต้อง​ทำ​สายสร้อย​จาก​ทองคำ​บริสุทธิ์ ที่​ถัก​เป็น​เกลียว​เหมือน​เชือก สำหรับ​ถุงผ้า​ทับอก​นี้ 23 ให้​ทำ​ห่วง​ทองคำ​สอง​ห่วง ติดไว้​ที่​มุม​ด้านบน​ของ​ถุงผ้า​ทับอก​นี้ มุม​ละ​อัน 24 แล้ว​ให้​เอา​สร้อยทอง​สอง​เส้น​นั้น​มา​คล้อง​เข้ากับ​ห่วง​ทองคำ​สองห่วง​ที่​ติด​อยู่​ที่​มุม​ด้านบน​ของ​ถุงผ้า​ทับอก​นี้ 25 แล้ว​เอา​อีก​ปลาย​ของ​สร้อยทอง​นั้น ไป​คล้อง​กับ​ตัวเรือน​ทองคำ​ที่​ติด​อยู่​บน​ไหล่​ทั้งสอง​ของ​เอโฟด สร้อย​ทั้ง​สอง​นั้น​จะ​ติด​อยู่​ที่​ไหล่​ของ​เอโฟด​ด้านหน้า 26 เจ้า​ต้อง​ทำ​ห่วง​ทองคำ​ขึ้นมา​อีก​สองห่วง แล้ว​เอา​มา​ติดไว้​กับ​ปลาย​ด้านใน​ของ​ถุงผ้า​ทับอก​ที่​ติด​กับ​เอโฟด​นี้ 27 เจ้า​ต้อง​ทำ​ห่วง​ทองคำ​อีก​สองห่วง​และ​ติด​ห่วงนั้น​ไว้​กับ​ส่วนล่าง​ของ​ไหล่​ทั้ง​สองข้าง ตรง​ด้านหน้า​ของ​เอโฟด ใกล้​กับ​ตะเข็บ​เหนือ​ผ้าคาดเอว​ขึ้น​มา 28 ให้​เอา​เชือก​สี​น้ำเงิน มา​ผูก​ห่วง​ทั้ง​สองอัน​ของ​ถุงผ้า​ทับอก​กับ​ห่วง​สองอัน​ของ​เอโฟด​เข้า​ด้วยกัน เพื่อ​ถุงผ้า​ทับอก​จะได้​อยู่​ใกล้​กับ​ผ้าคาดเอว และ​จะได้​ไม่​หลวม​หลุด​จาก​เอโฟด

29 อาโรน​จะ​สวม​ถุงผ้า​ทับอก​แห่ง​การ​ตัดสินคดี ที่​มี​ชื่อ​ของ​พวก​ลูกชาย​อิสราเอล​แกะสลัก​อยู่ ตรง​กับ​หัวใจ​ของเขา เมื่อ​เขา​เข้า​มา​ใน​สถานที่​ศักดิ์สิทธิ์ ถุงผ้า​ทับอก​นี้​จะ​ทำให้​พระยาห์เวห์​ระลึก​ถึง​พวก​ลูกหลาน​ของ​อิสราเอล​ตลอดไป 30 เจ้า​ต้อง​เอา​อูริม​และ​ทูมมิม​มา​ใส่​ไว้​ใน​ถุงผ้า​ทับอก​แห่ง​การ​ตัดสินคดี​ด้วย มัน​จะ​อยู่​ตรงกับ​หัวใจ​ของ​อาโรน เมื่อ​เขา​มา​อยู่​ต่อหน้า​พระยาห์เวห์ อาโรน​จะ​สวม​ถุงผ้า​ทับอก​ที่​มี​ชื่อ​พวก​ลูกชาย​ของ​อิสราเอล​สลัก​อยู่ ตรง​กับ​หัวใจ​ของเขา ต่อ​หน้า​พระยาห์เวห์​ตลอดไป

ผ้า​ชิ้นอื่น​สำหรับ​นักบวช

(อพย. 39:22-31)

31 เจ้า​ต้อง​ใช้​ผ้า​สี​น้ำเงิน​ล้วน มา​ตัด​เป็น​เสื้อ​ชุดยาว​ของ​เอโฟด 32 ด้านบน​ให้​ทำ​ช่อง​สวมหัว เย็บ​ขอบ​รอบๆ​ช่อง​สวมหัว​นี้​เพื่อ​ป้องกัน​ไม่ให้​มัน​ฉีกขาด เป็น​เหมือน​ช่อง​สวมหัว​ของ​เสื้อ​ทหาร 33 เอา​ผ้า​ที่​ทอ​จาก​ด้าย​สี​น้ำเงิน สีม่วง​และ​สี​แดงเข้ม​มา​เย็บ​เป็น​ผล​ทับทิม ติดไว้​รอบๆ​ปลาย​เสื้อ​ชุดยาว​นี้ และ​เอา​กระดิ่งทอง​มา​ติด​สลับ​กับ​ผล​ทับทิม 34 ปลาย​เสื้อ​ชุดยาว จะ​มี​กระดิ่งทอง​และ​ผล​ทับทิม​ติด​อยู่​รอบๆ 35 อาโรน​จะ​สวม​มัน​เมื่อ​เขา​เข้า​มา​รับใช้​พระยาห์เวห์ พระยาห์เวห์​จะ​ได้ยิน​เสียง​กระดิ่ง​ของ​อาโรน เมื่อ​เขา​เข้ามา​ใน​สถานที่​ศักดิ์สิทธิ์ ต่อหน้า​พระยาห์เวห์ และ​เมื่อ​เขา​ออกไป เขา​จะได้​ไม่ตาย

36 เจ้า​ต้อง​ทำ​แผ่นป้าย​จาก​ทองคำ​บริสุทธิ์ และ​แกะสลัก​บน​แผ่นป้าย​เหมือน​แกะสลัก​บน​ตรา​ประทับ​คำ​ว่า “ศักดิ์สิทธิ์​สำหรับ​พระยาห์เวห์” 37 ใช้​ผ้า​สี​น้ำเงิน เย็บ​แผ่นป้าย​ทอง​นั้น แล้ว​เอา​ไป​มัด​ติดไว้​ด้านหน้า​ของ​ผ้าโพกหัว 38 มัน​จะ​ได้​อยู่​ตรง​หน้าผาก​ของ​อาโรน นี่​แสดง​ว่า อาโรน​จะ​แบกรับ​ความ​ผิดบาป​ทั้งหลาย ถ้า​มี​อะไร​ผิดพลาด​เกิดขึ้น​กับ​พวก​ของขวัญ​ศักดิ์สิทธิ์​ที่​ลูกหลาน​ของ​อิสราเอล​นำ​มา​ถวาย​ให้​กับ​พระยาห์เวห์ แผ่นป้าย​นั้น​จะ​อยู่​บน​หน้าผาก​ของ​อาโรน​ตลอดไป เพื่อ​พระยาห์เวห์​จะ​ได้​ยอมรับ​ของขวัญ​ศักดิ์สิทธิ์​ของ​ประชาชน​เหล่านั้น

39 ให้​เจ้า​ทอ​ผ้าคลุม​ลาย​หมากรุก และ​ทำ​ผ้าโพกหัว​จาก​ลินิน​อย่างดี และ​ให้​ช่างปัก​มา​ปัก​ลวดลาย​ลง​บน​ผ้าคาดเอว 40 ส่วน​ลูกชาย​ของ​อาโรน ให้​เจ้า​ทำ​ผ้าคลุม ผ้าคาดเอว ให้​กับ​พวกเขา และ​ทำ​ผ้าโพกหัว​ให้​พวกเขา​เพื่อ​ให้เกียรติ​กับ​พวกเขา​และ​เพื่อ​ความ​สวยงาม 41 ให้​เจ้า​แต่งตัว​ให้​กับ​อาโรน​พี่ชาย​ของเจ้า และ​พวก​ลูกชาย​ของเขา เจิม​พวกเขา แต่งตั้ง​พวกเขา และ​ทำ​ให้​พวกเขา​ศักดิ์สิทธิ์ เพื่อ​พวกเขา​จะ​ได้​มา​รับใช้​เรา​ใน​ฐานะ​นักบวช

42 ให้​เอา​ผ้าลินิน​มา​ทำ​เป็น​ชุดชั้นใน​ให้​กับ​พวกเขา เพื่อ​ปกปิด​ร่างกาย ชุดชั้นใน​นี้​เริ่ม​จาก​เอว​ลงไป​ถึง​ต้นขา 43 อาโรน​กับ​พวก​ลูกชาย​ของเขา​จะ​ใส่​มัน​เมื่อ​อยู่​ใน​เต็นท์​นัดพบ หรือ​เมื่อ​พวกเขา​เข้าใกล้​แท่นบูชา เพื่อ​รับใช้​ใน​สถานที่​ศักดิ์สิทธิ์ พวกเขา​จะ​ได้​ไม่​ต้อง​แบกรับ​ความ​ผิด​และ​ต้อง​ตาย นี่​จะ​เป็น​กฎ​สำหรับ​อาโรน​และ​ลูกหลาน​รุ่น​ต่อๆไป​ของเขา​ตลอดไป

29

คำสั่ง​ต่างๆ​เรื่อง​การแต่งตั้ง​นักบวช

(ลนต. 8:1-36)

1 นี่​คือ​สิ่ง​ที่​เจ้า​ต้อง​ทำ​ให้​กับ​พวกเขา ที่​จะ​ทำ​ให้​พวกเขา​ศักดิ์สิทธิ์ เพื่อ​พวกเขา​จะ​สามารถ​เป็น​นักบวช​ให้​กับเรา ให้​เอา​วัว​ตัวผู้​หนึ่งตัว และ​แกะ​ตัวผู้​สองตัว​ที่​ไม่มี​ตำหนิ​อะไรเลย 2 ขนมปัง​ที่​ไม่ใส่​เชื้อฟู พวก​ขนมปัง​คลุก​น้ำมัน​ที่​ไม่ใส่​เชื้อฟู และ​ขนมปัง​บางๆ​ที่​ไม่ใส่​เชื้อฟู​ทา​ด้วย​น้ำมัน เจ้า​ต้อง​เอา​แป้งสาลี​อย่างดี​มา​ทำ​ขนม​พวกนี้ 3 ให้​เอา​ขนม​พวกนี้​ใส่​ใน​ตะกร้า และ​เอา​ตะกร้า​ใบนี้​ไป​พร้อม​กับ​วัว​ตัวผู้​และ​แกะ​สองตัว

4 ให้​เจ้า​นำ​ตัว​อาโรน​และ​พวก​ลูกชาย​ของเขา​ไป​ที่​ประตู​ของ​เต็นท์​นัดพบ และ​เอา​น้ำ​มา​ชำระ​ตัว​พวกเขา 5 เจ้า​ต้อง​เอา​เสื้อผ้า​มา​แต่งตัว​ให้​กับ​อาโรน ให้​เขา​ใส่​เสื้อคลุม ใส่​เสื้อ​ชุดยาว​ของ​เอโฟด เอโฟด และ​ถุงผ้า​ทับอก ให้​เจ้า​เอา​ผ้าคาดเอว​ที่​ปัก​ลวดลาย​มา​ผูก​เอโฟด​บน​ตัวเขา 6 แล้ว​พัน​ผ้าโพกหัว​บน​หัวเขา และ​สวม​มงกุฎ​ศักดิ์สิทธิ์​ไว้​บน​ผ้าโพกหัว​ของเขา 7 ให้​เจ้า​เอา​น้ำมัน​สำหรับ​เจิม มา​เท​บน​หัวเขา และ​เจิม​เขา

8 ให้​เจ้า​นำ​พวก​ลูกชาย​ของ​อาโรน​มา และ​เอา​เสื้อคลุม​ไป​แต่งตัว​ให้​กับ​พวกเขา 9 ผูก​ผ้าคาดเอว​ให้​กับ​อาโรน​และ​พวก​ลูกชาย​ของเขา และ​พัน​ผ้าโพกหัว​ให้​กับ​พวกเขา หลังจาก​นั้น​แล้ว พวกเขา​จะ​ได้​เป็น​นักบวช ตาม​กฎ​ที่​จะ​ใช้​ตลอดไป และ​นี่​คือ​วิธี​ที่​เจ้า​จะ​ใช้​แต่งตั้ง​อาโรน​กับ​พวก​ลูกชาย​ของเขา

10 เจ้า​ต้อง​นำ​วัว​ตัวผู้​ตัวนั้น มา​ไว้​หน้า​เต็นท์​นัดพบ อาโรน​กับ​พวก​ลูกชาย​ของเขา จะ​วาง​มือ​ลง​บน​หัว​ของ​วัว​ตัวนั้น 11 และ​เจ้า​ต้อง​ฆ่า​วัว​ตัวนั้น​ต่อหน้า​พระยาห์เวห์​ตรง​ประตู​เต็นท์​นัดพบ 12 ต่อ​จากนั้น​เจ้า​ต้อง​เอา​เลือด​ของมัน​บางส่วน​ไป​ที่​แท่นบูชา แล้ว​เอา​นิ้ว​ของเจ้า​จุ่ม​เลือด​มา​ทา​บน​เชิงงอน​ของ​แท่นบูชา และ​เท​เลือด​ส่วน​ที่เหลือ​ลง​ที่​ฐาน​ของ​แท่นบูชา 13 แล้ว​เจ้า​ก็​เอา​ไขมัน​ทั้งหมด​ที่​ติด​อยู่​กับ​เครื่องใน ตับ ไต​ทั้ง​สองข้าง และ​ไขมัน​รอบๆ​มัน ไป​เผา​บน​แท่นบูชา 14 ส่วน​เนื้อ​กับ​หนัง​และ​ขี้​ของมัน​ให้​เอา​ไป​เผา​นอกค่าย มัน​เป็น​เครื่อง​บูชา​ชำระ​ล้าง

15 เจ้า​ต้อง​เอา​แกะ​ตัวแรก​มา​ให้​อาโรน​และ​พวก​ลูกชาย​ของเขา​วางมือ​ลง​บน​หัว​ของมัน 16 แล้ว​ให้​เจ้า​ฆ่า​แกะ​ตัวนั้น นำ​เลือด​ของมัน​ไป​พรม​รอบๆ​แท่นบูชา​ให้​ทั่ว 17 เจ้า​ต้อง​หั่น​แกะ​ตัวนั้น​เป็น​ชิ้นๆ เจ้า​ต้อง​ล้าง​เครื่องใน​และ​ขา​ของมัน แล้ว​เอา​ไป​วาง​รวมไว้​กับ​ส่วน​อื่นๆ รวมทั้ง​หัว​ของมัน 18 แล้ว​เผา​แกะ​ตัวนั้น​ทั้งตัว​บน​แท่นบูชา มัน​เป็น​เครื่อง​เผา​บูชา​ให้​กับ​พระยาห์เวห์ อัน​มี​กลิ่นหอม​เป็น​ของขวัญ​ให้​กับ​พระยาห์เวห์ 19 ให้​เจ้า​เอา​แกะ​ตัว​ที่สอง​มา แล้ว​ให้​อาโรน​กับ​พวก​ลูกๆ​ของเขา​วาง​มือ​ลง​บน​หัว​ของ​แกะ​ตัวนั้น 20 ให้​เจ้า​ฆ่า​แกะ​ตัวนั้น แล้ว​เอา​เลือด​ของมัน​บางส่วน มา​ป้าย​ที่​ติ่งหู​ข้างขวา​ของ​อาโรน​กับ​พวก​ลูกชาย​ของเขา และ​ป้าย​ลง​ที่​หัวแม่มือ​ข้างขวา กับ​หัวแม่เท้า​ข้างขวา​ของ​พวกเขา แล้ว​นำ​เลือด​ไป​พรม​รอบๆ​แท่นบูชา​ให้​ทั่ว 21 ให้​เจ้า​เอา​เลือด​บางส่วน​บน​แท่นบูชา​และ​น้ำมัน​สำหรับ​เจิม พรม​ลง​บน​ตัว​อาโรน​และ​บน​เสื้อผ้า​ของเขา บน​ตัว​พวก​ลูกชาย​ของเขา และ​บน​เสื้อผ้า​ของ​พวกเขา วิธีนี้​จะ​ทำ​ให้​อาโรน​พร้อมกับ​พวก​ลูกชาย​ของเขา​และ​เสื้อผ้า​ของ​พวกเขา​ศักดิ์สิทธิ์

22 ให้​เจ้า​เอา​ไขมัน​ของ​แกะ และ​ไขมัน​ส่วน​หาง ไขมัน​ที่​ติด​อยู่​กับ​เครื่องใน ตับ ไต​สอง​ข้าง ไขมัน​ส่วน​อื่นๆ​และ​ขา​ข้าง​ขวา​มา เพราะ​มัน​คือ​แกะ​ที่​จะ​ใช้​ใน​การ​แต่งตั้ง​อาโรน 23 ให้​เอา​ขนมปัง​หนึ่ง​ก้อน ขนมปัง​คลุก​น้ำมัน​หนึ่ง​แผ่น ขนมปัง​แผ่น​บางๆ​หนึ่งชิ้น จาก​ตะกร้า​ขนมปัง​ที่​ไม่ใส่​เชื้อฟู ที่​วาง​อยู่​ตรงหน้า​พระยาห์เวห์ 24 เจ้า​ต้อง​เอา​ของ​ทั้งหมด​นี้ มา​ใส่​ไว้​ใน​มือ​ของ​อาโรน​และ​พวก​ลูกชาย​ของเขา และ​ให้​เจ้า​ยื่น​พวกมัน​ขึ้น เหมือนกับ​เครื่อง​ยื่น​บูชา​ให้​กับ​พระยาห์เวห์ 25 แล้ว​เจ้า​ค่อย​เอา​พวกมัน​มา​จาก​มือ​ของ​พวกเขา แล้ว​เอา​ไป​เผา​บน​แท่นบูชา พร้อมกับ​แกะ​ที่​เป็น​เครื่อง​เผา​บูชา​นั้น เป็น​กลิ่นหอม​ให้​กับ​พระยาห์เวห์ เป็น​ของขวัญ​ให้​กับ​พระยาห์เวห์

26 ให้​เจ้า​เอา​ส่วน​อก​ของแกะ​ที่​ใช้​ใน​การ​แต่งตั้ง​อาโรน มา​ยื่น​เป็น​เครื่อง​ยื่น​บูชา​ต่อหน้า​พระยาห์เวห์ มัน​จะ​เป็น​ส่วนแบ่ง​ของเจ้า 27 เจ้า​ต้อง​เอา​เนื้อ​ส่วน​อก​และ​ส่วน​ขา​ของแกะ ที่​ใช้​ใน​การ​แต่งตั้ง​อาโรน มา​เป็น​เครื่อง​ยื่น​บูชา​ให้​กับ​เรา ให้​เจ้า​ทำ​ให้​พวกมัน​ศักดิ์สิทธิ์ และ​มอบ​ทั้ง​สอง​ส่วน​นั้น​ให้​กับ​อาโรน​และ​พวก​ลูกชาย​ของเขา 28 เนื้อ​แกะ​ส่วนนี้​จะ​เป็น​ส่วนแบ่ง​ของ​อาโรน​และ​พวก​ลูกชาย​ของเขา​จาก​ประชาชน​ชาว​อิสราเอล​ตลอดไป เพราะ​มัน​เป็น​ส่วน​ที่​ประชาชน​ชาว​อิสราเอล​เอา​มา​ถวาย เป็น​เครื่อง​สังสรรค์​บูชา เป็น​ส่วน​ที่​พวกเขา​ถวาย​ให้​กับ​พระยาห์เวห์

29 ชุด​ศักดิ์สิทธิ์​ของ​อาโรน ก็​จะ​ตก​เป็น​ของ​ลูกชาย​คน​ต่อๆไป​ของเขา​ที่​จะ​ได้รับ​การเจิม​และ​แต่งตั้ง​ให้​เป็น​นักบวช 30 ลูกชาย​ของ​อาโรน คน​ที่​มา​แทนเขา ก็​จะ​สวม​เสื้อนี้​เป็น​เวลา​เจ็ด​วัน เมื่อ​เขา​เข้ามา​ใน​เต็นท์​นัดพบ​เพื่อ​รับใช้​ใน​สถานที่​ศักดิ์สิทธิ์

31 เจ้า​ต้อง​เอา​เนื้อแกะ​ที่​ใช้​ใน​การ​แต่งตั้ง ไป​ต้ม​ใน​สถานที่​ศักดิ์สิทธิ์ 32 อาโรน​กับ​พวก​ลูกชาย​ของเขา ต้อง​กิน​เนื้อแกะ​นี้ กับ​ขนมปัง​ที่​อยู่​ใน​ตะกร้า​ที่​ประตู​ของ​เต็นท์​นัดพบ 33 พวกเขา​จะ​กิน​ของบูชา​เหล่านั้น ที่​ถวาย​เพื่อ​กำจัด​บาป​และ​ความ​ไม่​บริสุทธิ์​ของ​พวกเขา เพื่อ​จะ​แต่งตั้ง​พวกเขา​และ​ทำ​ให้​พวกเขา​บริสุทธิ์ คนนอก​ห้าม​กิน เพราะ​เป็น​อาหาร​ที่​ศักดิ์สิทธิ์ 34 ถ้า​มี​เนื้อแกะ​ที่​ใช้​ใน​การ​แต่งตั้ง​กับ​ขนมปัง​เหล่านั้น เหลือ​อยู่​จนถึง​วันรุ่งขึ้น เจ้า​ต้อง​เอา​ไป​เผาไฟ​ทิ้ง​ให้หมด อย่า​เอา​มา​กิน​อีก เพราะ​มัน​เป็น​ของ​ศักดิ์สิทธิ์

35 ให้​ทำ​กับ​อาโรน​และ​พวก​ลูกชาย​ของเขา ตาม​ที่​เราสั่ง พิธี​แต่งตั้ง​พวกเขา​เป็น​นักบวช​จะ​มีขึ้น​เจ็ด​วัน 36 ใน​เจ็ด​วันนี้ เจ้า​ต้อง​ฆ่า​วัว​วันละ​หนึ่งตัว สำหรับ​เป็น​เครื่อง​บูชา​ชำระ​ล้าง เพื่อ​ชำระ​แท่นบูชา​นี้ เจ้า​จะ​ต้อง​ทำ​ให้​แท่นบูชา​ไม่​เสื่อมไป​โดย​ชำระ​มัน และ​เจ้า​ต้อง​เจิม​มัน​ด้วย​น้ำมัน​เพื่อ​ทำ​ให้​มัน​ศักดิ์สิทธิ์ 37 ใน​เจ็ด​วันนี้ เจ้า​ต้อง​ชำระ​แท่นบูชา และ​ทำ​ให้​แท่นบูชา​ศักดิ์สิทธิ์ แล้ว​แท่นบูชา​นั้น​จะ​ศักดิ์สิทธิ์​มาก จน​ทุกสิ่ง​ทุกอย่าง​ที่​มา​ถูก​แท่นบูชา​นี้ ก็​จะ​กลาย​เป็น​ของ​ศักดิ์สิทธิ์​ไปด้วย

38 ต่อไปนี้​คือ​สิ่ง​ที่​เจ้า​ต้อง​ถวาย​บน​แท่นบูชา ให้​เจ้า​ฆ่า​ลูกแกะ​อายุ​หนึ่งปี​จำนวน​สองตัว 39 ถวาย​ตัวหนึ่ง​ใน​ตอนเช้า​อีก​ตัวหนึ่ง​ใน​ตอนเย็น 40 เมื่อ​เจ้า​ถวาย​ลูกแกะ​ตัวแรก ก็​ให้​ถวาย​แป้งสาลี​ขนาด​หนึ่ง​ใน​สิบ​เอฟาห์+ 29:40 หนึ่ง​ใน​สิบ​เอฟาห์ เท่ากับ 2.2 ลิตร ผสม​น้ำมัน​ที่​คั้นไว้​หนึ่ง​ใน​สี่ฮิน+ 29:40 หนึ่ง​ใน​สี่ฮิน ประมาณ 1.53 ลิตร “ฮิน” คือ​เครื่องตวง​ของ​ชาว​ฮีบรู และ​เหล้าองุ่น​หนึ่ง​ใน​สี่ฮิน​สำหรับ​เป็น​เครื่องเทบูชา 41 เมื่อ​เจ้า​ถวาย​ลูกแกะ​ตัว​ที่สอง​ใน​ตอนเย็น ก็​ให้​ถวาย​พวก​ธัญพืช​และ​เครื่องดื่ม​เหมือนกับ​ที่​ถวาย​ใน​ตอนเช้า มัน​จะ​เป็น​ของขวัญ​อัน​มี​กลิ่นหอม​ให้​กับ​พระยาห์เวห์

42 มัน​จะ​เป็น​เครื่อง​เผา​บูชา​ที่​จะ​ทำ​ต่อไป​เรื่อยๆ​ตลอด​ชั่วลูก​ชั่วหลาน​ของเจ้า ที่​ประตู​เต็นท์​นัดพบ ต่อหน้า​พระยาห์เวห์ ซึ่ง​เป็น​ที่​ที่​เรา​จะ​มา​พบเจ้า​และ​พูด​กับ​เจ้า 43 เรา​จะ​พบ​กับ​ประชาชน​ชาว​อิสราเอล​ที่นั่น และ​รัศมี+ 29:43 รัศมี รัศมี​ของ​พระเจ้า เป็น​รูปแบบ​หนึ่ง​ที่​พระเจ้า​ใช้​แสดงตัว​กับ​มนุษย์​มี​ลักษณะ​เป็น​แสงสว่าง​จ้า ของเรา​จะ​ทำ​ให้​เต็นท์​นัดพบ​นั้น​ศักดิ์สิทธิ์

44 เรา​จะ​ทำ​ให้​เต็นท์​นัดพบ​และ​แท่นบูชา​ศักดิ์สิทธิ์ เรา​จะ​ทำ​ให้​อาโรน​และ​พวก​ลูกชาย​ของ​เขา​ศักดิ์สิทธิ์ เพื่อ​พวกเขา​จะ​ได้​เป็น​นักบวช​ให้​กับเรา 45 เรา​จะ​อยู่​ท่ามกลาง​ประชาชน​ชาว​อิสราเอล และ​จะ​เป็น​พระเจ้า​ของ​พวกเขา 46 แล้ว​พวกเขา​จะ​ได้​รู้​ว่า เรา​คือ​ยาห์เวห์​พระเจ้า​ของ​พวกเขา​ที่​นำ​พวกเขา​ออก​จาก​แผ่นดิน​อียิปต์ เพื่อ​ที่​เรา​จะ​ได้​อยู่​กับ​พวกเขา เรา​คือ​ยาห์เวห์​พระเจ้า​ของ​พวกเขา

30

แท่นบูชา​เผา​เครื่อง​หอม

(อพย. 37:25-28)

1 เจ้า​ต้อง​สร้าง​แท่นบูชา​เผา​เครื่อง​หอม​จาก​ไม้กระถิน 2 เป็น​รูป​สี่เหลี่ยม​ด้านเท่า ขนาด​ยาว​หนึ่งศอก+ 30:2 หนึ่งศอก เท่ากับ 1 ฟุต 8.62 นิ้ว หรือ 52.5 เซนติเมตร กว้าง​หนึ่งศอก สูง​สองศอก+ 30:2 สองศอก หรือ 1.05 เมตร ส่วน​ปลาย​เชิงงอน​ให้​ทำ​เป็น​เนื้อ​เดียวกัน 3 หุ้ม​ทองคำ​บริสุทธิ์​ทับ​ที่​ด้านบน​และ​ด้านข้าง​ให้​ทั่ว รวมทั้ง​ที่​ปลาย​เชิงงอน และ​ทำ​ขอบ​ให้​กับมัน​โดยรอบ 4 เจ้า​ต้อง​ทำ​ห่วง​ทองคำ​สองห่วง ติด​ไว้​ที่​ใต้​ขอบ​ทั้ง​สองข้าง ให้​อยู่​ตรงข้าม​กัน ห่วงนี้​เอา​ไว้​สอด​ไม้คาน​ยก​แท่นบูชา 5 เจ้า​ต้อง​ทำ​ไม้คาน​หาม​จาก​ไม้กระถิน​และ​หุ้มทอง​ทับ 6 ให้​วาง​แท่นนั้น​ไว้​ตรง​หน้า​ฝาหีบ​ใส่​คำสอน​ที่​ความ​ไม่​บริสุทธิ์​จาก​บาป​จะ​ถูก​ชำระ เรา​จะ​แสดงตัว​ของเรา​ต่อเจ้า​ตรงนั้น

7 อาโรน​จะ​เผา​เครื่อง​หอม​บน​แท่นบูชา​นั้น และ​จะ​ต้อง​ทำ​ทุกเช้า​เมื่อ​เข้า​มา​ดูแล​ตะเกียง 8 เมื่อ​อาโรน​เข้ามา​ดูแล​ตะเกียง​ใน​ตอนเย็น เขา​จะ​เผา​มัน​อีก อย่าง​ต่อเนื่อง​ต่อหน้า​พระยาห์เวห์ และ​จะต้อง​ทำ​อย่างนี้​ไป​ตลอด​ชั่วลูก​ชั่วหลาน 9 พวกเจ้า​จะ​ต้อง​ไม่เอา​เครื่อง​หอม​อื่นๆ​มาเผา หรือ​ใช้​แท่นนี้​สำหรับ​เครื่อง​เผา​บูชา พวกเจ้า​ต้อง​ไม่ใช้​แท่นบูชา​นี้​สำหรับ​เครื่อง​บูชา​จาก​เมล็ดพืช หรือ​เครื่อง​ดื่ม​บูชา

10 อาโรน​จะ​ต้อง​ชำระ​แท่นบูชา โดย​เอา​เลือด​มา​ป้าย​ที่​ปลาย​เชิงงอน​ของ​แท่นบูชา​นี้​ปี​ละ​ครั้ง เขา​จะ​ต้อง​ใช้​เลือด​ของ​เครื่อง​บูชา​ชำระ​ล้าง เพื่อ​ชำระ​ล้าง​ให้​กับ​แท่นบูชา​นี้​ปี​ละ​ครั้ง และ​พวกเจ้า​จะ​ต้อง​ทำ​อย่างนี้​ตลอดไป​ทุกรุ่น แท่นบูชา​นี้​ศักดิ์สิทธิ์​มาก​สำหรับ​พระยาห์เวห์”

เงิน​ภาษี​วิหาร

11 พระยาห์เวห์​พูด​กับ​โมเสส​ว่า 12 “เมื่อ​เจ้า​นับ​ประชาชน​ชาว​อิสราเอล​เพื่อ​จะ​ลงทะเบียน พวกเขา​แต่ละ​คน​จะ​ต้อง​จ่าย​ค่าไถ่​สำหรับ​ชีวิต​ของเขา​กับ​พระยาห์เวห์​เมื่อ​เขา​ถูกนับ จะ​ได้​ไม่​เกิด​ภัยพิบัติ​ขึ้น​กับ​พวกเขา​เพราะ​พวกเขา​ถูกนับ 13 คน​ที่​ถูกนับ​จะ​ต้อง​จ่าย​ครึ่ง​เชเขล+ 30:13 เชเขล หนึ่ง​เชเขล เท่ากับ 11.5 กรัม (ตาม​มาตรฐาน​การชั่ง คือ​หนึ่ง​เชเขล​เท่ากับ​ยี่สิบ​เกราห์) ครึ่ง​เชเขล​นี้​จะ​เป็น​ของถวาย​ให้​กับ​พระยาห์เวห์ 14 ทุกคน​ที่​มี​อายุ​ตั้งแต่​ยี่สิบปี​ขึ้นไป​ที่​ถูกนับ​จะ​ต้อง​จ่าย​เงินถวาย​นี้​ให้​กับ​พระยาห์เวห์ 15 คนรวย​ก็​ห้าม​จ่าย​มาก​กว่านี้ ส่วน​คนจน​ก็​ห้าม​จ่าย​น้อย​กว่านี้ ทุกคน​จ่าย​ครึ่ง​เชเขล​เท่ากัน​หมด เพราะ​เมื่อ​เจ้า​ถวาย​เงินนี้​ให้​กับ​พระยาห์เวห์ มัน​เป็น​ค่าไถ่​สำหรับ​ชีวิต​ของเจ้า 16 เงิน​ค่าไถ่​ชีวิต​ที่​เก็บ​ได้​จาก​ชาว​อิสราเอล​นี้ ให้​เอา​ไป​ใช้​สำหรับ​งาน​รับใช้​ภายใน​เต็นท์​นัดพบ ทำ​อย่างนี้​พระยาห์เวห์​จะ​ได้​ระลึก​ถึง​ประชาชน​ชาว​อิสราเอล​ที่​ได้​จ่าย​ค่าไถ่​ชีวิต​ของ​พวกเขา​ทุกคน”

อ่าง​สำหรับ​ชำระ​ล้าง

(อพย. 38:8)

17 พระยาห์เวห์​พูด​กับ​โมเสส​ว่า 18 “ให้​เจ้า​ใช้​ทอง​สัมฤทธิ์ หล่อ​เป็น​อ่าง​น้ำ​หนึ่ง​ใบ พร้อม​ฐานรอง เอา​ไว้​สำหรับ​การล้าง​ทำ​ความ​สะอาด แล้ว​ให้​ใส่​น้ำ เอา​ไป​วาง​ไว้​ระหว่าง​เต็นท์​นัดพบ​กับ​แท่นบูชา 19 อาโรน​กับ​พวก​ลูกชาย​ของเขา​จะ​ได้​ใช้​ล้างมือ​และ​ล้างเท้า 20 เมื่อ​พวกเขา​จะ​เข้ามา​ใน​เต็นท์​นัดพบ หรือ​จะ​เข้าใกล้​แท่นบูชา​เพื่อ​รับใช้​พระเจ้า หรือ​เพื่อ​ถวาย​ของขวัญ​ให้​กับ​พระยาห์เวห์ พวกเขา​จะ​ต้อง​เอา​น้ำ​ใน​อ่างนี้​ล้างมือ​และเท้า​ก่อน เพื่อ​พวกเขา​จะได้​ไม่ตาย 21 ทั้ง​อาโรน​และ​ลูกหลาน​รุ่น​ต่อๆไป​ของเขา​ต้อง​ทำ​ตาม​กฎ​ข้อนี้​ตลอดไป”

น้ำมัน​เจิม

(อพย. 37:29)

22 พระยาห์เวห์​พูด​กับ​โมเสส​ว่า 23 “ให้​เจ้า​นำ​เครื่องเทศ​ต่อไปนี้​คือ ยาง​ไม้หอมเหลว​อย่าง​ดี​ที่สุด​ห้าร้อย​เชเขล+ 30:23 ห้าร้อย​เชเขล ประมาณ 5.75 กิโลกรัม อบเชย​หอม​ครึ่งหนึ่ง​ของ​ยาง​ไม้หอมเหลว​คือ​ประมาณ​สองร้อย​ห้าสิบ​เชเขล+ 30:23 สองร้อย​ห้าสิบ​เชเขล หรือ 2.9 กิโลกรัม ตะไคร้​หอม​สองร้อย​ห้าสิบ​เชเขล 24 การบูร​ห้าร้อย​เชเขล ตาม​มาตรฐาน​การชั่ง และ​น้ำมัน​มะกอก​หนึ่งฮิน+ 30:24 หนึ่งฮิน หรือ 3.2 ลิตร

25 เอา​ของ​พวกนี้​ผสมกัน เป็น​น้ำหอม​ชนิดหนึ่ง ใช้​เป็น​น้ำมัน​สำหรับ​เจิม 26 เจ้า​ต้อง​เอา​น้ำมัน​นี้​ไป​เจิม​ที่​เต็นท์​นัดพบ ที่​หีบ​ใส่​คำสอน 27 ที่​โต๊ะ​และ​ภาชนะ​ทุกชิ้น ที่​ตะเกียง​ที่มี​ขาตั้ง กับ​อุปกรณ์​ทุกชิ้น​ของมัน ที่​แท่นบูชา​เครื่อง​หอม 28 ที่​แท่นบูชา​เผา​เครื่อง​บูชา และ​ภาชนะ​ทุกอย่าง​ของมัน รวมทั้ง​อ่างน้ำ​กับ​ฐาน​ของมัน​ด้วย 29 เจ้า​จะ​ทำ​ให้​สิ่ง​เหล่านี้​ศักดิ์สิทธิ์ และ​มัน​ก็​จะ​ศักดิ์สิทธิ์​มาก ทุกอย่าง​ที่​ถูก​ต้อง​สิ่ง​เหล่านี้​ก็​จะ​กลาย​เป็น​ของ​ศักดิ์สิทธิ์

30 เจ้า​ต้อง​เจิม​ให้​อาโรน​กับ​พวก​ลูกชาย​ของเขา เจ้า​ต้อง​ทำ​ให้​พวกเขา​ศักดิ์สิทธิ์ เพื่อ​พวกเขา​จะ​ได้​เป็น​นักบวช​ให้​กับเรา 31 เจ้า​ต้อง​พูด​กับ​ประชาชน​ชาว​อิสราเอล​ว่า ‘นี่​จะ​เป็น​น้ำมัน​ศักดิ์สิทธิ์​สำหรับ​การเจิม​ของเรา สำหรับ​ลูกหลาน​ของ​พวกเจ้า​ตลอดไป 32 เจ้า​ต้อง​ไม่​เอา​ไป​เท​ลง​บน​ตัว​คน​ทั่วไป และ​ห้าม​ทำ​เลียนแบบ​น้ำมัน​นี้ เพราะ​มัน​ศักดิ์สิทธิ์ และ​มัน​จะ​ศักดิ์สิทธิ์​สำหรับ​เจ้า 33 ใคร​ก็ตาม​ที่​ทำ​เลียนแบบ​น้ำมัน​นี้​ขึ้นมา หรือ​เอา​ไป​เท​บน​คน​ต่าง​ชาติ จะ​ต้อง​ถูก​ตัด​ออก​จาก​การ​เป็น​ประชาชน’”

เครื่อง​หอม

34 พระยาห์เวห์​พูด​กับ​โมเสส​ว่า “ให้​เอา​เครื่องเทศ​เหล่านี้ คือ กำยาน ชะมด มหาหิงคุ์ และ​กำยาน​บริสุทธิ์ ใน​สัดส่วน​ที่​เท่าๆกัน 35 ผสมกัน​เป็น​เครื่อง​หอม เติม​เกลือ​ลง​ไปด้วย เพื่อ​ทำ​ให้​เครื่อง​หอม​นี้​บริสุทธิ์​และ​ศักดิ์สิทธิ์ 36 แบ่ง​เครื่อง​หอม​ออก​มา​ส่วนหนึ่ง นำ​มา​บด​และ​ใส่​ไว้​ที่​หน้าหีบ​ใส่​คำสอน+ 30:36 คำสอน ตาม​ตัว​อักษร​คือ “สิ่ง​ที่​พิสูจน์” คือ​บรรดา​แผ่นหิน​ที่​เขียน​บัญญัติ 10 ประการ​ไว้ สิ่ง​เหล่านี้​เป็น​เครื่อง​พิสูจน์​ข้อตกลง​ระหว่าง​พระเจ้า​กับ​ประชาชน​ชาว​อิสราเอล ใน​เต็นท์​นัดพบ​ซึ่ง​เป็น​ที่​ที่​เรา​จะ​แสดงตัว​กับเจ้า กลิ่น​ของมัน​จะ​เป็น​กลิ่น​ที่​ศักดิ์สิทธิ์​มาก​สำหรับ​พวกเจ้า 37 เจ้า​ต้อง​ไม่​ทำ​เลียนแบบ​เครื่อง​หอม​นี้​ไว้​ใช้เอง เพราะ​มัน​เป็น​ของ​ศักดิ์สิทธิ์​ที่​พวกเจ้า​จะ​ต้อง​สงวนไว้ สำหรับ​พระยาห์เวห์ 38 ใคร​ที่​ทำ​เลียนแบบ​เครื่องหอม​นี้​เอาไว้​ดมเอง คนๆนั้น​จะ​ต้อง​ถูก​ตัด​ออก​จาก​การ​เป็น​ประชาชน​ของเขา”

31

พระยาห์เวห์​เลือกเบซาเลล​และ​โอโฮลีอับ

(อพย. 35:30-36:1)

1 พระยาห์เวห์​พูด​กับ​โมเสส​ว่า 2 “ดูสิ เรา​ได้​เลือก​เบซาเลล ลูกชาย​ของ​อุรี อุรี​เป็น​ลูกชาย​ของ​เฮอร์ จาก​เผ่า​ยูดาห์ 3 เรา​จะ​เติม​เขา​ให้​เต็ม​ไปด้วย​พระวิญญาณ​ของ​พระเจ้า เรา​จะ​ทำให้​เขา​มี​ความ​ชำนาญ ความ​เข้าใจ ความรู้​และ​ความ​สามารถ​ทุกอย่าง 4 ไม่ว่า​จะ​เป็น​เรื่อง​ของ​การ​ออกแบบ หรือ​งาน​ที่​เกี่ยวกับ​ทอง เงิน หรือ​ทอง​สัมฤทธิ์ 5 หรือ​จะ​เป็น​การ​เจียระไน​หิน​มีค่า​เพื่อ​ใส่​ตัวเรือน หรือ​งาน​ด้าน​แกะสลัก​ไม้ หรือ​งาน​ด้าน​อื่นๆ​ทั้งหมด 6 และ​เรา​ยัง​ให้​โอโฮลีอับ​ลูกชาย​อาหิสะมัค จาก​เผ่า​ดาน มา​ช่วยงาน​เขา​ด้วย และ​เรา​ยัง​ให้​ความ​ชำนาญ​กับ​ช่างฝีมือ​ทุกคน เพื่อ​พวกเขา​จะได้​ทำ​ทุกอย่าง​ตามที่​เรา​ได้​สั่ง​เจ้าไว้

7 เต็นท์​นัดพบ

หีบ​ใส่​คำสอน

ฝาหีบ​ตรง​ที่​ความ​ไม่​บริสุทธิ์​จาก​บาป​จะ​ถูก​ชำระ กับ​ภาชนะ​ทุกอย่าง​ที่​ใช้​ใน​เต็นท์

8 โต๊ะ​และ​ภาชนะ​ทุกชิ้น​บน​โต๊ะ ตะเกียง​ที่มี​ขาตั้ง​อัน​บริสุทธิ์ กับ​อุปกรณ์​ทั้งหมด​ของมัน

แท่น​สำหรับ​เผา​เครื่อง​หอม

9 แท่น​สำหรับ​เผา​เครื่อง​บูชา

กับ​ภาชนะ​ทั้งหมด​ของมัน

อ่าง​ล้าง​และ​ฐานรอง​ของมัน

10 เสื้อผ้า​ที่​ทอ​ไว้​สำหรับ​อาโรน

คือ​เสื้อ​ศักดิ์สิทธิ์​สำหรับ​นักบวช​อาโรน

และ​เสื้อผ้า​สำหรับ​ลูกชาย​อาโรน

เพื่อ​ให้​พวกเขา​เป็น​นักบวช

11 น้ำมัน​สำหรับ​เจิม

เครื่อง​หอม​สำหรับ​สถานที่​ศักดิ์สิทธิ์

พวกเขา​ต้อง​ทำ​ทุกอย่าง​นี้​ตาม​ที่​เรา​ได้​สั่ง​เจ้าไว้”

วันหยุด​ทาง​ศาสนา

12 พระยาห์เวห์​พูด​กับ​โมเสส​ว่า 13 “ให้​เจ้า​บอก​กับ​ลูกหลาน​ของ​อิสราเอล​ว่า ‘พวกเจ้า​จะ​ต้อง​รักษา​วันหยุด​ทาง​ศาสนา​ของเรา​ไว้ เพราะ​มัน​จะ​เป็น​เครื่อง​เตือนใจ​ถึง​ข้อตกลง​ระหว่าง​เรา​กับ​พวกเจ้า ตลอด​ชั่ว​ลูกหลาน​ของ​พวกเจ้า เพื่อ​พวกเจ้า​จะได้​ระลึก​ถึง​ว่า เรา ยาห์เวห์ ทำ​ให้​พวกเจ้า​ศักดิ์สิทธิ์

14 พวกเจ้า​ต้อง​รักษา​วันหยุด​ทาง​ศาสนา​ไว้ เพราะ​มัน​เป็น​วัน​ศักดิ์สิทธิ์​สำหรับ​พวกเจ้า ใคร​ก็ตาม​ที่​ทำ​ให้​วันหยุด​นี้​หมด​ความ​ศักดิ์สิทธิ์​ไป คนๆนั้น​จะต้อง​ถูก​ฆ่า ใคร​ที่​ทำงาน​ใน​วันนี้ จะ​ต้อง​ถูก​ตัด​ออก​จาก​คน​ของเขา 15 ให้​เจ้า​ทำงาน​ได้​ใน​หก​วัน แต่​ใน​วัน​ที่เจ็ด จะ​ต้อง​รักษา​ไว้​ให้​เป็น​วันหยุด​ทาง​ศาสนา มัน​เป็น​วัน​ที่​ศักดิ์สิทธิ์​ที่​อุทิศ​ไว้​ให้​กับ​พระยาห์เวห์ คน​ที่​ทำงาน​ใน​วันหยุด​ทาง​ศาสนา​จะ​ถูกฆ่า 16 ลูกหลาน​ชาว​อิสราเอล​จะ​ต้อง​รักษา​วันหยุด​ทาง​ศาสนา​นี้​ไว้ พวกเขา​จะต้อง​รักษา​วันหยุด​ทาง​ศาสนา​นี้​เอาไว้​ตลอดไป​ชั่วลูก​ชั่วหลาน มัน​เป็น​คำมั่น​สัญญา​ตลอดกาล 17 มัน​จะ​เป็น​เครื่อง​เตือนใจ​ตลอดไป​ระหว่าง​เรา​กับ​ลูกหลาน​ชาว​อิสราเอล เพราะ​ใน​หกวัน​พระยาห์เวห์​สร้าง​สวรรค์​และ​โลก และ​ใน​วัน​ที่เจ็ด พระองค์​หยุด​พักผ่อน’”

18 เมื่อ​พระยาห์เวห์​พูด​กับ​โมเสส​เสร็จสิ้น​แล้ว​บน​ภูเขา​ซีนาย พระองค์​ก็​มอบ​แผ่นหิน​สองแผ่น​ที่​ถูก​จารึก​ไว้​ด้วย​นิ้วมือ​ของ​พระเจ้า ให้​กับ​โมเสส​ไป

32

ลูกวัว​ทองคำ

(ฉธบ. 9:6-29)

1 เมื่อ​ประชาชน​เห็น​ว่า​โมเสส​ขึ้นไป​บน​ภูเขา​นาน ไม่ยอม​ลง​มา​สักที พวกเขา​จึง​พากัน​ไป​หา​อาโรน และ​พูด​ว่า “ลุกขึ้นมา​สร้าง​พระต่างๆ​ให้​กับ​พวกเรา​หน่อย เพื่อ​พระ​พวกนั้น​จะได้​มา​นำหน้า​พวกเรา เพราะ​ไม่รู้​ว่า​เกิด​อะไร​ขึ้น​กับ​โมเสส ชาย​คน​ที่​นำ​พวกเรา​ออก​มา​จาก​แผ่นดิน​อียิปต์”

2 อาโรน​พูด​กับ​พวกเขา​ว่า “ไป​ถอด​ต่างหู​ทองคำ จาก​หู​ของเมีย​พวกท่าน จาก​ลูกชาย​และ​ลูกสาว​ของ​พวกท่าน และ​เอา​มา​ให้​เรา”

3 ดังนั้น ประชาชน​จึง​ถอด​ต่างหู​ทองคำ​ออก และ​เอา​มา​ให้​อาโรน

4 อาโรน​ก็​รับ​ทองคำ​จาก​มือ​ของ​พวกเขา แล้ว​เอา​เครื่องมือ​มา​ตี​ทอง​ที่​หลอม​แล้วนั้น​ขึ้น​เป็น​ลูกวัว

พวกเขา​พูด​ว่า “ชาว​อิสราเอล​ทั้งหลาย นี่​คือ​พวก​พระ​ของ​พวกท่าน ผู้ที่​นำ​พวกท่าน​ออก​มา​จาก​แผ่นดิน​อียิปต์”

5 เมื่อ​อาโรน​เห็นเข้า เขา​ก็​สร้าง​แท่นบูชา​ไว้​ตรงหน้า​ลูกวัว​ตัวนั้น อาโรน​ประกาศ​ว่า “พรุ่งนี้​จะ​มี​งาน​เทศกาล​เฉลิม​ฉลอง​พระยาห์เวห์”

6 วันรุ่งขึ้น​ประชาชน​ก็​ลุกขึ้น​แต่​เช้าตรู่ และ​ถวาย​เครื่อง​เผา​บูชา​และ​เครื่อง​สังสรรค์​บูชา แล้ว​พวกเขา​ก็​นั่งลง​ดื่ม​กิน และ​ลุกขึ้น​ร้องรำ​กัน​อย่าง​สนุก​สนาน

7 พระยาห์เวห์​พูด​กับ​โมเสส​ว่า “ลงไป​ได้แล้ว ตอนนี้​คน​ของเจ้า ที่​เจ้า​ได้​พา​ออก​มา​จาก​แผ่นดิน​อียิปต์​นั้น กำลัง​ทำตัว​เสื่อม​เสีย 8 พวกเขา​ได้​หัน​ไป​จาก​ทาง​ที่​เรา​ได้​สั่ง​พวกเขา​ไว้ พวกเขา​ได้​หล่อ​ลูกวัว​ขึ้นมา​สำหรับ​ตัว​พวกเขา​เอง พวกเขา​ได้​กราบไหว้​มัน และ​ถวาย​เครื่อง​บูชา​ให้​กับมัน พวกเขา​ยัง​พูด​อีก​ว่า ‘ชาว​อิสราเอล​ทั้งหลาย นี่​คือ​พวก​พระ​ของ​พวกท่าน ที่​ได้​นำ​พวกท่าน​ออก​มา​จาก​แผ่นดิน​อียิปต์’”

9 พระยาห์เวห์​พูด​กับ​โมเสส​ว่า “เรา​ได้​เห็น​ชนชาติ​นี้​แล้ว มัน​ดื้อดึง​เหลือเกิน 10 ตอนนี้ อย่า​มา​ยุ่ง​กับเรา เพื่อ​ความโกรธ​ของเรา​จะ​ได้​เผาผลาญ​กลืนกิน​พวกมัน​จนหมด แล้ว​เรา​จะ​สร้าง​เจ้า​ขึ้นมา​เป็น​ชนชาติ​ใหม่”

11 โมเสส​ได้​อ้อนวอน​พระยาห์เวห์​พระเจ้า​ของเขา​ว่า “ข้าแต่​พระยาห์เวห์ อย่า​ปล่อย​ให้​ความโกรธ​ของ​พระองค์ เผาผลาญ​ประชาชน​ของ​พระองค์​เลย พระองค์​เป็น​ผู้​ที่​พา​คน​พวกนี้​ออก​มา​จาก​แผ่นดิน​อียิปต์ ด้วย​พลัง​อัน​ยิ่งใหญ่​และ​มือ​ของ​พระองค์​ที่​ยื่น​ออก​มา​ช่วย 12 พระองค์​จะ​ทำ​ให้​ชาว​อียิปต์​พูด​ได้​ว่า ‘พระยาห์เวห์​มี​แผนชั่ว​ในใจ ถึง​ได้​พา​ชาว​อิสราเอล​ออก​มา เพื่อ​พระองค์​จะ​ได้​ฆ่า​พวกเขา​ที่​ภูเขา​และ​ทำลาย​พวกเขา​ให้​หมดสิ้น​ไป​จาก​โลกนี้’ ขอให้​หัน​จาก​ความ​เกรี้ยว​โกรธ​ของ​พระองค์​ด้วยเถิด และ​ขอให้​พระองค์​เปลี่ยนใจ อย่า​ได้​ทำ​สิ่ง​ที่​เลวร้าย​กับ​ประชาชน​ของ​พระองค์​เลย 13 ขอให้​พระองค์​ระลึก​ถึง​อับราฮัม อิสอัค และ​อิสราเอล พวก​ผู้รับใช้​ของ​พระองค์ พระองค์​ได้​สาบาน​ไว้​กับ​พวกเขา​โดย​อ้าง​ชื่อ​ของ​พระองค์​เอง​ว่า ‘เรา​จะ​ทำให้​ลูกหลาน​ของ​พวกเจ้า​เพิ่มทวี อย่าง​กับ​ดวงดาว​บน​ท้องฟ้า และ​เรา​ได้​สัญญา​ว่า​เรา​จะ​ยก​แผ่นดิน​ทั้งหมด​นี้​ให้​กับ​ลูกหลาน​ของ​พวกเจ้า และ​พวกเขา​จะ​ได้​ครอบ​ครอง​มัน​ตลอดไป’”

14 แล้ว​พระยาห์เวห์​ก็​เปลี่ยนใจ เกี่ยวกับ​เรื่อง​เลวร้าย​ที่​พระองค์​บอก​ว่า​จะ​ทำ​กับ​ประชาชน​ของ​พระองค์

15 แล้ว​โมเสส​ก็​กลับ​ลงมา​จาก​ภูเขา พร้อมกับ​ถือ​แผ่นหิน​แห่ง​ข้อตกลง​สองแผ่น​ที่​มี​คำสั่ง+ 32:15 คำสั่ง แผ่นหิน​ที่​มี​ลักษณะ​แบน​ราบ 2 แผ่น​จารึก​บัญญัติ 10 ประการ​ไว้​เพื่อ​เป็น​หลักฐาน​แห่ง​สัญญา​ระหว่าง​พระยาห์เวห์​กับ​ชาว​อิสราเอล เขียน​อยู่​ทั้ง​ด้านหน้า​และ​ด้านหลัง 16 แผ่นหิน​นั้น​เป็น​ผลงาน​ของ​พระเจ้า ตัวหนังสือ​บน​แผ่นหิน​ก็​เป็น​ลายมือ​ของ​พระเจ้า สลัก​อยู่​บน​แผ่นหิน​ทั้ง​สอง​นั้น

17 เมื่อ​โยชูวา​ได้ยิน​เสียง​ร้อง​ตะโกน​ของ​ประชาชน เขา​จึง​พูด​กับ​โมเสส​ว่า “มี​เสียง​ของ​สงคราม​อยู่​ใน​ค่าย”

18 โมเสส​ตอบ​ว่า “เสียง​ที่​เรา​ได้ยิน​นั้น มัน​ไม่ใช่​เสียง​ร้อง​ตะโกน​แห่ง​ชัยชนะ​หรือ​พ่ายแพ้ แต่​เป็น​เสียง​ร้องเพลง”

19 เมื่อ​โมเสส​เข้ามา​ใกล้​ค่าย เขา​ก็​เห็น​ลูกวัว​ทองคำ​และ​การ​ร้องรำ​ทำเพลง โมเสส​ก็​โกรธ​มาก จึง​ขว้าง​หิน​ทั้ง​สองแผ่น​นั้น​จาก​มือ ทำ​ให้​มัน​แตก​เป็น​ชิ้นๆ​อยู่​ที่​ตีนเขา​นั้น 20 แล้ว​โมเสส​ก็​เอา​ลูกวัว ที่​ประชาชน​สร้าง​ขึ้นมา เผาไฟ และ​บด​จน​เป็น​ผง แล้ว​โปรย​ลง​ใน​น้ำ และ​บังคับ​ให้​ประชาชน​ชาว​อิสราเอล​ดื่ม​มัน

21 โมเสส​พูด​กับ​อาโรน​ว่า “คน​พวกนี้​ไป​ทำ​อะไร​ให้​กับ​พี่​หรือ พี่​ถึง​ได้​นำ​พวกเขา​ไป​ทำ​บาป​อัน​ยิ่งใหญ่​มหาศาล​นี้”

22 อาโรน​ตอบ​ว่า “ขอ​เจ้านาย อย่า​ได้​โกรธ​เลย ท่าน​ก็​รู้จัก​คน​พวกนี้​ดี​อยู่แล้ว มัน​มี​ใจ​เอนเอียง​ที่​จะ​ทำชั่ว​อยู่แล้ว 23 พวกเขา​มา​พูด​กับ​ผม​ว่า ‘สร้าง​พวกพระ​ขึ้นมา​ให้​กับเรา เพื่อ​มัน​จะ​ได้​นำหน้า​พวกเรา​ไป เพราะ​ไม่รู้​ว่า​เกิด​อะไร​ขึ้น​กับ​โมเสส ชาย​คน​ที่​นำ​พวกเรา​ออก​มา​จาก​แผ่นดิน​อียิปต์’ 24 ผม​ก็​เลย​บอก​กับ​พวกเขา​ว่า ‘ใคร​ที่​มี​ทองคำ ก็​ให้​ถอด​มา​ให้​กับ​ผม’ แล้ว​ผม​ก็​โยน​มัน​เข้าไป​ใน​กองไฟ แล้ว​ลูกวัว​ตัวนี้​ก็​ออกมา”

25 เมื่อ​โมเสส​เห็น​ว่า​ประชาชน​วุ่นวาย​มาก ไม่​สามารถ​ควบคุม​ได้แล้ว เพราะ​อาโรน​ได้​ปล่อย​พวกเขา​จน​ไม่​สามารถ​ควบคุม​ได้ และ​นี่​จะ​เป็น​เหตุ​ทำ​ให้​พวก​ศัตรู​หัวเราะ​เยาะ​ได้ 26 โมเสส​จึง​ไป​ยืน​อยู่​ตรง​ประตู​เข้า​ค่าย​และ​พูด​ว่า “ใคร​ที่​อยู่​ฝ่าย​พระยาห์เวห์​มา​หา​เรา” ชาว​เลวี​ทั้งหมด​ได้​มา​รวมตัว​กับ​โมเสส

27 โมเสส​พูด​กับ​พวกเขา​ว่า “พระยาห์เวห์​พระเจ้า​ของ​อิสราเอล พูด​อย่างนี้​ว่า ‘ให้​ทุกคน​พก​ดาบ​ไว้​ข้างตัว แล้ว​เข้า​ไป​ใน​ค่าย แล้ว​ให้​เดิน​กลับไป​กลับมา​จาก​ประตู​ด้านนี้​ไป​สุด​ด้านโน้น ฆ่า​คน​พวกนั้น​ให้​หมด ไม่ว่า​จะ​เป็น​พี่น้อง เพื่อนฝูง หรือ​เพื่อน​บ้าน​ของท่าน​ก็ตาม’”

28 ชาว​เลวี​ก็​ทำ​ตาม​ที่​โมเสส​พูด มี​ประชาชน​ตาย​ประ​มาณ​สามพัน​คน​ใน​วันนั้น 29 โมเสส​พูด​ว่า “ให้​อุทิศ​ตัว​ของ​พวกท่าน​ให้​กับ​พระยาห์เวห์​ใน​วันนี้ รวมทั้ง​ลูกชาย​และ​พี่น้อง​ของท่าน แล้ว​พระยาห์เวห์​จะ​อวยพร​พวกท่าน​ใน​วันนี้”

30 ใน​วัน​ต่อมา โมเสส​ได้​พูด​กับ​ประชาชน​ว่า “ท่าน​ได้​ทำ​บาป​ที่​ยิ่งใหญ่​มาก ตอนนี้​เรา​จะ​ขึ้น​ไปหา​พระยาห์เวห์ เผื่อ​ว่า​เรา​อาจ​จะ​ทำ​อะไร​สักอย่าง เพื่อ​พระองค์​จะ​ได้​ยก​โทษ​บาป​ให้​กับ​พวกท่าน” 31 แล้ว​โมเสส​ก็​กลับ​ไป​หา​พระยาห์เวห์​และ​พูด​ว่า “ได้​โปรด​เถิด คน​เหล่านี้​ได้​ทำ​บาป​อัน​ใหญ่หลวง โดย​สร้าง​พวกพระ​ทองคำ​ให้​กับ​ตัวเอง 32 เพราะ​อย่างนี้ ขอ​ได้โปรด​ยกโทษ​ให้​กับ​ความบาป​ของ​พวกเขา​ด้วย​เถิด ถ้า​พระองค์​ไม่ยอม ก็​ให้​ลบ​ชื่อ​ของ​ข้าพเจ้า​ออก​จาก​สมุด+ 32:32 สมุด คือ​หนังสือ​แห่ง​ชีวิต ใน​หนังสือ​นี้​จะ​มี​รายชื่อ​ของ​ประชาชน​ของ​พระเจ้า​ของ​พระองค์ ที่​พระองค์​ได้​เขียน​ไว้​เถิด”

33 พระยาห์เวห์​พูด​กับ​โมเสส​ว่า “ใคร​ทำ​บาป​ต่อ​เรา เรา​จะ​ลบ​ชื่อ​ของ​คนนั้น​ออก​จาก​สมุด​ของเรา 34 ตอนนี้​เจ้า​ไป​ได้แล้ว ไป​นำ​ประชาชน​พวกนั้น​ไป​ยัง​ที่​ที่​เรา​ได้​บอก​กับ​เจ้า​ไว้ ทูตสวรรค์​ของเรา​จะ​นำหน้า​เจ้า​ไป แต่​เมื่อ​เรา​ลงโทษ เรา​จะ​ลงโทษ​พวกเขา​เพราะ​บาป​ของ​พวกเขา 35 ดังนั้น พระยาห์เวห์​จึง​ทำ​ให้​เกิด​โรคระบาด​อย่าง​ร้ายแรง​กับ​พวกเขา เพราะ​พวกเขา​บอก​ให้​อาโรน​ทำ​ลูกวัว​ทองคำ​ขึ้นมา”

33

เรา​จะ​ไม่ไป​กับเจ้า

1 พระยาห์เวห์​พูด​กับ​โมเสส​ว่า “ไป​จาก​ที่นี่ ทั้งเจ้า​และ​ประชาชน​ที่​เจ้า​ได้​พา​ออก​มา​จาก​แผ่นดิน​อียิปต์ ไป​ยัง​แผ่นดิน​ที่​เรา​ได้​สาบาน​ไว้​กับ​อับราฮัม อิสอัค​และ​ยาโคบ​ว่า ‘เรา​จะ​ยก​แผ่นดิน​นั้น​ให้​กับ​ลูกหลาน​ของเจ้า’ 2 เรา​จะ​ส่ง​ทูตสวรรค์​นำหน้า​เจ้าไป และ​เรา​จะ​ขับไล่​ชาว​คานาอัน ชาว​อาโมไรต์ ชาว​ฮิตไทต์ ชาว​เปริสซี ชาว​ฮีไวต์ และ​ชาว​เยบุส ออก​จาก​ที่​แห่งนั้น 3 ให้​พวกเจ้า​ไป​ยัง​ดินแดน​ที่​อุดม​สมบูรณ์+ 33:3 ดินแดน​ที่​อุดม​สมบูรณ์ หรือ​แปล​ตรงๆ​ได้​ว่า “ดินแดน​ที่​เต็ม​ไป​ด้วย​น้ำนม​และ​น้ำเชื่อม​ผลไม้​ไหล​อยู่” นั้น แต่​เรา​จะ​ไม่ไป​กับ​พวกเจ้า เพราะ​พวกเจ้า​เป็น​คน​หัวแข็ง ดื้อรั้น เรา​เกรง​ว่า​เรา​จะ​ทำลาย​พวกเจ้า​ใน​ระหว่าง​ทาง”

4 เมื่อ​ประชาชน​ได้ยิน​ข่าวร้าย​นี้ พวกเขา​ก็​เศร้าโศก​เสียใจ และ​ไม่มี​ใคร​สวมใส่​เครื่อง​ประดับ​เลย 5 พระยาห์เวห์​พูด​กับ​โมเสส​ว่า “ให้​บอก​กับ​ประชาชน​อิสราเอล​ว่า ‘พวกเจ้า​เป็น​คน​หัวแข็ง ดื้อรั้น ถ้า​เรา​ไป​กับเจ้า​แค่​ครู่เดียว เรา​จะ​ต้อง​ทำลาย​เจ้า​แน่ ตอนนี้​ให้​ถอด​เครื่อง​ประดับ​ออก+ 33:5 ถอด​เครื่อง​ประดับ​ออก เป็น​การ​เล่นคำ​ใน​ภาษา​ฮีบรู​เพราะ​เครื่อง​ประดับ​เป็น​สิ่ง​เตือนใจ​พวกเขา​เกี่ยวกับ​พระปลอม​ของ​พวกเขา และ​เรา​จะ​ตัดสินใจ​ว่า เรา​จะ​จัดการ​กับ​พวกเจ้า​ยังไงดี’” 6 ประชาชน​ชาว​อิสราเอล​จึง​ถอด​เครื่อง​ประดับ​ของ​พวกเขา ตั้งแต่​อยู่​ที่​ภูเขา​โฮเรบ​เป็น​ต้นมา

เต็นท์​นัดพบ​ชั่วคราว

7 โมเสส​เคย​ตั้ง​เต็นท์​หลังหนึ่ง​นอกค่าย ห่าง​ออกไป​จาก​ค่าย และ​เขา​เรียก​มัน​ว่า​เต็นท์​นัดพบ ใคร​ที่​แสวงหา​พระยาห์เวห์ ก็​จะ​ออก​มา​ที่​เต็นท์​หลังนี้​ที่​อยู่​นอก​ค่าย 8 เมื่อ​โมเสส​ออกไป​ที่​เต็นท์​นัดพบ ประชาชน​ทั้งหมด​ก็​จะ​ลุกขึ้น และ​ยืน​อยู่​ที่​ทางเข้า​เต็นท์​ของ​แต่ละคน พวกเขา​จะ​เฝ้าดู​โมเสส จนกระทั่ง​โมเสส​เข้าไป​ใน​เต็นท์​นั้น 9 เมื่อ​โมเสส​เข้าไป​ใน​เต็นท์ เสาเมฆ​ก็​จะ​ลอย​ลงมา​อยู่​ตรง​ทางเข้า​ของ​เต็นท์​นัดพบ​นั้น และ​พระยาห์เวห์​ก็​จะ​พูด​กับ​โมเสส 10 เมื่อ​ประชาชน​ทุกคน​เห็น​เสาเมฆ​ลอย​ลงมา​อยู่​ตรง​ทางเข้า​ของ​เต็นท์​นัดพบ พวกเขา​ทั้งหมด​ก็​จะ​ก้ม​กราบ​ลง​ที่​ตรง​ทางเข้า​เต็นท์​ของ​ตัวเอง

11 พระยาห์เวห์​พูด​กับ​โมเสส​แบบ​ซึ่งๆ​หน้า เหมือนกับ​ที่​คน​คุย​กับ​เพื่อน​ของเขา และ​เมื่อ​โมเสส​กลับ​มา​ที่​ค่าย โยชูวา​ผู้ช่วย​ของเขา ลูก​ของ​นูน ก็​จะ​ยังคง​อยู่​ที่​เต็นท์​นั้น

โมเสส​เห็น​รัศมี​ของ​พระยาห์เวห์

12 โมเสส​พูด​กับ​พระยาห์เวห์​ว่า “ดูสิ พระองค์​บอก​กับ​ข้าพเจ้า​ว่า ‘ให้​นำ​ประชาชน​เหล่านี้​ขึ้นไป’ แต่​พระองค์​ไม่ได้​เปิดเผย​ว่า​พระองค์​จะ​ส่ง​ใคร​ไป​กับ​ข้าพเจ้า​บ้าง พระองค์​พูด​ว่า ‘เรา​รู้จัก​เจ้า​ดี และ​เรา​ก็​ชื่นชอบ​เจ้า​ด้วย’ 13 ตอนนี้ ถ้า​ข้าพเจ้า​เป็น​ที่​ชื่นชอบ​ใน​สายตา​ของ​พระองค์ ขอ​พระองค์​เปิดเผย​ทาง​ของ​พระองค์​ให้​ข้าพเจ้า​ได้​รู้จัก​ด้วยเถิด เพื่อ​ข้าพเจ้า​จะ​ได้​รู้จัก​พระองค์ และ​เป็น​ที่​ชื่นชอบ​ใน​สายตา​ของ​พระองค์ อย่าลืม​ว่า​ประชาชน​พวกนี้​เป็น​ชนชาติ​ของ​พระองค์​เอง”

14 พระยาห์เวห์​พูด​ว่า “ตัวเรา​จะ​ไป​กับเจ้า และ​นำทาง​เจ้า”

15 โมเสส​พูด​กับ​พระองค์​ว่า “ถ้า​พระองค์​ไม่ไป ก็​ขอ​อย่า​ได้​นำ​พวก​ข้าพเจ้า​ไป​จาก​ที่นี่​เลย 16 ถ้า​พระองค์​ไม่ไป​กับ​พวก​ข้าพเจ้า แล้ว​จะ​มี​อะไร​แสดง​ให้​เห็น​ว่า พระองค์​พอใจ​ใน​ตัว​ข้าพเจ้า​และ​คน​ของ​พระองค์ แล้ว​ข้าพเจ้า​และ​คน​ของ​พระองค์​จะ​แตกต่าง​จาก​ชนชาติ​อื่นๆ​บน​พื้น​แผ่นดิน​โลกนี้​อย่างไร”

17 พระยาห์เวห์​พูด​กับ​โมเสส​ว่า “เรา​จะ​ทำ​ตาม​สิ่ง​ที่​เจ้า​ได้​พูด​มานี้ เพราะ​เรา​ชอบใจ​ใน​ตัวเจ้า และ​เรา​รู้จัก​เจ้าดี”

18 โมเสส​พูด​ว่า “ขอ​ได้โปรด​แสดง​รัศมี​ของ​พระองค์​ให้​ข้าพเจ้า​เห็น​ด้วยเถิด”

19 พระยาห์เวห์​จึง​พูด​ว่า “เรา​จะ​ทำ​ให้​ความดี​ทั้งหมด​ของเรา ผ่าน​ไป​ต่อหน้า​เจ้า และ​เรา​จะ​เรียก​ชื่อ​พระยาห์เวห์​ต่อหน้า​เจ้า เรา​อยาก​จะ​ทำดี​กับ​ใคร เรา​ก็​จะ​ทำดี​กับ​คนนั้น เรา​อยาก​จะ​เมตตา​ใคร เรา​ก็​จะ​เมตตา​คนนั้น” 20 พระยาห์เวห์​พูด​ว่า “เจ้า​จะ​ไม่​สามารถ​มอง​หน้า​เรา​ได้ เพราะ​ไม่มี​มนุษย์​คนไหน​ที่​เห็น​หน้า​เรา แล้ว​ยัง​มีชีวิต​อยู่ได้”

21 พระยาห์เวห์​พูด​ว่า “มี​ที่​อยู่​แห่งหนึ่ง​ใกล้ๆ​เรา เจ้า​ไป​ยืน​อยู่​บน​ก้อนหิน​นั้น​ได้ 22 เมื่อ​รัศมี​ของเรา​ผ่านไป เรา​จะ​เอา​เจ้า​ใส่​เข้าไป​ใน​ซอกหิน และ​เรา​จะ​เอา​มือเรา​ปิด​เจ้า​ไว้​ที่นั่น จนกว่า​เรา​ได้​ผ่านไป 23 แล้ว​เมื่อ​เรา​เอา​มือ​ออก​จาก​เจ้า เจ้า​ก็​จะ​ได้เห็น​หลัง​ของเรา แต่​จะ​ไม่เห็น​หน้า​ของเรา”

34

แผ่นหิน​ชุดใหม่

(ฉธบ. 10:1-5)

1 พระยาห์เวห์​พูด​กับ​โมเสส​ว่า “ให้​ตัด​หิน​มา​สองแผ่น เหมือนกับ​สองแผ่น​แรก เรา​จะ​เขียน​บัญญัติ​ลง​บน​แผ่นหิน​สองแผ่น​นี้ เป็น​บัญญัติ​เดียว​กับ​ที่​ได้​เขียน​ไว้แล้ว​บน​แผ่นหิน​สองแผ่น​แรก ที่​เจ้า​ได้​ทำ​แตก​เป็น​ชิ้นๆ 2 ให้​เตรียม​พร้อม​ใน​ตอนเช้า ให้​ขึ้นไป​บน​ภูเขา​ซีนาย และ​คอย​เรา​อยู่​บน​ยอดเขา​นั้น 3 อย่า​ให้​ใคร​ขึ้นมา​กับเจ้า อย่า​ให้​เรา​เห็น​ใคร​บน​ภูเขานั้น และ​อย่า​ให้​ฝูงแกะ ฝูงวัว​ไป​กินหญ้า​ที่​เชิงเขา​นั้น​ด้วย”

4 แล้ว​โมเสส​ก็​ได้​ตัด​หิน​มา​สองแผ่น เหมือนกับ​หิน​สองแผ่น​แรก โมเสส​ลุกขึ้น​แต่​เช้าตรู่ และ​ขึ้นไป​ยัง​ภูเขา​ซีนาย ตาม​ที่​พระยาห์เวห์​สั่ง​เขา​ไว้ และ​นำ​แผ่นหิน​สองแผ่น​นั้น​ไป​ด้วย 5 พระยาห์เวห์​ลงมา​ใน​เมฆ​และ​ยืน​อยู่​กับเขา​ที่นั่น และ​โมเสส​เรียก​ชื่อ​พระยาห์เวห์+ 34:5 โมเสส​เรียก​ชื่อ​พระยาห์เวห์ อาจ​หมายถึง​โมเสส​นับถือ​พระยาห์เวห์ หรือ​หมายถึง​พระยาห์เวห์​พูด​ชื่อ​ของ​พระองค์​กับ​โมเสส

6 พระยาห์เวห์​ผ่าน​หน้า​โมเสส​ไป และ​ประกาศ​ว่า “เรา​คือ​ยาห์เวห์ ยาห์เวห์ พระเจ้า​ผู้ซึ่ง​เห็นอก​เห็นใจ​และ​เมตตา​กรุณา ผู้ซึ่ง​โกรธช้า เต็ม​ไปด้วย​ความ​จงรัก​ภักดี​และ​ความ​ซื่อสัตย์ 7 ผู้ซึ่ง​เก็บ​ความ​จงรัก​ภักดี​ไว้​ให้​กับ​คน​เป็น​พันๆ​รุ่น และ​ยกโทษ​ให้​กับ​ความผิด​ทั้งหลาย การกบฏ​ต่างๆ​รวมทั้ง​พวก​บาป​ของ​พวกเขา แต่​เรา​จะ​ไม่ปล่อย​ให้​คนผิด​พ้นโทษ​เป็น​อันขาด เรา​จะ​ลงโทษ​พวกเขา​ไป​สามสี่​ชั่วคน​สำหรับ​ความผิด​ที่​พ่อแม่​เขา​ทำ”

8 โมเสส​รีบ​ก้ม​กราบ​ลง​กับพื้น และ​นมัสการ​พระองค์ 9 โมเสส​พูด​ว่า “ถ้า​ข้าพเจ้า​เป็น​ที่​ชื่นชอบ​ใน​สายตา​พระองค์ ขอให้​พระองค์​อยู่​ท่ามกลาง​พวก​ข้าพเจ้า​ด้วยเถิด ถึงแม้​ว่า​ประชาชน​เหล่านั้น​จะ​เป็น​คน​ดื้อรั้น​หัวแข็ง ขอให้​พระองค์​ยกโทษ​ให้​กับ​ความ​ชั่วช้า​และ​ความบาป​ของ​พวก​ข้าพเจ้า และ​รับ​พวก​ข้าพเจ้า​ไว้​เป็น​มรดก​ของ​พระองค์​ด้วยเถิด”

รื้อฟื้น​ข้อตกลง​ขึ้นใหม่

(อพย. 23:14-19; ฉธบ. 7:1-5; 16:1-17)

10 พระยาห์เวห์​พูด​ว่า “เรา​กำลัง​จะ​ทำ​ข้อตกลง เรา​จะ​ทำ​สิ่ง​มหัศจรรย์​ต่อ​หน้า​คน​ของเจ้า​ทั้งหมด เป็น​สิ่ง​มหัศจรรย์​ที่​ไม่เคย​ทำ​มาก่อน​ในโลก​ท่ามกลาง​ชนชาติ​ทั้งหลาย ประชาชน​ทั้งหมด​ที่อยู่​กับเจ้า จะ​ได้​เห็น​ผลงาน​ของ​พระยาห์เวห์ เพราะ​สิ่ง​ที่​เรา​กำลัง​จะ​ทำ​กับเจ้า​นั้น​เป็น​สิ่ง​ที่​น่าทึ่ง 11 ให้​เชื่อฟัง​สิ่ง​ที่​เรา​ได้​สั่ง​เจ้า​ใน​วันนี้ แล้ว​คอยดู เรา​จะ​ขับไล่​ชาว​อาโมไรต์ ชาว​คานาอัน ชาว​ฮิตไทต์ ชาว​เปริสซี ชาว​ฮีไวต์ และ​ชาว​เยบุส ไป​ต่อหน้า​เจ้า 12 ระวัง​ตัว​ให้ดี อย่าได้​ไป​ทำ​ข้อตกลง​ใดๆ​กับ​ชาวเมือง​ที่​อาศัย​อยู่​ใน​แผ่นดิน​ที่​เจ้า​กำลัง​จะ​ไป​นั้น เพื่อ​พวกเขา​จะได้​ไม่​เป็น​กับดัก​ท่ามกลาง​เจ้า 13 แต่​เจ้า​จะ​ต้อง​รื้อ​แท่นบูชา​ของ​พวกเขา ทุบ​พวก​เสา​ศักดิ์สิทธิ์​ของ​พวกเขา​ให้​แตก​เป็น​ชิ้นๆ​และ​โค่น​บรรดา​เสา​ของ​พระ​อาเชราห์​ของ​พวกเขา 14 เจ้า​จะต้อง​ไม่​ก้มกราบ​พระ​อื่นใด เพราะ​ชื่อ​ของเรา​คือ ยาห์เวห์​ผู้​หึงหวง เรา​เป็น​พระเจ้า​ที่​หึงหวง

15 พวกเจ้า​ต้อง​ระวัง​ที่​จะ​ไม่​ไป​ทำ​ข้อตกลง​กับ​ชาวเมือง​ใน​แผ่นดิน​นั้น เพราะ​ถ้า​เจ้า​ทำ​อย่างนั้น เจ้า​ก็​จะ​นอกใจ​พระเจ้า ไป​ติดตาม​และ​เซ่นไหว้​พวก​พระ​ของ​พวกเขา และ​เมื่อ​พวกเขา​เชิญ​เจ้า​ไป​กิน​อาหาร เจ้า​ก็​จะ​ไป​กิน​อาหาร​ที่​เขา​เอา​ไป​เซ่นไหว้​พระ​ของเขา​มา 16 เจ้า​ก็​จะ​ไป​เอา​ลูกสาว​ของ​พวกเขา​มา​เป็น​เมีย​ลูกชาย​ของ​พวกเจ้า แล้ว​ลูกสาว​ของ​พวกเขา​ก็​จะ​ไป​นมัสการ​พวก​พระ​ของ​พวกเขา และ​จะ​พลอย​ทำ​ให้​ลูกชาย​ของเจ้า​ไป​นมัสการ​พวก​พระ​เหล่านั้น​ด้วย ซึ่ง​เป็น​การ​นอกใจ​พระเจ้า

17 เจ้า​ต้อง​ไม่​สร้าง​พวก​พระ​ที่​หล่อ​ขึ้น​จาก​เหล็ก+ 34:17 พวก​พระ​ที่​หล่อ​ขึ้น​จาก​เหล็ก เทวรูป​พระ​ปลอม​ที่​ประชาชน​เคารพ​บูชา

18 เจ้า​ต้อง​รักษา​เทศกาล​กิน​ขนมปัง​ที่​ไม่ใส่​เชื้อฟู เจ้า​ต้อง​กิน​ขนมปัง​ที่​ไม่ใส่​เชื้อฟู​เป็น​เวลา​เจ็ดวัน ตาม​วัน​ที่​เรา​ได้​กำหนด​ไว้​ใน​เดือน​อาบีบ+ 34:18 เดือน​อาบีบ หรือ นีสาน เป็น​เดือน​แรก​ของ​ปฏิทิน​ฮีบรู​สมัย​โบราณ เริ่ม​ฤดู​ใบไม้ผลิ ประมาณ​กลาง​เดือน​มีนาคม​ถึง​กลาง​เดือน​เมษายน เพราะ​เดือน​อาบีบ​เป็น​เดือน​ที่​เจ้า​ออก​จาก​ประเทศ​อียิปต์

19 ลูกชาย​ทุกคน​ที่​เกิด​ออกมา​เป็น​ท้องแรก จะ​เป็น​ของเรา ลูก​ตัวผู้​ของ​สัตว์​ทุกตัว ที่​เกิด​ออกมา​เป็น​ท้องแรก จะ​เป็น​ของเรา ไม่ว่า​จะ​เป็น​ลูก​ของ​วัวควาย​หรือ​แกะ 20 ลูกลา​ที่​เกิด​ออกมา​เป็น​ท้องแรก ถ้า​เจ้า​อยาก​จะ​ซื้อคืน​ก็​ให้​เอา​แกะ​มา​แลก แต่​ถ้า​เจ้า​ไม่​ต้องการ​ซื้อ​ลูกลา​ตัวนั้น​คืน เจ้า​ต้อง​หักคอ​มัน เจ้า​จะ​ต้อง​ซื้อ​ลูกชาย​หัวปี​ของ​พวกเจ้า​คืน​ทุกคน อย่า​ให้​ใคร​เข้า​มาหา​เรา​มือเปล่า

21 เจ้า​ทำงาน​ได้​ใน​หกวัน แต่​ใน​วัน​ที่เจ็ด เจ้า​ต้อง​พักผ่อน ถึง​จะ​เป็น​ช่วง​ทำนา​หรือ​ช่วง​เก็บเกี่ยว​ก็ตาม เจ้า​ก็​ต้อง​พักผ่อน

22 เจ้า​ต้อง​รักษา​เทศกาล​แห่ง​สัปดาห์ ให้​ใช้​ผลผลิต​แรก​ที่​ได้​จาก​การ​เก็บเกี่ยว​ข้าวสาลี​ใน​เทศกาล​นี้ และ​ใน​ฤดู​ใบไม้ร่วง ให้​ฉลอง​เทศกาล​เก็บเกี่ยว​ปลายปี

23 พวกผู้ชาย​ทุกๆคน​ท่ามกลาง​เจ้า​จะต้อง​มา​อยู่​ต่อหน้า​พระยาห์เวห์​องค์​เจ้า​ชีวิต พระเจ้า​ของ​อิสราเอล ปีละ​สามครั้ง

24 เรา​จะ​ขับไล่​ชนชาติ​อื่น​ออกไป​จาก​เจ้า และ​จะ​ขยาย​เขตแดน​ของเจ้า เมื่อ​เจ้า​ขึ้นไป​อยู่​ต่อหน้า​พระยาห์เวห์​พระเจ้า​ของเจ้า​ปีละ​สามครั้ง​นั้น จะ​ไม่มี​ใคร​พยายาม​มา​แย่ง​ที่ดิน​ของเจ้า

25 ห้าม​เอา​เลือด​ของ​เครื่อง​เซ่นไหว้​เรา มา​ถวาย​พร้อมกับ​ของ​ที่​ใส่​เชื้อฟู และ​เครื่อง​เซ่นไหว้​ใน​เทศกาล​ปลดปล่อย​นั้น ห้าม​เหลือ​ค้างคืน​จนถึง​วันรุ่งขึ้น

26 ทุกๆ​ปี เจ้า​ต้อง​เอา​ผลผลิต​ที่​ดี​ที่สุด ที่​เก็บเกี่ยว​ครั้งแรก​ใน​ปีนั้น​ไป​ยัง​สถานที่​นมัสการ​พระยาห์เวห์ พระเจ้า​ของเจ้า

เจ้า​ต้อง​ไม่​ต้ม​ลูกแพะ​ใน​น้ำนม​ของ​แม่มัน”

27 พระยาห์เวห์​พูด​กับ​โมเสส​ว่า “ให้​เขียน​คำสั่ง​พวกนี้​ลงไป เพราะ​คำสั่ง​พวกนี้ เป็น​ส่วนหนึ่ง​ของ​ข้อตกลง​ที่​เรา​ทำ​กับเจ้า​และ​กับ​ชาว​อิสราเอล”

28 โมเสส​อยู่​ที่นั่น​กับ​พระยาห์เวห์​สี่สิบ​วัน สี่สิบ​คืน เขา​ไม่ได้​กิน​อาหาร​หรือ​ดื่มน้ำ​เลย เขา​เขียน​คำสั่ง​ต่างๆ​ของ​ข้อตกลง​ทั้ง​สิบข้อ​ลง​บน​แผ่นหิน​สองแผ่น​นั้น

ใบหน้า​ที่​สว่างจ้า​ของ​โมเสส

29 เมื่อ​โมเสส​ลงมา​จาก​ภูเขา​ซีนาย เขา​ถือ​แผ่นหิน​คำสอน+ 34:29 คำสอน ตาม​ตัวอักษร​คือ “สิ่ง​ที่​พิสูจน์” คือ​บรรดา​แผ่นหิน​ที่​เขียน​บัญญัติ 10 ประการ​ไว้ สิ่ง​เหล่านี้​เป็น​เครื่อง​พิสูจน์​ข้อตกลง​ระหว่าง​พระเจ้า​กับ​ประชาชน​ชาว​อิสราเอล สองแผ่น​แห่ง​ข้อตกลง​นั้น​ใน​มือ โมเสส​ไม่รู้​ว่า​ผิวหน้า​ของเขา​เรืองแสง​ออกมา เพราะ​พระยาห์เวห์​ได้​พูด​กับเขา 30 เมื่อ​อาโรน​และ​ประชาชน​ชาว​อิสราเอล​เห็น​โมเสส พร้อมกับ​ใบหน้า​ที่​สว่างจ้า พวกเขา​ไม่กล้า​เข้า​มาหา​โมเสส 31 โมเสส​จึง​เรียก​พวกเขา อาโรน​และ​พวก​ผู้นำ​ทั้งหมด​ของ​ที่ชุมนุม​ก็​มาหา​โมเสส โมเสส​พูด​กับ​พวกเขา 32 หลังจากนั้น ประชาชน​ชาว​อิสราเอล​ก็​เข้า​มาหา​โมเสส แล้ว​โมเสส​ก็​ได้​สั่ง​พวกเขา​ถึง​สิ่ง​ทั้งหมด​ที่​พระยาห์เวห์​ได้​บอกเขา​บน​ภูเขา​ซีนาย

33 เมื่อ​โมเสส​พูด​กับ​พวกเขา​เสร็จ เขา​ก็​เอา​ผ้าคลุม​มา​ปิดหน้า​ไว้ 34 เมื่อ​โมเสส​มา​อยู่​ต่อหน้า​พระยาห์เวห์ โมเสส​ก็​เอา​ผ้าคลุมหน้า​ออก จนกว่า​เขา​จะ​ออกมา​จาก​เต็นท์​นัดพบ เขา​ก็​จะ​บอก​กับ​ชาว​อิสราเอล​ถึง​สิ่ง​ที่​เขา​ได้รับ​คำสั่ง​มา 35 พวก​คน​อิสราเอล​เห็น​ว่า​ผิว​ของ​โมเสส​ส่องแสง ดังนั้น โมเสส​จึง​เอา​ผ้า​มา​คลุมหน้า​ไว้ จนกว่า​เขา​กลับ​ไป​พูด​กับ​พระยาห์เวห์​อีก

35

กฎระเบียบ​เกี่ยวกับ​วันหยุด​ทางศาสนา

1 โมเสส​ได้​รวบรวม​ที่ชุมนุม​ทั้งหมด​ของ​ประชาชน​ชาว​อิสราเอล และ​พูด​กับ​พวกเขา​ว่า “นี่​คือ​คำสั่ง​ต่างๆ​ที่​พระยาห์เวห์​สั่ง​ให้​ทำ

2 ให้​ทำงาน​หกวัน แต่​ใน​วัน​ที่เจ็ด พวกท่าน​จะต้อง​มี​วันหยุด​อัน​ศักดิ์สิทธิ์​ให้​กับ​พระยาห์เวห์ ใคร​ก็ตาม​ที่​ทำงาน​ใน​วันหยุด​ทาง​ศาสนา​จะต้อง​ถูกฆ่า 3 ใน​วันหยุด​ทาง​ศาสนา​นี้ ท่าน​ต้อง​ไม่​ก่อไฟ​ใน​ที่อยู่​อาศัย​ของท่าน​เลย”

ของถวาย​ต่างๆ​สำหรับ​เต็นท์​ศักดิ์สิทธิ์

(อพย. 25:1-9)

4 โมเสส​พูด​กับ​ที่ชุมนุม​ของ​ประชาชน​ชาว​อิสราเอล​ว่า “นี่​คือ​คำสั่ง​ที่​พระยาห์เวห์​สั่ง​ให้​มา​บอก คือ 5 ‘ให้​รวบรวม​พวก​ของถวาย​มา​ให้​กับ​พระยาห์เวห์ ทุกคน​ที่​อยาก​จะ​ถวาย​อะไร ก็​ให้​เอา​ของขวัญ​นั้น​มา​ถวาย​ให้กับ​พระยาห์เวห์ ทั้ง​ทองคำ เงิน ทอง​สัมฤทธิ์ 6 ด้าย​สี​น้ำเงิน สีม่วง​และ​สี​แดงเข้ม ผ้าลินิน​อย่างดี และ​ขนแพะ 7 หนัง​ที่​ทำ​จาก​แกะ​ตัวผู้ หนัง​ปลาโลมา ไม้กระถิน 8 น้ำมัน​สำหรับ​จุดไฟ เครื่องเทศ​เพื่อ​ทำ​น้ำมัน​เจิม และ​ทำ​เครื่อง​หอม 9 หิน​จำพวก​นิล​และ​พลอย​อื่นๆ​ที่​จะ​ฝัง​ใน​เอโฟด​และ​ถุงผ้า​ทับอก

10 ใคร​ก็ตาม​ที่​มี​ฝีมือ​ใน​หมู่​พวกท่าน ก็​ให้​มา​สร้าง​สิ่งต่างๆ​เหล่านี้​ที่​พระยาห์เวห์​ได้​สั่งไว้ 11 คือ เต็นท์​ศักดิ์สิทธิ์ เต็นท์ ผ้าคลุม​เต็นท์ ตะขอ​เกี่ยว กรอบ​เต็นท์ กลอน เสา และ​ฐาน​รอง​เสา​ของ​เต็นท์​ศักดิ์สิทธิ์ 12 หีบ​ศักดิ์สิทธิ์ คานหาม ที่​ความ​ไม่​บริสุทธิ์​จาก​บาป​จะ​ถูก​ชำระ และ​ผ้าม่าน​กั้น 13 โต๊ะ​กับ​ไม้คาน​หาม​โต๊ะ และ​เครื่องใช้​ทั้งปวง​ที่​ใช้​กับ​โต๊ะ ขนมปัง​ที่​วาง​ไว้​ต่อหน้า​พระยาห์เวห์ 14 ตะเกียง​ที่มี​ขาตั้ง​เพื่อ​ที่​จะ​ให้​แสงสว่าง และ​อุปกรณ์​ทั้งหมด​ของมัน พวก​ตะเกียง​ของมัน และ​น้ำมัน​เติม​ตะเกียง​เพื่อ​ให้​แสงสว่าง

15 แท่นบูชา​เผา​เครื่อง​หอม​และ​คานหาม​ของมัน น้ำมัน​เจิม เครื่อง​หอม ฉาก​บัง​ประตู​ทางเข้า​เต็นท์​ศักดิ์สิทธิ์ 16 แท่นบูชา​เผา​เครื่อง​เผา​บูชา​และ​ตะแกรง​ทอง​สัมฤทธิ์​ที่​เป็น​ของมัน ไม้คาน​หาม​ของมัน และ​อุปกรณ์​ทั้งหมด​ของมัน อ่างน้ำ​และ​ฐาน​รอง​ของมัน 17 ผ้าม่าน​รอบๆ​ลาน พวกเสา​และ​ฐาน​รอง​เสา ฉากกั้น​ตรง​ทางเข้า​ลาน 18 พวก​หมุด​ยึด​เต็นท์​ศักดิ์สิทธิ์ และ​หมุด​สำหรับ​ลาน​กับ​เชือก​ของมัน 19 ผ้า​ที่​ประดับ​ด้วย​เกลียวทอง​เพื่อ​ใช้​ใน​สถานที่​ศักดิ์สิทธิ์ และ​เสื้อผ้า​ศักดิ์สิทธิ์​สำหรับ​นักบวช​อาโรน​และ​พวก​ลูกชาย​ของเขา เพื่อ​ให้​พวกเขา​เป็น​นักบวช​รับใช้​เรา’”

ของถวาย​จำนวนมาก​จาก​ประชาชน

20 แล้ว​ที่ชุมนุม​ของ​ชาว​อิสราเอล​ทั้งหมด​ก็​ออกไป​จาก​โมเสส 21 ทุกคน​ที่​เต็มใจ​จะ​ช่วย​ก็​มา ทุกคน​ที่​พระวิญญาณ​กระตุ้น​ก็​นำ​ของขวัญ​มา​ให้​กับ​พระยาห์เวห์ ของขวัญ​พวกนี้​เอา​มา​เพื่อ​สร้าง​เต็นท์​นัดพบ และ​เพื่อ​การ​รับใช้​ทั้งหมด​ใน​เต็นท์​นั้น และ​เพื่อ​ทำ​เสื้อผ้า​ศักดิ์สิทธิ์ 22 ทั้ง​ชาย​และ​หญิง​ต่าง​พากันมา ทุกคน​ที่​เต็มใจ ก็​เอา​เข็มกลัด ต่างหู แหวนตรา กำไล​ข้อมือ​และ​เครื่อง​ประดับ​ที่​เป็น​ทองคำ​อื่นๆ​มา​ให้ ทุกคน​ก็​เอา​ทองคำ​มา​ถวาย​ให้​กับ​พระยาห์เวห์

23 คน​ที่​มี​ด้าย​สี​น้ำเงิน สีม่วง หรือ​สี​แดงเข้ม และ​ผ้าลินิน​อย่างดี ขนแพะ หนัง​แกะ​ตัวผู้ และ​หนัง​ปลาโลมา พวกเขา​ก็​เอา​มา​ให้ 24 คน​ที่​อยาก​จะ​ให้​เงิน​หรือ​ทอง​สัมฤทธิ์​กับ​พระยาห์เวห์ ก็​เอา​มา​ให้ คน​ที่​มี​ไม้กระถิน​ที่​ใช้​ใน​งาน​นี้ได้​ก็​เอา​มา​ให้​เหมือนกัน 25 ผู้หญิง​ที่​มี​ความ​สามารถ​ใน​การ​ปั่นด้าย​ด้วยมือ ก็​เอา​ด้าย​ที่​ปั่น​มา​ให้ ทั้ง​ด้าย​สี​น้ำเงิน สีม่วง สี​แดงเข้ม​และ​ผ้าลินิน​อย่างดี 26 พวก​ผู้หญิง​ที่​มีใจ​อยาก​จะ​ช่วย และ​มี​ความ​สามารถ​ใน​การ​ปั่น​ขนแพะ​ก็​มา​ช่วย

27 พวก​ผู้นำ​ก็​นำ​หิน​จำพวก​โมรา​ที่​จะ​ฝัง​ใน​เอโฟด​และ​ถุงผ้า​ทับอก 28 รวมทั้ง​เครื่องเทศ​และ​น้ำมัน​สำหรับ​จุด​ตะเกียง น้ำมัน​เจิม​และ​น้ำมัน​ทำ​เครื่อง​หอม​มา​ให้

29 ทั้ง​ชาย​และ​หญิง ทุกคน​ต่าง​ก็​เต็มใจ​เอา​ของ​ต่างๆ​มา​ให้ ที่​จะ​ใช้​สำหรับ​งาน​ที่​พระยาห์เวห์​ได้​สั่ง​ผ่าน​มา​ทาง​โมเสส ลูกหลาน​ชาว​อิสราเอล​ก็​ได้​นำ​ของ​ต่างๆ​มา​ถวาย​เป็น​ของขวัญ​ให้​กับ​พระยาห์เวห์​ด้วย​ความ​เต็มใจ

เบซาเลล​และ​โอโฮลีอับ

(อพย. 31:1-11)

30 โมเสส​พูด​กับ​ประชาชน​ชาว​อิสราเอล​ว่า “ดูเถิด พระยาห์เวห์​ได้​เลือก​เบซาเลล​มา เบซาเลล​เป็น​ลูกชาย​ของ​อุรี อุรี​เป็น​ลูกชาย​ของ​เฮอร์ จาก​เผ่า​ยูดาห์ 31 พระองค์​ได้​เติมเขา​ให้​เต็ม​ไปด้วย​พระวิญญาณ​ของ​พระเจ้า พระองค์​ทำ​ให้​เขา​มี​ความ​ชำนาญ ความ​เข้าใจ และ​ความรู้ เพื่อ​จะได้​ทำงาน​ใน​ด้าน​ต่างๆ 32 เพื่อ​ออกแบบ​งาน​เครื่องทอง เครื่องเงิน​และ​ทอง​สัมฤทธิ์ 33 เขา​สามารถ​เจียระไน​หินประดับ​ชนิด​ต่างๆ​ไว้​ใส่​ใน​ตัวเรือน และ​แกะสลัก​ไม้ เพื่อ​ใช้​ใน​งาน​ประณีต​ทุกอย่าง 34 พระยาห์เวห์​ได้​ให้​เบซาเลล​และ​โอโฮลีอับ มี​ความ​สามารถ​ใน​การสอน​ด้วย โอโฮลีอับ​เป็น​ลูกชาย​ของ​อาหิสะมัค จาก​เผ่า​ดาน 35 พระยาห์เวห์​ได้​ทำ​ให้​เขา​ทั้งสอง​เต็ม​ไปด้วย​ความ​เชี่ยว​ชาญ​ใน​งาน​ทุกด้าน ทั้ง​งานฝีมือ งาน​ออกแบบ งาน​เย็บปัก​ด้วย​ด้าย​สี​น้ำเงิน สีม่วง สี​แดงเข้ม​และ​ผ้าลินิน​อย่างดี และ​งาน​ทอ พวกเขา​สามารถ​ทำได้​ทุกอย่าง และ​สามารถ​วางแผน​ใน​การ​ออกแบบ​ด้วย”

36

1 เบซาเลล​และ​โอโฮลีอับ​กับ​ช่าง​ผู้​ชำนาญ​งาน​ก็​ได้​มา​ทำงาน​ตาม​ที่​พระยาห์เวห์​สั่ง​ให้​ทำ​ทุกอย่าง พระยาห์เวห์​ได้​ให้​ความ​ชำนาญ​และ​สติปัญญา​กับ​พวกเขา เพื่อ​พวกเขา​จะได้​รู้​วิธี​สร้าง​ทุกอย่าง​ที่​เกี่ยวข้อง​กับ​การ​รับใช้​ใน​สถานที่​ศักดิ์สิทธิ์​นั้น 2 โมเสส​ได้​เรียก​เบซาเลล โอโฮลีอับ​กับ​ช่าง​ผู้​ชำนาญ​ทั้งหมด​ที่​พระยาห์เวห์​ได้​ให้​ความ​สามารถ คือ​ทุกคน​ที่​มีใจ​มา​ช่วย​ทำงาน​นี้ 3 โมเสส​ได้​เอา​ของถวาย​ทั้งหมด​ที่​ลูกหลาน​ชาว​อิสราเอล​เอา​มา​ถวาย​นั้น​ให้​กับ​พวกเขา เพื่อ​พวกเขา​จะได้​เอา​ไป​ใช้​สำหรับ​งาน​รับใช้​ที่​เกี่ยวข้อง​กับ​สถานที่​ศักดิ์สิทธิ์​นั้น ชาว​อิสราเอล​ยังคง​เอา​ของ​มา​ถวาย​ให้​ทุกๆเช้า​ด้วย​ความ​เต็มใจ 4 แล้ว​ช่าง​ผู้​ชำนาญ​ทุกคน จาก​แต่ละ​แผนก ที่​ทำงาน​สร้าง​สถานที่​ศักดิ์สิทธิ์ ได้​มาหา​โมเสส 5 และ​พูด​กับ​โมเสส​ว่า “คน​เอา​ของ​มาให้​มาก​เกิน​ไปแล้ว​สำหรับ​งาน​ที่​พระยาห์เวห์​สั่ง​ให้​ทำ”

6 โมเสส​จึง​สั่งการ​ไป และ​พวกเขา​ก็​ประกาศ​ไป​ทั่ว​ค่าย​ว่า “ชายหญิง​ทั้งหลาย ไม่ต้อง​ทำ​ของถวาย​อะไร​อีกแล้ว​สำหรับ​สถานที่​ศักดิ์สิทธิ์” ประชาชน​ก็​เลย​หยุด​เอา​ของ​มาให้ 7 เพราะ​ประชาชน​ได้​เอา​ของ​มาให้​เกินพอ​แล้ว​สำหรับ​งาน​ที่​จะ​ทำ​ทั้งหมด

เต็นท์​ศักดิ์สิทธิ์

(อพย. 26:1-37)

8 ช่าง​ผู้​ชำนาญ​ทั้งหลาย ได้​สร้าง​เต็นท์​ที่​ศักดิ์สิทธิ์ ด้วย​ผ้าม่าน​สิบผืน ที่​ทำ​จาก​ผ้าลินิน​ทอ​เนื้อดี และ​ผ้า​ที่​ทอ​จาก​ด้าย​สี​น้ำเงิน สีม่วง และ​สี​แดงเข้ม เขา​ได้​ปัก​ลาย​เครูบ ที่​ได้​ออกแบบ​มา​อย่าง​ประณีต​ลง​บน​ผ้าม่าน​เหล่านั้น 9 ผ้าม่าน​แต่ละผืน​ยาว​ยี่สิบแปด​ศอก+ 36:9 ยี่สิบแปด​ศอก หรือ เท่ากับ 14.7 เมตร และ​กว้าง​สี่ศอก+ 36:9 สี่ศอก หรือ​เท่ากับ 2.1 เมตร ทุกผืน​มี​ขนาด​เท่ากันหมด 10 เบซาเลล​ได้​เอา​ผ้าม่าน​ห้าผืน​มา​เกี่ยว​เข้า​ด้วยกัน และ​เอา​ผ้าม่าน​อีก​ห้าผืน​มา​เกี่ยว​เข้า​ด้วยกัน​อีก​ชุดหนึ่ง 11 เขา​เอา​ผ้า​สี​น้ำเงิน​มา​ทำ​เป็น​หู ติดไว้​ที่​ขอบ​ของ​ผ้าม่าน​ชุดแรก และ​ทำ​แบบ​เดียวกัน​กับ​ขอบ​ของ​ผ้าม่าน​ชุด​ที่สอง 12 เขา​ทำ​หู​ห้าสิบหู​สำหรับ​ผ้าม่าน​ชุดแรก และ​ทำ​อีก​ห้าสิบหู​สำหรับ​ผ้าม่าน​ชุด​ที่สอง หู​ของ​ผ้าม่าน​สองชุด​นี้​จะ​อยู่​ตรงข้าม​กัน 13 เขา​เอา​ทองคำ​มา​ทำ​เป็น​ตะขอ​ห้าสิบอัน เพื่อ​ใช้​เกี่ยว​ผ้าม่าน​สองชุด​นั้น​เข้า​ด้วยกัน เพื่อ​ให้​เต็นท์​ศักดิ์สิทธิ์​นั้น​เป็น​ชิ้น​เดียวกัน

14 เขา​ทำ​ผ้าม่าน​ด้วย​ขนแพะ​สำหรับ​เต็นท์ ที่​จะ​เอา​มา​คลุม​เต็นท์​ศักดิ์สิทธิ์​อีก​ชั้นหนึ่ง เขา​ทำ​ผ้าม่าน​ขนแพะ​ทั้งหมด​สิบเอ็ด​ผืน 15 ผ้าม่าน​แต่ละผืน​ยาว​สามสิบ​ศอก+ 36:15 สามสิบ​ศอก หรือ 15.75 เมตร ภาษา​กรีก​โบราณ​แปล​ไว้​ว่า 25 ศอก และ​กว้าง​สี่ศอก ทั้ง​สิบเอ็ด​ผืน​มี​ขนาด​เท่ากันหมด 16 เขา​เอา​ผ้าม่าน​ห้าผืน​มา​ต่อ​ติดกัน และ​เอา​ผ้าม่าน​อีก​หกผืน​มา​ต่อ​ติดกัน 17 เขา​ได้​ทำ​หู​ห้าสิบหู​ติด​ไว้​ที่​ขอบ​ของ​ผ้าม่าน​ชิ้น​บนสุด​ของ​ชุดแรก และ​ทำ​อีก​ห้าสิบหู​ติด​ไว้​ที่​ขอบ​ของ​ผ้าม่าน​ชิ้น​บนสุด​ของ​ชุด​ที่สอง 18 เขา​ได้​เอา​ทอง​สัมฤทธิ์ มา​ทำ​ตะขอ ห้าสิบอัน เพื่อ​ใช้​เกี่ยว​ผ้าม่าน​ทั้ง​สองชุด​เข้า​ด้วยกัน เป็น​เต็นท์​หลัง​เดียวกัน 19 เขา​ได้​ทำ​ที่​คลุม​เต็นท์​ศักดิ์สิทธิ์​ไว้​สองชั้น ชั้นใน​ทำ​จาก​หนังแกะ​ตัวผู้ ชั้นนอก​ทำ​จาก​หนัง​ปลาโลมา

20 เขา​ได้​สร้าง​กรอบ​ไม้กระถิน​ให้​ตั้งขึ้น​เพื่อ​ค้ำ​เต็นท์​ศักดิ์สิทธิ์ 21 กรอบ​แต่ละ​กรอบ​มี​ความยาว​สิบศอก+ 36:21 สิบศอก หรือ​เท่ากับ 5.25 เมตร กว้าง​หนึ่งศอก​ครึ่ง 22 กรอบ​ไม้กระถิน​แต่ละ​กรอบ​มี​เดือย​กรอบละ​สองเดือย ซึ่ง​ถูก​ยึด​ประกบ​ติด​กัน​ไว้ เขา​สร้าง​กรอบ​ไม้กระถิน​ทั้งหมด​สำหรับ​เต็นท์​ศักดิ์สิทธิ์ ด้วย​วิธี​เดียว​กันนี้ 23 เขา​สร้าง​กรอบ​ไม้กระถิน​ยี่สิบ​กรอบ​สำหรับ​ทาง​ด้านใต้​ของ​เต็นท์​ศักดิ์สิทธิ์ 24 แล้ว​ทำ​ฐาน​เงิน​สี่สิบ​ฐาน​ไว้​ใต้​กรอบไม้​ยี่สิบ​กรอบ กรอบไม้​หนึ่ง​กรอบ​มี​ฐาน​สองฐาน​รองรับ​เดือย​สองเดือย​ของมัน 25 เขา​ยัง​ทำ​กรอบ​ไม้กระถิน​อีก​ยี่สิบ​กรอบ​สำหรับ​ทาง​ทิศเหนือ​ของ​เต็นท์​ศักดิ์สิทธิ์ 26 พร้อมทั้ง​ฐานเงิน​อีก​สี่สิบ​ฐาน กรอบไม้​หนึ่ง​กรอบ​ใช้​ฐานเงิน​สองฐาน 27 ส่วน​ทาง​ทิศ​ตะวันตก ที่​เป็น​ด้านหลัง​ของ​เต็นท์​ศักดิ์สิทธิ์​นั้น เขา​ก็​ทำ​กรอบไม้​ไว้​หก​กรอบ 28 เขา​ทำ​กรอบไม้​อีก​สอง​กรอบ​สำหรับ​มุม​ทาง​ด้านหลัง​ของ​เต็นท์​ศักดิ์สิทธิ์ 29 กรอบไม้​นั้น​มี​มุม​แยกกัน​ข้างล่าง แต่​ตอนบน​มุม​เหล่านั้น​ถูก​ยึด​ติดกัน​ด้วย​ห่วง เขา​ทำ​สองชุด​อย่างนั้น สำหรับ​สองมุม 30 รวม​ทั้งหมด​มี​กรอบไม้​แปด​กรอบ ฐานเงิน​สิบหก​ฐาน มี​สองฐาน​อยู่​ใต้กรอบ​แต่ละ​กรอบ

31 เขา​ทำ​ไม้​สำหรับ​ขัดฝา​ห้าอัน​ด้วย​ไม้กระถิน สำหรับ​ขัด​พวก​กรอบไม้​ด้านหนึ่ง​ของ​เต็นท์​ศักดิ์สิทธิ์ 32 และ​อีก​ห้าอัน​สำหรับ​ขัด​พวก​กรอบไม้​อีก​ด้านหนึ่ง​ของ​เต็นท์​ศักดิ์สิทธิ์ และ​อีก​ห้าอัน​สำหรับ​ขัด​พวก​กรอบ​ด้านหลัง​ทาง​ทิศ​ตะวันตก​ของ​เต็นท์​ศักดิ์สิทธิ์ 33 เขา​ได้​ทำ​ไม้​สำหรับ​ขัด​ไว้​สอด​เข้า​ช่วงกลาง​ของ​กรอบไม้ ตั้งแต่​ปลาย​ด้านนี้​ไป​สุด​ปลาย​อีก​ด้านหนึ่ง 34 เขา​ได้​เคลือบ​กรอบไม้​ด้วย​ทองคำ และ​ทำ​ห่วง​ทองคำ​เพื่อ​สอดไม้​สำหรับ​ขัด​เหล่านั้น​เข้าไป และ​เคลือบ​ไม้​สำหรับ​ขัด​เหล่านั้น​ด้วย​ทองคำ

35 เขา​ทำ​ม่านกั้น​ด้วย​ผ้าทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน ที่​ได้​ปัก​ลาย​เครูบ​ไว้​อย่าง​ประณีต 36 เขา​ได้​สร้าง​เสา​สี่สิบ​เสา​ด้วย​ไม้กระถิน และ​เคลือบ​เสา​เหล่านั้น​และ​ตะขอ​เกี่ยว​เสา​นั้น​ด้วย​ทองคำ เขา​หล่อ​ฐานเงิน​สี่ฐาน​ด้วย​เพื่อ​รองรับ​เสา 37 เขา​ทำ​ฉากกั้น​ไว้​ที่​ช่อง​ทางเข้า​เต็นท์ ด้วย​ผ้าทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน 38 เขา​ทำ​เสา​ห้าเสา​และ​ตะขอ​ของ​เสา​เหล่านั้น เขา​เคลือบ​ยอดเสา​และ​ห่วง​ของมัน​ด้วย​ทองคำ และ​ฐานเสา​ห้าฐาน​นั้น​เป็น​ทอง​สัมฤทธิ์

37

หีบ​ศักดิ์สิทธิ์

(อพย. 25:10-22)

1 เบซาเลล​เอา​ไม้กระถิน​มา​ทำ​หีบ หีบนี้​มี​ความยาว​สองศอก​ครึ่ง+ 37:1 สองศอก​ครึ่ง หรือ 1.3 เมตร กว้าง​หนึ่งศอก​ครึ่ง+ 37:1 หนึ่งศอก​ครึ่ง หรือ 78.75 เซนติเมตร สูง​หนึ่งศอก​ครึ่ง 2 แล้ว​เขา​ก็​เอา​ทองคำ​บริสุทธิ์​มา​เคลือบ​หีบนี้ ทั้ง​ด้านใน​และ​ด้าน​นอก และ​เอา​ทองคำ​มา​ทำ​ขอบ​รอบๆ​หีบ​ด้วย 3 เขา​เอา​ทองคำ​มา​ทำ​เป็น​ห่วง​สี่ห่วง เอา​ไว้​ติด​ที่​สี่มุม​ของ​หีบ ด้านละ​สองห่วง 4 เบซาเลล​เอา​ไม้กระถิน​มา​ทำ​คานหาม และ​เคลือบ​คาน​ทั้งสอง​นั้น​ด้วย​ทองคำ 5 แล้ว​เขา​ก็​เอา​คานหาม​สองอัน​นั้น​ไป​สอด​เข้า​กับ​ห่วง​ที่​อยู่​ด้านข้าง​ของ​หีบ​ทั้ง​สองด้าน เพื่อ​เอา​ไว้​หาม​หีบนั้น 6 เบซาเลล​ทำ​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ ฝา​หีบนี้​ทำ​ด้วย​ทองคำ​บริสุทธิ์ ยาว​สองศอก​ครึ่ง กว้าง​หนึ่งศอก​ครึ่ง 7 เขา​เอา​ค้อน​มา​ทุบ​ทองคำ​ขึ้นรูป​เป็น​รูป​เครูบ​สององค์ แล้ว​เอา​ไป​ติดตั้ง​ไว้​ที่​ปลาย​ทั้ง​สองด้าน​ตรง​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ 8 เขา​วาง​เครูบ​องค์หนึ่ง​ไว้​ที่​ปลาย​ด้านหนึ่ง และ​อีกองค์​ไว้​อีก​ปลายหนึ่ง แล้ว​เขา​ก็​ทำ​ให้​เครูบ​ทั้งสอง​นี้​ติด​เป็น​เนื้อ​เดียวกัน​กับ​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ 9 เครูบ​ทั้ง​สององค์​นี้​มีปีก​ทั้ง​สองข้าง​ที่​กาง​ออก ปีก​ด้านหนึ่ง​ของ​เครูบ​นั้น ทำ​ให้​เกิด​เงา​ขึ้น​บน​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ และ​เครูบ​ทั้งสอง​ก็​หันหน้า​เข้า​หากัน ทั้งสอง​ได้​หันหน้า​ไป​ทาง​ที่​ซึ่ง​ความ​ไม่​บริสุทธิ์​จาก​บาป​จะ​ถูก​ชำระ

โต๊ะ​วาง​ขนมปัง

(อพย. 25:23-30)

10 เบซาเลล​ได้​เอา​ไม้กระถิน​มา​ทำ​โต๊ะ ขนาด​ยาว​สองศอก+ 37:10 สองศอก หรือ 1.05 เมตร กว้าง​หนึ่งศอก+ 37:10 หนึ่งศอก เท่ากับ 1 ฟุต 8.62 นิ้ว หรือ 52.5 เซนติเมตร และ​สูง​หนึ่งศอก​ครึ่ง 11 เขา​เคลือบ​โต๊ะ​นั้น​ด้วย​ทองคำ​บริสุทธิ์ และ​ประดิษฐ์​ลวดลาย​ด้วย​ทองคำ​บริสุทธิ์​รอบๆ​โต๊ะ 12 เขา​ทำ​กรอบ​กว้าง​หนึ่ง​ฝ่ามือ​รอบๆ​โต๊ะ และ​ทำ​ลวดลาย​บน​กรอบ​รอบๆ​โต๊ะ​นั้น 13 เขา​เอา​ทองคำ​มา​หล่อ​ห่วง​สี่ห่วง และ​ติด​มัน​ไว้​ตรง​มุม​ขาโต๊ะ​ทั้ง​สี่ขา 14 ห่วง​ทั้ง​สี่ห่วง​จะต้อง​อยู่​ติด​กับ​กรอบ​เพื่อ​ยึด​คาน​ไว้​เวลา​หามโต๊ะ 15 เขา​เอา​ไม้กระถิน​มา​ทำ​คานหาม​สองอัน และ​เคลือบ​คาน​ทั้งสอง​ด้วย​ทองคำ คานนี้​เอาไว้​หาม​โต๊ะ 16 เขา​เอา​ทองคำ​บริสุทธิ์​มา​ทำ​ภาชนะ​ต่างๆ​ที่​จะ​ใช้​บน​โต๊ะนั้น ซึ่ง​ได้แก่ พวก​จาน ชาม อ่าง และ​ไห​ริน​เครื่อง​ดื่ม​บูชา

ตะเกียง​ที่มี​ขาตั้ง

(อพย. 25:31-40)

17 เขา​ทำ​ตะเกียง​ที่มี​ขาตั้ง​ด้วย จาก​ทองคำ​บริสุทธิ์ เขา​ขึ้นรูป​ฐาน​และ​ลำตัว​ของ​ตะเกียง​ที่มี​ขาตั้ง​ด้วย​ค้อน ส่วน​ฐานดอก ตัวดอก และ​กลีบดอก​เขา​ทำ​ติด​เป็น​เนื้อ​เดียวกัน

18 มี​ก้าน​หกก้าน​ยื่น​ออกมา​จาก​ลำตัว​ของ​ตะเกียง​ที่มี​ขาตั้ง​นั้น ข้างละ​สาม​ก้าน 19 แต่ละ​ก้าน​มี​ดอกไม้​สามดอก​ที่​เหมือน​ดอก​อัลมอนด์ ทุกๆ​ดอก​มี​ฐานดอก​และ​กลีบดอก เป็น​อย่างนี้​ทั้ง​หกก้าน 20 ส่วน​ลำตัว​ตะเกียง​ที่มี​ขาตั้ง​นั้น มี​ถ้วย​สี่ใบ​ที่​มี​รูปร่าง​เหมือนกับ​ดอก​อัลมอนต์​และ​มี​ฐานดอก​และ​กลีบดอก 21 ใต้​กิ่ง​ทุกๆ​คู่ ทั้ง​หกกิ่ง​ที่​ยื่น​ออกมา​จาก​ลำตัว​โคมนั้น​มี​ฐานดอก​ติด​เป็น​เนื้อ​เดียวกัน 22 ฐานดอก​และ​ก้าน​เหล่านั้น​ติด​เป็น​เนื้อ​เดียวกัน ทุก​ชิ้นส่วน​ของ​ตะเกียง​ที่มี​ขาตั้ง​นั้น ใช้​ค้อน​ตี​ขึ้นรูป​จาก​ทองคำ​บริสุทธิ์ 23 เบซาเลล​ได้​ทำ​ตะเกียง+ 37:23 ตะเกียง ตะเกียง​เหล่านี้​มี​ลักษณะ​เป็น​ชาม​เล็กๆ​ไว้​เติม​น้ำมัน​ลงไป​และ​ใส่​ไส้​ตะเกียง​ลงไป ใช้​จุด​เพื่อ​ให้​ความ​สว่าง เจ็ดดวง กรรไกร​ตัด​ไส้​ตะเกียง​และ​ถาด​ใส่​ไส้​ตะเกียง​ที่​ถูก​ตัด​ออก​นั้น ทำ​จาก​ทองคำ​บริสุทธิ์ 24 เขา​ใช้​ทองคำ​บริสุทธิ์​ไป​ทั้งหมด​หนึ่ง​ตะลันต์+ 37:24 หนึ่ง​ตะลันต์ หรือ 34.5 กิโลกรัม ใน​การ​ทำ​ตะเกียง​ที่มี​ขาตั้ง​นี้ และ​อุปกรณ์​ทั้งหมด​ของมัน

แท่นบูชา​สำหรับ​เผา​เครื่อง​หอม

(อพย. 30:1-5)

25 เบซาเลล​เอา​ไม้กระถิน​มา​ทำ​แท่นบูชา​สำหรับ​เผา​เครื่อง​หอม ซึ่ง​มี​ความยาว​หนึ่งศอก กว้าง​หนึ่งศอก เป็น​รูป​สี่เหลี่ยม​จัตุรัส และ​สูง​สองศอก ส่วน​ปลาย​เชิงงอน​ทำ​จาก​ไม้​ชิ้น​เดียวกัน 26 เขา​เอา​ทองคำ​บริสุทธิ์​มา​เคลือบ​แท่นบูชา​นี้ ทั้ง​ด้านบน ด้านข้าง​โดยรอบ และ​ที่​ปลาย​เชิงงอน และ​เขา​เอา​ทองคำ​มา​ทำ​ขอบ​โดยรอบ 27 เขา​ทำ​ห่วง​ทองคำ​สองห่วง​ติด​ไว้​ที่​ใต้ขอบ​ทั้ง​สองด้าน ตรงข้าม​กัน เอาไว้​สำหรับ​สอด​คาน​เวลา​หาม​แท่นบูชา​ขึ้น 28 เขา​เอา​ไม้กระถิน​มา​ทำ​คานหาม แล้ว​เคลือบ​ทองคำ​ทับ​อีก​ทีหนึ่ง

29 เขา​ทำ​น้ำมัน​ศักดิ์สิทธิ์​สำหรับ​เจิม+ 37:29 น้ำมัน … สำหรับ​เจิม น้ำมัน​มะกอก​อย่างดี ใช้​เท​บน​คน​หรือ​สิ่งของ เพื่อ​แสดง​ว่า​พวกเขา​ได้​รับเลือก​สำหรับ​งาน​หรือ​จุดประสงค์​พิเศษ และ​เครื่อง​หอม​บริสุทธิ์ ทั้ง​สองอย่าง​ทำ​แบบเดียว​กับ​ที่​คน​ทำ​น้ำหอม​เขา​ทำกัน

38

แท่นบูชา​สำหรับ​เครื่อง​เผา​บูชา

(อพย. 27:1-8)

1 เบซาเลล​ได้​เอา​ไม้กระถิน​มา​สร้าง​แท่นบูชา​เพื่อ​เผา​เครื่อง​บูชา ซึ่ง​มี​ความยาว​ห้าศอก+ 38:1 ห้าศอก หรือ 2.6 เมตร กว้าง​ห้าศอก เป็น​รูป​สี่เหลี่ยม​จัตุรัส สูง​สามศอก+ 38:1 สามศอก หรือ 1.6 เมตร2 เขา​ทำ​เชิงงอน​ที่​หัวมุม​ทั้งสี่ ติด​เป็น​เนื้อเดียว​กับ​แท่นบูชา​และ​เคลือบ​ด้วย​ทอง​สัมฤทธิ์ 3 เขา​ทำ​เครื่องใช้​ทั้งหมด​สำหรับ​แท่นบูชา​ด้วย​ทอง​สัมฤทธิ์ เช่น พวก​หม้อ ทัพพี ชาม​ประพรม ส้อม และ​กระทะ 4 เขา​ใช้​ทอง​สัมฤทธิ์​มา​ทำ​ตะแกรง​หนึ่งอัน และ​เอา​ไป​วาง​ไว้​ใน​แท่น ลึก​จาก​ขอบ​ของ​แท่นบูชา​ลงไป​ครึ่งหนึ่ง

5 เขา​เอา​ทอง​สัมฤทธิ์​มา​หล่อ​เป็น​ห่วง​สี่อัน ห่วง​สี่อัน​นี้​ติด​อยู่​ที่​มุม​ทั้งสี่​ของ​ตะแกรง​ที่​ทำ​จาก​ทอง​สัมฤทธิ์​นั้น ห่วงนี้​เอาไว้​สอด​คาน​เวลา​หาม​แท่นบูชา 6 เขา​เอา​ไม้กระถิน​มา​ทำ​คานหาม และ​เคลือบมัน​ด้วย​ทอง​สัมฤทธิ์ 7 แล้ว​เอา​ไป​สอด​เข้า​กับห่วง​ที่​ติด​อยู่​ด้านข้าง​ของ​แท่นบูชา เพื่อ​หาม​แท่นบูชา​กับ​คาน​สองอัน​นั้น เขา​ทำ​แท่นบูชา​นี้​ให้​กลวง​ตรงกลาง และ​ด้านข้าง​ปิด​ด้วย​แผ่น​กระดาน

8 เบซาเลล​ทำ​อ่าง​ทอง​สัมฤทธิ์​หนึ่งใบ​พร้อม​ฐานรอง​ของมัน จาก​กระจกเงา​ของ​พวก​ผู้หญิง ที่​รับใช้​อยู่​ที่​ประตู​เต็นท์​นัดพบ

ลาน​รอบๆ​เต็นท์​ศักดิ์สิทธิ์

(อพย. 27:9-19)

9 เบซาเลล ใช้​ผ้าทอ​ลินิน ขนาด​ยาว​หนึ่งร้อย​ศอก+ 38:9 หนึ่งร้อย​ศอก หรือ 52.5 เมตร มา​กั้น​เป็น​ม่าน ทำ​เป็น​ลาน​ขึ้นมา​ทาง​ทิศใต้ 10 เขา​เอา​ทอง​สัมฤทธิ์​มา​ทำ​เสา​ยี่สิบต้น​และ​ฐานรอง​ยี่สิบ​ฐาน​สำหรับ​ม่านกั้น​นั้น แต่​ตะขอ​และ​ห่วง​ที่​ติด​อยู่​บน​เสา​ทำ​จาก​เงิน 11 ทาง​ทิศเหนือ​เขา​ทำ​ม่านกั้น​เหมือน​ลาน​ทาง​ทิศใต้ คือ ขึง​ผ้าทอ​ลินิน ยาว​หนึ่งร้อย​ศอก​บน​เสา​ยี่สิบ​เสา​ที่​ตั้งอยู่​บน​ฐาน​ทอง​สัมฤทธิ์​ยี่สิบ​ฐาน และ​มี​ตะขอ​และ​ห่วง​ทำ​จาก​เงิน

12 ทาง​ทิศ​ตะวันตก เขา​ใช้​ผ้าทอ​ลินิน ยาว​ห้าสิบ​ศอก+ 38:12 ห้าสิบ​ศอก หรือ 26.3 เมตร ใช้​เสา​สิบต้น​บน​ฐาน​สิบฐาน ตะขอ​และ​ห่วง​ที่​ติด​อยู่​บน​เสานั้น​ทำ​ด้วย​เงิน

13 ด้านหน้า​ของ​เต็นท์ ซึ่ง​เป็น​ทิศ​ตะวันออก ยาว​ห้าสิบ​ศอก ช่อง​ทางเข้า​อยู่​ด้านนี้ 14 ด้านข้าง​ของ​ช่อง​ทางเข้า​ด้านหนึ่ง มี​ม่าน​ขนาด​ยาว​สิบห้า​ศอก+ 38:14 สิบห้า​ศอก หรือ 7.9 เมตร​ขึง​อยู่ บน​เสา​สามต้น​ที่​ตั้งอยู่​บน​ฐาน​สามฐาน 15 อีก​ด้านหนึ่ง​ของ​ช่อง​ทางเข้า​ก็​ทำ​เหมือนกัน คือ ขึง​ม่าน​ยาว​สิบห้า​ศอก บน​เสา​สามต้น​ที่​อยู่​บน​ฐาน​สามฐาน 16 ม่าน​ที่​แขวน​ไว้​รอบๆ​ลาน​ทั้งหมด​นั้น ทำ​มา​จาก​ผ้าทอ​ลินิน 17 ฐาน​ของ​เสา​เหล่านั้น​ทำ​ด้วย​ทอง​สัมฤทธิ์ ตะขอ​และ​ห่วง​ทำ​ด้วย​เงิน ส่วน​ยอด​ของเสา​เคลือบ​ด้วย​เงิน เสา​ทุกต้น​ของ​ลาน จะ​มี​การ​ตกแต่ง​ด้วย​แผ่นเงิน​ใน​ส่วน​ที่​เชื่อม​ติด​กับ​ฐาน

18 ทางเข้า​ลาน​ใช้​ฉากกั้น​ที่​ทำ​ด้วย​ผ้า​ที่​ทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน มี​ขนาด​ยาว​ยี่สิบ​ศอก+ 38:18 ยี่สิบ​ศอก หรือ 10.5 เมตร สูง​ห้าศอก ซึ่ง​มี​ส่วนสูง​เท่ากับ​ผ้าม่าน​รอบๆ​ลาน 19 ม่าน​เหล่านี้​ได้​แขวน​ขึ้น​บน​เสา​สี่เสา​ที่​ตั้งอยู่​บน​ฐาน​สี่ฐาน​ที่​ทำ​ด้วย​ทอง​สัมฤทธิ์ ส่วน​ตะขอ ห่วง และ​ยอดเสา​ทำ​ด้วย​เงิน 20 หมุด​ยึด​เต็นท์​และ​หมุด​ยึด​ผ้าม่าน​รอบๆ​ลาน​ทั้งหมด​ทำ​ด้วย​ทอง​สัมฤทธิ์

21 ทั้งหมด​นี้​คือ​ของ​ที่​ใช้​ใน​การ​ทำ​เต็นท์​ศักดิ์สิทธิ์ ซึ่ง​ก็​คือ​เต็นท์​ที่​เก็บ​ข้อตกลง ที่​ถูก​บันทึก​ไว้​ตาม​คำสั่ง​ของ​โมเสส​เพื่อ​งาน​ของ​ชาว​เลวี ที่​อยู่​ใต้​การนำ​ของ​อิธามาร์ ลูกชาย​ของ​นักบวช​อาโรน 22 และ​เบซาเลล ลูกชาย​ของ​อุรี อุรี​เป็น​ลูกชาย​ของ​เฮอร์ จาก​เผ่า​ยูดาห์ เบซาเลล​ได้​สร้าง​ทุกอย่าง​ตาม​ที่​พระยาห์เวห์​สั่งไว้​กับ​โมเสส 23 ยังมี โอโฮลีอับ​ที่​อยู่​กับ​เบซาเลล​ด้วย โอโฮลีอับ​เป็น​ลูกชาย​ของ​อาหิสะมัค จาก​เผ่า​ดาน เขา​เป็น​ช่างฝีมือ นัก​ออกแบบ และ​ยัง​เป็น​ช่างปัก​ที่​มี​ฝีมือ​ใน​การ​ใช้​ผ้าทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าลินิน​เนื้อดี

24 ทองคำ​ทั้งหมด​ที่​ใช้​ใน​งาน​ก่อสร้าง​สถานที่​ศักดิ์สิทธิ์ คือ​ทองคำ​ที่​ได้​มา​จาก​การถวาย ใช้​ไป​ทั้งสิ้น​ยี่สิบเก้า​ตะลันต์​เจ็ดร้อย​สามสิบ​เชเขล+ 38:24 ยี่สิบเก้า … เชเขล หรือ​ประมาณ​หนึ่ง​ตัน ตาม​เชเขล​มาตรฐาน​ของ​สถานที่​ศักดิ์สิทธิ์

25 เครื่องเงิน​ที่​รวบรวม​ได้​จาก​ชุมชน หนัก​หนึ่งร้อย​ตะลันต์​กับ​หนึ่งพัน​เจ็ดร้อย​เจ็ดสิบห้า​เชเขล+ 38:25 หนึ่งร้อย … เชเขล หรือ​ประมาณ​สามตัน​ครึ่ง ตาม​เชเขล​มาตรฐาน​ของ​สถานที่​ศักดิ์สิทธิ์ 26 โดย​เก็บ​มา​คนละ​หนึ่ง​เบคา (คือ​ครึ่ง​เชเขล) เป็น​เงิน​ที่​เก็บ​มา​จาก​ชาย​ทุกคน​ที่​มี​อายุ​ตั้งแต่​ยี่สิบปี​ขึ้นไป และ​ได้​ลงทะเบียน​ไว้ ซึ่ง​มี​จำนวน​หกแสน​สามพัน​ห้าร้อย​ห้าสิบ​คน 27 เงิน​หนัก​หนึ่งร้อย​ตะลันต์​นั้น ได้​นำ​ไป​ใช้​ใน​การหล่อ​ฐาน​ของ​สถานที่​ศักดิ์สิทธิ์​และ​ฐาน​ของ​ผ้าม่าน ฐาน​หนึ่งร้อย​ฐาน​ใช้​เงิน​หนัก​หนึ่งร้อย​ตะลันต์ หนึ่ง​ตะลันต์​ต่อ​หนึ่ง​ฐาน 28 เบซาเลล​ใช้​เงิน​หนัก​หนึ่งพัน​เจ็ดร้อย​เจ็ดสิบห้า​เชเขล ทำ​ตะขอ​สำหรับ​เสา และ​เคลือบ​ยอดเสา และ​ใช้​ทำ​ห่วง​สำหรับ​เสา​เหล่านั้น

29 ส่วน​ทอง​สัมฤทธิ์​ที่​ได้​จาก​การถวาย มี​น้ำหนัก​รวม​เจ็ดสิบ​ตะลันต์ กับ​สองพัน​สี่ร้อย​เชเขล 30 เบซาเลล​ใช้​ทอง​สัมฤทธิ์​ทำ​ฐาน​ประตู​เต็นท์​นัดพบ ทำ​แท่นบูชา​ทอง​สัมฤทธิ์ ทำ​ตะแกรง​ทอง​สัมฤทธิ์ ทำ​เครื่องใช้​ทั้งหมด​ของ​แท่นบูชา​นั้น 31 ทำ​ฐาน​ล้อมรอบ​ลาน ทำ​ฐาน​ประตู​ลาน ทำ​หมุด​ทั้งหมด​รอบๆ​เต็นท์​ศักดิ์สิทธิ์ และ​ทำ​หมุด​ทั้งหมด​รอบๆ​ลาน​นั้น

39

ชุดศักดิ์สิทธิ์​ของ​นักบวช

(อพย. 28:1-43)

1 พวกเขา​นำ​ผ้า​ที่​ทอ​จาก​ด้าย​สี​น้ำเงิน สีม่วง สี​แดงเข้ม มา​ทำ​เป็น​เสื้อผ้า​ใส่​ใน​สถานที่​ศักดิ์สิทธิ์ และ​ทำ​เสื้อผ้า​ให้​อาโรน​ใส่​ใน​สถานที่​ศักดิ์สิทธิ์​ตาม​ที่​พระยาห์เวห์​สั่ง​โมเสส​ไว้

2 เบซาเลล​ทำ​เอโฟด​ด้วย​ผ้า​ที่​ทอ​จาก​ดิ้นทอง และ​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน 3 เขา​ใช้​ค้อน​ทุบ​ทองคำ​จน​เป็น​แผ่น​บางๆ ตัด​มัน​ออก​เป็น​เส้น และ​นำ​ไปใช้​ทอ​ลวดลาย​อย่าง​ประณีต​บน​ผ้า​สี​น้ำเงิน สีม่วง สี​แดงเข้ม​และ​ผ้าลินิน​เนื้อดี 4 พวกเขา​ทำ​ผ้า​สองชิ้น​ขึ้น แล้ว​นำ​ไป​เย็บ​เป็น​บ่า​ของ​เอโฟด​ทั้ง​สองข้าง 5 เขา​ตกแต่ง​ลวดลาย​ของ​ผ้า​คาดเอว ซึ่ง​อยู่​บน​เอโฟด และ​เป็น​ชิ้น​เดียวกัน​กับ​เอโฟด ผ้า​คาดเอว​นี้​ทำ​จาก​ผ้า​ทองคำ ผ้า​สี​น้ำเงิน สีม่วง สี​แดงเข้ม และ​ผ้าทอ​ลินิน​เนื้อดี เหมือนกับ​เอโฟด ตาม​ที่​พระยาห์เวห์​สั่ง​โมเสส​ไว้

6 พวกเขา​ฝัง​พวกนิล​ลง​บน​ตัวเรือน​ทองคำ​คู่หนึ่ง พวกเขา​จารึก​ชื่อ​พวก​ลูกชาย​อิสราเอล​ไว้​บน​นิล​พวกนั้น 7 แล้ว​เบซาเลล​ก็​เอา​นิล​ที่​อยู่​ใน​ตัวเรือน​คู่นั้น​ไป​วาง​ไว้​บน​บ่า​ทั้ง​สองข้าง​ของ​เอโฟด ข้าง​ละอัน นิล​พวกนี้​ทำ​ขึ้นมา​ตาม​ที่​พระยาห์เวห์​สั่ง​โมเสส​ไว้ เพื่อ​ให้​พระยาห์เวห์​ระลึก​ถึง​พวก​ลูกชาย​ของ​อิสราเอล

8 เบซาเลล​ทำ​ถุงผ้า​ทับอก โดย​ออกแบบ​อย่าง​ประณีต เหมือน​งาน​เอโฟด เขา​ใช้​ผ้า​ทองคำ ผ้า​ที่​ทอ​จาก​ด้าย​สี​น้ำเงิน สีม่วง สี​แดงเข้ม และ​ผ้าทอ​ลินิน​เนื้อดี 9 ถุงผ้า​ทับอก​นั้น​เป็น​สี่เหลี่ยม​ด้านเท่า ขนาด​กว้าง​หนึ่งคืบ+ 39:9 หนึ่งคืบ ประมาณ 23 เซนติเมตร คือ​ระยะทาง​จาก​ปลาย​หัวแม่มือ​ถึง​ปลาย​นิ้วก้อย ยาว​หนึ่งคืบ โดย​เอา​ผ้า​มา​ทับ​ซ้อนกัน 10 พวก​ช่างฝีมือ​ได้​ฝัง​พลอย​ประดับ​ไว้​สี่แถว​บน​ถุงผ้า​ทับอก​นั้น แถวแรก​ฝัง​พลอย​สีแดง บุษราคัม​และ​มรกต 11 แถว​ที่สอง ฝัง​ทับทิม ไพลิน และ​แก้วผลึก 12 แถว​ที่สาม ฝัง​เพทาย พลอย​สีขุ่น และ​เขี้ยว​แก้ว​หนุมาน 13 แถว​ที่สี่ ฝัง​พลอย​สีเขียว นิล​และ​แจสเพอร์+ 39:13 แจสเพอร์ หิน​ควอทซ์​ชนิดหนึ่ง​เนื้อขุ่น​มี​หลาย​สี พวกเขา​ฝัง​พลอย​ประดับ​พวกนี้​ลง​ใน​ตัวเรือน​ที่​ทำ​จาก​ทองคำ 14 มี​พลอย​ทั้งหมด​สิบสอง​ก้อน เพื่อ​ใส่​ชื่อ​ของ​พวก​ลูกชาย​ของ​อิสราเอล พลอย​ประดับ​แต่ละ​ก้อน​จะ​เหมือน​ตรา​ประทับ จะ​มี​ชื่อ​ของ​เผ่า​ทั้ง​สิบสอง​เผ่า​แกะสลัก​ไว้​ก้อนละ​เผ่า

15 พวก​ช่างฝีมือ​ได้​ทำ​สายสร้อย​ทองคำ​บริสุทธิ์ ที่​ถัก​เป็น​เกลียว​เหมือน​เชือก ไว้​ใช้​กับ​ถุงผ้า​ทับอก 16 พวกเขา​ทำ​ตัวเรือน​ทองคำ​สองชิ้น​และ​ห่วง​ทองคำ​สองห่วง ติด​ห่วงทอง​ทั้ง​สองห่วง​ไว้​ที่​มุมบน​ของ​ถุงผ้า​ทับอก​ทั้ง​สองข้าง 17 จากนั้น​ก็​เอา​สร้อย​ทองคำ​สอด​เข้าไป​ใน​ห่วงทอง​ทั้ง​สองห่วง​นั้น 18 และ​นำ​ปลาย​อีก​ด้านหนึ่ง​ของ​สร้อย​แต่ละ​เส้น​ไป​ติด​เข้ากับ​ตัวเรือน​ทองคำ ที่​อยู่​บน​บ่า​ของ​เอโฟด ตรง​ด้านหน้า 19 พวก​ช่างฝีมือ​ทำ​ห่วง​ทองคำ​อีก​สองห่วง​ไป​ติด​ไว้​ที่​มุมล่าง​ของ​ถุงผ้า​ทับอก​ด้านใน​ที่​แนบ​อยู่​กับ​เอโฟด 20 พวกเขา​ทำ​ห่วง​ทองคำ​อีก​สองห่วง​ไป​ติด​ไว้​ริม​เอโฟด​ด้านหน้า ห่วง​ทั้งสอง​นี้​อยู่​ใกล้​กับ​ตะเข็บ เหนือ​ผ้า​คาดเอว​ที่​ทำ​อย่าง​ประณีต​นั้น 21 ช่างฝีมือ​ก็​เอา​ผ้า​สี​น้ำเงิน​มา​สอด​เข้า​กับ​ห่วง​ทั้งสอง​ที่​อยู่​บน​ถุงผ้า​ทับอก​กับ​เอโฟด​นั้น เพื่อ​ดึง​ให้​มันตึง ถุงผ้า​ทับอก​จะได้​อยู่​เหนือ​ผ้า​คาดเอว​ของ​เอโฟด​ที่​ทำ​อย่าง​ประณีต และ​จะได้​ไม่​เคลื่อนไหว​ไปมา เขา​ได้​ทำ​ทั้งหมด​นี้​ตาม​ที่​พระยาห์เวห์​ได้​สั่ง​โมเสส​ไว้

22 เบซาเลล​ทำ​เสื้อ​ชุดยาว​ของ​เอโฟด ด้วย​ผ้าทอ​สี​น้ำเงิน​ล้วน 23 ส่วน​ช่อง​ลอดหัว​ของ​เสื้อ​ชุดยาว​อยู่​ตรงกลาง เหมือนกับ​คอเสื้อ​ทหาร มี​ขอบ​เย็บ​โดยรอบ​เพื่อ​กัน​ไม่ให้​มันขาด

24 ส่วน​ปลาย​ของ​เสื้อ​ชุดยาว​นี้ ช่างฝีมือ​ได้​นำ​ผ้าทอ​ลินิน​เนื้อดี ผ้าทอ​จาก​ด้าย​สี​น้ำเงิน สีม่วง และ​สี​แดงเข้ม​มา​ทำ​เป็น​ลูกทับทิม​ติดไว้ 25 พวกเขา​ทำ​พวก​กระดิ่ง​ทองคำ​บริสุทธิ์ และ​นำ​ไป​ติด​ไว้​ระหว่าง​ลูกทับทิม​แต่ละ​ลูก ซึ่ง​เย็บ​ติด​ไว้​รอบๆ​ปลาย​เสื้อ​ชุดยาว​นี้ 26 ทับทิม​กับ​กระดิ่ง​จะ​อยู่​สลับกัน​ไป​รอบๆ​ปลาย​ของ​เสื้อ​ชุดยาว เสื้อ​ชุดยาว​นี้​เอาไว้​ใส่​รับใช้​พระยาห์เวห์ มัน​ทำขึ้น​ตาม​แบบ​ที่​พระยาห์เวห์​สั่ง​โมเสส​ไว้

27 พวกเขา​ทำ​ผ้าคลุม​จาก​ผ้าทอ​ลินิน​เนื้อดี ให้​อาโรน​กับ​พวก​ลูกชาย​ของเขา 28 พวก​ช่างฝีมือ​ทำ​ผ้า​โพกหัว​กับ​แถบผ้า​สวมหัว​จาก​ผ้าลินิน​เนื้อดี และ​ทำ​เสื้อชั้นใน​จาก​ผ้าทอ​ลินิน​สีขาว 29 พวกช่าง​ยัง​ใช้​ผ้าทอ​ลินิน​เนื้อดี ผ้าทอ​จาก​ด้าย​สี​น้ำเงิน สีม่วง​และ​สี​แดงเข้ม เย็บ​เป็น​ผ้า​คาดเอว​และ​ปัก​ลวดลาย​ลง​บนนั้น ตาม​ที่​พระยาห์เวห์​สั่ง​โมเสส​ไว้

30 ช่างฝีมือ​ได้​ทำ​แผ่นป้าย​ทองคำ​ของ​มงกุฎ​อัน​ศักดิ์สิทธิ์ เขียน​ข้อความ​เหมือน​ที่​เขา​สลัก​ลง​ใน​ตรา​ประทับ​ว่า “ศักดิ์สิทธิ์​สำหรับ​พระยาห์เวห์” 31 พวกเขา​ติด​แผ่นป้าย​นี้​เข้า​กับ​แถบผ้า​สี​น้ำเงิน และ​เอา​ไป​ผูกไว้​กับ​ผ้า​โพกหัว​ตาม​ที่​พระยาห์เวห์​สั่ง​โมเสส​ไว้

โมเสส​ตรวจ​เต็นท์​ศักดิ์สิทธิ์

(อพย. 35:10-19)

32 ดังนั้น งาน​ทุกอย่าง​ของ​เต็นท์​ศักดิ์สิทธิ์ ซึ่ง​ก็​คือ​เต็นท์​นัดพบ ก็​ได้​เสร็จสิ้น​ลง ประชาชน​ชาว​อิสราเอล​ได้​ทำ​ตาม​ที่​พระยาห์เวห์​สั่ง​โมเสส​ไว้​ทุกอย่าง 33 พวกเขา​ได้​นำ​เต็นท์​ศักดิ์สิทธิ์​มอบ​ให้​โมเสส ทั้ง​ตัว​เต็นท์​กับ​อุปกรณ์​ทุกอย่าง ตะขอ​เกี่ยว กรอบ กลอน เสา ฐาน 34 หลังคา​ที่​ทำ​จาก​หนังแกะ​และ​หลังคา​ที่​ทำ​จาก​หนัง​ปลาโลมา รวมทั้ง ฉาก 35 หีบ​ใส่​แผ่นหิน​สองแผ่น​แห่ง​ข้อตกลง กับ​คานหาม​ของมัน ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ 36 โต๊ะ​กับ​อุปกรณ์​ที่​ใช้​บนนั้น​ทุกอย่าง ขนมปัง​ที่​วาง​ไว้​ต่อหน้า​พระเจ้า 37 ตะเกียง​ที่มี​ขาตั้ง​ที่​ทำ​จาก​ทองคำ​บริสุทธิ์ และ​ถ้วย​ตะเกียง​ของมัน​ที่​เรียง​เป็นแถว พร้อม​อุปกรณ์​ทั้งหมด​ที่​ต้อง​ใช้​คู่​กับมัน และ​น้ำมัน​จุด​ตะเกียง 38 แท่นบูชา​ทองคำ น้ำมัน​เจิม เครื่อง​หอม ฉาก​ที่​ทางเข้า​เต็นท์ 39 แท่นบูชา​ที่​ทำ​จาก​ทอง​สัมฤทธิ์ พร้อม​ตะแกรง​ทอง​สัมฤทธิ์​ของมัน คานหาม​ของมัน​และ​อุปกรณ์​ทุกอย่าง​ที่​ใช้​กับมัน อ่างน้ำ​พร้อม​ฐานรอง​ของมัน

40 พวก​ม่านกั้น​ที่​ลาน พวก​เสาม่าน ฐาน ม่าน​ที่​ประตู​ลาน เชือก​และ​หมุดยึด และ ยัง​มี​เครื่องใช้​อื่นๆ​ที่​ต้องใช้​ใน​เต็นท์​ศักดิ์สิทธิ์ ซึ่ง​ก็​คือ​เต็นท์​นัดพบ​นั่นเอง

41 เสื้อผ้า​ปัก​เกลียวทอง​สำหรับ​ผู้รับใช้​ใน​สถานที่​ศักดิ์สิทธิ์ ชุด​ศักดิ์สิทธิ์​สำหรับ​นักบวช​อาโรน และ​ชุด​สำหรับ​พวก​ลูกชาย​ของเขา เพื่อ​ใส่​รับใช้​ใน​ฐานะ​นักบวช

42 ประชาชน​ชาว​อิสราเอล​ได้​ทำ​ทุกๆอย่าง​ตาม​ที่​พระยาห์เวห์​ได้​สั่ง​โมเสส​ไว้​ทุก​ประการ 43 เมื่อ​โมเสส​เห็น​งาน​ทุกอย่าง​ถูก​สร้าง​ตาม​แบบ​ที่​พระยาห์เวห์​ได้​สั่งไว้​จน​เสร็จสิ้น เขา​ก็​อวยพร​ชาว​อิสราเอล​เหล่านั้น

40

โมเสส​ตั้ง​เต็นท์​ศักดิ์สิทธิ์

1 พระยาห์เวห์​บอก​โมเสส​ว่า 2 “ใน​วัน​ที่หนึ่ง​ของ​เดือน​แรก ให้​เจ้า​ติดตั้ง​เต็นท์​ศักดิ์สิทธิ์ คือ เต็นท์​นัดพบ 3 ให้​เอา​หีบ​ใส่​คำสอน​มา​วางไว้​ที่นั่น และ​ให้​เอา​ม่าน​มา​กั้น​เป็น​ฉาก​ปิด​หีบนี้​ไว้ 4 ยก​โต๊ะ​เข้ามา​และ​จัด​ให้​เข้าที่ นำ​ตะเกียง​ที่มี​ขาตั้ง​เข้า​มา​ไว้ และ​ติดตั้ง​พวก​ตะเกียง​ของมัน​ให้​เรียบร้อย 5 นำ​แท่นบูชา​ทองคำ​สำหรับ​เครื่อง​หอม​มา​ไว้​ตรงหน้า​หีบ​ใส่​คำสอน แล้ว​กั้นฉาก​ไว้​ที่​ทางเข้า​เต็นท์

6 วาง​แท่นบูชา​สำหรับ​เครื่อง​เผา​บูชา​ไว้​ที่​ด้านหน้า​ของ​ทางเข้า​เต็นท์​ศักดิ์สิทธิ์ คือ​เต็นท์​นัดพบ 7 ตั้ง​อ่างน้ำ​ไว้​ระหว่าง​เต็นท์​นัดพบ​กับ​แท่นบูชา​และ​ใส่​น้ำ​ลง​ใน​อ่าง​ด้วย 8 ทำ​ลาน​บริเวณ​รอบๆ​และ​ตั้งฉาก​ไว้​ที่​ประตู​ทางเข้า​ลาน

9 เอา​น้ำมัน​เจิม ไป​เจิม​ที่​เต็นท์​ศักดิ์สิทธิ์ และ​ของ​ทุกอย่าง​ใน​เต็นท์​นั้น พร้อมกับ​ทำ​พิธี​เพื่อ​ให้​ของ​พวกนี้​ศักดิ์สิทธิ์ 10 เจ้า​ต้อง​เจิม​แท่นบูชา​ที่​ใช้​เผา​เครื่อง​เผา​บูชา​และ​ข้าวของ​บนนั้น​พร้อมกับ​ทำ​พิธี เพื่อ​ทำ​ให้​แท่นบูชา​ศักดิ์สิทธิ์​มาก 11 เจ้า​ต้อง​เจิม​อ่างน้ำ​และ​ฐานรอง​ของมัน เพื่อ​ทำให้​พวกมัน​ศักดิ์สิทธิ์​ด้วย

12 เจ้า​ต้อง​พา​อาโรน​กับ​พวก​ลูกชาย​ของเขา ไป​ที่​ประตู​เต็นท์​นัดพบ ให้​ชำระ​ล้าง​พวกเขา​ด้วย​น้ำ 13 เอา​เสื้อผ้า​ที่​ศักดิ์สิทธิ์​มา​แต่งตัว​ให้​กับ​อาโรน เจิมเขา​และ​ทำ​พิธี​ให้เขา​เพื่อ​เขา​จะได้​รับใช้​เรา​ใน​ฐานะ​นักบวช 14 ให้​ลูกชาย​เขา​มา​อยู่​ใกล้​ทางเข้า​เต็นท์​นัดพบ เอา​เสื้อคลุม​มา​แต่งตัว​ให้​พวกเขา 15 เจ้า​ต้อง​เจิม​พวกเขา​เหมือน​ที่​เจิม​ให้​พ่อ​ของ​พวกเขา เพื่อ​พวกเขา​จะได้​รับใช้​เรา​ใน​ฐานะ​นักบวช การเจิม​นี้​จะ​ทำ​ให้​พวกเขา​มี​สิทธิ์​เป็น​นักบวช​ตลอดไป​ทุกๆ​รุ่น” 16 โมเสส​ทำ​ทุกอย่าง​ตาม​ที่​พระยาห์เวห์​ได้​สั่ง​เขา​ไว้

17 เมื่อ​ถึง​วัน​ที่หนึ่ง​ของ​เดือน​ที่หนึ่ง​ใน​ปี​ที่สอง เต็นท์​ศักดิ์สิทธิ์​ก็​ถูก​ตั้งขึ้น 18 โมเสส​ตั้ง​เต็นท์​ขึ้น​บน​พวก​ฐาน​ของมัน ตั้ง​กรอบ ใส่​คาน​และ​ยก​เสา​ขึ้น 19 โมเสส​กาง​ผ้า​เต็นท์​ออก​เหนือ​เต็นท์​นัดพบ และ​ใส่​ที่คลุม​เหนือ​เต็นท์​นั้น ตาม​ที่​พระยาห์เวห์​สั่ง​เขา​ไว้

20 แล้ว​โมเสส​ก็​นำ​แผ่น​ข้อตกลง​สองแผ่น​นั้น​ไป​วาง​ไว้​ใน​หีบ และ​นำ​คาน​มา​สอด​เข้า​กับ​หีบ เขา​วาง​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ​ไว้​เหนือ​หีบ 21 โมเสส​นำ​หีบ​ใส่​คำสอน​เข้าไป​ใน​เต็นท์​ศักดิ์สิทธิ์ และ​กั้นฉาก​ที่​เป็น​ผ้าม่าน​บัง​หีบ​ใส่​คำสอน​ไว้ ตาม​ที่​พระยาห์เวห์​สั่งเขา 22 โมเสส​ตั้ง​โต๊ะ​ไว้​ด้านนอก​ของ​ฉาก​ที่​เป็น​ผ้าม่าน ข้างใน​เต็นท์​นัดพบ ไป​ทาง​ทิศเหนือ 23 โมเสส​วาง​ขนมปัง​ไว้​บนโต๊ะ​ต่อหน้า​พระยาห์เวห์​ตาม​ที่​พระองค์​สั่ง​เขา​ไว้ 24 โมเสส​วาง​ตะเกียง​ที่มี​ขาตั้ง​ไว้​ใน​เต็นท์​นัดพบ ไป​ทาง​ทิศใต้​ของ​เต็นท์​ตรงข้าม​กับ​โต๊ะ 25 เขา​ตั้ง​พวก​ตะเกียง​ไว้​หน้า​พระยาห์เวห์​ตาม​ที่​พระยาห์เวห์​ได้​สั่ง​เขา​ไว้

26 โมเสส​วาง​แท่นบูชา​ที่​ทำ​จาก​ทองคำ​ไว้​ใน​เต็นท์​นัดพบ ข้างหน้า​ผ้าม่าน 27 แล้ว​เขา​จึง​เผา​เครื่อง​หอม​บน​แท่นบูชา​นั้น ตาม​ที่​พระยาห์เวห์​สั่ง​ไว้ 28 โมเสส​เอา​ม่าน​กั้น​ไว้​ตรง​ทางเข้า​เต็นท์

29 เขา​ตั้ง​แท่นบูชา​สำหรับ​เผา​เครื่อง​เผา​บูชา​ไว้​ที่​ทางเข้า​เต็นท์​ศักดิ์สิทธิ์ คือ​ด้านหน้า​ทางเข้า​เต็นท์​นัดพบ​นั้น แล้ว​เขา​ก็​เผา​เครื่อง​เผา​บูชา​และ​เครื่อง​บูชา​จาก​เมล็ดพืช​บนนั้น ตาม​ที่​พระยาห์เวห์​สั่งไว้

30 โมเสส​วาง​อ่างน้ำ​ไว้​ระหว่าง​เต็นท์​นัดพบ​กับ​แท่นบูชา และ​เติม​น้ำ​ลง​ใน​อ่าง​ชำระ​ล้าง 31 โมเสส อาโรน​และ​พวก​ลูกชาย​ของ​อาโรน ล้างมือ​และ​เท้า​ของ​พวกเขา​ด้วย​น้ำ​ใน​อ่างนั้น 32 เมื่อใด​ก็ตาม​ที่​พวกเขา​เข้ามา​ใน​เต็นท์​นัดพบ​หรือ​เข้าใกล้​แท่นบูชา พวกเขา​ต้อง​ชำระ​ล้าง​ตาม​ที่​พระยาห์เวห์​ได้​สั่ง​โมเสส​ไว้

33 โมเสส​ทำ​ลาน​บริเวณ​รอบๆ​เต็นท์​และ​แท่นบูชา และ​แขวน​ม่านกั้น​ไว้​ที่​ประตู​ทางเข้า​ลาน แล้ว​โมเสส​ก็​ได้​ทำงาน​ทุกอย่าง​เสร็จ​สิ้น​ลง

รัศมี​ของ​พระเจ้า

34 มี​เมฆ​ปกคลุม​เหนือ​เต็นท์​นัดพบ แล้ว​รัศมี​ของ​พระยาห์เวห์ ก็​ส่องสว่าง​ไป​ทั่ว​เต็นท์ 35 โมเสส​ไม่​สามารถ​เข้าไป​ใน​เต็นท์​นัดพบ​ได้ เพราะ​ว่า​เมฆ​ได้​ลงไป​ที่นั่น และ​รัศมี​ของ​พระยาห์เวห์​ก็​ส่องสว่าง​ไป​ทั่ว​เต็นท์​ศักดิ์สิทธิ์​นั้น

36 ตลอดเวลา​การ​เดินทาง​ของ​ชาว​อิสราเอล พวกเขา​จะ​คอยดู​เมฆ​ก้อนนี้​เป็นหลัก เมื่อใด​ที่​เมฆ​ลอยตัว​สูงขึ้น​จาก​เต็นท์​ศักดิ์สิทธิ์ ชาว​อิสราเอล​จะ​เริ่ม​ออก​เดินทาง 37 แต่​ถ้า​เมฆ​ไม่​ลอยตัว​ขึ้น ชาว​อิสราเอล​จะ​ไม่​ออก​เดินทาง​ไปไหน จนกว่า​พวกเขา​จะ​เห็น​เมฆ​ลอยตัว​ขึ้นอีก 38 เมฆ​ของ​พระยาห์เวห์​อยู่​เหนือ​เต็นท์​ใน​ตอน​กลางวัน ส่วน​ตอน​กลางคืน​จะ​มี​ไฟ​อยู่​เหนือ​เต็นท์​ศักดิ์สิทธิ์ ชาว​อิสราเอล​ทุกคน​ได้เห็น​สิ่งนี้ ตลอดเวลา​ที่​พวกเขา​เดินทาง