2 โครินธ์

คำนำ

คำนำ​ของ​หนังสือ​เล่มนี้ อ่าน​ได้​จาก 1 โครินธ์

1

1 จาก​เปาโล​ผู้ที่​พระเจ้า​เลือก​ให้​เป็น​ศิษย์เอก​ของ​พระเยซูคริสต์ และ​จาก​ทิโมธี​น้อง​ของ​เรา

ถึง​หมู่ประชุม​ของ​พระเจ้า​ใน​เมือง​โครินธ์ รวมถึง​คน​ที่​เป็น​ของ​พระเจ้า​ทุกคน​ทั่ว​แคว้น​อาคายา

2 ขอ​พระเจ้า​พระบิดา​ของ​เรา​และ​พระเยซู​คริสต์เจ้า ให้​ความ​เมตตา​กรุณา​และ​สันติสุข​กับ​พวกคุณ​ด้วยเถิด

เปาโล​ขอบคุณ​พระเจ้า

3 สรรเสริญ​พระเจ้า พระบิดา​ของ​พระเยซู​คริสต์เจ้า​ของเรา พระบิดา​ผู้​เต็ม​ไปด้วย​ความ​เมตตา​กรุณา พระเจ้า​ผู้​ที่​ปลอบโยน​เรา​ใน​ทุกเรื่อง 4 เมื่อ​เรา​มี​ความทุกข์ พระองค์​ปลอบโยน​เรา เพื่อว่า​เมื่อ​คนอื่น​มี​ความทุกข์ เรา​จะ​ได้​ปลอบโยน​เขา​เหมือนกับ​ที่​พระเจ้า​ทำ​กับ​เรา 5 ยิ่ง​เรา​ร่วมทุกข์​กับ​พระคริสต์​มาก​เท่าไร พระเจ้า​ก็​จะ​ปลอบโยน​เรา​มากขึ้น​เท่านั้น โดย​ผ่าน​ทาง​พระคริสต์ 6 ถ้า​เรา​ได้รับ​ความ​ทุกข์ทรมาน ก็​เพื่อ​พวกคุณ​จะ​ได้รับ​การ​ปลอบโยน​และ​ได้รับ​ความ​รอด ถ้า​เรา​ได้รับ​การ​ปลอบโยน ก็​เพื่อ​พวกคุณ​จะ​ได้รับ​การ​ปลอบโยน​ด้วย ซึ่ง​มี​ผล​ทำให้​คุณ​มี​ความ​ทรหด​อดทน​ต่อ​ความทุกข์​แบบ​เดียว​กับ​ที่​เรา​ได้รับ 7 เรา​มี​ความ​มั่นใจ​ใน​ตัว​พวกคุณ​มาก เพราะ​คุณ​ได้​ร่วมทุกข์​และ​ร่วม​การ​ปลอบโยน​กับ​เรา

8 พี่น้อง​ครับ เรา​อยากให้​พวกคุณ​รู้​ถึง​ความ​ทุกข์ทรมาน​อย่าง​แสนสาหัส​ที่​เรา​เจอ​ใน​แคว้น​เอเชีย ซึ่ง​หนัก​เกินกว่า​ที่​เรา​จะ​ทนได้ เรา​หมดหวัง​จน​คิดว่า​คง​ไม่​รอด​แล้ว 9 เรา​คิด​อยู่​ในใจ​เหมือนว่า​เรา​ถูก​ตัดสิน​ให้​ประหาร​ชีวิต​แล้ว แต่​เรื่องนี้​เกิดขึ้น​ก็​เพื่อ​เรา​จะ​ได้​ไม่​พึ่ง​ตนเอง แต่​พึ่ง​พระเจ้า​ผู้​ทำ​ให้​คน​ตาย​ฟื้น​ขึ้น​มา 10 พระเจ้า​ช่วย​ให้​เรา​พ้น​จาก​อันตราย​อัน​ใหญ่หลวง​และ​พระองค์​ก็​จะ​ช่วย​ชีวิต​เรา​ต่อไป เรา​มี​ความหวัง​ใน​พระองค์​ว่า พระองค์​จะ​ช่วย​ชีวิต​เรา​ต่อไป​ใน​อนาคต 11 พวกคุณ​ก็​ช่วย​เรา​ได้​ด้วย​การ​อธิษฐาน แล้ว​คน​จำนวน​มาก​ก็​จะ​ขอบคุณ​พระเจ้า​ที่​พระองค์​ได้​ช่วย​ชีวิต​เรา ตาม​ที่​คุณ​อธิษฐาน​นั้น

เปาโล​เปลี่ยน​แผน

12 เรา​ภูมิใจ​ที่​ใจ​ของ​เรา​บอก​ว่า​ทุกสิ่ง​ที่​เรา​ทำ​ใน​โลกนี้​โดยเฉพาะ​สายสัมพันธ์​กับ​พวกคุณ​นั้น เรา​ได้​ทำ​ไป​ด้วย​ความ​บริสุทธิ์​ใจ และ​ด้วย​ความ​จริงใจ​ที่​มา​จาก​พระเจ้า เรา​ทำสิ่ง​เหล่านี้​ก็​เพราะ​ความ​เมตตา​กรุณา​ของ​พระเจ้า ไม่ได้​ทำ​ตาม​ความ​เฉลียว​ฉลาด​ของ​โลกนี้ 13 แน่นอน ทุกอย่าง​ที่​เขียน​มานี้ เรา​ไม่ได้​ปิดบัง​อะไร​เลย เป็น​สิ่ง​ที่​คุณ​อ่าน​เข้าใจ​ได้​ทั้งนั้น และ​ผม​หวัง​ว่า​คุณ​จะ​เข้าใจ​อย่าง​ทะลุ​ปรุโปร่ง 14 เหมือนกับ​ที่​คุณ​เข้าใจ​เรา​อยู่​บ้าง​แล้ว ดังนั้น​ใน​วันที่​พระเยซู​เจ้า​กลับ​มา​พวกคุณ​จะ​ได้​ภูมิใจ​ใน​ตัวเรา เหมือนกับ​ที่​เรา​ภูมิใจ​ใน​ตัวคุณ​ด้วย

15 ผม​มั่นใจ​ว่า​คุณ​คิด​อย่างนี้ ผม​ก็​เลย​ตัดสินใจ​มา​เยี่ยม​คุณ​ก่อน เพื่อ​คุณ​จะ​ได้​ประโยชน์​สองต่อ 16 คือ​ผม​กะ​ว่า​จะ​มา​แวะ​เยี่ยม​คุณ​ทั้ง​ตอน​ขาไป และ​ตอน​ขากลับ​จาก​แคว้น​มาซิโดเนีย หลังจากนั้น​คุณ​จะ​ได้​ช่วย​สนับสนุน​ผม​เดินทาง​ต่อไป​ที่​แคว้น​ยูเดีย 17 คุณ​คิดว่า​ตอน​ที่​ผม​วางแผน​นี้ ผม​รวนเร​เอาแน่​เอานอน​ไม่ได้​หรือ ผม​วางแผน​อย่าง​ที่​คน​ใน​โลกนี้​เขา​ทำ​กัน​หรือ ที่​เดี๋ยว​ก็​บอก​ว่า “ได้” เดี๋ยว​ก็​บอก​ว่า “ไม่ได้”

18 พระเจ้า​นั้น​ซื่อสัตย์ พระองค์​เป็น​พยาน​ให้​กับ​เรา​ได้​ว่า สิ่ง​ที่​เรา​บอก​กับ​คุณ​นั้น​ไม่เคย “ได้” และ “ไม่ได้” พร้อมๆ​กัน​เลย 19 เพราะ​พระบุตร​ของ​พระเจ้า​คือ​พระเยซูคริสต์​ที่​สิลวานัส ทิโมธี และ​ผม​ได้​ประกาศ​ไป​ท่ามกลาง​พวกคุณ​นั้น​ไม่ได้​เป็น​ทั้ง “ได้” และ “ไม่ได้” ใน​เวลา​เดียวกัน แต่​ตรงกันข้าม ใน​พระองค์​นั้น​มี​แต่​คำว่า “ได้” เท่านั้น 20 เพราะ​ไม่ว่า​พระเจ้า​จะ​สัญญา​ไว้​มากมาย​ขนาดไหน​ก็ตาม สัญญา​ก็​ได้​อย่างนั้น​ทุกข้อ​ใน​พระคริสต์ เพราะ​อย่างนี้​นี่เอง​เรา​ถึง​ได้​พูด​คำ​ว่า “อาเมน” ผ่าน​ทาง​พระเยซู​คริสต์ เพื่อ​พระเจ้า​จะ​ได้รับ​เกียรติยศ 21 พระเจ้า​นี่แหละ​ทำให้​ทั้ง​เรา​และ​คุณ​ตั้ง​มั่นคง​อยู่​ใน​พระคริสต์​และ​พระองค์​ก็​ได้​เจิม​เรา+ 1:21 เจิม​เรา เป็น​วิธี​ที่​พระเจ้า​ใช้​แสดง​ว่า​พระองค์​เลือก​คนๆนั้น​เพื่อ​งาน​รับใช้​พิเศษ22 พระองค์​ได้​ประทับ​ตรา​ว่า​พระองค์​เป็น​เจ้าของ​เรา​ด้วย และ​พระองค์​ก็​ให้​พระวิญญาณ​บริสุทธิ์ อยู่​ในใจ​เรา​ไว้​เป็น​มัดจำ​งวดแรก​ของ​ทุกสิ่ง​ที่​พระองค์​สัญญา​ว่า​จะ​ให้​กับ​เรา

23 พระเจ้า​เป็น​พยาน​ได้ ที่​ผม​ไม่แวะ​มา​ที่​เมือง​โครินธ์​ตอน​ขากลับ​นั้น ก็​เพราะ​ไม่​อยาก​จะ​มา​ลงโทษ​พวกคุณ 24 นี่​ไม่ได้​หมายความ​ว่า​เรา​อยาก​จะ​เป็น​เจ้านาย​เหนือ​ความเชื่อ​ของ​คุณ​หรอก เพราะ​พวกคุณ​มี​ความเชื่อ​ที่​มั่นคง​ดี​อยู่แล้ว แต่​เรา​เป็น​เพื่อน​ร่วมงาน​กับ​คุณ​เพื่อ​สร้าง​ความสุข​ให้​กับ​คุณ

2

1 ตอนนั้น​ผม​ก็​เลย​ตัดสินใจ​ไม่​มา​เยี่ยม​พวกคุณ เพื่อ​จะ​ได้​ไม่มี​เรื่อง​ทุกข์ใจ​เกิด​ขึ้น​อีก 2 เพราะ ถ้า​ผม​ทำให้​คุณ​เป็น​ทุกข์ แล้ว​ที​นี้​ใคร​จะ​มา​ทำให้​ผม​มี​ความสุข​ได้​อีก ถ้า​ไม่ใช่​พวกคุณ​ที่​ผม​ทำให้​ทุกข์ใจ 3 ผม​ถึง​ได้​เขียน​อย่าง​นั้น​ไป​ใน​ฉบับก่อน เพื่อ​ที่ว่า​เมื่อ​ผม​มา​เยี่ยม ผม​จะ​ได้​ไม่ต้อง​เป็น​ทุกข์​จาก​คน​ที่​น่า​จะ​ทำ​ให้​ผม​มี​ความสุข เพราะ​ผม​เชื่อว่า​เมื่อ​คุณ​เห็น​ผม​มี​ความสุข คุณ​ก็​จะ​มี​ความสุข​ด้วย 4 ตอนที่​ผม​เขียน​ถึง​คุณ​นั้น ผม​รู้สึก​หนักใจ​มาก ปวดร้าว​ใจ​มาก และ​เต็ม​ไปด้วย​น้ำตา ที่​เขียน​มา​นั้น​ไม่ใช่​จะ​ให้​คุณ​ทุกข์ใจ แต่​อยาก​จะ​ให้​คุณ​รู้​ว่า​ผม​รัก​คุณ​ขนาดไหน

ควร​ให้​อภัย​กับ​คน​ที่​ทำ​ผิด​ไปแล้ว

5 ถ้า​มี​ใคร​ก่อ​ให้เกิด​ความทุกข์ เขา​ไม่ได้​ทำ​ให้​ผม​เป็น​ทุกข์​หรอกนะ แต่​เขา​ได้​ทำ​ให้​พวกคุณ​ทั้งหมด​เป็น​ทุกข์​ไม่มาก​ก็น้อย (ผม​ไม่​อยาก​จะ​พูด​ให้​มัน​เลวร้าย​จน​เกินไป) 6 ที่​พวกคุณ​ส่วนใหญ่​ลงโทษ​เขา​นั้น​ก็​เพียงพอ​แล้ว 7 ต่อไป​ก็​ให้​อภัย​และ​ให้​กำลังใจ​เขา​ดีกว่า เพื่อ​เขา​จะ​ได้​ไม่​จม​อยู่​ใน​ความทุกข์​นั้น 8 ผม​ขอร้อง​ให้​คุณ​แสดง​ความรัก​ต่อ​เขา​อย่าง​ชัดเจน​ด้วย 9 นั่น​เป็น​เหตุ​ที่​ผม​เขียน​มา​ถึง​พวกคุณ​ใน​ตอนนั้น เพื่อ​ทดสอบ​ดู​ว่า​คุณ​เชื่อฟัง​ทุกเรื่อง​หรือเปล่า 10 ถ้า​คุณ​อภัย​ให้​ใคร ผม​ก็​อภัย​ให้​กับ​คนนั้น​แล้ว​เหมือนกัน และ​สิ่ง​ที่​ผม​อภัย​ให้​นั้น (ถ้ามี) ผม​ก็​ทำ​เพื่อ​พวกคุณ​ต่อหน้า​พระคริสต์ 11 เรา​ทำ​ทั้งหมด​นี้​เพื่อ​จะ​ได้​ไม่​ถูก​ซาตาน​หลอก เพราะ​เรา​รู้ทัน​กลอุบาย​ต่างๆ​ของ​มัน

เปาโล​หา​ทิตัส​ใน​เมือง​โตรอัส

12 ตอนที่​ผม​ไป​เมือง​โตรอัส เพื่อ​ประกาศ​ข่าวดี​ของ​พระคริสต์ องค์​เจ้า​ชีวิต​ได้​เปิด​โอกาส​ให้​กับ​ผม 13 แต่​ผม​ไม่​สบายใจ​เลย เพราะ​ผม​หา​ทิตัส​น้อง​ของ​ผม​ไม่เจอ ผม​จึง​ลา​คน​ที่นั่น แล้ว​เดินทาง​ต่อไป​ที่​แคว้น​มาซิโดเนีย

ชัยชนะ​ของ​พระคริสต์

14 แต่​ขอบคุณ​พระเจ้า เพราะ​ใน​พระคริสต์​นั้น​เรา​เป็น​เหมือน​เชลย​สงคราม​ใน​ขบวนแห่​แห่ง​ชัยชนะ+ 2:14 ขบวนแห่​แห่ง​ชัยชนะ เมื่อ​แม่ทัพ​ของ​อาณาจักร​โรม​ชนะ​สงคราม​แล้ว เขา​ก็​จะ​พา​พวก​เชลย​และ​ทรัพย์​สิ่งของ​ที่​ยึด​มาได้​เอา​มา​แห่​ตาม​ท้องถนน​ใน​กรุงโรม มี​การ​จุดธูป​และ​เฉลิม​ฉลอง​กัน ผู้คน​ก็​เรียก​แม่ทัพ​คนนี้​ว่า ผู้ช่วย​ให้รอด​ของ​พระองค์​ที่​พระองค์​นำ​อยู่เสมอ พระองค์​ใช้​เรา​เผยแพร่​ความรู้​เกี่ยวกับ​พระองค์​ใน​ทุกๆที่ เหมือนกับ​กลิ่นหอม​ที่​กระจาย​ไป​ทั่ว 15 เพราะ​เรา​คือ​กลิ่นธูป​อัน​หอมหวน​ของ​พระคริสต์​ที่​ถวาย​ต่อ​พระเจ้า​ท่ามกลาง​คน​ที่​กำลัง​จะ​รอด​และ​คน​ที่​กำลัง​จะ​พินาศ 16 สำหรับ​คน​ที่​กำลัง​จะ​พินาศ​กลิ่น​นั้น​ก็​จะ​เป็น​กลิ่นเหม็น ที่​มา​จาก​ความตาย​และ​นำ​ไปสู่​ความตาย แต่​สำหรับ​คน​ที่​กำลัง​จะ​รอด กลิ่นนั้น​เป็น​กลิ่นหอม​ที่​มา​จาก​ชีวิต และ​นำ​ไปสู่​ชีวิต ถ้า​อย่างนั้น​ใคร​เล่า​จะ​ไป​ทำงาน​นี้​ได้ 17 เรา​ไม่ใช่​พ่อค้าเร่​ที่​หากิน​กับ​คำพูด​ของ​พระเจ้า​เหมือนกับ​ที่​หลายคน​ทำกัน แต่​เรา​เป็น​คน​ของ​พระคริสต์​ที่​พูด​ความจริง​ต่อหน้า​พระเจ้า​ด้วย​ความ​จริงใจ เรา​เป็น​คน​ที่​พระเจ้า​เอง​ส่งมา

3

ผู้รับใช้​พระเจ้า​เพื่อ​สัญญา​ใหม่

1 เรา​กำลัง​รับรอง​คุณสมบัติ​ตัวเอง​อีกแล้ว​หรือ​อย่างไร หรือ​เรา​จะ​ต้อง​เอา​หนังสือ​รับรอง​ตัวเอง​มา​ให้​คุณ หรือ​ต้อง​ให้​คุณ​ออก​หนังสือ​รับรอง​ให้​เหมือนกับ​ที่​คนอื่นๆ​เขา​ทำ​กัน​หรือ 2 อันที่จริง​ตัว​พวกคุณ​นี่แหละ​เป็น​ตัวหนังสือ​ของ​เรา ที่​เขียน​อยู่​ใน​จิตใจ​ของ​เรา​ให้​คน​ได้​รู้​และ​อ่าน​กัน 3 คุณ​ทำ​ให้​เห็น​ว่า​คุณ​เป็น​ตัวหนังสือ​จาก​พระคริสต์​ที่​เป็น​ผล​มา​จาก​งาน​รับใช้​ของ​เรา​ซึ่ง​ไม่ได้​เขียน​ด้วย​น้ำหมึก แต่​ด้วย​พระวิญญาณ​ของ​พระเจ้า​ผู้​มี​ชีวิต​อยู่ และ​ไม่ได้​เขียน​อยู่​บน​แผ่นหิน+ 3:3 แผ่นหิน หมายถึง กฎปฏิบัติ​ที่​พระเจ้า​มอบ​ให้​โมเสส​ซึ่ง​ถูก​เขียน​ลง​บน​แผ่นหิน (อพยพ 24:12; 25:16) แต่​เขียน​ลง​บน​ใจ​มนุษย์

4 พระคริสต์​ทำ​ให้​เรา​กล้า​พูด​อย่างนี้​ต่อหน้า​พระเจ้า 5 ผม​ไม่ได้​หมายความ​ว่า ความสามารถ​ที่​เรา​มี​นี้​มา​จาก​ตัว​เราเอง แต่​มา​จาก​พระเจ้า​ต่างหาก 6 พระเจ้า​ทำ​ให้​เรา​สามารถ​รับใช้​พระองค์​ภายใต้​สัญญา​ใหม่​นี้ เป็น​สัญญา​ระหว่าง​พระเจ้า​กับ​คน​ของ​พระองค์ เพราะ​สัญญา​ใหม่​นี้​ไม่ได้​ขึ้น​อยู่​กับ​กฎ​ที่​เป็น​ตัวหนังสือ แต่​ขึ้น​อยู่​กับ​พระวิญญาณ เพราะ​กฎ​ที่​เป็น​ตัวหนังสือ​นั้น​ทำ​ให้​ตาย แต่​พระวิญญาณ​ให้​ชีวิต

สัญญา​ใหม่​มี​สง่าราศี​มากกว่า

7 ขนาด​งาน​รับใช้​ที่​นำ​ความตาย​มาให้ และ​กฎ​ที่​สลัก​เป็น​ตัวหนังสือ​บน​แผ่นหิน ยัง​มา​กับ​สง่าราศี เป็น​สง่าราศี​ที่​เปล่ง​ออกมา​บน​ใบหน้า​ของ​โมเสส จน​ทำให้​คน​อิสราเอล​มองดู​หน้า​โมเสส​นานๆ​ไม่ได้ แล้ว​สุดท้าย​มัน​ก็​จาง​หายไป 8 ถ้า​อย่าง​นั้น​แล้ว​งาน​รับใช้​ของ​พระวิญญาณ​จะ​ไม่​ยิ่ง​เปล่ง​สง่าราศี​มาก​กว่า​นั้น​อีก​หรือ 9 ขนาด​งาน​รับใช้​ที่​ทำ​ให้​คน​ต้อง​ถูก​ลงโทษ​ยัง​มี​สง่าราศี​เลย แล้ว​งาน​รับใช้​ที่​ทำ​ให้​คน​พ้น​โทษ จะ​ไม่​ยิ่ง​เปล่ง​สง่าราศี​มาก​กว่า​นั้น​อีก​หรือ 10 ความจริง​แล้ว สง่าราศี​ของ​สัญญา​เดิม​ไม่น่า​เรียกว่า​สง่าราศี​เลย​เมื่อ​เปรียบเทียบ​กับ​สง่าราศี​อัน​เจิดจ้า​ของ​สัญญา​ใหม่​นั้น 11 ดังนั้น​ถ้า​สัญญา​เดิม​ที่​กำลัง​จะ​ยกเลิก​ไป​ยัง​มี​รัศมี แล้ว​สัญญา​ใหม่​ที่​จะ​คง​อยู่​ตลอดไป จะ​ไม่​ยิ่ง​มี​สง่าราศี​มาก​กว่า​นั้น​อีก​หรือ

12 ใน​เมื่อ​เรา​มี​ความหวัง​อย่างนี้ เรา​จึง​กล้า​พูด​อย่าง​เปิดเผย 13 เรา​ไม่​เหมือน​กับ​โมเสส​ที่​เอา​ผ้า​คลุมหน้า​ไว้ เพื่อ​คน​อิสราเอล​จะ​ไม่เห็น​เป้าหมาย​ของ​คำ​สัญญา​ชั่วคราว​ที่​กำลัง​จะ​ยกเลิก​ไป 14 แต่​จิตใจ​ของ​พวก​อิสราเอล​แข็งกระด้าง เพราะ​ถึง​วันนี้​เมื่อ​อ่าน​สัญญา​เดิม ผ้าคลุม​ผืน​เดิม​ก็​ยัง​คง​อยู่ ไม่ได้​ถูก​เอา​ออก​ไป​เพราะ​ใน​พระคริสต์​เท่านั้น​สัญญา​เดิม​นั้น​ถึง​ถูก​ยกเลิก​ไป 15 แต่​จนถึง​ทุกวันนี้ ทุกครั้ง​ที่​อ่าน​กฎ​ของ​โมเสส ผ้านั้น​ก็​ยัง​คลุม​จิตใจ​ของ​พวก​อิสราเอล​อยู่ 16 แต่​คน​จะ​เอา​ผ้าคลุม​ออก​ได้​อย่าง​ที่​พระคัมภีร์​พูด​เกี่ยวกับ​โมเสส​ว่า “เมื่อ​เขา​หัน​มาหา​องค์​เจ้า​ชีวิต ผ้าคลุม​นั้น​ก็​ถูก​เปิด​ออก”+ 3:16 เมื่อ​เขา​หัน … เปิด​ออก อ้าง​มา​จาก​หนังสือ อพยพ 34:3417 องค์​เจ้า​ชีวิต​ที่​ข้อนี้​พูด​ถึง​นั้น​คือ​พระวิญญาณ และ​ที่ไหน​ที่​มี​พระวิญญาณ​ของ​องค์​เจ้า​ชีวิต ที่นั่น​ก็​มี​อิสรภาพ 18 พวกเรา​ทุกคน​ที่​ไม่มี​ผ้า​คลุมหน้า​แล้ว​ก็​มอง​เห็น​สง่าราศี​ของ​องค์​เจ้า​ชีวิต​เหมือนกับ​ดู​จาก​กระจก เรา​กำลัง​ถูก​เปลี่ยน​ให้​เหมือนกับ​พระองค์ ทำให้​เรา​มี​สง่าราศี​เพิ่มขึ้น​เรื่อยๆ ทั้งหมดนี้​มา​จาก​องค์​เจ้า​ชีวิต​ผู้​เป็น​พระวิญญาณ

4

สมบัติ​อัน​ล้ำค่า​จาก​สวรรค์​ใน​โถดิน

1 เรา​ไม่​ย่อท้อ​ง่ายๆ​เพราะ​งานนี้​พระเจ้า​เอง​เป็น​ผู้​มอบ​ให้​เรา​ทำ 2 แล้ว​เรา​ไม่ยอม​ใช้​วิธีการ​ต่างๆ​ที่​ต้อง​หลบๆ​ซ่อนๆ​ซึ่ง​น่าละอาย เรา​ไม่ใช้​เล่ห์เหลี่ยม​และ​เรา​ก็​ไม่​ทำ​ให้​พระคำ​ของ​พระเจ้า​เจือจาง​ไป แต่​เรา​สอน​ความจริง​อย่าง​ตรงไป​ตรงมา เรา​ทำ​อย่างนี้​ต่อหน้า​พระเจ้า​เพื่อ​รับรอง​ให้​คนอื่น​รู้​ในใจ​ของเขา​ว่า เรา​เป็น​คน​อย่างไร 3 ถ้า​ข่าวดี​ที่​เรา​ประกาศ​นี้​ยัง​มี​ผ้า​ปิด​อยู่ มัน​ก็​ปิด​เฉพาะ​กับ​พวก​ที่​กำลัง​จะ​พินาศ​ไป​เท่านั้น 4 พระ​ของ​ยุคนี้+ 4:4 พระ​ของ​ยุคนี้ แปล​ตาม​ตัวอักษร​ว่า “พระเจ้า​ของ​ยุคนี้” ซึ่ง​หมายถึง​ซาตาน ได้​ทำ​ให้​ใจ​ของ​คน​ที่​ไม่​ไว้วางใจ​มืดมน​ไป​เหมือน​คน​ตาบอด คน​พวกนี้​ก็​เลย​มอง​ไม่เห็น​แสงสว่าง​ที่​มา​จาก​ข่าวดี ข่าวดี​นี้​พูด​ถึง​สง่าราศี​ของ​พระคริสต์​ผู้​เป็น​เหมือนกับ​พระเจ้า​ทุกอย่าง 5 เรา​ไม่ได้​ประกาศ​ตัว​เรา​เอง แต่​เรา​ประกาศ​ว่า​พระเยซู​คริสต์​เป็น​องค์​เจ้า​ชีวิต และ​ตัวเรา​เอง​เป็น​ทาส​ของ​พวกคุณ เพราะ​เห็น​แก่​พระเยซู 6 พระเจ้า​องค์​ที่​พูด​ว่า “ให้​มี​แสงสว่าง​ส่อง​ออก​มา​จาก​ความมืด” ก็​เป็น​องค์​เดียว​กับ​ที่​ได้​ส่องสว่าง​เข้ามา​ใน​จิตใจ​ของ​เรา ทำ​ให้​เรา​เห็น​สง่าราศี​ของ​พระองค์​ซึ่ง​เห็น​ได้​จาก​ใบหน้า​ของ​พระเยซู​คริสต์

7 แต่​เรา​เป็น​เหมือน​โถดิน​ที่​เก็บ​สมบัติ​อัน​ล้ำค่า​นี้​ไว้​ข้างใน เพื่อ​ให้​เห็น​ว่า​พลัง​วิเศษ​นี้​มา​จาก​พระเจ้า ไม่ใช่​เรา 8 เรา​ถูก​บีบคั้น​ทุกเรื่อง​ตลอดเวลา​แต่​ไม่​ถึง​กับ​บี้แบน เรา​หมด​ปัญญา​ไม่รู้​จะ​ทำ​อย่างไรดี​แต่​ก็​ไม่​ย่อท้อ 9 เรา​ถูก​ข่มเหง​แต่​ก็​ไม่​ถึง​กับ​ถูก​ทอดทิ้ง เรา​ถูก​ตี​ล้มลง​แต่​ก็​ไม่​ถึง​กับ​ถูก​ฆ่า 10 เรา​แบก​ความตาย​ของ​พระเยซู​ไว้​กับ​ตัว​เสมอ เพื่อ​ชีวิต​ของ​พระเยซู​จะ​ได้​ปรากฏ​เด่นชัด​ใน​ตัวเรา 11 เพราะ​เห็นแก่​พระเยซู เรา​ที่​ยัง​มี​ชีวิต​อยู่นี้​จึง​ยอม​เสี่ยง​กับ​ความตาย​อยู่​ตลอดเวลา เพื่อ​ชีวิต​ของ​พระเยซู​จะ​ได้​ปรากฏ​เด่นชัด​ใน​ร่างกาย​ที่​จะ​ต้อง​ตาย​นี้ 12 ดังนั้น​เรา​จึง​ยอม​ตาย​เพื่อ​พวกคุณ​จะ​ได้​มีชีวิต

13 ใน​พระคัมภีร์​เขียน​ไว้ “เพราะ​ผม​เชื่อ ผม​ถึง​พูด”+ 4:13 อ้าง​มา​จาก​หนังสือ สดุดี 116:10 เรา​ก็​เชื่อ​เหมือนกัน เรา​ก็​เลย​พูด 14 เพราะ​เรา​รู้​ว่า​พระเจ้า​ผู้​ที่​ทำ​ให้​พระเยซู​เจ้า​ฟื้น​ขึ้น​จาก​ความตาย​จะ​ทำ​ให้​เรา​ฟื้น​ขึ้น​จาก​ความตาย​เช่นกัน และ​พระเจ้า​ก็​จะ​นำ​เรา​และ​พวกคุณ​มา​อยู่​ต่อหน้า​พระองค์ 15 ที่​เรา​ยอม​ทนทุกข์​อย่างนี้ ก็​เพราะ​เห็นแก่​พวกคุณ เพราะ​ยิ่ง​มี​คน​ได้รับ​ความ​เมตตา​กรุณา​จาก​พระเจ้า​มาก​เท่าไหร่ คำ​ขอบคุณ​ต่อ​พระองค์​ก็​จะ​ยิ่ง​มากขึ้น​เท่านั้น อย่างนี้​พระเจ้า​จะ​ได้รับ​เกียรติ

เกียรติยศ​ที่​เรา​จะ​ได้รับ

16 เรา​จึง​ไม่ยอม​ท้อแท้ ถึงแม้​สังขาร​ภายนอก​จะ​เสื่อมโทรม​ไป แต่​จิตใจ​ภายใน​ของ​เรา​ได้รับ​การ​สร้าง​ขึ้น​ใหม่​ใน​ทุกๆวัน 17 ความ​ทุกข์​เล็กๆ​น้อยๆ​ที่​เกิด​ขึ้น​กับ​เรา​แค่​ประเดี๋ยวเดียว​นี้​จะ​ทำ​ให้​เรา​ได้รับ​เกียรติ​ถาวร​ตลอดไป เกียรติ​นั้น​มีค่า​เกินกว่า​ที่​จะ​ไป​คิดถึง​ความทุกข์​พวกนั้น​มากนัก 18 เรา​จึง​ไม่สนใจ​กับ​สิ่ง​ที่​เรา​มองเห็น​ได้ แต่​สนใจ​กับ​สิ่ง​ที่​มอง​ไม่เห็น เพราะ​สิ่ง​ที่​มองเห็น​นั้น​อยู่​แค่​ชั่วคราว แต่​สิ่ง​ที่​มอง​ไม่เห็น​นั้น​อยู่​ถาวร​ตลอดไป

5

1 เพราะ​เรา​รู้​ว่า​ถึง​เต็นท์​ของ​เรา​ใน​โลกนี้​ซึ่ง​ก็​คือ​ร่างกาย​ถูก​รื้อ​ลง เรา​ก็​จะ​มี​บ้าน​ที่​มา​จาก​พระเจ้า เป็น​บ้าน​ถาวร​บน​สวรรค์​ที่​ไม่ได้​สร้าง​ด้วย​มือ​มนุษย์ 2 ดังนั้น​ตอนนี้​ที่​เรา​ยัง​อาศัย​อยู่​ใน​เต็นท์​นี้ เรา​จึง​ร้อง​คร่ำครวญ​เพราะ​อยาก​จะ​สวมใส่​บ้าน​ที่​มา​จาก​สวรรค์​หลังนั้น เหมือนกับ​ใส่​เสื้อคลุม 3 (แน่นอน เมื่อ​เรา​สวมใส่​แล้ว เรา​จะ​ได้​ไม่​เปลือยกาย) 4 พวกเรา​ที่​อยู่​ใน​เต็นท์​นี้ ต่าง​ก็​คร่ำครวญ​กับ​ภาระหนัก​ที่​เรา​แบกไว้ เรา​ไม่ได้​อยาก​จะ​ถอด​ร่าง​ใน​ปัจจุบัน​ออก แต่​อยาก​จะ​สวม​ร่าง​ใหม่​ทับ​เข้าไป เพื่อ​ร่าง​ที่​มี​ชีวิต​ถาวร​จะ​ได้​กลืน​ร่าง​ที่​ต้อง​ตาย​นี้​ไป 5 พระเจ้า​คือ​ผู้ที่​เตรียม​เรา​ไว้​สำหรับ​สิ่ง​นี้ พระเจ้า​ได้​ให้​พระวิญญาณ กับ​เรา​เป็น​มัดจำ​งวดแรก​ของ​ทุกสิ่ง​ที่​พระองค์​สัญญา​ว่า​จะ​ให้​กับ​เรา

6 เรา​ก็​เลย​มี​ความ​มั่นใจ​อยู่เสมอ ถึงแม้​จะ​รู้​ว่า​เมื่อ​เรา​ยัง​อยู่​ใน​บ้านนี้ เรา​ก็​ยัง​ห่าง​จาก​บ้าน​ที่​จะ​อยู่​กับ​องค์​เจ้า​ชีวิต 7 (เรา​จึง​ใช้ชีวิต​ตาม​ความเชื่อ ไม่ใช่​ตาม​สิ่ง​ที่​เรา​มองเห็น) 8 เรา​ถึง​มี​ความ​มั่นใจ​และ​อยาก​ที่​จะ​จาก​บ้านนี้ ไป​อยู่​บ้าน​กับ​องค์​เจ้า​ชีวิต​มากกว่า 9 เพราะ​อย่าง​นี้​แหละ เรา​ถึง​ได้​ตั้งใจ​เอา​ไว้​ว่า​จะ​ทำ​ทุกอย่าง​เพื่อ​ให้​พระองค์​พอใจ ไม่ว่า​จะ​ยัง​อยู่​ใน​บ้านนี้​หรือ​ไม่​อยู่​แล้ว​ก็ตาม 10 เพราะ​เรา​ทุกคน​จะ​ต้อง​อยู่​ต่อหน้า​บัลลังก์​พิพากษา​ของ​พระคริสต์ เพื่อ​แต่ละ​คน​จะ​ได้รับ​ผล​ตอบแทน​ตาม​ความดี​หรือ​ความชั่ว​ที่​ทำ​มา​ตอนที่​ยัง​อยู่​ใน​ร่างกาย​นี้

งาน​นำ​คน​มา​คืนดี​กับ​พระเจ้า

11 เรา​เกรง​กลัว​องค์​เจ้า​ชีวิต เรา​ก็​เลย​พยายาม​ชักชวน​คน​ให้​หัน​มาหา​พระองค์ พระองค์​รู้​ดี​ว่า​เรา​เป็น​คน​อย่างไร และ​เรา​ก็​หวัง​ว่า​พวกคุณ​รู้จัก​เรา​อย่าง​นั้น​ด้วย 12 นี่​เรา​กำลัง​รับรอง​คุณสมบัติ​ตัวเอง​อีก​แล้ว​หรือ ไม่ใช่​หรอก แต่​เรา​เปิด​โอกาส​ให้​พวกคุณ​อวด​เรา​บ้าง จะ​ได้​ไป​โต้ตอบ​กับ​คน​พวกนั้น​ที่​โอ้อวด​แต่​สิ่ง​ที่​อยู่​ภายนอก แทนที่​จะ​เป็น​สิ่ง​ที่​อยู่​ในใจ 13 ถ้า​เรา​บ้า​ก็​บ้า​เพื่อ​พระเจ้า และ​ถ้า​เรา​มี​สติ​ดี ก็​เพื่อ​เป็น​ประโยชน์​กับ​พวกคุณ 14 ความรัก​ของ​พระคริสต์​บังคับ​เรา​อยู่ เพราะ​เรา​เชื่อ​ว่า คนหนึ่ง​ตาย​เพื่อ​มนุษย์​ทุกคน ทุกคน​ก็​เลย​ตาย​กันหมด 15 พระองค์​ตาย​เพื่อ​ทุกคน เพื่อ​คน​ที่​ยัง​มี​ชีวิต​อยู่​จะ​ได้​ไม่​อยู่​เพื่อ​ตัวเอง​อีก​ต่อไป แต่​อยู่​เพื่อ​พระองค์​ที่​ตาย​และ​ฟื้น​ขึ้น​มา​ใหม่​เพื่อ​พวกเขา

16 เพราะ​อย่างนี้ จากนี้ไป​เรา​จะ​ไม่​มอง​ใคร​ตาม​มาตรฐาน​ของ​โลก​นี้​อีกแล้ว แม้ว่า​ครั้งหนึ่ง​เรา​เคย​มอง​พระคริสต์​อย่างนั้น 17 ถ้า​ใคร​ก็ตาม​มีส่วน​ใน​พระคริสต์ คนนั้น​ได้​เข้า​สู่​โลกใหม่​ที่​พระเจ้า​ได้​สร้าง​ขึ้นมา​แล้ว+ 5:17 โลกใหม่ … สร้าง​ขึ้นมา​แล้ว หรือ​แปล​ได้​อีก​อย่างหนึ่ง​ว่า “เขา​ก็​เป็น​คน​ที่​ถูก​สร้าง​ขึ้น​มา​ใหม่​แล้ว” สิ่ง​เก่าๆ​หายไป​หมดแล้ว ดูสิ สิ่ง​ใหม่ๆ​ก็​เกิดขึ้น 18 ทั้งหมด​นี้​ก็​เกิด​มา​จาก​พระเจ้า พระเจ้า​ทำ​ให้​เรา​กลับ​มา​คืนดี​กับ​พระองค์​ใหม่ โดย​ผ่าน​ทาง​พระคริสต์ และ​พระเจ้า​ได้​มอบหมาย​งาน​ให้​กับ​เรา​ทำ​คือ​ไป​นำ​คน​อื่นๆ​กลับ​มา​คืนดี​กับ​พระองค์​ด้วย 19 พระเจ้า​เอง​ทำ​ให้​คน​ใน​โลกนี้​กลับ​มา​คืนดี​กับ​พระองค์ โดย​ผ่าน​ทาง​พระคริสต์ และ​ยกโทษ​บาป​ให้​กับ​พวกเขา พระองค์​ได้​มอบ​เรื่อง​การ​กลับ​คืนดี​นี้​ให้​กับ​เรา​เพื่อ​ไป​บอก​คน​อื่นๆ​ต่อ 20 ดังนั้น​เรา​จึง​ทำงาน​เป็น​ทูต​ของ​พระคริสต์ เพราะ​เชื่อมั่น​ว่า​พระเจ้า​กำลัง​ขอร้อง​พวกคุณ​ผ่าน​ทาง​เรา เรา​ขอ​วิงวอน​คุณ​แทน​พระคริสต์​ว่า “กลับ​มา​คืนดี​กับ​พระเจ้า​เถิด” 21 พระเจ้า​ทำให้​พระคริสต์​ผู้​ที่​ไม่มี​บาป​กลายเป็น​คนบาป​เพื่อ​เรา+ 5:21 กลายเป็น​คนบาป​เพื่อ​เรา หรือ​เป็น​เครื่อง​บูชา​จัดการ​กับ​บาป​ของเรา เพื่อ​ว่า​ใน​พระคริสต์​นั้น ความ​ซื่อสัตย์​ของ​พระเจ้า+ 5:21 ความ​ซื่อสัตย์​ของ​พระเจ้า หมายถึง​พระเจ้า​จะ​ทำ​ตาม​ที่​พระองค์​สัญญา​เสมอ ใน​ที่นี้​คือ​ทำ​ให้​เรา​กลับ​มา​คืนดี​กับ​พระองค์ ผ่าน​ทาง​พระเยซู​คริสต์ จะ​ได้​เห็น​เด่นชัด​ใน​ตัวเรา

6

1 ใน​ฐานะ​ผู้​ร่วมงาน​กับ​พระเจ้า เรา​ขอร้อง​พวกคุณ​ทุกคน​ว่า​อย่า​รับ​ความ​เมตตา​กรุณา​ของ​พระเจ้า​มา​เปล่าๆ 2 เพราะ​พระองค์​พูด​ไว้​ว่า

“เมื่อ​ถึง​เวลา​ที่​เหมาะสม เรา​ก็​ฟัง​เสียง​เจ้า

เมื่อ​ถึง​วัน​แห่ง​ความรอด เรา​ก็​ช่วย​ชีวิต​เจ้า”+ 6:2 อ้าง​มา​จาก​หนังสือ อิสยาห์ 49:8

ฟัง​ให้ดี​นะ ตอนนี้​นั่นเอง​คือ​เวลา​ที่​เหมาะสม​นั้น และ​เดี๋ยวนี้​นั่นเอง​เป็น​วัน​แห่ง​ความ​รอด​นั้น

3 เรา​พยายาม​ที่​จะ​ไม่​ก่อ​ปัญหา​ให้​กับ​ใคร​เลย จะ​ได้​ไม่มี​ใคร​มา​ติเตียน​งาน​ของ​เรา​ได้ 4 ตรงกันข้าม เรา​พยายาม​พิสูจน์​ตัวเอง​ทุก​วิถีทาง ให้​คน​เห็น​ว่า​เรา​เป็น​ผู้รับใช้​ของ​พระเจ้า โดย​อดทน​อดกลั้น​มาก ลำบาก​แสนสาหัส 5 ถูก​เฆี่ยนตี ถูก​จับ​ขังคุก เจอ​กับ​การ​จลาจล​วุ่นวาย ตรากตรำ​ทำงาน​อย่าง​หนัก อดหลับ​อดนอน อดอยาก​ปากแห้ง 6 มี​ใจ​บริสุทธิ์ มี​ความรู้ มี​ความ​อดทน มี​ความ​เมตตา มี​พระวิญญาณ​บริสุทธิ์​อยู่​ด้วย มี​ความรัก​ที่​จริงใจ 7 พูด​แต่​ความจริง มี​ฤทธิ์​อำนาจ​ของ​พระเจ้า เรา​ใช้ชีวิต​ที่​ทำ​ตามใจ​พระเจ้า​มา​ถือ​เป็น​อาวุธ​ใน​มือ​ซ้ายขวา+ 6:7 ถือ​เป็น​อาวุธ​ใน​มือ​ซ้ายขวา หรือ​อาจจะ​แปล​ได้​อีกอย่าง​ว่า “เอาไว้​ต่อสู้​และ​ป้องกัน​ตัว” (มือขวา​ถือ​ดาบ​ไว้​ต่อสู้​ส่วน​มือซ้าย​ถือ​โล่​ไว้​ป้องกัน​ตัว)8 ทั้ง​ใน​เวลา​ที่​คน​ให้​เกียรติ​และ​ไม่​ให้​เกียรติ ทั้ง​ใน​เวลา​ที่​คน​พูด​ใส่ร้าย​และ​พูด​ยกย่อง คน​มอง​ว่า​เรา​เป็น​คน​หลอกลวง​ทั้งๆ​ที่​เรา​พูด​ความจริง 9 คน​มอง​ว่า​ไม่​มี​ใคร​รู้จัก​เรา​ทั้งๆ​ที่​เรา​เป็น​ที่​รู้จัก​กัน​ดี คน​มอง​ว่า​เรา​ใกล้​จะ​ตาย​แล้ว แต่​ดูสิ เรา​ยัง​มี​ชีวิต​อยู่ คน​มอง​ว่า​เรา​ถูก​พระเจ้า​ลงโทษ แต่​ดูสิ เรา​ยัง​ไม่ตาย 10 คน​มอง​ว่า​เรา​เป็น​คน​อมทุกข์ แต่​จริงๆแล้ว​เรา​รื่นเริง​อยู่เสมอ คน​มอง​ว่า​เรา​ยากจน​ข้นแค้น แต่​จริงๆแล้ว​เรา​ทำ​ให้​หลาย​คน​ร่ำรวย คน​มอง​ว่า​เรา​ไม่มี​อะไร​เลย แต่​จริงๆ​แล้ว​เรา​มี​ครบ​ทุกอย่าง

11 พี่น้อง​ชาว​โครินธ์ เรา​พูด​กับ​คุณ​อย่าง​ตรงไป​ตรงมา และ​เปิดใจ​เต็มที่ 12 ไม่ใช่​เรา​หรอก​ที่​ปิดใจ​ไม่​ให้​ความรัก​กับ​คุณ แต่​พวกคุณ​ต่างหาก​ที่​ทำ​อย่างนั้น​กับ​เรา 13 ถ้า​จะ​ให้​ยุติธรรม คุณ​ก็​ควร​จะ​เปิดใจ​ให้​กับ​เรา​ด้วย (ผม​พูด​แบบ​พูด​กับ​ลูกๆ​ตังเอง​นะ)

คำเตือน​เกี่ยวกับ​คน​ที่​ยัง​ไม่เชื่อ

14 อย่า​ไป​เข้าร่วม​กับ​คน​ที่​ไม่เชื่อ​ใน​พระเจ้า เพราะ​คนดี​กับ​คนชั่ว​จะ​ไป​ด้วยกัน​ได้​อย่างไร ความสว่าง​กับ​ความมืด​จะ​เข้ากัน​ได้​อย่างไร 15 พระคริสต์​กับ​ซาตาน จะ​ตกลง​กัน​ได้​อย่างไร คน​ที่​เชื่อ​พระเจ้า​กับ​คน​ที่​ไม่เชื่อ​จะ​เข้ากัน​ได้​อย่างไร 16 วิหาร​ของ​พระเจ้า กับ​พวก​รูปเคารพ​จะ​อยู่​ด้วยกัน​ได้​อย่างไร เพราะ​เรา​นี่แหละ​คือ​วิหาร​ของ​พระเจ้า​ผู้​มี​ชีวิต​อยู่ เหมือนกับ​ที่​พระเจ้า​พูด​ไว้​ว่า

“เรา​จะ​อยู่​กับ​พวกเขา และ​จะ​เดิน​อยู่​กับ​เขา

เรา​จะ​เป็น​พระเจ้า​ของ​พวกเขา และ​เขา​ก็​จะ​เป็น​คน​ของเรา”+ 6:16 อ้าง​มา​จาก​หนังสือ เลวีนิติ 26:11-12

17 องค์​เจ้า​ชีวิต​พูด​ว่า

“ดังนั้น​ให้​แยก​ตัวเอง​ออก​มา​จาก​คนพวกนั้น

และ​อย่า​แตะต้อง​สิ่ง​ที่​ไม่​บริสุทธิ์​อีก

แล้ว​เรา​จะ​ยอมรับ​พวกเจ้า+ 6:17 อ้าง​มา​จาก​หนังสือ อิสยาห์ 52:11

18 แล้ว​เรา​จะ​เป็น​พ่อ​ของ​พวกเจ้า และ​พวกเจ้า​จะ​เป็น​พวก​ลูกชาย​และ​ลูกสาว​ของเรา องค์​เจ้า​ชีวิต​ผู้​มี​ฤทธิ์​ทั้งสิ้น​พูด​ไว้​ว่า​อย่างนั้น”+ 6:18 อ้าง​มา​จาก​หนังสือ 2 ซามูเอล 7:14; 7:8

7

1 เพื่อน​ที่รัก ในเมื่อ​เรา​มี​คำ​สัญญา​พวกนี้ ก็​ขอให้​เรา​ชำระ​ตัวเอง​จาก​ทุกสิ่ง​ทุกอย่าง​ที่​ทำ​ให้​ร่างกาย​และ​จิตใจ​สกปรก ทำ​ตัว​ให้​บริสุทธิ์​ครบถ้วน​เพราะ​ยำเกรง​พระเจ้า

ความ​ยินดี​ของ​เปาโล

2 ช่วย​เปิดใจ​รับ​เรา​ด้วย เรา​ไม่ได้​ทำผิด​ต่อ​ใคร เรา​ไม่ได้​ทำลาย​ความเชื่อ​ของ​ใคร และ​เรา​ไม่ได้​โกง​ใคร 3 ที่​ผม​พูด​อย่างนี้​ผม​ไม่ได้​โทษ​คุณ​นะ เพราะ​ผม​เคย​บอก​แล้ว​ว่า พวกคุณ​อยู่​ในใจ​เรา เรา​พร้อม​ที่​จะ​ร่วมเป็น​ร่วมตาย​กับ​พวกคุณ​อยู่แล้ว 4 ผม​มั่นใจ​และ​ภูมิใจ​ใน​ตัว​พวกคุณ​มาก คุณ​ทำ​ให้​ผม​มี​กำลังใจ​มาก ทั้งๆที่​เรา​มี​ความทุกข์​แสนสาหัส แต่​ผม​ก็​ยัง​มี​ความ​ยินดี​อย่าง​ล้นเหลือ

5 เมื่อ​เรา​มา​ถึง​แคว้น​มาซิโดเนีย​นั้น เรา​ไม่ได้​พักผ่อน​เลย มอง​ไป​ทางไหน​ก็​มี​แต่​ปัญหา ภายนอก​ก็​มี​แต่​การ​ทะเลาะ​วิวาท​กัน ส่วน​ภาย​ในใจ​ก็​มี​แต่​ความ​หวาดกลัว 6 แต่​พระเจ้า​ผู้​ปลอบโยน​คน​ที่​ท้อแท้​ก็​ปลอบโยน​เรา​ด้วย เพราะ​พระองค์​ส่ง​ทิตัส​มาหา​เรา 7 ไม่ใช่​แค่​เรื่อง​ที่​ทิตัส​มา​เท่านั้น​ที่​ปลอบโยน​เรา แต่​ยัง​รวม​ถึง​เรื่อง​ที่​พวกคุณ​ให้​กำลังใจ​ทิตัส​ด้วย ทิตัส​เล่า​ให้​เรา​ฟัง​หมดแล้ว​ว่า พวกคุณ​อยาก​เจอ​เรา​ขนาดไหน คุณ​เสียใจ​แค่ไหน และ​คุณ​ห่วงใย​ผม​ขนาดไหน ทำ​ให้​ผม​ดีใจ​มากขึ้น​ไปอีก

8 ถึงแม้​จดหมาย​ของ​ผม​จะ​ทำ​ให้​คุณ​เศร้าโศก​เสียใจ ผม​ก็​ไม่​เสียใจ​หรอก​ที่​เขียน​ไป แต่​ยอมรับ​ว่า​ผม​เสียใจ​หลังจาก​เขียน​ไปแล้ว แต่​ตอนนี้​ผม​ก็​เห็น​แล้ว​ว่า​จดหมาย​นั้น​ทำ​ให้​คุณ​ทุกข์ใจ​แค่​ครู่เดียว​เอง 9 ตอนนี้​ผม​ดีใจ ไม่ใช่​เพราะ​คุณ​เศร้า​เสียใจ​หรอกนะ แต่​เพราะ​ความ​เศร้า​เสียใจ​นั้น​ทำให้​คุณ​กลับตัว​กลับใจ เป็น​ความ​เศร้า​เสียใจ​แบบ​ที่​พระเจ้า​ต้องการ พวกคุณ​ก็​เลย​ไม่​ได้รับ​ผล​กระทบ​อะไร​จาก​เรา​เลย 10 เพราะ​ความ​เศร้า​เสียใจ​แบบ​ที่​พระเจ้า​ต้องการ​นี้​ทำให้​คน​กลับตัว​กลับใจ​และ​ได้รับ​ความ​รอด ผม​ก็​เลย​ไม่มี​อะไร​ต้อง​เสียใจ แต่​ความ​เศร้า​เสียใจ​แบบ​โลก​นี้​สิ​ที่​นำ​ไป​ถึง​ความตาย 11 ลอง​มา​สังเกต​ดูสิ​ว่า​ความ​เศร้า​เสียใจ​แบบ​ที่​พระเจ้า​ต้องการ​นั้น​มี​ผล​อะไร​กับ​คุณ​บ้าง เช่น ทำ​ให้​คุณ​เอาจริง​เอาจัง อยาก​จะ​พิสูจน์​ความ​บริสุทธิ์​ของ​ตัวเอง โกรธ​คน​ที่​ทำผิด กลัว​ถูก​ลงโทษ อยาก​จะ​เจอ​กับ​เรา​อีก ห่วงใย​ผม และ​ลงโทษ​คน​ทำผิด คุณ​ก็​ได้​พิสูจน์​ให้​เห็น​แล้ว​ใน​ทุกๆ​ทาง​ว่า​เรื่อง​ทั้งหมด​ที่​เกิดขึ้น​นี้​ไม่ใช่​ความผิด​ของ​คุณ

12 ดังนั้น สาเหตุ​ที่​ผม​เขียน​มา​ให้​พวกคุณ​ไม่ใช่​เพราะ​เห็น​แก่​คน​ที่​ทำ​ผิด​หรือ​คน​ที่​เสียหาย​หรอก​นะ แต่​อยาก​จะ​ทำ​ให้​คุณ​รู้​ต่อหน้า​พระเจ้า​ว่า​คุณ​ห่วงใย​เรา​ขนาดไหน 13 เรา​ได้รับ​กำลังใจ​จาก​เรื่องนี้ นอกจาก​จะ​มี​กำลังใจ​แล้ว เรา​ก็​ยัง​ดีใจ​เป็น​พิเศษ​อีก​ด้วย​ที่​เห็น​ทิตัส​มี​ความสุข เพราะ​พวกคุณ​ทำ​ให้​จิตใจ​ของ​เขา​สดชื่น 14 ผม​เคย​โอ้อวด​เรื่อง​พวกคุณ​ให้​ทิตัส​ฟัง และ​ผม​ก็​ไม่​ขายหน้า​เลย เพราะ​เรื่อง​ที่​ผม​บอก​คุณ​เป็น​จริง​อย่างไร เรื่อง​ที่​ผม​บอก​กับ​ทิตัส​เกี่ยวกับ​คุณ​ก็​เป็น​จริง​อย่าง​นั้น​ด้วย 15 ทิตัส​รัก​คุณ​มาก​ยิ่งขึ้น​เมื่อ​เขา​นึกถึง​ตอน​ที่​คุณ​เชื่อฟัง​เขา​ใน​ทุกเรื่อง และ​ยัง​ต้อนรับ​เขา​ด้วย​ความ​เคารพยำเกรง​จน​ตัวสั่น 16 ผม​ดีใจ​ที่​สามารถ​มั่นใจ​ใน​ตัวคุณ​ได้​อย่าง​เต็มที่

8

เปาโล​ขอให้​พี่น้อง​บริจาค​เงิน

1 พี่น้อง​ครับ ตอนนี้​เรา​อยากให้​พวกคุณ​รู้​ว่า พระเจ้า​เมตตากรุณา​ต่อ​หมู่ประชุม​ต่างๆ​ของ​พระองค์​ใน​แคว้น​มาซิโดเนีย​ขนาดไหน 2 ถึงแม้​พวกเขา​จะ​ยากจน​และ​ถูก​ทดสอบ​อย่างหนัก​ด้วย​ความทุกข์​มากมาย แต่​พวกเขา​ก็​มี​ความสุข​จน​ล้นพ้น​ออก​มา​เป็น​ใจ​ที่​เอื้อเฟื้อ​เผื่อแผ่ 3 ผม​รับรอง​ว่า​พวกเขา​ให้​จน​สุด​กำลัง อันที่จริง​เกิน​กำลัง​ด้วยซ้ำ และ​ให้​ด้วย​ความ​สมัครใจ​ด้วย 4 พวกเขา​รบเร้า​ขอ​มี​ส่วนร่วม​ใน​การ​บริจาค​ช่วยเหลือ​คน​ที่​เป็น​ของ​พระเจ้า 5 พวกเขา​ให้​อย่าง​เกินคาด คือ​ให้​ชีวิต​ของ​พวกเขา​กับ​องค์​เจ้า​ชีวิต​ก่อน แล้ว​จากนั้น​ถึง​ได้​ให้​กับ​เรา​อย่าง​ที่​พระเจ้า​ต้องการ 6 นี่​เป็น​เหตุ​ที่​เรา​ได้​ขอร้อง​ให้​ทิตัส​ไป​ช่วย​พวกคุณ​จัดการ​กับ​เงิน​บริจาค​นี้​ให้เสร็จ เพราะ​เขา​เป็น​คน​เริ่ม​ชักชวน​คุณ​ให้​บริจาค​ตั้งแต่​แรก 7 ใน​เมื่อ​พวกคุณ​เป็น​เลิศ​ไป​ซะ​ทุกเรื่อง ไม่ว่า​จะ​เป็น​เรื่อง​ความเชื่อ คำพูด ความรู้ ความ​กระตือรือร้น หรือ​ความรัก​ที่​คุณ​เรียนรู้​จาก​เรา ก็​ขอ​ให้​เป็น​เลิศ​ใน​เรื่อง​การ​บริจาค​ด้วย

8 ผม​ไม่ได้​สั่ง​ให้​คุณ​ทำ​นะครับ ผม​แค่​อยาก​จะ​เปรียบเทียบ​ความรัก​ของ​คุณ​กับ​ความ​กระตือรือร้น​ของ​คนอื่น จะ​ทดสอบ​ดู​ว่า​ความรัก​ของ​คุณ​นั้น​แท้​หรือเปล่า 9 พวกคุณ​ก็​รู้​กัน​อยู่แล้ว​ถึง​ความ​เมตตา​กรุณา​ของ​พระเยซู​คริสต์​เจ้า​ของ​เรา ที่ว่า​ถึงแม้​พระองค์​ร่ำรวย แต่​ก็​ยอม​ยากจน​เพื่อ​เป็น​ประโยชน์​กับ​คุณ พระองค์​ยอม​ยากจน​เพื่อ​คุณ​จะ​ได้​ร่ำรวย

10 ใน​เรื่องนี้​ผม​ขอ​แนะนำ​สิ่ง​ที่​จะ​เป็น​ประโยชน์ เมื่อ​ปี​ที่แล้ว พวกคุณ​เป็น​พวกแรก​เลย​ที่​อยาก​จะ​ช่วย และ​ได้​ช่วย​เป็น​พวกแรก​ด้วย 11 ตอนนี้ ก็​น่า​จะ​ทำ​ให้​สำเร็จ​ตาม​ที่​ตั้งใจ​ไว้​ตั้งแต่​แรก และ​ให้​ช่วย​ตาม​กำลัง​ที่​มี​อยู่ 12 ถ้า​คุณ​มี​ใจ​พร้อม​ที่​จะ​ให้​อยู่แล้ว พระเจ้า​ก็​จะ​ยอมรับ​สิ่ง​ที่​คุณ​ให้​ตาม​ความ​สามารถ​ที่​คุณ​มี ไม่ใช่​เกิน​ความ​สามารถ​ของ​คุณ 13 ไม่​อยาก​ให้​คุณ​ไป​ช่วย​คนอื่น​แล้ว​ตัวเอง​ต้อง​มา​เดือด​ร้อน​แทน ผม​แค่​อยาก​จะ​ให้​ช่วยเหลือ​กันไป​ช่วยเหลือ​กันมา​เท่านั้น 14 ผม​ตั้งใจ​ว่า​ตอนนี้​คุณ​มี​เหลือเฟือ​ขอ​ให้​แบ่ง​ไป​ช่วย​คน​ที่​ขัดสน​บ้าง เกิด​วันหลัง​เขา​มี​เหลือเฟือ​และ​คุณ​เกิด​ขัดสน​ขึ้นมา เขา​ก็​จะ​ได้​มา​ช่วย​คุณ​เหมือนกัน อย่างนี้​ก็​เป็น​การ​ช่วยเหลือ​กันไป​ช่วยเหลือ​กันมา 15 เหมือนกับ​ที่​พระคัมภีร์​พูด​ไว้​ว่า

“คน​ที่​เก็บ​ไว้​มาก ก็​ไม่ได้​มี​เหลือเฟือ

ส่วน​คน​ที่​เก็บ​ไว้​น้อย ก็​ไม่ได้​ขาดแคลน”+ 8:15 อ้าง​มา​จาก​หนังสือ อพยพ 16:18

ทิตัส​และ​เพื่อน​ร่วม​เดินทาง

16 ผม​ห่วงใย​พวกคุณ​มาก ขอบคุณ​พระเจ้า​ที่​พระองค์​ก็​ใส่ความ​ห่วงใย​มาก​ขนาดนั้น​ไว้​ใน​ใจ​ของ​ทิตัส​ด้วย ทำ​ให้​เขา​อยาก​จะ​ช่วย​พวกคุณ​เหมือนกัน 17 เรา​ขอ​ให้​ทิตัส​มา​เยี่ยม​พวกคุณ และ​เขา​ก็​ยินดี​ทำ​ตามนั้น จริงๆแล้ว​เขา​ก็​อยาก​จะ​มา​เยี่ยม​คุณ​อยู่แล้ว 18 เรา​ส่ง​พี่น้อง​คนหนึ่ง​มา​พร้อม​กับ​เขา​ด้วย พี่น้อง​คนนี้​เป็น​คน​ที่​มี​ชื่อเสียง​ดี​ตาม​หมู่ประชุม​ต่างๆ​ของ​พระเจ้า​ใน​ด้าน​การ​ประกาศ​ข่าวดี 19 นอกจากนี้ หมู่ประชุม​ต่างๆ​ได้​เลือก​เขา​ให้​เดินทาง​มา​กับ​พวกเรา​เพื่อ​นำ​เงิน​ที่​เรา​รับผิดชอบ​อยู่​ไป​บริจาค​ครั้งนี้ การ​บริจาค​นี้​ทำ​เพื่อ​ถวาย​เกียรติ​ให้​กับ​องค์​เจ้า​ชีวิต และ​ทำ​ให้​คน​เห็น​ว่า​เรา​เต็มใจ​ที่​จะ​ช่วย

20 เรา​ระมัด​ระวัง​มาก​ใน​การ​จัดการ​กับ​เงิน​บริจาค​ก้อนโต​นี้ เพราะ​ไม่อยาก​ให้​ใคร​มา​ติ​ได้ 21 คือ​เรา​เป็น​ห่วง​เรื่อง​ชื่อเสียง อยาก​จะ​ให้​มัน​ดี​ไม่ใช่​เฉพาะ​กับ​องค์​เจ้า​ชีวิต​เท่านั้น แต่​กับ​คนอื่นๆ​ด้วย

22 เรา​ก็​เลย​ส่ง​พี่น้อง​อีก​คนหนึ่ง​มา​พร้อม​กับ​พวกเขา​ด้วย พี่น้อง​คนนี้​แสดง​ให้​เรา​เห็น​หลายครั้ง​แล้ว​ว่า​เขา​อยาก​จะ​ช่วย ยิ่ง​ตอนนี้​เขา​ยิ่ง​อยาก​จะ​ช่วย​มากขึ้น เพราะ​เขา​มี​ความ​เชื่อมั่น​ใน​พวกคุณ​มากขึ้น

23 ถ้า​มี​ใคร​ถาม​เกี่ยวกับ​ทิตัส ผม​ขอ​บอก​ว่า เขา​เป็น​หุ้นส่วน​และ​เพื่อน​ร่วมงาน​ของ​ผม​ที่​ส่ง​มา​ช่วย​พวกคุณ และ​ถ้า​มี​ใคร​ถาม​เกี่ยวกับ​พี่น้อง​สองคน​นี้ ผม​ขอ​บอก​ว่า พวกเขา​เป็น​ตัวแทน​ของ​หมู่ประชุม​ต่างๆ​และ​เป็น​คน​ที่​นำ​เกียรติ​มา​ให้​กับ​พระคริสต์​ด้วย 24 ดังนั้น​ให้​พิสูจน์​ความรัก​ของ​คุณ​ให้​พวกเขา​เห็น​ด้วย และ​ให้​เขา​เห็น​ว่า​ที่​เรา​โอ้อวด​ใน​เรื่อง​ของ​คุณ​นั้น​เป็น​จริง เพื่อ​หมู่ประชุม​ของ​พระเจ้า​จะ​ได้เห็น

9

การ​ช่วยเหลือ​คน​ของ​พระเจ้า

1 ผม​ว่า​ไม่​จำเป็น​ต้อง​เขียน​เกี่ยวกับ​เรื่อง​การ​ช่วยเหลือ​คน​ที่​เป็น​ของ​พระเจ้า​ที่​เมือง​เยรูซาเล็ม​อีกแล้ว 2 เพราะ​ผม​รู้​ว่า​คุณ​พร้อม​ที่​จะ​ช่วย​อยู่แล้ว ผม​อวด​เรื่อง​ของ​คุณ​ให้​กับ​ชาว​มาซิโดเนีย​ฟัง​อยู่​บ่อยๆ ผม​บอก​เขา​ว่า​พวกคุณ​ที่​อยู่​ใน​แคว้น​อาคายา​นั้น พร้อม​ที่​จะ​ช่วย​ตั้งแต่​ปี​ที่​แล้ว และ​ความ​กระตือรือร้น​ของ​คุณ​นี้​กระตุ้น​ให้​พวก​มาซิโดเนีย​อยาก​จะ​ช่วย​ด้วย 3 แต่​ที่​ผม​ส่ง​พี่น้อง​มาหา​คุณ​นั้น ก็​เพื่อ​ให้​เขา​เห็น​ว่า​เรื่อง​ที่​เรา​อวด​เกี่ยวกับ​คุณ​นั้น​เป็นจริง และ​ผม​ก็​อยาก​ให้​คุณ​พร้อม​อย่าง​ที่​ผม​บอก​ไป​ด้วย 4 ไม่​อย่างนั้น ถ้า​มี​ชาว​มาซิโดเนีย​บางคน​มา​กับ​ผม และ​พบ​ว่า​คุณ​ไม่ได้​เตรียม​พร้อม​อย่าง​ที่​เรา​บอก เรา​ก็​จะ​เสียหน้า​ที่​เรา​มั่นอก​มั่นใจ​ใน​ตัว​พวกคุณ​เหลือเกิน (ไม่ต้อง​พูด​ถึง​คุณ​เลย​ว่า​จะ​เสียหน้า​มาก​แค่ไหน) 5 ผม​จึง​คิด​ว่า​จำเป็น​ที่​จะ​ต้อง​ขอ​ให้​พี่น้อง​พวกนี้​มา​เยี่ยม​พวกคุณ​ก่อน พวกเขา​จะ​ได้​มา​ช่วย​เตรียม​เงิน​ที่​คุณ​สัญญา​ว่า​จะ​บริจาค​นี้ ให้​พร้อม​ตั้งแต่​เนิ่นๆ​ก่อน​ที่​ผม​จะ​มา เพื่อ​จะ​ได้​เป็น​การ​บริจาค​ด้วย​ความ​สมัครใจ ไม่ใช่​ถูก​บังคับ

6 จำ​เอา​ไว้​ว่า คน​ที่​หว่านน้อย​ก็​จะ​เก็บเกี่ยว​น้อย และ​คน​ที่​หว่านมาก​ก็​จะ​เก็บเกี่ยว​มาก 7 แต่ละ​คน​ควร​จะ​ให้​ตาม​ที่​ตั้งใจ​ไว้ ไม่ใช่​ให้​ด้วย​ความ​เสียดาย​หรือ​ถูก​บังคับ เพราะ​พระเจ้า​รัก​คน​ที่​ให้​ด้วย​ใจ​ที่​ชื่นชม​ยินดี 8 พระเจ้า​สามารถ​ให้​สิ่ง​ดีๆ​มากมาย เพื่อ​คุณ​จะ​ได้​มี​ทุกอย่าง​เพียงพอ​เสมอไป และ​มี​ส่วนร่วม​ใน​งาน​การ​กุศล​ดีๆ มากมาย 9 เหมือนกับ​ที่​พระคัมภีร์​พูด​ไว้​ว่า

“เขา​แจกจ่าย​ให้​กับ​คน​ยากจน​อย่าง​เอื้อเฟื้อ​เผื่อแผ่

ใจ​กว้างขวาง​ของ​เขา​จะ​คง​อยู่​ตลอดไป”+ 9:9 อ้าง​มา​จาก​หนังสือ สดุดี 112:9

10 พระเจ้า​ผู้​ที่​ให้​เมล็ด​กับ​คนหว่าน และ​ให้​อาหาร​กับ​คนกิน ก็​จะ​ให้​เมล็ด​กับ​คุณ​และ​ทำ​ให้​มัน​เพิ่ม​มาก​ยิ่งขึ้น และ​จะ​ให้​พวกคุณ​ได้​เก็บเกี่ยว​ชีวิต​ที่​พระเจ้า​พอใจ​เป็น​ผล และ​พระองค์​จะ​ใช้​จิตใจ​กว้างขวาง​ของ​คุณ​นี้​ทำ​ให้​เกิด​มี​การ​เก็บเกี่ยว​อย่าง​เหลือเฟือ 11 พระเจ้า​จะ​ทำ​ให้​คุณ​ร่ำรวย​ใน​ทุกทาง เพื่อ​คุณ​จะ​สามารถ​ให้​อย่าง​ใจกว้าง​ใน​ทุกๆ​โอกาส เมื่อ​คุณ​ให้​อย่าง​ใจกว้าง​ผ่าน​มา​ทาง​เรา​นั้น ก็​จะ​ทำ​ให้​คน​ขอบคุณ​พระเจ้า

12 งาน​รับใช้​ที่​คุณ​ทำนี้​ได้​ช่วย​ทั้ง​คน​ที่​เป็น​ของ​พระเจ้า​ที่​ขัดสน และ​ยัง​ทำ​ให้​มี​การ​ขอบคุณ​พระเจ้า​อย่าง​ท้วมท้น​อีกด้วย 13 ที่​คุณ​รับใช้​อย่างนี้ พิสูจน์​ให้​เห็น​ถึง​ความเชื่อ จึง​ทำ​ให้​คน​ของ​พระเจ้า​สรรเสริญ​พระองค์ เพราะ​คุณ​มี​ใจ​เชื่อฟัง​ที่​มา​จาก​ความเชื่อ​ใน​ข่าวดี​เกี่ยวกับ​พระเยซู​คริสต์ และ​เพราะ​ความ​ใจดี​ของ​คุณ​ที่​ได้​ช่วยเหลือ​พวกเขา​และ​คนอื่นๆ​ด้วย 14 เมื่อ​พวกเขา​อธิษฐาน​เผื่อ​คุณ​นั้น พวกเขา​ก็​จะ​ทำ​ไป​ด้วย​ความรัก​และ​คิดถึง​คุณ เพราะ​พระเจ้า​เมตตา​คุณ​อย่าง​ล้นเหลือ 15 ขอบคุณ​พระเจ้า​สำหรับ​ของขวัญ​อัน​ยอดเยี่ยม​ของ​พระองค์​ที่​ดี​เกินกว่า​จะ​บรรยาย​ได้

10

เปาโล​แก้​ข้อ​กล่าวหา​ให้​กับ​ตัวเอง

1 ผม​เปาโล ขอร้อง​คุณ​เป็น​การ​ส่วนตัว​ด้วย​ความ​อ่อนโยน และ​ด้วย​ความ​เมตตา​ของ​พระคริสต์ บางคน​ว่า​ผม​ขี้ขลาด​เมื่อ​อยู่​กับ​พวกคุณ แต่​กลับ​กล้าหาญ​เมื่อ​อยู่​ห่างไกล 2 เมื่อ​ผม​มา​ผม​ขอร้อง​ว่า​อย่า​บังคับ​ให้​ผม​ต้อง​ใช้​ความ​กล้าหาญ​แบบที่​ผม​กะ​จะ​ใช้​กับ​คน​พวกนั้น​ที่​หา​ว่า​ผม​ใช้ชีวิต​อย่าง​คน​ใน​โลกนี้ 3 ถึงแม้​เรา​จะ​ใช้ชีวิต​อยู่​ใน​โลกนี้​ก็จริง แต่​เรา​ก็​ไม่ได้​ต่อสู้​เหมือนกับ​คน​ของ​โลกนี้ 4 เพราะ​อาวุธ​ที่​เรา​ใช้​นั้น​ไม่​เหมือน​กับ​อาวุธ​ของ​โลกนี้ อาวุธ​ของ​เรา​เป็น​ฤทธิ์เดช​ของ​พระเจ้า​ที่​จะ​ทำลาย​ที่มั่น​ต่างๆ เรา​ก็​ใช้​อาวุธ​นี้​ทำลาย​ข้อโต้แย้ง​ต่างๆ​ที่​ต่อต้าน​พระเจ้า 5 ทำลาย​กำแพง​สูง​ทั้งหมด​ที่​ขัดขวาง​ไม่ให้​คน​รู้​เกี่ยวกับ​เรื่อง​พระเจ้า เรา​ยัง​จับ​ความคิด​ของ​คน​มา​เป็น​เชลย​เพื่อ​เขา​จะ​ได้​เชื่อฟัง​พระคริสต์ 6 แล้ว​ก็​พร้อม​ที่​จะ​ลงโทษ​การ​กระทำ​ที่​ไม่​เชื่อฟัง​ทุกอย่าง​หลังจาก​ที่​พวกคุณ​เชื่อฟัง​จน​ครบถ้วน​แล้ว

7 ลอง​ดู​ความจริง​ที่​อยู่​ต่อหน้า​คุณ​สิ ถ้า​ใคร​แน่ใจ​ว่า​ตัวเอง​เป็น​ของ​พระคริสต์ ก็​ให้​คิด​ทบทวน​และ​รู้​เสียด้วย​ว่า เรา​ก็​เป็น​ของ​พระคริสต์​พอๆ​กับ​เขา 8 ถ้า​ดู​เหมือน​ว่า​ผม​โอ้อวด​มากไป​เกี่ยวกับ​สิทธิอำนาจ​ที่​องค์​เจ้า​ชีวิต​ให้​กับ​เรา ผม​ก็​ไม่อาย​หรอก เพราะ​มัน​มี​ไว้​เพื่อ​เสริมสร้าง​พวกคุณ ไม่ใช่​ทำลาย 9 ผม​ไม่​อยาก​ให้​คุณ​คิด​ว่า​ผม​กำลัง​ใช้​จดหมาย​พวกนี้​ข่มขู่​ให้​คุณ​ตกใจ 10 บางคน​พูด​ว่า “จดหมาย​ของ​เปาโล​นั้น​น่า​ประทับใจ​มาก​และ​มี​พลัง​มาก แต่​พอ​ตัวเขา​มา​อยู่​ต่อหน้า​กลับ​อ่อนแอ​และ​พูด​ไม่เอาไหน” 11 คน​ที่​พูด​อย่างนี้​ก็​ให้​จำ​เอาไว้​ว่า เมื่อ​ผม​มา​ถึง ใน​จดหมาย​ผม​เป็น​ยังไง ผม​ก็​จะ​เป็น​อย่างนั้น​ต่อหน้า​พวกคุณ​ด้วย

12 เรา​ไม่กล้า​ไป​เทียบชั้น​หรือ​เอา​ตัว​ไป​เปรียบ​กับ​คน​พวกนั้น​ที่​โอ้อวด​เกี่ยวกับ​คุณสมบัติ​ของเขา​หรอก พวกนี้​ได้​แต่​อวดโง่ คือ​เอา​ตัวเอง​เป็น​มาตรฐาน​วัด​กัน​และ​เปรียบเทียบ​กัน 13 แต่​เรา​จะ​ไม่​โอ้อวด​จน​เกินไป เรา​จะ​โอ้อวด​เฉพาะ​ภายใน​ขอบเขต​งาน​ที่​พระเจ้า​มอบหมาย​ให้​เรา​ทำ​เท่านั้น ซึ่ง​ขอบเขต​นี้​ก็​รวม​ถึง​งาน​ที่​เรา​ทำ​กับ​พวกคุณ​ด้วย 14 เรา​ไม่ได้​โอ้อวด​จน​เกินไป แต่​ถ้า​เรา​ไม่ได้​มา​หา​พวกคุณ​จริงๆ​สิ นั่นแหละ​แสดง​ว่า​เรา​โอ้อวด​เกินไป แต่​แท้​จริง​แล้ว เรา​เป็น​พวกแรก​ที่​นำ​ข่าวดี​เกี่ยวกับ​พระคริสต์​มา​ให้​กับ​พวกคุณ 15 เรา​จะ​โอ้อวด​เฉพาะ​งาน​ที่​เรา​ทำ ไม่ใช่​งาน​ที่​คนอื่น​ทำ แต่​เรา​หวัง​ว่า​เมื่อ​พวกคุณ​มี​ความเชื่อ​มากขึ้น งาน​ของเรา​ก็​จะ​ขยาย​ใหญ่โต​มากขึ้น​ใน​หมู่​พวกคุณ​ด้วย 16 แล้ว​เรา​ก็​จะ​ได้​ไป​ประกาศ​ข่าวดี​ใน​เมือง​อื่นๆ​บ้าง​ที่​ยัง​ไม่เคย​มี​ใคร​ไป เพราะ​เรา​ไม่​อยาก​จะ​อวดอ้าง​ใน​ผลงาน​ที่​คนอื่น​ทำ​ไว้​ใน​พื้นที่​ของเขา 17 เหมือนกับ​ที่​พระคัมภีร์​พูด​ไว้​ว่า “คน​ที่​อยาก​จะ​โอ้อวด ก็​ให้​โอ้อวด​แต่​องค์​เจ้า​ชีวิต​เท่านั้น”+ 10:17 อ้าง​มา​จาก​หนังสือ เยเรมียาห์ 9:24

18 ไม่ใช่ว่า​คน​ที่​ยกย่อง​ตัวเอง​จะ​ผ่าน​การสอบ​และ​เป็น​ที่​ยอมรับ แต่​เป็น​คน​ที่​องค์​เจ้า​ชีวิต​ยกย่อง​ต่างหาก

11

เปาโล​และ​ศิษย์เอก​จอม​ปลอม

1 ผม​หวังว่า​คุณ​จะ​ทนได้ ถ้า​ผม​พูด​อะไร​โง่ๆ​ไป​สักหน่อย ช่วย​อดทน​หน่อย​ก็แล้วกัน 2 ผม​ได้​หมั้นหมาย​คุณ​ไว้แล้ว​ให้​แต่ง​กับ​ชาย​เพียง​คนเดียว​คือ​พระคริสต์ ผม​ก็​เลย​หวง​คุณ​เหมือนกับ​ที่​พระเจ้า​หวง เพื่อ​ผม​จะได้​ส่ง​ตัวคุณ​เหมือน​เป็น​สาว​บริสุทธิ์​ให้​กับ​พระคริสต์ 3 แต่​ผม​กลัว​ว่า​จิตใจ​ของคุณ​จะ​ถูก​นำ​ให้​หลง​ไป​จาก​ความ​ซื่อสัตย์​และ​ความ​บริสุทธิ์​ที่​มี​ต่อ​พระคริสต์ เหมือนกับ​ที่​เอวา​ถูก​งู​หลอกลวง​ด้วย​เล่ห์เหลี่ยม​ของ​มัน 4 ดู​คุณ​ช่าง​มี​ความ​อดทน​เหลือเกิน​นะ​กับ​คน​พวกนั้น​ที่​มา​สอน​เรื่อง​ของ​พระเยซู​ที่​แตกต่าง​ไป​จาก​ที่​เรา​เคย​สอนไว้ หรือ​เรียก​ให้​คุณ​รับ​วิญญาณ​อื่น หรือ “ข่าวดี” อื่น​ที่​แตกต่าง​ไป​จาก​ที่​คุณ​เคย​รับ​มาแล้ว

5 ผม​คิดว่า​ผม​ก็​ไม่ได้​ด้อย​ไป​กว่า “อภิมหาศิษย์เอก” พวกนั้น​ที่​คุณ​ยกย่อง​กันนะ 6 ใช่ ผม​อาจจะ​พูด​ไม่เก่ง แต่​ผม​ก็​มี​ความรู้​อย่าง​ที่​คุณ​ก็​เห็นแล้ว​จาก​ทุกสิ่ง​ทุกอย่าง​ที่​เรา​ได้ทำ

7 ผม​ทำ​บาป​หรือ​เปล่า​นี่ ที่​ได้​ถ่อมตัว​ลง​เพื่อ​ยก​คุณ​ขึ้น คือ​เมื่อ​ผม​ประกาศ​ข่าวดี​ให้​กับ​พวกคุณ แล้ว​ไม่ได้​คิด​ค่าตอบแทน 8 ผม​ได้ “ปล้น” หมู่ประชุม​อื่น​โดย​รับ​ค่าจ้าง​จาก​พวกเขา เพื่อ​มา​รับใช้​คุณ 9 ตอนที่​ผม​อยู่​กับ​พวกคุณ เมื่อ​ผม​ขาด​อะไร​ที่​จำเป็น ผม​ก็​ไม่เคย​รบกวน​คุณ​เลย เพราะ​พวก​พี่น้อง​ที่​มา​จาก​แคว้น​มาซิโดเนีย​จะ​จัดหา​มาให้ แล้ว​ต่อไปนี้ ผม​ก็​ยัง​ตั้งใจ​ว่า​จะ​ไม่ให้​ตัวเอง​เป็น​ภาระ​ของ​พวกคุณ 10 พระคริสต์​พูด​ความจริง​ตลอด​เวลา​อยู่​ใน​ตัวผม ดังนั้น​เชื่อเถอะ​ว่า​ผม​จะ​ไม่ยอม​ให้​ใคร​ใน​แคว้น​อาคายา+ 11:10 อาคายา แคว้น​ทาง​ตอนใต้​ของ​ประเทศ​กรีก ซึ่ง​เคย​เป็น​ที่ตั้ง​ของ​เมือง​โครินธ์ มา​ปิดปาก​ผม​ไม่ให้​โอ้อวด​เกี่ยวกับ​เรื่องนี้ 11 ทำไม​ผม​ถึง​ไม่ยอม​เป็น​ภาระ​กับ​คุณ ผม​ไม่รัก​คุณ​หรือ พระเจ้า​รู้ดี​ว่า​ผม​รัก​คุณ

12 ผม​ไม่ได้​เป็น​ภาระ​ให้​กับ​คุณ​อย่างไร ผม​ก็​จะ​ทำ​อย่างนั้น​ต่อไป เพื่อ​ไอ้​ขี้คุย​พวกนั้น​จะ​ได้​ไม่มี​ข้ออ้าง​ว่า​พวกมัน​ทำงาน​แบบ​เดียว​กับ​ผม 13 เพราะ​ไอ้​พวกนั้น​มัน​ศิษย์เอก​จอม​ปลอม เป็น​คนงาน​ที่​หลอกลวง พวกเขา​ปลอมตัว​มา​เป็น​ศิษย์เอก​ของ​พระคริสต์ 14 ไม่ต้อง​แปลกใจ​หรอก เพราะ​ขนาด​ซาตาน​เอง​ก็​ยัง​ปลอมตัว​มา​เป็น​ทูต​แห่ง​ความสว่าง​เลย 15 ไม่เห็น​จะ​แปลก​อะไรเลย​ที่​คนรับใช้​ของ​ซาตาน​จะ​ปลอมตัว​มา​แกล้ง​เป็น​คนรับใช้​ที่​ทำ​ใน​สิ่ง​ที่​ถูกต้อง แต่​ในที่สุด​พวกมัน​ก็​จะ​ต้อง​รับ​ผลกรรม​ตาม​ที่​มัน​ได้​ก่อไว้

เปาโล​เล่า​ถึง​เรื่อง​ความ​ทุกข์ทรมานของ​ตนเอง

16 ขอย้ำ​อีกที​ว่า อย่า​ให้​ใคร​คิด​ว่า​ผม​โง่ แต่​ถ้า​พวกคุณ​คิด​อย่างนั้น​ก็​ช่วย​ยอมรับ​ผม​อย่าง​คนโง่ๆ​คนหนึ่ง​ก็​แล้วกัน เพื่อ​ผม​จะ​ได้​โอ้อวด​บ้าง​สักนิด 17 ที่​ผม​กำลัง​โอ้อวด​ตัวเอง​อยู่นี้ ผม​พูด​แบบ​คนโง่ๆ​นะครับ ไม่ได้​พูด​อย่าง​ที่​องค์​เจ้า​ชีวิต​พูด​หรอก 18 ใน​เมื่อ​มี​หลายคน​พา​กัน​อวดตัว​ตาม​มาตรฐาน​ของ​โลกนี้ ผม​ก็​ขอ​อวด​บ้าง 19 ที่​พวก​คุณ​ยินดี​ทน​ฟัง​พวกโง่ๆ​นั้น​ได้ ก็​เพราะ​พวกคุณ​นี้​ช่างฉลาด​เสีย​เหลือเกิน 20 อันที่จริง ถึงแม้​เขา​จะ​เอา​คุณ​ไป​เป็น​ทาส หลอกกิน​หลอกใช้​คุณ เอารัด​เอา​เปรียบ​คุณ ยกตัว​เหนือ​คุณ หรือ​แม้แต่​ตบหน้า​คุณ คุณ​ก็​ยัง​จะ​ทน​ได้เลย 21 ผม​อาย​ที่​จะ​ต้งอ​บอก​ว่า​เรา​อ่อนแอ​เกินไป​ที่​จะ​ทำ​กับ​คุณ​อย่างนั้น

จะ​ให้​พูด​แบบ​โง่ๆ​ก็​คือ เขา​กล้า​อวด​เรื่อง​อะไร ผม​ก็​กล้า​อวด​เรื่องนั้น​เหมือนกัน 22 เขา​อวด​ว่า​เขา​เป็น​คน​ฮีบรู+ 11:22 คน​ฮีบรู ชาว​ฮีบรู ชาว​อิสราเอล​เป็น​ชื่อ​ที่​ใช้​เรียก​ชาวยิว​หรือ ผม​ก็​เป็น​เหมือนกัน เป็น​ชาว​อิสราเอล​หรือ ผม​ก็​เป็น​ด้วย เป็น​ลูกหลาน​ของ​อับราฮัม​หรือ ผม​ก็​เป็น​เหมือนกัน 23 เป็น​คน​รับใช้​ของ​พระคริสต์​หรือ (ผม​พูด​อย่าง​คน​เสียสติ​เลย) ผม​เป็น​มากกว่า​นั้น​เสียอีก ผม​ทำงาน​หนัก​กว่า​เขา​มาก ติด​คุก​บ่อย​กว่า​ด้วย ถูก​เฆี่ยนตี​อย่าง​โหดเหี้ยม เกือบ​ตาย​หลายครั้ง 24 ผม​โดน​พวกยิว​เฆี่ยน​ด้วย​แส้​รวม​ห้า​ครั้ง ครั้งละ​สามสิบเก้า​ที 25 ถูก​ตี​ด้วย​กระบอง​สามครั้ง ถูก​หินขว้าง​หนึ่ง​ครั้ง เรือ​ล่ม​สามครั้ง ลอยคอ​อยู่​ใน​ทะเล​หนึ่งวัน​กับ​หนึ่งคืน 26 ผม​เดินทาง​หลายครั้ง​ที่​ต้อง​ฝ่า​อันตราย​ใน​แม่น้ำ อันตราย​จาก​โจร​ผู้ร้าย อันตราย​จาก​คนยิว​ด้วยกัน และ​จาก​คน​ที่​ไม่ใช่​ยิว อันตราย​ทั้ง​ในเมือง​และ​นอกเมือง อันตราย​ใน​ทะเล และ​อันตราย​จาก​พี่น้อง​จอม​ปลอม 27 ต้อง​ตรากตรำ​ทำงาน​อย่างหนัก อดหลับ​อดนอน​หลายครั้ง หิวข้าว​หิวน้ำ อดอาหาร​หลายหน หนาวเหน็บ​และ​ไม่มี​เสื้อผ้า​ใส่​กันหนาว 28 นอกจาก​ปัญหา​พวกนี้​แล้ว ผม​ยัง​มี​ปัญหา​ที่​บีบคั้น​ผม​อยู่​ทุกๆวัน​คือ​ความ​ห่วงใย​ที่​ผม​มี​ต่อ​หมู่ประชุม​ของ​พระเจ้า​ทั้งหลาย 29 มี​ใครบ้าง​ที่​อ่อนแอ แล้ว​ผม​ไม่ได้​อ่อนแอ​กับ​เขา​ด้วย มี​ใคร​บ้าง​ที่​ถูก​ชักนำ​ให้​ไป​ทำบาป แล้ว​ผม​ไม่​เป็นเดือด​เป็นแค้น​แทน 30 ถ้า​ผม​ต้อง​โอ้อวด ผม​ก็​จะ​โอ้อวด​แต่​เรื่อง​ที่​แสดง​ว่า​ผม​อ่อนแอ 31 พระเจ้า ผู้เป็น​พระบิดา​ของ​พระเยซู​เจ้า ผู้​ที่​คน​จะ​สรรเสริญ​ตลอด​ไป​รู้​ว่า​ผม​ไม่ได้​โกหก 32 ตอนที่​ผม​อยู่​ใน​เมือง​ดามัสกัส​นั้น ผู้ว่า​ราชการ​เมือง​ของ​กษัตริย์​อาเรทัส​สั่ง​ให้​ทหาร​ยาม​เฝ้า​ประตู​ไว้​เพื่อ​คอย​จับ​ผม 33 แต่​ผม​ถูก​หย่อน​ลงมา​ใน​กระเช้า​จาก​ช่อง​กำแพง​เมือง และ​หลบหนี​จาก​เงื้อมมือ​ของ​เขา​มาได้

12

สิ่งต่างๆ​ที่​องค์​เจ้า​ชีวิต​เปิดเผยให้​เปาโล​รู้

1 ผม​จะต้อง​โอ้อวด​ต่อไป ถึงแม้​จะ​ไม่มี​ประโยชน์​อะไร แต่​ผม​ก็​จะ​โอ้อวด​ต่อไป​ใน​เรื่อง​ของ​นิมิต และ​สิ่ง​ที่​องค์​เจ้า​ชีวิต​เปิดเผย​ให้รู้ 2 ผม​รู้จัก​กับ​ชาย​คนหนึ่ง+ 12:2 ผม​รู้จัก​กับ​ชาย​คนหนึ่ง เปาโล​คง​กล่าว​ถึง​ตัวเอง​โดย​ใช้​สรรพนาม​เป็น​บุคคล​ที่​สาม ที่​ไว้วางใจ​ใน​พระคริสต์ และ​เมื่อ​สิบสี่​ปี​ก่อน พระเจ้า​ยก​เขา​ขึ้น​ไป​บน “สวรรค์​ชั้น​ที่สาม” (ไป​ใน​ร่างนี้​หรือ​นอก​ร่างนี้​ผม​ก็​ไม่รู้​หรอก มี​แต่​พระเจ้า​เท่านั้น​ที่รู้) 3 ผม​รู้​ว่า​คน​คนนี้​ถูก​รับขึ้น​ไป​ใน​สวน​สวรรค์+ 12:3 สวน​สวรรค์ คือ​สถานที่​ซึ่ง​คนดี​ไป​อยู่​หลังจาก​ตาย (ไป​ใน​ร่างนี้​หรือ​นอก​ร่างนี้ ผม​ก็​ไม่รู้​หรอก มี​แต่​พระเจ้า​เท่านั้น​ที่รู้) 4 เขา​ได้ยิน​คำพูด​ที่​ไม่สามารถ​พูดได้ (เป็น​สิ่ง​ที่​มนุษย์​ไม่มี​สิทธิ์​ที่​จะ​พูดถึง​ด้วย) 5 ผม​จะ​อวด​ถึง​คน​คนนี้ แต่​จะ​ไม่อวด​ถึง​ตัว​ผมเอง​หรอก แต่​ถ้า​ผม​ต้อง​โอ้อวด ก็​จะ​โอ้อวด​แต่​เรื่อง​ที่​แสดงว่า​ผม​อ่อนแอ​เท่านั้น 6 ถ้า​ผม​อยาก​จะ​อวด​ตัว ผม​ก็​ไม่ใช่​คนโง่ เพราะ​สิ่ง​ที่​ผม​จะ​อวด​นั้น​เป็น​ความจริง แต่​ผม​จะ​ไม่​ทำ​อย่างนั้น​หรอก เพราะ​ผม​ไม่​อยาก​ให้​คน​คิด​กับ​ผม​เกินกว่า​ที่​เขา​เห็น​ผม​ทำ​หรือ​พูด

7 พระเจ้า​ได้​เปิดเผย​ให้​ผม​ได้​เห็น​สิ่ง​ที่​ยิ่งใหญ่​เหนือ​ธรรมชาติ แต่​เพื่อ​ไม่ให้​ผม​หลง​ระเริง ผม​ได้รับ​หนาม​อยู่​ใน​ร่างกาย+ 12:7 หนาม​อยู่​ใน​ร่างกาย อาจ​จะ​เป็น​ความ​เจ็บปวด​ทาง​ร่างกาย หรือ​ศัตรู​ของ​เปาโล หนาม​นั้น​คือ​ทูต​ของ​ซาตาน​ที่​มา​คอย​ทรมาน​ผม 8 ผม​ก็​วิงวอน​ต่อ​องค์​เจ้า​ชีวิต​ถึง​สาม​ครั้ง​ให้​ช่วย​เอา​หนามนี้​ออกไป​จาก​ผม​ที 9 แต่​พระองค์​ก็​บอก​ว่า “ความ​เมตตา​กรุณา​ของ​เรา​มี​เพียงพอ​แล้ว​สำหรับ​เจ้า เมื่อ​เจ้า​อ่อนแอ​ฤทธิ์​อำนาจ​ของเรา​ก็​ทำงาน​ได้​อย่าง​เต็มที่” ดังนั้น​ผม​จึง​ยินดี​ที่​จะ​โอ้อวด​ถึง​ความ​อ่อนแอ​ของ​ผม เพื่อ​ฤทธิ์เดช​ของ​พระคริสต์​จะ​ได้​อยู่​ใน​ผม 10 ถ้า​เมื่อไหร่​ที่​ผม​อ่อนแอ ถูก​ดูหมิ่น เจอ​กับ​ความ​ทุกข์ยาก ถูก​ข่มเหง​และ​เจอ​กับ​ความ​ยุ่งยาก​ต่างๆ​เพื่อ​พระคริสต์ ผม​ก็​ยินดี เพราะ​ผม​อ่อนแอ​เมื่อไหร่ เมื่อนั้น​ผม​ก็​กลับ​เข้มแข็ง

เปาโล​รัก​ชาวคริสต์​ใน​เมือง​โครินธ์​มาก

11 ผม​พูด​โอ้อวด​อย่าง​กับ​คนโง่ แต่​ก็​เพราะ​พวกคุณ​บังคับ​ให้​ผม​พูด​อย่างนั้น ความจริง​แล้ว​คุณ​น่า​จะ​ชมเชย​ผม เพราะ​ผม​ก็​ไม่ได้​ด้อย​ไป​กว่า “อภิมหาศิษย์เอก” พวกนั้น​ที่​พวกคุณ​ยกย่อง​หรอกนะ ถึงแม้​ผม​จะ​ไม่มี​ดี​อะไรเลย​ก็ตาม 12 อย่างน้อย​ตอน​ที่​อยู่​กับ​พวกคุณ ผม​ก็​ได้​อดทน​พิสูจน์​ตัวเอง​ว่า​ผม​เป็น​ศิษย์เอก​จริง คือ​ได้​ทำ​หมายสำคัญ การ​อัศจรรย์​และ​ปาฏิหาริย์​ให้​ดู​แล้ว 13 ไหน​บอก​มาสิ​ว่า เรา​ทำ​ให้​พวกคุณ​ด้อย​กว่า​หมู่ประชุม​อื่นๆ​ของ​พระเจ้า​ตรงไหน อ๋อ รู้แล้ว ก็​มี​อยู่​แค่​เรื่องเดียว​เท่านั้น คือ​ที่​ผม​ไม่ได้​เป็น​ภาระ​ให้​กับ​พวกคุณ เรื่องนี้​ผม​ผิด​เอง​โปรด​อภัย​ให้​ผม​ด้วย​ที่​ช่าง​ไม่​ยุติธรรม​กับ​คุณ​เลย

14 นี่​เป็น​ครั้ง​ที่สาม​แล้ว​ที่​ผม​จะ​มา​เยี่ยม​คุณ และ​ผม​จะ​ไม่​มา​เป็น​ภาระ​ให้​กับ​คุณ​หรอก ผม​ไม่​อยาก​ได้​ทรัพย์​สมบัติ​ของ​คุณ แต่​อยากได้​ตัวคุณ เพราะ​ลูกๆ​ไม่ต้อง​จัดหา​อะไร​ให้​กับ​พ่อแม่ แต่​พ่อแม่​ต่างหาก​ที่​ต้อง​จัดหา​ให้​กับ​ลูกๆ 15 ส่วน​ตัว​ผม​เอง​ก็​ยินดี​ที่​จะ​สละ​ทุกสิ่ง​ทุกอย่าง​ที่​ผม​มี​รวมทั้ง​ตัว​ผม​เอง​ให้​กับ​พวกคุณ ถ้า​ผม​รัก​คุณ​มากขึ้น คุณ​จะ​รัก​ผม​น้อยลง​หรือ

เปาโล​เล่า​ถึง​ความทุกข์​ของ​ตน

16 ใครๆ​ก็​รู้​ว่า​ผม​ไม่ได้​เป็น​ภาระ​ให้​กับ​พวกคุณ​เลย แต่​ก็​มี​บางคน​พูด​ว่า​ผม​เป็น​คน​เหลี่ยมจัด และ​ได้​ใช้​กลอุบาย​จับ​พวกคุณ​ไว้ 17 คน​ที่​ผม​ส่ง​มา​เยี่ยม​คุณ​นั้น​ผม​ใช้​คนไหน​โกง​คุณ​แล้ว​หรือ​ยัง 18 ผม​ขอ​ให้​ทิตัส​มา​เยี่ยม​คุณ และ​ส่ง​พี่น้อง​อีกคน​มา​กับ​เขา​ด้วย ทิตัส​ไม่ได้​โกง​อะไร​คุณ​ใช่ไหม​ล่ะ คุณ​ก็​รู้​ว่า​ทิตัส​กับ​ผม​เดิน​ตาม​พระวิญญาณ​องค์​เดียวกัน​และ​เดิน​ตาม​รอยเท้า​เดียวกัน​ด้วย

19 ที่​เขียน​มา​ทั้งหมด​นี้ คุณ​คิดว่า​เรา​พยายาม​แก้ตัว​ให้​กับ​ตัวเอง​หรือ​อย่างไร แต่​ความจริง​แล้ว พี่น้อง​ที่รัก ใน​ฐานะ​คน​ที่​มีส่วน​ใน​พระคริสต์ และ​ต่อหน้า​พระเจ้า​ด้วย จะ​บอก​ให้​รู้​ว่า​ทุกสิ่ง​ทุกอย่าง​ที่​เรา​พูด​มา​นี้​ก็​เพื่อ​เสริมสร้าง​คุณ 20 ผม​กลัว​ว่า​เมื่อ​ผม​มา คุณ​จะ​ไม่​เป็น​อย่าง​ที่​ผม​อยาก​ให้​เป็น และ​ผม​ก็​จะ​ไม่​เป็น​อย่าง​ที่​คุณ​อยาก​ให้​ผม​เป็น​เหมือนกัน กลัว​ว่า​จะ​เห็น​พวกคุณ​ทะเลาะ​วิวาท​กัน อิจฉา​ริษยา​กัน ระเบิด​โทสะ​ใส่กัน ชิงดี​ชิงเด่น​กัน ใส่ร้าย​กัน นินทา​กัน อวดดี​กัน และ​มี​แต่​ความ​วุ่นวาย​ต่างๆ 21 ผม​กลัว​ว่า เมื่อ​ผม​มา​เยี่ยม​พวกคุณ​อีก​ครั้งหนึ่ง พระเจ้า​ของ​ผม​จะ​ทำ​ให้​ผม​ต้อง​อับอาย​ขายหน้า​ต่อหน้า​พวกคุณ และ​ทำ​ให้​ผม​เศร้าโศก​เสียใจ​กับ​คน​พวกนั้น​ที่​ทำ​บาป​มา​แต่ก่อน​และ​ยัง​ไม่ยอม​กลับตัว​กลับใจ​จาก​ความ​โสโครก การ​ทำ​ผิด​ทาง​เพศ และ​ความ​ลุ่มหลง​ใน​กาม​ที่​พวกเขา​ทำ​กัน​อยู่

13

คำเตือน​และ​คำทักทาย​สุดท้าย

1 นี่​เป็น​ครั้ง​ที่สาม​แล้ว​ที่​ผม​จะ​ได้​มา​เยี่ยม​พวกคุณ ตาม​ที่​มี​ข้อ​พระคัมภีร์​เขียน​เอา​ไว้​ว่า “ข้อกล่าวหา​ทุกข้อ​จะ​ต้อง​มี​พยาน​สอง​หรือ​สาม​ปาก ถึง​จะ​เชื่อถือ​ได้”+ 13:1 อ้าง​มา​จาก​หนังสือ เฉลยธรรมบัญญัติ 19:15

2 เมื่อ​มา​เยี่ยม​ครั้ง​ที่สอง​นั้น ผม​ก็​ได้​เตือน​พวกคุณ​ไปแล้ว ตอนนี้​ถึงแม้​ผม​จะ​ไม่​อยู่​ก็​ขอย้ำ​อีกครั้ง ครั้งหน้า​ที่​จะ​มา ผม​จะ​ไม่​เว้น​โทษ​ให้​กับ​คน​พวกนั้น​ที่​ทำ​บาป​อยู่​ก่อน​แล้ว และ​คนอื่นๆ​ทุกคน 3 ที่​ผม​ทำ​อย่างนี้​ก็​เพราะ​พวกคุณ​ต้องการ​ให้​ผม​พิสูจน์​ว่า​พระคริสต์​พูด​ผ่าน​ผม​จริง พระคริสต์​ไม่ได้​ทำ​ตัว​อ่อนแอ​กับ​พวกคุณ แต่​เต็ม​ไป​ด้วย​ฤทธิ์​อำนาจ​ใน​หมู่​พวกคุณ 4 จริงอยู่​พระองค์​เคย​ถูก​ตรึง​บน​ไม้กางเขน​เพราะ​ความ​อ่อนแอ​ของ​พระองค์ แต่​เดี๋ยวนี้​พระองค์​ก็​มี​ชีวิต​อยู่​โดย​ฤทธิ์​อำนาจ​ของ​พระเจ้า ใช่แล้ว ใน​พระคริสต์​เรา​ก็​อ่อนแอ แต่​เรา​จะ​มี​ชีวิต​อยู่​กับ​พระคริสต์​ด้วย​ฤทธิ์​อำนาจ​ของ​พระเจ้า และ​ใช้​ฤทธิ์​อำนาจ​นั้น​จัดการ​กับ​พวกคุณ

5 สำรวจ​ตัวเอง​ดูสิ​ว่า คุณ​ใช้ชีวิต​อย่าง​คน​ที่​ไว้วางใจ​ใน​พระเจ้า​หรือเปล่า ทดสอบ​ตัวเอง​ดู คุณ​ไม่รู้​หรือว่า​พระเยซู​คริสต์​อยู่​ใน​ตัวคุณ นอก​เสีย​จาก​ว่า​คุณ​จะ​สอบ​ตก 6 แต่​เรา​หวัง​ว่า คุณ​จะ​รู้​ว่า​เรา​ไม่ได้​สอบ​ตก 7 เรา​อธิษฐาน​ต่อ​พระเจ้า ว่า​คุณ​จะ​ไม่​ทำ​อะไร​ผิด​เลย ที่​อธิษฐาน​อย่างนี้ ไม่ใช่​เพื่อ​ให้​คน​มอง​ว่า​เรา​เป็น​คน​วิเศษ​อะไร แต่​เพื่อ​คุณ​จะ​ได้​ทำ​ใน​สิ่ง​ที่​ถูกต้อง ถึงแม้​คนอื่น​จะ​มอง​ว่า​เรา​ล้มเหลว​ก็​ไม่เป็นไร 8 มัน​เป็น​ไป​ไม่ได้​ที่​เรา​จะ​ทำ​ใน​สิ่ง​ที่​ขัด​กับ​ความจริง แต่​เรา​จะ​ทำ​เพื่อ​ความจริง​เท่านั้น 9 เมื่อไร​ก็​ตาม​ที่​เรา​อ่อนแอ​และ​พวกคุณ​เข้มแข็ง เรา​ก็​ยินดี และ​เรา​อธิษฐาน​ขอให้​พระเจ้า​ทำให้​พวกคุณ​กลับ​ไป​อยู่​ใน​สภาพ​สมบูรณ์แบบ​อย่าง​ที่​คุณ​ควร​จะ​เป็น 10 ผม​เขียน​เรื่องนี้​มา​ให้​คุณ​ตอนนี้​ที่​ผม​ไม่​อยู่ ก็​เพื่อ​ว่า​ตอน​ที่​ผม​มา ผม​จะ​ได้​ไม่ต้อง​ใช้​อำนาจ​เข้มงวด​กวดขัน​กับ​พวกคุณ เพราะ​อำนาจ​ที่​องค์​เจ้า​ชีวิต​ให้​กับ​ผม​มา​นี้ เอา​ไว้​สำหรับ​เสริมสร้าง​คุณ ไม่ใช่​เอา​ไว้​ทำลาย​คุณ

11 สุดท้าย​นี้ ลาก่อน​พี่น้อง ขอ​พยายาม​กลับ​ไป​อยู่​ใน​สภาพ​สมบูรณ์แบบ​อย่าง​ที่​คุณ​ควร​จะ​เป็น ให้​ทำ​ใน​สิ่ง​ที่​ผม​บอก​ให้​ทำ​ด้วย ขอให้​เป็น​น้ำหนึ่ง​ใจ​เดียวกัน​และ​อยู่กัน​อย่าง​สันติ แล้ว​พระเจ้า​แห่ง​ความรัก​และ​สันติสุข​จะ​อยู่​กับ​พวกคุณ

12 ให้​ต้อนรับ​กัน​ด้วย​จูบ​อัน​บริสุทธิ์ 13 คน​ที่​เป็น​ของ​พระเจ้า​ทุกคน​ฝาก​ความ​คิดถึง​มา​ให้​กับ​คุณ​ด้วย

14 ขอให้​ความ​เมตตา​กรุณา​ของ​พระเยซู​คริสต์เจ้า ความรัก​ของ​พระเจ้า รวมถึง​การ​มี​ส่วนร่วม​ใน​พระวิญญาณ​บริสุทธิ์ อยู่​กับ​พวกคุณ​ทุกคน