เศฟันยาห์

คำนำ

เศฟันยาห์ หมายถึง “พระยาห์เวห์​คุ้มครอง”

เขา​พูด​แทน​พระเจ้า​ให้​กับ​คนยูดาห์​ที่​เชื่อว่า​วัน​ของ​พระยาห์เวห์​จะ​มาถึง เป็น​วัน​ที่​พวกเขา​คิดว่า​พระยาห์เวห์​จะ​ทำให้​พวกเขา​ชนะ​ศัตรู​และ​กลับ​มา​รุ่งเรือง​อีก​ครั้งหนึ่ง แต่​เศฟันยาห์​กลับ​บอกว่า​ใน​วันนั้น​พระยาห์เวห์​จะ​ลงโทษ​พวกเขา​สำหรับ​ความบาป​ที่​พวกเขา​ทำอยู่

บทที่ 1 พระยาห์เวห์​จะ​ลงโทษ​คนยูดาห์ เพราะ​ไป​ทำ​พิธี​ทาง​ศาสนา​ที่​พระองค์​ห้าม (หนังสือ​เล่มนี้​อาจจะ​เขียน​ขึ้นมา​ก่อน​ที่​กษัตริย์​โยสิยาห์​จะ​นำ​ชนชาติ​ยูดาห์​กลับ​มา​ทำ​ตาม​กฎ​ของ​พระเจ้า​ใน​ปี 621 ก่อน​พระเยซู​มาเกิด)

บทที่ 2 พระองค์​จะ​ตัดสิน​ลงโทษ​ชนชาติ​อื่นๆ

บทที่ 3 พระองค์​สัญญา​ว่า​จะ​ประเล้าประโลม​คน​ที่​รับใช้​และ​รอคอย​พระองค์ เหมือนกับ​ที่​เขียน​ไว้​ใน​บทที่ 3:17 ว่า

“พระยาห์เวห์​พระเจ้า​ของเจ้า​อยู่​ท่ามกลาง​เจ้า

พระองค์​เป็น​นักรบ​ผู้ช่วย​กู้ชีวิต​เจ้า

พระองค์​จะ​ร้องเพลง​เฉลิม​ฉลอง​เพราะ​ตัวเจ้า

พระองค์​จะ​รื้อฟื้น​ความรัก​ที่​มี​ต่อเจ้า​ขึ้นใหม่

พระองค์​จะ​ชื่นชม​ยินดี​ใน​ตัวเจ้า​ด้วย​เสียงเพลง​แห่ง​ความสุข”

1

1 นี่​คือ​ข่าวสาร​ของ​พระยาห์เวห์ ที่​มี​มา​ถึง​เศฟันยาห์​ลูก​ของ​คูชิ ที่​เป็น​ลูก​ของ​เกดาลิยาห์ ที่​เป็น​ลูก​ของ​อามาริยาห์ ที่​เป็น​ลูก​ของ​เฮเซคียาห์ เศฟันยาห์​ได้รับ​ข่าวสาร​นี้ ใน​ช่วง​ที่​โยสิยาห์+ 1:1 โยสิยาห์ โยสิยาห์​เป็น​กษัตริย์ ใน​ช่วง​ปี 639-609 ก่อน​พระเยซู​มาเกิด ดู​ได้​จาก​หนังสือ 2 พงศ์กษัตริย์ บทที่ 22-23 ลูก​ของ​อาโมน เป็น​กษัตริย์​ปกครอง​แคว้นยูดาห์

วัน​แห่ง​การพิพากษา​ของ​พระยาห์เวห์

2 พระยาห์เวห์​พูดว่า

“เรา​จะ​กวาดล้าง​ทุกสิ่ง​ทุกอย่าง​ให้​หมดสิ้น​ไป​จาก​ผืน​แผ่นดิน​โลก

3 เรา​จะ​กวาดล้าง​ทั้ง​มนุษย์​และ​สัตว์

เรา​จะ​กวาดล้าง​นก​ใน​ท้องฟ้า​และ​ปลา​ใน​ทะเล

เรา​จะ​กวาดล้าง​สิ่ง​ต่างๆ​พวกนั้น ที่​ทำให้​พวก​คนชั่ว​หลง​ไป​ทำบาป+ 1:3 สิ่ง​ต่างๆ … ทำบาป ที่​พูด​อย่างนี้​คง​เป็น​เพราะว่า​คน​ทำ​รูปเคารพ​ต่างๆ​ที่​มี​หน้าตา​เหมือน​สัตว์​ทั้งหลาย ประโยค​นี้ ไม่มี​ใน​สำเนา​กรีก​โบราณ

และ​เรา​จะ​กำจัด​มนุษย์​ให้​หมดไป​จาก​ผืน​แผ่นดิน​โลก”

พระยาห์เวห์​พูดว่า​อย่างนั้น

4 เรา​จะ​ยื่น​มือ​ของเรา​ออกมา​ลงโทษ​ยูดาห์​และ​ทุกคน​ที่​อาศัย​อยู่​ใน​เยรูซาเล็ม

เรา​จะ​กำจัด​เศษเดน​ที่​เหลือ​ของ​พระบาอัล​ให้​หมดสิ้น​ไปเสีย​จาก​สถานที่​นั้น

จาก​ท่ามกลาง​พวกนักบวช​ของ​อิสราเอล

เรา​จะ​กำจัด​พวกนักบวช​ที่​กราบไหว้​รูปเคารพ​ให้​หมดสิ้น​ไป​จาก​ความทรงจำ​ของ​ทุกคน

5 และ​เรา​จะ​กำจัด​คนพวกนั้น​ที่​ขึ้นไป​บน​ดาดฟ้า​เพื่อ​กราบไหว้​พระอาทิตย์ พระจันทร์​และ​ดวงดาว​ต่างๆ​บน​ท้องฟ้า

เรา​จะ​กำจัด​คนพวกนั้น​ที่​กราบไหว้​และ​สาบาน​ต่อเรา แล้ว​ยัง​ไป​สาบาน​ต่อ​พระมิลโคม+ 1:5 มิลโคม อาจจะ​หมายถึง​พระ​ของ​คนอัมโมน หรือ​ใน​ภาษา​ฮีบรู ตรงนี้​อาจจะ​หมายถึง​กษัตริย์​ของ​พวกเขา

6 เรา​จะ​กำจัด​คนพวกนั้น​ที่​หัน​กลับ​จาก​การติดตาม​พระยาห์เวห์ ที่​ไม่ได้​แสวงหา​พระยาห์เวห์

และ​ไม่ได้​ขอ​คำปรึกษา​จาก​พระองค์

7 ให้​นิ่งเงียบ​อยู่​ต่อหน้า​พระยาห์เวห์​องค์​เจ้า​ชีวิต​ของผม

เพราะว่า​วัน​ของ​พระยาห์เวห์​ใกล้​เข้ามา​แล้ว

เพราะว่า​พระยาห์เวห์​จัด​เตรียม​เครื่องเซ่นไหว้​แล้ว และ​พระองค์​แยก​คน​ที่​พระองค์​ได้​เชื้อเชิญ​ไว้แล้ว​ออกมา​เป็นพิเศษ

8 พระยาห์เวห์​พูดว่า “ใน​วัน​แห่ง​การเซ่นไหว้​ของ​พระยาห์เวห์​นั้น

เรา​จะ​ลงโทษ​พวกข้าหลวง​และ​พวกสมาชิก​ของ​ครอบครัว​กษัตริย์ และ​ทุกคน​ที่​ใส่​เสื้อผ้า​ของ​คน​ต่าง​ชาติ+ 1:8 ทุกคน … คน​ต่าง​ชาติ ใน​ที่นี้​พูดถึง​คน​ที่​ทำงาน​ให้​กับ​รัฐบาล​ของ​ยูดาห์​หลายคน​ที่​รับ​เอา​ขนบธรรมเนียม​ของ​คน​ต่าง​ชาติ พวกนี้​จึง​เลิก​นมัสการ​พระยาห์เวห์ แล้ว​หันไป​นมัสการ​พระ​ของ​คน​ต่าง​ชาติ​แทน

9 และ​ใน​วันนั้น เรา​จะ​ลงโทษ​ทุกคน​ที่​กระโดด​ข้าม​ธรณีประตู+ 1:9 กระโดด​ข้าม​ธรณีประตู พวกเขา​คง​ทำ​อย่างนี้​เพราะ​กลัว​ผี​ที่​สิง​อยู่​ที่​ธรณี​ของ​ตึก โดย​เฉพาะ​วิหาร ดู​เพิ่มเติม​ได้​จาก 1 ซามูเอล 5:5

และ​ลงโทษ​คนพวกนั้น​ที่​ทำให้​บ้าน​ของ​กษัตริย์​ของเขา​เต็ม​ไปด้วย​การกดขี่​และ​ฉ้อโกง”

10 พระยาห์เวห์​พูดว่า “ใน​วันนั้น​จะ​มี​เสียง​ร้อง​ให้ช่วย จาก​ประตู​ปลา​ใน​เมืองเยรูซาเล็ม

และ​เสียง​ร้อง​คร่ำครวญ​แห่ง​ความสิ้นหวัง​จาก​เขตใหม่​ของเมือง

และ​เสียง​แตกร้าว​ของ​ตึกรามบ้านช่อง​จาก​เนินเขา

11 พวกเจ้า​ที่​อาศัย​อยู่​ใน​เขตครก ร้องไห้​คร่ำครวญ​ซะ

เพราะ​พวก​คน​ทำ​การค้า​ถูก​ทำลาย​ไปแล้ว พวกพ่อค้า​ถูก​กำจัด​แล้ว

12 ใน​เวลานั้น เรา​จะ​เอา​ตะเกียง​ค้นหา​ทั่ว​เยรูซาเล็ม

และ​เรา​จะ​ลงโทษ​คนพวกนั้น​ที่​พอใจ​ที่​จะ​ตก​อยู่​ใน​ความบาป เหมือน​เหล้าองุ่น​ที่​ตกตะกอน​เสียไป

คนพวกนั้น​คิด​ในใจ​ว่า ‘พระยาห์เวห์​ไม่​ทำ​อะไร​เรา​หรอก ไม่ว่า​ดี​หรือ​ร้าย’

13 ความร่ำรวย​ของ​พวกเขา​จะ​ถูกปล้น และ​บ้าน​ของ​พวกเขา​จะ​ถูก​ทำลาย

พวกเขา​จะ​สร้าง​บ้าน​เรือน​ขึ้นมา​แต่​จะ​ไม่ได้​อยู่

พวกเขา​จะ​ปลูก​สวนองุ่น แต่​จะ​ไม่ได้​ดื่ม​เหล้าองุ่น​จาก​สวน​พวกนั้น”

14 วัน​อัน​ยิ่งใหญ่​ของ​พระยาห์เวห์​ใกล้​เข้ามา​แล้ว มัน​ใกล้​มาถึง​แล้ว และ​มัน​จะ​มา​อย่าง​รวดเร็ว

ใน​วัน​ของ​พระยาห์เวห์ เสียง​ของ​วันนั้น​จะ​มี​แต่​ความขมขื่น

ใน​วันนั้น พวกนักรบ​จะ​ร้อง​เสียงดัง

15 วันนั้น​จะ​เป็น​วัน​แห่ง​ความ​โกรธ​เกรี้ยว จะเป็น​วัน​แห่ง​ความ​ทุกข์ยาก​และ​ทรมาน

จะ​เป็น​วัน​แห่ง​การทำลาย​ล้าง​และ​พินาศ จะเป็น​วัน​แห่ง​ความ​มืดมิด​และ​สลัว

จะ​เป็น​วัน​ที่​เมฆครึ้ม​และ​ดำทะมึน

16 จะ​เป็น​วัน​ที่​เสียงแตร​ดัง​กระหึ่ม​และ​เสียง​ร้อง​ทำศึก​เข้า​ประจันบาน​กับ​เมืองต่างๆ​ที่​มี​กำแพง​แน่นหนา​และ​หอคอย​ที่​สูงชัน

17 พระยาห์เวห์​พูดว่า “เรา​จะ​นำ​ความเดือด​ร้อน​มา​ให้​กับ​ผู้คน และ​พวกเขา​ก็​จะ​เดิน​เหมือนกับ​คนตาบอด

เพราะ​คนยูดาห์​ได้​ทำบาป​ต่อ​พระยาห์เวห์ เลือด​ของ​พวกเขา​จะ​ถูก​เท​เหมือนฝุ่น และ​เนื้อหนัง​ของ​พวกเขา​ก็​จะ​กระจัด​กระจาย​ไป​บน​ดิน​เหมือน​มูลสัตว์

18 แม้แต่​เงิน​และ​ทอง​ของ​พวกเขา​ก็​ไม่สามารถ​ช่วยชีวิต​พวกเขา​ได้ ใน​วัน​แห่ง​ความกริ้วโกรธ​ของ​พระยาห์เวห์

ใน​ไฟ​แห่ง​ความหึงหวง​ของ​พระองค์​นั้น แผ่นดิน​ทั้งหมด​ก็​จะ​ถูก​เผาผลาญ​ไป

เพราะ​พระยาห์เวห์​จะ​บดขยี้​ทุกคน​ที่​อาศัย​อยู่​บน​แผ่นดิน​นี้​อย่าง​ราบคาบ”

2

พระยาห์เวห์​เรียก​ให้​คน​กลับใจ​เสียใหม่

1 รวบรวม​กัน​เข้ามา เจ้า​ชนชาติ​ที่​เหลือเดน

รวมตัว​กัน​เข้า​เหมือน​ฟาง

2 ก่อน​ที่​พวกเจ้า​จะ​ถูก​ผลักไส​ออกไป เหมือนกับ​แกลบ​ที่​ถูก​ลม​พัดไป

ก่อน​ที่​ความโกรธแค้น​ที่​เผาผลาญ​ของ​พระยาห์เวห์​จะ​ตก​ลงมา​บน​เจ้า

3 พวกเจ้า​ผู้ต่ำต้อย​ทุกคน​ที่​อยู่​บน​แผ่นดิน​นี้ ให้แสวงหา​พระยาห์เวห์

พวกเจ้า​ที่​พยายาม​ทำ​ตาม​คำสั่ง​ต่างๆ​ของ​พระยาห์เวห์ ให้​แสวงหา​ความชอบธรรม​และ​แสวงหา​ความนอบน้อม​ถ่อมตน

ถ้า​เจ้า​ทำ​อย่างนั้น ไม่แน่​พวกเจ้า​อาจจะ​ถูก​ปิดซ่อน​ไป​จาก​ความโกรธ​ของ​พระยาห์เวห์ ใน​วัน​แห่ง​ความโกรธกริ้ว​ของ​พระองค์

พระยาห์เวห์​จะ​ลงโทษ​ชนชาติ​ทั้งหลายที่​อยู่​ล้อมรอบ​อิสราเอล

4 แน่นอน​เลย​ว่า เมืองกาซา​จะ​ถูก​ทอดทิ้ง และ​เมือง​อัชเคโลน​จะ​ถูก​ทำลาย

ชาวเมือง​อัชโดด​จะ​ถูก​ขับไล่​ออกไป​ใน​ตอน​เที่ยงวัน

และ​เมืองเอโครน​จะ​ถูก​ถอนราก​ถอนโคน

5 ความหายนะ​จะ​เกิด​กับ​พวกเจ้า ไอ้พวก​ที่​อาศัย​อยู่​ตาม​ชายฝั่ง​ทะเล

และ​ไอ้พวกเจ้า​ชนชาติ​เคเรธี

พระยาห์เวห์​ได้​พูด​ต่อต้าน​เจ้า​ไอ้คานาอัน

แผ่นดิน​ของ​ชาวฟีลิสเตีย พระองค์​พูดว่า “เรา​จะ​ทำลาย​เจ้า​จน​ไม่เหลือ​ใคร​สักคน​เลย”

6 แล้ว​ชายฝั่ง​ทะเล​ก็​จะ​กลาย​เป็น​ทุ่ง​เลี้ยงสัตว์

เหมาะ​สำหรับ​พวก​คน​เลี้ยงแกะ และ​คอก​ของ​ฝูงแพะแกะ

7 ชายฝั่ง​ทะเล​นั้น​จะ​ตก​เป็น​ของ​คนยูดาห์​ที่​ยัง​เหลืออยู่

คนยูดาห์​ก็​จะ​เลี้ยง​ฝูงสัตว์​ของ​พวกเขา​ที่นั่น

ใน​ตอน​กลางคืน​คนยูดาห์​ก็​จะ​นอน​ใน​บ้าน​ที่​ว่างเปล่า​ของ​พวกอัชเคโลน

เพราะ​พระยาห์เวห์​พระเจ้า​ของ​พวกเขา​จะ​มาหา​พวกเขา

และ​จะ​อยู่​กับ​พวกเขา และ​ทำให้​พวกเขา​กลับมา​มี​สภาพดี​เหมือนเดิม

8 พระยาห์เวห์​พูดว่า “เรา​ได้ยิน​คนโมอับ​พูด​สบประมาท​คนยูดาห์​ของเรา

และ​เรา​ได้ยิน​คนอัมโมน​พูด​เยาะเย้ย​คนยูดาห์​ด้วย คน​พวกนี้​คุยโว​ว่า​ได้​ยึด​เขตแดน​ของ​คนยูดาห์​ไว้แล้ว”

9 พระยาห์เวห์ ผู้มีฤทธิ์ทั้งสิ้น พระเจ้า​ของ​อิสราเอล

จึง​พูดว่า “เรา​มีชีวิต​อยู่​แน่นอน​ฉันใด โมอับจะเป็น​เหมือน​เมืองโสโดม

และ​คนอัมโมน​ก็​จะ​เป็น​เหมือน​เมืองโกโมราห์

คือ​จะ​เป็น​ผืนดิน​ที่​มี​แต่​วัชพืช​ขึ้น เป็น​บ่อเกลือ และ​เป็น​ที่​รกร้าง​ตลอดไป

และ​คน​ของเรา​ที่​เหลืออยู่​จะ​ปล้น​ทรัพย์​สมบัติ​ของ​พวกเขา

ผู้ที่​รอดชีวิต​ของ​ชนชาติ​เรา​จะ​ยึด​เอา​ที่ดิน​ทั้งหลาย​ของ​พวกเขา”

10 สิ่ง​ต่างๆ​เหล่านี้​จะ​เกิดขึ้น​กับ​คนโมอับ​และ​คนอัมโมน เพื่อ​ตอบแทน​ความเย่อหยิ่ง​จองหอง​ของ​พวกเขา

เพราะ​พวกเขา​ดูถูก​เหยียด​หยาม คน​ของ​พระยาห์เวห์​ผู้มีฤทธิ์ทั้งสิ้น​และ​โอ้อวด​ว่า​ได้​ยึด​ที่ดิน​ของ​พวกเขา​ไว้

11 พระยาห์เวห์​จะ​ทำให้​พวกเขา​หวาดกลัว ใช่แล้ว พระองค์​จะ​ทำให้​พระ​ทั้งหลาย​ของ​โลกนี้​เหี่ยวแห้ง​ตายไป

และ​ชนชาติ​ทั้งหลาย​ทั่วโลก​จะ​ก้มลง​กราบ​นมัสการ​พระองค์​ใน​ที่​ที่​พวกเขา​อยู่

12 พระยาห์เวห์​พูดว่า “แม้แต่​เจ้า ชาวเอธิโอเปีย ก็​จะ​ถูก​ดาบ​ของเรา​เสียบแทง”

13 พระองค์​จะ​ยื่น​มือ​ของ​พระองค์​ไป​ทางเหนือ และ​ทำลาย​อัสซีเรีย

และ​พระองค์​จะ​ทำลาย​ล้าง​เมืองนีนะเวห์+ 2:13 นีนะเวห์ เป็น​เมืองหลวง​ของ​อาณาจักร​อัสซีเรีย ทำให้​มัน​แห้งแล้ง​เหมือน​กับ​ทะเลทราย

14 แม้แต่​ฝูง​นกอีกา และ​ฝูง​นกฮูก​ก็​จะ​มา​อาศัย​อยู่​ตาม​เสา​ที่​ปรัก​หักพัง

และ​จะ​มี​เสียง​นก​ร้อง​อยู่​ตลอดเวลา​ตาม​ช่อง​หน้าต่าง

และ​พวก​อีกา​จะ​มา​ยืน​อยู่​ตาม​ธรณีประตู

เพราะ​แผ่น​ไม้สน​ซีดาร์​จะ​ถูก​แกะ​ออก​จาก​ฝาตึก​ทั้งหลาย

15 นี่​นะหรือ เมืองนีนะเวห์​ที่​เคย​มี​แต่​ความสนุก​สนาน​ครื้นเครง เมือง​ที่​แสน​จะ​ปลอดภัย​และ​มั่นคง

เมือง​ที่​เคย​คิด​ในใจ​ว่า “มี​แต่ข้า​เท่านั้น​ที่​ยิ่งใหญ่ ไม่มี​เมืองไหน​เหมือนกับ​ข้า​อีกแล้ว”

แล้ว​ดูสิ มัน​พัง​ย่อยยับ​ได้​ถึง​ขนาดนี้ กลาย​เป็น​ที่​อยู่​ของ​สัตว์ป่า​ทั้งหลาย

ทุกคน​ที่​เดิน​ผ่าน​เมืองนี้ ต่าง​ก็​ส่งเสียง​เยาะ​และ​ชู​กำปั้น​เข้าใส่

3

เมือง​เยรูซาเล็ม​ใน​อนาคต

1 ไอ้กบฏ​และ​มลทิน

เมือง​ที่​ชอบ​กดขี่​ข่มเหง​คนอื่น

2 เมือง​ที่​ไม่ยอม​ฟัง​เสียง​พระเจ้า

เมือง​ที่​ไม่ยอมรับ​คำตักเตือน

เมือง​ที่​ไม่ยอม​ไว้วางใจ​ใน​พระยาห์เวห์

เมือง​ที่​ไม่ยอม​เข้าใกล้​พระเจ้า​ของเธอ

3 ข้าราชการ​ที่​อยู่​ใน​เมืองนี้​ต่าง​ก็​เป็น​เหมือน​พวกสิงโต​ที่​แผด​เสียง​ร้อง​คำราม

พวกผู้พิพากษา​ใน​เมืองนี้​เป็น​เหมือนกับ​พวก​หมาป่า​ใน​ตอน​ค่ำคืน​ที่​กัดกิน​เหยื่อ​จน​ไม่เหลือ​อะไร​จน​ถึงเช้า

4 ผู้พูดแทนพระเจ้า​ของ​เมืองนี้​ก็​เป็น​นักตอแหล​ที่​เย่อหยิ่ง พวกเขา​ไม่น่า​ไว้ใจ

พวกนักบวช​ของ​เมืองนี้​ก็​ดูหมิ่น​ต่อ​สิ่งศักดิ์สิทธิ์ และ​ตั้งใจ​ตีความ​กฎคำสอน​ทั้งหลาย​ให้​ผิดเพี้ยน​ไป

5 แต่​พระยาห์เวห์​ที่​อยู่​ใน​เมืองนี้​ยุติธรรม พระองค์​ไม่ได้​ทำ​สิ่ง​ที่​ชั่วร้าย

ทุกๆเช้า พระองค์​ให้​ความยุติธรรม

ใน​รุ่งอรุณ พระองค์​ให้​ความเป็นธรรม​เสมอ​ไม่ขาด​สักวัน

แต่​คนชั่ว​ไม่รู้จัก​ละอายใจ

6 พระยาห์เวห์​พูดว่า “เรา​ได้​บดขยี้​ประชาชาติ​ของ​พวกเขา

และ​พวกหอคอย​ของ​พวกเขา​ต่าง​ก็​ถูก​ทำลาย​ลง

เรา​ทำให้​พวก​ถนนหนทาง​รกร้าง จน​ไม่มี​ใคร​ใช้​เดิน​อีกแล้ว

บ้านเมือง​ของ​พวกเขา​ก็​ถูก​ทำให้​รกร้าง​ว่างเปล่า​จน​ไม่มี​ใคร​อาศัย​อยู่​อีกต่อไป”

7 เรา​พูด​กับ​ตัวเอง​ว่า “เจ้า​จะ​ต้อง​เกรง​กลัว​เรา​แน่

เจ้า​จะ​ต้อง​ได้รับ​บทเรียน​แล้ว​แน่

เจ้า​จะ​ได้เห็น​อย่าง​ชัดเจน​ว่า เรา​เอง​ได้​ลงโทษ​เมืองนี้”

แต่​ความจริง​คือ พวกเขา​ยิ่ง​อยาก​จะ​ทำ​สิ่ง​ที่​ไม่ได้​ยั้งคิด​มากขึ้น​ไปอีก

8 พระยาห์เวห์​จึง​พูดว่า “ดังนั้น คอยดู​เรา​ให้ดี คอย​วัน​ที่​เรา​จะ​ลุก​ขึ้นมา​เป็น​พยาน​ต่อต้าน​เจ้า

เพราะ​เป็น​การตัดสินใจ​ของเรา​ที่​จะ​รวบรวม​ชนชาติ​ต่างๆ​และ​อาณาจักร​ต่างๆ

เพื่อว่า​เรา​จะ​ได้​แสดง​ให้​พวกเขา​เห็น​ว่า​เรา​เดือดดาล​ขนาดไหน และ​โกรธ​อย่าง​ร้อนแรง​ขนาดไหน

เพราะ​ใน​เพลิง​แห่ง​ความหึงหวง​ของเรา แผ่นดิน​ทั้งหมดนี้​จะ​ถูก​เผาผลาญ

9 เพราะ​ใน​เวลานั้น เรา​จะ​ทำให้​คำพูด​ของ​ผู้คน​บริสุทธิ์

เพื่อ​ว่า​พวกเขา​ทุกคน​จะ​ได้​ออกชื่อ​ของ​พระยาห์เวห์ และ​พวกเขา​จะ​ได้​เคียงบ่า​เคียงไหล่​กัน​รับใช้​พระองค์

10 ผู้คน​จะ​มา​จาก​ที่​ไกลโพ้น เลย​แม่น้ำ​ทั้งหลาย​ของ​เอธิโอเปีย​ไปอีก

คน​ของเรา​ที่​ได้​กระจัด​กระจาย​ไป แต่​ยังคง​อธิษฐาน​ต่อเรา

คนพวกนี้​จะ​นำ​ของขวัญ​มา​ถวาย​ให้​กับ​เรา

11 ใน​วันนั้น เยรูซาเล็ม เจ้า​จะ​ไม่ถูก​ทำให้​อับอาย เพราะ​การกระทำ​ที่​ชั่วช้า​ทั้งหลาย​ที่​เจ้า​ได้ทำ​ต่อเรา

เพราะ​ใน​เวลานั้น เรา​จะ​เอา​พวก​ที่​เย่อหยิ่ง​จองหอง​ไป​จาก​ท่ามกลาง​เจ้า

เจ้า​จะ​ไม่​ทำตัว​ใหญ่โต​และ​สูงส่ง​อีก​ต่อไปแล้ว​บน​ภูเขา​ที่​ศักดิ์สิทธิ์​ของเรา

12 เรา​จะ​เหลือ​แต่​คน​ที่​ถ่อมสุภาพ​และ​ยากจน​ไว้​ท่ามกลาง​เจ้า

และ​พวกเขา​ก็​จะ​แสวงหา​ที่​หลบภัย​ใน​นาม​ของ​พระยาห์เวห์

13 คนอิสราเอล​ที่​เหลืออยู่​ก็​จะ​ไม่ทำ​สิ่ง​ที่​ชั่วร้าย พวกเขา​จะ​ไม่พูด​สิ่ง​ที่​ไม่เป็น​ความจริง

และ​จะ​ไม่เจอ​ลิ้น​ที่​หลอกลวง​ใน​ปาก​ของ​พวกเขา

เพราะ​พวกเขา​จะ​เหมือน​กับ​แกะ​ที่​นอนลง

โดย​ไม่ต้อง​ห่วง​ว่า​จะ​มี​อะไร​มา​ทำร้าย”

เพลง​แห่ง​ความสุข

14 นางสาว​ศิโยน​เอ๋ย ร้องเพลง​ด้วย​ความยินดี​เถิด

อิสราเอล​เอ๋ย ตะโกน​ออกมา​ด้วย​ความสุข​เถิด

นางสาว​เยรูซาเล็ม​เอ๋ย ชื่นชม​ยินดี และ​เฉลิมฉลองกัน​อย่าง​สุดใจ​เถิด

15 พระยาห์เวห์​ได้​ยกเลิก​การลงโทษ​เจ้า​แล้ว

พระองค์​เอา​ศัตรู​ของเจ้า​ไป​จาก​เจ้า​แล้ว

พระยาห์เวห์ กษัตริย์​ของ​อิสราเอล​อยู่​ท่ามกลาง​เจ้า

ดังนั้น​เจ้า​ไม่ต้อง​กลัว​ความหายนะ

16 ใน​วันนั้น คน​จะ​พูด​กับ​เมืองเยรูซาเล็ม​ว่า

“เมืองศิโยน​เอ๋ย ไม่ต้องกลัว

อย่า​ปล่อย​ให้​มือ​ของเจ้า​หมดแรง​สิ้นหวัง​ไป

17 พระยาห์เวห์​พระเจ้า​ของเจ้า​อยู่​ท่ามกลาง​เจ้า

พระองค์​เป็น​นักรบ​ผู้ช่วย​กู้​ชีวิต​เจ้า

พระองค์​จะ​ร้องเพลง​และ​เฉลิม​ฉลอง​เพราะ​ตัวเจ้า

พระองค์​จะ​รื้อฟื้น​ความรัก​ที่​มีต่อ​เจ้า​ขึ้นใหม่

พระองค์​จะ​ชื่นชม​ยินดี​ใน​ตัวเจ้า​ด้วย​เสียงเพลง​แห่งความสุข

18 เหมือน​ที่​คน​ร้องกัน​ใน​ช่วง​เทศกาล​ต่างๆ+ 3:18 เหมือน​ที่​คน​ร้องกัน​ใน​ช่วง​เทศกาล​ต่างๆ คำนี้​อยู่​ใน​ฉบับ​แปล​กรีก​โบราณ ฉบับ​ฮีบรู​ที่​นิยม​ใช้​กัน​เขียนว่า อย่าง​กับ​พวก​คนกังวล​เกี่ยวกับ​เทศกาล

พระยาห์เวห์​พูดว่า ‘เรา​จะ​เอา​การหัวเราะ​เยาะ​และ​การดูหมิ่น​ไป​จาก​เจ้า

เรา​จะ​เอา​คน​ที่​ชอบ​ทำให้​เจ้า​เป็น​ตัวน่าขัน​ไป

19 แน่นอน​ใน​เวลานั้น เรา​จะ​จัดการ​กับ​คนพวกนั้น​ที่​ข่มเหง​เจ้า

เรา​จะ​ช่วยกู้​คนพิการ

เรา​จะ​รวบรวม​คน​ที่​เคย​กระจัด​กระจาย​ไป

เรา​จะ​ให้​คำสรรเสริญ​และ​ชื่อเสียง​เกียรติยศ​กับ​พวกเขา​ใน​ที่​ทุกหนแห่ง​ที่​พวกเขา​เคย​ได้รับ​ความอับอาย​มาก่อน

20 ใน​เวลานั้น เรา​จะ​นำ​พวกเจ้า​กลับมา เมื่อเรารวบรวม​พวกเจ้า​เข้ามา

แล้ว​เรา​ก็​จะ​ให้​คำสรรเสริญ​และ​ชื่อเสียง​กับเจ้า​ท่ามกลาง​ชนชาติ​ทั้งหลาย​ใน​โลกนี้

เรา​จะ​ทำ​อย่างนี้​ต่อหน้า​ต่อตา​เจ้า เมื่อเรา​ทำให้​พวกเจ้า​กลับมา​มี​สภาพดี​เหมือนเดิม’”

พระยาห์เวห์​พูด​อย่างนั้น