โคโลสี

คำนำ

เปาโล​เขียน​จดหมาย​ถึง​ชาว​เมือง​โคโลสี (ซึ่ง​เมือง​นี้​ใน​ปัจจุบัน​อยู่​ใน​ประเทศ​ตุรกี) เพื่อ​พูด​ถึง​คำสอน​ผิดๆ​ที่​กำลัง​เป็น​ปัญหา​อยู่​ใน​หมู่ประชุม​ของ​พระเจ้า​ที่​นั่น จดหมาย​ฉบับ​นี้​บาง​ส่วน​คล้าย​กับ​จดหมาย​ที่​เปาโล​เขียน​ถึง​ชาว​เอเฟซัส เปาโล​เขียน​สอน​พวก​เขา​ว่า​คน​ของ​พระเจ้า​ควร​จะ​ใช้​ชีวิต​อย่างไร

1

1 จาก​เปาโล ที่​เป็น​ศิษย์เอก​ของ​พระเยซู​คริสต์ ตาม​ใจ​ของ​พระเจ้า และ​จาก​ทิโมธี​พี่น้อง​ของ​เรา

2 ถึง​คน​ที่​เป็น​ของ​พระเจ้า​ใน​เมือง​โคโลสี ซึ่ง​เป็น​พี่น้อง​ที่​ซื่อสัตย์​ใน​พระคริสต์ ขอ​พระเจ้า​พระบิดา​ของ​เรา​ให้​ความ​เมตตา​กรุณา​และ​สันติสุข​กับ​คุณ

3 พวก​เรา​ขอบคุณ​พระเจ้า พระบิดา​ของ​พระเยซู​คริสต์​เจ้า​ของ​เรา​เสมอ เมื่อ​เรา​อธิษฐาน​เผื่อ​คุณ 4 เพราะ​เรา​ได้ยิน​เรื่อง​ความ​ไว้วางใจ​ที่​คุณ​มี​ใน​พระเยซู​คริสต์ และ​ได้ยิน​เรื่อง​ความรัก​ที่​คุณ​มี​ต่อ​คน​ที่​เป็น​ของ​พระเจ้า​ทุก​คน 5 ความ​ไว้วางใจ​และ​ความรัก​นี้ เกิด​มา​จาก​ความหวัง​ที่​เก็บ​ไว้​สำหรับ​พวก​คุณ​ใน​สวรรค์ ความหวัง​นี้​พวก​คุณ​ได้ยิน​มา​ก่อน​แล้ว​ใน​ถ้อยคำ​แห่ง​ความจริง ซึ่ง​ก็​หมายถึง​ข่าวดี​นั้น 6 ที่​มา​ถึง​พวก​คุณ​แล้ว ข่าวดีนี้​กำลัง​เกิด​ผล​และ​ขยาย​ไป​ทั่ว​โลก​เหมือน​กับ​ที่​กำลัง​เกิด​ผล​ใน​หมู่​พวก​คุณ นับ​ตั้งแต่​วัน​แรก​ที่​คุณ​ได้ยิน และ​เข้าใจ​ถึง​ความจริง​ทั้งหมด​เกี่ยวกับ​ความ​เมตตา​กรุณา​ของ​พระเจ้า 7 คุณ​ได้​เรียนรู้​เรื่อง​นี้​จาก​เอปาฟรัส​เพื่อน​ที่​เป็น​ทาส​ของ​พระคริสต์​ด้วย​กัน​กับ​เรา เรา​รัก​เขา​มาก เขา​ก็​เป็น​ผู้รับใช้​ที่​ซื่อสัตย์​ของ​พระคริสต์ เพื่อ​ประโยชน์​ต่อ​พวก​คุณ 8 เขา​มา​บอก​พวก​เรา​ให้​รู้​ถึง​ความรัก​ที่​คุณ​มี​ผ่าน​ทาง​พระวิญญาณ

9 เพราะ​อย่าง​นี้ เรา​ถึง​ไม่​เคย​หยุด​อธิษฐาน​ให้​พวก​คุณ​เลย นับ​ตั้งแต่​วัน​แรก​ที่​เรา​ได้ยิน​เรื่อง​ของ​พวก​คุณ

เรา​ขอ​ให้​พระเจ้า​เติม​พวก​คุณ​ให้​เต็ม​ไป​ด้วย​ความรู้​ถึง​ความ​ต้องการ​ของ​พระองค์​คือ​ให้​มี​ความ​เฉลียว​ฉลาด​ทุกอย่าง และ​มี​ความ​เข้าใจ​ที่​มา​จาก​พระวิญญาณ​ด้วย 10 เรา​อธิษฐาน​อย่าง​นี้ เพื่อ​คุณ​จะ​ใช้​ชีวิต​ให้​สม​กับ​เป็น​คน​ของ​องค์​เจ้า​ชีวิต แล้ว​จะ​ได้​เอา​ใจ​พระองค์​ใน​ทุก​เรื่อง คือ​เกิด​ผล​ใน​การ​ทำดี​ทุก​อย่าง และ​รู้จัก​พระเจ้า​มาก​ขึ้น 11 ให้​เข้มแข็ง​ขึ้น​ด้วย​พลัง​อำนาจ​ทั้งสิ้น​ที่​มา​จาก​ฤทธิ์​อำนาจ​มหาศาล​ของ​พระองค์ เพื่อ​คุณ​จะ​ได้​บากบั่น​มานะ​และ​ทรหด​อดทน

12 พวก​คุณ​จะ​ได้​ขอบคุณ​พระบิดา​ด้วย​ความ​ชื่นชม​ยินดี พระบิดา​ได้​ทำ​ให้​คุณ​เหมาะสม​ที่​จะ​ได้รับ​ส่วนแบ่ง​ใน​มรดก​ซึ่ง​อยู่​ใน​อาณาจักร​ที่​สว่างไสว​ร่วม​กับ​คน​ที่​เป็น​ของ​พระเจ้า 13 พระเจ้า​ได้​ช่วย​ชีวิต​เรา​ให้​พ้น​จาก​อาณาจักร​ของ​ความมืด และ​นำ​เรา​เข้า​ไป​อยู่​ใน​อาณาจักร​ของ​พระบุตร ซึ่ง​ก็​คือ​พระบุตร​ที่​พระเจ้า​รัก 14 พระองค์​ได้​ปลดปล่อย​เรา​ให้​เป็น​อิสระ​และ​อภัย​บาป​ต่างๆ​ของ​เรา​ด้วย

เมื่อ​เรา​มองดู​พระคริสต์เรา​เห็น​พระเจ้า

15 พระคริสต์​เป็น​ภาพ​สะท้อน​ของ​พระเจ้า​ผู้​ที่​ตา​มนุษย์​มอง​ไม่​เห็น พระคริสต์​เป็น​ลูกหัวปี​ที่​อยู่​เหนือ​ทุกสิ่ง​ทุกอย่าง​ที่​พระเจ้า​สร้าง​ขึ้น​มา 16 พระเจ้า​ใช้​พระคริสต์​สร้าง​ทุก​สิ่ง​ทุก​อย่าง ไม่ว่า​จะ​เป็น​สิ่ง​ที่​อยู่​ใน​สวรรค์​หรือ​บน​โลก ไม่ว่า​จะ​เป็น​สิ่ง​ที่​มอง​เห็น​หรือ​มอง​ไม่​เห็น ไม่ว่า​จะ​เป็น​พวก​วิญญาณ​ที่​นั่ง​บน​บัลลังก์ หรือ​พวก​ผู้​ครอบ​ครอง​แผ่นดิน หรือ​พวก​ผู้​ปกครอง หรือ​พวก​ผู้​มี​สิทธิ​อำนาจ พระคริสต์​เป็น​ผู้สร้าง​ทุกสิ่ง​ทุกอย่างนี้ และ​ทุกสิ่ง​ทุกอย่างนี้​ก็​เกิด​ขึ้น​มา​เพื่อ​ให้​เกียรติ​กับ​พระองค์ 17 ก่อน​ที่​ทุกสิ่ง​ทุกอย่าง​จะ​ถูก​สร้าง​ขึ้น​มา ก็​มี​พระองค์​อยู่​แล้ว และ​ทุกอย่าง​ยัง​คง​อยู่​ได้​ก็​เพราะ​พระองค์​ยึด​มัน​ไว้​ด้วย​กัน 18 พระองค์​เป็น​ศีรษะ​ของ​ร่างกาย ซึ่ง​ก็​คือ​หมู่ประชุม​ของ​พระองค์ พระองค์​เป็น​จุด​เริ่มต้น เป็น​คน​แรก​ที่​ฟื้น​ขึ้น​จาก​ความตาย เพื่อ​พระองค์​จะ​ได้​เป็น​ที่​หนึ่ง​ใน​ทุก​เรื่อง 19 เพราะ​พระเจ้า​ตัดสินใจ​ว่า​จะ​ให้​ความ​เต็ม​บริบูรณ์​ของ​พระองค์​อยู่​ใน​ตัว​พระคริสต์ 20 พระองค์​ทำให้​ทุกสิ่ง​ทุกอย่าง ทั้ง​บน​โลก​และ​ใน​สวรรค์​กลับ​มา​คืนดี​กับ​พระองค์ คือ​ทำให้​เกิด​สันติภาพ​ขึ้น ด้วย​เลือด​ของ​พระคริสต์​ที่​หลั่ง​บน​ไม้​กางเขน​นั้น

21 ใน​อดีต​นั้น​พวก​คุณ​เคย​เหิน​ห่าง​จาก​พระเจ้า และ​มี​ใจ​ที่​เป็น​ศัตรู​กับ​พระองค์ เพราะ​สิ่ง​ชั่วร้าย​ต่างๆ​ที่​ตัวเอง​ทำ 22 แต่​เดี๋ยวนี้​พระเจ้า​ทำให้​คุณ​กลับ​มา​คืนดี​กับ​พระองค์ โดย​การ​ตาย​ของ​พระคริสต์​ใน​ร่าง​มนุษย์​นี้ พระองค์​ทำ​อย่าง​นี้​ก็​เพื่อ​จะ​ได้​ถวาย​คุณ​ต่อ​หน้า​พระเจ้า​อย่าง​คน​บริสุทธิ์ ไม่​มี​ข้อเสื่อม​เสีย​และ​ไม่​มี​ข้อ​กล่าว​หา 23 แต่​คุณ​จะ​ต้อง​ยืนหยัด​และ​ยึดมั่น​ใน​ความเชื่อ​ต่อไป และ​ไม่​เลิก​หวัง​ใน​ข่าวดี​ที่​คุณ​ได้ยิน​แล้ว​นั้น ข่าวดีนี้​เป็น​สิ่ง​ที่​ได้​ประกาศ​ไป​แล้ว​กับ​ทุก​คน​ที่​อยู่​ใต้​ฟ้า​นี้ ผม​เปาโล ได้​มา​เป็น​ผู้รับใช้​ใน​การ​ประกาศ​ข่าวดีนี้

งาน​ที่​เปาโล​ทำเพื่อ​หมู่ประชุม​ของ​พระเจ้า

24 ผม​ดีใจ​ที่​ใน​ขณะ​นี้​ผม​กำลัง​ทนทุกข์​เพื่อ​พวก​คุณ และ​มี​ความทุกข์​ที่​ยัง​เหลือ​อยู่​ที่​พระคริสต์​จะ​ต้อง​แบก​อยู่​อีก ผม​กำลัง​ทำให้​ความ​ทุกข์​ที่​เหลือ​นี้​สำเร็จ​ใน​ตัว​ผม ผม​ทำ​ทั้งหมด​นี้​เพื่อ​ร่างกาย​ของ​พระองค์ คือ​หมู่ประชุม​ของ​พระองค์ 25 พระเจ้า​ได้​มอบ​หมาย​ให้​ผม​มา​เป็น​ผู้รับใช้​หมู่ประชุม​ของ​พระองค์​เพราะ​เห็นแก่​ประโยชน์​ของ​พวก​คุณ เพื่อ​ประกาศ​ถ้อยคำ​ของ​พระเจ้า​อย่าง​ครบถ้วน​ให้​กับ​พวก​คุณ 26 ความจริง​ที่​ลึกลับ​นี้​ได้​ถูก​ซ่อน​ไว้​มา​หลายยุค​หลายสมัย แต่​ตอนนี้​พระเจ้า​ได้​เปิดเผย​ให้​กับ​พวก​คน​ที่​เป็น​ของ​พระองค์ 27 พระเจ้า​อยาก​ให้​คน​ที่​เป็น​ของ​พระองค์​รู้​ว่า ความจริง​อัน​ลึกลับ​ที่​ได้​เปิดเผย​ใน​หมู่​คน​ที่​ไม่​ใช่​ยิว​นั้น รุ่งโรจน์​ยิ่งใหญ่​ขนาด​ไหน ความจริง​อัน​ลึกลับ​นั้น​คือ พระคริสต์​ผู้​อยู่​ใน​พวก​คุณ​นั้น​เอง ทำให้​เรา​เกิด​ความหวัง​ที่​จะ​ได้​มี​ส่วนร่วม​ใน​เกียรติ​ของ​พระเจ้า 28 เรา​ประกาศ​เรื่อง​ของ​พระคริสต์ เรา​เตือนสติ​ทุก​คน​และ​สั่งสอน​ทุกคน​ด้วย​ปัญญา​ทั้งหมด​ที่​มี​อยู่ เพื่อ​เรา​จะ​ได้​นำ​ทุก​คน​ไป​อยู่​ต่อหน้า​พระเจ้า​อย่าง​เป็น​ผู้ใหญ่​เต็มตัว​ใน​พระคริสต์ 29 นี่​เป็น​เหตุ​ที่​ผม​ต่อสู้ ตรากตรำ​ทำงาน​อย่าง​หนัก โดย​พึ่ง​ฤทธิ์เดช​ของ​พระคริสต์​ที่​ทำงาน​อย่าง​มากมาย​มหาศาล​อยู่​ใน​ตัว​ผม

2

1 ผม​อยาก​ให้​คุณ​รู้​ว่า​ผม​ต้อง​ดิ้นรน​ต่อสู้​มาก​ขนาด​ไหน​เพื่อ​พวก​คุณ เพื่อ​คน​ที่​อยู่​เมือง​เลาดีเซีย และ​คน​อื่นๆ​ที่​ยัง​ไม่​เคย​เจอ​มา​ก่อน 2 ที่​ผม​ทำ​ทั้งหมด​นี้ ก็​เพราะ​ผม​อยาก​ให้​พวก​เขา​ได้รับ​กำลังใจ อยาก​ให้​เขา​รักใคร่​กลมเกลียวกัน อยาก​ให้​เขา​ได้รับ​พระพร​อย่าง​เหลือล้น เนื่องจาก​ความมั่นใจ​อย่าง​เต็มที่​ที่​เกิด​มา​จาก​ความเข้าใจ​ของ​เขา แล้ว​ก็​อยาก​ให้​เขา​มี​ความรู้​ถึง​ความจริง​อัน​ลึกลับ​ของ​พระเจ้า​อย่าง​ลึกซึ้ง ความลับ​นั้น​คือ​พระคริสต์ 3 สติปัญญา​ทั้งหมด​และ​ความรู้​ทุกอย่าง เป็น​ขุมทรัพย์​ที่​ถูก​เก็บ​ซ่อน​ไว้​ใน​พระคริสต์

4 ที่​ผม​พูด​เรื่องนี้ ก็​เพื่อ​จะ​ได้​ไม่​มี​ใคร​มา​ใช้​เหตุผล​ต่างๆ​ที่​น่าฟัง​เพื่อ​หลอกลวง​คุณ 5 ถึงแม้​ตัว​ผม​จะ​ไม่​ได้​อยู่ แต่​ใจ​ของ​ผม​ก็​ยัง​อยู่​กับ​คุณ และ​ผม​ก็​ดีใจ​ที่​ได้​เห็น​คุณ​อยู่​ด้วย​กัน​อย่าง​เป็น​ระเบียบ​เรียบร้อย และ​มี​ความเชื่อ​ที่​มั่นคง​ใน​พระคริสต์

ใช้​ชีวิต​ต่อ​ไป​ใน​พระคริสต์

6 พวก​คุณ​ได้รับ​พระเยซู​คริสต์​เจ้า​อย่างไร ก็​ขอ​ให้​ใช้​ชีวิต​ร่วม​กัน​กับ​พระองค์​ต่อไป​อย่าง​นั้น 7 คือ​คุณ​ได้​หยั่ง​ราก​ลง​ไป​ใน​พระองค์​แล้ว ให้​พระองค์​เป็น​รากฐาน​ของ​คุณ​ต่อ​ไป ให้​ยึดมั่น​ใน​ความเชื่อ​ต่อ​ไป​เหมือน​กับ​ที่​คุณ​ได้รับ​คำ​สั่งสอน​มา​แล้ว และ​ให้​ขอบคุณ​พระเจ้า​อย่าง​ล้น​เหลือ​ต่อ​ไป

8 ระวัง​ให้​ดี​อย่า​ให้​ใคร​ใช้​หลัก​ปรัชญา​อัน​หลอกลวง​และ​ไร้ค่า เพื่อ​จับ​คุณ​ไป​เป็น​เชลย เรื่อง​แบบ​นี้​มนุษย์​สอน​สืบ​ต่อ​กัน​มา คำสอน​นั้น​มา​จาก​พวก​วิญญาณ​ที่​ครอบ​ครอง​โลก​นี้ ไม่​ได้​มา​จาก​พระคริสต์ 9 เพราะ​ความ​เต็ม​บริบูรณ์​ทั้งหมด​ของ​พระเจ้า ได้​มา​อยู่​ใน​สภาพ​ของ​ร่าง​มนุษย์​คือ​ใน​ร่าง​ของ​พระคริสต์​นั่นเอง 10 แล้ว​เมื่อ​คุณ​อยู่​ใน​พระคริสต์ คุณ​ก็​เต็ม​บริบูรณ์​เหมือน​กัน พระคริสต์​เป็น​ศีรษะ​เหนือ​พวก​ผู้​ครอบ​ครอง และ​เหนือ​พวก​ผู้​มี​สิทธิ​อำนาจ​ทั้งสิ้น​ใน​จักรวาล

11 ใน​พระคริสต์​พวก​คุณ​ก็​ได้​เข้า​พิธีขลิบ​ด้วย แต่​ไม่​ใช่​พิธีขลิบ​ที่​มือ​มนุษย์​ทำ​หรอก แต่​คุณ​ได้​เข้า​ร่วม​พิธีขลิบ​ของ​พระคริสต์​เอง ที่​เกิด​ขึ้น​ตอน​ที่​พระองค์​สละ​ร่างกาย​ที่​เป็น​เนื้อหนัง​ทิ้ง​ตอน​ตาย 12 คุณ​ได้​ถูก​ฝัง​ร่วม​กัน​กับ​พระคริสต์​ใน​พิธีจุ่มน้ำ และ​ได้​ฟื้น​ขึ้น​จาก​ความ​ตาย​พร้อม​กับ​พระองค์ เพราะ​คุณ​ไว้วางใจ​ใน​ฤทธิ์​อำนาจ​ของ​พระเจ้า ผู้​ทำ​ให้​พระคริสต์​ฟื้น​ขึ้น​มา 13 ตอน​ที่​พวก​คุณ​ตาย​ไป​แล้ว​นั้น (เพราะ​ความ​ผิด​บาป​ของ​คุณ และ​เพราะ​คุณ​ไม่​ใช่​ยิว​และ​ไม่​ได้​เข้า​พิธีขลิบ) พระเจ้า​ทำ​ให้​คุณ​มี​ชีวิต​อยู่​ร่วม​กับ​พระคริสต์ พระองค์​ได้​ยกโทษ​ความ​ผิด​บาป​ทั้งหมด​ของ​เรา 14 พระเจ้า​ยกเลิก​ข้อ​กล่าวหา​พวก​เรา​ที่​ได้​บันทึก​ไว้ พระองค์​เอา​มัน​ไป​ตรึง​ที่​กางเขน 15 พระเจ้า​ปราบปราม​พวก​ผู้​ครอบ​ครอง​และ​พวก​ผู้​มี​สิทธิ​อำนาจ​ทั้งหลาย​จน​ต้อง​วาง​อาวุธ​ลง พระเจ้า​นำ​เขา​ไป​เป็น​เชลย​ใน​ขบวน​แห่​แห่ง​ชัยชนะ+ 2:15 ขบวน​แห่​แห่ง​ชัยชนะ เมื่อ​แม่ทัพ​ของ​อาณาจักร​โรม​ชนะ​สงคราม​แล้ว เขา​ก็​จะ​พา​พวก​เชลย​และ​ทรัพย์​สิ่งของ​ที่​ยึด​มา​ได้​เอา​มา​แห่​ตาม​ท้องถนน​ใน​กรุงโรม มี​การ​จุด​ธูป​และ​เฉลิม​ฉลอง​กัน ผู้คน​ก็​เรียก​แม่ทัพ​คน​นี้​ว่า ผู้ช่วย​ให้​รอด ทำ​ให้​พวก​นี้​อับอาย​ขายหน้า​ใน​ที่​สาธารณะ พระเจ้า​ทำ​อย่าง​นี้​ได้​เพราะ​ความตาย​ของ​พระคริสต์

กฎ​ที่​มนุษย์​ตั้งขึ้น​เอง

16 ดังนั้น​อย่า​ให้​ใคร​มา​ประจาน​พวก​คุณ​เพราะ​สิ่ง​ที่​กิน​และ​ดื่ม หรือ​ใน​เรื่อง​งาน​เทศกาล​ทาง​ศาสนา งาน​ฉลอง​พระจันทร์​ข้าง​ขึ้น+ 2:16 งาน​ฉลอง​พระจันทร์​ข้าง​ขึ้น วัน​แรก​ของ​เดือน​ที่​นับ​ตาม​แบบ​ปฏิทิน​ของ​ยิว ถือ​เป็น​วัน​ศักดิ์สิทธิ์​ของ​ชาว​ยิว หรือ​วัน​หยุด​ทาง​ศาสนา 17 สิ่ง​เหล่านี้​เป็น​แค่​เงา​ของ​สิ่ง​ที่​จะ​ตาม​มา​ภายหลัง แต่​แก่น​แท้​ของ​สิ่ง​เหล่านี้​คือ​พระคริสต์ 18 บาง​คน​ชอบ​ที่​จะ​ขจัด​กิเลส​ของ​ตัวเอง และ​ชอบ​นมัสการ​พระเจ้า​ด้วย​กัน​กับ​ทูตสวรรค์+ 2:18 ชอบ​นมัสการ​พระเจ้า​ด้วย​กัน​กับ​ทูตสวรรค์ หรือ ชอบ​นมัสการ​ทูตสวรรค์ เพราะ​เขา​บอก​ว่า​เขา​เห็น​สิ่ง​ต่างๆ​ใน​สวรรค์​ผ่าน​ทาง​นิมิต​ของ​เขา อย่า​ไป​สนใจ​ฟัง​พวก​เขา​เมื่อ​พวก​เขา​พูด​ว่า​คุณ​จะ​ไม่​ได้รับ​รางวัล​จาก​พระเจ้า​เพราะ​คุณ​ไม่​ได้​ทำ​ตาม​พวก​เขา ความคิด​อย่าง​นั้น​เป็น​แค่​ความคิด​ของ​มนุษย์​ที่​ทำให้​พวก​เขา​เย่อหยิ่ง​จองหอง​ไม่เข้าเรื่อง 19 คน​พวก​นั้น​ไม่​ได้​ยึดติด​อยู่​กับ​ศีรษะ​ซึ่ง​ก็​คือ​พระคริสต์ พระคริสต์​นี่เอง​เป็น​แหล่ง​ทำให้​ร่างกาย​ทั้งหมด​ได้รับ​การ​บำรุง​เลี้ยงดู และ​ยึด​ส่วน​ต่างๆ​ของ​ร่างกาย​เข้า​ด้วยกัน​ด้วย​ข้อ​และ​เอ็น​ต่างๆ​ทำให้​ทั้ง​ร่าง​เจริญ​เติบโต​ขึ้น​ตาม​ที่​พระเจ้า​ต้องการ

20 ใน​เมื่อ​คุณ​ได้​ตาย​ร่วม​กับ​พระคริสต์ และ​เป็น​อิสระ​จาก​พวก​วิญญาณ​ที่​ครอบ​ครอง​โลก​นี้​แล้ว ทำไม​คุณ​ยัง​ทำ​ตัว​เหมือน​ว่า​ตัวเอง​ยัง​เป็น​ของ​โลก​นี้​อยู่ และ​ยัง​ยอม​อยู่​ใต้​กฎ​ต่างๆ 21 เช่น “ห้าม​จับ” “ห้าม​ชิม” หรือ “ห้าม​แตะต้อง” 22 กฎ​พวก​นี้​มัน​เกี่ยวกับ​สิ่งของ​ที่​เมื่อ​เอา​มา​ใช้​แล้ว​ก็​หมด​ไป กฎ​พวก​นี้​ก็​เป็น​แค่​คำสั่ง​หรือ​คำสอน​จาก​มนุษย์​เท่านั้น 23 กฎ​พวก​นี้​ฟัง​ดู​ฉลาด​เข้าท่า​ทีเดียว พวก​เขา​เคร่งครัด​ใน​ศาสนา​ที่​มนุษย์​คิด​ขึ้น ทำ​ให้​เขา​ต้อง​ทำ​หลายสิ่ง​หลายอย่าง​เพื่อ​ขจัด​กิเลส​ของ​ตัวเอง รวมทั้ง​ทรมาน​ร่างกาย​ด้วย แต่​มัน​ไม่​ได้​ช่วย​ยับยั้ง​ความอยาก​ของ​สันดาน​เลย

3

ชีวิต​ใหม่​ใน​พระคริสต์

1 พระเจ้า​ได้​ทำ​ให้​คุณ​ฟื้น​ขึ้น​จาก​ความตาย​กับ​พระคริสต์​แล้ว อย่าง​นั้น​ให้​แสวงหา​สิ่ง​ต่างๆ​ที่​อยู่​เบื้องบน ซึ่ง​เป็น​ที่​ที่​พระคริสต์​นั่ง​อยู่​ทาง​ขวา​มือ​ของ​พระเจ้า 2 ให้​ใจ​ของ​คุณ​จดจ่อ​อยู่​กับ​สิ่ง​ที่​อยู่​เบื้องบน ไม่​ใช่​สิ่ง​ที่​อยู่​ใน​โลก 3 ตัว​ตน​เก่า​ของ​คุณ​ตาย​ไป​แล้ว ชีวิต​ใหม่​ที่​คุณ​ได้รับ​นั้น​ถูก​ซ่อน​อยู่​กับ​พระคริสต์​ใน​พระเจ้า 4 พระคริสต์​เป็น​ชีวิต​ของ​พวก​คุณ เมื่อ​พระองค์​ปรากฏ​ตัว คุณ​ก็​จะ​ปรากฏ​ตัว​ร่วม​รับ​เกียรติ​พร้อม​กับ​พระองค์​ด้วย

5 ดังนั้น​ให้​ฆ่า​ความ​ชั่วร้าย​ทุก​อย่าง​ที่​มี​อยู่​ใน​ตัว​คุณ เช่น​บาป​ทาง​เพศ ความ​ไม่​บริสุทธิ์ ราคะ​ตัณหา ความ​ฝักใฝ่​ใน​เรื่อง​ชั่วๆ​และ​การ​มักมาก​ใน​กาม+ 3:5 มักมาก​ใน​กาม คำ​นี้​อาจ​จะ​หมาย​ถึง​โลภ​ก็​ได้ ซึ่ง​เท่ากับ​การ​กราบ​ไหว้​รูปเคารพ 6 ความ​โกรธ​ของ​พระเจ้า​กำลัง​จะ​มา​เพราะ​คน​ทำ​สิ่ง​เหล่า​นี้ 7 คุณ​เคย​ทำ​สิ่ง​เหล่านี้​มา​ก่อน ตอน​ที่​คุณ​ใช้​ชีวิต​แบบ​นั้น

8 แต่​ตอนนี้ ให้​กำจัด​สิ่ง​ต่อ​ไปนี้​ให้​หมดไป​จาก​ชีวิต​คุณ คือ​ความ​โกรธ ความ​บ้า​คลั่ง ความ​พยาบาท การ​ใส่ร้าย​ป้ายสี และ​การ​พูด​ลามก 9 อย่า​โกหก​กัน เพราะ​คุณ​ได้​ถอด​ตัว​ตน​เก่า​ทิ้ง​ไป​พร้อม​กับ​การกระทำ​ชั่ว​ๆของ​ตัว​มัน​แล้ว 10 คุณ​ได้​สวม​ใส่​คน​ใหม่​ที่​พระเจ้า​กำลัง​สร้าง​ขึ้น​มา​ใหม่​ให้​เป็น​เหมือน​พระองค์​พระผู้สร้าง​มาก​ขึ้น​เรื่อยๆ​จน​กว่า​คุณ​จะ​รู้จัก​พระเจ้า​เต็มที่ 11 ใน​เรื่อง​การ​เป็น​คน​ใหม่​นี้ มัน​ไม่​สำคัญ​ว่า​จะ​เป็น​คน​ยิว​หรือ​กรีก จะ​เข้า​พิธีขลิบ หรือ​ไม่​เข้า​พิธีขลิบ จะ​เป็น​พวก​ไพร่​หรือ​ป่าเถื่อน+ 3:11 ป่าเถื่อน ตาม​ภาษา​เดิม​ใช้​ว่า ชาว​สคิเธีย​ซึ่ง​เป็น​ที่​รู้จัก​ว่า​เป็น​ชนชาติ​ป่าเถื่อน ไม่​มี​อารยะธรรม จะ​เป็น​ทาส​หรือ​เป็น​ไท แต่​ที่​สำคัญ​ยิ่งกว่า​ทุก​สิ่ง​ก็​คือ​พระคริสต์ และ​พระคริสต์​นี่เอง​อยู่​ใน​ตัว​พวก​คุณ​ทุก​คน

12 ดังนั้น​ใน​ฐานะ​ที่​เรา​เป็น​คน​ที่​พระเจ้า​ได้​เลือก เป็น​คน​ของ​พระเจ้า และ​เป็น​คน​ที่​พระองค์​รัก ก็​ให้​สวม​ใส่​ความ​เห็นอก​เห็นใจ ความ​มี​น้ำใจ ความ​ถ่อม​ตน ความ​สุภาพ​อ่อนโยน และ​ความอดทน 13 ให้​ผ่อนหนัก​ผ่อนเบา​ซึ่ง​กัน​และ​กัน และ​ยกโทษ​ให้​กัน​ด้วย ถ้า​ใคร​มี​เรื่อง​กัน ก็​ให้​ยกโทษ​กัน องค์​เจ้า​ชีวิต​ยกโทษ​ให้​กับ​คุณ​อย่าง​ไร ก็​ให้​ยกโทษ​ให้​กัน​และ​กัน​อย่าง​นั้น​ด้วย 14 นอกจากนี้​แล้ว ขอ​ให้​สวมใส่​ความรัก ความรัก​จะ​ผูกพัน​ความดี​ทุก​อย่าง​และ​ทำ​ให้​สิ่ง​เหล่านี้​สมบูรณ์ 15 ขอให้​สันติสุข​จาก​พระคริสต์​มา​ครอบ​ครอง​จิตใจ​ของ​คุณ เพราะ​พระเจ้า​ได้​เรียก​คุณ​ให้​อยู่​กัน​อย่าง​สันติ​ใน​ร่างกาย​เดียว​กัน และ​ขอให้​เป็น​คน​ที่​รู้จัก​ขอบคุณ​พระเจ้า​อยู่​เสมอ 16 ขอให้​ถ้อยคำ​ของ​พระคริสต์​ตั้ง​รกราก​อยู่​ใน​กลุ่ม​พวก​คุณ​อย่าง​เหลือล้น คือ​ให้​สั่งสอน​เตือนสติ​ซึ่ง​กัน​และ​กัน​ด้วย​สติปัญญา​ทั้งสิ้น และ​ร้องเพลง​สดุดี เพลง​สรรเสริญ และ​เพลง​จาก​พระวิญญาณ ให้​ร้องเพลง​เหล่า​นี้​สุด​หัวใจ​ถวาย​ให้​กับ​พระเจ้า​ด้วย​ใจ​กตัญญู 17 ไม่ว่า​จะ​ทำ​อะไร​หรือ​จะ​พูด​อะไร ก็​ให้​ทำ​และ​พูด​เพื่อ​พระเยซูเจ้า และ​ให้​ขอบคุณ​พระเจ้า​พระบิดา​ผ่าน​ทาง​พระเยซู

ระเบียบ​ใน​ครัวเรือน​ของ​ผู้เชื่อ

18 พวก​คุณ​ที่​เป็น​ภรรยา ให้​ยินยอม​ต่อ​สามี​ของ​ตน เพราะ​นั่น​เป็น​สิ่ง​ที่​ถูกต้อง​ใน​องค์​เจ้า​ชีวิต

19 พวก​คุณ​ที่​เป็น​สามี ให้​รัก​ภรรยา​ของ​ตน และ​อย่า​ได้​ก้าวร้าว​กับ​เธอ

20 พวก​คุณ​ที่​เป็น​เด็กๆ​ให้​เชื่อ​ฟัง​พ่อแม่​ของ​ตน​ใน​ทุก​เรื่อง ถ้า​ทำ​อย่าง​นี้​องค์​เจ้า​ชีวิต​ก็​จะ​พอใจ

21 พวก​คุณ​ที่​เป็น​พ่อ อย่า​ทำ​ให้​ลูก​ของ​ตน​เคืองแค้นใจ เพื่อ​พวก​เขา​จะ​ได้​ไม่​ท้อใจ

22 พวก​คุณ​ที่​เป็น​ทาส ให้​เชื่อฟัง​นาย​ใน​โลก​นี้​ทุก​อย่าง อย่า​เพียง​แต่​ทำดี​แค่​ต่อหน้า​อย่าง​คน​ประจบ​ประแจง แต่​ให้​ทำ​จาก​ใจ​จริง และ​ทำ​เพราะ​เกรง​กลัว​เจ้า​นาย​สูงสุด+ 3:22 เจ้า​นาย​สูงสุด ใน​ภาษา​กรีก​คำ​นี้ เป็น​คำ​เดียว​กัน​กับ​คำ​ว่า “องค์​เจ้า​ชีวิต”23 ไม่ว่า​คุณ​จะ​ทำ​อะไร ให้​ทุ่ม​สุดใจ​เหมือน​กับ​ว่า​ไม่​ได้​ทำ​เพื่อ​มนุษย์ แต่​ทำ​เพื่อ​องค์​เจ้า​ชีวิต 24 เพราะ​คุณ​รู้​ว่า​จะ​ได้รับ​มรดก​จาก​องค์​เจ้า​ชีวิต​เป็น​รางวัล เป็น​พระคริสต์​เจ้า​นี่​แหละ​ที่​คุณ​กำลัง​รับใช้​อยู่ 25 ส่วน​คน​ที่​ทำ​ความผิด​ก็​จะ​ได้รับ​ผล​ตอบ​แทน​ตาม​ความผิด​ที่​เขา​ทำ พระองค์​จะ​ไม่​ลำเอียง

4

1 พวก​คุณ​ที่​เป็น​นาย ให้​ทำ​ใน​สิ่ง​ที่​ถูกต้อง​และ​ยุติธรรม​กับ​ทาส​ของ​ตัวเอง จำ​ไว้​ว่า​คุณ​ก็​มี​เจ้านาย​องค์​หนึ่ง​บน​สวรรค์​เหมือนกัน

เปาโล​ให้​คำ​แนะนำ​เพิ่มเติม

2 ทุ่มเท​ตัวเอง​ใน​การ​อธิษฐาน ให้​อธิษฐาน​อย่าง​ตื่นตัว​อยู่​เสมอ​และ​มี​ใจ​ขอบคุณ 3 ช่วย​อธิษฐาน​ให้​พวก​เรา​ด้วย เพื่อ​พระเจ้า​จะ​เปิด​โอกาส​ให้​ประกาศ​ถ้อยคำ​ของ​พระองค์ เพื่อ​เรา​จะ​ได้​ประกาศ​ความจริง​อัน​ลึกลับ​เกี่ยวกับ​พระคริสต์ ที่​ผม​ถูก​ขัง​อยู่​นี้​ก็​เพราะ​ประกาศ​เรื่องนี้ 4 ช่วย​อธิษฐาน​ให้​ผม​ประกาศ​เรื่อง​ความจริง​อัน​ลึกลับ​นี้​ได้​แจ่มแจ้ง​ชัดเจน​อย่าง​ที่​ผม​ควร​จะ​ทำ

5 ทำ​ตัว​ให้​ดี​เมื่อ​ติดต่อ​กับ​คน​นอก ฉกฉวย​ทุกๆ​โอกาส​ไว้ เพื่อ​พวก​คุณ​จะ​ได้​มี​อิทธิพล​ที่​ดี​ใน​ชีวิต​ของ​เขา 6 เมื่อ​พูด​กับ​ใคร ให้​ใช้​คำพูด​ที่​มี​เสน่ห์​ดึงดูด​ใจ​และ​น่าสนใจ เพื่อ​คุณ​จะ​ได้​รู้​ว่า​ควร​จะ​ตอบ​ทุก​คน​อย่างไร​ดี

ข่าว​จาก​คน​ที่​อยู่​กับ​เปาโล

7 ทีคิกัส​ผู้​เป็น​น้อง​ที่รัก ผู้รับใช้​ที่​ซื่อสัตย์ และ​เพื่อน​ทาส​ด้วย​กัน​ใน​องค์​เจ้า​ชีวิต เขา​จะ​บอก​ข่าวคราว​ของ​ผม​ให้​คุณ​รู้ 8 ผม​ส่ง​เขา​ไปหา​คุณ​เพื่อ​เรื่องนี้​โดย​เฉพาะ คือ​ให้​คุณ​ได้​รู้​ข่าวคราว​เกี่ยวกับ​เรา แล้ว​จะ​ได้​มี​กำลังใจ​ขึ้น 9 ผม​ส่ง​เขา​ไป​พร้อม​กับ โอเนสิมัส น้อง​ชาย​ที่​ซื่อสัตย์​และ​เป็น​ที่รัก​ยิ่ง​ของ​เรา เขา​ก็​เป็น​คน​หนึ่ง​ที่​มา​จาก​พวก​คุณ สองคนนี้​จะ​เล่า​ให้​คุณ​ฟัง​ถึง​เรื่อง​ต่างๆ​ที่​เกิดขึ้น​ที่นี่

10 อาริสทารคัส เพื่อน​ที่​ติด​คุก​อยู่​กับ​ผม​ฝาก​ความคิดถึง​มา​ให้​ด้วย รวมทั้ง​มาระโก​ลูกพี่​ลูกน้อง​ของ​บารนาบัส ก็​ฝาก​ความคิดถึง​มา​เหมือน​กัน (คุณ​ได้รับ​คำสั่ง​เรื่อง​ของ​มาระโก​แล้ว​นะ​ว่า ถ้า​เขา​มา​เยี่ยม​คุณ​ก็​ให้​ต้อนรับ​เขา​อย่าง​ดี) 11 เยซู​คน​ที่​เรา​เรียกว่า​ยุสทัส ก็​ฝาก​ความคิดถึง​มา​ให้​คุณ​ด้วย ใน​หมู่​เพื่อน​ร่วม​งาน​ของ​ผม​ที่​ทำ​งาน​รับใช้​ใน​การ​เผยแพร่​เรื่อง​อาณาจักร​ของ​พระเจ้า​ที่นี่ ก็​มี​แต่​สาม​คน​นี้​เท่านั้น​ที่​เป็น​ยิว พวก​เขา​ให้​กำลังใจ​กับ​ผม​ได้​มาก​ทีเดียว

12 เอปาฟรัส ที่​เป็น​คน​หนึ่ง​จาก​พวก​คุณ และ​เป็น​ผู้รับใช้​ของ​พระเยซู​คริสต์​ได้​ฝาก​ความคิดถึง​มา​ให้​ด้วย เขา​สู้​อธิษฐาน​ให้​กับ​คุณ​เสมอ เพื่อ​คุณ​จะ​ได้​โต​เป็น​ผู้ใหญ่ และ​จะ​ได้​มั่นใจ​เต็มที่​ใน​สิ่ง​ที่​พระเจ้า​ต้องการ​ให้​คุณ​ทำ 13 ผม​รับรอง​ได้​ว่า​เขา​ตรากตรำ​อธิษฐาน​อย่าง​หนัก​เพื่อ​ประโยชน์​ของ​พวก​คุณ รวม​ทั้ง​พวก​ที่​อยู่​ใน​เมือง​เลาดีเซีย​และ​เมือง​ฮีเอราโปลิส​ด้วย 14 หมอ​ลูกา​เพื่อน​ที่รัก​ของ​เรา​กับ​เดมาส​ก็​ฝาก​ความคิดถึง​มา​ให้​คุณ​เหมือน​กัน

15 ผม​ขอ​ฝาก​ความคิดถึง​ไป​ให้​กับ​พี่น้อง​ใน​เมือง​เลาดีเซีย และ​นาง​นุมฟา​กับ​หมู่ประชุม​ของ​พระเจ้า​ที่​ประชุม​ใน​บ้าน​ของ​เธอ​ด้วย 16 เมื่อ​คุณ​อ่าน​จดหมาย​ฉบับนี้​แล้ว ช่วย​ส่ง​ต่อ​ไป​ให้​หมู่ประชุม​ใน​เมือง​เลาดีเซีย​อ่าน​ด้วย และ​คุณ​ก็​ควร​จะ​อ่าน​จดหมาย​ที่​ผม​ได้​เขียน​ไป​ถึง​พวก​เขา​ด้วย 17 ให้​บอก​กับ​อารคิปปัส​ว่า “ทำ​งาน​ที่​คุณ​ได้รับ​มอบ​หมาย​จาก​องค์​เจ้า​ชีวิต​นั้น​ให้​เสร็จ​สิ”

18 ผม​เปาโล​ได้​ใช้​มือ​ผม​เอง​เขียน​คำ​ทักทายนี้ อย่า​ลืม​ว่า​ผม​ถูก​ล่ามโซ่​อยู่ ขอ​ให้​พระเจ้า​มี​เมตตากรุณา​ต่อ​คุณ