1 ซามูเอล

คำนำ

หนังสือ 1 และ 2 ซามูเอล เริ่มแรก​นั้น หนังสือ​สอง​เล่ม​นี้​เป็น​หนังสือ​เล่ม​เดียว​กัน เป็น​การ​บันทึก​เรื่องราว​ของ​ชนชาติ​อิสราเอล​ต่อ​จาก​หนังสือ​ผู้วินิจฉัย

หนังสือ​ซามูเอล​พูด​ถึง​เรื่อง​ที่​เกิด​ขึ้น ตั้งแต่​ก่อน​ที่​วิหาร​ใน​เมือง​ชิโลห์​จะ​ถูก​ทำลาย​ประมาณ​ปี 1050 ก่อน ค.ศ. จนถึง​ก่อน​ที่​กษัตริย์​ดาวิด​จะ​ตาย​ใน​ปี 961 ก่อน ค.ศ. เป็น​ช่วง​เวลา​ที่​มี​การ​เปลี่ยน​แปลง​หลาย​อย่าง เช่น จาก​สิบ​สอง​เผ่า​ที่​เป็น​เครือ​ญาติ​กัน​แต่​บาง​ครั้ง​ก็​ไม่​ค่อย​ได้​ช่วย​เหลือ​กัน กลาย​มา​เป็น​ชนชาติ​เดียว​กัน​คือ​ชนชาติ​อิสราเอล จาก​ที่​มี​พวก​ผู้นำ​กู้​ชาติ​เกิด​ขึ้น​มา​เป็น​ระยะๆ​ตาม​ที่​พระเจ้า​กำหนด กลาย​มา​เป็น​ระบบ​กษัตริย์ จาก​ไม่​มี​เมือง​หลวง​กลาย​เป็น​มี​เมือง​หลวง​คือ​เมือง​เยรูซาเล็ม จาก​ที่​มี​ตระกูล​ของ​เอลี​เป็น​นักบวช​กลาย​มา​เป็น​ตระกูล​ศาโดก​เป็น​นักบวช และ​พวก​ผู้​พูด​แทน​พระเจ้า​ก็​มา​มี​บทบาท​มาก​ขึ้น​ใน​ช่วง​นี้

หนังสือ​เล่ม​นี้​จะ​เน้น​เรื่อง​การ​ใช้​อำนาจ​ทั้ง​ใน​ทาง​ที่​ถูก​และ​ใน​ทาง​ที่​ผิด และ​จะ​ให้​เรา​เห็น​ว่า​พระยาห์เวห์​ครอบ​ครอง​อยู่​หลัง​ฉาก ส่วน​พวก​ผู้นำ​ที่​เป็น​มนุษย์​ทุก​คน​มี​ทั้ง​ข้อ​ดี​และ​ข้อ​เสีย​และ​ทุก​คน​ล้มเหลว​ใน​ที่​สุด มี​แต่​พระยาห์เวห์​เท่านั้น​ที่​ยืนหยัด​มั่นคง

1 ซามูเอล 1-7 ขา​ขึ้น​ของ​ซามูเอล​ผู้​กู้​ชาติ และ​ขา​ลง​ของ​นักบวช​เอลี

1 ซามูเอล 8-15 ขา​ขึ้น​และ​ขา​ลง​ของ​กษัตริย์​เซาโล

1 ซามูเอล 16-2 ซามูเอล 1 ขา​ขึ้น​ของ​ดาวิด

2 ซามูเอล 2-4 กษัตริย์​ดาวิด​ปกครอง​อยู่​ที่​เมือง​เฮโบรน

2 ซามูเอล 5-24 กษัตริย์​ดาวิด​ปกครอง​อยู่​ที่​เมือง​เยรูซาเล็ม​เหนือ​อิสราเอล​ทั้งหมด

1

เอลคานาห์​ไป​นมัสการ​ที่​ชิโลห์

1 มี​ชาย​คน​หนึ่ง​มา​จาก​เมือง​รามาธาอิม-โซฟิม​ใน​เทือก​เขา​เอฟราอิม เขา​ชื่อ​ว่า​เอลคานาห์ เป็น​ลูกชาย​ของ​เยโรฮัม+ 1:1 เยโรฮัม เยโรฮัม เอลีฮู และโทหุ สาม​คน​นี้​มี​อีก​ชื่อ​หนึ่ง​ว่า “เยรามีเอล เอลีเอล และ​โทอาห์” เยโรฮัม​เป็น​ลูกชาย​ของ​เอลีฮู เอลีฮู​เป็น​ลูกชาย​ของ​โทหุ โทหุ​เป็น​ลูกชาย​ของ​ศูฟ​คน​เผ่า​เอฟราอิม

2 เอลคานาห์​มี​เมีย​สอง​คน คือ​ฮันนาห์ และ​เปนินนาห์ นาง​เปนินนาห์​มี​ลูก แต่​นาง​ฮันนาห์​ไม่​มี

3 ทุกๆ​ปี เอลคานาห์​จะ​ออก​จาก​เมือง​เพื่อ​ไป​นมัสการ​และ​ถวาย​เครื่อง​บูชา​ให้​กับ​พระยาห์เวห์​ผู้​มี​ฤทธิ์​ทั้งสิ้น ที่​เมือง​ชิโลห์ ที่​นั่น​มี​ลูกชาย​สอง​คน​ของ​เอลี คือ โฮฟนี และ​ฟีเนหัส เป็น​นักบวช​ของ​พระยาห์เวห์​อยู่ 4 ใน​วัน​ที่​เอลคานาห์​ถวาย​เครื่อง​บูชา เขา​จะ​แบ่ง​เนื้อ​ส่วน​หนึ่ง​ให้​กับ​เปนินนาห์​เมีย​ของ​เขา และ​ให้​กับ​ลูกชาย​ลูกสาว​ของ​นาง​ทุก​คน 5 แต่​เขา​จะ​ให้​ฮันนาห์​เท่ากัน+ 1:5 เท่ากัน หรือ​คำ​นี้​อาจ​จะ​แปล​ว่า สอง​เท่า​เพราะ​เขา​รัก​นาง​มาก ถึง​แม้​ว่า​พระยาห์เวห์​ไม่​ได้​ให้​นาง​มี​ลูก

เปนินนาห์​ชอบยั่ว​ให้​ฮันนาห์​เสียใจ

6 เปนินนาห์​เมีย​อีกคน​ของ​เอลคานาห์​ชอบ​ยั่ว​ให้​นาง​ฮันนาห์​เสียใจ​ใน​เรื่อง​ที่​นาง​ฮันนาห์​ไม่​สามารถ​มี​ลูก​ได้ 7 เรื่องราว​แบบ​นี้​เกิด​ขึ้น​ปี​แล้ว​ปี​เล่า เมื่อ​นาง​ฮันนาห์​ไป​ที่​บ้าน​ของ​พระยาห์เวห์ เปนินนาห์​จะ​ยั่ว​ให้​เธอ​เสียใจ​จน​เธอ​ร้องไห้​และ​ไม่​ยอม​กิน​อาหาร 8 เอลคานาห์​จึง​ถาม​เมีย​เขา​ว่า “ฮันนาห์ เธอ​ร้องไห้​ทำไม ทำไม​ไม่​ยอม​กิน​อาหาร ทำไม​เธอ​ถึง​ได้​เศร้าโศก​นัก พี่​ไม่​ได้​มี​ความหมาย​สำหรับ​เธอ​มาก​กว่า​ลูกชาย​สิบ​คน​หรอก​หรือ”

คำ​อธิษฐาน​ของ​ฮันนาห์

9 หลังจาก​กิน​และ​ดื่ม​กัน​เสร็จ​แล้ว ฮันนาห์​ได้​ลุก​ขึ้น​อย่าง​เงียบๆ​ไป​อธิษฐาน​ต่อ​พระยาห์เวห์+ 1:9 ลุก​ขึ้น … พระยาห์เวห์ ประโยค​นี้​มา​จาก​ฉบับ​สำเนา​กรีก​โบราณ นักบวช​เอลี​กำลัง​นั่ง​อยู่​บน​เก้าอี้​ใกล้​ประตู​วิหาร​ของ​พระยาห์เวห์ 10 ฮันนาห์​ขมขื่น​ใจ​และ​ร้องไห้​อย่าง​หนัก และ​อธิษฐาน​ต่อ​พระยาห์เวห์ 11 นาง​ได้​บน​ไว้​ว่า “ข้า​แต่​พระยาห์เวห์ ผู้​มี​ฤทธิ์​ทั้งสิ้น ถ้า​พระองค์​เห็น​ความทุกข์​ของ​ผู้รับใช้​ของ​พระองค์​คน​นี้ และ​ระลึกถึง​ข้าพเจ้า และ​ไม่​ลืม​ผู้รับใช้​ของ​พระองค์​คน​นี้ และ​มอบ​ลูกชาย​ให้​กับ​ข้าพเจ้า ข้าพเจ้า​ก็​จะ​อุทิศ​เขา​ให้​กับ​พระยาห์เวห์​ตลอด​ชั่ว​ชีวิต​ของ​เขา เขา​จะ​ไม่​ดื่ม​เหล้า​องุ่น​หรือ​เบียร์+ 1:11 เขา​จะ … หรือ​เบียร์ ประโยค​นี้​มา​จาก​ฉบับ​สำเนา​กรีก​โบราณ​และ​จาก​สำเนา​ฮีบรู​ที่​พบ​ใน​ถ้ำ​คุมรัน และ​จะ​ไม่​ให้​มีดโกน​โดน​หัว​เขา​เลย+ 1:11 ไม่​ให้​มีดโกน​โดน​หัว​เขา​เลย พวก​นาศีร์​คือ​พวก​คน​ที่​ได้​สัญญา​ว่า​จะ​รับใช้​พระเจ้า​ด้วย​วิธี​พิเศษ พวก​เขา​จะ​ไม่​ตัด​ผม กิน​องุ่น และ​ไม่​ดื่ม​เหล้า​องุ่น​เลย ดู​เพิ่ม​เติม​ได้​จาก หนังสือ​กันดารวิถี 6:2-5”

12 ขณะ​ที่​นาง​ฮันนาห์​อธิษฐาน​ต่อ​พระยาห์เวห์​ไป​เรื่อยๆ​นั้น เอลี​ได้​สังเกต​ปาก​ของ​นาง 13 ฮันนาห์​ได้​อธิษฐาน​อยู่​ใน​ใจ ริมฝีปาก​นาง​ขมุบ​ขมิบ​แต่​ไม่​มี​เสียง​ออก​มา​ให้​ได้ยิน เอลี​คิด​ว่า​นาง​กำลัง​เมา 14 เขา​ก็​เลย​พูด​ว่า “เจ้า​จะ​เมา​ไป​อีก​นาน​แค่ไหน ทิ้ง​เหล้า​องุ่น​ของ​เจ้า​ได้​แล้ว”

15 ฮันนาห์​ตอบ​ว่า “เจ้า​นาย ไม่​ใช่​อย่าง​นั้น ฉัน​ไม่​ได้​ดื่ม​เหล้า​องุ่น​หรือ​เบียร์ แต่​ฉัน​มี​ความ​ทุกข์ใจ​มาก กำลัง​ระบาย​ความ​ใน​ใจ​ของ​ฉัน​ต่อ​พระยาห์เวห์ 16 อย่า​คิด​ว่า​ผู้รับใช้​ของ​ท่าน​เป็น​ผู้หญิง​เลว ฉัน​มา​อธิษฐาน​ด้วย​ความ​ทุกข์ใจ​และ​เศร้าโศก​ยิ่ง​นัก”

17 เอลี​ตอบ​ว่า “กลับ​ไป​เป็น​สุข​เถิด แล้ว​ขอ​ให้​พระเจ้า​ของ​อิสราเอล​ให้​สิ่ง​ที่​เจ้า​ได้​ขอ​ต่อ​พระองค์​เถิด”

18 ฮันนาห์​ตอบ​ว่า “ขอ​ให้​ฉัน​ผู้รับใช้​ของ​ท่าน เป็น​ที่​พอใจ​ของ​ท่าน​ด้วย​เถิด” จาก​นั้น​เธอ​ก็​จาก​ไป​และ​กิน​อาหาร ใบ​หน้า​ของ​เธอ​ก็​ไม่​เศร้าโศก​อีก​เลย

19 เช้าตรู่​ของ​วัน​ใหม่ พวก​เขา​ได้​ลุก​ขึ้น​และ​นมัสการ​พระยาห์เวห์ หลังจาก​นั้น​ก็​เดินทาง​กลับ​บ้าน​ที่​รามาห์

การ​เกิด​ของ​ซามูเอล

เอลคานาห์​ได้​ร่วม​หลับนอน​กับ​นาง​ฮันนาห์​เมีย​ของ​เขา และ​พระยาห์เวห์​ได้​ระลึก​ถึง​นาง 20 ปี​ต่อมา​ใน​เวลา​เดียว​กัน​นั้น นาง​ฮันนาห์​ตั้งท้อง​และ​คลอด​ลูกชาย เธอ​ตั้งชื่อ​เขา​ว่า ซามูเอล+ 1:20 ซามูเอล ชื่อ​ของ​ซามูเอล ใน​ภาษา​ฮีบรู ออก​เสียง​คล้าย​กับ​คำ​ว่า “พระเจ้า​ได้ยิน” หรือ “ผู้​ที่​มา​จาก​พระเจ้า” นาง​พูด​ว่า “เพราะ​ฉัน​ได้​ขอ​เขา​มา​จาก​พระยาห์เวห์”

21 เมื่อ​เอลคานาห์​และ​ครอบครัว​เดินทาง​ไป​ถวาย​เครื่อง​บูชา​ประจำ​ปี​ต่อ​พระยาห์เวห์​และ​แก้บน 22 ฮันนาห์​ไม่​ได้​ไป​ด้วย นาง​บอก​กับ​สามี​ว่า “หลังจาก​ลูก​หย่านม​แล้ว ฉัน​จะ​พา​เขา​ไป​ชิโลห์ และ​มอบ​เขา​ให้​กับ​พระยาห์เวห์ แล้ว​เขา​ก็​จะ​อยู่​ที่​นั่น​ตลอด​ไป และ​จะ​เป็น​นาซาไรท์+ 1:22 นาซาไรท์ หมายถึง​คน​ที่​ถูก​แยก​ออก​มา เพื่อ​อุทิศ​ให้​กับ​พระเจ้า​โดย​เฉพาะ+ 1:22 และ​จะ​เป็น​นาซาไรท์ ประโยค​นี้​มา​จาก ฉบับ​สำเนา​กรีก​โบราณ​และ​ฉบับ​ฮีบรู​ที่​พบ​ใน​ถ้ำ​คุมรัน ตลอด​ชีวิต”

23 เอลคานาห์​สามี​ของ​นาง​จึง​พูด​ว่า “ทำ​สิ่ง​ที่​เธอ​เห็น​ว่า​ดี​ที่สุด​เถิด พัก​อยู่​ที่​นี่​จน​กว่า​เธอ​จะ​ให้​ลูก​หย่านม แล้ว​ขอ​ให้​พระยาห์เวห์​ทำ​ให้​คำ​พูด​ของ​เธอ​เกิด​ผลดี​เถิด”+ 1:23 ขอ​ให้​พระยาห์เวห์ … ผลดี​เถิด ประโยค​นี้​อยู่​ใน​สำเนา​ฮีบรู​ที่​เจอ​ใน​ถ้ำ​คุมรัน และ​สำเนา​กรีก​โบราณ แต่​ฉบับ​ฮีบรู​ที่​นิยม​ใช้​กัน เขียน​ว่า “ขอ​ให้​พระยาห์เวห์​ทำ​ให้​คำ​พูด​ของ​พระองค์​เกิด​ผล” แล้ว​ฮันนาห์​ก็​ได้​อยู่​บ้าน​เลี้ยง​ลูก​จน​กระทั่ง​นาง​ให้​ลูก​หย่า​นม

ฮันนาห์​พา​ซามูเอล​ไป​หา​เอลี​ที่​ชิโลห์

24 หลังจาก​ที่​ซามูเอล​หย่า​นม​แล้ว นาง​ก็​พา​ลูก​ไป​กับ​นางใน​ขณะ​ที่​เขา​ยัง​เด็ก​อยู่ พร้อม​กับ​วัว​ตัว​ผู้​อายุ​สาม​ปี​หนึ่ง​ตัว แป้ง​หนึ่ง​เอฟาห์+ 1:24 หนึ่ง​เอฟาห์ หรือ​เท่ากับ “ยี่สิบ​สอง​ลิตร” เหล้า​องุ่น​หนึ่ง​ถุง​หนัง แล้ว​นำ​เขา​ไป​ที่​บ้าน​ของ​พระยาห์เวห์​ที่​ชิโลห์

25 พวก​เขา​ได้​ไป​อยู่​ต่อ​หน้า​พระยาห์เวห์ เอลคานาห์​ได้​ฆ่า​วัว​ผู้​ตัว​นั้น​ถวาย​เป็น​เครื่อง​บูชา​ให้​กับ​พระยาห์เวห์​อย่าง​เคย+ 1:25 พวก​เขา … อย่าง​เคย ประโยค​นี้​เจอ​ใน​สำเนา​กรีก​โบราณ​และ​สำเนา​ฮีบรู​ที่​พบ​ใน​ถ้ำ​คุมรัน แล้ว​นาง​ฮันนาห์​ก็​มอบ​เด็ก​ชาย​ซามูเอล​ให้​กับ​เอลี 26 นาง​ฮันนาห์​พูด​กับ​เอลี​ว่า “เจ้า​นาย ท่าน​มี​ชีวิต​อยู่​แน่​ฉันใด ฉัน​คือ​ผู้หญิง​ที่​ยืน​อยู่​ข้างๆ​ท่าน และ​อธิษฐาน​ต่อ​พระยาห์เวห์ 27 ฉัน​ได้​อธิษฐาน​ขอ​เด็ก​คน​นี้ และ​พระยาห์เวห์​ได้​มอบ​สิ่ง​ที่​ฉัน​ได้​ขอ​จาก​พระองค์ 28 ตอน​นี้​ฉัน​จะ​มอบ​เด็ก​นี้​ให้​กับ​พระยาห์เวห์ และ​เขา​จะ​รับใช้​พระยาห์เวห์​ไป​ตลอด​ชีวิต​ของ​เขา”

แล้ว​นาง​ฮันนาห์​ก็​ทิ้ง​เด็ก​ชาย​ซามูเอล​ไว้​ที่​นั่น+ 1:28 แล้ว​นาง​ฮันนาห์ … ไว้​ที่​นั่น ประโยค​นี้​เจอ​ใน​สำเนา​ฮีบรู​ที่​พบ​ใน​ถ้ำ​คุมรัน และ​นาง​ก็​ได้​นมัสการ​พระยาห์เวห์

2

ฮันนาห์​ขอบคุณ​พระเจ้า

1 ฮันนาห์​อธิษฐาน​และ​พูด​ว่า

“จิตใจ​ข้าพเจ้า​ชื่นชม​ยิน​ดี​ใน​พระยาห์เวห์

ข้าพเจ้า​รู้สึก​เข้มแข็ง​มาก​ใน​พระเจ้า​ของ​ข้าพเจ้า+ 2:1 พระเจ้า​ของ​ข้าพเจ้า ข้อ​ความ​นี้​เจอ​ใน​ฉบับ​สำเนา​กรีก​โบราณ ใน​สำเนา​ฉบับ​ฮีบรู​เขียน​ว่า “พระยาห์เวห์”

ข้าพเจ้า​หัวเราะ​เยาะ​พวก​ศัตรู​ของ​ข้าพเจ้า

เพราะ​ข้าพเจ้า​ยินดี​ที่​พระองค์​ได้​ช่วยกู้​ข้าพเจ้า

2 ไม่​มี​ใคร​ศักดิ์สิทธิ์​เหมือน​พระยาห์เวห์

ไม่​มี​พระเจ้า​อื่น​ใด​นอกจาก​พระองค์​เท่านั้น

ไม่​มี​หิน​กำบัง​ไหน​เหมือน​พระเจ้า​ของ​พวก​เรา

3 อย่า​พูดจา​เย่อหยิ่ง​อีก​ต่อ​ไป​เลย

หรือ​ปล่อย​ให้​ปาก​พูดจา​จองหอง

เพราะ​พระยาห์เวห์​เป็น​พระเจ้า​ผู้​รู้​ทุก​สิ่ง

และ​เป็น​ผู้​ชั่ง​การ​กระทำ​ของ​มนุษย์

4 คัน​ธนู​ของ​เหล่า​นัก​รบ​ถูก​หัก

แต่​คน​อ่อน​แอ​กลับ​เข้มแข็ง​ขึ้น

5 คน​ที่​เคย​มี​อันจะกิน​ต้อง​ออก​ทำ​งาน​แลก​อาหาร

แต่​คน​ที่​เคย​หิว​โหย​ไม่​หิว​อีก​ต่อ​ไป

หญิง​ที่​เคย​เป็น​หมัน​กลับ​มี​ลูก​เจ็ด​คน

แต่​หญิง​ที่​มี​ลูก​หลาย​คน​กลับ​เศร้า​เดียวดาย

6 พระยาห์เวห์​เป็น​ผู้​ฆ่า​และ​เป็น​ผู้​ให้​ชีวิต

พระองค์​นำ​คน​ลง​ไป​แดน​ผู้​ตาย​และ​นำ​คน​ขึ้น​มา

7 พระยาห์เวห์​ทำ​ให้​คน​ยากจน​และ​ทำ​ให้​คน​ร่ำรวย

พระองค์​ทำ​ให้​คน​ตกต่ำ​และ​ทำ​ให้​คน​สูงส่ง

8 พระองค์​ยก​คน​จน​ขึ้น​จาก​ฝุ่น

และ​นำ​คน​ที่​ขัดสน​พ้น​จาก​กอง​ขี้เถ้า

ให้​พวก​เขา​ได้​นั่ง​รวม​กับ​พวก​กษัตริย์

และ​นั่ง​อยู่​บน​ที่​นั่ง​อัน​มี​เกียรติ

เพราะ​เสา​ฐานราก​ของ​โลก​นี้​เป็น​ของ​พระยาห์เวห์

และ​พระองค์​ได้​สร้าง​โลก​ทั้ง​โลก​บน​เสาฐานราก​เหล่า​นั้น

9 พระองค์​จะ​ดูแล​ทุก​ย่างก้าว​ของ​คน​ที่​จงรัก​ภักดี​ต่อ​พระองค์

แต่​คน​เลว​จะ​ถูก​ปิด​ปาก​ให้​เงียบ​อยู่​ใน​ความ​มืด

เพราะ​ชัยชนะ​ไม่​ได้​มา​จาก​กำลัง​ของ​มนุษย์

10 พวก​ศัตรู​ของ​พระยาห์เวห์​จะ​แตก​เป็น​เสี่ยงๆ

พระองค์​จะ​ใช้​สายฟ้า​จาก​สวรรค์​สู้​กับ​พวกเขา

พระยาห์เวห์​จะ​พิพากษา​จน​สุด​ปลาย​โลก

พระองค์​จะ​มอบ​กำลัง​แก่​กษัตริย์​ของ​พระองค์

และ​เพิ่ม​กำลัง​แก่​ผู้ที่​พระองค์​ได้​เจิม​ไว้”

11 แล้ว​เอลคานาห์​ก็​กลับ​ไป​บ้าน​ที่​รามาห์ แต่​ลูกชาย​ของ​เขา​อยู่​รับใช้​พระยาห์เวห์ โดย​มี​นักบวช​เอลี​เป็น​ผู้​ดูแล

ลูกชาย​เลวๆ​ของ​เอลี

12 ลูกชาย​สอง​คน​ของ​เอลี​เป็น​คน​เลว พวก​เขา​ไม่​นับถือ​พระยาห์เวห์ 13 พวก​เขา​ไม่​ได้​ใส่ใจ​กับ​กฎ​ต่างๆ​ที่​นักบวช​ควร​จะ​ทำ​ต่อ​ประชาชน​ที่​เอา​เครื่อง​บูชา​มา​ถวาย ปกติ​แล้ว​เมื่อ​มี​คน​เอา​เครื่อง​บูชา​มา​ถวาย พวก​เขา​จะ​ต้อง​เอา​เนื้อ​นั้น​ไป​ต้ม แล้ว​คน​รับใช้​ของ​นักบวช​จะ​เอา​สามง่าม​มา​แทง​เนื้อ​ที่​อยู่​ใน​หม้อ​หรือ​ใน​กา​หรือ​ใน​กา​น้ำ​ขนาด​ใหญ่​นั้น และ​เนื้อ​ที่​ติด​สามง่าม​ขึ้น​มา​ก็​จะ​เป็น​ของ​นักบวช นี่​คือ​วิธี​ที่​นักบวช​จะ​ทำ​กับ​คน​อิสราเอล​ที่​นำ​เครื่อง​บูชา​มา​ถวาย​ที่​ชิโลห์ 15 แต่​ลูก​ของ​เอลี​ไม่​ได้​ทำ​อย่าง​นั้น ก่อน​ที่​ไขมัน​จะ​ถูก​เผา​บน​แท่น​เสีย​อีก คน​รับใช้​ของ​นักบวช​จะ​ไป​พูด​กับ​คน​ที่​เอา​เครื่อง​บูชา​มา​ถวาย​ว่า “เอา​เนื้อ​มา​ให้​นักบวช​ย่าง เขา​ไม่​ต้องการ​เนื้อ​ต้ม​จาก​ท่าน แต่​ต้องการ​เนื้อ​ดิบ”

16 ถ้า​คน​ที่​เอา​เครื่อง​บูชา​มา​ถวาย​พูด​ว่า “ขอ​ให้​เผา​ไขมัน+ 2:16 ไขมัน ส่วน​ไขมัน​ของ​สัตว์​เป็น​ของ​พระเจ้า​โดย​เฉพาะ พวก​นักบวช​จะ​เป็น​ผู้​ทำ​หน้าที่​เผา​ไขมัน​บน​แท่น​บูชา​เพื่อ​ให้​เป็น​ของ​ขวัญ​แก่​พระเจ้า ก่อน แล้ว​ท่าน​อยาก​ได้​อะไร​ก็​เอา​ไป​เลย” คน​รับใช้​ก็​จะ​ตอบ​ว่า “ไม่​ได้ ให้​เนื้อ​ข้า​เดี๋ยวนี้ ถ้า​ไม่​ให้ ข้า​จะ​แย่ง​เอา​ไป”

17 ใน​สายตา​ของ​พระยาห์เวห์ นั่น​เป็น​บาป​ที่​ยิ่งใหญ่​ของ​ชาย​หนุ่ม​สอง​คน​นี้ เพราะ​พวก​เขา​ได้​ดูหมิ่น​ของถวาย​ที่​คน​เอา​มา​ถวาย​ต่อ​พระยาห์เวห์

18 แต่​ซามูเอล​รับใช้​อยู่​ต่อหน้า​พระยาห์เวห์ เขา​เป็น​เด็ก​ที่​ใส่​เอโฟด ผ้า​ลินิน 19 ทุก​ปี​แม่​ของ​เขา​จะ​เย็บ​เสื้อ​คลุม​ตัว​เล็กๆ​มา​ให้​เขา เมื่อ​นาง​มา​ถวาย​เครื่อง​บูชา​ประจำ​ปี​กับ​สามี

20 เอลี​อวยพร​เอลคานาห์​และ​เมีย​ของ​เขา​ว่า “ขอ​ให้​พระยาห์เวห์​ตอบแทน​ท่าน ด้วย​ลูก​จาก​ผู้หญิง​คน​นี้ แทน​ของ​ขวัญ​ที่​นาง​ได้​อุทิศ​ให้​กับ​พระยาห์เวห์”+ 2:20 ขอ​ให้​พระยาห์เวห์ … พระยาห์เวห์ ประโยค​นี้​มี​อยู่​ใน​สำเนา​ฮีบรู ที่​เจอ​ใน​ถ้ำ​คุมรัน และ​สำเนา​กรีก แล้ว​พวก​เขา​ก็​กลับ​บ้าน​ไป 21 พระยาห์เวห์​มี​ความ​โอบ​อ้อม​อารี​ต่อ​ฮันนาห์ เธอ​ได้​ตั้ง​ท้อง​และ​ได้​คลอด​ลูกชาย​อีก​สาม​คน และ​ลูกสาว​อีก​สอง​คน ใน​ขณะ​ที่​เด็ก​ชาย​ซามูเอล​ก็​เจริญ​เติบโต​ขึ้น​ต่อหน้า​พระยาห์เวห์

เอลี​ควบ​คุม​ลูกชาย​เลวๆ​ไม่​อยู่

22 เมื่อ​เอลี​แก่​มาก​แล้ว เขา​ได้ยิน​เรื่อง​ชั่วๆ​ทั้งสิ้น​ที่​ลูก​สอง​คน​ของ​เขา​ได้​ทำ​ต่อ​คน​อิสราเอล​ทั้งหมด เช่น พวก​เขา​ได้​ร่วม​หลับนอน​กับ​หญิง​ที่​รับใช้​อยู่​ที่​ทาง​เข้า​เต็นท์​นัด​พบ

23 เอลี​ได้​พูด​กับ​ลูกชาย​ทั้ง​สอง​ว่า “ทำไม​ลูกๆ​ถึง​ได้​ทำ​อย่าง​นี้ พ่อ​ได้ยิน​ชาว​บ้าน​ทุก​คน​กำลัง​พูด​ถึง​เรื่อง​ชั่วๆ​ที่​พวก​ลูก​ได้​ทำ 24 อย่า​ทำ​เลย​นะ​ลูก เรื่อง​ที่​พ่อ​ได้ยิน​มา ที่​คน​ของ​พระยาห์เวห์​กำลัง​เล่า​กัน​ไป​ทั่ว​นั้น​เป็น​เรื่อง​ที่​ไม่​ดี​เลย 25 ถ้า​มนุษย์​ทำ​บาป​ต่อ​มนุษย์​ด้วย​กัน พระเจ้า​อาจ​จะ​มา​ไกล่​เกลี่ย​ให้ แต่​ถ้า​มนุษย์​ทำ​บาป​ต่อ​พระยาห์เวห์ แล้ว​ใคร​จะ​มา​เป็น​คน​กลาง​ให้​ได้”

แต่​ลูกชาย​ของ​เอลี​ไม่​ได้​ฟัง​คำ​ตัก​เตือน​ของ​พ่อ​เลย เพราะ​พระยาห์เวห์​ต้องการ​จะ​ฆ่า​พวก​เขา

26 ส่วน​เด็ก​ชาย​ซามูเอล​ก็​เติบโต​ขึ้น​เรื่อยๆ​และ​เป็น​ที่​ชื่นชอบ​ของ​พระยาห์เวห์​และ​คน​ทั้งหลาย

คำ​ทำนาย​ที่​น่ากลัว​ต่อ​ครอบครัว​เอลี

27 คน​ของ​พระเจ้า​คน​หนึ่ง​ได้​มา​หา​เอลี และ​พูด​กับ​เขา​ว่า “นี่​คือ​สิ่ง​ที่​พระยาห์เวห์​บอก ‘เรา​ได้​ปรากฏ​ตัว​อย่าง​ชัดเจน​ให้​บรรพบุรุษ​ของ​เจ้า​เห็น ตอน​ที่​พวก​เขา​อยู่​ใน​อียิปต์​ภาย​ใต้​อำนาจ​ของ​กษัตริย์​ฟาโรห์ 28 จาก​เผ่า​ทั้งหมด​ของ​อิสราเอล เรา​ได้​เลือก​เผ่า​ของ​บรรพบุรุษ​เจ้า​ออก​มา เพื่อ​มา​เป็น​นักบวช​ของ​เรา เรา​ได้​เลือก​พวก​เขา​ให้​มา​ถวาย​เครื่อง​บูชา​บน​แท่น​บูชา​ของ​เรา และ​มา​เผา​เครื่อง​หอม และ​ใส่​เอโฟด​ต่อ​หน้า​เรา เรา​ยัง​ให้​บรรพบุรุษ​ของ​เจ้า​แบ่ง​เนื้อ​จาก​พวก​ของขวัญ​ที่​คน​อิสราเอล​เอา​มา​ถวาย​ให้​กับ​เรา 29 แล้ว​ทำไม​พวก​เจ้า​ถึง​ได้​อิจฉา​ตา​ร้อน​อยาก​ได้​เครื่อง​สัตวบูชา​ของ​เรา และ​ของ​ถวาย​ที่​เรา​ได้​กำหนด​ไว้​สำหรับ​สถานที่​ที่​เรา​อยู่ ทำไม​เจ้า​ถึง​ให้​เกียรติ​ลูกชาย​ทั้ง​สอง​ของ​เจ้า​มาก​กว่า​เรา และ​พวก​เจ้า​ยัง​เลี้ยง​ตัวเอง​จน​อ้วน​พี​จาก​ของ​ถวาย​ส่วน​ที่​ดี​ที่​สุด​ที่​คน​อิสราเอล​เอา​มา​ถวาย​ให้​กับ​เรา’

30 เพราะ​อย่าง​นี้ พระยาห์เวห์ พระเจ้า​ของ​อิสราเอล จึง​ได้​ประกาศ​ว่า ‘เรา​เคย​สัญญา​ว่า ครอบครัว​ของ​เจ้า​และ​ครอบครัว​ของ​พ่อ​เจ้า จะ​เป็น​ผู้รับใช้​อยู่​ต่อ​หน้า​เรา​ตลอด​ไป’ แต่​ตอน​นี้​พระยาห์เวห์​ประกาศ​ว่า ‘มัน​จะ​ไม่​เป็น​อย่าง​นั้น​หรอก ใคร​ให้​เกียรติ​เรา เรา​ก็​จะ​ให้​เกียรติ​คน​นั้น แต่​ใคร​ที่​ดูถูก​เรา เรา​ก็​จะ​ดูถูก​คน​นั้น’ 31 เวลา​นั้น​ได้​มา​ถึง​แล้ว เรา​จะ​ตัด​ความ​แข็งแรง​ของ​เจ้า และ​ของ​ครอบครัว​ของ​พ่อ​เจ้า เพื่อ​ว่า​ใน​ตระกูล​ของ​เจ้า​จะ​ไม่​มี​ใคร​ได้​อยู่​จน​แก่​เฒ่า 32 ส่วน​เจ้า เอลี เจ้า​จะ​มอง​อย่าง​อิจฉา​ตา​ร้อน​ต่อ​สิ่ง​ดีๆ​ที่​เกิด​ขึ้น​กับ​อิสราเอล แต่​เจ้า​จะ​เห็น​เรื่อง​เลว​ร้าย​เกิด​ขึ้น​ใน​บ้าน​ของ​ตัว​เจ้า​เอง+ 2:32 แต่​เจ้า​จะ​เห็น​เรื่อง​เลว​ร้าย​เกิด​ขึ้น​ใน​บ้าน​ของ​ตัว​เจ้า​เอง ประโยค​นี้​ไม่​มี​อยู่​ใน​ฉบับ​แปล​กรีก​โบราณ​หรือ​ใน​ฉบับ​ฮีบรู​ที่​พบ​ใน​ถ้ำ​คุมรัน และ​ตระกูล​ของ​เจ้า​จะ​ไม่​มี​ใคร​ได้​อยู่​จน​แก่​เฒ่า 33 ใน​หมู่​ลูก​หลาน​ของ​เจ้า เรา​จะ​ไว้​ชีวิต​แค่​คน​เดียว เพื่อ​เขา​จะ​ได้​รับใช้​เป็น​นักบวช​อยู่​ที่​แท่น​บูชา​ของ​เรา เรา​จะ​ไว้​ชีวิต​คนๆ​นั้น​เพื่อ​ให้​คอย​ร้องไห้​และ​ให้​อยู่​อย่าง​เศร้าโศก​เสียใจ ส่วน​ลูก​หลาน​คน​อื่นๆ​ที่​เหลือ​ของ​เจ้า​จะ​ต้อง​ตาย​ด้วย​คม​ดาบ+ 2:33 ตาย​ด้วย​คม​ดาบ คำ​นี้​อยู่​ใน​ฉบับ​แปล​กรีก​โบราณ​และ​ใน​ฉบับฮีบรูหนึ่ง​ฉบับ​ที่​พบ​ใน​ถ้ำ​คุมรัน แต่​ฉบับ​ฮีบรู​อื่นๆ เขียน​ว่า ตาย​สม​เป็น​ชาย34 ลูกชาย​ทั้งสอง​คน​ของ​เจ้า คือ​โฮฟนี​และ​ฟีเนหัส จะ​ตาย​ใน​วัน​เดียว​กัน นั่น​จะ​เป็น​เรื่อง​ที่​พิสูจน์​ให้​เจ้า​เห็น​ว่า เรื่อง​นี้​มา​จาก​เรา 35 เรา​จะ​เลือก​นักบวช​ที่​ซื่อ​สัตย์ ผู้ที่​จะ​ทำ​ตาม​สิ่ง​ที่​อยู่​ใน​จิตใจ​และ​ความคิด​ของ​เรา เรา​จะ​สร้าง​ครอบครัว​เขา​ให้​มั่นคง และ​เขา​จะ​รับใช้​เสมอ​อยู่​ต่อหน้า​กษัตริย์​ที่​เรา​ได้​เจิม​ไว้ 36 และ​คน​ใน​ครอบครัว​ของ​เจ้า​ที่​ยัง​หลง​เหลือ​อยู่ ก็​จะ​มา​ก้มกราบ​ลง​ต่อหน้า​นักบวช​คน​นี้ และ​ร้องขอ​เศษ​เงิน​หรือ​เศษ​อาหาร พวก​เขา​จะ​พูด​ว่า ‘ขอ​งาน​นักบวช​ให้​กับ​เรา​ด้วย​เถิด เพื่อ​เรา​จะ​ได้​มี​อาหาร​กิน​สัก​นิด​หนึ่ง’”

3

พระเจ้า​เรียก​ซามูเอล

1 เด็ก​ชาย​ซามูเอล​ได้รับ​ใช้​อยู่​ต่อหน้า​พระยาห์เวห์ ภาย​ใต้​การ​ดูแล​ของ​เอลี ใน​เวลา​นั้น​พระยาห์เวห์​แทบ​จะ​ไม่​ได้​พูด​กับ​ใคร​โดย​ตรง และ​แทบ​จะ​ไม่​มี​นิมิต​ให้​เห็น

2 คืน​หนึ่ง​เอลี​ซึ่ง​ตา​เริ่ม​มอง​อะไร​ไม่​ค่อย​จะ​เห็น นอน​อยู่​ที่​ประจำ​ของ​เขา 3 ตะเกียง​ของ​พระเจ้า​ยัง​ไม่​ดับ ขณะ​ที่​ซามูเอล​นอน​อยู่​ใน​วิหาร​ของ​พระยาห์เวห์​ที่​ที่​หีบ​ของ​พระยาห์เวห์​ตั้ง​อยู่ 4 พระยาห์เวห์​ได้​เรียก​ซามูเอล ซามูเอล​ตอบ​ว่า “ผม​อยู่​นี่​ครับ” 5 แล้ว​เขา​ก็​วิ่ง​ไป​หา​เอลี​และ​พูด​ว่า “ผม​อยู่​นี่​ครับ ท่าน​ได้​เรียก​ผม”

แต่​เอลี​ตอบ​ว่า “เรา​ไม่​ได้​เรียก​เจ้า กลับ​ไป​นอน​เถอะ”

ซามูเอล​จึง​กลับ​ไป​นอน 6 แล้ว​พระยาห์เวห์​ก็​เรียก​เขา​อีก “ซามูเอล” เขา​ก็​ลุก​ขึ้น​ไป​หา​เอลี​และ​ตอบ​ว่า “ผม​อยู่​นี่​ครับ ท่าน​ได้​เรียก​ผม”

เอลี​ตอบ​ว่า “ลูก​เอ๋ย เรา​ไม่​ได้​เรียก​เจ้า กลับ​ไป​นอน​เถอะ”

7 ตอนนั้น​ซามูเอล​ยัง​ไม่​รู้จัก​พระยาห์เวห์ เพราะ​พระยาห์เวห์​ยัง​ไม่​เคย​พูด​โดย​ตรง​กับ​เขา​มา​ก่อน

8 พระยาห์เวห์​เรียก​ซามูเอล​เป็น​ครั้ง​ที่​สาม เขา​ก็​ลุก​ขึ้น​ไป​หา​เอลี “ผม​อยู่​นี่​ครับ ท่าน​ได้​เรียก​ผม”

เอลี​เริ่ม​รู้​ว่า​พระยาห์เวห์​ได้​เรียก​เด็ก​นั้น 9 เอลี​จึง​บอก​ซามูเอล​ว่า “ไป​นอน​เถอะ และ​ถ้า​พระองค์​เรียก​เจ้า​อีก ก็​ให้​เจ้า​พูด​ว่า ‘พระยาห์เวห์​พูด​มา​เถอะ ผู้รับใช้​ของ​พระองค์​กำลัง​ฟัง​อยู่’”

ดังนั้น​เมื่อ​ซามูเอล​กลับ​ไป​นอน​ใน​ที่​ของ​เขา 10 พระยาห์เวห์​ได้​มา​ยืน​อยู่​ที่​นั่น และ​เรียก​แบบ​ครั้ง​ก่อน​ว่า “ซามูเอล ซามูเอล”

ซามูเอล​จึง​ตอบ​ว่า “พูด​มา​เถอะ​ครับ ผู้รับใช้​ของ​พระองค์​กำลัง​ฟัง​อยู่”

11 พระยาห์เวห์​พูด​กับ​ซามูเอล​ว่า “คอย​ดู​ให้​ดี เรา​กำลัง​จะ​ทำ​สิ่ง​หนึ่ง​ใน​อิสราเอล ซึ่ง​หู​ของ​คน​ที่​ได้ยิน​ก็​จะ​เสียว​แปลบ​ปลาบ+ 3:11 เสียว​แปลบ​ปลาบ หมายถึง​อาการ​ตกตะลึงงัน12 เวลานั้น​เรา​จะ​ทำ​ทุก​อย่าง​ที่​เรา​ได้​บอก​ว่า​จะ​ทำ​กับ​เอลี​และ​ครอบครัว​ของ​เขา ให้​เกิด​ขึ้น​ตั้งแต่​ต้น​จน​จบ 13 เรา​ได้​บอก​เอลี​แล้ว​ว่า​เรา​จะ​ลงโทษ​ครอบครัว​ของ​เขา​ตลอด​ไป เพราะ​เอลี​รู้​เรื่อง​บาป​ที่​พวก​ลูก​ทั้ง​สอง​ของ​เขา​ทำ และ​รู้​ว่า​พวก​เขา​ได้​สาป​แช่ง​พระเจ้า แต่​ก็​ไม่​ได้​ห้ามปราม​พวก​เขา 14 เรา​ก็​เลย​สาบาน​ต่อ​ครอบครัว​ของ​เอลี​ว่า เครื่อง​บูชา​หรือ​ของถวาย​จะ​ไม่​มี​วัน​กำจัด​ความผิด​ของ​ครอบครัว​เอลี​ได้​เลย”

15 ซามูเอล​นอน​จน​ถึง​เช้า แล้ว​จึง​เปิด​ประตู​วิหาร​ของ​พระยาห์เวห์ เขา​ก็​กลัว ไม่​กล้า​บอก​เอลี​เกี่ยวกับ​นิมิต​นั้น

16 แต่​เอลี​เรียก​เขา​มา​ถาม​ว่า “ซามูเอล ลูก​เอ๋ย”

ซามูเอล​ตอบ​ว่า “ผม​อยู่​นี่​ครับ”

17 เอลี​ถาม​ว่า “พระองค์​ได้​พูด​อะไร​กับ​เจ้า​หรือ อย่า​ปิด​บัง​เรา​เลย ถ้า​เจ้า​ปิดบัง​เรา​ใน​สิ่ง​ที่​พระองค์​บอก​เจ้า ขอ​ให้​พระเจ้า​ลงโทษ​เจ้า​ด้วย​วิธี​ที่​รุนแรง​มาก”

18 ซามูเอล​จึง​เล่าเรื่อง​ทั้งหมด​ให้​เขา​ฟัง โดย​ไม่​ปิดบัง​อะไร​เลย

เอลี​จึง​ตอบ​ว่า “พระองค์​คือ​พระยาห์เวห์ ขอ​ให้​พระองค์​ทำ​ใน​สิ่ง​ที่​พระองค์​เห็น​ว่า​ดี​เถิด”

19 พระยาห์เวห์​ได้​สถิต​อยู่​กับ​ซามูเอล​ใน​ขณะ​ที่​เขา​เติบโต​ขึ้น และ​ไม่ว่า​ซามูเอล​จะ​พูด​อะไร พระองค์​ก็​ทำ​ให้​เป็น​จริง​ตาม​นั้น+ 3:19 ไม่ว่า​ซามูเอล … จริง​ตาม​นั้น หรือ​แปล​ตรงๆ​ได้​ว่า “พระองค์​ไม่​ปล่อย​ให้​คำ​พูด​ซามูเอล​ตก​พื้น​ไป”20 คน​อิสราเอล​ทั้งหมด​จาก​ดาน​ถึง​เบเออร์เชบา ต่าง​ก็​รู้​ว่า​ซามูเอล​เป็น​ผู้​พูด​แทน​พระเจ้า​ที่​ไว้วางใจ​ได้ 21 พระยาห์เวห์​ยัง​ปรากฏ​ตัว​ต่อ​ซามูเอล​อยู่​เรื่อยๆ​ที่​ชิโลห์ และ​พระองค์​ได้​เปิดเผย​ตัว​ให้​กับ​ซามูเอล ผ่าน​ทาง​คำ​พูด​ของ​พระองค์+ 3:21 คำ​พูด​ของ​พระองค์ บาง​ครั้ง คำ​นี้​ก็​หมายถึง “ข่าวสาร​จาก​พระเจ้า” แต่​บาง​ครั้ง​ก็​อาจ​จะ​หมาย​ถึง วิธี​พิเศษ​หรือ ภาพ​ที่​พระเจ้า​ใช้​เมื่อ​พระองค์​สื่อ​กับ​พวก​ผู้​พูดแทน​พระองค์

4

1 แล้ว​ข่าวคราว​เกี่ยวกับ​ซามูเอล​ก็​ได้​แผ่​กระจาย​ไป​ทั่ว​อิสราเอล เอลี​แก่​มาก​แล้ว ลูก​ทั้ง​สอง​ของ​เขา​ก็​ยัง​คง​ทำ​สิ่ง​ที่​ชั่วร้าย​ทั้งหลาย​ต่อ​หน้า​พระยาห์เวห์+ 4:1 เอลี … พระยาห์เวห์ ประโยค​นี้​มา​จาก​ฉบับ​สำเนา​กรีก​โบราณ

ชาว​ฟีลิสเตีย​รบ​ชนะ​ชาว​อิสราเอล

เมื่อ​คน​อิสราเอล​ยก​ทัพ​ไป​ต่อสู้​กับ​คน​ฟีลิสเตีย คน​อิสราเอล​ตั้ง​ค่าย​ที่​เอเบนเอเซอร์ ส่วน​คน​ฟีลิสเตีย​ตั้ง​ค่าย​ที่​อาเฟก 2 ชาว​ฟีลิสเตีย​ได้​จัด​ทหาร​เพื่อ​ออก​ไป​สู้​รบ​กับ​อิสราเอล และ​เมื่อ​การ​รบ​เริ่ม​ขึ้น คน​อิสราเอล​ก็​พ่ายแพ้​คน​ฟีลิสเตีย และ​ถูก​ฆ่า​ตาย​ไป​ประมาณ​สี่​พัน​คน​ใน​สนาม​รบ​นั้น 3 เมื่อ​ทหาร​ที่​เหลือ​กลับ​มา​ที่​ค่าย ผู้นำ​อาวุโส​ของ​อิสราเอล​ทั้งหลาย​ก็​พูด​กัน​ว่า “ทำไม​พระยาห์เวห์​ปล่อย​ให้​พวก​เรา​พ่ายแพ้​ชาว​ฟีลิสเตีย​ใน​วันนี้ ให้​พวก​เรา​ไป​เอา​หีบ​แห่ง​ข้อตกลง​ของ​พระยาห์เวห์​มา​จาก​ชิโลห์​กัน​เถิด เพื่อ​ว่า​หีบ​นั้น​จะ​ได้​ไป​กับ​พวก​เรา และ​จะ​ได้​ช่วย​พวก​เรา​ให้​พ้น​จาก​มือ​ของ​ศัตรู”

4 พวก​เขา​จึง​ส่ง​คน​ไป​ชิโลห์ เพื่อ​นำ​หีบ​แห่ง​ข้อตกลง​ของ​พระยาห์เวห์​ผู้​มี​ฤทธิ์​ทั้งสิ้น​ผู้​ซึ่ง​นั่ง​อยู่​บน​บัลลังก์​ระหว่าง​ทูต​สวรรค์​เครูบ ลูกชาย​ทั้ง​สอง​ของ​เอลี คือ​โฮฟนี และ​ฟีเนหัส​ก็​อยู่​ที่​นั่น​กับ​หีบ​ข้อตกลง​ของ​พระเจ้า

5 เมื่อ​หีบ​ข้อตกลง​ของ​พระยาห์เวห์​มา​ถึง​ค่าย คน​อิสราเอล​ทั้งหมด​ก็​ได้​โห่ร้อง​เสียง​ดัง​จน​แผ่นดิน​สะเทือน 6 เมื่อ​ชาว​ฟีลิสเตีย​ได้ยิน​ก็​ถาม​กัน​ว่า “ค่าย​คน​ฮีบรู+ 4:6 คน​ฮีบรู คือ คน​อิสราเอล โห่ร้อง​ตะโกน​เรื่อง​อะไร​กัน”

เมื่อ​พวก​เขา​รู้​ว่า​หีบ​ของ​พระยาห์เวห์​ได้​มา​อยู่​ที่​ค่าย​แล้ว 7 คน​ฟีลิสเตีย​ก็​รู้สึก​กลัว พวก​เขา​พูด​ว่า “มี​พวก​เทพเจ้า​มา​อยู่​ใน​ค่าย​นั้น​แล้ว พวก​เรา​แย่​แล้ว ไม่​เคย​มี​เรื่อง​อย่าง​นี้​เกิด​ขึ้น​มา​ก่อน 8 ภัยพิบัติ​กำลัง​จะ​เกิด​ขึ้น​กับ​พวก​เรา ใคร​จะ​ช่วยกู้​พวก​เรา​ให้​พ้น​จาก​มือ​ของ​พวก​เทพเจ้า​ที่​มี​ฤทธิ์​เหล่า​นี้​ได้ เทพเจ้า​พวก​นี้​เคย​โจมตี​ชาว​อียิปต์​ด้วย​พวก​ภัยพิบัติ​และ​โรค​ระบาด​หลาย​อย่าง 9 กล้าหาญ​ไว้​คน​ฟีลิสเตีย ทำ​ตัว​ให้​สม​กับ​ลูกผู้ชาย ไม่อย่างนั้น​เจ้า​ก็​จะ​ตก​อยู่​ภาย​ใต้​คน​ฮีบรู​เหมือน​ที่​พวก​เขา​เคย​ตก​อยู่​ภาย​ใต้​เจ้า​มา​ก่อน ออก​รบ​ให้​สม​กับ​ลูกผู้ชาย​เถิด”

10 ดังนั้น​คน​ฟีลิสเตีย​จึง​ออก​ไป​สู้รบ และ​คน​อิสราเอล​ก็​พ่ายแพ้ แต่​ละ​คน​ต่าง​วิ่ง​หนี​กลับ​มา​ที่​เต็นท์​ของ​ตน มี​การ​ฆ่าฟัน​ยิ่งใหญ่​เกิด​ขึ้น ทหาร​เดิน​เท้า​ของ​อิสราเอล​ได้​ล้ม​ตาย​ไป​สาม​หมื่น​คน 11 หีบ​ของ​พระเจ้า​ถูก​ยึด​ไป และ​ลูกชาย​ทั้ง​สอง​ของ​เอลี คือ​โฮฟนี และ​ฟีเนหัส​ก็​ถูก​ฆ่า​ตาย

12 ใน​วัน​นั้น มี​คน​เบนยามิน​คน​หนึ่ง​วิ่ง​มา​จาก​สนาม​รบ กลับ​ไป​ที่​ชิโลห์ เขา​ได้​ฉีก​เสื้อผ้า​ของ​เขา​และ​มี​เศษ​ดิน​อยู่​บน​หัว​เพื่อ​แสดง​ความ​โศกเศร้า 13 เมื่อ​เขา​มา​ถึง เอลี​นั่ง​คอยดู​อยู่​บน​เก้าอี้​ริม​ถนน เพราะ​จิตใจ​ของ​เขา​กังวล​เกี่ยวกับ​หีบ​ของ​พระเจ้า เมื่อ​ชาย​คน​นั้น​เข้า​มา​ใน​เมือง​และ​ได้​เล่า​เรื่องราว​ที่​เกิด​ขึ้น คน​ทั้ง​เมือง​ก็​ร้องไห้​กัน​เสียง​ระงม

14 เอลี​ได้ยิน​เสียง​ร้อง​จึง​ถาม​ว่า “นั่น​เสียง​ร้อง​อะไร​กัน”

ชาย​คน​นั้น​จึง​รีบ​เข้า​มา​หา​เอลี 15 ซึ่ง​มี​อายุ​ถึง​เก้า​สิบ​แปด​ปี และ​มี​ดวง​ตา​ที่​ปิด​ลง มอง​ไม่​เห็น​แล้ว 16 เขา​ก็​บอก​เอลี​ว่า “ผม​เพิ่ง​กลับ​มา​จาก​สนาม​รบ ผม​หนี​มา​จาก​สนาม​รบ​วันนี้​เอง”

เอลี​ถาม​ว่า “ลูก​เอ๋ย เกิด​อะไร​ขึ้น”

17 ชาย​ผู้นำ​ข่าว​มา ตอบ​ว่า “คน​อิสราเอล​ได้​หลบ​หนี​จาก​คน​ฟีลิสเตีย กองทัพ​อิสราเอล​สูญเสีย​คน​ไป​เป็น​จำนวน​มาก ส่วน​ลูกชาย​สอง​คน​ของ​ท่าน โฮฟนี​กับ​ฟีเนหัส​ก็​ถูก​ฆ่า​ตาย และ​หีบ​ของ​พระเจ้า​ก็​ถูก​ยึด​ไป​แล้ว”

18 เมื่อ​พูด​ถึง​หีบ​ข้อตกลง​ของ​พระเจ้า เอลี​ก็​ล้ม​หงาย​หลัง​ลง​ที่​ข้าง​ประตู​และ​คอ​หัก​ตาย เพราะ​เขา​แก่​แล้ว​และ​อ้วน​มาก รวม​เวลา​ที่​เขา​เป็น​ผู้นำ​อิสราเอล​ได้​ยี่สิบ​ปี+ 4:18 ยี่สิบ​ปี คำ​นี้​เจอ​ใน​สำเนา​กรีก​โบราณ​และ​จาก​นัก​ประวัติศาสตร์​โจซีฟัส แต่​สำเนา​ฮีบรู​ที่​นิยม​ใช้​มี​คำ​ว่า “สี่​สิบ​ปี”

อิสราเอล​หมด​ศักดิ์ศรี

19 ลูกสะใภ้​ของ​เอลี​ซึ่ง​เป็น​เมีย​ของ​ฟีเนหัส​นั้น​ท้อง​แก่​ใกล้​คลอด เมื่อ​นาง​ได้ยิน​ข่าว​ว่า​หีบ​ของ​พระเจ้า​ถูก​ยึด แล้ว​พ่อ​ผัว​และ​ผัว​ของ​นาง​ก็​ตาย​แล้ว นาง​ก็​เริ่ม​เจ็บ​ท้อง​และ​ได้​คลอด​ลูกชาย แต่​เนื่อง​จาก​นาง​ทน​ความ​เจ็บปวด​ไม่​ไหว 20 ใน​ขณะ​ที่​กำลัง​จะ​ตาย พวก​ผู้หญิง​ที่​เฝ้า​นาง​อยู่​ก็​พูด​ว่า “อย่า​สิ้น​หวัง​เลย เพราะ​เธอ​ได้​คลอด​ลูกชาย”

แต่​นาง​ไม่​ได้​ตอบ​หรือ​สนใจ​เลย 21 นาง​ตั้งชื่อ​ลูก​ว่า​อีคาโบด+ 4:21 อีคาโบด ชื่อ​นี้​หมายถึง “หมด​ศักดิ์ศรี” และ​พูด​ว่า “อิสราเอล​หมด​ศักดิ์ศรี​แล้ว”+ 4:21 นาง​ตั้งชื่อ … หมด​ศักดิ์ศรี​แล้ว ประโยค​นี้​ไม่​ได้​อยู่​ใน​สำเนา​กรีก​โบราณ นาง​ทำ​อย่าง​นี้​ก็​เพราะ​หีบ​ของ​พระเจ้า​ได้​ถูก​ยึด​ไป​แล้ว และ​พ่อ​ผัว​กับ​ผัว​เธอ​ก็​ได้​ตาย​เสีย​แล้ว 22 แล้ว​นาง​ก็​พูด​ว่า “อิสราเอล​หมด​ศักดิ์ศรี​แล้ว เพราะ​หีบ​ของ​พระเจ้า​ได้​ถูก​ยึด​ไป​แล้ว”

5

หีบ​ของ​พระยาห์เวห์​ก่อ​ปัญหาให้​ชาว​ฟีลิสเตีย

1 หลังจาก​ที่​ชาว​ฟีลิสเตีย​ได้​ยึด​หีบ​ของ​พระเจ้า​ไป พวก​เขา​ก็​นำ​หีบ​จาก​เอเบนเอเซอร์​ไป​เมือง​อัชโดด 2 จาก​นั้น​พวก​เขา​ก็​แบก​หีบ​นั้น​ไป​ไว้​ใน​วัด​ของ​พระ​ดาโกน+ 5:2 พระ​ดาโกน ประชาชน​ชาว​คานาอัน​สักการะ​พระ​เทียม​เท็จ​นี้​เพราะ​หวัง​ว่า​จะ​ช่วย​ให้​พวก​เขา​เก็บเกี่ยว​พืชผล​ได้​ดี พระดาโกน​นี้​น่า​จะ​เป็น​พระ​ที่​สำคัญ​ที่​สุด​ของ​ชาว​ฟีลิสเตีย และ​ตั้ง​ไว้​ข้างๆ​พระ​ดาโกน 3 เช้า​วัน​ต่อมา ชาว​เมือง​อัชโดด ก็​เห็น​พระ​ดาโกน​ล้ม​หน้า​คว่ำ​อยู่​บน​พื้น​ต่อ​หน้า​หีบ​ของ​พระยาห์เวห์ พวก​เขา​จึง​ยก​พระ​ดาโกน​ขึ้น​ตั้ง​ที่​เดิม 4 แต่​ใน​เช้า​วัน​ต่อมา พวก​เขา​ก็​พบ​พระ​ดาโกน​ล้ม​หน้า​คว่ำ​อยู่​บน​พื้น​ต่อ​หน้า​หีบ​ของ​พระยาห์เวห์ หัว​และ​แขน​ทั้ง​สอง​ข้าง​ของ​พระ​ดาโกน​แตก​หัก​อยู่​ที่​ธรณี​ประตู เหลือ​แต่​เพียง​ลำตัว 5 เป็น​เหตุ​ให้​ทุก​วันนี้​นักบวช​ของ​พระ​ดาโกน​และ​คน​อื่นๆ​ที่​จะ​เข้า​วัด​พระ​ดาโกน​ที่​อัชโดด​ไม่​เหยียบ​ธรณี​ประตู

6 มือ​ของ​พระยาห์เวห์​ได้​ทำ​ให้​ชีวิต​ของ​คน​อัชโดด​และ​เพื่อน​บ้าน​ลำบาก พระองค์​ทำให้​พวก​เขา​เจอ​กับ​ปัญหา​มาก​มาย​และ​มี​ฝี​เกิด​ขึ้น พระองค์​ยัง​ส่ง​หนู​มา​ให้​กับ​พวก​เขา​ด้วย ตาม​พวก​เรือ​ของ​พวก​เขา​มี​หนู​วิ่ง​พล่าน​ไป​หมด และ​หนู​เหล่า​นั้น​ก็​ยัง​ขึ้น​มา​บน​บก​ด้วย คน​ใน​เมือง​ต่าง​พา​กัน​หวาด​กลัว​มาก+ 5:6 ข้อ​นี้​แปล​มา​จาก​สำเนา​กรีก​โบราณ7 เมื่อ​คน​อัชโดด​เห็น​สิ่ง​ที่​เกิด​ขึ้น พวก​เขา​พูด​ว่า “ต้อง​ไม่​ให้​หีบ​ของ​พระยาห์เวห์​อยู่​กับ​พวก​เรา​ที่​นี่ เพราะ​มือ​ของ​พระองค์​หนักอึ้ง​อยู่​บน​พวก​เรา และ​บน​พระ​ดาโกน​ของ​พวก​เรา​ด้วย”

8 ดังนั้น​คน​อัชโดด​จึง​ได้​เรียก​ประชุม​ผู้​นำ​ฟีลิสเตีย​ทุก​คน​และ​ถาม​พวก​เขา​ว่า “พวก​เรา​ควร​จะ​ทำ​อย่างไร​ดี​กับ​หีบ​ของ​พระ​ของ​ชาว​อิสราเอล”

พวก​ผู้นำ​ก็​ตอบ​ว่า “ย้าย​หีบ​ของ​พระ​ของ​ชาว​อิสราเอล​ไป​ไว้​ที่​เมือง​กัท” พวก​เขา​จึง​ได้​ย้าย​หีบ​ของ​พระ​ของ​ชาว​อิสราเอล​ไป​ที่​เมือง​กัท

9 แต่​หลังจาก​ที่​คน​อัชโดด​ได้​ย้าย​หีบ​ไป​แล้ว มือ​ของ​พระยาห์เวห์​ก็​ได้​ต่อต้าน​เมือง​กัท​นั้น พระองค์​ทำให้​คน​ทั้ง​เมือง​สับสน​วุ่นวาย​กัน​ไป​หมด คน​ใน​เมือง​ต่าง​ได้รับ​ความ​เจ็บปวด​ทรมาน​จาก​ฝี ทั้ง​คน​แก่​และ​คน​หนุ่ม​สาว 10 พวก​เขา​จึง​ส่ง​หีบ​ของ​พระเจ้า​ไป​เอโครน

เมื่อ​หีบ​ของ​พระเจ้า​มา​ถึง​เมือง​เอโครน ชาว​เมือง​ก็​ร้อง​ว่า “พวก​เขา​นำ​หีบ​ของ​พระ​ของ​อิสราเอล​มา​ให้​พวก​เรา​เพื่อ​ฆ่า​พวก​เรา​และ​ชาว​เมือง” 11 พวก​เขา​จึง​เรียก​ประชุม​ผู้นำ​ฟีลิสเตีย​ทุก​คน​และ​พูด​ว่า “ส่ง​หีบ​ของ​พระ​ของ​อิสราเอล​กลับ​ไป​เสีย ให้​หีบ​นั้น​กลับ​ไป​ที่​เดิม​ของ​มัน เพื่อ​ว่า​มัน​จะ​ได้​ไม่​ฆ่า​พวก​เรา​และ​ประชาชน​ของ​พวก​เรา”

เพราะ​ความ​ตาย​ทำให้​ทั้ง​เมือง​เต็ม​ไป​ด้วย​ความ​หวาดกลัว มือ​ของ​พระเจ้า​ได้​หนัก​อึ้ง​อยู่​บน​เมือง​นี้ 12 คน​ที่​ไม่​ตาย​ก็​เป็น​ฝี และ​เสียง​ร้อง​ของ​เมือง​นี้​ก็​ดัง​ขึ้น​ไป​ถึง​ฟ้า​สวรรค์

6

หีบ​ของ​พระยาห์เวห์​ถูก​ส่ง​กลับ​บ้าน

1 เมื่อ​หีบ​ของ​พระยาห์เวห์ ได้​ไป​อยู่​ใน​เขตแดน​ของ​คน​ฟีลิสเตีย​เจ็ด​เดือน 2 คน​ฟีลิสเตีย​จึง​เชิญ​พวก​นักบวช​และ​หมอดู​มา​ถาม​ว่า “พวก​เรา​ควร​ทำ​ยังไง​กับ​หีบ​ของ​พระยาห์เวห์​ดี บอก​พวก​เรา​หน่อย​ว่า​จะ​ส่ง​หีบ​กลับ​ไป​ที่​เดิม​ยังไง”

3 พวก​เขา​ตอบ​ว่า “ถ้า​เจ้า​จะ​ส่ง​หีบ​ของ​พระ​ของ​อิสราเอล​กลับ​ไป อย่า​ส่ง​กลับ​ไป​เปล่าๆ แต่​เจ้า​ต้อง​ส่ง​ของ​ถวาย​ชดใช้​ไป​ให้​พระ​นั้น​ด้วย แล้ว​พวก​เจ้า​ก็​จะ​หาย​จาก​โรค และ​ได้รับ​การ​ไถ่ เจ้า​ต้อง​ทำ​อย่าง​นี้ เพื่อ​พระ​นั้น​จะ​หยุด​ลงโทษ​พวก​เจ้า”+ 6:3 เจ้า​ต้อง​ทำ … พวก​เจ้า ประโยค​นี้​มา​จาก​สำเนา​กรีก​โบราณ และ​สำเนา​ฮีบรู​ที่​เจอ​ใน​ถ้ำ​คุมรัน แต่​ฉบับ​ฮีบรู​ที่​นิยม​ใช้​กัน เขียน​ว่า “แล้ว​เจ้า​จะ​ได้​รู้​สาเหตุ​ที่​พระ​นั้น​ไม่​ได้​หยุด​ลงโทษ​พวก​เจ้า”

4 คน​ฟีลิสเตีย​ถาม​ว่า “พวก​เรา​ควร​ส่ง​อะไร​ให้​กับ​พระ​องค์​นั้น​เป็น​ของ​ถวาย​ชดใช้​ความผิด”

พวก​เขา​ตอบ​ว่า “ส่ง​ฝี​ห้า​ก้อน​ที่​ทำ​จาก​ทองคำ​และ​หนู​ทอง​คำ​ห้า​ตัว ตาม​จำ​นวน​ของ​ผู้นำ​ฟีลิสเตีย เพราะ​โรค​ระบาด​ชนิด​เดียวกัน​นี้​ก็​ได้​เกิด​กับ​พวก​ท่าน​และ​ผู้นำ​ของ​พวก​ท่าน​เหมือน​กัน 5 ให้​สร้าง​ตาม​ต้นแบบ​ของ​ฝี​และ​หนู​ที่​ทำลาย​เมือง​ของ​พวก​ท่าน แล้ว​ให้​เกียรติ​พระ​ของ​อิสราเอล ไม่​แน่​พระ​นั้น​อาจ​จะ​ยก​มือ​ของ​พระองค์​ไป​พ้น​จาก​พวก​ท่าน ไป​จาก​พระ​ทั้งหลาย​ของ​พวก​ท่าน และ​ไป​จาก​แผ่นดิน​ของ​พวก​ท่าน 6 ทำไม​พวก​ท่าน​จะ​ต้อง​ทำใจ​ให้​ดื้อรั้น​เหมือน​กับ​คน​อียิปต์​และ​ฟาโรห์ ที่​ไม่​ยอม​ปล่อย​คน​อิสราเอล​ไป จน​พระ​องค์​นั้น​ต้อง​ลงโทษ​พวก​เขา​อย่าง​โหดเหี้ยม เพื่อ​พวก​เขา​จะ​ได้​ปล่อย​คน​อิสราเอล​ให้​ไป​ตาม​ทาง​ของ​พวก​เขา

7 ตอน​นี้​ให้​เตรียม​เกวียน​ใหม่​กับ​วัว​ตัว​เมีย​สอง​ตัว​ที่​มี​ลูก​แต่​ไม่​เคย​ลาก​เกวียน​มา​ก่อน ให้​ผูก​เกวียน​ไว้​กับ​วัว​แต่​เอา​ลูก​วัว​ไป​กัก​ไว้+ 6:7 เอา​ลูก​วัว​ไป​กัก​ไว้ พวก​ชาว​ฟีลิสเตีย​คิด​ว่า​ถ้า​แม่​วัว​สอง​ตัว​นั้น​ไม่​พยายาม​ที่​จะ​หา​ลูกๆ​ของ​พวก​มัน​ก็​เป็น​การ​พิสูจน์​ว่า​พระเจ้า​กำลัง​นำ​พวก​มัน​อยู่​และ​แสดง​ว่า​พระองค์​ยอมรับ​ของขวัญ​เหล่า​นี้​จาก​พวก​เขา​แล้ว8 เอา​หีบ​ของ​พระยาห์เวห์​วาง​บน​เกวียน และ​เอา​หีบ​ที่​ใส่​ทอง​ที่​เป็น​ของ​ถวาย​ชดใช้​ความผิด วาง​ไว้​ข้างๆ แล้ว​ปล่อย​เกวียน​ไป 9 แต่​ให้​คอย​ดู ถ้า​เกวียน​ไป​ที่​แผ่นดิน​ของ​เขา​เอง โดย​มุ่ง​หน้า​ตรง​ไป​เมือง​เบธเชเมช แสดง​ว่า​พระยาห์เวห์​เป็น​ผู้​ทำ​ให้​เกิด​ภัยพิบัติ​แก่​พวก​เรา แต่​ถ้า​มัน​ไป​ทาง​อื่น​พวก​เรา​จะ​ได้​รู้​ว่า​ไม่​ได้​เป็น​ฝีมือ​ของ​พระ​องค์​นั้น​หรอก​ที่​โจมตี​พวก​เรา แต่​มัน​เกิด​ขึ้น​กับ​พวก​เรา​โดย​บังเอิญ”

10 คน​ฟีลิสเตีย​ก็​ทำ​ตาม​นั้น พวก​เขา​เอา​แม่​วัว​คู่​หนึ่ง​มา​เทียม​เกวียน และ​ขัง​ลูก​มัน​ไว้ 11 แล้ว​เอา​หีบ​ของ​พระยาห์เวห์​และ​หีบ​ที่​ใส่​พวก​หนู​ทองคำ​กับ​พวก​ฝี​ทอง​คำ​ทั้งหมด​ขึ้น​เกวียน 12 จาก​นั้น​แม่​วัว​ก็​ออก​เดิน​ตรง​ไป​ยัง​เมือง​เบธเชเมช แม่​วัว​เดิน​ไป​ตาม​ถนน​และ​ร้อง​ไป​ตลอด​ทาง พวก​มัน​ไม่​เลี้ยว​ซ้าย​หรือ​ขวา​เลย ผู้นำ​ฟีลิสเตีย​ตาม​ไป​ดู​จน​ถึง​เขต​แดน​เบธเชเมช

13 เวลา​นั้น​ชาว​เมือง​เบธเชเมช​กำลัง​เกี่ยว​ข้าวสาลี​ใน​หุบเขา และ​เมื่อ​พวก​เขา​เงย​หน้า​ขึ้น​มา​เห็น​หีบ​ของ​พระยาห์เวห์ พวก​เขา​ก็​ดีใจ​กัน​ใหญ่​และ​ตรง​ไป​ที่​หีบ​ใบ​นั้น 14 เกวียน​ได้​เข้า​มา​ใน​เขต​ทุ่งนา​ของ​โยชูวา ชาว​เบธเชเมช และ​หยุด​ที่​ข้าง​ก้อนหิน​ใหญ่​ก้อน​หนึ่ง ชาว​เมือง​ผ่า​ไม้​จาก​เกวียน​ทำ​เป็น​ฟืน และ​ฆ่า​วัว​คู่​นั้น​เผา​เป็น​เครื่อง​เผา​บูชา​ให้​แก่​พระยาห์เวห์

15 คน​เลวี+ 6:15 คน​เลวี คน​ที่​มา​จาก​กลุ่ม​ครอบครัว​ของ​เลวี มี​หน้า​ที่​คอย​ช่วย​เหลือ​นักบวช ก็​นำ​หีบ​ของ​พระยาห์เวห์​และ​หีบ​ใส่​พวก​ทองคำ​ลง​มา​วาง​ไว้​บน​ก้อนหิน​ใหญ่​นั้น ใน​วัน​นั้น​ชาว​เมือง​เบธเชเมช​ได้​ถวาย​พวก​เครื่อง​เผา​บูชา และ​พวก​เครื่อง​บูชา​ให้​กับ​พระยาห์เวห์

16 ผู้นำ​ทั้ง​ห้า​คน​ของ​ฟีลิสเตีย​ได้​เห็น​สิ่ง​ต่างๆ​ทั้งหมด​นี้ และ​พวก​เขา​ได้​กลับ​ไป​เมือง​เอโครน​ใน​วัน​นั้น

17 ก้อน​ฝี​ทองคำ​ห้า​ก้อน​ที่​คน​ฟีลิสเตีย​ได้​ส่ง​ให้​กับ​พระยาห์เวห์​เป็น​ของ​ถวาย​ชดใช้​ความผิด​นั้น แต่​ละ​ก้อน​แทน​เมือง​อัชโดด เมือง​กาซา เมือง​อัชเคโลน เมือง​กัท และ​เมือง​เอโครน 18 จำนวน​หนู​ทองคำ​ก็​ทำ​ขึ้น​ตาม​จำนวน​เมือง​ต่างๆ​ที่​เป็น​ของ​ผู้นำ​ทั้ง​ห้า​ของ​ฟีลิสเตีย เมือง​พวก​นี้​มี​ป้อม​ปราการ และ​แต่​ละ​เมือง​ก็​มี​หมู่​บ้าน​ล้อม​รอบ​มัน

หิน​ก้อน​ใหญ่​ซึ่ง​คน​เบธเชเมช​ใช้​วาง​หีบ​ของ​พระยาห์เวห์​ก็​ยัง​ตั้ง​เป็น​พยาน​อยู่​ใน​ทุ่งนา​ของ​โยชูวา​ชาว​เบธเชเมช​มา​จน​ถึง​ทุก​วันนี้ 19 แต่​เมื่อ​พวก​ผู้ชาย​ชาว​เบธเชเมช​เห็น​หีบ​ของ​พระยาห์เวห์​และ​เฉลิม​ฉลอง​กัน ไม่​มี​พวก​นักบวช​อยู่​ใน​หมู่​พวก​เขา พระยาห์เวห์​ก็​เลย​ฆ่า​คน​เบธเชเมช​ไป​เจ็ด​สิบ​คน+ 6:19 ข้อ​นี้​คงจะ​เป็น​ข้อ​ความ​ดั้ง​เดิม ซึ่ง​ตรง​กับ​ราย​ละเอียด​ใน​สำเนา​กรีก​โบราณ แต่​สำเนา​ฉบับ​ฮีบรู​ที่​นิยม​ใช้​กัน​อ่าน​ว่า “แต่​พระยาห์เวห์​ฆ่า​พวก​ผู้ชาย​บางคน​ของ​เมือง​เบธเชเมช​เพราะ​พวก​เขา​มอง​เข้า​ไป​ใน​หีบ​ของ​พระยาห์เวห์ และ​พระองค์​ฆ่า​ผู้ชาย​เจ็ด​สิบ​คน​ท่าม​กลาง​ประชาชน และ​ผู้ชาย​ห้า​หมื่น​คน” ประชาชน​ก็​ไว้​ทุกข์​เพราะ​พระยาห์เวห์​ลงโทษ​พวก​เขา​อย่าง​รุน​แรง 20 ชาว​เมือง​เบธเชเมช​จึง​ถาม​ว่า “ใคร​จะ​สามารถ​ยืน​อยู่​ต่อ​หน้า​พระยาห์เวห์ พระเจ้า​ผู้​ศักดิ์สิทธิ์​ได้ หีบ​ของ​พระเจ้า​ควร​จะ​ไป​อยู่​กับ​ใคร​ดี”

21 พวก​เขา​จึง​ส่ง​พวก​คน​นำ​ข่าว​ไป​ยัง​ชาว​เมือง​คิริยาท-เยอาริม​ว่า “คน​ฟีลิสเตีย​ได้​ส่ง​หีบ​ของ​พระยาห์เวห์​กลับ​มา​ให้​แล้ว ขอ​ให้​ลง​มา​รับ​หีบ​ขึ้น​ไป​อยู่​กับ​ท่าน​ด้วย”

7

1 คน​คิริยาท-เยอาริม​จึง​มา​รับ​หีบ​ของ​พระยาห์เวห์​ไป เขา​ได้​นำ​หีบ​ไป​ยัง​บ้าน​ของ​อาบีนาดับ​ที่​อยู่​บน​เนินเขา และ​แต่งตั้ง​เอเลอาซาร์ ลูกชาย​ของ​อาบีนาดับ ให้​เป็น​ผู้​ดูแล​หีบ​ของ​พระยาห์เวห์ 2 หีบ​ของ​พระยาห์เวห์​อยู่​ที่​คิริยาท-เยอาริม​เป็น​เวลา​นาน​ถึง​ยี่สิบ​ปี

พระยาห์เวห์​ช่วย​คน​อิสราเอล

คน​อิสราเอล​ทั้งหมด​ต่าง​ก็​เศร้าโศก​และ​แสวงหา​พระยาห์เวห์ 3 ซามูเอล​จึง​บอก​กับ​ครอบครัว​ทั้งหมด​ของ​อิสราเอล​ว่า “ถ้า​ท่าน​ทั้งหลาย​จะ​กลับ​มา​หา​พระยาห์เวห์​ด้วย​สิ้นสุด​ใจ​ของ​พวก​ท่าน ก็​ให้​ขจัด​พวก​พระ​ของ​คน​ต่าง​ชาติ​และ​พวก​พระ​อัชทาโรท​ไป และ​สัญญา​ต่อ​พระยาห์เวห์​ว่า​จะ​รับใช้​พระองค์​เท่านั้น และ​พระองค์​จะ​ช่วย​ท่าน​ให้​พ้น​จาก​เงื้อม​มือ​ของ​คน​ฟีลิสเตีย”

4 คน​อิสราเอล​จึง​ละทิ้ง​พวก​พระบาอัล​และ​พวก​พระอัชทาโรท​ของ​พวก​เขา และ​รับใช้​พระยาห์เวห์​เท่านั้น

5 จากนั้น​ซามูเอล​ได้​พูด​ว่า “ให้​เรียก​ประชุม​คน​อิสราเอล​ทั้งหมด​ที่​มิสปาห์ และ​เรา​จะ​อธิษฐาน​ต่อ​พระยาห์เวห์​เพื่อ​พวก​ท่าน”

6 เมื่อ​พวก​เขา​มา​ประชุมกัน​ที่​มิสปาห์ พวก​เขา​ตัก​น้ำ​มา​เท​ออก​ต่อ​หน้า​พระยาห์เวห์ ใน​วัน​นั้น​พวก​เขา​อด​อาหาร​และ​ได้​สารภาพ​ผิด​ว่า “พวก​เรา​ได้​ทำ​บาป​ต่อ​พระยาห์เวห์” ซามูเอล​ก็​เป็น​ผู้นำ+ 7:6 ผู้นำ หรือ ผู้บัญชาการ ตลอด​จน​เจ้าหน้าที่ เป็น​หน่วย​ที่​ใช้​เรียก​การจัดกำลัง​คน​เป็น​กอง​ใน​การ​สู้รบ แต่​ไม่​รู้​จำนวน​ที่​แน่​นอน​และ​ยัง​ไม่​รู้​ความ​แตกต่าง​ระหว่าง “ผู้นำ” และ “เจ้าหน้าที่” ของ​อิสราเอล​ที่​มิสปาห์

7 เมื่อ​คน​ฟีลิสเตีย​ได้ยิน​ข่าว​เรื่อง​การ​ชุมนุม​ของ​คน​อิสราเอล​ที่​มิสปาห์ พวก​ผู้นำ​ของ​พวกเขา​ก็​ได้​ยก​ขึ้น​ไป​โจมตี​คน​อิสราเอล และ​เมื่อ​คน​อิสราเอล​ได้ยิน​เรื่องนี้ พวก​เขา​ต่าง​ก็​พา​กัน​ตื่น​กลัว​ชาว​ฟีลิสเตีย 8 พวก​เขา​จึง​พูด​กับ​ซามูเอล​ว่า “อย่า​หยุด​ร้อง​ขอ​ต่อ​พระยาห์เวห์​พระเจ้า​ของ​พวก​เรา​เพื่อ​พวก​เรา เพื่อ​พระองค์​จะ​ได้​ช่วย​ชีวิต​พวก​เรา​ให้​พ้น​จาก​เงื้อม​มือ​ของ​คน​ฟีลิสเตีย”

9 ซามูเอล​จึง​เอา​ลูกแกะ​ที่​ยัง​ไม่​หย่า​นม​มา​ถวาย​เป็น​เครื่อง​เผา​บูชา​ให้​กับ​พระยาห์เวห์ ซามูเอล​ร้องขอ​ต่อ​พระยาห์เวห์​แทน​ชาว​อิสราเอล และ​พระยาห์เวห์​ก็​ตอบ​เขา 10 ขณะ​ที่​ซามูเอล​กำลัง​เผา​เครื่อง​บูชา​อยู่​นั้น คน​ฟีลิสเตีย​ได้​บุก​เข้า​มา​ใกล้​แล้ว​เพื่อ​สู้รบ​กับ​คน​อิสราเอล แต่​วัน​นั้น​พระยาห์เวห์​ทำให้​เกิด​ฟ้าร้อง​สนั่น​หวั่นไหว​ใส่​คน​ฟีลิสเตีย ทำให้​พวก​เขา​ตกใจ​ขวัญ​หนี​ดีฝ่อ และ​ถอย​หนี​ไป​จาก​คน​อิสราเอล 11 คน​อิสราเอล​รีบ​ออก​มา​จาก​เมือง​มิสปาห์ และ​ไล่ล่า​ฆ่า​ฟัน​คน​ฟีลิสเตีย ไป​ตลอด​ทาง​จน​ถึง​บริเวณ​ที่​อยู่​ใต้​เมือง​เบธคาร์

สันติภาพ​สู่​อิสราเอล

12 จาก​นั้น​ซามูเอล​ก็​นำ​ก้อน​หิน​ก้อน​หนึ่ง​มา​ตั้ง​ไว้​ระหว่าง​เมือง​มิสปาห์​และ​เมือง​เยสชานาห์+ 7:12 เมือง​เยสชานาห์ คำ​นี้​อยู่​ใน​ฉบับ​แปล​กรีก​โบราณ​และ​ฉบับ​แปล​ภาษา​ซิริแอค “เมือง​เยสชานาห์” เป็น​เมือง​ที่​อยู่​ห่าง​จาก​เยรูซาเล็ม​ไป​ทาง​ทิศ​เหนือ​ประมาณ​ยี่สิบ​เจ็ด​กิโลเมตร แต่​ฉบับ​ฮีบรู​เขียน​ว่า เมือง​เชน และ​ตั้งชื่อ​หิน​ก้อน​นั้น​ว่า “เอเบนเอเซอร์”+ 7:12 เอเบนเอเซอร์ ก้อน​หิน​ของ​ความ​ช่วย​เหลือ และ​พูด​ว่า “พระยาห์เวห์​ได้​ช่วยเหลือ​พวก​เรา​มา​จน​ถึง​ที่​นี่”

13 ดังนั้น​คน​ฟีลิสเตีย​ที่​พ่าย​แพ้ จึง​ไม่​เข้า​มา​บุกรุก​แผ่นดิน​ของ​อิสราเอล​อีก ตลอด​ชีวิต​ของ​ซามูเอล​นั้น มือ​ของ​พระยาห์เวห์​ได้​ต่อสู้​กับ​คน​ฟีลิสเตีย 14 เมือง​ต่างๆ​จาก​เอโครน​ถึง​กัท ที่​คน​ฟีลิสเตีย​ได้​ยึด​ไป​จาก​คน​อิสราเอล​นั้น พวก​ชาว​อิสราเอล​ก็​ได้​ยึด​คืน​มา และ​ชาว​อิสราเอล​ยัง​ช่วย​ให้​ดินแดน​รอบๆ​เมือง​เหล่า​นั้น​พ้น​จาก​เงื้อม​มือ​ของ​คน​ฟีลิสเตีย

และ​มี​สันติภาพ​เกิด​ขึ้น​ระหว่าง​คน​อิสราเอล​และ​คน​อาโมไรต์​ด้วย

15 ซามูเอล​เป็น​ผู้นำ​ของ​คน​อิสราเอล​ไป​ตลอด​ชีวิต​เขา 16 ทุกๆ​ปี​เขา​จะ​เดิน​ทาง​เวียน​ไป​จน​ทั่ว​จาก​เมือง​เบธเอล​ไป​เมือง​กิลกาล​ถึง​เมือง​มิสปาห์ เพื่อ​ตัดสิน​คดี​ของ​ชาว​อิสราเอล​ใน​เมือง​ต่างๆ​เหล่า​นั้น 17 แล้ว​เขา​ก็​จะ​กลับ​ไป​เมือง​รามาห์​ซึ่ง​เป็น​บ้าน​ของ​เขา และ​ตัดสิน​คดี​ของ​คน​อิสราเอล​ที่​นั่น​ด้วย เขา​ได้​สร้าง​แท่น​บูชา​สำหรับ​พระยาห์เวห์​ไว้​ที่​นั่น

8

คน​อิสราเอล​ร้องขอ​กษัตริย์

1 เมื่อ​ซามูเอล​แก่​แล้ว เขา​ได้​ตั้ง​พวก​ลูกชาย​ของ​เขา​ให้​เป็น​ผู้​ตัดสิน​คดี​ของ​อิสราเอล 2 ลูกชาย​คน​โต​ของ​ซามูเอล​ชื่อ​โยเอล ลูกชาย​คน​ที่​สอง​ชื่อ​อาบียาห์ พวก​เขา​รับใช้​ประจำ​อยู่​ที่​เมือง​เบเออร์เชบา 3 แต่​ลูกชาย​ของ​เขา​ไม่​ได้​ทำ​ตาม​อย่าง​ซามูเอล​พ่อ​ของ​เขา พวกเขา​หัน​ไป​คดโกง หา​ผล​ประโยชน์​ใส่​ตัว รับ​สินบน รวมทั้ง​บิดเบือน​ความ​ยุติธรรม 4 ดังนั้น​ผู้นำ​ทั้งหมด​ของ​อิสราเอล​จึง​รวม​ตัว​กัน​ไป​หา​ซามูเอล​ที่​เมือง​รามาห์ 5 พวกเขา​พูด​กับ​ซามูเอล​ว่า “ท่าน​ก็​แก่​แล้ว​และ​พวก​ลูกชาย​ของ​ท่าน​ก็​ไม่​ได้​ทำ​ตาม​อย่าง​ท่าน ตอนนี้ ขอ​ให้​ตั้ง​กษัตริย์​เป็น​ผู้นำ​พวกเรา​เหมือน​อย่าง​ที่​ชนชาติ​อื่นๆ​เขา​มี​กัน”

6 แต่​เมื่อ​พวกเขา​พูด​ว่า “ขอ​กษัตริย์​เป็น​ผู้นำ​พวก​เรา” ทำ​ให้​ซามูเอล​ไม่​พอใจ ซามูเอล​จึง​อธิษฐาน​ต่อ​พระยาห์เวห์ 7 พระยาห์เวห์​บอก​ซามูเอล​ว่า “ให้​ฟัง​คำพูด​ของ​ประชาชน​ทั้งหมด​ที่​พูด​กับ​เจ้า พวกเขา​ไม่ได้​ปฏิเสธ​เจ้า แต่​ปฏิเสธ​เรา ไม่​ให้​เป็น​กษัตริย์​เหนือ​พวกเขา 8 พวกเขา​ชอบ​ทำ​อย่าง​นี้​ตั้งแต่​วัน​ที่​เรา​ได้​นำ​พวกเขา​ออก​มา​จาก​อียิปต์​จน​ถึง​วันนี้ คือ​พวกเขา​จะ​ละทิ้ง​เรา​และ​ไป​รับใช้​พระ​อื่นๆ แล้ว​พวก​เขา​ก็​กำลัง​ทำ​อย่าง​นั้น​กับ​เจ้า​ด้วย 9 ตอนนี้ ให้​รับฟัง​ประชาชน แต่​ต้อง​เตือน​พวกเขา​อย่าง​เป็น​ทางการ และ​ให้​พวก​เขา​รู้​ว่า กษัตริย์​ที่​จะ​มา​ปกครอง​พวกเขา​นั้น​จะ​ทำ​อะไร​บ้าง”

10 ซามูเอล​เล่า​คำพูด​ของ​พระยาห์เวห์​ทุกคำ​ให้​กับ​ประชาชน​ที่​ร้อง​ขอ​กษัตริย์​จาก​เขา 11 เขา​พูด​ว่า “นี่​คือ​สิ่ง​ที่​กษัตริย์​ที่​จะ​มา​ปกครอง​เหนือ​พวก​ท่าน​จะ​ทำ​คือ กษัตริย์​จะ​เอา​พวก​ลูกชาย​ของ​พวก​ท่าน​ไป​เป็น​ทหาร​ประจำ​รถรบ​และ​ทหาร​ม้า และ​พวก​เขา​จะ​ต้อง​วิ่ง​นำ​หน้า​พวก​รถรบ​ของ​กษัตริย์​นั้น 12 เขา​จะ​แต่งตั้ง​บางคน​ให้​ดูแล​ทหาร​พัน​คน บางคน​ดูแล​ทหาร​ห้าสิบ​คน และ​บางคน​จะ​ได้รับ​หน้าที่​ไถนา​และ​เก็บเกี่ยว​พืชผล​ของ​กษัตริย์ และ​บางคน​มี​หน้าที่​ต้อง​ทำ​อาวุธ​สงคราม​และ​ทำ​เครื่อง​มือ​สำหรับ​รถรบ​ของ​กษัตริย์​นั้น

13 กษัตริย์​จะ​เอา​พวก​ลูกสาว​ของ​พวก​ท่าน​ไป​เป็น​คน​ปรุง​เครื่อง​หอม​และ​ทำ​ครัว​และ​อบ​ขนมปัง

14 กษัตริย์​จะ​ยึด​ที่นา​ที่​ดี​ที่สุด​ของ​พวก​ท่าน รวมทั้ง​สวนองุ่น และ​สวน​มะกอก​ไป​ให้​กับ​ข้าราชการ​ของ​เขา 15 กษัตริย์​จะ​ชัก​เอา​หนึ่ง​ใน​สิบ​ของ​เมล็ดพืช และ​ผลองุ่น​ของ​พวก​ท่าน และ​เอา​ไป​ให้​กับ​พวก​เจ้าหน้าที่​และ​พวก​ข้าราชการ​ของ​เขา 16 กษัตริย์​นั้น​จะ​ยึด​เอา​คน​รับใช้​ชาย​หญิง ทั้ง​ฝูง​วัว+ 8:16 ฝูง​วัว มา​จาก​ฉบับ​แปล​กรีก​โบราณ ฉบับ​ฮีบรู​เขียน​ว่า พวก​ชาย​หนุ่ม​และ​ลา​ที่​ดี​ที่​สุด​ของ​พวก​ท่าน​ไป​ใช้​ทำ​งาน​ของ​เขา​เอง 17 เขา​จะ​ชัก​หนึ่ง​ใน​สิบ​ของ​ฝูง​สัตว์​ของ​พวก​ท่าน และ​พวก​ท่าน​ทั้งหลาย​จะ​กลาย​เป็น​ทาส​ของ​เขา 18 เมื่อ​วัน​นั้น​มา​ถึง​พวก​ท่าน​จะ​ร้อง​ทุกข์​ให้​ปลดปล่อย​ท่าน​จาก​กษัตริย์​ที่​ท่าน​เลือก แต่​พระยาห์เวห์​จะ​ไม่​ตอบ​ท่าน​ใน​วัน​นั้น”

19 แต่​ประชาชน​ไม่​ยอม​ฟัง​ซามูเอล พวก​เขา​พูด​ว่า “ไม่จริง พวก​เรา​อยาก​ได้​กษัตริย์​ปกครอง​พวก​เรา 20 แล้ว​เรา​จะ​ได้​เป็น​เหมือน​กับ​ชนชาติ​อื่น​ที่​มี​กษัตริย์​เป็น​ผู้นำ​เรา​และ​นำ​หน้า​พวก​เรา​ใน​การ​รบ”

21 เมื่อ​ซามูเอล​ได้ยิน​คำ​พูด​ทั้งหมด​ของ​ประชาชน เขา​ก็​มา​เล่า​ให้​พระยาห์เวห์​ฟัง 22 พระยาห์เวห์​ตอบ​ว่า “ฟัง​พวก​เขา​เถอะ และ​ให้​กษัตริย์​คน​หนึ่ง​กับ​พวก​เขา​ไป”

แล้ว​ซามูเอล​ก็​พูด​กับ​คน​อิสราเอล​ว่า “ให้​ทุก​คน​กลับ​ไป​ยัง​เมือง​ของ​ตัวเอง”

9

ซาอูล​ตาม​หา​ลา​ของ​พ่อ

1 มี​ชาย​เผ่า​เบนยามิน​คน​หนึ่ง​ชื่อ​คีช คีช​เป็น​ลูกชาย​ของ​อาบีเอล อาบีเอล​เป็น​ลูกชาย​ของ​เศโรร์ เศโรร์​เป็น​ลูกชาย​ของ​เบโครัท เบโครัท​เป็น​ลูกชาย​ของ​อาฟิยาห์​คน​เผ่า​เบนยามิน คีช​เป็น​คน​มี​ฐานะ​สูง 2 เขา​มี​ลูกชาย​ชื่อ​ซาอูล เป็น​ชาย​ฉกรรจ์​หน้าตา​หล่อเหลา ไม่​มี​คน​อิสราเอล​คน​ใด​หล่อ​เท่า​กับ​เขา​เลย และ​เขา​ก็​สูง​กว่า​คน​อื่นๆ​หนึ่ง​ช่วง​บ่า

3 ตอน​ที่​ฝูง​ลา​ของ​คีช​พ่อ​ของ​ซาอูล​หาย​ไป คีช​บอก​กับ​ซาอูล​ลูกชาย​ว่า “เอา​คน​รับใช้​ไป​กับ​เจ้า​คน​หนึ่ง แล้ว​ออก​ตาม​หา​ฝูง​ลา” 4 ซาอูล​ผ่าน​แถบ​เทือกเขา​เอฟราอิม และ​พื้นที่​รอบ​เมือง​ชาลิชา แต่​พวกเขา​ก็​ไม่​พบ​ฝูง​ลา พวกเขา​จึง​เข้า​ไป​ใน​เขตแดน​ชาอาลิม แต่​ก็​ไม่​พบ​ฝูง​ลา​ที่​นั่น เขา​จึง​เข้า​ไป​ใน​เขตแดน​ของ​คน​เบนยามิน แต่​ก็​ยัง​ไม่​พบ​ฝูง​ลา

5 เมื่อ​พวกเขา​มา​ถึง​เขตแดน​ที่​ตระกูล​ศูฟ​อาศัย​อยู่​กัน ซาอูล​ก็​พูด​กับ​คน​รับใช้​ที่​มา​กับ​เขา​ว่า “กลับ​กัน​เถอะ บางที​พ่อ​อาจ​จะ​เลิก​ห่วง​ลา แต่​เริ่ม​ห่วง​พวก​เรา​แทน​แล้ว”

6 แต่​คน​รับใช้เขา​ตอบ​ว่า “มี​คน​ของ​พระเจ้า​คน​หนึ่ง​อยู่​ใน​เมือง​นี้ คน​นับถือ​เขา​มาก และ​ทุก​สิ่ง​ที่​เขา​พูด​เป็น​ความจริง ไป​กัน​เถอะ บาง​ที​เขา​อาจ​จะ​บอก​ได้​ว่า​พวก​เรา​ควร​ไป​ทาง​ไหน”

7 ซาอูล​พูด​กับ​คน​ใช้​ของ​เขา​ว่า “ถ้า​เรา​ไปหา​เขา เรา​มี​อะไร​จะ​ให้​กับ​เขา​หรือ อาหาร​ใน​ถุง​ของ​พวก​เรา​ก็​หมด​แล้ว เรา​ไม่​มี​ของ​ขวัญ​อะไร​จะ​ไป​ให้​คน​ของ​พระเจ้า​เลย”

8 คน​รับใช้​ตอบ​เขา​ว่า “ดูซิ ข้าพเจ้า​มี​เงิน​อยู่​สาม​กรัม ข้าพเจ้า​จะ​เอา​ไป​ให้​คน​ของ​พระเจ้า แล้ว​เขา​ก็​จะ​บอก​กับ​พวก​เรา​ว่า​ควร​จะ​ไป​ทาง​ไหน”

9 (อิสราเอล​ใน​สมัย​ก่อน ถ้า​ใคร​ไป​สอบถาม​เรื่อง​ต่างๆ​กับ​พระเจ้า เขา​จะ​พูด​ว่า “ไป​เถอะ​ไป​หา​ผู้ที่​เห็น​นิมิต​กัน” เพราะ​ใน​สมัย​ก่อนนั้น คน​เรียก​ผู้พูดแทนพระเจ้า​ว่า “ผู้ทำนาย”) 10 ซาอูล​ตอบ​คน​ใช้​ของ​เขา​ว่า “ดี​มาก ไป​กัน​เถอะ” จาก​นั้น​พวก​เขา​จึง​ไป​ยัง​เมือง​ที่​คน​ของ​พระเจ้า​คน​นั้น​อยู่

11 ระหว่าง​ทาง​เดิน​ขึ้น​เขา​เข้า​ไป​ใน​เมือง​นั้น พวกเขา​ได้​พบ​พวก​เด็ก​ผู้หญิง​ออก​มา​ตัก​น้ำ จึง​ถาม​เด็ก​เหล่า​นั้น​ว่า “ผู้ที่​เห็น​นิมิต​อยู่​ที่​นี่​หรือ​เปล่า”

12 พวก​เด็ก​ผู้หญิง​เหล่า​นั้น​ตอบ​ว่า “เขา​มา​อยู่​ที่​นี่ และ​เพิ่ง​ไป​ก่อน​หน้า​ท่าน รีบๆ​หน่อย เขา​เพิ่ง​เข้า​มา​ใน​เมือง​ของ​พวก​เรา​วัน​นี้​เอง เพราะ​มี​ประชาชน​มา​ถวาย​เครื่อง​บูชา​บน​ที่​สูง​นั้น 13 พอ​ท่าน​ทั้ง​สอง​เข้า​ไป​ถึง​ใน​เมือง ท่าน​จะ​ได้​พบ​เขา​ก่อน​ที่​เขา​จะ​ขึ้น​ไป​กิน​อาหาร​บน​ที่​สูง​นั้น ประชาชน​จะ​ไม่​เริ่ม​กิน​อาหาร​จน​กว่า​เขา​จะ​มา​ถึง เพราะ​เขา​ต้อง​ขอบคุณ​พระเจ้า​สำหรับ​เครื่อง​บูชา​นั้น หลังจาก​นั้น​คน​ที่​ได้รับ​เชิญ​มา​ก็​จะ​กิน​อาหาร​กัน ขึ้น​ไป​ตอน​นี้​เลย ท่าน​จะ​ได้​พบ​เขา​ทันที”

14 ซาอูล​และ​คน​รับใช้​ขึ้น​ไป​ที่​เมือง ขณะ​ที่​พวก​เขา​กำลัง​เข้า​มา​ใน​เมือง​นั้น ซามูเอล​ก็​เดิน​ตรง​มา​ทาง​พวก​เขา กำลัง​เดิน​มา​ตาม​ทาง​ที่​จะ​ขึ้น​ไป​บน​สถานที่​สูง​นั้น

15 หนึ่ง​วัน​ก่อน​ที่​ซาอูล​จะ​มา​ถึง พระยาห์เวห์​ได้​แสดง​ให้​ซามูเอล​รู้​ว่า 16 “พรุ่งนี้​เวลา​นี้ เรา​จะ​ส่ง​ชาย​หนุ่ม​คน​หนึ่ง​จาก​แผ่นดิน​เบนยามิน​มา ให้​เจ้า​เจิม​เขา​เป็น​ผู้นำ​เหนือ​คน​อิสราเอล​ของ​เรา เขา​จะ​ช่วย​ประชาชน​ของ​เรา​ให้​พ้น​จาก​เงื้อม​มือ​ของ​คน​ฟีลิสเตีย เรา​ได้​เห็น​ความ​ทุกข์ยาก+ 9:16 ความ​ทุกข์ยาก คำนี้​มา​จาก​สำเนา​กรีก​โบราณ​ประชาชน​ของ​เรา และ​เรา​ก็​ได้ยิน​เสียง​ร้อง​ให้ช่วย​ของ​พวก​เขา​แล้ว”

17 เมื่อ​ซามูเอล​เห็น​ซาอูล พระยาห์เวห์​ก็​พูด​กับ​เขา​ว่า “นี่​คือ​ชาย​ที่​เรา​ได้​บอก​เจ้า เขา​จะ​ปกครอง​ประชาชน​ของ​เรา”

18 ซาอูล​เข้า​มา​ใกล้​ซามูเอล​ที่​ประตู และ​ถาม​ว่า “ช่วย​บอก​หน่อย​ว่า​บ้าน​ของ​ผู้ที่​เห็น​นิมิต​อยู่​ที่ไหน”

19 ซามูเอล​ตอบ​ว่า “เรา​นี่​แหละ​คือ​ผู้ที่​เห็น​นิมิต ให้​ท่าน​เดิน​นำ​หน้า​เรา​ไป​บน​ที่​สูง​นั้น เพราะ​วันนี้​ท่าน​จะ​กิน​อาหาร​ร่วม​กับ​เรา และ​พรุ่งนี้​เรา​ถึง​จะ​ให้​ท่าน​กลับ​ไป และ​จะ​บอก​กับ​ท่าน​ถึง​สิ่ง​ทั้ง​หมด​ที่​ท่าน​ข้องใจ​อยู่ 20 ส่วน​ฝูง​ลา​ที่​หาย​ไป​เมื่อ​สาม​วัน​ก่อน ก็​ไม่​ต้อง​ห่วง​อีก​แล้ว เพราะ​พวก​เขา​หา​มัน​พบ​แล้ว และ​ตอน​นี้ มี​สิ่ง​ที่​ชาว​อิสราเอล​ทั้งหมด​กำลัง​มอง​หา​อยู่ สิ่ง​นั้น​ก็​คือ​ท่าน​และ​ครอบครัว​ของ​ท่าน”

21 ซาอูล​ตอบ​ว่า “แต่​เรา​เป็น​คน​เผ่า​เบนยามิน เผ่า​ที่​เล็ก​ที่​สุด​ของ​อิสราเอล และ​ตระกูล​ของ​เรา​ก็​ด้อย​ที่สุด​ใน​พวก​ตระกูล​ทั้งหมด​ของ​เผ่า​เบนยามิน ทำไม​ท่าน​ถึง​พูด​อย่าง​นี้​กับ​เรา”

22 แล้ว​ซามูเอล​จึง​นำ​ซาอูล​และ​คน​ใช้​เข้า​มา​ใน​ห้องโถง และ​ให้​เขา​ทั้ง​สอง​นั่ง​ที่​หัว​โต๊ะ แขก​ที่​เชิญ​มา​ทั้งหมด​มี​ประมาณ​สาม​สิบ​คน 23 ซามูเอล​พูด​กับ​พ่อ​ครัว​ว่า “ให้​เอา​เนื้อ​ชิ้น​ที่​เรา​ให้​ท่าน​ไป​มา​นี่ ชิ้น​ที่​เรา​บอก​ให้​แยก​เก็บ​ไว้​ต่าง​หาก​นั่น​แหละ”

24 ดังนั้น​พ่อครัว​จึง​นำ​เนื้อ​ส่วน​ขา+ 9:24 เนื้อ​ส่วน​ขา น่า​จะ​เป็น​ต้น​ขา​ด้าน​ซ้าย​ที่​ถูก​เก็บ​ไว้​เป็น​พิเศษ​สำหรับ​แขก​สำคัญ ส่วน​ต้น​ขา​ด้าน​ขวา​จะ​เก็บ​ไว้​ให้​นักบวช​ที่​ทำ​หน้าที่​เผา​สัตว์​บูชา นักบวช​ได้​ช่วย​เหลือ​ใน​การ​ฆ่า​สัตว์​และ​เอา​ส่วน​ไขมัน​ของ​สัตว์​ไป​วาง​ไว้​บน​แท่น​บูชา​เพื่อ​ให้​เป็น​ของ​ขวัญ​แก่​พระเจ้า และ​เนื้อ​ที่​ติด​มัน​มา​วาง​ไว้​ตรง​หน้า​ซาอูล ซามูเอล​พูด​ว่า “กิน​เนื้อ​ที่​วาง​ไว้​ตรง​หน้า​ท่าน​เถิด เพราะ​ตอน​ที่​เรา​เรียก​ผู้คน​มา​ประชุม​กัน เนื้อ​ส่วน​นี้​ก็​ได้​ถูก​เก็บ​ไว้​สำหรับ​ท่าน สำหรับ​โอกาส​พิเศษ​นี้” และ​ซาอูล​ก็​กิน​อาหาร​เย็น​กับ​ซามูเอล​ใน​วัน​นั้น

25 หลังจาก​กิน​กัน​เสร็จ​แล้ว ซาอูล​และ​คน​รับใช้​ลง​มา​จาก​บน​ที่​สูง และ เข้า​มา​ใน​เมือง ซามูเอล​ได้​จัด​ที่นอน​ให้​กับ​ซาอูล​บน​ดาด​ฟ้า+ 9:25 ซามูเอล … ซาอูล​บน​ดาด​ฟ้า ข้อ​ความ​นี้​มา​จาก​สำเนา​แปล​กรีก ส่วน​ใน​ภาษา​ฮีบรู​กล่าว​ไว้​ว่า “ซามูเอล​ได้​พูด​กับ​ซาอูล​บน​ดาดฟ้า”+ 9:25 ดาด​ฟ้า ใน​สมัย​อิสราเอล​โบราณ ใช้​เป็น​ห้อง​เสริม​รับแขก​และ​ใช้​เก็บ​ของ

26 แล้ว​ซาอูล​ก็​นอน+ 9:26 แล้ว​ซาอูล​ก็​นอน ข้อ​ความ​นี้​มา​จาก​สำเนา​แปล​กรีก​โบราณ ฉบับ​ฮีบรู​ที่​นิยม​ใช้​กัน​เขียน​ว่า “แล้ว​พวก​เขา​ก็​ลุก​ขึ้น​แต่​เช้า” เช้าตรู่​วันรุ่งขึ้น ซามูเอล​ตะโกน​เรียก​ซาอูล​บน​ดาดฟ้า​ว่า “ลุก​ขึ้น​เถอะ เรา​จะ​ส่ง​ท่าน​ไป​ตาม​ทาง​ของ​ท่าน” เมื่อ​ซาอูล​ลุก​ขึ้น เขา​และ​ซามูเอล​ก็​ออก​ไป​ข้าง​นอก​ด้วย​กัน

27 เมื่อ​พวก​เขา​เดิน​มา​ถึง​ชาน​เมือง ซามูเอล​พูด​กับ​ซาอูล​ว่า “ให้​บอก​คน​ใช้ ให้​เดิน​นำ​หน้า​พวก​เรา​ขึ้น​ไป​ก่อน” และ​คน​ใช้​ก็​ทำ​ตาม​นั้น “แต่​ให้​ท่าน​อยู่​ที่​นี่​ก่อน เพื่อ​เรา​จะ​ได้​บอก​ข้อความ​จาก​พระเจ้า​ให้​ท่าน​รู้”

10

ซามูเอล​เจิม​ซาอูล

1 จาก​นั้น​ซามูเอล​ได้​หยิบ​ขวด​น้ำมัน และ​เทลง​บน​หัว​ของ​ซาอูล พร้อม​กับ​จูบ​เขา และ​พูด​ว่า “พระยาห์เวห์​ได้​เจิม ท่าน​ให้​เป็น​ผู้นำ​เหนือ​คน​อิสราเอล ซึ่ง​เป็น​ทรัพย์สิน​ของ​พระองค์​แล้ว เจ้า​จะ​ได้​ครอบ​ครอง​ประชาชน แล้ว​ช่วย​ให้​พวกเขา​รอดพ้น​จาก​พวก​ศัตรู​ที่​อยู่​ล้อมรอบ​พวกเขา พระองค์​ได้​เจิม​ท่าน​ให้​เป็น​ผู้​ครอบ​ครอง​เหนือ​คน​ของ​พระองค์ แล้ว​นี่​จะ​เป็น​หลักฐาน​พิสูจน์​ว่า​คำ​พูด​ของ​เรา​เป็น​ความจริง คือ+ 10:1 เจ้า​จะ​ได้ … เป็น​ความจริง คือ ข้อ​ความ​นี้​มา​จาก​สำเนา​กรีก​โบราณ2 เมื่อ​ท่าน​จาก​เรา​ไป​ใน​วันนี้ ท่าน​จะ​พบ​ชาย​สอง​คน​อยู่​ใกล้​หลุมศพ​ของ​ราเชล​ที่​เมือง​เศลซาห์​ใน​เขตแดน​ของ​เบนยามิน พวก​เขา​จะ​บอก​ท่าน​ว่า ‘ฝูง​ลา​ที่​ท่าน​ตาม​หา​นั้น​เจอ​แล้ว และ​ตอน​นี้​คีช​พ่อ​ของ​ท่าน​เลิก​ห่วง​เรื่อง​ฝูง​ลา​แล้ว แต่​กลับ​เป็น​ห่วง​ท่าน​แทน’ พ่อ​ท่าน​พูด​ว่า ‘เรา​จะ​ทำ​ยังไง​ดี เกี่ยวกับ​เรื่อง​ของ​ลูกชาย​เรา’

3 จาก​นั้น​ท่าน​จะ​เดิน​ต่อ​ไป​จน​ถึง​ต้น​ไม้​ใหญ่​ที่​ทาโบร์ ที่​นั่น​ท่าน​จะ​พบ​ชาย​สาม​คน​ที่​กำลัง​จะ​ขึ้น​ไป​พบ​พระเจ้า​ที่​เบธเอล ชาย​คน​ที่​หนึ่ง​จะ​แบก​ลูก​แพะ​สาม​ตัว ชาย​คน​ที่​สอง​จะ​ถือ​ขนมปัง​สาม​ก้อน และ​ชาย​คน​ที่​สาม​จะ​ถือ​ถุงหนัง​ใส่​เหล้าองุ่น​ถุง​หนึ่ง 4 พวก​เขา​จะ​ทักทาย​ท่าน​และ​จะ​ให้​ขนมปัง​ที่​ยื่น​ถวาย​สอง​ชุด+ 10:4 ขนมปัง​ที่​ยื่น​ถวาย​สอง​ชุด พบ​ใน​ฉบับ​แปล​กรีก​และ​ฉบับ​ฮีบรู​ที่​เจอ​ใน​ถ้ำ​คุมรัน แต่​ฉบับ​ฮีบรู​ที่​นิยม​ใช้​กัน เขียน​ว่า “สอง​ของ​ขนมปัง”​ซึ่ง​สงวน​ไว้​ให้​กับ​นัก​บวช ให้​กับ​ท่าน ก็​ให้​รับ​เอา​ไว้​จาก​พวก​เขา 5 หลังจาก​นั้น​ท่าน​จะ​ไป​ถึง​เมือง​กิเบอาห์​ของ​พระเจ้า ซึ่ง​มี​ทหาร​รักษา​การ​ของ​ฟีลิสเตีย​อยู่ เมื่อ​ท่าน​เข้า​ใกล้​เมือง​นั้น ท่าน​จะ​พบ​ขบวน​ผู้พูดแทนพระเจ้า​กำลัง​ลง​มา​จาก​บน​ที่​สูง​นั้น กำลัง​เล่น​พิณ กลอง ขลุ่ย และ​พิณ​ใหญ่ นำ​หน้า​เข้า​มา และ​กำลัง​พูด​แทน​พระเจ้า​อยู่+ 10:5 พูด​แทน​พระเจ้า​อยู่ ใน​ที่​นี้​อาจ​จะ​หมายถึง พระวิญญาณ​สถิต​อยู่​ใน​คน​เหล่า​นั้น และ​ควบคุม​พวก​เขา​ให้​ร้อง​สรรเสริญ​พระเจ้า ร้องเพลง​และ​เต้นรำ6 พระวิญญาณ​ของ​พระยาห์เวห์​จะ​มา​มี​ฤทธิ์​อยู่​เหนือ​ท่าน และ​ท่าน​จะ​ร่วม​กัน​พูดแทนพระเจ้า​กับ​พวก​เขา ท่าน​จะ​เปลี่ยน​ไป​เป็น​คนละ​คน 7 เมื่อ​สัญญาณ​เหล่า​นี้​ได้​เกิดขึ้น​แล้ว ท่าน​จะ​สามารถ​ทำ​อะไร​ก็​ได้​ที่​ท่าน​คิด​ว่า​ดี เพราะ​พระเจ้า​จะ​สถิต​อยู่​กับ​ท่าน

8 ให้​ท่าน​ล่วงหน้า​ไป​กิลกาล​ก่อน​เรา เรา​จะ​ลง​ไปหา​ท่าน​อย่าง​แน่นอน เพื่อ​ถวาย​เครื่อง​เผา​บูชา และ​เครื่อง​สังสรรค์​บูชา แต่​ท่าน​ต้อง​รอ​เรา​อยู่​ที่​นั่น​เจ็ด​วัน​จน​กว่า​เรา​จะ​มา​หา​ท่าน และ​บอก​ท่าน​ว่า​ท่าน​จะ​ต้อง​ทำ​อะไร”

ซาอูล​กลาย​เป็น​ผู้พูดแทน​พระเจ้า

9 เมื่อ​ซาอูล​หันหลัง​ไป​จาก​ซามูเอล พระเจ้า​ได้​เปลี่ยน​จิตใจ​ของ​ซาอูล และ​สัญญาณ​ต่างๆ​เหล่า​นี้​ได้​เกิดขึ้น​กับ​เขา​ใน​วันนั้น 10 เมื่อ​เขา​ทั้ง​สอง​มา​ถึง​เมือง​กิเบอาห์​ของ​พระเจ้า ก็​พบ​กับ​ขบวน​ของ​ผู้พูดแทนพระเจ้า พระวิญญาณ​ของ​พระเจ้า​ก็​พุ่ง​เข้า​ไป​ใน​ตัว​ซาอูล และ​ซาอูล​ก็​ร่วม​พูดแทน​พระเจ้า​กับ​คน​เหล่า​นั้น 11 เมื่อ​คน​ที่​เคย​รู้จัก​เขา​มา​ก่อน เห็น​เขา​พูดแทน​พระเจ้า​อยู่​กับ​พวก​ผู้พูดแทน​พระเจ้า ก็​ถาม​กัน​ว่า “นั่น​มัน​อะไร​กัน เกิด​อะไร​ขึ้น​กับ​ลูกชาย​ของ​คีช ซาอูล​เป็น​ผู้พูดแทน​พระเจ้า​ด้วย​หรือ”

12 ชาย​คน​หนึ่ง​ที่​อยู่​ที่​นั่น​ตอบ​ว่า “ดู​เหมือน​เขา​จะ​เป็น​ผู้นำ​ของ​คน​เหล่า​นั้น”+ 10:12 ดู​เหมือน … คน​เหล่า​นั้น หรือ​แปล​ตรงๆ​ได้​ว่า “ใคร​เป็น​พ่อ​ของ​คน​เหล่า​นั้น” คำ​ว่า “พ่อ” บาง​ครั้ง​ใช้​เรียก​คน​ที่​นำ​และ​สอน​ผู้พูดแทนพระเจ้า ดังนั้น​มัน​จึง​เป็น​คำ​พูด​ติด​ปาก​กัน​ว่า “ซาอูล​เป็น​ผู้พูดแทนพระเจ้า​ด้วย​หรือ”

ซาอูล​กลับ​ถึง​บ้าน

13 หลังจาก​ซาอูล​หยุด​พูดแทน​พระเจ้า เขา​ก็​ขึ้น​ไป​บน​ที่​สูง

14 ลุง​ของ​ซาอูล​ก็​ถาม​เขา​และ​คน​รับใช้​ว่า “พวก​เจ้า​ไป​อยู่​ที่​ไหน​มา”

ซาอูล​ตอบ​ว่า “เรา​ไป​ตาม​หา​ฝูง​ลา แต่​เมื่อ​ตาม​ไม่​เจอ เรา​เลย​ไป​หา​ซามูเอล”

15 ลุง​ของ​ซาอูล​พูด​ว่า “บอก​ลุง​ซิ​ว่า ซามูเอล​พูด​อะไร​กับ​เจ้า”

16 ซาอูล​ตอบ​ว่า “เขา​ยืนยัน​กับ​พวก​เรา​ว่า​ฝูง​ลา​ได้​หา​เจอ​แล้ว” แต่​เขา​ไม่​ได้​บอก​ลุง​ของ​เขา​เรื่อง​ที่​ซามูเอล​พูด​เกี่ยวกับ​การ​เป็น​กษัตริย์

ซามูเอล​ประกาศ​ให้​ซาอูล​เป็น​กษัตริย์

17 ซามูเอล​เรียก​ประชุม​คน​อิสราเอล​ต่อ​หน้า​พระยาห์เวห์​ที่​มิสปาห์ 18 และ​ได้​บอก​กับ​คน​ทั้งหลาย​ว่า “พระยาห์เวห์​พระเจ้า​ของ​คน​อิสราเอล พูด​ไว้​อย่าง​นี้​ว่า ‘เป็น​เรา​นี่​แหละ ที่​ได้​นำ​คน​อิสราเอล​ออก​จาก​อียิปต์ และ​เรา​ได้​ช่วย​พวก​เจ้า​ทั้งหลาย​ให้​พ้น​จาก​เงื้อมมือ​ของ​คน​อียิปต์ และ​อาณาจักร​ทั้งหลาย​ที่​ข่มเหง​พวก​เจ้า’ 19 แต่​ตอนนี้​พวก​เจ้า​ทั้งหลาย​ได้​ละทิ้ง​พระเจ้า​ของ​เจ้า ผู้ที่​ช่วย​พวกเจ้า​ทั้งหลาย​ให้​พ้น​จาก​ความ​หายนะ​และ​ความ​โศกเศร้า​ทั้งหลาย​ของ​เจ้า แต่​พวก​เจ้า​ทั้งหลาย​กลับ​พูด​ว่า ‘ไม่​เอา ขอ​ตั้ง​กษัตริย์​มา​ปกครอง​พวก​เรา’ ดังนั้น ตอนนี้ ให้​เข้า​มา​อยู่​ต่อหน้า​พระยาห์เวห์ ตาม​เผ่า​และ​ตระกูล​ของ​พวก​เจ้า”

20 เมื่อ​ซามูเอล​นำ​เผ่า​ทั้งหลาย​ของ​คน​อิสราเอล​เข้า​มา ก็​มี​การ​จับสลาก​กัน และ​คน​เผ่า​เบนยามิน​ก็​ได้รับ​เลือก 21 จาก​นั้น​เขา​ก็​นำ​ตระกูล​ต่างๆ​ใน​เผ่า​เบนยามิน​เข้า​มา​ที่​ละ​ตระกูล และ​ตระกูล​มัตรี​ก็​ได้รับ​เลือก​ตาม​สลาก สุดท้าย​ซาอูล​ลูกชาย​ของ​คีช​ก็​ได้รับ​เลือก​โดย​การ​จับสลาก​นี้

แต่​เมื่อ​พวก​เขา​ตาม​หา​ซาอูล​กลับ​ไม่​พบ​ตัว 22 พวก​เขา​จึง​ถาม​พระยาห์เวห์​ว่า “ชาย​คน​นี้​มา​ที่​นี่​แล้ว​หรือ​ยัง”

พระยาห์เวห์​ตอบ​ว่า “เขา​ซ่อน​ตัว​อยู่​หลัง​หีบ​ห่อ​เหล่า​นั้น”

23 พวก​เขา​จึง​วิ่ง​ไป​ตาม​ซาอูล​ออก​มา เมื่อ​ซาอูล​ยืน​อยู่​ท่าม​กลาง​ประชาชน เขา​จะ​สูง​เกิน​คน​อื่นๆ​ไป​หนึ่ง​ช่วง​บ่า

24 ซามูเอล​พูด​กับ​ประชาชน​ทั้งหมด​ว่า “พวก​ท่าน​ได้​เห็น​คน​ที่​พระยาห์เวห์​ได้​เลือก​แล้ว​หรือ​ยัง ไม่​มี​ใคร​เหมือน​เขา​เลย​ใน​ท่ามกลาง​ประชาชน​ทั้งหมด”

ดังนั้น​ประชาชน​จึง​ร้อง​ตะโกน​ว่า “ขอ​ให้​กษัตริย์​ทรง​พระ​เจริญ”

25 ซามูเอล​อธิบาย​ให้​ประชาชน​ฟัง​ถึง​กฎ​ระเบียบ​เกี่ยวกับ​การ​เป็น​กษัตริย์ เขา​ได้​เขียน​มัน​ลง​บน​ม้วน​กระดาษ​และ​ได้​วาง​มัน​ไว้​ต่อหน้า​พระยาห์เวห์ จาก​นั้น​ซามูเอล​ก็​ปล่อย​ให้​ประชาชน กลับ​บ้าน​ของ​พวก​เขา

26 ซาอูล​ก็​กลับ​บ้าน​ของ​เขา​ที่​กิเบอาห์​ด้วย มี​คน​กล้าหาญ​ที่​พระเจ้า​ได้​ดลใจ​ให้​ติดตาม​ซาอูล​ไป​จำนวน​หนึ่ง 27 แต่​ก็​มี​พวก​ชอบ​ก่อ​ปัญหา​บางคน​พูด​ถึง​ซาอูล​ว่า “ไอ้​หมอนี่​จะ​ช่วย​อะไร​พวก​เรา​ได้” พวก​เขา​ต่าง​ดูถูก​เขา และ​ไม่​นำ​ของขวัญ​มา​ให้ แต่​ซาอูล​ไม่​พูด​อะไร​เลย

นาหาช กษัตริย์​ของ​ชาว​อัมโมน

กษัตริย์​นาหาช​ของ​ชาว​อัมโมน​ได้​ทำร้าย​เผ่ากาด​และ​รูเบน นาหาช​ได้​ควัก​ตา​ขวา​ของ​ชาย​ทุก​คน และ​ไม่​ยอม​ให้​ใคร​มา​ช่วย​พวก​เขา เขา​ได้​ควัก​ตา​ขวา​ของ​ชาย​อิสราเอล​ทุก​คน​ที่​อาศัย​อยู่​ทาง​ฝั่ง​ตะวันออก​ของ​แม่น้ำ​จอร์แดน แต่​มี​ชาย​อิสราเอล​เจ็ด​พัน​คน​หนี​จาก​ชาว​อัมโมน​ไป​อยู่​ที่​เมือง​ยาเบช-กิเลอาด+ 10:27 กษัตริย์​นาหาช … เมือง​ยาเบช-กิเลอาด ประโยค​นี้​ไม่​ได้​อยู่​ใน​ฉบับ​ฮีบรู​ที่​นิยม​ใช้​กัน แต่​อยู่​ใน​ฉบับ​แปล​โบราณ​บาง​ฉบับ และ​อยู่​ใน​ฉบับ​ฮีบรู​ที่​พบ​ใน​ถ้ำ​คุมรัน

11

นาหาช​กษัตริย์​ของ​คน​อัมโมน

1 ประมาณ​หนึ่ง​เดือน​ผ่าน​ไป นาหาช​คน​อัมโมน​ได้​ขึ้น​มา​ล้อม​เมือง​ยาเบช-กิเลอาด ชาว​เมือง​ยาเบช​จึง​พูด​กับ​นาหาช​ว่า “ทำ​สัญญา​สงบศึก​กับ​พวก​เรา​เถอะ และ​พวก​เรา​จะ​ยอม​รับใช้​ท่าน”

2 แต่​นาหาช​ชาว​อัมโมน​ตอบ​ว่า “เรา​จะ​ทำ​สัญญา​สงบศึก​กับ​พวก​เจ้า ก็​ต่อ​เมื่อ​เรา​ได้​ควัก​ดวง​ตา​ข้าง​ขวา​ของ​พวก​เจ้า​ออก​ทุก​คน เพื่อ​คน​อิสราเอล​ทั้งหมด​จะ​ได้รับ​ความ​อับอาย​ขายหน้า”

3 พวก​ผู้นำ​ของ​เมือง​ยาเบช​พูด​กับ​เขา​ว่า “ขอ​เวลา​พวก​เรา​สัก​เจ็ด​วัน เพื่อ​จะ​ได้​ส่งข่าว​ไป​ให้​ทั่ว​ทุก​แห่ง​ที่​คน​อิสราเอล​อยู่ แต่​ถ้า​ไม่​มี​ใคร​มา​ช่วย​พวก​เรา เรา​ก็​จะ​ยอม​จำ​นน​ต่อ​ท่าน”

ซาอูล​ช่วยกู้​ยาเบช-กิเลอาด

4 เมื่อ​พวก​คน​ส่งข่าว​มา​ถึง​เมือง​กิเบอาห์​ของ​ซาอูล พร้อม​กับ​แจ้งข่าว​ที่​เกิด​ขึ้น​ให้​กับ​ชาว​เมือง ชาว​เมือง​ต่าง​พา​กัน​ร้องไห้​เสียงดัง 5 พอดี​ซาอูล​ที่​เพิ่ง​กลับ​มา​จาก​ท้องทุ่ง​กำลัง​ต้อน​ฝูง​วัว​มา เขา​จึง​ถาม​ว่า “เกิด​อะไร​ขึ้น​กับ​ประชาชน​หรือ ทำไม​พวก​เขา​ถึง​ร้องไห้​กัน​ใหญ่”

ชาว​เมือง​จึง​บอก​ซาอูล​ถึง​เรื่อง​ที่​เกิด​ขึ้น​กับ​คน​ยาเบช 6 เมื่อ​ซาอูล​ได้​ฟัง​เรื่อง​ที่​เกิด​ขึ้น พระวิญญาณ​ของ​พระยาห์เวห์​ก็​พุ่ง​เข้า​ไป​อยู่​ใน​ตัว​ซาอูล และ​ทำ​ให้​เขา​โกรธ​มาก 7 เขา​เอา​วัว​มา​สอง​ตัว​สับ​เป็น​ชิ้นๆ​และ​ให้​คน​ส่ง​ชิ้นส่วน​ของ​วัว​ไป​ให้​คน​อิสราเอล​ทั้งหมด พร้อม​ประกาศ​ว่า “ใคร​ที่​ไม่​ยอม​ตาม​ซาอูล​และ​ซามูเอล​มา วัว​ของ​พวก​เขา​ก็​จะ​ถูก​สับ​เป็น​ชิ้นๆ​เหมือน​วัว​ตัว​นี้”

ประชาชน​ก็​เกิด​ความ​หวาดกลัว​พระยาห์เวห์ และ​พวก​เขา​ก็​ให้​ความ​ร่วม​มือ​เป็น​อัน​หนึ่งอัน​เดียวกัน 8 เมื่อ​ซาอูล​รวบ​รวม​พล​อยู่​ที่​เมือง​เบเซก นับ​คน​อิสราเอล​ได้​จำนวน​สาม​แสน​คน​และ​คน​ยูดาห์​สาม​หมื่น​คน+ 11:8 จำนวน … สาม​หมื่น​คน หรือ​อาจ​จะ​แปล​ได้​ว่า “สาม​ร้อย​กอง​และ​คน​ยูดาห์​สาม​สิบ​กอง”

9 ซาอูล​และ​คน​อิสราเอล​ทั้งหมด​บอก​คน​ส่งข่าว​ที่​มา​ว่า “ไป​บอก​คน​ยาเบช-กิเลอาด​ว่า ‘เที่ยง​ของ​วัน​พรุ่งนี้ พวก​ท่าน​จะ​ได้รับ​การ​ช่วยกู้’”

เมื่อ​คน​ส่งข่าว​นำ​เรื่อง​นี้​มา​บอก​กับ​คน​ยาเบช พวก​เขา​ก็​ดีใจ​กัน​ใหญ่ 10 และ​พวก​เขา​ก็​บอก​กับ​คน​อัมโมน​ว่า “พรุ่งนี้​เรา​จะ​ยอม​จำนน​ต่อ​ท่าน และ​พวก​ท่าน​สามารถ​ทำ​กับ​พวก​เรา​ชาว​ยาเบช-กิเลอาด​ตาม​ที่​ท่าน​เห็น​ดี”

11 วันรุ่งขึ้น​ซาอูล​แบ่ง​คน​ออก​เป็น​สาม​กลุ่ม ใน​ระหว่าง​การ​เฝ้า​เวร​ใน​ตอน​เช้า พวก​เขา​ก็​บุก​เข้า​ไป​ทำลาย​ค่าย​ของ​คน​อัมโมน​และ​ฆ่า​พวก​เขา จน​กระทั่ง​ถึง​เวลา​เที่ยง พวก​ที่​รอด​ชีวิต​ก็​หนี​กระเจิด​กระเจิง​ตัว​ใคร​ตัวมัน+ 11:11 ตัว​ใคร​ตัวมัน หรือ​แปล​ตรงๆ​ได้​ว่า “ไม่​มี​สอง​คน​อยู่​ด้วย​กัน​เลย”

12 แล้ว​ประชาชน​ก็​พูด​กับ​ซามูเอล​ว่า “คน​ที่​พูด​ว่า ‘ไอ้​ซาอูล​คน​นั้น​จะ​มา​ครอบ​ครอง​เหนือ​พวก​เรา​อย่าง​นั้น​หรือ’ ให้​นำ​คน​เหล่า​นั้น​มา​ให้​พวก​เรา เพื่อ​จะ​ได้​ฆ่า​ซะ”

13 แต่​ซาอูล​พูด​ว่า “จะ​ไม่​มี​ใคร​ถูก​ฆ่า​ตาย​ใน​วันนี้ เพราะ​เป็น​วัน​ที่​พระยาห์เวห์​ได้​ช่วยกู้​คน​อิสราเอล​ให้​รอด​พ้น”

14 ดังนั้น​ซามูเอล​จึง​พูด​กับ​ประชาชน​ว่า “มา​เถอะ​พวก​เรา​ไป​ที่​กิลกาล​กัน เพื่อ​จะ​ได้​ไป​ยืน​ยัน​อีก​ครั้ง​หนึ่ง​ใน​เรื่อง​การ​ปกครอง​ด้วย​กษัตริย์”

15 แล้ว​ประชาชน​อิสราเอล​ทั้งหมด​ก็​ไป​ที่​กิลกาล และ​ยืนยัน​ให้​ซาอูล​เป็น​กษัตริย์​ต่อหน้า​พระยาห์เวห์ แล้ว​พวก​เขา​ก็​ถวาย​เครื่อง​สังสรรค์​บูชา​ให้​กับ​พระยาห์เวห์ ซาอูล​และ​คน​อิสราเอล​ทั้งหมด​ก็​ได้​เฉลิม​ฉลอง​กัน​อย่าง​ยิ่งใหญ่

12

ซามูเอล​พูด​เรื่อง​กษัตริย์

1 ซามูเอล​พูด​กับ​คน​อิสราเอล​ทั้งหมด​ว่า “เรา​ได้​รับฟัง​ทุกสิ่ง​ทุกอย่าง​ที่​พวก​ท่าน​พูด​กับ​เรา และ​ได้​ตั้ง​กษัตริย์​ขึ้น​เหนือ​พวก​ท่าน 2 ตอนนี้ พวก​ท่าน​มี​กษัตริย์​เป็น​ผู้นำ​แล้ว ส่วน​เรา​ก็​แก่​และ​ผม​หงอก​แล้ว และ​พวก​ลูกชาย​ของ​เรา​ก็​ได้​อยู่​ที่​นี่​กับ​พวก​ท่าน เรา​ได้​เป็น​ผู้นำ​ของ​พวก​ท่าน​มา​ตั้งแต่​หนุ่ม​จน​ถึง​วันนี้ 3 เรา​ยืน​อยู่​ที่​นี่​แล้ว ถ้า​เรา​ได้​ทำ​อะไร​ผิด​ต่อ​พวก​ท่าน ก็​ให้​ว่า​มา​เลย ต่อหน้า​พระยาห์เวห์ และ​ต่อ​ผู้ที่​พระองค์​ได้​เจิม​ไว้ เรา​ได้​ยึด​วัว หรือ​ยึด​ลา​ของ​ใคร​ไป​บ้าง ใคร​ที่​โดน​เรา​โกง หรือ​โดน​เรา​ข่มเหง​บ้าง เรา​ได้รับ​สินบน​จาก​มือ​ใคร​บ้าง​เพื่อ​ปิดหู​ปิดตา​เรา ถ้า​เรา​ได้​ทำ​สิ่ง​ใด​ที่​ได้​พูด​มา​แล้ว​นั้น เรา​จะ​ชดใช้​ให้”

4 พวก​เขา​ตอบ​ว่า “ท่าน​ไม่​เคย​โกง หรือ​ข่มเหง​พวก​เรา ท่าน​ไม่​เคย​รับ​สิ่งของ​ใดๆ​จาก​มือ​ของ​ใคร​เลย”

5 ซามูเอล​พูด​กับ​พวก​เขา​ว่า “พระยาห์เวห์ และ​คน​ที่​พระองค์​เจิม​ไว้​ได้​เป็น​พยาน​ต่อ​พวก​ท่าน​ใน​วันนี้​ว่า พวก​ท่าน​ไม่​พบ​สิ่ง​ใด​ใน​มือ​ของ​เรา” พวก​เขา​ก็​ตอบ​ว่า “พระองค์​เป็น​พยาน”

6 จาก​นั้น​ซามูเอล​พูด​กับ​ประชาชน​ว่า “พระยาห์เวห์​ได้​แต่งตั้ง​โมเสส​กับ​อาโรน และ​ได้​นำ​บรรพบุรุษ​ของ​ท่าน​ออก​มา​จาก​อียิปต์ 7 ตอนนี้ ให้​พวก​ท่าน​มา​ยืน​อยู่​ที่นี่ เพราะ​เรา​จะ​ดำเนิน​คดี​กับ​พวก​ท่าน​ต่อหน้า​พระยาห์เวห์ เรา​จะ​บอก​พวก​ท่าน+ 12:7 เรา​จะ​บอก​พวก​ท่าน คำเหล่านี้​มา​จาก​สำเนา​แปล​กรีก​โบราณ ถึง​สิ่ง​ดีๆ​ที่​พระยาห์เวห์​ได้​ทำ​ให้​กับ​พวก​ท่าน​และ​บรรพบุรุษ​ของ​พวก​ท่าน

8 หลังจาก​ที่​ยาโคบ​เข้า​ไป​อยู่​ใน​อียิปต์ และ​คน​อียิปต์​ได้​กดขี่​ข่มเหง​ลูกหลาน​ของ​เขา บรรพบุรุษ​ของ​พวก​ท่าน​ได้​ร้อง​ขอ​ความ​ช่วยเหลือ​จาก​พระยาห์เวห์ และ​พระยาห์เวห์​ก็​ส่ง​โมเสส​กับ​อาโรน มา​นำ​พวก​เขา​ออก​จาก​อียิปต์​จน​มา​ตั้ง​รกราก​อยู่​ที่​นี่

9 แต่​บรรพบุรุษ​ของ​ท่าน​ได้​ลืม​พระยาห์เวห์​ของ​เขา พระยาห์เวห์​พระเจ้า​ของ​พวก​เขา​จึง​ขาย​พวก​เขา​ให้​ตก​ไป​อยู่​ใน​มือ​ของ​สิเสรา ซึ่ง​เป็น​แม่ทัพ​ของ​กองทัพ​ฮาโซร์ และ​ปล่อย​ให้​พวก​เขา​ตก​อยู่​ใน​มือ​ของ​คน​ฟีลิสเตีย และ​กษัตริย์​เมือง​โมอับ แล้ว​พวก​นั้น​ก็​สู้รบ​กับ​บรรพบุรุษ​ของ​พวก​ท่าน 10 บรรพบุรุษ​ของ​พวก​ท่าน​ได้​ร้องขอ​ความ​ช่วยเหลือ​จาก​พระยาห์เวห์​ว่า ‘พวก​เรา​ได้​ทำ​บาป พวก​เรา​ได้​ละทิ้ง​พระยาห์เวห์ ไป​รับใช้​พวก​พระ​บาอัล​และ​พวก​พระ​อัชทาโรท แต่​ตอนนี้ โปรด​ช่วย​พวก​เรา​ให้​พ้น​จาก​มือ​ศัตรู​ด้วย​เถิด และ​พวก​เรา​จะ​รับใช้​พระองค์’

11 ดังนั้น​พระยาห์เวห์​จึง​ส่ง​กิเดโอน+ 12:11 กิเดโอน หรือ เยรุบบาอัล อ่าน​เพิ่มเติม​ได้​จาก​หนังสือ​ผู้วินิจฉัย บท​ที่ 6-8 บาราค+ 12:11 บาราค อยู่​ใน​สำเนา​แปล​กรีก​และ​ภาษา​ซีเรีย เขา​ต่อสู้​เคียง​ข้าง​กับ​เดโบราห์ ใน​หนังสือ ผู้วินิจฉัย บท​ที่ 4-5 ใน​ฉบับ​ฮีบรู​ที่​นิยม​ใช้​กัน ใช้​คำ​ว่า “เบดาน” ซึ่ง​อาจ​จะ​เป็น​อีก​คน​หนึ่ง​ที่​พบ​ใน 1 พงศาวดาร 7:17 เยฟธาห์+ 12:11 เยฟธาห์ อ่าน​เรื่อง​เขา​เพิ่มเติม​ได้​จาก​หนังสือ​ผู้วินิจฉัย บท​ที่ 10:6-12:7 และ​ซามูเอล+ 12:11 ซามูเอล มา​จาก​ฉบับ​ฮีบรู​ที่​นิยม​ใช้​กัน​และ​จาก​สำเนา​กรีก​บาง​ฉบับ แต่​สำเนา​กรีก​ฉบับ​อื่น​และ​ฉบับ​ซีเรีย เขียน​ว่า “แซมสัน” เรื่อง​นี้​อ่าน​ได้​จาก​หนังสือ​ผู้วินิจฉัย บท​ที่ 13:16 มา แล้ว​พระองค์​ได้​ช่วยกู้​พวก​ท่าน​จาก​เงื้อม​มือ​ของ​ศัตรู​ที่​มี​อยู่​รอบ​ด้าน เพื่อ​ให้​ท่าน​อยู่​อย่าง​ปลอดภัย 12 แต่​เมื่อ​พวก​ท่าน​ได้​เห็น​นาหาช​กษัตริย์​ของ​คน​อัมโมน​ออก​มา​ต่อสู้​กับ​พวก​ท่าน พวก​ท่าน​ก็​พูด​กับ​เรา​ว่า ‘ไม่​ได้​แล้ว พวก​เรา​ต้อง​การ​มี​กษัตริย์​ปกครอง​พวก​เรา’ ทั้งๆ​ที่​พระยาห์เวห์​พระเจ้า​ของ​พวก​ท่าน​เป็น​กษัตริย์​ของ​พวก​ท่าน​อยู่​แล้ว​ก็​ตาม 13 ต่อ​จาก​นี้​ไป นี่​คือ​กษัตริย์​ที่​พวก​ท่าน​ได้​เลือก คน​ที่​พวก​ท่าน​ได้​ร้อง​ขอ+ 12:13 คน​ที่​พวก​ท่าน​ได้​ร้อง​ขอ ตรง​นี้​คง​เป็น​การ​เล่นคำ​ใน​ภาษา​ฮีบรู “คน​ที่​พวก​ท่าน​ได้​ร้อง​ขอ” ออก​เสียง​เหมือน​ชื่อ “ซาอูล” และ​พระยาห์เวห์​ได้​ตั้ง​กษัตริย์​เหนือ​พวก​ท่าน​แล้ว 14 ถ้า​พวก​ท่าน​ยำเกรง​พระยาห์เวห์ ยอม​รับ​ใช้ เชื่อฟัง​และ​ไม่​ขัด​ขืน​พวก​คำ​สั่ง​ของ​พระองค์ ถ้า​พวก​ท่าน​และ​กษัตริย์​ที่​ปกครอง​พวก​ท่าน​ติดตาม​พระยาห์เวห์​พระเจ้า​ของ​พวก​ท่าน พระเจ้า​ก็​จะ​ช่วยกู้​พวก​ท่าน+ 12:14 พระเจ้า​ก็​จะ​ช่วยกู้​พวก​ท่าน คำเหล่านี้​มา​จาก​สำเนา​แปล​กรีก​โบราณ15 แต่​ถ้า​พวก​ท่าน​ไม่​เชื่อฟัง​พระยาห์เวห์ หรือ​ขัด​ขืน​พวก​คำสั่ง​ของ​พระองค์ มือ​ของ​พระองค์​ก็​จะ​ต่อสู้​กับ​พวก​ท่าน​เหมือน​กับ​ที่​ต่อสู้​กับ​บรรพบุรุษ​ของ​พวก​ท่าน

16 ตอนนี้​ยืน​นิ่งๆ​คอย​ดู​สิ่ง​ที่​ยิ่งใหญ่ ที่​พระยาห์เวห์​กำลัง​จะ​ทำให้​เกิดขึ้น​ต่อหน้า​ต่อตา​พวก​ท่าน 17 พวก​ท่าน​ก็​รู้​ว่า​ตอน​นี้​เป็น​ฤดู​เก็บเกี่ยว​ข้าว​สาลี+ 12:17 ฤดู​เก็บเกี่ยว​ข้าว​สาลี ช่วง​ที่​ไม่​มี​ฝน​ตก เป็น​ช่วง​เวลา​แห้ง​แล้ง​ของ​ปี ซึ่ง​ฝน​แล้ง เรา​จะ​ร้องขอ​ให้​พระยาห์เวห์​ทำ​ให้​ฝนตก​และ​ฟ้าร้อง พวก​ท่าน​จะ​ได้​รู้​ว่า​มัน​ชั่วร้าย​ขนาด​ไหน​ใน​สายตา​ของ​พระยาห์เวห์ เมื่อ​ท่าน​ร้องขอ​ให้​มี​กษัตริย์”

18 จาก​นั้น​ซามูเอล​ได้​ร้องขอ​ต่อ​พระยาห์เวห์ และ​ใน​วัน​นั้น​เอง พระยาห์เวห์​ได้​ทำ​ให้​ฝนตก​และ​ฟ้าร้อง ประชาชน​ทั้งหมด​จึง​เกรง​กลัว​พระยาห์เวห์​และ​ซามูเอล 19 ประชาชน​ทั้งหมด​จึง​พูด​กับ​ซามูเอล​ว่า “ช่วย​อธิษฐาน​ต่อ​พระยาห์เวห์ พระเจ้า​ของ​ท่าน ให้​กับ​พวก​เรา​ผู้​รับใช้​ของ​ท่าน​ด้วย เพื่อ​พวก​เรา​จะ​ได้​ไม่​ตาย เพราะ​บาป​ที่​เรา​ร้องขอ​ให้​มี​กษัตริย์​ซึ่ง​เป็น​การ​ทำ​บาป​เพิ่ม​ขึ้น​ไป​อีก​จาก​บาป​อื่นๆ​ที่​เรา​ได้​ทำ​อยู่​แล้ว”

20 ซามูเอล​ตอบ​ว่า “ไม่​ต้อง​กลัว แม้​พวก​ท่าน​ได้​ทำ​สิ่ง​ชั่วร้ายนี้ ก็​อย่า​ได้​หัน​ไป​จาก​พระยาห์เวห์ แต่​ให้​รับใช้​พระยาห์เวห์​อย่าง​สุด​หัวใจ 21 อย่า​หัน​ไป​ตาม​รูป​เคารพ​ต่างๆ​ที่​ไร้​ประโยชน์ พวก​มัน​ไม่​สามารถ​ทำ​สิ่ง​ดี หรือ​ช่วย​ชีวิต​ท่าน​ได้ เพราะ​พวก​มัน​เป็น​สิ่ง​ที่​ไร้​ประโยชน์

22 เพื่อ​รักษา​ชื่อ​เสียง​อัน​ยิ่งใหญ่​ของ​พระยาห์เวห์ พระองค์​จะ​ไม่​ละ​ทิ้ง​ประชาชน​ของ​พระองค์ เพราะ​พระยาห์เวห์​ยินดี​ที่​จะ​ทำ​ให้​พวก​ท่าน​เป็น​คน​ของ​พระองค์ 23 ส่วน​เรา​เอง เรา​จะ​ไม่​หยุด​อธิษฐาน​เพื่อ​พวก​ท่าน เพราะ​ถ้า​เรา​หยุด เรา​ก็​ได้​ทำ​บาป​ต่อ​พระยาห์เวห์ และ​เรา​ก็​ยัง​จะ​สอน​พวก​ท่าน​ใน​สิ่ง​ที่​ดีงาม​และ​ถูก​ต้อง 24 แต่​ขอ​ให้​ยำเกรง​พระยาห์เวห์ และ​รับใช้​พระองค์​อย่าง​จริงใจ​และ​สิ้นสุดใจ​ของ​ท่าน ให้​ระลึกถึง​สิ่ง​ยอดเยี่ยม​ทั้งหลาย​ที่​พระองค์​ได้​ทำ​ให้​กับ​พวก​ท่าน 25 แต่​ถ้า​ท่าน​ยัง​จะ​ดื้อดึง​และ​ทำ​สิ่ง​ที่​ชั่วร้าย พระเจ้า​ก็​จะ​กวาด​พวก​ท่าน​และ​กษัตริย์​ของ​พวก​ท่าน​ทิ้ง​ไป”

13

ซาอูล​ทำ​ผิด​ครั้ง​แรก

1 เมื่อ​ซาอูล​ขึ้น​เป็น​กษัตริย์ เขา​มี​อายุ … ปี+ 13:1 มี​อายุ … ปี ตัว​เลข​ได้​ขาด​หาย​ไป​จาก​สำเนา​ฉบับ​ฮีบรู และ​ทั้ง​ข้อ​ได้​ขาด​หาย​ไป​จาก​สำเนา​ภาษา​กรีก และ​เขา​ได้​ปกครอง​อิสราเอล​อยู่​เป็น​เวลา … สอง​ปี+ 13:1 เวลา … สอง​ปี ตัว​เลข​ข้าง​หน้า​สอง​ตก​ไป​ใน​ฉบับ​สำเนา​ฮีบรู2 ซาอูล​เลือก​ผู้ชาย​อิสราเอล​มา​สาม​พัน​คน ให้​สอง​พัน​คน​อยู่​กับ​เขา​ที่​มิคมาช และ​ใน​เขต​เทือกเขา​ของ​เบธเอล ส่วน​อีก​หนึ่ง​พัน​คน​ให้​อยู่​กับ​โยนาธาน​ที่​เมือง​กิเบอาห์​ใน​เขตแดน​ของ​เบนยามิน คน​ที่​เหลือ​นอก​จาก​นั้น​เขา​ก็​ปล่อย​ให้​กลับ​บ้าน​ตัวเอง

3 โยนาธาน​ได้​โจมตี​กองหน้า​ของ​ฟีลิสเตีย​ที่​เกบา และ​คน​ฟีลิสเตีย​ก็​ได้ยิน​เกี่ยวกับ​เรื่องนี้ พวก​เขา​พูด​ว่า “คน​อิสราเอล​ก่อ​การกบฏ​แล้ว”+ 13:3 พวก​เขา​พูด​ว่า “คน​อิสราเอล​ก่อ​การกบฏ​แล้ว” มา​จาก​ฉบับ​แปล​กรีก​โบราณ คำ​เหล่า​นี้​ไม่​อยู่​ใน​พวก​ฉบับ​ฮีบรู​ที่​ยัง​หลง​เหลือ​อยู่

จาก​นั้น​ซาอูล​ได้​เรียก​ให้​เป่า​แตรเขาสัตว์​ไป​ทั่ว​แผ่นดิน และ​พูด​ว่า “ให้​คนฮีบรู​ทั้งหลาย​ได้ยิน​ข่าว​นี้” 4 คน​อิสราเอล​ทั้งหมด​จึง​ได้ยิน​ข่าว​ว่า “ซาอูล​ได้​ตี​กองหน้า​ของ​ฟีลิสเตีย​ที่​เกบา คราวนี้​แหละ​คน​ฟีลิสเตีย​จะ​เหม็น​ขี้หน้า​คน​อิสราเอล​แน่”

และ​ประชาชน​ก็​ถูก​เรียก​ให้​ออก​มา​สมทบ​กับ​ซาอูล​ที่​กิลกาล 5 คน​ฟีลิสเตีย​ได้​รวมพล​กัน​เพื่อ​สู้รบ​กับ​อิสราเอล พวก​เขา​มี​รถรบ​สาม​พัน+ 13:5 สาม​พัน มา​จาก​ฉบับ​สำเนา​แปล​กรีก​โบราณ ส่วน​ใน​สำเนา​ฮีบรู​เขียน​ว่า​สาม​หมื่น คัน และ​ทหาร​ม้า​หก​พัน​คน และ​มี​ทหาร​มากมาย​เหมือน​กับ​ทราย​ที่​ชาย​ฝั่ง​ทะเล พวก​เขา​ขึ้น​ไป​ตั้ง​ค่าย​อยู่​ที่​มิคมาช ทาง​ทิศ​ตะวันออก​ของ​เบธาเวน

6 เมื่อ​คน​อิสราเอล​เห็น​ว่า พวก​เขา​อยู่​ใน​สถานการณ์​ที่​คับขัน และ​กองทัพ​ของ​พวก​เขา​ก็​ถูก​กดดัน​อย่าง​หนัก พวก​เขา​จึง​ซ่อน​ตัว​อยู่​ตาม​ถ้ำ ตาม​พงไม้ ตาม​ซอกหิน ตาม​อุโมงค์ และ​ตาม​บ่อ​เก็บ​น้ำ 7 คน​ฮีบรู​บางคน​ถึง​กับ​ข้าม​แม่น้ำ​จอร์แดน​ไป​ที่​เมือง​กาด​และ​กิเลอาด ส่วน​ซาอูล​ยัง​คง​อยู่​ที่​กิลกาล​และ​กอง​ทหาร​ทั้งหมด​ที่​อยู่​กับ​เขา​ต่าง​กลัว​จน​ตัว​สั่น

8 ซาอูล​ได้​เฝ้า​คอย​อยู่​เจ็ด​วัน ตาม​เวลา​ที่​ซามูเอล​ได้​กำหนด​ไว้ แต่​ซามูเอล​ก็​ไม่​ได้​มา​ที่​กิลกาล และ​ประชาชน​ที่​อยู่​กับ​ซาอูล​ก็​เริ่ม​กระจัด​กระจาย​ไป 9 ดังนั้น​เขา​จึง​พูด​ว่า “เอา​เครื่อง​เผา​บูชา และ​เครื่อง​สังสรรค์​บูชา​มา​ให้​เรา” และ​ซาอูล​ก็​ได้​ถวาย​เครื่อง​เผา​บูชา 10 ทันที​ที่​ซาอูล​ถวาย​เครื่อง​เผา​บูชา​เสร็จสิ้น​ลง ซามูเอล​ก็​มา​ถึง ซาอูล​จึง​ออก​ไป​ต้อนรับ​เขา

11 ซามูเอล​ถาม​ว่า “ท่าน​ได้​ทำ​อะไร​ลง​ไป”

ซาอูล​ตอบ​ว่า “เมื่อ​เรา​เห็น​ว่า​ประชาชน​เริ่ม​กระจัด​กระจาย​ไป และ​ท่าน​ก็​ไม่​มา​ตาม​เวลา​ที่​นัด​ไว้ และ​คน​ฟีลิสเตีย​ก็​ได้​รวมพล​กัน​ที่​มิคมาช 12 เรา​คิด​ว่า ‘ตอน​นี้​คน​ฟีลิสเตีย​จะ​ลง​มา​ต่อสู้​กับ​เรา​ที่​กิลกาล และ​เรา​ก็​ยัง​ไม่​ได้​ขอ​ให้​พระยาห์เวห์​ช่วย​เหลือ ดังนั้น​เรา​จึง​ฝืนใจ​ถวาย​เครื่อง​เผา​บูชา​เอง’”

13 ซามูเอล​พูด​ว่า “ท่าน​ได้​ทำ​สิ่ง​ที่​โง่ๆ​ลง​ไป​แล้ว ท่าน​ไม่​ได้​ทำ​ตาม​คำสั่ง​ที่​พระยาห์เวห์ พระเจ้า​ของ​ท่าน​ได้​สั่ง​ท่าน​ไว้ ถ้า​ท่าน​ได้​ทำ​ตาม พระองค์​จะ​ก่อ​ตั้ง​อาณาจักร​ของ​ท่าน​เหนือ​คน​อิสราเอล​ตลอด​ไป 14 แต่ ตอน​นี้ อาณาจักร​ของ​ท่าน​จะ​ไม่​ยั่งยืน​อีก​แล้ว พระยาห์เวห์​ได้​ค้นหา​ผู้ชาย​อีก​คน​หนึ่ง​ที่​จะ​ทำ​ตาม​ใจ​พระองค์+ 13:14 ผู้ชาย​อีก … ใจ​พระองค์ หรือ​แปล​ได้​อีก​อย่าง​หนึ่ง​ว่า “ผู้ชาย​ที่​พระองค์​เลือก​ตาม​ใจ​พระองค์​เอง” และ​ได้​แต่งตั้ง​เขา​ให้​เป็น​ผู้นำ​ประชาชน​ของ​พระองค์​แล้ว เพราะ​ท่าน​ไม่​ได้​รักษา​คำสั่ง​ของ​พระยาห์เวห์” 15 จาก​นั้น​ซามูเอล​ก็​ลุก​ขึ้น​ไป​จาก​กิลกาล

การ​ต่อสู้​ที่​มิคมาช

ซาอูล​และ​กองทัพ​ที่​เหลือ​ของ​เขา​ได้​จาก​กิลกาล+ 13:15 ซาอูล … จาก​กิลกาล ประโยค​นี้​มา​จาก​สำเนา​แปล​กรีก​โบราณ ไป​ยัง​เมือง​กิเบอาห์​ใน​เขตแดน​เบนยามิน ซาอูล​นับ​คน​ที่​เหลือ​อยู่​กับ​เขา​ได้​ประมาณ​หก​ร้อย​คน 16 ซาอูล​และ​โยนาธาน​ลูกชาย​ของ​เขา​กับ​คน​ที่​อยู่​กับ​เขา ได้​ไป​พัก​อยู่​ที่​เกบา​ใน​เขตแดน​เบนยามิน

ใน​ขณะ​ที่​คน​ฟีลิสเตีย​ตั้ง​ค่าย​อยู่​ที่​มิคมาช 17 คน​ฟีลิสเตีย​ได้​แบ่ง​กำลัง​สำหรับ​โจมตี​ออก​เป็น​สาม​กอง กอง​ที่​หนึ่ง​มุ่ง​ตรง​ไป​โอฟราห์​ที่​อยู่​ใกล้​กับ​ชูอัล 18 กอง​ที่​สอง​ตรง​ไป​เบธโฮโรน และ​กอง​ที่​สาม​ตรง​ไป​ที่​เขตแดน​เหนือ​หุบเขา​เศโบอิม​ที่​หัน​ไป​ทาง​ทะเลทราย

19 คน​ฟีลิสเตีย​ไม่​ยอม​ให้​มี​ช่าง​ตี​เหล็ก​เหลือ​อยู่​ใน​แผ่นดิน​อิสราเอล​แม้แต่​คน​เดียว เพราะ​คน​ฟีลิสเตีย​พูด​กัน​ว่า “ไม่​อย่าง​นั้น​คน​ฮีบรู​จะ​ทำ​ดาบ ทำ​หอก​ใช้​กัน” 20 ดังนั้น​คน​อิสราเอล​ทั้งหมด​จึง​ต้อง​ลง​ไป​หา​คน​ฟีลิสเตีย​เพื่อ​ลับ​คราด พลั่ว ขวาน และ​เคียว​ของ​พวก​เขา​ให้​คม 21 คน​ฟีลีสเตีย​คิด​ค่า​ลับ​คราด​และ​พลั่ว เป็น​เงิน​แปด​กรัม และ​คิด​ค่า​ลับ​สามง่าม ขวาน และ​ปฏัก+ 13:21 ปฏัก เหล็ก​แหลม​ที่​ใช้​บังคับ​สัตว์​ให้​เดิน​ตาม​ทาง เป็น​เงิน​สี่​กรัม 22 ดังนั้น ใน​วัน​ที่​สู้​รบ​กัน​นั้น กอง​ทหาร​ของ​ซาอูล​และ​โยนาธาน จึง​ไม่​มี​ดาบ​หรือ​หอก​อยู่​ใน​มือ มี​แต่​ซาอูล​และ​โยนาธาน​ลูกชาย​เท่านั้น​ที่​มี

23 ตอนนี้​กอง​กำลัง​กอง​หนึ่ง​ของ​ฟีลิสเตีย​ได้​เดินทาง​มา​ถึง​ทางข้าม​ที่​จะ​ไป​เมือง​มิคมาช​แล้ว

14

โยนาธาน​สู้​กับ​คน​ฟีลิสเตีย

1 วัน​หนึ่ง​โยนาธาน​ลูกชาย​ของ​ซาอูล​ได้​พูด​กับ​เด็ก​หนุ่ม​ผู้​ถือ​อาวุธ​ของ​เขา​ว่า “มา​เถอะ ให้​พวก​เรา​ไป​ที่​ค่าย​ของ​คน​ฟีลิสเตีย​ที่​อยู่​ฝั่ง​โน้น​กัน” แต่​เขา​ไม่​ได้​บอก​ซาอูล​พ่อ​ของ​เขา

2 (ขณะนั้น​ซาอูล​กำลัง​พักผ่อน​อยู่​ที่​ชาน​เมือง​กิเบอาห์​ใต้​ต้นทับทิม​ใน​มิโกรน กับ​คน​ประมาณ​หกร้อย​คน 3 ซึ่ง​ใน​จำนวน​นั้น​มี​อาหิยาห์​ผู้​ที่​ใส่​เอโฟด​อยู่​ด้วย เขา​เป็น​ลูกชาย​ของ​อาหิทูบ​ซึ่ง​เป็น​พี่ชาย​ของ​อีคาโบด อีคาโบด​และ​อาหิทูบ​เป็น​ลูกชาย​ของ​ฟีเนหัส ฟีเนหัส​เป็น​ลูกชาย​ของ​เอลี เอลี​เคยเป็น​นักบวช​ของ​พระยาห์เวห์​อยู่​ที่​เมือง​ชิโลห์ ไม่​มี​ใคร​รู้​ว่า​โยนาธาน​ได้​ออก​ไป​แล้ว

4 ทาง​ข้าม​ทั้ง​สอง​ข้าง​ที่​โยนาธาน​จะ​ใช้​ข้าม​เข้า​ไป​ยัง​ค่าย​ของ​ฟีลิสเตีย​นั้น​เป็น​หน้า​ผา หน้าผา​ทั้ง​สอง​ด้าน​นี้ ข้าง​หนึ่ง​เรียกว่า​โบเซส และ​อีก​ข้าง​หนึ่ง​เรียกว่า​เสเนห์ 5 หน้าผา​ด้าน​หนึ่ง​อยู่​ทาง​เหนือ​ตรง​ฝั่ง​เมือง​มิคมาช ส่วน​หน้า​ผา​อีก​ด้าน​อยู่​ทาง​ใต้​ตรง​ฝั่ง​เมือง​เกบา)

6 โยนาธาน​พูด​กับ​เด็ก​หนุ่ม​ผู้​ถือ​อาวุธ​ของ​เขา​ว่า “ไป​กัน​เถอะ พวก​เรา​ข้าม​ไป​ยัง​ป้อม​ทหาร​ของ​ไอ้​พวก​ผู้ชาย​ที่​ยัง​ไม่​ได้​ทำ​พิธีขลิบ​พวก​นั้น บางที​พระยาห์เวห์​อาจ​จะ​มา​ช่วย​เรา​ทำ​สิ่งนี้​ก็​ได้ ไม่​มี​อะไร​จะ​มา​ขัดขวาง​ไม่​ให้​พระยาห์เวห์​มา​ช่วย​กู้​ได้ ไม่​ว่า​พระองค์​จะ​ใช้​คน​มาก​หรือ​น้อย​ก็​ตาม”

7 คน​ถือ​อาวุธ​ของ​เขา​พูด​ว่า “ทำ​อะไร​ก็​ได้​ตาม​ใจ​ท่าน ลุย​ไป​เลย ข้าพเจ้า​จะ​อยู่​เคียง​ข้าง​ท่าน​ตลอด​ไป”

8 โยนาธาน​พูด​ว่า “ถ้า​อย่าง​นั้น​ไป​กัน​เถอะ พวก​เรา​จะ​ข้าม​ไป​หา​คน​ฟีลิสเตีย และ​ปล่อย​ให้​พวก​เขา​เห็น​พวก​เรา 9 ถ้า​พวก​เขา​พูด​กับ​พวก​เรา​ว่า ‘คอย​อยู่​ที่​นั่น​จน​กว่า​พวก​เรา​จะ​ลง​ไป​หา​เจ้า’ พวก​เรา​ก็​จะ​หยุด​ใน​ที่​ที่​พวก​เรา​อยู่​และ​จะ​ไม่​ไป​หา​พวก​เขา 10 แต่​ถ้า​พวก​เขา​พูด​ว่า ‘ขึ้น​มา​หา​พวก​เรา​สิ’ พวก​เรา​ก็​จะ​ปีน​ขึ้น​ไป เพราะ​นั่น​จะ​เป็น​สัญญาณ​ให้​กับ​เรา ว่า​พระยาห์เวห์​ได้​มอบ​พวก​เขา​ไว้​ใน​กำ​มือ​ของ​พวก​เรา​แล้ว”

11 โยนาธาน​และ​คน​ถือ​อาวุธ​ของ​เขา​จึง​แสดง​ตัว​ให้​คน​ฟีลิสเตีย​ที่​ค่าย​ได้​เห็น พวก​เขา​ก็​พูด​ว่า “ดูซิ พวก​ฮีบรู​กำลัง​คลาน​ออก​จาก​รู​ที่​พวก​มัน​ใช้​หลบซ่อน” 12 ชาย​คน​หนึ่ง​ใน​ค่าย​ก็​ตะโกน​ใส่​โยนาธาน​และ​คน​ถือ​อาวุธ​ของ​เขา​ว่า “ขึ้น​มา​หา​พวก​เรา​สิ แล้ว​พวก​เรา​จะ​ให้​บท​เรียน​กับ​พวก​เจ้า”

ดังนั้น​โยนาธาน​จึง​พูด​กับ​คน​ถือ​อาวุธ​ของ​เขา​ว่า “ปีน​ตาม​เรา​มา พระยาห์เวห์​ได้​มอบ​พวก​เขา​ให้​อยู่​ใน​กำ​มือ​ของ​คน​อิสราเอล​แล้ว”

13 โยนาธาน​ปีน​ขึ้น​ไป​ด้วย​มือ​และ​เท้า​ของ​เขา คน​ถือ​อาวุธ​ของ​เขา​ปีน​ตาม​มา​อย่าง​ติดๆ โยนาธาน​สู้รบ​กับ​คน​ฟีลิสเตีย และ​คน​ฟีลิสเตีย​ก็​ล้ม​ลง​ต่อหน้า​โยนาธาน คน​ถือ​อาวุธ​ของ​เขา​ก็​ตาม​มา​ติดๆ​และ​ได้​ฆ่า​ฟัน​พวก​นั้น​อยู่​ข้างหลัง​เขา 14 ใน​การ​ปะทะ​กัน​ครั้ง​แรก พวก​เขา​สอง​คน​ฆ่า​คน​ฟีลิสเตีย​ตาย​ประมาณ​ยี่สิบ​คน​ใน​พื้นที่​ประมาณ​สอง​ไร่

15 จาก​นั้น​ทหาร​ทั้ง​กองทัพ​ของ​ฟีลิสเตีย​ก็​ตกใจ​กลัว​จน​ตัว​สั่น คือ​พวก​ที่​อยู่​ใน​ค่าย ใน​สนามรบ พวก​ที่​อยู่​ตาม​ป้อม​ต่างๆ​และ​พวก​ที่​อยู่​ใน​กอง​กำลัง​ย่อย ได้​เกิด​แผ่นดิน​ไหว​ขึ้น มัน​เป็น​ความ​หวาดกลัว​ที่​พระเจ้า​ส่ง​มา

16 พวก​ยาม​ของ​ซาอูล​ที่​กิเบอาห์​ใน​แผ่นดิน​เบนยามิน เห็น​ทหาร​ฟีลิสเตีย​วิ่งหนี​ไป​คนละ​ทิศ​ละ​ทาง 17 ซาอูล​จึง​พูด​กับ​คน​ที่​อยู่​กับ​เขา​ว่า “เรียก​พวก​เรา​มา​รวม​พล​กัน​ให้​หมด และ​ดู​ว่า​ใคร​หาย​ไป”

เมื่อ​ตรวจ​ดู​ก็​พบ​ว่า​โยนาธาน​และ​คน​ถือ​อาวุธ​ของ​เขา​ไม่​ได้​อยู่​ที่​นั่น

18 ซาอูล​จึง​พูด​กับ​อาหิยาห์​ว่า “ให้​นำ​เอโฟด​มา​ที่​นี่” (ใน​เวลา​นั้น​อาหิยาห์​ใส่​เอโฟด​ยืน​อยู่​ต่อ​หน้า​ชาว​อิสราเอล)+ 14:18 ข้อ​นี้​มา​จาก​สำเนา​กรีก​โบราณ แต่​ฉบับ​ฮีบรู​ที่​นิยม​ใช้​กัน เขียน​ว่า “ให้​นำ​หีบ​ของ​พระเจ้า​มา​ที่​นี่ เพราะ​ว่า​ใน​เวลา​นั้น​หีบ​นั้น​ได้​อยู่​กับ​คน​อิสราเอล”19 ขณะ​ที่​ซาอูล​กำลัง​พูด​กับ​นักบวช เพื่อ​คอย​คำ​แนะนำ​จาก​พระเจ้า ก็​เกิด​เสียง​อึกทึก​ขึ้น​ใน​ค่าย​ฟีลิสเตีย​และ​มัน​ก็​ดัง​ขึ้นๆ ซาอูล​จึง​พูด​กับ​นักบวช​ว่า “ไม่​ต้อง​ดึง​สลาก​จาก​เอโฟด​เพื่อ​ถาม​พระยาห์เวห์​แล้ว ไม่​มี​เวลา​แล้ว”+ 14:19 ไม่​ต้อง​ดึง … ไม่​มี​เวลา​แล้ว แปล​ตรงๆ​ได้​ว่า “ดึง​มือ​ของ​เจ้า​ออก​มา​ได้​แล้ว”

20 ดังนั้น​ซาอูล​และ​ประชาชน​ที่​อยู่​กับ​เขา​จึง​ออก​ไป​เพื่อ​จะ​รบ แต่​พวก​เขา​กลับ​พบ​ว่า​คน​ฟีลิสเตีย​อยู่​ใน​ความ​สับสน​ถือ​ดาบ​ฆ่า​ฟัน​กัน​เอง 21 คน​ฮีบรู​ที่​เดิม​เคย​อยู่​กับ​คน​ฟีลิสเตีย​และ​พวก​ที่​อยู่​ใน​ค่าย​ก็​หัน​มา​ร่วม​มือ​กับ​คน​อิสราเอล มา​อยู่​ฝ่าย​เดียว​กับ​ซาอูล​และ​โยนาธาน 22 เมื่อ​คน​อิสราเอล​ทั้งหมด​ที่​หลบซ่อน​อยู่​ตาม​แถบ​เทือกเขา​เอฟราอิม​รู้​ข่าว​ว่า​คน​ฟีลิสเตีย​กำลัง​หนี พวก​เขา​ก็​เข้า​ร่วมรบ และ​ไล่ล่า​คน​ฟีลิสเตีย​อย่าง​ดุเดือด

23 ใน​วัน​นั้น​พระยาห์เวห์​ได้​ช่วยกู้​คน​อิสราเอล​ไว้ การ​สู้รบ​ได้​ขยาย​เลย​เมือง​เบธาเวน​ออก​ไป กองทัพ​ทั้งหมด​ได้​อยู่​กับ​ซาอูล ตอนนั้น​เขา​มี​ทหาร​อยู่​หนึ่ง​หมื่น​คน การ​สู้รบ​ได้​ขยาย​ไป​ทุก​เมือง​ใน​แถบ​เนินเขา​ของ​เอฟราอิม+ 14:23 กองทัพ​ทั้งหมด … ของ​เอฟราอิม มา​จาก​สำเนา​แปล​กรีก​โบราณ

ซาอูล​ทำ​ความ​ผิด​อีก​ครั้ง

24 แต่​ซาอูล​ได้​ทำ​ผิด​อย่าง​ใหญ่หลวง​ใน​วัน​นั้น+ 14:24 แต่​ซาอูล … ใน​วัน​นั้น ประโยค​นี้​มา​จาก​สำเนา​กรีก​โบราณ คน​อิสราเอล​ทั้ง​เหน็ด​เหนื่อย​และ​หิว​จัด เพราะ​ซาอูล​ได้​บังคับ​ประชาชน​ให้​สาบาน​ว่า “ใคร​ก็​ตาม​ที่​กิน​อาหาร​ก่อน​ค่ำ​และ​ก่อน​ที่​เรา​จะ​ได้​แก้​แค้น​ศัตรู​ของ​เรา ขอ​ให้​ถูก​สาปแช่ง” ดังนั้น​จึง​ไม่​มี​ใคร​ใน​กองทัพ​ได้​กิน​อาหาร​เลย

25 ฝ่าย​กองทัพ​ได้​เข้า​ไป​ใน​ป่า และ​ได้​พบ​รัง​ผึ้ง​อยู่​บน​พื้น 26 เมื่อ​พวก​เขา​เข้า​ไป​ใน​ป่า ก็​เห็น​น้ำผึ้ง​กำลัง​ไหล​ออก​จาก​รัง แต่​ไม่​มี​ใคร​เอา​มือ​ไป​รอง​น้ำผึ้ง​มา​กิน เพราะ​พวก​เขา​กลัว​คำ​สาบาน 27 แต่​โยนาธาน​ไม่​รู้เรื่อง​ที่​ซาอูล​พ่อ​ของ​เขา​บังคับ​ให้​ประชาชน​สาบาน เขา​จึง​ใช้​ปลาย​ไม้เท้า​ที่​ถือ​อยู่​ใน​มือ​แหย่​เข้า​ไป​ใน​รัง​ผึ้ง แล้ว​เอา​มือ​ปาด​น้ำผึ้ง​มา​เข้า​ปาก ทำ​ให้​กลับ​มี​เรี่ยวแรง​ขึ้น

28 ตอนนั้น​มี​ทหาร​คน​หนึ่ง​บอก​เขา​ว่า “พ่อ​ของ​ท่าน​บังคับ​ให้​เหล่า​ทหาร​สาบาน​ว่า ‘ใคร​ที่​กิน​อาหาร​วันนี้​จะ​ถูก​สาปแช่ง’ นั่น​เป็น​เหตุ​ที่​ทำ​ให้​ผู้​คน​อ่อน​เพลีย”

29 โยนาธาน​พูด​ว่า “พ่อ​ของ​เรา​ได้​ทำ​ความ​ลำบาก​แก่​ผู้​คน​ใน​ประเทศ​แล้ว ดูซิ​ว่า​เรา​สดชื่น​ขึ้น​ขนาด​ไหน เมื่อ​เรา​ได้​ชิม​น้ำผึ้ง​เพียง​เล็กน้อย 30 มัน​จะ​ดี​แค่​ไหน​ถ้า​วันนี้​ประชาชน​ได้​กิน​อาหาร​ที่​พวก​เขา​ริบ​มา​จาก​ศัตรู เรา​ก็​คงจะ​ฆ่า​พวก​ฟีลิสเตีย​ได้​มาก​กว่า​นี้​อีก​เยอะ​ทีเดียว”

31 ใน​วัน​นั้น​หลังจาก​ที่​คน​อิสราเอล​ได้​โจมตี​คน​ฟีลิสเตีย จาก​เมือง​มิคมาช​ไป​จนถึง​เมือง​อัยยาโลน พวก​เขา​ก็​หมด​เรี่ยวแรง 32 พวก​เขา​เข้า​ยึด​ข้าว​ของ​ต่างๆ ริบ​เอา​แกะ วัว​ตัวผู้​และ​ลูก​วัว​มา แล้ว​จัด​การ​ฆ่า​บน​พื้น​และ​กิน​เป็น​อาหาร​รวมทั้ง​กิน​เลือด​ด้วย

33 จาก​นั้น​ก็​มี​คน​ไป​บอก​ซาอูล​ว่า “ดูซิ พวก​ทหาร​กำลัง​ทำ​บาป​ต่อ​พระยาห์เวห์​ด้วย​การ​กิน​เนื้อ​ที่​ยัง​มี​เลือด​ติด​อยู่”

ซาอูล​พูด​ว่า “พวก​เจ้า​ได้​ทำ​บาป​แล้ว กลิ้ง​ก้อนหิน​ก้อน​ใหญ่​มา​ที่​นี่​เดี๋ยวนี้” 34 จากนั้น​เขา​ก็​พูด​อีก​ว่า “ไป​แจ้ง​กับ​ประชาชน​ทั้งหลาย​ว่า ‘ให้​แต่​ละ​คน​เอา​วัว​และ​แกะ​มา​ให้​เรา แล้ว​ฆ่า​พวก​มัน​กิน​กัน​ที่​นี่ อย่า​ทำ​บาป​ต่อ​พระยาห์เวห์ ด้วย​การ​กิน​เนื้อ​สัตว์​ที่​ยัง​มี​เลือด​ติด​อยู่​อีก’”

ดังนั้น​ทุก​คน​จึง​เอา​วัว​ของ​เขา​มา​ฆ่า​ที่​นั่น​ใน​คืน​นั้น 35 จาก​นั้น​ซาอูล​ได้​สร้าง​แท่น​บูชา​ต่อ​พระยาห์เวห์ ซึ่ง​เป็น​ครั้ง​แรก​ที่​เขา​ได้​ทำ​อย่าง​นี้

36 ซาอูล​พูด​ว่า “ให้​เรา​ลง​ไป​ไล่ล่า​คน​ฟีลิสเตีย​ใน​คืน​นี้​จน​ถึง​รุ่งเช้า ยึด​ข้าวของ​ต่างๆ​ของ​พวก​มัน และ​อย่า​ปล่อย​ให้​มี​ใคร​รอด​ชีวิต​แม้​แต่​คน​เดียว”

ประชาชน​ก็​พูด​ว่า “ทำ​ตาม​ที่​ท่าน​เห็น​ว่า​ดี​เถิด”

แต่​นักบวช​กลับ​พูด​ว่า “ให้​เรา​ถาม​พระเจ้า​ใน​ที่​นี้​ดู​ก่อน​เถอะ”

37 ดังนั้น​ซาอูล​จึง​ถาม​พระเจ้า​ว่า “เรา​ควร​ไล่​ตาม​คน​ฟีลิสเตีย​หรือ​ไม่ พระเจ้า​จะ​ให้​พวก​เขา​ตก​อยู่​ใน​กำ​มือ​ของ​คน​อิสราเอล​หรือ​ไม่” แต่​พระเจ้า​ก็​ไม่​ได้​ตอบ​อะไร​แก่​ซาอูล​ใน​วัน​นั้น

38 ซาอูล​จึง​พูด​ว่า “ผู้นำ​ของ​ทหาร​ทั้งหลาย​มา​ที่​นี่​เถอะ และ​ค้นหา​ดู​สิ​ว่า ใคร​ทำ​บาป​ใน​วันนี้ 39 เรา​ขอ​สาบาน​ต่อ​พระยาห์เวห์ ผู้​ช่วย​ชีวิต​คน​อิสราเอล ถ้า​แม้แต่​โยนาธาน​ลูกชาย​ของ​เรา​เอง​ทำ​บาป เขา​ก็​ต้อง​ตาย” ไม่​มี​ใคร​พูด​อะไร​สัก​คำ

40 ซาอูล​พูด​กับ​คน​อิสราเอล​ทั้งหมด​ว่า “พวก​ท่าน​ทั้งหลาย​ยืน​อยู่​ที่​นั่น เรา​และ​ลูกชาย​จะ​ยืน​อยู่​ที่​นี่”

ประชาชน​ก็​ตอบ​ว่า “ทำ​ใน​สิ่ง​ที่​ท่าน​เห็น​ว่า​ดี​เถิด”

41 จาก​นั้น​ซาอูล​ก็​อธิษฐาน “ข้า​แต่​พระยาห์เวห์ พระเจ้า​ของ​อิสราเอล ได้​โปรด​ตอบ​ข้าพเจ้า​ผู้รับใช้​ของ​พระองค์​ใน​วัน​นี้​ด้วย​เถิด+ 14:41 จาก​นั้น​ซาอูล … ใน​วัน​นี้​ด้วย​เถิด ประโยค​นี้ พบ​ใน​ฉบับ​สำเนา​กรีก​โบราณ ส่วน​ฉบับ​ฮีบรู​ที่​นิยม​ใช้ เขียน​ว่า “แล้ว​ซามูเอล​ก็​อธิษฐาน​ต่อ​พระยาห์เวห์ พระเจ้า​ของ​อิสราเอล​ว่า ‘โปรด​ให้​คำ​ตอบ​ที่​ถูก​ต้อง’” ข้า​แต่​พระยาห์เวห์ พระเจ้า​ของ​อิสราเอล ถ้า​เป็น​ตัว​ข้าพเจ้า​หรือ​โยนาธาน​ลูกชาย​ข้าพเจ้า​ที่​ได้​ทำ​บาป ก็​ขอ​ให้​สลาก​ออก​มา​เป็น​อูริม แต่​ถ้า​อิสราเอล​คน​ของ​พระองค์​ได้​ทำ​บาป ก็​ขอ​ให้​สลาก​ออก​มา​เป็น​ทูมมิม”

แล้ว​ซาอูล​และ​โยนาธาน​ก็​ถูก​เลือก ประชาชน​อื่นๆ​ก็​รอด​ไป 42 ซาอูล​พูด​ว่า “โยน​สลาก​อีก​ครั้ง​หนึ่ง ดู​สิ​ว่า​ระหว่าง​เรา​กับ​โยนาธาน​ลูก​ของ​เรา ใคร​เป็น​คน​ทำ​ผิด” แล้ว​โยนาธาน​ก็​ถูก​เลือก

43 แล้ว​ซาอูล​ได้​พูด​กับ​โยนาธาน​ว่า “บอก​พ่อ​ซิ​ว่า เจ้า​ทำ​อะไร​ลง​ไป”

โยนาธาน​ตอบ​ว่า “ลูก​เพียง​แค่​ชิม​น้ำผึ้ง​ที่​ติด​อยู่​ที่​ปลาย​ไม้เท้า​เท่านั้น ตอน​นี้ ลูก​ก็​พร้อม​ที่​จะ​ตาย​แล้ว”

44 ซาอูล​พูด​ว่า “ขอ​พระเจ้า​ลงโทษ​เรา​อย่าง​หนัก​ถ้า​เรา​ไม่​รักษา​คำ​พูด โยนาธาน เจ้า​จะ​ต้อง​ตาย”

45 แต่​ประชาชน​พูด​กับ​ซาอูล​ว่า “โยนาธาน​สมควร​จะ​ตาย​อย่าง​นั้น​หรือ เขา​คือ​ผู้นำ​ชัยชนะ​อัน​ยิ่งใหญ่​มา​สู่​อิสราเอล ไม่​มี​ทาง พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า จะ​ไม่​มี​ผม​สัก​เส้น​บน​หัว​ของ​เขา​ต้อง​ตก​พื้น เพราะ​เป็น​พระเจ้า​เอง​ที่​ช่วย​เขา​ให้​รบ​ชนะ​ใน​วันนี้” ดังนั้น​ประชาชน​ได้​ช่วย​ชีวิต​โยนาธาน​ไว้ เขา​จึง​ไม่​ตาย

46 แล้ว​ซาอูล​ได้​หยุด​ติดตาม​คน​ฟีลิสเตีย และ​พวก​เขา​ก็​กลับ​ไป​ยัง​แผ่นดิน​ของ​ตน

ซาอูล​สู้​กับ​ศัตรู​ของ​อิสราเอล

47 หลังจาก​ที่​ซาอูล​ได้รับ​หน้าที่​ปกครอง​อิสราเอล เขา​ได้​สู้รบ​กับ​ศัตรู​ที่​อยู่​รอบ​ด้าน คือ​ชาว​โมอับ ชาว​อัมโมน ชาว​เอโดม พวก​กษัตริย์​ของ​โศบาห์ และ​ชาว​ฟีลิสเตีย ไม่ว่า​เขา​จะ​หัน​ไป​ทาง​ไหน เขา​ก็​มี​ชัย​เหนือ​คน​เหล่า​นั้น 48 เขา​ต่อสู้​อย่าง​กล้าหาญ​และ​ทำ​ให้​พวก​อามาเลค​พ่ายแพ้ และ​ช่วย​คน​อิสราเอล​ให้​รอดพ้น​จาก​เงื้อม​มือ​ของ​คน​เหล่านั้น​ที่​เคย​ปล้น​อิสราเอล

49 ซาอูล​มี​ลูกชาย​คือ​โยนาธาน อิชวี และ​มัลคีชูวา ส่วน​ลูกสาว​คนโต​ของ​เขา​ชื่อ​เมราบ และ​ลูกสาว​คน​เล็ก​ชื่อ​มีคาล 50 เมีย​ของ​เขา​ชื่อ​อาหิโนอัม​ซึ่ง​เป็น​ลูกสาว​ของ​อาหิมาอัส

แม่ทัพ​ของ​ซาอูล​คือ​อับเนอร์​ลูกชาย​ของ​เนอร์ เนอร์​เป็น​ลุง​ของ​ซาอูล 51 พ่อ​ของ​ซาอูล​คือ​คีช และ​พ่อ​ของ​อับเนอร์​คือ​เนอร์ ทั้ง​คีช​และ​เนอร์​ต่าง​ก็​เป็น​ลูก​ของ​อาบีเอล

52 ตลอด​ชีวิต​ของ​ซาอูล ได้​ทำ​สงคราม​กับ​คน​ฟีลิสเตีย​อย่าง​หนัก และ​เมื่อ​ซาอูล​พบ​คน​เก่ง​และ​กล้าหาญ ก็​จะ​เอา​มา​อยู่​ด้วย​กับ​เขา

15

ซาอูล​ไว้​ชีวิต​กษัตริย์​อามาเลค

1 ซามูเอล​พูด​กับ​ซาอูล​ว่า “เรา​คือ​คน​ที่​พระยาห์เวห์​ส่ง​ให้​มา​เจิม​ท่าน​ให้​เป็น​กษัตริย์​เหนือ​ประชาชน​อิสราเอล​ของ​พระองค์ ดังนั้น ให้​ฟัง​คำ​พูด​จาก​พระยาห์เวห์ 2 พระยาห์เวห์ ผู้​มี​ฤทธิ์​ทั้งสิ้น​พูด​ว่า ‘เรา​จะ​ลงโทษ​คน​อามาเลค สำหรับ​การ​กระทำ​ของ​พวก​เขา ที่​ไป​สกัด​กั้น​ชาว​อิสราเอล​ตอน​ที่​ออก​มา​จาก​อียิปต์ 3 ให้​ไป​โจมตี​คน​อามาเลค​เดี๋ยวนี้ ทำลาย​ให้​หมดสิ้น​อุทิศ​ให้​กับ​พระยาห์เวห์ อย่า​ได้​ละเว้น​ชีวิต​พวก​เขา ฆ่า​ให้​หมด​ทั้ง​ผู้ชาย​ผู้หญิง ลูกเล็ก​เด็กแดง ทั้ง​วัว แกะ อูฐ​และ​ลา’”

4 ดังนั้น​ซาอูล​จึง​เรียก​รวมพล​ที่​เทลาอิม ได้​ทหาร​เดิน​เท้า​สอง​แสน​คน และ​คน​ยูดาห์​หนึ่ง​หมื่น​คน+ 15:4 สอง​แสน​คน และ​คน​ยูดาห์​หนึ่ง​หมื่น​คน หรือ​แปล​ได้​อีก​อย่าง​หนึ่ง​ว่า “สอง​ร้อย​กอง​และ​คน​ยูดาห์​สิบ​กอง”5 ซาอูล​ยกทัพ​ไป​ที่​เมือง​อามาเลค​และ​ไป​ดัก​ซุ่ม​อยู่​ใน​หุบเขา​ลึก 6 จาก​นั้น​เขา​พูด​กับ​คน​เคไนต์​ว่า “ไป​จาก​คน​อามาเลคซะ เพื่อ​ที่​เรา​จะ​ได้​ไม่​ทำลาย​พวก​เจ้า​พร้อม​กับ​คน​อามาเลค เพราะ​พวก​เจ้า​มี​น้ำ​ใจ​ต่อ​คน​อิสราเอล ตอน​ที่​พวก​เขา​ออก​มา​จาก​อียิปต์” คน​เคไนต์​จึง​ย้าย​ออก​ไป​จาก​คน​อามาเลค

7 แล้ว​ซาอูล​ได้​โจมตี​คน​อามาเลค ตลอด​ทาง​จาก​เมือง​ฮาวิลาห์​ไป​จน​ถึง​ชูร์ ไป​ทาง​ตะวันออก​ของ​อียิปต์ 8 เขา​ได้​จับ​ตัว​อากัก​กษัตริย์​ของ​อามาเลค​ไว้ และ​ฆ่า​ประชาชน​ทั้งหมด​ของ​อากัก​ด้วย​ดาบ 9 แต่​ซาอูล​และ​ทหาร​ได้​ไว้​ชีวิต​อากัก และ​ฝูง​สัตว์​ที่​ดี​ที่สุด มี​พวก​แกะ พวก​วัว พวก​ลูก​วัว​อ้วน​พี​และ​พวก​ลูกแกะ พวก​เขา​จะ​ไม่​ทำลาย​ของ​ที่​ดีๆ แต่​อะไร​ที่​ไร้​ค่า​และ​อ่อนแอ พวก​เขา​จะ​ทำ​ลาย​อุทิศ​ให้​กับ​พระยาห์เวห์

พระเจ้า​ละทิ้ง​ซาอูล​ไม่​ให้​เป็น​กษัตริย์

10 แล้ว​ซามูเอล​ก็​ได้รับ​ถ้อยคำ​จาก​พระยาห์เวห์​ว่า 11 “เรา​เสียใจ​ที่​แต่งตั้ง​ซาอูล​เป็น​กษัตริย์ เพราะ​เขา​ได้​หันหลัง​ให้​กับ​เรา และ​ไม่​ได้​ทำ​ตาม​คำ​สั่ง​ต่างๆ​ของ​เรา” ซามูเอล​ก็​โกรธ จึง​ร้อง​ต่อ​พระยาห์เวห์​ตลอด​ทั้ง​คืน

12 ซามูเอล​ตื่น​ขึ้น​แต่​เช้า​เพื่อ​จะ​ไป​พบ​ซาอูล แต่​มี​คน​บอก​เขา​ว่า “ซาอูล​ได้​ไป​ที่​คารเมล เขา​ได้​สร้าง​อนุสาวรีย์​เพื่อ​เป็น​เกียรติ​ให้​กับ​ตัว​เขา​เอง และ​ได้​เลย​ไป​ที่​กิลกาล”

ซามูเอล​จึง​ไป​หา​ซาอูล​ที่​คารเมล ซาอูล​เพิ่ง​เอา​ส่วน​แรก​ของ​สิ่ง​ต่างๆ​ที่​เขา​ได้​ยึด​มา​จาก​ชาว​อามาเลค เผา​ถวาย​เป็น​เครื่อง​บูชา​ให้​กับ​พระยาห์เวห์+ 15:12 ซาอูล​เพิ่ง … พระยาห์เวห์ ประโยค​นี้​มา​จาก​สำเนา​แปล​กรีก​โบราณ

13 เมื่อ​ซามูเอล​มา​หา​ซาอูล ซาอูล​ก็​พูด​ว่า “ขอ​พระยาห์เวห์​อวยพร​ท่าน เรา​ได้​ทำ​ตาม​คำสั่ง​ทั้งหลาย​ของ​พระยาห์เวห์”

14 แต่​ซามูเอล​พูด​ว่า “อ้าว แล้ว​ทำไม​หู​เรา​ถึง​ยัง​ได้ยิน​เสียง​แกะ​ร้อง​กัน และ​เสียง​วัว​ที่​เรา​ได้ยิน​นั้น มัน​คือ​อะไร​กัน”

15 ซาอูล​ตอบ​ว่า “อ๋อ นั่น​หรือ พวก​ทหาร​นำ​พวก​มัน​มา​จาก​ชาว​อามาเลค พวก​เขา​ได้​ไว้​ชีวิต​แกะ​และ​วัว​ที่​ดี​ที่สุด เพื่อ​เผา​เป็น​เครื่อง​บูชา​สำหรับ​พระยาห์เวห์​พระเจ้า​ของ​ท่าน แต่​พวก​เรา​ได้​ทำลาย​ส่วน​ที่​เหลือ​ทั้งหมด”

16 ซามูเอล​พูด​กับ​ซาอูล​ว่า “พอ​เถอะ ให้​เรา​บอก​ท่าน​ว่า​เมื่อ​คืน​นี้​พระยาห์เวห์​ได้​พูด​อะไร​กับ​เรา”

ซาอูล​พูด​ว่า “บอก​เรา​มา​เถิด”

17 ซามูเอล​บอก​ว่า “แม้​ใน​อดีต ท่าน​เคย​มอง​ตัวเอง​ว่า​เป็น​คน​เล็กน้อย แต่​ตอนนี้​ท่าน​กลาย​เป็น​หัวหน้า​ของ​เผ่า​ต่างๆ​ของ​อิสราเอล​ไม่ใช่​หรือ พระยาห์เวห์​ได้​เจิม​ท่าน​เป็น​กษัตริย์​เหนือ​คน​อิสราเอล 18 และ​พระองค์​ได้​มอบ​หมาย​งาน​ให้​ท่าน โดย​สั่ง​ว่า ‘ไป​ทำลาย​คน​อามาเลค พวก​คน​ชั่ว​ช้า​เหล่า​นั้น​ให้​หมด​สิ้น’ 19 ให้​ทำ​สงคราม​กับ​พวก​เขา จน​กว่า​จะ​กวาด​ล้าง​พวก​เขา​จน​สิ้นซาก แล้ว​ทำไม​ท่าน​ถึง​ไม่​ทำ​ตาม​ที่​พระยาห์เวห์​บอก ทำไม​ท่าน​ไป​ยึด​สิ่งของ​ต่างๆ​ไว้​และ​ทำ​สิ่ง​เลว​ร้าย​ใน​สายตา​ของ​พระยาห์เวห์”

20 ซาอูล​ตอบ​ว่า “แต่นี่​เรา​ได้​ทำ​ตาม​พระยาห์เวห์​นะ เรา​ได้​ทำ​งาน​ที่​พระยาห์เวห์​ได้​มอบ​หมาย​ไว้ เรา​ได้​ทำลาย​คน​อามาเลค​จน​หมดสิ้น และ​ได้​นำ​อากัก​กษัตริย์​ของ​พวก​เขา​กลับ​มา 21 พวก​ทหาร​ได้​ยึด​แกะ​และ​วัว​ที่​ดี​ที่สุด เพื่อ​มอบ​ให้​พระเจ้า เพื่อ​เป็น​เครื่อง​บูชา แก่​พระยาห์เวห์ พระเจ้า​ของ​ท่าน​ที่​กิลกาล”

22 แต่​ซามูเอล​ตอบ​ว่า “พระยาห์เวห์​ชอบใจ​ใน​เครื่อง​เผา​บูชา​และ​สัตวบูชา เท่าๆ​กับ​การ​เชื่อฟัง​เสียง​ของ​พระยาห์เวห์​หรือ​ยังไง การ​เชื่อ​ฟัง ก็​ดี​กว่า​การ​ถวาย​เครื่อง​บูชา การ​ยอมฟัง ก็​ดี​กว่า​ไขมัน​ของ​พวก​แกะ​ตัวผู้ 23 เพราะ​การ​กบฏ เป็น​บาป​อย่าง​กับ​ไป​ดูหมอ ความ​ดื้อดึง เลว​อย่าง​กับ​การ​กราบ​ไหว้​รูป​เคารพ ท่าน​ได้​ละทิ้ง​คำ​พูด​ของ​พระยาห์เวห์ พระองค์​ก็​เลย​ละทิ้ง​ท่าน​ไม่​ให้​เป็น​กษัตริย์”

24 ซาอูล​พูด​กับ​ซามูเอล​ว่า “เรา​ได้​ทำ​บาป​แล้ว เรา​ได้​ฝ่าฝืน​คำสั่ง​ของ​พระยาห์เวห์ และ​คำ​สั่งสอน​ของ​ท่าน เป็น​เพราะ​เรา​เกรง​กลัว​ประชาชน เรา​ก็​เลย​ยอม​ฟัง​พวก​เขา 25 บัดนี้​เรา​ขอ​อ้อน​วอน​ต่อ​ท่าน ให้​ยกโทษ​ให้​กับ​บาป​ของ​เรา และ​กลับ​ไป​กับ​เรา เพื่อ​เรา​จะ​ได้​นมัสการ​พระยาห์เวห์”

26 แต่​ซามูเอล​ตอบ​เขา​ว่า “เรา​จะ​ไม่​กลับ​ไป​กับ​ท่าน ท่าน​ได้​ละทิ้ง​คำพูด​ของ​พระยาห์เวห์ และ​พระยาห์เวห์​ได้​ละทิ้ง​ท่าน​ไม่​ให้​เป็น​กษัตริย์​เหนือ​คน​อิสราเอล”

27 เมื่อ​ซามูเอล​หันหลัง​จะ​ไป ซาอูล​ได้​จับ​ชาย​เสื้อคลุม​ของ​เขา​ไว้ ทำให้​มัน​ฉีก​ขาด 28 ซามูเอล​พูด​กับ​เขา​ว่า “พระยาห์เวห์​ได้​ฉีก​อาณาจักร​อิสราเอล​ไป​จาก​ท่าน​ใน​วันนี้ และ​มอบ​ให้​กับ​เพื่อน​บ้าน​ของ​ท่าน​ที่​เป็น​คน​ที่​ดี​กว่า​ท่าน 29 พระยาห์เวห์​เป็น​ศักดิ์ศรี​ของ​อิสราเอล พระองค์​ไม่​โกหก และ​ไม่​เปลี่ยนใจ เพราะ​พระองค์​ไม่​ใช่​มนุษย์​ที่​ชอบ​เปลี่ยนใจ”

30 ซาอูล​ตอบ​ว่า “เรา​ได้​ทำ​บาป​ไป​แล้ว แต่​ได้​โปรด​ให้​เกียรติ​เรา​ต่อหน้า​พวก​ผู้นำ​อาวุโส และ​คน​อิสราเอล​ทั้งหลาย​ด้วย​เถิด กลับ​ไป​กับ​เรา​ด้วย​เถิด เพื่อ​เรา​จะ​ได้​นมัสการ​พระยาห์เวห์ พระเจ้า​ของ​ท่าน” 31 ดังนั้น​ซามูเอล​จึง​กลับ​ไป​กับ​ซาอูล และ​ซาอูล​ก็​ไป​นมัสการ​พระยาห์เวห์

32 จาก​นั้น​ซามูเอล​ได้​พูด​ว่า “ให้​เอา​ตัว​อากัก​กษัตริย์​ของ​อามาเลค​มา​ให้​เรา”

อากัก​เข้า​มา​หา​ซามูเอล​อย่าง​มั่นใจ เพราะ​เขา​คิด​ว่า “ความ​ขมขื่น​ของ​ความตาย​ได้​ผ่าน​เรา​ไป​แล้ว​แน่”+ 15:32 ความ​ขมขื่น … ไป​แล้ว​แน่ หรือ “เขา​จะ​ไม่​ฆ่า​เรา​แน่”+ 15:32 อากัก​เข้า​มา … ไป​แล้ว​แน่ สำเนา​แปล​กรีก​โบราณ เขียน​ประโยค​นี้​ว่า “อากัก​มี​โซ่​ล่าม​อยู่​เดิน​เข้า​มา​หา​ซามูเอล และ​คิด​ใน​ใจ​ว่า ‘สงสัย​นี้​คงจะ​ขมขื่น​ยิ่ง​กว่า​ตาย​มั้ง’”

33 แต่​ซามูเอล​พูด​ว่า “อย่าง​ที่​ดาบ​ของ​ท่าน​ทำให้​หญิง​ทั้งหลาย​ไม่​มี​ลูก ดังนั้น​แม่​ของ​ท่าน​ก็​จะ​ไม่​มี​ลูก​เหมือน​กัน” แล้ว​ซามูเอล​ก็​ฟัน​อากัก​จน​ขาด​เป็น​ท่อนๆ​ต่อ​หน้า​พระยาห์เวห์​ที่​กิลกาล

34 จาก​นั้น​ซามูเอล​ก็​กลับ​ไป​ที่​รามาห์ ส่วน​ซาอูล​ก็​กลับ​ไป​ที่​บ้าน​ของ​เขา​ที่​กิเบอาห์ 35 ตลอด​ชีวิต​ของ​ซามูเอล​เขา​ก็​ไม่​ได้​ไป​หา​ซาอูล​อีก​เลย ซามูเอล​โศกเศร้า​ต่อ​เรื่อง​ของ​ซาอูล และ​พระยาห์เวห์​เอง​ก็​เสียใจ​ที่​ได้​แต่งตั้ง​ซาอูล​เป็น​กษัตริย์​เหนือ​คน​อิสราเอล

16

ซามูเอล​เจิม​ดาวิด​เป็น​กษัตริย์

1 พระยาห์เวห์​พูด​กับ​ซามูเอล​ว่า “เจ้า​จะ​เสียใจ​กับ​เรื่อง​ซาอูล​ไป​อีก​นาน​แค่​ไหน เพราะ​เรา​ได้​ละทิ้ง​เขา​ไม่​ให้​เป็น​กษัตริย์​เหนือ​อิสราเอล ให้​เติม​น้ำมัน​ลง​ใน​เขา​สัตว์+ 16:1 เขา​สัตว์ เขา​ของ​สัตว์​ที่​ด้าน​ใน​กลวง​ใช้​เป็น​เหมือน​กับ​ขวด​น้ำ ของ​เจ้า​ให้​เต็ม เรา​จะ​ให้​เจ้า​ไป​พบ​เจสซี​แห่ง​เบธเลเฮม เรา​ได้​เลือก​ลูกชาย​ของ​เขา​คน​หนึ่ง​มา​เป็น​กษัตริย์”

2 แต่​ซามูเอล​พูด​ว่า “ข้าพเจ้า​จะ​ไป​ได้​ยังไง ถ้า​ซาอูล​รู้เรื่อง​นี้​เข้า​จะ​ต้อง​ฆ่า​ข้าพเจ้า​อย่าง​แน่นอน”

พระยาห์เวห์​ตอบ​ว่า “เอา​วัว​ตัวเมีย​รุ่นๆ​ไป​กับ​เจ้า​ตัว​หนึ่ง และ​บอก​ว่า ‘เรา​มา​ถวาย​เครื่อง​บูชา แก่​พระยาห์เวห์’ 3 ให้​เชิญ​เจสซี​มา​ที่​การ​ถวาย​เครื่อง​บูชา​นั้น เรา​จะ​แสดง​ให้​เจ้า​รู้​ว่า​เจ้า​ควร​ทำ​อย่างไร คน​ที่​เรา​จะ​ชี้​ให้​เจ้า​รู้ เจ้า​จะ​เจิม​คน​นั้น​ให้​กับ​เรา”

4 ซามูเอล​ทำ​ตาม​คำ​พูด​ของ​พระยาห์เวห์ เมื่อ​เขา​มา​ถึง​เบธเลเฮม พวก​ผู้นำ​อาวุโส​ของ​เมือง​นั้น​ก็​กลัว​จน​ตัว​สั่น​เมื่อ​พบ​เขา พวก​เขา​ต่าง​ก็​ถาม​ว่า “ท่าน​มา​อย่าง​สันติ​ใช่​ไหม”

5 ซามูเอล​ตอบ​ว่า “ใช่ เรา​มา​อย่าง​สันติ เรา​มา​เพื่อ​ถวาย​เครื่อง​บูชา​แก่​พระยาห์เวห์ ชำระ​ตัว​พวก​ท่าน​และ​มา​ถวาย​เครื่อง​บูชา​ร่วม​กับ​เรา​เถิด” จาก​นั้น​เขา​ได้​ชำระ​เจสซี​และ​พวก​ลูกชาย​ของ​เขา แล้ว​เชิญ​พวก​เขา​มา​ยัง​ที่​ถวาย​เครื่อง​บูชา

6 เมื่อ​พวก​เขา​มา​ถึง ซามูเอล​ได้​เห็น​เอลีอับ​และ​คิด​ว่า “แน่นอน​เลย คน​ที่​พระยาห์เวห์​จะ​ให้​เจิม​นั้น ตอนนี้​ยืน​อยู่​ต่อ​หน้า​พระองค์​แล้ว”

7 แต่​พระยาห์เวห์​พูด​กับ​ซามูเอล​ว่า “อย่า​มอง​ที่​หน้าตา​หรือ​ความ​สูง​ของ​เขา เพราะ​เรา​ไม่​ยอมรับ​เขา เรา​ยาห์เวห์​ไม่​ได้​มอง​เหมือน​อย่าง​ที่​มนุษย์​มอง​กัน คน​ทั่ว​ไป​มัก​มอง​ที่​รูปร่าง​ภายนอก แต่​เรา​มอง​ที่​จิตใจ”

8 จาก​นั้น​เจสซี​ได้​เรียก​อาบีนาดับ ให้​เดิน​ผ่าน​หน้า​ซามูเอล แต่​ซามูเอล​พูด​ว่า “พระยาห์เวห์​ไม่​ได้​เลือก​เขา”

9 เจสซี​เรียก​ชัมมาห์​ให้​เดิน​ผ่าน​ไป แต่​ซามูเอล​ก็​พูด​ว่า “พระยาห์เวห์​ไม่​ได้​เลือก​คน​นี้​ด้วย”

10 เจสซี​เรียก​ลูกชาย​ทั้ง​เจ็ด​คน​ของ​เขา​ให้​เดิน​ผ่าน​หน้า​ซามูเอล แต่​ซามูเอล​ก็​บอก​เขา​ว่า “พระยาห์เวห์​ไม่​ได้​เลือก​คน​เหล่า​นี้”

11 ซามูเอล​จึง​ถาม​เจสซี​ว่า “ท่าน​มี​ลูกชาย​ทั้งหมด​แค่​นี้​หรือ”

เจสซี​ตอบ​ว่า “ยัง​มี​คน​สุดท้อง​อีก​คน​หนึ่ง เขา​กำลัง​ดูแล​ฝูง​แกะ​อยู่”

ซามูเอล​พูด​ว่า “ใช้​ให้​คน​ไป​ตาม​เขา​มา​หน่อย เรา​จะ​ไม่​นั่ง​จน​กว่า​เขา​จะ​มา​ถึง”

12 ดังนั้น​เจสซี​จึง​ส่ง​คน​ไป​ตาม​ดาวิด​ลูกชาย​คน​เล็ก​มา เขา​มี​ผิว​สี​แดง+ 16:12 สี​แดง หรือ “สี​แทน” หรือ​เป็น​ไป​ได้​ว่า​อาจ​เป็น “ผม​สี​แดง” คำ​ใน​ภาษา​ฮีบรู​หมายถึง “สี​แดง” หรือ “หน้า​เป็น​สี​แดง” ซึ่ง​แสดง​ว่า​มี​สุขภาพ​ดี หน้าตา​ดี รูป​หล่อ

พระยาห์เวห์​พูด​กับ​ซามูเอล​ว่า “ลุก​ขึ้น​เจิม​เขา ใช่​แล้ว คน​นี้​แหละ”

13 ซามูเอล​ก็​เอา​เขา​สัตว์​ที่​ใส่​น้ำมัน​มา​เจิม​ดาวิด​ต่อ​หน้า​พี่ชาย​ของ​เขา พระวิญญาณ​ของ​พระเจ้า​ได้​พุ่ง​เข้า​สถิต​อยู่​ใน​ดาวิด​ตั้งแต่​วัน​นั้น​เป็น​ต้น​มา แล้ว​ซามูเอล​ก็​กลับ​ไป​รามาห์

วิญญาณ​ชั่ว​รบกวน​ซาอูล

14 แล้ว​พระวิญญาณ​ของ​พระยาห์เวห์​ได้​จาก​ซาอูล​ไป และ​พระยาห์เวห์​ก็​ได้​ส่ง​วิญญาณ​ชั่ว​มา​ทรมาน​เขา 15 พวก​ผู้รับใช้​ของ​ซาอูล​ต่าง​ก็​พูด​กับ​ซาอูล​ว่า “ดู​สิ วิญญาณ​ชั่ว​จาก​พระเจ้า​กำลัง​ทรมาน​ท่าน​อยู่ 16 ขอ​ออก​คำสั่ง​ให้​พวก​ผู้รับใช้​ของ​ท่าน​ไป​เสาะหา​คน​ที่​เล่น​พิณ​ได้ เมื่อ​วิญญาณ​ชั่ว​จาก​พระเจ้า​มา​อยู่​กับ​ท่าน คนๆ​นั้น​จะ​ได้​เล่น​พิณ​ให้​ท่าน​ฟัง และ​ท่าน​ก็​จะ​รู้สึก​ดี​ขึ้น”

17 ดังนั้น​ซาอูล​จึง​สั่ง​พวก​คน​รับใช้​ว่า “ไป​เสาะหา​คน​ที่​เล่น​พิณ​เก่งๆ​แล้ว​นำ​มา​พบ​เรา”

18 คน​รับใช้​คน​หนึ่ง​ตอบ​ว่า “ข้าพเจ้า​เคย​พบ​กับ​ลูกชาย​คน​หนึ่ง​ของ​เจสซี​แห่ง​เบธเลเฮม เขา​เล่น​พิณ​เก่ง กล้าหาญ​และ​เป็น​นักรบ เขา​เป็น​คน​พูดจา​อ่อน​หวาน และ​รูปหล่อ ทั้งพระยาห์เวห์​ก็​สถิต​อยู่​กับ​เขา”

19 ซาอูล​จึง​ใช้​คน​ไป​แจ้ง​ข่าว​กับ​เจสซี​ว่า “ให้​นำ​ตัว​ดาวิด​ลูกชาย​ของ​เจ้า คน​ที่​เลี้ยง​แกะ​มา​พบ​เรา”

20 เจสซี​ก็​เอา​ลา​ตัว​หนึ่ง​บรรทุก​ขนม​ปัง ถุง​หนัง​ใส่​เหล้า​องุ่น​และ​ลูก​แพะ​หนึ่ง​ตัว ให้​ดาวิด​ลูก​ของ​เขา​เอา​ไป​มอบ​ให้​ซาอูล 21 ดาวิด​มา​พบ​ซาอูล​และ​อยู่​รับใช้​เขา ซาอูล​รัก​ดาวิด​มาก ดาวิด​จึง​ได้​เป็น​คน​หนึ่ง​ที่​ถือ​อาวุธ​ของ​ซาอูล 22 จาก​นั้น​ซาอูล​ได้​ส่ง​ข่าว​ถึง​เจสซี​ว่า “ขอ​ให้​เจ้า​ยินยอม​ให้​ดาวิด​อยู่​ทำ​งาน​รับใช้​เรา เพราะ​เรา​ชอบใจ​เขา​มาก”

23 เมื่อใด​ที่​วิญญาณ​ชั่ว​จาก​พระเจ้า​มา​อยู่​กับ​ซาอูล ดาวิด​ก็​จะ​เอา​พิณ​ของ​เขา​มา​เล่น จาก​นั้น​อาการ​ซาอูล​ก็​จะ​บรรเทา และ​รู้สึก​ดี​ขึ้น แล้ว​วิญญาณ​ชั่ว​ก็​จะ​จาก​เขา​ไป

17

โกลิอัท​ท้าทาย​อิสราเอล

1 ขณะ​ที่​คน​ฟีลิสเตีย​รวบรวม​พล เพื่อ​ทำ​สงคราม​ที่​โสโคห์​ใน​ยูดาห์ พวก​เขา​ได้​ตั้ง​ค่าย​อยู่​ที่​เอเฟสดัมมิม ซึ่ง​อยู่​ระหว่าง​โสโคห์​และ​อาเซคาห์

2 ซาอูล​และ​คน​อิสราเอล​ก็​รวม​พล​ตั้ง​ค่าย​อยู่​ใน​หุบเขา​เอลาห์ และ​วาง​แนว​เตรียม​สู้รบ​กับ​คน​ฟีลิสเตีย 3 คน​ฟีลิสเตีย​ยึด​ภูเขา​ลูก​หนึ่ง ส่วน​คน​อิสราเอล​ก็​ยึด​ภูเขา​อีก​ลูก​หนึ่ง โดย​มี​หุบเขา​คั่น​กลาง​พวก​เขา

4 มี​ทหาร​ฝีมือ​เยี่ยม​คน​หนึ่ง​ชื่อ​โกลิอัท ซึ่ง​มา​จาก​เมือง​กัท เขา​สูง​หก​ศอก​หนึ่ง​คืบ+ 17:4 หก​ศอก​หนึ่ง​คืบ นัก​ประวัติศาสตร์​โยซีฟัส และ​ฉบับ​แปล​กรีก​โบราณ​ส่วน​ใหญ่ รวมทั้ง​หนังสือ​ฮีบรู​หนึ่ง​ม้วน​ที่​พบ​ใน​ถ้ำ​คุมรัม เขียน​ว่า “สี่​ศอก​หนึ่ง​คืบ” เขา​ออก​มา​นอก​ค่าย​ฟีลิสเตีย 5 โกลิอัท​สวม​หมวก​ทอง​สัมฤทธิ์​ไว้​บน​หัว และ​ใส่​เกราะ​ทอง​สัมฤทธิ์​น้ำหนัก​ห้า​สิบ​เจ็ด​กิโลกรัม 6 ที่​ขา​ก็​ใส่​สนับ​แข้ง​ทอง​สัมฤทธิ์ และ​มี​หลาว+ 17:6 หลาว หอก​ขนาด​เล็ก ทอง​สัมฤทธิ์​ไขว้​หลัง​อยู่ 7 เขา​มี​หอก​ที่​ด้าม​ใหญ่​พอๆ​กับ​ไม้​ที่​ใช้​ทอ​ผ้า ซึ่ง​มี​หัวหอก​ทำ​จาก​เหล็ก​หนัก​เจ็ด​กิโลกรัม และ​มี​ทหาร​ถือ​โล่​ของ​เขา​เดิน​นำ​หน้า​เขา​ไป

8 โกลิอัท​ยืน​ตะโกน​ใส่​พวก​ทหาร​ของ​อิสราเอล​ว่า “พวก​เจ้า​ทั้งหลาย​ออก​มา​ตั้ง​แนว​รบ​อยู่​ทำไม ข้า​ไม่​ใช่​คน​ฟีลิสเตีย​หรอก​หรือ และ​พวก​เจ้า​ไม่​ใช่​ผู้รับใช้​ของ​ซาอูล​หรือ เลือก​ชาย​คน​หนึ่ง​ลง​มา​สู้​กับ​ข้า​หน่อย 9 ถ้า​เขา​มี​ฝีมือ​และ​ฆ่า​ข้า​ได้ พวก​เรา​จะ​ยอม​เป็น​ทาส​ของ​คน​อิสราเอล แต่​ถ้า​ข้า​ชนะ​และ​ฆ่า​เขา​ได้ คน​อิสราเอล​ก็​จะ​กลาย​เป็น​ทาส​และ​รับใช้​พวก​เรา”

10 แล้ว​โกลิอัท​ก็​พูด​ว่า “วันนี้​ข้า​ขอ​ท้า​ให้​กองทัพ​อิสราเอล​หา​คน​มา​สู้​กับ​ข้า”

11 เมื่อ​ซาอูล​และ​คน​อิสราเอล​ทั้งหมด​ได้ยิน​คำพูด​ของ​คน​ฟีลิสเตีย​คน​นั้น ต่าง​ก็​กลัว​และ​ท้อแท้

ดาวิด​เข้า​ไป​ใน​แนว​หน้า

12 ดาวิด​เป็น​ลูกชาย​ของ​เจสซี​คน​เอฟราธาห์ ผู้​มา​จาก​เบธเลเฮม​ใน​ยูดาห์ เจสซี​มี​ลูกชาย​แปด​คน และ​ใน​ช่วง​ที่​ซาอูล​ปกครอง เจสซี​เอง​ก็​แก่​มาก​แล้ว 13 ลูกชาย​คน​โต​สาม​คน​ของ​เขา​ตาม​ซาอูล​ไป​สงคราม คน​แรก​ชื่อ​เอลีอับ คน​ที่​สอง​ชื่อ​อาบีนาดับ และ​คน​ที่​สาม​ชื่อ​ชัมมาห์ 14 ดาวิด​เป็น​น้อง​คน​สุดท้อง พี่ชาย​ทั้ง​สาม​ได้​ตาม​ซาอูล​ไป​รบ 15 แต่​ดาวิด​ก็​จะ​ไปๆ​มาๆ​จาก​ซาอูล​เป็น​ครั้ง​คราว เพื่อ​ไป​ช่วย​เลี้ยง​ฝูง​แกะ​ของ​พ่อ​ที่​เบธเลเฮม

16 โกลิอัท​ออก​มา​ยืน​ท้าทาย​อยู่​ทุก​เช้า​เย็น​เป็น​เวลา​สี่​สิบ​วัน

17 วัน​หนึ่ง เจสซี​พูด​กับ​ดาวิด​ลูกชาย​เขา​ว่า “รีบ​เอา​ข้าว​คั่ว​ประมาณ​ยี่สิบ​สอง​ลิตร และ​ขนมปัง​สิบ​ก้อน ไป​ให้​พวก​พี่ชาย​ของ​เจ้า​ที่​ค่าย 18 และ​ให้​เอา​เนยแข็ง​สิบ​ก้อน​นี้​ไป​ให้​ผู้​บังคับ​กองพัน​ของ​พวก​พี่ชาย​เจ้า​ด้วย ไป​ดู​สิ​ว่า​พวก​พี่ชาย​เจ้า​เป็น​ยังไง แล้ว​ให้​เอา​ของ​จาก​พวก​เขา​ติด​มือ​เจ้า​มา​ด้วย​เพื่อ​พิสูจน์​ว่า​พวก​เขา​สบาย​ดี 19 เพราะ​พวก​พี่ชาย​เจ้า​อยู่​กับ​ซาอูล​และ​คน​อิสราเอล​อื่นๆ​ใน​หุบเขา​เอลาห์ เพื่อ​สู้รบ​กับ​คน​ฟีลิสเตีย”+ 17:19 เพราะ​พวก​พี่ชาย … คน​ฟีลิสเตีย คน​แปล​บาง​คน​คิด​ว่า​คำ​พูด​ของ​เจสซี​จบ​ลง​ที่​ข้อ 18 และ​ผู้​เล่า​เรื่อง​เป็น​คน​เล่า​ต่อ​ใน​ข้อ​ที่ 19

20 ตอน​เช้ามืด ดาวิด​ก็​ทิ้ง​แกะ​ไว้​ให้​ผู้เลี้ยง​แกะ แล้ว​บรรทุก​ข้าวของ​ทั้งหมด​ออก​เดินทาง​ตาม​ที่​เจสซี​บอก เขา​ถึง​ค่าย​ใน​ขณะ​ที่​พวก​ทหาร​กำลัง​ออก​ไป​สู่​แนว​รบ และ​กำลัง​โห่ร้อง​ทำ​ศึก 21 อิสราเอล​และ​ฟีลิสเตีย​ต่าง​ยก​ออก​มา​ประจัน​หน้า​กัน

22 ดาวิด​ได้​ฝาก​ข้าว​ของ​ของ​เขา​ไว้​กับ​คน​คุม​เสบียง แล้ว​วิ่ง​ไป​หา​พวก​พี่ชาย​ของ​เขา​ใน​แนว​รบ 23 ขณะ​ที่​พวก​เขา​กำลัง​พูด​คุย​กัน​อยู่​นั้น โกลิอัท​นักรบ​ฝีมือ​กล้า​ของ​ฟีลิสเตีย​จาก​เมือง​กัท ก็​ออก​มา​จาก​กองทัพ​ของ​ฟีลิสเตีย ตะโกน​ท้า​รบ​อย่าง​ครั้ง​ก่อน ดาวิด​เอง​ก็​ได้ยิน 24 เมื่อ​คน​อิสราเอล​เห็น​โกลิอัท​ก็​พา​กัน​วิ่งหนี​ด้วย​ความกลัว

25 คน​อิสราเอล​พูด​กัน​ว่า “เห็น​ชาย​ที่​ออก​มา​นั้น​หรือ​เปล่า เขา​มา​ท้า​รบ​กับ​คน​อิสราเอล ถ้า​ใคร​ฆ่า​เขา​ได้ กษัตริย์​ซาอูล​จะ​ให้​ทรัพย์สิน​เงินทอง​มากมาย และ​ยก​ลูกสาว​ของ​ท่าน​ให้​แต่งงาน​ด้วย แล้ว​ครอบครัว​ของ​เขา​ก็​ยัง​จะ​ได้รับ​การ​ยกเว้น​ภาษี​ใน​อิสราเอล​อีก​ด้วย”

26 ดาวิด​ถาม​คน​ที่​ยืน​อยู่​ใกล้ๆ​เขา​ว่า “คน​ที่​ฆ่า​คน​ฟีลิสเตีย​คน​นี้​ได้ และ​เอา​ความ​อัปยศอดสูนี้​ไป​จาก​คน​อิสราเอล​ได้ จะ​ได้​อะไร​เป็น​รางวัล​หรือ แล้ว​คน​ฟีลิสเตีย​ที่​ไม่​ได้​เข้า​พิธีขลิบ​คน​นี้​เป็น​ใคร​กัน ถึง​กล้า​มา​ท้า​รบ​กับ​กองทัพ​ของ​พระเจ้า​ผู้​มี​ชีวิต​อยู่”

27 พวก​เขา​ก็​ตอบ​ดาวิด​เหมือน​กับ​ที่​พวก​เขา​ได้​บอก​ไป​แล้ว “ผู้ที่​ฆ่า​โกลิอัท​คน​ฟีลิสเตีย​นี้​ได้ จะ​ได้รับ​รางวัล​อย่าง​ที่​พูด​ไป​นั่น​แหละ” 28 ฝ่าย​เอลีอับ​พี่ชาย​คน​โต​ของ​ดาวิด เมื่อ​ได้ยิน​สิ่ง​ที่​ดาวิด​พูด​กับ​พวก​ทหาร เขา​ก็​โกรธ​ดาวิด และ​ถาม​ว่า “เจ้า​ลง​มา​ที่​นี่​ทำไม ทิ้ง​แกะ​ไม่​กี่​ตัว​นั้น​ไว้​ใน​ถิ่น​แห้งแล้ง​กับ​ใคร เรา​รู้​ดี​ถึง​ความ​อวดดี​ของ​เจ้า และ​ความคิด​ชั่ว​ของ​เจ้า ที่​เจ้า​ลง​มา​นี่​ก็​แค่​อยาก​จะ​มา​ดู​เขา​สู้รบ​กัน”

29 ดาวิด​ตอบ​ว่า “อ้าว ผม​ทำ​อะไร​ผิด​หรือ แค่​ถาม​ก็​ไม่​ได้​หรือ” 30 แล้ว​ดาวิด​ก็​หัน​ไป​ถาม​คน​อื่น​ด้วย​คำ​ถาม​เดิมๆ แล้ว​คน​เหล่า​นั้น​ก็​ตอบ​เหมือน​ที่​เคย​บอก​ไป​แล้ว

31 มี​คน​ได้ยิน​เรื่อง​ที่​ดาวิด​พูด แล้ว​ไป​รายงาน​ต่อ​ซาอูล ซาอูล​ก็​เลย​เรียก​ดาวิด​มา​พบ 32 ดาวิด​พูด​กับ​ซาอูล​ว่า “อย่า​ปล่อย​ให้​ผู้คน​ต้อง​เสียขวัญ​และ​กำลังใจ​กับ​เรื่อง​ของ​ชาว​ฟีลิสเตีย​คนนี้ ให้​ผู้รับใช้​ของ​ท่าน​คน​นี้​ออก​ไป​สู้​กับ​มัน​เถอะ”

33 ซาอูล​ตอบ​ว่า “เจ้า​ออก​ไป​สู้​กับ​คน​ฟีลิสเตีย​คน​นั้น​ไม่​ได้​หรอก เจ้า​เป็น​แค่​เด็ก​หนุ่ม+ 17:33 เด็ก​หนุ่ม คำ​นี้​ใน​ภาษา​ฮีบรู​มัก​หมายถึง “ผู้รับใช้” หรือ “ผู้ช่วย​ถือ​อาวุธ​ให้​ทหาร” คน​หนึ่ง​เท่านั้น แต่​เขา​เป็น​ชาย​ที่​ชำนาญ​ศึก​มา​ตั้งแต่​ยัง​เป็น​หนุ่มๆ”

34 แต่​ดาวิด​ตอบ​ซาอูล​ว่า “ข้าพเจ้า ผู้รับใช้​ของ​ท่าน​คน​นี้ เคย​ดูแล​แกะ​ให้​กับ​พ่อ​ของ​ข้าพเจ้า เมื่อ​มี​สิงโต​หรือ​หมี​มา​จับ​แกะ​ไป​จาก​ฝูง 35 ข้าพเจ้า​ก็​ไล่​ตาม​ไป​ช่วย​ชีวิต​แกะ​จาก​ปาก​ของ​มัน เมื่อ​สัตว์​พวก​นั้น​ย้อน​กลับ​มา ข้าพเจ้า​ก็​ดึง​หนวด​เครา​มัน แล้ว​ฆ่า​มัน​เสีย 36 ข้าพเจ้า​เคย​ฆ่า​ทั้ง​สิงโต​และ​หมี ส่วน​คน​ฟีลิสเตีย​ที่​ไม่​ได้​เข้า​พิธีขลิบ​คน​นี้ ก็​จะ​เป็น​เหมือน​กับ​สัตว์​พวก​นั้น เพราะ​เขา​ได้​ท้าทาย​กองทัพ​ของ​พระเจ้า​ผู้​มี​ชีวิต​อยู่ 37 พระยาห์เวห์​ได้​ช่วยกู้​ข้าพเจ้า​ให้​รอดพ้น​จาก​เขี้ยวเล็บ​สิงโต​และ​หมี พระองค์​ก็​จะ​ช่วยกู้​ข้าพเจ้า​ให้​รอดพ้น​จาก​เงื้อม​มือ​ของ​คน​ฟีลิสเตีย​คน​นี้​ด้วย​เหมือน​กัน”

ซาอูล​จึง​บอก​กับ​ดาวิด​ว่า “ไป​เถอะ และ​ขอ​ให้​พระยาห์เวห์​สถิต​อยู่​กับ​เจ้า” 38 จาก​นั้น​ซาอูล​ก็​เอา​เสื้อ​ของ​เขา​มา​สวม​ให้​กับ​ดาวิด​และ​เอา​หมวก​ทอง​สัมฤทธิ์​มา​ใส่​ไว้​บน​หัว​ของ​ดาวิด และ​ยัง​ให้​เสื้อ​คลุม​ชุด​เกราะ​กับ​เขา​อีก​ด้วย 39 ดาวิด​เอา​ดาบ​ของ​ซาอูล​มา​คาด​ทับ​เสื้อคลุม​แล้ว​ลอง​เดิน​ดู เพราะ​ไม่​ชิน​กับ​พวก​มัน แล้ว​ดาวิด​พูด​กับ​ซาอูล​ว่า “ข้าพเจ้า​ใส่​ชุด​พวก​นี้​ไม่​ได้​หรอก เพราะ​ข้าพเจ้า​ไม่​ชิน​กับ​พวก​มัน” เขา​จึง​ถอด​พวก​มัน​ออก 40 จากนั้น​ดาวิด​ก็​หยิบ​ไม้เท้า​มา​ถือ แล้ว​เลือก​ลูกหิน​เกลี้ยงๆ​มา​ห้า​ก้อน​จาก​ลำธาร​แห้ง แล้ว​เอา​ใส่​ไว้​ใน​ถุง​ที่​ใช้​เลี้ยง​แกะ​ของ​เขา กับ​ถือ​สลิง​ใน​มือ​ของ​เขา เพื่อ​ไป​พบ​คน​ฟีลิสเตีย

ดาวิด​ฆ่า​โกลิอัท

41 ชาว​ฟีลิสเตีย​คน​นั้น​ได้​เดิน​เข้า​มา​ใกล้​ดาวิด โดย​มี​คน​ถือ​โล่​ของ​เขา​เดิน​นำ​หน้า 42 เขา​มองดู​ดาวิด​และ​ดูถูก เพราะ​เห็น​เป็น​แค่​เด็ก​หนุ่ม​คน​หนึ่ง มี​ผิว​แดง+ 17:42 มี​ผิว​แดง หรือ “สี​แทน” หรือ​เป็น​ไป​ได้​ว่า​อาจ​เป็น “ผม​สี​แดง” คำ​ใน​ภาษา​ฮีบรู​หมายถึง “สี​แดง” หรือ “หน้า​เป็น​สี​แดง” ซึ่ง​แสดง​ว่า​มี​สุขภาพ​ดี และ​หน้าตา​หล่อเหลา 43 คน​ฟีลิสเตีย​พูด​กับ​ดาวิด​ว่า “ข้า​เป็น​หมา​หรือ​ยังไง เจ้า​ถึง​ได้​ถือ​ไม้​มา​หา​ข้า” และ​เขา​ยัง​อ้าง​ชื่อ​พวก​พระ​ของ​เขา​แช่ง​ด่า​ดาวิด 44 เขา​พูด​ว่า “มา​นี่​มา ข้า​จะ​เอา​เนื้อ​เจ้า​เป็น​อาหาร​เลี้ยง​นก​บน​ฟ้า และ​เลี้ยง​สัตว์​ใน​ทุ่ง​หญ้า”

45 ดาวิด​พูด​กับ​คน​ฟีลิสเตีย​คน​นั้น​ว่า “เจ้า​มา​สู้​กับ​ข้า​ด้วย​ดาบ​และ​หอก​และ​หลาว แต่​ข้า​จะ​สู้​กับ​เจ้า​ใน​นาม​ของ​พระยาห์เวห์​ผู้​มี​ฤทธิ์​ทั้งสิ้น พระเจ้า​แห่ง​กองทัพ​อิสราเอล ผู้ที่​เจ้า​ท้าทาย

46 วันนี้​แหละ พระยาห์เวห์​จะ​ให้​เจ้า​ตก​อยู่​ใน​กำ​มือ​ของ​ข้า ข้า​จะ​โค่น​เจ้า​และ​ตัด​หัว​เจ้า​ทิ้ง วันนี้​ข้า​จะ​เอา​ซากศพ​ของ​กองทัพ​ฟีลิสเตีย​เลี้ยง​นก​บน​ท้องฟ้า​และ​สัตว์​ป่า​แห่ง​แผ่นดิน เพื่อ​ทั้ง​โลก​จะ​ได้​รู้​ว่า​มี​พระเจ้า​อยู่​ใน​อิสราเอล 47 ทุก​คน​ที่​มา​อยู่​รวม​กัน​ที่​นี่​จะ​ได้​รู้​ว่า​พระยาห์เวห์​ไม่​ได้​ช่วย​กู้ โดย​ใช้​ดาบ​หรือ​หอก เพราะ​การศึก​เป็น​ของ​พระยาห์เวห์ และ​พระยาห์เวห์​จะ​มอบ​พวก​เจ้า​ไว้​ใน​กำ​มือ​ของ​พวก​เรา”

48 และ​ชาว​ฟีลิสเตีย​คน​นั้น​ได้​เข้า​มา​ใกล้​เพื่อ​สู้รบ​กับ​ดาวิด ดาวิด​ก็​วิ่ง​อย่าง​เร็ว​จาก​แนว​รบ​เข้า​หา​เขา 49 และ​ล้วง​หิน​ก้อน​หนึ่ง​จาก​ถุง แล้ว​เหวี่ยง​หิน​ก้อน​นั้น​ด้วย​สาย​สลิง​โดน​หน้าผาก​ของ​คน​ฟีลิสเตีย​คน​นั้น ก้อน​หิน​จม​เข้า​ไป​ใน​หน้าผาก​ของ​เขา และ​เขา​ก็​ล้ม​หน้าคว่ำ​ลง​กับ​พื้น

50 ดาวิด​ก็​ชนะ​ชาว​ฟีลิสเตีย​คนนั้น​ด้วย​สลิง และ​ก้อน​หิน โดย​ไม่​มี​ดาบ​อยู่​ใน​มือ ดาวิด​ก็​โค่น​คน​ฟีลิสเตีย​คน​นั้น​และ​ฆ่า​เขา​ได้ 51 ดาวิด​วิ่ง​ไป​ยืน​บน​ตัว​ของ​เขา และ​ดึง​ดาบ​ของ​คน​ฟีลิสเตีย​คน​นั้น​ออก​จาก​ฝัก แล้ว​ดาวิด​ก็​ใช้​ดาบ​นั้น​ฆ่า​เขา​และ​ตัด​หัว​ของ​เขา​ไป

เมื่อ​พวก​คน​ฟีลิสเตีย​เห็น​ว่า​ทหาร​ยอด​ฝีมือ​ของ​เขา​ตาย พวก​เขา​พา​กัน​วิ่ง​หนี​ไป 52 คน​อิสราเอล​กับ​คน​ยูดาห์​ก็​โห่ร้อง​ไล่ตาม​คน​ฟีลิสเตีย​ไป​ถึง​ทาง​เข้า​เมือง​กัท​และ​ไป​ถึง​ประตู​เมือง​เอโครน คน​ฟีลิสเตีย​ล้ม​ตาย​เกลื่อน​กลาด​ตาม​ทาง​จาก​ถนน​ธาราอิม​ไป​จน​ถึง​เมือง​กัท​และ​เมือง​เอโครน 53 เมื่อ​ชาว​อิสราเอล​กลับ​จาก​การ​ไล่​ตาม​คน​ฟีลิสเตีย ก็​มา​ปล้น​ของ​จาก​ค่าย​ของ​พวก​เขา

54 ดาวิด​เอา​หัว​ของ​คน​ฟีลิสเตีย​คน​นั้น​มา​ที่​เยรูซาเล็ม ส่วน​อาวุธ​ต่างๆ​ของ​เขา ดาวิด​ทิ้ง​ไว้​ที่​เต็นท์​ของ​ตัวเอง

ซาอูล​เริ่ม​กลัว​ดาวิด

55 เมื่อ​ซาอูล​เห็น​ดาวิด​ออก​ไป​สู้รบ​กับ​ชาว​ฟีลิสเตีย​คน​นั้น เขา​ก็​ถาม​อับเนอร์​แม่ทัพ​ของ​เขา​ว่า “อับเนอร์ เจ้า​หนุ่ม​คน​นี้​เป็น​ลูก​ใคร”

อับเนอร์​ตอบ​ว่า “ข้า​แต่​กษัตริย์ บอก​ท่าน​ตาม​ตรง ข้าพเจ้า​เอง​ก็​ไม่​รู้​เหมือน​กัน”

56 ซาอูล​พูด​ว่า “ไป​สืบ​ดู​สิ​ว่า พ่อ​หนุ่ม​คน​นี้​เป็น​ลูก​ใคร”

57 พอ​ดาวิด​กลับ​มา​จาก​การ​ฆ่า​คน​ฟีลิสเตีย​นั้น อับเนอร์​ได้​พา​เขา​มา​เฝ้า​ซาอูล พร้อม​กับ​หัว​ของ​คน​ฟีลิสเตีย​คน​นั้น​ที่​ดาวิด​ถือ​อยู่

58 ซาอูล​ถาม​เขา​ว่า “พ่อ​หนุ่ม เจ้า​เป็น​ลูก​ของ​ใคร”

ดาวิด​ตอบ​ว่า “ข้าพเจ้า​เป็น​ลูก​ของ​เจสซี ผู้รับใช้​ท่าน จาก​เมือง​เบธเลเฮม”

18

ดาวิด​กับ​โยนาธาน​เป็น​เพื่อน​กัน

1 หลังจาก​ดาวิด​พูดคุย​กับ​ซาอูล​เสร็จ​แล้ว โยนาธาน​ก็​รู้สึก​ผูกพัน​กับ​ดาวิด และ​รัก​เขา​เหมือน​กับ​รัก​ตน​เอง

2 จาก​นั้น​ซาอูล​ได้​รั้ง​ดาวิด​ให้​อยู่​กับ​เขา ไม่​ปล่อย​ให้​กลับ​ไป​ที่​บ้าน​ของ​พ่อ​เขา

3 และ​โยนาธาน​ก็​ได้​ทำ​สัญญา​กับ​ดาวิด​เพราะ​เขา​รัก​ดาวิด​เหมือน​ตัว​เขา​เอง 4 โยนาธาน​ถอด​เสื้อคลุม​ที่​เขา​สวม​อยู่​กับ​เครื่องแบบ​ตัว​นอก​ให้​กับ​ดาวิด รวมทั้ง​ดาบ คัน​ธนู และ​เข็มขัด​ของ​เขา

5 ซาอูล​ใช้​ดาวิด​ทำ​อะไร ดาวิด​ก็​ทำ​สำเร็จ​ทั้งสิ้น ซาอูล​จึง​ให้​ตำแหน่ง​สูง​ใน​กองทัพ​กับ​ดาวิด ซึ่ง​เป็น​ที่​พอใจ​ของ​ประชาชน และ​ข้าราชการ​ของ​ซาอูล

ซาอูล​อิจฉา​ดาวิด

6 หลังจาก​ดาวิด​ได้​ฆ่า​คน​ฟีลิสเตีย​นั้น​แล้ว ใน​ระหว่าง​ที่​พวก​เขา​กำลัง​เดินทาง​กลับ​มา พวก​ผู้หญิง​ก็​ออก​มา​จาก​เมือง​ต่างๆ​ของ​อิสราเอล เพื่อ​ต้อนรับ​กษัตริย์​ซาอูล พวก​เขา​ร้องเพลง​และ​เต้นรำ​กัน​อย่าง​สนุก​สนาน พร้อม​กับ​เล่น​กลองรำมะนา​และ​พิณ​สาม​สาย+ 18:6 พิณ​สาม​สาย หรือ อาจ​จะ​เป็น​เครื่อง​ดนตรี​ชนิด​หนึ่ง​ที่​เอา​เหล็ก​เส้น​มา​ทำ​เป็น​สาม​เหลี่ยม​แล้ว​ใช้​ไม้​หรือ​เหล็ก​ตี​ส่ง​เสียง7 พวก​เขา​เต้นรำ​และ​ร้องเพลง​ว่า

“ซาอูล​ฆ่า​คน​เป็น​พันๆ

ส่วน​ดาวิด​ฆ่า​คน​เป็น​หมื่นๆ”

8 ซาอูล​โกรธ​มาก เนื้อเพลง​ทำให้​เขา​โกรธ​และ​คิด​ว่า

“พวก​นี้​ยกย่อง​ดาวิด​ว่า​ฆ่า​คน​ได้​เป็น​หมื่นๆ แต่​เรา​ฆ่า​ได้​เพียง​พันๆ​คน แล้ว​ต่อ​ไป ดาวิด​ยัง​จะ​ได้​อะไร​อีก ถ้า​ไม่​ใช่​อาณาจักร​ทั้งหมด​นี้”+ 18:8 แล้ว​ต่อ​ไป … ทั้งหมด​นี้ สำเนา​แปล​กรีก​โบราณ​ส่วน​ใหญ่​ไม่​มี​ประโยค​นี้9 และ​ตั้งแต่​นั้น​มา ซาอูล​ก็​เฝ้า​มอง​ดู​ดาวิด​อย่าง​อิจฉา

10 วัน​ต่อมา วิญญาณ​ชั่ว​จาก​พระเจ้า​ก็​เข้า​สิง​ซาอูล เขา​กำลัง​บ้า​คลั่ง+ 18:10 เขา​กำลัง​บ้า​คลั่ง หรือ อาจ​จะ​แปล​ได้​ว่า “เขา​กำลัง​พูด​แทน​พระเจ้า” คำ​นี้​ใน​ภาษา​ฮีบรู​หมายถึง​คน​ที่​ไม่​สามารถ​ควบคุม​สิ่ง​ที่​เขา​พูด​และ​ทำ​ได้ ปกติ​แล้ว คำ​นี้​หมายถึง​พระเจ้า​กำลัง​ใช้​คน​ผู้​นั้น​ให้​ส่งข่าว​พิเศษ​ถึง​คน​อื่นๆ​อยู่​ใน​ที่​พัก ขณะ​ที่​ดาวิด​กำลัง​เล่น​พิณ​ตาม​ปกติ​เหมือน​เคย ซาอูล​ถือ​หอก​อยู่​ใน​มือ 11 และ​เขา​ก็​ขว้าง​มัน​ออก​ไป คิด​ใน​ใจ​ว่า “เรา​จะ​ปัก​ดาวิด​ให้​ติด​กับ​ฝา​ผนัง” แต่​ดาวิด​หลบ​ได้​ทั้ง​สอง​ครั้ง

12 ซาอูล​เกิด​ความ​กลัว​ดาวิด เพราะ​พระยาห์เวห์​สถิต​อยู่​กับ​ดาวิด และ​ได้​จาก​เขา​ไป​แล้ว 13 ซาอูล​จึง​ส่ง​ดาวิด​ไป​ให้​พ้น​จาก​เขา และ​ให้​ดาวิด​ไป​เป็น​แม่ทัพ​กองพัน ดาวิด​ได้​นำ​กองทัพ​ใน​การ​สู้รบ 14 ทุก​อย่าง​ที่​ดาวิด​ทำ เขา​ได้รับ​ความ​สำเร็จ​อย่าง​ยิ่งใหญ่ เพราะ​พระยาห์เวห์​อยู่​กับ​เขา 15 เมื่อ​ซาอูล​เห็น​ว่า​ดาวิด​ได้รับ​ความ​สำเร็จ​มากมาย​ขนาด​ไหน เขา​ก็​ยิ่ง​กลัว​ดาวิด​มาก​ขึ้น

16 แต่​ทั้ง​คน​อิสราเอล​และ​คน​ยูดาห์​ต่าง​ก็​รัก​ดาวิด เพราะ​ดาวิด​นำ​พวก​เขา​ใน​การ​สู้รบ​ของ​พวกเขา

17 ซาอูล​พูด​กับ​ดาวิด​ว่า “นี่​คือ​เมราบ​ลูกสาว​คน​โต​ของ​เรา เรา​จะ​ให้​นาง​แต่งงาน​กับ​เจ้า ขอ​เพียง​รับใช้​เรา​อย่าง​กล้าหาญ​และ​ต่อสู้​เพื่อ​พระยาห์เวห์” เพราะ​ซาอูล​คิด​ว่า “เรา​จะ​ไม่​ลงมือ​จัดการ​กับ​ดาวิด​เอง ปล่อย​ให้​พวก​ฟีลิสเตีย​ลงมือ​แทน”

18 แต่​ดาวิด​พูด​กับ​ซาอูล​ว่า “ข้าพเจ้า​ไม่​คู่ควร​ที่​จะ​เป็น​ลูกเขย​ของ​กษัตริย์​หรอก ข้าพเจ้า​เป็น​ใคร​กัน ครอบครัว​ของ​ข้าพเจ้า​หรือ​ตระกูล​ของ​พ่อ​ข้าพเจ้า​เป็น​ใคร​กัน​ใน​อิสราเอล”

19 ดังนั้น​เมื่อ​ถึง​เวลา​ที่​จะ​ยก​เมราบ​ลูกสาว​ซาอูล​ให้​ดาวิด นาง​ก็​ถูก​ยก​ให้​ไป​แต่งงาน​กับ​อาดรีเอล​ชาว​เมโหลาห์

20 ขณะ​นั้น​มีคาล​ลูกสาว​ซาอูล​ได้​หลงรัก​ดาวิด และ​เมื่อ​มี​คน​นำ​เรื่อง​นี้​ไป​แจ้ง​กับ​ซาอูล เขา​ก็​ดีใจ 21 เขา​คิด​ว่า “เรา​จะ​ยก​นาง​ให้​ดาวิด แล้ว​นาง​ก็​จะ​เป็น​กับดัก​ให้​เขา​ต้อง​ต่อ​สู้​กับ​คน​ฟีลิสเตีย” ดังนั้น​ซาอูล​จึง​พูด​กับ​ดาวิด​ว่า “นี่​เป็น​หน​ที่​สอง​แล้ว​ที่​เจ้า​มี​โอกาส​ที่​จะ​ได้​เป็น​ลูกเขย​เรา”

22 ซาอูล​สั่ง​คน​รับใช้​ว่า “เจ้า​ไป​พูด​กับ​ดาวิด​เป็น​ส่วนตัว​ว่า ‘ดูซิ กษัตริย์​ซาอูล​ชอบใจ​ใน​ตัว​ท่าน​มาก และ​เจ้าหน้าที่​ต่างๆ​ของ​กษัตริย์​ก็​ชอบ​ท่าน​มาก ตอนนี้​ให้​เป็น​ลูกเขย​ของ​กษัตริย์​เถอะ’”

23 พวก​คน​รับใช้​ก็​มา​บอก​ดาวิด​ตาม​นั้น แต่​ดาวิด​พูด​ว่า “พวก​ท่าน​คิด​ว่า​การ​เป็น​ลูกเขย​ของ​กษัตริย์​เป็น​เรื่อง​เล็กๆ​อย่าง​นั้นหรือ เรา​เป็น​แค่​ผู้ชาย​จนๆ​ที่​ไม่​มี​ชื่อ​เสียง​อะไร”

24 เมื่อ​คน​รับใช้​ของ​ซาอูล​บอก​เขา​ถึง​เรื่อง​ที่​ดาวิด​พูด 25 ซาอูล​ก็​ตอบ​ว่า “ไป​บอก​ดาวิด​ว่า ‘กษัตริย์​ไม่​ต้องการ​สินสอด​อะไร กษัตริย์​ต้องการ​แค่​หนังหุ้ม​ปลาย​อวัยวะ​เพศชาย​ของ​คน​ฟีลิสเตีย​หนึ่ง​ร้อย​อัน เป็น​การ​แก้​แค้น​ต่อ​ศัตรู​ของ​ท่าน​เท่านั้น’” แผน​การ​ของ​ซาอูล​ก็​คือ​จะ​ให้​ดาวิด​ถูก​พวก​ฟีลิสเตีย​ฆ่า​เสีย

26 เมื่อ​คน​รับใช้​ของ​ซาอูล​นำ​เรื่อง​ดังกล่าว​มา​บอก​ดาวิด เขา​จึง​พอใจ​ที่​จะ​เป็น​ลูกเขย​ของ​กษัตริย์ ก่อน​ถึง​เวลา​ที่​กำหนด​ไว้​จะ​ผ่าน​ไป 27 ดาวิด​ออก​ไป​พร้อม​กับ​คน​ของ​เขา และ​ได้​ฆ่า​คน​ฟีลิสเตีย​ไป​สอง​ร้อย​คน+ 18:27 สอง​ร้อย​คน สำเนา​แปล​กรีก​โบราณ​เขียน​ว่า “หนึ่ง​ร้อย​คน” เขา​ได้​นำ​หนังหุ้ม​ปลาย​อวัยวะ​เพศ​ของ​ชาย​เหล่านั้น​มามอบ​ให้​กษัตริย์ เพื่อ​ที่​ว่า​เขา​จะ​ได้​กลาย​เป็น​ลูกเขย​ของ​กษัตริย์

ดังนั้น​ซาอูล​จึง​ยก​มีคาล​ลูกสาว​ของ​เขา​ให้​แต่งงาน​กับ​ดาวิด 28 เมื่อ​ซาอูล​เห็น​ว่า​พระยาห์เวห์​สถิต​อยู่​กับ​ดาวิด และ​มีคาล​ลูกสาว​ของ​เขา​ก็​รัก​ดาวิด 29 ซาอูล​ก็​ยิ่ง​กลัว​ดาวิด​มาก​ขึ้น และ​เขา​ก็​เป็น​ศัตรู​กับ​ดาวิด​ตลอด​ชีวิต​ที่​เหลือ​ของ​เขา

30 ผู้นำ​ของ​ฟีลิสเตีย​ก็​ออก​มา​สู้รบ​อยู่​เรื่อยๆ​และ​ยิ่ง​ออก​รบ​มาก​เท่าใด ดาวิด​ก็​ยิ่ง​ได้รับ​ชัยชนะ​มาก​กว่า​พวก​แม่ทัพ​นายกอง​คน​อื่นๆ​ของ​ซาอูล และ​ทำ​ให้​ชื่อ​เสียง​ของ​ดาวิด​โด่งดัง​ไป​ทั่ว

19

ซาอูล​พยายาม​ฆ่า​ดาวิด

1 ซาอูล​บอก​โยนาธาน​ลูกชาย​ของ​เขา​และ​คน​รับใช้​ของ​เขา​ทุก​คน​ให้​ฆ่า​ดาวิด แต่​โยนาธาน​ชอบ​ดาวิด​มาก 2 ก็​เลย​เตือน​ดาวิด​ว่า “ซาอูล​พ่อ​ของ​เรา​กำลัง​หา​โอกาส​ที่​จะ​ฆ่า​เจ้า พรุ่งนี้​เช้า ให้​ระวัง​ตัว​ให้​ดี ให้​ไป​หา​ที่​หลบซ่อน​และ​ให้​อยู่​ที่​นั่น 3 เรา​จะ​ออก​ไป​ยืน​อยู่​ข้างๆ​พ่อ​เรา​ใน​ทุ่ง​นา​ที่​ท่าน​ซ่อน​ตัว​อยู่ เรา​จะ​พูด​กับ​พ่อ​เรื่อง​ของ​เจ้า แล้ว​พอ​เรา​รู้​อะไร​ก็​จะ​มา​เล่า​ให้​เจ้า​ฟัง”

4 โยนาธาน​พูด​ถึง​ความดี​ของ​ดาวิด​ให้​กับ​ซาอูล​พ่อ​ของ​เขา​ว่า “ขอ​อย่า​ให้​พ่อ​ทำ​ผิด​ต่อ​ดาวิด​คน​รับใช้​ของ​พ่อ​เลย เขา​ไม่​ได้​ทำ​อะไร​ผิด​ต่อ​พ่อ และ​สิ่ง​ที่​เขา​ทำ​ก็​เป็น​ประโยชน์​มาก​กับ​พ่อ​ทั้ง​นั้น 5 เขา​ได้​เสี่ยง​ชีวิต​ตอน​ที่​ฆ่า​ชาว​ฟีลิสเตีย​คน​นั้น และ​พระยาห์เวห์​ให้​ชัยชนะ​ที่​ยิ่งใหญ่​กับ​ชาว​อิสราเอล​ทั้งหมด พ่อ​ก็​เห็น​และ​ชื่นชม​ไป​ด้วย แล้ว​ทำไม​พ่อ​ถึง​จะ​ทำ​ผิด​ต่อ​คน​บริสุทธิ์​อย่าง​ดาวิด และ​จะ​ไป​ฆ่า​เขา​อย่าง​ไร้​เหตุผล”

6 เมื่อ​ซาอูล​ได้​ฟัง​สิ่ง​ที่​โยนาธาน​พูด เขา​ก็​สาบาน​ว่า “พระยาห์เวห์ มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า​ดาวิด​จะ​ไม่​ถูก​ประหาร​ชีวิต”

7 แล้ว​โยนาธาน​ได้​เรียก​ดาวิด​มา และ​เล่า​เรื่อง​ที่​เขา​กับ​พ่อ​ได้​พูด​กัน แล้ว​โยนาธาน​ได้​นำ​ดาวิด​มา​พบ​ซาอูล และ​ดาวิด​ก็​ได้​เฝ้า​ซาอูล​อย่าง​แต่​ก่อน

8 แล้ว​สงคราม​ก็​เกิดขึ้น​อีก ดาวิด​จึง​ออก​ไป​สู้รบ​กับ​คน​ฟีลิสเตีย ดาวิด​ได้​ฆ่า​ฟัน​พวก​นั้น​ตาย​เกลื่อน​กลาด พวก​นั้น​ได้​หนี​ไป​ต่อหน้า​ต่อตา 9 แต่​วิญญาณ​ชั่ว​จาก​พระยาห์เวห์​ได้​มา​เข้า​สิง​ซาอูล ขณะ​ที่​เขา​กำลัง​นั่ง​อยู่​ใน​วัง​ของ​เขา​และ​ถือ​หอก​อยู่​ใน​มือ ดาวิด​กำลัง​เล่น​พิณ​อยู่ 10 ซาอูล​พยายาม​พุ่ง​หอก​หมาย​ปัก​ดาวิด​ให้​ติด​ผนัง แต่​ดาวิด​หลบ​ได้ หอก​ของ​ซาอูล​เลย​พุ่ง​เข้าใส่​ฝา​ผนัง แล้ว​คืน​นั้น​ดาวิด​ก็​หนี​รอด​ออก​มา​ได้

11 ซาอูล​ส่ง​คน​ไป​เฝ้า​ดู​ที่​บ้าน​ของ​ดาวิด​ตลอด​คืน เพื่อ​ฆ่า​เขา​ใน​ตอน​เช้า แต่​มีคาล​เมีย​ของ​ดาวิด​ได้​เตือน​เขา​ว่า “ถ้า​พี่​ไม่​หนี​ไป​ใน​คืน​นี้ พรุ่ง​นี้​พี่​จะ​ต้อง​ถูก​ฆ่า​ตาย”

12 ดังนั้น​มีคาล​จึง​ได้​หย่อน​ดาวิด​ลง​ทาง​หน้า​ต่าง และ​เขา​ก็​หนี​รอด​ไป 13 จาก​นั้น​มีคาล​ก็​เอา​รูป​ปั้น​พระ​ประจำ​บ้าน​มา​วาง​ไว้​บน​เตียง แล้ว​เอา​ผ้า​คลุม​ไว้​และ​เอา​ขน​แพะ​มา​วาง​ไว้​ที่​หัว​รูป​ปั้น​นั้น

14 เมื่อ​ซาอูล​ส่ง​คน​มา​จับ​ดาวิด มีคาล​ก็​บอก​ว่า “เขา​ไม่​สบาย”

15 ซาอูล​ส่ง​คน​กลับ​ไป​ดู​ดาวิด และ​สั่ง​พวก​เขา​ว่า “นำ​เขา​มา​ทั้ง​ที่​อยู่​บน​เตียง เพื่อ​ที่​เรา​จะ​ได้​ฆ่า​เขา​เสีย”

16 แต่​เมื่อ​พวก​เขา​เข้า​ไป​ก็​พบ​รูปปั้น​อยู่​บน​เตียง และ​มี​ขน​แพะ​อยู่​ที่​หัว​มัน

17 ซาอูล​พูด​กับ​มีคาล​ว่า “ทำไม​ลูก​ถึง​หลอกลวง​พ่อ​อย่าง​นี้ และ​ปล่อย​ศัตรู​ของ​พ่อ​ให้​รอดพ้น​ไป​ได้”

มีคาล​ตอบ​ว่า “ดาวิด​พูด​กับ​ลูก​ว่า ‘ปล่อย​พี่​ไป​เถอะ จะ​ให้​พี่​ต้อง​ฆ่า​น้อง​ทำไม’”

18 เมื่อ​ดาวิด​หลบหนี​ไป​ได้ เขา​ได้​ไป​หา​ซามูเอล​ที่​เมือง​รามาห์ และ​เล่า​เรื่อง​ทั้งหมด​ที่​ซาอูล​ทำ​กับ​เขา จาก​นั้น​เขา​และ​ซามูเอล​ก็​ไป​อยู่​ที่​นาโยท

19 มี​คน​ไป​แจ้ง​ข่าว​กับ​ซาอูล​ว่า “ดาวิด​อยู่​ที่​นาโยท​ใน​เมือง​รามาห์” 20 ซาอูล​จึง​ส่ง​คน​มา​จับ​ดาวิด แต่​เมื่อ​พวก​เขา​มา​เห็น​กลุ่ม​ผู้พูดแทนพระเจ้า​กำลัง​พูด​แทน​พระเจ้า​กัน​อยู่ มี​ซามูเอล​ยืน​เป็น​หัวหน้า พระวิญญาณ​ของ​พระเจ้า​ก็​เข้า​สถิต​ใน​คน​พวก​นั้น​ที่​ซาอูล​ส่ง​มา พวก​เขา​จึง​เข้า​ร่วม​พูดแทน​พระเจ้า​ด้วย

21 เมื่อ​ซาอูล​รู้เรื่อง เขา​ก็​ส่ง​คน​ไป​ใหม่ และ​พวก​เขา​ก็​ได้​พูดแทน​พระเจ้า​ด้วย ซาอูล​จึง​ส่ง​คน​ไป​เป็น​ครั้ง​ที่​สาม และ​พวก​เขา​ก็​ได้​พูดแทน​พระเจ้า​อีก​เหมือน​กัน 22 ใน​ที่​สุด​ซาอูล​ก็​ไป​รามาห์​เอง และ​เมื่อ​ไป​ถึง​อ่าง​เก็บ​น้ำ​ใหญ่​ที่​เมือง​เสคู เขา​ก็​ถาม​ว่า “ซามูเอล​และ​ดาวิด​อยู่​ที่​ไหน”

ประชาชน​ตอบ​ซาอูล​ว่า “ทั้ง​สอง​คน​อยู่​ที่​นาโยท​เมือง​รามาห์”

23 ซาอูล​จึง​ไป​ที่​นาโยท​ใน​เมือง​รามาห์ แต่​พระวิญญาณ​ของ​พระเจ้า​ได้​เข้า​สถิต​ใน​เขา ซาอูล​จึง​เดิน​พูดแทน​พระเจ้า​ไป​ตลอด​ทาง​จน​มา​ถึง​นาโยท 24 ซาอูล​ได้​ถอด​เสื้อ​ผ้า​ออก และ​เขา​เอง​ก็​ได้​พูดแทน​พระเจ้า​ต่อ​หน้า​ซามูเอล​ด้วย เขา​นอน​เปลือย​กาย​อยู่​ที่​นั่น​ตลอด​วัน​ตลอด​คืน นี่​เป็น​เหตุ​ที่​คน​พูด​ว่า

“ซาอูล​เป็น​ผู้พูดแทน​พระเจ้า​ด้วยหรือ”

20

ดาวิด​และ​โยนาธาน​ทำ​สัญญา​กัน

1 จากนั้น​ดาวิด​ได้​หนี​จาก​นาโยท​ที่​รามาห์​ไป​หา​โยนาธาน และ​ถาม​ว่า “ข้า​ทำ​อะไร​ลง​ไป​หรือ ความผิด​ของ​ข้า​คือ​อะไร ข้า​ได้​ทำ​ผิด​อะไร​ต่อ​พ่อ​เจ้า​หรือ เขา​ถึง​ได้​พยายาม​มา​เอา​ชีวิต​ของ​ข้า”

2 โยนาธาน​ตอบ​ว่า “เป็น​ไป​ไม่​ได้ เจ้า​จะ​ไม่​ตาย​หรอก ดู​สิ พ่อ​ของ​ข้า​ไม่​เคย​ทำ​อะไร​โดย​ไม่​บอก​ข้า​ก่อน ไม่ว่า​จะ​เป็น​เรื่อง​เล็ก​หรือ​เรื่อง​ใหญ่ แล้ว​เขา​จะ​มา​ปิดบัง​เรื่อง​นี้​จาก​ข้า​ทำไม คง​ไม่​เป็น​อย่าง​นั้น​หรอก”

3 แต่​ดาวิด​สาบาน​ว่า “พ่อ​ของ​เจ้า​รู้ดี​ว่า เจ้า​ชื่นชอบ​ข้า และ​คิด​กับ​ตัวเอง​ว่า ‘ต้อง​ไม่​ให้​โยนาธาน​รู้​เรื่อง​นี้ เพราะ​เขา​จะ​ต้อง​เสียใจ​อย่าง​แน่นอน’ แต่​พระยาห์เวห์​และ​ตัว​เจ้า​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า ข้า​ห่าง​จาก​ความตาย​แค่​ก้าว​เดียว​เท่านั้น”

4 โยนาธาน​พูด​กับ​ดาวิด​ว่า “เจ้า​จะ​ให้​ข้า​ทำ​อะไร ข้า​ก็​จะ​ทำ​เพื่อ​เจ้า”

5 ดาวิด​จึง​พูด​ว่า “เอา​อย่าง​นี้ พรุ่งนี้​จะ​เป็น​วัน​เทศกาล​พระจันทร์​ใหม่ และ​ข้า​จะ​ต้อง​ไป​ร่วม​กิน​อาหาร​กับ​กษัตริย์ แต่​ปล่อย​ให้​ข้า​ไป​ซ่อน​ตัว​ใน​ท้องทุ่ง​เถอะ จน​ถึง​เย็น​วัน​ที่​สาม 6 ถ้า​พ่อ​ของ​เจ้า​เห็น​ข้า​หาย​ไป ก็​บอก​เขา​ว่า ‘ดาวิด​ได้​มา​ขอ​อนุญาต​กับ​ลูก​เพื่อ​ลา​กลับ​บ้าน​อย่าง​เร่งด่วน​ที่​เบธเลเฮม เพราะ​ครอบครัว​ของ​เขา​จะ​ถวาย​สัตว์บูชา​ประจำ​ปี’ 7 ถ้า​เขา​พูด​ว่า ‘ดี​มาก’ ผู้รับใช้​ของ​เจ้า​คน​นี้​ก็​ปลอดภัย แต่​ถ้า​เขา​โกรธ​มาก เจ้า​ก็​แน่ใจ​ได้​เลย​ว่า เขา​ได้​ตัดสินใจ​ที่​จะ​ทำร้าย​ข้า​แล้ว 8 ถ้า​เจ้า​จะ​แสดง​ความ​เมตตา​ต่อ​ผู้รับใช้​ของ​เจ้า เพราะ​เจ้า​ได้​ทำ​สัญญา​กับ​ข้า​ต่อหน้า​พระยาห์เวห์​แล้ว ถ้า​ข้า​ผิด​จริง เจ้า​ก็​ฆ่า​ข้า​เสีย​เอง ไม่​ต้อง​มอบ​ข้า​ไป​ให้​กับ​พ่อ​ของ​เจ้า​หรอก”

9 โยนาธาน​พูด​ว่า “ไม่​หรอก ถ้า​ข้า​รู้​ว่า​พ่อ​ของ​ข้า​คิด​จะ​ทำร้าย​เจ้า ข้า​จะ​ไม่​บอก​เจ้า​ได้​หรือ”

10 ดาวิด​ถาม​ว่า “ใคร​จะ​มา​บอก​ข้า​ละ ถ้า​พ่อ​ของ​เจ้า​ตอบ​เจ้า​อย่าง​ดุดัน”

11 โยนาธาน​พูด​ว่า “มา​เถอะ ออก​ไป​ที่​ท้องทุ่ง​กัน” เขา​ทั้ง​สอง​ก็​เดิน​ไป​ที่​นั่น​ด้วย​กัน

12 จาก​นั้น​โยนาธาน​ก็​พูด​กับ​ดาวิด​ว่า “ข้า​ขอ​สาบาน​ต่อ​พระยาห์เวห์ พระเจ้า​ของ​อิสราเอล ข้า​จะ​ไป​ดู​ให้​รู้​แน่​ว่า​พ่อ​ของ​ข้า​คิด​ยังไง​กับ​เจ้า วัน​มะรืนนี้​เวลา​เดียว​กัน​นี้ ถ้า​เขา​รู้สึก​ดี​กับ​เจ้า ข้า​ก็​จะ​ส่ง​ข่าว​มา​ให้​เจ้า​รู้ 13 แต่​ถ้า​พ่อ​ข้า​จะ​ทำร้าย​เจ้า ข้า​ก็​จะ​บอก​ให้​เจ้า​รู้ และ​ส่ง​เจ้า​ไป​อย่าง​ปลอดภัย ถ้า​ข้า​ไม่​ทำ​ตาม​ที่​พูด​นี้ ก็​ขอ​ให้​พระยาห์เวห์​ลงโทษ​ข้า​อย่าง​รุนแรง ขอ​ให้​พระยาห์เวห์​สถิต​อยู่​กับ​เจ้า​เหมือน​ที่​สถิต​อยู่​กับ​พ่อ​ของ​ข้า 14 ตราบใด​ที่​ข้า​ยัง​มี​ชีวิต​อยู่ ก็​ขอ​ให้​เจ้า​มี​น้ำใจ​กับ​ข้า เหมือน​กับ​ที่​พระยาห์เวห์​มี​ต่อ​ข้า​ตลอด​ชีวิต เพื่อ​ที่​ว่า​ข้า​จะ​ได้​ไม่​ถูก​ฆ่า​ตาย 15 และ​ถ้า​หาก​ข้า​ตาย​ไป ก็​ขอ​ให้​เจ้า​อย่า​ได้​แล้ง​น้ำใจ​ต่อ​ครอบครัว​ของ​ข้า แม้​เมื่อ​พระยาห์เวห์​ได้​กำจัด​ศัตรู​ทั้งหมด​ของ​เจ้า​ออก​ไป​จาก​โลกนี้” 16 ดังนั้น โยนาธาน​ได้​ทำ​สัญญา​กับ​ดาวิด​และ​ครอบครัว​ของ​ดาวิด โยนาธาน​พูด​ว่า “ขอ​ให้​พระยาห์เวห์​จัดการ​กับ​ศัตรู​ของ​เจ้า”

17 และ​โยนาธาน​ให้​ดาวิด​ยืนยัน​สัญญา​อีก​ครั้ง​ด้วย​ความรัก​ที่​เขา​มี​ต่อ​ดาวิด เพราะ​เขา​รัก​ดาวิด​เหมือน​รัก​ตัวเอง

18 จาก​นั้น​โยนาธาน​ก็​พูด​กับ​ดาวิด​ว่า “พรุ่งนี้​จะ​เป็น​วัน​เทศกาล​พระจันทร์​ใหม่ พ่อ​จะ​เห็น​ว่า​เจ้า​หาย​ไป เพราะ​ที่​นั่ง​ของ​เจ้า​จะ​ว่าง 19 ใน​ตอน​เย็น​วัน​มะรืนนี้ ให้​ไป​ซ่อนตัว​ใน​ที่​ที่​เจ้า​เคย​ซ่อนตัว​ตอน​ที่​เรื่อง​ยุ่งยาก​นี้​เกิด​ขึ้น​ครั้ง​แรก และ​คอย​อยู่​ที่​ก้อน​หิน​เอเซล 20 ข้า​จะ​ยิง​ธนู​สาม​ดอก​ไป​ข้างๆ​เจ้า​เหมือน​กับ​ว่า​ข้า​กำลัง​ซ้อม​ยิง​เป้า 21 จาก​นั้น​ข้า​จะ​สั่ง​เด็ก​รับใช้​ว่า ‘ไป​หา​ลูกธนู​ซิ’ ถ้า​ข้า​พูด​กับ​เขา​ว่า ‘ลอง​ดูซิ ลูกธนู​ตก​อยู่​ทาง​ข้างๆ​เจ้า ไป​เอา​มัน​กลับ​มา​นี่’ ถ้า​ข้า​พูด​อย่าง​นี้ ก็​ให้​เจ้า​ออก​มา​จาก​ที่​ซ่อน​ได้ เพราะ​พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า เจ้า​จะ​ปลอดภัย​และ​ไม่​มี​อันตราย​อะไร 22 แต่​ถ้า​ข้า​พูด​กับ​เด็ก​รับใช้​ว่า ‘ดู​สิ ลูกธนู​ตก​ไกล​ออก​ไป​ข้าง​หน้า​โน้น’ ถ้า​ข้า​พูด​อย่าง​นี้ เจ้า​ต้อง​รีบ​หนี​ไป เพราะ​พระยาห์เวห์​ได้​กำหนด​ให้​เจ้า​ไป​แล้ว 23 และ​เรื่อง​ที่​ได้​คุย​กัน​ระหว่าง​เรา​สอง​คน จำ​ไว้​ว่า​พระยาห์เวห์​จะ​เป็น​พยาน​ให้​กับ​เรา​ทั้ง​สอง​คน​ตลอด​ไป”

24 ดังนั้น​ดาวิด​จึง​ซ่อน​ตัว​อยู่​ใน​ท้องทุ่ง

เมื่อ​ถึง​เทศกาล​พระจันทร์​ใหม่ ซาอูล​ซึ่ง​เป็น​กษัตริย์​ก็​มา​นั่ง​กิน​อาหาร 25 เขา​นั่ง​ใน​ที่​เคย​นั่ง​เป็น​ประจำ​ที่​อยู่​ใกล้​กำแพง ซึ่ง​อยู่​ตรง​ข้าม​กับ​โยนาธาน ส่วน​อับเนอร์​ก็​นั่ง​อยู่​ข้างๆ​ซาอูล แต่​ที่​นั่ง​ของ​ดาวิด​กลับ​ว่างเปล่า 26 ใน​วัน​นั้น​ซาอูล​ไม่​ได้​พูด​อะไร เขา​เพียง​คิด​ว่า “ต้อง​เกิด​อะไร​ขึ้น​กับ​ดาวิด​ที่​จะ​ทำ​ให้​เขา​ไม่​บริสุทธิ์​ใน​การ​เข้า​ร่วม​พิธี แน่นอน​ว่า​เขา​ต้อง​ไม่​บริสุทธิ์”

27 แต่​วัน​ต่อมา วันที่​สอง​ของ​เดือน​นั้น ที่​นั่ง​ของ​ดาวิด​ก็​ยัง​คง​ว่าง​อยู่​อีก ซาอูล​จึง​ถาม​โยนาธาน​ว่า “ทำไม​ดาวิด​ลูกชาย​เจสซี​ไม่​มา​กิน​ข้าว​ด้วย​กัน ทั้ง​เมื่อวาน​และ​วันนี้​ด้วย”

28 โยนาธาน​ตอบ​ว่า “ดาวิด​ได้​มา​วิงวอน​ขอ​อนุญาต​จาก​ลูก​เพื่อ​ลา​กลับ​บ้าน​ที่​เบธเลเฮม 29 เขา​บอก​ว่า ‘อนุญาต​ให้​ฉัน​กลับ​บ้าน​เถอะ เพราะ​ครอบครัว​ของ​ฉัน​จะ​มี​การ​ถวาย​เครื่อง​บูชา​ใน​เมือง​และ​พี่ชาย​ของ​ฉัน​ก็​สั่ง​ให้​ฉัน​กลับ​ไป ถ้า​ท่าน​พอใจ​ฉัน​ก็​อนุญาต​ให้​ฉัน​กลับ​ไป​หา​พี่ชาย​ด้วย​เถอะ’ เพราะ​สาเหตุ​นี้​เขา​จึง​ไม่​ได้​มา​ร่วม​โต๊ะ​อาหาร​กับ​กษัตริย์”

30 ซาอูล​ได้ยิน​อย่าง​นั้น ความ​โกรธ​ก็​พลุ่ง​ขึ้น​ต่อ​โยนาธาน เขา​พูด​กับ​โยนาธาน​ว่า “เจ้า​มัน​ลูก​กบฏ​ของ​หญิง​นอกคอก คิด​ว่า​ข้า​ไม่​รู้​หรือ​ว่า​เจ้า​เข้า​ข้าง​ไอ้​ลูกชาย​เจสซี​นั่น เจ้า​สร้าง​ความ​อับอาย​ให้​ตัวเอง​และ​แม่​ที่​คลอด​เจ้า​ออก​มา 31 ตราบ​ใด​ที่​ดาวิด​ยัง​มี​ชีวิต​อยู่​ใน​โลก​นี้ เจ้า​และ​อาณาจักร​ของ​เจ้า​ก็​จะ​ไม่​มี​วันตั้ง​อยู่​ได้ ส่ง​คน​ไป​นำ​ตัว​ดาวิด​มา​เดี๋ยวนี้ มัน​ต้อง​ตาย”

32 โยนาธาน​ถาม​ซาอูล​พ่อ​ของ​เขา​ว่า “ทำไม​เขา​จะ​ต้อง​ถูก​ประหาร เขา​ทำ​อะไร​ลง​ไป​หรือ”

33 แต่​ซาอูล​ได้​พุ่ง​หอก​ใน​มือ​ใส่​โยนาธาน​เพื่อ​ฆ่า​เขา​เสีย โยนาธาน​จึง​รู้​ว่า​พ่อ​ของ​เขา​ตั้งใจ​จะ​ฆ่า​ดาวิด 34 โยนาธาน​จึง​ลุก​จาก​โต๊ะ​อาหาร​ไป​ด้วย​ความโกรธ​มาก และ​ไม่​ได้​กิน​อะไร​ใน​วัน​ที่​สอง​นี้ เพราะ​เขา​เสียใจ​ต่อ​การ​กระทำ​ที่​น่า​อับอาย​ของ​พ่อ​เขา​ต่อ​ดาวิด

35 เช้า​วัน​รุ่ง​ขึ้น​โยนาธาน​ออก​ไป​ที่​ทุ่งนา​เพื่อ​พบ​กับ​ดาวิด เขา​เอา​เด็ก​รับใช้​ไป​ด้วย​หนึ่ง​คน 36 แล้ว​เขา​ก็​สั่ง​เด็ก​รับใช้​ว่า “ไป​หา​ลูกธนู​ที่​เรา​ยิง​ไป” เมื่อ​เด็ก​รับใช้​วิ่ง​ไป โยนาธาน​ก็​ยิง​ธนู​ลูก​หนึ่ง​นำ​หน้า​เขา​ไป 37 เมื่อ​เด็ก​รับใช้​วิ่ง​ไป​ถึง​ที่​ที่​ลูกธนู​ของ​โยนาธาน​ตก เขา​ก็​ตะโกน​บอก​เด็ก​รับใช้​ว่า “ลูกธนู​อยู่​ข้าง​หน้า​เจ้า​ไม่​ใช่​หรือ” 38 เขา​ยัง​ตะโกน​สั่ง​อีก​ด้วย​ว่า “รีบ​ไป​เถิด อย่า​หยุด​น่ะ” เด็ก​รับใช้​ก็​ไป​เก็บ​ลูกธนู​กลับ​มา​ให้​โยนาธาน​ผู้​เป็น​เจ้า​นาย 39 (แต่​เด็ก​รับใช้​ก็​ไม่​รู้​เรื่อง​อะไร​เลย มี​แต่​ดาวิด​และ​โยนาธาน​เท่านั้น​ที่​เข้าใจ) 40 จาก​นั้น​โยนาธาน​ก็​ส่ง​อาวุธ​ให้​เด็ก​รับใช้​และ​สั่ง​ว่า “เจ้า​เอา​ไป​เก็บ​ไว้​ใน​เมือง​ก่อน”

41 หลังจาก​เด็ก​รับใช้​ไป​แล้ว ดาวิด​ก็​ออก​จาก​ที่​ซ่อน ทาง​ใต้​ของ​ก้อนหิน เขา​กราบ​โยนาธาน​จน​หน้า​ติด​พื้นดิน​สาม​ครั้ง จาก​นั้น​พวก​เขา​ก็​จูบ​ซึ่ง​กัน​และ​กัน แล้ว​ทั้ง​สอง​ก็​ร้องไห้​ด้วย​กัน แต่​ดาวิด​ร้อง​มาก​กว่า

42 โยนาธาน​พูด​กับ​ดาวิด​ว่า “ขอ​ให้​ไป​เป็น​สุข​เถิด เพราะ​เรา​ทั้ง​สอง​ได้​สาบาน​ใน​นาม​ของ​พระยาห์เวห์​ว่า​จะ​เป็น​เพื่อน​กัน เรา​พูด​ว่า ‘พระยาห์เวห์​จะ​เป็น​พยาน​ระหว่าง​เรา​สอง​คน และ​ระหว่าง​ลูก​หลาน​ของ​เรา​สอง​คน​ตลอด​ไป’” แล้ว​ดาวิด​ก็​จาก​ไป และ​โยนาธาน​ก็​กลับ​เข้า​เมือง

21

ดาวิด​ไปหา​นักบวช​อาหิเมเลค

1 ดาวิด​ไป​เมือง​โนบ​เพื่อ​พบ​กับ​นักบวช​อาหิเมเลค อาหิเมเลค​กลัว​จน​ตัว​สั่น​เมื่อ​ออก​มา​พบ​เขา แล้ว​พูด​ว่า “ทำไม​ท่าน​ถึง​มา​คน​เดียว ทำไม​ถึง​ไม่​มี​ใคร​มา​กับ​ท่าน​ด้วย”

2 ดาวิด​ตอบ​นักบวช​อาหิเมเลค​ว่า “กษัตริย์​สั่ง​ให้​เรา​มา​ทำ​งาน​สำคัญ​และ​กำชับ​ว่า ‘อย่า​ให้​ใคร​รู้​ถึง​งาน​ที่​เรา​ส่ง​เจ้า​ไป​ทำ และ​หน้าที่​ที่​เรา​ได้​มอบ​หมาย​ให้​กับ​เจ้า’ ส่วน​พวก​คน​หนุ่มๆ​ของ​เรา​นั้น เรา​ได้​นัด​พบ​กับ​พวก​เขา​ไว้​แล้ว​ใน​ที่​แห่ง​หนึ่ง 3 ตอน​นี้​ท่าน​มี​อะไร​ใน​มือ​บ้าง ขอ​ขนมปัง​ให้​เรา​สัก​ห้า​ก้อน หรือ​อะไร​ก็​ได้​ที่​ท่าน​สามารถ​หา​ได้” 4 แต่​อาหิเมเลค​ตอบ​ดาวิด​ว่า “ข้าพเจ้า​ไม่​มี​ขนมปัง​ธรรมดา​อยู่​เลย มี​แต่​ขนมปัง​ศักดิ์สิทธิ์​เท่านั้น ซึ่ง​ถ้า​หนุ่มๆ​ทั้งหลาย​ไม่​ได้​ไป​มี​เพศ​สัมพันธ์​กับ​ผู้หญิง​มา​ก็​กิน​ได้”

5 ดาวิด​ตอบ​ว่า “ตาม​ปกติ​เมื่อ​เรา​ออก​เดิน​ทาง​พวก​ผู้หญิง​ก็​จะ​ถูก​แยก​ออก​จาก​พวก​เรา​อยู่​แล้ว ขนาด​งาน​ที่​ธรรมดาๆ​ร่างกาย​ของ​พวก​ผู้ชาย​ก็​ยัง​บริสุทธิ์​เลย ยิ่ง​งาน​พิเศษ​อย่าง​นี้ เรา​ก็​ต้อง​รักษา​ร่างกาย​ให้​บริสุทธิ์​แน่”

6 นักบวช​จึง​ให้​ขนมปัง​ศักดิ์สิทธิ์นั้น​กับ​ดาวิด เพราะ​ไม่​มี​ขนมปัง​อื่น​นอกจาก​ขนมปัง​นี้​ที่​เคย​ตั้ง​ถวาย​อยู่​ต่อหน้า​พระยาห์เวห์ แต่​ถูก​เอา​ออก​มา​จาก​หน้า​พระยาห์เวห์ ใน​วัน​ที่​เอา​ขนมปัง​ใหม่ๆ​ร้อนๆ​มา​แทน

7 ใน​วัน​นั้น​มี​หัวหน้า​คน​เลี้ยง​แกะ+ 21:7 คน​เลี้ยง​แกะ หรือ “คน​ส่งข่าว” ของ​ซาอูล​ชื่อ​โดเอก ซึ่ง​เป็น​ชาว​เมือง​เอโดม เฝ้า​อยู่​ต่อหน้า​พระยาห์เวห์​ด้วย+ 21:7 โดเอก … พระยาห์เวห์​ด้วย อาจ​หมาย​ความ​ว่า โดเอก​อยู่​ที่​นั่น​เพื่อ​มี​ส่วน​ใน​การถวาย​เครื่อง​แก้บน​ให้​แก่​พระเจ้า หรือ​เพื่อ​เหตุผล​อื่น​ทาง​ศาสนา หรือ​อาจ​จะ​หมาย​ความ​ว่า เขา​ถูก​กัก​ตัว​ให้​อยู่​ที่​นั่น​เป็น​เพราะ​คดี​ที่​เขา​ก่อ​ขึ้น เช่น การ​ฆ่า​คน​ตาย​โดย​ไม่​ได้​ตั้งใจ

8 ดาวิด​ถาม​อาหิเมเลค​ว่า “ที่​นี่​ท่าน​ไม่​มี​หอก​หรือ​ดาบ​สัก​เล่ม​เลย​หรือ เรา​ไม่​ได้​เอา​ดาบ​หรือ​อาวุธ​อื่นๆ​ติดตัว​มา​เลย เพราะ​ธุระ​ที่​กษัตริย์​ให้​ทำ​เป็น​เรื่อง​เร่งด่วน”

9 นักบวช​อาหิเมเลค​ก็​ตอบ​ว่า “ดาบ​ของ​โกลิอัท​ชาว​ฟีลิสเตีย ที่​ถูก​ท่าน​ฆ่า​ตาย​ใน​หุบเขา​เอลาห์​อยู่​ที่​นี่ ดาบ​นั้น​ห่อ​ผ้า​วาง​อยู่​ด้านหลัง​เอโฟด ถ้า​ท่าน​ต้องการ​ก็​เอา​ไป​เลย ที่​นี่​ก็​ไม่​มี​ดาบ​อื่น​แล้ว”

ดาวิด​ตอบ​ว่า “ไม่​มี​ดาบ​ไหน​เหมือน​ดาบ​นั้น​อีก​แล้ว เอา​มา​ให้​เรา​หน่อย”

ดาวิด​หนี​ไป​พึ่ง​ศัตรู​ที่​เมือง​กัท

10 ใน​วัน​นั้น​ดาวิด​ได้​หนี​จาก​ซาอูล​ไป​หา​อาคีช​กษัตริย์​เมือง​กัท 11 แต่​พวก​ข้าราชการ​ของ​อาคีช​พูด​กับ​ดาวิด​ว่า “ท่าน​ไม่​ใช่​กษัตริย์​ดาวิด​ของ​อิสราเอล​หรอก​หรือ คน​เดียว​กับ​ที่​เขา​ร้องเพลง​ยกย่อง​กัน​ว่า

‘ซาอูล​ฆ่า​คน​เป็น​พันๆ

ส่วน​ดาวิด​ฆ่า​คน​เป็น​หมื่นๆ’”

12 ดาวิด​ได้ยิน​คำพูด​อย่าง​นั้น เขา​ก็​กลัว​กษัตริย์​อาคีช​เมือง​กัท​มาก

13 ดาวิด​จึง​แกล้ง​ทำ​เป็น​บ้า​ต่อหน้า​ผู้คน ขณะ​ที่​เขา​ถูก​จับ​ไป​นั้น​เขา​ก็​ทำ​ท่า​เหมือน​คน​บ้า​ขีด​เขียน​ตาม​ประตู​เมือง และ​ปล่อย​ให้​น้ำลาย​ไหล​เปรอะ​เปื้อน​เครา 14 อาคีช​พูด​กับ​พวก​ข้าราชการ​ของ​เขา​ว่า “ดู​ชาย​คน​นี้​ซิ เป็น​คน​บ้า​ชัดๆ​เจ้า​พา​มา​พบ​เรา​ทำไม 15 เจ้า​เห็น​ว่า​เรา​ขาดแคลน​คน​บ้า​หรือ ถึง​ได้​พา​มัน​มา​ทำ​บ้าๆ​บอๆ​ให้​เรา​ดู สมควร​ให้​ไอ้​บ้า​นี้​เข้า​มา​ใน​บ้าน​ของ​เรา​หรือ”

22

ดาวิด​ไป​ตาม​ที่​ต่างๆ

1 ดาวิด​ออก​จาก​เมือง​กัท​หนี​ไป​ที่​ถ้ำ+ 22:1 ถ้ำ หรือ “ป้อม”​อดุลลัม เมื่อ​พี่น้อง​และ​ญาติ​ฝ่าย​พ่อ​ของ​ดาวิด​รู้​เรื่อง​เข้า ต่าง​ก็​พา​กัน​มา​หา​เขา​ที่​ถ้ำ 2 คน​ที่​เดือด​ร้อน คน​ที่​มี​หนี้สิน​หรือ​คน​ที่​ขมขื่น​ใจ ต่าง​ก็​พา​กัน​มา​รวม​ตัว​อยู่​กับ​ดาวิด และ​ดาวิด​ก็​ได้​กลาย​เป็น​ผู้นำ​ของ​พวก​เขา​ซึ่ง​มี​ประมาณ​สี่​ร้อย​คน

3 จาก​ถ้ำ​อดุลลัม ดาวิด​ก็​ไป​ยัง​มิสปาห์​ใน​เมือง​โมอับ​และ​พูด​ขอ​ร้อง​กษัตริย์​เมือง​โมอับ​ว่า “ขอ​อนุญาต​ให้​พ่อ​แม่​ของ​ข้าพเจ้า​มา​อาศัย​อยู่​กับ​ท่าน​ด้วย​เถิด จน​กว่า​ข้าพเจ้า​จะ​รู้​ว่า​พระเจ้า​จะ​ทำ​อะไร​ให้​กับ​ข้าพเจ้า” 4 ดาวิด​จึง​ฝาก​พ่อ​แม่​ของ​เขา​ไว้​กับ​กษัตริย์​เมือง​โมอับ และ​พ่อ​แม่​ของ​เขา​ก็​อาศัย​อยู่​กับ​กษัตริย์ ตลอด​เวลา​ที่​ดาวิด​อาศัย​อยู่​ใน​ที่​กำบัง​อัน​เข้มแข็ง

5 แต่​กาด​ที่​เป็น​ผู้พูดแทน​พระเจ้า​ได้​พูด​กับ​ดาวิด​ว่า “อย่า​อาศัย​อยู่​ใน​ป้อม​ปราการ​เลย เข้า​ไป​อยู่​ใน​แผ่นดิน​ยูดาห์​เถอะ” ดังนั้น​ดาวิด​จึง​จาก​ไป​อยู่​ใน​ป่า​เฮเรท

ซาอูล​ทำลาย​ลูกหลาน​ของ​เอลี

6 ซาอูล​ได้ยิน​ว่า​มี​คน​พบ​ดาวิด​และ​ผู้คน​ของ​เขา ใน​ขณะ​ที่​ซาอูล​นั่ง​อยู่​ใต้​ต้นสน​บน​ภูเขา​กิเบอาห์​และ​ถือ​หอก​อยู่​ใน​มือ​โดย​มี​พวก​ข้าราชการ​ยืน​ล้อม​รอบ​เขา​อยู่ 7 ซาอูล​ก็​พูด​กับ​พวก​นั้น​ว่า “ฟัง​ให้​ดี​นะ คน​เบนยามิน​ทั้งหลาย ไอ้​ลูกชาย​คน​นั้น​ของ​เจสซี+ 22:7 ไอ้​ลูกชาย​คน​นั้น​ของ​เจสซี หมายถึง​ดาวิด จะ​ให้​ที่​ทุ่งนา​หรือ​สวนองุ่น​กับ​พวก​เจ้า​หรือ หรือ​ว่า​มัน​จะ​แต่งตั้ง​ให้​พวก​เจ้า​เป็น​หัวหน้า​กองพัน กองร้อย​หรือ​ยังไง 8 นั่น​เป็น​เหตุ​ที่​พวก​เจ้า​ถึง​ได้​แอบ​คบคิด​กัน​ต่อต้าน​เรา​ใช่​ไหม ไม่​มี​ใคร​สัก​คน​บอก​เรา​เมื่อ​โยนาธาน​ลูก​เรา​ได้​ทำ​สัญญา​กับ​ไอ้​ลูกชาย​ของ​เจสซี ไม่​มี​ใคร​ห่วงใย​เรา​หรือ​บอก​กับ​เรา​ว่า​โยนาธาน​ได้​ยุยง​ให้​ไอ้​คน​รับใช้​คน​นั้น​ของ​เรา​คอย​ซุ่ม​เล่นงาน​เรา อย่าง​ที่​มัน​ทำ​อยู่​ทุก​วันนี้”

9 แต่​โดเอก​คน​เอโดม ซึ่ง​ยืน​อยู่​กับ​พวก​ข้าราชการ​ของ​ซาอูล​พูด​ว่า “ข้าพเจ้า​เห็น​ดาวิด​ลูกชาย​ของ​เจสซี​มา​หา​อาหิเมเลค​ลูกชาย​ของ​อาหิทูบ​ที่​เมือง​โนบ 10 อาหิเมเลค​ได้​ปรึกษา​กับ​พระยาห์เวห์​เพื่อ​ดาวิด เขา​ให้​อาหาร​กับ​ดาวิด และ​ให้​ดาบ​ของ​โกลิอัท​คน​ฟีลิสเตีย​กับ​เขา​ด้วย”

11 กษัตริย์​ได้​ส่ง​คน​ไป​ตาม​นักบวช​อาหิเมเลค​ลูกชาย​ของ​อาหิทูบ และ​เครือญาติ​ทั้งหมด​ของ​พ่อ​เขา​ที่​เป็น​นักบวช ที่​เมือง​โนบ และ​พวก​เขา​ก็​มา​หา​กษัตริย์ 12 ซาอูล​ได้​พูด​ว่า “ฟัง​เรา​ให้​ดี ลูกชาย​ของ​อาหิทูบ”

อาหิเมเลค​ตอบ​ว่า “ครับ ท่าน​เจ้า​นาย”

13 ซาอูล​พูด​กับ​อาหิเมเลค​ว่า “ทำไม​เจ้า​กับ​ไอ้​ลูกชาย​ของ​เจสซี​ถึง​คบคิด​กัน​ต่อต้าน​เรา เจ้า​ให้​ขนมปัง​และ​ดาบ​กับ​มัน เจ้า​ได้​ปรึกษา​พระเจ้า​เพื่อ​มัน ซึ่ง​ทำ​ให้​มัน​ลุก​ขึ้น​กบฏ​ต่อ​เรา และ​คอย​ดักซุ่ม​โจมตี​เรา​อย่าง​ที่​มัน​ทำ​อยู่​ทุก​วันนี้”

14 อาหิเมเลค​ตอบ​กษัตริย์​ว่า “มี​ใคร​ใน​หมู่​พวก​ข้าราชการ​ของ​ท่าน ที่​จงรัก​ภักดี​ต่อ​ท่าน​เท่ากับ​ดาวิด​บ้าง ดาวิด​เป็น​ลูกเขย​ของ​ท่าน เป็น​หัวหน้า​องครักษ์​ของ​ท่าน และ​เป็น​ที่​นับถือ​อย่าง​ยิ่ง​ใน​ครอบครัว​ของ​ท่าน 15 แล้ว​นี่​เป็น​ครั้ง​แรก​หรือ ที่​ข้าพเจ้า​ได้​ปรึกษา​พระเจ้า​เพื่อ​ดาวิด ไม่​ใช่​เลย ขอ​ท่าน​อย่า​ได้​กล่าวหา​ข้าพเจ้า​ผู้รับใช้​ของ​ท่าน​หรือ​เครือญาติ​ฝ่าย​พ่อ​ข้าพเจ้า​เลย เพราะ​ข้าพเจ้า​คน​รับใช้​ของ​ท่าน​ไม่​รู้​อะไร​เลย​เกี่ยวกับ​เรื่อง​นี้”

16 แต่​กษัตริย์​พูด​ว่า “อาหิเมเลค ทั้ง​เจ้า​และ​เครือญาติ​ฝ่าย​พ่อ​เจ้า จะ​ต้อง​ตาย​แน่” 17 กษัตริย์​สั่ง​พวก​ทหาร​ยาม​ที่​ยืน​อยู่​ข้างๆ​ว่า “พา​พวก​นักบวช​ของ​พระยาห์เวห์​เหล่า​นี้​ไป​ฆ่า​ซะ เพราะ​พวก​มัน​เข้าข้าง​ดาวิด พวก​มัน​รู้​ว่า​มัน​หนี​ไป​แต่​ไม่​ยอม​บอก​เรา”

แต่​พวก​ข้าราชการ​ของ​กษัตริย์​ไม่​ยอม​ลงมือ​ต่อ​พวก​นักบวช​ของ​พระยาห์เวห์

18 กษัตริย์​สั่ง​โดเอก​ว่า “เจ้า​หัน​ไป​ฟัน​พวก​นักบวช​เหล่า​นั้น​เสีย​ให้​ตาย” โดเอก​ชาว​เมือง​เอโดม​จึง​หัน​ไป​ฟัน​พวก​นักบวช+ 22:18 นักบวช ผู้ชาย​ที่​สวม​เอโฟด ใน​วัน​นั้น​เขา​ได้​ฆ่า​ชาย​ที่​สวม​ผ้า​ป่าน​เอโฟด​ตาย​ถึง​แปดสิบห้า​คน 19 เขา​ใช้​ดาบ​ฆ่า​ฟัน​คน​ใน​เมือง​โนบ​ซึ่ง​เป็น​เมือง​ของ​นักบวช เขา​ใช้​ดาบ​ฆ่าฟัน​ทั้ง​ผู้ชาย​และ​ผู้หญิง ทั้ง​เด็ก​และ​ทารก ทั้ง​วัว ลา​และ​แกะ

20 แต่​อาบียาธาร์ ลูกชาย​ของ​อาหิเมเลค ที่​เป็น​ลูกชาย​ของ​อาหิทูบ หนี​รอด​ไปหา​ดาวิด 21 เขา​ได้​บอก​กับ​ดาวิด​ว่า​ซาอูล​ได้​ฆ่า​พวก​นักบวช​ของ​พระยาห์เวห์ 22 ดาวิด​พูด​กับ​อาบียาธาร์​ว่า “ใน​วัน​นั้น เมื่อ​โดเอก​ชาว​เอโดม​อยู่​ที่​นั่น เรา​รู้​ว่า​เขา​ต้อง​บอก​กับ​ซาอูล​แน่ เรา​เอง​เป็น​ผู้ที่​นำ​ความ​ตาย​มา​สู่​ทุก​คน​ใน​ครอบครัว​ของ​พ่อ​เจ้า 23 อยู่​กับ​เรา​ที่​นี่​แหละ เจ้า​ไม่​ต้อง​กลัว คน​ที่​ตาม​ล่า​ชีวิต​เจ้า​ก็​ตาม​ล่า​ชีวิต​เรา​เหมือน​กัน เจ้า​จะ​ปลอดภัย​เมื่อ​อยู่​กับ​เรา”

23

ดาวิด​ช่วย​กู้​เมือง​เคอีลาห์

1 เมื่อ​มี​คน​บอก​ดาวิด​ว่า “ดู​สิ ชาว​เมือง​ฟีลิสเตีย​กำลัง​สู้รบ​กับ​ชาว​เมือง​เคอีลาห์​และ​ปล้น​ข้าวสาร​ไป​จาก​ลาน​นวด​ข้าว”

2 ดาวิด​ได้​ถาม​พระยาห์เวห์​ว่า “ข้าพเจ้า​ควร​จะ​ไป​สู้รบ​กับ​ชาว​ฟีลิสเตีย​เหล่า​นี้​หรือไม่”

พระยาห์เวห์​ตอบ​ดาวิด​ว่า “ไป​สิ ไป​สู้​กับ​ชาว​เมือง​ฟีลิสเตีย​และ​ช่วยกู้​เคอีลาห์​ไว้”

3 แต่​คน​ของ​ดาวิด​บอก​กับ​เขา​ว่า “ขนาด​ใน​ยูดาห์​นี้​พวก​เรา​ยัง​กลัว​เลย แล้ว​ถ้า​ต้อง​ไป​ยัง​เคอีลาห์ เพื่อ​สู้รบ​กับ​ชาว​เมือง​ฟีลิสเตีย พวก​เรา​จะ​ไม่​ยิ่ง​กลัว​มาก​กว่า​นี้​หรือ”

4 ดาวิด​จึง​ถาม​พระยาห์เวห์​อีก​ครั้ง​หนึ่ง และ​พระยาห์เวห์​ได้​ตอบ​เขา​ว่า “ลง​ไป​ที่​เมือง​เคอีลาห์ เพราะ​เรา​กำลัง​จะ​มอบ​ชาว​เมือง​ฟีลิสเตีย​นั้น​ไว้​ใน​มือ​เจ้า” 5 ดังนั้น​ดาวิด​และ​พวก​จึง​เดินทาง​ไป​ยัง​เคอีลาห์​ต่อสู้​กับ​ชาว​ฟีลิสเตีย และ​ยึด​สัตว์​เลี้ยง​ของ​ชาว​ฟีลิสเตีย​ไป พวก​เขา​ทำ​ให้​ชาว​เมือง​ฟีลิสเตีย​เสีย​หาย​อย่าง​หนัก และ​ช่วยกู้​คน​ของ​เมือง​เคอีลาห์​ไว้​ได้ 6 (ตอน​ที่​อาบียาธาร์​ลูกชาย​ของ​อาหิเมเลค​หนี​มา​หา​ดาวิด​ที่​เคอีลาห์​นั้น เขา​ได้​นำ​เอา​เอโฟด มา​ด้วย)

7 มี​คน​บอก​ซาอูล​ว่า​ดาวิด​ได้​ไป​ถึง​เมือง​เคอีลาห์​แล้ว เขา​จึง​พูด​ว่า “พระเจ้า​ได้​มอบ​ดาวิด​ไว้​ใน​กำมือ​เรา​แล้ว เพราะ​ดาวิด​ได้​เข้า​มา​ขัง​ตัวเอง​ใน​เมือง​ที่​มี​ประตู​และ​สลัก​ประตู” 8 ซาอูล​เรียก​ทหาร​ของ​เขา​ทุก​คน​ให้​เตรียม​พร้อม​รบ​และ​เดินทาง​ลง​ไป​ยัง​เมือง​เคอีลาห์​เพื่อ​ไป​ล้อม​จับ​ดาวิด​และ​พวก​ของ​ดาวิด

9 เมื่อ​ดาวิด​รู้​ว่า​ซาอูล​วางแผน​เพื่อ​ทำร้าย​เขา ดาวิด​จึง​บอก​กับ​อาบียาธาร์​ว่า “นำ​เอโฟด​มา​ที่​นี่”

10 ดาวิด​อ้อนวอน​ว่า “ข้าแต่พระยาห์เวห์ พระเจ้า​ของ​อิสราเอล ผู้รับใช้​ของ​พระองค์​รู้​อย่าง​แน่ชัด​ว่า ซาอูล​วางแผน​ที่​จะ​มา​เคอีลาห์ เพื่อ​ทำลาย​เมือง​เคอีลาห์​เพราะ​ข้าพเจ้า 11 ขอ​ถาม​ว่า ชาว​เคอีลาห์​จะ​มอบ​ข้าพเจ้า​ให้​กับ​ซาอูล​หรือ​ไม่ และ​ซาอูล​จะ​ลง​มา​ที่​เมืองนี้​เหมือน​กับ​ที่​คน​รับใช้​ของ​พระองค์​ได้ยิน​มา​หรือ​ไม่ ข้าแต่พระยาห์เวห์ พระเจ้า​แห่ง​อิสราเอล ช่วย​บอก​คน​รับใช้​ของ​พระองค์​ด้วย​เถิด”

พระยาห์เวห์​ตอบ​ว่า “เขา​จะมา”

12 ดาวิด​ถาม​อีก​ว่า “ชาว​เมือง​เคอีลาห์​จะ​ส่ง​ข้าพเจ้า​และ​คน​ของ​ข้าพเจ้า​ให้​กับ​ซาอูล​หรือ​ไม่”

พระยาห์เวห์​ตอบ​ว่า “เขา​จะ​ทำ​อย่าง​นั้น”

13 ดังนั้น​ดาวิด​และ​พวก​หกร้อย​คน​จึง​ได้​ออก​จาก​เมือง​เคอีลาห์​และ​ย้าย​ไป​เรื่อยๆ เมื่อ​มี​คน​บอก​ซาอูล​ว่า ดาวิด​ได้​หนี​ออก​จาก​เมือง​เคอีลาห์​ไป​แล้ว เขา​จึง​ไม่​ได้​ไป​ที่​นั่น

ซาอูล​ตาม​ล่า​ดาวิด

14 ดาวิด​ซ่อน​อยู่​ตาม​ที่​กำบัง​เข้มแข็ง​ใน​เขต​ทะเลทราย และ​ตาม​เทือกเขา​ใน​เขต​ทะเลทราย​ศีฟ ซาอูล​เสาะหา​ดาวิด​วันแล้ว​วันเล่า แต่​พระเจ้า​ก็​ไม่​ได้​ให้​ดาวิด​ตก​ไป​อยู่​ใน​กำมือ​ของ​ซาอูล

15 ขณะ​ที่​ดาวิด​อยู่​ที่​โฮเรช​ใน​ทะเลทราย​ศีฟ เขา​รู้​ว่า​ซาอูล​กำลัง​ตาม​ล่า​เพื่อ​ฆ่า​เขา 16 โยนาธาน​ลูกชาย​ของ​ซาอูล​ไป​หา​ดาวิด​ที่​โฮเรช และ​ช่วย​ดาวิด​ให้​ไว้วางใจ​ใน​พระยาห์เวห์​มาก​ขึ้น 17 โยนาธาน​บอก​ว่า “เจ้า​ไม่​ต้อง​กลัว​หรอก ซาอูล​พ่อ​ของ​ข้า​จะ​จับ​เจ้า​ไม่​ได้​หรอก เจ้า​จะ​ได้​เป็น​กษัตริย์​ของ​อิสราเอล และ​ข้า​จะ​ได้​เป็น​ที่​สอง​รอง​จาก​เจ้า เรื่อง​นี้​แม้​แต่​พ่อ​ของ​ข้า​ก็​ยัง​รู้”

18 ทั้ง​สอง​คน​ได้​ทำ​สัญญา​กัน​ต่อหน้า​พระยาห์เวห์ แล้ว​โยนาธาน​ก็​เดินทาง​กลับ​บ้าน ส่วน​ดาวิด​ยัง​คง​อยู่​ที่​โฮเรช​ต่อ​ไป

ชาว​ศีฟ​บอก​ซาอูล​เกี่ยวกับ​ดาวิด

19 พวก​ชาว​ศีฟ​ได้​ไป​หา​ซาอูล​ที่​กิเบอาห์ แล้ว​บอก​ว่า “ตอน​นี้​ดาวิด​กำลัง​ซ่อน​ตัว​อยู่​ใน​หมู่​พวก​เรา ตาม​ถ้ำ​ที่​โฮเรช บน​หุบเขา​ฮาคีลาห์ ทาง​ตอน​ใต้​ของ​เยชิโมน 20 ข้า​แต่​กษัตริย์ ท่าน​อยาก​จะ​ลง​ไป​เมื่อไหร่​ก็​ไป​ได้ และ​พวก​เรา​ชาว​ศีฟ​ขอ​รับ​หน้าที่​ใน​การ​จับตัว​ดาวิด​มา​ให้​ท่าน​เอง”

21 ซาอูล​ตอบ​ว่า “ขอ​พระยาห์เวห์​อวยพร​พวก​ท่าน​ทั้งหลาย​ที่​ห่วง​ใย​เรา ไป​เตรียม​ตัว​ให้​พร้อม​เถิด 22 ให้​ไป​หา​ดู​ว่า​ดาวิด​อยู่​ที่​ไหน และ​มี​ใคร​เห็น​เขา​ที่​นั่น​บ้าง มี​คน​บอก​เรา​ว่า​ดาวิด​นั้น​ฉลาด​นัก 23 ให้​ไป​หา​ที่​ซ่อน​ทุกแห่ง​ที่​เขา​ใช้ และ​กลับ​มา​บอก​ที่ซ่อน​ที่​แน่นอน​ของ​เขา​กับ​เรา เมื่อ​นั้น​เรา​จะ​ไป​กับ​พวก​ท่าน ถ้า​ดาวิด​อยู่​ที่​นั่น เรา​จะ​ตาม​ล่า​เขา​ท่ามกลาง​ตระกูล​ทั้งหลาย​ของ​ยูดาห์”

24 ชาว​ศีฟ​จึง​ออก​เดินทาง​มา​ยัง​เมือง​ศีฟ​ก่อน​ซาอูล

ขณะนั้น​ดาวิด​และ​พวก​อยู่​ใน​ทะเลทราย​มาโอน ใน​อาราบาห์​ตอน​ใต้​ของ​เยชิโมน 25 ซาอูล​และ​พวก​เริ่ม​ค้นหา​ดาวิด และ​เมื่อ​ดาวิด​รู้เรื่อง เขา​ก็​เดินทาง​ไป​ยัง​ก้อนหิน​ใหญ่​และ​หลบ​อยู่​ใน​ทะเลทราย​มาโอน เมื่อ​ซาอูล​รู้​ถึง​ที่ซ่อน​ของ​ดาวิด เขา​ก็​เข้า​ไป​ใน​ทะเลทราย​มาโอน​เพื่อ​ตาม​ล่า​ดาวิด

26 เมื่อ​ซาอูล​มา​ถึง​ด้าน​หนึ่ง​ของ​ภูเขา ดาวิด​และ​คน​ของ​เขา​ก็​จะ​รีบ​หนี​จาก​ซาอูล​ไป​อีก​ด้าน​หนึ่ง​ของ​ภูเขา เมื่อ​ฝ่าย​ของ​ซาอูล​และ​พวก​เข้า​มา​ใกล้​เกือบ​จะ​จับ​ดาวิด​กับ​พวก​ได้​แล้ว 27 ก็​มี​ผู้​ส่งข่าว​มา​แจ้ง​กับ​ซาอูล​ว่า “รีบ​ไป​เร็วๆ​พวก​ฟีลิสเตีย​กำลัง​ปล้น​แผ่นดิน​ของ​พวก​เรา​แล้ว”

28 ซาอูล​จึง​เลิก​ไล่​ตาม​ดาวิด และ​ไป​ปะทะ​กับ​ชาว​ฟีลิสเตีย ด้วย​เหตุนี้​พวก​เขา​จึง​เรียก​ที่​นั่น​ว่า หิน​แห่ง​การ​หลบหนี 29 ดาวิด​จึง​ออก​จาก​ทะเลทราย​มาโอน และ​เข้า​ไป​อาศัย​อยู่​ตาม​ที่กำบัง​เข้มแข็ง​ต่างๆ​ของ​เอนเกดี

24

ดาวิด​ไว้​ชีวิต​ซาอูล

1 หลังจาก​ซาอูล​ได้​ขับไล่​ชาว​ฟีลิสเตีย​ไป​แล้ว มี​คน​บอก​เขา​ว่า “ดาวิด​อยู่​ใน​ทะเลทราย​แห่ง​เอนเกดี”

2 ซาอูล​จึง​คัด​เลือก​ผู้ชาย​สาม​พัน​คน​จาก​คน​อิสราเอล​ทั้งหมด และ​ออก​ไป​ค้นหา​ดาวิด​และ​พวก​ที่​หิน​เลียงผา 3 ซาอูล​มา​ถึง​พวก​คอก​แกะ​ที่​อยู่​ข้าง​ทาง แล้ว​แถว​นั้น​มี​ถ้ำ​อยู่​ถ้ำ​หนึ่ง ซาอูล​ก็​เข้า​ไป​ขับถ่าย​ใน​ถ้ำ​นั้น ส่วน​ดาวิด​และ​พวก​ก็​นั่ง​อยู่​ลึก​เข้า​ไป​ใน​ถ้ำ​นั้น 4 คน​ของ​ดาวิด​พูด​ขึ้น​ว่า “วันนี้​เป็น​วัน​ที่​พระยาห์เวห์​ได้​พูด​กับ​ท่าน​ว่า ‘เรา​จะ​มอบ​ศัตรู​ของ​เจ้า​ไว้​ใน​กำ​มือ​ของ​เจ้า เพื่อ​เจ้า​จะ​ได้​จัดการ​กับ​เขา​ตาม​ที่​เจ้า​เห็น​สมควร’”

แล้ว​ดาวิด​ก็​คลาน​อย่าง​เงียบกริบ​เข้า​ไป​ตัด​ชาย​เสื้อคลุม​ของ​ซาอูล 5 ภายหลัง​ดาวิด​ก็​รู้สึก​ผิด ที่​ไป​ตัด​ชาย​เสื้อคลุม​ของ​ซาอูล 6 ดาวิด​บอก​คน​ของ​เขา​ว่า “ขอ​ให้​พระยาห์เวห์ อย่า​ยอม​ให้​ข้าพเจ้า​ทำ​สิ่ง​เหล่า​นี้​ต่อ​นาย​ของ​ข้าพเจ้า ผู้ที่​พระองค์​ได้​เจิม​ไว้ คือ​ขอ​ให้​พระองค์​อย่า​ยอม​ให้​ข้าพเจ้า​ยก​มือ​ขึ้น​ต่อต้าน​เขา เพราะ​เขา​เป็น​คน​ที่​พระยาห์เวห์​ได้​เจิม​ไว้” 7 ดาวิด​ได้​ตักเตือน​คน​ของ​เขา​ด้วย​คำพูด​นี้ และ​ไม่​ให้​คน​ของ​เขา​ทำร้าย​ซาอูล แล้ว​ซาอูล​ก็​ลุก​ขึ้น​ออก​จาก​ถ้ำ​แล้ว​เดินทาง​ต่อ

8 ดาวิด​ได้​ออก​จาก​ถ้ำ​แล้ว​เรียก​ซาอูล​ว่า “กษัตริย์​ผู้​เป็น​เจ้านาย​ของ​ข้าพเจ้า”

เมื่อ​ซาอูล​หัน​กลับ​มา​ดู ดาวิด​ก้ม​ตัว​ลง​กราบ​ถึง​พื้น 9 ดาวิด​บอก​ซาอูล​ว่า “ทำไม​ท่าน​ถึง​ไป​ฟัง​คน​อื่น​พูด​ว่า ‘ดาวิด​นั้น​มุ่งร้าย​ต่อ​ท่าน’ 10 ใน​วันนี้​ท่าน​คง​เห็น​กับ​ตา​แล้ว​ว่า พระยาห์เวห์​ได้​ส่ง​ท่าน​ให้​มา​อยู่​ใน​กำมือ​ของ​ข้าพเจ้า​ใน​ถ้ำ​นั้น มี​บางคน​เร่งเร้า​ให้​ข้าพเจ้า​ฆ่า​ท่าน แต่​ข้าพเจ้า​ไว้​ชีวิต​ท่าน ข้าพเจ้า​ได้​พูด​ว่า​ข้าพเจ้า​จะ​ไม่​ยก​มือ​ขึ้น​ต่อต้าน​นาย​ของ​ข้าพเจ้า​เพราะ​เขา​เป็น​ผู้ที่​พระยาห์เวห์​ได้​เจิม​ไว้ 11 ดู​นี่​สิ ท่าน​พ่อ ดู​ชาย​เสื้อคลุม​ของ​ท่าน​ใน​มือ​ข้าพเจ้า​ซิ ข้าพเจ้า​ได้​ตัด​มุม​หนึ่ง​ของ​เสื้อคลุม​ของ​ท่าน​มา​ได้ แต่​ข้าพเจ้า​ไม่​ได้​ฆ่า​ท่าน ให้​ท่าน​เข้าใจ​และ​ยอมรับ​เถอะ​ว่า ข้าพเจ้า​ไม่​ได้​ทำ​อะไร​ผิด​ต่อ​ท่าน​หรือ​ก่อ​การ​กบฏ ข้าพเจ้า​ไม่​ได้​ทำ​บาป​ต่อ​ท่าน แต่​ท่าน​กลับ​ไล่ล่า​ชีวิต​ของ​ข้าพเจ้า 12 ขอ​ให้​พระยาห์เวห์ เป็น​ผู้ตัดสิน​เรื่อง​ระหว่าง​ข้าพเจ้า​กับ​ท่าน และ​ขอ​ให้​พระองค์​แก้แค้น​แทน​ข้าพเจ้า​ต่อ​ท่าน​สำหรับ​สิ่ง​ที่​ท่าน​ได้​ทำ​กับ​ข้าพเจ้า แต่​มือ​ของ​ข้าพเจ้า​จะ​ไม่​ทำ​อะไร​ท่าน 13 ดัง​สุภาษิต​โบราณ​ที่​ว่า

‘การ​ทำ​เลว​ย่อม​มา​จาก​คน​เลว’

ดังนั้น​มือ​ของ​ข้าพเจ้า​จะ​ไม่​ทำ​อะไร​ท่าน 14 กษัตริย์​แห่ง​อิสราเอล​กำลัง​ออก​มา​สู้รบ​กับ​ใคร​หรือ ท่าน​ออก​มา​ไล่​ตาม​หมา​ที่​ตาย​หรือ​ยังไง ไล่​ตาม​ตัว​หมัด​หรือ​ยังไง 15 ขอ​ให้​พระยาห์เวห์​เป็น​ผู้​พิพากษา ตัดสิน​เรื่อง​ระหว่าง​ท่าน​กับ​ข้าพเจ้า ขอ​ให้​พระยาห์เวห์​พิจารณา​เรื่อง​นี้ และ​ว่าความ​ให้​กับ​ข้าพเจ้า และ​ช่วย​ให้​ข้าพเจ้า​รอด​พ้น​จาก​กำมือ​ของ​ท่าน”

16 เมื่อ​ดาวิด​พูด​จบ ซาอูล​ก็​ร้อง​ว่า “นั่น​เสียง​ของ​เจ้า​หรือ​ดาวิด​ลูกชาย​เรา” แล้ว​ซาอูล​ก็​ร้องไห้​ออก​มา 17 “เจ้า​มี​คุณธรรม​มาก​กว่า​เรา​เสีย​อีก”

ซาอูล​บอก​ว่า “เจ้า​ทำ​ดี​กับ​เรา​เหลือเกิน แต่​เรา​กลับ​ทำ​สิ่ง​เลวร้าย​ต่อ​เจ้า 18 เจ้า​เพิ่ง​ได้​บอก​สิ่ง​ดีๆ​ที่​เจ้า​ได้​ทำ​ให้​กับ​เรา​เมื่อกี้นี้​เอง พระยาห์เวห์​ส่ง​เรา​ให้​ตก​อยู่​ใน​กำมือ​ของ​เจ้า แต่​เจ้า​กลับ​ไม่​ฆ่า​เรา 19 เมื่อ​คน​หนึ่ง​พบ​ศัตรู​ของ​เขา เขา​จะ​ไม่​ยอม​ปล่อย​ให้​ศัตรู​ไป​อย่าง​ปลอดภัย​หรอก ขอ​ให้​พระยาห์เวห์​มอบ​สิ่ง​ดีๆ​ให้​กับ​เจ้า​เป็น​การ​ตอบ​แทน​การ​กระทำ​ของ​เจ้า​ที่​ทำ​ต่อ​เรา​ใน​วันนี้ 20 เรา​รู้​ว่า​เจ้า​จะ​ต้อง​ได้​เป็น​กษัตริย์​ของ​อิสราเอล​อย่าง​แน่นอน และ​อาณาจักร​แห่ง​อิสราเอล​จะ​ได้รับ​การ​จัดตั้งขึ้น​ใน​มือ​ของ​เจ้า 21 ตอน​นี้ ให้​สาบาน​ต่อ​เรา​ใน​นาม​ของ​พระยาห์เวห์ ว่า​เจ้า​จะ​ไม่​ทำร้าย​ลูกหลาน​ของ​ตระกูล​เรา​และ​ไม่​ลบ​ชื่อ​ของ​เรา​ออก​จาก​ตระกูล​ของ​พ่อ​เรา”

22 ดาวิด​ก็​ได้​สาบาน​ต่อ​ซาอูล ซาอูล​ก็​กลับ​บ้าน​ไป แต่​ดาวิด​กับ​พวก​ก็​กลับ​ขึ้น​ไป​อยู่​ใน​ที่​กำบัง​เข้มแข็ง

25

1 ใน​เวลา​นั้น​ซามูเอล​ได้​ตาย​ไป ชาว​อิสราเอล​ทั้ง​หลาย​มา​รวม​ตัว​กัน​และ​ไว้ทุกข์​ให้​กับ​ซามูเอล พวก​เขา​ฝังศพ​ซามูเอล​ไว้​ที่​บ้าน​ของ​เขา​ใน​รามาห์

ดาวิด นาบาล​และ​อาบีกายิล

ดาวิด​ได้​ย้าย​ลง​ไป​ยัง​ทะเลทราย​มาโอน+ 25:1 มาโอน มา​จาก​สำเนา​แปล​กรีก แต่​สำเนา​ฉบับ​ฮีบรู​มี​คำ​ว่า “ปาราน”2 มี​ชาย​คน​หนึ่ง​ใน​มาโอน ร่ำรวย​มาก เขา​มี​ทรัพย์​สมบัติ​อยู่​ใน​คารเมล เขา​มี​แพะ​หนึ่ง​พัน​ตัว​และ​แกะ​อีก​สาม​พัน​ตัว ซึ่ง​เขา​กำลัง​ตัด​ขน​แกะ​อยู่​ที่​คารเมล 3 เขา​ชื่อ​นาบาล+ 25:3 นาบาล แปล​ว่า “โง่” และ​มี​เมีย​ชื่อ​อาบีกายิล นาง​เป็น​ผู้หญิง​ที่​ฉลาด​และ​สวย แต่​ผัว​ของ​นาง​ซึ่ง​อยู่​ใน​ตระกูล​คาเลบ​เป็น​คน​ดุร้าย​และ​ใจแคบ

4 ขณะ​ที่​ดาวิด​อยู่​ใน​ทะเลทราย ดาวิด​ได้ยิน​มา​ว่า​นาบาล​กำลัง​ตัด​ขน​แกะ​อยู่ 5 เขา​จึง​ส่ง​ชาย​หนุ่ม​สิบ​คน​และ​บอก​พวก​เขา​ว่า “ให้​ไป​หา​นาบาล​ที่​คารเมล​และ​คำนับ​เขา​ใน​นาม​ของ​เรา 6 ให้​บอก​กับ​เขา​ว่า ‘ขอ​ให้​ท่าน​มี​อายุ​ยืน​นาน มี​สุขภาพ​ดี​ทั้ง​ท่าน​และ​คน​ใน​ครอบครัว​ท่าน และ​ขอ​ให้​ทุก​สิ่ง​ทุก​อย่าง​ที่​เป็น​ของ​ท่าน มี​สุขภาพ​ดี​ด้วย 7 ตอน​นี้​เรา​ได้ยิน​มา​ว่า มัน​เป็น​ช่วง​เวลา​ตัด​ขน​แกะ ตอน​ที่​คน​เลี้ยง​แกะ​ของ​ท่าน​มา​อยู่​กับ​พวก​เรา พวก​เรา​ไม่​ได้​ทำ​อันตราย​พวก​เขา และ​ตอน​ที่​พวก​เขา​อยู่​ใน​คารเมล ก็​ไม่​มี​อะไร​ของ​พวก​เขา​หาย 8 ถาม​พวก​คน​รับใช้​ของ​ท่าน​ดู​ได้​เลย แล้ว​พวก​เขา​ก็​จะ​บอก​ท่าน​เอง ดังนั้น​ขอ​ให้​มี​น้ำใจ​ต่อ​คน​หนุ่ม​ของ​เรา เพราะ​พวก​เรา​มา​ใน​ช่วง​เวลา​ของ​งาน​เลี้ยง ขอ​มอบ​สิ่ง​ที่​ท่าน​พอ​จะ​หา​ได้ ให้​กับ​คน​รับใช้​ของ​ท่าน และ​ดาวิด​ลูกชาย​ของ​ท่าน​ด้วย​เถิด’”

9 เมื่อ​คน​ของ​ดาวิด​มา​ถึง พวก​เขา​ส่ง​ข้อความ​นี้​ให้​กับ​นาบาล​ใน​นาม​ของ​ดาวิด และ​พวก​เขา​ก็​คอย​อยู่ 10 นาบาล​ตอบ​พวก​คน​รับใช้​ของ​ดาวิด​ว่า “ดาวิด​คน​นี้​เป็น​ใคร ลูกชาย​ของ​เจสซี​เป็น​ใคร ทุก​วันนี้​มี​พวก​ทาส​มาก​มาย​ที่​หนี​ไป​จาก​เจ้านาย​ของ​เขา 11 ทำไม​ข้า​ต้อง​เอา​ขนมปัง น้ำ และ​เนื้อสัตว์​ที่​ข้า​ฆ่า​เพื่อ​เป็น​อาหาร​ให้​กับ​คน​ตัด​ขน​แกะ​ของ​ข้า ไป​ให้​กับ​ผู้ชาย​ที่​มา​จาก​ไหน​ก็​ไม่​รู้”

12 คน​ของ​ดาวิด​กลับ​ไป เมื่อ​มา​ถึง พวก​เขา​ก็​ได้​รายงาน​ทุก​คำ​พูด​ให้​ดาวิด​รู้ 13 ดาวิด​บอก​คน​ของ​เขา​ว่า “ทุก​คน​ให้​เอา​ดาบ​คาด​เอว​ไว้” พวก​เขา​ก็​พก​ดาบ​ไว้ และ​ดาวิด​ก็​พก​ดาบ​ไว้​เหมือน​กัน มี​ชาย​ประมาณ​สี่​ร้อย​คน​ที่​ไป​กับ​ดาวิด​และ​อีก​สอง​ร้อย​คน​อยู่​เฝ้า​สัมภาระ

14 คน​รับใช้​คน​หนึ่ง​ของ​นาบาล​ได้​ไป​บอก​อาบีกายิล​เมีย​ของ​นาบาล​ว่า “ดาวิด​ส่ง​ตัวแทน​มา​จาก​ทะเลทราย​เพื่อ​มา​คำนับ​เจ้านาย​ของ​เรา แต่​นาย​กับ​พูด​ดูถูก​คน​เหล่า​นั้น​ไป 15 ซึ่ง​คน​เหล่า​นี้​ดี​กับ​พวก​เรา​มาก เขา​ไม่​เคย​ทำร้าย​พวก​เรา​เลย และ​ตลอด​เวลา​ที่​เรา​อยู่​ใน​ท้องทุ่ง​ใกล้ๆ​พวก​เขา ของๆ​พวก​เรา​ก็​ไม่​เคย​หาย 16 พวก​เขา​เป็น​กำแพง​ล้อม​รอบ​ตัว​พวกเรา​ทั้งวัน​ทั้งคืน ตลอด​เวลา​ที่​พวก​เรา​เลี้ยง​แกะ​อยู่​ใกล้ๆ​พวก​เขา 17 เมื่อ​ท่าน​รู้​เรื่อง​นี้​แล้ว ให้​พิจารณา​ดู​ว่า​ท่าน​ควร​จะ​ทำ​ยังไง​ดี เพราะ​ความ​หายนะ​กำลัง​ใกล้​มา​ถึง​นาย​ของ​เรา​และ​ครัวเรือน​ทั้งหมด​ของ​เขา​แล้ว นาย​นั้น​เป็น​คน​ชั่วช้า ไม่​มี​ใคร​สามารถ​พูด​กับ​เขา​ได้”

18 อาบีกายิล​รีบ​เอา​ขนมปัง​สอง​ร้อย​ก้อน เหล้า​องุ่น​สอง​ถุง​หนัง แกะ​ที่​ย่าง​เสร็จ​แล้ว​ห้า​ตัว ข้าว​คั่ว​ห้า​ถัง เค้ก​องุ่น​แห้ง​หนึ่ง​ร้อย​ก้อน และ​ขนม​มะเดื่อ​อัด​แห้ง​สอง​ร้อย​แผ่น แล้ว​บรรทุก​ของ​ทั้ง​หมด​บน​หลัง​ลา​ทั้งหลาย 19 แล้ว​นาง​ก็​บอก​กับ​คน​รับใช้​ของ​นาง​ว่า “เจ้า​ไป​ก่อน แล้ว​เรา​จะ​ตาม​เจ้า​ไป” แต่​นาง​ไม่​ได้​บอก​นาบาล​ผัว​ของ​นาง

20 เมื่อ​นาง​ขี่​ลา​มา​ถึง​หุบเขา​ลึก ที่​นั่น​ดาวิด​และ​พวก​มา​จาก​อีก​ด้าน​ของ​ภูเขา นาง​ได้​พบ​พวก​เขา​ที่​นั่น

21 ดาวิด​พูด​ว่า “ไม่​มี​ประโยชน์​อะไร​เลย​ที่​ข้า​ได้​ดูแล​ทรัพย์สิน​ของ​ไอ้​คน​นี้​ใน​ทะเลทราย ไม่​มี​อะไร​ของ​มัน​ที่​หาย​ไป​สัก​อย่าง แต่​มัน​กลับ​ตอบแทน​ความดี​ของ​ข้า​ด้วย​ความชั่ว 22 ขอให้​พระเจ้า​ลงโทษ​ดาวิด​อย่าง​หนัก ถ้า​ถึง​พรุ่งนี้​เช้า​ข้า​ยัง​ปล่อย​ให้​ชาย​แม้​แต่​คน​เดียว​ของ​มัน​รอด​ชีวิต”

23 เมื่อ​อาบีกายิล​พบ​หน้า​ดาวิด นาง​รีบ​ลง​จาก​หลัง​ลา และ​ซบ​หน้า​กราบ​ถึง​พื้น​ต่อ​หน้า​ดาวิด 24 นาง​ก้มกราบ​อยู่​แทบ​เท้า​ของ​ดาวิด​และ​พูด​ว่า “เจ้า​นาย​ของ​ข้าพเจ้า โปรด​ลงโทษ​ข้าพเจ้า​แต่​เพียง​ผู้​เดียว​เถิด โปรด​ปล่อย​ให้​คน​รับใช้​ของ​ท่าน​พูด​เถิด โปรด​ฟัง​ใน​สิ่ง​ที่​ผู้รับใช้​ของ​ท่าน​จะ​พูด 25 ขอ​เจ้านาย​ของ​ข้าพเจ้า ได้​โปรด​อย่า​ได้​ไป​สนใจ​นาบาล​ชาย​ชั่วช้า​คน​นั้น​เลย นาบาล​แปล​ว่า​โง่ และ​เขา​ก็​ทำ​ตัว​สม​ชื่อ​ของ​เขา ส่วน​ข้าพเจ้า​ผู้รับใช้​ของ​ท่าน​ไม่​ได้​เห็น​พวก​ชาย​หนุ่ม​ที่​ท่าน​ส่ง​มา 26 พระยาห์เวห์​ได้​ยับยั้ง​มือ​ท่าน เจ้า​นาย​ของ​ข้าพเจ้า จาก​การ​นองเลือด และ​การ​แก้แค้น​ด้วย​มือ​ของ​ท่าน​เอง พระยาห์เวห์​และ​ท่าน​มี​ชีวิต​อยู่​แน่​ขนาด​ไหน ก็​ขอ​ให้​ศัตรู​ของ​ท่าน​หรือ​ผู้ที่​มุ่ง​จะ​ทำร้าย​ท่าน ถูก​สาปแช่ง​เหมือน​นาบาล 27 และ​ขอรับ​ของขวัญนี้​ที่​ผู้รับใช้​ของ​ท่าน​ได้​นำ​เอา​มา​ให้​กับ​เจ้านาย ไป​แบ่ง​ให้​กับ​พวก​หนุ่มๆ​ที่​ติดตาม​ท่าน 28 โปรด​อภัย​ให้​กับ​ข้าพเจ้า​ผู้รับใช้​ของ​ท่าน​ที่​ได้​ทำ​ผิด​ต่อ​ท่าน พระยาห์เวห์​จะ​สร้าง​ราชวงศ์​อัน​ยั่งยืน​ให้​กับ​ท่าน​เจ้านาย​ของ​ข้าพเจ้า เพราะ​ท่าน​ได้​ร่วมรบ​อยู่​ฝ่าย​เดียว​กับ​พระยาห์เวห์ ขอ​อย่า​ได้​พบ​ความชั่ว​ใดๆ​ใน​ตัว​ท่าน​เลย​ตราบเท่า​ที่​ท่าน​ยัง​มี​ชีวิต​อยู่ 29 ถ้า​มี​ใคร​ไล่ล่า​เพื่อ​จะ​เอา​ชีวิต​ท่าน ชีวิต​ของ​ท่าน​ผู้​เป็น​เจ้านาย​ข้าพเจ้า​ก็​จะ​ถูก​ผูกมัด​ไว้​อย่าง​มั่นคง​กับ​พวก​ผู้มีชีวิต​ที่​พระยาห์เวห์​พระเจ้า​ของ​ท่าน​ได้​ห่อ​มัด​เอาไว้ แต่​ส่วน​ชีวิต​ของ​พวก​ศัตรู​ท่าน พระองค์​จะ​เหวี่ยง​ออก​ไป​เหมือน​ถูก​เหวี่ยง​ออก​จาก​สลิง 30 พระยาห์เวห์​จะ​ทำ​สิ่ง​ดีๆ​ให้​กับ​ท่าน​ผู้​เป็น​เจ้านาย​ของ​ข้าพเจ้า​อย่าง​ที่​พระองค์​ได้​สัญญา​ไว้ และ​พระองค์​จะ​ทำให้​ท่าน​เป็น​ผู้นำ​ของ​อิสราเอล 31 ถึง​วัน​นั้น เจ้านาย​ของ​ข้าพเจ้า จะ​ได้​ไม่​ต้อง​รู้สึก​หนักใจ เพราะ​เคย​ทำ​ให้​เกิด​การ​นองเลือด​โดย​ไม่​จำเป็น หรือ​ได้​ไป​แก้แค้น​ด้วย​ตนเอง แล้ว​เมื่อ​พระยาห์เวห์​ทำ​ให้​เจ้านาย​ของ​ข้าพเจ้า​ประสบ​ความสำเร็จ โปรด​ระลึก​ถึง​ข้าพเจ้า​ผู้รับใช้​ของ​ท่าน​ด้วย”

32 ดาวิด​พูด​กับ​อาบีกายิล​ว่า “ขอ​สรรเสริญ​พระยาห์เวห์ พระเจ้า​แห่ง​อิสราเอล ผู้​ได้​ส่ง​ท่าน​มา​พบ​เรา​ใน​วันนี้ 33 ขอ​ให้​ท่าน​ได้รับ​พร เพราะ​ท่าน​คิด​รอบคอบ​และ​ได้​ยับยั้ง​เรา​จาก​การ​นอง​เลือด​ใน​วันนี้ และ​จาก​การ​แก้แค้น​ด้วย​มือ​ของ​เรา​เอง 34 พระยาห์เวห์ พระเจ้า​ของ​อิสราเอล​ได้​ยับยั้ง​เรา​จาก​การ​ทำลาย​ท่าน เพราะ​ถ้า​ท่าน​ไม่​ได้​มา​พบ​เรา​เร็วๆ​อย่าง​นี้ พระองค์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า​ชาย​ทุกคน​ใน​ครัว​เรือน​ของ​นาบาล จะ​ไม่​เหลือ​รอด​ชีวิต​สัก​คน​ถึง​พรุ่งนี้​เช้า​แน่”

35 แล้ว​ดาวิด​ก็​รับ​ของ​ที่​นาง​นำ​มา​ให้ แล้ว​พูด​ว่า “ขอ​ให้​ท่าน​เดินทาง​กลับ​บ้าน​โดย​สวัสดิภาพ เรา​ได้​ฟัง​สิ่ง​ที่​ท่าน​พูด​ไว้ และ​เรา​จะ​ทำ​ตาม​คำขอ​ของ​ท่าน”

36 เมื่อ​อาบีกายิล​กลับ​มา​หา​นาบาล เขา​กำลัง​มี​งาน​เลี้ยง​อยู่​ใน​บ้าน​อย่าง​กษัตริย์ เขา​กำลัง​รื่นเริง​มาก​และ​เมา​มาก นาง​เลย​ไม่​บอก​อะไร​เขา​จน​ถึง​รุ่งเช้า 37 ใน​ตอน​เช้า เมื่อ​นาบาล​สร่าง​เมา เมีย​ของ​เขา​ก็​บอก​เขา​ถึง​เรื่องราว​ทั้งหมด และ​เส้น​สมอง​ของ​เขา​ก็​แตก และ​เขา​เป็น​อัมพาต​แข็ง​เหมือน​หิน 38 ประมาณ​สิบ​วัน​ต่อ​มา พระยาห์เวห์​ตี​นาบาล​และ​เขา​ก็​ตาย

39 เมื่อ​ดาวิด​รู้​เรื่อง​ที่​นาบาล​ตาย ก็​พูด​ว่า “สรรเสริญ​พระยาห์เวห์ ที่​แก้แค้น​นาบาล​ผู้​ดูถูก​เหยียด​หยาม​ข้าพเจ้า พระองค์​ได้​ยับยั้ง​ข้าพเจ้า​ไม่​ให้​ทำ​ความชั่ว และ​ให้​กรรม​ชั่ว​ที่​นาบาล​ทำ​นั้น​ตกลง​บน​หัว​เขา​เอง”

แล้ว​ดาวิด​ได้​ส่งข่าว​ไป​ถึง​อาบีกายิล ขอ​ให้​นาง​มา​เป็น​เมีย​ของ​เขา 40 คน​รับใช้​ของ​ดาวิด​ไป​ยัง​คารเมล และ​บอก​กับ​นาง​อาบีกายิล​ว่า “ดาวิด​ส่ง​พวก​เรา​มา​หา​ท่าน เพื่อ​รับ​ท่าน​ไป​เป็น​เมีย​ของ​เขา”

41 เธอ​ก้ม​หน้า​กราบ​ลง​ถึง​ดิน​แล้ว​พูด​ว่า “ผู้รับใช้​ของ​ท่าน​อยู่​นี่​แล้วค่ะ และ​ยินดี​รับใช้​และ​พร้อม​ที่​จะ​ล้าง​เท้า​แม้แต่​เท้า​ของ​พวก​ผู้รับใช้​ของ​เจ้านาย​ของ​ข้าพเจ้า”

42 อาบีกายิล​รีบ​ขึ้น​บน​หลัง​ลา และ​มา​พร้อม​กับ​หญิง​รับใช้​ของ​นาง​ห้า​คน พวก​เขา​ทั้ง​หมด​ไป​พร้อม​กับ​คน​ส่งข่าว​ของ​ดาวิด และ​นาง​ก็​ได้​มา​เป็น​เมีย​ของ​ดาวิด

43 ดาวิด​ยัง​แต่งงาน​กับ​นาง​อาหิโนอัม​ชาว​ยิสเรเอล และ​ทั้ง​สอง​ก็​เป็น​เมีย​ของ​เขา 44 แต่​ซาอูล​ได้​ยก​มีคาล​ลูกสาว​ของ​เขา​ซึ่ง​เป็น​เมีย​ของ​ดาวิด ให้​กับ​ปัลที​ลูกชาย​ของ​ลาอิช​ซึ่ง​มา​จาก​กัลลิม

26

ดาวิด​ไว้​ชีวิต​ซาอูล​อีก​ครั้ง

1 ชาว​ศีฟ​มา​หา​ซาอูล​ที่​เมือง​กิเบอาห์​แล้ว​บอก​ว่า “ดาวิด​ซ่อนตัว​อยู่​ที่​ภูเขา​ฮาคีลาห์​ซึ่ง​อยู่​ตรง​ข้าม​เยชิโมน”

2 ซาอูล​จึง​ลง​มา​ยัง​ทะเลทราย​ศีฟ พร้อม​กับ​ทหาร​ที่​คัดเลือก​มา​จาก​ชาว​อิสราเอล​จำนวน​สาม​พัน​คน​เพื่อ​ค้น​หา​ดาวิด​ที่​นั่น 3 ซาอูล​ได้​ตั้ง​ค่าย​ของ​เขา​อยู่​ข้าง​ถนน​บน​ภูเขา​ฮาคีลาห์​หัน​หน้า​ไป​ทาง​เยชิโมน

แต่​ดาวิด​ยังคง​อยู่​ใน​ทะเลทราย เมื่อ​ดาวิด​เห็น​ว่า​ซาอูล​ได้​ตาม​เขา​มา​ถึง​ที่​นั่น 4 ดาวิด​จึง​ส่ง​คน​สอดแนม​ออก​ไป​และ​รู้​ว่า​ซาอูล​มา​แน่​แล้ว 5 ดาวิด​จึง​ออก​ไป​ที่​ค่าย​ของ​ซาอูล เขา​เห็น​ซาอูล​และ​แม่ทัพ​อับเนอร์​ลูกชาย​ของ​เนอร์ กำลัง​นอน​อยู่ ซาอูล​นอน​อยู่​ใน​ค่าย โดย​มี​ทหาร​ตั้ง​ค่าย​ล้อมรอบ​เขา​อีก​ที​หนึ่ง

6 ดาวิด​ถาม​อาหิเมเลค​คน​ฮิตไทต์​และ​อาบีชัย​ลูกชาย​ของ​นาง​เศรุยาห์ น้อง​ชาย​ของ​โยอาบ​ว่า “ใคร​จะ​ลง​ไป​หา​ซาอูล​ที่​ค่าย​กับ​เรา​บ้าง”

อาบีชัย​ตอบ​ว่า “ข้าพเจ้า​จะ​ไป​กับ​ท่าน”

7 ดังนั้น​ดาวิด​กับ​อาบีชัย​จึง​เข้าไป​ที่​กองทัพ​ใน​ตอน​กลางคืน และ​พบ​ซาอูล​นอน​หลับ​อยู่​ด้าน​ใน​ของ​ค่าย มี​หอก​ปัก​อยู่​บน​ดิน​ใกล้​หัว​ของ​เขา อับเนอร์​และ​ทหาร​นอน​ล้อมรอบ​ตัว​เขา​อยู่ 8 อาบีชัย​บอก​กับ​ดาวิด​ว่า “วันนี้​พระเจ้า​ได้​ส่ง​ศัตรู​ของ​ท่าน​มา​ถึง​มือ​ของ​ท่าน​แล้ว โปรด​ให้​ข้าพเจ้า​ใช้​หอก​ของ​ข้าพเจ้า​แทง​เขา​จน​ติด​ดิน​เถิด ข้าพเจ้า​แทง​เขา​แค่​ทีเดียว​ก็​พอ ไม่​จำ​เป็น​ต้อง​แทง​ถึง​สอง​ครั้ง”

9 แต่​ดาวิด​บอก​กับ​อาบีชัย​ว่า “อย่า​ทำร้าย​เขา มี​ใคร​บ้าง​ที่​ทำร้าย​คน​ที่​พระเจ้า​ได้​เจิม​ไว้ แล้ว​ไม่​มี​ความผิด 10 พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาดนั้น​เลย​ว่า​พระยาห์เวห์​เอง​จะ​ฆ่า+ 26:10 ฆ่า หรือ แปล​ตรงๆ​ได้​ว่า “ตี” หรือ “ฟาด” เขา อาจ​จะ​ให้​ตาย​ตอน​แก่ หรือ​ให้​จบ​ชีวิต​ใน​สนามรบ 11 แต่​พระยาห์เวห์ ห้าม​ไม่​ให้​เรา​ทำร้าย​คน​ที่​พระองค์​เจิมไว้ ตอนนี้​เรา​เอา​หอก​และ​เหยือก​น้ำ​ที่​อยู่​ใกล้​หัว​ของ​ซาอูล​ไป​ก็​แล้ว​กัน”

12 ดาวิด​จึง​หยิบ​หอก​และ​เหยือก​น้ำ ที่​อยู่​ใกล้​หัว​ของ​ซาอูล แล้ว​พวก​เขา​ก็​จาก​ไป ไม่​มี​ใคร​เห็น​หรือ​รู้​เรื่อง​นี้ ไม่​มี​ใคร​ตื่น​สัก​คน พวก​เขา​หลับ​กัน​หมด เพราะ​พระยาห์เวห์​ทำ​ให้​พวก​เขา​หลับสนิท

13 ดาวิด​ข้าม​มา​อยู่​อีก​ด้าน​ของ​ภูเขา และ​ยืน​อยู่​บน​ยอดเขา​ห่าง​ออก​ไป มี​ที่​ว่าง​กว้างใหญ่​อยู่​ระหว่าง​ทั้ง​สอง​ฝ่าย 14 เขา​ตะโกน​เรียก​พวก​ทหาร​และ​อับเนอร์​ลูกชาย​ของ​เนอร์​ว่า “อับเนอร์ เจ้า​ไม่​ตอบ​เรา​หรือ”

อับเนอร์​ตอบ​ว่า “เจ้า​เป็น​ใคร​มา​เรียก​กษัตริย์​ทำไม”

15 ดาวิด​บอก​ว่า “เจ้า​เป็น​ชาย​ชาติทหาร​ไม่​ใช่​หรือ และ​ใน​อิสราเอล​มี​ใคร​เก่ง​เหมือน​เจ้า​บ้าง แต่​ดู​สิ มี​คน​เข้า​ไป​ทำร้าย​กษัตริย์​เจ้านาย​ของ​เจ้า ทำไม​เจ้า​ไม่​เฝ้า​ดูแล​กษัตริย์​ผู้​เป็น​เจ้านาย​ของ​เจ้า​ให้​ดีๆ 16 สิ่ง​ที่​เจ้า​ทำ​นี้​ใช้​ไม่​ได้ พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า​เจ้า​และ​คน​ของ​เจ้า​สมควร​ตาย เพราะ​พวกเจ้า​ไม่​ได้​เฝ้า​ดูแล​เจ้านาย​ของ​พวกเจ้า ผู้​ที่​พระยาห์เวห์​ได้​เจิมไว้ มอง​ดู​รอบตัว​เจ้าสิ หอก​ของ​กษัตริย์​และ​เหยือก​น้ำ​ที่​วาง​อยู่​ใกล้​หัว​ของ​เขา อยู่​ไหน​แล้ว”

17 ซาอูล​จำ​เสียง​ของ​ดาวิด​ได้​และ​พูด​ว่า “นั่น​เสียง​เจ้า​ใช่ไหม​ดาวิด​ลูกชาย​เรา”

ดาวิด​ตอบ​ว่า “ถูก​แล้ว เป็น​ข้าพเจ้า​เอง กษัตริย์​ผู้​เป็น​เจ้านาย​ของ​ข้าพเจ้า” 18 และ​เขา​ก็​พูด​ต่อ​ไป​ว่า “ทำไม​เจ้านาย​ของ​ข้าพเจ้า​จึง​ตาม​ล่า​คน​รับใช้​ของ​ท่าน​อีก ข้าพเจ้า​ได้​ทำ​อะไร​หรือ และ​ข้าพเจ้า​มี​ความผิด​อะไร​หรือ 19 ตอนนี้​กษัตริย์​เจ้า​นาย​ของ​ข้าพเจ้า ฟัง​คำพูด​ของ​คน​รับใช้​ของ​ท่าน​ให้​ดี ถ้า​พระยาห์เวห์​ยุแหย่​ท่าน​ให้​ต่อสู้​กับ​ข้าพเจ้า ขอ​ให้​พระองค์​ยอมรับ​เครื่อง​บูชา​เถิด แต่​ถ้า​เป็น​พวก​มนุษย์​ยุแหย่ ก็​ขอ​ให้​พวก​เขา​ถูก​สาปแช่ง​ต่อหน้า​พระยาห์เวห์ พวกเขา​ได้​ขับ​ไล่​ข้าพเจ้า​ไม่​ให้​เป็น​ส่วน​หนึ่ง​ของ​ประชาชน​ที่​เป็น​ทรัพย์สิน​ของ​พระยาห์เวห์ และ​บอก​ว่า ‘ไป​รับใช้​พวก​พระ​อื่น​ซะ’ 20 ตอนนี้​ขอ​อย่า​ทำ​ให้​เลือด​ของ​ข้าพเจ้า​ไหล​ลง​ดิน​ไกล​จาก​พระยาห์เวห์​องค์​นี้​เลย กษัตริย์​แห่ง​อิสราเอล​ได้​ออก​มา​ตาม​หา​ตัว​หมัด​ตัวเดียว เหมือน​กับ​คนๆ​หนึ่ง​ที่​ออก​ตาม​ล่า​นก​กระทา​ตาม​ภูเขา+ 26:20 ตาม​ล่า​นก​กระทา​ตาม​ภูเขา ผู้คน​มัก​ล่า​นก​ชนิด​นี้​จน​กระทั่ง​นก​มัน​เริ่ม​เหนื่อย​และ​ไป​ต่อ​ไม่​ไหว แล้ว​เขา​ก็​จะ​ฆ่า​นก​นั้น ซาอูล​กำลัง​ไล่​ตาม​ดาวิด​ใน​แบบ​เดียว​กัน ข้อ​ความ​นี้​ยัง​เป็น​การ​เล่นคำ​ด้วย ใน​ภาษา​ฮีบรู คำ​ว่า “นก​กระทา” เหมือน​กับ​คำ​ว่า “เรียก” ใน​ข้อ​ที่ 14”

21 ซาอูล​พูด​ว่า “เรา​ได้​ทำ​บาป​อีก​แล้ว กลับ​มา​เถิด​ดาวิด​ลูกชาย​ของ​เรา เพราะ​เจ้า​ได้​เห็น​ว่า​ชีวิต​เรา​มี​ค่า​มาก​ใน​วันนี้ เรา​จะ​ไม่​พยายาม​ทำร้าย​เจ้า​อีก​แล้ว เรา​ทำ​ตัว​เหมือน​คน​โง่​และ​ได้​ทำ​ผิด​อย่าง​ใหญ่หลวง”

22 ดาวิด​ตอบ​ว่า “ข้า​แต่​กษัตริย์ หอก​ของ​ท่าน​อยู่​นี่ ส่ง​ชาย​หนุ่ม​ของ​ท่าน​มา​รับ​มัน​กลับ​ไป​เถอะ 23 พระยาห์เวห์​ให้​ราง​วัล​กับ​ทุก​คน​ตาม​ความ​ชอบธรรม​และ​ความ​ซื่อสัตย์​ของ​เขา พระยาห์เวห์​ส่ง​ท่าน​ให้​มา​อยู่​ใน​มือ​ข้าพเจ้า​ใน​วันนี้ แต่​ข้าพเจ้า​จะ​ไม่​ยื่น​มือ​ทำร้าย​คน​ที่​พระยาห์เวห์​ได้​เจิม​ไว้​เป็นอันขาด 24 ขอให้​พระยาห์เวห์​เห็น​คุณค่า​ของ​ชีวิต​ข้าพเจ้า เหมือนกับ​ที่​ข้าพเจ้า​เห็น​คุณค่า​ของ​ชีวิต​ท่าน และ​โปรด​ช่วย​ให้​ข้าพเจ้า​พ้น​จาก​ปัญหา​ทุก​อย่าง​ด้วย​เถิด”

25 ซาอูล​พูด​กับ​ดาวิด​ว่า “ขอ​ให้​เจ้า​ได้รับ​พร​อัน​ประเสริฐ ดาวิด​ลูกชาย​เรา เจ้า​จะ​ทำ​หลาย​สิ่ง​หลาย​อย่าง​และ​จะ​สำเร็จ​อย่าง​แน่นอน”

แล้ว​ดาวิด​ก็​ไป​ตาม​ทาง​ของ​เขา ส่วน​ซาอูล​ก็​กลับ​บ้าน​ไป

27

ดาวิด​อยู่​ใน​หมู่​คน​ฟีลิสเตีย

1 แต่​ดาวิด​คิด​กับ​ตัวเอง​ว่า “ซัก​วัน​หนึ่ง​เรา​คง​ถูก​ทำร้าย​ด้วย​มือ​ของ​ซาอูล​เป็น​แน่ หนี​ไป​อยู่​ใน​ดินแดน​ของ​คน​ฟีลิสเตีย​ดี​ที่สุด เมื่อ​นั้น​ซาอูล​คง​เลิก​ตาม​หา​เรา​ใน​ที่​ทุก​หนแห่ง​ใน​อิสราเอล และ​เรา​ก็​จะ​รอดพ้น​จาก​มือ​ของ​เขา”

2 ดังนั้น​ดาวิด​และ​คน​หกร้อย​คน​ได้​ออก​เดินทาง​ไป​หา​กษัตริย์​อาคีช​แห่ง​เมือง​กัท ลูกชาย​ของ​มาโอค 3 ดาวิด​กับ​คน​ของ​เขา​ได้​ตั้ง​ถิ่นฐาน​อยู่​ใน​เมือง​กัท​กับ​กษัตริย์​อาคีช ทุก​คน​มี​ครอบครัว​ไป​ด้วย และ​เมีย​ทั้ง​สอง​คน​ของ​ดาวิด​ก็​อยู่​กับ​เขา​ด้วย คือ อาหิโนอัม​ชาว​ยิสเรเอล และ​อาบีกายิล​ชาว​คารเมล​เมีย​ม่าย​ของ​นาบาล 4 เมื่อ​ซาอูล​รู้​ว่า​ดาวิด​หนี​ไป​อยู่​เมือง​กัท เขา​ก็​ไม่​ตาม​อีก​ต่อ​ไป

5 ดาวิด​ได้​บอก​กับ​อาคีช​ว่า “ถ้า​ข้าพเจ้า​เป็น​ที่​ชอบใจ​ท่าน โปรด​ยก​ที่​ใน​แถบ​ชนบท​สัก​แห่ง​หนึ่ง​ให้​กับ​ข้าพเจ้า​ด้วย​เถิด เพื่อ​ข้าพเจ้า​จะ​ได้​อาศัย​อยู่​ที่​นั่น ข้าพเจ้า​คน​รับใช้​ของ​ท่าน​ไม่​คู่ควร​ที่​จะ​อยู่​ใน​เมือง​หลวง​กับ​ท่าน​อย่าง​นี้”

6 วัน​นั้น​อาคีช​ได้​ยก​เมือง​ศิกลาก​ให้​กับ​ดาวิด และ​เมือง​นี้​ก็​เป็น​ของ​พวก​กษัตริย์​ยูดาห์​มา​จน​ถึง​ทุก​วันนี้ 7 ดาวิด​อาศัย​อยู่​ใน​ดินแดน​ฟีลิสเตีย​เป็น​เวลา​หนึ่ง​ปี​สี่​เดือน

8 ดาวิด​และ​พวก​ออก​ไป​โจมตี​และ​ปล้น​ชาว​อามาเลค และ​ชาว​เกชูร์ ที่​อาศัย​อยู่​ใน​เขตแดน​ตั้ง​แต่​เทเลม+ 27:8 ตั้ง​แต่​เทเลม คำ​นี้​มา​จาก​ฉบับ​แปล​กรีก​โบราณ ฉบับ​ฮีบรู​ที่​เรา​มี​อยู่​เขียน​ว่า ตั้ง​นาน​แล้ว​ที่​อยู่​ใกล้​เมือง​ชูร์​ตลอด​ไป​จน​ถึง​อียิปต์ 9 ทุกครั้ง​ที่​ดาวิด​ออก​ไป​ปล้น เขา​จะ​ไม่​ไว้​ชีวิต​ผู้ชาย​หรือ​ผู้หญิง​ไว้​เลย แต่​เขา​จะ​ต้อน​เอา​แกะ วัว ลา​และ​อูฐ และ​ริบ​เสื้อผ้า​มา​ด้วย​เมื่อ​เขา​กลับ​มา​หา​อาคีช

10 เมื่อ​อาคีช​ถาม​ว่า “วันนี้​เจ้า​ไป​ปล้น​ที่​ไหน​มา” ดาวิด​ก็​จะ​ตอบ​ว่า “ไป​ปล้น​แถว​เนเกบ​ที่​คน​ยูดาห์​อยู่​กัน” หรือ “ไป​ปล้น​แถว​เนเกบ​ที่​ตระกูล​เยราเมเอล​อยู่​กัน” หรือ “ไป​ปล้น​แถว​เนเกบ​ที่​ชาว​เคไนต์​อยู่​กัน”+ 27:10 ไป​ปล้น​แถว​เนเกบ​ที่​คน​ยูดาห์ … ชาว​เคไนต์​อยู่​กัน เนเกบ​เป็น​ที่​แห้ง​แล้ง​ทาง​ตอน​ใต้​ของ​ปาเลสไตน์ สถานที่​ทั้งหมด​นี้​ล้วน​เป็น​ของ​ชาว​อิสราเอล ดาวิด​ทำ​ให้​อาคีช​คิด​ว่า​เขา​ได้​ต่อสู้​กับ​ชาว​อิสราเอล​ซึ่ง​เป็น​ประชาชน​ของ​ดาวิด​เอง11 ดาวิด​ไม่​เคย​ไว้​ชีวิต​ชาย​หรือ​หญิง​คน​ใด​ที่​อาจ​จะ​มา​ยัง​เมือง​กัท เพราะ​เขา​คิด​ว่า “พวก​เขา​อาจ​จะ​เล่า​เรื่อง​ของ​พวก​เรา​และ​พูด​ว่า ‘นี่​ไง สิ่ง​ที่​ดาวิด​ทำ’”

ดาวิด​ได้​ทำ​อย่าง​นี้​ตลอด​เวลา​ที่​เขา​อาศัย​อยู่​ใน​ดินแดน​ฟีลิสเตีย 12 อาคีช​ไว้วางใจ​ดาวิด เพราะ​เขา​คิด​ว่า “เขา​ได้​ทำ​ให้​ชาว​อิสราเอล ซึ่ง​เป็น​ชนชาติ​ของ​เขา​เอง เกลียด​เขา​เข้าไส้​แล้ว ฉะนั้น​เขา​ต้อง​เป็น​ข้า​รับใช้​ของ​เรา​ตลอด​ไป”

28

1 ใน​วัน​ที่​ชาว​ฟีลิสเตีย​รวมพล​เพื่อ​สู้รบ​กับ​ชาว​อิสราเอล อาคีช​ได้​พูด​กับ​ดาวิด​ว่า “เจ้า​ต้อง​เข้าใจ​นะ​ว่า เจ้า​กับ​พวก​ของ​เจ้า​จะ​ต้อง​ออก​ไป​ร่วมรบ​กับ​เรา​ด้วย”

2 ดาวิด​ตอบ​ว่า “ดีจัง ท่าน​จะ​ได้​เห็น​ด้วย​ตา​ของ​ท่าน​เอง​ว่า ผู้รับใช้​ของ​ท่าน​คน​นี้​เก่ง​แค่​ไหน”

อาคีช​ตอบ​ว่า “ดีมาก เรา​จะ​ให้​เจ้า​เป็น​ทหาร​ประจำตัว​ของ​เรา​ตลอด​ชีวิต”

ซาอูล​กับ​หมอผี​ที่​เอนโดร์

3 ซามูเอล​ตาย​ไป​แล้ว ชาว​อิสราเอล​ได้​ไว้ทุกข์​ให้​เขา​และ​ฝังศพ​เขา​ไว้​ที่​เมือง​รามาห์​เมือง​ของ​เขา​เอง

ซาอูล​ได้​ขับไล่​พวก​คนทรงเจ้า​และ​พวก​พ่อมด​หมอผี​ออก​ไป​จาก​แผ่นดิน

4 ชาว​ฟีลิสเตีย​ได้​รวมพล​ขึ้น​มา และ​เดินทาง​มา​ตั้งค่าย​ที่​ชูเนม ใน​ขณะ​ที่​ซาอูล​ก็​ได้​รวมพล​ชาว​อิสราเอล​ทั้งสิ้น​และ​มา​ตั้ง​ค่าย​อยู่​ที่​กิลโบอา 5 เมื่อ​ซาอูล​เห็น​กองทัพ​ของ​คน​ฟีลิสเตีย​เขา​ก็​กลัว​และ​ใจ​ก็​เต้น​แรง 6 เขา​ได้​ปรึกษา​ต่อ​พระยาห์เวห์ แต่​พระองค์​ไม่​ได้​ให้​คำตอบ​เขา ไม่​ว่า​จะ​ทาง​ความฝัน หรือ​ทางอูริม+ 28:6 อูริม พวก​นักบวช​ใช้​หิน​เหล่า​นี้​เพื่อ​หา​คำตอบ​จาก​พระเจ้า ดู​ใน หนังสือ​กันดาร​วิถี 27:20-22 หรือ​ผ่าน​ทาง​ผู้พูดแทนพระเจ้า 7 แล้ว​ซาอูล​ได้​สั่ง​พวก​ผู้รับใช้​ของ​เขา​ว่า “ไป​หา​หญิง​ที่​เป็น​คนทรงเจ้า​ให้​หน่อย เพื่อ​เรา​จะ​ได้​ไป​พบ​และ​ปรึกษา​นาง”

พวก​เขา​ตอบ​ว่า “มี​คนทรงเจ้า​อยู่​คน​หนึ่ง​ที่​เอนโดร์”

8 ซาอูล​จึง​ได้​ปลอมตัว​และ​เปลี่ยน​เสื้อผ้า แล้ว​ตอน​กลางคืน​เขา​กับ​ชาย​อีก​สอง​คน​ก็​ได้​ไปหา​หญิง​ทรงเจ้า​คน​นั้น เขา​บอก​ว่า “ช่วย​ปรึกษา​กับ​วิญญาณ​และ​ช่วย​เรียก​คน​ที่​เรา​บอก​ชื่อ​ให้​ด้วย”

9 แต่​หญิง​คน​นั้น​บอก​กับ​เขา​ว่า “ท่าน​รู้​ถึง​สิ่ง​ที่​ซาอูล​ได้​ทำ​แล้ว​ไม่ใช่​หรือ เขา​ได้​ขับไล่​พวก​คนทรง​และ​พวก​พ่อมด​หมอผี​ออก​จาก​แผ่นดิน แล้ว​ทำไม​ท่าน​ยัง​จะ​มา​วาง​กับดัก​ให้​กับ​ข้า แล้ว​พา​ข้า​ไป​สู่​ความตาย”

10 ซาอูล​สาบาน​ต่อ​หญิง​คนนั้น​ใน​นาม​ของ​พระยาห์เวห์​ว่า “พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า​เจ้า​จะ​ไม่​ถูก​ลงโทษ​ที่​ได้​ทำ​สิ่งนี้”

11 หญิง​คน​นั้น​ถาม​ว่า “ท่าน​ต้องการ​ให้​เรา​นำ​ใคร​ขึ้น​มา”

ซาอูล​บอก​ว่า “นำ​ซามูเอล​ขึ้น​มา”

12 เมื่อ​หญิง​คน​นั้น​เห็น​ซามูเอล เธอ​ก็​กรีดร้อง​ออก​มา​สุดเสียง และ​พูด​กับ​ซาอูล​ว่า “ทำไม​ท่าน​ต้อง​หลอกลวง​ข้าพเจ้า ท่าน​ก็​คือ​ซาอูล​นี่เอง”

13 กษัตริย์​ถาม​นาง​ว่า “ไม่​ต้อง​กลัว เจ้า​เห็น​อะไร​บ้าง”

หญิง​คน​นั้น​ตอบ​ว่า “ข้าพเจ้า​เห็น​วิญญาณ​ขึ้น​มา​จาก​พื้น​ดิน+ 28:13 พื้น​ดิน คือ​สถานที่​แห่ง​ความตาย”

14 ซาอูล​ถาม​ว่า “เขา​มี​ลักษณะ​อย่างไร”

นาง​ตอบ​ว่า “เป็น​ชาย​แก่​สวม​เสื้อคลุม กำลัง​ขึ้น​มา”

ซาอูล​รู้​ใน​ทันที​ว่า​นั่น​คือ​ซามูเอล และ​เขา​ก็​ก้มตัว​ลง​และ​กราบลง​กับ​พื้น 15 ซามูเอล​พูด​กับ​ซาอูล​ว่า “ทำไม​ท่าน​ต้อง​รบกวน​เรา เรียก​เรา​ขึ้น​มา​ทำไม”

ซาอูล​ตอบ​ว่า “ข้าพเจ้า​กำลัง​ตก​อยู่​ใน​ทุกข์​อัน​ยิ่งใหญ่ ชาว​ฟีลิสเตีย​กำลัง​มา​ต่อสู้​กับ​ข้าพเจ้า และ​พระเจ้า​ก็​หันหลัง​ให้​ข้าพเจ้า พระองค์​ไม่​ตอบ​คำถาม​ข้าพเจ้า​อีก​ต่อ​ไป​แล้ว ไม่ว่า​จะ​เป็น​ทาง​ผู้พูดแทนพระเจ้า หรือ​ทาง​ความฝัน ข้าพเจ้า​จึง​ต้อง​เรียก​ท่าน​ขึ้น​มา เพื่อ​ถาม​ว่า​ข้าพเจ้า​ควร​ทำ​ยังไง​ดี”

16 ซามูเอล​พูด​ว่า “ทำไม​ท่าน​ถึง​มา​ปรึกษา​เรา ใน​เมื่อ​ตอนนี้​พระยาห์เวห์​ได้​หันหลัง​ให้​กับ​ท่าน และ​กลาย​เป็น​ศัตรู​ของ​ท่านแล้ว 17 พระยาห์เวห์​ได้​ทำ​อย่าง​ที่​พระองค์​ได้​ทำนาย​ผ่าน​เรา พระยาห์เวห์​ได้​ฉีก​อาณาจักร​ออก​จาก​มือ​ของ​ท่าน และ​มอบ​ให้​กับ​ดาวิด​เพื่อน​บ้าน​ของ​ท่าน 18 พระยาห์เวห์​ได้​ทำ​อย่าง​นี้​กับ​ท่าน​ใน​วันนี้ ก็​เพราะ​ท่าน​ไม่​เชื่อฟัง​พระยาห์เวห์ ไม่​ได้​ทำตาม​ความ​โกรธแค้น​ของ​พระองค์ ที่​มี​ต่อ​ชาว​อามาเลค 19 พระยาห์เวห์​จะ​มอบ​อิสราเอล​และ​ตัว​ท่าน​ให้​กับ​ชาว​ฟีลิสเตีย และ​พรุ่งนี้​ท่าน​และ​พวก​ลูกชาย​ของ​ท่าน​จะ​มา​อยู่​ร่วม​กับ​เรา พระยาห์เวห์​จะ​มอบ​กองทัพ​ของ​ชาว​อิสราเอล​ให้​กับ​ชาว​ฟีลิสเตีย​ด้วย”

20 ทันใด​นั้น​ซาอูล​ก็​ล้มลง​นอน​เหยียดยาว​บน​พื้น กลัว​มาก เพราะ​คำพูด​ของ​ซามูเอล​นั่นเอง เรี่ยวแรง​ของ​เขา​หาย​ไปหมด เพราะ​เขา​ยัง​ไม่​ได้​กิน​อะไร​มา​เลย​ตลอด​ทั้งวัน​ทั้งคืน

21 เมื่อ​หญิง​คน​นั้น​เข้า​มา​หา​ซาอูล และ​เห็น​เขา​ตัวสั่น​มาก หล่อน​พูด​ว่า “ดูสิ หญิง​รับใช้​ของ​ท่าน​ได้​เชื่อฟัง​ท่าน​แล้ว ข้าพเจ้า​ยอม​เสี่ยงชีวิต​ของ​ข้าพเจ้า​และ​ทำ​ใน​สิ่ง​ที่​ท่าน​สั่ง​ให้​ข้าพเจ้า​ทำ 22 โปรด​ฟัง​หญิง​ผู้รับใช้​ของ​ท่าน​หน่อย​เถอะ และ​ให้​ข้าพเจ้า​เอา​อาหาร​มา​ให้ เพื่อ​ท่าน​จะ​ได้​กิน​และ​มี​เรี่ยวแรง​ไป​ตาม​ทาง​ของ​ท่าน”

23 ซาอูล​ปฏิเสธ​และ​พูด​ว่า “เรา​จะ​ไม่​กิน”

แต่​คน​ของ​เขา​กับ​หญิง​คน​นั้น​ช่วย​กัน​อ้อนวอน​เขา เขา​ก็​ยอม ซาอูล​ลุก​ขึ้น​จาก​พื้น​และ​นั่ง​บน​เตียง 24 หญิง​คนนั้น​มี​ลูก​วัว​ตัว​อ้วน​อยู่​ใน​บ้าน หล่อน​ก็​รีบ​ฆ่า​มัน หล่อน​นำ​แป้ง​สาลี​มา​นวด​และ​นำ​มา​ทำ​ขนมปัง​ไร้เชื้อ 25 แล้ว​เอา​มา​วาง​ไว้​ต่อ​หน้า​ซาอูล​และ​พวก และ​พวก​เขา​ก็​กิน​กัน ใน​คืน​นั้น​พวก​เขา​ก็​ลุก​ขึ้น​จาก​ไป

29

อาคีช​ส่ง​ดาวิด​กลับ​ไป​ศิกลาก

1 ชาว​ฟีลิสเตีย​รวมพล​อยู่​ที่​อาเฟก และ​ชาว​อิสราเอล​ตั้ง​ค่าย​อยู่​ที่​ข้าง​ตาน้ำ​ใน​ยิสเรเอล 2 พวก​ผู้นำ​ของ​ชาว​ฟีลิสเตีย ได้​เดิน​นำ​หน้า​กองทัพ​ของ​เขา ที่​แบ่ง​เป็น​กองร้อย​และ​กองพัน ดาวิด​กับ​พวก​ของ​เขา​ก็​เดิน​แถว​อยู่​ด้านหลัง​กษัตริย์​อาคีช

3 พวก​แม่ทัพ​ของ​กองทัพ​ชาว​ฟีลิสเตีย​ถาม​ขึ้น​ว่า “ชาว​ฮีบรู​พวก​นี้​มา​ทำ​อะไร​ที่​นี่”

อาคีช​ตอบ​ว่า “นี่​คือ​ดาวิด นาย​ทหาร​คน​หนึ่ง​ของ​กษัตริย์​ซาอูล​แห่ง​อิสราเอล เขา​มา​อยู่​กับ​เรา​มาก​กว่า​หนึ่ง​ปี​แล้ว ตั้งแต่​วัน​ที่​เขา​หนี​ซาอูล​มา​จน​ถึง​วันนี้ เรา​ยัง​ไม่​พบ​ว่า​เขา​ทำ​ผิด​อะไร​เลย”

4 แต่​พวก​แม่ทัพ​ชาว​ฟีลิสเตีย​โกรธ​เขา​มาก​และ​พูด​ว่า “ส่ง​ชาย​คน​นี้​กลับ​ไป ให้​เขา​กลับ​ไป​ยัง​เมือง​ที่​ท่าน​ให้​เขา​อยู่​นั้น เขา​จะ​ต้อง​ไม่​ไป​ออกรบ​กับ​พวก​เรา ไม่​อย่าง​นั้น​เขา​อาจ​จะ​หัน​กลับ​มา​สู้​รบ​กับ​เรา​ใน​ช่วง​ที่​เรา​รบ​กัน​อยู่​ก็​ได้ เขา​อาจ​จะ​คืน​ดี​กับ​เจ้า​นาย​ของ​เขา ด้วย​หัว​ของ​คน​ของ​เรา 5 ไม่​ใช่​ดาวิด​คน​นี้​หรอก​หรือ​ที่​พวก​เขา​ร้องเพลง​ระหว่าง​การ​เต้นรำ​ของ​พวก​เขา​ว่า

‘ซาอูล​ฆ่า​คน​เป็น​พันๆ

และ​ดาวิด​ฆ่า​คน​เป็น​หมื่นๆ’”

6 อาคีช​จึง​เรียก​ดาวิด​มา​และ​บอก​กับ​เขา​ว่า “พระยาห์เวห์​มี​ชีวิต​อยู่​แน่​ขนาด​ไหน ก็​ให้​แน่ใจ​ขนาด​นั้น​เลย​ว่า เจ้านั้น​จงรัก​ภักดี​ต่อ​เรา​แน่ และ​เรา​ก็​ดีใจ​ที่​เจ้า​ได้​มา​รับใช้​อยู่​ใน​กองทัพ​ของ​เรา นับ​แต่​วัน​ที่​เจ้า​มา​อยู่​กับ​เรา​จน​ถึง​วันนี้ เรา​ไม่​เคย​พบ​ว่า​เจ้า​ทำ​อะไร​ผิด และ​พวก​ผู้ครอบ​ครอง​ชาว​ฟีลิสเตีย​ก็​เห็น​ว่า​เจ้า​เป็น​คน​ดี​เหมือน​กัน+ 29:6 พวก​ผู้ครอบ​ครอง … คน​ดี​เหมือน​กัน ประโยค​นี้​มา​จาก​สำเนา​กรีก​โบราณ ผู้ครอบ​ครอง​ชาว​ฟีลิสเตีย​ชอบ​ดาวิด แต่​พวก​แม่ทัพ​นาย​กอง​ของ​ฟีลิสเตีย​ต่อต้าน​เขา ส่วน​สำเนา​ฉบับ​ฮีบรู​เขียน​ว่า “พวก​ผู้ครอบ​ครอง​ชาว​ฟีลิสเตีย​ไม่​คิด​ว่า​เจ้า​เป็น​คนดี”7 กลับ​ไป​อย่าง​สันติ​เถิด อย่า​ได้​ทำ​อะไร​ลง​ไป​ที่​ทำ​ให้​พวก​ผู้ครอบ​ครอง​ชาว​ฟีลิสเตีย​ไม่​พอใจ​เจ้า​เลย”

8 ดาวิด​ถาม​ว่า “ข้าพเจ้า​ทำ​อะไร​ลง​ไป​หรือ นับ​แต่​วัน​ที่​ข้าพเจ้า​มา​อยู่​กับ​ท่าน​จน​ถึง​วันนี้ ท่าน​พบ​ว่า​คน​รับใช้​ของ​ท่าน​ได้​ทำ​สิ่ง​ใด​ผิด​หรือ ทำไม​ข้าพเจ้า​ถึง​ไม่​สามารถ​ไป​ต่อสู้​กับ​ศัตรู​ของ​ท่าน​ผู้เป็น​กษัตริย์​เจ้านาย​ของ​ข้าพเจ้า​ได้”

9 อาคีช​ตอบ​ว่า “เรา​รู้​ว่า​เจ้า​เป็น​คนดี​มาก ราวกับ​ทูตสวรรค์​ของ​พระเจ้า แต่​ว่า​พวก​แม่ทัพ​นายกอง​ชาว​ฟีลิสเตีย​ยัง​คง​พูด​ว่า ‘เขา​จะ​ต้อง​ไม่​ไป​ร่วม​รบ​กับ​เรา’ 10 ขอ​ให้​เจ้า​ตื่น​แต่เช้า​พร้อมๆ​กับ​คน​รับใช้​อื่นๆ​ที่​มา​กับ​เจ้า และ​ออก​เดิน​ทาง​แต่เช้า​ทันที​ที่​สว่าง”

11 ดังนั้น​ดาวิด​และ​พวก​ของ​เขา​ก็​ตื่น​แต่เช้า​และ​ออก​เดินทาง​กลับ​ไป​ยัง​ดินแดน​ของ​ชาว​ฟีลิสเตีย ส่วน​ชาว​ฟีลิสเตีย​ก็​เดิน​ขึ้น​ไป​ที่​ยิสเรเอล

30

ดาวิด​รบ​ชนะ​ชาว​อามาเลค

1 ดาวิด​กับ​พวก​ของ​เขา​กลับ​มา​ถึง​เมือง​ศิกลาก​ใน​วัน​ที่​สาม ปรากฏ​ว่า​ชาว​อามาเลค​ได้​มา​ปล้น​เนเกบ​และ​ศิกลาก พวก​เขา​เข้า​โจมตี​และ​เผา​เมือง​ศิกลาก 2 และ​จับ​ผู้หญิง​และ​ทุก​คน​ใน​เมือง​ไว้ ทั้ง​เด็ก​และ​คน​แก่ ชาว​อามาเลค​ไม่​ได้​ฆ่า​ใคร​เลย แต่​กวาด​ต้อน​คน​ทั้งหมด​ไป​ตาม​ทาง​ของ​พวก​เขา

3 เมื่อ​ดาวิด​และ​พวก​มา​ถึง​เมือง​ศิกลาก พวก​เขา​พบ​ว่า​เมือง​ถูก​เผา​ทำลาย ทั้ง​เมีย ทั้ง​ลูกชาย​ลูกสาว​ของ​พวก​เขา ถูก​จับ​ตัว​ไป​หมด 4 ดังนั้น​ดาวิด​และ​พวก​จึง​ร้องไห้​เสียง​ดัง​จน​หมด​เรี่ยวแรง​ไม่​สามารถ​ร้อง​ต่อ​ไป​ได้​อีก 5 เมีย​ทั้ง​สอง​คน​ของ​ดาวิด​คือ​นาง​อาหิโนอัม​ชาว​ยิสเรเอล​และ​นาง​อาบีกายิล เมีย​ม่าย​ของ​นาบาล​ชาว​คารเมล ก็​ถูก​จับ​ไป​ด้วย

6 ดาวิด​ตก​อยู่​ใน​อันตราย​เป็น​อย่าง​มาก เพราะ​ผู้คน​พูด​กัน​ว่า​จะ​เอา​หิน​ขว้าง​เขา แต่​ละ​คน​รู้สึก​ขมขื่น​ใจ เพราะ​ลูกชาย​ลูกสาว​ของ​พวก​เขา​ถูก​จับ​ไป แต่​ดาวิด​ก็​มี​ความ​กล้า​ขึ้น​ใน​พระยาห์เวห์​พระเจ้า​ของ​เขา 7 ดาวิด​พูด​กับ​นักบวช​อาบียาธาร์​ลูกชาย​ของ​อาหิเมเลค​ว่า “เอา​เอโฟด​มา​ให้​เรา​หน่อย” อาบียาธาร์​ก็​เอา​มา​ให้​เขา

8 และ​ดาวิด​ก็​ร้อง​ถาม​พระยาห์เวห์​ว่า “ข้าพเจ้า​ควร​จะ​ตาม​โจร​กลุ่ม​นี้​ไป​หรือ​ไม่ และ​ข้าพเจ้า​จะ​ไล่​พวก​มัน​ทัน​หรือ​เปล่า”

พระองค์​ตอบ​ว่า “ตาม​ล่า​มัน​ไป เจ้า​จะ​ไล่​พวก​มัน​ทัน และ​ช่วย​เหลือ​คน​ได้​สำเร็จ”

9 ดาวิด​และ​ชาย​หนุ่ม​หก​ร้อย​คน ได้​ออก​ติดตาม​โจร​กลุ่ม​นั้น​ไป​จน​ถึง​ลุ่ม​แม่น้ำ​เบโสร์ ที่นั่น​เขา​ได้​ทิ้ง​คน​กลุ่ม​หนึ่ง​ไว้ 10 เพราะ​มี​สอง​ร้อย​คน​ที่​เหน็ด​เหนื่อย​มาก​จน​ไม่​สามารถ​ข้าม​ลุ่ม​แม่น้ำ​ไป​ได้ จึง​หยุดพัก​อยู่​ที่​นั่น ส่วน​ดาวิด​และ​คน​อีก​สี่​ร้อย​คน​ยัง​คง​ไล่​ตาม​ต่อ​ไป

11 พวก​เขา​พบ​คน​อียิปต์​คน​หนึ่ง​ใน​ท้องทุ่ง จึง​พา​มา​พบ​ดาวิด เขา​ให้​น้ำ​กับ​คน​อียิปต์​นั้น​ดื่ม ให้​อาหาร​เขา​กิน 12 เขา​ให้​ผล​มะเดื่อ​แห้ง​และ​เค้ก​องุ่น​แห้ง​สอง​ชิ้น เมื่อ​เขา​กิน​แล้ว​เขา​ก็ดี​ขึ้น เพราะ​เขา​ไม่​ได้​กิน​และ​ดื่ม​อะไร​เลย​มา​สาม​วัน​สาม​คืน​แล้ว

13 ดาวิด​ถาม​คน​อียิปต์​นั้น​ว่า “เจ้า​เป็น​คน​ของ​ใคร และ​เจ้า​มา​จาก​ไหน”

คน​อียิปต์​ตอบ​ว่า “ข้าพเจ้า​เป็น​คน​อียิปต์ เป็น​ทาส​ของ​คน​อามาเลค นาย​ของ​ข้าพเจ้า​ทิ้ง​ข้าพเจ้า​ไว้ เพราะ​ข้าพเจ้า​ป่วย​เมื่อ​สาม​วัน​ก่อน 14 พวก​เรา​ได้​เข้า​ปล้น​เขต​แดน​เนเกบ ที่​คน​เคเรธี+ 30:14 เคเรธี คน​จาก​เมือง​ครีท เป็น​กลุ่ม​ชาว​ฟีลิสเตีย​กลุ่ม​หนึ่ง ทหาร​เอก​บางคน​ของ​ดาวิด​ก็​เป็น​ชาว​เคเรธี อาศัย​อยู่ และ​ดินแดน​ที่​เป็น​ของ​ยูดาห์ รวมทั้ง​เขต​แดน​เนเกบ​ที่​ตระกูล​คาเลบ​อาศัย​อยู่ และ​พวก​เรา​ก็​เผา​ศิกลาก​ทิ้ง”

15 ดาวิด​ถาม​คน​อียิปต์​ว่า “เจ้า​ช่วย​พา​เรา​ลง​ไป​ถึง​โจร​กลุ่ม​นี้​ได้​หรือ​เปล่า”

คน​อียิปต์​ตอบ​ว่า “สาบาน​ต่อหน้า​พระเจ้า​ก่อน​ว่า ท่าน​จะ​ไม่​ฆ่า​ข้าพเจ้า หรือ​ส่ง​ข้าพเจ้า​กลับ​คืน​ไปหา​นาย​ข้าพเจ้า แล้ว​ข้าพเจ้า​จะ​พา​ท่าน​ลง​ไป​ถึง​โจร​กลุ่ม​นี้”

16 คน​อียิปต์​พา​ดาวิด​ไป​หา​อามาเลค และ​ที่​นั่น ดาวิด​ก็​ได้​พบ​กับ​คน​เหล่า​นั้น อยู่​กัน​อย่าง​กระจัด​กระจาย​ใน​แถบ​ชนบท กำลัง​กิน ดื่ม และ​เฉลิม​ฉลอง​กัน​อย่าง​สนุก​สนาน เพราะ​ได้​ปล้น​ของ​มา​เป็น​จำนวน​มาก​จาก​แผ่นดิน​ของ​ชาว​ฟีลิสเตีย​และ​จาก​ยูดาห์ 17 ดาวิด​สู้รบ​กับ​พวก​โจร​ตั้งแต่​ตอนค่ำ​จน​ถึง​เย็น​ของ​อีก​วัน​หนึ่ง และ​ไม่​มี​ใคร​หนี​รอด​ไป​ได้​เลย นอก​จาก​ชาย​หนุ่ม​สี่​ร้อย​คน​ที่​ขี่​อูฐ​หนี​ไป​ได้

18 ดาวิด​เอา​ทุก​สิ่ง​ทุก​อย่าง​ที่​ชาว​อามาเลค​ยึด​มา รวม​ถึง​เมีย​ทั้งสอง​ของ​เขา​ด้วย 19 ดาวิด​ยึด​เอา​ทุกสิ่ง​ทุกอย่าง​กลับ​มา​หมด ไม่​มี​อะไร​ขาด​เลย ทั้ง​คนหนุ่ม คนแก่ เด็กชาย​เด็กหญิง ของ​ที่​โจร​ปล้น​เอา​มา หรือ​อะไร​ก็​ตาม​ที่​พวก​โจร​ได้​ปล้น​เอา​ไป​นั้น ดาวิด​เอา​กลับ​มา​หมด 20 ดาวิด​ยึด​ฝูง​แพะแกะ​และ​ฝูง​โค​มา​ได้ และ​คน​ของ​เขา​ก็​ต้อน​ฝูง​สัตว์​ไป​ข้างหน้า​แล้ว​พูด​ว่า “นี่​คือ​ของ​ที่​ดาวิด​ปล้น​มา​ได้”

21 เมื่อ​ดาวิด​มา​ถึง​บริเวณ​ที่​คน​สอง​ร้อย​คน ที่​เหนื่อย​เกิน​ไป​ที่​จะ​ตาม​ดาวิด และ​ถูก​ทิ้ง​ไว้​ที่​ลุ่ม​แม่น้ำ​เบโสร์ พวก​เขา​ออก​มา​พบ​ดาวิด​กับ​พวก​ที่​มา​กับ​ดาวิด เมื่อ​ดาวิด​กับ​พวก​ของ​เขา​มา​ถึง พวก​นั้น​ก็​ออก​มา​ถาม​ทุกข์สุข​ของ​ดาวิด​และ​พรรคพวก 22 แต่​มี​บางคน​ใน​พวก​ที่​ติดตาม​ดาวิด​ไป ที่​เป็น​คน​ชั่วร้าย​และ​ชอบ​สร้างปัญหา พูด​ขึ้น​ว่า “คน​พวก​นี้​ไม่​ได้​ออก​ไป​กับ​พวก​เรา ก็​ไม่​ควร​ได้รับ​ส่วนแบ่ง​ใน​ของ​ที่​เรา​ยึด​มา​ได้ นอกจาก​ลูกเมีย​ของ​พวก​เขา​เท่านั้น”

23 ดาวิด​พูด​ขึ้น​ว่า “พี่น้อง​ทั้งหลาย อย่า​ให้​เป็น​อย่าง​นั้น​เลย พวก​ท่าน​ต้อง​ไม่​ทำ​อย่าง​นั้น​กับ​สิ่ง​ที่​พระยาห์เวห์​ให้​กับ​พวก​เรา และ​ได้​มอบ​พวก​โจร​กลุ่ม​นี้​ที่​ได้​สู้รบ​กับ​พวก​เรา​ให้​ตก​อยู่​ใน​กำมือ​ของ​พวก​เรา 24 ใคร​จะ​ฟัง​เจ้า​ใน​เรื่อง​นี้ ทุก​คน​จะ​ได้รับ​ส่วน​แบ่ง​เท่าๆ​กัน​หมด ไม่​ว่า​จะ​เป็น​คน​ที่​เฝ้า​สัมภาระ​อยู่​ที่​นี่ หรือ​คน​ที่​ลง​ไป​สู้รบ” 25 ดาวิด​ทำ​ให้​เรื่อง​นี้​เป็น​กฏ​ระเบียบ​ของ​ชาว​อิสราเอล มา​จน​ถึง​ทุก​วันนี้

26 เมื่อ​ดาวิด​มา​ถึง​ศิกลาก เขา​ได้​ส่ง​ของ​ที่​ยึด​มา​ได้​บาง​ส่วน​ไป​ให้​กับ​ผู้นำ​อาวุโส​ใน​ยูดาห์ ที่​เป็น​เพื่อน​กับ​ดาวิด แล้ว​บอก​ว่า “นี่​คือ​ของขวัญ​สำหรับ​ท่าน​จาก​สิ่ง​ที่​ยึด​มา​ได้​จาก​พวก​ศัตรู​ของ​พระยาห์เวห์”

27 ดาวิด​ส่ง​ของ​ที่​ยึด​มา​ได้​บาง​ส่วน ไป​ให้​ผู้นำ​ที่​อยู่​ใน​เบธเอล ราโมท​ใน​เนเกบ และ​ยาททีร์ 28 ไป​ยัง​ผู้นำ​ที่​อยู่​ที่​อาโรเออร์ สิฟโมท เอชเทโมอา 29 ไป​ยัง​ราคาล ไป​ยัง​หมู่บ้าน​ต่างๆ​ของ​คน​เยราเมเอล และ​หมู่บ้าน​ต่างๆ​ของ​คน​เคไนต์ 30 ไป​ยัง​คน​ที่​อยู่​ใน​โฮรมาห์ โบราชาน อาธาค 31 และ​เฮโบรน และ​ไป​ยัง​ทุกๆ​ที่​ที่​ดาวิด​และ​พวก​เคย​อาศัย​มา​ก่อน

31

ซาอูล​ตาย

1 ใน​เวลา​นั้น​ชาว​ฟีลิสเตีย​ได้​สู้รบ​อยู่​กับ​ชาว​อิสราเอล ชาว​อิสราเอล​บาง​คน​หนี​ไป​ได้ หลาย​คน​ถูก​ฆ่า​ตาย​อยู่​บน​เขา​กิลโบอา 2 ชาว​ฟีลิสเตีย​ไล่​ตาม​ซาอูล​และ​พวก​ลูกชาย​ของ​เขา​ทัน และ​ชาว​ฟีลิสเตีย​ก็​ฆ่า​ลูกชาย​ทั้ง​สาม​คน​ของ​ซาอูล​คือ​โยนาธาน อาบีนาดับ และ​มัลคีชูวา

3 การ​ต่อสู้​รุนแรง​ขึ้น​รอบๆ​ซาอูล และ​เมื่อ​พวก​นักยิงธนู​มา​พบ​ซาอูล​เข้า พวก​เขา​ได้​ยิง​ธนู​ใส่​ซาอูล​จน​บาด​เจ็บ​สาหัส 4 ซาอูล​พูด​กับ​คน​ถือ​อาวุธ​ของ​เขา​ว่า “ชัก​ดาบ​ของ​เจ้า​ออก​มา แล้ว​แทง​เรา​ซะ ก่อน​ที่​ไอ้​พวก​ที่​ไม่​ได้​เข้า​พิธีขลิบ​เหล่านี้​จะ​เข้า​มา​แทง​เรา และ​ล้อเลียน​เรา” แต่​คน​ที่​ถือ​อาวุธ​ของ​เขา​หวาด​กลัว​มาก​และ​ไม่​ยอม​ทำตาม ซาอูล​จึง​ชัก​ดาบ​ของ​เขา​เอง​ออก​มา​และ​ล้ม​ทับ​ลง​บน​ดาบนั้น 5 เมื่อ​ผู้ถืออาวุธ​ของ​ซาอูล​เห็น​ว่า​ซาอูล​ตาย​แล้ว เขา​จึง​ล้ม​ทับ​ดาบ​ของ​เขา​เอง​ฆ่า​ตัว​ตาย​ไป​กับ​ซาอูล​ด้วย 6 อย่างนี้ ซาอูล ลูกชาย​ทั้ง​สาม คน​ถือ​อาวุธ​ของ​เขา และ​คน​ของ​เขา​ทั้งหมด​จึง​ตาย​ใน​วัน​เดียว​กัน

7 เมื่อ​ชาว​อิสราเอล​ซึ่ง​อยู่​อีก​ฝั่ง​หนึ่ง​ของ​หุบเขา และ​ที่​อยู่​อีก​ฝาก​หนึ่ง​ของ​แม่น้ำ​จอร์แดน เห็น​คน​อิสราเอล​หลบ​หนี และ​เห็น​ซาอูล​กับ​พวก​ลูกชาย​ของ​เขา​ตาย​ไป พวก​เขา​จึง​หนี​ทิ้ง​เมือง​ต่างๆ​ของ​พวก​เขา​ไป แล้ว​ชาว​ฟีลิสเตีย​ก็​เข้า​ยึดครอง​เมือง​ต่างๆ​เหล่า​นั้น

8 วันรุ่งขึ้น​เมื่อ​คน​ฟีลิสเตีย​มา​ปลด​เสื้อผ้า​จาก​คน​ที่​ถูก​ฆ่า พวก​เขา​ได้​พบ​ศพ​ของ​ซาอูล และ​ลูกชาย​ทั้ง​สาม​คน บน​ภูเขา​กิลโบอา 9 พวก​เขา​ได้​ตัด​หัว​ของ​ซาอูล​และ​ถอด​ชุด​เกราะ​ของ​เขา​ออก แล้ว​ส่งข่าว​ไป​ทั่ว​ดินแดน​ของ​ชาว​ฟีลิสเตีย เพื่อ​ประกาศ​ข่าว​ใน​วิหาร​ของ​พวก​รูป​เคารพ​ของ​พวก​เขา และ​ใน​หมู่​ประชาชน​ของ​พวก​เขา 10 พวก​เขา​วาง​ชุด​เกราะ​ของ​ซาอูล​ไว้​ใน​วิหาร​พระ​อัชทาโรท​และ​เสียบ​ศพ​ของ​ซาอูล​ไว้​ที่​กำแพง​ของ​เมือง​เบธชาน

11 เมื่อ​คน​ที่​อาศัย​อยู่​ที่​ยาเบช-กิเลอาด​ได้ยิน​เรื่อง​ที่​ชาว​ฟีลิสเตีย​ทำ​กับ​ซาอูล 12 นักรบ​ผู้​กล้าหาญ​ทุก​คน​ก็​เดิน​ทาง​ตลอด​คืน​ไป​ยัง​เบธชาน พวก​เขา​ปลด​เอา​ร่าง​ของ​ซาอูล​และ​ลูกชาย​ทั้ง​สาม​คน​ลง​จาก​กำแพง​ของ​เบธชาน และ​เอา​ไป​ยัง​เมือง​ยาเบช พวก​เขา​ได้​เผา​ศพ​ของ​ซาอูล​กับ​ลูกชาย​ทั้ง​สาม​ที่​นั่น 13 พวก​เขา​ได้​เก็บ​กระดูก และ​ฝัง​มัน​ไว้​ใต้​ต้น​สน​หมอก​ที่​ยาเบช และ​พวก​เขา​ก็​อด​อาหาร​ให้​เป็น​เวลา​เจ็ด​วัน