ดาเนียล

คำนำ

หนังสือ​ดาเนียล​เขียน​ขึ้นมา​เพื่อ​ให้​คน​ของ​พระเจ้า​มี​ความหวัง​และ​เกิด​กำลังใจ

ดาเนียล​และ​เพื่อนๆ​ของเขา​เป็น​วีรบุรุษ​และ​เป็น​แบบอย่าง​ที่ดี​ให้​กับ​คนยิว พวกเขา​เฉลียว​ฉลาด​และ​สัตย์ซื่อ​ต่อ​พระยาห์เวห์ ในขณะที่​ทำหน้าที่​รับใช้​กษัตริย์​ของ​ต่างชาติ​และ​ถูก​ข่มเหง​รังแก​สารพัด

เรื่อง​ที่​เล่า​ใน​หนังสือ​เล่มนี้​เกิดขึ้น​ตั้งแต่​ช่วง​ที่​ดาเนียล​เป็นหนุ่ม​จนกระทั่ง​แก่ (ใน​ปี 606-536 ก่อน ค.ศ.)

บทที่ 1-6 เป็น​เรื่องเล่า​หกเรื่อง​เกี่ยวกับ​ดาเนียล​และ​พวกเพื่อนๆ​ของเขา พวกเขา​เป็น​เด็กหนุ่ม​ชาวยิว​ที่​ถูก​กวาด​ต้อน​มา​จาก​ยูดาห์ มา​เป็น​เชลย​ที่​บาบิโลน และ​ต่อมา​พวกเขา​ก็​ได้​ขึ้น​เป็น​ข้าราชการ​ชั้นสูง​ของ​บาบิโลน พวกเขา​ถูก​ทดสอบ​ความเชื่อ​หลายครั้ง แต่​พวกเขา​ก็​ยังคง​สัตย์ซื่อ​ต่อ​พระยาห์เวห์ และ​พระองค์​ก็​ได้​ช่วย​พวกเขา​ให้​รอดพ้น​จาก​อันตราย​ทั้งปวง

บทที่ 7-12 เป็น​เรื่อง​นิมิต​สี่อย่าง​ที่​ดาเนียล​เห็น และ​ทูตสวรรค์​อธิบาย​นิมิตต่างๆ​ให้​ดาเนียล​เข้าใจ

หนังสือ​ดาเนียล​บทที่ 2:4-7:28 เขียน​เป็น​ภาษา​อารเมค ส่วน​ที่เหลือ​เขียน​เป็น​ภาษา​ฮีบรู

1

ดาเนียล​ถูก​พา​ไป​ที่​บาบิโลน

1 ใน​ปี​ที่สาม ที่​เยโฮยาคิม​ขึ้น​เป็น​กษัตริย์​ของยูดาห์+ 1:1 ใน​ปี​ที่สาม … ยูดาห์ ประมาณ​ปี 605 ก่อน​พระเยซู​มาเกิด กษัตริย์​เนบูคัดเนสซาร์​แห่ง​บาบิโลน+ 1:1 บาบิโลน ปัจจุบัน​นี้ บาบิโลน​อยู่​บริเวณ​ทาง​ตะวันออก​เฉียงใต้​ของ​ประเทศ​อิรัก ได้​ยกทัพ​มา​ล้อม​เมือง​เยรูซาเล็ม​ไว้ 2 พระยาห์เวห์​ได้​มอบ​เยโฮยาคิม กษัตริย์​ของ​ยูดาห์​ไว้​ใน​กำมือ​ของ​กษัตริย์​บาบิโลน พร้อมกับ​สิ่งของ​เครื่องใช้​ส่วนหนึ่ง​จาก​วิหาร​ของพระเจ้า กษัตริย์​เนบูคัดเนสซาร์​นำ​ของ​เหล่านั้น​กลับ​ไป​ไว้​ที่​วิหาร​ของ​เทพเจ้า​ของ​พระองค์​ที่​บาบิโลน พระองค์​วาง​สิ่งของ​เครื่องใช้​เหล่านั้น​ไว้​ใน​คลัง​ของ​เทพเจ้านั้น

3 จากนั้น​กษัตริย์​เนบูคัดเนสซาร์​ก็​สั่ง​ให้​อัชเปนัส ที่​เป็น​หัวหน้า​ข้าราชการ ให้​ไป​คัดเลือก​เด็กหนุ่มๆ​ที่​เป็นเชลย​ชาว​อิสราเอล จาก​เชื้อ​พระวงศ์ จาก​พวก​คนชั้นสูง 4 เด็ก​พวกนี้​จะต้อง​มี​ร่างกาย​ที่​สมประกอบ​ทุกอย่าง ต้อง​มี​หน้าตา​หล่อเหลา สามารถ​เรียนรู้​ทุกวิชา มี​ความรู้​รอบตัว และ​หัวไว สามารถ​ยืน​รับใช้​กษัตริย์​ใน​วัง​ได้ อัชเปนัส​จะต้อง​สอน​ให้​พวกเขา​รู้​ภาษา​และ​วรรณคดี​ของ​ชาว​บาบิโลน

5 กษัตริย์​ตัดสินใจ​ว่า​จะให้​เด็กหนุ่ม​พวกนี้​ได้รับ​ส่วนแบ่ง​อาหาร​อย่างดี​และ​เหล้าองุ่น​ทุกวัน เหมือนกับ​อาหาร​และ​เหล้าองุ่น​ที่​กษัตริย์​กิน​และ​ดื่ม อัชเปนัส​จะ​ต้อง​อบรม​ดูแล​เด็กๆ​พวกนี้​เป็น​เวลา​สามปี เมื่อ​ครบ​กำหนดแล้ว​ก็​ให้​นำ​พวกเขา​มา​รับราชการ​อยู่​ต่อหน้า​กษัตริย์ 6 ใน​ท่ามกลาง​เด็กหนุ่มๆ​เหล่านี้ มี​ดาเนียล ฮานันยาห์ มิชาเอล และ​อาซาริยาห์ สี่คนนี้​มา​จาก​เผ่ายูดาห์

7 อัชเปนัส​ตั้ง​ชื่อใหม่​ให้​กับ​เด็กหนุ่มๆ​พวกนี้ เป็น​ภาษา​บาบิโลน ดาเนียล​มี​ชื่อใหม่​ว่า เบลเทชัสซาร์ ฮานันยาห์ มี​ชื่อใหม่​ว่า​ชัดรัค มิชาเอล​มี​ชื่อใหม่​ว่า​เมชาค และ​อาซาริยาห์ มี​ชื่อใหม่​ว่า เอเบดเนโก

8 ดาเนียล​ตั้งใจ​ตั้งแต่แรก​แล้ว​ว่า เขา​จะ​ไม่กิน​อาหาร​อย่างดี​และ​เหล้าองุ่น​อย่างเดียว​กับ​ที่​กษัตริย์​กิน​และ​ดื่ม เพื่อ​ดาเนียล​จะได้​ไม่​แปดเปื้อน​เป็น​มลทิน​ไป ดังนั้น​เขา​จึง​ขออนุญาต​อัชเปนัส หัวหน้า​ข้าราชการ ที่​จะ​ทำ​อย่างนั้น เพื่อ​รักษา​ตัวเอง​ไม่ให้​แปดเปื้อน​เป็น​มลทินไป

9 พระเจ้า​ทำให้​หัวหน้า​ข้าราชการ​มี​ความเมตตาปรานี​ต่อ​ดาเนียล 10 หัวหน้า​ข้าราชการ​พูดกับ​ดาเนียล​ว่า “ข้า​กลัว​กษัตริย์ ที่​เป็น​เจ้านาย​ของข้า พระองค์​จัดสรร​ปันส่วน​อาหาร​และ​เครื่องดื่ม​มา​ให้เจ้า พระองค์​อาจจะ​ถาม​ว่า ทำไม​เจ้า​ถึง​ดู​ซูบผอมนัก เมื่อ​เปรียบเทียบ​กับ​เด็กหนุ่มๆ​รุ่นเดียวกัน แล้ว​ทีนี้​เจ้า​ก็​จะ​ทำให้​ข้า​ถูก​กษัตริย์​ลงโทษ”

11 หัวหน้า​ข้าราชการ​ได้​แต่งตั้ง​คนหนึ่ง​มา​ควบคุมดูแล ดาเนียล ฮานันยาห์ มิชาเอล และ อาซาริยาห์ ดาเนียล​จึง​ไป​พูด​กับ​ผู้ควบคุม​คนนี้​ว่า 12 “ขอให้​ทดลอง​พวกเรา ผู้รับใช้​ของท่าน​ดูก่อน​สัก​สิบวัน ใน​ช่วงนี้ ให้​พวกเรา​กิน​แต่ผัก​กับน้ำ 13 แล้ว​ท่าน​ถึง​ค่อย​เอา​พวกเรา​ไป​เปรียบเทียบ​กับ​เด็ก​พวกนั้น​ที่​กิน​อาหาร​อย่างดี​จาก​กษัตริย์ หลังจากนั้น​ท่าน​จะ​ทำ​อะไร​กับ​พวกเรา​ผู้รับใช้​ของท่าน แล้วแต่​ท่าน​จะ​เห็นสมควร”

14 ผู้ควบคุมดูแล​ก็​ยอมรับ​ข้อเสนอ​ของ​ดาเนียล จึง​ได้​ทดลอง​พวกเขา​ดู​สิบวัน 15 เมื่อ​ครบ​สิบวัน​แล้ว ปรากฏ​ว่า​ดาเนียล​และ​เพื่อนๆ​กลับ​ดูดีกว่า และ​สุขภาพ​สมบูรณ์​แข็งแรง​กว่า​เด็ก​พวกนั้น​ที่​กิน​อาหาร​อย่างดี​ของ​กษัตริย์​เสียอีก 16 ดังนั้น​ผู้ควบคุมดูแล จึง​เอา​อาหาร​อย่างดี​และ​เหล้าองุ่น​ที่​ดาเนียล​และ​เพื่อนๆ​ควร​จะกิน​ไปเสีย และ​ให้​ผัก​กับ​พวกเขา​แทน

17 พระเจ้า​ประทาน​ความรู้​และ​ความเข้าใจ​เกี่ยวกับ​วรรณคดี​ทุกประเภท​และ​การศึกษา​ทุกวิชา​ให้กับ​เด็ก​สี่คนนี้ ดาเนียล​ยัง​สามารถ​ตีความหมาย​ของ​นิมิตต่างๆ​และ​ทำนายฝัน​ได้ด้วย

18 เมื่อ​ถึง​เวลา​ที่​กษัตริย์​กำหนด​ให้​พาตัว​พวก​เด็กหนุ่มๆ​ทุกคน​เข้าเฝ้า หัวหน้า​ข้าราชการ​ก็​นำ​พวกเขา​มา​อยู่​ต่อหน้า​กษัตริย์​เนบูคัดเนสซาร์ 19 กษัตริย์​พูดคุย​กับ​เด็กๆ​ทุกคน และ​เห็นว่า​ไม่มี​เด็ก​คนไหน​สามารถ​เทียบกับ ดาเนียล ฮานันยาห์ มิชาเอล และ​อาซาริยาห์​ได้เลย กษัตริย์​จึง​แต่งตั้ง​ให้​พวกเขา​มา​รับราชการ​อยู่​ต่อหน้า​กษัตริย์ 20 เมื่อไหร่​ก็ตาม​ที่​กษัตริย์​ขอ​คำแนะนำ ที่​เกี่ยวกับ​เรื่อง​ที่​จะต้อง​มี​ความรู้​ความเข้าใจ​เป็น​พิเศษ พระองค์​ก็​พบว่า​คำแนะนำ​ของ​เด็กหนุ่ม​ทั้งสี่นี้​ก็ดีกว่า​คำแนะนำ​ของ​พวกหมอดู และ​พวก​ทำ​สะเดาะ​เคราะห์​ใน​ราช​อาณาจักร​ของ​พระองค์​ถึง​สิบเท่า 21 ดาเนียล​รับราชการ​อยู่​ใน​วังนั้น​เรื่อยมา​จนถึง​ปีแรก​ที่​ไซรัส​ขึ้น​เป็น​กษัตริย์+ 1:21 ปีแรก​ที่​ไซรัส​ขึ้น​เป็น​กษัตริย์ ประมาณ​ปี 539 ก่อน​พระเยซู​มาเกิด

2

ความฝัน​ของ​กษัตริย์​เนบูคัดเนสซาร์

1 ใน​ปี​ที่สอง​ที่​กษัตริย์​เนบูคัดเนสซาร์​ขึ้น​ครองราชย์ พระองค์​ฝัน​และ​ความฝันนั้น​ทำ​ให้​พระองค์​ไม่​สบายใจ​จน​นอน​ไม่หลับ 2 ดังนั้น​กษัตริย์​จึง​สั่ง​ให้​คน​ไป​ตาม​พวก​หมอดู พวก​ทำ​สะเดาะ​เคราะห์ พวก​ที่​ทำ​เวทมนตร์​คาถา และ​พวก​คาสดิม+ 2:2 พวก​คาสดิม เป็น​เผ่า​หนึ่ง​ที่​มี​ความสำคัญ​ใน​บาบิโลน ชื่อ​นี้​หมายถึง “คน​ที่​มา​จาก​บาบิโลน” กษัตริย์​เนบูคัดเนสซาร์ ก็​มา​จาก​เผ่านี้ พวก​คาสดิม​เป็น​พวก​ที่​มี​การศึกษา​ดี และ​พวกเขา​คิดว่า​พวกเขา​สามารถ​ทำ​เวทมนตร์​ได้ และ​สามารถ​อ่าน​ดวงดาว​และ​ทำนาย​อนาคต​ได้ ให้​มา​บอก​ว่า​พระองค์​ฝัน​เรื่อง​อะไร พวกเขา​จึง​มา​ยืน​กัน​อยู่​ต่อหน้า​กษัตริย์

3 แล้ว​กษัตริย์​ก็​บอก​กับ​พวกเขา​ว่า “เรา​ได้​ฝันไป และ​เรา​ก็​ไม่​สบายใจ​เพราะ​เรา​อยาก​เข้าใจ​ใน​สิ่ง​ที่​เรา​ฝัน​นั้น”

4 พวกคาสดิม​ก็​พูด​กับ​กษัตริย์​เป็น​ภาษา​อารเมค​ว่า “ข้าแต่​กษัตริย์ ขอให้​พระองค์​มี​อายุ​ยืนยาว ขอ​พระองค์​ได้โปรด​เล่า​ความฝัน​ของ​พระองค์​ให้​พวกเรา​ฟัง​ด้วยเถิด พวกเรา​จะได้​ทำนาย​ฝัน​ให้กับ​พระองค์”

5 กษัตริย์​จึง​ตอบ​พวก​คาสดิม​ไป​ว่า “เรา​จะ​ไม่บอก​เจ้า​หรอก เพราะ​เรา​ได้​ตัดสินใจ​เด็ดขาด​แล้ว​ว่า เจ้า​นั่นแหละ​จะ​ต้อง​เป็น​คน​บอก​เรา​ว่า​เรา​ฝัน​อะไร​และ​ทำนาย​ฝันนั้น​ให้​กับ​เรา​ด้วย ไม่​อย่างนั้น เรา​จะ​สับ​เจ้า​ออก​เป็น​ชิ้นๆ​และ​ยก​บ้าน​ของ​เจ้า​ให้​เป็น​ส้วม​สาธารณะ 6 แต่​ถ้า​เจ้า​บอก​ได้​ว่า​เรา​ฝัน​อะไร และ​มัน​หมายถึง​อะไร เรา​ก็​จะ​ตบ​รางวัล​ให้​อย่าง​งาม พร้อม​กับ​ชื่อเสียง​เกียรติยศ​ให้​กับ​เจ้า ว่า​ยังไง บอก​มา​สิ​ว่า​เรา​ฝัน​ว่า​อะไร และ​มัน​หมายถึง​อะไร”

7 พวก​คาสดิม​ตอบ​กษัตริย์​ไป​ว่า “พระองค์​เจ้าข้า ช่วย​บอก​เรา​ทาส​รับใช้​ของ​พระองค์​ด้วย​เถิด​ว่า พระองค์​ฝัน​อะไร พวกเรา​จะได้​ทำนาย​ความฝันนั้น​ให้​กับ​พระองค์”

8 กษัตริย์​ตอบ​ว่า “เรา​รู้นะ​ว่า​ที่แท้​เจ้า​ก็​พยายาม​หาเรื่อง​ถ่วงเวลา เพราะ​เจ้า​ก็​รู้​อยู่แล้ว​ว่า​เรา​ได้​ตัดสินใจ​เด็ดขาด​แล้ว 9 ถ้า​เจ้า​ไม่บอก​ความฝันนี้​กับ​เรา พวกเจ้า​ก็​จะ​ต้อง​ถูก​ลงโทษ​เหมือนกัน​หมด​ทุกคน เจ้า​คบคิดกัน​พูดปด​กับ​เรา หวัง​จะ​หา​เรื่อง​ถ่วงเวลา เวลา​ก็​ยิ่ง​ผ่านไป เพราะฉะนั้น บอกมา​เดี๋ยวนี้​ว่า​เรา​ฝัน​อะไร เรา​จะได้​แน่ใจ​ว่า​พวกเจ้า​จะ​ทำนายฝัน​เรา​ได้​อย่าง​ถูกต้อง”

10 พวกคาสดิม​ก็​ตอบ​กษัตริย์​ไป​ว่า “สิ่ง​ที่​พระองค์​บอก​ให้​ทำนี้ ไม่มีใคร​หน้าไหน​ใน​โลกนี้​ทำ​ได้หรอก และ​ไม่มี​กษัตริย์​องค์ไหน ไม่ว่า​จะ​ยิ่งใหญ่​หรือ​มี​ฤทธิ์​อำนาจ​แค่ไหน เคย​ถาม​คำถาม​แบบนี้​กับ​พวกหมอดู พวก​ทำ​สะเดาะ​เคราะห์ แล้ว​ก็​พวก​คาสดิม​มาก่อน 11 สิ่ง​ที่​พระองค์​ถามนั้น​มัน​ยาก​เกินไป ไม่มีใคร​ตอบ​พระองค์​ได้หรอก นอกจาก​พวก​เทพเจ้า ซึ่ง​แน่นอน​พวก​เทพเจ้า​เหล่านั้น​ก็​ไม่ได้​อาศัย​อยู่​กับ​มนุษย์​ด้วยสิ”

12 กษัตริย์​ก็​โกรธจัด​และ​เดือดดาล​ที่​ได้ยิน​อย่างนั้น จึง​ออก​คำสั่ง​ให้​ฆ่า​พวกผู้รู้​ทั้งหมด​ใน​บาบิโลน 13 คำสั่งนี้​ก็​ถูก​ส่ง​ออกไป เหล่า​ผู้รู้​ของ​บาบิโลน​ก็​กำลัง​จะ​ถูกฆ่า​ไป​ทีละคน แม้แต่​ดาเนียล​และ​เพื่อนๆ​ของเขา พวกทหาร​ก็​ตามหา​เพื่อ​จะ​ฆ่าทิ้ง

14 อารีโอค​เป็น​หัวหน้า​เพชฌฆาต​ที่​กษัตริย์​ได้​แต่งตั้ง​ให้​มา​ฆ่า​เหล่าผู้รู้​ของ​บาบิโลน

ดาเนียล​พูด​กับ​อารีโอค​ผู้รับใช้​ของ​กษัตริย์​อย่าง​ชาญฉลาด​และ​ระมัดระวัง​ว่า

“นี่​มัน​เกิด​อะไรขึ้น กษัตริย์​ถึง​ได้​ออก​คำสั่ง​ที่​เร่งด่วน​อย่างนี้​ออกมา”

อารีโอค​จึง​อธิบาย​ให้​ดาเนียล​ฟัง 16 ดาเนียล​จึง​ไป​ขอให้​กษัตริย์​เลื่อน​เวลา​ไป​อีกหน่อย เพื่อ​ดาเนียล​จะได้​ทำนาย​ฝันนั้น​ให้​กับ​กษัตริย์

17 จากนั้น​ดาเนียล​ก็​กลับ​มา​บ้าน​และ​เล่า​เรื่อง​ที่​เกิดขึ้น​ให้​ฮานันยาห์ มิชาเอล และ​อาซาริยาห์ เพื่อน​ของเขา​ฟัง 18 แล้ว​พวกเขา​ก็​อธิษฐาน​ขอ​ความเมตตา​จาก​พระเจ้า​แห่ง​ฟ้าสวรรค์ ให้​เปิดเผย​ความลับนี้​กับ​พวกเขา เพื่อ​ดาเนียล​และ​เพื่อนๆ​จะได้​ไม่​ถูกฆ่า พร้อมกับ​ผู้รู้​คนอื่นๆ​ใน​บาบิโลน

19 ใน​คืน​นั้นเอง พระเจ้า​ก็​เข้าฝัน​ดาเนียล เปิดเผย​ความลับนั้น​ให้กับ​ดาเนียล​รู้ ดังนั้น​ดาเนียล​จึง​สรรเสริญ​พระเจ้า​แห่ง​ฟ้าสวรรค์ 20 ดาเนียล​พูด​ว่า

“ขอให้​ชื่อ​ของ​พระเจ้า​เป็น​ที่​สรรเสริญ​ตลอดไป

เพราะ​พระองค์​เป็น​เจ้าของ​สติปัญญา​และ​ฤทธิ์​อำนาจ

21 พระองค์​เปลี่ยน​แปลง​เวลา​และ​ฤดูกาล

พระองค์​ปลด​กษัตริย์​ทั้งหลาย​แล้ว​แต่งตั้ง​กษัตริย์​ทั้งหลาย

พระองค์​ให้​สติปัญญา​กับ​คนฉลาด

และ​ให้​ความเฉลียว​ฉลาด​กับ​คน​ที่​เฉลียว​ฉลาด

22 พระองค์​เปิดเผย​ความลับ​ที่​ซ่อนอยู่​ใน​ที่​ที่ลึก​ที่สุด

พระองค์​รู้จัก​สิ่ง​ที่​อยู่​ใน​ความมืด

ความสว่าง​อาศัย​อยู่​กับ​พระองค์

23 พระเจ้า​ของ​บรรพบุรุษ​ของ​ข้าพเจ้า

ข้าพเจ้า​ขอบคุณ​และ​สรรเสริญ​พระองค์

ก็​เพราะ​พระองค์​ได้​ให้​ความเฉลียว​ฉลาด​และ​ฤทธิ์​อำนาจ​กับ​ข้าพเจ้า

และ​เพราะ​พระองค์​เปิดเผย​เรื่อง​ที่​พวกเรา​ถาม

พระองค์​ได้​บอก​เรื่อง​ของ​กษัตริย์​กับ​ข้าพเจ้า”

ดาเนียล​ทำนาย​ฝัน

24 แล้ว​ดาเนียล​จึง​ขึ้น​ไป​หา​อารีโอค​ใน​วัง อารีโอค​คือ​คน​ที่​กษัตริย์​ได้​สั่ง​ให้​ไป​ฆ่า​เหล่าผู้รู้​ใน​บาบิโลน ดาเนียล​บอก​กับ​เขา​ว่า “อย่า​ได้​ฆ่า​ผู้รู้​ของ​บาบิโลน พา​ผม​ไป​หา​กษัตริย์ แล้ว​ผม​จะ​ทำนาย​ฝันนั้น​ให้​พระองค์​ฟัง”

25 ดังนั้น​อารีโอค​จึง​รีบ​นำ​ดาเนียล​ไป​หา​กษัตริย์ แล้ว​อารีโอค​ก็​บอก​กับ​กษัตริย์​ว่า “ข้าพเจ้า​ได้​พบ​ชาย​คนหนึ่ง​ใน​หมู่​เชลย​ของ​ชาวยูดาห์​ที่​สามารถ​ทำนาย​ฝัน​ของ​พระองค์​ได้”

26 กษัตริย์​ถาม​ดาเนียล (ที่​มี​ชื่อ​ใน​ภาษา​ของ​ชาว​บาบิโลน​ว่า​เบลเทชัสซาร์) ว่า

“เจ้า​สามารถ​บอก​สิ่ง​ที่​ข้าฝัน และ​ทำนาย​มัน​ได้​จริงๆ​หรือ”

27 ดาเนียล​ตอบ​พระองค์​ว่า “พวกผู้รู้ พวก​ทำ​สะเดาะ​เคราะห์ พวก​หมดดู และ​พวก​โหร ไม่​สามารถ​เปิดเผย​ความลับนี้​ให้กับ​พระองค์​ได้หรอก 28 มี​แต่​พระเจ้า​บน​ฟ้าสวรรค์​ที่​สามารถ​เปิดเผย​เรื่อง​ลับๆ​ได้ และ​พระเจ้า​ก็​ได้​เปิดเผย​ให้กับ​พระองค์ กษัตริย์​เนบูคัดเนสซาร์ รู้​ว่า​อะไร​จะ​เกิดขึ้น​ใน​วัน​ข้างหน้า

และ​นี่​คือ​ความฝัน​ของ​พระองค์ เป็น​นิมิต​ที่​อยู่​ใน​สมอง​ของ​พระองค์​ตอนที่​พระองค์​หลับ​อยู่​บนเตียง 29 สำหรับ​พระองค์​ที่​เป็น​กษัตริย์ ความคิด​ที่​แล่น​เข้า​มา​หา​พระองค์ ใน​ขณะที่​พระองค์​หลับ​อยู่​บนเตียง กำลัง​ชี้​ให้​เห็น​ถึง​สิ่ง​ที่​จะ​เกิดขึ้น​ใน​อนาคต พระเจ้า​ผู้​เปิดเผย​ความลับ​พวกนี้ กำลัง​แจ้ง​ให้​พระองค์​รู้​ว่า​กำลัง​จะ​เกิด​อะไรขึ้น 30 ส่วน​ตัว​ข้าพเจ้านั้น ที่​พระเจ้า​เปิดเผย​ความลับนี้​ให้​กับ​ข้าพเจ้า​รู้ ไม่ใช่​เพราะ​ข้าพเจ้า​ฉลาด​กว่า​สิ่งมีชีวิต​ทั้งปวง แต่​เพื่อ​ให้​พระองค์​ได้​รู้​ความหมาย​ของมัน และ​จะได้​เข้าใจ​ถึง​สิ่ง​ที่​พระองค์​กำลัง​คิดอยู่

31 ข้าแต่​กษัตริย์ ใน​ขณะที่​พระองค์​กำลัง​ฝันอยู่ ใน​ทันใดนั้น พระองค์​ก็​เห็น​รูปปั้น​ขนาดใหญ่​ปรากฏ​ขึ้น มัน​เป็น​รูปปั้น​ที่​ใหญ่โต​มโหฬาร ยืน​อยู่​ที่นั่น​ต่อหน้า​พระองค์ ส่องแสง​สว่างจ้า​เป็น​พิเศษ และ​มี​รูปร่าง​น่ากลัว 32 ส่วน​หัว​ของ​รูปปั้นนี้​เป็น​ทองคำ​บริสุทธิ์ ส่วน​ไหล่​และ​แขน​ของมัน​เป็น​เงิน ส่วน​ท้อง​และ​ต้นขา​ของมัน​เป็น​ทองแดง 33 ส่วน​น่อง​ของมัน​เป็น​เหล็ก ส่วน​เท้า​ของมัน​เป็น​เหล็ก​ส่วนหนึ่ง​และ​ดินเหนียว​ส่วนหนึ่ง 34 ขณะที่​พระองค์​กำลัง​จ้องมอง​อยู่​นั้นเอง มี​ผู้หนึ่ง​ที่​ไม่ใช่​มนุษย์​ตัด​หินใหญ่​ก้อนหนึ่ง​แล้ว​มัน​ตกลง​มา​กระแทก​ถูก​เท้า​ที่​ทำ​ด้วย​เหล็ก​ส่วนหนึ่ง​กับ​ดินเหนียว​ส่วนหนึ่ง แล้ว​ทำให้​เท้านั้น​แตกกระจาย 35 ทั้ง​ดินเหนียว​เหล็ก ทองแดง เงิน และ​ทองคำ ป่นปี้​เป็น​ผุยผง แล้ว​ลม​ก็​พัด​ผงนั้น​กระจุย​กระจาย​ไป​จนหมด เหมือนกับ​แกลบ​ตาม​ลาน​ใน​ช่วง​เก็บเกี่ยว​ใน​ฤดูร้อน จน​ไม่มีใคร​สามารถ​บอก​ได้ว่า รูปปั้นนั้น​เคย​อยู่​ที่​ตรงไหน​มาก่อน แล้ว​หิน​ที่​กระแทก​รูปปั้นนั้น​ก็​ได้​กลาย​เป็น​ภูเขา​ขนาดใหญ่​จน​มิด​โลกนี้ 36 นั่นคือ​ความฝัน​ของ​พระองค์ คราวนี้​พวกเรา​จะ​ทำนายฝัน​ให้กับ​พระองค์ 37 ข้าแต่​กษัตริย์ พระองค์​เป็น​กษัตริย์​เหนือ​กษัตริย์​ทั้งปวง พระเจ้า​แห่ง​ฟ้าสวรรค์​ได้​ให้​ความ​เป็น​กษัตริย์ อำนาจ ฤทธิ์เดช ศักดิ์ศรี ให้​กับ​พระองค์ 38 พระเจ้า​ได้​มอบ​สิ่ง​เหล่านี้​ให้​อยู่​ใน​มือ​ของ​พระองค์​คือ มนุษย์​ใน​ที่​ทุกหนแห่ง สัตว์​ในป่า และ​นก​บน​ท้องฟ้า พระเจ้า​ให้​พระองค์​ครอบ​ครอง​อยู่​เหนือ​สิ่ง​เหล่านี้ พระองค์​ก็​คือ​หัว​ทองคำ​ของ​รูปปั้นนั้น

39 แต่​หลังจาก​สมัย​ของ​พระองค์ จะ​มี​อาณาจักร​หนึ่ง​เกิด​ขึ้นมา ซึ่ง​ไม่​ยิ่งใหญ่​เท่า​อาณาจักร​ของ​พระองค์ ก็​คือ​เงิน ที่​เทียบ​กับ​ทองคำ​ไม่ได้

แล้ว​หลังจากนั้น​ก็​จะ​มี​อาณาจักร​ที่สาม ซึ่ง​ก็​คือ​ทองแดง ที่​จะ​ขึ้นมา​ปกครอง​โลก​ทั้งโลก 40 อาณาจักร​ที่สี่​จะ​แข็งแกร่ง​เหมือน​เหล็ก อาณาจักร​ที่สี่นี้​จะ​บดขยี้​อาณาจักร​อื่นๆ​เหล่านั้น​เหมือน​กับ​ที่​เหล็ก​บดขยี้​ทุกสิ่ง​ทุกอย่าง​จน​ละเอียด​เป็น​ชิ้นๆ

41 แต่​ก็​อย่าง​ที่​พระองค์​เห็น​นั่นแหละ ว่า​เท้า​และ​นิ้วเท้า​ของ​รูปปั้นนั้น​มี​ส่วนหนึ่ง​เป็น​ดินเหนียว และ​อีก​ส่วนหนึ่ง​เป็น​เหล็ก ดังนั้น​อาณาจักร​ที่สี่นี้​ก็​จะ​ถูก​แบ่งออก มัน​จะ​มี​ความ​แข็ง​แกร่ง​เหมือน​เหล็ก​อยู่บ้าง เหมือนกับ​ที่​พระองค์​เห็น​ว่า​มัน​มี​ทั้ง​เหล็ก​ผสม​กับ​ดินเหนียว​นั่นแหละ 42 ดังนั้น​อาณาจักร​นี้​ก็​จะ​มี​ส่วนหนึ่ง​ที่​แข็งแกร่ง​และ​ส่วนหนึ่ง​ที่​อ่อนแอ เหมือนกับ​ที่​เท้า​และ​นิ้วเท้า​ส่วนหนึ่ง​เป็น​เหล็ก และ​อีก​ส่วนหนึ่ง​เป็น​ดินเหนียว 43 อย่าง​ที่​พระองค์​เห็น​แล้ว​ว่า​มัน​มี​เหล็ก​ผสม​กับ​ดินเหนียว ดังนั้น ถึงแม้​พวกเขา​จะ​มี​การแต่งงาน​กัน​ไปมา​ระหว่าง​ราชวงศ์​ต่างๆ​แต่​ก็​จะ​ไม่​สามารถ​รักษา​ความ​เป็น​อันหนึ่ง​อันเดียว​กันได้ เหมือนกับ​ที่​เหล็ก​ไม่​สามารถ​ผสม​เป็น​เนื้อเดียว​กับ​ดินเหนียว​ได้

44 และ​ใน​ยุค​ของ​กษัตริย์​เหล่านั้น พระเจ้า​แห่ง​ฟ้าสวรรค์​ก็​จะ​สร้าง​อาณาจักร​นิรันดร์​ที่​ไม่มีวัน​ถูก​ทำลาย​ขึ้นมา อาณาจักร​นั้น​จะ​ไม่​ตก​ไป​เป็น​ของ​ชนชาติ​อื่น แต่​อาณาจักร​นั้น​จะ​บดขยี้​และ​ทำลาย​ล้าง​อาณาจักร​อื่น​จน​สิ้นซากไป แล้ว​อาณาจักรนั้น​ก็​จะ​ยั่งยืน​ตลอดไป​เป็นนิตย์

45 นี่​คือ​ความหมาย​ของ​หินใหญ่​ที่​พระองค์​เห็น ที่​มี​ผู้หนึ่ง​ที่​ไม่ใช่​มนุษย์​ได้​ตัด​มัน​จาก​ภูเขา และ​มัน​ได้​มา​กระแทก​และ​บดขยี้ รูปปั้นนั้น ที่​ทำ​จาก​เหล็ก ทองแดง ดินเหนียว เงิน และ​ทองคำ จน​แหลก​ละเอียด​ไป พระเจ้า​ผู้ยิ่งใหญ่ กำลัง​แจ้ง​ให้​กษัตริย์​รู้​ว่า​จะ​มี​อะไร​เกิดขึ้น​ใน​อนาคต นี่​ก็​คือ​สิ่ง​ที่​พระองค์​ฝัน​เห็น และ​คำทำนาย​นี้​ก็​เชื่อถือได้”

46 จากนั้น​กษัตริย์​เนบูคัดเนสซาร์​ก็​ก้มหน้า​กราบลง​ถึง​พื้น เพื่อ​แสดง​ความเคารพ​นับถือ​ดาเนียล แล้ว​กษัตริย์​ก็​สั่ง​ให้​นำ​เครื่อง​บูชา​และ​เครื่อง​หอม​มา​ให้​กับ​ดาเนียล+ 2:46 การ​ที่​กษัตริย์​ก้มกราบ​ดาเนียล​ก็​แสดงว่า​พระองค์​ถือ​ว่า​ดาเนียล​เป็น​ผู้ที่​พระเจ้า​ส่ง​ให้​มา​พูด​กับ​พระองค์ ดังนั้น​จึง​เท่ากับ​ว่า​กษัตริย์​แสดง​ความยินยอม​ที่​จะ​เชื่อฟัง​ดาเนียล​และ​พระเจ้า​ของ​ดาเนียล​ใน​เรื่องนี้47 พระองค์​พูด​กับ​ดาเนียล​ว่า “แน่นอน​ที่สุด พระเจ้า​ของเจ้า​เป็น​พระเจ้า​ที่​ยิ่งใหญ่​กว่า​พระเจ้า​ใดๆ เป็น​เจ้านาย​ของ​กษัตริย์​ทุกองค์ และ​เป็น​ผู้​เปิดเผย​ความหมาย​ของ​สิ่งลี้ลับ​ต่างๆ พระองค์​ทำให้​เจ้า​สามารถ​เปิดเผย​ความลับ​นี้​ได้”

48 แล้ว​กษัตริย์​ก็​ให้​ตำแหน่ง​สูง​กับ​ดาเนียล พร้อมกับ​มอบ​ของขวัญ​ที่​ดีเลิศ​มากมาย​ให้​ดาเนียล และ​กษัตริย์​ก็​แต่งตั้ง​ให้​ดาเนียล​ครอบ​ครอง​มณฑล​บาบิโลน​ทั้งหมด และ​ตั้ง​ให้​เขา​เป็น​หัวหน้า​ที่ปรึกษา​ของ​กษัตริย์​ใน​บาบิโลน 49 ดาเนียล​ได้​ขอให้​กษัตริย์​แต่งตั้ง​ชัดรัค เมชาค และ​เอเบดเนโก ให้​เป็น​ผู้บริหาร​มณฑล​บาบิโลน ส่วน​ดาเนียล​ก็​รับใช้​ใกล้ชิด​กับ​กษัตริย์​ใน​ราชสำนัก

3

รูปปั้น​ทองคำ​และ​เตาไฟ

1 ต่อมา​กษัตริย์​เนบูคัดเนสซาร์​ให้​คน​สร้าง​รูปปั้น​ทองคำ​ขึ้นมา สูง​หกสิบ​ศอก​และ​ยาว​หก​ศอก พระองค์​ตั้ง​มัน​ไว้​ใน​ที่ราบ​ดูรา​ใน​มณฑล​บาบิโลน 2 กษัตริย์​เนบูคัดเนสซาร์​มี​คำสั่ง​ออกไป​ว่า​ให้​พวก​ผู้นำ​ภาค พวก​ผู้นำ​จังหวัด พวก​ผู้นำ​อำเภอ พวก​ที่ปรึกษา พวก​ผู้ดูแล​ด้าน​การเงิน พวก​ผู้พิพากษา พวก​ตำรวจ​ชั้นผู้ใหญ่ รวมทั้ง​เจ้าหน้าที่​อื่นๆ​ทั้งหมด​ที่​อยู่​ตาม​มณฑล​ต่างๆ​จะต้อง​มา​ชุมนุม​กัน​ใน​งานเฉลิม​ฉลอง​รูปปั้น ที่​กษัตริย์​เนบูคัดเนสซาร์​ตั้งขึ้น

3 ดังนั้น พวก​ผู้นำ​ภาค พวก​ผู้นำ​จังหวัด พวก​ผู้นำ​อำเภอ พวก​ที่ปรึกษา พวก​ผู้ดูแล​ด้าน​การเงิน พวก​ผู้พิพากษา พวก​ตำรวจ​ชั้นผู้ใหญ่ รวมทั้ง​เจ้าหน้าที่​อื่นๆ​ทั้งหมด​ที่​อยู่​ตาม​มณฑล​ต่างๆ ก็​ได้​มา​ชุมนุม​ใน​งานเฉลิม​ฉลอง​รูปปั้น​ที่​กษัตริย์​เนบูคัดเนสซาร์​ตั้งขึ้น พวกเขา​มา​ยืน​ชุมนุม​กัน​อยู่​ต่อหน้า​รูปปั้น​ที่​กษัตริย์​เนบูคัดเนสซาร์​ตั้งขึ้นนั้น 4 แล้ว​โฆษก​ก็​ตะโกน​เสียงดัง​ว่า

“คน​ทุก​เชื้อชาติ​ทุก​ภาษา 5 เมื่อไร​ก็ตาม​ที่​ท่าน​ได้ยิน​เสียง​ของ​แตรเขาสัตว์ ปี่ พิณเขาคู่ พิณสี่สาย พิณใหญ่ ปี่ถุง หรือ​เครื่อง​ดนตรี​ชนิด​อื่นๆ​ดัง​ขึ้นมา ท่าน​จะ​ต้อง​ก้มกราบ​นมัสการ​รูปปั้น​ทองคำ​ที่​กษัตริย์​เนบูคัดเนสซาร์​ตั้ง​ขึ้นมา 6 ใคร​ที่​ไม่ยอม​ก้มกราบ​ก็​จะ​ถูก​จับ​โยน​ลง​ใน​เตาไฟ​ที่​ร้อนแรง​ทันที”

7 ดังนั้น เมื่อ​คน​ได้ยิน​เสียง​แตรเขาสัตว์ ปี่ พิณเขาคู่ พิณสี่สาย พิณใหญ่ ปี่ถุง หรือ​เครื่อง​ดนตรี​ชนิด​อื่นๆ​ดัง​ขึ้นมา ทุกคน​ไม่ว่า​จะ​มา​จาก​ชนชาติ​ไหน​หรือ​พูด​ภาษา​ใด ต่าง​ก็​พากัน​ก้มกราบ​นมัสการ​ต่อ​รูปเคารพ​ทองคำ​ที่​กษัตริย์​เนบูคัดเนสซาร์​ตั้งขึ้น

8 ทันที​ที่​มี​เรื่องนี้​เกิดขึ้น พวก​คาสดิม​ก็​ไป​เข้าเฝ้า​กษัตริย์ และ​ไป​ฟ้อง​เรื่อง​ของ​คนยูดาห์​บางคน 9 พวกนั้น​ฟ้อง​กษัตริย์​เนบูคัดเนสซาร์​ว่า “ข้าแต่​กษัตริย์ ขอให้​พระองค์​มี​ชีวิต​ยืนยาว 10 ข้าแต่​กษัตริย์ พระองค์​ได้​ออกกฎ​ว่า​เมื่อไหร่​ก็ตาม​ที่​ได้ยิน​เสียง​ของ​แตรเขาสัตว์ ปี่ พิณเขาคู่ พิณสี่สาย พิณใหญ่ ปี่ถุง หรือ​เครื่อง​ดนตรี​ชนิด​อื่นๆ​ดัง​ขึ้นมา ทุกคน​จะ​ต้อง​ก้มกราบ​นมัสการ​ต่อหน้า​รูปปั้น​ทองคำ 11 และ​ใคร​ก็ตาม​ที่​ไม่ยอม​ทำ​ตามนั้น ก็​จะ​ถูก​โยน​ลง​ไป​ใน​เตาไฟ​ที่​ร้อนแรง 12 เรื่อง​มี​อยู่​ว่า มี​คน​พวกหนึ่ง ก็​คือ​พวกยิว​ที่​พระองค์​ได้​แต่งตั้ง​ให้​เป็น​ผู้บริหาร​มณฑล​บาบิโลน ชื่อ​ชัดรัค เมชาค และ​เอเบดเนโก สามคนนี้​ไม่​สนใจ​คำสั่ง​ของ​พระองค์ พวกมัน​ไม่ยอม​นมัสการ​เทพเจ้า​ของ​พระองค์ พวกมัน​ไม่ยอม​ก้มกราบ​รูปปั้น​ทองคำ​ที่​พระองค์​ตั้งขึ้น”

13 เมื่อ​กษัตริย์​เนบูคัดเนสซาร์​ได้ยิน​อย่างนั้น ก็​โกรธจัด สั่ง​ให้​คน​ไป​เอา​ตัว​ชัดรัค เมชาค และ​เอเบดเนโก​มาหา​พระองค์ พวกนั้น​จึง​ไป​พา​ทั้ง​สามคน​มา​เข้าเฝ้า​ต่อหน้า​กษัตริย์ 14 กษัตริย์​เนบูคัดเนสซาร์​ถาม​ว่า “ชัดรัค เมชาค และ​เอเบดเนโก จริง​หรือเปล่า​ที่​เจ้า​ไม่ยอม​นมัสการ​เทพเจ้า​ของเรา และ​ไม่ยอม​ก้มกราบ​รูปปั้น​ทองคำ​ที่​เรา​ตั้ง​ขึ้นมา 15 ฟัง​ให้ดีนะ เจ้า​จะ​ต้อง​พร้อม​ที่​จะ​ก้มกราบ​นมัสการ​ต่อ​รูปปั้น​ที่​เรา​สร้างขึ้น เมื่อ​เจ้า​ได้ยิน​เสียง​แตรเขาสัตว์ ปี่ พิณเขาคู่ พิณสี่สาย พิณใหญ่ ปี่ถุง หรือ​เครื่อง​ดนตรี​ชนิด​อื่นๆ​ดัง​ขึ้นมา เพราะ​ถ้า​เจ้า​ไม่ยอม​ทำ​ละก็ เจ้า​จะ​ถูก​โยน​ลงไป​ใน​เตาไฟ​ที่​ร้อนแรง​ทันที แล้ว​เทพเจ้า​องค์ไหน​จะ​มา​ช่วย​เจ้า​ให้​รอด​จาก​อำนาจ​ของเรา​ได้”

16 ชัดรัค เมชาค และ​เอเบดเนโก​ตอบ​ว่า “พวกเรา​ไม่​จำเป็น​จะ​ต้อง​แก้ตัว​ต่อ​พระองค์​ใน​เรื่องนี้ 17 ข้าแต่​กษัตริย์ เพราะ​พระเจ้า​ของเรา​ที่​พวกเรา​รับใช้​อยู่นี้​มีจริง พระเจ้า​สามารถ​ช่วย​พวกเรา​ให้​รอดพ้น​จาก​เตาไฟ​ที่​ร้อนแรงนั้น และ​พระเจ้า​จะ​ช่วย​ให้​พวกเรา​รอดพ้น​จาก​เงื้อมมือ​ของ​พระองค์​ด้วย 18 แต่​ถ้าหาก​ว่า​พระเจ้า​จะ​ไม่ช่วย​พวกเรา ก็​ขอให้​พระองค์​รู้​ไว้​เถิด​ว่า เรา​ก็​จะ​ไม่​นมัสการ​เทพเจ้า​ของ​พระองค์ และ​เรา​ก็​จะ​ไม่​ก้มลง​กราบ​รูปปั้น​ทองคำ​ที่​พระองค์​ตั้งขึ้น”

19 ถึง​ตอนนี้ กษัตริย์​เนบูคัดเนสซาร์​ก็​ยิ่ง​โกรธจัด หน้าตา​ของ​พระองค์​ก็​บูดเบี้ยวไป​ต่อ​ชัดรัค เมชาค และ​เอเบดเนโก และ​พระองค์​ก็​สั่ง​ให้​เพิ่ม​ไฟ​ใน​เตา​ให้​ร้อนแรง​ขึ้น​กว่า​ของเดิม​เป็น​เจ็ดเท่า 20 และ​พระองค์​สั่ง​ทหาร​บางคน​ที่​แข็งแรง​มาก​ใน​กองทัพ​ของ​พระองค์ มัด​ตัว​ชัดรัค เมชาค และ​เอเบดเนโก และ​ให้​โยน​พวกเขา​ลง​ไป​ใน​เตาไฟ​ที่​กำลัง​ลุกไหม้​อยู่

21 ทั้ง​สามคน​ก็เลย​ถูก​มัด ใน​ขณะที่​ยัง​มี​เสื้อคลุม กางเกง หมวก รวมทั้ง​เสื้อผ้า​อื่นๆ​สวมใส่อยู่ แล้ว​พวกทหาร​ก็​โยน​ทั้ง​สามคน​ลงไป​ใน​เตาไฟ​ที่​ร้อนแรง 22 เป็น​เพราะ​กษัตริย์​สั่ง​อย่าง​เฉียบขาด ให้​คน​ทำ​เตาไฟ​ให้​ร้อน​กว่าเดิม​มาก พวกทหาร​ที่​โยน​ชัดรัค เมชาค และ​เอเบดเนโก ลง​ไป​ใน​เตา ก็​ถูก​เปลวไฟ​เผาตาย 23 ชาย​ทั้ง​สามคน คือ​ชัดรัค เมชาค และ​เอเบดเนโก หล่น​ลงไป​ใน​เตาไฟ ใน​ขณะที่​ถูก​มัดอยู่

24 แล้ว​กษัตริย์​เนบูคัดเนสซาร์​ก็​สะดุ้ง​สุดตัว ลุก​พรวดพราด​ขึ้นมา​อย่าง​รวดเร็ว และ​ร้อง​ถาม​พวก​ที่ปรึกษา​ที่​อยู่ข้างๆ​ว่า “เรา​มัด​แค่​สามคน​โยน​ลงไป​ใน​เตาไฟ​ไม่ใช่หรือ”

พวกเขา​ตอบ​ว่า “ข้าแต่​กษัตริย์ พระองค์​พูด​ถูกแล้ว”

25 พระองค์​จึง​ถาม​ว่า “แล้ว​ทำไม​เรา​ถึง​เห็น​สี่คน​เดินไป​เดินมา​อยู่​ใน​กองไฟ​นั้นละ แล้ว​ยัง​ไม่​ถูกมัด​อีก​ต่างหาก และ​ไม่​เป็น​อันตราย​อะไรเลย แถม​คน​ที่สี่​ก็​ดู​เหมือน​เป็น​เทพเจ้า​อีกด้วย”

26 แล้ว​กษัตริย์​เนบูคัดเนสซาร์​ก็​เข้าไป​ใกล้ๆ​ประตู​ของ​เตาไฟ​และ​พูด​ว่า

“ชัดรัค เมชาค และ​เอเบดเนโก ผู้รับใช้​ของ​พระเจ้า​สูงสุด ออกมาเถิด”

จากนั้น​ชัดรัค เมชาค และ​เอเบดเนโก ก็​ออกมา​จาก​เตาไฟ

27 แล้ว​พวก​ผู้นำ​ภาค พวก​ผู้นำ​จังหวัด พวก​ผู้นำ​อำเภอ และ​พวก​ที่ปรึกษา​ของ​กษัตริย์ ต่าง​ก็​เข้ามา​มุงดู แล้ว​ก็​เห็นว่า​ไฟ​ไม่ได้​ทำ​อันตราย​กับ​ร่างกาย​ของ​พวกเขา​เลย ผม​บนหัว​ก็​ไม่ไหม้ เสื้อผ้า​ก็​ไม่ไหม้ ไม่มี​แม้แต่​กลิ่นไหม้​ติดตัว​พวกเขา​เสีย​ด้วยซ้ำ

28 แล้ว​กษัตริย์​เนบูคัดเนสซาร์​ก็​พูด​ว่า “ขอ​สรรเสริญ​พระเจ้า​ของ​ชัดรัค เมชาค และ เอเบดเนโก พระองค์​ได้​ส่ง​ทูตสวรรค์​ลงมา​ช่วย​ผู้รับใช้​ของ​พระองค์ ที่​ไว้วางใจ​ใน​พระองค์ พวกเขา​กล้า​ขัด​คำสั่ง​ของ​กษัตริย์ ถึง​ขนาด​ยอม​เสี่ยงชีวิต​ของ​พวกเขาเอง แทนที่​จะ​รับใช้​หรือ​นมัสการ​เทพเจ้า​องค์ใด​นอกเหนือ​จาก​พระเจ้า​ของ​พวกเขา 29 บัดนี้ เรา​ขอ​สั่ง​ว่า​ใคร​ก็ตาม​ไม่ว่า​จะ​เป็น​คน​เชื้อชาติ​ใด​หรือ​ภาษา​ไหน ที่​ว่าร้าย​พระเจ้า​ของ​ชัดรัค เมชาค และ​เอเบดเนโก จะ​ต้อง​ถูก​หั่น​เป็นชิ้นๆ​และ​บ้าน​ของมัน​ผู้นั้น​จะ​ต้อง​กลาย​เป็น​ส้วม​สาธารณะ เพราะ​ไม่มี​เทพเจ้า​องค์ไหน​ที่​สามารถ​ช่วย​ชีวิต​คน​ของพระองค์​ได้​อย่างนี้​หรอก” 30 จากนั้น​กษัตริย์​ก็​เลื่อนขั้น​ให้กับ​ชัดรัค เมชาค และ​เอเบดเนโก ใน​มณฑล​บาบิโลน

4

กษัตริย์​เนบูคัดเนสซาร์​ฝัน​เรื่อง​ต้นไม้

1 กษัตริย์​เนบูคัดเนสซาร์​ส่ง​ข่าวสาร​ถึง​ประชาชน​ทุกคน ทุก​เชื้อชาติ และ​ทุก​ภาษา ที่​อาศัย​อยู่​ทั่วโลก

ขอให้​ท่าน​มี​ความสุข​ความเจริญ

2 เรา​มี​ความยินดี​ที่​จะ​บอก​กับท่าน​ถึง​อิทธิฤทธิ์​และ​ความมหัศจรรย์​ที่​พระเจ้า​สูงสุด​ได้​ทำให้​กับเรา

3 อิทธิฤทธิ์​ของ​เทพ​องค์นี้​ยิ่งใหญ่นัก

ความมหัศจรรย์​ของ​พระองค์​นั้น​ทรงพลัง

อาณาจักร​ของ​พระองค์​นั้น​เป็น​อาณาจักร​ที่​อยู่​ชั่วนิรันดร์

พระองค์​จะ​ปกครอง​ตลอดไป​ชั่วลูก​ชั่วหลาน

4 เมื่อ​ตอน​ที่​เรา กษัตริย์​เนบูคัดเนสซาร์ ใช้​ชีวิต​อย่าง​ไร้กังวล​ใน​บ้านพัก​ของเรา และ​มี​ความสุข​กับ​ชีวิต​ในวัง​ของเรานั้น 5 เรา​ฝันร้าย และ​มัน​ทำให้​เรา​ตกใจ​กลัว​มาก 6 เรา​จึง​มี​คำสั่ง​ให้​นำ​พวก​ที่ปรึกษา​ของเรา​ทั้งหมด​ที่​มี​อยู่​ใน​บาบิโลน มาพบ​เพื่อ​ทำนาย​ฝันนั้น 7 เมื่อ​พวกหมอดู พวก​ผู้สะเดาะ​เคราะห์ พวก​คาสดิม และ​พวก​โหร มาถึง เรา​ก็​เล่า​ความฝัน​ให้​พวกเขา​ฟัง แต่​พวกเขา​ก็​ไม่​สามารถ​ทำนายฝัน​ให้​กับ​เรา​ได้ 8 และ​ในที่สุด ดาเนียล​ก็​มา​พบเรา ดาเนียล​มี​ชื่อ​ใน​ภาษา​ของ​คน​บาบิโลน​ว่า​เบลเทชัสซาร์ ตาม​ชื่อ​ของ​เทพเจ้า​ของเรา และ​วิญญาณ​ของ​พวก​เทพเจ้า​ศักดิ์สิทธิ์​ได้​สถิต​อยู่​ใน​ตัวเขา ดังนั้น​เรา​จึง​เล่า​ความฝัน​ให้​เขาฟัง 9 เรา​พูด​ว่า “เบลเทชัสซาร์ หัวหน้า​หมอดู เรา​รู้​ว่า​วิญญาณ​ของ​พวก​เทพเจ้า​ศักดิ์สิทธิ์​สถิต​อยู่​ใน​ตัวเจ้า และ​ไม่มี​ความลับ​อะไร​ที่​ยาก​เกินไป​สำหรับ​เจ้า ช่วย​ทำนายฝัน​ที่​เรา​เห็นนั้น​ให้​กับ​เรา​หน่อย 10 ตอน​ที่​เรา​กำลัง​นอน​อยู่​บน​เตียงนั้น เรา​เริ่ม​เห็น​นิมิต​ต่างๆ​ใน​หัว​ของเรา ทันใดนั้น​ก็​มี​ต้นไม้​สูงมาก​ต้นหนึ่ง​อยู่​ตรงกลาง​โลกนี้ 11 ต้นไม้นี้​ได้​โตขึ้น​และ​แข็งแรงขึ้น ยอด​ของมัน​สูง​เสียดฟ้า ขนาด​อยู่​ไกล​ถึง​สุด​ขอบโลก​ก็​ยัง​มองเห็น​ต้นนี้ 12 ใบ​ของมัน​สวยงาม​มาก มี​ผลดก​เต็มต้น เพียงพอ​ที่​จะ​เลี้ยง​สิ่งมีชีวิต​ทั้งหมด สัตว์ป่า​หา​ร่มเงา​อยู่​ใต้​ต้นไม้นี้ มี​นก​ทำรัง​อยู่​ตาม​กิ่งก้าน​ของมัน และ​สิ่งมีชีวิต​ทุกชนิด​หา​อาหาร​กิน​บน​ต้นไม้นี้

13 ขณะที่​ข้า​ยัง​นอน​อยู่​บนเตียง กำลัง​ฝัน​เห็น​สิ่งต่างๆ​เหล่านี้​อยู่นั้น ก็​มี​ผู้เฝ้าระวัง​ที่ศักดิ์สิทธิ์+ 4:13 ผู้เฝ้าระวัง​ที่ศักดิ์สิทธิ์ หมายถึง ทูตสวรรค์ หรือ ทูตสวรรค์​ประเภท​หนึ่ง เป็น​ทูตสวรรค์​ที่​สังเกตการณ์ แล้ว​ไป​รายงาน​ต่อ​พระเจ้า ทูตนี้​คอย​เฝ้า​สังเกตการณ์​อยู่​ตลอด​ยี่สิบสี่​ชั่วโมง องค์หนึ่ง​ลงมา​จาก​ฟ้า 14 เขา​ร้อง​ตะโกน​ว่า ‘โค่น​ต้นไม้​นั้นซะ ฟัน​กิ่งก้าน​ทิ้ง​ให้หมด ดึง​ใบ​ของมัน​ทิ้งด้วย พร้อมกับ​โยน​ผล​ของมัน​ทิ้งไป​ให้หมด ทำ​ให้​สัตว์ป่า​ที่​อยู่​ใต้ต้น​และ​พวกนก​ที่​อยู่​บน​กิ่ง​ของมัน จะ​ต้อง​หนี​และ​บิน​กันไป 15 แต่​ให้​เหลือตอ​และ​ราก​ของมัน​ไว้​ในดิน แล้ว​เอา​แผ่นเหล็ก​และ​แผ่นทองแดง​มา​คาด​มันไว้ ทิ้ง​มันไว้​ที่นั่น​ใน​ท้องทุ่ง​กับหญ้า มัน​จะ​ต้อง​ตาก​น้ำค้าง​ที่​ตก​จากฟ้า​จน​เปียก ท่ามกลาง​สิงสา​ราสัตว์​ทั้งหลาย​ใน​ท้องทุ่ง​ที่​มี​หญ้า​ขึ้น​อุดม​สมบูรณ์ 16 เขา​จะ​กลาย​เป็น​บ้า แล้ว​เริ่ม​คิด​เหมือน​สัตว์ แล้ว​ฤดูกาล​ก็​จะ​ผ่านพ้น​เขา​ไป​เจ็ด​ฤดูกาล

17 คำประกาศ​นี้​ก็​คือ​คำสั่ง​ของ​พวกทูต​ที่​เฝ้าระวัง​ที่ศักดิ์สิทธิ์ คำตัดสิน​นี้​เป็น​ไป​ตาม​คำสั่ง​ของ​เหล่าเทพ​ผู้ศักดิ์สิทธิ์ เพื่อ​แสดง​ให้​สิ่งมีชีวิต​ทั้งหมด​รู้ว่า พระเจ้า​สูงสุด​คือ​ผู้ครอบ​ครอง​อาณาจักร​ของ​มนุษย์​ทั้งหมด และ​พระองค์​จะ​ให้​อาณาจักร​กับ​ใคร​ก็ได้​ที่​พระองค์​ต้องการ และ​พระองค์​สามารถ​ยก​คน​ที่​ต่ำต้อย​ที่สุด แล้ว​ตั้ง​เขา​ให้​ปกครอง​ได้’

18 นั่นแหละ​คือ​สิ่งที่​เรา กษัตริย์​เนบูคัดเนสซาร์ ฝันเห็น เอาล่ะ เบลเทชัสซาร์ เจ้า​ต้อง​อธิบาย​ความฝัน​นั้น​ให้​ข้าฟัง เพราะ​ไม่มี​ผู้รู้​คนไหน​ใน​อาณาจักร​สามารถ​อธิบาย​มันได้ แต่​เจ้า​ต้อง​ทำ​ได้แน่ เพราะ​เจ้า​มี​วิญญาณ​ของ​เหล่าเทพ​ผู้ศักดิ์สิทธิ์​อยู่​ใน​ตัว”

19 แล้ว​ดาเนียล (หรือ​เบลเทชัสซาร์) ก็​เงียบ​ไป​พักหนึ่ง เพราะ​ความเข้าใจ​ที่​เขา​มี​ต่อ​ความฝันนั้น ทำให้​เขา​ไม่สบายใจ​มาก

กษัตริย์​ก็​พูด​ว่า “เบลเทชัสซาร์ อย่า​ได้​วิตกกังวล​กับ​ความฝัน​และ​คำทำนาย​นั้นเลย”

เบลเทชัสซาร์​จึง​ตอบ​ว่า “พระองค์​เจ้าข้า ข้าพเจ้า​ได้​แต่​หวังว่า​ความฝันนี้​และ​คำอธิบาย​ของมัน จะ​พูด​ถึง​พวกศัตรู​ของ​พระองค์

20 ต้นไม้​ที่​พระองค์​เห็นนั้น ต้น​ที่​ใหญ่โต​และ​แข็งแกร่ง ที่​มี​ยอดสูง​เสียดฟ้า จน​สามารถ​มองเห็น​จาก​สุด​ขอบโลก 21 ต้นนั้น​ที่​มี​ใบ​งดงาม มี​ลูกดก​เป็น​อาหาร​สำหรับ​ทุกชีวิต ต้น​ที่​สัตว์ป่า​มา​อาศัย​ร่มเงา​อยู่​ที่​โคนต้น และ​นก​มา​ทำรัง​ที่​กิ่งก้าน​ของมัน 22 ข้าแต่​กษัตริย์ พระองค์​คือ​ต้นไม้​ต้นนั้น พระองค์​ได้​เติบโต​และ​ยิ่งใหญ่​เกรียงไกร ความยิ่งใหญ่​ของ​พระองค์​ได้​เจริญ​ขึ้นไป​ถึง​ฟ้าสวรรค์ และ​สิทธิอำนาจ​ของ​พระองค์​ได้​แผ่ขยาย​ไป​ถึง​สุด​ขอบโลก

23 คราวนี้ พูดถึง​ทูต​เฝ้าระวัง​ที่​ศักดิ์สิทธิ์ ที่​พระองค์​เห็น​ลงมา​จาก​สวรรค์นั้น ที่​พูด​ว่า ‘โค่น​ต้นไม้​นั่นซะ แล้ว​ทำลาย​มัน​ให้หมด ยกเว้น​ตอ​กับ​ราก ที่​เจ้า​จะ​ต้อง​เหลือ​ไว้​ใน​ดิน เอา​แผ่นเหล็ก​และ​ทองแดง​มา​คาด​มัน​ไว้​กลางทุ่ง ที่นั่น​มัน​จะ​เปียกชุ่ม​ไปด้วย​น้ำค้าง​ที่​ตก​จาก​ฟ้า เขา​จะ​อยู่​ท่ามกลาง​สัตว์ป่า จนกว่า​จะ​ผ่าน​ไป​เจ็ด​ฤดูกาล’

24 ข้าแต่​กษัตริย์ ความหมาย​ของมัน​คือ พระเจ้า​สูงสุด​ได้​ตัดสิน​ให้​เกิด​สิ่งนี้​ขึ้น​กับ​พระองค์ ผู้​เป็น​กษัตริย์ 25 พวกเขา​จะ​ขับไล่​พระองค์​ไป​จาก​คนอื่นๆ พระองค์​จึง​ต้อง​อยู่​ท่ามกลาง​สัตว์ป่า และ​ต้อง​กินหญ้า​เหมือน​วัว และ​เปียกโชก​ไปด้วย​น้ำค้าง​จาก​ฟ้า ฤดูกาล​จะ​ผ่านไป​เจ็ด​ฤดู แล้ว​พระองค์​ถึง​จะ​ได้​เรียนรู้​ว่า พระเจ้า​สูงสุด คือ​ผู้ที่​ปกครอง​อยู่​เหนือ​อาณาจักร​ของมนุษย์​ทั้งหมด และ​พระเจ้า​จะ​เป็น​ผู้แต่งตั้ง​ใคร​ก็ได้​มา​ปกครอง​อาณาจักร​พวกนั้น​ตามที่​พระองค์​ต้องการ

26 เมื่อ​ผู้เฝ้าระวัง​ที่​ศักดิ์สิทธิ์​พูดว่า ‘ให้​เหลือ​ตอ​กับ​ราก​เอาไว้’ นั่น​ก็​แสดง​ว่า​อาณาจักร​ยังเป็น​ของ​พระองค์อยู่ แต่​ต้องเป็น​หลังจาก​ที่​พระองค์​ได้​เรียนรู้​แล้ว​ว่า พระเจ้า​ใน​สวรรค์​เป็น​ผู้ครอบ​ครอง​ทุกสิ่ง​ทุกอย่าง 27 ดังนั้น ข้าแต่​กษัตริย์ ขอ​ยอมรับ​คำแนะนำ​ของ​ข้าพเจ้า​ด้วยเถิด คือ ขอให้​หักดิบ​ไม่ทำ​ความบาป​แล้ว​ทำ​ความดี​แทน ขอให้​มี​เมตตา​กับ​คนจน​แทนที่​จะทำ​ความชั่วร้าย แล้ว​พระองค์​ก็จะ​มีชีวิต​ที่​ผาสุข​ไป​อีก​ยาวนาน”

28 แล้ว​เรื่อง​ทั้งหมด​นั้น​ก็ได้​เกิดขึ้น​กับ​กษัตริย์​เนบูคัดเนสซาร์​จริงๆ

29 สิบสอง​เดือน​ต่อมา ใน​ขณะที่​พระองค์​กำลัง​เดิน​อยู่​บน​ดาดฟ้าวัง 30 พระองค์​ก็​พูดว่า “ดูนี่สิ บาบิโลน เมือง​อัน​ยิ่งใหญ่ ที่​ข้า​ได้​สร้าง​ขึ้นมา​ด้วย​ฤทธิ์​อำนาจ​อัน​ยิ่งใหญ่​ของข้าเอง ข้า​ได้​สร้าง​ให้​เป็น​เมืองหลวง​สำหรับ​อาณาจักร​ของข้า เพื่อ​นำ​เกียรติยศ​มาให้​กับ​ตัวข้า”

31 พระองค์​พูด​ยัง​ไม่ทัน​ขาดคำ ก็​มี​เสียงหนึ่ง​พูด​ลงมา​จาก​สวรรค์​ว่า “นี่​คือ​สิ่งที่​เรา​ได้​ตัดสินใจ​เกี่ยวกับ​เจ้า กษัตริย์​เนบูคัดเนสซาร์ ตอนนี้​อาณาจักร​ของเจ้า​ได้​ถูกยึด​ไป​จาก​เจ้า​แล้ว 32 เจ้า​จะ​ต้อง​ถูก​ขับไล่​ออกจาก​ผู้คน​ไป​ใช้ชีวิต​อยู่​กับ​พวก​สัตว์ป่า เจ้า​จะ​ต้อง​กินหญ้า​เหมือน​วัว ฤดู​จะ​ผ่านไป​เจ็ด​ฤดู แล้ว​เจ้า​ถึง​จะ​ได้​เรียนรู้​ว่า​พระเจ้า​สูงสุด​เป็น​ผู้ครอบ​ครอง​อาณาจักร​ของ​มนุษย์ และ​พระองค์​เป็น​ผู้แต่งตั้ง​ใคร​ก็ตาม​ที่​พระองค์​ได้​เลือกไว้​ให้​ไป​ปกครอง​อาณาจักร​เหล่านั้น”

33 ทันที​ที่​สิ้น​เสียงนั้น กษัตริย์​เนบูคัดเนสซาร์​ก็​ถูก​ขับ​ออกไป​จาก​ท่ามกลาง​ผู้คน และ​เริ่ม​กินหญ้า​เหมือน​วัว และ​เนื้อตัว​ของ​พระองค์​ก็​เปียกโชก​ไป​ด้วย​น้ำค้าง​จาก​ฟ้า ผม​ของ​พระองค์​ยาว​ออกมา​เหมือน​ขน​นกอินทรี เล็บ​ของ​พระองค์​งอก​ยาว​เหมือน​อุ้งเล็บ​ของนก

34 แล้ว​กษัตริย์​เนบูคัดเนสซาร์​ก็​พูด​ต่อไป​ว่า “เมื่อ​จบ​ช่วงเวลา​ที่​กำหนด​ไว้นั้น ข้า กษัตริย์​เนบูคัดเนสซาร์ ก็​มอง​ขึ้นไป​บน​ฟ้าสวรรค์ และ​เริ่ม​ได้สติ​กลับคืนมา แล้ว​ข้า​ก็​สรรเสริญ​พระเจ้า​สูงสุด และ​ข้า​ก็​ถวาย​เกียรติ​แก่​พระองค์​ผู้ดำรงอยู่​ตลอดกาล

พระเจ้า​ปกครอง​ตลอดไป

และ​อาณาจักร​ของ​พระองค์​จะ​คงอยู่​ต่อไป​ตราบ​ชั่วลูก​ชั่วหลาน

35 มนุษย์​ทั้งหมด​ในโลก​ช่าง​ไม่มี​อำนาจ​อะไรเลย เมื่อ​เปรียบเทียบ​กับ​อำนาจ​ของ​พระเจ้า

ไม่ว่า​พระองค์​อยาก​จะ​ทำ​อะไร​กับ​กองทัพ​บน​สวรรค์ พระองค์​ก็​ทำ​อย่างนั้น และ​พระองค์​ก็​จะ​ทำ​อย่าง​เดียวกัน​กับ​มนุษย์​ที่​อาศัย​อยู่​บนโลก

ไม่มีใคร​สามารถ​หยุด​พระองค์​ได้ หรือ​ตั้ง​คำถาม​กับ​พระองค์​ได้​ว่า ‘ทำไม​พระองค์​ถึง​ทำ​อย่างนี้’

36 ดังนั้น ใน​เวลานั้น พระเจ้า​คืน​สติ​ที่ดี​ให้​กับ​ข้า​อีกครั้ง และ​พระองค์​ได้​คืน​ความรุ่งโรจน์​ของ​อาณาจักร​ข้า เกียรติ​ของ​ข้า พวก​ที่ปรึกษา​ของ​ข้า​และ​สมาชิก​ในวัง ก็​เริ่ม​กลับมา​ขอ​คำปรึกษา​จาก​ข้า​อีก ข้า​ได้​กลับ​สู่​ตำแหน่ง​กษัตริย์​ใน​อาณาจักร​ของข้า​อีก​ครั้งหนึ่ง และ​มีเกียรติ​มาก​ยิ่งกว่าเดิม​เสียอีก 37 ด้วย​เหตุนี้ ข้า เนบูคัดเนสซาร์ จึง​สรรเสริญ​และ​ยกย่อง​และ​ให้เกียรติ กับ​กษัตริย์​แห่ง​สวรรค์ ผู้ที่​ทำ​ถูกต้อง​ทุกอย่าง และ​เป็น​ผู้ที่​ยุติธรรม​เสมอ และ​เป็น​ผู้ที่​ทำให้​คน​ที่​เย่อหยิ่ง​จองหอง​ตกต่ำลง”

5

มือ​ที่​เขียน​บนผนัง

1 ใน​ช่วง​ที่​กษัตริย์​เบลชัสซาร์​ขึ้น​ครองราชย์นั้น พระองค์​ได้​จัด​งานเลี้ยง​ใหญ่​สำหรับ​ข้าราชสำนัก​หนึ่งพันคน แล้ว​พระองค์​ก็​ดื่ม​เหล้าองุ่น​อยู่​ต่อหน้า​พวกเขา 2 ด้วย​ความมึนเมา พระองค์​จึง​สั่ง​ให้​คน​ไป​เอา​ถ้วยทอง ถ้วยเงิน​ต่างๆ​ที่​กษัตริย์​เนบูคัดเนสซาร์ พ่อ​ของ​พระองค์​ได้​ยึด​เอามา​จาก​วิหาร​ใน​เมือง​เยรูซาเล็ม เพื่อ​พระองค์​เอง​จะได้​เอามา​ใช้ดื่ม ร่วมกัน​กับ​พวกขุนนาง พวก​ภรรยา​ของ​พระองค์​และ​พวก​นางสนม 3 เมื่อ​พวกเขา​เอา​ถ้วย​พวกนั้น​มา เป็น​เหยือก​ที่​ได้​เอา​มา​จาก​วิหาร​ของ​พระเจ้า​ใน​เมือง​เยรูซาเล็ม กษัตริย์​ก็​ได้​ใช้​ถ้วย​พวกนั้น​ดื่ม​ร่วมกัน​กับ​เหล่าขุนนาง พวก​ภรรยา​ของ​พระองค์​และ​พวก​นางสนม 4 ใน​ขณะที่​ดื่ม​เหล้าองุ่น​กัน​อยู่นั้น พวกเขา​ก็​สรรเสริญ​พวกเทพเจ้า​ของ​พวกเขา​ไปด้วย มี​ทั้ง​เทพเจ้า​ของ​ทอง เงิน ทองแดง เหล็ก ไม้ และ​หิน

5 จู่ๆ​ก็​มี​นิ้วมือ​ของ​มนุษย์​ปรากฏ​ขึ้น และ​ได้​ขีดเขียน​ข้อความ​ลง​บน​ผนังปูน​ของวัง​ที่​อยู่​ตรงข้าม​ตะเกียง​ที่มี​ขาตั้ง เพื่อ​ว่า​กษัตริย์​จะได้​มองเห็น​มือ​ที่​กำลัง​ขีดเขียน​อยู่นั้น 6 กษัตริย์​กลัว​จน​หน้าซีดเผือด พระองค์​กลัว​มาก ถึง​กับ​ตัวอ่อน​ปวกเปียก เข่า​ก็​สั่น​กระทบ​กัน

7 กษัตริย์​ตะโกน​สั่ง​ให้​พา​พวก​ทำ​สะเดาะ​เคราะห์ พวก​คาสดิม และ​พวกโหร​มาหา แล้ว​บอก​กับ​ผู้รู้​ของ​บาบิโลน​พวกนั้น​ว่า ถ้า​ใคร​สามารถ​อ่าน​และ​แปล​ความหมาย​ของ​ข้อความ​นั้นได้ คนนั้น​จะ​ได้รับ​เสื้อสีม่วง สร้อยคอ​ทองคำ และ​มี​อำนาจ​ใหญ่​เป็น​อันดับ​สาม​ของ​อาณาจักร​นี้

8 แล้ว​ผู้รู้​ทั้งหลาย​ก็​มาหา​กษัตริย์ แต่​ก็​ไม่มีใคร​สามารถ​อ่าน​หรือ​อธิบาย​ข้อความ​นั้น​ให้​พระองค์​ฟัง​ได้เลย 9 กษัตริย์​เบลชัสซาร์​ก็​ยิ่ง​ตกใจกลัว​และ​ใบหน้า​ของ​พระองค์​ก็​ยิ่ง​ซีดลง และ​พวกขุนนาง​ของ​พระองค์​ก็​เริ่ม​หวาดวิตก

10 แม่​ของ​กษัตริย์​ได้ยิน​เสียง​ของ​พระองค์​และ​พวกขุนนาง​ก็​เลย​เข้ามา​ที่​ห้อง​งานเลี้ยง และ​บอก​กษัตริย์​ว่า “ขอให้​ลูกแม่​อายุมั่น​ขวัญยืน อย่า​ได้​ตกใจ​จน​หน้าซีด​อย่างนี้ 11 ใน​อาณาจักร​ของ​ลูก​มี​ชาย​คนหนึ่ง​ที่​มี​พระวิญญาณ​ของ​เหล่าเทพ​ผู้ศักดิ์สิทธิ์​สถิตอยู่ ใน​สมัย​ที่​พ่อ​ของลูก​ปกครอง​บ้านเมือง คนคนนี้​เป็น​คนที่​รู้แจ้ง​เห็นจริง เฉลียว​ฉลาด และ​รอบรู้​มาก มี​สติปัญญา​เหมือนกับ​พวก​เทพเจ้า​เลย กษัตริย์​เนบูคัดเนสซาร์​พ่อ​ของ​ลูก เคย​ตั้งเขา​ให้​เป็น​หัวหน้า​ของ​พวก​หมอดู พวก​ผู้สะเดาะ​เคราะห์ พวก​คาสดิม และ​พวกโหร​มาแล้ว 12 ใน​เมื่อ​ดาเนียล (คน​ที่​พ่อ​ของ​เจ้า​เรียกว่า เบลเทชัสซาร์) เป็น​คน​ที่​ฉลาด​หลักแหลม​มาก มี​ความ​รอบรู้ และ​ความเข้าใจ มากมาย​ถึง​ขนาด​ทำนาย​ฝัน แก้ไข​ปริศนา และ​แก้​ปัญหา​ต่างๆ​ได้ ส่ง​คน​ไป​ตาม​เขา​มาสิ เพื่อ​อธิบาย​ลายนิ้วมือ​นั้น​ให้​ลูกฟัง”

13 เขา​จึง​พา​ดาเนียล​มา​เฝ้า​กษัตริย์ กษัตริย์​พูด​กับ​ดาเนียล​ว่า “เจ้า​ก็​คง​เป็น​ดาเนียล คนหนึ่ง​ใน​พวก​เชลย​ชาวยูดาห์ ที่​พ่อ​ของข้า กษัตริย์​องค์ก่อน พา​ตัว​มา​จาก​ยูดาห์​สินะ 14 ข้า​ได้ยิน​มา​ว่า​เจ้า​เป็น​คน​ที่​มี​พระวิญญาณ​ของ​เหล่าเทพ​ผู้ศักดิ์สิทธิ์​อยู่​ใน​ตัว เป็น​คน​ที่​รอบรู้ มี​ไหวพริบ และ​เฉลียว​ฉลาด​มาก 15 ข้า​ให้​คน​ไป​พา​พวกผู้รู้ อย่าง​พวก​ทำ​สะเดาะ​เคราะห์​มาหา​ข้า เพื่อ​พวกเขา​จะ​ได้​มา​อ่าน​ลายนิ้วมือ​บน​ผนังนี้ และ​อธิบาย​ให้​ข้า​ฟัง แต่​พวกเขา​ก็​อ่าน​ไม่ออก​สักตัว 16 ข้า​ได้ยิน​มา​ว่า เจ้า​สามารถ​อธิบาย​ความหมาย​ของ​เรื่อง​แบบนี้​และ​แก้ไข​ปริศนา​ได้ ฟังนะ ถ้า​เจ้า​อ่าน​ข้อความนี้​ออก​และ​อธิบาย​ให้​ข้า​ฟัง​ได้ ข้า​ก็​จะ​ให้​เสื้อสีม่วง​และ​สร้อยคอ​ทองคำ​กับเจ้า และ​เจ้า​ก็​จะมี​อำนาจ​ใหญ่​เป็น​อันดับ​สาม​ของ​อาณาจักรนี้”

17 แล้ว​ดาเนียล​ก็​ตอบ​ว่า “ขอให้​พระองค์​เก็บ​ของขวัญ​พวกนั้น​ไว้​สำหรับ​พระองค์​เอง​เถิด หรือไม่​ก็​ให้​รางวัล​เหล่านั้น​กับ​คนอื่นๆ​เถิด แต่​ข้าพเจ้า​จะ​อ่าน​ข้อความนั้น​และ​ตีความ​มัน​ให้​พระองค์​ฟัง

18 ข้าแต่​กษัตริย์ พระเจ้า​สูงสุด​ได้​ให้​อาณาจักรนี้ อำนาจ ความยิ่งใหญ่ และ​เกียรติยศ​กับ​กษัตริย์​เนบูคัดเนสซาร์​พ่อ​ของท่าน 19 เพราะ​พระเจ้า​ให้​พลังอำนาจ​กับ​พ่อ​ของท่าน บรรดา​เชื้อชาติ​ต่างๆ รวมทั้ง​ทุก​ชนชาติ​ทุก​ภาษา ถึง​ได้​เกรงกลัว​จน​ตัวสั่น​งันงก เมื่อ​อยู่​ต่อหน้า​พ่อ​ของท่าน เพราะ​พระองค์​ได้​ฆ่า​คน​ที่​อยาก​ฆ่า ไว้ชีวิต​คน​ที่​อยาก​ไว้ชีวิต ยกย่อง​คน​ที่​อยาก​ยกย่อง และ​ทำลาย​คน​ที่​อยาก​ทำลาย

20 แต่​เมื่อ​พ่อ​ของ​ท่าน​กลาย​เป็น​คนหยิ่งยโส​และ​ดื้อรั้น พระองค์​ก็​ถูก​ขับ​ออกจาก​บัลลังก์​และ​หมด​ศักดิ์ศรี​เกียรติยศ​ไป 21 พระองค์​ถูก​ขับไล่​ออกไป​จาก​สังคมมนุษย์ จิตใจ​ของ​พระองค์​ได้​กลาย​เป็น​เหมือน​ใจสัตว์ และ​เขา​ได้​อาศัย​อยู่​กับ​ลาป่า​ใน​ทะเลทราย กิน​หญ้า​เหมือน​วัว​และ​เนื้อตัว​ก็​เปียกโชก​ไป​ด้วย​น้ำค้าง​ที่​ตก​จาก​ฟ้า จนกว่า​พระองค์​รู้​สำนึก​ว่า​พระเจ้า​สูงสุด​เป็น​ผู้ปกครอง​อาณาจักร​ทั้งหลาย​ของ​มนุษย์​และ​จะ​ตั้ง​ใคร​ก็ได้​ที่​พระองค์​เลือก​ให้​มา​ครอบ​ครอง​เหนือ​อาณาจักร

22 ข้าแต่​กษัตริย์​เบลชัสซาร์ พระองค์​เป็น​ลูก และ​รู้เรื่อง​สิ่งเหล่านี้​ดี แต่​พระองค์​กลับ​ทำ​เหมือน​กับ​พ่อ​ของ​พระองค์ พระองค์​ไม่ยอม​ถ่อมใจ 23 พระองค์​ยก​ตัวเอง​ขึ้น ต่อต้าน​องค์​เจ้า​ชีวิต​แห่ง​สวรรค์ และ​สั่ง​ให้​คน​ไป​เอา​สิ่งของ​เครื่องใช้​จาก​วิหาร​ของ​พระเจ้า​มา​ไว้​ต่อหน้า​พระองค์ หลังจากนั้น​พระองค์ พร้อม​ทั้ง​ขุนนาง พวก​ภรรยา และ​พวก​นางสนม​ของ​พระองค์ ก็​ดื่ม​เหล้าองุ่น​จาก​เหยือก​พวกนั้น แล้ว​สรรเสริญ​เทพเจ้า​ของ​เงิน ทอง ทองแดง เหล็ก ไม้​และ​หิน ซึ่ง​รูปปั้น​พวกนี้​มอง​ไม่เห็น ฟัง​ไม่​ได้ยิน และ​ไม่​รู้เรื่อง​อะไรเลย แต่​พระองค์​กลับ​ไม่ยอม​สรรเสริญ​พระเจ้า​ที่​แท้จริง ผู้ซึ่ง​มี​อำนาจ​เหนือ​ลม​หายใจ​และ​ทุกสิ่ง​ที่​เกิดขึ้น​กับ​พระองค์

24 นั่น​เป็น​เหตุ​ที่​พระเจ้า​ถึง​ได้​ส่ง​มือ​มา​เขียน​ข้อความ​นี้​บน​ฝาผนัง 25 ข้อความ​นั้น​เขียน​ว่า​อย่างนี้​คือ

เมเน เมเน เทเคล และ ปารสิน

26 ความหมาย​ของ​คำเหล่านี้​คือ

เมเน+ 5:26 เมเน เป็น หน่วย​ของ​น้ำหนัก เหมือน​กับ​คำ​ใน​ภาษา​ฮีบรู​ที่​มี​ความหมาย​ว่า​นับ หมายถึง พระเจ้า​ได้​นับ​วันเวลา​ครองราชย์​ของท่าน​ไว้แล้ว และ​พระองค์​กำลัง​จะ​ทำให้​จบลง​แล้ว+ 5:26 พระเจ้า​ได้​นับ … จบลง​แล้ว คำพูดนี้​เป็น​การเล่นคำ ซึ่ง​อาจ​มี​ความหมาย​อีกอย่าง​ว่า “พระเจ้า​ได้​นับ​เงิน​สำหรับ​อาณาจักร​ของ​พระองค์ แล้ว​ก็​ซื้อ​อาณาจักร​นั้น”

27 เทเคล+ 5:27 เทเคล เป็น หน่วย​ของ​น้ำหนัก​เหมือน​คำ​ว่า เชเคล​ใน​ภาษา​ฮีบรู ที่​มี​ความหมาย​ว่า​ช่าง​น้ำหนัก หมายถึง พระเจ้า​ได้​ชั่ง​น้ำหนัก​ของ​ท่าน และ​พบ​ว่า​น้ำหนัก​ของ​ท่าน​ขาดไป ไม่สมควร​จะได้​ครองราชย์

28 ปารสิน+ 5:28 ปารสิน เป็น​การเล่นคำ เหมือน​กับ​คำ​ที่​มี​ความหมาย​ว่า​การแบ่ง และ​คำว่า​ปารสิน​ออก​เสียง​เหมือน​คำว่า เปอร์เซีย คือ​กลุ่ม​ที่​จะ​มา​ยึด​อาณาจักร​ของ​กษัตริย์​เบลชัสซาร์ หมายถึง อาณาจักร​ของ​ท่าน​จะ​ถูก​แบ่ง​ให้​กับ​คน​มีเดีย​และ​คน​เปอร์เซีย”

29 แล้ว​กษัตริย์​เบลชัสซาร์​ก็​สั่ง​ให้​เอา​เสื้อสีม่วง​มา​สวม​ให้กับ​ดาเนียล และ​เอา​สร้อย​ทองคำ​มา​สวมคอ​ให้​เขา พร้อมกับ​ประกาศ​ว่า​ดาเนียล​มี​อำนาจ​ใหญ่​เป็น​อันดับ​สาม​ของ​อาณาจักร​นี้

30 และ​ใน​คืน​นั้นเอง​เบลชัสซาร์ กษัตริย์​ชาว​คาสดิม​ก็​ถูกฆ่า

31 แล้ว​ดาริอัส​ชาว​มีเดีย ก็​ได้​ยึด​เอา​อาณาจักรนี้​มา ตอน​ที่​เขา​มี​อายุ​หกสิบสอง​ปี

6

ดาเนียล​ใน​ถ้ำ​สิงโต

1 กษัตริย์​ดาริอัส​ตัดสินใจ​ที่​จะ​แต่งตั้ง​ผู้นำภาค​ขึ้น​มา​หนึ่งร้อย​ยี่สิบ​คน เพื่อ​มา​ปกครอง​ดูแล​อาณาจักร 2 แล้ว​พระองค์​ก็​เลือก​อีก​สามคน​มา​เป็น​รัฐมนตรี​อยู่​เหนือ​ผู้นำภาค​พวกนี้ ผู้นำภาค​พวกนี้​จะ​ต้อง​มา​รายงาน​กับ​สามคนนี้ เพื่อ​กษัตริย์​จะได้​ไม่ต้อง​วุ่นวาย​กับ​เรื่อง​ปลีกย่อย​ใน​การบริหาร และ​ดาเนียล​ก็​เป็น​หนึ่ง​ใน​รัฐมนตรี​สามคนนี้ 3 เนื่องจาก​ดาเนียล​คนนี้​เป็น​คน​ฉลาด​หลักแหลม​มาก เขา​มี​ความสามารถ​มากกว่า​รัฐมนตรี​อีก​สองคนนั้น และ​เก่ง​กว่า​ผู้นำภาค​ทั้งหมด​ด้วย กษัตริย์​จึง​คิด​ที่​จะ​แต่งตั้ง​ดาเนียล​ให้​มี​อำนาจ​เหนือ​อาณาจักร​ทั้งหมด

4 ดังนั้น​รัฐมนตรี​สองคนนั้น​และ​ผู้นำภาค​พวกนั้น ก็​เริ่ม​หาเหตุ​ใส่ร้าย​ดาเนียล ใน​งานบริหาร​อาณาจักร​ที่​ดาเนียล​รับผิดชอบ​อยู่ แต่​พวกเขา​ก็​ไม่​สามารถ​จะ​หาเหตุ​อะไร​มา​ฟ้อง หรือ​จับ​ทุจริต​ใน​ตัว​ดาเนียล​ได้เลย เพราะ​ดาเนียล​เป็น​คนที่​ซื่อสัตย์​มาก และ​ไม่ได้​ทำ​อะไร​ผิด หรือ​ผิดพลาด​ใน​งาน​ที่​เขา​รับผิดชอบ​เลย

5 แล้ว​คนพวกนี้​ก็​พูด​กัน​ว่า “เรา​จะ​ไม่มี​ทาง​หาเหตุ​ฟ้อง​ดาเนียล​คนนี้​ได้เลย นอกจาก​เรา​จะ​หา​เรื่อง​จับผิด​เกี่ยวกับ​ศาสนา​ของเขา” 6 ดังนั้น​รัฐมนตรี​สองคนนั้น​กับ​ผู้นำภาค​ทั้งหลาย​ก็​พา​กัน​มา​เข้าเฝ้า​กษัตริย์ และ​นำ​ข้อเสนอ​มาด้วย พวกเขา​พูด​ว่า “ขอให้​กษัตริย์​ดาริอัส​มี​อายุ​ยืนยาว 7 ข้าแต่​กษัตริย์ พวก​รัฐมนตรี พวก​ผู้นำภาค ผู้นำ​จังหวัด ผู้นำ​อำเภอ พวก​ที่ปรึกษา ได้​ตกลง​กัน​ว่า​กษัตริย์​ควร​จะ​ประกาศ​กฎหมาย​ใหม่ และ​ให้​บังคับใช้​อย่าง​เข้มงวด​ว่า ใน​สามสิบวัน​นี้​ห้าม​ทุกคน​อธิษฐาน​หรือ​ขอพร​จาก​เทพเจ้า​หรือ​จาก​มนุษย์​คนใด นอกจาก​ขอ​จาก​พระองค์​ผู้​เป็น​กษัตริย์​แต่เพียง​ผู้เดียว ใคร​ฝ่าฝืน​จะ​ต้อง​ถูก​โยน​เข้าไป​ใน​ถ้ำ​สิงโต

8 ดังนั้น ข้าแต่​กษัตริย์ ขอ​ทรง​ออก​กฎ​ข้อห้ามนี้ พร้อมกับ​เซ็นชื่อ​ของ​พระองค์​ลง​ใน​กฎหมาย​นั้น เพื่อ​จะได้​เป็น​กฎหมาย​ที่​ไม่สามารถ​เปลี่ยน​แปลง หรือ​ยกเลิกได้​ตาม​กฎหมาย​ของ​คน​มีเดีย​และ​คน​เปอร์เซีย​ด้วยเถิด”

9 กษัตริย์​ดาริอัส​จึง​ออก​กฎ​ข้อห้ามนี้ พร้อมกับ​ลงชื่อ​ของ​พระองค์​ลงไป

10 เมื่อ​ดาเนียล​ได้ยิน​ว่า​กษัตริย์​ได้​เซ็นชื่อ​ลง​ใน​กฎหมาย​นี้แล้ว เขา​ก็​กลับบ้าน และ​ขึ้น​ไป​ห้อง​ชั้นบน​ที่​มี​หน้าต่าง​หันหน้า​ไป​ทาง​เมือง​เยรูซาเล็ม แล้ว​ดาเนียล​ก็​คุกเข่า​ลง​ที่นั่น อธิษฐาน​และ​ขอบคุณ​พระเจ้า​ของ​เขา วันละ​สามครั้ง เหมือน​ปกติ​ที่​เขา​ทำมา 11 ต่อมา​กลุ่มนั้น​ได้​มา​พบ​ว่า ดาเนียล​อธิษฐาน​และ​ร้องขอ​ความเมตตา​จาก​พระเจ้า​ของเขา

12 พวกเขา​ก็​ไป​เข้าเฝ้า​กษัตริย์​และ​บอก​กับ​พระองค์​ถึง​กฎข้อห้าม​ของ​พระองค์​นั้น​ว่า

“ข้าแต่​กษัตริย์ พระองค์​ได้​ลงชื่อ​ไปแล้ว​ไม่ใช่หรือ ที่​ห้าม​ไม่ให้​มี​ใคร​อธิษฐาน​หรือ​ขอพร​จาก​เทพ​องค์ใด​หรือ​มนุษย์​คนไหน​นอกจาก​พระองค์​เท่านั้น เป็น​เวลา​สามสิบวัน และ​ถ้า​ใคร​ฝ่าฝืน​ก็​จะ​ต้อง​ถูก​โยน​ลงไป​ใน​ถ้ำ​สิงโต” กษัตริย์​ก็​ตอบว่า “ใช่ ถูกแล้ว มัน​เป็น​ไป​ตาม​กฎหมาย​ของ​มีเดีย​และ​เปอร์เซีย​ที่​ไม่สามารถ​ยกเลิกได้”

13 พวกเขา​จึง​ฟ้อง​กษัตริย์​ว่า “ดาเนียล​ที่​เป็น​คนหนึ่ง​ใน​พวก​เชลย​ชาว​ยูดาห์ ไม่ได้​สนใจ​พระองค์​หรือ​กฎข้อห้าม​นี้ ที่​พระองค์​ผู้​เป็น​กษัตริย์​ได้​ลงชื่อ​ไว้ อันที่จริง เขา​อธิษฐาน​ต่อ​พระเจ้า​ของเขา​ตั้ง​สามครั้ง​ใน​แต่ละวัน”

14 เมื่อ​กษัตริย์​ได้ยิน​อย่างนั้น​ก็​กลุ้มใจ​มาก พระองค์​รีบ​หาทาง​ช่วย​ชีวิต​ดาเนียล​ทันที พระองค์​พยายาม​อยู่​จน​ตะวัน​ตกดิน

15 หลังจากนั้น คน​กลุ่มเดิม​ก็​เข้ามา​เฝ้า​กษัตริย์​และ​พูด​ว่า “ข้าแต่​กษัตริย์ พระองค์​ก็รู้​อยู่แล้ว​ถึง​กฎ​ของ​คนมีเดีย​และ​คน​เปอร์เซีย​ว่า กฎ​และ​ข้อห้าม​ทุกอย่าง ที่​ออก​โดย​กษัตริย์ ไม่​สามารถ​เปลี่ยน​แปลง​ได้”

16 ดังนั้น​กษัตริย์​จึง​สั่ง​ให้​พวกเขา​ไป​จับตัว​ดาเนียล​โยน​ลงไป​ใน​ถ้ำ​สิงโต

กษัตริย์​พูด​กับ​ดาเนียล​ว่า “ขอให้​พระเจ้า​ที่​เจ้า​รับใช้​อยู่​ตลอดเวลา​นั้น ช่วย​ชีวิต​ของเจ้า​ด้วยเถอะ”

17 แล้ว​พวกนั้น​ก็​เลื่อน​หิน​มา​ปิด​ปากถ้ำ และ​เอา​แหวน​ของ​กษัตริย์​มา​ประทับตรา​ไว้ รวมทั้ง​แหวน​ของ​ผู้ควบคุม​มา​ประทับ​ด้วย ที่​พวกเขา​ประทับตรา​ของ​กษัตริย์​ไว้ ก็​เพื่อ​จะได้​ไม่มีใคร​มา​เปลี่ยน​แปลง​คำตัดสิน​ลงโทษ​ดาเนียล​ได้

18 จากนั้น​กษัตริย์​ก็​กลับไป​ที่วัง และ​ไม่ยอม​กิน​อะไรเลย​ทั้งคืน ไม่ยอม​ให้​มี​สิ่งบันเทิง​ทั้งนั้น พระองค์​นอน​ไม่หลับ 19 พอ​ถึง​รุ่งเช้า พระองค์​ก็​รีบ​ไป​ที่​ถ้ำ​สิงโต 20 เมื่อ​พระองค์​กำลัง​มา​ใกล้​ถึง​ถ้ำ พระองค์​ก็​ร้อง​ตะโกน​เรียก​ดาเนียล​ว่า “ดาเนียล คนรับใช้​ของ​พระเจ้า พระเจ้า​ที่​มีชีวิตอยู่ พระเจ้า​ที่​เจ้ารับใช้​ตลอดมา พระองค์​ช่วยชีวิต​เจ้า​จาก​พวกสิงโต​ได้​หรือเปล่า”

21 ดาเนียล​ตอบ​กลับ​มา​ว่า “ข้าแต่​กษัตริย์ ขอให้​พระองค์​มี​ชีวิต​ยืนยาว​ตลอดไป 22 พระเจ้า​ของ​ข้าพเจ้า​ได้​ส่ง​ทูตสวรรค์​มา​ปิดปาก​สิงโต​พวกนี้ไว้ พวกมัน​เลย​ทำ​อันตราย​ข้าพเจ้า​ไม่ได้ นี่​ก็​เพราะ​พระเจ้า​รู้ว่า​ข้าพเจ้า​บริสุทธิ์ ข้าแต่​กษัตริย์ ข้าพเจ้า​ไม่ได้​ทำ​อะไร​ผิด​ต่อ​พระองค์​เลย”

23 กษัตริย์​จึง​ดีใจ​มาก และ​สั่ง​ให้​คน​เอา​ตัว​ดาเนียล​ออกมา​จาก​ถ้ำ​สิงโต ดาเนียล​ถูก​นำตัว​ออกมา​จาก​ถ้ำ ไม่​ได้รับ​อันตราย​อะไรเลย เพราะ​เขา​ไว้วางใจ​ใน​พระเจ้า​ของเขา​นั่นเอง

24 แล้ว​กษัตริย์​ก็​มี​คำสั่ง​ให้​นำตัว​คน​พวกนั้น​ที่​ต่อต้าน​ดาเนียล​มา และ​โยน​พวกเขา รวมทั้ง​ลูกเมีย​ของ​พวกเขา ลงไป​ใน​ถ้ำ​สิงโต พวกเขา​ยัง​ไม่ทัน​จะ​ตก​ถึงพื้น​เลย สิงโต​ก็​ขย้ำ​พวกเขา​กิน​และ​บดขยี้​กระดูก​พวกเขา​จน​แหลก​ละเอียด

25 แล้ว​กษัตริย์​ดาริอัส​ก็​เขียน​คำประกาศ​นี้​ถึง​คน​ทุกชาติ​ทุก​ภาษา​ที่​อาศัย​อยู่​ทั่วโลก

“ขอให้​เจ้า​มี​สันติสุข​อย่าง​ล้นเหลือ”

26 ข้า​ขอ​ออก​กฎนี้​ว่า “ทุกคน​ใน​ทุกๆ​จังหวัด​ทั่ว​ราช​อาณาจักร​ของข้า​จะ​ต้อง​เกรง​กลัว​และ​นับถือ​พระเจ้า​ของ​ดาเนียล

เพราะ​พระองค์​เป็น​พระเจ้า​ที่​มีชีวิตอยู่​ชั่วนิรันดร์

และ​อาณาจักร​ของ​พระองค์​จะ​ไม่มีวัน​ถูกทำลาย

และ​พระองค์​จะ​ปกครอง​ตลอดไป​ไม่มีวัน​สิ้นสุด

27 พระองค์​ปกป้อง​และ​ช่วย​ชีวิต

พระองค์​ทำ​หมายสำคัญ​และ​สิ่งอัศจรรย์​ต่างๆ​ทั้ง​ในสวรรค์​และโลก

และ​พระองค์​เป็น​ผู้ที่​ช่วย​ชีวิต​ดาเนียล​ไว้​จาก​พวก​สิงโต”

28 ดาเนียล​คนนี้​รุ่งเรือง​ใน​สมัย​ของ​กษัตริย์​ดาริอัส​คน​มีเดีย​และ​ใน​สมัย​ของ​กษัตริย์​ไซรัส​คน​เปอร์เซีย

7

ดาเนียล​ฝัน​ถึง​สัตว์​สี่ชนิด

1 ใน​ปีแรก​ที่​เบลชัสซาร์​ขึ้น​เป็น​กษัตริย์​ของ​บาบิโลน ใน​ขณะที่​ดาเนียล​นอนหลับ​อยู่​บน​เตียง เขา​ก็​ได้​เห็น​นิมิต​ใน​ความฝัน หลังจากนั้น​เขา​ก็​จด​สิ่ง​ที่​เขา​เห็น​ใน​ความฝันนั้น 2 ดาเนียล​เขียน​ว่า

“คืนหนึ่ง​ใน​ขณะที่​ผม​กำลัง​เห็น​นิมิต ใน​ทันใดนั้น​ผม​ก็​เห็น​ลม​ที่​มา​จาก​ทั้ง​สี่ทิศ​กำลัง​พัด​อยู่ และ​สายลม​เหล่านั้น​กำลัง​ปลุกปั่น​น้ำ​ใน​ทะเล​อัน​ยิ่งใหญ่ 3 แล้ว​สัตว์​ขนาดใหญ่​สี่ตัว​ก็​โผล่​ขึ้นมา​จาก​ทะเล แต่ละตัว​มี​ลักษณะ​แตกต่าง​กันไป 4 สัตว์​ตัวแรก​ดู​เหมือน​สิงโต ที่​มีปีก​เหมือน​นกอินทรี พอ​ผม​จ้องมอง​มัน ปีก​ของมัน​ก็​ถูก​กระชาก​หลุดไป แล้ว​สิงโต​ตัวนี้​ก็​ถูก​ยกขึ้น​จาก​พื้น ขึ้น​มา​ยืน​สองขา​เหมือนกับ​มนุษย์ แล้ว​มัน​ก็​ได้รับ​จิตใจ​ของ​มนุษย์

5 จากนั้น​ผม​ก็​เห็น​สัตว์​อีก​ตัวหนึ่ง สัตว์​ตัว​ที่สอง​นี้​ดู​เหมือน​หมี มัน​ขยับ​ตัว​ข้างหนึ่ง​ขึ้น ใน​ปาก​ของ​มัน​คาบ​กระดูก​ซี่โครง​สามซี่ มัน​ได้รับ​คำสั่ง​ว่า ‘ลุกขึ้นซะ แล้ว​กิน​เนื้อ​ให้​มากๆ’

6 หลังจากนั้น​ผม​ก็​มองเห็น​สัตว์​อีก​ตัวหนึ่ง สัตว์​ตัวนี้​เหมือน​เสือดาว ที่​มีปีก​เหมือน​นก​อยู่​สี่ปีก​บน​หลัง​ของมัน และ​มี​หัว​สี่หัว มัน​ได้รับ​การแต่งตั้ง​ให้​ปกครอง​อาณาจักร​แห่งหนึ่ง

7 หลังจากนั้น ขณะที่​ผม​กำลัง​จ้องมอง​นิมิต​ใน​ฝัน​ใน​คืนนั้น ผม​ก็​เห็น​สัตว์​ตัว​ที่สี่ มัน​ดู​น่าสยดสยอง มี​พลัง​มหาศาล และ​มี​ฟันเหล็ก​ที่​ใหญ่โต มัน​กิน​และ​บดเคี้ยว​สัตว์​ต่างๆ​มากมาย และ​เหยียบย่ำ​เศษ​ที่​เหลือนั้น​ใต้เท้า มัน​ดู​แตกต่าง​จาก​สัตว์​ตัว​ก่อนๆ​และ​มัน​มี​เขา​สิบเขา

8 ขณะที่​ผม​กำลัง​จ้องมอง​เขา​ของมัน จู่ๆ​ก็​มี​เขา​เล็กๆ​อีก​เขาหนึ่ง​งอก​ออกมา​ท่ามกลาง​เขา​อื่นๆ​และ​ดัน​เขา​สามเขา​ที่​มีอยู่​ก่อนแล้ว​หลุดไป เขา​อันเล็กนี้ มี​ดวงตา​เหมือน​ดวงตา​มนุษย์ และ​มี​ปาก​ที่​คุยโม้​โอ้อวด

การลงโทษ​สัตว์​ตัวที่สี่

9 ขณะที่​ผม​กำลัง​จ้องมอง​อยู่ ก็​มี​การจัด​วาง​บัลลังก์​ต่างๆ​เข้าที่​ของมัน

และ​พระองค์​ผู้นั้น​ที่​อยู่​มา​ตั้งแต่​สมัย​โบราณ​แล้ว ได้​มา​นั่ง​บน​บัลลังก์​อันหนึ่ง

เสื้อผ้า​ของ​พระองค์​สีขาว​เหมือน​หิมะ

ผม​ของ​พระองค์​ก็​ขาว​เหมือน​ขนแกะ​ที่​สะอาด

บัลลังก์​ของ​พระองค์​เป็น​เปลวไฟ

ล้อ​ของ​บัลลังก์​ก็​เป็น​ไฟ​ที่​ลุก​โชติช่วง

10 มี​ไฟ​ไหล​ออกมา​เป็น​ลำธาร​จาก​ตรง​หน้า​พระองค์

มี​ทูตสวรรค์​เป็น​ร้อยล้าน​องค์ มา​ยืน​คอย​รับใช้​พระองค์

มี​คน​หลาย​ร้อยล้าน​คน​มา​ยืน​คอย​รับใช้​พระองค์

ศาล​ก็​เริ่ม​เปิด​พิจารณา​คดี

และ​หนังสือ​ทั้งหลาย​ก็​ถูก​เปิด​ออก

11 ผม​ได้​มอง​ดู​สิ่งเหล่านั้น ตั้งแต่​เวลา​ที่​ผม​ได้ยิน​เขา​อัน​เล็ก​นั้น​คุยโม้​โอ้อวด จนถึง​เวลา​ที่​สัตว์​ตัว​ที่สี่​นั้น​ถูก​ฆ่า​และ​เหวี่ยง​ทิ้ง​ลงไป​ใน​ไฟ 12 ส่วน​สัตว์​ที่เหลือ​อีก​สามตัว ก็​ถูก​ยึด​เอา​อำนาจ​ที่​ใช้​ปกครอง​อาณาจักร​ไป แต่​ได้รับ​อนุญาต​ให้​มีชีวิตอยู่​ต่อไป​อีก​ระยะหนึ่ง

13 เมื่อ​ผม​เพ่ง​มอง​สิ่งเหล่านี้​ทั้งหมด​ใน​นิมิต​ตอนกลางคืน จู่ๆ​ก็​มี​ท่าน​ผู้หนึ่ง​ที่​ดู​เหมือน​มนุษย์+ 7:13 เหมือน​มนุษย์ คำนี้ ใน​ภาษา​อารเมค อาจจะ​แปล​ได้​อีก​ว่า บุตรมนุษย์ หรือ ลูก​มนุษย์ มา​พร้อม​กับ​กลุ่มเมฆ​บน​ท้องฟ้า ท่าน​ผู้นี้​ได้​เข้ามา​ถึง​พระองค์​ผู้นั้น​ที่​อยู่​มา​ตั้งแต่​สมัย​โบราณ​แล้ว ท่าน​ผู้นี้​ก็​ถูก​นำ​ตัว​ให้​เข้า​มา​ใกล้​พระองค์​ผู้นั้น 14 แล้ว​ท่าน​ผู้นี้​ก็​ได้รับ​สิทธิอำนาจ สง่าราศี และ​ตำแหน่ง​กษัตริย์ ชน​ทุก​ชาติ​ทุก​ภาษา​จะ​คอย​รับใช้​ท่าน​ผู้นี้ สิทธิอำนาจ​ของ​ท่าน​ผู้นี้​จะ​ดำรง​อยู่​ตลอดไป​ไม่มี​วันสิ้นสุด ตำแหน่ง​กษัตริย์​ของ​ท่าน​ผู้นี้​จะ​ไม่มีวัน​ถูก​ทำลาย

ความหมาย​ของ​นิมิต​ของ​ดาเนียล

15 แล้ว​ผม ดาเนียล ก็​เริ่ม​กลุ้มใจ เพราะ​นิมิต​พวกนี้​ที่​อยู่​ใน​หัว​ของผม​ทำให้​ผม​ตกใจกลัว

16 ผม​เดิน​เข้า​ไปหา​ผู้รับใช้​คนหนึ่ง​ใน​หมู่​ผู้รับใช้​ที่​ยืน​อยู่​ที่นั่น​และ​ถาม​เขา​ว่า

‘เรื่อง​ทั้งหมดนี้​จริงๆ​แล้ว​หมายความ​ว่า​อะไร​ครับ’

เขา​พูด​กับ​ผม​และ​อธิบาย​ถึง​เหตุการณ์​ที่​เกิดขึ้น​ให้​ผมฟัง

17 ‘สัตว์​ใหญ่​สี่ตัวนี้ หมายถึง​อาณาจักร​สี่​อาณาจักร​ที่​จะ​ขึ้นมา​มี​อำนาจ​บน​โลกนี้ 18 และ​หลังจากนั้น​พวก​ผู้ศักดิ์สิทธิ์​ของ​พระองค์​ผู้สูงสุด ก็​จะ​ได้รับ​ตำแหน่ง​กษัตริย์​และ​จะ​ครอบ​ครอง​ตลอดไป’

19 แล้ว​ตอนนั้น​ผม​ก็​อยากรู้​ความหมาย​ที่​แท้จริง​ของ​สัตว์​ตัว​ที่สี่​ที่​ดู​แตกต่าง​ไป​จาก​ตัวอื่นๆ​แถม​ยัง​ดู​น่าสยดสยอง มี​พลัง​มหาศาล มี​ฟันเหล็ก และ​กงเล็บ​ทองแดง มัน​บดเคี้ยว​สัตว์​ทั้งหลาย และ​เหยียบย่ำ​เศษ​ที่​เหลือ​ไว้​ใต้เท้า​ของมัน

20 แล้ว​ผม​ก็​อยากรู้​ด้วย​ว่า​เขา​ทั้งสิบ​บน​หัว​ของมัน หมายถึง​อะไร และ​เขา​อัน​สุดท้าย​ที่​ดัน​เขา​สามเขา​ที่​ขึ้น​อยู่ก่อน คือ​เขา​อัน​ที่​มี​ดวงตา​และ​ปาก​ที่​คุยโม้​โอ้อวด​ตัวเอง และ​มัน​ดู​โดดเด่น​กว่า​ตัวอื่นๆ

21 ใน​ขณะที่​ผม​กำลัง​จ้อง​ดู​อยู่​นั้นเอง เขา​อันนั้น​ก็​เริ่ม​ทำ​สงคราม​กับ​เหล่า​ผู้ศักดิ์สิทธิ์​และ​ยัง​ชนะ​พวกเขา​อีกด้วย 22 จนกระทั่ง​พระองค์​ผู้นั้น​ที่​อยู่​มา​ตั้งแต่​สมัย​โบราณ​แล้ว มาถึง และ​ให้​ความ​เป็นธรรม​กับ​เหล่า​ผู้ศักดิ์สิทธิ์​ของ​พระองค์​ผู้สูงสุด และ​เวลานั้น​ก็​มาถึง​เมื่อ​เหล่า​ผู้ศักดิ์สิทธิ์​ได้รับ​ตำแหน่ง​กษัตริย์

23 และ​ผู้รับใช้​คนนั้น​ก็​อธิบาย​ให้​ผม​ฟัง​ว่า

‘สัตว์​ตัว​ที่สี่​ก็​หมายถึง​ว่า​จะ​มี​อาณาจักร​ที่สี่​ที่​แตกต่าง​จาก​อาณาจักร​ที่​มี​มาก่อน อาณาจักร​นี้​จะ​เขมือบ​ทั้งโลก​และ​เหยียบย่ำ​บดขยี้​โลกนั้น

24 ส่วน​เขา​ทั้งสิบ​ของมัน​ก็​คือ​กษัตริย์​สิบองค์​ของ​อาณาจักร หลัง​จาก​กษัตริย์​สิบองค์​นี้แล้ว ก็​จะ​มี​กษัตริย์​อีก​องค์หนึ่ง​มา ที่​ต่าง​จาก​กษัตริย์​องค์ก่อนๆ​และ​กษัตริย์​องค์นี้​ก็​จะ​มา​โค่นล้ม​กษัตริย์​สาม​องค์แรก

25 กษัตริย์​องค์นี้​จะ​พูด​ไม่ดี​เกี่ยวกับ​พระเจ้า​สูงสุด​และ​จะ​ข่มเหง​เหล่า​ผู้ศักดิ์สิทธิ์​ไป​เป็น​เวลา​ช้านาน

กษัตริย์​องค์นี้​จะ​พยายาม​เปลี่ยน​แปลง​เวลา​ของ​เทศกาล​ต่างๆ​และ​กฎเกณฑ์​ต่างๆ​และ​เหล่า​ผู้ศักดิ์สิทธิ์​จะ​ต้อง​ตก​อยู่​ภายใต้​อำนาจ​ของ​กษัตริย์​องค์นี้ หนึ่งปี สองปี และ​ครึ่งปี

26 แล้ว​ศาล​ก็​เริ่ม​เปิด​พิจารณา​คดี และ​กษัตริย์​องค์นี้​จะ​ถูก​โค่น​อำนาจ​และ​ถูก​ทำลาย​อย่าง​ราบคาบ

27 หลังจากนั้น ตำแหน่ง​กษัตริย์ สิทธิอำนาจ รวมทั้ง​ความยิ่งใหญ่​ของ​อาณาจักร​ทุก​อาณาจักร​ใน​โลก​จะ​ถูก​มอบ​ให้​กับ​กลุ่ม​คน​พวกนั้น​ที่​เป็น​ของ​เหล่า​ผู้ศักดิ์สิทธิ์​ของ​พระองค์​ผู้สูงสุด กลุ่ม​คน​พวกนั้น​จะ​ครอบ​ครอง​ตำแหน่ง​กษัตริย์​ไป​ชั่วนิจนิรันดร์ และ​ผู้​มี​อำนาจ​ทุกคน​จะ​ต้อง​รับใช้​และ​เชื่อฟัง​พวกเขา’

28 เรื่อง​ที่​ผม​ฝัน​ก็​จบ​ลง​อย่างนี้ สำหรับ​ตัวผม ดาเนียล ความฝันนี้​ทำให้​ผม​ตกใจ​กลัว​จน​หน้าซีด แต่​ผม​ก็​เก็บ​เรื่องนี้​ไว้​ในใจ”

8

ดาเนียล​เห็น​นิมิต​ที่​มีแกะตัวผู้​และ​แพะ

1 ใน​ปี​ที่สาม​ที่​กษัตริย์​เบลชัสซาร์​ขึ้น​ครองราชย์ ผม ดาเนียล​ก็​ได้​เห็น​นิมิต​อีก​ครั้งหนึ่ง หลังจาก​ที่​ได้​เห็น​นิมิต​ครั้งแรก​ไปแล้ว

2 ใน​นิมิต​ผม​เห็น​ตัว​ผมเอง​อยู่​ใน​เขต​ของ​วัง วังนี้​อยู่​ที่​เมือง​สุสา ใน​จังหวัด​เอลาม ใน​นิมิตนั้น​ผม​เห็น​ตัว​ผมเอง​กำลัง​อยู่​ที่​ริม​ฝั่ง​แม่น้ำ​อุลัย

3 ผม​เงยหน้า​ขึ้นมา​เห็น​แกะตัวผู้​ตัวหนึ่ง​ยืน​อยู่​ริม​แม่น้ำ มัน​มี​เขา​สูงใหญ่​คู่หนึ่ง เขา​ข้างหนึ่ง​ยาวกว่า​อีก​ข้างหนึ่ง เขา​ข้าง​ที่​ยาวกว่า​นั้น​งอก​ขึ้นมา​ทีหลัง

4 ผม​เห็น​แกะตัวผู้​ตัวนั้น​วิ่ง​ตะลุย​ไป​ทาง​ตะวันตก ทาง​เหนือ และ​ทาง​ใต้ ไม่มี​สัตว์​ตัวไหน​ต้านทาน​มันได้ ไม่มี​สัตว์​ตัวไหน​สามารถ​ยืน​ขวาง​มันได้ และ​ไม่มีใคร​สามารถ​ที่​จะ​ช่วย​เหยื่อ​ของมัน​ได้ มัน​ทำ​ทุกอย่าง​ตามที่​มัน​อยากทำ และ​แข็งแกร่ง​ขึ้น​เรื่อยๆ

5 ขณะที่​ผม​จ้องมอง​อยู่นั้น ก็​มี​แพะ​ตัวผู้ มา​จาก​ทาง​ทิศ​ตะวันตก เหาะ​ข้ามไป​เหนือ​พื้นผิวโลก เท้า​ของมัน​ไม่ได้​แตะ​พื้น​เลย แพะ​ตัวผู้นี้​มี​เขา​ที่​โดดเด่น​มาก​อยู่​ระหว่าง​ตา​ของมัน 6 แล้ว​มัน​ก็​วิ่ง​ห้อ​เต็ม​กำลัง​ไป​ที่​แกะผู้​ที่มี​สองเขา​ที่​ยืน​อยู่​ริม​แม่น้ำ ที่​ผม​เห็น​ก่อน​หน้านี้ 7 ผม​เห็น​มัน​วิ่ง​เข้าใส่​แกะผู้​ตัวนั้น​อย่าง​แรง ตอน​ที่​มัน​พุ่ง​ชนนี้ ทำให้​เขา​ทั้งสอง​ของ​แกะ​ตัวผู้​นั้น​หัก แกะ​ตัวผู้​นั้น​ก็​ไม่​สามารถ​ต่อสู้​กับ​มัน​ได้ แพะ​ตัวผู้นี้​ก็​เหวี่ยง​แกะนั่น​ลง​กับ​พื้น แล้ว​กระทืบ​ซ้ำ ไม่มีใคร​ช่วย​แกะ​ตัวผู้นั้น​ให้​พ้น​จาก​พละกำลัง​ของมัน​ได้เลย

8 จากนั้น​แพะ​ตัวผู้​ก็​ยิ่ง​แข็งแกร่ง​ขึ้น แต่​ใน​ขณะที่​มัน​มี​กำลัง​ถึง​จุด​สูงสุดนั้น เขา​อันใหญ่​ของมัน​ได้​หักไป แล้ว​มี​เขา​ที่​โดดเด่น​สี่อัน​งอก​ขึ้นมา​แทนที่+ 8:8 เขา​ที่ … มา​แทนที่ เมื่อ​อเล็กซานเดอร์​มหาราช​ตาย​ใน​ปี 323 ก่อน​พระเยซู​มาเกิด อาณาจักร​ของ​พระองค์​ถูก​แบ่งออก​เป็น​สี่ส่วน​ด้วย​แม่ทัพ​สี่คน​ของเขา เขา​ทั้ง​สี่อันนี้ แต่ละอัน​ชี้​ไป​คนละ​ทิศ 9 มี​เขา​เล็กๆ​อันหนึ่ง​งอก​ออกมา​จาก​เขา​อันหนึ่ง​ใน​สี่อันนี้ เขา​เล็กๆ​นี้​ได้​งอก​ขึ้นมา​ใหญ่โต​มุ่ง​ไป​ทาง​ทิศ​ใต้ มุ่ง​ไป​ทาง​ทิศ​ตะวันออก และ​มุ่ง​ไป​ยัง​ที่​ที่​สวยงาม+ 8:9 ที่​ที่​สวยงาม อาจ​หมายถึง​อิสราเอล ใน​ที่นี้​น่า​จะ​หมายถึง​เมือง​เยรูซาเล็ม หรือ​ภูเขา​ซีนาย10 เขา​อันนี้​งอก​ขึ้นไป​ถึง​สวรรค์ มัน​เหวี่ยง​เอา​ดวงดาว​และ​ดาวเคราะห์​ต่างๆ​ล่วง​ลงมา​บนโลก แล้ว​ก็​เหยียบย่ำ​พวกมัน 11 เขา​อันนี้​แข็งแกร่ง​ขึ้น และ​ได้​ท้าทาย​พระเจ้า ผู้​เป็น​จอมทัพ​สวรรค์ และ​มัน​ได้​เอา​เครื่อง​เผา​บูชา​ประจำวัน​ของ​พระองค์​ไป และ​ทำลาย​วิหาร​ของ​พระองค์​ด้วย 12 การ​มี​อำนาจ​เหนือ​เครื่อง​เผา​บูชา​ประจำวัน​ของ​พระเจ้า​ถือ​ว่า​เป็น​การกบฏ แต่​พระเจ้า​จะ​ปล่อย​ให้​กองทัพนั้น​ทำ​อย่างนั้น และ​กองทัพนั้น​จะ​เหวี่ยง​ความจริง​ลง​บน​พื้นโลก และ​กองทัพนั้น​ก็​จะ​สำเร็จ​ใน​ทุกเรื่อง​ที่​มันทำ

13 ผม​ได้ยิน​ผู้ศักดิ์สิทธิ์​ท่านหนึ่ง​พูด​ขึ้น แล้ว​ผู้ศักดิ์สิทธิ์​อีก​ท่านหนึ่ง​ก็​ถาม​ผู้ศักดิ์สิทธิ์​ท่าน​ที่​พูด​ขึ้นนั้น​ว่า

“สิ่ง​ต่างๆ​เหล่านี้​ใน​ภาพนิมิต จะ​เป็น​อย่างนี้​ไป​อีกนาน​แค่ไหน แล้ว​เครื่อง​เผา​บูชา​ประจำวัน​นี้​จะ​ถูก​ยกเลิก​ไป​อีกนาน​แค่ไหน การกบฏ​ที่​มุ่ง​ทำลายนี้​จะ​เป็น​อย่างนี้​ไป​อีกนาน​แค่ไหน พระเจ้า​จะ​ปล่อย​ให้​วิหาร​ตก​อยู่​ใน​กำมือ​ของ​ศัตรู​ไป​อีกนาน​แค่ไหน และ​กองทัพ​สวรรค์​จะ​ถูก​เหยียบย่ำ​ไป​อีกนาน​แค่ไหน”

14 ท่าน​บอก​กับ​ผม​ว่า “มัน​จะ​เป็น​อย่างนี้​ไป​อีก สองพัน​สามร้อย​เย็น​และ​เช้า+ 8:14 เย็น​และ​เช้า หมายถึง พวกเขา​จะ​ถวาย​เครื่อง​เผา​บูชา​ประจำวัน ใน​ตอนเย็น​และ​ตอนเช้า แล้ว​วิหารนั้น​ก็​จะ​ได้รับ​การฟื้นฟู​กลับ​สู่​สภาพ​เดิม”+ 8:14 แล้ว​วิหาร … สู่​สภาพ​เดิม หมายถึง​พวก​ชาวยิว​ได้​อุทิศ​วิหารนี้​ให้​กับ​พระยาห์เวห์​อีกครั้ง​ใน​ปี 164 ก่อน​พระเยซู​มาเกิด จึง​มี​เทศกาล​เฉลิม​ฉลอง​ขึ้น​ทุกๆปี​ใน​เดือน​ธันวาคม ดู​เพิ่มเติม​ได้​จาก​หัวข้อ “เทศกาล” ใน​คำอธิบาย​ท้ายเล่ม

ความหมาย​ของ​นิมิตนั้น

15 ตอนที่​ผม​ดาเนียล กำลัง​ดู​นิมิต​อยู่นั้น และ​พยายาม​จะ​เข้าใจ​ความหมาย​ของมัน จู่ๆ​ก็​มี​ผู้หนึ่ง​ดู​เหมือน​มนุษย์​มา​ยืน​อยู่​ข้างหน้า​ผม

16 แล้ว​ผม​ก็​ได้ยิน​เสียง​มนุษย์ ออกมา​จาก​เหนือ​บน​แม่น้ำ​อุลัย​ว่า “กาเบรียล+ 8:16 กาเบรียล เป็น​ชื่อ​ที่​มี​ความหมาย​ว่า “นักรบ​ของ​พระเจ้า” หรือ “บุรุษ​ของ​พระเจ้า” อธิบาย​นิมิตนี้​ให้​ชาย​คนนั้น​ฟัง​หน่อยสิ”

17 ผู้นั้น​ก็​เลย​เดิน​ตรง​มา​ที่​ผม​ยืนอยู่ เมื่อ​เขา​เข้า​มา​ใกล้ ผม​ก็​ตกใจกลัว​จน​ล้มลง​ซบหน้า​ลง​กับพื้น เขา​บอก​กับ​ผม​ว่า “มนุษย์​เอ๋ย ให้​รู้ไว้​เถอะ​ว่า นิมิตนั้น​เป็น​เรื่อง​ของ​เวลา​ของ​จุด​สิ้นสุดนั้น”

18 ใน​ขณะที่​ท่าน​กำลัง​พูด​กับ​ผมนั้น ผม​กำลัง​นอน​ซบหน้า​อยู่​กับพื้น แล้ว​ผม​ก็​เคลิ้ม​หลับไป แต่​ท่าน​ก็​มา​สะกิด​ผม​และ​พยุง​ให้​ผม​ลุกขึ้นยืน

19 แล้ว​พูด​ว่า “ฟังนะ เรา​กำลัง​จะ​บอก​เจ้า​ว่า​กำลัง​จะ​เกิด​อะไรขึ้น เมื่อ​ช่วงเวลา​แห่ง​ความโกรธแค้น​ของ​พระเจ้า​ใกล้​จะ​ถึง​จุดจบนั้น เมื่อ​เวลา​ที่​ได้​กำหนด​ไว้​นั้น​มาถึง มัน​ก็​จะ​ถึง​จุดสิ้นสุด

20 แกะ​ผู้ที่​มี​สองเขา​ที่​เจ้า​เห็นนั้น​หมายถึง​พวก​กษัตริย์​ของ​อาณาจักร​มีโด​เปอร์เซีย

21 ส่วน​แพะ​ตัวผู้​นั้น หมายถึง​อาณาจักร​ของ​กรีซ เขา​อันใหญ่​ที่​อยู่​ระหว่าง​ดวงตา​ของมัน​ก็​คือ​กษัตริย์​องค์แรก 22 เขา​อันนั้น​ที่​หักไป​ใน​ขณะที่​มี​อีก​สี่เขา​งอก​ขึ้นมา​แทนนั้น ก็​คือ​อาณาจักร​สี่​อาณาจักร ที่​จะ​เกิดขึ้น​หลัง​จาก​ที่​กษัตริย์​องค์แรก​นั้น​ตายไป แต่​ทั้ง​สี่​อาณาจักร​นี้​จะ​ไม่​แข็งแรง​เท่ากับ​กษัตริย์​องค์แรก

23 เมื่อ​เวลา​ครอบ​ครอง​ของ​พวกเขา​ใกล้​สิ้นสุดลง และ​เมื่อ​พวกเขา​ได้​ทำชั่ว​อย่าง​สุดๆแล้ว แล้ว​กษัตริย์​ที่​ดู​โหดเหี้ยม​และ​เก่งกาจ​ใน​การหลอกลวง จะ​ขึ้นมา​ยึด​อำนาจ 24 พระองค์​จะ​มี​พลัง​แข็งแกร่ง​มาก แต่​ก็​ไม่​มาก​เท่า​กษัตริย์​องค์แรก พระองค์​จะ​ทำลาย​ล้าง​อย่าง​น่าตกตะลึง พระองค์​จะ​สำเร็จ​ใน​ทุกสิ่ง​ที่​พระองค์​ทำ พระองค์​จะ​ทำลาย​หลายคน​ของ​พวก​ผู้ศักดิ์สิทธิ์

25 พระองค์​จะ​หลอกลวง​ได้​อย่าง​เก่งกาจ เพราะ​ด้วย​เล่ห์เหลี่ยม​และ​อำนาจ​ของพระองค์ พระองค์​จะ​ทำ​สิ่ง​ที่​ยิ่งใหญ่​ต่างๆ​ด้วย​ความ​กล้าหาญ พระองค์​จะ​ทำลาย​คน​ของ​พระเจ้า​ได้​อย่าง​ง่ายๆ ยิ่งกว่านั้น​พระองค์​ก็​จะ​ต่อต้าน​จอมทัพ​ผู้ยิ่งใหญ่​สูงสุด แต่​กษัตริย์​องค์นี้​ก็​จะ​ถูก​ทำลาย โดย​ไม่ใช่​เป็น​ฝีมือ​ของ​มนุษย์​เลย

26 คำอธิบาย​ของ​นิมิต​เกี่ยวกับ​เวลา​เย็น​และ​เวลา​เหล่านั้น​เชื่อถือ​ได้ ส่วน​เจ้า ดาเนียล ให้​เก็บ​เรื่อง​นิมิตนี้​ไว้​เป็น​ความลับ​ก่อน เพราะ​มัน​เป็น​เรื่อง​ที่​จะ​เกิดขึ้น​อีกนาน​หลังจากนี้”

27 ผม ดาเนียล ได้​ล้มป่วย​ลง​หลายวัน จากนั้น​ถึง​ได้​ลุกขึ้น​กลับ​ไป​ทำงาน​ให้​กษัตริย์​เหมือน​เดิม นิมิตนี้​ทำให้​ผม​กลุ้มใจ​มาก เพราะ​ผม​ไม่เข้าใจ​มัน

9

ดาเนียล​อธิษฐาน

1 ใน​ช่วง​ปีแรก​ของ​ดาริอัส (ดาริอัส​คนนี้​เป็น​ลูก​ของ​เซอร์เซส+ 9:1 เซอร์เซส เซอร์เซส​เป็นชื่อ​ใน​ภาษา​กรีก เป็น​คนเดียว​กับ “อาหสุเอรัส​ซึ่ง​เป็น​ชื่อ​ใน​ภาษา​ฮีบรู”ผู้สืบ​เชื้อสาย​มา​จาก​ชาว​มีเดียน ดาริอัส​ได้รับ​การแต่งตั้ง​ให้​เป็น​กษัตริย์​ของ​พวก​คาสดิม) 2 ใน​ช่วง​ปีแรก​ที่​ดาริอัส​ปกครองนั้น ผม ดาเนียล​ได้​สังเกต​ใน​เอกสาร​ต่างๆ​เกี่ยวกับ​เรื่อง​ที่​พระยาห์เวห์​บอก​กับ​เยเรมียาห์ ผู้พูด​แทน​พระองค์ ที่ว่า “เมือง​เยรูซาเล็ม​จะ​ต้อง​เป็น​ซาก​ปรัก​หักพัง​อยู่​อย่างนั้น​ไป​จนกว่า​จะ​ครบ​เจ็ดสิบ​ปี+ 9:2 เจ็ดสิบ​ปี อ่าน​เพิ่มเติม​ได้​จาก หนังสือ​เยเรมียาห์ 25:8-14 ถึง​จะ​มี​การสร้าง​ขึ้นมา​ใหม่”

3 ดังนั้น​ผม​จึง​ตัดสินใจ​แสวงหา​พระเจ้า​องค์​เจ้า​ชีวิต​ของผม ด้วย​การอธิษฐาน ขอ​ความเมตตา​จาก​พระองค์ ใน​ขณะที่​ผม​อดอาหาร สวมใส่​ผ้า​กระสอบ​ไว้ทุกข์ และ​โรย​ขี้เถ้า​บนหัว 4 ผม​อธิษฐาน​กับ​พระยาห์เวห์ พระเจ้า​ของ​ผม และ​สารภาพ​บาป ผม​พูด​ว่า

“ได้โปรด​เถิด องค์​เจ้า​ชีวิต​ของ​ข้าพเจ้า พระเจ้า​ผู้ยิ่งใหญ่​และ​น่าเกรง​ขาม ผู้ที่​รักษา​ข้อตกลง​ของ​พระองค์ และ​แสดง​ความรัก​ที่​ซื่อสัตย์​ของ​พระองค์ กับ​คน​ที่รัก​พระองค์ ซึ่ง​ก็​คือ​คน​ที่​ทำ​ตาม​คำสั่ง​ของ​พระองค์

5 พวกเรา​ทำบาป ทำผิด และ​ทำ​สิ่ง​ที่​ชั่วร้าย เรา​ได้​กบฏ​และ​เบือนหน้า​หนี​จาก​คำสั่ง​และ​กฎเกณฑ์​ของ​พระองค์ 6 เรา​ไม่ยอม​ฟัง​พวกผู้รับใช้​ของ​พระองค์ พวก​ผู้พูดแทนพระเจ้า ที่​มา​พูด​ตาม​คำสั่ง​ของ​พระองค์ ที่​พระองค์​สั่ง​ให้​มา​พูด​กับ​กษัตริย์​ของเรา พวก​ผู้นำ พวก​พ่อ​ของเรา และ​ทุกคน​ใน​ประเทศ

7 องค์​เจ้า​ชีวิต​เจ้าข้า พระองค์​ทำ​ถูกต้อง​แล้ว แต่​เรา​นำ​ความอับอาย​ขายหน้า​มาสู่​พวกเราเอง​จนถึง​ทุกวันนี้ คือ​มา​สู่​คน​ยูดาห์ พลเมือง​ของ​เยรูซาเล็ม และ​ชาว​อิสราเอล​ทุกคน ทั้ง​ใกล้​และ​ไกล มา​สู่​คน​ใน​ทุก​ประเทศ​ที่​พระองค์​ทำ​ให้​พวกเขา​กระจัด​กระจาย​ไปนั้น หลังจาก​ที่​พวกเขา​ทรยศ​ต่อ​พระองค์

8 ใช่แล้ว​พระยาห์เวห์ เรา​ได้​นำ​ความอับอาย​มา​สู่​พวกเราเอง ทั้ง​พวกเรา พวก​กษัตริย์ พวก​ผู้นำ และ​พวกพ่อ​ของเรา เพราะ​พวกเรา​ทุกคน​ได้​ทำบาป​ต่อ​พระองค์

9 แต่​องค์​เจ้า​ชีวิต​พระเจ้า​ของเรา​มี​ความเมตตา​และ​ให้อภัย​พวกเรา​ที่​ได้​กบฏ​ต่อ​พระองค์ 10 เรา​ไม่​เชื่อฟัง​พระยาห์เวห์​พระเจ้า​ของเรา นั่นคือ​เรา​ไม่ได้​ใช้​ชีวิต​ตาม​คำสอน​ของ​พระองค์ ที่​พระองค์​ให้​กับเรา ผ่านมา​ทาง​พวก​ผู้รับใช้​ของ​พระองค์ คือ​พวก​ผู้พูดแทนพระเจ้า​นั่นเอง 11 คน​อิสราเอล​ทุกคน​ละเมิด​คำ​สั่งสอน​ของ​พระองค์ และ​ทำผิด​ที่​ไม่ฟัง​พระองค์ ดังนั้น​คำสาปแช่ง​และ​คำปฏิญาณ+ 9:11 คำสาปแช่ง​และ​คำปฏิญาณ หมายถึง คน​อิสราเอล​ให้​คำปฏิญาณ​ว่า​จะ​ทำ​ตาม​กฎ​ของ​พระเจ้า และ​ถ้า​ไม่​ทำ​ตาม​ก็​ยอม​ให้​คำสาปแช่ง​เหล่านั้น​ตก​อยู่​กับ​พวกเขา ดู​เพิ่ม​เติม​ได้​จาก​หนังสือ​เฉลยธรรมบัญญัติ 27:14-26; 28:15-68 ที่​เขียน​ไว้​ใน​กฎ​ของ​โมเสส ผู้รับใช้​ของ​พระเจ้า ได้​ตก​อยู่​บนเรา เพราะ​เรา​ได้​ทำบาป​ต่อ​พระองค์

12 พระองค์​ก็​เลย​ทำ​ตาม​ที่​พระองค์​ขู่ไว้​ว่า จะ​ให้​เกิดขึ้น​กับ​พวกเรา และ​กับ​พวก​ผู้นำ​ของ​เรา พระองค์​นำ​ความ​หายนะ​ครั้งใหญ่​มา​ใส่เรา ความหายนะ​ที่​เกิดขึ้น​กับ​เยรูซาเล็ม​นั้น​ร้ายแรง​มาก ไม่​เหมือน​กับ​ความหายนะ​อันไหนเลย​ที่​เคย​เกิดขึ้น​มาก่อน​ทั่ว​ใต้ฟ้านี้ 13 ความ​ทุกข์ยาก​ที่​ได้​เขียนไว้​ใน​กฎ​ของ​โมเสส ก็​ได้​เกิดขึ้น​กับเรา เหมือน​กับ​ที่​ได้​เขียนไว้​ใน​กฎ​ทุกอย่าง แต่​พวกเรา​ก็​ไม่ได้​พยายาม​ที่​จะ​ทำ​ให้​พระยาห์เวห์​พระเจ้า​ของเรา​พอใจ ด้วย​การหัน​จาก​การทำชั่ว​ของเรา และ​เรียนรู้​จาก​ความซื่อสัตย์​ของ​พระองค์

14 พระยาห์เวห์​ได้​เตรียม​ความหายนะ​นี้​สำหรับ​เวลา​ที่​เหมาะสม แล้ว​พระองค์​ก็​ให้​มัน​ตกลงมา​บนเรา ทุกอย่าง​ที่​พระยาห์เวห์​พระเจ้า​ได้​ทำ​ไปนั้น​ยุติธรรมแล้ว แต่​เรา​ไม่ยอม​เชื่อฟัง​พระองค์

15 และ​บัดนี้ ข้าแต่​องค์​เจ้า​ชีวิต พระเจ้า​ของเรา พระองค์​เป็น​ผู้ที่​นำ​คน​ของ​พระองค์​ออก​จาก​อียิปต์

ด้วย​มือ​อัน​ทรงพลัง​ของ​พระองค์ ด้วย​พลัง​อำนาจ​ที่​พระองค์​ได้​แสดง​ให้​เห็น​นั้น ทำให้​พระองค์​มี​ชื่อเสียง​ดัง​กระฉ่อน​ไปทั่ว​จนถึง​ทุกวันนี้ เรา​ได้​ทำบาป​และ​ทำ​สิ่ง​ที่​ชั่วร้าย 16 องค์​เจ้า​ชีวิต​ของ​ข้าพระองค์ เพื่อ​เห็นแก่​ความเมตตา​ปรานี ขอ​ได้โปรด​เลิก​โกรธ​เยรูซาเล็ม​เมือง​ของ​พระองค์ ภูเขา​อัน​ศักดิ์สิทธิ์​ของ​พระองค์​ด้วยเถิด เพราะ​ความเลวทราม​ของ​บรรพบุรุษ​ของเรา​และ​ความบาป​ของ​พวกเรา​นี่เอง​ที่​ทำให้​ชนชาติ​อื่นๆ​ทั้งหมด​ที่​อยู่​รอบข้าง​เกลียดชัง​เยรูซาเล็ม​และ​คน​ของ​พระองค์

17 บัดนี้ พระเจ้า​ของ​พวกเรา​ได้โปรด​ฟัง​คำ​อธิษฐาน​ของ​ผู้รับใช้​ของ​พระองค์ และ​คำ​อ้อนวอน​ขอ​ความเมตตา​ของเขา​ด้วยเถิด ขอให้​ใบหน้า​ของ​พระองค์​ส่องสว่าง​ลงมา​บน​วิหาร​ที่​ปรัก​หักพัง​นี้ด้วย เพื่อ​เห็นแก่​พระองค์​เอง 18 พระเจ้า​ของ​ข้าพระองค์ โปรด​เงี่ยหูฟัง โปรด​เปิดตา​ดู ซากปรัก​หักพัง​ของ​เมือง​ที่​ผู้คน​รู้​ว่า​เป็น​ของ​พระองค์ ที่​เรา​ขอ​ความเมตตา​ต่อ​พระองค์​นี้ ไม่ใช่​เพราะ​เราดี​และ​สมควร​จะ​ได้รับ แต่​เพราะ​พระองค์​มี​ความเมตตา​สงสาร​ต่างหาก 19 องค์​เจ้า​ชีวิต​ของผม ได้โปรด​ฟังด้วย องค์​เจ้า​ชีวิต​ของ​ข้าพเจ้า ได้โปรด​ยกโทษ​ให้ด้วย องค์​เจ้า​ชีวิต​ของ​ข้าพเจ้า ได้โปรด​สนใจด้วย พระเจ้า​ของ​ข้าพเจ้า โปรด​ทำตาม​ที่​ขอ​ด้วย เพื่อ​เห็นแก่​พระองค์​เอง และ​โปรด​อย่า​รอช้าเลย ได้โปรด​ทำ​สิ่งนี้ เพราะ​ผู้คน​รู้ว่า​ทั้ง​คนพวกนี้​และ​เมืองนี้​เป็น​ของพระองค์”

นิมิต​เรื่อง​เจ็ดสิบ​อาทิตย์

20 ใน​ขณะที่​ผม​กำลัง​พูด อธิษฐาน และ​สารภาพ​ความผิดบาป​ของ​ผมเอง​และ​ของ​ชาว​อิสราเอล​คน​ของผมนั้น ขณะที่​กำลัง​วิงวอน​ขอ​ความเมตตา​ต่อหน้า​พระยาห์เวห์ พระเจ้า​ของผม ให้​กับ​ภูเขา​อัน​ศักดิ์สิทธิ์​ของ​พระองค์นั้น 21 ใน​ขณะที่​ผม​กำลัง​ร้อง​อธิษฐาน​นั้นเอง กาเบรียล ผู้ชาย​คน​ที่​ผม​เห็น​ใน​นิมิต​ของ​ผม​ก่อน​หน้านี้ ก็​ลอย​มาหา​ผม ใน​ช่วง​การถวาย​เครื่อง​บูชา​ตอนเย็น 22 เขา​มา​พูด​กับ​ผม เพื่อ​ช่วย​ให้​ผม​เข้าใจ เขา​พูด​ว่า “ดาเนียล เรา​ได้​มา​ที่​นี่​เดี๋ยวนี้ เพื่อ​ช่วย​ให้​เจ้า​เข้าใจ 23 ใน​ตอน​ที่​เจ้า​เริ่ม​อธิษฐาน​ขอ​ความเมตตานั้น พระเจ้า​ให้​คำตอบ และ​เรา​ก็​ได้​มา​บอก​มัน เพราะ​พระเจ้า​รัก​เจ้า​มาก ดังนั้น​ตั้งใจ​ฟัง​คำตอบ​ให้ดี และ​ให้​เข้าใจ​นิมิตนั้น

24 พระเจ้า​ให้​เวลา​กับ​คน​ของเจ้า​และ​เมือง​ศักดิ์สิทธิ์​ของเจ้า​เจ็ดสิบ​อาทิตย์+ 9:24 อาทิตย์ หมายถึง “เจ็ด​วัน” หรือ “เจ็ด​ปี” เหมือน​ใน​หนังสือ​เลวีนิติ 25:8 ดังนั้น “เจ็ดสิบ​อาทิตย์” คง​หมายถึง 490 ปี เจ็ดสิบ​อาทิตย์นี้​มี​ไว้​เพื่อ​ให้​พวกเจ้า​หยุด​การกบฏ ทำให้​บาปนั้น​สิ้นสุดลง ชำระ​ความผิดบาป​ของ​พวกเจ้า และ​นำ​ความยุติธรรม​อัน​ถาวร​กลับมา ทำให้​คน​เห็น​ว่า​นิมิต​ที่​ผู้พูดแทนพระเจ้า​มา​บอก​นั้น​เป็น​จริง และ​เพื่อ​จะ​เจิม​สถานที่​ที่​ศักดิ์สิทธิ์​ที่สุด

25 ดาเนียล ให้​รู้​และ​เข้าใจ​ไว้​ด้วย​ว่า นับ​ตั้งแต่​เวลา​ที่​ได้​ออก​คำสั่ง ให้​ฟื้นฟู​และ​สร้าง​เยรูซาเล็ม​ขึ้น​มา​ใหม่ ไป​จนถึง​เวลา​ที่​ผู้นำ​ที่​ถูก​เจิมไว้​มานั้น มี​เจ็ด​อาทิตย์ แล้ว​เวลา​ที่​ใช้​สร้าง​เยรูซาเล็ม​ขึ้น​มา​ใหม่ รวมทั้ง​ใน​ลาน​กลางเมือง พร้อม​กับ​คู​ป้องกัน​เมือง จะ​ใช้​เวลา​หกสิบสอง​อาทิตย์ ใน​ช่วงนี้​จะ​เต็ม​ไปด้วย​ปัญหา​มากมาย 26 และ​ผู้นำ​ที่​ถูก​เจิมไว้​ก็​จะ​ถูก​กำจัดไป​และ​ผู้นำ​คนนั้น​จะ​ไม่มี​อำนาจ​เหนือ​เมือง​และ​วิหาร​อีกต่อไป คน​ที่​ติดตาม​ผู้นำ​คนใหม่​ใน​อนาคต​ก็​จะ​ทำตัว​เลวร้าย จุดจบ​ของ​ผู้นำ​คนใหม่​นั้น​จะ​มา​เหมือน​กับ​น้ำท่วม​ทะลัก

พระเจ้า​ได้​ออก​คำสั่ง​ให้​เกิด​การทำลาย​มากมาย​จนกว่า​สงคราม​จะ​สิ้นสุดลง

27 ผู้นำ​คนใหม่​นั้น​จะ​ทำ​สนธิสัญญา​ที่​เข็มแข็ง​กับ​คน​จำนวน​มาก และ​ใน​กลาง​อาทิตย์นั้น การถวาย​เครื่อง​บูชา​และ​เซ่นไหว้​จะ​ถูก​หยุดไป และ​จะ​มี​สิ่ง​ที่​น่าขยะแขยง​มา​แทนที่ จนถึง​จุดจบ​ที่​พระเจ้า​สั่ง​ให้​มา​ท่วมท้น​ผู้ทำลาย​คนนั้น”

10

ดาเนียล​มี​นิมิต​ที่​แม่น้ำ​ไทกริส

1 ใน​ปี​ที่สาม+ 10:1 ปี​ที่สาม คือ ปี 536 ก่อน​พระเยซู​มาเกิด​ของ​กษัตริย์​ไซรัส​แห่ง​เปอร์เซีย พระเจ้า​ได้​เปิดเผย​เรื่องหนึ่ง​ให้​กับ​ดาเนียล​รู้ (ดาเนียล​มี​อีก​ชื่อหนึ่ง​ว่า​เบลเทชัสซาร์) เรื่อง​ที่​เปิดเผยนี้​เชื่อถือ​ได้ มัน​เข้าใจ​ยาก แต่​คำอธิบาย​ได้​มาถึง​ดาเนียล​ใน​นิมิต

2 ใน​เวลานั้น ผม ดาเนียล เป็น​ทุกข์​เศร้าโศก​อยู่​ถึง​สาม​อาทิตย์​เต็มๆ 3 ผม​ไม่ได้​กิน​อาหาร​ที่​อร่อยๆ ไม่มี​เนื้อ​หรือ​เหล้าองุ่น​ตก​เข้าปาก​ผมเลย ผม​ไม่ได้​เอา​น้ำมัน​ทาผิว​หรือ​น้ำมัน​ใส่ผม​เป็น​เวลา​ถึง​สาม​อาทิตย์​เต็มๆ

4 แล้ว​ใน​วัน​ที่​ยี่สิบสี่​ของ​เดือน​ที่หนึ่ง ในขณะ​ที่​ผม​ยืน​อยู่​ริมฝั่ง​แม่น้ำ​อัน​ยิ่งใหญ่นั้น คือ​แม่น้ำ​ไทกริส

5 ผม​เงยหน้า​ขึ้นมา​และ​มองเห็น​ชาย​คนหนึ่ง สวม​ผ้าคลุม​ลินิน เขา​คาด​เข็มขัด​ที่​ทำ​จาก​ทอง​ของ​เมือง​อุฟาส

6 ร่างกาย​ของเขา​ดู​เหมือน​พลอย​ระยิบ​ระยับ ใบหน้า​ของเขา​ส่องสว่าง​เหมือน​ฟ้าแลบ ดวงตา​ของเขา​เหมือน​กับ​คบไฟ​ที่​ลุก​โชติช่วง แขน​และ​ขา​ของเขา​ดู​เหมือน​ทองเหลือง​ที่​ขัดมัน เมื่อ​เขา​พูด เสียง​ของเขา​ก็​ฟัง​เหมือน​เสียง​ของ​ฝูงชน​กลุ่มใหญ่

7 ผม ดาเนียล เห็น​นิมิตนี้​แค่​คนเดียว คนอื่นๆ​ที่​อยู่​กับผม​ไม่ได้​เห็น​นิมิตนี้ แต่​พวกเขา​ตกใจ​กลัว​มาก​และ​วิ่งหนี​ไปแอบ 8 เหลือ​ผม​คนเดียว ใน​ขณะที่​ผม​จ้องมอง​นิมิต​อัน​ยิ่งใหญ่นั้น ผม​ก็​หมด​เรี่ยวแรง​ไป หน้า​ผม​ก็​ซีด​เหมือน​คนตาย เรี่ยวแรง​ก็​เหือดหาย​ไปหมด 9 แล้ว​ผม​ก็​ได้ยิน​เขา​พูด เมื่อ​ได้ยิน​เสียง​เขา ผม​ก็​ตก​อยู่​ใน​ภวังค์ นอน​คว่ำ​หน้า​อยู่​กับ​พื้น

10 แล้ว​มี​มือ​ข้างหนึ่ง​ยื่น​มา​จับ​และ​โยก​ผม และ​ช่วย​พยุง​ให้​ผม​ยันตัว​ขึ้นมา​ด้วย​มือ​และ​เข่า

11 แล้ว​เขา​ก็​พูด​กับ​ผม​ว่า “ดาเนียล ชาย​ที่​พระเจ้า​รัก ให้​ตั้งใจ​ฟัง​สิ่ง​ที่​เรา​กำลัง​จะ​บอก​กับ​เจ้านี้ ลุก​ขึ้นมา เพราะ​เรา​ถูก​ส่ง​มา​หา​เจ้า” เมื่อ​เขา​พูด​อย่างนั้น​กับผม ผม​ก็​ยืน​ขึ้น​ตัวสั่น 12 แล้ว​เขา​ก็​บอก​ผม​ว่า “ดาเนียล ไม่ต้อง​กลัว เพราะ​ตั้งแต่​วันแรก​ที่​เจ้า​ตั้งใจ​จะ​เข้าใจ​และ​ตัดสินใจ​ที่​จะ​อดอาหาร​และ​ถ่อมตัว​ลง​ต่อหน้า​พระเจ้า​ของเจ้า พระเจ้า​ก็​ได้ยิน​คำ​อธิษฐาน​ของเจ้า และ​เรา​ก็​ได้มา​เพราะ​คำ​อธิษฐาน​ของเจ้านั้น 13 เทพเจ้า​ผู้​เป็น​เจ้าฟ้า​แห่ง​อาณาจักร​เปอร์เซีย​ต่อต้าน​เรา​อยู่​เป็น​เวลา​ยี่สิบเอ็ด​วัน แต่​ทันใดนั้น มีคาเอล หนึ่ง​ใน​พวก​เจ้าฟ้า​ชั้น​ผู้นำ ก็​ได้​มา​ช่วย​เรา ตอนที่​เรา​ถูก​ทิ้ง​ไว้​คนเดียว​กับ​พวก​กษัตริย์​ของ​เปอร์เซีย 14 เรา​มา​เพื่อ​ช่วย​ให้​เจ้า​เข้าใจ​ว่า​จะ​เกิด​อะไรขึ้น​กับ​ประชาชน​ของเจ้า​ใน​อนาคต เพราะ​ยัง​จะ​มี​อีก​นิมิต​หนึ่ง​มา ที่​พูดถึง​วัน​เวลานั้น​ที่​จะ​ต้อง​อธิบาย​ให้​เข้าใจ”

15 ตอนที่​เขา​พูด​สิ่งนี้ ผม​ได้แต่​ก้ม​มอง​ที่พื้น​พูด​อะไร​ไม่ออก

16 แล้ว​มี​ผู้หนึ่ง​ที่​ดู​เหมือน​มนุษย์​ได้​มา​แตะ​ริมฝีปาก​ของผม ผม​จึง​สามารถ​อ้าปาก​พูดได้ แล้ว​ผม​ก็​บอก​ผู้นั้น​ที่​ยืน​อยู่​ต่อหน้า​ผม​ว่า “ท่านครับ หลังจาก​ที่​ผม​เห็น​นิมิตนั้น ผม​ก็​ท้องไส้​ปั่นป่วน​ไปหมด และ​ผม​ก็​หมด​เรี่ยวแรง 17 แล้ว​จะ​ให้​ผม​ผู้รับใช้​ของท่าน​พูด​อะไร​กับ​ท่าน​เจ้านาย​ของผม​ได้​ล่ะครับ ถึง​เดี๋ยวนี้​ก็เถอะ ผม​ก็​ยัง​ไม่มี​เรี่ยวแรง​แม้แต่​จะ​หายใจ”

18 แต่แล้ว​ผู้นั้น​ที่​ดู​เหมือน​มนุษย์​ก็​จับ​ตัวผม​อีกครั้ง และ​ทำให้​ผม​มี​เรี่ยวแรง​ขึ้น

19 แล้ว​เขา​ก็​พูดว่า “อย่า​กลัว​ไปเลย พระเจ้า​รักเจ้า ทุกอย่าง​จะ​เป็น​ไป​ด้วยดี​กับเจ้า อย่าได้​ท้อใจ​ไปเลย เข้มแข็งไว้” ขณะที่​เขา​พูด​กับ​ผม ผม​ก็​เริ่ม​มี​เรี่ยวแรง​ขึ้น​และ​พูด​ออกไป​ว่า “ท่านครับ พูด​ต่อไป​เถอะครับ เพราะ​ตอนนี้​ผม​ได้​เรี่ยวแรง​กลับคืน​มาแล้ว”

20 แล้ว​เขา​ก็​พูด​ว่า “เจ้า​รู้ไหม​ว่า ทำไม​เรา​ถึง​มาหา​เจ้า เรา​มา​เพื่อ​บอกเจ้า​ว่า​มี​อะไร​เขียนไว้​ใน​หนังสือ​แห่ง​ความจริง แต่​ตอนนี้​เรา​จะต้อง​กลับ​ไป​สู้รบ​กับ​พวก​เจ้าฟ้า​แห่ง​เปอร์เซีย เมื่อ​เรา​จากไป เจ้าฟ้า​แห่ง​กรีซ​ก็​จะ​เข้ามา ไม่​มี​ใคร​ช่วย​เรา​สู้รบ​กับ​พวก​เจ้าฟ้านี้ นอกจาก​มีคาเอล​ผู้​เป็น​เจ้าฟ้า​ของ​คน​ของเจ้า

11

1 ใน​ปีแรก​ที่​ดาริอัส​ชาว​มีเดีย​ขึ้น​เป็น​กษัตริย์ เราเอง​ได้​ยืน​อยู่​กับ​มีคาเอล​เพื่อ​สนับสนุน​และ​ช่วย​เขา ใน​การต่อสู้​กับ​เจ้าฟ้า​แห่ง​เปอร์เซีย

2 ดาเนียล เรา​จะ​บอก​ความจริง​กับเจ้า​ว่า ยัง​จะ​มี​กษัตริย์​อีก​สามองค์​ปกครอง​เปอร์เซีย หลังจากนั้น​กษัตริย์​องค์​ที่สี่​ก็​จะมา กษัตริย์​องค์​ที่สี่นี้​จะ​สะสม​ทรัพย์​สมบัติ​อัน​มหาศาลนี้ จน​ทำ​ให้​เขา​ร่ำรวย​กว่า​กษัตริย์​เปอร์เซีย​องค์อื่นๆ ความมั่งคั่ง​ของเขา​จะ​ทำให้​เขา​มี​อำนาจ​มากขึ้น แล้ว​เขา​ก็​จะ​ระดม​พล​ไป​ต่อสู้​กับ​อาณาจักร​กรีซ 3 แล้ว​จะ​มี​กษัตริย์​ผู้ทรงอำนาจ​อีก​องค์หนึ่ง​ขึ้นมา และ​จะ​มา​สร้าง​อาณาจักร​ที่​ยิ่งใหญ่ และ​กษัตริย์​องค์นี้​จะ​ทำ​ทุกสิ่ง​ทุกอย่าง​ที่​ตัว​เขาเอง​ต้องการ

4 หลังจาก​ที่​เขา​มี​อำนาจ​สูงสุด​แล้ว อาณาจักร​ของเขา​ก็​จะ​แตก​และ​ถูกแบ่ง​เป็น​สี่ส่วน แยก​ออกไป​สี่​ทิศทาง แต่​อาณาจักร​ของเขา​จะ​ไม่​ตก​เป็น​ของ​ลูกหลาน​ของเขาเอง มัน​จะ​ไม่ใหญ่​เหมือน​ตอนที่​เขา​ปกครอง เพราะ​อาณาจักร​ของเขา​จะ​ถูก​ถอนราก​ถอนโคน​และ​ตกไป​เป็น​ของ​คนอื่น​ที่​ไม่ใช่​ครอบครัว​ของเขาเอง

5 กษัตริย์​ฝ่ายใต้​จะ​แข็งแกร่ง​ขึ้น แต่​แม่ทัพ​คนหนึ่ง​ของเขา​จะ​แข็งแกร่ง​ยิ่งกว่าเขา และ​แม่ทัพ​คนนี้​จะ​ปกครอง​อาณาจักร​ที่​ยิ่งใหญ่​กว่า

6 หลังจากนั้น​อีก​หลาย​สิบปี ก็​จะ​มี​การ​ทำ​ข้อตกลง​เป็น​พันธมิตร​กัน ลูกสาว​ของ​กษัตริย์​ฝ่ายใต้​จะ​แต่งงาน​กับ​กษัตริย์​ฝ่ายเหนือ เพื่อ​เป็น​การผูกมัด​ข้อตกลง​นั้น แต่​นาง​จะ​ไม่​สามารถ​รักษา​อิทธิพล​ของนาง​ไว้ได้ และ​อำนาจ​ของ​กษัตริย์​นั้น​ก็​จะ​ไม่​ยั่งยืน นาง​และ​คนใช้​ที่​ติดตาม​นาง​มา รวมทั้ง​ลูก​และ​สามี​ของนาง ก็​จะ​ถูกฆ่า​ทั้งหมด

7 จากนั้น​ญาติ​คนหนึ่ง​ของนาง​จะ​ขึ้นมา​มี​อำนาจ​และ​ครอบ​ครอง​อาณาจักร​ฝ่ายใต้ เขา​จะ​โจมตี​กองทัพ​ของ​กษัตริย์​ฝ่ายเหนือ และ​บุก​เข้ายึด​ป้อม​ปราการ​เอาไว้ได้

8 กษัตริย์​ฝ่ายใต้​จะ​ยึด​เอา​พวก​เทพเจ้า พวก​รูปเคารพ และ​เครื่องใช้​ที่​มีค่า​ที่​ทำ​จาก​ทอง​และ​เงิน​ของ​พวกเขา แล้ว​ก็​ขน​ไป​ที่​อียิปต์ และ​จะ​ไม่สู้รบ​กับ​กษัตริย์​ฝ่ายเหนือ​ไป​อีก​หลายปี

9 หลังจากนั้น​กษัตริย์​ฝ่ายเหนือ​ก็​จะ​บุก​เข้าไป​ใน​อาณาจักร​ของ​กษัตริย์​ฝ่ายใต้ แต่​เขา​จะ​แพ้​และ​จะ​กลับไป​ยัง​แผ่นดิน​ของเขาเอง

10 แล้ว​พวก​ลูกชาย​ของ​กษัตริย์​ฝ่ายเหนือ​ก็​จะ​เข้า​ทำ​สงคราม พวกเขา​จะ​ระดม​กำลัง​เป็น​กองทัพ​ยิ่งใหญ่​มหาศาล และ​พวกเขา​ก็​บุก​ทำลาย​ล้าง​เหมือน​กับ​น้ำ​ท่วมหลาก พวกเขา​บุก​ไปไกล​ถึง​ป้อม​ปราการ​ของ​กษัตริย์​ฝ่ายใต้

11 กษัตริย์​ฝ่ายใต้​จะ​โกรธ และ​เดินทัพ​ออกมา​ต่อสู้​กับ​กษัตริย์​ฝ่ายเหนือ​และ​กองทัพ​อัน​ยิ่งใหญ่​มหาศาลนั้น กษัตริย์​ฝ่ายใต้​จะ​รบชนะ​กองทัพ​ที่​ยิ่งใหญ่นั้น

12 หลังจาก​ที่​กองทัพ​อัน​ยิ่งใหญ่​นั้น​พ่ายแพ้​ไปแล้ว กษัตริย์​ฝ่ายใต้​ก็​ผยอง​พองตัว และ​พระองค์​จะ​ฆ่า​ทหาร​ของ​กษัตริย์​ฝ่ายเหนือ​หลาย​พันคน แต่​พระองค์​จะ​ไม่ไล่ตาม​พวก​ทหารนั้น​ไป 13 หลังจากนั้น​อีก​หลายปี กษัตริย์​ฝ่ายเหนือ​ก็​จะ​กลับมา​พร้อมกับ​กองทัพ​ที่​ยิ่งใหญ่​กว่าเดิม พระองค์​จะ​มี​กองทัพ​ที่​ยิ่งใหญ่​เกรียงไกร​มากขึ้น​พร้อมกับ​เสบียง​และ​อาวุธ​มากมาย

14 ใน​เวลา​นั้นเอง คน​มากมาย​จะ​ต่อต้าน​กษัตริย์​ฝ่ายใต้ แม้แต่​คน​ที่​ชอบ​ความรุนแรง​ที่​อยู่​ใน​หมู่คน​ของเจ้า ดาเนียล ก็​ยัง​กล้า​กบฏ​เลย เพื่อ​ทำให้​เป็นจริง​ตาม​นิมิตนั้น แต่​พวกเขา​จะ​พ่ายแพ้

15 กษัตริย์​ฝ่ายเหนือ​จะ​บุก​มา และ​สร้าง​เนินดิน​ขึ้น​ประชิด​กำแพงเมือง และ​ยึด​เอา​เมือง​ที่​มี​ป้อม​ปราการ​แน่นหนา​ได้​เมืองหนึ่ง กองกำลัง​ของ​ฝ่ายใต้​จะ​ไม่​สามารถ​ต่อต้าน​พวกนั้น​ไว้ได้ แม้แต่​ทหาร​ที่​เก่งกล้า​ที่สุด​ก็​ยัง​ไม่สามารถ​ต้านทาน​พวกมัน​ไว้ได้

16 กษัตริย์​ฝ่ายเหนือ​ก็​จะ​เข้า​โจมตี​ตาม​ชอบใจ เพราะ​ไม่มีใคร​สามารถ​ต้านทาน​เขา​ไว้ได้ เขา​จะ​ยึด​เอา​แผ่นดิน​ที่​สวยงาม+ 11:16 แผ่นดิน​ที่​สวยงาม หมายถึง​แผ่นดิน​อิสราเอล​ไว้ และ​เขา​ก็​จะ​มี​อำนาจ​ที่​จะ​ทำลาย​มันได้ 17 กษัตริย์​ฝ่ายเหนือ​ตั้งใจ​ว่า​จะ​ยก​กองทัพ​ทั้ง​ราช​อาณาจักร​ของเขา​มา แต่​เขา​จะ​เซ็นสัญญา​สงบศึก และ​ส่วนหนึ่ง​ของ​สัญญานั้น​คือ เขา​จะ​ยก​สาว​คนหนึ่ง​ให้​กับ​กษัตริย์​ฝ่ายใต้​เป็นเมีย ซึ่ง​เป็น​แผน​ของเขา​ที่​จะ​ทำลาย​กษัตริย์​ฝ่ายใต้ แต่​แผนนี้​จะ​ไม่สำเร็จ และ​จะ​ไม่ช่วย​อะไร​พระองค์​เลย

18 ดังนั้น​กษัตริย์​ฝ่ายเหนือ​จะ​หันเห​ความสนใจ​ไป​ที่​หมู่เกาะ​และ​ชายฝั่ง​ของ​ทะเล​เมดิเตอร์เรเนียน​แทน แล้ว​ก็​จะ​ยึด​ได้​หลาย​เมือง แต่​แม่ทัพ​คนหนึ่ง​จะ​หยุด​ความหยิ่งผยอง​ของ​กษัตริย์​ฝ่ายเหนือ เขา​จะ​ตอบแทน​ความหยิ่งผยอง​ของ​กษัตริย์

19 เมื่อ​เป็น​อย่างนี้ กษัตริย์​ฝ่ายเหนือ​ก็​จะต้อง​มุ่งหน้า​กลับไป​ที่​พวก​ป้อม​ปราการ​ใน​ดินแดน​ของตน แต่​พระองค์​จะ​สะดุด​ล้มลง แล้ว​จะ​ไม่มีใคร​พบเห็น​พระองค์​อีกเลย

20 ต่อมา​ก็​จะ​มี​กษัตริย์​อีก​องค์หนึ่ง​ขึ้นมา​แทนเขา กษัตริย์​องค์นี้​จะ​ส่ง​คน​ไป​เก็บ​ภาษี เพื่อ​ทำให้​อาณาจักร​ของ​พระองค์​ร่ำรวย​ยิ่งขึ้น แต่​กษัตริย์​องค์นี้​ก็​จะ​ถูก​โค่นไป​ในไม่ช้า แต่​ไม่ใช่​ใน​ท่ามกลาง​การสู้รบ​ที่​ดุเดือด

21 คนต่อมา​ที่​มา​แทน​พระองค์ เป็น​คน​ที่​น่ารังเกียจ ไม่มี​เชื้อสาย​ของ​กษัตริย์​เลย เขา​จะ​มา​ตอนที่​ไม่มีใคร​คาดคิด แล้ว​ใช้​เล่ห์เหลี่ยม​ของเขา​ชิง​เอา​บัลลังก์​ไป 22 เขา​จะ​มีชัย​เหนือ​กองทัพ​ทั้งหลาย รวมทั้ง​เจ้าฟ้า​แห่ง​ข้อตกลง+ 11:22 เจ้าฟ้า​แห่ง​ข้อตกลง หมายถึง​นักบวช​สูงสุด​ของ​ยูดาห์

23 หลังจาก​ที่​เขา​ทำ​สัญญา​เป็น​พันธมิตร​กับ​หลาย​ชนชาติ เขา​ก็​จะ​หักหลัง​ชนชาติ​เหล่านั้น เขา​จะ​แข็งแกร่ง​ขึ้น​เรื่อยๆ ถึงแม้​จะ​มี​คนน้อย​ที่​อยู่​ฝ่ายเขา

24 เขา​จะมา​อย่าง​เงียบๆ​พร้อมกับ​คนรวย​จาก​จังหวัด​หนึ่ง และ​เขา​จะ​ทำ​ใน​สิ่ง​ที่​บรรพบุรุษ​ของเขา​ไม่เคย​ทำ​มาก่อน เขา​จะ​ยก​ทรัพย์​สมบัติ​ที่​ปล้น​มาได้​ให้​กับ​คนร่ำรวย​เหล่านั้น และ​เขา​ก็​ยัง​วางแผน​ที่​จะ​มีชัย​เหนือ​ป้อม​ปราการ​ต่างๆ แต่​ก็​เป็น​แค่​ช่วง​ระยะ​เวลา​สั้นๆ​เท่านั้น

25 แล้ว​เขา​จะ​กระตุ้น​ความกล้า​ของ​ตัวเอง และ​เขา​ก็​จะ​รวบรวม​กองทัพ​ใหญ่​ไป​ต่อสู้​กับ​กษัตริย์​ฝ่ายใต้ กษัตริย์​ฝ่ายใต้​ก็​จะ​โต้กลับ​ด้วย​กำลังพล​ที่​ยิ่งใหญ่​และ​แข็งแกร่ง​มหาศาล​ของเขา แต่​กษัตริย์​ฝ่ายใต้​จะต้อง​พ่ายแพ้​เพราะ​มี​การปองร้าย​เขา

26 พรรคพวก​ของ​กษัตริย์​ฝ่ายใต้ ที่​เคย​กิน​อาหาร​โต๊ะเดียว​กับ​พระองค์ จะ​พยายาม​ทำลาย​พระองค์ ส่วน​กองทัพ​ของ​พระองค์​ก็​จะ​ถูก​ทำลาย​ย่อยยับ และ​ทหาร​ที่​เก่งกล้า​จำนวน​มาก​ต้อง​ล้มตาย​เป็น​ซากศพ

27 กษัตริย์​ทั้ง​สององค์นี้​ที่​มี​แผน​ชั่วร้าย​อยู่​ในใจ จะ​นั่ง​อยู่​โต๊ะ​เดียวกัน และ​ต่างคน​ต่าง​ก็​จะ​พูด​โกหก​ใส่กัน แต่​มัน​จะ​ไม่​สำเร็จ​หรอก เพราะ​เวลา​ที่​กำหนด​ไว้​นั้น​ยัง​ไม่​มา​ถึง

28 กษัตริย์​ฝ่ายเหนือ​ก็​จะ​กลับ​ไป​บ้านเมือง​ของตน พร้อมกับ​ทรัพย์​สมบัติ​มหาศาล ใน​ระหว่าง​ทางนั้น เขา​ตั้งใจ​จะ​ต่อต้าน​คน​ของ​ข้อตกลง​อัน​ศักดิ์สิทธิ์ และ​เขา​จะ​ทำ​ตาม​ที่​ได้​ตั้งใจ​ไว้นั้น แล้ว​ถึง​ค่อย​กลับไป​แผ่นดิน​ของเขา

29 เมื่อ​ถึง​เวลา​ที่​ถูก​กำหนดไว้ เขา​ก็​จะ​ไป​รุกราน​ฝ่ายใต้​อีก​ครั้งหนึ่ง แต่​ครั้งหลังนี้​จะ​ไม่เหมือน​ครั้งแรก 30 จะ​มี​เรือต่างๆ​จาก​ชาว​โรมัน+ 11:30 เรือต่างๆ​จาก​ชาว​โรมัน หรือ เรือ​จาก​ตะวันตก​หรือ​จาก​คิททิม เข้า​มา​ต่อสู้​กับ​เขา​และ​หยุด​เขา​ไว้ ใน​ตอน​ขากลับ เขา​ก็​จะ​ระบาย​ความโกรธแค้น​ใส่​คน​ของ​ข้อตกลง​อัน​ศักดิ์สิทธิ์​นั้น เขา​จะ​ทำ​ตาม​ที่​ตั้งใจไว้ แล้ว​ถึง​ค่อย​กลับไป​แผ่นดิน​ของเขา และ​ให้​รางวัล​กับ​คนพวกนั้น​ที่​ทอดทิ้ง​ข้อตกลง​อัน​ศักดิ์สิทธิ์

31 ทหาร​บาง​หน่วย​ของเขา​จะ​ยึด​วิหาร​คือ​ป้อม​ปราการ​และ​ทำให้​วิหารนั้น​เสื่อมไป และ​พวกเขา​จะ​สั่ง​ยกเลิก​การถวาย​เครื่อง​บูชา​ประจำวัน และ​ตั้ง​สิ่ง​ที่​น่าขยะแขยง​ที่​ก่อ​ให้เกิด​ความน่า​สะพรึงกลัว​ขึ้น​มา​แทน

32 เขา​จะ​ประจบ​สอพลอ​พวก​ทำชั่ว​ที่​ต่อต้าน​ข้อตกลง เพื่อ​พวกนี้​จะได้​สนับสนุน​เขา แต่​คน​ที่​ยัง​ติดตาม​พระเจ้า​ของ​พวกเขา​ด้วย​ความ​จงรัก​ภักดี จะ​มี​ความกล้า​และ​ตอบโต้กลับ

33 พวก​ผู้นำ​ที่​ฉลาด ก็​จะ​ช่วย​ให้​คน​เป็น​จำนวน​มาก​เข้าใจ ถึงแม้ว่า​จะ​มี​สัก​ระยะ​หนึ่ง​ที่​ครู​พวกนั้น​อาจจะ​ถูก​ฆ่าฟัน​ด้วย​ดาบ​หรือ​ถูก​เผาไฟ หรือ​ถูกจับ​ไป​เป็นเชลย​และ​ถูก​แย่งชิง​ทรัพย์สินไป

34 เมื่อ​พวกผู้นำ​ที่​ฉลาด​เหล่านั้น​ตก​เป็นเหยื่อ พวกเขา​จะได้​ความช่วยเหลือ​เพียง​เล็กน้อย แต่​หลายคน​ที่​มาร่วม​กับ​พวกเขา​จะ​ไม่​จริงใจ

35 พวกผู้นำ​ที่​เฉลียว​ฉลาด​บางคน​ก็​จะ​สะดุด​ล้มไป ซึ่ง​จะ​ทำให้​คน​ใน​กลุ่ม​ที่เหลือ​ได้รับ​การชำระ​ล้าง​ให้​ขาว​สะอาด​บริสุทธิ์ จนกว่า​จะ​ถึง​เวลา​ของ​จุดจบนั้น เพราะ​มัน​จะ​มี​ระยะ​เวลา​หนึ่ง​ก่อน​จะ​ถึง​เวลา​ที่​ได้​กำหนดไว้

36 แล้ว​กษัตริย์​ฝ่ายเหนือ​ก็​จะ​ทำ​ตามใจ​ตนเอง เขา​จะ​ยกย่อง​เชิดชู​ตนเอง​ให้​สูงกว่า​เทพเจ้า​ทุกองค์ จน​ถึงขั้น​พูด​สิ่ง​ที่​น่าขยะแขยง​ต่างๆ​ต่อ​พระเจ้า​สูงสุด เขา​จะ​ประสบ​ความสำเร็จ จนกว่า​พระเจ้า​จะ​หาย​โกรธ​เกรี้ยว​คน​ของพระองค์ เพราะ​พระเจ้า​จะ​ทำ​ตาม​สิ่ง​ที่​พระองค์​ได้​ตัดสินใจ​ไว้

37 กษัตริย์​ฝ่ายเหนือ​จะ​ไม่สนใจ​พวกเทพ​ที่​บรรพบุรุษ​ของเขา​นับถือ เขา​ไม่​สนใจ​เทพเจ้า​ที่​พวก​ผู้หญิง​หลงใหล เขา​จะ​ไม่​สนใจ​ไม่ว่า​จะ​เป็น​เทพ​องค์ไหน​ทั้งนั้น เพราะว่า​เขา​จะ​เชิดชู​ตัวเอง​ไว้​สูง​กว่า​เทพ​ทั้งหมด

38 แทน​ที่​จะ​เป็น​เทพเจ้า​พวกนี้ เขา​จะ​ยกย่อง​เทพ​องค์หนึ่ง ที่​บรรพบุรุษ​ของเขา​ไม่รู้จัก นั่น​ก็​คือ​เทพเจ้า​แห่ง​ป้อม​ปราการ เขา​จะ​ยกย่อง​เทพ​องค์นี้​ด้วย​ทองคำ เงิน พลอย​ที่​มีค่า และ​สิ่งของ​ต่างๆ​ที่​มี​ราคา​แพง

39 เขา​จะ​โจมตี​พวก​ป้อม​ปราการ​ที่​แข็งแกร่ง​ที่สุด ด้วย​ความช่วยเหลือ​จาก​เทพเจ้า​ต่างชาติ​ของเขา+ 11:39 หรือ​แปล​ได้​อีก​อย่าง​หนึ่ง​ว่า “เขา​จะ​ทำการ​แทน​พวกนั้น​ที่​เสริมสร้าง​ป้อม​ปราการ​ต่างๆ​คือ​คน​ของ​พระ​ต่างชาติ” และ​เขา​จะ​ให้​ความ​ร่ำรวย​กับ​คน​ที่​เขา​ชอบใจ เขา​จะ​ตั้ง​ให้​คน​เหล่านั้น​ดูแล​คน​เป็น​จำนวน​มาก และ​แบ่ง​ที่ดิน​ให้​เป็น​รางวัล

40 พอ​ถึง​เวลา​ของ​จุดจบนั้น กษัตริย์​ฝ่ายใต้​ก็​จะ​สู้รบ​กับ​กษัตริย์​ฝ่ายเหนือ แต่​กษัตริย์​ฝ่ายเหนือ​จะ​จู่โจม​อาณาจักร​ของ​กษัตริย์​ฝ่ายใต้ ด้วย​รถรบ ทหารม้า และ​เรือ​จำนวน​มาก กษัตริย์​ฝ่ายเหนือ​จะ​บุก​เข้าไป​ใน​แผ่นดิน​ต่างๆ​เหมือน​น้ำหลาก​ที่​กวาด​แผ่นดิน

41 หลังจากนั้น​กษัตริย์​ฝ่ายเหนือ​ก็​จะ​รุกราน​แผ่นดิน​ที่​สวยงาม และ​คน​จำนวน​มาก​จะ​ล้มตาย คน​พวกนี้​คือ​คน​เหล่านั้น​ที่​จะ​รอดพ้น​จาก​เงื้อมมือ​ของเขา คือ​พวก​เอโดม โมอับ และ​พวก​หัวหน้า​ของ​ชาว​อัมโมน

42 จากนั้น​กษัตริย์​ฝ่ายเหนือ​ก็​จะ​บุก​ไป​ยัง​ประเทศ​อื่นๆ​แม้แต่​ประเทศ​อียิปต์​ก็​ไม่​สามารถ​จะ​รอดพ้น​เงื้อมมือ​ของเขา​ไปได้ 43 เขา​จะ​ครอบ​ครอง​ทรัพย์​สมบัติ​ทั้ง​ทอง เงิน และ​สิ่งของ​ที่​มีค่า​อื่นๆ​ใน​อียิปต์ ต่อจากนั้น ชาว​ลิเบีย​และ​ชาว​เอธิโอเปีย​ก็​ได้​มา​ยอม​เชื่อฟัง​เขา

44 แต่​แล้ว​ก็​มี​ข่าว​จาก​ทิศ​ตะวันออก​และ​ทาง​ทิศ​เหนือ​เข้ามา​รบกวน​จิตใจ​เขา และ​ด้วย​ความโกรธ​อย่างยิ่ง เขา​ก็​จะ​เดินทัพ​ออกไป​บดขยี้​และ​ฆ่าฟัน​คน​เป็น​จำนวน​มาก

45 เขา​จะ​ตั้ง​เต็นท์​สำหรับ​กษัตริย์​ไว้​ระหว่าง​ทะเล​เมดิเตอร์เรเนียน​และ​ภูเขา​อัน​ศักดิ์สิทธิ์​อัน​งดงาม แล้ว​เขา​ก็​จะ​พบ​จุดจบ​ของเขา​ที่นั่น และ​จะ​ไม่มีใคร​มา​ช่วย​เขา

12

1 ในเวลา​นั้นเอง เจ้าชาย​มีคาเอล​ผู้ยิ่งใหญ่ ผู้ที่​เฝ้า​รักษา​ประชาชน​ของเจ้า​ก็​จะ​ยืนขึ้น แล้ว​ก็​จะ​ถึง​เวลา​แห่ง​ความ​ทุกข์ยาก​ลำบาก ชนิดที่​ไม่เคย​เกิดขึ้น​มาก่อน ตั้งแต่​คน​พวกนี้​เป็น​ชนชาติ​ขึ้นมา​จนถึง​เวลานั้น แต่ ดาเนียล ใน​เวลานั้น​คน​ของเจ้า​ทุกคน ที่​มี​ชื่อ​เขียน​อยู่ใน​หนังสือ​แห่ง​ชีวิต​ก็​จะ​รอด​ชีวิต

2 และ​คน​เป็น​จำนวน​มาก​ที่​ถูกฝัง​อยู่​ในดิน​ก็​จะ​ฟื้น​ขึ้นมา บางคน​ฟื้น​ขึ้นมา​สู่​ชีวิต​นิรันดร์ และ​บางคน​ฟื้น​ขึ้นมา​สู่​ความอับอาย​และ​ถูก​ปฏิเสธ​ตลอด​นิรันดร์

3 พวกผู้นำ​ที่​เฉลียว​ฉลาด จะ​ส่อง​สว่างจ้า​เหมือน​กับ​ท้องฟ้า​ที่​สว่างไสว คน​พวกนี้​ที่​ได้​นำ​คน​จำนวน​มาก​มา​ใช้ชีวิต​อย่าง​ที่​พระเจ้า​พอใจ ก็​จะ​ส่องสว่าง​เหมือน​หมู่ดาว​ตลอด​ชั่วนิรันดร์

4 ส่วน​เจ้า ดาเนียล ให้​เก็บ​เรื่องนี้​เป็น​ความลับ และ​ปิดผนึก​หนังสือ​เอาไว้​จนกว่า​จะ​ถึงเวลา​ของ​จุดจบนั้น คน​เป็น​จำนวน​มาก​จะ​เดินทาง​ไปโน่น​ไปนี่ และ​ความรู้​ก็​จะ​เพิ่มขึ้น”

5 หลังจากนั้น ขณะที่​ผม ดาเนียล กำลัง​จ้องมอง​อยู่นั้น จู่ๆ​ก็​มี​คน​อีก​สองคน​ยืน​อยู่​ตรงนั้น คนหนึ่ง​อยู่​บน​ฝั่ง​แม่น้ำ​ด้านนี้ ส่วน​อีกคน​อยู่​ที่​ฝั่ง​ตรงข้าม

6 คนหนึ่ง​ใน​สองคนนั้น ถาม​คน​ที่​สวม​ชุด​ผ้าลินิน (คือ​คน​ที่​ยืน​อยู่​เหนือ​น้ำ) ว่า “อีก​นานไหม​กว่า​เรื่อง​เลวร้าย​พวกนี้​จะ​เกิดขึ้น”

7 ผม​ได้ยิน​เสียง​ผู้ชาย​คน​ที่​สวม​ชุด​ผ้าลินิน (คือ​คน​ที่​ยืน​อยู่​เหนือ​น้ำ) เขา​ชู​มือ​ทั้ง​สองข้าง​ขึ้นไป​บน​สวรรค์ และ​สาบาน​โดย​อ้าง​ชื่อ​ของ​พระองค์​ผู้ดำรง​อยู่​เป็นนิจ​ว่า

“อีก​หนึ่งปี สองปี และ​ครึ่งปี เมื่อ​อำนาจ​ของ​เหล่า​ผู้ศักดิ์สิทธิ์​แตก​สลาย​จบสิ้นแล้ว สิ่ง​เหล่านี้​ก็​จะ​เกิดขึ้น”

8 ผม​ได้ยิน​แต่​ไม่เข้าใจ ผม​ก็​เลย​ถาม​ว่า “ท่านครับ แล้ว​เหตุการณ์​เหล่านี้​จะ​จบลง​ยังไง​ครับ”

9 เขา​พูด​ว่า “ไม่ต้อง​กังวล ดาเนียล ให้​เจ้า​ดำเนิน​ชีวิต​ของเจ้า​ต่อไป เพราะ​ว่า​เรื่อง​พวกนี้​เป็น​ความลับ เรื่องนี้​จะ​ถูก​ปิดผนึก​ไว้​จนกว่า​จะ​ถึงเวลา​ของ​จุดจบนั้น

10 คน​จำนวน​มาก​จะ​ได้รับ​การชำระ​ล้าง​ให้​ขาว​สะอาด​บริสุทธิ์ คนชั่ว​จะ​ทำชั่ว จะ​ไม่มี​คนชั่ว​สักคน​ที่​เข้าใจ แต่​พวกผู้นำ​ที่​เฉลียว​ฉลาด​จะ​เข้าใจ

11 นับ​ตั้งแต่​วัน​ที่​การถวาย​เครื่อง​บูชา​ประจำวัน​ถูก​ยกเลิกไป จนถึง​วัน​ที่​สิ่ง​น่าขยะแขยง​ที่​ก่อ​ให้เกิด​ความน่าสะพรึงกลัว​ถูก​ตั้ง​ขึ้นมา รวม​เวลา​ทั้งสิ้น​หนึ่งพัน​สองร้อย​เก้าสิบ​วัน

12 คน​ที่​รอ​และ​ยัง​รอดชีวิต​อยู่​จนถึง​หนึ่งพัน​สามร้อย​สามสิบห้าวัน​ก็​จะ​เป็น​คน​ที่​จะ​ได้รับ​เกียรติ

13 เอาละ ดาเนียล สำหรับ​เจ้า ให้​ดำเนิน​ชีวิต​ของเจ้า​ต่อไป​อย่าง​ซื่อสัตย์​จนถึง​จุดจบ เจ้า​จะได้​พักผ่อน แล้ว​ตอน​สุดท้ายนั้น​เจ้า​ก็​จะ​ฟื้น​ขึ้นมา​รับ​รางวัล​ของเจ้า”