เฉลยธรรมบัญญัติ

คำนำ

หนังสือ​เฉลยธรรมบัญญัติ เป็น​หนังสือ​กฎบัญญัติ​เล่ม​สุดท้าย​และ​เป็น​บทสรุป​ของ​หนังสือ​กฎ​บัญญัติ​ทั้ง​ห้าเล่ม ก่อน​ที่​โมเสส​จะ​ตาย เขา​ได้​ทบทวน​สิ่ง​ที่​พระเจ้า​ทำ​สำหรับ​ชาว​อิสราเอล​ใน​ช่วง​สี่สิบ​ปี​หลังจาก​ที่​พวกเขา​อพยพ​ออก​มา​จาก​อียิปต์ ทบทวน​กฎ​บัญญัติ​ต่างๆ​ที่​พระเจ้า​ให้​กับ​พวกเขา และ​ยืนยัน​ข้อตกลง​ที่​พวกเขา​มี​กับ​พระเจ้า เพื่อ​พวกเขา​จะ​เจริญ​รุ่งเรือง​และ​มี​อายุ​ยืน​ยาว​ใน​แผ่นดิน​ที่​เขา​จะ​ได้​เข้า​ไป​เป็น​เจ้าของนั้น โมเสส​อยาก​ให้​พวก​คน​อิสราเอล​รู้​ถึง​คุณค่า​ของ​สิ่งดีๆ​ที่​พระเจ้า​ได้​อวยพร​พวกเขา โมเสส​ไม่​อยาก​ให้​พวกเขา​เข้าใจ​ผิด​ว่า​ที่​พระเจ้า​อวยพร​พวก​เขา​เป็น​เพราะ​พวก​เขา​ใหญ่​หรือ​ดี​กว่า​ชนชาติ​อื่นๆ แต่​ความ​จริง​แล้ว​มัน​เป็น​ผล​มา​จาก​คำ​สัญญา​ที่​พระเจ้า​เคย​ให้​ไว้​กับ​อับราฮัม​บรรพบุรุษ​ของ​พวกเขา และ​จาก​ความ​เมตตา​กรุณา​ของ​พระเจ้า​ต่างหาก ทุกสิ่ง​ที่​ชนชาติ​อิสราเอล​กำลัง​จะ​ได้รับนั้น ไม่ว่า​จะ​เป็น​บ้าน ที่ดิน บ่อน้ำ สวนองุ่น สวน​มะกอก หรือ​การ​ชนะ​ศัตรู ก็​ล้วนแต่​เป็น​ความ​เมตตา​กรุณา​ของ​พระเจ้า​ทั้งนั้น

แต่​ตอน​ท้าย​ของ​หนังสือ​เล่มนี้ อ่าน​แล้ว​เป็น​ลาง​ร้าย เต็ม​ไป​ด้วย​คำ​ตักเตือน​และ​การ​ลง​โทษ​อัน​ร้ายแรง​ที่​จะ​ตก​บน​พวก​เขา ถ้า​พวก​เขา​ไม่​ซื่อสัตย์​ต่อ​พระเจ้า และ​ทิ้ง​ข้อตกลง​ที่​มี​กับ​พระองค์​เพื่อ​หัน​ไป​ติดตาม​พระ​อื่นๆ​ของ​ชนชาติ​รอบ​ข้าง คำเตือน​เหล่านี้ จะ​ช่วย​ให้​ผู้​อ่าน​เข้าใจ​ถึง​สิ่ง​ที่​จะ​เกิด​ขึ้น​กับ​ชนชาติ​ของ​อิสราเอล​ใน​เวลา​ต่อมา ซึ่ง​ได้​จด​บันทึก​ไว้​ใน​หนังสือ​โยชูวา ไป​จนถึง​หนังสือ 2 พงศ์กษัตริย์

เมื่อ​พระเจ้า​ให้​กฎ​หรือ​ข้อ​บังคับ​ต่างๆ​กับ​ชาว​อิสราเอล​ผ่าน​มา​ทาง​โมเสส พระองค์​ไม่​ได้​ให้​กฎ​หมาย​อาญา​เท่านั้น แต่​พระองค์​ให้​ความ​สนใจ​กับ​ชีวิต​ประจำ​วัน​และ​สภาพ​สังคม​ของ​พวกเขา​ใน​ทุก​ด้าน​ด้วย เช่น เรื่อง​ค่าแรง ดอกเบี้ย การ​กู้​ยืม​ที่​เป็น​ธรรม เรื่อง​สุขภาพ​อนามัย เรื่อง​การ​ช่วยเหลือ​คนจน การ​ให้​ความ​เป็น​ธรรม​กับ​คน​ต่างด้าว การ​ดูแล​สัตว์ สภาพ​ของ​ดิน และ​อื่นๆ​อีก​มากมาย

1

โมเสส​พูด​กับ​ชาว​อิสราเอล

1 นี่​คือ​คำพูด​ที่​โมเสส​พูด​กับ​ประชาชน​ชาว​อิสราเอล​ทั้งหมด ตอน​ที่​พวกเขา​อยู่​ที่​หุบเขา​จอร์แดน ใน​ที่​เปล่าเปลี่ยว​แห้งแล้ง​ที่​อยู่​ทาง​ฝั่ง​ตะวันออก​ของ​แม่น้ำ​จอร์แดน+ 1:1 ฝั่ง​ตะวันออก​ของ​แม่น้ำ​จอร์แดน บริเวณ​ริม​ฝั่ง​แม่น้ำ​จอร์แดน ตรง​ข้าม​กับ​เมือง​สูฟ และ​อยู่​ระหว่าง​ที่​เปล่าเปลี่ยว​แห้งแล้ง​ปาราน​กับ​เมือง​พวก​นี้​คือ​โทเฟล ลาบัน ฮาเซโรท​และ​ดีซาหับ

2 การ​เดิน​ทาง​จาก​ภูเขา​ซีนาย+ 1:2 ภูเขา​ซีนาย ใน​หนังสือ​เฉลยธรรมบัญญัติ​ส่วนใหญ่​จะ​เรียก​ว่า ภูเขา​โฮเรบ ไป​ถึง​คาเดช-บารเนีย ผ่าน​ทาง​ภูเขา​เสอีร์ ใช้​เวลา​เพียง​แค่​สิบเอ็ด​วัน​เท่านั้น 3 ใน​วัน​ที่​หนึ่ง​ของ​เดือน​ที่​สิบเอ็ด ใน​ปี​ที่​สี่สิบ โมเสส​ได้​บอก​กับ​ชาว​อิสราเอล​ทุกสิ่ง​ทุกอย่าง​ที่​เกี่ยวกับ​พวกเขา​ตาม​ที่​พระยาห์เวห์​สั่ง 4 เรื่องนี้​เกิด​ขึ้น​หลังจาก​ที่​โมเสส​ได้​รบ​ชนะ​กษัตริย์​สิโหน​ของ​ชาว​อาโมไรต์​ซึ่ง​ปกครอง​เมือง​เฮชโบน และ​กษัตริย์​โอก​ของ​เมือง​บาชาน​ซึ่ง​ปกครอง​อัชทาโรท​ใน​เอเดรอี 5 โมเสส​เริ่ม​อธิบาย​กฎ+ 1:5 กฎ ตาม​ตัว​อักษร​คือ “คัมภีร์” ใน​ภาษา​ฮีบรู​คัมภีร์​หมายถึง “คำแนะนำ คำ​สั่งสอน กฎ” อาจ​กล่าว​ถึง​กฎ​ข้อหนึ่ง กฎ​ชุดหนึ่ง​หรือ​กฎ​ทั้งเล่ม เหมือน​ใน​กรณีนี้​ก็​ได้ นี้​ให้​กับ​ชาว​อิสราเอล ตอน​ที่​พวกเขา​อยู่​ทาง​ฝั่ง​ตะวันออก​ของ​แม่น้ำ​จอร์แดน​ใน​ดินแดน​ของ​ชาว​โมอับ โมเสส​พูด​ว่า

6 “ที่​ภูเขา​ซีนาย พระยาห์เวห์​พระเจ้า​ของ​พวกเรา​บอก​พวกเรา​ว่า ‘พวกเจ้า​อยู่​ที่​ภูเขานี้​มา​นาน​พอ​แล้ว 7 ให้​เตรียม​ตัว​และ​มุ่งหน้า​เดิน​ไป​ยัง​เนินเขา​ที่​พวก​อาโมไรต์+ 1:7 อาโมไรต์ คำ​นี้​เป็น​ชื่อ​เรียก​ทั่ว​ไป​สำหรับ​ชาว​เมือง​ของ​ดินแดนนั้น​ก่อน​ที่​ชาว​อิสราเอล​จะ​มา​ถึง อยู่ และ​ดินแดน​แถบนั้น​ทั้งหมด​ที่​เป็น​เพื่อน​บ้าน​ของ​เขา ทั้ง​ใน​หุบเขา​จอร์แดน+ 1:7 หุบเขา​จอร์แดน หรือ อาราบาห์ เป็น​ชื่อ​ที่​บรรยาย​ถึง​สภาพ​พื้นที่​ของ​ดินแดน​อิสราเอล จาก​ทาง​ฝั่ง​ตะวันออก​ไป​ทาง​ตะวันตก จาก​แม่น้ำ​จอร์แดน​ไป​ถึง​ทะเล​เมดิเตอร์เรเนียน อาราบาห์​เป็น​พื้นที่​ที่​เปล่าเปลี่ยว​แห้งแล้ง​รอบ​ทะเล​เกลือ แถบ​เนินเขา​คือ​จุด​ศูนย์​กลาง​ของ​อิสราเอล เชเฟลาห์​คือ​บริเวณ​ตีนเขา​ซึ่ง​หัน​หน้า​ออก​ทะเล​เมดิเตอร์เรเนียน และ​เนเกบ​ก็​คือ​บริเวณ​ริม​สุด​ของ​เขตแดน​อิสราเอล แถบ​เนินเขา แถบ​ที่​ลุ่ม​เชิงเขา​ด้าน​ตะวันตก+ 1:7 ที่​ลุ่ม​เชิงเขา​ด้าน​ตะวันตก หรือ​เชเฟลาห์ และ​ใน​เนเกบ รวม​ทั้ง​ชาย​ฝั่ง​ทะเล​เมดิเตอร์เรเนียน เข้า​ไป​ยัง​ดินแดน​ของ​ชาว​คานาอัน แคว้น​เลบานอน+ 1:7 แคว้น​เลบานอน ชื่อ​ของ​สถานที่นี้​กล่าว​ถึง​เขตแดน​ทาง​เหนือ​ของ​อิสราเอล ตลอด​ไป​จน​ถึง​แม่น้ำ​ใหญ่​คือ​แม่น้ำ​ยูเฟรติส 8 ดูสิ เรา​ได้​ยก​ดินแดน​นั้น​ให้​กับ​พวกเจ้า​แล้ว เข้า​ไป​ยึด​เอาซะ เป็น​ดินแดน​ที่​พระยาห์เวห์​ได้​สาบาน​ไว้​ว่า​จะ​ยก​ให้​กับ​บรรพบุรุษ​ของ​พวกเจ้า คือ​อับราฮัม อิสอัค​และ​ยาโคบ รวมทั้ง​ลูกหลาน​ของ​พวกเขา​ด้วย’

โมเสส​แต่งตั้ง​ผู้นำ

(อพย. 18:13-27)

9 แล้ว​โมเสส​ก็​พูด​ว่า ใน​เวลานั้น เรา​ได้​บอก​กับ​พวกท่าน​ว่า ‘ลำพัง​ตัว​เรา​คน​เดียว​ไม่​สามารถ​ดูแล​พวกท่าน​ได้​ทั้งหมด​หรอก 10 พระยาห์เวห์​พระเจ้า​ของ​พวกท่าน​ได้​เพิ่ม​จำนวน​พวกท่าน​ขึ้น​อย่าง​มากมาย​มหาศาล ตอนนี้​พวก​ท่าน​ก็​มี​จำนวน​มาก​พอๆ​กับ​ดวง​ดาว​บน​ท้องฟ้า​แล้ว 11 ขอ​ให้​พระยาห์เวห์​พระเจ้า​ของ​บรรพบุรุษ​พวกท่าน เพิ่ม​จำนวน​พวกท่าน​ขึ้น​อีก​พันเท่า และ​ขอ​ให้​พระองค์​อวยพร​พวกท่าน​เหมือน​กับ​ที่​พระองค์​ได้​สัญญา​ไว้ 12 ลำพัง​ตัว​เรา​คน​เดียว​จะ​ไป​แบก​รับ​ภาระ​ต่างๆ​ที่​หนัก​อึ้ง และ​คดีความ​ต่างๆ​ของ​พวก​ท่าน​ไหว​ได้ยังไง 13 ให้​พวกท่าน​แต่​ละ​เผ่า​ไป​เลือก​คน​ของ​ท่าน​ขึ้น​มา​เอง เลือก​คน​ที่​เฉลียว​ฉลาด เต็ม​ไป​ด้วย​ความรู้​ความเข้าใจ และ​ประสบการณ์ แล้ว​เรา​จะ​แต่งตั้ง​พวกเขา​ให้​เป็น​หัวหน้า​พวกท่าน’

14 และ​พวกท่าน​ก็​ได้​บอก​เรา​ว่า ‘สิ่ง​ที่​ท่าน​บอก​ให้​ทำ​นั้น​ดี​มาก​เลย’

15 แล้ว​เรา​ได้​เอา​พวก​ผู้นำ​จาก​เผ่า​ต่างๆ​ของ​ท่าน ที่​เต็ม​ไป​ด้วย​ความ​เฉลียว​ฉลาด และ​มี​ประสบการณ์​มา และ​แต่งตั้ง​พวกเขา​ให้​เป็น​ผู้นำ​ของ​พวกท่าน มี​ตั้ง​แต่​ผู้นำ+ 1:15 ผู้นำ หรือ ผู้​บัญชาการ ตลอด​จน​เจ้าหน้าที่ เป็น​หน่วย​ที่​ใช้​เรียก​การ​จัด​กำลัง​คน​เป็น​กอง​ใน​การ​สู้รบ แต่​ไม่​รู้​จำนวน​ที่​แน่นอน​และ​ยัง​ไม่​รู้​ความ​แตกต่าง​ระหว่าง “ผู้นำ” และ “เจ้าหน้าที่” คน​พันคน ร้อย​คน ห้าสิบ​คน และ สิบคน รวมทั้ง​แต่งตั้ง​พวก​เจ้าหน้าที่​ด้วย​ใน​แต่ละ​เผ่า​ของ​ท่าน

16 และ​เรา​ได้​สั่ง​กำชับ​พวก​ผู้พิพากษา​ของ​ท่าน​ด้วย​ว่า ‘ให้​ฟัง​ความ​ของ​ทั้ง​สอง​ฝ่าย​ก่อน แล้ว​ให้​ตัดสิน​อย่าง​ยุติธรรม ไม่ว่า​จะ​เป็น​คน​อิสราเอล​ด้วย​กัน หรือ​คน​อิสราเอล​กับ​คน​ต่าง​ชาติ 17 เวลา​พวก​ท่าน​ตัดสิน ห้าม​ลำเอียง ให้​ฟัง​ทั้ง​คนรวย​และ​คนจน​เหมือน​กัน ไม่​ต้อง​กลัว​ใคร​เลย เพราะ​การ​ตัดสินนั้น​มา​จาก​พระเจ้า และ​ถ้า​เรื่อง​ไหน​ยาก​เกิน​ไป​สำหรับ​ท่าน ให้​เอา​มา​บอก​เรา เรา​จะ​ตัดสิน​เอง’ 18 และ​ใน​ตอนนั้น​เรา​ก็​ได้​สั่ง​พวกท่าน​ไป​แล้ว​ทุกเรื่อง​ที่​พวกท่าน​ควร​ทำ

คน​สอดแนม​ไป​คานาอัน

(กดว. 13:1-33)

19 พวกเรา​ได้​ทำ​ตาม​คำสั่ง​ของ​พระยาห์เวห์​พระเจ้า​ของ​พวกเรา พวกเรา​จึง​ออก​เดินทาง​จาก​ภูเขา​ซีนาย ผ่าน​ที่​เปล่าเปลี่ยว​แห้งแล้ง​ที่​ยิ่งใหญ่​และ​น่ากลัว อย่าง​ที่​พวกท่าน​ก็​เห็น​มา​แล้ว ใน​ระหว่าง​ทาง​มุ่ง​เดิน​ไป​ตาม​แถบ​เนินเขา​ที่​ชาว​อาโมไรต์​อยู่ แล้ว​เรา​ก็​มา​ถึง​คาเดช-บารเนีย 20 เรา​ได้​บอก​กับ​พวกท่าน​ว่า ‘พวกท่าน​มา​ถึง​แถบ​เนินเขา​ที่​ชาว​อาโมไรต์​อยู่​แล้ว เป็น​แผ่นดิน​ที่​พระยาห์เวห์​พระเจ้า​ของ​พวกเรา​ยก​ให้​กับ​พวกเรา 21 ดูสิ พระยาห์เวห์​พระเจ้า​ของ​พวกท่าน​ได้​ตั้ง​แผ่นดินนี้​ไว้​ตรง​หน้า​พวกท่าน​แล้ว พวกท่าน​ขึ้น​ไป​ยึด​เอา​ไว้​เลย เหมือน​กับ​ที่​พระยาห์เวห์​พระเจ้า​ของ​บรรพบุรุษ​พวกท่าน​ได้​บอก​ไว้ ไม่​ต้อง​กลัว อย่า​ท้อถอย’

22 แล้ว​พวกท่าน​ทั้งหลาย​ได้​มา​หา​เรา พูด​ว่า ‘ให้​พวกเรา​ส่ง​คน​กลุ่มหนึ่ง​ไป​ก่อน ให้​เข้า​ไป​สำรวจ​แผ่นดินนั้น แล้ว​ค่อย​กลับ​ออก​มา​บอก​พวกเรา​ว่า ควร​จะ​ไป​ทาง​ไหน และ​เมือง​ที่​พวกเรา​จะ​เข้าไปนั้น​เป็น​อย่างไร​บ้าง’

23 เรา​เห็นด้วย​กับ​ความคิดนั้น เรา​จึง​เลือก​สิบสอง​คน​มา​จาก​พวกท่าน เผ่า​ละ​หนึ่ง​คน 24 พวกเขา​ได้​ออก​เดิน​ทาง​ไป​ที่​เนินเขา​แห่งนั้น และ​เข้า​ไป​ที่​หุบเขา​เอชโคล์​แล้ว​ทำการ​สำรวจ+ 1:24 สำรวจ หรือ​สอดแนม แอบ​สืบ​ความลับ​หรือ​สำรวจ​ดู​กำลัง​ฝ่าย​ตรง​ข้าม ดินแดน​แห่งนั้น 25 พวกเขา​ได้​นำ​ผลไม้​ติด​มือ​ลง​มา​ให้​พวกเรา และ​มา​รายงาน​ให้​ฟัง​ว่า ‘แผ่นดิน​ที่​พระยาห์เวห์​พระเจ้า​ของ​เรา​จะ​ให้​กับ​พวกเรานั้น​ดี​มาก’

26 แต่​พวกท่าน​ไม่​ยอม​ขึ้น​ไป​ที่นั่น พวกท่าน​จึง​ขัด​คำสั่ง​ของ​ยาห์เวห์​พระเจ้า​ของ​ท่าน 27 และ​เข้า​ไป​บ่น​กัน​ใน​เต็นท์​ของ​ท่าน​ว่า ‘เพราะ​พระยาห์เวห์​เกลียด​พวกเรา พระองค์​ถึง​ได้​นำ​พวกเรา​ออก​จาก​แผ่นดิน​อียิปต์ เพื่อ​ให้​ตก​อยู่​ใน​เงื้อม​มือ​ของ​พวก​อาโมไรต์ และ​ถูก​พวก​มัน​ทำลาย 28 แล้ว​ทีนี้​พวก​เรา​จะ​หัน​หน้า​ไป​ทาง​ไหน พวก​พี่​น้อง​ที่​เข้า​ไป​สอดแนม​ทำ​ให้​พวกเรา​ท้อถอย​เสีย​แล้ว พวกเขา​บอก​ว่า “พวกนั้น​มี​จำนวน​มาก​กว่า และ​ตัว​สูง​ใหญ่​กว่า​พวกเรา​มาก เมือง​เหล่านั้น​ก็​ใหญ่โต​และ​มี​กำแพง​สูง​เสียด​ฟ้า พวก​เรา​ยัง​เห็น​พวก​ยักษ์+ 1:28 พวก​ยักษ์ หรือ​พวก​ชาว​อานาค ลูกหลาน​ของ​อานาค คน​พวกนี้​ได้​ชื่อ​ว่า​เป็น​นักรบ​ที่​มี​พลัง​เข้มแข็ง​และ​รูปร่าง​สูงใหญ่​เหมือน​ยักษ์ ดู​ใน​กันดาร​วิถี 13:33 ที่นั่น​ด้วย”’

29 เรา​ได้​บอก​กับ​พวกท่าน​ว่า ‘ไม่​ต้อง​ขวัญหนี​ดีฟ่อ ไม่​ต้อง​กลัว​พวกมัน​หรอก 30 พระยาห์เวห์​พระเจ้า​ของ​ท่าน​จะ​นำ​หน้า​ท่าน และ​ต่อสู้​แทน​ท่าน เหมือน​กับ​สิ่ง​ต่างๆ​ที่​พระองค์​ได้​ทำ​ต่อหน้า​ท่าน​ใน​แผ่นดิน​อียิปต์ 31 ใน​ที่​เปล่าเปลี่ยว​แห้งแล้ง​ก็​เหมือนกัน ท่าน​ก็​ได้​เห็น​แล้ว​ว่า​พระยาห์เวห์​พระเจ้า​ของ​ท่าน ได้​อุ้ม​ท่าน​ไว้​เหมือน​พ่อ​อุ้ม​ลูก ตลอด​ทาง​ที่​ท่าน​เดิน​มา​จน​ถึง​ที่นี่’

32 แต่​ถึง​อย่างนั้น พวก​ท่าน​ก็​ไม่​ได้​ไว้​วางใจ​พระยาห์เวห์​พระเจ้า​ของ​ท่าน 33 พระองค์​นำ​หน้า​ท่าน​ใน​การ​เดินทาง เพื่อ​หา​ที่​ตั้ง​เต็นท์​ให้​ท่าน และ​พระองค์​ก็​นำ​หน้า​ท่าน​ใน​ไฟ​ใน​ตอน​กลางคืน และ​ใน​เมฆ​ใน​ตอน​กลางวัน เพื่อ​ให้​พวกท่าน​รู้​ว่า​จะ​ไป​ทาง​ไหน

คน​อิสราเอล​อด​เข้าแผ่นดิน​คานาอัน

34 แล้ว​พระยาห์เวห์​ก็​ได้ยิน​เสียง​บ่น​ของ​พวก​ท่าน พระองค์​โกรธ และ​สาบาน​ว่า 35 ‘จะ​ไม่​มี​ใคร​สักคน​ใน​รุ่น​ที่​ชั่วร้ายนี้ ที่​จะ​ได้​เห็น​แผ่นดิน​ดีนั้น ที่​เรา​ได้​สัญญา​ไว้​ว่า​จะ​ให้​กับ​บรรพบุรุษ​ของ​เจ้า 36 นอกจาก​คาเลบ​ลูกชาย​ของ​เยฟุนเนห์​จะ​ได้​เห็น เรา​จะ​ยก​แผ่นดิน​ที่​เขา​เดิน​อยู่นั้น​ให้​กับ​เขา​และ​ลูกหลาน​ของ​เขา เพราะ​เขา​ซื่อสัตย์​ต่อ​พระยาห์เวห์​อย่าง​แท้จริง’

37 แม้แต่​เรา พระยาห์เวห์​ยัง​โกรธ​เลย ก็​เพราะ​พวกท่าน​นี่แหละ พระองค์​พูด​กับ​เรา​ว่า ‘แม้​แต่​เจ้า​ก็​จะ​ไม่​ได้​เข้า​ไป​ที่​แผ่นดินนั้น 38 โยชูวา​ลูกชาย​ของ​นูน ผู้ช่วย​ของ​เจ้า​จะ​ได้​เข้าไป​ที่นั่น ให้​กำลังใจ​กับ​เขา เพราะ​เขา​จะ​เป็น​คน​แบ่ง​แผ่นดิน​นั้น​แจกจ่าย​ให้​กับ​ชาว​อิสราเอล

39 ส่วน​ลูกๆ​ของ​พวก​เจ้า ที่​พวกเจ้า​พูด​ว่า จะ​ถูก​จับ​ไป​เป็น​เชลยนั้น พวก​นี้แหละ​จะ​ได้​เข้า​ไป​ใน​แผ่นดินนั้น เพราะ​ใน​วันนี้​พวก​ลูกๆ​ของ​เจ้า​ที่​ยัง​ไร้​เดียงสา+ 1:39 ยัง​ไร้​เดียงสา หรือ ยัง​ไม่​รู้​ผิด​ชอบ​ชั่ว​ดี หมายถึง​ยัง​เป็น​เด็ก​อยู่ ยัง​ตัดสิน​ใจ​ด้วย​ตัวเอง​ไม่​ได้​และ​ยัง​ไม่​สามารถ​ดูแล​ตัวเอง​ได้ และ​ยัง​พึ่ง​ตัวเอง​ไม่​ได้ เรา​จะ​ให้​แผ่นดิน​นั้น​กับ​พวกเขา​และ​พวกเขา​ก็​จะ​ได้​เป็น​เจ้า​ของ​มัน 40 ส่วน​พวกเจ้า​จะ​ต้อง​หวน​กลับ​ไป​ใน​ที่​เปล่าเปลี่ยว​แห้งแล้ง ตาม​เส้นทาง​ที่​มุ่ง​ไป​ทะเล​แดง’

41 และ​พวกท่าน​ก็​ตอบ​ว่า ‘พวก​เรา​ได้​ทำ​บาป​ต่อ​พระยาห์เวห์​แล้ว พวกเรา​จะ​ขึ้น​ไป​สู้รบ​ตาม​ที่​พระยาห์เวห์​พระเจ้า​ของ​เรา​สั่ง​พวกเรา​ไว้’ แล้ว​พวกท่าน​ก็​เตรียม​ตัว​ไปรบ พวกท่าน​คิด​ว่า​มัน​เป็น​เรื่อง​ง่ายๆ​ที่​จะ​ขึ้น​ไป​บน​เนินเขา​นั้น

42 แล้ว​พระยาห์เวห์​ได้​พูด​กับ​เรา​ว่า ‘บอก​พวกเขา​ว่า ห้าม​ขึ้น​ไป​บนนั้น​และ​ห้าม​ไป​รบ เพราะ​เรา​ไม่​ได้​อยู่​กับ​พวกเจ้า ถ้า​พวกเจ้า​ฟัง​คำเตือน​ของ​เรา พวกเจ้า​จะ​ไม่​ถูก​ฆ่า​ต่อหน้า​ศัตรู​ของ​พวกเจ้า’

43 และ​เรา​ก็​ได้​บอก​พวกท่าน​แล้ว​ว่า​พระยาห์เวห์​พูด​อะไร แต่​พวกท่าน​ก็​ไม่​ยอม​ฟัง ขัดขืน​คำเตือน​ของ​พระยาห์เวห์​และ​บุ่มบ่าม​ขึ้น​ไป​บน​เนินเขานั้น 44 ชาว​อาโมไรต์​ที่​อาศัย​อยู่​บน​เขา​นั้น ก็​ออก​มา​เผชิญหน้า​กับ​พวกท่าน และ​ขับไล่​พวกท่าน​เหมือน​ฝูง​ผึ้ง​ขับไล่​ศัตรู พวกเขา​ได้​ไล่​บี้​พวกท่าน​ที่​เสอีร์ ไป​จน​ถึง​โฮรมาห์ 45 แล้ว​พวกท่าน​ก็​ซมซาน​กลับ​มา​ร้องห่ม​ร้องไห้​ต่อหน้า​พระยาห์เวห์ แต่​พระองค์​ก็​ไม่​สนใจ​ที่​จะ​ฟัง​เสียง​ร้อง​ของ​พวกท่าน 46 แล้ว​พวก​ท่าน​ก็​อยู่​ที่​เคเดช​เป็น​เวลา​นาน​หลาย​วัน

2

ชาว​อิสราเอล​ร่อนเร่​ไปใน​ที่​เปล่าเปลี่ยว​แห้งแล้ง

1 พวกเรา​ได้​ทำ​ตาม​ที่​พระยาห์เวห์​ได้​สั่ง​เรา​ไว้ คือ​เรา​ได้​หวน​กลับ​ไป​ยัง​ที่​เปล่า​เปลี่ยว​แห้งแล้ง โดย​ใช้​เส้นทาง​ที่​มุ่ง​หน้า​ไป​ยัง​ทะเล​แดง และ​พวกเรา​ได้​เดิน​เวียน​ไป​ตาม​แนว​ชายแดน​ของ​ภูเขา​เสอีร์​เป็น​เวลา​นาน​หลาย​วัน 2 แล้ว​พระยาห์เวห์​ก็​พูด​กับ​เรา​ว่า 3 ‘พวก​เจ้า​ได้​เดิน​เวียน​อยู่​รอบๆ​เทือกเขานี้​นาน​พอ​แล้ว ให้​เดินทาง​ต่อ​ไป​ทาง​ทิศ​เหนือ 4 แล้ว​ให้​สั่ง​ประชาชน​ว่า พวก​เจ้า​กำลัง​จะ​ผ่าน​เขตแดน​ของ​ญาติ​เจ้า พวก​เขา​เป็น​ลูกหลาน​ของ​เอซาว ที่​อยู่​ใน​เสอีร์ พวกเขา​จะ​กลัว​เจ้า พวกเจ้า​จะ​ต้อง​ระวัง​ตัว​ไว้​ให้​ดี 5 อย่า​ไป​ต่อสู้​กับ​พวกเขา เพราะ​เรา​จะ​ไม่​ยก​ดินแดน​ของ​พวกเขา​ให้​กับ​เจ้า​แม้แต่​ฝ่าเท้า​เดียว เพราะ​เรา​ได้​ยก​ดินแดน​บน​ภูเขา​เสอีร์​ให้​กับ​เอซาว​เป็น​เจ้าของ​ไป​แล้ว 6 อาหาร​ที่​เจ้า​จะ​กิน​กัน ก็​ต้อง​เอา​เงิน​มา​ซื้อ​จาก​พวกเขา แม้แต่​น้ำ​ที่​เจ้า​จะ​ดื่ม​ก็​ต้อง​เอา​เงิน​มา​ซื้อ​ด้วย​เหมือน​กัน 7 แน่นอน พระยาห์เวห์​พระเจ้า​ของ​ท่าน​ได้​อวยพร​ท่าน​ใน​ทุกสิ่ง​ทุกอย่าง​ที่​ท่าน​ได้​ทำ​มา พระองค์​ดูแล​ท่าน​ทุก​ย่างก้าว​ใน​ที่​เปล่า​เปลี่ยว​แห้งแล้ง​อัน​กว้าง​ใหญ่ ใน​ช่วง​สี่สิบ​ปี​ที่​ผ่าน​มา​นี้ พระยาห์เวห์​พระเจ้า​ของ​ท่าน​อยู่​กับ​ท่าน​ตลอด ท่าน​ไม่​เคย​ขาดแคลน​อะไรเลย’

8 พวก​เรา​ได้​เดิน​ทาง​ต่อ ผ่าน​พวกญาติ​ของ​เรา ที่​เป็น​ลูกหลาน​ของ​เอซาว ที่​อาศัย​อยู่​ใน​เสอีร์ พวกเรา​ไป​จาก​ถนน​ที่​วิ่ง​ตรง​มา​จาก​หุบเขา​จอร์แดน ไป​ถึง​เมือง​เอลัท​และ​เอซีโอน-เกเบอร์ พวกเรา​ได้​หัน​มา​ใช้​ถนน​ที่​มุ่ง​ไป​สู่​ที่​เปล่าเปลี่ยว​แห้งแล้ง​โมอับ

อิสราเอล​ที่​เมือง​อาร์

9 พระยาห์เวห์​ได้​พูด​กับ​เรา​ว่า ‘อย่า​ไป​รังควาน​พวก​โมอับ​และ​อย่า​ทำ​สงคราม​กับ​พวกเขา เพราะ​เรา​จะ​ไม่​ยก​แผ่นดิน​ของ​พวกโมอับ​ให้​เจ้า​ครอบ​ครอง เพราะ​เรา​ได้​ยก​เมือง​อาร์​ให้​ลูกหลาน​ของ​โลท+ 2:9 ลูกหลาน​ของ​โลท ลูกชาย​ของ​โลท​คือ​โมอับ​และ​อัมโมน ดู​ใน ปฐมกาล 19:30-38 ครอบ​ครอง​ไป​แล้ว’”

10 (ชาว​เอมิม​เคย​อยู่​ที่​เมือง​อาร์​มา​ก่อน พวกเขา​เข้มแข็ง มี​จำนวน​มาก และ​รูปร่าง​สูง​ใหญ่​เหมือน​ชาว​อานาค+ 2:10 ชาว​อานาค ลูก​หลาน​ของ​อานาค คน​พวกนี้​ได้​ชื่อ​ว่า​เป็น​นักรบ​ที่​มี​พลัง​เข้มแข็ง​และ​รูปร่าง​สูง​ใหญ่​เหมือน​ยักษ์ ดู​ใน กันดารวิถี 13:3311 ชาว​อานาค​เป็น​ส่วนหนึ่ง​ของ​ชาว​เรฟาอิม คน​ก็​เลย​คิด​ว่า​ชาวเอมิม​เป็น​ส่วน​หนึ่ง​ของ​ชาว​เรฟาอิม​ด้วย แต่​ชาว​โมอับ​เรียก​พวกเขา​ว่า​ชาว​เอมิม 12 พวก​ชาว​โฮรี​ก็​เคย​อยู่​ที่​เสอีร์​มา​ก่อน​เหมือน​กัน แต่​ลูก​หลาน​ของ​เอซาว​ได้​ขับ​ไล่​พวกเขา​ออก​ไป พวก​ลูกหลาน​ของ​เอซาว​ได้​ทำลาย​พวก​โฮรี​ที่​เคย​อยู่​ที่นั่น และ​เข้า​ไป​อยู่​แทน เหมือน​กับ​ที่​ชาว​อิสราเอล​ได้​ทำ​กับ​ประชาชน​ที่​เคย​เป็น​เจ้า​ของ​ดินแดน​ที่​พระยาห์เวห์​ได้​ให้​กับ​ชาว​อิสราเอล)

13 “พระยาห์เวห์​พูด​ว่า ‘ตอนนี้ ลุกขึ้น ข้าม​ไป​อีก​ฝาก​หนึ่ง​ของ​หุบเขา​เศเรด’ พวกเรา​จึง​ข้าม​หุบเขา​เศเรด​ไป 14 นับ​ตั้งแต่​วัน​ที่​จาก​คาเดช-บารเนีย​มา​จน​ข้าม​หุบเขา​เศเรด​นี้ พวกเรา​ใช้​เวลา​ใน​การ​เดินทาง​สามสิบแปด​ปี ใน​ช่วง​เวลานั้น พวก​นักรบ​รุ่นนั้น​ทั้งหมด​ใน​ค่าย​ของ​เรา​ที่​ไม่​ไว้วางใจ​พระเจ้า​ตอน​อยู่​ที่​คาเดช-บารเนีย ต่าง​ก็​ล้ม​ตาย​กัน​ไป​หมด​เหมือน​กับ​ที่​พระยาห์เวห์​ได้​สาบาน​ไว้​กับ​พวกเขา 15 ความ​จริง​แล้ว เป็น​ฝีมือ​ของ​พระยาห์เวห์​เอง​ที่​ทำลาย​พวกนั้น​จน​หมด​สิ้น​ไป​จาก​ค่าย

16 เมื่อ​พวก​นักรบ​เหล่านั้น​ตาย​จาก​ไป​หมด​แล้ว 17 พระยาห์เวห์​พูด​กับ​เรา​ว่า 18 วันนี้​เจ้า​จะ​ข้าม​เขตแดน​ของ​โมอับ​ที่​เมือง​อาร์ 19 เจ้า​จะ​เข้า​ไป​ใกล้​กับ​ลูกหลาน​ของ​อัมโมน ‘อย่า​ไป​ยุ่ง​กับ​พวกเขา​และ​อย่า​ต่อสู้​กับ​พวกเขา เพราะ​เรา​จะ​ไม่​ยก​แผ่นดิน​ของ​ลูกหลาน​อัมโมน​ให้​เจ้า​ครอบ​ครอง เพราะ​เรา​ได้​ยก​แผ่นดิน​นั้น​ให้​ลูกหลาน​ของ​โลท​ครอบ​ครอง​แล้ว’”

20 (แผ่นดินนี้​ถือ​ว่า​เป็น​ของ​ชาว​เรฟาอิม​เหมือน​กัน เพราะ​พวกเขา​เคย​อยู่​ที่​นี่​มา​ก่อน และ​ชาว​อัมโมน​ก็​เรียก​พวกเขา​ว่า​ศัมซุมมิม 21 ชาว​เรฟาอิม​มี​จำนวน​มาก เป็น​คน​กลุ่ม​ใหญ่​และ​มี​รูปร่าง​สูง​ใหญ่​เหมือน​ชาว​อานาค แต่​พระยาห์เวห์​ได้​ทำลาย​พวกเขา​ต่อหน้า​ชาว​อัมโมน ชาว​อัมโมน​จึง​ได้​ยึด​เอา​ดินแดน​ของ​ชาว​เรฟาอิม และ​เข้า​ไป​อยู่​แทน 22 พระยาห์เวห์​ก็​ทำ​อย่าง​เดียว​กันนี้​ให้​กับ​ลูก​หลาน​ของ​เอซาว​ที่​อยู่​ใน​เสอีร์ ตอน​ที่​พระองค์​ทำลาย​ชาว​โฮรี​ต่อหน้า​พวกเขา พวก​ชาว​เอโดม​จึง​ยึด​เอา​ดินแดน​ของ​ชาว​โฮรี​และ​เข้า​ไป​อยู่​ที่นั่น​แทน​จน​ถึง​ทุก​วันนี้ 23 ส่วน​ชาว​อัฟวิม​ที่​อยู่​ตาม​หมู่บ้าน​ใกล้​กาซา ชาว​คัฟโทร์​ที่​มา​จาก​คัฟโทร์​ได้​มา​ทำลาย​พวกเขา​และ​ชาว​คัฟโทร์​เหล่านั้น​ก็​เข้า​ตั้ง​บ้าน​เรือน​อยู่​ที่นั่น​แทน)

การ​ต่อสู้​กับ​ประชาชน​ชาว​อาโมไรต์

24 “พระยาห์เวห์​พูด​ว่า ‘ลุกขึ้น เตรียม​ตัว และ​ข้าม​หุบเขา​อารโนน​ไป เห็น​แล้ว​หรือ​ยัง​ว่า​เรา​ได้​ให้​สิโหน​ชาว​อาโมไรต์ กษัตริย์​ของ​เมือง​เฮชโบน ไว้​ใน​กำมือ​เจ้า​แล้ว เข้า​ไป​ยึด​ดินแดน​ของ​มัน และ​ทำ​สงคราม​กับ​มันเลย 25 วันนี้​เรา​จะ​ทำ​ให้​ทุกคน​ทั่ว​ใต้​ฟ้านี้​เกรง​กลัว​เจ้า เมื่อ​พวกเขา​ได้ยิน​ข่าว​เกี่ยวกับ​เจ้า พวกเขา​จะ​กลัว​จน​ตัว​สั่น​ต่อหน้า​เจ้า’

26 ใน​ระหว่าง​ที่​พวกเรา​อยู่​ที่​ที่​เปล่าเปลี่ยว​แห้งแล้ง​เคเดโมท เรา​ได้​ส่ง​พวก​ผู้ถือสาร​ไป​หา​กษัตริย์​สิโหน​ของ​เมือง​เฮชโบน พร้อม​กับ​คำพูด​ที่​เป็น​มิตร​ว่า 27 ‘ขอ​อนุญาต​ให้​เรา​ใช้​เส้นทาง​ใน​ดินแดน​ของ​ท่าน​ด้วย​เถิด เรา​จะ​เดิน​อยู่​แต่​บน​ถนน จะ​ไม่​เลี้ยวขวา​เลี้ยวซ้าย 28 เรา​จะ​จ่าย​เงิน​ซื้อ​อาหาร​และ​น้ำ​จาก​ท่าน ขอ​แค่​ให้​เรา​ใช้​เส้นทาง​เดิน​ผ่าน​ไป​เท่านั้น 29 เหมือน​กับ​ที่​ลูกหลาน​ของ​เอซาว​ที่​อยู่​ใน​เสอีร์​และ​ชาว​โมอับ​ที่​อยู่​ใน​อาร์​ได้​ทำ​กับ​เรา​มา​แล้ว เรา​จะ​ต้อง​ข้าม​แม่น้ำ​จอร์แดน​ไป​ยัง​ดินแดน​ที่​พระยาห์เวห์​พระเจ้า​ของ​พวกเรา​ได้​ให้​กับ​พวกเรา​ไว้’

30 แต่​กษัตริย์​สิโหน​ของ​เฮชโบน​ไม่​ยอม​ให้​พวกเรา​ผ่าน​ทางนั้น เพราะ​พระยาห์เวห์​พระเจ้า​ของ​ท่าน​ทำ​ให้​เขา​ดื้อดึง​และ​ต่อต้าน เพื่อ​พระองค์​จะ​ได้​ทำ​ให้​สิโหน​ตก​อยู่​ใน​กำมือ​ของ​ท่าน​อย่าง​ที่​ทำ​อยู่​ตอนนี้

31 แล้ว​พระยาห์เวห์​ก็​พูด​กับ​ผม​ว่า ‘เห็น​แล้ว​หรือยัง​ว่า เรา​ได้​ยก​สิโหน​และ​ดินแดน​ของ​เขา​ให้​กับ​เจ้า​แล้ว เข้า​ไป​ยึด​เอา​มา​เป็น​ของ​เจ้า​สิ’

32 สิโหน​กับ​คน​ของ​เขา​ได้​ออก​มา​ทำ​สงคราม​กับ​พวกเรา​ที่​ยาฮาส 33 พระยาห์เวห์​พระเจ้า​ของ​พวกเรา​ให้​เขา​ตก​อยู่​ใน​กำมือ​ของ​เรา เรา​จึง​ฆ่า​สิโหน​และ​ลูกๆ​ของ​เขา รวมทั้ง​กองทัพ​ของ​เขา​ทั้งหมด 34 และ​เรา​ได้​เข้า​ยึด​เมือง​ของ​เขา​ไว้​ทั้งหมด​ใน​ตอนนั้น เรา​ได้​ทำลาย​ทุกคน​ทั้ง​ผู้ชาย ผู้หญิง​และ​เด็กๆ​ใน​ทุกๆ​เมือง​โดย​ไม่​เหลือ​ใครเลย 35 พวกเรา​เอา​แต่​วัว​ควาย​และ​ของ​มีค่า​มา​จาก​เมือง​ที่​ยึด​มา​ได้นั้น 36 เรา​ยึด​ได้​ทุกๆ​เมือง​จาก​อาโรเออร์​ที่​ตั้ง​อยู่​ริม​ฝั่ง​แม่น้ำ​ของ​หุบเขา​อารโนน รวมทั้ง​เมือง​ที่​อยู่​ใน​หุบเขา​จน​ถึง​แคว้น​กิเลอาด ไม่​มี​กำแพง​เมือง​ไหน​ที่​สูง​เกิน​เงื้อม​มือ​เรา พระยาห์เวห์​พระเจ้า​ของ​เรา​ให้​ทุกๆ​เมือง​กับ​เรา 37 เพียง​แต่​ท่าน​ไม่​ได้​เข้า​ไป​ใกล้​ดินแดน​ของ​ชาว​อัมโมน รวมทั้ง​บริเวณ​ริม​ฝั่ง​แม่น้ำ​ยับบอก​และ​เมือง​ต่างๆ​ตาม​เนินเขา เพราะ​พระยาห์เวห์​พระเจ้า​ของ​เรา​ได้​สั่ง​ไว้​ไม่​ให้​ทำ​อย่างนั้น

3

การ​ต่อสู้​กับ​ชน​ชาว​บาชาน

(กดว. 21:31-35)

1 พวก​เรา​จึง​ออก​เดิน​ทาง​ไป​ตาม​ถนน​ที่​ตรง​ไป​บาชาน กษัตริย์​โอก​ของ​เมือง​บาชาน​และ​กองทัพ​ของ​เขา​ออก​มา​ต่อสู้​กับ​พวกเรา​ที่​เอเดรอี 2 พระยาห์เวห์​พูด​กับ​เรา​ว่า ‘ไม่​ต้อง​กลัว​มัน เพราะ​เรา​ได้​มอบ​มัน​และ​กองทัพ​ของ​มัน รวมทั้ง​แผ่นดิน​ของ​มัน​ไว้​ใน​กำมือ​ของ​เจ้า​แล้ว เจ้า​จะ​ทำ​กับ​มัน​เหมือน​กับ​ที่​เจ้า​ได้​ทำ​กับ​กษัตริย์​สิโหน​ชาว​อาโมไรต์​ที่​เคย​ปกครอง​เฮชโบน’

3 แล้ว​พระยาห์เวห์​พระเจ้า​ของ​พวกเรา​ได้​ทำ​ให้​กษัตริย์​โอก​แห่ง​บาชาน​และ​กองทัพ​ทั้งหมด​ของ​เขา​ตก​อยู่​ใน​กำมือ​ของ​พวกเรา พวกเรา​ได้​ฆ่า​เขา​และ​คน​อื่นๆ​จน​ไม่​เหลือ​ใคร​เลย 4 พวกเรา​ยึด​เมือง​ต่างๆ​ไว้​จน​หมดเกลี้ยง ไม่​เหลือ​แม้แต่​เมือง​เดียว เรา​ยึด​ได้​ทั้ง​หกสิบ​เมือง​ใน​แคว้น​อารโกบ​ทั้งหมด​ที่​เป็น​อาณาจักร​ของ​โอก​ใน​บาชาน 5 เมือง​พวกนี้​ล้วน​มี​กำแพง​ที่​สูง​ใหญ่​ล้อมรอบ มี​ทั้ง​ประตู​และ​กลอน​เหล็ก นอกจากนี้​ยัง​มี​เมือง​อื่นๆ​อีก​มากมาย​ที่​ไม่​มี​กำแพง​เมือง 6 พวกเรา​ได้​ทำลาย​พวกเขา​เหมือน​กับ​ที่​ได้​ทำลาย​กษัตริย์​สิโหน​แห่ง​เฮชโบน พวกเรา​ทำลาย​ทั้ง​ผู้ชาย ผู้หญิง​และ​เด็ก​ใน​ทุกๆ​เมือง​จน​หมดสิ้น 7 แต่​พวก​วัว​ควาย​และ​ของ​มีค่า​ใน​เมือง​ต่างๆ​ที่​ริบ​มา​นั้น พวกเรา​ได้​ยึด​เอา​ไว้​เอง

8 ดังนั้น ใน​ตอนนั้น​พวกเรา​ได้​ยึด​เอา​ดินแดน​จาก​มือ​ของ​กษัตริย์​ชาว​อาโมไรต์​ทั้งสอง เป็น​ดินแดน​ที่​อยู่​ทาง​ทิศ​ตะวันออก​ของ​แม่น้ำ​จอร์แดน จาก​หุบเขา​อารโนน​ไป​จน​ถึง​ภูเขา​เฮอร์โมน 9 (ชาว​ไซดอน​เรียก​เฮอร์โมน​ว่า ‘สีรีออน’ แต่​ชาว​อาโมไรต์​เรียก​เฮอร์โมน​ว่า ‘เสนีร์’) 10 พวกเรา​ยึด​เมือง​ต่างๆ​บน​ที่ราบ​ตอนบน กิเลอาด​ทั้งหมด​และ​บาชาน​ทั้งหมด ขึ้น​ไป​จน​ถึง​สาเลคาห์​และ​เอเดรอี เมือง​พวกนี้​เป็น​ของ​อาณาจักร​โอก​แห่ง​บาชาน”

11 (มี​ชาว​เรฟาอิม​หลงเหลือ​อยู่​น้อย​มาก กษัตริย์​โอก​แห่ง​บาชาน​ก็​เป็น​ชาว​เรฟาอิม​คน​หนึ่ง​ที่​ยัง​หลง​เหลือ​อยู่ เตียง+ 3:11 เตียง หรือ หีบศพ​ของ​เขา​มี​ขนาด​ยาว​เก้า​ศอก กว้าง​สี่​ศอก ตอนนี้​มัน​ยัง​ตั้ง​อยู่​ที่​เมือง​รับบาห์​ของ​ชาว​อัมโมน​อยู่​เลย)

ที่ดิน​ของ​กาด รูเบนและ​มนัสเสห์​ครึ่งเผ่า

(กดว. 32:1-42)

12 “ใน​ตอนนั้น​พวกเรา​ได้​ยึด​เอา​แผ่นดินนี้​เป็น​ของ​พวกเรา เริ่ม​จาก​อาโรเออร์​ซึ่ง​อยู่​ใน​หุบเขา​อารโนน เรา​ได้​มอบ​ดินแดน​ครึ่งหนึ่ง​บน​เขา​กิเลอาด​และ​เมือง​ต่างๆ​ของ​มัน ให้​กับ​ชาว​รูเบน​และ​ชาว​กาด 13 ส่วน​อีก​ครึ่ง​หนึ่ง​ของ​กิเลอาด​และ​บาชาน​ทั้งหมด​ใน​อาณาจักร​โอก เรา​ได้​มอบ​ให้​กับ​เผ่า​มนัสเสห์​ครึ่ง​เผ่า”

(แคว้น​อารโกบ​ทั้งหมด ทั้ง​ส่วน​ของ​เมือง​บาชาน​รวม​เรียกว่า​แผ่นดิน​ของ​ชาว​เรฟาอิม 14 ยาอีร์​จาก​เผ่า​มนัสเสห์​ได้​ยึด​แคว้น​อารโกบ​ทั้งหมด​ไป​จน​ถึง​ริม​เขตแดน​ของ​ชาว​เกชูร์​และ​ชาว​มาอาคาห์ แล้ว​ยาอีร์​ก็​ได้​ตั้งชื่อ​เมือง​ต่างๆ​เหล่านั้น​ตาม​ชื่อ​ของ​เขา​มา​จนถึง​ทุกวันนี้)

15 “เรา​ได้​มอบ​กิเลอาด​ให้​มาคีร์ 16 ส่วน​ชาว​รูเบน​และ​ชาว​กาด เรา​ได้​ให้​ดินแดน​ตั้งแต่​กิเลอาด​ลง​ไป​ถึง​หุบเขา​อารโนน ตรง​กลาง​หุบเขา​คือ​เส้น​แบ่ง​แดน ขึ้น​ไป​ถึง​แม่น้ำ​ยับบอก​ซึ่ง​เป็น​เส้น​เขตแดน​ของ​ชาว​อัมโมน 17 หุบเขา​จอร์แดน​และ​แม่น้ำ​จอร์แดน​เอง​เป็น​เส้น​แบ่ง​เขตแดน​ทาง​ตะวันตก เริ่ม​จาก​ทะเล​สาบ​กาลิลี+ 3:17 ทะเล​สาบ​กาลิลี ใน​ภาษา​ฮีบรู​ใช้​คำ​ว่า ทะเล​คินเนเรท ลง​ไป​จน​ถึง​ฝั่ง​ตะวันออก​ของ​ทะเล​ตาย+ 3:17 ทะเล​ตาย ใน​ภาษา​ฮีบรู​ตรงนี้​มี​สอง​ชื่อ​คือ ทะเล​อาราบาห์ และ​ทะเล​เกลือ ตรง​ก้น​ของ​หน้า​ผา​ปิสกาห์

18 ใน​ตอนนั้น​เรา​ได้​สั่ง​พวกท่าน​ว่า ‘พระยาห์เวห์​พระเจ้า​ของ​พวกท่าน​ได้​ยก​แผ่นดิน​ฝั่งนี้​ให้​พวกท่าน​เป็น​เจ้าของ แต่​ตอนนี้​ให้​พวกท่าน​นักรบ​ผู้​กล้า​ที่​ถือ​อาวุธ​พร้อม​มือ นำ​หน้า​ญาติ​พี่น้อง​ชาว​อิสราเอล​ข้าม​แม่น้ำ​จอร์แดน​ไป​ฝั่ง​โน้น 19 เว้น​แต่​พวก​เมีย​ๆและ​ลูกๆ รวม​ทั้ง​ฝูง​สัตว์​ของ​พวกท่าน (เรา​รู้​ว่า​พวกท่าน​มี​ฝูง​สัตว์​มากมาย) ให้​ยัง​คง​อยู่​ใน​เมือง​ต่างๆ​ที่​เรา​ได้​ยก​ให้​กับ​พวกท่าน 20 พวกท่าน​ต้อง​ช่วย​ญาติ​พี่น้อง​ของ​พวกท่าน จน​กว่า​พวกเขา​จะ​ได้​เป็น​เจ้าของ​ดินแดน​ที่​พระยาห์เวห์​พระเจ้า​ของ​พวกท่าน ได้​ยก​ให้​กับ​พวกเขา คือ​ดินแดน​ที่​อยู่​ฝั่ง​โน้น​ของ​แม่น้ำ​จอร์แดน และ​ให้​ช่วย​พวกเขา​จน​กว่า​พระยาห์เวห์​จะ​ให้​สันติสุข​กับ​พวกเขา เหมือน​กับ​ที่​พระองค์​ให้​กับ​พวกท่าน เมื่อ​ถึง​ตอนนั้น พวกท่าน​จึง​ค่อย​กลับ​มา​ดินแดน​ฝั่งนี้​ที่​เรา​ได้​ยก​ให้​กับ​พวกท่าน’

21 ใน​ตอนนั้น​เรา​ได้​สั่ง​โยชูวา​ว่า ‘ท่าน​ก็​ได้​เห็น​กับ​ตา​แล้ว​ว่า พระยาห์เวห์​พระเจ้า​ของ​พวกท่าน​ได้​ทำ​ยังไง​กับ​กษัตริย์​สอง​องค์​นั้น พระองค์​ก็​จะ​ทำ​อย่างนั้น​กับ​อาณาจักร​ต่างๆ​ที่​ท่าน​กำลัง​จะ​บุก​เข้า​ไป​ด้วย 22 ไม่​ต้อง​กลัว​พวกมัน เพราะ​พระยาห์เวห์​พระเจ้า​ของ​พวกท่าน​จะ​ต่อสู้​แทน​ท่าน’

โมเสส​อด​เข้า​แผ่นดิน​คานาอัน

23 ใน​ตอนนั้น​เรา​ได้​อ้อน​วอน​ต่อ​พระยาห์เวห์​ว่า 24 ‘ข้า​แต่​พระยาห์เวห์​องค์​เจ้า​ชีวิต พระองค์​เริ่ม​แสดง​ให้​ข้าพเจ้า​ผู้รับใช้​ของ​พระองค์ เห็น​ถึง​ความ​ยิ่งใหญ่ และ​มือ​ที่​เต็ม​ไป​ด้วย​ฤทธิ์​อำนาจ​ของ​พระองค์ ไม่​มี​พระเจ้า​อื่น​อีก​แล้ว​ไม่​ว่า​ใน​สวรรค์​หรือ​บน​โลก ที่​จะ​ทำ​ใน​สิ่ง​ที่​พระองค์​ทำ​หรือ​แสดง​ฤทธิ์​อำนาจ​ได้​เหมือน​กับ​ที่​พระองค์​แสดง 25 ขอ​ให้​ข้าพเจ้า​ได้​ข้าม​แม่น้ำ​จอร์แดน​ไป เพื่อ​จะ​ได้​เห็น​ดินแดน​ที่​ดี​ซึ่ง​อยู่​ฝั่ง​โน้น ขอ​ให้​ข้าพเจ้า​ได้​เห็น​เนินเขา​ที่​สวยงาม​และ​แคว้น​เลบานอน​ด้วย​เถิด’

26 แต่​พระยาห์เวห์​โกรธ​เรา​มาก ก็​เพราะ​พวกท่าน​นี่แหละ และ​พระองค์​ก็​ไม่​ฟัง​คำขอ​ร้อง​ของ​เรา พระองค์​พูด​กับ​เรา​ว่า ‘พอ​แล้ว อย่า​พูด​เรื่องนี้​ให้​ได้ยิน​อีก 27 ขึ้น​ไป​บน​ยอดเขา​ปิสกาห์​และ​มอง​ไป​รอบๆ​ทั้ง​ทิศ​ตะวันตก ทิศ​เหนือ ทิศ​ใต้ และ​ทิศ​ตะวันออก แต่​เจ้า​จะ​ไม่​ได้​ข้าม​แม่น้ำ​จอร์แดนนี้​ไป 28 ให้​คำแนะนำ​กับ​โยชูวา ทำ​ให้​เขา​กล้าหาญ​และ​เข้มแข็ง เพราะ​เขา​จะ​เป็น​คน​นำ​ประชาชน​พวกนี้​ข้าม​แม่น้ำ​จอร์แดน​ไป และ​เขา​จะ​พา​พวกนั้น​ไป​ยึด​เอา​แผ่นดิน​ที่​เจ้า​เห็น​นั้น’ 29 ดัง​นั้น​พวกเรา​จึง​อยู่​ใน​หุบเขา​ตรง​ข้าม​กับ​เบธเปโอร์

4

โมเสส​เตือน​อิสราเอล​ให้เชื่อฟัง​กฎ

1 บัดนี้ ชาว​อิสราเอล​เอ๋ย ฟัง​ให้ดี​ถึง​กฎ​และ​ข้อ​บังคับ​ต่างๆ​ที่​เรา​กำลัง​จะ​สอน​ให้​พวกท่าน​ทำ เพื่อ​ท่าน​จะ​ได้​มี​ชีวิต​อยู่ และ​ได้​เข้า​ไป​ยึดครอง​แผ่นดิน​ที่​พระยาห์เวห์​พระเจ้า​ของ​บรรพบุรุษ​ของ​ท่าน​ได้​ยก​ให้​กับ​ท่าน 2 พวกท่าน​จะ​ต้อง​ไม่​เพิ่ม​อะไร​เข้า​ไป​ใน​สิ่ง​ที่​เรา​ได้​สั่ง​ท่าน​ไว้​แล้ว และ​ต้อง​ไม่​ตัด​อะไร​ออก​ไป​ด้วย เพื่อ​ท่าน​จะ​ได้​รักษา​คำสั่ง​ของ​พระยาห์เวห์​พระเจ้า​ของ​ท่าน ที่​เรา​ได้​สั่ง​ท่าน​ไว้

3 พวก​ท่าน​ก็​ได้​เห็น​กับ​ตา​แล้ว ถึง​สิ่ง​ที่​พระยาห์เวห์​ได้​ทำ​ลง​ไป​ที่​บาอัล เปโอร์ พระยาห์เวห์​พระเจ้า​ของ​ท่าน​ได้​ทำลาย​คน​ของ​ท่าน​ที่​ไป​บูชา​พระ​บาอัล​เทียม​เท็จ​ที่​เปโอร์ 4 แต่​พวกท่าน​ทุกคน​ที่​ยัง​ผูก​พัน​อยู่​กับ​พระยาห์เวห์​พระเจ้า​ของ​ท่าน ก็​ยัง​มี​ชีวิต​อยู่​จน​ถึง​ทุกวันนี้

5 ดู​เถิด เรา​ได้​สอน​กฎ​และ​ข้อ​บังคับ​ต่างๆ​กับ​พวก​ท่าน ตาม​ที่​พระยาห์เวห์​พระเจ้า​ของ​เรา​ได้​สั่ง​เรา​ไว้ เพื่อ​ท่าน​จะ​ได้​ทำ​สิ่ง​เหล่านี้​ใน​ดินแดน​ที่​ท่าน​กำลัง​จะ​เข้า​ไป​เป็น​เจ้าของ 6 พวกท่าน​ต้อง​รักษา​และ​ทำ​ตาม​กฎ​พวกนี้​อย่าง​ระมัดระวัง เพราะ​มัน​จะ​พิสูจน์​ให้​ชนชาติ​อื่นๆ​เห็น​ว่า ท่าน​นั้น​ฉลาด​และ​มี​ความ​เข้าใจ​แค่​ไหน เมื่อ​พวกเขา​ได้ยิน​เกี่ยวกับ​กฎ​เหล่านี้ พวกเขา​ก็​จะ​พูด​กัน​ว่า ‘ชนชาติ​ที่​ยิ่ง​ใหญ่นี้​ช่าง​ฉลาด​และ​มี​ความ​เข้าใจ​จริงๆ’

7 จะ​มี​ชนชาติ​ที่​ยิ่ง​ใหญ่​ไหน​บ้าง ที่​มี​พระ​อยู่​ใกล้ชิด เหมือน​กับ​พระยาห์เวห์​พระเจ้า​ของ​พวก​เรา ไม่​ว่า​เมื่อ​ไหร่​ก็​ตาม​ที่​พวกเรา​ร้อง​ขอ​ความ​ช่วยเหลือ​จาก​พระองค์ พระองค์​ก็​อยู่​ที่​นั่น ไม่​มี​แน่ ไม่​มี​ชนชาติ​ไหน​หรอก​ที่​มี​พระ​อย่าง​นี้​อีก​แล้ว 8 จะ​มี​ชนชาติ​ที่​ยิ่งใหญ่​ไหน​บ้าง ที่​จะ​มี​กฎ​และ​ข้อ​บังคับ​ที่​ยุติธรรม​เหมือน​กับ​คำ​สอน​ทั้งหมด​นี้​ที่​เรา​ให้​กับ​พวกท่าน​ใน​วันนี้ ไม่​มี​แน่​นอน 9 แต่​ให้​ระวัง​ตัว​เอง​ไว้​ให้​ดี เพื่อ​ท่าน​จะ​ได้​ไม่​ลืม​สิ่ง​ที่​ตา​ของ​ท่าน​ได้​เห็น​มา เพื่อ​ว่า​สิ่ง​เหล่านี้​จะ​ได้​ไม่​จาง​หาย​ไป​จาก​ใจ​ของ​ท่าน​จน​ตลอด​ชีวิต ท่าน​ต้อง​สั่งสอน​ลูก​และ​หลาน​ของ​ท่าน​ต่อ​ด้วย 10 ท่าน​ต้อง​ไม่​ลืม​สิ่ง​ที่​ท่าน​ได้​เห็น​มา วัน​ที่​ท่าน​ยืน​อยู่​ต่อ​หน้า​พระยาห์เวห์​พระเจ้า​ของ​ท่าน​ที่​ภูเขา​ซีนาย เมื่อ​พระยาห์เวห์​พูด​กับ​เรา​ว่า ‘ให้​รวบรวม​ประชาชน​มา​หา​เรา เพื่อ​เรา​จะ​ได้​ให้​พวกเขา​ฟัง​สิ่ง​ที่​เรา​จะ​บอก เพื่อ​พวกเขา​จะ​ได้​เกรง​กลัว​เรา​ตลอด​เวลา​ที่​ยัง​มี​ชีวิต​อยู่​บน​โลกนี้ และ​พวกเขา​จะ​ได้​สอน​สิ่ง​เหล่านี้​ให้​กับ​ลูกๆ​ของ​พวกเขา​ต่อ​ไป’ 11 พวกท่าน​เข้า​มา​ใกล้​และ​ยืน​อยู่​ที่​ตีนเขา ภูเขา​นั้น​ลุก​ไหม้​เป็น​ไฟ​สูง​เสียด​ฟ้า และ​เกิด​ความ​มืด เมฆ​และ​หมอก​หนาทึบ​เข้า​มา​ปกคลุม 12 แล้ว​พระยาห์เวห์​ได้​พูด​กับ​พวก​ท่าน​จาก​ท่ามกลาง​ไฟนั้น พวก​ท่าน​ได้ยิน​แต่​เสียง​พูด แต่​มอง​ไม่​เห็น​รูปร่าง​อะไรเลย มี​แต่​เสียง​เท่านั้น 13 พระองค์​ได้​ประกาศ​คำสอน​ของ​พระองค์ และ​พระองค์​ได้​สั่ง​ให้​พวกท่าน​ทำ​ตาม​คำสอน​เหล่านั้น ซึ่ง​ก็​คือ​บัญญัติ​สิบ​ประการ และ​พระองค์​ได้​เขียน​มัน​ไว้​บน​แผ่น​หิน​สอง​แผ่น 14 เวลานั้น​พระยาห์เวห์​ได้​สั่ง​ให้​เรา​สอน​พวกท่าน ถึง​กฎ​และ​ข้อบังคับ​ต่างๆ​เพื่อ​พวกท่าน​จะ​ได้​ทำ​ตาม​คำสอน​เหล่านั้น​ใน​ดินแดน​อีก​ฝั่ง​หนึ่ง​ของ​แม่น้ำ​จอร์แดน​ที่​พวกท่าน​กำลัง​จะ​ข้าม​ไป​ยึด​เป็น​เจ้าของ

15 ใน​วันนั้น​ที่​พระยาห์เวห์​พูด​กับ​พวกท่าน​บน​ภูเขา​ซีนาย ตอน​ที่​พระองค์​พูด​ออก​มา​จาก​ท่าม​กลาง​ไฟ​นั้น เพราะ​พวก​ท่าน​ไม่​ได้​เห็น​รูปร่าง​อะไร​เลย ก็​ให้​ระวัง​ตัว​ไว้​ให้​ดี 16 เพื่อ​พวกท่าน​จะ​ได้​ไม่​ทำลาย​ตัวเอง ด้วย​การ​ไป​สร้าง​รูปเคารพ​ให้​กับ​ตัวเอง เป็น​รูปร่าง​ต่างๆ​ไม่ว่า​จะ​เป็น​รูปปั้น​ของ​ชาย​หรือ​หญิง 17 หรือ​รูปปั้น​ของ​สัตว์​ต่างๆ​ที่​อยู่​บน​บก หรือ​รูปปั้น​ของ​นก​ต่างๆ​ที่​บิน​อยู่​ใน​ท้องฟ้า 18 หรือ​รูปปั้น​ของ​พวกสัตว์​เลื้อย​คลาน​บน​ดิน หรือ​รูปปั้น​ของ​พวก​ปลา​ที่​อยู่​ใน​น้ำ 19 ให้​ระวัง​ตัว​ให้​ดี เวลา​ที่​ท่าน​มองดู​ท้องฟ้า เห็น​ดวง​อาทิตย์ ดวง​จันทร์ ดวง​ดาว รวมทั้ง​สิ่ง​ต่างๆ​ที่​อยู่​ใน​ท้องฟ้า​แล้ว อย่า​ให้​สิ่ง​ต่างๆ​เหล่านั้น​มา​ทำ​ให้​ท่าน​หลง​ผิด แล้ว​ไป​กราบไหว้​และ​รับใช้​พวกมัน พระยาห์เวห์​พระเจ้า​ของ​ท่าน​ได้​จัดสรร​สิ่ง​ต่างๆ​เหล่านั้น​ให้​กับ​ทุกๆ​ชนชาติ​ทั่ว​ใต้​ฟ้านี้ 20 แต่​พระยาห์เวห์​ได้รับ​พวกท่าน​และ​นำ​พวกท่าน​ออก​มา​จาก​เตา​หลอม​เหล็ก คือ​ออก​มา​จาก​อียิปต์ เพื่อ​มา​เป็น​คน​ของ​พระองค์​โดยเฉพาะ เหมือน​กับ​ที่​เป็น​อยู่​ใน​ตอนนี้

21 เป็น​เพราะ​พวก​ท่าน พระยาห์เวห์​ถึง​ได้​โกรธ​เรา​มาก พระองค์​จึง​ได้​สาบาน​ไว้​ว่า เรา​จะ​ไม่​ได้​ข้าม​แม่น้ำ​จอร์แดน และ​จะ​ไม่​ได้​เข้า​ไป​ใน​แผ่นดิน​ที่​ดี​แห่งนั้น​ที่​พระยาห์เวห์​พระเจ้า​ของ​ท่าน​ได้​ยก​ให้​ท่าน​เป็น​เจ้าของ 22 เพราะ​เรา​จะ​ต้อง​ตาย​อยู่​ที่นี่ จะ​ไม่​ได้​ข้าม​แม่น้ำ​จอร์แดน แต่​พวกท่าน​จะ​ได้​ข้าม​แม่น้ำ​สายนั้น และ​จะ​ได้​เป็น​เจ้า​ของ​แผ่นดิน​ที่​ดี​แห่งนั้น 23 ระวัง​ตัว​ให้​ดี เพื่อ​พวกท่าน​จะ​ได้​ไม่​ลืม​ข้อตกลง​ที่​พระยาห์เวห์​พระเจ้า​ของ​พวกท่าน​ได้​ทำ​ไว้​กับ​ท่าน และ​เพื่อ​พวกท่าน​จะ​ได้​ไม่​สร้าง​รูป​เคารพ​เป็น​รูปร่าง​ต่างๆ​สำหรับ​ตัวเอง ตาม​ที่​พระยาห์เวห์​พระเจ้า​ของ​ท่าน​ได้​สั่ง​ห้าม​ไว้ 24 เพราะ​พระยาห์เวห์​พระเจ้า​ของ​ท่าน​คือ​ไฟ​ที่​เผาผลาญ​และ​เป็น​พระเจ้า​ที่​หึงหวง+ 4:24 พระเจ้า​ที่​หึงหวง คือ​พระเจ้า​ต้อง​การ​ความซื่อสัตย์​อย่าง​จริงใจ​จาก​ประชาชน​ของ​พระองค์​และ​ไม่​ยอม​ถ้า​พวกเขา​ไป​บูชา​พระ​อื่น

25 เมื่อ​พวกท่าน​มีลูก​มีหลาน​และ​อยู่​บน​แผ่นดิน​นั้น​เป็น​เวลา​นาน ถ้า​พวกท่าน​ทำ​ตัว​ไม่​ดี​และ​สร้าง​รูป​เคารพ​ที่​เป็น​รูป​อะไรก็​แล้ว​แต่ และ​ทำ​ใน​สิ่ง​ที่​พระยาห์เวห์​พระเจ้า​ของ​ท่าน​เห็น​ว่า​ชั่วร้าย เป็น​การ​ยั่วยุ​ให้​พระองค์​โกรธ 26 เรา​ขอ​เรียก​ฟ้า​และ​ดิน​มา​เป็น​พยาน​ต่อต้าน​ท่าน​ใน​วันนี้​ว่า พวกท่าน​จะ​ต้อง​ถูก​ทำลาย​อย่าง​รวดเร็ว​ไป​จาก​แผ่นดิน​ที่​ท่าน​กำลัง​จะ​ข้าม​แม่น้ำ​จอร์แดน​ไป​เป็น​เจ้าของนั้น พวกท่าน​จะ​ไม่​ได้​อยู่​ใน​แผ่นดินนั้น​นาน​หรอก เพราะ​พวกท่าน​จะ​ถูก​ทำลาย​ล้าง​จน​หมดสิ้น 27 พระยาห์เวห์​จะ​ทำ​ให้​พวกท่าน​กระจัด​กระจาย​ไป​อยู่​ท่ามกลาง​ชนชาติ​อื่นๆ​และ​พวกท่าน​ก็​จะ​เหลือ​อยู่​แค่​ไม่​กี่​คน​ใน​ท่าม​กลาง​ชนชาติ​นั้นๆ​ที่​พระยาห์เวห์​ได้​ขับไล่​ให้​พวกท่าน​เข้า​ไป​อยู่ 28 ที่นั่น​พวกท่าน​จะ​รับใช้​พระ​ต่างๆ​ที่​มือ​ของ​คน​ทำ​ขึ้น​มา มี​ทั้ง​พระ​ที่​ทำ​จาก​ไม้​และ​หิน ที่​มอง​ก็​ไม่​เห็น ฟัง​ก็​ไม่​ได้ยิน กิน​หรือ​ดม​กลิ่น​ก็​ไม่​ได้ 29 จาก​ชนชาติ​นั้นๆ​พวกท่าน​จะ​แสวงหา​พระยาห์เวห์​พระเจ้า​ของ​ท่าน และ​ท่าน​จะ​ได้​พบ​พระองค์ ถ้า​ท่าน​ค้นหา​พระองค์​ด้วย​สุดใจ​สุดจิต​ของ​ท่าน 30 เมื่อ​ท่าน​ตก​อยู่​ใน​ความ​ทุกข์ยาก และ​เจอ​กับ​เรื่อง​ต่างๆ​พวกนี้ ท่าน​ก็​จะ​หัน​กลับ​มาหา​พระยาห์เวห์​พระเจ้า​ของ​ท่าน​และ​เชื่อฟัง​พระองค์ 31 เพราะ​พระยาห์เวห์​พระเจ้า​ของ​ท่านนั้น​เป็น​พระเจ้า​ที่​มี​เมตตา พระองค์​จะ​ไม่​ทอดทิ้ง​ท่าน​และ​พระองค์​ก็​จะ​ไม่​ทำลาย​ท่าน พระองค์​จะ​ไม่​ลืม​ข้อตกลง​ที่​พระองค์​ได้​สัญญา​ไว้​กับ​บรรพบุรุษ​ของ​ท่าน

คิดถึง​สิ่ง​ยิ่งใหญ่​ที่​พระเจ้า​ได้​ทำ​ไว้

32 ไป​ถาม​ดูสิ เกี่ยวกับ​วัน​เวลา​ที่​ผ่าน​มา ที่​มี​มา​ก่อน​ท่าน​นาน​แสน​นาน นับ​ตั้งแต่​วัน​ที่​พระเจ้า​สร้าง​มนุษย์​ขึ้น​มา​ใน​โลกนี้ ไป​ถาม​ดู​ได้​เลย​จาก​สุด​ปลาย​ฟ้า​ข้างนี้​ไป​ถึง​ข้างโน้น​ว่า เคย​มี​เรื่อง​ที่​ยิ่งใหญ่​อย่างนี้​เกิด​ขึ้น​มา​ก่อน​หรือ​เปล่า หรือ​เคย​ได้ยิน​เรื่อง​อะไร​อย่างนี้​มา​ก่อน​หรือ​เปล่า 33 เคย​มี​ชนชาติ​ไหน​บ้าง​ที่​ได้ยิน​เสียง​พระเจ้า​พูด​ออก​มา​จาก​เปลวไฟ​เหมือน​ที่​ท่าน​ได้ยิน แล้ว​ยัง​มี​ชีวิต​อยู่​ต่อ​ไป​ได้ 34 หรือ​เคย​มี​พระ​องค์ไหน​บ้าง ที่​พยายาม​เอา​ชนชาติ​หนึ่ง​ออก​มา​จาก​อีก​ชนชาติ​หนึ่ง เพื่อ​มา​เป็น​ของ​พระองค์​เอง พระองค์​ใช้​การ​ทดลอง​ต่างๆ เหตุการณ์​พิเศษ​ต่างๆ การ​อัศจรรย์​ต่างๆ รวมทั้ง​สงคราม มือ​ที่​เต็ม​ไป​ด้วย​ฤทธิ์​อำนาจ และ​แขน​อัน​แข็งแกร่ง​ที่​ยื่น​ออก และ​การ​กระทำ​ที่​น่ากลัว​ต่างๆ พระยาห์เวห์​พระเจ้า​ของ​พวกท่าน​ได้​ทำ​สิ่ง​ต่างๆ​เหล่านี้​เพื่อ​ท่าน และ​ทำ​ต่อหน้า​ต่อตา​พวกท่าน​ใน​ประเทศ​อียิปต์ 35 พระองค์​ทำ​อย่างนี้​ให้​ท่าน​เห็น เพื่อ​ท่าน​จะ​ได้​รู้​ว่า​พระองค์​คือ​พระเจ้า​ที่​แท้จริง และ​ไม่​มี​พระเจ้า​อื่น​อีก​แล้ว​นอกจาก​พระองค์ 36 พระองค์​ทำ​ให้​ท่าน​ได้ยิน​เสียง​ของ​พระองค์​จาก​สวรรค์​เพื่อ​จะ​สั่งสอน​ท่าน และ​ใน​โลก​นี้ พระองค์​ก็​ทำ​ให้​ท่าน​เห็น​ไฟ​ที่​ยิ่งใหญ่ และ​ท่าน​ก็​ได้ยิน​เสียง​ของ​พระองค์​ออก​มา​จาก​ท่ามกลาง​ไฟนั้น

37 เพราะ​พระองค์​รัก​บรรพบุรุษ​ของ​ท่าน พระองค์​ถึง​ได้​เลือก​พวกท่าน​ลูกหลาน​ของ​พวกเขา และ​พระองค์​เอง​ที่​นำ​ท่าน​ออก​จาก​อียิปต์​ด้วย​ความ​แข็ง​แกร่ง​อัน​ยิ่งใหญ่​ของ​พระองค์ 38 เพื่อ​พระองค์​จะ​ได้​ขับไล่​ชนชาติ​อื่น​ที่​ใหญ่​กว่า​และ​แข็งแรง​กว่า​ท่าน​ออก​ไป​จาก​แผ่นดิน​ของ​พวกเขา แล้ว​จะ​ได้​นำ​เอา​ท่าน​เข้า​ไป​อยู่​และ​ยก​แผ่นดิน​ของ​คน​เหล่านั้น​ให้​ท่าน​เป็น​เจ้าของ เหมือน​กับ​ที่​เป็น​อยู่​ใน​ตอนนี้

39 ดังนั้น​ใน​วันนี้​ให้​รับรู้​และ​จำ​ใส่ใจ​ไว้​เลย​ว่า พระยาห์เวห์​คือ​พระเจ้า​ที่​แท้จริง​ที่​อยู่​บน​สวรรค์​และ​บน​โลก​นี้ ไม่​มี​พระเจ้า​อื่น​อีก 40 ท่าน​ต้อง​เชื่อฟัง​กฎ​และ​คำสั่ง​ของ​พระองค์​ที่​เรา​ได้​สั่ง​กับ​ท่าน​ใน​วันนี้ เพื่อ​ว่า​ท่าน​และ​ลูกหลาน​ของ​ท่าน​จะ​ได้​เจริญ​รุ่งเรือง และ​เพื่อ​ท่าน​จะ​ได้​มี​ชีวิต​อยู่​ยืน​ยาว​บน​แผ่นดิน​ที่​พระยาห์เวห์​พระเจ้า​ของ​ท่าน​ให้​กับ​ท่าน​ตลอดไป”

โมเสส​เลือก​เมือง​สำหรับ​ลี้ภัย

41 แล้ว​โมเสส​ได้​เลือก​เมือง​สาม​เมือง​ทาง​ฝั่ง​ตะวันออก​ของ​แม่น้ำ​จอร์แดน 42 เอา​ไว้​เป็น​ที่​ลี้ภัย​ของ​คน​ที่​ไป​ฆ่า​คนอื่น​มา​โดย​ไม่​ได้​เจตนา และ​ไม่​เคย​เกลียด​คน​ที่​ถูก​ฆ่า​มา​ก่อน คนๆ​นั้น​สามารถ​ที่​จะ​หนี​ไป​อยู่​ใน​เมือง​เหล่านั้น​ได้ และ​มี​ชีวิต​ต่อไป 43 สาม​เมือง​ที่​โมเสส​เลือก​คือ เมือง​เบเซอร์​ใน​ที่​เปล่าเปลี่ยว​แห้งแล้ง​กลาง​ที่​ราบ​สูง​สำหรับ​ชาว​รูเบน เมือง​ราโมท​ใน​กิเลอาด​สำหรับ​ชาว​กาด และ​เมือง​โกลาน​ใน​บาชาน​สำหรับ​ชาว​มนัสเสห์

กฎ​ของ​โมเสส

44 นี่​คือ​คำ​สั่งสอน​ที่​โมเสส​ได้​ให้​กับ​ประชาชน​ชาว​อิสราเอล 45 สิ่ง​เหล่านี้​คือ​คำ​สั่งสอน กฎ​และ​ข้อบังคับ​ที่​โมเสส​ได้​บอก​กับ​ชาว​อิสราเอล​เมื่อ​พวกเขา​ออก​จาก​ประเทศ​อียิปต์ 46 โมเสส​ได้​ให้​กฎ​ต่างๆ​เหล่านี้​กับ​พวกเขา ตอน​ที่​พวกเขา​อยู่​ที่​ฝั่ง​ตะวันออก​ของ​แม่น้ำ​จอร์แดน​ใน​หุบเขา​ที่​อยู่​ตรง​ข้าม​เบธเปโอร์ บน​ดินแดน​ของ​กษัตริย์​สิโหน​ชาว​อาโมไรต์​ที่​ปกครอง​เฮชโบน และ​ถูก​โมเสส​กับ​ชาว​อิสราเอล​โจมตี​จน​พ่ายแพ้​เมื่อ​ครั้ง​ที่​พวกเขา​ออก​มา​จาก​แผ่นดิน​อียิปต์ 47 ชาว​อิสราเอล​ได้​ยึด​เอา​แผ่นดิน​ของ​กษัตริย์​สิโหน และ​กษัตริย์​โอก​แห่ง​บาชาน ทั้ง​สอง​องค์​นี้​เป็น​กษัตริย์​ของ​ชาว​อาโมไรต์ ที่​ปกครอง​อยู่​ใน​ดินแดน​ทาง​ฝั่ง​ตะวันออก​ของ​แม่น้ำ​จอร์แดน 48 ดินแดน​แห่งนี้​เริ่ม​จาก​อาโรเออร์​ซึ่ง​อยู่​ติด​หุบเขา​อารโนน​ไป​จน​ถึง​ภูเขา​สีรีออน (คือ​ภูเขา​เฮอร์โมน) 49 รวมทั้ง​หุบเขา​จอร์แดน​ทาง​ตะวันออก​ของ​แม่น้ำ​จอร์แดน ลง​ไป​ทาง​ใต้​จน​ถึง​ทะเล​ตาย+ 4:49 ทะเล​ตาย ตรง​นี้​ใน​ภาษา​ฮีบรู ใช้​ชื่อ​ว่า ทะเล​อาราบาห์ และ​ไป​ทาง​ตะวันออก​ถึง​ตีน​เขา​ปิสกาห์

5

บัญญัติ​สิบ​ประการ

(อพย. 20:1-17)

1 โมเสส​เรียก​ชาว​อิสราเอล​ทั้งหมด​เข้า​มา​และ​พูด​กับ​พวกเขา​ว่า “ชาว​อิสราเอล​เอ๋ย ฟัง​ให้ดี ฟัง​กฎ​และ​ข้อ​บังคับ​ที่​เรา​กำลัง​จะ​พูด​กรอก​หู​ของ​พวก​ท่าน​ใน​วันนี้ ให้​ศึกษา​มัน​และ​ทำ​ตาม​อย่าง​ระมัดระวัง 2 พระยาห์เวห์​พระเจ้า​ของ​พวกเรา​ได้​ทำ​ข้อตกลง​กับ​พวกเรา​ที่​ภูเขา​ซีนาย 3 พระองค์​ไม่​ได้​ทำ​ข้อตกลง​นี้​กับ​บรรพบุรุษ​ของ​พวกเรา แต่​ทำ​กับ​พวก​เรา ที่​ยัง​มี​ชีวิต​อยู่ ทำ​กับ​พวกเรา​ทุก​คน​ที่​อยู่​ที่นี่​ใน​วันนี้ 4 พระยาห์เวห์​ได้​พูด​ต่อหน้า​พวกท่าน​ออก​มา​จาก​ไฟ​บน​ภูเขานั้น 5 เรา​ได้​ยืน​อยู่​ระหว่าง​พระยาห์เวห์​กับ​พวกท่าน​ใน​ตอนนั้น เพื่อ​จะ​บอก​ท่าน​ว่า​พระยาห์เวห์​พูด​อะไร เพราะ​พวก​ท่าน​กลัว​ไฟนั้น และ​ไม่​ได้​ขึ้น​ไป​บน​ภูเขา พระยาห์เวห์​พูด​ว่า

6 ‘เรา​คือ​ยาห์เวห์​พระเจ้า​ของ​เจ้า เรา​ได้​นำ​เจ้า​ออก​มา​จาก​แผ่นดิน​อียิปต์ ออก​มา​จาก​การ​เป็น​ทาสนั้น

7 เจ้า​ต้อง​ไม่​มี​พระ​อื่น​นอก​จาก​เรา+ 5:7 นอก​จาก​เรา หรือ​แปล​ตรงๆ​ว่า ต่อหน้า​เรา

8 เจ้า​ต้อง​ไม่​ทำ​รูปเคารพ​ให้​กับ​ตัวเอง ไม่​ว่า​จะ​เป็น​รูป​อะไร​ก็​ตาม​ที่​อยู่​ใน​ท้องฟ้า หรือ​อยู่​บน​พื้นดิน หรือ​อยู่​ใต้​น้ำ

9 เจ้า​ต้อง​ไม่​กราบ​ไหว้​หรือ​รับใช้​สิ่ง​ต่างๆ​เหล่านั้น เพราะ​เรา คือ​ยาห์เวห์​พระเจ้า​ของ​เจ้า เป็น​พระเจ้า​ที่​หึงหวง+ 5:9 พระเจ้า​ที่​หึงหวง หรือ “เรา​คือ เอล คานาห์ พระเจ้า​ที่​หึงหวง” บาป​ที่​รุ่น​พ่อ​ทำไว้ เรา​จะ​ไป​ลงโทษ​ที่​ลูก​ของ​เขา และ​แม้แต่​หลาน เหลน ของ​คน​พวกนั้น​ที่​เกลียด​เรา 10 แต่​คน​ที่รัก​เรา​และ​เชื่อฟัง​คำ​สั่งสอน​ของ​เรา เรา​ก็​จะ​เมตตาปรานี​ครอบครัว​ของ​เขา​เป็น​พันๆ​รุ่น

11 เจ้า​ต้อง​ไม่​อ้าง​ชื่อ​พระยาห์เวห์​พระเจ้า​ของ​เจ้า​เล่นๆ เพราะ​พระยาห์เวห์​จะ​ถือ​ว่า​คนนั้น​มี​ความ​ผิด​ที่​อ้าง​ชื่อ​ของ​พระองค์​มา​สาบาน​กัน​เล่นๆ

12 ให้​รักษา​วันหยุด​ทาง​ศาสนา​ไว้​เป็น​วัน​ศักดิ์สิทธิ์ ตาม​ที่​พระยาห์เวห์​พระเจ้า​ของ​เจ้า​ได้​สั่งไว้ 13 ใน​ช่วง​หก​วัน​แรก​ของ​แต่​ละ​อาทิตย์ เจ้า​ก็​ทำ​งาน​ได้​ตาม​ปกติ

14 แต่​วัน​ที่​เจ็ด​เป็น​วัน​หยุด​พักผ่อน ซึ่ง​อุทิศ​ให้​กับ​พระยาห์เวห์​พระเจ้า​ของ​เจ้า เจ้า​ต้อง​ไม่​ทำงาน​ใดๆ​ใน​วันนั้น ทั้ง​ตัวเจ้า ลูกชาย​ลูกสาว​ของ​เจ้า หรือ​ทาส​ชาย​หญิง หรือ​วัว​หรือ​ลา​ของเจ้า หรือ​สัตว์​อื่นๆ​ของ​เจ้า​หรือ​ชาว​ต่างชาติ​ที่​อาศัย​อยู่​ใน​เมือง​ของ​เจ้า เพื่อ​ว่า​ทาส​ชาย​หญิง​ของ​เจ้า​จะ​ได้​หยุด​พักผ่อน​เหมือน​เจ้า 15 อย่า​ลืม​ว่า​เจ้า​ก็​เคย​เป็น​ทาส​อยู่​ใน​แผ่นดิน​อียิปต์​มา​ก่อน และ​พระยาห์เวห์​พระเจ้า​ของ​เจ้า​ได้​นำ​เจ้า​ออก​มา​จาก​ที่นั่น​ด้วย​มือ​ที่​เต็ม​ไป​ด้วย​ฤทธิ์​อำนาจ​และ​แขน​ที่​แข็งแกร่ง​ของ​พระองค์ เพราะ​อย่างนี้ พระยาห์เวห์​พระเจ้า​ของ​เจ้า​ถึง​ได้​สั่ง​ให้​เจ้า​รักษา​วันหยุด​ทาง​ศาสนา

16 ให้​เคารพ​พ่อแม่​ของ​เจ้า​ตาม​ที่​พระยาห์เวห์​พระเจ้า​ของ​เจ้า​ได้​สั่ง​เจ้า​ไว้ เพื่อ​เจ้า​จะ​ได้​มี​อายุ​ยืนยาว​และ​เจริญ​รุ่งเรือง​ใน​แผ่นดิน​ที่​พระยาห์เวห์​พระเจ้า​ของ​เจ้า​กำลัง​ให้​กับ​เจ้านี้

17 เจ้า​ต้อง​ไม่​ฆ่า​คน

18 เจ้า​ต้อง​ไม่​เป็น​ชู้

19 เจ้า​ต้อง​ไม่​ขโมย

20 เจ้า​ต้อง​ไม่​เป็น​พยาน​เท็จ+ 5:20 เป็น​พยาน​เท็จ พูด​โกหก ปรัก​ปรำ​เพื่อน​บ้าน​ของ​เจ้า

21 เจ้า​ต้อง​ไม่​อยาก​ได้​เมีย​ของ​เพื่อน​บ้าน เจ้า​ต้อง​ไม่​โลภ​อยาก​ได้​ของ​ของ​เพื่อน​บ้าน ไม่​ว่า​จะ​เป็น​บ้าน ที่นา ทาส​ชายหญิง วัว หรือ​ลา หรือ​อะไร​ก็​ตาม​ที่​เป็น​ของ​ของ​เพื่อน​บ้าน​เจ้า’”

ประชาชน​กลัว​พระเจ้า

(อพย. 20:18-21)

22 โมเสส​พูด​อีก​ว่า “คำสั่ง​พวกนี้ พระยาห์เวห์​ได้​พูด​ด้วย​เสียง​อัน​ดัง​กับ​พวกท่าน​ทั้งหมด​ที่​มา​ประชุม​กัน​อยู่​ที่​ภูเขา พระองค์​พูด​จาก​ท่ามกลาง​ไฟ เมฆ​และ​หมอก​หนาทึบ หลัง​จาก​นั้น พระองค์​ก็​ไม่​พูด​อะไร​อีก​เลย พระองค์​ได้​เขียน​คำสั่งนี้​ไว้​บน​แผ่นหิน​สองแผ่น​และ​เอา​มา​ให้​กับ​เรา

23 เมื่อ​พวกท่าน​ได้ยิน​เสียง​จาก​ความมืด ขณะ​ที่​ภูเขา​ลุกไหม้​เป็น​ไฟ พวกท่าน​ทั้งหลาย ที่​เป็น​หัวหน้า​เผ่า​และ​ผู้​อาวุโส+ 5:23 ผู้​อาวุโส ผู้ชาย​ที่​มี​อายุ​ที่​เป็น​ผู้นำ​ใน​เมือง พวกเขา​ช่วย​ตัดสินใจ​ให้​ประชาชน ก็​ได้​เข้า​มา​หา​เรา 24 และ​พวกท่าน​พูด​ว่า ‘ดูสิ พระยาห์เวห์​พระเจ้า​ของ​พวกเรา ได้​แสดง​สง่าราศี​และ​ความ​ยิ่งใหญ่​ของ​พระองค์​ให้​พวกเรา​เห็น และ​พวกเรา​ก็​ได้ยิน​เสียง​ของ​พระองค์​ออก​มา​จาก​กลาง​ไฟ​ด้วย วันนี้​พวกเรา​ได้​เห็น​แล้ว​ว่า พระเจ้า​พูด​กับ​คน​ได้​โดย​ที่​คน​ยัง​มี​ชีวิต​อยู่ 25 แล้ว​ทำไม​เรา​จะ​ต้อง​มา​เสี่ยง​กับ​ความตาย​ตอนนี้​ด้วย ไฟนี้​จะ​ต้อง​ทำลาย​พวกเรา​อย่าง​แน่นอน ถ้า​พวกเรา​ได้ยิน​เสียง​ของ​พระยาห์เวห์​พระเจ้า​ของ​พวกเรา​อีก เรา​จะ​ต้อง​ตาย 26 เพราะ​มี​มนุษย์​คนไหน​บ้าง​ที่​เคย​ได้ยิน​เสียง​ของ​พระเจ้า​เที่ยงแท้ จาก​ท่ามกลาง​ไฟ​เหมือน​พวกเรา แล้ว​ยัง​มี​ชีวิต​อยู่​อีก ไม่​มี​แน่ 27 โมเสส ท่าน​เข้า​ไป​ใกล้ๆ​พระองค์​และ​ให้​ฟัง​ทุกสิ่ง​ทุกอย่าง​ที่​พระยาห์เวห์​พระเจ้า​ของ​เรา​จะ​พูด แล้ว​ให้​มา​บอก​ทุกสิ่ง​ทุกอย่าง​ที่​พระยาห์เวห์​พระเจ้า​ของ​เรา​บอก​ท่าน แล้ว​เรา​จะ​ฟัง​และ​ทำ​ตามนั้น’

พระยาห์เวห์​พูด​กับ​โมเสส

28 พระยาห์เวห์​ได้ยิน​สิ่ง​ที่​พวกท่าน​พูด​กับ​เรา พระองค์​พูด​กับ​เรา​ว่า ‘เรา​ได้ยิน​คำพูด​ที่​ประชาชน​พวกนี้​พูด​กับ​เจ้า สิ่ง​ที่​พวกเขา​พูด​นั้น​ดี 29 เรา​อยาก​ให้​พวกเขา​ทั้ง​หลาย​เกรง​กลัว​เรา และ​เชื่อฟัง​คำสั่ง​ทั้งหมด​ของ​เรา​เสมอ เพื่อ​ทุกสิ่ง​ทุกอย่าง​จะ​เป็น​ไป​ด้วย​ดี ทั้ง​กับ​ตัว​พวกเขา​เอง​และ​กับ​ลูกหลาน​ของ​พวกเขา​ตลอดไป

30 ไป​บอก​พวกเขา​ว่า “กลับ​ไป​เต็นท์​ของ​พวกเจ้า​ได้แล้ว” 31 แต่​เจ้า​อยู่​ที่นี่​กับ​เรา​ก่อน​และ​เรา​จะ​บอก​ถึง​คำสั่ง กฎ​และ​ข้อบังคับ​ทั้งหมด​กับ​เจ้า และ​เจ้า​จะ​ต้อง​เอา​ไป​สอน​พวกเขา เพื่อ​พวกเขา​จะ​ได้​เอา​ไป​ทำ​ใน​แผ่นดิน​ที่​เรา​จะ​ให้​พวกเขา​เป็น​เจ้าของ’

32 ดังนั้น พวกท่าน​ต้อง​ระวัง​ที่​จะ​ทำ​ตาม​สิ่ง​ที่​พระยาห์เวห์​พระเจ้า​ของ​ท่าน​สั่ง​ท่านไว้ พวกท่าน​ต้อง​ไม่​หลง​ไป​ทางซ้าย​หรือ​ทางขวา 33 พวกท่าน​ต้อง​เดิน​ตาม​ทาง​ที่​พระยาห์เวห์​พระเจ้า​ของ​ท่าน​สั่ง​ท่าน​ไว้ เพื่อ​พวกท่าน​จะ​ได้​มี​ชีวิต​อยู่​และ​เจริญ​รุ่งเรือง และ​มี​อายุ​ยืน​ยาว​ใน​แผ่นดิน​ที่​พวกท่าน​จะ​ได้​เป็น​เจ้าของนั้น

6

รัก​และ​เชื่อฟัง​พระเจ้า​อยู่​เสมอ

1 นี่​คือ​คำสั่ง กฎ​และ​ข้อ​บังคับ​ต่างๆ​ที่​พระยาห์เวห์​พระเจ้า​ของ​พวกท่าน​ได้​สั่ง​ให้​เรา​เอา​มา​สอน​พวกท่าน ให้​พวกท่าน​ทำ​ตาม​กฎ​ต่างๆ​เหล่านี้ ใน​ดินแดน​ที่​พวก​ท่าน​กำลัง​จะ​ข้าม​ไป​ยึด​เอา​นั้น 2 เพื่อ​ท่าน และ​ลูกๆ​หลานๆ​ของ​ท่าน​จะ​ได้​เกรง​กลัว​พระยาห์เวห์​พระเจ้า​ของ​ท่าน​ตลอด​ชีวิต และ​รักษา​กฎ​และ​คำสั่ง​ทั้งหมด​ที่​เรา​ได้​สั่ง​ท่าน​ไว้ แล้ว​ท่าน​จะ​ได้​มี​อายุ​ยืนยาว 3 ชาว​อิสราเอล​เอ๋ย ฟัง​ไว้​ให้ดี และ​ให้​ทำตาม​กฎ​เหล่านี้​ด้วย​ความ​ระมัดระวัง​ด้วย เพื่อ​ท่าน​จะ​ได้​เจริญ​รุ่งเรือง​และ​มี​ลูกหลาน​มากมาย กลาย​เป็น​ชนชาติ​ที่​ยิ่งใหญ่ บน​แผ่นดิน​ที่​อุดม​สมบูรณ์ เหมือน​กับ​ที่​พระยาห์เวห์​พระเจ้า​ของ​บรรพบุรุษ​ของ​พวกท่าน​ได้​สัญญาไว้​กับ​ท่าน

4 ประชาชน​ชาว​อิสราเอล​เอ๋ย ฟัง​ไว้​ให้​ดี มี​แต่​พระยาห์เวห์​เท่านั้น​ที่​เป็น​พระเจ้า​ของ​เรา+ 6:4 มี​แต่​พระยาห์เวห์ … ของ​เรา หรือ​แปล​ได้​อีก​ว่า “พระยาห์เวห์​พระเจ้า​ของ​เรา​เป็น​หนึ่ง” หรือ “มี​พระเจ้า​เพียง​องค์​เดียว​คือ​พระยาห์เวห์​ของ​เรา”5 ท่าน​ต้อง​รัก​พระยาห์เวห์​พระเจ้า​ของ​ท่าน ด้วย​การ​ทุ่ม​สุดใจ+ 6:5 สุดใจ มัก​ใช้​ใน​ลักษณะ​ของ “จิตใจ” คือ​ความ​คิด​และ​ความ​ตั้ง​ใจ​ของ​คนๆ​หนึ่ง สุด​ชีวิต+ 6:5 สุด​ชีวิต มัก​หมายถึง “จิต​วิญญาณ” และ​สุด​ตัว+ 6:5 สุด​ตัว หมายถึง กำลัง ความ​สามารถ​และ​ทรัพย์สิน ของ​ท่าน​ให้​กับ​พระองค์ 6 คำสั่ง​เหล่านี้​ที่​เรา​ได้​สั่ง​ท่าน​ใน​วันนี้ ให้​จดจำ​ไว้​ใน​ใจ​เสมอ 7 ท่อง​ให้​กับ​ลูกๆ​ฟัง และ​พูด​ถึง​คำ​สั่ง​เหล่านี้ ไม่ว่า​จะ​นั่ง​อยู่​ใน​บ้าน​หรือ​เดิน​อยู่​บน​ท้องถนน หรือ​นอน​หรือ​ลุกขึ้น 8 เขียน​ผูก​ไว้​ที่​แขน​เพื่อ​ย้ำเตือน และ​ผูก​ไว้​ที่​หน้าผาก​เหมือน​ผ้า​โพก​หัว 9 เขียน​ไว้​ที่​เสา​ประตู​บ้าน​และ​ที่​ประตู​เมือง​ของ​ท่าน

10 เมื่อ​พระยาห์เวห์​พระเจ้า​ของ​ท่าน นำ​ท่าน​เข้า​สู่​แผ่นดิน​ที่​พระองค์​ได้​สัญญา​ไว้​กับ​อับราฮัม อิสอัค​และ​ยาโคบ บรรพบุรุษ​ของ​ท่าน ว่า​จะ​ให้​กับ​ท่าน เป็น​แผ่นดิน​ที่​เต็ม​ไป​ด้วย​เมือง​ที่​ร่ำรวย​ยิ่งใหญ่ ที่​ท่าน​ไม่ได้​สร้าง 11 และ​บ้าน​เรือน​ที่​เต็ม​ไปด้วย​ของ​ดีๆ​มากมาย ที่​ท่าน​ไม่​ต้อง​หา​มา​ใส่​ไว้ และ​บ่อน้ำ​ที่​ท่าน​ไม่​ต้อง​ขุด ไร่​องุ่น​และ​ไร่​มะกอก​ที่​ท่าน​ไม่​ต้อง​ปลูก เมื่อ​ท่าน​ได้​กิน​จน​อิ่มหนำ​สำราญ​แล้ว 12 ระวัง​ตัว​ให้ดี เพื่อ​ท่าน​จะ​ไม่​ลืม​พระยาห์เวห์ ผู้ที่​นำ​ท่าน​ออก​จาก​แผ่นดิน​อียิปต์​พ้น​จาก​การ​เป็น​ทาสนั้น 13 ท่าน​ต้อง​เกรง​กลัว​พระยาห์เวห์​พระเจ้า​ของ​ท่าน และ​รับใช้​พระองค์ และ​สาบาน​โดย​อ้าง​ชื่อ​ของ​พระองค์​ว่า 14 พวกท่าน​จะ​ไม่​ไป​ติดตาม​พระ​อื่น ไม่ว่า​จะ​เป็น​พระองค์​ไหน​ก็​ตาม​ที่​เป็น​ของ​ชนชาติ​ที่​อยู่​รอบข้าง​เจ้า 15 เพราะ​พระยาห์เวห์​พระเจ้า​ของ​ท่าน​ที่​อยู่​ท่ามกลาง​ท่าน​เป็น​พระเจ้า​ที่​หึงหวง ดังนั้น​ให้​ระวัง​ตัว​ให้​ดี เพื่อ​ว่า​พระยาห์เวห์​พระเจ้า​ของ​ท่าน​จะ​ไม่​โกรธ​ท่าน​และ​ทำลาย​ท่าน​ไป​จาก​โลกนี้

16 พวกท่าน​ต้อง​ไม่​ลองดี​กับ​พระยาห์เวห์​พระเจ้า​ของ​ท่าน เหมือน​กับ​ที่​พวกท่าน​เคย​ลองดี​กับ​พระองค์​มา​แล้ว​ที่​มัสสาห์ 17 พวกท่าน​ต้อง​เชื่อฟัง​คำสั่ง​ของ​พระยาห์เวห์​พระเจ้า​ของ​ท่าน รวมทั้ง​คำสั่ง​และ​กฎ​ของ​พระองค์​ที่​พระองค์​ได้​สั่ง​ท่านไว้ 18 ท่าน​ต้อง​ทำ​ใน​สิ่ง​ที่​พระยาห์เวห์​เห็น​ว่า​เป็น​สิ่ง​ที่​ถูกต้อง​และ​ดี เพื่อ​ท่าน​จะ​ได้​เจริญ​รุ่งเรือง และ​ได้​เข้า​ไป​เป็น​เจ้าของ​แผ่นดิน​ที่​ดี​ที่​พระยาห์เวห์​ได้​สัญญา​ไว้​ว่า​จะ​ยก​ให้​กับ​บรรพบุรุษ​ของ​ท่าน 19 โดย​ที่​พระองค์​จะ​ขับไล่​ศัตรู​ของ​ท่าน​ออก​ไป​ต่อ​หน้า​ท่าน ตาม​ที่​พระยาห์เวห์​ได้​สัญญา​ไว้

สอน​สิ่ง​ที่​พระเจ้า​ได้​ทำ

20 ใน​อนาคต​เมื่อ​ลูก​ของ​ท่าน​ถาม​ท่าน​ว่า ‘คำสั่ง กฎ​และ​ข้อ​บังคับ​ต่างๆ​ที่​พระยาห์เวห์​พระเจ้า​ของ​พวกเรา​สั่ง​พวก​ท่าน​ไว้​มี​ความ​หมาย​ว่า​อะ​ไร’ 21 แล้ว​ท่าน​จะ​ได้​ตอบ​กับ​ลูก​ของ​ท่าน​ว่า ‘พวกเรา​เคย​เป็น​ทาส​ของ​กษัตริย์​ฟาโรห์​ใน​ประเทศ​อียิปต์​มา​ก่อน แต่​พระยาห์เวห์​ได้​นำ​พวก​เรา​ออก​มา​จาก​อียิปต์​ด้วย​มือ​ที่​เต็ม​ไป​ด้วย​ฤทธิ์​อำนาจ​ของ​พระองค์ 22 เรา​ได้​เห็น​พระยาห์เวห์​ทำ​ให้​เกิด​เหตุการณ์​ที่​ยิ่งใหญ่​และ​น่าสะพรึงกลัว​ต่างๆ รวมทั้ง​สิ่งมหัศจรรย์​กับ​ประเทศ​อียิปต์ กับ​กษัตริย์​ฟาโรห์​และ​กับ​ทุกคน​ที่​อยู่​ใน​บ้าน​ของ​เขา 23 และ​พระยาห์เวห์​ได้​นำ​พวกเรา​ออก​จาก​ที่นั่น เพื่อ​จะ​นำ​พวกเรา​มา​ถึง​แผ่นดิน​ที่​พระองค์​เคย​สัญญา​ไว้​กับ​บรรพบุรุษ​ของ​พวกเรา และ​ยก​แผ่นดินนั้น​ให้​กับ​เรา​ด้วย 24 พระยาห์เวห์​สั่ง​ให้​พวกเรา​เชื่อฟัง​กฎ​เหล่านี้​ทั้งหมด​และ​ให้​เกรง​กลัว​พระยาห์เวห์​พระเจ้า​ของ​พวกเรา เพราะ​มัน​จะ​ดี​สำหรับ​พวกเรา​เสมอ และ​จะ​ทำ​ให้​เรา​มี​ชีวิต​อยู่​เหมือน​กับ​ที่​เรา​เป็น​อยู่​เดี๋ยวนี้ 25 ถ้า​พวกเรา​ทำ​ตาม​คำสั่ง​ของ​พระองค์​ที่​ได้​สั่ง​เรา​ไว้​อย่าง​ระมัดระวัง พระยาห์เวห์​พระเจ้า​ของ​เรา​ก็​จะ​พอใจ​เรา’

7

ชาว​อิสราเอล​คน​พิเศษ​ของ​พระเจ้า

1 เมื่อ​พระยาห์เวห์​พระเจ้า​ของ​ท่าน​นำ​ท่าน​เข้า​สู่​แผ่นดิน​ที่​ท่าน​กำลัง​จะ​เข้า​ไป​ยึด​เป็น​เจ้าของ พระองค์​จะ​ขับไล่​ชนชาติ​พวกนี้​ออก​ไป​ต่อหน้า​ท่าน คือ ชาว​ฮิตไทต์ ชาว​เกอร์กาชี ชาว​อาโมไรต์ ชาว​คานาอัน ชาว​เปริสซี ชาว​ฮีไวต์​และ​ชาว​เยบุส รวม​เจ็ด​ชาติ ที่​ใหญ่​กว่า​และ​แข็งแรง​กว่า​ท่าน 2 เมื่อ​พระยาห์เวห์​พระเจ้า​ของ​ท่าน​มอบ​คน​พวกนั้น​ให้​อยู่​ใต้​อำนาจ​ของ​ท่าน​และ​ท่าน​ได้​เอา​ชนะ​พวกเขา​แล้ว ท่าน​จะ​ต้อง​ทำลาย​พวกเขา​ให้​หมด​สิ้น ท่าน​จะ​ต้อง​ไม่​ทำ​สัญญา​สงบศึก​ใดๆ​กับ​พวกเขา และ​ท่าน​จะ​ต้อง​ไม่​แสดง​ความ​เมตตา​ใดๆ​กับ​พวกเขา​ด้วย 3 อย่า​แต่งงาน​กับ​พวกเขา อย่า​ยก​ลูกสาว​ให้​เป็น​เมีย​ของ​ลูกชาย​พวกเขา และ​อย่า​เอา​ลูกสาว​ของ​พวกเขา​มา​เป็น​เมีย​ลูกชาย​ท่าน​ด้วย 4 เพราะ​พวกเขา​จะ​ทำ​ให้​ลูกๆ​ของ​ท่าน​หันเห​ไป​จาก​เรา​และ​ลูกๆ​ของ​ท่าน​ก็​จะ​ไป​รับใช้​พวก​พระ​อื่นๆ และ​พระยาห์เวห์​ก็​จะ​โกรธ​พวกท่าน​และ​ทำลาย​ท่าน​อย่าง​รวดเร็ว

ทำลาย​พวกพระเทียมเท็จ

5 พวกท่าน​จะ​ต้อง​ทำ​อย่างนี้​กับ​พวก​ชนชาติ​เหล่านั้น คือ พวกท่าน​ต้อง​รื้อ​แท่นบูชา​ของ​พวกเขา​ทิ้ง​และ​ทุบ​เสา​หิน+ 7:5 เสา​หิน หิน​ที่​ถูก​ตั้ง​ขึ้น​เพื่อ​ช่วย​ให้​ประชาชน​จดจำ​พระเจ้า​ปลอม​ที่​พวก​เขา​สักการะ​บูชา ของ​พวก​เขา​เสีย และ​ตัด​เสา​เจ้าแม่​อาเชราห์​ของ​พวกเขา​ทิ้ง และ​เผา​พวก​รูป​เคารพ​ของ​พวกเขา 6 เพราะ​ท่าน​คือ​ประชาชน​ที่​ถูก​แยก​ออก​มา​เพื่อ​เป็น​ของ​พระยาห์เวห์​พระเจ้า​ของ​ท่าน พระยาห์เวห์​พระเจ้า​ของ​ท่าน​ได้​เลือก​ท่าน​จาก​บรรดา​ชนชาติ​ทั้งหมด​บน​โลกนี้ ให้​เป็น​ของรัก​ของหวง​ที่​มี​ค่า​ของ​พระองค์ 7 พระยาห์เวห์​ไม่​ได้​รัก​พวกท่าน​และ​เลือก​พวกท่าน​เพราะ​พวกท่าน​มี​จำนวน​มาก​ที่สุด​ใน​บรรดา​ชนชาติ​อื่นๆ​ทั้งหมด เพราะ​ความ​จริง​แล้ว​พวก​ท่าน​มี​จำนวน​น้อย​ที่สุด 8 แต่​เป็น​เพราะ​พระยาห์เวห์​รัก​พวกท่าน และ​เพราะ​พระองค์​รักษา​คำ​สัญญา​ที่​พระองค์​ได้​สัญญา​ไว้​กับ​บรรพบุรุษ​ของ​พวกท่าน​ว่า​พระยาห์เวห์​จะ​นำ​พวกท่าน​ออก​จาก​ประเทศ​อียิปต์ ด้วย​มือ​ที่​เต็ม​ไป​ด้วย​ฤทธิ์​อำนาจ​ของ​พระองค์ และ​พระองค์​ได้​ปล่อย​ให้​ท่าน​เป็น​อิสระ​จาก​การ​เป็น​ทาส จาก​เงื้อมมือ​ของ​ฟาโรห์​กษัตริย์​ของ​อียิปต์

9 ดังนั้น​ให้​รู้​ไว้​ว่า​พระยาห์เวห์​พระเจ้า​ของ​ท่าน​เป็น​พระเจ้า​แต่​เพียง​องค์​เดียว เป็น​พระเจ้า​ที่​ซื่อสัตย์​ที่​รักษา​คำ​สัญญา พระองค์​รัก​คน​เหล่านั้น​ที่รัก​พระองค์ และ​เชื่อฟัง​คำ​สั่งสอน​ของ​พระองค์ พระองค์​จะ​รัก​พวกเขา​ไป​อีก​เป็น​พันๆ​รุ่น 10 แต่​พระยาห์เวห์​จะ​ลงโทษ​คน​ที่​เกลียดชัง​พระองค์ พระองค์​จะ​ไม่​ลังเล​ที่​จะ​ทำลาย​เขา พระองค์​จะ​ลงโทษ​คน​ที่​เกลียด​พระองค์ 11 ดังนั้น​ท่าน​ต้อง​เชื่อฟัง​คำ​สั่งสอน กฎ และ​ข้อบังคับ​ที่​เรา​ได้​สั่ง​ท่าน​ใน​วันนี้

12 ถ้า​พวกท่าน​เชื่อฟัง​ข้อบังคับ​เหล่านี้ และ​ทำ​ตาม​อย่าง​ระมัดระวัง พระยาห์เวห์​พระเจ้า​ของ​ท่าน​จะ​รักษา​ข้อตกลง​แห่ง​ความรัก​กับ​ท่าน​ที่​พระองค์​ได้​สัญญา​ไว้​กับ​บรรพบุรุษ​ของ​ท่าน 13 พระองค์​จะ​รัก​ท่าน​และ​อวยพร​ท่าน​และ​เพิ่ม​จำนวน​คน​ของ​ท่าน พระองค์​จะ​อวยพร​ให้​ท่าน​มี​ลูกหลาน​มากมาย และ​พระองค์​จะ​อวยพร​ให้​ที่นา​เกิด​ผลดี พระองค์​จะ​อวยพร​ท่าน​ด้วย​เมล็ด​พืช เหล้า​องุ่น​ใหม่​และ​น้ำมัน พระองค์​จะ​อวยพร​ให้​ฝูง​วัว​และ​ฝูง​แพะแกะ​เกิด​ลูก​มากมาย พระองค์​จะ​อวยพร​ทั้งหมดนี้​ให้​กับ​ท่าน ใน​แผ่นดิน​ที่​พระองค์​สัญญา​ไว้​กับ​บรรพบุรุษ​ของ​ท่าน​ว่า​จะ​ยก​ให้​ท่าน

14 ท่าน​จะ​ได้รับ​การ​อวยพร​มาก​กว่า​ชนชาติ​อื่น ทั้ง​ผู้ชาย ผู้หญิง​และ​ฝูง​สัตว์​ของ​ท่าน​จะ​ไม่​เป็น​หมัน 15 พระยาห์เวห์​จะ​ไม่​ให้​ท่าน​เจ็บป่วย พระองค์​จะ​ไม่​ให้​ท่าน​ติด​โรค​ที่​ร้ายแรง​ทั้งหลาย​ที่​ท่าน​เคย​เห็น​ใน​แผ่นดิน​อียิปต์ แต่​พระองค์​จะ​เอา​สิ่ง​เหล่านั้น​ทั้งหมด​ไป​ให้​กับ​คน​ที่​เกลียดชัง​ท่าน 16 ท่าน​ต้อง​ทำลาย​ประชาชน​ทั้งหมด​ที่​พระยาห์เวห์​พระเจ้า​ของ​ท่าน​ได้​มอบ​ไว้​ให้​อยู่​ใต้​อำนาจ​ของ​ท่าน อย่า​ไป​สงสาร​พวกเขา และ​อย่า​ไป​บูชา​พวก​พระ​ของ​พวกเขา เพราะ​มัน​จะ​เป็น​กับดัก​สำหรับ​ท่าน

พระยาห์เวห์​ช่วย​คน​ของ​พระองค์

17 ถ้า​ท่าน​พูด​อยู่​ใน​ใจ​ว่า ‘ชนชาติ​พวกนี้​มี​มาก​กว่า​เรา​มาก เรา​จะ​ขับไล่​พวกเขา​ออก​ไป​ได้​อย่างไร’ 18 อย่า​กลัว​พวกเขา ให้​จำ​ไว้​ว่า​พระยาห์เวห์​พระเจ้า​ของ​ท่าน​ได้​ทำ​อะไร​กับ​กษัตริย์​ฟาโรห์​แห่ง​อียิปต์ และ​กับ​ประชาชน​ชาว​อียิปต์​ทั้งหมด 19 ให้​จำ​ความ​ทุกข์ยาก​อัน​ยิ่งใหญ่​ที่​ท่าน​เห็น และ​ให้​จำ​เหตุการณ์​พิเศษ​ต่างๆ​และ​การ​อัศจรรย์​ต่างๆ​ที่​พระองค์​ได้​ทำ และ​ให้​จำ​มือ​ที่​เต็ม​ไป​ด้วย​ฤทธิ์​อำนาจ และ​แขน​ที่​ยื่น​ออก​มา​ช่วย ที่​พระยาห์เวห์​พระเจ้า​ของ​ท่าน​ใช้​ใน​การ​นำ​ท่าน​ออก​จาก​ประเทศ​อียิปต์ พระยาห์เวห์​พระเจ้า​ของ​ท่าน​จะ​ทำ​อย่าง​เดียว​กันนี้​กับ​ทุกๆ​ชนชาติ​ที่​ท่าน​กลัว​อยู่นี้

20 พระยาห์เวห์​พระเจ้า​ของ​ท่าน​จะ​ส่ง​ฝูง​แตน+ 7:20 แตน แมลง​ชนิด​หนึ่ง​เหมือน​ตัว​ต่อ​หรือ​ผึ้ง อาจ​จะ​หมาย​ถึง​ตัว​แตน​จริงๆ​หรือ​อาจ​จะ​หมายถึง​ทูตสวรรค์​หรือ​พลัง​อำนาจ​อัน​ยิ่งใหญ่​ของ​พระยาห์เวห์ มา​ต่อย​พวกเขา จน​กว่า​คน​ที่​ยัง​เหลือ​อยู่​และ​หลบ​ซ่อน​จาก​ท่าน​จะ​ถูก​ทำลาย​หมด 21 อย่า​กลัว​พวกเขา เพราะ​พระยาห์เวห์​พระเจ้า​ของ​ท่าน​อยู่​กับ​ท่าน และ​พระองค์​คือ​พระเจ้า​ที่​ยิ่งใหญ่​และ​คน​ก็​กลัว​พระองค์ 22 พระยาห์เวห์​พระเจ้า​ของ​ท่าน​จะ​ขับไล่​ชนชาติ​ต่างๆ​ที่​อยู่​ก่อน​หน้า​ท่าน​ออก​ไป​ทีละเล็ก​ทีละน้อย ท่าน​อย่า​เพิ่ง​ทำลาย​พวกเขา​ทีเดียว​หมด ไม่อย่างนั้น​จะ​มี​สัตว์​ป่า​เพิ่ม​มาก​ขึ้น​สำหรับ​ท่าน 23 พระยาห์เวห์​พระเจ้า​ของ​ท่าน​จะ​มอบ​ชนชาติ​เหล่านั้น​ให้​อยู่​ใต้​อำนาจ​ของ​ท่าน และ​พระองค์​จะ​ทำ​ให้​คน​เหล่านั้น​สับสน​วุ่นวาย จน​พวกเขา​ถูก​ทำลาย​จน​หมดสิ้น 24 พระยาห์เวห์​จะ​มอบ​กษัตริย์​ของ​พวกเขา​ให้​อยู่​ใน​กำมือ​ของ​ท่าน และ​ท่าน​จะ​ฆ่า​พวกเขา​และ​ทำ​ให้​พวกเขา​สิ้น​ชื่อ​ไป​จาก​ใต้​ฟ้านี้ ไม่​มี​ใคร​จะ​ยืน​ขวาง​ท่าน​ได้ จน​กว่า​ท่าน​จะ​ทำลาย​พวกเขา​จน​หมดสิ้น

25 พวกท่าน​ต้อง​เอา​รูป​เคารพ​ของ​พวกเขา​ไป​เผา​ไฟ ท่าน​ต้อง​ไม่​โลภ​เงิน​ทอง​ที่​ติด​อยู่​กับ​รูป​เคารพ​เหล่านั้น ท่าน​ต้อง​ไม่​เอา​เงิน​และ​ทอง​นั้น​มา​เป็น​ของ​ตัวเอง ถ้า​ท่าน​ทำ​อย่างนั้น​ท่าน​จะ​ติด​กับดัก​ของ​มัน เพราะ​พระยาห์เวห์​พระเจ้า​ของ​ท่าน​เกลียดชัง​รูป​เคารพ​พวกนั้น 26 ท่าน​ต้อง​ไม่​เอา​รูป​เคารพ​พวกนี้​ไป​ไว้​ใน​บ้าน ไม่​อย่างนั้น​ท่าน​จะ​ถูก​ทำลาย​จน​หมดสิ้น​เหมือน​รูป​เคารพนั้น ท่าน​ต้อง​เกลียดชัง​และ​ดูถูก​รูป​เคารพนั้น เพราะ​มัน​ต้อง​ถูก​ทำลาย​จน​หมดสิ้น

8

ให้​จดจำ​ถึง​สิ่ง​ที่​พระยาห์เวห์​ทำ​ให้

1 พวกท่าน​ต้อง​เชื่อฟัง​และ​ทำ​ตาม​คำสั่ง​ทุกข้อ ที่​เรา​ให้​กับ​ท่าน​ใน​วันนี้​อย่าง​ระมัดระวัง เพื่อ​พวก​ท่าน​จะ​ได้​มี​ชีวิต​และ​เพิ่ม​จำนวน​มากขึ้น​และ​ได้​เข้า​ไป​เป็น​เจ้าของ​แผ่นดิน​ที่​พระยาห์เวห์​ได้​สัญญา​ไว้​กับ​บรรพบุรุษ​ของ​ท่าน 2 ท่าน​ต้อง​จดจำ​ถึง​การ​เดินทาง​ใน​ที่​เปล่าเปลี่ยว​แห้งแล้ง​ตลอด​สี่สิบ​ปี​ที่​ผ่าน​มา ที่​พระยาห์เวห์​พระเจ้า​ของ​ท่าน​ได้​นำ​ท่าน เพื่อ​ท่าน​จะ​ได้​ถ่อมตัว​ลง พระองค์​ได้​ทดสอบ​ท่าน เพื่อ​จะ​ได้​รู้​ว่า​ท่าน​คิด​อะไร​อยู่​ในใจ จะ​ได้​รู้​ว่า​ท่าน​จะ​เชื่อฟัง​คำสั่ง​ของ​พระองค์​หรือ​ไม่ 3 พระยาห์เวห์​ทำ​ให้​ท่าน​ต้อง​ทนทุกข์​จาก​ความหิว​แล้ว​พระองค์​ก็​เลี้ยง​พวกท่าน​ด้วย​มานา ที่​ทั้ง​ท่าน​และ​บรรพบุรุษ​ของ​ท่าน​ไม่​เคย​รู้จัก​มา​ก่อน เพื่อ​ที่​พระองค์​จะ​ได้​สอน​ท่าน​ว่า คน​เรา​ไม่​ได้​มี​ชีวิต​อยู่​ด้วย​อาหาร​เพียง​อย่าง​เดียว แต่​คน​เรา​จะ​มี​ชีวิต​อยู่​ได้​ด้วย​ทุกๆ​คำพูด​ที่​ออก​มา​จาก​ปาก​ของ​พระยาห์เวห์ 4 เสื้อผ้า​ของ​ท่าน​ก็​ไม่​ขาด เท้า​ของ​ท่าน​ก็​ไม่​บวม​ตลอด​สี่สิบ​ปีนี้ 5 จำ​ไว้​ว่า​พระยาห์เวห์​พระเจ้า​ของ​ท่าน​ได้​อบรม​สั่งสอน​เหมือน​พ่อ​ที่​อบรม​สั่งสอน​ลูก​ของ​เขา

6 ดังนั้น​ให้​เชื่อฟัง​บัญญัติ​ของ​พระยาห์เวห์​พระเจ้า​ของ​ท่าน ด้วย​การ​เดิน​ใน​ทาง​ของ​พระองค์​และ​เกรง​กลัว​พระองค์ 7 เพราะ​พระยาห์เวห์​พระเจ้า​ของ​ท่าน​กำลัง​นำ​ท่าน​เข้า​ไป​ใน​ดินแดน​ที่​ดี แผ่นดิน​ที่​มี​ลำธาร ตาน้ำ​และ​น้ำ​ใต้ดิน​ที่​ไหล​ทะลัก​ออก​มา​ใน​หุบเขา​และ​เนินเขา 8 เป็น​แผ่นดิน​ที่​เต็ม​ไป​ด้วย​ข้าว​สาลี​และ​ข้าว​บาร์เลย์ ไร่​องุ่น ต้น​มะเดื่อ​และ​พวก​ผล​ทับทิม เป็น​แผ่นดิน​ที่​ให้​น้ำมัน​มะกอก​และ​น้ำเชื่อม​ผลไม้ 9 เป็น​แผ่นดิน​ที่​ท่าน​จะ​ไม่​ต้อง​มี​ชีวิต​อยู่​อย่าง​อดๆ​อยากๆ​และ​ที่​ที่​ท่าน​จะ​ไม่​ขาด​อะไรเลย แผ่นดิน​ที่​ก้อน​หิน​เป็น​เหล็ก​และ​ที่​ที่​ท่าน​สามารถ​ทำ​เหมือง​ทองแดง​จาก​เนินเขา​ของ​มัน 10 เมื่อ​ท่าน​ได้​กิน​ทุกอย่าง​จน​พอใจ​แล้ว ให้​สรรเสริญ​พระยาห์เวห์​พระเจ้า​ของ​ท่าน​สำหรับ​แผ่นดิน​ที่​ดี​ที่​พระองค์​ได้​ยก​ให้​กับ​ท่าน

อย่า​ลืม​สิ่ง​ที่​พระยาห์เวห์​ได้​ให้​ไว้

11 ระวัง​ให้​ดี อย่า​ลืม​พระยาห์เวห์​พระเจ้า​ของ​ท่าน โดย​ไม่​ทำ​ตาม​คำสั่ง กฎ​และ​ข้อ​บังคับ​ของ​พระองค์​ที่​เรา​ได้​สั่ง​ท่าน​ไว้​ใน​วันนี้ 12 เมื่อ​ท่าน​กิน​ทุกอย่าง​จน​พอใจ​แล้ว ท่าน​ได้​สร้าง​บ้าน​ที่​สวยงาม​และ​เข้า​ไป​อยู่​อาศัย 13 ฝูง​วัว ฝูง​แพะแกะ​และ​ฝูง​สัตว์​ของ​ท่าน​เพิ่ม​จำนวน​มาก​ขึ้น ท่าน​มี​เงินทอง​มาก​ขึ้น และ​ทุก​อย่าง​ที่​ท่าน​มี​ได้​เพิ่ม​จำนวน​มาก​ขึ้น 14 ระวัง​ให้​ดี อย่า​ได้​หยิ่ง​ผยอง และ​ลืม​พระยาห์เวห์​พระเจ้า​ของ​ท่าน ผู้ที่​ได้​นำ​ท่าน​ออก​จาก​แผ่นดิน​อียิปต์ ออก​จาก​การ​เป็น​ทาสนั้น 15 พระองค์​คือ​ผู้ที่​นำ​ท่าน​ไป​สู่​ที่​เปล่าเปลี่ยว​แห้งแล้ง​ที่​กว้าง​ใหญ่​และ​น่ากลัว ที่​เต็ม​ไป​ด้วย​งูพิษ​และ​แมงป่อง ดินแดน​ที่​แห้ง​แล้ง​ไม่​มี​น้ำ พระองค์​คือ​ผู้ที่​ทำ​ให้​น้ำ​ไหล​ออก​มา​จาก​ก้อนหิน​แข็ง​เพื่อ​ท่าน 16 พระองค์​คือ​ผู้ที่​เลี้ยงดู​ท่าน​ด้วย​มานา​ใน​ที่​เปล่าเปลี่ยว​แห้งแล้ง มานา​ที่​บรรพบุรุษ​ท่าน​เอง​ก็​ไม่​เคย​รู้จัก เพื่อ​จะ​ทำ​ให้​ท่าน​ถ่อมตัว​ลง เพื่อ​ทดสอบ​ท่าน แล้ว​ใน​ที่​สุด​จะ​ทำ​ให้​ท่าน​เจริญ​รุ่งเรือง 17 ระวัง​ให้​ดี อย่า​คิด​ใน​ใจ​ว่า ‘เป็น​เพราะ​พลัง​และ​อำนาจ​ของ​ฉัน​เอง ที่​ทำ​ให้​ฉัน​ร่ำรวย​ขนาดนี้’ 18 แต่​อย่า​ลืม​พระยาห์เวห์​พระเจ้า​ของ​ท่าน เพราะ​พระองค์​คือ​ผู้ที่​ให้​อำนาจนั้น ที่​ทำ​ให้​ท่าน​ร่ำรวย​ขึ้น​มา เพื่อ​พระองค์​จะ​ได้​รักษา​ข้อตกลง​ที่​พระองค์​ได้​สัญญา​ไว้​กับ​บรรพบุรุษ​ของ​ท่าน อย่าง​ที่​พระองค์​กำลัง​ทำ​อยู่​ตอนนี้

19 ถ้า​ท่าน​ลืม​พระยาห์เวห์​พระเจ้า​ของ​ท่าน และ​ไป​ติดตาม​พระ​อื่น แล้ว​ยัง​ไป​รับใช้ กราบไหว้​บูชา​พระ​พวกนั้น เรา​ขอ​เตือน​พวกท่าน​ใน​วันนี้​ว่า พวกท่าน​จะ​ต้อง​ถูก​ทำลาย​แน่ๆ 20 เหมือน​ชนชาติ​ที่​พระยาห์เวห์​กำลัง​ทำลาย​อยู่​ต่อหน้า​พวกท่าน​เมื่อ​ท่าน​เข้า​ใน​แผ่นดิน​นั้น พวกท่าน​ก็​จะ​ถูก​ทำลาย​แบบนั้น​เหมือน​กัน เพราะ​ท่าน​ไม่​ยอมฟัง​เสียง​ของ​พระยาห์เวห์​พระเจ้า​ของ​ท่าน

9

พระยาห์เวห์​จะ​อยู่​กับ​ชาว​อิสราเอล

1 ชาว​อิสราเอล​เอ๋ย ฟัง​ให้​ดี วันนี้​ท่าน​กำลัง​จะ​ข้าม​แม่น้ำ​จอร์แดน​เพื่อ​เข้าไป​ขับไล่​ชนชาติ​ที่​ยิ่งใหญ่​กว่า​และ​เข้มแข็ง​กว่า​ท่าน และ​เมือง​ต่างๆ​ที่​ยิ่งใหญ่​พร้อม​กำแพง​สูง​เสียด​ฟ้า 2 ชาว​อานาค+ 9:2 อานาค ลูกหลาน​ของ​ชาว​อานาค ครอบครัว​ที่​มี​ชื่อ​ใน​เรื่อง​ความ​เป็น​นักสู้​ที่​มี​พลัง​และ​ตัว​สูง​ใหญ่​เหมือน​ยักษ์ ดู​ใน กันดาร​วิถี 13:33 ที่​แข็งแรง​และ​สูง​ใหญ่ ท่าน​รู้จัก​พวกเขา​และ​เคย​ได้ยิน​เกี่ยวกับ​พวกเขา​มา​ว่า ‘มี​ใคร​บ้าง​ที่​จะ​หยุด​พวก​อานาค​ได้ ไม่​มี​เลย’ 3 ท่าน​แน่ใจ​ได้เลย​ใน​วันนี้​ว่า เป็น​พระยาห์เวห์​พระเจ้า​ของ​ท่านเอง ที่​ข้าม​แม่น้ำ​จอร์แดน​ไป​ก่อน​ท่าน เป็น​เหมือน​ไฟ​ที่​ทำลาย​ล้าง พระองค์​จะ​กวาดล้าง​พวก​ชนชาติ​เหล่านั้น และ​พระองค์​จะ​เอาชนะ​พวกเขา​เมื่อ​ท่าน​เดินทาง​เข้า​ไป ท่าน​จะ​ไล่​พวกเขา​ออก​ไป​และ​ทำลาย​พวกเขา​อย่าง​รวดเร็ว​เหมือน​ที่​พระยาห์เวห์​พระเจ้า​ของ​ท่าน​ได้​สัญญา​ไว้​กับ​ท่าน

4 เมื่อ​พระยาห์เวห์​พระเจ้า​ของ​ท่าน ขับไล่​พวกนั้น​ออก​ไป​ต่อหน้า​ท่าน พวกท่าน​ไม่​ต้อง​คิด​ใน​ใจ​ว่า ‘เพราะ​ฉัน​เป็น​คนดี พระยาห์เวห์​ถึง​ได้​นำ​ฉัน​เข้า​มา​เป็น​เจ้า​ของ​แผ่นดิน​นี้’ แต่​ที่​พระยาห์เวห์​ขับไล่​ชนชาติ​เหล่านั้น​ออก​ไป​ต่อหน้า​ท่าน​ก็​เพราะ​พวกเขา​เป็น​คนชั่ว​ต่าง​หาก 5 ที่​ท่าน​กำลัง​จะ​เข้า​ไป​เป็น​เจ้า​ของ​แผ่นดิน​ของ​คน​พวกนั้น ไม่​ใช่​เพราะ​ท่าน​เป็น​คนดี​และ​ซื่อสัตย์​หรอกนะ แต่​ที่​พระยาห์เวห์​พระเจ้า​ของ​ท่าน​ขับไล่​ชนชาติ​เหล่านั้น​ออก​ไป​ต่อหน้า​ท่าน ก็​เพราะ​พวกเขา​เป็น​คนชั่ว และ​พระยาห์เวห์​ต้องการ​รักษา​สัญญา​ที่​พระองค์​ได้​ทำ​ไว้​กับ​อับราฮัม อิสอัค​และ​ยาโคบ บรรพบุรุษ​ของ​ท่าน 6 ให้​รู้​ไว้​เลย​ว่า พระยาห์เวห์​พระเจ้า​ของ​ท่าน​ไม่​ได้​ให้​แผ่นดิน​ที่​ดีนี้​กับ​ท่าน เพราะ​ท่าน​เป็น​คนดี แต่​ความจริง​แล้ว​ท่าน​เป็น​คน​ที่​ดื้อรั้น

จดจำ​ความ​ดื้อรั้น​ที่​มี​ต่อ​พระยาห์เวห์

7 จำ​ไว้​ให้​ดี อย่า​ลืม​ว่า​ท่าน​เคย​ทำ​ให้​พระยาห์เวห์​โกรธ ตอน​ที่​อยู่​ใน​ที่​เปล่าเปลี่ยว​แห้งแล้ง พวกท่าน​ไม่​เชื่อฟัง​พระยาห์เวห์​ตั้งแต่​วัน​ที่​พวกท่าน​ออก​จาก​แผ่นดิน​อียิปต์​จน​กระทั่ง​มา​ถึง​ที่นี่ 8 พวกท่าน​ทำ​ให้​พระยาห์เวห์​โกรธ​ตอน​ที่​อยู่​บน​ภูเขา​ซีนาย พระยาห์เวห์​โกรธ​ถึง​ขนาด​ที่​จะ​ทำลาย​พวกท่าน 9 เมื่อ​เรา​ขึ้น​ไป​บน​ภูเขา​เพื่อ​รับ​แผ่นหิน​ซึ่ง​เป็น​แผ่นหิน​ของ​ข้อตกลง​ที่​พระยาห์เวห์​ทำ​ไว้​กับ​พวกท่าน เรา​อยู่​บน​ภูเขา​เป็น​เวลา​ถึง​สี่สิบ​วัน​สี่สิบ​คืน ไม่​ได้​กิน​อาหาร​หรือ​ดื่ม​น้ำ 10 พระยาห์เวห์​ได้​ให้​แผ่นหิน​สองแผ่น​กับ​เรา เป็น​แผ่นหิน​ที่​พระเจ้า​ใช้​นิ้ว​มือ​ของ​พระองค์​เขียน​ขึ้น​มา บน​แผ่น​หินนั้น​คือ​คำ​สั่งสอน​ทั้งหมด​ที่​พระยาห์เวห์​ได้​พูด​ไว้​กับ​พวก​ท่าน พระองค์​พูด​ออก​มา​จาก​ไฟ​บน​ภูเขา​ใน​วัน​ที่​พวกท่าน​รวม​ตัว​กัน​อยู่​ที่นั่น

11 เมื่อ​ครบ​สี่สิบ​วัน​สี่สิบ​คืน​แล้ว พระยาห์เวห์​ได้​ให้​แผ่นหิน​สองแผ่น​นั้น​กับ​เรา เป็น​แผ่นหิน​ของ​ข้อตกลง 12 พระยาห์เวห์​พูด​กับ​เรา​ว่า ‘ลุกขึ้น​และ​รีบ​ลง​ไป​จาก​ที่นี่ เพราะ​ประชาชน​ของ​เจ้า​ที่​เจ้า​นำ​ออก​มา​จาก​ประเทศ​อียิปต์​นั้น ได้​ทำตัว​เสื่อมทราม พวกเขา​ได้​หันเห​ไป​อย่าง​รวดเร็ว​จาก​สิ่ง​ที่​เรา​ได้​สั่ง​ให้​พวกเขา​ทำ พวกเขา​ได้​ทำ​รูป​เคารพ​จาก​โลหะ​สำหรับ​ตัว​เอง’

13 พระยาห์เวห์​ได้​พูด​กับ​ผม​ว่า ‘เรา​ได้​มองดู​คน​พวกนี้ เขา​เป็น​คน​ที่​ดื้อรั้น​จริงๆ 14 โมเสส เจ้า​ไม่​ต้อง​มา​ยุ่ง​กับ​เรา เรา​จะ​ทำลาย​พวกเขา และ​จะ​ลบ​ชื่อ​พวกเขา​ออก​จาก​ใต้​ฟ้านี้ และ​เรา​จะ​ทำ​ให้​เจ้า​เป็น​ชาติ​ที่​เข้มแข็ง​และ​มี​จำนวน​มาก​กว่า​พวกเขา’

ลูก​วัว​ทองคำ

15 แล้ว​เรา​ก็​กลับ​ลง​มา​จาก​ภูเขา ภูเขา​กำลัง​ลุกไหม้​เป็น​ไฟ หิน​ของ​ข้อตกลง​ทั้งสอง​แผ่นนั้น​อยู่​ใน​มือ​เรา 16 แล้ว​เรา​มองดู เห็น​ว่า​พวกท่าน​ได้​ทำ​บาป​ต่อ​พระยาห์เวห์ พวกท่าน​ได้​ทำ​รูป​เคารพ​จาก​โลหะ​เป็น​รูป​ลูกวัว​ให้​กับ​ตัว​พวกท่าน​เอง พวกท่าน​หันเห​ไป​อย่าง​รวดเร็ว​จาก​สิ่ง​ที่​พระยาห์เวห์​เคย​สั่ง​ท่านไว้ 17 เรา​จึง​ขว้าง​หิน​ทั้งสอง​แผ่นนั้น​ด้วย​มือ​ทั้งสอง​ของ​เราเอง และ​ทำ​ให้​มัน​แตก​ต่อหน้า​ต่อตา​พวกท่าน 18 และ​ก็​เหมือน​กับ​ครั้ง​ก่อน เรา​ได้​ก้มหน้า​กราบลง​กับ​พื้นดิน​ต่อหน้า​พระยาห์เวห์​เป็น​เวลา​สี่สิบ​วัน​สี่สิบ​คืน ไม่​ได้​กิน​อาหาร​หรือ​ดื่ม​น้ำ เรา​ทำ​สิ่ง​ต่างๆ​นี้​ก็​เพราะ​บาป​ทั้งหมด​ที่​พวกท่าน​ได้​ทำ​ไป คือ​พวกท่าน​ได้​ทำ​ใน​สิ่ง​ที่​ชั่วร้าย​ใน​สายตา​ของ​พระยาห์เวห์ เพราะ​อย่างนี้​จึง​ทำ​ให้​พระองค์​โกรธ 19 เรา​กลัว​ความโกรธ​และ​ความ​เดือดดาล​ของ​พระองค์ เพราะ​พระยาห์เวห์​โกรธ​ถึง​ขนาด​ที่​จะ​ทำลาย​พวกท่าน แต่​ตอนนั้น​พระยาห์เวห์​ได้​ฟัง​เรา 20 พระยาห์เวห์​โกรธ​อาโรน​ถึง​ขนาด​ที่​จะ​ทำลาย​เขา แต่​เรา​ได้​อธิษฐาน​เผื่อ​อาโรน​เหมือนกัน​ใน​ตอนนั้น 21 เรา​ได้​เอา​สิ่ง​ที่​เป็น​บาป​ที่​พวกท่าน​ได้​สร้างขึ้น​มา คือ​ลูกวัว​ไป​เผา​ไฟ และ​เรา​ก็​ทำ​ให้​มัน​แตก​เป็น​ชิ้นๆ บด​มัน​จน​ละเอียด​เป็น​ผุยผง แล้ว​เรา​ก็​โปรย​ผงนั้น​ลง​ใน​ลำธาร​ที่​ไหล​ลง​มา​จาก​ภูเขา

โมเสส​ร้องขอ​พระยาห์เวห์อย่า​ทำลาย​คน​อิสราเอล

22 ที่​ทาเบราห์ ที่​มัสสาห์ และ​ที่​ขิบโรท-หัทธาอาวาห์​ก็​เหมือน​กัน พวกท่าน​ทำให้​พระยาห์เวห์​โกรธ 23 เมื่อ​พระยาห์เวห์​ส่ง​พวกท่าน​จาก​คาเดช-บารเนีย และ​พูด​ว่า ‘ขึ้น​ไป​ยึด​เป็น​เจ้า​ของ​แผ่นดิน​ที่​เรา​ได้​ให้​ไว้​กับ​พวกเจ้า’ พวกท่าน​ขัดขืน​คำสั่ง​ของ​พระยาห์เวห์​พระเจ้า​ของ​พวกท่าน พวกท่าน​ไม่​ไว้วางใจ​พระองค์​และ​ไม่​เชื่อฟัง​พระองค์ 24 พวกท่าน​ได้​ขัดขืน​พระยาห์เวห์​มา​ตลอด ตั้งแต่​วัน​ที่​เรา​รู้จัก​พวกท่าน​เป็น​ครั้งแรก

25 เมื่อ​เรา​ก้มหน้า​ลง​กราบ​พระยาห์เวห์​เป็น​เวลา​สี่สิบ​วัน​สี่สิบ​คืน เพราะ​พระยาห์เวห์​บอก​ว่า พระองค์​จะ​ทำลาย​พวกท่าน 26 เรา​ได้​อธิษฐาน​ต่อ​พระยาห์เวห์​ว่า ‘ข้า​แต่​พระยาห์เวห์​องค์​เจ้า​ชีวิต​ของ​ข้าพเจ้า อย่า​ได้​ทำลาย​คน​ของ​พระองค์​ที่​เป็น​ของรัก​ของหวง​ที่​มี​ค่า​ของ​พระองค์เลย พระองค์​ไถ่​ให้​พวกเขา​เป็น​อิสระ​ด้วย​ฤทธิ์​อำนาจ​ที่​ยิ่งใหญ่​ของ​พระองค์ พระองค์​นำ​พวกเขา​ออก​มา​จาก​อียิปต์​ด้วย​มือ​อัน​ทรง​พลัง​ของ​พระองค์ 27 โปรด​ระลึกถึง​อับราฮัม อิสอัค​และ​ยาโคบ ผู้รับใช้​ของ​พระองค์ อย่า​ไป​สนใจ​กับ​ความ​ดื้อดึง ความ​ชั่วร้าย​และ​ความ​บาป​ของ​คน​พวกนี้เลย 28 ไม่​อย่างนั้น​ชาว​อียิปต์​จะ​พูด​ว่า “เพราะ​พระยาห์เวห์​ไม่​สามารถ​นำ​พวกเขา​เข้าสู่​แผ่นดิน​ที่​พระองค์​สัญญา​ไว้​กับ​พวกเขา และ​เพราะ​พระองค์​เกลียด​พวกเขา พระองค์​จึง​นำ​พวกเขา​ออก​ไป​และ​ฆ่า​พวกเขา​ใน​ที่​เปล่าเปลี่ยว​แห้งแล้ง” 29 พวกเขา​คือ​คน​ของ​พระองค์ เป็น​สมบัติ​ของ​พระองค์เอง พระองค์​ได้​นำ​พวกเขา​ออก​มา​ด้วย​ความ​แข็ง​แกร่ง​และ​อำนาจ​ของ​พระองค์’

10

แผ่น​หิน​ใหม่

(อพย. 34:1-10)

1 ใน​เวลานั้น พระยาห์เวห์​พูด​กับ​เรา​ว่า ‘ตัด​หิน​มา​ใหม่​อีก​สองแผ่น​ให้​เหมือน​กับ​สอง​แผ่น​แรก แล้ว​ขึ้น​มา​หา​เรา​บน​ภูเขานี้ และ​ให้​ทำ​หีบ​ไม้​มา​ด้วย 2 เรา​จะ​เขียน​บัญญัติ​บน​แผ่น​หินนี้ เป็น​บัญญัติ​เดียว​กับ​ที่​ได้​เขียน​ไป​แล้ว​บน​แผ่นหิน​ชุดแรก​ที่​เจ้า​ทำ​แตก​ไปนั้น แล้ว​เจ้า​จะ​ได้​วาง​พวกมัน​ลง​ใน​หีบไม้’

3 เรา​จึง​ทำ​หีบ​ไม้​ขึ้น​หนึ่ง​ใบ​จาก​ไม้​กระถินเทศ และ​ตัด​หิน​ใหม่​สองแผ่น​ที่​เหมือน​กับ​หิน​สอง​แผ่น​แรก แล้ว​เรา​ก็​ขึ้น​ไป​บน​ภูเขา​พร้อม​กับ​หิน​สอง​แผ่นนั้น​ใน​มือ 4 พระยาห์เวห์​ได้​เขียน​คำพูด​เดิม​ที่​เคย​เขียน​ไป​แล้ว​ครั้ง​ก่อน​ลง​บน​หิน​สอง​แผ่นนี้ คือ​บัญญัติ​สิบ​ประการ​ที่​พระยาห์เวห์​ได้​พูด​กับ​พวกท่าน​บน​ภูเขา ที่​พระองค์​พูด​ออก​มา​จาก​ไฟ​ใน​วัน​ที่​พวกท่าน​ไป​อยู่​รวม​กัน​ที่นั่น แล้ว​พระองค์​ก็​ให้​แผ่น​หินนั้น​กับ​เรา 5 เรา​ก็​กลับ​ลง​มา​จาก​บน​เขา เรา​ได้​วาง​แผ่น​หินนั้น​ไว้​ใน​หีบ​ไม้​ที่​เรา​ได้​ทำ​ขึ้น และ​แผ่น​หิน​พวกนั้น​ก็​ยัง​คง​อยู่​ที่นั่น เหมือน​กับ​ที่​พระยาห์เวห์​ได้​สั่ง​เรา​ไว้

6 (ประชาชน​ชาว​อิสราเอล​ได้​เดิน​ทาง​จาก​บ่อน้ำ​เบเอโรท-เบเน-ยาอะคัน ไป​ที่​โมเสราห์ อาโรน​ตาย​และ​ถูก​ฝัง​ไว้​ที่นั่น เอเลอาซาร์​ลูกชาย​ของ​เขา​ได้​เป็น​นักบวช​แทน​เขา 7 ประชาชน​ชาว​อิสราเอล​ได้​เดิน​ทาง​จาก​ที่นั่น​ไป​ที่​กุดโกดาห์ จาก​กุดโกดาห์ พวกเขา​เดิน​ทาง​ไป​ถึง​โยทบาธาห์ เป็น​สถานที่​ที่​มี​ลำธาร​มากมาย 8 ใน​เวลานั้น​พระยาห์เวห์​ได้​แต่งตั้ง​เผ่า​เลวี​ให้​เป็น​ผู้​แบก​หีบ​ข้อตกลง​ของ​พระยาห์เวห์ ให้​ยืน​รับใช้​อยู่​ต่อหน้า​พระยาห์เวห์ และ​ให้​อวยพร​ประชาชน​ใน​นาม​ของ​พระองค์ เหมือน​ที่​พวกเขา​ได้​ทำ​อยู่​จน​ถึง​ทุก​วันนี้ 9 เพราะ​เหตุนี้​คน​เผ่า​เลวี​ถึง​ไม่​ได้รับ​ส่วน​แบ่ง​ที่ดิน​เป็น​ของ​ตัวเอง​เหมือน​เผ่า​อื่นๆ พระยาห์เวห์​คือ​ส่วน​แบ่ง​ของ​ชาว​เลวี ตาม​ที่​พระยาห์เวห์​พระเจ้า​ของ​ท่าน​ได้​สัญญา​ไว้​กับ​คน​เผ่า​เลวี)

10 เรา​ได้​อยู่​บน​ภูเขา​เป็น​เวลา​สี่สิบ​วัน​สี่สิบ​คืน​เหมือน​ครั้งแรก​และ​พระยาห์เวห์​ได้​ฟัง​เรา​อีก​ครั้ง​หนึ่ง​ใน​เวลานั้น พระองค์​ไม่​ต้องการ​ทำลาย​ท่าน 11 พระยาห์เวห์​พูด​กับ​เรา​ว่า ‘ลุกขึ้น ไป​เดิน​นำ​หน้า​ประชาชน เพื่อ​พวกเขา​จะ​ได้​เข้า​ไป​เป็น​เจ้า​ของ​แผ่นดิน​ที่​เรา​ได้​สัญญา​ไว้​กับ​บรรพบุรุษ​ของ​พวกเขา​ว่า​จะ​ยก​ให้​กับ​พวกเขา’

สิ่ง​ที่​พระยาห์เวห์​ต้องการ​อย่าง​แท้จริง

12 ชาว​อิสราเอล​เอ๋ย พระยาห์เวห์​พระเจ้า​ของ​ท่าน​ขอ​อะไร​จาก​ท่านหรือ พระองค์​ขอ​เพียง​แต่​ให้​เกรง​กลัว​พระยาห์เวห์​พระเจ้า​ของ​ท่าน ให้​เดิน​ใน​ทาง​ของ​พระองค์ ให้​รัก​พระองค์ ให้​รับใช้​พระองค์​ด้วย​สุดใจ​สุดจิต​ของ​ท่าน 13 และ​ให้​เชื่อฟัง​บัญญัติ​และ​กฎ​ของ​พระองค์ ที่​เรา​ได้​สั่ง​ท่าน​ใน​วันนี้​เพื่อ​ประโยชน์​ของ​ตัว​ท่าน​เอง

14 ดูสิ พระยาห์เวห์​พระเจ้า​ของ​ท่าน​เป็น​เจ้า​ของ​สวรรค์​ทั้งสิ้น แม้แต่​สวรรค์​ชั้น​สูงสุด รวมทั้ง​โลก​และ​ทุกสิ่ง​ทุกอย่าง​ใน​โลก 15 แต่​พระยาห์เวห์​ยัง​เอา​ใจ​ใส่​บรรพบุรุษ​ของ​ท่าน​และ​รัก​พวกเขา พระองค์​ได้​เลือก​พวกท่าน​ซึ่ง​เป็น​ลูกหลาน​ของ​พวกเขา​ออก​มา​จาก​ชนชาติ​ทั้งหลาย และ​พวกท่าน​ก็​ยัง​คง​เป็น​คนพิเศษ​สำหรับ​พระองค์​ถึง​ทุก​วันนี้

16 ให้​มอบ​ตัว​ท่าน​ทั้งหมด​กับ​พระยาห์เวห์ และ​อย่า​ดื้อดึง​อีก​ต่อ​ไป+ 10:16 ให้​มอบ​ตัว … อีก​ต่อ​ไป หรือ​แปล​ตรงๆ​จาก​ภาษา​ฮีบรู​ได้​ว่า “ให้​ทำ​พิธี​ขลิบ​ที่​หัวใจ​ของ​ท่าน และ​อย่า​ทำ​คอ​แข็ง​อีก​ต่อ​ไป” พิธี​ขลิบ​เป็น​การ​แสดง​ว่า​เป็น​คน​ของ​พระเจ้า สัตว์​ที่​ทำ​คอ​แข็ง​ก็​คือ​สัตว์​ที่​ขัดขืน​ไม่​ยอม​ทำ​ตาม17 เพราะ​พระยาห์เวห์​พระเจ้า​ของ​พวกท่าน​คือ​พระเจ้า​เหนือ​พระ​ทั้งปวง และ​เป็น​องค์​เจ้า​ชีวิต​เหนือ​องค์​เจ้า​ชีวิต​อื่นๆ​ทั้งหมด พระองค์​เป็น​พระเจ้า​ที่​ยิ่งใหญ่ ทรงพลัง​และ​น่ากลัว พระองค์​ไม่​เลือก​หน้า​และ​ไม่​รับ​สินบน 18 พระองค์​ทำ​ให้​แม่หม้าย​และ​เด็ก​กำพร้า​ได้รับ​การ​ตัดสิน​อย่าง​ยุติธรรม พระองค์​รัก​ชาว​ต่างชาติ​ที่​อยู่​ท่ามกลาง​เรา​และ​ให้​อาหาร​และ​เสื้อผ้า​กับ​เขา 19 พวกท่าน​ต้อง​รัก​ชาว​ต่างชาติ​ด้วย เพราะ​พวกท่าน​ก็​เคย​เป็น​ชาว​ต่างชาติ​ใน​แผ่นดิน​อียิปต์​มา​ก่อน

20 ท่าน​ต้อง​เกรง​กลัว​พระยาห์เวห์​พระเจ้า​ของ​ท่าน ท่าน​ต้อง​รับใช้​พระองค์​เท่านั้น ท่าน​ต้อง​ผูกพัน​อยู่​กับ​พระองค์​และ​ท่าน​ต้อง​สาบาน​โดย​อ้าง​ชื่อ​ของ​พระองค์ 21 พระองค์​คือ​ผู้ที่​ท่าน​ควร​จะ​ยกย่อง​สรรเสริญ พระองค์​คือ​พระเจ้า​ของ​ท่าน พระองค์​ได้​ทำ​สิ่ง​ที่​ยิ่งใหญ่​และ​น่ากลัว​ต่างๆนี้​เพื่อ​ท่าน ที่​ท่าน​ได้​เห็น​มา​แล้ว​กับ​ตา​ตัวเอง 22 ตอน​ที่​บรรพบุรุษ​ของ​ท่าน​เข้า​ไป​อยู่​ที่​ประเทศ​อียิปต์นั้น มี​แค่​เจ็ดสิบ​คน​เท่านั้น แต่​ตอนนี้ พระยาห์เวห์​พระเจ้า​ของ​ท่าน​ได้​ทำ​ให้​ท่าน​มี​จำนวน​มากมาย​เหมือน​กับ​ดวงดาว​บน​ท้องฟ้า

11

ให้​รัก​และ​เชื่อฟัง​พระยาห์เวห์

1 ท่าน​ต้อง​รัก​พระยาห์เวห์​พระเจ้า​ของ​ท่าน และ​ท่าน​ต้อง​เชื่อฟัง​คำสั่ง กฎ ข้อ​บังคับ​และ​บัญญัติ​ต่างๆ​ของ​พระองค์​เสมอ 2 ใน​วันนี้ พวกท่าน​ต้อง​จดจำ​ไว้​ว่า เป็น​พวกท่าน​เอง ไม่ใช่​ลูกๆ​ของ​พวกท่าน ที่​รู้จัก​และ​เห็น​บทเรียน​จาก​พระยาห์เวห์​พระเจ้า​ของ​พวกท่าน เป็น​ท่าน​เอง​ที่​เห็น​ถึง​ความ​ยิ่งใหญ่​ของ​พระองค์ อำนาจ​ที่​ยิ่งใหญ่​และ​ความ​แข็ง​แกร่ง​ของ​พระองค์ 3 เป็น​ท่าน​เอง ไม่ใช่​ลูกๆ​ของ​ท่าน ที่​เห็น​เหตุการณ์​พิเศษ​ต่างๆ​และ​การกระทำ​ที่​พระองค์​ได้​ทำ​ไว้​กับ​ฟาโรห์​กษัตริย์​อียิปต์ และ​กับ​ประชาชน​ชาว​อียิปต์​ทั้งหมด​ใน​แผ่นดิน​อียิปต์ 4 เป็น​ท่าน​เอง ไม่ใช่​ลูกๆ​ของ​ท่าน ที่​ได้​เห็น​สิ่ง​ที่​พระองค์​ได้​ทำ​กับ​กองทัพ​ของ​อียิปต์ กับ​ม้า​และ​รถรบ​ทั้งหลาย​ของ​อียิปต์ และ​การ​ที่​พระองค์​ทำ​ให้​น้ำ​ใน​ทะเล​แดง​ไหล​ท่วม​พวกเขา​ใน​ขณะ​ที่​เขา​กำลัง​ไล่​ตาม​พวกท่าน เพื่อ​พระยาห์เวห์​จะ​ได้​ทำลาย​พวกเขา​จนหมด 5 เป็น​ท่าน​เอง ไม่ใช่​ลูกๆ​ของ​ท่าน ที่​ได้​เห็น​สิ่ง​ที่​พระองค์​ได้​ทำ​เพื่อ​พวกท่าน​ใน​ที่​เปล่าเปลี่ยว​แห้งแล้ง​จน​กระทั่ง​พวก​ท่าน​มา​ถึง​ที่นี่ 6 เป็น​ท่าน​เอง ไม่ใช่​ลูกๆ​ของ​ท่าน ที่​ได้​เห็น​สิ่ง​ที่​พระองค์​ทำ​กับ​ดาธาน​และ​อาบีรัม​ลูกชาย​ของ​เอลีอับ​ชาว​รูเบน เมื่อ​แผ่นดิน​อ้า​ปาก​ของ​มัน และ​กลืน​พวกเขา​และ​ครอบครัว​พวกเขา พร้อม​กับ​เต็นท์ คนรับใช้ และ​สัตว์เลี้ยง​ของ​พวกเขา ไป​จาก​ท่ามกลาง​ชาว​อิสราเอล​ทั้งหมด 7 เป็น​ท่านเอง ไม่ใช่​ลูกๆ​ของ​ท่าน ที่​ได้​เห็น​การกระทำ​อัน​ยิ่งใหญ่​ทุก​สิ่ง​ที่​พระองค์​ได้​ทำ​ไว้

8 ดังนั้น​พวก​ท่าน​ต้อง​เชื่อฟัง​คำ​สั่งสอน​ทุก​อย่าง​ที่​เรา​ได้​สั่ง​ท่าน​ใน​วันนี้ เพื่อ​พวกท่าน​จะ​ได้​เข้มแข็ง​และ​เข้า​ไป​เป็น​เจ้าของ​แผ่นดิน​ที่​ท่าน​กำลัง​จะ​ข้าม​แม่น้ำ​จอร์แดน​ไป​เป็น​เจ้าของนี้ 9 และ​เพื่อ​พวก​ท่าน​จะ​ได้​มี​ชีวิต​ที่​ยืนยาว​บน​แผ่นดิน​ที่​พระยาห์เวห์​ได้​สัญญา​ไว้​กับ​บรรพบุรุษ​ของ​พวกท่าน​ว่า​จะ​ยก​ให้​กับ​พวกเขา​และ​ลูกหลาน​ของ​เขา คือ​แผ่นดิน​ที่​อุดม​สมบูรณ์ 10 เพราะ​แผ่นดิน​ที่​ท่าน​กำลัง​จะ​เข้า​ไป​เป็น​เจ้าของนั้น ไม่​เหมือน​แผ่นดิน​อียิปต์​ที่​ท่าน​จาก​มา ที่​แผ่นดิน​อียิปต์นั้น ท่าน​ปลูก​พืช​ของ​ท่าน และ​เอา​เท้า​ขูด​เป็น​ร่องน้ำ​ได้+ 11:10 เอา​เท้า​ขูด​เป็น​ร่องน้ำ​ได้ หรือ​แปล​ตรงๆ​ได้​ว่า “รดน้ำ​ด้วย​เท้า” หรือ “อาจ​จะ​หมุน​กังหัน​น้ำ​ด้วย​เท้า” หรือ “เท้า” อาจ​จะ​เป็น​คำ​สุภาพ​หมายถึง “อวัยวะ​เพศ​ชาย” อาจ​จะ​หมายถึง​ฉี่​รด​ได้​เพราะ​มี​ที่ดิน​น้อย​มาก เหมือน​กับ​รด​สวน​ผัก 11 แต่​แผ่นดิน​ที่​ท่าน​กำลัง​จะ​ข้าม​ไป​เป็น​เจ้า​ของ​นั้น เป็น​ดินแดน​ที่​เต็ม​ไป​ด้วย​ภูเขา​และ​หุบเขา​มากมาย และ​พื้นดิน​ก็​จะ​ชุ่มชื้น​ไป​ด้วย​น้ำฝน​ที่​ตก​มา​จาก​ฟ้า 12 มัน​เป็น​แผ่นดิน​ที่​พระยาห์เวห์​พระเจ้า​ของ​ท่าน​ดูแล​เอาใจใส่​อยู่​ตลอด​เวลา​ตั้งแต่​ต้น​ปี​จน​ถึง​ปลาย​ปี

13 พระยาห์เวห์​พูด​ว่า ถ้า​พวกเจ้า​เชื่อฟัง​บัญญัติ​ของ​เรา​ที่​เรา​กำลัง​สั่ง​กับ​พวกเจ้า​ใน​วันนี้​อย่าง​ระมัดระวัง คือ​ให้​รัก​พระยาห์เวห์​พระเจ้า​ของ​พวกเจ้า​และ​รับใช้​พระองค์​ด้วย​สุดใจ​สุดจิต​ของ​เจ้า 14 เรา ยาห์เวห์ จะ​ให้​ฝน​ตกใน​แผ่นดิน​ของ​พวกเจ้า​ตาม​ฤดูกาล คือ​ฝน​ต้น​ฤดู​และ​ฝน​ปลาย​ฤดู และ​เจ้า​จะ​ได้​เกี่ยว​พืชผล น้ำ​องุ่น​ใหม่ และ​น้ำมัน​ของ​เจ้า 15 เรา​จะ​ให้​หญ้า​ขึ้น​ใน​ท้องทุ่ง​ของ​เจ้า​สำหรับ​ฝูง​สัตว์​ของ​เจ้า และ​เจ้า​จะ​มี​กิน​อย่าง​เหลือเฟือ

16 ระวัง​ให้​ดี ไม่​อย่างนั้น​ใจ​ของ​พวกท่าน​จะ​ถูก​ล่อลวง​ให้​หันเห​ไป​รับใช้​พระอื่นๆ​และ​ไป​กราบไหว้​พระ​เหล่านั้น 17 แล้ว​พระยาห์เวห์​ก็​จะ​โกรธ​พวกท่าน พระองค์​จะ​ปิด​ท้องฟ้า​ไม่​ให้​ฝน​ตก แผ่นดิน​จะ​ไม่​มี​พืชผล​งอก​ออก​มา และ​พวกท่าน​ก็​จะ​มี​อายุ​สั้น​ใน​แผ่นดิน​ที่​ดี​ที่​พระยาห์เวห์​จะ​ยก​ให้​กับ​พวกท่าน

18 ให้​เอา​คำ​สั่งสอน​พวกนี้​ของ​เรา​ฝัง​ไว้​ใน​จิตใจ​ของ​ท่าน​อยู่​เสมอ และ​ผูก​มัน​ไว้​กับ​มือ​ของ​พวกท่าน​เพื่อ​เตือน​ความจำ และ​ผูก​ไว้​ที่​หน้าผาก​ของ​ท่าน​เหมือน​กับ​ผ้า​โพกหัว 19 สอน​สิ่ง​เหล่านี้​ให้​กับ​ลูกๆ​ของ​พวกท่าน ท่อง​พวกมัน​เมื่อ​นั่ง​อยู่​ใน​บ้าน เดิน​อยู่​ตาม​ท้องถนน เมื่อ​นอนลง​และ​ลุกขึ้น 20 ให้​เขียน​พวกมัน​ไว้​บน​เสา​ประตู​บ้าน และ​บน​ประตู​เมือง​ของ​ท่าน 21 ให้​ทำ​ตาม​สิ่ง​เหล่านี้ เพื่อ​พวกท่าน​และ​ลูกๆ​ของ​พวกท่าน จะ​ได้​อยู่​อีก​ยาว​นาน​บน​แผ่นดิน​ที่​พระยาห์เวห์​ได้​สัญญา​ไว้​กับ​บรรพบุรุษ​ของ​ท่าน​ว่า​จะ​ยก​ให้​กับ​พวกเขา​ตราบ​เท่า​ที่​ฟ้า​ยัง​อยู่​เหนือ​ดิน

22 ถ้า​พวกท่าน​เชื่อฟัง​คำ​สั่งสอน​ทั้งหมดนี้​ที่​เรา​ได้​สั่ง​ให้​ท่าน​ทำ​อย่าง​ระมัดระวัง คือ​ให้​รัก​พระยาห์เวห์​พระเจ้า​ของ​พวกท่าน เดิน​ใน​ทาง​ของ​พระองค์ และ​ผูกพัน​อยู่​กับ​พระองค์ 23 แล้ว​พระยาห์เวห์​จะ​ขับไล่​ชนชาติ​เหล่านี้​ออก​ไป​ต่อ​หน้า​พวกท่าน และ​พวกท่าน​จะ​ขับไล่​ชนชาติ​ที่​ใหญ่​กว่า​และ​เข้มแข็ง​กว่า​พวกท่าน​ได้ 24 ใน​ทุกๆ​ที่​ที่​เท้า​ของ​พวกท่าน​เหยียบย่ำ​เข้า​ไป​ก็​จะ​ตก​เป็น​ของ​พวกท่าน เขตแดน​ของ​พวกท่าน​จะ​เริ่ม​ตั้งแต่​ที่​เปล่าเปลี่ยว​แห้งแล้ง​ทาง​ตอน​ใต้​ไป​ถึง​เลบานอน​ทาง​ตอน​เหนือ จาก​แม่น้ำ​ยูเฟรติส​ทาง​ตะวันออก​ไป​ถึง​ทะเล​เมดิเตอร์เรเนียน​ทาง​ตะวันตก 25 จะ​ไม่​มี​ใคร​สามารถ​หยุด​พวกท่าน​ได้ ไม่ว่า​พวกท่าน​จะ​ไป​ที่​ไหน​ก็​ตาม พระยาห์เวห์​พระเจ้า​ของ​พวกท่าน​จะ​ทำ​ให้​ประชาชน​กลัว​พวกท่าน เหมือน​กับ​ที่​พระองค์​ได้​สัญญา​ไว้​กับ​พวกท่าน​แล้ว

อวยพร​หรือ​สาปแช่ง

26 วันนี้​เรา​ให้​ทาง​เลือก​กับ​พวกท่าน ให้​ท่าน​เลือก​เอา​ระหว่าง​คำ​อวยพร​หรือ​คำ​สาปแช่ง 27 ท่าน​จะ​ได้รับ​คำ​อวยพร ถ้า​ท่าน​เชื่อฟัง​คำสั่ง​ของ​พระยาห์เวห์​พระเจ้า​ของ​ท่าน ที่​เรา​กำลัง​สั่ง​ท่าน​ใน​วันนี้ 28 และ​ท่าน​จะ​ได้รับ​คำ​สาปแช่ง​ถ้า​ท่าน​ไม่​เชื่อฟัง​คำสั่ง​ของ​พระยาห์เวห์​พระเจ้า​ของ​ท่าน และ​หันเห​ไป​จาก​ทาง​ที่​เรา​กำลัง​สั่ง​ท่าน​ใน​วันนี้ และ​หัน​ไป​บูชา​พระ​อื่น​ที่​พวกท่าน​ไม่​รู้จัก​มา​ก่อน

29 เมื่อ​พระยาห์เวห์​นำ​ท่าน​เข้า​ไป​ใน​ดินแดน​ที่​ท่าน​กำลัง​จะ​เข้า​ไป​เป็น​เจ้าของ​แล้ว ท่าน​ต้อง​ขึ้น​ไป​บน​ยอด​เขา​เกริซิม​แล้ว​อ่าน​คำอวยพร​ให้​ประชาชน​ฟัง และ​ขึ้น​ไป​บน​ยอด​เขา​เอบาล​แล้ว​อ่าน​คำสาปแช่ง​ให้​ประชาชน​ฟัง​จาก​ยอดเขานั้น​ด้วย 30 ท่าน​ก็​รู้​อยู่​แล้ว​ว่า ภูเขา​พวกนี้​อยู่​อีก​ฝั่ง​หนึ่ง​ของ​แม่น้ำ​จอร์แดน ไป​ทาง​ทิศ​ตะวันตก ภูเขา​พวกนี้​อยู่​ใน​ดินแดน​ของ​ชาว​คานาอัน ที่​อาศัย​อยู่​ใน​หุบเขา​จอร์แดน อยู่​ไม่​ไกล​จาก​ป่า​โอ๊ค​ของ​โมเรห์ ใกล้ๆ​กับ​เมือง​กิลกาล 31 เพราะ​พวกท่าน​กำลัง​จะ​ข้าม​แม่น้ำ​จอร์แดน เข้า​ไป​เป็น​เจ้าของ​แผ่นดิน​ที่​พระยาห์เวห์​พระเจ้า​ของ​พวกท่าน​ยก​ให้​กับ​ท่าน เมื่อ​พวก​ท่าน​เป็น​เจ้าของ​มัน​และ​ตั้ง​บ้าน​เรือน​อยู่​กัน​แล้ว 32 พวกท่าน​จะ​ต้อง​ทำ​ตาม​กฎ​และ​ข้อ​บังคับ​ต่างๆ​ที่​เรา​ให้​กับ​พวกท่าน​ใน​วันนี้​อย่าง​ระมัดระวัง

12

สถานที่​สำหรับ​นมัสการ​พระเจ้า

1 นี่​คือ​กฎ​และ​ข้อบังคับ​ที่​พวกท่าน​ต้อง​ทำ​ตาม​อย่าง​ระมัดระวัง​ใน​แผ่นดิน​ที่​พระยาห์เวห์​พระเจ้า​ของ​บรรพบุรุษ​ท่าน​ได้​ยก​ให้​กับ​ท่าน ท่าน​ต้อง​ทำ​ตาม​กฎ​เหล่านั้น​ตราบเท่า​ที่​พวก​ท่าน​ยัง​อาศัย​อยู่​ใน​แผ่นดินนั้น 2 เมื่อ​พวกท่าน​ยึด​เอา​แผ่นดิน​ของ​ชนชาติ​เหล่านี้​มา​ได้​แล้ว พวกท่าน​ต้อง​ทำลาย​สถานที่​ทุกแห่ง​ที่​พวกเขา​ใช้​นมัสการ​พระ​ต่างๆ​ของ​พวกเขา​ให้​หมดเกลี้ยง ตาม​ภูเขา​สูง ตาม​เนินเขา​และ​ตาม​ใต้​ต้นไม้​ทุกต้น 3 พวกท่าน​ต้อง​รื้อ​แท่น​บูชา​ต่างๆ​ของ​พวกเขา​ทิ้ง​ให้​หมด พวกท่าน​ต้อง​ทุบ​เสา+ 12:3 เสา เป็น​เสา​หิน​หรือ​ไม้​ที่​มี​การ​ตก​แต่ง​ประดับ​ประดา​อย่าง​สวยงาม​บน​หัว​เสา​หิน​ศักดิ์สิทธิ์​ของ​พวกเขา​ให้​แตก​เป็น​ชิ้นๆ พวกท่าน​ต้อง​เผา​เสา​เจ้าแม่​อาเชราห์​ของ​พวกเขา และ​ต้อง​ตัด​พวก​รูปปั้น​พระ​ต่างๆ​ของ​พวกเขา​ให้​เป็น​ชิ้นๆ เพื่อ​จะ​ได้​ลบ​ชื่อ​ของ​พระ​เทียมเท็จ​เหล่านั้น​ให้​หมด​ไป​จาก​สถานที่นั้น

4 พวกท่าน​ต้อง​ไม่​นมัสการ​พระยาห์เวห์​พระเจ้า​ของ​ท่าน​แบบ​เดียว​กับ​ที่​คน​พวกนั้น​เขา​ทำ​กัน 5 แต่​พวกท่าน​ต้อง​ไป​ยัง​สถานที่​แห่ง​หนึ่ง​ที่​พระยาห์เวห์​จะ​เลือก​ออก​มา​จาก​ท่ามกลาง​เผ่า​ทั้งหลาย​ของ​พวกท่าน พระองค์​จะ​สถิต​อยู่​ที่นั่น​เหมือน​บ้าน​ของ​พระองค์ และ​ท่าน​ต้อง​ไป​นมัสการ​พระองค์​ที่นั่น 6 ท่าน​ต้อง​เอา​เครื่อง​เผา​บูชา เครื่อง​สัตว​บูชา พืชผล​และ​สัตว์​ต่างๆ​หนึ่ง​ใน​สิบ​ส่วน​จาก​ของ​ที่​ท่าน​หา​มา​ได้ รวม​ทั้ง​ให้​เอา​ของขวัญ​พิเศษ+ 12:6 ของขวัญ​พิเศษ เครื่อง​บูชา​ที่​ยก​ขึ้น​ยื่น​ถวาย​ต่อ​พระเจ้า ของ​แก้บน​ที่​ท่าน​เคย​บน​ไว้​กับ​พระยาห์เวห์ เครื่อง​บูชา​ตาม​ความ​สมัคร​ใจ และ​ลูก​ตัว​แรก​จาก​ฝูง​วัว​และ​ฝูง​แพะ​แกะ​ของ​พวกท่าน ไป​ใน​สถานที่นั้น​ด้วย 7 ท่าน​และ​ครอบครัว​ของ​ท่าน​จะ​กินกัน​ที่นั่น​ต่อ​หน้า​พระยาห์เวห์​พระเจ้า​ของ​ท่าน พวกท่าน​จะ​ยินดี​กับ​สิ่ง​ดีๆ​ทั้งหมด​ที่​พวกท่าน​ได้​ลงมือ​ลงแรง​ทำ​ไป เพราะ​พระยาห์เวห์​พระเจ้า​ของ​ท่าน​ได้​อวยพร​ท่าน

8 เมื่อ​ถึง​เวลานั้น พวกท่าน​ต้อง​ไม่​นมัสการ​แบบเดียว​กับ​ที่​พวกเรา​กำลัง​ทำ​อยู่​ใน​วันนี้ คือ​แต่ละคน​ก็​ทำ​ตามใจ​ของ​ตัวเอง 9 ที่​เป็น​อย่างนี้​เพราะ​พวกท่าน​ยัง​ไม่​ได้​เข้า​ไป​ใน​สถานที่​แห่ง​การ​พักผ่อน​และ​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน 10 แต่​อีก​ไม่​ช้า​พวกท่าน​ก็​จะ​ข้าม​แม่น้ำ​จอร์แดน​แล้ว พวกท่าน​จะ​ได้​อยู่​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน พระองค์​จะ​ให้​พวกท่าน​ได้​หยุดพัก​จาก​การ​สู้รบ​กับ​ศัตรู​ทั้งหมด​ที่​อยู่​ล้อมรอบ​ท่าน และ​พวกท่าน​จะ​อยู่​อย่าง​ปลอดภัย 11 แล้ว​พวกท่าน​ต้อง​เอา​ทุกอย่าง​ที่​เรา​ได้​สั่ง​พวกท่าน​ไว้ ไป​ยัง​สถานที่นั้น​ที่​พระยาห์เวห์​จะ​เลือก​ขึ้น​มา​สำหรับ​นมัสการ​พระองค์ คือ​ท่าน​ต้อง​เอา​เครื่อง​เผา​บูชา เครื่อง​สัตว​บูชา พืชผล​และ​สัตว์​ต่างๆ​หนึ่ง​ใน​สิบ​ส่วน​จาก​ของ​ที่​ท่าน​หา​มา​ได้ รวมทั้ง​ให้​เอา​ของขวัญ​พิเศษ ของ​แก้บน​ที่​ท่าน​เคย​บน​ไว้​กับ​พระยาห์เวห์ 12 ให้​พวกท่าน​ชื่นชม​ยิน​ดี​กัน​ต่อหน้า​พระยาห์เวห์​พระเจ้า​ของ​ท่าน ทั้ง​พวกท่าน ลูกชาย​ลูกสาว​ของ​พวกท่าน ทาส​ชาย​หญิง​ของ​พวกท่าน และ​ชาว​เลวี ใน​เมือง​ของ​พวกท่าน​ด้วย เพราะ​พวกนี้​ไม่​มี​ส่วนแบ่ง​ใน​ที่ดิน​เหมือน​กับ​พวกท่าน 13 ท่าน​ต้อง​ระวัง​ให้​ดี ที่​จะ​ไม่​ถวาย​เครื่อง​เผา​บูชา​ที่​ไหน​ก็​ได้​ที่​ท่าน​เห็น 14 แต่​ให้​เอา​เครื่อง​เผา​บูชา​ของ​ท่าน​ไป​ถวาย​ใน​สถานที่นั้น​ที่​พระยาห์เวห์​จะ​เลือก​ออก​มา​จาก​ท่ามกลาง​เผ่า​ใด​เผ่า​หนึ่ง​ของ​ท่าน และ​ทุกอย่าง​ที่​เรา​ได้​สั่ง​ท่าน​ไว้​ให้​เอา​ไป​ทำ​ที่​นั่น

15 แต่​เมื่อไหร่​ก็​ตาม​ที่​ท่าน​อยาก​จะ​ฆ่า​สัตว์ และ​เอา​เนื้อ​มา​กิน​ใน​เมืองหนึ่ง​เมืองใด​ของ​ท่าน ท่าน​ก็​ทำ​ได้ ตาม​ขนาด​ที่​พระยาห์เวห์​พระเจ้า​ของ​ท่าน​อวยพร​ท่าน คน​ที่​บริสุทธิ์​และ​ไม่​บริสุทธิ์​ทาง​พิธีกรรม ก็​กิน​ได้​ทั้งนั้น เหมือน​กิน​เนื้อทราย+ 12:15 เนื้อทราย สัตว์​สี่​เท้า​ชนิด​หนึ่ง ลักษณะ​เหมือน​กวาง หรือ​เนื้อ​กวาง 16 แต่​ท่าน​ต้อง​ไม่​กิน​เลือด​ของ​มัน ต้อง​เอา​เลือด​ไป​เท​ทิ้ง​บน​พื้น​เหมือน​เท​น้ำ

17 ท่าน​ต้อง​ไม่​กิน​ของ​พวกนี้​ใน​เมือง คือ พืชผล​ของ​ท่าน​ที่​แบ่ง​ออก​มา​หนึ่ง​ใน​สิบ+ 12:17 หนึ่ง​ใน​สิบ หมายถึง​ถ้า​มี​พืช​สิบ​ส่วน ก็​แบ่ง​ออก​มา​หนี่ง​ส่วน​เป็น​ของ​ที่​เก็บ​ไว้​สำหรับ​พระเจ้า​ส่วน หรือ​เหล้าองุ่น​ใหม่​หรือ​น้ำมัน ลูก​สัตว์​ตัว​แรก​ทุกตัว​ที่​เกิด​จาก​ฝูง​วัว​และ​ฝูง​แพะแกะ​ของ​ท่าน และ​ของ​ทุกอย่าง​ที่​ท่าน​ได้​บน​ไว้​ว่า​จะ​ให้​กับ​พระยาห์เวห์ เครื่อง​บูชา​ตาม​ความ​สมัคร​ใจ​ของ​ท่าน และ​ของขวัญ​พิเศษ​ของ​ท่าน 18 ท่าน​จะ​ต้อง​กิน​เครื่อง​บูชา​เหล่านี้​ต่อ​หน้า​พระยาห์เวห์​ใน​สถานที่นั้น​ที่​พระยาห์เวห์​พระเจ้า​ของ​ท่าน​จะ​เลือก​ไว้​เท่านั้น ท่าน​ต้อง​ไป​กิน​กัน​ที่นั่น​กับ​ลูกชาย​ลูกสาว​ของ​ท่าน ทาส​ชาย​หญิง​ของ​ท่าน และ​ชาว​เลวี​ที่​อาศัย​อยู่​ใน​เมือง​ของ​ท่าน ให้​ชื่นชม​ยินดี​อยู่​ต่อหน้า​พระยาห์เวห์​พระเจ้า​ของ​ท่าน ให้​ชื่นชม​ยินดี​กับ​สิ่ง​ดีๆ​ที่​ท่าน​ได้​ลงมือ​ทำ​ลง​ไป 19 ระวัง​ให้​ดี อย่า​ลืม​ที่​จะ​แบ่ง​อาหารนี้​ให้​กับ​ชาว​เลวี ตราบเท่า​ที่​ท่าน​ยัง​มี​ชีวิต​อยู่​บน​แผ่นดิน​ของ​ท่านนั้น

20 เมื่อ​พระยาห์เวห์​พระเจ้า​ของ​ท่าน ขยาย​เขตแดน​ของ​ท่าน​ตาม​ที่​พระองค์​ได้​สัญญาไว้ ท่าน​อาจ​จะ​อยู่​ไกล​เกิน​ไป​จาก​สถานที่นั้น​ที่​พระยาห์เวห์​จะ​เลือก​ไว้​สำหรับ​นมัสการ​พระองค์ แล้ว​ท่าน​เกิด​อยาก​จะ​กิน​เนื้อ​ขึ้น​มา ท่าน​ก็​กิน​เท่าไหร่​ก็ได้​ตาม​ที่​ท่าน​ต้องการ ท่าน​สามารถ​ฆ่า​สัตว์​จาก​ฝูง​วัว​และ​ฝูง​แพะ​แกะ​ที่​พระยาห์เวห์​ได้​ให้​ท่านไว้ ให้​ทำ​ตาม​วิธี​ที่​เรา​ได้​สั่ง​ท่าน​ไว้​แล้ว และ​ท่าน​ก็​กิน​เท่าไหร่​ก็ได้​ตาม​ที่​ท่าน​ต้องการ​ใน​เมือง​ต่างๆ​ของ​ท่าน 22 ท่าน​สามารถ​ที่​จะ​กิน​มัน​ได้​เหมือน​กับ​ที่​ท่าน​กิน​เนื้อทราย​หรือ​เนื้อ​กวาง ทั้ง​คน​ที่​บริสุทธิ์​และ​ไม่​บริสุทธิ์​ทาง​พิธีกรรม ก็​กิน​ได้​เหมือน​กัน​หมด 23 แต่​ต้อง​ให้​แน่ใจ​ว่า​ท่าน​จะ​ไม่​กิน​เลือด เพราะ​เลือด​คือ​ชีวิต ดังนั้น​อย่า​ได้​กิน​ชีวิต​พร้อม​กับ​เนื้อ​สัตว์ 24 ท่าน​ต้อง​ไม่​กิน​เลือด​ของ​มัน ท่าน​ต้อง​เท​เลือด​ของ​มัน​ลง​บน​พื้น​เหมือน​เท​น้ำ 25 ท่าน​ต้อง​ไม่​กิน​เลือด​ของ​มัน​เพื่อ​ท่าน​และ​ลูกหลาน​ของ​ท่าน​จะ​ได้​เจริญ​รุ่งเรือง เพราะ​ท่าน​จะ​ต้อง​ทำ​ใน​สิ่ง​ที่​พระยาห์เวห์​เห็น​ว่า​ถูกต้อง

26 แต่​อย่างไร​ก็ตาม ท่าน​ต้อง​เอา​ของขวัญ​ศักดิ์สิทธิ์​และ​ของขวัญ​แก้บน​ของ​ท่าน​ไป​ยัง​สถานที่นั้น​ที่​พระยาห์เวห์​จะ​เลือก​ขึ้น​มา 27 ท่าน​ต้อง​ถวาย​เครื่อง​เผา​บูชา​ของ​ท่าน รวมทั้ง​เนื้อสัตว์​และ​เลือด​บน​แท่นบูชา​ของ​พระยาห์เวห์​พระเจ้า​ของ​ท่าน เลือด​ของ​เครื่อง​สัตว​บูชา​อื่น​ต้อง​ถูก​เท​ลง​บน​แท่นบูชา​ของ​พระยาห์เวห์​พระเจ้า​ของ​ท่าน แต่​ท่าน​กิน​เนื้อ​ของ​มัน​ได้ 28 ท่าน​ต้อง​ระมัดระวัง​ที่​จะ​รักษา​และ​เชื่อฟัง​คำสั่ง​ทั้งหมดนี้​ที่​เรา​ให้​กับ​ท่าน​ใน​วันนี้ เพื่อ​ท่าน​และ​ลูกหลาน​ของ​ท่าน​จะ​ได้​เจริญ​รุ่งเรือง​ตลอดไป เพราะ​ท่าน​กำลัง​จะ​ทำ​ใน​สิ่ง​ที่​พระยาห์เวห์​พระเจ้า​ของ​ท่าน​เห็น​ว่า​ดี​และ​ถูก​ต้อง

29 เมื่อ​พระยาห์เวห์​พระเจ้า​ของ​ท่าน​ทำลาย​ชนชาติ​ที่​อยู่​ต่อหน้า​ท่าน เป็น​ชนชาติ​ที่​ท่าน​กำลัง​จะ​เข้า​ไป​ขับไล่ และ​เมื่อ​ท่าน​ขับไล่​พวกเขา​ออก​ไป​แล้ว และ​ท่าน​ได้​ตั้ง​รกราก​อยู่​ใน​แผ่นดิน​ของ​พวกเขา​แล้ว 30 ระวัง​ให้​ดี อย่า​ไป​ติด​กับ​โดย​ไป​ลอกเลียน​แบบ​พวกเขา หลังจาก​ที่​พวกเขา​ถูก​ทำลาย​ไป​ต่อหน้า​ท่าน​แล้ว ระวัง​ให้​ดี อย่า​ไป​ถาม​เกี่ยวกับ​พระ​ต่างๆ​ของ​พวกเขา อย่า​ไป​ถาม​ว่า ‘ชนชาตินี้​เขา​บูชา​พวก​พระ​ของ​พวกเขา​ยังไง เรา​จะ​ได้​ทำ​ตาม’ 31 ท่าน​ต้อง​ไม่​นมัสการ​พระยาห์เวห์​พระเจ้า​ของ​ท่าน​ตาม​แบบ​พวกเขา เพราะ​พวกเขา​ได้​ทำ​สิ่ง​ชั่วร้าย​ทุก​อย่าง​ถวาย​ให้​กับ​พวก​พระ​ของ​พวกเขา ซึ่ง​เป็น​สิ่ง​ที่​พระยาห์เวห์​เกลียดชัง พวกเขา​ถึง​ขนาด​เผา​ลูกชาย​และ​ลูกสาว​เป็น​เครื่อง​บูชายัญ​ให้​กับ​พวก​พระ​ของ​พวกเขา

32 พวกท่าน​ต้อง​ระวัง ให้​ทำ​ตาม​ทุกสิ่ง​ที่​เรา​กำลัง​สั่ง​พวกท่าน ท่าน​ต้อง​ไม่​เพิ่ม​อะไร​เข้า​ไป​หรือ​ตัด​อะไร​ออก​ไป​จากนี้

13

อย่า​นมัสการ​พระ​อื่น

1 ถ้า​ผู้พูดแทน​พระเจ้า​หรือ​ผู้​ทำนาย​ฝัน มาหา​ท่าน​และ​เสนอ​ว่า​จะ​ทำ​เหตุการณ์​พิเศษ​ต่างๆ​และ​สิ่ง​มหัศจรรย์​ให้​กับ​ท่าน 2 และ​เหตุการณ์​พิเศษ​ต่างๆ​และ​สิ่ง​มหัศจรรย์​ที่​เขา​สัญญา​กับ​ท่านนั้น​เกิดขึ้น​จริง และ​เขา​พูด​ว่า ‘ให้​พวกเรา​ไป​ติดตาม​พวก​พระ​อื่นๆ​ที่​พวกท่าน​ไม่​รู้จัก​และ​ไป​บูชา​พระ​พวกนั้น​กัน​เถอะ’ 3 ท่าน​ต้อง​ไม่​เชื่อ​คำพูด​ของ​ผู้พูดแทนพระเจ้า​นั้น หรือ​คน​ที่​ทำนาย​ฝัน​นั้น เพราะ​พระยาห์เวห์​พระเจ้า​ของ​พวกท่าน​กำลัง​ทดสอบ​ท่าน​อยู่ เพื่อ​จะ​ได้​รู้​ว่า​พวกท่าน​รัก​พระยาห์เวห์​พระเจ้า​ของ​ท่าน​ด้วย​สุดใจ​สุดจิต​ของ​พวกท่าน​หรือ​เปล่า 4 พวกท่าน​ต้อง​ติดตาม​พระยาห์เวห์​พระเจ้า​ของ​ท่าน​และ​เกรง​กลัว​พระองค์ พวกท่าน​ต้อง​รักษา​บัญญัติ​ต่างๆ​ของ​พระองค์​ไว้​และ​เชื่อฟัง​พระองค์ รับใช้​พระองค์​และ​ผูกพัน​อยู่​กับ​พระองค์ 5 ผู้พูดแทนพระเจ้า​หรือ​ผู้​ทำนายฝัน​นั้น​ต้อง​ถูก​ฆ่า เพราะ​เขา​ได้​บอก​ให้​พวกท่าน​ขัดขืน​พระยาห์เวห์​พระเจ้า​ของ​พวกท่าน ที่​ได้​นำ​พวกท่าน​ออก​จาก​แผ่นดิน​อียิปต์​และ​ได้​ไถ่​ให้​ท่าน​เป็น​อิสระ​จาก​การ​เป็น​ทาส คนๆ​นั้น​พยายาม​จะ​ทำ​ให้​ท่าน​หันเห​ไป​จาก​ทาง​ที่​พระยาห์เวห์​พระเจ้า​ของ​ท่าน​สั่ง​ให้​ท่าน​เดิน ท่าน​ต้อง​กำจัด​เอา​ความ​ชั่วร้าย​ออก​ไป​จาก​ท่ามกลาง​พวกท่าน​ด้วย​การ​ฆ่า​คนๆนั้นซะ

6 ถ้า​พี่น้อง​ของ​ท่าน จะ​เป็น​ลูก​ที่​ติด​พ่อ​มา​หรือ​ลูก​ที่​ติด​แม่​มา​ก็​ตาม หรือ​ลูกชาย​ลูกสาว​ของ​ท่าน หรือ​เมีย​รัก​ของ​ท่าน หรือ​เพื่อน​สนิท​ที่สุด​ของ​ท่าน ได้​แอบ​มา​ชัก​นำ​ท่าน โดย​พูด​ว่า ‘ให้​พวก​เรา​ไป​บูชา​พวก​พระ​อื่นๆ​กัน​เถอะ’ พระ​ที่​ท่าน​และ​บรรพบุรุษ​ของ​ท่าน​ไม่​เคย​รู้จัก​มา​ก่อน 7 เป็น​พระ​ของ​คน​ที่​อยู่​รอบ​ข้าง​พวกท่าน ไม่ว่า​พวกเขา​จะ​อยู่​ใกล้​หรือ​อยู่​ไกล จาก​สุด​ปลาย​ด้านนี้​ไป​ถึง​อีก​ด้านหนึ่ง 8 ท่าน​ต้อง​ไม่​เห็น​ด้วย​กับ​คนๆ​นั้น อย่า​ไป​ฟัง​เขา อย่า​ไป​สงสาร​เขา อย่า​ปล่อย​เขา​ไป และ​อย่า​ไป​ปกป้อง​เขา 9 เพราะ​ท่าน​ต้อง​ฆ่า​คนๆ​นั้น ท่าน​ต้อง​เป็น​คนแรก​ที่​ลงมือ​ฆ่า​เขา และ​หลังจาก​นั้น​ทุก​คน​ต้อง​มา​ช่วย​กัน​ฆ่า​คนๆ​นั้น 10 ท่าน​ต้อง​เอา​หิน​ขว้าง​เขา​ให้​ตาย เพราะ​เขา​พยายาม​ทำให้​ท่าน​หันเห​ไป​จาก​พระยาห์เวห์​พระเจ้า​ของ​ท่าน ผู้ที่​นำ​ท่าน​ออก​จาก​การ​เป็น​ทาส​ใน​แผ่นดิน​อียิปต์ 11 แล้ว​คน​อิสราเอล​จะ​ได้ยิน​และ​จะ​ได้​กลัว พวกเขา​จะ​ได้​ไม่​ทำ​สิ่ง​ชั่วร้าย​อย่าง​นั้น​ใน​ท่ามกลาง​ท่าน​อีก

12 เมื่อ​ท่าน​ได้ยิน​คน​พูด​เกี่ยวกับ​เมืองใด​เมืองหนึ่ง​ที่​พระยาห์เวห์​พระเจ้า​ของ​ท่าน​กำลัง​จะ​ให้​ท่าน​เข้า​ไป​อยู่​นั้น​ว่า 13 มี​พวก​คนชั่ว​ออก​ไป​จาก​พวก​ท่าน​และ​ไป​ชัก​นำ​ชาว​เมือง​ของ​เมือง​นั้น​ให้​หันเห​ไป​จาก​พระเจ้า พวกนี้​พูด​ว่า ‘พวกเรา​ไป​นมัสการ​พระ​อื่น ที่​พวกท่าน​ไม่​รู้จัก​กัน​เถอะ’ 14 ท่าน​ต้อง​ตรวจ​สอบ​ถาม​ไถ่​เรื่องราวนั้น​อย่าง​ละเอียด และ​ถ้า​มัน​เป็น​เรื่อง​จริง​ว่า มี​สิ่ง​ที่​พระเจ้า​เกลียดชัง​อย่าง​นี้​เกิด​ขึ้น​ท่ามกลาง​ท่าน 15 ท่าน​ต้อง​ฆ่า​คน​ที่​อยู่​ใน​เมืองนั้น​ด้วย​ดาบ ทำลาย​เมืองนั้น​และ​ทุกสิ่ง​ทุกอย่าง​ใน​นั้น​ให้​สิ้นซาก และ​ให้​ฆ่า​สัตว์​ทุกตัว​ทิ้ง​ด้วย​ดาบ 16 เก็บ​รวบรวม​ทรัพย์สิน​ที่​มีค่า​ทั้งหมด​ของ​เมืองนั้น​มา​กอง​ไว้​กลาง​เมือง และ​เอา​ไฟ​เผา​เมืองนั้น​และ​ทรัพย์สิน​อัน​มี​ค่า​ทั้งหมด​ของ​เมืองนั้นทิ้ง ให้​เป็น​เครื่อง​เผา​บูชา​แก่​พระยาห์เวห์​พระเจ้า​ของ​ท่าน เมืองนั้น​จะ​กลาย​เป็น​ซาก​ของ​กองหิน​ตลอดไป และ​อย่า​สร้าง​เมืองนั้น​ขึ้น​มา​ใหม่​อีก 17 อย่า​ได้​เก็บ​อะไร​ไว้​เลย จาก​สิ่ง​ที่​จะ​เอา​ไป​ทำลาย​เป็น​ของถวาย​ให้​กับ​พระเจ้า เพื่อ​พระยาห์เวห์​จะ​ได้​ไม่​โกรธ​อีก​ต่อ​ไป และ​พระองค์​จะ​ได้​เมตตากรุณา​ท่าน และ​ทำ​ให้​ชนชาติ​ของ​ท่าน​ขยาย​ใหญ่​ขึ้น เหมือน​ที่​พระเจ้า​ได้​สัญญา​ไว้​กับ​บรรพบุรุษ​ของ​ท่าน 18 พระยาห์เวห์​จะ​ทำ​อย่างนี้ ถ้า​ท่าน​เชื่อฟัง​พระยาห์เวห์​พระเจ้า​ของ​ท่าน และ​รักษา​บัญญัติ​ทุกข้อ​ของ​พระองค์​ที่​เรา​กำลัง​ให้​กับ​ท่าน​ใน​วันนี้ และ​ทำ​ใน​สิ่ง​ที่​พระยาห์เวห์​พระเจ้า​ของ​ท่าน​เห็น​ว่า​ถูกต้อง

14

อิสราเอล ประชาชน​พิเศษ​ของ​พระเจ้า

1 พวกท่าน​เป็น​ลูกๆ​ของ​พระยาห์เวห์​พระเจ้า​ของ​ท่าน เมื่อ​มี​ใคร​ตาย พวกท่าน​ต้อง​ไม่​เชือด​เนื้อ​ตัวเอง​หรือ​โกน​ผม​บน​หน้าผาก​เพื่อ​แสดง​ความ​เศร้าโศก 2 เพราะ​ท่าน​คือ​ประชาชน​ที่​ถูก​แยก​ออก​มา​เพื่อ​เป็น​ของ​พระยาห์เวห์​พระเจ้า​ของ​ท่าน และ​พระยาห์เวห์​ได้​เลือก​ท่าน​ออก​มา​จาก​ประชาชน​ทั้งหมด​ใน​โลก​เพื่อ​มา​เป็น​ของรัก​ของหวง​ที่​มี​ค่า​ของ​พระองค์

อาหาร​ที่​ชาว​อิสราเอล​กิน​ได้

3 ท่าน​ต้อง​ไม่​กิน​ของ​ที่​พระยาห์เวห์​ขยะแขยง 4 ท่าน​กิน​สัตว์​พวกนี้​ได้ คือ พวก​วัว แกะ แพะ 5 กวาง เนื้อทราย กวาง​ลาย​จุด​ตัวเมีย แพะ​ป่า แกะ​ป่า ละมั่ง และ​แกะ​ภูเขา 6 พวกท่าน​กิน​สัตว์​อะไร​ก็​ได้​ที่​มี​เท้า​เป็น​กีบ​แยก​เป็น​สอง​ส่วน​และ​เคี้ยว​เอื้อง+ 14:6 เคี้ยว​เอื้อง การ​กิน​อาหาร​ของ​สัตว์​บาง​ประเภท เช่น วัว ที่​สามารถ​คาย​อาหาร​จาก​กระเพาะ​ขึ้น​มา​เคี้ยว​ใหม่​ได้7 แต่​สัตว์​ที่​มี​แค่​อย่าง​ใด​อย่าง​หนึ่ง คือ​เคี้ยว​เอื้อง​หรือ​มี​กีบ​แยก ท่าน​ห้าม​กิน เช่น​พวก​อูฐ กระต่าย​ป่า ตัว​ชับฟาน+ 14:7 ตัว​ชับฟาน เป็น​สัตว์​เลี้ยง​ลูก​ด้วย​นม ลักษณะ​คล้าย​กระต่าย​ตัว​โตๆ​อาศัย​อยู่​ตาม​ซอก​หิน พวก​มัน​เคี้ยว​เอื้อง​ก็​จริง แต่​กีบ​ที่​เท้า​ไม่​แยก​จาก​กัน พวกมัน​ไม่​บริสุทธิ์+ 14:7 ไม่​บริสุทธิ์ หมายถึง​พระเจ้า​ไม่​ให้​ชาว​อิสราเอล​กิน สำหรับ​พวกท่าน 8 พวกท่าน​ต้อง​ไม่​กิน​หมู หมู​มี​เท้า​เป็น​กีบ​แยก​ออก​ก็​จริง แต่​มัน​ไม่​เคี้ยว​เอื้อง พวกมัน​ไม่​บริสุทธิ์​สำหรับ​พวกท่าน พวกท่าน​ต้อง​ไม่​กิน​เนื้อ​หรือ​แตะต้อง​ซาก​ของ​มัน

9 สัตว์น้ำ​ทุกชนิด​ที่​มี​ครีบ​และ​เกร็ด พวกท่าน​สามารถ​กิน​ได้ 10 แต่​อย่า​กิน​สัตว์น้ำ​ที่​ไม่​มี​ครีบ​และ​เกล็ด มัน​ไม่​บริสุทธิ์​สำหรับ​พวกท่าน

11 พวก​ท่าน​กิน​นก​อะไร​ก็ได้​ที่​บริสุทธิ์ 12 แต่​พวกท่าน​ห้าม​กิน​นก​ต่อ​ไปนี้​คือ นก​อินทรี แร้งดำ แร้งหนวด 13 เหยี่ยว​ขนาดเล็ก​และ​เหยี่ยว​ทุกชนิด 14 กา​ทุกชนิด 15 นกฮูก นกฮูก​หู​สั้น นกฮูก​หู​ยาว​และ​เหยี่ยว​นกเขา​ทุกชนิด 16 นกฮูก​เล็ก นก​แสก นกฮูก​ขาว 17 นกฮูก​ทะเลทราย แร้ง​อียิปต์ นกกา​น้ำ 18 นก​กระสา​และ​นก​กระสา​ทุกชนิด นก​หัวขวาน​และ​ค้างคาว

19 พวกท่าน​ต้อง​ไม่​กิน​แมลง​ที่​มี​ปีก​ทุกชนิด เพราะ​มัน​ไม่​บริสุทธิ์​สำหรับ​พวกท่าน 20 นก​ที่​บริสุทธิ์​ทุกชนิด พวก​ท่าน​กิน​ได้

21 พวกท่าน​ต้อง​ไม่​กิน​สัตว์​ที่​ตาย​ตาม​ธรรมชาติ แต่​ท่าน​เอา​ไป​ให้​กับ​ชาว​ต่างชาติ​ที่​อยู่​ใน​เมือง​ของ​ท่าน​กิน​ได้ หรือ​อาจ​จะ​ขาย​ให้​กับ​ชาว​ต่างชาติ​ที่​มา​เยี่ยม​เยียน​ท่าน​ได้ แต่​ท่าน​ห้าม​กิน​เพราะ​ท่าน​เป็น​คน​ที่​ถูก​แยก​ออก​มา​เพื่อ​เป็น​ของ​พระยาห์เวห์​พระเจ้า​ของ​ท่าน ท่าน​ต้อง​ไม่​ต้ม​ลูก​แพะ​ใน​น้ำนม​ของ​แม่​มัน​เอง

ให้​หนึ่ง​ใน​สิบ​ส่วน

22 ใน​ทุกๆ​ปี ท่าน​ต้อง​แบ่ง​พืชผล​ที่​ปลูก​ได้​จาก​ใน​ทุ่งนา​ของ​ท่าน​ออก​มา​หนึ่ง​ใน​สิบ​ส่วน 23 ท่าน​ต้อง​กิน​พืชผล​หนึ่ง​ใน​สิบ​ที่​แบ่ง​ออก​มานั้น กับ​เหล้า​องุ่นใหม่ น้ำมัน​ของ​ท่าน​และ​สัตว์​ที่​เกิด​เป็น​ตัวแรก​ใน​ฝูง​วัว​และ​ฝูง​แพะ​แกะ​ของ​ท่าน ต่อหน้า​พระยาห์เวห์​พระเจ้า​ของ​ท่าน​ใน​สถานที่​นั้น​ที่​พระองค์​จะ​เลือก​ไว้​สำหรับ​นมัสการ​พระองค์ อย่างนี้​ท่าน​จะ​ได้​เรียนรู้​ที่​จะ​เกรง​กลัว​พระยาห์เวห์​พระเจ้า​ของ​ท่าน​อยู่​เสมอ 24 แต่​ถ้า​มัน​ไกล​จน​ทำ​ให้​ท่าน​ไม่​สามารถ​ขน​พืชผล​หนึ่ง​ใน​สิบ​ส่วน​ของ​พืชผล​ทั้งหมด​ที่​พระยาห์เวห์​พระเจ้า​ของ​ท่าน​อวยพร​ให้​นั้น เพราะ​สถานที่​นั้น​ที่​พระยาห์เวห์​จะ​เลือก​ไว้​สำหรับ​นมัสการ​พระองค์​ไกล​จาก​ท่าน​เกิน​ไป 25 ท่าน​ก็​เอา​มัน​ไป​แลก​เป็น​เงิน​ได้ แล้ว​เอา​เงินนั้น​ติดตัว​ท่าน​ไป​ยัง​สถานที่นั้น​ที่​พระยาห์เวห์​พระเจ้า​ของ​ท่าน​จะ​เลือก​ไว้ 26 แล้ว​เอา​เงินนั้น​ไป​ซื้อ​อะไร​ก็​ได้ เช่น วัว แกะ เหล้า​องุ่น เบียร์​หรือ​อะไร​ก็​ได้​ที่​ท่าน​อยาก​ได้ แล้ว​ท่าน​และ​ครอบครัว​ของ​ท่าน​ก็​จะ​ได้​กิน​และ​สนุก​สนาน​กัน​ที่นั่น​ต่อ​หน้า​พระยาห์เวห์​พระเจ้า​ของ​ท่าน 27 อย่า​ลืม​ชาว​เลวี​ที่​อยู่​ใน​เมือง​ของ​ท่าน เพราะ​พวกเขา​ไม่​มี​ที่ดิน​เป็น​ของ​ตัวเอง​เหมือน​กับ​ท่าน

28 เมื่อ​ครบ​ทุกๆ​สาม​ปี ท่าน​ต้อง​เอา​หนึ่ง​ใน​สิบ​ส่วน​ของ​ผลผลิต​ทั้งหมด​ที่​ท่าน​เก็บเกี่ยว​ได้​จาก​ไร่นา​ของ​ท่าน​ใน​ปีนั้น แล้ว​เอา​มา​เก็บ​ไว้​ใน​เมือง 29 ชาว​เลวี​ไม่​มี​ที่ดิน​ของ​ตัวเอง​เหมือน​กับ​ท่าน ทั้ง​ชาว​เลวี ชาว​ต่างชาติ เด็ก​กำพร้า​และ​แม่​หม้าย​ที่​อยู่​ใน​เมือง​ของ​ท่าน จะ​ได้​มา​กิน​กัน​จน​พอใจ เพื่อ​พระยาห์เวห์​พระเจ้า​ของ​ท่าน​จะ​ได้​อวยพร​ท่าน​ใน​ทุกสิ่ง​ทุกอย่าง​ที่​ท่าน​ทำ

15

ปี​แห่ง​การ​ยก​หนี้

1 เมื่อ​ครบ​ทุกๆ​เจ็ด​ปี ท่าน​ต้อง​ยก​หนี้​ต่างๆ​ให้​กับ​ลูกหนี้​ของ​ท่าน 2 ท่าน​ต้อง​ทำ​ตาม​วิธีนี้​คือ เจ้าหนี้​ทุกคน​ต้อง​ยก​หนี้​ให้​กับ​เพื่อน​บ้าน​ที่​เขา​ให้​กู้​ยืม​ไป เขา​จะ​ต้อง​ไม่​ทวง​หนี้​คืน​จาก​เพื่อน​บ้าน​หรือ​ญาติ​ของ​เขา เพราะ​พระยาห์เวห์​บอก​ให้​ยกเลิก​หนี้​ใน​ปี​นั้น 3 ท่าน​สามารถ​ทวง​หนี้​คืน​จาก​ชาว​ต่างชาติ​ได้ แต่​ท่าน​ต้อง​ยก​หนี้​ทั้งหมด​ให้​กับ​พี่น้อง​ของ​ท่าน 4 ไม่​ควร​จะ​มี​คน​จน​ใน​หมู่​พวกท่าน​เลย เพราะ​พระยาห์เวห์​จะ​อวยพร​ท่าน​อย่าง​แน่นอน​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน 5 เพียง​แต่​ท่าน​จะ​ต้อง​เชื่อฟัง​พระยาห์เวห์​พระเจ้า​ของ​ท่าน โดย​ทำ​ตาม​คำสั่ง​ทุกๆ​ข้อ​ที่​เรา​กำลัง​สั่ง​ท่าน​ใน​วันนี้ อย่าง​ระมัดระวัง 6 เมื่อ​พระยาห์เวห์​พระเจ้า​ของ​ท่าน​อวยพร​ท่าน​ตาม​ที่​พระองค์​ได้​สัญญา​ไว้ ท่าน​ก็​จะ​มี​เงิน​เหลือเฟือ​ให้​หลายๆ​ชนชาติ​กู้ยืม โดย​ที่​ท่าน​ไม่​ต้อง​ไป​กู้ยืม​จาก​ใคร และ​ท่าน​จะ​ได้​ปกครอง​เหนือ​หลายๆ​ชนชาติ แต่​จะ​ไม่​มี​ใคร​มา​ปกครอง​เหนือ​ท่าน

7 เมื่อ​ท่าน​เข้า​ไป​อยู่​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน​แล้ว ถ้า​เกิด​มี​พี่น้อง​คนหนึ่ง​คนใด​ใน​เมือง​หนึ่ง​ของ​ท่าน​ยากจน​ขึ้น​มา ท่าน​ต้อง​ไม่​เห็นแก่ตัว ต้อง​ไม่​ปฏิเสธ​ที่​จะ​ช่วยเหลือ​พี่น้อง​ที่​ยากจน​คนนั้น 8 ท่าน​ต้อง​ใจกว้าง​กับ​เขา​และ​ให้​เขา​ยืม​ตาม​ที่​เขา​จำ​เป็น​ต้อง​ใช้

9 ระวัง​ให้​ดี​อย่า​ให้​ความ​คิด​ชั่วร้าย​เข้า​มา​ใน​จิตใจ​ของ​ท่าน​ที่​ว่า ‘มัน​ใกล้​จะ​ถึง​ปี​ที่​เจ็ด ซึ่ง​เป็น​ปี​แห่ง​การ​ยก​หนี้​แล้ว’ ท่าน​ก็เลย​มอง​พี่น้อง​ที่​ยากจน​คนนั้น​อย่าง​ไม่​เป็น​มิตร เพื่อ​ท่าน​จะ​ได้​ไม่​ต้อง​ช่วย​อะไร​เขาเลย และ​เขา​จะ​ไป​บ่นว่า​ท่าน​ต่อ​พระยาห์เวห์ และ​พระยาห์เวห์​จะ​ตัดสิน​ว่า​ท่าน​ผิด

10 ท่าน​ต้อง​ช่วย​เขา​เท่าที่​จะ​ช่วย​ได้ และ​เวลา​ที่​ช่วย ท่าน​ต้อง​ไม่​มี​จิตใจ​ที่​ชั่วร้าย​ด้วย เพราะ​พระยาห์เวห์​พระเจ้า​ของ​ท่าน​จะ​อวยพร​การ​งาน​ทั้งหมด​ของ​ท่าน​และ​ทุกสิ่ง​ทุกอย่าง​ที่​ท่าน​ทำ 11 เพราะ​จะ​มี​คน​จน​อยู่​เสมอ​ใน​ดินแดน​แห่ง​นี้ ดัง​นั้น​เรา​ขอ​สั่ง​ท่าน​ว่า ท่าน​ต้อง​ใจ​กว้าง​กับ​พี่น้อง​ของ​ท่าน และ​กับ​คน​ยากจน​และ​คน​ที่​ขัดสน​ใน​แผ่นดิน​ของ​ท่าน

ปล่อย​ทาส​ให้​เป็น​อิสระ

(อพย. 21:2-11)

12 ถ้า​พี่น้อง​ชาว​ฮีบรู​คน​ใด ไม่ว่า​จะ​เป็น​ชาย​หรือ​หญิง ได้​ขายตัว​เอง​ให้​กับ​ท่าน คนๆ​นั้น​จะ​ต้อง​รับใช้​ท่าน​หก​ปี และ​ใน​ปี​ที่​เจ็ด​ท่าน​ต้อง​ปล่อย​คนๆ​นั้น​ให้​เป็น​อิสระ 13 ตอน​ที่​ท่าน​ปล่อย​เขา​ให้​เป็น​อิสระนั้น ท่าน​ต้อง​ไม่​ปล่อย​ให้​เขา​ไป​มือ​เปล่าๆ 14 ท่าน​ต้อง​ใจกว้าง ให้ แกะ ข้าว และ​เหล้าองุ่น​ของ​ท่าน​กับ​เขา​ไปด้วย ท่าน​ต้อง​ให้​เขา​ตาม​ขนาด​ที่​พระยาห์เวห์​พระเจ้า​ของ​ท่าน​อวยพร​ให้​ท่าน 15 จำ​เอา​ไว้​ว่า ท่าน​ก็​เคย​เป็น​ทาส​อยู่​ใน​แผ่นดิน​อียิปต์​มา​ก่อน​เหมือนกัน และ​พระยาห์เวห์​พระเจ้า​ของ​ท่าน​ได้​ปลดปล่อย​ให้​ท่าน​เป็น​อิสระ นี่​เป็น​เหตุ​ที่​เรา​ถึง​ได้​ให้​คำสั่งนี้​กับ​ท่าน​ใน​วันนี้

16 ถ้า​ทาส​พูด​กับ​ท่าน​ว่า ‘ผม​จะ​ไม่​ไป​จาก​ท่าน’ เพราะ​เขา​รัก​ท่าน​และ​ครอบครัว​ของ​ท่าน เพราะ​เขา​รู้สึก​ดี​ที่​ได้​อยู่​กับ​ท่าน 17 ท่าน​ต้อง​เอา​เหล็ก​หมาด+ 15:17 เหล็ก​หมาด เครื่อง​มือ​ชนิด​หนึ่ง​ทำ​จาก​เหล็ก​ใช้​เจาะ​สิ่งของ​ให้​เป็น​รู​ด้วย​การ​ปั่น มา​อัน​หนึ่ง และ​เอา​หู​เขา​แนบ​กับ​ประตู​แล้ว​เจาะ​ติ่งหู​ของ​ทาสนั้น แล้ว​เขา​จะ​เป็น​ทาส​ของ​ท่าน​ตลอด​ไป สำหรับ​ทาส​หญิง​ก็​ให้​ทำ​อย่าง​เดียวกัน

18 ไม่​ต้อง​เสียดาย​ที่​จะ​ปล่อย​ทาส​ของ​ท่าน​ให้​เป็น​อิสระ เพราะ​หก​ปี​ที่​เขา​รับใช้​ท่าน​ก็​คุ้ม​ค่า​แล้ว พอๆ​กับ​ที่​ท่าน​ไป​จ้าง​คน​งาน​หนึ่ง​คน และ​พระยาห์เวห์​พระเจ้า​ของ​ท่าน​จะ​อวยพร​ท่าน​ใน​ทุกสิ่ง​ทุกอย่าง​ที่​ท่าน​ทำ

กฎ​เกี่ยวกับ​สัตว์​ที่​เกิด​เป็น​ตัว​แรก

(ลนต. 27:26, 27; กดว. 18:15-18)

19 ลูก​สัตว์​หัว​ปี​เพศ​ผู้​ทุกตัว​ที่​เกิด​มา​ใน​ฝูง​วัว ฝูง​แพะ​และ​แกะ​ของ​ท่าน ต้อง​แยก​ออก​มา​ไว้​ให้​กับ​พระยาห์เวห์​พระเจ้า​ของ​ท่าน ท่าน​ต้อง​ไม่​ใช้​งาน​วัวผู้​ที่​เป็น​ลูกหัวปี และ​ท่าน​ต้อง​ไม่​ตัด​ขน​ของ​แกะ​หัว​ปี 20 ทุกๆ​ปี ท่าน​ต้อง​เอา​สัตว์​หัว​ปี​พวกนี้ ไป​ใน​สถานที่​นั้น​ที่​พระยาห์เวห์​พระเจ้า​ของ​ท่าน​จะ​เลือก​ไว้​สำหรับ​นมัสการ​พระองค์ แล้ว​ท่าน​และ​ครอบครัว​ของ​ท่าน​จะ​กิน​มัน​ที่นั่น​ต่อ​หน้า​พระยาห์เวห์​พระเจ้า​ของ​ท่าน

21 แต่​ถ้า​มัน​เป็น​สัตว์​ที่​มี​ตำหนิ ถ้า​เป็น​ง่อย​หรือ​ตาบอด​หรือ​ติด​โรคร้าย ท่าน​ต้อง​ไม่​ถวาย​มัน​ให้​กับ​พระยาห์เวห์​พระเจ้า​ของ​ท่าน 22 ท่าน​เอา​ไป​กิน​กัน​ใน​เมือง​ของ​ท่าน ใครๆ​ก็​กิน​ได้​ทั้งนั้น ไม่ว่า​จะ​เป็น​คน​ที่​บริสุทธิ์​หรือ​ไม่​บริสุทธิ์​ทาง​พิธีกรรม เหมือน​กับ​กิน​เนื้อทราย​หรือ​กวาง 23 แต่​ท่าน​ต้อง​ไม่​กิน​เลือด​ของ​มัน ท่าน​ต้อง​เท​เลือด​ของ​มัน​ลง​บน​พื้น​เหมือน​เท​น้ำ

16

เทศกาล​วัน​ปลด​ปล่อย

(อพย. 12:1-20; ลนต. 23:4-8)

1 ให้​จดจำ​เดือน​อาบีบ+ 16:1 อาบีบ ชื่อนี้​หมายถึง “ปลาย​ข้าว​อ่อน” เป็น​เดือน​แรก​ของ​ปฏิทิน​ชาว​ยิว เรียก​อีก​อย่าง​หนึ่ง​ว่า “นีสาน” ตรง​กับ​ช่วง​เดือน​มีนาคม​และ​เมษายน และ​ให้​เฉลิม​ฉลอง​เทศกาล​วัน​ปลด​ปล่อย+ 16:1 วัน​ปลด​ปล่อย เป็น​วัน​สำคัญ​ของ​ชาวยิว พวกเขา​จะ​กิน​อาหาร​พิเศษ​ใน​วันนี้ ทุก​ฤดู​ใบ​ไม้​ผลิ​เพื่อ​ระลึก​ถึง​พระเจ้า​ที่​ได้​ปลดปล่อย​พวกเขา​จาก​ความ​เป็น​ทาส​ใน​อียิปต์ เพื่อ​เป็น​เกียรติ​กับ​พระยาห์เวห์​พระเจ้า​ของ​ท่าน เพราะ​ใน​เดือน​อาบีบ พระยาห์เวห์​พระเจ้า​ของ​ท่าน​ได้​นำ​ท่าน​ออก​จาก​แผ่นดิน​อียิปต์​ใน​ตอน​กลางคืน 2 ให้​ฆ่า​สัตว์​ถวาย​พระยาห์เวห์​พระเจ้า​ของ​ท่าน สำหรับ​เทศกาล​วัน​ปลด​ปล่อย โดย​เอา​สัตว์​จาก​ฝูง​แพะ​แกะ​หรือ​ฝูง​วัว ไป​ถวาย​ใน​สถานที่นั้น​ที่​พระยาห์เวห์​จะ​เลือก​ไว้​สำหรับ​นมัสการ​พระองค์ 3 ท่าน​จะ​ต้อง​ไม่​กิน​อะไร​ที่​ใส่​เชื้อฟู ตอน​กิน​เนื้อ​สัตว์​ที่​เอา​มา​บูชา​พวกนั้น ท่าน​ต้อง​กิน​ขนมปัง​ที่​ไม่​ใส่​เชื้อฟู​เป็น​เวลา​เจ็ด​วัน (คน​เรียก​ขนมปังนี้​ว่า ‘ขนมปัง​แห่ง​ความ​ทุกข์​ยาก​ลำบาก’) เพราะ​ท่าน​ออก​จาก​แผ่นดิน​อียิปต์​อย่าง​เร่งรีบ ท่าน​จะ​กิน​ขนมปังนี้​เพื่อ​ตลอด​ชีวิต​ของ​ท่าน​จะ​ได้​จดจำ​วัน​ที่​ออก​มา​จาก​แผ่นดิน​อียิปต์ 4 จะ​ต้อง​ไม่​มี​เชื้อฟู​ที่​ไหน​เลย​ใน​แผ่นดิน​ของ​ท่าน​เป็น​เวลา​เจ็ด​วัน และ​จะ​ต้อง​ไม่​มี​เนื้อ​สัตว์​ที่​ท่าน​ฆ่า​ใน​ตอน​เย็น​ของ​วัน​แรก​เหลือ​ค้าง​คืน​ถึง​วันรุ่งขึ้น

5 ท่าน​ไม่​สามารถ​ถวาย​เครื่อง​บูชา​สำหรับ​เทศกาล​วัน​ปลด​ปล่อย​ใน​เมือง​ต่างๆ​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน 6 ท่าน​ต้อง​ไป​ถวาย​ใน​ที่​นั้น​ที่​พระยาห์เวห์​จะ​เลือก​สำหรับ​นมัสการ​พระองค์​เท่านั้น ท่าน​ต้อง​ถวาย​เครื่อง​บูชานี้​ใน​ตอน​เย็น หลัง​ดวง​อาทิตย์​ตก​ดิน​แล้ว มัน​เป็น​เวลา​เดียว​กับ​วัน​ที่​ท่าน​ออก​มา​จาก​แผ่นดิน​อียิปต์ 7 ท่าน​ต้อง​ทำ​อาหาร​กิน​ใน​สถานที่​นั้น​ที่​พระยาห์เวห์​พระเจ้า​ของ​ท่าน​จะ​เลือก แล้ว​ใน​ตอน​เช้า ท่าน​ถึง​ค่อย​กลับ​ไป​เต็นท์​ของ​ท่าน​ได้ 8 ท่าน​ต้อง​กิน​ขนมปัง​ไม่​ใส่​เชื้อฟู​เป็น​เวลา​หก​วัน และ​ใน​วัน​ที่​เจ็ด​จะ​มี​การ​ชุมนุม​พิเศษ เพื่อ​ให้​เกียรติ​กับ​พระยาห์เวห์​พระเจ้า​ของ​ท่าน วันนั้น​ท่าน​ต้อง​ไม่​ทำ​งาน​ใดๆ

เทศกาล​สัปดาห์

(อพย. 34:22; ลนต. 23:15-21)

9 นับ​จาก​วัน​ที่​เริ่ม​เก็บเกี่ยว​ข้าว​เป็น​ครั้งแรก​ไป​อีก​เจ็ด​อาทิตย์ 10 ให้​ฉลอง​เทศกาล​สัปดาห์+ 16:10 เทศกาล​สัปดาห์ ภาย​หลัง​เรียกว่า “เทศกาล​วัน​ที่​ห้า​สิบ” หรือ “เทศกาล​เพ็นเทคอสต์” สำหรับ​พระยาห์เวห์​พระเจ้า​ของ​ท่าน จำนวน​ของ​เครื่อง​บูชา​ที่​ท่าน​สมัคร​ใจ​จะ​ให้ ก็​เป็น​ไป​ตาม​ขนาด​ที่​พระยาห์เวห์​พระเจ้า​ของ​ท่าน​ได้​อวยพร​ท่าน 11 ท่าน ลูกชาย​ลูกสาว​ของ​ท่าน ทาส​ชาย​หญิง​ของ​ท่าน ชาว​เลวี ใน​เมือง​ของ​ท่าน ชาว​ต่างชาติ เด็ก​กำพร้า และ​แม่​หม้าย​ใน​หมู่​ท่าน ให้​ชื่นชม​ยินดี​ต่อหน้า​พระยาห์เวห์​พระเจ้า​ของ​ท่าน ใน​สถานที่นั้น​ที่​พระยาห์เวห์​พระ​เจ้า​ของ​ท่าน​จะ​เลือก​ไว้​สำหรับ​นมัสการ​พระองค์ 12 จำ​ไว้​ว่า​ท่าน​เคย​เป็น​ทาส​อยู่​ใน​อียิปต์ และ​ให้​ทำ​ตาม​กฎ​พวก​นี้​ทั้งหมด​อย่าง​ระมัดระวัง

เทศกาล​อยู่​เพิง

(ลนต. 23:33-43; กดว. 29:12-38)

13 ให้​ฉลอง​เทศกาล​อยู่​เพิง​เป็น​เวลา​เจ็ด​วัน หลังจาก​ที่​ท่าน​ได้​เก็บ​รวบรวม​ผลผลิต​จาก​ลาน​นวด​ข้าว​และ​ที่​บ่อ​ย่ำ​องุ่น+ 16:13 ที่​บ่อ​ย่ำ​องุ่น ที่​ที่​ประชาชน​ย่ำ​องุ่น​เพื่อ​ทำ​เป็น​เหล้า​องุ่น มัก​ทำ​จาก​หิน​ที่​ขุด​เป็น​หลุม​ตื้นๆ ของ​ท่าน 14 ใน​ระหว่าง​งาน​เลี้ยง ให้​ท่าน ลูกชาย​ลูกสาว​ของ​ท่าน ทาส​ชาย​หญิง​ของ​ท่าน ชาว​เลวี ชาว​ต่างชาติ เด็ก​กำพร้า​และ​แม่หม้าย​ใน​เมือง​ของ​ท่าน ชื่นชม​ยินดี 15 และ​เฉลิม​ฉลอง​งาน​เทศกาล​ให้​พระยาห์เวห์​พระเจ้า​ของ​ท่าน​เป็น​เวลา​เจ็ด​วัน​ใน​สถานที่​นั้น​ที่​พระยาห์เวห์​จะ​เลือก​ไว้ เพราะ​พระยาห์เวห์​พระเจ้า​ของ​ท่าน​จะ​อวยพร​ท่าน ใน​ผลผลิต​ทั้งหมด​ที่​ท่าน​เก็บเกี่ยว​และ​ใน​งาน​ทุก​อย่าง​ที่​ท่าน​ทำ และ​ท่าน​จะ​มี​ความสุข​อย่าง​ครบ​ถ้วน

16 ผู้ชาย​ทุกคน​ต้อง​มา​อยู่​ต่อหน้า​พระยาห์เวห์​พระเจ้า​ของ​ท่าน​ปี​ละ​สาม​ครั้ง ใน​สถานที่นั้น​ที่​พระองค์​จะ​เลือก​ไว้ คือ​ใน​เทศกาล​ขนมปัง​ไม่​ใส่​เชื้อฟู เทศกาล​สัปดาห์​และ​เทศกาล​อยู่​เพิง ชาย​ทุกคน​ที่​มา​อยู่​ต่อหน้า​พระยาห์เวห์​ต้อง​ไม่​มา​มือ​เปล่า 17 ชาย​แต่​ละ​คน​จะ​ต้อง​ให้​ตาม​ความ​สามารถ​ที่​เขา​จะ​ทำ​ได้ ตาม​ขนาด​ที่​พระยาห์เวห์​ได้​ให้​กับ​ท่าน

ผู้ตัดสิน​และ​เจ้าหน้าที่

18 ท่าน​จะ​ต้อง​แต่งตั้ง​ผู้ตัดสิน​และ​เจ้าหน้าที่​สำหรับ​เผ่า​ต่างๆ​ของ​ท่าน ใน​แต่​ละ​เมือง​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน พวกเขา​ต้อง​ตัดสิน​ประชาชน​อย่าง​ยุติธรรม 19 ท่าน​ต้อง​ไม่​ตัดสิน​อย่าง​ไม่​เป็น​ธรรม ท่าน​ต้อง​ไม่​ลำเอียง ท่าน​ต้อง​ไม่​รับ​สินบน เพราะ​สินบน​ทำ​ให้​คน​ฉลาด​ต้อง​ตาบอด และ​เปลี่ยน​คนดี​ให้​พูด​หลอกลวง 20 ความ​ยุติธรรม ท่าน​ต้อง​ให้​แต่​ความ​ยุติธรรม เพื่อ​ท่าน​จะ​ได้​มี​ชีวิต​อยู่​และ​เป็น​เจ้าของ​แผ่นดิน​ที่​พระยาห์เวห์​พระเจ้า​ของ​ท่าน​จะ​ยก​ให้​กับ​ท่าน

พระเจ้า​เกลียด​รูป​เคารพ

21 เมื่อ​ท่าน​สร้าง​แท่น​บูชา​ให้​กับ​พระยาห์เวห์​พระเจ้า​ของ​ท่าน ท่าน​ต้อง​ไม่​ตั้ง​เสา​ไม้​เพื่อ​ให้​เกียรติ​กับ​พระ​อาเชริม​ที่​ด้าน​ข้าง​ของ​แท่น​บูชานั้น 22 ท่าน​ต้อง​ไม่​ตั้ง​เสา​หิน​อุทิศ​ให้​กับ​พระ​เทียมเท็จ พระยาห์เวห์​พระเจ้า​ของ​ท่าน​เกลียด​ของ​พวกนี้

17

ใช้​แต่​สัตว์​ดีๆ​เป็น​เครื่อง​บูชา

1 ท่าน​ต้อง​ไม่​เอา​วัว​ตัวผู้​หรือ​แกะ​ที่​มี​ตำหนิ​หรือ​มี​สิ่ง​ผิดปกติ​มา​ถวาย​เป็น​เครื่อง​บูชา​ให้​กับ​พระยาห์เวห์​พระเจ้า​ของ​ท่าน เพราะ​นั่น​เป็น​สิ่ง​ที่​พระยาห์เวห์​พระเจ้า​ของ​ท่าน​เกลียด

การ​ลงโทษ​คน​ที่​บูชา​รูป​เคารพ

2 ถ้า​เจอ​ว่า​ใน​เมืองหนึ่ง​เมืองใด​ของ​ท่าน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน มี​ชาย​หรือ​หญิง​ใน​หมู่​พวกท่าน​ทำ​ใน​สิ่ง​ที่​พระยาห์เวห์​พระเจ้า​ของ​ของ​ท่าน​เห็น​ว่า​เป็น​สิ่ง​ชั่วร้าย​และ​ฝ่าฝืน​ข้อตกลง​ของ​พระองค์ 3 คือ​ว่า​พวกเขา​ไป​รับใช้​พวก​พระ​อื่นๆ​และ​กราบไหว้​พระ​พวกนั้น ไม่ว่า​จะ​เป็น​ดวง​อาทิตย์ ดวง​จันทร์​หรือ​ดาว​ดวง​ต่างๆ​ซึ่ง​เรา​ไม่​ได้​สั่ง​ให้​ทำ​อย่าง​นั้น 4 ถ้า​มี​คน​มา​รายงาน​เรื่องนี้​ให้​ท่าน​ฟัง ท่าน​ต้อง​สืบ​ดู​ให้​แน่นอน เมื่อ​พิสูจน์​ว่า​เป็น​เรื่อง​จริง ที่​มี​คน​ทำ​เรื่อง​ชั่วร้าย​อย่างนี้​ใน​อิสราเอล 5 ท่าน​ต้อง​เอา​ตัว​ชาย​หรือ​หญิง​คนนั้น ที่​ทำ​เรื่อง​ชั่วร้ายนี้​มา​ที่​ประตู​เมือง ไม่ว่า​จะ​เป็น​ชาย​หรือ​หญิง ต้อง​เอา​หินขว้าง​ให้ตาย 6 แต่​จะ​ต้อง​มี​พยาน​สอง​หรือ​สาม​คน​ขึ้น​ไป​ถึง​จะ​ฆ่า​คนๆ​นั้น​ได้ แต่​ถ้า​มี​พยาน​แค่​คน​เดียว​ก็​ห้าม​ฆ่า​เขา 7 พยาน​พวก​นั้น​จะ​เป็น​พวก​แรก​ที่​เอา​หิน​ขว้าง​เพื่อ​ฆ่า​เขา และ​ตาม​ด้วย​ประชาชน​ทั้งหมด ด้วย​วิธีนี้ ท่าน​จะ​กำจัด​ความ​ชั่วร้าย​ไป​จาก​ท่าม​กลาง​พวกท่าน

การ​ตัดสิน​คดี​ยากๆ​ใน​ศาล

8 ถ้า​มี​เรื่อง​ที่​ยาก​เกิน​กว่า​ที่​ท่าน​จะ​ตัดสิน​ได้ เช่น การ​ตายนั้น​เกิด​จาก​ความตั้งใจ​หรือ​เป็น​อุบัติเหตุ เป็น​การ​ฆาตกรรม​หรือ​ไม่​ได้​ไตร่ตรอง​ไว้​ก่อน หรือ​เป็น​เรื่อง​ฟ้องร้อง​ว่า​ใคร​เป็น​เจ้าของ​ทรัพย์สิน หรือ​เรื่อง​การ​ทำร้าย​ร่างกายกัน เรื่อง​ทะเลาะ​กัน ที่​เกิด​ขึ้น​ใน​เมือง​ต่างๆ​ของ​ท่าน ท่าน​ต้อง​ไป​ใน​สถานที่นั้น​ที่​พระยาห์เวห์​พระเจ้า​ของ​ท่าน​จะ​เลือก​ไว้ 9 ท่าน​ต้อง​ไปหา​นักบวช​ที่​เป็น​ชาว​เลวี​และ​ไปหา​ผู้ตัดสิน​ที่​เข้าเวร​อยู่​ใน​ตอนนั้น บอก​ปัญหา​ที่​เกิดขึ้น​แล้ว​พวกเขา​จะ​ตัดสิน​ปัญหานั้น​ให้ 10 ท่าน​ต้อง​ทำ​ตาม​สิ่ง​ที่​เขา​บอก​ท่าน จาก​สถานที่​นั้น​ที่​พระยาห์เวห์​จะ​เลือก​ไว้ และ​ท่าน​ต้อง​ทำ​ตาม​คำสั่ง​ของ​พวกเขา​อย่าง​ระมัดระวัง 11 ท่าน​ต้อง​ทำ​ตาม​คำ​แนะนำ​ที่​พวก​เขา​ให้​กับ​ท่าน​และ​ยอมรับ​คำ​ตัดสิน​ที่​พวกเขา​บอก​ท่าน ท่าน​ต้อง​ไม่​โยกโย้​คำตัดสิน​ที่​พวกเขา​ได้​ประกาศ​ให้​กับ​ท่าน​ไป​ทางซ้าย​หรือ​ทางขวา

12 คน​ที่​เย่อหยิ่ง​จองหอง​ไม่​ยอม​เชื่อฟัง​นักบวช​ที่​ยืน​อยู่​ที่นั่น ที่​คอย​รับใช้​พระยาห์เวห์​พระเจ้า​ของ​ท่าน หรือ​ไม่​ยอมฟัง​ผู้ตัดสิน คนๆ​นั้น​จะ​ต้อง​ตาย ทำ​อย่างนี้ ท่าน​จะ​ได้​ขจัด​ความ​ชั่วร้าย​ออก​ไป​จาก​อิสราเอล​ได้ 13 และ​ทุกคน​จะ​ได้ยิน​เรื่องนั้น แล้ว​จะ​ได้​ไม่​กล้า​เย่อหยิ่ง​จองหอง​อีก​ต่อไป

วิธี​เลือก​กษัตริย์

14 เมื่อ​ท่าน​เข้า​สู่​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ให้​ท่าน​และ​ยึด​มัน​เป็น​เจ้าของ​แล้ว และ​ได้​ตั้ง​รกราก​แล้ว และ​ท่าน​ได้​พูด​ว่า ‘ให้​เรา​ตั้ง​กษัตริย์​ปกครอง​เรา​เหมือน​ชนชาติ​อื่นๆ​ที่​อยู่​รอบๆ​เรา​กัน​เถอะ’ 15 ท่าน​ต้อง​แน่ใจ​ว่า​กษัตริย์​ที่​ท่าน​จะ​ตั้ง​เหนือ​ท่านนั้น​เป็น​คน​ที่​พระยาห์เวห์​พระเจ้า​ของ​ท่าน​เลือก กษัตริย์​องค์นั้น​จะ​ต้อง​มา​จาก​พี่น้อง​ร่วมชาติ​ของ​ท่าน​เท่านั้น ห้าม​ไม่​ให้​ตั้ง​คน​ต่าง​ชาติ​ที่​ไม่​ใช่​พี่น้อง​ร่วม​ชาติ​ของ​ท่าน​ขึ้น​มา​เหนือ​ท่าน 16 แต่​กษัตริย์​องค์นั้น​จะ​ต้อง​ไม่​สะสม​ม้า​มากมาย​สำหรับ​ตัวเอง และ​เขา​จะ​ต้อง​ไม่​ส่ง​คน​กลับ​ไป​ซื้อ​ม้า+ 17:16 ซื้อ​ม้า หรือ “เพื่อ​แลก​เปลี่ยน​ม้า”​ที่​อียิปต์​มา​เพิ่ม เพราะ​พระยาห์เวห์​พูด​กับ​พวกท่าน​ไว้​ว่า ‘พวกท่าน​จะ​ต้อง​ไม่​หวน​กลับ​ไป​ทาง​นั้นอีก’ 17 เขา​ต้อง​ไม่​มี​เมีย​หลาย​คน ไม่​อย่างนั้น​เขา​จะ​หันเห​ไป​จาก​พระยาห์เวห์ และ​เขา​จะ​ต้อง​ไม่​ทำ​ให้​ตน​เอง​ร่ำรวย​ด้วย​เงินทอง

18 เมื่อ​เขา​ขึ้น​นั่ง​บัลลังก์ เขา​ต้อง​ลอก​คำ​สอนนี้​ไว้​สำหรับ​ตัวเอง เขียน​ลง​บน​ม้วน​กระดาษ​จาก​ต้น​ฉบับ​คำสอน​ที่​พวก​นักบวช​ชาว​เลวี​เก็บรักษา​ไว้ 19 กษัตริย์​ต้อง​เก็บ​หนังสือ​เล่มนั้น​ไว้​กับ​ตัวเขา และ​เขา​ต้อง​อ่าน​มัน​ตลอด​ชีวิต เพื่อ​เขา​จะ​ได้​เรียนรู้​ที่​จะ​เคารพ​ยำเกรง​พระยาห์เวห์​พระเจ้า​ของ​เขา และ​จะ​ได้​ทำ​ตาม​ทุกๆ​คำพูด​ที่​เขียน​ไว้​ใน​กฎ และ​ข้อ​บังคับ​พวกนี้​อย่าง​ระมัดระวัง 20 เพื่อ​เขา​จะ​ได้​ไม่​คิด​ว่า​ตัว​เขา​ดี​กว่า​พี่น้อง​ร่วมชาติ​ของ​เขา และ​เพื่อ​ที่​เขา​จะ​ได้​ไม่​หันเห​จาก​คำสั่งนั้น​ไป​ทางใด​ทางหนึ่ง เพื่อ​กษัตริย์​องค์นั้น​และ​ลูกหลาน​ของ​เขา​จะ​ได้​ปกครอง​เหนือ​อาณาจักร​อิสราเอล​ไป​นานๆ

18

สนับสนุน​นักบวช​และ​ชาว​เลวี

1 นักบวช​ชาว​เลวี เผ่า​เลวี​ทั้งหมด​จะ​ไม่​มี​ส่วน​แบ่ง​ใน​ที่ดิน​เหมือน​กับ​ชาว​อิสราเอล​คน​อื่นๆ ชาว​เลวี​จะ​กิน​จาก​พวก​ของขวัญ​ที่​นำ​มา​ถวาย​ให้​กับ​พระยาห์เวห์ นั่น​เป็น​ส่วนแบ่ง​ของ​พวกเลวี+ 18:1 ของ​พวกเลวี หรือ​แปล​ได้​อีก​อย่าง​ว่า “ของ​พระยาห์เวห์”2 แต่​เผ่า​เลวี​จะ​ไม่​มี​ส่วนแบ่ง​ใน​ที่ดิน​ใน​หมู่​พี่น้อง​ของ​เขา พระยาห์เวห์​คือ​ส่วนแบ่ง​ของ​พวกเขา​ตาม​ที่​พระองค์​ได้​สัญญา​กับ​เขา​ไว้

3 เมื่อ​ท่าน​ฆ่า​วัว​หรือ​แกะ​เพื่อ​เอา​มา​เป็น​เครื่อง​ถวาย ท่าน​จะ​ต้อง​แบ่ง​ส่วน​ต่างๆ​พวกนี้​ให้​กับ​นักบวช คือ​ส่วน​ไหล่ ส่วน​แก้ม และ​ส่วน​ท้อง 4 ท่าน​ต้อง​ให้​ข้าว​ที่​เกี่ยว​ชุดแรก เหล้าองุ่น​ใหม่​และ​น้ำมัน รวมทั้ง​ขนแกะ​ที่​ตัด​ครั้งแรก​จาก​แกะ​ของ​ท่าน​กับ​นักบวช 5 เพราะ​พระยาห์เวห์​พระเจ้า​ของ​ท่าน​ได้​เลือก​ชาวเลวี​และ​ลูกหลาน​ของ​เขา​ออก​มา​จาก​เผ่า​ทั้งหลาย​ของ​ท่าน เพื่อ​มา​ยืน​รับใช้​พระยาห์เวห์​ใน​ฐานะ​นักบวช​ตลอดไป

6 ถ้า​ชาว​เลวี​คนหนึ่ง​จาก​เมือง​หนึ่ง​ของ​ท่าน​มา ไม่​ว่า​จะ​มา​จาก​ที่​ไหน​ก็​ตาม​ใน​อิสราเอล และ​มา​ยัง​สถานที่นั้น​ที่​พระยาห์เวห์​ได้​เลือก​ไว้ เขา​อยาก​จะ​มา​เมื่อไหร่​ก็​ได้​ตาม​ที่​เขา​ต้องการ 7 เขา​ก็​มา​ทำ​หน้าที่​รับใช้​ใน​นาม​ของ​พระยาห์เวห์​พระเจ้า​ของ​เขา​ได้ เหมือน​กับ​ที่​พี่น้อง​ชาว​เลวี​ของ​เขา​ยืน​อยู่​ที่นั่น​ต่อหน้า​พระยาห์เวห์ 8 พวกเขา​จะ​ได้รับ​ส่วน​แบ่ง​อาหาร​เท่าๆ​กัน นอกเหนือ​จาก​สิ่ง​ที่​พวกเขา​ได้รับ​จาก​การ​ขาย​ทรัพย์​สมบัติ​ของ​ครอบครัว​เขา+ 18:8 นอกเหนือ​จาก … ครอบครัว​เขา หรือ​แปล​ได้​อีก​อย่าง​ว่า “นอกเหนือ​จาก​มรดก​ที่​ได้รับ​จาก​ครอบครัว​ของ​พ่อ”

ชาว​อิสราเอล​ต้อง​แตกต่าง

9 เมื่อ​ท่าน​เข้า​มา​อยู่​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน ท่าน​ต้อง​ไม่​เลียนแบบ​ชนชาติ​พวกนั้น​ที่​ทำ​แต่​สิ่ง​ชั่วๆ 10 อย่า​เอา​ลูกชาย​และ​ลูกสาว​ของ​ท่าน​ไป​บูชายัญ อย่า​ให้​ใคร​ทำนาย​โชค​ชะตา โหรา​พยากรณ์ หรือ​หมอดู​อนาคต อย่า​ให้​ใคร​ทำ​ตัว​เป็น​พ่อมด​หมอผี 11 หรือ​พยายาม​ใช้​เวทมนตร์​สะกด​คน​อื่น และ​อย่า​ให้​ใคร​ปรึกษา​กับ​ผี​หรือ​วิญญาณ หรือ​พยายาม​พูด​กับ​คน​ที่​ตาย​ไป​แล้ว 12 คน​ที่​ทำ​แบบนี้​เป็น​คน​ที่​พระยาห์เวห์​รังเกียจ พระยาห์เวห์​พระเจ้า​ของ​ท่าน​กำลัง​จะ​ขับไล่​ชนชาติ​เหล่านี้​ออก​ไป​จาก​ดินแดนนั้น​ต่อหน้า​พวก​ท่าน เพราะ​พวกเขา​ทำ​สิ่ง​ที่​น่า​รังเกียจ​พวกนี้ 13 ท่าน​ต้อง​ซื่อสัตย์​ต่อ​พระยาห์เวห์​พระเจ้า​ของ​ท่าน​อย่าง​ครบถ้วน 14 เพราะ​ชนชาติ​พวกนี้​ที่​ท่าน​กำลัง​จะ​ขับไล่​ออก​ไป​นั้น ไป​ฟัง​พวก​ทำนาย​โชค​ชะตา และ​พวก​โหรา​พยากรณ์ แต่​พระยาห์เวห์​พระเจ้า​ของ​ท่าน​ไม่​ยอม​ให้​ท่าน​ทำ​อย่างนั้น

ผู้​พูด​แทน​พระเจ้า​คน​ใหม่​แทน​โมเสส

15 แต่​พระยาห์เวห์​พระเจ้า​ของ​ท่าน​จะ​ส่ง​ผู้พูดแทนพระเจ้า​เหมือน​เรา มา​จาก​ท่ามกลาง​พวกท่าน จาก​ท่ามกลาง​พี่น้อง​ของ​ท่าน พวกท่าน​ต้อง​เชื่อฟัง​เขา 16 นี่​คือ​สิ่ง​ที่​ท่าน​ได้​ขอ​จาก​พระยาห์เวห์​พระเจ้า​ของ​ท่าน​ที่​ภูเขา​ซีนาย​ใน​วัน​ที่​ท่าน​ได้​ชุมนุม​กัน ท่าน​พูด​ว่า ‘ขอ​อย่า​ให้​เรา​ได้ยิน​เสียง​ของ​พระยาห์เวห์​พระเจ้า​ของ​เรา​อีกเลย และ​ขอ​อย่า​ให้​เรา​เห็น​ไฟ​ที่​ยิ่งใหญ่​อย่างนี้​อีกเลย เพื่อ​ว่า​เรา​จะ​ได้​ไม่​ตาย’

17 แล้ว​พระยาห์เวห์​ได้​พูด​กับ​เรา​ว่า ‘ข้อ​เสนอ​ของ​พวกเขา​นั้น​ดี 18 เรา​จะ​ส่ง​ผู้พูดแทนพระเจ้า​เหมือน​กับ​เจ้า ที่​มา​จาก​พี่น้อง​ของ​พวกเขาเอง​มา​ให้​พวกเขา และ​เรา​จะ​บอก​เขา​ว่า​จะ​พูด​อะไร และ​เขา​จะ​บอก​คน​พวกนั้น​ทุกอย่าง​ที่​เรา​สั่ง​เขา 19 ใคร​ที่​ไม่​เชื่อฟัง​คำ​ของ​เรา​ที่​พูด​ผ่าน​มา​ทาง​เขานั้น เรา​จะ​เป็น​คน​ลง​โทษ​คนนั้น​เอง’

ลักษณะ​ผู้พูดแทน​พระเจ้า​ปลอม

20 แต่​ผู้พูดแทนพระเจ้า​คน​ไหน​ที่​บังอาจ​พูด​ใน​สิ่ง​ที่​เรา​ไม่​ได้​สั่ง​ให้​เขา​พูด แต่​อ้าง​ว่า​เรา​พูด จะ​ต้อง​ตาย และ​ผู้พูดแทน​พระ​อื่นๆ​จะ​ต้อง​ตาย 21 ถ้า​ท่าน​นึก​ใน​ใจ​ว่า ‘แล้ว​พวกเรา​จะ​รู้​ได้​ยังไง​ว่า​สิ่ง​ที่​เขา​พูด​นั้น​ไม่​ได้​มา​จาก​พระยาห์เวห์’ 22 เมื่อ​ผู้พูดแทนพระเจ้า​นั้น​อ้าง​ว่า​เขา​พูด​แทน​พระยาห์เวห์ แต่​สิ่ง​นั้น​ไม่​ได้​เกิด​ขึ้น​และ​มัน​ไม่​เป็น​จริง ท่าน​ก็​รู้เลย​ว่า​ผู้พูดแทนพระเจ้า​นั้น​พูด​มั่วๆ​เอา​เอง พระยาห์เวห์​ไม่​ได้​บอก​ให้​เขา​พูด ท่าน​ไม่​ต้อง​ไป​กลัว​เขา

19

เมือง​สำหรับ​ลี้ภัย

(กดว. 35:9-28; ยชว. 20:1-9)

1 เมื่อ​พระยาห์เวห์​พระเจ้า​ของ​ท่าน​ได้​ทำลาย​ชนชาติ​ที่​พระยาห์เวห์​พระเจ้า​ของ​ท่าน​จะ​ยก​ให้​กับ​ท่าน และ​เมื่อ​ท่าน​ได้​ขับไล่​พวกเขา​ออก​ไป และ​เข้า​ไป​ตั้ง​รกราก​ใน​บ้านเมือง​ของ​พวกเขา​แล้ว 2 ท่าน​ต้อง​แยก​สาม​เมือง​ออก​มา​จาก​ดินแดน​ที่​พระยาห์เวห์​พระเจ้า​ของ​ท่าน​จะ​ยก​ให้​กับ​ท่าน 3 ท่าน​ต้อง​คำนวณ​ระยะ​ทาง​ที่​จะ​ไป​สาม​เมืองนั้น+ 19:3 คำนวณ … เมืองนั้น หรือ “เตรียม​ทำ​ถนน​ไป​สู่​เมืองนั้น” และ​แบ่ง​ดินแดน​ที่​พระยาห์เวห์​ยก​ให้​กับ​ท่าน​ออก​เป็น​สาม​ส่วน เพื่อ​คน​ที่​ฆ่า​คน​ตาย​จะ​ได้​หนี​ไป​อยู่​ที่นั่น

4 มี​กฎ​อยู่​ว่า คน​ที่​ฆ่า​คน​อื่น​ตาย​และ​หนี​ไป​อยู่​ที่นั่น​เพื่อ​เอา​ชีวิต​รอดนั้น จะ​ต้อง​เป็น​คน​ที่​ฆ่า​คน​อื่น​โดย​ไม่​ได้​เจตนา และ​เขา​ต้อง​ไม่​เคย​เป็น​ศัตรู​กับ​ผู้​ตาย​มา​ก่อน 5 ตัวอย่าง​เช่น มี​คนๆ​หนึ่ง​เข้า​ไป​ตัด​ต้น​ไม้​ใน​ป่า​กับ​เพื่อน​อีก​คน ตอน​ที่​เขา​เงื้อ​ขวาน​ขึ้น​เพื่อ​ตัด​ต้นไม้ เผอิญ​หัวขวาน​หลุด​จาก​ด้าม ลอย​ไป​โดน​อีก​คน ทำ​ให้​เพื่อน​เขา​ตาย เขา​ต้อง​หนี​ไป​อยู่​หนึ่ง​ใน​สาม​เมืองนี้ เพื่อ​เอา​ชีวิต​รอด 6 ไม่​อย่างนั้น ญาติ​ของ​คนตาย+ 19:6 ญาติ​ของ​คนตาย หรือ “ผู้​ล้างแค้น” เมื่อ​คนๆ​หนึ่ง​ถูก​ฆ่า​ตาย ญาติ​ของ​เขา​ต้อง​แน่ใจ​ว่า​คน​ฆ่า​นั้น​ต้อง​ถูก​ลงโทษ จะ​ไล่​ตาม​คน​ฆ่า ถ้า​ระยะ​ทาง​ไป​สาม​เมืองนั้น​ไกล​เกิน​ไป เขา​ก็​จะ​จับ​คน​ฆ่านั้น​ได้ และ​ด้วย​ความโกรธ​เขา​ก็​จะ​ฆ่า​คนนั้น ทั้งๆ​ที่​คน​ฆ่า​นั้น​ไม่​สมควร​ได้รับ​โทษ​ถึง​ตาย เพราะ​คน​ฆ่านั้น​ไม่​เคย​เป็น​ศัตรู​กับ​ผู้​ตาย​มา​ก่อน 7 นั่น​เป็น​เหตุ​ที่​เรา​สั่ง​ให้​ท่าน​แยก​เมือง​ออก​มา​สาม​เมือง

8 แต่​ถ้า​พระยาห์เวห์​พระเจ้า​ของ​ท่าน​ได้​ขยาย​เขต​แดน​ของ​ท่าน​ออก​ไป เหมือน​กับ​ที่​พระองค์​ได้​สัญญา​ไว้​กับ​บรรพบุรุษ​ของ​ท่าน และ​พระองค์​ให้​แผ่นดิน​ทั้งหมด​กับ​ท่าน ตาม​ที่​พระองค์​สัญญา​ว่า​จะ​ยก​ให้​กับ​บรรพบุรุษ​ของ​ท่าน 9 พระองค์​จะ​ทำ​อย่างนี้ ถ้า​ท่าน​ทำ​ตาม​ทุกอย่าง​ที่​เรา​ได้​สั่ง​ท่าน​ใน​วันนี้​อย่าง​ระมัดระวัง คือ​รัก​พระยาห์เวห์​พระเจ้า​ของ​ท่าน​และ​เดิน​ใน​ทาง​ของ​พระองค์​เสมอ เมื่อ​พระองค์​ขยาย​เขตแดน​ของ​ท่าน ท่าน​ต้อง​หา​เมือง​ลี้ภัย​เพิ่ม​ขึ้น​จาก​เดิม​อีก​สาม​เมือง 10 ด้วย​วิธีนี้ จะ​ได้​ไม่​มี​ผู้​บริสุทธิ์​ถูก​ฆ่า​ใน​แผ่นดิน​ของ​ท่าน ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน​เป็น​มรดก และ​ท่าน​จะ​ได้​ไม่​มี​ความผิด​เพราะ​ทำ​ให้​คน​บริสุทธิ์​ต้อง​ตาย

11 แต่​ถ้า​มี​คนหนึ่ง​เป็น​ศัตรู​กับ​อีก​คน​หนึ่ง แล้ว​คนนั้น​มา​ดัก​ซุ่ม​คอย​ทำร้าย หลังจาก​ลอบ​ตี​อีก​คน​จน​ตาย​แล้ว ก็​วิ่ง​หนี​เข้า​ไป​ใน​เมือง​ลี้ภัย​พวกนี้ 12 พวก​ผู้นำ​ของ​เมือง​ที่​เขา​อยู่ จะ​ต้อง​ส่ง​คน​ไป​เอา​ตัว​เขา​ออก​มา​จาก​เมือง​ลี้ภัยนั้น และ​ส่ง​เขา​ไป​ให้​กับ​ญาติ​ของ​ผู้ตาย​เพื่อ​เอา​ไป​ฆ่า 13 ท่าน​ต้อง​ไม่​สงสาร​เขา ท่าน​ต้อง​กำจัด​ความ​ผิดบาป​ที่​ฆ่า​คน​บริสุทธิ์​ให้​ออก​ไป​จาก​อิสราเอล เพื่อ​ทุกสิ่ง​จะ​ได้​เป็น​ไป​ด้วย​ดี​สำหรับ​ท่าน

เส้น​แบ่ง​เขต​ที่ดิน

14 ท่าน​ต้อง​ไม่​โยก​ย้าย​หลัก​เขต​หิน ที่​แบ่ง​เขตแดน​ของ​เพื่อน​บ้าน​ท่าน ที่​คน​รุ่น​ก่อนๆ​ได้​ปัก​ไว้​ใน​ที่ดิน​ที่​ท่าน​จะ​ได้รับ ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน

พยาน

15 พยาน​แค่​คน​เดียว​ไม่​เพียง​พอ​ที่​จะ​ตัดสิน​โทษ​คนๆ​หนึ่ง​ที่​อาจ​จะ​ไป​ทำ​ความ​ผิดบาป​มา แต่​จะ​ต้อง​มี​พยาน​สอง​หรือ​สาม​คน​มา​ยืนยัน​เรื่องนั้น​ถึง​จะ​ตัดสินได้

16 ถ้า​มี​พยาน​เท็จ​เกิด​ขึ้น กล่าว​หา​อีก​คน​หนึ่ง​อย่าง​ผิดๆ 17 และ​ทั้ง​สอง​คน​ที่​ทะเลาะ​กัน​ได้​มา​อยู่​ต่อหน้า​พระยาห์เวห์ ต่อหน้า​นักบวช​และ​ผู้​ตัดสิน​ที่​เข้า​เวร​ใน​วันนั้น 18 ผู้​ตัดสิน​จะ​สอบถาม​อย่าง​ละเอียด และ​ถ้า​พยาน​ใส่ร้าย​พี่น้อง​ของ​เขา 19 พวกท่าน​ต้อง​ลงโทษ​เขา​อย่าง​ที่​เขา​วางแผน​จะ​ให้​พี่น้อง​คนนั้น​ถูก​ลงโทษ ท่าน​ต้อง​กำจัด​ความ​ชั่วร้าย​ออก​ไป​จาก​ท่ามกลาง​ท่าน 20 คน​ที่​เหลือ​จะ​ได้ยิน​เกี่ยวกับ​เรื่องนี้ แล้ว​จะ​ได้​กลัว และ​พวกเขา​จะ​ได้​ไม่​กล้า​ทำ​สิ่ง​ชั่วร้าย​อย่างนั้น​อีก​ใน​หมู่​พวกท่าน 21 ท่าน​ต้อง​ไม่​สงสาร​เขา ชีวิต​ต้อง​ชด​ใช้​ด้วย​ชีวิต ตา​ต่อตา ฟัน​ต่อ​ฟัน มือ​ต่อ​มือ เท้า​ต่อ​เท้า

20

กฎ​ของ​การ​ทำ​สงคราม

1 เมื่อ​ท่าน​ออก​ไป​ทำ​สงคราม​กับ​ศัตรู และ​ท่าน​เห็น​ม้า​และ​รถรบ และ​กองทัพ​ที่​ใหญ่​กว่า​กองทัพ​ของ​ท่าน ไม่​ต้อง​กลัว​พวกเขา เพราะ​พระยาห์เวห์​พระเจ้า​ของ​ท่าน​ที่​นำ​ท่าน​ออก​จาก​แผ่นดิน​อียิปต์​อยู่​กับ​ท่าน

2 เมื่อ​ท่าน​เข้า​ใกล้​สนาม​รบ นักบวช​จะ​มา​อยู่​ข้าง​หน้า​และ​พูด​กับ​กองทัพ​ว่า 3 ‘ชาว​อิสราเอล ฟัง​ให้​ดี พวกท่าน​กำลัง​จะ​เข้า​สู่​สนาม​รบ​กับ​ศัตรู​ของ​ท่าน​ใน​วันนี้ อย่า​เสีย​กำลังใจ อย่า​กลัว อย่า​แตกตื่น​และ​อย่า​ตกใจ​กลัว​พวกนั้น 4 เพราะ​พระยาห์เวห์​พระเจ้า​ของ​พวกท่าน​จะ​ไป​กับ​พวกท่าน และ​พระองค์​จะ​ต่อสู้​กับ​ศัตรู​แทน​พวกท่าน​และ​จะ​ให้​ท่าน​มี​ชัยชนะ’

5 เจ้าหน้าที่​จะ​ต้อง​พูด​กับ​กองทัพ​ว่า ‘มี​ใคร​บ้าง​ใน​ที่นี้​ที่​ได้​สร้าง​บ้าน​ใหม่ แต่​ยัง​ไม่​ได้​เข้า​ไป​อยู่เลย เขา​ควร​จะ​กลับ​บ้าน​ไป ไม่​อย่าง​นั้น​เขา​อาจ​จะ​ตาย​ใน​สนามรบ​และ​คนอื่น​จะ​เข้า​ไป​อยู่​แทน 6 หรือ​มี​ใคร​บ้าง​ที่​ปลูก​องุ่น​ไป​แล้ว​แต่​ยัง​ไม่​ได้​กิน​ผล​ของ​มัน เขา​ควร​จะ​กลับ​บ้าน​ไป ไม่​อย่าง​นั้น​เขา​อาจ​จะ​ตาย​ใน​สนามรบ​และ​คน​อื่น​จะ​มา​กิน​แทน 7 หรือ​มี​ใคร​ที่​หมั้น​สาว​ไว้​แต่​ยัง​ไม่​ได้​แต่ง เขา​ควร​จะ​กลับ​บ้าน​ไป ไม่​อย่างนั้น​เขา​อาจ​จะ​ตาย​ใน​สนามรบ และ​คน​อื่น​จะ​มา​แต่งงาน​กับ​นาง​แทน’

8 แล้ว​เจ้าหน้าที่​จะ​พูด​กับ​กองทัพ​ว่า ‘มี​ใคร​บ้าง​ที่​ขี้ขลาด​และ​กลัว เขา​ควร​จะ​กลับ​บ้าน​ไป จะ​ได้​ไม่​พลอย​ทำ​ให้​คน​อื่น​กลัว​ไป​ด้วย’ 9 เมื่อ​เจ้าหน้าที่​พูด​กับ​กองทัพ​เสร็จ​แล้ว พวกเขา​ควร​แต่งตั้ง​ผู้​บัญชาการ​เพื่อ​มา​นำ​กองทัพ

10 เมื่อ​ท่าน​ใกล้​ถึง​เมือง​ที่​ท่าน​จะ​สู้รบ​ด้วย สิ่ง​แรก​ที่​ท่าน​ต้อง​ทำ​ก่อน คือ​เสนอ​เงื่อนไข​ให้​จำนน 11 ถ้า​พวก​เขายอม​จำนน และ​เปิด​ประตู​เมือง​ให้​ท่าน ท่าน​ต้อง​บังคับ​ทุกคน​ที่​ท่าน​พบ​ใน​เมืองนั้น​ให้​มา​ทำ​งาน​รับใช้​ท่าน 12 แต่​ถ้า​เมืองนั้น​ไม่​ยอม​จำนน ให้​ท่าน​ล้อม​เมืองนั้น​ไว้ 13 แล้ว​เมื่อ​พระยาห์เวห์​พระเจ้า​ของ​ท่าน​มอบ​เมือง​นั้น​ไว้​ใน​มือ​ท่าน ท่าน​ต้อง​เอา​ดาบ​ฆ่า​ผู้ชาย​ที่​เป็น​ผู้ใหญ่​ทุกคน 14 แต่​ให้​จับ​เอา​ผู้หญิง เด็กๆ​ฝูง​วัว และ​สิ่ง​อื่นๆ​ที่​อยู่​ใน​เมืองนั้น รวม​ทั้ง​ของ​ที่​มี​ค่า​ทั้งหมด​มา​เป็น​ของ​ท่าน​ได้ และ​ท่าน​ก็​สามารถ​ใช้​สิ่ง​เหล่านี้​ที่​เป็น​ของ​ศัตรู​ท่าน​ที่​พระยาห์เวห์​พระเจ้า​ของ​ท่าน​ได้​ยก​ให้​กับ​ท่าน 15 ส่วน​เมือง​ต่างๆ​ที่​ห่าง​ไกล​จาก​ท่าน​มาก ที่​ไม่​ใช่​เป็น​ของ​พวก​ชนชาติ​แถวนี้ ก็​ให้​ท่าน​ทำ​แบบ​เดียวกัน

16 แต่​ท่าน​ต้อง​ไม่​ให้​มี​สิ่งมี​ชีวิต​หลง​เหลือ​อยู่​เลย​ใน​เมือง​ต่างๆ​ของ​คน​พวกนี้​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน​เป็น​มรดก 17 เพราะ​ท่าน​ต้อง​ทำลาย​คน​พวกนี้​ให้​สิ้นซาก คือ ชาว​ฮิตไทต์ ชาว​อาโมไรต์ ชาว​คานาอัน ชาว​เปริสซี ชาว​ฮีไวต์​และ​ชาว​เยบุส ตาม​ที่​พระยาห์เวห์​พระเจ้า​ของ​ท่าน​ได้​สั่ง​ท่านไว้ 18 เพื่อ​ที่​พวกเขา​จะ​ได้​ไม่​สอน​พวกท่าน​ให้​ทำ​สิ่ง​ที่​น่า​รังเกียจ​ที่​พวกเขา​ได้​ทำ​ให้​กับ​พระ​ต่างๆ​ของ​พวกเขา ซึ่ง​จะ​ทำ​ให้​พวกท่าน​ทำ​บาป​อย่างนั้น​ต่อ​พระยาห์เวห์​พระเจ้า​ของ​ท่าน

19 ถ้า​ท่าน​ล้อม​เมือง​เมืองหนึ่ง​อยู่​หลาย​วัน และ​ต่อสู้​กัน​เพื่อ​จะ​ยึด​เมืองนั้น อย่า​เอา​ขวาน​โค่น​พวก​ต้นไม้ เพราะ​ท่าน​อาจ​จะ​ได้​กิน​ผล​ของ​พวกมัน อย่า​โค่น​พวก​ต้นไม้​ลง พวก​ต้นไม้​ใน​ทุ่งนา​เป็น​คน​หรือ​ยังไง​ถึง​ต้อง​ไป​ต่อสู้​กับมัน 20 แต่​ถ้า​ท่าน​รู้​ว่า​ต้นไหน​ไม่​ใช่​ต้น​ผลไม้ ท่าน​ก็​โค่น​ทิ้ง​ได้ แล้ว​เอา​ไม้​พวกมัน​มา​สร้าง​กำแพง​ป้องกัน​ภัย​จาก​เมือง​ที่​ทำ​สงคราม​กับ​ท่าน​อยู่ จน​กว่า​จะ​ยึด​เมืองนั้นได้

21

ถ้า​พบ​คน​ถูก​ฆ่า​ตาย

1 ถ้า​พบ​คน​ถูก​ฆ่า​ตาย​นอน​อยู่​ใน​ทุ่ง​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน และ​ไม่​รู้​ว่า​ใคร​เป็น​คน​ฆ่า 2 พวกผู้นำ​และ​ผู้ตัดสิน​ต้อง​ออก​ไป​ที่นั่น และ​วัด​ระยะ​ทาง​จาก​เมือง​ต่างๆ​ไป​ถึง​ศพนั้น 3 เมือง​ไหน​ที่​อยู่​ใกล้​ศพ​มาก​ที่สุด พวกผู้นำ​ของ​เมืองนั้น​ต้อง​เอา​วัว​สาว​ตัวหนึ่ง​มา​จาก​ฝูง ต้อง​เป็น​วัว​ที่​ยัง​ไม่​เคย​ใช้​งาน และ​ไม่​เคย​เทียม​แอก​มา​ก่อน 4 พวกผู้นำ​ของ​เมืองนั้น​ต้อง​เอา​วัว​สาว​ตัวนี้​ไป​ที่​หุบเขา​ที่​มี​น้ำ​ไหล​อยู่​ตลอด​เวลา หุบเขา​ที่​ยัง​ไม่​เคย​ไถ​และ​ไม่​เคย​ปลูก​อะไร​มา​ก่อน พวกเขา​ต้อง​หัก​คอ​วัว​สาว​ตัวนี้​ที่​หุบเขานั้น 5 แล้ว​นักบวช​ที่​เป็น​ลูกหลาน​ของ​เลวี​ต้อง​ออก​มา​ข้างหน้า เพราะ​พระยาห์เวห์​พระเจ้า​ของ​ท่าน​ได้​เลือก​พวกเขา​มา​รับใช้​พระองค์​และ​มา​ให้​พร​ใน​นาม​ของ​พระยาห์เวห์ และ​พวกเขา​ยัง​มี​หน้าที่​ตัดสิน​คดี​ทะเลาะ​วิวาท​และ​คดี​ทำร้าย​ร่างกาย 6 พวกผู้นำ​ทุกคน​ที่​มาจาก​เมือง​ที่​อยู่​ใกล้​กับ​ศพนั้น​มาก​ที่สุด จะ​ต้อง​ล้าง​มือ​ของ​พวกเขา​บน​วัว​สาว​ตัว​ที่​ถูก​หัก​คอ​ใน​หุบเขา​นั้น 7 พวกเขา​ต้อง​พูด​ว่า ‘พวกเรา​ไม่​ได้​ฆ่า​คนๆ​นั้น​และ​ไม่​ได้​เห็น​สิ่ง​ที่​เกิดขึ้น 8 ช่วย​ทำ​ให้​พวกเรา​ชาว​อิสราเอล​ของ​พระองค์ พวก​ที่​พระองค์​ได้​ปลดปล่อย+ 21:8 ปลดปล่อย ใน​ภาษา​ฮีบรู​หมายถึง “ปิด​บัง” หรือ “ปัด​ออก” หรือ “ลบ​บาป​ทิ้ง”​ให้​เป็น​อิสระ​แล้ว เป็น​ผู้​บริสุทธิ์​ด้วย​เถิด อย่า​ให้​เรา​ชาว​อิสราเอล​คน​ของ​พระองค์​ต้อง​มา​รับผิดชอบ​ที่​คน​บริสุทธิ์​คนหนึ่ง​ถูก​ฆ่า​เลย’ เมื่อ​พวกท่าน​ทำ​อย่างนี้ พวกท่าน​จะ​พ้น​ผิด​จาก​การ​ที่​คนหนึ่ง​ถูก​ฆ่า 9 ท่าน​จะ​ขจัด​ความผิด​ที่​คน​บริสุทธิ์​คนหนึ่ง​ถูก​ฆ่า​ออก​ไป​จาก​กลุ่ม​ของ​ท่านได้ เพราะ​ท่าน​ก็​ได้​ทำ​ใน​สิ่ง​ที่​พระยาห์เวห์​เห็น​ว่า​ถูกต้อง

ผู้หญิง​ที่​ถูก​จับ​ใน​สงคราม

10 เมื่อ​ท่าน​ไป​ทำ​สงคราม​กับ​ศัตรู และ​พระยาห์เวห์​ได้​มอบ​พวกเขา​ไว้​ใน​มือ​ของ​ท่าน และ​ท่าน​จับ​เชลย​มา 11 และ​ใน​หมู่​เชลยนั้น ท่าน​เห็น​ผู้หญิง​สวย​คนหนึ่ง และ​ท่าน​หลงใหล​นาง​และ​ต้อง​การ​เอา​นาง​มา​เป็น​เมีย 12 ท่าน​ได้​พา​นาง​มา​ที่​บ้าน นาง​ต้อง​โกน​หัว​และ​ตัด​เล็บ 13 ทิ้ง​เสื้อผ้า​ชุด​เชลย​ที่​นาง​ใส่นั้น​และ​อยู่​ใน​บ้าน​ของ​ท่าน นาง​ต้อง​ร้องไห้​ให้​กับ​พ่อ​และ​แม่​ของ​นาง​เป็น​เวลา​หนึ่ง​เดือน​เต็ม หลังจากนั้น​ท่าน​ถึง​จะ​มี​เพศ​สัมพันธ์​กับ​นาง​ได้ และ​ท่าน​จะ​เป็น​สามี​ของ​นาง​และ​นาง​จะ​เป็น​ภรรยา​ของ​ท่าน 14 แต่​ถ้า​เกิด​ว่า​ท่าน​เบื่อ​นาง​แล้ว ท่าน​ต้อง​หย่า​กับ​นาง​และ​ปล่อย​ให้​นาง​ไป​ที่​ไหน​ก็​ได้​ที่​นาง​อยาก​จะ​ไป ท่าน​จะ​ขาย​นาง​แลก​กับ​เงิน​ไม่​ได้ ท่าน​จะ​ทำ​กับ​นาง​เหมือน​สินค้า​ไม่​ได้ เพราะ​ท่าน​ได้​ทำ​ให้​นาง​อับอาย​ขายหน้า

ลูกชาย​คน​แรก

15 ถ้า​ชาย​คน​หนึ่ง​มี​เมีย​สอง​คน และ​เขา​รัก​คนหนึ่ง​และ​ไม่​ชอบ​อีก​คนหนึ่ง และ​เมีย​ทั้งสอง คือ​ทั้ง​คน​ที่​เขา​รัก​และ​คน​ที่​เขา​ไม่​ชอบ คลอด​ลูกชาย​ให้​เขา และ​ลูกชาย​คนแรก​เป็น​ของ​เมีย​คน​ที่​เขา​เกลียด 16 ใน​วัน​ที่​เขา​แบ่ง​สมบัติ​ให้​กับ​ลูกชาย​ของ​เขานั้น เขา​จะ​ลำเอียง​ทำ​กับ​ลูก​ของ​เมีย​ที่​เขา​รัก เหมือน​กับ​ลูก​ของ​เมีย​ที่​เขา​ไม่​ชอบ ซึ่ง​เป็น​ลูกหัวปี​ไม่​ได้ 17 แต่​เขา​จะ​ต้อง​ยอมรับ​ลูกชาย​หัวปี ลูก​ของ​เมีย​ที่​เขา​ไม่​ชอบ และ​ให้​ส่วนแบ่ง​กับ​ลูกหัวปี​สองเท่า​ของ​สมบัติ​ที่​เขา​ให้​กับ​ลูกชาย​คนอื่นๆ เพราะ​เป็น​ลูกชาย​คนแรก​ของเขา ดังนั้น​สิทธิ​ของ​ลูกชาย​หัวปี​จึง​ตก​เป็น​ของ​เขา

ลูก​ที่​ไม่​เชื่อฟัง

18 ถ้า​บางคน​มี​ลูกชาย​ที่​ดื้อรั้น​และ​พยศ ไม่​ยอม​เชื่อฟัง​พ่อแม่ ถึงแม้​จะ​ถูก​พ่อแม่​ลงโทษ​แล้ว​ก็​ยัง​ไม่​ยอม​เชื่อฟัง 19 พ่อแม่​ต้อง​จับ​เขา​ไป​พบ​ผู้นำ​ของ​เมืองนั้น​ที่​ประตู​เมือง 20 พ่อแม่​ต้อง​บอก​ผู้นำ​ของ​เมืองนั้น​ว่า ‘ลูกชาย​ของ​เรา​คนนี้​ดื้อรั้น​และ​พยศ ไม่​ยอม​เชื่อฟัง​เรา เขา​กิน​เติบ​และ​ขี้เมา’ 21 แล้ว​ชาย​ทุกคน​ใน​เมืองนั้น​ต้อง​เอา​หิน​ขว้าง​เขา​ให้​ตาย เมื่อ​ท่าน​ทำ​อย่างนี้ ท่าน​ก็​ได้​ขจัด​คน​ชั่วช้า​ออก​ไป​จาก​ท่ามกลาง​ท่าน คน​อิสราเอล​จะ​ได้ยิน​เรื่องนี้​กันหมด และ​เกิด​ความกลัว

อาชญากร​ถูก​ฆ่าและ​ถูก​แขวน​บน​ต้นไม้

22 เมื่อ​คนหนึ่ง​ทำ​ผิดบาป​ถึง​ขั้น​รับ​โทษ​ถึง​ตาย หลังจาก​ที่​เขา​ถูก​ฆ่า​แล้ว ท่าน​ก็​เอา​เขา​ไป​แขวน​บน​ต้นไม้+ 21:22 แขวน​บน​ต้นไม้ เป็น​การ​ประจาน​และ​เป็น​การ​เตือน​ให้​คนอื่น​อย่า​ทำ​ตาม23 ท่าน​ต้อง​ไม่​ปล่อย​ให้​ร่างนั้น​ค้าง​อยู่​บน​ต้นไม้​ข้าม​คืน แต่​ท่าน​ต้อง​ฝัง​เขา​ใน​วันนั้น เพราะ​คน​ที่​ถูก​แขวน​อยู่​บน​ต้นไม้นั้น​ถูก​พระเจ้า​สาปแช่ง ท่าน​ต้อง​ไม่​ทำ​ให้​แผ่นดิน​ของ​ท่าน​ไม่​บริสุทธิ์ แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน​เป็น​มรดก

22

กฎ​อื่นๆ

1 เมื่อ​ท่าน​เห็น​วัว​หรือ​แกะ​ของ​เพื่อน​บ้าน​กำลัง​จะ​หลง​หาย​ไป อย่า​ทำ​เป็น​ไม่รู้​ไม่ชี้ ท่าน​ต้อง​จับ​ส่ง​คืน​ไป​ให้​กับ​เพื่อน​บ้าน​ท่าน 2 แต่​ถ้า​เจ้า​ของ​สัตว์นั้น​อยู่​ห่างไกล​จาก​ท่าน​หรือ​ท่าน​ไม่​รู้​ว่า​เป็น​ของ​ใคร ก็​ให้​ท่าน​เก็บ​สัตว์นั้น​ไว้​ก่อน จน​กว่า​เพื่อน​บ้าน​คนนั้น​จะ​ออก​มา​ตาม​หา ท่าน​ถึง​ค่อยคืน​สัตว์นั้น​ให้​กับ​เขาไป 3 ให้​ท่าน​ทำ​แบบ​เดียว​กันนี้​กับ​ลา กับ​เสื้อผ้า​และ​กับ​ของ​อื่นๆ​ที่​เพื่อน​บ้าน​ของ​ท่าน​ทำ​หาย​และ​ท่าน​ไป​พบ​เข้า อย่า​ทำ​เป็น​ไม่รู้​ไม่ชี้

4 เมื่อ​ท่าน​เห็น​ลา​หรือ​วัว​ของ​เพื่อน​บ้าน​ล้ม​อยู่​ที่​ถนน อย่า​ทำ​เป็น​ไม่รู้​ไม่ชี้ ท่าน​ต้อง​เข้า​ไป​ช่วย​ยก​มัน​ขึ้น​ด้วย​กัน​กับ​เจ้า​ของ​มัน

5 ผู้หญิง​ต้อง​ไม่​สวม​ใส่​เสื้อผ้า​ของ​ผู้ชาย และ​ผู้ชาย​ต้อง​ไม่​สวม​ใส่​เสื้อผ้า​ผู้หญิง เพราะ​พระยาห์เวห์​พระเจ้า​ของ​พวกท่าน​ขยะ​แขยง​ทุกคน​ที่​ทำ​อย่างนั้น

6 ถ้า​ท่าน​กำลัง​เดิน​อยู่ และ​พบ​รัง​นก​บน​ต้นไม้​หรือ​ตก​อยู่​บน​พื้นดิน มี​ลูกนก​หรือ​ไข่นก​อยู่​ในนั้น และ​แม่​นก​กำลัง​กก​ลูก​หรือ​ไข่​ของ​มัน​อยู่ ท่าน​ต้อง​ไม่​จับ​ทั้งแม่​และ​ลูก​ของ​มัน 7 ท่าน​อาจ​จะ​เก็บ​ลูก​ของ​มัน​ไว้​ได้ แต่​ต้อง​ปล่อย​แม่​ของ​มัน​ไป เพื่อ​ทุก​อย่าง​จะ​ได้​เป็น​ไป​ด้วย​ดี​สำหรับ​ท่าน และ​ท่าน​จะ​มี​อายุ​ยืนยาว

8 เมื่อ​ท่าน​สร้าง​บ้าน​ใหม่ ต้อง​ก่อ​อิฐ​กัน​ตก​รอบ​ดาด​ฟ้า ท่าน​จะ​ได้​ไม่​มี​ความผิด​ที่​ทำ​ให้​คน​ตกลง​มา​ตาย

ของ​ที่​ห้าม​อยู่​ด้วย​กัน

9 เมื่อ​ท่าน​ทำ​ไร่​องุ่น ท่าน​ต้อง​ไม่​ปลูก​พืช​อื่น​แซม ไม่​อย่างนั้น​ทั้ง​พืช​ที่​ปลูก​แซม​และ​ผล​องุ่น​จาก​ไร่นั้น​จะ​กลาย​เป็น​สมบัติ​ของ​พระเจ้า ถูก​ส่ง​ไป​ยัง​สถานที่​นมัสการ​พระองค์

10 เมื่อ​ท่าน​ไถ​ดิน ท่าน​ต้อง​ไม่​เอา​วัว​และ​ลา​มา​ไถ​พร้อมๆ​กัน

11 ท่าน​ต้อง​ไม่​สวม​ใส่​เสื้อผ้า​ที่​ทอ​ด้วย​ขน​สัตว์​และ​ลินิน​เข้า​ด้วย​กัน

12 ท่าน​ต้อง​ทำ​พู่+ 22:12 พู่ เป็น​สิ่ง​ที่​ช่วย​ให้​ประชาชน​จำ​พระเจ้า​และ​คำสั่ง​ของ​พระองค์​ได้ ดู​เพิ่ม​เติม​ได้​จาก​หนังสือ กันดารวิถี 15:37-41 ห้อย​ที่​ชาย​เสื้อคลุม​ทั้ง​สี่​ด้าน​ของ​ท่าน

กฎ​ของ​การ​แต่ง​งาน

13 ถ้า​ชาย​คนหนึ่ง​แต่งงาน​กับ​หญิง​คนหนึ่ง และ​มี​เพศ​สัมพันธ์​กับ​นาง แล้ว​เกิด​เกลียด​นาง​ขึ้น​มา 14 เขา​กล่าวหา​ว่า​นาง​ทำ​ตัว​ไม่​เหมาะ​สม​และ​พูด​ให้​นาง​เสียหาย​ว่า “ผม​ได้​แต่งงาน​กับ​ผู้หญิง​คนนี้ แต่​เมื่อ​ผม​มี​เพศ​สัมพันธ์​กับ​นาง ผม​พบ​ว่า​นาง​ไม่​บริสุทธิ์” 15 พ่อแม่​ของ​หญิง​สาว​คนนี้​จะ​ต้อง​หา​ข้อ​พิสูจน์​ว่า​นาง​เป็น​สาว​บริสุทธิ์ มา​ให้​กับ​พวก​ผู้นำ​ของ​เมืองนั้น​ที่​ประตู​เมือง 16 พ่อ​ของ​หญิง​สาว​คนนั้น​ต้อง​พูด​กับ​พวก​ผู้นำ​ว่า “ผม​ได้​ยก​ลูกสาว​ให้​กับ​ชาย​คนนี้​เป็น​เมีย ตอนนี้​เขา​เกลียด​นาง​แล้ว 17 และ​ดูสิ เขา​ยัง​กล่าวหา​ว่า​นาง​ทำ​ตัว​ไม่​เหมาะสม โดย​บอก​ว่า ‘ผม​พบ​ว่า​ลูกสาว​ของ​ท่าน​ไม่​บริสุทธิ์ นี่​คือ​ข้อ​พิสูจน์​ว่า​ลูกสาว​ของ​ผม​เป็น​สาว​บริสุทธิ์’” แล้ว​เขา​ต้อง​กาง​ผ้า+ 22:17 ผ้า ผ้า​ปู​ที่​นอน​ที่​เจ้าสาว​เก็บ​ไว้​จาก​คืน​วัน​แต่งงาน เพื่อ​พิสูจน์​ว่า​นาง​ยัง​บริสุทธิ์​อยู่​เมื่อ​นาง​แต่งงาน จะ​มี​รอย​เปื้อน​เลือด​จาก​การ​มี​เพศ​สัมพันธ์ ผืน​นั้น​ออก​ต่อหน้า​พวก​ผู้นำ​ของ​เมือง​นั้น 18 แล้ว​พวก​ผู้นำ​ของ​เมืองนั้น​ต้อง​เอา​ตัว​ชาย​คนนั้น​มา​เฆี่ยนตี 19 พวกเขา​ต้อง​ปรับ​ชาย​คนนั้น​เป็น​เงิน​หนึ่ง​กิโลกรัม+ 22:19 เงิน​หนึ่ง​กิโลกรัม หรือ 1.15 กิโลกรัม หรือ 100 เชเขล น่า​จะ​เป็น​เงิน​จำนวน​สองเท่า​ของ​สินสอด ดู​เฉลยธรรมบัญญัติ 22:29 และ​นำ​เงิน​นั้น​ไป​ให้​กับ​พ่อ​ของ​หญิง​สาว​คนนั้น เพราะ​ชาย​คนนั้น​ได้​ทำลาย​ชื่อเสียง​ของ​หญิงบริสุทธิ์​ของ​อิสราเอล นาง​จะ​ยัง​คง​เป็น​เมีย​เขา​ต่อ​ไป​และ​เขา​จะ​หย่า​ขาด​จาก​นาง​ไม่​ได้​ตลอด​ชีวิต

20 แต่​ถ้า​เป็น​จริง​ตาม​ที่​กล่าวหา และ​ไม่​มี​อะไร​มา​พิสูจน์​ว่า​นาง​เป็น​สาว​บริสุทธิ์ 21 พวก​ผู้นำ​ต้อง​นำ​ตัว​นาง​ไป​ที่​ประตู​บ้าน​ของ​พ่อ​นาง และ​พวกผู้ชาย​ใน​เมืองนั้น​ก็​จะ​เอา​หิน​ขว้าง​นาง​จน​ตาย เพราะ​นาง​ได้​ทำ​สิ่ง​ที่​น่า​อัปยศ​อดสู​ใน​อิสราเอล ด้วย​การ​ทำ​ตัว​เหมือน​หญิง​โสเภณี​ใน​บ้าน​พ่อ​ของ​นาง เมื่อ​ทำ​อย่างนี้ ท่าน​จะ​ได้​ขจัด​ความ​ชั่วร้าย​ออก​ไป​จาก​ท่ามกลาง​คน​ของ​ท่าน

บาป​ทาง​เพศ

22 ถ้า​พบ​ว่า​ชาย​คนหนึ่ง​นอน​อยู่​กับ​หญิง​อีก​คนหนึ่ง ที่​เป็น​เมีย​ของ​คนอื่น ทั้ง​สอง​คน​คือ​ชาย​คนนั้น​และ​หญิง​ที่​เขา​นอน​ด้วย​ต้อง​ตาย เมื่อ​ทำ​อย่างนี้ ท่าน​จะ​ได้​ขจัด​ความ​ชั่วร้าย​ออก​ไป​จาก​อิสราเอล

23 ถ้า​หญิง​สาว​บริสุทธิ์​คนหนึ่ง​ได้รับ​หมั้น​กับ​ผู้ชาย​คนหนึ่ง​แล้ว และ​มี​คน​หนึ่งเจอ​นาง​ที่​ใน​เมือง และ​มี​เพศ​สัมพันธ์​กับ​นาง 24 พวกท่าน​ต้อง​เอา​ทั้ง​สอง​คน​มา​ที่​ประตู​เมือง​นั้น แล้ว​เอา​หิน​ขว้าง​พวกเขา​ให้​ตาย ที่​ต้อง​ฆ่า​หญิงนั้น​เพราะ​นาง​ไม่​ได้​ร้องให้​คน​ช่วย​ใน​เมือง และ​ที่​ต้อง​ฆ่า​ชายนั้น​ก็​เพราะ​เขา​ทำ​ให้​เมีย​ของ​คน​อื่น​เสียหาย เมื่อ​ทำ​อย่างนี้ ท่าน​จะ​ได้​ขจัด​ความ​ชั่วร้าย​ออก​จาก​ท่ามกลาง​ท่าน

25 แต่​ถ้า​ชาย​คนนั้น​พบ​หญิง​ที่​หมั้น​แล้ว​คนนี้​ใน​ที่​โล่ง​นอก​เมือง และ​ชาย​คนนั้น​ก็​จับ​นาง​มา​ข่มขืน มี​แต่​ชาย​คนนี้​เท่านั้น​ที่​ต้อง​ตาย 26 อย่า​ทำ​อะไร​กับ​หญิงสาวนั้น นาง​ไม่​ได้​ทำ​บาป​อะไร​ที่​สมควร​ตาย เพราะ​กรณีนี้​เหมือน​กับ​ชาย​ที่​ทำร้าย​เพื่อน​บ้าน​และ​ฆ่า​เขา 27 เพราะ​เขา​พบ​นางใน​ที่​โล่ง​นอก​เมือง หญิง​ที่​หมั้นนี้​อาจ​จะ​ร้องให้​คน​ช่วย​แล้ว แต่​ไม่​มี​ใคร​มา​ช่วย

28 ถ้า​ชาย​คนหนึ่ง​พบ​หญิง​สาว​บริสุทธิ์​ที่​ยัง​ไม่​ได้​หมั้น​และ​จับ​นาง​มา​ข่มขืน และ​พวกเขา​ถูก​จับ​ได้ 29 ชาย​คน​ที่​นอน​กับ​นาง​ต้อง​ให้​เงิน​ครึ่ง​กิโลกรัม+ 22:29 เงิน​ครึ่ง​กิโลกรัม หรือ 0.6 กิโลกรัม หรือ 50 เชเขล เงิน​จำนวนนี้​จะ​เป็น​สินสมรส ผู้​เป็น​พ่อ​จะ​เก็บ​เงิน​จำนวนนี้​ไว้เพื่อ​ดูแล​หญิงสาว​หาก​สามี​ของ​นาง​เป็น​อะไร​ไป กับ​พ่อ​ของ​หญิง​สาว​คนนั้น และ​นาง​จะ​กลาย​เป็น​เมีย​ของ​เขา เพราะ​เขา​ทำ​ให้​นาง​เสียหาย เขา​ไม่​สามารถ​หย่า​กับ​นาง​ได้​ตลอด​ชีวิต​ของ​เขา

30 ผู้ชาย​จะ​แต่งงาน​กับ​เมีย​เก่า​ของ​พ่อ​เขา​ไม่​ได้ เพราะ​จะ​ทำ​ให้​พ่อ​เขา​อับอาย​ขายหน้า

23

คน​ที่​ไม่​สามารถ​เข้า​ร่วม​นมัสการ

1 ชาย​ที่​ลูก​อัณฑะ​ถูก​ทำลาย​หรือ​ถูก​ตัด​อวัยวะ​เพศ จะ​เข้า​ร่วม​นมัสการ​พระยาห์เวห์​กับ​ชาย​อิสราเอล​คน​อื่นๆ​ไม่​ได้ 2 ถ้า​ชาย​คนไหน​ที่​พ่อแม่​แต่งงาน​กัน​ทั้งๆ​ที่​มี​กฎ​ห้ามแต่ง ชาย​คนนั้น​ก็​จะ​ไม่มี​สิทธิ์​ที่จะ​เป็น​คน​ของ​พระยาห์เวห์ และ​ลูกหลาน​ของ​เขา​อีก​สิบ​ชั่วรุ่น ก็​จะ​ไม่มี​สิทธิ์​อย่าง​เต็มที่​เหมือน​กัน

3 ชาว​อัมโมน​หรือ​ชาว​โมอับ​จะ​ไม่​เป็น​ส่วนหนึ่ง​ของ​ประชาชน​อิสราเอล และ​ลูกหลาน​ของ​เขา​อีก​สิบ​ชั่ว​รุ่น​ก็​จะ​ไม่​เป็น​ส่วนหนึ่ง​ด้วย​เหมือน​กัน และ​จะ​เป็น​อย่างนี้​ตลอดไป 4 เพราะ​พวกเขา​ไม่​ยอม​ให้​อาหาร​และ​น้ำ​ดื่ม​กับ​ท่าน ตอน​ที่​ท่าน​เดินทาง​ออก​มา​จาก​แผ่นดิน​อียิปต์ และ​พวกเขา​ยัง​ว่าจ้าง​บาลาอัม​มา​สาป​แช่งท่าน บาลาอัม​เป็น​ลูกชาย​ของ​เบโอร์​จาก​เมือง​เปโธร์​ทาง​ตะวันตก​เฉียง​เหนือ​ของ​เมโสโปเตเมีย 5 แต่​พระยาห์เวห์​พระเจ้า​ของ​ท่าน​ไม่​ยอมฟัง​บาลาอัม และ​พระยาห์เวห์​พระเจ้า​ของ​ท่าน​เปลี่ยน​คำ​สาปแช่ง​ให้​เป็น​คำ​อวยพร​สำหรับ​ท่าน เพราะ​พระยาห์เวห์​พระเจ้า​ของ​ท่าน​รักท่าน 6 ตลอด​ชีวิต​ของ​ท่าน อย่า​ไป​ทำ​ให้​คน​พวกนี้​สะดวก​สบาย​หรือ​มั่งคั่ง​เป็น​อันขาด

คน​ที่​ชาว​อิสราเอล​ควร​ยอมรับ

7 อย่า​เกลียด​ชาว​เอโดม เพราะ​เขา​คือ​พี่น้อง​ของ​ท่าน อย่า​เกลียด​ชาว​อียิปต์ เพราะ​ท่าน​เคย​เป็น​ชาว​ต่างชาติ​ใน​ประเทศ​ของ​เขา​มา​ก่อน 8 ลูก​ของ​ชาว​เอโดม​และ​ชาว​อียิปต์​รุ่น​ที่​สาม สามารถ​เข้า​ร่วม​นมัสการ​พระยาห์เวห์​กับ​ชาย​อิสราเอล​ได้

สุข​อนามัย​ใน​ค่าย

9 เมื่อ​ท่าน​ออก​ไป​ตั้ง​ค่าย​เผชิญหน้า​กับ​ศัตรู ท่าน​ต้อง​อยู่​ห่างไกล​จาก​ทุกสิ่ง​ที่​ไม่​บริสุทธิ์ 10 เมื่อ​มี​บางคน​ใน​ค่าย​ฝันเปียก​ตอน​กลาง​คืน ทำ​ให้​เขา​ไม่​บริสุทธิ์ เขา​ต้อง​ออก​ไป​นอกค่าย ห้าม​เข้า​มา​ใน​ค่าย 11 พอ​ตก​เย็น เขา​ต้อง​อาบน้ำ เมื่อ​ดวง​อาทิตย์​ตก​ดิน เขา​ถึง​กลับ​เข้า​ค่าย​ได้

12 ท่าน​ต้อง​มี​สถานที่​หนึ่ง​นอก​ค่าย​สำหรับ​ออก​ไป​ถ่ายทุกข์ 13 ท่าน​ต้อง​เอา​ไม้​กับ​อุปกรณ์​ไป​ด้วย เมื่อ​ท่าน​ถ่ายทุกข์​เสร็จ​แล้ว ก็​ให้​เอา​ไม้​นั้น​ขุด​หลุม และ​กลบ​อึ​ของ​ท่าน​ด้วย 14 เพราะ​พระยาห์เวห์​พระเจ้า​ของ​ท่าน​อยู่​กับ​ท่าน​ใน​ค่ายนั้น​ด้วย เพื่อ​ช่วย​ชีวิต​ท่าน​และ​ช่วย​ให้​ท่าน​ชนะ​ศัตรู ดังนั้น​ค่าย​ของ​ท่าน​ต้อง​เตรียม​ไว้​ให้​บริสุทธิ์​สำหรับ​พระองค์ พระองค์​จะ​ได้​ไม่​เห็น​อะไร​ที่​น่า​รังเกียจ​ท่ามกลาง​ท่าน​และ​เลิก​ติดตาม​ท่าน​ไป

กฎ​อื่นๆ

15 ทาส​ที่​หนี​นาย​ของ​เขา​มา​อยู่​กับ​ท่าน ท่าน​ต้อง​ไม่​ส่ง​ทาสนั้น​คืน​ไป​ให้​นาย​เก่า​ของ​เขา 16 ทาสนั้น​จะ​เลือก​อยู่​ที่​ไหน​ก็​ได้​ใน​เมือง​ต่างๆ​ของ​ท่าน ตามใจ​เขา ห้าม​บังคับ​เขา

17 ห้าม​ไม่​ให้​ลูกสาว​และ​ลูกชาย​ของ​คน​อิสราเอล​เป็น​โสเภณี 18 ท่าน​ต้อง​ไม่​เอา​ค่า​ตัว​ของ​โสเภณี​หญิง​หรือ​โสเภณี​ชาย มา​แก้บน​ใน​วิหาร​ของ​พระยาห์เวห์​พระเจ้า​ของ​ท่าน เพราะ​พระยาห์เวห์​พระเจ้า​ของ​ท่าน​ขยะแขยง​ทั้ง​โสเภณี​หญิง​และ​ชาย

19 เมื่อ​ท่าน​ให้​พี่น้อง​อิสราเอล​กู้​ยืม ท่าน​ต้อง​ไม่​คิด​ดอกเบี้ย ไม่ว่า​จะ​เป็น​ดอกเบี้ย​เงิน​กู้ ดอกเบี้ย​อาหาร​หรือ​ดอกเบี้ย​อะไรก็​แล้ว​แต่​ที่​ท่าน​ให้​กู้​ยืม​ไป 20 ท่าน​อาจ​คิด​ดอกเบี้ย​กับ​ชาว​ต่างชาติ​ได้ แต่​ต้อง​ไม่​คิด​จาก​พี่น้อง​ชาว​อิสราเอล​คน​อื่น เพื่อ​พระยาห์เวห์​พระเจ้า​ของ​ท่าน​จะ​ได้​อวยพร​ท่าน​ใน​ทุกสิ่ง​ที่​ท่าน​ทำ​ใน​แผ่นดิน​ที่​ท่าน​กำลัง​จะ​เข้า​ไป​ยึด​เป็น​เจ้า​ของ

21 เมื่อ​ท่าน​บน​ไว้​กับ​พระยาห์เวห์​พระเจ้า​ของ​ท่าน อย่า​ชัก​ช้า​ที่​จะ​แก้บน เพราะ​พระยาห์เวห์​พระเจ้า​ของ​ท่าน​จะ​ทวง​จาก​ท่าน​แน่นอน และ​ท่าน​จะ​มี​ความผิด​เพราะ​บาปนั้น 22 แต่​ถ้า​ท่าน​ไม่​ได้​บน​ไว้​กับ​พระยาห์เวห์ ท่าน​ก็​ไม่​มี​ความผิด​เพราะ​บาปนั้น 23 ท่าน​ต้อง​ทำ​ตาม​คำพูด​ของ​ตัวเอง​อย่าง​ระมัดระวัง ตาม​ที่​ท่าน​สมัครใจ​บน​ไว้​กับ​พระยาห์เวห์​พระเจ้า​ของ​ท่าน ด้วย​ปาก​ของ​ท่าน​เอง

24 ถ้า​ท่าน​เข้า​ไป​ใน​ไร่​องุ่น​ของ​เพื่อน​บ้าน ท่าน​กิน​องุ่น​ได้​เต็มที่​เลย จน​กว่า​จะ​อิ่ม แต่​ห้าม​เก็บ​องุ่น​ใส่​กระเป๋า 25 ถ้า​ท่าน​เดิน​ผ่าน​ทุ่งนา​ของ​เพื่อน​บ้าน ท่าน​เอา​มือ​เด็ด​รวงข้าว​กิน​ได้​เลย แต่​ต้อง​ไม่​ใช้​เคียว​เกี่ยว​ข้าว​ของ​คน​อื่น ติด​ตัว​ไป​ด้วย

24

1 ถ้า​ชาย​คนไหน​รับ​ผู้หญิง​มา​และ​แต่งงาน​กับ​นาง ต่อมา​เขา​เริ่ม​ไม่​พอใจ​นาง เพราะ​เขา​ค้น​พบ​ว่า​นาง​ได้​ไป​ทำ​สิ่ง​ที่​น่า​รังเกียจ+ 24:1 สิ่ง​ที่​น่า​รังเกียจ คำ​ฮีบรู​คำนี้​ไม่​มี​ความ​หมาย​เจาะจง​เท่าไหร่ น่า​จะ​พูด​ถึง​การ​กระทำ​บาง​อย่าง​ที่​ไม่​เหมาะสม​อย่าง​มาก มัน​คง​ไม่​ได้​หมายถึง​การ​มีชู้​หรือ​ร่วมเพศ​อย่าง​ผิด​ศีลธรรม​ก่อน​แต่งงาน เพราะ​ความผิด​เช่นนั้น​จะ​ถูก​ทำ​โทษ​ถึง​ตาย และ​ถ้า​เขา​เขียน​ใบ​หย่า​ให้​กับ​นาง​และ​ส่ง​นาง​ออก​จาก​บ้าน​เขา​ไป 2 นาง​ก็​ออก​จาก​บ้าน​เขา​และ​ไป​เป็น​เมีย​ของ​ชาย​คน​อื่น 3 และ​ถ้า​สามี​คน​ใหม่​ก็​ไม่​ชอบ​นาง​เหมือน​กัน และ​เขียน​ใบ​หย่า​ให้​กับ​นาง​และ​ส่ง​นาง​ออก​จาก​บ้าน​เขา​ไป หรือ​ถ้า​สามี​คน​ใหม่​ตาย 4 สามี​คนแรก​ที่​ส่ง​นาง​ออก​ไป​จาก​บ้านนั้น จะ​รับ​นาง​กลับ​ไป​เป็น​เมีย​อีก​ไม่​ได้​แล้ว เพราะ​นาง​กลาย​เป็น​คน​ที่​ไม่​บริสุทธิ์​สำหรับ​เขา​แล้ว เพราะ​พระยาห์เวห์​เกลียด​การ​กระทำนี้ และ​ท่าน​ต้อง​ไม่​นำ​บาป​เข้า​มา​บน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน​ไว้​เป็น​เจ้าของ

5 เมื่อ​ผู้ชาย​แต่งงาน​ใหม่ๆ เขา​ต้อง​ไม่​ออก​ไป​ทำ​สงคราม และ​ต้อง​ไม่​ให้​งาน​อื่นๆ​กับ​เขา​ทำ​ด้วย เขา​จะ​อยู่​บ้าน​ไม่​ต้อง​ทำ​อะไร​เป็น​เวลา​หนึ่ง​ปี และ​ทำ​ให้​เมีย​ที่​เขา​เพิ่ง​แต่งงาน​ด้วย​มี​ความสุข

6 ถ้า​ท่าน​ให้​ใคร​กู้​ยืม ห้าม​เอา​โม่​หิน​หรือ​แม้แต่​หิน​ก้อน​บน​ของ​โม่​นั้น​เป็น​เครื่อง​ค้ำ​ประกัน เพราะ​เป็น​การ​เอา​ของ​ที่​สำคัญ​ต่อ​ชีวิต​มา​เป็น​ของ​ค้ำ​ประกัน+ 24:6 ของ​ค้ำ​ประกัน ของ​สิ่ง​ใด​ก็​ตาม​ที่​คน​ผู้​หนึ่ง​ให้​ไว้เพื่อ​แสดง​ว่า​เขา​จะ​จ่าย​คืน​สิ่ง​ที่​เขา​ยืม​มา ถ้า​คน​นั้น​ไม่​จ่าย​คืน​สิ่ง​ที่​เขา​ยืม​มา​แล้ว ผู้​ให้​ยืม​สามารถ​ยึด​ของ​สิ่ง​นั้น​ไว้​ได้

7 ถ้า​เจอ​ว่า​ใคร​ไป​ลักพา​ตัว​พี่น้อง​ชาว​อิสราเอล​ของ​เขา​เอง แล้ว​ทำ​ให้​เขา​กลาย​เป็น​ทาส​หรือ​ขาย​เขา​ไป คน​ที่​ลักพา​ตัวนั้น​ต้อง​ถูก​ฆ่า​ตาย ท่าน​ต้อง​ขจัด​สิ่ง​ชั่วร้าย​ไป​จาก​ท่ามกลาง​พวกท่าน

8 ระวัง​ให้​ดี ใน​เรื่อง​เกี่ยวกับ​โรค​ผิวหนัง​ร้ายแรง ให้​ทำ​ตาม​คำสั่ง​ของ​นักบวช​อย่าง​ระมัด​ระวัง พวกท่าน​ต้อง​ทำ​ตาม​สิ่ง​ที่​เรา​ได้​สั่ง​พวกเขา​ไว้​อย่าง​ระมัดระวัง 9 จำ​สิ่ง​ที่​พระยาห์เวห์​พระเจ้า​ของ​ท่าน​ได้​ทำ​กับ​มิเรียม+ 24:9 มิเรียม ดู​ใน กันดาร​วิถี 12:1-15 ใน​ช่วง​การ​เดินทาง​หลังจาก​ที่​พวกท่าน​ออก​มา​จาก​อียิปต์

10 เมื่อ​ท่าน​ให้​เพื่อน​บ้าน​กู้ยืม​อะไร​ก็แล้วแต่ ท่าน​ต้อง​ไม่​เข้า​ไป​หยิบ​ของ​ค้ำ​ประกัน​ใน​บ้าน​เขา 11 ท่าน​ต้อง​ยืน​รอ​อยู่​ข้างนอก และ​ชาย​คน​ที่​กู้ยืม​จาก​ท่าน​จะ​เอา​ของ​ค้ำ​ประกัน​ออก​มา​ให้​กับ​ท่าน​นอก​บ้าน 12 ถ้า​คน​กู้​ยืม​นั้น​ยากจน ท่าน​ต้อง​ไม่​เก็บ​เสื้อคลุม​ของ​เขา​ข้าม​คืน เสื้อคลุม​ที่​เขา​เอา​มา​ให้​กับ​ท่าน​เป็น​ของ​ค้ำ​ประกัน 13 ท่าน​ต้อง​คืน​เสื้อคลุมนั้น​ให้​เขา​เมื่อ​ดวง​อาทิตย์​ตกดิน เขา​จะ​ได้​ใส่​นอน แล้ว​เขา​จะ​อวยพร​ท่าน พระยาห์เวห์​พระเจ้า​ของ​ท่าน​ก็​จะ​ยอมรับ​ใน​การ​กระทำ​ของ​ท่าน​ว่า​ถูกต้อง

14 ท่าน​ต้อง​ไม่​โกง​คน​งาน​รับจ้าง​ที่​ยากจน​และ​เดือด​ร้อน ไม่ว่า​เขา​จะ​เป็น​พี่น้อง​ชาว​อิสราเอล​ของ​ท่าน​หรือ​ชาว​ต่างชาติ​ที่​อาศัย​อยู่​ใน​เมืองใด​เมืองหนึ่ง​ใน​ดินแดน​ของ​ท่าน 15 ท่าน​ต้อง​จ่าย​ค่าจ้าง​ให้​เขา​ใน​แต่ละวัน​ก่อน​ดวง​อาทิตย์​ตก​ดิน เพราะ​เขา​ยากจน​และ​เขา​ต้องการ​ค่า​จ้าง​นั้น ไม่​อย่าง​นั้น​เขา​จะมา​ฟ้องร้อง​ท่าน​กับ​พระยาห์เวห์ ท่าน​ก็​จะ​มี​ความผิด​จาก​บาป

16 ต้อง​ไม่​ฆ่า​พ่อแม่​แทน​ลูกๆ​และ​ต้อง​ไม่​ฆ่า​ลูกๆ​แทน​พ่อแม่ บาป​ของ​ใคร​ของ​มัน คน​ไหน​ทำ​บาป​คนนั้น​ก็​ต้อง​ถูก​ฆ่า 17 ท่าน​ต้อง​ไม่​ตัดสิน​คน​ต่าง​ชาติ​หรือ​เด็ก​กำพร้า​ที่​อยู่​ท่าม​กลาง​พวกท่าน​อย่าง​ไม่​ยุติธรรม ท่าน​ต้อง​ไม่​รับ​เสื้อผ้า​ของ​แม่​หม้าย​เป็น​ของ​ค้ำ​ประกัน 18 ท่าน​ต้อง​จำ​ไว้​ว่า​ท่าน​ก็​เคย​เป็น​ทาส​ใน​แผ่นดิน​อียิปต์​มา​ก่อน และ​พระยาห์เวห์​พระเจ้า​ของ​ท่าน​ได้​ปลดปล่อย​ท่าน​จาก​ที่นั่น นั่น​เป็น​เหตุ​ที่​เรา​ถึง​ได้​สั่ง​ให้​ท่าน​ทำ​อย่างนี้

19 เมื่อ​ท่าน​รวบรวม​พืชผล​ใน​ท้องทุ่ง​ของ​ท่าน และ​ท่าน​ลืม​ฟ่อน​ข้าว​ไว้​ฟ่อนหนึ่ง​ใน​ทุ่ง ท่าน​ต้อง​ไม่​กลับ​ไป​เอา ทิ้ง​มัน​ไว้​ตรงนั้น​สำหรับ​ชาว​ต่างชาติ เด็ก​กำพร้า​หรือ​แม่หม้าย เพื่อ​พระยาห์เวห์​พระเจ้า​ของ​ท่าน​จะ​ได้​อวยพร​ท่าน​ใน​ทุกสิ่ง​ที่​ท่าน​ทำ 20 เมื่อ​ท่าน​ตี​กิ่ง​มะกอก​เพื่อ​เอา​ผล​ของ​มัน ท่าน​ต้อง​ไม่​กลับ​ไป​ตี​กิ่ง​มัน​ซ้ำ​อีก ผล​มะกอก​ที่​คา​อยู่​บน​ต้น​จะ​เก็บ​ไว้​ให้​ชาว​ต่างชาติ เด็ก​กำพร้า​และ​แม่​หม้าย 21 เมื่อ​ท่าน​เก็บ​องุ่น​จาก​ไร่ อย่า​กลับ​ไป​เก็บ​องุ่น​ที่​คา​อยู่​บน​ต้น เหลือ​มัน​ไว้​ให้​ชาว​ต่างชาติ เด็ก​กำพร้า​และ​แม่​หม้าย 22 จำ​ไว้​ว่า​ท่าน​ก็​เคย​เป็น​ทาส​ใน​แผ่นดิน​อียิปต์ นั่น​เป็น​เหตุ​ที่​เรา​ถึง​ได้​สั่ง​ให้​ท่าน​ทำ​อย่างนี้

25

1 เมื่อ​มี​คน​สองคน​ทะเลาะกัน พวกเขา​ควร​ไป​ที่​ศาล ให้​ผู้​ตัดสิน​ทำการ​ตัดสิน​ว่า​ใครถูก​ใครผิด 2 และ​ถ้า​คน​ทำ​ผิด​สมควร​จะ​ถูก​เฆี่ยน ผู้ตัดสิน​ต้อง​จับ​คน​นั้น​นอน​คว่ำ​และ​เฆี่ยน​เขา​ต่อหน้า​ผู้ตัดสิน จะ​เฆี่ยน​กี่​ครั้ง​ก็​ขึ้น​อยู่​กับ​ความผิด​ที่​เขาทำ 3 แต่​ห้าม​เฆี่ยน​เขา​เกิน​สี่สิบครั้ง ถ้า​เกิน​กว่านี้ แสดง​ว่า​ท่าน​กำลัง​เหยียด​หยาม​เพื่อน​ร่วมชาติ​คนนี้

4 ท่าน​ต้อง​ไม่​เอา​ตะกร้อ​สวม​ปาก​วัว เพื่อ​กัน​ไม่​ให้​มัน​กิน​เมล็ด​ข้าว ตอน​ที่​มัน​กำลัง​ย่ำ​เมล็ด​ข้าว​อยู่

5 ถ้า​มี​พี่น้อง​สองคน​อยู่​ด้วย​กัน คน​หนึ่ง​ตาย​ไป​และ​ยัง​ไม่​มี​ลูก เมีย​ของ​คน​ที่​ตาย​ต้อง​ไม่​แต่งงาน​กับ​คน​นอก​ครอบครัว น้อง​ของ​สามี​ต้อง​แต่งงาน​กับ​นาง​และ​มี​เพศ​สัมพันธ์​กับ​นาง และ​ทำ​หน้าที่​สามี​แทน​พี่ชาย+ 25:5 ถ้า​มี​พี่น้อง … พี่ชาย กฎ​ข้อนี้​ใช้​กับ​พี่ชาย​ด้วย เช่น ถ้า​เกิด​น้องชาย​ตาย​แล้ว​ยัง​ไม่​มี​ลูก พี่ชาย​ก็​ต้อง​เอา​เมีย​น้องชาย​มา​เป็น​เมีย​ของ​เขา​ด้วย6 แล้ว​เมื่อ​นาง​คลอด​ลูกชาย​คนแรก ก็​ให้​ถือ​ว่า​เป็น​ลูก​ของ​พี่ชาย​ที่​ตาย​ไป​แล้ว เพื่อ​ว่า​ชื่อ​ของ​พี่​ที่​ตาย​ไป​แล้ว จะ​ได้​ไม่​ถูก​ลบ​ออก​จาก​ชาว​อิสราเอล 7 แต่​ถ้า​ชาย​คน​นั้น​ไม่​ยอม​แต่งงาน​กับ​เมีย​ของ​พี่ชาย​ที่​ตาย เมีย​ของ​คน​ที่​ตาย​ต้อง​ไปหา​พวกผู้นำ​ที่​ประตู​เมือง​และ​พูด​ว่า ‘น้อง​ของ​สามี​ฉัน​ไม่​ยอม​ช่วย​ให้​ชื่อ​ของ​พี่​เขา​คง​อยู่​กับ​ชาว​อิสราเอล​ต่อ​ไป เขา​ไม่​ยอม​ทำ​หน้าที่​ของ​น้อง​สามี​กับ​ฉัน’ 8 แล้ว​พวกผู้นำ​ของ​เมือง​ต้อง​เรียก​ตัว​เขา​มา​พูด​ด้วย ถ้า​เขา​ยัง​ยืนกราน​และ​พูด​ว่า ‘ผม​ไม่​ต้องการ​แต่งงาน​กับ​นาง’ 9 เมีย​ของ​คน​ที่​ตาย​ต้อง​เข้า​มา​ใกล้​เขา ต่อหน้า​ผู้นำ​พวกนั้น แล้ว​นาง​ก็​ถอด​รองเท้า​ข้าง​หนึ่ง​ออก​จาก​เท้า​ของ​เขา และ​ถุย​น้ำลาย​ลด​หน้า​เขา และ​พูด​ว่า ‘คน​ที่​ไม่​ยอม​สืบ​สกุล​ให้​กับ​พี่ชาย​ของ​เขา​จะ​ถูก​ทำ​อย่าง​นี้แหละ’ 10 แล้ว​คนนั้น​จะ​ถูก​ตั้ง​ฉายา​ใน​อิสราเอล​ว่า ‘ครอบครัว​ของ​คน​ที่​ถูก​ดึง​รองเท้า​ออก’

11 ถ้า​ชาย​สอง​คน​ต่อสู้​กัน และ​เมีย​ของ​คนหนึ่ง​เข้า​มา​ช่วย​สามี​ของ​นาง​ที่​กำลัง​จะ​แพ้ และ​นาง​ยื่น​มือ​ไป​จับ​ของลับ​ของ​ชาย​คนนั้น 12 ท่าน​ต้อง​ตัด​มือ​ของ​นาง​ทิ้ง ท่าน​ต้อง​ไม่​สงสาร​นาง

13 ห้าม​มี​ลูกตุ้ม​ชั่ง​น้ำหนัก​สองชุด​ใน​กระเป๋า ชุด​หนึ่ง​หนัก​กับ​อีก​ชุด​หนึ่ง​เบา 14 ห้าม​มี​เครื่อง​ตวง​สอง​เครื่อง​ใน​บ้าน เครื่อง​หนึ่ง​ใหญ่​และ​อีก​เครื่อง​หนึ่ง​เล็ก 15 ท่าน​ต้อง​ใช้​แต่​เครื่อง​ชั่ง​ที่​ถูก​ต้อง​เที่ยงตรง​เท่านั้น และ​ท่าน​ต้อง​ใช้​แต่​เครื่อง​ตวง​ที่​ถูก​ต้อง​เที่ยงตรง​ด้วย เพื่อ​ท่าน​จะ​ได้​มี​อายุ​ยืนยาว​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน 16 เพราะ​พระยาห์เวห์​พระเจ้า​ของ​ท่าน ขยะแขยง​ทุกคน​ที่​ทำ​สิ่ง​เหล่านี้ ทุกคน​ที่​ขี้​โกง ไม่ว่า​จะ​โกง​ตราชั่ง หรือ​โกง​เครื่อง​ตวง​ก็​ตาม

ชาว​อามาเลค​ต้อง​ถูก​ทำลาย

17 จำ​ได้​หรือเปล่า​ว่า​ชาว​อามาเลค​ทำ​อะไร​ไว้​กับ​ท่าน​บ้าง ตอน​ที่​ท่าน​เดินทาง​ออก​มา​จาก​อียิปต์ 18 จำ​ได้​ไหม​ว่า​พวก​เขา​จู่ๆ​ก็​โผล่​มา​ใน​ระหว่าง​ทาง และ​เข้า​โจมตี​ท่าน​จาก​ด้านหลัง ตอน​ที่​ท่าน​เหน็ดเหนื่อย​และ​อ่อนล้า และ​ฆ่า​พวก​ที่​อยู่​ล้าหลัง พวกเขา​ไม่​เกรง​กลัว​พระเจ้า 19 เมื่อ​พระยาห์เวห์​พระเจ้า​ของ​ท่าน​ให้​ท่าน​หยุดพัก​จาก​การ​ต่อสู้​กับ​ศัตรู​ทั้งหมด​ทุกด้าน ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน​เป็น​เจ้าของ เพื่อ​เป็น​มรดก​ของ​ลูกหลาน​ต่อ​ไป อย่า​ลืม​ว่า​ท่าน​ต้อง​กำจัด​ชาว​อามาเลค​ให้​หมด​ไป​จาก​ใต้​ฟ้านี้

26

การ​เก็บเกี่ยว​พืชผล​ครั้ง​แรก

1 เมื่อ​ท่าน​เข้า​ไป​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน​เป็น​เจ้าของ เมื่อ​ท่าน​ได้​เป็น​เจ้าของ​และ​ตั้ง​รกราก​ใน​แผ่นดินนั้น​แล้ว 2 ผลผลิต​ที่​ท่าน​เก็บเกี่ยว​ได้​เป็น​ครั้งแรก​จาก​แผ่นดินนั้น​ของ​ท่าน แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน ท่าน​ต้อง​แบ่ง​ผลผลิตนั้น​มา​ส่วนหนึ่ง แล้ว​นำ​มา​ใส่​ไว้​ใน​ตะกร้า แล้ว​เอา​ไป​ใน​สถานที่นั้น​ที่​พระยาห์เวห์​พระเจ้า​ของ​ท่าน​จะ​เลือก​ไว้​สำหรับ​นมัสการ​พระองค์ 3 ให้​ไปหา​นักบวช​ที่​รับใช้​อยู่​ใน​วันนั้น และ​พูด​กับ​เขา​ว่า ‘วันนี้​ผม​จะ​มา​แจ้ง​ให้​พระยาห์เวห์​พระเจ้า​ของ​ท่าน​รู้​ว่า ผม​ได้​มา​ถึง​ดินแดน​ที่​พระยาห์เวห์​ได้​สัญญา​ไว้​กับ​บรรพบุรุษ​ของ​เรา​ว่า​จะ​ยก​ให้​กับ​เรา​แล้ว’

4 แล้ว​นักบวช​จะ​รับ​ตะกร้า​จาก​มือ​ของ​ท่าน ไป​ตั้ง​ไว้​หน้า​แท่น​บูชา​ของ​พระยาห์เวห์​พระเจ้า​ของ​ท่าน 5 แล้ว​ท่าน​จะ​พูด​ต่อหน้า​พระยาห์เวห์​พระเจ้า​ของ​ท่าน​ว่า ‘บรรพบุรุษ​ของ​ข้าพเจ้า​เป็น​ชาว​อารัม+ 26:5 ชาว​อารัม คน​จาก​ซีเรีย ใน​ที่​นี้​น่า​จะ​พูด​ถึง​ยาโคบ (หรือ​มี​อีก​ชื่อ​หนึ่ง​ว่า “อิสราเอล”) ที่​เร่ร่อน และ​เขา​ได้​ลง​ไป​ถึง​อียิปต์​และ​อยู่​ที่​นั่น​อย่าง​คน​ต่าง​ชาติ​กับ​คน​ใน​ครอบครัว​อีก​ไม่กี่คน แต่​ที่นั่น​เขา​ได้​กลาย​เป็น​ชนชาติ​ที่​ยิ่งใหญ่ มี​อำนาจ​และ​มี​จำนวน​มหาศาล 6 ชาว​อียิปต์​โหดร้าย​กับ​พวกเรา และ​ทำ​ให้​พวกเรา​ต้อง​ทน​ทุกข์​ทรมาน พวกเขา​บังคับ​ให้​พวกเรา​ทำ​งาน​อย่าง​หนัก 7 พวกเรา​จึง​ร้อง​ขอ​ความ​ช่วย​เหลือ​ต่อ​พระยาห์เวห์ พระเจ้า​ของ​บรรพบุรุษ​พวกเรา และ​พระยาห์เวห์​ก็​ได้ยิน​เสียง​ของ​พวกเรา และ​พระองค์​เห็น​ถึง​ความ​ทุกข์ยาก​ของ​พวกเรา เห็น​ถึง​งาน​หนัก​ที่​พวกเรา​ทำ​และ​การ​ถูก​กดขี่​ข่มเหง 8 แล้ว​พระยาห์เวห์​ก็​นำ​พวกเรา​ออก​จาก​อียิปต์​ด้วย​มือ​ที่​เต็ม​ไป​ด้วย​ฤทธิ์​อำนาจ และ​แขน​ที่​ยื่น​ออก​มา​ทำลาย​ศัตรู และ​การ​กระทำ​ที่​น่ากลัว เหตุการณ์​พิเศษ​ต่างๆ​และ​การ​อัศจรรย์ 9 แล้ว​พระองค์​ก็​นำ​พวกเรา​มา​ถึง​ที่นี่​และ​ให้​แผ่นดินนี้​กับ​พวกเรา แผ่นดิน​ที่​อุดม​สมบูรณ์ 10 และ​ตอนนี้ ข้า​แต่​พระยาห์เวห์ ข้าพเจ้า​ได้​เอา​พืชผล​ที่​เก็บเกี่ยว​ได้​เป็น​ครั้งแรก​ใน​แผ่นดิน​ที่​พระองค์​ยก​ให้​กับ​ข้าพเจ้า​มา’ แล้ว​ให้​ท่าน​วาง​ตะกร้านั้น​ไว้​ต่อหน้า​พระยาห์เวห์​พระเจ้า​ของ​ท่าน และ​ก้ม​กราบ​พระองค์ 11 แล้ว​ท่าน​ต้อง​ร่วม​เฉลิม​ฉลอง​ยินดี​กับ​สิ่ง​ดีๆ​เหล่านั้น ที่​พระยาห์เวห์​พระเจ้า​ของ​ท่าน​ได้​ให้​กับ​ท่าน​และ​ครอบครัว ท่าน​ต้อง​แบ่ง​สิ่ง​ต่างๆ​พวกนั้น​กับ​ชาว​เลวี​และ​ชาว​ต่างชาติ​ที่​อยู่​ท่ามกลาง​ท่าน​ด้วย

12 ทุกๆ​สาม​ปี เป็น​ปี​ของ​การ​แบ่ง​ปัน​หนึ่ง​ส่วน​ใน​สิบ​ส่วน ใน​ปี​นั้น​ท่าน​ต้อง​แบ่ง​หนึ่ง​ใน​สิบ​ของ​พืชผล​ที่​เก็บเกี่ยว​ได้​ทั้งหมด​ให้​กับ​ชาว​เลวี ชาว​ต่างชาติ เด็ก​กำพร้า​และ​แม่​หม้าย เพื่อ​พวกเขา​จะ​ได้​มี​กิน​อย่าง​เหลือเฟือ​ตาม​เมือง​ต่างๆ​ของ​ท่าน 13 แล้ว​ท่าน​ต้อง​พูด​กับ​พระยาห์เวห์​พระเจ้า​ของ​ท่าน​ว่า ‘ข้าพเจ้า​ได้​แยก​ส่วน​ที่​เป็น​ของ​พระยาห์เวห์ ออก​จาก​พืชผล​ที่​เก็บเกี่ยว​ได้ แล้ว​นำ​มัน​ออก​มา​จาก​บ้าน เอา​ไป​ให้​กับ​ชาว​เลวี ชาว​ต่างชาติ เด็ก​กำพร้า​และ​แม่​หม้าย ตาม​ที่​พระองค์​ได้​สั่ง​ให้​ข้าพเจ้า​ทำ ข้าพเจ้า​ไม่​ได้​ขัด​คำสั่ง หรือ​ว่า​ลืม​คำสั่ง​ใดๆ​ของ​พระองค์​เลย 14 ข้าพเจ้า​ไม่​ได้​กิน​ส่วน​ที่​เป็น​ของ​พระยาห์เวห์​นี้ ตอน​ที่​ข้าพเจ้า​เศร้า​โศก​เสียใจ+ 26:14 ข้าพเจ้า​ไม่​ได้​กิน … เสียใจ คน​อิสราเอล​กิน​อาหาร​นี้​อย่าง​มี​ความสุข เพราะ​พระเจ้า​ให้​สิ่ง​ต่างๆ​มากมาย จึง​ห้าม​กิน​ใน​เวลา​ที่​เศร้าโศก​เสียใจ​อยู่ ข้าพเจ้า​ไม่​ได้​แยก​ส่วนใด​ส่วนหนึ่ง​ของ​มัน​ออก​มา ตอน​ที่​ข้าพเจ้า​ไม่​บริสุทธิ์+ 26:14 ตอน​ที่​ข้าพเจ้า​ไม่​บริสุทธิ์ คงจะ​หมายถึง​เข้า​ใกล้​หรือ​แตะ​ต้อง​คนตาย​มา ดู​เพิ่ม​เติม​ได้​จาก กันดาร​วิถี 19:11-16 ข้าพเจ้า​ไม่​ได้​เอา​ส่วนใด​ส่วนหนึ่ง​ของ​มัน​มา​ไหว้​คน​ตาย ข้าพเจ้า​เชื่อ​ฟัง​พระยาห์เวห์​พระเจ้า​ของ​ข้าพเจ้า ข้าพเจ้า​ได้​ทำ​ทุกอย่าง​ที่​พระองค์​สั่ง​ข้าพเจ้า​ไว้ 15 ได้​โปรด​มอง​ลง​มา​จาก​บ้าน​อัน​ศักดิ์สิทธิ์​ของ​พระองค์ จาก​บน​สวรรค์ และ​อวยพร​ชาว​อิสราเอล​คน​ของ​พระองค์ และ​แผ่นดิน​ที่​พระองค์​ยก​ให้​กับ​พวกเรา ตาม​ที่​พระองค์​ได้​สัญญา​ไว้​กับ​บรรพบุรุษ​ของ​เรา เป็น​แผ่นดิน​ที่​อุดม​สมบูรณ์’

เชื่อฟัง​คำสั่ง​ของ​พระยาห์เวห์

16 วันนี้ พระยาห์เวห์​พระเจ้า​ของ​ท่าน​ได้​สั่ง​ให้​ท่าน​เชื่อฟัง​กฎ​และ​ข้อ​บังคับ​เหล่านี้ ท่าน​ต้อง​เชื่อฟัง​สิ่ง​เหล่านี้​อย่าง​ระมัดระวัง​ด้วย​สุดจิต​สุดใจ​ของ​ท่าน 17 วันนี้​ท่าน​กำลัง​ทำ​ข้อตกลง​กับ​พระยาห์เวห์+ 26:17 ทำ​ข้อตกลง​กับ​พระยาห์เวห์ แปล​ตรงๆ​ได้​ว่า “ทำ​ให้​พระยาห์เวห์​พูด” หรือ​บางคน​อาจ​แปล​ว่า “ได้​พูด​สิ่งนี้​เกี่ยวกับ​พระยาห์เวห์” ว่า​พระองค์​จะ​เป็น​พระเจ้า​ของ​ท่าน และ​ท่าน​จะ​เดิน​ใน​ทาง​ของ​พระองค์​และ​รักษา​กฎ คำสั่ง​และ​ข้อ​บังคับ​ต่างๆ​และ​เชื่อฟัง​พระองค์ 18 และ​ใน​วันนี้ พระยาห์เวห์​กำลัง​ทำ​ข้อตกลง​กับ​ท่าน+ 26:18 ทำ​ข้อตกลง​กับ​ท่าน แปล​ตรงๆ​ได้​ว่า “ทำ​ให้​ท่าน​พูด” หรือ​บางคน​อาจ​จะ​แปล​ว่า “ได้​พูด​สิ่​นี้​เกี่ยวกับ​ท่าน”​ว่า ท่าน​จะ​เป็น​ของรัก​ของหวง​ที่​มี​ค่า​ของ​พระองค์ ตาม​ที่​พระองค์​ได้​สัญญา​ไว้​กับ​ท่าน และ​ท่าน​จะ​เชื่อฟัง​กฎ​บัญญัติ​ของ​พระองค์​ทุกข้อ 19 และ​พระองค์​จะ​ทำ​ให้​ท่าน​ยิ่งใหญ่​กว่า​ทุกๆ​ชนชาติ​ที่​พระองค์​สร้าง พระองค์​จะ​ทำ​ให้​ท่าน​ได้รับ​การ​สรรเสริญ มี​ชื่อเสียง​และ​เกียรติยศ+ 26:19 พระองค์ … เกียรติยศ หรือ “พระองค์​จะ​นำ​การ​สรรเสริญ ชื่อเสียง และ​เกียรติยศ​มา​ให้​กับ​พระองค์​เอง” และ​ท่าน​จะ​เป็น​คน​ที่​ถูก​แยก​ออกมา​เพื่อ​เป็น​ของ​พระยาห์เวห์​พระเจ้า​ของ​ท่าน ตาม​ที่​พระองค์​สัญญา​ไว้”

27

อนุสาวรีย์​หิน​สำหรับ​ประชาชน

1 โมเสส​และ​พวก​ผู้นำ​อาวุโส​ของ​อิสราเอล​ได้​สั่ง​ประชาชน​ว่า “ให้​เชื่อฟัง​คำสั่ง​ทั้งหมด​ที่​เรา​ได้​สั่ง​พวกท่าน​ใน​วันนี้ 2 ทันที​ที่​พวกท่าน​ข้าม​แม่น้ำ​จอร์แดน​เข้า​สู่​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน ท่าน​ต้อง​วาง​พวกหิน​ก้อนใหญ่​ขึ้น​มา​และ​โบก​ปูนขาว​ทับ​หิน​พวกนั้น​ไว้ 3 และ​ท่าน​ต้อง​เขียน​กฎ​ต่างๆ​เหล่านี้​บน​หิน​พวกนั้น​ใน​ทันที​ที่​ท่าน​ข้าม​แม่น้ำ​จอร์แดน​ไป เพื่อ​ท่าน​จะ​ได้​เข้า​สู่​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​ท่าน เป็น​แผ่นดิน​ที่​อุดม​สมบูรณ์ ตาม​ที่​พระยาห์เวห์​พระเจ้า​ของ​บรรพบุรุษ​ท่าน​ได้​สัญญา​ไว้​กับ​ท่าน

4 เมื่อ​พวกท่าน​ข้าม​แม่น้ำ​จอร์แดน​ไป​แล้ว พวกท่าน​ต้อง​ทำ​ตาม​ที่​เรา​ได้​สั่ง​ไว้ คือ​ให้​วาง​หิน​พวกนั้น​ที่​บน​ภูเขา​เอบาล โบก​ปูนขาว​ทับ​พวกมัน​ไว้ 5 ท่าน​ต้อง​เอา​หิน​มา​สร้าง​แท่นบูชา​ขึ้น​ที่นั่น​ให้​พระยาห์เวห์​พระเจ้า​ของ​ท่าน แต่​ห้าม​ใช้​เครื่องมือ​เหล็ก​ตัด​หิน​พวกนั้น 6 ท่าน​ต้อง​เอา​หิน​ทั้ง​ก้อน​เหล่านั้น​มา​สร้าง​แท่นบูชา​ให้​กับ​พระยาห์เวห์​พระเจ้า​ของ​ท่าน ท่าน​ต้อง​ถวาย​เครื่อง​เผา​บูชา​บน​แท่นนั้น​ให้​กับ​พระยาห์เวห์​พระเจ้า​ของ​ท่าน 7 ท่าน​ต้อง​ถวาย​เครื่อง​บูชา​และ​กิน​เครื่อง​สังสรรค์​บูชา​ที่นั่น และ​สนุก​สนาน​กัน​ต่อหน้า​พระยาห์เวห์​พระเจ้า​ของ​ท่าน 8 ท่าน​ต้อง​เขียน​กฎ​พวกนี้​ทั้งหมด​ลง​บน​หิน​พวกนั้น​ที่​ท่าน​ตั้ง​ขึ้น​มา เขียน​ให้​อ่าน​ง่ายๆ”

คน​อิสราเอล​เห็น​ด้วย​กับ​คำ​สาปแช่ง

9 โมเสส​และ​นักบวช​ชาว​เลวี​พูด​กับ​ชาว​อิสราเอล​ทั้งหมด​ว่า “ชาว​อิสราเอล​เอ๋ย เงียบๆ​หน่อย​และ​ฟัง​ให้​ดีๆ วันนี้​ท่าน​ได้​กลาย​เป็น​ประชาชน​ของ​พระยาห์เวห์​พระเจ้า​ของ​ท่าน​แล้ว 10 ท่าน​ต้อง​เชื่อฟัง​พระยาห์เวห์​พระเจ้า​ของ​ท่าน​และ​ทำตาม​คำสั่ง​และ​กฎ​เหล่านั้น​ของ​พระองค์​ที่​เรา​ได้​สั่ง​พวกท่าน​ใน​วันนี้”

11 วันนั้น​โมเสส​ได้​สั่ง​ประชาชน​ด้วย​ว่า 12 “เมื่อ​พวกท่าน​ข้าม​แม่น้ำ​จอร์แดน​ไป​แล้ว เผ่า​ต่อ​ไปนี้​จะ​ยืน​อยู่​บน​ภูเขา​เกริซิม เพื่อ​อ่าน​คำ​อวยพร​ให้​กับ​ประชาชน คือ​เผ่า​สิเมโอน เลวี ยูดาห์ อิสสาคาร์ โยเซฟ​และ​เบนยามิน 13 และ​เผ่า​เหล่านี้​จะ​ยืน​อยู่​บน​ภูเขา​เอบาล​เพื่อ​อ่าน​คำ​สาปแช่ง​ให้​กับ​ประชาชน คือ​เผ่า​รูเบน กาด อาเชอร์ เศบูลุน ดาน​และ​นัฟทาลี

14 แล้ว​ชาว​เลวี ก็​จะ​พูด​กับ​ชาว​อิสราเอล​ทั้งหมด​ด้วย​เสียง​อัน​ดัง​ว่า

15 ‘คน​ที่​แกะสลัก​รูปเคารพ หรือ​ทำ​รูป​เคารพ​จาก​เหล็ก แล้ว​เอา​ไป​แอบ​ไว้​บูชา​จะ​ถูก​สาป​แช่ง เพราะ​พระยาห์เวห์​ขยะแขยง​สิ่ง​ต่างๆ​เหล่านั้น​ที่​ช่าง​แกะสลัก​ทำ​ขึ้น​มา​กับ​มือ’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’+ 27:15 ขอ​ให้​เป็น​อย่างนั้น แปล​มา​จาก​คำ​ว่า “อาเมน” ใน​ภาษา​ฮีบรู คำ​นี้​หมายถึง “เป็น​ความ​จริง” หรือ “เรา​เห็น​ด้วย” หรือ “ขอ​ให้​เป็น​อย่าง​นั้น”

16 ชาว​เลวี​จะ​พูด​ว่า ‘คน​ที่​ไม่​เคารพ​พ่อ​หรือ​แม่​ของ​เขา​จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

17 ชาว​เลวี​จะ​พูด​ว่า ‘คน​ที่​ย้าย​หลักเขต​ที่ดิน​ของ​เพื่อน​บ้าน​เพื่อ​ขโมย​ที่ดิน​จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

18 ชาว​เลวี​จะ​พูด​ว่า ‘คน​ที่​แกล้ง​คน​ตาบอด​ให้​หลง​ทาง จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

19 ชาว​เลวี​จะ​พูด​ว่า ‘คน​ที่​ตัดสิน​อย่าง​ไม่​ยุติธรรม​ต่อ​ชาว​ต่างชาติ เด็ก​กำพร้า​หรือ​แม่หม้าย จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

20 ชาว​เลวี​จะ​พูด​ว่า ‘คน​ที่​ร่วมเพศ​กับ​เมีย​พ่อ+ 27:20 เมีย​พ่อ ใน​ที่​นี้​อาจ​จะ​เป็น​แม่เลี้ยง จะ​ถูก​สาปแช่ง เพราะ​ไม่​ให้​เกียรติ​พ่อ​ของ​เขา+ 27:20 ไม่​ให้​เกียรติ​พ่อ​ของ​เขา แปล​ตรงๆ​ได้​ว่า “เปิดเผย​ความ​เปลือย​ของ​พ่อ​เขา”’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

21 ชาว​เลวี​จะ​พูด​ว่า ‘คน​ที่​ร่วมเพศ​กับ​สัตว์​ใดๆ​จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

22 ชาว​เลวี​จะ​พูด​ว่า ‘คน​ที่​ร่วมเพศ​กับ​พี่สาว​หรือ​น้องสาว หรือ​พี่สาว​หรือ​น้องสาว​ต่างพ่อ​หรือ​ต่างแม่ จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

23 ชาว​เลวี​จะ​พูด​ว่า ‘คน​ที่​ร่วมเพศ​กับ​แม่ยาย​ของ​เขา​จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

24 ชาว​เลวี​จะ​พูด​ว่า ‘คน​ที่​ลอบ​ฆ่า​เพื่อน​บ้าน​ของ​ตน​จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

25 ชาว​เลวี​จะ​พูด​ว่า ‘คน​ที่​รับจ้าง​ฆ่า​คน​ที่บริสุทธิ์​จะ​ถูก​สาปแช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

26 ชาว​เลวี​จะ​พูด​ว่า ‘คน​ที่​ไม่​เห็น​ด้วย​กับ​กฎเหล่านี้​และ​ไม่​ยอม​ทำ​ตาม​จะ​ถูก​สาป​แช่ง’

แล้ว​ทุกคน​จะ​พูด​ว่า ‘ขอ​ให้​เป็น​อย่างนั้น’

28

คำ​อวยพร​สำหรับ​คน​ที่​รักษา​ข้อตกลง

1 ถ้า​ท่าน​เชื่อฟัง​พระยาห์เวห์​พระเจ้า​ของ​ท่าน​อย่าง​เต็มที่ คือ​ทำ​ตาม​บัญญัติ​ทั้งหมด​ของ​พระองค์​อย่าง​ระมัดระวัง บัญญัติ​ที่​เรา​กำลัง​สั่ง​ท่าน​ใน​วันนี้ แล้ว​พระยาห์เวห์​พระเจ้า​ของ​ท่าน​ก็​จะ​ทำ​ให้​ท่าน​เหนือ​กว่า​ชนชาติ​ทั้งหมด​บน​โลก

2 ถ้า​ท่าน​เชื่อฟัง​พระยาห์เวห์​พระเจ้า​ของ​ท่าน สิ่ง​ดีๆ​พวกนี้​ก็​จะ​เกิด​ขึ้น​กับ​ท่าน คือ

3 พระยาห์เวห์​จะ​อวยพร​ท่าน

ทั้ง​ใน​เมือง​และ​ใน​ชนบท

4 พระยาห์เวห์​จะ​อวยพร​ท่าน

และ​ให้​ท่าน​มี​ลูกดก

พระยาห์เวห์​จะ​อวยพร​แผ่นดิน​ของ​ท่าน

และ​ให้​ผลผลิต​ที่​ดี​กับ​ท่าน

พระยาห์เวห์​จะ​อวยพร​พวกสัตว์​ของ​ท่าน

และ​ให้​มัน​มี​ลูกดก

พระยาห์เวห์​จะ​อวยพร​ฝูง​วัว​ของ​ท่าน

และ​ให้​พวกมัน​มี​ลูกดก

พระยาห์เวห์​จะ​อวยพร​ฝูง​แพะ​ของ​ท่าน

และ​ให้​พวกมัน​มี​ลูกดก

5 พระยาห์เวห์​จะ​ทำ​ให้​ตะกร้า​และ​ชาม​นวดแป้ง​ของ​ท่าน

เต็ม​ไป​ด้วย​อาหาร

6 พระยาห์เวห์​จะ​อวยพร​ท่าน

ใน​ทุกสิ่ง​ทุกอย่าง​ที่​ท่าน​ทำ

7 พระยาห์เวห์​จะ​ช่วย​ให้​ท่าน​ชนะศัตรู​ที่​มา​โจมตี​ท่าน พวกมัน​จะ​บุก​มา​ทางเดียว แต่​จะ​วิ่งหนี​กระเจิด​กระเจิง​ไป​เจ็ด​ทิศทาง

8 พระยาห์เวห์​จะ​อวยพร​ท่าน ทำให้​มี​ข้าว​เต็ม​ยุ้งฉาง​ท่าน และ​พระยาห์เวห์​จะ​อวยพร​ทุกสิ่ง​ที่​ท่าน​ทำ พระองค์​จะ​อวยพร​ท่าน​ใน​แผ่นดิน​ที่​พระยาห์เวห์​พระเจ้า​ของ​ท่าน​กำลัง​จะ​ยก​ให้​กับ​ท่าน 9 ถ้า​ท่าน​จะ​เชื่อฟัง​บัญญัติ​ของ​พระยาห์เวห์​พระเจ้า​ของ​ท่าน และ​ถ้า​ท่าน​จะ​เดิน​ใน​ทาง​ของ​พระองค์ พระยาห์เวห์​ก็​จะ​แยก​ท่าน​ออก​มา​เพื่อ​เป็น​คน​ของ​พระองค์​โดย​เฉพาะ ตาม​ที่​พระองค์​ได้​สัญญา​ไว้​กับ​ท่าน 10 แล้ว​ทุกชนชาติ​บน​โลก​จะ​รู้​ว่า ท่าน​เป็น​ของ​พระยาห์เวห์ แล้ว​พวกเขา​จะ​เกรง​กลัว​ท่าน

11 พระยาห์เวห์​จะ​ทำให้​ท่าน​มั่งคั่ง​อย่าง​ล้นเหลือ พระองค์​จะ​ให้​ท่าน​มี​ลูกดก ให้​ฝูง​สัตว์​ของ​ท่าน​เกิด​ลูก​มากมาย ให้​เกิด​ผลผลิต​มากมาย​บน​แผ่นดิน​ของ​ท่าน แผ่นดิน​ที่​พระยาห์เวห์​สัญญา​ไว้​กับ​บรรพบุรุษ​ของ​ท่าน​ว่า​จะ​ยก​ให้​กับ​ท่าน 12 พระยาห์เวห์​จะ​เปิด​คลัง​แห่ง​พระพร​ของ​พระองค์​ให้​กับ​ท่าน พระองค์​จะ​เปิด​ท้องฟ้า​ให้​ฝน​ตกลง​มา​บน​แผ่นดิน​ของ​ท่าน​ตาม​ฤดูกาล และ​อวยพร​ทุกสิ่ง​ที่​ท่าน​ทำ และ​ท่าน​จะ​มี​เงิน​เหลือเฟือ​ให้​ชาติ​อื่น​ยืม และ​ท่าน​จะ​ไม่​ต้อง​ยืม​ใคร 13 ถ้า​ท่าน​เชื่อฟัง​คำสั่ง​ของ​พระยาห์เวห์​พระเจ้า​ของ​ท่าน ที่​เรา​กำลัง​สั่ง​ท่าน​อยู่​ใน​วันนี้ และ​เชื่อฟัง​และ​ทำ​ตาม​อย่าง​ระมัดระวัง และ​ถ้า​ท่าน​ไม่​หันซ้าย​หันขวา​ไป​จาก​คำสั่ง​ที่​เรา​กำลัง​สั่ง​ท่าน​อยู่​ใน​วันนี้​แล้ว​ไป​ติดตาม​และ​นมัสการ​พระ​อื่น พระยาห์เวห์​ก็​จะ​ทำ​ให้​ท่าน​เป็น​หัว​ไม่ใช่​หาง และ​ท่าน​จะ​อยู่​บนสุด​ไม่ใช่​อยู่​ที่​ปลาย

คำ​สาปแช่ง​ต่อ​คน​ที่​ไม่​เชื่อฟัง

(ลนต. 26:14-46)

15 แต่​ถ้า​ท่าน​ไม่​ยอม​เชื่อฟัง​พระยาห์เวห์​พระเจ้า​ของ​ท่าน ไม่​ระมัดระวัง​ที่​จะ​ทำตาม​คำสั่ง​และ​กฎ​ทั้งหมด​ของ​พระองค์ ที่​เรา​กำลัง​สั่ง​ท่าน​อยู่​ใน​วันนี้ สิ่ง​ที่​เลวร้าย​พวกนี้​ก็​จะ​เกิด​ขึ้น​กับ​ท่าน คือ

16 พระยาห์เวห์​จะ​สาปแช่ง​ท่าน

ใน​เมือง​และ​ใน​ชนบท

17 พระยาห์เวห์​จะ​สาป​แช่ง​ตะกร้า​และ​ชาม​นวดแป้ง​ของ​ท่าน

ให้​ไม่​มี​อาหาร

18 พระยาห์เวห์​จะ​สาป​แช่ง​ท่าน

ไม่​ให้​มี​ลูกดก

พระยาห์เวห์​จะ​สาปแช่ง​ผืน​ดินของ​ท่าน

ไม่​ให้​เกิด​พืชผล​ดี

พระยาห์เวห์​จะ​สาปแช่ง​ฝูง​สัตว์​ของ​ท่าน

ไม่​ให้​เกิด​ลูกดก

พระยาห์เวห์​จะ​สาปแช่ง​ฝูง​แกะ​ของ​ท่าน

ไม่​ให้​เกิด​ลูกดก

19 พระยาห์เวห์​จะ​สาปแช่ง​ท่าน

ใน​ทุกสิ่ง​ทุกอย่าง​ที่​ท่าน​ทำ

20 ไม่ว่า​ท่าน​จะ​พยายาม​ทำ​อะไร​ก็​ตาม พระยาห์เวห์​จะ​สาปแช่ง​ท่าน ทำ​ให้​ท่าน​สับสน และ​มี​อุปสรรค จน​กระทั่ง​ท่าน​ถูก​ทำลาย​และ​พินาศ​ไป​อย่าง​รวดเร็ว เพราะ​การ​กระทำ​ที่​ชั่วร้าย​ของ​ท่าน ที่​ท่าน​ได้​ละทิ้ง​พระยาห์เวห์ 21 พระยาห์เวห์​จะ​ทำให้​ท่าน​เป็น​โรค​ที่​น่ากลัว จน​กระ​ทั่ง​พระองค์​ทำลาย​ท่าน​จาก​แผ่นดิน​ที่​ท่าน​กำลัง​จะ​เข้า​ไป​ยึด​เป็น​เจ้าของ​นั้น 22 พระยาห์เวห์​จะ​ลงโทษ​ท่าน​ด้วย​เชื้อโรค ทำให้​น้ำหนัก​ท่าน​ลด​อย่าง​รุนแรง มี​ไข้​และ​บวม พระองค์​จะ​ทำ​ให้​อากาศ​ร้อน​ดัง​ไฟ​และ​แห้งแล้ง พระองค์​จะ​ให้​ลม​ร้อน​และ​โรครา​มา​ทำลาย​พืชผล​ของ​ท่าน และ​สิ่ง​เหล่านี้​จะ​เกิดขึ้น​กับ​ท่าน​จน​กระทั่ง​ท่าน​ตาย 23 ท้องฟ้า​บน​หัว​ของ​ท่าน​จะ​ส่องสว่าง​จ้า​เหมือน​ทองแดง​เพราะ​ไม่​มี​เมฆ​ฝน และ​พื้นดิน​ใต้​ท่าน​จะ​แข็ง​เหมือน​เหล็ก​เพราะ​ขาด​ฝน 24 แทน​ที่​จะ​ส่ง​ฝน​มา พระยาห์เวห์​จะ​ส่ง​พายุ​ฝุ่น​และ​พายุ​ทราย​มา​บน​แผ่นดิน​ของ​ท่าน มัน​จะ​ตกลง​มา​บน​ท่าน​จาก​ท้องฟ้า จน​กระทั่ง​ท่าน​ถูก​ทำลาย

25 พระยาห์เวห์​จะ​ปล่อย​ให้​ศัตรู​เอาชนะ​ท่าน ท่าน​ใช้​แค่​เส้นทาง​เดียว​ตอน​ออก​ไป​สู้​กับ​เขา แต่​ท่าน​ต้อง​หนี​กระเจิด​กระเจิง​ไป​ถึง​เจ็ด​ทิศทาง ทุกอาณาจักร​บน​โลก​จะ​ต้อง​กลัว​จน​ตัว​สั่น เมื่อ​เห็น​สิ่ง​เลวร้าย​ที่​เกิด​ขึ้น​กับ​ท่าน 26 ศพ​ของ​ท่าน​จะ​กลาย​เป็น​อาหาร​สำหรับ​นก​ทุกชนิด​บน​ท้องฟ้า​และ​สัตว์​ทุกชนิด​บน​พื้นดิน และ​จะ​ไม่​มี​ใคร​มา​ไล่​พวกมัน​ไป​ด้วย

27 พระยาห์เวห์​จะ​ลงโทษ​ท่าน​ด้วย​ฝี​แบบ​ชาว​อียิปต์ เนื้องอก โรค​ผิวหนัง​และ​โรคหิด ที่​ท่าน​รักษา​ไม่​หาย 28 พระยาห์เวห์​จะ​ลงโทษ​ท่าน คือ​ทำให้​ท่าน​เป็น​บ้า ตาบอด​และ​ใจสับสน 29 และ​ท่าน​จะ​ต้อง​คลำ​ทาง​ใน​เวลา​กลางวัน​เหมือน​คน​ตาบอด​คลำ​หา​ทาง​ใน​ที่​มืด และ​ท่าน​จะ​ล้มเหลว​ใน​ทุกสิ่ง​ทุกอย่าง​ที่​ท่าน​ทำ ท่าน​จะ​ถูก​ทำร้าย​และ​ถูก​ปล้น​ตลอดเวลา และ​จะ​ไม่​มี​ใคร​ช่วยเหลือ​ท่าน

30 ท่าน​จะ​หมั้น​กับ​หญิง​คนหนึ่ง แต่​ชาย​อีก​คน​จะ​ข่มขืน​นาง ท่าน​จะ​สร้าง​บ้าน แต่​ท่าน​จะ​ไม่​ได้​อยู่ ท่าน​จะ​ปลูก​องุ่น แต่​จะ​ไม่​ได้​กิน​ผล​ของ​มัน 31 วัว​ของ​ท่าน​จะ​ถูก​ฆ่า​ต่อ​หน้า​ต่อตา​ท่าน​แต่​ท่าน​จะ​ไม่​ได้​กิน​มันเลย ลาของ​ท่าน​จะ​ถูก​ขโมย​ไป​ต่อ​หน้า​ท่าน​และ​ท่าน​จะ​ไม่​ได้​คืน ศัตรู​ของ​ท่าน​จะ​เอา​แกะ​ของ​ท่าน​ไป​และ​จะ​ไม่​มี​ใคร​ช่วยเหลือ​ท่าน

32 คน​อื่น​จะ​มา​เอา​พวก​ลูกชาย​และ​ลูกสาว​ของ​ท่าน​ไป และ​ท่าน​จะ​ตาม​หา​พวกเขา​วันแล้ว​วันเล่า จน​ตา​ของ​ท่าน​เหนื่อย​อ่อน แต่​ก็​ทำ​อะไร​ไม่ได้

33 คน​ชาติ​อื่น​ที่​ท่าน​ไม่​รู้จัก​จะ​กิน​พืชผล​ที่​ท่าน​ทุ่ม​ลงแรง​ปลูก​อย่าง​หนัก คน​อื่น​จะ​ทารุณ​ท่าน​และ​กดขี่​ท่าน​ตลอด​เวลา 34 สิ่ง​ต่างๆ​ที่​ท่าน​เห็น​จะ​ทำ​ให้​ท่าน​เป็น​บ้า 35 พระยาห์เวห์​จะ​ลงโทษ​ท่าน ให้​เป็น​ฝี​ที่​เจ็บ​ปวด​ทรมาน​และ​รักษา​ไม่​หาย ให้​ท่าน​เป็น​ฝี​ที่​หัวเข่า​และ​ขา​ทั้ง​สอง​ข้าง เป็น​ทั่วตัว​ตั้งแต่​ฝ่าเท้า​ขึ้น​มา​จน​ถึง​หัว 36 พระยาห์เวห์​พระเจ้า​ของ​ท่าน​จะ​ทำให้​ท่าน​และ​กษัตริย์​ที่​ท่าน​จะ​ยก​ขึ้น​เหนือ​ท่าน ต้อง​ไป​อยู่​ยัง​ชนชาติ​ที่​ท่าน​และ​บรรพบุรุษ​ของ​ท่าน​ไม่​เคย​รู้จัก​มา​ก่อน และ​ที่นั่น​ท่าน​จะ​บูชา​พระ​อื่น​ที่​ทำ​จาก​ไม้​และ​หิน 37 คน​จะ​ตกใจ​กลัว​ถึง​สิ่ง​เลวร้าย​ต่างๆ​ที่​เกิดขึ้น​กับ​ท่าน คน​จะ​หัวเราะ​เยาะ​ท่าน​และ​ทำให้​ท่าน​เป็น​ตัว​ตลก​ใน​หมู่​ชนชาติ​อื่น​ที่​พระยาห์เวห์​จะ​นำ​ท่าน​ไป

38 ท่าน​จะ​ปลูก​เมล็ด​พืช​มากมาย​ใน​ทุ่งนา แต่​จะ​เก็บเกี่ยว​ได้​น้อย เพราะ​ตั๊กแตน​จะ​มา​กิน 39 ท่าน​จะ​ปลูก​องุ่น​และ​ทำ​งาน​อย่างหนัก​ใน​ไร่​นั้น แต่​ท่าน​จะ​ไม่​ได้​ดื่ม​เหล้าองุ่น​จาก​พวกมัน และ​ท่าน​จะ​ไม่​ได้​เก็บ​ผลองุ่น​จาก​พวกมัน เพราะ​หนอน​จะ​มา​กิน 40 ท่าน​จะ​มี​ต้น​มะกอก​มากมาย​ใน​ที่ดิน​ของ​ท่าน แต่​ท่าน​จะ​ไม่​ได้​เอา​น้ำมัน​มะกอก​มา​ชโลม​ตัว​ท่าน​เอง เพราะ​มัน​จะ​ร่วง​และ​เน่าไป 41 ท่าน​จะ​มี​ลูกชาย​และ​ลูกสาว แต่​พวกเขา​จะ​ไม่​ได้​อยู่​กับ​ท่าน เพราะ​พวกเขา​จะ​ถูก​จับ​เอา​ตัว​ไป 42 ตั๊กแตน​จะ​มา​กิน​ต้นไม้​และ​พืชผล​ทั้งหมด​ของ​ท่าน 43 ชาว​ต่างชาติ​ที่​อยู่​ท่ามกลาง​ท่าน​ก็​จะ​ยิ่ง​มี​อำนาจ​มาก​ขึ้นๆ ใน​ขณะ​ที่​ท่าน​จะ​มี​อำนาจ​น้อย​ลงๆ 44 ชาว​ต่างชาติ​จะ​ให้​ท่าน​กู้ยืม แต่​ท่าน​จะ​ไม่​สามารถ​ให้​เขา​กู้ยืม​ได้ เขา​จะ​กลาย​เป็น​หัว​และ​ท่าน​จะ​กลาย​เป็น​หาง

45 คำ​สาปแช่ง​ทั้งหมด​นี้​จะ​เกิดขึ้น​กับ​ท่าน และ​พวกมัน​ก็​จะ​ไล่​ตาม​ท่าน​และ​ตะครุบ​ท่านทัน จนกระทั่ง​ท่าน​ถูก​ทำลาย เพราะ​ท่าน​ไม่​เชื่อฟัง​พระยาห์เวห์​พระเจ้า​ของ​ท่าน และ​ไม่​ได้​รักษา​บัญญัติ​ของ​พระองค์​และ​กฎ​ที่​พระองค์​ได้​สั่ง​ท่าน 46 คำ​สาป​พวกนี้​จะ​ตก​อยู่​กับ​พวกท่าน​และ​ลูกหลาน​ของ​ท่าน คำ​สาปนี้​จะ​แสดง​ให้​คน​เห็น​ว่า พระเจ้า​ได้​ตัดสิน​ท่าน​และ​ลูกหลาน​ของ​ท่าน ผู้คน​จะ​ตกตะลึง​ตลอด​ไป​กับ​เรื่อง​ร้ายแรง​ที่​เกิดขึ้น​กับ​ท่านนี้

47 เพราะ​ท่าน​ไม่​ได้​นมัสการ​พระยาห์เวห์​พระเจ้า​ของ​ท่าน​ด้วย​ความ​ชื่นชม​ยินดี​และ​ดีใจ​ที่​มี​ทุกสิ่ง​ทุกอย่าง​เหลือเฟือ 48 ท่าน​จะ​รับใช้​ศัตรู​ของ​ท่าน ที่​พระยาห์เวห์​จะ​ส่ง​มา​ต่อสู้​กับ​ท่าน ท่าน​จะ​หิว กระหาย เปลือย​เปล่า​และ​ไม่​มี​อะไร​เลย พระองค์​จะ​เอา​แอก​เหล็ก​มา​ใส่​คอ​ของ​ท่าน จนกระทั่ง​พระองค์​ทำลาย​ท่าน

49 พระยาห์เวห์​จะ​นำ​ชาติ​อื่น​จาก​แดน​ไกล จาก​อีก​ฝั่ง​หนึ่ง​ของ​โลก​มา​ต่อสู้​กับ​ท่าน เหมือน​นก​อินทรี​ที่​โฉบ​ลง​มา​อย่าง​รวดเร็ว​จาก​ท้องฟ้า จะ​เป็น​ชนชาติ​ที่​ท่าน​ไม่​รู้จัก​ภาษา​ของ​พวกเขา 50 เป็น​ชนชาติ​ที่​โหดร้าย​ที่​ไม่​เคารพ​ผู้ใหญ่​และ​ไม่​มี​ความ​เมตตา​กับ​คน​หนุ่ม​สาว 51 คน​ชาตินั้น​จะ​กิน​ลูกสัตว์​จาก​ฝูง​สัตว์​ของ​ท่าน​และ​พืชผล​จาก​ที่ดิน​ท่าน จนกระทั่ง​ท่าน​ถูก​ทำลาย พวกเขา​จะ​ไม่​ทิ้ง​ข้าว เหล้าองุ่น น้ำมัน ลูกวัว​หรือ​ลูกแกะ​ไว้​ให้​ท่าน​จนกระทั่ง​ท่าน​ถูก​ทำลาย

52 คน​ชาตินั้น​จะ​ล้อม​ท่าน​และ​โจมตี​ท่าน​ใน​ทุกเมือง ทั่ว​แผ่นดิน​ของ​ท่าน จนกระทั่ง​กำแพง​พวกนั้น​ที่​ทั้งสูง​และ​แข็งแรง ที่​ท่าน​ไว้วางใจ​ต้อง​พัง​ลง​มา คน​ชาตินั้น​จะ​ล้อม​และ​โจมตี​ท่าน​ใน​ทุกเมือง ทั่ว​แผ่นดิน​ของ​ท่าน ที่​พระยาห์เวห์​พระเจ้า​ของ​ท่าน​ยก​ให้​กับ​ท่าน 53 เมื่อ​ศัตรู​ของ​ท่าน​ล้อม​ท่าน​ไว้​และ​ทำให้​ท่าน​ทน​ทุกข์​ทรมาน ท่าน​จะ​กิน​ลูก​ของ​ตัวเอง กิน​เนื้อ​ของ​ลูกชาย​และ​ลูกสาว​ของ​ท่าน​ที่​พระยาห์เวห์​พระเจ้า​ของ​ท่าน​ได้​ให้​ท่าน​ไว้

54 แม้แต่​สุภาพบุรุษ คน​ที่​นุ่มนวล​ใน​หมู่​พวกท่าน ที่​ชอบ​เอาอก​เอาใจ​คน​อื่น​ที่สุด ยัง​กลาย​เป็น​คน​โหดร้าย​กับ​พี่น้อง​ของ​เขา กับ​เมีย​ที่​เขา​รัก​และ​กับ​ลูกๆ​ที่​เขา​ยัง​เหลือ​อยู่ 55 ดังนั้น​เขา​จะ​ไม่​ยอม​แบ่ง​เนื้อ​ของ​ลูก​เขา ที่​เขา​กำลัง​กิน​อยู่​ให้​ใครเลย เพราะ​เขา​อด​อยาก​ไม่​มี​อะไร​จะ​กินแล้ว สิ่ง​เลวร้าย​ทั้งหมดนี้​จะ​เกิดขึ้น เมื่อ​ศัตรู​ของ​ท่าน​ล้อม​ท่าน​และ​ทำ​ให้​ท่าน​ทน​ทุกข์​ทรมาน​ใน​ทุกเมือง​ของ​ท่าน

56 แม้แต่​กุลสตรี คน​ที่​นุ่มนวล​ใน​หมู่​พวกท่าน ที่​ชอบ​เอาอก​เอาใจ​คนอื่น​ที่สุด แม้​ยามเดิน​ส้นเท้า​ก็​ไม่​เคย​แตะ​พื้น เพราะ​นาง​เป็น​คน​ที่​นุ่มนวล​และ​อ่อน​ช้อย นาง​จะ​กลาย​เป็น​คน​โหดร้าย​กับ​สามี​ที่​นาง​รัก กับ​ลูกชาย​และ​ลูกสาว​ของ​นาง 57 นาง​จะ​ไม่​ยอม​แบ่ง​เนื้อ​และ​รก​ของ​ลูก​นาง​ที่​เพิ่ง​คลอด​ออก​มา​ให้​กับ​ลูกๆ​คน​อื่น​ของ​นาง เพราะ​นาง​จะ​แอบ​เอา​ไว้​กิน​เอง​เมื่อ​นาง​อด​อยาก​ไม่​มี​อะไร​จะกิน สิ่ง​เลวร้าย​ทั้งหมดนี้​จะ​เกิดขึ้น​เมื่อ​ศัตรู​ของ​ท่าน​ล้อม​ท่าน​และ​ทำให้​ท่าน​ต้อง​ทน​ทุกข์​ทรมาน ใน​ทุกเมือง​ของ​ท่าน

58 ถ้า​ท่าน​ไม่​เชื่อฟัง​กฎ​ทั้งหมด​ที่​เขียน​ใส่​หนังสือนี้​อย่าง​ระมัดระวัง และ​ไม่​ให้​ความ​เคารพ​ยำเกรง​ชื่อ​ที่​มี​เกียรติ​และ​น่า​เกรงขาม​ของ​พระยาห์เวห์​พระเจ้า​ของ​ท่าน 59 พระยาห์เวห์​จะ​ลงโทษ​ท่าน​และ​ลูกหลาน​ของ​ท่าน​อย่าง​น่ากลัว เป็น​การ​ลงโทษ​ที่​รุนแรง​ตลอด​ไป ให้​เกิด​การ​เจ็บป่วย​ที่​แสน​จะ​ทน​ทุกข์​ทรมาน​ตลอด​ไป 60 พระองค์​จะ​นำ​เชื้อโรค​ต่างๆ​ที่​ท่าน​หวาดกลัว ที่​เกิด​ขึ้น​ใน​อียิปต์ หวน​กลับ​มาหา​ท่าน และ​มัน​จะ​เกาะ​หนึบ​อยู่​กับ​ท่าน 61 เชื้อโรค​และ​ความ​ทุกข์​ทรมาน​ทุกอย่าง​ที่​ไม่​ได้​เขียน​ไว้​ใน​กฎนี้ พระองค์​จะ​ทำ​ให้​เกิดขึ้น​กับ​ท่าน จนกระทั่ง​พระองค์​ทำลาย​ท่าน 62 พวกท่าน​จะ​หลงเหลือ​อยู่​ไม่​กี่​คน ถึง​แม้​ท่าน​จะ​เคย​มี​จำนวน​มากมาย​มหาศาล​เหมือน​ดวงดาว​บน​ท้องฟ้า​ก็​ตาม เพราะ​ท่าน​ไม่​เชื่อฟัง​พระยาห์เวห์​พระเจ้า​ของ​ท่าน

63 ก็​เหมือน​กับ​ที่​พระยาห์เวห์​เคย​ตั้งใจ​จะ​ทำ​ให้​พวกท่าน​มี​ความสุข​และ​มี​จำนวน​มาก​ขึ้น​อย่าง​มหาศาล​อย่างไร พระยาห์เวห์​ก็​จะ​ตั้งใจ​ที่​จะ​ทำ​ให้​ท่าน​ล่มจม​และ​ทำลาย​พวกท่าน​อย่างนั้น พวกท่าน​จะ​ถูก​ถอนราก​ถอนโคน​จาก​แผ่นดิน​ที่​ท่าน​กำลัง​จะ​เข้า​ไป​เป็น​เจ้าของ 64 พระยาห์เวห์​จะ​ทำ​ให้​ท่าน​กระจัด​กระจาย​ไป​ใน​หมู่​ของ​ชนชาติ​อื่น จาก​สุด​ปลาย​ด้านหนึ่ง​ของ​โลก​ไป​สู่​อีก​ด้านหนึ่ง และ​ที่​นั่น​ท่าน​จะ​นมัสการ​พระ​อื่น​ที่​ท่าน​และ​บรรพบุรุษ​ของ​ท่าน​ไม่​เคย​รู้จัก​มา​ก่อน เป็น​พระ​ที่​ทำ​จาก​ไม้​และ​หิน

65 ท่าน​จะ​ไม่​มี​ความ​สงบสุข​เลย​ท่ามกลาง​ชนชาติ​เหล่านั้น แม้แต่​ที่​พัก​เท้า​ก็​ยัง​ไม่​มี และ​ที่นั่น พระยาห์เวห์​จะ​ทำ​ให้​ท่าน​มี​จิตใจ​ที่​สั่นผวา สายตา​ที่​อ่อนล้า และ​ลำคอ​ที่​แห้ง​ผาก 66 ชีวิต​ของ​ท่าน​จะ​ตก​อยู่​ใน​อันตราย​เสมอ หวาดกลัว​ทั้ง​กลางคืน​และ​กลางวัน และ​ไม่​แน่ใจ​ว่า​จะ​มี​ชีวิต​ต่อไป​หรือไม่ 67 ใน​ตอนเช้า​ท่าน​จะ​พูด​ว่า ‘ขอ​ให้​อยู่​ถึง​ตอนเย็น’ และ​ใน​ตอนเย็น​ท่าน​จะ​พูด​ว่า ‘ขอ​ให้​อยู่​ถึง​พรุ่งนี้’ เพราะ​ความกลัว​ที่​จะ​เกิด​ขึ้น​ใน​ใจ​ของ​ท่าน​และ​สิ่ง​ที่​ตา​ท่าน​จะ​เห็น 68 พระยาห์เวห์​จะ​ส่ง​ท่าน​กลับ​ไป​อียิปต์​ทาง​เรือ ใช้​เส้นทาง​ที่​เรา​เคย​สัญญา​ว่า​ท่าน​จะ​ไม่​ได้​เห็น​มัน​อีก ที่​อียิปต์นั้น​พวกท่าน​จะ​พยายาม​เสนอ​ขายตัว​เอง​ไป​เป็น​ทาส​ชายหญิง​ให้​กับ​พวกศัตรู แต่​จะ​ไม่​มี​ใคร​ซื้อ”

29

ข้อตกลง​ใน​โมอับ

1 นอก​จาก​ข้อตกลง​ที่​พระยาห์เวห์​ได้​ทำ​ไว้​กับ​ชนชาติ​อิสราเอล​ที่​ภูเขา​ซีนาย​แล้ว พระยาห์เวห์​ได้​สั่ง​ให้​โมเสส​ทำ​ข้อตกลง​ขึ้น​มา​อีก​ฉบับหนึ่ง​กับ​ชนชาติ​อิสราเอล​ใน​แผ่นดิน​โมอับ และ​นี่คือ​คำพูด​ต่างๆ​ที่​อยู่​ใน​ข้อตกลงนั้น

2 โมเสส​เรียก​ชุมนุม​ชาว​อิสราเอล​ทั้งหมด​และ​พูด​ว่า “พวกท่าน​ก็​ได้​เห็น​ทุกสิ่ง​ทุกอย่าง​ที่​พระยาห์เวห์​ได้​ทำ​ใน​แผ่นดิน​อียิปต์​แล้ว สิ่ง​ที่​พระองค์​ทำ​กับ​กษัตริย์​ฟาโรห์ คน​ของ​ฟาโรห์​และ​ประเทศ​ของ​เขา 3 ท่าน​ก็​เห็น​กับ​ตา​แล้ว​ถึง​ความ​ทุกข์ยาก​ลำบาก การ​อัศจรรย์​ต่างๆ รวม​ถึง​สิ่ง​ที่​เหลือเชื่อ​ทั้งหลาย​ที่​พระองค์​ทำ 4 แต่​จน​ถึง​วันนี้ พระยาห์เวห์​ยัง​ไม่​ได้​ให้​ความเข้าใจ​กับ​พวกท่าน เพราะ​พวกท่าน​ยัง​ไม่​เข้าใจ​ว่า​เกิด​อะไรขึ้น ทั้งๆที่​เห็น​กับ​ตา ได้ยิน​กับ​หู 5 พระยาห์เวห์​พูด​ว่า ‘เรา​ได้​นำ​พวกเจ้า​เดิน​ผ่าน​ที่​เปล่าเปลี่ยว​แห้งแล้ง​เป็น​เวลา​สี่สิบ​ปี ระหว่างนั้น เสื้อผ้า​ของ​พวกเจ้า​ไม่​เคย​ขาด​หลุด​ออก​จาก​ตัว รองเท้า​ไม่​เคย​สึกกร่อน 6 พวกเจ้า​ไม่​มี​อาหาร​กิน ไม่​มี​เหล้าองุ่น​หรือ​เบียร์​ดื่ม แต่​เรา​เลี้ยงดู​พวกเจ้า อาหาร​และ​น้ำ​ของ​พวกเจ้านั้น​มัน​ไม่​ใช่​ธรรมดา เพื่อ​พวกเจ้า​จะ​ได้​รู้​ว่า​เรา​คือ​ยาห์เวห์​พระเจ้า​ของ​เจ้า’

7 เมื่อ​พวกท่าน​มา​ถึง​ที่นี่ กษัตริย์​สิโหน​ของ​เฮชโบน​และ​กษัตริย์​โอก​ของ​บาชาน​ออก​มา​สู้รบ​กับ​พวกเรา และ​พวกเรา​ชนะ​พวกเขา 8 ยึด​เอา​แผ่นดิน​ของ​พวกเขา​ไว้ และ​พวกเรา​ก็​ยก​แผ่นดินนั้น​ให้​กับ​เผ่า​รูเบน กาด และ​ครึ่งหนึ่ง​ของ​เผ่า​มนัสเสห์ ไว้​เป็น​เจ้าของ 9 พวกท่าน​ต้อง​เชื่อฟัง​และ​ทำตาม​คำพูด​ทุกคำ​ใน​ข้อตกลงนี้​อย่าง​ระมัดระวัง เพื่อ​ท่าน​จะ​ได้​สำเร็จ​ใน​ทุกสิ่ง​ที่​ทำ

10 วันนี้​พวกท่าน​ทั้งหมด​กำลัง​ยืน​อยู่​ต่อหน้า​พระยาห์เวห์​พระเจ้า​ของ​พวกท่าน พวก​หัวหน้า​เผ่า​ต่างๆ พวก​ผู้นำ​อาวุโส พวก​เจ้าหน้าที่ และ​พวก​ผู้ชาย​ทุกคน​ของ​อิสราเอล ต่าง​ก็​ยืน​อยู่​ที่นี่ 11 รวมทั้ง​พวกลูก​ของ​พวกท่าน พวกเมีย​ของ​พวกท่าน​และ​ชาว​ต่างชาติ​ที่​อาศัย​อยู่​ใน​หมู่​พวกท่าน รวมทั้ง​คน​ตัดไม้​และ​คน​แบกน้ำ 12 พวกท่าน​มา​อยู่​ที่นี่​เพื่อ​จะ​เข้า​สู่​ข้อตกลง​ของ​พระยาห์เวห์​พระเจ้า​ของ​ท่าน​และ​ยอมรับ​คำ​สาปแช่ง​ของ​มัน​สำหรับ​คน​ที่​ฝ่าฝืน คือ​ข้อตกลง​ที่​พระยาห์เวห์​พระเจ้า​ของ​ท่าน​กำลัง​ทำ​กับ​ท่าน​ใน​วันนี้ 13 เพื่อ​พระองค์​จะ​ได้​ทำ​ให้​พวกท่าน​เป็น​คน​ของ​พระองค์​ใน​วันนี้ และ​พระองค์​จะ​เป็น​พระเจ้า​ของ​พวกท่าน เหมือน​กับ​ที่​พระองค์​ได้​สัญญา​ไว้​กับ​พวกท่าน​และ​บรรพบุรุษ​ของ​พวกท่าน คือ​อับราฮัม อิสอัค​และ​ยาโคบ 14 พระยาห์เวห์​ไม่​ได้​ทำ​ข้อตกลง​พร้อม​กับ​คำ​สาปแช่งนี้​กับ​พวกท่าน​เท่านั้น 15 พระองค์​ได้​ทำ​ข้อตกลงนี้​กับ​พวกท่าน​ที่​ยืน​กับ​พวกเรา​ที่​นี่​ใน​วันนี้ ต่อหน้า​พระยาห์เวห์​พระเจ้า​ของ​พวกเรา รวมทั้ง​ลูกหลาน​ของ​พวกเรา​ที่​ไม่​ได้​ยืน​อยู่​ที่นี่​ใน​วันนี้​ด้วย 16 เพราะ​พวกท่าน​จำ​ได้​ว่า​เรา​เคย​ใช้​ชีวิต​ยังไง​ใน​แผ่นดิน​อียิปต์ และ​พวกท่าน​จำ​ได้​ว่า​เรา​ผ่าน​ชนชาติ​ที่​เรา​ผ่าน​มา​แล้วนั้น​ได้​ยังไง 17 พวกท่าน​ได้​เห็น​สิ่ง​ต่างๆ​ที่​น่า​รังเกียจ​ของ​พวกเขา คือ รูปเคารพ​ที่​ทำ​จาก​ไม้ หิน เงิน​และ​ทอง​ที่​อยู่​กับ​พวกเขา 18 ระวัง​ให้​ดี เผื่อ​จะ​มี​ผู้ชาย​หรือ​ผู้หญิง​หรือ​ตระกูล​หรือ​เผ่า​ใด​ของ​พวก​ท่าน ที่​มี​ใจ​หันเห​ไป​จาก​พระยาห์เวห์​พระเจ้า​ของ​พวกเรา​ใน​วันนี้ เพื่อ​ที่​จะ​ไป​รับใช้​พวก​พระ​ของ​ชนชาติ​อื่น ระวัง​ให้​ดี เผื่อ​จะ​มี​ใคร​ใน​หมู่​พวกท่าน​ที่​เป็น​เหมือน​ราก​ที่​งอก​พืช​ที่​ขม​และ​มี​พิษ​ออก​มา

19 เมื่อ​คน​ประเภท​นั้น​ได้ยิน​คำสาป​แช่งนี้ เขา​ก็​จะ​พูด​ปลอบใจ​ตัวเอง​ว่า ‘ถึง​แม้​ฉัน​จะ​ทำ​ตามใจ​ที่​ดื้อรั้น​ของ​ฉัน ก็​ไม่​มี​อะไร​เกิดขึ้น​กับ​ฉัน​หรอก’ แล้ว​ผล​สุดท้าย​จะ​เลวร้าย​อย่างยิ่ง+ 29:19 ผล​สุดท้าย​จะ​เลวร้าย​อย่างยิ่ง แปล​ตรงๆ​ว่า “นำ​ไป​สู่​การ​กวาด​ล้าง​ทั้ง​ความ​ชุ่มชื้น​และ​ความ​แห้งแล้ง” ใน​ภาษา​ฮีบรู​ยัง​ไม่​ทราบ​ความ​หมาย​ที่​แน่นอน20 พระยาห์เวห์​จะ​ไม่​ยอม​ยกโทษ​ให้​เขา เพราะ​ความ​โกรธ​และ​ความ​หึงหวง​ของ​พระองค์​ที่​ลุก​โชติโชน​ต่อ​คนๆ​นั้น คำ​สาปแช่ง​ที่​อยู่​ใน​ข้อตกลงนี้​ทั้งหมด ที่​เขียน​อยู่​ใน​หนังสือ​เล่มนี้​จะ​เกิด​ขึ้น​กับ​คนๆ​นั้น พระยาห์เวห์​จะ​ลบ​ชื่อ​ของ​เขา​ออก​ไป​จาก​ใต้​ฟ้านี้ พระยาห์เวห์​จะ​คัด​ตัว​คนนั้น​ออก​มา​จาก​เผ่า​พันธุ์​ของ​อิสราเอล​เพื่อ​เอา​มา​ลงโทษ

22 รุ่น​ต่อ​ไป​จะ​ถาม​กัน พวกลูกๆ​ที่​เกิด​มา​ทีหลัง​และ​ชาว​ต่างชาติ​ที่​จะ​มา​จาก​แดน​ไกล​จะ​ถาม​กัน เมื่อ​พวก​เขา​เห็น​ความ​หายนะ​ที่​เกิด​ขึ้น​กับ​ดินแดน​แห่งนี้ และ​โรค​ต่างๆ​ที่​พระยาห์เวห์​ส่ง​มา​ที่นี่ 23 ทั่ว​ทั้ง​แผ่นดิน​จะ​ลุกไหม้​ด้วย​กำมะถัน​และ​เกลือ แผ่นดินนั้น​จะ​ปลูก​อะไร​ไม่​ได้​เลย ไม่​มี​อะไร​งอก​ขึ้น​มา​ได้ ไม่​มี​แม้แต่​พืช มัน​จะ​เป็น​เหมือน​การ​ทำลาย​โสโดม โกโมราห์ อัดมาห์ และ​เศโบยิม เมือง​ที่​พระยาห์เวห์​ได้​ทำลาย​เมื่อ​พระองค์​โกรธ​มาก

24 แล้ว​พวกเขา​และ​ชนชาติ​อื่นๆ​จะ​พูด​ว่า ‘ทำไม​พระยาห์เวห์​ถึง​ได้​ทำ​กับ​แผ่นดินนี้​อย่างนี้ ทำไม​ถึง​ได้​ดุร้าย​และ​โกรธ​เป็นฟืน​เป็นไฟ​อย่างนี้’ 25 และ​พวกเขา​ก็​จะ​ตอบ​ว่า ‘เพราะ​พวก​ชนชาติ​อิสราเอล​ได้​ละทิ้ง​ข้อตกลง​ของ​พระยาห์เวห์​พระเจ้า​ของ​บรรพบุรุษ​พวกเขา เป็น​ข้อตกลง​ที่​พระองค์​ได้​ทำ​ไว้​กับ​พวกเขา ตอน​ที่​พระองค์​นำ​พวกเขา​ออก​มา​จาก​แผ่นดิน​อียิปต์ 26 และ​พวกเขา​ก็​หัน​ไป​รับใช้​พวก​พระ​อื่น​และ​ไป​บูชา​พระ​พวกนั้น พระ​ที่​พวกเขา​ไม่​เคย​รู้จัก​มา​ก่อน และ​พระยาห์เวห์​ก็​ไม่​เคย​ให้​กับ​พวกเขา 27 นั่น​เป็น​เหตุ​ที่​พระยาห์เวห์​ถึง​ได้​โกรธ​คน​ใน​แผ่นดินนั้น​มาก พระองค์​จึง​ทำให้​แผ่นดินนั้น​ถูก​สาปแช่ง ตาม​ทุก​อย่าง​ที่​เขียน​ไว้​ใน​หนังสือ​เล่มนี้ 28 เพราะ​พระยาห์เวห์​โกรธ​แค้น เดือด​ดาล​พวกเขา​เป็น​อย่าง​มาก พระองค์​จึง​ถอนราก​ถอนโคน​พวกเขา​ออก​จาก​แผ่นดิน​ของ​พวกเขา แล้ว​โยน​เข้า​ไป​ใน​แผ่นดินอื่น​ที่​พวกเขา​อยู่​กัน​ทุกวันนี้’

29 สิ่ง​ต่างๆ​ที่​เป็น​ความลับ​เป็น​ของ​พระยาห์เวห์​พระเจ้า​ของ​เรา แต่​สิ่ง​ต่างๆ​ที่​พระองค์​เปิดเผย เป็น​ของ​เรา​และ​ลูกหลาน​ของ​เรา​ตลอดไป เพื่อ​ว่า​เรา​จะ​ได้​ทำ​ตาม​คำสั่ง​ทุกข้อ​ที่​อยู่​ใน​กฎนั้น

30

ผล​ของ​การ​เชื่อฟัง

1 เมื่อ​สิ่ง​ต่างๆ​ทั้งหมด​ที่​เรา​พูด​มานี้ เกิดขึ้น​กับ​ท่าน ทั้ง​คำ​อวยพร​และ​คำ​สาปแช่ง และ​ถ้า​ท่าน​หวน​คิดถึง​สิ่ง​ต่างๆ​ที่​เกิดขึ้นนี้ ตอน​ที่​ท่าน​อยู่​ท่ามกลาง​ชนชาติ​ต่างๆ​ที่​พระยาห์เวห์​พระเจ้า​ของ​ท่าน​บังคับ​ให้​ท่าน​ไป​อยู่นั้น 2 ถ้า​ท่าน​หัน​กลับ​มาหา​พระยาห์เวห์​พระเจ้า​ของ​ท่าน และ​ถ้า​ตัว​ท่าน​และ​ลูกๆ​ของ​ท่าน​เชื่อฟัง​พระองค์​อย่าง​สุดจิต​สุดใจ ตาม​ที่​เรา​กำลัง​สั่ง​ท่าน​อยู่​ใน​วันนี้ 3 พระยาห์เวห์​พระเจ้า​ของ​ท่าน​ก็​จะ​ทำให้​ท่าน​กลับ​มา​เหมือน​เดิม พระองค์​จะ​สงสาร​ท่าน และ​จะ​รวบรวม​ท่าน​อีกครั้ง​จาก​ชนชาติ​ต่างๆ​ที่​พระยาห์เวห์​พระเจ้า​ของ​ท่าน​ทำให้​ท่าน​กระจัด​กระจาย​ไป​อยู่นั้น 4 ถึงแม้​ท่าน​จะ​ถูก​บังคับ​ให้​ไป​อยู่​ไกล​สุด​ขอบ​ฟ้า พระยาห์เวห์​พระเจ้า​ของ​ท่าน​ก็​จะ​รวบรวม​ท่าน​กลับ​มา 5 พระยาห์เวห์​พระเจ้า​ของ​ท่าน​จะ​นำ​ท่าน​กลับ​มา​สู่​แผ่นดิน​ที่​บรรพบุรุษ​ของ​ท่าน​เคย​เป็น​เจ้าของ และ​ท่าน​จะ​ได้​เป็น​เจ้าของ​มัน และ​พระองค์​จะ​ทำ​ให้​ท่าน​เจริญ​รุ่งเรือง​ยิ่งขึ้น และ​มี​จำนวน​มาก​กว่า​บรรพบุรุษ​ของ​ท่าน 6 พระยาห์เวห์​พระเจ้า​ของ​ท่าน​จะ​เตรียม​จิตใจ​ของ​ท่าน​และ​ลูกหลาน​ท่าน​ให้​รัก​พระยาห์เวห์​พระเจ้า​ของ​ท่าน​ด้วย​สุดใจ​สุดจิต​ของ​ท่าน เพื่อ​ท่าน​จะ​ได้​มี​ชีวิต​อยู่

7 พระยาห์เวห์​พระเจ้า​ของ​ท่าน​จะ​เอา​คำ​สาปแช่ง​ทั้งหมด​ไป​ให้​กับ​ศัตรู​ของ​ท่าน คน​ที่​เกลียด​ท่าน​และ​คน​ที่​กลั่นแกล้ง​ท่าน 8 แล้ว​ท่าน​จะ​กลับ​มา​เชื่อฟัง​พระองค์​อีกครั้ง และ​ทำตาม​คำสั่ง​ทุกข้อ​ของ​พระองค์​ตาม​ที่​เรา​กำลัง​สั่ง​ท่าน​ใน​วันนี้ 9 พระยาห์เวห์​พระเจ้า​ของ​ท่าน​จะ​ทำให้​ท่าน​เจริญ​รุ่งเรือง​อย่าง​เต็มที่​ใน​ทุกสิ่ง​ที่​ท่าน​ทำ ท่าน​จะ​มี​ลูกดก ฝูง​สัตว์​ของ​ท่าน​จะ​ออก​ลูก​มากมาย และ​ที่ดิน​ของ​ท่าน​จะ​ผลิต​พืชผล​มากมาย เพราะ​พระยาห์เวห์​ยินดี​ที่​จะ​ทำให้​ท่าน​เจริญ​รุ่งเรือง​อีก เหมือน​ที่​พระองค์​เคย​ยินดี​ที่​ทำ​ให้​บรรพบุรุษ​ของ​ท่าน​เจริญ​รุ่งเรือง​มา​แล้ว 10 เมื่อ​ท่าน​เชื่อฟัง​พระยาห์เวห์​พระเจ้า​ของ​ท่าน​โดย​รักษา​บัญญัติ กฎ​ของ​พระองค์​ที่​เขียน​ไว้​ใน​หนังสือ​คำสอนนี้ เมื่อ​ท่าน​กลับ​มาหา​พระยาห์เวห์​พระเจ้า​ของ​ท่าน​ด้วย​สุดใจสุดจิต​ของ​ท่าน

ชีวิต​หรือ​ความ​ตาย

11 แน่นอน คำสั่งนี้​ที่​เรา​กำลัง​สั่ง​ท่าน​ใน​วันนี้ ไม่​ยาก​เกิน​กว่า​ที่​ท่าน​จะ​เข้าใจ​ได้ มัน​ไม่​ไกล​เกิน​กว่า​ที่​จะ​คว้า​ได้ 12 คำสั่งนี้​ไม่​ได้​อยู่​ใน​สวรรค์ จน​ท่าน​ต้อง​พูด​ว่า ‘ใคร​จะ​ขึ้น​ไป​บน​สวรรค์ เอา​มัน​ลง​มา​ให้​เรา เพื่อ​เรา​จะ​ได้​ฟัง​และ​ทำตาม​มันล่ะ’ 13 และ​คำสั่งนี้​ก็​ไม่​ได้​อยู่​อีก​ฝั่ง​ของ​ทะเล​จน​ท่าน​ต้อง​พูด​ว่า ‘ใคร​จะ​ข้าม​ทะเล​ไป​ถึง​อีก​ฝั่ง เอา​มัน​กลับ​มา​ให้​เรา เพื่อ​เรา​จะ​ได้​ฟัง​และ​ทำตาม​มันล่ะ’ 14 เพราะ​คำนี้​อยู่​ใกล้​ท่าน​มาก มัน​อยู่​ที่​ริมฝีปาก​และ​อยู่​ใน​ใจ​ท่าน ท่าน​ถึง​ทำตาม​มัน​ได้

15 เห็นไหม​ว่า วันนี้​เรา​ให้​ทางเลือก​กับ​ท่าน ระหว่าง​ชีวิต​กับ​ความตาย ความรุ่งเรือง​กับ​ความล่มจม 16 ถ้า​ท่าน​เชื่อฟัง​คำสั่ง​ของ​พระยาห์เวห์​พระเจ้า​ของ​ท่าน+ 30:16 ถ้า​ท่าน … ท่าน คำเหล่านี้​พบ​ใน​ฉบับ​แปล​กรีก​โบราณ แต่​ไม่​พบ​ใน​ฉบับ​ภาษา​ฮีบรู ที่​เรา​กำลัง​สั่ง​ท่าน​ใน​วันนี้ โดย​รัก​พระยาห์เวห์​พระเจ้า​ของ​ท่าน และ​เดิน​ใน​ทาง​ของ​พระองค์ และ​เชื่อ​ฟัง​คำสั่ง กฎ และ​ข้อ​บังคับ​ของ​พระองค์ แล้ว​ท่าน​จะ​มี​ชีวิต​อยู่​และ​เพิ่ม​จำนวน​มากขึ้น และ​พระยาห์เวห์​พระเจ้า​ของ​ท่าน จะ​อวยพร​ท่าน​ใน​แผ่นดิน​ที่​ท่าน​กำลัง​จะ​เข้า​ไป​ยึด​เป็น​เจ้าของ 17 แต่​ถ้า​ใจ​ของ​ท่าน​หันเห​ไป​จาก​พระยาห์เวห์​พระเจ้า​ของ​ท่าน และ​ไม่​เชื่อฟัง​พระองค์ และ​ถูก​ชักนำ​ไป​ใน​ทาง​ที่​ผิด ไป​บูชา​และ​รับใช้​พระ​อื่น 18 ถ้า​อย่างนั้น เรา​ขอ​เตือน​พวกท่าน​ใน​วันนี้​ว่า พวกท่าน​จะ​ต้อง​ถูก​ทำลาย​อย่าง​แน่นอน พวกท่าน​จะ​ไม่​มี​ชีวิต​อยู่​ยืนยาว​ใน​แผ่นดิน​ที่​ท่าน​กำลัง​จะ​ข้าม​แม่น้ำ​จอร์แดน​เพื่อ​ไป​ยึด​เป็น​เจ้าของนั้น

19 เรา​เรียก​ฟ้า​และ​ดิน​มา​เป็น​พยาน วันนี้​เรา​จะ​ให้​ทาง​เลือก​กับ​ท่าน​ระหว่าง​ชีวิต​กับ​ความตาย คำอวยพร​กับ​คำ​สาปแช่ง ให้​เลือก​ชีวิต​เพื่อ​ท่าน​และ​ลูกหลาน​ของ​ท่าน​จะ​ได้​มี​ชีวิต​อยู่​ต่อไป 20 โดย​รัก​พระยาห์เวห์​พระเจ้า​ของ​ท่าน เชื่อฟัง​พระองค์​และ​ติดสนิท​กับ​พระองค์ เพราะ​การ​ทำ​อย่างนั้น​จะ​ทำให้​ท่าน​มี​ชีวิต​อยู่ และ​ท่าน​จะ​มี​ชีวิต​ยืนยาว​บน​แผ่นดิน​ที่​พระยาห์เวห์​สัญญา​ว่า​จะ​ให้​กับ​บรรพบุรุษ​ของ​ท่าน คือ​อับราฮัม อิสอัค และ​ยาโคบ”

31

โยชูวา​จะ​เป็น​ผู้นำ​คนใหม่

1 เมื่อ​โมเสส​พูด​สิ่ง​ต่างๆ​เหล่านี้​กับ​ชาว​อิสราเอล​เสร็จ​แล้ว 2 โมเสส​ก็​พูด​กับ​พวกเขา​ว่า “ตอนนี้​เรา​มี​อายุ​หนึ่งร้อย​ยี่สิบ​ปี​แล้ว เรา​ไม่​สามารถ​จะ​ไปไหน​มาไหน​กับ​พวกท่าน​ได้​อีกแล้ว และ​พระยาห์เวห์​พูด​กับ​เรา​ว่า ‘เจ้า​จะ​ไม่​ได้​ข้าม​แม่น้ำ​จอร์แดนนี้​ไป’ 3 พระยาห์เวห์​พระเจ้า​ของ​ท่าน​จะ​เป็น​ผู้นำ​ท่าน​ข้าม​ไป ไม่​ใช่​เรา พระองค์​จะ​ทำลาย​ชนชาติ​พวกนี้​ต่อหน้า​ท่าน และ​ท่าน​จะ​ได้​ยึด​แผ่นดิน​ของ​พวกเขา โยชูวา​จะ​เป็น​คน​ที่​นำ​ท่าน​ข้าม​ไป ตาม​ที่​พระยาห์เวห์​สัญญา​ไว้

4 พระยาห์เวห์​จะ​ทำ​กับ​พวกเขา เหมือน​กับ​ที่​พระองค์​ได้​ทำ​กับ​สิโหน​และ​โอก กษัตริย์​ชาว​อาโมไรต์​และ​กับ​แผ่นดิน​ของ​พวกเขา ตอน​ที่​พระองค์​ทำลาย​พวกเขานั้น 5 พระยาห์เวห์​จะ​ช่วย​ให้​ท่าน​เอาชนะ​ชนชาติ​เหล่านั้น และ​พวกท่าน​ต้อง​ทำ​กับ​พวกเขา​ตาม​ที่​เรา​สั่ง​ทุกอย่าง 6 ให้​เข้มแข็ง​และ​กล้าหาญ​ไว้ ไม่​ต้อง​กลัว​หรือ​ตื่นตกใจ​เพราะ​พวกนั้น เพราะ​พระยาห์เวห์​พระเจ้า​ของ​ท่าน​คือ​ผู้ที่​จะ​ไป​กับ​ท่าน พระองค์​จะ​ไม่​ละ​ท่าน​ไป​หรือ​ทอดทิ้ง​ท่าน​หรอก”

7 แล้ว​โมเสส​ก็​เรียก​โยชูวา​มา​ต่อหน้า​ประชาชน​ชาว​อิสราเอล โมเสส​พูด​กับ​โยชูวา​ว่า “ให้​เข้มแข็ง​และ​กล้าหาญ เพราะ​เจ้า​จะ​ต้อง​นำ​ประชาชน​เหล่านี้​เข้า​สู่​แผ่นดิน​ที่​พระยาห์เวห์​สัญญา​ว่า​จะ​ยก​ให้​กับ​บรรพบุรุษ​ของ​พวกเขา และ​เจ้า​จะ​ต้อง​จัดสรร​ปัน​ส่วน​ที่ดินนั้น​ให้​กับ​พวกเขา 8 พระยาห์เวห์​จะ​เป็น​ผู้ที่​นำ​เจ้า พระองค์​จะ​อยู่​กับ​เจ้า พระองค์​จะ​ไม่​ละ​เจ้า​ไป​หรือ​ทอดทิ้ง​เจ้า ไม่​ต้อง​กลัว​หรือ​ตื่นตกใจ”

โมเสส​เขียน​คำสอน

9 แล้ว​โมเสส​ได้​เขียน​คำสอนนี้ และ​ให้​ไว้​กับ​พวก​นักบวช ที่​เป็น​ลูกหลาน​ของ​เลวี และ​ให้​กับ​พวก​ผู้นำ​อาวุโส​ของ​อิสราเอล พวก​ลูกหลาน​เลวี​มี​หน้าที่​แบก​หีบ​ที่​ใส่​ข้อตกลง​ของ​พระยาห์เวห์ 10 โมเสส​สั่ง​พวกเขา​ว่า “ทุกๆ​เจ็ด​ปี ซึ่ง​เป็น​ปี​แห่ง​การ​ยกหนี้ ใน​ช่วง​เทศกาล​อยู่​เพิง 11 เมื่อ​ประชาชน​ชาว​อิสราเอล​มา​อยู่​ต่อหน้า​พระยาห์เวห์​พระเจ้า​ของ​ท่าน​ใน​สถานที่​นั้น​ที่​พระองค์​จะ​เลือกไว้ ท่าน​ต้อง​อ่าน​คำสอนนี้​ต่อหน้า​ประชาชน​ชาว​อิสราเอล​ทั้งหมด เพื่อ​มัน​จะ​ได้​เข้า​หู​พวกเขา 12 ให้​รวบรวม​ประชาชน​มา​ให้​หมด ทั้ง​ผู้ชาย ผู้หญิง เด็กเล็กๆ​และ​ชาวต่างชาติ​ที่​อาศัย​อยู่​ใน​เมือง​ของ​ท่าน เพื่อ​พวกเขา​จะ​ได้​ฟัง และ​จะ​ได้​เรียนรู้ เพื่อ​เขา​จะ​ได้​เกรง​กลัว​พระยาห์เวห์​พระเจ้า​ของ​พวกท่าน และ​จะ​ได้​เชื่อฟัง​คำสอน​ทั้งหมดนี้​อย่าง​ระมัดระวัง 13 เพื่อ​ลูกหลาน​ของ​พวกเขา​ที่​ไม่​เคย​รู้จัก​คำสอนนี้​จะ​ได้​ฟัง​และ​เรียนรู้​ที่​จะ​เกรง​กลัว​พระยาห์เวห์​พระเจ้า​ของ​พวกท่าน นาน​ตราบเท่า​ที่​ท่าน​ยัง​มี​ชีวิต​อยู่​ใน​แผ่นดิน​ที่​ท่าน​กำลัง​จะ​ข้าม​แม่น้ำ​จอร์แดน​ไป​ยึด​เป็น​เจ้าของ​นั้น”

พระยาห์เวห์​เรียก​โมเสส​และ​โยชูวา

14 พระยาห์เวห์​พูด​กับ​โมเสส​ว่า “เจ้า​ใกล้​จะ​ตาย​แล้ว เรียก​โยชูวา​ให้​มา​ยืน​ที่​หน้า​เต็นท์​นัดพบ เพื่อ​เรา​จะ​ได้​มอบหมาย​งาน​ให้​กับ​เขา” โมเสส​และ​โยชูวา​จึง​มา​ยืน​อยู่​ที่​หน้า​เต็นท์​นัดพบ

15 พระยาห์เวห์​ได้​มา​ปรากฏ​ที่​เต็นท์​ใน​ลำ​เมฆ และ​ลำ​เมฆ​ก็​หยุด​อยู่​ที่​ทางเข้า​เต็นท์​นัดพบ 16 แล้ว​พระยาห์เวห์​พูด​กับ​โมเสส​ว่า “อีก​ไม่​นาน​เจ้า​ก็​จะ​ตาย และ​อีก​ไม่​ช้า​คนพวกนี้​จะ​ไม่​ซื่อสัตย์​กับ​เรา และ​ไป​บูชา​พระ​อื่น​ใน​แผ่นดิน​ที่​พวกเขา​กำลัง​จะ​เข้า​ไป พวกเขา​จะ​ทิ้ง​เรา พวกเขา​จะ​ผิด​สัญญา​ที่​เรา​ได้​ทำ​ไว้​กับ​พวกเขา 17 ใน​เวลานั้น​เรา​จะ​โกรธ​พวกเขา​มาก เรา​จะ​ทอดทิ้ง​พวกเขา เรา​จะ​หลบหน้า​ไป​จาก​พวกเขา พวกเขา​จะ​ถูก​กลืน​กิน ความ​หายนะ​ล่มจม และ​ความ​ทุกข์​ยาก​ลำบาก​ต่างๆ​จะ​เกิดขึ้น​กับ​พวกเขา ใน​วันนั้น​พวกเขา​จะ​พูด​ว่า ‘ความ​หายนะ​ล่มจม​ทั้งหมดนี้​เกิดขึ้น​กับ​เรา ก็​เพราะ​พระเจ้า​ไม่​ได้​อยู่​กับ​เรา’ 18 ใน​วันนั้น​เรา​จะ​หลบหน้า​ไป​จาก​พวกเขา​อย่าง​แน่นอน เพราะ​ความ​ชั่วช้า​ที่​พวกเขา​ได้​ทำ ที่​หัน​หน้า​ไป​หา​พระ​อื่นๆ

19 ตอนนี้​ให้​เขียน​บทเพลงนี้​ลง​ไป และ​ให้​สอน​มัน​กับ​ชาว​อิสราเอล ให้​พวกเขา​ร้อง​จน​ขึ้นใจ เพื่อ​ว่า​เพลงนี้​จะ​ได้​เป็น​พยาน​ให้​กับ​เรา​ต่อว่า​คน​อิสราเอล 20 เมื่อ​เรา​นำ​พวกเขา​เข้า​สู่​แผ่นดิน​ที่​เรา​ได้​สัญญา​ไว้​กับ​บรรพบุรุษ​ของ​พวกเขา เป็น​แผ่นดิน​ที่​อุดม​สมบูรณ์ และ​เขา​ก็​กิน​ทุกอย่าง​ที่​อยาก​กิน​จน​อ้วน แล้ว​พวกเขา​ก็​จะ​หัน​ไปหา​พระ​อื่น​และ​รับใช้​พระ​พวกนั้น พวกเขา​จะ​ปฏิเสธ​เรา และ​ผิด​สัญญา​ที่​เรา​ได้​ทำ​ไว้​กับ​พวกเขา 21 แล้ว​เมื่อ​ความ​หายนะ​ล่มจม​และ​ความ​ยาก​ลำบาก​เกิดขึ้น​กับ​พวกเขา ใน​เวลานั้น​ลูกหลาน​ของ​พวกเขา​ก็​ยัง​ไม่​ลืม​เพลงนี้ เพลงนี้​จึง​ทำให้​พวกเขา​เห็น​ว่า​พวกเขา​เป็น​คนผิด แม้แต่​เดี๋ยวนี้ ก่อน​ที่​เรา​จะ​พา​พวกเขา​เข้า​สู่​แผ่นดิน​ที่​เรา​สัญญา​ไว้​กับ​พวกเขา เรา​ก็​รู้​แล้ว​ว่า​เขา​มี​แนวโน้ม​ที่​จะ​ทิ้งเรา”

22 โมเสส​จึง​เขียน​เพลงนั้น​ใน​วันนั้น และ​เขา​สอน​มัน​ให้​กับ​ชาว​อิสราเอล

23 พระยาห์เวห์​ได้​มอบหมาย​งาน​ให้​กับ​โยชูวา​ลูกชาย​ของ​นูน พระองค์​พูด​ว่า “ให้​เข้มแข็ง​และ​กล้าหาญไว้ เพราะ​เจ้า​จะ​นำ​ชาว​อิสราเอล​เข้า​สู่​แผ่นดิน​ที่​เรา​ได้​สัญญา​ไว้​กับ​พวกเขา และ​เรา​จะ​อยู่​กับ​เจ้า”

โมเสส​เตือน​ประชาชน​ชาว​อิสราเอล

24 หลังจาก​โมเสส​ได้​เขียน​คำสอนนี้​ลง​ใน​แผ่น​หนัง​เสร็จ​แล้ว 25 เขา​ได้​สั่ง​ให้​ชาว​เลวี​ที่​ทำ​หน้าที่​แบก​หีบ​ที่​เก็บ​ข้อตกลง​ของ​พระยาห์เวห์​ว่า 26 “เอา​แผ่น​หนัง​คำสอนนี้​ไป​วาง​ไว้​ข้าง​หีบ​ที่​เก็บ​ข้อตกลง​ของ​พระยาห์เวห์​พระเจ้า​ของ​พวกท่าน มัน​จะ​อยู่​ที่​นั่น​เพื่อ​เป็น​พยาน​ว่า​ท่าน​ยอมรับ​ข้อตกลงนี้​แล้ว 27 เพราะ​เรา​รู้​ดี​ว่า พวกท่าน​ชอบ​แข็งข้อ​และ​หัวแข็ง นี่ขนาด​เรา​ยัง​มี​ชีวิต​อยู่​กับ​พวกท่าน พวกท่าน​ยัง​แข็งข้อ​พระยาห์เวห์​เลย แล้ว​ถ้า​เรา​ตาย​ไป พวกท่าน​จะ​ยิ่งกว่า​นี้​อีก​ขนาด​ไหน 28 พา​พวก​ผู้นำ​อาวุโส​ของ​เผ่า​ต่างๆ รวมทั้ง​เจ้าหน้าที่​ของ​พวกท่าน​มาหา​เรา​หน่อย เพราะ​เรา​อยาก​จะ​ให้​แน่ใจ​ว่า​พวกเขา​ได้ยิน​เรื่องนี้ เรา​จะ​เรียก​ฟ้า​และ​ดิน​มา​เป็น​พยาน​ต่อว่า​พวกเขา 29 เพราะ​เรา​รู้​ว่า​หลังจาก​ที่​เรา​ตาย​ไป​แล้ว พวกท่าน​จะ​ทำ​ชั่ว​อย่าง​เต็มที่ และ​จะ​หัน​ไป​จาก​ทาง​ที่​เรา​ได้​สั่งไว้ ความ​หายนะ​ล่มจม​จะ​เกิดขึ้น​กับ​พวกท่าน​ใน​อนาคต เพราะ​พวกท่าน​จะ​ทำ​ใน​สิ่ง​ที่​พระยาห์เวห์​เห็น​ว่า​ชั่วช้า และ​ทำ​ให้​พระองค์​โกรธ​เพราะ​สิ่ง​ที่​พวกท่าน​สร้าง​ขึ้น​มา​กับ​มือ”

เพลง​ของ​โมเสส

30 แล้ว​โมเสส​ก็​ร้อง​บทเพลง​ให้​ชาว​อิสราเอล​ทั้งหมด​ฟัง

32

1 “ฟ้าเอ๋ย ช่วย​ฟัง​สิ่ง​ที่​ข้าพเจ้า​จะ​พูด

แผ่นดินเอ๋ย ช่วย​ฟัง​คำพูด​จาก​ปาก​ข้าพเจ้า

2 คำสอน​ข้าพเจ้า จะ​ตกลง​มา​เหมือน​ฝน

คำพูด​ข้าพเจ้า จะ​ลง​มา​เหมือน​หมอก

เหมือน​สายฝน​พรำๆ​บน​หญ้าอ่อน

เหมือน​หยาดฝน​บน​พืช​เกิด​ใหม่

3 เพราะ​ข้าพเจ้า​จะ​ประกาศ​ชื่อ​ของ​พระยาห์เวห์

สรรเสริญ​ความ​ยิ่งใหญ่​ของ​พระเจ้า​ของ​เรา

4 พระศิลา+ 32:4 พระศิลา ชื่อ​หนึ่ง​สำหรับ​พระเจ้า แสดง​ความ​หมาย​ว่า​พระองค์​เป็น​เหมือน​กับ​ป้อม​ปราการ​หรือ​สถานที่​ปลอดภัย​และ​แข็งแกร่ง งาน​ของ​พระองค์​สมบูรณ์แบบ​ยิ่งนัก

ทาง​ทุกทาง​ของ​พระองค์​ถูกต้อง

พระเจ้า​ซื่อสัตย์ พระองค์​ไม่​เคย​ทำ​ผิด

พระเจ้า​เที่ยงตรง พระองค์​ไว้วางใจ​ได้

5 พวกเจ้า​ไม่​ได้​เป็น​ลูกหลาน​ของ​พระองค์

เพราะ​ความผิด​ของ​พวกเจ้า

พวกเจ้า​ได้​ทำ​ผิด​ต่อ​พระองค์ พวกคน​หลอกลวง​และ​เจ้าเล่ห์

6 พวกเจ้า​จะ​ตอบแทน​พระยาห์เวห์​ด้วย​วิธีนี้​หรือ

พวก​คนโง่​และ​ไร้สาระ

พระองค์​ไม่ใช่​พ่อ​ของ​เจ้า​ผู้ที่​สร้าง​เจ้า​มา​หรือ

พระองค์​ไม่ใช่​ผู้ที่​สร้าง​เจ้า​และ​ทำให้​เจ้า​เกิด​มา​เป็น​ชนชาติ​หนึ่ง​หรือ

7 จำ​วัน​เก่าๆ​เหล่านั้น​ไว้

คิดถึง​ปี​ที่​คน​รุ่น​ก่อนๆ​ได้​ผ่าน​มา

ถาม​พ่อ​ของ​เจ้า​และ​เขา​จะ​บอก​เจ้า

ถาม​ผู้นำ​อาวุโส​ของ​เจ้า​และ​พวกเขา​จะ​บอก​เจ้า​เกี่ยวกับ​อดีต

8 เมื่อ​พระเจ้า​ผู้สูงสุด​แบ่ง​ชนชาติ​ออก

เมื่อ​พระองค์​แบ่ง​แยก​เชื้อชาติ​มนุษย์

พระองค์​กำหนด​เขตแดน​ของ​ประชาชน

ให้​เท่าเทียม​กับ​จำนวน​ทูตสวรรค์​ที่​มี​อยู่+ 32:8 ทูตสวรรค์​ที่​มี​อยู่ ใน​ฉบับ​แปล​กรีก​โบราณ​และ​ฉบับ​สำเนา​ฮีบรู​จาก ถ้ำ​คุมรัม แปล​ตรงๆ​ได้​ว่า “พวก​ลูกชาย​ของ​พระเจ้า” แต่​ฉบับ​ฮีบรู ที่​ใช้​กัน​อยู่​เกือบ​สองพัน​ปี อ่าน​ว่า “ลูกชาย​ของ​อิสราเอล”

9 แต่​ส่วนแบ่ง​ของ​พระยาห์เวห์​คือ​ประชาชน​ของ​พระองค์

ยาโคบ​คือ​ส่วนแบ่ง​ของ​พระองค์

10 พระองค์​พบ​เขา​ใน​ที่​เปล่าเปลี่ยว​แห้งแล้ง

ใน​ที่​เปล่าเปลี่ยว​แห้งแล้ง​ที่​ร้าง และ​ลม​แรง

พระองค์​อยู่​รอบๆ​ตัว​เขา​และ​ดูแล​เขา

พระองค์​ปกป้อง​เขา​เหมือน​แก้วตา​ของ​พระองค์

11 เหมือน​นก​อินทรี​ที่​คอย​ขยับ​รัง+ 32:11 ขยับ​รัง นก​อินทรี​จะ​สอน​ลูก​ของ​มัน​ให้​บิน​โดย​การ​ผลัก​ลูกๆ​ของ​มัน​ออก​จาก​รัง แต่​ตัว​มัน​ก็​เตรียม​พร้อม​ที่​จะ​บิน​โฉบ​ไป​ข้าง​ใต้​ลูกๆ​ของ​มัน​เพื่อ​ความ​ปลอดภัย หรือ​คำ​ฮีบรู​น่า​จะ​มี​ความ​หมาย​ว่า “ดูแล ปกป้อง” ของ​มัน

และ​บิน​โฉบ​ไป​ที่​ลูก​ของ​มัน

ดัง​นั้น พระยาห์เวห์​กาง​ปีก​ของ​พระองค์​ออก​และ​จับ​พวกเขา​ไว้

และ​แบก​พวกเขา​ไว้​บน​ปีก​ของ​พระองค์

12 พระยาห์เวห์​เท่านั้น​ที่​นำ​พวกเขา​ผ่าน​ที่​เปล่าเปลี่ยว​แห้งแล้ง

ไม่​มี​พระ​อื่น​ใด​ที่​มา​ช่วย​พระองค์

13 พระองค์​ทำ​ให้​ยาโคบ​มี​อำนาจ​เหนือ​พื้นที่​ใน​แถบ​ภูเขา

และ​เลี้ยง​เขา​ด้วย​พืชผล​ใน​ไร่นา

พระองค์​ได้​ให้​เขา​ดูด​น้ำเชื่อม​ผลไม้​จาก​ก้อน​หิน

และ​น้ำมัน​มะกอก​จาก​หิน​แข็ง

14 พระยาห์เวห์​ได้​ให้​เนย​จาก​วัว​และ​นม​จาก​แพะ

กับ​ไขมัน​จาก​ลูกแกะ​และ​แกะ​ตัวผู้

ฝูง​วัว​จาก​บาชาน​และ​แพะ​ตัวผู้​กับ​ข้าว​สาลี​ที่​ดี​ที่​สุด

และ​พวกเจ้า​ได้​ดื่ม​เหล้าองุ่น​หมัก​เลือด​ของ​องุ่น

15 แต่​เยชุรุน+ 32:15 เยชุรุน อีก​ชื่อ​หนึ่ง​ของ​อิสราเอล ชื่อนี้​มี​ความหมาย​ว่า “ดี” หรือ “ซื่อ​สัตย์” อ้วน​ขึ้น​และ​เริ่ม​เตะ​เจ้า​ของ

เจ้า​เริ่ม​อ้วน หนา​และ​ตะกละ

เยชุรูน​ทอดทิ้ง​พระเจ้า​ที่​สร้าง​เขา​ขึ้น​มา

และ​เขา​ไม่​ให้​เกียรติ​พระศิลา​ที่​ช่วย​ชีวิต​เขา

16 พวกเขา​ทำ​ให้​พระองค์​หึงหวง​ด้วย​พระ​แปลก​หน้า

พวกเขา​ทำ​ให้​พระองค์​โกรธ​ด้วย​รูปเคารพ​ที่​น่า​รังเกียจ

17 พวกเขา​บูชา​วิญญาณ​ที่​ไม่ใช่​พระเจ้า

พวกเขา​บูชา​พระ​ที่​พวกเขา​ไม่​รู้จัก​มา​ก่อน

เป็น​พระ​ใหม่ มา​ถึง​ไม่​นาน

บรรพบุรุษ​ของ​เจ้า​ไม่​เคย​เคารพ​ยำเกรง​พระ​เหล่านั้น​มา​ก่อน

18 เจ้า​ลืม​พระศิลา​ที่​ให้​กำเนิด​เจ้า

เจ้า​ลืม​พระเจ้า​ที่​คลอด​เจ้า​มา​ด้วย​ความ​เจ็บปวด

19 พระยาห์เวห์​เห็น​สิ่งนี้​และ​ทอดทิ้ง​พวกเขา

เพราะ​ลูกชาย​และ​ลูกสาว​ของ​พระองค์​ทำ​ให้​พระองค์​โกรธ

20 และ​พระองค์​พูด​ว่า ‘เรา​จะ​หลบหน้า​จาก​พวกเขา

เรา​เห็น​จุด​จบ​ของ​พวกเขา

เพราะ​พวกเขา​คือ​คน​อกตัญญู

เป็น​ลูกหลาน​ที่​ไม่ซื่อ​สัตย์

21 พวกเขา​ทำ​ให้​เรา​หึงหวง​ด้วย​พวกนั้น​ที่​ไม่​ใช่​พระเจ้า

พวกเขา​ทำ​ให้​เรา​โกรธ​ด้วย​รูปเคารพ​ที่​ไร้ค่า​ของ​เขา

ดังนั้น เรา​จะ​ทำ​ให้​พวกเขา​หึงหวง​ด้วย​พวก​ที่​ไม่ใช่​ชนชาติ

เรา​จะ​ทำ​ให้​พวกเขา​โกรธ​ด้วย​ชนชาติ​ที่​โง่​เขลา

22 เพราะ​ไฟ​ได้​จุด​ขึ้น​แล้ว​จาก​ความโกรธ​ของ​เรา

และ​มัน​จะ​เผา​ลง​ไป​ถึง​หลุม​ฝังศพ+ 32:22 หลุม​ฝังศพ หรือ ชีโอ เป็น​สถานที่​ที่​คน​ตาย​แล้ว​ไป​อยู่

และ​มัน​จะ​เผา​ไหม้​แผ่นดิน​และ​พืชผล​ของ​มัน

และ​มัน​จะ​เผา​ไหม้​ลึก​ลง​ไป​ถึง​ราก​ของ​ภูเขา

23 เรา​จะ​สุม​ความ​ทุกข์ยาก​ทั้งหลาย​บน​พวกเขา

เรา​จะ​ใช้​ลูกธนู​ทั้งหมด​ยิง​ใส่​พวกเขา

24 พวกเขา​จะ​อ่อนแอ​จาก​ความ​หิวโหย

และ​ถูก​ทำลาย​ด้วย​เชื้อโรค​ที่​น่ากลัว

และ​โรค​ระบาด​ที่​รุนแรง

และ​เรา​จะ​ส่ง​สัตว์​ป่า​มา​ทำร้าย​พวกเขา​พร้อม​กับ​งู​พิษ

25 พวก​ทหาร​จะ​ฆ่า​พวกเขา​บน​ถนน

และ​ความกลัว​จะ​ฆ่า​พวกเขา​ใน​ห้อง​นอน

คน​หนุ่ม​สาว​จะ​ตาย

รวมทั้ง​เด็กๆ​และ​คน​แก่

26 เรา​เคย​พูด​ว่า “เรา​จะ​ทำลาย​พวกเขา

เรา​จะ​กวาด​ล้าง​พวกเขา​จน​หมดสิ้น

27 แต่​เรา​กลัว​ว่า​ศัตรู​ของ​พวกเขา​จะ​ทำ​ให้​เรา​โกรธ

เพราะ​เข้าใจ​ผิด​ใน​สิ่ง​ที่​เกิด​ขึ้น

กลัว​ศัตรู​พวกเขา​จะ​พูด​ว่า ‘พวกเรา​ชนะ​ด้วย​อำนาจ​ของ​พวกเรา​เอง

พระยาห์เวห์​ไม่​ได้​ทำ​อะไร​เลย”’

28 เพราะ​พวกเขา+ 32:28 พวกเขา น่า​จะ​กล่าว​ถึง​ศัตรู​ที่​พูด​ถึง​ใน​ข้อ​ที่ 27 ถึง​แม้​จะ​เป็น​ไป​ได้​ว่า​จะ​หมายถึง​อิสราเอล คือ​ชาติ​ที่​ไม่​มี​ที่ปรึกษา

และ​พวกเขา​ไม่​มี​ความ​เข้าใจ

29 ถ้า​พวกเขา​ฉลาด เขา​จะ​เข้าใจ​ใน​สิ่งนี้

พวกเขา​จะ​คิด​ถึง​สิ่ง​ที่​ได้​เกิด​ขึ้น​กับ​เขา

30 คนๆ​หนึ่ง​จะ​ไล่​คน​หนึ่งพัน​คน​ได้​อย่างไร

และ​คน​สองคน​จะ​ทำ​ให้​คน​หนึ่งหมื่น​คน​วิ่งหนี​ไป​ได้​อย่างไร

นอกจาก​พระศิลา​ของ​ชาว​อิสราเอล​ได้​ขาย​พวกเขา​ไป​แล้ว

นอกจาก​พระยาห์เวห์​ได้​มอบ​พวกเขา​ไป

31 เพราะ​ศิลา​ของ​พวกเขา​ไม่​เหมือน​พระศิลา​ของ​เรา

และ​ผู้​ปกป้อง​ของ​ศัตรู​เรา​ก็​ไม่​เข้มแข็ง​เท่ากับ​พระศิลา​ของ​พวกเรา

32 ใช่​แล้ว องุ่น​ของ​พวกเขา​มา​จาก​องุ่น​ที่​เก็บ​ไว้​ของ​โสโดม

และ​ไร่​องุ่น​ของ​โกโมราห์

องุ่น​ของ​พวกเขา​เป็น​องุ่น​ที่​มีพิษ

เถา​องุ่น​ของ​พวกเขา​จะ​มี​รสขม

33 เหล้า​องุ่น​ของ​พวกเขา​เป็น​เหมือน​พิษงู

เป็น​พิษ​งูเห่า​ที่​ร้ายแรง​ถึง​ตาย

34 พระยาห์เวห์​พูด​ว่า ‘เรา​ได้​เก็บ​เหล้าองุ่น​นี้​ไว้

มัน​ถูก​เก็บ​อยู่​ใน​โรงเก็บ​ของ​เรา’

35 เรา​จะ​ใช้​มัน​ลงโทษ​พวกเขาเอง

และ​ตอบแทน​พวกเขา​เมื่อ​เท้า​ของ​พวกเขา​ลื่น​ไถล

เพราะ​เวลา​แห่ง​ความ​หายนะ​ล่มจม​ของ​พวกเขา​ใกล้​เข้า​มา​แล้ว

การ​ลงโทษ​พวกเขา​กำลัง​จะ​มา​ใน​เร็วๆ​นี้

36 เมื่อ​พระองค์​เห็น​ว่า​อำนาจ​ของ​พวกเขา​หมดลง

ไม่มี​ผู้ปกครอง​และ​ไม่มี​ผู้ช่วยเหลือ

พระยาห์เวห์​ก็​จะ​ให้​ความ​ยุติธรรม​กับ​ประชาชน​ของ​พระองค์

และ​พระองค์​จะ​ให้​ความ​เมตตา​กับ​ผู้รับใช้​ของ​พระองค์

37 พระองค์​จึง​จะ​พูด​ว่า ‘พระ​ของ​พวกเขา​อยู่​ที่​ไหน​แล้ว

หิน​ที่​พวกเขา​ไว้ใจ​ว่า​ปกป้อง​พวกเขา​ได้ อยู่​ที่​ไหน​แล้ว

38 พระ​ที่​กิน​ไขมัน​ของ​เครื่อง​บูชา​ของ​พวกเขา

และ​ดื่ม​เหล้าองุ่น​ของ​เครื่อง​ดื่ม​บูชา​ของ​พวกเขา

ให้​พระ​พวกนั้น​ลุกขึ้น​มา​ช่วย​เจ้าสิ

ให้​พวก​มัน​มา​ปกป้อง​เจ้าสิ

39 ตอนนี้​เห็น​แล้ว​หรือ​ยัง​ว่า เรา​ผู้​เดียว เป็นพระเจ้า

ไม่​มี​พระ​อื่น​นอกจาก​เรา

เรา​ให้​ความตาย เรา​ให้​ชีวิต

เรา​ได้​ทำให้​บาดเจ็บ เรา​จะ​รักษา

และ​ไม่​มี​ใคร​ที่​จะ​ช่วย​ให้​พ้น​จาก​มือ​ของ​เรา​ได้

40 ที่​จริง​แล้ว เรา​ได้​ยก​มือ​ขึ้น​บน​สวรรค์

และ​สัญญา​ว่า เรา​มี​ชีวิต​นิรันดร์​ฉันใด

สิ่ง​นี้​ก็​จะ​เกิด​ขึ้น​กับ​พวกเขา​แน่ๆ​ฉันนั้น

41 เรา​ก็​จะ​ลับ​ดาบ​ของ​เรา​ให้​คม​แวววาว

เรา​จะ​ใช้​มัน​ลงโทษ​ศัตรู​ของ​เรา คน​ที่​เกลียด​เรา

เรา​จะ​ลงโทษ​ตาม​ที่​พวกเขา​สมควร​จะ​ได้รับ

42 ลูกธนู​ของ​เรา​จะ​อาบ​ไป​ด้วย​เลือด​ของ​ศัตรู

ดาบ​ของ​เรา​จะ​กิน​เนื้อหนัง

และ​เลือด​ของ​คน​ที่​ถูก​จับ​มา​ฆ่า

ดาบ​ของ​เรา​จะ​ตัด​หัว​ของ​ผู้นำ​ของ​ศัตรู​พวกนั้น’

43 ชนชาติ​ทั้งหลาย​เอ๋ย ให้​แสดง​ความ​ยินดี​กับ​ประชาชน​ของ​พระองค์

เพราะ​พระองค์​จะ​ทำ​โทษ​คน​ที่​ฆ่า​พวก​ผู้รับใช้​ของ​พระองค์

พระองค์​จะ​ลงโทษ​ศัตรู​ของ​พระองค์

พระองค์​จะ​ชำระ​แผ่นดิน​ของ​พระองค์​ให้​บริสุทธิ์+ 32:43 ชำระ​แผ่นดิน​ของ​พระองค์​ให้​บริสุทธิ์ ใน​ภาษา​ฮีบรู​หมายถึง “ทา​ทับ” หรือ “เช็ด​ออก” หรือ “ลบ​บาป​ทิ้ง””+ 32:43 ชำระ​แผ่นดิน​ของ​พระองค์​ให้​บริสุทธิ์ หรือ​แปล​ได้​อีก​อย่าง​หนึ่ง​ว่า “เช็ด​น้ำ​ตา​ให้​กับ​คน​ของ​พระองค์”

โมเสส​ร้องเพลง​ให้​ประชาชน​ฟัง

44 แล้ว​โมเสส​ก็​มา​ร้องเพลงนี้​ให้​ประชาชน​ชาว​อิสราเอล​ฟัง โยชูวา​ลูกชาย​ของ​นูน​ก็​อยู่​กับ​โมเสส 45 เมื่อ​โมเสส​พูด​คำ​เหล่านี้​ให้​ชาว​อิสราเอล​ทั้งหมด​ฟัง​เสร็จแล้ว 46 โมเสส​จึง​พูด​กับ​พวกเขา​ว่า “ให้​ใส่ใจ​กับ​คำพูด​เหล่านี้ ที่​เรา​ได้​สั่ง​ท่าน​ใน​วันนี้ ให้​บอก​กับ​ลูกๆ​ว่า​คำพูด​เหล่านี้​เป็น​คำสั่ง เพื่อ​พวกเขา​จะ​ได้​ระมัดระวัง​ที่​จะ​เชื่อฟัง​คำ​สอนนี้ 47 นี่​ไม่ใช่​เรื่อง​เล่นๆ มัน​เป็น​เรื่อง​ชีวิต​ของ​พวกท่าน และ​ผ่าน​ทาง​คำสอน​เหล่านี้ พวกท่าน​จะ​ได้​มี​ชีวิต​ยืนยาว​ใน​แผ่นดิน​ที่​ท่าน​กำลัง​จะ​ข้าม​แม่น้ำ​จอร์แดน​ไป​เป็น​เจ้าของ”

โมเสส​บน​ภูเขา​เนโบ

48 พระยาห์เวห์​พูด​กับ​โมเสส​ใน​วันนั้น​เอง​ว่า 49 “ขึ้น​ไป​บน​เทือกเขา​อาบาริม ไป​ที่​เขา​เนโบ​ใน​แผ่นดิน​ของ​โมอับ​ตรงข้าม​เมือง​เยริโค และ​มองดู​แผ่นดิน​คานาอัน​ที่​เรา​ได้​ให้​กับ​ชาว​อิสราเอล​ไว้​เป็น​สมบัติ​ของ​พวกเขา 50 เจ้า​จะ​ตาย​บน​ภูเขานั้น​ที่​เจ้า​กำลัง​จะ​ปีน​ขึ้น​ไป และ​เจ้า​จะ​ได้​ไป​อยู่​ร่วม​กับ​บรรพบุรุษ​ของ​เจ้า เหมือน​กับ​อาโรน​พี่ชาย​ของ​เจ้า​ที่​ตาย​บน​ภูเขา​โฮร์​และ​ได้​ไป​อยู่​ร่วม​กับ​บรรพบุรุษ​ของ​เขา 51 เพราะ​เจ้า​ทั้งสอง​ไม่​ซื่อสัตย์​กับ​เรา​ท่ามกลาง​ชาว​อิสราเอล​ที่​แหล่งน้ำ​เมรีบาห์คาเดช​ใน​ที่​เปล่าเปลี่ยว​แห้งแล้ง​ศิน และ​เพราะ​พวก​เจ้า​ไม่​ให้​เกียรติ​เรา​ว่า​เป็น​ผู้​ศักดิ์สิทธิ์​ใน​หมู่​ชาว​อิสราเอล 52 ดังนั้น​เจ้า​จะ​ได้​เห็น​แผ่นดินนั้น​จาก​ที่​ไกลๆ แต่​เจ้า​จะ​ไม่​ได้​เข้าไป​ใน​แผ่นดิน​ที่​เรา​กำลัง​จะ​ยก​ให้​กับ​ชาว​อิสราเอล”

33

โมเสส​อวยพร​ประชาชน

1 นี่​คือ​คำ​อวยพร​ที่​โมเสส​คน​ของ​พระเจ้า​ให้​กับ​ชาว​อิสราเอล​ก่อน​ที่​เขา​จะ​ตาย 2 โมเสส​พูด​ว่า

“พระยาห์เวห์​มา​จาก​ซีนาย

เหมือน​แสง​อาทิตย์​ที่​ส่อง​จาก​เสอีร์​มา​ยัง​เรา

เหมือน​แสง​อาทิตย์​ที่​ส่อง​จาก​ภูเขา​ของ​ปาราน

และ​มี​ทูตสวรรค์​อีก​หนึ่งหมื่น​องค์​มา​กับ​พระองค์

ทหาร​ของ​พระองค์​อยู่​ข้าง​ขวา​ของ​พระองค์

3 แน่นอน พระยาห์เวห์​รัก​ประชาชน​ชาว​อิสราเอล

คน​ที่​ถูก​แยก​ออก​มา​ทั้งหมด​อยู่​ใน​มือ​ของ​พระองค์

พวกเขา​นั่นเอง​ที่​ก้มกราบ​อยู่​ที่​เท้า​ของ​พระองค์

และ​ให้​ความสนใจ​ใน​คำ​สั่งสอน​ของ​พระองค์

4 โมเสส​ได้​ให้​คำสอน​กับ​พวกเรา

เป็น​สมบัติ​ของ​ที่​ชุมนุม​ของ​ยาโคบ

5 แล้ว​พระยาห์เวห์​ก็​กลาย​เป็น​กษัตริย์​ใน​เยชุรูน+ 33:5 เยชุรูน อีก​ชื่อ​หนึ่ง​ของ​อิสราเอล ชื่อ​นี้​มี​ความหมาย​ว่า “ดี” หรือ “ซื่อ​สัตย์” (เหมือน ข้อ 26)

เมื่อ​บรรดา​ผู้นำ​ของ​ประชาชน​มา​รวม​กัน

เมื่อ​คน​เผ่า​ต่างๆ​ของ​อิสราเอล​มา​รวม​ตัว​กัน”

คำอวยพร​สำหรับ​รูเบน

6 “ให้​รูเบน​มี​ชีวิต​อยู่​และ​ไม่​ตาย

แต่​ให้​เผ่า​ของ​เขา​มี​คน​น้อย”

คำ​อวยพร​สำหรับ​ยูดาห์

7 โมเสส​พูด​ถึง​เผ่า​ของ​ยูดาห์​ว่า

“พระยาห์เวห์ ขอ​ช่วย​ฟัง​เสียงร้อง​ของ​ผู้นำ​เผ่า​ยูดาห์

ขอ​ช่วย​นำ​เขา​กลับ​มาหา​คน​ของ​เขา​อย่าง​ปลอดภัย

เขา​ต่อสู้​ป้องกัน​ตัวเอง​ด้วย​มือ​ของ​เขา+ 33:7 ด้วย​มือ​ของ​เขา หรือ​อาจ​จะ​แปล​ได้​อีก​อย่าง​ว่า “ขอ​ให้​เขา​เข้มแข็ง” (ตาม​ตัว​อักษร​คือ “ทำ​ให้​มือ​เขา​ยิ่ง​ใหญ่​สำหรับ​เขา”)

ขอ​ให้​พระองค์​ช่วย​ให้​เขา​เอา​ชนะ​ศัตรู​ของ​เขา”

คำ​อวยพร​สำหรับ​ชาว​เลวี

8 โมเสส​พูด​ถึง​เผ่า​เลวี​ว่า

“เลวี​เป็น​ผู้ติดตาม​ที่​แท้จริง​ของ​พระองค์

เขา​เก็บ​รักษา​ทูมมิม​กับ​อูริม

ที่​แถว​มัสสาห์ พระองค์​ได้​ทดสอบ​เขา

ที่​แหล่ง​น้ำ​เมรีบาห์+ 33:8 มัสสาห์ … เมรีบาห์ ดู​เรื่อง​นี้​ใน กันดารวิถี 20:1-13 พระองค์​ได้​พิสูจน์​แล้ว​ว่า​พวกเขา​เป็น​ของ​พระองค์

9 พวกเขา​ถือ​ว่า​การ​เชื่อ​ฟังคำ​สั่งสอน​ของ​พระองค์

และ​การ​รักษา​ข้อตกลง​ของ​พระองค์​นั้น​สำคัญ​ยิ่งกว่า​ครอบครัว

พวกเขา​พูด​ถึง​พ่อแม่​ว่า เขา​ไม่​รู้จัก

พวกเขา​ไม่​รู้จัก​พี่น้อง

พวกเขา​ไม่​สนใจ​ลูกๆ

10 พวกเขา​จะ​สอน​กฎ​ของ​พระองค์​ให้​ยาโคบ

พวกเขา​จะ​สอน​คำสอน​ของ​พระองค์​ให้​อิสราเอล

พวกเขา​จะ​เผา​เครื่อง​หอม​ต่อหน้า​พระองค์

พวกเขา​จะ​ถวาย​เครื่อง​เผา​บูชา​บน​แท่นบูชา​ของ​พระองค์

11 พระยาห์เวห์ ขอ​อวยพร​ให้​เขา​ร่ำรวย

ขอ​ให้​ยอมรับ​งาน​ที่​เขา​ทำ

ขอ​พระองค์​โจมตี​ศัตรู​ที่​เกลียด​เขา

เพื่อ​คน​พวกนั้น​จะ​ได้​ไม่​ลุก​ขึ้น​มา​ต่อสู้​กับ​เขา​อีก”

คำ​อวยพร​สำหรับ​เบนยามิน

12 โมเสส​พูด​ถึง​เผ่า​ของ​เบนยามิน​ว่า

“พระยาห์เวห์​รัก​เบนยามิน

เบนยามิน​จะ​มี​ชีวิต​อยู่​อย่าง​ปลอดภัย​ใกล้​พระองค์+ 33:12 ใกล้​พระองค์ หรือ บางคน​อาจ​อ่าน​ว่า “พระเจ้า​ผู้​สูงส่ง” ใน​บรรทัด​ต่อมา

พระยาห์เวห์​จะ​ปกป้อง​เขา​ตลอด​เวลา

และ​พระยาห์เวห์​จะ​อาศัย​อยู่​ระหว่าง​เส้น​เขตแดน​ของ​เขา+ 33:12 พระยาห์เวห์​จะ​อาศัย … เขา ตาม​ตัว​อักษร​คือ “และ​พระองค์​จะ​อาศัย​อยู่​ระหว่าง​บ่าของ​เขา” หรือ​อาจ​หมายถึง “วิหาร​ของ​พระยาห์เวห์​จะ​อยู่​ใน​เยรูซาเล็ม​ที่​เส้น​แบ่ง​เขต​แดน​ระหว่าง​เมือง​ของ​เบนยามิน​กับ​ยูดาห์” หรือ​แปล​ได้​อีก​อย่าง​หนึ่ง​ว่า “เบนยามิน​อยู่​ระหว่าง​บ่า​ของ​พระองค์” เหมือน​ลูก​ขี่​คอ​พ่อ”

คำ​อวยพร​สำหรับ​โยเซฟ

13 โมเสส​พูด​ถึง​ประชาชน​ของ​โยเซฟ​ว่า

“ขอ​พระยาห์เวห์​อวยพร​แผ่นดิน​ของ​โยเซฟ

ด้วย​ของขวัญ​ที่​ดีที่สุด​บน​ฟ้า​ข้างบน

และ​ของ​น้ำ​ใต้​พื้นดิน

14 และ​ของขวัญ​ที่​ดีที่สุด​จาก​ผลผลิต​ของ​ดวง​อาทิตย์

และ​ของขวัญ​ที่​ดีที่สุด​จาก​ผลผลิต​ของ​ดวงจันทร์

15 และ​ที่​ดีที่สุด​ของ​ภูเขา​ที่​เก่าแก่

และ​ของขวัญ​ที่​ดีที่สุด​ของ​เทือกเขา​ที่​ไม่​มี​วัน​จบสิ้น

16 และ​ของขวัญ​ที่​ดีที่สุด​ของ​แผ่นดิน​และ​ความ​อุดม​สมบูรณ์​ทั้งสิ้น​ของ​มัน

และ​ความ​ชื่นชอบ​ของ​พระองค์​ผู้ที่​ปรากฏ​อยู่​ใน​พุ่มไม้​ที่​ลุก​เป็น​ไฟ

ขอ​ให้​คำ​อวยพร​ไป​ถึง​หัว​ของ​โยเซฟ

บน​หน้าผาก​ของ​หัวหน้า​ใน​หมู่​พี่น้อง​ของ​เขา

17 โยเซฟ​เปรียบ​เหมือน​วัว​ตัวผู้​ที่​แข็งแรง

ลูก​ทั้งสอง​ของ​เขา​เปรียบ​เหมือน​เขา​ทั้ง​สอง​ข้าง

ด้วย​เขา​ทั้งสอง​ข้าง​ของ​มัน เขา​โจมตี​คน​ชาติ​อื่น

และ​ดัน​พวกนั้น​ไป​จน​สุด​ขอบ​โลก

ใช่แล้ว มนัสเสห์ มี​คน​เป็น​พันๆ

และ​เอฟราอิม มี​คน​เป็น​หมื่นๆ”

คำ​อวยพร​สำหรับ​เศบูลุน​และ​อิสสาคาร์

18 โมเสส​พูด​ถึง​เผ่า​ของ​เศบูลุน​ว่า

“เศบูลุน มี​ความสุข​เถิด ใน​การ​เดินทาง​ของ​ท่าน

และ​อิสสาคาร์ มี​ความสุข​ใน​เต็นท์​ของ​ท่าน​เถิด

19 พวก​เขา​จะ​เรียก​ประชาชน​ไป​บน​ภูเขา

พวก​เขา​จะ​ถวาย​เครื่อง​สัตว​บูชา​ที่​ถูกต้อง

เพราะ​พวกเขา​จะ​ดูด​ความ​มั่งคั่ง​จาก​ทะเล

และ​สมบัติ​ที่​ซ่อน​อยู่​จาก​พื้น​ทราย”

คำ​อวยพร​สำหรับ​กาด

20 โมเสส​พูด​ถึง​เผ่า​ของ​กาด​ว่า

สรรเสริญ​พระองค์​ผู้ที่​ขยาย​แผ่นดิน​ของ​กาด

กาด​หมอบ​ลง​เหมือน​สิงโต​และ​เฝ้าคอย

แล้ว​จู่โจม ฉีก​แขน​และ​ถลก​หนัง​หัว

21 เขา​ได้​เลือก​ส่วน​ที่​ดี​ที่สุด​สำหรับ​ตัวเอง

เพราะ​ส่วน​ของ​ผู้​บังคับการ​ได้​เก็บ​ไว้เพื่อ​เขา

และ​เขา​มา​ใน​ฐานะ​ผู้นำ​ของ​ประชาชน

เขา​ได้​ทำ​ใน​สิ่ง​ที่​พระยาห์เวห์​เห็น​ว่า​ถูกต้อง​แล้ว

และ​เชื่อฟัง​กฎ​ของ​พระยาห์เวห์​ที่​มี​ไว้​สำหรับ​ชาว​อิสราเอล

คำ​อวยพร​สำหรับ​ดาน

22 โมเสส​ได้​พูด​เกี่ยวกับ​เผ่า​ของ​ดาน​ว่า

“ดาน​เป็น​เหมือน​ลูก​สิงโต

ที่​กระโดด​ออก​จาก​บาชาน”+ 33:22 บาชาน หรือ “งู”

คำ​อวยพร​สำหรับ​นัฟทาลี

23 โมเสส​พูด​ถึง​เผ่า​ของ​นัฟทาลี​ว่า

“นัฟทาลี​เอ๋ย ท่าน​อุดม​ไป​ด้วย​สิ่ง​ดีๆ​อย่าง​ล้น​เหลือ

พระยาห์เวห์​อวยพร​ท่าน​อย่าง​เต็มที่

ท่าน​ได้​แผ่นดิน​ที่​ติด​กับ​ทะเลสาบ​กาลิลี”

คำ​อวยพร​สำหรับ​อาเชอร์

24 โมเสส​พูด​ถึง​เผ่า​ของ​อาเชอร์​ว่า

“อาเชอร์​เป็น​ลูกชาย​ที่​ได้รับ​การ​อวยพร​มาก​ที่สุด

ขอให้​เขา​เป็น​ที่​ชื่นชอบ​ที่สุด​ใน​บรรดา​พี่น้อง​ของ​เขา

และ​ขอให้​เขา​จุ่ม​เท้า​ของ​เขา​ลง​ใน​น้ำมัน​มะกอก

25 ขอให้​กลอน​ประตู​ท่าน​ทำ​ด้วย​เหล็ก​และ​ทอง​สัมฤทธิ์

และ​ขอ​ให้​ท่าน​แข็งแรง​ตราบเท่า​ที่​มี​ชีวิต​อยู่”

โมเสส​ชื่นชม​พระเจ้า

26 “เยชุรูน​เอ๋ย ไม่​มี​ใคร​เหมือน​พระเจ้า

ผู้ที่​ลอย​ผ่านฟ้า​มา​ช่วย​ท่าน

และ​ลอย​ผ่าน​เมฆ​มา​ด้วย​ความ​สง่างาม​ของ​พระองค์

27 พระเจ้า​ผู้​อยู่​ชั่ว​นิรันดร์

เป็น​ที่​ที่​ปลอดภัย

แขน​ทั้งสอง​ข้าง​ของ​พระองค์ ผู้ที่​อยู่​ตลอด​กาล

จะ​อุ้ม​ท่าน​ไว้

พระองค์​ขับไล่​ศัตรู​ที่​อยู่​ต่อหน้า​ท่าน

และ​พูด​ว่า ‘ทำลาย​มัน’

28 ดังนั้น อิสราเอล​จะ​อยู่​อย่าง​ปลอดภัย

ยาโคบ​จะ​มี​ชีวิต​อย่าง​สงบ

ใน​ดินแดน​แห่ง​ข้าว​และ​เหล้าองุ่น

เป็น​ดินแดน​ที่​มี​ฝน​โปรยปราย​จาก​ท้องฟ้า

29 อิสราเอล ท่าน​จะ​ได้รับ​การ​อวยพร

ใคร​จะ​เป็น​เหมือน​ท่าน

ประชาชน​ผู้​ได้รับ​การ​ช่วยเหลือ​จาก​พระเจ้า

พระยาห์เวห์​คือ​โล่​ที่​ปกป้อง​ท่าน

และ​ดาบ​ที่​จะ​ให้​ชัยชนะ​แก่​ท่าน

ศัตรู​ของ​ท่าน​จะ​หมอบ​ต่อหน้า​ท่าน​ด้วย​ความกลัว

และ​ท่าน​จะ​เหยียบ​บน​หลัง​พวกเขา”

34

โมเสส​ตาย

1 โมเสส​ปีน​ขึ้น​ไป​บน​เขา​เนโบ จาก​ที่ราบ​โมอับ​ไป​ถึง​ยอด​เขา​ปิสกาห์​ซึ่ง​อยู่​ตรง​ข้าม​เยริโค พระยาห์เวห์​แสดง​แผ่นดิน​ทั้งหมด​ให้​โมเสส​เห็น ตั้งแต่​กิเลอาด​ไป​จน​ถึง​ดาน 2 พระองค์​แสดง​ให้​เขา​เห็น​ทั้งหมด​ของ​นัฟทาลี​และ​แผ่นดิน​ของ​เอฟราอิม มนัสเสห์​และ​ทั้งหมด​ของ​ยูดาห์​ไป​จน​ถึง​ทะเล​เมดิเตอร์เรเนียน 3 พระองค์​ยัง​แสดง​ให้​เขา​เห็น​เนเกบ​และ​ที่ราบ​ที่​อยู่​ใน​หุบเขา​ของ​เยริโค เมือง​ของ​ต้น​ปาล์ม​ไป​ถึง​โศอาร์ 4 แล้ว​พระยาห์เวห์​ก็​พูด​กับ​โมเสส​ว่า “นี่​คือ​แผ่นดิน​ที่​เรา​สัญญา​ไว้​กับ​อับราฮัม อิสอัค​และ​ยาโคบ เรา​บอก​ว่า ‘เรา​จะ​ให้​แผ่นดินนี้​กับ​ลูกหลาน​ของ​เจ้า’ เรา​ได้​ให้​เจ้า​เห็น​มัน​กับ​ตา​ตัวเอง​แล้ว แต่​เจ้า​จะ​ไม่​ได้​ข้าม​ไป​ที่นั่น”

5 แล้ว​โมเสส ผู้รับใช้​พระยาห์เวห์​ก็​ตาย​อยู่​ที่นั่น​ใน​แผ่นดิน​ของ​โมอับ​ตาม​ที่​พระยาห์เวห์​ได้​พูดไว้ 6 พระยาห์เวห์​ฝัง​โมเสส​ไว้​ใน​หุบเขา​ใน​แผ่นดิน​ของ​โมอับ​ใกล้​เบธเปโอร์ แต่​จนกระทั่ง​ทุก​วันนี้​ก็​ยัง​ไม่​มี​ใคร​รู้​เลย​ว่า​หลุม​ฝังศพ​ของ​โมเสส​อยู่​ที่​ไหน​กัน​แน่ 7 ตอน​ที่​โมเสส​ตาย เขา​มี​อายุ​หนึ่ง​ร้อย​ยี่สิบ​ปี ตา​ของ​เขา​ยัง​ไม่​อ่อนล้า​และ​ตัวเขา​ก็​ยัง​ไม่​เหี่ยว​ย่น 8 ชาว​อิสราเอล​ร้องไห้​ให้​โมเสส​เป็น​เวลา​สามสิบ​วัน​ใน​ที่ราบ​โมอับ จนกระทั่ง​เวลา​แห่ง​การ​ไว้ทุกข์​สิ้นสุด​ลง

โยชูวา​เป็น​ผู้นำ​คน​ใหม่

9 แล้ว​โยชูวา​ลูกชาย​ของ​นูน​ก็​เต็ม​ไป​ด้วย​วิญญาณ​ของ​ความ​เฉลียว​ฉลาด เพราะ​โมเสส​ได้​วางมือ​ลง​บน​โยชูวา​และ​แต่งตั้ง​เขา​เป็น​ผู้นำ​คน​ใหม่​แล้ว ดังนั้น​ชาว​อิสราเอล​จึง​เชื่อฟัง​เขา และ​ทำ​ตาม​ที่​พระยาห์เวห์​ได้​สั่ง​โมเสส​ไว้

10 แต่​ยัง​ไม่​เคย​มี​ผู้พูดแทนพระเจ้า​คน​ไหน​ใน​อิสราเอล​ที่​เหมือน​โมเสส​เลย เพราะ​พระยาห์เวห์​รู้จัก​โมเสส​แบบ​ตัว​ต่อ​ตัว 11 ไม่​มี​ใคร​เหมือน​โมเสส เพราะ​พระยาห์เวห์​ส่ง​เขา​ไป​ทำ​เหตุการณ์​พิเศษ​ต่างๆ​และ​สิ่ง​มหัศจรรย์​ต่อ​ฟาโรห์​ใน​แผ่นดิน​อียิปต์ และ​ต่อ​คน​ของ​ฟาโรห์​และ​ประเทศนั้น​ทั้ง​ประเทศ 12 และ​ไม่​มี​ใคร​เคย​มี​ฤทธิ์​อำนาจ​ที่​จะ​ทำ​สิ่ง​ที่​ยิ่งใหญ่​น่า​เกรงขาม​พวกนี้ เหมือน​กับ​ที่​โมเสส​ได้​ทำ​ให้​กับ​ทุกคน​เห็น