ฮักกัย

คำนำ

ฮักกัย​หมายถึง “ความสำราญ”

เรื่อง​ใน​หนังสือ​ฮักกัย​นี้​เกิดขึ้น​ใน​สมัย​ที่​กษัตริย์​ดาริอัส​ปกครอง​เปอร์เซีย ใน​เวลานั้น​เศรุบบาเบล​เป็น​เจ้าเมือง​ยูดาห์​และ​โยชูวา​เป็น​นักบวชสูงสุด

ฮักกัย​เป็น​ผู้พูดแทนพระเจ้า​คนแรก​ที่​พระเจ้า​ส่ง​มา​เตือน​คนยิว​ใน​ยูดาห์ หลังจาก​ที่​พวกเขา​กลับมา​จาก​การ​ถูก​กวาด​ต้อน​ไป​เป็นเชลย​ใน​บาบิโลน

ฮักกัย​มา​หนุนน้ำใจ​ให้​คนยูดาห์​เริ่ม​สร้าง​วิหาร​ต่อ หลังจาก​ที่​หยุด​สร้าง​ไป​เป็น​เวลา​สิบห้า​ปี

ผู้นำ​ส่วนใหญ่​ก็​อยู่ดี​กินดี ส่วน​ประชาชน​ทั่วไป​ก็​ต้อง​ปากกัด​ตีนถีบ

พระยาห์เวห์​บอก​ฮักกัย​ว่า​สาเหตุ​ที่​คน​ยัง​ยากจน​อยู่ เพราะ​วิหาร​ของ​พระองค์​ยัง​ไม่​ถูก​สร้าง​ขึ้น​มา​ใหม่ พวกเขา​ไม่ให้​ความเคารพ​ต่อ​วิหาร​ก็​เท่ากับ​ว่า​ไม่ให้​ความเคารพ​ต่อ​พระยาห์เวห์​ด้วย พระองค์​ก็​เลย​ไม่​อวยพร​พวกเขา

ในที่สุด ผู้คน​ก็​เริ่ม​งาน​การก่อสร้าง​วิหาร​ขึ้น​มา​ใหม่ และ​พระยาห์เวห์​สัญญา​ว่า​จะ​อวยพร​คนยูดาห์​และ​เศรุบบาเบล​ผู้นำ​ของ​พวกเขา

1

ถึง​เวลา​แล้ว​ที่​จะ​สร้าง​วิหาร

1 ใน​วัน​ที่หนึ่ง​ของ​เดือน​ที่หก ใน​ปี​ที่สอง​ที่​กษัตริย์​ดาริอัส+ 1:1 กษัตริย์​ดาริอัส เป็น​กษัตริย์​ของ​เปอร์เซีย ใน​ปี 522-486 ก่อน​พระเยซู​มาเกิด “ปี​ที่สอง​ของ​กษัตริย์​ดาริอัส” ก็​คือ ปี​ที่ 520 ก่อน​พระเยซู​มาเกิด เปอร์เซีย​ก็​คือ​อิหร่าน​ใน​ปัจจุบัน​นี้ พวก​กษัตริย์​เปอร์เซีย​ปกครอง​ยูดาห์ จาก​ปี 538-331 ก่อน​พระเยซู​มาเกิด ครองราชย์ พระยาห์เวห์​พูด​ผ่าน​มา​ทาง​ฮักกัย ผู้พูดแทนพระองค์ ให้​กับ​เศรุบบาเบล+ 1:1 เศรุบบาเบล เป็น​ลูกหลาน​ของ​กษัตริย์​ดาวิด ลูก​ของ​เชอัลทิเอล และ​โยชูวา​ลูก​ของ​เยโฮซาดัก ตอนนั้น​เศรุบบาเบล​เป็น​เจ้าเมือง​ยูดาห์ และ​โยชูวา​เป็น​นักบวชสูงสุด ฮักกัย​บอก​พวกเขา​ว่า 2 พระยาห์เวห์ ผู้มีฤทธิ์ทั้งสิ้น​ได้​พูด​ไว้​อย่างนี้​ว่า “คนยูดาห์​พูดว่า ยัง​ไม่​ถึง​เวลา​ที่​จะ​สร้าง​วิหาร​ของ​พระยาห์เวห์​ขึ้น​มา​ใหม่”+ 1:2 ยัง​ไม่​ถึง … พระยาห์เวห์​ขึ้น​มา​ใหม่ วิหาร​นี้​พร้อมกับ​เมือง​เยรูซาเล็ม​ถูก​ชาว​บาบิโลน​ทำลาย​ไป​ก่อน​หน้า​นี้​แล้ว ใน​ปี 586 ก่อน​พระเยซู​มาเกิด

3 ดังนั้น​พระยาห์เวห์​จึง​พูด​ผ่าน​มา​ทาง​ฮักกัย ผู้พูด​แทน​พระองค์​ว่า 4 “พวกเจ้า​คิดว่า นี่​เป็น​เวลา​ที่​พวกเจ้า​จะ​อยู่​ใน​บ้าน​ของเจ้า​ที่​ตกแต่ง​อย่าง​สวยหรู​ด้วย​ไม้​ราคา​แพง แต่​ปล่อย​ให้​วิหาร​ของเรา​พังทลาย​อยู่​อย่างนี้​หรือ” 5 ตอนนี้ พระยาห์เวห์​ผู้มีฤทธิ์ทั้งสิ้น​พูดว่า “ลอง​คิดดู​ให้ดี​ถึง​ชีวิต​ของเจ้า​ที่​ผ่านมา​จนถึง​ตอนนี้ ว่า​เป็นยังไง 6 พวกเจ้า​หว่าน​มาก แต่​เก็บเกี่ยว​ได้น้อย มีกิน​แต่​ก็​ไม่อิ่ม มี​เหล้าองุ่น​ให้​ดื่ม​แต่​ไม่พอ​ให้​เมา มี​เสื้อผ้า​ใส่​แต่​ก็​ไม่พอ​ให้​อุ่น หา​เงิน​มาได้​แต่​กลับ​ใส่​ใน​กระเป๋า​ที่​มี​รูรั่ว”

7 นี่​คือ​สิ่ง​ที่​พระยาห์เวห์​ผู้มีฤทธิ์ทั้งสิ้น​พูด “ลอง​คิดดู​ให้ดี​ถึง​ชีวิต​ของเจ้า​ที่​ผ่านมา​จนถึง​ตอนนี้​ว่า​เป็นยังไง 8 ให้​พวกเจ้า​ขึ้น​ไป​บน​ภูเขา และ​เอา​ต้นไม้​ลง​มา​สร้าง​วิหาร​ขึ้นใหม่ แล้ว​เรา​จะได้​พอใจ​กับ​วิหาร​นั้น และ​ได้รับ​เกียรติ​ใน​วิหาร​นั้น” พระยาห์เวห์​พูด​ไว้​ว่า​อย่างนั้น

9 “เจ้า​ตั้งตา​คอย​ที่​จะ​เก็บเกี่ยว​ผลผลิต​มากๆ​แต่​มัน​กลับ​มี​แค่​นิดเดียว แล้ว​พวกเจ้า​ก็​เอา​ผล​อัน​นิดเดียว​นั้น​กลับ​ไป​บ้าน เรา​ก็​มา​เป่า​มัน​ทิ้ง​ไป​เสียอีก แล้ว​พระยาห์เวห์​ผู้มีฤทธิ์ทั้งสิ้น​ถาม​ว่า ทำไม​ถึง​เป็น​อย่างนั้น​หรือ ก็เพราะ​วิหาร​ของเรา​ยัง​พังทลาย​อยู่​น่ะสิ ใน​ขณะที่​พวกเจ้า​แต่ละคน​กำลัง​วุ่น​อยู่​กับ​เรื่อง​บ้าน​ของ​ตัวเอง 10 ดังนั้น เพราะ​เจ้า​นี่แหละ ท้องฟ้า​ถึง​ได้​ยั้ง​ฝน​ไว้​ไม่ให้​ตก และ​แผ่นดิน​ก็​ยั้ง​ผลผลิต​ไว้​จาก​เจ้า

11 ดังนั้น​เรา​จึง​ทำให้​เกิด​ภัยแล้ง​ขึ้น​บน​แผ่นดิน​และ​บน​ภูเขา ทำให้​เกิด​ภัยแล้ง​ต่อ​เมล็ด​พืชพันธุ์ เหล้าองุ่น​ใหม่ และ​น้ำมัน​มะกอก รวมทั้ง​ผลผลิต​อะไร​ก็ตาม​ที่​แผ่นดิน​จะ​งอก​ออกมา เรา​ยัง​ทำให้​เกิด​ภัยแล้ง​ต่อ​คน​และ​สัตว์ รวมทั้ง​ทุกอย่าง​ที่​คน​ลงมือ​เพาะ​ปลูก​ขึ้นมา”

พวกเขา​เริ่ม​สร้าง​วิหาร​ใหม่

12 แล้ว​เศรุบบาเบล​ลูกชาย​ของ​เชอัลทิเอล กับ​โยชูวา​นักบวชสูงสุด​ลูกชาย​ของ​เยโฮซาดัก รวมทั้ง​ทุกคน​ที่​เหลือรอด​กลับ​มา​จาก​การ​เป็นเชลย+ 1:12 ทุกคน … เป็นเชลย เป็น​ชาวยูดาห์​ที่​ถูก​จับ​ไป​เป็นเชลย​ที่​บาบิโลน ต่าง​ก็​พากัน​เชื่อฟัง​คำสั่ง​ของ​พระยาห์เวห์​พระเจ้า​ของ​พวกเขา ซึ่ง​ก็​คือ​คำพูด​ของ​ฮักกัย​ผู้พูดแทนพระเจ้า

ฮักกัย​ก็​พูด​ตาม​ที่​พระยาห์เวห์​พระเจ้า​ของ​พวกเขา​สั่ง​ให้​เขา​พูด และ​ผู้คน​ต่าง​พากัน​เกรง​กลัว​พระยาห์เวห์

13 แล้ว​ฮักกัย​ผู้ส่งข่าว​ของ​พระยาห์เวห์ ทำ​ตาม​คำสั่ง​ของ​พระยาห์เวห์ เขา​บอก​กับ​ผู้คน​ว่า พระยาห์เวห์​พูดว่า “เรา​อยู่​กับ​พวกเจ้า”

14 แล้ว​พระยาห์เวห์​ก็​ปลุกใจ​เศรุบบาเบล​ลูกชาย​ของ​เชอัลทิเอล และ​ปลุกใจ​โยชูวา นักบวชสูงสุด ลูกชาย​ของ​เยโฮซาดัก รวมทั้ง​ปลุกใจ​คน​ที่​เหลืออยู่​ทั้งหมด ให้​กระตือรือร้น​ลงมือ​ทำงาน ดังนั้น​พวกเขา​จึง​พากัน​ลงมือ​สร้าง​วิหาร​ของ​พระยาห์เวห์ ผู้มีฤทธิ์ทั้งสิ้น ผู้​เป็น​พระเจ้า​ของ​พวกเขา​ขึ้น​มา​ใหม่ 15 พวกเขา​เริ่ม​สร้าง​วิหาร​ใน​วันที่​ยี่สิบสี่​เดือน​หก+ 1:15 วันที่​ยี่สิบสี่​เดือน​หก ตรงกับ​วันที่ ยี่สิบเอ็ด กันยายน ปี 520 ก่อน​พระเยซู​มาเกิด ใน​ปี​ที่สอง​ที่​กษัตริย์​ดาริอัส​ครองราชย์

2

พระยาห์เวห์​ให้​กำลังใจ​กับ​ผู้คน

1 ใน​วันที่​ยี่สิบเอ็ด​เดือน​เจ็ด+ 2:1 วันที่​ยี่สิบเอ็ด​เดือน​เจ็ด ตรงกับ วันที่ สิบเจ็ด ตุลาคม ปี 520 ก่อน​พระเยซู​มาเกิด พระยาห์เวห์​พูด​ผ่าน​มา​ทาง​ฮักกัย​ผู้พูด​แทน​พระองค์​ว่า 2 “ให้​ไป​บอก​กับ​เศรุบบาเบล​เจ้าเมือง​ยูดาห์​ลูกชาย​ของ​เชอัลทิเอล และ​โยชูวา​นักบวชสูงสุด​ลูกชาย​ของ​เยโฮซาดัก และ​คน​ที่​เหลือ​ทั้งหมด​ว่า 3 ‘ใครบ้าง​ที่​เหลืออยู่​ใน​ที่นี้​ที่​เคย​เห็น​วิหาร​นี้ ใน​ตอนนั้น​ที่​มัน​ยัง​สวยงาม​อยู่ แล้ว​ตอนนี้​เจ้า​เห็น​ว่า​มัน​เป็น​ยังไง มัน​เปรียบกัน​ไม่ได้​เลย​ใช่ไหม’” 4 พระยาห์เวห์​พูดว่า “แต่​ตอนนี้ เศรุบบาเบล อย่า​เพิ่ง​หมด​กำลังใจ และ​โยชูวา​นักบวชสูงสุด ลูกชาย​ของ​เยโฮซาดัก อย่า​เพิ่ง​หมด​กำลังใจ รวมทั้ง​พวกเจ้า​ทุกคน​ที่​อาศัย​อยู่​บน​แผ่นดิน​นี้ อย่า​เพิ่ง​หมด​กำลังใจ” พระองค์​พูดว่า “ให้​ลงมือ​ทำงาน​ต่อไป เพราะ​เรา​อยู่​กับ​พวกเจ้า” พระยาห์เวห์​ผู้มีฤทธิ์ทั้งสิ้น​พูด​ไว้​ว่า​อย่างนั้น

5 “นั่น​คือ​คำ​สัญญา​ที่​เรา​ได้​ให้​ไว้​กับ​พวกเจ้า ตอน​ที่​พวกเจ้า​ออก​มา​จาก​แผ่นดิน​อียิปต์ และ​ตอนนี้ พระวิญญาณ​ของเรา​ก็​ยัง​อยู่​ท่ามกลาง​พวกเจ้า ดังนั้น​พวกเจ้า​ไม่ต้อง​กลัว” 6 เพราะ​พระยาห์เวห์ ผู้มีฤทธิ์ทั้งสิ้น​พูด​ไว้​ว่า​อย่างนี้ คือ “ใน​ไม่ช้า​นี้ เรา​จะ​ทำให้​ท้องฟ้า​และ​แผ่นดิน​โลก​สั่น​สะเทือน​อีก​ครั้งหนึ่ง รวมทั้ง​ทะเล​และ​แผ่นดิน 7 เรา​จะ​ทำให้​ชนชาติ​ทั้งหมด​สั่น​สะเทือน แล้ว​พวกเขา​จะ​เอา​ทรัพย์​สมบัติ​อัน​มีค่า​มา​ไว้​ที่นี่ และ​เรา​จะ​ทำให้​วิหาร​นี้​เต็ม​ไปด้วย​สง่าราศี” พระยาห์เวห์​ผู้มีฤทธิ์ทั้งสิ้น​พูด​ไว้​ว่า​อย่างนั้น 8 “เงิน​และ​ทอง​นั้น​เป็น​ของเรา” พระยาห์เวห์​ผู้มีฤทธิ์ทั้งสิ้น​พูด​ว่า​อย่างนั้น 9 “วิหาร​หลังใหม่​นี้​จะ​มี​สง่าราศี​มากกว่า​วิหาร​หลังเก่า​เสียอีก”+ 2:9 วิหาร​หลังใหม่ … หลังเก่า​เสียอีก วิหาร​หลังเก่า ถูก​สร้าง​ขึ้นมา​ใน​สมัย​ที่​กษัตริย์​ซาโลมอน​ครองราชย์ วิหาร​เก่า​นี้​สร้าง​เสร็จ​ใน​ระหว่าง​ปี 960-950 ก่อน​พระเยซู​มาเกิด และ​วิหาร​เก่า​ถูก​ทหาร​บาลิโลน​ทำลาย​ไป​ใน​ปี 586 ก่อน​พระเยซู​มาเกิด ส่วน​วิหาร​หลังใหม่​นี้ สร้าง​ใน​สมัย​ของ​ฮักกัย​ผู้พูดแทนพระเจ้า พระยาห์เวห์​ผู้มีฤทธิ์ทั้งสิ้น​พูด​ว่า​อย่างนี้ “เรา​จะ​ให้​เกิด​สันติสุข​และ​ความเจริญ​รุ่งเรือง​ใน​สถานที่​นี้” พระยาห์เวห์​ผู้มีฤทธิ์ทั้งสิ้น​พูด​อย่างนี้

งาน​ได้​เริ่ม​แล้ว พระพร​กำลัง​จะมา

10 ใน​วันที่​ยี่สิบสี่​เดือน​เก้า+ 2:10 ใน​วันที่​ยี่สิบสี่​เดือน​เก้า ตรงกับ วันที่ สิบแปด ธันวาคม ปี 520 ก่อน​พระเยซู​มาเกิด ใน​ปี​ที่สอง​ที่​กษัตริย์​ดาริอัส​ครองราชย์ พระยาห์เวห์​พูด​กับ​ฮักกัย ผู้พูด​แทน​พระองค์ 11 พระยาห์เวห์​ผู้มีฤทธิ์ทั้งสิ้น​พูดว่า “ให้​ถาม​พวกนักบวช​ดูสิ​ว่า พวกเขา​ตีความ​กฎ​ของ​พระเจ้า​ยังไง​เกี่ยวกับ​เรื่องนี้ 12 ถ้า​มี​ใคร​ที่​เอา​เนื้อ​ที่​ศักดิ์สิทธิ์+ 2:12 เนื้อ​ที่​ศักดิ์สิทธิ์ หมายถึง​เนื้อ​ที่​แบ่ง​ออก​มา​จาก​เครื่อง​สังสรรค์​บูชา ห่อ​ไว้​ใน​เสื้อคลุม​ของเขา และ​เสื้อคลุม​นั้น​ไป​แตะ​ถูก​พวกขนมปัง หรือ​ผักตุ๋น หรือ​เหล้าองุ่น หรือ​น้ำมัน​มะกอก หรือ​อาหาร​ชนิดไหน​ก็​แล้วแต่ ถ้า​เป็น​อย่างนี้ ของ​พวกนั้น​จะ​กลาย​เป็น​ของ​ศักดิ์สิทธิ์​ไปด้วย​หรือเปล่า”

และ​พวกนักบวช​ก็​ตอบว่า “ไม่​ศักดิ์สิทธิ์”

13 แล้ว​ฮักกัย​ก็​พูดว่า “ถ้า​มี​คนหนึ่ง​ที่​ไม่บริสุทธิ์​เพราะ​ไป​แตะต้อง​ศพ​มา แล้ว​มา​แตะต้อง​ถูก​ของ​พวกนี้​อย่างหนึ่ง​อย่างใด มัน​จะ​กลาย​เป็น​ของ​ไม่บริสุทธิ์​หรือเปล่า”

และ​พวกนักบวช​ก็​ตอบว่า “ใช่แล้ว มัน​จะ​กลาย​เป็น​ของ​ไม่บริสุทธิ์”

14 แล้ว​ฮักกัย​พูดว่า “พระยาห์เวห์​พูดว่า​มัน​เป็น​อย่างนั้น​เหมือนกัน​กับ​คน​พวกนี้​คือ​ชนชาติ​นี้ เพราะ​คน​พวกนี้​ไม่บริสุทธิ์​ต่อหน้า​เรา ดังนั้น​ทุกอย่าง​ที่​พวกเขา​ลงมือ​เพาะ​ปลูก และ​ทุกสิ่ง​ที่​พวกเขา​เอา​มา​ที่​วิหาร​นี้ ก็​จะ​ไม่บริสุทธิ์​ไปด้วย”

15 “ต่อ​จากนี้​ไป ให้​คิดถึง​เรื่องนี้​ดู​ให้ดี คือ ให้​คิดถึง​ช่วง​เวลานั้น​ก่อน​ที่​เจ้า​จะ​เริ่ม​สร้าง​วิหาร​ของ​พระยาห์เวห์​ขึ้น​มา​ใหม่ 16 ตอนนั้น​เจ้า​เป็น​อย่างไร​บ้าง บางคน​มา​ที่​กองข้าว คาดหวัง​ว่า​จะได้​ข้าว​สัก​ยี่สิบ​ถัง แต่​กลับ​ได้​แค่​สิบ​ถัง บางคน​มา​ที่​บ่อ​เก็บ​เหล้าองุ่น กะ​จะ​เท​ได้​ห้าสิบ​ไห กลับ​เท​ได้​แค่​ยี่สิบ​ไห 17 เรา​ทำร้าย​พวกเจ้า และ​ทุกอย่าง​ที่​เจ้า​ลงมือ​เพาะ​ปลูก ด้วย​โรค​ใบไหม้ ด้วย​เชื้อรา​ของ​พืช และ​ด้วย​ลูกเห็บ แต่​พวกเจ้า​ก็​ไม่ยอม​หัน​กลับ​มาหา​เรา” พระยาห์เวห์​พูดว่า​อย่างนั้น

18 “นับ​จาก​วันนี้​ไป​ให้​คิดถึง​เรื่องนี้​ดู​ให้ดี นับ​ตั้งแต่​วันที่​ยี่สิบสี่​เดือน​เก้า ตั้งแต่​วัน​ที่​ได้​วาง​ฐานราก​สำหรับ​วิหาร​ของ​พระยาห์เวห์​เสร็จ คิดดู​ให้ดี​ว่า 19 มี​เมล็ดพืช​เหลือ​อยู่​ใน​ยุ้ง​อีก​หรือ ไม่เหลือ​แล้ว เอา​ไป​หว่าน​จน​หมด​แล้ว ดู​ต้นองุ่น หรือ​ต้นมะเดื่อ หรือ​ต้นทับทิม หรือ​ต้นมะกอก​สิ พวกมัน​ยัง​ไม่​ออกผล​อีกหรือ ไม่เลย มัน​กำลัง​ออกผล​อยู่ ต่อ​จากนี้​ไป เรา​จะ​อวยพร​เจ้า​ให้​มี​ผลผลิต​ที่ดี”

20 พระยาห์เวห์​พูด​กับ​ฮักกัย​อีก​เป็น​ครั้ง​ที่สอง ใน​วันที่​ยี่สิบสี่​ของ​เดือนนั้น​ว่า 21 “ให้​บอก​กับ​เศรุบบาเบล เจ้าเมือง​ยูดาห์​ว่า​เรา​กำลัง​จะ​สั่น​สะเทือน​ท้องฟ้า​และ​แผ่นดิน​โลก 22 เรา​จะ​พลิกคว่ำ​บัลลังก์​ของ​อาณาจักร​ต่างๆ​และ​เรา​จะ​ทำลาย​อำนาจ​ของ​อาณาจักร​ทั้งหลาย​ของ​คน​ต่าง​ชาติ เรา​จะ​พลิกคว่ำ​รถม้า​และ​คนขับ​พวกมัน และ​พวกม้า​และ​คนขี่​ก็​จะ​ล้มตาย​ลง​ด้วย​คมดาบ​ของ​พวก​พี่น้อง​เขา 23 ใน​วันนั้น พระยาห์เวห์​ผู้มีฤทธิ์ทั้งสิ้น​พูดว่า เรา​จะ​แต่งตั้ง​เจ้า เศรุบบาเบล ผู้รับใช้​เรา ลูกชาย​ของ​เชอัลทิเอล ให้​มี​อำนาจ​เหมือน​แหวน​ตรา​ประจำ​ตำแหน่ง+ 2:23 แหวน​ตรา​ประจำ​ตำแหน่ง เป็น​แหวน​ของ​กษัตริย์ ที่​เมื่อ​กษัตริย์​ให้​กับ​ใคร ก็​หมายถึง​คนนั้น​มี​อำนาจ​ของ​กษัตริย์​ที่​จะ​ทำ​สิ่งต่างๆ เพราะ​เรา​เลือก​เจ้า​แล้ว” พระยาห์เวห์​ผู้มีฤทธิ์ทั้งสิ้น​พูดว่า​อย่างนั้น