โยบ

คำนำ

บทที่ 1-2 ของ​หนังสือ​โยบ​เป็น​เรื่องเล่า​ว่า โยบ​เป็น​คนหนึ่ง​ที่​ร่ำรวย​มาก มี​ทรัพย์​สมบัติ​มากมาย ทั้ง​สัตว์เลี้ยง​และ​ข้าทาส​บริวาร มี​ลูกชาย​ลูกสาว​หลายคน โยบ​เป็น​คน​ที่​สัตย์ซื่อ​ต่อ​พระเจ้า และ​พระเจ้า​ก็​พอใจ​ใน​ตัวโยบ​เหมือน​กัน

วันหนึ่ง​ใน​ที่ประชุม​ของ​พระเจ้า ผู้ฟ้อง​ได้​มา​ท้าทาย​พระเจ้า​ว่า​ที่​โยบ​ยังคง​สัตย์ซื่อ​ต่อ​พระองค์ ก็​เพราะ​พระองค์​อวยพร​เขา แต่​ถ้า​เมื่อไหร่​ที่​พระองค์​ปล่อย​ให้​เรื่อง​เลวร้าย​เกิดขึ้น​กับเขา เขา​จะ​สาปแช่ง​พระองค์​อย่าง​แน่นอน

พระเจ้า​จึง​อนุญาต​ให้​ผู้ฟ้อง​ไป​ทดลอง​โยบ​ได้ เพื่อ​จะได้​พิสูจน์​ว่า​โยบ​เป็น​คน​ที่​สัตย์ซื่อ​เที่ยงตรง​เหมือน​กับ​ที่​พระองค์​บอก

บทที่ 3-31 เป็น​คำกลอน​ที่​พูด​โต้ตอบ​กัน​ไปมา​ถึง​สาม​รอบ​ระหว่าง​โยบ​กับ​เพื่อน​ทั้ง​สามคน​ของเขา พวก​เพื่อน​โยบ​คิด​ว่า​ที่​โยบ​เจอ​กับ​เรื่อง​เลวร้าย​ต่างๆ​เป็น​เพราะ​โยบ​ทำ​บาป แต่​โยบ​ยัง​ยืนยัน​ว่า​ตัวเอง​ไม่​ผิด

บท​ที่ 32-37 เป็น​คำกลอน​ที่​เอลีฮู​พูด​โต้ตอบ​ทั้งโยบ​และ​เพื่อน​ของ​โยบ เขา​ว่า​โยบ​ผิด​และ​โกรธ​เพื่อน​ของ​โยบ​ที่​ไม่​สามารถ​ปิด​ปาก​โยบได้

บท​ที่ 38:1-42:6 เป็น​คำกลอน​ที่​พระยาห์เวห์​พูด​เพื่อ​ปิด​ปาก​โยบ ด้วย​คำถาม​มากมาย จน​โยบ​ยอม​จำนน

บท​ที่ 42:7-17 สรุป​ตอน​จบ​ของ​โยบ

1

โยบ​คนดี

1 มี​ชาย​คนหนึ่ง​ชื่อ​โยบ เขา​อาศัย​อยู่​ใน​ดินแดน​อูส เขา​เป็น​คนดี​พร้อม และ​สัตย์ซื่อ เขา​ยำเกรง​พระเจ้า และ​ไม่​ยอม​ทำ​ความชั่วเลย

2 เขา​มี​ลูกชาย​เจ็ดคน และ​ลูกสาว​สามคน 3 เขา​มี​แกะ​และ​แพะ​เจ็ดพัน​ตัว อูฐ​สามพัน​ตัว วัว​ห้าร้อย​คู่ ลา​ตัวเมีย​ห้าร้อย​ตัว และ​มี​คนใช้​มากมาย

เขา​ก็เลย​เป็น​คน​ที่​ร่ำรวย​ที่สุด​ใน​หมู่​คน​ที่​อาศัย​อยู่​ทาง​ทิศ​ตะวันออก

4 ลูกชาย​ของ​เขา​แต่ละคน​จะ​จัด​งาน​เลี้ยง​ที่​บ้าน​ของ​พวกเขา หมุนเวียน​กัน​ไป​ตาม​เวร​ของ​พวกเขา และ​พวกเขา​จะ​เชิญชวน​พี่น้องหญิง​ทั้งสามคน​ให้​มา​กิน​และ​ดื่ม​ร่วม​กับ​พวกเขา 5 เมื่อ​พวกเขา​จัด​งาน​เลี้ยง​เวียน​กัน​ไป​จน​ครบ​รอบ​แล้ว โยบ​ก็​จะ​ทำ​พิธี​ชำระ​พวกเขา​ให้​บริสุทธิ์ โยบ​จะ​ลุก​ขึ้น​แต่​เช้าตรู่ และ​ถวาย​เครื่อง​เผา​บูชา​สำหรับ​ลูก​แต่ละคน​ของ​เขา เพราะ​โยบ​คิด​ว่า “ลูกๆ​ของ​ข้า​อาจ​จะ​ทำ​บาป ด้วย​การ​สาปแช่ง​พระเจ้า​ใน​ใจ​ก็​เป็น​ได้”

โยบ​ทำ​อย่างนี้​เสมอ​มา

6 อยู่​มา​วัน​หนึ่ง เมื่อ​พวก​ทูตสวรรค์​มา​ปรากฏ​ตัว​อยู่​ต่อ​หน้า​พระยาห์เวห์​และ​ผู้ฟ้องร้อง+ 1:6 ผู้ฟ้องร้อง คำนี้​ใน​ภาษา​ฮีบรู คือ “ซาตาน” ก็​อยู่​กับ​พวก​ทูตสวรรค์+ 1:6 ทูตสวรรค์ หรือ​แปล​ตรงๆ​ได้​ว่า “บุตร​ทั้งหลาย​ของ​พระเจ้า” นั้น​ด้วย

7 พระยาห์เวห์​ถาม​ผู้ฟ้องร้อง​ว่า “เจ้า​ไป​ทำ​อะไร​มา”

ผู้ฟ้องร้อง​ตอบ​พระยาห์เวห์​ว่า “ไป​เที่ยว​ตรวจตรา​ใน​แผ่นดิน​โลก และ​เดิน​สำรวจ​ไป​มา​บน​แผ่นดินนั้น”

8 พระยาห์เวห์​พูด​กับ​ผู้ฟ้องร้อง​ว่า “เจ้า​ได้​สังเกต​ตัวโยบ ผู้รับใช้​ของ​เรา​หรือเปล่า ไม่​มี​ใคร​เลย​ใน​โลกนี้​ที่​เหมือน​กับ​เขา เขา​เป็น​คนดี​พร้อม สัตย์ซื่อ ยำเกรง​พระเจ้า และ​ไม่​ยอม​ทำชั่ว”

9 ผู้ฟ้องร้อง​ตอบ​พระยาห์เวห์​ว่า “เขา​ยำเกรง​พระองค์​เพราะ​ได้​สิ่ง​ดีๆ​ตอบ​แทน​ไม่ใช่หรือ

10 พระองค์​ได้​กั้น​รั้ว​ปกป้อง​รอบ​ตัว​เขา ครัว​เรือน​ของ​เขา ตลอด​จน​ทุกสิ่ง​ที่​เขา​เป็น​เจ้า​ของ ไม่ใช่หรือ พระองค์​อวยพร​การ​งาน​ที่​เขา​ทำ ไม่ใช่หรือ จน​ทำ​ให้​ทรัพย์​สมบัติ​ของ​เขา​ได้​ขยาย​เพิ่ม​ขึ้น​อย่าง​มหาศาล​ไป​ทั่วทั้ง​แผ่นดิน 11 ลอง​ยื่น​มือ​ของ​พระองค์​ออก​ไป​ทำลาย​ทุกสิ่ง​ของ​เขา​ดูสิ เขา​จะ​สาปแช่ง​พระองค์​ต่อหน้า​อย่าง​แน่นอน”

12 แล้ว​พระยาห์เวห์​พูด​กับ​ผู้​ฟ้องร้อง​ว่า “เอาสิ ทุกอย่าง​ของ​เขา​อยู่​ใน​กำมือ​ของ​เจ้าแล้ว แต่​ห้าม​ทำร้าย​ตัวเขา”

แล้ว​ผู้ฟ้องร้อง​ก็​ออก​ไป​จาก​เบื้องหน้า​ของ​พระยาห์เวห์

โยบ​สูญสิ้น​ทุกสิ่ง​ทุกอย่าง

13 อยู่​มา​วันหนึ่ง เมื่อ​พวกลูกชาย​และ​ลูกสาว​ของ​โยบ​มา​ร่วม​กิน​และ​ดื่ม​เหล้าองุ่น​ที่​บ้าน​พี่ชาย​คนโต​ของ​พวกเขา 14 อยู่​ๆ​ก็​มี​ผู้ส่งข่าว​คน​หนึ่ง​มา​หา​โยบ​และ​บอก​ว่า “ขณะ​ที่​ฝูงวัว​กำลัง​ไถ​ดิน และ​พวก​ลา​ตัวเมีย​กำลัง​กิน​หญ้า​อยู่​ข้างๆ​ฝูงวัวนั้น 15 ก็​มี​พวกเสบา+ 1:15 เสบา เป็น​ประชาชน​ที่​อาศัย​อยู่​ทาง​อาหรับ​ตอน​เหนือ บุก​เข้า​มา​กวาด​ต้อน​เอา​พวกมัน​ไป

และ​พวก​มัน​ใช้​ดาบ​ฆ่า​ฟัน​คน​เฝ้า​ฝูงสัตว์​ตายหมด เหลือ​แต่​ข้าพเจ้า​ที่​หนี​รอด​มา​ส่ง​ข่าว​กับ​ท่าน”

16 ชาย​คนนี้​พูด​ยัง​ไม่ทันจบ ก็​มี​ชาย​อีก​คนหนึ่ง​เข้ามา พูด​ว่า “มี​ฟ้าผ่า​จาก​พระเจ้า​ลง​มา​จาก​ฟ้า เผา​ไหม้​ฝูง​แกะ​และ​แพะ รวมทั้ง​คน​เฝ้า​ฝูงสัตว์นั้น​จน​หมดเกลี้ยง เหลือ​แต่​ข้าพเจ้า​ที่​หนี​รอด​มา​ส่ง​ข่าว​กับ​ท่าน”

17 ชาย​คนนี้​พูด​ยัง​ไม่​ทัน​จบ ก็​มี​ชาย​อีก​คนหนึ่ง​เข้า​มา​พูด​ว่า “มี​ชาว​เคลเดีย+ 1:17 เคลเดีย เป็น​เผ่า​ที่​เร่ร่อน​ไป​มา​ระหว่าง​แม่น้ำ​ยูเฟสติส​กับ​แม่น้ำ​จอร์แดน สามกลุ่ม​บุก​เข้า​ปล้น​ฝูง​อูฐ และ​กวาด​ต้อน​เอา​พวกมันไป แล้ว​พวก​มัน​ก็​เอา​ดาบ​ฆ่าฟัน​คน​เฝ้า​ฝูง​อูฐ​ตายหมด เหลือ​แต่​ข้าพเจ้า​ที่​หนี​รอด​มา​บอก​ข่าว​กับท่าน”

18 ชาย​คนนี้​พูด​ยัง​ไม่​ทัน​จบ ก็​มี​ชาย​อีก​คน​หนึ่ง​เข้า​มา​พูด​ว่า “ใน​ขณะ​ที่​ลูกชาย​และ​ลูกสาว​ของ​ท่าน​กำลัง​กิน​และ​ดื่ม​เหล้าองุ่น​ใน​บ้าน​พี่ชาย​คนโตนั้น 19 ก็​เกิด​พายุ​ลูก​ใหญ่​พัด​มา​จาก​ทะเลทราย พัด​ตี​บ้าน​ทั้งสี่ด้าน แล้ว​บ้าน​ก็​พัง​ลง​มา​ทับ​ลูกๆ​ของ​ท่าน​ตายหมด เหลือ​แต่​ข้าพเจ้า​ที่​หนี​รอด​มา​ส่งข่าว​กับ​ท่าน”

20 โยบ​ก็​ลุก​ขึ้น​ฉีก​เสื้อคลุม​ของ​เขา โกน​หัว+ 1:20 ฉีก​เสื้อคลุม​ของ​เขา โกน​หัว เป็น​การ​แสดง​ความ​เศร้า​โศก​อย่าง​มาก และ​ล้ม​กราบ​ลง​กับ​พื้น 21 เขา​พูด​ว่า

“ข้าพเจ้า​ออก​จาก​ท้อง​แม่​มา​ตัว​เปล่า

ข้าพเจ้า​ก็​จะ​กลับ​สู่​ผืน​ดิน​ตัว​เปล่า

พระยาห์เวห์​ให้​มา และ​พระยาห์เวห์​ก็​เอา​กลับ​ไป

ขอ​ให้​ชื่อ​ของ​พระยาห์เวห์​ได้รับ​การ​สรรเสริญ​เถิด”

22 ถึง​แม้​จะ​เกิด​เรื่อง​ทั้งหมดนี้​กับ​โยบ โยบ​ก็​ไม่​ได้​ทำ​บาป เขา​ไม่​ได้​กล่าวหา​พระเจ้า​ว่า​พระองค์​ทำ​ผิด

2

ผู้​ฟ้องร้อง​เล่นงาน​สุขภาพ​ของ​โยบ

1 อยู่​มา​วัน​หนึ่ง เมื่อ​พวก​ทูตสวรรค์​มา​ปรากฏ​ตัว​อยู่​ต่อ​หน้า​พระยาห์เวห์ ผู้ฟ้องร้อง​ก็​มา​อยู่​กับ​พวก​ทูตสวรรค์​นั้น​ด้วย​เพื่อ​มา​รายงาน​ตัว​ต่อ​พระยาห์เวห์ 2 พระยาห์เวห์​พูด​กับ​ผู้ฟ้องร้อง​ว่า “เจ้า​ไป​ไหน​มา”

ผู้ฟ้องร้อง​ตอบ​พระยาห์เวห์​ว่า “ไป​เที่ยว​ตรวจตรา​ใน​แผ่นดิน​โลก และ​เดิน​สำรวจ​ไปมา​บน​แผ่นดินนั้น”

3 พระยาห์เวห์​พูด​กับ​ผู้ฟ้องร้อง​ว่า “เจ้า​สังเกต​ตัว​โยบ ผู้รับใช้​ของ​เรา​หรือเปล่า ไม่​มี​ใคร​เลย​ใน​โลกนี้​ที่​เหมือน​กับ​เขา เขา​เป็น​คนดี​พร้อม สัตย์ซื่อ ยำเกรง​พระเจ้า และ​ไม่​ยอม​ทำ​ชั่ว เขา​ก็​ยัง​ยึดมั่น​ใน​ความ​ดีพร้อม​ของ​เขา ทั้งๆ​ที่​เจ้า​พยายาม​โน้มน้าว​ให้​เรา​ต่อต้าน​เขา และ​ให้​กลืน​กิน​เขา​เสีย​โดย​ไม่​มี​เหตุ”

4 ผู้​ฟ้องร้อง​ตอบ​พระยาห์เวห์​ว่า “หนัง​แทน​หนัง+ 2:4 หนัง​แทน​หนัง ประโยคนี้​เป็น​คำ​สุภาษิต​แน่ แต่​ความหมาย​ยัง​ไม่​แน่ชัด อาจ​จะ​หมายความ​ว่า “คน​ผู้​หนึ่ง​จะ​ให้​อะไร​ก็​ได้​เพื่อ​รักษา​ผิวหนัง​ของ​ตน​ไว้” ส่วน​ข้อ​เสนอ​แนะ​อื่น ก็​คือ วิธีการ​ที่​โยบ​จะ​ปฏิบัติ​ต่อ​พระยาห์เวห์ ถ้า​หาก​พระยาห์เวห์​ทำ​อันตราย​ต่อ​ตัว​เขา เช่น​ถ้า​หาก​พระยาห์เวห์​ขีด​ข่วน​ผิวหนัง​ของ​โยบ เขา​ก็​จะ​โจม​ตี​พระองค์​ด้วย​การ​สาป​แช่ง ซึ่ง​เป็น​วิธีการ​แก้​แค้น​ทาง​เดียว​ที่​สามารถ​ทำ​ได้ ใน​กรณี​นี้ “หนัง​ต่อ​หนัง” มี​ความหมาย​ใกล้เคียง​กับ “ตา​ต่อตา” แน่นอน มนุษย์​จะ​สละ​ทุกสิ่ง​ทุกอย่าง​ที่​เขา​มี​เพื่อ​แลก​กับ​ชีวิต​ของ​ตน 5 ลอง​ยื่น​มือ​ของ​พระองค์​ออก​ไป​ทำร้าย​กระดูก​และ​เนื้อ​ของ​เขา​ดูสิ เขา​จะ​สาปแช่ง​พระองค์​ต่อหน้า​อย่าง​แน่นอน”

6 แล้ว​พระยาห์เวห์​ก็​พูด​กับ​ผู้ฟ้องร้อง​ว่า “เอาสิ ทุกอย่าง​ของ​เขา​อยู่​ใน​กำมือ​ของ​เจ้าแล้ว แต่​ให้​ไว้ชีวิตเขา”

7 ผู้ฟ้องร้อง​ก็​ออก​ไป​จาก​เบื้อง​หน้า​ของ​พระยาห์เวห์

ผู้ฟ้องร้อง​ทำ​ให้​โยบ​เกิด​แผล​พุพอง​ตั้งแต่​หัว​จรด​เท้า 8 โยบ​นั่ง​อยู่​กลาง​กอง​ขี้เถ้า​และ​ใช้​เศษ​หม้อดิน​แตก​เกา​ครูด​ตาม​ตัว 9 เมีย​ของ​เขา​พูด​กับ​เขา​ว่า “แก​ยัง​จะ​ยึดมั่น​ใน​ความ​ดีพร้อม​ของ​แก​อยู่​อีก​หรือ สาปแช่ง​พระเจ้า แล้ว​ไป​ตายซะ”

10 โยบ​พูด​กับ​นาง​ว่า “เจ้า​พูด​เหมือน​กับ​หญิงโง่​ไม่​มี​ผิด เรา​จะ​รับ​แต่​สิ่ง​ดีๆ​จาก​พระเจ้า​เท่านั้น สิ่ง​เลวร้าย​จะ​ไม่​ยอม​รับ​เลยหรือ” ถึง​แม้​จะ​เกิด​เรื่อง​ทั้งหมดนี้​กับ​โยบ โยบ​ก็​ไม่​ได้​ทำ​บาป​ด้วย​ริมฝีปาก​ของ​เขาเลย

เพื่อน​ทั้งสามคน​ของ​โยบ

11 ต่อมา​เมื่อ​เพื่อน​สาม​คน​ของ​โยบ​คือ เอลีฟัส​ชาว​เทมาน บิลดัด​ชาว​ชูอาห์ และ​โศฟาร์​ชาว​นาอามาห์ ได้ยิน​เรื่อง​เลวร้าย​ทั้งหมด​ที่​เกิด​ขึ้น​กับ​โยบ พวกเขา​นัดกัน​ที่​จะ​ไป​ร่วม​ทุกข์​และ​ปลอบโยน​โยบ พวกเขา​ต่าง​ออก​จาก​บ้าน​เรือน​ของ​ตน​มา 12 เมื่อ​พวกเขา​เห็น​โยบ​แต่​ไกล พวกเขา​แทบ​จะ​จำ​โยบ​ไม่ได้เลย พวกเขา​ร้องไห้​เสียงดัง และ​ต่าง​ฉีก​เสื้อคลุม​ของ​ตน แล้ว​ต่าง​โยน​ฝุ่น+ 2:12 ฉีก​เสื้อคลุม … โยน​ฝุ่น เป็น​การ​กระทำ​ที่​แสดง​ถึง​ความ​เศร้าโศก​เสียใจ​ขึ้น​ไป​ใน​อากาศ​ให้​ตกลง​บน​หัว​ของ​พวกเขา

13 แล้ว​เพื่อน​ทั้ง​สาม​ก็​ได้​มา​นั่ง​อยู่​กับ​โยบ​ที่​พื้นดิน เป็น​เวลา​เจ็ดวัน​เจ็ดคืน โดย​ไม่​ได้​พูด​อะไร​กับ​โยบ​สักคำ เพราะ​พวกเขา​เห็น​ว่า​ความ​เจ็บปวด​ของ​โยบนั้น​แสนสาหัสนัก

3

โยบ​สาปแช่ง​วัน​ที่​เขา​เกิด

1 หลังจาก​นั้น โยบ​อ้า​ปาก​และ​พูด​สาปแช่ง​วัน​ที่​เขา​เกิด​มา 2 โยบ​พูด​ว่า

3 “วัน​ที่​ข้า​เกิด​มานั้น

น่า​จะ​ถูก​ทำลาย​ไป​ซะ​ก่อน

และ​ไม่​น่า​จะ​มี​คืนนั้น​ที่​พูด​ว่า

‘มี​การ​ตั้งท้อง​เด็กชาย​คนหนึ่ง​ขึ้น​แล้ว’

4 วันนั้น​น่า​จะ​มืดมิด​ไป

พระเจ้า​ที่​อยู่​เบื้องบน​ไม่​น่า​จะ​คิดถึง​วันนั้น

หรือ​ให้​แสงสว่าง​ส่อง​ลง​มา​ใน​วันนั้น​เลย

5 ความมืด​และ​เงา​แห่ง​ความตาย​น่า​จะ​อ้าง​สิทธิ์​เหนือ​วันนั้น

เมฆ​หนาทึบ​น่า​จะ​ปกคลุม​วันนั้น​ไว้

ความ​มืดมิด​ของ​ดวง​อาทิตย์​น่า​จะ​ทำ​ให้​วันนั้น​ตกใจกลัว

6 ความ​หมองหม่น​น่าจะ​ยึด​เอา​คืนนั้น​ที่​ข้า​ก่อ​เกิด​ขึ้น​ใน​ท้อง​ไปซะ

คืนนั้น​ไม่​น่า​จะ​เชื่อม​ต่อ​กับ​วัน​อื่นๆ​ของ​ปี​เลย

วันนั้น​ไม่​น่า​จะ​ถูก​นับ​รวม​อยู่​ใน​เดือน​ต่างๆ​เลย

7 ความ​จริง​แล้ว​คืนนั้น​น่า​จะ​เป็น​หมัน​ไป

ไม่​น่า​จะ​มี​เสียงร้อง​อย่าง​มี​ความสุข​ใน​คืนนั้น​เลย

8 คน​ที่​สาปแช่ง​วัน​น่า​จะ​ร่าย​เวทมนตร์​ใส่​คืนนั้น​ด้วย

คน​ที่​เก่ง​ใน​การ​ปลุก​เรียก​ตัว​เลวีอาธาน+ 3:8 ตัว​เลวีอาธาน เป็น​สัตว์​ทะเล​ที่​ชาว​คานาอัน​เล่า​สืบ​ต่อ​กัน​มา เมื่อ​สัตว์​นี้​ถูก​รบกวน มัน​ก็​จะ​ขึ้น​มา​ทำร้าย​มนุษย์ ขึ้น​มา

น่าจะ​สาปแช่ง​คืนนั้น​ด้วย

9 ดวงดาว​ใน​ยาม​รุ่งสาง​น่า​จะ​มืด​ไป

คืนนั้น​ที่​รอ​แสงสว่าง​อย่าง​ตื่นเต้น​ไม่​น่า​จะ​ได้​พบ​แสงสว่าง​เลย

คืนนั้น​ไม่​น่า​จะ​ได้​พบ​กับ​แสงสว่าง​แห่ง​ยาม​รุ่งสาง​เลย

10 เพราะ​คืนนั้น​ไม่​ได้​ปิด​ครรภ์​ของ​แม่​ข้า​ไว้

เพราะ​คืนนั้น​ไม่​ได้​ซ่อน​ความ​ทุกข์ยาก​ไป​จาก​สายตา​ข้า

11 ทำไม​ข้า​ถึง​ไม่​ตาย​ตั้ง​แต่​เกิด

ทำไม​ข้า​ถึง​ไม่​คลอด​ออก​มา​แล้ว​สิ้นใจ​ไป​เลย

12 ทำไม​ตัก​ของ​แม่​จึง​รองรับ​ข้า​ไว้

และ​ทำไม​ถึง​มี​เต้านม​ให้​ข้า​ดูด

13 เพราะ​ถ้า​ข้า​ตาย​ไป​เสีย​ตั้งแต่​แรก​เกิด

ตอนนี้​ข้า​คง​นอน​เหยียด​ยาว​อยู่​และ​ไม่​ถูก​รบกวน

ข้า​คง​นอน​หลับ​อยู่​และ​คง​ได้​พักผ่อน

14 อยู่​ร่วม​กับ​พวก​กษัตริย์​และ​บรรดา​ที่​ปรึกษา​แห่ง​แผ่นดิน​ที่​เคย​สร้าง​เมือง​ปรัก​หักพัง​ขึ้น​ใหม่​สำหรับ​พวก​เขา​เอง

15 หรือ​อยู่​กับ​พวก​เจ้านาย​ใน​วัง

ที่​เคย​มี​ทองคำ​และ​เงิน​เต็ม​บ้าน

16 ทำไม​ข้า​ถึง​ไม่​ถูก​ฝัง​เหมือน​กับ​เด็ก​ที่​ตาย​ใน​ท้อง

หรือ​เป็น​ทารก​ที่​ไม่​เคย​เห็น​แสง​สว่าง

17 ที่​หลุมศพ​นั้น​คนชั่ว​จะ​หยุด​ก่อ​ปัญหา

ที่นั่น​ผู้ที่​เหนื่อย​ล้า​จะ​ได้​พักผ่อน

18 ที่นั่น​เหล่า​เชลย​จะ​อยู่​กัน​อย่าง​สบาย

เพราะ​พวก​เขา​จะ​ไม่​ได้ยิน​เสียง​ร้อง​ตะโกน​ของ​ผู้คุม

19 ทั้ง​ผู้น้อย​และ​ผู้ใหญ่​ก็​อยู่​ที่นั่น

ส่วน​ทาส​ก็​เป็น​อิสระ​จาก​เจ้านาย

20 ทำไม​ถึง​ให้​แสงสว่าง​กับ​คน​ที่​ทุกข์ทรมาน

ทำไม​ถึง​ให้​ชีวิต​กับ​คน​ที่​จม​อยู่​กับ​ความขมขื่น

21 ทำไม​ไม่​ยอม​ให้​คน​ที่​อยาก​ตาย​ได้​ตายซะ

พวกเขา​ขุด​หา​ความตาย​ยิ่ง​กว่า​ขุด​หา​ทรัพย์​สมบัติ​เสียอีก

22 พวกเขา​ดีใจ​แทบ​ตาย​เมื่อ​เขา​พบ​หลุมศพ​ของ​ตน

พวกเขา​ร้องเพลง​กัน​อย่าง​สนุก​สนาน

23 ทำไม​ถึง​ให้​ชีวิต​กับ​คน​ที่​ไม่​รู้​ว่า​จะ​อยู่​ไป​ทำไม

คือ​คน​ที่​พระเจ้า​ได้​ปิด​กั้น​รอบ​ด้าน

24 อาหาร​ของ​ข้า​คือ​การ​ถอน​หายใจ

น้ำดื่ม​ของ​ข้า​คือ​เสียง​ร้อง​คร่ำครวญ

25 เพราะ​สิ่ง​ที่​ข้า​กลัว​มาก​ที่สุดนั้น​ก็​ได้​เกิด​ขึ้น​กับ​ข้า

สิ่ง​ที่​ข้า​หวาดผวา​ก็​ได้​ตก​อยู่​บน​ข้า

26 ข้า​ไม่​มี​ความ​สงบสุข ไม่​มี​ความ​เงียบสงบ

ข้า​ไม่​ได้​พักผ่อน ข้า​มี​แต่​ความ​ว้าวุ่นใจ”

4

เอลีฟัส​พูด​กับ​โยบ

1 แล้ว​เอลีฟัส ชาว​เทมาน​ตอบ​ว่า

2 “ถ้า​หาก​มี​ใคร​สัก​คน​จะ​ลอง​พูด​กับ​ท่าน

ท่าน​จะ​รำคาญ​ไหม

เมื่อ​ฟัง​ท่าน​พูด ใคร​จะ​อด​พูด​ได้

3 ท่าน​เคย​สั่งสอน​ผู้คน​มากมาย

ท่าน​เคย​เสริม​กำลัง​ให้​กับ​มือ​ที่​อ่อนล้า

4 คำแนะ​นำ​ของ​ท่าน

ทำ​ให้​คน​ที่​ล้มลง​ลุก​ขึ้น​ยืน​ได้​อย่าง​มั่นคง

ท่าน​ทำ​ให้​เข่า​ที่​อ่อนล้า​กลับ​แข็งแรง

5 แต่​มา​ตอนนี้​มัน​ได้​เกิด​ขึ้น​กับ​ท่าน

ท่าน​ก็​หมด​ความ​อดทนไป

พอ​มา​ถึง​ตา​ท่าน ท่าน​ก็​ท้อแท้

6 ความ​ยำเกรง​ที่​ท่าน​มี​ต่อ​พระเจ้านั้น

ไม่​ได้​ช่วย​ให้​ท่าน​มี​ความ​เชื่อมั่น​เลย​หรือ

ความ​ดีพร้อม​ของ​ท่านนั้น

ไม่​ได้​ให้​ความ​หวัง​อะไร​กับ​ท่าน​เลย​หรือ

7 ลอง​คิด​ดูสิ เคย​เห็น​คน​บริสุทธิ์​ถูก​ทำลาย​ไปไหม

เคย​เห็น​คน​ที่​ซื่อตรง​พินาศไหม

8 ที่​ข้า​เคย​เห็น​มา​คน​ที่​ไถ​พรวน​ความ​ชั่วร้าย

และ​คน​ที่​ปลูก​ความ​ทุกข์ยาก

ก็​จะ​ได้​เก็บเกี่ยว​สิ่ง​เหล่านั้น

9 พวกเขา​ถูก​ทำลาย​ด้วย​ลม​หายใจ​ของ​พระเจ้า

พวกเขา​พบ​จุดจบ​ด้วย​ลม​จาก​ช่อง​จมูก​ของ​พระองค์

10 เสียง​คำราม​ของ​สิงห์​และ​เสียง​ร้องลั่น​ของ​สิงโต​ดุร้าย

จะ​เงียบ​หาย​ไป

และ​ฟัน​ของ​สิงห์​หนุ่ม​จะ​ถูก​หัก​ไป

11 สิงห์​ที่​แข็งแรง​จะ​ถูก​กำจัด​ไป เพราะ​ขาด​เหยื่อ

ส่วน​ลูก​สิงห์​ก็​จะ​กระจัด​กระจาย​ไป

12 ข้า​ได้รับ​ข่าว​ลับ

ข้า​ได้ยิน​แค่​เสี้ยว​หนึ่ง

13 มัน​มา​ทาง​ฝันร้าย​ใน​ตอน​กลางคืน

เมื่อ​ผู้คน​หลับ​สนิท

14 ข้า​กลัว​จน​ตัว​สั่น

มัน​ทำ​ให้​กระดูก​ทั้งสิ้น​ของ​ข้า​สั่นเทิ้ม

15 เมื่อ​ลมนั้น​พัด​ผ่าน​หน้า​ข้า​ไป

ขน​ตาม​ตัว​ข้า​ก็​ลุก​ชัน

16 มี​สิ่งหนึ่ง​ยืน​อยู่​ที่​นั่น

ข้า​มอง​ไม่​ออก​ว่า​มัน​คือ​อะไร

รูปร่างนั้น​อยู่​ต่อหน้า​ต่อตา​ข้า

แล้ว​ทุกอย่าง​ก็​เงียบ​เชียบ

อยู่ๆ​ข้า​ก็​ได้ยิน​เสียง​ขึ้น​ว่า

17 ‘มนุษย์​จะ​เป็น​ผู้บริสุทธิ์​ต่อหน้า​พระเจ้า​ได้หรือ

มนุษย์​จะ​สะอาด​หมดจด​ต่อหน้า​พระผู้สร้าง​ของ​เขา​ได้หรือ

18 ดูสิ ขนาด​ผู้รับใช้​ของ​พระองค์

พระองค์​ยัง​ไม่​ไว้ใจ​เลย

ขนาด​ทูตสวรรค์​ของ​พระองค์

พระองค์​ยัง​บอก​ว่า​ทำ​ผิด​เลย

19 แล้ว​จะ​นับประสา​อะไร​กับ​เรา

ที่​อยู่​ใน​บ้าน​ดินเหนียว​เหล่านี้

ที่​มี​ฐานราก​ตั้ง​อยู่​บน​ฝุ่น

ที่​สามารถ​ถูก​บดขยี้​เหมือน​แมลง​ที่​กัด​กิน​เสื้อผ้า

20 มนุษย์นั้น​สามารถ​ถูก​ป่น​เป็น​ผุยผง​ภาย​ใน​วันเดียว

พวกเขา​สามารถ​พินาศ​ตลอด​ไป​โดย​ไม่​มี​ใคร​สังเกต​เห็น

21 เชือก​ผูก​เต็นท์​ของ​พวกเขา​สามารถ​ถูก​ดึง​ออก

แล้ว​พวกเขา​ก็​ฟุบ​ตาย​ไป​อย่าง​ไม่​ทัน​ได้​สติปัญญาเลย’

5

1 ร้อง​เรียกสิ จะ​มี​ใคร​สัก​คน​ที่​ตอบ​ท่าน​ไหม

ท่าน​จะ​หัน​ไปหา​ทูตสวรรค์​องค์​ไหน​ให้​มา​ช่วยหรือ

2 คนโง่​ตาย​เพราะ​ความ​โกรธ

คนเขลา​ตาย​เพราะ​ความ​อิจฉา

3 ข้า​เคย​เห็น​คน​โง่​ลง​หลัก​ปักฐาน

แต่​ข้า​พูด​ได้​เลย​ว่า​บ้าน​คนนี้​ถูก​สาปแช่ง​แล้ว

4 ส่วน​ลูกๆ​ของ​เขา​อยู่​ห่างไกล​จาก​ความ​ปลอดภัย

พวกเขา​ถูก​บดขยี้​ที่​ประตู​เมือง​โดย​ไม่​มี​ใคร​ช่วย​พวกเขาเลย

5 ส่วน​พืชผล​ของ​พวกเขา​ก็​ถูก​คนหิว​โซ​เอา​ไป​กิน แม้แต่​พืชผล​ที่​ล้อมรอบ​ด้วย​พงหนาม​ก็​มี​คน​เอา​ไป​กิน

ส่วน​ทรัพย์​สมบัติ​ของ​พวกเขา พวก​คน​กระหาย​ก็​เฝ้ารอ​ฮุบ​เอา

6 เพราะ​ความ​ทุกข์​ลำบาก​ไม่​ได้​เกิด​มา​จาก​ผงธุลี​ดิน

ความ​ทุกข์​ยากนั้น​ก็​ไม่​ได้​งอก​เงย​ขึ้น​จาก​ผืน​ดิน

7 แต่​มนุษย์​นั่นแหละ​ที่​คลอด​ความ​ทุกข์ยากนั้น​ออก​มา

เหมือน​ลูกไฟ​ที่​ย่อม​แตก​พุ่ง​ขึ้น​บน

8 ถ้า​เป็น​ข้า ข้า​จะ​แสวงหา​พระเจ้า

และ​จะ​ยื่น​คำ​ร้อง​ของ​ข้า​ต่อ​พระองค์

9 พระเจ้า​ทำ​เรื่อง​ยิ่งใหญ่​เกิน​กว่า​ที่​พวกเรา​จะ​เข้าใจ​ได้

กิจการ​อัน​น่ายำเกรง​ที่​พระองค์​ทำนั้น​เกิน​กว่า​ที่​จะ​นับ​ได้

10 พระเจ้า​คือ​ผู้ที่​ให้​ฝน​ตกลง​มา​บน​แผ่นดิน​โลก

พระองค์​คือ​ผู้ที่​ให้​น้ำ​ไหล​ลง​มา​สู่​ทุ่งนา

11 พระองค์​ยก​ผู้ที่​ต่ำต้อย​ให้​สูง​ขึ้น

พระองค์​ทำ​ให้​คน​ทุกข์ยาก​อยู่​อย่าง​ปลอดภัย

12 พระองค์​ขัดขวาง​แผนการ​ของ​คน​เจ้าเล่ห์

คน​พวกนั้น​จึง​ทำการ​ไม่​สำเร็จ

13 พระองค์​จับ​คนฉลาด​ด้วย​กลอุบาย​ของ​เขาเอง

แผนการ​ของ​คน​เหลี่ยมจัด​พวกนี้​จึง​จบ​ลง​อย่าง​รวดเร็ว

14 คน​เหล่านั้น​เผชิญ​กับ​ความมืด​แม้​ใน​ยาม​กลางวัน

พวกเขา​ต้อง​เดิน​คลำ​ทาง​ไป​ใน​ยาม​เที่ยง​วัน​ราวกับ​เป็น​เวลา​กลางคืน

15 แต่​พระเจ้า​ช่วย​คน​ยากไร้​ให้​พ้น​จาก​คม​ดาบ​ของ​คนชั่ว

และ​จาก​เงื้อม​มือ​ของ​ผู้มีอำนาจ

16 คน​ยากไร้​จึง​มี​ความหวัง

และ​ความ​อธรรม​ก็​ต้อง​หุบ​ปาก​ไป

17 คน​ที่​พระเจ้า​ตักเตือน​นั้น​ได้รับ​เกียรติ​จริงๆ

ดังนั้น​อย่า​ดูถูก​การ​ตีสอน​จาก​พระเจ้า​ผู้มีฤทธิ์ทั้งสิ้น

18 เพราะ​พระองค์​ทำ​ให้​เกิด​บาดแผล​และ​พระองค์​ก็​พันแผล​ให้

พระองค์​ทำ​ให้​บาด​เจ็บ​และ​มือ​ของ​พระองค์​เยียวยา​ให้

19 จะ​ทุกข์ยาก​หกครั้ง พระองค์​ก็​จะ​ช่วยกู้​ท่าน

จะ​เจ็ด​ครั้ง​ก็เถอะ เรื่อง​เลวร้าย​ก็​จะ​ไม่​แตะต้อง​ท่าน

20 ใน​ยาม​ขาดแคลน​อาหาร

พระองค์​จะ​ไถ่​ท่าน​ให้​รอด​จาก​ความตาย

ใน​ยาม​สงคราม

พระองค์​จะ​ไถ่​ท่าน​ให้​พ้น​จาก​คมดาบ

21 เมื่อ​คน​ใส่ร้าย​ท่าน พระองค์​จะ​ปกป้อง​ท่าน

เมื่อ​หายนะ​มา​ถึง ท่าน​จะ​ไม่​ต้อง​เกรง​กลัว

22 ท่าน​จะ​หัวเราะ​เยาะ​ใส่ความ​หายนะ และ​การ​ขาด​แคลน​อาหาร

ท่าน​จะ​ไม่​เกรง​กลัว​สัตว์ป่า​ทั้งหลาย

23 เพราะ​ท่าน​จะ​ทำ​สัญญา​สงบสุข​กับ​หิน​ผา​แห่ง​ผืน​ดิน

และ​สัตว์​ป่า​ก็​จะ​อยู่​กับ​ท่าน​อย่าง​สงบสุข

24 ท่าน​จะ​รู้​ได้​ว่า​เต็นท์​ของ​ท่านนั้น​ปลอดภัย

ท่าน​จะ​ไป​ตรวจ​ทรัพย์​สมบัติ​ทั้งหมด​ของ​ท่าน

แล้ว​จะ​ไม่​มี​อะไร​หาย​ไป​สักอย่าง

25 ท่าน​จะ​รู้​ว่า​ท่าน​จะ​มี​ลูกหลาน​มากมาย

เชื้อสาย​ของ​ท่าน​จะ​มาก​มาย​เหมือน​หญ้า​บน​ผืน​ดิน

26 ท่าน​จะ​มา​ถึง​หลุมศพ​เมื่อ​แก่​หง่อม

เหมือน​กับ​ฟ่อน​ข้าว​มา​ถึง​ลาน​นวด​ใน​ฤดู​เก็บเกี่ยว

27 ดูสิ พวก​เรา​ได้​ไตร่ตรอง​เรื่องนี้​แล้ว

และ​มัน​ก็​เป็น​จริง​อย่างนั้น

ฟัง​และ​เข้าใจ​ไว้ เพื่อ​ประโยชน์​ของ​ท่านเอง”

6

โยบ​พูด​ตอบ​เอลีฟัส

1 แล้ว​โยบ​ก็​ตอบ​ว่า

2 “ข้า​อยาก​จะ​เอา​ความ​ทุกข์ใจ​ของ​ข้า

ไป​ชั่ง​เสีย​เหลือเกิน

และ​เอา​ความ​ทุกข์ยาก​ทั้งหลาย​ของ​ข้านี้

ไป​กอง​รวมกัน​บน​ตาชั่ง

3 มัน​คง​หนัก​กว่า​ทราย​ใน​ทะเล

ข้า​ถึง​พูด​โพล่ง​ออก​ไป​โดย​ไม่ทัน​ยั้ง​คิด

4 เพราะ​พวก​ลูกธนู​ของ​พระองค์​ผู้มีฤทธิ์ทั้งสิ้น​ได้​ปัก​อยู่​ใน​ตัว​ข้า

และ​วิญญาณ​ของ​ข้า​ดื่ม​พิษ​ของ​ลูกธนู​เหล่านั้น

เรื่อง​น่ากลัว​ทั้งหลาย​จาก​พระเจ้า​จัด​ขบวน​ทัพ​เข้า​ต่อสู้​กับ​ข้า

5 ลา​ป่า​จะ​ร้อง​บ่น​เมื่อ​มี​หญ้า​กิน​หรือ

วัว​ผู้​จะ​ร้อง​บ่น​เมื่อ​มี​อาหาร​กิน​หรือ

6 คน​กิน​อาหาร​ที่​จืด​ชืด​จะ​ไม่​ใส่​เกลือ​หรือ

ไข่ขาว​มี​รสชาติ​หรือ

7 อาหาร​พวกนั้น​ข้า​แตะ​ไม่​ลง​หรอก

เพราะ​มัน​เหมือน​ของ​เน่าบูด​สำหรับ​ข้า

8 ข้า​หวัง​เหลือเกิน​ว่า​จะ​ได้​ใน​สิ่ง​ที่​ข้า​ขอ

ข้า​หวัง​เหลือเกิน​ว่า​พระเจ้า​จะ​ให้​ใน​สิ่ง​ที่​ข้า​หวังไว้

9 ข้า​หวัง​เหลือเกิน​ว่า​พระเจ้า​จะ​ยอม​บดขยี้​ข้า

ข้า​หวัง​เหลือ​เกิน​ว่า​พระองค์​จะ​ปล่อย​มือ​และ​ตัด​ข้า​ออก​ไป

10 แต่​สิ่ง​ที่​จะ​ปลอบใจ​ข้า​ได้​คือ

ถึง​ข้า​จะ​ดิ้นรน​อยู่​ใน​ความ​เจ็บปวด​แสนสาหัส

อย่างน้อย​ข้า​ก็​ได้​เปิดโปง​เรื่อง​ที่​พระองค์​ผู้​ศักดิ์สิทธิ์​ได้​ตัดสิน​ใจ​ทรมาน​ข้า

11 ข้า​ยัง​มี​เรี่ยวแรง​อะไร​เหลือ​อยู่​อีก

ที่​จะ​รอ​คอย​ต่อ​ไป

ข้า​ยัง​มี​อนาคต​อะไร​เหลือ​อยู่​อีก

ที่​จะ​อดทน​คอย​ต่อ​ไป

12 ข้า​แข็งแรง​เหมือน​หิน​หรือ

เนื้อหนัง​ของ​ข้า​ทำ​จาก​ทอง​สัมฤทธิ์​หรือยังไง

13 อันที่จริง​ข้า​หมด​แรง​ที่​จะ​ช่วยเหลือ​ตัวเอง​แล้ว

และ​หนทาง​ที่​จะ​สำเร็จนั้น​ถูก​ยึด​ไป​จาก​ข้า​แล้ว

14 คน​ที่​ไม่​จงรัก​ภักดี​ต่อ​เพื่อน

คน​ผู้นั้น​ก็​ทอด​ทิ้ง​ความ​ยำเกรง​ต่อ​พระองค์​ผู้​ทรง​ฤทธิ์+ 6:14 คน​ที่​ไม่ … พระองค์​ผู้​ทรง​ฤทธิ์ หรือ​แปล​ได้​อีก​อย่าง​หนึ่ง​ว่า “เพื่อน​ควร​จะ​จงรัก​ภักดี​กับ​เจ้า​ใน​ยาม​ทุกข์ แม้​เจ้า​จะ​หันเห​ไป​จาก​พระองค์​ผู้​ทรง​ฤทธิ์”

15 เพื่อนๆ​ของ​ข้านั้น​พึ่ง​ไม่​ได้

เหมือน​ลำธาร​ที่​เดี๋ยวก็​มี​น้ำ​ล้น​เดี๋ยวก็​แห้ง​ขอด

16 เหมือน​ลำธาร​ที่​ดำ​คลัก​เมื่อ​น้ำแข็ง​ละลาย

และ​ไหล​เชี่ยว​ตอน​หิมะ​ละลาย

17 แต่​พอ​หน้า​แล้ง​พวกมัน​ก็​หาย​ไป

เมื่อ​ร้อน​พวกมัน​ก็​เหือด​แห้ง​ไป

18 ขบวน​พ่อค้า​เลี้ยว​ออก​จาก​ทาง​ของ​พวกเขา

เพื่อ​ไปหา​น้ำ​ใน​ดินแดน​รกร้าง​และ​พินาศ​ไป

19 ขบวน​พ่อค้า​จาก​ตำบล​เทมา​มอง​หา​น้ำ

พวก​นัก​เดิน​ทาง​จาก​เมือง​เชบา​หวัง​จะ​เจอ​น้ำ

20 พวกเขา​ต่าง​ผิดหวัง​เพราะ​เชื่อมั่น​ว่า​จะ​เจอ​น้ำ

แต่​พอ​ไป​ถึง​ที่นั่น​ต่าง​ก็​คอตก

21 ตอนนี้​พวกท่าน​เป็น​เหมือน​สายน้ำ​เหล่านั้น​สำหรับ​ข้า

เมื่อ​พวกท่าน​เห็น​ความ​ทุกข์ยาก​ของ​ข้า พวกท่าน​ก็​พา​กัน​หวาดกลัว

22 ข้า​เคย​ขอ​ของขวัญ​จาก​ท่าน​หรือ

หรือ​เคย​ขอ​ให้​ท่าน​ใช้​ความ​ร่ำรวย​ติด​สินบน​เพื่อ​ช่วยเหลือ​ข้า​หรือ

23 ข้า​เคย​บอก​ท่าน​หรือ​ว่า

‘ช่วย​ให้​ข้า​รอดพ้น​จาก​เงื้อม​มือ​ของ​ศัตรู’

หรือ ‘ช่วย​ไถ่​ข้า​ให้​พ้น​จาก​เงื้อม​มือ​ของ​พวก​ที่​กดขี่​ข่มเหง​ข้า’

24 สอน​ข้าสิ แล้ว​ข้า​จะ​เงียบ

และ​ช่วย​ให้​ข้า​เข้าใจ​ด้วย​ว่า​ข้า​ทำ​ผิด​ตรง​ไหน

25 คำพูด​ที่​ตรงไป​ตรงมา​อาจ​ทำ​ให้​คน​สะดุ้ง​ได้

แต่​คำ​ติเตียน​ของ​พวกท่านนี้ ติเตียน​เรื่อง​อะไร​ก็ไม่รู้

26 ท่าน​คิด​ว่า​คำ​พูด​ของ​ท่านนั้น​น่า​เชื่อถือ​มาก​นัก​หรือ

แต่​คำ​พูด​ของ​คน​สิ้นหวัง​เป็น​แค่​ลม​อย่างนั้น​หรือ

27 พวกท่าน​คง​กล้า​จับ​สลาก​เพื่อ​ให้​ได้​เด็ก​กำพร้า​กัน

และ​ประมูล​ขาย​เพื่อน​ของ​ตน

28 แต่​ตอนนี้​ช่วย​มองดู​ข้า​หน่อย

ข้า​จะ​ไม่​พูด​โกหก​ต่อหน้า​ท่าน

29 เอา​ใหม่ๆ​อย่า​ทำ​ผิด​กับ​ข้า​อย่างนี้

คิด​ใหม่ และ​ให้​รู้​ว่า​ข้า​บริสุทธิ์

30 ลิ้น​ของ​ข้า​พูด​อะไร​ผิด​ไป​หรือ

หรือ​ว่า​ปาก​ของ​ข้า​ไม่​สามารถ​แยกแยะ​ได้​ว่า​อะไร​จริง​อะไร​ไม่จริง

7

1 มนุษย์​ต่าง​ก็​ต้อง​ทำงาน​หนัก​ใน​โลกนี้​ไม่​ใช่​หรือ

และ​ชีวิต​ของ​เขา​เหมือน​ชีวิต​ลูกจ้าง​รายวัน​ไม่​ใช่​หรือ

2 พวกเขา​ต่าง​รอ​คอย​เวลา​เย็น​เหมือน​กับ​ทาส

เขา​รอ​คอย​ค่าจ้าง​เหมือน​กับ​ลูกจ้าง​รายวัน

3 ใน​ทำนอง​เดียว​กัน

ส่วนแบ่ง​ของ​ข้า​คือ​เดือน​แห่ง​ความ​ว่างเปล่า​ทั้งหลาย

ส่วน​ที่​ข้า​ได้รับนั้น​คือ​ค่ำคืน​อัน​ทุกข์ระทม​ทั้งหลาย

4 เมื่อ​ข้า​นอน​ลง ข้า​พูด​ว่า

‘เมื่อ​ไหร่​จะ​ถึง​เวลา​ลุกขึ้น’

แต่​คืน​ก็​ยิ่ง​ยืดยาว​ออก​ไป​อีก

ข้าพเจ้า​พลิกตัว​ไป​มา​จน​ถึง​เช้า

5 ร่าง​กาย​ข้า​ห่อหุ้ม​ไป​ด้วย​ตัว​หนอน​และ​ดิน

ผิวหนัง​ของ​ข้า​แห้งแข็ง แล้ว​ก็​แตก​เป็น​หนอง​อีก

6 วัน​เวลา​ของ​ข้า​ผ่าน​ไป​รวดเร็ว​ยิ่งกว่า​กระสวย​ทอผ้า

และ​ถึง​จุด​จบ​อย่าง​สิ้นหวัง

7 ข้าแต่​พระเจ้า อย่า​ลืม​ว่า​ชีวิต​ของ​ข้าพเจ้า​เป็น​แค่​ลม​หายใจ

ดวงตา​ข้าพเจ้า​จะ​ไม่​มี​โอกาส​เห็น​สิ่ง​ดีงาม​อีก​ต่อ​ไป

8 ดวงตา​ของ​พระองค์​ที่​มอง​เห็น​ข้าพเจ้า​ตอนนี้

ก็​จะ​ไม่​ได้​เห็น​ข้าพเจ้า​อีก​ต่อ​ไป

พระองค์​จะ​มอง​หา​ข้าพเจ้า

แต่​ข้าพเจ้า​จะ​ไม่​อยู่​แล้ว

9 คน​ที่​ร่วง​ลง​สู่​หลุมศพ​จะ​ไม่​ได้​ลุก​ขึ้น​มา​อีก

เขา​เป็น​เหมือน​กับ​เมฆ​ที่​กระจัด​กระจาย และ​สูญหาย​ไป

10 เขา​จะ​ไม่​ได้​กลับ​ไป​ยัง​บ้าน​เรือน​ของ​เขา​อีก

และ​บ้าน​เรือน​ของ​เขา​ก็​ไม่​รู้จัก​เขา​แล้ว

11 ดังนั้น​ข้าพเจ้า​จะ​ไม่​ยั้ง​ปาก​ข้าพเจ้า​ไว้

ข้าพเจ้า​จะ​พูดถึง​ความทุกข์​ทรมาน​ใน​วิญญาณข้า

ข้าพเจ้า​จะ​บ่น​เรื่อง​ความ​ขมขื่น​ใน​ใจข้า

12 ข้าพเจ้า​เป็น​ทะเล​หรือ​เป็น​มังกร​ทะเล+ 7:12 ทะเล​หรือ​เป็น​มังกร​ทะเล ใน​ภาษา​เดิม​คือ “แยม” หรือ “แทนนิน” เป็น​ชื่อ​ของ​เทพเจ้า​สอง​องค์ ใน​เทพนิยาย​ของ​ชาว​คานาอัน ซึ่ง​มี​ชื่อ​เสียง​ที่สุด​เกี่ยว​กับ​พลัง​อำนาจ​และ​สามารถ​ทำลาย​ชีวิต​ด้วย​การ​ก่อ​ความ​วุ่นวาย อย่าง​นั้น​หรือ

พระองค์​ถึง​ต้อง​ตั้ง​ยาม​เฝ้า​ดู​ข้าพเจ้า​ไว้

13 เมื่อ​ข้าพเจ้า​พูด​ว่า

‘เตียง​นอน​ของ​ข้าพเจ้า​จะ​ทำ​ให้​ข้าพเจ้า​สุขสบาย

ที่นอน​ของ​ข้าพเจ้า​จะ​ช่วย​ทำ​ให้​เรื่อง​ที่​ข้าพเจ้า​พร่ำบ่นนั้น​เบาบาง​ลง’

14 แต่​แล้ว​พระองค์​ก็​ใช้​ความฝัน​ทำ​ให้​ข้าพเจ้า​หวาดกลัว

และ​ใช้​นิมิต​ทำ​ให้​ข้าพเจ้า​ตกใจ​กลัว

15 ดังนั้น​ข้าพเจ้า​อยาก​จะ​ถูก​รัด​คอ​และ​ตาย​ไป

มาก​กว่า​ที่​จะ​มี​ชีวิต​อยู่​อย่างนี้

16 ข้าพเจ้า​เบื่อ​ชีวิต

ข้าพเจ้า​ไม่​ต้องการ​อยู่​นาน

อย่า​ยุ่ง​กับ​ข้าพเจ้า​เลย

เพราะ​วัน​เวลา​ของ​ข้าพเจ้านั้น​สั้น​แค่​ลม​หายใจ​อยู่​แล้ว

17 มนุษย์​เป็น​อะไร​หรือ

พระองค์​ถึง​ให้​ความ​สำคัญ​และ​สนใจ​มัน​มาก​ขนาดนี้

18 ทำไม​พระองค์​ต้อง​มา​ตรวจตรา​พวก​เขา​ทุก​เช้า

และ​ทด​สอบ​พวกเขา​ทุก​เวลา

19 ทำไม​พระองค์​ไม่​หัน​หน้า​ไป​ทาง​อื่น​บ้าง

พระองค์​จะ​ไม่​ยอม​ปล่อย​ข้าพเจ้า​นาน​พอที่​ข้าพเจ้า​จะ​กลืน​น้ำลาย​ได้​เลย​หรือ

20 พระองค์​ผู้​เฝ้า​จับผิด​มนุษย์

ถ้า​ข้าพเจ้า​ได้​ทำ​บาป ข้าพเจ้า​ทำ​ให้​พระองค์​เดือด​ร้อน​ตรง​ไหน​หรือ

ทำไม​พระองค์​ถึง​จับ​ข้าพเจ้า​เป็น​เป้า​ของ​พระองค์

ทำไม​พระองค์​ถึง​มอง​ว่า​ข้าพเจ้า​เป็น​ภาระ​ให้​กับ​พระองค์

21 ทำไม​พระองค์​ไม่​ยกโทษ​ให้​กับ​ความ​ผิดบาป​ของ​ข้าพเจ้า

และ​มอง​ข้าม​ความ​ผิด​บาป​ของ​ข้าพเจ้า​ไป​เสีย

เพราะ​ตอนนี้​ข้าพเจ้า​กำลัง​จะ​นอน​ลง​ใน​ดิน

พระองค์​จะ​ตาม​หา​ข้าพเจ้า​แต่​ข้าพเจ้า​จะ​ไม่​อยู่​แล้ว”

8

บิลดัด​พูด​กับ​โยบ

1 จาก​นั้น​บิลดัด คน​ชูอาห์ ก็​ตอบ​โยบ​ว่า

2 “ท่าน​จะ​พูด​แบบนี้​ไป​อีก​นาน​แค่ไหน

คำพูด​ของ​ท่าน​จะ​เป็น​เหมือน​ลม​พายุ

ไป​อีก​นาน​แค่ไหน

3 พระเจ้า​บิด​เบือน​ความ​ยุติธรรม​หรือ

หรือ​ว่า​พระองค์​ผู้​ทรง​ฤทธิ์​บิด​เบือน​ความ​ถูก​ต้อง​หรือ

4 พระองค์​มอบ​ลูกๆ​ของ​ท่าน​ให้​รับ​โทษ

เพราะ​พวกเขา​ทำ​บาป​ต่อ​พระองค์

5 ถ้า​ท่าน​จะ​แสวงหา​พระองค์

และ​ร้องขอ​ความ​เมตตา​จาก​พระองค์​ผู้​ทรง​ฤทธิ์

6 ถ้า​ท่าน​เป็น​คน​บริสุทธิ์​และ​ซื่อตรง

แน่นอน พระองค์​จะ​ลุก​ขึ้น​มา​เพื่อ​ช่วย​ท่าน

พระองค์​จะ​คืน​ครอบครัว​ให้​ท่าน​เป็น​รางวัล

7 จุด​เริ่มต้น​ของ​ท่าน​อาจ​จะ​เล็กน้อย

แต่​อนาคต​ของ​ท่าน​จะ​ใหญ่โต​มโหฬาร

8 ท่าน​ลอง​ถาม​คน​รุ่น​ก่อน​ดู

และ​พิจารณา​ถึง​สิ่ง​ที่​บรรพบุรุษ​ของ​พวกเรา​ได้​ค้น​พบ

9 เพราะ​พวกเรา​เพิ่ง​มา​อยู่​บน​โลก​นี้​และ​ไม่​รู้​อะไร​เลย

เพราะ​วัน​เวลา​ของ​เรา​เป็น​แค่​เงา

10 พวก​บรรพบุรุษ​เหล่านั้น​สามารถ​สอน​ท่าน​ไม่ใช่หรือ

พวกเขา​สามารถ​บอก​อะไร​บาง​อย่าง​กับ​ท่าน​ไม่ใช่หรือ

พวกเขา​สามารถ​บอก​สิ่ง​ที่​เขา​เข้าใจ​ให้​กับ​ท่าน​ไม่ใช่หรือ

11 ต้น​กก​จะ​เติบโต​ใน​ที่​ที่​ไม่​มี​ปลัก​ตม​ได้​หรือ

ต้น​อ้อ​จะ​เจริญ​งอกงาม​ใน​ที่​ที่​ไม่​มี​น้ำ​ได้​หรือ

12 ขนาด​ตอนที่​ต้นไม้​เหล่านี้​ยัง​เขียว​สด​อยู่​และ​ยัง​ไม่​มี​ใคร​มา​ตัด

มัน​ก็ยัง​อาจ​จะ​เหี่ยวเฉา​เร็ว​กว่า​ต้นไม้​ประเภท​อื่น​ได้

13 ทาง​ทั้งหลาย​ของ​คน​ที่​หลงลืม​พระเจ้า​ก็​จะ​เป็น​อย่างนั้นแหละ

เพราะ​ความหวัง​ของ​คน​ที่​ไม่​นับถือ​พระเจ้า​จะ​ถูก​ทำลาย​ไป

14 สิ่ง​ที่​เขา​มั่นใจนั้น​ขาด​กระจุย​เหมือน​เส้น​ด้าย​บาง

สิ่ง​ที่​เขา​ไว้วางใจนั้น​ก็​เปราะ​บาง​ดุจ​ใย​แมงมุม

15 ถ้า​มี​ใคร​พิง​ใยนั้น เขา​ก็​จะ​ล้ม

ถ้า​เขา​ไป​จับ​ฉวย​มัน มัน​ก็​ไม่​ช่วย​ให้​เขา​ลุก​ขึ้น​มา​ได้

16 คนชั่ว​อาจ​จะ​เป็น​เหมือน​พืช​ที่​อุดม​ด้วย​น้ำ ที่งอก​อยู่​ต่อ​หน้า​ดวง​อาทิตย์

และ​แตก​หน่อ​แพร่​กระจาย​ไป​ทั่ว​สวน

17 ราก​ของ​พวกเขา​อาจ​จะ​เลื้อย​พัน​รอบๆ​กอง​หิน

และ​หยั่ง​ลง​ไป​ใน​ซอก​หิน

18 แต่​ถ้า​พืช​นั้น​ถูก​ทำลาย​ไป​จาก​ที่​ของ​มัน

ที่​นั่น​ก็​จะ​ปฏิเสธ​มัน​ว่า ‘ข้า​ไม่​เคย​เห็น​เจ้า​มา​ก่อน’

19 ความสุข​ของ​มัน​ก็​แค่​นั้นแหละ

แล้ว​เดี๋ยว​ก็​จะ​มี​พืช​อื่น​งอก​ขึ้น​มา​แทนที่

20 ดูสิ พระเจ้า​ไม่​เคย​ละทิ้ง​คนดีพร้อม

พระองค์​ไม่​เคย​พยุง​คนชั่ว​ไว้

21 พระองค์​จะ​ทำ​ให้​ปาก​ของ​ท่าน​เต็ม​ไป​ด้วย​เสียง​หัวเราะ

และ​จะ​ทำ​ให้​ริมฝีปาก​ท่าน​ร้องเพลง​อย่าง​มี​ความสุข

22 ส่วน​คน​ที่​เกลียดชัง​ท่าน​ก็​จะ​อับอาย​ขายหน้า

และ​เต็นท์​ของ​คนชั่ว​ก็​จะ​ไม่​มี​อีก​ต่อ​ไป”

9

โยบ​ตอบ​บิลดัด

1 แล้ว​โยบ​ก็​กล่าว​ตอบ​ว่า

2 “ข้า​รู้​แน่​ว่า

ไม่​มี​มนุษย์​คน​ไหน​ที่​จะ​ชนะ​คดี​ต่อ​พระเจ้า​ได้​หรอก

3 ถ้า​หาก​เขา​ต้องการ​เอา​พระองค์​ขึ้น​ศาล

พระองค์​จะ​ย้อน​กลับ​มา​ค้าน​เขา​เป็น​พัน​เรื่อง

คนนั้น​ก็​ไม่​สามารถ​ตอบ​พระองค์​ได้​แม้แต่​เรื่อง​เดียว

4 พระเจ้า​ฉลาด​ล้ำเลิศ​และ​เปี่ยม​ด้วย​พลัง​อำนาจ

มี​ผู้ใด​บ้าง​ที่​ฟ้องร้อง​พระองค์​แล้ว​ชนะ

5 พระองค์​ย้าย​พวก​ภูเขา​และ​ภูเขา​ทั้งหลาย​ก็​ไม่​รู้ตัว

พระองค์​คว่ำ​ภูเขา​ลง​ได้​เมื่อ​พระองค์​โกรธ​เกรี้ยว

6 พระองค์​เขย่า​โลก​ให้​เคลื่อน​ไป​จาก​ที่​ของ​มัน

ทำ​ให้​พวก​เสา​หลัก​ทั้งหลาย​ของ​มัน​ต้อง​สั่นไหว

7 พระองค์​สามารถ​สั่ง​ดวง​อาทิตย์​ไม่​ให้​ขึ้น​และ​มัน​ก็​เป็น​อย่างนั้น

พระองค์​สามารถ​ขัง​หมู่​ดาว​ไม่​ให้​ออก​มา

8 พระองค์​ได้​กาง​แผ่นฟ้า​ออก

และ​สามารถ​เดิน​อยู่​บน​คลื่น​ใน​ทะเล

9 พระองค์​ได้​สร้าง​หมู่​ดาว​หมี

หมู่​ดาว​ไถ ดาว​ลูก​ไก่ และ​หมู่​ดาว​ทิศ​ใต้

10 พระองค์​ทำการ​ยิ่งใหญ่​มากมาย​เกิน​กว่า​ที่​เรา​จะ​เข้าใจ​ได้

พระองค์​กระทำ​การ​อัน​น่าทึ่ง​มากมาย​เกิน​กว่า​จะ​นับ​ได้

11 ถ้า​พระเจ้า​ผ่าน​หน้า​ข้า​ไป ข้าพเจ้า​ก็​ไม่​อาจ​มอง​เห็น​พระองค์

ถ้า​พระองค์​เคลื่อน​ผ่าน​ข้าพเจ้า​ไป ข้าพเจ้า​ก็​ไม่​อาจ​สังเกต​เห็น

12 ถ้า​พระองค์​หยิบ​อะไร​ไป ใคร​จะ​ไป​ห้าม​พระองค์​ได้

ใคร​จะ​กล้า​ไป​ถาม​พระองค์​ว่า ‘พระองค์​กำลัง​ทำ​อะไร​อยู่นั่น’

13 พระเจ้า​ไม่​ยั้ง​ความ​โกรธ​ของ​พระองค์

แม้แต่​พวก​ลูกสมุน​ของ​ราหับ+ 9:13 ราหับ นาง​เป็น​สัตว์​ประหลาด​ใน​ทะเล​ใน​เทพนิยาย​ของ​ชาว​คานาอัน ที่​เชื่อ​ว่า​ก่อ​ความ​อลหม่าน​สับสน​วุ่นวาย นาง​ราหับ​เป็น​สัญลักษณ์​ของ​พวก​ศัตรู​ของ​พระเจ้า​หรือ​สิ่ง​ชั่วร้าย ยัง​ต้อง​มา​กราบ​อยู่​แทบ​เท้า​พระองค์

14 แล้ว​อย่างนั้น​ข้า​จะ​ตอบ​พระองค์​ได้​ยังไง

ข้า​จะ​เลือก​คำพูด​อะไร​ไป​โต้แย้ง​กับ​พระองค์​ได้

15 ข้าพเจ้า​เป็น​ฝ่าย​ถูก แต่​ข้า​ก็​ไม่​สามารถ​ตอบ​พระองค์​ได้

ข้า​ได้​แต่​ขอ​ความ​เมตตา​จาก​คู่​กรณี​ผู้นี้

16 ถึง​แม้​ข้า​จะ​เชิญ​พระ​องค์​มา​ที่​ศาล​และ​พระองค์​ก็​มา

ข้า​ก็​ยัง​ไม่​เชื่อ​ว่า​พระองค์​จะ​ฟัง​เรื่อง​ของ​ข้า

17 พระองค์​คงจะ​บดขยี้​ข้า​ด้วย​พายุ

และ​ทำ​ให้​ข้า​มี​บาดแผล​เพิ่ม​ทวี​ขึ้น ทั้งๆที่​ข้า​ไม่​ได้​ทำ​อะไร​ผิด

18 พระองค์​คง​ไม่​ยอม​ให้​ข้า​หยุด​พัก​ให้​หาย​เหนื่อย

แต่​คงจะ​ใส่ความ​ขมขื่น​ให้​ข้า​จน​อิ่ม

19 ถ้า​พูด​ถึง​อำนาจ แน่นอน​พระองค์​ย่อม​เป็น​ผู้​แข็งแกร่ง​กว่า

ถ้า​พูด​ถึง​ความ​ยุติธรรม ใคร​จะ​ไป​บังคับ​ให้​พระองค์​มา​ขึ้น​ศาล​ได้

20 ข้า​เป็น​ฝ่าย​ถูก แต่​ปาก​ข้า​คง​ทำ​ให้​ข้า​ดู​เหมือน​เป็น​ฝ่าย​ผิด

ข้า​ไม่​มี​ที่ติ แต่​พระองค์​คง​ทำ​ให้​ข้า​ดู​เหมือน​เป็น​คน​ขี้โกง

21 ข้า​เป็น​คน​ที่​ไม่​มี​ที่ติ แต่​ข้า​ไม่​สนใจ​แล้ว​ว่า​จะ​เกิด​อะไร​ขึ้น​กับ​ชีวิต​ข้า

ข้า​เบื่อ​ชีวิต​ของ​ข้า​เต็มที​แล้ว

22 ข้า​ไม่​เห็น​มี​อะไร​แตกต่าง​กัน​เลย

ข้า​ว่า ‘พระเจ้า​ทำลาย​ทั้ง​คนถูก​และ​คนผิด’

23 ยิ่งกว่า​นั้น​เมื่อ​ภัยพิบัติ​นำ​ความตาย​มา​ให้​อย่าง​กระทันหัน

พระองค์​ยัง​หัวเราะ​เยาะ​กับ​ความ​ทุกข์​ทรมาน​ที่​พวก​ผู้บริสุทธิ์​ต้อง​เจอ

24 ใน​ขณะ​ที่​แผ่นดิน​ถูก​ยก​ไป​อยู่​ใน​กำมือ​ของ​คนชั่ว

และ​พระองค์​ได้​ปิด​ตา​ของ​ผู้​พิพากษา​ไม่​ให้​เห็น​ความจริง

ถ้า​ไม่​ใช่​พระองค์​ทำ​สิ่ง​เหล่านี้ แล้ว​ใคร​ทำล่ะ

25 วัน​เวลา​ของ​ข้า​ผ่าน​ไป​เร็ว​กว่า​นัก​วิ่ง​ส่งข่าว

มัน​วิ่ง​หนี​ไป โดย​ไม่​ได้​เห็น​สิ่ง​ดีๆ​อะไร​เลย

26 มัน​ผ่าน​ไป​รวดเร็ว​ราวกับ​เรือ​ที่​ทำ​จาก​ต้น​อ้อ

เหมือน​นก​อินทรี​ที่​โฉบ​ลง​มา​เอา​เหยื่อ

27 ถึง​ข้า​จะ​พูด​ว่า ‘ข้า​จะ​ลืม​คำ​พร่ำบ่น​ของ​ข้า

จะ​ถอด​หน้า​เศร้า​ทิ้ง​ไป​และ​ปั้น​สีหน้า​ให้​มี​ความสุข’

28 แต่​ข้า​ก็​ยัง​กลัว​ความ​เจ็บปวด​ทั้งหมด​ของ​ข้า​อยู่​ดี

เพราะ​ข้า​รู้​ว่า​พระองค์​จะ​ไม่​ยอม​ถือ​ว่า​ข้า​เป็น​ฝ่าย​ถูก

29 ถึง​ยังไง​ข้า​ก็​ยัง​จะ​ถูก​ตัดสิน​ว่า​ผิด

แล้ว​ข้า​จะ​ดิ้นรน​สู้คดี​ไป​ให้​เหนื่อยเปล่า​ทำไม​กัน

30 ถึง​ข้า​จะ​ล้าง​ตัวเอง​ด้วย​หิมะ

และ​ขัด​ถู​เนื้อตัว​ให้​สะอาด​ด้วย​สบู่

31 พระเจ้า​ก็​ยัง​จะ​หย่อน​ตัว​ข้า​ลง​ไป​ใน​หลุม​โคลน​อยู่​ดี

จน​แม้แต่​เสื้อผ้า​ของ​ข้า​ยัง​ขยะแขยง​ตัว​ข้า

32 พระเจ้า​ไม่​ใช่​มนุษย์​อย่าง​ข้า​ที่​ข้า​จะ​ไป​โต้ตอบ​กับ​พระองค์​ได้

ที่​จะ​ไป​ขึ้น​ศาล​ด้วย​กัน​ได้

33 แล้ว​ไม่​มี​ใคร​จะ​สามารถ​มา​เป็น​คน​กลาง​ระหว่าง​เรา​ได้

ที่​จะ​มา​สั่ง​ให้​เรา​ทั้ง​สอง​ยอมรับ​การ​ตัดสิน​ของ​เขา+ 9:33 มา​สั่ง​ให้​เรา​ทั้ง​สอง​ยอมรับ​การ​ตัดสิน​ของ​เขา หรือ​แปล​ตรงๆ​ได้​ว่า “มา​วางมือ​ของ​เขา​บน​เรา​ทั้งสอง”

34 และ​มา​เอา​ไม้เรียว​ของ​พระองค์​ไป​จาก​ตัว​ข้า

เพื่อ​ข้า​จะ​ได้​ไม่​ต้อง​กลัว​ฤทธิ์​อำนาจ​อัน​น่า​สะพรึงกลัว​ของ​พระองค์​อีก​ต่อ​ไป

35 แล้ว​เมื่อนั้น​ข้า​จะ​พูด​และ​จะ​ไม่​กลัว​พระองค์

แล้ว​ข้า​จะ​ได้​เป็น​ตัว​ของ​ตัวเอง​ซะที+ 9:35 แล้ว​ข้า​จะ​ได้​เป็น​ตัว​ของ​ตัวเอง​ซะที หรือ แปล​ได้​อีก​อย่าง​หนึ่ง​ว่า “เพราะ​ข้า​รู้​ว่า​ข้า​ไม่​ผิด​อย่าง​ที่​คน​อื่น​ว่า”

10

1 “ข้า​เบื่อ​ชีวิต​ของ​ข้า

ดังนั้น​ข้า​จะ​บ่น​อย่าง​ไม่​ยั้ง

ข้า​จะ​พูด เพราะ​จิต​วิญญาณ​ข้า​ขมขื่น

2 ข้า​จะ​พูด​กับ​พระเจ้า​ว่า ‘อย่า​เพิ่ง​ตัดสิน​ว่า​ข้าพเจ้า​ผิด

ช่วย​บอก​หน่อย​ว่า​พระองค์​มี​ข้อ​กล่าวหา​อะไร​ข้าพเจ้า​บ้าง

3 พระองค์​ชอบ​หรือ​ที่​จะ​กดขี่​และ​ทอดทิ้ง

ผลงาน​ที่​พระองค์​ทุ่มเท​สร้าง​ขึ้น​มา

ใน​ขณะ​ที่​พระองค์​อวยพร​แผนการ​ทั้งหลาย​ของ​คนชั่ว​หรือ

4 พระองค์​มี​ตา​อย่าง​กับ​ตา​มนุษย์​หรือ

พระองค์​มอง​แคบๆ​เหมือน​กับ​ที่​มนุษย์​มอง​หรือ

5 วัน​คืน​ของ​พระองค์​เหมือน​กับ​วัน​คืน​ของ​คน​หรือ

เดือน​ปี​ของ​พระองค์​สั้น​เหมือน​กับ​เดือน​ปี​ของ​มนุษย์​หรือ

6 ที่​พระองค์​จะ​ต้อง​รีบ​มา​ค้นหา

ความ​ชั่วช้า​และ​ความ​ผิดบาป​ของ​ข้าพเจ้า

7 พระองค์​รู้​ว่า​ข้าพเจ้า​ไม่​ได้​ทำ​ผิด​อะไร

แต่​ไม่​มี​ใคร​สามารถ​ช่วย​ข้าพเจ้า​ให้​รอด​พ้น​ไป​จาก​เงื้อมมือ​ของ​พระองค์​ได้​อยู่​ดี

8 มือ​ของ​พระองค์​ปั้น​และ​สร้าง​ข้าพเจ้า​ขึ้น​มา

แต่​ตอนนี้​พระองค์​กลับ​หัน​มา​ทำลาย​ข้าพเจ้า

9 ขอ​อย่า​ลืม​ว่า​พระองค์​ปั้น​ข้าพเจ้า​ขึ้น​มา​เหมือน​ปั้น​ดินเหนียว

แต่​ตอนนี้ พระองค์​จะ​ทำ​ให้​ข้าพเจ้า​กลับ​ไป​เป็น​ผง​คลีดิน​อีก​อย่างนั้นหรือ

10 พระองค์​เท​ข้าพเจ้า​ออก​มา​ราว​กับ​นม

และ​ทำ​ให้​ข้าพเจ้า​แข็งตัว​ราว​กับ​เนยแข็ง ไม่ใช่หรือ

11 พระองค์​ห่อหุ้ม​ข้าพเจ้า​ไว้​ด้วย​หนัง​และ​เนื้อ

พระองค์​สานทอ​ข้าพเจ้า​ไว้​ด้วย​กระดูก​และ​เส้นเอ็น

12 พระองค์​ให้​ชีวิต​และ​ความรัก​กับ​ข้าพเจ้า

และ​การ​เอาใจใส่​ดูแล​ของ​พระองค์​ได้​ปกป้อง​จิตวิญญาณ​ของ​ข้าพเจ้า​ไว้

13 แต่​พระองค์​มี​แผนการ​เหล่านี้​แอบ​แฝง​อยู่​ใน​ใจ

ข้าพเจ้า​รู้​ว่า​นี่​คือ​ความ​ตั้งใจ​ของ​พระองค์

14 คือ​ถ้า​ข้าพเจ้า​ทำ​บาป พระองค์​จะ​จับตา​ดู​ข้าพเจ้า

และ​จะ​ไม่​ปล่อย​ให้​ข้าพเจ้า​พ้น​ผิด​จาก​ความ​ผิดบาป​ของ​ข้าพเจ้า

15 ถ้า​ข้าพเจ้า​ผิด วิบัติ​ก็​จะ​เกิด​กับ​ข้าพเจ้า

ถึง​ข้าพเจ้า​ถูก ข้าพเจ้า​ก็​ไม่​สามารถ​เชิด​หน้า​ขึ้น​มา​ได้

เพราะ​ข้าพเจ้า​จะ​เต็ม​อิ่ม​ไป​ด้วย​ความ​อับอาย​และ​ความ​ทุกข์​ยาก

16 ถ้า​ข้าพเจ้า​ยก​ตัวเอง​ขึ้น

พระองค์​ก็​จะ​ไล่ล่า​ข้าพเจ้า​อย่าง​สิงโต

และ​แผลงฤทธิ์​อัน​อัศจรรย์​ของ​พระองค์​ใส่​ข้าพเจ้า​อีก

17 พระองค์​จะ​หา​พยาน​มา​เพิ่ม​เพื่อ​ปรักปรำ​ข้าพเจ้า​ใหม่

และ​เพิ่ม​ความ​โกรธ​เกรี้ยว​ใส่​ข้าพเจ้า

พระองค์​ส่ง​กองทัพ​ชุด​ใหม่​มา​สู้​กับ​ข้าพเจ้า

18 ทำไม​พระองค์​จึง​นำ​ข้าพเจ้า​ออก​มา​จาก​ท้อง​แม่

ข้าพเจ้า​น่า​จะ​ตาย​ไป​ก่อน​ที่​จะ​มี​สายตา​ใคร​ได้​เห็น

19 ข้าพเจ้า​น่า​จะ​เป็น​เหมือน​กับ​คน​ที่​ไม่​เคย​มี​ชีวิต

คือ​ถูก​นำ​จาก​ท้อง​แม่​ตรง​ไป​สู่​หลุม​ฝังศพ

20 ข้าพเจ้า​มี​เวลา​เหลือ​อยู่​ไม่กี​วัน​ไม่ใช่​หรือ

อย่า​มา​ยุ่ง​กับ​ข้าพเจ้า​ได้​ไหม หัน​ไป​จาก​ข้าพเจ้า​หน่อย​เพื่อ​ข้าพเจ้า​จะ​ได้​มี​ความสุข​สัก​นิด

21 ก่อน​ที่​ข้าพเจ้า​จะ​จาก​ไป​และ​ไม่​กลับ​มา​อีก

จะ​ไป​สู่​ดินแดน​แห่ง​ความมืด​และ​เงา​แห่ง​ความตาย

22 ไป​สู่​ดินแดน​แห่ง​ความมืดทึบ

และ​เงา​แห่ง​ความตาย ดินแดน​แห่ง​ความ​ยุ่งเหยิง​ไร้ระเบียบ

ที่​ความสว่าง​ของ​มัน​เป็น​เหมือน​ความมืด’”

11

โศฟาร์​พูด​กับ​โยบ

1 แล้ว​โศฟาร์​ชาว​นาอามาห์​ตอบ​โยบ​ว่า

2 “คำพูด​ที่​มากมาย​ขนาด​นี้​จะ​ปล่อย​ให้​ไม่​มี​คำ​ตอบ​หรือ

คน​นี้​ที่​พูด​มาก​จะ​ต้อง​เป็น​ฝ่าย​ถูก​อย่างนั้นหรือ

3 ท่าน​คิด​ว่า​คำ​บ่น​พึมพำ​อัน​ไร้สาระ​ของ​ท่าน

จะ​ทำ​ให้​คน​อื่น​เงียบ​งัน​ไป​อย่างนั้นหรือ

เมื่อ​ท่าน​พูด​เยาะเย้ย​มาก​ขนาดนี้

จะ​ไม่​ให้​มี​ใคร​มา​ทำ​ให้​ท่าน​เสียหน้า​เลย​หรือ

4 ท่าน​พูด​ว่า ‘คำ​สอน​ของ​ข้านั้น​ถูกต้อง’

และ​พูด​ว่า ‘ข้าแต่​พระเจ้า ข้าพเจ้า​นั้น​สะอาด​บริสุทธิ์​ใน​สายตา​ของ​พระองค์’

5 แต่​ข้า​อยาก​ให้​พระเจ้า​พูด​เหลือเกิน

คือ​เปิด​ริมฝีปาก​ของ​พระองค์​พูด​กับ​ท่าน

6 และ​ข้า​อยาก​จะ​ให้​พระองค์

เปิดเผย​ความลับ​แห่ง​สติปัญญา​ให้​กับ​ท่าน

เพราะ​สติปัญญานั้น​ย่อม​มี​อีก​แง่​มุม​หนึ่ง​ที่​ท่าน​คิดไม่ถึง

แล้ว​ท่าน​จะ​ได้​รู้​ว่า​พระเจ้า​ได้​ลงโทษ​ท่าน​น้อย​กว่า​ที่​ท่าน​สมควร​จะ​ได้รับ​เสียอีก

7 ท่าน​สามารถ​ค้น​พบ​สติปัญญา​อัน​ลึกลับ​ของ​พระเจ้า​ได้​หรือ

ท่าน​สามารถ​ค้น​พบ​ขอบ​เขต​แห่ง​ความรู้​ของ​พระองค์​ผู้​ทรง​ฤทธิ์​ได้​หรือ

8 มัน​สูง​ยิ่งกว่า​ฟ้า​สวรรค์ ท่าน​จะ​ไป​ทำ​อะไร​ได้

มัน​ลึก​ยิ่งกว่า​แดน​คนตาย ท่าน​จะ​ไป​รู้​อะไร​ได้

9 สติปัญญา​ของ​พระเจ้านั้น

วัด​ได้​ยาว​ไกล​กว่า​ผืน​โลก​และ​กว้าง​ยิ่งกว่า​ทะเล

10 ถ้า​พระองค์​ผ่าน​มา​และ​คุม​ขัง​ใคร​ไว้

และ​เรียก​ตัวผู้นั้น​ขึ้น​ตัดสิน​ความ ใคร​จะ​ไป​ห้าม​พระองค์​ได้

11 เพราะ​พระองค์​รู้​ว่า​ใคร​ทำ​ตัว​ไร้ค่า

แล้ว​เมื่อ​พระองค์​เห็น​ความ​ชั่วร้าย พระองค์​จะ​มองข้าม​มัน​ไป​หรือ

12 คน​สมอง​กลวง​จะ​มี​สติปัญญา​ได้

ก็​ต่อ​เมื่อ​ลาป่า​เกิด​ลูก​ออก​มา​เป็น​คน

13 ถ้า​ท่าน​มอบ​จิตใจ​ของ​ท่าน​ให้​กับ​พระเจ้า

และ​ยื่น​มือ​ของ​ท่าน​ไป​ยัง​พระองค์

14 ถ้า​ท่าน​เอา​ความ​ชั่วร้าย​ใน​มือ​ของ​ท่าน​ทิ้ง​ไป

และ​ไม่​ยอม​ให้​ความ​ผิดบาป​อาศัย​อยู่​ใน​พวก​เต็นท์​ของ​ท่าน

15 เมื่อนั้น ท่าน​จะ​เชิด​หน้า​ขึ้น​ได้​แน่​อย่าง​ไม่​มี​ที่​ติ

ท่าน​จะ​มั่นคง​และ​ไม่​หวั่นกลัว​ต่อ​สิ่ง​ใด

16 เพราะ​ท่าน​จะ​ลืม​ความ​ทุกข์ยาก​ของ​ท่าน

เหมือน​สายน้ำ​ที่​ไหล​ผ่าน​ไป​แล้ว

17 ชีวิต​ของ​ท่าน​จะ​ส่องสว่าง​สดใส​ยิ่งกว่า​ยาม​เที่ยง​วัน

แม้แต่​ความมืด​ใน​ชีวิต​ของ​ท่าน​ก็​จะ​เป็น​เหมือน​แสงสว่าง​ใน​ยามเช้า

18 ท่าน​จะ​รู้สึก​ปลอดภัย เพราะ​มี​ความหวัง

ท่าน​จะ​ได้รับ​การ​ป้องกัน​อย่าง​แน่นหนา และ​นอน​พัก​อย่าง​ปลอดภัย

19 เมื่อ​ท่าน​นอน​ลง จะ​ไม่​มี​ใคร​ทำ​ให้​ท่าน​กลัว

ผู้คน​มากมาย​จะ​มา​ร้องขอ​ความ​ช่วยเหลือ​จาก​ท่าน

20 แต่​ดวงตา​ของ​คน​ชั่วร้าย​จะ​มืดมัวไป

มัน​หา​ทาง​หนี​ไม่​เจอ

ความหวัง​ของ​มัน​ก็​คือ​ความตาย​นั่นเอง”

12

โยบ​ตอบ​เพื่อนๆ

1 แล้ว​โยบ​ก็​กล่าว​ตอบ​ว่า

2 “ไม่​ต้อง​สงสัย​เลย

พวกท่าน​เป็น​คนฉลาด​ชุด​สุดท้าย

เมื่อ​พวกท่าน​ตาย

โลกนี้​ก็​ไม่​หลงเหลือ​ความฉลาด​ไว้​อีก​แล้ว

3 แต่​ข้า​ก็​มี​ความ​เข้าใจ​เหมือนกัน ไม่​ได้​ด้อย​ไป​กว่า​ท่าน​หรอก

ใคร​บ้าง​จะ​ไม่​รู้​เรื่อง​พวกนี้​ที่​ท่าน​พูด

4 แต่​ตอนนี้​ข้า​ได้​กลาย​เป็น​ตัวตลก​ให้​เพื่อนๆ​หัวเราะ​เยาะ

แต่​ก่อน​ข้า​เคย​อธิษฐาน​ต่อ​พระเจ้า​และ​พระเจ้า​ก็​ตอบ​ข้า​ด้วย

ข้า​เป็น​คน​มี​คุณธรรม​และ​ไม่​มี​ที่​ติ แต่​เดี๋ยวนี้​กลาย​เป็น​ตัวตลก​ไป​แล้ว

5 คน​ที่​อยู่​สบายๆ​พูด​ว่า ‘คนนี้​เคราะห์​ร้าย​อยู่​แล้ว ซ้ำ​เติม​ลง​ไป​เลย’

พวกนี้​พูด​ว่า ‘คนนั้น​โซเซ​อยู่​แล้ว​ผลัก​ให้​มัน​ล้ม​ไป​เลย’

6 แต่​เต็นท์​ของ​โจร​อยู่​อย่าง​สงบสุข

และ​คน​ที่​ยั่วเย้า​พระเจ้า​ก็​อยู่​อย่าง​ปลอดภัย

ทั้งๆที่​ชีวิต​ของ​พวกมัน​อยู่​ใน​กำ​มือ​พระเจ้า​อยู่​แล้ว

7 แต่​พวกท่าน​พูด​ว่า

‘ไป​ปรึกษา​พวกสัตว์​ดู​สิ แล้ว​มัน​จะ​สอน​ท่าน

ไป​ปรึกษา​พวกนก​ใน​อากาศ​ดูสิ แล้ว​มัน​จะ​บอก​ท่าน

8 หรือ ไป​ปรึกษา​กับ​แผ่นดิน​โลก​ดูสิ แล้ว​มัน​จะ​สอน​ท่าน

ไป​ปรึกษา​ปลา​ใน​ท้อง​ทะเล​ดูสิ แล้ว​มัน​จะ​เล่า​ให้​ท่าน​ฟัง’

9 ใน​บรรดา​สิ่ง​เหล่านี้ มี​สิ่ง​ไหน​บ้าง​ที่​ไม่​รู้​ว่า

ทุกอย่าง​ที่​เกิด​ขึ้น​เป็น​ฝีมือ​ของ​พระยาห์เวห์​เอง

10 ชีวิต​ของ​สิ่งมี​ชีวิต​ทั้งปวง​และ​ลม​หายใจ​ของ​มนุษย์​ทุกคน

อยู่​ใน​มือ​ของ​พระองค์

11 หู​ทด​สอบ​คำพูด

เหมือน​ที่​ปาก​แยกแยะ​รสชาติ​อาหาร​ไม่ใช่หรือ

12 สติปัญญา​ย่อม​อยู่​กับ​ผู้สูงวัย

และ​ความ​เข้าใจ​ก็​มา​กับ​ชีวิต​ที่​ยืนยาว​ไม่ใช่หรือ

13 ข้า​ว่า​สติปัญญา​และ​ฤทธิ์​อำนาจ​เป็น​ของ​พระเจ้า

คำ​ปรึกษา​และ​ความ​เข้าใจ​เป็น​ของ​พระองค์

14 ถ้า​พระองค์​รื้อ​อะไร​ลง จะ​ไม่​มี​ใคร​สร้าง​มัน​ขึ้น​มา​ใหม่​ได้​อีก

ถ้า​พระองค์​ขัง​ใคร​ไว้ จะ​ไม่​มี​ใคร​ปล่อย​คนนั้น​ออก​มา​ได้

15 ถ้า​พระองค์​หยุดยั้ง​น้ำฝน​ไว้ แผ่นดิน​ก็​จะ​เหือด​แห้ง​ไป

ถ้า​พระองค์​ส่ง​น้ำฝน​ลง​มา มัน​จะ​ท่วมท้น​แผ่นดิน

16 กำลัง​และ​สติปัญญา​เป็น​ของ​พระองค์

ทั้ง​คน​ที่​ถูกหลอก​และ​คน​ที่​หลอกลวง​ล้วน​อยู่​ใต้​อำนาจ​ของ​พระองค์

17 พระองค์​เปลื้องผ้า​พวก​ที่ปรึกษา​ของ​แผ่นดิน แล้ว​นำ​พวกเขา​ออกไป​แต่ตัว​ล่อนจ้อน

พระองค์​ทำ​ให้​พวก​ผู้​พิพากษา​กลาย​เป็น​คนโง่

18 พระองค์​ปลด​สายสะพาย​ของ​เหล่า​กษัตริย์​ออก

แล้ว​ให้​พวก​กษัตริย์นั้น​ใส่​แค่​ผ้า​คาด​เอว

19 พระองค์​เปลื้องผ้า​พวก​นักบวช แล้ว​นำ​พวกเขา​ออก​ไป​ตัว​ล่อนจ้อน

พระองค์​โค่น​อำนาจ​ของ​ผู้ที่​ปกครอง​มา​ช้า​นาน

20 พระองค์​ปิด​ปาก​ของ​พวก​ที่ปรึกษา​ที่​ได้รับ​ความ​ไว้วางใจ

พระองค์​แย่ง​ความ​เข้าใจ​ไป​จาก​พวกผู้นำ​อาวุโส

21 พระองค์​เท​การ​เย้ยหยัน​ลง​บน​พวก​เจ้านาย

และ​ปลด​ดาบ​คาด​เอว​ของ​นักรบ​ที่​แข็งแกร่ง

22 พระองค์​เปิดเผย​พวก​เรื่อง​ลึกลับ​ที่​แอบซ่อน​อยู่​ใน​ความมืด

และ​นำ​ความมืด​มา​สู่​แสงสว่าง

23 พระองค์​ทำ​ให้​ชนชาติ​ต่างๆ​ยิ่งใหญ่

แต่​ต่อมา​ก็​ทำลาย​มัน​ลง

พระองค์​ขยาย​อาณาเขต​ของ​ชนชาติ​ต่างๆ

แต่​ต่อมา​ก็​นำ​พวกเขา​ออก​ไป​เป็น​เชลย

24 พระองค์​ริบ​เอา​ความรู้​ของ​พวกผู้นำ​ประชาชน​บน​แผ่นดิน​โลก

แล้ว​ทำ​ให้​พวกเขา​เดิน​พลัด​หลง​เข้า​ไป​ใน​ดินแดน​อัน​รกร้าง​ที่​ไม่​มี​ถนน​หนทาง

25 ผู้นำ​เหล่านั้น​เดิน​คลำทาง​ใน​ความ​มืดมิด​ที่​ไร้​แสงสว่าง

พระองค์​ทำ​ให้​พวกเขา​เดิน​โซเซ​อย่าง​กับ​คนเมา

13

1 “ดูสิ ตา​ของ​ข้า​ได้​เห็น​เรื่อง​ทั้งหมดนี้​แล้ว

หู​ของ​ข้า​ได้ยิน​และ​เข้าใจ​มัน​แล้ว

2 ท่าน​รู้​อะไร​ข้า​ก็​รู้ด้วย

ข้า​ไม่​ได้​ด้อย​ไป​กว่า​ท่านหรอก

3 แต่​ข้า​อยาก​จะ​พูด​กับ​พระองค์​ผู้​ทรง​ฤทธิ์

และ​อยาก​จะ​ต่อสู้​คดี​ของ​ข้า​กับ​พระเจ้า

4 แต่​พวกท่าน​ใช้​คำ​โกหก​ทั้งหลาย​มา​เป็น​ยา​ทา​ข้าพเจ้า

พวกท่าน​ทั้งหมด​เป็น​หมอ​ที่​ห่วย​แตก

5 พวกท่าน​น่า​จะ​นิ่งเงียบซะ

นั่น​จะ​เป็น​ทาง​เลือก​ที่​ฉลาด​ที่สุด​สำหรับท่าน

6 ตอนนี้​ให้​ฟัง​คำ​โต้แย้ง​ของ​ข้า

ให้​ฟัง​คดี​ของ​ข้า

7 พวกท่าน​จะ​พูด​โกหก​เพื่อ​พระเจ้า​หรือ

หรือ​พูด​หลอกลวง​เพื่อ​พระองค์​หรือ

8 พวกท่าน​จะ​ลำเอียง​เข้าข้าง​พระองค์​หรือ

พวกท่าน​จะ​สู้​คดี​เพื่อ​พระเจ้า​หรือ

9 เมื่อ​ถึง​คราว​ที่​พระองค์​ตรวจ​สอบ​พวกท่าน

พวกท่าน​คิด​ว่า​จะ​ออก​มา​ดี​หรือ

หรือ​พวกท่าน​คิด​ว่า​จะ​หลอก​พระองค์​ได้

เหมือน​กับ​ที่​มนุษย์​คนหนึ่ง​สามารถ​หลอก​อีก​คนหนึ่ง​ได้

10 พระองค์​จะ​ฟ้องร้อง​พวกท่าน​แน่

ถ้า​พวกท่าน​แอบ​ลำเอียง

11 เมื่อ​ความ​โอ่อ่า​ตระการตา​ของ​พระองค์​ปรากฏ ท่าน​จะ​ไม่​หวาดหวั่น​หรือ

ความ​น่า​เกรง​ขาม​ของ​พระองค์​ไม่​ทำ​ให้​ท่าน​สะทก​สะท้าน​หรือ

12 คำคม​และ​พวกสุภาษิต​ของ​พวกท่าน​ไร้ค่า​อย่าง​ขี้เถ้า

คำ​แก้ต่าง​ของ​พวกท่าน​เปราะบาง​อย่าง​หม้อดิน

13 เงียบซะ แล้ว​ปล่อย​ให้​ข้า​พูด

อะไร​จะ​เกิด​ขึ้น​กับ​ข้า​ก็​ให้​มัน​เกิดเถอะ

14 ข้า​จะ​ยอม​กัด​เนื้อตัว​เอง

ยอม​เสี่ยงชีวิต

15 พระองค์​อาจ​จะ​ฆ่า​ข้า แต่​ข้า​ไม่​มี​อะไร​จะ​สูญเสีย​อีก​แล้ว

ข้า​จะ​ต้อง​พูด​แก้​ตัว​ของ​ข้า​ต่อหน้า​พระองค์

16 ความกล้า​ของ​ข้า​นี้​อาจ​จะ​เป็น​ความรอด​ของ​ข้า

เพราะ​คนชั่ว​จะ​ไม่​กล้า​มา​ยืน​อยู่​ต่อหน้า​พระองค์​หรอก

17 ให้​ฟัง​ถ้อยคำ​ของ​ข้า​ให้ดี

ให้​คำ​พูด​ของ​ข้า​อยู่​ใน​หู​ของ​ท่าน

18 ข้า​ได้​เตรียม​คดี​ของ​ข้า​พร้อม​แล้ว

ข้า​รู้​ว่า​ข้า​เป็น​ฝ่าย​ถูก

19 มี​ใคร​เล่า​สามารถ​พิสูจน์​ว่า​ข้า​ผิด

ถ้า​มี ข้า​จะ​หุบ​ปาก​และ​ตาย​ไป

20 ข้าแต่​พระเจ้า ขอ​ช่วย​ทำ​สองสิ่งนี้​ให้​กับ​ข้าพเจ้า​ด้วยเถิด

เพื่อ​ข้าพเจ้า​จะ​ได้​ไม่​ต้อง​ซ่อนตัว​ไป​จาก​หน้า​ของ​พระองค์

21 คือ​ช่วย​เอา​มือ​ของ​พระองค์​ออก​จาก​ข้าพเจ้าหน่อย

และ​ขอ​อย่า​ให้​ความ​น่ากลัว​ของ​พระองค์​ทำ​ให้​ข้าพเจ้า​หวาดหวั่น

22 แล้ว​เบิก​ตัว​ข้าพเจ้า​มา​เถิด แล้ว​ข้าพเจ้า​จะ​ตอบ​ข้อ​กล่าวหา

หรือ​ไม่​อย่างงั้น​ก็​ให้​ข้าพเจ้า​พูด​ก่อน แล้ว​พระองค์​ค่อย​แย้ง

23 ไหน มี​กี่​เรื่อง​ที่​ข้าพเจ้า​ทำ​ผิด​ทำ​บาป

ช่วย​ให้​ข้าพเจ้า​รู้​หน่อย​ว่า​ความ​ละเมิด​และ​ความ​ผิดบาป​ของ​ข้าพเจ้า​คือ​อะไร

24 ทำไม​พระองค์​ถึง​ซ่อน​หน้า​ไป​จาก​ข้าพเจ้า

และ​ถือ​ว่า​ข้าพเจ้า​เป็น​ศัตรู+ 13:24 ศัตรู ใน​ที่​นี้​กำลัง​เล่นคำ มัน​สะกด​เหมือน​คำ​ว่า “โยบ” ของ​พระองค์

25 อะไร​กัน พระองค์​จะ​ขู่​ข้าพเจ้า

ผู้​เป็น​แค่​ใบไม้​ใบเดียว​ที่​ปลิว​ตาม​ลม​นี่นะ

พระองค์​จะ​ไล่กวด​เศษ​ฟางแห้ง​อันเดียว​นี่นะ

26 พระองค์​ได้​เขียน​คำ​ตัดสิน​ต่างๆ​ที่​ขมขื่น​ให้​กับ​ชีวิต​ข้าพเจ้า

และ​พระองค์​ทำ​ให้​ข้าพเจ้า​ต้อง​ทน​ทุกข์ทรมาน​เพราะ​ความ​บาป​ที่​ข้าพเจ้า​ได้​ทำ​ใน​วัยหนุ่ม

27 พระองค์​เอา​โซ่​ตรวน​ใส่​เท้า​ข้า

แล้ว​พระองค์​เฝ้า​มอง​ทุก​ฝีก้าว​ของ​ข้า

และ​สะกด​รอย​ทุก​ย่างก้าว​ของ​ข้า

28 ถึง​แม้ว่า​ข้า​จะ​เป็น​แค่​มนุษย์​ที่​ทรุดโทรม​ไป​เหมือน​ของเน่า

เหมือน​เสื้อผ้า​ที่​ถูก​แมลง​กัดกิน”

14

1 มนุษย์​ที่​เกิด​มา​จาก​หญิง

ชีวิต​ก็​สั้น​และ​เต็ม​ไป​ด้วย​ความ​ยุ่งยาก

2 เขา​ผลิ​บาน​ราวกับ​ดอกไม้ แล้ว​ก็​เหี่ยวแห้ง​ไป

เขา​หาย​ไป​อย่าง​กับ​เงา ชีวิต​เขา​ไม่​ยั่งยืน

3 ทำไม​พระองค์​จะ​ต้อง​มา​เพ่งดู​ผู้​ที่​มี​ลักษณะ​อย่างนี้

และ​นำ​ข้า​มา​สู้​คดี​กับ​พระองค์​ด้วย

4 ใคร​เล่า​จะ​ทำ​สิ่ง​ที่​สกปรก​ให้​กลับ​สะอาด​ได้​อีก

ไม่​มี​หรอก

5 เพราะ​วัน​เวลา​ของ​คน​ได้​ถูก​กำหนด​ไว้​แล้ว

และ​พระองค์​ก็​ล่วงรู้​จำนวน​เดือน​ที่​พวกเขา​จะ​มี​ชีวิต​อยู่

พระองค์​ได้​กำหนด​ขอบเขต​ของ​เวลา

ที่​พวก​เขา​ไม่​สามารถ​ข้าม​ไป​ได้

6 เลิก​มอง​เขา​ได้​แล้ว อย่า​ไป​ยุ่ง​กับ​เขา​เลย

เผื่อ​บางที​เขา​อาจ​จะ​มี​ความสุข​บ้าง​สัก​เล็กน้อย​เหมือน​ลูกจ้าง​รายวัน

7 ขนาด​ต้นไม้​ก็​ยัง​มี​ความหวัง​เลย

ถึง​จะ​ถูก​โค่น​ลง มัน​ก็​ยัง​งอก​ขึ้น​มา​ใหม่​ได้

และ​หน่อ​ของ​มัน​ก็​จะ​มี​ชีวิต​ต่อ​ไป

8 ถึง​ราก​ของ​มัน​จะ​แก่​อยู่​ใน​ดิน

และ​ตอ​ก็​เริ่ม​ตาย​อยู่​บน​พื้น

9 แต่​พอ​มัน​ได้กลิ่น​ของ​น้ำ

มัน​ก็​จะ​แตก​หน่อ​และ​แตก​กิ่งก้าน​ออก​มา​เหมือน​ต้นไม้​อ่อน

10 แต่​สำหรับ​มนุษย์ เมื่อ​ตาย​แล้ว เรี่ยวแรง​ก็​หมด​ไป

มนุษย์​สิ้นลม และก็​ไม่​อยู่​แล้ว

11 เหมือน​กับ​น้ำ​ที่​ระเหย​ไป​จาก​ทะเล​สาบ

เหมือน​กับ​แม่น้ำ​ที่​ขาด​แหล่ง​น้ำ​ของ​มัน​ไป

12 มนุษย์​นอน​ลง​และ​ไม่​ลุก​ขึ้น​อีก

เขา​จะ​ไม่​ตื่น ตราบ​เท่า​ฟ้า​สวรรค์​ยัง​มี​อยู่

ปลุก​ก็​ไม่​ตื่น

13 ข้า​อยาก​ให้​พระองค์​ซ่อน​ข้า​ไว้​ใน​แดน​คนตาย​เหลือเกิน

จะ​ได้​แอบ​ข้า​ไว้​จน​กว่า​พระองค์​จะ​หาย​โกรธ

แล้ว​กำหนด​เวลา​ที่​จะ​นึก​ถึง​ข้า​และ​นำ​ข้า​ออก​มา

14 ถ้า​มนุษย์​ตาย เขา​จะ​ฟื้นขึ้น​มา​ได้​อีก​หรือ

ถ้า​เป็น​อย่างนั้น ข้า​จะ​คอย​และ​สู้ทน​ต่อ​การฝึกหนัก​เยี่ยง​ทหาร​ของข้า​ไม่ว่า​จะ​นาน​แค่ไหน​ก็ตาม

จน​กว่า​จะ​ถึง​เวลา​ที่​ข้า​จะ​ได้รับ​การ​ปลด​ปล่อย

15 ถ้า​มี​การ​ฟื้น​ขึ้น เมื่อ​พระองค์​ร้อง​เรียก​ข้า ข้าก็จะได้​ตอบ

พระองค์​จะ​ตั้งตา​คอย​ผู้ที่​พระองค์​ได้​สร้าง​ขึ้น​มา

16 พระองค์​จะ​ได้​เฝ้า​ดูแล​ย่างก้าว​ของ​ข้า

ไม่​ใช่​มา​จ้อง​จับผิด​ข้า

17 ความ​ละเมิด​ของ​ข้า​จะ​ถูก​ปิด​ไว้​ใน​ถุง

พระองค์​จะ​กลบ​ความผิด​ของ​ข้า

18 แต่​ว่า​นี่ ภูเขา​ก็​ถูก​พังทลาย​และ​ผุกร่อนไป

หินผา​ถูก​เคลื่อน​ไป​จาก​ที่​ของ​มัน

19 พวก​โขดหิน​ถูก​น้ำ​เซาะ​จน​กร่อน

ผิวดิน​ของ​แผ่นดิน​ถูก​น้ำ​ซัด​ไป

และ​ความหวัง​ของ​คน​ถูก​พระองค์​ทำลาย​ไป

20 พระองค์​ปราบ​เขา​อย่าง​ราบคาบ​ตลอด​ไป

และ​เขา​ก็​สูญสิ้น​ไป

พระองค์​ใช้​ความตาย​เปลี่ยน​โฉม​หน้า​ของ​เขา

และ​ผลัก​เขา​ออก​ไป

21 ลูกๆ​ของ​เขา​อาจ​จะ​ได้รับ​เกียรติ แต่​เขา​ก็​ไม่​รู้​เรื่อง

หรือ​ลูกๆ​ของ​เขา​อาจ​จะ​ตกต่ำ​ลง เขา​ก็​ไม่​อาจ​รับรู้​ได้

22 เขา​รู้สึก​ได้​เพียง​ความ​เจ็บปวด​ใน​ร่าง​ของ​เขา​เท่านั้น

และ​เขา​คร่ำครวญ​เรื่อง​ของ​ตัวเอง​เท่านั้น”

15

เอลีฟัส​ตอบ​โยบ

1 แล้ว​เอลีฟัส​แห่ง​เทมาน​ก็​กล่าว​ตอบ​ว่า

2 “คน​มี​ปัญญา เขา​จะ​พ่น​คำพูด​ใส่​คน​ให้​หงาย​หลัง​ตึง​ไป​อย่างนั้นหรือ

คน​มี​ปัญญา เขา​จะ​อัดอั้น​ลม​ตะวันออก​ไว้​ใน​ท้อง​อย่างนั้นหรือ

3 เขา​จะ​สู้​คดี​ด้วย​คำพูด​ที่​ไร้ประโยชน์

และ​ไม่​เป็น​ผล​ดี​กับ​ใคร​เลย​อย่างนั้นหรือ

4 ท่าน​กำลัง​ทิ้ง​ความ​ยำเกรง​พระเจ้า

และ​กำลัง​ลด​ความ​สำคัญ​ของ​การ​มี​สมาธิ​จดจ่อ​อยู่​ต่อหน้า​พระเจ้า

5 เพราะ​ความผิด​ของ​ท่าน​ชัก​นำ​ให้​ปาก​ของ​ท่าน​พูด​อย่างนี้

และ​ท่าน​เลือก​ใช้​ลิ้น​ที่​เคลือบ​แฝง​ไป​ด้วย​เล่ห์

6 ปาก​ของ​ท่าน​นั่นแหละ​ที่​กล่าวโทษ​ตัว​ท่าน ไม่​ใช่​ข้า

ริมฝีปาก​ของ​ท่าน​ต่างหาก​ที่​ปรักปรำ​ท่าน

7 ท่าน​เป็น​มนุษย์​คนแรก​ที่​เกิด​มา​หรือ​ยังไง

ท่าน​เกิด​ก่อน​พวก​ภูเขา หรือ​ยังไง

8 ท่าน​ได้​ร่วม​ฟัง​อยู่​กับ​สภา​ที่​ปรึกษา​ของ​พระเจ้า หรือ​ยังไง

มี​แต่​ท่าน​เท่านั้น​หรือ​ที่​มี​สติปัญญา

9 มี​อะไร​บ้าง​ที่​ท่าน​รู้ แต่​พวกเรา​ไม่​รู้

มี​อะไร​บ้าง​ที่​ท่าน​เข้าใจ แต่​พวกเรา​ไม่​เข้า​ใจ

10 ใน​พวกเรา มี​คน​หนึ่ง​ที่​ผม​หงอก​และ​สูง​อายุ

แก่​ยิ่งกว่า​พ่อ​ท่าน​เสีย​อีก

11 ท่าน​เห็น​ว่า​คำพูด​ของ​พระเจ้า​ที่​ให้​กำลังใจ​ท่านนั้น เป็น​เรื่อง​ขี้ผง​สำหรับ​ท่านหรือ

คือ​คำพูด​ที่​เรา​กำลัง​พูด​กับ​ท่าน​อย่าง​สุภาพนี้

12 ทำไม​ท่าน​ถึง​ปล่อย​ให้​ความคิด​นำ​ท่าน​ออก​นอกลู่​นอกทาง

ทำไม​ตา​ของ​ท่าน​ถึง​มอง​ไม่​เห็น​ความจริง

13 จน​ทำ​ให้​ท่าน​เกรี้ยว​กราด​ต่อ​พระเจ้า

และ​ปล่อย​คำพูด​อย่างนี้​ออก​มา​จาก​ปาก​ท่าน

14 มนุษย์​เป็น​ใคร​กัน เขา​จะ​สะอาด​บริสุทธิ์​ได้​หรือ

มนุษย์​ที่​เกิด​จาก​ผู้หญิง​นี่นะ จะ​ดี​รอบคอบ​ได้​หรือ

15 ดูเถิด ขนาด​ทูตสวรรค์​ที่​ศักดิ์สิทธิ์​ของ​พระเจ้า พระองค์​ยัง​ไม่​ไว้วางใจ​เลย

ขนาด​ดวง​สว่าง​บน​ท้องฟ้า พระเจ้า​ก็​ยัง​เห็น​ว่า​ยัง​ไม่​สะอาด​บริสุทธิ์​เลย

16 แล้ว​จะ​นับประสา​อะไร​กับ​มนุษย์​ที่​น่าขยะแขยง​และ​เสื่อมทราม

ที่​ดื่ม​ความ​ชั่วร้าย​เข้า​ไป​เหมือน​น้ำ

17 ฟัง​ข้า​ให้​ดี ข้า​จะ​อธิบาย​ให้​ท่าน​ฟัง​ว่า​อะไร​เป็น​อะไร

ข้า​จะ​เล่า​ให้​ฟัง​ถึง​สิ่ง​ทั้งหลาย​ที่​ข้า​เห็น​มา

18 เป็น​เรื่อง​ที่​ผู้มีปัญญา​ได้​เล่า​ให้​ฟัง

ที่​บรรพบุรุษ​ของ​เขา​ไม่​ได้​ปิดบัง​ไว้

19 พระเจ้า​ได้​มอบ​แผ่นดิน​ให้​กับ​บรรพบุรุษ​พวกนั้น​เท่านั้น

ไม่​มี​คน​ต่าง​ชาติ​ผ่าน​เข้า​ไป​ท่ามกลาง​พวกเขาเลย+ 15:19 ไม่​มี​คน … ท่ามกลาง​พวกเขาเลย ประโยค​นี้​คง​หมายถึง ไม่​มี​คน​ต่าง​ชาติ​มา​ทำ​ให้​ความ​คิด​หรือ​สติปัญญา​ของ​บรรพบุรุษ​พวกนี้​เลอะเทอะ​ไป

20 คนชั่ว​เป็น​ทุกข์​กังวล​ยิ่ง​นัก​ตลอด​วัน​เวลา​ของ​เขา

ส่วน​คน​ที่​กดขี่​ข่มเหงนั้น​ก็​ทุกข์​กังวล​ตลอดปี​ตลอดชาติ

21 ใน​หู​เขา​มี​แต่​เสียง​อัน​น่า​สะพรึงกลัว​ก้อง​อยู่

และ​เมื่อ​เขา​รุ่งเรือง​ก็​กังวล​ว่า​จะ​มี​โจร​มา​ปล้น​เขา

22 เขา​ไม่​เชื่อ​ว่า​เขา​จะ​หนี​รอด​จาก​ความ​มืดมิดนั้น

และ​เขา​เชื่อ​ว่า​มี​ดาบ​กำลัง​คอย​ฆ่า​เขา​อยู่

23 เขา​เชื่อ​ว่า​เขา​จะ​ถูก​โยนทิ้ง​ออก​ไป​เป็น​อาหาร​ให้​ฝูง​นกแร้ง

เขา​รู้​ว่า​เขา​จะ​เจอ​กับ​ความ​หายนะ​แน่

24 ความ​ทุกข์ใจ​และ​กลัดกลุ้มใจ​ทำ​ให้​เขา​หวาดหวั่น

มัน​ถา​โถม​เข้า​หา​เขา​ราวกับ​กษัตริย์​ที่​เตรียม​พร้อม​ประจัญบาน

25 เพราะ​เขา​ชู​กำปั้น​ใส่​พระเจ้า

และ​โจมตี​พระองค์​ผู้​ทรง​ฤทธิ์​อย่าง​นักรบ

26 เพราะ​เขา​ก้มหน้า​ก้มตา​วิ่ง​เข้า​ใส่​พระองค์

ด้วย​โล่​ที่​แข็งแกร่ง​หนา​ทึบ

27 ถึง​แม้ว่า​เขา​จะ​มี​กิน​จน​อ้วนฉุ

และ​ประสบ​ความ​สำเร็จ​ใน​ชีวิต

28 แต่​เขา​จะ​ได้​อาศัย​อยู่​ใน​เมือง​ร้าง

ใน​บ้าน​ที่​ใกล้​จะ​พัง​เป็น​กอง​ซาก​ปรักหักพัง​อยู่​แล้ว

29 ดังนั้น คนนั้น​จะ​ไม่​ร่ำรวย​อีก​ต่อ​ไป ทรัพย์สมบัติ​ของ​เขา​จะ​ไม่​ยั่งยืน

ทรัพย์สิน​ของ​เขา​จะ​ไม่​งอก​เงย​ไป​ทั่ว​แผ่นดิน

30 เขา​จะ​หนี​ความ​มืดมิด​ไป​ไม่​พ้น

เปลวไฟ​จะ​ทำ​ให้​ต้น​อ่อน​ของ​เขา​เหี่ยวแห้ง

ลม​หายใจ​จาก​ปาก​ของ​พระเจ้า​จะ​พัด​พา​ตัว​เขา​ไป

31 อย่า​ให้​เขา​หลงเชื่อ​ใน​สิ่ง​ที่​ไร้ค่า​ซึ่ง​จะ​ทำ​ให้​เขา​หลอก​ตัวเอง

เพราะ​เขา​จะ​ได้​สิ่ง​ไร้ค่า​เป็น​ผล​ตอบแทน

32 เขา​จะ​ได้รับ​กรรม​อย่าง​เต็มที่​และ​ตาย​ก่อน​เวลา​อัน​ควร

แล้ว​กิ่งก้าน​ของ​เขา​จะ​ไม่​เขียว​อีก​แล้ว

33 เขา​จะ​เป็น​เหมือน​เถา​องุ่น​ที่​ผล​ร่วง​ก่อน​สุก

เป็น​เหมือน​ต้น​มะกอก​ที่​ช่อ​ดอก​ร่วง​หล่น​ไป

34 เพราะ​กลุ่ม​คน​ที่​ไม่​นับถือ​พระเจ้า​จะ​เป็น​หมัน

และ​ไฟ​ก็​จะ​เผาผลาญ​เต็นท์​ของ​คน​รับ​สินบน

35 พวก​เขา​ตั้ง​ท้อง​ปัญหา และ​คลอด​ความ​ชั่วร้าย​ออก​มา

ครรภ์​ของ​เขา​ให้​กำเนิด​ความ​หลอกลวง”

16

โยบ​ตอบ​เอลีฟัส

1 แล้ว​โยบ​ก็​กล่าว​ตอบ​ว่า

2 “ข้า​เคย​ได้​ฟัง​เรื่อง​อย่างนี้​มา​มาก​แล้ว

พวกท่าน​ช่าง​เป็น​ผู้ปลอบ​ประโลม​ที่​สร้าง​ความ​ทุกข์ใจ​เสีย​จริงๆ

3 ลมปาก​ของ​ท่าน​ไม่​มี​ที่​สิ้นสุด​หรือยังไง

มี​อะไร​กวนใจ​ท่าน​หรือ​ถึง​ต้อง​พูด​ไม่​หยุด​อย่างนี้

4 ข้า​ก็​พูด​อย่าง​ที่​พวก​ท่าน​พูด​ได้

ถ้า​พวกท่าน​มา​อยู่​จุดนี้​แทน​ข้า

ข้า​ก็​สามารถ​เรียง​ร้อย​ถ้อยคำ​มา​ต่อว่า​พวกท่าน

และ​ส่ายหัว​ใส่​พวกท่าน​ได้

5 แต่​ข้า​กลับ​จะ​ให้​กำลังใจ​พวกท่าน​ด้วย​ปาก​ข้า​มาก​กว่า

และ​ปลอบ​ประโลม​พวกท่าน​ด้วย​ริมฝีปาก​ของ​ข้า เพื่อ​ช่วย​ให้​ท่าน​คลาย​จาก​ความ​เจ็บปวด

6 แต่​ตอนนี้​ถึง​ข้า​จะ​พูด ความ​เจ็บปวด​ก็​ไม่​ได้​คลาย​ไป

ถึง​ข้า​จะ​เงียบ ความ​เจ็บปวด​ก็​ไม่​ได้​ทิ้ง​ข้า​ไป​อยู่ดี

7 พระเจ้า​ทำ​ให้​ข้าพเจ้า​หมด​เรี่ยวแรง

พระองค์​ทำลาย​ทั้ง​ครอบครัว​ของ​ข้าพเจ้า

8 พระองค์​ทำ​ให้​ข้าพเจ้า​ซูบ​ผอม

ซึ่ง​คน​เอา​มา​เป็น​หลักฐาน​เอา​ผิด​กับ​ข้าพเจ้า

ความ​ผอม​แห้ง​ของ​ข้าพเจ้า​ลุก​ขึ้น​มา​ต่อว่า​ข้าพเจ้า

เป็น​พยาน​ปรักปรำ​ข้าพเจ้า​ซึ่งๆ​หน้า

9 พระองค์​ฉีก​ข้าพเจ้า​ด้วย​ความ​เกรี้ยว​โกรธ และ​อาฆาต​แค้น​ข้าพเจ้า

พระองค์​ขบฟัน​ใส่​ข้าพเจ้า

พระองค์​เป็น​ศัตรู​ของ​ข้าพเจ้า​ที่​จ้อง​ข้าพเจ้า​เขม็ง

10 ชาวบ้าน​อ้า​ปาก​กว้าง​หัวเราะ​เยาะ​ข้าพเจ้า

และ​ตบ​หน้า​เยาะเย้ย​ข้าพเจ้า เขา​รวมหัว​กัน​ต่อต้าน​ข้าพเจ้า

11 พระเจ้า​มอบ​ข้าพเจ้า​ไป​อยู่​ใต้​อำนาจ​ของ​คนชั่ว

พระองค์​โยน​ข้าพเจ้า​ให้​ไป​ตก​อยู่​ใน​กำมือ​ของ​คนเลว

12 เมื่อ​ข้าพเจ้า​กำลัง​สุขสบาย พระองค์​หัก​ข้าพเจ้า​เป็น​ชิ้นๆ

พระองค์​คว้าคอ​ของ​ข้าพเจ้า​และ​ทุบ​ข้าพเจ้า​จน​ละเอียด

พระองค์​จับ​ตัว​ข้าพเจ้า​ยืน​ขึ้น​เป็น​เป้า

13 นัก​ยิงธนู​ของ​พระองค์​รายล้อม​ตัว​ข้าพเจ้า​อยู่

พระองค์​แทง​ไต​ของ​ข้าพเจ้า​จม​มิด​อย่าง​โหดเหี้ยม

และ​เท​น้ำดี​ของ​ข้าพเจ้า​ลง​สู่​พื้น

14 ข้าพเจ้า​เป็น​เหมือน​กำแพง​ที่​พระองค์​ทะลวง​เป็น​ช่อง​ซ้ำแล้ว​ซ้ำเล่า​จาก​ทุกด้าน

และ​พระองค์​วิ่ง​โถม​เข้าใส่​ข้าพเจ้า​ราวกับ​นักรบ

15 ข้าพเจ้า​เย็บ​ผ้า​กระสอบ​ติด​กับ​หนัง+ 16:15 เย็บ​ผ้า​กระสอบ​ติด​กับ​หนัง หมายถึง​ว่า​โยบ​ใส่​ผ้า​กระสอบ​ไว้ทุกข์​ตลอด​มา​ตั้ง​แต่​ต้น และ​คิด​ว่า​จะ​ใส่​อีก​ตลอด​ไป​ข้าพเจ้า

และ​กำลัง​ข้าพเจ้า​ก็​จม​ดิน​ไป​แล้ว

16 ใบหน้า​ของ​ข้าพเจ้า​แดง​ก่ำ​เพราะ​ร่ำไห้

ขอบ​ตา​ของ​ข้าพเจ้า​ดำ​คล้ำ​ไปหมด​แล้ว

17 ถึงแม้ว่า​มือ​ข้าพเจ้า​ไม่​เคย​ก่อ​ความ​รุนแรง

และ​คำ​อธิษฐาน​ของ​ข้าพเจ้า​บริสุทธิ์

18 แผ่นดิน​โลกเอ๋ย อย่า​ปกปิด​เลือด​ของ​ข้าพเจ้า​ไว้เลย

ขอ​อย่า​ให้​เสียง​ร้อง​ของ​ข้าพเจ้า​หยุด​ลงเลย แต่​ให้​มัน​ไป​จน​ทั่ว

19 เดี๋ยวนี้​เอง พยาน​ของ​ข้าพเจ้า​ก็​อยู่​ใน​สวรรค์

ผู้ที่​พูด​แทน​ข้าพเจ้า​ก็​อยู่​เบื้อง​บนนั้น

20 เพื่อนๆ​ของ​ข้าพเจ้า​เย้ยหยัน​ข้าพเจ้า+ 16:20 เพื่อนๆ​ของ​ข้าพเจ้า​เย้ยหยัน​ข้าพเจ้า หรือ​แปล​ได้​อีก​อย่าง​หนึ่ง​ว่า “คน​ที่​พูด​แก้​ต่าง​ให้​กับ​ข้าพเจ้า (บน​สวรรค์) เป็น​เพื่อน​ของ​ข้าพเจ้า”

ตา​ของ​ข้าพเจ้า​เท​น้ำตา​ออก​ให้​กับ​พระเจ้า

21 แต่​พยาน​ของ​ข้าพเจ้า​จะ​สู้​คดี​ให้​กับ​พระเจ้า

อย่าง​ที่​เพื่อน​ควร​จะ​ทำ​ให้​กับ​เพื่อน​ของ​ตน

22 เพราะ​ว่า​อีก​ไม่​กี่​ปี

ข้าพเจ้า​ก็​จะ​ไป​ตาม​ทาง​ที่​ไป​แล้ว​ไป​ลับ

17

1 วิญญาณ​ของ​ข้าพเจ้า​ใกล้​แตก​ดับ​แล้ว วัน​เวลา​ของ​ข้าพเจ้า​ใกล้​จะ​มอด​แล้ว

หลุมศพ​รอคอย​ข้าพเจ้า​อยู่

2 ใช่แล้ว มี​แต่​คน​เยาะเย้ย​อยู่​รอบ​ตัว​ข้าพเจ้า

และ​ข้าพเจ้า​ก็​ต้อง​มอง​พวกนี้​สบประมาท​ข้าพเจ้า

3 ข้าแต่​พระเจ้า

โปรด​ยอมรับ​คำ​ยืนยัน​ของ​ข้าพเจ้า​ที่​ว่า​ข้าพเจ้า​บริสุทธิ์​ด้วยเถิด

เพราะ​ไม่​มี​ผู้อื่น​มา​ยืนยัน​ให้​กับ​ข้าพเจ้า

4 เพราะ​พระองค์​ได้​ปิดกั้น​ความคิด​ของ​พวกเขา​ไม่​ให้​เข้าใจ

พระองค์​จะ​ไม่​ได้รับ​การ​ยกย่อง​จาก​การทำ​อย่างนั้น

5 คน​พูดกัน​ว่า

‘ผู้ที่​ปรักปรำ​เพื่อน​เพราะ​เห็นแก่​ได้

ลูกๆ​ของ​เขา​ก็​จะ​หิว​หน้ามืด’

6 พระองค์​ทำ​ให้​ข้าพเจ้า​ตก​เป็น​ขี้ปาก​ของ​ชาวบ้าน

และ​เขา​ต่าง​ถ่ม​น้ำลาย​รด​หน้า​ข้าพเจ้า

7 ดวงตา​ของ​ข้าพเจ้า​พร่ามัว เนื่อง​จาก​ความ​เศร้าโศก

และ​แขนขา​ของ​ข้าพเจ้า​ผอม​เหลือ​แต่​เงา

8 คนดี​จะ​ตก​ตะลึง​กับ​เรื่องนี้

คน​บริสุทธิ์​ก็​จะ​ปลุก​เร้า​ตน​เอง​ให้​ต่อต้าน​คน​ที่​ไม่​มี​พระเจ้า

9 คน​ที่​ทำ​ใน​สิ่ง​ที่​ถูกต้อง​ก็​จะ​ยึดมั่น​ใน​ทาง​ของ​เขา

และ​คน​มือ​สะอาด​ก็​จะ​ยิ่ง​แข็งแกร่ง​มาก​ขึ้น

10 มาสิ พวก​ท่าน​ทุกคน โจมตี​ข้าพเจ้า​อีกสิ

ข้าพเจ้า​ไม่​เห็น​ใคร​ใน​หมู่​พวกท่าน​ฉลาด​สักคน

11 วัน​เวลา​ของ​ข้าพเจ้า​ผ่าน​พ้น​ไป​แล้ว

แผนการ​ของ​ข้าพเจ้า​แตก​หัก​แล้ว

คือ​สิ่ง​ต่างๆ​ที่​ข้าพเจ้า​หวังไว้นั้น

12 ความ​หวัง​เหล่านั้น​ทำ​ให้​กลางคืน​เป็น​กลางวัน

และ​นำ​แสงสว่าง​มา​สู่​ความมืด

13 ถ้า​ข้าพเจ้า​คาด​หวัง​ว่า​แดน​คนตาย​จะ​เป็น​บ้าน​ของ​ข้าพเจ้า

ถ้า​ข้าพเจ้า​กาง​เตียง​นอน​ใน​ความ​มืดมิดนั้น

14 ถ้า​ข้าพเจ้า​พูด​กับ​หลุม​ลึก​ว่า ‘เจ้า​เป็น​พ่อ​ของ​ข้า’

และ​พูด​กับ​หนอน​ว่า ‘แม่จ๋า หรือ พี่สาวจ๋า’

15 ถ้า​ข้าพเจ้า​ทำ​อย่างนั้น

ความหวัง​ของ​ข้าพเจ้า​อยู่​ที่ไหนกัน และ​ใคร​จะ​เห็น​อนาคต​ที่​สดใส​สำหรับ​ข้าพเจ้า

16 ความหวัง​ของ​ข้าพเจ้า​จะ​ลง​ไป​สู่​แดน​คนตาย ไม่ใช่หรือ

ทั้ง​ข้าพเจ้า​และ​ความหวัง​ของ​ข้าพเจ้า จะ​ลง​ไป​สู่​ผง​คลีดิน​ด้วยกัน ไม่ใช่หรือ”

18

บิลดัด​พูด​กับ​โยบ

1 แล้ว​บิลดัด​แห่ง​ชูอาห์​ก็​กล่าว​ตอบ

2 “อีก​นาน​ไหม​ท่าน​ถึง​จะ​หยุด​พูด

หยุด​ใคร่​ครวญ​สัก​หน่อย​ดีไหม

แล้ว​เรา​จะ​ได้​พูดกัน​รู้เรื่อง

3 ทำไม​ท่าน​ถึง​มอง​พวกเรา​เหมือน​วัว​ควาย

ทำไม​ท่าน​ถึง​ได้​มอง​พวกเรา​โง่เง่า​เต่าตุ่น

4 ท่าน​นั่นแหละ​ที่​ฉีก​ตัวเอง​เป็น​ชิ้นๆ​ด้วย​อารมณ์​โมโห​ร้าย​ของ​ตน

จะ​ให้​โลกนี้​ถูก​ทิ้ง​ร้าง​หรือ​หิน​ผา​ถูก​เคลื่อน​ไป

เพื่อ​ให้​มัน​เข้า​กับ​ความคิด​ของ​ท่าน​หรือ

5 ไม่ว่า​ท่าน​จะ​คิด​ยังไง​ความสว่าง​ของ​คนชั่ว​จะ​ถูก​ดับ​ไป

และ​เปลวไฟ​ของ​เขา​จะ​ไม่​ส่อง​สว่าง​อีก

6 แสงสว่าง​ใน​เต็นท์​ของ​เขา​จะ​มืด​ลง

โคมไฟ​ที่​อยู่​เหนือ​เขา​จะ​ถูก​ดับ​ลง

7 ก้าวย่าง​ที่​แข็งแกร่ง​ของ​เขา​จะ​สั้น​ลง

ส่วน​แผนการ​ของ​เขา​จะ​กลับ​โค่น​เขาเอง​ให้​ล้มลง

8 ใช่แล้ว เท้า​ของ​เขา​ก้าว​สู่​ตาข่าย​ที่​เขา​ได้​เตรียมไว้

และ​ก้าว​สู่​หลุม​พราง​ที่​ปิด​ซ่อนไว้

9 ส้น​เท้า​ของ​เขา​ติด​กับดัก

และ​บ่วงแร้ว​นั้น​รัด​เขา​ไว้​แน่น

10 มี​เชือก​ซ่อน​ไว้​บน​พื้น​เพื่อ​มัด​ตัว​เขา

มี​กับดัก​ซ่อน​อยู่​บน​ทางเดิน​เพื่อ​ดัก​เขา

11 เรื่อง​น่ากลัว​จาก​ทุกด้าน​ทำ​ให้​เขา​หวาดหวั่น

และ​พวกมัน​ไล่​ตาม​ส้นเท้า​ของ​เขา​ไป

12 ความ​หิวโหย​กัด​กร่อน​กำลัง​ของ​เขา

ความ​หายนะ​รอคอย​โอกาส​ที่​เขา​จะ​สะดุด​ล้ม

13 โรค​กัดกิน​ผิวหนัง​ของ​เขา

โรค​ระบาด+ 18:13 โรค​ระบาด หรือ แปล​ตรงๆ​ได้​ว่า “ลูกหัวปี​ของ​ความตาย” กัดกิน​แขน​ขา​ของ​เขา

14 เขา​ถูก​กระชาก​ออก​มา​จาก​เต็นท์​อัน​ปลอดภัย

และ​ถูก​นำ​ตัว​ไป​เข้า​เฝ้า​กษัตริย์​แห่ง​ความ​น่า​สยองขวัญ​ทั้งหลาย

15 ไฟ​ก็​มา​อาศัย​อยู่​ใน​เต็นท์​ของ​เขา

ไฟ​กำมะถัน​ถูก​หว่าน​ไป​ทั่ว​ที่​พัก​ของ​เขา

16 ราก​เบื้องล่าง​ของ​เขา​ก็​เหี่ยวแห้ง​ไป

กิ่ง​ด้านบน​ของ​เขา​ก็​เหี่ยวเฉา​ลง

17 ความ​ทรงจำ​ถึง​เขา​ก็​สูญหาย​ไป​จาก​แผ่นดิน​โลก

และ​ชื่อ​ของ​เขา​ก็​ไม่​เป็น​ที่​กล่าว​ถึง​ตาม​ถนน​หนทาง​อีก​ต่อ​ไป

18 เขา​ถูก​โยน​ออก​มา​จาก​ความ​สว่าง​เข้าสู่​ความมืด

และ​ถูก​ขับไล่​ออก​ไป​จาก​แผ่นดิน​โลก

19 เขา​ไม่​มี​ลูก ไม่​มี​ผู้สืบสกุล​ใน​หมู่​ประชาชน​ของ​เขา

ใน​ที่​ต่างๆ​ที่​เขา​เคย​พัก ไม่มี​ลูกหลาน​ของเขา​รอด​ชีวิต​เหลือ​อยู่

20 คน​ทาง​ตะวันตก​เมื่อ​ได้ยิน​เรื่อง​ที่​เกิดขึ้น​กับ​เขา​ต่าง​พากัน​ตกตะลึง

ส่วน​คน​ทาง​ตะวันออก​ฟัง​แล้ว​สยองขวัญ

21 ที่อยู่​อาศัย​ทั้งหลาย​ของ​คนชั่ว​ก็​เป็น​อย่างนี้แน่

ส่วน​ที่อยู่​ของ​คน​ที่​ลืม​พระเจ้า​ก็​เป็น​อย่างนี้แหละ”

19

โยบ​พูด​อีก

1 แล้ว​โยบ​ก็​ตอบ​ว่า

2 “พวก​ท่าน​จะ​ทรมาน​ข้า​ไป​อีก​นาน​แค่ไหน

พวก​ท่าน​พยายาม​จะ​บดขยี้​ข้า​เป็น​ชิ้นๆ​ด้วย​คำพูด​อย่างนี้​ไป​อีก​นานไหม

3 พวกท่าน​พยายาม​ฉีกหน้า​ข้า​มา​ตั้ง​สิบครั้งแล้ว

ยัง​ไม่​รู้สึก​อาย​ที่​ทำ​ผิด​ต่อ​ข้า​อย่างนี้หรือ

4 สมมุติ​ว่า​ข้า​ได้​ทำ​ผิดจริง

ข้า​เอง​จะ​ต้อง​เป็น​ผู้รับผิด

5 ถ้า​พวกท่าน​พองตัว​ว่า​ดี​กว่า​ข้า

และ​ถือ​เอา​ความ​ตกต่ำ​ของ​ข้า​เป็น​เครื่อง​พิสูจน์​ว่า​ข้า​ผิด

6 ก็​รู้​ไว้​เถิด​ว่า​เป็น​พระเจ้า​ที่​ทำ​ให้​ข้า​ดู​เหมือน​เป็น​คนผิด

แล้ว​ปิด​ล้อม​โจมตี​ข้า​อย่างนี้

7 ถึง​ข้า​จะ​ร้อง​ว่า ‘ช่วยด้วย ข้า​ถูกโบยตี’

ก็​ไม่​มี​ใคร​ฟัง​ข้า​อยู่ดี

ถึง​ข้า​จะ​ร้อง​ให้​ช่วย

ก็​ยัง​ไม่​มี​ความ​ยุติธรรม​เกิดขึ้น

8 พระองค์​กั้น​ทาง​ข้า​ไม่​ให้​ผ่าน

และ​ทำ​ให้​เส้นทาง​ทั้งหลาย​ของ​ข้า​มืดไป

9 พระองค์​ปลด​ศักดิ์ศรี​ของ​ข้า​ไปหมด

และ​ถอด​มงกุฎ​ไป​จาก​หัวข้า

10 พระองค์​รื้อ​ข้า​ลง​จาก​ทุกด้าน จน​ข้า​สูญสิ้น​ไป

ความหวัง​ของ​ข้า​ถูก​พระองค์​ถอนราก​ถอนโคน​เหมือน​ต้นไม้

11 พระองค์​จุด​ความ​โกรธ​เกรี้ยว​ต่อ​ข้า

และ​นับว่า​ข้า​เป็น​ศัตรู​ของ​พระองค์

12 กองทัพ​ทั้งหลาย​ของ​พระองค์​เรียง​หน้า​บุก​เข้า​มา​พร้อม​กัน

พวกเขา​สร้าง​เนินดิน​ไว้​บุก​กำแพง​ข้า

และ​ตั้ง​ค่าย​ล้อมรอบ​เต็นท์​ของ​ข้า

13 พระองค์​ทำ​ให้​พี่น้อง​ของ​ข้า​เหิน​ห่าง​จาก​ข้า

ส่วน​เพื่อนๆ​ของ​ข้า​ทำ​ตัว​เป็น​คน​แปลกหน้า​กับข้า

14 ญาติ​พี่น้อง​และ​พวก​เพื่อนสนิท​ของ​ข้า​ได้​ทอดทิ้ง​ข้าไป

แขก​ทั้งหลาย​ที่​เคย​มา​บ้าน​ข้า​หลงลืม​ข้า​หมดแล้ว

15 สาวใช้​ของ​ข้า​มอง​ข้า​เป็น​คน​แปลกหน้า

ข้า​กลาย​เป็น​คน​ต่างด้าว​ใน​สายตา​พวกเขา

16 ข้า​เรียก​ทาส​ชาย​ของข้า แต่​เขา​ไม่ตอบ

แม้​ข้า​จะ​อ้อนวอน​ให้​เขา​มา​ช่วย​ก็ตาม

17 กลิ่น​ปาก​ของ​ข้า​เป็น​ที่​น่า​รังเกียจ​แก่​เมียข้า

และ​พี่น้อง​ท้อง​เดียว​กับ​ข้า​ก็​สะอิดสะเอียน​ข้า

18 แม้แต่​เด็ก​เล็กๆ​ก็​ดูหมิ่น​ข้า

เมื่อ​ข้า​ยืนขึ้น​พูด พวกเขา​ก็​พูด​ต่อว่า​ข้า

19 พวกเพื่อน​สนิท​ทุกคน​ของ​ข้า​ต่าง​ก็​สะอิดสะเอียน​ข้า

ส่วน​คน​เหล่านั้น​ที่​ข้า​รัก​ก็​หักหลัง​ข้า

20 กระดูก​ของ​ข้า​อ่อน​ปวกเปียกซะ​จน​ต้อง​เกาะ​หนัง​และ​เนื้อ​ไว้

ข้า​รอด​ตาย​อย่าง​หวุดหวิด​เหลือ​แต่​หนังหุ้มฟัน

21 เพื่อนๆ​ของ​ข้า สงสาร​ข้า​ด้วย สงสาร​ข้า​ด้วย​เถิด

เพราะ​มือ​ของ​พระเจ้า​ได้​ตบตี​ข้า

22 ทำไม​พวกท่าน​ต้อง​ไล่ล่า​ข้า​เหมือน​กับ​ที่​พระเจ้า​ทำ​อยู่นี้

กิน​เนื้อ​ข้า​ยัง​ไม่​อิ่ม​หรือ

23 ข้า​อยาก​ให้​มี​คน​บันทึก​คำพูด​ของ​ข้า​เหลือเกิน

ข้า​อยาก​ให้​จารึก​ไว้​บน​แผ่น​หิน

24 ข้า​อยาก​ให้​สลัก​คำพูด​ทั้งหมด​ของ​ข้า​ไว้​บน​แผ่นหิน​ตลอด​ไป

ด้วย​สิ่ว​เหล็ก​และ​เคลือบ​ตะกั่ว

25 เพราะ​ข้า​รู้​ว่า​ผู้ที่​จะ​แก้​ต่างให้​กับ​ข้านั้น​มี​ชีวิต​อยู่

เขา​จะ​ยืน​ขึ้น​ใน​ที่สุด​เพื่อ​พูด​แทน​ข้า​บน​ผืนดินนี้

26 แม้ว่า​หนัง​ของ​ข้า​จะ​ถูก​ถลก​ออก​ไป​แล้ว​ก็ตาม

แต่​ข้า​ก็​ยัง​อยาก​จะ​เห็น​พระเจ้า​ใน​ขณะ​ที่​ข้า​ยัง​อยู่​ใน​เนื้อหนังนี้

27 ข้า​อยาก​จะ​เห็น​พระองค์​ด้วย​ตัว​ข้าเอง

ด้วย​ตา​ของ​ข้าเอง ไม่​ใช่​มี​แต่​คน​อื่น​เห็น

ข้า​คอย​จน​เหนื่อยใจ​แล้ว

28 เมื่อ​พวกท่าน​พูด​ว่า ‘ไล่ล่า​มัน​ไป’

และ​กล่าว​ว่า ‘ปัญหา​ของ​มัน​ก็​อยู่​ที่​ตัว​มัน​นั่นแหละ’

29 ให้​ระวัง​ดาบ​ไว้​ให้ดี

เพราะ​ความ​โกรธ​เกรี้ยว​ของ​พวกท่าน สมควร​จะ​ถูก​ลงโทษ​ด้วย​ดาบ

แล้ว​พวกท่าน​จะ​ได้​รู้​ว่า​การ​พิพากษา​มี​จริง”

20

โศฟาร์​ตอบ​โยบ

1 แล้ว​โศฟาร์​ชาว​นาอามาห์​ตอบ​ว่า

2 “เรื่องนี้​รบกวนใจ​เหลือเกิน

ความคิด​ของ​ข้า​บีบ​ให้​ข้า​ต้อง​โต้ตอบ​ออก​มา

3 ข้า​ต้อง​ทน​ฟัง​คำ​ว่ากล่าว​ตักเตือน​ที่​ดูถูก​ข้า

ความ​เข้าใจ​ของ​ข้า​ดลใจ​ให้​ข้า​ต้อง​ตอบ​ท่าน​ไป

4 ตั้งแต่​สมัย​โบราณ​มา

ตั้งแต่​เมื่อ​ครั้ง​ที่​มนุษย์​ถูก​วาง​ไว้​บน​แผ่นดินโลก

ท่าน​ไม่​รู้​หรือ​ว่า

5 เสียง​โห่ร้อง​แห่ง​ชัยชนะ​ของ​คนชั่ว​อยู่​ไม่​นาน

ความ​ยินดี​ของ​คน​ไม่​นับถือ​พระเจ้า​ก็​อยู่​แค่​ประเดี๋ยวเดียว

6 แม้​ความ​เย่อหยิ่ง​ของ​เขา​สูง​เสียดฟ้า

และ​หัว​ของ​เขา​ขึ้น​ไป​ถึง​หมู่เมฆ

7 แต่​เขา​จะ​หาย​ไป​ตลอดกาล​อย่าง​กับ​ขี้​ของ​เขา​เอง

คน​ที่​เคย​เห็น​เขา​จะ​พูด​ว่า ‘พวกนั้น​อยู่​ไหน​แล้ว’

8 พวกเขา​จะ​บิน​ไป​เหมือน​กับ​ความฝัน​และ​จะ​ไม่​มี​ใคร​พบ​เขา​อีก​แล้ว

เขา​จะ​ถูก​ไล่​ไป​เหมือน​กับ​ภาพ​ฝัน​ใน​ยาม​ค่ำคืน

9 ดวงตา​ที่​เคย​เห็น​พวกเขา จะ​ไม่​เห็น​พวกเขา​อีก

ที่​ที่​พวกเขา​อยู่​จะ​ไม่​เห็น​พวกเขา​อีก

10 เมื่อ​มือ​ของ​คนชั่ว​เหล่านั้น​จะ​ต้อง​คืน​ความร่ำรวย​ที่​โกงมา​กลับไป

ลูกๆ​ของ​พวกเขา​จะ​ต้อง​หัน​ไป​ขอ​ความ​ช่วยเหลือ​จาก​คนยากจน

11 ใน​ขณะ​ที่​พวกเขา​ยัง​เป็น​หนุ่ม​และ​แข็งแรง

พวกเขา​จะ​ต้อง​นอน​ตาย​ลง​ใน​ผงคลีดิน

12 แม้​ความ​ชั่วร้าย​จะ​หอมหวาน​ใน​ปาก​ของ​พวกเขา

แม้​พวกเขา​จะ​ให้​มัน​ละลาย​อยู่​ใต้​ลิ้น

13 แม้​พวกเขา​จะ​ไม่​ยอม​ปล่อย​มัน​ไป

และ​อม​ไว้​ใน​ปาก

14 แต่​อาหาร​ประเภทนั้น​จะ​กลับ​บูด​เปรี้ยว​ใน​ท้อง​ของ​พวกเขา

มัน​จะ​เป็น​เหมือน​พิษ​งู​ใน​ร่างกาย​ของ​พวกเขา

15 ความ​มั่งคั่ง​ที่​พวกเขา​กลืน​เข้า​ไป​นั้น พวกเขา​จะ​ต้อง​อ้วก​ออก​มา

พระเจ้า​จะ​โยน​มัน​ออก​มา​จาก​ท้อง​ของ​พวกเขา

16 พวกเขา​จะ​ดูดดื่ม​พิษ​งู

เขี้ยว​ของ​งู​พิษ​จะ​ฆ่า​พวกเขา​เสีย

17 พวกเขา​จะ​ไม่​ได้​เห็น​ธาร​น้ำมัน​มะกอก

และ​ธาร​น้ำเชื่อม​ผลไม้

18 พวกเขา​จะ​ต้อง​คืน​สิ่ง​ที่​เขา​โกง​มา เขา​จะ​ไม่​สามารถ​กลืน​มัน​ลง​ไป​ได้

พวกเขา​จะ​ไม่​ได้​สนุก​สนาน​กับ​ผล​กำไร​จาก​การ​ค้า​ของ​เขา

19 เพราะ​พวก​เขา​ได้​กดขี่​และ​ทอดทิ้ง​คนยากจน

พวกเขา​ได้​ยึด​บ้าน​ที่​เขา​ไม่​ได้​สร้าง​ขึ้น​มา

20 พวกเขา​ไม่​ยอม​ปล่อย​ให้​สิ่ง​ที่​พวกเขา​อยาก​ได้​หลุด​ลอย​ไป

เพราะ​ท้อง​ของ​เขา​ร้อง​หิว​ตลอด​เวลา

21 พวกเขา​กิน​อย่าง​ตะกละตะกลาม​จน​ไม่​เหลือ​อะไร​เลย

ดังนั้น​ความ​เจริญ​รุ่งเรือง​ของ​เขา​จะ​ไม่​ยั่งยืน

22 ใน​ยาม​ที่​คนชั่ว​อิ่มหนำ​สำราญนั้น ความ​ทุกข์ยาก​จะ​เกิดขึ้น​กับ​พวกเขา

ความ​เดือด​ร้อน​จะ​ถาโถม​เข้าใส่​พวกเขา​อย่าง​สุดฤทธิ์

23 พระเจ้า​จะ​ยัดเยียด​ความ​เกรี้ยว​โกรธ​ของ​พระองค์​ให้​กับ​คนชั่ว​เหล่านั้น​จน​อิ่มแปล้

พระองค์​จะ​เท​ความ​เกรี้ยว​โกรธ​อย่าง​ฝน​ให้​เป็น​อาหาร​พวกเขา

24 คนชั่ว​จะ​วิ่ง​หนี​อาวุธ​เหล็ก

แต่​ลูกธนู​ทอง​สัมฤทธิ์​จะ​แทงทะลุ​ตัวเขา

25 เขา​จะ​ดึง​ลูกธนู​ออก​จาก​แผ่น​หลัง

เขา​ดึง​หัว​ลูกธนู​ที่​อาบ​เลือด​มัน​วับ​ออก​จาก​ถุง​น้ำดี​ของ​เขา

แล้ว​เรื่อง​น่า​สะพรึง​กลัว​ทั้งหลาย​ตกลง​บน​พวกเขา

26 แดน​มืดมิด​นั้น​ได้​สำรอง​ที่​ไว้​แล้ว​สำหรับ​ทรัพย์​สมบัติ​ของ​เขา

ไฟ​ที่​ไม่​ต้อง​โหม​พัด​โดย​มนุษย์ จะ​เผาผลาญ​พวกเขา​ไป

ไฟ​จะ​เผาผลาญ​ทุกสิ่ง​ที่​เหลือ​อยู่​ใน​เต็นท์​ของ​เขา

27 ฟ้าสวรรค์​จะ​เปิดเผย​ความ​ชั่วร้าย​ของ​พวกเขา

และ​แผ่นดินโลก​จะ​ลุก​ขึ้น​ต่อต้าน​เขา

28 กระแส​น้ำท่วม​จะ​กวาด​บ้าน​เขาไป

น้ำ​จะ​ลาก​มัน​ไป​ใน​วัน​ที่​พระเจ้า​เกรี้ยว​โกรธ

29 นี่​คือ​ส่วนแบ่ง​ที่​พระเจ้า​ให้​กับ​คนชั่ว

นี่​คือ​มรดก​ที่​พระองค์​กำหนด​ไว้​ให้​กับ​พวกเขา”

21

โยบ​ตอบ​อีก​แล้ว

1 แล้ว​โยบ​ก็​ตอบ​ว่า

2 “ตั้งใจ​ฟัง​คำพูด​ของ​ข้าหน่อย

นั่นแหละ​เป็น​วิธี​ที่​พวกท่าน​จะ​ปลอบใจ​ข้า

3 อดทน​กับ​ข้าหน่อย ปล่อย​ให้​ข้า​พูดเถิด

แล้ว​เมื่อ​ข้า​พูด​จบ​แล้ว อยาก​จะ​เยาะเย้ย​ข้า​ต่อ​ก็เชิญ

4 คำบ่น​ของ​ข้า​ไม่​ได้​ต่อว่า​มนุษย์​ซักหน่อย

แล้ว​เรื่อง​อะไร​ข้า​จะ​ต้อง​อดทน​กับ​พระองค์​ต่อไป

5 มองดู​ข้าสิ แล้ว​ให้​ท่าน​ตกตะลึง

อ้า​ปาก​ค้าง​พูด​ไม่​ออก

6 เมื่อ​ข้า​คิดถึง​เรื่อง​ที่​เกิดขึ้น​กับ​ข้านี้

ข้า​ก็​ตกใจ สั่นสะท้าน​ไป​ทั้งตัว

7 ทำไม​คนชั่ว​จึง​มี​ชีวิต​อยู่

ทำไม​พวกเขา​อยู่​จน​แก่เฒ่า​และ​มี​อิทธิพล​มากขึ้น

8 พวกเขา​เห็น​ลูกๆ​เติบโต​ขึ้น

พวกเขา​อยู่​จน​ได้​เห็น​หน้า​ของ​หลานๆ

9 บ้าน​ของ​พวกเขา​ปลอดภัย พวกเขา​ไม่​ต้อง​กลัว​อะไร

พระเจ้า​ไม่​ได้​เอา​ไม้เรียว​ตี​พวกเขา

10 วัว​ผู้​ของ​พวกเขา​ทำ​ให้​ตัวเมีย​ตั้งท้อง ไม่​เคย​พลาด

วัว​ตัวเมีย​ของ​พวกเขา​คลอด​ลูก ไม่​เคย​แท้ง

11 พวก​คนชั่ว​ส่ง​ลูกๆ​ออก​ไป​เล่นกัน​เหมือน​พวกลูกแกะ

เด็กๆ​เหล่านั้น​ต่าง​พากัน​กระโดด​โลดเต้น

12 พวกเขา​ร้องเพลง ตี​กลองรำมะนา และ​ดีด​พิณ

เฉลิม​ฉลอง​กัน​ด้วย​เสียง​ปี่

13 ตลอด​วัน​เวลา​ของ​เขา​ผ่าน​ไป​อย่าง​รุ่งโรจน์

เขา​ลง​ไป​สู่​แดน​คนตาย​อย่าง​สงบสุข

14 พวกเขา​พูด​กับ​พระเจ้า​ว่า ‘อย่า​มา​ยุ่ง​กับ​พวกเรา

พวกเรา​ไม่​ต้องการ​เรียนรู้​ทาง​ทั้งหลาย​ของ​พระองค์

15 พระองค์​ผู้​ทรง​ฤทธิ์​เป็น​ใคร ที่​เรา​จะ​ต้อง​ไป​บูชา

ถ้า​เรา​อธิษฐาน​ต่อ​พระองค์​แล้ว​จะ​ได้​อะไร’

16 ที่​พวกเขา​รวย​ก็​มา​จาก​ความ​สามารถ​ของ​พวกเขาเอง​ไม่ใช่หรือ

เขา​วางแผน​ชั่ว​ยังไง​พระองค์​ก็​ไม่​สน+ 21:16 เขา​วางแผน​ชั่ว​ยังไง​พระองค์​ก็​ไม่​สน มา​จาก​แปล​กรีก​โบราณ ส่วน​สำเนา​ฮีบรู​ที่​นิยม​ใช้กัน​เขียน​ว่า “แต่​ข้า​ถือ​ว่า​ความ​คิด​ของ​คนชั่ว​เหล่านั้น​เป็น​เรื่อง​น่ารังเกียจ”

17 มี​สัก​กี่ครั้ง​ที่​ตะเกียง​ของ​คนชั่ว​โดน​ดับไป

มี​สัก​กี่ครั้ง​ที่​ความ​พินาศ​เกิดขึ้น​กับ​พวกเขา

มี​สัก​กี่ครั้ง​ที่​พระเจ้า​แจกจ่าย​ความ​เจ็บปวด​ให้​กับ​พวกเขา​ตอน​ที่​พระเจ้า​เกรี้ยว​โกรธ

18 มี​สัก​กี่ครั้ง ที่​พวกเขา​ถูก​พัดปลิว​ไป​เหมือน​ฟาง

มี​สัก​กี่ครั้ง ที่​พวกเขา​ถูก​พายุ​หอบ​ไป​เหมือน​แกลบ

19 ท่าน​อาจ​แย้ง​ว่า ‘พระเจ้า​จะ​สะสม​โทษ​ให้​ไป​ตก​ที่​ลูกๆ​ของ​พวกเขา’

แต่​ข้า​ว่า ‘พระองค์​น่าจะ​ให้​โทษนั้น​ตก​กับ​พวกเขา เพื่อ​พวกเขา​จะ​ได้​เจอ​กับ​ตัวเอง’

20 ขอ​ให้​ดวงตา​ของ​คนชั่ว​เห็น​ความ​พินาศ​ของ​ตัวเอง

และ​ให้​เขา​ดื่ม​ความโกรธ​ของ​พระองค์​ผู้​ทรง​ฤทธิ์

21 เพราะ​คน​พวกนี้​ไม่​ได้​สนใจ​อยู่​แล้ว​ว่า จะ​เกิด​อะไรขึ้น​กับ​ครอบครัว​หลังจาก​ที่​ตัวเขา​จาก​ไป

คือ​เมื่อ​จำนวน​เดือน​ของ​เขา​ถูก​ตัดขาด​เสีย​แล้ว

22 ใคร​จะ​ไป​สั่งสอน​พระเจ้า​ได้

ขนาด​พวก​เทพเจ้า พระองค์​ยัง​พิพากษา​เลย

23 มนุษย์​คนหนึ่ง​ตาย

ตอน​ที่​ยัง​ร่ำรวย อยู่​สุขสบาย​และ​มั่นคง

24 ยัง​มี​น้ำยา​อยู่​เลย

และ​กระดูก​ของ​เขา​ก็​ยัง​แข็งแรง​อยู่

25 แต่​มนุษย์​อีก​คน​หนึ่ง​ตาย​ไป​ด้วย​ความขมขื่น

ใน​ชีวิต​เขา​ไม่​เคย​ได้​ชิม​ของดี​อะไรเลย

26 ทั้ง​สอง​คนนี้​นอน​ตาย​ด้วย​กัน​ใน​ธุลีดิน

และ​ตัว​หนอน​ก็​มา​ห่อหุ้ม​เขา​ทั้งสอง

27 ข้า​รู้นะ​ว่า​พวกท่าน​คิด​อะไร​อยู่

และ​รู้ถึง​แผนการ​ร้าย​ของ​ท่าน​ที่​มี​ต่อ​ข้า

28 เพราะ​พวกท่าน​ว่า ‘บ้าน​ที่​ผู้ทรงอิทธิพล​เคย​อยู่นั้น​หาย​ไป​ไหน​แล้ว

และ​เต็นท์​ที่​พวก​คนชั่ว​เคย​อยู่​กัน​หาย​ไป​ไหน​แล้ว’

29 ท่าน​ไม่​เคย​ถาม​พวกคน​เดินทาง​หรือ

ไม่​เคย​ฟัง​เรื่อง​ที่​พวกเขา​เล่า​หรือ ที่​ว่า

30 มี​คนชั่ว​เยอะแยะ​ที่​ไม่​เจอ​กับ​วัน​หายนะ

พวกเขา​รอด​พ้น​จาก​วัน​แห่ง​ความ​เกรี้ยว​โกรธ

31 มี​ใคร​บ้าง​ที่​กล้า​ไป​เตือน​เขา​ต่อหน้า​ถึง​สิ่ง​ที่​เขา​ทำ

มี​ใคร​บ้าง​ที่​ตอบแทน​พวกเขา​สำหรับ​สิ่ง​ที่​พวกเขา​ทำ​ลง​ไป

32 เมื่อ​เขา​ถูก​แห่​ไป​ที่​หลุม​ฝังศพ

ก็​มี​ยาม​ดูแล​อุโมงค์​ให้

33 ดิน​ที่​ถม​ทับ​พวกเขา​ก็​หอมหวาน

และ​ทุกคน​ต่าง​เดิน​ตาม​หลัง​ขบวน​แห่​ศพ​ของเขา

และ​มี​ฝูงชน​จำนวน​นับ​ไม่​ถ้วน​เดิน​นำ​หน้า

34 แล้ว​พวกท่าน​ยัง​จะ​เอา​คำพูด​ไร้สาระ​อย่างนี้ มา​ปลอบใจ​ข้าหรือ

คำตอบ​ของ​พวกท่านนี้​มัน​ทรยศ​เพื่อนชัดๆ”

22

เอลีฟัส​ตอบ​โยบ

1 แล้ว​เอลีฟัส​ชาว​เทมาน​ก็​ตอบ​ว่า

2 “พระเจ้า​จะ​ได้​ผล​ประโยชน์​จาก​มนุษย์​ได้หรือ

แม้แต่​คน​ที่​ฉลาด​ที่สุด​จะ​มา​ช่วยเหลือ​พระองค์​ได้หรือ

3 ถ้า​เจ้า​ทำ​ดี พระองค์​ผู้​ทรง​ฤทธิ์​ได้​อะไร​พิเศษ​ขึ้นมาหรือ

ถ้า​เจ้า​ทำ​ตัว​ไม่​มี​ที่ติ มัน​เพิ่ม​กำไร​ให้​กับ​พระองค์หรือ

4 ที่​พระองค์​ติเตียน​เจ้า และ​ฟ้องร้อง​เจ้า​ใน​ศาล​นี่นะ

เป็น​เพราะ​เจ้า​ยำเกรง​พระเจ้า​หรือ

5 ไม่ใช่ เป็น​เพราะ​ความ​ชั่วร้าย​อัน​ยิ่งใหญ่

และ​ความ​ผิดบาป​ที่​ไม่​มี​ที่​สิ้นสุด​ของ​เจ้า​ต่างหาก

6 เพราะ​เจ้า​ยึด​ของ​ประกัน​จาก​พี่น้อง​ด้วยกัน​โดย​ไม่​มี​เหตุ

และ​เจ้า​ยัง​เปลื้องผ้า​ของ​คน​ที่​ไม่​มี​อะไร​จะ​ใส่​อยู่แล้ว

7 เจ้า​ไม่​ให้​น้ำ​กับ​คน​ที่​เหนื่อยล้า​ดื่ม

และ​หน่วง​เหนี่ยว​ขนมปัง​ไว้​ไม่​ให้​คน​ที่​หิวโหย​กิน

8 เจ้า​มอง​ว่า​แผ่นดิน​เป็น​ของ​ผู้มีอำนาจ

เจ้า​มอง​ว่า​ผู้​มี​อิทธิพล​เท่านั้น​ที่​มี​สิทธิ์​ถือ​ครอง

9 เจ้า​ไล่​แม่​หม้าย​ออก​ไป​ตัว​เปล่าๆ

และ​บดขยี้​พวก​เด็ก​กำพร้า

10 นั่น​เป็น​เหตุ​ที่​มี​กับดัก​อยู่​รายล้อม​ตัว​เจ้า

อันตราย​ที่​เจ้า​คิด​ไม่ถึง​ทำ​ให้​เจ้า​กลัว​ขึ้น​มา​อย่าง​จับจิต​จับใจ

11 แสงสว่าง​คือ​ความ​มืด​มิด​สำหรับ​เจ้า เจ้า​จึง​มอง​ไม่​เห็น

และ​มี​น้ำ​ท่วมท้น​ตัว​เจ้า

12 พระเจ้า​อยู่​ใน​ที่​สูงนั้น​บน​ฟ้า​สวรรค์​ไม่ใช่หรือ

มอง​ดู​หมู่​ดาว​ที่​อยู่​สูงสุด​พวกนั้นสิ มัน​สูง​จริงๆ

13 แต่​เจ้า​กลับ​พูด​ว่า ‘พระเจ้า​จะ​รู้​อะไร

พระองค์​จะ​มอง​ทะลุ​ผ่าน​เมฆ​อัน​มืดทึบ​นั้น​ลง​มา​ตัดสิน​ได้​หรือ

14 เมฆ​หนาทึบ​เหล่านั้น​เป็น​เหมือน​ผ้าคลุมหน้า​พระองค์ไว้ ที่​ทำ​ให้​พระองค์​มอง​ไม่​เห็น​อะไร

ใน​ขณะ​ที่​พระองค์​เดิน​ไป​มา​บน​โดม​แห่ง​ฟ้าสวรรค์’

15 เจ้า​ยัง​จะ​เดิน​ตาม​เส้นทาง​เก่านั้น

ที่​คน​ชั่ว​เคย​เดิน​มา​แล้ว​หรือ

16 คน​ชั่ว​พวกนั้น​ถูก​กระชาก​ไป​ก่อน​เวลา​ของ​พวกมัน

รากฐาน​ของ​พวกเขา​ถูก​น้ำท่วม​ซัดไป

17 คน​ชั่ว​เหล่านั้น​เคย​พูด​กับ​พระเจ้า​ว่า

‘ไป​ให้​พ้น​จาก​พวกเรา’ และ

‘พระองค์​ผู้​ทรง​ฤทธิ์​จะ​ทำ​อะไร​กับ​พวกเรา​ได้’

18 ทั้งๆที่​เป็น​พระองค์​เอง​ที่​ทำ​ให้​บ้าน​ของ​พวกเขา​เต็ม​ไป​ด้วย​ของ​ดีๆ

เขา​วางแผน​ชั่ว​ยังไง​พระองค์​ก็​ไม่​สน+ 22:18 เขา​วางแผน … ไม่​สน มา​จาก​แปล​กรีก​โบราณ ส่วน​สำเนา​ฮีบรู​ที่​นิยม​ใช้​กัน​เขียน​ว่า “แต่​ข้า​ถือ​ว่า ความคิด​ของ​คนชั่ว​เหล่านั้น​เป็น​เรื่อง​น่ารังเกียจ”

19 คนดี​จะ​เห็น​ความ​พินาศ​ของ​คนชั่ว​และ​จะ​ดีใจ

คน​บริสุทธิ์​จะ​หัวเราะ​เยาะ​พวกเขา

20 และ​พูด​ว่า ‘พวก​ศัตรู​ของ​เรา​โดน​ตัด​ไป​แล้วแน่

ไฟ​ได้​เผา​ทุกอย่าง​ที่​พวกนั้น​ได้​เหลือไว้’

21 ให้​ปรองดอง​กับ​พระเจ้าซะ และ​อยู่​อย่าง​สงบสุข

แล้ว​สิ่งดีๆ​ก็​จะ​เกิด​กับ​เจ้า

22 รับคำ​สั่งสอน​จาก​ปาก​ของ​พระองค์เถิด

และ​เก็บ​คำพูด​ของ​พระองค์​ไว้​ใน​ใจ

23 ถ้า​เจ้า​กลับ​มาหา​พระองค์​ผู้​ทรง​ฤทธิ์ เจ้า​จะ​ถูก​สร้าง​ขึ้น​ใหม่

ถ้า​เจ้า​นำ​สิ่ง​ชั่วร้าย​ไป​ให้​ห่าง​จาก​พวกเต็นท์​ของ​เจ้า

24 ถ้า​เจ้า​ถือ​ว่า​ทองคำ​เป็น​ฝุ่น

และ​มอง​ทองคำ​แห่ง​โอฟีร์​ว่า​เป็น​หิน​กลาง​แม่น้ำ

25 ถ้า​เจ้า​เอา​พระองค์​ผู้​ทรง​ฤทธิ์​เป็น​ทองคำ​ของ​เจ้า

และ​เป็น​เงิน​กอง​พะเนิน​ของ​เจ้า

26 เมื่อนั้น​เจ้า​จะ​ได้​ชื่นชม​ยินดี​ใน​พระองค์​ผู้​ทรง​ฤทธิ์

และ​เจ้า​จะ​ได้​เงยหน้า​ขึ้น​หา​พระเจ้า

27 เจ้า​จะ​อธิษฐาน​ต่อ​พระองค์ และ​พระองค์​จะ​ฟัง​เจ้า

และ​เจ้า​จะ​ได้​แก้บน​ของ​เจ้า

28 แล้ว​ไม่ว่า​เจ้า​จะ​ตัดสินใจ​ทำ​อะไร เจ้า​ก็​จะ​ประสบ​ผลสำเร็จ

และ​แสงสว่าง​จะ​ส่อง​ลง​มา​บน​เส้นทาง​ทั้งหลาย​ของ​เจ้า

29 เมื่อ​คน​อื่นๆ​ตกต่ำ เจ้า​จะ​ได้​พูด​ว่า ‘เชิด​หน้า​ไว้’

และ​พระองค์​ก็​จะ​ช่วย​คน​ที่​ถ่อม​สุภาพ​ให้​รอดพ้น+ 22:29 เมื่อ​คน​อื่นๆ … ให้​รอดพ้น หรือ​อาจ​แปล​ได้​ว่า “เมื่อ​คน​อื่น​ตก​ต่ำ​เป็น​เพราะ​ว่า​พวกเขา​หยิ่งยโส แต่​พระองค์​จะ​ช่วย​คน​ที่​ถ่อม​สุภาพ​ให้​รอดพ้น”

30 พระองค์​ช่วยกู้​แม้แต่​คน​ที่​มี​ความผิด

และ​คน​เหล่านั้น​ที่​มี​ความผิด​จะ​ได้รับ​การ​ช่วย​กู้​ผ่าน​ทาง​มือ​ที่​สะอาด​สะอ้าน​ของ​เจ้า”

23

โยบ​ตอบ​อีก​แล้ว

1 แล้ว​โยบ​ก็​ตอบ​ว่า

2 “แม้แต่​ตอนนี้ ข้า​ก็​ยัง​ร้อง​บ่น​ด้วย​ความ​ขมขื่น

มือ​ของ​พระองค์​หนักอึ้ง​อยู่​บน​ตัว​ข้า​ทั้งๆ​ที่​ข้า​ร้อง​ครวญคราง

3 อยาก​รู้​เหลือ​เกิน​ว่า จะ​ไป​หา​พระองค์​ได้​ที่​ไหน

จะ​ได้​เข้า​ไป​ถึง​ที่พัก​ของ​พระองค์

4 ข้า​จะ​ยื่น​คดี​ของ​ข้า​ต่อหน้า​พระองค์

และ​จะ​ให้​ปาก​ข้า​เต็ม​ไป​ด้วย​ข้อพิสูจน์​ว่า​ข้า​ถูก

5 แล้ว​จะ​ได้​รู้​ว่า​พระองค์​จะ​ตอบ​ข้า​ว่า​ยังไง

จะ​ได้​เข้าใจ​ถึง​สิ่ง​ที่​พระองค์​จะ​พูด​กับ​ข้า

6 พระองค์​จะ​โต้แย้ง​คดี​กับ​ข้า​ด้วย​ฤทธิ์​อำนาจ​อัน​ยิ่งใหญ่​ของ​พระองค์​หรือ

ไม่​หรอก พระองค์​จะ​ต้อง​ฟัง​ข้า​แน่

7 คน​ซื่อตรง​มี​สิทธิ์​ที่​จะ​ชี้แจง​เหตุผล​ให้​กับ​พระองค์​ได้

แล้ว​ข้า​จะ​ได้​หลุดพ้น​จาก​คดีนี้​ของ​ข้า​ตลอด​ไป

8 ถ้า​ข้า​ไป​ทาง​ทิศ​ตะวันออก พระองค์​ก็​ไม่​ได้​อยู่​ที่นั่น

หรือ​ถ้า​ข้า​ไป​ทาง​ทิศ​ตะวันตก ข้า​ก็​มอง​ไม่เห็น​พระองค์​เหมือนกัน

9 ถ้า​ข้า​ไป​ทาง​เหนือ พระองค์​ซ่อนตัว ข้า​ก็​หา​พระองค์​ไม่เจอ

ถ้า​ข้า​หัน​ไป​ทาง​ใต้ ข้า​ก็​ไม่​พบ​พระองค์​เหมือน​กัน

10 แต่​พระองค์​รู้​ดี​ว่า​ข้า​ไป​ตาม​เส้นทางไหน

เมื่อ​พระองค์​ทดสอบ​ข้า ก็​จะ​เห็น​ว่า​ข้า​เป็น​เหมือน​ทองคำ​บริสุทธิ์

11 เท้า​ของ​ข้า​ได้​เดิน​ตาม​รอยเท้า​ของ​พระองค์​ไป

ข้า​ได้​ยึดมั่น​ใน​เส้นทาง​ของ​พระองค์นั้น ข้า​ไม่ได้​ออก​นอกลู่​นอกทางเลย

12 ข้า​ไม่​ได้​ละ​ไป​จาก​คำสั่ง​ที่​ออก​จาก​ริมฝีปาก​ของ​พระองค์​เลย

แต่​ข้า​ได้​สะสม​คำพูด​จาก​ปาก​ของ​พระองค์​มาก​กว่า​ที่​กำหนด​ให้​ซะอีก

13 แต่​พระองค์​เด็ดขาด ไม่​มี​ใคร​ทำ​ให้​พระองค์​เปลี่ยนใจ​ได้

เมื่อ​พระองค์​อยาก​จะ​ทำ​อะไร พระองค์​ก็​จะ​ทำ​สิ่งนั้น

14 สิ่ง​ที่​พระองค์​ได้​กำหนด​ไว้​ให้​กับ​ข้า พระองค์​จะ​ทำ​ให้​สำเร็จ

แล้ว​พระองค์​มี​แผนการ​อย่าง​นี้​มากมาย​ใน​จิตใจ​ของ​พระองค์

15 ข้า​ก็เลย​กลัว​เมื่อ​อยู่​ต่อหน้า​พระองค์

แค่​คิด ข้า​ก็​กลัว​พระองค์แล้ว

16 พระเจ้า​ทำ​ให้​จิตใจ​ข้า​ขลาดกลัว

พระองค์​ผู้​ทรง​ฤทธิ์​ทำให้​ข้า​หวาดหวั่น

17 แต่​ถึง​อย่างนั้น​ก็ตาม ข้า​จะ​ไม่​ให้​ความมืด​ปิด​ปาก​ข้า

ถึงแม้ว่า​ความมืด​อัน​หนาทึบ​จะ​มา​ปกคลุม​หน้า​ข้า​ไว้

24

1 ทำไม​พระองค์​ผู้​ทรง​ฤทธิ์​ถึง​ไม่​ได้​กำหนด​วัน​ต่างๆ​ที่​จะ​ตัดสิน​คดี​ต่างๆ

ทำไม​คนเหล่านั้น​ที่​รู้จัก​พระองค์​ถึง​มอง​ไม่​เห็น​วันเหล่านั้น​ที่​พระองค์​ลงโทษ​คนชั่ว

2 คนชั่ว​ย้าย​หลัก​เขต​ที่ดิน

พวกเขา​ขโมย​ฝูง​แพะแกะ​ไป​รวม​เข้า​กับ​ฝูง​ตัวเอง

3 เขา​ต้อน​เอา​ลา​ของ​เด็ก​กำพร้า​ไป

และ​ยึด​เอา​วัว​ตัวผู้​ของ​แม่หม้าย​เป็น​ประกัน

4 เขา​ผลัก​คน​ขัดสน​ไป​จาก​ถนน​หนทาง

คน​ยากจน​ของ​แผ่นดิน​ต่าง​ต้อง​ไป​ซ่อนตัว​ไว้

5 คน​ยากจน​ต้อง​ออก​ไป​ทำงาน​หนัก

คุ้ยหา​อาหาร​ให้​ลูก​กิน​ใน​ที่​รกร้าง​ว่างเปล่า​เหมือน​ลา​ป่า​ใน​ทะเลทราย

6 พวก​เขา​ต้อง​ไป​เก็บเกี่ยว​ใน​ทุ่ง​นา​ของ​คนอื่น

และ​เก็บ​เศษ​ผลองุ่น​ใน​สวนองุ่น​ของ​คนชั่ว

7 ใน​ตอน​กลางคืน พวกเขา​ต้อง​นอน​ตัว​เปลือย​เปล่า

ไม่​มี​เสื้อผ้า​ใส่ ไม่​มี​ผ้าห่ม​กัน​หนาว

8 ฝน​จาก​เทือกเขา​ทำ​ให้​พวกเขา​เปียก

พวกเขา​ยึด​เอา​ซอก​หิน​เพราะ​ไม่​มี​ที่​อื่น​ที่​จะ​ไป​หลบ

9 พวก​คนชั่ว​กระชาก​เด็ก​ที่​กำพร้า​พ่อ​ไป​จาก​อกแม่

และ​เอา​ทารก​ของ​คน​ยากจน​เป็น​ประกัน

10 พวก​คนจน​เหล่านั้น​เดิน​เปลือย​เปล่า ไม่​มี​เสื้อผ้าใส่

พวกเขา​ต้อง​แบก​ฟ่อนข้าว​ให้​กับ​คนอื่น ทั้งๆ​ที่​ตัวเอง​หิวโซ​ไม่​มี​อะไร​จะ​กิน

11 พวกเขา​ต้อง​คั้น​น้ำมัน​มะกอก​ใน​สวน​ของ​คนชั่ว

และ​ต้อง​เหยียบ​ย่ำ​องุ่น​อยู่​ใน​บ่อ​ทั้งๆที่​ตัวเอง​กระหาย​ไม่​มี​อะไร​จะ​ดื่ม

12 ส่วน​ใน​เมืองนั้น คน​ที่​กำลัง​จะ​ตาย​ต่าง​ร้อง​ครวญคราง

และ​ลำคอ​ของ​ผู้บาดเจ็บ​ร่ำร้อง​ขอ​ความ​ช่วยเหลือ

แต่​พระเจ้า​ก็​ไม่​ได้​สนใจ​ต่อ​คำ​ร้องขอ​ของ​พวกเขา+ 24:12 แต่​พระเจ้า … พวกเขา อาจ​จะ​แปล​ได้​ว่า “แต่​พระเจ้า​ไม่​ได้​สนใจ​ว่า​คน​จะ​กดขี่​ข่มเหง​คนจน​ขนาด​ไหน”

13 มี​บางคน​ที่​เกลียด​แสงสว่าง​ใน​ตอน​กลาง​วัน

พวกเขา​ไม่​คุ้น​กับ​หนทาง​ที่​มี​แสงสว่าง

และ​ไม่​ชอบ​อยู่​บน​เส้นทาง​ทั้งหลาย​ที่​มี​แสงสว่าง

14 ฆาตกร​ลุก​ขึ้น​มา​ตอน​ใกล้​ค่ำ

เพื่อ​ไป​ฆ่า​คนจน​และ​คนขัดสน

แล้ว​ใน​กลางคืน​เขา​ก็​ทำ​ตัว​เป็น​ขโมย

15 สายตา​ของ​คนเล่นชู้นั้น​ก็​เฝ้ารอ​ให้​ดวง​อาทิตย์ตก

และ​พูด​ว่า ‘ไม่​มี​สายตา​ไหน​เห็น​ข้า​หรอก’

และ​เขา​ก็​ปิดบัง​หน้า​ของ​เขา

16 ตอน​มืด​ขโมย​ก็​ขุด​ช่อง​เข้า​ไป​ใน​บ้าน​ของ​คนอื่น

ใน​ตอน​กลางวัน​ขโมย​พวกนี้​ก็​เก็บ​ตัว​ไว้

พวกเขา​ไม่​คุ้น​กับ​แสงสว่าง

17 สำหรับ​คน​พวกนี้ ความมืด​อัน​ลึกล้ำนั้น​ก็​เปรียบ​เหมือน​เวลา​เช้า

พวกเขา​เป็น​เพื่อน​กับ​เรื่อง​น่า​สยดสยอง​ทั้งหลาย​ของ​ความ​มืดมิด​อัน​ลึกล้ำ

18 ขอ​ให้​คนชั่ว​เหล่านี้​ลอย​ละลิ่ว​ไป​เหมือน​ฟาง​แห้ง​ที่​ลอย​อยู่​บน​น้ำ

ขอ​ให้​ทรัพย์​สมบัติ​ของ​เขา​บน​แผ่นดิน​ถูก​สาปแช่ง

ขอ​อย่า​ให้​มี​ใคร​ไป​ทำงาน​ใน​สวนองุ่น​ของ​พวกเขา

19 ขอ​ให้​แดน​คนตาย​ลัก​เอา​คน​ที่​ทำ​บาป​เหล่านี้​ไป

เหมือน​กับ​ความ​แห้งแล้ง​และ​ความ​ร้อนระอุ​ลัก​เอา​น้ำ​ที่​ละลาย​จาก​หิมะไป

20 ขอ​ให้​แม่​ของ​พวกเขา​ลืม​เขา​ไป

ขอ​พวก​หนอน​มอง​พวกเขา​เป็น​ของหวาน

ขอ​ให้​คน​ลืม​พวกเขา​อย่าง​สนิท

ขอ​ให้​คนชั่วช้า​ถูก​หัก​ลง​เหมือน​ต้นไม้

21 คนชั่ว​เอา​เปรียบ​ผู้หญิง​ที่​ไม่​มี​ลูก

พวกเขา​ไม่​ยอม​ช่วยเหลือ​แม่​หม้าย

22 แต่​ว่า​พระเจ้า​ใช้​ฤทธิ์​อำนาจ​ของ​พระองค์​ต่อ​ชีวิต​ให้​กับ​พวก​ผู้มีอิทธิพล​เหล่านั้น

ถึง​แม้​ใน​ยาม​ที่​พวกเขา​คิด​ว่า​จะ​ต้อง​ตาย​แล้ว พวกเขา​ก็​ยัง​ลุกขึ้น​มา​ใหม่​ได้อีก

23 พระเจ้า​ปกป้อง​และ​ค้ำจุน​พวกเขา

พระองค์​เฝ้า​ดูแล​ทุกย่างก้าว​ของ​พวกเขา

24 แต่​ถึง​แม้​พวก​คนชั่ว​จะ​อยู่​ใน​ตำแหน่ง​สูง​ระยะหนึ่ง

ขอ​ให้​เขา​สูญสิ้นไป

ขอ​ให้​เขา​ตกต่ำลง

ขอ​ให้​เขา​เหี่ยวแห้ง​ไป​อย่าง​วัชพืช

ขอ​ให้​เขา​เฉา​ตาย​ไป​อย่าง​ยอด​รวงข้าว

25 เรื่องนี้​ไม่​มี​ใคร​พิสูจน์​ได้​หรอก​ว่า​ข้า​โกหก

ไม่​มี​ใคร​ชี้​ได้​หรอก​ว่า​ข้า​พูด​ผิด”

25

บิลดัด​ตอบ​โยบ

1 แล้ว​บิลดัด​ชาว​ชูอาห์​ก็​ตอบ​ว่า

2 “พระเจ้า​ทรง​ครอบ​ครอง พระองค์​น่า​ยำเกรง

พระองค์​สร้าง​สันติ​ใน​สวรรค์​ชั้นฟ้า​ของ​พระองค์

3 ทหาร​ใน​กองทัพ​ของ​พระองค์นั้น​นับ​ไม่​ถ้วน

แสงสว่าง​ของ​พระองค์​สาดส่อง​ลง​มา​ยัง​ทุกคน

4 มนุษย์​จะ​เป็น​ผู้บริสุทธิ์​ต่อหน้า​พระเจ้า​ได้หรือ

คน​ที่​เกิด​จาก​ผู้หญิง​จะ​สะอาด​บริสุทธิ์​ได้หรือ

5 ขนาด​ดวง​จันทร์​ก็​ยัง​ไม่​สุกใส

และ​หมู่ดาว​ก็​ยัง​ไม่​บริสุทธิ์​ใน​สายตา​ของ​พระองค์เลย

6 แล้ว​นับประสา​อะไร​กับ​มนุษย์

ที่​เป็น​เพียง​แมลง​หนอน

และ​นับประสา​อะไร​กับ​คน​เรา​ที่​เป็น​แค่​ตัว​หนอน”

26

โยบ​พูด​อีก

1 แล้ว​โยบ​ก็​ตอบ​ว่า

2 “ท่านนี่​ช่าง​ช่วยเหลือ​ผู้ที่​หมด​เรี่ยวแรง​ได้​ดีมาก

ท่านนี่​ช่าง​เป็น​ผู้ช่วยให้รอด​จริงๆ​สำหรับ​ผู้ที่​อ่อนแอ

3 ท่าน​ช่าง​ให้​คำ​ปรึกษา​ที่​มหัศจรรย์​กับ​ผู้ที่​ขาด​ปัญญา​เสีย​จริง

ท่าน​ช่าง​ให้​คำ​แนะนำ​ที่​แสน​จะ​วิเศษ​มากมาย​เสียนี่กระไร

4 ใคร​กัน​นี่​ที่​มา​ช่วย​ให้​ท่าน​เปล่ง​คำพูด​ออก​มา​อย่างนี้

วิญญาณ​ของ​ใคร​กันนี่​ที่​กำลัง​ออก​มา​จาก​พวกท่าน

5+ 26:5 ข้อ 5-14 มี​นัก​วิชาการ​หลาย​ท่าน​เชื่อ​ว่า​เป็น​คำพูด​ของ​บิลดัด เขา​พูด​ต่อ​จาก​บท​ที่ 25 วิญญาณ​คนตาย​ทั้งหลาย​ตัว​สั่น​เทิ้ม​ด้วย​ความกลัว

ใน​แดน​คนตาย​ที่​อยู่​ใต้​ชั้น​น้ำ​ซึ่ง​อยู่​ใต้​แผ่นดินโลก

6 ต่อหน้า​พระเจ้า แม้แต่​แดน​คนตาย​ก็​เปลือย​อยู่

ดินแดน​แห่ง​ความ​พินาศนั้น​ไม่​มี​อะไร​ปกปิด

7 พระองค์​คลี่​ฟ้า​ทาง​เหนือ​ออก​เหนือ​ที่​เวิ้งว้าง

และ​แขวน​โลก​เอา​ไว้​บน​ความ​ว่างเปล่า

8 พระองค์​ห่อ​น้ำ​ไว้​ใน​เมฆ​อัน​หนาทึบ​ของ​พระองค์

และ​น้ำ​นั้น​ไม่​ได้​ทำ​ให้​เมฆ​ฉีกขาด

9 พระองค์​เอา​เมฆ​ของ​พระองค์

ปู​คลุม​หน้า​ของ​ดวงจันทร์​เต็มดวง

10 พระองค์​ขีด​เส้น​ขอบ​ฟ้า​ไว้​เหนือ​ทะเล

แบ่ง​เขตแดน​ระหว่าง​ความสว่าง​กับ​ความมืด

11 เมื่อ​พระองค์​ตะโกน

พวก​เสา​หลัก​ของ​ฟ้า​สวรรค์​ก็​สะดุ้ง​สั่นไหว

12 พระองค์​ใช้​พละกำลัง​ปราบ​ทะเล​ให้​สงบลง

และ​ใช้​ปัญญา​ของ​พระองค์​บดขยี้​ราหับ+ 26:12 ราหับ นาง​เป็น​สัตว์​ประหลาด​ใน​ทะเล​ใน​เทพนิยาย​ของ​ชาว​คานาอัน​ที่​เชื่อ​ว่า​ก่อ​ความ​อลหม่าน สับสน​วุ่นวาย นาง​ราหับ​เป็น​สัญลักษณ์​ของ​พวก​ศัตรู​ของ​พระเจ้า​หรือ​สิ่ง​ชั่วร้าย

13 ลม​หายใจ​ของ​พระองค์​ทำให้​ฟ้า​สว่าง​สดใส

มือ​ของ​พระองค์​แทง​งู​ใหญ่+ 26:13 งู​ใหญ่ ให้​ดู​คำ​ว่า “เลวีอาธาน” ท้าย​หน้า​ของ​บท​ที่ 3:8 ที่​กำลัง​เลื้อย​หนีไป

14 นี่​เป็น​แค่​เสี้ยวเดียว​ของ​สิ่ง​ที่​พระองค์​ทำ

ที่​เรา​ได้ยินนี้​เป็น​แค่​เสียง​กระซิบ​ของ​ฤทธิ์​อำนาจ​พระองค์​เท่านั้น

ส่วน​ฤทธิ์​อำนาจ​ทั้งหมด​ที่​กึกก้อง​เหมือน​ฟ้าร้องนั้น ใคร​จะ​ไป​เข้าใจได้”

27

1 โยบ​เริ่ม​พูด​ต่อ​อีก​ว่า

2 “ถึง​แม้ว่า​พระองค์​เอา​ความ​ยุติธรรม​ไป​จาก​ข้า

ถึง​แม้ว่า​พระองค์​ผู้​ทรง​ฤทธิ์​ทำ​ให้​ชีวิต​ข้า​ขมขื่น

ข้า​ขอ​สาบาน​ว่า พระองค์​มี​ชีวิต​อยู่​แน่​ฉันใด

ข้า​จะ​ไม่​ปล่อย​ให้​ริมฝีปาก​ของ​ข้า​พูด​โกหก

ลิ้น​ของ​ข้า​จะ​ไม่​พูด​คำ​หลอกลวง

ตราบเท่า​ที่​ข้า​ยัง​มี​ชีวิต​อยู่

ตราบเท่า​ที่​ลม​หายใจ​จาก​พระเจ้า​ยัง​อยู่​ใน​รู​จมูก​ข้า

5 ไม่​มี​วัน​ที่​ข้า​จะ​พูด​ว่า​พวกท่าน​ถูก

ข้า​จะ​ไม่​มี​วัน​พูด​โกหก​ว่า​ข้า​ผิด​หรอก​ตราบเท่า​วัน​ตาย

6 ข้า​จะ​ยืนหยัด​ใน​ความ​บริสุทธิ์​ของ​ข้า​และ​จะ​ไม่​ยอม​ปล่อยมัน

จิตใจ​ของ​ข้า​ไม่​ได้​ฟ้อง​ข้า​สำหรับ​สิ่ง​ทั้งหลาย​ที่​ข้า​ทำ​ใน​ชีวิต

7 ขอ​ให้​ศัตรู​ของ​ข้า​ถูก​ลงโทษ​เหมือน​คน​ชั่วร้าย

ขอ​ให้​ผู้ที่​ต่อ​ต้าน​ข้า​ถูก​ลงโทษ​เหมือน​คน​ทำชั่ว

8 ผู้ที่​ไม่​นับถือ​พระเจ้า​จะ​มี​ความหวัง​อะไร​เมื่อ​พระเจ้า​ตัด​เขา​ออก​ไป

เมื่อ​พระเจ้า​เอา​ชีวิต​ของ​เขา​ไป

9 เมื่อ​ความ​ยาก​ลำบาก​มา​สู่​เขา

พระเจ้า​จะ​ฟัง​เสียง​ร้องขอ​ความ​ช่วยเหลือ​ของ​เขา​หรือ

10 เขา​จะ​ชื่นชม​ยินดี​ใน​พระองค์​ผู้​ทรง​ฤทธิ์​หรือ

เขา​จะ​ร้อง​เรียก​หา​พระองค์​ตลอด​เวลา​หรือ

11 ข้า​จะ​สอน​พวกท่าน​ถึง​เรื่อง​พลังอำนาจ​ของ​พระเจ้า

ข้า​จะ​ไม่​ปิดบัง​ความจริง​เกี่ยวกับ​พระองค์​ผู้​ทรง​ฤทธิ์

12 อันที่​จริง พวกท่าน​ก็​ได้​เห็นเอง​แล้ว

ทำไม​พวกท่าน​ยัง​พูด​เรื่อง​ไร้สาระ​อยู่​อีก

13 นี่​คือ​ส่วนแบ่ง​ที่​คนชั่ว​ได้รับ​จาก​พระเจ้า

นี่​คือ​มรดก​ที่​คน​กดขี่​ข่มเหง​ได้รับ​จาก​พระองค์​ผู้​ทรง​ฤทธิ์

14 ถึง​เขา​มี​ลูก​เพิ่ม​ทวี​ขึ้น​มากมาย ดาบ​ก็​จะ​มา​ฆ่า​พวกเขา

ส่วน​ลูกหลาน​ของ​พวกเขา​ก็​จะ​ไม่​มี​อาหาร​พอ​กิน

15 คน​ของ​เขา​ที่​ยัง​เหลือ​รอด​ชีวิต​ก็​จะ​ถูก​ฝัง​เพราะ​โรค​ระบาด

และ​เมีย​หม้าย​ของ​พวกเขา​ก็​จะ​ไม่​ไว้ทุกข์

16 ถึง​คนชั่ว​กอง​เงิน​มากมาย​เหมือน​ฝุ่น

และ​กอง​เสื้อผ้า​ราวกับ​ดิน​เหนียว

17 เขา​อาจ​จะ​เป็น​คน​กอง​มัน​ขึ้น​มา​ก็จริง แต่​จะ​เป็น​คน​ที่​ซื่อตรง​ที่​ได้​ใส่​มัน

และ​คน​บริสุทธิ์​จะ​แบ่งปัน​เงินนั้น

18 พวก​บ้าน​ที่​คน​ชั่ว​สร้าง​จะ​เปราะบาง​เหมือน​รัง​นก

เปราะบาง​เหมือน​เพิง​ของ​ยาม​เฝ้า​สวนองุ่น

19 ใน​คืน​หนึ่ง เขา​อาจ​ล้ม​ตัว​ลง​นอน​อย่าง​คน​มั่งคั่ง แต่​คืน​ต่อ​ไป​อาจ​จะ​ไม่​เป็น​อย่างนั้น

พอ​เขา​ลืมตา​ขึ้น ความ​มั่งคั่งนั้น​ได้​สูญหาย​ไป​หมดแล้ว

20 เรื่อง​สยดสยอง​ต่างๆ​ท่วมท้น​เขา​ราวกับ​น้ำท่วม

ใน​ตอน​กลาง​คืน​ลม​พายุ​ก็​หอบ​เขา​ไป

21 ลม​ตะวันออก​ยก​เขา​ขึ้น แล้ว​เขา​ก็​จาก​ไป

มัน​กวาด​เขา​ไป​จาก​ที่​ของ​เขา

22 พายุ​พัด​กระแทก​ใส่​เขา​อย่าง​ไม่​ปรานี

พวกเขา​พยายาม​วิ่ง​หนี​ฤทธิ์​ของ​พายุนั้น

23 ลม​ตบ​มือ​เยาะเย้ย​พวกเขา

และ​ผิวปาก​ใส่​เขา​จาก​ที่อยู่​ของ​มัน”

28

บท​กลอน​สรรเสริญ​ปัญญา

1 “ใช่แล้ว มี​เหมือง​สำหรับ​เงิน

มี​ที่​สำหรับ​หลอม​ทองคำ

2 เขา​เอา​เหล็ก​มา​จาก​พื้นดิน

และ​หลอม​ทองแดง​จาก​หินแร่

3 คน​ทำ​เหมือง​แร่​สำรวจ​สุดปลาย​ของ​ความมืด

ค้นหา​เข้า​ไป​ใน​จุด​ที่​ไกล​ที่สุด

ค้นหา​หินแร่​ใน​ที่​มืดครึ้ม​และ​ที่​มืดมิด​อันลึก

4 คนงาน​ขุด​ช่อง​ลง​ไป​ห่างไกล​จาก​ที่​ผู้คน​อาศัยกัน

พวกเขา​ถูก​ลืม​ไป​แล้ว​ใน​ที่​ห่างไกล​จาก​ทาง​เดิน​เท้า

เขา​ใช้​เชือก​ห้อย​ตัว​แกว่งไป​แกว่งมา​ทำ​งาน​ไกล​จาก​ผู้คน

5 บน​แผ่นดิน​โลก​มี​อาหาร​งอก​งาม​ขึ้น

แต่​ส่วน​ใต้ดิน​อย่าง​กับ​มี​ไฟ​เผา​จน​ยุ่งเหยิง​ไป​หมด+ 28:5 แต่​ส่วน​ใต้ดิน … ไป​หมด หรือ อาจ​แปล​ได้​อีก​ว่า “แต่​ส่วน​ใต้ดิน​คน​ทำ​เหมือง​ใช้​ไฟ​เผา​ให้​หิน​หลุด​ออก​มา”

6 พวก​หิน​ของ​แผ่นดิน​โลก​เป็น​ที่​มา​ของ​พลอย​สี​น้ำเงินเข้ม

ส่วน​ฝุ่น​ของ​มัน​มี​ทองคำ​อยู่

7 พวก​เหยี่ยว​ไม่​รู้​ทาง​ที่​จะ​ไป​เหมือง​พลอยนั้น

ส่วน​ตา​ของ​เหยี่ยวดำ​ไม่​สามารถ​มอง​เห็น​มัน

8 พวก​สัตว์​ป่า​ไม่​เคย​เหยียบ​เส้นทาง​นั้น

สิงโต​ก็​ไม่​เคย​ผ่าน​ที่​นั่น

9 คนงาน​เหมือง​แร่​ตี​หิน​เหล็ก​ไฟ

และ​พลิก​ดู​พวก​ภูเขา​ทั้งหลาย

10 เขา​ขุด​อุโมงค์​เข้า​ไป​ใน​หิน

และ​ตา​ของ​เขา​ก็​เห็น​หิน​ล้ำค่า​ทุกชนิด

11 เขา​สำรวจ+ 28:11 สำรวจ คำ​นี้​มา​จาก​สำเนา​กรีก​โบราณ​และ​สำเนา​ละติน แต่​คำนี้​ใน​ภาษา​ฮีบรู อาจ​จะ​แปล​ได้​อีก​อย่าง​ว่า “กั้น​เขื่อน” แถวๆ​ต้น​น้ำ

และ​นำ​สิ่ง​ต่างๆ​ที่​ซ่อนเร้น​ออก​มา​ใน​ที่​สว่าง

12 แต่​จะ​พบ​ปัญญา​ได้​ที่​ไหน

แหล่ง​ของ​ความ​เข้าใจ​อยู่​ที่​ไหน​กัน​เล่า

13 มนุษย์​ไม่​รู้​ทาง​ไป​สู่​มัน

ไม่​อาจ​หา​มัน​พบ​ใน​แผ่นดิน​ของ​คน​เป็น

14 มหาสมุทร​พูด​ว่า ‘มัน​ไม่​ได้​อยู่​ใน​ข้า’

ส่วน​ทะเล​ก็​กล่าว​ว่า ‘มัน​ไม่​ได้​อยู่​ใน​ฉัน’

15 ทองคำ​ก็​ไม่​อาจ​ซื้อ​มัน​ได้

จะ​ชั่ง​เงิน​ไป​จ่าย​มัน​ก็​ไม่​ได้​ด้วย

16 ทองคำ​แห่ง​โอฟีร์ หรือ​พลอย​โมรา​หรือ​แม้แต่​พลอย​สี​น้ำเงินเข้มนั้น

ก็​ไม่​อาจ​เอา​มา​ซื้อ​มัน​ได้

17 ทองคำ​และ​แก้ว​ล้ำค่า​ไม่​อาจ​มา​เปรียบ​กับ​มัน​ได้

ภาชนะ​ทองคำ​บริสุทธิ์​ก็​ไม่​อาจ​เอา​มา​แลก​เปลี่ยน​กับ​มัน​ได้

18 ไม่​ต้อง​พูด​ถึง​เรื่อง​คุณค่า​ของ​ปัญญานั้น

มัน​มี​ค่า​มาก​ยิ่งกว่า​หิน​ปะการัง​และ​แก้ว​ผลึก​ราคา​แพงนั้น

และ​มี​ค่า​มาก​ยิ่งกว่า​ไข่มุก​เสียอีก

19 พลอย​เหลือง​จาก​เอธิโอเปียนั้น​ก็​เปรียบ​กับ​ปัญญา​ไม่ได้เลย

จะ​เอา​ทองคำ​บริสุทธิ์​มา​ซื้อ​มัน​ก็​ไม่ได้

20 ถ้า​อย่างนั้น ปัญญานั้น​มา​จาก​ไหน​เล่า

แหล่ง​ของ​ความ​เข้าใจนั้น​อยู่​ที่ไหน

21 มัน​ซ่อนเร้น​จาก​สายตา​ของ​สิ่ง​มี​ชีวิต​ทั้งปวง

รวมทั้ง​นก​ใน​อากาศ​ด้วย

22 ดิน​แดน​แห่ง​ความ​พินาศ​และ​ความ​ตาย​พูด​ว่า

‘หู​ของ​เรา​ได้ยิน​แต่​ข่าว​ลือ​เรื่อง​ของ​ปัญญา​เท่า​นั้น’

23 แต่​พระเจ้า​เข้าใจ​ทาง​ที่​นำ​ไป​สู่​ปัญญานั้น

และ​พระองค์​รู้จัก​ที่​อยู่​ของ​มัน

24 เพราะ​พระองค์​สามารถ​เห็น​ถึง​สุดปลาย​แผ่นดิน​โลก

พระองค์​มองเห็น​ทุกสิ่ง​ทุกอย่าง​ที่​อยู่​ใต้​ฟ้าสวรรค์

25 พระองค์​กำหนด​น้ำหนัก​ให้​กับ​ลม

พระองค์​ตวง​น้ำ​ด้วย​ถ้วยตวง

26 เมื่อ​พระองค์​ออก​กฎ​ให้​ฝน

และ​เตรียม​ทาง​ให้​กับ​พายุ​ฝน​ฟ้าคะนอง

27 แล้ว​พระองค์​สังเกต​ดู​ปัญญา​และ​ประเมิน​คุณค่า​มัน

พระองค์​ก่อตั้ง​มัน​ขึ้น​และ​พระองค์​ก็​ตรวจ​สอบ​มัน

28 และ​พระองค์​ก็​พูด​กับ​มนุษย์​ว่า

‘การ​ยำเกรง​องค์​เจ้า​ชีวิต​นั่นแหละ​คือ​ปัญญา

และ​การ​ไม่​ยอม​ทำ​ความชั่ว​นั่นแหละ​คือ​ความ​เข้าใจ’”

29

โยบ​สรุป​คำแก้ต่าง

1 แล้ว​โยบ​ก็​เริ่ม​พูด​ต่อ​อีก​ครั้ง

2 “ข้า​อยาก​ให้​ชีวิต​ของ​ข้า​เป็น​เหมือน​เมื่อ​ก่อน

ตอน​ที่​พระเจ้า​เฝ้า​ดูแล​ข้า

3 ตอนนั้น​โคมไฟ​ของ​พระองค์​ได้​ส่อง​อยู่​เหนือ​หัวข้า

และ​แสงสว่าง​ของ​พระองค์​นำทาง​ข้า​ใน​ความมืด

4 ข้า​อยาก​จะ​กลับ​ไป​อยู่​ใน​ช่วง​ที่​ข้า​รุ่งเรือง​ที่สุด​เหลือเกิน

ตอน​ที่​พระเจ้า​เป็น​เพื่อน​กับ​ข้า​และ​ปกป้อง​เต็นท์​ของข้า

5 ตอน​ที่​พระองค์​ผู้​ทรง​ฤทธิ์​ยัง​อยู่​กับ​ข้า

ตอน​ที่​ลูกๆ​ห้อมล้อม​ข้า​อยู่

6 ตอน​ที่​ฝูง​แพะแกะ​ของ​ข้า​ผลิต​น้ำนม​จน​ท่วมท้น​ทางเดิน

และ​น้ำมัน​มะกอก​ไหล​ดั่ง​แม่น้ำ​จาก​แท่น​หิน​ที่​คั้น​มัน

7 ตอน​ที่​ข้า​ไป​ที่​ประตู​เมือง

และ​นั่ง​ใน​ที่​อัน​มี​เกียรติ​ของ​ข้า​ตรง​ลาน​เมือง

8 คน​หนุ่ม​เห็น​ข้า​และ​เปิด​ทาง​ให้

คน​แก่​เฒ่า​ลุก​ยืน​ให้​เกียรติ​ข้า

9 เจ้าหน้าที่​พา​กัน​หยุด​พูด

พวกเขา​ยก​มือ​ขึ้น​ปิด​ปาก​ตนเอง

10 เสียง​ของ​พวก​ขุนนาง​ก็​เงียบ​ลง

ลิ้น​พวก​ขา​ติด​เพดาน​ปาก

11 เมื่อ​หู​ใคร​ได้ยิน​ข้า เขา​ก็​บอก​ว่า​ข้านี้​มี​เกียรติ​จริงๆ

เมื่อ​ตา​ใคร​ได้​เห็น​ข้า เขา​ก็​พูด​ว่า​ข้า​ดี

12 เพราะ​ข้า​ช่วยกู้​คน​ยากจน​ที่​ร้อง​ให้ช่วย

และ​เด็ก​กำพร้า​ที่​ไม่​มี​ที่พึ่ง

13 คน​ใกล้​ตาย​ก็​อวยพร​ข้า​ที่​ช่วย​เหลือ​พวกเขา

และ​ข้า​ทำ​ให้​หัวใจ​ของ​หญิงหม้าย​ร้องเพลง​อย่าง​เป็น​สุข

14 ข้า​สวม​ใส่ความ​ชอบธรรม​และ​มัน​ก็​ห่อหุ้ม​ตัว​ข้า

ความ​ยุติธรรม​ของ​ข้า ก็​เป็น​เหมือน​เสื้อคลุม​และ​ผ้าโพกหัว

15 ข้า​เป็น​ดวงตา​ให้​กับ​คน​ตาบอด

และ​เป็น​เท้า​ให้​กับ​คน​ง่อย

16 ข้า​เป็น​พ่อ​ของ​คน​ขัดสน

ข้า​ช่วย​สู้​คดี​ให้​แม้​กับ​คน​ที่​ข้า​ไม่​รู้จัก

17 ข้า​หัก​เขี้ยว​ของ​คนชั่ว

และ​ทำ​ให้​เขา​ปล่อย​เหยื่อ​ออก​จาก​ปาก

18 ข้า​คิด​ว่า ‘วัน​เวลา​ของ​ข้า​จะ​ทวี​เหมือน​เม็ดทราย

ข้า​จะ​ตาย​ใน​รัง​ของ​ข้า

19 ราก​ของ​ข้า​จะ​แผ่​เลื้อย​ไป​ถึง​น้ำ

มี​น้ำค้าง​จับ​อยู่​บน​กิ่ง​ของ​ข้า​ตลอด​คืน

20 จะ​มี​เกียรติ​ใหม่ๆ​มา​สู่​ข้า​ครั้งแล้ว​ครั้งเล่า

คันธนู​ใน​มือ​ของ​ข้า​จะ​ใหม่​อยู่​เสมอ’

21 ตอนนั้น ผู้คน​คอย​ฟัง​ข้า​อย่าง​ตั้งใจ

พวกเขา​เงียบ คอย​ฟัง​คำแนะนำ​จาก​ข้า

22 พอ​ข้า​พูด​จบ เรื่อง​ทุกอย่าง​ก็​ยุติ

คำพูด​ของ​ข้า​เหมือน​ฝน​พร่างพรม​ลง​มา​บน​ตัว​เขา

23 พวกเขา​คอยท่า​ข้า​เหมือน​คอย​ฝน​และ​อ้า​ปาก​คอย​ดื่ม​คำพูด​ของ​ข้า

เหมือน​แผ่นดิน​คอย​ดื่ม​น้ำฝน​ใน​ฤดู​ใบไม้ผลิ

24 ตอนนั้น เมื่อ​ข้า​ยิ้ม​ให้​กับ​พวกเขา พวกเขา​ตื่นเต้น​ทำ​ตัว​ไม่​ถูก

ใบ​หน้า​อัน​อิ่มเอม​ของ​ข้า​ทำ​ให้​พวกเขา​มี​กำลัง​ใจ

25 ข้า​เลือก​ทาง​ให้​กับ​พวกเขา ข้า​นั่ง​เป็น​หัวหน้า​อยู่​ท่ามกลาง​พวกเขา

ข้า​อยู่​อย่าง​กษัตริย์​ใน​ท่ามกลาง​กองทัพ​ของ​ตน

และ​เป็น​เหมือน​ผู้​ปลอบโยน​คน​ที่​ทุกข์โศก

30

1 แต่​ตอนนี้ คน​ที่​อ่อน​กว่า​ข้า​หลาย​ปี​ต่าง​พากัน​เยาะเย้ย​ข้า

ทั้งๆที่​เมื่อ​ก่อน​พ่อ​ของ​พวกมัน

ข้า​ยัง​ไม่​ยอม​แม้แต่​จะ​ให้​มา​อยู่​กับ​พวกหมา​ที่​เฝ้า​ดูแล​ฝูง​แพะแกะ​ของ​ข้า​เลย

2 ใน​ตอนนั้น​ข้า​มอง​ว่า ‘พวกมัน​อ่อนแอ​เกินไป​ที่​จะ​ช่วย​อะไร​ข้า​ได้

เรี่ยวแรง​ของ​พวกมัน​หาย​หมดแล้ว

3 พวกมัน​ยากจน​ขัดสน และ​หิวโซ​จน​ต้อง​แทะ​เศษ​รากไม้​แห้ง​กิน​กัน

ใน​ค่ำ​คืน​ก่อน​ที่​จะ​มี​การ​ทำลาย​ล้าง​และ​พินาศ​เกิดขึ้น

4 พวกมัน​เก็บ​ผัก​เค็ม​ท่ามกลาง​พุ่มไม้

และ​กิน​ราก​ของ​พุ่มไม้​ใน​ทะเลทราย

5 พวกมัน​ถูก​ขับไล่​ออก​ไป​จาก​สังคม

ผู้คน​ตะโกน​ใส่​พวกมัน​ราวกับ​เป็น​โจร

6 พวกมัน​พากัน​ไป​อยู่​ตาม​ลำน้ำ​แห้ง

ใน​ถ้ำ​และ​ซอก​หิน

7 พวกมัน​ส่งเสียง​ร้อง​เหมือน​ลา​ตาม​พุ่มไม้

และ​พากัน​เบียดเสียด​กัน​อยู่​ใต้​ต้นหนาม

8 พวก​มัน​เป็น​คนถ่อย พวกกระจอกๆ

ถูก​แส้​ไล่​ออก​ไป​จาก​แผ่นดิน’

9 แต่​ตอนนี้ ลูกๆ​ของ​พวกมัน​กลับ​มา​ร้องเพลง​หัวเราะ​เยาะ​ข้า

และ​ข้า​ตก​เป็น​ขี้ปาก​ของ​พวกมัน

10 พวกมัน​สะอิดสะเอียน​ข้า​และ​หนี​ห่าง​จาก​ข้า

และ​ไม่​ลังเล​ที่​จะ​ถ่ม​น้ำลาย​รด​ข้า

11 เพราะ​พระเจ้า​ได้​คลาย​สาย​ธนู​ของ​ข้า​ทำ​ให้​ข้า​หมด​สภาพไป​และ​ให้​ข้า​ตก​ต่ำ

พวกมัน​อยาก​จะ​ทำ​อะไร​ข้า พวกมัน​ก็​ทำ​ไป

12 พวกอันธพาล​ลุย​เข้า​มา​ทาง​ขวา​มือ​ของ​ข้า

ผลัก​ข้า​ล้มคว่ำ​ลง​กับ​พื้น

ข้า​เป็น​เหมือน​เมือง​ที่​พวกมัน​สร้าง​เนินดิน​ขึ้น​บุก

13 พวกมัน​ปิดกั้น​ทาง​หนี​ของ​ข้า

และ​ทำลาย​ล้าง​ข้า​ลง​ได้

ไม่​มี​ใคร​ช่วย​ข้า​ต่อสู้​กับ​พวกมัน​เลย

14 พวกมัน​บุก​เข้า​มา​หา​ข้า​อย่าง​กับ​ศัตรู​ที่​ทะลวง​ผ่าน​ช่อง​กว้าง​ของ​กำแพง​เมือง​เข้า​มา

บุก​เข้า​มา​เป็น​ระลอกๆ​ท่ามกลาง​ซาก​ปรัก​หักพัง

15 เรื่อง​สยดสยอง​ต่างๆ​ท่วมท้น​ตัว​ข้า

พวกมัน​ไล่​ต้อน​ศักดิ์ศรี​ข้า​ไป​อย่าง​กับ​ลม​พัด

ความ​รุ่งเรือง​ของ​ข้า​หาย​ไป​ราวกับ​เมฆ

16 ตอน​นี้​ชีวิต​ของ​ข้า​ได้​ไหล​ออก​จาก​ข้า

วัน​เวลา​แห่ง​ความทุกข์​ได้​ยึด​ตัว​ข้า​ไว้

17 ใน​ตอน​กลาง​คืน​พระเจ้า​ทิ่ม​แทง​กระดูก​ใน​ร่าง​ข้า

ความ​เจ็บปวด​ไม่​เคย​หยุด​แทะ​ข้า​เลย

18 พระองค์​ใช้​ความ​รุนแรง​คว้า​เสื้อผ้า​ข้า

พระองค์​ตะครุบ​คอ​เสื้อ​ของ​ชุดคลุม​ข้า

19 พระเจ้า​เหวี่ยง​ข้า​ลง​ใน​โคลน

ข้า​ก็​กลาย​เป็น​เหมือน​ผงธุลีดิน​และ​เศษ​ขี้เถ้า

20 พระองค์​เจ้า​ข้า

ข้า​ร้องขอ​ความ​ช่วย​เหลือ​จาก​พระองค์ แต่​พระองค์​ไม่​ตอบ​ข้า

ข้า​ยืน​อยู่​ต่อหน้า​พระองค์ แต่​พระองค์​ได้​แต่​มอง​ข้า​เฉยๆ

21 พระองค์​โหดร้าย​ต่อ​ข้า

พระองค์​โจมตี​ข้า​ด้วย​มือ​อัน​ทรง​ฤทธิ์​ของ​พระองค์

22 พระองค์​ยก​ตัว​ข้า​ขึ้น​ไป​บน​ลม

และ​ทำ​ให้​ข้า​ต้อง​ขี่​มัน​ไป

พระองค์​เหวี่ยง​ข้า​ไป​มา​ด้วย​ลม​พายุนั้น

23 ข้า​รู้​ว่า​พระองค์​จะ​นำ​ข้า​ไป​สู่​ความตาย

ไป​ถึง​บ้านนั้น​ที่​คน​เป็น​ทั้งหลาย​ต้อง​ไป

24 แน่นอน ข้า​ไม่​เคย​โจมตี​คน​ยากจน

ตอน​ที่​เขา​ร้องขอ​ความ​ช่วยเหลือ​ใน​ยาม​หายนะ

25 ข้า​ไม่​ได้​ร้องไห้​สงสาร​คน​ทุกข์ยาก​หรอก​หรือ

ข้า​ไม่​ได้​โศกเศร้า​ให้​กับ​คน​ยากจน​หรอก​หรือ

26 แต่​พอ​ข้า​มอง​หา​สิ่งดี ของ​ร้าย​ก็​มา

ใน​ขณะ​ที่​ข้า​คอย​แสงสว่าง ความมืด​ก็​มา

27 ภายใน​ข้า​ปั่นป่วน​ไม่​หยุดหย่อน

ข้า​ได้​พบ​กับ​วัน​คืน​แห่ง​ความ​ทุกข์ทรมาน

28 ข้า​เดิน​ไป​มา​ใน​ความมืด​อัน​หมองเศร้า ไม่​มี​แสงแดด​คอย​ให้​กำลังใจ​ข้า

ข้า​ยืน​ขึ้น​ใน​ที่​ประชุม​และ​ทำ​เสียง​โหยหวน​ให้​ช่วย

29 ข้า​เลย​กลาย​เป็น​พี่น้อง​กับ​พวก​หมาไน

และ​เพื่อน​พ้อง​กับ​นกฮูก

30 ผิว​ของ​ข้า​ดำ​คล้ำ​เพราะ​ความ​เจ็บป่วย

และ​กระดูก​ของ​ข้า​ถูก​เผา​ด้วย​พิษไข้

31 พิณ​ของ​ข้า​ปรับ​เสียง​ให้​เข้า​กับ​เพลง​ร้องทุกข์

ขลุ่ย​ของ​ข้า​ปรับ​เสียง​ให้​เข้า​กับ​เสียง​ร้องไห้

31

1 ข้า​ทำ​ข้อตกลง​กับ​ดวงตา​ของ​ข้า​ว่า

ข้า​จะ​ไม่​มอง​หญิงสาว​ด้วย​ความใคร่

2 ถ้า​ทำ​ผิด​ใน​เรื่องนี้

ข้า​จะ​ได้รับ​ส่วนแบ่ง​อะไร​จาก​พระเจ้า​ที่​อยู่​เบื้อง​บน

ข้า​จะ​ได้รับ​มรดก​อะไร​จาก​พระเจ้า​ผู้​ทรง​ฤทธิ์​ใน​ที่​สูงส่งนั้น

3 พระองค์​จะ​ให้​สิ่ง​เลวร้าย​เกิดขึ้น​กับ​คนชั่ว​ไม่ใช่หรือ

และ​จะ​ให้​ความ​หายนะ​เกิด​กับ​คน​ที่​ทำ​ผิดบาป​ไม่ใช่หรือ

4 พระเจ้า​เห็น​ทุกสิ่ง​ที่​ข้า​ทำ

และ​จับตา​ดู​ทุกย่างก้าว​ของ​ข้า​ไม่ใช่หรือ

5 ข้า​ได้​เดิน​ใน​ทาง​ที่​โกหกหรือ

เท้า​ของ​ข้า​รีบ​ไป​หลอก​ผู้คนหรือ

6 ก็​ให้​พระเจ้า​เอา​ข้า​ไป​ชั่ง​บน​ตราชั่ง​ที่​เที่ยงตรงดู

แล้ว​พระเจ้า​จะ​ได้​รู้​ว่า​ข้านั้น​ดี​รอบคอบ

7 ถ้า​ย่างก้าว​ของ​ข้า​หัน​ออก​นอกลู่​นอกทางไป

ถ้า​ใจ​ของ​ข้า​ไป​ตาม​กิเลส​ทาง​ตา​ของข้า

หรือ​ถ้า​มือ​ของ​ข้า​เปื้อน​ความผิด

8 ก็​ขอ​ให้​คนอื่น​ได้​กิน​พืชผล​ที่​ข้า​ปลูกไว้

ขอ​ให้​พืช​ของ​ข้า​ที่​งอก​ออก​มา​ถูกถอน​ทิ้งไป

9 ถ้า​ข้า​ถูก​ผู้หญิง​ยั่วยวน​หลงไป

หรือ​ถ้า​ข้า​ไป​ซุ่ม​อยู่​ที่​ประตู​เพื่อน​บ้าน​เพื่อ​แอบ​เข้า​หา​เมียเขา

10 ก็​ขอ​ให้​เมีย​ของ​ข้า​ไป​บริการ+ 31:10 ไป​บริการ หรือ​แปล​ตรงๆ​ได้​ว่า “โม่​แป้ง” อาจ​จะ​เป็น​สำนวน​ว่า​ให้​บริการ​ทาง​เพศ ให้​กับ​ชายอื่น

และ​ขอ​ให้​ชาย​อื่น​คร่อม​ทับ​เธอ

11 เพราะ​ถ้า​ข้า​ทำ​อย่างนั้น มัน​เป็น​เรื่อง​น่า​อับอาย​จริงๆ

และ​เป็น​ความ​ผิดบาป​ที่​สมควร​จะ​ได้รับ​การลงโทษ

12 การ​มี​ชู้นั้น​เป็น​เหมือน​ไฟ​ที่​ผลาญ​ไป​ถึง​แดนพินาศ

มัน​จะ​เผา​พืชผล​ทั้งหมด​ของ​ข้า​ถึง​ราก

13 ถ้า​ข้า​ไม่​ให้​ความ​เป็น​ธรรม​กับ​คนใช้​ชายหญิง​ของข้า

ตอน​ที่​พวกเขา​มา​เรียกร้อง​สิทธิ​ของ​เขา​จากข้า

14 เมื่อ​พระเจ้า​ลุก​ขึ้น​มา​กล่าวโทษ​ข้า ข้า​จะ​ทำ​ยังไง

เมื่อ​พระองค์​สอบสวน​ข้า ข้า​จะ​ตอบ​พระองค์​ว่า​ยังไง

15 พระองค์​ผู้ที่​สร้าง​ข้า​ใน​ครรภ์แม่​ไม่​ได้​สร้าง​พวกเขา​ด้วยหรือ

เป็น​พระเจ้า​องค์เดียวกัน​ไม่ใช่หรือ​ที่​ปั้น​พวกเรา​ทุกคน​ไว้​ใน​ครรภ์​แม่

16 ถ้า​ข้า​ไม่​ยอม​ให้​สิ่ง​ที่​คน​ยากจน​จำเป็น

ถ้า​ข้า​ทำ​ให้​แม่หม้าย​ผิดหวัง​ที่​ข้า​ไม่​ช่วย

17 ถ้า​ข้า​กิน​อาหาร​ของ​ข้า​คนเดียว

และ​ไม่​ยอม​แบ่ง​ให้​กับ​เด็ก​กำพร้า​กินด้วย

18 จริงๆ​แล้ว ตั้งแต่​หนุ่มๆ​มา​แล้ว ข้า​ได้​เลี้ยงดู​เด็ก​กำพร้า​เหมือน​เป็น​พ่อ​ของ​พวกเขา

และ​ข้า​ได้​ดูแล​หญิงหม้าย​ตั้งแต่​ข้า​เกิดเลย

19 ถ้า​ข้า​ได้​แต่​มอง​ดู​คน​ที่​กำลัง​จะ​ตาย​เพราะ​ไม่​มี​เสื้อผ้าใส่​เฉยๆ

หรือ​มอง​คนจน​ที่​ไม่​มี​ผ้า​คลุม​กาย​เฉยๆ

20 ถ้า​พวกนั้น​ไม่​ได้​ขอ​ให้​พระเจ้า​อวยพรข้า

ที่​ได้​ให้​เสื้อผ้า​ขนแกะ​จาก​ฝูง​ของข้า​ให้​พวกเขา​อุ่นกาย

21 ถ้า​ข้า​ชู​กำปั้น​ข่มขู่​เด็ก​กำพร้า

เพราะ​ข้า​รู้​ว่า​มี​คน​สนับสนุน​ข้า​ใน​ศาล​ตรง​ประตู​เมือง

22 ถ้า​ข้า​ได้​ทำ​สิ่งหนึ่ง​สิ่งใด​ที่​ชั่วช้า​เหล่านี้ ก็​ขอ​ให้​กระดูก​ไหปลาร้า​ข้า​หลุด​จากบ่า

และ​ขอ​ให้​แขน​ของ​ข้า​หัก​ออก​จาก​ข้อต่อเถิด

23 ข้า​ไม่​สามารถ​ทำ​ผิด​เหล่านั้นได้

เพราะ​ข้า​กลัว​ฤทธิ์​อำนาจ​อัน​ยิ่งใหญ่​ของ​พระเจ้า​และ​ความ​หายนะ​ที่​มา​จาก​พระองค์

24 ถ้า​ข้า​เอา​ทองคำ​เป็น​ที่พึ่ง

ถ้า​ข้า​เรียก​ทองคำ​บริสุทธิ์​ว่า ‘ความ​มั่นคง​ของข้า’

25 ถ้า​ข้า​ชื่นชม​ยินดี​ใน​ทรัพย์​สมบัติ​มากมาย​ของ​ข้า

หรือ​เพราะ​มือ​ของ​ข้า​หา​มา​ได้​มากมาย

26 ถ้า​ตอน​ที่​ข้า​มองดู​ดวง​อาทิตย์​ส่องแสง

หรือ​ดู​ดวงจันทร์​เคลื่อน​ไป​อย่าง​งดงาม

27 แล้ว​จิตใจ​ของ​ข้า​แอบ​หลงใหล

และ​ปาก​ข้า​ส่ง​จูบ​สักการะ​ไป​ให้​กับ​ดวง​สว่าง​เหล่านั้น

28 นั่น​ก็​จะ​เป็น​ความ​ผิดบาป​ที่​สมควร​ได้รับ​โทษ

และ​เป็น​การ​ทรยศ​ต่อ​พระเจ้า​ที่​อยู่​เบื้องบน

29 ถ้า​ข้า​ชื่นชม​ยินดี​เมื่อ​คน​เหล่านั้น​ที่​เกลียดชัง​ข้า​เจอ​กับ​ความ​หายนะ

ถ้า​ข้า​ดีใจ​เมื่อ​เขา​เจอ​กับ​เรื่อง​ร้ายๆ

30 แต่​จริงๆ​แล้ว ข้า​ไม่​ได้​ปล่อย​ให้​ปาก​ข้า​ทำบาป

โดย​ขอ​ให้​พวกเขา​ถูก​แช่ง​ตาย

31 ถ้า​พวก​ผู้ชาย​ใน​ครัว​เรือน​ของ​ข้า​ไม่​ได้​ถามกัน​อยู่​เรื่อยๆ​ว่า

‘เนื้อ​ที่​นาย​ให้​มา ยัง​มี​ใคร​กิน​ไม่​อิ่ม​บ้าง’

32 แต่​จริงๆ​แล้ว แม้แต่​คน​แปลก​หน้า ข้า​ก็​ไม่​ได้​ปล่อย​ให้​นอน​ข้าง​ถนน

แต่​เปิด​ประตู​บ้าน​ต้อนรับ​คน​เดิน​ทาง​ทุกคน

33 ถ้า​ข้า​พยายาม​ปกปิด​ความผิด​ของ​ข้า​เหมือน​กับ​ที่​คน​อื่น​ทำ​กัน+ 31:33 เหมือน​กับ​ที่​คน​อื่น​ทำ​กัน หรือ​อาจ​จะ​แปล​ได้​ว่า “เหมือน​กับ​ที่​อาดัม​ทำ”

ด้วย​การ​เก็บซ่อน​ความ​ผิดบาป​ข้า​ไว้​ใน​อก

34 เพราะ​ข้า​กลัว​ความคิด​ชาวบ้าน

หรือ​กลัว​ตระกูล​ต่างๆ​จะ​ดูถูก​ข้า

แล้ว​เก็บ​เงียบ​ไว้ ไม่​ยอม​ออก​ไป​นอก​เต็นท์

35 ข้า​อยาก​มี​ผู้​ตัดสิน​สักคน​ที่​จะ​มา​รับฟัง​คดี​ของ​ข้า​เหลือเกิน

ดูสิ ข้า​ได้​ลงชื่อ​ใน​คำ​ยืนยัน​ว่า​ข้า​บริสุทธิ์​แล้ว

ขอให้​พระองค์​ผู้​ทรง​ฤทธิ์​ตอบ​ข้า

ข้า​อยาก​ได้​รายการ​ฟ้องร้อง​ที่​คู่คดี​เขียน​ขึ้น​เหลือเกิน

36 ข้า​กล้า​แบก​มัน​ไว้​บน​บ่า

และ​มัด​มัน​ไว้​ที่​หัว​ข้า​เหมือน​มงกุฎ

37 ข้า​จะ​แจ้ง​ใน​ทุกเรื่อง​ที่​ข้า​ทำไป

ข้า​จะ​เดิน​อย่าง​ราชา​ไป​เข้าเฝ้า​พระองค์

38 ถ้า​ที่ดิน​ของ​ข้า​ร้อง​ขึ้น​ฟ้อง​ข้า

และ​รอย​ไถ​บน​ที่ดินนั้น​ต้อง​ร่ำไห้

39 ถ้า​ข้า​เคย​กิน​ผลผลิต​ของ​มัน​โดย​ไม่​จ่าย​ค่าแรง​คนงาน

หรือ​ปล่อย​ให้​ผู้​เช่า​ที่​ต้อง​อดตาย

40 ก็​ขอ​ให้​ต้นหนาม​งอก​แทน​ข้าว​สาลี

และ​ขอ​ให้​วัชพืช​งอก​แทน​ข้าว​บาร์เลย์”

คำพูด​ของ​โยบ​ได้​จบ​ลง​ตรงนี้

32

เอลีฮู ต่อว่า​เพื่อน​ของ​โยบ

1 ดังนั้น ชาย​ทั้งสาม​คน​จึง​หยุด​โต้ตอบ​โยบ เพราะ​เห็น​ว่า​โยบ​มั่นใจ​ใน​ความ​บริสุทธิ์​ของ​ตนเอง 2 แต่​เอลีฮู​ลูกชาย​ของ​บาราเคล​คน​บุชี​จาก​ตระกูล​ราม​ก็โกรธ เขา​โกรธ​โยบ​เพราะ​ว่า​โยบ​อ้าง​ว่า​ตนเอง​ถูก​และ​พระเจ้าผิด 3 เอลีฮู​ยัง​โกรธ​เพื่อน​ทั้งสามคน​ของ​โยบด้วย เพราะ​พวกเขา​ไม่​สามารถ​หา​คำตอบ​ให้​กับ​โยบ ซึ่ง​ทำ​ให้​ดู​เหมือน​ว่า​พระเจ้าผิด+ 32:3 ซึ่ง​ทำ​ให้​ดู​เหมือน​ว่า​พระเจ้าผิด สำเนา​บาง​ฉบับ​เขียน​ว่า “ทั้งๆที่​เขา​หา​ว่า​โยบ​ผิด” ผู้​คัด​ลอก​พระคัมภีร์​บอก​ว่า พวก​เขา​ไม่​กล้า​เขียน​ว่า “พระเจ้า​ผิด” พวก​เขา​ก็​เลย​เปลี่ยน​จาก “พระเจ้า” มา​เป็น “โยบ”4 เอลีฮู​คอย​ที่​จะ​ตอบ​โยบ เพราะ​เพื่อนๆ​ของ​โยบ​ทั้งสามคน​นั้น​มี​อายุ​มากกว่า​เขา 5 แต่​เมื่อ​เอลีฮู​เห็น​ว่า​เพื่อนๆ​ทั้งสาม​ของ​โยบ​ไม่​มี​คำตอบ​ใน​ปาก​ให้​กับ​โยบ เขา​ก็เลย​โกรธ 6 แล้ว​เอลีฮู​ลูกชาย​ของ​บาราเคล​คน​บุชี​จึง​พูด​ว่า

“ผม​ยัง​อายุ​น้อยอยู่ แต่​พวกท่าน​นั้น​สูง​อายุ​แล้ว

ผม​ก็เลย​ไม่​กล้า​ที่​จะ​แสดง​ความคิดเห็น​ให้​กับ​พวกท่าน

7 ผม​บอก​กับ​ตัวเอง​ว่า ‘ให้​คนเหล่านั้น​ที่​มี​ประสบการณ์​พูด

และ​ให้​ผู้​สูงวัย​สอน​สติปัญญา’

8 แต่​ความจริง​แล้ว เป็น​วิญญาณ​ที่​อยู่​ใน​มนุษย์

คือ​ลม​หายใจ​ของ​พระองค์​ผู้​ทรง​ฤทธิ์​นั่นแหละ​ที่​ให้​ความ​เข้าใจ

9 คน​แก่​ก็​อาจ​จะ​ไม่​ฉลาด​ก็ได้

คน​สูง​อายุ​ก็​อาจ​จะ​ยัง​ไม่​เข้าใจ​ว่า​อะไร​ถูกต้อง​ก็ได้

10 ผม​จึง​พูด​ว่า​ช่วย​ฟัง​ผมหน่อย

ใช่​แล้ว ผม​จะ​บอก​ใน​สิ่ง​ที่​ผมรู้

11 ดูสิ ผม​ได้​คอยฟัง​คำพูด​ของ​พวกท่าน​แล้ว

ผม​ได้​ฟัง​เหตุผล​ของ​พวกท่าน​แล้ว

ใน​ขณะ​ที่​ท่าน​วุ่น​อยู่​กับ​การ​หา​คำ​มา​พูด

12 ผม​ได้​ให้​ความสนใจ​กับ​สิ่ง​ที่​พวกท่าน​พูด​มา

แต่​ไม่​มี​ใคร​พิสูจน์​ได้​ว่า​โยบ​ผิด

และ​ใน​พวกท่าน​ไม่​มี​ใคร​ตอบ​คำพูด​ของ​โยบ

13 พวก​ท่าน​อย่า​เพิ่ง​พูด​ว่า “เขา​ฉลาด​เกินไป​สำหรับ​พวกเรา

คงจะ​ต้อง​เป็น​พระเจ้าเอง​ที่​ชี้​ความผิด​ให้​กับ​เขา​เห็น มนุษย์​ทำ​ไม่ได้​หรอก”

14 แต่​โยบ​พูด​กับ​พวกท่าน​ไม่​ได้​พูด​กับ​ผม

แล้ว​ผม​ก็​จะ​ไม่​เอา​คำพูด​ของ​พวกท่าน​ไป​ตอบ​เขา​หรอก

15 พวกเขา​ถึง​กับ​นิ่ง​อึ้ง​ไป​และ​ไม่​ตอบ​อีก

พวก​เขา​ไม่​เหลือ​คำพูด​ให้​โต้แย้ง​อีก​แล้ว

16 ผม​คอย​ให้​พวกเขา​ตอบ​อยู่ แต่​พวกเขา​นิ่ง​เงียบ

พวกเขา​ยืน​อยู่​ตรงนั้น​ไม่​พูด​อะไร

17 ตอนนี้​ถึง​ตา​ผม​แล้ว​ที่​จะ​ตอบ

ผม​จะ​บอก​ถึง​สิ่ง​ที่​ผม​รู้

18 ผม​มี​คำพูด​มากมาย

วิญญาณ​ภาย​ใน​ผม​บังคับ​ให้​ผม​ต้อง​พูด

19 ใช่แล้ว ใจ​ผม​เหมือน​กับ​เหล้า​องุ่น​ที่​ปิด​หมัก​อยู่

เหมือน​ถุง​หนัง​เหล้า​องุ่น​ใหม่​ที่​พร้อม​จะ​ระเบิด​แล้ว

20 ผม​ต้อง​พูด จะ​ได้​บรรเทา

ผม​ต้อง​เปิด​ริมฝีปาก และ​ตอบ​เขา​ไป

21 ผม​จะ​ไม่​ลำเอียง​เข้าข้าง​ใคร

และ​จะ​ไม่​ประจบ​ประแจง​ใคร

22 เพราะ​ผม​ประจบ​ประแจง​ไม่​เป็น

แล้ว​ถ้า​ผม​ทำ​อย่างนั้น ผู้สร้าง​ผม​คงจะ​กำจัด​ผม​ใน​ไม่ช้า

33

1 ลุง​โยบครับ ตอนนี้​ช่วย​ฟัง​คำพูด​ของ​ผม​หน่อย

ขอ​ให้​ตั้งใจ​ฟัง​ทุกๆ​คำ​ที่​ผม​พูด​ด้วย

2 ผม​เปิด​ปาก​แล้วนะ

ลิ้น​ใน​ปาก​ของ​ผม​จะ​พูด​แล้วนะ

3 คำพูด​ของ​ผม​กลั่น​มา​จาก​จิตใจ​ที่​ซื่อตรง

ริมฝีปาก​ของ​ผม​จะ​พูด​ออก​มา​อย่าง​ชัดเจน​ใน​สิ่ง​ที่​ผมรู้

4 พระวิญญาณ​ของ​พระเจ้า​ได้​สร้าง​ผม​ขึ้น​มา

และ​ลม​หายใจ​ของ​พระองค์​ผู้​ทรง​ฤทธิ์​ให้​ชีวิต​กับ​ผม

5 ถ้า​หาก​ท่าน​ตอบ​ผม​ได้ ก็​ตอบ​มาเลย

เรียง​ถ้อย​คำ​ของ​ท่าน​ไว้​ต่อหน้า​ผม​และ​ตั้งหลักไว้

6 ดูสิ ต่อหน้า​พระเจ้า ผม​กับ​ท่าน​ก็​ไม่​ได้​แตกต่างกัน

ผม​ก็​ถูก​สร้าง​ขึ้น​มา​จาก​ดิน​เหนียว​เหมือนกัน

7 ไม่​ต้อง​กลัว​ผมหรอก

ผม​จะ​ไม่​ใช้​กำลัง​ข่มขู่​ท่านหรอก

8 แต่​คำพูด​ของ​ท่าน​ยัง​ก้อง​อยู่​ใน​หู​ของผม

และ​ยัง​ติด​อยู่​ใน​หัว​ของ​ผม

9 ท่าน​พูด​ว่า ‘ข้า​บริสุทธิ์ ไม่​ได้​ล่วงละเมิด

ข้า​นั้น​ขาวสะอาด ไม่​มี​ความ​ผิด​อะไร

10 แต่​ดูสิ พระองค์​ก็​ยัง​หา​เรื่อง​กับข้า

และ​นับว่า​ข้า​เป็น​ศัตรู​ของ​พระองค์

11 พระองค์​เอา​ตรวน​ใส่​เท้าข้า

และ​ไม่ว่า​ข้า​จะ​ไป​ที่​ไหน พระองค์​ก็​คอย​จับตา​ดูข้า’

12 แต่​สิ่ง​ที่​ท่าน​พูดนี้​ไม่​ถูกต้อง ผม​ขอ​ตอบ​ท่านว่า

พระเจ้านั้น​ยิ่งใหญ่​กว่า​มนุษย์​คนหนึ่ง​คนใด

13 ทำไม​ท่าน​ถึง​ฟ้องร้อง​พระองค์​ว่า

‘พระองค์​ไม่​ยอม​ตอบ​คำพูด​ของ​ข้าพเจ้า​สักคำ’

14 พระเจ้า​พูดแล้ว​พูดอีก

ถึง​แม้​มนุษย์​อาจ​จะ​ไม่​สังเกต​เห็น​ก็ตาม

15 ใน​ความฝัน และ​ภาพฝัน​ยาม​ค่ำคืน

เมื่อ​มนุษย์​หลับสนิท เมื่อ​พวกเขา​เคลิ้มหลับ​อยู่​บน​เตียง

16 ใน​เวลา​นั้นเอง พระองค์​เปิด​หู​พวกเขา

และ​เตือน​พวกเขา ทำ​ให้​พวกเขา​ตกใจกลัว

17 เพื่อ​พระองค์​จะ​ได้​หัน​พวกเขา​ไป​เสีย​จาก​การ​กระทำ​ชั่ว​ของ​พวกเขา

และ​เพื่อ​ไม่​ให้​พวกเขา​หยิ่งยโส

18 เพื่อ​ป้องกัน​ไม่​ให้​พวกเขา​ตกลง​ไป​ใน​หลุมลึกนั้น

เพื่อ​ชีวิต​ของ​พวกเขา​จะ​ได้​ไม่​ต้อง​ข้าม​แม่น้ำ​แห่ง​ความตายนั้น

19 อาจ​มี​คน​หนึ่ง​ถูก​ตีสอน​ด้วย​ความ​เจ็บปวด​อยู่​บน​เตียง​ของ​เขา

และ​ด้วย​ความ​ปวดร้าว​เรื้อรัง​ใน​กระดูก​ของ​เขา

20 จน​เขา​เบื่อ​อาหาร

และ​ไม่​อยาก​กิน​แม้แต่​อาหาร​ที่​เอร็ดอร่อย​ที่สุด

21 เนื้อหนัง​ของ​เขา​เหี่ยว​ไป ไม่​เห็น​อีกเลย

แต่​กระดูก​ที่​เมื่อ​ก่อน​มอง​ไม่​เห็น ก็​โผล่​ออก​มา

22 เขา​ก็​คืบ​เข้า​ใกล้​หลุมลึกนั้น

ชีวิต​ของ​เขา ก็​เข้า​ใกล้​ความตาย

23 แล้ว​สมมุติ​ว่า​มี​ทูตสวรรค์​องค์หนึ่ง

จาก​หลาย​พัน​องค์​ของ​พระองค์​มา​พูด​ให้​กับ​เขา

และ​บอก​ว่า​คนนี้​ซื่อตรง

24 ทูต​องค์นั้น​เมตตา​กับ​เขา​และ​พูด​กับ​พระเจ้า​ว่า

‘ช่วย​ปกป้อง​คนนี้​ด้วย อย่า​ให้​เขา​ต้อง​ลง​ไป​สู่​หลุมลึกนั้น

ข้าพเจ้า​มี​ค่า​ไถ่​ตัว​เขา​แล้ว

25 ขอ​เนื้อหนัง​ของ​เขา​กลับ​ไป​เหมือน​เด็ก

ขอ​ให้​กำลัง​ของ​เขา​กลับ​คืน​มา​เหมือน​วัย​หนุ่ม’

26 แล้ว​ต่อ​จากนั้น​คนนั้น​อธิษฐาน​ต่อ​พระเจ้า​และ​พระองค์​ยอมรับ​เขา

เขา​เข้าเฝ้า​พระองค์ ด้วย​ความ​ชื่นชม​ยินดี

และ​พระองค์​ทำ​ให้​เขา​กลับ​ไป​อยู่​ใน​ฐานะ​ดี​เหมือนเดิม

27 เขา​ร้องเพลง​ให้​คน​ฟัง​ว่า

‘ข้า​ทำ​บาป และ​เห็น​ผิด​เป็น​ชอบ

แต่​มัน​ไม่​คุ้มค่าเลย

28 พระองค์​ไถ่​ชีวิต​ข้า ไม่​ให้​ลง​ไป​สู่​หลุมลึกนั้น

เพื่อ​ชีวิต​ของ​ข้า​จะ​ได้​พบ​แสงสว่าง​อีก’

29 พระเจ้า​เคย​ทำ​แบบนี้​ใน​ชีวิต​ของ​คน​บาง​คน

ครั้งแล้ว​ครั้งเล่า

30 เพื่อ​นำ​ชีวิต​ของ​เขา​กลับ​จาก​ปาก​หลุมลึกนั้น

เพื่อ​เขา​จะ​ได้​เห็น​แสงสว่าง​แห่ง​ชีวิตอีก

31 ลุง​โยบครับ

ตั้งใจ​ฟัง​ผม​ให้​ดี เงียบ​ก่อน ฟัง​ผม​พูดก่อน

32 หรือ​ถ้า​ท่าน​มี​อะไร​จะ​พูด​ก็​ตอบ​ผม​มา​ได้เลย พูด​ได้ครับ

เพราะ​ผม​อยาก​จะ​ให้​ท่าน​ได้รับ​การ​ตัดสิน​ว่า​ถูก​อยู่แล้ว

33 ถ้า​ไม่​งั้น​ก็​ฟัง​ผมก่อน

เงียบก่อน แล้ว​ผม​จะ​สอน​ปัญญา​ให้​กับท่าน”

34

1 แล้ว​เอลีฮู​ก็​พูด​ต่อ​ไป​ว่า

2 “ท่าน​ผู้​มี​ปัญญา​ทั้งหลาย ขอ​ฟัง​คำพูด​ผมหน่อย

ท่าน​ผู้​มี​ความรู้ ขอ​เงี่ยหู​ฟัง​ผมหน่อย

3 หู​ทด​สอบ​คำพูด​ได้

เหมือน​กับ​ปาก​แยกแยะ​รสชาติ​อาหาร

4 อย่างนั้น​ขอ​ให้​พวกเรา​ช่วย​กัน​เลือก​ว่า​อะไร​เป็น​สิ่ง​ที่​ถูกต้อง

และ​ช่วย​กัน​หา​ข้อ​สรุป​ว่า​อะไร​เป็น​สิ่ง​ที่​ดี

5 เพราะ​โยบ​พูด​ว่า ‘ข้า​บริสุทธิ์

แต่​พระเจ้า​ไม่​ได้​ให้​ความ​ยุติธรรม​กับข้า

6 ข้า​ถูก​นับว่า​เป็น​คน​โกหก ทั้งๆ​ที่​ข้า​เป็น​ฝ่ายถูก

แผล​ของ​ข้า​รักษา​ไม่หาย ทั้งๆที่​ข้า​ไม่​ได้​ทำ​อะไร​ผิดเลย’

7 มี​ใคร​เหมือน​โยบบ้าง

เขา​กระหาย​ที่​จะ​เยาะเย้ย​พระเจ้า​เหมือน​กระหายน้ำ

8 เขา​คบ​กับ​คนชั่ว

เขา​เดิน​กับ​คนเลว

9 เพราะ​เขา​พูด​ว่า ‘ไม่​มี​ประโยชน์​อะไรเลย

ที่​พยายาม​จะ​ทำ​ให้​พระเจ้า​พอใจ’

10 ดังนั้น ท่าน​ผู้​มี​ความ​เข้าใจ ฟัง​ผมเถิด

ไม่​มี​วัน​ที่​พระเจ้า​จะ​ทำ​ชั่วหรอก

พระองค์​ผู้​ทรง​ฤทธิ์​ไม่​ทำ​ผิดหรอก

11 เพราะ​พระองค์​ตอบแทน​มนุษย์​ตาม​การ​กระทำ​ของ​พวกเขา

และ​ให้​สิ่ง​ต่างๆ​เกิด​ขึ้น​กับ​พวกเขา​ตาม​การ​ใช้​ชีวิต​ของ​พวกเขา

12 แน่นอน พระเจ้า​ไม่​ทำ​ชั่วแน่

พระองค์​ผู้​ทรง​ฤทธิ์​ไม่​บิดเบือน​ความ​ยุติธรรม

13 มี​คน​แต่งตั้ง​ให้​พระเจ้า​ปกครอง​โลก​หรือยังไง

มี​คน​มอบ​โลก​ทั้งใบนี้​ไว้​กับ​พระองค์​หรือยังไง

14 ถ้า​พระองค์​ตัดสินใจ​ที่​จะ​เอา​วิญญาณ

และ​ลม​หายใจ​ที่​พระองค์​ให้​ไป​กลับ​คืนมา

15 ทุกชีวิต​ก็​ต้อง​พินาศกัน​หมด

และ​มนุษย์​ทุกคน​ก็​จะ​กลับ​ไป​เป็น​ดิน

16 ถ้า​ท่าน​มี​ความเข้าใจ ฟัง​เรื่องนี้เถิด

ช่วย​ฟัง​สิ่ง​ที่​ผม​พูดเถอะ

17 เป็น​ไป​ได้​หรือ​ที่​พระเจ้า​ผู้ปกครอง​โลกนี้​จะ​เกลียดชัง​ความ​ยุติธรรม

แล้ว​ท่าน​จะ​ประณาม​พระองค์​ผู้ชอบธรรม​และ​มี​อำนาจ​ว่า​ทำผิดหรือ

18 พระองค์​เป็น​ผู้ที่​พูด​กับ​กษัตริย์​ว่า ‘เจ้า​นั้น​ไร้ค่า’

หรือ​พูด​กับ​เหล่า​ขุนนาง​ว่า ‘พวก​เจ้า​ชั่วร้าย’

19 พระองค์​ไม่​เข้าข้าง​พวก​เจ้านาย

และ​ไม่​ลำเอียง​เห็นแก่​คนรวย​มากกว่า​คนจน

เพราะ​พวกเขา​ทุกคน​เป็น​ฝีมือ​ของ​พระองค์​ทั้งนั้น

20 ใน​ชั่ว​พริบตา​พวกเขา​ก็​ตายได้

ใน​เที่ยงคืน พวกเขา​ชัก​กระตุก และ​ตาย​ไป

แม้แต่​ผู้​ที่​มี​ฤทธิ์​อำนาจ​ก็​ยัง​ถูก​เอา​ไป แล้วก็​ไม่​ใช่​ด้วย​ฝีมือ​มนุษย์

21 สายตา​ของ​พระองค์​จับจ้อง​อยู่​บน​ทาง​ของ​มนุษย์

และ​พระองค์​มอง​เห็น​ทุก​ย่างก้าว​ของ​พวกเขา

22 ไม่​มี​ความ​มืดมิด​หรือ​ความ​มืดทึบ

ที่​คน​ทำ​ชั่ว​จะ​ใช้​เป็น​ที่​หลบซ่อน​ตัว​จาก​พระองค์ได้

23 แน่นอน มนุษย์​ไม่​มี​สิทธิ์​ที่​จะ​กำหนด​เวลา

ให้​พระองค์​ไป​เจอ​ที่​ศาล

24 พระองค์​บดขยี้​ผู้​มี​อำนาจ​โดย​ไม่​ไต่สวน

และ​ตั้ง​คนอื่น​ขึ้น​แทน

25 พระองค์​รู้​การ​กระทำ​ของ​พวกเขา

และ​คว่ำ​เขา​ใน​ค่ำคืนเดียว​และ​พวกเขา​ก็​แตก​ละเอียด​ไป

26 พระองค์​จะ​ทุบ​ตี​เขา​ใน​ที่​สาธารณะ

เพราะ​ความ​ชั่วร้าย​ของ​พวกเขา

27 เพราะ​พวกเขา​เลิก​ติดตาม​พระองค์

และ​ไม่​สนใจ​ทาง​ทั้งหลาย​ของ​พระองค์

28 ซึ่ง​เป็น​เหตุ​ที่​คน​ยากจน​ต้อง​ร้องขอ​ความ​ช่วยเหลือ​จาก​พระองค์

และ​พระองค์​ฟัง​เสียง​ร้อง​ของ​คน​ยากไร้​เหล่านั้น

29 ถ้า​พระองค์​เงียบ​ไม่​ตอบ ใคร​จะ​ประณาม​พระองค์ได้

ถ้า​พระองค์​ซ่อนหน้า​ไม่​ออก​มา ใคร​จะ​ได้​เห็น​พระองค์เล่า

ไม่ว่า​ชนชาติ​ใด​หรือ​คนหนึ่ง​คนใด​ก็ตาม​พระองค์​ครอบ​ครอง​หมด

30 เพื่อ​คน​ที่​ชั่วร้าย​จะ​ได้​ไม่​สามารถ​ครอบครอง

หรือ​วาง​กับดัก​ให้​กับ​ชนชาติ

31 ท่าน​น่า​จะ​พูด​กับ​พระเจ้า​ว่า

‘ข้า​บาป​ไปแล้ว ข้า​จะ​ไม่​ทำ​ผิดอีก

32 ช่วย​สอน​ข้า​เรื่อง​ความผิด​ที่​ข้า​มอง​ไม่เห็น

ถ้า​ข้า​ได้​ทำ​บาป​อะไรไป ข้า​จะ​ไม่​ทำ​อีกแล้ว’

33 พระเจ้า​ต้อง​ตอบสนอง​ท่าน​ตาม​ข้อกำหนด​ของ​ท่านหรือ

ใน​เมื่อ​ท่าน​ยัง​ปฏิเสธ​ข้อกำหนด​ของ​พระองค์เลย

แต่​อย่างไร​ก็ตาม​ท่าน​ต้อง​เป็น​คน​เลือก​ไม่ใช่ผม

ท่าน​คิด​ยังไง​ก็​ว่า​มา

34 ผู้​ที่​มี​สติปัญญา​จะ​พูด​กับ​ผม

คือ​คน​ที่​ฉลาด​จะ​ฟัง​ผม​และ​พูด​ว่า

35 ‘โยบ​พูด​โดย​ขาด​ความเข้าใจ

คำพูด​ของ​เขา​ไร้สาระ’

36 ผม​อยาก​ให้​โยบ​ถูก​สอบสวน​จน​ถึง​ที่สุด

เพราะ​ว่า​เขา​ตอบ​เหมือน​กับ​คนชั่วตอบ

37 เพราะ​นอกจาก​เขา​จะ​ทำ​บาป

เขา​ก็​ยัง​กบฏ​อยู่​เรื่อยๆ เขา​ตบมือ​เย้ย​พวกเรา

และ​ทวี​ถ้อยคำ​ต่อว่า​พระเจ้า”

35

1 เอลีฮู​พูด​ต่อ​ไป​ว่า

2 “ท่าน​คิด​ว่า​ถูก​แล้วหรือ

ที่​ท่าน​พูด​ว่า ‘ข้าถูก พระเจ้าผิด’

3 หรือ​เมื่อ​ท่าน​ถาม​ว่า ‘ข้า​จะ​ได้​เปรียบ​อะไร

ข้า​จะ​ได้​ประโยชน์​อะไร จาก​การ​ไม่​ทำ​บาป’

4 ข้า​จะ​ตอบ​ท่าน

และ​เพื่อนๆ​ที่​อยู่​กับ​ท่าน

5 มอง​ขึ้น​ไป​บน​ท้องฟ้า ดูสิ

ดู​เมฆ​พวกนั้น​ที่​อยู่​สูง​กว่า​ท่าน​มากนัก

6 ถ้า​ท่าน​ทำ​บาป มัน​จะ​กระทบ​กระเทือน​พระองค์​ตรง​ไหน

ถ้า​ท่าน​ละเมิด​กฎ​หลายครั้ง​หลายครา พระองค์​จะ​เป็น​อะไร​ไปหรือ

7 ถ้า​ท่าน​ทำ​ดี ท่าน​ได้​ให้​ความ​ช่วย​เหลือ​อะไร​กับ​พระองค์หรือ

หรือ​พระองค์​ได้รับ​อะไร​จาก​มือ​ของ​ท่านหรือ

8 ความ​ชั่วร้าย​ของ​ท่าน​ส่ง​ผลกระทบ​ต่อ​มนุษย์​ด้วย​กัน​เท่านั้น

ส่วน​ความดี​ของ​ท่าน​ก็​เป็น​ประโยชน์​ต่อ​มนุษย์​เท่านั้น

9 ดูสิ เมื่อ​คน​ถูก​กดขี่​ข่มเหง​อย่าง​หนัก พวกเขา​ก็​ร้อง​บ่นกัน

พวกเขา​ร้องขอ​ความ​ช่วยเหลือ​ให้​พ้น​จาก​แขน​ของ​พวก​ผู้มีอำนาจ

10 แต่​ไม่​มี​ใคร​สักคน​คิด​จะ​พูด​ว่า ‘พระเจ้า​อยู่​ที่ไหน คือ​พระองค์​ที่​สร้างข้า

พระองค์​ที่​มอบ​เพลง​ให้​ร้อง​ใน​ยาม​ค่ำคืน

11 พระองค์​ที่​สอน​เรา​ให้​มี​ความ​เข้าใจ​มาก​กว่า​พวกสัตว์​บน​แผ่นดิน

พระองค์​ที่​ทำ​ให้​เรา​ฉลาด​กว่า​พวกนก​ใน​อากาศ’

12 ดังนั้น พวก​คนชั่ว​ร้อง​บ่น​กัน

แต่​พระองค์​ไม่​ตอบ เพราะ​พวกเขา​หยิ่งยโส

13 พระองค์​ไม่​ฟัง​เสียงร้อง​ที่​เป็น​แค่​ลมปาก

พระองค์​ผู้​ทรง​ฤทธิ์​ไม่​สนใจ​มันเลย

14 แล้ว​นับประสา​อะไร​กับ​ท่าน​ที่​พระองค์​จะ​ต้อง​มา​สนใจ

ตอน​ที่​ท่าน​บ่น​ว่า​ไม่​เห็น​พระองค์

และ​บ่น​ว่า​คดี​อยู่​ต่อหน้า​พระองค์​แล้ว

และ​ตัว​ท่านเอง​ยัง​รอ​คอย​พระองค์​อยู่

15 และ​ยิ่งกว่า​นั้น ท่าน​ยัง​ว่า​พระเจ้า​ไม่​เคย​โกรธ​คนชั่ว​และ​ลงโทษ​พวกเขา

และ​ยัง​ว่า​พระองค์​ไม่​สนใจเลย​ว่า​ใคร​จะ​ทำ​อะไรผิด

16 ลุง​โยบ​คนนี้​ก็เลย​อ้า​ปาก​พูดคำ​ลมๆ​แล้งๆ

พูด​พร่ำ​มากมาย​อย่าง​ขาด​ความเข้าใจ”

36

1 แล้ว​เอลีฮู​ก็​พูด​ต่อ​ไป​ว่า

2 “ทน​ฟัง​ผม​อีก​สักหน่อย ผม​จะ​อธิบาย​เรื่องราว​ให้​ท่านฟัง

ผม​ยัง​มี​คำพูด​ที่​จะ​ว่า​ความ​ให้​กับ​พระเจ้า

3 ผม​จะ​นำ​ความรู้​อัน​กว้างไกล​ของ​ผม​มา

และ​ผม​จะ​พิสูจน์​ให้​เห็น​ว่า​พระผู้สร้าง​ของ​ผมนั้น​เป็น​ฝ่าย​ถูก

4 คำพูด​ของ​ผมนี้​ไม่​ผิด​แน่

ผู้​รอบรู้​อยู่​ท่าม​กลาง​พวกท่าน​แล้ว

5 ดูสิ พระเจ้านั้น​ทรงฤทธิ์ แต่​ไม่​ได้​ดูหมิ่น​ใครเลย

พระองค์​ทรงฤทธิ์ และ​เด็ดขาด​ใน​การ​ตัดสิน​ต่างๆ

6 พระองค์​ไม่​ปล่อย​ให้​คนชั่ว​มี​ชีวิต​อยู่

แต่​พระองค์​ให้​ความ​ยุติธรรม​กับ​คน​ที่​ถูกกดขี่

7 พระองค์​ไม่​ละ​สายตา​จาก​คนดี

แต่​จะ​ยก​พวกเขา​ขึ้น​ไป​อยู่​บน​บัลลังก์​กับ​พวก​กษัตริย์​ตลอด​ไป

8 ถ้า​หากว่า พวกเขา​ถูก​ล่าม​ด้วย​โซ่ตรวน

หรือ​ถูก​มัด​ด้วย​เชือก​แห่ง​ความ​ทุกข์ทรมาน

9 พระองค์​ก็​จะ​บอก​พวกเขา​ถึง​ความผิด​ที่​เขา​ได้​ทำ

และ​กฎ​ต่างๆ​ที่​เขา​ได้​ละเมิด​เพราะ​พวก​เขา​ทำ​ตัว​หยิ่งยโส

10 พระองค์​เปิด​หู​ของ​พวก​เขา​ให้​รับฟัง​คำ​ว่ากล่าว​ตักเตือน

และ​สั่ง​ให้​พวกเขา​หัน​กลับ​จาก​ความชั่ว

11 หาก​ว่า​พวกเขา​เชื่อฟัง​และ​รับใช้​พระองค์

เขา​ก็​จะ​ได้​ใช้​ชีวิต​ที่​เหลือ​อยู่​อย่าง​เจริญ​รุ่งเรือง

และ​เดือน​ปี​ของ​เขา​ก็​จะ​อยู่​อย่าง​สุขสบาย

12 แต่​หาก​พวกเขา​ไม่​เชื่อฟัง เขา​จะ​ต้อง​ข้าม​แม่น้ำ​แห่ง​ความ​ตาย+ 36:12 ข้าม​แม่น้ำ​แห่ง​ความ​ตาย หรือ​แปล​ได้​อีก​อย่าง​หนึ่ง​ว่า “ตายโหง”

เพราะ​พวก​เขา​ขาด​ความ​เข้าใจ

13 ส่วน​คน​ที่​ไม่​นับถือ​พระเจ้า พวก​เขา​ก็​จะ​สั่งสม​ความโกรธ​ไว้​ใน​ใจ

ไม่​ร้องขอ​ความ​เมตตา​ตอน​ที่​พระองค์​มัด​เขา

14 พวก​เขา​จะ​ตาย​ใน​ขณะ​ที่​ยัง​หนุ่ม​อยู่

ชีวิต​ของ​พวกเขา​จะ​สั้น​เหมือน​กับ​พวก​ผู้ชาย​ขายตัว

15 พระเจ้า​ช่วยกู้​คน​ทุกข์​ผ่าน​ทาง​ความทุกข์​ของ​พวกเขา

พระองค์​ใช้​ความ​ทุกข์ยาก​เปิด​หู​ของ​พวกเขา

16 พระองค์​นำ​ท่าน​ให้​ออก​มา​จาก​ความ​ทุกข์ยาก​ไป​สู่​ที่​โล่ง​กว้าง ไม่​แออัด​คับแคบ

และ​โต๊ะ​ของ​ท่าน​จะ​พูน​ล้น​ไป​ด้วย​อาหาร​เลิศหรู

17 แต่​ท่านนี่​คิด​แต่​เรื่อง​เอาชนะ​คดี ทั้งๆ​ที่​ตัวเอง​เป็น​ฝ่าย​ผิด

ท่าน​หมกมุ่น​อยู่​กับ​การ​ฟ้องร้อง​พระเจ้า

18 ระวังนะ อย่า​ให้​ความ​ร่ำรวย​หลอก​เอาได้

อย่า​ให้​สินบน​อัน​ยิ่งใหญ่​ทำ​ให้​ท่าน​หันเห​ไป​จาก​สิ่ง​ที่​ถูกต้อง

19 ความ​ร่ำรวย​และ​ความ​พยายาม​สุดแรง​เกิด​ของ​ท่าน

จะ​ช่วย​ให้​ท่าน​พ้น​จาก​ความ​ทุกข์ยาก​ได้หรือ

20 อย่า​คิด​ว่า​ท่าน​จะ​ปลอดภัย​ใน​กลางคืน​ที่​ท่าน​รอ​คอยนั้น

เพราะ​ว่า​ชนชาติ​ต่างๆ​สามารถ​หาย​วับไป​ใน​ชั่ว​ข้าม​คืน​เดียว

21 ระวัง อย่า​หัน​หน้า​ไป​สู่​ความชั่ว

เพราะ​ความ​ทุกข์ยากนี้​เป็น​การ​ทดสอบ​ท่าน​เพื่อ​ท่าน​จะ​ไม่​ได้​ทำ​อย่างนั้น

22 ดูสิ พระเจ้านั้น​ยิ่งใหญ่​และ​ทรงพลัง

ใคร​จะ​เป็น​ครู​เหมือน​กับ​พระองค์ได้

23 ใคร​จะ​สั่ง​ให้​พระองค์​ต้อง​รายงาน​สิ่ง​ที่​พระองค์​ทำ​มา

และ​ใคร​จะ​บังอาจ​พูด​กับ​พระองค์​ว่า ‘ท่าน​ทำ​ผิด’

24 อย่า​ลืม​เชิดชู​ผลงาน​ของ​พระองค์

เหมือน​กับ​ที่​คน​เอา​มา​ร้อง​เป็น​เพลง

25 มนุษย์​ทุกคน​ได้​เห็น​สิ่ง​ที่​พระองค์​สร้าง

พวกเขา​มอง​ได้​แต่​ไกล

26 ดูสิ พระเจ้านั้น​ยิ่งใหญ่ เรา​ไม่​สามารถ​เข้าใจ​พระองค์​ได้หรอก

อายุ​ของ​พระองค์นั้น​เกิน​กว่า​ที่​เรา​จะ​ค้น​พบ​ได้

27 พระองค์​ดึง​หยดน้ำ​จาก​ทะเล

แล้ว​กลั่น​เป็น​ฝน​จาก​เมฆ

28 หมู่​เมฆ​เท​น้ำ​ฝน​ลง​มา

พวกมัน​โปรย​มัน​ลง​มา​บน​หมู่​มนุษย์​อย่าง​เหลือเฟือ

29 ใคร​จะ​เข้าใจ​การ​แผ่​ของ​เมฆ

และ​เสียง​ร้อง​ครืนๆ​จาก​เต็นท์​ของ​พระองค์​ใน​ฟ้าสวรรค์

30 ดูสิ​พระองค์​กระจาย​ฟ้าแลบ​ไป​รอบ​พระองค์

และ​สว่าง​จ้า​ไป​ถึง​ก้น​ทะเล

31 พระองค์​ใช้​ฝน​ฟ้า​เพื่อ​เลี้ยง​อาหาร​ให้​กับ​ชนชาติ​ทั้งหลาย

เพื่อ​ให้​เขา​มี​อาหาร​อย่าง​อุดม​สมบูรณ์

32 พระองค์​กำ​สายฟ้า​ไว้​ใน​มือ

และ​สั่ง​ให้​สายฟ้า​ผ่า​ลง​ไป​ที่​เป้า

33 เสียง​ฟ้าร้อง​ประกาศ​ว่า​พระองค์​อยู่​ที่​นี่

พายุ​ประกาศ​ถึง​ความ​โกรธ​อัน​แรงกล้า​ของ​พระองค์

37

1 พายุ​ฝน​ฟ้าคะนอง​ทำ​ให้​หัวใจ​ของ​ผม​สั่น​รัว

และ​เต้น​ออก​มา​นอก​อก

2 ฟังสิ ฟัง​เสียง​อัน​กึกก้อง​ของ​พระองค์

และ​ฟัง​เสียง​คำราม​ที่​ออก​มา​จาก​ปาก​ของ​พระองค์

3 สายฟ้า​ของ​พระองค์​สว่างจ้า​ไป​ทั่ว​ใต้​ฟ้า

และ​สว่างจ้า​ไป​จน​สุดปลาย​แผ่นดินโลก

4 แล้ว​เสียง​ของ​พระองค์​ก็​คำราม​ตามไป

พระองค์​แผดเสียง​กึกก้อง​อย่าง​น่า​เกรงขาม

เมื่อ​ได้ยิน​แล้ว ไม่​มี​ใคร​หยั่งรู้​ว่า​มัน​จะ​ไป​ไหน​ต่อ

5 พระองค์​แผดเสียง​กึกก้อง​ด้วย​วิธีการ​อัน​น่า​อัศจรรย์

และ​พระองค์​ทำ​สิ่ง​ยิ่งใหญ่​ทั้งหลาย​ที่​เรา​ไม่​อาจ​เข้าใจได้

6 พระองค์​พูด​กับ​หิมะ​ว่า “ตกลง​มา​สู่​แผ่นดินสิ”

พระองค์​บอก​กับ​หยาดฝน​ว่า “ตกลง​มา​อย่าง​หนัก”

7 พระองค์​ทำ​ให้​ทุกคน​ต้อง​ถูก​กัก​ไว้​ข้าง​ใน

เพื่อ​ทุกคน​จะ​ได้​รู้​ถึง​สิ่ง​ที่​พระองค์​ทำ

8 ส่วน​สัตว์​ก็​กลับ​ไป​ยัง​ที่ซ่อน​ของ​มัน

และ​ไม่​ออก​มา​จาก​รัง​ของ​มัน

9 ลม​พายุ​ก็​พัด​มา​จาก​คลัง​ของ​มัน

ความ​หนาวเหน็บ​ก็​มา​จาก​ลม​เหนือ

10 น้ำแข็ง​มา​จาก​ลม​หายใจ​ของ​พระเจ้า

และ​ทะเล​กว้าง​ใหญ่​ก็​เริ่ม​แข็งตัว

11 พระองค์​บรรจุ​ความ​ชุ่มชื้น​ไว้​ใน​เมฆ​ที่​หนาทึบ

และ​ทำ​ให้​สายฟ้า​แลบ​ของ​พระองค์​กระจาย​ออก​จาก​หมู่เมฆ

12 หมู่เมฆ​หมุน​วน​ไป​รอบๆ​ตาม​การ​นำ​ของ​พระองค์

เพื่อ​พวกมัน​จะ​ได้​ทำ​ให้​คำสั่ง​ของ​พระองค์​สำเร็จ​บน​ผิว​โลก​ที่​มนุษย์​อาศัย​อยู่

13 ไม่ว่า​พระองค์​จะ​ให้​ฝน​ตก​เพื่อ​การ​ตีสอน​หรือ​เพื่อ​เป็น​ประโยชน์​ต่อ​แผ่นดิน​ของ​พระองค์

หรือ​เพื่อ​แสดง​ความรัก​อัน​มั่นคง​ของ​พระองค์ พระองค์​ก็​เป็น​ผู้​ทำ​ให้​มัน​เกิดขึ้น​ทั้งนั้น

14 ลุง​โยบ​ครับ ฟัง​เรื่องนี้​ให้ดี

ให้​อยู่​นิ่งๆ​แล้ว​ไตร่ตรอง​อย่าง​ถี่ถ้วน​ถึง​การ​กระทำ​ต่างๆ​อัน​น่าทึ่ง​เหล่านี้​ของ​พระองค์

15 ท่าน​รู้​หรือ​ว่า​พระเจ้า​ประกาศ​สั่ง​หมู่เมฆ

และ​ทำ​ให้​สายฟ้า​แลบ​ออก​มา​จาก​หมู่เมฆ​ของ​พระองค์​ได้​ยังไง

16 ท่าน​รู้​หรือ​ว่า​หมู่​เมฆ​แผ่​กระจาย​ไป​ได้​ยังไง

ท่าน​รู้​ถึง​การ​กระทำ​ต่างๆ​อัน​น่าทึ่ง​ของ​พระองค์​ผู้​รอบรู้​หรือ​ยังไง

17 เมื่อ​ลม​ร้อน​จาก​ทิศใต้​พัด​มา​ทุกคน​ใน​แผ่นดิน​ต่าง​ก็​หยุดนิ่ง

แล้ว​ท่าน​ก็​เหงื่อ​แตก​อยู่​ใน​เสื้อ​ของ​ท่าน

18 แล้ว​แบบ​ท่าน​นี่นะ จะ​มา​คลี่​หมู่เมฆ​ออก​เหมือน​กับ​ที่​พระองค์​ทำ​ได้หรือ

คือ​ให้​มัน​แข็ง​ราวกับ​กระจก​ที่​ทำ​จาก​เหล็ก​ที่​เท​ลง​ใน​แม่พิมพ์

19 ไหน ช่วย​สอน​เรา​หน่อย​สิ​ว่า​เรา​ควร​พูด​อะไร​กับ​พระองค์​ดี

เพราะ​พวกเรา​อยู่​ใน​ความมืด​และ​ไม่​รู้​จะ​รวบรวม​คดี​ฟ้อง​พระองค์​ได้ยังไง

20 เหมาะ​แล้ว​หรือ​ที่​จะ​ให้​ใคร​ไป​บอก​พระองค์​ว่า มนุษย์​อย่าง​ผมนี่นะ​จะ​ฟ้องร้อง​พระองค์

สับสน​อย่างนี้​จะ​ไป​พูด​ใน​ศาล​ได้​ยังไง

21 แค่​แสงสว่าง​เจิดจ้า​ใน​ท้องฟ้า​ตอน​ที่​ลม​พัด​กวาด​เอา​หมู่เมฆ​ไป

มนุษย์​ก็​ยัง​มอง​ดู​ไม่ได้เลย

22 แต่​พระองค์นั้น​มา​จาก​ทาง​เหนือ​ด้วย​แสง​ทอง​สว่างไสว

พระเจ้า​สวมใส่​แสง​ที่​แผ่​รัศมี​อัน​น่าเกรง​ขาม

23 พระองค์​ผู้​ทรง​ฤทธิ์นั้น​พวกเรา​ไม่​สามารถ​เข้า​ใกล้​ได้

พระองค์​ยิ่งใหญ่​ด้วย​พลังอำนาจ ความยุติธรรม และ​ความถูกต้อง

ซึ่ง​พระองค์​ไม่​มี​วัน​ฝ่าฝืน+ 37:23 ซึ่ง​พระองค์​ไม่​มี​วัน​ฝ่าฝืน หรือ​แปล​ได้​อีก​อย่าง​หนึ่ง​ว่า “พระองค์​ไม่​ตอบ​พวก​เรา​เมื่อ​พวก​เรา​พยายาม​จะ​ฟ้อง​พระองค์ เพื่อ​ขอ​ความ​ยุติธรรม”

24 ดัง​นั้น มนุษย์​จึง​ยำเกรง​พระองค์

แม้แต่​คน​ฉลาด​ทั้งหลาย​ก็​ยัง​ไม่​สามารถ​มองเห็น​พระองค์​ได้”

38

พระยาห์เวห์​ตอบ​โยบ

1 แล้ว​พระยาห์เวห์​ตอบ​โยบ​ออก​มา​จาก​พายุ​ว่า

2 “ใคร​กันนี่​ที่​ทำ​ให้​แบบแผน​ของ​เรา​มืดมนไป

ด้วย​คำพูด​ที่​ขาด​ความ​เข้าใจ

3 เตรียม​ตัว​ของ​เจ้า​ให้​พร้อม​ราวกับ​นักรบ​เถิด

เรา​จะ​สอบสวน​เจ้า และ​เจ้า​จะ​ต้อง​ตอบ​เรา

4 เจ้า​อยู่​ที่ไหน เมื่อ​ครั้ง​ที่​เรา​วาง​รากฐาน​ให้​กับ​แผ่นดิน​โลก

ถ้า​เจ้า​มี​ความ​เข้าใจ​ก็​บอก​เรา​มา

5 ใคร​เป็น​ผู้​กำหนด​ขนาด​ของ​โลก แน่นอน เจ้า​ต้อง​รู้สิ

หรือ​ใคร​ขึง​เชือก​วัด​ขนาด​ของ​โลกนั้น

6 พวก​เสา​หลัก​ของ​โลก​ตั้ง​อยู่​บนอะไร

หรือ​ใคร​วาง​หิน​หัวมุม​ของ​มัน

7 ตอน​ที่​เหล่า​ดวงดาว​ใน​ยามเช้า​ร้องเพลง​ร่วม​กัน

และ​พวก​ทูตสวรรค์+ 38:7 พวก​ทูตสวรรค์ หรือ​แปล​ตรงๆ​ได้​ว่า “พวก​บุตร​ของ​พระเจ้า” ทั้งหมด​ก็​โห่ร้อง​ด้วย​ความสุข

8 หรือ​ใคร​เอา​ประตู​ไป​ปิด​กั้น​น้ำ​ทะเล​ไว้

ตอน​ที่​มัน​พัง​ทะลัก​ออก​ไป เหมือน​เด็ก​ที่​คลอด​ออก​จาก​ท้องแม่

9 ตอน​ที่​เรา​เอา​พวกเมฆ​มา​เป็น​เสื้อผ้า​ให้​กับ​ทะเล

และ​ใช้​ความ​มืดทึบ​เป็น​ผ้า​อ้อม​ของ​มัน

10 และ​ได้​กำหนด​ขอบเขต​ให้​กับ​มัน

และ​ตั้ง​โครง​และ​ประตู​ให้​กับ​มัน

11 และ​พูด​ว่า ‘เจ้า​มา​ได้​ไกล​แค่นี้ ห้าม​เลย​จากนี้ไป

คลื่น​อัน​มหึมา​ของ​เจ้า​จะ​ต้อง​หยุด​อยู่​แค่​ตรงนี้’

12 ตั้งแต่​เจ้า​เกิด​มา เจ้า​เคย​สั่ง​ให้​ยามเช้า​ขึ้น​มาไหม

หรือ​ทำ​ให้​ยามรุ่งสาง​รู้จัก​ที่​ของ​มันไหม

13 เพื่อ​มัน​จะ​ได้​ยึด​จับ​ปลาย​ขอบ​ของ​โลก

และ​สะบัด​คนชั่ว​ออก​ไป​จาก​โลก

14 แสงอรุณ​เปลี่ยน​หน้าตา​ของ​โลก​ไป เหมือน​ดินเหนียว​เปลี่ยน​รูป​ไป​ตาม​ตรา​ประทับ

แสงอรุณ​ย้อม​สี​โลก​เหมือน​เสื้อผ้า

15 ส่วน​แสงสว่าง​ของ​คนชั่ว (คือ​ความมืด) ก็​ถูก​ยึด​ไป​จาก​มัน

และ​แขน​ของ​คนชั่ว​ที่​เงื้อ​สูง​เพื่อ​ทำร้าย​คน ก็​ถูก​หัก​ไป

16 เจ้า​เคย​ไป​ที่​ตาน้ำ​แห่ง​ท้อง​ทะเล​หรือ

หรือ​เจ้า​เคย​เดิน​ท่อง​ไป​ใน​ที่​ลึกลับ​ของ​มหาสมุทร​หรือ

17 เจ้า​เคย​เห็น​ประตู​ของ​ดินแดน​แห่ง​ความตาย​หรือ

หรือ​เจ้า​เคย​เห็น​ประตู​ของ​ความ​ดำมืดมิด​หรือ

18 เจ้า​ได้​หยั่งรู้​ถึง​ความ​กว้างใหญ่​ของ​แผ่นดิน​โลก​แล้ว​หรือ

ถ้า​เจ้า​รู้​ทั้ง​หมดนี้ ก็​บอก​มา

19 ทาง​ที่​จะ​นำ​ไป​สู่​ที่​อยู่​อาศัย​ของ​แสงสว่าง​อยู่​ที่​ไหน

และ​ที่​พัก​ของ​ความ​มืดนั้น​อยู่​ที่​ไหน

20 เพื่อ​เจ้า​จะ​ได้​พา​พวกมัน​กลับ​ยัง​เขตแดน​ของ​พวกมัน

และ​จะ​ได้​รู้​เส้นทาง​ไป​บ้าน​ของ​พวกมัน

21 เจ้า​คง​ต้อง​รู้แน่ เพราะ​เจ้า​เกิด​ก่อน​พวกมัน​เสียอีก

และ​จำนวน​วันปี​ของ​เจ้า​ก็​มากมาย​มหาศาล

22 เจ้า​เคย​ไป​ที่​คลัง​เก็บ​หิมะ​แล้วหรือ

หรือ​ว่า​เจ้า​เคย​เห็น​คลัง​เก็บ​ลูกเห็บ

23 ที่​เรา​ได้​เก็บ​ไว้​ใช้​ใน​ยาม​ยาก​ลำบาก

คือ​ใน​วัน​ศึกสงคราม

24 หนทาง​ที่​นำ​ไป​สู่​จุด​ที่​สายฟ้า​แลบ​กระจาย​ออก​มา​อยู่​ที่​ไหน

หรือ​จุด​ที่​ลม​ตะวันออก​พัด​กระจาย​ออก​มา​ไป​บน​แผ่นดิน​โลก​อยู่​ที่​ไหน

25 ใคร​ขุดร่อง​ให้​ฝน​ห่า​ใหญ่​ไหล​ลง​มา

และ​ทำ​ทาง​สำหรับ​พายุ​ฝน​ฟ้าคะนอง

26 เพื่อ​ให้​ฝน​ตกลง​สู่​ดินแดน​ที่​ไม่​มี​คน​อยู่

และ​ถิ่น​ทุรกันดาร​ที่​ไม่​มี​มนุษย์​อาศัย​อยู่

27 ซึ่ง​จะ​ให้​ความ​ชุ่มฉ่ำ​กับ​ดินแดน​ร้าง

และ​ทำ​ให้​หญ้า​ผลิ​ต้น​ขึ้น

28 ฝน​มี​พ่อ​หรือ

หรือ​ว่า​ใคร​เป็น​พ่อ​ของ​หยาด​น้ำค้าง​หรือ

29 น้ำแข็ง​ออก​มา​จาก​ครรภ์​ของ​ใคร​หรือ

หรือ​ใคร​ได้​คลอด​น้ำค้าง​แข็ง​แห่ง​ฟ้า​สวรรค์​หรือ

30 น้ำ​จับ​ตัว​แข็ง​ราวกับ​หิน

ส่วน​พื้นผิว​ของ​ทะเล​ลึก​ก็​จับ​ตัว​แข็ง

31 เจ้า​สามารถ​เอา​โซ่​มัด​ดาว​ลูกไก่​ไว้​เป็น​กลุ่ม​ได้​หรือ

เจ้า​สามารถ​แก้​เชือก​ที่​ร้อย​ดาวไถ​ได้​หรือ

32 เจ้า​สามารถ​นำ​หมู่ดาว​ออก​มา​ปรากฏ​ตาม​เวลา​ของ​มัน​ได้​หรือ

เจ้า​สามารถ​นำ​หมู่ดาวหมี​ออก​มา​พร้อม​กับ​ดาว​ลูกๆ​ของ​มัน​ได้​หรือ

33 เจ้า​รู้​ถึง​กฎ​ทั้งหลาย​ของ​ฟ้าสวรรค์​หรือ

เจ้า​สามารถ​ทำ​ให้​โลก​ทำ​ตาม​กฎ​ต่างๆ​นั้น​ได้​หรือ

34 เจ้า​ตะเบ็ง​สั่ง​หมู่เมฆ

ให้​น้ำตก​ลง​มา​ท่วมท้น​เจ้า​ได้​หรือ

35 เจ้า​สามารถ​ส่ง​พวก​สายฟ้า​ผ่า​ออก​ไป

และ​ให้​มัน​รายงาน​กับ​เจ้า​ว่า “เรา​อยู่​ที่นี่​แล้ว​ท่าน” ได้​หรือ

36 ใคร​สอน​พวกเมฆ​ให้​รู้จัก​ปล่อย​ฝน​ลง​มา

ใคร​สอน​หมอก​ให้​รู้จัก​ลอย​ขึ้น​มา

37 ใคร​มี​สติปัญญา​พอที่​จะ​ไป​นับ​หมู่เมฆ​ได้

ใคร​สามารถ​เท​น้ำ​ออก​จาก​ไห​ทั้งหลาย​แห่ง​ฟ้า​สวรรค์​ได้

38 เพื่อ​ทำ​ให้​ฝุ่น​ละออง​จับ​ตัว​กัน​เป็น​ก้อน​ดิน

และ​ก้อน​ดิน​จับ​ตัว​กัน​แน่น

39 เจ้า​ล่า​เหยื่อ​ให้​กับ​สิงโต​ได้​หรือ

เจ้า​สามารถ​ทำ​ให้​พวก​สิงห์​หนุ่ม​อิ่ม​ได้​หรือ

40 ตอน​ที่​พวกมัน​พา​กัน​หมอบ​อยู่​ตาม​ถ้ำ

หรือ​ดักซุ่ม​ตัว​อย่าง​ลับๆ​ล่อๆ

41 ใคร​ให้​อาหาร​กับ​กา​หรือ ใน​ยาม​ที่​ลูกๆ​ของ​มัน​ร้องขอ​ความ​ช่วยเหลือ​จาก​พระเจ้า

และ​เดิน​โซเซ​ไป​มา​เพราะ​ขาด​อาหาร

39

1 เจ้า​รู้​เวลา​ที่​แพะภูเขา​ออก​ลูก​หรือ

เจ้า​คอย​เฝ้า​ดู​กวาง​ตัวเมีย​ตอน​ที่​มัน​คลอด​ลูก​หรือ

2 เจ้า​นับ​เดือน​ที่​พวกมัน​ตั้งท้อง​จน​ครบ​ได้​หรือ

เจ้า​รู้​เวลา​ที่​พวกมัน​จะ​ออก​ลูก​หรือ

3 ตอน​ที่​พวกมัน​นั่ง​ยองๆ​เบ่ง​ลูก​น้อย

และ​ตก​ลูก​อ่อน​ของ​มัน​ออก​มา

4 เมื่อ​ลูกๆ​ของ​มัน​แข็งแรง และ​เติบใหญ่​ขึ้น​ใน​ทุ่งกว้าง

พวกมัน​ทิ้ง​แม่​กวาง​ไป และ​ไม่​กลับ​มา​อีก

5 ใคร​ปลดปล่อย​ลา​ป่า​ให้​เป็น​อิสระ

และ​ใคร​แก้​เชือก​ลา​เปลี่ยว

6 เรา​ให้​ทุ่งโล่ง​เป็น​บ้าน​ของ​มัน

และ​ให้​เขต​ดินเค็ม​เป็น​ที่​พักอาศัย​ของ​มัน

7 มัน​หัวเราะ​เยาะ​ความ​วุ่นวาย​ใน​เมือง

และ​ไม่​ได้ยิน​เสียง​ตะโกน​ของ​ผู้​เป็น​นาย​ของ​มัน

8 มัน​ท่อง​ไป​ตาม​เนินเขา​ต่างๆ​เพื่อ​หา​ทุ่ง​หญ้า

และ​แสวงหา​ทุกสิ่ง​ทุกอย่าง​ที่​เป็น​สี​เขียว

9 วัว​ป่า​ยักษ์+ 39:9 วัว​ป่า​ยักษ์ เป็น​วัว​ชนิด​ที่​ใหญ่​ที่สุด อาจ​ตัว​ใหญ่​เท่า​ฮิบโป มี​เขา​ยาว มัน​สูญ​พันธ์​ไป​ใน​ปี ค.ศ. 1627 ยอมรับ​ใช้​เจ้า​หรือ

มัน​ยอม​นอน​อยู่​ข้างๆ​ราง​หญ้า​ของ​เจ้า​หรือ

10 เจ้า​สามารถ​เทียม​วัว​ป่า​ให้​ไถนา​เจ้า​ได้​หรือ

หรือ​ทำ​ให้​มัน​ไถ​คราด​พรวนดิน​ตาม​หลัง​เจ้า​ได้​หรือ

11 เจ้า​จะ​ไป​พึ่ง​เรี่ยวแรง​มากมาย​ของ​มัน​ได้​หรือ

เจ้า​จะ​มอบ​งาน​หนัก​ของ​เจ้า​ให้​กับ​มัน​ทำ​ได้​หรือ

12 เจ้า​จะ​พึ่ง​มัน ให้​มัน​เก็บเกี่ยว

และ​ลาก​ฟ่อน​ข้าว​มา​ไว้​ที่​ลาน​นวด​ข้าว​ของ​เจ้า​ได้​หรือ

13 นก​กระจอกเทศ​กระพือ​ปีก​อย่าง​เริงร่า

แต่​มัน​ก็​ไม่​สามารถ​บิน​ได้​เหมือน​นก​กระสา​หรือ​นก​เหยี่ยว

14 นก​กระจอกเทศ​ออก​ไข่​บน​พื้น

และ​ทำ​ให้​ไข่​ของ​มัน​อบอุ่น​อยู่​ใน​ดิน

15 แล้ว​มัน​ลืม​ไป​ว่า​อาจ​มี​ตีน​หนึ่ง​เหยียบ​ไข่​ของ​มัน​ได้

และ​พวก​สัตว์ป่า​อาจ​จะ​ย่ำ​ไข่​ของ​มัน​ได้

16 มัน​ทำ​กับ​ลูกอ่อน​ของ​มัน​อย่าง​รุนแรง​อย่าง​กับ​ไม่ใช่​ลูกมัน ถึง​ลูก​มัน​จะ​ตาย​ไป

มัน​ก็​ไม่สน แม้​มัน​จะ​เหนื่อย​เปล่า​ก็ตาม

17 เพราะ​พระเจ้า​สร้าง​มัน​มา​แบบ​ไม่​รู้จัก​คิด

และ​พระองค์​ไม่​ได้​แบ่งปัน​ความ​เข้าใจ​ให้​กับ​มัน​เลย

18 แต่​เมื่อ​มัน​เริ่ม​วิ่ง

มัน​หัวเราะ​เยาะ​ทั้ง​ม้า​และ​คน​ขี่

19 เจ้า​เป็น​ผู้​ให้​พละ​กำลัง​กับ​ม้า​หรือ

เจ้า​ตก​แต่ง​คอ​ของ​มัน​ด้วย​แผงคอ​พลิ้ว​ไสว​หรือ

20 เจ้า​ทำ​ให้​มัน​กระโดด​อย่าง​กับ​ตั๊กแตน​หรือ

เสียง​หายใจ​ฟืดฟาด​อย่าง​หยิ่ง​ทะนง​ของ​มัน​ทำ​ให้​ผู้คน​หวาดกลัว

21 มัน​ตะกุย​พื้นดิน​อย่าง​ดุดัน

และ​ภาคภูมิใจ​ใน​พละ​กำลัง​ของ​ตนเอง มัน​โถมตัว​เข้าสู่​ศึก​สงคราม

22 มัน​หัวเราะ​เยาะ​ความ​กลัว ไม่​ประหวั่น​พรั่นพรึง

มัน​ไม่​ถอย​หนี​จาก​ดาบ

23 ซอง​ธนู​ส่งเสียง​สะเทือน​ข้าง​ตัว​มัน

อีก​ทั้ง​หอก​และ​ทวน​ส่อง​ประกาย​วูบวาบ​อยู่​ข้าง​ตัว​มัน

24 มัน​พุ่ง​กราด​ไป​ข้างหน้า​เต็ม​ฝีเท้า ตื่นเต้น​สะท้าน​ไป​ทั้งตัว

และ​ไม่​อาจ​อยู่​นิ่ง​ได้​เมื่อ​เสียง​แตรรบ​ดัง​ขึ้น

25 เมื่อ​ได้ยิน​เสียง​แตร มัน​ก็​ส่งเสียง​ร้อง​ขึ้น​ด้วย​ความ​ดีใจ และ​มัน​ได้กลิ่น​สงคราม​แต่​ไกล

มัน​ได้ยิน​เสียง​ร้อง​ตะโกน​ของ​พวก​ผู้บังคับ​บัญชา และ​เสียง​สั่งลุย

26 เหยี่ยว​บิน​ได้​เพราะ​รับ​สติปัญญา​จาก​เจ้า​หรือ

มัน​กาง​ปีก​บิน​ไป​ทาง​ใต้​เพราะ​เจ้า​อย่างนั้น​หรือ

27 เจ้า​เป็น​คน​สั่ง​ให้​นก​อินทรี​บิน​อยู่​สูง

และ​สร้าง​รัง​ไว้​บน​ที่​สูง​หรือ

28 มัน​อาศัย​อยู่​บน​หน้าผา และ​นอน​ที่​นั่น

มัน​อยู่​ตาม​แนว​ขอบ​ของ​หน้าผา ซึ่ง​เป็น​ที่​หลบภัย​ของ​มัน

29 มัน​มอง​หา​อาหาร​จาก​ที่​นั่น

ตา​ของ​มัน​มอง​เห็น​เหยื่อ​ได้​แต่​ไกล

30 ลูกๆ​ของ​มัน​ดูด​กิน​เลือด

มี​ซาก​ศพ​อยู่​ที่​ไหน มัน​ก็​อยู่​ที่นั่น”

40

1 แล้ว​พระยาห์เวห์​ก็​พูด​กับ​โยบ​ว่า

2 “คน​ที่​มี​คดี​กับ​เรา​จะ​มา​แก้ไข​เรา​ผู้​ทรง​ฤทธิ์​หรือ

คน​ที่​มา​ฟ้องร้อง​พระเจ้า​จะ​ตอบ​ไหม”

โยบ​ตอบ​พระยาห์เวห์

3 แล้ว​โยบ​ก็​ตอบ​พระยาห์เวห์​ว่า

4 “ดูสิ ข้าพเจ้านั้น​ก็​กระจอก​งอกง่อย

ข้าพเจ้า​จะ​ให้​คำ​ตอบ​กับ​พระองค์​ได้​ยังไง

ข้าพเจ้า​จะ​เอา​มือ​ปิด​ปาก​เงียบ

5 ข้าพเจ้า​พูด​ไป​ครั้งหนึ่ง​แล้ว ข้าพเจ้า​จะ​ไม่​ตอบ​อีก

ข้าพเจ้า​พูด​ไป​ตั้งสองครั้ง​แล้ว ข้าพเจ้า​จะ​ไม่​พูด​อีก​แล้ว”

พระยาห์เวห์​พูด​กับ​โยบ​ต่อ

6 แล้ว​พระยาห์เวห์​ก็​พูด​กับ​โยบ​ออก​มา​จาก​พายุ​ว่า

7 “เตรียม​ตัว​ของ​เจ้า​ให้​พร้อม​ราวกับ​นักรบ​เถิด

เรา​จะ​สอบสวน​เจ้า และ​เจ้า​จะ​ต้อง​ตอบ​เรา

8 เจ้า​จะ​บังอาจ​ว่า​เรา​ไม่​ยุติธรรม​หรือ

เจ้า​จะ​ประณาม​ว่า​เรา​ผิด เพื่อ​เจ้า​จะ​ได้​เป็น​ฝ่าย​ถูก​หรือ

9 เจ้า​มี​พละกำลัง​เหมือน​กับ​พระเจ้า​หรือ

เจ้า​ทำ​เสียง​ร้อง​กึกก้อง​เหมือน​ฟ้าร้อง​อย่าง​กับ​พระเจ้า​ได้หรือ

10 ให้​เอา​ความ​ยิ่งใหญ่ และ​ศักดิ์ศรี​ตกแต่ง​ตัว​เจ้าเถิด

ให้​เอา​เกียรติยศ​และ​ความ​สง่างาม​สวม​ไว้​บน​ตัว​เจ้า

11 ระบาย​ความ​เกรี้ยว​โกรธ​ของ​เจ้า​ออก​มา​เลย

มอง​ดู​คน​หยิ่งยโส​ทุกคน และ​ทำ​ให้​พวกเขา​เสีย​หน้าสิ

12 มองดู​คน​หยิ่งยโส​ทุกคน และ​ทำ​ให้​พวกเขา​ตกต่ำ​ลง​ไป​สิ

ให้​เหยียบย่ำ​คนชั่ว​ตรง​ที่​ที่​เขา​ยืน​อยู่​เถิด

13 ฝัง​พวกนี้​ไว้​ใน​ดิน​ด้วย​กัน

ห่อ​พวกเขา​ไว้​ใน​ใน​โลก​เบื้องล่าง​สิ

14 ถ้า​เจ้า​ทำ​ได้ เรา​จะ​ยินดี​ด้วย​กับ​เจ้า

ที่​แขนขวา​ของ​เจ้า​เอง​ได้​ให้​ชัยชนะ​กับ​เจ้า

15 พิจารณา​ดู​ตัว​เบเฮโมท+ 40:15 เบเฮโมท มัก​คิด​กัน​ว่า​เป็น​ตัว​ฮิปโป แต่ ผู้รู้​บาง​ท่าน​คิด​ว่า​ตัวนี้​เป็น​สัตว์​ใน​นิยาย​โบราณ ที่​เรา​สร้าง​ขึ้น​มา​เหมือน​กับ​ที่​เรา​สร้าง​เจ้า

มัน​กิน​หญ้า​เหมือน​วัว​ควาย

16 ดูสิ กำลัง​ของ​มัน​อยู่​ที่​ต้นขา

และ​ฤทธิ์​ของ​มัน​อยู่​ที่​กล้าม​เนื้อ​ท้อง

17 มัน​ทำ​หาง​แข็งๆ​เหมือน​ต้นสน​ซีดาร์

กล้าม​เนื้อ​ต้นขา​ของ​มัน​สาน​เข้า​ด้วย​กัน​แน่น

18 กระดูก​ของ​มัน​เหมือน​ท่อ​ทอง​สัมฤทธิ์

ขา​ของ​มัน​เหมือน​ท่อน​เหล็ก

19 มัน​เป็น​สัตว์​ตัวเอก​ท่าม​กลาง​สัตว์​ทั้งหลาย​ที่​พระองค์​สร้าง

มี​แต่​ผู้สร้าง​มัน​เท่านั้น​ที่​สามารถ​ใช้​ดาบ​บุก​เข้า​โจมตี​มัน

20 พวก​เนินเขา​นำ​อาหาร​มา​ให้​กับ​มัน

เป็น​ที่​ที่​พวก​สัตว์​ป่า​ทั้งหลาย​มา​เล่นกัน

21 มัน​นอน​อยู่​ใต้​ต้น​บัว

และ​แอบ​ซ่อน​อยู่​ใน​หนอง​น้ำ​ที่​ปกคลุม​ไป​ด้วย​ต้น​อ้อ

22 ต้น​บัว​ทอด​เงา​มา​ปกคลุม​ตัว​ของ​มัน​ไว้

ต้นไม้​ที่​อยู่​ตาม​ธาร​น้ำ​รายล้อม​ตัว​มัน

23 ถึง​แม่น้ำ​จะ​ซัด​ใส่​มัน​อย่าง​แรง มัน​ก็​ไม่​ตกใจ

มัน​ไม่​หวั่นไหว แม้ว่า​แม่น้ำ​จอร์แดน​จะ​กระแทก​ใส่​หน้า​มัน

24 ใคร​จะ​สามารถ​ทำ​ให้​ตา​มัน​บอด​และ​จับ​มัน​ได้

ใคร​จะ​เอา​ตะขอ​ไป​เกี่ยว​จมูก​มัน​ได้​หรือ

41

1 เจ้า​จะ​เอา​ตะขอ​ลาก​ตัว​เลวีอาธาน+ 41:1 เลวีอาธาน อาจ​จะ​เป็น​จระเข้ หรือ​พระเจ้า​อาจ​กำลัง​พูด​ถึง​สัตว์​ประหลาด​ใน​ทะเล​ที่​เล่าขาน​กัน​มา​แต่​โบราณ ออก​มา​ได้​หรือ

หรือ​เอา​เชือก​มัด​ปาก​มัน​ได้

2 เจ้า​จะ​เอา​เชือก​ไป​คล้อง​จมูก​มัน​ได้​หรือ

หรือ​ใช้​ตะขอ​เกี่ยว​คาง​มัน​ได้

3 มัน​จะ​วิงวอน​เจ้า​ครั้งแล้ว​ครั้งเล่า

หรือ​พูด​อ่อน​หวาน​กับ​เจ้า​หรือ

4 มัน​จะ​ทำ​สัญญา​กับ​เจ้า

หรือ​ยอม​เป็น​ข้า​รับใช้​เจ้า​ตลอดไป​หรือ

5 เจ้า​จะ​เล่น​กับ​มัน​เหมือน​เล่น​กับ​นก

หรือ​เอา​เชือก​มา​ผูก​ให้​พวก​เด็กหญิง​ของ​เจ้า​จูง​เล่น​หรือ

6 พวก​พ่อค้า​จะ​ต่อรอง​ราคา​ของ​มัน

หรือ​แบ่ง​สัน​ปัน​ส่วน​ขาย​กัน​หรือ

7 เจ้า​จะ​ใช้​ฉมวก​ทิ่มแทง​หนัง​ของ​มัน

หรือ​ใช้​หอก​แทง​หัว​ของ​มัน​ได้​หรือ

8 เอา​มือ​จับ​มันสิ ลอง​คิด​ดูสิ​ว่า​การ​ต่อสู้​กับ​มัน​จะ​ออก​มา​เป็น​ยังไง

เจ้า​จะ​ไม่​ทำ​ครั้ง​ที่​สอง​แน่

9 ความ​หวัง​ที่​มนุษย์​จะ​ปราบ​มัน​ได้นั้น​ต้อง​พังทลาย​ลง

แค่​เห็น​มัน​ก็​ล้ม​ลง​แล้ว

10 พอ​ปลุกเร้า​มัน​ขึ้น​มา มัน​ดุร้าย​ไม่ใช่หรือ

แล้ว​ใคร​จะ​บ้าบิ่น​ไป​ยืน​ต่อหน้า​มัน

11 จะ​มี​ใคร​กล้า​มา​เผชิญหน้า​กับ​มัน​และ​ออก​มา​ได้​อย่าง​ปลอดภัย

ไม่​มี​สิ่งใด​ภายใต้​ฟ้าสวรรค์​นี้​ทำ​ได้​หรอก+ 41:11 จะ​มี​ใคร … ได้​หรอก แต่​บาง​ฉบับ​เขียน​ว่า “แล้ว​ใคร​เล่า​จะ​กล้า​มา​ท้าทาย​เรา จะ​มี​ใคร​กล้า​มา​เผชิญ​หน้า​กับ​เรา แล้ว​สั่ง​ให้​เรา​ต้อง​จ่าย​ค่า​เสีย​หาย ทุกสิ่ง​ทุกอย่าง​ใต้​ฟ้า​สวรรค์​ล้วน​เป็น​ของ​เรา​อยู่​แล้ว”

12 จะ​ให้​เรา​เงียบ​ไม่​พูด​ถึง​ขา​อัน​แข็งแกร่ง​ของ​มัน

หรือ​พละกำลัง​อัน​มหาศาล​ของ​มัน หรือ​รูปร่าง​ที่​สง่างาม​ของ​มัน​ก็​ไม่​ได้

13 ใคร​จะ​ถอด​เสื้อนอก​ของ​มัน​ออก​ได้

ใคร​จะ​เจาะ​ทะลวง​ผิว​เกราะ​สองชั้น​ของ​มัน​ไป​ได้

14 ใคร​จะ​ง้าง​ขากรรไกร​อัน​แข็งแรง

ที่​มี​ฟัน​อัน​น่า​สยดสยอง​ล้อมรอบ​อยู่​ของ​มัน​ได้

15 ส่วน​หลัง​ของ​มัน​เหมือน​แผง​ของ​พวกโล่​ที่​เรียง​กัน​เป็น​แถวๆ

ซึ่ง​ปิด​แน่น​สนิท​ต่อ​กัน

16 แต่​ละ​อัน​อยู่​ชิด​กัน​มาก

แม้แต่​ลม​ก็​ยัง​ผ่าน​ไม่​ได้

17 โล่​แต่​ละ​อัน​เชื่อม​ต่อ​กัน​ไป มัน​เกาะ​ติด​กัน​แน่น

ไม่​สามารถ​แยก​มัน​จาก​กัน​ได้

18 เมื่อ​มัน​จาม ก็​เกิด​แสง​แลบ​ออก​มา

ตา​ของ​มัน​เหมือน​อย่าง​แสง​ใน​ยาม​รุ่งสาง

19 เปลว​ไฟ​พุ่ง​ออก​จาก​ปาก​ของ​มัน

ประกาย​ไฟ​แตก​ออก​มา

20 ควัน​ออก​จาก​รู​จมูก​ของ​มัน

อย่าง​กับ​ไอ​พวยพุ่ง​จาก​หม้อน้ำ​เดือด

21 ลม​หายใจ​ของ​มัน​ทำ​ให้​ถ่าน​ลุก​เป็น​ไฟ

และ​เปลวไฟ​ออก​จาก​ปาก​ของ​มัน

22 ลำคอ​ของ​มัน​มี​พละกำลัง​มหาศาล

ใคร​เจอ​มัน​ก็​กลัว​จน​ลนลาน

23 ใต้​ท้อง​มัน​ไม่​ได้​มี​ไขมัน​เป็น​ชั้นๆ

แต่​แข็ง​อย่าง​กับ​เหล็ก

24 มัน​ใจ​แกร่งกล้า​อย่าง​กับ​หิน

ใช่แล้ว แข็ง​อย่าง​กับ​หิน​โม่​แป้ง

25 เมื่อ​มัน​ยก​ตัว​ขึ้น แม้แต่​พวก​เทพเจ้า​ก็​พา​กัน​หวาดกลัว

เมื่อ​มัน​หัน​มา​ฟาด​หาง พวก​เทพเจ้า​ต่าง​ถอย​หนี

26 แม้​ดาบ​จะ​เข้า​ถึง​ตัว​มัน ก็​ไม่​อาจ​แทง​ทะลวง​ผิวหนัง​มัน​ได้

ทั้ง​หอก ลูกธนู และ​ทวน​ก็​เหมือน​กัน

27 มัน​มอง​ว่า​อาวุธ​เหล็กนั้น​เป็น​แค่​เส้น​ฟาง

และ​ทอง​สัมฤทธิ์​เป็น​แค่​ไม้ผุ

28 ลูกธนู​ก็​ไม่​อาจ​ทำ​ให้​มัน​หนี​ไป​ได้

หิน​ที่​ซัด​จาก​สลิง​ใส่​มัน​ก็​เหมือน​แกลบ

29 ไม้​กระบอง​มัน​มอง​เป็น​เพียง​แกลบ

มัน​หัวเราะ​เยาะ​ใส่​เสียง​ทวน​ที่​กระเด็น​จาก​หลัง​มัน

30 ส่วน​ท้อง​ของ​มัน​คม​อย่าง​กับ​พวก​เศษ​หม้อ​แตก

มัน​ครูด​เป็น​ทาง​บน​โคลน​ตม​อย่าง​กับ​เลื่อน​นวด​ข้าว

31 มัน​ทำ​ให้​น้ำ​ลึก​เดือด​อย่าง​กับ​น้ำ​ใน​หม้อ

และ​ทำ​ให้​ทะเล​ปั่น​ป่วน​เหมือน​หม้อ​ต้ม​ยา

32 รอย​ที่​มัน​ว่าย​ผ่าน​ไป​ส่อง​ประกาย​แวววาว

จน​คน​คิดว่า​ทะเล​ผมหงอก

33 ไม่​มี​สิ่งใด​ใน​โลกนี้​ที่​เหมือน​มัน

มัน​เป็น​สิ่ง​ที่​ถูกสร้าง​ที่​ไม่​รู้จัก​ความกลัว

34 มัน​มอง​ไป​ทั่ว​ทุกสิ่ง​ที่​สูงส่ง

มัน​เป็น​ราชา​เหนือ​สัตว์​ป่า​ทั้งหลาย”

42

โยบ​พูด​กับ​พระยาห์เวห์

1 แล้ว​โยบ​ก็​ตอบ​พระยาห์เวห์​ว่า

2 “ข้าพเจ้า​รู้​ว่า​พระองค์​สามารถ​ทำ​ทุกสิ่ง​ทุกอย่าง​ได้

และ​แผนการ​ของ​พระองค์​ไม่มีวัน​ถูก​ขัดขวาง

3 พระองค์​พูด​ว่า ‘ใคร​กันนี่ ที่​ปิดบัง​แบบ​แผน​ของ​เรา​โดย​ขาด​ความรู้’

ใช่แล้ว ข้าพเจ้า​แถลง​ถึง​สิ่ง​ต่างๆ​ออก​ไป​โดย​ไม่​เข้าใจ

เป็น​สิ่ง​ลึกลับ​ต่างๆ​ที่​ข้าพเจ้า​คิด​ไม่​ถึง

เป็น​สิ่ง​ที่​ข้าพเจ้า​ไม่​รู้

4 พระองค์​พูด​ว่า ‘ฟัง​ให้​ดี เรา​จะ​พูด

เรา​จะ​สอบสวน​เจ้า และ​เจ้า​จะ​ต้อง​ตอบ​เรา’

5 หู​ข้าพเจ้า​เคย​ได้ยิน​เรื่อง​ของ​พระองค์

แต่​ตอนนี้​ตา​ของ​ข้าพเจ้า​ได้​เห็น​พระองค์​แล้ว

6 ข้าพเจ้า​ก็เลย​ขอ​ถอน​คดี

และ​จะ​ไม่​นั่ง​ใน​ผง​คลี​และ​ขี้เถ้านี้​อีก​แล้ว”+ 42:6 ข้าพเจ้า​ก็เลย … ขี้เถ้านี้​อีก​แล้ว หรือ​แปล​ได้​อีก​อย่าง​หนึ่ง​ว่า “ข้าพเจ้า​ก็​เลย​หลอม​ละลาย​ไป แต่​ได้รับ​การ​ปลอบ​ใจ​ทั้งๆ​ที่​ยัง​นั่ง​อยู่​ใน​ผงคลี​และ​ขี้เถ้า​นี้”

คำ​ตัดสิน​ของ​พระยาห์เวห์

7 หลังจาก​ที่​พระยาห์เวห์​พูด​สิ่ง​ต่างๆ​เหล่านี้​กับ​โยบ​แล้ว พระยาห์เวห์​ก็​พูด​กับ​เอลีฟัส​ชาว​เทมาน​ว่า “เรา​โกรธ​เจ้า​และ​เพื่อน​ทั้งสอง​ของ​เจ้า​ยิ่งนัก เพราะ​พวกเจ้า​ไม่​ได้​พูด​ความจริง​เกี่ยวกับ​เรา อย่าง​ที่​โยบ​ผู้รับใช้​ของ​เรา​ได้​พูด

8 ตอนนี้​ให้​พวกเจ้า​เอา​วัว​ตัวผู้​เจ็ดตัว​และ​แกะ​ตัวผู้​เจ็ดตัว​ไป​พบ​โยบ​ผู้รับใช้​ของ​เรา ให้​ถวาย​สัตว์​เหล่านั้น​เป็น​เครื่อง​เผา​บูชา​สำหรับ​พวกเจ้าเอง แล้ว​โยบ​ผู้รับใช้​ของ​เรา​จะ​อธิษฐาน​ให้​กับ​พวกเจ้า เพราะ​เรา​จะ​ยอมรับ​เฉพาะ​คำ​อธิษฐาน​ของ​โยบ​เท่านั้น แล้ว​เรา​จะ​ไม่​ฉีกหน้า​พวกเจ้า​ตาม​ที่​พวกเจ้า​สมควร​จะ​ได้รับ เพราะ​พวกเจ้า​ไม่​ได้​พูด​ถึง​เรา​อย่าง​ถูกต้อง อย่าง​ที่​โยบ​ผู้รับใช้​ของ​เรา​ได้​พูด”

9 แล้ว​เอลีฟัส​ชาว​เทมาน บิลดัด​ตระกูล​ชูอาห์ และ​โศฟาร์​ชาว​นาอามาห์ ก็​ไป​ทำ​ตาม​สิ่ง​ที่​พระยาห์เวห์​สั่ง และ​พระยาห์เวห์​ยอมรับ​คำ​อธิษฐาน​ของ​โยบ

ชีวิต​ใหม่​ของ​โยบ

10 เมื่อ​โยบ​อธิษฐาน​ให้​กับ​เพื่อนๆ​ของ​เขา พระยาห์เวห์​ทำ​ให้​โยบ​กลับ​คืน​สู่​สภาพดี และ​พระองค์​ให้​โยบ​มี​มาก​กว่า​เดิม​เป็น​สองเท่า

11 พี่น้อง​ชายหญิง​ของ​ท่าน และ​คน​ที่​รู้จัก​ท่าน​มา​ก่อน ต่าง​มา​ร่วม​กิน​อาหาร​กับ​โยบ​ที่​บ้าน และ​ต่าง​แสดง​ความ​เห็นอก​เห็นใจ​โยบ พร้อม​ทั้ง​ปลอบประ​โลม​ท่าน​ใน​เรื่อง​เลวร้าย​ทั้งหลาย​ที่​พระยาห์เวห์​เคย​นำ​มา​สู่​ท่าน แต่ละคน​ต่าง​มอบ​เงิน​ชิ้น​หนึ่ง และ​แหวน​ทอง​หนึ่งวง​ให้​กับ​โยบ 12 แล้ว​พระยาห์เวห์​ได้​อวยพร​ชีวิต​บั้นปลาย​ของ​เขา​มาก​กว่า​ชีวิต​ใน​ช่วงต้น โยบ​มี​แกะ​และ​แพะ​หนึ่งหมื่น​สี่พัน​ตัว อูฐ​หกพัน​ตัว วัว​หนึ่งพัน​คู่ และ​ลา​ตัวเมีย​หนึ่งพัน​ตัว 13 ท่าน​มี​ลูกชาย​เจ็ดคน และ​ลูกสาว​สามคน 14 ท่าน​ตั้งชื่อ​ลูกสาว​คนแรก​ว่า เยมีมาห์ คน​ที่สอง​ชื่อ​ว่า เคสิยาห์ ส่วน​คน​ที่สาม​ชื่อ​ว่า เคเรนหัปปุค

15 ไม่​มี​สาวใด​ทั่ว​แผ่นดิน​ที่​สวย​เท่ากับ​ลูกสาว​ของ​โยบ พ่อ​ของ​พวกเธอ​ได้​มอบ​มรดก​ให้​กับ​พวก​เธอ​พร้อม​กับ​พวก​พี่ชาย​น้องชาย​ของ​เธอ

16 และ​หลังจาก​นั้น โยบ​ก็​มี​ชีวิต​ต่อ​ไป​อีก​หนึ่งร้อย​สี่สิบ​ปี เขา​ได้​เห็น​ลูกหลาน​ไป​สี่ชั่วรุ่น

17 แล้ว​โยบ​ก็​ตาย​เมื่อ​แก่​ชรา