1 เธสะโลนิกา

คำนำ

จดหมาย​จาก​เปาโล​ถึง​ชาว​เธสะโลนิกา ฉบับ​ที่หนึ่ง​และ​ฉบับ​ที่สอง น่า​จะ​เป็น​จดหมาย​สอง​ฉบับแรก​ที่​เปาโล​เขียน เปาโล​ได้​พูด​ถึง​ชีวิต​คริสเตียน​ให้​ชาว​เธสะโลนิกา​ฟัง ระหว่าง​ทาง​ที่​เขา​จะ​ไป​มาซิโดเนีย (ประเทศ​กรีก​ตอน​เหนือ) ใน​ครั้งแรก​มี​หลายคน​มา​เชื่อ แต่​เปาโล​ก็​อยู่​ที่นั่น​ได้​ไม่นาน เปาโล​จึง​เขียน​จดหมาย​สอง​ฉบับ​นี้​เพื่อ​หนุนใจ​คน​เหล่านี้​เกี่ยวกับ​ความเชื่อ​ใหม่​ที่​พวกเขา​มี เขา​ยัง​ได้​พูด​ถึง​หลายสิ่ง​ที่​คน​พวกนี้​ยัง​สงสัย​อยู่ โดยเฉพาะ​เรื่อง​ที่​เกี่ยวกับ​วันที่​พระเยซู​จะ​กลับมา

1

1 จาก​เปาโล สิลาส​และ​ทิโมธี

ถึง​หมู่ประชุม​ของ​ชาวเมือง​เธสะโลนิกา+ 1:1 เธสะโลนิกา เรื่อง​ของ​เปาโล​ใน​เมือง​เธสะโลนิกา อ่าน​ได้​จาก​หนังสือ​กิจการ 17:1-9 ที่​อยู่​ใน​พระเจ้า​พระบิดา​และ​ใน​พระเยซู​คริสต์​เจ้า ขอให้​พระเจ้า​มี​ความ​เมตตา​กรุณา​และ​ให้​สันติสุข​กับ​พวกคุณ

ชีวิต​และ​ความเชื่อ​ของ​พี่น้อง

2 พวกเรา​ขอบคุณ​พระเจ้า​เสมอ​สำหรับ​พวกคุณ​ทุกคน และ​อธิษฐาน​ให้​คุณ​อย่าง​ไม่​หยุดหย่อน 3 ต่อหน้า​พระเจ้า​พระบิดา​ของ​เรา พวกเรา​ยัง​นึก​ถึง​การงาน​ที่​คุณ​ทำ​เพราะ​ความเชื่อ งานหนัก​ที่​คุณ​ยอม​เหน็ดเหนื่อย​เพราะ​ความรัก ความ​ทรหด​อดทน​ที่​คุณ​มี​เพราะ​ความหวัง​ใน​พระเยซู​คริสต์​เจ้า​ของ​พวกเรา 4 พี่น้อง​ครับ พวกเรา​รู้ว่า​พระเจ้า​รัก​คุณ และ​ได้​เลือก​พวกคุณ​ให้​มา​เป็น​คน​ของ​พระองค์ 5 เพราะ​ตอนที่​พวกเรา​นำ​ข่าวดี​มาให้​กับ​คุณ​นั้น ไม่ได้​มา​ด้วย​คำพูด​เท่านั้น แต่​มา​ด้วย​ฤทธิ์เดช ด้วย​พระวิญญาณ​บริสุทธิ์ และ​ด้วย​ความ​มั่นใจ​เต็มที่​ว่า​เป็นจริง พวกคุณ​ก็​รู้​อยู่แล้ว​ว่า​ตอนที่​เรา​ยัง​อยู่​กับ​คุณ​นั้น เรา​ใช้​ชีวิต​อย่างไร คือ​เรา​อยู่​เพื่อ​ประโยชน์​ของ​พวกคุณ​ทั้งนั้น 6 คุณ​ได้​เลียนแบบ​เรา​และ​องค์​เจ้า​ชีวิต คือ​ยอมรับ​ถ้อยคำ​ของ​พระเจ้า​ท่ามกลาง​ความ​ทุกข์ยาก​ลำบาก​มากมาย​ด้วย​ความ​ชื่นชม​ยินดี​ที่​มา​จาก​พระวิญญาณ​บริสุทธิ์ 7 พวกคุณ​จึง​กลายเป็น​ตัวอย่าง​ให้​กับ​คน​ที่​ไว้วางใจ​ทั้งหมด​ใน​แคว้น​มาซิโดเนีย​และ​ใน​แคว้น​อาคายา 8 พวกคุณ​ทำให้​ถ้อยคำ​ของ​องค์​เจ้า​ชีวิต​ได้​เลื่องลือ​ออกไป ไม่ใช่​เฉพาะ​ใน​แคว้น​มาซิโดเนีย และ​ใน​แคว้น​อาคายา​เท่านั้น แต่​ข่าว​ของ​ความเชื่อ​ที่​คุณ​มี​ใน​พระเจ้า​นั้น ได้​เลื่องลือ​ไป​จน​ทั่ว​ทุกหน​ทุกแห่ง จน​พวกเรา​ไม่​จำเป็น​ต้อง​พูด​อะไร​เกี่ยวกับ​เรื่องนี้​เลย 9 ทุกคน​กำลัง​พูด​ถึง​ว่า​พวกคุณ​ได้​ต้อนรับ​พวกเรา​อย่างไร และ​ได้​หัน​จาก​รูปเคารพ​ไป​รับใช้​พระเจ้า​อย่างไร คือ​พระเจ้า​ที่​เที่ยงแท้​และ​มี​ชีวิต​อยู่ 10 เขา​ยัง​พูด​ถึง​เรื่อง​ที่​พวกคุณ​ตั้งตา​คอย​พระบุตร​ของ​พระเจ้า​ที่​จะ​เสด็จ​มา​จาก​สวรรค์​อีกด้วย พระเจ้า​ได้​ทำให้​พระบุตร​ของ​พระองค์ คือ​พระเยซู​ฟื้นขึ้น​จาก​ความตาย และ​พระเยซู​จะ​ช่วย​พวกเรา​ให้​พ้น​จาก​โทษ​ที่​พระเจ้า​กำลัง​จะ​ส่ง​มา

2

งาน​รับใช้​ของ​เปาโล​ใน​เธสะโลนิกา

1 พี่น้อง​ครับ พี่น้อง​ก็​รู้​ว่า ตอน​ที่​พวกเรา​เริ่ม​ประกาศ​ข่าวดี​ท่ามกลาง​พวกคุณ​นั้น มัน​ไม่ได้​ไร้​ประโยชน์ 2 ตรงกันข้าม ถึงแม้​ก่อน​หน้านั้น​ที่​เมือง​ฟีลิปปี+ 2:2 เมือง​ฟีลิปปี เรื่อง​ของ​เปาโล​ใน​เมือง​ฟีลิปปี​อ่านได้​จาก​หนังสือ กิจการ 16:11-4​พวกเรา​ได้รับ​ความ​ทุกข์ยาก​และ​โดน​ดูถูก แต่​พระเจ้า​ได้​ทำให้​พวกเรา​สามารถ​ประกาศ​ข่าวดี​ที่​มา​จาก​พระองค์​ใน​ท่ามกลาง​พวกคุณ​อย่าง​กล้าหาญ ทั้งๆ​ที่​มี​คน​จำนวน​มาก​ต่อต้าน​พวกเรา​อย่าง​หนัก 3 แน่นอน เมื่อ​พวกเรา​อ้อนวอน​ให้​คน​มา​ยอมรับ​ข่าวดี​นั้น มัน​ไม่ได้​มา​จาก​แรง​จูงใจ​ที่​ผิดๆ​หรือ​ความ​ไม่​จริงใจ หรือ​หวัง​ที่​จะ​หลอกลวง​ใคร 4 แต่​ตรงกันข้าม พระเจ้า​พอใจ​พวกเรา​จึง​ได้​มอบ​ข่าวดี​นี้​ให้​กับ​พวกเรา พวกเรา​ถึง​ได้​ประกาศ​ออกไป เรา​ไม่ได้​ทำ​เพื่อ​เอาใจ​คน แต่​เพื่อ​เอาใจ​พระเจ้า ผู้​ตรวจสอบ​ใจ​ของ​พวกเรา 5 คุณ​ก็​รู้​อยู่แล้ว​ว่า เรา​ไม่เคย​ประจบ​สอพลอ หรือ​เอา​คำสอน​มา​บังหน้า​ความโลภ พระเจ้า​รับรอง​ได้​ว่า​นี่​เป็น​ความจริง 6 เรา​ไม่​สนใจ​คำ​เยินยอ​ของ​มนุษย์​คนไหน​หรอก ไม่ว่า​จะ​เป็น​พวกคุณ​หรือ​คนอื่นๆ​ก็ตาม

7 ใน​ฐานะ​ที่​พวกเรา​เป็น​ศิษย์เอก​ของ​พระคริสต์ เรา​มี​สิทธิ์​ที่​จะ​บังคับ​คุณ​ก็ได้ แต่​เมื่อ​อยู่​กับ​พวกคุณ เรา​กลับ​อยู่​อย่าง​สุภาพ​อ่อนโยน+ 2:7 แต่​เมื่อ … สุภาพ​อ่อนโยน ต้นฉบับ​บางฉบับ​เขียน​ว่า “แต่​พวกเรา​ทำ​ตัว​เหมือน​เป็น​เด็ก​ใน​หมู่​พวกคุณ” เหมือน​แม่นม​ที่​รัก​และ​เอาใจใส่​ลูกๆ​ของเธอ 8 เรา​รัก​คุณ​มาก​จน​พร้อม​ที่​จะ​ทุ่ม​ชีวิต​ทั้งหมด​ให้​กับ​คุณ ไม่ใช่​แค่​เอา​ข่าวดี​จาก​พระเจ้า​มา​บอก​เฉยๆ 9 พี่น้อง​ทั้งหลาย​คง​จำได้​ว่า ตอน​ที่​เรา​มา​ประกาศ​ข่าวดี​จาก​พระเจ้า​ให้​กับ​คุณ​นั้น เรา​ได้​ทำงาน​อย่างหนัก อาบเหงื่อ​ต่างน้ำ​ทั้งวัน​ทั้งคืน เพื่อ​จะได้​ไม่เป็น​ภาระ​ของ​ใคร

10 พวกคุณ​และ​พระเจ้า​ก็​เป็น​พยาน​ได้​ว่า ตอนที่​เรา​อยู่​กับ​คุณ​ที่​ไว้วางใจ​นั้น เรา​ได้​ทุ่มเท​ตัวเอง​ให้​กับ​พระเจ้า ทำ​ตามใจ​พระองค์ และ​มี​ชีวิต​ที่​สะอาด​หมดจด​ขนาดไหน 11 คุณ​ก็​รู้​อยู่แล้ว​ว่า​เรา​เป็น​เหมือนกับ​พ่อ​ที่​เลี้ยงดู​ลูก​แต่ละ​คน 12 เรา​ได้​เคี่ยวเข็ญ ปลอบ​ใจ และ​สั่งให้​คุณ​ใช้ชีวิต​ให้​เหมาะสม​กับ​คน​ที่​พระเจ้า​เรียก​ให้​มา​มี​ส่วนร่วม​ใน​อาณาจักร​และ​เกียรติยศ​ของ​พระองค์

13 พวกเรา​ขอบคุณ​พระเจ้า​อยู่เสมอ เพราะ​ตอนที่​คุณ​ยอมรับ​ถ้อยคำ​ของ​พระเจ้า​ที่​ได้ยิน​จาก​เรา​นั้น คุณ​ไม่ได้​รับไว้​เหมือน​เป็น​แค่​คำพูด​ของ​มนุษย์ แต่​ยอมรับ​ว่า​เป็น​ถ้อยคำ​ของ​พระเจ้า และ​มัน​ก็​เป็น​อย่างนั้น​จริงๆ ถ้อยคำ​นี้เอง​กำลัง​ทำงาน​อยู่​ใน​ตัว​พวกคุณ​ที่​ไว้วางใจ 14 พี่น้อง​ครับ พวกคุณ​ได้​เลียนแบบ​หมู่ประชุม​ของ​พระเจ้า​ใน​พระเยซู​คริสต์​ที่​แคว้น​ยูเดีย+ 2:14 ยูเดีย คือ​ดินแดน​ของ​ชาวยิว​ที่​พระเยซู​อาศัย​อยู่​และ​สั่งสอน นอกจากนี้​หมู่ประชุม​ของ​พระเจ้า​ก็​เริ่มต้น​ขึ้น​ที่นี่ คือ​พวกคุณ​ได้รับ​ความ​ทุกข์ยาก​แบบ​เดียว​กัน​จาก​คน​ของ​คุณ​เอง เหมือนกับ​ที่​พวกเขา​ได้รับ​จาก​พวกยิว​ที่​เป็น​คน​ของ​เขา​เอง 15 พวกยิว​พวกนี้ ก็​เป็น​พวก​ที่​ฆ่า​พระเยซู​เจ้า​และ​พวก​ผู้​พูดแทน​พระเจ้า ยิว​พวก​นี้แหละ​ได้​ทำร้าย​พวกเรา​อย่าง​สาหัส และ​ขับไล่​เรา​ออกมา พวกนี้​ได้​ทำให้​พระเจ้า​ไม่​พอใจ และ​ยัง​ต่อต้าน​ทุกคน​ด้วย 16 พวกเรา​ประกาศ​กับ​คน​ที่​ไม่ใช่​ยิว​เพื่อ​เขา​จะ​ได้​รอด​ด้วย แต่​คนยิว​พวกนี้​พยายาม​ขัดขวาง​ไม่ให้​เรา​ทำ เมื่อ​พวกเขา​ทำ​อย่างนี้ เขา​ก็​เพิ่ม​ความบาป​ขึ้น​เรื่อยๆ​จน​เต็ม แล้ว​ในที่สุด​พระเจ้า​ก็​ได้​ลงโทษ​พวกเขา

เปาโล​อยาก​จะ​มา​เยี่ยม​พวกเขา​อีก

17 พี่น้อง​ครับ เรา​ก็​ถูก​แยก​จาก​คุณ​แค่​ชั่วคราว​เท่านั้น แต่​เรา​จากกัน​แค่​กาย ใจนั้น​ยัง​อยู่​กับ​คุณ เรา​อยาก​จะ​เจอ​หน้า​คุณ​จน​แทบ​จะ​ขาดใจ​อยู่แล้ว 18 อันที่จริง​เรา​ได้​พยายาม​ที่​จะ​มาหา​คุณ ที่แน่ๆ​อย่างน้อย​ตัว​ผม​เอง เปาโล ก็ได้​พยายาม​แล้ว​พยายาม​อีก แต่​ซาตาน​ก็​ขัดขวาง​พวกเรา​ไว้ 19 แล้ว​ใคร​กันล่ะ​จะ​เป็น​ความหวัง เป็น​ความ​ชื่นชม​ยินดี หรือ​เป็น​รางวัล​ที่​เรา​จะ​คุย​โอ้อวด​ได้​ต่อหน้า​พระเยซู​เจ้า​เมื่อ​พระองค์​กลับมา ก็​พวกคุณ​นั่นแหละ 20 พวกคุณ​เป็น​ความ​ภาคภูมิใจ​และ​ความ​ชื่นชม​ยินดี​ของ​พวกเรา

3

1 ในที่สุด​เมื่อ​พวกเรา​ทน​คอย​ฟัง​ข่าว​จาก​คุณ​ไม่ไหว​แล้ว พวกเรา​เต็มใจ​ที่​จะ​อยู่​ใน​เอเธนส์​ตาม​ลำพัง 2 แล้ว​ส่ง​น้อง​ทิโมธี เพื่อน​ที่​ร่วม​ทำงาน​ของ​พระเจ้า​ใน​การ​ประกาศ​ข่าวดี​ของ​พระคริสต์ มา​หา​คุณ เพื่อ​ช่วย​คุณ​ให้​ยืนหยัด​มั่นคง​ใน​ความเชื่อ และ​ไว้วางใจ​ใน​พระเจ้า​ต่อไป 3 จะ​ได้​ไม่มี​ใคร​หวั่นไหว​ไป​กับ​การ​ข่มเหง​ที่​เจอ​อยู่​ใน​ตอนนี้ เพราะ​พวกคุณ​รู้​อยู่แล้ว​ว่า พระเจ้า​ได้​กำหนด​ให้​เรา​ต้อง​เจอ​กับ​การ​ข่มเหง​พวกนี้​อยู่แล้ว 4 ความจริง​แล้ว ตอนที่​พวกเรา​อยู่​กับ​คุณ​นั้น เรา​ได้​เตือน​ว่า​คุณ​จะ​ต้อง​เจอ​กับ​การ​ข่มเหง​มากมาย และ​มัน​ก็​เป็นจริง​ตามนั้น​อย่าง​ที่​คุณ​รู้​อยู่แล้ว 5 เพราะ​อย่างนั้น เมื่อ​ผม​ทน​คอย​ต่อไป​ไม่ไหว​แล้ว ก็​เลย​ส่ง​ทิโมธี​ให้​มา​ดู​ว่า ความเชื่อ​ของ​คุณ​เป็น​อย่างไร กลัว​ว่า​ซาตาน​จอม​ยั่วยวน​อาจ​จะ​มา​ยั่วยวน​คุณ​ให้​หลง​ไปแล้ว ทำ​ให้​งาน​ที่​เรา​ลงแรง​กัน​ไป​นั้น​สูญเปล่า

6 ตอนนี้ ทิโมธี​ได้​กลับ​มา​ถึง​แล้ว​หลังจาก​ที่​ไป​เยี่ยม​คุณ​มา และ​นำ​ข่าวดี​เกี่ยวกับ​ความเชื่อ​และ​ความรัก​ของคุณ​มา​บอก​พวกเรา​ด้วย เขา​ได้​บอก​อีก​ว่า คุณ​ยัง​มี​ความ​ทรงจำ​ดีๆ​เกี่ยวกับ​เรา และ​อยาก​จะ​เจอ​เรา​มาก​พอๆ​กับ​ที่​เรา​อยาก​จะ​เจอ​คุณ 7 ดังนั้น พี่น้อง​ครับ ถึงแม้​พวกเรา​จะ​มี​ความทุกข์​และ​ปัญหา​มากมาย แต่​เรา​ก็​ได้รับ​กำลังใจ​จาก​คุณ เพราะ​ความเชื่อ​ของ​คุณ​นั่นเอง 8 ใช่แล้ว เรา​รู้สึก​โล่งอก​ที่​ได้​รู้​ว่า​คุณ​ยัง​ตั้ง​มั่นคง​อยู่​ใน​องค์​เจ้า​ชีวิต 9 พวกเรา​จะ​ขอบคุณ​พระเจ้า​อย่างไร​ดี ให้​สม​กับ​ความสุข​ที่​เรา​มี​ต่อหน้า​พระเจ้า​เพราะ​คุณ 10 เรา​อธิษฐาน​อย่าง​จริงจัง​ทั้งวัน​ทั้งคืน หวัง​จะ​ได้​เจอ​คุณ​อีก เพื่อ​จะ​ได้​เติม​ความเชื่อ​ของ​พวกคุณ​ใน​ส่วน​ที่​ยัง​ขาด​อยู่​ให้​เต็ม​บริบูรณ์

11 ขอให้​พระเจ้า​พระบิดา​ของ​เรา และ​พระเยซู​องค์​เจ้า​ชีวิต​ของ​เรา ช่วย​เปิด​โอกาส​ให้​เรา​มาหา​คุณ​ด้วย 12 ขอให้​องค์​เจ้า​ชีวิต​ทำให้​คุณ​มี​ความรัก​มากขึ้น​จน​ล้น​ออกมา​ให้​กัน​และ​กัน และ​ให้​กับ​ทุกๆคน เหมือนกับ​ที่​เรา​รัก​คุณ 13 ขอให้​พระเจ้า​ทำให้​จิตใจ​ของ​พวกคุณ​ตั้ง​มั่นคง เพื่อ​คุณ​จะ​ได้​บริสุทธิ์ และ​ไม่มี​ตำหนิ ต่อหน้า​พระเจ้า​พระบิดา​ของ​เรา เมื่อ​พระเยซู​องค์​เจ้า​ชีวิต​ของ​เรา​กลับ​มา​พร้อม​กับ​บรรดา​ทูตสวรรค์​ที่​ศักดิ์สิทธิ์+ 3:13 ทูตสวรรค์​ที่​ศักดิ์สิทธิ์ หรือ​แปล​ได้​อีก​อย่าง​หนึ่ง​ว่า “คน​ที่​เป็น​ของ​พระองค์”​ของ​พระองค์

4

ชีวิต​ที่​พระเจ้า​พอใจ

1 พี่น้อง​ครับ เรา​ยัง​มี​เรื่องอื่น​ที่​จะ​บอก ตามที่​เรา​ได้​สอน​คุณ​แล้ว​ว่า ให้​ใช้ชีวิต​อย่างไร พระเจ้า​ถึง​จะ​ชอบใจ​เรา คุณ​ก็​กำลัง​ทำ​อย่างนี้​อยู่แล้ว​ใน​เวลานี้ พวกเรา​ขอร้อง​และ​ขอ​ปลุกใจ​พวกคุณ​ใน​นาม​ของ​พระเยซู​เจ้า ให้​ทำ​แบบนี้​มาก​ยิ่งขึ้น 2 คุณ​ก็​รู้​อยู่แล้ว​ว่า เรา​ได้​สั่ง​อะไร​ไว้​กับ​คุณ​บ้าง​ด้วย​สิทธิ​อำนาจ​ของ​พระเยซู​เจ้า 3 พระเจ้า​ต้องการ​ให้​พวกคุณ​บริสุทธิ์ และ​อยู่​ห่าง​จาก​ความ​ผิดบาป​ทาง​เพศ 4 ให้​แต่ละ​คน​หา​ภรรยา​ของ​ตัวเอง​มา​ใน​ทาง​ที่​บริสุทธิ์​และ​มี​เกียรติ+ 4:4 ให้​แต่ละ​คน … มี​เกียรติ หรือ​แปล​ได้​อีก​อย่าง​ว่า “รู้จัก​ควบคุม​ร่างกาย​ตนเอง​ใน​ทาง​ที่​บริสุทธิ์​และ​มี​เกียรติ”5 ไม่​ลุ่มหลง​มัวเมา​ใน​ราคะตัณหา เหมือนกับ​คน​นอก​ศาสนา​ที่​ไม่​รู้จัก​พระเจ้า​ทำ​กัน 6 อย่า​เอา​เปรียบ​หรือ​ทำบาป​ต่อ​พี่น้อง​ด้วย​การ​เป็น​ชู้​กับ​ภรรยา​เขา เพราะ​พวกเรา​ได้​บอก​และ​เตือน​คุณ​ไปแล้ว​ว่า​องค์​เจ้า​ชีวิต​จะ​ลงโทษ​คน​ที่​ทำ​เรื่อง​พวกนี้ 7 พระเจ้า​ไม่ได้​เรียก​ให้​พวกเรา​มา​เป็น​คน​สกปรก​ลามก แต่​เรียก​ให้​พวกเรา​มา​เป็น​คน​บริสุทธิ์​สำหรับ​พระองค์ 8 ดังนั้น​คน​ที่​ปฏิเสธ​คำสอน​นี้ ก็​ไม่ได้​ปฏิเสธ​มนุษย์ แต่​ได้​ปฏิเสธ​พระเจ้า​ผู้ที่​มอบ​พระวิญญาณ​บริสุทธิ์​ของ​พระองค์​ให้​กับ​คุณ

9 ส่วน​เรื่อง​ที่​จะ​รัก​พี่น้อง​นั้น พวกเรา​ไม่​จำเป็น​ต้อง​เขียน​ถึง​เลย เพราะ​เป็น​พระเจ้า​เอง​ที่​ได้​สอน​ให้​พวกคุณ​รัก​ซึ่งกัน​และ​กัน​อยู่แล้ว 10 แน่นอน พวกคุณ​รัก​พี่น้อง​ทุกคน​ทั่ว​ทั้ง​มาซิโดเนีย แต่​พี่น้อง​ครับ เรา​ขอ​หนุนใจ​ให้​คุณ​รักกัน​มาก​ขึ้น​เรื่อยๆ

11 ให้​ตั้งเป้า​ไว้​เลย​ว่า จะ​พยายาม​อย่าง​ดี​ที่สุด​ที่​จะ​ใช้ชีวิต​อย่าง​สงบสุข ยุ่ง​แต่​เรื่อง​ของ​ตัวเอง ลงมือ​ทำงาน​ด้วย​ตัวเอง เหมือนกับ​ที่​เรา​ได้​บอก​ไว้แล้ว 12 ถ้า​คุณ​ทำ​อย่างนี้ คน​ภายนอก​ก็​จะ​เคารพ​นับถือ​ชีวิต​ของ​คุณ และ​คุณ​จะ​ได้​ไม่ต้อง​ไป​พึ่งพา​ใคร​เลย

องค์​เจ้า​ชีวิต​กำลัง​จะมา

13 เรา​อยาก​ให้​พี่น้อง​เข้าใจ​เรื่อง​เกี่ยวกับ​คน​ที่​ล่วงลับ​ไปแล้ว คุณ​จะได้​ไม่​เศร้าโศก​เสียใจ​เหมือนกับ​คนอื่นๆ​ที่​ไม่มี​ความหวัง 14 ถ้า​เรา​เชื่อ​ว่า​พระเยซู​ตาย​ไปแล้ว​และ​ได้​ฟื้น​ขึ้น​มาอีก เรา​ก็​ต้อง​เชื่อ​ว่า พระเจ้า​จะ​นำ​ผู้เชื่อ​เหล่านั้น​ที่​ได้​ตาย​ไปแล้ว​กลับ​มา​พร้อม​กับ​พระเยซู โดย​ทาง​พระเยซู 15 เรื่อง​ที่​พวกเรา​จะ​บอก​คุณ​ต่อไปนี้ องค์​เจ้า​ชีวิต​เป็น​ผู้​พูด​เอง คือว่า​ใน​วันนั้น​ตอนที่​องค์​เจ้า​ชีวิต​มา พวกเรา​ที่​ยัง​มี​ชีวิต​อยู่​จะ​ไม่ได้​เปรียบ​คน​พวกนั้น​ที่​ตาย​ไปแล้ว​หรอก 16 เพราะ​เมื่อ​คน​ได้ยิน​คำสั่ง​อัน​ดัง​กึกก้อง​ของ​หัวหน้า​ทูตสวรรค์ และ​เสียง​เป่าแตร​ของ​พระเจ้า​ดังขึ้น องค์​เจ้า​ชีวิต​เอง​ก็​จะ​ลง​มา​จาก​สวรรค์ และ​บรรดา​คน​ที่​ได้​ตาย​ไปแล้ว​ใน​พระคริสต์ จะ​ฟื้น​คืนชีวิต​ขึ้นมา​ก่อน 17 หลังจากนั้น​พวกเรา​ที่​ยัง​มี​ชีวิต​อยู่​ใน​โลกนี้ ก็​จะ​ถูก​นำตัว​ขึ้น​ไป​ใน​เมฆ​พร้อมๆ​กับ​คน​เหล่านั้น เพื่อ​ไป​พบ​กับ​องค์​เจ้า​ชีวิต​บน​ท้องฟ้า และ​พวกเรา​ก็​จะ​ได้​อยู่​กับ​พระองค์​ตลอดไป 18 ขอให้​พูด​เรื่องนี้​เพื่อ​ให้​กำลังใจ​ซึ่งกัน​และ​กัน

5

ให้​เตรียม​พร้อม​สำหรับการ​กลับมา​ของ​องค์​เจ้า​ชีวิต

1 พี่น้อง​ครับ พวกเรา​ไม่​จำเป็น​ต้อง​เขียน​บอก​คุณ​เลย​ถึง​เรื่อง​วัน​และ​เวลา​นั้น 2 เพราะ​คุณ​ก็​รู้​ดี​อยู่แล้ว​ว่า องค์​เจ้า​ชีวิต​จะ​มา​เหมือนกับ​ขโมย​ที่​มา​ใน​เวลา​กลางคืน 3 เมื่อ​คน​พูดว่า “ทุกอย่าง​สงบสุข​และ​ปลอดภัย​ดีแล้ว” การ​ทำลาย​ล้าง​ก็​จะ​เกิดขึ้น​กับ​พวกเขา​ทันที เหมือนกับ​การ​ปวดท้อง​คลอดลูก และ​พวกเขา​ก็​หนี​ไปไหน​ไม่พ้น​ด้วย 4 แต่​พี่น้อง​ครับ วันนั้น​จะ​ไม่​จู่โจม​เข้าใส่​พี่น้อง​อย่าง​ไม่ทัน​ตั้งตัว​เหมือน​ขโมย​มา เพราะ​พวกคุณ​ไม่ได้​อยู่​ใน​ความมืด 5 เพราะ​คุณ​ทุกคน​เป็น​ของ​ความสว่าง และ​เป็น​ของ​กลางวัน เรา​ไม่ได้​เป็น​ของ​กลางคืน​หรือ​ของ​ความมืด 6 ดังนั้น​อย่า​นอนหลับ​เหมือน​คนอื่นๆ​แต่​ให้​ตื่นตัว และ​มี​สติ​อยู่เสมอ 7 เพราะ​คน​ที่​นอน​ก็​จะ​นอน​ใน​ตอน​กลางคืน และ​คน​ที่​เมา​ก็​จะ​เมา​ใน​ตอน​กลางคืน 8 แต่​พวกเรา​เป็น​ของ​กลางวัน จึง​ต้อง​มี​สติ ขอให้​เรา​สวมใส่​ความเชื่อ​และ​ความรัก​เป็น​เกราะ​ป้องกัน​อก และ​ให้​เอา​ความหวัง​ที่​พระเจ้า​จะ​ช่วย​เรา​ให้​รอด​นั้น​มา​ใส่​เป็น​หมวก​เหล็ก 9 เพราะ​พระเจ้า​ไม่ได้​เลือก​พวกเรา​ให้​มา​ถูก​พระองค์​ลงโทษ แต่​ให้​มา​รับ​ความรอด​ผ่าน​ทาง​พระเยซู​คริสต์​องค์​เจ้า​ชีวิต​ของ​เรา 10 พระเยซู​ตาย​เพื่อ​พวกเรา ดังนั้น​เมื่อ​พระองค์​มา ไม่ว่า​พวกเรา​จะ​ตื่นอยู่​หรือ​หลับ​ไปแล้ว เรา​ก็​จะ​มี​ชีวิต​อยู่​กับ​พระองค์ 11 ฉะนั้น คอย​ให้​กำลังใจ​ซึ่งกัน​และ​กัน และ​เสริมสร้าง​ฝ่าย​จิต​วิญญาณ​กัน​และ​กัน เหมือนกับ​ที่​กำลัง​ทำ​กัน​อยู่​แล้ว​ใน​ตอนนี้

คำแนะนำ​สุดท้าย​และ​การ​ทักทาย

12 พวกเรา​ขอร้อง​ให้​พี่น้อง​ทั้งหลาย​เคารพ​คน​เหล่านั้น​ที่​ทำงาน​หนัก​อยู่​ใน​หมู่​พวกคุณ ที่​กำลัง​นำทาง​คุณ​ใน​องค์​เจ้า​ชีวิต และ​ที่​คอย​ให้​คำแนะนำ​ตักเตือน​พวกคุณ 13 ขอให้​เคารพนับถือ​พวกเขา​อย่างสูง​ด้วย​ความรัก​เพราะ​งาน​ที่​พวกเขา​ทำ ขอให้​อยู่​กัน​อย่าง​สงบสุข 14 พวกเรา​ขอ​หนุนใจ​พี่น้อง​ทั้งหลาย​ให้​ตักเตือน​คน​ที่​ขี้เกียจ​หลังยาว ช่วย​ปลอบโยน​คน​ขี้กลัว ช่วยเหลือ​คน​อ่อนแอ และ​ให้​อดทน​กับ​ทุกคน 15 ระวัง​อย่า​ให้​ใคร​ทำชั่ว​ตอบแทน​ความชั่ว แต่​พยายาม​ทำดี​ต่อกัน​และ​ต่อ​ทุกคน​เสมอ

16 ขอให้​เบิกบาน​แจ่มใส​อยู่​ตลอด 17 ให้​อธิษฐาน​ตลอดเวลา 18 และ​ให้​ขอบคุณ​พระเจ้า​ใน​ทุก​สถานการณ์ นี่แหละ​เป็น​สิ่ง​ที่​พระเจ้า​อยาก​ให้​คุณ​ทำ​ใน​พระเยซู​คริสต์

19 อย่า​ดับไฟ​ของ​พระวิญญาณ 20 อย่า​ลบหลู่​คำพูด​ของ​คน​เหล่านั้น​ที่​พูดแทน​พระเจ้า 21 แต่​ให้​ทดสอบ​ทุกอย่าง​เพื่อ​ให้​แน่ใจ​ว่า​สิ่งนั้น​มา​จาก​พระเจ้า​จริง แล้ว​ยึดมั่น​ใน​สิ่ง​ที่​ดี 22 หลีกหนี​จาก​สิ่ง​ที่​ชั่วร้าย​ทุกชนิด

23 ขอให้​พระเจ้า​ผู้ที่​ให้​สันติสุข ทำให้​พวกคุณ​บริสุทธิ์​หมดจด​ใน​ทุกเรื่อง​เพื่อ​พระองค์ และ​ขอให้​จิต​วิญญาณ​ทั้งดวง+ 5:23 จิต​วิญญาณ​ทั้งดวง หมายถึง ทั้งหมด​ของ จิต วิญญาณ และร่างกาย​ของคุณ​ทุกคน​ถูก​เก็บ​รักษา​ไว้​ไม่ให้​มี​ที่ติ จนกว่า​พระเยซู​คริสต์​องค์​เจ้า​ชีวิต​ของ​พวกเรา​จะ​กลับมา 24 พระองค์​จะ​ทำ​อย่างนี้​แน่นอน เพราะ​พระเจ้า​ที่​เรียก​คุณ​มานั้น​ซื่อสัตย์

25 พี่น้อง​ครับ อธิษฐาน​เผื่อ​พวกเรา​ด้วย 26 ทักทาย​พี่น้อง​ทุกคน​ด้วย​จูบ​ที่​บริสุทธิ์ 27 ให้​สัญญา​ต่อหน้า​องค์​เจ้า​ชีวิต​ว่า พวกคุณ​จะ​อ่าน​จดหมาย​ฉบับนี้​ให้​พี่น้อง​ทุกคน​ฟัง 28 ขอให้​พระเยซู​คริสต์​องค์​เจ้า​ชีวิต​ของ​เรา​มี​เมตตากรุณา​ต่อ​คุณ​เถิด