อิสยาห์

คำนำ

อิสยาห์ แปลว่า “พระยาห์เวห์​ช่วยกู้”

อิสยาห์​เป็น​ผู้พูดแทนพระเจ้า เขา​อาศัย​อยู่​ใน​เมืองเยรูซาเล็ม​ใน​ยูดาห์ (อาณาจักร​ฝ่ายใต้) เขา​พูด​แทน​พระเจ้า​เป็นเวลา​หลาย​สิบปี ตั้งแต่​ประมาณ​ปี 738-701 ก่อน ค.ศ. หรือ​อาจจะ​หลังจากนั้น

หนังสือ​อิสยาห์​มี​ทั้ง​คำกลอน​ที่​ไพเราะ​มาก​และ​คำพูด​ที่​ให้​ความหวัง

บทที่ 1-39 เป็น​เรื่อง​ที่​พระยาห์เวห์​พูด​กับ​ชาวยูดาห์​หลายปี​ก่อน​ที่​พวกเขา​จะ​ถูก​จับ​ไป​เป็นเชลย​ที่​บาบิโลน ชาวยูดาห์​ทำบาป​ด้วย​การ​ไป​นมัสการ​พวก​พระต่างชาติ​และ​พวก​รูปเคารพ​ที่​ทำ​จาก​ไม้​และ​หิน พวกผู้นำ​ของเขา​ก็​ไป​ทำ​สัญญา​เป็น​พันธมิตร​กับ​พวก​ต่างชาติ พวกเขา​ไม่​ไว้วางใจ​ใน​พระเจ้า​ที่​ช่วยกู้​พวกเขา​ออก​มา​จาก​การเป็นทาส​ใน​อียิปต์ และ​ยัง​ทอดทิ้ง​กฎ​ของ​โมเสส​ที่​พระเจ้า​ให้​กับ​บรรพบุรุษ​ของ​พวกเขา พระเจ้า​ก็​เลย​ลงโทษ​พวกเขา​ด้วย​การ​ส่ง​พวกศัตรู​มา​บุก​และ​ทำลาย​เมือง​ทั้งหลาย​ของ​ยูดาห์ และ​บทเหล่านี้​จะ​เน้น​เรื่อง​ที่ว่า พระยาห์เวห์​เป็น​องค์​ที่​ศักดิ์สิทธิ์​ของ​อิสราเอล และ​เป็น​กษัตริย์​ผู้ยิ่งใหญ่ เมืองศิโยน​หรือ​เมือง​เยรูซาเล็ม​เป็น​ที่ตั้ง​ของ​วิหาร​ของ​พระยาห์เวห์ แต่​พระองค์​จะ​ลงโทษ​เมือง​เยรูซาเล็ม​เพื่อ​ทำให้​มัน​บริสุทธิ์​จาก​บาป​ก่อน​ที่​พระองค์​จะ​ช่วยกู้​มัน​ในที่สุด พระยาห์เวห์​คาดหวัง​ให้​เชื้อ​พระวงศ์​จาก​กษัตริย์​ดาวิด​ไว้วางใจ​ใน​พระองค์​ไม่ใช่​ไว้ใจ​ใน​พวก​พันธมิตร​ต่างชาติ และ​อิสยาห์​ยัง​ได้​พูด​ถึง​กษัตริย์​ที่​ดีพร้อม​ที่​สืบเชื้อสาย​มา​จาก​ดาวิด​ที่​จะ​มา​ปกครอง​ใน​อนาคต

บทที่ 40-55 เป็น​ข่าวดี​สำหรับ​คน​ของ​พระองค์​ที่​เป็นเชลย​อยู่​ใน​บาบิโลน​ว่า บาบิโลน​จะ​ถูก​ทำลาย​และ​พระเจ้า​จะ​ใช้​กษัตริย์​ไซรัส​ปล่อย​คน​ของ​พระองค์​กลับ​ไป​เมือง​เยรูซาเล็ม (อสย. 44:28) เมือง​เยรูซาเล็ม​และ​วิหาร​ของ​พระเจ้า​จะ​ถูก​สร้าง​ขึ้น​มา​ใหม่ และ​พระเจ้า​จะ​สถิต​อยู่​บน​ภูเขา​ที่​เมือง​เยรูซาเล็ม​ตั้งอยู่ เมื่อ​คำทำนาย​ของ​พระยาห์เวห์​เกี่ยวกับ​เมือง​บาบิโลน​และ​กษัตริย์​ไซรัส​เกิดขึ้นจริง จะ​ทำให้​เห็นว่า​พระองค์​อยู่​เบื้องหลัง​สิ่ง​ที่​เกิดขึ้น​กับ​ชนชาติ​ทั้งหลาย และ​พระองค์นั้น​ยิ่งใหญ่​กว่า​พระ​จอม​ปลอม​ที่​ไร้น้ำยา​ทั้งหลาย​ของ​ชนชาติ​ต่างๆ

บทที่ 56-66 เป็น​สิ่ง​ที่​พระยาห์เวห์​พูด​กับ​ชาวยูดาห์ หลังจาก​ที่​พวกเขา​ได้​กลับ​มา​สร้าง​เมือง​เยรูซาเล็ม​และ​วิหาร​ขึ้น​มา​ใหม่ มี​การเตือน​คน​เหล่านั้น​ใน​ยูดาห์​ที่​เอาเปรียบ​คนยากจน หรือ​การ​เอา​พิธีกรรม​ของ​ศาสนา​อื่น​มา​ผสมผสาน​เข้ากับ​การ​นมัสการ​พระยาห์เวห์ แต่​ก็​มี​คำ​สัญญา​แห่ง​ความหวัง​ให้​กับ​คน​เหล่านั้น​ที่​เป็นทาส​ที่​สัตย์ซื่อ​ของ​พระยาห์เวห์ รวมถึง​คน​ต่าง​ชาติ​ที่​มา​นมัสการ​พระองค์​ด้วย เยรูซาเล็ม​จะ​ได้​มี​ความสุข​กับ​ความมั่งคั่ง​ยิ่งใหญ่​และ​เกียรติยศ พระองค์​จะ​สร้าง “สวรรค์​ใหม่​และ​โลก​ใหม่” เพื่อ​คน​ของ​พระองค์​จะ​ได้​อยู่​กัน​อย่าง​มี​ความสุข

1

1 นี่​คือ​นิมิต​ของ​อิสยาห์​ลูกชาย​ของ​อามอส ที่​เขา​เห็น​เกี่ยวกับ​ยูดาห์​และ​เยรูซาเล็ม เขา​เห็น​นิมิตนี้​ใน​ช่วง​สมัย​ที่​อุสซียาห์+ 1:1 อุสซียาห์ เป็น​กษัตริย์​ของ​ยูดาห์ ใน​ปี 767 ถึง​ประมาณ​ปี 740 ก่อน​พระเยซู​มาเกิด โยธาม อาหัส+ 1:1 อาหัส เป็น​กษัตริย์​ของ​ยูดาห์ ใน​ปี 735-727 ก่อน​พระเยซู​มาเกิด และ​เฮเซคียาห์+ 1:1 เฮเซคียาห์ เป็น​กษัตริย์​ของ​ยูดาห์​ใน​ปี 715-687 ก่อน​พระเยซู​มาเกิด เป็น​กษัตริย์​ปกครอง​ยูดาห์

พระเจ้า​ต่อต้าน​คน​ของ​พระองค์

2 ฟ้าสวรรค์​และ​แผ่นดิน​โลก ฟังให้ดี

เพราะ​พระยาห์เวห์​พูดว่า

“เรา​ได้​เลี้ยงดู​ลูกๆ​ของเรา​และ​ช่วย​ให้​พวกเขา​เติบโตขึ้น

แต่​พวกเขา​กลับ​กบฏ​ต่อเรา

3 วัว​ยัง​รู้จัก​เจ้าของมัน

ลา​ก็​ยัง​รู้จัก​ที่​ที่​เจ้าของมัน​เลี้ยง​อาหารมัน

แต่​คนอิสราเอล​ไม่รู้จักเรา

คนของเรา​ไม่เข้าใจ​สิ่งที่​เรา​ทำให้​กับเขา”

4 ไง ไอ้ชนชาติ​ที่​บาปหนา

ไอ้พวก​คน​ที่​หนักอึ้ง​ไปด้วย​ความเลวร้าย

ไอ้พวก​ลูกหลาน​ที่​ชอบ​ทำชั่ว

ไอ้พวก​ลูกๆ​ที่​ชอบ​คดโกง

ไอ้พวก​ที่​ทิ้ง​พระยาห์เวห์ไป

ไอ้พวก​ที่​ดูถูก​องค์ผู้ศักดิ์สิทธิ์​ของ​อิสราเอล

ไอ้พวก​ที่​หันหลัง​ให้กับ​พระองค์

5 ทำไม​พวกเจ้า​ถึง​หาเรื่อง​ที่จะ​ถูก​เฆี่ยนตี​อีก

ทำไม​พวกเจ้า​ถึง​ยังคง​กบฏ​ต่อไป

ทั้งหัว​ก็​ฟกช้ำ​ไปหมด

ทั้งใจ​ก็​อ่อนเปลี้ย​ไปหมดแล้ว

6 ตั้งแต่​หัว​จรดเท้า​ไม่มี​อะไร​ดีเลย

ฟกช้ำ​ดำเขียว และ​มี​แผลสดๆ​เต็มไปหมด

พวกเขา​ยัง​ไม่ได้​บีบหนอง​ทำความสะอาด

หรือ​เอา​ผ้า​พันแผลไว้

หรือ​ใส่น้ำมัน​ให้​มัน​ทุเลาลง

7 แผ่นดิน​ของ​พวกเจ้า​ถูกทำลาย

เมืองต่างๆ​ถูกไฟเผา

คน​ต่าง​ชาติ​ได้​กลืนกิน​แผ่นดิน​ของพวกเจ้า​ไป​ต่อหน้าต่อตา

และ​มัน​ก็​ถูกทำลายไป​เหมือนกับ​เมือง​ที่​ถูกโค่น​ล้มลง​โดย​พวกคน​ต่าง​ชาติ+ 1:7 ถูกโค่น​ล้มลง​โดย​พวกคน​ต่าง​ชาติ ในที่นี้​คง​พูดถึง​กองทัพ​อัสซีเรีย ที่​บุก​ยูดาห์ ใน​ปี 701 ก่อน​พระเยซู​มาเกิด

8 มี​แต่​เยรูซาเล็ม+ 1:8 เยรูซาเล็ม หรือ​แปล​อีก​อย่างหนึ่ง​ได้​ว่า “นางสาว​ศิโยน” เท่านั้น​ที่​เหลืออยู่

เหมือนกับ​เพิง​ที่​โดดเดี่ยว​อยู่​ใน​สวนองุ่น

เหมือน​ที่พัก​ที่​โดดเดี่ยว​อยู่​ใน​ไร่แตงกวา

เธอ​เป็น​เมือง​ที่​ถูก​ศัตรู​โอบล้อม

9 ถ้า​พระยาห์เวห์​ผู้มีฤทธิ์ทั้งสิ้น

ไม่เหลือ​ผู้รอดชีวิต​ไว้บ้าง

พวกเรา​ก็คง​ถูกทำลาย​จนหมดเกลี้ยง​ไปแล้ว

เหมือนกับ​เมืองโสโดม​และ​โกโมราห์+ 1:9 เมืองโสโดม​และ​โกโมราห์ เป็น​สอง​เมือง​ที่​พระเจ้า​ทำลาย​เพราะ​คนชั่วร้ายมาก ดู​เพิ่มเติม​ได้​จาก หนังสือ​ปฐมกาล 19

10 ไอ้พวก​ผู้นำ​ของ​โสโดม ให้​ฟัง​ถ้อยคำ​ของพระยาห์เวห์ไว้

ไอ้​ชาวเมือง​โกโมราห์ ให้​ฟัง​คำสอน​ของพระเจ้า​ของเรา​ให้ดี

11 พระยาห์เวห์​พูดว่า “ทำไม​พวกเจ้า​ถึง​ยังเอา​เครื่อง​บูชา​มากมาย​พวกนี้​มาถวาย​ให้กับเรา

เรา​ได้รับ​อย่าง​เหลือเฟือแล้ว

ทั้ง​พวกแกะ​ตัวผู้​ที่​เผาบูชา​ทั้งตัว และ​ไขมัน​ของ​สัตว์​ที่​ขุนไว้​จนอ้วนพี

เรา​ไม่ชื่นชอบ​กับ​เลือด​ของ​พวกวัวผู้ ลูกแกะ​หรือแพะผู้

12 เมื่อ​พวกเจ้า​เข้ามา​อยู่​ต่อหน้าเรา

ใคร​เรียก​ให้​พวกเจ้า​เอา​สัตว์​มากมาย​พวกนี้​มา​เหยียบย่ำ​ลานวิหาร​ของเรา

13 หยุด​เอา​เครื่อง​ถวาย​ที่ไร้สาระ​พวกนี้​มาอีก

เรา​สะอิดสะเอียน​เครื่อง​หอม​ที่​เจ้า​เผา​ให้กับเรา

เรา​ทนไม่ไหวแล้ว​ต่อ​เทศกาลข้างขึ้น+ 1:13 เทศกาลข้างขึ้น เป็น​วันแรก​ของ​เดือนใหม่​ของ​คนยิว เป็น​วันสำคัญ​ทาง​ศาสนา วันหยุดทางศาสนา และ​การเรียก​ประชุมต่างๆ​ของพวกเจ้า

การประชุม​ทางศาสนา​พวกนี้​ผสมไปด้วย​ความบาป

14 ใจ​ของเรา​เกลียด​เทศกาลข้างขึ้น​และ​เทศกาลอื่นๆ​ของพวกเจ้า

พวกมัน​ได้​กลายเป็น​ภาระหนัก​ให้กับเรา เรา​แบกมันไว้​จนเหนื่อยแล้ว

15 เมื่อ​เจ้า​กางมือออก​อธิษฐาน เรา​จะ​ปิดตา​ของเรา

ถึงแม้​เจ้า​จะ​อธิษฐาน​มากมาย​ขนาดไหน เรา​ก็​จะ​ไม่ฟัง เพราะ​มือของเจ้า​เปื้อนเลือด

16 ล้าง​ตัวเอง​และ​ทำ​ตัวเอง​ให้สะอาดซะ

เอา​สิ่งชั่วร้าย​ที่​พวกเจ้า​ทำนั้น​ไปให้พ้น เอา​มัน​ไป​ให้ไกล​จาก​สายตา​เรา หยุดทำชั่วซะ

17 ฝึก​ทำดี

ให้​ความยุติธรรม​กับคนอื่น

ช่วยกู้​พวก​ที่​ถูก​กดขี่​ข่มเหง

ปกป้อง​สิทธิ​ให้กับ​เด็ก​กำพร้า

สู้คดี​ให้กับ​แม่ม่าย

18 พระยาห์เวห์​พูดว่า มา​สู้ความ​กันเถอะ

ถึงแม้​พวกบาป​ของเจ้า​จะ​แดงสด พวกมัน​ก็​อาจจะ​ขาว​เหมือนหิมะได้

ถึงแม้​บาป​พวกนั้น​ของเจ้า​จะ​แดงเข้ม พวกมัน​ก็​อาจจะ​ขาว​เหมือนขนแกะได้

19 ถ้า​พวกเจ้า​จะ​ยินยอม​และ​เชื่อฟัง

เจ้า​ก็​จะ​ได้กิน​สิ่งดีๆ​จาก​แผ่นดินนี้

20 แต่​ถ้า​เจ้า​ไม่ยอม​และ​กบฏ

เจ้า​ก็​จะ​ถูก​ศัตรู​ฆ่าฟัน

เพราะ​พระยาห์เวห์​ได้​ลั่นวาจา​ไปแล้ว”

เยรูซาเล็ม​ไม่สัตย์ซื่อ​ต่อพระเจ้า

21 เมือง​ที่​เคย​สัตย์ซื่อ​ได้​กลายเป็น​โสเภณี​ไปแล้ว

เมือง​เยรูซาเล็ม เคย​เต็มไปด้วย​ความยุติธรรม

ความดี​เคย​พัก​อยู่ที่นั่น

แต่​เดี๋ยวนี้ กลับ​กลาย​เป็น​ที่พัก​ของ​พวกฆาตกร​ไปแล้ว

22 เงิน​ของเจ้า​ได้​กลายเป็น​ขี้เงิน​ไปแล้ว

เหล้าองุ่น​ของเจ้า​ก็​ได้​ผสมน้ำ​เจือจาง​ไปแล้ว

23 พวกผู้นำ​ของเจ้า​เป็น​พวกกบฏ​ที่​ไป​คบหา​กับ​พวกหัวขโมย

พวกเขา​ทุกคน​รักสินบน​และ​วิ่ง​ตาม​ของกำนัล

พวกเขา​ไม่ได้​ให้​ความยุติธรรม​กับ​พวกเด็ก​กำพร้าพ่อ​และ​ไม่ยอมฟัง​คดีความ​ของแม่ม่าย

24 ดังนั้น พระยาห์เวห์​ผู้มีฤทธิ์ทั้งสิ้น ผู้ทรงอำนาจ​ของ​อิสราเอล พูดว่า

“ทีนี้ล่ะ ศัตรู​ของเรา​จะ​ไม่​ก่อปัญหา​ให้กับเรา​อีกแล้ว เพราะ​เรา​จะ​ลงโทษ​พวกมัน​ให้หมด

25 เรา​จะ​โจมตี​เจ้า เรา​จะ​หลอม​ละลาย​เจ้า

และ​เรา​จะ​ขจัด​สิ่งเจือปน​ออกไป​จากเจ้า​ให้หมด

26 แล้ว​เรา​จะให้​พวกผู้พิพากษา​ที่ซื่อสัตย์​กับเจ้า​อีกครั้งหนึ่ง​เหมือนกับ​ที่​เจ้าเคยมี

และ​ให้​ที่ปรึกษาที่ดี​กับเจ้า​เหมือน​ที่​เจ้า​เคยมี​ในตอนแรก

และ​หลังจากนั้น เจ้า​จะ​ถูก​เรียกว่า ‘เมือง​ที่​ทำตามใจ​พระเจ้า เมือง​แห่ง​ความซื่อสัตย์’”

27 ศิโยน​จะ​ได้รับ​การไถ่​ให้​เป็นอิสระ​ด้วย​ความยุติธรรม

และ​คนเหล่านั้น​ที่​หันกลับ​มาหา​พระยาห์เวห์​ก็​จะ​ได้รับ​การ​ปลด​ปล่อย​ให้​เป็นอิสระ​ด้วย​การทำตามใจ​พระเจ้า

28 แต่​พวกที่​กบฏ​และ​พวกคนบาป​ก็​จะ​ถูกขยี้ไป​พร้อมๆกัน

และ​คนพวกนั้น​ที่ได้​ละทิ้ง​พระยาห์เวห์​ก็จะตาย

29 เพราะ​พวกเจ้า​จะ​ได้รับ​ความอับอาย​เรื่อง​ต้นโอ๊กศักดิ์สิทธิ์​ที่พวกเจ้า​อยากได้​นักหนานั้น

และ​พวกเจ้า​จะ​ต้อง​อับอายขายหน้า​กับ​พวกสวนพิเศษ​ที่พวกเจ้า​บูชานั้น

30 เพราะ​เจ้า​จะ​เป็น​เหมือน​ต้นโอ๊ก​ที่มี​ใบเหี่ยวเฉา

และ​เป็น​สวน​ที่​ไม่มีน้ำ

31 คน​ที่​เข้มแข็ง​ก็​จะ​กลายเป็น​เศษไม้​จุดไฟ และ​งาน​ของเขา​จะ​เป็นเหมือน​ประกายไฟ

ทั้งสองอย่าง​ก็​จะ​ไหม้​ไปด้วยกัน​และ​จะ​ไม่มีใคร​ดับไฟ​นั้นได้

2

ทุกชนชาติ​มุ่งสู่​เยรูซาเล็ม

1 นี่​คือ​ข้อความ​ที่​อิสยาห์​ลูก​ของ​อามอส​ได้รับ ผ่าน​ทาง​นิมิต​เกี่ยวกับ​ยูดาห์​และ​เยรูซาเล็ม

2 ใน​อนาคตนั้น ภูเขา​ที่​วิหาร​ของพระยาห์เวห์​ตั้งอยู่​จะ​ถูกยกขึ้น​ให้​สูงกว่า​ภูเขา​ทุกลูก​และ​สูงกว่า​เนินเขาทั้งหลาย

คน​ทุกชนชาติ​ก็​จะ​หลั่งไหล​มาที่นั่น

3 จะ​มี​ชนชาติต่างๆ​มากมาย​พากัน​มาที่นั่น และพูดว่า

“ไปกันเถอะ​พวกเรา ขึ้นไป​บน​ภูเขา​ของพระยาห์เวห์กัน ไป​ยัง​วิหาร​ของพระเจ้า​ของยาโคบ​กันเถอะ

แล้ว​พระเจ้า​จะได้​สอน​พวกเรา​ถึง​แนวทางต่างๆ​ของพระองค์ และ​เรา​จะได้​เดิน​ในเส้นทาง​เหล่านั้น​ของพระองค์”

เพราะ​คำสอน​ของ​พระยาห์เวห์นั้น​จะ​แพร่ออกไป​จาก​ศิโยน​และ​ถ้อยคำ​ของพระยาห์เวห์​ก็​จะ​แพร่ออกไป​จาก​เยรูซาเล็ม

4 พระองค์​จะเป็น​ผู้ตัดสิน​ระหว่าง​ชนชาติทั้งหลาย

และ​พระองค์​จะ​ตัดสิน​ข้อโต้แย้ง​ให้กับ​คน​หลายเชื้อชาติ

และ​ชนชาติต่างๆ​จะ​ตีดาบ​ของพวกเขา​ให้​เป็น​ใบมีด​ของคันไถ​และ​ตีหอก​ของพวกเขา​เป็นขอ​ลิดกิ่งไม้

ชนชาติต่างๆ​จะ​ไม่​ยกดาบ​ขึ้นต่อสู้​กันอีก และ​พวกเขา​จะ​ไม่มี​การฝึก​ทำสงคราม​กันอีกต่อไป

5 ครอบครัว​ของ​ยาโคบ มาเถอะ

มา​เดิน​ใน​ความสว่าง​ของพระยาห์เวห์กัน

6 ข้าแต่​พระยาห์เวห์ พระองค์​ได้​ทอดทิ้ง​ครอบครัว​ของยาโคบ​ซึ่ง​เป็น​คนของพระองค์

เพราะ​พวกเขา​มีทั้ง​พวกหมอดู​จาก​ตะวันออก

และ​พวกผู้ทำนาย​อนาคต​เต็มไปหมด​เหมือนกับ​คนฟีลิสเตีย

และ​พวกเขา​ก็​ได้​จับมือ​เป็น​พันธมิตร​กับ​คน​ต่าง​ชาติ

7 ดินแดน​ของ​พวกเขา​มี​เงินและทอง​เต็มไปหมด​และ​มี​ทรัพย์​สมบัติ​มากมาย​จนนับไม่ถ้วน

แผ่นดิน​ของเขา​มี​ม้า​เต็มไปหมด​และ​มี​รถรบม้า​มากมาย​จนนับไม่ถ้วน

8 แผ่นดิน​ของเขา​มี​รูปเคารพ​เต็มไปหมด

พวกเขา​ก้มกราบ​สิ่งที่​พวกเขา​สร้าง​ขึ้นมา​กับมือ เป็น​สิ่งที่​นิ้ว​พวกเขาเอง​ได้สร้าง​ขึ้นมา

9 อย่างนี้ คนพวกนี้​ได้​เสื่อมลง​และ​ถูกทำ​ให้ตกต่ำ

ข้าแต่​พระยาห์เวห์ อย่าได้​ให้อภัย​กับพวกมันเลย

10 รีบ​หลบ​เข้าไป​อยู่​ตาม​ซอกหิน​และ​ซ่อน​อยู่​ในรู​ในดิน​เพื่อ​ให้พ้น​จาก​ความน่าสยองขวัญ​ของพระยาห์เวห์

และ​รัศมี​ที่​เปล่งออกมา​จาก​ฤทธิ์​อันยิ่งใหญ่​ของพระองค์

11 สายตา​ที่​เย่อหยิ่ง​จองหอง​ของมนุษย์​จะ​ถูกทำ​ให้​ตกต่ำลง​และ​คนที่​หยิ่งยโส​จะ​ถูกทำ​ให้​ถ่อมตัวลง

ในวันนั้น จะมีแต่​พระยาห์เวห์​เท่านั้น​ที่​จะ​ได้รับ​การยกย่อง​สรรเสริญ

12 เพราะ​พระยาห์เวห์​ผู้มีฤทธิ์ทั้งสิ้น​ได้​กำหนด​วันนั้น​ไว้แล้ว

ที่​พระองค์​จะ​ต่อสู้​กับ​ทุกคน​ที่​เย่อหยิ่งจองหอง หัวสูง และ​ทุกคน​ที่​ยกตัวขึ้น

(พระองค์​จะ​ทำให้​คนพวกนี้​ตกต่ำลง)

13 พระองค์​จะ​ต่อสู้​กับ​ทุกคน​ที่​ยกตัวขึ้น​ราวกับ​เป็น​ต้นสนซีดาร์​แห่ง​เลบานอน​ที่​สูงส่ง​และ​ถูกยกขึ้น

จะ​ต่อสู้​กับ​ทุกคน​ที่​ทำตัว​ราวกับ​เป็น​ต้นโอ๊ก​แห่งบาชาน+ 2:13 บาชาน เป็น​บริเวณ​ทาง​ทิศตะวันออก​เฉียงเหนือ​ของ​อิสราเอล

14 จะ​ต่อสู้​กับ​ทุกคน​ที่​ทำตัว

ราวกับ​เป็น​ภูเขา​และ​เนินเขาสูง

15 จะ​ต่อสู้​กับ​ทุกคน​ที่​ทำตัว

ราวกับ​เป็น​หอคอยสูง​และ​กำแพง​ป้อม​ปราการ

16 จะ​ต่อสู้​กับ​ทุกคน​ที่​ทำตัว

ราวกับ​เป็น​พวกเรือ​จาก​ทารชิช+ 2:16 เรือ​จาก​ทารชิช เป็น​เรือสินค้า​พิเศษ และ​เรือ​ที่​สวยงาม​ทั้งหลาย

17 มนุษย์​ที่​เย่อหยิ่ง​จองหอง​จะ​ถูกทำ​ให้ถ่อมลง ความหยิ่งยโส​ของทุกคน​จะ​ถูกทำ​ให้​ตกต่ำลง

ใน​วันนั้น จะ​มีแต่​พระยาห์เวห์​เท่านั้น​ที่​จะ​ได้รับ​การยกย่อง​สรรเสริญ

18 แต่​พวกรูปเคารพ​ทั้งหลาย

จะ​หมดสิ้นไป

19 ผู้คน​จะ​ต้อง​เข้าไป​หลบ​อยู่​ตามถ้ำ​ของซอกหิน​และ​ซ่อน​อยู่ในรู​ใต้ดิน​เพื่อ​ให้​พ้น​จาก​ความน่าสยองขวัญ​ของพระยาห์เวห์

และ​รัศมี​ที่​เปล่ง​ออกมา​จาก​ฤทธิ์​อันยิ่งใหญ่​ของพระองค์​เมื่อพระองค์​ยืนขึ้น​เพื่อ​ทำให้​คนทั้งโลก​กลัว​จนตัวสั่น

20 ใน​วันนั้น ผู้คน​จะ​โยน​รูปเคารพ​ที่​พวกเขา​ทำขึ้นมา​กราบไหว้​บูชากัน เป็น​รูปเคารพ​ที่​ทำ​จาก​เงิน​และทอง

พวกเขา​จะ​โยนมัน​ทิ้งลงไป​ในรู​ของตัวตุ่น​และ​ในถ้ำ​ของค้างคาว

21 แล้ว​พวกเขา​ก็​จะ​ไป​หลบ​อยู่​ตามถ้ำ​ของซอกหิน

และ​ตาม​รอยแตก​ของหินผา ไปให้พ้น​จาก​ความน่าสยองขวัญ​ของพระยาห์เวห์

และ​รัศมี​ที่​เปล่ง​ออกมา​จาก​ฤทธิ์​อันยิ่งใหญ่​ของพระองค์​เมื่อ​พระองค์​ยืนขึ้น เพื่อ​ทำให้​คนทั้งโลก​กลัวจนตัวสั่น

22 อย่าได้​หวังพึ่ง​ใน​มนุษย์เลย

พวกเขา​หายใจ​แค่ชั่วครู่ พวกเขา​จะช่วย​อะไร​ใครได้

3

พระยาห์เวห์​จะเอา​ทุกอย่างไปจาก​เยรูซาเล็ม​และ​ยูดาห์

1 ดูนั่นสิ องค์​เจ้า​ชีวิต คือ​พระยาห์เวห์​ผู้มีฤทธิ์ทั้งสิ้น

กำลัง​จะ​เอา​ทุกสิ่งทุกอย่าง​ไป​จาก​เยรูซาเล็ม​และยูดาห์ ทุกสิ่งทุกอย่าง​ที่​พวกเขา​พึ่งพาอาศัย ไม่ว่า​จะเป็น​อาหาร และน้ำดื่ม

2 ไม่ว่า​จะเป็น​นักรบ​หรือทหาร ไม่ว่า​จะเป็น​ผู้พิพากษา

หรือ​ผู้พูดแทนพระเจ้า หรือ หมอดู หรือ​ผู้นำอาวุโส

3 ไม่ว่า​จะ​เป็น​ผู้นำทหาร​ห้าสิบคน หรือ​ผู้มีหน้ามีตา หรือ​ที่ปรึกษา

หรือ​พ่อมด​ผู้เก่งกาจ หรือ​ผู้เชี่ยว​ชาญ​ในด้าน​เวทมนตร์คาถา

4 พระยาห์เวห์​พูดว่า

“เรา​จะ​เอา​พวกเด็กผู้ชาย​มาเป็น​ผู้นำ​ของพวกเขา​และ​จะเอา​พวกเด็กโง่ๆ​มาปกครอง​เหนือ​พวกเขา

5 ผู้คน​จะ​ข่มเหง​รังแก​กันและกัน

ทุกคน​ก็​จะ​ข่มเหง​รังแก​เพื่อน​บ้าน​ของเขา

คนหนุ่ม​ก็​จะ​ไม่ให้​ความเคารพ​ยำเกรง​คนที่​แก่กว่า

คน​ที่​ไร้ค่า​ก็​จะ​ไม่ให้​ความเคารพ​ยำเกรง​ต่อ​คนที่มีเกียรติ”

6 บางคน​ถึงกับ​ไปคว้า​เอา​ญาติของพ่อ​มา และพูดว่า

“ไหนๆ​เจ้า​ก็​ยัง​มีเสื้อคลุม​ตัวหนึ่ง มา​เป็น​ผู้นำ​ของเราเถอะ แล้วเจ้า​จะได้​ครอบ​ครอง​ซากปรัก​หักพัง​พวกนี้”

7 แต่​ในวันนั้น เขา​จะ​ตอบว่า

“ผม​ไม่สามารถ​ช่วยเหลือ​เยียวยา​อะไร​พวกท่าน​ได้หรอก บ้านผม​ไม่มี​แม้แต่​อาหาร​และเสื้อคลุม อย่าตั้ง​ให้​ผม​เป็น​ผู้นำประชาชนเลย”

8 เยรูซาเล็ม​ได้​สะดุด​และ​ยูดาห์​ได้​ล้มคว่ำ เพราะ​สิ่งต่างๆ​ที่​พวกเขา​ได้พูด​และทำ​ไปนั้น มัน​ต่อต้าน​พระยาห์เวห์

พวกเขา​ได้​กบฏ​ต่อศักดิ์ศรี​ของพระเจ้า

9 พวกเขา​แสดง​สีหน้า​อวดดี พวกเขา​ได้​ประกาศ​ความบาป​ของ​พวกเขา​ออกมา​อย่างโจ่งแจ้ง​เหมือน​เมืองโสโดม

พวกเขา​ไม่ได้​ปกปิด​มันเลย น่าละอายจริงๆ พวกเขา​หาเรื่อง​ใส่ตัวแท้ๆ

10 ให้​บอก​กับ​คนพวกนั้น​ที่​ทำดี​ว่า​พวกเขา​จะได้ดี

เพราะ​พวกเขา​จะ​ได้​กิน​ผลกรรมดี​ที่​พวกเขา​ทำนั้น

11 แต่​คนชั่วนั้น น่าละอายจริงๆ​เขา​จะ​ได้รับ​สิ่งเลวร้าย

เพราะ​สิ่งที่​มือ​พวกเขา​ได้ทำ​กับ​คนอื่นไว้ มัน​จะ​ย้อน​กลับมาหา​พวกเขา

12 เด็กๆ​จะ​กดขี่​ข่มเหง​คนของเรา

พวกผู้หญิง​จะ​ปกครอง​เหนือ​คนของเรา

คนของเรา​เอ๋ย พวกผู้นำ​ของเจ้า​ได้​นำเจ้า​ออก​นอกลู่นอกทาง

และ​ทำให้​ทาง​ที่​พวกเจ้า​ควร​จะ​เดินนั้น​สับสนไป

พระยาห์เวห์​ตัดสิน​คนของพระองค์

13 พระยาห์เวห์​ลุกขึ้นมา​เพื่อ

ดำเนินคดี​และ​ตัดสิน​คนของพระองค์

14 พระยาห์เวห์​เริ่ม​ตัดสิน​พวกผู้นำอาวุโส​และ​พวกเจ้านาย​ของ​คนของพระองค์ พระองค์​พูดว่า

“พวกเจ้า​นี่แหละ ที่​ได้​โกงกิน​สวนองุ่น และ​สิ่งของ​ที่​เจ้าปล้นมา​จาก​คนจน​ก็​ยังอยู่​ในบ้าน​ของพวกเจ้า

15 พวกเจ้า​มี​สิทธิ์​อะไร​ไปบดขยี้​คนของเรา และ​บดบี้​หน้า​คนจน​เหล่านั้น”

พระยาห์เวห์ องค์​เจ้า​ชีวิต​ผู้มีฤทธิ์ทั้งสิ้น​พูดไว้​ว่า​อย่างนั้น

พระยาห์เวห์​เตือน​พวกผู้หญิง​ที่​เย่อหยิ่ง​ของ​ศิโยน

16 พระยาห์เวห์​พูดว่า “พวกผู้หญิง​ของศิโยน​ได้​กลายเป็น​คนเย่อหยิ่งจองหอง

พวกเขา​เดิน​เชิดคอ​ไปมา ชายตา​ยั่วยวน เดิน​กระตุ้งกระติ้ง และ​ส่งเสียง​กรุ๊งกริ๊ง​จาก​สร้อยข้อเท้า”

17 พระยาห์เวห์​ก็เลย​จะ​ทำให้​หัว​ของ​พวกผู้หญิง​ของศิโยน​กลายเป็น​ชันนะตุ

และ​ทำให้​หน้าผาก​ของพวกเขา​โล้น+ 3:17 ทำให้​หน้าผาก​ของพวกเขา​โล้น อาจจะ​เกิด​จาก​ศัตรู​โกนหัว​เขา​ให้​อับอายขายหน้า

18 ใน​วันนั้น​พระยาห์เวห์​จะเอา​ของสวยๆงามๆ​ทั้งหลาย​ที่​พวกเขา​ภูมิใจ​นักหนา​ไป อย่างเช่น พวกสร้อยข้อเท้า พวกสร้อยคอ​ที่​มี​รูปร่าง​เหมือน​ดวง​อาทิตย์​และ​ดวงจันทร์ 19 พวกต่างหู พวกสร้อยข้อมือ ผ้าคลุมหน้า 20 ผ้าคาดผม สร้อย​ที่​ดึงเท้า​ให้ชิดกัน ผ้าพันเอว และ​พวกน้ำหอม และ​พวกเครื่องราง​ของขลัง 21 พวกแหวน​ตรา​ประทับ ห่วงใส่จมูก 22 พวกเสื้อ​ใส่​ใน​งาน​เทศกาล พวกเสื้อคลุม พวกผ้าคลุมไหล่ พวกกระเป๋าถือ 23 พวกกระจก เสื้อผ้าลินิน ผ้าโพกหัว และ​ผ้าคลุมตัว

24 ใน​วันนั้น​แทนที่​จะ​มี​น้ำหอม​ก็​จะมี​กลิ่นเหม็น

แทนที่​จะมี​ผ้าคาดเอว​สวยๆ​ก็​จะมี​แค่​เชือก

แทนที่​จะมี​ทรงผม​สวยงาม​ก็​จะ​หัวล้าน

แทนที่​จะมี​เสื้อคลุม​หรูหรา​ก็​จะ​มี​ผ้า​กระสอบ

และ​แทนที่​จะ​สวยงาม ก็จะ​อับอาย

25 ในเวลานั้น พวกผู้ชาย​ของเจ้า​ก็จะ​ถูกดาบ​ฆ่าฟัน

พวกนักรบ​ผู้แข็งแกร่ง​ของเจ้า​ก็จะ​ถูกฆ่าตาย​ใน​สงคราม

26 ตาม​ประตูเมือง​ต่างๆ​ของศิโยน​จะ​มี​แต่​เสียงร้องไห้​เศร้าโศก​เสียใจ

เยรูซาเล็ม​จะ​เป็นเหมือน​ผู้หญิง​ที่​นั่งอยู่​กับพื้น​สิ้นเนื้อประดาตัว

เพราะ​ถูกปล้น​ไปหมดแล้ว

4

1 ในวันนั้น​ผู้หญิง​เจ็ดคน​จะยึด​ผู้ชาย​คนหนึ่งไว้ และ​พวกนาง​จะ​พูดว่า

“เรา​จะ​หาอาหาร​กินเอง​และ​เย็บเสื้อผ้า​ใส่เอง

ขอเพียงแต่​ให้​ท่าน​แต่งงาน​กับเรา

และ​ให้​พวกเรา​ได้ใช้​ชื่อของท่าน

เพื่อเรา​จะได้​ไม่อับอาย​เพราะ​ยัง​เป็นโสดอยู่”

พระยาห์เวห์​ให้​ความหวังกับ​คนของพระองค์

2 ใน​วันนั้น สิ่งที่​พระยาห์เวห์​ทำให้​งอกขึ้นนั้น​จะ​สวยงาม​ตระการตา​และ​ผลผลิต​ที่​เกิดขึ้น​จาก​พื้นดินนั้น​ก็​จะเป็น​ความภาคภูมิใจ​และ​เป็นศักดิ์ศรี​ของ​พวกที่​ยังเหลือรอด​อยู่ใน​อิสราเอล 3 ใน​เวลานั้น​คนเหล่านั้น​ที่​ยังเหลือรอด​อยู่ใน​ศิโยน​คือ​เมือง​เยรูซาเล็มนั้น ก็​จะ​ถูก​เรียกว่า ผู้บริสุทธิ์ คือ​ทุกคน​ที่​พระเจ้า​ได้กำหนด​ไว้แล้ว​ให้​มีชีวิตอยู่​ต่อไป​ใน​เยรูซาเล็ม 4 เมื่อ​พระยาห์เวห์​ได้​ล้าง​ความสกปรกโสมม​ของ​พวกผู้หญิง​ในศิโยน​และ​ได้​ชำระ​ล้าง​เลือด​ออกจาก​เยรูซาเล็ม​ด้วย​พระวิญญาณ​แห่ง​การตัดสิน​อย่างยุติธรรม​และ​พระวิญญาณ​แห่ง​การเผาไหม้​ให้บริสุทธิ์ 5 แล้ว​เมื่อนั้น พระยาห์เวห์​จะ​สร้าง​เมฆ​ก้อนหนึ่ง​ขึ้นมา​ใน​ตอนกลางวัน​และควัน​และเปลวเพลิง​ใน​ตอนกลางคืน+ 4:5 เมฆ​ก้อนหนึ่ง … ใน​ตอนกลางคืน ข้อนี้​คล้ายกับ​เหตุการณ์​ตอนที่​พระเจ้า​นำ​และ​ปกป้อง​คนของพระองค์​ใน​ทะเลทราย​หลัง​ออกมา​จากอียิปต์ ดู​เพิ่มเติม​ได้​จาก หนังสือ​อพยพ 14:38 อยู่เหนือ​ภูเขาศิโยน​และ​อยู่เหนือ​ที่ประชุม​ทั้งหลาย​ของ​เมืองนั้น​จะมี​กระโจม​อยู่​เหนือ​สง่าราศี​ทั้งหมดนั้น 6 กระโจมนั้น​จะ​ใช้​เป็น​ที่กำบัง​แสงแดด​ใน​ตอนกลางวัน​และ​เป็น​ที่หลบภัย​และ​เป็น​ที่กำบัง​ตอน​ที่มี​พายุฝน

5

เพลง​เกี่ยวกับ​อิสราเอลที่เป็น​สวนองุ่น​ของพระเจ้า

1 ตอนนี้​ผม​ขอ​ร้องเพลงหนึ่ง​ให้กับ​เพื่อน​ของผม+ 5:1 เพื่อน​ของผม คือ พระเจ้า เป็น​เพลง​เกี่ยวกับเขา​และ​สวนองุ่น​ของเขา+ 5:1 สวนองุ่น​ของเขา คือ คนของพระองค์

เพื่อน​ของผม​มี​สวนองุ่น​บน​เนินเขา​ที่​อุดม​สมบูรณ์มาก

2 เขา​เตรียมดิน​และ​โยน​ก้อนหิน​ออกไป​จนหมด

แล้ว​เขา​ก็​ปลูก​ต้นองุ่น​คุณภาพ​ดีเลิศ​ลงไป​ที่นั่น

เขา​ได้​สร้าง​หอคอย​เฝ้ามอง​กลางสวนนั้น

และ​เขา​ขุด​บ่อย่ำองุ่น​ไว้ด้วย

เขา​คาดหวัง​ว่า​สวนนี้​จะออก​ลูกองุ่น​รสดี

แต่​มัน​กลับ​ออก​ผลองุ่นเปรี้ยว​มา

3 ดังนั้น​เพื่อน​คนนี้​จึง​พูดว่า “ตอนนี้ พวกเจ้า​ที่อาศัย​อยู่ใน​เยรูซาเล็ม​และ​พวกเจ้า​คนยูดาห์

ให้​ตัดสินเอา​ระหว่างเรา​กับ​สวนองุ่น​ของเรา

4 มี​อะไร​อีกหรือ​ที่​เรา​ควรจะ​ทำ​กับ​สวนองุ่น​ของเรา​แต่​ยัง​ไม่ได้ทำ

เรา​คาดหวังว่า​มัน​จะ​ออก​ลูกองุ่น​รสดี​แต่​ทำไม​มันกลับ​ออก​ลูกเปรี้ยว

5 ตอนนี้​เรา​จะบอก​พวกเจ้า​ว่า​เรา​จะ​จัดการ​ยังไง​กับ​สวนองุ่นนี้​ของเรา

เรา​จะรื้อ​รั้วพุ่มหนาม​ออก

สวนนี้​จะ​ถูกทำลายไป

เรา​จะ​รื้อกำแพงหิน​ลง

สวนนี้​ก็​จะได้​ถูกเหยียบย่ำ

6 เรา​จะให้​มัน​เป็น​ที่ดิน​รกร้าง

จะ​ไม่มีใคร​ตัดแต่งกิ่ง​หรือ​พรวนดิน

จะมี​ทั้ง​หญ้าคา​และ​หนาม​ขึ้น​เต็มไปหมด

และ​เรา​จะสั่ง​ก้อนเมฆ​ว่า​อย่าปล่อย​ให้มี​น้ำฝน​ตกลงมา​บนมัน”

7 สวนองุ่น​ของ​พระยาห์เวห์​ผู้มีฤทธิ์ทั้งสิ้นนี้ ก็คือ​ครอบครัว​อิสราเอล​นั่นเอง

ส่วน​ต้นองุ่น ที่​พระองค์รัก​นี้​ก็คือ​คนยูดาห์

พระองค์​เฝ้า​มองหา​ความยุติธรรม​กลับเห็นแต่​การนองเลือด

พระองค์​เฝ้า​มองหา​การใช้ชีวิต​ที่ถูกต้อง​กลับ​ได้ยิน​แต่เสียง​ร้องให้ช่วย

8 เฮ้ย ไอ้พวกเจ้า​ที่มี​บ้าน​เพิ่มขึ้น​หลังแล้วหลังเล่า

และ​มีที่ดิน​เพิ่มแล้ว​เพิ่มอีก

จน​ไม่เหลือที่​ให้กับ​คนอื่น​เขา​อยู่กัน

มีแต่​พวกเจ้า​เท่านั้น​ที่​อยู่กัน​ใน​แผ่นดินนั้น

9 ผม​ได้ยิน พระยาห์เวห์ ผู้มีฤทธิ์​อำนาจทั้งสิ้น​ได้สาบาน​ไว้ว่า

“บ้านมากมาย​เหล่านี้​จะ​ถูกทำลายลง​อย่างแน่นอน​บ้าน​ที่​ใหญ่โต​สวยงาม​เหล่านี้​จะเป็น​บ้านร้าง

10 สวนองุ่น​ตั้ง​ยี่สิบห้าไร่​แต่​ผลิต​เหล้าองุ่น​ได้​นิดเดียว

หว่าน​เมล็ดข้าวสาลี​ไป​ตั้ง​หลายกระสอบ​แต่​ผลิต​เมล็ดข้าว​ได้นิดเดียว”+ 5:10 สวนองุ่น … ได้นิดเดียว ใน​ข้อนี้​แปลตรงๆ​ได้ว่า “สวนองุ่น​ตั้ง​หนึ่งแอก (แอก คือ พื้นที่​เท่ากับ​ที่​วัวสองตัว​สามารถ​ไถได้หมด​ภายใน​หนึ่งวัน) ผลิต​เหล้าองุ่น​ได้​แค่​หนึ่งบัท (หนึ่งบัท​เท่ากับ​ยี่สิบสองลิตร) และ​เมล็ดข้าวสาลี​หนึ่งโฮเมอร์ ให้​ผลผลิต​แค่​หนึ่งเอฟาห์” (หนึ่งโฮเมอร์​เท่ากับ สองร้อยยี่สิบ​ลิตร ส่วนหนึ่ง​เอฟาห์​เท่ากับ​ยี่สิบสอง​ลิตร)

11 เฮ้ย ไอ้พวก​ที่​ตื่นเช้า​เพื่อ​วิ่ง​ตามหา​เบียร์

และ​อยู่​จนดึกดื่น​จนกว่า​จะ​เมา​ด้วย​เหล้าองุ่น+ 5:11 เมา​ด้วย​เหล้าองุ่น หรือ แปล​จาก​ต้นฉบับ​ได้ว่า “จนกว่า​เหล้าองุ่น​จะ​เผาผลาญ​พวกเขา”

12 งาน​สังสรรค์​ของพวกเจ้า มี​พวกพิณเขาคู่ พิณใหญ่

กลองรำมะนา ขลุ่ย และ​เหล้าองุ่น

แต่​พวกเจ้า​ไม่ได้​ใส่ใจเลย​ถึง​สิ่งที่​พระยาห์เวห์​ได้ทำ

และ​ไม่ได้​สังเกตเลย​ว่า​พระองค์​ได้​ลงมือ​ทำอะไร​ไปบ้าง

13 เพราะ​อย่างนี้ คนของเรา​ก็​จะ​ถูกจับตัว​ไป​เป็นเชลย

เพราะ​พวกเขา​ไม่เข้าใจ​สิ่งที่​เรา​กำลัง​ทำอยู่

พวกบุคคลสำคัญ ก็​จะ​หิวตาย

และ​พวกชาวบ้าน​ธรรมดาๆ​ก็​จะ​หิวน้ำ​คอแห้งผาก

14 นั่นเป็นเหตุ​ที่​แดน​คนตาย​ถึง​ได้​เปิด​ลำคอกว้าง มัน​อ้าปาก​ซะกว้าง​จนวัด​ไม่ได้

ทั้ง​บุคคลสำคัญ​และ​ชาวบ้าน​ธรรมดาๆ​ของเยรูซาเล็ม​ก็​จะต้อง​ลงไป รวมทั้ง​พวกขี้เมา​ที่​เอะอะโวยวาย​ใน​งานเลี้ยง

15 ผู้คน​จะ​ก้มกราบลง ทุกคน​จะ​ถูกปราบลง

และ​คนที่​มีแววตา​เย่อหยิ่งจองหอง​ก็​จะ​ถูกทำ​ให้​อับอายขายหน้า

16 แต่​พระยาห์เวห์ ผู้มีฤทธิ์ทั้งสิ้น​จะ​ได้รับ​การยกย่อง​สรรเสริญ

เพราะ​พระองค์​ได้​ตัดสิน​อย่างยุติธรรม

พระเจ้า​ผู้ศักดิ์สิทธิ์​จะ​ทำให้เห็น​ว่า​พระองค์นั้น​ศักดิ์สิทธิ์

เพราะ​พระองค์​ทำ​ในสิ่งที่​ถูกต้อง

17 แล้ว​ใน​เวลานั้น ลูกแกะ​ก็​จะ​เล็มหญ้า​ที่นั่น​เหมือนกับ​เป็น​ทุ่งหญ้า​ของมันเอง

และ​ลูกแพะ​ก็​จะ​กินหญ้า​อยู่​ท่ามกลาง​ซากปรัก​หักพัง​ของ​พวกคนรวยนั้น

18 เฮ้ย ไอ้พวกที่​ลาก​ความผิดบาป​ของพวกเขา​ด้วยเชือก​แห่ง​การโกหก

และ​ลาก​ความบาป​ด้วยเชือก​ลากเกวียน

19 พวกเจ้า​พูดว่า “ให้​พระเจ้า​รีบๆหน่อย

ขอให้​พระองค์​ทำงาน​ของพระองค์​เร็วๆ​เพื่อ​พวกเรา​จะได้​เห็นมัน

ขอให้​แผนงาน​ของพระองค์​ผู้ศักดิ์สิทธิ์​ของอิสราเอล​สำเร็จ​ในเร็วๆนี้

เพื่อ​เรา​จะได้​รู้ว่า​แผนนั้น​เป็นยังไง”

20 เฮ้ย ไอ้พวก​ที่​เรียก​สิ่งชั่วร้าย​ว่าดี​และ​สิ่งที่ดี​ว่า​ชั่วร้าย

ไอ้พวก​ที่​พูดว่า​ความมืด​เป็น​ความสว่าง​และ​ความสว่าง​เป็น​ความมืด

ไอ้พวก​ที่​ถือว่า​ความขม​เป็น​ความหวาน​และ​ความหวาน​เป็น​ความขม

21 เฮ้ย ไอ้พวก​ที่​คิดว่า​ตัวเอง​ฉลาด

ไอ้พวกที่​มองว่า​ตัวเอง​แสนรู้

22 เฮ้ย ไอ้​พวกแชมป์​ใน​การดื่ม​เหล้าองุ่น

ไอ้พวก​คนเก่งกล้า​ใน​การปรุงรสเบียร์​ดื่ม

23 ไอ้พวก​ที่​รับสินบนแล้ว​ปล่อย​คนผิดไป

และ​ไม่ได้​ให้​ความเป็นธรรม​กับ​ผู้บริสุทธิ์

24 เพราะ​อย่างนี้​นี่เอง​ลูกหลาน​ของพวกเจ้า​จะ​ถูกทำลาย​เหมือนกับ​ฟาง​ที่​ถูกไฟไหม้

เหมือนกับ​หญ้าแห้ง​ที่​ยุบลง​ในเปลวไฟ

ดังนั้น​ราก​ของ​พวกเจ้า​ก็​จะ​เปื่อยเน่าไป

และ​ดอก​ของ​พวกเจ้า​ก็​จะ​ตาย​และ​ปลิวไป​เหมือนฝุ่น

เพราะ​พวกเจ้า​ไม่ยอม​เชื่อฟัง​คำสอน​ของพระยาห์เวห์ ผู้มีฤทธิ์ทั้งสิ้น

และ​พวกเจ้า​ก็​ดูถูกดูหมิ่น​ข่าวสาร​ที่​มาจาก​พระองค์​ผู้ศักดิ์สิทธิ์​ของอิสราเอล

25 เพราะ​เหตุนั้น พระยาห์เวห์​ถึงได้​โกรธ​คนของพระองค์

และ​ยกมือขึ้น​ฟาด​พวกเขา

ภูเขาทั้งหลาย​ต่างพากัน​สะเทือนสะท้าน

และ​มี​ศพ​เกลื่อน​กลาด​กลางถนน​เหมือนขยะ

แต่​ถึง​จะ​เกิดเรื่อง​เหล่านี้​ก็ตาม​พระยาห์เวห์​ก็ยัง​ไม่หายโกรธ​อยู่ดี

และ​มือ​ของพระองค์​ก็​ยังคง​เงื้อ​ขึ้นมาฟาด

พระเจ้า​จะ​นำ​กองทัพมา​ลงโทษ​อิสราเอล

26 พระองค์​ได้​ส่ง​สัญญาณ​ให้กับ​ชนชาติหนึ่ง​ที่​อยู่​ห่างไกล

และ​พระองค์​ได้​ผิวปาก​ให้​พวกเขา​มาจาก​สุดปลาย​แผ่นดินโลก

ดูสิ พวกเขา​มา​อย่างรวดเร็ว ว่องไว

27 ใน​พวกนั้น ไม่มีใคร​ที่​เหน็ดเหนื่อย​หรือ​ล้มลง

ไม่มีใคร​ที่​ง่วงนอน​หรือ​งีบหลับไป

ไม่มี​แม้แต่​เข็มขัด​สักเส้น​ที่​หลวมหลุด

ไม่มี​แม้แต่​สายรัด​รองเท้าสาน​สักเส้น​ที่ขาดไป

28 ลูกธนู​ของ​พวกเขา​ก็​แหลมคม

คันธนู​ทั้งหมด​ก็​โก่ง​พร้อมยิง

กีบม้า​ของพวกเขา​ก็​เหมือนกับ​หินเหล็กไฟ

และ​ล้อรถรบ​ก็เร็ว​เหมือน​พายุหมุน

29 เสียง​คำราม​ของ​พวกเขา​ก็​เหมือน​สิงโต

พวกเขา​คำราม​เหมือน​พวกสิงห์หนุ่ม

พวกเขา​คำราม​และ​ตะครุบ​เหยื่อ​ของพวกเขา

และ​ขน​เหยื่อ​พวกนั้นไป ไม่มีใคร​สามารถ​ช่วยเหลือ​เหยื่อ​เหล่านั้น

30 ในวันนั้น พวกศัตรู​จะ​คำราม​เหนือ​อิสราเอล

เหมือนกับ​เสียงร้อง​กึกก้อง​ของคลื่น​ในทะเล

และ​เมื่อ​คนหนึ่ง​มอง​เข้าไป​ในแผ่นดิน

ก็​จะ​เห็น​แต่​ความมืด​และ​ความเจ็บปวด​รวดร้าว

และ​หมู่เมฆนั้น​ก็​ได้​บดบัง​แสงสว่าง​ไป​จน​มืดมิด

6

พระยาห์เวห์​เรียก​อิสยาห์มา​เป็น​ผู้พูดแทนพระองค์

1 ใน​ปี​ที่​กษัตริย์​อุสซียาห์+ 6:1 อุสซียาห์ เป็น​กษัตริย์​ของยูดาห์ ปกครอง​อยู่​ในปี 767 ถึง​ประมาณ​ปี 740 ก่อน​พระเยซู​มาเกิด​ตาย ผม​ได้เห็น​องค์​เจ้า​ชีวิต​นั่งอยู่​บนบัลลังก์​อันสูงส่ง และ​ส่วนปลาย​ของ​เสื้อคลุมยาว​ของพระองค์นั้น​ปกคลุม​พื้นวิหาร​ไปหมด 2 มี​พวกทูตสวรรค์​เสราฟ+ 6:2 พวกทูตสวรรค์​เสราฟ เป็น​ทูตสวรรค์​พิเศษ ชื่อนี้​อาจจะ​หมายถึง​ว่า พวกเขา​สว่างจ้า​เหมือนไฟ ยืน​เฝ้าอยู่​รอบๆพระองค์ ทูตเสราฟ​แต่ละองค์​มีปีก​หกปีก สองปีก​ปิดหน้า​เอาไว้ และ​อีก​สองปีก​ปิดเท้า+ 6:2 เท้า หรือ อาจจะ​เป็น​อวัยวะเพศ ของพวกเขา และ​สองปีก​ที่เหลือ​เอาไว้บิน 3 พวกทูตสวรรค์ ต่าง​ก็​กำลัง​ร้อง​ต่อกันและกัน​ว่า

“ศักดิ์สิทธิ์ ศักดิ์สิทธิ์ ศักดิ์สิทธิ์ พระยาห์เวห์ ผู้มีฤทธิ์ทั้งสิ้น

ทั่วโลก​เต็มไปด้วย​รัศมี​ของพระองค์”

4 รากฐาน​และ​ธรณีประตูต่างๆ​สั่นสะเทือน​เพราะ​เสียงร้อง​ของ​พวกทูตสวรรค์นั้น และ​วิหาร​ก็​เต็มไปด้วยควัน+ 6:4 ควัน แสดง​ให้เห็น​ว่า​พระเจ้า​สถิตอยู่​ใน​วิหาร ดู​หนังสือ​อพยพ 40:34-35

5 และ​ผม​ก็​พูดว่า “น่าละอายจริงๆ​ผม​จะต้อง​ถูกทำลายแน่ๆ+ 6:5 ผม​จะต้อง​ถูกทำลายแน่ๆ หรือ​แปล​ได้​อีก​อย่างหนึ่ง​ว่า “ผม​จะต้อง​เงียบๆไว้” เพราะ​ผม​เป็น​คน​ที่มี​ริมฝีปาก​ที่​ไม่สะอาด​ใน​สายตา​พระเจ้า และ​ผม​ก็​อาศัย​อยู่​ท่ามกลาง​คน​ที่มี​ริมฝีปาก​ที่​ไม่สะอาด​เหมือนกัน แต่​ดวงตา​ผม​กลับ​ได้เห็น​กษัตริย์ คือ​พระยาห์เวห์​ผู้มีฤทธิ์ทั้งสิ้น”

6 แล้ว​ทูตเสราฟ​องค์หนึ่ง​ก็​บิน​มาหาผม และ​มี​ถ่านหินร้อนๆ​ที่​ท่าน​ได้เอา​คีมคีบมา​จาก​แท่นบูชา 7 แล้ว​ท่าน​ก็​เอา​มัน​มาแตะ​ที่​ริมฝีปากผม และ​พูดว่า “ดูสิ ถ่านหินร้อนๆนี้​ได้​แตะ​ที่​ริมฝีปาก​ของเจ้าแล้ว และ​ความผิด​ของเจ้า​ก็ได้​ถูกขจัด​ไปแล้ว ความบาป​ของเจ้า​ก็​ถูกลบ​ไปแล้ว”

8 และ​ผม​ก็​ได้ยิน​เสียง​ของ​องค์​เจ้า​ชีวิต​พูดว่า “เรา​จะ​ส่งใคร​ไปดี ใคร​จะไป​แทน​พวกเรา”

แล้ว​ผม​ก็​ตอบว่า “ข้าพเจ้า​อยู่นี่ครับ ส่ง​ข้าพเจ้า​ไปเถิด”

9 แล้ว​พระองค์​ก็​พูดว่า “ไป​บอก​กับ​คนพวกนี้​ว่า

‘ฟัง​ไปเรื่อยๆ​แต่​อย่าเข้าใจ

ดู​ต่อไป​เรื่อยๆ​แต่​อย่า​รู้เรื่อง’

10 ไป​ทำให้​จิตใจ​ของ​คนพวกนี้​ทึบไป

และ​ทำให้​หู​ของ​พวกเขาตึง

และ​ทำให้​ตา​ของ​พวกเขา​ปิดสนิท

ไม่อย่างนั้น​พวกเขา​จะ​เห็น​ด้วยตา​ของพวกเขา

และ​ได้ยิน​กับหู​ของพวกเขา

และ​เข้าใจ​ด้วย​จิตใจ​ของพวกเขา

และ​หันกลับ​มาหาเรา และ​ได้รับ​การรักษา”

11 แล้ว​ผม​ก็​ถามว่า “องค์​เจ้า​ชีวิต จะให้​ข้าพเจ้า​ทำอย่างนี้​ไปนาน​แค่ไหนครับ”

พระองค์​ตอบว่า

“ทำ​อย่างนี้​ไปจนกว่า​เมืองต่างๆ​จะ​ถูกทำลาย

จน​ไม่​หลงเหลือใคร​อยู่​ในเมือง​พวกนั้นอีก

จน​ไม่มีใคร​เหลือ​อยู่​ตาม​บ้าน​เรือนต่างๆ

และ​จนกว่า​แผ่นดิน​จะ​ถูกทำลาย​จน​ร้างไป

12 และ​จนกว่า​พระยาห์เวห์​จะ​ส่ง​ประชาชน​ออกไป​แดนไกล

และ​แผ่นดิน​ก็​ถูก​ทอดทิ้ง​ไป​เกือบหมด

13 ถึงแม้​จะ​เหลือ​คน​อยู่ที่นั่น​แค่​สิบเปอร์เซ็นต์

แผ่นดิน​ก็​ยัง​จะ​ถูกเผาอีก

แต่​เหมือนกับ​ต้นโอ๊ก​หรือ​ต้นสน​ที่​เมื่อ​ถูกโค่น​จนเหลือ​แต่ตอ

แผ่นดินนี้​จะ​มี​ตอ​ซึ่งก็คือ​เมล็ดศักดิ์สิทธิ์​ที่​สามารถ​แตกออกมา​ได้อีก”

7

อาราม​ก่อ​ปัญหา​ให้กับ​ยูดาห์

1 ใน​ช่วง​ที่​อาหัส+ 7:1 อาหัส เป็น​กษัตริย์​ของยูดาห์ ใน​ช่วง​ปี 735-727 ก่อน​พระเยซู​มาเกิด ลูก​ของโยธาม ที่​เป็น​ลูก​ของ​อุสซียาห์+ 7:1 อุสซียาห์ เป็น​กษัตริย์​ของ​ยูดาห์ ใน​ช่วง​ปี 767-740 ก่อน​พระเยซู​มาเกิด ได้ขึ้น​เป็นกษัตริย์​ของ​ยูดาห์ กษัตริย์​เรซีน​ของ​อาราม+ 7:1 กษัตริย์​เรซีน​ของ​อาราม ปกครอง​ประมาณ​ปี 740-731 ก่อน​พระเยซู​มาเกิด และ​เปคาห์​ลูก​ของ​เรมาลิยาห์​เป็น​กษัตริย์​ของ​อิสราเอล ทั้ง​เรซีน​และ​เปคาห์​ได้​บุก​ขึ้นไป​โจมตี​เมือง​เยรูซาเล็ม แต่​ไม่สามารถ​เอาชนะ​เมืองนั้นได้ 2 กษัตริย์​อาหัส​ของ​ยูดาห์+ 7:2 กษัตริย์​อาหัส​ของ​ยูดาห์ หรือ แปล​ตาม​ต้นฉบับ​ได้ว่า “ครอบครัว​ของ​ดาวิด” หรือ​ครอบครัว​แห่งยูดาห์ พระเจ้า​สัญญา​ว่า จะ​มี​คน​จาก​ครอบครัว​ของ​ดาวิด​ได้​เป็น​กษัตริย์​ปกครอง​ยูดาห์ ได้รับ​รายงาน​เรื่องนี้​ว่า อาราม​ได้​ตั้งค่าย​อยู่​ใน​เขตแดน​ของ​เอฟราอิม กษัตริย์​อาหัส​และ​คนของพระองค์​ก็​กลัว​จนตัวสั่น เหมือน​ต้นไม้​ในป่า​ที่​ถูก​ลมพัด​สั่นไหว​ไปมา

3 พระยาห์เวห์​พูดกับ​อิสยาห์​ว่า “ให้เจ้า​และ​เชอารยาชูบ+ 7:3 เชอารยาชูบ ชื่อนี้​หมายถึง “จะมี​ไม่กี่คน​กลับมา” ลูก​ของเจ้า ออก​ไปหา​อาหัส ตรง​บริเวณ​ปลาย​รางน้ำ​ของสระ​ด้านบน ตรง​ถนน​ที่​มุ่งไป​ยัง​ทุ่ง​ของ​คนซักผ้าใหม่ 4 ให้​บอก​กับ​อาหัส​ว่า ‘ระวังตัว​ให้ดี และ​ใจเย็นๆ​ไม่ต้องกลัว และ​ไม่ต้อง​ใจฝ่อไป เรื่อง​สองคนนั้น​ที่​ตอนนี้​เป็น​เหมือน​เศษดุ้นฟืน​สองดุ้น​ที่​ใกล้​จะ​มอดแล้ว ไม่ต้อง​ไปกลัว​ที่​เรซีน อาราม และ​เปคาห์​ลูก​ของ​เรมาลิยาห์​โกรธแค้นเจ้า 5 หรือ​ที่​อาราม พร้อมกับ​เอฟราอิม และ​เปคาห์​ลูก​ของ​เรมาลิยาห์ ได้​วางแผน​ต่อต้านเจ้า และ​พูดกัน​ว่า 6 “พวกเรา​ไป​บุก​ยูดาห์​กันเถอะ ไป​ทำให้​มัน​ขวัญหนี​ดีฝ่อ และ​เอาชนะมัน แล้ว​ตั้ง​ลูก​ของ​ทาเบเอล​ขึ้น​เป็น​กษัตริย์​ที่นั่น”’”

7 พระยาห์เวห์​องค์​เจ้า​ชีวิต​พูดว่า

“แผน​ของ​พวกมัน​จะ​ไม่สำเร็จ

และ​มัน​จะ​ไม่เกิดขึ้น​ตามนั้น

8 เพราะ​หัว​ของ​อาราม​ก็​เป็นแค่​เมืองดามัสกัสนั่น

และ​หัว​ของดามัสกัส​ก็​เป็นแค่​ไอ้เรซีนนั่น

(ภายใน​หกสิบห้าปี เอฟราอิม​จะ​ถูกทำลาย​แตกเป็นชิ้นๆ​จน​ไม่เป็น​ชนชาติ​อีกต่อไป)

9 ส่วน​หัว​ของเอฟราอิม​ก็​เป็นแค่​เมืองสะมาเรีย

และ​หัว​ของ​เมืองสะมาเรีย​ก็​เป็นแค่​ไอ้ลูก​ของเรมาลิยาห์​คนนั้น

ถ้า​เจ้า​ไม่ยืนหยัด​ในพระเจ้า

เจ้า​ก็​จะ​ไม่มีทาง​ยืน​อยู่ได้เลย”

อิมมานูเอล พระเจ้า​อยู่กับเรา

10 พระยาห์เวห์​พูดกับ​อาหัส​อีกครั้งว่า 11 “ขอเรา​พระยาห์เวห์​พระเจ้า​ของเจ้า​ให้​ทำอะไร​ก็ได้​ที่​พิสูจน์​ว่า​ที่เรา​พูดนั้น​เป็นจริง ขอมาเลย อะไร​ก็ได้ ไม่ว่า​จะมา​จาก​ที่ลึก​ของแดนผู้ตาย หรือ​มา​จาก​ที่สูง​ถึง​ฟ้าสวรรค์”

12 แต่​อาหัส​ตอบว่า “ข้าพเจ้า​จะ​ไม่ขอ​หรอกครับ ข้าพเจ้า​จะ​ไม่ทดสอบ​พระยาห์เวห์”

13 แล้ว​อิสยาห์​ก็​พูดว่า “อย่างนั้น ฟัง​ให้ดี ครอบครัว​ของ​ดาวิด ที่​เจ้า​ทำให้​มนุษย์​หมด​ความอดทนนั้น​ยัง​ไม่พอ​อีกหรือ ยัง​จะต้อง​มา​ทำให้​พระเจ้า​ของผม​หมด​ความอดทน​ไปด้วยหรือ 14 เพราะ​อย่างนี้แหละ องค์​เจ้า​ชีวิตเอง​จะให้​สิ่งที่​พิสูจน์​กับเจ้า

ดูนะ หญิงสาว​คนนั้น+ 7:14 หญิงสาว​คนนั้น ใน​สำเนา​กรีกโบราณ แปลว่า “หญิง​พรหมจารี”

ตั้งท้องอยู่

และ​กำลัง​จะคลอด​ลูกชาย

เธอ​จะ​ตั้งชื่อลูก​ว่า อิมมานูเอล+ 7:14 อิมมานูเอล แปลว่า “พระเจ้า​สถิต​อยู่ด้วย”

15 เด็กคนนั้น​จะ​กิน​เนย​และ​น้ำผึ้ง+ 7:15 กิน​เนย​และ​น้ำผึ้ง หมายถึง​อาหารอ่อน ส่วนใหญ่​ให้​เด็กทารก​หรือ​เด็ก​ที่​เพิ่ง​หย่านม​กินกัน

จนถึง​เวลา​ที่​เขา​เริ่มปฏิเสธ​อาหาร​ที่ไม่ชอบ

และ​เลือก​อาหาร​ที่ชอบ+ 7:15 ปฏิเสธ … ที่ชอบ หรือ​แปล​ตรงๆ​ได้ว่า “ปฏิเสธ​ในสิ่งที่​ไม่ดี​และ​เลือก​ใน​สิ่งที่ดี”

16 เพราะ​ก่อนที่​เด็ก​จะ​เริ่มปฏิเสธ​อาหาร​ที่​ไม่ชอบ

และ​เลือก​อาหาร​ที่ชอบเป็น

แผ่นดิน​ของ​กษัตริย์​สององค์นั้น​ที่​ท่านกลัว

ก็​จะ​ถูกทิ้ง​ให้รกร้าง​ไปแล้ว

17 แต่​พระยาห์เวห์​จะ​นำ​วันเวลา​แห่ง​ความเดือด​ร้อน​มาให้​กับเจ้า​กับ​คนของเจ้า​และ​กับ​ครอบครัว​ของเจ้า​อย่างที่​ไม่เคย​เกิดขึ้น​มาก่อน​ตั้งแต่​เอฟราอิม​แยก​ออกมา​จาก​ยูดาห์ พระยาห์เวห์​จะ​นำ​กษัตริย์​อัสซีเรีย+ 7:17 อัสซีเรีย เป็น​ชนชาติ​ที่​มีอำนาจ ตั้งอยู่​ทาง​ทิศตะวันออก​เฉียงเหนือ​ของ​อิสราเอล มา​ต่อสู้​กับเจ้า”

18 ในวันนั้น พระยาห์เวห์​จะ​ผิวปาก​เรียก​แมลงวัน​ตัวนั้น ที่​อยู่​ตาม​ต้นน้ำ​ทั้งหลาย​ของ​ลำธารต่างๆ​ของอียิปต์ และ​จะ​ผิวปาก​เรียก​ผึ้ง​ตัวนั้น​ที่​อยู่​ใน​แผ่นดิน​ของอัสซีเรีย 19 แมลงวัน​และ​ผึ้ง​พวกนั้น ก็​จะ​มา​ตั้งค่าย​อยู่​ใน​หุบเขาลึก ตามถ้ำ​ตาม​หน้าผาต่างๆ​ตาม​พงหนาม​และ​ตาม​หลุมน้ำต่างๆ 20 ในวันนั้น องค์เจ้าชีวิต​จะ​โกนหัวเจ้า​และ​ขนที่เท้า+ 7:20 เท้า อาจจะ​พูด​ให้​ไพเราะ แทน “อวัยวะเพศ”+ 7:20 โกนหัวเจ้า​และ​ขนที่เท้า เป็น​การทำให้​คนนั้น​อับอาย​ขายหน้า ดู​ตัวอย่าง​ได้​จาก 2 ซามูเอล 10:4-5; อิสรายาห์ 3:17 ด้วย​มีดโกน​ที่​เช่า​มาจาก​อีกฝั่ง​ของ​แม่น้ำยูเฟรติส​คือ​กษัตริย์​อัสซีเรีย​นั่นเอง

21 ในวันนั้น คนหนึ่ง​จะ​เหลือ​ได้แค่​วัวสาว​ตัวหนึ่ง​และ​แพะสองตัว 22 และ​เพราะ​พวกมัน​ให้​นม​จำนวนมาก คนนั้น​ก็​เอามา​ทำ​เนยกิน คน​ที่​ยังคง​เหลืออยู่​ใน​แผ่นดินนั้น​ก็​จะ​กิน​เนย​และ​น้ำเชื่อมผลไม้ 23 ใน​วันนั้น สวนองุ่น​ที่​เคย​มี​เถาองุ่น​หนึ่งพันเถา​ที่​มีค่า​หนึ่งพัน​เหรียญเงิน จะ​มี​หญ้าคา​และ​หนาม​ขึ้น​รกไปหมด 24 คน​ก็​จะ​เอา​ธนู​และ​ลูกธนู​เข้าไป​ล่าสัตว์​ที่นั่น เพราะ​ทั้ง​แผ่นดิน​ก็​มีแต่​พงหญ้า​และ​หนาม​ขึ้น​เต็มไปหมด 25 คน​จะ​ไม่​ขึ้นไป​ตาม​เนินเขา​พวกนั้น​ที่​เคย​มี​การถาง​ด้วยจอบ​อีกต่อไป เพราะ​จะ​กลัว​ความรก​ของ​พงหญ้า​และหนาม มัน​จะ​กลายเป็น​ที่​สำหรับ​ปล่อย​ฝูงสัตว์​ไปหากิน​และ​ให้​ฝูงแพะแกะ​ไป​เหยียบย่ำ

8

อัสซีเรีย​จะ​มา​บุก​ในเร็วๆนี้

1 พระยาห์เวห์​พูด​กับ​ผม​ว่า “ให้​เอา​แผ่น​ดินเหนียว+ 8:1 แผ่น​ดินเหนียว หรือ “แผ่นหนัง” แผ่นใหญ่​มา​แผ่นหนึ่ง​แล้ว​เอา​ปากกา​ปลายแหลม​ที่​คน​ใช้กัน​ทั่วไป+ 8:1 ปากกา​ปลายแหลม​ที่​คน​ใช้กัน​ทั่วไป หรือ​แปล​ได้​อีก​อย่างหนึ่ง​ว่า “เขียน​คำสอนนี้​ลงไป​แบบง่ายๆ​ชัดเจน” เขียน​ลงไป​ว่า ‘มาเฮอร์ชาลาลหัชบัส’”+ 8:1 มาเฮอร์ชาลาลหัชบัส ชื่อนี้​หมายถึง “จะ​มี​การปล้นสะดม​และ​ชิงทรัพย์​เกิดขึ้น​เร็วๆนี้”

2 แล้ว​ผม​ก็​ได้​เอา​อุรียาห์​ที่​เป็น​นักบวช และ​เศคาริยาห์​ลูก​ของ​เยเบเรคียาห์ มา​เป็น​พยาน​ที่​เชื่อถือได้​ว่า​ผม​เขียน​อย่างนั้น 3 จากนั้น​ผม​ก็​เข้าไป​ร่วมหลับนอน​กับเมียผม​หญิง​ที่​เป็น​ผู้พูดแทนพระเจ้านั้น และ​นาง​ก็​ตั้งท้อง​และ​คลอดลูกชาย แล้ว​พระยาห์เวห์​ก็​พูดกับผม​ว่า “ตั้งชื่อ​เด็กคนนี้​ว่า มาเฮอร์ชาลาลหัชบัส” 4 ก่อน​ที่​เด็ก​จะ​ร้องเรียก​พ่อจ๋า แม่จ๋า​ได้นั้น ทหาร​อัสซีเรีย​ก็​จะ​มา​ขน​เอา​ทรัพย์​สมบัติ​ของ​เมืองดามัสกัส​และ​ริบ​เอา​ความร่ำรวย​ของ​เมืองสะมาเรีย+ 8:4 สะมาเรีย เป็น​เมืองหลวง​ของ​อิสราเอล​ฝ่ายเหนือ ไป​ให้กับ​กษัตริย์​อัสซีเรีย

5 แล้ว​พระยาห์เวห์​ก็​พูดกับผม​อีกว่า 6 “คนพวกนี้​ไม่ยอมรับ​น้ำ​ที่​ไหลเรื่อยๆ​จาก​ทางส่งน้ำ​แห่งชิโลอาห์+ 8:6 ชิโลอาห์ ท่อส่งน้ำ​ที่​ไหล​ไป​ทางทิศใต้ น้ำ​ไหล​มา​จาก​น้ำพุกิโหน ทาง​ทิศตะวันออก​ของเยรูซาเล็ม แต่​กลับไป​ชื่นชม​เรซีน และ​เปคาห์​ลูก​ของ​เรมาลิยาห์ 7 เพราะ​อย่างนั้น ดูไว้​ให้ดี เรา​ผู้เป็น​องค์​เจ้า​ชีวิต กำลัง​จะ​นำ​กษัตริย์​ของ​อัสซีเรีย​มา​พร้อมกับ​กำลัง​อัน​เกรียงไกร​ของเขา มา​ต่อสู้​กับ​พวกเจ้า มัน​จะ​เป็น​เหมือนกับ​น้ำ​ที่​ไหลทะลัก​มา​จาก​แม่น้ำยูเฟรติส ที่​ท่วมท้น​ลำคลองต่างๆ​และ​ริมฝั่ง​ทั้งหมด​ของ​พวกมัน 8 มัน​จะ​ไหล​เข้าไป​ในยูดาห์ และ​ท่วม​ทุกสิ่งทุกอย่าง และ​ไหล​ต่อไป​เรื่อยๆ​จนสูง​ถึงคอ” แต่​พระองค์​จะ​กางปีก+ 8:8 พระองค์​จะ​กางปีก อาจจะ​แปล​ได้​ว่า “กำลัง​ของ​อัสซีเรีย” ออก​ปกคลุม​แผ่นดิน​ทั้งหมด​ของเจ้า อิมมานูเอล+ 8:8 อิมมานูเอล แปล​ว่า “พระเจ้า​สถิต​อยู่ด้วย”

9 ชนชาติ​ทั้งหลาย รวมตัว​กันไว้

และ​ให้​หวาดกลัว

ฟังไว้ให้ดี พวกเจ้า​ทั้งหมด​ที่​อยู่​ในดินแดน​ที่​ห่างไกล​ออกไป

เตรียม​ตัว​ออกรบ​และ​ให้​หวาดกลัวไว้

เตรียม​ตัว​ออกรบ​และ​ให้​หวาดกลัวไว้

10 วางแผน​กันไปเลย​แต่​จะ​ไม่สำเร็จหรอก ออกคำสั่ง​ไปเลย​แต่​จะ​ไร้ผล

เพราะ​พระเจ้า​อยู่กับเรา

พระเจ้า​เตือน​อิสยาห์

11 พระยาห์เวห์​พูดกับผม ใน​ขณะที่​มือ​ของพระองค์​จับผมไว้ และ​ยับยั้ง​ผมไว้​ไม่ให้​ไป​ตามทาง​ของ​คนพวกนี้ พระองค์​พูดว่า 12 “สิ่งที่​คนพวกนี้​เรียกว่า​เป็น​การวางแผนกบฏ ก็​อย่า​ไปเรียก​อย่างนั้น​ตาม​พวกมัน และ​เจ้า​ก็​ไม่ต้อง​ไปกลัว​ใน​สิ่งที่​พวกมันกลัวหรอก หรือ​ไป​ยำเกรง​อย่างนั้น 13 มีแต่​พระยาห์เวห์ พระเจ้า​ผู้มีฤทธิ์ทั้งสิ้น​เท่านั้น ที่​เจ้า​ควรจะ​ถือว่า​ศักดิ์สิทธิ์ ให้​พระองค์​เป็น​ผู้ที่​พวกเจ้า​เกรง​กลัว และ​ให้​พระองค์​เป็น​ผู้ที่​พวกเจ้า​ยำเกรง 14 แล้ว​พระองค์​จะ​เป็น​ที่ลี้ภัย​สำหรับเจ้า แต่​สำหรับ​ครอบครัว​ของ​อิสราเอล​และ​ครอบครัว​ของยูดาห์แล้ว พระองค์​จะ​เป็น​เหมือน​ก้อนหิน​ที่​ทำให้​พวกเขา​สะดุด เป็น​ศิลา​ที่​ทำให้​พวกเขา​ล้มลง และ​พระองค์​จะ​เป็น​กับดัก​และ​ตาข่าย​ต่อ​คน​ที่​อาศัย​อยู่​ใน​เมืองเยรูซาเล็ม 15 พวกเขา​จำนวนมาก​จะ​สะดุด​แล้วก็​ล้ม​แตกหัก และ​พวกเขา​จะ​ติด​กับดัก​และ​ถูกจับไป”

16 อิสยาห์​พูดว่า “ให้​มัด​คำพยานนี้​ไว้ให้ดี และ​ให้​ปิดผนึก​คำ​สั่งสอนนี้ แล้ว​เก็บไว้​กับ​พวกลูกศิษย์​ของผม” 17 ผม​จะ​รอคอย​พระยาห์เวห์ พระองค์​ได้​แอบ​ใบหน้า​ของพระองค์เอง​ไป​จาก​ครอบครัว​ของยาโคบ แต่​ผม​จะ​มี​ความหวัง​ในพระองค์

18 ดูสิ ผม​อยู่นี่​พร้อมกับ​ลูกๆ​ที่​พระยาห์เวห์​ได้ให้​กับผม พวกเรา​เป็น​เครื่องเตือนใจ​และ​ราง​บอกเหตุต่างๆ​ใน​อิสราเอล พระยาห์เวห์​ผู้มีฤทธิ์ทั้งสิ้น ผู้ที่​อาศัย​อยู่​บน​ภูเขาศิโยน​ได้​ส่ง​พวกเรามา

19 เมื่อ​มี​คน​มาบอก​กับ​พวกเจ้า​ว่า “ไป​ปรึกษา​กับ​พวกคนทรงเจ้า​และ​พวกหมอดู ที่​กระซิบเบาๆ​และ​พึมพำ​อยู่​ใน​ลำคอ แต่ละ​ชนชาติ​น่า​จะ​ไป​ปรึกษา​กับ​พวกพระ​ของเขา​ไม่ใช่หรือ น่าจะ​ไป​ปรึกษา​กับ​คนตาย​ให้กับ​คนเป็น​ไม่ใช่หรือ”

20 เจ้า​ควร​นึกถึง​คำ​สั่งสอน​และ​คำพยานนั้น​ต่างหาก ถ้า​พวกคนทรงเจ้า​และ​พวกหมอดูนี้​พูด​ไม่ตรง​กับ​ที่​ผม​พูด พวกเขา​ก็จะ​ไม่มีวัน​เจอ​กับ​ความสว่าง

21 พวกเขา​จะ​เดิน​ไปมา​ใน​แผ่นดิน ด้วย​ความทุกข์​และ​ความหิวโหย+ 8:21 เขา … หิวโหย หรือ​แปล​ได้​อีกอย่าง​ว่า “เปคาห์​ผ่าน​เข้าไป​ใน​แผ่นดิน ด้วย​ความโหดร้าย​และ​หิวโหย” เมื่อ​เขา​หิวโหย​และโกรธ เขา​ก็​จะ​เงยหน้า​ขึ้นมา​สาปแช่ง+ 8:21 สาปแช่ง หรือ ก่อกบฏ กษัตริย์​ของเขา​และ​พวกพระ​ของเขาด้วย 22 แล้ว​เมื่อ​พวกเขา​มองไป​ที่​แผ่นดิน พวกเขา​จะ​เห็น​แต่​ความ​ทุกข์ยาก​และ​ความมืด และ​มีแต่​ความกลัดกลุ้ม​อย่าง​แสนสาหัส และ​พวกเขา​ก็​จะ​ถูก​ผลักไส​ให้​เข้าไป​สู่​ความ​มืดมิด

9

วันใหม่​กำลังมา

1 แต่​จะ​ไม่มี​ความเหน็ดเหนื่อย​อีกต่อไป สำหรับ​คนเหล่านั้น​ที่​ตั้งมั่นคง​อยู่​ใน​คำสอนนั้น ในอดีตนั้น พระองค์​ทำให้​ดินแดน​ของ​เศบูลุน​และ​นัฟทาลี​ถูกดูหมิ่น แต่​ใน​อนาคต พระองค์​จะ​ทำให้​ดินแดน​เหล่านั้น​ยิ่งใหญ่ คือ​ดินแดน​ที่​อยู่​ใกล้​ทะเล​เมดิเตอร์เรเนียน ดินแดน​ทาง​ฝั่งตะวันออก​ของ​แม่น้ำจอร์แดน และ​แคว้นกาลิลี อัน​เป็น​ที่​อาศัย​ของ​คน​ต่าง​ชาติ

2 คน​ที่​เคย​เดิน​อยู่​ใน​ความมืด​ได้เห็น​ความสว่าง​อันยิ่งใหญ่แล้ว

คนเหล่านั้น​ที่​เคย​อยู่​ใน​แผ่นดิน​ที่​มืดมน แสงสว่าง​ก็​ได้​ส่อง​ลงมา​ยัง​พวกเขาแล้ว

3 พระองค์​เจ้าข้า พระองค์​ได้​ทำให้​ชนชาติ​ทวีคูณ

พระองค์​ได้​เพิ่ม​ความสุข​ให้กับ​พวกเขา

พวกเขา​ชื่นชม​ยินดี​ต่อหน้า​พระองค์

อย่างกับ​ความสุข​ที่​คน​มีกัน​ใน​ยามเก็บเกี่ยว

อย่างกับ​ความสุข​ที่​คน​มีกัน​ตอน​แบ่ง​ของ​ที่ยึดมาได้​จาก​สงคราม

4 เพราะ​พระองค์​ได้​หักแอก​ที่​เป็นภาระ​ของพวกเขาทิ้ง

และ​เอา​คาน​ที่​พวกเขา​แบก​อยู่บนบ่า​ออกไป

และ​เอา​ไม้ตะบอง​ที่​ศัตรู​ใช้ลงโทษ​พวกเขาไป อย่างกับ​ตอนที่​พระองค์​รบชนะ​ชาวมีเดียน+ 9:4 พระองค์​รบชนะ​ชาวมีเดียน ดู​เพิ่มเติม​ได้​จาก หนังสือ​กันดารวิถี 22:1 เป็นต้นไป​หรือ หนังสือ​ผู้วินิจฉัย​บทที่ 6 และ 7

5 เพราะ​รองเท้า​ทหาร​ทุกคู่​ที่​มุ่งหน้า​สู่​สนามรบ​อย่าง​กึกก้อง

และ​เสื้อทหาร​ทุกตัว​ที่​เกลือกกลิ้ง​เลือด​มา จะต้อง​ถูก​เผาทิ้ง เป็น​เชื้อเพลิง​สำหรับไฟ

6 เพราะ​มี​เด็ก​คนหนึ่ง​เกิดมา​เพื่อเรา

พระองค์​ให้​ลูกชาย​คนหนึ่ง​กับเรา

และ​สิทธิอำนาจ​ก็​จะ​ตก​อยู่​ที่​บ่า​ของเด็ก​คนนี้

และ​เขา​มีชื่อ​ว่า “ที่ปรึกษา​อัน​มหัศจรรย์ นักรบ​ที่​ทรงพลัง​เหมือน​พระเจ้า พระบิดา​ตลอดกาล เจ้าชาย​แห่งสันติสุข”

7 สิทธิอำนาจ​ของ​พระองค์ จะ​เพิ่มขึ้นเรื่อยๆ

และ​จะ​มี​สันติสุข​สำหรับ​บัลลังก์​ของ​ดาวิด​และ​อาณาจักร​ของ​พระองค์​อย่าง​ไม่มีวัน​สิ้นสุด

พระองค์​จะ​ก่อตั้ง​อาณาจักร​ของพระองค์ขึ้น​และ​พยุง​มันไว้​ด้วย​ความยุติธรรม​และ​ความชอบธรรม​ตั้งแต่​เดี๋ยวนี้​ไปจน​ตลอดกาล

ความรัก​อัน​หวงแหน​ของ​พระยาห์เวห์​ผู้มีฤทธิ์ทั้งสิ้น​จะ​ทำให้​สิ่งนี้​สำเร็จ

พระเจ้า​จะ​ลงโทษ​อิสราเอล

8 พระยาห์เวห์​ส่ง​ข้อความ​ที่​ต่อว่า​ยาโคบ

และ​มัน​ตก​อยู่​บน​อิสราเอล

9 ทุกคน​รู้​เรื่องนี้

ทั้ง​เอฟราอิม​และ​คนที่​อาศัย​อยู่​ใน​สะมาเรีย

แต่​คนพวกนั้น​มีจิตใจ​ที่​เย่อหยิ่งจองหอง พวกเขา​พูดว่า

10 “ถึง​พวกอิฐนี้​จะ​พังลงแล้ว

แต่​เรา​ก็​จะ​สร้าง​อาคาร​เหล่านี้​ขึ้นมาใหม่​ด้วย​หินสกัด

ถึง​พวกคาน​ไม้มะเดื่อ​จะ​ถูกตัด​เป็นชิ้นๆแล้ว

แต่​เรา​ก็​จะ​เอา​ไม้สนซีดาร์​เข้าไป​แทนที่​พวกมัน”

11 พระยาห์เวห์​ได้​หนุน​พวกข้าศึก​ขึ้นมา​ต่อสู้​อิสราเอล+ 9:11 หนุน​พวกข้าศึก​ขึ้นมา​ต่อสู้​อิสราเอล นี่​คงจะ​เป็น​ข้อความ​ใน​สำเนา​ต้นฉบับเดิม แต่​สำเนา​ฉบับฮีบรู​ที่​เรามีอยู่​เดี๋ยวนี้ เขียน​ว่า “พวกปฏิปักษ์​ของ​เรซีน”

พระองค์​ได้​ยุแหย่​พวกศัตรู​ของเขา

12 มี​คนอาราม​จาก​ทางตะวันออก​และ​คนฟีลิสเตีย​จาก​ทางตะวันตก

และ​พวกเขา​ก็ได้​อ้าปากกว้าง​กลืนกิน​อิสราเอล​เข้าไป

ถึง​จะ​เกิดเรื่อง​ทั้งหมดนี้​แล้วก็ตาม พระองค์​ก็ยัง​ไม่หายโกรธ​อยู่ดี

มือ​ของพระองค์​ก็​ยังคง​เงื้อขึ้นมา​ฟาด​พวกเขา

13 ผู้คน​ก็ยัง​ไม่ยอม​หันกลับ​มาหา​พระองค์​ผู้ที่​ตีสอน​พวกเขา

พวกเขา​ก็ยัง​ไม่ยอม​แสวงหา​พระยาห์เวห์​ผู้มีฤทธิ์ทั้งสิ้น

14 ดังนั้น​พระยาห์เวห์​จึง​ตัดหัว​ตัดหาง​ของ​อิสราเอล

ตัด​ทั้งกิ่งปาล์ม​และ​ต้นกก​ใน​วันเดียวกัน

15 หัว​ใน​ที่นี้ หมายถึง​พวกผู้นำอาวุโส​และ​พวกที่มีเกียรติ

ส่วน​หาง​ใน​ที่นี้​หมายถึง​พวกผู้พูดแทนพระเจ้า​ที่​พูดโกหก

16 เพราะ​คนเหล่านั้น​ที่​นำ​ประชาชน​พวกนี้​ได้นำ​พวกเขา​ให้​หลงทางไป

คน​ที่​ถูกนำ​ไปนั้น​ก็​ตกอยู่ใน​ความสับสนวุ่นวาย

17 เพราะ​อย่างนี้​พระยาห์เวห์​จึง​ไม่สงสาร​ทหารหนุ่ม​ของ​พวกเขา

และ​ไม่เมตตา​พวกเด็ก​กำพร้า​และ​พวกแม่ม่าย​ของ​พวกเขา

เพราะ​ประชาชน​พวกนี้​ทั้งหมด​เป็น​คนที่​ไม่เคารพ​พระเจ้า​และ​เป็น​คนชั่วช้า

และ​ปาก​แต่ละคน​ก็พูด​แต่เรื่องโง่ๆ

ถึง​จะ​เกิด​เรื่อง​ทั้งหมดนี้​แล้วก็ตาม พระองค์​ก็​ยัง​ไม่หายโกรธ​อยู่ดี

มือ​ของพระองค์​ก็​ยังคง​เงื้อขึ้นมา​ฟาด​พวกเขา

18 เพราะ​ความเลวทราม​ของพวกเขา​เผาอยู่​อย่างไฟ

ตอนแรก​มัน​ก็​เผาหญ้า​และหนาม

ต่อมา​ก็​ลุกลาม​เผา​พงไม้ใหญ่​ในป่า

และ​พวกมัน​ทุกคน​ถูกเผา​กลายเป็น​ควัน​ม้วนขึ้นไป​ในอากาศ

19 เพราะ​ความโกรธ​ของพระยาห์เวห์​ผู้มีฤทธิ์ทั้งสิ้น​ทำให้​แผ่นดินนั้น​ถูก​เผาผลาญ

และ​ประชาชน​ก็​กลายเป็น​เชื้อเพลิง​สำหรับ​ไฟนั้น​ไม่มีใคร​พยายาม​ช่วยชีวิต​ใครเลย

20 ประชาชน​หันไป​ทางขวา​และ​กิน​อย่าง​ตะกละตะกลาม​แต่​ก็​ยังหิวอยู่

พวกเขา​ก็เลย​หันไป​ทางซ้าย​และ​เขมือบ​เข้าไป​แต่ก็​ยังไม่พอ

แต่ละคน​ก็เลย​หันไป​กินเนื้อ​ลูกหลาน​ของตัวเอง

21 มนัสเสห์​กัดกิน​เอฟราอิม เอฟราอิม​ก็​กัดกิน​มนัสเสห์

และ​ทั้งสอง​ก็​ไป​ต่อสู้​กับยูดาห์

ถึง​จะ​เกิดเรื่อง​ทั้งหมดนี้​แล้วก็ตาม พระองค์​ก็​ยัง​ไม่หายโกรธ​อยู่ดี

มือ​ของ​พระองค์​ก็​ยังคง​เงื้อขึ้นมา​ฟาด​พวกเขา

10

1 เฮ้ย ไอ้พวกที่​ออก​กฎหมาย​ที่​ไม่เป็นธรรม

ไอ้พวกที่​เขียน​กฎต่างๆ​ที่​กดขี่​คนอื่น

2 เพื่อ​ไม่ให้​คนยากจน​ได้รับ​ความยุติธรรม เพื่อปล้น​เอา​สิทธิ​ของ​คนจน​ที่​เป็น​คนของเรา

เพื่อ​จะได้​ไป​ปล้น​พวกแม่ม่าย และ​เพื่อ​พวกเด็ก​กำพร้า​จะได้​เป็นเหยื่อ​ของ​พวกแก

3 พวกแก​จะ​ทำยังไง​ใน​วันลงโทษ

ใน​วันที่​ความหายนะ​มา​จาก​ที่ห่างไกล

พวกแก​จะ​วิ่งหนีไป​ให้​ใครช่วย

และ​จะ​เก็บ​ทรัพย์​สมบัติ​ของ​พวกแก​ไว้ที่ไหน

4 พวกแก​จะ​ทำอะไร​ไม่ได้เลย นอกจาก​หมอบลง​ใน​หมู่นักโทษ

หรือ​ล้มลง​ใน​หมู่​คนที่​ถูกฆ่าฟัน

ถึง​จะ​เกิด​เรื่อง​ทั้งหมดนี้​แล้วก็ตาม พระองค์​ก็ยัง​ไม่หายโกรธ​อยู่ดี

มือ​ของพระองค์​ก็​ยังคง​เงื้อขึ้นมา​ฟาด​พวกเขา

พระเจ้า​จะ​ลงโทษ​อัสซีเรีย​ด้วย

5 พระยาห์เวห์​พูดว่า “เฮ้ย ไอ้พวก​อัสซีเรีย ซึ่ง​เป็น​ไม้​ที่เรา​ใช้ตี​เมื่อ​เราโกรธ

ที่ถือ​ไม้กระบอง​แห่ง​ความโกรธแค้น​ของเรา​อยู่ในมือ

6 เรา​ได้​ส่ง​อัสซีเรีย​ไป​ต่อสู้​กับ​ชนชาติ​ที่​ไม่เคารพ​พระเจ้า

และ​เรา​สั่ง​ให้​พวกเขา​ต่อสู้​กับ​คนเหล่านั้น​ที่​ทำให้​เราโกรธ

เพื่อ​จะ​ริบ​เอา​ทรัพย์​สมบัติ​ของพวกนั้น

และ​จะ​เหยียบย่ำ​พวกนั้น​เหมือน​โคลนตม​บน​ถนนต่างๆ

7 แต่​อัสซีเรีย​ไม่รู้​หรอกว่า​เรา​กำลัง​ใช้​พวกเขาอยู่

ในใจ​ของ​พวกเขา​ไม่ได้​คิด​อย่างนั้น

ในใจ​พวกเขา​คิด​แต่​จะ​ทำลาย​ล้าง

และ​กำจัด​ชนชาติ​จำนวนมาก​ให้​สิ้นซากไป

8 เพราะ​อัสซีเรีย​พูดว่า

‘ผู้นำ​กองทัพ​ของเรา​แต่ละคน​ก็​มีอำนาจ​อย่างกับ​กษัตริย์ ไม่ใช่หรือ

9 เมืองคาลโน​กลายเป็น​เหมือน​เมืองคารเคมิช​ไปแล้ว​ไม่ใช่หรือ

เมืองฮามัท​กลายเป็น​เหมือน​เมืองอารปัด​ไปแล้ว​ไม่ใช่หรือ

เมืองสะมาเรีย​กลายเป็น​เหมือน​เมืองดามัสกัส+ 10:9 อัสซีเรีย​กำลัง​อวด​ถึง​หกเมือง​ที่​พวกเขา​ได้​เอาชนะ​มาแล้ว​ไปแล้ว​ไม่ใช่หรือ

10 มือ​ของเรา​ได้ยึด​อาณาจักร​ทั้งหลาย​ที่มี​รูปเคารพ​ครอบ​ครองอยู่

และ​รูปเคารพ​เหล่านั้น​ยัง​มี​ฤทธิ์​อำนาจ​มากกว่า​พวกรูปเคารพ​ของ​เยรูซาเล็ม​และสะมาเรีย​เสียอีก

11 เรา​จะ​ไม่จัดการ​กับ​เยรูซาเล็ม​และ​พวกรูปเคารพต่างๆ​ของมัน

เหมือนกับ​ที่เรา​ได้จัดการ​กับสะมาเรีย​และ​รูปเคารพต่างๆ​ของมันหรือ’”

12 เมื่อ​องค์​เจ้า​ชีวิต​ได้​จัดการ​กับ​ภูเขาศิโยน​และ​เยรูซาเล็ม​เสร็จ​เรียบร้อยแล้ว พระองค์​ก็​จะ​ลงโทษ​กษัตริย์​ของอัสซีเรีย ที่​คุยโวโอ้อวด​และ​มี​สายตา​ที่​หยิ่งผยอง 13 เพราะ​กษัตริย์​ของ​อัสซีเรีย​พูดว่า

“ข้า​ทำ​สิ่งนี้​ได้ด้วย​พละกำลัง​และ​สติปัญญา​ของข้าเอง

เพราะ​ข้า​มี​ความเข้าใจ

ข้า​ได้รื้อ​เขตแดน​ของ​ชนชาติต่างๆ​ออกไป​และ​ได้​ปล้น​เอา​ทรัพย์​สมบัติ​ของ​พวกเขามา

ข้า​เป็น​เหมือน​วัวตัวผู้​ที่​ได้ชน​คนพวกนั้น​ที่​นั่งอยู่​บนบัลลังก์​ให้ล้มลง

14 ข้า​ใช้มือ​ของข้าเอง​หยิบฉวย​เอา​ทรัพย์​สมบัติ​ของ​ชนชาติอื่นๆมา

เหมือน​คน​ที่​หยิบ​ไข่​จาก​รังนก

และ​ข้า​ก็​รวบรวม​ประเทศ​ทั้งหลาย​ทั่วโลกมา

เหมือน​รวบรวม​ไข่​ที่​ถูกทิ้งแล้ว ไม่มี​แม่นก​มา​กระพือปีก​หรือ​อ้าปากร้อง”

15 แต่​พระเจ้า​ตอบเขา​ไปว่า

อ้าว ขวาน​จะ​อ้างว่า​ตัวมันเอง​ยิ่งใหญ่​กว่า​คนที่ใช้​มันฟัน​ได้หรือ

หรือ​เลื่อย​จะ​อ้างว่า​มัน​สำคัญ​กว่า​คนที่ใช้​มันเลื่อย​ได้หรือ

หรือ​ไม้พลอง​จะ​สามารถ​ยก​เจ้าของมัน​ขึ้นมา​ได้หรือ

หรือ​ไม้ตะบอง​สามารถ​ยก​ผู้นั้น​ที่​ไม่ใช่ไม้​ขึ้นมา​ได้หรือ

16 ดังนั้น พระยาห์เวห์ ผู้มีฤทธิ์ทั้งสิ้น​ผู้​เป็น​องค์​เจ้า​ชีวิต​จะ​ส่ง​เชื้อโรค​มาทำให้​พวกทหาร​ที่​บึกบึน​ของ​อัสซีเรีย​ซูบผอมไป

พระองค์​ก็​จะ​ก่อไฟ​เผาผลาญ​สิ่งทั้งหมด​ที่​ทำให้​อัสซีเรีย​ยิ่งใหญ่

17 แสงสว่าง​ของ​อิสราเอล​จะ​กลายเป็นไฟ พระองค์​ผู้ศักดิ์สิทธิ์​ของอิสราเอล​จะ​เป็น​เปลวเพลิง

พระองค์​จะ​เผาผลาญ​และ​ทำลาย​ต้นหนาม​และ​หญ้าคา​ทั้งหลาย​หมด​ในวันเดียว

18 พระยาห์เวห์​จะ​ทำลาย​ความสวยงาม​ของผืนป่า​และ​สวน​ของอัสซีเรีย​จนสิ้นซากไป

และ​มัน​จะ​เป็น​เหมือนกับ​คนป่วย​ที่​ซูบผอมไป

19 จะ​มี​ต้นไม้​เหลืออยู่​น้อยมาก

แม้แต่​เด็ก​ก็​นับมันได้

20 ใน​วันนั้น คนที่​ยังคง​เหลืออยู่​ใน​อิสราเอล คือ​ผู้ที่​รอดชีวิต​จาก​ครอบครัว​ของยาโคบ​จะ​ไม่พึ่ง​กษัตริย์​อัสซีเรีย​ที่​เคย​ทุบตี​พวกเขา แต่​พวกเขา​จะ​พึ่ง​พระยาห์เวห์​อย่างแท้จริง องค์ผู้ศักดิ์สิทธิ์​แห่งอิสราเอล 21 จะ​มี​ไม่กี่คน​กลับมา+ 10:21 จะ​มี​ไม่กี่คน​กลับมา ใน​ภาษา​ฮีบรู คือ​คำว่า “เชอารยาชูบ” ซึ่ง​เป็น​ชื่อ​ลูกชาย​คนหนึ่ง​ของอิสยาห์ คือ​ไม่กี่คน​จาก​ครอบครัว​ของยาโคบ​ที่​หันกลับ​มาหา​พระเจ้า​ผู้​ทรง​ฤทธิ์

22 คนอิสราเอล​เอ๋ย ถึงแม้ว่า​คนของเจ้า​จะ​มี​มากมาย​เหมือนกับ​ทราย​ที่​ชายหาด แต่​จะมี​เพียง​ไม่กี่คน​ใน​พวกนั้น​ที่​กลับมา พระเจ้า​ได้​ออกคำสั่ง​ให้​ทำลาย​ชนชาตินี้​ไปแล้ว การลงโทษ​อันยุติธรรม​จะมา​ท่วมท้นเจ้า 23 เพราะ​พระยาห์เวห์ องค์​เจ้า​ชีวิต ผู้มีฤทธิ์ทั้งสิ้น​ได้​ออกคำสั่ง​ให้​ความพินาศ​เกิดขึ้น​กับ​แผ่นดินนี้​ทั้งหมด และ​พระองค์​จะ​ทำตามนั้น

24 ดังนั้น นี่คือ​สิ่งที่​พระยาห์เวห์​องค์​เจ้า​ชีวิต ผู้มีฤทธิ์ทั้งสิ้น​ได้พูดไว้ “คนของเรา​ที่​อาศัย​อยู่​ใน​ศิโยนเอ๋ย ไม่ต้อง​ไปกลัว​อัสซีเรีย พวกมัน​อาจจะ​ตีเจ้า​ด้วย​ไม้พลอง​และ​ยก​ไม้ตะบองขึ้น​ตีเจ้า​เหมือนกับ​ที่​คนอียิปต์​เคยทำ 25 แต่​ในไม่ช้า ความโกรธ​ของเรา​ที่​มีต่อเจ้า​จะ​หมดลง​และ​เรา​จะ​ทำลาย​พวกมันด้วย​ความโกรธแค้น​ของเรา

26 และ​พระยาห์เวห์ ผู้มีฤทธิ์ทั้งสิ้น​ก็​จะเอา​แส้​ไปหวด​พวกมัน เหมือนกับ​ตอนที่​พระองค์​ทุบตี​ชาวมีเดียน​ที่​หิน​ของโอเรบ+ 10:26 หิน​ของโอเรบ ดู​ได้​จาก​หนังสือ​ผู้วินิจฉัย 7:25 ไม้เท้า​ของพระยาห์เวห์​จะ​ยื่นออกไป​ต่อต้าน​พวกมัน พระองค์​จะ​ยกมัน​ขึ้นมา​เหมือนกับ​ที่​พระองค์​เคยทำ​ในอียิปต์+ 10:26 ไม้เท้า … ในอียิปต์ พระยาห์เวห์​ให้โมเสส ยื่นไม้เท้า​เหนือ​ทะเล​แดง แล้ว​ทะเล​แดง​ก็​แยกออก ให้​คนอิสราเอล​หนีพ้น​จาก​อำนาจ​ของอียิปต์ ดูเพิ่มเติม​ได้​จาก​หนังสือ​อพยพ 14:1-15:21

27 ใน​วันนั้น​ภาระ​ของอัสซีเรีย​จะ​ถูกยก​ออกไป​จาก​บ่าเจ้า และ​แอก​ของมัน​ที่อยู่​บน​คอเจ้า​ก็​จะ​ถูกทำลายไป”

กองทัพ​ของอัสซีเรีย​มา​บุก​อิสราเอล

28 กองทัพ​ของ​ผู้รุกราน​ได้​บุก​ขึ้นมา​ถึง​ซากปรัก​หักพัง​ที่​อัยยาทแล้ว

พวกเขา​ผ่าน​ลานนวดข้าว​ที่​มิโกรน​มาแล้ว

พวกเขา​สะสม​เสบียงไว้​ที่​มิคมาช

29 พวกเขา​ได้​ข้ามแม่น้ำ​ตรงทางข้าม​มาบาราห์แล้ว

พวกเขา​พูดว่า “พวกเรา​จะ​ตั้งค่าย​ค้างคืน​ที่เกบา”

เมืองรามาห์​ก็​กลัว​จน​ตัวสั่น

ผู้คน​ที่​กิเบอาห์​ของซาอูล​ก็​วิ่งหนี​ไปหมดแล้ว

30 นางสาว​กัลลิม+ 10:30 กัลลิม กัลลิม เป็น​เมือง​อยู่​ทาง​ทิศใต้​ของเยรูซาเล็ม ชื่อนี้​หมายถึง “ลูกสาว​ของคลื่น” และ​อาจจะ​หมายถึง “นกนางนวล” นกนี้​มี​เสียงดังมาก เอ๋ย ให้​ร้องตะโกน​ออกมา

ไลชาห์​เอ๋ย ตั้งใจ​ฟังให้ดี

อานาโธท​เอ๋ย ตอบเรา​มาสิ

31 ชาวเมือง​มัดเมนาห์​กำลัง​วิ่งหนีกัน

ชาวเมือง​เกบิม​วิ่งหา​ที่หลบภัย

32 ใน​วันนี้เอง กองทัพ​ผู้บุกรุก​จะ​หยุด​อยู่ที่โนบ

พวกเขา​จะ​ชู​กำปั้น​ขึ้น​เตรียม​รบ​กับ​ภูเขา​แห่ง​นางสาวศิโยน

เตรียม​เข้าประจัญบาน​กับ​เนินเขา​ของเยรูซาเล็ม

33 ดูสิ พระยาห์เวห์ องค์เจ้าชีวิต ผู้มีฤทธิ์ทั้งสิ้น

กำลัง​จะ​ตัด​กิ่งไม้ใหญ่​ด้วย​กำลัง​อัน​น่าสะพรึงกลัว​ของพระองค์

พวกต้น​ที่​อยู่​สูงลิบลิ่วนั้น+ 10:33 พวกต้น​ที่​อยู่​สูงลิบลิ่วนั้น หมายถึง คน​ที่​เย่อหยิ่งจองหอง หรือ อาจ​หมายถึง​ศัตรู​ที่​มา​รุกราน ก็​จะ​ถูก​โค่นลง

และ​พวกผู้สูงส่ง​จะ​ถูกทลายลง

34 พระยาห์เวห์​จะ​เอา​ขวาน​ฟัน​ป่าทึบลง

และ​ต้นไม้​อัน​ยิ่งใหญ่​อลังการ​ของเลบานอน​ก็จะ​ถูกโค่นลง

11

เจ้าชาย​แห่งสันติสุข​กำลังมา

1 จะ​มี​หน่อหนึ่ง+ 11:1 หน่อหนึ่ง หมายถึง​กษัตริย์​องค์หนึ่ง​ที่จะ​มา​จาก​ครอบครัว​ของ​กษัตริย์​ดาวิด​ที่​เป็น​ลูก​ของ​เจสซี แตก​ออกมา​จาก​ตอ​แห่งเจสซี

จะ​มี​กิ่งหนึ่ง​งอก​ออกมา​จาก​รากทั้งหลาย​ของเจสซี

2 พระวิญญาณ​ของพระยาห์เวห์​จะ​สถิตอยู่​บนเขา

เป็น​วิญญาณ​แห่ง​สติปัญญา​และ​ความเข้าใจ

เป็น​วิญญาณ​แห่ง​การวางแผน​และ​ฤทธิ์​อำนาจ

เป็น​วิญญาณ​แห่ง​ความรู้​และ​การยำเกรง​พระยาห์เวห์

3 และ​เขา​ก็​จะ​มีความสุข​ที่จะ​ยำเกรง​พระยาห์เวห์

เขา​จะ​ไม่พิพากษา​อย่างชุ่ยๆ​ตามที่​ตา​เขา​มองเห็น

และ​เขา​ก็​จะ​ไม่ตัดสิน​ตาม​ข่าวลือ​ที่​เขา​ได้ยิน

4 แต่​เขา​จะ​พิพากษา​คนจน​อย่างยุติธรรม

และ​เขา​จะ​ตัดสิน​คนที่ต่ำต้อยที่สุด​ใน​แผ่นดิน​อย่าง​เป็นธรรม

เมื่อ​เขา​ออกคำสั่ง ชาวโลก​ก็​จะ​ถูกลงโทษ+ 11:4 เมื่อ​เขา​ออกคำสั่ง … ถูกลงโทษ หรือ​แปล​ตรงๆ​ได้ว่า “เขา​จะ​ตี​โลก​ด้วย​ไม้ตะบอง​แห่ง​ปาก​ของเขา”

ด้วย​คำพูด​ของเขา คนชั่วร้าย​ก็​จะต้อง​ถูกฆ่าตาย+ 11:4 ด้วย​คำพูด​ของเขา … ถูกฆ่าตาย หรือ​แปล​ตรงๆ​ได้ว่า “ด้วย​ลม​แห่ง​ริมฝีปาก​ของเขา เขา​ก็​จะ​ฆ่า​คนชั่วร้าย”

5 ความดี​จะ​เป็น​เข็มขัด​คาด​รอบเอว​ของเขา

ความยุติธรรม​จะ​เป็น​เข็มขัด​คาด​บั้นเอว​ของเขา

6 หมาป่า​ก็​จะ​อยู่ด้วยกัน​กับ​ลูกแกะ

เสือดาว​ก็​จะ​นอน​อยู่ข้างๆ​ลูกแพะ

ลูกวัว สิงโต และ​วัวหนุ่ม​ก็​จะ​อยู่ด้วยกัน

และ​จะ​มี​เด็กเล็กๆ​คนหนึ่ง​คอยดูแล​พวกมัน

7 วัว​และหมี​จะ​หากิน​อยู่ด้วยกัน​อย่างสงบสุข

และ​ลูกๆ​ของ​พวกมัน​ก็​จะ​นอน​อยู่ด้วยกัน

และ​สิงโต​ก็​จะ​กินฟาง​เหมือนวัว

8 เด็กทารก​ก็​เล่น​อยู่​ที่​ปากหลุม​ของงูเห่าได้

เด็ก​ที่​หย่านมแล้ว​ก็​เอา​มือ​แหย่​เข้าไป​ในรัง​ของงูพิษได้

9 พวกเขา​จะ​ไม่ทำร้าย​หรือ​ทำลาย​ซึ่งกันและกัน​ตลอด​ทั่วภูเขา​อันศักดิ์สิทธิ์​ของเรา

เพราะ​ทั้งโลก​ก็​จะ​เต็มไปด้วย​ความรู้​เรื่องของ​พระยาห์เวห์ เหมือนกับ​น้ำ​ที่​ปกคลุม​อยู่​ทั่วท้องทะเลนั้น

10 ใน​เวลานั้น ราก​ของ​เจสซี+ 11:10 ราก​ของ​เจสซี หมายถึง กษัตริย์​องค์หนึ่ง​ที่​มา​จาก​ครอบครัว​ของ​เจสซี ก็​จะ​ยืน​ขึ้นมา​เหมือน​ธง​ให้กับ​ชนชาติทั้งหลาย และ​ชนชาติทั้งหลาย​ก็​จะมา​ปรึกษาเขา และ​ที่อยู่​ของเขา​ก็​จะ​เต็มไปด้วย​เกียรติ​และศักดิ์ศรี

11 ใน​เวลานั้น องค์​เจ้า​ชีวิต​ก็​จะ​ยกมือ​ของพระองค์​ขึ้น​อีกครั้งหนึ่ง เพื่อ​จะ​เอา​คนของพระองค์​ที่​ยัง​เหลืออยู่​คืนมา​จากอัสซีเรีย จาก​อียิปต์​ทางเหนือ จาก​อียิปต์​ทางใต้+ 11:11 อียิปต์​ทางใต้ หรือ​แปล​ตรงๆ​ได้ว่า “ปัทโรส” จาก​เอธิโอเปีย จาก​เอลาม จาก​บาบิโลน+ 11:11 บาบิโลน หรือ​แปล​ตรงๆ​ได้ว่า “ชินาร์” จาก​ฮามัท และ​จาก​เกาะ​และชายฝั่งทะเล

12 พระองค์​จะ​ยกธงขึ้น​ให้กับ​ชนชาติต่างๆ

และ​พระองค์​ก็จะ​รวบรวม​คนที่​ถูกขับไล่​ออกไป​จาก​อิสราเอล​กลับมา

และ​พระองค์​ก็จะ​รวบรวม​คนยูดาห์​ที่​เคย​กระจัด​กระจาย​ไปนั้น​จาก​ทั่วทั้ง​สี่มุมโลก

13 เอฟราอิม​ก็จะ​เลิกอิจฉา

และ​ยูดาห์​ก็จะ​เลิก​ทำตัว​เป็นศัตรู

เอฟราอิม​ก็จะ​ไม่อิจฉา​ยูดาห์

และ​ยูดาห์​ก็จะ​ไม่เป็น​ศัตรู​กับเอฟราอิม

14 แต่​ทั้ง​อิสราเอล​และยูดาห์

ก็จะ​โฉบ​เข้า​โจมตี​ด้านหลัง​ของ​คนฟีลิสเตีย+ 11:14 ฟีลิสเตีย คน​ที่​อาศัย​อยู่​ตาม​ชายฝั่ง​ของ​ปาเลสไตน์ พวกนี้​เป็น​ศัตรู​ของ​อิสราเอล​ไป​ทางด้าน​ตะวันตก

และ​พวกเขา​ก็จะ​ร่วมกัน​ปล้น​ทรัพย์​สมบัติ​ของผู้คน​ทาง​ตะวันออกด้วย

รวมทั้ง​เมืองเอโดม และโมอับ+ 11:14 เอโดม และโมอับ เอโดม โมอับ และ​อัมโมน เป็น​สาม​ประเทศ​ที่​อยู่​ทางตะวันออก​ของ​อิสราเอล เป็น​ศัตรู​ของ​อิสราเอล​มาช้านานแล้ว ที่​จะ​ตก​อยู่​ใน​เงื้อมมือ​ของ​พวกเขา

และ​คนอัมโมน​ก็จะ​เชื่อฟัง​พวกเขา

15 และ​พระยาห์เวห์​ก็​จะ​ทำลาย​อ่าว​ของทะเล​แห่งอียิปต์​ให้​สิ้นซากไป

และ​พระองค์​จะ​ซัดมือ​ของพระองค์​เหนือ​แม่น้ำยูเฟรติส ด้วยลมแรง

และ​พระองค์​จะ​แบ่ง​แม่น้ำนั้น​ออกเป็น​ลำน้ำเล็กๆ​เจ็ดสาย

แม้แต่​คน​ที่​สวม​รองเท้าสาน​ก็​เดิน​ข้ามไปได้

16 จะ​มี​ถนนทางหลวง​จาก​อัสซีเรีย​ให้​คนที่เหลือ​ของพระองค์​ใช้กลับมา

อย่างที่​อิสราเอลมี​ตอนที่​พวกเขา​ขึ้นมา​จาก​แผ่นดินอียิปต์

12

เพลง​สรรเสริญ​พระเจ้า

1 ในเวลานั้น​เจ้า​จะ​พูดว่า

“ข้าแต่​พระยาห์เวห์ ข้าพเจ้า​จะ​ขอบคุณ​พระองค์

ใช่แล้ว พระองค์​โกรธ​ข้าพเจ้าอยู่

ขอให้​ความโกรธ​ของพระองค์​หันไป​จาก​ข้าพเจ้า​ด้วยเถิด

ขอให้​พระองค์​ปลอบโยน​ข้าพเจ้า​ด้วยเถิด+ 12:1 ขอให้ … ข้าพเจ้า​ด้วยเถิด หรือ​แปลได้​อีก​อย่างหนึ่ง​ว่า “แต่​ความโกรธ​ของพระองค์​ได้​หันไป​จาก​ข้าพเจ้า และ​พระองค์​ได้​ปลอบโยน​ข้าพเจ้า”

2 ดูสิ พระเจ้า​คือ​ผู้ช่วยให้รอด​ของข้าพเจ้า

ข้าพเจ้า​จะ​ไว้วางใจ​ในพระองค์​และ​ข้าพเจ้า​จะ​ไม่กลัว

เพราะ​พระยาห์เวห์ พระยาห์เวห์​นั่นแหละ​เป็นกำลัง​และ​ที่ปกป้อง​ของข้าพเจ้า

และ​พระองค์​ได้มาเป็น​ผู้ช่วยให้รอด​ของข้าพเจ้า”

3 พวกเจ้า​จะ​ตักน้ำ​อย่าง​มีความสุข

จาก​พวกบ่อน้ำ​แห่ง​ความรอด

4 และ​ในตอนนั้น พวกเจ้า​จะ​พูดว่า

“ให้​ขอบคุณ​พระยาห์เวห์​กันเถิด ให้​ร้องเรียก​ชื่อ​ของ​พระองค์เถิด

ให้​ประกาศ​ให้​ชนชาติทั้งหลาย​รู้ถึง​สิ่งต่างๆ​ที่​พระองค์​ทำนั้น

ให้​ประกาศ​ว่า​พระองค์นั้น​ยิ่งใหญ่​ขนาดไหน

5 ร้องเพลง​สรรเสริญ​ให้กับ​พระยาห์เวห์ เพราะ​พระองค์​ได้ทำ​สิ่งต่างๆ​ที่ยิ่งใหญ่

ให้​สิ่งนี้​เป็นที่รู้​กันไป​ทั่วโลก

6 ชาวศิโยน​เอ๋ย โห่ร้อง​และ​ร้องเพลง​ด้วย​ความสุขเถิด

เพราะ​องค์ผู้ศักดิ์สิทธิ์​ของอิสราเอล​นั้น​ยิ่งใหญ่​ท่ามกลาง​พวกเจ้า”

13

ข่าวสาร​ของ​พระเจ้า​เกี่ยวกับ​บาบิโลน

1 อิสยาห์​ลูก​ของ​อามอส ได้รับ​ข้อความนี้​เกี่ยวกับ​บาบิโลน​ผ่านทาง​นิมิต 2 พระยาห์เวห์​พูดว่า

“ยกธงขึ้น​บนภูเขา​ที่​ไม่มี​ต้นไม้​ขึ้นนั้น

ให้​ร้องตะโกน​เรียก​ทหารทั้งหลาย

กวักมือ​เรียก​พวกเขา​ให้​เข้าไป

ทาง​ประตู​เหล่านั้น​ของ​พวกสูงศักดิ์

3 เรา​ได้​ออกคำสั่ง​กับ​คนพวกนั้น​ที่​เรา​ได้แยก​ออกมา​โดยเฉพาะ​สำหรับเรา

เรา​ได้​เรียก​พวกนักรบ​ของเรา​ที่​มี​ความภาคภูมิใจ​และ​มีความมั่นใจ​ให้​ไปลงโทษ​คนพวกนั้น​ที่เราโกรธ”

4 “ฟังดูสิ มี​เสียงดัง​อึกทึก​บนภูเขา​พวกนั้น มัน​ฟัง​ดูเหมือน​เสียง​ของคน​เป็น​จำนวนมาก

ฟังดูสิ มี​เสียง​อึกทึก​ครึกโครม​ท่ามกลาง​อาณาจักรต่างๆ

ชนชาติ​ทั้งหลาย​ต่าง​ก็​มา​รวมตัวกัน

พระยาห์เวห์ ผู้มีฤทธิ์ทั้งสิ้น​กำลัง​รวบรวมพล​เพื่อ​ทำสงคราม

5 พวกเขา​มา​จาก​ดินแดน​อันแสนไกล​มา​จาก​สุดขอบฟ้า

พระยาห์เวห์​และ​อาวุธ​แห่งความโกรธ​ของพระองค์​กำลังมา เพื่อ​ทำลาย​แผ่นดินนี้​ทั้งหมด”

6 ร้องโหยไห้สิ เพราะ​วันของพระยาห์เวห์​ใกล้มาถึงแล้ว

วันนั้น​จะมา​กับ​ความหายนะ​ที่​มาจาก​พระเจ้า​ผู้​ทรง​ฤทธิ์

7 ดังนั้น มือทุกมือ​ก็​จะ​หมดแรง

ความกล้า​ของ​ทุกคน​ก็จะ​หลอม​ละลายไป

8 และ​พวกเขา​จะ​ขวัญหนี​ดีฝ่อ​และ​พบกับ​ความเจ็บปวด​และ​ความทุกข์ทรมาน

พวกเขา​จะ​เจ็บปวด​เหมือนกับ​ผู้หญิง​ที่​กำลัง​คลอดลูก

พวกเขา​จะ​มองหน้ากัน​อย่าง​ตกตะลึง

ใบหน้า​ของ​พวกเขา​จะแดง​เหมือน​เปลวเพลิง

9 ดูสิ วัน​ของพระยาห์เวห์​กำลังมา

เป็น​วัน​อัน​โหดร้าย เพราะ​ความโกรธแค้น ความโกรธ​ที่​ลุกเป็นไฟ

เพื่อ​ทำให้​แผ่นดินนี้​รกร้าง​ว่างเปล่า

เพื่อ​กำจัด​พวกคนบาป​ให้หมดไป​จากมัน

10 ดวงดาวต่างๆ​ใน​ท้องฟ้า​และ​หมู่ดาวนั้น​จะ​ไม่ส่องแสง​ของพวกมัน

ดวง​อาทิตย์​ก็​จะ​มืด​เมื่อ​มันขึ้นมา​และ​ดวงจันทร์​จะ​ไม่ฉายแสง​ของมัน

11 พระยาห์เวห์​พูดว่า

“เรา​จะ​ลงโทษ​โลกนี้​สำหรับ​ความชั่วช้า​ของมัน

เรา​จะ​ลงโทษ​คนเลวทราม​สำหรับ​ความผิดบาป​ของมัน

เรา​จะ​ทำให้​ความเย่อหยิ่ง​ของ​คนจองหอง​จบสิ้นไป

และ​เรา​จะ​ทำลาย​ความหยิ่งยโส​ของ​คนโหดร้าย

12 เรา​จะ​ทำให้​มนุษย์นี้​หายาก​ยิ่งกว่า​ทองคำเนื้อดี

และ​ทำให้​ผู้คน​หายาก​ยิ่งกว่า​ทองคำ​แห่งโอฟีร์

13 ดังนั้น​เรา​จะ​ทำให้​ท้องฟ้า​สะเทือนสะท้าน

และ​แผ่นดินโลก​ก็​จะ​ถูกสั่นสะเทือน​หลุดออก​จาก​ที่ของมัน”

ด้วย​ความโกรธแค้น​ของ​พระยาห์เวห์ ผู้มีฤทธิ์ทั้งสิ้น

สิ่งนี้​จะ​เกิดขึ้น​ใน​วันที่​ความโกรธ​ของพระองค์​ลุกเป็นไฟ​ขึ้นมา

14 แล้ว​คน​ต่าง​ชาติ​ที่​อยู่​ใน​บาบิโลน​ก็​จะ​กลับไปหา​คนของตัวเอง​และ​วิ่งหนี​กลับไป​ยัง​ดินแดน​ของตัวเอง

เหมือน​กวาง​ที่​ถูกล่า และ​เหมือน​แกะ​ที่​ไม่มี​ผู้เลี้ยง

15 เมื่อ​ศัตรู​เจอ​คน​ที่​หลบซ่อนอยู่ คนนั้น​ก็​จะ​ถูกแทงตาย

ใคร​ที่​ถูกจับได้​ก็​จะ​ถูกฆ่า​ด้วยดาบ

16 ลูกเล็ก​เด็กแดง​ของพวกเขา​ก็​จะ​ถูกฟาด​เป็นชิ้นๆ​ต่อหน้าต่อตา​พวกเขา

บ้าน​ของพวกเขา​ก็​จะ​ถูกปล้น​และ​ภรรยา​ของพวกเขา​ก็​จะ​ถูกข่มขืน

17 พระยาห์เวห์​พูดว่า

“ดูไว้ เรา​กำลัง​ยุแหย่​ชาวมีเดีย​ให้​โจมตี​บาบิโลน

พวกชาวมีเดียนี้​ไม่สน​เรื่อง​เงินทอง

18 คันธนู​ของพวกเขา​จะ​ฆ่า​คนหนุ่มๆ

พวกเขา​จะ​ไม่เมตตา​ต่อเด็กๆ​และ​พวกเขา​ไม่มองเด็ก​ด้วยความสงสาร

19 บาลิโลน อาณาจักร​ที่​สวยงาม​ที่สุด​ใน​ท่ามกลาง​อาณาจักร​ทั้งหลาย เมือง​ที่​คนบาบิโลน+ 13:19 คนบาบิโลน ใน​ที่นี้​คือ คนเคลเดีย เคลเดีย​เป็น​เผ่าหนึ่ง​ที่​อยู่​ใน​บาบิโลน​ส่วนใต้ ที่​ขึ้นมา​ครอบ​ครอง​บาบิโลน​ทั้งหมด​ใน​ปี 626 ก่อน ค.ศ.​ภาคภูมิใจมาก+ 13:19 คนบาบิโลน​ภาคภูมิใจมาก หรือ แปล​ได้​อีก​อย่างหนึ่ง​ว่า “เมือง​ที่​เป็น​สง่าราศี​และ​ความภาคภูมิใจ​ของ​คนเคลเดีย”

บาบิโลน​ก็​จะ​เป็น​เหมือน​เมืองโสโดม​และโกโมราห์ ตอนที่​พระเจ้า​โค่นล้ม​สองเมืองนั้น

20 จะ​ไม่มีใคร​อยู่ที่นั่น​ได้​อีกต่อไป​และ​จะ​ไม่มีใคร​ตั้งรกราก​ที่นั่น​ได้อีก​ตลอด​ชั่วลูกชั่วหลาน

คนอาหรับ​ก็จะ​ไม่ตั้งเต็นท์​ที่นั่น​และ​พวกคน​เลี้ยงแกะ​ก็​จะ​ไม่เอา​แกะ​มานอนลง​ที่นั่น

21 แต่​สัตว์ป่า​จะ​มา​นอนลง​ที่นั่น

และ​พวกบ้าน​ใน​เมืองบาบิโลน​จะ​เต็มไปด้วย​พวกหมาป่า

พวกนกกระจอก​เทศ​จะ​มา​อาศัย​อยู่ที่นั่น

และ​พวกปีศาจ​ใน​รูปแพะ​จะมา​วิ่งเล่น​อยู่แถวนั้น

22 พวกหมาไน​ก็​จะ​มา​เห่าหอน​อยู่​บน​หอคอย​ของบาบิโลน

และ​พวกหมาป่า​ก็​จะ​มา​เห่าหอน​ในวัง​อันสวยงาม​ของบาบิโลน

จุดจบ​ของบาบิโลน​ใกล้มาถึงแล้ว

และ​พระองค์​จะ​ไม่ต่อเวลา​ให้กับ​พวกเขา​อีกแล้ว”

14

อิสราเอล​จะ​กลับบ้าน

1 แต่​พระยาห์เวห์​จะ​เมตตา​ต่อ​ยาโคบ พระองค์​จะ​เลือก​คนอิสราเอล​อีกครั้ง พระองค์​จะให้​พวกเขา​อยู่​อย่างปลอดภัย​ใน​แผ่นดิน​ของพวกเขาเอง และ​คน​ต่าง​ชาติ​ก็​จะ​มาสมทบ​กับพวกเขา​และ​มา​เป็น​สมาชิก​ในครอบครัว​ของยาโคบ 2 ชนชาติต่างๆ​เหล่านั้น​จะ​นำ​พวกอิสราเอล​กลับไป​ยัง​บ้านเมือง​ของคนอิสราเอลเอง และ​ครอบครัว​ของอิสราเอล​ก็​จะ​เอา​คน​ต่าง​ชาติ​เหล่านั้น​ทั้งชายและหญิง มา​เป็นทาส​ใน​แผ่นดิน​ของพระยาห์เวห์ คนอิสราเอล​จะ​จับ​คน​ที่​เคย​จับ​พวกเขา​ไป​เป็นทาส มา​เป็นทาส​เสียเอง และ​คนอิสราเอล​ก็​จะ​ปกครอง​เหนือ​คนพวกนั้น​ที่​เคย​ข่มเหง​อิสราเอล​มาก่อน

เพลง​แกล้ง​คร่ำครวญใน​งานศพ​ของ​กษัตริย์​บาบิโลน

3 เมื่อ​พระยาห์เวห์​ให้​เจ้า​ได้หลุดพ้น​จาก​ความเจ็บปวด ความเดือด​ร้อน และ​การถูกบังคับ​ให้​ทำงาน​อย่างทาส 4 เมื่อถึง​ตอนนั้น เจ้า​จะได้​ร้องเพลง​เยาะเย้ย​กษัตริย์​ของ​บาบิโลน​ว่า

“น่าสมเพช​จริงๆ​ที่​กษัตริย์​ที่​โหดร้ายนั้น พบกับ​จุดจบ​อย่างนี้

น่าสมเพช​จริงๆ​ที่​การปกครอง​ด้วย​ความเย่อหยิ่งจองหองนั้น​พบกับ​จุดจบ​อย่างนี้

5 พระยาห์เวห์​ได้หัก​ไม้ตะบอง​ของ​พวกเลวทราม

พระองค์​ได้หัก​ไม้คทา​ของ​พวกผู้ครอบ​ครอง​ทิ้งไป

6 กษัตริย์​บาบิโลน​ตี​ชนชาติ​ทั้งหลาย​ด้วย​ความโกรธ ตี​พวกเขา​อย่าง​ไม่หยุดยั้ง

ครอบ​ครอง​ชนชาติ​ทั้งหลาย​ด้วย​ความโกรธ ข่มเหง​คน​อย่าง​ไม่เคย​ผ่อนปรน

7 แต่​ตอนนี้ ทั้ง​แผ่นดินโลก​ก็​พักผ่อน​และ​สงบเงียบ

ผู้คน​ก็​เริ่ม​ร้องเพลงกัน

8 แม้แต่​พวกต้นสน​และ​สนซีดาร์​ของเลบานอน​ก็ยัง​ดีใจ​เพราะ​เจ้า​พ่ายแพ้

พวกต้นไม้นั้น​พูดว่า ‘ตั้งแต่​เจ้า​ถูกโค่น​ล้มลง​ก็​ไม่มีใคร​มาตัด​พวกเรา​อีกเลย’

9 แดน​คนตาย​เบื้องล่าง​ยัง​ตื่นเต้น​ดีใจ​ที่จะ​ได้เจอ​กับเจ้า​เมื่อ​เจ้าไปถึง

มัน​ปลุก​วิญญาณต่างๆ​ของคนตาย​เพื่อ​มา​ต้อนรับเจ้า

มัน​ปลุก​วิญญาณ​ของ​ทุกคน​ที่​เคย​เป็นผู้นำ​ในโลกนี้

มัน​บังคับ​ให้​ทุกคน​ที่​เคย​เป็น​กษัตริย์​ของ​ชนชาติ​ทั้งหลาย​ให้​ลุกขึ้น​จาก​บัลลังก์​ของพวกเขา

10 พวกนั้น​ทุกคน​จะ​พูด​กับเจ้า​ว่า ‘เจ้า​ได้​กลายเป็น​ผู้อ่อนแอ​เหมือน​พวกเราแล้ว

เจ้า​เป็น​เหมือนกับ​พวกเราแล้ว’

11 สง่าราศี​เจ้า​ถูกนำลงมา​ถึง​แดน​คนตาย

พร้อมๆกับ​เสียง​พิณต่างๆ​ของเจ้า

ตัวหนอน​แมลงวัน​ก็​แผ่​อยู่​ใต้เจ้า​เหมือน​เตียง

และ​พวกตัวหนอน​ก็​คลุมเจ้า​เหมือน​ผ้าห่ม

12 น่าสมเพช​จริงๆ​ที่​เจ้า​ตกลงมา​จาก​สวรรค์​ซะสูง​ขนาดนั้น

เจ้า​ผู้​เป็น​ดาวรุ่ง และ​ลูก​ของ​รุ่งอรุณ

ดูเจ้าสิ ถูกโค่น​ลงมา​บนดินแล้ว

ถึง​เจ้า​จะ​เคย​เป็น​ผู้พิชิต​ชนชาติ​ทั้งหลาย​ก็ตาม

13 เจ้า​คิดในใจ​ว่า ‘เรา​จะ​ขึ้นไป​บนสวรรค์

เรา​จะ​ยก​บัลลังก์​ของเรา​ขึ้นสูง​เหนือ​หมู่ดาว​ของพระเจ้า

เรา​จะ​นั่ง​อยู่บน​ภูเขา​ที่​พวกเทพ​มาชุมนุมกัน​บน​เนินลาด​ของ​ภูเขาซับฟอน+ 14:13 ภูเขาซับฟอน คำ​ฮีบรูนี้​หมายถึง “ทาง​เหนือ หรือ​ที่หลบซ่อน” หรือ​เป็น​ภูเขา​บนสวรรค์​ที่​พวกพระเจ้า​ของ​คนคะนาอัน​ประชุมกัน

14 เรา​จะ​ขึ้นไป​เหนือเมฆ

เรา​จะ​เป็น​เหมือนกับ​พระเจ้า​ผู้สูงสุด’

15 แต่​เจ้า​กลับ​ถูกนำ​ลงมา​ที่​แดน​คนตายนี้

มา​อยู่​ในส่วน​ที่ลึก​ที่สุด​ของหลุมนี้

16 คนเหล่านั้น​ที่​เห็นเจ้า ก็จะ​จ้องเจ้า

พวกเขา​จะ​คิด​อย่างนี้​เกี่ยวกับเจ้า

‘นี่นะหรือ​เป็น​คนเดียวกัน​กับที่​ทำให้​แผ่นดินโลกไหว

คนที่​ทำให้​อาณาจักรต่างๆ​สะเทือนสะท้าน

17 นี่นะหรือ​คนที่​ทำให้​แผ่นดินโลก​กลายเป็น​ที่​รกร้าง​ว่างเปล่า​และ​พังทลาย​เมืองต่างๆ​ของมัน

นี่นะหรือ​คนที่​ไม่ยอม​ปล่อยให้​เชลย​ของเขา​กลับบ้าน’

18 กษัตริย์​ทั้งหมด​ของ​ชนชาติ​ทั้งหลาย ต่าง​ก็​ถูกฝัง​อย่างสมเกียรติ

ต่างคน​ต่างอยู่​ใน​อุโมงค์​ฝังศพ​ของตน

19 แต่​เจ้า​กลับ​ถูกโยน​ออกมา​จาก​หลุม​ฝังศพ​ของเจ้า

เหมือนกับ​ซากศพ​ที่​น่าขยะแขยง

เจ้า​ถูกทับ​ด้วยศพ​ของ​คนเหล่านั้น​ที่​ถูกฆ่า​ใน​สนามรบ ที่​ถูกดาบแทง

ที่​ลงไป​ในหลุม​แห่ง​ความตาย​ที่​เป็นหิน

เจ้า​เป็น​เหมือน​ซากศพ​ที่​ถูก​คนเหยียบย่ำ​ไปมา

20 เจ้า​จะ​ไม่ได้​ถูกฝัง​ร่วมกับ​กษัตริย์อื่นๆ​เหล่านั้น

เพราะ​เจ้า​ได้ทำลาย​ประเทศ​ของเจ้าเอง

เจ้า​ได้ฆ่า​คนของเจ้าเอง

อย่าให้​มีใคร​พูดถึง​ลูกหลาน​ของ​พวกที่​ทำ​สิ่งที่ชั่วร้ายนั้น​อีกเลย

21 เตรียม​ที่​สำหรับ​ฆ่า​พวกลูกชาย​ของเขา​เพราะ​ความบาป​ของพ่อ​ของพวกเขา

ขอ​อย่าให้​พวกเขา​ได้​ลุกขึ้นมา​ยึดครอง​โลกนี้​หรือ​ให้โลกนี้​เต็มไปด้วย​เมืองต่างๆ​ของพวกเขา”

22 พระยาห์เวห์​ผู้มีฤทธิ์ทั้งสิ้น​พูดว่า “เรา​จะ​ลุกขึ้นมา​ต่อสู้​กับ​พวกเขา เรา​จะ​ทำลาย​บาบิโลน เรา​จะ​ทำให้​ชื่อเสียง​ของมัน​หมดไป เรา​จะ​ไม่ปล่อย​ให้​มีใคร​รอดชีวิต รวมถึง​ลูกและหลาน​ของเจ้าด้วย” 23 พระยาห์เวห์ ผู้มีฤทธิ์ทั้งสิ้น พูด​ว่า “เรา​จะ​ทำให้​บาบิโลน​กลายเป็น​ที่อยู่​ของ​พวกเม่น​และ​เป็น​หนองน้ำ เรา​จะ​กวาดมันทิ้งไป​เหมือน​ใช้ไม้กวาด”

พระเจ้า​จะ​ลงโทษ​อัสซีเรีย

24 พระยาห์เวห์ ผู้มีฤทธิ์ทั้งสิ้น​ได้​สาบานไว้​อย่างนี้​ว่า

“เรา​ตั้งใจ​จะให้​มันเป็นยังไง

มัน​ก็จะ​เกิดขึ้น​อย่างนั้น

เรา​ได้​วางแผนไว้​ว่ายังไง

มัน​ก็จะ​เป็นไป​ตามนั้น

25 เรา​จะ​หัก​อัสซีเรีย+ 14:25 อัสซีเรีย เป็น​ชนชาติ​ที่​มีอำนาจ ตั้งอยู่​ทาง​ทิศตะวันออก​เฉียงเหนือ​ของ​อิสราเอล ทิ้ง​ใน​แผ่นดิน​ของเรา

เรา​จะ​เหยียบย่ำ​พวกมัน​บน​ภูเขาทั้งหลาย​ของเรา

เรา​จะ​เอา​ทั้งแอก​ที่​อัสซีเรีย​วางไว้​บนคอ​ของยูดาห์

และ​ภาระหนัก​ของอัสซีเรีย​ที่​ยูดาห์​แบกไว้​ออกไป”

26 นี่คือ​แผน​ที่ได้​วางไว้​สำหรับ​โลกทั้งโลก

และ​นี่คือ​มือ​ของพระองค์​ที่​ยื่น​ออกไป​จัดการ​กับ​ชนชาติทั้งหลาย

27 เพราะ​เมื่อ​พระยาห์เวห์​ผู้มีฤทธิ์ทั้งสิ้น​ได้วางแผน

ใคร​จะ​ล้มเลิก​มันได้

เมื่อ​พระองค์​ยื่นมือ​ของพระองค์​ออกไป​จัดการ

ใคร​จะหัน​มันกลับได้

ข่าวสาร​ของ​พระเจ้า​ถึง​คนฟีลิสเตีย

28 ใน​ปี​ที่​กษัตริย์​อาหัส​ตาย+ 14:28 ปี​ที่​กษัตริย์​อาหัส​ตาย คือ​ประมาณ​ปี 727 ก่อน​พระเยซู​มาเกิด ข่าวสารนี้​ได้​มาถึง​ว่า

29 “พวกเจ้า​คนฟีลิสเตีย​ทุกคน

อย่าได้​ดีใจเลย​ที่​ไม้ตะบอง​ที่​ตี​พวกเจ้านั้น​ได้หักไปแล้ว

เพราะ​จาก​ครอบครัว​ของ​งูตัวนั้น​ก็​จะ​เกิด​งูพิษ​ที่​อันตราย​กว่า​ตัวมัน​ขึ้น​มา

และ​ลูก​ของมัน​นั้น​ก็​จะ​เป็น​งูไฟ​ที่บินได้

30 คนยากจน​ที่สุด​จะ​มีกิน​อย่างเหลือเฟือ​เหมือน​แกะเล็มหญ้า

และ​คนขัดสน​ก็​จะ​นอนลง​อย่างปลอดภัย

แต่​เรา​จะ​ทำให้​ครอบครัว​ของเจ้า​อดอาหารตาย

และ​คนที่​เหลืออยู่​ของเจ้า เรา​จะ​ฆ่าเสีย

31 ประตูเมืองเอ๋ย ร้องคร่ำครวญเถิด เมืองเอ๋ย ร้องไห้​ออกมา

คนฟีลิสเตีย​ทุกคนเอ๋ย ให้​พวกเจ้า​กลัว​จน​หลอม​ละลายไป

ดู​ทางเหนือ​นั้นซิ มี​ควัน​ตลบฟุ้ง​ขึ้นมาแล้ว

และ​กองทัพ​ที่​กำลัง​ลงมานั้น ไม่มีใคร​ใน​พวกเขา​ที่​ตามไม่ทัน”

32 จะ​ตอบ​กับ​พวกผู้ส่งข่าว​ที่​มา​จาก​ฟีลิสเตียนั้น​ว่า​ยังไงดี ให้​ตอบ​พวกมัน​ไปว่า

“พระยาห์เวห์​ตั้ง​ศิโยน​ให้​แข็งแรง และ​แม้แต่​คนยากจน​ของพระองค์​ก็​ยัง​เข้าไป​หลบภัย​ในเมืองศิโยนได้”

15

ข่าวสาร​ของ​พระเจ้า​เกี่ยวกับ​คนโมอับ

1 นี่คือ​ข่าวสาร เกี่ยวกับ​โมอับ

ภายใน​คืนเดียว กองทัพศัตรู​ได้มายึด​เอา​ทรัพย์​สมบัติ​ของ​เมืองอาร์​ในโมอับ

และ​ทำลาย​เมืองนั้นไป

ภายใน​คืนเดียว กองทัพศัตรู​ได้เข้ามา​ยึด​เอา​ทรัพย์​สมบัติ​ของ​เมืองคีร์​ในโมอับ

และ​ทำลาย​เมืองนั้น

2 ชาวดีโบน​ได้​ขึ้นไป​ยัง​วิหาร​ของพวกเขา

ขึ้นไป​ยัง​สถานที่นมัสการ​ของ​พวกเขา​เพื่อ​ร้องไห้คร่ำครวญกัน

คนโมอับ​ร้องคร่ำครวญ​ให้กับ​เมืองเนโบ+ 15:2 เนโบ ชื่อ​ของ​เมืองหนึ่ง​ใน​โมอับ และ​เป็น​ชื่อ​ของ​เทพเจ้า​องค์หนึ่ง​ของ​พวกเขา และ​เมืองเมเดบา+ 15:2 เมเดบา เป็น​ชื่อ​เมืองหนึ่ง​ใน​โมอับ ชื่อนี้​เหมือน​คำ​ใน​ภาษา​ฮีบรู​ที่​แปลว่า “เศร้าใจมาก”

ทุกคน​โกนหัว โกนเครา​ไว้ทุกข์กัน

3 ตาม​ท้องถนน​ของพวกเขา​ผู้คน​ก็​สวม​เสื้อผ้า​กระสอบ​ไว้ทุกข์กัน

บน​ดาดฟ้า​และ​ลานนัดพบ ทุกคน​ร้องห่มร้องไห้ ล้มตัวลง​ใน​กองน้ำตา

4 คน​ใน​เมืองเฮชโบน และ​เอเลอาเลห์

ส่งเสียง​ร้อง ดัง​ไปไกล​ถึง​เมืองยาฮาส

เพราะ​อย่างนี้​จึง​ทำให้​พวกผู้ชาย​ที่​ถืออาวุธ​ของโมอับ

พลอย​ร้อง​เสียงดัง​ไปด้วย​ความอกสั่นขวัญแขวน

5 จิตใจ​ของผม​ร้อง​ด้วย​ความเศร้า​ให้กับ​โมอับ

คน​ของโมอับ​วิ่งหนี​ไปไกล​ถึง​โศอาร์ ไปถึง​เอกลัทเชลีชิยาห์

ผู้คน​หนีขึ้นไป​ตามทาง​บนภูเขา​ไปถึง​ลูฮีท

พวกเขา​ก็​ร้องไห้​ใน​ระหว่างทาง​ที่ไป​โฮโรนาอิม พวกเขา​ร้องไห้​เสียงดังมาก

6 ลำธารนิมริม​ได้​เหือด​แห้งไป

หญ้า​ก็​เหี่ยวแห้งตาย

พืชพันธุ์​ก็​ตายหมด

ไม่เหลือ​ความเขียวขจี​ให้เห็น​อีกเลย

7 เพราะ​เหตุนี้ พวกเขา​จึง​ได้​ขนย้าย​ทรัพย์​สมบัติ​ที่​พวกเขา​หามาได้​และ​สิ่งที่​พวกเขา​ได้​เก็บสะสมไว้

ข้าม​พรมแดน​ตรง​ลำห้วย​ต้นป๊อปหล้า+ 15:7 ลำห้วย​ต้นป๊อปหล้า เป็น​ลำห้วยเล็กๆ​ใน​ประเทศ​โมอับ หรือ​เรียก​อีก​อย่างหนึ่ง​ว่า “ลำห้วย​อาราบา”

8 เสียงร้อง​ดังระงม​ไปทั่ว​เขตแดน​ของโมอับ

เสียงร้อง​ของ​พวกเขา​ดัง​ไปไกล​ถึง​เมืองเอกลาอิม​และ​ดัง​ไปถึง​เมืองเบเออร์เอลิม

9 และ​น้ำ​ใน​เมืองดีโมน+ 15:9 ดีโมน ชื่อนี้​คล้ายกับ​คำ​ใน​ภาษา​ฮีบรู​หมายถึง “เลือด” เต็มไปด้วย​เลือด

ใช่แล้ว เรา​ยาห์เวห์​จะ​นำ​ความ​ทุกข์ยาก​มากกว่านี้​มาให้​กับดีโมนอีก

ส่วน​คนโมอับ​ที่​หลบหนี​และ​หลงเหลืออยู่​ในแผ่นดิน

เรา​จะ​ส่ง​สิงโต​มา​กัดกิน​พวกเขา

16

1 ให้​ส่งส่วย​พวกลูกแกะ​ไปให้​กับ​ผู้ปกครอง​แผ่นดิน

ให้​ส่ง​ลูกแกะ​จาก​เสลา ผ่าน​ทะเลทราย​ไปยัง​ภูเขา​แห่ง​นางสาวศิโยน

2 สาวๆ​ของโมอับ อยู่​ตรง​ท่าลุยข้าม​ของ​แม่น้ำ​อารโนน

พวกเขา​เป็น​เหมือนกับ​นกน้อย​กระดุกกระดิก​ปีก​ไปมา

เหมือน​ลูกนก​ที่ตก​จากรัง​กระจัด​กระจายอยู่

3 พวกเขา​พูดว่า “ขอ​คำแนะนำหน่อย ช่วย​บอกหน่อย​ว่า​จะทำยังไงดี

ตอนเที่ยงวัน ช่วย​ให้​ร่มเงา​เหมือน​กลางคืนหน่อย+ 16:3 ช่วย​ให้​ร่มเงา​เหมือน​กลางคืนหน่อย ประโยคนี้​หมายถึง “ช่วย​ปกป้อง​เรา​จาก​ศัตรูด้วย”

ช่วย​แอบซ่อน​พวกเรา​ที่​ถูกขับไล่​ออกมา​จาก​แผ่นดิน​ของตนเอง

อย่า​มอบ​พวกเรา​ที่​หนี​มาหลบภัย​ให้กับศัตรูเลย

4 ปล่อย​ให้​พวกเรา​ที่​ถูกขับไล่​ออกมา​จากโมอับ​ตั้งรกราก​อยู่กับท่าน​ด้วยเถิด

ขอให้​เป็น​ที่หลบภัย​สำหรับ​พวกเรา​จากผู้ทำลาย”

เมื่อ​พวกที่​มา​ปล้นสะดม​โมอับ​หยุดแล้ว

และ​การทำลาย​ได้​จบลงแล้ว

และ​พวกนั้น​ที่​เหยียบย่ำ​แผ่นดิน​ได้หายตัว​ไปแล้ว

5 เมื่อนั้น จะ​มีบัลลังก์​ถูกตั้งขึ้น​ในเต็นท์​ของดาวิด+ 16:5 ในเต็นท์​ของดาวิด หรือ “ใน​ราชวงศ์​ของ​กษัตริย์​ดาวิด” ด้วยความรักมั่นคง

และ​ผู้ที่​นั่ง​บนบัลลังก์นั้น​ก็จะ​สัตย์ซื่อ คนผู้นี้​จะ​ตัดสิน​อย่างยุติธรรม​และ​จะไว​ใน​การทำ​สิ่งที่ถูกต้อง

6 พวกเรา​ได้ยินว่า คนโมอับนั้น​เย่อหยิ่งจองหองมาก

เรา​ได้ยิน​เกี่ยวกับ​ความหยิ่งยโส ความทะนงตน และ​ความเดือดดาล​ของเขา

เรื่อง​ที่​พวกเขา​โอ้อวดนั้น

ไม่เป็น​ความจริง

7 ดังนั้น​ชาวโมอับเอ๋ย ให้​พวกเจ้า​ทุกคน​ร้องคร่ำครวญ​สำหรับ​ชนชาติ​ของตนเถิด

ให้​โอดครวญ​อย่าง​สะเทือนใจ​ถึง​ขนมเค้ก​ที่​เอร็ดอร่อย​ที่ทำ​จาก​ลูกเกด​ของ​เมืองคีร์หะเรเชท+ 16:7 คีร์หะเรเชท เป็น​เมืองหนึ่ง​ใน​ประเทศโมอับ

8 สวนองุ่น​ของ​เฮชโบน และ​เถาองุ่น​ของ​สิบมาห์​ไม่สามารถ​ออกรวงได้

เพราะ​พวกเจ้านาย​ของ​ชนชาติต่างๆ​ได้พังถลาย​เถาองุ่น​พวกนั้นไป

เถาองุ่น​พวกนี้​เคย​แผ่ไปไกล​ถึง​เมืองยาเซอร์

พวกมัน​เคย​เลื้อยไป​ถึง​ทะเลทราย กิ่งก้าน​ของมัน​เคย​แผ่กระจาย และ​ข้ามทะเลไป

9 เพราะ​อย่างนี้ ผม​ถึงได้​ร้องไห้​ร่วมกับ​คนยาเซอร์​สำหรับ​สวนองุ่น​ของสิบมาห์

เฮชโบน​และ​เอเลอาเลห์เอ๋ย ผม​จะ​ราดคุณ​ด้วยน้ำตา​ของผม

เพราะ​เสียง​โห่ร้องยินดี​กับ​การเก็บเกี่ยว​ผลไม้​และ​เมล็ดข้าว​ได้หยุด​ไปแล้ว+ 16:9 เพราะ​เสียง​โห่ร้อง … หยุด​ไปแล้ว หรือ​แปล​ได้​อีกว่า “เสียง​โห่ร้อง​ของ​ศัตรู​ได้​ตกลงมา​บน​ผลไม้​ที่​สุกงอม​และ​การเก็บเกี่ยว​ของเจ้าแล้ว”

10 ความสุข​สนุก​สนาน​ได้ถูกยึด​ไปจาก​สวน​ที่​เกิดผล​นั้นแล้ว

และ​ใน​สวนองุ่น​ทั้งหลาย​ก็​ไม่มี​เสียงเพลง​หรือ​เสียง​โห่ร้องยินดี​อีกต่อไป

ไม่มีใคร​เหยียบย่ำ​องุ่น​ในบ่อย่ำอีก

เสียง​โห่ร้องยินดี​ของ​พวกคนเก็บเกี่ยว​ได้หยุดไป

11 เพราะ​อย่างนี้ จิตใจ​ของผม​ได้​ร้องคร่ำครวญ​ให้กับ​โมอับ​เหมือนกับ​เสียงพิณ​ใน​งานศพ

และ​ส่วนลึก​ของผม​ก็​ร้องไห้​ให้กับ​คีร์เฮเรส+ 16:11 คีร์เฮเรส นี่​คือ เมือง​คีร์เฮเรสเซ็ท เป็น​เมืองหนึ่ง​ใน​ประเทศ​โมอับ มี​ความหมาย​ว่า “เมือง​ที่​ถูกเลือก​มาเพื่อ​ทำลาย” หรือ​แปลตรงๆ​ตาม​ภาษาฮีบรู​ได้ว่า “เศษหม้อแตก”

12 เมื่อ​คนโมอับ​ขึ้นไป​ที่นมัสการ​ของเขา เมื่อ​พวกเขา​เข้าไป​ใน​สถานที่ศักดิ์สิทธิ์​ของเขา

พวกเขา​ก็​อธิษฐาน​จนหมดแรง

แต่​มัน​ก็​ไม่มี​ประโยชน์​อะไร

13 นั่นคือ​ข่าวสาร​ที่​พระยาห์เวห์​พูด​ในอดีต​เกี่ยวกับ​คนโมอับ 14 แต่​เดี๋ยวนี้ พระยาห์เวห์ บอกว่า “ใน​อีกสามปี ตรงเผง​อย่างกับ​ที่​ลูกจ้าง​นับวันเวลา​ที่​เขา​ตกลง​ทำงาน ศักดิ์ศรี​ของโมอับ​ก็จะ​ถูกลบหลู่ ถึงแม้​จะมี​คนมากมาย​ก็ตาม แต่​ในที่สุด​ก็จะ​มี​ไม่กี่คน​เหลือรอด+ 16:14 ไม่กี่คน​เหลือรอด หรือ “ไม่มี​อำนาจ” และ​พวกมัน​ก็จะ​อ่อนแอด้วย”

17

ข่าวสาร​ของ​พระเจ้า​เกี่ยวกับ​ดามัสกัส

1 นี่​คือ​ข่าวสาร+ 17:1 ข่าวสาร หรือ แปล​ได้​อีก​อย่างหนึ่ง​ว่า “ภาระ”​เกี่ยวกับ​ดามัสกัส+ 17:1 ดามัสกัส เป็น​เมือง​หนึ่ง​ใน​ประเทศ​อารัม หรือ​ซีเรีย

“ดูสิ ในไม่ช้า​ดามัสกัส​จะ​ไม่เป็นเมือง​อีกแล้ว

มัน​จะ​กลายเป็น​กอง​ซากปรัก​หักพัง

2 หมู่บ้านต่างๆ​ของ​เมืองอาร์โรเออร์+ 17:2 อาร์โรเออร์ เป็น​สถานที่​แห่งหนึ่ง​ใน​ประเทศ​อารัม (ซีเรีย) จะ​ถูกทอดทิ้ง​ตลอดไป

มัน​จะ​เป็น​ที่​สำหรับ​ฝูงแพะแกะ

ฝูงแพะแกะ​จะ​นอน​กันอยู่​ที่นั่น​และ​จะ​ไม่มีใคร​มายุ่ง​กับพวกมัน

3 ป้อม​ปราการ​ของ​เมืองเอฟราอิม​จะหายไป

และ​จะ​ไม่มี​กษัตริย์​ปกครอง​ใน​ดามัสกัส​อีกแล้ว

พวกอารัม+ 17:3 อารัม เมือง​ทาง​ตอนเหนือ​ของ​อิสราเอล ที่​ยัง​หลงเหลืออยู่​จะถูก​หยามเกียรติ​เหมือนกับ​ที่​คนอิสราเอล​กำลัง​เป็นอยู่”

พระยาห์เวห์​ผู้มีฤทธิ์ทั้งสิ้น​พูดไว้​ว่า​อย่างนั้น

4 “ใน​เวลานั้น​ศักดิ์ศรี​ของยาโคบ​จะตกต่ำ

และ​ความอ้วน​ของเขา​ก็จะ​กลายเป็น​ผอมขี้ก้าง

5 อิสราเอล​จะ​ถูกตัดลง​เหมือนกับ​คนเกี่ยวข้าว​เกี่ยวต้น​ที่ยัง​ยืนต้นอยู่​และ​มือ​ของพวกเขา​เกี่ยว​รวงข้าว

อิสราเอล​จะ​ว่างเปล่า​เหมือนกับ​ท้องทุ่ง​ใน​หุบเขา​เรฟาอิม+ 17:5 หุบเขา​เรฟาอิม เป็น​หุบเขา​ที่​อยู่​ทาง​ทิศตะวันตก​เฉียงใต้​ของ​เมือง​เยรูซาเล็ม หลังจาก​ที่​คน​มา​เก็บ​เอา​เศษรวงข้าว​ไปหมดแล้ว

6 จะมี​คนเหลืออยู่​ใน​อิสราเอล​น้อยมาก เหมือนกับ​ตอนที่​ต้นมะเดื่อ​ถูกตี

แล้ว​เหลือแค่​สองสามลูก​อยู่บน​กิ่งบนสุด​หรือ​เหลือ​สี่ห้าลูก​บน​กิ่งที่​ออกลูกดกนั้น”

พระยาห์เวห์​ผู้มีฤทธิ์ทั้งสิ้น​พูดไว้​ว่า​อย่างนี้

7 ใน​วันนั้น​ผู้คน​ก็จะ​วางใจ​ใน​พระเจ้า​ผู้สร้าง​พวกเขา พวกเขา​จะ​พึ่งพา​ผู้ศักดิ์สิทธิ์​ของอิสราเอล 8 พวกเขา​จะ​ไม่วางใจ​ใน​แท่นบูชาต่างๆ​ที่​พวกเขา​สร้างขึ้นมา​กับมือ และ​พวกเขา​ก็จะ​ไม่พึงพา​พวกเสา​เจ้าแม่อาเชราห์ และ​แท่นบูชา​สำหรับ​เผาเครื่อง​หอม​ที่​พวกเขา​สร้างขึ้นมา​กับนิ้ว​ของพวกเขาเอง

9 ใน​เวลานั้น เมืองป้อม​ปราการต่างๆ​ของพวกเขา​ก็จะ​รกร้าง เหมือน​ตอนที่​คนฮีไวต์​และ​คนอาโมไรต์​ได้ทิ้ง​แผ่นดิน​ของพวกเขาไป​เมื่อ​คนอิสราเอล​มาถึง​และ​มัน​จะ​กลายเป็น​ที่รกร้างว่างเปล่า

10 เจ้า​ได้ลืม​พระเจ้า​ที่​ช่วยกู้​เจ้าไว้

เจ้า​จำไม่ได้​ว่า​พระเจ้า​ได้​ปกป้องเจ้า​เป็นเหมือน​หินหลบภัย​ของเจ้า

เพราะ​อย่างนี้ ถึงเจ้า​จะ​ปลูก​ต้นไม้​ที่​สวยงาม ถึงเจ้า​จะ​ปลูก​เถาองุ่น​ที่แปลกๆ​มาจาก​แดนไกล

11 ถึงเจ้า​จะ​พยายาม​ทำให้​มัน​โตขึ้น​ในวัน​ที่​เจ้าปลูกมัน

ถึงเจ้า​พยายาม​จะ​ทำให้​มัน​งอกขึ้นมา​ในวัน​ที่​เจ้าหว่าน

แต่​ผล​ของมัน​จะ​หายไป​ในวัน​ที่​โรคร้าย​มาทำลาย

และ​ในวัน​ที่​ความเจ็บปวด​ที่​ไม่สามารถ​รักษาเยียวยา​มาถึง

12 ฟังสิ เสียงกึกก้อง​ของคน​เป็น​จำนวนมาก

พวกเขา​ทำ​เสียงดัง​กึกก้อง​เหมือนกับ​เสียง​กึกก้อง​ของทะเล

ฟังนั่นสิ เสียงดัง​สนั่นหวั่นไหว​ของ​ชนชาติทั้งหลาย

พวกเขา​ดังสนั่น​เหมือน​เสียงดังสนั่น​ของน้ำ​ที่​มีกำลัง​มหาศาล

13 ชนชาติต่างๆ​ดังสนั่น​เหมือนกับ​เสียงดังสนั่น​ของน้ำ​เป็น​จำนวนมาก

แต่​พระเจ้า​จะร้อง​เข้าใส่​พวกเขา​และ​พวกเขา​จะวิ่งหนี​ไปไกลๆ

พวกเขา​จะ​เป็นเหมือน​แกลบ​บน​พวกภูเขา​ที่​ถูก​ลมพัด​ปลิวไป

หรือ​เป็นเหมือน​พุ่มไม้แห้ง​ที่​ถูก​พายุพัด​กลิ้งไป

14 ใน​ตอนเย็น พวกเขา​น่าสยดสยอง

แต่​ก่อนรุ่งเช้า พวกเขา​ก็​หายไป​หมดแล้ว

นี่คือ​สิ่งที่​จะเกิดขึ้น​กับ​คนพวกนั้น​ที่​พยายาม​จะยึด​เอา​ของๆเราไป

นี่คือ​กรรม​ของ​คนพวกนั้น​ที่​พยายาม​จะปล้น​เอา​ทรัพย์​สมบัติ​ของพวกเราไป

18

ข่าวสาร​ของ​พระเจ้าเกี่ยวกับ​ชาวเอธิโอเปีย

1 เฮ้ย แผ่นดิน​ที่​เต็มไปด้วย​เสียงหึ่งๆ​ของ​ปีกแมลง+ 18:1 เต็มไปด้วย … แมลง หรือ แปล​ได้​อีก​ว่า “เต็มไปด้วย​เรือใบ”

เป็น​ดินแดน​ที่​อยู่เหนือ​พวกแม่น้ำ​ของ​เอธิโอเปีย+ 18:1 เอธิโอเปีย หรือ​เรียก​อีกอย่าง​ว่า “คูช” เป็น​เมืองหนึ่ง​ใน​แอฟริกา ใกล้​กับ​ทะเล​แดง

2 แผ่นดินนั้น​ส่ง​พวกทูต​มา​ทาง​แม่น้ำไนล์​ด้วยเรือ​ที่​ทำจาก​ต้นกก​ที่​แล่น​มา​บนน้ำนั้น

ไป พวกผู้ส่งข่าว​ที่​ว่องไว​ทั้งหลาย

ไปหา​ชนชาตินั้น​ที่​ร่างสูง​และ​มีผิวเรียบ ไปหา​คนพวกนี้​ที่​คน​ทั้งไกล​และใกล้​ต่าง​ก็​พากัน​เกรง​กลัว

เป็น​ชนชาติ​เข้มแข็ง​ที่​ชอบ​เหยียบย่ำ​ชนชาติอื่นๆ

เป็น​แผ่นดิน​ที่​มีแม่น้ำ​หลายสาย​ไหลผ่าน

3 พวกเจ้า​ทุกคน​ที่​อาศัยอยู่​บนโลกนี้

พวกเจ้า​ที่​อยู่​บน​แผ่นดินโลก

เมื่อ​มี​ธงสัญญาณ​ยกขึ้น​บน​พวกภูเขา ดูให้ดี

และ​เมื่อ​ได้ยิน​เสียงแตรเป่า ฟังให้ดี

4 เพราะ​พระยาห์เวห์​ได้​พูด​กับผม​ว่าอย่างนี้

“จาก​ที่อาศัย​ของเรา เรา​จะ​คอย​สังเกต​อย่างเงียบๆ

เงียบ​เหมือนกับ​ความร้อน​ที่​เพิ่มขึ้น​ใน​ตอนกลางวัน​ของ​ฤดูร้อน

หรือ​เงียบ​เหมือนกับ​น้ำค้าง​ที่​ก่อตัวขึ้น​ใน​ตอนเช้า​ของ​ฤดูเก็บเกี่ยว

5 เพราะ​ก่อน​ที่​จะ​ถึง​ฤดูเก็บเกี่ยว

เมื่อ​ดอกบาน​หมดแล้ว​และ​ดอก​ได้​กลายเป็น​ผลองุ่นสุก

พระองค์​ก็​จะ​ลิด​พวกแขนง​ด้วย​ขอลิด

และ​พระองค์​จะ​ตัด​กิ่งใหญ่​ทิ้งไป

6 พวกเถาองุ่นนี้​จะ​ถูก​ทิ้งไว้​ให้​พวกนก​จากภูเขา

และ​พวกสัตว์​บน​แผ่นดิน​มากินกัน

พวกนกนี้​ก็​จะ​พากัน​มากิน​ใน​ช่วงฤดูร้อน

และ​พวกสัตว์​ทั้งหมด​บน​แผ่นดิน​ก็​จะ​พากัน​มากิน​ใน​ช่วงฤดูหนาว”

7 ในเวลานั้น ชนชาตินั้น​ที่​มี​รูปร่างสูง​และ​ผิวเรียบ​ที่​คน​ทั้งไกล​และใกล้​หวาดกลัว ก็​จะ​นำ​พวกของขวัญ​มา​ถวาย​ให้กับ​พระยาห์เวห์​ผู้มีฤทธิ์ทั้งสิ้น คนพวกนี้​ที่​เป็น​ชนชาติ​ที่​เข้มแข็ง​ที่​ชอบ​เหยียบย่ำ​ชนชาติอื่นๆ​ที่​มี​แม่น้ำ​หลายสาย​ไหลผ่าน​จะ​เอา​พวกของขวัญ​มา​ถวาย​ใน​สถานที่​ซึ่ง​ประชาชน​ร้อง​ออกชื่อ​ของพระยาห์เวห์​ผู้มีฤทธิ์ทั้งสิ้น​คือ​ภูเขาศิโยน

19

ข่าวสาร​ของ​พระเจ้า​เกี่ยวกับ​คนอียิปต์

1 นี่​คือ​ข่าวสาร​เกี่ยวกับ​อียิปต์

ดูนั่นสิ พระยาห์เวห์​กำลัง​ขี่​อยู่​บนเมฆ​ที่​ลอยมา​อย่างรวดเร็ว​มาที่​อียิปต์

พวกเทพเจ้า​ของอียิปต์​จะ​กลัว​จนตัวสั่น​ต่อหน้า​พระองค์

และ​ความกล้า​ของ​คนอียิปต์​ก็จะ​หลอม​ละลายไป

2 พระยาห์เวห์​พูดว่า “เรา​จะ​ยุแหย่​ให้​คนอียิปต์​ต่อสู้​กันเอง

พี่น้อง​รบ​กันเอง เพื่อน​บ้าน​รบ​กันเอง

เมืองนี้​จะ​รบ​กับ​เมืองนั้น

อาณาจักรนี้​จะ​รบ​กับ​อาณาจักรนั้น

3 คนอียิปต์​จะ​ท้อแท้

เรา​จะ​ทำให้​แผนต่างๆ​ของ​พวกเขา​สับสน

พวกเขา​จะ​ขอ​คำปรึกษา​จาก​พวกรูปเคารพ

จาก​พวกวิญญาณ​ของ​คนตาย จาก​พวกคนทรงเจ้า จาก​พวกหมอดู

4 เรา​จะ​มอบ​อียิปต์​ให้​ไปตก​อยู่ใน​เงื้อมมือ​ของเจ้านาย​ที่โหดร้าย

และ​กษัตริย์​ที่​มีอำนาจมาก​ก็จะ​มา​ปกครอง​เหนือ​พวกเขา”

พระยาห์เวห์ องค์​เจ้า​ชีวิต​ผู้มีฤทธิ์ทั้งสิ้น​พูดไว้​ว่า​อย่างนั้น

5 น้ำ​ใน​แม่น้ำไนล์​ก็​จะ​เหือด​แห้งไป

แม่น้ำ​จะ​แห้งสนิทไป

6 พวกคลองต่างๆ​ก็​จะ​เน่าเหม็น

พวกลำธาร​ของอียิปต์​ก็​จะ​ค่อยๆ​เหือด​แห้งไป

พวกต้นกก​และ​ต้นอ้อ​ก็​จะ​เน่าไป

7 พวกพืช​ริม​แม่น้ำไนล์​จะ​หายไป

ทุกอย่าง​ที่​หว่านไป​ตลอดแนว​ของ​แม่น้ำไนล์​ก็​จะ​เหี่ยวแห้ง ถูกลมพัดไป​และ​สูญหายไป

8 ชาวประมง​จะ​เศร้าโศกเสียใจ

ทุกคน​ที่​ตกเบ็ด​ใน​แม่น้ำไนล์​จะร้องไห้​ครวญคราง

และ​ทุกคน​ที่​ทอดแห​ในน้ำ​จะท้อแท้ไป

9 คนงาน​ที่​หวีป่าน​จะ​สิ้นหวัง

รวมทั้ง​คน​ที่​ทอผ้าลินินด้วย

10 พวกช่างทอผ้า​ของ​พวกเขา​จะ​หดหู่ใจ

คนพวกนั้น​ที่ทำงาน​รับจ้าง​ก็​จะเศร้าใจ

11 พวกผู้นำ​ของ​เมืองโศอันนี่ โคตรโง่เลย

พวกที่ปรึกษา​อัน​ชาญฉลาด​ของฟาโรห์​ก็​ให้​คำแนะนำ​ที่โง่ๆ

พวกแก​พูด​กับ​ฟาโรห์​ได้ยังไงว่า

“ผม​เป็น​คนหนึ่ง​ใน​พวกชาญฉลาด​เป็น​เชื้อสาย​ของ​พวกกษัตริย์โบราณ”

12 อียิปต์เอ๋ย คนฉลาด​ของเจ้า​หายไปไหน​หมดแล้ว

ให้​พวกเขา​มา​บอก​กับเจ้า และ​เปิดเผย​ให้เจ้ารู้​สิว่า​พระยาห์เวห์​ผู้มีฤทธิ์ทั้งสิ้น​มี​แผนการ​ต่อต้าน​อียิปต์​ไว้​อย่างไรบ้าง

13 พวกผู้นำ​ของโศอัน​ถูกหลอก

และ​พวกผู้นำ​ของเมมฟิส​โดนหลอกลวง​ไปแล้ว

พวก​ที่​เป็น​หินมุมเอก​ของเผ่าต่างๆ​ของอียิปต์​ได้​นำ​อียิปต์​หลงทางไป

14 พระยาห์เวห์​ได้​เท​วิญญาณ​แห่ง​ความสับสน​เข้าไป​ในพวกเขา

แล้ว​พวกเขา​ทำให้​อียิปต์​เดินโซเซไป​ใน​ทุกเรื่อง​ที่ทำ เหมือน​คนเมา​เดินโซเซ​และ​ลื่นลงไป​ในอ้วก​ของมัน

15 ไม่มีใคร​สามารถ​ทำอะไร​เพื่อช่วย​อียิปต์ได้ ไม่ว่า​เขา​จะ​เป็นหัว​หรือหาง

จะ​เป็น​คนสำคัญ​หรือ​ไม่สำคัญ+ 19:15 คนสำคัญ​หรือ​ไม่สำคัญ หรือ​แปล​ตรงๆ​ได้​ว่า “จะ​เป็น​กิ่งปาล์ม​หรือกก” ก็​ช่วยไม่ได้​ทั้งนั้น

16 ในเวลานั้น คนอียิปต์​จะ​เป็น​เหมือนกับ​ผู้หญิง​ตัวสั่นเทิ้ม​และกลัว เมื่อ​พระยาห์เวห์​ผู้มีฤทธิ์ทั้งสิ้น​เงื้อมือขึ้น​จะ​ฟาด​พวกเขา 17 แผ่นดิน​ของยูดาห์​จะ​กลายเป็น​ที่น่าหวาดกลัว​สำหรับอียิปต์ พูดถึง​คนยูดาห์​เมื่อไหร่ คนอียิปต์​ก็​เกิด​ความกลัว​เมื่อนั้น เพราะ​พระยาห์เวห์​ผู้มีฤทธิ์ทั้งสิ้น​ได้​วางแผน​ต่อต้าน​อียิปต์

18 ใน​เวลานั้น​จะ​มีอยู่​ห้าเมือง​ใน​แผ่นดินอียิปต์​ที่​พูด​ภาษา​ของ​คนคานาอัน+ 19:18 ภาษา​ของ​คนคานาอัน ก็​คือ​ภาษา​ฮีบรู ที่​คนยิว​ใช้พูดกัน และ​พวกเขา​จะ​สาบาน​ที่จะ​จงรัก​ภักดี​ต่อ​พระยาห์เวห์​ผู้มีฤทธิ์ทั้งสิ้น และ​เมืองหนึ่ง​ใน​ห้าเมืองนั้น​จะ​ถูก​เรียกว่า “เมือง​แห่ง​ดวง​อาทิตย์”+ 19:18 เมือง​แห่ง​ดวง​อาทิตย์ เมืองนี้​คง​เป็น​เมืองโอน (เฮลิโอโปลิส) มี​เสียง​คล้ายกับ “เมือง​แห่ง​ความพินาศ”

19 ในเวลานั้น​จะ​มี​แท่นบูชา​แท่นหนึ่ง​สำหรับ​พระยาห์เวห์​ใน​ท่ามกลาง​แผ่นดินอียิปต์ และ​มี​อนุสาวรีย์​เพื่อ​เป็นเกียรติ​ให้กับ​พระยาห์เวห์​ตรงพรมแดน​ของอียิปต์ 20 มัน​จะ​เป็น​เครื่องเตือนใจ​และ​พยาน​ใน​แผ่นดินอียิปต์​ถึง​พระยาห์เวห์​ผู้มีฤทธิ์ทั้งสิ้น เมื่อ​ผู้คน​ร้องขอ​ความช่วยเหลือ​จาก​พระยาห์เวห์​เพราะ​ถูกกดขี่​ข่มเหง​จากศัตรู​ของ​พวกเขา พระองค์​ก็​จะ​ส่ง​ผู้ช่วยให้รอด​มาให้​พวกเขา​และ​ผู้ช่วยนั้น​จะ​มา​สู้​เพื่อ​พวกเขา​และ​ช่วย​ให้​พวกเขารอด 21 พระยาห์เวห์​จะ​สอน​คนอียิปต์​เกี่ยวกับ​พระองค์ และ​คนอียิปต์​ก็​จะ​ได้รู้จัก​พระองค์​ในเวลานั้น และ​พวกเขา​ก็​จะได้​มา​นมัสการ​พระองค์ ถวาย​เครื่อง​บูชา​และ​ของขวัญต่างๆ​และ​พวกเขา​ก็​บนบาน​และ​แก้บน​ต่อพระยาห์เวห์ 22 พระยาห์เวห์​จะ​ตีสอน​อียิปต์ ทั้งตีสอน​และรักษา พวกเขา​จะ​หันมาหา​พระยาห์เวห์​และ​พระองค์​ก็​จะฟัง​คำ​อธิษฐาน​ของพวกเขา​และ​รักษา​พวกเขา

23 ในเวลานั้น​ก็​จะ​มี​ทางหลวง​จากอียิปต์ ไป​อัสซีเรีย+ 19:23 อัสซีเรีย เป็น​ชนชาติ​ที่​มีอำนาจ ตั้งอยู่​ทาง​ทิศตะวันออก​เฉียงเหนือ​ของอิสราเอล คนอัสซีเรีย​จะ​เข้ามา​ที่อียิปต์​และ​คนอียิปต์​ก็​จะ​เข้าไป​ที่​อัสซีเรีย แล้ว​พวกเขา​ก็​จะ​นมัสการ​พระเจ้า​ด้วยกัน

24 ในเวลานั้น อิสราเอล​จะมา​ร่วมกับ​อียิปต์​และอัสซีเรีย เป็น​สามชนชาติ​ด้วยกัน พวกเขา​จะ​เป็น​พระพร​ในโลกนี้ 25 พระยาห์เวห์​ผู้มีฤทธิ์ทั้งสิ้น​จะ​อวยพร​พวกเขา​ว่า “อียิปต์ เรา​จะ​อวยพรเจ้า เจ้า​เป็น​คนของเรา อัสซีเรีย เรา​จะ​อวยพรเจ้า เจ้า​เป็น​ผลงาน​จาก​มือของเรา อิสราเอล เรา​จะ​อวยพรเจ้า เจ้า​เป็น​ทรัพย์​สมบัติ​ของเรา”

20

อัสซีเรีย​จะ​ชนะ​อียิปต์​และ​เอธิโอเปีย

1 ในปี​ที่​กษัตริย์​ซาร์กอน+ 20:1 ซาร์กอน เป็น​กษัตริย์​ของ​อัสซีเรีย​ใน​ช่วง​ปี 721-705 ก่อน​พระเยซู​มาเกิด แห่ง​อัสซีเรีย​ได้ส่ง​แม่ทัพใหญ่​ของเขา​มา​ที่​อัชโดด และ​เขา​ได้​ต่อสู้​กับ​เมืองอัชโดด​และ​ยึด​เมืองนั้น​ไว้ได้ 2 ใน​ช่วงเวลานั้น พระยาห์เวห์​ส่งข่าวสาร​โดย​ผ่านทาง​ตัวอย่าง​ของ​อิสยาห์​ลูกชาย​ของ​อามอส พระองค์​พูดกับ​อิสยาห์​ว่า “ไป​ถอด​ผ้า​กระสอบนั้น​ออกจาก​ตัวเจ้า และ​ถอด​รองเท้าสานด้วย” แล้ว​อิสยาห์​ก็​ทำตามนั้น เขา​จึง​เดินเท้าเปล่า​ไปมา​สวม​แต่​กางเกงชั้นใน

3 พระยาห์เวห์​พูดว่า “อิสยาห์​ผู้รับใช้​ของเรา​เดินเท้าเปล่า​สวม​แต่​กางเกงชั้นใน​เป็นเวลา​สามปี นี่​เป็น​สิ่งเตือนใจ​และ​รางบอกเหตุ​ให้กับ​อียิปต์​และ​เอธิโอเปีย+ 20:3 เอธิโอเปีย หรือ​เรียก​อีกอย่าง​ว่า “คูช” เป็น​เมืองหนึ่ง​ใน​แอฟริกา ใกล้​กับ​ทะเล​แดง4 เพราะ​กษัตริย์​ของอัสซีเรีย จะ​จับ​คนอียิปต์​ไป​เป็นเชลย​และ​กวาด​ต้อน​ชาวเอธิโอเปียไป ทั้งคนหนุ่มสาว​และคนแก่ เปลือยกาย​และ​เท้าเปล่า เปิดก้น​ให้เห็น ทำให้​อียิปต์​อับอาย​ยิ่งนัก 5 คนเหล่านั้น​ที่​ฝาก​ความหวัง​ไว้กับ​เอธิโอเปีย และ​มี​ความมั่นใจ​ในอียิปต์ จะต้อง​ตกใจกลัว​และผิดหวัง”

6 ในเวลานั้น คน​ที่​อาศัยอยู่​แถบทะเล​จะ​พูดว่า “ดูสิว่า​เกิดอะไรขึ้น​กับ​คนพวกนั้น​ที่​เป็น​ความหวัง​ของเรา เรา​อุตส่าห์​วิ่งหนี​ไปขอ​ความช่วยเหลือ​จาก​พวกเขา เพื่อ​จะได้​ช่วยกู้​พวกเรา​ให้พ้น​จาก​กษัตริย์​อัสซีเรีย แล้วทีนี้​พวกเรา​จะ​หนีรอด​ไปได้ยังไง”

21

ข่าวสาร​ของ​พระเจ้า​เกี่ยวกับ​บาบิโลน

1 นี่​คือ​ข่าวสาร​เกี่ยวกับ​บาบิโลน+ 21:1 บาบิโลน หรือ​แปล​ตรงๆ​ได้​ว่า “ทะเลทราย​ใกล้ๆ​ทะเล”

มี​สิ่งหนึ่ง​มา​จาก​ทะเลทราย

เหมือนกับ​พายุใหญ่​พัดมา​จาก​เนเกบ

มัน​มา​จาก​ดินแดน​อันน่าสะพรึงกลัว

2 ผม​ได้เห็น​นิมิต​ที่เลวร้าย ใน​นิมิตนั้น

ผม​เห็น​พวกคนทรยศ​กำลัง​หักหลังเจ้า

ผม​เห็น​พวกผู้ทำลาย​กำลัง​ยึด​ทรัพย์​สมบัติเจ้า

พระยาห์เวห์​ว่า “เอลาม ขึ้นไป​โจมตีเลย

มีเดีย โอบล้อม​โจมตี​บาบิโลนเลย

เรา​จะ​หยุด​เสียงร้อง​ครวญคราง​ของ​ชนชาติทั้งหลาย​ที่​บาบิโลน​ก่อขึ้น”

3 เมื่อ​ผม​เห็น​สิ่งที่​เกิดขึ้นนั้น​ทำให้​ผมเจ็บปวด​ไปทั่วท้อง

อย่างกับ​ผู้หญิง​เจ็บ​ตอนคลอดลูก

สิ่งที่​ผม​ได้ยินมา​ทำให้​ผม​วุ่นวายใจ

สิ่งที่​ผม​เห็นมา​ทำให้​ผม​หวาดกลัว

4 จิตใจ​ของผม​หมุนติ้ว​ไปหมด ผม​ตัวสั่นงันงก​ไปด้วย​ความกลัว

ค่ำคืน​อัน​แสนหวาน​ของผม​กลับ​ทำให้​ผม​กลัว​จนตัวสั่น

5 พวกเขา​ตั้งโต๊ะ

ปูพรม

กิน​และ​ดื่มกัน

แล้ว​มี​คนร้อง​ว่า ลุกขึ้น พวกแม่ทัพ​นายกองทั้งหลาย

เตรียมโล่​สำหรับรบ

6 พระยาห์เวห์​บอกกับผม​ว่า “ไปตั้ง​ทหารยาม​คนหนึ่ง

เมื่อ​เขา​เห็นอะไร ก็​ให้​มา​รายงาน

7 เมื่อ​เขา​เห็น​พวกรถรบ​ลากด้วย​ม้าเป็นคู่ๆ

คน​ขี่ลา คน​ขี่อูฐ

ให้​เขา​ตื่นตัว​เต็มที่

ให้​ระวัง​อย่างเต็มที่”

8 แล้ว​ทหารยาม+ 21:8 ทหารยาม คำนี้​อยู่​ใน​ฉบับ​ฮีบรู​ฉบับหนึ่ง​ที่​พบ​ใน​ถ้ำคุมรัน แต่​ฉบับ​ฮีบรู​ที​นิยม​ใช้กัน​เขียน​ว่า สิงโต​ก็​ร้อง​ว่า “ข้าแต่​องค์​เจ้า​ชีวิต​ข้าพเจ้า​ยืน​เฝ้ายาม​อยู่​บน​หอคอย​ทุกวัน

และ​ข้าพเจ้า​ยืน​อยู่​ประจำที่​ทุกคืน

9 ดูสิ มี​รถรบ​คันหนึ่ง​ที่​ลาก​ด้วย​ม้าคู่หนึ่ง

แล้ว​คน​บน​รถรบนั้น​ร้องตะโกน​ว่า

‘บาลิโลน​ล่มสลายแล้ว+ 21:9 บาลิโลน​ล่มสลายแล้ว อัสซีเรีย​มี​ชัยชนะ​เหนือ​บาบิโลน​ใน​ปี 689 ก่อน​พระเยซู​มาเกิด มัน​ล่มสลายแล้ว

และ​พวกรูปปั้น​เทพเจ้า​ของมัน​ทั้งหมด​ก็​ถูกทำลาย​แตกเป็นชิ้นๆ​อยู่บนดิน’”

10 คนของเราเอ๋ย พวกเจ้า​ที่​ถูกนวด พวกเจ้า​ที่​ถูกฝัดร่อน

ผม​ได้ยิน​อะไร​มา​จาก​พระยาห์เวห์​ผู้มีฤทธิ์ทั้งสิ้น​พระเจ้า​แห่งอิสราเอล

ผม​ก็​ประกาศ​ไปอย่างนั้น

ข่าวสาร​ของ​พระเจ้า​เกี่ยวกับ​ดูมาห์

11 นี่​เป็น​ข่าวสาร​เกี่ยวกับ​ดูมาห์+ 21:11 ดูมาห์ เป็น​คำ​ใน​ภาษา​ฮีบรู หมายถึง “เงียบ” หรือ​อาจจะ​เป็น​ชื่อ​ของ​แหล่งน้ำ​แห่งหนึ่ง​ใน​ทะเลทราย​ใน​ประเทศ​อาระเบีย​ทางเหนือ ที่​โดน​อัสซีเรีย​ยึดไป ใน​ปี 689 ก่อน​พระเยซู​มาเกิด

มี​คนหนึ่ง​เรียกผม​จาก​เมืองเสอีร์

“ยาม คืนนี้​มี​ข่าวอะไร​จาก​ดูมาห์ไหม

ยาม คืนนี้​มีข่าว​อะไรไหม”

12 ทหารยาม​ตอบว่า

“ผ่านไป​วันหนึ่ง​กับ​คืนหนึ่งแล้ว​ไม่มี​ข่าว​อะไรเลย+ 21:12 ไม่มี​ข่าว​อะไรเลย คง​หมายถึง​ว่า​เมืองดูมาห์​ถูกยึดแล้ว​ไม่มีใคร​หนีออกมา​ส่งข่าวได้ ข่าว​ก็​เลย​เงียบ​ตาม​ชื่อ​เมือง (ดูมาห์)

ถ้า​อยาก​จะถาม

ค่อย​กลับมา​ถามใหม่นะ”

ข่าวสาร​ของพระเจ้า​ถึง​อาระเบีย

13 นี่​คือ​ข่าวสาร​เกี่ยวกับ​อาระเบีย+ 21:13 อาระเบีย หรือ “ดินแดน​ที่​ว่างเปล่า”

ขบวน​พ่อค้า​จาก​เดดานเอ๋ย

เจ้า​จะ​ค้างคืน​อยู่​ตามพุ่มไม้​ใน​ทะเลทราย​อาระเบีย

14 ชาวแผ่นดิน​เทมาเอ๋ย

ให้​เอา​น้ำ​ออกมา​ให้​คนที่​หิว​กระหายด้วย

ให้​เอา​ขนมปัง​ออกมา​เลี้ยง​คน​ที่​ลี้ภัยด้วย

15 เพราะ​พวกเขา​ได้​หนี​จาก​คมดาบมา

หนี​จาก​ดาบ​ที่​ชัก​จากฝัก​พร้อมฟันแล้ว

หนี​จาก​คันธนู​ที่​ง้าง​พร้อมยิงแล้ว

หนี​จาก​การสู้รบ​อย่างหนัก

16 องค์​เจ้า​ชีวิต พูด​กับผม​อย่างนี้​ว่า “ใน​หนึ่งปี ตรงเผง​อย่างกับ​ที่​ลูกจ้าง​นับเวลา​ที่​เขา​ตกลง​จะทำงาน ศักดิ์ศรี​ทั้งหมด​ของเคดาร์+ 21:16 เคดาร์ เมือง​ทาง​ตะวันออก​ของ​อิสราเอล จะ​จบสิ้นไป 17 จำนวน​นักรบ​แม่นธนู​ใน​กองทัพเคดาร์​จะ​เหลือน้อยมาก” เพราะ​พระยาห์เวห์ พระเจ้า​ของอิสราเอล​ได้​ลั่นคำพูด​ไปแล้ว

22

ข่าวสาร​ของ​พระเจ้า​เกี่ยวกับ​เยรูซาเล็ม

1 นี่​คือ​ข่าวสาร​เกี่ยวกับ​หุบเขา​แห่งนิมิต+ 22:1 หุบเขา​แห่งนิมิต นี่​คง​เป็น​หุบเขา​หนึ่ง​ใกล้​เมือง​เยรูซาเล็ม

เกิดอะไรขึ้น​กับเจ้า​ทุกคน

ถึงได้​ขึ้นไป​บน​ดาดฟ้ากัน

2 ทำไม​พวกเจ้า​ถึงได้​โห่ร้อง​กันใหญ่

ทำไม​ทั้งเมือง​ถึง​ส่งเสียง​วุ่นวาย​อย่างนี้

ทำไม​พวกเจ้า​ถึง​ยัง​มีหน้า​มา​เฉลิม​ฉลองกัน

ถึง​คนของเจ้า​ไม่ได้ตาย​ด้วยดาบ​ใน​สนามรบ

แต่​ก็​ต้อง​มาตาย​ด้วย​ความอดอยาก​และ​โรคระบาด

3 พวกผู้นำ​ของเจ้า​ต่าง​ก็​พากัน​หนี​ไปด้วยกัน

แต่​พวกเขา​ก็​ถูกจับหมด ไม่มี​แม้แต่​คันธนู​ติดตัว

พวกเจ้า​ที่​ไปแอบซ่อน​ก็​ถูกจับ​มา​พร้อมๆกัน

ถึงแม้​พวกเจ้า​จะ​หนีไปไกล​แล้วก็ตาม

4 ดังนั้น​ผม​ถึง​พูดว่า “อย่ามองผม

ให้​ผม​ร้องไห้​อย่างขมขื่น

ไม่ต้อง​พยายาม​มา​ปลอบโยนผม​ใน​เรื่องที่​พวกคน​ที่ผมรัก​ถูกทำลาย”

5 พระยาห์เวห์ องค์เจ้าชีวิต​ผู้มีฤทธิ์ทั้งสิ้น ได้เลือก​วันหนึ่ง​ไว้แล้ว

ในวันนั้น​มี​การจลาจล​เหยียบย่ำกัน​และ​ความสับสนวุ่นวาย​ขึ้น​ใน​หุบเขา​แห่งนิมิต

กำแพงเมือง​ถูกทำลายลง

และ​คน​ในหุบเขา​ได้​ร้องขอ​ความช่วยเหลือ​จาก​คน​ที่อยู่​บนภูเขา

6 คนเอลาม​ได้​หยิบ​เอา​คันธนู​ของตน

ขึ้นรถรบ​และ​ขึ้นม้า และ​ทหาร​จากคีร์​เตรียมโล่​ไว้พร้อม

7 ตอนนั้น พวกหุบเขา​ที่ดีที่สุด​ของท่าน​เต็มไปด้วย​รถรบ

และ​ทหารม้า​ก็​เข้า​ประจำที่​อยู่​ตรง​ประตูเมือง

8 แต่​พระองค์​ได้​เอา​การปกป้อง​คุ้มครอง​ของยูดาห์ไป

ใน​เวลานั้น พวกเจ้า​ได้​ไว้วางใจ​ใน​อาวุธ​ที่​เก็บไว้​ที่วังป่า+ 22:8 วังป่า หรือ ตึกเบธ ฮายาราห์ เป็น​ตึกหนึ่ง​ที่​กษัตริย์​โซโลโมน​สร้างขึ้น เพื่อ​เก็บอาวุธ​และ​ทรัพย์​สมบัติ ดู​เพิ่มเติม​ได้​จาก 1 พงศ์กษัตริย์ 7:2-5; 10:17 สาเหตุ​ที่​เรียกว่า “วังป่า” เพราะ​ทั้งตึก​มี​แต่​เสา​ที่​ทำ​จาก​ต้นสน​มากมาย

9 พวกเจ้า​ได้​ตรวจดู​ช่องโหว่​หลายแห่ง​ตรง​กำแพงเมือง​ของดาวิด พวกเจ้า​ได้​เก็บสะสมน้ำ​ที่​เอามา​จาก​สระน้ำ​ด้านล่าง 10 พวกเจ้า​ได้​นับ​จำนวนบ้าน​ของ​เยรูซาเล็ม​และ​ได้​รื้อบ้าน​ไป​หลายหลัง​เพื่อ​เอาอิฐ​มา​ซ่อมแซม​กำแพง 11 พวกเจ้า​ได้​สร้าง​ที่กักเก็บน้ำ​ใน​ซอก​ระหว่าง​กำแพงด้านนอก​กับด้านใน เพื่อ​รับน้ำ​ที่​ไหลลงมา​จาก​สระเก่า แต่​พวกเจ้า​กลับไม่ได้​ไว้วางใจ​ในผู้นั้น​ที่สร้าง​เมืองนี้​ขึ้นมา พวกเจ้า​ไม่ได้​นับถือ​ผู้นั้น​ที่​ได้​ออกแบบมัน​นานมาแล้ว

12 ในวันนั้น พระยาห์เวห์​องค์​เจ้า​ชีวิต​ผู้มีฤทธิ์ทั้งสิ้น​เรียก​ให้​คนร้องไห้​และ​โศกเศร้า

เรียก​ให้​คนโกนหัว​และ​ใส่​เสื้อผ้า​กระสอบ​ไว้ทุกข์

13 แต่​ดูสิ ผู้คน​กลับ​จัดงาน​เลี้ยงฉลองกัน

ฆ่าวัว​ฆ่าแกะ

กินเนื้อ​และ​ดื่มเหล้าองุ่นกัน​อย่างสนุก​สนาน

และ​พูดกันว่า “พวกเรา​มากิน​และดื่ม​กันเถอะ

เพราะ​พรุ่งนี้​เรา​ก็​จะตาย​กันแล้ว”

14 พระยาห์เวห์​ผู้มีฤทธิ์ทั้งสิ้น เปิดเผย​สิ่งนี้​ให้​ผม​ได้ยิน​กับหู​ว่า

“บาป​ที่​พวกเจ้า​ทำนี้​จะ​ไม่ได้รับ​การอภัยแน่​ตราบเท่า​วันตาย”

พระยาห์เวห์​องค์​เจ้า​ชีวิต​ผู้มีฤทธิ์ทั้งสิ้น​ได้​ลั่นคำพูด​ไว้​อย่างนั้น

ข่าวสาร​ของ​พระเจ้า​เกี่ยวกับ​เชบนา

15 พระยาห์เวห์ องค์​เจ้า​ชีวิต ผู้มีฤทธิ์ทั้งสิ้น พูดว่า “ให้​ไปหา​นายคนนี้ คือ​เชบนา​ผู้ดูแลวัง 16 ให้​บอกกับเขา​ว่า ‘เจ้า​มาทำอะไร​ที่นี่ เจ้า​มีญาติ​ที่​ถูกฝัง​อยู่ที่นี่หรือ เจ้า​ถึงได้​สกัด​หลุม​ฝังศพ​ให้กับ​ตัวเอง​ที่นี่ สกัด​หลุม​ฝังศพ​ซะสูง​เลยนะ เจ้า​สกัด​ที่พัก​อันสงบ​ใน​หินผานั้น​อย่างนั้นหรือ’

17 เจ้า ดูสิ พระยาห์เวห์​กำลัง​จะ​ขว้างเจ้า​ออกไป​อย่างแรง พระองค์​กำลัง​จะ​จับเจ้า​ไว้แน่นๆ 18 และ​พระองค์​ก็จะ​ม้วนเจ้า​ให้แน่นๆ​และ​ขว้างเจ้า​ออกไป​เหมือนกับ​ลูกบอล เข้าไป​ใน​แผ่นดิน​ที่กว้างขวาง เจ้า​จะตาย​ที่นั่น และ​พวกรถรบ​ที่​เจ้าภูมิใจ​หนักหนา​ก็จะ​ถูกทิ้งไว้​ที่นั่นด้วย เจ้า​ได้​นำ​ความอับอายขายหน้า​มาให้​กับ​ครัวเรือน​ของนายเจ้า 19 พระยาห์เวห์​พูดว่า ‘เรา​จะ​ผลักเจ้าออก​จาก​ตำแหน่ง​ที่สำคัญ​ของเจ้า และ​เจ้า​ก็​จะ​ถูกกระชากลง​จาก​ตำแหน่ง​ของเจ้า 20 ในวันนั้น เรา​จะ​เรียก​ผู้รับใช้​ของเรามา​คือ เอลียาคิม​ลูก​ของ​ฮิลคียาห์ 21 เรา​จะ​เอา​เสื้อคลุม​ของเจ้า​สวม​ให้กับเขา เรา​จะ​เอา​ผ้ารัดเอว​ของเจ้า​มารัด​ให้กับเขา และ​มอบ​อำนาจ​ของเจ้า​ให้​อยู่​ในมือเขา และ​เขา​จะ​เป็นเหมือน​พ่อ​ของคนที่​อาศัยอยู่​ใน​เมืองเยรูซาเล็ม​และ​ครอบครัว​ของยูดาห์​ทั้งหมด

22 เรา​จะ​ให้​กุญแจวัง​ของดาวิด​กับเขา​และ​ความรับผิดชอบนั้น​จะ​ตกอยู่​บนบ่า​ของเขา สิ่งที่​เขาเปิด จะ​ไม่มีใคร​ปิดได้ และ​สิ่งที่เขาปิด​ก็จะ​ไม่มีใคร​เปิดได้ 23 เขา​จะ​เป็น​เหมือน​บัลลังก์​ที่​มีเกียรติ​สำหรับ​ครอบครัว​ของพ่อเขา เรา​จะ​ทำให้​เขามั่นคง​เหมือนกับ​หมุด​ที่​ตอกไว้​ใน​ที่มั่นคง​แน่นหนา 24 แต่​น้ำหนัก​ทั้งหมด​ของ​ครอบครัวเขา​ก็จะ​แขวน​อยู่บนเขา ทั้งลูกหลาน​และ​เครือญาติ​ทั้งหมด ที่​เปรียบเหมือน​ถ้วยเล็กๆ​ทั้งหมด​ไปจนถึง​เหยือกใหญ่ๆ​ทั้งสิ้น ก็จะ​แขวน​อยู่บนเขา’”

25 ในเวลานั้น พระยาห์เวห์​ผู้มีฤทธิ์ทั้งสิ้น ได้​บอก​ว่า “หมุด​ที่​ได้ตอกไว้​ใน​ที่​ที่มั่นคง​แน่นหนานั้น​จะ​หลุดออกมา มัน​จะ​ถูกตัด​และ​ตกลงมา และ​ภาระ​ทุกอย่าง​ที่​แขวน​อยู่บนมัน​ก็จะ​ถูกทำลาย​ไปหมด เพราะ​พระยาห์เวห์​ได้พูดไว้​ว่า​อย่างนั้น”

23

ข่าวสาร​ของ​พระเจ้า​เกี่ยวกับเมืองไทระ​และ​ดินแดนฟีนีเซีย

1 นี่​คือ​ข่าวสาร​เกี่ยวกับ​เมืองไทระ

เรือบรรทุก​ทั้งหลาย​ของทารชิช เอ๋ย

ร้องไห้​คร่ำครวญซะ

เพราะ​ท่าจอดเรือ​ของเจ้า​ถูกทำลาย​หมดแล้ว

พวกเขา​ได้ข่าว​เรื่องนี้​ใน​ระหว่าง​ที่​มา​จาก​แผ่นดินไซปรัส

2 พวกเจ้า​ที่​อาศัยอยู่​ตามชายฝั่ง คร่ำครวญซะ

พ่อค้า​ของ​เมืองไซดอน​เคย​ข้ามน้ำ​ข้ามทะเล​มา​ทำให้​เจ้าร่ำรวย

3 ข้าวสาลี​แห่ง​เมืองชิโหร์​ใน​แถบลุ่มแม่น้ำไนล์​ส่งมา​ทางเรือ​ผ่าน​ทะเล​อันกว้างใหญ่

รายได้​ของ​เมืองไทระ​มา​จาก​การเก็บเกี่ยว​จาก​แถบลุ่มแม่น้ำไนล์

และ​ไทระ​ก็​ได้​กลายเป็น​ตลาดการค้า​ของ​ชนชาติต่างๆ

4 ไซดอน​เอ๋ย เจ้า​ควร​จะ​อับอาย

ป้อม​ปราการ​ของ​ทะเล​เอ๋ย

ทะเล​ได้พูด​กับเจ้า​ว่า

“ข้า​ไม่เคย​เจ็บปวด​คลอดลูก ข้า​ไม่เคย​คลอดลูก

ข้า​ไม่เคย​เลี้ยงลูก​จนเป็นหนุ่ม ข้า​ไม่เคย​เลี้ยงลูก​จนเป็นสาว”

5 เมื่อ​ข่าว​พวกนั้น​มาถึง​อียิปต์

พวกเขา​จะ​เป็นทุกข์​เพราะ​ข่าว​ที่​เกี่ยวกับ​เมืองไทระนั้น

6 พวกเจ้า​ที่​อาศัยอยู่​ตามชายฝั่งทะเล

ให้​ร้องไห้​คร่ำครวญ​และ​ให้​ขึ้นเรือ​หนีไป​เมืองทารชิช​เถิด

7 นี่หรือ​เมืองไทระ​ที่​เคยเป็น​เมือง​ที่​พวกเจ้า​ภูมิใจ​นักหนา​ซึ่ง​เป็น​เมืองเก่าแก่​ที่​มีมาช้านานแล้ว

เป็น​เมือง​ที่​เคย​ส่งคน​ไปสร้าง​อาณานิคมทั้งหลาย​ใน​แดนไกล

8 ไทระ​เคย​มีอำนาจ​แต่งตั้ง​พวกกษัตริย์ได้

พวกนักธุรกิจ​ของไทระ​เคย​ได้รับ​การยกย่อง​อย่างกับ​เป็นเจ้าชาย

พวกพ่อค้า​ของไทระ​เคยเป็น​พวก​ที่​ได้รับเกียรติ​มากที่สุด​ในโลก

ใคร​ได้​บังอาจ​วางแผน​ต่อต้าน​เมืองไทระ​อย่างนี้

9 พระยาห์เวห์ ผู้มีฤทธิ์ทั้งสิ้น​เป็นผู้​วางแผน​นี้เอง

เพื่อ​ทำลาย​ความหยิ่ง​ใน​ศักดิ์ศรีทั้งหมด​ของมัน

เพื่อ​ทำให้​ผู้มีเกียรติ​ทุกคน​ในโลก​ขายหน้าไป

10 พวกเรือ​ทั้งหลาย​ของทารชิชเอ๋ย

ข้าม​กลับไป​ยัง​แผ่นดิน​ของเจ้า​ได้แล้ว

เจ้า​จะมา​ใช้​ที่นี่​เป็นท่าเรือ​ไม่ได้​อีกแล้ว+ 23:10 ข้อนี้​ใน​ภาษา​ฮีบรู​เข้าใจยาก ที่​แปล​อย่างนี้​ส่วนหนึ่ง​มา​จาก​แปล​กรีก​โบราณ

11 พระองค์​ได้​ยื่นมือ​ของพระองค์​ออก​เหนือทะเล

พระองค์​เขย่า​อาณาจักรต่างๆ

พระยาห์เวห์​ออกคำสั่ง​ให้ทำลาย​พวกป้อม​ปราการ​ของคานาอัน+ 23:11 คานาอัน แผ่นดิน​ของ​คนคานาอัน รวมถึง​อิสราเอล เลบานอน​และซีเรีย

12 พระองค์​พูดว่า

“ไซดอน​สาวพรหมจรรย์เอ๋ย เจ้า​จะ​ถูกข่มขืน

เจ้า​จะ​ไม่ชื่นชม​ยินดี​อีกต่อไป

ลุกขึ้น ไป​ที่​ไซปรัสสิ

แต่​ที่นั่น​ก็​จะ​ไม่มี​ที่​ให้เจ้า​หยุดพัก​เหมือนกัน”

13 ดูแผ่นดิน​ของ​คนบาบิโลนสิ เป็น​ชนชาติ​นี้แหละ ไม่ใช่​คนอัสซีเรีย

ที่​ทำให้​ไทระ​เป็น​ที่อยู่​ของ​สัตว์ป่า

พวกเขา​ก่อ​เนินดิน​ขึ้นมา​บุกโจมตี​ป้อม​ปราการ

พวกเขา​รื้อ​วังต่างๆ​ทิ้งไป พวกเขา​ทำให้​มัน​กลายเป็น​ซากปรัก​หักพัง

14 เรือบรรทุก​ทั้งหลาย​ของทารชิชเอ๋ย ร้องไห้​คร่ำครวญซะ

เพราะ​ท่าจอดเรือ​ของเจ้า​ถูกทำลาย​หมดแล้ว

15 ในเวลานั้น ไทระ​จะ​ถูกลืมไป​เป็นเวลา​เจ็ดสิบปี

นาน​เท่ากับ​ชั่วชีวิต​ของ​กษัตริย์​หนึ่งองค์ พอจบ​เจ็ดสิบปี​นั้นแล้ว ไทระ​ก็​จะ​เป็นเหมือน​โสเภณี​ในเพลง​ที่​ร้อง​ว่า

16 “หญิงโสเภณี​ที่ถูกลืมเอ๋ย

เอา​พิณ​ขึ้นมา​และ​เดินไป​ให้ทั่วเมือง

เล่นพิณนั้น​ให้เพราะๆ​ร้องเพลง​หลายๆเพลง

เพื่อ​ผู้ชาย​จะได้​จดจำ​เจ้าได้”

17 เมื่อ​เจ็ดสิบปีนั้น​จบไปแล้ว พระยาห์เวห์​ก็จะมา​ฟื้นฟู​เมืองไทระ แล้ว​ไทระ​ก็จะ​กลับมา​ค้าขายอีก และ​เธอ​ก็จะ​ขายตัว​ให้กับ​อาณาจักร​ทุกแห่ง​บน​แผ่นดินโลกนี้ 18 แต่ว่า​สินค้า​และรายได้​ของหล่อน หล่อน​จะ​ถวาย​ให้กับ​พระยาห์เวห์ หล่อน​จะ​ไม่ได้​เก็บสะสม​กำไร​ของหล่อน​เอาไว้​ใช้เอง แต่สินค้า​ของหล่อน​จะ​กลายเป็น​อาหาร​อย่างเหลือเฟือ และ​เสื้อผ้า​อย่างดี​สำหรับ​พวกนักบวช​ที่อยู่​ต่อหน้า​พระยาห์เวห์

24

พระเจ้า​จะ​ลงโทษ​อิสราเอล

1 ดูสิ พระยาห์เวห์​กำลัง​จะ​ทำลาย​โลกนี้แล้ว​และ​ปล่อยให้​มัน​รกร้างว่างเปล่า

พระองค์​จะ​ทำให้​พื้นผิวโลก​บิดเบี้ยวไป​และ​ทำให้​พลเมือง​ของมัน​กระจัด​กระจายไป

2 เรื่องนี้​จะ​เกิดขึ้น​กับทุกคน​เหมือนกันหมด ไม่ว่า​จะเป็น​คนทั่วไป​หรือนักบวช

ไม่ว่า​จะเป็น​ทาส​หรือ​เจ้านาย

ไม่ว่า​จะเป็น​สาวใช้​หรือ​นายผู้หญิง

ไม่ว่า​จะเป็น​คนซื้อ​หรือ​คนขาย

ไม่ว่า​จะเป็น​คนยืม​หรือ​คนให้ยืม

ไม่ว่า​จะเป็น​เจ้าหนี้​หรือ​ลูกหนี้

3 โลก​จะ​ถูกทำลายลง​อย่าง​ราบคาบ​ทุกสิ่งทุกอย่าง​จะ​ถูกปล้น​ไปจนเกลี้ยง

เพราะ​พระยาห์เวห์​ได้​พูดไว้​ว่า​อย่างนี้

4 โลก​ก็จะ​แห้งแล้ง​และ​เหี่ยวเฉาไป

โลก​ก็จะ​อ่อนกำลังลง​และ​เหี่ยวเฉาไป

ฟ้าสวรรค์​ก็จะ​อ่อนแอไป​พร้อมกับโลก

5 ผู้ที่​อาศัยอยู่​ในโลก​ได้​ทำให้​แผ่นดิน​แปดเปื้อนไป​ใน​สายตาพระเจ้า

พวกเขา​ได้​ฝ่าฝืน​กฎต่างๆ​และ​ละเมิด​คำสั่ง​ทั้งหลาย

และ​หักทิ้ง​คำมั่นสัญญา​นิรันดร์​ที่เขา​กับพระเจ้า​มีต่อกัน

6 เพราะ​อย่างนั้น โลก​ก็​ถูกคำสาป​กลืนกิน

และ​คนที่​อาศัยอยู่​ในโลก​ก็​ถูกลงโทษ​เพราะ​ความผิด​ของพวกเขา

ดังนั้น ผู้ที่​อาศัยอยู่​ในโลก​จึงได้​ร่อยหลอไป เหลือ​ไม่กี่คน

7 เหล้าองุ่นใหม่​ก็​เศร้าโศกเสียใจ

เถาองุ่น​ก็​อ่อนแอไป

ทุกคน​ที่​เคย​ร่าเริง​ก็​ครวญคราง

8 การเฉลิม​ฉลองกัน​ด้วยกลอง​ได้หยุดไป

เสียง​ของ​คนที่​ดีอกดีใจ​ก็​ไม่มี​อีกแล้ว

การเฉลิม​ฉลอง​ด้วยพิณ​ก็​ได้หยุดไป

9 พวกเขา​ไม่ดื่ม​เหล้าองุ่น​พร้อมกับ​ร้องเพลง​อีกแล้ว

รสชาติเบียร์​ก็​ขม​เกินไป​สำหรับ​คนที่​ดื่มมัน

10 เมือง​แตกกระจาย​และ​สับสน​อลหม่านไป

บ้าน​ทุกหลัง​ก็​ปิด​ไม่ให้​คนเข้า

11 ตาม​ท้องถนน​ก็​มี​เสียงร้อง​เพราะ​ขาด​เหล้าองุ่น​ดื่ม

ความสนุก​สนาน​ได้​จางหายไป

ความยินดี​ของโลก+ 24:11 ความยินดี​ของโลก บางครั้ง​ใช้​เรียก “เยรูซาเล็ม” ดู​เพิ่มเติม​ได้​จาก หนังสือ​บทเพลง​คร่ำครวญ 2:15 และ​สุดดี 48:3​ถูก​กวาด​ต้อนไป

12 ใน​เมือง​ไม่เหลือ​อะไรเลย​นอกจาก​ความรกร้างว่างเปล่า

ประตูเมือง​ก็​โดนกระหน่ำ​ซะเละ​ไปหมด

13 มัน​จะเป็น​อย่างนี้​ใน​ศูนย์กลาง​ของโลก+ 24:13 ศูนย์กลาง​ของโลก บางครั้ง​ประโยคนี้​หมายถึง “เยรูซาเล็ม” ดู​ได้​จาก​หนังสือ​อิสยาห์ 2:2 เอเสเคียล 5:5

ท่ามกลาง​ชนชาติ​ทั้งหลาย

จะ​เป็น​เหมือน​ตอนที่​กิ่ง​ต้นมะกอก​ถูกตี​ไปแล้ว​ใน​ช่วงเก็บเกี่ยว

หรือ​ตอนที่​เหลือ​องุ่น​ไม่กี่ลูก​ตอนที่​ฤดูเก็บเกี่ยวองุ่น​ผ่านไปแล้ว

14 คน​ที่​เหลือ​เหล่านั้น​ตะโกน​เสียงดัง

พวกเขา​ร้อง​สรรเสริญ​ความยิ่งใหญ่​ของ​พระยาห์เวห์​อย่างมีความสุข พวกเขา​ร้อง​ว่า

15 “ตะโกน​จาก​ตะวันตก เฉลิม​ฉลอง​ใน​ทาง​ตะวันออก​ถวายเกียรติ​ให้กับ​พระยาห์เวห์

ที่​แถบชายฝั่งทะเล​ถวายเกียรติ​ให้กับ​ชื่อของพระยาห์เวห์​พระเจ้า​ของอิสราเอล”

16 พวกเรา​ได้ยิน​เสียงเพลง​จาก​ที่​สุดปลายโลก​ว่า

“ถวายเกียรติ​ให้กับ​พระองค์​ผู้สัตย์ซื่อนั้น”

แต่​ผม​พูดว่า “ผม​กำลัง​จะตาย ผม​กำลัง​จะตาย

ผม​รู้สึก​อับอาย​ขายหน้า

เพราะ​พวก​ที่​ทรยศ​ไม่สัตย์ซื่อ

พวกทรยศ ไม่สัตย์ซื่อเลย”

17 คน​ที่​อาศัย​อยู่​ในโลกเอ๋ย

ถึงเวลา​ที่​เจ้า​จะต้อง​ตื่น​ตระหนกตกใจ ตกหลุม​พราง​และ​ติดตาข่ายแล้ว

18 คน​ที่​วิ่งหนี​เสียง​ที่​น่าตกใจกลัว​ก็จะ​ตกลงไป​ใน​หลุม​พราง

และ​คนที่​ปีน​ขึ้นมา​จาก​หลุม​พราง​ก็จะ​ติดตาข่ายอีก

เพราะ​พวก​ช่องสวรรค์​ทั้งหลาย​ถูกเปิด​เทน้ำ​ลงมา

และ​รากฐานต่างๆ​ของโลก​ก็​สั่นสะเทือน

19 โลกแตกออก​เป็นเสี่ยงๆ

โลกฉีก​เป็นชิ้นๆ

โลก​สั่นสะเทือน​อย่างรุนแรง

20 โลกส่าย​โซเซ​เหมือน​คนเมา

และ​มัน​เอนเอียง​ไปมา​เหมือน​เพิงใต้พายุ

มัน​แบก​ความผิด​ของมันไว้​จน​หนักอึ้ง

และ​มัน​ก็​ล้มลง​และ​จะ​ไม่มีวัน​ลุกขึ้นมา​ได้อีก

ชัยชนะ​ของ​พระยาห์เวห์

21 ในเวลานั้น พระยาห์เวห์​จะ​ลงโทษ​พวกพระ​แห่งดวงดาว​บนสวรรค์​เบื้องบน

และ​พวกกษัตริย์​ใน​โลกเบื้องล่าง

22 และ​พวกเขา​จะ​ถูก​รวบรวม​เหมือนกับ​นักโทษ​ในหลุม

พวกเขา​จะ​ถูกขังไว้​ในคุก

และ​หลังจากนั้น​อีกหลายวัน​พวกเขา​ก็จะ​ถูกลงโทษ

23 พระจันทร์​จะ​ได้รับ​ความอับอาย

พระอาทิตย์​จะ​ถูกทำให้​ขายหน้า

เพราะ​พระยาห์เวห์ ผู้มีฤทธิ์ทั้งสิ้น​จะ​ปกครอง​เป็น​กษัตริย์​บน​ภูเขาศิโยน​ใน​เมืองเยรูซาเล็ม

และ​สง่าราศี​ของพระองค์​จะ​ปรากฏ​ต่อหน้า​พวกผู้อาวุโส​ของเมืองนั้น

25

เพลง​สรรเสริญ​พระเจ้า

1 ข้าแต่​พระยาห์เวห์ พระองค์​เป็นพระเจ้า​ของผม

ผม​จะ​ยกย่อง​พระองค์​และ​สรรเสริญ​พระนาม​ของพระองค์

เพราะ​สิ่งน่าทึ่ง​ทั้งหลาย​ที่​พระองค์​ได้ทำ

พระองค์​ได้​วางแผน​พวกมัน​มานานแล้ว​และ​พวกมัน​ก็​เกิดขึ้นจริง​ตามนั้น

2 พระองค์​ทำให้​เมือง​กลายเป็น​กองซากปรัก​หักพัง

พระองค์​ทำลาย​เมือง​ที่​มี​ป้อม​ปราการลง

ป้อม​ปราการ​ของ​คน​ต่าง​ชาติ​ก็​ไม่เป็นเมือง​อีกต่อไป

และ​มัน​จะ​ไม่มีวัน​ถูกสร้าง​ขึ้นมา​อีกแล้ว

3 ดังนั้น พวกชนชาติ​เข้มแข็ง​จึง​ถวายเกียรติ​ให้กับ​พระองค์

พวกเมืองต่างๆ​ของชนชาติ​ที่โหดเหี้ยม​ทั้งหลาย​จะ​ยำเกรง​พระองค์

4 เพราะ​พระองค์​ได้​เป็น​ที่หลบภัย​สำหรับ​คนจน

เป็น​ที่หลบภัย​สำหรับ​คนที่​ขัดสน​เมื่อ​เขาเดือด​ร้อน

เป็น​ที่กำบัง​จากพายุ และ​เป็นร่มเงา​กันความร้อน

เมื่อ​คนโหดเหี้ยม​โหมพัด​เข้าใส่​เหมือนกับ​พายุ​ในหน้าหนาว

5 หรือ​เหมือนกับ​ความร้อน​ใน​ที่แห้งแล้ง

พระองค์​หยุด​เสียงเอะอะ​ของ​พวกคน​ต่างชาติ​พวกนี้ลง

พระองค์​ดับ​เสียงโห่ร้อง​แห่งชัยชนะ​ของ​คนเหี้ยมโหดลง

เหมือนกับ​ที่​เมฆ​ดับ​ความร้อนลง

พระยาห์เวห์​จะ​จัดงานเลี้ยง​ให้กับพวกผู้รับใช้​ของพระองค์

6 บน​ภูเขานี้ พระยาห์เวห์ ผู้มีฤทธิ์ทั้งสิ้น​จะ​จัดงานเลี้ยง​ให้กับ​ทุกชนชาติ

เป็น​งานเลี้ยง​ที่​มีอาหาร​เลิศรส​และ​เหล้าองุ่น​ที่​บ่ม​มา​อย่างดี

มี​เนื้อ​ที่นุ่มนวล​และ​เหล้าองุ่น​ที่​กรองตะกอนแล้ว

7 และ​บน​ภูเขานี้​พระองค์​จะ​ทำลาย​ผ้า​ที่คลุมหน้า​คนทั้งหลาย

ผ้าทอ​ที่​ครอบคลุม​อยู่เหนือ​ทุกชนชาติ

8 พระองค์​จะ​กลืนกิน​ความตาย​ตลอดไป​และ​พระยาห์เวห์​องค์​เจ้า​ชีวิต​จะ​เช็ดน้ำตา​จาก​ทุกๆใบหน้า

และ​พระองค์​จะ​ขจัด​ความอับอาย​ที่​คนของพระองค์​ได้รับ​ให้​หายไป​จาก​ทั้งโลก

เพราะ​พระยาห์เวห์​ได้พูดไว้​ว่า​อย่างนั้น

9 ในเวลานั้น​ผู้คน​จะ​พูดว่า

“ดูสิ นี่คือ​พระเจ้า​ของเรา

เรา​รอคอย​พระองค์

และ​พระองค์​ก็​ได้​มา​ช่วยกู้​พวกเราแล้ว

นี่แหละ​พระยาห์เวห์​ผู้ที่​พวกเรา​ได้ตั้งตา​รอคอย

ขอให้​พวกเรา​ชื่นชม​ยินดี​และ​มีความสุข​เมื่อ​พระองค์​มาช่วยกู้​พวกเรา”

10 เพราะ​มือของพระองค์​จะ​วาง​ปกป้อง​อยู่​บนภูเขา​ของพระองค์

แต่​พวกชาวโมอับ​จะ​ถูกเหยียบย่ำลง​ในที่​ของ​พวกเขานั้น เหมือนกับ​ฟาง​ที่​ถูกเหยียบย่ำ​ลงใน​กองขี้

11 และ​พวกชาวโมอับ​ก็​จะ​กางแขน​ของพวกเขา​ใน​กองขี้นั้น​เหมือนกับ​นักว่ายน้ำ​กางแขน​ออก​ว่ายน้ำ

พระยาห์เวห์​จะ​กด​ความหยิ่งจองหอง​ของพวกเขาลง ถึงแม้​จะ​มีฝีมือ​เก่งกาจ​แค่ไหน​ก็ตาม

12 ชาวโมอับ พระองค์​จะ​รื้อ​ป้อม​ปราการ​ที่สูงใหญ่​ของพวกเจ้า

ทำให้​มัน​พังลง โยนลง​กับพื้น คลุกฝุ่น​ไปเลย

26

เพลง​ที่​ร้องสรรเสริญ​พระเจ้า

1 ในเวลานั้น​จะ​มี​การร้องเพลงนี้​ใน​แผ่นดิน​ของยูดาห์

“พระเจ้า​ผู้ช่วยให้รอด​ของเรา เป็นเมือง​ที่เข้มแข็ง​ของเรา

พระองค์​ประทาน​กำแพง​และ​ป้อม​ปราการต่างๆให้+ 26:1 ข้อนี้ แปล​ได้​อีก​อย่างหนึ่ง​ว่า “เรา​มี​เมือง​ที่​แข็งแรง พระเจ้า​ได้​ประทาน​ความปลอดภัย​ให้ กำแพง​และ​การป้องกันต่างๆ”

2 ให้​เปิด​ประตูเมือง​เถิด

เพื่อ​ชนชาติ​ที่ดี​ที่​จงรัก​ภักดี​ต่อพระองค์​จะได้​เข้ามา

3 พระยาห์เวห์​เจ้าข้า พระองค์​ประทาน​สันติสุข​แท้จริง​ให้​กับ​ใจ​ที่พึ่งพิง​ในพระองค์นั้น

เพราะ​พวกเขา​ไว้วางใจ​ในพระองค์

4 ให้​ไว้วางใจ​ใน​พระยาห์เวห์เสมอ

เพราะ​ในพระยาห์เวห์ พระยาห์เวห์​นั้นแหละ เจ้า​มี​หินหลบภัย​อันถาวร

5 พระองค์​กด​ให้​คนพวกนั้น​ที่อยู่​สูงเลิศเลอ​ตกต่ำลง

พระองค์​ทำให้​เมืองสูงส่ง​ล้มลง

พระองค์​ทำให้​มัน​ล้มลง​กับ​พื้นดิน

และ​พระองค์​ก็​โยน​มัน​ลงไป​คลุกฝุ่น

6 มี​เท้า​เหยียบย่ำ​ไป​บนมัน

คือ​เท้า​ของคนที่​ถูกกดขี่​ข่มเหง

คือ​ย่างเท้า​ของ​คนที่​ขัดสน”

คน​ของ​พระเจ้า​ร้องขอ​ความช่วยเหลือ

7 ทาง​ของ​คนดี​ถูก​ปรับ​ให้ราบเรียบ

ข้าแต่​องค์ผู้ยุติธรรม พระองค์​ทำให้​ถนน​ของคนดี​นั้น​ราบรื่น

8 ข้าแต่​พระยาห์เวห์ พวกเรา​ตั้งตา​รอคอย​พระองค์

ในขณะที่​เรา​เดิน​บน​เส้นทาง​แห่ง​คำสั่งทั้งหลาย​ของพระองค์

จิตวิญญาณ​ของพวกเรา​อยาก​ที่จะ​ให้​ชื่อเสียง​และเกียรติ​ของพระองค์​เพิ่มขึ้น

9 จิตวิญญาณ​ของข้าพเจ้า​ใฝ่ฝัน​ถึง​พระองค์​ใน​ตอนกลางคืน

จิตวิญญาณ​ภายใน​ตัวข้าพเจ้า​แสวงหา​พระองค์​ตอนรุ่งอรุณ

เพราะ​เมื่อ​การตัดสินต่างๆ​ของพระองค์​เกิดขึ้น​ในโลกนี้

ชาวโลก​เรียนรู้​ที่จะ​ใช้ชีวิต​อย่างถูกต้อง

10 ถ้า​แสดง​ความเมตตา​ต่อ​คนชั่วช้า

พวกเขา​ก็​ไม่เรียนรู้​ที่จะ​ใช้ชีวิต​อย่างถูกต้องหรอก

ถึงแม้​จะอยู่​ในดินแดน​ที่​คนใช้ชีวิต​อย่างถูกต้องกัน พวกคนชั่วช้า​ก็ยัง​ทำตัว​เลวร้าย​อยู่ดี

และ​พวกเขา​ก็​ไม่เห็น​ถึง​ความยิ่งใหญ่​ของพระยาห์เวห์ด้วย

11 ข้าแต่​พระยาห์เวห์ พระองค์​เงื้อมือ​ขึ้นมา​เตรียมฟาด

แต่​พวกเขา​มองไม่เห็น

ขอให้​พวกเขา​เห็น​ถึง​ความรัก​อันแรงกล้า​ที่​พระองค์​มี​ต่อคน​ของพระองค์ ขอให้​พวกเขา​อับอาย​ต่อสิ่ง​ที่​เขา​ได้ทำ​กับ​พวกเรา

ขอให้​เผาพลาญ​พวกเขา​ด้วยไฟ​ที่​พระองค์​เตรียมไว้​สำหรับ​ศัตรู​ของพระองค์

12 ข้าแต่​พระยาห์เวห์ ขอ​พระองค์​ให้​พวกเรา​อยู่เย็นเป็นสุข​ด้วยเถิด

ทุกเรื่อง​ที่​เรา​ได้ทำ​สำเร็จนั้น พระองค์​เป็น​ผู้ทำให้​มันสำเร็จ​เพื่อเรา

13 ข้าแต่​พระยาห์เวห์ พระเจ้า​ของพวกเรา

พวกเจ้านาย​คนอื่นๆ​ที่ไม่ใช่​พระองค์​ได้ครอบ​ครอง​เหนือพวกเรา

แต่​พวกเรา​ให้เกียรติ​กับ​ชื่อของพระองค์​เท่านั้น

14 คนตาย​จะ​ไม่มีชีวิต​อยู่อีก

และ​ผี​ก็จะ​ไม่ฟื้น​ขึ้นมาอีก

อย่างนั้น​ขอให้​พระองค์​ลงโทษ​และ​ฆ่าทำลาย​พวกศัตรู​ของพวกเรา

ขอให้​พระองค์​ลบชื่อ​ของพวกมัน​ให้หมดไป

15 แต่​ขอให้​พระองค์​เพิ่มพูน​ชนชาติ​ของพวกเรา

ขอให้​พระองค์​เพิ่มพูน​ชนชาติ​ของพวกเรา​ให้มากขึ้น

ข้าแต่​พระยาห์เวห์ ขอให้​พระองค์​ได้รับเกียรติ

ขอให้​พระองค์​ขยาย​เขตแดน​ของ​แผ่นดิน​ทั้งหมด

16 ข้าแต่​พระยาห์เวห์ ตอนที่​พวกเรา​เดือด​ร้อน พวกเรา​แสวงหา​พระองค์

ตอนที่​พระองค์​ตีสอน​พวกเรา พวกเรา​ก็ร้อง​ด้วย​ความเจ็บปวด

17 เหมือนกับ​ผู้หญิงท้อง​ที่​ดิ้นไปมา​และร้อง​ด้วย​ความเจ็บปวด​เมื่อ​ใกล้คลอด

ข้าแต่​พระยาห์เวห์ พระองค์​ทำให้​พวกเรา​เป็นอย่างนั้น

18 พวกเรา​ตั้งท้อง พวกเรา​ดิ้นไปมา

พวกเรา​คลอดลูก คลอด​แต่ลม​ออกมา

เรา​ไม่ได้​นำ​ความรอด​มาให้​กับแผ่นดิน

และ​เรา​ไม่ได้​คลอด​พลเมืองใหม่​ออกมา​ให้กับโลก

19 พระยาห์เวห์​พูดว่า “พวกคน​ที่​ตายไปแล้ว​ของเจ้า​จะ​มีชีวิตอยู่ พวกศพ​ของคนของเรา​จะฟื้นขึ้น

พวกเจ้า​ที่​อาศัยอยู่​ในฝุ่นเอ๋ย ตื่นขึ้นมา ร้องเพลง​อย่างมีความสุขเถิด

เพราะ​พวกเจ้า​จะ​งอกขึ้นมา​เหมือน​พืช​ที่​ปกคลุม​ไปด้วย​น้ำค้าง​ในตอนเช้า

และ​ผืนดินนี้​จะ​คลอด​คนเหล่านั้น​ที่​ตายไปแล้ว​ออกมา”

ให้อดทน​คอย​ความยุติธรรม

20 มาเถิด คนของเรา​เข้าไป​ใน​ห้องส่วนตัว​และ​ปิดประตูซะ

ซ่อนตัว​สักพัก​จนกว่า​ความโกรธ​ของพระยาห์เวห์​จะ​ผ่านพ้นไป

21 เพราะ​พระยาห์เวห์​กำลัง​ออกมา​จาก​สถานที่​ของพระองค์

เพื่อ​มา​ลงโทษ​ชาวโลก​สำหรับ​ความผิดบาป​ของพวกเขา

โลกนี้​ก็จะ​เปิดโปง​ให้เห็น​ถึง​เลือด​ที่​เคยหลั่ง​บนมัน

และ​มัน​ก็จะ​ไม่ปกปิด​คนที่​ถูกฆ่า​อีกต่อไป

27

1 ในเวลานั้น พระยาห์เวห์​จะ​ลงโทษ​เลวีอาธาน+ 27:1 เลวีอาธาน เป็น​พญานาค หรือ​งูใหญ่ ที่​อยู่​ใน​เรื่องเล่า​ใน​สมัยก่อน เชื่อกันว่า​พญานาค​เป็นศัตรู​กับพระเจ้า

พญานาค​ตัวนั้น​ที่​กำลัง​หนีไป

ด้วยดาบ​ที่ยิ่งใหญ่​ทรงพลัง​และ​ทำลาย​ล้าง​ของพระองค์

เลวีอาธาน​เป็น​พญานาค​ที่​คดเคี้ยว​ไปมา

พระองค์​จะ​ฆ่า​พญานาค​ตัวนั้น​ที่​อยู่​ในทะเล+ 27:1 พญานาค​ตัวนั้น​ที่​อยู่​ในทะเล หรือ​สัตว์ประหลาด​ในทะเล นี่​คง​เป็น​ราหับ เรื่องเล่า​ใน​สมัยก่อน​ว่า​ราหับ​ได้​ต่อสู้​กับพระเจ้า

พระเจ้า​จะ​ช่วยกู้​อิสราเอล

2 ในเวลานั้น​จะ​มี​สวนองุ่น​ที่​น่าชื่นชม​อยู่​สวนหนึ่ง

ให้​ร้องเพลง​เกี่ยวกับ​สวนองุ่นนั้น​กันเถอะ

3 “เรา ยาห์เวห์ เป็นคน​เฝ้าดูแล​มันเอง

เรา​รดน้ำ​มัน​สม่ำเสมอ

เรา​เฝ้า​มัน​ทั้งวันทั้งคืน

เพื่อ​จะได้​ไม่มีใคร​มา​ทำร้ายมัน

4 เรา​ไม่ได้​เคียดแค้นมัน

แต่​ถ้า​มัน​เกิดหนาม​และหญ้าคา​ขึ้นมา​ให้กับเรา

เรา​ก็​จะ​บุกเข้าไป​สู้รบ​กับพวกมัน

และ​จะ​เผา​พวกหนาม​และหญ้าคา​พวกนั้น​ทิ้งให้หมด

5 อย่างนั้น ให้​มัน​มาหาเรา​เพื่อให้​เราปกป้อง

ให้มัน​ทำสัญญา​สงบศึก​กับเรา

ให้มัน​ทำสัญญา​สงบศึก​กับเรา​ดีกว่า”

6 ในวันเหล่านั้น​ที่จะ​มาถึง คนของยาโคบ​จะ​หยั่งราก

คนของอิสราเอล​จะ​ผลิดอก​และแตกหน่อ

และ​ทั้งโลก​จะ​เต็มไปด้วย​ผล​ของพวกเขา

7 พระองค์​ตี​อิสราเอล​เหมือนกับ​ที่​พระองค์​ตี​คนที่​ตีอิสราเอลหรือ

คนอิสราเอล​ถูกฆ่า​เท่ากับ​คนที่​ฆ่า​พวกเขา​ถูกฆ่าหรือ

8 พระองค์​ได้​ดำเนินคดี​ของพระองค์​กับอิสราเอล

พระองค์​ขับไล่ไสส่ง​อิสราเอล​ออกไป​ด้วย​ลมพายุ​ของพระองค์​อย่างกับ​วันที่​ลมตะวันออก​พัดมา

9 ด้วย​วิธีนี้ ความผิดบาป​ของอิสราเอล​จะได้รับ​การอภัย

แล้วนี่​จะเป็น​ผล​ของ​การขจัดบาป​ของพวกเขา​นั้นด้วย

คือ​แท่นบูชาหิน​ที่​พวกเขา​สร้าง​ให้กับ​เทพเจ้าทั้งหลาย จะ​ถูกบด​ให้​เป็น​ผุยผง

และ​จะ​ไม่มี​พวกเสา​เจ้าแม่อาเชราห์ หรือ​แท่นเผา​เครื่อง​หอม​ตั้งอยู่

10 เมือง​ที่​มี​ป้อม​ปราการนั้น​ก็ว่างเปล่า

มัน​กลายเป็น​หมู่บ้าน​ที่​ถูก​ทอดทิ้ง​เหมือนกับ​ทะเลทราย

และ​ที่นั่น พวกลูกวัว​ก็จะ​มา​เล็มหญ้า​มานอนกัน

และ​กินใบ​ของกิ่งไม้​จนหมดเกลี้ยง

11 เมื่อ​กิ่งก้าน​พวกนั้นแห้ง​และ​หักไป

พวกผู้หญิง​ก็​เอามา​ทำเป็น​ฟืนก่อไฟ

เพราะ​ชนชาติ​พวกนี้​ไม่มี​หัวคิด

พระผู้สร้าง​พวกเขา​ก็เลย​ไม่สงสาร​พวกเขา

พระองค์​ผู้​ที่​ปั้น​พวกเขา​ขึ้นมา​ก็เลย​ไม่มี​ความเมตตา​ต่อ​พวกเขา

12 เวลานั้น​กำลัง​มาถึง เมื่อ​พระยาห์เวห์​จะ​แยกแกลบ​ออกจาก​เมล็ดข้าว+ 27:12 แยกแกลบ​ออกจาก​เมล็ดข้าว เป็น​การแยก​คน​ของ​พระองค์​ออกมา​จาก​คน​ของ​โลก ข้อ 12 นี้ ถ้า​แปล​ตรงๆ​จาก​ต้นฉบับ ก็จะ​แปล​ได้​ว่า “พระองค์​จะ​เริ่ม​นวดข้าว​ใน​สายน้ำ​ของ​แม่น้ำ” ตั้งแต่​ลุ่ม​แม่น้ำยูเฟรติส ไป​จนถึง​ลำธารอียิปต์+ 27:12 แม่น้ำยูเฟรติส ไป​จนถึง​ลำธารอียิปต์ นี่​เป็น​เขตแดน​ของ​ดินแดน​ที่​พระเจ้า​สัญญา​ว่า​จะให้​กับอิสราเอล อิสราเอลเอ๋ย พระองค์​จะ​รวบรวมเจ้า​เข้ามา​ทีละคน 13 ในเวลานั้น เมื่อ​แตรเขาสัตว์​อันใหญ่​ถูกเป่าขึ้น คนเหล่านั้น​ที่​หลงหาย​อยู่ใน​แผ่นดินอัสซีเรีย+ 27:13 อัสซีเรีย เป็น​ชนชาติ​ที่​มีอำนาจ ตั้งอยู่​ทาง​ทิศตะวันออก​เฉียงเหนือ​ของ​อิสราเอล และ​คนเหล่านั้น​ที่​เป็น​ผู้อพยพ​อยู่ใน​แผ่นดินอียิปต์​ก็จะ​กลับมา และ​พวกเขา​ก็จะ​มา​นมัสการ​พระยาห์เวห์​บน​ภูเขาอันศักดิ์สิทธิ์​ใน​เมืองเยรูซาเล็ม

28

คำเตือน​มายัง​อิสราเอลเหนือ

1 เฮ้ย ดูเมือง​สะมาเรียซิ

เป็น​มงกุฎ​ดอกไม้​ที่​พวกขี้เมา​ของเอฟราอิม ภูมิใจ​นักหนา

เป็น​ดอกไม้​ที่​สวยงาม​ที่​กำลัง​จะ​เหี่ยวแห้งไป

ที่​อยู่​บน​เนินเขา​เหนือ​หุบเขา​อันอุดม​สมบูรณ์

ที่​อยู่​บน​หัว​ของ​คน​ที่​โดน​เหล้าองุ่น​มอม​ล้มไป

2 ดูสิ องค์​เจ้า​ชีวิต​มี​คนหนึ่ง​ที่​มีพลัง​และเข้มแข็ง+ 28:2 คนหนึ่ง … เข้มแข็ง คงจะ​พูด​ถึง​กษัตริย์​ของ​อัสซีเรีย

เขา​จะมา​อย่างกับ​พายุ​ลูกเห็บ​หรือ​พายุ​ที่ทำลาย

เขา​จะมา​อย่างกับ​พายุ​ที่​นำ​น้ำ​มา​ท่วมท้น​อย่างบ้าคลั่ง

เขา​จะ​โยน​มงกุฎนั้น​ซึ่ง​คือ​สะมาเรีย​ลงกับพื้น​ด้วยมือ​ของเขาเอง+ 28:2 ด้วยมือ​ของเขาเอง หรือ “อย่างรุนแรง”

3 มงกุฎ​ดอกไม้​ที่​พวกขี้เมา​ของเอฟราอิม​ภูมิใจ​นักหนานั้น

จะ​ถูก​เหยียบย่ำ​อยู่​ใต้เท้า

4 ดอกไม้​อันสวยงาม​ที่​กำลัง​จะ​เหี่ยวแห้งนั้น

ที่​อยู่​บน​เนินเขา​เหนือ​หุบเขา​อันอุดม​สมบูรณ์

จะ​เป็น​เหมือน​ลูกมะเดื่อ​ที่สุก​ชุดแรก​ก่อน​หน้าร้อน​จะมาถึง

ที่​ใคร​เห็นเข้า ก็จะ​รีบเด็ด​มากิน​ทันที

5 ในเวลานั้น พระยาห์เวห์​ผู้มีฤทธิ์ทั้งสิ้น​จะ​เป็น​เหมือนกับ​มงกุฎดอกไม้​ที่มี​สง่าราศี

จะ​เป็นเหมือน​มงกุฎ​ดอกไม้​ที่​สวยงาม​สำหรับ​คนของพระองค์​ที่​ยังเหลืออยู่

6 และ​พระองค์​จะ​มอบ​วิญญาณ​แห่ง​ความยุติธรรม​ให้กับ​คน​ที่​นั่งอยู่​บน​บัลลังก์พิพากษา

และ​พระองค์​จะ​มอบ​พละกำลัง​ให้กับ​คนเหล่านั้น​ที่​หัน​การสู้รบ​ให้พ้นไป​จาก​ประตูเมือง

พวกผู้นำ​ยูดาห์​ที่ไม่ได้เรื่องจะ​ถูกลงโทษ

7 และ​คนพวกนี้​ก็จะ​โซซัดโซเซไป​เพราะ​เหล้าองุ่น​และ​ส่ายไปส่ายมา​ด้วย​เบียร์

พวกนักบวช และ​พวกผู้พูดแทนพระเจ้า​ก็​โซซัดโซเซไป​เพราะเบียร์

พวกเขา​ก็​มึนตื้อ​ไปหมด​เพราะ​เหล้าองุ่น

พวกเขา​เดินส่ายไป​ส่ายมา​เพราะเบียร์

พวกเขา​เมาเหล้า​ตอนที่​เห็น​นิมิตต่างๆ

พวกผู้พิพากษา​ก็​เมา​หัวคะมำ​ตอน​ตัดสิน​คดีต่างๆ

8 ทุกๆโต๊ะ​เลอะ​ไปด้วย​อ้วกเหม็นๆ

ไม่มี​ที่ไหน​สะอาดเลย

9 คนหนึ่ง​ใน​พวกเขา​พูดว่า “ไอ้หมอนี่​มัน​คิดว่า​มัน​กำลัง​สอน​ใคร​อยู่หรือ มัน​คิดว่า​มัน​กำลัง​อธิบาย​เรื่องนั้น​ให้​ใครฟังหรือ มัน​คิดว่า​กำลัง​สอน​เด็ก​ที่​เพิ่งหย่านมหรือ มัน​คิดว่า​กำลัง​สอนทารก​ที่​เพิ่งแยก​จากอกแม่หรือ 10 มัน​พูด​อ้อแอ้​ซ้ำแล้วซ้ำอีก​เหมือน​พูดกับเด็ก​ว่า

ซอ ราซอ ซอ ราซอ

คอ ราคอ คอ ราคอ

ซีเออร์แชม ซีเออร์แชม”+ 28:10 ซีเออร์แชม ซีเออร์แชม นี่​คง​เป็น​เพลง​ใน​ภาษา​ฮีบรู ใช้​สำหรับ​สอน​เด็กเล็กๆ​ใน​การฝึกเขียน หรือ​อาจจะ​เป็น​เสียง​เหมือน​เด็กๆ​ที่​เพิ่ง​หัดพูด หรือ ภาษา​ต่างชาติ แต่​ก็​แปล​ได้​ว่า “เป็น​คำสั่ง​ตรงนี้ เป็น​คำสั่ง​ตรงนั้น เป็น​กฎ​ตรงนี้ เป็น​กฎ​ตรงนั้น เป็น​บทเรียน​ตรงนี้ เป็น​บทเรียน​ตรงนั้น”

11 อย่างนั้นแหละ พระยาห์เวห์​จะ​พูดกับ​ชนชาตินี้​ด้วย​เสียงพูดแปลกๆ​และ​ภาษา​ของ​คน​ต่าง​ชาติ

12 ใน​อดีต พระเจ้า​พูด​กับ​คนพวกนั้น​ว่า “ที่นี่​เป็น​ที่ปลอดภัย ขอให้​คน​ที่​เหน็ดเหนื่อย​มาพัก​ที่นี่ ที่นี่​เป็น​ที่ปลอดภัย” แต่​พวกเขา​ไม่ยอมฟัง​พระองค์ 13 ดังนั้น เมื่อ​คน​ต่าง​ชาติ​บุก​เข้ามา เมื่อนั้นแหละ​ข่าวสาร​จาก​พระยาห์เวห์​ก็จะ​เป็น​เหมือน​เสียง​พูดอ้อแอ้​กับพวกเขา ที่ว่า

“ซอ ราซอ ซอ ราซอ

คอ ราคอ คอ ราคอ

ซีเออร์แชม ซีเออร์แชม”

แล้ว​พวกเขา​จะไป และ​ล้มหงายหลัง ได้รับ​บาดเจ็บ ติดกับ และ​ถูกจับไป​เป็นเชลย

ถึง​เป็น​พันธมิตร​กับต่างชาติก็​หนี​ไม่พ้น​โทษ​จากพระยาห์เวห์

14 ดังนั้น พวกเจ้า​ที่​เย่อหยิ่งจองหอง​ที่​ปกครอง​คนพวกนี้​ใน​เยรูซาเล็ม

ให้​ฟัง​ถ้อยคำ​ของพระยาห์เวห์​ให้ดี

15 เพราะ​พวกเจ้า​พูดว่า “พวกเรา​กับ​ความตาย​ได้​ทำสัญญากัน

พวกเรา​ได้​ทำข้อตกลง​ไว้​กับ​แดน​คนตาย

เพื่อ​ว่า​เมื่อ​การลงโทษ​อย่างรุนแรง​ผ่านมา มัน​จะ​ไม่ถึง​ตัวเรา

เพราะ​เรา​ได้​เอา​คำโกหกต่างๆ​เป็น​ที่หลบภัย​และ​เรา​ได้​หลบซ่อน​อยู่​หลัง​ความเท็จ”

16 ดังนั้น​พระยาห์เวห์​องค์​เจ้า​ชีวิต​พูดอย่างนี้​ว่า

“ดูไว้ เรา​จะ​วางหิน​ไว้เป็น​รากฐาน​ในศิโยน

เป็นหิน​ที่​ผ่าน​การทดสอบ​มาแล้ว เป็น​หินหัวมุม​ที่มีค่า เป็น​รากฐาน​ที่มั่นคง

‘คน​ที่​ไว้วางใจ จะ​ไม่​อกสั่นขวัญแขวน’+ 28:16 คน​ที่ … อกสั่นขวัญแขวน ข้อความนี้​คงจะ​เขียน​อยู่​บน​หิน​ที่​เป็น​รากฐานนั้น

17 เรา​จะ​ใช้​ความยุติธรรม​เป็นสายวัด

ใช้​ความถูกต้อง​เป็นลูกดิ่ง

ลูกเห็บ​จะ​กวาด​ที่หลบภัย​แห่ง​การโกหกนั้น

และ​น้ำ​ก็​จะ​ท่วม​ที่หลบซ่อน​นั้นเสีย

18 และ​คำ​สัญญา​ที่​พวกเจ้า​และ​ความตาย​ทำร่วมกัน​ก็จะ​ถูกยกเลิกไป

และ​ข้อตกลง​ที่​เจ้า​ทำไว้​กับ​แดน​คนตาย​จะ​ล้มเลิกไป

และ​เมื่อ​การลงโทษ​อย่างรุนแรง​ผ่านมา

เจ้า​ก็จะ​ถูก​มัน​เหยียบย่ำ

19 ไม่ว่า​การลงโทษนั้น​ผ่านมา​กี่ครั้ง​ก็ตาม มัน​ก็​จะ​จัดการ​กับพวกเจ้า​ทุกที

มัน​จะ​ผ่านมา​เช้าแล้ว​เช้าเล่า

มัน​จะ​ผ่านมา​ทั้งกลางวัน​ทั้งกลางคืน

เมื่อ​เจ้า​เข้าใจ​ข่าวนี้ เจ้า​จะต้อง​ขวัญหนี​ดีฝ่อ

20 ตาม​สุภาษิต​ที่​ว่า ‘เตียง​สั้นเกินไป​ที่จะ​ยืดตัวได้

และ​ผ้าห่ม​ก็​แคบเกินไป​ที่จะ​ห่อตัวได้’”

21 เพราะ​พระยาห์เวห์​จะ​ลุกขึ้นมา​ต่อสู้​เหมือนกับ​ที่​พระองค์ทำ​ที่​ภูเขาเปริซิม+ 28:21 ภูเขาเปริซิม ภูเขา​เปริซิม​และ​หุบเขา​กิเบโอน ดูได้​จาก​หนังสือ 1 พงศ์กษัตริย์ 14:8-17

พระองค์​จะ​เดือดดาล​เหมือนกับ​ที่​พระองค์​เดือดดาล​ที่​หุบเขา​กิเบโอน

แล้ว​พระองค์​จะ​จัดการ​กับ​เจ้า​แบบที่​เจ้า​ไม่เคยเห็น​มาก่อน

แล้ว​พระองค์​จะ​ทำงาน​ที่​จำเป็น​จะ​ต้องทำนั้น​ถึงแม้ว่า​มัน​จะ​ดูแปลก​ใน​สายตาเจ้า

22 และ​ตอนนี้ พวกเจ้า​อย่าได้​หัวเราะ​เยาะ​เรื่องพวกนี้

ไม่อย่างนั้น​เชือก​ที่​ผูกมัด​รอบตัวเจ้า​จะ​ยิ่งแน่นขึ้น

เพราะ​ผม​ได้ยิน​ว่า พระยาห์เวห์ องค์​เจ้า​ชีวิต​ผู้มีฤทธิ์ทั้งสิ้น ได้​ออกคำสั่ง​ให้ทำลาย​แผ่นดินนี้​ทั้งหมด

พระยาห์เวห์​วางแผน​อย่างฉลาดและ​ลงโทษ​อย่างยุติธรรม

23 ฟังให้ดี ฟังเสียงผม

ให้​ความสนใจ​กับเรื่องนี้ ตั้งใจฟัง​สิ่งที่​ผม​จะพูด​ให้ดี

24 คน​ที่​ไถนา​เพื่อ​หว่านนั้น เขาไถ​ไปเรื่อยๆ​โดย​ไม่หว่าน​สักที​เลยหรือ

พวกเขา​เบิกหน้าดิน​และ​ลงคราด​ไปเรื่อยๆ​โดย​ไม่ปลูก​สักที​เลยหรือ

25 เมื่อ​เขา​ปรับ​หน้าดินแล้ว

เขา​จะ​ไม่โปรย​เมล็ดผักชีฝรั่ง​และ​หว่าน​ยี่หร่า​ลงไปหรือ

เขา​จะ​ไม่ปลูก​ข้าวสาลี​เป็นแถวๆ​และ​ข้าวบาร์เลย์​ใน​ที่ของมันหรือ

เขา​จะ​ไม่ปลูก​ข้าวสแปลต์​ล้อมรอบ​ทุ่งนาหรือ

26 พระเจ้า​ของพวกเขา​ก็​ได้สอน​พวกเขา

พวกเขา​ก็เลย​รู้​วิธีทำงาน​ของเขา

27 ชาวนา​ไม่ใช้​เลื่อน​นวดข้าว​มา​นวด​เมล็ดผักชีเล็กๆหรอก

หรือ​ใช้​ล้อเกวียน​มากลิ้ง​ทับ​เมล็ดยี่หร่าเล็กๆหรอก

แต่​เขา​จะ​เอา​ไม้เล็กๆ​มาตี​เมล็ดผักชี​ให้มันแตก

และ​ใช้​ไม้ตะบองเล็กๆ​ตี​เมล็ดยี่หร่า​ให้แตกออก

28 เมล็ดข้าว​เขา​เอามาบด​ทำ​ขนมปังกัน

จะ​ไม่มีใคร​โง่​นวดมัน​ตลอดไป​เรื่อยๆหรอก

ถ้า​คน​เอาเกวียน​เทียมม้า​มานวด​เมล็ดข้าว

เขา​ก็​ไม่นวด​ไปเรื่อยๆ​จน​มันบี้​เป็นผงหรอก+ 28:28 อิสยาห์​เล่าเรื่อง​ใน​ข้อ 24-28 นี้ เพื่อ​ให้​กำลังใจ​กับ​ประชาชน​ว่า พระเจ้า​จะ​ไม่ลงโทษ​พวกเขา​เกินเหตุ​และ​ตลอดไป​เรื่อยๆ แต่​จะ​มีเวลา​ที่​พระองค์​จะ​กลับมา​อวยพร​พวกเขา​อีกที

29 ความรู้นี้​ก็​มาจาก​พระยาห์เวห์​ผู้มีฤทธิ์ทั้งสิ้น​ด้วยเหมือนกัน

พระองค์​ให้​คำแนะนำ​ที่​ยอดเยี่ยม​และ​พระองค์​ก็ให้​ความสำเร็จ​อันยิ่งใหญ่

29

พระเจ้า​โจมตี​เยรูซาเล็มและ​ช่วยกู้​เยรูซาเล็ม

1 เฮ้ย อารีเอล+ 29:1 อารีเอล เป็น​อีก​ชื่อหนึ่ง​ของ เยรูซาเล็ม มา​จาก​ชื่อ​ของ​แท่นบูชา​ใน​พระวิหาร​ใน​เมือง​เยรูซาเล็ม ชื่อ​นี้​แปล​ว่า “เตาผิง” อารีเอล

เมือง​ที่​ดาวิด​ตั้งค่ายอยู่

ขอให้​ผ่านไป​อีกปี​สองปี

ขอให้​เทศกาล​ประจำปี​มาถึง​อีกรอบ

2 หลังจากนั้น​เรา​จะ​ส่ง​ความหายนะ​มาสู่​อารีเอล

แล้ว​ต่อจากนั้น​ก็​จะ​มี​ความเศร้าโศก​เสียใจ​และร้องไห้

และ​เมืองนั้น​จะ​เป็นเหมือน​แท่นบูชา​สำหรับเรา

3 เรา​จะ​ให้​ศัตรู​มา​ตั้งค่าย​รายล้อมเจ้า

เรา​จะ​ล้อมเจ้า​ด้วย​หอคอย​โจมตี​เคลื่อนที่​และ​เรา​จะ​สร้าง​เนินดิน​ไว้บุก​ขึ้นโจมตีเจ้า

4 เจ้า​จะ​ถูกกด​ให้​ต่ำลง​และ​เจ้า​จะ​พูด​ขึ้นมา​จาก​โลกใต้ดิน

เจ้า​จะ​ส่งเสียง​อู้อี้​อยู่​ใน​ลำคอ​จาก​ผงดิน

เสียง​ของเจ้า​จะ​มา​จาก​พื้นดิน​เหมือน​เสียงผี

และ​เจ้า​ก็​จะ​กระซิบ​ออกมา​จาก​ผงดิน

5 แต่​ศัตรู​ที่​มากมาย​ของเจ้า​จะ​กลายเป็น​เหมือน​ผงฝุ่น​ที่​ละเอียด

พวกที่​กดขี่​ข่มเหง​มากมาย​จะ​เป็นเหมือน​แกลบ​ที่ปลิวไป

สิ่งเหล่านี้​จะ​เกิดขึ้น​ใน​ทันทีทันใด​ใน​ชั่วพริบตาเดียว

6 พระยาห์เวห์​ผู้มีฤทธิ์ทั้งสิ้น​จะ​มา​พร้อมกับ​เสียงฟ้าร้อง แผ่นดิน​ไหว​และ​เสียงดัง​สนั่นหวั่นไหว​ด้วยพายุ

ลมแรง​และ​เปลวไฟ​ที่เผาผลาญ

7 แม้ว่า​มี​ชนชาติ​มากมาย​ที่​มา​ต่อสู้​กับ​อารีเอล คือ​มา​ต่อสู้​กับเขา

และ​ป้อม​ปราการ​ของเขา​และ​สร้าง​ปัญหา​ให้กับเขา

พวกนั้น​ก็​จะ​หายไป​เหมือนฝัน เหมือน​นิมิต​ใน​ตอนกลางคืน

8 คนหิว ฝัน​ว่า​ได้กิน แต่​พอ​ตื่นขึ้น​ก็ยัง​หิวอยู่

คน​ที่​กระหายน้ำ ฝัน​ว่า​ได้​ดื่มน้ำแล้ว แต่​พอตื่น​ขึ้นมา​ก็ยัง​อ่อนเพลีย​และ​คอแห้งผากอยู่

มัน​จะ​เป็นอย่างนั้น​กับ​ชนชาติมากมาย​ที่​มา​ต่อสู้​กับ​ภูเขาศิโยน

ที่​ฝัน​ว่า​ยึด​เยรูซาเล็ม​ได้แล้ว แต่​มัน​จะ​ไม่เป็น​ไปตาม​ฝันนั้น

ยูดาห์​ตาบอด

9 เชิญเลย เชิญงง​และ​ตะลึงงัน​ไปได้เลย

ทำ​ตัวเอง​ให้บอด และ​บอด​ต่อไปซะ+ 29:9 เชิญเลย เชิญ … บอด​ต่อไปซะ อิสยาห์​กำลัง​แสดง​ความหงุดหงิด​ออกมา​ที่​พวกผู้นำ​เห็นว่า​เรื่อง​ที่​เขา​เอามาบอกนี้​โง่เขลา​สิ้นดี

ให้​เมา​แต่​ไม่ใช่​จาก​เหล้าองุ่นนะ

เดิน​โซซัดโซเซ แต่​ไม่ใช่​เพราะ​ดื่มเบียร์

10 พระยาห์เวห์​ได้​ทำให้​เจ้า​นอนหลับสนิท

พระองค์​ได้​ปิดตา​ของเจ้า​คือ​พวกผู้พูดแทนพระเจ้า

พระองค์​ได้​ครอบ​หัวของเจ้า​คือ​พวกผู้ที่เห็นนิมิต

11 และ​สำหรับ​พวกเจ้า​นิมิต​เรื่อง​ทั้งหมดนี้​เป็น​เหมือน​คำเขียน​ต่างๆ​ใน​หนังสือม้วน​ที่​ปิดผนึก​ไว้ ถ้า​เอาไปให้​กับ​คนที่​อ่านหนังสือเป็น และ​สั่ง​เขา​ว่า “อ่าน​เรื่องนี้ซิ” เขา​จะ​ตอบว่า “ข้า​อ่านไม่ได้​เพราะ​มัน​ปิดผนึกไว้” 12 ถ้า​เอา​ไปให้​คนที่​อ่าน​หนังสือ​ไม่เป็น และ​บอก​เขาว่า “อ่าน​เรื่องนี้ซิ” เขา​จะ​ตอบว่า “ข้า​อ่านหนังสือ​ไม่ออก”

13 องค์​เจ้า​ชีวิต​พูดว่า

“คนพวกนี้​เข้ามา​ใกล้เรา​ด้วย​ปากของเขาเท่านั้น พวกเขา​ให้เกียรติเรา​ด้วย​ริมฝีปากเท่านั้น

แต่​หัวใจ​ของพวกเขา​ห่างไกล​จากเรา

และ​ที่​พวกเขา​มา​นมัสการ​เรานั้น​ก็​เป็นแค่​ทำ​ตามกฎ​ของมนุษย์​ที่​ท่องจำ​กันมาเท่านั้น

14 ดังนั้น ดูไว้นะ เรา​จะทำ​สิ่งมหัศจรรย์ต่างๆ​กับคนพวกนี้

สิ่งที่​น่าตกใจ​และมหัศจรรย์

สติปัญญา​ของ​คนฉลาด​ก็จะ​สูญสิ้นไป

และ​ความเข้าใจ​ของ​คนที่​เข้าใจ​ก็จะ​ถูกบัง​ซ่อนไป”

15 เฮ้ย ไอ้พวกที่​พยายาม​เก็บซ่อน​แผนของเจ้า​ไว้ลึก​เพื่อ​ไม่ให้​พระยาห์เวห์เห็น

ไอ้พวกที่​แอบทำ​สิ่งต่างๆ​ใน​ความมืด

และ​พูดว่า “ไม่มีใคร​เห็นเราหรอก ไม่มีใคร​รู้หรอก”

16 เจ้า​เข้าใจผิด​กลับหัว​กลับหาง​กันไปหมด

เจ้า​มองว่า​ช่างปั้นหม้อ​เป็น​ดินเหนียวหรือ

สิ่งที่​ถูกสร้าง​จะพูดถึง​ผู้ที่​สร้างมันว่า

“เขา​ไม่ได้​สร้างฉัน​ซะหน่อย” ได้หรือ

สิ่งที่​ถูกปั้น​จะ​พูดถึง​ผู้ที่ปั้น​มันว่า

“เขา​ไม่มี​ความเข้าใจ​อะไรเลย” ได้หรือ

อนาคต​ที่สดใส​กำลังจะมา

17 เจ้า​ไม่รู้​หรือว่า อีกไม่นาน​เลบานอน​จะ​กลายเป็น​สวนผลไม้

และ​สวนผลไม้​ก็จะ​มี​มากมาย​เหมือน​ผืนป่า

18 ในเวลานั้น​คนหูหนวก​จะได้ยิน​คำพูดต่างๆ​จากหนังสือได้

และ​คนตาบอด​จะ​หลุดพ้น​จาก​ความมืดสลัว​ของพวกเขา​และ​มองเห็นได้

19 คนยากจน​ก็​จะ​ชื่นชม​ยินดี​อีกครั้ง​ในพระยาห์เวห์

และ​คนที่​ขัดสนที่สุด​ก็จะ​ร่าเริง​ใน​องค์ผู้ศักดิ์สิทธิ์​ของอิสราเอล

20 เพราะ​จะ​ไม่มี​ผู้นำ​ที่โหดร้าย​อีกต่อไป

คนที่​เย่อหยิ่งจองหอง​ก็จะ​หมดไป

และ​คนพวกนั้น​ที่จ้อง​หาโอกาส​ทำชั่ว​ก็จะ​ถูกกำจัดไป

21 คือ​คนพวกนั้น​ที่​ชอบ​กล่าวหา​คนอื่น​อย่างผิดๆ

และ​วาง​หลุม​พราง​ให้กับ​ผู้พิพากษา​ที่​ประตูเมือง

และ​ใช้​ลมปาก​ไม่ให้​ความเป็นธรรม​กับ​ผู้บริสุทธิ์

22 ดังนั้น พระยาห์เวห์ ผู้ที่​ช่วยกู้​อับราฮัม ได้พูด​สิ่งนี้​กับครอบครัว​ของยาโคบว่า

“ยาโคบ​จะ​ไม่ต้อง​อับอายขายหน้า​อีกต่อไป

และ​หน้า​ของเขา​ก็จะ​ไม่ต้องซีด​อีกต่อไป

23 เมื่อ​พวกเขา​เห็น​ลูกหลาน​ของพวกเขา​ท่ามกลาง​พวกเขา​ซึ่ง​เป็นผลงาน​จาก​มือของเรา

พวกเขา​จะ​ถือว่า​ชื่อของเรา​นั้นศักดิ์สิทธิ์

พวกเขา​จะเห็น​ด้วยกันว่า​องค์ผู้ศักดิ์สิทธิ์​ของยาโคบนั้น​ศักดิ์สิทธิ์จริง

และ​พวกเขา​ก็จะ​เคารพยำเกรง​พระเจ้า​ของอิสราเอล

24 คนที่​ชอบ​ทำผิด ก็จะ​กลับมา​มีความเข้าใจ

และ​พวกคนขี้บ่น ก็จะ​กลับมา​ยอมรับ​คำ​สั่งสอน”

30

ยูดาห์​ควร​ไว้วางใจ​ใน​พระเจ้าไม่ใช่​ไว้วางใจ​ในอียิปต์

1 พระยาห์เวห์​พูดว่า “เฮ้ย ไอ้พวก​ลูกหลาน​ที่ดื้อดึง

ไอ้พวกที่​ทำตามแผน แต่​ไม่ใช่​แผนของเรา

ไอ้พวกที่​ไปทำ​สนธิสัญญา ทั้งๆที่​เรา​ไม่ได้บอก​ให้เจ้าทำ

ไอ้พวกที่​ทำบาป​ซ้ำแล้วซ้ำอีก

2 ไอ้พวกที่​เดินทาง​ไปอียิปต์​โดย​ไม่ได้​ขอ​คำแนะนำ​จากเรา

แล้ว​ไปขอ​ให้​ฟาโรห์​ปกป้อง

และ​ไปหา​ที่พักพิง​ภายใต้​ร่มเงา​ของอียิปต์นั้น

3 การคุ้มครอง​ของฟาโรห์นั้น​จะ​กลายเป็น​ความอับอาย​ของพวกเจ้า

และ​ที่พักพิง​ภายใต้​ร่มเงา​ของอียิปต์นั้น​จะ​กลายเป็น​ความอัปยศ​ของเจ้า

4 ถึงแม้​พวกข้าราชการ​ของเจ้า​จะอยู่​ที่โศอัน+ 30:4 โศอัน โศอัน​และ​ฮาเนส​เป็น​ชื่อเมือง​ใน​อียิปต์

และ​พวกตัวแทน​ของเจ้า​ได้​ไปถึง​เมืองฮาเนสแล้ว

5 แต่​ทุกคน​จะได้รับ​ความอับอาย​เพราะ​ชนชาตินั้น​จะ​ช่วยอะไรเขา​ไม่ได้เลย

อียิปต์​จะ​ไม่เป็น​ประโยชน์​หรือ​ช่วยอะไร​เจ้าได้เลย มีแต่​จะ​นำ​ความอับอายขายหน้า​และ​ความอัปยศอดสู​มาให้เท่านั้น”

ส่งส่วย​ไปให้​อียิปต์​ไม่ช่วย​อะไรได้เลย

6 นี่เป็น​ข่าวสาร​ที่​เกี่ยวกับ​พวกสัตว์​ใน​แถบเนเกบ

ใน​แผ่นดิน​ที่​มีแต่​ปัญหา​และอันตราย

คือ​แผ่นดิน​ที่​เต็มไปด้วย​สิงโตตัวเมีย​และตัวผู้

เต็มไปด้วย​งูพิษ และงู​ที่โฉบบิน

พวกเขา​บรรทุก​ทรัพย์​สมบัติ​ของพวกเขา​บนหลังลา

และ​บรรทุก​ทรัพย์สิน​ของ​พวกเขา​บนโหนก​พวกอูฐ

เดินทาง​ไปหา​ชนชาติ​ที่​ไม่สามารถ​ช่วย​พวกเขาได้

7 อียิปต์นั้น​ไม่มีประโยชน์​และการช่วยเหลือ​ของเธอนั้น​ไร้ค่า

เรา​ถึง​เรียก​หล่อน​ว่า “พญานาค​ที่​เอาแต่นั่ง”+ 30:7 พญานาค​ที่​เอาแต่นั่ง แปล​ตรงๆ​ได้ว่า “ราหับ​ที่​นั่งเฉยๆ” ราหับ​เป็น​ชื่อ​ของ​สัตว์ประหลาด​ที่​อยู่​ในทะเล ที่​มี​รูปร่าง​อย่าง​พญานาค ใน​เรื่อง​เล่า​โบราณ ราหับ​ต่อสู้​กับ​พระเจ้า

คำจารึก​เพื่อให้​คนในอนาคต​เห็นว่าพระเจ้า​ได้เตือนแล้ว

8 ไปตอนนี้เลย ไปจารึก​เรื่องนี้​ลงบน​แผ่นหิน​ต่อหน้า​พวกเขา

ให้​เขียน​เรื่องนี้​ไว้​บน​หนังสือม้วน

เพื่อ​ในอนาคต​มัน​จะได้​เป็นพยาน​ต่อว่า​พวกเขา​ไปตลอด

9 เพราะ​พวกเขา​เป็น​ชนชาติ​ที่ชอบกบฏ

พวกเขา​เป็น​ลูกจอมโกหก

เป็น​เด็ก​ที่​ไม่ยอม​เชื่อฟัง​คำ​สั่งสอน​ของพระยาห์เวห์

10 พวกเขา​พูดกับ​พวก​ผู้ที่​เห็น​นิมิต​ว่า “หยุดมอง​ได้แล้ว”

และ​พูดกับ​พวก​ผู้พูดแทนพระเจ้า​ว่า “ไม่ต้อง​เอา​นิมิต​พวกนั้น​มา​สอน​พวกเราหรอก​ว่าอะไร​ถูกต้อง

ให้​พูดกับเรา​ใน​สิ่งที่​รื่นหู​ดีกว่า​และ​เล่า​นิมิตปลอมๆ​ให้กับ​พวกเราฟัง

11 เปลี่ยนเรื่อง​ได้แล้ว หันไป​จาก​ทางเก่าๆ​นั้นได้แล้ว

พวกเรา​ไม่อยาก​จะฟังแล้ว​เรื่อง​ผู้ศักดิ์สิทธิ์​แห่งอิสราเอลนั้น”

12 เพราะ​อย่างนั้น องค์ผู้ศักดิ์สิทธิ์​แห่งอิสราเอล

จึง​พูดอย่างนี้​ว่า

“เพราะ​พวกเจ้า​ไม่ยอมรับ​ข่าวสารนี้​แต่​กลับไป​ไว้วางใจ​ใน​ความโหดร้าย​และ​การหลอกลวง​และ​ไปพึ่ง​ใน​สิ่งเหล่านั้น

13 ดังนั้น ความผิดนี้​ของเจ้า​จะ​เป็นเหมือน​รอยแตก​ใน​กำแพงสูง​ที่​ปริ​ออกมา​ใกล้จะพังแล้ว

และ​มัน​จะ​พังลงมา​ทันที​ใน​ชั่วพริบตา

14 มันจะ​แตก​เหมือนกับ​หม้อดิน​ที่​แตกออก​เป็นชิ้นๆ

จน​ไม่เหลือ​สักชิ้น​ที่​ใหญ่พอ​จะ​เอา​ไป​ใส่​ถ่านไฟร้อนๆ​จากเตา

หรือ​ใช้​ตักน้ำ​จาก​บ่อเก็บน้ำ”

15 เพราะ​นี่​คือ​สิ่งที่​พระยาห์เวห์​องค์​เจ้า​ชีวิต​ผู้ศักดิ์สิทธิ์​แห่งอิสราเอล​ได้พูดไว้

“ถ้า​พวกเจ้า​กลับ​มาหา​เรา​และ​พักพิง​ในเรา พวกเจ้า​ก็จะรอด

ถ้า​พวกเจ้า​จะ​ใจเย็นๆ​และ​ไว้วางใจ​ในเรา พวกเจ้า​ก็จะ​มีพลัง

แต่​พวกเจ้า​กลับ​ไม่ยอม​ทำอย่างนั้น”

16 พวกเจ้า​บอกว่า “ไม่เอา พวกเรา​จะ​ควบม้า​หนีไป”

เพราะ​อย่างนั้น พวกเจ้า​ก็​จะต้อง​หนีจริงๆ​ซะแล้ว

และ​เจ้า​ยังพูด​อีกว่า “พวกเรา​จะ​ขี่ม้า​ที่​วิ่งเร็ว​หนีไป”

เพราะ​อย่างนั้น เรา​จะให้​คนไล่กวดเจ้า​เร็วกว่า​เจ้าอีก

17 พวกเจ้า​พันคน​จะหนี​เพราะ​คำขู่​ของคนๆเดียว

คำขู่​ของห้าคน​จะ​ทำให้​พวกเจ้า​หนีไปหมด

จนกว่า​พวกเจ้า​จะ​ถูกทิ้ง​ให้เหลือ​ตัวคนเดียว

เหมือนกับ​เสาธง​ที่​ปัก​อยู่​บนยอดเขา

เหมือนกับ​ธง​ให้สัญญาณ​บน​เนินเขา

พระเจ้า​จะมาช่วย​คนของพระองค์

18 อย่างนั้น พระยาห์เวห์​กำลัง​เฝ้าคอย​ให้​พวกเจ้า​กลับ​มาหา​พระองค์​เพื่อ​พระองค์​จะได้​อวยพรเจ้า

พระองค์​จะ​ลุกขึ้นมา​แสดง​ความเมตตา​กับพวกเจ้า

เพราะ​พระยาห์เวห์​เป็นพระเจ้า​ที่สัตย์ซื่อ​ยุติธรรม

พวกที่​อดทน​รอคอย​พระองค์​ถือว่า​เป็นเกียรติจริงๆ

19 ชาวเมืองศิโยนเอ๋ย คนที่​อาศัยอยู่​ใน​เมืองเยรูซาเล็มเอ๋ย ใช่แล้ว พวกเจ้า​จะ​ไม่ต้อง​ร้องไห้​อีกต่อไป พระองค์​จะ​มา​ปลอบโยน​เจ้า​อย่างแน่นอน เมื่อ​พระองค์​ได้ยิน​เสียง​ร้องขอ​ความช่วยเหลือ​ของเจ้า พระองค์​ก็​จะมา​ช่วยเจ้า​ทันที 20 ถึง​องค์​เจ้า​ชีวิต​จะ​ให้​เจ้า​กิน​ความ​ทุกข์​ยาก​ลำบาก​อย่าง​กับ​อาหาร และ​ดื่ม​ความ​ทุกข์​ทรมาน​อย่าง​กับ​น้ำ แต่​พระองค์​ผู้เป็นครู​ของเจ้า​ก็จะ​ไม่หลบซ่อน​ตัวเอง​อีกต่อไป และ​เจ้า​จะได้เห็น​ครูของเจ้า​กับตาตัวเอง 21 เมื่อ​พวกเจ้า​หันไป​ทางขวา​หรือ​หันทางซ้าย หูของเจ้า​ก็จะ​ได้ยิน​เสียง​ข้างหลังเจ้า​ว่า “ทางอยู่นี่ เดินทางนี้สิ” 22 แล้ว​พวกเจ้า​จะ​ทำให้​พวกรูปเคารพ​ที่​เคลือบเงิน​เคลือบทอง​ของพวกเจ้า​เสื่อมไป และ​พวกเจ้า​จะ​เอา​พวกมัน​ไปทิ้ง​เหมือน​ทิ้ง​ผ้าอนามัย​เปื้อนเลือด และ​พูดกับมัน​ว่า “ไปให้พ้น”

23 ในเวลานั้น พระยาห์เวห์​จะให้​ฝน​ตกลงมา​บน​เมล็ดพืช​ที่เจ้า​ได้หว่านไป​ในดิน พระองค์​จะให้​อาหาร​ซึ่ง​เป็น​ผลผลิต​จาก​พื้นดิน และ​มัน​ก็​จะมี​มากมาย​เหลือเฟือ และ​ในเวลานั้น​ฝูงสัตว์เลี้ยง​ของเจ้า​ก็​จะได้​เล็มหญ้า​ใน​ทุ่งกว้าง 24 พวกวัวตัวผู้​และลา​ที่​ทำไร่ไถนา​อยู่นั้น ก็​จะได้​กินฟาง​อย่างดี​ที่ใช้พลั่ว​และสามง่าม​ทำให้​มัน​กระจัด​กระจายไป 25 บน​ภูเขาสูง​ทุกลูก และ​บนเนินเขา​ทุกแห่ง ก็​จะมี​ลำธารน้ำ​ไหล สิ่งนี้​จะ​เกิดขึ้น​ในวันที่​ศัตรู​ถูกฆ่าตาย​เป็นจำนวนมาก และ​พวกป้อม​ปราการ​ของศัตรู​พังทลาย​ลงมา

26 ในเวลานั้น แสง​ของดวงจันทร์​ก็จะ​เป็นเหมือน​แสงอาทิตย์ และ​แสง​ของดวง​อาทิตย์​ก็จะ​สว่างขึ้น​อีกเจ็ดเท่า เหมือนกับ​แสง​ของเจ็ดวัน สิ่งนี้​จะ​เกิดขึ้น​ใน​วันที่​พระยาห์เวห์​ได้​ดามกระดูก​ที่หัก​ของ​คนของพระองค์ และ​ได้​รักษา​บาดแผล​ที่​พระองค์​ทำให้​เกิดขึ้น

อัสซีเรีย​จะพ่ายแพ้

27 ดูสิ พระยาห์เวห์เอง​กำลังมา​แต่ไกล

ด้วย​ความโกรธ​ที่​เผาผลาญ​ของพระองค์​และ​ด้วย​ควัน​หนาทึบ+ 30:27 ควัน​หนาทึบ หรือ​อาจจะ​แปล​ได้​อีกอย่าง​ว่า “ภาระ​อัน​หนักอึ้ง”

ริมฝีปาก​ของพระองค์​เต็มไปด้วย​ความโกรธ

และ​ลิ้น​ของพระองค์​ก็​เหมือนกับ​ไฟ​ที่​เผาผลาญอยู่

28 ลมปาก​ของพระองค์​เป็นเหมือน​แม่น้ำ​ที่​ไหล​ท่วมท้น​สูงถึงคอ

พระองค์​จะ​เอา​ตะแกรง​แห่ง​การทำลาย​มาร่อน​ชนชาติต่างๆ

และ​พระองค์​จะ​เอา​บังเหียน​มาใส่​เข้า​ที่ปาก​ของ​ชนชาติทั้งหลาย​เพื่อ​นำพวกเขา​ให้พินาศไป

29 แล้ว​พวกเจ้า​จะ​ร้องเพลงหนึ่ง​เหมือนกับ​ร้อง​ใน​คืนที่​มี​เทศกาลทางศาสนา​และ​พวกเจ้า​ก็จะ​มีความสุข​ในใจ​เหมือน​คนที่​กำลัง​เดินตาม​เสียงขลุ่ย​ขึ้นไป​ที่​ภูเขา​ของพระยาห์เวห์ ผู้เป็น​ศิลาลี้ภัย​แห่งอิสราเอล 30 และ​พระยาห์เวห์​จะ​ทำให้​ทุกคน​ได้ยิน​เสียง​อัน​ดังสนั่นหวั่นไหว​ของพระองค์ และ​เห็น​แขน​อัน​ทรงพลัง​ของพระองค์​ฟาด​ลงมา​ด้วย​ความโกรธแค้น และ​ด้วยเปลวไฟ​แห่ง​การเผาผลาญ พระองค์​จะมา​อย่างกับ​เสียงพายุ​ฟ้าคะนอง มี​ทั้งฝน​และลูกเห็บ 31 อัสซีเรีย​จะเกิด​ขวัญผวา​เมื่อ​ได้ยินเสียง​จากพระยาห์เวห์ เมื่อ​พระองค์​ตี​ด้วย​ไม้กระบอง​ของพระองค์ 32 แต่ละจังหวะ​ที่​พระองค์หวด​ไม้กระบอง​ลงโทษ​อัสซีเรียนั้น จะ​เข้ากับ​จังหวะ​ของเสียงกลอง​และพิณ พระองค์​จะ​กวัดแกว่ง​อาวุธ​ของ พระองค์​เพื่อ​ต่อสู้​กับ​พวกเขา 33 พระองค์​ได้​เตรียม​ที่เผาศพ​พวกเขา​ไว้แล้ว ใช่แล้ว พระองค์​ได้​เตรียมไว้​สำหรับ​กษัตริย์​ของพวกเขา หลุมนั้น​ลึกและกว้าง มี​ไฟ​กับฟืน​อย่างเหลือเฟือ แล้ว​พระองค์​จะ​จุดมัน​ด้วย​ลมปาก​ของพระยาห์เวห์​ที่​เป็นเหมือน​ลำธาร​ไฟกำมะถัน

31

ให้​พึ่ง​พระเจ้า​ไม่ใช่​พึ่ง​อียิปต์

1 เฮ้ย ไอ้พวกที่​ลงไป​อียิปต์​เพื่อ​ขอ​ความช่วยเหลือ

ไอ้พวกที่​หวังพึ่ง​ใน​ม้าศึก

ไอ้พวกที่​ไว้วางใจ​ใน​รถรบ​อียิปต์​เพราะ​มัน​มีมากมาย

ไอ้พวกที่​ไว้วางใจ​ใน​ทหารม้า​เพราะ​มัน​มีมากมหาศาล

แต่​ไม่ได้คิด​จะ​พึ่งพา​พระองค์​ผู้ศักดิ์สิทธิ์​แห่งอิสราเอล​และ​ปรึกษา​พระยาห์เวห์

2 แต่​พระยาห์เวห์​ก็​ฉลาด​เหมือนกันนะ และ​พระองค์​สามารถ​นำ​ความหายนะ​มาให้

แล้ว​พระองค์​ไม่เคย​กลับคำ

พระองค์​จะ​ลุกขึ้นมา​ต่อสู้​กับ​พวกที่​ทำชั่ว

และ​ต่อสู้​กับ​คนที่​ช่วยเหลือ​พวกที่​ทำบาปนั้น

3 ชาวอียิปต์​เป็นแค่​มนุษย์​ไม่ใช่​พระเจ้า

และ​ม้าศึก​ของ​พวกเขา​ก็​เป็นแค่​เนื้อหนัง​ไม่ได้​เป็น​วิญญาณ​ซักหน่อย

เมื่อ​พระยาห์เวห์​เงื้อมือขึ้น​เตรียม​ฟาด อียิปต์​ที่เป็น​ผู้ช่วยนั้น​ก็จะ​ล้มลุกคลุกคลาน

และ​คนที่​รับ​ความช่วยเหลือนั้น​ก็จะ​ล้มลง

และ​ทั้งสอง​ก็จะ​ถูกทำลายไป​พร้อมๆกัน

4 เพราะ​นี่คือ​สิ่งที่​พระยาห์เวห์​บอกกับผม

“เมื่อ​สิงโต​ร้องคำราม หรือ​สิงห์หนุ่ม​ยืน​ขู่คำราม​อยู่​เหนือเหยื่อ​ของมัน

แล้ว​มี​พวกผู้เลี้ยงแกะ​ออกมา​สู้กับมัน

สิงโต​ไม่กลัว​ต่อ​เสียง​ร้องตะโกน​ของพวกเขา​และ​เสียง​ของพวกเขา​ไม่ได้​ทำให้​สิงโตนั้น​สะทกสะท้านเลย

เช่นเดียวกัน พระยาห์เวห์ ผู้มีฤทธิ์ทั้งสิ้น​ก็​ไม่กลัว​อะไรเลย พระองค์​จะ​ลงมา​ต่อสู้​บน​ภูเขาศิโยน

5 พวกนก​บิน​โฉบไปโฉบมา​เพื่อ​เฝ้าระวัง​รัง​ของพวกมัน

พระยาห์เวห์​ผู้มีฤทธิ์ทั้งสิ้น​ก็จะ​ปกป้อง​เยรูซาเล็ม​อย่างนั้น​เหมือนกัน

พระองค์​จะ​ปกป้อง​และ​ช่วยกู้​พวกเขา

พระองค์​จะ​ไว้ชีวิต​พวกเขา​และ​ช่วย​ให้​พวกเขารอด

6 ชาวอิสราเอลเอ๋ย ให้​หันกลับ​ไปหา​พระองค์​ที่เจ้า​ได้​ทรยศ​อย่างร้ายแรงนั้น 7 ในเวลานั้น พวกเจ้า​แต่ละคน​ก็จะ​ละทิ้ง​รูปเคารพ​เงินและทอง​ของเจ้า​ที่​พวกเจ้า​ได้​ทำบาป​สร้างขึ้นมา​กับมือเจ้า

8 แล้ว​อัสซีเรีย​จะ​ล้มลง​ด้วยดาบ​แต่​ไม่ใช่​ดาบของคน

อัสซีเรีย​จะ​ถูกทำลาย​แต่​ไม่ใช่​ด้วยดาบ​ของมนุษย์

อัสซีเรีย​จะ​วิ่งหนี​จากดาบ

แต่หนุ่มๆ​ของเขา​จะ​ถูกจับ​ไปเป็นทาส

9 และ​หินกำบัง+ 31:9 หินกำบัง คง​หมายถึง​กองทัพ​หรือ​กษัตริย์​ของ​อัสซีเรีย ของ​อัสซีเรีย ก็จะ​สาบสูญไป พวกเขา​จะ​ตื่น​ตระหนก

และ​พวกเจ้า​นายของเขา​ก็จะ​ทิ้ง​ธงออกศึก​วิ่งหนีไป​ด้วย​ความหวาดกลัว”

พระยาห์เวห์​พูดไว้​ว่าอย่างนั้น ไฟ​ของพระองค์​อยู่​ในเมืองศิโยน

และ​เตาหลอม​ของพระองค์​อยู่​ในเมืองเยรูซาเล็ม

32

จะมี​กษัตริย์​และ​สังคม​ที่ยุติธรรม

1 ดูเถอะ จะมี​กษัตริย์​องค์หนึ่ง​ปกครอง​ด้วยความซื่อสัตย์

และ​พวกผู้นำ​จะปกครอง​ด้วย​ความยุติธรรม

2 แล้ว​พวกเขา​แต่ละคน​ก็​จะ​เป็น​เหมือน​ที่กำบังลม

และ​เป็น​เหมือน​ที่ปลอดภัย​ท่ามกลาง​พายุ

พวกเขา​จะ​เป็น​เหมือน​ลำธารน้ำ​ใน​ที่แห้งแล้ง

และ​เป็น​เหมือน​ร่มเงา​ของ​หินใหญ่​ใน​แผ่นดิน​ที่​ไม่มีอะไร​งอกขึ้นมาได้

3 แล้ว​ตา​ของ​คน​ที่​มองเห็น​จะได้​ไม่ปิดไป

หู​ของ​คน​ที่​ได้ยิน​จะได้​ตั้งใจฟัง

4 และ​จิตใจ​ของ​คนใจร้อน​ก็​จะได้​คิด​อย่าง​รอบคอบ

และ​ลิ้น​ของ​คน​ที่​พูดติดอ่าง​ก็​จะพูด​ได้​อย่างชัดเจน​และรวดเร็ว

5 จะ​ไม่มีใคร​เรียก​พวกคนโง่​ว่า​ผู้สูงศักดิ์

และ​จะ​ไม่มีใคร​เรียก​คนชั่ว​ว่า​เป็น​คนน่านับถือ

6 เพราะ​คนโง่​ก็​พูด​แต่​เรื่องโง่ๆ

และ​จิตใจ​ของ​พวกเขา​ก็​วางแผน​แต่​เรื่องชั่วๆ

ทำ​ใน​สิ่งที่​ขัด​กับ​ทาง​ของพระเจ้า

และ​พูดเท็จ​เรื่อง​ของ​พระยาห์เวห์

พวกเขา​ปล่อยให้​คน​ที่​หิวโหย หิว​ต่อไป

และ​ไม่ให้​น้ำ​กับ​คน​ที่​กระหายน้ำดื่ม

7 อุปกรณ์​ของ​อันธพาล​ก็​อัปลักษณ์

เขา​วางแผน​แต่​เรื่องชั่วๆ​ที่​จะ​ทำลาย​คนยากจน​ด้วย​คำโกหก

แม้ว่า​คนขัดสน​เหล่านั้น​กำลัง​ขอ​ความเป็นธรรม​ก็ตาม

8 แต่​คน​ที่​สูงศักดิ์​วางแผน​ทำ​ใน​สิ่งที่​สูงส่ง

แล้ว​สิ่งสูงส่ง​เหล่านั้น​ทำให้​พวกเขา​ยืน​อย่างมั่นคง

เวลา​ของ​ความ​ทุกข์ยาก​ลำบาก​กำลังมา

9 พวกคุณนาย​ที่​ใช้ชีวิต​แสนสบาย​ไปวันๆ

ลุกขึ้นมาซะ ฟัง​เสียง​ของผม​ให้ดี

พวกสาวๆ​ที่​คิดว่า​ตัวเอง​มั่นคงแล้ว

ให้​ฟัง​สิ่ง​ที่​ผม​พูด​ให้ดี

10 ตอนนี้​พวกเจ้า​อาจจะ​คิดว่า​ตัวเอง​มั่นคง​ดีแล้ว

แต่​อีก​ประมาณ​ปีกว่าๆ​เจ้า​ก็​จะต้อง​กลัว​จน​ตัวสั่น

เพราะ​ไร่องุ่น​จะ​ไม่​ออกผล​และ​จะ​ไม่มี​ผลไม้​ให้​เก็บเกี่ยว

11 พวกคุณนาย​ที่​ใช้ชีวิต​แสนสบาย​ให้​กลัว​จน​ตัวสั่น

พวกสาวๆ​ที่​คิดว่า​ตัวเอง​มั่นคงแล้ว​ให้​ตัวสั่นงันงก

ถอดเสื้อผ้า​ของเจ้า​ออกซะ​และ​ให้​สวม​ผ้า​กระสอบแทน

12 ให้​ทุบอก​ของเจ้า​ด้วย​ความเศร้า

เพราะ​ท้องทุ่ง​ที่​เจ้า​ชื่นชม​และ​เถาองุ่น​ที่​แสนดก​ได้​หาย​ไปหมดแล้ว

13 ให้​เศร้า เพราะ​ผืนดิน​ของคน​ของเรา​มี​แต่​หนาม​และ​หญ้าคา​ขึ้น​รกไปหมด

เออ ให้​เศร้า ที่​บ้านต่างๆ​ที่​มี​ความสุข​สนุก​สนาน

และ​เมือง​ที่​เฉลิม​ฉลองกัน หายไป​หมดแล้ว

14 เพราะ​พระราชวัง​จะ​ถูก​ทอดทิ้ง

เมือง​ที่​คึกครื้น​เสียงดัง​ก็​จะถูก​ทิ้งร้างไป

เนินเขา​และ​หอคอย​ก็​จะ​กลายเป็น​ที่ร้าง​ตลอดไป

เป็น​ที่​สนุก​สนานกัน​ของ​ลาป่า

ฝูงแพะแกะ​ก็​จะ​มา​หากิน​ที่นั่น

15 มัน​จะ​เป็น​อย่างนี้​ไป​จนกว่า​พระองค์​จะ​เท​ชีวิตใหม่+ 32:15 ชีวิตใหม่ หรือ​แปล​ได้​อีก​อย่างหนึ่ง​ว่า “พระวิญญาณ” ลงมา​บน​พวกเรา​จากสวรรค์

และ​ทะเลทราย​ก็จะ​กลายเป็น​สวนผลไม้

และ​สวนผลไม้​ก็จะ​มี​มากมาย​เหมือนผืนป่า

16 แล้ว​ความยุติธรรม​จะ​อาศัย​อยู่​ใน​ทะเลทรายนั้น

และ​ความถูกต้อง​จะ​พักอาศัย​อยู่​ใน​แผ่นดิน​ที่อุดมนั้น+ 32:16 แล้ว​ความยุติธรรม … ใน​แผ่นดิน​ที่อุดมนั้น แปลได้​อีก​อย่างหนึ่ง​ว่า “ความเที่ยงธรรม​และ​ความยุติธรรม​ก็​จะ​มี​ใน​ทุกหนแห่ง​ใน​แผ่นดินนี้”

17 ผล​ของ​ความถูกต้อง​จะ​เป็น​สันติสุข

และ​ผล​ของ​ความถูกต้อง​จะ​เป็น​ความสงบสุข​และ​ความปลอดภัย​ตลอดไป

18 ชนชาติ​ของเรา​จะ​อาศัย​อยู่​ใน​ชุมชน​ที่​สงบสุข

ใน​ที่อยู่​อันมั่นคง ใน​ที่พัก​อัน​เงียบสงบ

19 ลูกเห็บ​จะ​ทำลาย​ป่า​ของศัตรู

เมือง​ของ​พวกเขา​ก็​จะ​ตกต่ำลง

20 แต่​พวกเจ้า​จะ​มีเกียรติขึ้น​และ​จะได้​หว่าน​เมล็ดพืช​ไว้​ข้างๆ​ลำธาร​ทุกสาย

และ​ปล่อยวัว​ปล่อยลา​ให้​เดิน​หากิน​ไปมา​อย่างอิสระ

33

พระเจ้า​จะ​ลงโทษ​อัสซีเรียและ​ช่วยกู้​เยรูซาเล็ม

1 เฮ้ย ไอ้เจ้า​นักทำลาย​ผู้ที่​ยัง​ไม่เคย​ถูกทำลาย

ไอ้เจ้า​คนทรยศ​ผู้ที่​ยัง​ไม่เคย​ถูก​ใครหักหลัง

เมื่อ​เจ้า​ทำลาย​คนอื่น​เสร็จแล้ว ตัวเจ้าเอง​ก็จะ​ถูกทำลาย

เมื่อ​เจ้า​หักหลัง​คนอื่น​เสร็จแล้ว เจ้า​ก็จะ​ถูกหักหลัง

2 ประชาชน​พูดว่า ข้าแต่​พระยาห์เวห์ โปรด​เมตตา​เราด้วย เรา​คอย​พระองค์อยู่

ขอ​ประทาน​เรี่ยวแรง​ให้​กับเรา​ทุกเช้า

ขอ​ช่วยกู้​เรา​ใน​ยาม​ที่​เดือด​ร้อน

3 เพราะ​เสียง​คำราม​ของพระองค์​ทำให้​ผู้คน​วิ่งหนีไป

เมื่อ​พระองค์​ยืน​ขึ้นมา ชนชาติต่างๆ​ก็​หนีกระเจิงไป

4 ของ​ที่​พวกเจ้า​ปล้นมาได้​นั้น​จะ​โดน​ยึดไป​เหมือน​ฝูงตั๊กแตน​มายึด

คนอื่น​จะ​โดด​ตะครุบ​ใส่​ของ​พวกนั้น​เหมือน​ฝูงตั๊กแตน​ตะครุบใส่

5 พระยาห์เวห์​ได้รับ​การยกย่อง​เชิดชู พระองค์​อยู่​ใน​ที่สูง

พระองค์​ทำให้​เมืองศิโยน​เต็มไปด้วย​ความยุติธรรม​และ​ความถูกต้อง

6 พระองค์​จะ​เป็น​ความมั่นคง​ของเจ้า​ตลอดเวลา

พระองค์​จะให้​ความรอด ให้​สติปัญญา และ​ให้​ความรู้​กับเจ้า​อย่างเหลือเฟือ

การยำเกรง​พระยาห์เวห์​เป็น​สมบัติล้ำค่า​ที่​พระองค์ให้

7 ฟังสิ พวกทูต​ร้องไห้​เสียงดัง​อยู่​ตามถนน

พวกตัวแทน​ที่​พยายาม​ทำสัญญา​สงบศึก​ร้องไห้​อย่างขมขื่น

8 พวกถนนทางหลวง​ก็​ถูก​ทิ้งร้างแล้ว

ไม่มีใคร​กล้า​เดินทาง​บน​ท้องถนน

เพราะ​คำ​สัญญา​สงบศึกนั้น​พังทลาย​ไปแล้ว

คำ​สัญญา​ที่​ตกลง​ก็​ได้รับ​การดูถูก​เหยียด​หยาม

ชีวิต​มนุษย์นั้น​ไม่มีค่าแล้ว

9 แผ่นดิน​ก็​เศร้า​หมอง​และ​หมด​เรี่ยวแรง

เลบานอน ก็​ได้รับ​ความอับอาย​และ​เหี่ยวแห้ง​ไป

หุบเขา​ชาโรน+ 33:9 หุบเขา​ชาโรน แผ่นดิน​ต่ำ​เรียบ​ชายฝั่ง​ทะเล​ของ​ปาเลสไตน์ ก็​เป็น​เหมือนกับ​ทะเลทราย

ต้นไม้​ของ​บาชาน+ 33:9 บาชาน เป็น​บริเวณ​ทาง​ทิศตะวันออก​เฉียงเหนือ​ของ​อิสราเอล และ​ภูเขาคารเมล+ 33:9 คารเมล เป็น​เทือก​เขา​ทาง​ทิศ​เหนือ​ของ​อิสราเอล เป็น​ที่​ที่​ดี​มาก​สำหรับ​ปลูก​ต้น​ไม้ ชื่อ​นี้​หมายถึง “สวนองุ่น​ของ​พระเจ้า” ใบร่วง​ใกล้ตาย

10 พระยาห์เวห์​พูดว่า “ตอนนี้ เรา​จะ​ลุกขึ้น

ตอนนี้ เรา​ยกย่อง​ตัวเอง

ตอนนี้ เรา​จะ​ให้​คน​เห็นว่า​เรายิ่งใหญ่

11 พวกเจ้า​ตั้งท้อง​เป็นแกลบ​และ​คลอด​ฟาง​ออกมา

แล้ว​ลม​หายใจ​ของ​พวกเจ้า+ 33:11 ลม​หายใจ​ของ​พวกเจ้า หรือ “จิตวิญญาณ​ของเจ้า” จะ​เป็น​ไฟ​ที่​เผาผลาญ​ตัวพวกเจ้าไป

12 ชนชาติ​ทั้งหลาย​จะ​ถูกเผา​เป็นผุยผง

พวกเขา​จะ​ถูก​เผาไฟ​เหมือน​ต้นหนาม​ที่​โดนตัด​เผาไป”

13 พระยาห์เวห์​พูดว่า “พวกเจ้า​ที่​อยู่ไกล ให้ฟัง​เรื่อง​ที่เรา​ได้ทำ

พวกเจ้า​ที่อยู่ใกล้ ให้​ยอมรับ​ฤทธิ์​อำนาจ​ของเรา”

14 พวกคนบาป​ใน​ศิโยน​กำลัง​กลัวอยู่

และ​คนที่​ไม่นับถือ​พระเจ้า​ก็​สั่นเทิ้ม​ด้วย​ความหวาดกลัว

พวกเขา​พูดว่า “มี​ใครบ้าง​ใน​พวกเรา​ที่​จะ​ทน​ไฟ​ที่​เผาผลาญ​นี้ได้

มี​ใครบ้าง​ใน​พวกเรา​ที่​จะ​ทนได้​กับ​เปลวเพลิง​ที่​เผา​อยู่​ตลอดเวลา”

15 คำตอบ​คือ “คนเหล่านั้น​ที่​ใช้ชีวิต​อย่างถูกต้อง คน​ที่​พูด​อย่างสัตย์ซื่อ

คนที่​ไม่ยอมรับ​กำไร​จาก​การกดขี่​ข่มเหง​คนอื่น

คนที่​ปัด​สินบนไป แทนที่​จะ​รับมัน

คนที่​ปิดหู​ไม่ยอมฟัง​แผนการ​ฆ่านองเลือด และ​คนที่​ปิดตา​ไม่ยอม​มอง​สิ่งที่​ชั่วร้าย

16 คนพวกนี้​จะ​อยู่​อย่างปลอดภัย

ที่ลี้ภัย​ของ​พวกเขา​จะ​เป็น​ป้อม​ปราการ​บนภูเขา

เขา​จะ​มี​เสบียง​อาหาร​ตลอดเวลา​และ​น้ำ​ก็จะ​มี​ไม่ขาด”

17 ดวงตา​ของเจ้า​จะ​เห็น​กษัตริย์​ที่สง่างาม

ดวงตา​ของเจ้า​จะ​เห็น​อาณาจักร​ของพระองค์​ขยาย​ออกไปไกล

18 จิตใจ​ของเจ้า​จะ​คิดถึง​เรื่อง​ที่เจ้า​เคย​หวาดกลัว​ในอดีต​ว่า

“คนที่​มา​เก็บส่วย ทั้ง​คนนับ​และ​คนชั่ง​อยู่ที่ไหนแล้ว

คนสอดแนม​ที่​มานับ​ป้อม​ปราการ​อยู่ที่ไหนแล้ว”

19 เจ้า​จะ​ไม่ได้เห็น​คน​ต่าง​ชาติ​ที่​เย่อหยิ่งจองหอง​พวกนี้อีก

ที่​พูดแล้ว​ฟัง​ไม่รู้เรื่อง

ลิ้น​ที่​พูด​ตะกุกตะกัก​ที่เจ้า​ไม่เข้าใจ

20 ดู​เมืองศิโยนสิ เมือง​ที่​มี​เทศกาล​ประจำปี​ของพวกเรา

ดวงตา​ของเจ้า​จะ​มองเห็น​เยรูซาเล็ม​เป็น​ที่อยู่​ที่ปลอดภัย

เป็นเหมือน​เต็นท์​ที่จะ​ไม่มีวัน​เคลื่อน​ย้าย​ไปไหน หมุดปักเต็นท์นั้น​จะ​ไม่มีวัน​ถูกถอน​ขึ้นมา

และ​พวกเชือก​ของเต็นท์นั้น​จะ​ไม่มีวัน​ขาดไป

21 แต่ที่นั่น​พระยาห์เวห์​จะ​อยู่กับเรา​อย่าง​มีสง่าราศี

เหมือน​แผ่นดิน​ที่มี​แม่น้ำ​หลายสาย​และ​ลำธารกว้าง

แต่​จะ​ไม่มี​เรือพาย​อันยิ่งใหญ่​ของศัตรู​แล่น​เข้ามา

และ​จะ​ไม่มี​เรือ​อัน​ทรงพลัง​ข้าม​แม่น้ำ​เหล่านั้น​มาได้

22 เพราะ​พระยาห์เวห์​เป็น​ผู้พิพากษา​ของเรา

พระยาห์เวห์​เป็น​ผู้ให้​กฎหมาย​กับเรา

พระยาห์เวห์​เป็น​กษัตริย์​ของเรา

พระองค์​จะ​ช่วยกู้​พวกเรา

23 เจ้าศัตรู สายระโยง​ใบเรือ​ของเจ้า​นั้น​หย่อนแล้ว

เชือก​ที่​ยึด​ให้​เสากระโดงเรือ​แน่น​นั้น​ก็หย่อน

พวกมัน​กางใบ​ไม่ขึ้น

ดังนั้น​ของ​ที่​เจ้าปล้น​มาได้​จะต้อง​ถูกแบ่งกัน

แม้แต่​คนง่อย​ใน​พวกเรา​ก็​สามารถ​มาช่วยกัน​ปล้นเจ้าได้

24 จะ​ไม่มีใคร​ที่​อาศัย​อยู่​ในเมืองเรา​พูดว่า “ฉัน​ไม่สบาย”

คน​ที่​อาศัย​อยู่ที่นั่น​จะ​ได้รับ​การอภัยโทษ​สำหรับ​บาป​ของพวกเขา

34

พระเจ้า​จะ​ลงโทษ​ศัตรู​ของพระองค์

1 ชนชาติ​ทั้งหลาย เข้ามา​ฟัง​ใกล้ๆ

ผู้คน​ทั้งหลาย ตั้งใจ​ฟัง​ให้ดี

ให้​โลกนี้​และ​ทุกอย่าง​ใน​โลกนี้​ได้ยิน

ให้​แผ่นดินโลก​และ​ทุกอย่าง​ที่เกิด​บนมัน​ได้ยินเถิด

2 เพราะ​พระยาห์เวห์​โกรธ​ชนชาติทั้งหมด

พระองค์​เดือดดาล​ต่อ​กองทัพ​ทั้งหมด​ของพวกเขา

พระองค์​กำหนด​ให้​พวกมัน​ถูกทำลาย​จนหมดสิ้น

พระองค์​ได้​มอบ​พวกมัน​ให้​ไปโดนฆ่า

3 คนของพวกนั้น​ที่​ถูกฆ่า​ก็จะ​ถูกโยนทิ้ง

ซากศพนั้น​ก็จะ​ส่ง​กลิ่นเหม็น​ฟุ้งไปหมด

เลือด​ของ​พวกเขา​จะ​ไหลนอง​ทั่วภูเขา

4 พวกดวงดาว​ทั้งสิ้น​จะ​สลาย​หายไป

ท้องฟ้า​ก็จะ​ม้วนไป​เหมือน​หนังสือม้วน

พวกดวงดาวนั้น​ก็จะ​ร่วงหล่นไป​เหมือนกับ​ใบไม้แห้ง​ที่​ร่วงหล่น​จากเถาองุ่น

หรือ​เหมือน​ลูกมะเดื่อ​เหี่ยว​ที่​ร่วงหล่น​จาก​ต้นมะเดื่อ

5 เมื่อ​ดาบ​ของเรา​ได้​สำเร็จ​ภารกิจ​ใน​ฟ้าสวรรค์แล้ว

มัน​ก็​จะ​ฟาด​ลงมา​ที่​เอโดม+ 34:5 เอโดม ประเทศ​ที่​อยู่​ทาง​ทิศตะวันออก​ของยูดาห์

ลงมา​บน​ผู้คน​ที่​เรา​ได้กำหนด​ให้​ถูกทำลาย​และ​ถูกลงโทษ

6 พระยาห์เวห์​มีดาบ​เล่มหนึ่ง

มัน​อาบ​ไปด้วย​เลือด​และไขมัน

มัน​เป็น​เลือด​ของ​พวกลูกแกะ​และแพะ

และ​ไขมัน​จาก​ไต​ของ​พวกแกะตัวผู้

เพราะ​พระยาห์เวห์​กำลัง​ฆ่า​เครื่อง​บูชานี้​ที่​โบสราห์+ 34:6 โบสราห์ เมืองหนึ่ง​ใน​เอโดม

มี​การฆ่า​ครั้งยิ่งใหญ่​เกิดขึ้น​ใน​แผ่นดินเอโดม

7 วัวป่า+ 34:7 วัวป่า พวกสัตว์​ใน​ข้อ 6 กับ​ข้อ 7 คงจะ​เปรียบเทียบ​กับ​ประชาชน​ของเอโดม​และ​พวกผู้นำ​ของเขา จะ​ล้มไปด้วย

และ​ลูกวัวผู้​จะ​ล้ม​ไปกับ​วัวผู้​อันแข็งแรง

แผ่นดิน​ของ​พวกเขา​จะ​โชก​ไปด้วย​เลือด

และ​พื้นดิน​ของเขา​ก็จะ​อาบ​ไปด้วย​ไขมันสัตว์

8 เพราะ​พระยาห์เวห์​ได้​เลือก​วัน​แห่ง​การลงโทษ

และ​ปี​สำหรับ​การแก้แค้น​ให้กับ​คดีของศิโยน

9 ลำธารต่างๆ​ของ​เอโดม​จะ​กลายเป็น​ยางมะตอย

และ​ดิน​ของมัน​ก็​จะ​กลายเป็น​กำมะถัน

แผ่นดิน​ของมัน​จะ​กลายเป็น​เหมือน​ยางมะตอย​ที่ลุกไหม้อยู่

10 ไฟ​ของมัน​จะ​เผา​ทั้งวันทั้งคืน​ไม่มีวันดับ

ควัน​ก็จะ​ลอย​ขึ้นมา​อยู่ตลอดไป

เอโดม​จะ​กลายเป็น​ที่ร้าง​ว่างเปล่า​ตลอด​ชั่วลูกชั่วหลาน

และ​จะ​ไม่มีใคร​เดินทาง​ผ่านมัน​อีกตลอดไป

11 แต่​พวกเหยี่ยว​และ​พวกเม่น​จะมา​เป็น​เจ้าของ

พวกนกฮูก​และ​พวกอีกา​ก็​จะมา​อยู่กัน​ที่นั่น

พระเจ้า​ก็จะ​สำรวจ​รังวัด​แผ่นดินเอโดม

และ​ทำให้​มัน​ว่างเปล่า​และ​มี​สภาพ​ยุ่งเหยิง​เหมือนกับ​ตอนที่​ยังไม่ได้​สร้างโลกนี้

12 จะ​ไม่มีอะไร​หลงเหลือ​ให้​เรียกว่า​เป็น​อาณาจักร​อีกเลย

พวกเจ้านาย​ของมัน​ก็​จะ​กลายเป็น​สิ่งไร้ค่า

13 พวกพงหนาม​ก็จะ​ขึ้น​ตาม​ป้อม​ปราการ​ของมัน

พวกต้นตำแย​และ​พวกต้นไมยราบ​ก็​จะ​ขึ้น​ในเมือง​ที่​มีกำแพง

มัน​จะ​กลายเป็น​บริเวณ​ที่​หมาป่า​อยู่กัน

เป็น​ที่อยู่​ของ​นกฮูก

14 พวกแมวป่า​ก็​จะ​มา​เจอ​กับ​พวกหมาป่า

พวกแพะป่า​ก็​ส่งเสียง​เรียกกัน

พวกสัตว์​กลางคืน+ 34:14 พวกสัตว์​กลางคืน หรือ “ลิลูท ปีศาจ​แห่ง​ยามค่ำคืน” คำนี้​เหมือนกับ​คำว่า “กลางคืน” ใน​ภาษา​ฮีบรู ก็จะ​มาอยู่กัน​ที่นั่นด้วย

เพื่อ​หา​ที่พักผ่อน

15 พวก​นกฮูก+ 34:15 นกฮูก หรือ “งู​ธนู” ก็จะ​มา​ทำรัง​และ​วางไข่​และ​กกไข่ไว้​และ​รวบรวม​ลูกๆไว้​ใต้ปีก​ของพวกมัน

อีแร้ง​ก็​จะ​มา​รวมกัน​ที่นั่น อยู่​คู่ใครคู่มัน

16 ให้​ค้นหา​ใน​หนังสือม้วน​ของ​พระยาห์เวห์​และ​อ่านดู

จะ​ไม่มี​สัตว์​สักตัว​ที่​ขาดไป

จะ​ไม่มี​สักตัวเลย​ที่​ขาดคู่​ของมัน

เพราะ​พระยาห์เวห์​ได้​พูดไว้​ว่า​อย่างนั้น

และ​พระวิญญาณ​ของ​พระองค์​ได้​รวบรวม​พวกมันไว้

17 พระองค์​ได้​จัดสรร​ที่ดิน​ให้กับ​พวกมัน

และ​มือ​ของพระองค์​ได้​ใช้​สายวัด​แบ่ง​แผ่นดิน​ให้กับ​พวกมัน

พวกมัน​จะ​เป็น​เจ้าของ​แผ่นดินนั้น​ตลอดไป

พวกมัน​จะ​อยู่​ที่นั่น​รุ่นแล้วรุ่นเล่า

35

พระเจ้า​จะ​ปลอบโยน​คนของพระองค์

1 ทะเลทราย​และ​แผ่นดิน​ที่แห้งแล้ง​จะ​มีความสุข

ทะเลทราย​จะ​ดีใจ​และ​ผลิดอก

มันจะ​ออกดอก​มากมาย​เหมือน​ดอกหญ้า

มันจะ​ชื่นชม​ยินดี​ด้วย​ความสุข​และ​การร้องเพลง

มันจะ​มีสง่าราศี​เหมือน​ป่า​แห่ง​เลบานอน

มันจะ​สง่างาม​เหมือน​ภูเขาคารเมล​และ​ที่ราบชาโรน

คนจะ​เห็นถึง​สง่าราศี​ของพระยาห์เวห์

จะ​เห็น​ความสง่างาม​ของพระเจ้า​ของเรา

3 ให้​เสริมกำลัง​ให้กับ​คน​ที่​มี​มือเหนื่อยล้า

และ​ช่วย​คนที่​หัวเข่า​อ่อนแอ​ให้มั่นคง

4 ให้​พูด​กับ​คน​ที่​มีจิตใจ​ที่​ขลาดกลัวว่า

“ให้​เข้มแข็งไว้ ไม่ต้องกลัว

นี่ไง​พระเจ้า​ของพวกท่าน

พวกศัตรู​ของท่าน​จะ​ถูกลงโทษ

เป็น​การแก้แค้น​ของพระเจ้า

พระองค์​จะ​มา​และ​ช่วยกู้​พวกท่าน”

5 แล้ว​ตา​ของ​คนตาบอด​ก็จะเปิด

และ​หู​ของ​คนหูหนวก​ก็จะ​ไม่ตัน​อีกแล้ว

6 แล้ว​คนง่อย​ก็จะ​กระโดด​เหมือนกับกวาง

และ​ลิ้น​ของ​คนใบ้​ก็จะ​ร้องเพลง​อย่าง​มีความสุข

เพราะ​น้ำ​จะ​ทะลัก​ออกมา​ใน​ทะเลทราย

และ​เกิด​ลำธาร​ขึ้น​ใน​ทะเลทราย

7 ทะเลทราย​ที่​ร้อนระอุ+ 35:7 ทราย​ที่​ร้อนระอุ ใน​ทะเลทราย บางครั้ง​ความร้อน​ที่​แผดเผา ทำให้​เรา​มองเห็น​ภาพลวงตา​เป็นน้ำ จะ​กลายเป็น​ทะเลสาบ

ดิน​ที่​กระหายน้ำ​จะ​มี​ตาน้ำ​เต็มไปหมด

ใน​บริเวณ​ที่​หมาป่า​อยู่​และ​นอนพักกัน

หญ้า​จะ​กลายเป็น​ต้นอ้อ​กับ​ต้นกก

8 จะ​มี​ทางหลวง​เกิดขึ้น​ที่นั่น

และ​มัน​จะ​มี​ชื่อ​ว่า “ถนน​อันศักดิ์สิทธิ์”

คน​ที่​ไม่บริสุทธิ์​จะ​ไม่​เดินทาง​บนถนนนั้น

มัน​มีไว้​สำหรับ​คน​ของพระเจ้า​เดิน​เท่านั้น

พวกคนโง่+ 35:8 คนโง่ คือ​คน​ที่​ไม่ได้​ทำตาม​พระเจ้า​และ​คำสอน​ของ​พระองค์ จะ​ไม่ได้​เดิน​ผ่านไปมา​บนมัน

9 จะ​ไม่มี​สิงโต​ที่นั่น

และ​จะ​ไม่มี​สัตว์ร้าย​มา​ย่างกราย​ที่นั่น

จะ​ไม่พบ​พวกมัน​ที่นั่น

แต่​คน​ที่​พระเจ้า​ได้ไถ่ตัว​ไว้แล้ว​จะ​เดิน​บนถนน​เส้นนั้น

10 คนเหล่านั้น​ที่​พระยาห์เวห์​ได้ไถ่​ให้​เป็นอิสระแล้ว

จะ​กลับมา​ที่​ศิโยน​ด้วย​เสียง​โห่ร้อง​ดีใจ

ความสุข​จะ​สวม​อยู่​บนหัว​ของ​พวกเขา​ตลอดไป

ความชื่นชม​ยินดี​ก็​จะ​ท่วมท้น​พวกเขา

ความเศร้าโศก​และ​การครวญคราง​จะ​วิ่งหนีไป​จากพวกเขา

36

อัสซีเรีย​บุก​ยูดาห์

(2 พกษ. 18:13-37; 2 พศด. 32:1-19)

1 ใน​ช่วง​ปีที่​สิบสี่+ 36:1 ปีที่​สิบสี่ คือ​ปี 701 ก่อน​พระเยซู​มาเกิด ที่​กษัตริย์​เฮเซคียาห์+ 36:1 เฮเซคียาห์ เป็น​กษัตริย์​ของ​ยูดาห์ ใน​ช่วง​ปี 715-687 ก่อน​พระเยซู​มาเกิด ปกครอง​ยูดาห์ กษัตริย์​เซนนาเคอริบ+ 36:1 เซนนาเคอริบ เป็น​กษัตริย์​ของ​อัสซีเรีย ใน​ช่วง​ปี 706-681 ก่อน​พระเยซู​มาเกิด เขา​ได้​ลง​มา​ตี​ยูดาห์ ใน​ปี 701 และ​ได้​ชัยชนะ​หลาย​เมือง และ​กวาด​ต้อน​พวกเขา​ไป​เป็นเชลย ของ​อัสซีเรีย​ได้​ยกทัพ​ขึ้น​มา​โจมตี​เมืองต่างๆ​ที่​มี​ป้อม​ปราการ​ของยูดาห์ และ​ยึด​เมืองเหล่านั้น​ไว้ได้ 2 กษัตริย์​อัสซีเรีย​ได้​ส่ง​แม่ทัพ​ของเขา​พร้อมกับ​กองทัพใหญ่​จาก​เมืองลาคีช ไปหา​กษัตริย์​เฮเซคียาห์​ที่​เมืองเยรูซาเล็ม แม่ทัพนั้น​ได้​มาหยุด​อยู่ข้างๆ​รางน้ำ​ของ​สระด้านบน ตรงถนน​ที่​มุ่งไป​ยัง​ทุ่ง​ของคนซักผ้า 3 มี​สามคน​ออกไปหา​แม่ทัพ​คนนั้น​ที่นั่น คือ​เอลียาคิม​ผู้ดูแลวัง ที่​เป็น​ลูกชาย​ของ​ฮิลคียาห์ เชบนา​เลขานุการ​ของกษัตริย์ และ​โยอาห์​ผู้จดบันทึก​ที่​เป็น​ลูกชาย​ของอาสาฟ

4 แม่ทัพ​ได้พูด​กับพวกเขา​ว่า “ไป​บอก​เฮเซคียาห์​ว่า กษัตริย์​ผู้ยิ่งใหญ่ คือ​กษัตริย์​อัสซีเรีย พูดอย่างนี้​ว่า

‘ทำไม​เจ้า​ถึงได้​มี​ความเชื่อมั่น​ขนาดนี้ 5 ข้อตกลง​กับ​พันธมิตร​ที่​เจ้า​หวังพึ่งนั้น​มัน​ก็แค่​เพียงคำพูด เจ้า​คิดว่า​มัน​จะใช้​แทน​กลยุทธ์​และ​กำลังทหาร​ในสงคราม​ได้หรือ เดี๋ยวนี้​เจ้า​ไปพึ่ง​ใครหรือ ถึง​กล้า​มา​กบฏ​กับเรา 6 ดูดีๆ​ว่า​เจ้า​กำลัง​พึ่งอียิปต์ ซึ่ง​เป็น​เหมือน​ไม้เท้า​ต้นอ้อ​ที่เดาะแล้ว ถ้าใคร​ไป​ค้ำยันมัน มัน​ก็​จะแตก​และ​เสียบมือ​ของคนนั้น ฟาโรห์​กษัตริย์​ของอียิปต์ ก็​จะ​เป็น​อย่างนั้น​กับคน​ที่​มา​พึ่งพิงเขา

7 แต่​ถ้า​เจ้า​จะ​บอกเรา​ว่า “เรา​เชื่อพึ่ง​ใน​พระยาห์เวห์​พระเจ้าของเรา” อ้าว เฮเซคียาห์​ได้รื้อ​พวก​สถานที่นมัสการ​และ​แท่นบูชา​ของพระนั้น​ทิ้งไปแล้ว​ไม่ใช่หรือ และ​สั่ง​คนยูดาห์​และ​คน​ใน​เยรูซาเล็ม​ว่า “พวกเจ้า​ต้อง​นมัสการ​ที่​แท่นบูชานี้​ที่​อยู่​ใน​เมืองเยรูซาเล็ม​เท่านั้น”

8 ตอนนี้ มา​ทำ​ข้อตกลง​กับ​กษัตริย์​ของ​อัสซีเรีย เจ้านาย​ของข้า​ดีกว่า ข้า​จะให้​ม้า​กับเจ้า​สองพันตัว ถ้า​เจ้า​มี​ปัญญา​หาคน​มาขี่​พวกมันได้ 9 ใน​เมื่อ​เจ้า​และ​อียิปต์​อ่อนแอ​ซะขนาดนี้ เจ้า​ยัง​จะ​ปฏิเสธ​อำนาจ​ของ​ข้าราชการ​ตัวเล็กๆ​ของเจ้านายข้า แล้ว​ไป​หวังพึ่ง​รถรบ​และ​ทหารม้า​ของอียิปต์​อีกหรือ

10 และ​ตอนนี้ เจ้า​คิดว่า​ที่​ข้า​ขึ้นมา​โจมตี​แผ่นดินนี้​เพื่อ​ทำลายมัน โดย​ไม่ได้รับ​อนุญาต​จากพระยาห์เวห์​อย่างนั้นหรือ เป็น​พระยาห์เวห์เอง​ที่​พูดกับข้า​ว่า “ขึ้นไป​โจมตี​แผ่นดินนี้​และ​ทำลาย​มันซะ”’”

11 แล้ว​เอลียาคิม เชบนา และ​โยอาห์ ตอบกับ​แม่ทัพ​ไปว่า “ช่วย​พูด​กับ​พวกเรา​ผู้รับใช้​ของท่าน​เป็น​ภาษาอารเมค​ด้วยเถิด เพราะ​พวกเรา​เข้าใจ​ภาษานั้น อย่า​พูด​กับ​พวกเรา​เป็น​ภาษาฮีบรูเลย เพราะ​ไม่อยาก​ให้​พวกนั้น​ที่อยู่​บน​กำแพง​ได้ยิน”

12 แต่​แม่ทัพนั้น​ตอบว่า “เจ้า​คิดว่า เจ้านายข้า​ส่งข้ามา​เพื่อ​พูด​เรื่องพวกนี้​กับ​เจ้านายเจ้า และกับเจ้า​เท่านั้น​หรือยังไง เขา​ส่ง​ให้​ข้า​มาพูด​กับ​ไอ้คนพวกนั้น​ที่​นั่งอยู่​บนกำแพงด้วย ไอ้พวกนั้น​ก็​จะต้อง​กินขี้​และเยี่ยว​ของตัวเอง+ 36:12 กินขี้​และเยี่ยว​ของตัวเอง ข้อนี้​หมายถึง พวกกองทัพ​ของ​อัสซีเรีย​วางแผน​จะ​ล้อม​เมืองเยรูซาเล็ม​ไว้ ตัดน้ำ ตัดขาด​จาก​ภายนอก จน​ผู้คน​ใน​เมือง​อดอยาก​หิวโหยมาก​จนต้อง​กินขี้​และเยี่ยวตัวเอง​เหมือนกับ​พวกเจ้า​นั่นแหละ”

13 แล้ว​แม่ทัพ​ก็​ยืนขึ้น​และ​ร้องตะโกน​เสียงดัง​เป็น​ภาษาฮีบรู​ว่า

“นี่​เป็น​คำพูด​ของ​กษัตริย์ผู้ยิ่งใหญ่ คือ​กษัตริย์​อัสซีเรีย 14 พระองค์​พูดว่า​อย่างนี้ ‘อย่าให้​เฮเซคียาห์​หลอกลวงเจ้า เพราะ​เขา​ไม่สามารถ​ช่วยกู้​พวกเจ้า​ได้หรอก 15 และ​อย่า​ให้​เฮเซคียาห์​ทำให้​พวกเจ้า​คิด​จะ​พึ่ง​พระยาห์เวห์ เมื่อเขา​พูดว่า “พระยาห์เวห์​จะ​ช่วยกู้​พวกเรา​อย่างแน่นอน พระยาห์เวห์​จะ​ไม่ยอม​ให้​เมืองนี้​ตกไปอยู่​ใน​กำมือ​ของ​กษัตริย์​อัสซีเรีย​เป็นอันขาด”

16 อย่าไปฟัง​เฮเซคียาห์ เพราะ​กษัตริย์​อัสซีเรีย​พูดไว้​ว่า​อย่างนี้ “มา​ทำ​สัญญา​สงบศึก​กับข้า​และ​ออกมา​จำนน​ต่อข้า แล้ว​พวกเจ้า​แต่ละคน​ก็​จะได้​กิน​จาก​ต้นองุ่น​และ​ต้นมะเดื่อ​ของตัวเอง และ​ดื่ม​จาก​บ่อเก็บน้ำ​ของตน 17 จนกว่า​เรา​จะมา​และ​พา​พวกเจ้า​ไปยัง​แผ่นดิน​ที่​เหมือนกับ​แผ่นดิน​ของเจ้านี้ เป็น​แผ่นดิน​ที่​มีข้าว​และ​เหล้าองุ่นใหม่ มี​ขนมปัง​และสวนองุ่น”

18 ระวัง​ให้ดี อย่าให้​เฮเซคียาห์​ทำให้​เจ้า​หลงผิดไป เมื่อ​เขา​พูดว่า “พระยาห์เวห์​จะ​ช่วยกู้​พวกเรา” เรา​ขอถามเจ้า​ว่า “มีพระ​ของ​ชาติไหนบ้าง​ที่เคย​ช่วย​แผ่นดิน​ของ​พวกเขา​ให้รอดพ้น​จาก​เงื้อมมือ​ของ​กษัตริย์​อัสซีเรีย” 19 พวกพระ​ของ​เมืองฮามัท+ 36:19 เมืองฮามัท เมืองฮามัท เมืองอารปัด และ​เมือง​เสฟารวาอิม​เป็น​สามเมือง​ที่​อยู่​ใน​ประเทศ​ซีเรีย หรือ​ใน​สมัยนั้น​เรียกว่า​ประเทศ​อารัม​กับ​เมืองอารปัด​ไปไหนแล้ว พระ​ของ​เมืองเสฟารวาอิม​ไปไหนแล้ว พวกพระ​ของ​สะมาเรีย​สามารถ​ช่วยกู้​สะมาเรีย​จาก​เงื้อมมือ​ของข้า​ได้หรือ 20 ใน​พวกพระ​ทั้งหมด​ของ​ประเทศ​เหล่านี้ มี​พระ​องค์ไหนบ้าง​ได้​ช่วย​ประเทศ​ของ​พวกเขา​ให้พ้น​จาก​เงื้อมมือ​ของข้า แล้ว​เจ้า​ยัง​คิดว่า​พระยาห์เวห์​จะ​สามารถ​ช่วย​เยรูซาเล็ม​ให้พ้น​จาก​เงื้อมมือ​ข้า​ได้หรือ’”

21 แต่​พวกเขา​ก็​เงียบ ไม่ได้​ตอบ​เขา​สักคำ เพราะ​กษัตริย์​เฮเซคียาห์​ได้สั่ง​ไว้ว่า “อย่า​ไป​ตอบ​มัน”

22 แล้ว​เอลียาคิม​ผู้ดูแลวัง ที่​เป็น​ลูกชาย​ของ​ฮิลคียาห์ เชบนา เลขานุการ​ของ​กษัตริย์ และ​โยอาห์​ผู้จดบันทึก​ที่​เป็น​ลูกชาย​ของ​อาสาฟ ได้ไปหา​เฮเซคียาห์​ใส่​เสื้อผ้า​ที่​ขาดรุ่งริ่ง​ที่​พวกเขา​ฉีก​ด้วย​ความโศกเศร้า และ​พวกเขา​ก็​รายงาน​กษัตริย์​ถึง​สิ่งที่​แม่ทัพ​นั้น​พูด

37

เฮเซคียาห์​ขอ​คำปรึกษา​จาก​อิสยาห์

(2 พกษ. 19:1-13)

1 เมื่อ​กษัตริย์​เฮเซคียาห์​ได้ยิน​อย่างนั้น พระองค์​ก็​ฉีก​เสื้อผ้า​ด้วย​ความโศกเศร้า แล้ว​เอา​ผ้า​กระสอบ​มาสวมแทน และ​พระองค์​ก็​เข้าไป​ในวิหาร​ของพระยาห์เวห์ 2 พระองค์​ได้​ให้​เอลียาคิม​ผู้ดูแลวัง เชบนา​เลขานุการ​ของ​พระองค์ และ​พวกนักบวชอาวุโส สวม​ผ้า​กระสอบ​ไปหา​ผู้พูดแทนพระเจ้า​ชื่อ​อิสยาห์ ลูกชาย​ของ​อามอส

3 พวกเขา​พูดกับ​อิสยาห์​ว่า “กษัตริย์​เฮเซคียาห์​พูดไว้​อย่างนี้​ว่า ‘นี่​เป็น​เวลา​แห่ง​ความเดือด​ร้อน การลงโทษ และ​ความอับอาย พวกเรา​เป็น​เหมือน​ผู้หญิง​พร้อม​คลอดแล้ว แต่​ไม่มี​แรง​เบ่งลูก​ออกมา 4 ไม่แน่นะ พระยาห์เวห์​พระเจ้า​ของท่าน​ได้ยิน​คำพูด​ของ​แม่ทัพ​นั้นแล้ว กษัตริย์​อัสซีเรีย​เจ้านาย​ของเขา​ได้​ส่ง​เขา​มา​เพื่อ​เยาะเย้ย​พระเจ้า​ผู้มีชีวิตอยู่ และ​ไม่แน่นะ พระยาห์เวห์​พระเจ้า​ของท่าน​อาจจะ​ลงโทษเขา​เมื่อ​ได้ยิน​อย่างนั้น​ก็ได้ อย่างนั้น​ช่วย​อธิษฐาน​สำหรับ​คนของเรา​ที่​ยัง​เหลือรอดอยู่’”

5 เมื่อ​พวกข้าราชการ​ของ​กษัตริย์​เฮเซคียาห์​มาหา​อิสยาห์ 6 อิสยาห์​บอกกับ​พวกเขา​ว่า “ให้​บอก​กับ​เจ้านาย​ของ​พวกท่าน​ว่า พระยาห์เวห์​ได้พูด​ไว้ว่า ‘ไม่ต้องกลัว​คำพูดต่างๆ​ที่​เจ้า​ได้ยินมา คือ​คำพูด​ที่​พวกคนรับใช้​ของ​กษัตริย์​อัสซีเรีย​ได้​ลบหลู่​เรานั้น 7 ตัวเราเอง​จะ​ทำให้​กษัตริย์​อัสซีเรีย​กังวลใจ เพื่อว่า​เมื่อ​เขา​ได้ยิน​ข่าวลือ เขา​จะ​ได้​รีบกลับไป​ยัง​แผ่นดิน​ของเขา แล้ว​เรา​จะ​ทำให้​เขา​ล้มตายลง​ด้วยดาบ​ใน​แผ่นดิน​ของเขาเอง’”

กอง​ทัพ​อัสซีเรีย​ถอย​ทัพจาก​เยรูซาเล็ม

8 กษัตริย์​ของ​อัสซีเรีย​ได้​ออก​จาก​เมืองลาคีช​ไป​ยัง​เมืองลิบนาห์ เมื่อ​แม่ทัพ​ได้ยิน​อย่างนั้น เขา​ก็​ไป​ยัง​เมืองลิบนาห์ และ​พบว่า​กษัตริย์​อัสซีเรีย​กำลัง​สู้รบ​อยู่​กับ​เมืองนั้น 9 ใน​เวลานั้น กษัตริย์​อัสซีเรีย​ได้ยิน​เกี่ยวกับ​กษัตริย์​ทีระหะคาร์+ 37:9 กษัตริย์​ทีระหะคาร์ นี่​คง​เป็น​คนเดียว​กับ ทาฮะระคาร์ ฟาโรห์​ของ​อียิปต์ ใน​ช่วง​ปี 690-664 ก่อน​พระเยซู​มาเกิด แห่ง​เอธิโอเปีย​ว่า “กษัตริย์​ทีระหะคาร์​ได้​ยกทัพ​มา​ทำ​สงคราม​กับท่าน” เมื่อ​กษัตริย์​อัสซีเรีย​ได้ยิน​อย่างนั้น พระองค์​ก็​ส่ง​พวกผู้ถือสาร​ไปหา​กษัตริย์​เฮเซคียาห์ และ​สั่ง​พวกเขา​ว่า

10 “ให้​ไป​บอก​กับ​กษัตริย์​เฮเซคียาห์​ของยูดาห์​ด้วย​ว่า อย่า​ให้​พระเจ้า​ที่​เจ้า​ไว้วางใจนั้น หลอกลวง​พวกเจ้า เมื่อ​พระองค์​พูดว่า ‘เยรูซาเล็ม​จะ​ไม่มีวัน​ตกไปอยู่​ใน​เงื้อมมือ​ของ​กษัตริย์​อัสซีเรียหรอก’+ 37:10 เยรูซาเล็ม … กษัตริย์​อัสซีเรียหรอก หรือ แปล​ได้​อีกอย่าง​ว่า “พระเจ้า​จะ​ไม่ยอม​ปล่อย​ให้​กษัตริย์​อัสซีเรีย​มีชัย​เหนือ​เยรูซาเล็ม​หรอก”11 ดูสิ เจ้า​ก็​ได้ยิน​ถึง​สิ่งที่​พวกกษัตริย์​ของ​อัสซีเรีย​ได้​ทำ​กับ​แผ่นดิน​ทั้งหมด​นั้นแล้ว พวกเขา​ได้​ทำลาย​พวกมัน​จนราบคาบ แล้ว​เจ้า​คิดว่า​เจ้า​จะ​หนีรอดพ้นหรือ 12 มี​พวกพระ​ของ​ชนชาติ​ไหนบ้าง ที่​ช่วย​พวกเขา​ให้รอด ตอนที่​ถูก​บรรพบุรุษ​ของข้า​ทำลาย พวกเขา​ได้​ทำลาย​เมืองโกซาน ฮาราน เรเซฟ และ​ประชาชน​ของเอเดน+ 37:12 เอเดน หรือ เบธ เอเดน เป็น​บริเวณ​หนึ่ง​ใน​ประเทศ​อารัม หรือ​ซีเรีย ที่​อาศัย​อยู่​ใน​เทลอัสสาร์ 13 แล้ว​กษัตริย์​ของ​ฮามัท กษัตริย์​ของ​อารปัด กษัตริย์​ของ​เมืองเสฟารวาอิม กษัตริย์​ของ​เฮนา หรือ​กษัตริย์​ของ​อิฟวาห์ หายไปไหน​กันหมดแล้ว”

เฮเซคียาห์​อธิษฐาน​ถึง​พระเจ้า

(2 พกษ. 19:14-19)

14 เฮเซคียาห์​รับ​จดหมาย​จาก​พวกผู้ถือสาร​และ​อ่านมัน แล้ว​พระองค์​ก็​ขึ้นไป​ที่​วิหารของพระยาห์เวห์ แล้ว​เขา​ก็​คลี่​จดหมาย​ฉบับนั้นออก​ต่อหน้า​พระยาห์เวห์ 15 แล้ว​เขา​ก็​อธิษฐาน​ต่อ​พระยาห์เวห์​ว่า

16 “ข้าแต่​พระยาห์เวห์ ผู้มีฤทธิ์ทั้งสิ้น พระเจ้า​ของ​อิสราเอล ผู้​นั่ง​ประทับ​บน​บัลลังก์​เหนือ​พวกเครูบ มี​แต่​พระองค์​ผู้เดียว​เท่านั้น​ที่​เป็น​พระเจ้า​ของ​อาณาจักร​ทั้งหมด​ในโลก พระองค์​เป็น​ผู้สร้าง​ฟ้าสวรรค์​และ​แผ่นดินโลก 17 ข้าแต่​พระยาห์เวห์ ช่วย​เงี่ยหู​ของพระองค์​ฟังด้วยเถิด ข้าแต่​พระยาห์เวห์ ช่วย​เปิดตา​ของ​พระองค์​ดู​ด้วยเถิด ช่วยฟัง​คำพูด​ทั้งหมด​ของ​เซนนาเคอริบ​ที่​เขา​ได้​ส่งมา เพื่อ​เยาะเย้ย​พระเจ้า​ผู้มีชีวิตอยู่​ด้วยเถิด

18 ข้าแต่​พระยาห์เวห์ ก็จริงอยู่​ที่​พวกกษัตริย์​อัสซีเรีย​ได้​ทำลาย​ชนชาติ​ทั้งหลาย​รวมทั้ง​แผ่นดิน​ของ​พวกเขาด้วย 19 และ​ได้​โยน​พวกพระ​ของ​พวกนั้น​ลงในไฟ แต่​พระ​พวกนั้น​ไม่ได้​เป็น​พระเจ้าจริง แต่​เป็น​ฝีมือ​มนุษย์​ที่​ทำ​ขึ้นมา​จากไม้​และหิน พวกมัน​ก็เลย​ถูกทำลายไป 20 ดังนั้น ข้าแต่​พระยาห์เวห์ พระเจ้า​ของ​พวกเรา ตอนนี้​ช่วยกู้​พวกเรา​ให้พ้น​จาก​มือ​ของ​กษัตริย์​อัสซีเรีย​ด้วยเถิด เพื่อ​อาณาจักร​ทั้งหมด​ใน​โลกนี้​จะ​ได้​รู้​ว่า พระองค์ พระยาห์เวห์​คือ​พระเจ้า​แต่เพียงผู้เดียว”

พระเจ้า​ตอบ​เฮเซคียาห์

(2 พกษ. 19:20-34)

21 จากนั้น​อิสยาห์​ลูกชาย​ของ​อามอส ได้​ส่งคน​ไปบอก​เฮเซคียาห์​ว่า “นี่​คือ​สิ่งที่​พระยาห์เวห์​พระเจ้า​ของ​อิสราเอล​พูด คือ ‘เจ้า​ได้​อธิษฐาน​ถึง​เรา​เกี่ยวกับ​เซนนาเคอริบ​กษัตริย์​ของ​อัสซีเรีย’

22 ดังนั้น ให้​รู้ว่า​นี่คือ​สิ่งที่​พระยาห์เวห์​พูด​เกี่ยวกับ​เขา​ว่า

‘เซนนาเคอริบเอ๋ย

ศิโยน​สาวพรหมจรรย์​ได้​ดูถูกเจ้า

เธอ​หัวเราะ​เยาะ​เจ้า

นางสาว​เยรูซาเล็ม​ส่ายหัว​เยาะเย้ย​เจ้า​ใน​ขณะที่​เจ้าวิ่งหนี

23 เจ้า​ดูถูก​ใครหรือ​พูด​หมิ่นประมาท​ใคร​รู้รึเปล่า

เจ้า​ขึ้นเสียง​ใส่ใคร​รู้รึเปล่า

เจ้า​เหยียดตา​ใส่ใคร​รู้รึเปล่า

เจ้า​ได้ทำ​ใส่เรา​ผู้ศักดิ์สิทธิ์​ของอิสราเอล

24 เจ้า​ได้​เย้ย​องค์​เจ้า​ชีวิต​ผ่านทาง​พวกผู้รับใช้​ที่​เจ้า​ส่งมา

เจ้า​พูดว่า “ข้า​ได้​ปีน​ขึ้นไป​ถึง​ยอดเขา ยอด​ที่สูง​ที่สุด​ใน​เลบานอน​ด้วย​รถรบ​มากมาย​ของข้า

ข้า​ได้​โค่น​พวกต้นซีดาร์​ที่สูง​ที่สุด​ของมัน​และ​ต้นสน​ที่ดีที่สุด​ของมัน

ข้าได้​ไป​ถึง​ยอดเขา​ที่​ไกลลิบลิ่ว​ของมัน ข้าไป​ถึง​ป่า​ที่ดีที่สุด​ของมัน

25 ข้าได้​ขุด​บ่อน้ำ​ไปทั่ว​ใน​ต่างแดน+ 37:25 ใน​ต่างแดน คำนี้​อยู่​ใน​ฉบับ​ฮีบรู​ฉบับหนึ่ง​ที่​พบ​ใน​ถ้ำคุมรัน และ​ใน 2 พงศ์กษัตริย์ 19:24 ฉบับ​ฮีบรู​ที่​นิยม​ใช้กัน​ขาด​คำนี้​และ​ดื่ม​จาก​บ่อน้ำ​พวกนั้น

ข้า​ได้​เหยียบย่ำ​น้ำ​ใน​ลำธาร​ทั้งหลาย​ของอียิปต์​จน​มัน​เหือด​แห้งไป”

26 กษัตริย์​ของ​อัสซีเรีย เจ้า​ไม่เคย​ได้ยินหรือ​เรื่อง​ที่​เรา​ได้​กำหนดไว้​นานมาแล้ว

เรื่อง​ที่​เรา​ได้​วางแผน​ตั้งแต่​สมัยโบราณ

แล้ว​ตอนนี้​เรา​กำลัง​ทำให้​มัน​เกิดขึ้น

คือ​เรา​ได้​ให้​เจ้า​ทำลาย​ป้อม​ปราการ​ของ​เมืองต่างๆ​ให้​กลายเป็น​กองซากปรัก​หักพัง

27 ใน​ขณะที่​พลเมือง​ที่​ขาดกำลัง​ของ​เมืองเหล่านั้น​กำลัง​ตกใจกลัว​และอับอาย

พวกเขา​เป็นเหมือน​พืช​ที่​ท้องทุ่ง เป็นเหมือน​หญ้าอ่อน

เป็น​เหมือน​หญ้า​ที่​ขึ้น​บนดาดฟ้า

และ​ถูกเผา​แห้งไป​ด้วย​ลมตะวันออก+ 37:27 ถูกเผา​แห้งไป​ด้วย​ลมตะวันออก คำนี้​อยู่ใน​ฉบับ​ฮีบรู​ที่​พบ​ใน​ถ้ำคุมรัน ฉบับ​ฮีบรู​ที่​นิยม​ใช้กัน​เขียน​ว่า ก่อน​มัน​เติบโต ซื่ง​อาจ​หมายถึง ตาย​ก่อน​ที่​มัน​จะ​เติบโต

28 เรา​รู้​แม้กระทั่ง​เวลา​ที่​เจ้า​ยืนขึ้น​หรือ​นั่งลง

เวลา​ที่​เจ้า​ออกไป​หรือ​เข้ามา

และ​เรา​ก็รู้​ตอนที่​เจ้า​เกรี้ยวกราด​ใส่เรา

29 เพราะ​เจ้า​เกรี้ยวกราด​ใส่เรา เรา​ได้ยิน​คำพูด​ที่หยิ่งยโส​ของเจ้า

อย่างนั้น เรา​จะ​เอา​ขอ​เกี่ยวจมูก​ของเจ้า เอา​บังเหียน​ของเรา​ใส่ปากเจ้า

และ​เรา​จะ​นำ​เจ้า​กลับไป​ตามทาง​ที่​เจ้ามา’”

30 เฮเซคียาห์ นี่​จะ​เป็น​เรื่อง​ที่​พิสูจน์​ว่า​สิ่งที่​เรา​พูดนี้​จะ​เกิดขึ้นจริง คือ​ใน​ปีแรกนี้​จะ​ปลูก​อะไร​ไม่ได้เลย ก็ให้​กินข้าว​ที่​งอกขึ้นมาเองก่อน ใน​ปีที่สอง ก็ให้​กิน​สิ่งที่​เกิดขึ้นเองอีก ใน​ปีที่สาม ก็ให้​เจ้า​หว่านข้าว และ​เก็บเกี่ยวมัน​และ​ให้​ปลูก​สวนองุ่น​และ​กิน​ผล​ของมัน 31 คน​ใน​ครอบครัว​ยูดาห์​ที่​ยัง​หลงเหลืออยู่ จะ​เป็น​เหมือน​ต้นไม้​หยั่งราก​ลง​ข้างล่าง​และ​ออกผล​ขึ้น​ข้างบน 32 แล้ว​คนที่​ยัง​เหลืออยู่​ก็​จะ​แผ่ขยาย​ออกไป​จาก​เยรูซาเล็ม คน​ที่​ยัง​รอดชีวิต​บางคน​ก็​จะ​ออกมา​จาก​ภูเขาศิโยน ความรัก​อัน​แรงกล้า​ของพระยาห์เวห์​ผู้มีฤทธิ์ทั้งสิ้น​ก็​จะ​ทำ​เรื่องนี้​ให้สำเร็จ

33 แล้ว​นี่คือ​สิ่งที่​พระยาห์เวห์​พูด​เกี่ยวกับ​กษัตริย์​อัสซีเรีย

“เขา​จะ​ไม่ได้​เข้ามา​ใน​เมืองเยรูซาเล็ม

เขา​จะ​ไม่ได้​ยิงธนู​ใส่​เมืองนี้หรอก

เขา​จะ​ไม่ได้​ถือโล่​มา​เผชิญหน้า​กับ​เมืองนี้

เขา​จะ​ไม่ได้​สร้าง​เนินดินบุก​ขึ้น​กำแพง

34 เขา​จะต้อง​กลับไป​ทางเดิม​ที่​เขามา

เขา​จะ​ไม่ได้​เข้าเมืองหรอก​พระยาห์เวห์​พูดไว้​ว่า​อย่างนี้

35 เพราะ​เรา​จะ​ป้องกัน​เมืองนี้ เพื่อให้​มันรอด

เรา​จะ​ทำ​สิ่งนี้​เพื่อ​เห็นแก่​เราเอง และ​เพื่อ​เห็นแก่​ดาวิด​คนรับใช้​ของเรา”

กองทัพ​ของ​อัสซีเรีย​ถูก​ทำลาย

(2 พกษ. 19:35-37)

36 แล้ว​ทูตสวรรค์​ของ​พระยาห์เวห์​ก็​ออกไป และ​ฆ่าทหาร​ใน​ค่าย​ของ​อัสซีเรีย​ไป​หนึ่งแสน​แปดหมื่น​ห้าพันคน เมื่อ​คน​ตื่นขึ้น​ในตอนเช้า ก็​เห็น​ศพ​เกลื่อน​กลาด​ไปหมด 37 ดังนั้น​เซนนาเคอริบ กษัตริย์​ของ​อัสซีเรีย​ก็​กลับบ้าน และ​ไป​อาศัยอยู่​ที่​นีนะเวห์

38 วันหนึ่ง ใน​ขณะที่​ท่าน​กำลัง​นมัสการ​อยู่​ใน​วัด​ของ​นิสรค​พระ​ของท่าน​อยู่นั้น พวกลูกชาย​ของท่าน​คือ​อัดรัมเมเลค และ​ชาเรเซอร์ ก็ได้​ฆ่าท่าน​ด้วยดาบ และ​พวกเขา​ก็​หนีไป​ที่​แผ่นดินอารารัต แล้ว​ลูก​ของท่าน​คือ เอสารฮัดโดน ก็​ขึ้น​เป็น​กษัตริย์​ของ​อัสซีเรีย​แทนท่าน

38

เฮเซคียาห์​ป่วย

(2 พกษ. 20:1-11; 2 พศด. 32:24-26)

1 ใน​ช่วงนั้น​เฮเซคียาห์​ป่วย​ใกล้ตายแล้ว อิสยาห์​ผู้พูดแทน​พระเจ้า​ลูกชาย​ของ​อามอส​ก็​ได้​มาหา​ท่าน​และ​พูดว่า “นี่​คือ​สิ่ง​ที่​พระยาห์เวห์​พูด ‘ให้​สั่งเสีย​คน​ใน​ครัวเรือน​ของเจ้า​ให้​เรียบร้อย เพราะ​เจ้า​กำลัง​จะตาย เจ้า​จะ​ไม่หายหรอก’”

2 แล้ว​เฮเซคียาห์​ก็​หันหน้า​เข้า​ข้างฝา และ​อธิษฐาน​ต่อ​พระยาห์เวห์ 3 ท่าน​พูดว่า “ข้าแต่​พระยาห์เวห์ ขอ​ได้โปรด​อย่าลืม​ว่า​ข้าพเจ้านั้น​ได้รับใช้​พระองค์​อย่างสัตย์ซื่อ​ด้วยสุดหัวใจ​ของข้าพเจ้า และ​ข้าพเจ้า​ได้ทำ​ใน​สิ่งที่​พระองค์​เห็นว่าดี” แล้ว​เฮเซคียาห์​ก็​ร้องห่ม​ร้องไห้​เสียงดัง

4 แล้ว​อิสยาห์​ก็​ได้รับ​ข้อความ​จาก​พระยาห์เวห์​ว่า 5 “ไป​หา​เฮเซคียาห์​และ​บอก​กับ​เขา​ว่า พระยาห์เวห์ พระเจ้า​ของ​ดาวิด​บรรพบุรุษ​ของ​ท่าน พูดว่า​อย่างนี้ ‘เรา​ได้ยิน​คำ​อธิษฐาน​ของเจ้า และ​ได้เห็น​น้ำตา​ของเจ้า เรา​จะ​ต่อชีวิต​ให้​กับเจ้า​อีก​สิบห้าปี 6 เรา​จะ​ช่วยกู้เจ้า​และ​เมืองนี้​ให้​รอดพ้น​จาก​เงื้อมมือ​ของ​กษัตริย์​อัสซีเรีย และ​เรา​ก็​จะ​ป้องกัน​เมืองนี้ไว้’”

7 แล้ว​นี่​จะ​เป็น​สิ่งที่​พิสูจน์​ให้​ท่าน​เห็น​ว่า พระยาห์เวห์​จะ​ทำ​ใน​สิ่งที่​พระองค์​ได้บอก 8 พระยาห์เวห์​พูดว่า “คอย​ดูนะ เรา​จะ​ทำให้​เงา​ที่​ทอดยาว​ไป​บน​ขั้นบันได​ของ​อาหัส+ 38:8 ขั้นบันได​ของ​อาหัส ข้อความนี้​อาจจะ​หมายถึง​ขั้นบันได​ที่​อยู่​ด้านนอก​ของ​ตึกพิเศษ​หลังหนึ่ง​ที่​เฮเซคียาห์​ใช้​เป็นนาฬิกา เมื่อ​ดวง​อาทิตย์​ส่องแสง​ลง​บน​ขั้นบันได​เหล่านั้น เงา​ของ​พวกมัน​จะ​บอก​เวลา​ของ​วันนั้น ย้อน​ถอยหลัง​กลับไป​สิบขั้น” แล้ว​เงา​ของ​ดวง​อาทิตย์​ที่​ได้​ทอดยาว​ไปแล้วนั้น ก็ได้​ถอยหลัง​กลับไป​สิบขั้น

เฮเซคียาห์​ขอบคุณ​พระยาห์เวห์

9 ต่อไปนี้​คือ​สิ่งที่​เฮเซคียาห์​กษัตริย์​ของยูดาห์​เขียน​ขึ้นมา หลังจาก​ที่​ท่านป่วย​และ​หายดีแล้ว

10 ตอนนั้น​ข้า​พูดว่า “ใน​ช่วง​กลางคน ข้า​จะต้อง​ไปซะแล้ว

แล้ว​ใช้​วันปี​ที่เหลือ​ข้างใน​ประตู​แห่ง​แดนผู้ตาย”

11 ตอน​นั้น​ข้า​พูดว่า “ข้า​จะ​ไม่ได้​เห็น​พระยาห์เวห์​ใน​แดน​ของ​คนเป็น​อีกแล้ว

ข้า​จะ​ไม่ได้เห็น​คน​หรือ​อยู่กับคน​ที่​อาศัย​อยู่​ใน​โลกนี้​อีกต่อไปแล้ว

12 ชั่วชีวิต​ของข้า​ก็​ถูกรื้อลง​และ​เอาไป​จากข้า​เหมือน​เต็นท์​ของ​ผู้เลี้ยงแกะ

ชีวิต​ของข้า​ถูกม้วนเก็บ​เหมือน​กับ​คนทอผ้า​ม้วนผ้า

พระองค์​ตัด​ข้า​ออก​จาก​หูกทอผ้า

พระองค์​จบชีวิต​ของข้า​ใน​วันเดียว

13 ข้า​ร้องขอ​ความช่วยเหลือ​จนถึงเช้า

พระองค์​หัก​กระดูก​ทั้งหมด​ของข้า​เหมือน​สิงโต

พระองค์​จบชีวิต​ของข้า​ใน​วันเดียว

14 ข้าร้อง​เหมือนกับ​นกนางแอ่น​และ​นกกระเรียน

ข้าร้อง​คร่ำครวญ​เหมือน​นกเขา

ตา​ของข้า​เมื่อยล้า​จาก​การมอง​ขึ้นไป​บนสวรรค์

ข้าแต่​พระยาห์เวห์ ข้า​ถูก​กดขี่​ข่มเหง ช่วย​ประกันตัว​ข้า​ออกไป​ด้วยเถิด

15 เมื่อ​พระเจ้า​บอกว่า​จะ​ทำอะไร ข้า​จะ​ทำ​อะไรได้

และ​พระองค์​เป็น​ผู้​ทำมันเอง

ข้า​นอน​ไม่หลับ+ 38:15 ข้า​นอน​ไม่หลับ คำนี้​อยู่​ใน​สำเนา​แปล​โบราณ​ของ​ภาษา​ซีเรีย และ​สำเนา​ฮีบรู​ฉบับ​หนึ่ง​ที่​ค้นพบ​ใน​ถ้ำคุมรัน แต่​สำเนา​ฮีบรู​อื่นๆ​ส่วนใหญ่​เขียน​ว่า “เรา​จะ​เดิน​อย่างช้าๆ​ตลอดปี​ทั้งหลาย​ของเรา” เพราะ​ความทุกข์​ในใจ

16 ข้าแต่​พระยาห์เวห์ มนุษย์​เรา​อยู่ได้​เพราะ​สิ่งที่​พระองค์​พูด​และทำ

สิ่ง​ทั้งหมดนั้น​ทำให้​ข้าพเจ้า​มีชีวิต

ขอ​คืน​สุขภาพ​ที่​แข็งแรง​ให้กับ​ข้าพเจ้า

และ​ให้​ข้าพเจ้า​มีชีวิต​อยู่​ต่อไป​ด้วยเถิด”

17 ดูเถอะ ที่​ข้า​มีความทุกข์​มากนั้น​เพื่อ​เป็น​ประโยชน์​ต่อข้า

พระองค์​ได้​ไว้ชีวิต​ของข้า​ไม่ให้​ตกลงไป​ใน​หลุม​แห่ง​ความพินาศ

พระองค์​ได้​เอา​ความบาป​ทั้งหมด​ของข้า​เหวี่ยง​ทิ้งไป​ด้านหลัง​พระองค์

18 คน​ใน​แดน​คนตาย​ไม่สามารถ​ขอบคุณ​พระองค์ได้

คนตาย​ก็​ไม่​สามารถ​สรรเสริญ​พระองค์ได้

คนเหล่านั้น​ที่​ลงไป​ยัง​หลุม​ก็​ไม่สามารถ​หวังพึ่ง​ใน​ความสัตย์ซื่อ​ของพระองค์ได้

19 มีแต่​คนเป็น คนเป็น​เท่านั้น​ที่​ขอบคุณ​พระองค์​ได้​เหมือนกับ​ที่​ข้าพเจ้า​ทำ​ในวันนี้

พวกพ่อ​จะ​สอนลูกๆ​ของเขา​เกี่ยวกับ​ความสัตย์ซื่อ​ของพระองค์

20 พระยาห์เวห์​พร้อม​ที่จะ​ช่วยกู้​ข้าพเจ้าเสมอ

ดังนั้น พวกเรา​จะ​เล่น​เครื่องสาย​ตลอดชีวิต​ของพวกเรา​ที่​วิหาร​ของ​พระยาห์เวห์

21 อิสยาห์​ได้​บอก​พวกคนรับใช้​ของ​กษัตริย์​เฮเซคียาห์​ว่า “ให้​เอา​มะเดื่อ​มา​อัดกัน​เป็นก้อน​แล้ว​โปะ​เข้าไป​ที่​แผลเปื่อย​ของเขา แล้ว​เขา​ก็​จะหาย” 22 เฮเซคียาห์​ถาม​อิสยาห์​ว่า “จะ​มี​อะไร​พิสูจน์​ว่า​ข้าพเจ้า​จะ​ได้​ขึ้นไป​ที่วิหาร​ของ​พระยาห์เวห์อีก”+ 38:21-22 เป็นไปได้​ที่​สองข้อนี้​จะ​ต่อท้าย​ข้อหก เปรียบเทียบ​ได้​จาก​หนังสือ​พงศ์กษัตริย์ 20:7-8

39

พวกทูต​จาก​บาบิโลน

(2 พกษ. 20:12-19)

1 หลังจากนั้น​ไม่นาน กษัตริย์​เมโรดัคบาลาดัน+ 39:1 กษัตริย์​เมโรดัคบาลาดัน เป็น​กษัตริย์​ของ​บาลิโลน​ที่​ไม่ได้อยู่​ใต้​การปกครอง​ของ​อัสซีเรีย​ใน​ปี 721-710 ก่อน​พระเยซู​มาเกิด และ​เป็น​กษัตริย์​อีกครั้ง​ใน​ปี 703 ก่อน​พระเยซู​มาเกิด ลูกชาย​ของ​บาลาดัน​แห่ง​บาบิโลน​ได้​ส่ง​พวกทูต​ถือ​พวกจดหมาย​และ​ของขวัญ​มาให้​กับ​เฮเซคียาห์ เพราะ​เมโรดัคบาลาดัน​ได้ยินข่าว​ว่า​เฮเซคียาห์​ป่วย​และ​ตอนนี้​หายดีแล้ว 2 เฮเซคียาห์​ได้​ต้อนรับ​พวกทูต​เหล่านั้น และ​พา​พวกเขา​ไปดู​คลังสมบัติ​ของเขา ทั้ง​เงินทอง​และ​เครื่องเทศต่างๆ​รวมทั้ง​น้ำมัน​ที่มีค่า คลัง​อาวุธ​ทั้งหมด และ​ทุกสิ่ง​ทุกอย่าง​ที่​อยู่​ใน​พวก​คลัง​เก็บ​ของ เฮเซคียาห์​พา​พวกเขา​ไปดู​ทุกซอกทุกมุม​ของวัง​และ​ทั่วราช​อาณาจักร​ของเขา

3 แล้ว​อิสยาห์​ผู้พูดแทนพระเจ้า ก็ได้​มาหา​กษัตริย์​เฮเซคียาห์ และ​พูด​กับเขา​ว่า “คนพวกนี้​มา​พูดอะไร และ​พวกเขา​มาหาท่าน​จาก​ที่ไหนกัน”

เฮเซคียาห์​ตอบว่า “พวกเขา​มาหาข้า​จาก​แดนไกลโน้น มา​จาก​บาบิโลน”

4 อิสยาห์​ถามอีก​ว่า “พวกเขา​เห็นอะไรบ้าง​ในวัง​ของท่าน”

เฮเซคียาห์​ตอบว่า “พวกเขา​เห็น​ทุกสิ่งทุกอย่าง​ในวัง​ของข้า ไม่มี​อะไรเลย​ใน​พวกคลังเก็บของ​ของข้า ที่​ข้า​ไม่ได้​ให้​พวกเขาดู”

5 แล้ว​อิสยาห์​ก็​บอก​กับ​เฮเซคียาห์​ว่า “ฟังให้ดี นี่​คือ​ข่าวสาร​จาก​พระยาห์เวห์​ผู้มีฤทธิ์ทั้งสิ้น 6 เวลานั้น​กำลัง​จะ​มาถึง ที่​ทุกสิ่งทุกอย่าง​ในวัง​ของท่าน รวมทั้ง​ทุกสิ่ง​ที่​บรรพบุรุษ​ของท่าน​ได้​เก็บสะสม​มาให้​จนถึง​ทุกวันนี้ จะ​ถูก​ขนย้าย​ไป​ที่​บาบิโลน จะ​ไม่มีอะไร​เหลือเลย พระยาห์เวห์​พูดไว้​ว่า​อย่างนั้น 7 พวกเขา​จะ​เอา​ลูกๆ​ของท่าน​บางคนไป พวกลูกชาย​ของท่านเอง พวกเขา​จะ​กลายเป็น​พวกขันที​ในวัง​ของ​กษัตริย์​บาบิโลน”

8 แล้ว​เฮเซคียาห์​ก็​พูดกับ​อิสยาห์​ว่า “ข่าวสาร​ของ​พระยาห์เวห์​ที่​ท่าน​พูดมา​นั้นดี” เพราะ​เขา​คิดว่า “ใน​ช่วงสมัย​ของข้า จะ​มีสันติสุข​และ​ความมั่นคง​ปลอดภัย”

40

การลงโทษ​ของ​อิสราเอล​จะ​สิ้นสุดลง

1 พระเจ้า​ของ​พวกเจ้า​พูดว่า

“ให้​ปลอบโยน ให้​ปลอบโยน​ชนชาติ​ของเรา

2 ให้​พูดกับ​คนเยรูซาเล็ม​อย่าง​อ่อนโยน

และ​ให้​บอก​กับ​เธอ​ว่า​การ​เป็นทาส​รับใช้​ของเธอ​นั้น​ได้​สิ้นสุด​ลงแล้ว

เธอ​ได้​ใช้​หนี้บาป​ของเธอแล้ว

พระยาห์เวห์​ได้​ลงโทษ​เธอ​เป็น​สองเท่าแล้ว​สำหรับ​บาป​ทั้งหมด​ของเธอ”

3 มี​เสียงหนึ่ง​ร้อง​ว่า

“ใน​ที่เปล่า​เปลี่ยว​แห้งแล้ง ให้​เตรียมทาง​สำหรับ​พระยาห์เวห์

ให้​สร้าง​ทางหลวง​ให้​ตรงไป​ให้กับ​พระเจ้า​ของเรา​ใน​ทะเลทราย

4 ทุกๆ​หุบเขา​จะ​ถูก​ถม​ให้​สูงขึ้น

ทุกๆ​ภูเขา​และ​เนินเขา​จะ​ถูก​ปราบ​ให้​แบนราบลง

พื้นที่​ลุ่มๆดอนๆ​จะ​เสมอกัน​ไปหมด

พื้นที่​ที่​ขรุขระ​จะ​ราบเรียบ

5 แล้ว​สง่าราศี​ของ​พระยาห์เวห์​ก็​จะ​ถูก​เปิดเผย​ออกมา

และ​มนุษย์​ทุกคน​ก็​จะได้​เห็น​มัน​พร้อมๆกัน

เพราะ​ปาก​ของ​พระยาห์เวห์​ได้​ลั่นวาจา​ออกมา​อย่างนี้”

6 มี​เสียงหนึ่ง​บอก​ว่า “ตะโกนสิ”

แต่​ข้า​บอกว่า “จะ​ให้​ข้า​ตะโกน​อะไรหรือ

มนุษย์​ทุกคน​ก็​เป็นเหมือน​หญ้า

และ​ความจงรัก​ภักดี​ของเขา​เป็นเหมือน​ดอกไม้​ในทุ่ง

7 หญ้า​เหี่ยวแห้งไป ดอกไม้​ก็​ร่วงโรยไป

เมื่อ​ลม​จาก​พระยาห์เวห์​เป่า​ไปถูกมัน”

เสียงนั้น​ตอบว่า “ใช่แล้ว มนุษย์​เป็นเหมือน​หญ้า

8 หญ้า​ก็​เหี่ยวแห้งไป ดอกไม้​ก็​ร่วงโรยไป

แต่​พระคำ​ของ​พระเจ้า​ของเรา​จะ​ยั่งยืน​ตลอดกาล”

9 ศิโยน​เอ๋ย ผู้นำ​ข่าวดี

ขึ้น​ไป​บน​ภูเขาสูงสิ แล้ว​ตะโกน​ให้​สุดเสียง​ของเจ้า

เยรูซาเล็ม​เอ๋ย ผู้นำ​ข่าวดี

ร้องตะโกน​ให้ดังๆ​ไม่ต้องกลัว บอก​เมืองต่างๆ​ของยูดาห์​ว่า

“นี่ไง พระเจ้า​ของ​พวกเจ้า”

10 ดูสิ พระยาห์เวห์ องค์​เจ้า​ชีวิต​กำลังมา​ด้วย​พลัง​อันเกรียงไกร

พระองค์​จะ​ปกครอง​ด้วย​แขน​อัน​ทรงพลัง​ของ​พระองค์

พระองค์​เอา​รางวัล​มาให้

และ​พระองค์​จะ​จ่าย​ค่าตอบแทน​ให้​แต่ละคน

11 พระองค์​จะ​นำหน้า​ฝูงแกะ​ของ​พระองค์​อย่าง​ผู้เลี้ยงแกะ

พระองค์​จะ​รวบรวม​ลูกแกะ​ไว้​ใน​อ้อมแขน​ของพระองค์

และ​อุ้ม​พวกมัน​ไว้​ใน​อ้อมอก​และ​นำ​แม่แกะ​ไปหาน้ำ

ใครเล่า​เป็นเหมือน​พระยาห์เวห์

12 ใครหนอ ที่​ตวง​น้ำ​ทั้งทะเล​ได้​ด้วย​อุ้งมือเดียว​หรือ​วัด​ท้องฟ้า​ได้​ใน​หนึ่งคืบ

และ​ใครกัน​ที่​สามารถ​ถือ​ฝุ่น​ทั้งโลก​ใน​ถ้วยตวงเดียว

หรือ​ชั่ง​พวกภูเขา​บน​ตาชั่ง​และ​พวกเนินเขา​บนตราชู

13 มี​ใครหรือ​ที่​ชี้ทาง​ให้กับ​พระวิญญาณ​ของพระยาห์เวห์

และ​สั่งสอน​พระองค์​เหมือน​เป็น​ที่ปรึกษา​ของพระองค์

14 พระองค์​ต้อง​ปรึกษา​ใครหรือ เพื่อ​จะได้​เข้าใจ​อย่างถ่องแท้

พระองค์​ต้อง​ให้​ใคร​มา​สอน​พระองค์​เรื่อง​ความยุติธรรมหรือ

ใครสอน​ให้​พระองค์​มีความรู้

ใคร​เล่าเรื่อง​ทาง​แห่ง​สติปัญญา​ให้​พระองค์​เข้าใจหรือ

15 ดูสิ ชนชาติ​ทั้งหลาย​เปรียบเหมือน​น้ำ​หยดเดียว​ในถัง

หรือ​ถือ​เป็นแค่​ขี้ฝุ่น​บน​ตราชั่ง

ดูสิ พระองค์​ยก​เกาะ​ทั้งหลาย​เหมือน​ผงฝุ่น

16 จะ​เอา​ไม้​ทั้ง​ป่าเลบานอน​มา​เป็นฟืน​เผา​เครื่องบูชา​ให้กับ​พระองค์

และ​สัตว์ทั้งหมด​ของ​เลบานอน​มา​เผา​เป็น​เครื่อง​บูชา​ก็​ยัง​ไม่สม​กับ​เกียรติ​ของพระองค์

17 ต่อหน้า​พระองค์ ชนชาติ​ทั้งหมด​อย่างกับ​เป็นศูนย์เลย

พระองค์​ถือว่า​ชนชาติ​ทั้งหมด​นั้น​น้อยกว่า​ศูนย์​และ​ไร้ค่า

18 เจ้า​จะ​เปรียบ​พระเจ้า​เหมือน​ใครหรือ

จะ​เอา​รูป​อะไร​มาเปรียบ​กับพระองค์หรือ

19 จะ​เปรียบ​พระองค์​เหมือน​รูปเคารพหรือ

ที่​ช่าง​หล่อ​ขึ้นมา​แล้ว​ช่างทอง​ก็​เอา​ทอง​มาหุ้มไว้

และ​ทำ​สร้อยเงิน​ให้กับมัน

20 ส่วน​คนที่​ยากจน​ก็​จะ​เลือก​ไม้​ที่​จะ​ไม่ผุ​มา

แล้ว​หา​ช่างไม้​ที่​เก่งๆ​มา​แกะสลัก​รูปเคารพ​ที่​จะ​ไม่ล้มคว่ำ​ลงมา

21 พวกเจ้า​ไม่เคย​รู้หรือ

พวกเจ้า​ไม่เคย​ได้ยินหรือ

ไม่เคย​มีใคร​บอก​พวกเจ้า​ตั้งแต่แรกหรือ

พวกเจ้า​ไม่เคย​เข้าใจ​เรื่อง​ที่​เป็นจริง​ตั้งแต่​วางราก​สร้างโลก​มาหรือ

22 คือ​พระองค์​เป็น​ผู้นั้น​ที่​นั่ง​อยู่​บน​บัลลังก์​ของพระองค์

เหนือ​วงกลม​ของ​โลกนี้

และ​เมื่อ​พระองค์​มอง​ลงมา

พวก​ที่​อาศัย​อยู่​บนมัน​ก็​เป็น​เหมือนกับ​ตั๊กแตน

พระองค์​เป็น​ผู้ที่​ขึง​ฟ้าสวรรค์​ออก​เหมือน​ขึง​ผ้าเต็นท์

และ​กางมันออก​เหมือน​กางเต็นท์​ให้อยู่

23 พระองค์​เป็น​ผู้ที่​ทำให้​พวกผู้ครอบ​ครอง​หมดสภาพไป

และ​ทำให้​พวกผู้พิพากษา​ของ​โลกนี้​กลายเป็นศูนย์

24 พวกนั้น​เป็น​เหมือนกับ​พวกพืช​ที่​เพิ่ง​จะ​หว่าน​ยัง​ไม่ทัน​ลงรากเลย

พระองค์​ก็​เป่า​พวกมัน​ซะแล้ว

แล้ว​พวกเขา​ก็​เหี่ยวแห้งไป

แล้ว​พายุ​ก็​มา​พัด​พวกเขาไป​เหมือนฟาง

25 องค์ผู้ศักดิ์สิทธิ์​พูดว่า “พวกเจ้า​จะ​เปรียบเรา​กับ​ใครหรือ

ใคร​จะ​มา​เทียบ​กับเรา​ได้หรือ”

26 เงยหน้า​ขึ้น​และ​มองซะ

ใคร​เป็น​ผู้ที่​สร้าง​สิ่งเหล่านี้

พระองค์​ได้​นำ​กองทัพ​หมู่ดาว​เหล่านั้น​ออกมา​ทีละดวง

และ​เรียกชื่อ​มัน​แต่ละดวง ไม่มี​สักดวง​ที่​ขัดขืน​ไม่ออกมา

เพราะ​พระองค์​มี​พลัง​อันมหาศาล

และ​ฤทธิ์​อำนาจ​อันยิ่งใหญ่

27 ยาโคบ​เอ๋ย ทำไม​เจ้า​ถึง​บ่น​อย่างนี้

อิสราเอล​เอ๋ย ทำไม​เจ้า​ถึง​พูดว่า

“พระยาห์เวห์​มอง​ไม่เห็น​ว่า​เกิดอะไรขึ้น​กับข้า

และ​พระเจ้า​ของข้า​ก็​ไม่เห็น​สนใจ​ที่​จะ​ให้​ความยุติธรรม​กับข้าเลย”

28 เจ้า​ไม่รู้หรือ เจ้า​ไม่เคย​ได้ยินหรือ ที่ว่า

พระยาห์เวห์​เป็น​พระเจ้า​ตลอดมา​และ​ตลอดไป เป็น​ผู้สร้าง​ทั้งโลก

พระองค์​ไม่เคย​เหนื่อย​หรือ​หมด​เรี่ยวแรง

ไม่มีใคร​หยั่งรู้​ถึง​สติปัญญา​ของพระองค์ได้

29 พระองค์​ให้​เรี่ยวแรง​กับ​คน​ที่​เหน็ดเหนื่อย

และ​เพิ่มกำลัง​ให้กับ​คนที่​หมดเรี่ยวแรง

30 แม้​คนหนุ่มๆ​จะ​เหนื่อย​และ​หมดเรี่ยวแรง

และ​ชายหนุ่ม​จะ​สะดุด​ล้มลง

31 แต่​คนเหล่านั้น​ที่​ฝาก​ความหวัง​ไว้​กับ​พระยาห์เวห์​จะ​มี​กำลัง​ขึ้นมาใหม่

และ​จะบิน​สูงขึ้นไป​เหมือน​ติดปีกนกอินทรี+ 40:31 เหมือน​ติดปีกนกอินทรี หรือ​แปล​ได้​อีก​อย่างหนึ่ง​ว่า “จะ​มี​ปีก​งอก​ออกมา​เหมือน​นกอินทรี”

พวกเขา​จะ​วิ่ง​และ​จะ​ไม่หมดเรี่ยวแรง

พวกเขา​จะ​เดิน​และ​จะ​ไม่เหนื่อย

41

พระยาห์เวห์​อยู่​เบื้องหลัง​ประวัติศาสตร์

1 พระยาห์เวห์​พูดว่า

“พวกเจ้า​ที่​อยู่​ตาม​ชายฝั่งทะเล​และ​เกาะทั้งหลาย ให้​ฟังเรา​อย่างเงียบๆ

ชนชาติ​ทั้งหลาย ให้​เข้มแข็งไว้

ให้​พวกเขา​เข้ามา​ใกล้ๆ​และ​ให้​พวกเขาพูด

ให้​พวกเรา​มาเจอกัน​เพื่อ​ขึ้นศาล​ตัดสินคดีกัน

2 ใคร​ยุแหย่​ชายคนนั้น​ที่​มา​จาก​ทาง​ทิศตะวันออก+ 41:2 ชายคนนั้น … ทิศตะวันออก หมายถึง กษัตริย์​ไซรัส​ของ​อาณาจักร​เปอร์เซีย ที่​เคลื่อนทัพ​จาก​ทิศตะวันออก​ไปสู่​ทิศตะวันตก​เพื่อ​ไป​โจมตี​บาบิโลน และ​มีชัย​เหนือ​บาบิโลน​ใน​ปี 539 ก่อน​พระเยซู​มาเกิด

เขา​มี​แต่​ชัยชนะ​ใน​ทุกย่างก้าว​ของเขา

พระยาห์เวห์​ได้​ส่ง​มอบ​ชนชาติต่างๆ​ให้กับเขา

เขา​จึง​เหยียบย่ำ​พวกกษัตริย์​ไว้​ใต้เท้าเขา

เขา​ใช้​ดาบ​ทำให้​พวกนั้น​กลายเป็น​เหมือนฝุ่น

เขา​ใช้​คันธนู ทำให้​พวกนั้น​กระจายไป​เหมือน​ฟาง​ถูกลมพัด

3 เขา​ไล่ตาม​พวกนั้นไป​และ​ไม่ได้รับ​บาดเจ็บด้วย

เขา​เร็ว​จน​เท้า​แทบ​ไม่ติดพื้น

4 ใครกัน​ที่​ทำ​สิ่งนี้ และ​ใครกัน​ที่​ทำให้​สิ่งนี้​เกิดขึ้นมา

ใครกัน​ที่​ควบคุม​ประวัติศาสตร์​ตั้งแต่แรก

เป็น​เราเอง ยาห์เวห์

เรา​อยู่​ตอนเริ่มแรก

และ​เรา​ก็​จะ​อยู่​ตอนจบ

5 พวกคน​ที่​อยู่​ตาม​แถบ​ชายฝั่ง​และ​หมู่เกาะต่างๆ​ได้เห็น​ผู้พิชิต​ที่​เรา​ยกขึ้นมา​และ​เกิด​ความเกรง​กลัว

สุดปลายโลก​ก็​กลัว​จน​สั่นเทิ้ม

พวกเขา​ได้​เข้ามาใกล้​และ​ได้​มาถึงแล้ว

6 พวกเขา​ช่วยเหลือ​กันและกัน

และ​คนหนึ่ง​พูดกับ​อีกคนหนึ่ง​ว่า ‘ให้เข้มแข็งไว้’

7 ช่างแกะสลักไม้​ให้​กำลังใจ​ช่างทอง

ช่าง​ที่​ใช้​ค้อน​เคาะเหล็ก​ให้เรียบ​ก็​ให้กำลังใจ​ช่างตีเหล็ก​ขึ้นรูป

ช่างตีเหล็ก​ขึ้นรูป​ก็​พูด​เกี่ยวกับ​งานเชื่อม​ว่า ‘มันดีแล้ว’

และ​เขา​ก็​ตอกตะปู​ยึด​รูปเคารพ​นั้นไว้​เพื่อ​ไม่ให้​มัน​ล้มลงมา”

8 พระยาห์เวห์​พูดว่า “แต่​เจ้า อิสราเอล ผู้รับใช้​ของเราเอ๋ย

ยาโคบ คน​ที่​เรา​ได้​เลือกมาเอ๋ย

และ​ลูกหลาน​ของ​อับราฮัม​เพื่อนเราเอ๋ย

9 เจ้า​ผู้ที่​เรา​ได้​นำ​มา​จาก​สุด​ปลาย​แผ่นดิน​โลก

เจ้า​ผู้ที่​เรา​ได้​เรียก​มา​จาก​ไกล​สุดขอบโลก

เจ้า​ที่​เรา​ได้​พูดว่า ‘เจ้า​เป็น​ผู้รับใช้​ของเรา

เรา​ได้​เลือก​เจ้า​และ​ไม่ได้​ทอดทิ้ง​เจ้า’

10 ไม่ต้องกลัว เพราะ​เรา​อยู่​กับเจ้า

อย่ากลัวเลย เพราะ​เรา​เป็น​พระเจ้า​ของเจ้า

เรา​จะ​ทำให้​เจ้า​มีกำลัง ใช่แล้ว เรา​จะ​ช่วยเจ้า

เรา​จะ​พยุงเจ้า​ด้วย​มือขวา​แห่ง​ชัยชนะ​ของเรา

พระยาห์เวห์​จะ​ดูแล​คนอิสราเอล

11 ดูสิ คน​ทั้งหลาย​ที่​โกรธเคืองเจ้า​จะ​ได้รับ​ความอับอายขายหน้า

พวกนั้น​ที่​ต่อต้านเจ้า​จะ​เป็น​อย่างกับ​ศูนย์​และ​พินาศไป

12 เจ้า​จะ​มองหา​คนพวกนั้น​ที่​ต่อสู้​กับเจ้า​แต่​จะ​หาไม่เจอ

คนพวกนั้น​ที่​ทำ​สงคราม​กับเจ้า​จะ​เป็น​อย่างกับ​ศูนย์​ไปเลย

13 เพราะ​เรา ยาห์เวห์​พระเจ้า​ของเจ้า​กำลัง​จับ​มือขวา​ของเจ้าไว้

เป็น​เราเอง ที่​กำลัง​พูด​กับเจ้า​ว่า ‘ไม่ต้องกลัว เรา​จะ​ช่วยเจ้า’”

14 พระยาห์เวห์​พูดว่า “อย่ากลัวเลย ยาโคบ เจ้า​หนอน​ตัวน้อย

อย่ากลัวเลย อิสราเอล เจ้า​หนอน​ผีเสื้อ​ตัวน้อย

ตัวเราเอง​จะ​ช่วยเจ้า

ผู้ศักดิ์สิทธิ์​แห่ง​อิสราเอล​คือ​ผู้ที่​ปกป้องเจ้า

15 ดูสิ เรา​จะ​ทำให้​เจ้า​เป็น​เลื่อน​นวดข้าว

ที่​แหลมคม ใหม่ และ​มี​ซี่ฟัน​มากมาย

เจ้า​จะ​นวด​และ​บด​ภูเขาต่างๆ

เจ้า​จะ​ทำให้​เนินเขาต่างๆ​เป็น​เหมือน​แกลบ

16 เจ้า​จะ​ฟัดร่อน​พวกมัน แล้ว​ลม​ก็​จะ​พัด​พวกมันไป

พายุ​ก็​จะ​พัด​ให้​พวกมัน​กระจายไป

แล้ว​เจ้า​ก็​จะ​ชื่นชม​ยินดี​ในพระยาห์เวห์

เจ้า​ก็​จะ​ภาคภูมิใจ​ใน​ผู้ศักดิ์สิทธิ์​แห่งอิสราเอล

17 เมื่อ​คนจน​และ​คนขัดสน​แสวงหาน้ำ​แต่​ไม่มีน้ำ

แล้ว​ลิ้น​ของ​พวกเขา​ก็​แห้งผาก​ด้วย​ความกระหาย

เรา ยาห์เวห์ ก็​จะ​ตอบ​พวกเขา

เรา พระเจ้า​ของ​อิสราเอล จะ​ไม่ทอดทิ้ง​พวกเขา

18 เรา​จะ​ทำให้​เกิด​แม่น้ำ​หลายสาย​ไหล​อยู่​บน​ที่สูง​ที่ว่างเปล่านั้น

แล้ว​ทำให้​เกิด​พวกตาน้ำ​ท่ามกลาง​หุบเขา​เหล่านั้น

และ​จะ​ทำให้​ทะเลทราย​กลายเป็น​ทะเลสาบ

และ​ทำให้​ที่ดินแห้ง​กลายเป็น​ตาน้ำ

19 เรา​จะ​ปลูก​ต้นซีดาร์​ใน​ทะเลทรายนั้น รวมทั้ง​ต้นกระถิน ไม้พุ่มหอม และ​ต้นมะกอก

เรา​จะ​ปลูก​ต้นสนไซเพรส ต้นสนเฟอร์ และ​ต้นสนไพน์​ไว้ด้วยกัน

20 เรา​จะ​ทำ​อย่างนี้ เพื่อ​ทุกคน​จะ​ได้เห็น​และรู้

และ​พิจารณา​เกี่ยวกับ​เรื่องนี้​และ​เข้าใจ​ว่า

เป็น​มือ​ของ​พระยาห์เวห์​ที่​ได้​ทำ​สิ่งนี้

ผู้ศักดิ์สิทธิ์​ของ​อิสราเอล​เป็น​ผู้สร้าง​มัน​ขึ้นมา

พระยาห์เวห์​ได้​ท้าทาย​พวกพระปลอม

21 พระยาห์เวห์​พูดว่า ‘พวกพระจอม​ปลอม​ทั้งหลาย นำ​คดี​ของเจ้า​มาดูสิ’

กษัตริย์​ของ​ยาโคบ​พูดว่า ‘เอา​หลักฐานต่างๆ​ของเจ้า​มาดูสิ’

22 ให้​พวกพระปลอม​พวกนั้น​เข้ามา​และ​บอกเรา​หน่อย​ว่า​จะ​เกิดอะไรขึ้น​ในอนาคต

ให้​บอกเรา​ถึง​เรื่องต่างๆ​ที่​เกิดขึ้น​ในอดีต บอก​ความหมาย​ของ​เหตุการณ์​เหล่านั้น

เพื่อ​เรา​จะ​พิจารณา​สิ่งเหล่านั้น

และ​จะได้​รู้ว่า​ผล​ออกมา​เป็นยังไง

หรือ​ไม่ก็​บอกเรา​ว่า​จะ​เกิด​อะไรขึ้น​ในอนาคต

23 บอก​เราหน่อย​สิว่า​ต่อไปนี้​จะ​มี​อะไร​เกิดขึ้น

เพื่อ​เรา​จะ​ได้รู้​แน่ๆ​ว่า​พวกเจ้า​เป็น​พระแท้จริง

หรือ​อย่างน้อย​ก็​ทำ​อะไร​สักอย่าง

เรื่องดี​หรือ​ร้าย​ก็ได้ เรา​จะได้​พากัน​ขยาดกลัว

24 ดูสิ เจ้า​นี่​มัน​น้อยกว่า​ศูนย์​เสียอีก ไม่ได้เรื่อง​เอาเสียเลย

และ​ใคร​ก็ตาม​ที่เลือก​ที่จะ​นมัสการเจ้า มัน​ช่าง​น่าขยะแขยง​เสียจริงๆ”

25 “เรา​ได้​ยั่วยุ​ชายคนหนึ่ง​จาก​ทิศเหนือ

และ​เขา​ก็​ได้​มาแล้ว

เรา​ได้​เรียก​เขา​ตามชื่อ​ของเขา​ให้​มา​จาก​ทาง​ทิศตะวันออก+ 41:25 เรา​ได้​เรียก​เขา … ตะวันออก มา​จาก​ฉบับ​ที่​เจอ​ใน​ถ้ำคุมรัน​และ​จาก สำเนา​กรีก​โบราณ แต่​ฉบับ​สำเนา​ฮีบรู​ที่​นิยม​ใช้กัน​เขียน​ว่า “เขา​จะ​เรียก​ชื่อ​ของเรา​จาก​ทิศตะวันออก”

เขา​ได้​เหยียบย่ำ​พวกผู้นำ​เหมือน​โคลน

เหมือนกับ​ช่างปั้นหม้อ​เหยียบย่ำ​ดินเหนียว

26 ใคร​ได้​ทำนาย​เรื่องนี้​ตั้งแต่แรก เพื่อเรา​จะ​ได้รู้

ใคร​ได้​ประกาศ​ล่วงหน้า เพื่อ​เรา​จะได้​พูดว่า ‘เขาแม่นจริงๆ’”

จริงๆแล้ว ไม่มีใคร​ได้​ทำนาย​เรื่องนี้ จริงๆแล้ว ไม่มีใคร​ประกาศ​เรื่องนี้

ไม่มีใคร​ได้ยิน​พวกเจ้า​พูด​สักคำ

27 เรา​ได้​ประกาศ​เรื่องนี้​ให้​ศิโยน​รู้​ล่วงหน้า​ว่า “ดูสิ กองทัพ​ของเขา​กำลังมา”

เรา​ได้​ส่ง​ผู้ส่งข่าว​ไป​บอก​เรื่องนี้​ใน​เยรูซาเล็ม

28 แต่​เมื่อ​เรา​มองดู​พระปลอม​พวกนั้น

ไม่เห็น​มีใคร​ให้​คำปรึกษา​ได้เลย

เมื่อ​เรา​ถาม​พวกมัน​ก็​ไม่มีใคร​ตอบอะไรได้

29 ดูสิ พระปลอม​พวกนั้น​เป็นแค่​ภาพลวงตา

พวกมัน​ทำอะไร​ไม่ได้เลย

รูปปั้น​ของ​พวกมัน​ว่างเปล่า​เหมือนลม

42

ผู้รับใช้​ของ​พระยาห์เวห์

1 “นี่คือ​ผู้รับใช้​ของเรา คน​ที่​เรา​เสริมกำลังให้

นี่​คือ​ผู้ที่​เรา​เลือกมา ผู้ที่​เรา​ชื่นชม

เรา​ได้​ใส่​พระวิญญาณ​ของเรา​ในเขา

เขา​จะ​นำ​ความยุติธรรม​มาให้​กับ​ชนชาติทั้งหลาย

2 เขา​จะ​ไม่ตะโกน​หรือ​ขึ้นเสียง

คน​จะ​ไม่ได้ยิน​เสียงร้อง​ของเขา​ตาม​ท้องถนน

3 เขา​จะ​ไม่หัก​ต้นอ้อ​ที่​ช้ำแล้ว

เขา​จะ​ไม่ดับ​ไส้ตะเกียง​ที่​ริบหรี่แล้ว

เขา​จะนำ​ความยุติธรรม​มาจริงๆ

4 เขา​เอง​จะ​ไม่ริบหรี่​หรือ​ชอกช้ำ​จนกว่า​เขา​จะ​นำ​ความยุติธรรม​มาสู่​โลกนี้

ผู้คน​แถบ​ชายฝั่งทะเล​และ​หมู่เกาะ​ทั้งหลาย​ต่าง​รอคอย​คำสอน​ของเขา”

5 นี่คือ​คำพูด​ของ​พระเจ้า พระยาห์เวห์ ผู้ที่​สร้าง​ท้องฟ้า​และ​ขึง​พวกมันออก ผู้ที่​ทุบ​โลกนี้​ให้​แผ่​ออกมา​และ​สร้าง​ทุกสิ่ง​ที่​อยู่​บน​โลกนี้ ผู้ที่​ให้​ลม​หายใจ​กับมนุษย์​ที่​อยู่​บนโลก และ​ให้​ชีวิต​กับ​ทุกคน​ที่​เดิน​อยู่​บนมัน พระองค์​พูดว่า

6 “เรา ยาห์เวห์ ได้​เรียก​เจ้า​มา​เพื่อ​ทำ​ใน​สิ่งที่ถูกต้อง

เรา​ได้​จูงมือ​เจ้า​อยู่ เรา​ได้​ปกป้อง​เจ้า

และ​ได้​แต่งตั้ง​เจ้า​ให้​เป็น​คนกลาง​แห่ง​คำมั่นสัญญา​ต่อมนุษย์

และ​เป็น​แสงสว่าง​ให้กับ​ชนชาติต่างๆ

7 จะ​ให้​เจ้า​เปิดตา​ของ​คนตาบอด

และ​นำ​พวกนักโทษ​ออกมา​จาก​คุกใต้ดิน คือ​ปลดปล่อย​คนเหล่านั้น​ที่​นั่งอยู่​ใน​คุกมืด​ให้​เป็นอิสระ

8 เรา​คือ​ยาห์เวห์ นั่นคือ​ชื่อของเรา

เรา​จะ​ไม่แบ่ง​เกียรติ​ที่​เรา​ควร​จะ​ได้รับ​กับ​ผู้อื่น

จะ​ไม่แบ่ง​คำสรรเสริญ​ของเรา​กับ​พวกรูปเคารพ

9 เหตุการณ์​ที่​ผ่านไป ที่​เรา​ได้​ทำนายไว้​ล่วงหน้า​ก็​ได้​เกิดขึ้นแล้ว

และ​ตอนนี้​เรา​กำลัง​ทำนาย​เรื่องใหม่ๆ

เรา​จะ​บอก​พวกเจ้า​ถึง​เหตุการณ์​เหล่านั้น​ก่อนที่​มัน​จะ​งอกออกมา”

เพลงสรรเสริญ​พระเจ้า

10 ร้องเพลงใหม่​ให้กับ​พระยาห์เวห์

ร้องเพลง​สรรเสริญ​พระองค์​จาก​สุดปลายโลก

ให้​พวกท่าน​ที่​เป็น​กะลาสี​แห่ง​ท้องทะเล​และ​พวกสัตว์น้ำ​ใน​ท้องทะเล​ทั้งหมด

สรรเสริญ​พระองค์เถิด

ให้​ชายฝั่งทะเล​และ​หมู่เกาะ​ทั้งหลาย​รวมทั้ง​ผู้คน​ที่​อยู่​บนมัน

สรรเสริญ​พระองค์เถิด

11 ให้​ทะเลทราย และ​เมืองต่างๆ​ใน​ทะเลทรายนั้น​ส่งเสียง​ร้อง​และ​สรรเสริญ​พระองค์เถิด

รวมทั้ง​หมู่บ้านต่างๆ​ที่​เผ่าเคดาร์​อาศัยอยู่

ให้​ชาวเมืองเสลา​ร้องเพลง​ด้วย​ความยินดี

ให้​พวกเขา​ร้องตะโกน​ลงมา​จาก​ยอดเขา

12 ให้​พวกเขา​ถวาย​เกียรติ​แด่​พระยาห์เวห์

ให้​พวกเขา​สรรเสริญ​พระองค์​ตาม​ชายฝั่งทะเล​และ​หมู่เกาะ​ทั้งหลาย

13 พระยาห์เวห์​ออกไป​สู้รบ​อย่าง​คน​ที่​แข็งแรง

พระองค์​ปลุกเร้า​ความโกรธ​ให้​พุ่งพล่านขึ้น​เหมือนกับ​นักรบ

พระยาห์เวห์​ร้อง​ออกมา พระองค์​ร้อง​ประจัญบาน

พระองค์​เอาชนะ​ต่อศัตรู​ของพระองค์

14 พระองค์​จะ​พูดว่า “เรา​เงียบ​มา​เป็นเวลา​นานแล้ว

เรา​ได้​อยู่เฉยๆ​และ​ได้​ยับยั้ง​ตัวเองไว้

แต่​เดี๋ยวนี้ เรา​จะ​ร้อง​เหมือนกับ​ผู้หญิง​กำลัง​คลอดลูก

เรา​จะ​หายใจ​หอบ​และ​ใจเต้น​ถี่รัว

15 เรา​จะ​ทำลาย​ภูเขา​และ​เนินเขาต่างๆ

เรา​จะ​ทำให้​พืชผัก​ทั้งหมด​ของ​พวกมัน​เหี่ยวแห้งไป

เรา​จะ​ทำให้​พวกแม่น้ำ​กลายเป็น​ดินแห้ง

เรา​จะ​ทำให้​พวกสระ​แห้งไป

16 เรา​จะ​จูง​คนตาบอด​ไป​ตาม​ถนน​ที่​พวกเขา​ไม่รู้จัก

เรา​จะ​นำ​พวกเขา​ไป​ตาม​พวกทาง​ที่​พวกเขา​ไม่เคย​เดิน​มาก่อน

เรา​จะ​ทำให้​ความ​มืดมิด​ที่​อยู่​ต่อหน้า​พวกเขา​กลายเป็น​ความสว่าง

และ​ทำ​ที่ขรุขระ​ให้เป็น​ที่ราบ

เรา​จะทำ​สิ่งเหล่านี้​และ​เรา​จะ​ไม่ทอดทิ้ง​พวกเขา

17 แต่​คนพวกนั้น​ที่​พึ่ง​ใน​พวกรูปแกะสลัก

คน​ที่​พูด​กับ​รูปหล่อ​พวกนั้น​ว่า ‘พวกท่าน​เป็น​พระของเรา’

คนพวกนี้​จะ​หันกลับ พวกเขา​จะต้อง​อับอายขายหน้า​ที่สุด

อิสราเอล​ไม่ฟัง​พระเจ้า

18 พระยาห์เวห์​พูดว่า เจ้าหูหนวก ฟังให้ดี

เจ้าตาบอด ดูซิ จะได้เห็น

19 ใคร​ตาบอด​หรือ ก็​ไม่ใช่​ผู้รับใช้​ของเรา​หรอกหรือ

ใครหูหนวก​เท่ากับ​ผู้ส่งข่าว​ของเราหรือ

ใคร​จะ​ตาบอด​เท่ากับ​ผู้ที่อุทิศตัว​ให้กับเราหรือ

หรือ​ตาบอด​เท่ากับ​ผู้รับใช้​ของ​พระยาห์เวห์หรือ

20 เจ้า​เห็น​หลายสิ่ง แต่​ไม่ได้​สังเกต

หู​ของเขา​เปิดอยู่ แต่​เขา​ไม่ได้ฟัง”

21 ตอนนั้น​พระยาห์เวห์​ต้องการ​ที่​จะ​ทำให้​คำ​สั่งสอน​ของ​พระองค์​นั้น​ยิ่งใหญ่​และ​ได้รับ​เกียรติ

เพื่อ​คน​จะได้​เห็น​ว่า​พระองค์​นั้น​ยุติธรรม

22 คนพวกนี้​ถูก​ขโมย​และ​ถูก​ปล้น

พวกเขา​ทุกคน​แอบ​อยู่​ในหลุม​ติดอยู่ที่นั่น​และ​ซ่อน​อยู่ในคุก

พวกเขา​ตก​เป็น​ของ​ที่ปล้น​มาได้​โดย​ไม่มีใคร​มา​ช่วยกู้เขา

พวกเขา​ถูก​ริบไป โดย​ไม่มีใคร​พูดว่า “เอาคืนมาซะ”

23 จะ​มีใคร​ใน​พวกเจ้า​ได้รับ​บทเรียน​จาก​เรื่อง​ที่​เกิดขึ้นนี้

ใคร​จะ​สนใจ​และ​ตั้งใจฟัง​ใน​อนาคต

24 ใคร​มอบ​ยาโคบ​ไปให้​กับ​ผู้ริบ

หรือ​มอบ​อิสราเอล​ไปให้​กับ​ผู้ปล้น

ก็​พระยาห์เวห์​นี่แหละ

เพราะ​พวกเรา​ทำบาป​ต่อพระองค์

คนของเรา​ไม่ยอม​เดิน​ในทาง​ของพระองค์

พวกเขา​ไม่ยอม​เชื่อฟัง​คำ​สั่งสอน​ของพระองค์

25 พระองค์​ก็เลย​เท​ความโกรธแค้น​อันร้อนแรง​ของพระองค์ พร้อมกับ​สงคราม​อัน​ดุเดือด​เลือดพล่าน​ลงบนเขา

มัน​ทำให้​เกิดไฟ​ล้อมรอบ​เขา แต่​เขา​ก็ยัง​ไม่เข้าใจ​อยู่ดี

มัน​เผาไหม้​เขา แต่​เขา​ก็​ไม่ได้​บทเรียน​อะไรเลย

43

พระเจ้า​อยู่กับ​คนของพระองค์​เสมอ

1 ยาโคบ พระยาห์เวห์​ที่​สร้างเจ้า​ขึ้นมา

อิสราเอล พระยาห์เวห์​ที่​ปั้น​เจ้า​ขึ้นมานั้น

ตอนนี้​พระองค์​พูด​อย่างนี้​ว่า

“ไม่ต้องกลัว เพราะ​เรา​ได้​ไถ่เจ้า​ให้​เป็นอิสระแล้ว

เรา​ได้​เรียกชื่อ​ของเจ้า​โดยเฉพาะ

และ​เจ้า​เป็นของเรา

2 เมื่อ​เจ้า​ต้อง​ลุยน้ำลึกไป เรา​จะ​อยู่กับเจ้า

เมื่อ​เจ้า​ต้อง​ข้าม​แม่น้ำ เจ้า​ก็จะ​ไม่จม​ลงไป

เมื่อ​เจ้า​ต้อง​เดิน​ลุยไฟ เจ้า​ก็จะ​ไม่ไหม้

และ​เปลวเพลิง​ก็จะ​ไม่เผาผลาญเจ้า

3 เพราะ​เรา​คือ​ยาห์เวห์​พระเจ้า​ของเจ้า

เรา​คือ​ผู้ศักดิ์สิทธิ์​แห่ง​อิสราเอล​พระผู้ช่วยให้รอด​ของเจ้า

เรา​ได้​ให้​อียิปต์​เป็น​ค่าไถ่​ตัวเจ้า

เรา​ได้​แลก​เอธิโอเปีย​และ​เสบา​กับ​ตัวเจ้า

4 เพราะ​เจ้า​มีค่ามาก

และ​มีเกียรติ​ใน​สายตาเรา​และ​เรารักเจ้า

เรา​ได้ให้​คนอื่น​เพื่อ​แลกเปลี่ยน​กับเจ้า

และ​ให้​ชนชาติต่างๆ​เพื่อ​แลกกับ​ชีวิตเจ้ามา”

5 “ไม่ต้องกลัว เพราะ​เรา​อยู่กับเจ้า

เรา​จะ​นำ​ลูกหลาน​ของเจ้า​มา​จาก​ทาง​ทิศตะวันออก

และ​เรา​จะ​รวบรวมเจ้า​จาก​ทาง​ทิศตะวันตก

6 เรา​จะ​พูด​กับ​ทิศเหนือ​ว่า ‘ปล่อย​พวกเขาไป’

และ​พูด​กับ​ทิศใต้​ว่า ‘อย่าได้​ยึด​พวกเขาไว้’

ให้นำ​พวกลูกชาย​ของเรา​กลับมา​จากแดนไกล

และ​นำ​พวกลูกสาว​ของเรา​กลับมา​จาก​สุดปลายโลก

7 ให้​นำ​ทุกคน​ที่​เป็น​ของเรามา

คือ​คน​ที่​เรา​สร้างขึ้น​เพื่อ​ประดับ​บารมี​ของเรา

คน​ที่​เรา​ได้ปั้น​และ​ทำขึ้นมา”

อิสราเอล​เป็นพยาน​ให้กับ​พระเจ้า

8 ให้​นำ​คนเหล่านั้น​ออกมา คือ​คน​ที่​มีตา แต่​กลับบอด

และ​คนที่​มีหู แต่​กลับหนวก

9 ให้​ชนชาติ​ทั้งหมด​รวบรวม​กัน​เข้ามา

ให้​ประชาชาติ​ทั้งหมด​มา​ชุมนุมกัน

ใคร​ใน​พวกพระ​ของเขา​ได้​ทำนาย​ว่า​เหตุการณ์​เหล่านี้​จะ​เกิดขึ้น

หรือ​ได้​ประกาศ​ล่วงหน้า​ถึง​เหตุการณ์​อื่นๆ​ที่​เกิดขึ้นแล้ว​ในอดีต

ก็​ให้​พวกเขา​นำ​พวกพยาน​ของเขา​มา​พิสูจน์​ให้เห็น​ว่า​พวกเขาถูก

เพื่อว่า​คน​อื่น​จะได้​ฟัง และ​พูดว่า “เป็นจริง”

10 พระยาห์เวห์​พูดว่า “พวกเจ้า​เป็น​พยาน​ของเรา

และ​เป็น​ผู้รับใช้​ของเรา​ที่​เรา​ได้เลือกมา

เพื่อ​ว่า​พวกเจ้า​จะได้​รู้จัก​และ​เชื่อเรา​และ​จะได้​เข้าใจ​เสียที​ว่า​เรา​คือ​พระองค์ พระเจ้า​แต่เพียงองค์เดียว

ก่อนหน้า​เรา​ไม่มี​พระเจ้า​อื่น​ที่​ถูก​ปั้นขึ้น​และ​หลังจากเรา​ก็​จะ​ไม่มี​เหมือนกัน

11 เรา เรา​นี่แหละ​คือ​ยาห์เวห์

และ​นอกจาก​เรา ไม่มีใคร​เป็น​พระผู้ช่วยให้รอด

12 เรา​ได้​ทำนาย​เรื่องเหล่านี้​ให้กับเจ้า​ล่วงหน้า​และ​ได้​มา​ช่วยกู้เจ้า​และ​เรา​ได้​ประกาศ​สิ่งเหล่านี้​ออกไป​ล่วงหน้า

ไม่ใช่​พระต่างชาติ​ในหมู่​พวกเจ้า​ทำหรอก​และ​เจ้า​เป็น​พยาน​ให้กับเรา”

พระยาห์เวห์​พูดว่า​อย่างนั้น

13 เรา​คือ​พระเจ้า และ​เรา​ก็​จะ​เป็น​พระเจ้า​ต่อไป

ไม่มี​พระไหน​สามารถ​ช่วยกู้​ใคร​ก็ตาม​ให้พ้น​จาก​เงื้อมมือ​ของเราได้

เมื่อ​เรา​ทำอะไรไป ใคร​จะ​มาเปลี่ยน​มัน​กลับไปได้

พระเจ้า​จะ​ช่วย​คนของพระองค์​อีกครั้งหนึ่ง

14 พระยาห์เวห์ องค์ผู้ศักดิ์สิทธิ์​ของ​อิสราเอล

ผู้ที่​ไถ่​พวกเจ้า​ให้​เป็นอิสระ พูดว่า

“เรา​จะ​ส่ง​กองทัพ​ไป​บาบิโลน​เพื่อ​ช่วยเจ้า

และ​จะ​พังทลาย​สลักประตู​ทั้งหลายลง

และ​จะ​ทำให้​เสียง​โห่ร้อง​แห่ง​ชัยชนะ​ของ​คนบาบิโลน​กลายเป็น​เสียง​ร้องไห้​คร่ำครวญ

15 เรา​คือ​ยาห์เวห์ ผู้ศักดิ์สิทธิ์​ของเจ้า

พระผู้สร้าง​แห่ง​อิสราเอล​ผู้​เป็น​กษัตริย์​ของเจ้า”

16 พระยาห์เวห์

ผู้สร้าง​ทางข้าม​ในทะเล

เป็น​ทางในน้ำ​ที่​ซัด​ส่ายไปมา

17 ผู้ที่​นำ​รถรบ​และม้า​รวมทั้ง​กองทัพ​และนักรบ

ออกไป​ให้​ถูกทำลาย​พร้อมๆกัน

พวกเขา​นอน​ลง​ที่​นั่น และ​ไม่​ได้​ลุก​ขึ้น

พวกเขา​ถูก​ดับไป​เหมือน​ไส้ตะเกียง

18 พระองค์​พูดว่า “ไม่ต้อง​จดจำ​ถึง​สิ่ง​ที่​เกิดขึ้น​ไปแล้ว

หรือ​ไป​คิดถึง​อดีต

19 ดูสิ เรา​กำลัง​จะทำ​สิ่งใหม่

และ​ตอนนี้​มัน​กำลัง​เกิดขึ้นแล้ว

เจ้า​ไม่เห็นหรือ

เรา​จะ​ทำทาง​ใน​ทะเลทราย

และ​ให้​พวกแม่น้ำ​ใน​ที่แห้งแล้ง

20 พวกสัตว์ป่า​รวมถึง​หมาป่า​และ​นกฮูก​จะ​ให้เกียรติเรา

เพราะ​เรา​ได้​ทำให้​น้ำ​เกิดขึ้น​ใน​ทะเลทราย

พวกแม่น้ำ​เกิดขึ้น​ใน​ที่แห้งแล้ง

เพื่อ​จะได้​ให้​น้ำดื่ม​กับ​ชนชาติ​ที่​เรา​ได้เลือกไว้

21 เป็น​ชนชาติ​ที่​เรา​ได้​ปั้นขึ้น​เพื่อ​ตัวเราเอง

เพื่อ​พวกเขา​จะได้​ประกาศถึง

สิ่ง​อัน​น่าสรรเสริญนี้​ที่​เรา​ได้ทำ

22 แต่​ยาโคบเอ๋ย เจ้า​ก็​ไม่ได้​ร้องเรียก​หาเรา

อิสราเอล​เอ๋ย เจ้า​เบื่อหน่าย​เราแล้ว

23 เจ้า​ไม่ได้​เอา​แพะแกะ​ของเจ้า​มา​เผา​ทั้งตัว​บูชา​ให้กับเรา

และ​เจ้า​ก็​ไม่ได้​ให้เกียรติเรา​ด้วย​พวกเครื่อง​บูชา​ของเจ้า

เรา​ไม่ได้​บังคับ​ให้เจ้า​ต้องถวาย​เครื่อง​บูชา​จาก​เมล็ดพืช

หรือ​ทำให้​เจ้า​เหน็ดเหนื่อย​เพราะ​ต้อง​ถวาย​เครื่อง​หอม

24 เจ้า​ไม่ได้​เอา​เงิน​ไปซื้อ​ไม้หอม​ให้เรา

เจ้า​ไม่ได้​ทำให้​เรา​อิ่มหนำ​สำราญ​ด้วย​ไขมันสัตว์​จาก​พวกเครื่อง​บูชา​ของเจ้า

แต่​พวกเจ้า​กลับ​ทำให้​เรา​แบกภาระหนัก​คือ​บาป​ทั้งหลาย​ของพวกเจ้า​นั่นแหละ

และ​ความผิด​ทั้งหลาย​ของเจ้า​ทำให้​เรา​รู้สึก​เหน็ดเหนื่อย

25 เรา เรา​คือ​พระองค์นั้น​ที่​ลบล้าง​การกบฏ​ทั้งหลาย​ของเจ้า​เพราะ​เห็นแก่​หน้าเรา

และ​เรา​จะ​ไม่จดจำ​ความบาป​ทั้งหลาย​ของเจ้า

26 กล่าวหา​เรา​ได้เลย ไป​ขึ้นศาล​สู้คดีกัน

ให้การ​ของเจ้ามา เพื่อ​พิสูจน์​ว่า​เจ้าถูก

27 บรรพบุรุษ​คนแรก​ของเจ้า​ทำบาป

และ​พวกตัวแทน​ของเจ้า​ก็​ได้กบฏ​ต่อเรา

28 เรา​จึง​ทำให้​พวกผู้นำ​ใน​สถานที่​ศักดิ์สิทธิ์​เสื่อม​ความ​ศักดิ์สิทธิ์ไป

มอบ​ยาโคบ​ให้​ถูกทำลาย​อย่างสิ้นเชิง

มอบ​อิสราเอล​ให้​ถูกหัวเราะ​เยาะ

44

พระยาห์เวห์​จะ​อวยพร​อิสราเอล

1 พระยาห์เวห์​พูดว่า ‘ยาโคบ ผู้รับใช้​ของเรา

อิสราเอล ผู้ที่​เรา​เลือกมา ตอนนี้​ฟังให้ดี’

2 พระยาห์เวห์​ผู้ที่​สร้าง​เจ้า​ขึ้นมานั้น

ผู้ที่​ปั้น​เจ้า​ตอน​อยู่​ใน​ครรภ์ ผู้ที่​จะ​ช่วยเจ้า พูดอย่างนี้​ว่า

‘ยาโคบ ผู้รับใช้​ของเรา

เยชุรูน+ 44:2 เยชุรูน เป็น​อีก​ชื่อหนึ่ง​ของ​อิสราเอล หมายถึง “ดี” หรือ “ซื่อสัตย์” ผู้ที่​เรา​เลือกมา​ไม่ต้องกลัว

3 เพราะ​เรา​จะ​เทน้ำ​ลง​บน​แผ่นดิน​ที่กระหาย

และ​ให้​ลำธารต่างๆ​ไหล​บน​ดินแห้ง

เรา​จะ​เท​พระวิญญาณ​ของเรา​ลงบน​ลูกหลาน​ของเจ้า

และ​เท​พระพร​ของเรา​ลงบน​ลูกๆของเจ้า

4 พวกเขา​จะ​งอก​ขึ้นมา​เหมือนกับ​ต้นป๊อปลาร์​สีเขียว

และ​เหมือน​พวกต้นหลิว​ที่​ขึ้นอยู่​ตามลำธาร’

5 คนหนึ่ง​จะ​บอก​ด้วย​ความภาคภูมิใจ​ว่า ‘เรา​เป็น​ของ​พระยาห์เวห์’

และ​อีกคนหนึ่ง​ก็​จะ​บอก​ว่า ‘ข้า​เป็น​สมาชิก​คนหนึ่ง​ใน​ครอบครัว​ของยาโคบ’

และ​อีกคนหนึ่ง​จะ​เขียนลง​บนมือ​ของเขา​ว่า ‘ของ​พระยาห์เวห์’

และ​ตั้งนามสกุล​ว่า ‘อิสราเอล’”

พระยาห์เวห์​เป็น​พระเจ้า​เที่ยงแท้

6 พระยาห์เวห์​ผู้เป็น​กษัตริย์​ของอิสราเอล

พระยาห์เวห์​ผู้มีฤทธิ์ทั้งสิ้น ผู้ปกป้อง​อิสราเอล​พูดอย่างนี้​ว่า

“เรา​เป็น​ผู้แรก​และ​ผู้สุดท้าย

นอกจาก​เราแล้ว​ไม่มี​พระเจ้า​อื่นอีก

7 พระไหน​เป็นเหมือนเรา ก็ให้​พระนั้น​พูดออกมา​และ​ประกาศ​ออกมา

และ​ให้​แสดง​หลักฐาน​ต่อหน้าเรา

ใคร​ได้​ทำนาย​นานแสนนาน​มาแล้ว​ถึง​สิ่งต่างๆ​ที่​จะ​เกิดขึ้น

ก็ให้​พระพวกนั้น​ออกมา​บอก​พวกเรา​ถึง​สิ่ง​ที่​จะ​เกิดขึ้น​ใน​อนาคต

8 ไม่ต้องกลัว ไม่ต้อง​ขวัญผวา

เรา​ได้​บอกเจ้า​ตั้งแต่​สมัยโบราณแล้ว​ไม่ใช่หรือ เรา​ได้​ทำนาย​ว่า​มัน​จะ​เกิดอะไรขึ้น​ไม่ใช่หรือ

เจ้า​ก็​เป็น​พยาน​ให้กับเราได้

นอกจาก​เราแล้ว​ยังมี​พระเจ้า​อื่นอีกหรือ

เรา​ไม่เห็น​รู้จักเลย ไม่มีหิน+ 44:8 หิน เป็น​ชื่อ​สำหรับ​พระเจ้า แสดง​ให้เห็น​ว่า​พระองค์​เป็น​ที่ลี้ภัย​ที่แข็งแรง​และ​ปลอดภัย หลบภัยอื่น​นอกจาก​เรา​อีกแล้ว”

พวกรูปเคารพ​ไม่มีประโยชน์

9 คนพวกนั้น​ทั้งหมด​ที่​ทำ​รูปเคารพต่างๆ​ขึ้นมา​ก็​ไม่มีค่า​อะไรเลย และ​รูปเคารพ​ที่​พวกเขา​ชื่นชอบ​นักหนา​ก็​ไม่มีประโยชน์​อะไรเลย พวกที่นมัสการ​รูปเคารพนั้น​ก็​เป็นพยาน​ให้กับ​พวกรูปเคารพนั้น คนที่​นมัสการ​รูปเคารพนั้น​ก็​มองไม่เห็น​และ​ไม่เข้าใจ ดังนั้น​พวกเขา​จะ​ได้รับ​ความอับอาย 10 ใคร​จะ​ไป​ปั้นพระ​หรือ​หล่อรูปเคารพ​ที่​ไม่ได้​ทำประโยชน์​อะไรให้ 11 ดูสิ พวกนั้น​ทั้งหมด​ที่​นับถือ​รูปเคารพ​จะต้อง​อับอาย พวกช่างฝีมือ​ที่​สร้างมัน​ก็​เป็นแค่​มนุษย์ ให้​พวกเขา​ชุมนุมกัน​ทุกคน​และ​ยืนขึ้น​สู้คดี พวกเขา​ก็จะต้อง​ขวัญผวา​และ​อับอาย​ขายหน้าไป

12 ช่างเหล็ก​ก็​ตัดเหล็ก​เอา​มา​ทำ​ให้ร้อน​บนไฟ​และ​เขา​ใช้​ค้อนตี​ขึ้นรูป​และ​ทำงาน​กับ​เหล็กนั้น​ด้วย​แขน​อันแข็งแกร่ง​ของเขา แต่​เมื่อ​เขาหิว เขา​ก็จะ​หมดแรงไป ถ้า​เขา​ไม่ดื่มน้ำ​เขา​ก็จะ​อ่อนเปลี้ยไป 13 ช่างไม้​ก็​ขึง​เชือกวัด​และ​ใช้​ปากกาเหล็ก และ​วงเวียน​ขีดเขียน​เป็น​รูปร่าง​ขึ้นมา และ​เขา​ก็​แกะสลัก​มัน​ด้วย​เครื่องมือ​แกะสลัก เขา​สร้างมัน​ขึ้นมา​เหมือน​รูปร่างคน และ​มี​ความสวยงาม​ของมนุษย์ แล้ว​เอา​มัน​ไป​ตั้งไว้​ใน​ศาลเจ้า 14 เขา​ไป​ตัด​ต้นสนซีดาร์ หรือ​ไม่ก็​ไป​เลือก​ต้นโฮม์​หรือ​ต้นโอ๊ก เขา​ปล่อย​ให้​ต้นไม้​โตขึ้น​ตามลำพัง​ท่ามกลาง​ไม้อื่นๆ​ในป่า เขา​ปลูก​ต้นสนซีดาร์​และ​ฝน​ก็​ทำให้​มัน​สูงขึ้น 15 และ​เมื่อ​ถึงเวลา​ที่​จะ​เอา​มัน​มา​ทำฟืน​ให้กับ​มนุษย์ เขา​ก็​เอา​ไม้นั้น​มา​ส่วนหนึ่ง มาเผา​ให้​ความอบอุ่น​กับตัวเอง เอา​มา​ก่อไฟ​และ​อบขนมปัง​และ​เขา​ก็​เอา​อีกส่วนหนึ่ง​มา​สร้าง​เป็นพระ​และ​นมัสการมัน เขา​แกะสลัก​รูปเคารพ​ขึ้นมา​และ​กราบไหว้​อยู่​ต่อหน้ามัน 16 เขา​เอา​ไม้​ครึ่งหนึ่ง​มา​เผาไฟ​และ​ย่างเนื้อ​บนมัน เอา​มา​กิน​จน​อิ่มหนำสำราญ​และ​ผิงไฟนั้น​ให้​ร่างกาย​อบอุ่น และ​พูดว่า “ข้าอุ่นจัง ขณะที่​ดูไฟนี้” 17 และ​ไม้​ที่เหลือ​ก็​เอามา​สร้าง​เป็นพระ ให้​เป็น​รูปเคารพ​ของเขา และ​เขา​ก็​ก้มกราบ​และ​นมัสการมัน แถม​เขา​ได้อธิษฐาน​กับมัน​ว่า “ช่วยกู้​ชีวิต​ข้าด้วย เพราะ​พระองค์​เป็น​พระเจ้า​ของข้า”

18 พวกเขา​ไม่รู้​ไม่เข้าใจ​ใน​สิ่งที่​เขา​ทำอยู่ ตา​ของ​พวกเขา​ปิดสนิท เขา​จึง​มองอะไร​ไม่เห็น และ​จิตใจ​ของเขา​ก็​เหมือนกัน​เขา​ก็เลย​ไม่เข้าใจ 19 ไม่มีใคร​หยุด​พิจารณา และ​พวกเขา​ก็​ไม่มี​ความรู้ หรือ​ความคิด​แยกแยะ ที่​จะ​พูดว่า “ข้า​เผาไม้​ครึ่งหนึ่ง​ในไฟ และ​อบขนมปัง​บนมัน ข้า​ย่างเนื้อ​และ​กินเนื้อนั้น แล้ว​ต่อไป​ข้า​ควรจะ​เอา​ไม้​ที่เหลือ​มา​สร้าง​สิ่งที่​น่าขยะแขยงนี้​หรือเปล่า ข้า​ควรจะ​ก้มลง​กราบ​ต่อหน้า​ท่อนไม้​ท่อนหนึ่ง​หรือเปล่า” 20 มัน​เหมือนกับ​การเลี้ยงสัตว์​ด้วยขี้เถ้า จิตใจ​ที่​หลอกลวง​ของเขา​ได้​นำเขา​ให้​หลงทางไป เขา​ไม่สามารถ​ช่วยกู้​ตัวเองได้ หรือ​พูดว่า “สิ่งนี้​ที่​อยู่​ใน​มือขวา​ของข้า​เป็น​เรื่องหลอกลวง​ไม่ใช่หรือ”

พระยาห์เวห์​ไถ่​อิสราเอล

21 พระยาห์เวห์​พูดว่า “ยาโคบ​เอ๋ย จำ​เรื่อง​พวกนี้​ไว้ให้ดี

อิสราเอล​เอ๋ย จำ​เรื่อง​พวกนี้​ให้ดี เพราะ​เจ้า​เป็น​ผู้รับใช้​ของเรา

เรา​ได้​ปั้นเจ้า​ขึ้นมา เจ้า​คือ​ผู้รับใช้​ของเรา

อิสราเอล​เอ๋ย เรา​จะ​ไม่มีวัน​ลืมเจ้า

22 เรา​ได้​กวาด​การกบฏ​ของเจ้า​ทิ้งไป​เหมือน​ลมพัดเมฆไป

และ​กวาด​ความบาป​ของเจ้า​ทิ้งไป​เหมือน​หมอกปลิวไป

กลับ​มาหา​เราเถิด เพราะ​เรา​ได้​ไถ่เจ้าแล้ว”

23 ฟ้าสวรรค์​เอ๋ย ร้องเพลงเถิด

เพราะ​พระยาห์เวห์​ได้ทำ​สิ่งที่​ยิ่งใหญ่

ส่วน​ลึกที่สุด​ของโลกเอ๋ย โห่ร้องเถิด

ภูเขา ป่าไม้ และ​ต้นไม้ทั้งหลายเอ๋ย ระเบิด​เสียงเพลง​ออกมาเลย

เพราะ​พระยาห์เวห์​ได้​ไถ่ยาโคบแล้ว

และ​พระองค์​ได้​เสริม​บารมี​ของพระองค์​โดย​ช่วย​อิสราเอล

24 พระยาห์เวห์​ผู้ไถ่เจ้า ผู้​ปั้น​เจ้า​ใน​ครรภ์

พูด​ไว้​ว่า​อย่างนี้

“เรา​คือ​ยาห์เวห์ ผู้สร้าง​ทุกสิ่งทุกอย่าง

เรา​ได้​ขึง​ท้องฟ้านี้​ออก​แต่เพียงผู้เดียว

เรา​ได้​กาง​แผ่นดิน​ออก​ด้วย​ตัวเราเอง

25 เรา​คือ​ผู้ที่​ทำให้​คำทำนาย​ของ​พวกนักต้มตุ๋น​ผิดเพี้ยนไป

และ​ทำให้​พวกหมอดู​กลายเป็น​ตัวตลกโง่ๆไป

และ​เรา​เป็น​ผู้ที่​ทำให้​คนฉลาด​หัวหมุน

และ​ทำให้​ความรู้​ของเขา​นั้น​โง่เขลาไป

26 แต่​เรา​ทำให้​คำพูด​ของ​ผู้รับใช้​เรา​เกิดขึ้นจริง

และ​ทำให้​คำทำนาย​ของ​พวกทูต​ของเรา​สำเร็จผล

เรา​พูดถึง​เยรูซาเล็ม​ว่า ‘จะ​มี​คน​มา​อาศัยอยู่​ที่นี่​อีกครั้งหนึ่ง’

และ​เรา​ก็​พูด​ถึง​เมืองต่างๆ​ของยูดาห์​ว่า

‘พวกมัน​จะ​ถูกสร้าง​ขึ้นใหม่’

และ​เรา​พูด​ถึง​ซากปรัก​หักพัง​ของ​เยรูซาเล็ม​ว่า

‘เรา​จะ​ยก​ซากปรัก​หักพัง​เหล่านั้น​ขึ้นมาใหม่’

27 เรา​พูด​กับ​มหาสมุทร​ว่า ‘เหือด​แห้ง​ไปซะ’

เรา​จะ​ทำให้​แม่น้ำ​ทั้งหลาย​ของเจ้า​เหือด​แห้งไป

28 เรา​พูด​ถึง​ไซรัส+ 44:28 ไซรัส คือ​กษัตริย์​ของ​เปอร์เซีย เขา​ปกครอง​อยู่​ใน​ช่วง 550-530 ก่อน​พระเยซู​มาเกิด ว่า ‘เขา​เป็น​ผู้เลี้ยงแกะ​ของเรา

เขา​จะ​ทำ​ทุกสิ่งทุกอย่าง​ที่​เรา​อยากให้​เขาทำ’

ไซรัส​จะ​พูดถึง​เยรูซาเล็ม​ว่า ‘ให้​สร้างมัน​ขึ้นมาใหม่’

และ​พูดถึง​พระวิหาร​ว่า ‘ให้​วาง​ฐานราก​ของมัน​ขึ้นมาใหม่’”

45

พระยาห์เวห์​เลือก​ไซรัสมา​ปลดปล่อย​อิสราเอล

1 ไซรัส ผู้ที่​เรา​ได้​เจิมไว้​เป็น​กษัตริย์

ผู้ที่​เรา​ได้​จูง​มือขวา​ของเขาไว้

เพื่อ​เขา​จะ​มี​ชัยชนะ​เหนือ​ชนชาติต่างๆ

และ​ปลด​อำนาจ​ไป​จาก​กษัตริย์​ทั้งหลาย

เรา​ได้​เปิด​ประตู​ทั้งหลาย​ต่อหน้าเขา

พวก​ประตูเมือง​จะ​ไม่ปิด​ไปจากเขา

เรา​ยาห์เวห์ ได้​พูดกับ​เขาว่า

2 “เรา​จะ​นำหน้า​เจ้าไป

และ​ทำให้​ภูเขา​ทั้งหลาย​ราบ​เป็นหน้ากลอง

เรา​จะ​พังทลาย​ประตูเมือง​ที่​ทำ​จาก​ทอง​สัมฤทธิ์

และ​จะ​ตัดกลอน​ประตูเหล็ก​ให้ขาด

3 เรา​จะ​ยก​ทรัพย์​สมบัติ​ที่​แอบซ่อนไว้​ใน​ความมืด

และ​ขุมทรัพย์​ที่​แอบซ่อนไว้​ใน​ที่ลับ​ให้กับเจ้า

เพื่อ​เจ้า​จะได้​รู้ว่า​เรา​คือ​ยาห์เวห์

พระเจ้า​ของ​อิสราเอล​ผู้ที่​เรียก​เจ้า​ตามชื่อ​ของเจ้า

4 เรา​ทำ​เรื่อง​พวกนี้ เพื่อ​ช่วย​ยาโคบ​ผู้รับใช้​ของเรา

ทำ​เพื่อ​อิสราเอล ผู้ที่​เรา​เลือกมา

เรา​ได้​เรียกเจ้า​ตาม​ชื่อของเจ้า​และ​ให้​เจ้า​มีตำแหน่ง​พ่วงท้าย

ถึงแม้ว่า​เจ้า​จะ​ไม่รู้จัก​เราก็ตาม

5 เรา​คือ​ยาห์เวห์ ไม่มีพระ​อื่นอีก

นอกจาก​เราแล้ว ก็​ไม่มี​พระเจ้า​อื่นอีก

เรา​ติด​อาวุธ​ให้เจ้า

ถึงแม้​เจ้า​จะ​ไม่รู้จัก​เรา

6 เรา​ทำ​อย่างนี้​เพื่อว่า​ผู้คน​จาก​ทิศตะวันออก​ไปถึง​ทิศตะวันตก จะ​ได้​รู้ว่า​ไม่มี​พระอื่นใด​นอกจากเรา

เรา​คือ​ยาห์เวห์ ไม่มี​พระอื่นอีก

7 เรา​ปั้น​ความสว่าง​และ​สร้างความมืด

เรา​นำ​ความร่มเย็นเป็นสุข​มา​และ​สร้างความหายนะ

เรา ยาห์เวห์ ทำทุกสิ่งทุกอย่างนี้

8 ฟ้าสวรรค์เอ๋ย ให้​ปล่อยฝน​ลงมา​จากเบื้องบน

ให้​พวกเมฆ​เท​ความยุติธรรม​ลงมา

ให้​แผ่นดิน​เปิดออก​เพื่อ​ความรอด​จะได้​เติบโต​ขึ้นมา

เพื่อ​ความยุติธรรม​จะได้​งอกขึ้นมา

เรา ยาห์เวห์ เป็น​ผู้สร้าง​เรื่องนี้​ขึ้นมา

พระเจ้า​ควบคุม​สิ่งที่​พระองค์​สร้างขึ้น

9 เฮ้ย ไอ้พวก​ที่​โต้เถียง​กับ​ผู้ที่​สร้างเจ้ามา

เจ้า​เป็นแค่​หม้อหนึ่ง​ใน​พวกหม้อดิน​ทั้งหลาย

ดินเหนียว​มีสิทธิ์​ที่​จะ​ถาม​คนปั้น​มันได้หรือ​ว่า ‘เจ้า​กำลัง​ทำอะไร​อยู่นี่’

หรือ ต่อว่า​คนปั้น​ว่า ‘เจ้าไร้ฝีมือ’

10 เฮ้ย ไอ้​คนที่​เสือกไปถาม​คนที่​กำลัง​จะ​เป็นพ่อ​ว่า ‘มีลูก​ทำไม’

หรือ​พูดกับ​คนเป็นแม่​ว่า ‘กำลัง​คลอดลูก​ทำไม’”

11 พระยาห์เวห์ ผู้ศักดิ์สิทธิ์​ของ​อิสราเอล​ผู้สร้าง​เขามา พูดว่า​อย่างนี้

“เจ้า​จะ​มา​เสือก​ถามเรา​เกี่ยวกับ​เรื่องลูกๆ​ของเราหรือ

หรือ​จะ​มา​สั่งเรา​เกี่ยวกับ​สิ่งที่​เรา​ได้สร้างขึ้น

12 เรา​ได้​สร้าง​โลกนี้

และ​ได้​สร้างมนุษย์​ขึ้นมา​บนโลก

เรา​ได้​กาง​ท้องฟ้า​ออก​ด้วย​มือของเราเอง

และ​เรา​ได้​ให้​คำสั่ง​กับ​พวกดวง​อาทิตย์ ดวงจันทร์​และ​ดวงดาว​ทั้งหลาย

13 เรา​ได้​ยั่วยุ​ไซรัส​ให้​ลงมือ​เพื่อ​ให้​สำเร็จ​ตาม​จุดประสงค์​ที่ดี​ของเรา

และ​เรา​จะ​ทำทางต่างๆ​ของเขา​ให้​ราบเรียบ

เขา​จะ​สร้าง​เมือง​ของเรา​ขึ้นมาใหม่ เขา​จะ​ปลดปล่อย​คนของเรา​ที่​ถูกจับ​ไป​เป็นเชลย​โดย​ไม่ได้รับ​ค่าจ้าง​หรือสินบน”

พระยาห์เวห์​ผู้มีฤทธิ์ทั้งสิ้น​พูดไว้​ว่า​อย่างนั้น

14 พระยาห์เวห์​พูดว่า​อย่างนี้

“ความร่ำรวย​ของ​อียิปต์​และ​กำไร​ของ​เอธิโอเปีย

และ​คนเสบา คนร่างสูงนั้น

ก็​จะ​ถูกนำ​มาให้เจ้า และ​กลายเป็น​ของเจ้า

พวกเขา​จะ​ติดตามเจ้า

เป็นเชลย​ถูก​ล่ามโซ่​มา​ก้มกราบ​อยู่​ต่อหน้าเจ้า

พวกเขา​จะ​อ้อนวอน​และ​พูดกับเจ้า​ว่า

‘พระเจ้า​สถิตอยู่​กับท่านแน่

ไม่มี​พระอื่นใดอีก​นอกจาก​พระองค์’”

15 ข้าแต่​พระเจ้า​ของ​อิสราเอล พระผู้ช่วยให้รอด

พระองค์​เป็น​พระเจ้า​ที่​ทำงาน​อย่างลับๆ​จริงๆ

16 พวกเขา​ทุกคน​จะต้อง​ได้รับ​ความอับอาย​และ​ขายหน้าไป

พวกที่​ทำ​รูปเคารพ​จะ​ได้รับ​ความอัปยศอดสู​ไปด้วยกัน

17 แต่​พระยาห์เวห์ ได้​ช่วย​ให้​อิสราเอล​รอด​เป็น​ชัยชนะ​ที่​อยู่​ถาวร​ตลอดไป

พวกเจ้า​จะ​ไม่มีวัน​ได้รับ​ความอับอาย​หรือ​ขายหน้า​ตลอดไป​เป็นนิตย์

18 พระยาห์เวห์​คือ​พระเจ้า​ผู้สร้าง​ฟ้าสวรรค์

พระองค์​ปั้น​โลกนี้​ขึ้นมา

พระองค์​สร้าง​มัน​และ​ตั้ง​มัน​ให้​มั่นคง

พระองค์​ไม่ได้​สร้าง​ให้​มัน​ว่างเปล่า

พระองค์​ปั้น​มัน​ขึ้นมา​ให้​คนอยู่

พระองค์​คือ​พระยาห์เวห์​ที่​พูด​ว่า

“เรา​คือ​ยาห์เวห์ ไม่มี​พระเจ้า​อื่นอีก

19 เรา​ไม่ได้​พูด​ใน​ที่ลี้ลับ

หรือ​พูด​อยู่​ใน​ที่มืดมิด

เรา​ไม่ได้​บอก​กับ​ลูกหลาน​ของ​ยาโคบ​ว่า

‘ให้​ค้นหา​เรา​ใน​แผ่นดิน​ที่ว่างเปล่า’

เรา คือ​ยาห์เวห์ เรา​พูดความจริง

และ​ประกาศ​ใน​สิ่งที่​ถูกต้อง”

พระยาห์เวห์​พิสูจน์​ว่า​พระองค์​เป็นพระเจ้า​แต่เพียงองค์เดียว

20 เจ้า​ที่​หนีรอด​มา​จาก​ชนชาติต่างๆ​รวบรวม​กันเข้า

และ​มานี่ เข้ามา​ใกล้ๆกัน

คนพวกนั้น​ที่​เดิน​แบก​รูปเคารพต่างๆ​ที่​ทำ​จากไม้​และ​อธิษฐาน​ถึง​พระ​ที่​ไม่สามารถ​ช่วย​พวกเขาได้

คนพวกนี้​ไม่มี​ความรู้

21 ให้​พวกเขา​มา​และ​ยื่นคดี​ของเขา

ให้​พวกเขา​หารือกัน​ใน​เรื่อง​พวกนี้

“ใคร​เป็น​คนทำนาย​เรื่องนี้​ให้​เจ้ารู้​เมื่อ​นานมาแล้ว

หรือ​ใคร​เป็น​คนบอก​เรื่องนี้​ให้เจ้ารู้​ก่อนล่วงหน้า+ 45:21 ใคร​เป็น​คน … ล่วงหน้า เรื่องนี้​คง​หมายถึง​ว่า “พระเจ้า​จะ​ใช้​ไซรัส​มา​ปลดปล่อย​อิสราเอล​คน​ของ​พระองค์​ให้​เป็นอิสระ”​นานแสนนาน​มาแล้ว

ก็​ไม่ใช่​เรา ยาห์เวห์ หรอก​หรือ

ไม่มี​พระเจ้า​อื่นอีกแล้ว​นอกจากเรา

เรา​เป็น​พระเจ้า​ที่​ทำ​ใน​สิ่งที่​ถูกต้อง เรา​เป็น​พระผู้ช่วยให้รอด

ไม่มี​พระเจ้า​อื่น​นอกจากเรา

22 ทุกคน​ที่​อยู่​สุดปลายโลก หัน​มาหาเรา​แล้วจะรอด

เพราะ​เรา​คือ​พระเจ้า ไม่มี​พระเจ้า​อื่นอีก

23 เรา​ได้​สาบาน​อ้างชื่อ​เราเอง

คำ​สัญญา​ที่​ได้​ออก​จาก​ปาก​ของเรา​นั้น​ยุติธรรม

และ​เรา​จะ​ไม่กลับ​คำพูด

ทุกหัวเข่า​จะ​ต้อง​กราบลง​ต่อหน้าเรา

และ​ลิ้นทุกลิ้น​จะ​สาบาน​ว่า​จะ​จงรัก​ภักดี​ต่อเรา

24 พวกเขา​จะ​พูดว่า ‘ชัยชนะ​และ​พละกำลัง​มาจาก​พระยาห์เวห์​เท่านั้น’

ทุกคน​ที่​โกรธแค้น​พระองค์​จะ​มาหา​พระองค์​และ​ได้รับ​ความอับอายขายหน้า

25 แต่​ลูกหลาน​ของ​อิสราเอล​ทุกคน​จะ​ได้รับ​ชัยชนะ​จาก​พระยาห์เวห์

และ​พวกเขา​ก็จะ​สรรเสริญ​พระองค์”

46

พวกพระจอม​ปลอม​ไม่มีประโยชน์

1 ต่อหน้า​พระเจ้า พระเบล​ต้อง​ก้มกราบลง พระเนโบ ต้อง​หมอบตัวลง

รูปเคารพ​ของ​พระ​ทั้งสองนี้​จะ​ต้อง​วาง​อยู่​บน​พวกสัตว์​และวัว

พวกรูปเคารพ​ที่​เจ้าหาม​แห่แหน​ไปมานั้น

ตอนนี้​กำลัง​ถูก​บรรทุก​อยู่​บน​พวกสัตว์​ที่​เหน็ดเหนื่อยนั้น

2 พวกมัน​ต้อง​หมอบตัวลง​และ​ต้อง​ก้มกราบลง​ด้วยกัน

พวกพระนั้น​ไม่สามารถ​ช่วยกู้​รูปปั้น​ของ​ตนเองได้

พระพวกนั้นเอง​ก็​ตก​ไปเป็น​เชลย​เหมือนกัน

3 พระยาห์เวห์​พูดว่า “ครอบครัว​ยาโคบเอ๋ย

คือ​พวกที่​ยัง​เหลือรอด​ใน​ครอบครัว​ของ​อิสราเอล ฟังเรา​ให้ดี

เรา​ได้​แบก​พวกเจ้า​ตั้งแต่​เจ้า​เกิดมา

เรา​ได้​แบก​พวกเจ้า​ตั้งแต่​เจ้า​คลอด​จากครรภ์มา

4 จนกระทั่ง​เจ้า​แก่เฒ่า เรา​ก็คือ​พระองค์นั้น

ถึงแม้​ผม​ของเจ้า​จะ​ขาวไป เรา​ก็ยัง​จะ​แบกเจ้าอยู่

เรา​ได้​สร้างเจ้ามา เรา​จะ​ดูแลเจ้า

เรา​จะ​แบกเจ้า​และ​ช่วยเจ้า​ให้รอด

5 เจ้า​จะ​เอา​เรา​ไป​เปรียบ​กับใคร ใคร​จะ​มา​เทียบเทียม​กับเราได้

เจ้า​จะ​เปรียบเทียบ​เรา​กับใคร และ​ทำ​ยัง​กับ​ว่า​เหมือนกัน​อย่างนั้นหรือ

6 คนพวกนั้น​ที่​เท​ทอง​มากมาย​ออกจากถุง

และ​เอา​เงิน​มาชั่ง​บน​ตราชั่ง

ได้​จ้าง​ช่างทอง​มา​คนหนึ่ง​มา​สร้างมัน​ขึ้น​เป็นพระ

แล้ว​พวกเขา​ก็​ก้มกราบ​นมัสการมัน

7 พวกเขา​ยก​มัน​ใส่บ่า​และ​แบก​มันไป

แล้ว​ไป​วางไว้​ในที่​ของมัน

มัน​ก็​ตั้ง​อยู่​ที่นั่น​ไม่​กระดุกกระดิก​ไปไหน

ถ้า​มี​คน​มา​ร้องขอ​ความช่วยเหลือ​จากมัน

มัน​ก็​ไม่ตอบ

มัน​ไม่​สามารถ​ช่วยใคร​ให้พ้น​จาก​ความเดือด​ร้อน​ได้เลย

8 เจ้าพวก​ชอบกบฏ​ทั้งหลาย จดจำ​เรื่องนี้​ไว้ให้ดี และ​กล้าหาญไว้

ให้​หวนคิด​อยู่เสมอ​ในใจ

9 คือ​ให้​จดจำ​เรื่องเหล่านั้น​ที่​เรา​ได้ทำ​ตั้งแต่​สมัยโบราณ

เพราะ​เรา​เป็น​พระเจ้า ไม่มี​พระเจ้า​อื่นอีก

เรา​เป็น​พระเจ้า ไม่มีใคร​เหมือนเรา

10 เรา​ได้​ทำนาย​ตอนจบ​ไว้​ตั้งแต่​เริ่มต้นเลย

ตั้งแต่​สมัยโบราณ เรา​ได้​บอก​เจ้า​ถึง​สิ่งที่​ยังไม่เกิดขึ้น

เรา​บอก​ว่า ‘เมื่อ​เรา​วางแผน มัน​ก็จะ​เกิดขึ้น​ตามนั้น

เรา​จะ​ทำ​ทุกสิ่ง​ที่​เรา​อยากจะทำ’

11 เรา​ได้​เรียก​นกอินทรี​ตัวหนึ่ง​มา​จาก​ทางตะวันออก

คือ​เรียก​ชายคนหนึ่ง​จาก​แดนไกล​ให้​มา​ทำ​ตามแผน

เรา​ได้​พูด​เอาไว้ และ​เรา​จะ​ทำให้​มัน​เกิด​ตามนั้น

เรา​ได้​วางแผน​ไว้ และ​เรา​จะ​ทำ​มัน

12 พวกเจ้า​หัวดื้อ

พวกเจ้า​ที่​คิดว่า​ความรอด​อยู่​ห่างไกล ฟังเราให้ดี

13 เรา​ได้​เอา​ความรอด​ของเรา​มา​ใกล้แล้ว มัน​อยู่​ไม่ไกล

และ​ความรอด​ของเรา​ก็​ไม่ล่าช้าด้วย

เรา​จะ​เอา​ความรอด​มา​ไว้​ที่ศิโยน

และ​เรา​จะ​ให้​สง่าราศี​ของเรา​กับ​อิสราเอล”

47

ข่าวสาร​ของ​พระเจ้า​ถึง​ชาวบาบิโลน

1 พระยาห์เวห์​พูดว่า “บาบิโลน​สาวพรหมจรรย์เอ๋ย

ลง​มา​นั่ง​บนฝุ่น

นางสาว​เคลเดีย​เอ๋ย

มา​นั่ง​บน​พื้น​โดย​ไม่มี​บัลลังก์

เพราะ​จะ​ไม่มีใคร​เรียก​เจ้า​ว่า​เจ้าหญิงเนื้อนุ่ม และ​เจ้าหญิงเนื้อเนียน อีกต่อไป

2 ไป​จับ​โม่หิน​และ​โม่แป้งซะ

เอา​ผ้าคลุมหน้า​ออก

ให้​ถอดกระโปรง​ออก​จน​เห็นขา​ของเจ้า

แล้ว​เดิน​ข้าม​แม่น้ำ​ไป

3 เจ้า​จะ​เปลือย​เปล่า​ไม่มี​อะไร​ปกปิด

คน​จะ​เห็น​ส่วนที่​น่าอับอาย​ของเจ้า+ 47:3 คน​จะ​เห็น​ส่วนที่​น่าอับอาย​ของเจ้า อาจจะ​หมายถึง​การถูกข่มขืน

เรา​จะ​แก้แค้น​เจ้า

และ​เรา​จะ​ไม่ไว้ชีวิต​ใครเลย”

4 ผู้ที่​ไถ่​พวกเรา​ให้​เป็นอิสระ​คือ​องค์ผู้ศักดิ์สิทธิ์​แห่ง​อิสราเอล

พระองค์​มี​ชื่อ​ว่า​พระยาห์เวห์ ผู้มีฤทธิ์ทั้งสิ้น

5 พระยาห์เวห์ พูดว่า “นางสาว​เคลเดียเอ๋ย​เข้าไป​ใน​ที่มืด​และ​นั่งเงียบๆ

เพราะ​จะ​ไม่มีใคร​เรียก​เจ้า​ว่า ‘ราชินี​แห่ง​อาณาจักร​ทั้งหลาย’ อีกต่อไป

6 ตอนนั้น​เรา​โกรธ​คนของเรา

เรา​ทำให้​ทรัพย์​สมบัติ​ของเรา​เสื่อม​เสีย​เกียรติไป

เรา​ได้​มอบ​พวกเขา​ไว้​ใน​มือเจ้า

แต่​เจ้า​ไม่ได้​มี​ความเมตตา​ต่อพวกเขาเลย

เจ้า​ทำให้​แอก​ของเจ้า​หนักมาก​แม้แต่​บนบ่า​ของคนชรา

7 เจ้า​ได้​พูดว่า ‘ข้า​จะ​เป็น​ราชินี​ตลอดชั่วนิรันดร์’

เจ้า​ไม่ได้​คิดถึง​สิ่ง​ที่​เจ้า​ทำลงไป

เจ้า​ไม่ได้​นึกถึง​ผล​ที่​จะตามมา

8 ตอนนี้ ฟังไว้​ให้ดี เจ้าที่​รัก​ความสนุกสนาน

เจ้า​ที่​นั่ง​อยู่​ใน​ความปลอดภัย

เจ้า​พูด​ในใจ​ของตน​ว่า

‘ข้านี่แหละ​พระเจ้า และ​ไม่มี​ผู้อื่น​นอกจากข้า

ข้า​จะ​ไม่มีวัน​เป็น​แม่หม้าย​และ​ข้า​จะ​ไม่มีวัน​สูญเสีย​ลูกๆ​ของข้าไป’

9 แต่​ทั้งสองอย่างนี้​จะ​เกิดขึ้น​กับเจ้า ในทันทีทันใด ภายในวันเดียว

เจ้า​จะ​สูญเสีย​ทั้งลูกๆ​และสามีไป ทั้งๆที่​เจ้า​มี​เวทมนตร์​มากมาย

ทั้งๆที่​เจ้า​มี​คาถาอาคม​ที่​มีฤทธิ์​อันยิ่งใหญ่

10 เจ้า​รู้สึก​ปลอดภัย​อยู่​ใน​ความเลวทราม​ของเจ้า

เจ้า​คิดว่า ‘ไม่มีใคร​เห็นข้า’

ความฉลาด​และ​ความรู้​ของเจ้า​นำ​เจ้า​หลงทางไป

เจ้า​คิดในใจ​ว่า ‘ข้านี่แหละ​พระเจ้า ไม่มี​ผู้อื่น​นอกจากข้า’

11 ดังนั้น เรื่อง​เลวร้าย​จะ​ตกมา​บนเจ้า

เจ้า​ไม่รู้ว่า​มัน​จะ​เกิดขึ้น​เมื่อไหร่

ความพินาศ​จะ​ตกมา​บนเจ้า

เจ้า​จะ​ไม่มีทาง​กำจัด​มัน​ไปได้

ความหายนะ​จะ​เกิดขึ้น​กับเจ้า​ใน​ทันทีทันใด

เจ้า​จะ​ไม่มีวัน​รู้ว่า​มัน​จะ​มาถึง​เมื่อไหร่

12 ใช้​คาถา​อาคม​ของเจ้า​ต่อไป​และ​ใช้​เวทมนตร์​ทั้งหมด​ของเจ้า

ที่​เจ้า​ยุ่ง​อยู่​กับมัน​ตั้งแต่​เป็นเด็ก​มาแล้ว

ไม่แน่​เจ้า​อาจจะ​สำเร็จ​ก็ได้

ไม่แน่​เจ้า​อาจจะ​ทำให้​บางคน​กลัว​ก็ได้

13 เจ้า​ปรึกษา​พวกหมอดู​มากมาย​จนเหนื่อย

ให้​พวกโหราจารย์​ลุกขึ้นมา​ช่วยชีวิตเจ้าสิ

ให้​พวก​ที่​ดูดวง ดูดาว และ​ดวงจันทร์​ใหม่​ทุกเดือน

ทำนายสิ​ว่า​จะ​เกิดอะไรขึ้น​กับเจ้า

14 ดูสิ พวกเขา​เป็น​เหมือนฟาง

ไฟ​ก็​จะ​เผาผลาญ​พวกมัน​จนหมด

พวกเขา​ไม่สามารถ​เอาตัวรอด​ให้พ้น​จาก​ฤทธิ์​แห่ง​เปลวไฟ

มัน​ไม่ใช่​ถ่านไฟ​สำหรับ​ผิง​อุ่นกาย

หรือ​เป็น​แสงไฟ​ให้​กับใคร​มานั่งชม

15 นี่คือ​สิ่งที่​จะ​เกิดขึ้น​กับเจ้า

คือ​คนพวกนั้น​ที่​เจ้า​ร่วมงานด้วย​จะ​ทำให้​เจ้า​ผิดหวัง​อย่างนั้น

คนที่​เจ้า​ค้าขายด้วย​ตั้งแต่สาวๆ

ก็จะ​แยกย้ายไป​ตัวใครตัวมัน​จน​ไม่เหลือใคร​ที่​จะ​มา​ช่วยกู้​เจ้าได้”

48

พระเจ้า​ปกครอง​โลก​ของพระองค์

1 พระยาห์เวห์​พูดว่า “ฟังสิ่งนี้​ให้ดี​ครอบครัว​ของ​ยาโคบ ผู้ที่​มี​ชื่อ​เรียกว่า​อิสราเอล

ผู้สืบเชื้อสาย​มา​จาก​ยูดาห์

เจ้า​อ้าง​ชื่อ​ของ​พระยาห์เวห์​ใน​การสาบาน

เจ้าสรรเสริญ​พระเจ้า​ของ​อิสราเอล

แต่​เจ้า​ไม่ได้​ทำ​ด้วย​ความซื่อสัตย์​และ​ความจริงใจ

2 พวกเจ้า​เรียก​ตัวเอง​ว่า​ประชากร​ของ​เมืองศักดิ์สิทธิ์

ที่​เชื่อพึ่ง​ใน​พระเจ้า​ของ​อิสราเอล

ที่​มี​ชื่อ​เรียกว่า​พระยาห์เวห์​ผู้มีฤทธิ์ทั้งสิ้น

3 พระยาห์เวห์​พูดว่า เรา​ได้​ทำนาย​นานมาแล้ว​ถึง​สิ่งที่​ได้​เกิดขึ้นนี้

สิ่งเหล่านั้น​ได้​ออกมา​จาก​ปากของเรา

เรา​ได้​ทำให้​พวกมัน​เป็น​ที่รู้​กันไปทั่ว

แล้ว​จู่ๆ เรา​ก็​ลงมือทำ แล้ว​มัน​ก็​เกิดขึ้น

4 เพราะ​เรา​รู้ว่า​เจ้านั้น​ดื้อดึง

คอ​เจ้า​เหมือน​เอ็นเหล็ก​จูงยาก

หัวแข็ง​เหมือนกับ​ทองเหลือง

5 เรา​ได้​ประกาศ​ให้​เจ้ารู้​นานมาแล้ว

ก่อน​ที่​สิ่งเหล่านั้น​จะเกิด เรา​ก็​ได้​บอก​เจ้าแล้ว

เพื่อ​เจ้า​จะ​ไม่​สามารถ​พูดได้​ว่า ‘รูปเคารพ​ของฉัน​ทำ​สิ่งเหล่านั้น

รูปแกะสลักไม้​และ​รูปหล่อ​ของฉัน​ได้​สั่งให้​สิ่งเหล่านี้​เกิดขึ้น’”

6 เจ้า​เคย​ได้ยิน​คำทำนาย​ของเราแล้ว

ดู​สิ่ง​ทั้งหมด​ที่​เกิดขึ้นสิ

แล้ว​พวกเจ้า​จะ​ยอมรับ​ว่า​สิ่งที่​เรา​ได้​ทำนายนั้น​เกิดขึ้นจริง​หรือไม่

ต่อจากนี้ไป เรา​จะ​บอก​เจ้า​เกี่ยวกับ​สิ่งใหม่ๆ​ที่​แอบซ่อนอยู่ ที่​เจ้า​ยังไม่รู้

7 พวกมัน​เพิ่ง​ถูกสร้าง​ขึ้นมา​เดี๋ยวนี้เอง ไม่ใช่​นานมาแล้ว

ก่อนหน้านี้​เจ้า​ยังไม่เคย​ได้ยิน​เรื่องนี้

ดังนั้น เจ้า​ไม่สามารถ​พูดได้​ว่า

“เออ เรารู้แล้ว”

8 เจ้า​ไม่เคย​ได้ยิน​หรือรู้​เกี่ยวกับ​เรื่องนี้

หู​ของเจ้า​ไม่ได้​เปิด​ตั้งนาน​มาแล้ว

เพราะ​เรา​รู้ว่า​เจ้านั้น​ชอบ​หักหลัง

และ​เรา​รู้ว่า​ตั้งแต่เกิดแล้ว เจ้า​ได้​ชื่อว่า “ไอ้กบฏ”

9 เพราะ​เรา​ไม่อยาก​เสียชื่อ​ของเรา เรา​จึง​ได้​ยับยั้ง​ความโกรธ​ของเราไว้

เพื่อ​ให้​คนสรรเสริญเรา

เรา​จึง​ได้​ระงับ​มันไว้​เพื่อเจ้า​และ​ไม่ได้​ทำลายเจ้า

10 เรา​ได้​หลอมเจ้าแล้ว แต่​ไม่ได้​หลอม​ด้วยไฟ​อย่างเงิน

แต่​เรา​ได้​ทดสอบเจ้า​ด้วย​เตาหลอม​แห่ง​ความ​ทุกข์ยาก

11 เพื่อ​เกียรติ​ของเรา เพื่อ​เกียรติ​ของเราเอง เราจะ​จัดการแล้ว

เรา​จะ​ปล่อย​ให้​ชื่อเสียง​ของเรา​เสื่อม​เสีย​ได้ยังไง

เรา​จะ​ไม่ยอม​มอบ​เกียรติ​ที่​เรา​สมควร​จะได้รับ​ให้กับ​ผู้อื่น

12 ฟังเราให้ดี ยาโคบ

อิสราเอล ผู้ที่​เรา​ได้​เรียกมา

เรา​คือ​พระองค์​ผู้นั้น เรา​เป็น​ผู้แรก

และ​ผู้สุดท้าย

13 มือของเรา​ได้​วาง​รากฐาน​ของโลก

มือขวา​ของเรา​ได้​แผ่​ฟ้าสวรรค์​ออก

เมื่อ​เรา​เรียก​พวกมันมา

พวกมัน​ก็​จะ​มา​ยืน​พร้อม​อยู่​ต่อหน้าเรา

14 เจ้าทั้งหลาย รวมกัน​เข้ามา และ​ฟังให้ดี

ใน​พวกพระนั้น​มีใครบ้าง​ที่​เคย​ทำนาย​สิ่งเหล่านี้

พระยาห์เวห์​ได้​เลือก​ไซรัส​มา​เป็น​พันธมิตร

เขา​จะ​ทำตาม​ความต้องการ​ของพระองค์

ต่อ​บาบิโลน ต่อ​เชื้อสาย​ของ​เคลเดีย

15 เรา​เอง​เป็น​ผู้​ที่​ออกคำสั่ง เรา​ได้​เรียก​เขามา

เรา​ได้​นำเขา​มาที่นี่ และ​งาน​ของเขา​จะ​ประสบผลสำเร็จแน่

16 เข้ามาใกล้ๆ​เรา และ​ฟังเรื่องนี้

“ตั้งแต่​เริ่มต้น เรา​ไม่เคย​พูด​ใน​ที่ลับ

และ​เมื่อ​มัน​เป็นจริง​ขึ้นมา เรา​ก็​อยู่ที่นั่น”

ตอนนี้ พระยาห์เวห์​องค์​เจ้า​ชีวิต ได้ส่งผม​และ​พระวิญญาณ​ของพระองค์​มาแล้ว 17 พระยาห์เวห์ ผู้ที่​ปกป้อง​พวกเจ้าไว้ ผู้ศักดิ์สิทธิ์​แห่งอิสราเอล พูดว่า

“เรา​คือ​ยาห์เวห์ พระเจ้า​ของเจ้า

เรา​สอน​เจ้า​เพื่อ​เป็น​ประโยชน์​กับเจ้า

เรา​นำ​เจ้า​ไป​ใน​ทาง​ที่​เจ้า​ควรไป

18 เสียดาย ที่​พวกเจ้า​ไม่ได้​ใส่ใจ​เรื่อง​คำ​สั่งสอน​ของเรา

ไม่อย่างนั้น​เจ้า​คง​สุขสบาย​ไปแล้ว​เหมือน​แม่น้ำ​ที่​ไหลตลอด​ไม่หยุด

และ​คง​ประสบ​ความสำเร็จ​ครั้งแล้วครั้งเล่า​เหมือน​คลื่น​ซัดมา​ครั้งแล้วครั้งเล่า

19 ลูกหลาน​ของเจ้า​ก็คง​มี​มากมาย​เหมือนกับ​เม็ดทราย

เชื้อสาย​ของเจ้า​ก็คง​มี​มากมาย​ดั่ง​กับ​เม็ดทราย

แล้ว​ชื่อ​ของ​พวกเขา​คง​ไม่โดน​ลบ​ออกไป

และ​พวกเขา​คง​ไม่​ถูกทำลาย​ไป​ต่อหน้าเรา”

20 ออกมา​จากบาบิโลนซะ ให้​วิ่งหนี​จาก​ชาวเคลเดีย

โห่ร้อง ประกาศ​มัน​ด้วย​ความยินดี

ให้​เล่า​เรื่องนี้ ให้​มัน​กระจาย​ไปไกล​ถึง​สุดขอบโลก​ให้​พูดว่า

“พระยาห์เวห์​ได้​ไถ่​ยาโคบ​ผู้รับใช้​ของพระองค์แล้ว”

21 เมื่อ​พระองค์​ได้​นำ​พวกเขา​ผ่าน​ทะเลทราย พวกเขา​ก็​ไม่ขาด​น้ำดื่ม

พระองค์​ให้​น้ำ​ไหล​ออกมา​จาก​ก้อนหิน​เพื่อ​พวกเขา

พระองค์​ได้​ผ่าหิน​และ​น้ำ​ก็​ทะลัก​ออกมา

22 แต่​พระยาห์เวห์​พูดว่า

“ไม่มีสันติสุข​สำหรับ​คนชั่วช้า”

49

งาน​ของ​ผู้รับใช้​ของพระองค์

1 พวกเจ้า​ที่​อยู่​แถบ​ชายฝั่ง​และ​หมู่เกาะต่างๆ​ฟังเราให้ดี

ชนชาติ​ทั้งหลาย​ที่​มา​จาก​แดนไกล ตั้งใจ​ฟังให้ดี

พระยาห์เวห์​ได้​เรียก​ผม​ให้​มา​รับใช้​พระองค์​ก่อนที่​ผม​จะเกิด​เสียอีก

พระองค์​ตั้งชื่อ​ให้ผม ตั้งแต่​ผม​ยัง​อยู่​ใน​ท้องแม่

2 พระองค์​ทำให้​ปาก​ของผม​เหมือนกับ​ดาบ​ที่​คมกริบ

พระองค์​ซ่อน​และ​ปกป้อง​ผม​ไว้​ใต้​มือพระองค์

พระองค์​ทำให้​ผม​เป็น​เหมือน​ลูกธนู​ที่​ขัดมัน

พระองค์​ซ่อนผม​ไว้ใน​ซองธนู​ของพระองค์

3 พระองค์​พูดกับผม​ว่า “อิสราเอล เจ้า​เป็น​ผู้รับใช้​ของเรา

เรา​จะ​ได้รับ​เกียรติ​เพราะเจ้า”

4 แต่​ผม​คิดว่า “ผม​ได้​ทำงาน​เหนื่อยเปล่า”

ผม​ได้​ทุ่มแรงไป​จนหมด เสียแรง​เปล่าๆ​ไม่ได้​อะไร​ซักอย่าง

แต่​อย่างไร​ก็ตาม​พระยาห์เวห์​จะให้​สิ่ง​ที่​ผม​สมควร​จะ​ได้รับ​อย่างแน่นอน

และ​รางวัล​ของผม​อยู่กับ​พระเจ้าของผม

5 พระยาห์เวห์​ได้​ปั้น​ผม​ใน​ครรภ์​ให้​เป็น​ผู้รับใช้​ของพระองค์

พระองค์​ทำ​อย่างนี้​เพื่อ​พระองค์​จะได้​นำ​ครอบครัว​ของยาโคบ​กลับมาหา​พระองค์ และ​เพื่อ​รวบรวม​คนอิสราเอล​กลับมาหา​พระองค์

ผม​จะ​ได้รับ​เกียรติ​ใน​สายตา​ของพระยาห์เวห์

และ​พระเจ้า​ของผม​ได้​เป็น​พละกำลัง​ของผมแล้ว

6 ตอนนี้​พระยาห์เวห์​พูดว่า “เจ้า​เป็น​ผู้รับใช้​ของเรา​ที่​กำลัง​ช่วยเรา​ฟื้นฟู​เผ่าต่างๆ​ของยาโคบ

และ​นำ​ผู้รอดชีวิต​ของ​ชนชาติ​อิสราเอล​กลับมา

แค่นั้น​ยัง​น้อยเกินไป เรา​จะ​ทำให้​เจ้า​เป็นแสงสว่าง​ให้กับ​ชนชาติต่างๆด้วย

เพื่อ​ความรอด​ของเรา​จะได้​ไปถึง​ที่สุดปลาย​แผ่นดินโลก”

7 พระยาห์เวห์​พระผู้ไถ่​และ​ผู้ศักดิ์สิทธิ์​แห่งอิสราเอล

ได้​พูด​กับ​คนนั้น​ที่​ถูกดูหมิ่น​ที่​ชนชาติอื่นๆ​เกลียดชัง

และ​ที่​เป็นทาส​ของ​ผู้ครอบ​ครอง​ทั้งหลาย​อย่างนี้ว่า

“เมื่อ​พวกกษัตริย์​เห็นเจ้า พวกเขา​ก็​จะ​ยืนขึ้น​ให้เกียรติเจ้า เมื่อ​พวกเจ้านาย​เห็นเจ้า​ก็จะ​โค้งคำนับเจ้า”

เพราะ​พระยาห์เวห์​องค์ผู้ศักดิ์สิทธิ์​แห่งอิสราเอล​ผู้ที่​ได้เลือก​เจ้า​มานั้น​รักษา​คำ​สัญญา​ของพระองค์เสมอ

วัน​แห่ง​ความรอด

8 พระยาห์เวห์​พูดว่า​อย่างนี้ “ใน​เวลา​ที่​เรา​แสดง​ความเมตตา เรา​จะ​ตอบ​คำ​อธิษฐาน​ของเจ้า

ใน​วันแห่งความรอด เรา​จะ​ช่วยเจ้า​และ​ปกป้องเจ้า

เรา​จะ​แต่งตั้ง​เจ้า​ให้เป็น​ตัวกลาง​แห่ง​คำ​สัญญา​ที่​เรามี​กับมนุษย์

เพื่อว่า​เรา​จะได้​ฟื้นฟู​แผ่นดิน​ขึ้นมาใหม่ และ​คืน​แผ่นดิน​ที่​ถูกทำลาย​กลับไป​ให้​เจ้าของเดิม

9 เรา​จะ​บอกกับ​พวกนักโทษ​ว่า ‘ออกมา​ได้แล้ว’

เรา​จะ​บอกกับ​คนเหล่านั้น​ที่อยู่​ใน​ความมืด​ว่า

‘โผล่​ออกมา​ได้แล้ว’

พวกเขา​จะ​เป็น​เหมือน​แกะ​ที่​กิน​ไป​ตาม​ทางเดิน

และ​พวกเขา​จะ​มี​ทุ่งหญ้า​บน​เนินเขาโล้น​ทั้งหลาย

10 พวกเขา​จะ​ไม่ขาด​อาหาร​หรือ​น้ำ

แสงแดด​และ​ลมร้อน​ของ​ทะเลทราย​จะ​ไม่โจมตี​พวกเขา

เพราะ​พระองค์​ผู้ปลอบโยน​พวกเขา​จะ​นำหน้า​พวกเขา

และ​พระองค์​จะ​นำทาง​พวกเขา​ไปถึง​ตาน้ำ​ทั้งหลาย

11 เรา​จะ​ทำให้​ภูเขา​ทั้งหลาย​ของเรา​แบน​เป็นถนน

และ​ถม​ที่ต่ำ​ขึ้นมา​เป็น​ทางหลวง​ของเรา

12 ดูสิ จะ​มี​บางคน​มา​จาก​แดนไกล

จะมี​บางคน​มา​จาก​ทิศเหนือ​และ​ทิศตะวันตก

และ​จะมี​บางคน​มาจาก​ทาง​ภาคใต้​ของอียิปต์”

13 ฟ้าสวรรค์เอ๋ย ร้องเพลงเถิด แผ่นดินโลกเอ๋ย ชื่นชม​ยินดีเถิด

ภูเขา​ทั้งหลายเอ๋ย ระเบิด​เป็น​เสียงเพลง​แห่งความชื่นชม​ยินดีเถิด

เพราะ​พระยาห์เวห์​ได้​ปลอบโยน​คนของพระองค์

และ​พระองค์​จะให้​ความรัก​กับ​คนของพระองค์​ที่​ทุกข์ยาก​ลำบาก

14 แต่​ศิโยน ได้​พูดว่า

“พระยาห์เวห์​ทอดทิ้งฉัน องค์​เจ้า​ชีวิต​ลืมฉัน”

15 พระยาห์เวห์​พูดว่า “ผู้หญิง​ที่​ให้​นมลูก จะ​ลืม​ลูกของเธอ​ได้หรือ

หรือ ผู้หญิง​ที่​คลอดลูก​ออกมา​จะ​ไม่ให้​ความรัก​ต่อลูก​ของเธอ ได้หรือ

ถึงแม้ว่า​พวกเขา​อาจจะ​ลืมได้

แต่​เรา​จะ​ไม่มีวัน​ลืมเจ้า

16 ดูสิ เยรูซาเล็ม เรา​วาด​เมือง​ของเจ้า​ลง​บนฝ่ามือ​ของเรา

กำแพง​ของเจ้า​อยู่​ต่อหน้าต่อตา​เราเสมอ

17 ลูกๆ​ของเจ้า​กำลัง​รีบกลับ​มาหาเจ้า

และ​คนพวกนั้น​ที่​พังทลายเจ้า​และ​ทำลายเจ้า​ก็จะ​จากเจ้าไป

18 ลืมตา​ขึ้นมา​มอง​ไปรอบๆ

พวกลูกหลาน​ของเจ้า​กำลัง​รวมตัวกัน​กลับมาหาเจ้า”

พระยาห์เวห์​พูดว่า “เจ้า​รู้ว่า​เรามีชีวิตอยู่แน่ ก็ให้แน่ใจ​ขนาดนั้น​เลยว่า

เจ้า​จะ​ได้​สวมใส่​ลูกหลาน​ของเจ้า​เหมือน​เครื่อง​เพชร

หรือ​เหมือน​กับ​เจ้าสาว​ที่​สวมใส่​เครื่อง​เพชร

19 เรา​ได้​ทำลายเจ้า​และ​ทำให้​เจ้า​กลายเป็น​ซากปรัก​หักพัง และ​รื้อเจ้า​ลง​กับพื้น

แต่​ต่อไปนี้​แผ่นดิน​ของเจ้า​ก็จะ​แคบเกินไปแล้ว​สำหรับ​ประชาชน​มากมาย​ของเจ้า

และ​คนพวกนั้น​ที่​เคย​กลืนกินเจ้า​ก็​อยู่ห่างไกล

20 และ​ลูกๆ​ของเจ้า​ที่​เจ้า​คิดว่า​สูญเสีย​ไปแล้ว

วันหนึ่ง​พวกเขา​จะ​กลับมา​พูด​ใส่หู​เจ้า​ว่า

‘ที่นี่​แคบเกินไป​สำหรับ​เราแล้ว

หา​ที่ใหม่​ให้​พวกเรา​อยู่กันหน่อย’

21 แล้ว​เจ้า​ก็​จะ​พูด​กับ​ตัวเอง​ว่า

‘ใครกันนะ​ที่​คลอด​เด็ก​พวกนี้​มาให้​กับข้า

ข้าได้​สูญเสีย​ลูกของข้า​ไป และ​ข้า​เป็นหมัน

ข้า​ถูก​ขับไล่​ออก​จาก​แผ่นดิน​ของข้า

ข้า​ถูก​สามีทิ้ง

อย่างนั้น ใคร​ได้​เลี้ยงเด็กๆ​พวกนี้​ขึ้นมา

ข้า​ถูกทิ้งไว้​ตัวคนเดียว

แล้วนี่ เด็กๆ​พวกนี้​มา​จาก​ไหนกัน’”

22 นี่คือ​สิ่งที่​พระยาห์เวห์ องค์​เจ้า​ชีวิต​พูด “เรา​จะ​ยกมือ​ของเรา​ขึ้น​เป็น​สัญญาณ​ให้กับ​ชนชาติต่างๆ

เรา​จะ​ยกธง​ของเราขึ้น​ให้​คนเห็น

และ​พวกเขา​ก็จะ​อุ้ม​พวกลูกชาย​ของเจ้า​มา​ใน​อ้อมอก​ของเขา

และ​พวกเขา​ก็จะ​แบก​พวกลูกสาว​ของเจ้า​ไว้​บนบ่า

23 พวกกษัตริย์​จะ​สอน​พวกลูกๆ​ของเจ้า

พวกราชินี​ของ​พวกเขา​ก็จะ​ดูแล​ลูกๆของเจ้า

พวกเขา​จะ​ก้มหน้า​กราบลง​ถึงพื้น​ต่อหน้าเจ้า

และ​พวกเขา​ก็จะ​เลียฝุ่น​ที่เท้า​ของเจ้า

แล้ว​เจ้า​ก็จะได้​รู้ว่า​เรา​คือ​ยาห์เวห์

คนพวกนั้น​ที่​ไว้วางใจ​ในเรา​จะ​ไม่มีวัน​ผิดหวัง”

24 จะ​แย่ง​ของ​ที่​ยึดมาได้​จาก​ทหาร​ได้หรือ

หรือ​จะ​ไป​ช่วยกู้​เชลย​จาก​ผู้ก่อการร้าย​ได้หรือ

25 พระยาห์เวห์​พูดไว้​ว่า​อย่างนี้ “ได้สิ ของ​ที่​ยึดมาได้​จะ​ถูกแย่งไป​จาก​ผู้ก่อการร้าย

และ​เชลย​ก็จะ​ได้รับ​การช่วยกู้​จากทหาร

เพราะ​เรา​จะ​ต่อสู้​กับ​คนเหล่านั้น​ที่​ต่อสู้​กับเจ้า

และ​เรา​จะ​ช่วยกู้​ลูกๆของเจ้า

26 เรา​จะ​ทำให้​พวกที่​กดขี่เจ้า​ต้อง​กินเนื้อตัวเอง

และ​เมาเลือด​ของตัวเอง​เหมือน​ดื่มเหล้าองุ่น

และ​ทุกคน​จะได้​รู้ว่า เรา​คือ​ยาห์เวห์ พระผู้ช่วย​ให้รอด​ของเจ้า

พระผู้ไถ่​ของเจ้า ผู้มี​ฤทธิ์​อำนาจ​ของยาโคบ”

50

พระยาห์เวห์​ช่วยกู้​อิสราเอลได้

1 พระยาห์เวห์​พูด​อย่างนี้​ว่า

“อิสราเอล เจ้า​คิดว่า​เรา​หย่า​กับ​เยรูซาเล็ม​แม่​ของเจ้า​แล้วหรือ

ไหนละ​ใบหย่า​ของแม่เจ้า​ที่​เรา​ให้กับนาง​ตอน​ส่ง​นางไป

หรือ​เรา​ได้ขาย​พวกเจ้า​ไป​จ่ายหนี้​ใครหรือ

ไม่เลย แต่​ที่​พวกเจ้า​ถูกขาย​ไปนั้น

ก็​เพราะ​ความบาปต่างๆ​ของเจ้าเอง

และ​แม่​ของเจ้า​ถูก​ส่งไป​ก็เพราะ​การกบฏต่างๆ​ของเจ้า

2 ทำไม​ถึง​ไม่มีใคร​อยู่ที่นั่น​ตอนที่​เรามา

ทำไม​ถึง​ไม่มีใคร​ตอบ​ตอนที่​เราเรียก

เจ้า​คิดว่า​แขน​ของเรา​สั้นเกินไป

ที่​จะ​เอื้อม​ออกมา​ช่วยเจ้า​ให้เป็นอิสระหรือ

หรือ เจ้า​คิดว่า​เรา​ไม่มีแรง​ที่จะ​ช่วยกู้เจ้าได้

ถ้า​เรา​ตะโกน​ใส่​ทะเล มัน​ก็​จะ​เหือด​แห้งไป

เรา​สามารถ​ทำให้​พวกแม่น้ำ​กลายเป็น​ทะเลทราย

ปลา​ของ​พวกมัน​ก็จะ​เน่าเหม็น​เพราะ​ขาดน้ำ​และ​ตายไป​เพราะ​กระหาย

3 เรา​เอา​ความมืด​มาสวม​ท้องฟ้า

และ​เรา​ให้มัน​ใส่​ผ้า​กระสอบ”

ผู้รับใช้​พระยาห์เวห์​พึ่ง​พระองค์จริงๆ

4 พระยาห์เวห์​องค์​เจ้า​ชีวิต​ได้​สอน​ผม​ว่า​ควรจะ​พูดอะไร

เพื่อ​ผม​จะได้​รู้ว่า​จะพูด​ให้กำลังใจ​กับ​คนที่​อ่อนแอ​อย่างไร

ทุกๆเช้า​พระองค์​ปลุกผม

พระองค์​ทำให้​หูผม​พร้อม​ที่จะฟัง เหมือนกับ​พวกเด็กนักเรียน

5 พระยาห์เวห์ องค์​เจ้า​ชีวิต ได้เปิดหูผม

และ​ผม​ก็​ไม่ได้​กบฏ​ต่อพระองค์

ผม​ไม่ได้​หันหลัง​ไปจาก​พระองค์

6 ผม​หันหลัง​ให้​คนตี

ผม​ยอมให้​คน​ดึงเครา​จากแก้ม

ผม​ไม่ได้​ซ่อนหน้าไว้

เมื่อ​มี​คน​พูดดูถูก​และ​ถ่มน้ำลาย​ใส่ผม

7 พระยาห์เวห์ องค์​เจ้า​ชีวิต ช่วยผม

ผม​จึง​ไม่รู้สึก​ขายหน้า

ผม​จึง​เชิดหน้าไว้

และ​ผม​รู้ว่า​ผม​จะ​ไม่เสียหน้า

8 ผู้ที่​จะ​กู้หน้าผม​อยู่ใกล้ๆ

ใคร​จะ​เอาเรื่อง​มาฟ้องร้อง​ผมหรือ

ให้​พวกเรา​ไปยืน​อยู่ต่อหน้าศาล​ด้วยกัน

ใคร​เป็น​ผู้กล่าวหา​ผมหรือ​ให้เขา​มาฟ้อง​ผม​ต่อหน้า

9 ดูสิ พระยาห์เวห์ องค์​เจ้า​ชีวิต

ช่วยผมไว้ ใคร​จะมา​ตัดสิน​ว่า​ผมผิด

พวกเขา​ทั้งหมด​จะ​เปื่อยยุ่ยไป

เหมือน​เสื้อผ้า​ที่​ถูก​ตัวมอด​กัดกิน

10 มี​ใครบ้าง​ใน​พวกเจ้า​ที่​เกรง​กลัว​พระยาห์เวห์

และ​เชื่อฟัง​ผู้รับใช้​ของพระองค์

ใคร​ก็ตาม​ที่​เดิน​อยู่​ใน​ความมืด​โดย​ไม่มี​แสงสว่าง

ควร​จะ​ไว้วางใจ​ใน​พระยาห์เวห์​และ​พึ่งพิง​พระเจ้า​ของเขา

11 แต่​ดูสิ พวกเจ้า​ทุกคน​ทั้ง​ก่อไฟ​และ​จุดดุ้นไฟเอง

ไปเลย เดิน​เข้าไป​ใน​เปลวไฟ​ของ​พวกเจ้านั้น

และ​ท่ามกลาง​ดุ้นไฟ​ที่​พวกเจ้า​จุด​ขึ้นมานั้น

นี่คือ​สิ่งที่​เจ้า​จะได้รับ​จาก​มือของเรา คือ​เจ้า​จะต้อง​นอนลง​ด้วย​ความเจ็บปวด

51

พระยาห์เวห์​จะ​ช่วยกู้คนของพระองค์​อีกครั้ง

1 พระยาห์เวห์​พูด​ว่า “ฟังเราให้ดี พวกเจ้า​ที่​พยายาม​ทำ​ในสิ่งที่​ถูกต้อง

พวกเจ้า​ที่​แสวงหา​พระยาห์เวห์

ให้​ดู​หินนั้น ที่​เจ้า​ถูก​สกัด​ออกมาสิ

ให้​ดู​บ่อหินนั้น ที่​เจ้า​ถูก​ขุด​ออกมา

2 มองดู อับราฮัม​บรรพบุรุษ​ของ​พวกเจ้า​และ​ซาราห์​คนที่​คลอดเจ้ามาสิ

ตอนที่​เรา​เรียก​อับราฮัมนั้น เขา​ยัง​อยู่​ตัวคนเดียวเลย

แต่​เรา​ได้​อวยพรเขา และ​ทำให้​เขา​มีลูกมากมาย”

3 พระยาห์เวห์​จะ​ปลอบโยน​ศิโยน

พระองค์​จะมอง​พวกตึก​ที่พังทลาย​พวกนั้น​ของเธอ ด้วย​ความเห็นอกเห็นใจ

พระองค์​จะ​ทำให้​ที่เปล่า​เปลี่ยว​แห้งแล้ง​ของเธอ​กลายเป็น​สวนเอเดน

พระองค์​จะ​ทำให้​ทะเลทราย​ของเธอ​เป็น​เหมือน​สวนของพระยาห์เวห์

ที่นั่น​จะ​เต็มไปด้วย​ความสุข​และ​การเฉลิม​ฉลองกัน

พวกเขา​จะ​ขอบ​พระคุณ​และ​ร้องเพลง​สรรเสริญ

4 พระยาห์เวห์​พูดว่า “คนของเราเอ๋ย ฟังเราให้ดี

ชนชาติ​ของเราเอ๋ย ตั้งใจ​ฟังเรา​ให้ดี เพราะ​เรา​จะให้​คำ​สั่งสอน

และ​ความยุติธรรม​ของเรา​จะ​ส่องสว่าง​ออกไป​ให้กับ​ชนชาติต่างๆ

5 ชัยชนะ​ของเรา​กำลัง​เข้ามาใกล้​อย่างรวดเร็ว

ความรอด​ที่​มา​จากเรา​กำลัง​เดินทาง​มาแล้ว ฤทธิ์​อำนาจ​ของเรา​จะ​นำ​ความยุติธรรม​มาให้​กับ​ชนชาติต่างๆ

แผ่นดิน​แถบ​ชายฝั่งทะเล​และ​หมู่เกาะต่างๆ​กำลัง​เฝ้าคอยเรา

พวกเขา​ฝาก​ความหวัง​ไว้​กับ​ฤทธิ์​อำนาจ​ของเรา

6 เงยหน้า​เงยตา​ขึ้นไป​มอง​บน​ท้องฟ้าสิ

มองลงไป​ยัง​โลกเบื้องล่าง

ให้รู้ว่า​ท้องฟ้า​จะ​สูญหายไป​เหมือนควัน

โลก​จะ​เปื่อยยุ่ยไป​เหมือน​เสื้อผ้า

และ​คนที่​อาศัย​อยู่​บนโลก​ก็​จะตาย​เหมือน​แมลงวัน

แต่​ความรอด​ของเรา​จะ​อยู่​ตลอดไป

และ​การช่วยกู้​อัน​ยุติธรรม​ของเรา​จะ​ไม่มีวัน​แตก​สลายไป

7 ฟังเราให้ดี พวกเจ้า​ที่​รู้ว่า​อะไร​ถูกต้อง

พวกเจ้า​ที่​เก็บ​คำ​สั่งสอน​ของเรา​ไว้ในใจ

ไม่ต้อง​ไปกลัว​คำพูด​เหยียด​หยาม​ของคนอื่น

ไม่ต้อง​ไป​วุ่นวายใจ​กับ​คำดูถูก​ทั้งหลาย​ของเขา

8 เพราะ​พวกตัวมอด​จะ​กัดกิน​พวกเขา​เหมือน​เสื้อผ้า

และ​พวกตัวแมลง​จะ​กัดกิน​พวกเขา​เหมือน​ผ้าขนแกะ

แต่​การช่วยกู้​อัน​ยุติธรรม​ของเรา​จะ​อยู่ตลอดไป

และ​ความรอด​ของเรา​จะอยู่​ชั่วลูกชั่วหลาน”

พลัง​ของพระยาห์เวห์เองจะ​ช่วยกู้​คนของพระองค์

9 ตื่นเถิด ตื่นเถิด พระยาห์เวห์​เจ้าข้า สวมพลังไว้

ใช้​พละกำลัง​ของ​พระองค์เถิด+ 51:9 ตื่นเถิด … พระองค์เถิด ข้อนี้​แป​ตรงๆ​ได้ว่า “ตื่นเถิด ตื่นเถิด แขน​ของ​พระยาห์เวห์ ให้​เอา​พละกำลัง​มา​สวม​พระองค์ไว้”

ตื่นขึ้น​เหมือนกับ​ใน​สมัยก่อน​นานมาแล้ว

เป็น​พระองค์​ไม่ใช่หรือ ที่​ตัด​ราหับ​เป็นชิ้นๆ+ 51:9 เป็น​พระองค์ … ราหับ​เป็นชิ้นๆ หรือ​แปล​ได้​อีก​อย่างหนึ่ง​ว่า “พระองค์​เป็น​ผู้ที่​ตัด​ราหับ​ออก​เป็นชิ้นๆ”

เป็น​พระองค์​ไม่ใช่หรือ ที่​แทง​มังกร​ทะลุไป+ 51:9 มังกร​ทะลุไป นี่คือ​ราหับ สัตว์ประหลาด​ตัวใหญ่โต​ที่​อยู่​ใน​ทะเล มี​เรื่องเล่า​ใน​สมัยโบราณ​เกี่ยวกับ​ราหับ​ต่อสู้​กับ​พระเจ้า

10 เป็น​พระองค์​ไม่ใช่หรือ ที่​ทำให้​ทะเล​แห้งไป

คือ​ทำให้​น้ำ​ใน​มหาสมุทร​ที่ยิ่งใหญ่​แห้งไป

เป็น​พระองค์​ไม่ใช่หรือ ที่​ทำให้​ส่วนลึกที่สุด​ของทะเล

กลายเป็น​ทาง​ให้กับ​คน​ที่​พระองค์​ไถ่​ให้​เป็นอิสระ​เดินข้ามไป

11 คน​ที่​พระยาห์เวห์​ได้​ไถ่​ให้​เป็นอิสระ

แล้ว​จะ​กลับมา​ที่​ศิโยน​ด้วย​เสียงโห่ร้องดีใจ

ความสุข​จะ​สวม​อยู่​บนหัว​ของ​พวกเขา​ตลอดไป

ความชื่นชม​ยินดี​ก็จะ​ท่วมท้น​พวกเขา

ความเศร้าโศก​และ​การครวญคราง​จะ​วิ่งหนีไป​จาก​พวกเขา

12 พระยาห์เวห์​พูดว่า “เรา คือ​เราเอง​เป็น​ผู้ที่​ปลอบโยน​พวกเจ้า

เยรูซาเล็ม ทำไม​เจ้า​ถึงได้​กลัวมนุษย์​ที่​จะต้องตาย

คือ​คน​ที่​ถูกสร้าง​เป็น​เหมือน​หญ้า

13 ทำไม​เจ้า​ถึงได้​ลืม​พระยาห์เวห์​ผู้ที่​สร้าง​เจ้ามา

ผู้​ที่​กาง​แผ่นฟ้า​ออก

ผู้ที่​วาง​รากฐาน​ของโลก

ทำไม​เจ้า​ถึงได้​หวาดกลัว​คนพวกนั้น​อยู่เรื่อย​ทั้งวัน คือ​พวกที่​โกรธแค้น​และ​ข่มเหงเจ้า

พวก​ที่​ตั้งใจ​จะ​ทำลายเจ้า

แล้ว​ตอนนี้ พวกที่​โกรธแค้น​และ​ที่​เคย​ข่มเหงเจ้า​หายไปไหน​กันหมดแล้ว

14 คนพวกนั้น​ที่​ถูกข่มเหง​ในคุก​จะ​ได้รับ​การ​ปลด​ปล่อย​ในไม่ช้า

พวกเขา​จะ​ไม่ตาย​ในคุก​ใต้ดิน​หรอก

และ​พวกเขา​ก็จะ​ไม่ขาดอาหาร

15 เรา​คือ​ยาห์เวห์ พระเจ้า​ของเจ้า

เรา​เป็น​ผู้ที่​ทำให้​ทะเล​สงบลง​ตอนที่​เกิด​คลื่นคะนอง

ชื่อ​ของเรา​คือ​ยาห์เวห์​ผู้มีฤทธิ์ทั้งสิ้น”

16 “อิสราเอล​เอ๋ย เราได้​ใส่​คำพูด​ของเรา​ไว้​ใน​ปากของเจ้า

เรา​ได้​ซ่อน​และ​ปกป้อง​เจ้าไว้​ใต้มือ​ของเรา

เรา​คือ​ผู้​ที่​กาง​ท้องฟ้า​ออก​และ​วาง​รากฐาน​ของโลก

เรา​พูดกับ​ศิโยน​ว่า ‘เจ้า​เป็น​ชนชาติ​ของเรา’”

ถึง​ตา​คนอื่น​ถูกลงโทษแล้ว

17 เยรูซาเล็ม​เอ๋ย ตื่นเถิด ตื่นเถิด ลุกขึ้นเถิด

ตอนนั้น​พระยาห์เวห์​โกรธเจ้ามาก พระองค์​ถึงได้​ลงโทษเจ้า

เจ้า​ได้​ดื่ม​จาก​ถ้วย​ใน​มือ​ของพระยาห์เวห์ เป็น​ถ้วย​แห่ง​ความโกรธแค้น​ของพระองค์

เจ้า​ได้​ดื่ม​เข้าไป​จนหมดถ้วย ถ้วย​ที่​ทำให้​ผู้คน​ต้อง​เมาโซเซ

18 จาก​ลูก​มากมาย​ที่​เยรูซาเล็ม​คลอด

ไม่เหลือ​ซักคน​ที่นั่น​ที่​จะ​นำทางเธอ

จาก​ลูก​มากมาย​ที่​เธอ​เลี้ยง​จน​เติบโต​ขึ้นมา

ไม่เหลือ​ซักคน​ที่นั่น​ที่​จะ​จูงมือเธอ

19 มี​สองสิ่ง​ที่​ได้​เกิดขึ้น​กับเจ้า​คือ​แผ่นดิน​ได้​ถูกล้างผลาญ​และ​พินาศไป

แล้ว​คน​ก็​ตาย​จาก​กันดารอาหาร​และ​สงคราม

ไม่เหลือใคร​ที่จะ​ไว้ทุกข์​ให้กับเจ้า

ไม่เหลือใคร​ที่จะ​ปลอบโยนเจ้า

20 ลูกๆ​ของเจ้า​ได้เป็นลมไป

พวกเขา​ก็​นอน​อยู่​ตาม​ทุกหัวถนน​เหมือนกับ​กวาง​ที่​ติดตาข่าย

ความโกรธแค้น​ของพระยาห์เวห์​ตก​บน​พวกเขา​อย่างเต็มที่

พวกเขา​ได้ยิน​พระเจ้า​ของเจ้า​ตะคอก​ใส่​พวกเขา

21 ดังนั้น ฟัง​สิ่งนี้​ไว้ให้ดี เจ้า​ที่​ทนทุกข์ทรมาน

เจ้า​ที่​เมา แต่​ไม่ได้​เมา​ด้วย​เหล้าองุ่น

22 พระยาห์เวห์ องค์​เจ้า​ชีวิต​ของเจ้า

พระเจ้า​ของเจ้า​ที่​ต่อสู้​คดี​ให้กับ​คนของพระองค์

พูดว่า​อย่างนี้ “เห็นไหม เรา​ได้​เอา​ถ้วย​ที่​ทำให้​ผู้คน​เมาโซเซ​ไป​จาก​มือ​ของเจ้าแล้ว

เจ้า​จะ​ไม่ต้อง​ดื่ม​จาก​ชาม​แห่ง​ความโกรธแค้น​ของเรา​อีกแล้ว+ 51:22 เจ้า​จะ​ไม่ … อีกแล้ว มี​ความหมาย​ว่า “เรา​จะ​ไม่ลงโทษ​เจ้าอีก”

23 เรา​จะ​เอา​ถ้วยนั้น​ไป​ใส่ไว้​ในมือ​ของ​คนพวกนั้น​ที่​เคย​ทรมานเจ้า

คนที่​เคย​สั่งเจ้า​ว่า ‘ก้มลง​กับพื้น เราจะเหยียบเจ้าไป’

ใน​ตอนนั้น​เจ้า​ต้อง​ยอม​ให้​หลัง​ของเจ้า​เป็น​เหมือนพื้น

และ​เป็นเหมือน​ถนน ให้​พวกเขา​เดิน​เหยียบย่ำไป”

52

อิสราเอล​จะรอด

1 ศิโยน​เอ๋ย ตื่นเถิด ตื่นเถิด

สวมพลัง​ของเจ้าเถิด

เยรูซาเล็ม เมือง​อันศักดิ์สิทธิ์เอ๋ย

สวมใส่​เสื้อผ้า​ที่​สวยงาม​ของเจ้าเถิด

เพราะ​พวกคน​ต่าง​ชาติ​ที่​ไม่ได้​ทำ​พิธีขลิบ​และ​คนที่​ไม่บริสุทธิ์​จะ​ไม่ได้​เข้ามา​ในเจ้า​อีกแล้ว

2 เยรูซาเล็ม ผู้เป็นเชลยเอ๋ย

ปัดฝุ่นซะ ลุกขึ้น​ได้แล้ว

นางสาว​ศิโยน ผู้เป็นเชลยเอ๋ย

ถอด​พวกโซ่​ที่​ล่ามคอเจ้า​ออกได้แล้ว

3 เพราะนี่​คือ​สิ่ง​ที่​พระยาห์เวห์​พูด

“เจ้า​ถูก​ขายไป​แบบ​ให้เปล่า

และ​เจ้า​ก็จะ​ได้รับ​การไถ่​โดย​ไม่ต้อง​เสียเงิน​ด้วยเหมือนกัน”

4 เพราะ​พระยาห์เวห์ องค์​เจ้า​ชีวิต พูดไว้​ว่า​อย่างนี้ “ใน​ตอนแรก คนของเรา​ได้​ลงไป​ที่​อียิปต์ และ​ไป​อยู่​เป็น​คนต่าง​ด้าว​ที่นั่น แล้ว​หลังจากนั้น ชาวอัสซีเรีย​ก็ได้​เอา​พวกเขา​ไป​เป็นทาส​โดย​ไม่ต้อง​เสีย​อะไรเลย” 5 พระยาห์เวห์​พูดว่า “แล้ว​ตอนนี้ ดูสิ​ว่า​เรา​ต้องเจอ​กับอะไร พวกเขา​เอา​คนของเรา​ไปเปล่าๆ แล้ว​ยัง​โอ้อวด​หมิ่นประมาท​ชื่อของเรา​ไปเรื่อย​ทั้งวัน”

6 แล้ว​เมื่อเรา​มา​ช่วยกู้​คนของเรา พวกเขา​จะได้​สัมผัส​กับ​ฤทธิ์​อำนาจ​อัน​โด่งดัง​ของเรา ในตอนนั้น​พวกเขา​จะรู้ว่า​เป็นเราเอง​ที่​พูดว่า “เราอยู่นี่”

7 น่ายินดี​ขนาดไหน ที่​จะได้เห็น​เท้า​ของ​ผู้ประกาศข่าวดี​กำลังข้าม​ภูเขาทั้งหลายมา

ผู้ที่​มาประกาศ​สันติภาพ

ผู้ที่​นำข่าวดีมา

ผู้ที่​มา​ประกาศ​ชัยชนะ

ผู้ที่​มา​บอก​กับ​ศิโยน​ว่า “พระเจ้า​ของท่าน​กำลัง​ครอบ​ครองอยู่”

8 ฟังให้ดี ทหารยาม​ของท่าน​กำลัง​ส่งเสียงร้อง

พวกเขา​โห่ร้อง​พร้อมกัน​ด้วย​ความยินดี

เพราะ​พวกเขา​ได้เห็น​กับตาตัวเอง​ว่า​พระยาห์เวห์​กำลัง​กลับมา​ที่ศิโยน

9 พวกซากปรัก​หักพัง​ของเยรูซาเล็มเอ๋ย

ระเบิด​เสียงเพลง​แห่ง​ความยินดี​ออกมา​พร้อมกันเลย

เพราะ​พระยาห์เวห์​ได้​ปลอบโยน​คนของพระองค์

พระองค์​ได้​ไถ่​เมืองเยรูซาเล็ม​แล้ว

10 พระยาห์เวห์​ได้​ถกเสื้อ​ให้เห็น​แขนอันศักดิ์สิทธิ์​ที่​ทรงพลัง​ของพระองค์​ต่อหน้าต่อตา​ชนชาติทั้งหมด

และ​ทุกคน​บนโลกนี้​จะ​ได้เห็น​การช่วยกู้​ที่​มา​จาก​พระเจ้า​ของเรา

11 ไปซะ ไปซะ ออกไป​จากบาบิโลนซะ

อย่าได้​จับอะไร​ที่​ไม่บริสุทธิ์

ออกไป​จาก​ท่ามกลางเธอซะ

เจ้า​ที่​ถือ​ข้าวของเครื่องใช้​ที่​ใช้​ในวิหาร​ของพระยาห์เวห์ ชำระ​ตัวเอง​ให้บริสุทธิ์

12 แต่​เจ้า​จะ​ไม่ต้อง​จากไป​อย่างเร่งรีบ

เจ้า​จะ​ไม่ต้อง​วิ่งหนี​เหมือนกับ​พวกอพยพ

เพราะ​พระยาห์เวห์​จะ​นำหน้า​พวกเจ้าไป

พระเจ้า​ของ​อิสราเอล​จะ​คุ้มครอง​ด้านหลัง​ให้กับเจ้า

ผู้รับใช้​ของ​พระยาห์เวห์ที่​ทน​ทุกข์ทรมาน

13 พระยาห์เวห์​พูดว่า “ดูสิ ผู้รับใช้​ของเรา​จะ​ประสบความสำเร็จ

เขา​จะ​ได้รับ​การยกย่องเชิดชู​อย่างสูง

14 ตอนนั้น​เขา​ทำให้​คน​จำนวนมาก​ตกตะลึง รูปร่างหน้าตา​ของเขา​เสียโฉมมาก

แทบ​จะ​ไม่เป็นผู้​เป็นคนเลย

รูปร่าง​ของเขา​แทบจะ​ไม่เหมือน​มนุษย์แล้ว

15 แล้ว​ตอนนี้​เขา​ก็​จะ​ทำให้​หลายๆ​ชนชาติ​สะดุ้ง

พวกกษัตริย์​จะต้อง​ปิดปาก​อึ้งไป​เพราะเขา

เพราะ​พวกเขา​จะ​เห็น​สิ่งที่​ไม่เคย​มีใคร​บอก​พวกเขา​มาก่อน

และ​พวกเขา​ก็จะ​คิดใคร่ครวญ​ถึง​สิ่งที่​พวกเขา​ไม่เคย​ได้ยิน​มาก่อน”

53

1 ผู้คน​พูดว่า ใคร​จะ​ไป​เชื่อ​ว่า​เรื่องที่​เรา​ได้ยินมา​จะ​เกิดขึ้นได้

ตอนนั้น​ใคร​จะ​ไป​เห็น​ฤทธิ์​อำนาจ​ของพระยาห์เวห์​ใน​เหตุการณ์นี้

2 เขา​เติบโต​ขึ้นมา​เหมือนกับ​ต้นไม้เล็กๆ​ต่อหน้า​พระยาห์เวห์

เหมือนกับ​ราก​ที่​แตกหน่อ​ใน​ดิน​แห้งแล้ง

เขา​ไม่ได้​หล่อเหลา​หรือ​มี​สง่าราศี​ถึงกับ​ทำให้​เรา​อยากมองเขา

เขา​ไม่ได้​มีอะไร​น่าดึงดูด​ถึงกับ​ทำให้​เรา​ชอบเขา

3 ผู้คน​ต่าง​พากัน​ดูถูก​และ​ไม่คบด้วย

เขา​เป็น​ผู้ชาย​ที่เจอ​กับ​ความเจ็บปวด​มากมาย​และ​คุ้นเคย​กับ​ความทุกข์ทรมาน

เป็น​เหมือน​คนหนึ่ง​ที่​คน​ทนดู​ไม่ได้

เขา​เป็น​ที่ดูถูก​และ​เรา​ไม่ได้​เห็นว่า​เขา​สำคัญ​อะไรเลย

4 เขา​ได้​แบกรับ​ความทุกข์ทรมาน​ของ​พวกเรา​อย่างแน่นอน

เขา​หอบหิ้ว​ความเจ็บปวด​ของ​พวกเรา

แต่​เรา​มองว่า​พระเจ้า​ลงโทษเขา

โบยตีเขา และ​ทำให้​เขา​เจ็บปวด

5 เขา​ถูกแทง​ก็​เพราะ​ความผิดต่างๆ​ที่เรา​ทำไป

เขาฟกช้ำ​ก็​เพราะ​ความชั่วต่างๆ​ที่​พวกเราทำ

การตีสอน​ที่​ทำให้​เรา​หายดี​ก็​ตก​อยู่​บนเขา

พวกเรา​ได้รับ​การรักษา​เพราะ​บาดแผล​ทั้งหลาย​ของเขา

6 พวกเรา​ทุกคน​ได้​หลงหายไป​เหมือนแกะ

พวกเรา​แต่ละคน​ต่าง​หลงไป​คนละทิศ​ละทาง

แต่​พระยาห์เวห์​ปล่อย​ให้​ความผิด​ของ​พวกเรา​ทุกคน​โจมตีเขา

7 เขา​ถูก​กดขี่​ข่มเหง และ​ถูกทำให้​เจ็บปวด

แต่​เขา​ก็​ไม่​ปริปาก​บ่นเลย

เหมือนกับ​ลูกแกะ​ที่​ถูก​นำไปฆ่า

เหมือนกับ​แกะ​ที่​นิ่งเงียบ​อยู่​ต่อหน้า​คนที่​ตัดขน​ของมัน

เขา​ไม่ได้​ปริปาก​ของเขาเลย

8 เขา​ก็​ถูก​เอาตัวไป​หลังจาก​ที่​ถูกจับ​และ​ถูกตัดสิน​อย่าง​ไม่เป็นธรรม+ 53:8 เขา​ก็​ถูก … เป็นธรรม หรือ​แปล​ได้​อีก​อย่าง​หนึ่ง​ว่า “เขา​ถูก​จับ​ไป​แบบ​ไม่มี​การห้ามปราม​และ​ไร้​ความยุติธรรม”

และ​ไม่มีใคร​สนใจ​ใน​ชะตา​กรรม​ของเขา+ 53:8 ไม่มีใคร … ของเขา หรือ​แปล​ได้​อีก​อย่าง​หนึ่ง​ว่า “ไม่มีใคร​สนใจ​ว่า​จะ​เกิด​อะไรขึ้น​กับ​ลูกหลาน​ของเขา”

เพราะ​เขา​ถูก​ตัด​ออก​จาก​โลก​ของคนเป็น

เขา​ถูกลงโทษ​เพราะ​ความผิด​ที่​คนของเขาทำ+ 53:8 คนของเขาทำ แปล​จาก​ฉบับ​ที่​เจอ​ใน​ถ้ำคุมรัน แต่​สำเนา​ฉบับ​ฮีบรู​ที่​นิยม​ใช้กัน เขียน​ว่า “คนของเรา​ทำ”

9 พวกเขา​ได้​ทำ​หลุม​ฝังศพ​ของเขาไว้​กับหลุม​ของคนชั่ว

และ​ทำ​อุโมงค์ฝังศพ​ของเขา​ไว้กับ​อุโมงค์​ของคนรวย+ 53:9 คนรวย หรือ “คนทำผิด”

ถึงแม้ว่า​เขา​ไม่ได้​ก่อ​ความรุนแรง

และ​เขา​ไม่ได้​พูด​หลอกลวง

10 แต่​พระยาห์เวห์​ก็​ตัดสินใจ​ที่จะ​บดขยี้​คนของพระองค์

และ​ทำให้​เขา​ต้อง​ทนทุกข์ทรมาน

ถ้า​ผู้รับใช้​ของพระองค์​ยอม​ให้ชีวิต​ตัวเขาเอง​เป็น​ของถวาย​ชดใช้​ความผิด

เขา​ก็​จะ​ได้เห็น​ลูกหลาน​ของเขา​และ​จะ​มี​อายุ​ยืนยาว

ความตั้งใจ​ของพระยาห์เวห์​ก็จะ​สำเร็จ​ผ่านทาง​มือของเขา

11 หลังจาก​ความทุกข์ทรมาน​อันเลวร้าย​ของเขาแล้ว เขา​ก็​จะเห็น​ความสว่าง+ 53:11 ความสว่าง คำนี้​มา​จาก สำเนา​หนังสือ​อิสยาห์​ที่​พบ​ใน​ถ้ำคุมรัน

และ​สิ่ง​ที่​เขา​ประสบ​มานั้น​จะ​ทำให้​เขา​พึงพอใจ

พระยาห์เวห์​พูดว่า “ผู้รับใช้​ของเรา​ผู้ที่​ทำ​ในสิ่งที่​ถูกต้องเสมอ

ทำให้​หลายๆคน​ได้รับ​การตัดสิน​ให้พ้นผิด

และ​เขา​ก็จะ​แบกรับ​โทษ​สำหรับ​ความผิด​ที่​คนพวกนั้นทำ

12 ดังนั้น เรา​จะให้​รางวัล​กับเขา​ร่วมกับ​พวกผู้ยิ่งใหญ่

และ​เขา​ก็จะ​ได้รับ​ส่วนแบ่ง​จาก​ของ​ที่​ยึดมาได้​ร่วมกับ​คนที่แข็งแรง

เพราะ​เขา​ได้​เท​ตัวเอง​ออกมา​จนตาย

เขา​ถูก​นับรวม​เข้ากับ​พวกคนบาป

และ​เขา​ก็​แบกรับ​บาป​ของ​คนจำนวนมาก

และ​ได้​ขอร้อง​อ้อนวอน​แทน​พวกคนบาป”

54

พระยาห์เวห์​นำ​คนของพระองค์กลับบ้าน

1 พระยาห์เวห์​พูดว่า “เยรูซาเล็ม หญิง​ที่​เป็นหมันเอ๋ย

ร้อง​ตะโกน​ออกมา​ด้วย​ความยินดี

เจ้า​ที่​ไม่เคย​เจ็บท้อง​คลอด​มาก่อน ระเบิด​เสียง​ออกมา​เป็นเพลงเลย

ถึงแม้​เจ้า​จะ​ถูกทอดทิ้ง​แต่​ก็จะ​มีลูก​มากกว่า​หญิง​ที่​อยู่​กับสามี​เสียอีก

2 ขยายที่​สำหรับ​เต็นท์​ของเจ้า​ให้​กว้างขึ้น

กาง​ม่าน​เต็นท์​ของเจ้า​ให้​ยาวออกไป​ให้เต็มที่​ไปเลย

ต่อ​เชือก​ของเต็นท์เจ้า​ให้​ยาวขึ้น

และ​ทำให้​หลักหมุด​แข็งแรงขึ้น

3 เพราะ​เจ้า​จะ​ขยายไป​ทางซ้าย​และขวา

ลูกหลาน​ของเจ้า​จะ​ไป​ยึดครอง​ดินแดน​ของ​ชนชาติต่างๆ

และ​ตั้งรกราก​อยู่​ใน​เมืองร้างต่างๆ

4 ไม่ต้องกลัว เพราะ​เจ้า​จะ​ไม่ต้อง​อับอาย

และ​ไม่ต้อง​หมดกำลังใจ​เพราะ​เจ้า​จะ​ไม่ต้อง​ขายหน้า

เจ้า​จะ​ลืม​ความอับอาย​ในวัยสาว​ของเจ้า

และ​เจ้า​ก็จะ​ไม่ต้อง​หวน​คิดถึง​ความอับอาย​ของเจ้า​ตอน​เป็นหม้าย​อีกต่อไป

5 ผู้สร้าง​เจ้า​คือ​สามี​ของเจ้า

ชื่อ​ของพระองค์​คือ​พระยาห์เวห์​ผู้มีฤทธิ์ทั้งสิ้น

พระผู้ไถ่​ของเจ้า​คือ​ผู้ศักดิ์สิทธิ์​แห่งอิสราเอล

และ​คน​เรียก​พระองค์​ว่า​พระเจ้าของโลกทั้งสิ้น

6 พระยาห์เวห์​ได้​เรียก​เจ้า​กลับมาหา​พระองค์

เหมือนกับ​ภรรยา​ที่เคย​ถูกสามีทิ้ง​และ​ตรอมตรมใจ

เหมือนกับ​ภรรยา​ที่​ยัง​เป็นสาว​แต่​ถูกทิ้ง”

พระเจ้า​ของเจ้า​พูดว่า​อย่างนั้น

7 “เรา​ได้​ทิ้งเจ้าไป​แค่​ประเดี๋ยวเดียว

แต่​ด้วย​ความเมตตา​อย่างใหญ่หลวง เรา​จะ​นำเจ้า​กลับมา

8 เรา​ได้​หลบหน้า​ไป​จากเจ้า​ชั่วขณะหนึ่ง

เพราะ​เรา​โกรธแค้น​อย่างล้นเหลือ

แต่​เรา​จะ​แสดง​ความเมตตา​ต่อเจ้า เพราะ​ความรัก​ที่​ไม่มีวัน​สิ้นสุด”

พระยาห์เวห์​ผู้ที่​ไถ่เจ้าไว้ พูดไว้​ว่า​อย่างนั้น

9 “เรา​มองว่า​เรื่องนี้​เป็น​เหมือน​ใน​สมัย​ของโนอาห์

ตอนที่​เรา​สาบาน​ว่า​น้ำที่ท่วม​ใน​สมัยโนอาห์​จะ​ไม่มีวัน​ท่วมโลกอีก

ตอนนี้​เรา​สาบาน​ว่า​เรา​จะ​ไม่โกรธเจ้า​หรือ​ลงโทษ​เจ้าอีก

10 ถึงแม้​พวกภูเขา​จะ​เคลื่อนไป

และ​เนินเขาต่างๆ​จะ​สั่นคลอน

แต่​ความรักมั่นคง​ของเรา​จะ​ไม่มีวัน​เคลื่อนไป​จากเจ้า

และ​ข้อตกลง​ที่​เรา​สัญญา​ว่า​จะให้​สันติภาพ​นั้น​ก็จะ​ไม่มีวัน​สั่นคลอน

พระยาห์เวห์ ที่​เมตตาเจ้า พูดไว้​ว่า​อย่างนี้

11 เมือง​ที่​เดือด​ร้อน​เอ๋ย

ศัตรู​มา​โจมตีเจ้า​เหมือนกับ​พายุ​และ​ไม่มีใคร​ปลอบโยนเจ้า

ดูสิ ตอนนี้​เรา​จะ​ก่อ​หินต่างๆ​ของเจ้าขึ้น​ด้วย​ปูน​ที่​สวยงาม

เรา​จะ​วาง​ฐานราก​ของเจ้า​และ​ฝัง​ด้วย​พลอยสีน้ำเงิน

12 เรา​จะ​สร้าง​พวกหอคอย​ของเจ้า​ฝัง​ด้วย​ทับทิม

และ​พวกประตูเมือง​ฝัง​ด้วย​เพชรพลอย

และ​กำแพง​ด้านนอก​ทั้งหมด​จะ​ฝัง​ด้วย​พลอย​ที่มีค่า

13 พระยาห์เวห์​จะ​เป็น​ผู้ที่​สอน​ลูกๆ​ของเจ้า​ทั้งหมด

และ​ลูกๆ​ของเจ้า​จะ​มี​ความเจริญ​รุ่งเรือง​มหาศาล

14 เจ้า​จะ​ได้รับ​การก่อตั้ง​ให้​มั่นคง

ด้วย​ความยุติธรรม​ของเรา​ที่​ให้​เจ้ารอดพ้น

เจ้า​จะ​อยู่​ห่างไกล​จาก​การกดขี่​ข่มเหง เจ้า​จะ​ได้​ไม่ต้องกลัว

และ​ไม่ต้อง​สยดสยอง​เพราะ​มัน​จะ​ไม่เข้า​มาใกล้เจ้า

15 ถ้า​ใน​ภายหลัง​มีใคร​มา​โจมตีเจ้า

เรื่องนั้น​ไม่ได้​เกิดขึ้น​เพราะ​เราหรอก

ใครก็ตาม​ที่​จะ​มา​โจมตีเจ้า มัน​ก็​จะ​พ่ายแพ้เจ้า

16 ดูสิ เรา​เป็น​ทั้ง​ผู้สร้าง​ช่างตีเหล็ก คนที่​โหมถ่าน​ให้ลุก​ในไฟ​เพื่อ​ผลิต​อาวุธต่างๆ

เรา​ก็​สร้าง​พวกทหาร​เพื่อ​ทำลาย​ด้วยเหมือนกัน

17 แต่​อาวุธ​ที่​คน​สร้างขึ้นมา​เพื่อ​สู้​กับเจ้า​จะ​ไม่สามารถ​ทำร้าย​เจ้า​ได้เลย

และ​ทุกคน​ที่​ฟ้องร้องเจ้า​ใน​ศาล เจ้า​ก็​จะ​สามารถ​โต้แย้ง​ได้หมด

นี่แหละ​คือ​มรดก​ของ​พวกผู้รับใช้​ของพระยาห์เวห์

และ​นี่แหละ​คือ​ชัยชนะ​ที่​เรา​ให้​กับ​พวกเขา”

พระยาห์เวห์​พูดไว้​ว่า​อย่างนั้น

55

คำเชิญ​จาก​พระยาห์เวห์

1 พระยาห์เวห์​พูด​ว่า “เฮ้ย พวกเจ้า​ที่​หิวน้ำ มา​ที่​น้ำสิ

เฮ้ย พวกเจ้า​ที่​ไม่มีเงิน มาสิ มาซื้อ​และกินซะ

มาสิ มาซื้อ​เหล้าองุ่น​และนม

ไม่ต้อง​เสียเงิน ไม่ต้อง​คิด​ราคา

2 ทำไม​เจ้า​ถึง​เอา​เงิน​ของเจ้า​ไป​ซื้อ​ของกิน​ที่​ไม่ใช่​อาหาร​ที่มีประโยชน์

ทำไม​เจ้า​ถึง​เอา​ค่าแรง​ไปซื้อ​สิ่งที่​ไม่ได้​ทำให้​เจ้า​อิ่มจริงๆ

ฟังเราให้ดี และ​เจ้า​จะได้​กิน​ของดี

และ​เจ้า​ก็​จะได้​มีความสุข​กับ​อาหาร​ชั้นเลิศ

3 เอียงหูมา และ​เข้า​มาหาเรา

ฟังให้ดี เพื่อ​เจ้า​จะได้​มีชีวิต

เรา​จะ​ทำ​ข้อตกลง​อันถาวร​กับเจ้า

เป็น​สัญญา​ที่​เชื่อถือได้​ที่จะ​สัตย์ซื่อ​ต่อ​ดาวิด​ตลอดไป

4 ดูสิ เรา​ทำให้​เขา​เป็น​พยาน​ให้กับ​ชนชาติต่างๆ

เรา​ทำให้​เขา​เป็น​ผู้ครอบ​ครอง​และ​เป็น​แม่ทัพ​ของ​ชนชาติต่างๆ

5 ดูสิ เจ้า​จะ​เรียก​ชนชาติต่างๆ​ที่เจ้า​ไม่เคย​รู้จัก

และ​ชนชาติต่างๆ​ที่​ไม่เคย​รู้จักเจ้านั้น​ก็จะ​วิ่งมาหาเจ้า

เพราะ​พระยาห์เวห์​พระเจ้า​ของเจ้า

ผู้ศักดิ์สิทธิ์​แห่ง​อิสราเอล ได้​ให้เกียรติ​กับเจ้า

6 ให้​แสวงหา​พระยาห์เวห์​ใน​ขณะที่​ยังสามารถ​หาพระองค์เจอ

ให้​เรียก​พระองค์ ใน​ขณะที่​พระองค์​ยังอยู่ใกล้

7 ให้​คนชั่ว​ทิ้ง​ทาง​ของ​พวกเขา​ได้แล้ว

ให้​คน​ที่​เลวทราม​ทิ้ง​ความคิดชั่วๆ​ของ​พวกเขา​ได้แล้ว

ให้​พวกเขา​หันมาหา​พระยาห์เวห์ แล้วพระองค์​จะ​เมตตา​พวกเขา

ให้​พวกเขา​หันมาหา​พระเจ้า​ของเรา​เพราะ​พระองค์​จะ​อภัย​ให้กับ​พวกเขา​อย่างไม่จำกัด”

8 พระยาห์เวห์​พูดว่า “ความคิดต่างๆ​ของเรา​ไม่เหมือนกับ​ความคิดต่างๆ​ของเจ้า

และ​ทาง​ทั้งหลาย​ของเจ้า​ก็​ไม่เหมือน​กับ​ทางทั้งหลาย​ของเรา

9 ท้องฟ้า​อยู่​สูงกว่า​พื้นดิน​ขนาดไหน

ทางทั้งหลาย​ของเรา​ก็​อยู่สูงกว่า​ทางทั้งหลาย​ของเจ้า​ขนาดนั้น

และ​ความคิดต่างๆ​ของเรา​ก็​อยู่สูงกว่า​ความคิดต่างๆ​ของเจ้า​ขนาดนั้นด้วย

10 ฝน​และหิมะ​ที่​ตกลงมา​จาก​ท้องฟ้า​จะ​ไม่หวน​กลับไป​บนท้องฟ้า

จนกว่า​จะ​ทำให้​พื้นเปียก

จนกว่า​จะ​ทำให้​พื้นดิน​ผลิดอก​ออกผล​และ​แตกหน่อ

จนกว่า​จะให้​เมล็ดข้าว​กับ​ผู้หว่าน​และ​ให้​อาหาร​กับ​คนกิน

11 เช่นนั้นแหละ คำพูด​ของเรา​เมื่อ​ออกจาก​ปากของเราแล้ว

จะ​ไม่หวนกลับ​มาหา​เราเปล่าๆ

คำพูด​ของเรา​จะ​ทำให้​สิ่งต่างๆ​ที่​เรา​ต้องการ​เกิดขึ้น

คำพูด​ของเรา​จะ​ทำ​สิ่งที่​เรา​ส่งให้​มันไปทำ​จนสำเร็จ”

12 พวกเจ้า​จะ​ออกไป​ด้วย​ความยินดี จะ​ถูกนำ​กลับไปบ้าน​ด้วย​สันติสุข

พวกภูเขา​และ​เนินเขา​จะ​ระเบิด​เสียงเพลง​ออกมา​ต่อหน้าเจ้า

และ​ต้นไม้​ทั้งหมด​ใน​ท้องทุ่ง​ก็จะ​ปรบมือ​ของพวกมัน

13 ต้นสนต่างๆ​จะ​งอกขึ้นมา​แทนที่​พงหนาม

ไม้พุ่มหอม​จะ​งอกขึ้นมา​แทนที่​พวกหญ้าคา

และ​ทั้งหมดนี้​ก็จะ​เป็น​เครื่องเตือนใจ​ให้​ระลึกถึง​พระยาห์เวห์+ 55:13 เป็น​เครื่อง … ถึง​พระยาห์เวห์ หรือ แปล​ได้​อีก​อย่าง​หนึ่ง​ว่า “ทำให้​พระยาห์เวห์​มี​ชื่อเสียง”

เป็น​เครื่องพิสูจน์​ที่​จะ​ไม่มีวัน​ถูกทำลาย​ถึง​อำนาจ​ของพระองค์

56

ทุกๆชนชาติ​จะ​ติดตาม​พระยาห์เวห์

1 พระยาห์เวห์​พูดว่า​อย่างนี้

“รักษา​ความยุติธรรมไว้ ให้​ทำ​ในสิ่งที่​ถูกต้อง

เพราะ​การช่วยกู้​ของเรา​จะ​มาถึงเจ้า​ใน​เร็วๆนี้

และ​ความยุติธรรม​ของเรา​ที่​ให้​เจ้ารอดพ้น จะ​ถูกเปิดเผย​ในไม่ช้านี้

2 คน​ที่​ทำอย่างนั้น คน​ที่​รักษา​มันไว้​มีเกียรติจริงๆ

เขา​รักษา​กฎ​วันหยุดทางศาสนา​และ​ไม่ได้​ละเมิดมัน

เขา​ยั้งมือ​ไว้​จาก​การทำชั่ว​ทุกชนิด”

3 คน​ต่าง​ชาติ​ที่​มา​ติดตาม​พระยาห์เวห์​ไม่ควร​จะ​พูดว่า

“พระยาห์เวห์​จะ​ต้อง​แยกผม​ออกจาก​คนของพระองค์แน่ๆ”

และ​ขันที​ก็​ไม่ควร​จะ​พูดว่า “ดูสิ ผม​เป็น​เหมือนกับ​ต้นไม้​ที่เหี่ยวแห้ง​เพราะ​ผม​ไม่สามารถ​มีลูกได้

พระยาห์เวห์​คง​ไม่รับผมแน่ๆ”

4 เรา​จะ​ตั้ง​อนุสาวรีย์​ให้กับ​พวกขันที​ภายใน​กำแพงวิหาร​ของเรา

เป็น​อนุสาวรีย์​ที่ดีกว่า​ลูกชาย​และลูกสาว

เป็น​อนุสาวรีย์​ที่​อยู่ถาวร ที่จะ​ไม่มีวัน​ถูกรื้อ​ออกไป

เรา​จะ​ทำสิ่งนี้​ให้กับ​พวกขันที​ที่​รักษากฎ​เกี่ยวกับ​วันหยุดทางศาสนา​ของเรา และ​เลือก​ทำ​สิ่งทั้งหลาย​ที่​เราชอบใจ​และ​ยึดมั่น​ใน​คำ​สัญญา​ของเรา

6 “เรา​จะ​นำ​พวกคน​ต่าง​ชาติ​ไปยัง​ภูเขา​อันศักดิ์สิทธิ์​ของเรา คือ​คน​ต่าง​ชาติ​เหล่านั้น​ที่​ติดตาม​เรายาห์เวห์ เพื่อ​รับใช้เรา รักเรา และ​เป็นผู้รับใช้​ของเรา คือ​ทุกคน​ที่​รักษา​วันหยุดทางศาสนา​ของเรา​และ​ไม่ได้​ละเมิดมัน และ​ยึดมั่น​ใน​คำ​สัญญา​ของเรา

เรา​จะให้​พวกเขา​ชื่นชม​ยินดี​ใน​บ้านของเรา ซึ่ง​เป็น​บ้าน​แห่ง​การอธิษฐาน แล้ว​เรา​จะ​ยอมรับ​เครื่อง​เผา​บูชา​และ​เครื่องสัตวบูชาอื่นๆ​ของ​พวกเขา​บน​แท่นบูชา​ของเรา เพราะ​คน​จะ​เรียก​บ้านของเรา​ว่า บ้าน​แห่ง​การอธิษฐาน สำหรับ​คนทุกชนชาติ”

8 พระยาห์เวห์ องค์​เจ้า​ชีวิต ผู้ที่​รวบรวม​คนอิสราเอล ที่​กระจัด​กระจาย​ไปนั้น พูดว่า “เรา​จะ​รวบรวม​คนอื่นๆ​เข้ามา​ร่วมกับ​พวกเขา นอกเหนือ​จาก​ที่​ได้​รวบรวม​มาไว้แล้วนั้น”

ผู้นำ​อิสราเอล​กินเก่ง

9 พวกเจ้า สัตว์ดุร้าย​ที่​อยู่​ใน​ท้องทุ่ง

พวกเจ้า​สัตว์​ที่​อยู่​ใน​ป่า เข้า​มา​กัดกิน​ได้เลย

10 พวกคนยาม​ของ​อิสราเอล​นั้น​ตาบอด

พวกเขา​ทั้งหมด​ไม่รู้เรื่อง​อะไรเลย

พวกเขา​เป็น​หมาเฝ้าบ้าน​ที่เงียบ

พวกเขา​เห่า​ไม่เป็น

เอาแต่นอน และ​เพ้อฝัน เอาแต่หลับ

11 หมา​พวกนี้​กินเก่ง​เหลือเกิน

กิน​เท่าไหร่​ก็​ไม่รู้จักพอ

พวกเขา​เป็น​ผู้เลี้ยงแกะ​ที่​ไม่รู้เรื่อง​อะไรเลย

ต่างคน​ต่างทำ​ตามใจ​ตัวเอง

ต่างคน​ต่างหา​ประโยชน์​ใส่ตัว​เหมือนกันหมด​ทุกคน

12 พวกเขา​พูดว่า “มาสิ มาดื่ม​เหล้าองุ่นกัน

ให้เรา​ดื่มเบียร์กัน​อย่างเต็มที่

พรุ่งนี้​ก็จะสนุก​เหมือน​วันนี้หรือ​อาจจะ​สนุกกว่านี้อีก”

57

อิสราเอล​ไม่ได้​ติดตาม​พระเจ้า

1 คนดีๆ​ตาย แต่​ก็​ไม่มีใคร​สนใจ

คนที่​สัตย์ซื่อ​ต่อพระเจ้า​ถูกเอาไป ก็ไม่มีใคร​เข้าใจ

สาเหตุ​ที่​คนที่ดีๆ​ถูกรับ​เอาไป

เพื่อ​เขา​จะได้​ไม่ต้องเจอ​กับ​เรื่องเดือด​ร้อน​กว่านั้น

2 และ​พวกเขา​ก็จะ​เข้าไป​สู่​ความสงบสุข

คนที่​ใช้ชีวิต​อย่าง​เที่ยงตรง​ก็​จะได้​พักผ่อน​เมื่อ​นอนตาย​บนเตียง​ของเขา

3 แต่​ส่วน​พวกเจ้า มานี่เลย

พวกเจ้า​ที่​เป็นลูกๆ​ของ​แม่มด

พวกเจ้า​ที่​เป็นลูกๆ​ของ​คนเล่นชู้​และ​โสเภณี

4 พวกเจ้า​หัวเราะ​เยาะ​ใครหรือ

พวกเจ้า​ทำ​หน้า​และ​แลบลิ้น​ใส่ใครหรือ

พวกเจ้า​เป็น​ลูก​ที่​ชอบกบฏ

เป็น​ลูกหลาน​ที่​ชอบ​หลอกลวง ไม่ใช่หรือ

5 พวกเจ้า​เผาผลาญ​ไปด้วย​ตัณหาราคะ​ท่ามกลาง​พวกต้นโอ๊ก​อันศักดิ์สิทธิ์

และ​ใต้​ต้นไม้​ที่​ให้​ร่มเงา​ทุกต้น+ 57:5 ต้นโอ๊ก … ทุกต้น หมายถึง คนที่​มา​นมัสการ​พระเทียมเท็จ​ใน​สถานที่​พวกนี้ และ​มี​การร่วมเพศ​กันด้วย เป็น​ความเชื่อ​ว่า​จะ​ทำให้​พืชผลดี เจ้า​ได้​ฆ่าลูกๆ​เพื่อ​เซ่นไหว้​ใน​หุบเขาต่างๆ​ตาม​ซอกผาต่างๆ

6 หินเกลี้ยง​ใน​ธารน้ำแห้งนั้น​เป็น​พวกพระ​ของเจ้า พวกหิน​เหล่านั้น​ก็เลย​เป็น​ส่วนแบ่ง​ของเจ้า

พวกมัน​เป็น​มรดก​ของเจ้า​ไม่ใช่เรา

เจ้า​ได้​เท​เครื่อง​ดื่ม​บูชา​ให้กับ​หินเหล่านั้น

และ​พวกเจ้า​ได้นำ​เครื่อง​บูชา​จาก​เมล็ดพืช​มา​ถวาย​ให้กับ​พวกมัน

เมื่อ​เห็น​เรื่องต่างๆ​เหล่านี้ เจ้า​คิดว่า​เรา​จะ​พอใจ​และ​ไม่ลงโทษ​เจ้าหรือ

7 เจ้า​วาง​เตียง​ของเจ้า​ไว้​บน​ภูเขาสูง

แล้ว​เจ้า​ก็​ขึ้นไป​ที่นั่น​เพื่อ​ถวาย​เครื่อง​บูชา

8 เจ้า​ตั้ง​รูปเคารพ​ของเจ้า​ไว้​ด้านหลัง​ประตู​และ​เสาประตู

ใช่แล้ว เจ้า​ห่างไกล​จากเรา

เจ้า​ทำตัว​เปลือย​เปล่า​และ​ปีน​ขึ้นไป​บนเตียง​ของเจ้า

และ​เปิด​เตียง​ให้กว้าง

เจ้า​ก็​ได้​เสนอ​ค่าตัว​กับ​พวกมัน

เจ้า​รัก​เตียง​ของพวกมัน

เจ้า​จ้องมอง​อวัยวะเพศ​ของ​พวกมัน

9 เจ้า​เอา​น้ำมันมะกอก​เดินทาง​ไปหา​พระโมเลค+ 57:9 พระโมเลค พระ​จอม​ปลอม ชื่อ​นี้​เหมือน​คำ​ใน​ภาษา​ฮีบรู​หมายถึง “กษัตริย์”

และ​เจ้า​ก็​ใส่​น้ำหอม​ของเจ้า​ซะมากมาย

เจ้า​ส่ง​พวกตัวแทน​ของเจ้า​ไป​แดนไกล

เจ้า​ส่ง​พวกเขา​ไปไกล​ถึง​แดน​คนตาย

10 เจ้า​เริ่ม​เหนื่อยล้า​จาก​การเดินทางบ่อยๆ

แต่​เจ้า​ไม่ยอม​พูดว่า “แบบนี้​คงจะ​ไม่ได้อะไรแน่”

เจ้า​มี​กำลัง​ขึ้นมาใหม่

เจ้า​จึง​ไม่เป็นลมไป

11 ตอนนั้น​เจ้า​ยำเกรง​และ​หวาดกลัว​ใครกัน

เจ้า​ถึงได้​โกหก​และ​ไม่ได้​ระลึกถึงเรา​หรือ​คิดถึงเรา

เรา​ยัง​เก็บตัว​เงียบๆ​และ​ซ่อนตัวอยู่

เจ้าถึงได้​ไม่ยำเกรง​เรา ใช่ไหม

12 เรา​จะ​พูดถึง​ความดี​และ​การงานต่างๆ​ของเจ้า​ก็ได้

แต่​สิ่งเหล่านั้น​ก็​ไม่สามารถ​ช่วยอะไร​เจ้าได้หรอก

13 เมื่อเจ้า​ร้องขอ​ความช่วยเหลือ ก็​ให้​รูปปั้น​ที่เจ้า​ได้สะสมนั้น​ช่วยเจ้า​ก็แล้วกัน

ลม​จะพัด​พวกมัน​ไปหมด

ลม​จะเป่า​พวกมัน​ไปหมด

แต่​คนที่​ลี้ภัย​ในเรา​ก็​จะได้​เป็นเจ้า​ของ​แผ่นดินนั้น และ​ได้เป็น​เจ้าของ​ภูเขาอันศักดิ์สิทธิ์​ของเรา

พระยาห์เวห์​จะช่วย​คนของพระองค์

14 พระองค์​จะ​พูดว่า “สร้างมัน​ขึ้นมา สร้างมัน​ขึ้นมา เตรียมทางไว้

กำจัด​สิ่งกีดขวางต่างๆ​ออกไป​จากทาง​ของ​คนของเรา”

15 พระเจ้า ผู้​อยู่​ในที่สูง​และ​ได้รับ​การยกย่อง

ผู้ที่​อยู่​ตลอดกาล

และ​ผู้ที่​มี​ชื่ออันศักดิ์สิทธิ์

พูดว่า “เรา​อาศัย​อยู่​ใน​ที่สูง​และศักดิ์สิทธิ์

แต่​เรา​ก็​อยู่กับ​คนเหล่านั้น​ที่​สำนึกผิด​และ​ถ่อมตัวลง

เรา​จะ​ฟื้นฟู​จิตใจ​ของ​คนที่​ถ่อมตัวลง​และ​ฟื้นฟู​จิตใจ​ของ​คนที่​สำนึกผิด

16 เพราะ​เรา​จะ​ไม่กล่าวหา​ตลอดเวลา

และ​เรา​ก็จะ​ไม่โกรธ​ไป​ตลอดกาล

เพราะ​ถ้า​อย่างนั้น​จิตวิญญาณ​ของมนุษย์​ที่เรา​สร้างขึ้นมา

ก็​จะตาย​ต่อหน้าเรา

17 เรา​โกรธ​ใน​เรื่อง​ความโลภ​อันชั่วร้าย​ของพวกเขา

เรา​จึง​ลงโทษ​พวกเขา

เรา​ได้​ซ่อนตัว​เราเอง​และโกรธ

แต่​พวกเขา​ก็​ยัง​หันเห​ไป​ตาม​ทางทั้งหลาย​ของ​พวกเขา

18 เรา​ได้​เห็น​ทาง​ของ​พวกเขาแล้ว แต่​เรา​จะ​รักษา​พวกเขาไว้

เรา​จะ​นำทาง​พวกเขา​และ​ปลอบโยน​พวกเขา​คือ​คนเหล่านั้น​ที่​ไว้ทุกข์ และ​เรา​จะ​ให้​ปาก​พวกเขา​กลับ​พูด​คำสรรเสริญแทน”

19 พระยาห์เวห์​พูดว่า “เรา​จะ​ให้​สันติสุข สันติสุขแท้จริง​กับ​ทุกคน ทั้ง​คนที่​อยู่ใกล้​และ​คนที่​อยู่ไกล

แล้ว​เรา​จะ​รักษา​พวกเขาไว้

20 แต่​คนชั่ว​เป็น​เหมือน​ทะเล​ที่ปั่นป่วน​ไม่สามารถ​สงบนิ่งได้

คลื่น​ของมัน​กวน​ทั้งโคลน​และดิน​ขึ้นมา

21 คนชั่ว​จะ​ไม่มี​สันติสุข”

พระเจ้า​ของผม​พูดไว้​ว่า​อย่างนั้น

58

ศาสนกิจ​ที่​ถูกต้อง​และ​ที่ผิด

1 พระยาห์เวห์​พูดว่า ตะโกน​ออกมา​ดังๆเลย ไม่ต้อง​อั้นไว้ ยกเสียง​ขึ้นมา​เหมือนกับ​เสียงแตร

ประกาศ​กับคน​ของเรา​ถึง​การกบฏ​ของพวกเขา

ประกาศ​ให้กับ​ครอบครัว​ของยาโคบ​ถึง​ความบาป​ของพวกเขา

2 พวกเขา​มา​แสวงหา​เรา​วันแล้ววันเล่า

อย่างกับว่า​พวกเขา​อยาก​จะรู้​ทางต่างๆ​ของเรา

อย่างกับว่า​เป็น​ชนชาติ​ที่ได้ทำ​ในสิ่ง​ที่ถูกต้อง

อย่างกับว่า​ไม่ได้​ทอดทิ้ง​กฎอันยุติธรรม​ของพระเจ้า​ของพวกเขา

พวกเขา​ขอ​การตัดสิน​ที่​ยุติธรรม​จากเรา

พวกเขา​แกล้งทำ​เป็น​อยาก​เข้าใกล้​พระเจ้า

3 และ​พวกเขา​พูดว่า “ทำไม​พระองค์​ถึง​ไม่เห็น​ตอนที่​พวกเรา​อดอาหารกัน

ทำไม​พระองค์​ถึง​ไม่สังเกต​ว่า​พวกเรา​ถ่อมตัวลง”

แต่​เรา​ตอบว่า “ดูเอาสิ ในวันที่​เจ้า​อดอาหารนั้น

เจ้า​ก็​ยัง​มัว​หา​ผล​ประโยชน์​ของตน​และ​เอาเปรียบ​คนงาน​ทุกคน​ของเจ้า

4 ดูสิ พวกเจ้า​ถือศีลอดอาหาร​ก็จริง แต่​มี​การถกเถียง ทะเลาะ​และ​ชกต่อยกัน​แถมไปด้วย

การอดอาหาร​อย่าง​ที่​พวกเจ้า​ทำ​ในวันนี้​จะ​ไม่ทำ​ให้​คำ​อธิษฐาน​ของเจ้า​ขึ้นไป​ถึง​เบื้องบน

5 นี่​หรือ​การถือศีลอดอาหาร​ที่​เรา​อยากได้

เป็น​วันที่​แค่​ถ่อมตัวลง​พอเป็นพิธี​อย่างนี้หรือ

เป็น​แค่​ก้มหัวลง​เหมือนกับ​ต้นอ้อ​ลู่ลมหรือ

เป็น​แค่​นอนลง​บน​ผ้า​กระสอบ​และขี้เถ้าหรือ

พวกเจ้า​จะ​เรียก​แบบนี้​ว่า​เป็น​การถือศีลอดอาหารหรือ

วันแบบนี้​จะ​เป็น​ที่ยอมรับ​ของพระยาห์เวห์​จริงๆหรือ

6 การอดอาหาร​ที่เรา​อยากได้​เป็นอย่างนี้​ไม่ใช่หรือ

คือ​ให้​ปลดปล่อย​โซ่ตรวน​ของ​ความไม่ยุติธรรม

ให้​แก้เชือกแอก​ของ​การกดขี่​ข่มเหงออก

และ​ปล่อยให้​คนที่​ถูกกดขี่ขมเหง​เป็นอิสระ

ให้​หักแอก​ทุกอัน

7 แล้ว​ให้​แบ่งปัน​อาหาร​ของเจ้า​กับ​คนที่​หิวโหย ไม่ใช่หรือ

ให้​เอา​คนยากจน​ที่​ไม่มี​บ้านอยู่​เข้ามาอยู่​ในบ้าน​ของเจ้า

เมื่อ​เจ้า​เห็น​คนที่​เปลือย​เปล่า​ก็ให้​คลุมตัว​พวกเขา

และ​ไม่ซ่อนตัว​จาก​ญาติๆ​ที่​เดือด​ร้อน​ของเจ้า

8 ถ้า​เจ้า​ทำอย่างนี้​แสง​ของเจ้า​ก็จะ​ส่องสว่าง​เหมือน​รุ่งอรุณ

บาดแผลต่างๆ​ของเจ้า​จะ​หาย​อย่างรวดเร็ว

พระองค์​ผู้​ให้​ชัยชนะ​กับ​พวกเจ้า​จะ​นำหน้า​พวกเจ้าไป

และ​สง่าราศี​ของ​พระยาห์เวห์​ก็จะ​เป็น​ทหาร​เฝ้าระวังหลัง​ให้กับเจ้า

9 แล้ว​เจ้า​ก็​จะ​เรียก​ขอ​ความช่วยเหลือ​และ​พระยาห์เวห์​ก็จะตอบ

เจ้า​จะ​ร้องขอ และ​พระองค์​จะ​พูดว่า ‘เราอยู่นี่’

ถ้า​เจ้า​ขจัดแอก​ของ​การกดขี่​ไป​จาก​สังคม​ของเจ้า

หยุด​ชี้หน้ากัน และ​หยุด​พูดใส่ร้ายป้ายสีกัน

10 ถ้า​เจ้า​ให้​อาหาร​ของเจ้า​กับ​คนหิวโหย และ​ช่วย​คน​ที่​ถูกข่มเหง​จน​ไม่ขาด​อะไรเลย

เมื่อ​นั้น​แสงสว่าง​ของเจ้า​ก็​จะ​ส่องขึ้นมา​ใน​ความมืด และ​ความมืดสลัว​ของเจ้า​ก็​จะ​กลายเป็น​เที่ยงวัน

11 พระยาห์เวห์​จะ​นำทางเจ้า​อยู่เสมอ

และ​พระองค์​จะ​ดูแล​ความต้องการ​ของเจ้า​แม้​ใน​แผ่นดิน​ที่​แห้งแล้ง

และ​พระองค์​จะ​เสริมกำลัง​กระดูก​ของเจ้า

เจ้า​ก็จะ​เป็นเหมือน​สวน​ที่​ได้รับน้ำ

เหมือนกับ​ตาน้ำ​ที่​น้ำ​ไม่เคยแห้ง

12 เจ้า​ก็จะ​สร้างเมือง​ที่​ถูกทำลายไป​ใน​สมัยโบราณ​ขึ้นใหม่

เจ้า​จะ​ก่อ​เมือง​ขึ้นมา​บน​พวกรากฐาน​อันเก่าแก่​ของ​คนรุ่นก่อนๆ

และ​จะ​มี​คน​เรียกเจ้า​ว่า ผู้ซ่อม​ช่องโหว่​ของกำแพง

และ​ผู้ซ่อม​ถนน​ให้​คน​ได้มา​อยู่อาศัยอีก

13 ถ้า​เจ้า​ไม่เดินทางไกล​ใน​วันหยุดทางศาสนา

และ​ไม่ทำงาน​ใน​วันอันศักดิ์สิทธิ์​ของเรา

และ​ถ้าเจ้า​เรียก​วันหยุด​ของเรา​ว่า​เป็น​วันอันชื่นบาน​และ​เรียก​วันอันศักดิ์สิทธิ์​ของพระยาห์เวห์​ว่า​เป็น​วันอันมีเกียรติ

และ​ถ้าเจ้า​ให้เกียรติ​วันนั้น โดย​ไม่เดินทาง​ไป​ทำการค้าขาย

โดย​ไม่วิ่งไล่ตาม​ผล​ประโยชน์​ของตน​และ​โดย​ไม่เจรจา​ตกลง​เรื่องธุรกิจกัน

14 เมื่อนั้น​เจ้า​จะ​ชื่นชม​ยินดี​ใน​พระยาห์เวห์

และ​เรา​จะ​ทำให้​เจ้า​ขี่ข้าม​ภูเขาสูง​ทั้งปวง​ในโลกนี้

และ​เรา​จะ​เลี้ยงเจ้า​จาก​แผ่นดิน​ที่เรา​ได้​ยกให้​กับยาโคบ​บรรพบุรุษ​ของเจ้า”

ปาก​ของ​พระยาห์เวห์​ได้พูดว่า​อย่างนั้น

59

คนของพระเจ้า​ต้อง​เปลี่ยนจาก​ทางชั่วร้ายต่างๆ

1 อย่า​คิดว่า​มือ​ของพระยาห์เวห์​สั้น​จน​ช่วยเจ้า​ไม่ได้

หรือ​หู​ของ​พระองค์​ตึง​จน​ไม่ได้ยิน​เสียง​ของเจ้า

2 แต่​เป็น​ความผิดบาป​ทั้งหลาย​ของพวกเจ้า​ต่างหาก​ที่​เป็น​อุปสรรค​ระหว่างเจ้า​กับ​พระเจ้าของเจ้า

เป็น​พวกบาป​ของเจ้า​ที่​ทำให้​พระองค์​ซ่อนหน้า​ไปจากเจ้า

พระองค์​จึง​ไม่ได้ยิน​เสียงของเจ้า

3 เพราะ​มือของเจ้า​เปรอะ​เปื้อน​ไป​ด้วยเลือด

และ​นิ้วของเจ้า​เปรอะ​เปื้อน​ไป​ด้วยความผิด

ริมฝีปาก​ของเจ้า​พูดโกหก

ลิ้นของเจ้า​กระซิบ​วางแผน​ทำชั่ว

4 ไม่มีใคร​เอา​เรื่องจริง​มา​ขึ้นศาล

และ​ไม่มีใครเลย​พูด​ความจริง​ในศาล

ทุกคน​พึ่ง​คำพูด​ที่​ไม่มี​หลักฐาน​และ​พูดโกหก

พวกเขา​ตั้งท้อง​ความชั่วร้าย​และ​คลอด​ความผิดบาป​ออกมา

5 พวกเขา​ฟัก​แผนร้าย​เหมือน​ฟักไข่งู

และ​ทอ​แผนชั่ว​อย่าง​ทอใยแมงมุม

ใคร​ที่​กิน​ไข่เหล่านั้น​ของมัน​ก็​จะตาย

แล้ว​ถ้า​ไข่แตก​ก็จะ​มี​งูพิษ​ออกมา

6 ใยแมงมุม​ของพวกเขา​จะ​เอามาใช้​เป็น​เสื้อผ้า​ก็ไม่ได้

พวกเขา​ไม่สามารถ​เอา​สิ่งที่​เขา​สร้างขึ้นมา​คลุมตัวได้

งานต่างๆ​ของพวกเขา​เป็น​งานชั่ว

มือของพวกเขา​เต็มไปด้วย​ความโหดร้ายทารุณ

7 เท้า​ของ​พวกเขา​วิ่งไป​ทำชั่ว

พวกเขา​รีบไป​ทำให้​เลือด​ของ​คนบริสุทธิ์​หลั่งไหล

ความคิดต่างๆ​ของ​พวกเขา​เป็น​ความคิดชั่วร้าย

พวกเขา​ไปถึง​ที่ไหน ความพินาศ​และ​การทำลาย​ก็เกิดขึ้น​ที่นั่น

8 พวกเขา​ไม่รู้จัก​ทาง​ที่​นำไปสู่​สันติสุข

ไม่มี​ความยุติธรรม​ในทาง​ของพวกเขา

พวกเขา​ได้​ทำทาง​ของพวกเขา​ให้​คดเคี้ยวไป

ทุกคน​ที่​เดิน​บน​เส้นทางนั้น​จะ​ไม่ได้เจอ​กับสันติสุข

9 อย่างนี้ การตัดสิน​อย่างยุติธรรม​ของพระเจ้า​จึง​อยู่ห่างไกล​จากพวกเรา

ความรอด​ของพระองค์​มาไม่ถึง​พวกเรา

พวกเรา​รอคอย​แสงสว่าง แต่​มีแต่​ความมืด

พวกเรา​รอคอย​แสงสว่างจ้า แต่​พวกเรา​ต้อง​เดิน​อยู่​ใน​ความมืดครึ้ม

10 พวกเรา​เดินคลำ​ไปตาม​กำแพง​เหมือน​คนตาบอด

เรา​คลำ​หา​เหมือน​คน​ไม่มี​ลูกตา

เรา​สะดุดล้ม​ใน​ตอนเที่ยง​อย่างกับ​เป็น​ตอนกลางคืน

ถึง​คนอื่น​แข็งแรง แต่​พวกเรา​เป็น​เหมือนศพ

11 เรา​ทุกคน​บ่น​เหมือนหมี​ร้องคราง

และ​ร้องคร่ำครวญ​เหมือน​นกเขาร้อง

พวกเรา​รอคอย​การตัดสิน​อันยุติธรรม​ของพระองค์ แต่​มัน​ไม่มา​สักที

พวกเรา​รอคอย​ความรอด แต่​มัน​ห่างไกล​จาก​พวกเรา

12 เพราะ​การกบฏต่างๆ​ที่​เราทำ​ต่อพระองค์นั้น​มีมากมาย

และ​ความบาปต่างๆ​ของพวกเรา​เป็นพยาน​ฟ้อง​พวกเราเอง

เพราะ​พวกเรา​รู้​อยู่​แก่ใจ​ถึง​การกบฏต่างๆ​ของพวกเรา

พวกเรา​รู้จัก​ความผิดบาป​ของพวกเราเอง

13 พวกเรา​ได้กบฏ​ต่อ​พระยาห์เวห์​และ​ไม่สัตย์ซื่อ​ต่อพระองค์

พวกเรา​ได้​หันเห​ไป​จาก​พระเจ้า​ของพวกเรา

พวกเรา​ได้​พูดถึง​การกดขี่​และ​การกบฏ

ได้​วางแผน​ด้วย​คำพูด​หลอกลวง​และ​พูด​สิ่งเหล่านั้น​ออกมา​จากใจ

14 ความยุติธรรม​ก็เลย​ถูกไล่​กลับไป

ความถูกต้อง​ก็​อยู่​ห่างไกล

ความจริง​สะดุดล้ม​ใน​ลานเมือง

ความสัตย์ซื่อ​เข้ามา​ในเมือง​ไม่ได้

15 ความจริง​ไม่อยู่แล้ว

แล้ว​ถ้าใคร​ไม่ยอม​ทำชั่ว​ก็จะ​ถูกโจมตี

พระยาห์เวห์​เห็น​สิ่งเหล่านี้​แล้ว​ไม่พอใจมาก

เพราะ​ความยุติธรรม​​ไม่มีเลย

16 พระองค์​โกรธแค้น​ที่​เห็น​ว่า​ไม่มีใครเลย

ไม่มีใคร​เข้ามา​ช่วยเหลือ​คนที่​ถูกกดขี่​ข่มเหง

แล้ว​พระองค์​จึง​ใช้​แขน​อัน​ทรงพลัง​ของ​พระองค์​เพื่อ​มา​ช่วยกู้

และ​ความยุติธรรม​ของ​พระองค์​ทำให้​พระองค์​ประสบ​ผลสำเร็จ

17 พระองค์​สวม​ความยุติธรรม​ไว้​เป็น​เหล็กป้องกันอก

และ​ใส่​ฤทธิ์​ที่จะ​ช่วยให้รอด​เป็น​หมวกเหล็ก

พระองค์​สวม​การแก้แค้น​เป็น​เสื้อผ้า

ใส่ความ​เดือดดาล​เป็น​เสื้อคลุม

18 พระองค์​จะ​ตอบแทน​ศัตรู​ของ​พระองค์​ตามที่​เขา​สมควร​จะได้รับ

คือ​ผู้ที่​ต่อสู้​กับพระองค์​จะ​ได้รับ​ความโกรธแค้น

พวกศัตรู​ของ​พระองค์​จะ​ได้รับ​การลงโทษ

พระองค์​จะ​ตอบแทน​แผ่นดิน​ตาม​แถบ​ชายฝั่งทะเล​และ​พวกเกาะ​ตามที่​พวกเขา​สมควร​จะได้รับ

19 คนพวกนั้น​ที่​อยู่​ทางตะวันตก​จึง​จะ​ยำเกรง​ชื่อของพระยาห์เวห์

และ​พวกที่​อยู่​ทางตะวันออก​จะ​ยำเกรง​ศักดิ์ศรี​ของพระองค์

พระองค์​จะ​ซัดมา​เหมือน​แม่น้ำ​ที่​ไหลเชี่ยว​ผ่าน​ช่องแคบ​และ​โดนลม​ของพระยาห์เวห์​พัดส่ง

20 พระยาห์เวห์​บอกว่า​พระองค์​จะ​มา​ปลดปล่อย​ศิโยน​ให้เป็นอิสระ

พระองค์​จะ​มา​ช่วยกู้​คนเหล่านั้น​ใน​ครอบครัว​ของยาโคบ​ที่​กลับใจ​จาก​การกบฏ

21 พระยาห์เวห์​พูดว่า “ตัวเราเอง​จะ​ให้​คำมั่นสัญญา​กับ​พวกเขา​ว่า​อย่างนี้ ‘พระวิญญาณ​ของเรา​ที่​อยู่​ในเจ้า และ​คำพูด​ที่เรา​ได้ใส่ไว้​ในปาก​ของเจ้า จะ​ไม่พราก​ไป​จากเจ้า​หรือ​ลูกๆ​ของเจ้า​หรือ​หลานๆ​ของเจ้า ตั้งแต่นี้ไป​จน​ตลอดกาล’” พระยาห์เวห์​สัญญา​ว่า​อย่างนั้น

60

เพลง​เรื่อง​สง่าราศี​ที่​เมืองเยรูซาเล็มกำลัง​จะได้รับ

1 ลุกขึ้น ส่องสว่างซะ เพราะ​แสงสว่าง​ของเจ้า​มาถึงแล้ว

รัศมี​ของ​พระยาห์เวห์​ขึ้นมาส่อง​ลงบนเจ้า

2 ความมืด​ปกคลุม​แผ่นดิน

ความ​มืดมิด​ปกคลุม​ชนชาติต่างๆอยู่

แต่​พระยาห์เวห์​ได้​ส่องสว่าง​อยู่บนเจ้า

และ​รัศมี​ของพระองค์​จะ​ปรากฏ​อยู่เหนือเจ้า

3 ชนชาติต่างๆ​จะ​มาหา​แสงสว่าง​ของเจ้า

และ​กษัตริย์ต่างๆ​จะ​มาถึง​แสง​รุ่งอรุณ​อันเจิดจ้า​ของเจ้า

4 เงยหน้า​เงยตา​ขึ้น มอง​ไปรอบๆ

พวกเขา​ทุกคน​กำลัง​รวบรวมกัน​เข้ามาหาเจ้า

พวกลูกชาย​ของเจ้า​กำลัง​มา​จาก​แดนไกล

พวกพี่เลี้ยง​กำลัง​หนีบ​พวกลูกสาว​ของเจ้า​มาบนเอว

5 เจ้า​จะ​เห็น​สิ่งเหล่านี้​และ​เจ้า​จะ​ส่องประกาย​แห่งความสุข​ออกมา

ใจ​ของเจ้า​จะ​ตื่นเต้น​และ​เต็มไปด้วย​ความสุข

เพราะ​ความร่ำรวย​ของ​ชนชาติต่างๆ​ที่อยู่​อีกฟากหนึ่ง​ของทะเล​จะ​มาถึงเจ้า

ใช่แล้ว ทรัพย์​สมบัติ​ของ​ชนชาติต่างๆ​จะ​ถูกยก​ให้กับเจ้า

6 พวกฝูงอูฐ​ทั้งหลาย​จะ​ปกคลุม​แผ่นดิน​ของเจ้า

คือ​อูฐ​หนุ่มสาว​จาก​มีเดียน​และ​เอฟาห์

ทุกคน​จาก​เชบา​จะ​มาหาเจ้า

พวกเขา​จะ​นำ​ทอง​และ​กำยาน​มาให้

แล้ว​เล่าเรื่อง​การกระทำ​อันน่าสรรเสริญ​ของพระยาห์เวห์

7 ฝูงแพะแกะ​ทั้งหมด​จาก​เคดาร์​จะ​ถูก​รวบรวม​มาหาเจ้า

รวมทั้ง​พวกแกะ​ตัวผู้​จาก​เนบาโยธ​ด้วย

พวกมัน​จะ​เป็น​เครื่องสัตวบูชา​ที่​เรา​จะ​ยอมรับ​บนแท่น​ของเจ้า

และ​เรา​จะ​ทำให้​พระวิหาร​ของเรา​สง่างาม​ยิ่งขึ้น​ไปอีก

8 พวกนี้​เป็นใคร​กันนะ ที่​บิน​มาหาเจ้า​อย่างกับเมฆ

บิน​มา​เหมือน​ฝูงนกเขา ที่​กำลัง​บิน​กลับรัง​ของมัน

9 เรือทั้งหลาย​จาก​ชายฝั่งทะเล​อัน​ไกลโพ้น​กำลัง​รวบรวมกัน

พวกเรือ​จาก​ทารชิช จะ​มา​เป็น​กลุ่มแรก

เพื่อ​นำ​พวกลูกๆ​ของ​พวกเจ้า​จาก​แดนไกล

พร้อมกับ​เงินทอง​ของ​พวกเขา​ด้วย

เพื่อ​เป็น​เกียรติ​ให้กับ​พระยาห์เวห์​พระเจ้า​ของเจ้า

เพื่อ​ให้​กับ​องค์ผู้ศักดิ์สิทธิ์​ของ​อิสราเอล

เพราะ​พระองค์​ได้​ให้เกียรติ​กับ​พวกเจ้า

10 พวกคน​ต่าง​ชาติ​จะ​มา​สร้าง​กำแพงต่างๆ​ของเจ้า​ขึ้นมา

และ​พวกกษัตริย์​ของ​พวกเขา​จะมา​เป็นทาสเจ้า

ตอนที่​เรา​โกรธเจ้านั้น เรา​ได้​ลงโทษเจ้า

แต่​ตอนนี้​เรา​จะ​มีน้ำใจ​ต่อเจ้า​และ​เมตตา​ต่อเจ้า

11 พวกประตูเมือง​ของเจ้า จะ​เปิด​ต้อนรับเสมอ จะ​ไม่ปิด​ทั้งวันทั้งคืน

เพื่อ​ความร่ำรวย​ของ​ชนชาติทั้งหลาย​จะ​ถูกนำ​มา​มอบให้​กับเจ้า

และ​พวกกษัตริย์​ของ​พวกเขา​จะ​ถูก​นำเข้าไปด้วย

12 ถ้า​ชนชาติไหน​หรือ​อาณาจักรไหน​ไม่ยอม​รับใช้เจ้า มัน​จะ​พินาศไป

ชนชาติ​เหล่านั้น​จะ​ถูกทำลาย​อย่างสิ้นซาก

13 ความร่ำรวย​ของ​เลบานอน​จะ​มาถึงเจ้า

ทั้ง​ไม้สน ไม้เฟอร์ และ​ไม้ไซปรัส​ของมัน

เพื่อ​จะ​ใช้​ตกแต่ง​ที่ศักดิ์สิทธิ์​ของเรา

เรา​จะ​ทำให้​ที่วางเท้า​ของเรา​ดู​สง่างาม

14 ลูกหลาน​ของ​พวก​ที่​เคย​กดขี่​ข่มเหงเจ้า​จะ​ก้มลง​เข้ามาหาเจ้า

ทุกคน​ที่​เคย​ดูหมิ่นเจ้า​จะ​กราบ​อยู่​แทบเท้าเจ้า

เขา​จะ​เรียก​เจ้า​ว่า “เมืองของพระยาห์เวห์

เมืองศิโยน ของ​องค์ผู้ศักดิ์สิทธิ์​แห่งอิสราเอล”

15 แต่ก่อน​เจ้า​ถูกทอดทิ้ง คนเกลียดชัง

และ​ไม่มีใคร​เดินผ่าน​แผ่นดินเจ้า

แต่​ตอนนี้​เรา​จะ​ทำให้​เจ้า​มี​ศักดิ์ศรี​ตลอดไป

และ​คน​จะ​ชื่นชม​ในตัวเจ้า​ตลอดชั่วลูกชั่วหลาน

16 ชนชาติ​ทั้งหลาย​จะให้​สิ่งที่​เจ้า​ต้องการ​เหมือนแม่​ให้นมลูก

พวกเจ้า​จะ​ดื่ม​ความร่ำรวย​จาก​บรรดากษัตริย์

แล้ว​เจ้า​จะได้​รู้ว่า​เรา ยาห์เวห์ เป็น​ผู้ช่วยให้รอด​ของเจ้า เป็น​ผู้ไถ่เจ้า​ให้​เป็นอิสระ เป็น​องค์ผู้​ทรง​ฤทธิ์​ของยาโคบ

17 เรา​จะ​ให้​เจ้า​มี​ทองคำ​แทน​ทอง​สัมฤทธิ์

มี​เงิน​แทน​เหล็ก

มี​ทอง​สัมฤทธิ์​แทน​ไม้

และ​มีเหล็ก​แทน​หิน

เรา​จะ​ตั้ง​สันติสุข​เป็น​เจ้านาย​เหนือเจ้า

และ​ความยุติธรรม​จะ​เป็นนาย​ของพวกเจ้า

18 จะ​ไม่มี​ความโหดร้ายทารุณ​ใน​แผ่นดิน​ของเจ้า

จะ​ไม่มี​ซากปรัก​หักพัง​หรือ​การทำลาย​ภายใน​เขตแดน​ของเจ้า

เจ้า​จะ​ตั้งชื่อ​พวกกำแพง​ของเจ้า​ว่า “ความรอด”

จะ​ตั้งชื่อ​พวกประตูเมือง​ว่า “คำสรรเสริญ”

19 เจ้า​จะ​ไม่ต้องพึ่ง​แสงแดด​ใน​ตอนกลางวัน​อีกแล้ว

หรือ​แสงจันทร์​ใน​ตอนกลางคืน

เพราะ​พระยาห์เวห์​จะ​เป็น​แสงสว่าง​ให้กับเจ้า​ตลอดไป

พระเจ้า​ของเจ้า​จะ​เป็น​รัศมี​ของพวกเจ้า

20 ดวง​อาทิตย์​ของเจ้า​จะ​ไม่ตก​อีกแล้ว

หรือ​ดวงจันทร์​ของเจ้า​จะ​ไม่หายไป

เพราะ​พระยาห์เวห์​จะ​เป็น​แสงสว่าง​ให้กับเจ้า​ตลอดไป

วันเวลา​แห่ง​ความโศกเศร้า​ของเจ้านั้น​จะ​จบสิ้นไป

21 คนของเจ้า หมดทุกคน​จะทำ​ในสิ่ง​ที่ถูกต้อง

แล้ว​พวกเขา​จะได้​แผ่นดิน​เป็นกรรมสิทธิ์​ตลอดไป

พวกเขา​เป็น​ต้นไม้​ที่​เรา​ปลูกไว้

เป็น​ฝีมือ​ของเรา​ที่​แสดงว่า​เรายิ่งใหญ่

22 ครอบครัว​ที่​เล็กที่สุด​จะ​กลายเป็น​ตระกูล​ที่มี​พันคน

ตระกูล​ที่​เล็กที่สุด​จะ​กลายเป็น​ชนชาติ​ที่ยิ่งใหญ่

เราคือยาห์เวห์

พอ​ถึงเวลา เรา​จะ​รีบจัดการ​เรื่องนี้ให้

61

ข่าวดี​สำหรับ​คนที่​ถูกข่มเหง

1 พระวิญญาณ​ของ​พระยาห์เวห์​องค์​เจ้า​ชีวิต อยู่กับผม

เพราะ​พระยาห์เวห์​ได้เลือก+ 61:1 เลือก หรือ​แปล​ตรงๆ​ได้ว่า “เจิม” เป็น​วิธี​ที่​พระเจ้า​จะ​แต่งตั้ง​คน​สำหรับ​งานพิเศษ เช่น เจิม​ให้​เป็น​กษัตริย์ หรือ นักบวช ด้วย​การเท​น้ำมัน​บน​คนๆนั้น บางครั้ง​ก็​เจิม​สิ่งของ​ด้วย คำนี้​ใน​ภาษา​ฮีบรู คือ “เมสสิยาห์” ใน​ภาษา​กรีก คือ “คริสต์” ผม

พระองค์​ได้​ส่งผม​ไป​ประกาศ​ข่าวดี​ให้กับ​คนยากจน

ไป​รักษา​จิตใจ​ที่แตก​สลาย

ไป​ประกาศ​เสรีภาพ​ให้กับเชลย

และ​ประกาศ​การ​ปลด​ปล่อย​ให้กับ​พวกนักโทษ

2 พระองค์​ส่งผม​ให้​ไป​ประกาศ​ปี​แห่ง​ความเมตตา​ของพระยาห์เวห์

และ​วันเวลา​ที่​พระเจ้า​ของเรา​จะ​แก้แค้น ไปปลอบโยน​ทุกคน​ที่​เศร้าโศกเสียใจ

3 พระองค์​ส่งผม​ให้​เอา​มาลัย​ไปให้​กับ​คนที่​โศกเศร้า​ในศิโยน

เพื่อ​ใส่​แทน​ขี้เถ้า+ 61:3 ขี้เถ้า จะ​โยน​ขี้เถ้า​ขึ้นไป​ให้​หล่น​ลงมา​บน​หัว แสดง​ถึง​ความเศร้าโศก​เสียใจ บนหัว

ใส่​น้ำมัน​แห่ง​ความชื่นชม​ยินดี​แทน​ชุดไว้ทุกข์

และ​ให้​ชุดงานเลี้ยง​แทน​จิตใจ​ที่ท้อแท้

พวกเขา​จะ​ได้ชื่อว่า ต้นโอ๊ก​แห่งความรอด

ต้นไม้​ของพระยาห์เวห์​ที่​แสดงว่า​พระองค์​นั้นยิ่งใหญ่

4 พวกเขา​จะ​สร้าง​เมืองต่างๆ​ที่​พังทลายไป​ใน​สมัยโบราณ​ขึ้นมาใหม่

และ​ฟื้น​สถานที่ต่างๆ​ที่​ถูกทำลาย​ไปนานแล้ว​ขึ้นมาใหม่

พวกเขา​จะ​ก่อเมือง​ที่​เป็น​ซากปรัก​หักพัง​ที่​ถูกทำลาย​มาหลายชั่วคนแล้ว​ขึ้นมาใหม่

5 คน​ต่าง​ชาติ​ก็จะ​ยืน​เฝ้าเลี้ยงดู​ฝูงแพะแกะ​ของเจ้า

และ​คน​ต่าง​ชาติ​พวกนี้​ก็จะ​ทำงาน​ในทุ่งนา​และ​ใน​สวนองุ่น​ของเจ้า

6 จะ​มี​คน​เรียก​พวกเจ้า​ว่า พวกนักบวช​ของพระยาห์เวห์

พวกเจ้า​จะได้​ชื่อว่า พวกผู้รับใช้​ของพระเจ้า​ของเรา

พวกเจ้า​จะได้​ประโยชน์​จาก​ทรัพย์​สมบัติ​ของ​ชนชาติต่างๆ

และ​พวกเจ้า​ก็​จะได้​โอ้อวด​ใน​ความร่ำรวย​ที่​ได้มา​จากพวกเขา

7 พวกเจ้า​จะได้​ส่วนแบ่ง​เป็น​สองเท่า​แทนที่​จะต้อง​อับอาย

พวกเจ้า​จะ​ชื่นชม​ยินดี​กับ​ส่วนแบ่ง​ของพวกเจ้า​แทนที่​จะต้อง​ขายหน้า

ใช่แล้ว พวกเจ้า​จะ​ได้รับ​ส่วนแบ่ง​เป็น​สองเท่า​ใน​แผ่นดิน​ของพวกเจ้า

และ​ความยินดี​ของพวกเจ้า​จะอยู่​ตลอดไป

8 พระยาห์เวห์​พูดว่า “เรา​ยาห์เวห์​รัก​ความยุติธรรม เรา​เกลียด​การปล้น​และ​การทำผิด​ทั้งหลาย

เรา​จะ​ให้​ค่าตอบแทน​กับ​คนของเรา​ตามที่​เขา​สมควร​จะได้รับ

และ​เรา​จะ​ทำสัญญา​กับ​พวกเขา​ที่จะ​คงอยู่​ตลอดไป

9 ลูกหลาน​ของพวกเขา​จะ​เป็นที่รู้จัก​ท่ามกลาง​ชนชาติทั้งหลาย

เชื้อสาย​ของเขา ก็จะ​เป็นที่รู้จัก​ท่ามกลาง​เชื้อชาติต่างๆ

ทุกคน​ที่เห็น​พวกเขา​ต่าง​ก็​จะ​ยอมรับ​ว่า​พวกเขา​เป็นชนชาติ​ที่พระยาห์เวห์​ได้อวยพร”

10 พระยาห์เวห์​ทำให้​ผม​ชื่นชม​ยินดีมาก

จิตใจ​ของผม​มีความสุข​เพราะ​พระเจ้า​ของผม

เพราะ​พระองค์​ได้​เอา​ชุดแห่งความรอด​มาสวม​ผมไว้

พระองค์​ได้​คลุมผม​ด้วย​เสื้อคลุม​แห่งการช่วยกู้

เป็น​เหมือนกับ​เจ้าบ่าว​ที่​ประดับหัว​ด้วย​พวงมาลัย

เป็น​เหมือนกับ​เจ้าสาว​ที่​ประดับตัว​ด้วย​เพชรพลอย​ของนาง

11 พระยาห์เวห์​องค์​เจ้า​ชีวิต​จะ​ทำให้​ความรอด​อันยุติธรรม​ของพระองค์​และ​คำสรรเสริญ​จากมนุษย์​งอกขึ้นมา​ต่อหน้า​ชนชาติ​ทั้งหลาย

เหมือนกับ​พืช​ที่​งอกขึ้นมา​จากดิน เหมือนกับ​เมล็ด​ที่​โผล่ขึ้นมา​ในสวน

62

ชัยชนะ​ของ​เมืองเยรูซาเล็ม

1 เพื่อ​จะช่วย​ศิโยน ผม​จะ​ไม่ยอม​เก็บตัวเงียบ

เพื่อ​จะช่วย​เยรูซาเล็ม ผมจะ​ไม่ยอม​อยู่เฉย

จนกว่า​ชัยชนะ​ของนาง​จะ​ส่องสว่าง​ออกมา​เหมือนกับ​แสงรุ่งอรุณ

และ​ความรอด​ของนาง​ส่องสว่าง​เหมือนกับ​คบเพลิง

2 แล้ว​ชนชาติต่างๆ​จะได้เห็น​ชัยชนะ​ของเจ้า

กษัตริย์​ทั้งหลาย​จะได้เห็น​สง่าราศี​ของเจ้า

เจ้า​จะ​มี​ชื่อใหม่​ที่​พระยาห์เวห์เอง​จะ​เป็น​ผู้ตั้งให้

3 เจ้า​จะ​เป็น​มงกุฎ​ที่​สวยงาม​ใน​มือของพระยาห์เวห์

เป็น​มงกุฎ​ของ​กษัตริย์​ใน​มือของพระเจ้า​ของเจ้า

4 คน​จะ​ไม่​เรียก​เจ้า​ว่า ผู้ถูกผัวทิ้ง

และ​แผ่นดิน​ของเจ้า​ก็จะ​ไม่ถูกเรียก​ว่า​ร้างเปล่า​อีกต่อไป

เพราะ​คน​จะ​เรียกเจ้าว่า คนที่​พระเจ้ารัก

และ​คน​จะ​เรียก​แผ่นดิน​ของเจ้า​ว่า

เจ้าสาว​ของพระเจ้า

เพราะ​พระยาห์เวห์​รักเจ้า

และ​แผ่นดิน​ของเจ้า​จะ​แต่งงาน​กับพระยาห์เวห์

5 ผู้ที่​จะ​สร้างเจ้า​ขึ้นมาใหม่​ก็จะ​แต่งงาน​กับเจ้า

เหมือนกับที่​ชายหนุ่ม​แต่งงาน​กับหญิงสาว

พระเจ้า​ของเจ้า​จะ​ชื่นชม​ในตัวเจ้า

เหมือนกับ​เจ้าบ่าว​ชื่นชม​ในตัวเจ้าสาว

6 เยรูซาเล็มเอ๋ย เรา​ได้ตั้ง​พวกยาม​ไว้​บน​กำแพงทั้งหลาย​ของเจ้า

เขา​จะ​ร้อง​อธิษฐาน​ตลอดวัน​ตลอดคืน​ไม่นิ่งเงียบ

พวกเจ้า​ที่​ร้องขอ​ให้​พระยาห์เวห์​ช่วยเหลือ อย่ายอม​หยุดพักเลย

7 และ​อย่าให้​พระองค์​หยุดพักด้วย

จนกว่า​พระองค์​จะตั้ง​เยรูซาเล็ม​ขึ้นมาใหม่

จนกว่า​พระองค์​จะ​ทำให้​เยรูซาเล็ม​เป็น​เมือง​ที่​คนทั่วโลก​ยกย่อง

8 พระยาห์เวห์​ได้​สาบาน​ด้วย​การยกมือขวา​และ​แขนอันทรงพลัง​ของพระองค์​ว่า

“เรา​จะ​ไม่ให้​เมล็ดข้าว​ของเจ้า​ตกไป​เป็นอาหาร​ของ​พวกศัตรู​ของเจ้า​อีกต่อไป

เรา​จะ​ไม่ให้​พวกคน​ต่าง​ชาติ​ได้​ดื่ม​เหล้าองุ่นใหม่​ของเจ้า ที่​เจ้า​ได้มา​จาก​การทำงาน​อย่างหนัก

9 แต่​พวก​ที่​เก็บเกี่ยว​เมล็ดข้าว​ก็​จะได้​กินมัน และ​พวกเขา​จะ​สรรเสริญ​พระยาห์เวห์

และ​คนพวกนั้น​ที่​เก็บ​ผลองุ่น​จะได้​ดื่ม​เหล้าองุ่น​ใน​ลานวิหาร​อันศักดิ์สิทธิ์​ของเรา”

10 ออกไป ออกไป​ทาง​ประตูเมือง

ไป​เตรียมถนน​ให้กับ​ประชาชน

สร้างมัน​ขึ้นมา สร้าง​ทางหลวง​ขึ้นมา

เก็บหินทิ้ง​ข้างทาง​ให้หมด

ยกธงขึ้น​เป็น​สัญญาณ​ให้ชนชาติทั้งหลายเห็น

11 ดูสิ พระยาห์เวห์​ได้​ประกาศ​ไปถึง​สุดปลายโลก​ว่า “ให้บอก​นางสาวศิโยน​ว่า

‘ดูสิ ความรอด​ของเธอ​กำลังมา

พระองค์​เอา​รางวัล​มาให้

พระองค์​จะ​จ่าย​ค่าตอบแทนให้’

12 คน​จะ​เรียก​พวกเขา​ว่า​คนของพระเจ้า​โดยเฉพาะ

พวกที่​พระยาห์เวห์​ได้​ปลดปล่อย​ให้เป็นอิสระ

และ​ศิโยน เจ้า​จะได้​ชื่อว่า​ผู้ที่​พระเจ้า​อยากได้

เมืองที่​พระเจ้า​ไม่ได้​ทอดทิ้ง”

63

พระยาห์เวห์​ลงโทษ​ชนชาติต่างๆ

1 คนยาม​ร้อง​ตะโกน​ว่า ใครกันนั่น​ที่​กำลังมา​จากเอโดม

ใครกันนั่น​ที่​มา​จาก​เมืองโบสราห์ เสื้อผ้า​ของเขา​เปรอะ​เปื้อน​ไปด้วย​สีแดง

ใครกันนั่น แต่งตัว​ด้วย​เสื้อผ้า​อย่างดี

มุ่งหน้ามา​ด้วยพลัง​อันแข็งแกร่ง

พระยาห์เวห์​พูดว่า “เป็นเราเอง เราชนะแล้ว เรามีพลัง​อัน​เกรียงไกร​ที่​จะ​ช่วยให้เจ้า​รอดได้”

2 ทำไม​เสื้อผ้า​ของท่าน​ถึง​เปื้อน​สีแดง

ทำไม​เสื้อผ้า​ของท่าน​ถึง​เหมือนกับ​คนเหล่านั้น​ที่​เดินย่ำ​อยู่​ใน​บ่อองุ่น

3 พระองค์​ตอบว่า “เรา​เหยียบย่ำองุ่น​อยู่​ในบ่อ​เพียงคนเดียว

ไม่มี​ชนชาติไหน​ช่วยเราเลย

เรา​เหยียบย่ำ​พวกชนชาติ​เหล่านั้น​ด้วย​ความโกรธ เรา​ได้​บดขยี้​พวกมัน​ด้วย​ความโกรธแค้น

เลือด​ของ​พวกมัน​กระเด็น​ใส่เสื้อผ้าเรา

เรา​ได้​ทำให้​เสื้อผ้า​ของเรา​เปรอะ​เปื้อน​ไปหมด

4 ตอนนั้น เรา​ได้​กำหนด​วันลงโทษ​ชนชาติต่างๆ

ตอนนั้น ปี​ที่​จะ​ปลดปล่อย​คนของเรา​ให้​เป็นอิสระ​ได้​มาถึงแล้ว

5 เรา​มองไป แต่​ไม่มีใคร​มาช่วย

เรา​แปลกใจมาก​ที่​ไม่มีใคร​สนับสนุนเรา

เรา​ก็เลย​ชนะ​ด้วย​แขนอันทรงพลัง​ของเราเอง

ความโกรธ​ของเราเอง​สนับสนุนเรา

6 เรา​ได้​เหยียบย่ำ​ชนชาติต่างๆ​ด้วย​ความโกรธ

เรา​ได้​บดขยี้​พวกมัน+ 63:6 เรา​ได้​บดขยี้​พวกมัน สำเนา​ฮีบรู​หลาย​ฉบับ​แปล​อย่างนี้ แต่​ก็​มี​พวก​สำเนา​ฉบับ​ฮีบรู​ที่​นิยม​ใช้กัน เขียน​ว่า “เรา​ทำให้​พวกมัน​เมา” ด้วย​ความโกรธแค้น

เรา​ได้​เท​เลือด​ของ​พวกมัน​ลงบนพื้น”

พระยาห์เวห์​แสดง​ความเมตตาต่อ​คนของพระองค์

7 ผม​จะ​เล่า​ถึง​เรื่องต่างๆ​ที่​พระยาห์เวห์​ได้​แสดง​ความเมตตา​กับเรา

เป็น​เรื่อง​ที่​น่ายกย่อง​สรรเสริญ

เรา​ควรจะ​สรรเสริญ​พระองค์​สำหรับ​เรื่อง​ทุกอย่าง​ที่​พระองค์ทำ​เพื่อ​พวกเรา

สำหรับ​ความ​ดีงาม​ที่ยิ่งใหญ่​ที่​พระองค์มี​ต่อครอบครัว​ของอิสราเอล

พระองค์​ได้​แสดง​ความเมตตาปรานี​ต่อ​พวกเรา

พระองค์​ได้​ช่วย​พวกเรา​ด้วย​ความรักมั่นคง​ครั้งแล้วครั้งเล่า

8 พระองค์​พูดว่า “ใช่แล้ว พวกนี้​เป็น​คนของเราแน่ เป็นลูกๆ​ที่จะ​ไม่มีวัน​ทรยศเรา”

พระองค์​ถึงได้​มาเป็น​พระผู้ช่วยให้รอด​ของพวกเขา

9 ไม่ใช่​ผู้ส่งข่าว ไม่ใช่​ทูตสวรรค์

แต่​เป็น​พระองค์เอง​ที่​ช่วย​พวกเขา​จาก​ความทุกข์ร้อน​ทั้งหมด​ของพวกเขา

พระองค์​ได้ไถ่​พวกเขาไว้​เพราะ​พระองค์​รัก​และสงสาร​พวกเขา

ในอดีตนั้น​พระองค์​ยก​พวกเขา​ขึ้นมาอุ้ม​อยู่เสมอ

10 แต่​พวกเขา​กลับ​กบฏ​และ​ทำให้​พระวิญญาณบริสุทธิ์​ของพระองค์​เสียใจ

พระองค์​จึง​กลายเป็น​ศัตรู​ของพวกเขา

แล้ว​พระองค์เอง​ได้​ต่อสู้​กับพวกเขา

11 ต่อมา​พวกเขา​ก็ได้​คิดถึง​วันเก่าก่อน

คนของพระองค์​ได้​คิดถึง​โมเสส

พวกเขา​คิดในใจ​ว่า พระผู้นั้น​ที่​นำ​ฝูงแกะ​ของพระองค์​พร้อม​พวกผู้เลี้ยง​ผ่าน​ทะเล​ขึ้นมา ไปอยู่ไหนแล้ว

พระผู้นั้น​ที่​ใส่​พระวิญญาณบริสุทธิ์​ของพระองค์​ไว้​ใน​ตัวโมเสส

12 และ​จูง​ท่านไป​ด้วยมือ​ที่​เต็มไปด้วย​พลัง​และสง่าราศี​ของพระองค์ หายไปไหนแล้ว

พระผู้นั้น​ที่​แหวกน้ำ​ต่อหน้า​พวกเขา​เพื่อ​สร้าง​ชื่อเสียง​ให้กับ​พระองค์เอง​ตลอดไป หายไปไหนแล้ว

13 ผู้ที่​นำ​พวกเขา​เดินผ่าน​น้ำลึกไป หายไปไหนแล้ว

พวกเขา​ไม่ได้​สะดุดล้ม พวกเขา​เป็นเหมือน​ม้า​ที่​เดิน​อยู่​ใน​ที่ราบเรียบ

14 พระวิญญาณ​ของพระยาห์เวห์​ให้​พวกเขา​พักผ่อน

เหมือนกับ​ฝูงวัว​ที่​ลง​ไป​อยู่​ใน​หุบเขาเขียวชอุ่ม

อย่างนี้​พระองค์​ได้​นำ​คนของพระองค์

เพื่อ​พระองค์​จะได้​สร้าง​ชื่อเสียง​อันยิ่งใหญ่​ให้กับ​พระองค์เอง

อธิษฐาน​ต่อ​พระยาห์เวห์ให้​ช่วย​คนของพระองค์

15 ตอนนี้​ขอโปรด​มองลงมา​จาก​ฟ้าสวรรค์​และ​สังเกต​พวกเราสิ

มองลงมา​จาก​บ้านอันศักดิ์สิทธิ์​และ​สง่างาม​ของพระองค์เถิด

ความรัก​อัน​ร้อนแรง​ของพระองค์​และ​ฤทธิ์​อำนาจ​ของพระองค์​หายไปไหน​หมดแล้ว

ความรักใคร่​และ​ความเมตตาปรานี​ของพระองค์​หายไปไหน​หมดแล้ว

ทั้งหมดนั้น​ถูกยั้งไว้​จากพวกเรา

16 พระองค์​คือ​พ่อของพวกเรา

ถึง​อับราฮัม​จะจำ​พวกเรา​ไม่ได้​และ​อิสราเอล​จะ​บอกว่า​ไม่รู้จักเรา

แต่​พระองค์ พระยาห์เวห์​ก็​ยัง​จะเป็น​พ่อ​ของพวกเรา​อยู่ดี

ชื่อของพระองค์​ตั้งแต่​สมัยโบราณ​มาแล้ว​คือ “ผู้ปกป้องเรา”

17 พระยาห์เวห์​เจ้าข้า ทำไม​พระองค์​ถึง​ปล่อยให้​เราหลงไป​จาก​ทางทั้งหลาย​ของพระองค์

และ​ปล่อยให้​จิตใจ​ของเรา​แข็งกระด้าง​จน​ไม่ยำเกรง​พระองค์

กลับมาเถิด เพื่อ​ช่วย​พวกผู้รับใช้​ของพระองค์

เพื่อ​ช่วย​เผ่าต่างๆ​ซึ่ง​เป็น​ทรัพย์​สมบัติ​ของพระองค์เอง

18 ชนชาติ​ศักดิ์สิทธิ์​ของพระองค์​ได้​เป็น​เจ้าของ​สถานที่ศักดิ์สิทธิ์​ของพระองค์​แค่​ช่วงสั้นๆ

แต่​ตอนนี้​ศัตรู​ของพวกเรา​ได้​เหยียบย่ำ​สถานที่ศักดิ์สิทธิ์​ของพระองค์แล้ว

19 นานมาแล้ว​ที่​พวกเรา​เป็น​เหมือน​คนพวกนั้น​ที่​พระองค์​ไม่ได้​ครอบ​ครอง

เหมือน​คนเหล่านั้น​ที่​ไม่ได้​เป็น​คนของพระองค์

64

1 อยากให้​พระองค์​แหวก​สวรรค์​ลงมา​เหลือเกิน

พวกภูเขาต่างๆ​จะได้​สั่นไหว+ 64:1 สั่นไหว หรือ​แปล​ได้​อีก​อย่าง​หนึ่ง​ว่า “หลอม​ละลาย” ต่อหน้า​พระองค์

2 ขอ​ลงมา​ทำให้​ศัตรู​ของพระองค์​ได้เจอ​กับ​ตัวจริง​ของพระองค์

ชนชาติ​ทั้งหลาย​จะได้​กลัว​จนตัวสั่น​ต่อหน้า​พระองค์

เหมือนกับ​กิ่งไม้​เจอไฟ​หรือ​หม้อน้ำ​ตั้งบนไฟ

3 พระองค์​ได้​ทำ​สิ่งอัศจรรย์ต่างๆ​ที่​เรา​คิดไม่ถึง

คือ​พระองค์​ได้ลงมา​และ​ภูเขาทั้งหลาย​ต่างสั่นไหว​ต่อหน้า​พระองค์

4 ตั้งแต่​เก่าก่อน ไม่มีใคร​เคยได้ฟัง

ไม่มี​หูไหน​เคยได้ยิน

ไม่มี​ลูกตาไหน​เคยเห็น​เทพเจ้า​องค์ไหน​ที่​ช่วย​คนเหล่านั้น​ที่​หวังพึ่งมัน

นอกจากพระองค์

5 พระองค์​มา​ช่วย​คนเหล่านั้น​ที่​มีความสุข​ใน​การทำ​สิ่งที่ถูกต้อง

ที่ยอมรับ​พระองค์​ด้วย​การใช้ชีวิต​ใน​แนวทาง​ทั้งหลาย​ของพระองค์

เมื่อก่อน​ตอนที่​พระองค์โกรธ พวกเรา​ก็​ทำบาป​มาก​ยิ่งขึ้น​ต่อพระองค์

แล้ว​พวกเรา​ก็ยัง​ทำบาป​เหล่านั้น​มาเรื่อยๆ แล้ว​ตอนนี้​เรา​จะรอด​ได้ยังไง

6 พวกเรา​ทุกคน​ได้​กลายเป็น​เหมือน​ของ​แปดเปื้อน​ไปแล้ว

การทำดี​ทั้งหลาย​ของเรา​เป็น​เหมือน​ผ้าอนามัย​ใช้แล้ว

พวกเรา​ทุกคน​ก็​เหี่ยวแห้งไป​เหมือน​ใบไม้

แล้ว​ความบาป​ทั้งหลาย​ของเรา​ก็​เป็นเหมือน​ลม​ที่เป่า​เรา​ให้​ปลิวไป

7 ไม่มีใคร​ร้องเรียก​ชื่อของพระองค์

หรือ​พยายาม​คว้าพระองค์ไว้

เพราะ​พระองค์​ได้​หันหน้า​ไปจาก​พวกเราแล้ว

และ​พระองค์​ได้​ใช้​ความบาป​ของ​พวกเรา​หลอม​ละลาย​พวกเราไป

8 แต่​พระยาห์เวห์​เจ้าข้า พระองค์​ยังเป็นพ่อ​ของพวกเรา​อยู่นะ เรา​เป็น​ดินเหนียว และ​พระองค์​เป็น​ช่างปั้นเรา

เรา​ทุกคน​เป็น​ฝีมือ​ของพระองค์

9 พระยาห์เวห์​เจ้าข้า อย่าได้โกรธ​มากเกินไปเลย

อย่าได้​จดจำ​ความผิดบาป​ของพวกเรา​ตลอดไป

โปรด​มอง​พวกเราหน่อย เราทุกคน​เป็น​ชนชาติ​ของพระองค์

10 เมืองศักดิ์สิทธิ์​ทั้งหลาย​ของพระองค์​ได้​กลายเป็น​ทะเลทราย​ไปแล้ว

ศิโยน​ได้​กลายเป็น​ทะเลทราย

เยรูซาเล็ม ได้​กลายเป็น​ที่รกร้าง​ไปแล้ว

11 วิหาร​อันศักดิ์สิทธิ์​และสวยงาม​ของพวกเรา

ซึ่ง​เป็นที่​ที่​บรรพบุรุษ​ของพวกเรา​ใช้​สรรเสริญ​พระองค์นั้น​ถูกไฟเผา​ไปแล้ว

และ​ของที่มีค่า​ทั้งหมด​ของ​พวกเรา​ก็​ถูกทำลาย​ไป​จนหมดสิ้น

12 พระยาห์เวห์​เจ้าข้า ขนาด​เกิดเรื่อง​ทั้งหมด​นี้แล้ว พระองค์​ยัง​จะ​รั้งมือ​ไม่ช่วย​พวกเรา​อีกหรือ

พระองค์​ยังจะ​เงียบๆ​อยู่หรือ และ​ลงโทษ​พวกเรา​มากเกินไปหรือ

65

การตัดสิน​อัน​ยุติธรรม​ของ​พระยาห์เวห์ต่อ​อิสราเอล

1 พระยาห์เวห์​ตอบ​ว่า “ตอนนั้น เรา​พร้อม​ที่​จะให้​คนพวกนั้น​ที่​ไม่ได้​เรียกหาเรา ได้เข้ามา​ใกล้เรา

ตอนนั้น​เรา​พร้อม​ที่​จะให้​คนพวกนั้น​ที่​ไม่ได้​ตามหาเรา ได้เจอ​กับเรา

เรา​ได้​พูด​กับ​ชนชาติ​ที่​ไม่ได้​ร้องเรียกเรา​ว่า ‘เราอยู่นี่ เราอยู่นี่’

2 เรา​อ้าแขน​ของเรา​ทั้งวัน​ให้กับ​ชนชาติ​ที่​ดื้อรั้น

ที่​ชอบ​เดิน​ใน​เส้นทาง​ที่ไม่ดี​และ​ชอบ​ตามใจ​ตัวเอง

3 พวกเขา​เป็น​ชนชาติ​ที่​ท้าทายเรา​ต่อหน้า​อยู่เรื่อย​โดย​ไป​เซ่นไหว้​พวกพระ​เทียมเท็จ​ตามสวน

และ​ถวาย​เครื่อง​หอมบูชา​ให้กับ​พระเทียมเท็จ​เหล่านั้น​บน​พวก​แท่นบูชา​ที่​ทำ​จากอิฐ

4 คนพวกนั้น​ไป​นั่ง​ติดต่อ​กับ​วิญญาณ​คนตาย​ท่ามกลาง​อุโมงค์ฝังศพ​และ​ไป​ค้างคืน​ตาม​ถ้ำเก็บศพต่างๆ

พวกเขา​กิน​เนื้อหมู​และ​มี​น้ำแกง​ที่​ทำ​จาก​สัตว์​ต้องห้าม​อยู่​ใน​หม้อ​ของ​พวกเขา

5 พวกเขา​พูด​ว่า ‘อยู่ห่างๆ

อย่า​เข้ามา​ใกล้ข้า​เพราะ​ข้า​ศักดิ์สิทธิ์​เกินไป​สำหรับเจ้า’

คนอย่างนี้​เป็น​เหมือน​ควัน​ใน​จมูก​ของเรา

เป็น​เหมือน​ไฟ​ที่​ไหม้อยู่​ทั้งวัน

6 ดูสิ บาป​ของ​พวกเขา​ถูก​บันทึกไว้​ต่อหน้าเรา

เรา​จะ​ไม่อยู่​นิ่งเฉย​แต่​เรา​จะ​ตอบแทน​อย่างเต็มที่

เรา​จะ​เท​ค่าตอบแทน​ลงบนตัก​ของพวกเขา

7 สำหรับ​ทั้ง​ความบาป​ของ​พวกเขา​และ​ความบาป​ของ​บรรพบุรุษ​ของพวกเขา” พระยาห์เวห์​ว่า​อย่างนั้น

เรา​จะ​ตวง​ค่าตอบแทน​ของพวกเขา​แล้ว​เท​มัน​ลงไป​บนตัก​ของพวกเขา

เพราะ​พวกเขา​ได้​เผา​เครื่อง​หอม​บน​พวกภูเขา

และ​หมิ่นประมาท​เรา​บน​พวกเนินเขา

8 พระยาห์เวห์​พูด​ว่า “เมื่อ​คนคั้นองุ่น​ยังเห็นว่า​ยังมี​น้ำองุ่น​เหลืออยู่​ใน​พวงองุ่น

พวกเขา​ก็​จะ​พูดว่า ‘อย่า​เพิ่ง​ทำลายมัน เพราะ​ยังมี​น้ำองุ่น​เหลืออยู่’

เช่นเดียวกัน เรา​ก็​จะ​ไม่ทำลาย​ประชาชน​พวกนี้​จนราบคาบ

เพราะ​ยังมี​พวกผู้รับใช้​ของเรา​เหลือ​อยู่ในนั้น

9 เรา​จะ​ให้​ลูกหลาน​กับยาโคบ ให้​ทายาท​กับยูดาห์

ผู้ที่​จะ​รับ​ภูเขา​ทั้งหลาย​ของเรา​เป็นมรดก

พวกที่​เรา​เลือกมา​จะได้รับ​แผ่นดินนี้​เป็นมรดก

พวกผู้รับใช้​ของเรา​จะได้​ตั้งรกราก​อยู่ที่นั่น

10 เพื่อ​เป็น​ประโยชน์​สำหรับ​คนของเรา​ที่​แสวงหาเรา

เรา​จะ​ทำให้​ที่ราบ​ชาโรน​กลายเป็น​ทุ่งหญ้า​สำหรับ​ฝูงแพะแกะ

และ​หุบเขา​อาโคร์ กลายเป็น​ที่​ให้​ฝูงโค​นอน สำหรับ​คนของเรา​ที่​แสวงหาเรา

11 แต่​ไอ้พวกเจ้า​ที่​ทิ้ง​พระยาห์เวห์​ไป

ที่​ลืม​ภูเขาอันศักดิ์สิทธิ์​ของเรา

แล้ว​ไป​ตั้งโต๊ะบูชา​ให้กับ พระโชค

และ​เติม​เหล้าองุ่น​บูชา​ให้กับ พระเคราะห์

12 เรา​จะ​ทำให้​เจ้า​มีเคราะห์ ต้องตาย​ด้วยดาบ

พวกเจ้า​ทุกคน​จะต้อง​ก้มลง​ให้​พวกศัตรูฆ่า

เพราะ​เรา​ได้​เรียก​พวกเจ้า แต่​พวกเจ้า​ไม่ตอบ

เรา​ได้​พูด แต่​พวกเจ้า​ไม่ยอมฟัง

เจ้า​ทำใน​สิ่งที่​เรา​เห็นว่า​ชั่วร้าย

เจ้า​เลือกทำ​ในสิ่งที่​เรา​ไม่พอใจ”

13 ดังนั้น​พระยาห์เวห์​องค์​เจ้า​ชีวิต​พูดไว้​อย่างนี้​ว่า

“พวกผู้รับใช้​ของเรา​จะ​ได้กิน แต่​พวกเจ้า​คนชั่ว​จะ​หิวโหย

พวกผู้รับใช้​ของเรา​จะ​ได้ดื่ม แต่​พวกเจ้า​คนชั่ว​จะ​หิว​กระหาย

พวกผู้รับใช้​ของเรา​จะ​มีความสุข แต่​พวกเจ้า​คนชั่ว​จะ​ได้รับ​ความอับอาย

14 พวกผู้รับใช้​ของเรา​จะ​ร้องเพลง​เพราะสุขใจ

แต่​พวกเจ้า​คนชั่ว​จะ​ร้องคร่ำครวญ​เพราะ​ทุกข์ใจ

พวกเจ้า​คนชั่ว​จะ​ร้องครวญคราง​เพราะ​จิตใจ​แตก​สลาย

15 พวกผู้รับใช้​ที่​เรา​ได้​เลือกไว้ ก็​จะใช้​ชื่อ​ของเจ้า​สาปแช่งคน

แล้ว​พระยาห์เวห์​องค์​เจ้า​ชีวิต ก็​จะให้​พวกเจ้า​คนชั่ว​ตายไป

แต่​ส่วน​พวกผู้รับใช้​ของพระองค์นั้น พระองค์​จะให้​ชื่อใหม่​กับพวกเขา

16 ทุกคน​ใน​แผ่นดิน​ที่​ขอพร​ก็จะขอ​จาก​พระเจ้า​ที่สัตย์ซื่อ

และ​ทุกคน​ใน​แผ่นดิน​ที่​สาบาน​ก็จะ​สาบาน​โดย​อ้างถึง​พระเจ้า​ที่สัตย์ซื่อ

เพราะ​เรา​จะ​ลืม​ความ​ทุกข์ยากต่างๆ​ที่​เรา​ทำให้​เกิด​กับ​พวกเจ้า​ในอดีต

พวก​ความ​ทุกข์ยากนั้น​จะ​ถูก​หลบซ่อน​ไปจาก​สายตา​ของเรา

พระยาห์เวห์​จะ​สร้าง​ฟ้าสวรรค์ใหม่และ​โลกใหม่​สำหรับ​คนของพระองค์

17 ดูสิ เรา​กำลัง​จะ​สร้าง​สวรรค์ใหม่ และ​โลกใหม่

จะ​ไม่มีใคร​จดจำ​เรื่องเก่าๆ​อีกต่อไป

มัน​ก็​จะ​ไม่แวบ​เข้ามา​ใน​ความคิด​อีกเลย

18 แต่​ขอให้​ดีใจ​และ​มีความสุข​ตลอดไป​กับ​สิ่งที่​เรา​กำลังสร้าง

ดูสิ เรา​จะ​สร้าง​เยรูซาเล็ม​ให้​เป็น​บ่อเกิด​ของ​ความสุข

และ​เรา​จะ​สร้าง​คน​ของนาง ให้​เป็น​บ่อเกิด​ของ​ความยินดี

19 เยรูซาเล็ม​จะ​ทำให้​เรา​ชื่นบาน คนของเรา​จะ​ทำให้​เรายินดี

จะ​ไม่มี​เสียง​ร้องไห้

หรือ​เสียง​ร้องขอ​ความช่วยเหลือ​ใน​เมืองนั้น​อีกต่อไป

20 จะ​ไม่มี​เด็กทารก​ที่​มีชีวิตอยู่​ไม่กี่วัน

หรือ​คนแก่​ที่​ยัง​ตาย​ก่อน​เวลาอันควร

คน​ที่ตาย​ตอน​อายุ​หนึ่งร้อยปี​ก็​ยัง​ถือว่า​ยังหนุ่มอยู่

คน​ที่ตาย​ก่อน​อายุ​ร้อยปี​ก็​ถือว่า​ถูกสาปแช่ง

21 คนของเรา​จะ​สร้าง​บ้าน​และ​จะได้​เข้าไปอยู่

พวกเขา​จะ​ปลูก​สวนองุ่น​และ​จะได้​กิน​ผลของมัน

22 พวกเขา​จะ​ไม่​สร้าง​บ้าน​แต่​คนอื่น​มาอยู่แทน

พวกเขา​จะ​ไม่​ปลูก​สวนองุ่น​แต่​คนอื่น​มากินแทน

พวกเขา​จะ​มี​อายุยืน​เหมือน​ต้นไม้

พวกคน​ที่​เรา​ได้​เลือกไว้​จะได้ใช้​สิ่งที่​พวกเขา​สร้าง​ขึ้นมา​กับมือ​จน​มัน​เสื่อมสภาพไป

23 พวก​เขา​จะ​ไม่​ทำ​งาน​หนัก​โดย​เปล่า​ประโยชน์

และ​พวก​เขา​จะ​ไม่​คลอด​ลูก​ที่​จะ​ต้อง​มา​เจอ​กับ​ความ​ตาย​อย่าง​ฉับพลัน

เพราะ​พวกเขา​จะ​เป็น​เชื้อชาติ​ที่​พระยาห์เวห์​อวยพร

รวมทั้ง​ลูกหลาน​ของพวกเขาด้วย

24 เรา​จะ​ตอบ​พวกเขา​ก่อนที่​พวกเขา​จะ​ร้องเรียกเรา​เสียอีก

พวกเขา​ยัง​พูด​ไม่ทัน​ขาดคำ เรา​ก็​จะตอบแล้ว

25 หมาป่า​และ​ลูกแกะ​จะ​กิน​อยู่ด้วยกัน

สิงโต​จะ​กินฟาง​เหมือนวัว

แต่​งู​จะต้อง​กินฝุ่น​ต่อไป

จะ​ไม่มี​การทำร้าย​หรือ​ทำลายกัน​ทั่ว​ภูเขา​ที่ศักดิ์สิทธิ์​ของเรา”

พระยาห์เวห์​พูดไว้​ว่า​อย่างนั้น

66

พระองค์​ประณาม​การนมัสการ​ที่ผิด

1 พระยาห์เวห์​พูดว่า “ฟ้าสวรรค์​เป็น​บัลลังก์​ของเรา​และ​โลกนี้​เป็น​ที่วางเท้า​ของเรา

แล้ว​อย่างนี้ พวกเจ้า​จะ​สร้างบ้าน​แบบไหน​ให้กับเรา

แล้ว​อย่างนี้ พวกเจ้า​จะ​สร้าง​ที่พักผ่อน​แบบไหน​ให้กับเรา

2 มือ​ของเราเอง​ได้​สร้าง​ฟ้าสวรรค์​และ​แผ่นดินโลก

และ​สิ่งเหล่านั้น​ทั้งหมด​เป็นของเรา”

พระยาห์เวห์​พูด​อย่างนี้

“แต่​นี่​ต่างหาก​ที่​เรา​ให้​ความสนใจ

คือ​คนที่​ถ่อมสุภาพ คนที่​สำนึกผิด​ในใจ

คนที่​สั่นกลัว​เมื่อ​ได้ยิน​คำพูด​ทั้งหลาย​ของเรา

3 บางคน​ฆ่าวัวตัวผู้​ถวายเรา​ก็จริง แต่​ก็​ยัง​ไป​ฆ่ามนุษย์ด้วย

บางคน​ถวาย​ลูกแกะ​ให้กับเรา แต่​ก็​หักคอหมา​เอาไป​ถวาย​พระอื่นด้วย+ 66:3 หักคอหมา … พระอื่นด้วย หรือ​อาจ​หมายถึง​หักคอ​หมา​เพื่อ​ปล้นแกะ​ที่​หมานั้น​เฝ้าอยู่

บางคน​ถวาย​เครื่อง​บูชา​จาก​เมล็ดพืช แต่​ก็​ถวาย​เลือดของหมู​ให้กับ​รูปเคารพด้วย

บางคน​เผา​เครื่อง​หอม​ถวายเรา แต่​ก็​ไป​สรรเสริญ​รูปเคารพด้วย

คนพวกนี้​เลือก​ทำ​ตาม​วิถีทาง​ของ​เขาเอง

พวกเขา​ก็​ชอบ​ทำ​ใน​สิ่งที่​น่าขยะแขยง​พวกนั้น

4 อย่างนั้น เรา​ก็​จะ​เลือก​การลงโทษ​อย่างหนัก​ให้กับ​พวกเขา

เรา​จะ​เอา​สิ่งที่​พวกเขา​กลัว​มาให้​กับ​พวกเขา

เพราะ​เมื่อ​เรา​เรียก ก็​ไม่มีใครตอบ

เรา​พูด แต่​ไม่มี​ใครฟัง

พวกเขา​ก็​ทำ​ใน​สิ่งที่​เรา​เห็นว่า​ชั่วช้า

พวกเขา​เลือก​ทำ​ใน​สิ่งที่​เรา​ไม่พอใจ”

5 พวกเจ้า​ที่​สั่นกลัว​เมื่อ​ได้ยิน​คำพูด​ของพระองค์นั้น

ฟัง​คำพูด​ของ​พระยาห์เวห์​ให้ดี

“พี่น้อง​ของเจ้า​ที่​เกลียดเจ้า​และ​ไม่ยอมรับเจ้า

เพราะ​เจ้า​จงรัก​ภักดี​ต่อเรา ได้​พูดว่า

‘ให้​พระยาห์เวห์​แสดง​ความยิ่งใหญ่​ด้วย​การช่วย​พวกแกสิ​เพื่อ​เรา​จะได้​เห็น​พวกแก​ชื่นชม​ยินดี’”

แต่​พวกมัน​จะต้อง​อับอาย​ขายหน้า

พระยาห์เวห์​จะ​ทำ​ตาม​คำ​สัญญา​ที่​ให้ไว้กับ​เมือง​เยรูซาเล็ม​ใน​เร็วๆนี้

6 ฟังซิ เสียงดัง​มา​จาก​ในเมือง

เสียงดัง​มา​จาก​วิหาร

มัน​เป็น​เสียง​ของพระยาห์เวห์​ที่​กำลัง​ตอบแทน​พวกศัตรู​ของ​พระองค์​ตามที่​พวกมัน​สมควร​จะได้รับ

7 ศิโยน​ยัง​ไม่ทัน​จะ​ปวดท้องคลอดเลย เธอ​ก็​ได้​คลอด​ออกมาแล้ว

ก่อนที่​เธอ​จะ​เจ็บปวด​เสียอีก เธอ​ก็ได้​คลอด​ลูกชาย​ออกมาแล้ว

8 ใคร​เคย​ได้ยิน​เรื่อง​อย่างนี้​มาก่อนบ้าง

ใคร​เคย​เห็น​เรื่อง​อย่างนี้​มาก่อนบ้าง

มี​ประเทศ​ไหนบ้าง​ที่​เกิดขึ้นได้​ภายใน​วันเดียว

มี​ชนชาติ​ไหนบ้าง​ที่​คลอด​ออกมา​ได้​ใน​ชั่วพริบตาเดียว

พอ​ศิโยน​ปวดท้อง​คลอดปุ๊บ เธอ​ก็​คลอด​ลูกๆ​ออกมาปั๊บ

9 พระยาห์เวห์​ถามว่า “เรา​ที่​เป็น​คนเปิด​ช่องคลอด จะ​ไม่ให้​เด็ก​คลอด​ออกมาหรือ”

พระเจ้า​ของเจ้า​ถามว่า “เรา​ที่​เป็น​คนทำคลอด จะ​ไป​ยั้ง​ไม่ให้​ชนชาติ​ของเรา​คลอด​ออกมาหรือ”

10 พวกเจ้า​ที่รัก​เยรูซาเล็ม ให้​ชื่นชม​ยินดี​กับเธอ และ​ดีใจ​กับเธอ

พวกเจ้า​ทุกคน​ที่​เคย​ไว้ทุกข์​ให้กับ​เยรูซาเล็ม​ให้​ร่วมเฉลิม​ฉลอง​กับเธอ

11 เพื่อ​เจ้า​จะได้​ดูด​และ​อิ่มหนำ​ใน​อ้อมอก​อัน​ปลอบประโลม​ของเธอ

เพื่อ​เจ้า​จะได้​ดื่ม​และ​มีความสุข​จาก​หัวนม​ที่​มีน้ำนม​อย่าง​เหลือเฟือ​ของเธอ

12 เพราะ​นี่​คือ​สิ่งที่​พระยาห์เวห์​พูด​คือ

“ดูสิ เรา​จะให้​ความเจริญ​รุ่งเรือง​ไหลมา​สู่​เยรูซาเล็ม​เหมือนกับ​แม่น้ำ

ให้​ความร่ำรวย​ของ​ชนชาติต่างๆ​ไหลมา​สู่เธอ​เหมือน​ลำธาร​ที่ไหลล้น

พวกเจ้า​จะได้​ดูดนม​ของเธอ​และ​เธอ​จะ​แนบ​เจ้าไว้​ที่เอว

เธอ​จะ​เขย่าเจ้า​ขึ้นลงเบาๆ​บน​เข่า​ของเธอ

13 เรา​ก็​จะ​ปลอบโยน​พวกเจ้า​เหมือนกับ​ที่​แม่ๆ​ปลอบโยน​ลูกๆ​ของนาง

เจ้า​จะ​ได้รับ​การปลอบโยน​ใน​เมืองเยรูซาเล็ม”

14 พวกเจ้า​จะ​เห็น​สิ่งเหล่านี้​แล้ว​จิตใจ​จะ​ร่าเริงยินดี

และ​ร่างกาย​จะ​ฟื้นสภาพ​เหมือน​หญ้า​ที่​เพิ่งงอก+ 66:14 จิตใจ … ที่​เพิ่งงอก หรือ​แปล​ตรงๆ​ได้​ว่า “กระดูก​จะ​กระชุ่ม​กระชวย​ขึ้น​เหมือน​หญ้า​ที่​เพิ่ง​งอก”

พระยาห์เวห์​จะ​ทำให้​พวกผู้รับใช้​ของพระองค์​สัมผัส​กับ​พลังอำนาจ​ของพระองค์

แต่​พวกศัตรู​ของพระองค์​จะได้​สัมผัส​กับ​ความโกรธ​ของพระองค์

15 เพราะ​พระยาห์เวห์​กำลัง​มา​ด้วยไฟ รถรบ​ของพระองค์​เป็น​เหมือน​ลมพายุ พระองค์มา​เพื่อ​ลงโทษ​คนพวกนั้น​ด้วย​ความโกรธ​ที่​เดือดดาล​ของพระองค์

และ​ตะโกน​บุกใส่​พวกเขา และ​ยิง​ลูกศรเพลิง​ใส่​พวกเขา

16 เพราะ​พระยาห์เวห์​จะ​ตัดสิน​ลงโทษ​ด้วยไฟ

จะ​ตัดสิน​ลงโทษ​มนุษย์​ด้วยดาบ​ของพระองค์

จะ​มี​คนมากมาย​ที่​ถูก​พระยาห์เวห์​ฆ่า

พระเจ้า​จะ​ตัดสินโทษ​ศัตรู​ของพระองค์​ที่​เมือง​เยรูซาเล็ม

17 “พวกคน​ที่​อุทิศตัว​และ​ชำระตัวเอง​ให้บริสุทธิ์ เพื่อ​จะได้​ไปหา​รูปเคารพหญิงนั้น ที่​อยู่​กลาง​สวนศักดิ์สิทธิ์ต่างๆ+ 66:17 เพื่อ​จะได้​ไปหา … กลาง​สวน​ศักดิ์สิทธิ์ต่างๆ หรือ​แปล​ได้​อีก​อย่าง​หนึ่ง​ว่า “ติดตาม​ผู้นำ​ของ​พวกเขา​ไป​นมัสการ​พวกพระ​ใน​สวน​ศักดิ์สิทธิ์​เหล่านั้น” พวกที่​กิน​เนื้อหมู เนื้อหนู และ​สิ่งอื่นๆ​ที่​น่าขยะแขยง พวกเขา​ทุกคน​จะ​จบสิ้นไป​พร้อมๆกัน” พระยาห์เวห์​พูดว่า​อย่างนั้น

18 “เรา​รู้จัก​การกระทำ​และ​ความคิด​ทั้งหลาย​ของ​คนพวกนี้ เรา​กำลังมา​เพื่อ​รวบรวม​คนทุกชนชาติ​ทุกภาษา พวกเขา​จะได้​มา​เห็น​สง่าราศี​ของเรา 19 และ​เรา​จะ​ทำ​สิ่งมหัศจรรย์​ท่ามกลาง​พวกเขา เรา​จะ​ส่ง​ผู้รอดตาย​บางคน​ใน​พวกเขา ไปยัง​ชนชาติต่างๆ ไปยัง​เมืองทารชิช ไปยัง​เมืองลิเบีย เมืองลูด​ผู้เก่งธนู เมืองทูบัล และ​เมืองยาวาน ไปยัง​แถบชายฝั่งทะเล​และ​หมู่เกาะ​ที่​อยู่ห่างไกล ที่​ยัง​ไม่เคย​ได้ยิน​เรื่อง​ของเรา​และ​ยัง​ไม่เคย​เห็น​ความยิ่งใหญ่​ของเรา พวกที่​เรา​ส่ง​ออกไปนี้​ก็จะ​ได้พูด​ถึง​ความยิ่งใหญ่​ของเรา​ท่ามกลาง​ชนชาติ​เหล่านั้น 20 และ​พวกเขา​ก็​จะนำ​พวกพี่น้อง​ชาวอิสราเอล​ทั้งหมด​ของเจ้า​กลับมา​จาก​ทั่วทุกชาติ เป็น​ของถวาย​ให้กับ​พระยาห์เวห์ เหมือน​ตอนที่​ชาวอิสราเอล​นำ​เครื่อง​บูชา​จาก​เมล็ดพืช​ใน​ภาชนะ​ที่สะอาด​มายัง​วิหาร​ของพระยาห์เวห์ พวกเขา​จะ​กลับมา​บนม้า บนรถรบ บนเกวียน บนล่อ และ​บนอูฐ มายัง​ภูเขาอันศักดิ์สิทธิ์​ของเรา​คือ เยรูซาเล็ม” พระยาห์เวห์​พูดว่า​อย่างนั้น 21 “เรา​ก็​จะเอา​พวกเขา​บางคน​มาเป็น​พวกนักบวช​และ​พวกเลวี” พระยาห์เวห์​พูดว่า​อย่างนั้น

22 “แน่นอน​ลูกหลาน​ของเจ้า​และ​ชื่อของเจ้า​จะ​ยืน​อยู่​ต่อหน้าเรา​ตลอดไป

เหมือนกับ​ฟ้าสวรรค์ใหม่​และ​โลกใหม่​ที่​เรา​จะ​สร้างขึ้นนั้น”

พระยาห์เวห์​พูดว่า​อย่างนั้น

23 “วันขึ้นพระจันทร์ใหม่​ของ​ทุกเดือน

และ​วันหยุดทางศาสนา​ของ​ทุกอาทิตย์​มนุษย์​ทุกคน​จะมา​นมัสการเรา”

พระยาห์เวห์​พูดว่า​อย่างนั้น

24 “และ​พวกเขา​จะ​ออกไป​เห็น​ซากศพ​ทั้งหลาย​ของคน​ที่กบฏ​ต่อเรา พวกหนอน​ที่​กิน​พวกมัน​จะ​ไม่มีวันตาย ไฟ​ที่​เผาผลาญ​พวกมันอยู่​ก็จะ​ไม่มี​วันดับ​และ​ทุกคน​ที่​เห็นศพ​เหล่านั้น​จะ​สะอิดสะเอียน”