เลวีนิติ

คำนำ

หนังสือ​เลวีนิติ เป็น​หนังสือ​กฎบัญญัติ​เล่ม​ที่สาม​จาก​หนังสือ​กฎบัญญัติ​ทั้งหมด​ห้าเล่ม ส่วนใหญ่​เป็น​เรื่อง​หน้าที่​ของ​ชนเผ่าเลวี ที่​พระเจ้า​ได้​มอบ​หน้าที่​ให้​รับผิดชอบ​เรื่อง​พิธี​ต่างๆ​ทาง​ศาสนา​ของ​ชนชาติ​อิสราเอล​ทั้ง​สิบสอง​เผ่า ชาวเลวี​บางคน​ก็​เป็น​นักบวช​ด้วย

ดังนั้น​หนังสือ​เล่มนี้​จะ​พูด​ถึง​หน้าที่​ของ​นักบวช เรื่อง​การถวาย​เครื่อง​บูชา​ต่างๆ เรื่อง​เต็นท์​ศักดิ์สิทธิ์​และ​ข้าวของ​เครื่องใช้​ต่างๆ​ที่​อยู่​ใน​เต็นท์นั้น

1

พิธีบูชา​และ​เครื่องบูชา

1 แล้ว​พระยาห์เวห์​เรียก​โมเสส​มา​และ​พูด​กับ​เขา​จาก​เต็นท์​นัดพบ​ว่า 2 “ให้​บอก​กับ​ประชาชน​ชาว​อิสราเอล​ว่า ‘เมื่อ​ใคร​ก็ตาม​ใน​หมู่​พวกเจ้า​นำ​สัตว์​มา​ถวาย​เป็น​เครื่อง​บูชา​ให้กับ​พระยาห์เวห์ สัตว์​ที่​จะ​เอา​มา​ถวาย​นั้น​จะ​ต้อง​เอา​มา​จาก​ฝูงวัว​หรือ​ฝูงแพะแกะ

3 ถ้า​เครื่อง​บูชา​นั้น​เป็น​เครื่อง​เผา​บูชา ที่​เอา​มา​จาก​ฝูงวัว เขา​จะ​ต้อง​เลือก​วัวตัวผู้​ที่​ไม่มี​ตำหนิ แล้ว​ให้​เอา​มัน​ไป​ที่​ทางเข้า​เต็นท์​นัดพบ เพื่อ​มัน​จะได้​เป็น​ที่​ยอมรับ

4 เขา​ต้อง​วางมือ​ลง​บน​หัว​ของ​สัตว์​ตัวนั้น​ที่​เอา​มา​ถวาย เพื่อ​ให้​พระยาห์เวห์​ยอมรับ​มัน​จาก​คนนั้น เพื่อ​กำจัด​บาป​ให้​กับ​คนนั้น

5 เขา​จะต้อง​ฆ่า​วัว​ตัวนั้น​เอง​ต่อ​หน้า​พระยาห์เวห์ แล้ว​ลูกชาย​ของ​อาโรน​ที่​เป็น​นักบวช​จะ​เป็น​คน​เอา​เลือด​ของ​วัวนั้น​มา​ให้​พระยาห์เวห์ พวกเขา​ต้อง​สาด​เลือด​นั้น​ไป​ทุกๆ​ด้าน​ของ​แท่นบูชา​ที่​ตั้ง​อยู่​ตรง​ทางเข้า​ของ​เต็นท์​นัดพบ 6 หลัง​จากนั้น เจ้า​ของ​จะต้อง​ถลก​หนังวัว​ตัวนั้น​และ​ตัด​เนื้อ​ของมัน​ออก​เป็น​ชิ้นๆ 7 แล้ว​พวก​นักบวช ที่​เป็น​ลูกชาย​ของ​อาโรน ก็​จะ​ก่อไฟ​ขึ้น​ที่​แท่นบูชา​และ​นำ​ไม้ฟืน​มา​วาง​เรียงกัน​บน​กองไฟ 8 พวกเขา​ต้อง​เอา​ส่วน​ที่​เป็น​เนื้อ ส่วน​หัว​และ​ไขมัน​ของ​วัว​ตัวนั้น​มา​วาง​เรียงกัน​บน​ฟืน​ที่​สุมไฟ​อยู่​บน​แท่นบูชา 9 ส่วน​เครื่องใน​และ​ขา​ของมัน​ให้​เจ้าของ​นำ​ไป​ล้างน้ำ แล้ว​นักบวช​จะ​นำ​ไป​เผา​จนหมด​บน​แท่นบูชา เป็น​ของขวัญ​อัน​มี​กลิ่นหอม​ให้​กับ​พระยาห์เวห์

10 ถ้า​เขา​เอา​วัว​หรือ​แกะ​หรือ​แพะ มา​ถวาย​เป็น​เครื่อง​เผา​บูชา เขา​ต้อง​ถวาย​สัตว์​ตัวผู้​ที่​ไม่มี​ตำหนิ 11 เขา​ต้อง​เอา​มัน​ไป​ฆ่า​ต่อหน้า​พระยาห์เวห์ ทาง​ทิศ​เหนือ​ของ​แท่นบูชา และ​พวก​นักบวช​ที่​เป็น​ลูกชาย​ของ​อาโรน จะ​เอา​เลือด​ของมัน​ไป​สาด​ทุกๆ​ด้าน​ของ​แท่นบูชา 12 เจ้าของ​จะ​ต้อง​หั่น​สัตว์​ตัวนั้น​ออก​เป็น​ชิ้นๆ​และ​นักบวช​จะ​เอา​ส่วน​ที่​เป็น​เนื้อ ส่วน​หัว​และ​ไขมัน​ของ​มัน ไป​วาง​เรียง​กัน​บน​ฟืน​ที่​สุมไฟ​อยู่​บน​แท่นบูชา 13 ส่วน​เครื่องใน​และ​ขา​ของมัน​ให้​เจ้าของ​เอา​ไป​ล้างน้ำ แล้ว​นักบวช​จะ​เอา​ไป​เผา​จน​หมด​บน​แท่นบูชา มัน​เป็น​ของขวัญ​อัน​มี​กลิ่น​หอม​ให้​กับ​พระยาห์เวห์

14 ถ้า​เขา​เอา​นก​มา​ถวาย​เป็น​เครื่อง​เผา​บูชา​ให้​กับ​พระยาห์เวห์ เขา​ต้อง​ใช้​นกเขา​หรือ​นก​พิราบ​ที่​ยัง​หนุ่มๆ 15 นักบวช​ต้อง​เป็น​คน​เอา​นกนั้น​ไป​ที่​แท่นบูชา และ​บิดหัว​มัน นำ​ไป​เผา​บน​แท่นบูชา เลือด​ของมัน​จะ​ไหล​ลง​ทาง​ด้าน​ข้าง​ของ​แท่นบูชา 16 เจ้าของ​ต้อง​ดึง​กระเพาะ​ข้าว+ 1:16 กระเพาะ​ข้าว มี​ลักษณะ​เป็น​ถุง​ขนาด​เล็ก​อยู่​ใน​คอ​ของ​นก เมื่อ​นก​กิน​อาหาร มัน​จะ​ไป​รวม​อยู่​ใน​ถุง​เพื่อ​ถูก​ทำ​ให้​นุ่ม​ก่อน และ​ถอน​ขนนก​ออก แล้ว​โยน​ทิ้ง​ไป​ทาง​ด้าน​ตะวันออก​ของ​แท่นบูชา​ซึ่ง​เป็น​ที่​ทิ้ง​ขี้เถ้า 17 นักบวช​ต้อง​จับ​ปีก​ทั้งสอง​แล้ว​ฉีกนก​ออก​แต่​ต้อง​ไม่​ขาด​จากกัน นักบวช​จะ​นำ​มัน​ไป​เผา​บน​แท่นบูชา​ที่​มี​ไม้ฟืน​สุม​อยู่​บน​กองไฟ เป็น​ของขวัญ​อัน​มี​กลิ่น​หอม​ให้​กับ​พระยาห์เวห์

2

เครื่อง​บูชา​จาก​เมล็ดพืช

1 เมื่อ​มี​คน​ถวาย​เครื่อง​บูชา​จาก​เมล็ดพืช​ให้​กับ​พระยาห์เวห์ ขอให้​เครื่อง​บูชา​ของเขา​นั้น​เป็น​แป้ง​อย่าง​ดี​ที่สุด และ​เขา​ต้อง​เท​น้ำมัน​ลง​ไป​และ​ใส่​กำยาน+ 2:1 กำยาน ต้นไม้​ชนิด​พิเศษ​ตาก​แห้ง เมื่อ​เผา​แล้ว​จะ​ให้​ควัน​ที่​มี​กลิ่น​หอม​หวาน ใช้​เป็น​ของขวัญ​ให้​กับ​พระเจ้า ลง​ไป​ด้วย 2 จากนั้น เขา​ต้อง​เอา​เครื่อง​บูชา​นี้​ไป​ให้​พวก​นักบวช ที่​เป็น​ลูกชาย​ของ​อาโรน แล้ว​นักบวช​จะ​ต้อง​หยิบ​แป้ง​อย่างดี ที่​มี​น้ำมัน​กับ​กำยาน​นั้น​ขึ้นมา​หนึ่ง​กำมือ แล้ว​ก็​เอา​ไป​เผา​บน​แท่นบูชา เป็น​ส่วน​ที่​แทน​เครื่อง​บูชา​จาก​เมล็ดพืช​ทั้งหมด เป็น​ของขวัญ​อัน​มี​กลิ่น​หอม​ให้​กับ​พระยาห์เวห์ 3 เครื่อง​บูชา​จาก​เมล็ดพืช​ส่วน​ที่เหลือ จะ​เป็น​ของ​อาโรน​และ​พวก​ลูกชาย​ของเขา เพราะ​มัน​เป็น​ส่วน​ที่​ศักดิ์สิทธิ์​ที่สุด เป็น​ของขวัญ​ให้​กับ​พระยาห์เวห์

เครื่อง​บูชา​จาก​เมล็ดพืช​อบ

4 เมื่อ​เจ้า​ถวาย​เครื่อง​บูชา​จาก​เมล็ดพืช​ที่​อบ​จาก​เตา คือ ขนมปัง​ไม่ใส่​เชื้อฟู ผสม​น้ำมัน หรือ​ขนมปัง​แผ่น​บางๆ​ไม่ใส่​เชื้อ​ฟู ทา​ด้วย​น้ำมัน เจ้า​ต้อง​ใช้​แป้ง​อย่าง​ดี​ที่สุด​มา​ทำ 5 ถ้า​เจ้า​ถวาย​เครื่อง​บูชา​จาก​เมล็ด​พืช ที่​ปิ้ง​บน​แผ่น​เหล็ก​กลม เจ้า​ก็​ต้อง​ทำ​จาก​แป้ง​อย่าง​ดี ที่​ผสม​น้ำมัน​และ​ไม่ใส่​เชื้อฟู 6 เจ้า​ต้อง​ทำ​ให้​มัน​แตก​เป็น​ชิ้น​เล็กๆ​แล้ว​เท​น้ำมัน​ลง​บน​มัน มัน​คือ​เครื่อง​บูชา​จาก​เมล็ดพืช 7 ถ้า​เจ้า​ถวาย​เครื่อง​บูชา​จาก​เมล็ดพืช ที่​ทอด​ใน​กระทะ เจ้า​ต้อง​ทำ​จาก​แป้ง​อย่างดี ใน​น้ำมัน

8 เมื่อ​เจ้า​เอา​เครื่อง​บูชา​จาก​เมล็ดพืช มา​ถวาย​ให้​กับ​พระยาห์เวห์ ไม่ว่า​จะ​ทำ​ด้วย​วิธีไหน​ก็ตาม​ที่​บอก​มา​แล้ว เจ้า​ต้อง​เอา​มัน​ไป​ให้​กับ​นักบวช แล้ว​นักบวช​ก็​จะ​เอา​ไป​ที่​แท่นบูชา 9 หลัง​จากนั้น นักบวช​จะ​หยิบ​ออกมา​บาง​ส่วน เป็น​ส่วน​ที่​แทน​เครื่อง​บูชา​ทั้งหมด แล้ว​นำ​ไป​เผา​บน​แท่นบูชา เป็น​ของขวัญ อัน​มี​กลิ่น​หอม​ให้​กับ​พระยาห์เวห์ 10 เครื่อง​บูชา​จาก​เมล็ดพืช​ส่วน​ที่​เหลือ จะ​เป็น​ของ​อาโรน​และ​พวก​ลูกชาย​ของ​เขา เพราะ​มัน​เป็น​ส่วน​ที่​ศักดิ์สิทธิ์​ที่สุด เป็น​ของขวัญ​ให้​กับ​พระยาห์เวห์

11 เครื่อง​บูชา​จาก​เมล็ดพืช ที่​เจ้า​เอา​มา​ถวาย​ให้​พระยาห์เวห์​นั้น ต้อง​ไม่ใส่​เชื้อฟู เพราะ​เจ้า​ไม่​สามารถ​เผา​เชื้อฟู​หรือ​น้ำเชื่อม​จาก​ผลไม้ เป็น​ของขวัญ​ให้​กับ​พระยาห์เวห์​ได้ 12 แต่​เจ้า​ใช้​เชื้อฟู​กับ​น้ำหวาน​จาก​ผลไม้ ถวาย​พระยาห์เวห์​ได้ ถ้า​มัน​เป็น​ผลผลิต​ที่​ได้​จาก​การ​เก็บเกี่ยว​ครั้งแรก​ของ​ปี แต่​จะต้อง​ไม่​เอา​ไป​เผา​บน​แท่นบูชา​เพื่อ​เป็น​กลิ่น​หอม​ให้​กับ​พระยาห์เวห์ 13 เจ้า​จะ​ต้อง​ปรุง​เครื่อง​บูชา​จาก​เมล็ดพืช​ทุกอย่าง​ด้วย​เกลือ+ 2:13 เกลือ ใน​สมัย​นั้น​การ​กิน​เกลือ​ด้วยกัน เป็น​การ​ทำ​สัญญา​ว่า​จะ​จงรัก​ภักดี​ต่อกัน​และกัน​ตลอดไป ดู​เพิ่ม​เติม​ได้​จาก​หนังสือ เอสราห์ 4:14; 2 พงศาวดาร 13:5; กันดารวิถี 18:19 เจ้า​จะ​ต้อง​ไม่​ลืม​ใส่​เกลือ​ที่​เป็น​เครื่อง​เตือนใจ​ถึง​สัญญา​ที่​เจ้า​กับ​พระเจ้า​ของเจ้า​มี​ต่อกัน ลง​ใน​เครื่อง​บูชา​จาก​เมล็ดพืช​ด้วย และ​เจ้า​จะ​ต้อง​ถวาย​เกลือ​พร้อมๆ​กับ​เครื่อง​บูชา​จาก​เมล็ดพืช​ทั้งหมด​ของเจ้า​ด้วย

เครื่อง​บูชา​จาก​เมล็ดพืช​รุ่นแรก

14 ถ้า​เจ้า​เอา​เครื่อง​บูชา​จาก​เมล็ดพืช ที่​เก็บเกี่ยว​เป็น​รุ่นแรก มา​ถวาย​ให้​กับ​พระยาห์เวห์ เจ้า​ต้อง​ถวาย​รวง​ใหม่ๆ​ที่​บด​เมล็ด​จน​ละเอียด​และ​ย่างไฟ​มาแล้ว เป็น​เครื่อง​บูชา​จาก​เมล็ดพืช ที่​เก็บเกี่ยว​เป็น​รุ่นแรก 15 เจ้า​ต้อง​ใส่​น้ำมัน​ลง​ไป​ใน​เมล็ดพืช​ที่​บด​แล้วนั้น พร้อม​กับ​กำยาน​บน​มัน​ด้วย มัน​เป็น​เครื่อง​บูชา​จาก​เมล็ดพืช 16 นักบวช​ต้อง​เอา​กำยาน​ทั้งหมด​กับ​ส่วน​หนึ่ง​ของ​เมล็ดพืช​ที่​บดนี้​และ​น้ำมัน มา​เป็น​ของขวัญ​ให้​กับ​พระยาห์เวห์ เป็น​ส่วน​ที่​แทน​เครื่อง​บูชา​ทั้งหมด

3

เครื่อง​สังสรรค์​บูชา

1 ถ้า​เครื่อง​บูชา​ของเขา​เป็น​เครื่อง​สังสรรค์​บูชา และ​ถ้า​เขา​ใช้​วัว เขา​สามารถ​ใช้​วัว​ตัวผู้​หรือ​ตัวเมีย​ถวาย​ให้​กับ​พระยาห์เวห์​ก็ได้ แต่​ต้อง​เป็น​วัว​ที่​ไม่มี​ตำหนิ 2 เขา​ต้อง​วางมือ​ลง​บน​หัว​ของ​มัน และ​เอา​มัน​ไป​ฆ่า​ที่​ทาง​เข้า​เต็นท์​นัดพบ และ​พวก​นักบวช​ที่​เป็น​ลูกชาย​ของ​อาโรน จะ​ต้อง​เอา​เลือด​ของมัน​ไป​สาด​ทุกๆ​ด้าน​ของ​แท่นบูชา 3 เครื่อง​สังสรรค์​บูชา เป็น​ของขวัญ​ให้​กับ​พระยาห์เวห์ เขา​จะ​ต้อง​ถวาย​ส่วน​ที่​เป็น​ไขมัน​ที่​ติด​อยู่​ใน​เครื่องใน และ​ไขมัน​ทั้งหมด​ที่​อยู่​รอบๆ​เครื่องใน 4 ไต​ทั้ง​สอง​ข้าง ไขมัน​ที่​ติด​อยู่​รอบๆ​ไต คือ​ส่วน​ที่​ติด​กับ​กล้ามเนื้อ​หลัง​ส่วน​ล่าง และ​พังผืด​ของ​ตับ เขา​จะ​ต้อง​เอา​มัน​ออก​พร้อม​กับ​ไต 5 ลูกชาย​ของ​อาโรน​ต้อง​เอา​มัน​ไป​เผา​บน​แท่นบูชา​พร้อม​กับ​เครื่อง​เผา​บูชา ที่​อยู่​บน​กองฟืน​ที่​สุมไฟ​อยู่ เป็น​ของขวัญ​อัน​มี​กลิ่น​หอม​ให้​กับ​พระยาห์เวห์

6 ถ้า​คน​เอา​แกะ​หรือ​แพะ​มา​ถวาย​เป็น​เครื่อง​สังสรรค์​บูชา​ให้​กับ​พระยาห์เวห์ สัตว์นั้น​จะ​เป็น​ตัวผู้​หรือ​ตัวเมีย​ก็​ได้ แต่​ต้อง​ไม่มี​ตำหนิ 7 ถ้า​เขา​ถวาย​แกะ​เป็น​เครื่อง​บูชา เขา​ต้อง​นำ​มัน​ไป​ไว้​ต่อหน้า​พระยาห์เวห์ 8 แล้ว​วาง​มือ​ของเขา​ลง​บน​หัว​ของ​แกะ​ตัวนั้น แล้ว​เขา​ต้อง​ฆ่า​แกะ​ตัวนั้น​ที่​ทาง​เข้า​เต็นท์​นัดพบ และ​พวก​นักบวช​ที่​เป็น​ลูกชาย​ของ​อาโรน ก็​จะ​เอา​เลือด​ของ​มัน​ไป​สาด​ทุกๆ​ด้าน​ของ​แท่นบูชา 9 แล้ว​เขา​ต้อง​เอา​ส่วน​หนึ่ง​ของ​เครื่อง​สังสรรค์​บูชา มา​เป็น​ของขวัญ​ให้​กับ​พระยาห์เวห์ เขา​จะ​ต้อง​ถวาย​ส่วน​ที่​เป็น​ไขมัน​ทั้งหมด ตั้งแต่​หาง​ไป​ถึง​ปลาย​สุด​ของ​กระดูก​สันหลัง ไขมัน​ที่​อยู่​ใกล้​กับ​ส่วน​เครื่องใน และ​ที่​ติด​อยู่​รอบๆ​เครื่องใน 10 ไต​ทั้ง​สอง​ข้าง กับ​ไขมัน​ของ​มัน​ที่​ติด​อยู่​กับ​กล้ามเนื้อ​หลัง​ส่วน​ล่าง และ​พังผืด​ของ​ตับ เขา​ต้อง​เอา​มัน​ออกไป​พร้อมๆ​กับ​ไต​ทั้ง​สอง​ข้าง 11 แล้ว​นักบวช​จะ​เอา​มัน​ไป​เผา​บน​แท่นบูชา เป็น​ของขวัญ​ให้​กับ​พระยาห์เวห์

12 ถ้า​เขา​ใช้​แพะ​เป็น​เครื่อง​สังสรรค์​บูชา เขา​ต้อง​นำ​มัน​มา​ต่อหน้า​พระยาห์เวห์ 13 แล้ว​วาง​มือ​ของเขา​ลง​บน​หัว​ของมัน และ​ฆ่า​มัน​ที่​หน้า​เต็นท์​นัดพบ พวก​นักบวช​ที่​เป็น​ลูกชาย​ของ​อาโรน ต้อง​เอา​เลือด​ของมัน​ไป​สาด​ทุกๆ​ด้าน​ของ​แท่นบูชา 14 เขา​ต้อง​นำ​ส่วน​หนึ่ง​ของ​เครื่อง​สังสรรค์​บูชา​นี้​มา​เป็น​ของขวัญ​ให้​กับ​พระยาห์เวห์ คือ ส่วน​ไขมัน​ที่​ติด​อยู่​กับ​เครื่องใน และ​ที่​ติด​อยู่​รอบๆ​เครื่องใน 15 ส่วน​ไต​ทั้ง​สอง​ข้าง กับ​ไขมัน​ของมัน​ที่​อยู่​ส่วน​ล่าง​ของ​กล้ามเนื้อ​หลัง และ​พังผืด​ของ​ตับ เขา​ต้อง​เอา​มัน​ออก​มา​พร้อมๆ​กับ​ไต​ทั้ง​สอง​ข้าง 16 แล้ว​นักบวช​จะ​เป็น​คน​เอา​มัน​ไป​เผา​บน​แท่นบูชา เป็น​ของขวัญ อัน​มี​กลิ่น​หอม​ให้​กับ​พระยาห์เวห์ ส่วน​ของ​ไขมัน​ทั้งหมด​จะ​ต้อง​เป็น​ของ​พระยาห์เวห์ 17 นี่​จะ​เป็น​กฎ​ที่​เจ้า​ต้อง​ทำ​ตาม​ตลอด​ชั่วลูก​ชั่วหลาน​ไม่ว่า​เจ้า​จะ​ไป​อยู่​ที่ไหน​ก็​ตาม คือ เจ้า​จะต้อง​ไม่​กิน​ส่วน​ที่​เป็น​ไขมัน​และ​เลือด​ของ​สัตว์’”

4

เครื่อง​บูชา​สำหรับ​บาป​ที่​ไม่ได้​ตั้งใจ

(ลนต. 6:24-30)

1 พระยาห์เวห์​พูด​กับ​โมเสส​ว่า 2 “ให้​บอก​กับ​ประชาชน​ชาว​อิสราเอล​ว่า เมื่อ​มี​ใคร​ทำ​บาป​โดย​ไม่ได้​ตั้งใจ และ​เกิด​ไป​ทำ​อะไร​ก็​ตาม​ที่​พระยาห์เวห์​สั่ง​ไว้​ว่า​อย่า​ทำ

3 ถ้า​คน​ที่​ทำ​ผิดบาป​นั้น​เป็น​นักบวช​ที่​ได้รับ​การเจิม​มาแล้ว+ 4:3 นักบวช​ที่​ได้รับ​การเจิม​มาแล้ว เห็น​ได้​อย่าง​เด่นชัด​ว่า​คำนี้​คือ​ชื่อ​อีก​ชื่อหนึ่ง​หรือ​ตำแหน่ง​สำหรับ​นักบวช​ระดับ​สูง เพราะ​ว่า​น้ำมัน​ที่​เทลง​บน​หัว​ของเขา​นั้น​เป็น​เครื่อง​หมาย​สำคัญ​ว่า​พระเจ้า​ได้​เลือก​เขา​ให้​เป็น​ผู้รับใช้​พระองค์ เขา​ก็​จะ​ทำ​ให้​ประชาชน​พลอย​มี​ความผิด​ไปด้วย เขา​จะ​ต้อง​เอา​วัว​ตัวผู้​จาก​ฝูง​มา​ถวาย​ให้​กับ​พระยาห์เวห์ เป็น​เครื่อง​บูชา​ชำระ​ล้าง สำหรับ​บาป​ที่​เขา​ได้​ทำ​ลงไป และ​วัว​ตัวนั้น​ต้อง​ไม่มี​ตำหนิ 4 เขา​ต้อง​เอา​วัว​ตัวนั้น​ไป​ที่​ทางเข้า​เต็นท์​นัดพบ​ต่อหน้า​พระยาห์เวห์ และ​วาง​มือ​ของเขา​ลง​บน​หัว​ของ​มัน แล้ว​ฆ่ามัน​ต่อหน้า​พระยาห์เวห์ 5 นักบวช​ที่​ได้รับ​การเจิม​นั้น จะ​ต้อง​เอา​เลือด​ส่วน​หนึ่ง​ของ​วัว​ตัวผู้​นั้น​ไป​ที่​เต็นท์​นัดพบ 6 แล้ว​จุ่ม​นิ้วมือ​ของเขา​ลง​ใน​เลือด​และ​พรม​เลือด​เจ็ด​ครั้ง​ที่​หน้า​ผ้าม่าน​ของ​สถานที่​ศักดิ์สิทธิ์​ที่สุด​ต่อหน้า​พระยาห์เวห์ 7 นักบวช​คนนั้น​ต้อง​เอา​เลือด​ป้าย​ตรง​ปลาย​เชิงงอน​ของ​แท่นบูชา​ที่​เผา​เครื่อง​หอม แท่นบูชา​นี้​อยู่​ใน​เต็นท์​นัดพบ ต่อหน้า​พระยาห์เวห์ 8 และ​เขา​ต้อง​เอา​ส่วน​ที่​เป็น​ไขมัน​ของ​วัว​ตัวผู้​ที่​เป็น​เครื่อง​บูชา​ชำระ​ล้างตัว​นั้น รวมทั้ง​ไขมัน​ที่​อยู่​ใน​เครื่องใน​และ​รอบๆ​เครื่องใน​นั้น 9 เขา​ต้อง​เอา​ไต​ทั้ง​สอง​ข้าง​กับ​ไขมัน​ที่​ติด​อยู่​กับ​ไต​นั้น ที่​อยู่​ส่วน​ล่าง​ของ​กล้ามเนื้อ​หลัง และ​เขา​ต้อง​เอา​พังผืด​ของ​ตับ เขา​ต้อง​เอา​มัน​ออกไป​พร้อมๆ​กับ​ไต​ทั้ง​สอง​ข้าง 10 เขา​ต้อง​เอา​ส่วน​ไขมัน​ทั้งหมด​ออก​จาก​เครื่อง​บูชา​ชำระ​ล้าง เหมือน​กับ​ที่​เขา​เอา​ไขมัน​ออก​จาก​วัว​ที่​ใช้​เป็น​เครื่อง​สังสรรค์​บูชา แล้ว​นักบวช​ต้อง​เอา​ไขมัน​พวกนั้น​มา​ถวาย​บน​แท่นบูชา​สำหรับ​เครื่อง​เผา​บูชา 11 แต่​นักบวช​จะ​ต้อง​เอา​ส่วน​ที่เหลือ​ทั้งหมด​ของ​วัว คือ​ส่วน​หนัง ส่วน​เนื้อ​ทั้งหมด ส่วน​หัว ส่วน​ขา ส่วน​เครื่องใน​และ​ขี้​ของมัน​ออก​ไป​นอก​ค่าย ไป​ยัง​ที่​ที่​บริสุทธิ์ คือ​ที่​ทิ้ง​ขี้เถ้า แล้ว​เผา​มัน​บน​กองฟืน​ที่​สุมไฟ​อยู่ ตรง​ที่​ทิ้ง​ขี้เถ้า​นั้น

13 ถ้า​ชนชาติ​อิสราเอล​ทั้งหมด​ทำ​ผิดบาป​โดย​ไม่ได้​ตั้งใจ และ​ไม่มี​ใคร​รู้ตัว​ว่า​ได้​ทำ​ใน​สิ่ง​ที่​พระยาห์เวห์​สั่ง​ห้าม​ไม่ให้​ทำ พวกเขา​ก็​จะ​มี​ความผิด 14 เมื่อ​พวกเขา​รู้​ถึง​ความบาป​ที่​ได้​ทำนั้น คน​ใน​ที่​ประชุม​ต้อง​นำ​วัว​ตัวผู้​มา​ตัวหนึ่ง​จาก​ฝูง มา​เป็น​เครื่อง​บูชา​ชำระ​ล้าง พวกเขา​ต้อง​เอา​มัน​มา​ที่​หน้า​เต็นท์​นัดพบ 15 แล้ว​พวก​ผู้นำ​ของ​ชุมชน​นั้น​ต้อง​วาง​มือ​ลง​บน​หัว​ของ​มัน​ต่อหน้า​พระยาห์เวห์ และ​ต้อง​ฆ่า​วัว​ตัวนั้น​ต่อหน้า​พระยาห์เวห์ 16 แล้ว​นักบวช​ที่​ได้รับ​การเจิม​มา​แล้ว ต้อง​นำ​เลือด​บาง​ส่วน​ของ​วัว​ตัวผู้​นั้น​ไป​ที่​เต็นท์​นัดพบ 17 แล้ว​นักบวช​นั้น​ต้อง​จุ่มนิ้ว​ของเขา​ลง​ใน​เลือด แล้ว​พรม​ลงไป​ที่​หน้า​ผ้าม่าน​เจ็ด​ครั้ง​ต่อหน้า​พระยาห์เวห์ 18 แล้ว​เอา​เลือด​ส่วน​หนึ่ง​ทา​ที่​เชิงงอน​ของ​แท่นบูชา​ที่​ตั้ง​อยู่​หน้า​พระยาห์เวห์​ใน​เต็นท์​นัดพบ ส่วน​เลือด​ที่เหลือ​ทั้งหมด ให้​เท​ลง​ไป​ที่​ฐาน​แท่นบูชา​สำหรับ​เครื่อง​เผา​บูชา ที่​ตั้ง​อยู่​ทางเข้า​เต็นท์​นัดพบ 19 เขา​ต้อง​เอา​ส่วน​ที่​เป็น​ไขมัน​ทั้งหมด​ออก​มา​และ​นำ​ไป​เผา​บน​แท่นบูชา 20 เขา​ต้อง​ทำ​กับ​วัว​ตัวผู้นี้​เหมือน​กับ​ที่​ทำ​กับ​วัว​ที่​เป็น​เครื่อง​บูชา​ชำระ​ล้าง​ให้​กับ​นักบวช และ​ด้วย​วิธี​นี้​นักบวช​จะ​ชำระ​ล้าง​สถานที่​ศักดิ์สิทธิ์​แทน​ประชาชน​ชาว​อิสราเอล​และ​พวกเขา​จะ​ได้รับ​การอภัย 21 หลัง​จากนั้น ให้​แบก​วัว​ตัวนั้น​ออก​ไป​นอก​ค่าย​และ​เผามัน​เหมือน​กับ​ที่​เผา​วัว​ตัวแรก​นั้น มัน​เป็น​เครื่อง​บูชา​ชำระ​ล้าง​สำหรับ​ชุมชน

22 เมื่อ​ผู้นำ​ทำ​ผิดบาป​และ​ได้​ทำ​สิ่งหนึ่ง​สิ่งใด​ที่​พระยาห์เวห์​พระเจ้า​ของเขา​สั่ง​ห้ามไว้ โดย​ไม่ได้​ตั้งใจ พวกเขา​ก็​จะ​มี​ความผิด 23 เมื่อ​เขา​เกิด​รู้ตัว​ขึ้นมา​ว่า​สิ่ง​ที่​เขา​ทำนั้น​เป็น​บาป เขา​ต้อง​เอา​แพะ​ตัวผู้​มา​ตัวหนึ่ง​จาก​ฝูง สำหรับ​เป็น​เครื่อง​บูชา แพะ​ตัวนี้​ต้อง​ไม่มี​ตำหนิ 24 แล้ว​เขา​ต้อง​วางมือ​ลง​บน​หัว​ของมัน และ​นำ​มัน​ไป​ฆ่า​ใน​ที่​สำหรับ​ฆ่า​เครื่อง​เผา​บูชา​ต่อหน้า​พระยาห์เวห์ มัน​เป็น​เครื่อง​บูชา​ชำระ​ล้าง 25 นักบวช​จะต้อง​เอา​นิ้ว​ป้าย​เลือด​ของ​เครื่อง​บูชา​ชำระ​ล้าง​นี้ และ​ไป​ทา​ที่​เชิงงอน​ของ​แท่นบูชา​สำหรับ​เครื่อง​เผา​บูชา ส่วน​เลือด​ที่​เหลือ​ทั้งหมด เขา​จะ​นำ​ไป​เท​ที่​ฐาน​แท่นบูชา​สำหรับ​เครื่อง​เผา​บูชา 26 นักบวช​ต้อง​เอา​ส่วน​ที่​เป็น​ไขมัน​ทั้งหมด​ของ​แพะ​มา​เผา​บน​แท่นบูชา เขา​ต้อง​เผามัน​ให้​เหมือน​ที่​เขา​เผา​ส่วน​ไขมัน​จาก​เครื่อง​สังสรรค์​บูชา ด้วย​วิธีนี้​นักบวช​จะ​ชำระ​ล้าง​แท่นบูชา​แทน​ผู้นำ​คนนั้น​เพราะ​บาป​ที่​เขา​ทำ​ให้​แท่นบูชา​แปดเปื้อน แล้ว​เขา​จะ​ได้รับ​การอภัย

27 ถ้า​คนหนึ่ง​คนใด​ใน​ชุมชน​ทำ​ผิดบาป​โดย​ไม่ได้​ตั้งใจ โดย​ทำ​ใน​สิ่ง​ที่​พระยาห์เวห์​สั่ง​ห้าม​ไว้​ไม่ให้​ทำ เขา​ก็​จะ​มี​ความผิด 28 เมื่อ​เขา​รู้ตัว​ขึ้นมา​ว่า​ทำ​ผิด เขา​ต้อง​นำ​แพะ​ตัวเมีย​จาก​ฝูง​มา​ตัวหนึ่ง เป็น​เครื่อง​บูชา​สำหรับ​บาป​ที่​เขาทำ แต่​แพะ​ตัวนั้น​จะ​ต้อง​ไม่มี​ตำหนิ 29 เขา​ต้อง​วางมือ​ลง​บน​หัว​ของ​สัตว์​ที่​จะ​ใช้​เป็น​เครื่อง​บูชา​ชำระ​ล้าง และ​นำ​มัน​ไป​ฆ่า​ใน​ที่​สำหรับ​ฆ่า​เครื่อง​เผา​บูชา 30 แล้ว​นักบวช​ต้อง​เอา​นิ้ว​ป้าย​เลือด​บาง​ส่วน​ของ​แพะ เอา​ไป​ทา​ที่​เชิงงอน​ของ​แท่นบูชา​สำหรับ​เครื่อง​เผา​บูชา และ​เท​เลือด​แพะ​ส่วน​ที่เหลือ​ลง​ที่​ฐาน​ของ​แท่นบูชา​นั้น 31 เขา​ต้อง​เลาะ​ส่วน​ที่​เป็น​ไขมัน​ทั้งหมด​ของ​แพะ​ตัวนั้น​ออก​เหมือน​กับ​ที่​เขา​เอา​ไขมัน​ออก​จาก​เครื่อง​สังสรรค์​บูชา และ​นักบวช​ต้อง​เอา​ไขมัน​เหล่านี้​ไป​เผา​บน​แท่นบูชา เป็น​กลิ่น​หอม​ให้​กับ​พระยาห์เวห์ โดย​วิธีนี้ นักบวช​จะ​ชำระ​ล้าง​แท่นบูชา​แทน​คนๆนั้น​และ​เขา​จะ​ได้รับ​การ​อภัย

32 ถ้า​เขา​ใช้​แกะ​เป็น​เครื่อง​บูชา​ชำระ​ล้าง เขา​ต้อง​เอา​แกะ​ตัวเมีย​ที่​ไม่มี​ตำหนิ 33 แล้ว​เขา​ต้อง​วางมือ​ลง​บน​หัว​เครื่อง​บูชา​ชำระ​ล้าง​นั้น และ​เอา​มัน​ไป​ฆ่า​ใน​ที่​สำหรับ​ฆ่า​เครื่อง​เผา​บูชา 34 นักบวช​ต้อง​เอา​นิ้ว​ป้าย​เลือด​บาง​ส่วน​ของมัน ไป​ทา​ที่​เชิงงอน​ของ​แท่นบูชา​สำหรับ​เครื่อง​เผา​บูชา และ​เท​เลือด​แกะ​ส่วน​ที่เหลือ​ทั้งหมด​ลง​ที่​ฐาน​ของ​แท่นบูชา​นั้น 35 แล้ว​นักบวช​ต้อง​เอา​ส่วน​ไขมัน​ทั้งหมด​ของ​แกะ​ออก เหมือน​กับ​ที่​เอา​ไขมัน​ออก​จาก​แกะ​ที่​ใช้​เป็น​เครื่อง​สังสรรค์​บูชา และ​นักบวช​ก็​เอา​ไขมัน​ทั้งหมด​ไป​เผา​บน​แท่นบูชา พร้อม​กับ​เครื่อง​บูชา​อื่นๆ​เป็น​ของขวัญ​ให้​กับ​พระยาห์เวห์ โดย​วิธีนี้ นักบวช​จะ​ชำระ​ล้าง​แท่นบูชา​แทน​คนๆนั้น​เพราะ​บาป​ที่​เขา​ทำ​ให้​แท่นบูชา​แปดเปื้อน​และ​เขา​จะ​ได้รับ​การ​อภัย

5

บาป​อย่างอื่น​ที่​ทำ​โดย​ไม่ได้​ตั้งใจ

1 ถ้า​คน​ทำ​บาป​ใน​กรณี​ดัง​ต่อไปนี้ คือ ถ้า​คนไหน​ไป​เห็น​หรือ​ได้ยิน​อะไร​มา แต่​ไม่ยอม​พูด ทั้งๆ​ที่​รู้เห็น​เป็น​พยาน เขา​จะ​ต้อง​รับโทษ​จาก​บาปนี้

2 หรือ​มี​ใคร​ไป​จับ​ต้อง​ถูก​สิ่ง​ที่​ไม่​สะอาด+ 5:2 สิ่ง​ที่​ไม่​สะอาด ไม่​บริสุทธิ์​หรือ​ไม่​ได้รับ​การ​ยอมรับ​ให้​เป็น​เครื่อง​บูชา​พระเจ้า อาจจะ​เป็น​ซาก​ของ​สัตว์ป่า หรือ​ซาก​ของ​สัตว์​ที่​ไม่​สะอาด หรือ​ซาก​สัตว์​เลื้อย​คลาน​ที่​ไม่​สะอาด โดย​ที่​ตัว​เขาเอง​ก็​ไม่รู้ เขา​ก็​ยังคง​ไม่​สะอาด​และ​มี​ความ​ผิด​อยู่ดี

3 หรือ​เมื่อ​มี​ใคร​ไป​แตะ​ต้อง​ถูก​สิ่ง​ที่​ไม่​สะอาด​ของ​คนอื่น ไม่​ว่า​จะ​เป็น​สิ่ง​ที่​ไม่​สะอาด​แบบ​ไหน​ก็ตาม​โดย​ไม่รู้ตัว ซึ่ง​ทำ​ให้​เขา​ไม่​สะอาด แล้ว​สุดท้าย​เขา​ก็​รู้เข้า เขา​ก็​มี​ความ​ผิด

4 หรือ​มี​ใคร​สาบาน​แบบ​ชุ่ยๆ​ไม่ได้​คิด​เสีย​ก่อน ไม่​ว่า​สาบาน​ที่​จะ​ทำ​เรื่อง​ร้าย​หรือ​เรื่อง​ดี​ก็ตาม ไม่ว่า​เขา​จะ​สาบาน​ชุ่ยๆ​อะไร​ไป แล้ว​เกิด​ลืม​ขึ้นมา สุดท้าย​ถึง​นึก​ขึ้น​ได้ เขา​ก็​มี​ความ​ผิด 5 ถ้า​ใคร​ที่​ทำ​ผิด​ใน​เรื่องใด​เรื่อง​หนึ่ง​ที่​บอก​มา​นี้ ก็​ให้​คนๆนั้น​สารภาพ​บาป​ที่​เขาทำ 6 เขา​ต้อง​เอา​ค่าปรับ​มา​ถวาย​พระยาห์เวห์ สำหรับ​บาป​ที่​เขา​ทำไป เขา​ต้อง​เอา​แกะ​ตัวเมีย หรือ​แพะ​ตัวเมีย​มา​จากฝูง เพื่อ​เป็น​ของ​ถวาย​ชดใช้ ด้วย​วิธี​นี้​นักบวช​จะ​ชำระ​ล้าง​แท่นบูชา​แทน​คนๆนั้น​เพราะ​บาป​ที่​เขา​ทำ​ให้​แท่นบูชา​แปดเปื้อน

7 ถ้า​คนๆนั้น​ไม่​สามารถ​ซื้อ​แกะ เขา​อาจ​ใช้​นกเขา​สองตัว​หรือ​นก​พิราบ​สองตัว มา​เป็น​ค่าปรับ​สำหรับ​บาป​ที่​เขา​ทำไป นก​ตัวหนึ่ง​ใช้​เป็น​ของถวาย​ชดใช้ อีก​ตัวหนึ่ง​ใช้​เป็น​เครื่อง​เผา​บูชา 8 เขา​ต้อง​เอา​นก​ทั้ง​สองตัว​ไป​ให้​กับ​นักบวช แล้ว​นักบวช​ก็​จะ​ถวาย​ตัว​ที่​ใช้​เป็น​เครื่อง​บูชา​ชำระ​ล้าง​ก่อน นักบวช​ต้อง​บิดคอ​มัน แต่​ไม่ให้​ส่วนหัว​หลุด​จาก​ตัว 9 แล้ว​เขา​ต้อง​พรม​เลือด​บาง​ส่วน​ของ​เครื่อง​บูชา​ชำระ​ล้าง​นี้​ไป​ที่​ด้าน​ข้าง​ของ​แท่นบูชา เลือด​ส่วน​ที่เหลือ​ให้​เทลง​ที่​ฐาน​ของ​แท่นบูชา มัน​เป็น​เครื่อง​บูชา​ชำระ​ล้าง 10 นก​ตัว​ที่สอง ให้​เอา​ไป​เป็น​เครื่อง​เผา​บูชา​ตาม​กฎ​ที่​ให้​ไว้ ด้วย​วิธีนี้​นักบวช​จะ​ชำระ​ล้าง​แท่นบูชา​แทน​คนๆนั้น เพราะ​บาป​ที่​เขา​ทำไป​ทำ​ให้​แท่นบูชา​แปดเปื้อน แล้ว​เขา​จะ​ได้รับ​การ​อภัย

11 ถ้า​คนๆนั้น​ไม่​สามารถ​ซื้อ​นกเขา​สองตัว​หรือ​นก​พิราบ​สองตัว ก็​ให้​เขา​ใช้​แป้ง​อย่างดี​แปด​ถ้วย+ 5:11 แปด​ถ้วย หรือ 0.1 เอฟาห์ มา​เป็น​เครื่อง​บูชา​ชำระ​ล้าง แต่​ต้อง​ไม่​เท​น้ำมัน​และ​กำยาน​ลง​ใน​แป้งนั้น เพราะ​มัน​เป็น​เครื่อง​บูชา​ชำระ​ล้าง 12 เขา​ต้อง​นำ​แป้งนั้น​ไป​ให้​นักบวช แล้ว​นักบวช​จะ​หยิบ​แป้ง​ขึ้นมา​หนึ่ง​กำมือ เป็น​ส่วน​ที่​แทน​เครื่อง​บูชา​ทั้งหมด และ​นำ​ไป​เผา​บน​แท่นบูชา เป็น​ของขวัญ​ให้​กับ​พระยาห์เวห์ มัน​เป็น​เครื่อง​บูชา​ชำระ​ล้าง 13 ด้วย​วิธีนี้​นักบวช​จะ​ชำระ​ล้าง​แท่นบูชา​แทน​คนๆนั้น เพราะ​บาปหนึ่ง​บาปใด​ใน​บาป​เหล่านี้​ที่​คนนั้น​ทำไป ทำ​ให้​แท่นบูชา​แปดเปื้อน แล้ว​เขา​จะ​ได้รับ​การ​อภัย ส่วน​แป้ง​ที่เหลือ​จะ​เป็น​ของ​นักบวช เหมือน​กับ​เป็น​เครื่อง​บูชา​จาก​เมล็ดพืช”

14 แล้ว​พระยาห์เวห์​พูด​กับ​โมเสส​ว่า 15 “เมื่อ​มี​ใคร​ทำผิด​โดย​ไม่รู้ตัว​ต่อ​สิ่ง​ที่​ได้​สงวน​ไว้​ให้​กับ​พระยาห์เวห์+ 5:15 สิ่ง​ที่ … พระยาห์เวห์ คง​หมายถึง ของขวัญ​พิเศษ​ที่​คนนั้น​สัญญา​ว่า​จะ​ถวาย แต่​ลืม​ไม่ได้​ถวาย เขา​จะ​ต้อง​ชดใช้​ให้​กับ​พระยาห์เวห์ เป็น​แกะ​ตัวผู้​อย่างดี​ที่​ไม่มี​ตำหนิ​จาก​ฝูง หรือ​เป็น​จำนวน​เงิน​ที่​เท่าเทียม​กัน โดย​ใช้​น้ำหนัก​มาตรฐาน​ของ​วิหาร มัน​เป็น​ของถวาย​ชดใช้ 16 คนๆนั้น​ต้อง​ชดใช้​สำหรับ​ความ​ผิด​ที่​เขา​ได้​ทำ​ต่อ​สิ่ง​ที่​ได้​สงวน​ไว้​ให้​กับ​พระยาห์เวห์ และ​จ่าย​เพิ่ม​อีก​หนึ่ง​ในห้า แล้ว​เอา​ไป​ให้​กับ​นักบวช และ​โดย​วิธีนี้​นักบวช​จะ​กำจัด​บาป​เพื่อ​เขา โดย​ใช้​แกะ​ตัวผู้​เป็น​ของถวาย​ชดใช้ และ​เขา​จะ​ได้รับ​การ​อภัย

17 เมื่อ​คนๆหนึ่ง​ทำ​บาป​และ​ทำ​ใน​สิ่ง​ที่​พระยาห์เวห์​สั่ง​ห้าม​ไว้​ว่า​อย่า​ทำ โดย​ไม่รู้ตัว เขา​ก็​มี​ความ​ผิด​และ​ต้อง​รับ​โทษ​จาก​บาป​นั้น​อยู่ดี 18 เขา​ต้อง​นำ​แกะ​ตัวผู้​ที่​ไม่มี​ตำหนิ​จาก​ฝูง​มา​ให้​นักบวช ให้​มี​มูลค่า​เท่ากับ​ที่​กำหนด​ไว้​สำหรับ​เป็น​ของถวาย​ชดใช้ โดย​วิธีนี้​นักบวช​จะ​กำจัด​บาป​เพื่อ​เขา​เพราะ​เขา​ทำ​ผิด​โดย​ไม่รู้ตัว แล้ว​เขา​จะ​ได้รับ​การ​อภัย 19 มัน​เป็น​ของถวาย​ชดใช้​สำหรับ​ความ​ผิด​ที่​เขา​ได้​ทำ​ต่อ​พระยาห์เวห์”

6

ของชดใช้​สำหรับ​สิ่ง​ที่​โกง​เขา

(กดว. 5:5-10)

1 พระยาห์เวห์​พูด​กับ​โมเสส​ว่า 2 “เมื่อ​มี​คนๆหนึ่ง​ทำ​ผิด​และ​ล่วงเกิน​พระยาห์เวห์ ด้วย​การ​ทำ​บาป​ต่อไปนี้ คือ​โกหก​เพื่อน​บ้าน​เกี่ยวกับ​ของ​ที่​เพื่อน​บ้าน​ฝาก​ให้​เขา​ดูแล หรือ​เกี่ยวกับ​ของ​ที่​เอา​มา​วาง​มัดจำ+ 6:2 วาง​มัดจำ คือ​ค่าประกัน​หรือ​ของประกัน เป็น​เงิน​ที่​จ่าย​ล่วงหน้า​บางส่วน เพื่อ​พิสูจน์​ว่า​เขา​จะ​กลับ​มา​จัดการ​กับ​ส่วน​ที่เหลือ​แน่​ที่​เขา​ได้รับ หรือ​เกี่ยวกับ​สิ่ง​ที่​กู้ยืม​มา หรือ​ของ​ที่​ไป​ปล้น​หรือ​โกง​เพื่อน​บ้าน​มา 3 หรือ​เจอ​ของหาย​แต่​โกหก​ว่า​ไม่เจอ หรือ​สาบาน​ว่า​ไม่ได้​ทำ​ใน​สิ่ง​ที่​ได้ทำ​ลงไป​ซึ่ง​เป็น​บาป 4 เมื่อ​คนๆนั้น​ได้​ทำ​บาป เขา​มี​ความ​ผิด เขา​ต้อง​คืน​สิ่ง​ที่​เขา​ได้​ปล้นมา หรือ​โกงมา หรือ​ของ​ที่​คนอื่น​ฝาก​ให้​เขา​ดูแล หรือ​ของ​ที่​เขา​เจอ 5 หรือ​อะไร​ก็​แล้วแต่​ที่​เขา​ได้​สาบาน​เท็จ​ไว้ เขา​ต้อง​ชดใช้​เต็ม​มูลค่า​ของนั้น และ​ต้อง​เพิ่ม​ไป​อีก​หนึ่ง​ในห้า​ของ​มูลค่า​ของนั้น เขา​ต้อง​ชดใช้​ให้​กับ​เจ้าของ ใน​วัน​ที่​พิสูจน์​ได้​ว่า​เขา​ทำ​ผิด​จริง

6 และ​เขา​ต้อง​เอา​ของถวาย​ชดใช้​มา​ให้​กับ​พระยาห์เวห์ เป็น​แกะ​ตัวผู้​ที่​ไม่มี​ตำหนิ​จาก​ฝูง ตาม​มูลค่า​ที่​ถูกต้อง​สำหรับ​เป็น​ของถวาย​ชดใช้ แล้ว​เอา​มา​ให้​กับ​นักบวช 7 และ​โดย​วิธีนี้​นักบวช​จะ​กำจัด​บาป​เพื่อ​เขา​ต่อหน้า​พระยาห์เวห์ และ​เขา​จะ​ได้รับ​การ​อภัย​สำหรับ​อะไร​ก็ตาม​ที่​เขา​ทำไป​ซึ่ง​ทำ​ให้​เขา​มี​ความ​ผิด”

เครื่อง​เผา​บูชา

(อพย. 29:38-43; กดว. 28:1-8)

8 พระยาห์เวห์​พูด​กับ​โมเสส​ว่า 9 “ให้​สั่ง​อาโรน​และ​พวก​ลูกๆ​ของเขา​ว่า ‘นี่​คือ​กฎ​ระเบียบ​สำหรับ​เครื่อง​เผา​บูชา เครื่อง​เผา​บูชา​จะต้อง​อยู่​บน​ไฟ​บน​แท่นบูชา​ตลอด​ทั้งคืน​จนถึง​เช้า และ​ไฟ​บน​แท่นบูชา​จะ​ต้อง​เผา​อยู่​ตลอดเวลา 10 นักบวช​ต้อง​สวม​เสื้อคลุม​ที่​เป็น​ผ้าลินิน และ​สวม​ชุดชั้น​ใน​ที่​เป็น​ผ้าลินิน​ด้วย เครื่อง​เผา​บูชา​ที่​ถูก​ไฟเผา​บน​แท่นบูชา จน​กลาย​เป็น​ขี้เถ้า​นั้น นักบวช​จะ​ต้อง​โกย​เอา​ขี้เถ้า​นั้น​มา​วาง​ไว้​ข้างๆ​แท่นบูชา 11 จากนั้น​นักบวช​ก็​ถอด​เสื้อผ้า​ออก แล้ว​เปลี่ยน​เสื้อผ้า​ตัวอื่น​แทน แล้ว​เอา​ขี้เถ้า​นั้น​ออกไป​นอก​ค่าย ไป​ไว้​ใน​สถานที่​ที่​บริสุทธิ์ 12 แต่​ไฟ​บน​แท่นบูชา​จะ​ต้อง​เผา​ต่อไป​เรื่อยๆ ระวัง​ให้ดี อย่า​ให้​ไฟนั้น​ดับ นักบวช​จะต้อง​คอย​เติมฟืน​ลงไป​ทุกๆเช้า และ​คอย​จัดการ​เรื่อง​เครื่อง​เผา​บูชา​บน​แท่นนี้ และ​เผา​ส่วน​ไขมัน​ของ​เครื่อง​สังสรรค์​บูชา​บน​แท่นบูชา​นี้ 13 ไฟ​บน​แท่นบูชา​ต้อง​เผา​อยู่​ตลอด​เวลา อย่า​ปล่อย​ให้​มันดับ

เครื่อง​บูชา​จาก​เมล็ดพืช

14 นี่คือ​กฎ​ระเบียบ​สำหรับ​เครื่อง​บูชา​จาก​เมล็ดพืช พวก​ลูกชาย​ของ​อาโรน​ต้อง​ถวาย​เครื่อง​บูชา​จาก​เมล็ดพืช​ต่อหน้า​พระยาห์เวห์​บน​แท่นบูชา 15 นักบวช​ต้อง​หยิบ​แป้ง​อย่างดี กับ​น้ำมัน จาก​เครื่อง​บูชา​จาก​เมล็ดพืช​มา​หนึ่ง​กำมือ พร้อม​กับ​กำยาน+ 6:15 กำยาน ต้นไม้​ชนิด​พิเศษ​ตากแห้ง เมื่อ​เผา​แล้ว​จะ​ให้​ควัน​ที่​มี​กลิ่น​หอม​หวาน ใช้​เป็น​ของขวัญ​ให้​พระเจ้า ทั้งหมด แล้ว​ก็​เอา​ส่วนนี้ ซึ่ง​เป็น​ส่วน​ที่​แทน​เครื่อง​บูชา​ทั้งหมด ไป​เผา​บน​แท่นบูชา เป็น​กลิ่นหอม​ให้​กับ​พระยาห์เวห์

16 อาโรน​กับ​พวก​ลูกชาย​ของเขา​กิน​ส่วน​ที่เหลือ​ได้ ต้อง​กิน​มัน​โดย​ไม่มี​เชื้อฟู และ​ต้อง​กิน​ใน​สถานที่​ศักดิ์สิทธิ์ พวกเขา​ต้อง​กินมัน​ใน​ลาน​ของ​เต็นท์​นัดพบ 17 ต้อง​เอา​มัน​ไป​อบ​โดย​ไม่ใส่​เชื้อฟู เรา​ให้​ส่วนนี้​กับ​พวกเขา​เป็น​ส่วนแบ่ง​จาก​พวก​ของขวัญ มัน​เป็น​ส่วน​ที่​ศักดิ์สิทธิ์​ที่สุด เหมือน​กับ​เครื่อง​บูชา​ชำระ​ล้าง​และ​เป็น​ของถวาย​ชดใช้ 18 ชาย​ทุกคน​ที่​เป็น​ลูกหลาน​ของ​อาโรน​ก็​กิน​มัน​ได้ มัน​เป็น​ส่วนแบ่ง​จาก​พวก​ของขวัญ​ที่​นำ​มา​ถวาย​พระยาห์เวห์ ที่​ให้​กับ​ลูกหลาน​ของเขา​ตลอดไป ใคร​ก็ตาม​ที่​แตะต้อง​เครื่อง​บูชา​เหล่านี้​ก็​จะ​ถูก​อุทิศ​ไว้​ให้​กับ​พระยาห์เวห์’”

เครื่อง​บูชา​จาก​เมล็ดพืช​ของ​นักบวช

19 พระยาห์เวห์​พูด​กับ​โมเสส​ว่า 20 “นี่คือ​เครื่อง​บูชา​ที่​อาโรน​และ​พวก​ลูกชาย​ของเขา ต้อง​เอา​มา​ถวาย​ให้​กับ​พระยาห์เวห์ ใน​วัน​ที่​อาโรน​ได้รับ​การ​เจิม ให้​เป็น​นักบวช​สูงสุด คือ​แป้ง​อย่างดี​ประมาณ​สองลิตร​เป็น​เครื่อง​บูชา​จาก​เมล็ดพืช​ประจำวัน ถวาย​ครึ่งหนึ่ง​ใน​ตอนเช้า​และ​อีก​ครึ่งหนึ่ง​ใน​ตอนเย็น 21 ให้​เอา​แป้ง​ผสม​กับ​น้ำมัน​ให้​เข้ากัน แล้ว​เอา​ไป​เตรียม​บน​กระทะ​เหล็ก และ​ถวาย​เป็น​เครื่อง​บูชา​จาก​เมล็ดพืช ที่​เป็น​ชิ้นๆ​เป็น​กลิ่น​หอม​ให้​กับ​พระยาห์เวห์

22 ลูกหลาน​ของ​อาโรน​รุ่น​ต่อไป ที่​ได้รับ​การเจิม​ให้​มา​เป็น​นักบวช​สูงสุด​แทน​อาโรน จะ​ต้อง​เป็น​คน​เตรียม​เครื่อง​บูชา​นี้ มัน​คือ​ส่วนแบ่ง​ของ​พระยาห์เวห์​ตลอดไป มัน​จะต้อง​เผา​จน​หมด​เกลี้ยง 23 และ​เครื่อง​บูชา​ทั้งหมด​ที่​นักบวช​ทำ​ขึ้นมา จะต้อง​เอา​ไป​เผา​ให้​หมด​เกลี้ยง ห้าม​เอา​มา​กิน”

กฎ​ของ​เครื่อง​บูชา​ชำระ​ล้าง

(ลนต. 4:1, 2)

24 พระยาห์เวห์​พูด​กับ​โมเสส​ว่า 25 “ให้​บอก​อาโรน​กับ​ลูกๆ​ของเขา​ว่า ‘นี่​เป็น​กฎ​ระเบียบ​สำหรับ​เครื่อง​บูชา​ชำระ​ล้าง คือ​ให้​ฆ่า​เครื่อง​บูชา​ชำระ​ล้าง​ตรง​ที่เดียว​กับ​ที่​ฆ่า​เครื่อง​เผา​บูชา ต่อหน้า​พระยาห์เวห์ มัน​เป็น​ที่​ที่​ศักดิ์สิทธิ์​ที่สุด 26 นักบวช​ที่​ถวาย​เครื่อง​บูชา​ชำระ​ล้าง ก็​จะ​ต้อง​กินมัน แต่​ต้อง​กิน​ใน​สถานที่​ศักดิ์สิทธิ์ ใน​ลาน​ของ​เต็นท์​นัดพบ 27 ใคร​ก็ตาม​ที่​แตะต้อง​เนื้อ​ของ​เครื่อง​บูชา​นี้ จะต้อง​ถูก​อุทิศ​ไว้​ให้​กับ​พระยาห์เวห์ ถ้า​เลือด​มัน​กระเด็น​ไป​ถูก​เสื้อผ้า​ของ​ใคร​เข้า คนๆนั้น​จะ​ต้อง​ล้าง​มัน​ใน​สถานที่​ศักดิ์สิทธิ์ 28 และ​ต้อง​ทุบทิ้ง​หม้อดิน​ทุกใบ​ที่​ใช้​ต้ม​เนื้อ​ของ​เครื่อง​บูชา​ชำระ​ล้าง​นั้น แต่​ถ้า​ใช้​หม้อ​ทอง​สัมฤทธิ์​ต้ม ต้อง​ขัด​หม้อนั้น​และ​ล้าง​ด้วย​น้ำ

29 ผู้ชาย​ทุกคน​ที่​เป็น​นักบวช​จะ​กิน​เนื้อ​ของ​เครื่อง​บูชา​ชำระ​ล้าง​นี้​ได้ มัน​คือ​สิ่ง​ที่​ศักดิ์สิทธิ์​ที่สุด 30 แต่​ถ้า​พวก​นักบวช​นำ​เลือด​เข้าไป​ใน​เต็นท์​นัดพบ​เพื่อ​ชำระ​ล้าง​พวก​ของ​ศักดิ์สิทธิ์​ใน​สถานที่​ศักดิ์สิทธิ์ ห้าม​กิน​เครื่อง​บูชา​นั้น แต่​ให้​เอา​ไป​เผาไฟ​เสีย

7

เป็น​ของถวาย​ชดใช้

(ลนต. 5:14-19)

1 นี่คือ​กฎ​ระเบียบ​สำหรับ​ของถวาย​ชดใช้ มัน​ศักดิ์สิทธิ์​ที่สุด 2 ให้​ฆ่า​เป็น​ของถวาย​ชดใช้​ตรง​ที่เดียว​กับ​ที่​ฆ่า​เครื่อง​เผา​บูชา​ด้วย แล้ว​ให้​นักบวช​สาด​เลือด​ของมัน​ไป​ทุกๆด้าน​ของ​แท่นบูชา

3 นักบวช​ต้อง​ถวาย​ไขมัน​ทั้งหมด​ของมัน ไขมัน​ที่​ส่วน​หาง และ​ที่​ติด​กับ​เครื่องใน 4 ไต​ทั้ง​สองข้าง​กับ​ไขมัน​ที่​อยู่​รอบๆ​ไต ตรง​ส่วนล่าง​ของ​กล้ามเนื้อ​หลัง และ​พังพืด​ที่​ตับ เขา​ต้อง​เอา​มัน​ออกไป​พร้อมๆ​กับ​ไต​ทั้ง​สอง​ข้าง 5 นักบวช​ต้อง​เผามัน​บน​แท่นบูชา เป็น​ของขวัญ​ให้​กับ​พระยาห์เวห์ มัน​เป็น​ของถวาย​ชดใช้

6 ผู้ชาย​ทุกคน​ที่​เป็น​นักบวช​กิน​ของถวาย​ชดใช้​นี้​ได้ เขา​ต้อง​กินมัน​ใน​สถานที่​ศักดิ์สิทธิ์ มัน​เป็น​สิ่ง​ที่​ศักดิ์สิทธิ์​ที่สุด 7 ของถวาย​ชดใช้​จะ​เหมือน​กับ​เครื่อง​บูชา​ชำระ​ล้าง ทั้งสอง​จะ​ใช้​กฎ​ระเบียบ​เดียวกัน เครื่อง​บูชา​นั้น​จะ​ตก​เป็น​ของ​นักบวช​ที่​ถวาย​มัน 8 เมื่อ​นักบวช​ถวาย​เครื่อง​เผา​บูชา​ของ​คนๆหนึ่ง เขา​ก็​จะได้​ส่วน​ที่​เป็น​หนัง​ของ​เครื่อง​เผา​บูชา​ที่​เขา​ถวาย​นั้น 9 เครื่อง​บูชา​จาก​เมล็ดพืช​ทุกชนิด​จะ​เป็น​ของ​นักบวช​ที่​ถวาย​มัน ไม่ว่า​จะ​เป็น​เครื่อง​บูชา​ที่​อบ​ใน​เตา หรือ​ที่​เตรียม​ใน​กระทะ​เหล็ก​หรือ​ใน​กระทะ 10 แต่​เครื่อง​บูชา​อื่นๆ​ที่​ทำ​จาก​เมล็ดพืช ไม่ว่า​จะ​ผสม​น้ำมัน​หรือ​จะ​แห้ง​ก็​ตาม จะ​เป็น​ของ​พวก​นักบวช​ใน​ครอบครัว​ของ​อาโรน โดย​จะ​แบ่ง​ให้​เท่าๆ​กันหมด

เครื่อง​สังสรรค์​บูชา

11 นี่​คือ​กฎ​ระเบียบ​สำ​หรับ​เครื่อง​สังสรรค์​บูชา ที่​คน​เอา​มา​ถวาย​ให้​กับ​พระยาห์เวห์ 12 ถ้า​คนๆ​หนึ่ง​เอา​เครื่อง​สังสรรค์​บูชา​มา​ถวาย เพื่อ​เป็น​การ​ขอบ​พระคุณ เขา​ก็​ควร​เอา​ของ​พวกนี้​มาด้วย พร้อม​กับ​เครื่อง​บูชา​ขอบ​พระคุณ​นั้น คือ​ขนมปัง​ที่​ไม่ใส่​เชื้อฟู ที่​ผสม​กับ​น้ำมัน และ​ขนมปัง​แผ่น​บางๆ​ที่​ไม่ใส่​เชื้อฟู ที่​มี​น้ำมัน​ลาด​อยู่​ด้าน​บน และ​ขนมปัง​ที่​ทำ​จาก​แป้ง​อย่างดี ที่​ผสม​ด้วย​น้ำมัน​คลุกเคล้า​เข้ากัน 13 เขา​ควร​จะ​ถวาย​ขนมปัง​ไม่ใส่​เชื้อฟู กับ​ขนมปัง​ที่​ใส่​เชื้อฟู พร้อม​กัน​กับ​เครื่อง​สังสรรค์​บูชา​เพื่อ​เป็น​การ​ขอบ​พระคุณ​นั้น 14 ให้​เขา​ถวาย​เครื่อง​บูชา​เหล่านี้​อย่าง​ละ​ชิ้น เพื่อ​เป็น​ของขวัญ​ให้​กับ​พระยาห์เวห์ และ​เอา​มัน​ไป​ให้​กับ​นักบวช​ที่​พรม​เลือด​ของ​เครื่อง​สังสรรค์​บูชา 15 และ​เนื้อ​ของ​สัตว์​จาก​เครื่อง​สังสรรค์​บูชา​ที่​เอา​มา​ถวาย เพื่อ​เป็น​การ​ขอบ​พระคุณ​นี้ จะ​ต้อง​กิน​ภายใน​วันที่​เอา​มัน​มา อย่า​ให้​เหลือ​ถึง​วัน​รุ่งขึ้น

16 ถ้า​ของถวาย​ที่​เอา​มา​นั้น เป็น​เครื่อง​บูชา​แก้บน หรือ​เป็น​เครื่อง​บูชา​ที่​สมัครใจ เขา​ต้อง​กิน​มัน​ภายใน​วัน​ที่​เขา​เอา​มา และ​ถ้า​ยัง​เหลือ ก็​ให้​กิน​ใน​วัน​ถัดไป​ได้ 17 แต่​ถ้า​ยัง​เหลือ​จนถึง​วัน​ที่​สาม ให้​เผา​มัน​ทิ้ง​ให้หมด 18 ถ้า​ใน​วัน​ที่​สาม เขา​เอา​เนื้อ​ที่เหลือ​จาก​เครื่อง​สังสรรค์​บูชา​มา​กิน มัน​จะ​ไม่เป็น​ที่​ยอมรับ และ​คน​ที่​เอา​มัน​มา​ถวาย​ก็​จะ​ไม่เป็น​ที่​ยอมรับ​ด้วย เพราะ​มัน​ไม่​สะอาด+ 7:18 ไม่​สะอาด ไม่​บริสุทธิ์ หรือ​พระเจ้า​ไม่​ยอมรับ​ไว้​เป็น​เครื่อง​บูชา คน​ที่​กิน​เข้าไป​จะ​ต้อง​ถูก​ลงโทษ​สำหรับ​บาป​ของเขา

19 อย่า​กิน​เนื้อ​ที่​ไป​ถูก​ของ​ไม่​สะอาด​มา ให้​เอา​ไป​เผาไฟ​ทิ้ง ส่วน​เนื้อ​อื่นๆนั้น คน​ที่​สะอาด+ 7:19 สะอาด ผู้​บริสุทธิ์​หรือ​ผู้ที่​พระเจ้า​ยอมรับ​การ​บูชา​ของเขา ก็​กิน​มัน​ได้ 20 ส่วน​คน​ที่​กิน​เนื้อ​จาก​เครื่อง​สังสรรค์​บูชา​ที่​เอา​มา​ถวาย​ให้​กับ​พระยาห์เวห์ ใน​ขณะที่​ตัวเขา​ยัง​ไม่​สะอาด คนๆนั้น​จะ​ต้อง​ถูก​ตัด​ออก​จาก​ประชาชน​ของเขา

21 เมื่อ​คนๆหนึ่ง​ไป​แตะ​ต้อง​สิ่ง​ที่​ไม่​สะอาด​มา ไม่​ว่า​จะ​เป็น​คน​ที่​ไม่​สะอาด หรือ​สัตว์​สี่เท้า​หรือ​สัตว์​เลื้อย​คลาน​ชนิดใด​ก็ตาม​ที่​ไม่​สะอาด แล้ว​มา​กิน​เนื้อ​จาก​เครื่อง​สังสรรค์​บูชา​ที่​เอา​มา​ถวาย​ให้​กับ​พระยาห์เวห์ คนๆนั้น​จะ​ต้อง​ถูก​ตัด​ออก​จาก​ประชาชน​ของเขา’”

22 พระยาห์เวห์​พูด​กับ​โมเสส​ว่า 23 “ให้​บอก​ประชาชน​ชาว​อิสราเอล​ว่า ‘พวกเจ้า​ต้อง​ไม่​กิน​ไขมัน​ของ​วัว​ตัวผู้ ของ​แกะ​หรือ​แพะ 24 หรือ​ไขมัน​ของ​สัตว์​ที่​ตายแล้ว หรือ​สัตว์​ที่​ถูก​สัตว์ป่า​อื่น​ฉีกทึ้ง​จนตาย พวกเจ้า​เอา​ไป​ทำ​ประโยชน์​อย่างอื่น​ได้ แต่​ต้อง​ไม่เอา​มา​กิน 25 ถ้า​ใคร​กิน​ไขมัน​ของ​สัตว์​ที่​เป็น​ของขวัญ​ให้​กับ​พระยาห์เวห์ คนๆนั้น​จะ​ต้อง​ถูก​ตัด​ออก​จาก​ประชาชน​ของเขา

26 ไม่ว่า​พวกเจ้า​จะ​อยู่​ที่ไหน​ก็ตาม ต้อง​ไม่​กิน​เลือด​ของ​นก​หรือ​สัตว์​ใดๆ

27 ใคร​ที่​กิน​เลือด​จะ​ถูก​ตัด​ออก​จาก​ประชาชน​ของเขา’”

เครื่อง​บูชา​ยื่น​ถวาย

28 พระยาห์เวห์​พูด​กับ​โมเสส​ว่า 29 “ให้​บอก​กับ​ประชาชน​ชาว​อิสราเอล​ว่า ‘คน​ที่​จะ​ถวาย​เครื่อง​สังสรรค์​บูชา​ให้​กับ​พระยาห์เวห์ ให้​คนนั้น​เอา​เครื่อง​บูชา​มา​ถวาย​ให้​กับ​พระยาห์เวห์​จาก​เครื่อง​สังสรรค์​บูชา​ของ​เขาเอง 30 ให้​เขา​นำ​ของขวัญ​มา​ให้​กับ​พระยาห์เวห์​ด้วย​ตนเอง ให้​เขา​นำ​ไขมัน​พร้อม​กับ​เนื้อ​ส่วน​หน้าอก​ของ​สัตว์​ไป​ให้​กับ​นักบวช และ​เนื้อ​ส่วน​หน้าอก​นี้​จะ​ต้อง​ถูก​ยื่น​ถวาย​ต่อหน้า​พระยาห์เวห์ เพื่อ​เป็น​เครื่อง​บูชา​ยื่น​ถวาย 31 นักบวช​จะ​ต้อง​เผา​ไขมัน​บน​แท่นบูชา แต่​เนื้อ​ส่วน​หน้าอก​นั้น​จะ​เป็น​ของ​อาโรน​และ​พวก​ลูกชาย​ของเขา 32 เนื้อ​ส่วน​ต้นขา​ด้าน​ขวา จาก​เครื่อง​สังสรรค์​บูชา​ที่​พวกเจ้า​เอา​มา​ถวาย​นั้น จะต้อง​ให้​กับ​นักบวช​เป็น​ของขวัญ 33 เนื้อ​ต้นขา​ข้าง​ขวา​นี้​จะ​เป็น​ส่วนแบ่ง​ของ​นักบวช ที่​ถวาย​เลือด​และ​ไขมัน​ของ​เครื่อง​สังสรรค์​บูชา​นั้น 34 เพราะ​เรา​ได้​เอา​เนื้อ​ส่วนอก​ของ​เครื่อง​บูชา​ยื่น​ถวาย และ​เนื้อ​ส่วน​ต้นขา​ของ​เครื่อง​สังสรรค์​บูชา ของ​ประชาชน​ชาว​อิสราเอล​แล้ว และ​เรา​ก็​ได้​ให้​พวกมัน​กับ​นักบวช​อาโรน และ​ลูกๆ​ของเขา เป็น​ส่วนแบ่ง​ของ​พวกเขา​จาก​ชาว​อิสราเอล​ตลอดไป

35 นี่คือ​ส่วนแบ่ง​ของ​อาโรน​และ​ส่วนแบ่ง​ของ​ลูกๆเขา จาก​พวก​ของขวัญ​ที่​นำ​มา​ถวาย​ให้​กับ​พระยาห์เวห์ ใน​วันที่​พวกเขา​ได้รับ​การเจิม​ให้​เป็น​นักบวช​เพื่อ​รับใช้​พระยาห์เวห์ 36 พระยาห์เวห์​สั่ง​ให้​เอา​เครื่อง​บูชา​ส่วนนี้ แบ่ง​ให้​กับ​พวกเขา ใน​วัน​ที่​พวกเขา​ได้รับ​การเจิม และ​พวกเขา​จะ​ได้รับ​ส่วนแบ่ง​นี้​จาก​ประชาชน​ชาว​อิสราเอล​ตลอดไป ชั่วลูก​ชั่วหลาน’”

37 นี่​คือ​กฎ​ระเบียบ​สำหรับ​เครื่อง​เผา​บูชา เครื่อง​บูชา​จาก​เมล็ดพืช เครื่อง​บูชา​ชำระ​ล้าง เป็น​ของถวาย​ชดใช้ เครื่อง​บูชา​บวช และ​เครื่อง​สังสรรค์​บูชา 38 พระยาห์เวห์​ได้​มอบ​คำสั่ง​พวกนี้​ให้​กับ​โมเสส​บน​ภูเขา​ซีนาย ใน​วัน​ที่​พระองค์​สั่ง​ให้​ประชาชน​ชาว​อิสราเอล​ถวาย​เครื่อง​บูชา​ของ​พวกเขา​ให้​กับ​พระยาห์เวห์​ใน​ที่​เปล่าเปลี่ยว​แห้งแล้ง​ซีนาย

8

การแต่งตั้ง​นักบวช

(อพย. 29:1-37)

1 พระยาห์เวห์​พูด​กับ​โมเสส​ว่า 2 “ให้​พา​อาโรน​และ​พวก​ลูกชาย​ของเขา​ไป​พร้อม​กับ​เขา และ​ให้​เอา​เสื้อผ้า​พิเศษ​สำหรับ​นักบวช น้ำมัน​สำหรับ​เจิม วัว​ตัวผู้​สำหรับ​เครื่อง​บูชา​ชำระ​ล้าง แกะ​ตัวผู้​สองตัว และ​ขนมปัง​ไม่ใส่​เชื้อฟู​หนึ่ง​ตะกร้า 3 แล้ว​ให้​เรียก​ชุมชน​ทั้งหมด​ให้​มา​ประชุม​กัน​ที่​ทางเข้า​เต็นท์​นัดพบ”

4 แล้ว​โมเสส​ก็​ทำ​ตาม​ที่​พระยาห์เวห์​สั่ง ผู้คน​ต่าง​ก็​มา​ชุมนุม​กัน​ที่​ทางเข้า​เต็นท์​นัดพบ 5 แล้ว​โมเสส​พูด​กับ​ประชาชน​พวกนั้น​ว่า “นี่คือ​สิ่ง​ที่​พระยาห์เวห์​สั่ง​ให้ทำ”

6 แล้ว​โมเสส​ก็​พา​อาโรน​และ​พวก​ลูกชาย​ของเขา​มา​ข้างหน้า และ​ชำระ​ล้าง​พวกเขา​ด้วย​น้ำ 7 แล้ว​โมเสส​ก็​สวม​เสื้อ​ชั้นใน​ให้​อาโรน และ​ผูก​ผ้า​คาดเอว​รอบ​ตัวเขา แล้ว​โมเสส​ก็​สวม​เสื้อ​ชุดยาว​ให้​อาโรน หลัง​จากนั้น​ก็​ใส่​เอโฟด​ให้​เขา แล้ว​เอา​ผ้า​คาดเอว​ที่​ตกแต่ง​อย่าง​สวยงาม​มา​ผูก​รอบตัว​อาโรน ผ้า​คาดเอว​ก็​เลย​มัด​เอโฟด​เข้า​กับ​ตัว​อาโรน​อีก​ชั้นหนึ่ง 8 จากนั้น​โมเสส​เอา​ถุง​ผ้า​ทับอก​มา​ใส่​ให้​เขา แล้ว​เอา​อูริม​และ​ทูมมิม ใส่​ลง​ใน​กระเป๋า​ของ​ถุง​ผ้า​ทับอก​นั้น 9 แล้ว​เขา​ก็​พัน​ผ้า​โพกหัว​ให้​อาโรน ตรง​ด้าน​หน้า​ของ​ผ้า​โพกหัว โมเสส​ใส่​แผ่น​ทองคำ ซึ่ง​เป็น​มงกุฎ​ศักดิ์สิทธิ์ โมเสส​ทำ​ทุกอย่าง​ตาม​ที่​พระยาห์เวห์​สั่ง​เขา​ไว้

10 แล้ว​โมเสส​ก็​เอา​น้ำมัน​สำหรับ​เจิม​มา และ​เจิม​เต็นท์​ศักดิ์สิทธิ์ และ​ทุกอย่าง​ใน​เต็นท์​นั้น ด้วย​วิธีนี้ โมเสส​ก็​ทำ​ให้​สิ่ง​เหล่านี้​ศักดิ์สิทธิ์+ 8:10 ศักดิ์สิทธิ์ หมายถึง ทำ หรือ​เลือก​ไว้ สำหรับ​จุดประสงค์​พิเศษ​ของ​พระเจ้า11 แล้ว​โมเสส​ก็​พรม​น้ำมัน​นี้​บน​แท่นบูชา​เจ็ดครั้ง และ​เจิม​แท่นบูชา เครื่องใช้​ไม้สอย​ของมัน ทั้ง​ขัน​อันใหญ่​พร้อม​พาน​รอง​ของมัน เพื่อ​ทำ​ให้​มัน​ศักดิ์สิทธิ์ 12 แล้ว​โมเสส​ก็​เท​น้ำมัน​สำหรับ​เจิมนี้​ลง​บน​หัว​ของ​อาโรน และ​เจิม​เขา​เพื่อ​ทำ​ให้​เขา​ศักดิ์สิทธิ์ 13 หลัง​จากนั้น โมเสส​ก็​เอา​ตัว​พวก​ลูกชาย​ของ​อาโรน​มา​ข้างหน้า และ​สวม​เสื้อ​ชั้นใน​ให้​พวกเขา ผูก​ผ้า​คาดเอว​และ​พัน​ผ้า​โพกหัว​ให้​พวกเขา โมเสส​ทำ​ตาม​ที่​พระยาห์เวห์​สั่ง​เขา​ไว้

14 แล้ว​โมเสส​เอา​วัว​ตัวผู้​ที่​ใช้​เป็น​เครื่อง​บูชา​ชำระ​ล้าง​มา​ข้างหน้า อาโรน​กับ​พวก​ลูกชาย​ของเขา​วางมือ​ลง​บน​หัว​วัว​ตัวนั้น 15 แล้ว​หลัง​จาก​วัว​ตัวนั้น​ถูก​ฆ่า โมเสส​ก็​เอา​เลือด​ของมัน​มา แล้ว​เอา​นิ้ว​จุ่ม​เลือด​มา​ป้าย​ที่​เชิงงอน​ทั้ง​สี่ด้าน​ของ​แท่นบูชา เขา​ทำ​อย่างนี้​เพื่อ​ทำ​ให้​แท่นบูชา​บริสุทธิ์ และ​เขา​ยัง​เท​เลือด​ที่เหลือ​ลง​ตรง​ฐาน​ของ​แท่นบูชา ด้วย​วิธี​ทั้งหมด​นี้​เขา​ทำ​ให้​แท่นบูชา​นั้น​ศักดิ์สิทธิ์ พร้อม​ที่​จะ​รับ​เครื่อง​บูชา​ที่​กำจัด​บาป​และ​ความ​ไม่​บริสุทธิ์ 16 แล้ว​โมเสส​ก็​เอา​ไขมัน​ของ​เครื่องใน พังผืด​ของ​ตับ​และ​ไต​ทั้ง​สองข้าง​กับ​ไขมัน​ของมัน​ออกมา แล้ว​โมเสส​ก็​เอา​พวกมัน​ไป​เผา​บน​แท่นบูชา 17 ส่วน​ที่เหลือ​ของ​วัว​ตัวผู้นั้น คือ ส่วน​หนัง ส่วน​เนื้อ​และ​ขี้วัว ถูก​นำ​ออกไป​เผา​นอก​ค่าย ตาม​ที่​พระยาห์เวห์​สั่ง​โมเสส​ไว้

18 แล้ว​โมเสส​ก็​เอา​แกะ​ตัวผู้​ที่​จะ​ใช้​เป็น​เครื่อง​เผา​บูชา​มา​ข้างหน้า อาโรน​กับ​พวก​ลูกชาย​ของเขา​วาง​มือ​ลง​บน​หัว​ของ​แกะ​ตัวนั้น 19 แล้ว​โมเสส​ก็​ฆ่า​แกะ​ตัวนั้น แล้ว​เอา​เลือด​ของ​มัน​สาด​ไป​ที่​แท่นบูชา​ทุกๆ​ด้าน 20 แล้ว​โมเสส​ก็​หั่น​แกะ​ออก​เป็น​ชิ้นๆ​เอา​เครื่องใน​และ​ขา​ไป​ล้างน้ำ แล้ว​โมเสส​ก็​เผา​แกะ​ตัวผู้นั้น​ทั้งตัว​บน​แท่นบูชา เขา​เผา​ทั้งหัว ชิ้นส่วน​ต่างๆ​และ​ไขมัน เป็น​เครื่อง​เผา​บูชา​อัน​มี​กลิ่น​หอม เป็น​ของขวัญ​ให้​กับ​พระยาห์เวห์ ตาม​ที่​พระยาห์เวห์​ได้​สั่ง​โมเสส​ไว้

22 แล้ว​โมเสส​ก็​เอา​แกะ​ตัวผู้​ตัว​ที่สอง​ที่​ใช้​สำหรับ​แต่งตั้ง​นักบวช มา​ที่​ด้าน​หน้า อาโรน​กับ​พวก​ลูกชาย​ของเขา​วาง​มือ​ลง​บน​หัว​แกะ​ตัวนั้น 23 โมเสส​ก็​ฆ่า​แกะ​ตัวนั้น แล้ว​เอา​เลือด​ของมัน​ไป​ป้าย​ที่​ติ่งหู​ข้าง​ขวา​กับ​หัวแม่มือ​ข้าง​ขวา​และ​หัวแม่เท้า​ข้าง​ขวา​ของ​อาโรน 24 เขา​นำ​ตัว​พวก​ลูกชาย​อาโรน​มา​ที่​ด้าน​หน้า และ​โมเสส​ก็​ป้าย​เลือด​แกะ​ที่​ติ่งหู​ข้าง​ขวา​กับ​หัวแม่มือ​ข้าง​ขวา​และ​หัวแม่เท้า​ข้าง​ขวา​ของ​พวกเขา แล้ว​โมเสส​ก็​สาด​เลือด​แกะ​ลง​ที่​แท่นบูชา​ทุกๆ​ด้าน 25 โมเสส​เอา​ไขมัน​ส่วน​หาง ไขมัน​ใน​เครื่องใน พังผืด​ของ​ตับ ไต​สองข้าง​กับ​ไขมัน​ของ​มัน และ​สะโพก​ข้าง​ขวา 26 โมเสส​หยิบ​ขนมปัง​ไม่ใส่​เชื้อฟู​มา​หนึ่ง​ก้อน ขนมปัง​ผสม​น้ำมัน​หนึ่ง​ก้อน และ​ขนมปัง​แผ่น​บางๆ​หนึ่งชิ้น จาก​ตะกร้า​ที่​ใส่​ขนมปัง​ไม่ใส่​เชื้อฟู​ที่​วาง​อยู่​ตรง​หน้า​พระยาห์เวห์ แล้ว​เขา​ก็​เอา​พวกมัน​ไป​วาง​บน​ไขมัน และ​บน​ต้นขา​ข้างขวา​ของ​แกะ​ตัวผู้นั้น 27 จากนั้น​โมเสส​ก็​เอา​ของ​เหล่านี้​ไป​วาง​บน​ฝ่ามือ​ของ​อาโรน​และ​ฝ่ามือ​ของ​พวก​ลูกชาย​อาโรน แล้ว​โมเสส​ก็​ให้​อาโรน​และ​พวก​ลูกชาย​ยื่น​ถวาย​อาหาร​เหล่านั้น​ขึ้น ให้​เป็น​เครื่อง​บูชา​ยื่น​ถวาย​ต่อหน้า​พระยาห์เวห์ 28 โมเสส​หยิบ​อาหาร​ส่วน​หนึ่ง​มา​จาก​มือ​พวกเขา แล้ว​เอา​ไป​เผา​บน​แท่นบูชา​พร้อม​กับ​เครื่อง​เผา​บูชา นี่​คือ​เครื่อง​บูชา​บวช เป็น​ของขวัญ​อัน​มี​กลิ่น​หอม​ให้​กับ​พระยาห์เวห์ 29 แล้ว​โมเสส​ก็​เอา​ส่วน​อก​ของ​แกะ​มา และ​ยื่น​ถวาย​มัน​ขึ้น​เป็น​เครื่อง​บูชา​ยื่น​ถวาย​ต่อหน้า​พระยาห์เวห์ ส่วน​อกนี้ เป็น​ส่วนแบ่ง​ของ​โมเสส จาก​แกะ​ที่​ใช้​ใน​การ​แต่งตั้ง​นักบวช ตาม​ที่​พระยาห์เวห์​สั่ง​เขา​ไว้

30 โมเสส​เอา​น้ำมัน​สำหรับ​เจิม และ​เลือด​บาง​ส่วน​จาก​แท่นบูชา แล้ว​พรม​ลง​บน​ตัว​อาโรน​และ​เสื้อผ้า​ของเขา และ​พรม​ลง​บน​ตัว​พวก​ลูกชาย​ของ​อาโรน​กับ​เสื้อผ้า​ของ​พวกเขา ด้วย​วิธีนี้ โมเสส​ได้​อุทิศ​อาโรน เสื้อผ้า​ของ​อาโรน พวก​ลูกชาย​อาโรน​พร้อม​กับ​เสื้อผ้า​ของ​พวกเขา​ให้​กับ​พระยาห์เวห์

31 โมเสส​พูด​กับ​อาโรน​และ​พวก​ลูกชาย​ของเขา​ว่า “ให้​เอา​เนื้อ​ไป​ต้ม​ที่​ทางเข้า​เต็นท์​นัดพบ​และ​กิน​มัน​ที่นั่น พร้อม​กับ​ขนมปัง​ที่​อยู่​ใน​ตะกร้า ขนมปัง​ที่​ใช้​แต่งตั้ง​นักบวช เหมือน​กับ​ที่​เรา​ได้รับ​คำสั่ง​มา​ว่า+ 8:31 เรา​ได้รับ​คำสั่ง​มา​ว่า หรือ​แปล​ได้​อีก​อย่าง​หนึ่ง​ว่า “เรา​ได้​สั่ง​ว่า” ‘อาโรน​กับ​พวก​ลูกชาย​ของเขา​ต้อง​กินมัน’ 32 เนื้อ​กับ​ขนมปัง​ที่เหลือ พวกท่าน​ต้อง​เอา​ไป​เผาไฟ​ให้หมด 33 ห้าม​พวกท่าน​ออกไป​จาก​ทางเข้า​เต็นท์​นัดพบ เป็น​เวลา​เจ็ดวัน จนกว่า​มัน​จะ​ครบ​กำหนด​เวลา​ของ​การ​แต่งตั้ง​นักบวช เพราะ​พิธี​บวช​นี้​จะ​กิน​เวลา​เจ็ดวัน 34 ทุกสิ่ง​ที่​พวกเรา​ทำ​ลงไป​ใน​วันนี้ เป็น​ไป​ตาม​ที่​พระยาห์เวห์​สั่ง​เราไว้ เพื่อ​กำจัด​บาป​และ​ความ​ไม่​บริสุทธิ์​ทั้งหลาย​ของ​พวกท่าน​ให้​กับ​พวกท่าน 35 พวกท่าน​ต้อง​อยู่​แต่​ที่​ทางเข้า​เต็นท์​นัดพบ​ทั้งวัน​ทั้งคืน​เป็น​เวลา​เจ็ดวัน และ​พวกท่าน​ต้อง​เชื่อฟัง​คำสั่ง​ของ​พระยาห์เวห์ เพื่อ​พวกท่าน​จะได้​ไม่ตาย เพราะ​พระยาห์เวห์​ได้​สั่ง​เรา​ไว้​อย่างนี้”

36 อาโรน​กับ​พวก​ลูกชาย​ของเขา​จึง​ได้​ทำ​ทุกอย่าง​ตาม​ที่​พระยาห์เวห์​ได้​สั่ง​ผ่าน​มา​ทาง​โมเสส

9

พระเจ้า​ยอมรับ​พวกนักบวช

1 ใน​วัน​ที่แปด โมเสส​เรียก​อาโรน​และ​พวก​ลูกชาย​ของเขา​กับ​พวก​ผู้อาวุโส​ชาว​อิสราเอล​มา 2 โมเสส​พูด​กับ​อาโรน​ว่า “ให้​เอา​ลูกวัว​ตัวหนึ่ง​จาก​ฝูง มา​เป็น​เครื่อง​บูชา​ชำระ​ล้าง และ​เอา​แกะ​ตัวผู้​ที่​ไม่มี​ตำหนิ​ตัวหนึ่ง​มา​เป็น​เครื่อง​เผา​บูชา และ​ถวาย​พวกมัน​ต่อ​หน้า​พระยาห์เวห์ 3 และ​ให้​บอก​กับ​ประชาชน​ชาว​อิสราเอล​ว่า ‘ให้​เอา​แพะ​ตัวผู้​ตัวหนึ่ง​มา​เป็น​เครื่อง​บูชา​ชำระ​ล้าง และ​ให้​เอา​ลูกวัว​ตัวหนึ่ง​กับ​ลูกแกะ​ตัวหนึ่ง อายุ​หนึ่งปี​ที่​ไม่มี​ตำหนิ มา​เป็น​เครื่อง​เผา​บูชา 4 ให้​เอา​วัว​ตัวผู้​และ​แกะ​ตัวผู้ มา​ถวาย​เป็น​เครื่อง​สังสรรค์​บูชา​ต่อหน้า​พระยาห์เวห์ พร้อมกับ​เครื่อง​บูชา​จาก​เมล็ดพืช​ผสม​น้ำมัน เพราะ​ใน​วันนี้​พระยาห์เวห์​จะ​มา​ปรากฏ​กับ​พวกท่าน’”

5 อาโรน​กับ​ประชาชน​จึง​นำ​ของ​ที่​โมเสส​สั่ง มา​ไว้​ที่​หน้า​เต็นท์​นัดพบ ประชาชน​ทั้งหมด​ต่าง​ก็​ออก​มา​ยืน​กัน​อยู่​ต่อหน้า​พระยาห์เวห์ 6 แล้ว​โมเสส​ก็​พูด​ว่า “นี่คือ​สิ่ง​ที่​พระยาห์เวห์​สั่ง​ให้​พวกท่าน​ทำ เพื่อ​รัศมี​ของ​พระยาห์เวห์ จะได้​ปรากฏ​กับ​พวกท่าน”

7 แล้ว​โมเสส​ก็​พูด​กับ​อาโรน​ว่า “ก้าว​มา​ที่​แท่นบูชา และ​ถวาย​เครื่อง​บูชา​ชำระ​ล้าง และ​เครื่อง​เผา​บูชา​ของ​ท่าน และ​ให้​กำจัด​ความ​ไม่​บริสุทธิ์​และ​บาป​ทั้งหลาย​ให้​กับ​ตัวท่าน​และ​ประชาชน และ​ให้​ถวาย​เครื่อง​บูชา​ของ​ประชาชน และ​ให้​กำจัด​ความ​ไม่​บริสุทธิ์​และ​บาป​ทั้งหลาย​ให้​กับ​พวกเขา ตาม​ที่​พระยาห์เวห์​ได้​สั่งไว้”

8 อาโรน​จึง​ไป​ที่​แท่นบูชา และ​ฆ่า​ลูกวัว​ที่​ใช้​เป็น​เครื่อง​บูชา​ชำระ​ล้าง​ให้​กับ​ตัวเอง 9 แล้ว​ลูกชาย​ของ​อาโรน​ก็​เอา​เลือด​มาให้​อาโรน แล้ว​อาโรน​ก็​จุ่มนิ้ว​ลง​ใน​เลือด​แล้ว​นำ​ไป​ป้าย​ที่​เชิงงอน​ของ​แท่นบูชา อาโรน​เท​เลือด​ส่วน​ที่เหลือ​ลง​ที่​ฐาน​แท่นบูชา 10 แล้ว​เขา​ก็​เอา​ไขมัน ไต​สองข้าง​และ​พังผืด​รอบ​ตับ จาก​เครื่อง​บูชา​ชำระ​ล้าง​นั้น ไป​เผา​บน​แท่นบูชา ตาม​ที่​พระยาห์เวห์​ได้​สั่ง​โมเสส​ไว้ 11 ส่วน​ที่​เป็น​เนื้อ​กับ​หนัง​ถูก​นำ​ไป​เผา​ที่​นอก​ค่าย

12 แล้ว​อาโรน​ก็​ฆ่า​แกะ​ตัวผู้​ตัว​ที่​ใช้​เป็น​เครื่อง​เผา​บูชา พวก​ลูกชาย​ของ​อาโรน​เอา​เลือด​ของมัน​มา​ให้​เขา เขา​นำ​มัน​ไป​สาด​ใส่​ทุกๆ​ด้าน​ของ​แท่นบูชา 13 พวกเขา​เอา​เครื่อง​เผา​บูชา​ที่​ถูก​หั่น​เป็น​ชิ้นๆ​กับ​ส่วนหัว​มา​ให้​อาโรน ให้​เขา​เอา​ไป​เผา​บน​แท่นบูชา 14 แล้ว​นำ​เครื่องใน​กับขา​ไป​ล้างน้ำ​และ​นำ​ไป​เผา​รวม​กับ​เครื่อง​เผา​บูชา​บน​แท่นบูชา

15 จากนั้น อาโรน​ก็​นำ​เครื่อง​บูชา​ของ​ประชาชน​มา​ที่​ด้านหน้า รวมทั้ง​แพะ​ตัวผู้ ที่​ประชาชน​ใช้​เป็น​เครื่อง​บูชา​ชำระ​ล้าง เขา​ฆ่า​แพะ​ตัวนั้น และ​ใช้​มัน​เป็น​เครื่อง​บูชา​ชำระ​ล้าง​เหมือน​กับ​ตัวแรก 16 เขา​นำ​เครื่อง​เผา​บูชา​มา​ที่​ด้านหน้า​เพื่อ​ทำ​พิธีบูชา​ตาม​กฎ​ระเบียบ 17 แล้ว​ตาม​ด้วย​เครื่อง​บูชา​จาก​เมล็ดพืช เขา​หยิบ​มัน​ขึ้นมา​กำหนึ่ง นำ​ไป​เผา​บน​แท่นบูชา​กับ​เครื่อง​เผา​บูชา​ของ​ตอนเช้า

18 อาโรน​ฆ่า​วัว​ตัวผู้ และ​แกะ​ตัวผู้ ที่​ประชาชน​เอา​มา​ถวาย​เป็น​เครื่อง​สังสรรค์​บูชา พวก​ลูกชาย​อาโรน​นำ​เลือด​ของ​พวกมัน​มา​ให้​อาโรน ให้​เขา​เอา​ไป​สาด​ใส่​ทุกๆ​ด้าน​ของ​แท่นบูชา 19 ลูกชาย​ของ​อาโรน​เอา​ไขมัน​ของ​วัว​ตัวผู้​และ​แกะ​ตัวผู้​ทั้ง​ส่วน​หาง ไขมัน​ที่​ติด​อยู่​กับ​เครื่องใน ไต​ทั้ง​สองข้าง และ​พังผืด​รอบ​ตับ 20 พวกเขา​วาง​ส่วน​ไขมัน​ไว้​บน​เนื้อ​ส่วน​อก อาโรน​ได้​เผา​ไขมัน​บน​แท่นบูชา 21 อาโรน​ยื่น​ถวาย​เนื้อ​ส่วน​อก​และ​สะโพก​ข้าง​ขวา​ขึ้น​ให้​พระยาห์เวห์ เป็น​เครื่อง​บูชา​ยื่น​ถวาย ตาม​ที่​พระยาห์เวห์​ได้​สั่ง​โมเสส​ไว้

22 แล้ว​อาโรน​ก็​ชู​มือ​ทั้งสอง​ขึ้น ไป​ยัง​ประชาชน​และ​อวยพร​ให้​กับ​พวกเขา เมื่อ​เผา​เครื่อง​บูชา​ชำระ​ล้าง เครื่อง​เผา​บูชา และ​เครื่อง​สังสรรค์​บูชา เสร็จ​เรียบร้อย​แล้ว เขา​ก็​ลง​จาก​แท่นบูชา

23 โมเสส​และ​อาโรน​เข้าไป​ใน​เต็นท์​นัดพบ เมื่อ​พวกเขา​ออก​มา​ก็​อวยพร​ให้​ประชาชน​เหล่านั้น แล้ว​รัศมี​ของ​พระยาห์เวห์​ก็​ปรากฏ​กับ​ประชาชน​ทั้งหมด 24 มี​ไฟ​ออก​มา​จาก​ที่​พระยาห์เวห์​อยู่นั้น และ​มา​เผา​เครื่อง​เผา​บูชา​และ​ไขมัน​ที่​อยู่​บน​แท่นบูชา เมื่อ​ประชาชน​ทุกคน​เห็น​อย่างนั้น ต่าง​ก็​ร้อง​ด้วย​ความ​ชื่นชม​ยินดี​และ​ซบ​หน้า​ลง​กับ​พื้น

10

พระยาห์เวห์​ทำลาย​นาดับ​กับ​อาบีฮู

1 ใน​ตอนนั้น นาดับ​และ​อาบีฮู ลูกชาย​สองคน​ของ​อาโรน ต่าง​ก็​เอา​กระถาง​ไฟ​ของเขา​มา​เพื่อ​เผา​เครื่อง​หอม พวกเขา​เอา​ไฟ​ใส่​ใน​กระถาง​นั้น และ​ใส่​เครื่อง​หอม​ลง​ใน​ไฟนั้น แล้ว​เอา​มา​ถวาย​ต่อหน้า​พระยาห์เวห์ พวกเขา​ใช้​ไฟ​ที่​ผิด​ไป​จาก​ที่​โมเสส​สั่ง​ให้​พวกเขา​ใช้ 2 พระยาห์เวห์​จึง​ส่ง​ไฟ​ลง​มา​เผา​นาดับ​กับ​อาบีฮู และ​เขา​ก็​ตาย​ต่อหน้า​พระยาห์เวห์

3 โมเสส​พูด​กับ​อาโรน​ว่า “นี่แหละ​คือ​สิ่ง​ที่​พระยาห์เวห์​หมายถึง เมื่อ​พระองค์​พูด​ว่า ‘นักบวช​ที่​เข้า​มา​ใกล้​เรา จะ​ต้อง​ให้​ความ​เคารพ​เรา​ใน​ฐานะ​ผู้​ศักดิ์สิทธิ์ และ​ประชาชน​ทั้งหมด​จะต้อง​ให้​เกียรติ​กับเรา’” อาโรน​ก็​นิ่งเงียบ

4 อุสซีเอล เป็น​ลุง​ของ​อาโรน เขา​มี​ลูกชาย​สองคน​ชื่อ​มิชาเอล​และ​เอลซาฟาน โมเสส​เรียก​เขา​ทั้งสอง​ว่า “มานี่สิ มา​แบก​ร่าง​สอง​คนนี้ ที่​เป็น​ญาติ​ของ​พวกท่าน ออกไป​นอก​ค่าย ไป​ให้​พ้น​จาก​สถานที่​ศักดิ์สิทธิ์​นี้”

5 พวกเขา​เข้ามา ช่วย​กัน​ลาก​ร่าง​ของ​คนตาย​ด้วย​เสื้อ​ที่​ติด​อยู่​กับ​ร่างนั้น ออก​ไป​นอก​ค่าย​ตาม​ที่​โมเสส​สั่ง

6 แล้ว​โมเสส​ก็​พูด​กับ​อาโรน​และ​ลูกชาย​คนอื่นๆ​ของเขา คือ​เอเลอาซาร์​กับ​อิธามาร์ ว่า “พวกท่าน​ต้อง​ไม่​ปล่อย​ผม​รุงรัง​หรือ​ฉีก​เสื้อผ้า+ 10:6 ปล่อย​ผม​รุงรัง​หรือ​ฉีก​เสื้อผ้า เป็น​การ​แสดง​ความ​เศร้าโศก​ให้​กับ​คนตาย ของ​พวกท่าน ท่าน​จะ​ได้​ไม่ตาย และ​พระยาห์เวห์​จะได้​ไม่​โกรธ​ชาว​อิสราเอล​ทั้งหมด​ด้วย แต่​ญาติ​ของท่าน​คือ​ชาว​อิสราเอล​ทั้งหมด​ไว้ทุกข์​ได้ ใน​เรื่อง​ที่​พระยาห์เวห์​เผา​นาดับ​และ​อาบีฮู 7 พวกท่าน​ต้อง​ไม่​ออกไป​จาก​ทางเข้า​เต็นท์​นัดพบ ไม่​อย่างนั้น พวกท่าน​จะ​ต้อง​ตาย เพราะ​พวกท่าน​ได้รับ​การเจิม​ด้วย​น้ำมัน​เจิม+ 10:7 น้ำมัน​เจิม น้ำมัน​มะกอก​อย่างดี ใช้​เท​ให้​กับ​คน​หรือ​สิ่งของ​เพื่อ​แสดง​ว่า​พวกเขา​ได้รับ​เลือก​สำหรับ​งาน​หรือ​จุดประสงค์​พิเศษ ของ​พระยาห์เวห์​แล้ว” แล้ว​อาโรน เอเลอาซาร์​และ​อิธามาร์​ก็​ทำ​ตาม​ที่​โมเสส​บอก

8 แล้ว​พระยาห์เวห์​พูด​กับ​อาโรน​ว่า 9 “เจ้า​และ​ลูกชาย​ของเจ้า​ต้อง​ไม่​ดื่ม​เหล้าองุ่น หรือ​เบียร์​เมื่อ​เข้าไป​ใน​เต็นท์​นัดพบ เพื่อ​เจ้า​จะได้​ไม่ตาย นี่​เป็น​กฎ​ที่​จะ​ใช้​ไป​ตลอด​ชั่วลูก​ชั่วหลาน​ของเจ้า 10 เพราะ​เจ้า​จะ​ต้อง​แยก​ให้​เห็น​ชัดเจน​ระหว่าง​สิ่ง​ที่​ศักดิ์สิทธิ์​กับ​สิ่ง​ที่​ธรรมดา ระหว่าง​สิ่ง​ที่​บริสุทธิ์​กับ​สิ่ง​ที่​ไม่​บริสุทธิ์ 11 และ​เจ้า​จะ​ต้อง​สอน​กฎ​ทั้งหมด​ให้​กับ​ชาว​อิสราเอล เป็น​กฎ​ที่​พระยาห์เวห์​พูด​กับ​พวกเขา​ผ่าน​มา​ทาง​โมเสส”

12 โมเสส​พูด​กับ​อาโรน และ​ลูก​ทั้งสอง​ที่เหลือ​อยู่​ของ​อาโรน คือ​เอเลอาซาร์​และ​อิธามาร์ ว่า “ให้​เอา​เครื่อง​บูชา​จาก​เมล็ดพืช ที่เหลือ​จาก​พวก​ของขวัญ​ที่​ถวาย​ให้​กับ​พระยาห์เวห์ แล้ว​กิน​เครื่อง​บูชา​นั้น​ที่​ไม่ได้​ใส่​เชื้อฟู​ข้าง​แท่นบูชา เพราะ​มัน​ศักดิ์สิทธิ์​ที่สุด 13 และ​ท่าน​ต้อง​กิน​มัน​ภายใน​บริเวณ​สถานที่​ศักดิ์สิทธิ์ เพราะ​มัน​เป็น​ส่วนแบ่ง​ของ​ท่าน​และ​ลูกๆ​ของท่าน​จาก​พวก​ของขวัญ​ที่​ถวาย​ให้​กับ​พระยาห์เวห์ เพราะ​เรา​ได้รับ​คำสั่ง​มา​อย่างนั้น

14 แต่​เนื้อ​ส่วน​อก​ของ​เครื่อง​บูชา​ยื่น​ถวาย และ​เนื้อ​สะโพก​ของ​ของขวัญ​บูชา ท่าน​เอา​ไป​กิน​ที่อื่น​ได้ แต่​ต้อง​เป็น​สถานที่​ที่​สะอาด ท่าน ลูกชาย​และ​ลูกสาว​ของท่าน​ก็​กินได้ เพราะ​มัน​เป็น​ส่วนแบ่ง​ของ​ท่าน​และ​ลูกหลาน​ของ​ท่าน เป็น​ส่วนแบ่ง​จาก​เครื่อง​สังสรรค์​บูชา ที่​ชาว​อิสราเอล​เอา​มา​ถวาย 15 พวกเขา​จะต้อง​เอา​ส่วน​ที่​เป็น​สะโพก​ของ​ของขวัญ​บูชา​และ​ส่วน​ที่​เป็น​อก​ของ​เครื่อง​บูชา​ยื่น​ถวาย มา​ยื่น​ถวาย​ต่อหน้า​พระยาห์เวห์ รวม​กับ​พวก​ของขวัญ​ที่​เป็น​ไขมัน ส่วน​เหล่านี้​ก็​จะ​เป็น​ส่วนแบ่ง​ของท่าน​และ​ลูกหลาน​ท่าน​ตลอดไป ตาม​ที่​พระยาห์เวห์​ได้​สั่งไว้”

16 แล้ว​โมเสส​ก็​ถาม​ถึง​แพะ​ที่​ใช้​เป็น​เครื่อง​บูชา​ชำระ​ล้าง แต่​มัน​ถูก​เผา​ไปแล้ว โมเสส​จึง​โกรธ​เอเลอาซาร์​กับ​อิธามาร์​ลูกชาย​ที่เหลือ​ของ​อาโรน โมเสส​พูดว่า 17 “ทำไม​พวกท่าน​ถึง​ไม่กิน​เครื่อง​บูชา​ชำระ​ล้าง​ใน​สถานที่​ศักดิ์สิทธิ์​เล่า เนื้อนั้น​ศักดิ์สิทธิ์​มาก และ​พระเจ้า​ได้​ให้​มัน​กับ​พวกท่าน​เป็น​ค่าแรง​ที่​ไป​กำจัด​ความ​ผิด​ของ​ชุมชน​โดย​ชำระ​สถาน​ที่​ศักดิ์สิทธิ์​แทน​พวกเขา​ต่อหน้า​พระยาห์เวห์ 18 ใน​เมื่อ​ไม่ได้​เอา​เลือด​ของ​แพะ​ตัวนั้น​เข้า​มา​ภายใน​เต็นท์​ศักดิ์สิทธิ์ พวกท่าน​ก็​น่า​จะ​กิน​เนื้อ​มัน​ใน​ที่​ที่​ศักดิ์สิทธิ์​นอก​เต็นท์ ตาม​ที่​เรา​ได้​สั่งไว้”

19 อาโรน​จึง​พูด​กับ​โมเสส​ว่า “ดู​เอาเถอะ วันนี้​พวกเขา​ได้​เอา​เครื่อง​บูชา​ชำระ​ล้าง​และ​เครื่อง​เผา​บูชา​มา​ไว้​ต่อหน้า​พระยาห์เวห์ และ​ก็​เกิด​เรื่อง​อย่างนี้​ขึ้น​กับ​พี่ ถ้า​พี่​กิน​เครื่อง​บูชา​ชำระ​ล้าง​ใน​วันนี้ พระยาห์เวห์​จะ​เห็นดี​ด้วย​หรือเปล่า​ก็​ไม่รู้” 20 เมื่อ​โมเสส​ได้ยิน​ดังนั้น ก็​เห็น​ด้วย

11

กฎเกี่ยว​กับ​การกิน​เนื้อสัตว์

(ฉธบ. 14:3-8)

1 พระยาห์เวห์​พูด​กับ​โมเสส​และ​อาโรน​ว่า 2 “ให้​บอก​กับ​ประชาชน​ชาว​อิสราเอล​ว่า ‘ต่อไปนี้​คือ​สัตว์​ที่​พวกเจ้า​กิน​ได้ จาก​ท่ามกลาง​สัตว์​ใหญ่​ทั้งหมด​ใน​โลกนี้ 3 สัตว์​อะไร​ก็ตาม​ที่​มี​เท้า​เป็น​กีบ แยก​จาก​กัน​และ​เคี้ยว​เอื้อง+ 11:3 เคี้ยว​เอื้อง การ​กิน​อาหาร​ของ​สัตว์​บาง​ประเภท เช่น วัว ที่​สามารถ​คาย​อาหาร​จาก​กระเพาะ​ขึ้น​มา​เคี้ยว​ใหม่​ได้ เจ้า​ก็​กิน​สัตว์นั้น​ได้

4 แต่​สัตว์​ที่​มี​เพียง​อย่างใด​อย่างหนึ่ง คือ​เคี้ยว​เอื้อง​หรือ​มี​เท้า​เป็น​กีบ เจ้า​ต้อง​ไม่​กิน​สัตว์นั้น เช่น อูฐ มัน​เคี้ยว​เอื้อง​แต่​เท้า​ไม่​เป็น​กีบ​แยก​ออก มัน​ไม่​บริสุทธิ์​สำหรับ​พวกเจ้า 5 ตัว​ชับฟาน+ 11:5 ตัว​ชับฟาน เป็น​สัตว์​ตัว​เล็กๆ​เลี้ยง​ลูก​ด้วย​นม ลักษณะ​คล้าย​กระต่าย​ตัว​โตๆ​อาศัย​อยู่​ตาม​ซอก​หิน เท้า​ไม่​เป็น​กีบ​แยก​ออก ถึงแม้​จะ​เคี้ยว​เอื้อง มัน​จึง​ไม่​บริสุทธิ์​สำหรับ​พวกเจ้า 6 กระต่าย​ก็​เหมือน​กัน เคี้ยว​เอื้อง​แต่​เท้า​ไม่​เป็น​กีบ​แยก​ออก จึง​ไม่​บริสุทธิ์​สำหรับ​พวกเจ้า 7 ส่วน​หมู ถึงแม้​เท้า​จะ​เป็น​กีบ แต่​ไม่​เคี้ยว​เอื้อง มัน​จึง​ไม่​บริสุทธิ์​สำหรับ​พวกเจ้า 8 เจ้า​ต้อง​ไม่​กิน​เนื้อ​ของ​พวกมัน​และ​ต้อง​ไม่​แตะต้อง​ซาก​ของ​พวกมัน​ด้วย เพราะ​มัน​ไม่​บริสุทธิ์​สำหรับ​พวกเจ้า

กฎ​เกี่ยวกับ​อาหาร​ทะเล

(ฉธบ. 14:9, 10)

9 จาก​สิ่งมีชีวิต​ทั้งหมด​ใน​น้ำ เจ้า​กิน​สิ่ง​ต่อไปนี้​ได้ คือ​สิ่งมีชีวิต​ทุกอย่าง​ใน​น้ำ​ที่​มี​ทั้ง​ครีบ​และ​เกล็ด ไม่ว่า​จะ​มี​อยู่​ใน​ทะเล​หรือ​แม่น้ำ​ก็ตาม 10 แต่​ถ้า​สิ่งมีชีวิต​เหล่านั้น​ที่​อยู่​ใน​ทะเล​และ​ใน​แม่น้ำ ไม่มี​ครีบ​และ​เกล็ด ไม่ว่า​จะ​เป็น​สิ่งมีชีวิต​ที่​เลื้อย​คลาน​ใน​น้ำ หรือ​สิ่งมีชีวิต​ประเภท​อื่น​ที่​อาศัย​อยู่​ใน​น้ำ ถือ​เป็น​สิ่ง​ที่​น่ารังเกียจ​สำหรับ​พวกเจ้า 11 และ​เจ้า​ต้อง​เห็น​พวกมัน​เป็น​สิ่ง​ที่​น่ารังเกียจ เจ้า​ต้อง​ไม่​กิน​เนื้อ​ของ​พวกมัน และ​ต้อง​ไม่​แตะ​ต้อง​ซาก​ของ​พวกมัน 12 สิ่งมีชีวิต​ทุกอย่าง​ใน​น้ำ​ที่​ไม่มี​ครีบ​และ​เกล็ด เจ้า​ต้อง​เห็น​มัน​เป็น​สิ่ง​น่ารังเกียจ

นก​ที่​ไม่ควร​กิน

(ฉธบ. 14:11-18)

13 พวก​นก​ต่อไปนี้ เจ้า​จะต้อง​ถือ​ว่า​มัน​น่ารังเกียจ และ​ต้อง​ไม่​กิน​พวกมัน มัน​เป็น​สิ่ง​ที่​น่า​สะอิด​สะเอียน คือ นก​อินทรี นก​แร้ง นก​เหยี่ยว 14 นก​เหยี่ยว​หาง​ยาว เหยี่ยว​ทุกชนิด 15 นก​ที่​มี​ขน​สีดำ​ทุก​ประเภท 16 นก​กระจอก​เทศ นก​เค้า​โมง นก​นางนวล เหยี่ยว​นกเขา​ทุกชนิด 17 นก​ฮูก นกกา​น้ำ นก​แสก 18 นก​อีโก้ง นก​กระทุง นก​แร้ง 19 นก​กระสา​ดำ นก​กระสา​ทุกชนิด นก​กะราง​หัวขวาน​และ​ค้างคาว

กฎ​ของ​การกิน​แมลง

(ฉธบ. 14:19-20)

20 พวก​แมลง​มี​ปีก​ที่​คลาน+ 11:20 คลาน แปล​ตรงๆ​ได้​ว่า “เดิน​ด้วย​สี่​ขา” เป็น​สิ่ง​ที่​น่า​รังเกียจ​สำหรับ​เจ้า 21 ยกเว้น​แมลง​มี​ปีก​ที่​คลาน​ต่อไปนี้ เจ้า​กิน​ได้ คือ พวก​ที่​มี​ข้อ​ต่อ​อยู่​เหนือ​ขา​ของ​พวกมัน​เพื่อ​ใช้​กระโดด​บน​พื้นดิน 22 เจ้า​สามารถ​กิน​ตั๊กแตน​ทุกชนิด ตั๊กแตน​ที่​มี​ปีก​ทุกชนิด จิ้งหรีด​ทุกชนิด และ​เรไร​ทุกชนิด

23 แต่​แมลง​ที่​คลาน​นอก​เหนือ​ไป​จากนี้ เจ้า​ต้อง​ไม่กิน 24 เพราะ​พวกมัน​จะ​ทำ​ให้​เจ้า​ไม่​บริสุทธิ์ ใคร​ที่​ไป​แตะ​ต้อง​ซาก​ของ​สัตว์​ต่อไปนี้​ก็​จะ​เป็น​ผู้ที่​ไม่​บริสุทธิ์​ไป​จนถึง​เย็น 25 และ​คน​ที่​ไป​จับ​ส่วนใด​ส่วนหนึ่ง​ของ​ซาก​พวกมัน จะ​ต้อง​เอา​เสื้อ​ไป​ซัก และ​ตัวเขา​ก็​จะ​ไม่​บริสุทธิ์​ไป​จนถึง​เย็น

26 คือ​ซาก​ของ​สัตว์​ทุกชนิด​ที่​มี​เท้า​เป็น​กีบ​แต่​กีบ​ไม่​แยก​ออก​เป็น​สองส่วน​หรือ​ไม่​เคี้ยว​เอื้อง​เป็น​ของ​ไม่​บริสุทธิ์​สำหรับ​เจ้า ทุกคน​ที่​แตะ​ต้อง​พวกมัน​จะ​ไม่​บริสุทธิ์ 27 รวมทั้ง​ซาก​ของ​สัตว์​ที่​เดิน​ด้วย​อุ้งตีน+ 11:27 อุ้งตีน ตีน​ที่​มี​ลักษณะ​นุ่ม​และ​มี​กรงเล็บ​ของ​สัตว์​บาง​ชนิด ที่​แบน​ราบ​ทั้ง​สี่ข้าง เป็น​สัตว์​ที่​ไม่​บริสุทธิ์​สำหรับ​พวกเจ้า ทุกคน​ไป​แตะ​ต้อง​พวกมัน​จะ​ไม่​บริสุทธิ์​ไป​จนถึง​เย็น 28 และ​ทุกคน​ที่​ถือ​ซาก​ของ​พวกมัน ต้อง​เอา​เสื้อ​ไป​ซัก​และ​ตัวเขา​ก็​จะ​ไม่​บริสุทธิ์​ไป​จนถึง​เย็น เพราะ​พวกมัน​เป็น​สิ่ง​ที่​ไม่​บริสุทธิ์​สำหรับ​พวกเจ้า

กฎ​เกี่ยวกับ​สัตว์​ที่​คลาน

29 สัตว์​ที่​คลาน​ไป​บน​พื้น ที่​ไม่​บริสุทธิ์​สำหรับ​พวกเจ้า​คือ ตัวตุ่น หนู สัตว์​เลื้อย​คลาน​ขนาด​ใหญ่ 30 ตุ๊กแก จระเข้ จิ้ง​จก จิ้งเหลน กิ้งก่า 31 สัตว์​ที่​คลาน​เหล่านี้​ไม่​บริสุทธิ์​สำหรับ​พวกเจ้า ทุกคน​ที่​ไป​แตะ​ต้อง​ซาก​ของ​พวกมัน คนๆนั้น​จะ​ไม่​บริสุทธิ์​ไป​จนถึง​เย็น

กฎ​เกี่ยวกับ​สัตว์​ที่​ไม่​บริสุทธิ์

32 ถ้า​สัตว์​ที่​ไม่​บริสุทธิ์​เหล่านี้​ตาย และ​ตก​ไป​บน​อะไร​ก็ตาม ของนั้น​ก็​จะ​ไม่​บริสุทธิ์ ไม่ว่า​จะ​เป็น​ของ​ที่​ทำ​ด้วย​ไม้ ผ้า หนัง ขนแพะ หรือ​ภาชนะ​ใด​ก็​แล้วแต่ จะต้อง​เอา​ของนั้น​ไป​แช่น้ำ และ​มัน​จะ​คง​ไม่​บริสุทธิ์​ไป​จนถึง​เย็น หลัง​จากนั้น​มัน​ก็​จะ​บริสุทธิ์​เหมือน​เดิม 33 และ​ถ้า​สัตว์​เหล่านั้น​ตก​ไป​บน​ภาชนะ​ที่​ทำ​จาก​ดิน ของ​ทุกอย่าง​ที่​อยู่​ใน​ภาชนะ​นั้น​จะ​ไม่​บริสุทธิ์ และ​เจ้า​ต้อง​ทำลาย​ภาชนะ​ใบนั้น​ทิ้งเสีย 34 ถ้า​เจ้า​เท​น้ำ​ที่​อยู่​ใน​ภาชนะ​ที่​ไม่​บริสุทธิ์​นั้น ลงไป​ใน​ของ​ที่​กินได้ ของนั้น​ก็​จะ​ไม่​บริสุทธิ์​ตาม​ไปด้วย+ 11:34 ถ้า​เจ้า​เท … ตาม​ไปด้วย ถ้า​ใช้​น้ำ​ที่​มา​จาก​ภาชนะ​ที่​มี​ซาก​สัตว์​นั้น​อยู่​ไป​ทำ​อาหาร อาหาร​นั้น​ก็​จะ​ไม่​บริสุทธิ์​ตาม​ไปด้วย สิ่ง​ที่​ดื่ม​ได้​ถ้า​อยู่​ใน​ภาชนะ​ที่​ไม่​บริสุทธิ์ มัน​ก็​จะ​ไม่​บริสุทธิ์​เหมือน​กัน+ 11:34 สิ่ง​ที่​ดื่ม​ได้ … เหมือน​กัน สิ่ง​ที่​ดื่มได้​ถ้า​อยู่​ใน​ภาชนะ​ที่​มี​ซาก​สัตว์นั้น​อยู่​ก็​จะ​ไม่​บริสุทธิ์​ไป​ด้วย35 ถ้า​ส่วนหนึ่ง​ส่วนใด​ของ​ซาก​สัตว์นั้น​ตกลง​บน​อะไร​ก็ตาม ของนั้น​ก็​จะ​ไม่​บริสุทธิ์​ไปด้วย ถ้า​ไป​ตก​บน​เตาอบ​หรือ​เตา ก็​ให้​ทำลาย​ของ​พวกนั้น​เสีย เพราะ​มัน​จะ​กลาย​เป็น​ของ​ไม่​บริสุทธิ์​และ​จะ​ไม่​บริสุทธิ์​ตลอดไป

36 แต่​ถ้า​เป็น​ตาน้ำ​หรือ​บ่อ​เก็บน้ำ มัน​จะ​ยังคง​บริสุทธิ์​อยู่ แต่​คน​ที่​ไป​แตะต้อง​ซาก​สัตว์​ที่​อยู่​ในนั้น​จะ​เป็น​ผู้​ไม่​บริสุทธิ์ 37 และ​ถ้า​ซากสัตว์​เหล่านี้​ตก​ลงไป​ใน​เมล็ดพืช​ที่​กำลัง​จะ​นำ​ไป​ปลูก เมล็ดพืช​เหล่านั้น​จะ​ยัง​บริสุทธิ์​อยู่ 38 แต่​ถ้า​เจ้า​เท​น้ำ​ลง​บน​เมล็ดพืช​แล้ว​เกิด​มี​ซากสัตว์​เหล่านี้​ตก​ลงไป เมล็ดพืช​เหล่านั้น​จะ​ไม่​บริสุทธิ์​สำหรับ​เจ้า​อีก

39 ถ้า​สัตว์​ที่​เจ้า​ใช้​เป็น​อาหาร​ตายเอง​ตาม​ธรรมชาติ คน​ที่​ไป​จับต้อง​ซาก​ของมัน​จะ​กลาย​เป็น​ผู้​ไม่​บริสุทธิ์​จนถึง​เย็น 40 ใคร​ที่​ไป​กิน​ซาก​ของมัน ต้อง​เอา​เสื้อ​ไป​ซัก​และ​จะ​กลาย​เป็น​คน​ไม่​บริสุทธิ์​จนถึง​เย็น และ​ใคร​ที่​ไป​เก็บ​ส่วนใด​ส่วนหนึ่ง​ของ​ซากนั้น​มา เขา​ต้อง​เอา​เสื้อ​ไป​ซัก​และ​จะ​ไม่​บริสุทธิ์​ไป​จนถึง​เย็น

41 สัตว์​เลื้อย​คลาน​ทุก​ประเภท เจ้า​ต้อง​รังเกียจ​และ​ไม่​กิน​มัน 42 สัตว์​เลื้อย​คลาน​ทุกชนิด ที่​เลื้อย​ไป​มา​บน​พื้นดิน หรือ​ที่​คลาน​สี่ขา หรือ​ที่​มี​หลาย​ขา เจ้า​ก็​ต้อง​ไม่กิน​พวกมัน เพราะ​พวกมัน​น่า​รังเกียจ 43 อย่า​ทำ​ตัวเจ้า​ให้​เป็น​ที่​น่า​รังเกียจ​เพราะ​พวกมัน อย่า​ทำ​ให้​ตัวเจ้า​ต้อง​ไม่​บริสุทธิ์​เพราะ​พวกมัน เพราะ​เจ้า​จะ​ต้อง​กลาย​เป็น​ผู้​ไม่​บริสุทธิ์ 44 เพราะ​เรา​คือ​ยาห์เวห์ พระเจ้า​ของ​พวกเจ้า ให้​รักษา​ตัวเอง​ให้​แตกต่าง​จาก​คนอื่น เพราะ​เราเอง​ก็​แตกต่าง ดังนั้น พวกเจ้า​จึง​ต้อง​ไม่​ทำ​ตัวเอง​ให้​ไม่​บริสุทธิ์ ด้วย​สัตว์​ที่​เลื้อย​คลาน​เหล่านั้น 45 เพราะ​เรา​คือ​ยาห์เวห์ ที่​ได้​นำ​พวกเจ้า​ออก​จาก​แผ่นดิน​อียิปต์ เพื่อ​เรา​จะได้​เป็น​พระเจ้า​ของ​พวกเจ้า พวกเจ้า​จึง​ต้อง​ทำ​ตัว​ให้​แตกต่าง​จาก​คนอื่น เพราะ​เราเอง​ก็​แตกต่าง​จาก​ผู้อื่น’”

46 นี่​คือ​กฎ​ต่างๆ​เกี่ยวกับ​สัตว์ นก สิ่งมีชีวิต​ใน​น้ำ และ​สิ่งมีชีวิต​ที่​เลื้อย​คลาน​บน​พื้นดิน 47 กฎ​ต่างๆ​เหล่านี้​ช่วย​ให้​คน​รู้​ถึง​ความ​แตกต่าง​ระหว่าง​สัตว์​ที่​สะอาด​และ​ไม่​สะอาด และ​สัตว์​ที่​กินได้​กับ​สัตว์​ที่​กิน​ไม่ได้

12

กฎ​สำหรับ​แม่​คนใหม่

1 พระยาห์เวห์​พูด​กับ​โมเสส​ว่า 2 “ให้​บอก​กับ​ประชาชน​ชาว​อิสราเอล​ว่า ผู้หญิง​ที่​ตั้งท้อง​และ​คลอด​ลูก​มา​เป็น​เด็ก​ผู้ชาย นาง​จะ​ไม่​บริสุทธิ์​เป็น​เวลา​เจ็ดวัน​เหมือน​กับ​ตอน​ที่​นาง​มี​ประจำเดือน 3 ใน​วัน​ที่แปด เด็กชาย​จะต้อง​ถูก​ขลิบ 4 เพราะ​เลือด​ที่​เกิด​จาก​การ​คลอด​บุตร นาง​จะต้อง​คอย​อีก​สามสิบสาม​วัน และ​ต้อง​ไม่​แตะต้อง​ของ​ศักดิ์สิทธิ์​ใดๆ​หรือ​เข้าไป​ใน​พื้นที่​ที่​ศักดิ์สิทธิ์ จนกว่า​ช่วง​เวลานี้​จะ​สิ้นสุด​ลง 5 ถ้า​นาง​คลอด​ลูกสาว นาง​จะ​ไม่​บริสุทธิ์​เป็น​เวลา​สิบสี่​วัน เหมือน​กับ​ตอน​ที่​นาง​มี​ประจำเดือน และ​เพราะ​เลือด​ที่​เกิด​จาก​การ​คลอด​บุตร นาง​จะ​ต้อง​คอย​อีก​หกสิบหก​วัน จนกว่า​นาง​จะ​บริสุทธิ์​อีกครั้ง

6 เมื่อ​ช่วง​เวลานั้น​หมดลง ไม่ว่า​นาง​จะ​ได้​ลูกชาย​หรือ​ลูกสาว นาง​ต้อง​นำ​ลูกแกะ​อายุ​หนึ่งปี​มา​ตัวหนึ่ง เพื่อ​เป็น​เครื่อง​เผา​บูชา และ​นก​พิราบ​หนุ่ม​หรือ​นกเขา​ตัวหนึ่ง​มา​เป็น​เครื่อง​บูชา​ชำระ​ล้าง แล้ว​เอา​ไป​ให้​นักบวช​ที่​ทางเข้า​เต็นท์​นัดพบ 7 แล้ว​นักบวช​จะ​นำ​ของ​เหล่านี้​ไป​ถวาย​ต่อหน้า​พระยาห์เวห์ และ​ชำระ​แท่นบูชา​แทน​นาง และ​นาง​จะ​บริสุทธิ์​จาก​เลือด​ที่​เกิด​จาก​การ​คลอด​บุตร นี่​คือ​กฎ​สำหรับ​ผู้หญิง​ที่​คลอด​ลูก​ไม่ว่า​จะ​ได้​ลูกชาย​หรือ​ลูกสาว 8 ถ้า​นาง​ไม่มี​เงิน​ที่​จะ​ซื้อ​แกะ​ตัวผู้ นาง​ก็​ต้อง​ใช้​นกเขา​สองตัว​หรือ​นก​พิราบ​สองตัว ตัวหนึ่ง​ใช้​เป็น​เครื่อง​เผา​บูชา อีกตัว​ใช้​เป็น​เครื่อง​บูชา​ชำระ​ล้าง และ​นักบวช​จะ​ชำระ​ล้าง​แท่นบูชา​แทน​นาง แล้ว​นาง​ก็​จะ​บริสุทธิ์”

13

กฎ​เกี่ยวกับ​โรคผิวหนัง

1 พระยาห์เวห์​พูด​กับ​โมเสส​และ​อาโรน​ว่า 2 “ถ้า​คนๆ​หนึ่ง​เกิด​มี​แผล ตก​สะเก็ด​หรือ​ตุ่ม​น้ำ​ใสๆ​ขึ้น​บน​ผิวหนัง และ​ลุกลาม​กลาย​เป็น​โรค​ผิวหนัง​เรื้อรัง เขา​ต้อง​ถูก​นำตัว​มา​พบ​อาโรน​หรือ​ลูกชาย​อาโรน​ที่​เป็น​นักบวช​คนใด​คนหนึ่ง 3 นักบวช​จะ​ตรวจดู​แผล​ที่​ผิวหนัง​ตาม​ร่างกาย​ของเขา ถ้า​ขน​ที่​แผล​เปลี่ยน​เป็น​สีขาว และ​แผล​ก็​กิน​ลึก​เข้าไป​ใน​เนื้อ​ชั้นใน​แล้ว นั่น​หมายถึง​เขา​เป็น​โรค​ผิวหนัง​เรื้อรัง เมื่อ​นักบวช​ตรวจดู​เสร็จ​แล้ว เขา​ต้อง​ประกาศ​ออกมา​ว่า​คนๆนั้น​ไม่​บริสุทธิ์

4 แต่​ถ้า​ผิวหนัง​ตาม​ร่างกาย​ของ​คนๆนั้น​เป็น​จุดขาวๆ​แต่​ไม่มี​แผล​ที่​กิน​ลึก​เข้าไป​ใน​เนื้อ และ​ขน​ก็​ไม่​เปลี่ยน​เป็น​สีขาว นักบวช​จะ​ต้อง​แยก​คนๆนั้น​ออก​จาก​ประชาชน​เป็น​เวลา​เจ็ดวัน 5 ใน​วัน​ที่เจ็ด​นักบวช​ต้อง​กลับ​มา​ตรวจดู​คนๆนั้น​อีกครั้ง ถ้า​รอยแผล​นั้น​ไม่​เปลี่ยน​แปลง​และ​ไม่​ลุกลาม​ไป​บน​ผิวหนัง นักบวช​ต้อง​แยก​คนๆนั้น​ออก​จาก​ประชาชน​อีก​เจ็ดวัน 6 ใน​วัน​ที่เจ็ด​กลับ​มา​ตรวจ​ดู​อีกครั้ง ถ้า​รอยแผล​จางลง​และ​แผล​ไม่​กระจาย​ลุกลาม​บน​ผิวหนัง นักบวช​ต้อง​ประกาศ​ให้​คนๆนั้น​เป็น​ผู้​บริสุทธิ์ รอยแผล​นั้น​เป็น​เพียง​สะเก็ด​แผล คนๆนั้น​ต้อง​ซัก​ล้าง​เสื้อผ้า​ของเขา หลัง​จากนั้น​เขา​ก็​จะ​เป็น​ผู้​บริสุทธิ์

7 แต่​ถ้า​สะเก็ด​แผล​นั้น​เกิด​ลุกลาม​ไป​บน​ผิวหนัง หลังจาก​ที่​นักบวช​ป่าว​ประกาศ​ให้​คนๆนั้น​บริสุทธิ์​แล้ว เขา​ต้อง​กลับ​ไป​พบ​นักบวช​อีกครั้ง 8 ถ้า​นักบวช​ตรวจดู​แล้ว​พบ​ว่า​แผล​ลุกลาม​จริง นักบวช​ต้อง​ประกาศ​ใหม่​ว่า​คนๆนั้น​เป็น​คน​ไม่​บริสุทธิ์ เพราะ​มัน​คือ​โรค​ผิวหนัง​เรื้อรัง 9 เมื่อ​คนๆหนึ่ง​เป็น​โรค​ผิวหนัง​เรื้อรัง คนๆนั้น​จะ​ถูก​นำตัว​มา​พบ​นักบวช 10 ถ้า​นักบวช​ตรวจดู​และ​พบ​แผล​พุพอง​สีขาว​บน​ผิวหนัง ขน​บางส่วน​รอบๆ​กลาย​เป็น​สีขาว​และ​มี​แผ่นเนื้อ​สด​อยู่​ใน​แผล​พุพอง​นั้น 11 มัน​คือ​โรค​ผิวหนัง​ชนิด​เรื้อรัง นักบวช​จะ​ต้อง​ประกาศ​ว่า​คนๆ​นั้น​ไม่​บริสุทธิ์ โดย​ไม่​ต้อง​แยก​ออก​มา​คอย​ดู​อาการ เพราะ​เขา​เป็น​คน​ที่​ไม่​บริสุทธิ์​อยู่​แล้ว

12 ถ้า​โรค​ผิวหนัง​เรื้อรัง​นั้น เกิด​ลุกลาม​ไป​บน​ผิวหนัง​ส่วนอื่น จน​เกิด​เป็น​โรค​ติดเชื้อ​ไป​ทั่ว​ผิวหนัง​ของ​คนๆนั้น ตั้งแต่​หัว​จรด​เท้า นักบวช​ต้อง​ตรวจดู​ทุกส่วน​ของ​ร่างกาย 13 นักบวช​ต้อง​ดู ถ้าหาก​โรค​มัน​ลุกลาม​จน​ทั่ว​ร่างกาย​ของ​คน​ผู้นั้น จน​ตัวเขา​เปลี่ยน​เป็น​สีขาว​ทั้งหมด นักบวช​ต้อง​ประกาศ​ให้​คน​ที่​ติด​เชื้อนั้น เป็น​ผู้​บริสุทธิ์​เพราะ​ตัวเขา​บริสุทธิ์​แล้ว เพราะ​ผิวหนัง​ได้​เปลี่ยน​เป็น​สีขาว​หมดแล้ว 14 แต่​ทันที​ที่​มี​แผลสด​เกิดขึ้น เขา​จะ​กลาย​เป็น​คน​ไม่​บริสุทธิ์​ทันที 15 นักบวช​ต้อง​ตรวจดู​แผลสด และ​ประกาศ​ว่า​คนๆนั้น​เป็น​คน​ไม่​บริสุทธิ์ เพราะ​แผลสด​เป็น​สิ่ง​ที่​ไม่​บริสุทธิ์ มัน​คือ​โรค​ผิวหนัง​เรื้อรัง

16 ถ้า​แผลสด​นั้น​หายดี​แล้ว​เหลือ​แต่​จุดขาว คนๆนั้น​ต้อง​ไป​พบ​นักบวช 17 ถ้า​นักบวช​ตรวจดู​และ​พบ​ว่า​แผลนั้น​ได้​เปลี่ยน​เป็น​สีขาว​แล้ว นักบวช​ต้อง​ประกาศ​ให้​คน​ที่​ติด​เชื้อนั้น​เป็น​คน​บริสุทธิ์​และ​คนๆนั้น​ก็​จะ​บริสุทธิ์

18 เมื่อ​มี​ฝี​เกิดขึ้น​บน​ผิวหนัง​ตาม​ร่างกาย​ของ​คนๆหนึ่ง และ​มัน​ก็​ได้รับ​การ​รักษา​จนหาย 19 และ​มี​รอยแผล​พุพอง​หรือ​จุดขาว​ออก​สีแดง​เรื่อๆ​เกิดขึ้น​ในที่​ที่​เคย​เป็น​ฝี คนๆนั้น​ต้อง​ไป​พบ​นักบวช 20 นักบวช​จะ​ตรวจดู ถ้า​แผลนั้น​กิน​ลึก​เข้า​ใน​ผิวหนัง และ​ขน​บริเวณ​รอบๆ​เปลี่ยน​เป็น​สีขาว นักบวช​ต้อง​ประกาศ​ว่า​คนๆ​นั้น​เป็น​ผู้​ไม่​บริสุทธิ์ มัน​คือ​โรค​ผิวหนัง​เรื้อรัง​ที่​เกิด​จาก​ฝี 21 แต่​ถ้า​นักบวช​ตรวจดู​แผล​แล้ว ไม่พบ​ขน​สีขาว แผล​ก็​ไม่กิน​ลึก​ลงไป​และ​ยัง​เริ่ม​จางลง นักบวช​ต้อง​แยก​คนๆนั้น​ออก​เป็น​เวลา​เจ็ดวัน 22 ถ้า​แผล​ยัง​ลุกลาม​ไป​ตาม​ผิวหนัง นักบวช​ต้อง​ประกาศ​ว่า​คนๆนั้น​ไม่​บริสุทธิ์ เพราะ​มัน​คือ​แผล​ติดเชื้อ 23 แต่​ถ้า​จุด​ใสๆนั้น​ยัง​มี​อยู่​ที่เดิม​และ​ไม่​กระจาย​ลุกลาม มัน​เป็น​เพียง​สะเก็ด​แผล​จาก​ฝี นักบวช​ต้อง​ประกาศ​ว่า​คนๆนั้น​บริสุทธิ์

24 หรือ​เมื่อ​คนใด​คนหนึ่ง​มี​แผล​ไฟไหม้​บน​ผิวหนัง และ​เกิด​แผล​รอยไหม้​เป็น​จุด​สีขาว​หรือ​สี​ออก​แดง​เรื่อๆ 25 นักบวช​ต้อง​ตรวจ​แผล​ดู ถ้า​ขน​ที่​บริเวณ​แผล​เปลี่ยน​เป็น​สีขาว​และ​มัน​เกิด​เป็น​แผล​ลึก​เข้าไป​ใน​เนื้อ มัน​คือ​โรค​ผิวหนัง​อันตราย ที่​เกิด​จาก​แผล​ไฟไหม้ นักบวช​ต้อง​ประกาศ​ว่า​คนๆนั้น​ไม่​บริสุทธิ์ เพราะ​มัน​คือ​โรค​ผิวหนัง​อันตราย 26 แต่​ถ้า​นักบวช​ตรวจดู​แล้ว ไม่มี​ขน​สีขาว​บริเวณ​แผล​และ​แผล​ก็​ไม่​กิน​ลึก​ลง​ใน​เนื้อ ทั้ง​ยัง​ค่อยๆ​จางลง นักบวช​ต้อง​แยก​คนๆนั้น​ออกมา​เป็น​เวลา​เจ็ดวัน 27 ใน​วัน​ที่เจ็ด​ถ้า​นักบวช​ไป​ตรวจดู​คนๆนั้น​อีก แล้ว​ถ้า​เห็น​ว่า​แผล​ลุกลาม​ไป​บน​ผิวหนัง นักบวช​ต้อง​ประกาศ​ว่า​คนๆนั้น​ไม่​บริสุทธิ์ เพราะ​มัน​คือ​โรค​ผิวหนัง​เรื้อรัง 28 แต่​ถ้า​แผลนั้น​ยัง​อยู่​แบบเดิม​ไม่​ลุกลาม​ออกไป และ​เริ่ม​จางลง มัน​เป็น​เพียง​แผล​พุพอง​จาก​ไฟไหม้ นักบวช​ต้อง​ประกาศ​ว่า​คนๆนั้น​บริสุทธิ์ เพราะ​นั่น​คือ​สะเก็ด​แผล​ที่​เกิด​จาก​แผล​ไฟไหม้

29 ถ้า​ผู้ชาย​หรือ​ผู้หญิง​มี​แผล​ติดเชื้อ​บน​หนังหัว​หรือ​ที่​คาง 30 แล้ว​นักบวช​ดู​ที่​แผล​ติดเชื้อ​นั้น แล้ว​พบ​ว่า​มัน​กิน​ลึก​ลงไป​ถึง​เนื้อ และ​ผม​เริ่ม​บางลง​และ​กลาย​เป็น​สี​เหลือง นักบวช​ต้อง​ประกาศ​ว่า​คนๆนั้น​เป็น​คน​ไม่​บริสุทธิ์ เพราะ​มัน​คือ​โรคหิด เป็น​โรค​ผิวหนัง​เรื้อรัง​ต่อ​หนังหัว​และ​คาง 31 ถ้า​นักบวช​ตรวจดู​แผล​หิด​นั้น แล้ว​พบ​ว่า​มัน​ไม่ถึง​กับ​เป็น​แผล​ลึก​เข้าไป​ใน​หนัง และ​ไม่มี​ผม​สีดำ​ใน​แผล นักบวช​ต้อง​แยก​คน​ติดเชื้อ​คนนั้น​ออก​จาก​ประชาชน​เป็น​เวลา​เจ็ดวัน 32 ใน​วัน​ที่เจ็ด​นักบวช​จะ​มา​ตรวจ​ดู​แผล​อีกครั้ง ถ้า​เห็น​แผล​ไม่​ลุกลาม ไม่มี​ผม​สี​เหลืองๆ​ใน​แผล อีกทั้ง​เชื้อหิด​ไม่ได้​กิน​ลึก​เข้าไป​ใน​เนื้อ 33 คนๆนั้น​ต้อง​โกนผม​หรือ​หนวด​ทิ้ง แต่​อย่าให้​ถูก​แผล แล้ว​นักบวช​ต้อง​แยก​คนๆนั้น​ออกมา​เป็น​เวลา​อีก​เจ็ดวัน 34 ใน​วัน​ที่เจ็ด​นักบวช​จะ​ตรวจดู​แผลหิด​อีก ถ้า​เห็น​เชื้อ​ไม่​ลุกลาม​ไป​บน​ผิวหนัง​และ​ไม่มี​แผล​กิน​ลึกไป​ใน​เนื้อ นักบวช​จะ​ต้อง​ประกาศ​ว่า​คนๆนั้น​บริสุทธิ์ เขา​ต้อง​เอา​เสื้อผ้า​ไป​ซักล้าง แล้ว​เขา​จะ​กลาย​เป็น​คน​บริสุทธิ์ 35 แต่​ถ้า​เชื้อหิด​นั้น​เกิด​ลุกลาม​หลัง​จาก​ที่​นักบวช​ได้​ประกาศ​ว่า​เขา​เป็น​คน​บริสุทธิ์​แล้ว 36 นักบวช​จะ​ต้อง​ตรวจสอบ​คนๆนั้น และ​ถ้า​พบ​ว่า​เชื้อหิด​นั้น​ลุกลาม​กระจาย​ไป​บน​ผิวหนัง​จริง นักบวช​ไม่​จำเป็น​ต้อง​ตรวจ​หา​ผม​สี​เหลือง​อีก​ต่อไป คนๆนั้น​จะ​กลาย​เป็น​คน​ไม่​บริสุทธิ์ 37 แต่​ถ้า​เชื้อหิด​ไม่มี​การ​เปลี่ยน​แปลง​และ​มี​ผม​สีดำ​เกิดขึ้น​ในนั้น แสดง​ว่า​เชื้อ​นั้น​กำลัง​จะ​หาย คนๆนั้น​จะ​เป็น​ผู้​บริสุทธิ์​และ​นักบวช​จะ​ต้อง​ประกาศ​ว่า​คนๆนั้น​บริสุทธิ์

38 ถ้า​ผู้ชาย​หรือ​ผู้หญิง​เกิด​มี​จุดขาวๆ​ขึ้น​เต็มตัว 39 นักบวช​ต้อง​ตรวจสอบ​ดู ถ้า​พบ​ว่า​จุดขาว​เหล่านั้น​เป็น​เพียง​สี​ขาว​หม่นๆ​แสดง​ว่า​เป็น​ผื่น​คัน​ธรรมดา​ที่​ไม่​เป็น​อันตราย​บน​ผิวหนัง และ​คนๆนั้น​ก็​ยังคง​เป็น​ผู้​บริสุทธิ์

40 ถ้า​ผู้ชาย​ผมร่วง​จน​หัวล้าน เขา​จะ​ยังคง​บริสุทธิ์​อยู่ 41 ถ้า​ผม​เขา​ร่วง​จาก​ด้าน​หน้า​ไป​จน​หัว​เขา​เถิก เขา​จะ​ยังคง​บริสุทธิ์​อยู่ 42 แต่​ถ้า​เกิด​มี​แผล​ออก​สี​แดง​เรื่อๆ​เกิดขึ้น​บน​หัว​หรือ​บริเวณ​ที่​ผมร่วง​บน​หน้าผาก มัน​คือ​โรค​ผิวหนัง​เรื้อรัง​ที่​เกิด​บน​หัว​และ​หน้าผาก 43 นักบวช​ต้อง​ตรวจดู​แผล​เหล่านั้น ถ้า​พบ​ว่า​มี​แผลสด​เกิดขึ้น​บน​หัว​หรือ​บน​หน้าผาก ที่​กลาย​เป็น​สีแดง​เรื่อๆ​และ​มี​ลักษณะ​เหมือน​แผล​ของ​โรค​ผิวหนัง​ชนิด​อันตราย​ที่​เกิด​บน​ร่างกาย​แล้ว 44 แสดง​ว่า​ชาย​ผู้นั้น​เป็น​โรค​ผิวหนัง​อันตราย เขา​คือ​คน​ที่​ไม่​บริสุทธิ์ นักบวช​ต้อง​ประกาศ​ว่า​เขา​คือ​คน​ไม่​บริสุทธิ์ เพราะ​เขา​ติดเชื้อ​ที่หัว

45 ถ้า​คนๆหนึ่ง​เป็น​โรค​ผิวหนัง​ชนิด​อันตราย เขา​ต้อง​ฉีก​เสื้อผ้า​ตัวเอง​ให้​ขาด​และ​ต้อง​ไว้​ผมยาว และ​ปล่อย​ให้​หนวด​ยาว​รุงรัง+ 13:45 ต้อง​ฉีก​เสื้อผ้า … รุงรัง สิ่ง​เหล่านี้​เป็น​การ​แสดง​ว่า​คน​ผู้นั้น​กำลัง​เศร้าโศก​กับ​บางสิ่ง​บาง​อย่าง และ​คอย​ตะโกน​ว่า ‘ไม่​สะอาด ไม่​สะอาด’ 46 คนๆนั้น​จะ​ไม่​บริสุทธิ์​ตลอด​เวลา​ที่​เขา​ยัง​มี​แผล​ติดเชื้อ เขา​จะ​เป็น​คน​ไม่​บริสุทธิ์ และ​ต้อง​ไป​อยู่​คนเดียว​ที่​นอก​ค่าย

47 หาก​เกิด​เชื้อรา+ 13:47 เชื้อรา เชื้อ​ประเภท​หนึ่ง​ที่​เกิด​บน​ผ้า หนัง​หรือ​ไม้​ที่​อยู่​ใน​ที่​ร้อนชื้น ใน​ภาษา​ฮีบรู​ยัง​หมายถึง​โรค​ผิวหนัง​ด้วย ขึ้น​บน​เสื้อผ้า ไม่ว่า​จะ​เป็น​เสื้อ​ขนสัตว์​หรือ​ลินิน+ 13:47 ลินิน ผ้า​ที่​ทอ​มา​จาก​ใย​ของ​พืช​ประเภท​ต้นปอ48 ของ​ใด​ก็ตาม​ที่​ถัก​หรือ​ทอ​จาก​ขนสัตว์​หรือ​ลินิน หรือ​แม้กระทั่ง​บน​หนังสัตว์​และ​ของ​ที่​ทำ​จาก​หนังสัตว์ 49 ถ้า​จุด​ที่​เป็น​รา​บน​เสื้อผ้า หรือ​บน​หนัง หรือ​ของ​ที่​ถัก​หรือ​ทอ หรือ​อะไร​ก็ตาม​ที่​ทำ​จาก​หนังสัตว์​นั้น เป็น​สี​เขียว​หรือ​สี​แดง มัน​เป็น​เชื้อ​ที่​กำลัง​ลุกลาม​กระจาย​ไปทั่ว ต้อง​นำ​ของนั้น​ไป​ให้​นักบวช​ดู 50 นักบวช​จะ​ตรวจสอบ​จุด​ที่​เป็น​เชื้อรา​เหล่านั้น และ​แยก​ของ​สิ่งนั้น​ออกมา​ไว้​ต่างหาก​เป็น​เวลา​เจ็ดวัน 51 ใน​วัน​ที่เจ็ด นักบวช​จะ​ไป​ตรวจสอบ​ดู​จุด​เหล่านั้น​อีกครั้ง ถ้า​มัน​ยัง​กระจาย​ไป​บน​เสื้อผ้า บน​ของ​ถัก​หรือ​ทอ หรือ​บน​หนัง​สัตว์ หรือ​สิ่ง​ที่​ทำ​จาก​หนัง​สัตว์​ก็ตาม โดย​ลุกลาม​เป็น​เชื้อรา มัน​จะ​เป็น​ของ​ที่​ไม่​บริสุทธิ์ 52 นักบวช​ต้อง​เอา​เสื้อผ้า ของ​ถัก​หรือ​ทอ​จาก​ลินิน​หรือ​ขนสัตว์​หรือ​ของ​ที่​ทำ​จาก​หนังสัตว์​ที่​เกิด​เป็น​เชื้อรา​นั้น​ไป​เผาทิ้ง เพราะ​มัน​เป็น​เชื้อรา​ลุกลาม มัน​ต้อง​ถูก​ไฟเผา

53 ถ้า​นักบวช​ตรวจดู​พบ​ว่า​เชื้อรา​เหล่านั้น​ไม่ได้​กระจาย​ไป​บน​เสื้อผ้า บน​ของ​ถัก​หรือ​ทอ หรือ​บน​ของ​ที่​ทำจาก​หนัง​สัตว์นั้น​แต่​อย่างใด 54 นักบวช​ต้อง​สั่ง​ให้​คน​นำ​ผ้านั้น​ไป​ซักล้าง​จุด​เหล่านั้น​ออก และ​นักบวช​ต้อง​แยก​ของนั้น​ออก​มา​ไว้​ต่างหาก​เป็น​เวลา​เจ็ดวัน 55 หลัง​จากนั้น นักบวช​จะ​กลับ​มา​ตรวจดู​อีกครั้ง ถ้า​พบ​ว่า​เชื้อรา​เหล่านั้น​ยัง​ไม่มี​การ​เปลี่ยน​แปลง ถึงแม้​จะ​ไม่​กระจาย​ออก มัน​จะ​เป็น​ของ​ไม่​บริสุทธิ์ ท่าน​ต้อง​เอา​ไป​เผาไฟ ไม่ว่า​จุดนั้น​จะ​อยู่​ด้าน​หน้า​หรือ​ด้าน​หลัง​บน​ของนั้น​ก็ตาม

56 แต่​ถ้า​นักบวช​ตรวจดู​แล้ว พบ​ว่า​เชื้อรา​เหล่านั้น​เริ่ม​จางลง​หลัง​จาก​ถูก​ซักล้าง ให้​เขา​ตัด​ส่วน​ที่​เป็น​เชื้อรา​ออก​จาก​หนัง​สัตว์ ผ้า หรือ​สิ่งทอ​เหล่านั้น 57 และ​ถ้า​มัน​ยัง​ปรากฏ​อีก​บน​ผ้า​หรือ​เครื่อง​หนัง​เหล่านั้น และ​ลุกลาม​ไป ท่าน​ต้อง​เอา​ของ​เหล่านั้น​ไป​เผาไฟ​ทิ้ง 58 แต่​ถ้า​จุดนั้น​หายไป​จาก​ผ้า สิ่งทอ หรือ​เครื่อง​หนัง​ที่​ท่าน​ได้​นำ​ไป​ล้าง ท่าน​ต้อง​เอา​มัน​ไป​ล้าง​ซ้ำ​อีกครั้ง แล้ว​มัน​จะ​บริสุทธิ์”

59 นี่​คือ​กฎ​เกี่ยวกับ​เชื้อรา​บน​เสื้อผ้า ทั้ง​ที่​ทำ​จาก​ขนสัตว์​หรือ​ลินิน ทั้ง​ที่​ทำ​โดย​การ​ถัก หรือ​ทอ หรือ​บน​เครื่อง​หนัง เพื่อ​ตัดสิน​ว่า​ของ​เหล่านี้​บริสุทธิ์​หรือไม่

14

กฎ​สำหรับ​คน​ที่​หายจาก​โรคผิวหนัง

1 พระยาห์เวห์​พูด​กับ​โมเสส​ว่า 2 “ต่อไปนี้​จะ​เป็น​กฎ​สำหรับ​คน​ที่​เคย​เป็น​โรค​ผิวหนัง​ร้ายแรง​แต่​หายดี​แล้ว เขา​ต้อง​ถูก​นำ​ตัว​มาหา​นักบวช 3 นักบวช​ต้อง​ออกไป​พบ​คนๆนั้น​ที่​นอก​ค่าย และ​ถ้า​เขา​ตรวจดู​คนๆนั้น​แล้ว​พบ​ว่า โรค​ผิวหนัง​ของ​คนๆนั้น​หายดี​แล้ว 4 นักบวช​ต้อง​สั่ง​ให้​เขา​นำ​นกป่า​บริสุทธิ์​มา​สองตัว ไม้สน​ซีดาร์​หนึ่ง​ชิ้น เชือก​สี​แดง​หนึ่ง​เส้น กิ่งหุสบ+ 14:4 หุสบ เป็น​พืช​ที่​มี​กิ่งก้าน​และ​ใบ​เล็กๆ​มากมาย ใช้​สำหรับ​ปะ​พรม​เลือด​หรือ​น้ำ ใน​พิธี​ชำระ​ให้​บริสุทธิ์ หนึ่ง​กิ่ง สำหรับ​ใช้​ใน​พิธี​ชำระ​ล้าง​ให้​เขา​บริสุทธิ์ 5 นักบวช​ต้อง​สั่ง​ให้​เอา​นก​ตัวหนึ่ง​มา​ฆ่า​และ​ให้​เลือด​ของ​มัน​ไหล​ลงไป​ใน​ชาม​ดินเผา​ที่​อยู่​เหนือ​น้ำ​ที่​ไหลอยู่ 6 แล้ว​สั่ง​ให้​เอา​นก​อีกตัว​ที่เหลือ มา​พร้อม​กับ ไม้สน เชือก​แดง และ​กิ่งหุสบ แล้ว​เอา​นก​ตัวนั้น​จุ่ม​ลง​ใน​เลือด​ของ​นก​ตัว​ที่​ถูกฆ่า ที่​อยู่​เหนือ​น้ำ​ที่​กำลัง​ไหล​นั้น 7 ให้​พรม​เลือด​ลงไป​เจ็ดครั้ง​บน​ตัว​คน​ที่​เข้า​พิธีชำระ​จาก​โรค​ผิวหนัง​นั้น แล้ว​ประกาศ​ว่า​คนๆนั้น​เป็น​ผู้​บริสุทธิ์ แล้ว​นักบวช​จะ​ปล่อย​นก​ตัว​ที่เหลือ​อยู่นั้น​เป็น​อิสระ​กลาง​ท้องทุ่ง

8 แล้ว​คน​ที่​ได้รับ​การ​ประกาศ​ให้​เป็น​คน​บริสุทธิ์​แล้ว ต้อง​เอา​เสื้อ​ของเขา​ไป​ซักล้าง โกนผม​ให้​เกลี้ยง​และ​อาบน้ำ แล้ว​เขา​จะ​กลาย​เป็น​คน​บริสุทธิ์ หลัง​จากนั้น​เขา​จะ​ได้รับ​อนุญาต​ให้​เข้ามา​ใน​ค่าย​ได้ แต่​ต้อง​อยู่​นอก​เต็นท์​เป็น​เวลา​เจ็ดวัน 9 ใน​วัน​ที่เจ็ด​เขา​ต้อง​โกน​ผม โกน​หนวด​และ​ขนคิ้ว​ออก​ให้หมด และ​ต้อง​ซัก​เสื้อผ้า​ใหม่ และ​อาบน้ำ​ชำระ​ร่างกาย แล้ว​เขา​จะ​เป็น​คน​บริสุทธิ์

10 ใน​วัน​ที่​แปด คนๆนั้น​ต้อง​เอา​ลูกแกะ​ตัวผู้​สองตัว​ที่​ไม่มี​ตำหนิ และ​ลูกแกะ​ตัวเมีย​อายุ​หนึ่งปี​ที่​ไม่มี​ตำหนิ​มา​ตัวหนึ่ง แป้งสาลี​อย่างดี​ประมาณ​หกลิตร​ครึ่ง​ผสม​กับ​น้ำมัน​สำหรับ​เป็น​เครื่อง​บูชา​จาก​เมล็ดพืช​และ​น้ำมัน​มะกอก​ประมาณ​หนึ่ง​ใน​สามลิตร 11 นักบวช​ที่​จะ​ทำ​พิธี​ชำระ​ล้าง ต้อง​นำ​คน​ที่​จะ​ได้รับ​การ​ชำระ​ให้​บริสุทธิ์ พร้อม​กับ​เครื่อง​บูชา​เหล่านี้ มา​อยู่​ต่อหน้า​พระยาห์เวห์ ตรง​ทางเข้า​เต็นท์​นัดพบ 12 แล้ว​นักบวช​ต้อง​เอา​ลูกแกะ​ตัวผู้​มา​ตัวหนึ่ง ถวาย​เป็น​ของถวาย​ชดใช้ และ​นำ​น้ำมัน​มะกอก​ประมาณ​หนึ่ง​ใน​สาม​ลิตร มา​ยกขึ้น​ให้​เป็น​เครื่อง​ยื่น​บูชา​ต่อหน้า​พระยาห์เวห์ 13 เขา​ต้อง​ฆ่า​ลูกแกะ​ตัวนั้น​ใน​บริเวณ​พื้นที่​ที่​ศักดิ์สิทธิ์ ที่​ใช้​สำหรับ​ฆ่า​เครื่อง​บูชา​ชำระ​ล้าง​และ​เครื่อง​เผา​บูชา เพราะ​ของถวาย​ชดใช้​นี้​เป็น​เหมือน​เครื่อง​บูชา​ชำระ​ล้าง มัน​จะ​เป็น​ของ​นักบวช เป็น​สิ่ง​ที่​ศักดิ์สิทธิ์​ที่สุด

14 นักบวช​จะ​เอา​เลือด​ส่วน​หนึ่ง​จาก​ของถวาย​ชดใช้ มา​แต้ม​ที่​ติ่งหู​ข้าง​ขวา พร้อม​กับ​หัวแม่มือ​กับ​หัวแม่เท้า​ข้างขวา​ของ​คน​ที่​จะ​รับ​การ​ชำระ​ล้าง 15 นักบวช​จะ​แบ่ง​น้ำมัน​มะกอก​ที่​มี​อยู่​ประมาณ​หนึ่ง​ใน​สาม​ลิตร​นั้น แล้ว​เท​ใส่​ฝ่ามือ​ซ้าย​ของ​ตัว​เขาเอง 16 แล้ว​นักบวช​จะ​เอา​นิ้ว​ข้าง​ขวา​ของเขา​จุ่ม​ลง​ใน​น้ำมัน​ที่​อยู่​บน​ฝ่ามือ​ซ้าย​ของเขา แล้ว​เอา​ไป​พรม​ต่อหน้า​พระยาห์เวห์​เจ็ดครั้ง 17 น้ำมัน​ที่เหลือ​บน​ฝ่ามือ​นักบวช เขา​ก็​จะ​เอา​ไป​แต้ม​ที่​ติ่งหู​ด้าน​ขวา นิ้ว​หัวแม่มือ​ด้าน​ขวา และ​นิ้ว​หัวแม่เท้า​ข้าง​ขวา​ของ​คน​ที่​จะ​รับ​การ​ชำระ​ล้าง โดย​แต้ม​ทับ​รอย​เลือด​จาก​ของถวาย​ชดใช้​ที่​แต้ม​ไว้​ก่อน​หน้านี้​แล้ว 18 น้ำมัน​ที่เหลือ​ทั้งหมด​บน​ฝ่ามือ​ของ​นักบวช เขา​ก็​จะ​เอา​ไป​ลูบ​บน​หัว​ของ​คน​ที่​จะ​รับ​การ​ชำระ​ล้าง ด้วย​วิธีนี้​ต่อหน้า​พระยาห์เวห์ นักบวช​จะ​กำจัด​บาปหนึ่ง​บาปใด​แทน​คนๆนั้น​ที่​เขา​ได้​ทำไป​ต่อ​พวก​ของศักดิ์สิทธิ์

19 แล้ว​นักบวช​จะ​ถวาย​เครื่อง​บูชา​ชำระ​ล้าง เพื่อ​ชำระ​สถานที่​ศักดิ์สิทธิ์​แทน​คนๆนั้น​ที่​กำลัง​ได้รับ​การชำระ​จาก​ความ​ไม่บริสุทธิ์​ของเขา หลังจากนั้น นักบวช​ก็​จะ​ฆ่า​เครื่อง​เผา​บูชา 20 แล้ว​นักบวช​ก็​จะ​ถวาย​เครื่อง​เผา​บูชา และ​เครื่อง​บูชา​จาก​เมล็ดพืช​บน​แท่นบูชา และ​ด้วย​วิธีนี้​นักบวช​จะ​ทำให้​เกิด​การคืนดี​ขึ้น​สำหรับ​คนนั้น และ​คนนั้น​ก็​จะ​บริสุทธิ์

21 แต่​ถ้า​คน​ที่​จะ​รับ​การ​ชำระ​ล้าง​นั้น​ยากจน ไม่​สามารถ​หา​ของถวาย​พวกนั้น​มาได้ ก็​ให้​เขา​เอา​ลูกแกะ​มา​ตัวหนึ่ง เป็น​ของถวาย​ชดใช้ มัน​จะ​เป็น​เครื่อง​ยื่น​บูชา​สำหรับเขา เพื่อ​กำจัด​บาปหนึ่ง​บาปใด​ที่​เขา​ทำ​ต่อ​พวก​ของศักดิ์สิทธิ์ เขา​ต้อง​เอา​แป้ง​อย่างดี​มา​ประมาณ​สองลิตร ผสม​น้ำมัน เป็น​เครื่อง​บูชา​จาก​เมล็ดพืช พร้อมกับ​น้ำมันมะกอก​ประมาณ​หนึ่ง​ใน​สามลิตร 22 และ​เอา​นกเขา​สองตัว​หรือ​นกพิราบ​สองตัว อย่างใด​อย่างหนึ่ง​ที่​เขา​สามารถ​ให้ได้ ตัวหนึ่ง​ใช้​เป็น​เครื่อง​บูชา​ชำระ​ล้าง อีกตัว​ใช้​เป็น​เครื่อง​เผา​บูชา

23 คน​ที่​จะ​รับ​การ​ชำระ​ล้าง ต้อง​นำ​เครื่อง​บูชา​เหล่านี้​มา​ให้​นักบวช​ใน​วัน​ที่แปด เพื่อ​นักบวช​จะ​ทำ​พิธี​ชำระ​ล้าง​ให้​กับเขา ตรง​ทางเข้า​เต็นท์​นัดพบ​ต่อหน้า​พระยาห์เวห์ 24 แล้ว​นักบวช​จะ​เอา​ลูกแกะ​มา​เป็น​ของถวาย​ชดใช้ พร้อม​กับ​น้ำมัน​มะกอก​ประมาณ​หนึ่ง​ใน​สาม​ลิตร และ​นักบวช​จะ​ถวาย​พวกมัน​เป็น​เครื่อง​ยื่น​บูชา​ต่อหน้า​พระยาห์เวห์ 25 แล้ว​นักบวช​ก็​จะ​ฆ่า​ลูกแกะ​ที่​เป็น​ของถวาย​ชดใช้​ตัวนั้น นักบวช​จะ​เอา​เลือด​ส่วนหนึ่ง​ของมัน มา​แต้ม​ที่​ติ่งหู​ข้าง​ขวา หัวแม่มือ​ข้าง​ขวา และ​หัวแม่เท้า​ข้าง​ขวา​ของ​คน​ที่​จะ​รับ​การ​ชำระ​ล้าง 26 จากนั้น​นักบวช​จะ​เท​น้ำมัน​ส่วนหนึ่ง​ใส่​ฝ่ามือ​ซ้าย​ของ​ตนเอง 27 แล้ว​ใช้​นิ้ว​มือ​ข้าง​ขวา​จุ่ม​น้ำมัน​ที่​อยู่​ใน​ฝ่ามือ​ซ้าย​ของเขา แล้ว​เอา​ไป​พรม​ต่อหน้า​พระยาห์เวห์​เจ็ด​ครั้ง 28 แล้ว​นักบวช​จะ​เอา​น้ำมัน​ส่วน​หนึ่ง​จาก​ฝ่ามือ ไป​แต้ม​ที่​ติ่งหู​ข้าง​ขวา หัวแม่มือ​ข้าง​ขวา​และ​หัวแม่เท้า​ข้าง​ขวา​ของ​คน​ที่​จะ​รับ​การ​ชำระ​ล้าง โดย​แต้ม​ทับ​ไป​บน​รอย​เลือด​ที่​มา​จาก​ของถวาย​ชดใช้ ที่​แต้ม​อยู่​ก่อน​แล้ว 29 น้ำมัน​ที่​เหลือ​บน​ฝ่ามือ​ของ​นักบวช เขา​จะ​เอา​ไป​ลูบ​บน​หัว​ของ​คน​ที่​จะ​รับ​การ​ชำระ​ล้าง เพื่อ​กำจัด​บาปหนึ่ง​บาปใด​ที่​เขา​ทำ​ต่อ​พวก​ของ​ศักดิ์สิทธิ์​แทน​เขา​ต่อหน้า​พระยาห์เวห์

30 จากนั้น​นักบวช​จะ​ถวาย​นกเขา​สองตัว​หรือ​นก​พิราบ​สองตัว อย่างใด​อย่างหนึ่ง ตาม​ที่​คนนั้น​สามารถ​ให้ได้ 31 ตัวหนึ่ง​ใช้​เป็น​เครื่อง​บูชา​ชำระ​ล้าง อีก​ตัวหนึ่ง​ใช้​เป็น​เครื่อง​เผา​บูชา พร้อมๆ​กับ​เครื่อง​บูชา​จาก​เมล็ดพืช ด้วย​วิธีนี้ ต่อหน้า​พระยาห์เวห์ นักบวช​จะ​ทำ​ให้​เกิด​การ​คืนดี​กัน​ขึ้น​เพื่อ​เขา​คนนั้น​ที่​กำลัง​ได้รับ​การ​ชำระ​ล้าง

32 นั่น​คือ​กฎ​สำหรับ​คน​ที่​เป็น​โรค​ผิวหนัง​ร้ายแรง ที่​ไม่​สามารถ​หา​เครื่อง​บูชา​ที่​ใช้​กัน​ตาม​ปกติ​สำหรับ​พิธีการ​ชำระ​ล้าง​ของเขา”

กฎ​สำหรับ​เชื้อรา​ในบ้าน

33 พระยาห์เวห์​พูด​กับ​โมเสส​และ​อาโรน​ว่า 34 “เมื่อ​พวกเจ้า​เข้า​สู่​แผ่นดิน​คานาอัน​ที่​เรา​กำลัง​ให้​เป็น​สมบัติ​ของเจ้า และ​เรา​ได้​ทำให้​เกิด​เชื้อรา+ 14:34 เชื้อรา เชื้อ​ประเภท​หนึ่ง​ที่​เกิด​บน​ผ้า หนัง​หรือ​ไม้​ที่​อยู่​ใน​ที่​ร้อนชื้น ใน​ภาษา​ฮีบรู​ยัง​หมายถึง​โรค​ผิวหนัง​ด้วย ใน​บ้าน​เรือน บน​แผ่นดิน​ที่​เจ้า​เป็น​เจ้าของ​นั้น 35 เจ้าของ​บ้าน​หลังนั้น​ต้อง​ไป​บอก​นักบวช​ว่า ‘ผม​พบ​สิ่ง​ที่​ดู​เหมือน​เชื้อรา​ใน​บ้าน​ของผม’

36 นักบวช​ต้อง​สั่ง​พวกเขา​ให้​ขนของ​ออก​จากบ้าน​ให้​หมด ก่อน​ที่​นักบวช​จะ​ไป​ตรวจ​ดู​เชื้อรา​นั้น ไม่​อย่างนั้น ทุกสิ่ง​ทุกอย่าง​ใน​บ้าน​หลังนั้น​จะ​ไม่​บริสุทธิ์ แล้ว​นักบวช​จะ​มา​ตรวจดู​บ้าน​หลังนั้น 37 เขา​จะ​ตรวจสอบ​ดู​เชื้อรา​นั้น ถ้า​เชื้อรา​บน​กำแพง​บ้าน​เป็น​จุด​สีแดง​หรือ​สีเขียว​และ​ดู​เหมือน​มัน​ฝังลึก​ลง​ใน​กำแพง 38 นักบวช​ต้อง​ออก​มา​ยืน​ที่​ทางเข้า​บ้าน​หลังนั้น​และ​ปิด​บ้าน​หลังนั้น​ไว้​เป็น​เวลา​เจ็ดวัน

39 ใน​วัน​ที่เจ็ด นักบวช​ต้อง​กลับ​ไป​ตรวจ​ดู​บ้าน​หลังนั้น​ใหม่ ถ้า​เชื้อรา​บน​กำแพง​กระจาย​ออกไป 40 นักบวช​ต้อง​ออก​คำสั่ง​ให้​คน​กะเทาะ​หิน​ส่วน​ที่​เป็น​เชื้อรา​นั้น​ออก​มา​และ​ขว้าง​ทิ้งไป​ที่​นอก​เมือง​ใน​สถานที่​ไม่​บริสุทธิ์ 41 แล้ว​นักบวช​ต้อง​สั่ง​ให้​พวกเขา​ขัดถู​ภายใน​บ้าน​ให้​ทั่ว​และ​นำ​ผงปูน+ 14:41 ผงปูน มา​จาก​โคลน​หรือ​ปูน​ที่​ประชาชน​ใช้​ฉาบ​กำแพง​เพื่อ​ทำ​ให้​เรียบ ที่​เขา​ขัด​ออกมา​นั้น ไป​เท​ทิ้ง​นอก​เมือง​ใน​สถานที่​ไม่​บริสุทธิ์ 42 แล้ว​หา​หิน​ก้อน​ใหม่​มา​วาง​แทน​หิน​ก้อน​เดิม และ​ฉาบ​ปูน​ทับ​หิน​ก้อน​ใหม่​และ​ทั้งบ้าน

43 ถ้า​เชื้อรา​กลับ​มา​อีก​และ​กระจาย​ไป​ทั่ว​บ้าน​หลัง​จาก​หิน​ที่​เป็น​เชื้อรา​ถูก​กะเทาะ​ออก​และ​บ้าน​ก็​ถูก​ขัดถู​และ​ฉาบ​ปูน​ใหม่​แล้ว 44 นักบวช​ต้อง​มา​ตรวจ​สอบ​ดู​อีก ถ้า​รา​กระจาย​ใน​บ้าน มัน​จะ​ทำลาย​ข้าวของ​ใน​บ้าน บ้าน​ก็​จะ​ไม่​บริสุทธิ์ 45 บ้าน​หลังนั้น​ต้อง​ถูก​รื้อทิ้ง​ทั้ง​ส่วน​ที่​เป็น​หิน ไม้​และ​ปูน​ที่​ฉาบ​ทั้งหมด และ​นำ​ไป​ทิ้ง​นอก​เมือง​ใน​สถานที่​ไม่​บริสุทธิ์ 46 ใคร​ที่​เข้าไป​ใน​บ้าน​ใน​ช่วง​ที่​ถูก​ปิด​อยู่ จะ​กลาย​เป็น​คน​ไม่​บริสุทธิ์​ไป​จนถึง​เย็น 47 ใคร​ที่​เข้าไป​นอน​หรือ​ไป​กิน​ใน​บ้าน​หลังนั้น​ต้อง​เอา​เสื้อ​ที่​ใส่​ไป​ซัก

48 แต่​ถ้า​นักบวช​มา​ตรวจสอบ​บ้าน​หลังนั้น และ​เห็น​ว่า​รา​ไม่ได้​แพร่​กระจาย​ไป​ใน​บ้าน หลัง​จาก​ที่​ได้​ฉาบ​ปูน​บ้าน​หลังนั้น​แล้ว นักบวช​จะ​ประกาศ​ว่า​บ้าน​หลังนั้น​บริสุทธิ์ เพราะ​เชื้อรา​หาย​ไป​แล้ว

49 การ​ทำ​พิธี​ชำระ​ล้าง​ให้​บ้าน นักบวช​ต้อง​ใช้​นก​สองตัว ไม้สน เชือก​สีแดง​และ​กิ่งหุสบ 50 เขา​ต้อง​ฆ่า​นก​ตัวหนึ่ง​ใน​ชาม​ดินเผา​ที่​อยู่​เหนือ​น้ำ​ที่​ไหล​อยู่ 51 เขา​ต้อง​นำ​ไม้สน กิ่งหุสบ เชือก​แดง​และ​นก​ตัว​ที่​ยัง​มีชีวิต เอา​ทั้งหมด​นี้​จุ่ม​ลง​ใน​เลือด​ของ​นก​ตัว​ที่​ถูก​ฆ่า และ​ใน​น้ำ​ที่​ไหล​นั้น แล้ว​เอา​ไป​พรม​บ้านนั้น​เจ็ด​ครั้ง 52 ด้วย​วิธีนี้ นักบวช​จะ​ทำ​ให้​บ้าน​นั้น​บริสุทธิ์​ด้วย​เลือด​นก ด้วย​น้ำ​ที่​ไหล และ​ด้วย​นก​เป็นๆ​ตัวนั้น ไม้สน กิ่งหุสบ และ​เชือก​แดง 53 แล้ว​นักบวช​ก็​จะ​ปล่อย​นก​เป็นๆ​ตัวนั้น นอก​เมือง​ใน​ท้องทุ่ง ด้วย​วิธีนี้ นักบวช​จะ​ชำระ​ล้าง​บ้านนั้น แล้ว​มัน​ก็​จะ​บริสุทธิ์

54 นี่​จะ​เป็น​กฎ​สำหรับ​โรค​ผิวหนัง​ร้ายแรง​ทุกชนิด สำหรับ​ขี้กราก 55 สำหรับ​เชื้อรา​บน​ผ้า​หรือ​ใน​บ้าน 56 สำหรับ​แผล​บวม​อักเสบ แผล​ตก​สะเก็ด หรือ​ตุ่ม​น้ำใส​บน​ผิวหนัง 57 กฎ​เหล่านี้ สอน​ให้​รู้​ว่า อะไร​บริสุทธิ์​และ​อะไร​ไม่​บริสุทธิ์ กฎ​พวกนี้​เกี่ยวกับ​โรค​ผิวหนัง​และ​เชื้อรา”

15

กฎ​สำหรับ​ของ​ที่​ไหล​ออก​จาก​ร่างกาย

1 พระยาห์เวห์​พูด​กับ​โมเสส​และ​อาโรน​ว่า 2 “ไป​พูด​กับ​ประชาชน​ชาว​อิสราเอล บอก​พวกเขา​ว่า ‘เมื่อ​ผู้ชาย​คนใด​ก็ตาม​มี​หนอง+ 15:2 หนอง สิ่ง​ที่​ไหล​ออก​จาก​ร่างกาย รวมถึง​น้ำ​หนอง​ที่​ไหล​ออก​จาก​แผล น้ำกาม​ของ​ผู้ชาย​และ​ประจำเดือน​ของ​ผู้หญิง แต่​ใน​บทที่ 15:2-15 นี้​จะ​หมายถึง​สิ่ง​ที่​ไหล​ออก​จาก​อวัยวะ​เพศ​ชาย​เนื่องจาก​การ​ติดเชื้อ ไหล​ออก​มา​จาก​อวัยวะ​เพศ เขา​จะ​เป็น​คน​ไม่​บริสุทธิ์ 3 เมื่อ​เขา​มี​หนอง​ไหล​ออก​มา สิ่งนี้​จะ​ทำ​ให้​เขา​ไม่​บริสุทธิ์ ไม่​ว่า​หนองนี้​จะ​ไหล​ออกมา​หรือ​จะ​คั่ง​อยู่​ใน​อวัยวะ​เพศ​ก็ตาม มัน​เป็น​สิ่ง​ไม่​บริสุทธิ์​ของเขา

4 คน​ที่​มี​หนอง​ไหล​ออก​มานี้​ไป​นอน​ที่​เตียง​ไหน เตียงนั้น​ก็​จะ​ไม่​บริสุทธิ์ ชาย​คนนี้​ไป​นั่ง​บน​อะไร​ก็​ตาม สิ่งนั้น​ก็​จะ​ไม่​บริสุทธิ์ 5 ใคร​ก็​ตาม ที่​ไป​ถูก​เตียง​ของ​ชาย​คนนี้ จะ​ต้อง​ถอด​เสื้อผ้า​ที่​ใส่​อยู่​ไป​ซัก และ​ต้อง​อาบน้ำ และ​จะ​ไม่​บริสุทธิ์​ไป​จนถึง​ตอน​เย็น 6 ใคร​ที่​ไป​นั่ง​บน​อะไร​ก็ตาม​ที่​ชาย​คน​ที่​มี​หนอง​ไหล​นี้​ไป​นั่ง​มา จะ​ต้อง​เอา​เสื้อผ้า​ที่​ใส่​ไป​ซัก และ​ต้อง​อาบน้ำ​และ​จะ​ไม่​บริสุทธิ์​ไป​จนถึง​ตอน​เย็น 7 ใคร​ที่​ไป​ถูก​ต้อง​ร่าง​ของ​ชาย​คน​ที่​มี​หนอง​ไหล​นี้ จะ​ต้อง​ถอด​เสื้อ​ไป​ซัก​และ​อาบน้ำ และ​จะ​ไม่​บริสุทธิ์​ไป​จนถึง​ตอน​เย็น

8 ถ้า​ชาย​คน​ที่​มี​หนอง​ไหลนี้ ถ่ม​น้ำลาย​ถูก​คน​บริสุทธิ์ คน​ที่​ถูก​ถ่ม​น้ำลาย​ใส่ จะ​ต้อง​ถอด​เสื้อผ้า​มา​ซัก อาบน้ำ และ​จะ​ไม่​บริสุทธิ์​ไป​จนถึง​ตอน​เย็น 9 ถ้า​ชาย​คน​ที่​มี​หนอง​ไหลนี้​ไป​นั่ง​บน​หลัง​อาน+ 15:9 อาน หรือ​ที่​นั่ง​ใน​รถรบ​มา อานนั้น​ก็​จะ​กลาย​เป็น​ของ​ไม่​บริสุทธิ์ 10 ใคร​ที่​ไป​แตะ​ต้อง​อะไร​ก็ตาม​ที่​เคย​อยู่​ใต้​ชาย​คน​ที่​มี​หนอง​ไหลนี้ จะ​กลาย​เป็น​คน​ไม่​บริสุทธิ์​จนถึง​ตอน​เย็น คน​ที่​ไป​ถือ​ของ​ที่​เคย​อยู่​ใต้​เขา​นั้น ต้อง​ถอด​เสื้อผ้า​ออก​ซัก ไป​อาบน้ำ และ​จะ​ไม่​บริสุทธิ์​ไป​จนถึง​ตอน​เย็น

11 ถ้า​ชาย​คน​ที่​มี​หนอง​ไหลนี้ ไม่ได้​เอา​น้ำ​ล้างมือ แล้ว​ไป​แตะ​ต้อง​ตัว​คนอื่น​เข้า คน​ที่​ถูก​แตะ​ต้อง​ตัว​จะ​ต้อง​ถอด​เสื้อผ้า​ออก​ซัก อาบน้ำ และ​จะ​ไม่​บริสุทธิ์​ไป​จนถึง​ตอน​เย็น

12 ภาชนะ​ดินเผา​ที่​ชาย​คน​ที่​มี​หนอง​ไหลนี้ ไป​แตะ​ต้อง จะ​ต้อง​ทุบทิ้ง ส่วน​ภาชนะ​ที่​ทำ​จาก​ไม้​ต้อง​เอา​ไป​ล้างน้ำ

13 ถ้า​ชาย​คน​ที่​มี​หนอง​ไหลนี้​หาย​จาก​อาการ​หนอง​ไหล​แล้ว เขา​ต้อง​คอย​อยู่​เจ็ดวัน ก่อน​ที่​จะ​ได้รับ​การ​ชำระ​ให้​บริสุทธิ์ เขา​ต้อง​ซัก​เสื้อผ้า​ของ​เขา ชำระ​ร่างกาย​ใน​น้ำ​ที่​ไหล​อยู่ แล้ว​เขา​จะ​บริสุทธิ์ 14 ใน​วัน​ที่​แปด เขา​ต้อง​เอา​นกเขา​หรือ​นก​พิราบ​มา​สองตัว มา​อยู่​ต่อหน้า​พระยาห์เวห์ ที่​ทางเข้า​เต็นท์​นัดพบ และ​เอา​พวกมัน​ให้​กับ​นักบวช 15 นักบวช​จะ​ใช้​ตัวหนึ่ง​ถวาย​เป็น​เครื่อง​บูชา​ชำระ​ล้าง อีก​ตัวหนึ่ง​เป็น​เครื่อง​เผา​บูชา ด้วย​วิธีนี้ ต่อหน้า​พระยาห์เวห์ นักบวช​จะ​ชำระ​แท่นบูชา​แทน​คนนั้น เพราะ​หนอง​ของเขา​ไป​ทำ​ให้​แท่นบูชา​แปด​เปื้อน

กฎ​สำหรับ​ผู้ชาย

16 ถ้า​ผู้ชาย​หลั่ง​น้ำกาม​ออกมา เขา​ต้อง​อาบน้ำ​ชำระ​ร่างกาย​ให้​ทั่ว และ​จะ​ไม่​บริสุทธิ์​ไป​จนถึง​ตอน​เย็น 17 ถ้า​เสื้อผ้า​หรือ​เครื่อง​หนัง​ใดๆ​ไป​โดน​น้ำกาม​เข้า ต้อง​นำ​ไป​ล้าง​ใน​น้ำ​และ​จะ​กลาย​เป็น​ของ​ไม่​บริสุทธิ์​ไป​จนถึง​ตอน​เย็น 18 ถ้า​ผู้ชาย​มี​เพศ​สัมพันธ์​กับ​ผู้หญิง​และ​หลั่ง​น้ำกาม​ออกมา พวกเขา​ต้อง​อาบน้ำ​ชำระ​ร่าง​กาย​และ​จะ​ไม่​บริสุทธิ์​ไป​จน​ถึง​ตอน​เย็น

กฎ​สำหรับ​ผู้หญิง

19 เมื่อ​ผู้หญิง​มี​ประจำเดือน นาง​จะ​เป็น​คน​ไม่​บริสุทธิ์​ไป​เป็น​เวลา​เจ็ดวัน ใคร​ที่​ไป​ถูก​ตัวนาง​จะ​กลาย​เป็น​คน​ไม่​บริสุทธิ์​ไป​จนถึง​ตอน​เย็น 20 ใน​ระหว่าง​ที่​มี​ประจำเดือน ไม่ว่า​นาง​ไป​นอน​บน​อะไร หรือ​นั่ง​บน​อะไร สิ่ง​เหล่านั้น​ก็​จะ​กลาย​เป็น​ของ​ที่​ไม่​บริสุทธิ์ 21 ใคร​ที่​ไป​แตะ​ต้อง​เตียง​ของ​นาง ต้อง​ถอด​เสื้อผ้า​ไป​ซัก อาบน้ำ​ชำระ​ร่างกาย​และ​จะ​ไม่​บริสุทธิ์​ไป​จนถึง​ตอน​เย็น 22 ใคร​ที่​ไป​ถูก​ต้อง​อะไร​ก็ตาม​ที่​นาง​ไป​นั่งมา ต้อง​ถอด​เสื้อผ้า​ออก​ซัก ไป​อาบน้ำ​และ​จะ​ไม่​บริสุทธิ์​ไป​จนถึง​ตอน​เย็น 23 ไม่ว่า​จะ​เป็น​อะไร​ก็ตาม​ที่​อยู่​บน​เตียง​หรือ​บน​เก้าอี้​ที่​นาง​กำลัง​นั่ง​อยู่ ถ้า​ใคร​ไป​แตะ​ต้อง​ถูก​สิ่งนั้น เขา​ก็​จะ​ไม่​บริสุทธิ์​ไป​จนถึง​ตอน​เย็น

24 และ​ถ้า​ผู้ชาย​มี​เพศ​สัมพันธ์​กับ​ผู้หญิง​ใน​ระหว่าง​ที่​นาง​มี​ประจำเดือน ชาย​คนนั้น​จะ​ไม่​บริสุทธิ์​ไป​เป็น​เวลา​เจ็ดวัน เตียง​ที่​ชาย​คนนี้​นอน​ก็​จะ​ไม่​บริสุทธิ์​ไปด้วย

25 เมื่อ​ผู้หญิง​มี​เลือด​ไหล+ 15:25 เลือด​ไหล สิ่ง​ที่​ไหล​ออก​จาก​ร่างกาย รวมถึง​น้ำ​หนอง​ที่​ไหล​ออก​จาก​แผล น้ำกาม​ของ​ผู้ชาย​และ​ประจำเดือน​ของ​ผู้หญิง ออก​มา​หลายวัน ไม่ใช่​ช่วง​ที่​มี​ประจำเดือน หรือ​มี​เลือด​ไหล​ออกมา​หลัง​จาก​มี​ประจำเดือน​แล้ว ตลอด​เวลา​ที่​นาง​ยัง​มี​เลือด​ไหล​อยู่นั้น นาง​จะ​ไม่​บริสุทธิ์ เหมือน​กับ​ตอน​ที่​นาง​มี​ประจำเดือน 26 เตียง​ทุก​เตียง​ที่​นาง​นอน​ใน​ช่วง​ที่​เลือด​ยัง​ไหล​อยู่นั้น​ก็​จะ​ไม่​บริสุทธิ์​เหมือน​เตียง​ที่​นาง​นอน​ตอน​มี​ประจำเดือน ทุกสิ่ง​ที่​นาง​นั่ง​ก็​จะ​ไม่​บริสุทธิ์​เหมือน​ใน​ช่วง​เวลา​ที่​นาง​มี​ประจำเดือน 27 ใคร​ที่​ไป​ถูก​ของ​เหล่านี้​จะ​ไม่​บริสุทธิ์ เขา​ต้อง​ถอด​เสื้อผ้า​ไป​ซัก ไป​อาบน้ำ​และ​จะ​ไม่​บริสุทธิ์​ไป​จนถึง​ตอน​เย็น 28 เมื่อ​นาง​หาย​จาก​เลือด​ไหล​แล้ว นาง​ต้อง​คอย​อยู่​อีก​เจ็ดวัน​จึง​จะ​บริสุทธิ์​เหมือน​เดิม 29 ใน​วัน​ที่​แปด นาง​ต้อง​นำ​นก​เขา​สองตัว​หรือ​นก​พิราบ​สองตัว มา​ให้​นักบวช​ที่​ทางเข้า​เต็นท์​นัดพบ 30 นักบวช​จะ​เอา​นก​ตัวหนึ่ง​มา​ถวาย​เป็น​เครื่อง​บูชา​ชำระ​ล้าง อีก​ตัวหนึ่ง​ถวาย​เป็น​เครื่อง​เผา​บูชา ด้วย​วิธีนี้ ต่อหน้า​พระยาห์เวห์ นักบวช​จะ​ชำระ​แท่นบูชา​แทน​นาง​เพราะ​ของเหลว​ของ​นาง​ไป​ทำ​ให้​แท่นบูชา​แปด​เปื้อน

31 เจ้า​ต้อง​แยก​ชาว​อิสราเอล​ออก​จาก​ความ​ไม่​บริสุทธิ์​ของ​พวกเขา​นั้น เพื่อ​พวกเขา​จะได้​ไม่ต้อง​ตาย​เพราะ​ความ​ไม่​บริสุทธิ์​ของ​พวกเขา เนื่อง​จาก​ไป​ทำ​ให้​เต็นท์​ศักดิ์สิทธิ์​ที่​อยู่​ท่ามกลาง​พวกเขา​ไม่​บริสุทธิ์

32 นั่น​คือ​พวก​กฎ​สำหรับ​คน​ที่​มี​หนอง​ไหล หรือ​คน​ที่​หลั่ง​น้ำกาม​ออก​มา ซึ่ง​ทำ​ให้​พวกเขา​ไม่​บริสุทธิ์ 33 และ​สำหรับ​ผู้หญิง​ใน​ช่วง​ที่​มี​ประจำเดือน สำหรับ​คน​ที่​มี​ของ​เหลวไหล​อย่าง​ผิดปกติ ไม่ว่า​จะ​เป็น​ชาย​หรือ​หญิง และ​สำหรับ​ผู้ชาย​ที่​ไป​มี​เพศ​สัมพันธ์​กับ​ผู้หญิง​ใน​ช่วง​ที่​นาง​ไม่​บริสุทธิ์’”

16

วัน​แห่ง​การชำระ​ล้าง​ให้​บริสุทธิ์

1 พระยาห์เวห์​พูด​กับ​โมเสส หลังจาก​ที่​ลูกชาย​สองคน+ 16:1 ลูกชาย … สองคน ดู​ที่ เลวีนิติ 10:1-2​ของ​อาโรน​ตายไป พวกเขา​ตาย​เมื่อ​เข้าใกล้​พระยาห์เวห์ 2 พระยาห์เวห์​พูด​กับ​โมเสส​ว่า “ให้​บอก​กับ​อาโรน​พี่ชาย​ของเจ้า​ว่า หลัง​ม่านนั้น ไม่ใช่​อยาก​จะ​เข้าไป​เวลา​ไหน​ก็​เข้าไป​ได้ เพราะ​ถ้า​ทำ​อย่างนั้น​เขา​ก็​จะ​ตาย เพราะ​มัน​เป็น​ห้อง​ที่​ศักดิ์สิทธิ์​ที่สุด+ 16:2 ห้อง​ที่​ศักดิ์สิทธิ์​ที่สุด ห้องหนึ่ง​ใน​เต็นท์​ศักดิ์สิทธิ์​เป็น​ที่​เก็บ​หีบ​แห่ง​คำ​สัญญา มี​หีบ​ข้อตกลง​พร้อม​กับ​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ​วาง​อยู่ และ​เรา​จะ​มา​ปรากฏ​ตัว​ใน​เมฆ​เหนือ​ฝานั้น

3 อาโรน​จะ​เข้าไป​ใน​ห้อง​ที่​ศักดิ์สิทธิ์​ที่สุด​ได้ หลังจาก​ที่​เขา​ถวาย​วัว​ตัวผู้​จาก​ฝูง​เป็น​เครื่อง​บูชา​ชำระ​ล้าง และ​แกะ​ตัวผู้​เป็น​เครื่อง​เผา​บูชา​แล้ว 4 เขา​ต้อง​สวม​เสื้อ​ลินิน​ศักดิ์สิทธิ์​ไว้​ด้าน​นอก และ​สวม​เสื้อ​ลินิน​ไว้​ชั้นใน​แนบ​กับตัว​อีก​ชั้นหนึ่ง เขา​ต้อง​เอา​ผ้าลินิน​มา​ผูก​เอว และ​พัน​ผ้า​โพกหัว เนื่อง​จาก​ชุด​พวกนี้​เป็น​ของ​ศักดิ์สิทธิ์ เขา​ต้อง​อาบน้ำ​ก่อน แล้ว​ถึง​ค่อย​สวม​พวกมัน

5 อาโรน​จะ​รับ​เอา​แพะ​ตัวผู้​สองตัว​มา​จาก​ชุมชน​ชาว​อิสราเอล สำหรับ​เป็น​เครื่อง​บูชา​ชำระ​ล้าง และ​แกะ​ตัวผู้​หนึ่งตัว​เป็น​เครื่อง​เผา​บูชา 6 อาโรน​ต้อง​ถวาย​วัว​ตัวผู้​เพื่อ​เป็น​เครื่อง​บูชา​ชำระ​ล้าง​ให้​กับ​ตัวเอง และ​เขา​จะ​ชำระ​สถานที่​ศักดิ์สิทธิ์​เพื่อ​ตัวเขา​และ​ครอบครัว​ของเขา

7 แล้ว​เขา​ต้อง​เอา​แพะ​ตัวผู้​สองตัว​มา​ถวาย​ต่อหน้า​พระยาห์เวห์​ที่​ทางเข้า​เต็นท์​นัดพบ 8 อาโรน​จะ​ต้อง​โยน​สลาก เพื่อ​เลือก​ว่า​แพะ​สอง​ตัวนั้น ตัวไหน​เป็น​ของ​พระยาห์เวห์ ตัวไหน​เป็น​ของ​อาซาเซล+ 16:8 อาซาเซล หรือ “แพะ​รับบาป” นี่​อาจ​เป็น​ชื่อ​ของ​ปีศาจ​ตนหนึ่ง แต่​ความหมาย​สำหรับ​คำนี้​ยัง​ไม่​แน่นอน แต่​ใจ​ความ​หลัก​ดู​เหมือน​จะ​มี​ความหมาย​ว่า แพะ​ที่​ช่วย​พา​บาป​ของ​คน​ออก​ไป​สู่​ที่​เปล่าเปลี่ยว​แห้งแล้ง​ไป​หา​อาซาเซล

9 แพะ​ตัว​ที่​สลาก​บอก​ว่า​เป็น​ของ​พระยาห์เวห์ อาโรน​ก็​จะ​เอา​มา​ถวาย​เป็น​เครื่อง​บูชา​ชำระ​ล้าง 10 ส่วน​แพะ​ตัว​ที่​สลาก​บอก​ว่า​เป็น​ของ​อาซาเซล ต้อง​เอา​มัน​มา​อยู่​ต่อหน้า​พระยาห์เวห์ เพื่อ​กำจัด​บาป​ทั้งหลาย​โดย​ให้​แพะ​รับไป แล้ว​ส่ง​มัน​ไป​ใน​ทะเลทราย​ให้​กับ​อาซาเซล

11 แล้ว​อาโรน​จะ​ถวาย​วัว​ตัวผู้​เป็น​เครื่อง​บูชา​ชำระ​ล้าง​ให้​กับ​ตนเอง และ​เขา​จะ​ชำระ​สถานที่​ศักดิ์สิทธิ์​เพื่อ​ตัวเขา​และ​ครอบครัว​ของเขา เขา​จะ​ฆ่า​วัว​ตัวนั้น​เป็น​เครื่อง​บูชา​ชำระ​ล้าง​ให้​กับ​ตัวเอง 12 จากนั้น อาโรน​ต้อง​เอา​ถาด​ที่​เต็ม​ไปด้วย​ถ่านไฟ​ลุก​แดง​ที่​เอา​มา​จาก​แท่นบูชา​ซึ่ง​อยู่​ตรงหน้า​พระยาห์เวห์ พร้อม​กับ​เครื่อง​หอม​ที่​บด​ละเอียด​มา​สอง​กำมือ แล้ว​เอา​เข้าไป​หลังม่าน 13 แล้ว​อาโรน​ก็​เอา​เครื่อง​หอม​ใส่​ลง​ใน​ไฟ​ที่​อยู่​ตรงหน้า​พระยาห์เวห์ เพื่อ​ให้​ควัน​จาก​เครื่อง​หอม​ลอย​ไป​ปกคลุม​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ เพื่อ​เขา​จะได้​ไม่ต้อง​ตาย 14 แล้ว​อาโรน​ต้อง​เอา​เลือด​วัว​ตัวนั้น​มา​ส่วน​หนึ่ง ใช้​นิ้ว​ของเขา​พรม​เลือดนั้น​ไป​ทาง​ด้าน​ตะวันออก​ของ​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ​นั้น และ​ใช้​นิ้ว​ของเขา​พรม​เลือด​ไป​ที่​ด้าน​หน้า​ของ​ฝานั้น​อีก​เจ็ด​ครั้ง

15 หลัง​จากนั้น​อาโรน​ต้อง​ฆ่าแพะ​ที่​ใช้​เป็น​เครื่อง​บูชา​ชำระ​ล้าง​ให้​กับ​ประชาชน และ​เอา​เลือด​ของมัน​เข้า​ไป​ที่​หลัง​ม่าน​นั้น และ​ทำ​กับ​เลือด​แพะ อย่าง​เดียว​กับ​ที่​ทำ​กับ​เลือด​วัว เสร็จ​แล้ว​เอา​เลือด​แพะ​ไป​พรม​บน​ฝาหีบ​ที่​ความ​ไม่​บริสุทธิ์​จาก​บาป​จะ​ถูก​ชำระ และ​ที่​ด้าน​หน้า​ของ​ฝานั้น 16 ด้วย​วิธีนี้ เขา​จะ​ชำระ​ห้อง​ที่​ศักดิ์สิทธิ์​ที่​สุด​จาก​ความ​ไม่​บริสุทธิ์​ของ​ประชาชน​ชาว​อิสราเอล รวมทั้ง​การ​กบฏ​ต่างๆ​และ​บาป​ทั้งหลาย​ของ​พวกเขา อาโรน​ต้อง​ทำ​อย่างนี้​กับ​เต็นท์​นัดพบ​ด้วย เพราะ​มัน​ตั้ง​อยู่​ท่ามกลาง​ประชาชน​ที่​ไม่​บริสุทธิ์ 17 ห้าม​ไม่ให้​ใคร​เข้าไป​ใน​เต็นท์​นัดพบ ตั้งแต่​ตอน​ที่​อาโรน​เข้าไป​ใน​ห้อง​ที่​ศักดิ์สิทธิ์​เพื่อ​ชำระ​มัน​จนกว่า​เขา​จะ​ออกมา เขา​จะ​ชำระ​ห้อง​ที่​ศักดิ์สิทธิ์​นั้น​เพื่อ​ตัว​เขาเอง​รวมทั้ง​ครอบครัว​ของเขา และ​ชุมชน​อิสราเอล​ทั้งหมด 18 หลัง​จากนั้น​อาโรน​จะ​ออก​มา​ที่​แท่นบูชา​ที่​อยู่​ตรง​หน้า​พระยาห์เวห์ และ​เขา​จะ​ชำระ​แท่นบูชา​นั้น เขา​จะ​เอา​เลือด​วัว​ตัวผู้​ส่วน​หนึ่ง และ​เลือด​แพะ​ส่วน​หนึ่ง มา​ป้าย​ที่​เชิงงอน​ทั้ง​สี่​ด้าน​ของ​แท่นบูชา 19 แล้ว​อาโรน​จะ​เอา​นิ้ว​พรม​เลือด​ไป​ที่​แท่นบูชา​เจ็ดครั้ง ทำ​ให้​มัน​สะอาด​จาก​ความ​ไม่​บริสุทธิ์​ของ​ประชาชน​ชาว​อิสราเอล และ​เตรียม​มัน​สำหรับ​การงาน​อัน​ศักดิ์สิทธิ์​อีก​ครั้งหนึ่ง

20 เมื่อ​อาโรน​ชำระ​ห้อง​ที่​ศักดิ์สิทธิ์​ที่​สุด เต็นท์​นัดพบ และ​แท่นบูชา​เสร็จ​แล้ว เขา​ก็​จะ​นำ​แพะ​เป็นๆ​มา เขา​ต้อง​วางมือ​ลง​บน​หัว​ของ​แพะ​ตัวนั้น และ​สารภาพ​ความ​ชั่ว​ทั้งหมด​ของ​ชุมชน​อิสราเอล รวมทั้ง​การ​กบฏ​ทั้งหลาย และ​บาป​ทั้งหมด​ของ​พวกเขา 21 อย่างนี้​อาโรน​จะ​ได้​วาง​บาป​ทั้งหมด​ลง​บน​หัว​แพะ​ตัวนั้น หลัง​จากนั้น​เขา​จะ​ส่ง​แพะ​ตัวนั้น​ออก​ไป​ใน​ทะเลทราย เขา​จะ​มอบ​หมาย​ให้​ชาย​คนหนึ่ง​จูง​มัน​ไป 22 ดังนั้น​แพะ​ตัวนั้น​ก็​จะ​แบก​บาป​ทั้งหมด​ของ​พวกเขา​ไป​ยัง​ดินแดน​ที่​โดดเดี่ยว แล้ว​ชาย​คนนั้น​ก็​จะ​ปล่อย​แพะ​ตัวนั้น​ไว้​ใน​ทะเลทราย

23 หลัง​จากนั้น​อาโรน​จะ​เข้าไป​ใน​เต็นท์​นัดพบ และ​ถอด​ชุด​ลินิน​ที่​เขา​ใส่​ตอน​ที่​เข้าไป​ใน​ห้อง​ที่​ศักดิ์สิทธิ์​ที่สุด และ​วาง​ชุดนั้น​ไว้​ใน​เต็นท์​นั้น 24 จากนั้น​เขา​ก็​จะ​อาบน้ำ​ชำระ​ร่าง​กาย​ใน​สถานที่​ที่​ศักดิ์สิทธิ์ และ​สวม​เสื้อ​ตัว​อื่น​ของ​เขา แล้ว​จึง​ออก​ไป​ถวาย​เครื่อง​เผา​บูชา​ของ​เขาเอง และ​เครื่อง​เผา​บูชา​ของ​ประชาชน โดย​วิธีนี้ เขา​จะ​กำจัด​บาป​ทั้งหลาย​ให้​กับ​ตัว​เขาเอง​และ​ประชาชน 25 แล้ว​เขา​จะ​เผา​ไขมัน​ของ​เครื่อง​บูชา​ชำระ​ล้าง​บน​แท่นบูชา

26 ชาย​คน​ที่​ปล่อย​แพะ​ให้​เป็น​อิสระ ที่​ส่ง​ไป​ให้​กับ​อาซาเซล​นั้น จะ​ต้อง​ถอด​เสื้อผ้า​ซัก แล้ว​อาบน้ำ​ชำระ​ร่างกาย หลัง​จากนั้น​เขา​ถึง​จะ​กลับ​เข้า​มา​ใน​ค่าย​ได้

27 ทั้ง​วัว​ตัวผู้​และ​แพะ​ตัว​ที่​ใช้​เป็น​เครื่อง​บูชา​ชำระ​ล้าง ที่​อาโรน​เอา​เลือด​ของ​พวกมัน​เข้า​ไป​ชำระ​ห้อง​ที่​ศักดิ์สิทธิ์​ที่สุด จะ​ต้อง​ถูก​นำ​ออก​ไป​นอก​ค่าย ส่วน​หนัง เนื้อ​และ​ขี้​ของ​พวกมัน​ต้อง​เอา​ไป​เผา​ให้​หมด​นอก​ค่าย 28 คน​ที่​เผา​พวกมัน​จะ​ต้อง​ถอด​เสื้อผ้า​ออก​ซัก​และ​อาบน้ำ​ชำระ​ร่างกาย หลัง​จากนั้น​ถึง​จะ​กลับ​เข้ามา​ใน​ค่าย​ได้

29 กฎนี้​จะ​ใช้​กับ​พวกเจ้า​ตลอด​ไป ใน​วัน​ที่สิบ​ของ​เดือน​เจ็ด พวกเจ้า​ต้อง​อด​อาหาร​และ​ไม่​ทำงาน ทั้ง​คน​อิสราเอล​และ​คน​ต่าง​ชาติ​ที่​อาศัย​อยู่​กับเจ้า 30 ใน​วันนั้น นักบวช​จะ​ชำระ​สถานที่​ศักดิ์สิทธิ์​ทั้งหมด​แทน​พวกเจ้า เพื่อ​ชำระ​พวกเจ้า​ให้​บริสุทธิ์​จาก​บาป​ทั้งหมด​ของ​พวกเจ้า และ​เจ้า​ก็​จะ​สะอาด​ต่อ​หน้า​พระยาห์เวห์ 31 วันนั้น​จะ​เป็น​วันหยุด​ที่​สำคัญ​มาก​สำหรับ​พวกเจ้า พวกเจ้า​จะ​ต้อง​อด​อาหาร นี่​จะ​เป็น​กฎ​สำหรับ​พวกเจ้า​ตลอดไป

32 นักบวช​ที่​ได้รับ​เลือก​ให้​เป็น​นักบวช​สูงสุด และ​ได้รับ​การเจิม​แต่งตั้ง​ให้​รับใช้​ใน​ฐานะ​นักบวช​แทนที่​พ่อ​ของเขา เขา​จะ​ต้อง​ทำ​พิธีชำระ​สิ่งต่างๆ เขา​ต้อง​สวม​ชุดลินิน​ศักดิ์สิทธิ์ 33 เขา​ต้อง​ชำระ​ห้อง​ที่​ศักดิ์สิทธิ์​ที่สุด เต็นท์​นัดพบ​และ​แท่นบูชา เขา​ต้อง​ชำระ​สิ่ง​เหล่านี้​เพื่อ​นักบวช​คนอื่นๆ​และ​ผู้คน​ทั้งหมด​ใน​ชุมชนนั้น 34 นี่​จะเป็น​กฎ​สำหรับ​พวกเจ้า​ตลอดไป เพื่อ​ชำระ​สถานที่​ศักดิ์สิทธิ์​ทั้งหมด​แทน​ชาว​อิสราเอล​สำหรับ​บาป​ทั้งหมด​ของ​พวกเขา​ปีละ​ครั้ง” อาโรน​ก็​ได้​ทำ​ตาม​สิ่ง​ที่​พระยาห์เวห์​สั่ง​โมเสส​ไว้

17

กฎ​เกี่ยวกับ​การฆ่า​และ​การกิน​เนื้อสัตว์

1 พระยาห์เวห์​พูด​กับ​โมเสส​ว่า 2 “ไป​พูด​กับ​อาโรน พวก​ลูกชาย​ของเขา​และ​ประชาชน​ชาว​อิสราเอล บอก​พวกเขา​ว่า ‘นี่​คือ​สิ่ง​ที่​พระยาห์เวห์​สั่ง​ไว้ 3 ถ้า​ใคร​ก็ตาม​ที่​มา​จาก​ครอบครัว​ของ​ชาว​อิสราเอล ฆ่า​วัว แกะ​หรือ​แพะ สำหรับ​เป็น​เครื่อง​บูชา​ใน​ค่าย หรือ​ฆ่าสัตว์​พวกนี้​อย่างใด​อย่าง​หนึ่ง​ที่​นอก​ค่าย 4 แล้ว​ไม่​เอา​มัน​มา​ที่​ทางเข้า​เต็นท์​นัดพบ เพื่อ​ถวาย​เป็น​เครื่อง​บูชา​ให้​กับ​พระยาห์เวห์ ตรง​หน้า​เต็นท์​ศักดิ์สิทธิ์​ของ​พระยาห์เวห์ เขา​ต้อง​รับผิดชอบ​ต่อ​เลือด​ที่​กระเด็น​ออก​มา​จาก​การฆ่า​ของเขา​นั้น คนๆนั้น​จะ​ต้อง​ถูก​ตัด​ออก​จาก​ประชาชน​ของเขา 5 กฎนี้​มีขึ้น​เพื่อ​ชาว​อิสราเอล​จะ​ได้​เอา​เครื่อง​บูชา​ต่างๆ​ที่​แต่ก่อน​เขา​เคย​ฆ่า​ตาม​ท้องทุ่ง​กัน มา​ให้​พระยาห์เวห์​ที่​ทางเข้า​เต็นท์​นัดพบ โดย​เอา​มา​ให้​กับ​นักบวช นักบวช​จะ​เป็น​คน​ทำ​หน้าที่​ฆ่า​สัตว์​พวกนั้น​ให้​กับ​พระยาห์เวห์ เป็น​เครื่อง​สังสรรค์​บูชา 6 แล้ว​นักบวช​จะ​สาด​เลือดนั้น​ใส่​แท่นบูชา​ของ​พระยาห์เวห์ ที่​ทางเข้า​เต็นท์​นัดพบ และ​เผา​ไขมัน​เป็น​กลิ่น​หอม​ให้​กับ​พระยาห์เวห์ 7 พวกเขา​จะ​ต้อง​ไม่เอา​เครื่อง​เซ่นไหว้ มา​เซ่น​พวก​ปีศาจ​แพะ​อีก​ต่อไป พวกเขา​ไป​ไล่​ตาม​ปีศาจ​พวกนี้​เหมือน​โสเภณี นี่​จะ​เป็น​กฎ​ของ​พวกเขา​ตลอด​ไป​ชั่ว​ลูกหลาน

8 และ​เจ้า​ต้อง​บอก​พวกเขา​ว่า ใคร​ก็ตาม​จาก​ครอบครัว​ชาว​อิสราเอล หรือ​ชาว​ต่างชาติ​ที่​อาศัย​อยู่​ท่ามกลาง​พวกเจ้า ที่​ได้​ถวาย​เครื่อง​เผา​บูชา​หรือ​เครื่องสัตวบูชา 9 โดย​ไม่ได้​เอา​เครื่อง​บูชา​พวกนั้น​มา​ถวาย​ให้​กับ​พระยาห์เวห์​ที่​ทางเข้า​เต็นท์​นัดพบ คนๆนั้น​จะ​ถูก​ตัด​ออก​จาก​ประชาชน​ของ​เขา

10 ถ้า​ใคร​ก็ตาม​จาก​ครอบครัว​ชาว​อิสราเอล หรือ​ชาว​ต่างชาติ​ที่​อาศัย​อยู่​กับเจ้า กิน​เลือด เรา​จะ​ไม่​ยอมรับ​คน​ที่​กิน​เลือดนั้น และ​จะ​ตัดเขา​ออก​จาก​ประชาชน​ของเขา 11 เพราะ​ชีวิต​ของ​ร่างกาย​อยู่​ใน​เลือด และ​เรา​ได้​ให้​เลือด​นั้น​กับ​เจ้า เพื่อ​เจ้า​จะได้​เอา​ไป​ใช้​บน​แท่นบูชา เพื่อ​ชำระ​ความ​ไม่​บริสุทธิ์​และ​บาป เพื่อ​ตัว​พวก​เจ้าเอง มัน​เป็น​เลือด​นี้เอง​ที่​ชำระ​ล้าง​ความ​ไม่​บริสุทธิ์​และ​บาป โดย​ชีวิต​ที่​อยู่​ใน​มัน 12 เพราะ​อย่างนี้ เรา​จึง​ต้อง​บอก​ชาว​อิสราเอล​ไม่ให้​กิน​เลือด​และ​ห้าม​ชาว​ต่างชาติ​ที่​อาศัย​อยู่​กับ​เจ้า​กิน​เลือด​ด้วย

13 ถ้า​ชาว​อิสราเอล​คนใด​หรือ​ชาว​ต่างชาติ​คนใด​ที่​อาศัย​อยู่​ร่วม​กับเจ้า ไป​ล่า​สัตว์ป่า​หรือ​นก​ที่​กินได้​มา จะ​ต้อง​เท​เลือด​ของมัน​ทิ้ง และ​เอา​ดิน​กลบ​เลือด​นั้น 14 เพราะ​ชีวิต​ของ​ทุกสิ่ง​ทุกอย่าง​อยู่​ใน​เลือด​ของมัน ดังนั้น​เรา​จึง​บอก​ชาว​อิสราเอล​ทุกคน​ไม่​ให้​กิน​เลือด​ของ​สิ่งมีชีวิต​ทุกอย่าง เพราะ​ชีวิต​ของ​สิ่งมีชีวิต​อยู่​ใน​เลือด​ของมัน ใคร​ที่​กิน​เลือด​จะ​ถูก​ตัด​ออก​จาก​คน​ของเขา

15 และ​ทุกคน​ไม่​ว่า​จะ​เป็น​ชาว​อิสราเอล​หรือ​ชาว​ต่างชาติ ที่​กิน​สัตว์​ที่​ตาย​เอง​ตาม​ธรรมชาติ หรือ​ถูก​สัตว์​อื่น​ฆ่า คนๆนั้น​ต้อง​ถอด​เสื้อ​ออก​ซัก และ​อาบน้ำ คนๆนั้น​จะ​ไม่​บริสุทธิ์​ไป​จนถึง​ตอน​เย็น หลัง​จากนั้น​ถึง​จะ​บริสุทธิ์​เหมือน​เดิม 16 ถ้า​เขา​ไม่​ถอด​เสื้อผ้า​ซัก​และ​ไม่​อาบน้ำ เขา​จะ​ต้อง​ได้รับ​โทษ​สำหรับ​บาป​ของ​เขานั้น’”

18

กฎ​เกี่ยวกับ​การ​มี​เพศสัมพันธ์

1 พระยาห์เวห์​พูด​กับ​โมเสส​ว่า 2 “ให้​บอก​กับ​ชาว​อิสราเอล​ว่า ‘เรา​คือ​ยาห์เวห์ พระเจ้า​ของ​เจ้า 3 เจ้า​จะ​ต้อง​ไม่​ทำ​ตาม​สิ่ง​ต่างๆ​ที่​คน​เขา​ทำกัน​ใน​แผ่นดิน​อียิปต์​ที่​เจ้า​เคย​อยู่นั้น เจ้า​ต้อง​ไม่​ทำ​ตาม​สิ่ง​ต่างๆ​ที่​ชาว​คานาอัน​ทำ​กัน​อยู่​ใน​แผ่นดิน​ของเขา​ที่​เรา​กำลัง​พา​เจ้า​เข้าไป​อยู่นี้ และ​เจ้า​ต้อง​ไม่​ใช้​ชีวิต​ตาม​ธรรมเนียม​ต่างๆ​ของ​พวกเขา 4 เจ้า​ต้อง​ทำ​ตาม​ระเบียบ​ต่างๆ​ของเรา และ​รักษา​กฎ​ต่างๆ​ของเรา เพื่อ​พวกเจ้า​จะ​ได้​ใช้​ชีวิต​ตาม​กฎ​เหล่านั้น เรา​คือ​ยาห์เวห์ พระเจ้า​ของ​เจ้า 5 เจ้า​ต้อง​ทำ​ตาม​กฎ​และ​ระเบียบ​ของ​เรา ใคร​ที่​เชื่อฟัง​กฎ​เหล่านี้​จะ​มี​ชีวิต​อยู่​ได้ เพราะ​กฎเหล่านั้น เราคือ​ยาห์เวห์

6 เจ้า​ต้อง​ไม่มี​เพศ​สัมพันธ์​กับ​ญาติ​สนิท​ของเจ้า เรา​คือ​ยาห์เวห์

7 เจ้า​ต้อง​ไม่​ทำ​ให้​พ่อ​ของเจ้า​ต้อง​อับอาย​ขายหน้า เพราะ​เจ้า​ไป​มี​เพศ​สัมพันธ์​กับ​แม่​ของ​เจ้าเอง เพราะ​นาง​คือ​แม่​ของเจ้า เจ้า​ต้อง​ไม่มี​เพศ​สัมพันธ์​กับ​นาง 8 เจ้า​ต้อง​ไม่มี​เพศ​สัมพันธ์​กับ​เมีย​คน​อื่นๆ​ของ​พ่อ+ 18:8 เมีย​คน​อื่นๆ​ของ​พ่อ หรือ​แม่เลี้ยง​เจ้า เพราะ​มัน​จะ​ทำ​ให้​พ่อ​ของเจ้า​ต้อง​อับอาย​ขายหน้า

9 เจ้า​ต้อง​ไม่มี​เพศ​สัมพันธ์​กับ​พี่สาว​หรือ​น้องสาว​ของ​เจ้า ไม่ว่า​จะ​เป็น​ลูกสาว​ของ​พ่อเจ้า​หรือ​ของ​แม่เจ้า ไม่ว่า​เธอ​จะ​เกิด​ใน​บ้าน​เดียว​กับเจ้า​หรือ​ที่อื่น​ก็ตาม+ 18:9 ลูกสาว … ก็ตาม ถ้า​ผู้ชาย​มี​เมีย​หลาย​คน เมีย​แต่ละคน​กับ​ลูกๆ​ของ​นาง​จะ​มี​กระโจม​ของ​ตนเอง​หรือ​มี​บ้าน​ส่วน​ของ​ตนเอง พวกเขา​จะ​เป็น​เหมือน​ครอบครัว​เล็กๆ ดังนั้น ข้อความ​นี้​อาจจะ​หมายถึง​ผู้ชาย​ไม่ควร​มี​เพศ​สัมพันธ์​กับ​ลูกสาว​คน​ใดๆ​ก็ตาม​ของ​พ่อ​ตัวเอง

10 เจ้า​ต้อง​ไม่มี​เพศ​สัมพันธ์​กับ​หลาน​สาว ไม่​ว่า​จะ​เป็น​ลูกสาว​ของ​ลูกชาย​เจ้า หรือ​ลูกสาว​ของ​ลูกสาว​เจ้า เพราะ​มัน​จะ​ทำ​ให้​เจ้า​ต้อง​อับอาย​ขายหน้า

11 เจ้า​ต้อง​ไม่มี​เพศ​สัมพันธ์​กับ​ลูกสาว​ที่​เกิด​จาก​เมีย​คน​อื่นๆ​ของ​พ่อเจ้า เพราะ​นาง​เป็น​น้องสาว​ของ​เจ้า

12 เจ้า​ต้อง​ไม่มี​เพศ​สัมพันธ์​กับ​พี่น้อง​ของ​พ่อเจ้า เพราะ​นาง​คือ​ญาติ​สนิท​ของ​พ่อเจ้า 13 เจ้า​ต้อง​ไม่มี​เพศ​สัมพันธ์​กับ​พี่น้อง​ของ​แม่เจ้า เพราะ​นาง​คือ​ญาติ​สนิท​ของ​แม่เจ้า 14 เจ้า​ต้อง​ไม่​ทำ​ให้​พี่ชาย​หรือ​น้องชาย​ของ​พ่อเจ้า​ต้อง​อับอาย​ขาย​หน้า โดย​ไป​มี​เพศ​สัมพันธ์​กับ​เมีย​ของเขา เพราะ​นาง​คือ​ป้า​สะใภ้​และ​อาสะใภ้​ของ​เจ้า

15 เจ้า​ต้อง​ไม่มี​เพศ​สัมพันธ์​กับ​ลูกสะใภ้​ของ​เจ้า เพราะ​นาง​คือ​เมีย​ของ​ลูกชาย​เจ้า เจ้า​ต้อง​ไม่มี​เพศ​สัมพันธ์​กับ​นาง

16 เจ้า​ต้อง​ไม่มี​เพศ​สัมพันธ์​กับ​เมีย​ของ​พี่ชาย​หรือ​น้องชาย​เจ้า เพราะ​จะ​ทำ​ให้​พี่ชาย​หรือ​น้องชาย​ของ​เจ้า​ต้อง​อับอาย​ขายหน้า

17 เจ้า​ต้อง​ไม่มี​เพศ​สัมพันธ์​กับ​ผู้หญิง​คน​หนึ่ง แล้ว​ยัง​มี​เพศ​สัมพันธ์​กับ​ลูกสาว​ของ​นาง​ด้วย เจ้า​ต้อง​ไม่​แต่งงาน​และ​มี​เพศ​สัมพันธ์​กับ​หลานสาว​ของ​นาง​ด้วย ไม่ว่า​หลาน​คนนั้น​จะ​เป็น​ลูก​ของ​ลูกชาย​หรือ​ลูก​ของ​ลูกสาว​นาง​ก็ตาม เพราะ​พวกนั้น​เป็น​ญาติสนิท​กับ​นาง มัน​เป็น​สิ่ง​ชั่วช้า​ลามก

18 เจ้า​ต้อง​ไม่​แต่งงาน​กับ​พี่สาว​หรือ​น้องสาว​ของ​เมียเจ้า และ​ต้อง​ไม่มี​เพศ​สัมพันธ์​กับ​นาง​ตราบใด​ที่​เมีย​ของเจ้า​ยัง​มีชีวิต​อยู่

19 เจ้า​ต้อง​ไม่มี​เพศ​สัมพันธ์​กับ​ผู้หญิง​ใน​ระหว่าง​ที่​นาง​มี​ประจำ​เดือน​ซึ่ง​เป็น​ช่วง​เวลา​ที่​นาง​ไม่​บริสุทธิ์

20 เจ้า​ต้อง​ไม่มี​เพศ​สัมพันธ์​กับ​เมีย​ของ​เพื่อน​บ้าน ซึ่ง​จะ​ทำ​ให้​เจ้าเอง​ไม่​บริสุทธิ์​กับ​นาง

21 เจ้า​ต้อง​ไม่ให้​ลูก​ของเจ้า​ถูก​เผา​ไฟ​สังเวย​ให้​พระโมเลค+ 18:21 พระโมเลค พระ​จอม​ปลอม ชื่อ​นี้​เหมือน​คำ​ใน​ภาษา​ฮีบรู​หมายถึง “กษัตริย์” เจ้า​ต้อง​ไม่​ดูหมิ่น​ชื่อ​ของ​พระเจ้า​ของเจ้า โดย​การ​ทำ​อย่างนี้ เรา​คือ​ยาห์เวห์

22 เจ้า​ต้อง​ไม่มี​เพศ​สัมพันธ์​กับ​ผู้ชาย​ด้วยกัน เหมือน​กับ​ที่​มี​เพศ​สัมพันธ์​กับ​ผู้หญิง เพราะ​เป็น​สิ่ง​ที่​น่า​สะอิด​สะเอียน

23 เจ้า​ต้อง​ไม่มี​เพศ​สัมพันธ์​กับ​สัตว์ และ​ทำ​ตัว​ไม่​บริสุทธิ์​กับ​มัน ผู้หญิง​ก็​ต้อง​ไม่มี​เพศ​สัมพันธ์​กับ​สัตว์​ด้วย​เหมือนกัน เพราะ​มัน​วิปริต

24 เจ้า​จะ​ต้อง​ไม่​ทำ​ตัวเอง​ให้​ไม่​บริสุทธิ์​ด้วย​การ​ทำ​สิ่ง​ต่างๆ​เหล่านี้ เพราะ​ชนชาติ​พวกนี้​ที่​เรา​กำลัง​ขับไล่​ออกไป​จาก​แผ่นดิน​ต่อหน้า​พวกเจ้า เคย​ทำตัว​ไม่​บริสุทธิ์​อย่างนั้น 25 แผ่นดิน​ถึง​ได้​ไม่​บริสุทธิ์ ดังนั้น​เรา​จึง​ลงโทษ​มัน​สำหรับ​บาป​ที่​อยู่​ในมัน แผ่นดิน​ก็​เลย​อ้วก​คน​พวกนั้น​ที่​อาศัย​อยู่​ที่นั่น​ออกมา

26 พวกเจ้า​ทั้ง​ชาว​อิสราเอล​และ​ชาว​ต่างชาติ​ที่​อาศัย​อยู่​กับเจ้า ต้อง​เชื่อฟัง​กฎ​และ​ระเบียบ​ของ​เรา และ​ต้อง​ไม่​ทำ​สิ่ง​ที่​น่า​สะอิด​สะเอียน​พวกนี้ 27 เพราะ​คน​ที่​อาศัย​บน​แผ่นดิน​นั้น​ก่อน​หน้า​เจ้า ได้​ทำ​สิ่ง​ที่​น่า​สะอิด​สะเอียน​พวกนี้ แผ่นดิน​ถึง​ได้​ไม่​บริสุทธิ์ 28 แต่​ถ้า​เจ้า​ทำ​ตาม​กฎ​ของ​พระยาห์เวห์ แผ่นดิน​นั้น​จะ​ได้​ไม่​อ้วก​เจ้า​ออกมา เพราะ​ไป​ทำ​ให้​มัน​ไม่​บริสุทธิ์ เหมือน​กับ​ที่​มัน​อ้วก​ชนชาติ​ที่​อาศัย​อยู่​ก่อน​หน้า​เจ้า​ออกมา 29 เพราะ​ใคร​ก็ตาม​ที่​ทำ​สิ่ง​ที่​น่า​สะอิด​สะเอียน​พวกนี้ คน​เหล่านั้น​จะ​ถูก​ตัด​ออก​จาก​ประชาชน​ของ​พวกเขา 30 ดังนั้น พวกเจ้า​ต้อง​รักษา​คำสั่ง​ของเรา ไม่​ไป​ทำ​ตาม​ธรรมเนียม​ที่​น่า​สะอิด​สะเอียน​พวกนี้ ที่​คนอื่น​เขา​ทำ​กัน​อยู่​ก่อน​แล้ว และ​เจ้า​ต้อง​ไม่​ทำ​ให้​ตัว​เจ้าเอง​ไม่​บริสุทธิ์ เพราะ​ไป​ทำ​สิ่ง​พวกนี้ เรา​คือ​ยาห์เวห์​พระเจ้า​ของเจ้า’”

19

ชาว​อิสราเอล​เป็น​ของ​พระเจ้า

1 พระยาห์เวห์​พูด​กับ​โมเสส​ว่า 2 “ให้​พูด​กับ​ชุมชน​ชาว​อิสราเอล​ทั้งหมด บอก​กับ​พวกเขา​ว่า ‘เจ้า​ต้อง​ทำตัว​ให้​แตกต่าง​จาก​คนอื่น เพราะ​เรา ยาห์เวห์​พระเจ้า​ของ​เจ้า แตกต่าง​จาก​ผู้อื่น

3 ทุกคน​ต้อง​เคารพ​พ่อแม่​ของตน และ​ต้อง​รักษา​วันหยุด​ต่างๆ​ของเรา​ไว้ เรา​คือ​ยาห์เวห์​พระเจ้า​ของเจ้า

4 อย่า​ทิ้ง​เรา​และ​หัน​ไป​กราบ​ไหว้​พวก​รูปเคารพ​และ​อย่า​เอา​เหล็ก​มา​หล่อ​เป็น​พวก​พระ​ต่างๆ​สำหรับ​พวก​เจ้าเอง เรา​คือ​ยาห์เวห์ พระเจ้า​ของ​เจ้า

5 เมื่อ​เจ้า​เอา​เครื่อง​สังสรรค์​บูชา​มา​ถวาย​ให้​กับ​พระยาห์เวห์ เจ้า​ควร​ถวาย​ตาม​วิธี​ที่​ถูกต้อง มัน​จะได้​เป็น​ที่​ยอมรับ​เพื่อ​เจ้า 6 เนื้อ​ที่​เจ้า​เอา​มา​ถวาย​นั้น จะ​ต้อง​กิน​ใน​วันนั้น​ที่​เจ้า​ฆ่ามัน หรือไม่​ก็​วัน​ถัดไป แต่​ถ้า​เหลือ​ถึง​วัน​ที่สาม ก็​ให้​เอา​ไป​เผาไฟ​ทิ้ง​ให้หมด 7 ถ้า​ยัง​ขืน​เอา​มา​กิน​อีก​ใน​วัน​ที่สาม มัน​ก็​ไม่​สะอาด​แล้ว+ 19:7 ไม่​สะอาด​แล้ว ไม่​บริสุทธิ์ หรือ​พระเจ้า​ไม่​ยอมรับ​ไว้​เป็น​เครื่อง​บูชา และ​ไม่​เป็น​ที่​ยอมรับ​ด้วย 8 คน​ที่​กิน​มัน ต้อง​รับผิดชอบ​ต่อ​ความ​บาป​ของ​เขาเอง เพราะ​ว่า​เขา​ดูหมิ่น​พวก​สิ่ง​ศักดิ์สิทธิ์​ต่างๆ​ที่​เป็น​ของ​พระยาห์เวห์ และ​คนๆนั้น​ต้อง​ถูก​ตัด​ออก​จาก​ประชาชน​ของเขา

9 เมื่อ​เจ้า​เก็บเกี่ยว​พืชผล​จาก​ที่ดิน​ของ​เจ้า อย่า​เก็บ​ไป​จน​สุด​ขอบ​ของ​ทุ่ง​และ​อย่า​กลับ​ไป​เก็บ​พวก​ที่​หล่น​ตาม​พื้น 10 อย่า​เก็บ​องุ่น​จน​หมด​ทั้งไร่​ของ​เจ้า และ​ต้อง​ไม่​เก็บ​องุ่น​ที่​หล่น​ตาม​พื้น​ใน​ไร่​ด้วย เจ้า​ต้อง​เหลือ​ทิ้งไว้​ให้​คน​ยากจน​หรือ​คน​เดินทาง เรา​คือ​ยาห์เวห์​พระเจ้า​ของ​เจ้า

11 เจ้า​ต้อง​ไม่​ขโมย ไม่​โกง​หรือ​โกหก​ซึ่งกัน​และกัน 12 เจ้า​ต้อง​ไม่เอา​ชื่อ​ของ​เรา​ไป​สาบาน​อย่าง​ไม่​จริงใจ นั่น​เป็น​การ​ลบหลู่​ชื่อ​ของ​พระเจ้า​ของ​เจ้า เรา​คือ​ยาห์เวห์

13 เจ้า​ต้อง​ไม่​โกง​เพื่อน​บ้าน​เจ้า และ​เจ้า​ต้อง​ไม่​ไป​ปล้น​เขา เจ้า​ต้อง​ไม่​หน่วง​เหนี่ยว​ค่าแรง​ของ​คนงาน​ไว้​จนถึง​วัน​รุ่งขึ้น+ 19:13 หน่วง​เหนี่ยว … จนถึง​วัน​รุ่งขึ้น คนงาน​จะ​ได้รับ​ค่าแรง​สำหรับ​งาน​ที่​พวกเขา​ทำ​ใน​วันนั้น เมื่อ​สิ้นสุด​แต่ละ​วัน

14 เจ้า​ต้อง​ไม่​แช่ง​คน​หูหนวก เจ้า​ต้อง​ไม่​แกล้ง​คน​ตาบอด โดย​เอา​ของ​มา​ขวาง​ทาง​เขา ทำ​ให้​เขา​สะดุด​ล้ม เจ้า​ต้อง​ยำเกรง​พระเจ้า​ของ​เจ้า เรา​คือ​ยาห์เวห์

15 เจ้า​ต้อง​ตัดสิน​อย่าง​ยุติธรรม ไม่​ลำเอียง​เข้าข้าง​ใคร ไม่ว่า​จะ​เป็น​คนจน​หรือ​คน​สำคัญ เจ้า​ต้อง​ตัดสิน​เพื่อน​บ้าน​ของ​เจ้า​อย่าง​ยุติธรรม 16 เจ้า​ต้อง​ไม่​เที่ยว​ใส่ร้าย​คนอื่น และ​เจ้า​ต้อง​ไม่​ทำ​สิ่ง​ที่​เสี่ยง​ต่อ​ชีวิต​ของ​เพื่อน​บ้าน+ 19:16 เจ้า​ต้อง​ไม่ … เพื่อน​บ้าน หรือ​แปล​ได้​อีก​อย่าง​หนึ่ง​ว่า “เจ้า​ต้อง​ไม่​กิน​อยู่​บน​ความ​ทุกข์​ของ​เพื่อน​บ้าน” เรา​คือ​ยาห์เวห์

17 เจ้า​ต้อง​ไม่​เกลียด​ชัง​เพื่อน​บ้าน​ของ​เจ้า​อยู่​ในใจ ต้อง​ช่วย​ตักเตือน​เขา​เมื่อ​เขา​ทำผิด เพื่อ​เจ้า​จะได้​ไม่มี​ส่วน​ใน​ความ​ผิด​บาป​ของ​เขา 18 ลืม​สิ่ง​ไม่ดี​ที่​คนอื่น​ทำ​กับ​เจ้า และ​อย่า​แก้แค้น ให้​รัก​เพื่อน​บ้าน​ของ​เจ้า​เหมือน​รัก​ตัวเอง เรา​คือ​ยาห์เวห์

19 เจ้า​ต้อง​เชื่อฟัง​กฎ​ทั้งหลาย​ของ​เรา ต้อง​ไม่​ผสม​พันธุ์​สัตว์​ต่าง​ชนิด​กัน ไม่​หว่าน​เมล็ดพืช​ต่าง​ชนิด​ใน​ทุ่งนา​เดียวกัน เจ้า​ต้อง​ไม่​สวม​เสื้อ​ที่​ทำ​จาก​วัสดุ​สอง​ชนิด​ผสมกัน

20 ถ้า​ผู้ชาย​มี​เพศ​สัมพันธ์​กับ​ผู้หญิง​ที่​เป็น​ทาส ที่​ถูก​หมั้น​หมาย​ไว้แล้ว​กับ​ชายอื่น แต่​ยัง​ไม่​ได้รับ​การ​ไถ่ตัว หรือ​ปล่อย​ให้​เป็น​อิสระ พวกเขา​สอง​คน​จะ​ต้อง​ถูก​ลงโทษ แต่​โทษ​ไม่​ถึงตาย เพราะ​นาง​ยัง​ไม่​เป็น​อิสระ 21 แต่​ชาย​คนนั้น​ต้อง​นำ​แกะ​ตัวผู้​มา​เป็น​ของ​ถวาย​ชดใช้ ถวาย​ให้​กับ​พระยาห์เวห์​ที่​ทางเข้า​เต็นท์​นัดพบ 22 ต่อหน้า​พระยาห์เวห์ นักบวช​จะ​กำจัด​บาป​ให้​กับเขา โดย​ใช้​แกะ​ตัวผู้​ที่​เป็น​ของถวาย​ชดใช้​สำหรับ​บาป​ที่​เขา​ได้ทำ แล้ว​เขา​จะ​ได้รับ​การ​อภัย​จาก​บาป​ที่​ได้​ทำไป

23 เมื่อ​เจ้า​เข้าไป​ใน​แผ่นดิน​นั้น​แล้ว และ​ได้​ปลูก​ต้น​ผลไม้​เป็น​อาหาร เจ้า​ต้อง​ถือ​ว่า​ผล​ของมัน​ไม่​บริสุทธิ์+ 19:23 ผล​ของมัน​ไม่​บริสุทธิ์ หรือ​แปล​ได้​อีก​อย่าง​หนึ่ง​ว่า “ให้​ตัด​ผล​ของมัน​ทิ้งไป​เหมือน​ตัด​หนังหุ้ม​ปลาย​อวัยวะ​เพศ​ชาย” ใน​สามปี​แรกนั้น มัน​เป็น​ของ​ต้องห้าม​สำหรับ​เจ้า ห้าม​กิน​มัน 24 แต่​ใน​ปี​ที่​สี่ ผล​ทั้ง​หมด​ของ​มัน​จะ​เป็น​ของ​ถวาย​อัน​ศักดิ์สิทธิ์ เพื่อ​สรรเสริญ​พระยาห์เวห์ 25 ใน​ปี​ที่ห้า​เจ้า​ถึง​กิน​ผล​มัน​ได้ ด้วย​วิธีนี้ การ​เก็บเกี่ยว​ของ​เจ้า​ก็​จะ​เพิ่ม​มากขึ้น เรา​คือ​ยาห์เวห์ พระเจ้า​ของ​เจ้า

26 เจ้า​ต้อง​ไม่กิน​เนื้อสัตว์​ที่​ยัง​มี​เลือด​ของมัน​ติดอยู่

เจ้า​ต้อง​ไม่​พยายาม​ทำนาย​จาก​ลาง​บอก​เหตุ​หรือ​จาก​เวทมนตร์

27 เจ้า​ต้อง​ไม่​โกน​จอน​และ​ไม่​โกน​เครา 28 เจ้า​ต้อง​ไม่​เฉือน​เนื้อ​ตัวเอง​ใน​พิธี​บูชา​คนตาย และ​ต้อง​ไม่​สัก​เครื่อง​หมาย​ใดๆ​ลง​บน​ตัว เรา​คือ​ยาห์เวห์

29 เจ้า​ต้อง​ไม่​ทำลาย​ศักดิ์ศรี​ของ​ลูกสาว​เจ้า โดย​ให้​นาง​เป็น​โสเภณี เพื่อ​ประชาชน​ใน​แผ่นดิน​นี้​จะ​ได้​ไม่​นอกใจ​เรา​อย่าง​กับ​โสเภณี และ​ทำ​ให้​แผ่นดิน​เต็ม​ไปด้วย​ความ​ชั่วช้า​ลามก

30 เจ้า​ต้อง​รักษา​พวก​วันหยุด​ของ​เรา และ​ต้อง​เคารพ​สถานที่​ศักดิ์สิทธิ์​ของ​เรา เรา​คือ​ยาห์เวห์

31 อย่า​ไป​หา​คนทรง+ 19:31 คนทรง คน​ที่​พยายาม​ติดต่อ​กับ​วิญญาณ​คนตาย​หรือ​ผี และ​พ่อมด+ 19:31 พ่อมด คน​ที่​พยายาม​ใช้​วิญญาณ​ชั่ว​ใน​การ​สร้าง​เวทมนตร์​หรือ​วิญญาณ​ที่​คุ้นเคย​ที่​เป็น​วิญญาณ​ของ​ญาติ​หรือ​เพื่อน​ของ​คน​ที่​ตาย​ไปแล้ว (เหมือน 20:6) เพื่อ​ขอ​คำ​แนะนำ และ​ทำ​ให้​เจ้าเอง​ไม่​บริสุทธิ์​เพราะ​พวกมัน เรา​คือ​ยาห์เวห์​พระเจ้า​ของ​เจ้า

32 เจ้า​ต้อง​ยืนขึ้น​ทำ​ความ​เคารพ​คนแก่ และ​ต้อง​ให้​เกียรติ​กับ​พวกเขา เจ้า​ต้อง​ยำเกรง​พระเจ้า​ของ​เจ้า เรา​คือ​ยาห์เวห์

33 เมื่อ​ชาว​ต่างชาติ​มา​อาศัย​อยู่​ใน​แผ่นดิน​ของ​เจ้า เจ้า​จะ​ต้อง​ไม่​เอา​เปรียบ​เขา 34 ชาว​ต่างชาติ​ที่​อยู่​กับเจ้า​ต้อง​เป็น​เหมือน​ประชาชน​คนหนึ่ง​ของ​เจ้า และ​เจ้า​ต้อง​รักเขา​เหมือน​รัก​ตัวเอง เพราะ​เจ้า​ก็​เคย​เป็น​ชาว​ต่างชาติ​ใน​อียิปต์​มา​แล้ว​เหมือน​กัน เรา​คือ​ยาห์เวห์​พระเจ้า​ของ​เจ้า

35 เจ้า​ต้อง​ซื่อสัตย์​ใน​การ​ตัดสิน​ความ เมื่อ​เจ้า​วัด​ความ​ยาว ชั่ง​น้ำหนัก​หรือ​วัด​ความจุ 36 เจ้า​จะ​ต้อง​ใช้​พวก​ตราชั่ง พวก​ตุ้มน้ำหนัก พวก​ที่ตวง​เมล็ด​ข้าว​กับ​ของเหลว อัน​เที่ยงตรง เรา​คือ​ยาห์เวห์​พระเจ้า​ของเจ้า ที่​นำ​เจ้า​ออก​จาก​แผ่นดิน​อียิปต์

37 เจ้า​ต้อง​เชื่อฟัง​กฎ​ระเบียบ​ทั้งหมด​ของ​เรา และ​ทำ​ตาม​พวกมัน เรา​คือ​ยาห์เวห์’”

20

คำเตือน​เรื่อง​การบูชา​รูปเคารพ

1 พระยาห์เวห์​พูด​กับ​โมเสส​ว่า 2 “ให้​บอก​ประชาชน​ชาว​อิสราเอล​ว่า ‘ใคร​ก็​ตาม​ใน​หมู่​ชาว​อิสราเอล​หรือ​ใน​หมู่​ชาว​ต่างชาติ​ที่​มา​อาศัย​ใน​อิสราเอล ที่​เอา​ลูก​ตัวเอง​สังเวย​ให้​กับ​พระโมเลค+ 20:2 พระโมเลค พระ​จอม​ปลอม ชื่อนี้​เหมือน​คำ​ใน​ภาษา​ฮีบรู​หมายถึง “กษัตริย์” จะ​ต้อง​ถูก​ฆ่า ประชาชน​ต้อง​เอา​หินขว้าง​เขา​จนตาย 3 เรา​จะ​ต่อต้าน​คนๆนั้น และ​จะ​ตัด​เขา​ออก​จาก​ประชาชน​ของเขา เพราะ​เขา​เอา​ลูก​ตัวเอง​สังเวย​ให้​กับ​พระโมเลค เขา​ได้​ทำ​ให้​สถานที่​ศักดิ์สิทธิ์​ของ​เรา​แปดเปื้อน และ​เขา​ก็​ได้​ลบหลู่​ชื่อ​อัน​ศักดิ์สิทธิ์​ของ​เรา 4 แต่​ถ้า​ประชาชน​ทั้ง​แผ่นดิน​หลับหู​หลับตา ต่อ​คน​ที่​เอา​ลูก​ตัวเอง​ไป​สังเวย​ให้​กับ​พระโมเลค และ​ไม่ยอม​ประหาร​ชีวิต​เขา 5 เรา​ก็​จะ​ต่อต้าน​คนๆนั้น​และ​ครอบครัว​ของ​เขา เรา​จะ​ตัด​เขา​และ​ทุกคน​ที่​หลง​ตาม​เขา​ไป​ขายตัว​ให้​กับ​พระโมเลค ออก​จาก​ประชาชน​ของ​พวกเขา

6 ถ้า​มี​ใคร​ไป​หา​คนทรง​และ​พ่อมด เพื่อ​ขอ​คำ​แนะนำ และ​นอกใจ​เรา​เหมือน​กับ​โสเภณี เรา​จะ​ต่อต้าน​คนๆนั้น​และ​จะ​ตัด​เขา​ออก​จาก​ประชาชน​ของ​เขา

7 เจ้า​ต้อง​ทำ​ตัว​ให้​แตกต่าง​จาก​คนอื่น และ​รักษา​ความ​แตก​ต่าง​นั้นไว้ เพราะ​เรา​คือ​ยาห์เวห์​พระเจ้า​ของ​เจ้า 8 เจ้า​ต้อง​เชื่อฟัง​กฎ​ของ​เรา​และ​ทำ​ตามนั้น เรา​คือ​ยาห์เวห์​ผู้​ที่​ทำ​ให้​เจ้า​แตก​ต่าง​และ​เป็น​ของ​เรา

9 ถ้า​ใคร​สาปแช่ง​พ่อแม่ คนนั้น​จะ​ต้อง​ถูก​ฆ่า คน​ที่​สาปแช่ง​พ่อแม่ เป็น​คน​ที่​แส่​หา​เรื่อง​ตาย​เอง

การลงโทษ​สำหรับ​บาป​ทาง​เพศ

10 ถ้า​ชาย​คนหนึ่ง​มี​ชู้​กับ​เมีย​คนอื่น ถ้า​เป็น​เมีย​ของ​เพื่อน​บ้าน ทั้ง​หญิง​และ​ชาย​ที่​เป็น​ชู้​กัน​ต้อง​ถูก​ฆ่า 11 ถ้า​ผู้ชาย​มี​เพศ​สัมพันธ์​กับ​เมียพ่อ เขา​ทำ​ให้​พ่อ​ต้อง​อับอาย​ขายหน้า ทั้ง​เขา​และ​เมียพ่อ​ที่​เป็น​ชู้​กัน​ต้อง​ถูก​ฆ่า พวกเขา​แส่​หา​เรื่อง​ตาย​เอง

12 ถ้า​ผู้ชาย​มี​เพศ​สัมพันธ์​กับ​ลูกสะใภ้​ของ​ตัวเอง ทั้งคู่​จะ​ต้อง​ถูกฆ่า พวกเขา​ได้​ทำ​เรื่อง​วิปริต พวกเขา​แส่​หา​เรื่อง​ตาย​เอง

13 ถ้า​ผู้ชาย​มี​เพศ​สัมพันธ์​กับ​ผู้ชาย​ด้วยกัน อย่าง​กับ​มี​เพศ​สัมพันธ์​กับ​ผู้หญิง เขา​ทั้งสอง​ได้​ทำ​เรื่อง​น่า​สะอิด​สะเอียน พวกเขา​จะ​ต้อง​ถูก​ฆ่า พวกเขา​แส่​หา​เรื่อง​ตาย​เอง

14 ถ้า​ชาย​คนหนึ่ง​ได้​กับ​ผู้หญิง​คนหนึ่ง และ​ยัง​ได้​กับ​แม่​ของ​นาง​ด้วย นั่น​เป็น​สิ่ง​ที่​ชั่วช้า​ลามก ประชาชน​จะ​ต้อง​เอา​ไฟ​เผา​เขา​และ​หญิง​ทั้งสอง​นั้น​ให้​ตาย​ด้วย เพื่อ​ความ​ชั่วช้า​ลามก​นี้​จะได้​ไม่​เกิดขึ้น​อีก​ใน​หมู่​พวกเจ้า

15 ผู้ชาย​ที่​มี​เพศ​สัมพันธ์​กับ​สัตว์ จะ​ต้อง​ถูก​ฆ่า และ​เจ้า​จะ​ต้อง​ฆ่า​สัตว์​ตัวนั้น 16 ถ้า​ผู้หญิง​มี​เพศ​สัมพันธ์​กับ​สัตว์ เจ้า​ต้อง​ฆ่า​ทั้ง​ผู้หญิง​และ​สัตว์​ด้วย พวกเขา​สมควร​ถูก​ฆ่า พวกเขา​แส่​หา​เรื่อง​ตาย​เอง

17 ถ้า​ผู้ชาย​แต่งงาน​กับ​พี่สาว​หรือ​น้องสาว​ของ​เขา ไม่ว่า​จะ​เป็น​ลูกสาว​ของ​พ่อ​หรือ​ลูกสาว​ของ​แม่ และ​พวกเขา​มี​เพศ​สัมพันธ์​กัน ถือ​เป็น​เรื่อง​น่า​อัปยศ​อดสู พวกเขา​ต้อง​ถูก​ตัด​ออก​จาก​ประชาชน​ของเขา​ต่อ​หน้า​ฝูงชน เพราะ​เขา​มี​เพศ​สัมพันธ์​กับ​พี่สาว​หรือ​น้องสาว​ของ​เขาเอง เขา​ต้อง​ถูก​ทำโทษ​สำหรับ​บาป​ของ​เขา

18 ถ้า​ผู้ชาย​มี​เพศ​สัมพันธ์​กับ​ผู้หญิง​ระหว่าง​ที่​นาง​มี​ประจำเดือน เขา​เปิดเผย​ที่มา​ของ​เลือด​ของ​นาง และ​นาง​ก็​เปิดเผย​ที่มา​ของ​เลือด​นาง พวกเขา​ทั้งคู่​ต้อง​ถูก​ตัด​ออก​จาก​คน​ของ​พวกเขา

19 เจ้า​ต้อง​ไม่มี​เพศ​สัมพันธ์​กับ​พี่สาว​หรือ​น้องสาว​ของ​แม่​หรือ​ของ​พ่อเจ้า เพราะ​ถือ​ว่า​เป็น​การ​มี​เพศ​สัมพันธ์​กับ​ญาติ​สนิท พวก​ที่​ทำ​อย่างนี้​จะ​ต้อง​ถูก​ทำโทษ​สำหรับ​บาป​ของ​พวกเขา

20 ถ้า​ผู้ชาย​มี​เพศ​สัมพันธ์​กับ​เมีย​ของ​ลุง​หรือ​อา เขา​ทำ​ให้​ลุง​หรือ​อา​ต้อง​อับอาย​ขายหน้า ทั้ง​ชาย​คนนั้น​และ​เมีย​ของ​ลุง​หรือ​อา จะ​ต้อง​ถูก​ทำโทษ​สำหรับ​บาป​ของ​พวกเขา พวกเขา​จะ​ตาย​โดย​ไม่มี​ลูกหลาน

21 ถ้า​ผู้ชาย​มี​เพศ​สัมพันธ์​กับ​เมีย​ของ​พี่ชาย​หรือ​น้องชาย ถือ​เป็น​การ​ไม่​บริสุทธิ์ เขา​ทำ​ให้​พี่ชาย​หรือ​น้องชาย​ต้อง​อับอาย​ขายหน้า ทั้ง​หญิง​และ​ชาย​คู่นั้น​จะ​ไม่มี​ลูกหลาน

22 พวกเจ้า​ต้อง​เชื่อฟัง​กฎ​และ​ระเบียบ​ของ​เรา และ​ทำตาม เพื่อ​แผ่นดิน​ที่​เรา​กำลัง​จะ​นำ​พวกเจ้า​ไป​อาศัย​จะได้​ไม่​อ้วก​พวกเจ้า​ออกมา 23 พวกเจ้า​ต้อง​ไม่​ทำ​ตาม​ธรรมเนียม​ของ​ชนชาติ​พวกนั้น ที่​เรา​กำลัง​ไล่​ออก​จาก​แผ่นดิน​นั้น​ต่อ​หน้า​พวกเจ้า เพราะ​พวกมัน​ได้​ทำ​บาป​ทั้งหลาย​นี้ เรา​ก็​เลย​เกลียด​พวกมัน

24 แต่​เรา​เคย​พูด​กับ​เจ้า​แล้ว​ว่า เจ้า​จะได้​เป็น​เจ้าของ​แผ่นดิน​ของ​พวกเขา และ​เรา​จะ​ยก​มัน​ให้​เป็น​ของเจ้า มัน​คือ​ดินแดน​ที่​อุดม​สมบูรณ์+ 20:24 ดินแดน​ที่​อุดม​สมบูรณ์ หรือ​แปล​ตรงๆ​ได้​ว่า “ดินแดน​ที่​เต็ม​ไปด้วย​น้ำนม​และ​น้ำเชื่อม​ผลไม้​ไหลอยู่”

เรา​คือ​ยาห์เวห์​พระเจ้า​ของ​เจ้า เรา​ได้​แยก​เจ้า​ออกมา​จาก​ชนชาติ​อื่นๆ 25 ดังนั้น พวกเจ้า​ต้อง​แยกแยะ​ระหว่าง​สัตว์​ที่​บริสุทธิ์​กับ​ไม่​บริสุทธิ์ และ​นก​ที่​บริสุทธิ์​กับ​นก​ที่​ไม่​บริสุทธิ์ เจ้า​ต้อง​ไม่​ทำ​ตัวเอง​ให้​แปด​เปื้อน​โดย​กิน​สัตว์ นก​หรือ​สัตว์​เลื้อย​คลาน​บน​พื้นดิน ที่​เรา​ได้​แยก​ไว้​ว่า​ไม่​บริสุทธิ์​สำหรับ​พวกเจ้า 26 พวกเจ้า​ต้อง​ทำ​ตัว​ให้​แตก​ต่าง​เพื่อ​เรา เพราะ​เรา​คือ​ยาห์เวห์​ผู้​แตก​ต่าง​จาก​ผู้อื่น และ​เรา​ได้​แยก​พวกเจ้า​ออก​จาก​ชนชาติ​อื่นๆ​เพื่อ​เป็น​ของ​เรา

27 ชาย​หรือ​หญิง​ที่​เป็น​ร่าง​ทรง หรือ​เป็น​พ่อมด ต้อง​ถูก​ฆ่า ประชาชน​ต้อง​เอา​หิน​ขว้าง​พวกเขา​ให้​ตาย พวกเขา​แส่​หา​เรื่อง​ตาย​เอง’”

21

กฎ​สำหรับ​นักบวช

1 พระยาห์เวห์​พูด​กับ​โมเสส​ว่า “ให้​บอก​กับ​พวก​นักบวช ที่​เป็น​ลูกหลาน​ของ​อาโรน​ว่า ‘นักบวช​ต้อง​ไม่​ทำ​ตัว​ให้​ไม่​บริสุทธิ์+ 21:1 ไม่​บริสุทธิ์ พระเจ้า​ไม่​ยอมรับ​การ​บูชา​จาก​เขา ด้วย​การ​แตะ​ต้อง​ศพ​ที่​เป็น​ญาติ​ของ​เขา 2 ยกเว้น​แต่​ผู้ตาย​เป็น​ญาติ​สนิท คือ แม่ หรือ พ่อ ลูกชาย ลูกสาว พี่ชาย​หรือ​น้อง​ชาย 3 พี่สาว​หรือ​น้องสาว​ที่​ยัง​ไม่​แต่งงาน+ 21:3 พี่สาว … ไม่​แต่งงาน หรือ​ยัง​ไม่เคย​มี​เพศ​สัมพันธ์​กับ​ใคร นาง​ยัง​สนิท​กับ​เขา เพราะ​นาง​ยัง​ไม่ได้​แต่ง​เป็น​ของ​ชายอื่น นักบวช​อาจ​จะ​ทำ​ให้​ตัวเอง​ไม่​บริสุทธิ์​เพื่อ​นาง​ได้ 4 แต่​นักบวช​จะ​ต้อง​ไม่​ทำ​ตัวเอง​ให้​ไม่​บริสุทธิ์ ถ้า​คนตาย​เป็น​เพียง​ญาติ​ฝ่าย​เมีย การ​แตะ​ต้อง​ร่าง​คนตาย​จะ​ทำ​ให้​นักบวช​ไม่​บริสุทธิ์

5 นักบวช​ต้อง​ไม่​โกนผม​จน​หัวล้าน ต้อง​ไม่​กัน​เครา​และ​ไม่​เชือด​เนื้อ​ของ​ตัวเอง 6 พวก​นักบวช​ต้อง​รักษา​ตัว​ให้​พร้อม​ที่​จะ​ทำ​การ​งาน​อัน​ศักดิ์สิทธิ์​เพื่อ​พระเจ้า​ของ​พวกเขา พวกเขา​จะ​ต้อง​ไม่​ทำ​ให้​ชื่อ​ของ​พระเจ้า​ของ​พวกเขา​เสื่อม​เสีย เพราะ​พวกเขา​จะ​ต้อง​ถวาย​พวก​ของขวัญ ที่​เป็น​อาหาร​ของ​พระเจ้า​ของ​พวกเขา ดังนั้น​พวกเขา​จะ​ต้อง​รักษา​ตัว​ให้​พร้อม​ที่​จะ​ทำ​การงาน​อัน​ศักดิ์สิทธิ์

7 พวก​นักบวช​ต้อง​ไม่​แต่งงาน​กับ​ผู้หญิง​ที่​เสื่อม​เสีย​เพราะ​เคย​ขายตัว​มาก่อน หรือ​ผู้หญิง​ที่​หย่า​กับ​สามี เพราะ​นักบวช​เป็น​ผู้ที่​ถูก​อุทิศ​ไว้​ให้​กับ​พระเจ้า​ของ​เขา 8 เจ้า​ต้อง​ทำ​กับ​นักบวช​แตก​ต่าง​จาก​คน​อื่นๆ​เพราะ​เขา​เป็น​คน​ถวาย​อาหาร​ให้​พระเจ้า​ของ​เจ้า นักบวช​จะ​ต้อง​แตก​ต่าง​ใน​สายตา​เจ้า เพราะ​เรา คือ​ยาห์เวห์ ผู้ที่​แตก​ต่าง​จาก​ผู้อื่น และ​เรา​ทำ​ให้​เจ้า​แตก​ต่าง​จาก​ผู้​อื่น

9 ถ้า​ลูกสาว​ของ​นักบวช​ทำ​ตัว​ไม่​บริสุทธิ์ ด้วย​การ​ไป​ขายตัว เขา​ทำ​ให้​พ่อ​ของ​ตัวเอง​ไม่​บริสุทธิ์​ไป​ด้วย นาง​จะ​ต้อง​ถูก​เผา​ตาย

10 นักบวช​คน​ที่​เป็น​ใหญ่​กว่า​พี่น้อง​คน​อื่นๆ​คน​ที่​ได้รับ​การ​เจิม​น้ำมัน​บน​หัว และ​คน​ที่​ได้รับ​การ​แต่งตั้ง​ให้​สวม​ชุด​พิเศษ​ของ​นักบวช​ชั้นสูง เขา​ต้อง​ไม่​ปล่อย​ผม​รุงรัง และ​ต้อง​ไม่​ฉีก​เสื้อผ้า​แสดง​ความ​เศร้า​โศก 11 เขา​จะ​ต้อง​ไม่​เข้า​ใกล้​ศพ ถึง​จะ​เป็น​ศพ​พ่อ​หรือ​แม่​ของเขา​ก็​ตาม เขา​จะ​ต้อง​ไม่​ทำ​ตัวเอง​ให้​ไม่​บริสุทธิ์ 12 เขา​ต้อง​ไม่​ไป​จาก​สถานที่​ศักดิ์สิทธิ์ และ​เขา​ต้อง​ไม่​ทำ​ให้​สถานที่​ศักดิ์สิทธิ์​ของ​พระเจ้า​ไม่​บริสุทธิ์ เพราะ​เขา​ได้​ถูก​แยก​ไว้​ด้วย​น้ำมัน​เจิม​ของ​พระเจ้า​ของ​เขา เรา​คือ​ยาห์เวห์

13 นักบวช​สูงสุด​ต้อง​แต่งงาน​กับ​ผู้หญิง​พรหมจรรย์ 14 นักบวช​สูงสุด​ต้อง​ไม่​แต่งงาน​กับ​ผู้หญิง​ต่อไปนี้​คือ แม่​หม้าย หญิง​ที่​หย่า​กับ​สามี หรือ​โสเภณี​ที่​ไม่​บริสุทธิ์ เขา​จะ​แต่งงาน​ได้​แต่​เฉพาะ​กับ​หญิง​พรหมจรรย์​จาก​คน​ของ​เขา​เท่านั้น 15 เพื่อ​เขา​จะได้​ไม่​ทำ​ให้​ลูก​ของ​เขา​ไม่​บริสุทธิ์​ท่ามกลาง​คน​ของ​เขาเอง เพราะ​เรา ยาห์เวห์ ได้​อุทิศ​นักบวช​สูงสุด​นั้น​ไว้​สำหรับ​การ​งาน​อัน​ศักดิ์สิทธิ์’”

16 พระยาห์เวห์​พูด​กับ​โมเสส​ว่า 17 “ให้​บอก​อาโรน​ว่า ถ้า​ลูกหลาน​คนไหน​ของ​เจ้า ไม่ว่า​จะ​เป็น​รุ่นไหน​ก็ตาม มี​ร่างกาย​พิการ เขา​จะ​ต้อง​ไม่​เข้า​มา​ใกล้​แท่นบูชา เพื่อ​ถวาย​อาหาร​ให้​กับ​พระเจ้า​ของ​เขา 18 เพราะ​คนไหน​มี​ร่างกาย​ไม่​สมบูรณ์ เขา​จะ​ต้อง​ไม่​เข้ามา​ใกล้​แท่นบูชา ไม่ว่า​จะ​เป็น​คน​ตาบอด คน​เป็น​ง่อย คน​ที่​มี​ใบหน้า​ผิดรูป​ไป+ 21:18 ใบหน้า​ผิดรูป​ไป หรือ อาจจะ​แปล​ได้​ว่า มี​แขนขา​สั้น​ผิดปกติ คน​ที่​มี​ร่าง​ผิด​เพี้ยน​ไป+ 21:18 มี​ร่าง​ผิด​เพี้ยน​ไป หรือ อาจจะ​แปล​ได้​ว่า มี​แขนขา​ที่​ยาว​ผิดปกติ19 คน​เท้า​หัก คน​มือ​หัก 20 คน​หลัง​ค่อม คน​เตี้ย​แคระ คน​ตาเสีย คน​ที่​มี​ผื่น​ขึ้น​ตามตัว คน​เป็น​โรค​ผิวหนัง คน​ที่​ลูก​อัณฑะ​บี้

21 ลูกหลาน​ทุกคน​ของ​นักบวช​อาโรน ที่​มี​ร่างกาย​พิการ ห้าม​ไม่ให้​เข้า​ใกล้​แท่นบูชา เพื่อ​ถวาย​พวก​ของขวัญ​ให้​กับ​พระยาห์เวห์ เพราะ​เขา​พิการ เขา​จึง​ไม่​สามารถ​ถวาย​อาหาร​ให้​กับ​พระเจ้า​ของเขา​ได้ 22 แต่​เขา​สามารถ​กิน​อาหาร​ของ​พระเจ้า​ของเขา​ได้ ทั้ง​อาหาร​ที่​ศักดิ์สิทธิ์​ที่สุด​และ​อาหาร​ที่​ศักดิ์สิทธิ์ 23 แต่​เขา​ต้อง​ไม่​เข้ามา​ใกล้​ม่าน และ​ต้อง​ไม่​เข้า​ใกล้​แท่นบูชา เพราะ​เขา​พิการ​ทาง​ร่างกาย เขา​ต้อง​ไม่​ทำ​ให้​สถานที่​ศักดิ์สิทธิ์​ของเรา​ไม่​บริสุทธิ์ เพราะ​เรา​คือ​ยาห์เวห์ ผู้ที่​ทำ​ให้​สถานที่​เหล่านี้​ศักดิ์สิทธิ์”

24 ดังนั้น​โมเสส​จึง​เล่า​เรื่อง​พวกนี้​ให้​อาโรน พวก​ลูกชาย​ของ​อาโรน และ​ประชาชน​ชาว​อิสราเอล​ทั้งหมด​ฟัง

22

1 พระยาห์เวห์​พูด​กับ​โมเสส​ว่า 2 “ให้​บอก​อาโรน​กับ​พวก​ลูกชาย​ของ​เขา​ว่า ‘พวกเขา​จะ​ต้อง​ไม่​ทำ​ให้​ของขวัญ​อัน​ศักดิ์สิทธิ์​ที่​ชาว​อิสราเอล​เอา​มา​อุทิศ​ให้​กับ​เรานั้น หมด​ความ​ศักดิ์สิทธิ์​ไป เพื่อ​พวกเขา​จะ​ได้​ไม่​ลบหลู่​ชื่อ​อัน​ศักดิ์สิทธิ์​ของ​เรา เรา​คือ​ยาห์เวห์ 3 ให้​บอก​กับ​พวกเขา​ว่า ตั้งแต่​นี้​เป็น​ต้นไป ถ้า​ลูกหลาน​คนใด​ของเจ้า​ใน​ขณะ​ที่​ตัวเขา​ไม่​บริสุทธิ์ ได้​ไป​แตะ​ต้อง​ของขวัญ​อัน​ศักดิ์สิทธิ์​ที่​ชาว​อิสราเอล​อุทิศ​ให้​กับ​พระยาห์เวห์ คนนั้น​จะ​ไม่​ได้รับ​ใช้​เรา​ใน​ฐานะ​นักบวช​อีก​ต่อไป เรา​คือ​ยาห์เวห์

4 ถ้า​ลูกหลาน​คนไหน​ของ​อาโรน เป็น​โรค​ผิวหนัง​ร้าย​แรง หรือ​มี​หนอง​ไหล+ 22:4 หนอง​ไหล ของเหลว​ทุกอย่าง​ที่​ไหล​ออก​จาก​ร่างกาย​รวมถึง​น้ำ​หนอง​จาก​แผล น้ำกาม​ของ​ผู้ชาย​และ​ประจำเดือน​ของ​ผู้หญิง ออก​จาก​ร่างกาย เขา​ต้อง​ไม่​กิน​อาหาร​ที่​ศักดิ์สิทธิ์​พวกนี้​จนกว่า​ตัวเขา​จะ​บริสุทธิ์ ถ้า​มี​ใคร​ไป​แตะ​ต้อง​ถูก​สิ่ง​ที่​ศพ​ของ​คนตาย​ได้​ทำ​ให้​ไม่​บริสุทธิ์​ไว้ หรือ​ถ้า​มี​ใคร​ที่​หลั่ง​น้ำกาม​ออก​มา 5 หรือ​ถ้า​มี​ใคร​ไป​แตะ​ต้อง​ถูก​สัตว์​เลื้อย​คลาน​ที่​ไม่​บริสุทธิ์ หรือ​ไป​แตะ​ต้อง​ถูก​คน​ที่​จะ​ทำ​ให้​เขา​ไม่​บริสุทธิ์ ไม่​ว่า​เขา​จะ​ไม่​บริสุทธิ์​ใน​เรื่อง​อะไร​ก็ตาม 6 คน​ที่​ไป​แตะ​ต้อง​ถูก​อะไร​ก็ตาม​ใน​ของ​ที่​ไม่​บริสุทธิ์​พวกนี้ คนๆนั้น​ก็​จะ​ไม่​บริสุทธิ์​ไป​จนถึง​เย็น และ​เขา​จะ​ต้อง​ไม่​กิน​อาหาร​ที่​ศักดิ์สิทธิ์​ใดๆ​นอก​เสีย​จาก​ว่า​เขา​จะไป​อาบน้ำ​ก่อน 7 เมื่อ​ดวง​อาทิตย์​ตกดิน เขา​ก็​จะ​กลับ​เป็น​คน​บริสุทธิ์​อีก​ครั้งหนึ่ง หลัง​จากนั้น​เขา​ก็​กิน​อาหาร​ที่​ศักดิ์สิทธิ์​พวกนั้น​ได้ เพราะ​นั่น​เป็น​อาหาร​ของ​เขา

8 นักบวช​ต้อง​ไม่​กิน​สัตว์​ที่​ตาย​ตาม​ธรรมชาติ หรือ​ถูก​สัตว์ป่า​ฉีก​เนื้อ​กิน มัน​จะ​ทำ​ให้​เขา​ไม่​บริสุทธิ์ เรา​คือ​ยาห์เวห์

9 พวกเขา​ต้อง​รักษา​กฎ​ของ​เรา พวกเขา​จะได้​ไม่มี​ความ​ผิด​เพราะ​มัน และ​ต้อง​ตาย​เพราะ​ไม่​นับถือ​กฎ​พวกนี้​ของ​เรา เรา​คือ​ยาห์เวห์​ผู้​ทำ​ให้​พวกเขา​แตก​ต่าง​จาก​คน​อื่นๆ 10 คนนอก​ต้อง​ไม่​กิน​อาหาร​ที่​ศักดิ์สิทธิ์​นี้ คน​ที่​อาศัย​อยู่​กับ​นักบวช​และ​คนงาน​ที่​นักบวช​จ้าง​มา ต้อง​ไม่​กิน​อาหาร​ที่​ศักดิ์สิทธิ์​นี้ 11 แต่​ถ้า​ทาส​คนไหน​ที่​นักบวช​ซื้อ​มา​ด้วย​เงิน​ของ​เขาเอง ทาส​คนนั้น​ก็​กิน​อาหาร​ที่​ศักดิ์สิทธิ์​นี้​ได้ รวมทั้ง​ทาส​ที่​เกิด​ใน​บ้าน​ของ​นักบวช ก็​กิน​อาหาร​ของ​นักบวช​นี้ได้ 12 ถ้า​ลูกสาว​ของ​นักบวช​ไป​แต่งงาน​กับ​คนนอก​ที่​ไม่ได้​อยู่​ใน​ครอบครัว​ของ​นักบวช นาง​ก็​กิน​ของถวาย​อัน​ศักดิ์สิทธิ์​เหล่านี้​ไม่ได้​อีกแล้ว 13 แต่​ถ้า​ลูกสาว​ของ​นักบวช​กลาย​เป็น​แม่หม้าย​หรือ​หย่าร้าง โดย​ที่​นาง​ไม่มี​ลูก และ​นาง​กลับ​มา​อยู่​บ้าน​พ่อ​เหมือน​ตอน​ที่​เป็น​เด็ก นาง​ก็​กิน​อาหาร​ของ​พ่อนาง​ได้ แต่​คนนอก​ที่​ไม่ได้​อยู่​ใน​ครอบครัว​นักบวช​ห้าม​กิน​มัน

14 แต่​ถ้า​เกิด​มี​คนนอก​มา​กิน​อาหาร​ศักดิ์สิทธิ์​นี้​โดย​ไม่ได้​ตั้งใจ เขา​จะ​ต้อง​ชดใช้​ค่า​อาหาร​นี้​ให้​นักบวช และ​ต้อง​ชดใช้​เพิ่ม​อีก​ยี่สิบ​เปอร์เซ็นต์​ของ​อาหาร​นั้น

15 นักบวช​ต้อง​ไม่​ทำ​ให้​พวก​ของขวัญ​อัน​ศักดิ์สิทธิ์​ที่​ชาว​อิสราเอล​นำ​มา​ถวาย​ให้​กับ​พระยาห์เวห์ หมด​ความ​ศักดิ์สิทธิ์​ไป 16 พวก​นักบวช​จะ​ต้อง​ไม่​เป็น​เหตุ​ทำ​ให้​ชาว​อิสราเอล​ทำ​ผิด เพราะ​ไป​กิน​ของขวัญ​อัน​ศักดิ์สิทธิ์​ที่​พวกเขา​เอา​มา จน​เป็น​เหตุ​ทำ​ให้​ต้อง​นำ​เครื่อง​บูชา​ชดใช้​มา​ถวาย เรา​คือ​ยาห์เวห์​ผู้​ทำ​ให้​เครื่อง​บูชา​พวกนั้น​ศักดิ์สิทธิ์’”

17 พระยาห์เวห์​พูด​กับ​โมเสส​ว่า 18 “ให้​บอก​อาโรน และ​พวก​ลูกๆ​ของ​เขา และ​ชาว​อิสราเอล​ทั้งหมด​ว่า ‘เมื่อ​มี​ใคร​ใน​ครอบครัว​ชาว​อิสราเอล หรือ​ชาว​ต่างชาติ​ใน​อิสราเอล ถวาย​เครื่อง​เผา​บูชา ไม่ว่า​จะ​เป็น​เครื่อง​บูชา​แก้บน หรือ​เครื่อง​บูชา​ที่​เขา​สมัครใจ​ถวาย​ให้​กับ​พระยาห์เวห์ 19 ถ้า​จะ​ให้​เป็น​ที่​ยอมรับ​เพื่อ​เจ้า มัน​จะ​ต้อง​เป็น​สัตว์​ตัวผู้ ที่​ไม่มี​ตำหนิ​อะไร​เลย จาก​ฝูง​วัว ฝูง​แกะ​หรือ​ฝูง​แพะ 20 เจ้า​ต้อง​ไม่​เอา​สัตว์​ที่​พิการ​มา​ถวาย เพราะ​มัน​จะ​ไม่​เป็น​ที่​ยอมรับ​เพื่อ​เจ้า

21 เมื่อ​มี​ใคร​เอา​วัว​หรือ​แกะ​หรือ​แพะ​จาก​ฝูง มา​ถวาย​เป็น​เครื่อง​สังสรรค์​บูชา ให้​กับ​พระยาห์เวห์ เพื่อ​แก้บน หรือ​ของถวาย​ด้วย​ความ​สมัครใจ สัตว์​ที่​เอา​มา​นั้น​ต้อง​ไม่มี​ตำหนิ​อะไร​เลย เพื่อ​ให้​เป็น​ที่​ยอมรับ มัน​จะ​ต้อง​ไม่​พิการ​ทาง​ร่างกาย 22 เจ้า​ต้อง​ไม่​ถวาย​สัตว์​ที่​ตาบอด ขาหัก หรือ​สัตว์​พิการ หรือ​มี​แผล​เปื่อย เป็น​หิด​หรือ​โรค​เรื้อน หรือ​มี​โรค​ผิวหนัง​ร้ายแรง เจ้า​ต้อง​ไม่​เอา​สัตว์​พวกนี้​มา​วาง​ไว้​บน​แท่นบูชา เป็น​ของขวัญ​ให้​กับ​พระยาห์เวห์

23 แต่​เจ้า​สามารถ​ใช้​วัว​หรือ​ลูกแกะ​ที่​มี​ขนาด​เล็ก​กว่า​ปกติ​หรือ​ผิด​รูปร่าง​ไป​บ้าง มา​ถวาย​เป็น​เครื่อง​บูชา​ที่​ให้​ด้วย​ความ​สมัครใจ​ได้ แต่​จะ​ใช้​มัน​แก้บน​ไม่ได้ มัน​จะ​ไม่​เป็น​ที่​ยอมรับ

24 เจ้า​ต้อง​ไม่​เอา​สัตว์​ที่​มี​ลูก​อัณฑะ​ถลอก บี้ ฉีกขาด​หรือ​ถูก​ตัด มา​ถวาย​ให้​กับ​พระยาห์เวห์ เจ้า​ต้อง​ไม่​ทำ​อย่างนี้​ใน​แผ่นดิน​ของ​เจ้า

25 เจ้า​ต้อง​ไม่​เอา​สัตว์​อย่างนั้น​จาก​ชาว​ต่างชาติ​มา​ถวาย​เป็น​ของขวัญ​ให้​กับ​พระเจ้า​ของ​เจ้า เพราะ​มัน​เป็น​สัตว์​ที่​มี​ตำหนิ​และ​พิการ​ทาง​ร่างกาย มัน​จะ​ไม่​เป็น​ที่​ยอมรับ​เพื่อ​เจ้า’”

26 พระยาห์เวห์​พูด​กับ​โมเสส​ว่า 27 “เมื่อ​มี​วัว แกะ​หรือ​แพะ​เกิด​ใหม่ ต้อง​ให้​มัน​อยู่​กับ​แม่​ของมัน​เป็น​เวลา​เจ็ดวัน ใน​วัน​ที่แปด​หรือ​ต่อ​จากนั้น ถึง​จะ​เอา​มา​เป็น​ของขวัญ​ให้​กับ​พระยาห์เวห์ ที่​พระองค์​จะ​ยอมรับ​ได้ 28 เจ้า​ต้อง​ไม่​ฆ่า​วัว​หรือ​แกะ พร้อม​กับ​ลูก​ของมัน​ใน​วัน​เดียวกัน

29 เมื่อ​เจ้า​เอา​เครื่อง​บูชา​มา​ถวาย เพื่อ​เป็น​การ​ขอบคุณ​พระยาห์เวห์ เจ้า​ต้อง​บูชา​มัน​อย่าง​ที่​จะ​เป็น​ที่​ยอมรับ​เพื่อ​เจ้า 30 คือ​เจ้า​ต้อง​กิน​มัน​ภายใน​วันนั้น และ​ต้อง​ไม่​ให้​เหลือ​ถึง​วัน​รุ่งขึ้น เรา​คือ​ยาห์เวห์

31 เจ้า​ต้อง​เชื่อฟัง​พวก​คำสั่ง​ของ​เรา​และ​ทำ​ตาม เรา​คือ​ยาห์เวห์ 32 เจ้า​ต้อง​ไม่​ลบหลู่​ดูหมิ่น​ชื่อ​อัน​ศักดิ์สิทธิ์​ของ​เรา ประชาชน​ชาว​อิสราเอล​ต้อง​จำไว้​ว่า เรา​แตกต่าง​จาก​ผู้อื่น เรา​คือ​ยาห์เวห์ ผู้ที่​ทำ​ให้​พวก​เจ้า​แตกต่าง​จาก​คน​อื่นๆ 33 เรา​คือ​ผู้ที่​นำ​เจ้า​ออก​จาก​แผ่นดิน​อียิปต์ เพื่อ​เรา​จะได้​เป็น​พระเจ้า​ของ​เจ้า เรา​คือ​ยาห์เวห์”

23

เทศกาล​ทั้งหลาย

(กดว. 28:16-29:40)

1 พระยาห์เวห์​พูด​กับ​โมเสส​ว่า 2 “ให้​บอก​กับ​ประชาชน​ชาว​อิสราเอล​ว่า ‘นี่​คือ​เทศกาล​ต่างๆ​ที่​เรา​ได้​กำหนด​ไว้ เป็น​เทศกาล​ของ​พระยาห์เวห์ ซึ่ง​พวกเจ้า​จะ​ต้อง​ประกาศ​ให้​มี​การ​ประชุม​อัน​ศักดิ์สิทธิ์​ขึ้น

วันหยุด​ทาง​ศาสนา

3 เจ้า​จะ​ทำงาน​เป็น​เวลา​หกวัน แต่​วัน​ที่เจ็ด​จะ​เป็น​วัน​สำหรับ​การ​หยุด​พักผ่อน คือ​วัน​หยุด​ทาง​ศาสนา เป็น​การ​ประชุม​ที่​ศักดิ์สิทธิ์ พวกเจ้า​ต้อง​ไม่​ทำงาน​ใน​วันนั้น ไม่ว่า​เจ้า​จะ​อาศัย​อยู่​ที่ไหน​ก็ตาม เจ้า​ต้อง​รักษา​วัน​หยุด​นี้​ให้​กับ​พระยาห์เวห์

เทศกาล​วัน​ปลด​ปล่อย

4 ต่อไปนี้​เป็น​เทศกาล​ต่างๆ​ของ​พระยาห์เวห์ เป็น​การ​ประชุม​ที่​ศักดิ์สิทธิ์ ที่​เจ้า​ควร​จะ​ประกาศ ตาม​วันเวลา​ของ​พวกมัน 5 เทศกาล​วัน​ปลด​ปล่อย​ของ​พระยาห์เวห์ ตรง​กับ​วัน​ที่​สิบสี่​ของ​เดือน​แรก+ 23:5 เดือน​แรก เดือน​นีสาน เป็น​เดือน​แรก​ของ​ปฏิทิน​ชาวยิว ตรง​กับ​ช่วง​เดือน​มีนาคม​ถึง​เมษายน จะ​เริ่ม​หลัง​จาก​ดวง​อาทิตย์​ตกดิน​แล้ว​ของ​วันนั้น

เทศกาล​ขนมปัง​ไม่ใส่​เชื้อฟู

6 เทศกาล​ขนมปัง​ไม่ใส่​เชื้อฟู ของ​พระยาห์เวห์ จะ​เริ่ม​ใน​วัน​ที่​สิบห้า​ของ​เดือน​แรก​เหมือน​กัน พวกเจ้า​จะ​กิน​ขนมปัง​ไม่ใส่​เชื้อฟู​เป็น​เวลา​เจ็ดวัน 7 ใน​วันแรก​ของ​เทศกาล​นี้ พวกเจ้า​จะ​มี​การ​ประชุม​ศักดิ์สิทธิ์ และ​เจ้า​ต้อง​ไม่​ทำงาน​ใน​วันนั้น 8 พวกเจ้า​จะ​ถวาย​พวก​ของขวัญ​ให้​กับ​พระยาห์เวห์ เป็น​เวลา​เจ็ดวัน ใน​วัน​ที่​เจ็ด ก็​จะ​มี​การ​ประชุม​ศักดิ์สิทธิ์​อีก​ครั้งหนึ่ง พวกเจ้า​ต้อง​ไม่​ทำงาน​ใน​วันนั้น’”

เทศกาล​เก็บเกี่ยว​ครั้งแรก

9 พระยาห์เวห์​พูด​กับ​โมเสส​ว่า 10 “ให้​บอก​ประชาชน​ชาว​อิสราเอล​ว่า ‘เมื่อ​เจ้า​เข้าไป​ใน​แผ่นดิน​ที่​เรา​กำลัง​ยก​ให้​กับ​เจ้า​นี้ และ​เมื่อ​เจ้า​เก็บเกี่ยว​พืชผล เจ้า​ต้อง​เอา​ฟ่อนข้าว​ฟ่อน​แรก จาก​การ​เก็บเกี่ยว​นั้น​ไป​ให้​กับ​นักบวช 11 นักบวช​จะ​ยก​ฟ่อนข้าว​ขึ้น​ต่อหน้า​พระยาห์เวห์ ให้​มัน​เป็น​ที่​ยอมรับ​เพื่อ​เจ้า นักบวช​จะ​ถวาย​ฟ่อนข้าว​ใน​วัน​รุ่งขึ้น หลังจาก​วันหยุด​ทาง​ศาสนา

12 ใน​วัน​ที่​เจ้า​ยก​ฟ่อนข้าว​ขึ้น เจ้า​ต้อง​ถวาย​ลูกแกะ​ตัวผู้​อายุ​หนึ่งปี​ตัว​หนึ่ง ที่​ไม่มี​ตำหนิ เพื่อ​มา​เป็น​เครื่อง​เผา​บูชา​ให้​กับ​พระยาห์เวห์ 13 เจ้า​ต้อง​ถวาย​เครื่อง​บูชา​จาก​เมล็ด​พืช​พร้อมๆ​กัน​ด้วย เป็น​แป้ง​อย่างดี​ประมาณ​สี่​ลิตร​ครึ่ง​ที่​คลุก​ด้วย​น้ำมัน เป็น​ของขวัญ​ที่​มี​กลิ่น​หอม​ให้​กับ​พระยาห์เวห์ เจ้า​ต้อง​ถวาย​เครื่อง​ดื่ม​บูชา​ด้วย เป็น​เหล้า​องุ่น​ประมาณ​เกือบ​หนึ่ง​ลิตร 14 เจ้า​ต้อง​ไม่​กิน​เมล็ด​ข้าว​ใหม่​นี้ เมล็ด​ข้าว​ที่​ย่าง​ไฟ หรือ​ขนมปัง​ที่​ทำ​จาก​เมล็ด​ข้าว​ใหม่​นี้ จนกว่า​จะ​ถึง​วัน​ที่​เจ้า​เอา​เครื่อง​ถวาย​นั้น​มา​ถวาย​ให้​กับ​พระเจ้า​ของ​เจ้า กฎนี้​จะ​ใช้​ตลอดไป​ชั่วลูก​ชั่วหลาน​ของ​เจ้า ไม่ว่า​เจ้า​จะ​อาศัย​อยู่​ที่ไหน​ก็ตาม

เทศกาล​วัน​ที่​ห้าสิบ

15 วัน​ต่อมา​หลังจาก​วันหยุด​ทาง​ศาสนา คือ​วัน​ที่​พวกเจ้า​นำ​ฟ่อนข้าว​มา​เป็น​เครื่อง​ยื่น​บูชา​ให้​กับ​พระยาห์เวห์ นับ​จาก​วันนี้​ไป​อีก​เจ็ด​อาทิตย์​เต็มๆ 16 เจ้า​ก็​จะ​นับ​เวลา​ไป​ห้าสิบ​วัน วันนี้​จะ​เลย​วันหยุด​ทาง​ศาสนา​ครั้ง​ที่เจ็ด​มา​หนึ่ง​วัน ให้​พวกเจ้า​เอา​เครื่อง​บูชา​จาก​ข้าว​ใหม่​มา​ถวาย​ให้​พระยาห์เวห์ 17 ให้​พวกเจ้า​เอา​ขนมปัง​สองก้อน​มา​จาก​บ้าน เอา​มา​เป็น​เครื่อง​ยื่น​บูชา ขนมปัง​พวกนี้​ทำ​มา​จาก​แป้ง​อย่างดี​ประมาณ​สี่​ลิตร​ครึ่ง​ผสม​เชื้อฟู​แล้ว​อบ นั่น​จะ​เป็น​ของขวัญ​จาก​การ​เก็บเกี่ยว​ครั้ง​แรก ที่​ถวาย​ให้​กับ​พระยาห์เวห์

18 เจ้า​ต้อง​ถวาย​ขนมปัง​นี้ พร้อม​กับ​ลูกแกะ​ตัวผู้ อายุ​หนึ่งปี เจ็ด​ตัว วัว​ตัวผู้​หนึ่ง​ตัว​จาก​ฝูง แกะ​ตัวผู้​สอง​ตัว สัตว์​ทั้งหมด​นี้​ต้อง​ไม่มี​ตำหนิ พวกมัน​จะ​เป็น​เครื่อง​เผา​บูชา​ให้​กับ​พระยาห์เวห์ ที่​ถวาย​พร้อม​กับ​เครื่อง​บูชา​จาก​เมล็ด​พืช​และ​เครื่อง​ดื่ม​บูชา พวกมัน​จะ​เป็น​ของขวัญ​อัน​มี​กลิ่น​หอม​ให้​กับ​พระยาห์เวห์ 19 เจ้า​ต้อง​ถวาย​แพะ​ตัวผู้​หนึ่งตัว เป็น​เครื่อง​บูชา​ชำระ​ล้าง และ​ลูกแกะ​อายุ​หนึ่งปี สอง​ตัว มา​ถวาย​เป็น​เครื่อง​สังสรรค์​บูชา

20 นักบวช​จะ​ถวาย​ลูกแกะ​สอง​ตัวนี้ พร้อม​กับ​ขนมปัง​จาก​การ​เก็บเกี่ยว​ครั้ง​แรก​ให้​เป็น​เครื่อง​ยื่น​บูชา​ให้​กับ​พระยาห์เวห์ พวกมัน​จะ​เป็น​ของขวัญ​ให้​กับ​พระยาห์เวห์ เป็น​ของ​ที่​อุทิศ​ให้​กับ​พระยาห์เวห์ และ​มัน​ก็​จะ​เป็น​ของ​นักบวช 21 ใน​วัน​เดียวกัน เจ้า​ก็​จะ​เรียก​ประชุม มัน​จะ​เป็น​การ​ประชุม​ที่​ศักดิ์สิทธิ์​สำหรับ​เจ้า เจ้า​ต้อง​ไม่​ทำงาน​ใน​วันนั้น กฎนี้​จะ​ใช้​ตลอดไป​ชั่วลูก​ชั่วหลาน​ของ​เจ้า ไม่ว่า​เจ้า​จะ​อาศัย​อยู่​ที่ไหน​ก็ตาม

22 เมื่อ​เจ้า​เก็บเกี่ยว​ผลผลิต​จาก​แผ่นดิน​ของ​พวกเจ้า เจ้า​ต้อง​ไม่​เก็บเกี่ยว​จน​สุด​ปลาย​ที่นา​ของ​เจ้า และ​เจ้า​ต้อง​ไม่​ย้อน​กลับ​ไป​เก็บ​เมล็ด​ข้าว​ที่​ตก​ตาม​พื้น​ใน​ทุ่งนา​ของ​เจ้า เจ้า​ต้อง​เหลือ​ไว้​สำหรับ​คนจน​และ​คน​ต่าง​ชาติ เรา​คือ​ยาห์เวห์​พระเจ้า​ของ​เจ้า’”

เทศกาล​แตร

23 พระยาห์เวห์​พูด​กับ​โมเสส​ว่า 24 “ให้​บอก​ประชาชน​ชาว​อิสราเอล​ว่า ‘ใน​วันแรก​ของ​เดือน​ที่​เจ็ด เจ้า​จะ​มี​วันหยุด​พิเศษ เจ้า​จะ​เป่า​แตร​เพื่อ​ระลึก​ถึง​ว่า นี่​เป็น​การ​ประชุม​ศักดิ์สิทธิ์ 25 เจ้า​ต้อง​ไม่​ทำงาน​ใน​วันนั้น และ​เจ้า​ต้อง​ถวาย​ของขวัญ​ให้​กับ​พระยาห์เวห์’”

วัน​ชำระ​สถานที่​ศักดิ์สิทธิ์และ​ประชาชน

26 พระยาห์เวห์​พูด​กับ​โมเสส​ว่า 27 “วัน​ชำระ​สถานที่​ศักดิ์สิทธิ์​และ​ประชาชน+ 23:27 วัน​ชำระ … ประชาชน หรือ​ที่​เรียกว่า “ยม คิบเปอร์” เป็น​วันหยุด​ที่​สำคัญ​มาก​ของ​คน​อิสราเอล ใน​วันนี้​นักบวช​สูงสุด​จะ​เข้า​ใน​ห้อง​ที่​ศักดิ์สิทธิ์​ที่สุด และ​จะ​ทำ​พิธี​ชำระ​ให้​กับ​ตัวเอง​และ​ประชาชน​บริสุทธิ์ ดู​เพิ่ม​เติม​จาก​เลวีนิติ 16:1-34; 23:26-32 ให้​บริสุทธิ์ จะ​ตรง​กับ​วัน​ที่สิบ​ของ​เดือน​ที่​เจ็ด เจ้า​จะ​มี​การ​ประชุม​ศักดิ์สิทธิ์ เจ้า​ต้อง​อด​อาหาร​และ​ต้อง​ถวาย​ของขวัญ​ให้​กับ​พระยาห์เวห์ 28 เจ้า​ต้อง​ไม่​ทำงาน​ใน​วันนั้น เพราะ​มัน​เป็น​วัน​สำหรับ​การ​ชำระ​สถานที่​ศักดิ์สิทธิ์​และ​ประชาชน เพื่อ​ทำการ​ชำระ​ล้าง​แทน​พวกเจ้า​ทั้งหลาย​ต่อ​หน้า​พระยาห์เวห์​พระเจ้า​ของ​เจ้า

29 ถ้า​มี​ใคร​ที่​ไม่​อด​อาหาร​ใน​วันนั้น เขา​จะ​ถูก​ตัด​ออก​จาก​ประชาชน​ของ​เขา 30 ถ้า​มี​ใคร​ทำงาน​ใน​วันนั้น เรา​จะ​ทำลาย​คนๆนั้น​ไป​จาก​ประชาชน​ของ​เขา 31 เจ้า​ต้อง​ไม่​ทำงาน​ใน​วันนั้น กฎนี้​จะ​ใช้​ตลอดไป​จน​ชั่วลูก​ชั่วหลาน​ของ​เจ้า ไม่ว่า​เจ้า​จะ​อาศัย​อยู่​ที่ไหน​ก็ตาม 32 มัน​จะ​เป็น​วันหยุด​พิเศษ​สำหรับ​เจ้า เจ้า​ต้อง​อด​อาหาร เจ้า​ต้อง​รักษา​วันหยุด​พิเศษ​ของ​เจ้า มัน​เริ่ม​ใน​ตอน​เย็น​ของ​วัน​ที่​เก้า แล้ว​ไป​สิ้นสุด​ใน​ตอน​เย็น​ของ​อีก​วันหนึ่ง​ของ​เดือนนั้น+ 23:32 เริ่ม​ใน … เดือนนั้น ตาม​เวลา​ของ​ชาวยิว วันใหม่​จะ​เริ่ม​เมื่อ​ดวง​อาทิตย์​ตกดิน”

เทศกาล​อยู่เพิง

33 พระยาห์เวห์​พูด​กับ​โมเสส​ว่า 34 “ให้​บอก​ประชาชน​ชาว​อิสราเอล​ว่า ‘เทศกาล​อยู่เพิง​จะ​เริ่ม​ใน​วัน​ที่​สิบห้า​ของ​เดือน​ที่เจ็ด เทศกาล​เพื่อ​ให้​เกียรติ​กับ​พระยาห์เวห์​นี้ จะ​เป็น​เวลา​เจ็ดวัน 35 ใน​วัน​ที่หนึ่ง​จะ​มี​การ​ประชุม​ศักดิ์สิทธิ์ เจ้า​ต้อง​ไม่​ทำงาน​ใน​วันนั้น 36 ตลอด​เจ็ด​วัน​นั้น ให้​เจ้า​ถวาย​พวก​ของขวัญ​ให้​กับ​พระยาห์เวห์ ใน​วัน​ที่แปด​เจ้า​จะ​มี​การ​ประชุม​ศักดิ์สิทธิ์ และ​เจ้า​ก็​จะ​ถวาย​พวก​ของขวัญ​ให้​กับ​พระยาห์เวห์ มัน​คือ​การ​ประชุม​ศักดิ์สิทธิ์ เจ้า​ต้อง​ไม่​ทำงาน​ใน​วันนั้น

37 ทั้งหมด​นี้​เป็น​เทศกาล​ที่​พระยาห์เวห์​ได้​กำหนด​ไว้ ที่​เจ้า​ต้อง​ประกาศ​ให้​เป็น​การ​ประชุม​ที่​ศักดิ์สิทธิ์ เพื่อ​จะ​ได้​ถวาย​พวก​ของขวัญ​ให้​กับ​พระยาห์เวห์ ที่​มี​ทั้ง​เครื่อง​เผา​บูชา เครื่อง​บูชา​จาก​เมล็ด​พืช เครื่อง​บูชา​จาก​สัตว์ และ​เครื่อง​ดื่ม​บูชา ให้​ถวาย​แต่ละ​ชนิด​ตาม​วัน​ที่​ได้​กำหนด​ไว้ 38 นี่​เป็น​เทศกาล​ต่างๆ​ที่​มีขึ้น นอก​เหนือ​จาก​วันหยุด​ประจำ​อาทิตย์​ของ​พระยาห์เวห์ และ​เครื่อง​บูชา​พวกนี้​ก็​จะ​แยก​ต่างหาก​จาก​เครื่อง​บูชา​ที่​เจ้า​เอา​มา​แก้บน หรือ​ที่​เจ้า​สมัครใจ​ให้​กับ​พระยาห์เวห์

39 ดังนั้น​ใน​วัน​ที่​สิบห้า​ของ​เดือน​ที่เจ็ด หลังจาก​ที่​เจ้า​ได้​เก็บ​เกี่ยว​ผลผลิต​จาก​ที่ดิน​ของ​เจ้า​แล้ว เจ้า​จะ​ฉลอง​เทศกาล​ของ​พระยาห์เวห์​เป็น​เวลา​เจ็ดวัน ใน​วันแรก​และ​วัน​ที่แปด​จะ​เป็น​วันหยุด​พิเศษ 40 ใน​วันแรก เจ้า​จะ​เก็บ​ผล​จาก​ต้น​ผลไม้ แล้ว​จะ​เก็บ​กิ่ง​จาก​ต้น​ปาล์ม จาก​ต้นไม้​ที่​มี​ใบ​เป็น​พุ่ม และ​จาก​ต้นหลิว​ที่​ขึ้น​ตาม​ลำธาร และ​เจ้า​ก็​จะ​เฉลิม​ฉลอง​ต่อหน้า​พระยาห์เวห์​พระเจ้า​ของเจ้า​เป็น​เวลา​เจ็ดวัน 41 เฉลิม​ฉลอง​เทศกาล​นี้​ให้​เป็น​เทศกาล​ของ​ผู้​อพยพ+ 23:41 เทศกาล​ของ​ผู้​อพยพ เป็น​เทศกาล​ที่​คน​เดิน​ทาง​มา​เพื่อ​ฉลอง​กัน​ใน​ที่​เดียวกัน เป็น​เวลา​เจ็ดวัน ของ​ทุกๆปี กฎนี้​จะ​ใช้​ตลอดไป​ชั่วลูก​ชั่วหลาน​ของ​เจ้า เจ้า​จะ​เฉลิม​ฉลอง​มัน​ใน​เดือน​ที่เจ็ด 42 เจ้า​จะ​อาศัย​อยู่​ใน​เพิง​เป็น​เวลา​เจ็ดวัน ประชาชน​ชาว​อิสราเอล​ทุกคน​จะ​อาศัย​อยู่​ใน​เพิง 43 เพื่อ​ลูกหลาน​ของ​เจ้า​จะได้​รู้​ว่า เรา​ให้​ประชาชน​ชาว​อิสราเอล​อาศัย​อยู่​ใน​เพิง เมื่อ​เรา​นำ​พวกเขา​ออก​จาก​แผ่นดิน​อียิปต์ เรา​คือ​ยาห์เวห์​พระเจ้า​ของ​เจ้า’”

44 โมเสส​จึง​บอก​ประชาชน​ชาว​อิสราเอล​เกี่ยวกับ​เทศกาล​ต่างๆ​เหล่านี้​ของ​พระยาห์เวห์

24

ตะเกียง​ที่มี​ขาตั้ง​กับ​ขนมปัง​ศักดิ์สิทธิ์

(อพย. 27:20-21)

1 พระยาห์เวห์​พูด​กับ​โมเสส​ว่า 2 “ให้​สั่ง​ประชาชน​ชาว​อิสราเอล​ให้​เอา​น้ำมัน​บริสุทธิ์​ที่​คั้น​จาก​มะกอก มา​ใส่​พวก​ตะเกียง​เพื่อ​จุดไฟ​ให้​สว่าง​อยู่​เสมอ 3 อาโรน​ต้อง​ตั้ง​ตะเกียง​นั้น​ไว้​ด้าน​นอก​ม่าน​ที่​กั้น​อยู่​ตรง​หน้า​หีบ​ข้อตกลง​ที่​อยู่​ใน​เต็นท์​นัดพบ เพื่อ​ให้​มัน​จุด​สว่าง​ตั้งแต่​เย็น​จนถึง​เช้า​วันรุ่งขึ้น เป็น​ประจำ​ต่อ​หน้า​พระยาห์เวห์ กฎนี้​จะ​ใช้​ไป​ตลอด​ชั่วลูก​ชั่วหลาน​ของ​เจ้า 4 อาโรน​ต้อง​ตั้ง​ตะเกียง​บน​ขาตั้ง​ที่​ทำ​จาก​ทองคำ​บริสุทธิ์​ต่อ​หน้า​พระยาห์เวห์ เพื่อ​ให้​มัน​จุด​สว่าง​อย่าง​สม่ำเสมอ

5 ให้​เอา​แป้ง​อย่างดี​มา​อบ​เป็น​ขนมปัง​สิบสอง​ก้อน โดย​ใช้​แป้ง​ประมาณ​สี่ลิตร​ครึ่ง​ต่อ​ขนมปัง​หนึ่ง​ก้อน 6 ให้​วาง​ขนมปัง​นั้น​เป็น​สอง​แถว แถวละ​หก​ก้อน บน​โต๊ะ​ที่​ทำ​ด้วย​ทองคำ​บริสุทธิ์ ต่อหน้า​พระยาห์เวห์ 7 ให้​วาง​กำยาน+ 24:7 กำยาน ต้นไม้​ชนิด​พิเศษ​ตาก​แห้ง เมื่อ​เผา​แล้ว​จะ​ให้​ควัน​ที่​มี​กลิ่น​หอม​หวาน ใช้​เป็น​ของขวัญ​ให้​พระเจ้า บริสุทธิ์​ไว้​ใน​แต่ละ​แถว เป็น​ส่วน​ที่​ใช้​เผา​แทน​ขนมปัง กำยาน​นั้น​เป็น​ของขวัญ​ให้​กับ​พระยาห์เวห์ 8 จะ​ต้อง​จัด​วาง​ขนมปัง​พวกนี้​ไว้​ต่อ​หน้า​พระยาห์เวห์​เป็น​ประจำ​ทุกๆ​วันหยุด​ทาง​ศาสนา ชาว​อิสราเอล​จะ​จัดหา​สิ่ง​เหล่านี้​มา​ให้ เป็น​ส่วน​หนึ่ง​ของ​ข้อตกลง​ที่​พวกเขา​มี​ต่อ​เรา​ตลอดไป 9 ขนมปัง​นี้​จะ​เป็น​ของ​อาโรน​และ​พวก​ลูกชาย​ของ​เขา พวกเขา​จะ​กิน​มัน​ใน​สถานที่​ศักดิ์สิทธิ์ เพราะ​ขนมปัง​นี้​เป็น​ของเขา เป็น​ส่วน​ที่​ศักดิ์สิทธิ์​ที่สุด จาก​พวก​ของขวัญ​ที่​นำ​มา​ถวาย​ให้​กับ​พระยาห์เวห์ ขนมปัง​นี้​เป็น​ส่วน​แบ่ง​ของ​อาโรน​ตลอดไป”

คน​ที่​สาปแช่ง​พระเจ้า

10 ชาย​คน​หนึ่ง​มี​แม่​เป็น​ชาว​อิสราเอล มี​พ่อ​เป็น​ชาว​อียิปต์ วัน​หนึ่ง​เขา​ได้​ออก​ไป​ท่ามกลาง​คน​อิสราเอล แล้ว​เกิด​มี​การ​ต่อสู้​กัน​ขึ้น​ระหว่าง​ลูก​ของ​หญิง​ชาว​อิสราเอล​คนนี้ กับ​ชาว​อิสราเอล​อีก​คนหนึ่ง​ใน​ค่าย​นั้น 11 ลูก​ของ​หญิง​อิสราเอล​ได้​พูด​สาปแช่ง​ชื่อ​ของ​พระยาห์เวห์ ดัง​นั้น ประชาชน​จึง​นำ​ตัวเขา​ไป​หา​โมเสส แม่​ของ​ชาย​คนนี้​ชื่อ​เชโลมิท นาง​เป็น​ลูกสาว​ของ​ดิบรี มา​จาก​เผ่า​ดาน 12 ชาย​คนนี้​ถูก​ควบคุม​ตัว​ไว้ จนกว่า​พวกเขา​จะ​รู้​ว่า​พระยาห์เวห์​ต้องการ​ให้​ทำ​ยังไง​กับเขา

13 พระยาห์เวห์​พูด​กับ​โมเสส​ว่า 14 “นำ​ตัว​ชาย​คน​ที่​พูด​สาปแช่ง​เรา ออก​ไป​นอก​ค่าย ให้​คน​ที่​ได้ยิน​เขา​พูด​วางมือ​ลง​บน​หัว+ 24:14 วางมือ​ลง​บน​หัว เป็น​การ​แสดง​ว่า​คน​เหล่านั้น​ได้​มี​ส่วนร่วม​ใน​การ​ทำโทษ​ชาย​คนนั้น​ของ​ชาย​คนนั้น แล้ว​ให้​คน​ใน​ชุมชน​เอา​หิน​ขว้าง​เขา​ให้​ตาย 15 แล้ว​ให้​บอก​ประชาชน​ชาว​อิสราเอล​ว่า ‘ถ้า​ใคร​สาปแช่ง​พระเจ้า​ของเขา เขา​ต้อง​ถูก​ทำโทษ​สำหรับ​บาป​ที่​เขา​ทำนั้น 16 และ​ถ้า​ใคร​พูด​ดูหมิ่น​เหยียด​หยาม​ชื่อ​ของ​พระยาห์เวห์ คนๆนั้น​จะ​ต้อง​ถูก​ฆ่า คน​ทั้ง​ชุมชน​ทั้งหมด​จะ​ต้อง​เอา​หิน​ขว้าง​เขา​ให้​ตาย ไม่ว่า​จะ​เป็น​คน​ต่าง​ชาติ​หรือ​คน​อิสราเอล จะ​ต้อง​ถูก​ฆ่า​เหมือน​กัน​หมด ถ้า​เขา​พูด​ดูหมิ่น​เหยียด​หยาม​ชื่อ​ของ​พระยาห์เวห์

17 ถ้า​ใคร​ฆ่า​คนตาย เขา​ต้อง​ถูก​ฆ่า​ด้วย 18 ใคร​ที่​ฆ่า​สัตว์​ของ​คนอื่น เขา​ต้อง​ชดใช้​มัน ชีวิต​ต่อ​ชีวิต 19 และ​เมื่อ​ใคร​ทำ​ให้​เพื่อน​บ้าน​บาดเจ็บ​ไม่ว่า​จะ​ด้วย​วิธีใด ก็​ให้​ทำ​กับ​เขา​อย่างนั้น​ด้วย 20 กระดูก​หัก​ต่อ​กระดูก​หัก ตา​ต่อตา ฟัน​ต่อฟัน ใคร​ที่​ทำ​คน​อื่น​บาดเจ็บ ต้อง​บาดเจ็บ​ใน​แบบ​เดียว​กัน​ด้วย 21 ใคร​ที่​ฆ่า​สัตว์​ต้อง​ชดใช้​มัน​คืน และ​ใคร​ที่​ฆ่า​คน ต้อง​ถูก​ฆ่า​เหมือน​กัน

22 จะ​ใช้​กฎ​เดียว​กัน​หมด สำหรับ​พวกเจ้า ไม่​ว่า​จะ​เป็น​คน​ต่าง​ชาติ​หรือ​ประชาชน​ของ​เจ้า เพราะ​เรา​คือ​ยาห์เวห์​พระเจ้า​ของ​เจ้า’”

23 โมเสส​จึง​พูด​กับ​ประชาชน​ชาว​อิสราเอล พวกเขา​จึง​นำ​ตัว​ชาย​คน​ที่​สาปแช่ง​คนนั้น​ออก​ไป​นอก​ค่าย และ​เอา​หิน​ขว้าง​เขา​จน​ตาย ชาว​อิสราเอล​ได้​ทำ​ตาม​ที่​พระยาห์เวห์​สั่ง​โมเสส​ไว้

25

แผ่นดิน​หยุดพัก​จาก​การเพาะ​ปลูก

(ฉธบ. 15:1-11)

1 พระยาห์เวห์​พูด​กับ​โมเสส​บน​ภูเขา​ซีนาย​ว่า 2 “ให้​บอก​ประชาชน​ชาว​อิสราเอล​ว่า ‘เมื่อ​เจ้า​เข้าไป​ใน​แผ่นดิน​ที่​เรา​กำลัง​ยก​ให้​เจ้านี้ เจ้า​ต้อง​ปล่อย​ให้​ผืนดิน​ได้​พักผ่อน​เจ็ดปี​ครั้ง เพื่อ​เป็น​เกียรติ​กับ​พระยาห์เวห์ 3 ใน​เวลา​หกปี​เจ้า​จะ​ปลูก​พืช​ใน​ทุ่งนา​ได้ หก​ปีนี้​เจ้า​อาจ​ตัดแต่ง​ต้นองุ่น​ของ​เจ้า และ​เก็บเกี่ยว​ผลผลิต​ได้ 4 แต่​ใน​ปี​ที่เจ็ด จะ​เป็น​เวลา​พิเศษ สำหรับ​ให้​แผ่นดิน​หยุดพัก​อย่าง​เต็มที่ เป็น​การ​หยุดพัก​เพื่อ​ให้​เกียรติ​กับ​พระยาห์เวห์ เจ้า​ต้อง​ไม่​หว่าน​พืช​ใน​ทุ่ง เจ้า​ต้อง​ไม่​ตัดแต่ง​ต้นองุ่น​ของ​เจ้า 5 เจ้า​ต้อง​ไม่​เก็บเกี่ยว​พืชผล​ที่​เกิด​ขึ้น​มาเอง และ​เจ้า​ต้อง​ไม่​เก็บ​องุ่น​จาก​ต้นองุ่น​ที่​ไม่ได้​ตัดแต่ง มัน​จะ​เป็น​ปี​ที่​แผ่นดิน​จะได้​หยุดพัก​อย่าง​เต็มที่

6 แต่​ใน​ปี​แห่ง​การ​หยุดพัก​นี้ ถ้า​ผืนดิน​นั้น​ให้​ผลผลิต​อะไร​ออกมา​ก็​ตาม สิ่งนั้น​ก็​จะ​เป็น​ของ​พวกเจ้า​เอา​ไว้​กิน สำหรับ​ตัว​เจ้าเอง คน​รับใช้​ชาย​หญิง​ของ​เจ้า คน​งาน​ที่​เจ้า​จ้าง​มา และ​ชาว​ต่างชาติ​ที่​อาศัย​อยู่​กับ​เจ้า 7 รวมทั้ง​วัว​ของ​เจ้า​และ​สัตว์ป่า​ที่​อยู่​บน​ที่ดิน​ของ​เจ้า ทุกอย่าง​ที่​เป็น​ผลผลิต​ของ​แผ่นดิน​นั้น ก็​เอา​มา​เป็น​อาหาร​ได้

ปี​แห่ง​การ​ปลด​ปล่อย

8 ให้​นับ​ไป​เจ็ดปี​คือ​ปี​แห่ง​การ​หยุดพัก แล้ว​ให้​นับ​ปี​แห่ง​การ​หยุดพัก​ไป​เจ็ดครั้ง คือ​เจ็ด​คูณ​เจ็ด รวม​เป็น​เวลา​สี่สิบเก้า​ปี 9 แล้ว​เจ้า​ต้อง​เป่า​แตร​ที่​ทำ​จาก​เขาแกะ​ให้​ดัง​ใน​วัน​ที่สิบ​ของ​เดือน​เจ็ด ซึ่ง​เป็น​วัน​ชำระ​ประชาชน​ให้​บริสุทธิ์ เจ้า​ต้อง​เป่า​แตร​ที่​ทำ​จาก​เขาแกะ​ให้​ดัง​ไป​ทั่ว​ทั้ง​แผ่นดิน 10 เจ้า​ต้อง​อุทิศ​ปี​ที่​ห้าสิบ​ให้​กับ​พระเจ้า และ​เจ้า​ต้อง​ประกาศ​อิสรภาพ​ใน​แผ่นดิน​ให้​กับ​ทุกคน​ที่​อาศัย​อยู่​ใน​แผ่นดิน​นั้น เจ้า​ต้อง​เรียก​ปีนี้​ว่า ปี​แห่ง​การ​ปลด​ปล่อย ทุกคน​จะ​กลับ​สู่​ที่ดิน​ของ​ตน+ 25:10 ที่ดิน​ของ​ตน ใน​อิสราเอล ที่ดิน​จะ​เป็น​ของ​ครอบครัว​หรือ​ตระกูล คนนั้น​อาจ​ขาย​ที่ดิน​ของเขา​ได้ แต่​เมื่อ​ถึง​ปี​แห่ง​การ​ปลด​ปล่อย ที่ดิน​ผืนนั้น​จะ​กลับ​เป็น​ของ​ครอบครัว​และ​ตระกูล​ที่​เคย​เป็น​เจ้าของ​ดั้งเดิม และ​ทุกคน​จะ​กลับ​ไป​ยัง​ตระกูล​ของตน 11 ใน​ปี​ที่​ห้าสิบ​จะ​เป็น​ปี​แห่ง​การ​ปลด​ปล่อย​สำหรับ​เจ้า เจ้า​ต้อง​ไม่​เพาะ​ปลูก​และ​ไม่​เก็บ​เกี่ยว​สิ่ง​ที่​เติบโต​เอง​ตาม​ธรรมชาติ และ​เจ้า​ต้อง​ไม่​เก็บ​องุ่น​จาก​ต้นองุ่น​ที่​ยัง​ไม่ได้​ตัด​แต่ง 12 เพราะ​มัน​เป็น​ปี​แห่ง​การ​ปลด​ปล่อย เป็น​ปี​ที่​อุทิศ​ให้​กับ​พวกเจ้า เจ้า​จะ​กิน​ได้​แต่​ผลผลิต​ที่​เกิด​ขึ้น​มาเอง​จาก​ทุ่งนา​นั้น 13 ใน​ปี​แห่ง​การ​ปลด​ปล่อย ทุกคน​จะ​กลับ​ไป​ยัง​ที่ดิน​ของ​ตน

14 ดังนั้น​เมื่อ​เจ้า​ขาย​ที่ดิน​ให้​เพื่อน​บ้าน หรือ​ซื้อ​ที่ดิน​จาก​เพื่อน​บ้าน​มา ก็​อย่า​โกง​กัน 15 ถ้า​เจ้า​ต้อง​การ​ซื้อ​ที่ดิน​จาก​เพื่อน​บ้าน ก็​ให้​นับ​ดู​ว่า​ผ่าน​ปี​แห่ง​การ​ปลด​ปล่อย​ครั้ง​หลังสุด​นี้​มา​กี่ปี​แล้ว และ​เพื่อน​บ้าน​ก็​ต้อง​ดู​ว่า​จะ​เพาะ​ปลูก​ได้​อีก​กี่ปี ก่อน​จะ​ถึง​ปี​แห่ง​การ​ปลด​ปล่อย​ครั้ง​ต่อไป แล้ว​ก็​ซื้อ​ขาย​กัน​ตาม​จำนวน​ปี​ที่เหลือ​นั้น 16 ยิ่ง​เหลือ​เวลา​อีก​หลาย​ปี ราคา​ของ​ที่ดิน​ก็​จะ​ยิ่ง​สูงขึ้น ยิ่ง​เหลือ​เวลา​น้อย ราคา​ก็​จะ​ยิ่ง​ถูก​ลง เพราะ​เขา​กำลัง​ขาย​จำนวน​ปี​ที่​จะ​ใช้​ปลูก​พืชผล​ได้ 17 อย่า​ได้​โกง​กัน แต่​ให้​ยำเกรง​พระเจ้า​ของ​เจ้า เพราะ​เรา​คือ​ยาห์เวห์​พระเจ้า​ของ​เจ้า

18 เจ้า​ต้อง​เชื่อฟัง​กฎ​เหล่านั้น​ของ​เรา และ​รักษา​ระเบียบ​ต่างๆ​ของ​เรา และ​ทำ​ตาม​พวกมัน เพื่อ​พวกเจ้า​จะ​ได้​อาศัย​อยู่​อย่าง​ปลอดภัย​ใน​แผ่นดิน​นี้ 19 แล้ว​แผ่นดิน​จะ​ให้​ผลผลิต​ของมัน และ​เจ้า​จะ​มี​กิน​อย่าง​เหลือเฟือ และ​จะ​อยู่​กัน​อย่าง​ปลอดภัย​ใน​แผ่นดิน​นั้น

20 ถ้า​เจ้า​พูด​ว่า “แล้ว​เรา​จะ​เอา​อะไร​กิน​กัน​ใน​ปี​ที่เจ็ด ถ้า​เรา​ไม่​เพาะ​ปลูก​และ​ไม่​เก็บ​เกี่ยว​ผลผลิต​ใน​ที่ดิน​นั้น” 21 เรา​จะ​อวยพร​เจ้า​ใน​ปี​ที่หก แผ่นดิน​จะ​ให้​ผลผลิต​กับ​เจ้า​พอ​สำหรับ​สามปี 22 เมื่อ​เจ้า​เริ่ม​เพาะ​ปลูก​ใน​ปี​ที่แปด เจ้า​จะ​ยัง​สามารถ​กิน​ผลผลิต​เก่า​ที่​เก็บ​ไว้​ได้ จนกว่า​จะ​ถึง​ปี​ที่เก้า​ซึ่ง​ผลผลิต​ใหม่​จะ​เริ่ม​ออกมา 23 เจ้า​จะ​ขาย​ที่ดิน​กัน​อย่าง​ถาวร​ไม่ได้ เพราะ​แผ่นดิน​นี้​เป็น​ของ​เรา เจ้า​เป็น​เพียง​คน​ต่างด้าว​ที่​มา​อาศัย​อยู่ และ​เป็น​คนเช่า​ที่​อาศัย​อยู่​ร่วม​กับเรา 24 ทั่ว​ทั้ง​ประเทศ​ที่​พวกเจ้า​เป็น​เจ้าของ​อยู่ พวกเจ้า​ต้อง​ยินยอม​ให้​คน​ที่​ขาย​ที่ดิน​นั้น​ให้​กับ​เจ้า ไถ่​ที่ดิน​นั้น​กลับ​คืน​ไปได้ 25 ถ้า​ญาติ​ของเจ้า​ยากจน​และ​ขาย​ที่ดิน​บาง​ส่วน​ไป ญาติ​สนิท​ของ​เขา​ต้อง​มา​ไถ่​ที่​ผืนนั้น​ของ​ญาติ​เขา​กลับ​คืน 26 ถ้า​เขา​ไม่มี​ญาติ​สนิท​ที่​จะ​มา​ไถ่​คืน แต่​ตัว​เขาเอง​หา​เงิน​มา​ได้​เพียงพอ​ที่​จะ​ไถ่​ที่ดิน​ของ​เขา​คืน 27 เขา​ต้อง​นับ​ดู​ว่า​เขา​ขาย​ที่ดิน​ไป​กี่ปี​แล้ว เขา​ก็​จ่าย​เงิน​คืน​ให้​กับ​ผู้ซื้อ​ใน​ส่วน​ที่​ผู้ซื้อ​จ่าย​เกินมา แล้ว​เขา​ก็​จะได้​ที่ดิน​กลับ​คืน 28 แต่​ถ้า​เขา​ไม่​สามารถ​ซื้อ​กลับคืน​ได้ ที่ดิน​ผืนนั้น​จะ​คงอยู่​กับ​คน​ที่​ซื้อ​มัน​ไป​จาก​เขา จน​กระทั่ง​ถึง​ปี​แห่ง​การ​ปลด​ปล่อย ใน​ปี​แห่ง​การ​ปลด​ปล่อย​นี้ ที่ดิน​ก็​จะ​ได้รับ​การ​ปลด​ปล่อย และ​เจ้าของ​ที่ดิน​ดั้งเดิม​จะ​ได้​ที่ดิน​ของเขา​กลับ​คืน​ไป 29 ถ้า​คนหนึ่ง​ขาย​บ้าน​ที่​เขา​อยู่​อาศัย​ภาย​ใน​เขต​กำแพง​เมือง เขา​สามารถ​ไถ่คืน​ภายใน​เวลา​หนึ่งปี​หลัง​จาก​ที่​เขา​ขาย​มัน สิทธิ​ใน​การ​ไถ่​นี้​จะ​ถูก​จำกัด​เพียง​หนึ่งปี​เท่านั้น 30 ถ้า​เขา​ยัง​ไม่​ไถ่​คืน​หลัง​จาก​หนึ่ง​ปี​เต็ม บ้าน​ที่​อยู่​ใน​เขต​กำแพง​เมือง​หลังนั้น จะ​ตก​เป็น​ของ​ผู้ซื้อ​และ​ลูกหลาน​ของเขา​อย่าง​ถาวร และ​จะ​ไม่​ได้รับ​การ​ปลด​ปล่อย​ใน​ปี​แห่ง​การ​ปลด​ปล่อย​ด้วย 31 แต่​บ้าน​ใน​หมู่บ้าน​เล็กๆ​ที่​ไม่มี​กำแพง​ล้อม​รอบ จะ​ใช้​กฎ​เดียว​กับ​ที่ดิน คือ​คนขาย​สามารถ​ไถ่​คืน​ได้ และ​มัน​ก็​จะ​ได้รับ​การ​ปลด​ปล่อย​ใน​ปี​แห่ง​การ​ปลด​ปล่อย

32 แต่​ถ้า​เป็น​เมือง​ของ​ชาว​เลวี ชาว​เลวี​มี​สิทธิ​ไถ่​บ้าน​ของ​พวกเขา​ที่​อยู่​ใน​เมือง​กลับ​คืน​ได้​ตลอด​เวลา 33 แต่​ถ้า​ชาว​เลวี​ไม่ได้​ไถ่​บ้าน​ของเขา​คืน บ้าน​ที่​เขา​ขาย​ไปนั้น​ก็​จะ​กลับ​มา​เป็น​ของ​เขา ใน​ปี​แห่ง​การ​ปลด​ปล่อย เพราะ​บ้าน​ของ​พวก​เลวี​ที่​อยู่​ใน​เมืองนั้น เป็น​สมบัติ​ถาวร​ของ​พวกเขา​ท่ามกลาง​คน​อิสราเอล 34 แต่​ทุ่งหญ้า​ที่​อยู่​รอบๆ​เมือง​ของ​ชาว​เลวี​นั้น จะ​ขาย​ไม่ได้ เพราะ​มัน​จะ​เป็น​สมบัติ​ของ​พวกเขา​ตลอดไป

35 ถ้า​พี่น้อง​ของเจ้า​เกิด​ยากจน​ขึ้นมา และ​เขา​ไม่​สามารถ​เลี้ยงดู​ตนเอง​ได้ ก็​ให้​ช่วยเหลือ​เขา เหมือน​กับ​ที่​เจ้า​ช่วยเหลือ​ชาว​ต่างชาติ​หรือ​คน​ผ่าน​ทาง เพื่อ​เขา​จะได้​อยู่​ต่อไป​ท่ามกลาง​เจ้า 36 เจ้า​ต้อง​ไม่​คิด​ดอกเบี้ย​ทบต้น​จาก​เขา แต่​ให้​ยำเกรง​พระเจ้า​ของ​เจ้า เพื่อ​พี่น้อง​ของเจ้า​จะได้​อยู่​กับ​เจ้า​ต่อไป 37 เจ้า​ต้อง​ไม่​คิด​ดอกเบี้ย​จาก​เงิน​ที่​เจ้า​ให้​เขา​กู้ยืม และ​ไม่​คิด​ดอกเบี้ย​ทบต้น​จาก​อาหาร​ที่​เจ้า​ให้​เขา​กิน 38 เรา​คือ​ยาห์เวห์​พระเจ้า​ของเจ้า ที่​นำ​เจ้า​ออก​จาก​แผ่นดิน​อียิปต์ เพื่อ​ยก​แผ่นดิน​คานาอัน​นี้​ให้​กับเจ้า และ​เพื่อ​จะได้​เป็น​พระเจ้า​ของเจ้า

39 ถ้า​พี่น้อง​ร่วม​ชาติ​ของเจ้า​ยากจน และ​ขาย​ตัวเอง​ให้​กับ​เจ้า เจ้า​ต้อง​ไม่ให้​เขา​ทำงาน​ของ​ทาส 40 เขา​จะ​เป็น​เหมือน​คนงาน​รับจ้าง​หรือ​คนงาน​ผู้​อยู่​อาศัย​กับเจ้า เขา​จะ​รับใช้​เจ้า​จนถึง​ปี​แห่ง​การ​ปลด​ปล่อย 41 แล้ว​เขา​และ​ลูกๆ​ของเขา​จะ​ไป​จาก​เจ้า และ​กลับ​ไป​ยัง​ตระกูล​ของเขา​และ​ที่ดิน​ของ​บรรพบุรุษ​เขา 42 เพราะ​พวกเขา​คือ​ทาส​ของเรา เรา​ได้​นำ​พวกเขา​ออก​มา​จาก​แผ่นดิน​อียิปต์ พวกเขา​ต้อง​ไม่​ถูก​ขาย​เป็น​ทาส 43 เจ้า​ต้อง​ไม่​ปกครอง​เขา​อย่าง​โหดร้าย​ทารุณ แต่​เจ้า​ต้อง​ยำเกรง​พระเจ้า​ของ​เจ้า

44 ทาส​ชาย​และ​ทาส​หญิง​ของ​เจ้า ต้อง​มา​จาก​ชนชาติ​ที่​อยู่​รอบๆ​เจ้า เจ้า​ต้อง​ซื้อ​ทาส​ชาย​และ​ทาส​หญิง​จาก​พวกเขา 45 เจ้า​อาจ​ซื้อ​ทาส​จาก​ลูกๆ​ของ​พวก​ชาว​ต่างชาติ​ที่​อาศัย​อยู่​กับ​เจ้า หรือ​จาก​ครอบครัว​ของ​เขา​ที่​อยู่​กับ​เจ้า​และ​เกิด​บน​แผ่นดิน​ของ​เจ้า พวกนี้​จะ​กลาย​เป็น​สมบัติ​ของ​เจ้า 46 และ​เมื่อ​เจ้า​ตาย คน​เหล่านี้​ก็​จะ​เป็น​มรดก​ตกทอด​ไป​สู่​ลูกหลาน​ของ​เจ้า​ตลอดไป คน​พวกนั้น​เจ้า​สามารถ​เอา​มา​เป็น​ทาส​ได้ แต่​เจ้า​ต้อง​ไม่​ปกครอง​พี่น้อง​ร่วม​ชาติ​ของ​เจ้า ที่​เป็น​ชาว​อิสราเอล​อย่าง​โหดร้าย​ทารุณ

47 ถ้า​ชาว​ต่างชาติ​หรือ​แขก​ผู้​มา​เยือน​ของเจ้า​เป็น​คนรวย​และ​พี่น้อง​ร่วม​ชาติ​ของเจ้า​ยากจน​และ​ขาย​ตัวเอง​ให้​กับ​ชาว​ต่างชาติ​หรือ​แขก​ผู้​มา​เยือน หรือ​สมาชิก​ใน​ครอบครัว​ของ​ชาว​ต่างชาติ 48 หลังจาก​ที่​เขา​ขาย​ตัวเอง​ไปแล้ว ญาติ​คนใด​คนหนึ่ง​ก็​มี​สิทธิ​ไถ่​เขา​คืน​มา​ได้ 49 หรือ​ลุง​หรือ​ลูกพี่​ลูกน้อง หรือ​ญาติ​สนิท​จาก​ครอบครัว​เขา ก็​มี​สิทธิ​ไถ่​เขา​คืน​มา​ได้ หรือ​ถ้า​เขา​หา​เงิน​มา​ได้​เพียง​พอ เขา​ก็​สามารถ​ไถ่​ตัวเอง​คืน​ได้​เหมือน​กัน

50 เขา​และ​คน​ซื้อ​เขา​ไป ต้อง​นับ​จำนวน​ปี​ทั้งหมด ตั้งแต่​ปี​ที่​เขา​ขาย​ตัวเอง​ไป​จนถึง​ปี​แห่ง​การ​ปลด​ปล่อย และ​ราคา​ของ​ตัวเขา​ก็​จะ​ขึ้น​อยู่​กับ​จำนวน​ปี​ที่เหลือ​นั้น เวลา​ที่​เขา​อยู่​กับ​คน​ที่​ซื้อ​เขา​นั้น​จะ​นับ​เหมือน​เวลา​ของ​ลูกจ้าง​คน​หนึ่ง 51 เขา​จะ​ต้อง​จ่าย​ค่าไถ่​ให้​กับ​คน​ที่​ซื้อ​เขา​มา จะ​จ่าย​มาก​หรือ​น้อย​ก็​ขึ้น​อยู่​กับ​จำนวน​ปี​ที่เหลือ ตั้งแต่​วัน​ที่​ตกลง​จะ​ไถ่​คืน​จนถึง​ปี​แห่ง​การ​ปลด​ปล่อย ถ้า​ยัง​เหลือ​อีก​หลายปี ก็​ต้อง​จ่าย​ค่าไถ่​มาก​หน่อย ถ้า​เหลือ​ไม่กี่ปี ก็​จ่าย​ค่าไถ่​น้อย​หน่อย 53 คน​ที่​ขาย​ตัวเอง​จะ​อยู่​กับ​ชาว​ต่างชาติ​เหมือน​กับ​คนงาน​รับจ้าง​รายปี ชาว​ต่างชาติ​จะ​ต้อง​ไม่​ปกครอง​เขา​อย่าง​โหดร้าย​ทารุณ​ต่อหน้า​เจ้า

54 แต่​ถ้า​เขา​ไม่​ได้รับ​การ​ไถ่ โดย​วิธีใด​วิธี​หนึ่ง​ที่​บอก​นี้ ตัวเขา​และ​ลูกๆเขา​ก็​จะ​เป็น​อิสระ​ใน​ปี​แห่ง​การ​ปลด​ปล่อย 55 เพราะ​ประชาชน​ชาว​อิสราเอล​คือ​ทาส​ของ​เรา พวกเขา​เป็น​ทาส​เรา เรา​ได้​นำ​พวกเขา​ออก​มา​จาก​แผ่นดิน​อียิปต์ เรา​คือ​ยาห์เวห์​พระเจ้า​ของ​เจ้า

26

รางวัล​สำหรับ​การเชื่อฟัง​พระเจ้า

(ฉธบ. 7:12-24; 28:1-14)

1 อย่า​ทำ​รูป​เคารพ​สำหรับ​ตัว​พวกเจ้า​เอง อย่า​สร้าง​รูปปั้น​หรือ​เสา​ที่ระลึก+ 26:1 เสา​ที่ระลึก อนุสาวรีย์​ที่​ช่วย​ให้​ประชาชน​ระลึก​ถึง​สิ่ง​พิเศษ ใน​ยุค​โบราณ​ของ​อิสราเอล ประชาชน​มัก​สร้าง​อนุสาวรีย์ เป็น​ที่​นมัสการ​พวก​พระ​จอม​ปลอม สำหรับ​ตัว​พวกเจ้า​เอง และ​อย่า​วาง​หิน​ที่​ตกแต่ง​แล้ว​ใน​แผ่นดิน​ของเจ้า​เพื่อ​กราบ​ไหว้​บูชา​ต่อหน้า​มัน เพราะ​เรา​คือ​ยาห์เวห์​พระเจ้า​ของ​เจ้า

2 เจ้า​ต้อง​รักษา​พวก​วันหยุด​ทาง​ศาสนา​ของ​เรา เจ้า​ต้อง​เคารพ​สถานที่​ศักดิ์สิทธิ์​ของเรา เรา​คือ​ยาห์เวห์

3 ถ้า​เจ้า​ใช้​ชีวิต​ตาม​กฎ​เหล่านั้น​ของ​เรา และ​รักษา​คำสั่ง​ของ​เรา และ​ทำ​ตาม​สิ่ง​เหล่านั้น 4 เรา​จะ​ให้​ฝน​กับ​เจ้า​ตาม​ฤดูกาล เพื่อ​แผ่นดิน​จะ​ผลิต​พืชผล และ​ต้นไม้​ก็​จะ​ออก​ผล 5 พวกเจ้า​จะ​เก็บเกี่ยว​พืชผล​มากมาย จะ​มี​เมล็ดข้าว​ให้​นวด+ 26:5 นวด การ​ตี​ข้าว​ให้​หลุด​จาก​เปลือก เนิ่น​นาน​ไป​จนถึง​เวลา​เก็บ​ผล​องุ่น และ​จะ​มี​ผล​องุ่น​ให้​เก็บ​เนิ่น​นาน​ไป​จนถึง​ฤดู​เพาะ​ปลูก แล้ว​เจ้า​ก็​จะ​มี​อาหาร​กิน​อย่าง​เหลือเฟือ และ​เจ้า​จะ​อยู่​อย่าง​ปลอดภัย​บน​แผ่นดิน​ของ​เจ้า 6 เรา​จะ​ให้​ประเทศ​เจ้า​มี​ความ​สงบสุข เจ้า​จะ​นอน​ลง​ด้วย​ความ​สงบสุข และ​ไม่ต้อง​กลัว​สิ่งใด เรา​จะ​กำจัด​สัตว์​ร้าย​ต่างๆ​ให้​หมด​ไป​จาก​แผ่นดิน​ของ​เจ้า และ​จะ​ไม่มี​กองทัพ​ใดๆ​บุก​มา​โจมตี​ประเทศ​ของ​เจ้า

7 เจ้า​จะ​รุก​ไล่​ศัตรู​ของ​เจ้า และ​เจ้า​จะ​ชนะ​ศัตรู​และ​ฆ่าฟัน​พวกมัน​ล้มลง​ต่อ​หน้า 8 พวกเจ้า​ห้าคน​จะ​รุก​ไล่​ศัตรู​ได้​เป็น​ร้อย พวกเจ้า​ร้อยคน​จะ​รุก​ไล่​ศัตรู​ได้​เป็น​หมื่น เจ้า​จะ​ชนะ​ศัตรู​และ​ฆ่าฟัน​พวกมัน​ล้มลง​ต่อ​หน้า

9 แล้ว​เรา​จะ​เมตตา​ปรานี​เจ้า และ​ทำ​ให้​เจ้า​มี​ลูกหลาน​เป็น​ทวีคูณ เรา​จะ​รักษา​ข้อตกลง​ที่​เรา​มี​กับ​เจ้า 10 เจ้า​จะ​มี​พืชผล​เก็บ​ไว้​ใน​ยุ้งฉาง กิน​ไป​นาน​แสน​นาน จนถึง​กับ​ต้อง​เอา​พืชผล​เก่า​ทิ้ง เพื่อ​ให้​มี​ที่​ว่าง​สำหรับ​พืชผล​ใหม่ 11 เรา​จะ​ตั้ง​เต็นท์​ศักดิ์สิทธิ์​ของเรา​ท่ามกลาง​พวกเจ้า เรา​จะ​ไม่​หัน​ไป​จาก​พวกเจ้า 12 เรา​จะ​เดิน​อยู่​ท่ามกลาง​พวกเจ้า เรา​จะ​เป็น​พระเจ้า​ของ​เจ้า และ​เจ้า​จะ​เป็น​ประชาชน​ของ​เรา 13 เรา​คือ​ยาห์เวห์​พระเจ้า​ของ​เจ้า เรา​ได้​นำ​เจ้า​ออก​จาก​แผ่นดิน​อียิปต์ เพื่อ​เจ้า​จะได้​ไม่​ต้อง​เป็น​ทาส​พวกเขา​อีก​ต่อไป เรา​ได้​ทำลาย​คาน​ของ​แอก​บน​ตัวเจ้า และ​เรา​ได้​ทำ​ให้​เจ้า​เดิน​เชิด​หน้า​ได้อีก

ผล​จาก​การ​ไม่​เชื่อฟัง​พระเจ้า

(ฉธบ. 28:15-68)

14 แต่​ถ้า​เจ้า​ไม่​เชื่อฟัง​เรา​และ​ไม่​ทำ​ตาม​คำสั่ง​เหล่านี้​ทั้งหมด 15 ถ้า​เจ้า​ทอดทิ้ง​กฎ​ต่างๆ​ของ​เรา และ​เจ้า​เกลียด​ระเบียบ​ต่างๆ​ของ​เรา จน​ไม่ได้​ทำ​ตาม​คำสั่ง​ต่างๆ​ของ​เรา แต่​ได้​ทำลาย​ข้อตกลง​ของ​เรา 16 เรา​ก็​จะ​ทำ​อย่างนี้​กับ​เจ้า คือ เรา​จะ​ทำ​ให้​เรื่อง​เลวร้าย​เกิดขึ้น​กับ​เจ้า ทั้ง​โรค​ระบาด​และ​เจ็บไข้​ได้ป่วย มัน​จะ​ทำลาย​ดวงตา​พวกเจ้า​และ​ทำลาย​ชีวิต​ของเจ้า​ไป เจ้า​จะ​ลงแรง​เพาะ​ปลูก​ไป​เปล่าๆ​เพราะ​ศัตรู​ของ​เจ้า​จะ​มา​กิน​พืชผล​นั้น 17 เรา​จะ​ต่อต้าน​เจ้า เจ้า​จะ​พ่ายแพ้​ศัตรู​ของ​เจ้า คน​ที่​เกลียด​เจ้า​จะ​ปกครอง​เหนือ​เจ้า เจ้า​จะ​กลัว​จน​หนี​แม้แต่​ใน​เวลา​ที่​ไม่มี​ใคร​ไล่ล่า​เจ้า

18 หลัง​จากนั้น ถ้า​เจ้า​ยัง​ไม่ยอม​เชื่อฟัง​เรา เรา​จะ​ตีสอน​เจ้า​ให้​หนัก​ขึ้น​ไปอีก​ถึง​เจ็ดเท่า​สำหรับ​บาป​ทั้งหลาย​ของ​เจ้า 19 เรา​จะ​ทำลาย​ความ​หยิ่งผยอง​ที่​เจ้า​มี​ใน​อำนาจ​ของ​เจ้า โดย​ทำลาย​แผ่นดิน​ของ​เจ้า และ​เรา​จะ​ทำ​ให้​ท้องฟ้า​เจ้า​เหมือน​เหล็ก และ​แผ่นดิน​เจ้า​เหมือน​ทองแดง+ 26:19 ท้องฟ้า … เหมือน​ทองแดง หมายถึง​ฝน​ก็​จะ​ไม่ตก แผ่นดิน​ก็​จะ​ไม่ให้​ผลผลิต​ออก​มา20 เจ้า​จะ​เหน็ด​เหนื่อย​เปล่าๆ​แผ่นดิน​ของเจ้า​จะ​ไม่​งอก​พืชผล​ออก​มา ต้นไม้​บน​แผ่นดิน​จะ​ไม่​ออก​ผล​ของมัน

21 ถ้า​เจ้า​ยัง​ใช้ชีวิต​อย่าง​เป็น​ศัตรู​กับ​เรา และ​ไม่​ยอมฟัง​เรา เรา​จะ​ตีสอน​เจ้า​ให้​หนัก​ยิ่งขึ้น​ถึง​เจ็ดเท่า​สำหรับ​บาป​ทั้งหลาย​ของ​เจ้า 22 เรา​จะ​ปล่อย​สัตว์​ที่​ดุร้าย​ไป​ทำร้าย​เจ้า พวกมัน​จะ​เอา​ลูกๆ​ของเจ้า​ไป และ​จะ​ทำลาย​ฝูงสัตว์​ของ​เจ้า มัน​จะ​ฆ่า​พวกเจ้า​จน​เหลือ​อยู่​ไม่กี่คน จน​ถนน​หนทาง​ของ​พวกเจ้า​จะ​รกร้าง​ว่างเปล่า

23 และ​ถ้า​หลัง​จาก​เกิด​สิ่ง​เหล่านี้​ทั้งหมด​แล้ว เจ้า​ยัง​ไม่​ยอมรับ​การ​ตีสอน​ของ​เรา แต่​ยัง​ใช้ชีวิต​อย่าง​ศัตรู​กับเรา 24 ถ้า​อย่างนั้น เรา​ก็​จะ​อยู่​กับ​เจ้า​อย่าง​ศัตรู​ด้วย และ​เรา​จะ​ลงโทษ​เจ้า​ให้​หนักขึ้น​ถึง​เจ็ดเท่า​สำหรับ​บาป​ทั้งหลาย​ของ​เจ้า 25 เรา​จะ​ให้​กองทัพ​ต่างๆ​มา​ฆ่าฟัน​เจ้า เพื่อ​แก้แค้น​ที่​เจ้า​ไม่​รักษา​ข้อตกลง ถ้า​เจ้า​รวมตัว​กัน​หลบ​อยู่​ใน​เมือง เรา​ก็​จะ​ส่ง​โรค​ระบาด​ร้ายแรง​มา​ท่ามกลาง​พวกเจ้า และ​เรา​ก็​จะ​ส่ง​มอบ​เจ้า​ให้​ไป​อยู่​ใน​กำมือ​ของ​พวก​ศัตรู​เจ้า เพื่อ​พวกเขา​จะได้​ปกครอง​เจ้า 26 เมื่อ​เรา​ตัด​เสบียง​อาหาร​ของ​เจ้า ขนมปัง​ของ​หญิง​สิบคน​ใช้​แค่​เตาอบ​เดียว​ก็พอ เพราะ​จะ​มี​แป้ง​เหลือ​ให้​ทำ​ขนมปัง​น้อย​มาก เจ้า​จะ​ต้อง​ปัน​ส่วน​ขนมปัง​กัน และ​เมื่อ​กิน​แล้ว ก็​จะ​ยัง​หิว​อยู่

27 แล้ว​ถ้า​หลัง​จากนี้ เจ้า​ยัง​ไม่​ยอมฟัง​เรา และ​ยัง​ใช้​ชีวิต​อย่าง​กับ​ศัตรู​กับ​เรา 28 เรา​ก็​จะ​อยู่​กับ​เจ้า​อย่าง​กับ​ศัตรู​ที่​โกรธ​แค้น และ​เรา​จะ​ลงโทษ​เจ้า​หนักขึ้น​เป็น​เจ็ดเท่า​สำหรับ​บาป​ทั้งหลาย​ของ​เจ้า 29 เจ้า​จะ​หิว​จน​ต้อง​กิน​เนื้อ​ลูกชาย​ลูกสาว​ของ​เจ้าเอง 30 เรา​จะ​ทำลาย​สถาน​นมัสการ​ทั้งหลาย​ของเจ้า และ​จะ​โค่น​พวก​แท่นบูชา​เครื่อง​หอม​ของ​เจ้า และ​จะ​เอา​ศพ​ของ​เจ้า​วาง​ทับ​พวก​รูปเคารพ​ที่​ไร้ชีวิต​พวกนั้น​ของ​เจ้า และ​เรา​จะ​เกลียดชัง​เจ้า 31 เรา​จะ​ทำ​ให้​เมือง​ต่างๆ​ของ​เจ้า​เป็น​ซาก​ปรัก​หักพัง และ​จะ​ทำลาย​สถานที่​ศักดิ์สิทธิ์​ทั้งหลาย​ของ​เจ้า และ​เรา​จะ​รู้สึก​เหม็น​ต่อ​เครื่อง​บูชา​ต่างๆ​ของ​เจ้า 32 เรา​จะ​ทำลาย​แผ่นดิน​นี้ จน​ศัตรู​ที่​จะ​เข้ามา​ตั้ง​ถิ่นฐาน​เห็น​แล้ว​ต้อง​ตะลึงงัน​เพราะ​มัน 33 เรา​จะ​ทำให้​พวกเจ้า​กระจัด​กระจาย​ไป​ใน​ท่ามกลาง​ชนชาติ​ต่างๆ​และ​จะ​ชักดาบ​ของเรา​ขึ้น​ต่อต้าน​เจ้า แผ่นดิน​ของเจ้า​จะ​รกร้าง​ว่างเปล่า และ​เมือง​ต่างๆ​ของเจ้า​จะ​ถูก​ทำลาย

34 ตลอด​เวลา​ที่​แผ่นดิน​ว่างเปล่า ตอน​ที่​เจ้า​ไป​อยู่​ใน​แผ่นดิน​ของ​พวก​ศัตรูเจ้า แผ่นดิน​ก็​จะได้​หยุดพัก ชดเชย​ปี​เหล่านั้น​ที่​เจ้า​ไม่ยอม​ให้​มัน​หยุดพัก 35 ตลอด​เวลา​ที่​มัน​ถูก​ทอดทิ้ง​นี้ มัน​จะได้​หยุดพัก อย่าง​ที่​มัน​ไม่เคย​ได้​หยุด​มาก่อน​ใน​ปี​แห่ง​การ​หยุดพัก ตอน​ที่​เจ้า​อยู่​ใน​แผ่นดิน​นี้ 36 ส่วน​คน​ที่​รอด​ชีวิต เรา​จะ​ทำ​ให้​พวกเขา​มี​จิตใจ​ที่​ขี้ขลาด​ตาขาว​ใน​ดินแดน​ของ​ศัตรู แค่​เสียง​ลมพัด​ใบไม้ พวกเขา​ก็​จะ​วิ่งหนี ราวกับ​มี​ใคร​ไล่ล่า​ด้วย​ดาบ​ใน​สงคราม พวกเขา​จะ​ล้มลง​แม้​ไม่มี​ใคร​ไล่​ตามมา 37 พวกเขา​จะ​วิ่ง​ล้มลุก​คลุก​คลาน​สะดุด​กันเอง​ราวกับ​จะ​หลบ​ดาบ แม้​ไม่มี​ใคร​ไล่​ตามมา​ก็ตาม เจ้า​จะ​ไม่มี​เรี่ยวแรง​ยืน​สู้​กับ​ศัตรู​ของ​เจ้า 38 พวกเจ้า​จะ​ล้มหาย​ตายจาก​ไป​ใน​ท่ามกลาง​ชนชาติ​อื่นๆ​และ​แผ่นดิน​ของ​ศัตรู​พวกเจ้า​ก็​จะ​กลืน​กิน​พวกเจ้า 39 ส่วน​ผู้ที่​รอด​ตาย+ 26:39 ผู้ที่​รอด​ตาย คน​ที่​หนี​รอด​จาก​การ​ทำลาย​ล้าง ใน​ที่​นี้​หมายถึง​ชาว​ยิว​ที่​รอด​จาก​การ​ทำลาย​ล้าง​ยูดาห์​และ​อิสราเอล​โดย​กองทัพ​ศัตรู​ก็​จะ​ทรุดโทรม​ตาย ไป​ใน​ดินแดน​ของ​ศัตรู เพราะ​ความ​บาป​ของ​พวกเขา และ​เพราะ​บาป​ของ​บรรพบุรุษ​ของ​พวกเขา​ด้วย พวกเขา​จะ​ทรุดโทรม​ตาย​ไป+ 26:39 จะ​ทรุดโทรม​ตาย​ไป หรือ เศร้าโศก เสียใจ​เหมือน​กับ​บรรพบุรุษ​ของ​พวกเขา

ยังคง​มี​ความหวัง​เสมอ

40 แต่​ถ้า​หาก​ว่า พวกเขา​ยอม​สารภาพ​บาป​ของ​พวกเขา และ​บาป​ของ​บรรพบุรุษ​ของ​พวกเขา พวกเขา​ยอมรับ​ว่า​พวกเขา​ไม่​ซื่อสัตย์​ต่อ​เรา และ​ได้​ใช้ชีวิต​อย่าง​กับ​เป็น​ศัตรู​กับ​เรา 41 เรา​ถึง​ได้​อยู่​กับ​พวกเขา​อย่าง​ศัตรู และ​นำ​พวกเขา​ไป​สู่​แผ่นดิน​ของ​ศัตรู​พวกเขา และ​ถ้า​พวกเขา​ถ่อมตัว​ลง และ​ยอมรับ​การ​ลงโทษ​สำหรับ​บาป​ทั้งหลาย​ของ​พวกเขา 42 เรา​ก็​จะ​ระลึก​ถึง​ข้อตกลง​ที่​เรา​ได้​ทำ​ไว้​กับ​ยาโคบ ระลึก​ถึง​ข้อตกลง​ที่​เรา​ได้​ทำ​ไว้​กับ​อิสอัค และ​ข้อตกลง​ที่​เรา​ได้​ทำ​ไว้​กับ​อับราฮัม แล้ว​เรา​ก็​จะ​ระลึก​ถึง​แผ่นดิน​นั้น

43 แผ่นดิน​นั้น​จะ​ถูก​ทอดทิ้ง​ให้​รกร้าง​ว่างเปล่า​และ​ใน​เวลา​ที่​พวกนั้น​ไม่อยู่ มัน​จะได้​พัก​ชดใช้​ให้​กับ​ปี​แห่ง​การ​หยุดพัก และ​พวก​ที่​รอด​ชีวิต​ของเจ้า​ก็​จะ​ยอมรับ​การ​ลงโทษ สำหรับ​บาป​ต่างๆ​ของ​พวกเขา คือ​ที่​พวกเขา​ได้​ทอดทิ้ง​ระเบียบ​ต่างๆ​ของเรา และ​พวกเขา​ได้​เกลียด​กฎ​ต่างๆ​ของเรา 44 แต่​หลัง​จาก​เหตุการณ์​นี้​แล้ว ถึงแม้​พวกเขา​จะ​อยู่​ใน​ดินแดน​ของ​ศัตรู เรา​ก็​จะ​ไม่​ทอดทิ้ง​พวกเขา และ​จะ​ไม่​เกลียด​พวกเขา จนถึง​กับ​ทำลาย​พวกเขา​อย่าง​ราบคาบ​และ​ทำลาย​ข้อตกลง​ระหว่าง​เรา​กับ​พวกเขา เพราะ​เรา​คือ​ยาห์เวห์​พระเจ้า​ของ​เจ้า 45 แต่​เรา​จะ​ระลึก​ถึง​ข้อตกลง​ของ​เรา​ที่​เรา​มี​กับ​บรรพบุรุษ​ของ​พวกเขา ที่​เรา​ได้​นำ​ออก​มา​จาก​แผ่นดิน​อียิปต์​ต่อหน้า​สายตา​ของ​ชนชาติ​อื่นๆ​เพื่อ​เรา​จะ​ได้​เป็น​พระเจ้า​ของ​พวกเขา เรา​คือ​ยาห์เวห์’”

46 สิ่ง​เหล่านี้​คือ​กฎ ระเบียบ​และ​คำสอน​ต่างๆ​ที่​พระยาห์เวห์​ทำ​ขึ้น​ระหว่าง​พระองค์​กับ​ประชาชน​ชาว​อิสราเอล​ผ่าน​ทาง​โมเสส บน​ภูเขา​ซีนาย

27

สิ่ง​ที่​บนไว้

1 พระยาห์เวห์​พูด​กับ​โมเสส​ว่า 2 “ให้​บอก​ประชาชน​ชาว​อิสราเอล​ว่า ‘ถ้า​มี​ใคร​บนไว้​ว่า​จะ​ถวาย​สิ่งนั้น​สิ่งนี้​แทน​คนๆหนึ่ง ให้​กับ​พระยาห์เวห์ นักบวช​จะ​ต้อง​ตีค่า​ของ​คนๆนั้น 3 คือ ผู้ชาย​อายุ​ยี่สิบ​ปี​ถึง​หกสิบ​ปี จะ​มี​ราคา​เป็น​เงิน​ห้าสิบ​เชเขล+ 27:3 เชเขล หรือ​ประมาณ​สิบหก​กรัม​ครึ่ง ตาม​มาตรฐาน​สากล+ 27:3 มาตรฐาน​สากล คือ “เชเขล​บริสุทธิ์” เป็น​มาตรฐาน​การ​วัด​ที่​ใช้​ใน​เต็นท์​ศักดิ์สิทธิ์​หรือ​ใน​วิหาร (เหมือน ข้อ 25)4 ถ้า​เป็น​ผู้หญิง​อายุ​ยี่สิบ​ปี​ถึง​หกสิบ​ปี จะ​มี​ราคา​เป็น​เงิน​สามสิบ​เชเขล 5 ถ้า​เป็น​คน​ที่​มี​อายุ​ห้า​ปี​ถึง​ยี่สิบ​ปี ถ้า​เป็น​ผู้ชาย​จะ​มี​ราคา​เป็น​เงิน​ยี่สิบ​เชเขล ถ้า​เป็น​ผู้หญิง​จะ​มี​ราคา​เป็น​เงิน​สิบ​เชเขล 6 ถ้า​เป็น​เด็ก​อายุ​ตั้งแต่​หนึ่ง​เดือน​จนถึง​ห้า​ปี เด็ก​ผู้ชาย​จะ​มี​ราคา​เป็น​เงิน​ห้า​เชเขล ส่วน​เด็ก​ผู้หญิง​จะ​มี​ราคา​เป็น​เงิน​สาม​เชเขล 7 คน​ที่​มี​อายุ​มากกว่า​หกสิบ​ปี​ขึ้นไป ถ้า​เป็น​ผู้ชาย​จะ​มี​ราคา​เป็น​เงิน​สิบห้า​เชเขล ส่วน​ผู้หญิง​มี​ราคา​เป็น​เงิน​สิบ​เชเขล 8 แต่​ถ้า​คน​ที่​บนไว้​เป็น​คน​ยากจน​มาก​ไม่​สามารถ​จ่าย​ให้​ตาม​ราคา​นั้น คน​ที่​ได้​บน​ไว้ ต้อง​พา​คน​ที่​ได้​อุทิศ​ให้​กับ​พระยาห์เวห์​แล้วนั้น ไปหา​นักบวช และ​นักบวช​จะ​กำหนด​ราคา​ให้​เขา ตามที่​คน​ที่​บนนั้น​จะ​สามารถ​จ่ายได้

ของขวัญ​แด่​พระยาห์เวห์

9 ถ้า​มี​ใคร​บนไว้​ว่า​จะ​เอา​สัตว์​มา​เป็น​ของถวาย​ให้​กับ​พระยาห์เวห์ สัตว์​ทุกตัว​ที่​เขา​เอา​มา​ถวาย​ให้​พระยาห์เวห์​นั้น​จะ​กลาย​เป็น​ของ​พระองค์​โดยเฉพาะ 10 เขา​ต้อง​ไม่​เอา​สัตว์​ตัวอื่น​มา​แทน​สัตว์​ตัวนั้น ไม่ว่า​จะ​เอา​ตัวดี​มา​แทน​ตัวเลว​หรือ​เอา​ตัวเลว​มา​แทน​ตัวดี และ​ถ้า​เขา​เอา​สัตว์​มา​แทน สัตว์​ทั้ง​สองตัว​จะ​กลาย​เป็น​ของ​พระองค์​โดยเฉพาะ

11 สัตว์​บาง​ชนิด​ไม่​สามารถ​เอา​มา​ถวาย​ให้​กับ​พระยาห์เวห์​ได้ เพราะ​มัน​ไม่​บริสุทธิ์ คนๆนั้น​ก็​ต้อง​เอา​สัตว์​ตัวนั้น​ไปหา​นักบวช 12 นักบวช​จะ​ตี​ราคา​ของมัน ไม่ว่า​มัน​จะดี​หรือ​เลว ราคา​ของมัน​ก็​จะ​เป็น​ไป​ตามที่​นักบวช​กำหนด​ขึ้นมา 13 ถ้า​คนๆนั้น​ต้องการ​ซื้อ​มัน​คืน+ 27:13 ซื้อ​มัน​คืน ดู​ใน อพยพ 13:1-16 เรื่อง​กฎ​ของ​การ​ให้​ของ​พระเจ้า​หรือ​การ​ซื้อ​ตัว​ลูกชาย​คนแรก​หรือ​ลูก​ตัวผู้​ตัวแรก​ของ​สัตว์​คืน เขา​ต้อง​เพิ่ม​เงิน​เข้าไป​อีก​ยี่สิบ​เปอร์เซ็นต์​จาก​ราคา​เดิม

มูลค่า​ของ​บ้าน

14 ถ้า​คนหนึ่ง​อุทิศ​บ้าน​ของเขา​ให้​เป็น​ของ​พระยาห์เวห์ นักบวช​ต้อง​ตั้ง​ราคา ไม่ว่า​บ้าน​นั้น​จะ​ดี​หรือไม่​ก็ตาม เมื่อ​นักบวช​ตั้ง​ราคา​แล้ว​มัน​จะ​มี​ราคา​ตามนั้น 15 และ​ถ้า​คน​ที่​อุทิศ​บ้าน​ให้​เป็น​ของ​พระยาห์เวห์ อยาก​จะ​ซื้อ​บ้าน​คืน เขา​ต้อง​จ่ายเงิน​เพิ่ม​อีก​ยี่สิบ​เปอร์เซ็นต์​ของ​ราคา​ที่​ตั้งไว้ และ​บ้าน​ก็​จะ​กลับ​เป็น​ของเขา

มูลค่า​ของ​ที่ดิน

16 ถ้า​ใคร​ที่​อุทิศ​ที่ดิน​ส่วน​หนึ่ง​ของเขา​ให้​เป็น​ของ​พระยาห์เวห์ ราคา​ของมัน​จะ​ขึ้น​อยู่​กับ​จำนวน​เมล็ดพืช​ที่​จะ​ต้อง​ใช้​หว่าน​ใน​ที่ดิน​แปลง​นั้น โดย​คิด​เป็น​เงิน​ห้าสิบ​เชเขล ต่อ​เมล็ด​ข้าว​บาร์เลย์​สามร้อย​เจ็ดสิบ​ลิตร 17 ถ้า​เขา​อุทิศ​ที่ดินนั้น​ให้​กับ​พระยาห์เวห์​ใน​ปี​แห่ง​การ​ปลด​ปล่อย ราคา​ของมัน​จะ​ขึ้น​อยู่​กับ​การ​ตัดสินใจ​ของ​นักบวช 18 แต่​ถ้า​คนนั้น​อุทิศ​ที่ดิน​ให้​กับ​พระยาห์เวห์ หลังจาก​ปี​แห่ง​การ​ปลด​ปล่อย นักบวช​ก็​จะ​ตั้ง​ราคา ตาม​จำนวน​ปี​ที่​เหลือ​อยู่ ก่อน​จะ​ถึง​ปี​แห่ง​การ​ปลด​ปล่อย​ครั้ง​ต่อไป และ​ราคา​ก็​จะ​ลดลง​ตาม​จำนวน​ปี​ที่เหลือ 19 ถ้า​คน​ที่​อุทิศ​ที่ดินนั้น​ต้องการ​ไถ่​ที่ดิน​คืน เขา​ต้อง​เพิ่ม​เงิน​อีก​ยี่สิบ​เปอร์เซ็นต์​ของ​ราคา​ที่​ตั้งไว้ แล้ว​ที่ดินนั้น​ก็​จะ​กลับ​เป็น​ของเขา​อีก 20 ถ้า​เขา​ไม่​ไถ่​ที่ดิน​คืน แล้ว​มี​คนอื่น​มา​ซื้อ​ที่ดินนั้น​ไป เขา​จะ​ไถ่​ที่ดินนั้น​คืนมา​อีก​ไม่ได้​แล้ว 21 เมื่อ​ถึง​ปี​แห่ง​การ​ปลด​ปล่อย ที่ดินนั้น​ก็​จะ​เป็น​อิสระ จะ​กลาย​เป็น​ของ​พระยาห์เวห์ และ​จะ​ตก​เป็น​ที่ดิน​ของ​พระยาห์เวห์​โดย​สมบูรณ์ มัน​จะ​กลาย​เป็น​สมบัติ​ของ​นักบวช​อย่าง​ถาวร

22 ถ้า​มี​คน​เอา​ที่ดิน​มา​อุทิศ​ให้​กับ​พระยาห์เวห์ แต่​ที่ดินนี้​ไม่ได้​เป็น​ทรัพย์​สมบัติ​ดั้งเดิม+ 27:22 ทรัพย์​สมบัติ​ดั้งเดิม อิสราเอล​สมัยก่อน พระเจ้า​จะ​มอบ​ที่ดิน​ให้​กับ​ครอบครัว​หรือ​ตระกูล ไว้​เป็น​เจ้าของ พวกเขา​ไม่​สามารถ​ขาย​ที่ดินนี้​ได้ นอกจาก​ให้​เช่า ใน​ช่วง​เวลา​ห้าสิบ​ปี​ของ​ครอบครัว​เขา แต่​เขา​ซื้อมา 23 นักบวช​จะ​คำนวณ​ราคา​ของมัน ตาม​จำนวน​ปี​ที่เหลือ​ก่อน​จะ​ถึง​ปี​แห่ง​การ​ปลด​ปล่อย และ​ชาย​คนนั้น​ต้อง​จ่าย​เงิน​จำนวน​นั้น​ใน​วันนั้น​เลย เงินนั้น​จะ​เป็น​เงิน​ที่​อุทิศ​ให้​กับ​พระยาห์เวห์ 24 เมื่อ​ถึง​ปี​แห่ง​การ​ปลด​ปล่อย ที่ดินนั้น​จะ​กลับ​ไป​เป็น​ของ​เจ้าของ​เดิม​ที่​ชาย​คนนั้น​ซื้อมา กลับ​ไป​ยัง​ครอบครัว​ที่​ถือ​สิทธิ​ใน​ที่ดินนั้น​ตั้งแต่​แรก

25 ราคา​ที่ตั้ง​ทั้งหมด​จะ​เป็น​ไป​ตาม​มาตรฐาน​สากล คือ​หนึ่ง​เชเขล​จะ​มี​น้ำหนัก​เท่ากับ​ยี่สิบ​เกราห์+ 27:25 เกราห์ 1 เกราห์​มี​น้ำหนัก​เท่ากับ 0.6 กรัม

มูลค่า​ของ​สัตว์

26 ไม่มีใคร​ที่​จะ​เอา​สัตว์​หัวปี​ไม่ว่า​จะ​เป็น​วัว​หรือ​แกะ มา​อุทิศ​ให้​กับ​พระยาห์เวห์​ได้ เพราะ​สัตว์​หัวปี​ทั้งหมด​เป็น​ของ​พระยาห์เวห์​อยู่แล้ว 27 แต่​ถ้า​เป็น​ลูกหัวปี​ของ​สัตว์​ที่​ไม่​บริสุทธิ์+ 27:27 ไม่​บริสุทธิ์ หรือ​ไม่​ได้รับ​การ​ยอมรับ​ให้​เป็น​เครื่อง​บูชา​พระเจ้า เขา​สามารถ​ไถ่คืน​ได้​ใน​ราคา​มาตรฐาน​พร้อม​กับ​เพิ่ม​เงิน​อีก​ยี่สิบ​เปอร์เซ็นต์ ถ้า​เขา​ไม่​ไถ่​มัน​คืน มัน​จะ​ถูก​ขาย​ตาม​ราคา​มาตรฐาน

ของขวัญ​พิเศษ

28 ของขวัญ​พิเศษ+ 27:28 ของขวัญ​พิเศษ ปกติ​แล้ว​หมายถึง​ของ​ที่​ยึด​มา​ได้​จาก​สงคราม ของ​เหล่านั้น​จะ​ต้อง​เป็น​ของ​พระยาห์เวห์​เท่านั้น ใดๆ​ก็ตาม​ที่​คนหนึ่ง​ได้​มอบไว้ เพื่อ​ทำลาย​ให้​กับ​พระยาห์เวห์ จะ​เป็น​อะไร​ก็ตาม​ที่​เขา​มีอยู่ ไม่ว่า​จะ​เป็น​คน​หรือ​สัตว์​หรือ​ที่นา​ซึ่ง​เป็น​สมบัติ​ของ​ครอบครัว จะ​เอา​ไป​ขายต่อ​ไม่ได้​อีกแล้ว จะ​ไถ่คืน​ก็​ไม่ได้​ด้วย ของ​ทุกอย่าง​ที่​ได้​มอบไว้ เพื่อ​ทำลาย​ให้​กับ​พระยาห์เวห์ ก็​จะ​เป็น​ของ​พระยาห์เวห์​เท่านั้น​ห้าม​แตะต้อง

29 คน​ที่​ถูก​มอบไว้​เพื่อ​ทำลาย ให้​กับ​พระยาห์เวห์ จะ​ไม่​สามารถ​ไถ่คืน​ได้อีก เขา​ต้อง​ถูก​ฆ่าตาย

30 สิบ​เปอร์เซ็นต์​ของ​แผ่นดิน​เป็น​ของ​พระยาห์เวห์ ไม่ว่า​จะ​เป็น​เมล็ดพืช​จาก​ผืน​ดิน หรือ​ผลไม้​จาก​ต้น มัน​เป็น​ของ​พระยาห์เวห์​โดยเฉพาะ 31 ถ้า​ใคร​อยาก​ซื้อ​ส่วน​ที่​เป็น​สิบ​เปอร์เซ็นต์​นี้​กลับ​ไป เขา​ต้อง​จ่าย​เพิ่ม​อีก​ยี่สิบ​เปอร์เซ็นต์​ของมัน​เข้าไป

32 สัตว์​หนึ่งตัว​ใน​ทุกๆ​สิบตัว​จาก​ฝูงวัว​หรือ​ฝูงแกะ ที่​ผ่าน​ไม้เท้า​ของ​คน​เลี้ยง​สัตว์ ตอนที่​เขา​นับนั้น จะ​เป็น​ของ​พระยาห์เวห์​โดยเฉพาะ 33 เขา​ต้อง​ไม่​ตรวจดู​ว่า​มัน​ดี​หรือ​เลว และ​ต้อง​ไม่เอา​ตัวอื่น​มา​แทน ถ้า​เขา​เอา​ตัวอื่น​มา​แทน สัตว์​ทั้ง​สองตัว​ก็​จะ​เป็น​ของ​พระองค์​โดยเฉพาะ และ​ไม่​สามารถ​ไถ่คืน​ได้’”

34 นี่​คือ​คำสั่ง​ต่างๆ​ที่​พระยาห์เวห์​ได้​ให้​กับ​โมเสส บน​ภูเขา​ซีนาย สำหรับ​ประชาชน​ชาว​อิสราเอล